# translations

Tahir: بلکہ چُھو تۅہیہِ تعجب گژھان تہٕ تِم چِھ ٹسنہٕ ژٹان۔
Transliteration: Bal AAajibta wayaskharoon<b>a</b>
Athar:
  توٚہۍ  چِھو  ﴿اللہ  تعالیٰ  سٕندٮ۪ن  قدرت  کیٚن  معجزن  پٮ۪ٹھ﴾  حٲران  تہٕ  یِم  چِھ  اَتھ  ٹسنہٕ  کران۔

Mirwaiz:
  توٚہۍ  چھِو  بلکہ  یِہِندِس  حالس  پٮ۪ٹھ  تعجب  کران  کہ  یِمن  کونہٕ  چھےٚ  صاف  کتھ  فکرِ  تران۔  تِم  چھِ  انکار  کرنہٕ  علاوٕہ  تِہٕنزن  کتھن  پٮ۪ٹھ  تمسخر  تہٕ  ٹھٹھہٕ  کران۔


Athar: ییٚلہِ سمجھاونہٕ چِھ یِوان تیٚلہِ چِھنہٕ سمجھٲنی۔
Tahir: تہٕ ییٚلہِ تِمن نصیحت چھے٘ یِوان کرنہٕ تیٚلہِ چِھنہٕ نصیحت رٹان۔
Transliteration: Wai<u>tha</u> <u>th</u>ukkiroo l<u>a</u> ya<u>th</u>kuroon<b>a</b>
Mirwaiz:
  ییٚلہِ  تِمن  فکرِ  یِوان  چھُ  تارنہٕ،  فہمٲیش  تہٕ  نصیحت  یِوان  چھےٚ  کرنہٕ  تِمن  چھُنہٕ  کُنہِ  قسمہٕ  فکرِ  تران۔


Athar: کانٛہہ نِشٲنی ییٚلہِ وُچھان چِھ تتھ چِھ ہزٕل کران۔
Tahir: تہٕ ییٚلہِ کانٛہہ نشٲنی چِھ وُچھان تیٚلہِ چِھ ہزٕل کران۔
Transliteration: Wai<u>tha</u> raaw <u>a</u>yatan yastaskhiroon<b>a</b>
Mirwaiz:
  بیٚیہِ  ییٚلہِ  وُچھان  چھِ  تِم  کانٛہہ  معجزاہ  یُس  تِمن  ثبوتِ  نبوت  خٲطرٕ  ہاونہٕ  یِوان  چھُ  تتھ  چھِ  ٹھٹھہٕ  تہٕ  تمسخر  کران۔


Athar:
  یہِ  کتہِ  ہیٚکہِ  بٔنِتھ  زِ  ییٚلہِ  أسۍ  موٗدِمٕتۍ  آسَو  تہٕ  میٚژ  بَنَو،  تہٕ  أڈجہِ  کرنٛز  آسَو  روٗدِمٕتۍ،  تہٕ  تمہِ  وقتہٕ  یِمو  أسۍ  زندہ  کٔرِتھ  تُلنہٕ؟

Mirwaiz:
  کیاہ  سنا  ییٚلہِ  أسۍ  مَرو  تہٕ  میٚژ  گژھو،  أڈِجے  یاژٕہ  روزَو،  توپتہٕ  یِموٕہ  أسۍ  دوبارٕہ  زندٕہ  کٔرِتھ  تھوٚد  تُلنہٕ۔

Tahir:
  کیا  ییٚلہِ  أسۍ  مَرو  تہٕ  أسۍ  سپدو  میٚژ  تہٕ  أڈِجہِ  تیٚلہِ  یِمواأسۍ  پٔزۍپٲٹھۍ  (نوِ  سرٕ  زندٕہ  کٔرِتھ)  تُلنہٕ؟

Transliteration:
  Ai<u>tha</u> mitn<u>a</u> wakunn<u>a</u> tur<u>a</u>ban waAAi<i><u>th</u></i><u>a</u>man ainn<u>a</u> lamabAAoothoon<b>a</b>


Athar: یِمن ؤنِو، آ، تہٕ توٚہۍ چِھو ﴿خُدایس برونٛہہ کنہِ﴾ بے بس۔
Tahir: فرمٲوِو، آ تہٕ (بلکہ) گٔژِھو تۆہۍذلیل تہٕ رسوا (تہِ)۔
Transliteration: Qul naAAam waantum d<u>a</u>khiroon<b>a</b>
Mirwaiz:
  توٚہۍ  فرمٲوِیوٗکھ  یارسول  اللہؐ،  اَوٕہ،  توٚہۍ  یِیِو  بیٚیہِ  ضرور  زندٕہ  کرنہٕ،  بیٚیہِ  سپدِو  توٚہۍ  ذلیل  و  خوار۔


Transliteration: Fainnam<u>a</u> hiya zajratun w<u>ah</u>idatun fai<u>tha</u> hum yan<i><u>th</u></i>uroon<b>a</b>
Athar:
  بس  اَکوے  گرٍنٛز  سپدِ،  تہٕ  اچانک  آسن  یِم  پننیو  أچھو  وُچھان  ﴿تہِ  سورُے  کینٛہہ  ییٚمِچ  خبر  چھےٚ  دِنہٕ  یِوان﴾۔

Mirwaiz:
  قیامت  چھَنہٕ  مگر  کُنی  کریکھاہ،  یانۍ  سۅ  کریکھ  گژِھہ  أتی  نیرن  لوٗکھ  زندٕہ  گٔژِھتھ  قبرو  منٛزٕ،  توپتہٕ  لگن  حٲران  سپدِتھ  وُچھنہِ۔

Tahir:
  لہٰذا  آسہِ  سُہ  صرف  اَکھ  (زوردار  آوازِ  ہُنٛد)  گرٔز  پتہٕ  لاگن  سٲری  اچانک  (تھۆد  ؤتِتھ)  وُچُھن۔


Mirwaiz: وَننہٕ یِیَکھ اَدٕہ یۅہے کیا گوٚو فٲصلُک سُہ دۅہ یتھ توٚہۍ انکار کران ٲسِو۔
Tahir: (وَننہٕ یِیہِ، آ) یہِ چُھ سُے فٲصلُک دۅہ یَتھ تۆہۍ انکارٲسۍوٕکران۔
Transliteration: H<u>atha</u> yawmu alfa<u>s</u>li alla<u>th</u>ee kuntum bihi tuka<u>thth</u>iboon<b>a</b>
Athar:
  یہِ  چُھ  سُے  فٲصلُک  دۅہ  یُس  توٚہۍ  اَپُز  زانان  ٲسِو۔ ﴿بنان  چُھ  زِ  یہِ  کتھ  وَنن  تِمن  اہلِ  ایمان،  بنان  چُھ  یہِ  آسہِ  فرشتن  ہُند  قوم،  بنان  چُھ  زِ  میدانِ  حشرُک  سورُے  ماحول  آسہِ  تَمہِ  ساعتہٕ  زبانِ  حال  سٍتۍ  یہِ  ونان،  تہٕ  یِتہِ  چُھ  بنان  زِ  یہِ  آسہِ  خۅد  یِمنٕے  لُکن  ہُند  پننُے  بیاکھ  ردِعمل۔  یعنی  پننیو  دِلَو  مٔنٛز  وَنن  تِم  پننِس  پانس  زِ  دُنیاہس  منٛز  روٗدِو  توٚہۍ  سٲرِسٕے  وٲنٛسہِ  یہِ  سمجھان  زِ  کانٛہہ  فٲصلُک  دۅہ  چُھنہٕ  یِنہٕ  وول۔  وۅنۍ  آیَو  تۅہیہِ  شہمت،  یُس  دۅہ  توٚہۍ  اَپُز  زانان  ٲسِو  سُے  ووتُو  برونٛہہ  کُن﴾۔


Athar:
  ﴿حُکم  سپدِ﴾  أنیوٗکھ  گھیرٕ  کٔرِتھ  سٲری  ظٲلِم  تہٕ  تِہندۍ  سٲتھی،  تہٕ  تِم  معبود  یِہٕنز  بندگی  خُداے  ترٲوِتھ  کران  ٲسۍ  ﴿یتھ  جایہِ  چِھنہٕ  معبوٗد  مُراد  فرشتہٕ  تہٕ  اولیا  تہٕ  انبیاء،  بلکہ  چِھ  دۅن  قٕسمن  ہٕندۍ  معبود۔  اکھ  تِم  انسان  تہٕ  شیاطین  یِہٕنز  پنٕنۍ  خوٲہش  تہٕ  کوٗشش  یہِ  ٲس  زِ  لُکھ  گٔژھۍ  خُداے  ترٲوِتھ  تِہٕنز  بندگی  کرٕنۍ۔  دوٚیِم  تِم  پۅتٕلۍ  وغٲرٕہ  یِہٕنز  پرستش  دُنیاہس  منٛز  لُکھ  چِھ  کران  روٗدِمٕتۍ﴾۔

Mirwaiz:
  حکم  سپدِ  ملٲیکن  کہ  سۅمبرٲوِیوٗکھ  یِم  لوٗکھ  یِمِو  ظلم  کوٚر  پٲنۍ  پانس  شرکہٕ  سٍتۍ،  بیٚیہِ  تِہِندۍ  تٲبع  تہٕ  پیرو،  بیٚیہِ  تِہِندۍ  معبودانِ  بٲطل  یِہٕنز  تِم  عبادت  کران  ٲسۍ  معبودِ  برحقس  ورٲے  یعنی  شیطان  تہٕ  پۅتٕلۍ،  

Tahir:
  تِم  (سٲری)  لُکھ  کٔرِیوٗکھ  جمع  یِمَو  ظلم  کۆر  تہٕ  تِہِندۍ  سٲتھی  تہٕ  پٲروکار  (تہِ)  بیٚیہِ  تِم  (بٲطل  معبود  تہِ)  یِمن  تِم  پوٗزا  ٲسۍ  کران۔

Transliteration:
  O<u>h</u>shuroo alla<u>th</u>eena <i><u>th</u></i>alamoo waazw<u>a</u>jahum wam<u>a</u> k<u>a</u>noo yaAAbudoon<b>a</b>


Athar: ہاے، اَز چِھ یِم پنُن پان ﴿تہٕ اکھ بیاکھ﴾ حوالہٕ کران ﴿رَٹناوان﴾۔
Tahir: (تِم کیا مدد کرن) بلکہ آسن تِم اَز پانہٕ گردنہٕ نۆمرٲوِتھ کھڑا۔
Transliteration: Bal humu alyawma mustaslimoon<b>a</b>
Mirwaiz:
  بلکہ  آسن  تِم  تۅہیہِ  تَمہِ  دۅہ  اَکھ  أکِس  ٹھۅلہٕ  دِوُنۍ  تہٕ  اَکھ  أکِس  نِشہِ  بے  توجہ  سپدٕوُنۍ۔


Transliteration: Q<u>a</u>loo innakum kuntum tatoonan<u>a</u> AAani alyameen<b>i</b>
Athar:
  وَنن  ﴿پیروی  کرن  وٲلۍ  پننیٚن  پیشواہن﴾،  توٚہۍ  ٲسِو  اسہِ  نِشہِ  سیٚدِ  بُتھِہ  یِوان۔  ﴿دراصل  چُھ  لفظ   یَمِین   ورتاونہٕ  آمُت۔  محاورٕہ  کہ  لحاظہ  اگر  یہِ  قُوّت  و  طاقت  کِس  معنی  یس  منٛز  نِمون،  تیٚلہِ  آسہِ  مطلب  زِ  تۅہیہِ  نِیِو  أسۍ  پننیو  زورَو  سٍتۍ  گُمرٲہی  کُن۔  اگر  یہِ  خیرکِس  تہٕ  رٕژرٕکِس  معنی  یس  منٛز  نِمون،  تیٚلہِ  آسہِ  امِیُک  مطلب  یہِ  زِ  تۅہیہِ  اوسُو  قسم  ہٲوۍ  ہٲوۍ  اسہِ  اطمنان  دِیتمُت  زِ  حق  چُھ  سُے  یہِ  توٚہۍ  پیش  چِھو  کران۔﴾

Mirwaiz:
  چنانچہ  تابع  دَپن  متبوعن  اَسہِ  کرییو  توٚہۍ  گمراہ۔  کیازِ  توٚہۍ  ٲسِو  اَسہِ  نِشہِ  زبردستی  سان  ڈالنہٕ  یِوان۔  اَسہِ  پٮ۪ٹھ  ٲسِو  دباو  تہٕ  زور  ترٲوِتھ  اَسہِ  گمراہ  کران۔

Tahir:
  تِم  وَنن،  بے  شک  ٲسۍوٕ  تۆہی  اَسہِ  نِشہِ  دٔچِھنہِ  اَندٕ  کِنۍ  (یعنی  پننہِ  حقس  پیٚٹھ  آسنٕکۍ  قسم  ہاوان  ہاوان)  یِوان۔


Athar: تِم دِن جواب، نَہ بلکہ ٲسِو نہٕ توٚہۍ خۅد ایمان اَنن وٲلۍ،
Tahir: (تِمن گمراہ کرن وٲلۍ پیشوا) وَنن، بلکہ ٲسۍوٕ نہٕ تۆہۍ پانے ایمان اَنن وٲلۍ۔
Transliteration: Q<u>a</u>loo bal lam takoonoo mumineen<b>a</b>
Mirwaiz:
  تِم  متبوعین  دپنکھ  سون  زور  اوسنہٕ  تۅہیہِ  پٮ۪ٹھ  کینٛہہ  تہِ  بلکہ  ٲسِو  نہٕ  توٚہۍ  پانہٕ  ایمان  اَنہٕ  وُنۍ۔


Athar: تہٕ نَہ اوس تۅہیہِ پٮ۪ٹھ سون کانٛہہ زور، توٚہۍ ٲسِو پٲنۍ پانہٕ بُتھۍ پھِرۍ لُکھ۔
Mirwaiz: بیٚیہِ اوسنہٕ تۅہیہِ پٮ۪ٹھ کانٛہہ سون زور تہٕ جبر بلکہ ٲسِو توٚہۍ پانہٕ سرکش قوماہ۔
Tahir:
  تہٕ  تۅہیہِ  پیٚٹھ  اوسنہٕ  سون  کٕہٕنۍ  زور  (تہٕ  دباو)  بلکہ  ٲسۍوٕ  تۆہۍ  پانہٕ  بُتھۍ  پھِرۍ  لُکھ۔

Transliteration:
  Wam<u>a</u> k<u>a</u>na lan<u>a</u> AAalaykum min <u>s</u>ul<u>ta</u>nin bal kuntum qawman <u>ta</u>gheen<b>a</b>


Transliteration: Fa<u>h</u>aqqa AAalayn<u>a</u> qawlu rabbin<u>a</u> inn<u>a</u> la<u>tha</u>iqoon<b>a</b>
Athar:
  ٲخر  سپدِۍ  أسۍ  پننِس  ربّ  سٕندِ  تمہِ  فرمانٕکۍ  حقدار  زِ  أسۍ  چِھ  عذابُک  مزٕہ  وُچھن  وٲلۍ۔

Mirwaiz:
  معلوم  چھُ  سپدان  کہ  أسۍ  سٲری  ٲسۍ  اَزلے  محروم  ایمان  نِشہِ۔  تمی  سپٕز  اَسہِ  پٮ۪ٹھ  اَزلے  کتھ  محقق  تتھ  کُن  نظر  کٔرِتھ  چھُ  اَسہِ  سارِنٕے  عذابُک  مزٕہ  ضرورژٕہُن۔

Tahir:
  لہٰذا  گۆو  اَسہِ  پیٚٹھ  سٲنِس  ربّ  سُنٛد  فرمان  ثٲبت۔  (وۅنۍ)  چِھ  أسۍ  (عذابُک)  مزٕہ  وُچھن  وٲلۍ۔


Athar:
  یِم  ٲسۍ  تِم  لوٗکھ  زِ  ییٚلہِ  یِمن  وَننہٕ  اوس  یِوان،  خدایس  ورٲے  چُھنہٕ  کانٛہہ  معبودِ  برحق۔  تیٚلہِ  اوس  یِمن  تکبر  کھسان،

Mirwaiz:
  یِم  گٔے  تِمے  یِمن  نہٕ  توحیدٕچ  پژھ  ٲسِنہ  رسالتٕچ۔  وَننہٕ  اوس  یِوان  تِمن  دنیاہس  اندر  پٔرِو  لَا  اِلہٰ  اِلا  اللہ،  تورٕہ  ٲسۍ  سرکشی  تہٕ  تکبر  کران۔

Tahir:
  پٔزۍپٲٹھۍ  ٲسۍ  تِم  تِتھۍ  لُکھ  زِ  ییٚلہِ  تِمن  وَننہٕ  اوس  یِوان  زِ  اللہ  تعالیٰ  ہس  وَرٲے  چُھنہٕ  کانٛہہ  عبادتس  لایق  تیٚلہِ  ٲسۍ  تِم  تکبر  کران۔

Transliteration:
  Innahum k<u>a</u>noo i<u>tha</u> qeela lahum l<u>a</u> il<u>a</u>ha ill<u>a</u> All<u>a</u>hu yastakbiroon<b>a</b>


Athar: تہٕ ونان ٲسۍ، کیا أسۍ تراووکھہٕ أکِس شاعر مجنون سٕندِ خٲطرٕ پنٕنۍ معبود؟
Tahir: تہٕ ونان ٲسۍ، کیا أسۍ چھا أکِس دیوانہٕ شاعرٕ سٕندِ خٲطرٕ پننیٚن معبودن تۯاوَن وٲلۍ؟
Mirwaiz:
  دپان  ٲسۍ  کیا  أسۍ  تراووکھہٕ  پنٕنۍ  معبود  أکِس  شاعر  تہٕ  دیوانہٕ  سٕندِ  وَننہٕ  موجوب۔  اللہ  تعالیٰ  چھُ  فرماوان،  یہِ  پیغمبرِ  برحق  نہ  چھُ  شاعر  تہٕ  نہ  چھُ  دیوانہٕ۔

Transliteration:
  Wayaqooloona ainn<u>a</u> lat<u>a</u>rikoo <u>a</u>lihatin<u>a</u> lish<u>a</u>AAirin majnoon<b>in</b>


Transliteration: Bal j<u>a</u>a bi<b>a</b>l<u>h</u>aqqi wa<u>s</u>addaqa almursaleen<b>a</b>
Athar:
  حالانکہ  سُہ  اوس  حق  ہیٚتھ  آمُت،  تہٕ  تٔمۍ  اوس  رسولن  ہُند  تصدیق  کوٚرمُت۔  ﴿وۅنۍ  یِیہِ  تِمن  وننہٕ  زِ﴾

Mirwaiz:
  بلکہ  چھُ  پیغمبر  برحق  آو  سُہ  تِمن  نِشہِ  پوٚز  دین  ہیتھ۔  بیٚیہِ  چھُ  سُہ  بروٗنٹھمین  پیغمبرن  تہِ  تصدیق  تہٕ  تٲیید  کران۔

Tahir:
  (سُہ  نَہ  چُھ  مجنون  نَہ  چُھ  شٲعر)  بلکہ  چِھ  تِم  (دینِ)  حق  ہیٚتھ  آمٕتۍ  تہٕ  تِمَو  چُھ  (اللہ  تعالیٰ  سٕندیٚن)  پیغمبرن  ہُنٛد  تصدیق  کۆرمُت۔


Athar: توٚہۍ چِھو لٲزِماً دردناک سزاہٕکۍ مزٕہ وُچھن وٲلۍ۔
Tahir: بے شک چِھو تۆہۍ دگ تُلوٕنہِ عذابُک مزٕہ وُچھن وٲلۍ۔
Transliteration: Innakum la<u>tha</u>iqoo alAAa<u>tha</u>bi alaleem<b>i</b>
Mirwaiz:
  اے  مشرکو  تہٕ  کٲفرو  تۅہیہِ  سارِنٕے  یعنی  تابعن  تہِ  متبوعن  تہِ  چھُ  دگ  تُلہٕ  وُنہِ  عذابُک  ضرور  مزٕہ  ژٕہُن۔


Tahir: تہٕ تۅہیہِ یِیَو نہٕ (کانٛہہ) بدلہٕ دِنہٕ مگر صرف تَمہِ کُے یہِ تۆہۍ کران ٲسۍوٕ۔
Transliteration: Wam<u>a</u> tujzawna ill<u>a</u> m<u>a</u> kuntum taAAmaloon<b>a</b>
Athar:
  تہٕ  تۅہیہِ  یُس  بدلہٕ  تہِ  دِنہٕ  یِوان  چُھ،  تِمنٕے  اعمالن  ہُند  چُھو  دِنہٕ  یِوان،  یِم  توٚہۍ  کران  چِھو  روٗدِمٕتۍ۔

Mirwaiz:
  اَتھ  منٛز  چھُنہٕ  تۅہیہِ  پٮ۪ٹھ  کانٛہہ  ظلم  کیازِ  تۅہیہِ  یِیہِ  نہٕ  سزا  دِنہٕ  مگر  تِمنٕے  کامین  ہُنٛد  یِمہٕ  توٚہۍ  کران  ٲسِو۔


Athar: مگر اللہ تعالیٰ سٕندۍ ژار نہٕ آمتۍ بندٕہ آسن ﴿امہِ بد انجامہٕ نِشہِ﴾ محفوظ۔
Transliteration: Ill<u>a</u> AAib<u>a</u>da All<u>a</u>hi almukhla<u>s</u>een<b>a</b>
Mirwaiz:
  مگر  چھِ  محفوظ  عذابہٕ  نِشہِ  پروردگار  سٕندۍ  خاص  کرنہٕ  آمٕتۍ،  ژارنہٕ  آمٕتۍ  تہٕ  شرکہٕ  نِشہِ  صاف  و  پاک  کرنہٕ  آمٕتۍ  بندٕہ۔  مُراد  چھِ  تَمہِ  أندرٕہ  اہلِ  ایمان،  تِمَو  کٔر  پَزِچ  پٲروی۔  اللہ  تعالیٰ  ہن  کٔرۍ  تِم  مقبول  تہٕ  مخصوص  بندٕہ۔

Tahir:
  (آ)  مگر  اللہ  تعالیٰ  سٕندۍ  تِم  (برگزیدٕہ  تہٕ  ژارنہٕ  آمٕتۍ)  بندٕہ  یِمن  (نفس  تہٕ  نفسٲنیت  نِشہ)  آزٲی  چھے٘  حٲصل  گٔمٕژ۔


Athar: تِہندِ خٲطرٕ چُھ رزقِ معلوم ﴿مقرر کرنہٕ آمُت رِزق﴾،
Tahir: یِمے چِھ تِم لُکھ یہِندِ خٲطرٕ (صبحس شامس) خاص رزق مقرر چُھ۔
Transliteration: Ol<u>a</u>ika lahum rizqun maAAloom<b>un</b>
Mirwaiz:
  لہٰذا  چھُ  تِہِندِ  خٲطرٕ  سُے  رزق  تیار  تھاونہٕ  آمُت  ییٚمُیک  حال  قرآن  مجید  کین  بیٚیَن  سوٗرن  اندر  معلوم  چھُ  سپُد  مُت۔


Athar: شراب کیو ناگو نِشہِ یِن گلہِ بٔرِتۍ جام تِمن منٛزباگ پھِرناونہٕ۔
Tahir: تِمن آسن گلہِ بٔرٕتۍ (طہور) شرابکۍجام پھِروَنہٕ یِوان۔
Transliteration: Yu<u>ta</u>fu AAalayhim bikasin min maAAeen<b>in</b>
Mirwaiz:
  پھِرناونہٕ  یِن  تِمن  نِشہِ  پیالہٕ  یِم  پکہٕ  وُنہِ  تہٕ  جٲری  شرابِ  طہورٕہ  سٍتۍ  بٔرِتھ  آسن۔


Athar: یہِ چمکہٕ وُن شراب، یُس چیٚنہٕ والیٚن خٲطرٕ مزٕدار آسہِ۔
Tahir: یُس سیٚٹھاہ سفید آسہِ، چیٚنہٕ والیٚن خٲطرٕ آسہِ سراسر لذّت (وول)۔
Transliteration: Bay<u>da</u>a la<u>thth</u>atin li<b>l</b>shsh<u>a</u>ribeen<b>a</b>
Mirwaiz:
  سُے  شراب  آسہِ  سفید  صاف  شفاف  یُس  چیٚنس  اندر  چیٚنہٕ  والین  سٮ۪ٹھاہ  لذیذ  معلوم  آسہِ  سپدان۔


Athar: تہٕ تِمن نِشہِ آسن نظرٕ بچاون واجِنہِ، خوبصورت أچھ واجِنہِ خاتونہٕ،
Transliteration: WaAAindahum q<u>as</u>ir<u>a</u>tu a<b>l</b><u>tt</u>arfi AAeen<b>un</b>
Mirwaiz:
  تِمن  نِشہِ  آسن  بیٚیہِ  تِمے  جورٕہ  یِم  نہٕ  پننین  مردن  ورٲے  کٲنسہِ  کُن  أچھ  تُلان  آسن۔  تِمہٕ  أچھ  آسنکھ  ویٚچھہِ  ویٚچھہِ۔

Tahir:
  تہٕ  تِمن  اَکہِ  پاسہٕ  آسن  نظرٕ  بۅن  تھاون  واجِنہِ،  سیٚٹھاہ  خوبصورت  أچھ  واجِنہِ  (حورٕ  بِہتھ)۔


Athar: تِژٕھہ نازُک زنتہٕ ٹھوٗلہٕ کنجہِ تلہٕ کنہِ چُھپِتھ چَھژر۔
Transliteration: Kaannahunna bay<u>d</u>un maknoon<b>un</b>
Mirwaiz:
  تِمے  جورٕہ  آسن  سفید  رٲچھ  کرنہٕ  آمٕتۍ  پھَرِ  تلٕکۍ  ٹھوٗل  ہِشہِ  یعنی  گردو  غبارٕ  نِشہِ  محفوظ،  توپتہٕ  ییٚلہِ  تِم  باایمان  أکِس  جلسس،  مجمعس  منٛز  جمع  آسن۔

Tahir:
  (تِمہٕ  باسن  سفید  تہٕ  خۅش  کروٕنِس  رنگس  منٛز  تِژٕھہ)  زنتہٕ  گردٕغبارنِشہِ  رٔژھرٲوِتھ  ٹھوٗل  آسن  (تھٲوِتھ) 


Athar: تِمو منٛزٕ وَنہِ اکھ، دنیاہس منٛز اوس میون اکھ ہم نشین،
Transliteration: Q<u>a</u>la q<u>a</u>ilun minhum innee k<u>a</u>na lee qareen<b>un</b>
Mirwaiz:
  تِمَو  مںٛزٕ  وَنہِ  اَکھ  وَنن  وولاہ  زِ  دنیاہس  اندر  اوس  مےٚ  اَکھ  مُلاقیاہ  مشرک،  سُے  اوس  مےٚ  بطور  تعجب  پٕرٛژھان۔

Tahir:
  تِمَو  منٛزٕ  وَنہِ  اَکھ  وَنن  وول  (دۆیِمِس)  زِ  میون  اَکھ  سمکھنہٕ  وول  اوس  (یُس  ٲخرتُک  مُنکر  اوس)۔


Athar: سُہ اوس مےٚ ونان، کیا ژٕ تہِ چُھکھہٕ تصدیق کرن والیو منٛزٕ؟
Mirwaiz: سُہ اوس دپان مےٚ کیا ژٕہ چھُکھہٕ یتھ کتھہِ تصدیق کران۔
Transliteration: Yaqoolu ainnaka lamina almu<u>s</u>addiqeen<b>a</b>
Tahir:
  سُہ  اوس  (مے٘)  ونان،  کیا  ژٕتہِ  چُھکھہٕ  (تِمن  کتھن  ہُنٛد)  یقین  تہٕ  تصدیق  کرن  والیٚو  منٛزٕ؟


Athar:
  پٔزِ  پٲٹھۍ  ییٚلہِ  أسۍ  موٗدِمٕتۍ  آسَو  تہٕ  مِیٔژ  آسَو  بنیمٕتۍ،  تہٕ  أڈِجہِ  کرٛنٛز  روزَو  بٔنِتھ،  کیا  اسہِ  یِیا  جزا  تہٕ  سزا  دِنہٕ؟

Mirwaiz:
  أسۍ  ییٚلہِ  مَرو  توپتہٕ  سپدو  میٚژ  تہٕ  أڈِجہِ،  توپتہٕ  یِمَو  أسۍ  بیٚیہِ  زندٕہ  کرنہٕ،  کیا  توپتہٕ  یِیا  اَسہِ  جزا  تہٕ  سزا  دِنہٕ،  سُہ  میون  مُلٲقی  اوس  مرنہٕ  پتہٕ  بیٚیہِ  زندٕہ  سپدنس  منکر،  سُہ  آسہِ  ضرور  جہنمس  ووتمُت۔

Tahir:
  کیا  ییٚلہِ  أسۍ  مَرو  تہٕ  أسۍ  بنو  میٚژ  تہٕ  أڈِجہِ  تیٚلہِ  کیا  اَسہِ  یِیا  (اَتھ  حالس  منٛز)  بدلہٕ  دِنہٕ؟

Transliteration:
  Ai<u>tha</u> mitn<u>a</u> wakunn<u>a</u> tur<u>a</u>ban waAAi<i><u>th</u></i><u>a</u>man ainn<u>a</u> lamadeenoon<b>a</b>


Athar: وۅنۍ کیا توہۍ لُکھ چِھوٕ وُچُھن یژھان زِ تِم صاحب کتہِ چِھ وۅنۍ؟
Tahir: پتہٕ وَنہِ سُہ (جنتی)، کیا ژٕ وُچھہَن (سُہ) نظر دِتھ (زِسُہ کتھ حالس منٛز چُھ)؟
Transliteration: Q<u>a</u>la hal antum mu<u>tt</u>aliAAoon<b>a</b>
Mirwaiz:
  اللہ  تعالیٰ  سُند  ارشاد  سپدِ  اے  جنتِیو،  کیا  توٚہۍ  چھُوٗنا  سُہ  کٲفر  وُچھُن  یژھان،  اگر  یژھان  چھِو  تۅہیہِ  چھُوتمُیک  اجازت۔


Athar: تہٕ تس وَنہِ خطاب کران، خُداے سُند قسم، ژٕ اوسُکھ بس مےٚ تباہ کرن وول۔
Tahir: (تس) وَنہِ، خداے سُنٛد قسم ژٕ اوسکھ مے٘ تہِ ہلاک کرن وول۔
Transliteration: Q<u>a</u>la ta<b>A</b>ll<u>a</u>hi in kidta laturdeen<b>i</b>
Mirwaiz:
  دَپیٚس  قسمِ  خدا  ژےٚ  ہیٚژوتھس  بہٕ  تباہ  کرُن،  ڈُلہٕ  تراوُن  کھۅڈس  منٛز،  ژےٚ  ہیٚژوتھس  بٕتہِ  قیامتُک  منکر  بناوُن،  اَز  آسٕہا  بٕتہِ  ژےٚ  سٍتۍ  عذابس  گرفتار۔


Transliteration: Walawl<u>a</u> niAAmatu rabbee lakuntu mina almu<u>hd</u>areen<b>a</b>
Athar:
  میٲنِس  ربّ  سُند  فضل  اگر  نہٕ  شاملِ  حال  آسِہے،  تیٚلہِ  آسٕہا  بٕتہِ  اَز  تِمو  لُکو  منٛز  یِم  رٔٹِتھ  چِھ  اَننہٕ  آمٕتۍ۔

Mirwaiz:
  ہرگاہ  نے  میٲنِس  پروردگار  سٕنز  مےٚ  پٮ۪ٹھ  مہربٲنی  تہٕ  فضل  آسِہا،  بٕتہِ  آسٕہا  ژےٚ  سٍتۍ  عذابس  گرفتار  مگر  خداین  کوٚر  مےٚ  پٮ۪ٹھ  بوٚڈ  فضل،  بہٕ  تھوونس  صحیح  اعتقادس  پٮ۪ٹھ  قٲیم،  توپتہٕ  وَنہِ  یہِ  جنتی  پننین  اہلِ  مجلسن  کُن۔

Tahir:
  تہٕ  ہرگاہ  میٲنِس  ربّ  سُنٛد  احسان  آسِہے  نہٕ  تیٚلہِ  گژھہٕ  ہا  بہٕ  (تہِ  ژے٘  سٍتۍ  عذابس  منٛز)  حٲضر  کرنہٕ  یِنہٕ  والیٚن  منٛز  شٲمل۔


Mirwaiz: کیا وۅنۍ چھِنا أسۍ جنتی مَروُنین اندر زانٛہہ۔
Tahir: لہٰذا (پٕۯژھن جنتی خوشی سان،) وۅنۍ ما مَرو أسۍ؟
Transliteration: Afam<u>a</u> na<u>h</u>nu bimayyiteen<b>a</b>
Athar:
  اچھا،  کیا  وۅنۍ  چِھنا  أسۍ  تیٚلہِ  مَرن  وٲلۍ۔  ﴿کلامُک  انداز  چُھ  صاف  ونان  زِ  پننِس  أمِس  جہنمی  یارس  سٍتۍ  کلام  کران  کران  چُھ  اچانک  یہِ  جنّتی  شخص  پانس  سٍتۍ  کلام  کرنہِ  لگان،  تہٕ  یِمہٕ  کتھہٕ  چھےٚ  تٔمۍ  سٕنزِ  زیٚوِ  تِتھہٕ  پٲٹھۍ  نیران  زنتہٕ  کانٛہہ  شخص  پنُن  پان  پرٛتھ  توقع  تہٕ  پرٛتھ  اندازٕہ  کھۅتہٕ  بہتر  حالتس  منٛز  وُچھِتھ  سٮ۪ٹھاہ  حٲرتہٕ  سان  تہٕ  خوشی  سان  پٲنۍ  پانے  آسہِ  بولان﴾


Athar: یُس موت اسہِ یِنہٕ وول اوس سُہ آو بس گۅڈے؟ وۅنۍ سپدِ نہٕ اسہِ کانٛہہ عذاب؟
Transliteration: Ill<u>a</u> mawtatan<u>a</u> alool<u>a</u> wam<u>a</u> na<u>h</u>nu bimuAAa<u>thth</u>abeen<b>a</b>
Mirwaiz:
  مگر  سُے  مَرُن  یُس  برونٹھ  اکہِ  پھِرِ  دنیاہس  اندر  لبنہٕ  آو،  بیٚیہِ  یِیہِ  نہٕ  اَسہِ  عذاب  تہِ  کرنہٕ  زانٛہہ۔

Tahir:
  پننہِ  گۅڈنِکہِ  موتہٕ  وَرٲے  (ییٚمہِ  نِشہِ  نیٖرِتھ  أسۍ  یور  وٲتۍ)  تہٕ  اَسہِ  پیٚٹھ  ما  ییہِ  زانٛہہ  عذاب  کرنہٕ؟


Athar: پٔزِ پٲٹھۍ چھےٚ یٔہے عظیمُ الشان کامیٲبی۔
Tahir: بے شک چھے٘ یٔہے بٔڑ کامیٲبی۔
Transliteration: Inna h<u>atha</u> lahuwa alfawzu alAAa<i><u>th</u></i>eem<b>u</b>
Mirwaiz:
  اللہ  تعالیٰ  چھُ  فرماوان  کہ  جنتس  اندر  وٲتِتھ  روحٲنی  تہٕ  جسمٲنی  نعمژٕہ  حاصل  سپدَنہِ،  بے  شک  یٔہے  گٔیہِ  بٔڑ  رستگٲری۔


Athar: ؤنِو، یہِ ضِیافت چھا جان کِنہٕ زقُومُک کُل؟
Tahir: کیا یہِ (جنتٕچ) پٔژھۍ لٲز چھا بہتر کِنہٕ زقّومُک کُل؟
Transliteration: A<u>tha</u>lika khayrun nuzulan am shajaratu a<b>l</b>zzaqqoom<b>i</b>
Mirwaiz:
  یہِ  جنت  تہٕ  ییٚمہِ  جنتہٕ  چہ  نعمژٕہ  چھا  بہتر  دعوت  کِنۍ  باایمانن  ہٕندِ  خٲطرٕ  کِنہٕ  زقومُک  کُل  ییٚمُیک  میوٕہ  ٹیوٚٹھ  تہٕ  پھکہٕ  لد  چھُ  کٲفرن  ہٕندِ  خٲطرٕ۔


Tahir: بے شک چُھ اَسہِ سُہ (کُل) ظٲلِمن خٲطرٕ عذاب بنوومُت۔
Transliteration: Inn<u>a</u> jaAAaln<u>a</u>h<u>a</u> fitnatan li<b>l</b><i><u>thth</u></i><u>a</u>limeen<b>a</b>
Athar:
  اسہِ  چُھ  سُہ  کُل  ظٲلِمن  خٲطرٕ  فتنہٕ  بنوومُت۔  ﴿یعنی  مُنکرن  چُھ  یہِ  کتھ  بوٗزِتھ  قرآنس  تہٕ  نبی  صلی  اللہ  علیہ و سلمس  پٮ۪ٹھ  ٹسنہٕ  کرنُک  اکھ  نوٚو  موقع  میلان۔  تِم  چِھ  اتھ  پٮ۪ٹھ  ہزٕل  کران  ونان،  بوٗزِتَو  وۅنۍ  نٔو  کتھاہ،  جہنم  کِس  شعلہ  وٕنِس  نارس  منٛز  وۅبدن  وۅنۍ  کُلۍ۔﴾

Mirwaiz:
  بے  شک  اَسہِ  کوٚر  سُہ  زقومُک  کُل  ٲخرتس  اندر  عذابُک  ذریعہ  بناونہٕ  کہ  علاوٕہ  ظٲلمن  ہٕندِ  خٲطرٕ  امتحانُک  تہٕ  آزمٲیسشہِ  ہُنٛد  سبب  کہ  سُہ  کل  بوٗزِتھ  کرنہٕ  یِم  تتھ  پژھ  کِنہٕ  انکار  تہٕ  اِستہزاء۔  چنانچہ  تِمَو  کٲفرو  کوٚر  اِستہزاء  تہٕ  اِنکارٕے۔  دَپنہِ  لٔگۍ  کہ  کتہِ  چھُ  بوٗزمُت  اَز  تانۍ  نارس  اندر  کُل  آسُن۔  اللہ  تعالیٰ  چھُکھ  فرماوان۔


Athar: سُہ چُھ اکھ کُل یُس جہنم کہ ژَکہِ تلہٕ چُھ نیران۔
Tahir: بے شک چُھ یہِ اَکھ کُل یُس جہنم کہ سارِوٕے کھۅتہٕ بٔنِمہِ حصّہٕ نِشہِ نیران چُھ۔
Transliteration: Innah<u>a</u> shajaratun takhruju fee a<u>s</u>li alja<u>h</u>eem<b>i</b>
Mirwaiz:
  سُہ  چھُ  اَکھ  کُلاہ  یُس  کھوٚتمُت  چھُ  جہنم  کہ  ژَکہِ  تلہٕ،  نارٕہ  منزے  نارُک  کُل  کھوٚتمُت۔  یِتھہٕ  پٲٹھۍ  دنیاہس  اندر  نارس  اندر  اَکہِ  خاص  قسمٕکۍ  گگر  پٲدٕہ  سپدان  تہٕ  نَوان  چھِ،  تِمن  گگرن  چھِ  سمندر  وِان۔  


Athar: تمِکۍ ہیٚلۍ ﴿میوٕہ﴾ چِھ تِتھۍ زَنتہٕ شیطانن ہٕندۍ کلہٕ۔
Tahir: تَمِکۍ ہیٚلۍ (میٚوٕہ) چِھ تِتِھۍ زنتہٕ (بدصورت) شیطانن ہٕندۍ کلہٕ آسن۔
Transliteration: <u>T</u>alAAuh<u>a</u> kaannahu ruoosu a<b>l</b>shshay<u>at</u>een<b>i</b>
Mirwaiz:
  تمُیک  پھل  تہٕ  میوٕہ  آسہِ  سٔرپھہٕ  کلہٕ  ہی  بد  شکل،  تَمی  سٍتۍ  یِیہِ  کرنہٕ  ظٲلمن  ہٕنز  دعوت۔


Athar: جہنمٕکۍ لُکھ کھیٚن اَتھ، تہٕ اَمی سٍتۍ برَن شکم،
Tahir: لہٰذا چِھ تِم (جہنمی) تَمی منٛزٕ کھیٚنہٕ وٲلۍ تہٕ تَمی سٍتۍچِھ شکم برن وٲلۍ۔
Transliteration: Fainnahum la<u>a</u>kiloona minh<u>a</u> fam<u>a</u>lioona minh<u>a</u> albu<u>t</u>oon<b>a</b>
Mirwaiz:
  بۅچھہِ  سٍتۍییٚلہِ  بے  تاب  آسن  سپدان،  پس  آسن  تِم  یۅہے  پھل  کھیوان،  تَمی  سٍتۍ  آسن  یَڈ  بران۔


Athar: پتہٕ میلہِ تِمن اتھ پٮ۪ٹھ چیٚنہٕ خٲطرٕ گرٛکہٕ دِوُن آب۔
Transliteration: Thumma inna lahum AAalayh<u>a</u> lashawban min <u>h</u>ameem<b>in</b>
Mirwaiz:
  توپتہٕ  ییٚلہِ  تریش  آسیکھ  لگان  تِم  آسن  تتھ  پٮ۪ٹھ  ہلہ  ناونہٕ  آمٕژ  رَسٕر  سخت  تیز  گرم  آب  یتھ  سٍتۍ  پٲل  تہٕ  پاکھ  مِلہٕ  ناونہٕ  آمُت  آسہِ  تریشہِ  بدل  چاونہٕ  یِوان۔  

Tahir:
  پتہٕ  آسہِ  پٔزۍپٲٹھۍ  تِہِندِ  خٲطرٕ  تَتھ  (کھیٚنس)  پیٚٹھ  (پاکھ)  رلاونہٕ  آمُت  سیٚٹھاہ  گرم  آب  (یُس  أندرمن  ژَٹہِ)۔


Athar: تہٕ امہِ پتہٕ سپدِ تِہٕنز واپسی أتھۍ جہنم کِس نارس کُن۔
Tahir: (کھیٚنہٕ پتہٕ) آسہِ تِمن یقینا جہنم سٕے کُن (دوبارہ) پۆت پھیرُن۔
Transliteration: Thumma inna marjiAAahum lail<u>a</u> alja<u>h</u>eem<b>i</b>
Mirwaiz:
  توپتہٕ  آسہِ  یِمن  بیٚیہِ  واپس  یُن  نارِ  جہنمس  منٛز۔  یعنی  تَتہِ  روزن  بدستور۔  یہِ  یُتھ  عذاب  کیازِ  سنا  یِیَکھ  کرنہٕ،  تَم  کیا  ٲسۍ  نہٕ  خداے  سٕندِ  ہدایتہٕ  موجوب  پکان  بلکہ۔  


Athar: تہٕ تِہندِنٕے نقشِ قدمن پٮ۪ٹھ ترٲوٕکھ دَو۔
Tahir: وۅنۍ چِھ تِم تِہِندِنٕے وَتہٕ پدیٚن پیٚٹھ دَوناونہٕ یِوان۔
Transliteration: Fahum AAal<u>a</u> <u>a</u>th<u>a</u>rihim yuhraAAoon<b>a</b>
Mirwaiz:
  پس  ٲسۍ  تِم  تہِ  تِمنٕے  پتہٕ  پتہٕ  أچھ  ؤٹِتھ  دوران  یِمن  أزِکہ  وقتہٕ  کین  کافرن  برونٹھ  تہِ۔


Athar: وۅنۍ وُچِھو یِمن تنبیہ آو کرنہٕ تِمن لُکن ہُند انجام کیا سپُد۔
Tahir: لہٰذا وُچِھو تۆہۍ زِ تِمن لُکن ہُنٛد انجام کِیُتھ سَپُد یِم کھو ژناونہٕ ٲسۍ آمٕتۍ۔
Transliteration: Fa<b>o</b>n<i><u>th</u></i>ur kayfa k<u>a</u>na AA<u>a</u>qibatu almun<u>th</u>areen<b>a</b>
Mirwaiz:
  پس  وُچھ  تِمن  بیٖم  کرنہٕ  آمتین  ہُنٛد  انجام  کیا  سَپُد۔  کِتھہٕ  پٲٹھۍ  گٔے  تِم  عذابس  گرفتار  یُس  عذاب  تِمن  پٮ۪ٹھ  دنیاسٕے  منٛز  کرنہٕ  آو۔


Mirwaiz: مگر بچے تمہِ عذابِ دنیوی نِشہِ اللہ تعالیٰ سٕندۍ خاص کرنہٕ آمٕتۍ بندٕہ۔
Tahir: اللہ تعالیٰ سٕندیٚو ژارنہٕ آمتیٚو تہٕ برگزیدٕہ بندو وَرٲے۔
Transliteration: Ill<u>a</u> AAib<u>a</u>da All<u>a</u>hi almukhla<u>s</u>een<b>a</b>
Athar:
  امہِ  بدنٲمی  نِشہِ  چِھ  اللہ  تعالیٰ  سٕندۍ  تِمے  بندٕہ  بچیمٕتۍ  یِم  تٔمۍ  پانس  خٲطرٕ  خٲلِص  چِھ  کٔرِمٕتۍ۔


Transliteration: Walaqad n<u>a</u>d<u>a</u>n<u>a</u> noo<u>h</u>un falaniAAma almujeeboon<b>a</b>
Athar:
  اسہِ  اوس  ﴿امہِ  برونٛہہ﴾  نوح  علیہ  السلامن  ناد  لویمُت،  وُچِھو  زِ  أسۍ  کِتھۍ  رٕتۍ  جواب  دِنہٕ  وٲلۍ  ٲسۍ۔

Mirwaiz:
  بتحقیق  بیٚیہِ  کوٚر  اَسہِ  نِشہِ  فریاد  نوح  علیہ  السلامن  یٲری  تہٕ  مددٕ  خٲطرٕ  یعنی  دعا  موٚنگُکھ۔  پس  کٔر  اَسہِ  تِمن  فریاد  رسی  کیازِ  أسی  چھِ  رٕژ  فریاد  رسی  کرٕوُنۍ۔

Tahir:
  تہٕ  بے  شک  کۆر  اَسہِ  نوح  ہن  (علیہ  السلام)  آلو  لہٰذا  کٲتیاہ  رٕتۍ  فریاد  بوزن  وٲلۍ  چِھ  أسۍ۔


Athar: اسہِ بچوو سُہ تہٕ تٔمۍ سٕندۍ گھر وٲلۍ کربِ عظیم ﴿بڈِ مصیبت﴾ نِشہِ،
Tahir: تہٕ اَسہِ بچٲوۍ تِم تہٕ تِہِندۍ بٲژ سخت تکلیف نِشہِ۔
Transliteration: Wanajjayn<u>a</u>hu waahlahu mina alkarbi alAAa<i><u>th</u></i>eem<b>i</b>
Mirwaiz:
  توپتہٕ  دُیت  اَسہِ  نجات  تس  بیٚیہِ  تِہِندین  تابعن  بجہِ  پریشٲنی  تہٕ  غمہٕ  نِشہِ  یعنی  کافرن  ہٕندِ  اِیذا  تہٕ  تکلیف  نِشہِ،  بیٚیہِ  انکارِ  تخذیب  نِشہِ،  طوفانہٕ  سٍتۍ  کٔرۍ  اَسہِ  تِم  کافر  غرق،  تِمن  تہٕ  تِہٕندین  تٲبعن  دُیت  نجات۔


Athar: تہٕ تٔمۍ سُندُے نسل تھوو پتھ کُن،
Tahir: تہٕ اَسہِ بنوو صرف تِہُندُے یوت نسل پتھ کُن روزن وول۔
Transliteration: WajaAAaln<u>a</u> <u>th</u>urriyyatahu humu alb<u>a</u>qeen<b>a</b>
Mirwaiz:
  توپتہٕ  کٔر  اَسہِ  تِہٕنز  زُریت  پتھ  کُں  روزٕوُنۍ،  بیٚیہِ  کٲنسہِ  ہُنٛد  نسل  روٗد  نہٕ  پتھ  کُن  باقی۔


Athar: تہٕ پٔتِمیٚن نسلن منٛز تروو تٔمۍ سُند تعریف تہٕ توصیف۔
Mirwaiz: اَسہِ تھوو تُہُنٛد ذکرِ خیر پتہٕ یِوُنین منٛز واریاہس کالس تانۍ۔
Transliteration: Watarakn<u>a</u> AAalayhi fee al<u>a</u>khireen<b>a</b>
Tahir:
  تہٕ  پتہٕ  یِنہٕ  والیٚن  (یعنی  انبیاہن  تہٕ  اُمتن)  منٛز  تھوو  اَسہِ  تِہُنٛد  ذکرِ  خیر  پتھ  کُن۔


Athar: سلام چھےٚ نوحس علیہ السلامس پٮ۪ٹھ تمام دنیا والیو منٛزٕ۔
Tahir: سلام ٲسِن نوحس پیٚٹھ سارِنٕے جہانن منٛز۔
Transliteration: Sal<u>a</u>mun AAal<u>a</u> noo<u>h</u>in fee alAA<u>a</u>lameen<b>a</b>
Mirwaiz:
  پرتھ  طرفہٕ  آسہِ  لوٗکن  ہٕنزن  زیٚوَن  پٮ۪ٹھ  یہِ  کتھ  جٲری  کہ  سلامتی  بوٚوُن  حضرت  نوحس  عالمینن  منٛز۔  خدا  کٔرِن  کہ  تِم  تمام  جن  و  انسان  تہٕ  ملٲیک  روٗزِن  تِمن  پٮ۪ٹھ  سلام  سوزان۔


Athar: تہٕ نوح علیہ السلام سٕندۍسٕے طریقس پٮ۪ٹھ پکن وول اوس ابراہیم علیہ السلام۔
Tahir: بے شک ٲسۍ تِہِندِ دَرِ منٛزٕ ابراہیم (علیہ السلام تہِ)۔
Transliteration: Wainna min sheeAAatihi laibr<u>a</u>heem<b>a</b>
Mirwaiz:
  بیٚیہِ  چھُ  بے  شک  نوح  علیہ  السلام  سٕنزِ  وَتہِ  پکوٕنیو  اندرٕہ،  تِمن  سٍتۍ  اصولن  اندر  اتفاق  کروُنیو  أندرٕہ  ابراہیم  علیہ  السلام  تہِ۔


Athar: ییٚلہِ سُہ پننِس ربّ سٕندِس دربارس منٛز قلبِ سلیم ﴿صاف دل﴾ ہیٚتھ آو۔
Tahir: ییٚلہِ تِم پننِس ربّ سٕنزِ بارگاہِ منٛز صاف تہٕ پاک دِل ہیٚتھ حٲضر سپٕدۍ۔
Transliteration: I<u>th</u> j<u>a</u>a rabbahu biqalbin saleem<b>in</b>
Mirwaiz:
  تِہُنٛد  قصہ  تہِ  چھُ  قٲبل  ذکرییٚلہِ  سُہ  پننِس  پروردگارس  کُن  متوجہ  سَپُد  صاف  دِلہٕ  سٍتۍ  یُس  یچھ  شِرکی  اعتقادو  تہٕ  رِیاء  نِشہِ  پاک  اوس  یتھ  منٛز  خالص  توحید  تہٕ  کٲمل  اخلاص  موجود  اوس۔


Transliteration: I<u>th</u> q<u>a</u>la liabeehi waqawmihi m<u>atha</u> taAAbudoon<b>a</b>
Athar:
  ییٚلہِ  تٔمۍ  پننِس  مٲلِس  تہٕ  پننِس  قومس  ووٚن،  یِم  کم  چیز  چِھ  یِہٕنز  توٚہۍ  عبادت  چِھو  کران؟

Mirwaiz:
  ییٚلہِ  یِمَو  پننِس  مٲلِس  تہٕ  پننِس  قومس  دوٚپ  یِم  بُت  پرست  ٲسۍ  کہ  توٚہۍ  کتھ  واہیات  چیزس  چھِو  پرستش  کران۔

Tahir:
  ییٚلہِ  زن  تِمَو  پننِس  مٲلِس  (یُس  تِمن  درحقیقت  پیٚتٕر  اوس  تہٕ  تِم  ٲسۍ  تِمن  رَچھنہٕ  موجوب  مول  ونان)  تہٕ  پننِس  قومس  وۆن،  تۆہۍ  کمن  چیزن  ہٕنز  عبادت  چِھو  کران؟


Athar: ربّ العالمین سٕندِس بارس منٛز کیا چُھ ٲخر تُہُند گُمان؟
Tahir: تیٚلہِ کیا خیال چُھ تُہُنٛد تمام عالمن ہٕندِس ربّس متعلق؟
Transliteration: Fam<u>a</u> <i><u>th</u></i>annukum birabbi alAA<u>a</u>lameen<b>a</b>
Mirwaiz:
  تُہُند  کیا  خیال  چھُ  ربّ  العالمینس  متعلق،  تۅہیہِ  ہے  چھَو  تس  عبادت  کرٕنۍ  ترٲوٕمٕژ،  تۅہیہِ  چھا  تِہِندِس  معبود  آسنس  منٛز  کانٛہہ  شک،  سُہ  شک  کٔرِو  دوٗر۔  اَمی  قسمُک  بحث  و  مباحث  اوس  تِمن  منٛز  آسان۔  اکہِ  وقتہٕ  ووت  تِمن  اکہِ  مٲلُک  تہٕ  عرسُک  موقعہ،  تِمَو  لوٗکو  ووٚن  تِمن  کہ  توٚہۍ  تہِ  سَپدِو  نا  اَتھ  سٲنِس  مٲلس  منٛز  شٲمل۔  تِہُنٛد  غرض  اوس  کہ  تِمن  پٮ۪ٹھ  پیٚیہِ  مٲلہٕ  کہ  شان  و  شوکتُک  اثر۔


Mirwaiz: توپتہٕ دِژ اَکھ نظراہ ابراہیم علیہ السلامن سِتارن کُن۔
Tahir: پتہٕ کٔرن (ابراہیم علیہ السلامن تِم وہمس منٛز تراونہٕ خٲطرٕ) اَکھ نظر تارکن کُن۔
Transliteration: Fana<i><u>th</u></i>ara na<i><u>th</u></i>ratan fee a<b>l</b>nnujoom<b>i</b>
Athar:
  پتہٕ  ترٲو  تٔمۍ  تارکن  پٮ۪ٹھ  اکھ  نظر  ﴿عربی  زبٲنۍ  منٛز  چِھ  یِم  لفظ  محاورٕہ  رٔنگۍ  اتھ  معنی  یس  منٛز  وَننہٕ  یِوان  زِ  تٔمۍ  کوٚر  غور  یا  تٔمۍ  شخصن  لوگ  سونچُن۔﴾


Tahir: تہٕ وۆنُن، مے٘ چھے٘ طبعیت ناساز (تۅہیہِ سٍتۍ ہیٚکہٕ نہٕ مٲلَس پیٚٹھ گٔژِھتھ)۔
Transliteration: Faq<u>a</u>la innee saqeem<b>un</b>
Athar:
  تہٕ  ووٚنُن  مےٚ  چھےٚ  طبیعت  خراب۔  ﴿اسہِ  چُھنہٕ  کُنہِ  ذریعہ  یہِ  معلوم  زِ  تمہِ  ساعتہٕ  اوس  نہٕ  حضرت  ابراہیم  علیہ  السلامس  کُنہِ  قسمُک  تکلیف۔  امہِ  موجوٗب  یِیہِ  نہٕ  یہِ  وَننہٕ  زِ  حضرت  ابراہیم  علیہ  السلامَو  اوس  یہِ  خلافِ  واقعہ  بہانہٕ  بنوومُت۔﴾

Mirwaiz:
  توپتہٕ  دوٚپُکھ  بہٕ  چھُس  بیمار  لہٰذا  ہیٚکہ  نہٕ  بہٕ  مٲلس  تُہٕندِس  شٲمل  سپدِتھ۔  یُہُند  ارادٕہ  اوس  کہ  تِم  گژھن  تہٕ  مےٚ  یِیہِ  موقعہ  تِہِندین  پۅتلین  مسمار  کرنُک۔  تمی  مۅکھہٕ  کوٚرُکھ  حِیلہٕ  سِتارن  کُن  دِژٕکھ  نظر،  تِمن  لوٗکن  اوس  سِتارن  ہُنٛد  اعتقاد،  تَمہِ  مۅکھہٕ  ہیوٚک  نہٕ  تِمَو  کینٛہہ  جواب  ؤنِتھ۔  یُہُند  غرض  اوس  حضرت  خالقِ  حقیقی  سٕنز  کمالِ  عظمت  متحضر  کرٕنۍ۔


Transliteration: Far<u>a</u>gha il<u>a</u> <u>a</u>lihatihim faq<u>a</u>la al<u>a</u> takuloon<b>a</b>
Athar:
  تِمن  پٔتۍ  کِنۍ  ژاو  سُہ  ژوٗزِ  پٲٹھۍ  تِہندٮ۪ن  معبودن  ہٕندِس  مندرس  منٛز   تہٕ  ووٚنُن،  توٚہۍ  لُکھ  کیازِ  چِھو  نہٕ  کھیٚوان؟

Mirwaiz:
  توپتہٕ  ژاو  ابراہیم  علیہ  السلام  تِہِندِس  بُت  خانس  منٛز  پۅتلین  نِشہِ،  تِمن  نِشہِ  وُچھِکھ  واریاہ  کھیٚنہٕ  چیٚنٕکۍ  چیز  لوٗکو  تھٲوِمٕتۍ،  پۅتلین  کُن  دوٚپُکھ،  توٚہۍ  کیازِ  چھِو  نہٕ  یِم  چیز  کھیٚوان،  ییٚلہِ  نہٕ  تِمَو  تورٕہ  کینٛہہ  تہِ  جواب  دوٚپُکھ۔

Tahir:
  پتہٕ  گٔے  ابراہیم  (علیہ  السلام)  تِہندیٚن  معبودن  (یعنی  پۅتلیٚن)  نِشہِ  رٲسہٕ  پٲٹھۍ  تہٕ  وۆننکھ،  کیا  تۆہۍ  چِھو  نا  کھیٚوان؟


Athar: امہِ پتہٕ ووٚتھ سُہ تہٕ دٔچِھنہِ اَتھہٕ وٲلِنکھ زورٕ زورٕ دَب۔
Tahir: پتہٕ لٔگۍ (ابراہیم علیہ السلام) تِمن پوٗرٕ طاقتہٕ سان چوب دِنہِ (تہٕ پھُٹراونہِ)
Transliteration: Far<u>a</u>gha AAalayhim <u>d</u>arban bi<b>a</b>lyameen<b>i</b>
Mirwaiz:
  توپتہٕ  ہیوٚتُکھ  تِمن  دٔچھِنہِ  اَتھہٕ  سٍتۍ  زورٕ  لایُن،  یوٚت  تانۍ  تِمن  نُیک  کوٚرُکھ  مکژِ  سٍتۍ۔


Athar: تٔمۍ ووٚن، کیا توٚہۍ چِھوٕ پننیٚن نٕے گَرنہٕ آمتیٚن چیزن پوٗزا کران؟
Transliteration: Q<u>a</u>la ataAAbudoona m<u>a</u> tan<u>h</u>itoon<b>a</b>
Mirwaiz:
  ابراہیم  علیہ  السلامن  دوٚپُکھ،  اے  لوٗکو  کیا  توٚہۍ  چھِوٕہ  پرستش  کران  تِمنٕے  چیزن  ہٕنزیِم  توٚہۍ  پانے  پننیو  اَتھو  گران  چھوٗکھ۔  یُس  چیز  تۅہیہِ  کُن  پانہٕ  محتاج  آسہِ  سُے  شوٗبیا  خدا۔

Tahir:
  ابرہیمن  (علیہ  السلام)  وۆن  (تِمن)،  کیا  تۆہۍ  چِھوا  یمنےٕ  (بے  جان  کنیٚن)  پوٗزا  کران  یِم  تۆہۍپانہٕ  چِھووکھ  گران؟


Tahir: ییٚلہِ زن اللہ تعالیٰ ہن تۆہۍ تہٕ تُہٕندۍ (تمام کامہِ) کار چِھ پٲدٕ کٔرِمٕتۍ۔
Transliteration: Wa<b>A</b>ll<u>a</u>hu khalaqakum wam<u>a</u> taAAmaloon<b>a</b>
Athar:
  حالانکہ  اللہ  تعالیٰ  نٕے  چِھنَو  توٚہۍ  تہِ  پٲدٕ  کٔرِمٕتۍ  تہٕ  تِم  چیز  تہِ  یِم  توٚہۍ  بناوان  چھوٗکھ۔

Mirwaiz:
  حالانکہ  اللہ  تعالیٰ  ہن  چھِو  توٚہۍ  تہٕ  بیٚیہِ  یِم  چیز  توٚہۍ  بناوان  چھوٗکھ  تِم  تہِ  پٲدٕہ  کٔرِمٕتۍ۔  تِم  گٔے  لاجواب،  تِمن  پھوٗر  نہٕ  کِہِنۍ۔


Transliteration: Q<u>a</u>loo ibnoo lahu buny<u>a</u>nan faalqoohu fee alja<u>h</u>eem<b>i</b>
Athar:
  تِمو  ووٚن  پانہٕ  وٲنۍ  زِ،  أمۍ  سٕندِ  خٲطرٕ  کٔرِو  اَکھ  اَلاوٕ  تیار،  تہٕ  یہِ  چھٔکِیوٗن  دَزوٕنِس  نارٕ  ڈھیرس  منٛز۔

Mirwaiz:
  پانہٕ  وٲنۍ  لٔگۍ  یِم  دَپنہِ،  کٔرِو  تیار  أمۍ  سٕندِ  خٲطرٕ  کوندٕ  ہِش  اَکھ  عمارتھاہ،  یَتھ  منٛز  زٲلِو  نار،  توپتہٕ  ترٲوِیوٗن  سُہ  تٔتھۍ  دزوُنِس  نارس  منٛز۔

Tahir:
  تِم  لٔگۍ  وَننہِ،  یہِٕندِ  (زالنہٕ)  خٲطرٕ  بنٲوِو  اَکھ  عمارت  پتہٕ  تۯٲوِیوٗکھ  یِم  (تَتھ  منٛز)  سخت  دَزوٕنِس  نارس  اندر۔


Athar: تِمو ٲس یٔژھمٕژ تس خلاف اکھ کاروٲئی کرٕنۍ، مگر اسہِ ہٲوۍ تِمے ؤسۍ پایہِ بنٲوِتھ۔
Transliteration: Faar<u>a</u>doo bihi kaydan fajaAAaln<u>a</u>humu alasfaleen<b>a</b>
Mirwaiz:
  پس  یَژھاو  تِمو  ابراہیم  علیہ  السلامس  نسبت  اَکھ  حیلہٕ  کرُن  تکلیف  واتناونُک  مگر  اَسہِ  کٔرۍ  تِم  ذلیل  تہٕ  خوار۔  سُہ  نار  سَپُد  سانہِ  حکمتہٕ  تِمن  پٮ۪ٹھ  گل  تہٕ  گلزار۔  پننہِ  قوم  کہ  اَمہِ  ورتاوٕہ  سٍتۍ  ییٚلہِ  ابراہیم  علیہ  السلام  تِمن  نِشہِ  مایوٗس  سَپُد۔

Tahir:
  غرض  تِمَو  یۆژھ  ابراہیمس  (علیہ  السلام)  سٍتۍ  اکھ  چال  گِندٕنۍ  لہٰذادِتۍاَسہِ  تِمَے  ؤسۍ  پایہِ  ہٲوِتھ  (نتیجہ  دۯاو  زِ  نار  بنیاو  گلزار)۔


Transliteration: Waq<u>a</u>la innee <u>tha</u>hibun il<u>a</u> rabbee sayahdeen<b>i</b>
Athar:
  ابراہیم  علیہ  السلام  چُھ  ونان،  بہٕ  گژٕھہ  پننِس  ربّس  کُن،  ﴿یعنی  پننِس  ربّس  خٲطرٕ  تراوٕ  پنُن  گھرٕ  تہٕ  وطن﴾  سُے  کرِ  مےٚ  رہنمٲئی۔

Mirwaiz:
  تِمَو  دوٚپ  وۅنۍ  کرٕ  بہٕ  ییٚمہِ  شہرٕ  نِشہِ  ہجرت۔  بہٕ  گژٕھہ  پننِس  پروردگارس  نِشہِ،  سُہ  ہاوِ  مےٚ  وَتھ  کُنہِ  رٕژِ  جایہِ  کُن،  توٚتُے  گژِھہ  بہٕ۔  تَمہِ  پتہٕ  واتنٲوۍ  تِم  اللہ  تعالیٰ  ہن  شہرِ  شامس  منٛز،  توٚت  وٲتِتھ  کوٚر  تِمو  دعا۔

Tahir:
  پتہٕ  وۆن  ابراہیمن  (علیہ  السلام)،  بہٕ  چُھس  (ہجرت  کٔرِتھ)  پننِس  ربّس  کُن  گژھن  وول  سُہ  ہاوِ  مے٘  ضرور  وَتھ  (تِمَو  کٔر  ملکِ  شامس  کُن  ہجرت)۔


Athar: اے پروردگار، مےٚ کرُن اکھ فرزند عطا یُس صالحینو منٛزٕ آسہِ۔
Mirwaiz: پروردگارٕ مےٚ کرتہٕ وۅنۍ فرزنداہ عطا نیکو کارو اندرٕہ۔
Transliteration: Rabbi hab lee mina a<b>l</b><u>ssa</u>li<u>h</u>een<b>a</b>
Tahir:
  (پتہٕ  کۆرُکھ  مقدس  زمینس  منٛز  وٲتِتھ  دعا،)  اے  میانہِ  ربّہ!  صالحینو  منٛزٕ  کر  تہٕ  مے٘  اَکھ  (فرزند)  عطا۔


Mirwaiz: توپتہٕ فرمٲو اَسہِ تِمن بشارت أکِس نرم مزاج فرزند سٕنز۔
Tahir: لہٰذا دِژ اَسہِ تِمن سیٚٹھاہ بُردبار فرزند (اسماعیل علیہ السلام) سٕنز خۅش خبر۔
Transliteration: Fabashsharn<u>a</u>hu bighul<u>a</u>min <u>h</u>aleem<b>in</b>
Athar:
  ﴿امہِ  دُعا  کِس  جوابس  منٛز﴾  دِژ  اسہِ  تَس  أکِس  حلیم  ﴿بُردبار﴾  لڑکہٕ  سٕنز  بشارت۔  ﴿مُراد  چِھ  حضرت  اسماعیل  علیہ  السلام﴾


Athar:
  سُہ  لڑکہٕ  ییٚلہِ  تس  سٍتۍ  تگ  دَو  کرنہٕ  چہِ  وٲنٛسہِ  ووت،  پتہٕ  چُھ  ﴿اکہِ  دۅہ﴾  ابراہیم  علیہ  اسلام  تس  ونان،  گوبریا،  بہٕ  چُھس  خوابس  منٛز  وُچھان  زِ  بہٕ  چُھسَتھ  ژٕ  ذبح  کران،  وۅنۍ  وَن  ژٕ،  چون  کیا  خیال  چُھ؟  تٔمۍ  ووٚن،  ابا  جان،  یِکینژھاہ  تۅہیہِ  حُکم  چُھو  دِنہٕ  یِوان  سُہ  کٔرِو  پوٗرٕ،  توٚہۍ  لٔبِو  مےٚ  ان  شاء  اللہ  صٲبرو  منٛزٕ۔

Mirwaiz:
  ادٕہ  ییٚلہِ  سُہ  فرزند  ووت  تِمن  سٍتۍ  اورٕ  یور  پھیرنہٕ  چہ  عمرِ،  دوٚپہس  اے  فرزند  مےٚ  وُچھ  خوابس  منٛز  زَن  بہٕ  ژےٚ  کھش  کران  خداےسٕندِ  حکمہٕ،  وۅنۍ  وُچھ  ژٕہ  چٲنۍ  راے  کیا  چھےٚ۔  فرزندن  دوٚپُکھ،  اے  میانہِ  بابہٕ  صٲبہٕ،  توٚہۍ  کٔرِو  حض  سۅ  کٲم  ییٚمُیک  تۅہیہِ  حکم  کرنہٕ  آو۔  میون  مَہ  بٔرِو  اندیشہِ  کینہہ  تہِ،  خداین  ہے  یوٚژھ  مےٚ  لٔبِو  توٚہۍ  صبر  کروُنیو  أندرٕہ۔

Tahir:
  پتہٕ  ییٚلہِ  سُہ  (اسماعیل  علیہ  السلام)  تِمن  سٍتۍ  ٹٕکھ  تُلِتھ  پکنس  لایق  (وٲنسہِ)  ووت  پتہٕ  فرموون  (ابراہیم  علیہ  السلامن)،  اے  میانہِ  گۆبرا!بہٕ  چُھس  خواب  وُچھان  زِ  بہٕ  چُھسَتھ  ژٕ  ذبح  کران  لہٰذا  کر  غور  زِ  چٲنۍ  راے  کیا  چھے٘۔  (اسماعیل  علیہ  السلامن) وۆنن  ابّاجان!  سۅ  کٲم  کٔرِو  (جل  جل)  ییٚمِیُک  تۅہیہِ  حکم  چُھو  یِوان  دِنہٕ۔  ہرگاہ  اللہ  تعالیٰ  ہن  یۆژھ  تیٚلہِ  لٔبِو  تۆہۍ  مے٘  صبر  کرن  والیٚو  منٛزٕ۔

Transliteration:
  Falamm<u>a</u> balagha maAAahu a<b>l</b>ssaAAya q<u>a</u>la y<u>a</u> bunayya innee ar<u>a</u> fee alman<u>a</u>mi annee a<u>th</u>ba<u>h</u>uka fa<b>o</b>n<i><u>th</u></i>ur m<u>atha</u> tar<u>a</u> q<u>a</u>la y<u>a</u> abati ifAAal m<u>a</u> tumaru satajidunee in sh<u>a</u>a All<u>a</u>hu mina a<b>l</b><u>ssa</u>bireen<b>a</b>


Transliteration: Falamm<u>a</u> aslam<u>a</u> watallahu liljabeen<b>i</b>
Athar:
  ٲخرس  پٮ۪ٹھ  ییٚلہِ  تِمو  دۅشوٕیَو  خداے  سٕندِس  حُکمس  کلہٕ  نوٚمروو،  تہٕ  ابراہیم  علیہ  السلام  چُھ  فرزندس  بُتھہِ  کِنۍ  پتھر  پاوان۔

Mirwaiz:
  توپتہٕ  ییٚلہِ  تِمَو  دۅشوٕیو  خداے  سُند  حکم  مون،  توپتہٕ  سوو  تِمَو  سُہ  فرزند  ذبح  کرنہٕ  خٲطرٕ  بُتھہِ  کِنۍ،  توپتہٕ  ہیٚژٕکھ  گردنہِ  شراکھ  وایِنۍ۔

Tahir:
  پتہٕ  ییٚلہِ  دۅشوَے  (اللہ  تعالیٰ  سٕندِس  رضاہس  برونٛہہ  کنہِ)  نَمییہِ  (یعنی  دۅشوٕیو  کۆر  مولا  سُنٛد  حکم  تسلیم)  تہٕ  ابراہیمن  (علیہ  السلام)  پٲوۍ  تِم  ڈیٚکہٕ  کِنۍپتھر  (امہ  پتہٕ  بیاکھ  منظر  آو  نہٕ  بیان  کرنہٕ)۔


Athar:
  ژےٚ  ہووُتھ  خواب  پوٚز  بنٲوِتھ۔  ﴿چونکہ  خوابس  منٛز  اوس  یہِ  ہاونہٕ  آمُت  زِ  ذبح  چِھ  کران،  یہِ  آو  نہٕ  ہاونہٕ  زِ  ذبح  چُھ  کرنہٕ  آمُت،  امہِ  موجوب  ییٚلہِ  حضرت  ابراہیم  علیہ  السلامَو  ذبح  کرنٕچ  پوٗرٕ  تیٲری  کٔر،  پتہٕ  آو  فرماونہٕ  زِ  ژےٚ  ہووُتھ  خواب  پوٚز  بنٲوِتھ۔﴾  أسۍ  چِھ  نیکی  کرن  والیٚن  یُتھُے  جزا  دِوان۔

Mirwaiz:
  بے  شک  تۅہیہِ  ہووُو  پَنُن  خواب  عملاً  پوٚز۔  وۅنۍ  چھِ  أسۍ  حکم  کران،  وۅنۍ  ترٲوِیوٗن  اسماعیل  علیہ  السلام،  تِمَو  تروو  سُہ۔  تِہُنٛد  زُو  بچوو  تَمہِ  علاوٕہ  سَپُد  تِمن  دۅشوُنۍ  مٲلۍ  پٔتھرن  تھوٚد  مرتبہٕ  حاصل۔  أسۍ  چھِ  یِتھے  کِنۍ  رٕژ  موٚزوٗرۍ  دِوان  نیکو  کارن۔

Tahir:
  پٔزۍپٲٹھۍ  ہووُتھ  ژے٘  پَنُن  خواب  (بہترین  پٲٹھۍ)  پۆزبنٲوِتھ۔  بے  شک  چِھ  أسۍ  احسان  کرن  والیٚن  یِتھُے  بدلہٕ  دِوان  (لہٰذا  آکھ  ژٕمقامِ  خلّت  سٍتۍ  نوازنہٕ) 

Transliteration:
  Qad <u>s</u>addaqta a<b>l</b>rruy<u>a</u> inn<u>a</u> ka<u>tha</u>lika najzee almu<u>h</u>sineen<b>a</b>


Mirwaiz: بیٚیہِ دُیت اَسہِ اَکھ بوٚڈ جانوراہ تِمن بدلہٕ ذبح کرنہٕ خٲطرٕ۔
Tahir: تہٕ اَسہِ کۆر اَکہِ بجہِ قربٲنی سٍتۍ تٔمۍ سُنٛد فدیہِ (ادا)۔
Transliteration: Wafadayn<u>a</u>hu bi<u>th</u>ib<u>h</u>in AAa<i><u>th</u></i>eem<b>in</b>
Athar:
  تہٕ  اَسہِ  تراونوو  اکھ  بٔڈ  قربٲنی  فِدیس  منٛز  دِتھ  سُہ  بچہِ  یلہٕ۔  ﴿بجہِ  قُربٲنی  نِشہِ  چُھ  مُراد  اکھ  دُمبہٕ  یا  اَکھ  بوٚڈ  کٹھ،  یُس  تمہِ  وقتہٕ  اللہ  تعالیٰ  سٕندۍ  فرشتن  حضرت  ابراہیم  علیہ  السلامس  برونٛہہ  کنہِ  پیش  کوٚر  تاکہ  فرزند  سٕندِ  بدلہٕ  کر  تس  ذبح۔  اَتھ  چُھ  بٔڈ  قربٲنی  امہِ  موجوب  وننہٕ  آمُت  زِ  سۅ  ٲس  ابراہیم  علیہ  السلام  ہِوِس  وفادار  بندٕہ  سٕندِ  خٲطرٕ  فرزندِ  ابراہیم  علیہ  السلام  ہِوِس  صٲبر  تہٕ  جاں  نِثار  لڑکہٕ  سُند  فِدیہِ۔  امہِ  علاوٕہ  چُھ  اتھ  بٔڈ  قربٲنی  قرار  دِنُک  اکھ  وجہ  یِتہِ  زِ  قیامتس  تام  خٲطرٕ  کوٚر  خُداین  یہِ  سُنّت  جٲری  زِ  اَمی  تٲریخہٕ  کرن  تمام  اہلِ  ایمان  پوٗرٕ  دُنیاہس  منٛز  جانور  قُربان،  تہٕ  وفادٲری  تہٕ  جاں  نِثاری  ہٕندِ  امہِ  عظیمُ  الشّان  واقعٕچ  یاد  روزن  تازٕہ  کران۔﴾


Athar: سلام چھےٚ ابراہیم علیہ السلامس پٮ۪ٹھ۔
Tahir: سلام ٲسِن ابراہیمس پیٚٹھ۔
Transliteration: Sal<u>a</u>mun AAal<u>a</u> ibr<u>a</u>heem<b>a</b>
Mirwaiz:
  سلام  بوٚوِن  حضرت  ابراہیمس  پٮ۪ٹھ۔  چنانچہ  ازتانۍ  چھِ  تِمن  پتہٕ  یِوُنین  تِہِندِ  نامِ  مبارکہٕ  پتہٕ  ونان  علیہ  السلام۔


Mirwaiz: بیٚیہِ دِژ اَسہِ بشارت تِمن حضرت اسحٰق سٕنز، سُہ تہِ آسہِ پیغمبر نیکوکارو أندرٕہ۔
Transliteration: Wabashsharn<u>a</u>hu biis<u>ha</u>qa nabiyyan mina a<b>l</b><u>ssa</u>li<u>h</u>een<b>a</b>
Athar:
  تہٕ  اسہِ  دِژ  تس  اسحاق  علیہ  السلام  سٕنز  بشارت  ﴿یعنی  قربٲنی  ہٕندِ  امہِ  واقعہ  پتہٕ  دِژٕ  تس  حضرت  اسحاق  علیہ  السلام  سٕندِ  زیٚنٕچ  بشارت﴾  اکھ  نبی  صالحینو  منٛزٕ۔

Tahir:
  تہٕ  اَسہِ  دِژ  (اسماعیل  علیہ  السلامن  ہٕندِ  پتہٕ)  تِمن  اِسحاق  (علیہ  السلام)  سٕنز  خۅش  خبر  (تِم  تہِ)  ٲسۍ  صالحینو  منٛزٕنبی۔


Athar:
  بیٚیہِ  دِژ  تس  تہٕ  اسحاق  علیہ  السلامس  برکت۔  وونۍ  چھُ  یِمن  دۅشوٕنہِ  ہٕندِ  ذُریتہٕ  منٛزٕ  کانٛہہ  مُحسن  تہٕ  کانٛہہ  چُھ  پننِس  نفسس  پٮ۪ٹھ  ٹاکارٕ  ظُلم  کرن  وول۔

Mirwaiz:
  بیٚیہِ  کرِ  اَسہِ  تِمن  پٮ۪ٹھ  بیٚیہِ  اسحاق  علیہ  السلامس  پٮ۪ٹھ  برکٔژ  نٲزل۔  بیٚیہِ  کرِ  اَسہِ  تِہِندِ  ذرِیتہٕ  اندرٕہ  بعض  نیکو  کار  تہٕ  بعض  تِم  یِم  یچھ  عملو  سببہٕ  پننِس  پانس  نٔنۍ  پٲٹھۍ  ظلم  کرٕوُنۍ  ٲسۍ۔ 

Tahir:
  تہٕ  اَسہِ  کرِ  تِمن  پیٚٹھ  تہٕ  اِسحاقس  (علیہ  السلام)  پیٚٹھ  برکتہٕ  نٲزل،  تہٕ  تِمَن  دۅشوٕنۍ  ہٕنزن  پیٖریٚن  منٛز  چِھ  نیکوکار  تہِ  تہٕ  پننِس  نفسس  پیٚٹھ  ٹاکارٕہ  ظلم  کرن  وٲلۍ  تہِ۔

Transliteration:
  Wab<u>a</u>rakn<u>a</u> AAalayhi waAAal<u>a</u> is<u>ha</u>qa wamin <u>th</u>urriyyatihim<u>a</u> mu<u>h</u>sinun wa<i><u>th</u></i><u>a</u>limun linafsihi mubeen<b>un</b>


Athar: تِمن تہٕ تِہندِس قومس دِیُت کربِ عظیم ﴿بَڈِ مصیبت﴾ نِشہِ نجات،
Tahir: تہٕ اَسہِ بخُش پانہٕ تِمن دۅشوٕنۍ تہٕ دۅشوٕنۍ ہٕندیٚن قومن سخت تکلیف نِشہِ نجات۔
Transliteration: Wanajjayn<u>a</u>hum<u>a</u> waqawmahum<u>a</u> mina alkarbi alAAa<i><u>th</u></i>eem<b>i</b>
Mirwaiz:
  بیٚیہِ  دُیت  اَسہِ  نجات  تِمن  دۅشوُنۍ  بیٚیہِ  تِہِندِس  قومس  یعنی  بنی  اسرٲیلس  بڈِ  غمہٕ  اَکہِ  نِشہِ۔


Athar: تِمن بخٕش نُصرت ییٚمہِ وجہ کِنۍ تِمے روٗدۍ غٲلب،
Tahir: تہٕ اَسہِ کۆر تِمن مدد پتہٕ گٔے تِمَے غٲلب۔
Transliteration: Wana<u>s</u>arn<u>a</u>hum fak<u>a</u>noo humu algh<u>a</u>libeen<b>a</b>
Mirwaiz:
  بیٚیہِ  کٔر  اَسہِ  تِمن  یٲری  تہٕ  مدد  فرعونس  مقابلہ۔  پس  سپٕدۍ  تِم  تمی  تس  دشمنس  پٮ۪ٹھ  غٲلب۔


Athar: تہٕ یِنہٕ والیٚن نسلن منٛز تھوو تِہُند ذِکرِ خیر پتھ کُن۔
Mirwaiz: بیٚیہِ تھوو تِہِندِ خٲطرٕ پتہٕ یِوُنین منٛز ذکرِ خیر، پتہٕ یِوُنۍ چھِ ونان۔
Transliteration: Watarakn<u>a</u> AAalayhim<u>a</u> fee al<u>a</u>khireen<b>a</b>
Tahir:
  تہٕ  اَسہِ  تھوو  تِمن  دۅشوٕنۍ  ہٕندِس  حقس  منٛز  (تہِ)  پتہٕ  یِنہٕ  والیٚن  منٛز  ذکرِ  خیر  موجود۔


Athar: کیا توٚہۍ چِھوٕ بعلس ناد لایان تہٕ اَحسنُ الخالقین چھوٗن تراوان،
Transliteration: AtadAAoona baAAlan wata<u>th</u>aroona a<u>h</u>sana alkh<u>a</u>liqeen<b>a</b>
Mirwaiz:
  کیا  توٚہۍ  چھِوا  أکِس  پۅتلِس ﴿یس  ناو  چھُ  بَعَل  پرستش  کران  تہٕ  ناد  دِوان۔  یُس  پروردگار  رُت  پٲدٕہ  کرٕوُن  چھُ،  تس  پرستش  کرٕنۍ  چھِو  تراوان۔

Tahir:
  کیا  تۆہۍ  چِھوابَعل  (ناوُک  پۅتُل)  پوٗزان  تہٕ  سارِوٕے  کھوتہٕ  بہتر  خٲلق  چھوون  ترٲوِتھ  ژٕھنان؟


Transliteration: All<u>a</u>ha rabbakum warabba <u>a</u>b<u>a</u>ikumu alawwaleen<b>a</b>
Athar:
  سُہ  اللہ  تعالیٰ  یُس  تُہُند  تہٕ  تُہندٮ۪ن  پٔتِمیٚن  بروٗٹھمیٚن  آبا  و  اجدادن  ہُند  ربّ  چُھ؟

Mirwaiz:
  سُہ  گوٚو  معبوٗد  برحق  یُس  تُہُنٛد  پروردگار  تہٕ  تُہٕندین  مالین  بُڈِ  ببن  ہُنٛد  پروردگار  چھُ۔

Tahir:
  (یعنی)  اللہ  تعالیٰ  یُس  تُہُنٛد  (تہِ)  ربّ  چُھ  تہٕ  تُہٕندیٚن  بروٗنٹھِمیٚن  مالیٚن  بُڈِ  ببن  ہُنٛد  (تہِ)  ربّ  چُھ۔


Athar: مگر تِمو پھِیُر تس بُتھ، لہذا چِھ تِم یقیناً سزا خٲطرٕ پیش سپدن وٲلۍ،
Transliteration: Faka<u>thth</u>aboohu fainnahum lamu<u>hd</u>aroon<b>a</b>
Mirwaiz:
  تِمَو  تہِ  زون  سُہ  اَپُز۔  پس  یِن  تِم  تہِ  گرفتار  کٔرِتھ  عذاب  خٲطرٕ  حاضر  کرنہٕ  قیامتُک  دۅہ۔

Tahir:
  پتہٕ  کۆر  تِمَو  لُکو  (یعنی  بعلبک  نٲوۍ  قومن)  اِلیاسس  (علیہ  السلام)  انکارلہٰذا  یِن  تِم  (تہِ  جہنم  کِس  عذابس  منٛز)  حٲضر  کرنہٕ۔


Athar: سِواے اکھ بُڈ یۅسہٕ پتھ روزن والیو منٛزٕ ٲس۔
Tahir: تس بُجہِ وَرٲے یۅسہٕ پتھ روزن والیٚو منٛزٕ ٲس۔
Transliteration: Ill<u>a</u> AAajoozan fee algh<u>a</u>bireen<b>a</b>
Mirwaiz:
  مگر  نہ  تِہٕنزو  زنانو،  اہلِ  بیتو  اندرٕہ  أکِس  بجہِ  زنانہِ۔  سۅ  روٗز  تٔتی  عذابس  منٛز  روزن  والین  سٍتۍ۔


Athar: اَز چِھو توٚہۍ رات دۅہ تِہٕنزو ﴿وُجارٕ گٔمژَو بٔستِیَو﴾ کِنۍ نیران۔
Transliteration: Wainnakum latamurroona AAalayhim mu<u>s</u>bi<u>h</u>een<b>a</b>
Mirwaiz:
  توپتہٕ  چھِو  اے  مکہٕ  کیو  لوٗکو  تِہٕنزو  بستی  یَو  کِنۍ  صبحس  یا  رٲتھۍ  کُیت  پکان  ییٚلہِ  توٚہۍ  شامس  کُن  سفر  کران  چھِو۔

Tahir:
  تہٕ  بے  شک  چِھو  تۆہۍ  تِمَو  (وُجارٕ  گٔمژو  بستی  یو)  پیٚٹھۍ  (مَکّہ  پیٚٹھہٕ  ملکِ  شام  کُن  گژھان  گژھان)  صبح  کہ  وقتہٕ  نیران۔


Athar: تہٕ یقیناً اوس یونُس علیہ السلام تہِ رسولَو منٛزٕ۔
Tahir: تہٕ یونس (علیہ السلام تہِ) ٲسۍ پٔزۍپٲٹھۍ رسولو منٛزٕ۔
Transliteration: Wainna yoonusa lamina almursaleen<b>a</b>
Mirwaiz:
  بیٚیہِ  چھُ  یونس  علیہ  السلام  تہِ  بے  شک  پیغمبرو  أندرٕہ۔  تِہُنٛد  تَمہِ  وقتُک  قصہ  تہِ  چھُ  قابل  ذکر  ییٚلہِ  تِمَو  پننِس  قومس  ایمان  اَننہٕ  مۅکھہٕ  خداے  سٕندِ  حکمہٕ  عذاب  یِنُک  وعدٕہ  کوٚر۔  توپتہٕ  دراے  پانہٕ  تَمہِ  شہرٕ  نِشہِ۔  ییٚمہِ  دۅہ  عذابُک  وعدٕہ  اوس  تَمہِ  دۅہ  ییٚلہِ  عذاب  نازل  سپدنٕکۍ  آثار  ہیٚتِن  سپدٕنۍ،  قومن  ہیوٚت  یونس  علیہ  السلام  ژھانڈُن  ایمان  اَننہٕ  کہ  اِرادٕہ۔  ییٚلہِ  نہ  تِم  لٔبِکھ  کُنہِ  تہِ،  سارِوٕے  کوٚر  مُتفقہ  طور  رجوع  بخڈا،  سٮ۪ٹھاہ  کٔرٕکھ  گریہ  زٲری،  بیٚیہِ  اوٚنُکھ  بصدقِ  دل  ایمان  مجمل  پٲٹھۍ۔  چنانچہ  عذاب  دراو  پتھ۔  یونس  علیہ  السلامس  سَپٕز  اَمہِ  واقعچ  خبر،  تِم  دراے  پننہِ  اجتہادٕہ  سٍتۍ  خداے  سٕندِ  صریح  اجازت  ورٲے،  توپتہٕ  کوٚرُکھ  اِرادٕہ  کُنہِ  دوٗر  جایہِ  گژھنُک۔


Athar: یاد پٲوِو ییٚلہِ سُہ أکِس بٔرژِ ناوِ کُن ژوٚل،
Tahir: ییٚلہِ تِم بٔرژِ ناوِ کُن دورییہِ۔
Transliteration: I<u>th</u> abaqa il<u>a</u> alfulki almash<u>h</u>oon<b>i</b>
Mirwaiz:
  توپتہٕ  گٔے  ژٔلِتھ  اَمہِ  جایہِ  نِشہِ۔  وٲتۍ  أکِس  مسافرو  سٍتۍ  بٔرِتھ  ناوِ  پٮ۪ٹھ۔  تِمن  ہووُکھ  اِشارٕہ،  تِمَو  رٔٹ  ناو،  توپتہٕ  سپٕدۍ  تِم  تتھ  ناوِ  منٛز  سوار۔  ہَنا  گٔیہِ،  یکدم  ووٚتھ  سمندرس  منٛز  طوفان۔  ناوِ  ہٲنزو  ووٚنہَکھ  ا۔  سہِ  منٛز  چھُ  کُستام  یُس  تازٕہ  قصوروار  چھُ۔  سُہ  شخص  پیٚیہِ  اَسہِ  ناوِ  نِشہِ  الگ  کرُن۔  اَدٕہ  ہَمہِ  طوفان،  نَتہٕ  چھُ  سارِنٕے  پھٹنُک  خطرٕہ۔


Athar: پتہٕ سپُد چیٖر ترٛاونس منٛز شریک تہٕ تتھ منٛز ہورُن۔
Transliteration: Fas<u>a</u>hama fak<u>a</u>na mina almud<u>h</u>a<u>d</u>een<b>a</b>
Mirwaiz:
  سُہ  قصوروار  معین  کرنہٕ  خٲطرٕ  تراویکھ  چیٖرِہ۔  چیٖرین  اندر  دراو  یونس  علیہ  السلامٕے  خطاوار۔  توپتہٕ  کوٚر  تِمَو  پَنُن  پان  دریاوس  منٛز  تراونہٕ  خٲطرٕ  پیش۔  دوٚپُکھ  واقعی  چھُس  بٕے  پننِس  آغس  نِشہِ  بِلا  اجازت  ژوٚلمُت۔  ترٲوِوو  مےٚ  آبس  اندر،  تِمن  اوس  خیال  دریاوُک  کِنارٕہ  چھُنہٕ  زیادٕہ  دوٗر۔  یہِ  ژھانٹھ  توپتہٕ  کھسہِ  بٔٹھِس  پٮ۪ٹھ۔  چنانچہ  تِم  آے  تراونہٕ  حسب  معمول  دریاوس  اندر،  مگر  یُتھُے  تِمو  دریاوس  اندر  وۅٹھ  لٲے۔  خداے  سٕندِ  حکمہٕ  آیہِ  اَکھ  گاڈاہ،  تمی  کوٚر  تِمن  لُقمہ  تہٕ  توپتہٕ  نینگلٲوِن،  یکدم  پٔچ  ناو۔

Tahir:
  پتہٕ  (آیہِ  ناو  آولٕنِس  منٛز  ہیٚنہٕ)  تہٕ  تِمَو  تۯاوِ  چیٖرِ  پتہٕ  سپٕدۍ  تِم  (چیٖریٚن  منٛز)  مغلوب  (یعنی  تِہُنٛد  ناو  دۯاو  تہٕ  ناوِ  والیٚو  چٔھکۍ  تِم  دریاوس  منٛز) 


Tahir: پتہٕ نیٚنگلٲوۍ تِم گاڈِ تہٕ تِم ٲسۍ (پننِس پانس پیٚٹھ) نٲدم روزن وٲلۍ۔
Transliteration: Fa<b>i</b>ltaqamahu al<u>h</u>ootu wahuwa muleem<b>un</b>
Athar:
  ٲخر  کار  نینگلوو  سُہ  گاڈِ  تہٕ  سُہ  اوس  پانس  ملامت  کران  ﴿یِمن  کتھن  پٮ۪ٹھ  غور  کرنہٕ  سٍتۍ  یۅسہٕ  واقعٕچ  صوٗرت  فِکرِ  چھےٚ  تران  سۅ  چھےٚ  یہِ  زِ  ﴿ا﴾  حضرت  یونُس  علیہ  السلام  یتھ  ناوِ  منٛز  سوار  ٲسۍ  سپدِمٕتۍ  سۅ  ٲس  پننہِ  گُنجٲئشہِ  کھۅتہٕ  زیادٕہ  بٔرِتھ۔  ﴿2﴾  چیرِ  تراویٚکھ  ناوِ  منٛزٕ  تہٕ  غالباً  تراویٚکھ  تمی  ساعتہٕ  ییٚلہِ  بحری  سفرس  دوران  یہِ  باسیوو  زِ  زیادٕہ  بارٕکہ  وجہ  کِنۍ  چُھ  تمام  مُسافرن  ہٕندِس  زُوَس  خطرٕہ۔  لہٰذا  آیہِ  امہِ  غرضہٕ  خٲطرٕ  چیرِ  تراونہٕ  زِ  ییٚمۍ  سُند  ناو  چیٖریٚو  منٛزٕ  نیرِ  سُے  گژِھہ  آبس  یُن  چھکنہٕ۔  ﴿3﴾  چیریٚو  منٛز  درٛاو  حضرت  یونس  علیہ  السلام  سُندُے  ناو،  تِم  آے  سمندرس  منٛز  چھکنہٕ  تہٕ  پتہٕ  چھےٚ  تِمن  گاڈ  نیٚنگلاوان۔  ﴿4﴾  اَتھ  تکلیفس  منٛز  سپدۍ  حضرت  یونُس  علیہ  السلام  امہِ  موجوب  مبتلا  زِ  تِم  ٲسۍ  پننِس  آقا  یعنی  اللہ  تعالیٰ  سٕندِ  اجازت  ورٲے  پننہِ  ماموٗریت  چہِ  جایہِ  پٮ۪ٹھ  ژٔلۍ  مٕتۍ،  أتھۍ  معنی  یَس  پٮ۪ٹھ  چُھ  لفظ  اَبَقّ  دلالت  کران،  تِکیازِ  عربی  زبٲنۍ  منٛز  چُھ  یہِ  ژَلن  وٲلِس  غلام  سٕندِ  خٲطرٕ  وَننہٕ  یِوان﴾

Mirwaiz:
  توپتہٕ  نینگٕلۍ  تِم  اَکہِ  گاڈِ  یَتھ  حالس  کہ  تِم  ٲسۍ  پانس  ملامت  کران  پننِس  قصورس  پٮ۪ٹھ۔


Athar: وۅنۍ اگر سُہ تسبیح کرن والیو منٛزٕ آسِہے نہٕ،
Tahir: پتہٕ اگر تِم (اللہ تعالیٰ سٕنز) تسبیح کرن والیٚو منٛزٕ آسہَن نہٕ۔
Transliteration: Falawl<u>a</u> annahu k<u>a</u>na mina almusabbi<u>h</u>een<b>a</b>
Mirwaiz:
  پس  نَے  تِم  آسٕہن  تسبیح  پروُنیو  أندرٕہ  یعنی  نٮ۪ماز  پروُنیو  اندرٕہ۔  چنانچہ  گاڈِ  ہٕندِس  کریہنہٕ  مازس  پٮ۪ٹھ  دُیت  تِمَو  سجدٕہ  تتھ  منٛز  پوٚرُکھ  ﴿۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ۔  ﴾


Transliteration: Lalabitha fee ba<u>t</u>nihi il<u>a</u> yawmi yubAAathoon<b>a</b>
Athar:
  تیٚلہِ  روزِ  ہے  قیامتس  تام  تٔسۍ  گاڈِ  ہِندِس  شکمس  منٛز۔  ﴿یعنی  قیامتس  تام  روزِ  ہے  گاڈِ  ہُنٛد  شکم  تٔمۍ  سٕندِ  خٲطرٕ  قبر  بٔنِتھ﴾

Mirwaiz:
  نَتہٕ  روزہن  تِم  گاڈِ  ہٕنزِ  یٔڈ  منٛز  قیامتس  تانۍ  ییٚمہِ  دۅہ  لوٗکھ  قبرو  منٛزٕ  کڈنہٕ  یِہَن،  تِمَو  ییٚلہِ  زیٚوِہ  سٍتۍ  تسبیح  و  استغفار  پوٚر،  دِلہٕ  سٍتۍ  ندامت  تہٕ  توبہٕ  کوٚر۔

Tahir:
  تیٚلہِ  روزہن  تس  (گاڈِ)  ہٕندِس  شکمس  منٛز  تَتھ  دۅہس  تام  ییٚلہِ  لُکھ  یِن  (قبرو  منٛزٕ)  تھۆد  تُلنہٕ۔


Athar: ٲخر کار چھوٚکھ سُہ اَسہِ سٮ۪ٹھاہ بیمار حالتس منٛز أکِس ہموار زمینس پٮ۪ٹھ۔
Transliteration: Fanaba<u>th</u>n<u>a</u>hu bi<b>a</b>lAAar<u>a</u>i wahuwa saqeem<b>un</b>
Mirwaiz:
  توپتہٕ  ترٲوۍ  اَسہِ  تِم  تمہِ  کی  برکت  مٲدانس  کُن  یتھ  منٛز  نہٕ  کانٛہہ  کُلاہ  نہ  سایُک  کانٛہہ  چیزاہ  اوس  بحالیکہِ  تِم  ٲسۍ  گاڈِ  ہٕنزِ  یٔڈ  منز  آب  و  ہوا  تہٕ  ضروریاتِ  زندگی  خٲطرٕ  خواہ  میسر  نہ  سپدنہٕ  مۅکھہٕ  بیمار  سپٕدِمٕتۍ۔

Tahir:
  پتہٕ  ترٲوۍ  اَسہِ  تِم  (دریاوٕ  بٔٹھِس  پیٚٹھ)  کھُلہٕ  مٲدانس  منٛز  ییٚلہِ  زن  تِم  بیمار  ٲسۍ۔


Athar: تہٕ تتھ پٮ۪ٹھ وۅپدو اَکھ رٲنٛٹھ دار ﴿اَلہٕ﴾ کُل۔
Tahir: تہٕ اَسہِ وۅپدوو تِمن پیٚٹھ رأنٛٹھ دار (اَلہٕ) کُل۔
Transliteration: Waanbatn<u>a</u> AAalayhi shajaratan min yaq<u>t</u>een<b>in</b>
Mirwaiz:
  بیٚیہِ  کھور  اَسہِ  تِمن  نِشہِ  تاپہٕ  نِشہِ  محفوظ  روزنہٕ  خٲطرٕ  مشٲدۍ  اَلہٕ  کُل،  کیازِ  تَمِکۍ  ؤتھٕر  چھِ  بٔڈۍ  تہٕ  کُشادٕہ  آسان۔  بیٚیہِ  واتنٲو  اَسہِ  تِمن  نِشہِ  اَکھ  جنگلی  ژھاوٕج  یۅسہٕ  تِمن  دۅد  چاوان  ٲس۔  


Transliteration: Waarsaln<u>a</u>hu il<u>a</u> miati alfin aw yazeedoon<b>a</b>
Athar:
  امہِ  پتہٕ  سوٗز  سُہ  اسہِ  أکِس  لچھس  یا  امہِ  کھۅتہٕ  زٲئد  لُکن  کُن۔  ﴿اکھ  لچھ  یا  اَمہِ  کھۅتہٕ  زٲئد،  وَننُک  مطلب  چُھنہٕ  یہِ  زِ  خُدایس  اوس  تِہندِس  تعدادس  منٛز  شک،  بلکہ  چُھ  اَمِیُک  مطلب  یہِ  زِ  اگر  کانٛہہ  تِہِنزِ  بستی  نظر  ترٛاوِہے،  تیٚلہِ  کرِہے  یۅہے  اندازٕہ  زِ  اَمہِ  شہرٕچ  آبٲدی  آسہِ  اکھ  لچھ  کھۅتہٕ  زیادے  کم  نہٕ  کینٛہہ۔﴾

Mirwaiz:
  توپتہٕ  سوٗزۍ  اَسہِ  تِم  پیغمبر  اَکھ  لچھ  کھۅتہٕ  زیادٕہ  لوٗکن  کُن  یِم  شہرِ  نینواہس  منٛز  ٲسۍ  یُس  شہر  موصلس  قریب  چھُ،  یُہُنٛد  تعداد  اَکھ  لچھ  تہٕ  تٕرٛہ  ساس﴿130000﴾اوس۔

Tahir:
  تہٕ  اَسہِ  ٲسۍ  تِم  (موصل  کِس  زمینس  منٛز  نینویٰ  قوم  کِس)  أکِس  لچھس  یا  اَمہِ  کھوتہٕ  زیادٕہ  نفرن  کُن  سوٗزِمٕتۍ۔


Athar: تِمو اوٚن ایمان تہٕ اَسہِ تھٲوۍ تِم أکِس خاص وقتس تام باقی۔
Transliteration: Fa<u>a</u>manoo famattaAAn<u>a</u>hum il<u>a</u> <u>h</u>een<b>in</b>
Mirwaiz:
  تِمَو  لوٗکو  اوٚن  ایمان  گۅڈٕ  آثارِ  عذاب  وُچھِتھ،  ایمانِ  مجمل  توپتہٕ  تفصیلی  ایمان۔  ییٚلہِ  یونُس  علیہ  السلام  واپس  آے  تِمن  کُن،  پس  تُلہٕ  نٲوۍ  اَسہِ  تِم  تمتع،  عٲش  کرنٲوۍ  ایمان  کہ  برکتہٕ  أکِس  مُدتس  تام  یعنی  یوٚت  تانۍ  تِم  زندٕہ  روٗدۍ۔

Tahir:
  لہٰذا  اۆن  تِمَو  لُکو  (عذابٕکۍ  آثار  وُچِھتھ)  ایمان  پتہٕ  واتنوو  اَسہِ  تِمن  أکِس  وقتس  تام  فٲیدٕہ۔


Transliteration: Fa<b>i</b>staftihim alirabbika alban<u>a</u>tu walahumu albanoon<b>a</b>
Athar:
  پتہٕ  پٕرٛژِھو  یِمن  لُکن،  کیا  ﴿یِہٕندٮ۪ن  دِلن  چھا  یہِ  کتھ  لگان  زِ﴾  تُہٕندِس  ربّس  خٲطرٕ  گژھن  آسنہِ  کورِ  تہٕ  یِمن  خٲطرٕ  گٔژھن  نیٚچِو  آسٕنۍ۔

Mirwaiz:
  پس  پٕرٛژھۍ  تو  تِمن  یِم  دپان  چھِ  ملٲیک  چھےٚ  اللہ  تعالیٰ  سٕنزٕ  کورِ،  کیا  تُہٕندِس  پروردگارٕ  سٕندِ  خٲطرٕ  گیا  کورِ  تہٕ  تِمن  گٔے  پانس  کِتۍ  گَبر۔

Tahir:
  وۅنۍ  پٕۯژھۍ  تو  تۆہۍ  یِمن  (مکہٕ  کیٚن  کٲفرن)  کیا  تُہٕندِس  ربّس  کِژٕ  چھا  کورِ  تہٕ  تِہٕندِ  خٲطرٕ  چِھ  نیٚچِوۍ۔


Transliteration: Am khalaqn<u>a</u> almal<u>a</u>ikata in<u>a</u>than wahum sh<u>a</u>hidoon<b>a</b>
Athar:
  پٔزِ  پٲٹھۍ  چھا  اَسہِ  ملٲیِک  بنٲوِمٕتۍ  مستوٗراتہٕ،  تہٕ  یِم  چِھ  یہِ  أچھو  وُچھمٕژ  کتھ  ونان۔

Mirwaiz:
   کنہِ  اَسہِ  کٔرۍ  پٲدٕہ  ملٲیک  کورِ  تِمن  تھی۔  تِم  ٲسِیا  تِمن  بناونہٕ  کہ  وقتہٕ  حٲضر  تہٕ  موجود  تِمن  وُچھان۔

Tahir:
  کیا  اَسہِ  کٔریا  فرشتہٕ  خاتونہٕ  بنٲوِتھ  پٲدٕ  تیٚلہِ  ٲسِیا  تِم  تَمہِ  وقتہٕ  (موقعس  پیٚٹھ)  حٲضر۔


Athar: کیا خُداین کریا نیٚچویٚو بجاے کورِ پانس خٲطرٕ پسند؟
Mirwaiz: کیا تِمَو کریا پسند کورے نیچویٚن پٮ۪ٹھ۔
Transliteration: A<u>st</u>af<u>a</u> alban<u>a</u>ti AAal<u>a</u> albaneen<b>a</b>
Tahir:
  کیا  تٔمۍ  چھا  نیٚچویٚن  ہٕندِ  بدلہٕ  کورِ  پسند  کرِمَژٕ  (مکہٕ  کیٚن  کٲفرن  یۅسہٕ  ذہنیت  ٲس  تَمہِ  چی  زیٚوِ  چُھ  تِہِندِ  عقیدُک  رد  یِوان  کرنہٕ) 


Athar:
  یِمو  چُھ  خُدایس  تہٕ  ملٲئکن  درمیان  نسبُک  رشتہٕ  بنوومُت،  ﴿اگرچہِ  لفظ  جِن  چُھ  وَرتاونہٕ  آمُت  مگر  یُس  برونٛہہ  کُن  بیان  چُھ،  تمہِ  نِشہِ  چُھ  واضح  زِ  فرشتہٕ  چِھ  مُراد،  یُہُند  لفظی  معنی  چُھ  پوشیدٕہ  مخلوق۔﴾  حالانکہ  ملٲئک  چھِ  خوٗب  زانان  زِ  یِم  لُکھ  چِھ  مُجرم  سٕندِ  حیثیتہٕ  پیش  سپدن  وٲلۍ  ﴿تہٕ  تِم  چِھ  ونان  زِ﴾۔

Mirwaiz:
  بیٚیہِ  چھُ  ٹھٔہروومُت  تِمَو  خدایس  تہٕ  جِنن  منٛز  اَکھ  رشتہٕ۔  حالانکہ  بتحقیق  جِن  چھِ  پانہٕ  یہِ  کتھ  زٲنِتھ  کہ  تِم  تہِ  یِن  گرفتار  کٔرِتھ  عذابہٕ  خٲطرٕ  حٲضر  کرنہٕ  قیامتُک  دۅہ۔

Tahir:
  تہٕ  تِمَو  چُھ  اللہ  تعالیٰ  ہس  تہٕ  جِنّاتن  درمیان  (تہِ)  نسبی  رشتہٕ  مقررتھوومُت  کٔرِتھ۔  ییٚلہِ  زن  جِنّاتن  پے  چھے٘  زِتِم  (تہِ)  یِن  (اللہ  تعالیٰ  سٕنزِ  بارگاہِ  منٛز)  یقینا  پیش  کرنہٕ۔

Transliteration:
  WajaAAaloo baynahu wabayna aljinnati nasaban walaqad AAalimati aljinnatu innahum lamu<u>hd</u>aroon<b>a</b>


Athar: مگر صرف تس یُس جہنم کِس نارٕ اَلاوس منٛز دزن وول آسہِ۔
Tahir: تس شخصس وَرٲے یُس جہنمس منٛز پیٚنہٕ وول آسہِ۔
Transliteration: Ill<u>a</u> man huwa <u>sa</u>li alja<u>h</u>eem<b>i</b>
Mirwaiz:
  مگر  تس  یُس  جہنمس  کُن  واتہٕ  وُن  آسہِ  اَزلے،  یہِ  گوٚو  جِنن  ہُنٛد  حال،  ملٲیکن  ہُنٛد  حال  چھُ،  تِم  چھِ  ونان  پانہٕ۔


Athar: تہٕ سونُے حال چُھ یہِ زِ اسہِ منٛزٕ چُھ پرٛتھ أکۍ سُند اکھ مقام مُقرر،
Tahir: تہٕ (فرشتہٕ چِھ ونانٛ) اَسہِ منٛزتہِ چُھ پۯتھ أکۍ سُنٛد مقام مقرر۔
Transliteration: Wam<u>a</u> minn<u>a</u> ill<u>a</u> lahu maq<u>a</u>mun maAAloom<b>un</b>
Mirwaiz:
  اَسہِ  منٛز  چھُنہٕ  کٲنسہِ  تہِ  یَس  نہٕ  جایاہ  چھےٚ  مقرر  کرنہٕ  آمٕژ  اَکھ  درجاہ  مُعین  کرنہٕ  آمُت۔


Athar: بیٚیہِ تسبیح کرن وٲلۍ۔
Tahir: تہٕ یقینا چِھ أسۍ پانہٕ (اللہ تعالیٰ سٕنز) تسبیح کرن وٲلۍ۔
Transliteration: Wainn<u>a</u> lana<u>h</u>nu almusabbi<u>h</u>oon<b>a</b>
Mirwaiz:
  بیٚیہِ  چھِ  أسۍ  بے  شک  تسبیح  کرن  وٲلۍ،  خداے  سٕںز  پٲکی  بیان  کران۔  غرض  أسۍ  چھِ  پرتھ  طریقہ  محکوم،  وۅنۍ  ییٚلہِ  ملٲیک  پانہٕ  پننِس  بندٕہ  آسنس  اقرار  کران  چھِ۔


Athar: کاش اسہِ نِشہِ آسِہے سۅ ذِکر یۅسہٕ پٔتِمیٚن قومن ٲس دِنہٕ آمٕژ،
Tahir: زِ ہرگاہ اَسہِ نِشہِ (تہِ) بروٗنٹھِمیٚن لُکن ہٕنز کانٛہہ نصیحت (واجنِۍکتاب) آسِہے۔
Transliteration: Law anna AAindan<u>a</u> <u>th</u>ikran mina alawwaleen<b>a</b>
Mirwaiz:
  نبی  کریمؐ  سٕندِ  تشریف  اَننہٕ  برونٹھ  ہرگاہ  اَسہِ  نِشہِ  آسِہا  کانٛہہ  نصیحت  کرٕوُنۍ  کتاباہ  بروٗنٹھِمین  لوٗکن  ہٕندۍ  پٲٹھۍ،


Athar: تیٚلہِ آسہَو أسۍ اللہ تعالیٰ سٕندۍ ژارنہٕ آمٕتۍ بندٕہ۔
Tahir: تیٚلہِ آسہَو أسۍ (تہِ) ضرور اللہ تعالیٰ سٕندۍ برگزیدٕہ بندٕٕہ۔
Transliteration: Lakunn<u>a</u> AAib<u>a</u>da All<u>a</u>hi almukhla<u>s</u>een<b>a</b>
Mirwaiz:
  أسۍ  تہِ  آسٕہَو  خداے  سٕندۍ  خاص  بندٕہ،  توپتہٕ  ییٚلہِ  تِمن  برونٹھ  کُن  وٲژ  نصیحت  کرٕوُنۍ  کتاب  پیغمبرسٕندِ  ذریعہ۔


Mirwaiz: پتہٕ انکار کرٕوُنۍ زانن برونٹھ پہن پانے کہ کیا بنہِ تِمن۔
Tahir: پتہٕ کۆر تِمَو (وۅنۍ) اَتھ (قرآنس) انکار لہٰذا لگہِ تِمن عنقریب (پَنُن انجام) پے۔
Transliteration: Fakafaroo bihi fasawfa yaAAlamoon<b>a</b>
Athar:
  مگر  ﴿ییٚلہِ  سۅ  وٲژ﴾  پتہٕ  کوٚر  یِمَو  تتھ  انکار،  وۅنۍ  لگہِ  عنقریب  یِمن  ﴿اَمہِ  رٔوِشہِ  ہُند  نتیجہِ﴾  پے۔


Athar: پننیٚن سوٗزِمٕتیٚن بندن سٍتۍ چُھ اَسہِ گۅڈے وعدہ کوٚرمُت زِ،
Transliteration: Walaqad sabaqat kalimatun<u>a</u> liAAib<u>a</u>din<u>a</u> almursaleen<b>a</b>
Mirwaiz:
  تحقیق  بیٚیہِ  چھُ  مقرر  کرنہٕ  آمُت  سون  حکم  خاص  بندن  یعنی  پیغمبرن  متعلق  لوح  محفوظس  اندر۔

Tahir:
  تہٕ  بے  شک  چُھ  سون  فرمان  سانیٚن  سوزنہٕ  آمتیٚن  بندن  (یعنی  رسولن)  ہٕندِس  حقس  منٛزگۅڈٕ  صٲدر  سپُدمُت۔


Athar: لہٰذا اے نبیؐ، کینژھس کالس ترٲوِیوٗکھ پننِس حالس پٮ۪ٹھ،
Tahir: لہٰذا ڈٲلِو تۆہۍ أکِس وقتس تام یِمَونِشہِ توجہ۔
Transliteration: Fatawalla AAanhum <u>h</u>att<u>a</u> <u>h</u>een<b>in</b>
Mirwaiz:
  پس  پھِرِو  تِمن  مکہٕ  کین  کٲفرن  نِشہِ  توٚہۍ  پَنُں  بُتھ  بیٚیِس  طرفس  کُن  یارسول  اللہؐ  کینٛہہ  کالاہ۔


Athar:
  ییٚلہِ  سُہ  یِہندِس  صحنس  منٛز  وَسہِ،  پتہٕ  آسہِ  سُہ  دۅہ  تِمن  لُکن  خٲطرٕ  سٮ۪ٹھاہ  خراب  یِم  کھۅژناونہٕ  چِھ  آمٕتۍ۔

Mirwaiz:
  اَدٕہ  ییٚلہِ  سُہ  عذاب  تِہِندین  آنگنن  منٛز  وٲتِتھ  پیٚیہِ،  اَدٕہ  سپدِ  سٮ۪ٹھاہ  یچھ  تِمن  بیٖم  کرنہٕ  آمتین  لوٗکن  ہُنٛد  صبح  یعنی  روزِ  بد  یِیَکھ۔  

Tahir:
  پتہٕ  ییٚلہِ  سُہ  (عذاب)  یِمن  برونٛہہ  کنہِ  نٲزل  گژِھہ  تیٚلہِ  کِیُتھ  خراب  صبح  آسہِ  تِہُنٛد  یِم  کھوژناونہٕ  ٲسۍ  آمٕتۍ۔

Transliteration:
  Fai<u>tha</u> nazala bis<u>ah</u>atihim fas<u>a</u>a <u>s</u>ab<u>ah</u>u almun<u>th</u>areen<b>a</b>


Athar: بس ترٲوِیوٗکھ کینژٕھہ کالہٕ خٲطرٕ،
Tahir: لہٰذا تھٲوِو تۆہۍ تِمَو نِشہِ کینٛژھس کالس توجہ ڈٲلِتھ۔
Transliteration: Watawalla AAanhum <u>h</u>att<u>a</u> <u>h</u>een<b>in</b>
Mirwaiz:
    ییٚلہِ  یہِ  کتھ  یقینی  چھےٚ  کہ  تِمن  پٮ۪ٹھ  واتہِ  ضرور  عذاب،  توٚہۍ  تھٲوِو  تسلی  کینٛہہ  کالاہ  تانۍ  کٔرِو  توٚہۍ  صبر۔


Athar: تہٕ روٗزِو وُچھان، عنقریب وُچھن یِم پانہٕ ﴿تہِ پنُن انجام﴾۔
Tahir: تہٕ (تِمن) روٗزِو (برابر) نظرتھٲوِتھ، وۅنۍ وُچھن تِم عنقریب (پَنُن انجام)۔
Transliteration: Waab<u>s</u>ir fasawfa yub<u>s</u>iroon<b>a</b>
Mirwaiz:
  تِہِندِ  تکلیف  تہٕ  اِیذاہُک  مہ  بٔرِو  کانٛہہ  غم،  تِہٕنز  حالت  روٗزِو  وُچھان،  عنقریب  وُچھن  تِم  تہِ  پنٕنۍ  حالت  کیا  بَنہِ  تِمن۔ 


Athar: پاک چُھ تُہُند ربّ، عزتُک مٲلک، تِمو تمام کَتھَو نِشہِ یِمہٕ یِم لُکھ بناوان چِھ۔
Tahir: تُہُنٛد ربّ، یُس عزتُک مٲلک چُھ، چُھ تِمَو (کتھو) نِشہِ پاک یِمہٕ تِم ونان چِھ۔
Transliteration: Sub<u>ha</u>na rabbika rabbi alAAizzati AAamm<u>a</u> ya<u>s</u>ifoon<b>a</b>
Mirwaiz:
  مُنزہ  تہٕ  پاک  چھُ  تُہُند  پروردگار  یُس  عزت  وول  پروردگار  چھُ  تِمَو  سارِوٕے  کتھو  نِشہِ  یِمہٕ  تس  کُن  لاگان  چھِ  دشمن۔ 


Athar: ص، نصیحت دِنہٕ والہِ قرآنُک قسم،
Transliteration: <u>Sa</u>d wa<b>a</b>lqur<u>a</u>ni <u>th</u>ee a<b>l</b><u>thth</u>ikr<b>i</b>
Mirwaiz:
  حرف  ص  چھُ  حروفِ  مقطعاتو  أندرٕہ۔  اَمُیک  معنی  زانہِ  پانہٕ  اللہ  تعالیٰ۔  قسم  چھُس  بہٕ  ہاوان  قرآن  مجیدُک  یُس  نصیحت  سٍتۍ  پُر  چھُ  یعنی  یتھ  منٛز  بے  شمار  نصیحژ  چھےٚ  یَتھ  کتھہِ  پٮ۪ٹھہٕ  کہ  ہرگز  چھَنہٕ  تِمہٕ  کتھہٕ  پَزٕہ  یِمہٕ  یِم  کٲفروَنان  چھِ  کہ  خدایس  ورٲے  کیا  چھِ  بیٚیہِ  معبود  یا  یِمہٕ  کتھہٕ  رسالتس  خلاف  ونان  چھِ۔

Tahir:
  ص۔  (اصلی  معنی  چُھ  اللہ  تعالیٰ  تہٕ  رسول  صلی  اللہ  علیہ  وسلمٕے  بہتر  زانان)  ذکر  والہِ  قرآنُک  قسم۔


Transliteration: Bali alla<u>th</u>eena kafaroo fee AAizzatin washiq<u>a</u>q<b>in</b>
Athar:
  بلکہ  یِمے  لُکھ،  یِمو  ماننہٕ  نِشہِ  انکار  چُھ  کوٚرمُت،  چِھ  سخت  تکبرس  تہٕ  ضِدس  منٛز  مبتلا۔  ﴿یعنی  یِمن  مُنکِرن  ہٕندِ  انکارُک  وجہ  چُھنہٕ  یہِ  زِ  یُس  دین  یِمن  برونٛہہ  کنہِ  پیش  چُھ  یِوان  کرنہٕ  تتھ  منٛز  چھےٚ  کانٛہہ  خلل۔  بلکہ  چُھ  اَمِیُک  وجہ  صرف  یِہٕنز  اَپزٕ  پیٚژِ  ڈٲری،  یُہُند  جٲہلانہٕ  بجر  تہٕ  یِہٕنز  ہٹ  دھرمی۔﴾

Mirwaiz:
  بلکہ  یِمَو  لوٗکو  شرک  و  کفرس  پٮ۪ٹھ  کمر  گوٚنڈمُت  چھُ  تِم  چھِ  تکبرس،  تعصبس  تہٕ  بیٚیہِ  مخالفتس  منٛز  بوٚڈِمٕتۍ۔  اَمہِ  تعصُبُک  تہٕ  مخالفتُک  سزا  یِیہِ  دِنہٕ  تِمن  اکہِ  دۅہ  ضرور۔

Tahir:
  بلکہ  چِھ  کٲفر  لُکھ  (ناحق)  ننگر  گی  تہٕ  تکبرس  منٛز  تہٕ  (سٲنِس  نبی  صلی  اللہ  علیہ  وسلمن  ہٕندِس)  مخالفتس  تہٕ  عداوتس  منٛز  (مبتلا)۔


Athar:
  یِمو  برونٛہہ  کٲتیاہ  یِتھی  قوم  چِھ  اسہِ  ہلاک  کٔرمٕتۍ  ﴿تہٕ  ییٚلہِ  تِمن  شہمت  چھےٚ  آمٕژ﴾  تِمو  چھےٚ  کریکہٕ  دِژمژٕ،  مگر  سُہ  وقت  چُھنہٕ  بچنُک  آسان۔

Mirwaiz:
  یِتھہٕ  پٲٹھۍ  اَسہِ  چھِ  تِمَو  برونٹھ  کٲتیاہ  لوٗکھ  عذابو  سٍتۍ  گٲلِمٕتۍ،  پس  کریوو  تِمَو  ہلاکت  کہ  وقتہٕ  کریکہٕ  ناد  تہٕ  زارٕ  پارٕہ  مگر  سُہ  اوس  نہٕ  عذاب  نِشہِ  آزاد  سپدنُک  موقع۔

Tahir:
  اَسہِ  کٲژاوے  اُمتہٕ  کرِ  تِمَو  برونٛہہ  ہلاک  پتہٕ  لٔگۍ  تِم  (عذاب  وُچِھتھ)  ناد  دِنہِ  ییٚلہِ  زن  وۅنۍ  خلٲصی  (تہٕ  رہٲیی)  ہُنٛد  وقت  اوس  نہٕ  روٗدمُت۔

Transliteration:
  Kam ahlakn<u>a</u> min qablihim min qarnin fan<u>a</u>daw wal<u>a</u>ta <u>h</u>eena man<u>as</u><b>in</b>


Athar:
  یِمن  لُکن  گوٚو  اَتھ  کتھہِ  پٮ۪ٹھ  تعجب  زِ  اکھ  کھۅژناون  وول  آو  خۅد  یِموٕے  منٛزٕ۔  مُنکر  لٔگۍ  وَننہٕ  زِ،  یہِ  چُھ  سٲحر،  سخت  اَپزِیور  چُھ۔

Mirwaiz:
  یِم  قریش  چھِ  تعجب  کران  یتھ  کتھہِ  پٮ۪ٹھ  کہ  تِمَوٕے  منٛزٕ  آو  تِمن  نِشہِ  بیٖم  کرٕوُن  پیغمبراہ  یعنی  بشراہ،  توپتہٕ  لٔگۍ  دَپنہِ  کٲفر  یہِ  پیغمبر  چھُ  معجزن  اندر  جادوگر،  دعواے  نبوتس  اندر  اَپزِیور،  کیا  یہِ  شخص  ہیکیا  پٔزِیور  ٲسِتھ۔

Tahir:
  تہٕ  تِمَو  کۆر  اَتھ  کتھہِ  پیٚٹھ  تعجب  زِ  تِمن  نِشہِ  چُھ  تِموٕے  منٛزٕ  اَکھ  کھوژناون  وول  آمُت۔  تہٕ  کٲفرو  لوگ  وَنُن  یہِ  چُھ  سِحرٕ  گر،  سیٚٹھاہ  اَپزِیور  چُھ۔

Transliteration:
  WaAAajiboo an j<u>a</u>ahum mun<u>th</u>irun minhum waq<u>a</u>la alk<u>a</u>firoona h<u>atha </u>s<u>ah</u>irun ka<u>ththa</u>b<b>un</b>


Athar: کیا أمۍ بنوواہ سارِنٕے خُداین ہٕنزِ جایہِ اَکوے خُداے؟ یہِ چھےٚ بڈٕ عجیب کتھ۔
Mirwaiz:
  أمۍ  تھوو  واریاہن  معبودن  ہٕںزِ  جایہِ  کُنُے  معبود،  باقی  سارِنٕے  چھُ  انکار  کران۔  بے  شک  چھُ  یہِ  اَکھ  عجیب  چیزاہ۔

Tahir:
  کیا  أمۍ  چھا  تمام  معبودن  کُنُے  کٔرِتھ  اَکوے  معبود  بنوومُت  ؟بے  شک  چھے٘  یہِ  سیٚٹھاہ  عجیب  کتھ۔

Transliteration:
  AjaAAala al<u>a</u>lihata il<u>a</u>han w<u>ah</u>idan inna h<u>atha</u> lashayon AAuj<u>a</u>b<b>un</b>


Athar:
  تہٕ  قومٕکۍ  زٕٹھۍ  درٛاے  یہِ  ونان  ونان  زِ  پٔکِو  روٗزِو  بیٚیہِ  ڈٔٹِتھ  پننیٚن  معبودن  ہٕندِس  عبادتس  پٮ۪ٹھ۔  یہِ  کتھ  چھےٚ  کَمہِ  تام  بدلٕے  غرضہ  کِنۍ  وَننہٕ  یِوان۔  ﴿تِہُند  مطلب  اوس  یہِ  زِ  اتھ  کامہِ  چُھ  کیا  تام  بدل  مقصد۔  دراصل  چھےٚ  یہِ  دعوت  امہِ  غرضہٕ  کِنۍ  دِنہٕ  یِوان  زِ  أسۍ  سٲری  گژَھو  محمد  صلی  اللہ  علیہ و سلمن  ہٕندِ  فرمانٕکۍ  تٲبع  بٕننۍ،  تہٕ  یِم  گژھن  اَسہِ  پٮ۪ٹھ  پنُن  حکم  چلاوٕنۍ۔﴾

Mirwaiz:
  بیٚیہِ  ہیوٚت  نیرُن  وعظ  چہ  مجلسہِ  منٛزِ  تِہٕندیو  زٕٹھیٚو  زٕٹھیٚو۔  باقین  تہِ  دوٚپُکھ  پٔکِو  نیٖرِو،  مضبوط  تہٕ  قٲیم  روٗزِو  پننین  معبودن  ہٕندِس  عبادتس  پٮ۪ٹھ۔  بے  شک  یتھ  منٛز  چھُ  أمِس  پیغمبرس  خبر  کیا  ذٲتی  مطلباہ۔

Tahir:
  تہٕ  تِہِندۍ  سردار  دۯاے  (ابوطالب  سٕندِ  گرِنبیئ  اکرم  صلی  اللہ  علیہ  وسلمن  ہٕنزِ  مجلِسہِ  منٛزٕتھۆد  ؤتِتھ  باقی  لُکن)  یہِ  ونان  ونان  زِ  تۆہۍ  تہِ  پٔکِوٗ  تہٕ  پننیٚن  معبودن  (ہٕنزِ  بندگی)  پیٚٹھ  روٗزِو  ثٲبت  قدم،  یہِ  چھے٘  ضرور  تِژھ  کتھ  یَتھ  منٛز  کانٛہہ  غرض  (تہٕ  مُراد)  چُھ۔

Transliteration:
  Wa<b>i</b>n<u>t</u>alaqa almalao minhum ani imshoo wa<b>i</b><u>s</u>biroo AAal<u>a</u> <u>a</u>lihatikum inna h<u>atha</u> lashayon yur<u>a</u>d<b>u</b>


Athar:
  یہِ  کتھ  بوٗز  نہٕ  اسہِ  پٔتِمہِ  مِلتہٕ  منٛزٕ  کٲنٛسہِ  نِشہِ۔  یہِ  چُھنہٕ  کِہِنۍ  مگر  اکھ  تُھرنہٕ  آمٕژ  کتھ  ﴿بہتان﴾۔

Mirwaiz:
  کیازِ  اَسہِ  چھَنہٕ  بوٗزمٕژٕے  یہِ  کتھ  بروٗنٹھِمِس  مذہبس  اندر،  یہِ  چھُنہٕ  کِہِنۍ  تہِ  مگر  پانے  ٹھٔہروومُت  چیزاہ۔

Tahir:
  اَسہِ  بوٗز  نہٕ  یہِ  (توحیدُک  عقیدٕہ  نصرٲنۍ  یا  قریش  مذہب  کس)  ٲخری  مِلّتّس  منٛز  تہِ،  یہِ  چُھ  صرف  پانہٕ  بناونہٕ  آمُت  اَپُز۔

Transliteration:
  M<u>a</u> samiAAn<u>a</u> bih<u>atha</u> fee almillati al<u>a</u>khirati in h<u>atha</u> ill<u>a</u> ikhtil<u>a</u>q<b>un</b>


Athar:
  کیا  اسہِ  درمیان  اوسا  بس  یۅہے  اکھ  شخص  روٗدمُت  یَس  پٮ۪ٹھ  اللہ  تعالیٰ  سٕنز  ذِکر  نٲزِل  آیہِ  کرنہٕ؟  اصلی  کتھ  چھےٚ  یہِ  زِ  یِم  چِھ  میانہِ  ذِکر  پٮ۪ٹھ  شک  کران  ﴿دوٚیِمیٚن  لفظن  منٛز  چُھ  اللہ  تعالیٰ  فرماوان  زِ  اے  محمد  صلی  اللہ  علیہ و سلم،  یِم  لُکھ  چِھو  نہٕ  دراصل  تۅہیہِ  بُتھ  پھِران  بلکہ  چِھ  مےٚ  بُتھ  پھِران۔  یِمن  چُھنہٕ  شک  تُہٕندٮ۪ن  تعلیماتن  پٮ۪ٹھ  بلکہ  چُھکھ  شک  میانیٚن  تعلیماتن  پٮ۪ٹھ﴾،  تہٕ  یِمہٕ  سارے  کتھہٕ  چِھ  امہِ  موجوٗب  کران  زِ  یِمو  چُھنہٕ  میانہِ  عذابُک  مزٕہ  وُچھمُت۔

Mirwaiz:
  کیا  اَسہِ  ییٖتیٚو  منٛزٕہ  سَپُداہ  اَسی  یوت  پٮ۪ٹھ  نٲزل  نصیحتُک  کلام،  ہرگاہ  کٲنسہِ  بٔڈِس  موٚہنِوِس  کٲنسہِ  رئیسس  پٮ۪ٹھ  سپدِہا  تۅتہِ  ٲس  بیاکھ  کتھ۔  اللہ  تعالیٰ  چھُ  فرماوان  کہ  یُہُنٛد  یہِ  وَنُن  کہ  أمِس  پیغمبرس  پٮ۪ٹھ  کیازِ  سَپُد  نازل  کلامِ  الہٰی،  اَسہِ  منٛزٕہ  کٲنسہِ  بٔڈِس  شخصس  پٮ۪ٹھ  کونہٕ  سپُد  نٲزل،  یہِ  چھُنہٕ  اَمہِ  خٲطرٕ  ہرگاہ  تی  سپدِہا  تیٚلہِ  کیا  کرہن  تِم  پژھ،  بلکہ  چھُ  تِمن  میٲنِس  کلامس  پٮ۪ٹھ  وحی  سوزنسٕے  اندر  شک  بلکہ  ژٕہن  تِم  وۅنۍ  میون  عذاب۔

Tahir:
  کیا  اَسہِ  تمامو  منٛزٕ  چھا  أمۍ  سٕے  پیٚٹھ  یہِ  ذکر  (یعنی  قرآن)  نٲزل  کرنہٕ  آمُت،  بلکہ  چِھ  تِم  میانہِ  ذکرِ  ہٕندِ  نسبتہٕ  شکس  منٛز  (گرفتار)،  بلکہ  وُچھ  نہٕ  تِمَو  وُنہِ  میانہِ  عذابُک  مزٕہ۔

Transliteration:
  Aonzila AAalayhi a<b>l</b><u>thth</u>ikru min baynin<u>a</u> bal hum fee shakkin min <u>th</u>ikree bal lamm<u>a</u> ya<u>th</u>ooqoo AAa<u>tha</u>b<b>i</b>


Transliteration: Am AAindahum khaz<u>a</u>inu ra<u>h</u>mati rabbika alAAazeezi alwahh<u>a</u>b<b>i</b>
Athar:
  کیا  تُہٕندِس  عطا  کرن  وٲلِس  تہٕ  غٲلب  پروردِگارٕ  سٕندۍ  رحمتٕکۍ  خزانہٕ  چھا  یِہندِس  قبصس  منٛز؟

Mirwaiz:
  نَتہٕ  ما  چھےٚ  تِمنٕے  نِشہِ  تُہٕندِس  زبردست  تہٕ  فیاض  پروردگار  سٕندین  رحمتن  ہُنٛد  خزانہٕ  جمع  یِمن  منٛز  نبوت  تہِ  شٲمل  چھےٚٔ  یس  یِمن  خۅش  کرِ  تس  دِن  نبوت،  یَس  نہٕ  خۅش  کریکھ  تس  دِن  نہٕ  کینٛہہ۔

Tahir:
  کیا  تِمن  نِشہِ  چھا  تُہٕندِس  ربّ  سٕندِ  رحمتٕکۍ  خزانہٕ  یُس  غٲلب  چُھ  سیٚٹھاہ  عطا  کرن  وول  چُھ؟


Athar:
  کیا  یِم  چھا  آسمان  تہٕ  زمین  تہٕ  تِمن  درمیان  کیٚن  چیزن  ہٕندۍ  مٲلِک؟  اچھا،  وُچھِن  یِم  عالمِ  اسباب  کیٚن  تھزرن  پٮ۪ٹھ  کھٔستھ!

Mirwaiz:
  کِنہٕ  تِہٕنز  حکومت  چھےٚ  زمینن  تہٕ  آسمانن  منٛز،  بیٚیہِ  یہِ  تِمن  دۅن  منٛزباگ  چھُ  تتھ  منٛز  اگرتِمن  کانٛہہ  اختیاراہ  چھُ  آسمان  و  زمینس  پٮ۪ٹھ،  پس  کھٔسۍ  تن  ہیر  لٲگِتھ  آسمانس،  تور  کھٔسِتھ  بدلٲوِتن  تِم  نبوتُک  حکم۔

Tahir:
  کِنہٕ  تِمن  نِشہِ  چھے٘  آسمانن  ہنٛز  تہٕ  زمینٕچ  بیٚیہِ  یِکینٛژھاہ  یِمن  منٛزباگ  چُھ  تَمِچ  بادشاہت  (اگر  چھے٘)  تیٚلہِ  پَزِ  یِمن  رَزٕ  گٔنڈِتھ  (آسمانس  پیٚٹھ)  کھسُن۔

Transliteration:
  Am lahum mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i wam<u>a</u> baynahum<u>a</u> falyartaqoo fee alasb<u>a</u>b<b>i</b>


Transliteration: Jundun m<u>a</u> hun<u>a</u>lika mahzoomun mina ala<u>h</u>z<u>a</u>b<b>i</b>
Athar:
  یہِ  چھےٚ  چھۅکو  منٛزٕ  اکھ  لۅکٕٹ  ہِش  چھۅکھ  یۅسہٕ  ییٚتھۍ  جایہِ  شکست  کھیٚنہٕ  واجِنۍ  چھےٚ۔  ﴿ییٚتھۍ  جایہِ  ہُند  اشارہ  چُھ  مکّہ  معظمہ  ہس  کُن۔  یعنی  یَتھ  جایہِ  یِم  لُکھ  یِمہٕ  کتھہٕ  بناوان  چِھ،  أتھۍ  جایہِ  کھیٚن  یِم  اکہِ  دۅہ  شکست،  تہٕ  ییٚتی  چُھ  سُہ  وقت  واتن  وول  ییٚلہِ  یِم  کٲر  نوٚمرٲوِتھ  تٔسۍ  شخصس  برونٛہہ  کنہِ  وۅدنہِ  آسن  یَس  یِم  ؤسۍ  پایہِ  زٲنِتھ  نبی  تسلیم  کرنہٕ  نِشہِ  انکار  چِھ  کران۔﴾

Mirwaiz:
  یہِ  چھےٚ  اَکھ  مختصر  جماعتھاہ  تُہٕندین  مخٲلفن  ہٕںز  برونٹھِمیو  شکست  خۅردٕ  جماعتو  أندرٕ  یِتہِ  اَکھ  جماعتھاہ،  یِہٕنزو  کتھو  تہٕ  حرکتو  سٍتۍ  کیازِ  چھِو  توٚہۍ  غمگین  سپدان۔

Tahir:
  (کٲفرن  ہٕندیٚو)  لشکرو  منٛزٕ  چُھ  یہِ  اَکھ  ؤسۍ  پایہِ  لشکر  یُس  یتھۍجایہِ  شکست  کھینہٕ  وول  چُھ۔


Athar:
  یِمن  برونٛہہ  چُھ  نوح  علیہ  السلام  سٕندۍ  قومن،  تہٕ  عادن،  تہٕ  میخہٕ  وٲلۍ  فرعونن  بُتھ  پھِیرُمُت،

Mirwaiz:
  پیغمبرن  چھُ  تکذیب  کوٚرمُت  مکہٕ  کین  کٲفرن  برونٹھ  قومِ  نوحن،  قومِ  عادن،  بیٚیہِ  قومِ  فرعونن  یُس  میخہٕ  وول  اوس،  یُس  سزا  دِنہ  کہ  وقتہٕ  اَتھن  تہٕ  کھۅرن  اوس  مجرمن  میخہٕ  ٹھُکان۔

Tahir:
  یِمَو  برونٛہہ  اوس  قومِ  نوحن  تہٕ  عادن  تہٕ  سیٚٹھاہ  مضبوط  حکومت  وٲلۍ  (یا  میخو  سٍتۍ  تکلیف  دِنہٕ  وٲلۍ)  فرعونن  (تہِ)  انکار  کۆرمُت۔

Transliteration:
  Ka<u>thth</u>abat qablahum qawmu noo<u>h</u>in waAA<u>a</u>dun wafirAAawnu <u>th</u>oo alawt<u>a</u>d<b>i</b>


Athar: بیٚیہِ چُھ ثمودن تہٕ قومِ لوٗطن تہٕ اَیکَہ والیو بُتھ پھِیرُمُت۔ تِمہِ آسہٕ جمٲعژ۔
Mirwaiz:
  بیٚیہِ  قومِ  ثمودن،  بیٚیہِ  قومِ  لوطن،  بیٚیہِ  شہرِ  ایکہ  کیٚو  لوٗکو،  یِمے  یِژٕھہ  جمٲعژ  تہٕ  لوٗکھ  یِمَو  شکست  کھیٚیِو  پیغمبرن  ہٕندِس  مخالفتس  اندر۔

Tahir:
  تہٕ  ثمودن  تہٕ  قومِ  لوطن  تہٕ  اَیکہ  (وَن)  کیٚو  روزن  والیٚو  (یعنی  شعیب  سٕندۍ  قومن)  تہِ  (انکار  کۆرمُت)  یِمَے  ٲسۍ  تِم  بٔڑۍ  لشکر۔

Transliteration:
  Wathamoodu waqawmu loo<u>t</u>in waa<u>s</u><u>ha</u>bu alaykati ol<u>a</u>ika ala<u>h</u>z<u>a</u>b<b>u</b>


Mirwaiz: یِمَو سارِوٕے کوٚر تکذیب پیغمبرن۔ پس سَپُد تِمن پٮ۪ٹھ میون عذاب ثٲبت۔
Transliteration: In kullun ill<u>a</u> ka<u>thth</u>aba a<b>l</b>rrusula fa<u>h</u>aqqa AAiq<u>a</u>b<b>i</b>
Athar:
  تِمَو  کوٚر  پرٛتھ  کٲنٛسہِ  رسولس  انکار  تہٕ  میانہِ  عذابُک  فٲصلہٕ  روٗد  تِمن  پٮ۪ٹھ  چپساں  سپدِتھ۔

Tahir:
  (یِمَو  منٛزٕ)  کۆر  پۯتھ  أکۍ  دٔرۍ  رسولن  ہُنٛد  انکار  پتہٕ  سپُد  (تِمن  پیٚٹھ)  میون  عذاب  وٲجب۔


Athar: یِم لُکھ تہِ چھِ بس أکِس دھماکس پراران، ییٚمہِ پتہٕ کانٛہہ دوٚیِم دھماکہٕ سپدِنہٕ۔
Mirwaiz:
  ییٚمہِ  مُلکٕکۍ  کٲفرچھِنہٕ  پیاران  مگر  تتھ  کُنی  کریکہِ  یتھ  منٛز  نہٕ  شہہ  تھکنہٕ  مۅکھہٕ  ژھیٚن  آسہِ  بلکہ  آسہِ  کُنی  شہہ  سٍتۍ  سُہ  پھۅکھ۔

Tahir:
  تہٕ  یِم  سٲری  لُکھ  چِھ  اَکہِ  سخت  آوازِ  (زوردار  کۯیٚکہ)  ہُنٛد  انتظار  کران  یَتھ  منٛز  نہٕ  کانٛہہ  تہِ  تھکھ  سپدِ۔

Transliteration:
  Wam<u>a</u> yan<i><u>th</u></i>uru h<u>a</u>ol<u>a</u>i ill<u>a</u> <u>s</u>ay<u>h</u>atan w<u>ah</u>idatan m<u>a</u> lah<u>a</u> min faw<u>a</u>q<b>in</b>


Tahir: تہٕ تِم چِھ ونان، اے سانہِ ربّہٕ حساب کہ دۅہ برونٛٹھُے دِ اَسہِ ؤلۍ ؤلۍ سون حصہٕ۔
Athar:
  بیٚیہِ  چِھ  یِم  ونان  زِ  اے  سانہِ  ربّہٕ،  حساب  کہ  دۅہ  برونٹُھے  دِہ  جلدی  جلدی  اَسہِ  پنُن  حصّہٕ۔

Mirwaiz:
  بیٚیہِ  چھِ  ونان  یِم  کٲفر  ٹھٹھہٕ  پٲٹھۍ  اے  سانہِ  پروردگار  جلد  پہن  واتناوتہٕ  اَسہِ  پَنُن  حصہٕ  عذابُک  حسابُک  دۅہ  یِنہٕ  برونٹھُے۔

Transliteration:
  Waq<u>a</u>loo rabban<u>a</u> AAajjil lan<u>a</u> qi<u>tt</u>an<u>a</u> qabla yawmi al<u>h</u>is<u>a</u>b<b>i</b>


Athar:
  اے  نبی  صلی  اللہ  علیہ و سلم،  صبر  کٔرِو  تِمن  کتھن  پٮ۪ٹھ  یِمہٕ  یِم  لُکھ  بناوان  چِھ،  تہٕ  یِمن  برونٛہہ  کنہِ  کٔرِو  سٲنِس  بندٕہ  داوٗد  علیہ  السلام  سُند  قصّہٕ  بیان  یُس  بڈٮ۪ن  طاقتن  ہُنٛد  مٲلِک  اوس،  پرٛتھ  معاملس  منٛز  اوس  خُدایس  کُن  رجوع  کرن  وول۔

Mirwaiz:
  توٚہۍ  کٔرِو  صبر    یارسول  اللہؐ  تِمن  کتھن  پٮ۪ٹھ  یِمہٕ  تِم  کٲفر  ونان  چھِ۔  بیٚیہِ  پٲوِیوٗن  ژیٚتس  سون  بندہ  داوٗد  علیہ  السلام  یُس  قوت  وول  تہٕ  صبر  وول  اوس  عبادتس  تہٕ  دشمنن  ہٕندِس  تکلیفس  پٮ۪ٹھ۔  تِم  ٲسۍ  خدایس  کُن  سٮ۪ٹھاہ  رجوع  کرن  وٲلۍٔ  اَسہِ  آسہٕ  کرِمَژٕ  یِمن  یِمہٕ  یِمہٕ  نعمژ  عطا۔

Tahir:
  (اے  عظمت  والہِ  ٹاٹھہِ!)  یِکینٛژھاہ  تِم  ونان  چِھ  تۆہۍ  روٗزِو  تَتھ  پیٚٹھ  صبر  کران  تہٕ  سٲنِس  بندٕہ  داؤد  (علیہ  السلام)  سٕنز  ذکر  کٔرِو  یِم  سیٚٹھاہ  طاقت  وٲلۍ  ٲسۍ،  بے  شک  ٲسۍ  تِم  (اَسہِ  کُن)  سیٚٹھاہ  رجوع  کرن  وٲلۍ۔

Transliteration:
  I<u>s</u>bir AAal<u>a</u> m<u>a</u> yaqooloona wa<b>o</b><u>th</u>kur AAabdan<u>a</u> d<u>a</u>wooda <u>tha</u> alaydi innahu aww<u>a</u>b<b>un</b>


Mirwaiz: اَسہِ اوس مسخر تہٕ رام کٔرِمٕتۍ کۅہ یِم تِمن سٍتۍٲسۍ تسبیح پران شامس تہٕ صُبحس۔
Athar:
  اسہِ  ٲسۍ  تس  سٍتۍ  پہاڑ  کٔرِمٕتۍ  مُسخر،  تِم  ٲسۍ  صبح  و  شام  تس  سٍتۍ  تسبیح  کران۔  تہٕ  پرندٕہ  ٲسۍ  جمع  سپدان،

Tahir:
  بے  شک  ٲسۍ  اَسہِ  پہاڑ  کٔرِ  مٕتۍ  تِہِندِس  فرمانس  ماتحت،  یِم  (تِمن  سٍتۍ  رٔلِتھ)  ٲسۍ  شامس  تہٕ  صبحس  تسبیح  کران۔

Transliteration:
  Inn<u>a</u> sakhkharn<u>a</u> aljib<u>a</u>la maAAahu yusabbi<u>h</u>na bi<b>a</b>lAAashiyyi wa<b>a</b>lishr<u>a</u>q<b>i</b>


Athar: اَند ہیٚتھ ٲسۍ سٲری تٔمۍ سٕنزِ تسبیح کُن مُتوجّہ سپدان۔
Transliteration: Wa<b>al</b><u>tt</u>ayra ma<u>h</u>shooratan kullun lahu aww<u>a</u>b<b>un</b>
Mirwaiz:
  بیٚیہِ  کٔرۍ  تِمن  مسخر  جانور  یِم  سۅمبرنہٕ  ٲسۍ  آمٕتۍ  تِمن  نِشہِ،  سٲری  کۅہ  تہٕ  جانور  ٲسۍ  تِہِندِ  وَجہہ  ذکرِ  سٍتۍ  مشغول  روزان۔

Tahir:
  تہٕ  جاناوار  تہِ  یِم (تِمن  نِشہِ)  جمع  ٲسۍ  روزان،  پۯتھ  کانٛہہ  اوس  تِمن  کُن  (اطاعت  خٲطرٕ)  رجوع  کرن  وول۔


Athar:
  اَسہِ  ٲس  تٔمۍ  سٕنز  سلطنت  مضبوط  کٔرمٕژ،  تس  ٲس  حکمت  عطا  کٔرمٕژ،  تہٕ  فٲصلہٕ  کرن  واجِنۍ  کتھ  وَننٕچ  صلٲحیت  ٲسٕس  بخٕشمٕژ۔

Mirwaiz:
  بیٚیہِ  کٔر  اَسہِ  مضبوط  تہٕ  محکم  تِہٕنز  سلطنت،  بیٚیہِ  کٔر  اَسہِ  عطا  تِمن  حکمت  گاٹہٕ  جار،  بیٚیہِ  فٲصلہٕ  کروُن  کلام  یُس  نہایت  واضح  تہٕ  جامع  اوس۔

Tahir:
  تہٕ  اَسہِ  اوس  تٔمۍ  سُنٛد  مُلک  تہٕ  سلطنت  مضبوط  کٔرمٕژ  تہٕ  اَسہِ  اوس  تِمن  حکمت  تہٕ  دانٲیی  تہٕ  فٲصلہٕ  کرن  وول  خطاب  کرنُک  انداز  عطا  کۆرمُت۔

Transliteration:
  Washadadn<u>a</u> mulkahu wa<u>a</u>tayn<u>a</u>hu al<u>h</u>ikmata wafa<u>s</u>la alkhi<u>ta</u>b<b>i</b>


Transliteration: Wahal at<u>a</u>ka nabao alkha<u>s</u>mi i<u>th</u> tasawwaroo almi<u>h</u>r<u>a</u>b<b>a</b>
Athar:
  پتہٕ  چَھوٕ  تۅہیہِ  کینٛہہ  خبر  وٲژمٕژ  تِمن  مُقدمہٕ  والیٚن  ہٕنز،  یِم  دیوارس  کھٔسِتھ  تٔمۍ  سٕندِس  بالاخانس  منٛز  ژامٕتۍ  ٲسۍ؟

Mirwaiz:
  بیٚیہِ  چھا  وٲژمٕژ  تۅہیہِ  نِشہِ  مُقدمہٕ  والین  ہٕنز  خبر  ییٚلہِ  زٔنۍ  جوراہ  تِمن  نِشہِ  مُقدمہٕ  ہیٹھ  آے  رات  کُیت  ییٚمہِ  وقتہٕ  تِم  خلوت  عبادت  خانس  منٛز  مشغول  ٲسۍ  خداے  سٕندِ  س  یادس  سٍتۍ۔  پہرٕہ  والیو  سِپاہو  ترٲوۍ  نہٕ  تِم  سیٚدِ  دروازٕہ  کِنۍ  بے  وقت  یِنہٕ  مۅکھہٕ،  مگر  تِم  ژاے  تِمن  نِشہِ  دیوارٕ  پٮ۪ٹھۍ  وۅٹھ  دِتھ۔  توپتہٕ  وٲتۍ  تِم  داوٗد  علیہ  السلام  سٕندِس  عبادت  خانس  منٛز۔

Tahir:
  تہٕ  کیا  تۅہیہِ  نِشہِ  وٲژاہ  ژُوَن  والیٚن  ہٕنز  خبر۔ییٚلہِ  تِم  دیوارٕ  پیٚٹھۍ  (داؤد  علیہ  السلامن  ہٕندِس)  عبادت  گاہس  منٛز  ژاے۔


Athar:
  ییٚلہِ  تِم  داوٗد  علیہ  السلامس  نِشہِ  وٲتۍ،  ییٚلہِ  تٔمۍ  تِم  وُچھ  سُہ  بانبرِیوو۔  تِمو  ووٚن،  کھوٚژِو  مَہ،  أسۍ  چِھ  مُقدٕمٕکۍ  زٕ  فریق  یِمَو  منٛزٕ  أکۍ  چھےٚ  دوٚیِمِس  پٮ۪ٹھ  زیادتی  کٔرمٕژ۔  توٚہۍ  کٔرِو  اسہِ  درمیان  ٹھیک  ٹھیک  حقہٕ  سان  فٲصلہٕ،  بے  انصٲفی  کٔرِزیٚو  نہٕ  تہٕ  اسہِ  ؤنِو  سِیٔز  وَتھ۔

Mirwaiz:
  ییٚلہِ  تِم  ژاے  داوٗد  علیہ  السلامس  نِشہِ،  پس  کھوژۍ  تِم  تِمن  نِشہِ  تِہِندِ  بے  وقت  یِنہٕ  کہ  سببہٕ،  تِمَو  دوٚپُکھ  کھوٚژِو  مَہ  حض،  أسۍ  چھِ  تنازعٕکۍ  زٕہ  فریق۔  اَسہِ أندرٕہ  کٔر  أکۍ  بیٚیِس  پٮ۪ٹھ  زیادتی۔  پس  کٔرِو  توٚہۍ  اَسہِ  منٛز  فٲصلہٕ  پَزِ  سٍتۍ،  یُتھنہٕ  بے  انصٲفی  کٔرِو،  ہٲوِو  سیٚز  وَتھ،  توپتہٕ  دوٚپ  تِمَو  أندرٕہ  أکۍ  زٔنۍ  مُقدمٕچ  صورت  حض  چھےٚ  یِتھہٕ  پٲٹھۍ۔

Tahir:
  ییٚلہِ  تِم  داؤدس  (علیہ  السلام)  نِشہِ  اندر  وٲتۍ  پتہٕ  کھوٗژۍ  تِم  تِمن،  تِمَو  وۆن،  کھوٗژِو  مَہ،  أسۍ  چِھ  (أکِس)  مُقدِمس  منٛززٕ  فریق،  اَسہِ  منٛزٕ  چھے٘  أکۍ  دۆیِمِس  پیٚٹھ  زیادتی  کٔرمٕژ۔  تۆہۍکٔرِو  اَسہِ  منٛزباگ  حق  تہٕ  انصاف  سان  فاصلہٕ  تہٕ  حدٕ  مہ  نیٖرو  تہٕ  اَسہِ  کٔرِو  سیٚزِ  وَتہِ  کُن  رہبری۔

Transliteration:
  Ith dakhaloo AAal<u>a</u> d<u>a</u>wooda fafaziAAa minhum q<u>a</u>loo l<u>a</u> takhaf kha<u>s</u>m<u>a</u>ni bagh<u>a</u> baAA<u>d</u>un<u>a</u> AAal<u>a</u> baAA<u>d</u>in fa<b>o</b><u>h</u>kum baynan<u>a</u> bi<b>a</b>l<u>h</u>aqqi wal<u>a</u> tush<u>t</u>i<u>t</u> wa<b>i</b>hdin<u>a</u> il<u>a</u> saw<u>a</u>i a<b>l</b><u>ss</u>ir<u>at</u><b>i</b>


Athar:
  یہِ  چُھ  میون  بوے  أمِس  نِشہِ  چھےٚ  نمنمتھ  ﴿99﴾  دُنبِنہِ،  تہٕ  مےٚ  نِش  چھےٚ  صرف  اَکٲے  دُنبِنۍ۔  أمۍ  ووٚن  مےٚ  زِ  اکھ  دُنبِنۍ  تہِ  کرُن  مےٚ  حوالہٕ  تہٕ  کتھ  باتھہِ  منٛز  دبوونس  بہٕ  أمۍ۔  ﴿مدد  منگن  وول  چُھنہٕ  وَنان  یہِ  زِ  مےٚ  نِیَن  دُنبِنۍ  بلکہ  چُھ  یہِ  ونان  زِ  میٲنۍ  دُنبِنۍ  تہِ  چُھ  منگان  تہٕ  یژھان  چُھ  زِ  بہٕ  گژٕھہ  یہِ  تس  حوالہٕ  کرُن۔  چونکہ  یہِ  چُھ  بٔڈ  شخصیت،  اَمی  موجوٗب  چُھ  مےٚ  پٮ۪ٹھ  أمۍ  سُند  دباو﴾

Mirwaiz:
  أکۍ  شخصن  دوٚپ  یہِ  دوٚیُم  زوٚن  حض  چھُ  میون  بوے،  أمِس  نِشہِ  چھےٚ  نَمنَمتھ  ﴿99﴾ گبہِ،  مےٚ  حض  چھےٚ  صرف  اَکٕے  گبہِ  ہَن،  یہِ  بوے  چھُ  مےٚ  دَپان  یہِ  اَکھ  گَبہِ  ہن  تہِ  دِہ  ژٕہ  میے،  بیٚیہِ  حض  چھُم  کتھو  سٍتۍ  غٲلب  سپدان،  مےٚ  چھُنہٕ  کتھ  تہِ  دِوان  کرنہٕ۔

Tahir:
  بے  شک  چُھ  یہِ  میون  بوے،  أمِس  چھے٘  نمنمتھ  دُمبِنہِ  تہٕ  مے٘  نِش  چھے٘  صرف  اَ  کٲے  دُمبِنۍپتہٕ  چُھ  ونان  یہِ  (دُمبِنۍ  تہِ)  کرُن  مے٘  حوالہٕ  تہٕ  کتھ  کرنس  منٛز  (تہِ)  چُھ  مے٘  دباوان۔

Transliteration:
  Inna h<u>atha</u> akhee lahu tisAAun watisAAoona naAAjatan waliya naAAjatun w<u>ah</u>idatun faq<u>a</u>la akfilneeh<u>a</u> waAAazzanee fee alkhi<u>ta</u>b<b>i</b>


Athar:
  داوٗد  علیہ  السلام  چُھ  جواب  دِوان،  أمۍ  شخصن  چُھ  پننیٚن  دُنبِنیٚن  سٍتۍ  چٲنۍ  دُنبِنۍ  رَلاونُک  مُطالبہٕ  کٔرِتھ  یقیناً  ژےٚ  پٮ۪ٹھ  ظُلم  کوٚرمُت،  تہٕ  پزر  چُھ  یہِ  زِ  رٔلِتھ  مِیٖلِتھ  یکہٕ  وٹہٕ  روزن  وٲلۍ  لُکھ  چِھ  اکثر  اکھ  أکِس  پٮ۪ٹھ  زیادتِیہِ  کران  روزان،  بس  تِمے  لُکھ  چِھ  امہِ  نِشہِ  بٔچِتھ  یِم  ایمان  چِھ  اَنان  تہٕ  عملِ  صالح  چِھ  کران،  تہٕ  یِتھۍ  لُکھ  چِھ  کمٕے  پہن۔  ﴿یہِ  کتھ  ونان  ونان﴾  چُھ  داوٗد  علیہ  السلامس  فِکرِ  تران  زِ  اسہِ  چھےٚ  دراصل  أمِس  یہِ  آزمٲیش  کٔرمٕژ،  چنانچہ  مٔنٛج  تٔمۍ  پننِس  ربّس  معٲفی،  تہ  سجدس  ؤسِتھ  کوٚرُن  رجوع۔

Mirwaiz:
  تِمَو  دوٚپُکھ،  یہِ  چھُ  یقیناً  ژےٚ  پٮ۪ٹھ  ظلم  کران  چٲنۍ  اَکھ  گبہِ  ہن  منگنہٕ  سٍتۍ  یۅسہٕ  مِلہٕ  ناوِہا  پننین  گبیٚن  سٍتۍ۔  اکثر  شریک  چھِ  زیادتی  کران  اَکھ  أکِس  پٮ۪ٹھ  مگر  چھِنہٕ  کران  تِم  یِمَو  ایمان  اوٚن  بیٚیہِ  کریکھ  رٕژٕ  عملہٕ،  تَمہِ  قسمٕکۍ  لوٗکھ  یعنی  ایمان  دار  چھِ  کمٕے۔  توپتہٕ  آو  داوٗد  علیہ  السلامس  خیال  کہ  یہِ  مُقدمہ  مےٚ  نِشہِ  بیگانہٕ  وقتہٕ  پیش  کرنس  اندر  چھےٚ  یٔہے  حکمت  کہ  اَسہِ  کوٚر  اَمہِ  سٍتۍ  تُہُنٛد  امتحان  کہ  أسۍ  وُچھَو  کوتاہ  صبروتحمل  کروُن  چھُ  داوٗد  علیہ  السلام،  کیازِ  یِتھِس  بٔڈِس  جلیل  القدر  پادشاہ  سٕندِس  خلوت  خانس  بلا  اجازت  کٲنسہِ  ہُنٛد  واتُن،  توپتہٕ  اَمہِ  بے  ربطی  سٍتۍ  کلام  کرُن  یتھ  منٛز  کٲفی  گستٲخی  ٲس  تہٕ  تِہُنٛد  تتھ  سٲرِسٕے  پٮ۪ٹھ  صبرو  تحمل  کرُن،  چنانچہ  تِمَو  موٚنگ  مغفرت  پننِس  پروردگارس،  بیٚیہِ  نمییہِ  بۅن  کُن  بیٚیہِ  کوڑُکھ  رجوع  بخدا۔

Tahir:
  داؤدن  (علیہ  السلام) وۆن  چٲنۍدُمبِنۍپننیٚن  دُمبِنیٚن  سٍتۍ  رَلاونُک  سوال  کٔرِتھ  چھے٘  أمۍ  ژے٘  پیٚٹھ  زیادتی  کٔرمٕژتہٕ  بے  شک  چِھ  اکثر  شریک  اَکھ  أکِس  پیٚٹھ  زیادتی  کران  تِمَو  لُکو  وَرٲے  یِمَو  ایمان  اۆن  تہٕ  نیک  عملہٕ  کریکھ،  تہٕ  یِتھ  لُکھ  چِھ  واریاہ  کم۔  تہٕ  داؤد  ن (علیہ  السلام)  کۆر  خیال  زِ  اَسہِ  چھے٘  تس  (اَمہِ  مُقدِمہٕ  ذریعہ)  آزمٲیش  کٔرمٕژ،  لہٰذا  مٔنج  تِمَو  پننِس  ربّس  معٲفی  تہٕ  ؤتھۍ  سجدس  بیٚیہِ  کۆرُکھ  توبہٕ۔

Transliteration:
  Q<u>a</u>la laqad <i><u>th</u></i>alamaka bisu<u>a</u>li naAAjatika il<u>a</u> niAA<u>a</u>jihi wainna katheeran mina alkhula<u>ta</u>i layabghee baAA<u>d</u>uhum AAal<u>a</u> baAA<u>d</u>in ill<u>a</u> alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti waqaleelun m<u>a</u> hum wa<i><u>th</u></i>anna d<u>a</u>woodu annam<u>a</u> fatann<u>a</u>hu fa<b>i</b>staghfara rabbahu wakharra r<u>a</u>kiAAan waan<u>a</u>b<b>a</b>


Athar:
  تمہِ  پتہٕ  کوٚر  اسہِ  تٔمۍ  سُند  سُہ  قصور  معاف  ﴿اَمہِ  تلہٕ  چُھ  ننان  زِ  حضرت  داوٗد  علیہ  السلامس  اوس  قصور  سپُدمُت،  تہٕ  سُہ  اوس  تِیُتھ  کانٛہہ  قصور  یُس  دُنبِنیٚن  ہٕندِس  مُقدمَس  سٍتۍ  کُنہِ  پٲٹھۍ  اوس  ہِشر  تھاوان،  اَمی  موجوب  آو  تمِیُک  فٲصلہٕ  بوزناوان  بوزناوان  تِمن  یہِ  خیال  زِ  یہِ  چھےٚ  مےٚ  آزمٲیش  سپدان،  وٕں گوٚو  امہِ  قصورٕچ  نوعیت  ٲس  نہٕ  تِژھہ  سخت  زِ  تس  یِیہِ  ہے  نہٕ  معاف  کرنہٕ،  یا  اگر  معاف  یِیہِ  ہیٚس  کرنہٕ،  تیٚلہِ  یِہَن  تِم  پننہِ  بُلند  مرتبہ  نِشہِ  گِراونہٕ۔  اللہ  تعالیٰ  چُھ  خۅد  یتھ  جایہِ  وضاحت  فرماوان  زِ  ییٚلہِ  تِمو  سجدس  ؤسِتھ  توبہٕ  کوٚر،  پتہٕ  آو  نہٕ  تِمن  علیہ  السلامن  معافٕے  یوت  کرنہٕ،  بلکہ  یُس  بلند  مقام  تِمن  دُنیاہس  تہٕ  ٲخرتس  منٛز  حاصل  اوس،  تتھ  منٛز  تہِ  آیہِ  نہٕ  کانٛہہ  فرق﴾  تہٕ  یقیناً  چُھ  تس  خٲطرٕ  نزدیکی  ہُند  مقام  تہٕ  بہتر  انجام۔

Mirwaiz:
  پس  بخُش  اَسہِ  تِمن  سُہ  معاملہٕ  ییٚمہِ  خٲطرٕ  امتحان  کرنہٕ  آکھ،  بیٚیہِ  چھُ  بے  شک  تِمن  اَسہِ  نِشہِ  خاص  قُربُک  مقام  بیٚیہِ  رُت  انجام۔

Tahir:
  پتہٕ  کۆر  اَسہِ  تِمن  معاف،  تہٕ  بے  شک  چُھ  تِہِندِ  خٲطرٕ  سانہِ  بارگاہِ  منٛز  خاص  قُرب  تہٕ  (ٲخرتس  منٛز)  چُھکھ  اعلیٰ  مقام۔

Transliteration:
  Faghafarn<u>a</u> lahu <u>tha</u>lika wainna lahu AAindan<u>a</u> lazulf<u>a</u> wa<u>h</u>usna ma<u>a</u>b<b>in</b>


Athar:
  ﴿اسہِ  ووٚن  تس﴾  اے  داوٗو  اسہِ  چھُکھ  ژٕ  زمینس  اندر  خلیفہٕ  بنوومُت،  لہٰذا  کر  ژٕ  لُکن  درمیان  حق  سان  حکومت،  تہٕ  نفس  چہِ  خوٲہِشہِ  ہٕنز  پیروی  مَہ  کر  تِکیازِ  سۅ  ڈٲلی  ژےٚ  اللہ  تعالیٰ  سٕنزِ  وَتہِ  نِشہِ۔  یِم  لُکھ  اللہ  تعالیٰ  سٕنزِ  وَتہِ  نِشہِ  راوان  چِھ،  یقیناً  چُھ  تِہندِ  خٲطرٕ  سخت  سزا  تِکیازِ  تِمو  مٔشرو  حسابُک  دۅہ۔

Mirwaiz:
  اَسہِ  فرموو  تِمن  اے  داوٗد،  اَسہِ  بنوُکھ  ژٕہ  حٲکم  زمینس  اندر،  پس  کر  ژٕہ  حکم  آیندٕھ  لوٗکن  اندر  انصافہٕ  سٍتۍ  یِتھہٕ  پٲٹھۍ  ازتانۍ  کران  روٗدُکھ۔  بیٚیہِ  یِتھہٕ  پٲٹھۍ  ازتانۍ  نفسٕچ  پٲروی  کٔرٕو  نہٕ  یِتھے  پٲٹھۍ  مَہ  کٔرِو  پٲروی  نفسہٕ  چہ  خوٲہشہِ  ہٕںز۔  نفسٕچ  پٲروی  کرٕنۍ  ڈالیو  تۅہیہِ  خداے  سٕنزِ  وَتہِ  نِشہِ،  پٔزِپٲٹھۍ  یِم  لوٗکھ  ڈالان  چھِ  خداے  سٕنزِ  وَتہِ  نِشہِ  تِہِندِ  خٲطرٕ  چھُ  سخت  عذاب  کیازِ  تِمَو  مٔشروو  حسابُک  دۅہ  یعنی  قیامت۔

Tahir:
  اے  داؤد!  بے  شک  بنٲوۍوُاَسہِ  تۆہۍ  زمینس  منٛز  (پنٕنۍ)  خلیفہٕ  لہٰذا  آس  ژٕ  لُکن  درمیان  حق  تہٕ  انصاف  سان  فٲصلہٕ  (یا  حکومت)  کران  تہٕ  خواہِشہِ  ہٕنز  پٲروی  کٔرۍ  زیٚنہٕ  نَتہٕ  ڈالی  (یہِ  پٲروی)  ژے٘  خداے  سٕنزِ  وَتہِ  نِشہِ،  بے  شک  یِم  لُکھ  اللہ  تعالیٰ  سٕنزِ  وَتہِ  نِشہِ  ڈلان  چِھ  تِہِندِ  خٲطرٕ  چُھ  سخت  عذاب  اَمہِ  وجہ  کِنۍ  زِتِمَن  گۆو  حسابُک  دۅہ  مٔشِتھ۔

Transliteration:
  Y<u>a</u> d<u>a</u>woodu inn<u>a</u> jaAAaln<u>a</u>ka khaleefatan fee alar<u>d</u>i fa<b>o</b><u>h</u>kum bayna a<b>l</b>nn<u>a</u>si bi<b>a</b>l<u>h</u>aqqi wal<u>a</u> tattabiAAi alhaw<u>a</u> fayu<u>d</u>illaka AAan sabeeli All<u>a</u>hi inna alla<u>th</u>eena ya<u>d</u>illoona AAan sabeeli All<u>a</u>hi lahum AAa<u>tha</u>bun shadeedun bim<u>a</u> nasoo yawma al<u>h</u>is<u>a</u>b<b>i</b>


Athar:
  اَسہِ  چُھنہٕ  یہِ  آسمان  تہٕ  زمین  بیٚیہِ  یہِ  دُنیا،  یُس  یِمن  درمیان  چُھ  فضول  پٲدٕ  کوٚرمُت  کینٛہہ۔  یہِ  چُھ  تِمن  لُکن  ہُند  گُمان  یِمو  کُفر  چُھ  کوٚرمُت،  تہٕ  یِتھیٚن  کٲفرن  خٲطرٕ  چھےٚ  بربٲدی  جہنم  کہ  نارٕ  سٍتۍ۔

Mirwaiz:
  بیٚیہِ  کٔرۍ  نہٕ  اَسہِ  آسمان  تہٕ  زمین،  بیٚیہِ  یہِ  تِمن  دۅن  منٛز  چھُ  پٲدٕھ  بے  ہوٗدٕہ  خالی  از  حکمت،  یہِ  چھُ  خیال  کٲفرن  ہُنٛد،  کٲفرن  ہٕندِ  خٲطرٕ  چھےٚ  ٲخرتس  اندر  بٔڈ  خرابی،  سُہ  گوٚ  جہنمُک  عذاب  کیازِ  انکار  کرنہٕ  سٍتۍ  سٲنِس  أکِس  بٔڈِس  حکمتس  تہِ  انکار  کران۔  کیازِ  بدلایل  نقلیہ  و  قطعیہ  چھُ  اَسہِ  بتصریح  بیان  کوٚرمُت  کہ  قیامتس  اندر  چھےٚ  یہِ  حکمت  کہ  یُتھ  أسۍ  نیکو  کارن  جزا  تہٕ  مفسدن  سخت  سزا  دِمَو۔  وۅنۍ  یُس  قیامتس  انکار  چھُ  کران،  سُہ  چھُ  خداے  سٕندِس  اَتھ  حکمتس  انکار  کران  بلکہ  چھُ  سارِنٕے  برابر  زانان۔  اللہ  تعالیٰ  چھُ  فرماوان۔

Tahir:
  تہٕ  اَسہِ  بنٲوۍ  نہٕ  آسمان  تہٕ  زمین  تہٕ  یۅسہٕ  کاینات  دۅشوٕنۍ  منٛزباگ  چھے٘  سۅ  بے  مقصد  تہٕ  بے  مصلحت  کینہہ۔  یہِ  (بے  مقصد  یعنی  اتفاق  سان  تخلیق)  چُھ  کٲفر  لُکن  ہُنٛد  خیال  تہٕ  نظریہ۔  لہٰذا  چھے٘  کٲفرلُکن  خٲطرٕہلاکت  جہنم  کہ  نارٕ  سٍتۍ۔

Transliteration:
  Wam<u>a</u> khalaqn<u>a</u> a<b>l</b>ssam<u>a</u>a wa<b>a</b>lar<u>d</u>a wam<u>a</u> baynahum<u>a</u> b<u>at</u>ilan <u>tha</u>lika <i><u>th</u></i>annu alla<u>th</u>eena kafaroo fawaylun lilla<u>th</u>eena kafaroo mina a<b>l</b>nn<u>a</u>r<b>i</b>


Athar:
  أسۍ  کروکھہٕ  یکسان  تِم  لُکھ  یِم  ایمان  چِھ  انان  تہٕ  نیک  اعمال  چِھ  کران،  تہٕ  تِم  یِم  زمینس  منٛز  فساد  کرن  وٲلۍ  چِھ؟  کیا  مُتقی  کروکھہٕ  أسۍ  فٲجرن  ﴿یعنی  بد  کردارن﴾  ہِوۍ؟

Mirwaiz:
  کیا  أسۍ  کروکھہٕ  تِم  یِمَو  ایمان  اوٚن  بیٚیہِ  کریکھ  رٕژٕ  عملہٕ  تِمن  لوٗکن  ہی  یِم  زمینس  پٮ۪ٹھ  کفرو  نافرمٲنی  کٔرِتھ  دنیاہس  منٛزفساد  تہٕ  تبٲہی  کران  چھِ،  بیٚیَن  الفاظن  اندر  گوٚو  یِتھہٕ  پٲٹھۍ  کہ  بیٚیہِ  کروکھ  أسۍ  پرہیزگار  تہٕ  خدایس  کھۅژوُنۍ  تہٕ  بدکار  برابر۔  یِتھہٕ  پٲٹھۍ  توحید  تہٕ  بعث  دلیلو  سٍتۍ  ثٲبت  چھُ  یِتھے  پٲٹھۍ  چھُ  نبوت  و  رسالت  تہٕ  بدلیل  ثٲبت۔

Tahir:
  کیا  أسۍ  کروکھہٕ  تِم  لُکھ  یِمَو  ایمان  اۆن  بیٚیہِ  کریکھ  رٕژٕعملہٕ  تِمن  لُکن  ہٕندۍ  پٲٹھۍ  یِم  زمینس  منٛز  فساد  برپا  کرن  وٲلۍ  چِھ  یابناووکھ  پرہیزگار  بدکردارن  ہِوۍ۔

Transliteration:
  Am najAAalu alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti ka<b>a</b>lmufsideena fee alar<u>d</u>i am najAAalu almuttaqeena ka<b>a</b>lfujj<u>a</u>r<b>i</b>


Athar:
  یہِ  چھےٚ  اَکھ  بٔڈ  برکت  واجِنۍ  کتاب  یۅسہٕ  ﴿اے  نبی  صلی  اللہ  علیہ و سلم﴾  اسہِ  تۅہیہِ  کُن  چھےٚ  نٲزِل  کٔرمٕژ،  تاکہ  یِم  لُکھ  کرن  اَمہِ  کیٚن  آیاتن  پٮ۪ٹھ  غور  تہٕ  عقل  تہٕ  فکر  تھاون  وٲلۍ  رَٹن  امہِ  نِشہِ  سبق۔

Mirwaiz:
  یہِ  قرآن  مجید  چھےٚ  کتاباہ  یۅسہٕ  اَسہِ  نٲزل  کٔر    یارسول  اللہؐ  تۅہیہِ  کُن،  بابرکت  کتاباہ  ییٚمہِ  کیٚن  الفاظن،  حرفن  تہٕ  معانِیَن  اندر  چھےٚ  پوٗرٕ  برکت  یُتھ  لوٗکھ  یِمن  آیاتن  اندر  غورو  فکر  کرن  بیٚیہِ  یُتھ  عقلہِ  وٲلۍ  تَمہِ  سٍتۍ  نصیحت  رٹن۔

Tahir:
  یہِ  کتاب  چھے٘  برکت  واجِنۍ۔  یۅسہٕ  اَسہِ  تۅہیہِ  کُن  چھے٘  نٲزل  کٔرمٕژ  تاکہ  گٲٹٕلۍ  لُکھ  کرن  اَمہِ  کیٚن  آیاتن  پیٚٹھ  غوروفکر  بیٚیہِ  کرن  نصیحت  حٲصل۔

Transliteration:
  Kit<u>a</u>bun anzaln<u>a</u>hu ilayka mub<u>a</u>rakun liyaddabbaroo <u>a</u>y<u>a</u>tihi waliyata<u>th</u>akkara oloo alalb<u>a</u>b<b>i</b>


Transliteration: Wawahabn<u>a</u> lid<u>a</u>wooda sulaym<u>a</u>na niAAma alAAabdu innahu aww<u>a</u>b<b>un</b>
Athar:
  تہٕ  داوٗد  علیہ  السلامَس  کوٚر  اسہِ  سلیمان  علیہ  السلامس  ﴿ہِیوٗ  فرزند﴾  عطا،  بہترین  بندٕہ،  کثرت  سان  پننِس  ربّس  کُن  رجوع  کرن  وول۔

Mirwaiz:
  بیٚیہِ  کوٚڑ  اَسہِ  عطا  داوٗد  علیہ  السلامس  فرزند  سلیمان  علیہ  السلام۔  کیا  رُت  بندٕھ  چھُ  سُہ  سلیمان  علیہ  السلام،  پرتھ  وقتہٕ  خدایس  کُن  رجوع  کروُن۔  چنانچہ  تِہُنٛد  قصہٕ  چھُ  قابل  ذکر۔

Tahir:
  تہٕ  اَسہِ  کۆرداؤدس  (علیہ  السلام،  فرزند)  سلیمان  (علیہ  السلام)  عطا،  سُہ  کوتاہ  رُت  بندٕہ  اوس،  بے  شک  چُھ  سُہ  کثرت  سان  توبہٕ  کرن  وول۔


Tahir: ییٚلہِ تِمن برونٛہہ کُن شام کہ وقتہٕ سیٚٹھاہ تیز رفتار شوٗبدار گُرۍ پیش آے کرنہٕ۔
Athar:
  قٲبِل  ذِکر  چُھ  سُہ  موقع  ییٚلہِ  شام  کہ  وقتہٕ  تس  برونٛہہ  کنہِ  سٮ۪ٹھاہ  أصیل  خوبصورت  گُرۍ  آے  پیش  کرنہٕ،

Mirwaiz:
  ییٚلہِ  اَکہِ  دۅہ  تِمن  پیش  آے  کرنہٕ  شام  کہ  وقتہٕ  عمدٕھ  تیز  رفتار  گُرۍ،  یِم  جہادٕ  خٲطرٕ  تھاونہٕ  آمٕتۍ  ٲسۍ  تِہِندِس  وُچھنس  تہٕ  مُلاحظہ  کرنس  لوٚگ  واریاہ  وقت۔  نٮ۪مازِ  گوٚۅ  ژیر۔  چنانچہ  جلال  و  ہٲبت  سببہٕ  ہیوٚک  نہٕ  کٲنسہِ  جرات  کٔرِتھ  کہ  تِمن  کرہن  اَتھ  پٮ۪ٹھ  مطلع،  توپتہٕ  سَپُد  تِمن  پانسٕے  اَمُیک  خیال۔

Transliteration:
  I<u>th</u> AAuri<u>d</u>a AAalayhi bi<b>a</b>lAAashiyyi a<b>l</b><u>ssa</u>fin<u>a</u>tu aljiy<u>a</u>d<b>u</b>


Athar:
  پتہٕ  ووٚ  ن  تٔمۍ،  مےٚ  چھُ  ییٚمہِ  مالُک  محبت  پننِس  ربّ  سٕندِ  یادکہ  وجہ  کِنۍ  اختیار  کوٚرمُت  یوٚت  تام  زن  تِم  گُرۍ  نظرو  نِشہِ  دوٗر  سپدۍ  پتہٕ  ﴿چُھ  سُہ  حکم  دِوان  زِ﴾

Mirwaiz:
  توپتہٕ  لٔگۍ  فرماونہِ،  افسوس  مےٚ  کوٚر  اختیار  مالُک  محبت  ییٚمہِ  سٍتۍ  بہٕ  غٲفل  سَپدُس  پننِس  پروردگار  سٕندِ  عبادت  نِشہِ  یوٚت  تانۍ  آفتاب  کھٔٹِتھ  روٗد  شامہٕ  کِس  پردس  تل۔

Tahir:
  پتہٕ  وۆن  تِمو  (عٲجزی  سان  رجوع  کٔرِتھ)،  مے٘  چُھ  مالُک  (یعنی  گُریٚن  ہُنٛد)  محبت  پننِس  ربّ  سٕنزِ  ذکرِ  کھوتہٕ  (تہِ)  زیادٕہ  گۆمُت  اۆت  تام  زِ  (آفتاب)  گۆو  (رٲژ  ہٕندِس)  پردس  منٛز  ژھایہِ۔

Transliteration:
  Faq<u>a</u>la innee a<u>h</u>babtu <u>h</u>ubba alkhayri AAan <u>th</u>ikri rabbee <u>h</u>att<u>a</u> taw<u>a</u>rat bi<b>a</b>l<u>h</u>ij<u>a</u>b<b>i</b>


Athar: یِم أنیوٗکھ واپس مےٚ نِشہِ، پتہٕ لوٚگ تِہندٮ۪ن زیٖرٮ۪ن تہٕ گردٕنیٚن پھَش دِنہِ۔
Mirwaiz:
  فرمووُکھ  بیٚیہِ  أنیوٗکھ  یِم  گُرۍ  واپس  مےٚ  نِشہِ،  توپتہٕ  ہیوٚتُکھ  تِمن  گُریٚن  گرۅزن  تہٕ  گردنَن  پھَس  دِیُن  شمشیرِ  سٍتۍ  یعنی  تِم  کٔرِکھ  سٲری  ذبح،  کیازِ  یُس  مال  خداے  سٕندِ  یادٕ  نِشہِ  غٲفل  سپدنُک  سبب  سپدِ،  سُہ  مال  گژِھہ  نہٕ  پانس  نِشہِ  روزنٕے۔

Tahir:
  تِمَو  وۆن  تِم  (گُرۍ)  أنِیوٗکھ  مے٘  نِش،  پتہٕ  ژَچہِ  تِمَو  (تلوارِ  سٍتۍ)  تِہِنزٕ  گۯۅزٕ  تہٕ  گردنہٕ  (یِتھہٕ  پٲٹھۍ  کۆرُکھ  پَنُن  محبت  اللہ  تعالیٰ  سٕنزِ  نزدیکی  خٲطرٕ  ذبح)۔

Transliteration:
  Ruddooh<u>a</u> AAalayya fa<u>t</u>afiqa mas<u>h</u>an bi<b>al</b>ssooqi wa<b>a</b>laAAn<u>a</u>q<b>i</b>


Athar:
  بیٚیہِ  ﴿وُچھِو  زِ﴾  سلیمان  علیہ  السلام  تہِ  ترٛوو  اَسہِ  آزمٲیشہِ  منٛز،  تہٕ  تٔمۍ  سٕنزِ  کُرسی  پٮ۪ٹھ  تروو  اکھ  جسد  أنِتھ،  پتہٕ  کوٚر  تٔمۍ  رجوع۔

Mirwaiz:
  اَکھ  قصہ  تِہُنٛد  گوٚۅ  یہِ،  بیاکھ  قصہ  چھُ۔  متفق  علیہ  چھُ  حدیث  شریف  کہ  اَکہِ  لٹہِ  سَپُد  سلیمان  علیہ  السلام  پننین  اُمرالشکرن  نِشہِ  جہادکِس  أکِس  معاملس  اندر  آزردٕہ۔  توپتہٕ  فرمووُکھ  اَز  رٲتھۍ  کِیُت  سپدٕہ  بہٕ  پننین  سَتتھن  زنانن  سٍتۍ  ہم  بستر،  تِمن  نِشہِ  سپدن  پٲدٕہ  ستتھ  فرزند  یِم  مجاہد  سپدن۔  انشاء  اللہ  پَرُن  گوکھ  مٔشتھٕے،  نتیجہ  درٛاو  کٲنسہِ  زنانہِ  روٗد  نہٕ  اَمہِ  شبہٕ  حمل۔  صرف  روٗد  أکِس  زنانہِ  ناٹہ  پیاو  یعنی  ناتمام  بچہ۔  سُہ  ناتمام  بچہ  ہیتھ  آیہِ  داے  توپتہٕ  تروونکھ  تختس  پٮ۪ٹھ۔  بتحقیق  بیٚیہِ  کٔر  اَسہِ  آزمٲیش  تہٕ  امتحان  سلیمان  علیہ  السلامس  بیٚیہِ  تروو  اَسہِ  تِہِندِس  تختس  پٮ۪ٹھ  بدناہ،  بے  روح،  توپتہٕ  کوٚر  تِمَو  رجوع  بخدا،  بیٚیہِ  کوٚرُکھ  انشاء  اللہ  نَہ  پرنس  پٮ۪ٹھ  توبہٕ،  موٚنگُکھ  دعا۔

Tahir:
  تہٕ  بے  شک  کٔر  اَسہِ  سلیمانس  (علیہ  السلام  تہِ)  آزمٲیش  تہٕ  اَسہِ  تۯ  وو  تِہِندِس  تختس  پی٘ٹھ  اَکھ  (عجیب  شکلہِ  ہُنٛد)  جسم  پتہٕ  کو٘ر  تِمو  اللہ  تعالیٰ  ہس  کُن  رجوع۔

Transliteration:
  Walaqad fatann<u>a</u> sulaym<u>a</u>na waalqayn<u>a</u> AAal<u>a</u> kursiyyihi jasadan thumma an<u>a</u>b<b>a</b>


Athar:
  تہٕ  ووٚنُن  زِ  اے  میانہِ  ربّہٕ،  مےٚ  کر  معاف  تہٕ  مےٚ  دِ  سۅ  بادشٲہی  یۅسہٕ  میانہِ  پتہٕ  کٲنٛسہِ  ہٕندِ  خٲطرٕ  دستیاب  آسہِ  نہٕ۔  بے  شک  چُھکھ  ژٕے  اصلی  عطا  کرن  وول۔  ﴿سلسلہ  کلام  کہ  لحاظہٕ  چُھ  صاف  پے  لگان  زِ  یتھ  جایہِ  چُھ  یہِ  وَنُن  مقصد  زِ  خداین  چِھنہٕ  حضرت  داوٗد  علیہ  السلام  تہٕ  حضرت  سلیمان  علیہ  السلامس  ہِوۍ  عالی  مرتبہٕ  وٲلۍ  انبیا  علیہ  السلام  تہٕ  ٹٲٹھۍ  بندٕ  تہِ  مُحاسبہٕ  کرنہٕ  ورٲے  یلہٕ  ترٲوِمٕتۍ۔  ییٚمہِ  فِتنٕچ  یتھ  جایہِ  ذِکر  چھےٚ  کرنہٕ  آمٕژ،  اَمِیُک  کانٛہہ  یقینی  تفصیل  چُھنہٕ  اَسہِ  پے  یتھ  پٮ۪ٹھ  مُفسرینن  ہُند  اتفاق  آسہِ۔  البتہ  حضرت  سلیمان  علیہ  السلامن  ہٕندِ  دُعاہٕکۍ  یِم  الفاظ  زِ،  اے  میانہِ  ربّہٕ،  مےٚ  کر  معاف  تہٕ  مےٚ  دِ  سۅ  بادشٲہی  یۅسہٕ  میانہِ  پتہٕ  کٲنٛسہِ  خٲطرٕ  دستیاب  آسہِ  نہٕ۔  اگر  تواریخ  بنی  اسرائیل  چہِ  روشنی  منٛز  پرنہٕ  یِن  تیٚلہِ  چُھ  بظٲہر  یہِ  باسان  زِ  تِہندِس  دِلس  منٛز  ٲس  غالباً  یہِ  خوٲہش  زِ  تِہندِ  پتہٕ  گوٚژھ  تِہُند  فرزند  جانشین  آسُن،  تہٕ  حکومت  تہٕ  فرماں  روٲئی  گٔژھ  آیندٕہ  تِہندِسٕے  نسلس  منٛز  پتھ  کُن  روزٕنۍ۔  یۅہٕے  چیز  دِیُت  خُداین  تِہندِس  حقّس  منٛز  فِتنہٕ  قرار،  تہٕ  اتھ  پٮ۪ٹھ  سپٕدۍ  تِم  تمہِ  وقتہٕ  مُتنبہ  ییٚلہِ  تِہُند  ولی  عہد  رَحُبعام  تِیُتھ  اکھ  نالایق  نوجوان  بٔنِتھ  ووٚتھ  ییٚمۍ  سٕندۍ  طور  طریقہٕ  صاف  ونان  ٲسۍ  زِ  سُہ  ہیٚکہِ  نہٕ  ژۅن  دۅہن  تہِ  داوٗد  علیہ  السلامن  ہٕنز  سلطنت  سنبھٲلِتھ۔  تِہِنزِ  کُرسی  پٮ۪ٹھ  اکھ  جسد  أنِتھ  تراونُک  مطلب  چُھ  غالباً  یی  زِ  یَس  فرزندس  تِم  پننہِ  کُرسی  پٮ۪ٹھ  بیٚہناوُن  یژھان  ٲسۍ،  سُہ  اوس  اکھ  بے  وقوف  انسان  زنتہٕ  میٚژِ  لۅپُن۔﴾

Mirwaiz:
  دعا  کوٚرُکھ  اے  میانہِ  پروردگارٕ  مےٚ  کر  مغفرت  پٔتِمین  گناہن  بیٚیہِ  کرُم  عطا  آیندہٕ  خٲطرٕ  سۅ  سلطنت  یۅسہٕ  نہٕ  کٲنسہِ  مےٚ  ورٲے  آسہِ،  بے  شک  ژٕے  چھُکھ  سورُے  عطا  کرٕوُن،  ژےٚ  نِشہِ  چھُنہٕ  یہِ  دعا  قبول  کرُن  کینٛہہ  دشوار۔

Tahir:
  عرض  کۆرُن،  اے  میانہِ  پروردگارٕ!  مے٘  کر  مغفرت،  تہٕ  مے٘  کر  تِژھ  حکومت  عطا  زِ  میانہِ  پتہٕ  گٔژھ  نہٕ  کٲنسہِ  حٲصل  گژٕھنۍ،  بے  شک  چُھکھ  ژٕے  یوت  سیٚٹھاہ  عطا  کرن  وول۔

Transliteration:
  Q<u>a</u>la rabbi ighfir lee wahab lee mulkan l<u>a</u> yanbaghee lia<u>h</u>adin min baAAdee innaka anta alwahh<u>a</u>b<b>u</b>


Athar:
  تمہِ  پتہٕ  کوٚر  اسہِ  تٔمۍ  سٕندِ  خٲطرٕ  ہوا  مُسخّر،  یُس  تٔمۍ  سٕندِ  حکمہٕ  نرمی  سان  پکان  اوس،  یپٲرۍ  یژھان  اوس  تپٲرۍ،

Mirwaiz:
  پس  کوٚر  واو  اَسہِ  تِمن  مسخر  تہٕ  تٲبع،  سُہ  واو  اوس  پکان  تِہِندِ  حکمہٕ  وارٕہ  وارٕہ  یوٚت  تِمن  واتنُک  اِرادٕہ  آسان  اوس،  ییٚمہِ  سٍتۍ  تِمن  گُرین  ہٕنز  چنداں  ضرورت  روٗزنہٕ۔

Tahir:
  پتہٕ  کۆر  اَسہِ  تِہِندِ  خٲطرٕ  ہوا  تٲبع،  سُہ  اوس  تِہِندِ  حکمہٕ  سٍتۍ  نرمی  سان  پکان  یور  (تہِ)  تِم  واتُن  یژھہَن۔

Transliteration:
  Fasakhkharn<u>a</u> lahu a<b>l</b>rree<u>h</u>a tajree biamrihi rukh<u>a</u>an <u>h</u>aythu a<u>sa</u>b<b>a</b>


Athar: تہٕ شیاطین کٔرۍ مُسخّر، پرٛتھ قسمٕکۍ معمار تہٕ غۅطہٕ خور،
Transliteration: Wa<b>al</b>shshay<u>at</u>eena kulla bann<u>a</u>in waghaww<u>as</u><b>in</b>
Mirwaiz:
  بیٚیہِ  تھٲوۍ  اَسہِ  تِمن  مُسخر  تہٕ  تٲبع  شیطان  یعنی  جِن۔  تِم  سٲری  یِم  دوٚسِل  ٲسۍ  بیٚیہِ  ڈُنگل  ٲسۍ  سمندرٕ  منٛزٕ  غۅتہٕ  دِتھ  مۅختہٕ  کھالان۔

Tahir:
  تہٕ  تمام  جنّات  (تہٕ  شیطان  تہٕ  کٔرۍ  تِمن  تٲبع)  تہٕ  پۯتھ  (کانٛہہ  عمارت)  تعمیر  کرن  وول  تہٕ  ڈُنگ  دِنہٕ  وول (تہِ)۔


Athar: تہٕ باقی یِم ہانکلن منٛز گٔنڈِتھ ٲسۍ۔
Tahir: تہٕ باقی (جنّات) تہِ یِم ہانکلن منٛز گٔنڈِتھ ٲسۍ۔
Transliteration: Wa<u>a</u>khareena muqarraneena fee ala<u>s</u>f<u>a</u>d<b>i</b>
Mirwaiz:
  بیٚیہِ  تِمَن  ورٲے  بیٚیہِ  جِن  یِم  ہانکلو  سٍتۍ  بند  ٲسۍ  کرنہٕ  آمٕتۍ  قٲد  تھاونہٕ  آمٕتۍ  عدولِ  حکمی  سببہٕ۔  خدماتَ  مفوضو  نِشہِ  یِم  جِن  ژلان  ٲسۍ  تعلیل  حکم  ٲسۍ  نہٕ  کران،  تِمن  اوس  اَمی  قسمہٕ  سزا  دِنہٕ  یِوان۔


Transliteration: H<u>atha</u> AAa<u>ta</u>on<u>a</u> fa<b>o</b>mnun aw amsik bighayri <u>h</u>is<u>a</u>b<b>in</b>
Athar:
  ﴿اسہِ  ووٚن  تس﴾  یہِ  چھےٚ  سٲنۍ  بخشش،  ژےٚ  چھُے  اختیار  یَس   یژھکھ  تس  دِ،  تہٕ  یس  یژھکھ  تس  رُکاو،  کُنہِ  حسابہٕ  ورٲے۔

Mirwaiz:
  اَسہِ  فرووُس  اے  سلیمان  یہِ  چھُے  ژےٚ  سانہِ  طرفہٕ  اَکھ  عطیہ،  بیٚیہِ  پادشاہ  چھِنہٕ  آسان  مُلکہٕ  کین  خزانن  ہٕندۍ  مٲلکۍ  بلکہ  چھِ  تِم  آسان  مُلکٕکۍ  نٲظم۔  مگر  توٚہۍ  کٔرِو  اَسہِ  مٲلک  تمام  خزانن  ہٕندۍ،  یَس  خۅش  کریٚو  تس  دِیِو،  ہرگاہ  پانسٕے  نِشہِ  تھٲوِو  سانہٕ  طرفہٕ  چھُنہٕ  کانٛہہ  باز  خواست۔ 

Tahir:
  (ارشاد  سپُد،)  یہِ  چُھ  سون  عطیہ  (خواہ  باقین  پیٚٹھ)  احسان  کٔرِو  یا  تھٲوِو  (پانس  تام)  رُکٲوِتھ  (دۅشوٕنۍ  حالتن  منٛز)  چُھنہٕ  کانٛہہ  حساب۔


Athar: یقیناً چُھ امہِ خٲطرٕ اسہِ نِشہِ نزدیکی ہُنٛد مقام تہٕ بہتر انجام۔
Transliteration: Wainna lahu AAindan<u>a</u> lazulf<u>a</u> wa<u>h</u>usna ma<u>a</u>b<b>in</b>
Mirwaiz:
  اَمہِ  دنیا  کہ  سامانہٕ  علاوٕہ  چھُ  تُہٕندِ  خٲطرٕ  اَسہِ  نِشہِ  خاص  قُرب،  بیٚیہِ  نہایت  اعلیٰ  درجِچ  نیک  انجٲمی،  ییٚمُیک  ظہور  ٲخرتس  منٛز  سَپدِ۔

Tahir:
  تہٕ  بے  شک  چھے٘  تِہِندِ  خٲطرٕ  سانہِ  بارگاہِ  منٛز  خصوصی  نزدیکی  تہٕ  ٲخرتس  منٛز  چُھ  رُت  مقام۔


Athar:
  تہٕ  سٲنِس  بندٕہ  ایوب  علیہ  السلام  سٕنز  ذِکر  کٔرِو۔  ییٚلہِ  تٔمۍ  پننِس  ربّس  ناد  لوے  زِ،  شیطانن  چُھس  بہٕ  تکلیفس  تہٕ  عذابس  منٛز  تروومُت۔  ﴿امِیُک  چُھنہٕ  یہِ  مطلب  زِ  شیطانن  چُھنَس  بہٕ  بیمارِ  منٛز  مُبتلا  کوٚرمُت،  مےٚ  چِھن  تکلیف  کٔرِمٕتۍ  نٲزِل،  بلکہ  چُھ  امیُک  صحیح  مطلب  یہِ  زِ  بیمارِ  ہٕنز  شِدّت،  مال  و  دولتٕچ  بربٲدی  تہٕ  قرابت  دارن  تہٕ  رشتہٕ  دارن  ہٕندِ  بُتھ  پھِرنہٕ  سٍتۍ  یتھ  تکلیفس  تہٕ  عذابس  منٛز  بہٕ  مُبتلا  چُھس،  تَمہِ  کھۅتہٕ  کھٔسِتھ  تکلیف  تہٕ  عذاب  چُھ  میانہِ  خٲطرٕ  یہِ  زِ  شیطان  چُھ  پننٚیو  وَسوَسَو  سٍتۍ  مےٚ  تنگ  کران۔  سُہ  چُھ  یِمن  حالاتن  منٛز  مےٚ  پننِس  ربّس  نِشہِ  مایوٗس  کرنٕچ  کوٗشش  کران،  مےٚ  چُھ  پننِس  ربّ  سُند  ناشُکر  گزار  بناوُن  یژھان،  تہٕ  اتھ  کتھہِ  چُھ  پتہٕ  لٔگِتھ  زِ  بہٕ  گژٕھہ  صبرُک  دامن  اتھہٕ  منٛزٕ  یلہٕ  تراوُن۔﴾

Mirwaiz:
  بیٚیہِ  پٲوِیوٗن  ژیٚتس  سون  بندٕہ  ایوب  علیہ  السلام  ییٚلہِ  تِمو  پننِس  پروردگارس  نِدا  کوٚر،  اے  میانہِ  پروردگارٕ،  شیطان  چھُ  واتناوان  مےٚ  اِیذا  تہٕ  تکلیف،  سُہ  تکلیف  اوس  یۅہے  کہ  اَکہِ  دۅہ  سَمُکھ  وَتہِ  پکان  شیطان  تِہِندین  بٲژن  طبیب  سٕنزِ  شکلہِ  منٛز،  تِمَو  کوٚر  خیال  یہِ  چھُ  حکیم،  أمِس  اَتھہِ  کرناوَو  ایوب  علیہ  السلامس  علاج۔  تٔمی  دوٚپُکھ  بہٕ  کرٕہ  تِمن  علاج  یتھ  شرطس  پٮ۪ٹھ  کہ  ہرگاہ  شِفا  بَنہِ  تِمن،  تُہُند  گژِھہ  دَپُن  کہ  ژےٚ  دِیُتُتھ  تِمن  شِفا،  اَمہِ  ورٲے  چھُس  نہٕ  بہٕ  کانٛہہ  معاوضہ  تۅہیہِ  نِشہِ  یژھان۔  تِمَو  کوٚڑ  اَمُیک  تذکرٕہ  ایوب  علیہ  السلامس  نِشہِ۔  تِمَو  فرمووُکھ  بی  بی  ژےٚ  چھے  نا  خبر  یہِ  کُس  چھُ،  یہِ  چھُ  شیطان۔  تِمن  سَپُد  اَمُیک  سخت  رنج،  تِمَو  دوٚپ  میانہِ  بیمارِ  سببہٕ  لوٚب  شیطانن  موقع  میانہِ  گرواجِنہِ  اَتھہِ  شِرکٕکۍ  کلمات  ونناونُک۔  لہٰذا  ہووُکھ  قسم  کہ  بہٕ  لایہِ  پننین  بٲژن  ہتھ  کمچہِ۔  اللہ  تعالیٰ  ہن  کوٚر  تِہِندِس  منگنس  اِجابت،  فرموونکھ۔

Tahir:
  تہٕ  سأنِس  بندٕہ  ایّوب  (علیہ  السلام)  سٕنٛز  ذکر  کٔرِو  ییٚلہِ  تِمَو  پننِس  ربّس  ناد  لوے  زِ  مے٘  چُھ  شیطانن  سیٚٹھاہ  یِزا  تہٕ  تکلیف  واتنوومُت۔

Transliteration:
  Wa<b>o</b><u>th</u>kur AAabdan<u>a</u> ayyooba i<u>th</u> n<u>a</u>d<u>a</u> rabbahu annee massaniya a<b>l</b>shshay<u>ta</u>nu binu<u>s</u>bin waAAa<u>tha</u>b<b>in</b>


Transliteration: Orku<u>d</u> birijlika h<u>atha</u> mughtasalun b<u>a</u>ridun washar<u>a</u>b<b>un</b>
Athar:
  ﴿اسہِ  دِیُت  تس  حُکم﴾  پننہِ  کھۅرٕ  سٍتۍ  دِ  زمینس  لتھ،  یہِ  چھُ  ٹھنڈٕ  آب  غسل  کرنہٕ  خٲطرٕ  تہٕ  چیٚنہٕ  خٲطرٕ۔

Mirwaiz:
  اے  حضرت  ایوب  لَتھ  دِیِو  پننہِ  کھورِ ﴿یا  کھۅرٕ۔  ۔  ۔  ۔  ۔  ؟؟؟؟؟؟؟﴾  سٍتۍ  زمینس۔  أتۍ  درٛاو  تَتہِ  نَس  ناگہٕ  راد۔  اللہ  تعالیٰ  ہن  فرمووُس  اے  حضرت  ایوب،  یہِ  آب  چھُ  تُہٕندِ  سران  کرنہٕ  خٲطرٕ،  تُرُن  آب،  بیٚیہِ  چھُ  تُہٕندِ  چیٚنہٕ  خٲطرٕ۔  چنانچہ  تِمِو  یانۍ  اَمہِ  آبہٕ  سٍتۍ  غسل  کوٚر  بیٚیہِ  چوکھ  سُہ  آب،  تانۍ  سَپدُکھ  سورُے  تکلیف  دوٗر۔

Tahir:
  (ارشاد  سپُد،)  ژٕ  دِ  پننہِ  کھورٕ  سٍتۍ  زمینس  لتھ،  یہِ  چُھے  (آبُک)  تُرُن  ناگ  غسل  کرنہٕ  خٲطرٕ  تہٕ  چیٚنہٕ  خٲطرٕ۔


Athar:
  اَسہِ  دِتۍ  تس  تٔمۍ  سٕندۍ  اہل  و  عیال  واپس،  تہٕ  تِمن  سٍتۍ  دِتِس  بیٚیہِ  تیٖتۍ  پننہِ  طرفہٕ  رحمت  کہ  طور،  تہٕ  عقل  و  فکر  تھاون  والیٚن  ہٕندِ  خٲطرٕ  سبقہٕ  رٔنگۍ۔

Mirwaiz:
  بیٚیہِ  کٔرۍ  اَسہِ  عطا  تِمن  گرِکۍ  بٲژ  یِم  مکان  کِس  پشس  تل  گٔژِھتھ  موٚمٕتۍ  ٲسۍ،  بیٚیہِ  تِمنٕے  ہی  تِمن  سٍتۍ  بیٚیہِ  بٲژ  تہِ  پننہِ  خاص  مہربٲنی  سٍتۍ،  بیٚیہِ  یُتھ  عقل  مندن  ہٕندِ  خٲطرٕ  اَکھ  یادگار  روزِ۔  یعنی  عقلہِ  والین  ہُنٛد  گژِھہ  یاد  تھاوُن  کہ  صبر  کروُنین  کِیُتھ  جزا  چھُ  اللہ  تعالیٰ  دِوان۔  اَمہِ  پتہٕ  کوٚر  ایوب  علیہ  السلامن  اِرادٕہ  کہ  پَنُن  قسم  کرہن  تِم  پوٗرٕ  یعنی  اہلیہ  ہن  پننین  لایہِ  ہن  ہتھ  کمچہِ۔  مگر  چونکہ  تِمَو  ٲس  ایوب  علیہ  السلامس  سٮ۪ٹھاہ  خدمت  کٔرمٕژ  خصوصاً  اَتھ  بیمارِ  اندر،  بیٚیہِ  ٲس  نہٕ  تِہِندِ  طرفہٕ  خاص  کانٛہہ  نافرمٲنیاہ  آمٕژ  کرنہٕ۔  لہٰذا  کوٚر  اللہ  تعالیٰ  ہن  پننہِ  مہربٲنی  سٍتۍ  تِہِندِ  خٲطرٕ  اَکھ  خاص  حکماہ  نٲزل  ییٚمہِ  سٍتۍ  تِہِندِ  حقہٕ  اَکھ  تخفیفاہ  سَپُد،  بیٚیہِ  فرموو  اَسہِ  ایوب  علیہ  السلامس۔

Tahir:
  تہٕ  اَسہِ  کۆر  تِمن  تِہِندۍ  اہل  و  عیال  تہٕ  تِمن  سٍتۍ  بیٚیہِ  تیٖتۍ  (مزید  اہل  وعیال)  عطا،  سانہٕ  طرفہٕ  خصوصی  رحمت  کہ  رٔنگۍ،  بیٚیہِ  گاٹلیٚن  ہٕندِ  خٲطرٕ  نصیحت  رٔنگۍ۔

Transliteration:
  Wawahabn<u>a</u> lahu ahlahu wamithlahum maAAahum ra<u>h</u>matan minn<u>a </u>wa<u>th</u>ikr<u>a</u> liolee alalb<u>a</u>b<b>i</b>


Athar:
  ﴿تہٕ  اسہِ  ووٚن  تس﴾  گاسہٕ  تُجن  ہُنٛد  اَکھ  تھوپ  رَٹھ  تہٕ  اَمہِ  سٍتۍ  ترٛاو  ژٔنٛڈ،  پَنُن  قسم  مَہ  پُھٹراو۔  ﴿یِمن  لفظن  پٮ۪ٹھ  غور  کرنہٕ  سٍتۍ  چھےٚ  یہِ  کتھ  صاف  ظٲہر  سپدان  زِ  حضرت  ایوٗب  علیہ  السلامن  اوس  بیمارِ  ہِندِس  حالتس  منٛز  ناراض  سپدِتھ  کس  تام  لاینُک  قسم  کھیوٚمُت۔  روایات  چِھ  زِ  خاندارِنہِ  لاینُک  قسم  اوسُن  کھیوٚمُت﴾  تہٕ  أتھۍ  قسمس  منٛز  اوس  تِمو  یِتہِ  ووٚنمُت  زِ  ژےٚ  والَے  ییٖتیاہ  کوڑٕ۔  ییٚلہِ  اللہ  تعالیٰ  تِمن  صحتِ  کٲمِل  چُھ  عطا  کران  تہٕ  بیمارِ  ہٕندِ  حالتُک  سُہ  شرارت  چُھ  دوٗر  گژھان  یتھ  منٛز  یہِ  قسم  کھیٚنہٕ  اوس  آمُت،  پتہٕ  چھےٚ  تِمن  یہِ  پریشٲنی  لاحق  سپدان  زِ  اگر  بہٕ  قسم  پوٗرٕ  کر  تیٚلہِ  پیٚیَم  خواہ  مخواہ  أکِس  بے  گناہس  لایُن۔  وۅنۍ  اگر  قسم  پُھٹراوٕ  تیٚلہِ  تہِ  چُھ  یہِ  اکہِ  گناہُک  اِرتکاب۔  امہِ  مُشکلہٕ  منٛزٕ  چُھ  اللہ  تعالیٰ  تِمن  یِتھہٕ  پٲٹھۍ  کڑان  زِ  تِمن  چُھ  حکم  دِوان،  اکھ  لژُھل  اَن  یتھ  منٛز  تیٖژاہ  تُجہِ  آسن  یٖتیاہ  کوڑٕ  مارنُک  ژےٚ  قسم  چھُے  کھیوٚمُت،  تمہِ  لژھلہِ  سٍتۍ  لاے  تس  شخصس  اکھ  ژٔنٛڈ  تاکہِ  چون  قسم  تہِ  گژِھہ  پوٗرٕ  تہٕ  تس  واتہِ  نہٕ  تکلیف  تہِ﴾  اسہِ  لوٚب  سُہ  صٲبر  بہترین  بندٕہ،  پننِس  ربّس  کُن  سٮ۪ٹھاہ  رجوع  کرن  وول۔

Mirwaiz:
  رٔٹِو  توٚہۍ  اَتھس  منٛز  مورِہ  بودارٕہ  یتھ  منٛز  اَکھ  ہتھ  مورِہ  آسن،  تمی  سٍتۍ  لٲیِو  توٚہۍ  ژٔنڈ  بٲژن  پننین،  قسم  مَہ  پھُٹرٲوِو۔  چنانچہ  تہ  کوٚر  ایّوب  علیہ  السلامن،  اَمہِ  پتہٕ  چھُ  اللہ  تعالیٰ  فرماوان  ایوب  علیہ  السلامٕنۍ  تعریف  کہ  بے  اَسہِ  لوٚب  سُہ  صبر  کروُن  بندٕہ،  کیا  رُت  بندٕہ  چھُ  سُہ،  بے  شک  سُہ  چھُ  سٮ۪ٹھاہ  رجوع  کروُن  پننِس  خدایس  کُن۔

Tahir:
  (اے  ایوب!)  ژٕ  رَٹھ  پننِس  اَتھس  منٛز  (ہَتھ)  تُجہِ  وول  لژُھل  تہٕ  (پَنُن  قسم  پوٗرٕ  کرنہٕ  خٲطرٕ)  تۯاو  اَمہِ  سٍتۍ  (اَکہِ  لٹہِ  پننہِ  خاندارِنہِ)  ژٔنٛڈ  تہٕ  قسم  مَہ  پھُٹراو  بے  شک  لۆب  اَسہِ  سُہ  ثٲبت  قدم،  (ایّوب  علیہ  السلام)  کوتاہ  رُت  بندٕہ  اوس،  بے  شک  اوس  سُہ  (اَسہِ  کُن)  سیٚٹھاہ  رجوع  کرن  وول۔

Transliteration:
  Wakhu<u>th</u> biyadika <u>d</u>ighthan fa<b>i</b><u>d</u>rib bihi wal<u>a</u> ta<u>h</u>nath inn<u>a</u> wajadn<u>a</u>hu <u>sa</u>biran niAAma alAAabdu innahu aww<u>a</u>b<b>un</b>


Athar:
  تہٕ  ذکر  کٔرِو  سانٮ۪ن  بندن،  ابراہیم  علیہ  السلام  تہٕ  اسحاق  علیہ  السلام  تہٕ  یعقوب  علیہ  السلام  سٕنز۔  عملہِ  ہٕنز  بٔڈ  قوّت  تھاون  وٲلۍ  تہٕ  دیدہ  وَر  لُکھ  ٲسۍ  تِم۔  ﴿یعنی  زانن  مانن  وٲلۍ  ٲسۍ﴾

Mirwaiz:
  بیٚیہِ  کٔرِو  یاد  سانین  بندن  ہُنٛد،  ابراہیم  علیہ  السلام  سُند،  اسحاق  علیہ  السلام  سُنٛد،  بیٚیہِ  یعقوب  علیہ  السلام  سُنٛد۔  یِم  اَتھو  کھۅرو  سٍتۍ  ٲسۍ  بندگی  کران،  أچھو  سٍتۍ  ٲسۍ  آثارِ  قدرت  وُچھِتھ  مغفرت  حاصل  کران۔

Tahir:
  تہٕ  سانیٚن  بندن  ابراہیم  تہٕ  اسحاق  تہٕ  یعقوب  (علیہمُ  السلام)  سٕنز  ذکرکٔرِو  یِم  سیٚٹھاہ  طاقت  وٲلۍ  تہٕ  نظرِ  وٲلۍ  ٲسۍ۔

Transliteration:
  Wa<b>o</b><u>th</u>kur AAib<u>a</u>dan<u>a</u> ibr<u>a</u>heema wais<u>ha</u>qa wayaAAqooba olee alaydee wa<b>a</b>lab<u>sa</u>r<b>i</b>


Tahir: بے شک ٲسۍ اَسہِ تِم ژٲرِمٕتۍ خاص (صفت) کِنۍ زِ تِمن اوس ٲخرتُک گرٕ یاد۔
Athar:
  اسہِ  ٲسۍ  تِم  أکِس  خٲلِص  صفت  کِس  بُنیادس  پٮ۪ٹھ  برگزیدٕہ  کٔرِمٕتۍ،  تہٕ  سۅ  ٲس  دارِ  ٲخرتٕچ  یاد۔

Mirwaiz:
  اَسہِ  ٲسۍ  تِم  مخصوص  کٔرِمٕتۍ  اکہِ  خاص  کتھہِ  سٍتۍ،  سُہ  گوٚو  ٲخرتُک  گرٕ  بکثرت  یاد  کرنہٕ  سٍتۍ۔

Transliteration:
  Inn<u>a</u> akhla<u>s</u>n<u>a</u>hum bikh<u>a</u>li<u>s</u>atin <u>th</u>ikr<u>a</u> a<b>l</b>dd<u>a</u>r<b>i</b>


Athar: یقیناً چُھ تِہُند شُمار ژٲرِمٕتیو نیک شخصَو منٛزٕ۔
Mirwaiz: بیٚیہِ چھِ تِم حضرات اَسہِ نِشہِ یقیناً ژارنہٕ آمتیو رٕتیو بندَو أندرٕہ۔
Transliteration: Wainnahum AAindan<u>a</u> lamina almu<u>st</u>afayna alakhy<u>a</u>r<b>i</b>
Tahir:
  تہٕ  بے  شک  ٲسۍ  تِم  سانہِ  بارگاہِ  منٛز  ژارنہٕ  آمٕتۍ  تہٕ  برگزیدٕہ  (تہٕ)  ٹاٹھیٚو  بندو  منٛزٕ۔


Athar:
  تہٕ  ذکر  کٔرِو  اسماعیل  علیہ  السلام  تہٕ  الیسع  علیہ  السلام  تہٕ  ذُولکِفل  علیہ  السلام  سٕنز،  یِم  سٲری  ٲسۍ  نیک  لُکو  منٛزٕ۔

Mirwaiz:
  بیٚیہِ  کٔریوٗن  یاد  اسمٰعیل  علیہ  السلام  بیٚیہِ  الیسَع  علیہ  السلام،  یُس  صاحب  الیاس  علیہ  السلامن  پَنُن  نٲیب  سوٗزمُت  اوس  بنی  اسرٲیلن  کُن۔  پتہٕ  سَپٕز  تِمن  نبوت  عطا۔  بیٚیہِ  ذوالکفل  علیہ  السلام،  یِم  سٲری  تہِ  چھِ  رٕتیو  بندو  أندرٕہ۔

Tahir:
  تہٕ  تۆہۍ  کٔرِو  اسماعیل  تہٕ  الیسع  تہٕ  ذوالکفل  (علیہمُ  السلام)  سٕنز  (تہِ)  ذکر،  تہٕ  تِم  سٲری  ٲسۍژارنہٕ  آمتیو  لُکو  منٛزٕ۔

Transliteration:
  Wa<b>o</b><u>th</u>kur ism<u>a</u>AAeela wailyasaAAa wa<u>tha</u> alkifli wakullun mina alakhy<u>a</u>r<b>i</b>


Athar: یہِ ٲس اکھ ذِکر۔ ﴿وۅنۍ بوٗزِو زِ﴾ متقی لُکن خٲطرٕ چُھ یقیناً بہترین ٹھکانہٕ۔
Transliteration: H<u>atha</u> <u>th</u>ikrun wainna lilmuttaqeena la<u>h</u>usna ma<u>a</u>b<b>in</b>
Mirwaiz:
  یہِ  چھُ  نصیحتُک  کلاماہ،  یہِ  سَپُد  ختم  اَمہِ  پتہٕ  چھُ  بیان  جزا  و  سزاہُک،  تمُیک  تفصیل  چھُ  یِتھہٕ  پٲٹھۍ  کہ،  بیٚیہِ  چھےٚپرہیزگارن  ہٕندِ  خٲطرٕ  ٲخرتس  منٛز  رٕژ  جایاہ  روزنہٕ  خٲطرٕ۔

Tahir:
  یہِ  چھے٘  (سۅ)  ذکر  (ییٚمِیُک  بیان  ییٚمہِ  سورٕہ  کِس  گۅڈنِکِس  آیتس  منٛز  چُھ)،  تہٕ  بے  شک  چُھ  پرہیزگارن  خٲطرٕ  رُت  ٹھکانہٕ۔


Athar: ہمیشہ روزن وٲلۍ جنّت یِہندۍ دروازہ تِہندِ خٲطرٕ ؤتھۍ آسن۔
Tahir: (یِم) ہمیشہ روزنہٕ خٲطرٕپوشوٕنۍباغ چِھ یہِندۍ بَر تِہِندِ خٲطرٕ ؤتھۍ آسن۔
Transliteration: Jann<u>a</u>ti AAadnin mufatta<u>h</u>atan lahumu alabw<u>a</u>b<b>u</b>
Mirwaiz:
  یعنی  ہمیشہ  روزنٕکۍ  باغ  یِمن  ہٕندۍ  دروازٕہ  ؤٹھۍ  آسن  تراونہٕ  آمٕتۍ  تِمن  پرہیزگارن  ہٕندِ  خٲطرٕ۔


Athar: تِمن منٛز آسن تِم تکیہ لگٲوِتھ بِہِتھ، تِمن منٛز منگناون واریاہ میوٕہ شربتہٕ،
Mirwaiz:
  تکیہ  دِتھ  آسن  بِہِتھ  تِمن  جنتن  منٛز،  طلب  آسن  کران  تِمن  جنتہٕ  کین  خدمت  گارن  نِشہِ  یِمن  جنتن  منٛز  واریاہ  قسمٕکۍ  میوٕہ  بیٚیہِ  واریاہ  قسمٕکۍ  چیز۔

Tahir:
  تِم  آسن  تَتھ  منٛز  (مسندن  پیٚٹھ)  ڈۆکھ  دتھ  بِہتھ  تَتھ  منٛز  روزن  (وقفہٕ  وقفہٕ  پتہٕ)  واریاہ  رٕتۍ  میٚوٕہ  بیٚیہِ  (میٖٹھ)  شربت  منگان۔

Transliteration:
  Muttakieena feeh<u>a</u> yadAAoona feeh<u>a</u> bif<u>a</u>kihatin katheeratin washar<u>a</u>b<b>in</b>


Athar: تہٕ تِمن نِشہِ آسن شرم دار ہم عمر خاندارِنہِ۔
Tahir: تہٕ تِمن نِشہِ آسن نظرٕ بۅن تھاون واجِنہِ (باحیا) کُنۍ وٲنٛسہِ ہٕنزٕ (حورٕ)۔
Transliteration: WaAAindahum q<u>as</u>ir<u>a</u>tu a<b>l</b><u>tt</u>arfi atr<u>a</u>b<b>un</b>
Mirwaiz:
  بیٚیہِ  آسنکھ  برونٹھہٕ  کنہِ  خوبصورت  تہٕ  خۅش  شکل  زنانہٕ  یعنی  حوٗرٕ  یِمہٕ  بۅن  کُن  نظر  تھاوٕ  وُنہِ  آسن،  تِم  آسن  اَکی  عمرِ،  ہم  سِن  وَننہِ  یِیَکھ۔  


Athar: یِم چِھ تِم چیز یِم حساب کہ دۅہ تۅہیہِ عطا کرنُک وعدہ چُھ یِوان کرنہٕ۔
Tahir: یِمہٕ چھے٘ تِمہٕ نعمتہٕ یُہُنٛد حساب کہ دۅہ خٲطرٕ تۅہیہِ سٍتۍ وعدٕہ چُھ یِوان کرنہٕ۔
Transliteration: H<u>atha</u> m<u>a</u> tooAAadoona liyawmi al<u>h</u>is<u>a</u>b<b>i</b>
Mirwaiz:
  اے  مسلمانو  یِمہٕ  چھےٚ  تِمہٕ  نعمٔژ  یِمن  ہُنٛد  تۅہیہِ  وعدٕہ  اوس  تھاونہٕ  یِوان  قیامتُک  دۅہ  یِنَس  پٮ۪ٹھ۔


Athar: یہِ چُھ سون رِزق یُس زانٛہہ چُھنہٕ ختم سپدن وول۔
Tahir: بے شک چھے٘ یہِ سٲنۍ بخشش اَتھ چُھنہٕ زانٛہہ تہِ ختم گژُھن۔
Transliteration: Inna h<u>atha</u> larizqun<u>a</u> m<u>a</u> lahu min naf<u>a</u>d<b>in</b>
Mirwaiz:
  بے  شک  یہِ  چھُ  سون  رِزق،  اَتھ  چھُنہٕ  زانٛہہ  تہِ  ووبرُن  تہٕ  ختم  گژُھن،  یِمہٕ  چھےٚ  دٲیمی  نعمٔژ  ہمیشہ  پوشوُنہِ۔  یہِ  مضمون  گوٚو  ختم  یُس  اہلِ  سعادتن  متعلق  اوس۔  وۅنۍ  بوٗزِو  اَمہِ  پتہٕ  اہلِ  شقاوتن  ہُنٛد  حال۔


Mirwaiz: وننہٕ یِیَکھ اے جہنمیو، یہِ چھَو رَسٕر بیٚیہِ پٲل تہٕ پاکھ، اَتھ تہِ وُچھِو مزٕہ۔
Tahir: یہِ (چُھ عذاب) وۅنۍ پَزِ یِمن اَتھ مزٕہ وُچُھن گۯیٚکہٕ دِوُن آب چُھ بیٚیہِ چُھ پاکھ۔
Transliteration: H<u>atha</u> falya<u>th</u>ooqoohu <u>h</u>ameemun waghass<u>a</u>q<b>un</b>
Athar:
  یہِ  چُھ  تِہٕندِ  خٲطرٕ،  لہٰذا  وُچھِن  تِم  مزٕہ  گرٛکہٕ وٕنہِ  آبُک،  بیٚیہِ  خونُک  تہٕ  پاکُک۔


Tahir: تہٕ أتھۍ شکلہِ منٛز چُھ بیٚیہِ تہِ رنگہٕ رنگہٕ (عذاب)۔
Transliteration: Wa<u>a</u>kharu min shaklihi azw<u>a</u>j<b>un</b>
Athar:
  تہٕ  یِتھِنٕے  قسمہٕ  چن  باقی  تلخی یَن  ہُند۔  ﴿ییٚلہِ  تِم  پننیٚن  پیرو  کارن  وُچھن  جہنمس  کُن  یِوان  تِم  ونن  پانہٕ  وٲنۍ﴾

Mirwaiz:
  بیٚیہِ  آسن  اَتھ  ہی  واریاہ  چیٚنٕکۍ  تہٕ  کھیٚنٕکۍ  چیز،  یِم  سٮ۪ٹھاہ  یچھ  ناگوار  تہٕ  تکلیف  دہ  آسن۔


Athar:
  یہِ  چُھ  اکھ  لشکر  تۅہیہِ  کُن  پکان  اَژان،  یِمن  خٲطرٕ  چَھنہٕ  کانٛہہ  خۅش  آوے،  یِم  چِھ  تِم  یِمن  نارس  منٛز  مٕسلہٕ  وَسہِ۔

Mirwaiz:
  ییٚلہِ  زٕٹھیٚن  تہٕ  متبوعن  ہٕنز  جماعت  جہنمس  منٛز  داخل  سپدِ  توپتہٕ  یِں اَننہٕ  تہٕ  داخل  کرنہٕ  تِہِندۍ  تابع،  تِم  دَپن  پانہٕ  وٲنۍ  ییٚکیا  آیہِ  بیاکھ  جماعت  یِم  تۅہیہِ  سٍتۍ  عذابس  اندر  سپدنہٕ  خاٲطرٕ  جہنمس  نادر  ژیٚل  کٔرِتھ  چھِ  اَژان۔  خداے  أنِن  یِمن  بلاے  یِمن  مہ  بٔنِن  کُشادٕہ  جاے  کُنہِ،  یِمن  تہِ  چھُ  اَژُن  نارس  اندر۔

Tahir:
  (جہنمٕکۍ  ڈیٖڈۍ  وان  یا  گۅڈٕ  پیٚٹھہٕ  موجود  جہنمی  وَنن)  یہِ  چُھ  (بیٚاکھ)  اَکھ  فوج  یُس  تۅہیہِ  سٍتۍ  (جہنمس  منٛز)  أژۍ  أژۍ  چُھ  گژھان،  یِمن  چھَنہٕ  کانٛہہ  خۅش  آوے،  بے  شک  چِھ  تِم  (تہِ)  جہنمس  منٛز  دٲخل  سپدن  وٲلۍ۔

Transliteration:
  H<u>atha</u> fawjun muqta<u>h</u>imun maAAakum l<u>a</u> mar<u>h</u>aban bihim innahum <u>sa</u>loo a<b>l</b>nn<u>a</u>r<b>i</b>


Athar:
  تِم  دِن  تِمن  جواب،  نہ  بلکہ  چُھو  تۅہی  یِوان  مٕسلہٕ  والنہٕ،  تُہندِ  خٲطرٕ  چُھنہٕ  کانٛہہ  خیر  مقدم۔  تۅہی  چُھو  یہِ  انجام  ﴿مصیبت﴾  اسہِ  برونٛہہ  کُن  اوٚنمُت،  کٍژاہ  بُرٕ  چھےٚ  یہِ  روزَن  جاے۔

Mirwaiz:
  تِم  دپنکھ  تورٕہ  بلکہ  مہ  بٔنِن  کُشادٕہ  جاے  کُنہِ،  تۅہیہِ  أنِن  خداے  بٔڈ  بلاے،  پس  کٲژاہ  یچھ  جاے  چھُ  یہِ  جہنم  یُس  اَسہِ  تُہٕندِ  وجہ  پیش  آو۔

Tahir:
  تِم  (یِنہٕ  وٲلۍ)  وَنن،  بلکہ  چِھو  تۆہی  زِ  تۅہیہِ  گژھیٚو  نہٕ  کانٛہہ  راحت  نصیب،  تۅہی  کۆرُو  یہِ  (کفر  تہٕ  عذاب)  اَسہِ  برونٛہہ  کنہِ  پیش،لہٰذا  چھے٘  (یہِ)  بُرٕہ  روزن  جاے۔

Transliteration:
  Q<u>a</u>loo bal antum l<u>a</u> mar<u>h</u>aban bikum antum qaddamtumoohu lan<u>a</u> fabisa alqar<u>a</u>r<b>u</b>


Athar:
  پتہٕ  ونن  تِم،  اے  سانہِ  ربّہٕ،  ییٚمۍ  اسہِ  یتھ  انجامَس  واتناونُک  بندوبست  کوٚر،  تس  دِ  جہنمُک  دۅگنہٕ  عذاب۔

Mirwaiz:
  پانہٕ  وٲنۍ  اَکھ  أکِس  پٮ۪ٹھ  چھاوٕدٲسی  کٔرِتھ  کرن  دعا،  اے  سانہِ  پروردگارٕ،  یِمَو  یہِ  عذاب  تہٕ  مصیبت  اَسہِ  برونٹھ  کُن  تروو  تہ  واتنا  تِمن  کرتہٕ  ژٕہ  زیادٕہ  عذاب  دۅگنٲوِتھ  نارس  اندر۔

Tahir:
  تِم  وَنن،  اے  سانہِ  ربّہ!  ییٚمۍ  یہِ  (کفر  یا  عذاب)  سانہِ  خٲطرٕ  پیش  اوس  کۆرمُت  ژٕ  ہُرراوتٔمِس  جہنمس  منٛز  دۅگنہٕ  عذاب۔

Transliteration:
  Q<u>a</u>loo rabban<u>a</u> man qaddama lan<u>a</u> h<u>atha</u> fazidhu AAa<u>tha</u>ban <u>d</u>iAAfan fee a<b>l</b>nn<u>a</u>r<b>i</b>


Athar:
  تہٕ  تِم  وَنن  پانہٕ  وٲنۍ،  کیا  دٔلیل،  أسۍ  چِھکھ  نہٕ  تِم  لُکھ  وُچھان  یِم  أسۍ  دُنیاہس  منٛزٕ  بُرٕ  ٲسِکھ  سمجھان؟

Mirwaiz:
  توپتہٕ  دپن  سٲری  جہنمی  کیا  سنا  وجہ  چھُ  أسۍ  چھِکھ  نہٕ  وُچھان  ییٚتہِ  تِم  لوٗکھ  یِم  أسۍ  گٕنزران  ٲسِکھ  یچھ  تہٕ  ناکارٕہ  لوٗکو  اندرٕہ  یعنی  مسلمان۔

Tahir:
  تہٕ  تِم  وَنن،  اَسہِ  کیا  چُھ  گۆمُت  أسۍ  چِھکھ  نہٕ  (تِم)  شخص  (ییٚتہِ)  وُچھان  یِم  أسۍ  خراب  لُکن  منٛز  گٕنزران  ٲسِکھ۔

Transliteration:
  Waq<u>a</u>loo m<u>a</u> lan<u>a</u> l<u>a</u> nar<u>a</u> rij<u>a</u>lan kunn<u>a</u> naAAudduhum mina alashr<u>a</u>r<b>i</b>


Athar: اَسہِ ٲسۍ بٔلۍ تِم مذاق بنٲوِمٕتۍ، کِنہٕ تِم چِھ نظرو نِشہِ دوٗر؟
Transliteration: Attakha<u>th</u>n<u>a</u>hum sikhriyyan am z<u>a</u>ghat AAanhumu alab<u>sa</u>r<b>u</b>
Mirwaiz:
  کیا  أسۍ  ٲسۍ  نا  تِمن  ناحق  ٹھٹھہٕ  کران،  تِم  ٲسۍ  نہٕ  فی  الحقیقت  نارس  لایق،  کِنہٕ  جہنمس  اندر  چھِ  تِم  تہِ  موجود،  مگر  سانہِ  نظرے  چھےٚ  تِمن  نِشہِ  ڈجہِ  مَژٕہ  یت  ٲسِتھ  چھِنہٕ  اَسہِ  درینٹھی  یِوان  عذابس  سٍتۍ  چھےٚ  یہِ  کتھ  سانہِ  حقہٕ  بٲعث  حسرت۔

Tahir:
  کیا  أسۍ  ٲسِیا  (ناحق)  تِمن  ہزٕل  کران  کِنہٕ  سانیٚن  أچھن  اوس  تِمن  (پرزٕناونہٕ)  نِشہِ  بُل  چُک  گۆمُت  (یِم  ٲسۍعمّار،  خباب،  صُہیب،  بلال  تہٕ  سلمان  رضی  اللہ  تعالیٰ  عنہم  ہِوۍ  فقراء  تہٕ  درویش)۔


Athar:
  ﴿اے  نبیؐ﴾  یِمن  ؤنِو،  بہٕ  چُھس  بس  خبردار  کرن  وول۔  کانٛہہ  حقیقی  معبود  چُھنہٕ  مگر  اللہ،  یُس  کُن  چُھ،  سارِنٕے  پٮ۪ٹھ  غٲلب،

Mirwaiz:
  توٚہۍ  فرمٲوِیوٗکھ    یارسول  اللہؐ،  اے  لوٗکو  توٚہۍ  یُس  توحید و رسالتس  انکار  کران  چھِو،  اَمُیک  ضریر  چھُو  تۅہیہِ  پانس،  مےٚ  کُنہِ  قسمُک  اَمُیک  ضریر  چھُنہٕ  کیازِ  بہٕ  چھُس  تۅہیہِ  اَکھ  بیٖم  کرٕوُناہ  خداے  سٕندِ  عذابہٕ  نِشہِ،  بیٚیہِ  فرمٲویوٗکھ  یِتھہٕ  پٲٹھۍ  میون  پیغمبر  تہٕ  بیٖم  کروُن  آسُن  اَکھ  اَمرِ  وقعی  چھُ،  یِتھے  پٲتھۍ  چھُ  توحید  تہِ  اَکھ  پوٚز  تہٕ  واقعی  اَمراہ  یعنی  خدایس  ورٲے  یُس  کُنُے  تہٕ  غٲلب  چھُ،  چھُنہٕ  کانٛہہ  اَکھاہ  عبادتس  لایق۔

Tahir:
  فرمٲوِو،  بہٕ  چُھس  صرف  کھوژناون  وول،  تہٕ  اللہ  تعالیٰ  ہس  وَرٲے  چُھنہٕ  کانٛہہ  معبود  یُس  کُن  سٲرِنٕے  پیٚٹھ  غٲلب  چُھ۔

Transliteration:
  Qul innam<u>a</u> an<u>a</u> mun<u>th</u>irun wam<u>a</u> min il<u>a</u>hin ill<u>a</u> All<u>a</u>hu alw<u>ah</u>idu alqahh<u>a</u>r<b>u</b>


Athar:
  آسمانن  ہُند  تہٕ  زمینُک  مٲلِک،  تہٕ  تِمن  سارِنٕے  چیزن  ہُند  مٲلِک  یِم  تِمن  درمیان  چِھ،  زبردست  تہٕ  درگزر  کرن  وول۔

Mirwaiz:
  یُس  اآسمانن  تہٕ  زمینن  ہُنٛد  پروردگار  چھُ  بیٚیہِ  یہِ  تِمن  دۅن  منٛز  چھُ  تَمہِ  سارِکُے  پروردگار  تہٕ  مٲلک،  سٮ۪ٹھاہ  زبردست  تہٕ  سٮ۪ٹھاہ  بخشن  ہار  چھُ  بندن  ہٕندیٚن  بے  شمار  گناہن۔

Tahir:
  آسمانن  ہُنٛد  تہٕ  زمینُک  تہٕ  یۅسہٕ  کاینات  یِمن  دۅن  منٛزباگ  چھے٘  (سارِنٕے)  ہُنٛد  ربّ  چُھ  سیٚٹھاہ  عزت  وول،  بۆڈ  بخشن  وول  چُھ۔

Transliteration:
  Rabbu a<b>l</b>ssam<u>a</u>w<u>a</u>ti wa<b>a</b>lar<u>d</u>i wam<u>a</u> baynahum<u>a</u> alAAazeezu alghaff<u>a</u>r<b>u</b>


Athar: یِمن ؤنِو، یہِ چھےٚ اکھ بٔڈ خبر،
Tahir: فرمٲوِو، سۅ (قیامت) چھے٘ سیٚٹھاہ بٔڑخبر۔
Transliteration: Qul huwa nabaon AAa<i><u>th</u></i>eem<b>un</b>
Mirwaiz:
  توٚہۍ  فرمٲویوٗکھ    یارسول  اللہؐ،  یہِ  اَمر  یعنی  اللہ  تعالیٰ  سٕندین  توحید  و  شرایعن  ہٕنز  تعلیم  کرنہٕ  خٲطرٕ  بہٕ  سوزُن،  یہِ  چھُ  اَکھ  عظیم  الشان  مضموناہ  ییٚمُیک  تۅہیہِ  سٮ۪ٹھاہ  اہتمام  کرُن  شوٗبہِ  ہا،


Athar: یۅسہٕ بوٗزِتھ توٚہۍ بُتھ چِھو پھِران۔
Tahir: تۆہۍ چِھو تَمہِ نِشہِ بُتھ پھِرِتھ۔
Transliteration: Antum AAanhu muAAri<u>d</u>oon<b>a</b>
Mirwaiz:
  مگر  افسوس  توٚہۍ  چھِو  اَمہِ  نِشہِ  سٮ۪ٹھاہ  بے  پرواہ  سپدان۔  اَمہِ  کہ  عظیم  الشان  آسنُکھ  وجہ  چھُ  یۅہے  کہ  اَمہِ  ورٲے  چھُ  سعادتِ  حقیقی  حاصل  سپدُن  محال۔


Athar:
  ﴿یِمن  ؤنِو﴾  مےٚ  ٲس  نہٕ  تمہِ  وقتٕچ  کانٛہہ  خبر  ییٚلہِ  ملاء  اعلیٰ  ہن  درمیان  جھگڑٕ  اوس  سپدان۔

Mirwaiz:
  مےٚ  ٲس  نہٕ  کِہِنۍ  خبر  عالمِ  علوی  ہٕنزن  مجلسن  ہٕنز،  ییٚلہِ  یِم  یعنی  ملاء  اعلیٰ  ہٕکۍ  لوٗکھ  آدم  علیہ  السلام  سٕنزِ  پٲدایشہِ  متعلق  بحث  کران  ٲسۍ۔  مےٚ  آیہِ  خبر  کرنہٕ  بعض  تِمن  معاملن  ہٕنز  وحی  کہ  ذریعہ۔  

Tahir:
  مے٘  ٲس  نہٕ  (پٲنۍ  پانے)  عالمِ  بالا  کہِ  (ملٲیکن  ہٕندِ)  جماعتٕچ  کانٛہہ  خبر  ییٚلہِ  تِم  (آدم  سٕندِس  تخلیقس  متعلق)  تکرار  تہٕ  بحث  کران  ٲسۍ۔

Transliteration:
  M<u>a</u> k<u>a</u>na liya min AAilmin bi<b>a</b>lmalai alaAAl<u>a</u> i<u>th</u> yakhta<u>s</u>imoon<b>a</b>


Transliteration: In yoo<u>ha</u> ilayya ill<u>a</u> annam<u>a</u> an<u>a</u> na<u>th</u>eerun mubeen<b>un</b>
Athar:
  مےٚ  چھےٚ  صرف  وحی  ہٕندِ  ذریعہ  یِمہٕ  کتھہٕ  صرف  امہِ  موجوٗب  وَننہٕ  یِوان  زِ  بہٕ  چُھس  صاف  صاف  خبردار  کرن  وول۔

Mirwaiz:
  مےٚ  کُن  چھَنہٕ  وحی  یِوان  نازل  کرنہٕ  مگر  یی  زِ  بہٕ  چھُس  اَکھ  پیغمبراہ  نٔنۍ  پٲٹھۍ  بیٖم  کرٕوُن،  چنانچہ  تِمَو  معاملو  أندرٕہ  گوٚو  اَکھ  معاملہ  یتھ  منٛز  ملاء  اعلیٰ  ہس  منٛز  بحث  یِوان  اوس  کرنہٕ،  آدم  علیہ  السلام  سُنٛد  پٲدٕہ  کرُن۔  یِتہِ  سَپُد  مےٚ  معلوم  وحی  کہ  ذریعہ،  بیاکھ  کانٛہہ  ذریعاہ  مےٚ  نِش  چھُنہٕ۔  یۅہے  چھُ  ثبوت  میانہِ  نبوت  و  رسالتُک۔  لہٰذا  پَزِ  تۅہیہِ  میٲنِس  پیغمبر  برحق  آسنس  پژھ  کرٕنۍ،  تفصیل  تَمہِ  گفتگووُک  چھُ۔

Tahir:
  مے٘  چھے٘  بس  (اللہ  تعالیٰ  سٕندِ  طرفہٕ)  وحی  یِوان  کرنہٕ  مگر  یہِ  زِ  بہٕ  چُھس  صاف  پٲٹھۍ  کھوژناون  وول۔


Athar: ییٚلہِ تُہٕندۍ ربّن فرشتن ووٚن، بہٕ چُھسن میٚژِ اکھ بشر بناون وول،
Mirwaiz:
  سُہ  گفتگو  سَپُد  تَمہِ  وقتہٕ  ییٚلہِ  فرموو تُہٕندۍ  پروردگارن  ملٲیکن،  اے  ملٲیکو  میون  اِرادٕہ  چھُ  بہٕ  کرن  پٲدٕہ  میٚژِہ  اَکھ  بشراہ۔

Tahir:
  (سُہ  وقت  کٔرِو  یاد)  ییٚلہِ  تُہٕندۍ  ربّن  فرشتن  فرموو  زِ  بہٕ  چُھس  (أدرِ)  میٚژِ  نِشہِ  اکھ  انسٲنۍ  مۆر  پٲدٕ  کرن  وول۔

Transliteration:
  I<u>th</u> q<u>a</u>la rabbuka lilmal<u>a</u>ikati innee kh<u>a</u>liqun basharan min <u>t</u>een<b>in</b>


Transliteration: Fai<u>tha</u> sawwaytuhu wanafakhtu feehi min roo<u>h</u>ee faqaAAoo lahu s<u>a</u>jideen<b>a</b>
Athar:
  پتہٕ  ییٚلہِ  سُہ  بہٕ  پوٗرٕ  پٲٹھۍ  بناون،  تہٕ  تتھ  منٛز  چھکہٕ  پنُن  روح،  پتہٕ  ؤسِو  توٚہۍ  تس  برونٛہہ  کنہِ  سجدس۔

Mirwaiz:
  توپتہٕ  ییٚلہِ  بہٕ  سُہ  وارٕہ  بناون  یعنی  تِہِندۍ  اعضاء  مکمل  کرٕ،  بیٚیہِ  واتناوٕہ  بہٕ  تس  منٛز  پننہِ  طرفہٕ  روح،  پس  نٔمۍ  زِ  توٚہۍ  تس  برونٹھہٕ  کنہِ  سجدٕہ  دِوان،  توپتہٕ  ییلہِ  اللہ  تعالیٰ ہن  سُہ  تیار  کوٚر۔

Tahir:
  پتہٕ  ییٚلہِ  بہٕ  سہُ  (ظٲہر  کِنۍ)  شیٖرِتھ  مۅکلاون  تہٕ  تٔمس  (سٕندِس  بٲطنس)  منٛز  تۯاوٕ  پَنُن  (نورٲنۍ)  روح  تیٚلہِ  ؤسۍ  زیٚو  تۆہۍ  یکدم  تٔمۍسٕندِ  (تعظیمہٕ)  خٲطرٕ  سجدس۔


Athar:
  ربّن  فرموو،  اے  ابلیس،  ژےٚ  کُس  چیز  بنے  تس  سجدہ  کرنَس  منٛز  ٹھوٚر  یُس  مےٚ  پننیو  اَتھو  چُھ  بنوومُت؟  کیا  ژٕ  چُھکھہٕ  بوٚڈ  بنان  کِنہٕ  ژٕ  چُھکھ  تھدِ  درجہ  واجِنیو  ۂستِیو  منٛزٕ؟

Mirwaiz:
  اللہ  تعالیٰ  ہن  فرمووُس،  اے  ابلیس  کٔمۍ  چیزن  روٚٹُکھ  ژٕہ  پتھ  تَس  سجدٕہ  دِنہٕ  نِشہِ  یُس  مےٚ  پننیو  اَتھو  پٲدٕہ  کوٚر۔  یہِ  کوٚرُتھ  ژےٚ  تکبر  تہٕ  غرور،  بوٚڈ  نہ  ٲسِتھ،  کِنہٕ  واقعی  اوسُکھ  ژٕہ  تھدِ  درجہِ  کیو  لوٗکو  أندرٕہ  یِمن  نہٕ  سجدٕہ  کرُن  زیبا  اوس۔

Tahir:
  (اللہ  تعالیٰ  ہن)  فرموو  ارشاد،  اے  ابلیس!  ژٕ  کٔمۍرُکوونکھ  تس  (ہستی)  سجدٕہ  کرنہٕ  نِشہِ  یُس  مے٘  پانہٕ  چُھ  پننہِ  دستِ  (کرم)  سٍتۍ  بنوومُت،  کیا  ژے٘  کۆرتھہٕ  (أمِس  سٍتۍ)  تکبّر  کِنہٕ  ژٕ  اوسُکھ  (غرورسان  سمجھان  زِ  بٕے  چُھس)  تھدِ  پایُک۔

Transliteration:
  Q<u>a</u>la y<u>a</u> ibleesu m<u>a</u> manaAAaka an tasjuda lim<u>a</u> khalaqtu biyadayya astakbarta am kunta mina alAA<u>a</u>leen<b>a</b>


Athar:
  تٔمۍ  دِیُت  جواب،  بہٕ  چُھس  تٔمۍ  سٕندِ  کھۅتہٕ  بہتر۔  تۅہیہِ  چھوٗس  بہٕ  نارٕ  سٍتۍ  پٲدٕ  کوٚرمُت  تہٕ  یہِ  چھوٗن  میٚژِ  نِشہِ۔

Mirwaiz:
  ابلیس  لوٚگ  دَپنہِ  کہ  یہِ  دوٚیِم  کتھ  چھےٚ  ثٲبت  یعنی  بہٕ  چھُس  تِہِندِ  کھۅتہٕ  بہتر،  بہٕ  کوٚرتھس  پٲدٕہ  نارٕ  نِشہِ،  سُہ  کوٚرتھن  پٲدٕ  ربہِ  نِشہِ۔  

Tahir:
  تٔمۍ  وۆن  (نبی  یس  سٍتۍ  پنٕنۍ  برابری  کٔرِتھ)  زِ  بہٕ  چُھس  أمۍ  سٕندِ  کھوتہٕ  بہتر،  ژے٘  چُھستھ  بہٕ  نارٕ  نِشہِ  بنوومُت  تہٕ  یہِ  چُھ  تھن  ژے٘  میٚژِ  نِشہِ  بنوومُت۔

Transliteration:
  Q<u>a</u>la an<u>a</u> khayrun minhu khalaqtanee min n<u>a</u>rin wakhalaqtahu min <u>t</u>een<b>in</b>


Athar: فرماونہٕ آس، اچھا نیر ژٕ ییٚتہِ، ژٕ چُھکھ مَردوٗد،
Transliteration: Q<u>a</u>la fa<b>o</b>khruj minh<u>a</u> fainnaka rajeem<b>un</b>
Mirwaiz:
  اللہ  تعالیٰ  ہن  فرمووُس  نیر  ییٚمہِ  آسمان  نِشہِ  نیبر،  بے  شک  اَمہِ  عدولِ  حکمہٕ  سببہٕ  چھُکھ  ژٕہ  مَردوٗد۔

Tahir:
  ارشاد  سپُد،  لہٰذا  نیر  ژٕ  (اَتھ  نبوّت  چہ  گُستٲخی  ہٕندِس  جُرمس  منٛز)  ییٚتہِ،  بے  شک  چُھکھ  ژٕ  مردود۔


Athar: تہٕ ژےٚ پٮ۪ٹھ چھےٚ یومُ الجزاہس تام میٲنۍ لعنت۔
Tahir: تہٕ بے شک روزِ قیامت کِس دۅہس تام ژے٘ پیٚٹھ میٲنۍ لعنت۔
Transliteration: Wainna AAalayka laAAnatee il<u>a</u> yawmi a<b>l</b>ddeen<b>i</b>
Mirwaiz:
  بیٚیہِ  چھےٚ  ژےٚ  پٮ۪ٹھ  میٲنۍ  لعنت  قیامت  کِس  دۅہس  تانۍ۔  تَمہِ  پتہٕ  چھُنہٕ  مرحوم  سپدنُک  اِمکانٕے۔


Transliteration: Q<u>a</u>la rabbi faan<i><u>th</u></i>irnee il<u>a</u> yawmi yubAAathoon<b>a</b>
Athar:
  تٔمۍ  ووٚن،  اے  میانہِ  ربّہٕ،  اگر  یہِ  کتھ  چھےٚ  تیٚلہِ  دِیِو  مےٚ  تتھ  وقتس  تام  مہلت  ییٚلہِ  یِم  لُکھ  دُبارٕہ  یِن  تُلنہٕ۔

Mirwaiz:
  ابلیسن  دوٚپ،  اے  پروردگارٕ  ہرگاہ  آدم  علیہ  السلام  سٕندِ  وجہ  بہٕ  مردود  کوٚرتھس  تیٚلہِ  دِتہٕ  میٚتہِ  مہلت  مرنہٕ  نِشہِ  قیامت  کِس  دۅہس  تانۍ،  یُتھ  بہٕ  تِمن  نِشہِ  بیٚیہِ  تِہِندین  اولادن  نِشہِ  پوٗرٕ  بدلہٕ  ہیمہٕ  ہا۔

Tahir:
  تٔمۍ  وۆن،  اے  پروردگار!وۅنۍ  دِم  تَتھ  دۅہس  تام  (زندٕہ  روزنٕچ)  مہلت  ییٚمہِ  دۅہ  لُکھ  یِن  (نوِسرٕ)  قبرو  منٛزٕ  تُلنہٕ۔


Athar: فرماونہٕ آس، ژےٚ چھےٚ تتھ دۅہس تام مہلت،
Tahir: اللہ تعالیٰ ہن فرموو، (گژھ) بے شک چُھکھ ژٕ مہلت پراون والی٘ولُکو منٛزٕ۔
Transliteration: Q<u>a</u>la fainnaka mina almun<i><u>th</u></i>areen<b>a</b>
Mirwaiz:
  اللہ  تعالیٰ  ہن  فرمووُس  ییٚلہِ  ژٕ  مہلت  چھُکھ  منگان،  گژھ  اَدٕہ  کیا،  ژےٚ  آیی  مہلت  دِنہٕ۔


Athar: تٔمۍ ووٚن، چانہِ عزتُک قسم، بہٕ ڈالکھ یِم سٲری لُکھ،
Tahir: تٔمۍ وۆن، بس چانہِ عزتُک قسم! بہٕ روزکھ تِم سٲری لُکھ ضرور گمراہ کران۔
Transliteration: Q<u>a</u>la fabiAAizzatika laoghwiyannahum ajmaAAeen<b>a</b>
Mirwaiz:
  دَپنہِ  لوٚگ  ییٚلہِ  مےٚ  مہلت  آیہِ  دِنہٕ  تیٚلہِ  چھُٕ  چانہِ  عزتُک  قسم  کہ  یِم  سٲری  بنی  آدم  ڈالکھ  بہٕ  ضرور  سیٚزِ  وَتہِ  نِشہِ،


Mirwaiz: یقیناً بہٕ کرن پُر جہنم چانہِ سٍتۍ بیٚیہِ چانین سارِنٕے پیروَن تہٕ تٲبِعن سٕندِ سٍتۍ۔
Transliteration: Laamlaanna jahannama minka wamimman tabiAAaka minhum ajmaAAeen<b>a</b>
Athar:
  زِ  بہٕ  بَرن  جہنم  چانہِ  سٍتۍ،  تہٕ  تِمو  سارِوٕے  لُکو  سٍتۍ  یِم  یِمو  انسانو  منٛزٕ  چٲنۍ  پیروی  کرن۔

Tahir:
  زِ  بہٕ  برن  چانہِ  سٍتۍ  تہٕ  یِم  لُکھ  چانہِ  (گُستٲخۍ  سونچِچ)  پٲروی  کرن  تِمَو  سارِوٕے  سٍتۍ  جہنم۔


Transliteration: Qul m<u>a</u> asalukum AAalayhi min ajrin wam<u>a</u> an<u>a</u> mina almutakallifeen<b>a</b>
Athar:
  ﴿اے  نبیؐ﴾  یِمن  ؤنِو  زِ  بہٕ  چُھسَو  نہٕ  تۅہیہِ  یتھ  تبلیغس  پٮ۪ٹھ  کانٛہہ  اجر  منگان،  تہٕ  نہ  چُھس  بہٕ  بناوٹی  لُکو  منٛزٕ۔

Mirwaiz:
  فرمٲوِیوٗکھ  توٚہۍ   یارسول  اللہؐ،  اے  لوٗکو  بہٕ  چھُسنہٕ  تۅہیہِ  منگان  دینِ  حق  واتناونہٕ  خٲطرٕ  کانٛہہ  موٚزوٗریاہ۔  بیٚیہِ  چھُس  نہٕ  بہٕ  زورٕ  پَنُن  پان  پیغمبر  بناونہٕ  کہ  طریقہ  کرٕہا  بہٕ  نبوتُک  دعویٰ۔  غیرِ  قرآن  ونہٕ  ہا  بہٕ  قرآن۔  بلکہ  چھُ  فی  الواقع  یہِ  قرآنِ  مجید  کلامِ  الہٰی۔

Tahir:
  فرمٲوِو،  بہٕ  چُھسَو  نہٕ  تۅہیہِ  یَتھ  (حق  کِس  تبلیغس)  پیٚٹھ  کانٛہہ  معاوضہ  منگان  تہٕ  نَہ  چُھس  بہٕ  ہاوٕ  باوٕکرن  والیٚومنٛزٕ۔


Athar: یہِ چھےٚ اکھ نصیحت سارِنٕے جہان والیٚن خٲطرٕ۔
Tahir: یہِ (قرآن) چُھ تمام دنیا والیٚن خٲطرٕ نصیحتٕے۔
Transliteration: In huwa ill<u>a</u> <u>th</u>ikrun lilAA<u>a</u>lameen<b>a</b>
Mirwaiz:
  یہِ  قرآن  مجید  چھُ  ساری  جہان  کہ  خٲطرٕہ  اَکھ  وعظاہ  تہٕ  نصیحتاہ  ییٚمہِ  کہ  تبلیغہ  خٲطرٕ  مےٚ  نبوت  عطا  کرنہٕ  آیہِ  یتھ  منٛز  تُہٕندی  خٲطرٕ  بوٚڈ  نفع  تہٕ  فٲیدٕہ  چھُ۔  ہرگاہ  توٚہۍ  پوٚز  واضح  سپدنہٕ  پتہٕ  تہِ  مٲنِو  نہٕ۔


Athar: تہٕ کمٕے کال سپدِ زِ تۅہیہِ سپدیٚو اَمِیُک حال پانہٕ معلوم۔
Tahir: تہٕ تۅہیہِ لگیٚو کمٕے کالہٕ پتہٕ پانہٕ اَمِیُک حال پے۔
Transliteration: WalataAAlamunna nabaahu baAAda <u>h</u>een<b>in</b>
Mirwaiz:
  توٚہۍ  زٲنِو  پانے  ضرور  کینٛژھو  دۅہو  پتہٕ  اَمُیک  پوٗرٕ  حال۔  مرنہٕ  پتے  سَپدِ  تۅہیہِ  پوٗرٕ  حقیقت  ظٲہر۔


Athar: ییٚمہِ کتابہِ ہُند نزول چُھ اللہ تعالیٰ سٕندِ طرفہٕ یُس غٲلب تہٕ دانا چُھ۔
Transliteration: Tanzeelu alkit<u>a</u>bi mina All<u>a</u>hi alAAazeezi al<u>h</u>akeem<b>i</b>
Mirwaiz:
  یہِ  چھےٚ  نٲزل  کرنہٕ  آمٕژ  کتاب  اللہ  تعالیٰ  سٕندِ  طرفہٕ  یُس  غٲلب  تہٕ  حکمت  وول  چھُ۔  غٲلب  تہٕ  زبردست  آسُن  تِہُنٛد  اوس  منگان  کہ  یُس  یَتھ  کتابہِ  انکار  کرِہا  تَس  گژِھہ  سزا  دِنہٕ  یُن  فوراً  مگر  حکیم  آسُن  تِہُنٛد  چھُ  منگان  کہ  تِمن  گژِھہ  مہلت  دِنہٕ  یِنۍ۔

Tahir:
  ییٚمہِ  کتابِہ  ہُنٛد  نٲزل  کرُن  چُھ  اللہ  تعالیٰ  سٕندِ  طرفہٕ  یُس  سیٚٹھاہ  عزت  وول،  سیٚٹھاہ  حکمت  وول  چُھ۔


Athar:
  ﴿اے  نبیؐ﴾  یہِ  کتاب  چھےٚ  اسہِ  تۅہیہِ  کُن  برحق  نٲزِل  کٔرمٕژ،  لہٰذا  کٔرِو  توٚہۍ  اللہ  تعالیٰ  سٕنزٕے  بندگی،  دِین  تٔسۍ  کُن  خٲلِص  کٔرِتھ۔

Mirwaiz:
  اَسہِ  کٔر  نٲزل  یارسول  اللہؐ  تۅہیہِ  پٮ۪ٹھ  یہِ  کتاب ﴿قرآن  مجید﴾ پٔزِپٲٹھۍ۔  پس  روٗزِو  توٚہۍخداے  سٕنز  عبادت  کران  قرٲنی  تعلیمہِ  مطابق  خالص  اعتقاد  کٔرِتھ  یِتھہٕ  پٲٹھۍ  اَزتانۍ  توٚہۍ  کران  روٗدِو۔

Tahir:
  بے  شک  چھے٘  اَسہِ  (یہِ)  کتاب  تۅہیہِ  کُن  حق  ہیٚتھ  نٲزل  کٔرمٕژ  لہٰذا  ٲسِو  تۆہۍ  اللہ  تعالیٰ  سٕنز  عبادت  تس  خٲطرٕ  اطاعت  تہٕ  بندگی  خٲلص  تھٲوِتھ  کران۔

Transliteration:
  Inn<u>a</u> anzaln<u>a</u> ilayka alkit<u>a</u>ba bi<b>a</b>l<u>h</u>aqqi fa<b>o</b>AAbudi All<u>a</u>ha mukhli<u>s</u>an lahu a<b>l</b>ddeen<b>a</b>


Athar:
  خبردار!  دینِ  خٲلِص  ﴿عبادت﴾  چُھ  اللہ  تعالیٰ  سُند  حق۔  روٗدۍ  تِم  لُکھ  یِمو  تس  ورٲے  باقی  سرپرست  بنٲوِمٕتۍ  چِھ  ﴿تہٕ  پننہِ  امہِ  کامہِ  ہُند  وجہ  چِھ  یہِ  ونان  زِ﴾  أسۍ  چِھ  تِہٕنز  عبادت  امہِ  موجوٗب  کران  زِ  تِم  کرناوَن  خُدایس  تام  سٲنۍ  رسٲئی،  اللہ  تعالیٰ  کرِ  یقیناً  تِمن  درمیان  تِمن  سارِنٕے  کتھن  ہُند  فٲصلہٕ  یِمن  منٛز  تِم  اختلاف  چِھ  کران۔  اللہ  تعالیٰ  چُھنہٕ  کٲنٛسہِ  تِتھِس  شخصس  ہدایت  دِوان  یُس  اَپزِیور  تہٕ  منکرِ  حق  آسہِ۔

Mirwaiz:
  اے  لوٗکو  وارٕہ  بوٗزِو  یۅسہٕ  عبادت  خالص  شرکہٕ  نِشہِ  آسہِ،  سۅ  چھےٚ  سزاوار  خدایس۔  یعنی  توحید  چھُ  وٲجب  سارِنٕے  پٮ۪ٹھ،  ییٚلہِ  تۅہیہِ  پٮ۪ٹھ  تہِ  یہِ  وٲجب  تہٕ  مَٹہِ  چھُ،  بیٚیَن  ہٕںز  چھَنہٕ  کتھٕے۔  وۅنۍ  یِمَو  خالص  عبادت  ترٲوِتھ  خدایس  ورٲے  شریک  تجویز کٔرۍ  یِمن  متعلق  تِم  ونان  چھِ،  أسۍ  چھِنہٕ  تِہٕنز  پرستش  کران  مگر  ییٚمہِ  خیالہٕ  کہ  تِم  واتناوَن  اَسہِ  خدایس  نزدیک،  سٲنۍ  عبادت  تہٕ  مطالبات  کرن  پیش  خدایس  نِشہِ۔  یِتھہٕ  پٲٹھۍ  دنیاہس  اندر  چھِ  وزیر  واتناوان  پادشاہن  نِشہِ  لوٗکن  ہٕندۍ  معاملات۔  بے  شک  اللہ  تعالیٰ  کرِ  عملی  فٲصلہٕ  تِمنٕے  منٛز  بیٚیہِ  تِہٕندین  مقٲبلَن  اہلِ  ایمانن  منٛز  تِمن  سارِنٕے  کتھن  یِمن  منٛز  تِم  اختلاف  کران  چھِ۔  سُہ  فٲصلہٕ  گوٚو  اہلِ  توحیدن  واتناوِ  جنتس  اندر  تہٕ  اہلِ  شرکن  واتناوِ  دوزخس  اندر۔  توٚہۍ  مَہ  کھیٚیِو  تِہِندِس  نہ  ماننس  پٮ۪ٹھ  کانٛہہ  غم،  ییٚمُیک  تہِ  مَہ  کٔرِو  کانٛہہ  تعجب  کہ  یِم  کونہٕ  چھِ  باوجود  نَنہِ  دلیلہِ  ٲسِتھ  سیٚزِ  وَتہِ  پٮ۪ٹھ  پکان۔  بے  شک  اللہ  تعالیٰ  چھُنہٕ  کامیٲبی  ہٕںز  وَتھ  ہاوان  تس  یُس  قولاً  اَپزِیور  آسہِ  بیٚیہِ  یُس  اعتقاداً  یعنی  یُس  زیٚوِ  اَپزِیور  آسہِ  بیٚیہِ  آسہِ  کفرِچہِ  کتھہٕ  وَنان،  دِلہٕ  کِنۍ  آسہِ  کُفری  اعتقادس  پٮ۪ٹھ  ڈاڈ  کٔرِتھ۔  بعض  مشرک  ٲسۍ  اللہ  تعالیٰ  ہس  کُن  اولاد  لاگان،  ملٲیکن  ٲسۍ  دَپان  تِم  چھِ  خداے  سٕنزٕ  کورِ،  تِمن  چھُ  اللہ  تعالیٰ  رَد  کران۔

Tahir:
  (لُکن  ؤنِو،)  بوٗزِو!  اطاعت  تہٕ  بندگی  چھے٘  صرف  تہٕ  صرف  اللہ  تعالیٰ  سٕندِ  خٲطرٕ،  تہٕ  یِمَو  (کٲفرو)  اللہ  تعالیٰ  ہس  وَرٲے  (پۅتٕلۍ)  چِھ  دوست  بنٲوۍ  مٕتۍ،  تِم  چِھ  (پننہِ  پۅتٕلۍ  پوٗزایہِ  ہٕندِس  اَپزِس  جوازس  منٛز  یہِ  ونان  زِ)  أسۍ  چِھ  تِہٕنز  عبادت  صرف  اَمہِ  موجوب  کران  زِ  تِم  واتناوَن  اَسہِ  اللہ  تعالیٰ  ہس  نزدیک،  بے  شک  کرِ  اللہ  تعالیٰ  تِمن  درمیان  اَمہِ  چیزُک  فٲصلہٕ  یَتھ  منٛز  تِم  اختلاف  کران  چِھ،  پٔزۍ  پٲٹھۍ  چُھنہٕ  اللہ  تعالیٰ  تس  شخصس  ہدایت  کران  یُس  اَپزیور  چُھ،  سیٚٹھاہ  ناشکر  گزار  چُھ۔

Transliteration:
  Al<u>a</u> lill<u>a</u>hi a<b>l</b>ddeenu alkh<u>a</u>li<u>s</u>u wa<b>a</b>lla<u>th</u>eena ittakha<u>th</u>oo min doonihi awliy<u>a</u>a m<u>a</u> naAAbuduhum ill<u>a</u> liyuqarriboon<u>a</u> il<u>a</u> All<u>a</u>hi zulf<u>a</u> inna All<u>a</u>ha ya<u>h</u>kumu baynahum fee m<u>a</u> hum feehi yakhtalifoona inna All<u>a</u>ha l<u>a</u> yahdee man huwa k<u>ath</u>ibun kaff<u>a</u>r<b>un</b>


Athar:
  اگر  اللہ  تعالیٰ  کٲنٛسہِ  نیچُو  بناوُن  ییٚژِھہ  ہے،  تیٚلہِ  یس  ییٚژِھہ  ہے  تس  کرِہے  برگُزیدہ،  پاک  چُھ  سُہ  امہِ  نِشہِ  ﴿زِ  کانٛہہ  آسہِ  تس  نیچُو﴾،  سُہ  اللہ  تعالیٰ  چُھ  کُن  تہٕ  سارِنٕے  پٮ۪ٹھ  غٲلب۔

Mirwaiz:
  ہرگاہ  اللہ  تعالیٰ  بالفرض  ییٚژِھہ  ہا  کٲنسہِ  اولاد  بناوُن،  پننیو  مخلوقو  أندرٕہ  یَس  ییٚژِھہ  ہا  تس  کرِہا  اَمہِ  خٲطرٕ  منتخب۔  مگر  سُہ  چھُ  پانہٕ  خٲلق،  تس  ورٲے  یِم  چھِ  تِم  چھِ  مخلوق۔  غیر  جنس  آولاد  آسُن  چھُ  عٲب،  اللہ  تعالیٰ  چھُ  سارِوٕے  عٲبو  نِشہِ  پاک۔  لہٰذا  چھُ  مخلوقو  أندرٕہ  ولدیت  خٲطرٕ  کانٛہہ  منتخب  کرُن  محال۔  لہٰذا  چھُ  ارادٕہ  بحال  کرُن  تہِ  محالٕے۔  سپُد  ثٲبت  کہ  سُہ  چھُ  معبوداہ  کُن۔  شریک  بالفعل  تہِ  چھُنہٕ  تس  کانٛہہ،  بیٚیہِ  چھُ  سُہ  زبردست،  تس  چھُنہٕ  شریک  بالقوہ  تہِ  کانٛہہ۔

Tahir:
  اگراللہ  تعالیٰ  ارادٕہ  کرِہے  زِ  (پننہِ  خٲطرٕ)  بناوِ  اولاد  تیٚلہِ  یَس  پننہِ  مخلوق  منٛزٕ  یژھِ  ہے  (تس)  کرِہے  منتخب،  سُہ  چُھ  پاک،  سُے  چُھ  اللہ  تعالیٰ،  یُس  کُن  چُھ  سارِنٕے  پیٚٹھ  چُھ  غٲلب۔

Transliteration:
  Law ar<u>a</u>da All<u>a</u>hu an yattakhi<u>th</u>a waladan la<b>i</b><u>st</u>af<u>a</u> mimm<u>a</u> yakhluqu m<u>a</u> yash<u>a</u>o sub<u>ha</u>nahu huwa All<u>a</u>hu alw<u>ah</u>idu alqahh<u>a</u>r<b>u</b>


Athar:
  تٔمۍ  چِھ  آسمان  تہٕ  زمین  برحق  پٲدٕ  کٔرِمٕتۍ۔  سُے  چُھ  دۅہس  پٮ۪ٹھ  رات  تہٕ  رٲژ  پٮ۪ٹھ  دۅہ  وَلان۔  تٔمۍ  چُھ  آفتاب  تہٕ  زوٗن  تِتھہٕ  پٲٹھۍ  مُسخر  کٔرِتھ  تھٲوِمٕتۍ  زِ  پرٛتھ  اکھ  چُھ  أکِس  مُقرر  وقتس  تام  پکان۔  زٲنِتھ  تھٲوِو،  سُہ  چُھ  زبردست  تہٕ  درگُزر  کرن  وول۔

Mirwaiz:
  سُے  چھُ  رات  چہ  تٲریکی  وَلان  دۅہ  چہ  روشنی  پٮ۪ٹھ  ییٚمہِ  سٍتۍ  دۅہ  چھُ  غٲب  سپدان  تہٕ  رات  چھےٚ  یِوان۔  دۅہ  چہ  روشنی  چھُ  وَلان  رات  چہ  تٲریکی  پٮ۪ٹھ  ییٚمہِ  سٍتۍ  رات  چھےٚ  ختم  سپدان  تہٕ  دۅہ  چھُ  یِوان،  تٔمۍ  چھِ  لٲگِمٕتۍ  کامہِ  آفتاب  تہٕ  زوٗن،  تِمَو  أندرٕہ  روزِ  پرتھ  اَکھاہ  پکان  أکِس  مقررہ  وقتس  تام،  یِمَو  دٔلیلوپتہٕ  تہِ  توحیدس  انکار  کرنس  چھُ  اندیشہِ  عذاب،  اللہ  تعالیٰ  ہس  چھےٚ  تتھ  پٮ۪ٹھ  قدرت  کیازِ  وارٕہ  بوٗزِو  سُہ  چھُ  زبردست۔  ہرگاہ  کانٛہہ  انکار  کٔرِتھ  توحید  تسلیم  کرِ،  تس  کرِ  نہٕ  ہُتھ  گزشتہٕ  انکارس  پٮ۪ٹھ  عذاب،  کیازِ  سُہ  چھُ  سٮ۪ٹھاہ  مغفرت  کرٕوُن،  بیاکھ  دلیل  چھےٚ  تِہِندِ  توحیدٕچ۔

Tahir:
  تٔمۍ  کٔرۍ  آسمان  تہٕ  زمین  صحیح  تدبیر  سان  پٲدٕ۔  سُہ  چُھ  رٲژ  وَلان  دۅہس  پیٚٹھ  تہٕ  دۅہس  چُھ  رٲژ  پیٚٹھ  وَلان  تہٕ  تٔمی  چُھ  آفتاب  تہٕ  زوٗن  (أکِس  نظامس  منٛز)  مسخّر  کٔرِتھ  تھوومُت  پۯتھ  کانٛہہ  (ستارٕہ  تہٕ  سیارٕہ)  چُھ  مقرر  وقتہٕ  کِس  حدس  تام  (پننِس  مدارس  منٛز)  پکان،  خبردار!  سُے  چُھ  (پوٗرٕ  نظامس  پیٚٹھ)  غٲلب،  سیٚٹھاہ  معاف  کرن  وول۔

Transliteration:
  Khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a bi<b>a</b>l<u>h</u>aqqi yukawwiru allayla AAal<u>a</u> a<b>l</b>nnah<u>a</u>ri wayukawwiru a<b>l</b>nnah<u>a</u>ra AAal<u>a</u> allayli wasakhkhara a<b>l</b>shshamsa wa<b>a</b>lqamara kullun yajree liajalin musamman al<u>a</u> huwa alAAazeezu alghaff<u>a</u>r<b>u</b>


Athar:
  تٔمی  چِھنَو  توٚہۍ  اکہِ  جانہٕ  نِشہِ  پٲدٕ  کٔرِمٕتۍ،  پتہٕ  چُھ  سُے  ییٚمۍ  تمہِ  جانہٕ  نِشہِ  تمیُک  جورٕہ  بنوو۔  تہٕ  تٔمی  کٔرۍ  تُہندِ  خٲطرٕ  چاروایَو  منٛزٕ  ٲٹھ  نر  تہٕ  مادٕہ  پٲدٕ۔  ﴿چاروایو  نِشہِ  چِھ  مُراد  اونٹ،  گاو،  تیٖر  تہٕ  ژھاوٕلۍ۔  یِہِندۍ  ژور  نَر  تہٕ  ژور  مادٕہ  چِھ  رٔلِتھ  ٲٹھ  نَر  تہٕ  مادٕہ  آسان﴾۔  سُہ  چُھ  تُہٕنزن  ماجن  ہٕنزن  یٔڈن  منٛز  ترٮ۪ن  ترٮ۪ن  تٲریک  پردن  اندر  تۅہیہِ  أکِس  پتہٕ  اَکھ  شکل  دِوان  پکان  ﴿ترییو  پردو  نِشہِ  چھُ  مُراد  یَڈ،  بچہِ  دٲنۍ،  ہل  یعنی  سُہ  توٚن  لفافہٕ  ہیوٗ  یتھ  شُر  چھُ  آسان  ؤلِتھ﴾۔  یۅہے  اللہ  تعالیٰ  ﴿ییٚمۍ  سٕنزٕ  یِمہٕ  کامہِ  چھےٚ﴾  چُھ  تُہُند  ربّ،  بادشٲہی  چھےٚ  تٔمۍ  سٕنزٕے،  کانٛہہ  معبود  چُھنہٕ  تس  ورٲے،  پتہٕ  کپٲرۍ  چِھو  توٚہۍ  پھِرناونہٕ  یِوان؟

Mirwaiz:
  توٚہۍ  لوٗکھ  کٔرِنو  پٲدٕ  أکِس  شخصس  نِشہِ،  سُہ  گوٚو  آدم  علیہ  السلام،  توپتہٕ  کٔرٕن  پٲدٕ  آدم  علیہ  السلامس  نِشہِ  تَسٕنز  زنانہٕ،  سۅ  گٔیہِ  حوا  علیھا  السلام،  توپتہٕ  پھٔہلٲوِن  تِمن  دۅشوٕنۍ  نِشہِ  سٲری  بنی  آدم،  بیٚیہِ  کٔرِن  پٲدٕ  تِہِندِ  فٲیدٕہ  خٲطرٕ  چاروایو  أندرٕ  ٲٹھ  نَر  و  مادٕہ۔  ووٗنٹ،  گاو،  ژھاوُل،  کٹھ۔  سُہ  پروردگار  چھُ  تۅہیہِ  اے  انسانو  پٲدٕ  کران  ماجن  ہٕندین  شکمن  اندر  اَکہِ  کیفیتہٕ  پتہٕ  بیٚیِس  کیفیتس  پٮ۪ٹھ۔  تَمہِ  کیفیتہٕ  پتہٕ  بیٚیِس  کیفیتس  پٮ۪ٹھ۔  گۅڈنِچ  کیفیت  چھےٚ  نطفہٕ  یعنی  آبِ  منی  آسان،  دوٚیِم  کیفیت  چھےٚ،  موٚٹ  خون  آسان،  ترییِم  کیفیت  چھےٚ  ماز  پھوٚل  آسان۔  بیٚیہِ  چھُو  تۅہیہِ  پٲدٕ  کران  تریٚن  گٹن  اندر۔  یٔڈ  ہٕنز  گٹہٕ،  بچہِ  دانہِ  ہٕںز  گٹہٕ،  تھیلٕچ  گٹہٕ  یَتھ  منٛز  بچہِ  آسان  چھُ۔  مختلف  کیفیتن  پٮ۪ٹھ  پٲدٕ  کرُن  چھُ  تِہِندِس  کمالِ  قدرتس  پٮ۪ٹھ  دلالت  کران۔  تریٚن  تٲریکیَن  منٛز  پٲدٕ  کرُن  چھُ  تِہِندِس  کمالِ  علمس  پٮ۪ٹھ  دلالت  کران۔  یۅہے  اللہ  تعالیٰ  چھُ  تُہُنٛد  پروردگار،  تِہُندُے  چھُ  سورُے  مُلک،  تِہٕنزٕے  چھےٚ  سلطنت  تہٕ  حکومت،  کانٛہہ  اَکھاہ  چہُنہٕ  عبادتس  سزاوار  تس  ورٲے،  یِژٕھہ  دلیلہٕ  تِہِندِس  معبودِ  برحق  آسنس  پٮ۪ٹھ  ٲسِتھ  کوٚت  چھِو  توٚہۍ  پھِرنہٕ  یِوان۔

Tahir:
  تٔمۍ  کٔرۍنَو  تو٘ہۍسٲری  اَکہِ  زندگی  دِنہٕ  والہِ  خلیہ  نِشہِ  پٲدٕ  پتہٕ  بنووُن  تَمہِ  سٍتۍتٔتھۍ  ہیوٗجورٕ  پتہٕ  کٔرۍتٔمۍتُہٕندِ  خٲطرٕ  جانورو  منٛزٕ  ٲٹھ  (نر  تہٕ  مادٕ)  جورٕ  دستیاب،  سُہ  چُھ  تُہٕنزن  ماجن  ہٕنزن  بچہِ  دانی٘ن  منٛزاَکہِ  تخلیقی  مرحلہ  نِشہِ  دو٘یِمِس  تخلیقی  مرحلس  منٛز  ترتیب  سان  تُہُنزتشکیل  کران  (یہِ  کٲم  چُھ)  تری٘ن  قسمہٕ  کی٘ن  تٲریک  پردن  منٛز  (مکمل  کران)،  یۅہے  چُھ  تُہُنٛد  پروردگار  یُس  ساری  قدرتُک  تہٕ  سلطنتُک  مٲلک  چُھ،تس  وَرٲے  چُھنہٕ  کانٛہہ  معبود،  تی٘لہِ  کپٲرۍ  چِھو  تو٘ہۍ  (تخلیقچہ  یِم  پوٗشیدٕہ  حقیقتہٕ  زاننہٕ  پتہٕ  تہِ)  ڈٔلِتھ  پکان۔

Transliteration:
  Khalaqakum min nafsin w<u>ah</u>idatin thumma jaAAala minh<u>a</u> zawjah<u>a</u> waanzala lakum mina alanAA<u>a</u>mi tham<u>a</u>niyata azw<u>a</u>jin yakhluqukum fee bu<u>t</u>ooni ommah<u>a</u>tikum khalqan min baAAdi khalqin fee <i><u>th</u></i>ulum<u>a</u>tin thal<u>a</u>thin <u>tha</u>likumu All<u>a</u>hu rabbukum lahu almulku l<u>a</u> il<u>a</u>ha ill<u>a</u> huwa faann<u>a</u> tu<u>s</u>rafoon<b>a</b>


Athar:
  اگر  توٚہۍ  کُفر  کٔرِو  تیٚلہِ  چُھ  اللہ  تعالیٰ  تۅہیہِ  نِشہِ  بےنیاز،  البتہ  چُھنہٕ  سُہ  پننیٚن  بندن  خٲطرٕ  کُفر  پسند  کران،  تہٕ  اگر  توٚہۍ  شُکر  کٔرِو  تیٚلہِ  چُھ  سُہ  اَتھ  تُہٕندِ  خٲطرٕ  پسند  کران۔  کانٛہہ  بور  تُلن  وول  تُلِنہٕ  بیٚیہِ  کٲنٛسہِ  ہُند  بور۔  ٲخر  کار  چُھو  تۅہیہِ  سارِنٕے  پننِس  ربّس  کُن  واپس  پھیرُن،  پتہٕ  وَنیو  سُہ  تۅہیہِ  زِ  توٚہۍ  کیا  چِھو  کران  روٗدِمٕتۍ،  سُہ  چُھ  دِلن  ہٕندۍ  حال  تام  زانان۔

Mirwaiz:
  اے  لوٗکو  توٚہۍ  بوٗزِو  کہ  کفرو  شرک  چھُ  محض  بٲطل۔  ہرگاہ  توٚہۍ  اَمہِ  پتہٕ  تہِ  کفروشرک  کٔرِو،  پس  اللہ  تعالیٰ  ہس  چھُنہٕ  تمُیک  کانٛہہ  ضریٚر،  کیازِ  سُہ  چھُنہٕ  تۅہیہِ  کُن  یا  تُہٕندِس  عبادتس  کُن  محتاج۔  تس  واتہِ  نہٕ  تُہٕندِ  عبادت  نہ  کرنہٕ  یا  توحید  اختیار  نہ  کرنہٕ  سٍتۍ  کانٛہہ  ضریٚر۔  مگر  یہِ  کتھ  چھےٚ  ضرور  کہ  تس  چھُنہٕ  بندن  ہُنٛد  کفر  کرُن  پسند،  کیازِ  تِہِندِ  کفر  کرنہٕ  سٍتۍ  چھُ  تِمن  پانس  ضریٚر۔  ہرگاہ  شکرگزٲری  کٔرِو  ییٚمُیک  بوٚڈ  فرد  تہِ  باقی  افرادن  ہُنٛد  موقوف  علیہ  چھُ  ایمان،  تتھ  چھُ  سُہ  تُہٕندِ  حقہٕ  پسند  کران،  اَمہِ  نِشہِ  چھُ  اَکھ  قٲیدٕھ  مقرر  کہ  کانٛہہ  اَکھاہ  تُلہِ  نہٕ  کٲنسہِ  ہٕندیٚن  گناہن  ہُنٛد  بور  پانس  پٮ۪ٹھ۔  پرتھ  أکِس  چھُ  پانے  پننین  گناہن  ہُنٛد  بور  تُلُن۔  لہٰذا  گژِھہ  نہٕ  کٲنسہِ  ہُنٛد  خیال  کرُن  کہ  کفر  کٔرِتھ  کیا  یِیہِ  سون  کفر  لیکھنہٕ  بیٚیہِ  سٕندِس  نامۂ  اعمالس  اندر  تہٕ  سَپدَو  تَمہِ  نِشہِ  بٔری،  نہ  ہیٚکن  تابعن  ہُنٛد  جرم  متبوع  برداشت  کٔرِتھ  تہٕ  تُلِتھ،  یا  کانٛہہ  وَنہِ  کٲنسہِ  ژٕہ  کر  یہِ  کٲم  اَمُیک  گناہ  چھُ  میانہِ  ذمہٕ۔  غرض  یہِ  بنہِ  نہٕ  کُنہِ  تہِ  صورتس  اندر  بلکہ  چھُ  پرتھ  أکِس  پننہِ  جرمُک  سزاپانہٕ  کھیوٚن۔  توپتہٕ  چھُ  تۅہیہِ  پننِس  پروردگارس  کُن  رجوع  کرُن۔  پس  کرِ  سُہ  تۅہیہِ  خبر  تِمن  سارِنٕے  کامین  ہٕںز  یِمہٕ  توٚہۍ  کران  ٲسِو،  سُے  دِیہِ  تۅہیہِ  یچھ  کامین  ہُنٛد  سزا۔  بے  شک  سُہ  چھُ  پوٗرٕ  زانہٕ  وُن  دِلن  ہٕںزٕ  کتھہٕ۔  

Tahir:
  ہرگاہ  تۆہۍ  کفرکٔرِو  تیٚلہِ  چُھ  بے  شک  اللہ  تعالیٰ  تۅہیہِ  نِشہِ  بے  نیاز  تہٕ  سُہ  چُھنہٕ  پننیٚن  بندن  خٲطرٕ  کفر  (تہٕ  ناشکری)  پسند  کران،  تہٕ  ہرگاہ  تۆہۍ  شکرگزٲری  کٔرِو  (تیٚلہِ)  چُھ  اَتھ  تُہٕندِ  خٲطرٕپسند  کران،  تہٕ  کانٛہہ  بور  تُلُن  وول  تُلہِ  نہٕ  دۆیِمہِ  سُنٛد  بور،  پتہٕ  چُھو  تۅہیہِ  پننِس  ربّس  کُن  واپس  گژُھن  پتہٕ  کریٚو  سُہ  تۅہیہِ  تِمَو  کامیٚو  نِشہِ  باخبر  یِمہٕ  تۆہۍ  کران  ٲسِو  روٗدِمٕتۍ،  بے  شک  چُھ  سُہ  سیٖنن  ہٕنزٕ  (کٔھٹِتھ)  کتھہٕ  (تہِ)  وارٕ  پٲٹھۍ  زانن  وول۔

Transliteration:
  In takfuroo fainna All<u>a</u>ha ghaniyyun AAankum wal<u>a</u> yar<u>da</u> liAAib<u>a</u>dihi alkufra wain tashkuroo yar<u>d</u>ahu lakum wal<u>a</u> taziru w<u>a</u>ziratun wizra okhr<u>a</u> thumma il<u>a</u> rabbikum marjiAAukum fayunabbiokum bim<u>a</u> kuntum taAAmaloona innahu AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  انسانس  پٮ۪ٹھ  ییٚلہِ  کانٛہہ  آفت  چھےٚ  یِوان  سُہ  چُھ  پتہٕ  پننِس  ربّس  کُن  رجوع  کٔرِتھ  تس  ناد  دِوان۔  پتہٕ  ییٚلہِ  تس  پنُن  ربّ  چھُ  پننہِ  رحمت  سٍتۍ  نوازان  پتہٕ  چُھ  تس  سُہ  مصیبت  مٔشِتھ  گژھان،  یتھ  پٮ۪ٹھ  سُہ  گۅڈٕہ  ناد  اوس  دِوان،  تہٕ  باقین  چُھ  اللہ  تعالیٰ  سٕندۍ  شریک  ٹھٔہراوان  تاکہ  تٔمۍ  سٕنزِ  وَتہِ  نِشہِ  کرِ  گُمراہ۔  ﴿اے  نبی  صلی  اللہ  علیہ و سلم﴾  تس  ؤنِو  زِ  تُلِن  کینٛژھن  دۅہن  پننِس  کُفرس  لطف،  یقیناً  چُھکھ  ژٕ  دوزخس  منٛز  گژھن  وول۔

Mirwaiz:
  بیٚیہِ  ییٚلہِ  مشرک  انسانس  کانٛہہ  سختیاہ  واتان  چھےٚ  منگان  چھُ  تَمہِ  ساعتہٕ  پننِس  حقیقی  پروردگارس  پوٗرٕ  رجوع  کٔرِتھ  تَس  کُن،  باقی  معبود  چھِس  تمہِ  ساعتہٕ  مشان،  توپتہٕ  ییٚلہِ  سُہ  تس  عطا  چھُ  کران  پننہِ  طرفہٕ  کانٛہہ  نعمت،  امن  و  آسٲیشاہ،  مشان  چھُ  تس  تہِ  ییٚمہِ  خٲطرٕ  منگان  اوس  اَمہِ  برونٹھ،  بالکل  چھُ  غٲفل  سپدان،  توپتہٕ  چھُ  بیٚیہِ  ٹھٔہراوان  معبودِ  برحقس  شریک  یُتھ  لوٗکن  ڈالہِ  تِہٕنزِ  وَتہِ  نِشہِ  یعنی  پانہٕ  گمراہ  سپدِتھ  چھُ  بیٚیَن  لوٗکن  ڈالان  تہٕ  گمراہ  کران۔  فرمٲوِو  توٚہۍ  یارسول  اللہؐ  تس  شخصس،  اے  شخصہٕ  تُل  ثٕہ  فٲیدٕہ  پننہِ  کفرُک  کم  کینٛہہ  کالس  تانۍ،  ٲخرکار  چھُکھ  ژٕہ  نارٕ  کیو  لوٗکو  أندرٕہ۔  اَمہِ  پتہٕ  چھُ  اللہ  تعالیٰ  فرماوان  اہلِ  توحیدن  ہُنٛد  مَدح۔

Tahir:
  تہٕ  ییٚلہِ  انسانس  کانٛہہ  تکلیف  چُھ  واتان  تیٚلہِ  چُھ  سُہ  پننِس  ربّس  تٔسۍ  کُن  رجوع  کٔرِتھ  ناد  لایان،  پتہٕ  ییٚلہِ  (اللہ  تعالیٰ)  تس  پننہِ  طرفہٕ  کانٛہہ  نعمت  چُھ  بخشان  تیٚلہِ  چُھ  تس  سُہ  (تکلیف)  مٔشِتھ  گژھان  ییٚمہِ  خٲطرٕ  سُہ  گۅڈٕ  اوس  دعا  کران  روزان  تہٕ  (پتہٕ)  چُھ  لاگان  اللہ  تعالیٰ  ہس  خٲطرٕ  (پۅتلیٚن)  شریک  مانُن  تاکہ  (باقین  لُکن  تہِ)  ڈالہِ  تمۍ  سنٛزِ  وَتہِ  نِشہِ،فرمٲوِو،  (اے  کٲفرٕ!)  تُل  ژٕ  پننہِ  کفرٕ  سٍتۍ  رَژھ  کھنڈ  (ظٲہری)  فٲیدٕہ،  ژٕ  چُھکھ  بے  شک  جہنمی  یَو  منٛزٕ۔

Transliteration:
  Wai<u>tha</u> massa alins<u>a</u>na <u>d</u>urrun daAA<u>a</u> rabbahu muneeban ilayhi thumma i<u>tha</u> khawwalahu niAAmatan minhu nasiya m<u>a</u> k<u>a</u>na yadAAoo ilayhi min qablu wajaAAala lill<u>a</u>hi and<u>a</u>dan liyu<u>d</u>illa AAan sabeelihi qul tamattaAA bikufrika qaleelan innaka min a<u>s</u><u>ha</u>bi a<b>l</b>nn<u>a</u>r<b>i</b>


Athar:
  ﴿کیا  تس  شخصہٕ  سٕنز  رٔوِش  چھا  بہتر  کِنہٕ  تس  شخصہٕ  سٕنز﴾  یُس  مُطیعِ  فرمان  ﴿عبادت  گزار﴾  چُھ،  رٲژن  ہٕنزن  گرٮ۪ن  مںٛز  چُھ  وۅدنہِ  روزان  بیٚیہِ  چُھ  سجدہ  کران،  ٲخرتس  چُھ  کھۅژان  تہٕ  پننِس  ربّ  سٕندِ  رحمتٕچ  چُھ  اُمید  تھاوان؟  یِمن  پٕرٛژھو،  کیا  زانن  وٲلۍ  تہٕ  نَہ  زانن  وٲلۍ  دۅشوے  ہیٚکہِ  نہٕ  زانٛہہ  یکسان  ٲسِتھ؟  نصیحت  چِھ  عقل  تھاون  وٲلۍ  قبول  کران۔

Mirwaiz:
  کیا  سُہ  شخص  یُس  أمِس  مُشرکس  برعکس  عبادت  آسہِ  کران  رات  کُیت  یُس  وقت  عموماً  غفلتُک  چھُ  آسان  سجدٕہ  تہٕ  قیام  سٍتۍ،  کھۅژان  آسہِ  ٲخرتس  بیٚیہِ  آسہِ  امیدوار  پروردگار  سٕندِس  رحمتس۔  سُہ  چھا  برابر  تس  شخصس  سٍتۍ  یُس  نافرمان  تہٕ  بے  نٮ۪مازآسہِ۔  ہرگز  نہٕ  بلکہ  چھُ  عبادتس  پٮ۪ٹھ  شب و روز  مَداومت  تہٕ  داڈ  کروُن،  محمود  تہٕ  مقبول،  مُشرک  تہٕ  بے  نٮ۪ماز  مطرود  تہٕ  مردود۔  فرمٲوِیوٗکھ  توٚہۍ  یارسول  اللہؐ  برابر  چھا  تِم  لوٗکھ  یِم  عٲلم  تہٕ  زانہِ  وُنۍ  آسن،  بیٚیہِ  تِم  یِم  جٲہل  آسن،  کینٛہہ  تہِ  آسن  نہٕ  زنان۔  ییٚمہِ  بیانہٕ  سٍتۍ  اگرچہ  سَپُد  ثٲبت  کفرُک  تہٕ  کٲفرن  ہُنٛد  مذموٗم  آسُن  بیٚیہِ  ایمانُک  تہٕ  اہلِ  ایمانن  ہُنٛد  محمود  آسُن،  مگر  توتہِ  رٹن  نصیحت  تِمَے  یِم  صاحبِ  عقل  سلیم  آسَن۔  

Tahir:
  کیا  (یہِ  مشرک  چھا  بہتر  کِنہٕ)  سُہ  (مومن)  یُس  رٲژ  ہٕنزن  گریٚن  منٛز  سجدن  تہٕ  قیام  کِس  حالتس  منٛز  عبادت  کرن  وول  چُھ،  ٲخرتس  چُھ  کھوژان  روزان  بیٚیہِ  چُھ  پننِس  ربّ  سٕندِ  رحمتٕچ  امید  تھاوان،  فرمٲوِو،  کیا  یِمن  لُکن  علم  چُھ  تہٕ  یِمن  لُکن  علم  چُھنہٕ  (سٲری)  ہیٚکہٕ  نہٕ  برابرٲسِتھ۔  نصیحت  چِھ  بس  عقل  مند  لُکھٕے  مانان۔

Transliteration:
  Amman huwa q<u>a</u>nitun <u>a</u>n<u>a</u>a allayli s<u>a</u>jidan waq<u>a</u>iman ya<u>hth</u>aru al<u>a</u>khirata wayarjoo ra<u>h</u>mata rabbihi qul hal yastawee alla<u>th</u>eena yaAAlamoona wa<b>a</b>lla<u>th</u>eena l<u>a</u> yaAAlamoona innam<u>a</u> yata<u>th</u>akkaru oloo alalb<u>a</u>b<b>i</b>


Athar:
  ﴿اے  نبیؐ﴾  ؤنِو  زِ  اے  میانیو  بندو  یِمو  ایمان  چُھو  اوٚنمُت  پننِس  ربّس  کھوٚژِو۔  یِمو  لُکو  یتھ  دُنیاہس  منٛز  نیک  رٔوِیہِ  چُھ  وَرتوومُت  تِہندِ  خٲطرٕ  چُھ  رٕژر۔  بیٚیہِ  چھےٚ  خُداے  سٕنز  زمین  وسیع،  ﴿یعنی  اگر  اکھ  شہر  یا  علاقہٕ  یا  ملک  اللہ  تعالیٰ  سٕنز  بندگی  کرن  والیٚن  خٲطرٕ  تنگ  چُھ  گوٚمُت  تیٚلہِ  گٔژِھو  دوٚیِمہِ  جایہِ  ییٚتہِ  مُشکلات  آسن  نہٕ۔﴾  صبر  کرن  والیٚن  یِیہِ  تِہُند  اجر  بے  حساب  دِنہٕ۔

Mirwaiz:
  فرمٲوِو  میانہِ  طرفہٕ  باایمانن،  اے  میانیو  باایمان  بندو،  توٚہۍ  کھوٚژِو  پروردگارس  پننِس  مداومت  کٔرِوطاعتن  پٮ۪ٹھ،  پتہٕ  روٗزِو  گناہو  تہٕ  نافرمٲنیو  نِشہِ  پتھ۔  یِم  دنیاہس  اندر  نیکی  کرن،  تِہِندِ  خٲطرٕ  چھُ  رُت  صلہٕ  تہٕ  رُت  بدلہٕ  ٲخرتس  اندر۔  ہرگاہ  تۅہیہِ  وطنس  اندر  کانٛہہ  چیز  عبادت  کرنہٕ  نِشہِ  مانع  چھُ،  تیٚلہِ  کٔرِو  ہجرت  کیازِ  خداے  سُند  زمین  چھُ  کھوٚل  تہٕ  وسیع،  أکِس  جایہِ  نے  دشمنن  ہٕندِ  وجہ  خدا  ہیٚکِیوٗن  سٔرِتھ،  بیٚیِس  شہرس  منٛز  گٔژِھتھ  سٔرِیوٗن  پنُن  خدا،  دیٖنس  پٮ۪ٹھ  روٗزِو  صبر و استقلال  سان۔  مستقل  روزٕوُنین  تہٕ  صبر  کروُنین  یِیہِ  موٚزوٗرۍ  دِنہٕ  بے  حساب و بے  شمار۔  

Tahir:
  (ٹاٹھہِ  میانہِ  طرفہٕ)  فرمٲوِیوٗکھ،  اے  میانیٚو  بندو!  یِمَو  ایمان  چُھو  اۆنمُت  پننِس  ربّ  سُنٛد  تقویٰ  کٔرِو  اختیار۔  تِتھہِ  نٕے  لُکن  خٲطرٕ  یِم  یَتھ  دنیاہس  منٛز  احسان  کرن  وٲلۍ  سپٕدۍ،  چُھ  بہترین  بدلہٕ،  تہٕ  اللہ  تعالیٰ  سٕنز  سرزمین  چھے٘  کُشادٕہ،  بے  شک  یِیہِ  صبرکرن  والیٚن  تِہُنٛد  اجر  بے  حساب  اندازٕہ  پوٗرٕ  کرنہٕ۔

Transliteration:
  Qul y<u>a</u> AAib<u>a</u>di alla<u>th</u>eena <u>a</u>manoo ittaqoo rabbakum lilla<u>th</u>eena a<u>h</u>sanoo fee h<u>ath</u>ihi a<b>l</b>dduny<u>a</u> <u>h</u>asanatun waar<u>d</u>u All<u>a</u>hi w<u>a</u>siAAatun innam<u>a</u> yuwaff<u>a</u> a<b>l</b><u>ssa</u>biroona ajrahum bighayri <u>h</u>is<u>a</u>b<b>in</b>


Transliteration: Qul innee omirtu an aAAbuda All<u>a</u>ha mukhli<u>s</u>an lahu a<b>l</b>ddeen<b>a</b>
Athar:
  ﴿اے  نبیؐ﴾  یِمن  ؤنِو  مےٚ  چُھ  حُکم  آمُت  دِنہٕ  زِ  اللہ  تعالیٰ  سٕندِ  خٲطرٕ  دِین  خٲلص  کٔرِتھ  کرٕ  تٔمۍ  سٕنز  بندگی۔

Mirwaiz:
  توٚہۍ  فرمٲوِیوٗکھ  یارسول  اللہؐ،  مےٚ  آو  خداے  سٕندِ  طرفہٕ  حکم  کرنہٕ  کہ  بہٕ  کرٕ  عبادت  خداے  سٕنز  یۅسہٕ  عبادت  خٲلص  تِہِندی  خٲطرٕ  آسہِ،  یَتھ  منٛز  نہٕ  شرکٕچ  اَکھ  زِمِش  تہِ  آسہِ۔

Tahir:
  فرمٲوِو،  مے٘  چُھ  حکم  آمُت  کرنہٕ  زِ  بہٕ  دِمہٕ  اللہ  تعالیٰ  سٕنز  عبادت،  پنٕنۍ  اطاعت  تہٕ  بندگی  تس  خٲطرٕ  خٲلص  تھٲوِتھ  انجام۔


Athar: تہٕ مےٚ چُھ حُکم آمُت دِنہٕ زِ سارِوٕے برونٛہہ بنہٕ بہٕ پانہٕ مُسلم۔
Transliteration: Waomirtu lian akoona awwala almuslimeen<b>a</b>
Mirwaiz:
  بیٚیہِ  آو  مےٚ  حکم  کرنہٕ  بہٕ  آسہٕ  ییٚمہِ  اُمت  کیو  گۅڈنِکیو  مسلمانو  أندرٕ  یعنی  اسلامس  دیٖنِ  حق  تسلیم  کروُنیو  أندرٕہ۔

Tahir:
  تہٕ  مے٘  اوس  یہِ  حکم  (تہِ)  دِنہٕ  آمُت  زِ  بہٕ  بَنہٕ  (تٔمۍ  سٕندِ  مخلوق  منٛزٕ)  سارِوٕے  بروٗنٹھِم  مسلمان۔


Athar:
  ؤنِو،  اگر  بہٕ  پننِس  ربّ  سٕنز  نافرمٲنی  کرٕ  تیٚلہِ  چُھ  مےٚ  اکہِ  بَڈِ  دۅہ  کہ  عذابُک  خوف۔

Mirwaiz:
  توٚہۍ  فرمٲوِیوٗکھ  پتہٕ  کہ  ہرگاہ  بہٕ  پننِس  پروردگارسٕنز  نافرمانی  کرٕ  تیٚلہِ  چھُ  مےٚ  اندیشہِ  بڈِ  دۅہ  کہ  عذابُک،  سُہ  گوٚو  قیامتُک  دۅہ۔

Tahir:
  فرمٲوِو،  اگر  بہٕ  پننِس  ربّ  سٕنز  نافرمٲنی  کرٕ  تیٚلہِ  چُھس  بہٕ  زبردست  دۅہ  کِس  عذابس  کھوژان۔

Transliteration:
  Qul innee akh<u>a</u>fu in AAa<u>s</u>aytu rabbee AAa<u>tha</u>ba yawmin AAa<i><u>th</u></i>eem<b>in</b>


Athar: ؤنِو زِ بہٕ کرٕ پنُن دین اللہ تعالیٰ سٕندِ خٲطرٕ خٲلِص کٔرِتھ تٔمۍ سٕنزٕے بندگی۔
Tahir: فرمٲوِو، بہٕ چُھس صرف اللہ تعالیٰ سٕنز عبادت کران، پَنُن دین تٔسۍ خٲطرٕ خٲلص تھٲوِتھ۔
Transliteration: Quli All<u>a</u>ha aAAbudu mukhli<u>s</u>an lahu deenee
Mirwaiz:
  توٚہۍ  فرمایوٗکھ  بہٕ  چھُس  بندگی  کران  خداے  سٕنزٕے  یٲژ،  یہِ  زٲنِتھ  کہ  بندگی  شوٗبہِ  خاص  تٔسۍ  یٲژ،  تۅہیہِ  تہِ  پَزِہا  یِژٕھے  عبادت  کرٕنۍ  تِہٕنز،  لیکن  ہرگاہ  توٚہۍ  تہِ  مانان  چھِو  نہٕ۔


Athar:
  توٚہۍ  ییٚمۍ  ییٚمۍ  سٕنز  بندگی  تس  ورٲے  کرٕنۍ  ییٚژِھو  کران  روٗزِو۔  ؤنِو،  اصلی  خسارٕہ  لد  چِھ  تِمے  یِمو  قیامت  کہ  دۅہ  پنُن  پان  تہٕ  پنُن  اہل  و  عیال  خسارس  منٛز  تروو۔  وارٕ  تھٲوِو  بوٗزِتھ،  یۅہے  چُھ  ٹاکارٕ  خسارٕہ۔

Mirwaiz:
  تیٚلہِ  کٔرِو  توٚہۍ  عبادت  تس  ورٲے  یِمن  ہٕنز  خۅش  کریٚو،  تمُیک  نتیجہ  تُلِو  توٚہۍ  پانے  قیامتُک  دۅہ۔  پتہٕ  فرماوِیوٗکھ  توٚہۍ  کہ  بے  شک  تاوان  زد  گٔے  تِمے  یِمن  تاوَن  پیوٚو  پننین  پانن  تہٕ  پننِس  عیالس  قیامتُک  دۅہ۔  وارٕ  بوٗزِو  تہٕ  یاد  تھٲوِو  یہِ  کتھ  کہ  یۅہے  کیا  وٚو  وَنُن  تاون  تہٕ  بوٚڈ  نقصان  تَمِچ  کیفیت  چھےٚ  یِتھہٕ  پٲٹھۍ  کہ۔

Tahir:
  لہٰذا  ییٚمۍ  سٕنز  پوٗزاتۆہۍاللہ  تعالیٰ  ہس  وَرٲے  کٔرٕنۍ  یژِھو  کٔرِو  فرمٲوِو،  بے  شک  چِھ  خسارٕہ  تُلن  وٲلۍ  تِمَے  لُکھ  یِمَو  قیامت  کہ  دۅہ  پنٕنۍ  جان  تہٕ  پنٕنۍ  بٲژ  خسارس  منٛز  ترٲوۍ۔  یاد  تھٲوِو  یۅہے  چُھ  ٹاکارٕہ  خسارٕہ۔

Transliteration:
  Fa<b>o</b>AAbudoo m<u>a</u> shitum min doonihi qul inna alkh<u>a</u>sireena alla<u>th</u>eena khasiroo anfusahum waahleehim yawma alqiy<u>a</u>mati al<u>a</u> <u>tha</u>lika huwa alkhusr<u>a</u>nu almubeen<b>u</b>


Athar:
  تِمن  پٮ۪ٹھ  آسن  نار  چہِ  چھٔترٕ  پیٚٹھۍ  کِنۍ  تہِ  تہٕ  بوٚنۍ  کِنۍ  تہِ۔  یہِ  چُھ  سُہ  انجام  ییٚمہِ  سٍتۍ  اللہ  تعالیٰ  پننیٚن  بندن  کھۅژناوان  چُھ۔  لہٰذا،  اے  میانیو  بندو  میانہِ  غصبہٕ  نِشہِ  بٔچِو۔

Mirwaiz:
  تِہِندِ  خٲطرٕ  چھُ  تِمن  پٮ۪ٹھۍ  کِنۍ  تہِ  نارٕہ  شعلہٕ،  وُرُن  تہِ  نارٕکُے  تہٕ  تِمن  بوٚنۍ  کِنۍ  تہِ  چھِ  نارٕکۍ  شعلہ  یعنی  وَتھرُن  تہِ  نارکُے۔  پرتھ  طرفہٕ  آسن  تِمن  احاطہ  کٔرِتھ  نارکی  شعلہٕ۔  یہِ  گوٚو  سُے  عذاب  ییٚمہِ  سٍتۍ  کھۅژناوان  چھُ  اللہ  تعالیٰ  پننین  بندن،  اَمہِ  عذاب  نِشہِ  بچنُک  تدبیر  تہٕ  چھُ  بیان  کران،  سُہ  گوٚو  دینِ  حقس  عمل  کرٕنۍ۔  فرماوان  چھُکھ  اے  میانیو  بندو،  پس  کھوٚژِو  مےٚ،  میٲنِس  عذابس،  میٲنی  مَہ  کٔرِو  نافرمٲنی،  دیٖن  حقس  پٮ۪ٹھ  کٔرِو  عمل۔  یہِ  اوس  کافرن  تہٕ  مُشرکن  ہُنٛد  حال،  اَمہِ  پتہٕ  چھُ  اللہ  تعالیٰ  فرماوان  باایمانن  ہُنٛد  حال۔

Tahir:
  تِہِندِ  خٲطرٕ  آسہِ  تِمن  پیٚٹھۍ  کِنۍ  (تہِ)  نارُک  اۆبُر  (سائبان  بٔنِتھ)  تہٕ  تِمن  بٔنۍ  کِنۍ  تہِ  آسن  نارٕ  فرش،یہِ  چُھ  سُہ  (عذاب)  ییٚمہِ  نِشہِ  اللہ  تعالیٰ  پننیٚن  بندن  چُھ  کھوژناوان،  اے  میانیٚو  بندو!  بس  روٗزِو  مے٘  کھوژان۔

Transliteration:
  Lahum min fawqihim <i><u>th</u></i>ulalun mina a<b>l</b>nn<u>a</u>ri wamin ta<u>h</u>tihim <i><u>th</u></i>ulalun <u>tha</u>lika yukhawwifu All<u>a</u>hu bihi AAib<u>a</u>dahu y<u>a</u> AAib<u>a</u>di fa<b>i</b>ttaqoon<b>i</b>


Athar:
  اتھ  برعکس  یِمو  لُکو  طاغوت  چہِ  بندگی  نِشہِ  اِجتناب  کوٚر،  تہٕ  کوٚرُکھ  خُدایس  کُن  رجوع  تِہندِ  خٲطرٕ  چھےٚ  خۅش  خبر۔  لہٰذا  ﴿اے  نبی  صلی  اللہ  علیہ و سلم﴾  بشارت  دِیِو  میانیٚن  تِمن  بندن،

Mirwaiz:
  بیٚیہِ  یِم  لوٗکھ  پتھ  روٗدۍ  شیطانس  پرستش  کرنہٕ  نِشہِ  یعنی  معبودانِ  بٲطلن  ہٕنز  پرستش  کرنہٕ  نِشہِ،  بیٚیہِ  کوٚرُکھ  رجوع  اللہ  تعالیٰ  ہس  کُن  تِم  چھِ  مستحق  خۅش  خبری  بوزناونس۔  پس  فرمٲوِو  بشارت  تہٕ  خۅش  خبری  میانین  تِمن  بندن۔

Tahir:
  تہٕ  یِم  لُکھ  پۅتلیٚن  ہٕنزِ  پوٗزایہِ  نِشہِ  بٔچِتھ  روٗدۍ  تہٕ  اللہ  تعالیٰ  ہس  کُن  روٗدۍ  نٔمِتھ،  تِہِندِ  خٲطرٕ  چھے٘  خۅش  خبر،  لہٰذا  دِیِو  تۆہۍ  میانیٚن  بندن  خۅش  خبر۔

Transliteration:
  Wa<b>a</b>lla<u>th</u>eena ijtanaboo a<b>l</b><u>tta</u>ghoota an yaAAbudooh<u>a</u> waan<u>a</u>boo il<u>a</u> All<u>a</u>hi lahumu albushr<u>a</u> fabashshir AAib<u>a</u>d<b>i</b>


Athar:
  یِم  کتھ  چِھ  غورٕ  سان  بوزان  تہٕ  یہِ  اَتھ  منٛز  رٕژر  چُھ  تمِچ  چِھ  پیروی  کران۔  یِم  چِھ  تِم  لُکھ  یِمن  خُداین  ہداہت  چُھ  بخشمُت،  تہٕ  یِمے  چھِ  دٲنِشمند  گاٹٕلۍ۔

Mirwaiz:
  یِم  بوزان  چھِ  خداے  سنٛد  کلام  کَن  دٲرِتھ،  توپتہٕ  چھِ  تَمہِ  چن  رٕثَن  کتھن  پٲروی  کران،  تِمہٕ  چھےٚ  سارے  کتھہٕ  رٕژٕ،  تِمے  لوٗکھ  کیا  گٔے  تِم  یِمن  اللہ  تعالیٰ  ہن  رٕژ  وَتھ  ہٲو،  بیٚیہِ  گٔے  تِمِے  خاص  کر  عقلہِ  وٲلۍ  تہٕ  گاٹٕلۍ۔

Tahir:
  یِم  لُکھ  کتھ  غورٕ  سان  بوزان  چِھ،  پتہٕ  یہِ  تَتھ  منٛز  رٕژر  چُھ  تَمِچ  چِھ  اتباع  کران  یِمَے  چِھ  تِم  لُکھ  یِمن  اللہ  تعالیٰ  ہن  ہدایت  چُھ  کۆرمُت  تہٕ  یِمَے  لُکھ  چِھ  عقل  مند۔

Transliteration:
  Alla<u>th</u>eena yastamiAAoona alqawla fayattabiAAoona a<u>h</u>sanahu ol<u>a</u>ika alla<u>th</u>eena had<u>a</u>humu All<u>a</u>hu waol<u>a</u>ika hum oloo alalb<u>a</u>b<b>i</b>


Athar:
  ﴿اے  نبی  صلی  اللہ  علیہ و سلم﴾  تس  شخصس  کُس  ہیٚکہِ  بچٲوِتھ  یس  پٮ۪ٹھ  عذابُک  فٲصلہٕ  چسپاں  آسہِ  گوٚمُت؟  کیا  توٚہۍ  ہیٚکِیوٗنہٕ  سُہ  بچٲوِتھ  یُس  نارس  منٛز  آسہِ  گوٚمُت؟

Mirwaiz:
  کیا  یَس  پٮ۪ٹھ  عذابُک  حکم  ثٲبت  سَپُد  کیا  توٚہۍ  ہیٚکِیوٗنہٕ  مۅکٰٲوِتھ  سُہ  شخص  یُس  حکمِ  الہٰی  نارس  منٛز  ووتمُت  آسہِ۔

Tahir:
  وۅنۍ  یس  شخصس  پیٹھ  عذابُک  حکم  ثٲبت  سپُد،  تیٚلہِ  کیا  تۆہۍ  ہیٚکیوٗنہٕ  سُہ  شخص  بچٲوِتھ  یُس  (ہمیشہِ  خٲطرٕ)  جہنمی  بنیامُت  آسہِ۔

Transliteration:
  Afaman <u>h</u>aqqa AAalayhi kalimatu alAAa<u>tha</u>bi afaanta tunqi<u>th</u>u man fee a<b>l</b>nn<u>a</u>r<b>i</b>


Athar:
  البتہ  یِم  لُکھ  پننِس  ربّس  روٗدۍ  کھوٚژِتھ،  تِہندِ  خٲطرٕ  چھےٚ  بُلند  عمارتہٕ  منزل  بہ  منزِل  بٔنِتھ،  یِمن  بٔنۍکِنۍ  کۅلہٕ  آسن  پکان  یہِ  چُھ  اللہ  تعالیٰ  سُند  وعدٕہ،  اللہ  تعالیٰ  چُھنہٕ  زانٛہہ  پننہِ  وعدٕچ  خلاف  ورزی  کران۔

Mirwaiz:
  لیکن  تِم  لوٗکھ  یِم  کھوٚژۍ  پروردگارس  پننِس  توپتہٕ  روٗدۍ  پتھ  تِہِندِ  نافرمٲنی  نِشہِ،  تِہِندِ  خٲطرٕ  چھِ  جنتٕکۍ  بالا  خانہٕ  یِمن  پٮ۪ٹھۍ  کِنۍ  بیٚیہِ  بالا  خانہٕ  بنٲوِمٕتۍ  آسن،  تِمَو  بالا  خانو  بٔنۍ  کِنۍ  چھےٚ  کۅلہٕ  تہٕ  جۅیہِ  پکان۔  اَمہِ  کُے  چھُ  اللہ  تعالیٰ  ہن  وعدٕہ  کوٚرمُت،  اللہ  تعالیٰ  چھُنہٕ  وعدس  بدل  کران۔

Tahir:
  البتہ  یِم  لُکھ  پننِس  ربّس  کھوژان  چِھ  تِہِندِ  خٲطرٕ  آسن  (جنتس  منٛز)  تٔھدۍ  محل  خانہٕ  یِمن  ہیٚرِکَنہِ  (تہِ)  بالا  خانہٕ  آسن  بناونہٕ  آمٕتۍ،  تِمن  بٔنۍ  کِنۍ  آسن  کۅلہٕ  پکان۔  یہِ  چُھ  اللہ  تعالیٰ  سُنٛد  وعدٕہ،  اللہ  تعالیٰ  چُھنہٕ  وعدٕہ  خلٲفی  کران۔

Transliteration:
  L<u>a</u>kini alla<u>th</u>eena ittaqaw rabbahum lahum ghurafun min fawqih<u>a</u> ghurafun mabniyyatun tajree min ta<u>h</u>tih<u>a</u> alanh<u>a</u>ru waAAda All<u>a</u>hi l<u>a</u> yukhlifu All<u>a</u>hu almeeAA<u>a</u>d<b>a</b>


Athar:
  کیا  توٚہۍ  چِھو  نا  وُچھان  زِ  خُداین  ترٛوو  آسمانہٕ  آب  پتہٕ  کوٚرُن  آگرن  تہٕ  ناگن  تہٕ  دریاوَن  ہٕنزِ  شکلہِ  منٛز  زمینہٕ  أندرٕ  جٲری۔  ﴿دراصل  چُھ  لفظ  یَنَابِیعَ  وَرتاونہٕ  آمُت۔  ییٚمیُک  اطلاق  یِمن  تریشوٕنۍ  چیزن  پٮ۪ٹھ  سپدان  چُھ﴾  پتہٕ  چُھ  امہِ  آبہٕ  سٍتۍ  رنگہٕ  رنگہٕ  زراعت  کڑان  یِہندۍ  قسم  بیٚون  بیٚون  چِھ،  پتہٕ  چِھ  تِم  زراعت  پۅختہٕ  گٔژِھتھ  ہۅکھان،  پتہٕ  چِھو  توٚہۍ  وُچھان  زِ  تِم  گٔیہِ  زرد،  پتہٕ  چُھ  ٲخر  کار  اللہ  تعالیٰ  تِمن  بوٚس  بناوان۔  درحقیقت  چُھ  اتھ  منٛز  اکھ  سبق  گاٹلیٚن  خٲطرٕ۔

Mirwaiz:
  کیا  ژےٚ  وُچھُتھ  نا  اے  وُچھوٕنہِ  پتھ  کُن  کہ  بے  شک  اللہ  تعالیٰ  ہن  تروو  آسامن  کہ  طرفہٕ  روٗد،  توپتہٕ  پکنووُن  سُہ  آب  ناگو  تہٕ  کیٖریٚو  کِنۍ  زمینس  اندر،  توپتہٕ  چھُ  تَمی  آبہٕ  سٍتۍ  کھاران  زراعت  ییٚمِکۍ  قٔسم  مختلف  چھِ  آسان۔  توپتہٕ  چھُ  سُہ  زراعت  خشک  سپدان،  پس  چھِہَن  سُہ  وُچھان  ژٕ  زَرد  سپدان،  توپتہٕ  چھُ  اللہ  تعالیٰ  تتھ  چوٗرٕ  کران۔  بے  شک  چھےٚ  یتھ  زراعت  کِس  ابتداہس  تہٕ  انتہاہس  منٛز  بٔڈ  نصیحت  گاٹلیٚن  ہٕندِ  خٲطرٕ۔  یٔہے  حالت  چھےٚ  بعینہٖ  انسانن  ہٕنزِ  دنیٲوی  زندگی  ہٕنز۔  اَتھ  زندگی  اندر  مشغول  سپدِتھ  اَبدی  راحت  و  آرام  نِشہِ  پَنُن  پان  محروم  کٔرِتھ  اَبدی  مصیبتن  گرفتارسَپدُن  چھےٚ  بٔڈ  حماقت  تہٕ  نادٲنی۔  اگر  چہ  سون  بیان  چھُ  سٮ۪ٹھاہ  بلیغ  مگر  بوزن  وٲلۍ  چھِنہٕ  سٲری  ہِوِی  آسان۔

Tahir:
  (اے  انسان!)  کیا  ژے٘  وُچُھتھ  نا  زِ  اللہ  تعالیٰ  ہن  تۯوو  آسمانہٕ  آب،  پتہٕ  کٔرِن  زمینس  منٛز  اَمِکۍ  ناگ  جٲری،  پتہٕ  چُھ  اَمہِ  کہ  ذریعہ  زراعت  پادٕ  کران  ییٚمِکۍ  رنگ  بیٚون  بیۆن  چِھ  آسان،  پتہٕ  چُھ  سُہ  (تیار  سپدِتھ)  خۅشک  گژھان،  پتہٕ  چُھکھ  ژٕ  (پپنہٕ  پتہٕ)  سُہ  وُچھان  لیٚدُر،پتہٕ  چُھ  سُہ  تَتھ  بۆس  کران،  بے  شک  چھے٘  اَتھ  منٛز  گاٹلیٚن  خٲطرٕ  نصیحت۔

Transliteration:
  Alam tara anna All<u>a</u>ha anzala mina a<b>l</b>ssam<u>a</u>i m<u>a</u>an fasalakahu yan<u>a</u>beeAAa fee alar<u>d</u>i thumma yukhriju bihi zarAAan mukhtalifan alw<u>a</u>nuhu thumma yaheeju fatar<u>a</u>hu mu<u>s</u>farran thumma yajAAaluhu <u>h</u>u<u>ta</u>man inna fee <u>tha</u>lika la<u>th</u>ikr<u>a</u> liolee alalb<u>a</u>b<b>i</b>


Athar:
  وونۍ  کیا  سُہ  شخص  ییٚمۍ  سُند  سینہٕ  خُداین  اسلام  خٲطرٕ  مٕژروو،  تہٕ  سُہ  چُھ  پننِس  ربّ  سٕندِ  طرفہٕ  أکِس  گاشَس  پٮ۪ٹھ  پکان  ﴿ہیٚکیا  تس  شخصہٕ  سٕندۍ  پٲٹھۍ  ٲسِتھ  ییٚمۍ  نہٕ  یِمو  کتھو  نِشہِ  کانٛہہ  سبق  روٚٹ؟﴾  تبٲہی  چھےٚ  تِمن  لُکن  خٲطرٕ  یِہندۍ  دل  اللہ  تعالیٰ  سٕندِ  نصیحت  سٍتۍ  وارٕے  سخت  گٔے۔  تِم  چِھ  کھُلہٕ  گُمرٲہی  منٛز  پیٚمٕتۍ۔

Mirwaiz:
  چنانچہ  سُہ  شخص  ییٚمۍ  سُند  سینہٕ  اسلام  قبول  کرنہٕ  خٲطرٕ  اللہ  تعالیٰ  ہن  مُثرروو  یعنی  اسلام  کہ  حقیقتُک  سَپُد  تس  یقین،  سُہ  چھُ  پکان  پننِس  پروردگار  سٕندِ  عطا  کرِمَتہِ  گاشہِ  موجوب  یعنی  عمل  کران  تِہٕندیو  ہدایتو  مطٲبق۔  تس  شخصس  برابر  چھا  سُہ  شخص  یُس  کفرٕ  چن  تٲرِیکیَن  منٛز  بوٚڈمُت  آسہِ۔  پس  سٮ۪ٹھاہ  خرابی  تہٕ  افسوس  چھُ  تِمن  لوٗکن  یِہِندۍ  دل  سخت  دٔرۍ  چھِ  خداے  سٕنزِ  ذکرِ  نِشہِ،  دنیاہس  منٛز  چھِ  تِمَے  لوٗکھ  نَنہِ  گمرٲہی  منٛز  مبتلا  تہٕ  گرفتار۔  اَمہِ  پتہٕ  چھُ  تَمہِ  نوٗرُک  ذکر  تہٕ  بیان۔

Tahir:
  وۅنۍ،  ییٚمِس  شخصہ  سُنٛد  سیٖنہٕ  اللہ  تعالیٰ  ہن  ا  سلام  خٲطرٕ  مٕژروومُت  آسہِ  تیٚلہِ  چُھ  سُہ  پننِس  ربّ  سٕندِ  طرفہٕ  نوٗرس  پیٚٹھ  (فٲئز)  سپدان،  (اَتھ  برعکس)  چھے٘  پتہٕ  تِمن  لُکن  خٲطرٕ  ہلاکت  یہِندۍ  دِل  اللہ  تعالیٰ  سٕنزِذکرِ  (ہٕندِ  فیض)  نِشہِ  (محروم  سپدِتھ)  سخت  سپٕدۍ،  یِمَے  لُکھ  چِھ  ٹاکارٕہ  گمرٲہی  منٛز۔

Transliteration:
  Afaman shara<u>h</u>a All<u>a</u>hu <u>s</u>adrahu lilisl<u>a</u>mi fahuwa AAal<u>a</u> noorin min rabbihi fawaylun lilq<u>a</u>siyati quloobuhum min <u>th</u>ikri All<u>a</u>hi ol<u>a</u>ika fee <u>d</u>al<u>a</u>lin mubeen<b>in</b>


Athar:
  خُداین  چُھ  بہترین  کلام  نٲزِل  کوٚرمُت،  اکھ  تِژھ  کتاب  ییٚمِکۍ  تمام  جُز  ہم  رنگ  چِھ  تہٕ  یتھ  منٛز  بار  بار  چِھ  مضمون  آمٕتۍ  دۅہراونہٕ۔  تَتھ  بوٗزِتھ  چِھ  تِمن  لُکن  تٍرِ  گٔنڈۍ  پھٹان  یِم  پننِس  ربّس  کھۅژن  وٲلۍ  چِھ،  تہٕ  پتہٕ  چِھ  تِہندۍ  جسم  تہٕ  تِہندۍ  دل  نرم  سپدِتھ  اللہ  تعالیٰ  سٕنزِ  ذِکر  کُن  رٲغِب  سپدان۔  یہِ  چُھ  اللہ  تعالیٰ  سُند  ہدایت  ییٚمہِ  سٍتۍ  سُہ  سیٚزِ  وَتہِ  پٮ۪ٹھ  انان  چُھ  یَس  یژھان  چُھ  تس۔  تہٕ  یس  اللہ  تعالیٰ  ہٕے  ہدایت  دِیہِ  نہٕ،  تس  خٲطرٕ  چُھنہٕ  پتہٕ  کانٛہہ  ہادی۔

Mirwaiz:
  اللہ  تعالیٰ  ہن  کوٚر  نٲزل  سٮ۪ٹھاہ  رُت  کلام  یعنی  قرآن  مجید  کتاباہ  ییٚمِکۍ  مضامین  اَکھ  أکِس  ہِوۍ  چھِ  پھیٖرۍ  پھیٖرۍ  بیان  کرنہٕ  آمٕتۍ  یَتھ  منٛز  لوٗکن  فکرِ  تارنہٕ  خٲطرٕ  چھِ  بعضے  بعضے  مضامین  یَتھ  تکرارس  منٛز  باوجود  فٲیدٕہ  تٲکید  دِلس  منٛز  مدعا  تہٕ  مطلب  راسخ  سپدن  کہ  لطایف  موجود  چھِ۔  اَمہِ  کلامہٕ  سٍتۍ  چھِ  تٍرِ  کٔنڈۍ  پھٹان  تِمن  لوٗکن  ہٕندین  بدنن  یِم  کھۅژان  چھِ  پننِس  پروردگارس،  توپتہٕ  چھِ  نرم  سپدان  تِہِندۍ  بدن  تہٕ  دل  خداے  سٕندِ  س  یادس  کُن  متوجہ  سپدنہٕ  سٍتۍ  یعنی  قرآن  مجید  موجوب  عمل  کرنس  کُن  متوجہ  سپدان۔  یہِ  قرآن  مجید  چھُ  خداے  سُنٛد  ہدایت،  اَمہِ  سٍتۍ  چھُ  سُہ  وَتھ  ہاوان  تِمن  یِمن  ہُنٛد  سُہ  یژھان  چھُ۔  یس  اللہ  تعالیٰ  وَتھ  راورِ  تَس  چھُنہٕ  کانٛہہ  وَتھ  ہاوٕہ  وُن۔

Tahir:
  اللہ  تعالیٰ  نٕے  چُھ  بہترین  کلام  نٲزل  کۆرمُت،  یۅسہٕ  اَکھ  کتاب  چھے٘  ییٚمہِ  چہ  کتھہٕ  (نظم  تہٕ  معانی  یَن  منٛز)  اَکھ  أکِس  سٍتۍ  رَلان  چھے٘  (ییٚمِکۍ  آیات)  گرِگرِ  چِھ  دۅہراونہٕ  آمتۍ،  ییٚمہِ  سٍتۍ  تِمن  لُکن  ترِ  کٔنڈۍ  چِھ  پھٹان  یِم  پننِس  ربّس  کھوژان  چِھ،پتہٕ  چِھ  تِہِندۍ  مسلہٕ  (جسم)  تہٕ  دل  نرم  سپدان  (تہٕ  وِلہٕ  زٲری  سان  چِھ)  اللہ  تعالیٰ  سٕنزِ  ذکرِ  کُن  (آوٕرۍ  گژھان)۔  یہِ  چُھ  اللہ  تعالیٰ  سُنٛد  ہدایت  سُہ  یس  یژھان  چُھ  تس  چُھ  اَمہِ  کہ  ذریعہ  سیٚز  وَتھ  ہاوان۔  تہٕ  اللہ  تعالیٰ  یس  گمراہ  چُھ  کران  (یعنی  ڈجہِ  مَژِ  وَتہِ  پیٚٹھ  چُھس  یلہٕ  تۯاوان)  تیٚلہِ  چُھنہٕ  تس  خٲطرٕ  کانٛہہ  ہدایت  دِنہٕ  وول  آسان۔

Transliteration:
  All<u>a</u>hu nazzala a<u>h</u>sana al<u>h</u>adeethi kit<u>a</u>ban mutash<u>a</u>bihan math<u>a</u>niya taqshaAAirru minhu juloodu alla<u>th</u>eena yakhshawna rabbahum thumma taleenu julooduhum waquloobuhum il<u>a</u> <u>th</u>ikri All<u>a</u>hi <u>tha</u>lika hud<u>a</u> All<u>a</u>hi yahdee bihi man yash<u>a</u>o waman yu<u>d</u>lili All<u>a</u>hu fam<u>a</u> lahu min h<u>a</u>d<b>in</b>


Athar:
  وۅنۍ  کیا  ہیٚکِو  توٚہۍ  تس  شخصہٕ  سٕنزِ  بدحٲلی  ہُند  اندازٕہ  کٔرِتھ  یُس  قیامت  کہ  دۅہ  عذابُک  سخت  مار  پننِس  بُتھِس  پٮ۪ٹھ  رٹہِ؟  یِتھیٚن  ظٲلِمن  یِیہِ  وَننہٕ  زِ  وُچِھو  وۅنۍ  مزٕہ  تمہِ  کمایہِ  ہُند  یۅسہٕ  توٚہۍ  کران  ٲسِو  روٗدِمٕتۍ۔

Mirwaiz:
  کیا  سُہ  شخص  یُس  بچاوِ  پَنُن  پان  بُتھہِ  سٍتۍ  جہنم  کہ  سخت  عذابہٕ  نِشہِ  قیامتُک  دۅہ۔  عام  دستور  چھُ  کہ  انسان  چھُ  پَنُن  پان  بچاوان  تکلیفہ  نِشہِ  اَتھو  سٍتۍ۔  قیامتُک  دۅہ  آسن  ظٲلمن  ہٕندۍ  اَتھہٕ  پَتھ  کُن  گٔنڈِتھ،  تَمی  مۅکھہٕ  بچاوَن  تِم  پَنُن  پان  بُتھہِ  سٍتۍ  عذابہٕ  نِشہِ،  توپتہٕ  یِیہِ  تِمن  ظٲلمن  وَننہٕ  ژٕہِو  مزٕہ  تِمن  یچھ  کامین  ہُنٛد  یِمہٕ  توٚہۍ  کران  ٲسِو  دنیاہس  اندر۔  کیا  اَمہِ  قسمٕکۍ  ظٲلم  تہٕ  بیٚیہِ  تِم  باایمان  یِم  جنتن  اندر  ہمیشہ  تہٕ  آرام  سان  آسن  بِہِتھ  چھا  برابرٕے،  ہرگز  نہٕ۔

Tahir:
  پتہٕ  یُس  شخص  قیامت  کہ  دۅہ  (نارٕ  کِس)  بُرٕ  عذابس  پننہِ  بُتھہِ  سٍتۍ  رُکاوان  آسہِ  (تِکیازِ  تٔمۍ  سٕندۍ  دۅشوے  اَتھہٕ  آسن  گٔنڈِتھ،  تٔمۍ  سُنٛد  حال  کیا  آسہٍِ)  تہٕ  یِتھیٚن  ظٲلمن  یِیہِ  وَننہٕ  تِمن  بُرٕ  کامیٚن  ہُنٛد  مزٕہ  وُچِھو  یِمہٕ  تۆہۍ  کران  ٲسۍوٕ۔

Transliteration:
  Afaman yattaqee biwajhihi sooa alAAa<u>tha</u>bi yawma alqiy<u>a</u>mati waqeela li<b>l</b><i><u>thth</u></i><u>a</u>limeena <u>th</u>ooqoo m<u>a</u> kuntum taksiboon<b>a</b>


Athar:
  یِمن  برونٛہہ  تہِ  چُھ  واریاہَو  لُکو  یِتھے  پٲٹھۍ  بُتھ  پھِیُرمُت۔  ٲخر  آو  تِمن  پٮ۪ٹھ  عذاب  تِتھہِ  اَندٕ  یور  تِہُنٛد  خیال  تام  ہیٚکہِ  ہے  نہٕ  وٲتِتھ۔

Mirwaiz:
  تکذیب  چھُ  کوٚرمُت  حضراتِ  انبیا  ہَن  تِمَو  لوٗکو  تہِ  یِم  یِمن  أزِکین  کٲفرن  برونٹھ  ٲسۍ،  توپتہٕ  چھُ  وٲتِتھ  پیوٚمُت  تِمن  خداے  سُنٛد  عذاب،  تُیتھُے  یُتھ  تِمن  خیال  تہِ  اوسنہٕ۔

Tahir:
  یِتھیٚو  لُکو  یِم  یِمن  برونٛہہ  ٲسۍ  (تِمَو)  اوس  (رسولن  ہُنٛد)  انکار  کۆرمُت  لہٰذا  ووت  تِمن  پیٚٹھ  تِژِھہ  جایہِ  کِنۍ  عذاب  زِ  تِمن  ٲس  نہٕ  خبرٕے۔

Transliteration:
  Ka<u>thth</u>aba alla<u>th</u>eena min qablihim faat<u>a</u>humu alAAa<u>tha</u>bu min <u>h</u>aythu l<u>a</u> yashAAuroon<b>a</b>


Athar:
  پتہٕ  ہوو  خُداین  دُنیاچہِ  زندگی  منٛزٕے  تِمن  رُسوٲئی  ہُند  مزٕہ،  تہٕ  ٲخرتُک  عذاب  چُھ  امہِ  کھۅتہٕ  شدید  تر،  کاش  زانہن  یِم  لُکھ۔

Mirwaiz:
  پس  ژٕہنٲوۍ  تِم  اللہ  تعالیٰ  ہن  رسوٲیی  ہُنٛد  عذاب  دنیاچہ  زندگٲنی  اندر  بیٚیہِ  چھُ  ضرور  ٲخرتُک  عذاب  سٮ۪ٹھاہ  بوٚڈ  تِہِندِ  خٲطرٕ،  ہرگاہ  تِمن  معلوم  آسِہا۔

Tahir:
  پتہٕ  وُچھنٲوۍ  تِم  دنیاچہ  زندگی  منٛزٕے  اللہ  تعالیٰ  ہن  ذِلّت  تہٕ  رسوٲیی  ہُنٛد  مزٕہ  تہٕ  پٔزۍپٲٹھۍ  چُھ  ٲخرتُک  عذاب  واریاہ  بۆڈ،  کاش!  تِمن  آسِہے  پے۔

Transliteration:
  Faa<u>tha</u>qahumu All<u>a</u>hu alkhizya fee al<u>h</u>ay<u>a</u>ti a<b>l</b>dduny<u>a</u> walaAAa<u>tha</u>bu al<u>a</u>khirati akbaru law k<u>a</u>noo yaAAlamoon<b>a</b>


Athar: اسہِ چھےٚ یتھ قرآنس منٛز لُکن دِژمژٕ رنگہٕ رنگہٕ چہِ مِثالہٕ تاکہ یِم یِن ہوشس منٛز۔
Mirwaiz:
  بے  شک  بیٚیہِ  کرِ  اَسہِ  لوٗکن  ہٕندِ  ہدایت  خٲطرٕ  یَتھ  قرآن  مجیدس  اندر  پرتھ  قسمہٕ  چہ  مثالہٕ  تہٕ  پرتھ  قسمٕکۍ  مضمون  یُتھ  تِم  نصیحت  رٹن۔

Tahir:
  تہٕ  درحقیقت  چھے٘  اَسہِ  لُکن  (سمجھاونہٕ)  خٲطرٕ  یَتھ  قرآنس  منٛز  پۯتھ  قٔسمٕچ  مثال  بیان  کٔرمٕژ  تاکہ  تِم  ہیٚکن  نصیحت  رٔٹِتھ۔

Transliteration:
  Walaqad <u>d</u>arabn<u>a</u> li<b>l</b>nn<u>a</u>si fee h<u>atha</u> alqur<u>a</u>ni min kulli mathalin laAAallahum yata<u>th</u>akkaroon<b>a</b>


Transliteration: Qur<u>a</u>nan AAarabiyyan ghayra <u>th</u>ee AAiwajin laAAallahum yattaqoon<b>a</b>
Athar:
  تِیُتھ  قرآن  یُس  عربی  زبٲنۍ  منٛز  چُھ  یتھ  منٛز  نہٕ  کانٛہہ  ہجر  چُھ  تاکہ  یِم  بچن  بُرٕ  انجامہٕ  نِشہِ۔

Mirwaiz:
  ییٚمِچ  کیفیت  چھےٚ  یہِ  کہ  یہِ  قرآن  مجید  چھُ  بزبانِ  عربی  یَتھ  منٛز  نہٕ  کُنہِ  قسمٕچ  کمی  تہٕ  پیچیدگی  چھےٚ  یُتھ  تِم  لوٗکھ  اَمِکۍ  مضامین  بلیغہ  بوٗزِتھ  کھۅژن۔

Tahir:
  قرآن  چُھ  عربی  زبٲنۍ  منٛز  (یۅسہٕ  تمام  زبانو  کھوتہٕ  زیادٕہ  صاف  تہٕ  مکمل  چھے٘)  یَتھ  منٛز  نہٕ  رَژھ  تہِ  ہجر  چُھ۔  تاکہ  تِم  ورتاون  تقویٰ  (پرہیزگٲری)۔


Athar:
  اللہ  تعالیٰ  چُھ  اکھ  مِثال  دِوان،  اکھ  شخص  چُھ  سُہ  ییٚمۍ  سٕندِس  مٲلِک  آسنس  منٛز  واریاہ  ضدی  ﴿لڑایہِ  گٔرۍ﴾  آقا  چِھ  شریک  یِم  تس  پانس  پانس  کُن  لَمان  چِھ،  تہٕ  بیاکھ  شخص  چُھ  اند  ہیٚتھ  أکۍسٕے  آقا  سُند  غلام۔  کیا  یِمن  دۅشوٕنۍ  ہُند  حال  ہیکیا  یکسان  ٲسِتھ؟  الحمدُ  اللہ،  مگر  اکثر  لُکھ  چِھ  نادٲنی  منٛز  ہیٚنہٕ  آمٕتۍ۔  ﴿یعنی  أکِس  آقا  سٕنز  غلٲمی  تہٕ  واریاہن  آقاہن  ہٕنزِ  غلٲمی  ہٕنز  فرق  چِھ  ٹھیک  پٲٹھۍ  سمجھان،  مگر  ییٚلہِ  أکِس  خُداے  سٕنزِ  بندگی  تہٕ  واریاہن  خُداین  ہٕنزِ  بندگی  ہٕنز  فرق  سمجھاونٕچ  کوٗشش  چھےٚ  یِوان  کرنہٕ  تمہِ  ساعتہٕ  چِھ  نادان  بنان﴾

Mirwaiz:
  چنانچہ  اللہ  تعالیٰ  چھُ  موحِدو  مُشرکن  متعلق  اَکھ  مثال  بیان  کران۔  اَکھ  شخصاہ  چھُ  غلام،  سُے  چھُ  مشترک  واریاہن  بدمزاج  شریکن  ہُنٛد۔  بیاکھ  موٚہنِواہ  چھُ  غلام  أکۍ  سٕے  شخصہٕ  سُنٛد،  کیا  یِمن  دۅن  ہٕنز  حالت  ہیٚکیا  برابر  ٲسِتھ،  ہرگز  نہٕ  بلکہ  گۅڈنُیک  شخص  چھُ  ہمیشہ  حٲرٲنی  اندر  گرفتار  کہ  کَسُنٛد  مانہِ  تہٕ  کَسُنٛد  مانہِ  نہٕ۔  دوٚیُم  شخص  چھُ  آرامس  اندر۔  أکۍ  سٕے  آغس  سٍتۍ  چھُس  تعلق۔  گۅڈنِچ  مثال  گٔیہِ  مُشرک  سٕنز،  کُنہِ  چھُ  سُہ  أکِس  چیزس  پرستش  کران  تہٕ  کُنہِ  بیٚیِس  چیزس۔  موحِد  چھُ  پرستش  کران  أکۍ  سٕے  معبودِ  برحق  سٕنز۔  یہِ  کتھ  کٔرِن  تسلیم  یِم  مُشرک  تہِ۔  حق  سَپُد  ثٲبت  لہٰذا  بوٚوِن  حمدوثناء  معبودِ  برحقس  باوجودِ  آں  کرن  نہٕ  یِم  لوٗکھ  یہِ  کتھ  قبول،  بلکہ  چھِنہٕ  اکثر  کٲفر  زانان  یِمہٕ  صاف  کتھہٕ۔  ییٚلہِ  پرتھ  اعتبارٕ  بخشنُک  فٲصلہٕ  سَپُد  مگر  مخٲلفو  سُہ  قبول  کوٚرنہٕ،  وۅنۍ  چھُ  باقی  قیامتُک  ٲخری  فٲصلہٕ  ییٚمہِ  فٲصلہٕ  نِشہِ  کانٛہہ  تہِ  ہیٚکہِ  نہٕ  سرتٲبی  کٔرِتھ۔  تمُیک  ابتاد  چھُ  موت  سٍتۍ  اے  پیغمبرِ  برحق  ہرگاہ  یِم  لوٗکھ  دنیاہس  اندر  یہِ  معقول  فٲصلہٕ  تسلیم  کرن  نہٕ،  توٚہۍ  مَہ  کھیٚیِو  تمُیک  غم  کیازِ۔

Tahir:
  اللہ  تعالیٰ  ہن  چھے٘  اَکھ  مثال  کٔرمٕژ  بیان  تِتھِس  (غلام)  شخصہٕ  سٕنز  ییٚمۍ  سٕندِ  س  ملکیتس  منٛز  کینہہ  تِتِھۍ  لُکھ  شریک  آسن  یِم  بداخلاق  تہِ  آسن  تہٕ  پانہٕ  وٲنۍ  آسن  لڑایہِ  گٔرۍ  تہِ۔  تہٕ  (بیٚیہِ  پاسہٕ)  آسہِ  تِیُتھ  اَکھ  شخص  یُس  صرف  أکۍ  سٕے  فردٕ  سُنٛد  غلام  آسہِ،  کیا  یِم  دۅشوے  ہیٚکنہٕ  (پننیٚو)  حالاتو  ہٕندِ  لحاظہٕ  ہِوِی  ٲسِتھ  (ہرگز  نہٕ)  تمام  تعریف  چِھ  اللہ  تعالیٰ  سٕندی  خٲطرٕ۔  بلکہ  چِھنہٕ  یِمَو  منٛزٕ  اکثر  لُکھ  (توحیدٕچ  حقیقت)  زانان۔

Transliteration:
  <u>D</u>araba All<u>a</u>hu mathalan rajulan feehi shurak<u>a</u>o mutash<u>a</u>kisoona warajulan salaman lirajulin hal yastawiy<u>a</u>ni mathalan al<u>h</u>amdu lill<u>a</u>hi bal aktharuhum l<u>a</u> yaAAlamoon<b>a</b>


Athar: ﴿اے نبیؐ﴾ تۅہیہِ تہِ چُھو مَرُن تہٕ یِمن لُکن تہِ چُھ مَرُن۔
Transliteration: Innaka mayyitun wainnahum mayyitoon<b>a</b>
Mirwaiz:
  دنیا  أندرٕہ  چھُ  تۅہیہِ  تہِ  مٔرِتھ  نیرُن،  تِمن  تہِ  چھُ  دنیا  أندرٕہ  مٔرِتھ  نیرُن،  دنیاہس  اندر  روزُن  کٲنسہِ  چھُنہٕ۔

Tahir:
  (اے  عظمت  والہِ  ٹاٹھہِ!)  بے  شک  چُھو  تۅہیہِ  موت  (صرف  مزٕہ  وُچھنہٕ  خٲطرٕ)  یِنہٕ  وول  تہٕ  تِم  سپدن  یقینا  (دٲیمی  ہلاکت  خٲطرٕ)  مۅردٕ  (پتہٕ  آسہِ  دۅشوٕنۍ  موتن  ہُنٛد  فرق  وُچھن  لایق)۔ ﴿یتھہٕ  پٲٹھۍ  آیت  نمبر29  ہس  منٛز  دنہٕ  آمژِ  مثالہِ  مطابق  دۅن  نفرن  ہٕندۍ  احوال  قطعاً  برابر  آسن  نہ  تِتھے  پٲٹھۍچُھ  ارشاد  آمُت  فرماونہ  زِ  حضور  صلی  اللہ  علیہِ  وسلمن  ہُند  وفات  تہٕ  دۅیمیٚن  ہُند  موت  تہِ  آسہِ  نہ  ہرگز  برابر  یا  ہُیٚوے۔  دۅشوٕنۍ  ہٕندس  کیفیتس  تہٕ  حالتس  منٛز  اسہِ  بٔڑ  فرق۔  یہِ  مثال  ٲس  امی  خٲطرٕ  بیان  کرنہ  آمٕژزِ  شانِ  نبوت  کس  بابس  منٛز  گژھہ  ہشرُک  تہٕ  برابری  ہُند  خیال  مکمل  پٲٹھۍ  رد۔  یتھہٕ  پٲٹھۍ  اکس  مٲلکہ  سند  غۅلام  صحیح  تہٕ  وارٕ  کارٕ  روٗدتہٕ  واریاہن  بدذات  مٲلکن  ہُند  غۅلام  سپُد  تباہ،  یتھے  پٲٹھۍ  اے  عظمت  والہِ  ٹاٹھہِ!  توٚہۍ  چھو  اکۍ  سٕے  مٲلکہ  سٕندۍ  برگزیدہ  بندٕ  بیٚیہِ  ٹٲٹھۍ  تہٕ  مقرب  رسول  لہٰذا  تھاویٚو  سہُ  توٚہیہِ  پرتھ  حالس  منٛزسلامت  تہٕ  یِم  کٲفر  چِھ  واریاہن  پوٚتلیٚن  تہٕ  شریکن  ہٕنز  غۅلٲمی  منٛز  لہٰذاکرن  تِم  یمن  تہِ  پنٕنۍ  پٲٹھۍ  دٲیمی  ہلاکتٕکۍ  شکار۔


Transliteration: Thumma innakum yawma alqiy<u>a</u>mati AAinda rabbikum takhta<u>s</u>imoon<b>a</b>
Athar:
  ٲخر  کار  کٔرِو  قیامت  کہ  دۅہ  توٚہۍ  سٲری  پننِس  ربّ  سٕندِس  دربارس  منٛز  پنُن  پنُن  مُقدمہٕ  پیش۔

Mirwaiz:
  توپتہٕ  چھُ  تۅہیہِ  دۅشوٕنۍ  فریقن  قیامتُک  دۅہ  پنٕنۍ  مقدمات  ہیتھ  پننِس  پروردگارس  برونٹھہٕ  کنہِ  حٲضر  سپدُن،  تَمہِ  دۅہ  کرِ  سُہ  عملی  فٲصلہٕ،  سُہ  فٲصلہٕ  گوٚو  ناحق  پرستن  جہنمُک  عذاب  تہٕ  حق  پرستن  اجرِ  عظیم  یعنی  جنت۔  یہِ  کتھ  چھےٚ  ظٲہرکہ۔

Tahir:
  پتہٕ  کٔرِو  تۆہۍ  لُکھ  بے  شک  قیامت  کہ  دۅہ  پننِس  ربّ  سٕنزِ  بارگاہِ  منٛز  اکھ  أکس  سٍتۍجھگڑٕ  (اَکھ  دۆر  وَنہِ  بیٚیس  زِاَسہِ  اوسُو  تۅہیہِ  مقامِ  نبوّت  تہٕ  شانِ  رسالت  سمجھنہٕ  نِشہِ  ٹھاکھ  کۆرمُت،  تِم  وَنن  نَہ  تۆہۍ  ٲسۍوٕپانے  بدبخت  تہٕ  گمراہ)۔


Athar:
  پتہٕ  کُس  آسہِ  تس  شخصہٕ  سٕندِ  کھۅتہٕ  بوٚڈ  ظٲلِم  ییٚمۍ  خُدایس  تھوو  اَپُز  لٲگِتھ،  تہٕ  ییٚلہِ  پزرتس  برونٛہہ  کُن  آو  تیٚلہِ  ووٚنُن  یہِ  چُھ  اَپُز۔  کیا  یِتھیٚن  کٲفر  لُکن  خٲطرٕ  چَھنا  جہنمس  منٛز  کانٛہہ  جاے؟

Mirwaiz:
  تس  شخصہٕ  سٕندِ  کھۅتہٕ  کُس  اَکھاہ  چھُ  زیادٕہ  بے  انصاف  ییٚمۍ  اَپُز  نوٚو  روو  معبودِ  برحقس  پٮ۪ٹھ۔  زنانہٕ  نیٚچِوۍ  تہٕ  کورِ  شریک  ٹھٔہراونہٕ  سٍتۍ،  بیٚیہِ  کوٚرُن  تکذیب  تہٕ  انکار  پٔزِس  کلامس  یعنی  قرآن  مجیدس  ییٚلہِ  سُہ  قرآن  مجید  ووت  تس  نِشہِ  بواسطہ  پیغمبرِ  برحق۔  یِتھِس  شخصہٕ  سُنٛد  ظٲلم  آسُن  چھُ  ظٲہر۔  اَظلَمُ  مستحقِ  عذاب  آسُن  تہِ  چھُ  ظٲہر۔  سُہ  عذابِ  عظیم  گوٚو  نار  جہنم۔  کیا  یِتھیٚن  کٲفرن  ہٕںز  جاے  شوٗبہِ  نا  نارِ  جہنم۔

Tahir:
  پتہٕ  کُس  آسہِ  تس  شخصہٕ  سٕندِ  کھۅتہٕ  کٔھسِتھ  ظٲلم  یُس  اللہ  تعالیٰ  ہس  پیٚٹھ  بہتان  کھالہِ  تہٕ  پٔزِس  کرِ  انکار  ییٚلہِ  زن  سُہ  تس  نِشہِ  آمُت  آسہِ،  کیا  کٲفرن  ہُنٛد  ٹھکانہٕ  چُھنا  جہنمس  منٛز؟

Transliteration:
  Faman a<i><u>th</u></i>lamu mimman ka<u>th</u>aba AAal<u>a</u> All<u>a</u>hi waka<u>thth</u>aba bi<b>al</b><u>ss</u>idqi i<u>th</u> j<u>a</u>ahu alaysa fee jahannama mathwan lilk<u>a</u>fireen<b>a</b>


Athar: تہٕ یُس شخص پزر ہیٚتھ آو تہٕ یِمو یہِ پوٚز مون، تِمے چِھ عذاب نِشہِ بچن وٲلۍ۔
Tahir: تہٕ یُس شخص پۆز ہیٚتھ آو تہٕ ییٚمۍ اَتھ تصدیق کۆر بس تِمَے لُکھ چِھ تیٚلہِ متقی۔
Mirwaiz:
  یِمن  بدل  گٔے  تِم  لوٗکھ  یِمۍ  خداے  سٕندِ  طرفہٕ  یا  پیغمبر  خداے  سٕندِ  طرفہٕ  پوٚز  ہیتھ  آے۔  بیٚیہِ  کوٚرُکھ  پانہٕ  تہِ  تتھ  پٔزِس  تصدیق،  تِمے  لوٗکھ  چھِ  یقیناً  متقی  تہٕ  پرہیزگار،  تِہُنٛد  فٲصلہٕ  چھُ  کہ۔

Transliteration:
  Wa<b>a</b>lla<u>th</u>ee j<u>a</u>a bi<b>al</b><u>ss</u>idqi wa<u>s</u>addaqa bihi ol<u>a</u>ika humu almuttaqoon<b>a</b>


Athar:
  تِمن  میلہِ  پننِس  ربّس  نِشہِ  تہِ  سورُے  کینٛہہ  ییٚمِچ  تِم  خوٲہش  کرن،  یہِ  چُھ  نیکی  کرن  والیٚن  ہُند  جزا،

Mirwaiz:
  تِہِندِ  خٲطرٕ  چھُ  تہِ  سورُے  یہِ  تِم  یژَھن  پننِس  پروردگارس  نِشہِ،  یٔہے  چھےٚ  موٚزوٗرۍ  تہٕ  بدلہٕ  نیکو  کارن  ہُنٛد،  تِہِندِ  خٲطرٕ  سپُد  یہِ  تجویز۔

Tahir:
  تِہِندِ  خٲطرٕ  چھے٘  تِمہٕ  (تمام  نعمتہٕ)  تِہِندِس  ربّس  نِشہِ  (موجود)  یہِٕنز  تِم  خوٲہش  کرن،  یۅہے  چُھ  احسان  کرن  والیٚن  ہُنٛد  جزا۔

Transliteration:
  Lahum m<u>a</u> yash<u>a</u>oona AAinda rabbihim <u>tha</u>lika jaz<u>a</u>o almu<u>h</u>sineen<b>a</b>


Athar:
  تاکہ  یِم  بدترین  اعمال  تِمو  کٔرِمٕتۍ  ٲسۍ  اللہ  تعالیٰ  کرِ  تِم  تِہِندِ  حسابہٕ  نِشہِ  دوٗر  تہٕ  یِم  بہترین  اعمال  تِم  کران  روٗدۍ،  تِہندِ  لحاظہٕ  کرِ  تِمن  اجر  عطا۔

Mirwaiz:
  یُتھ  اللہ  تعالیٰ  دوٗر  کرِ  تِہٕنزٕ  یچھ  عملہٕ  بیٚیہِ  یُتھ  رٕژ  موٚزوٗرۍ  عطا  کرِ  تِمن  عملن  ہٕنز  یِمہٕ  رٕژٕ  عملہٕ  تِم  کران  ٲسۍ۔

Tahir:
  تاکہ  اللہ  تعالیٰ  کرِ  تِہِندۍ  خطا  یِم  تِمَو  کٔرۍ  تِمن  نِشہِ  دوٗر  تہٕ  تِمن  دِیہِ  تِہُنٛد  ثواب  تِمن  نیکی  ین  ہٕندِ  بدلہٕ  یِمہٕ  تِم  کران  ٲسۍ۔

Transliteration:
  Liyukaffira All<u>a</u>hu AAanhum aswaa alla<u>th</u>ee AAamiloo wayajziyahum ajrahum bia<u>h</u>sani alla<u>th</u>ee k<u>a</u>noo yaAAmaloon<b>a</b>


Athar:
  ﴿اے  نبیؐ﴾  کیا  اللہ  تعالیٰ  چُھنا  پننِس  بندٕہ  سٕندِ  خٲطرٕ  کٲفی؟  یِم  لُکھ  چِھو  تۅہیہِ  تس  ورٲے  باقیو  نِشہِ  کھۅژناوان۔  حالانکہ  اللہ  تعالیٰ  یَس  گُمرٲہی  منٛز  تراوِ،  تس  چُھنہٕ  کانٛہہ  وَتھ  ہاون  وول۔

Mirwaiz:
  کیا  اللہ  تعالیٰ  چھُنا  کٲفی  پننِس  بندۂ  خاصس ﴿حضرت  محمد  صلی  اللہ  علیہ  وسلم﴾ حفاظت  کرنہٕ  خٲطرٕ۔  سُہ  چھُ  سارِنٕے  ہٕندِ  حفاظت  خٲطرٕ  پننِس  بندۂ  خاص  سٕندِ  خٲطرٕ  گوٚژھ  نا  آسُن۔  یِم  کٲفر  چھِ  اَمہِ  قسمٕکۍ  احمق  کہ  خداے  سٕندِ  حفاظت  نِشہِ  تجاہل  کٔرِتھ  چھِ  تۅہیہِ  کھۅژناوان  معبودانِ  بٲطلن  ہٕندِ  سٍتۍ  یِم  تِمَو  خدایس  ورٲے  چھِ  پانے  ٹھٔہرٲوِمٕتۍ۔  حالانکہ  تِم  چھِ  پانہٕ  بے  جان  تہٕ  عٲجز۔  ہرگاہ  قادر  تہِ  آسہن  توتہِ  کیا  چلہِ  ہا  تِمن  خداے  سٕنزِ  رٲچھ  تہٕ  حفظتس  مقابلہ،  یہِ  چھےٚ  تِمن  وَتھ  رٲومٕژ۔  یَس  اللہ  تعالیٰ  وَتھ  راورِ،  تس  چھُنہٕ  کانٛہہ  تہِ  وَتھ  ہاوٕوُن  تہٕ  ہدایت  کرٕوُن۔

Tahir:
  کیااللہ  تعالیٰ  چُھنا  پننِس  (ٹٲٹھِس)  بندس  (عظمت  وٲلِس  نبی  صلی  اللہ  علیہ  وسلمس)  سیٚٹھاہ تہٕ  یِم  (کٲفر)  چِھو  تۅہیہِ  اللہ  تعالیٰ  ہس  وَرٲے  (تِمَو  پۅتلیٚو  نشہٕ  یہِٕنز  یِم  پوٗزا  چِھ  کران)  کھوژناوان،  تہٕ  یس  اللہ  تعالیٰ  (تٔمۍ  سٕندِ  حق  قبول  کرنہٕ  کہ  انکار  کِنۍ)  گمراہ  ٹھہراوِ  پتہٕ  چُھنہٕ  تس  کانٛہہ  ہدایت  دِنہٕ  وول۔

Transliteration:
  Alaysa All<u>a</u>hu bik<u>a</u>fin AAabdahu wayukhawwifoonaka bi<b>a</b>lla<u>th</u>eena min doonihi waman yu<u>d</u>lili All<u>a</u>hu fam<u>a</u> lahu min h<u>a</u>d<b>in</b>


Athar:
  تہٕ  یَس  سُہ  ہدایت  دِیہِ  تس  چُھنہٕ  ڈالن  وول  تہِ  کانٛہہ۔  کیا  اللہ  تعالیٰ  چُھنا  غٲلب  تہٕ  اِنتقام  ہیٚنہٕ  وول؟

Mirwaiz:
  یَس  اللہ  تعالیٰ  وَتھ  ہاوِ  تَس  چھُنہٕ  کانٛہہ  وَتہِ  نِشہِ  ڈالہٕ  وُن  تہٕ  گمراہ  کروُن،  کیا  تِمن  چھُنا  خیال  کہ  اللہ  تعالیٰ  چھُ  زبردست  انتقام  ہیٚنہٕ  وول۔  تعجب  چھُ  کہ  تِمن  چھُ  پانس  تہِ  تَمہِ  کتھہِ  ہُنٛد  تسلیم  کہ  اللہ  تعالیٰ  چھُ  پننین  بندن  نُصرت  کرنس  پٮ۪ٹھ  کٲفی،  قدرتس  اندر  چھُ  سٮ۪ٹھاہ  کٲمل  چنانچہ۔

Tahir:
  تہٕ  یس  اللہ  تعالیٰ  ہدایت  کرِ  پتہٕ  چُھنہٕ  تس  کانٛہہ  گمراہ  کرن  وول۔  کیا  اللہ  تعالیٰ  چُھنا  بۆڈ  غٲلب،  انتقام  ہیٚنہٕ  وول۔

Transliteration:
  Waman yahdi All<u>a</u>hu fam<u>a</u> lahu min mu<u>d</u>illin alaysa All<u>a</u>hu biAAazeezin <u>th</u>ee intiq<u>a</u>m<b>in</b>


Athar:
  یِمن  لُکن  اگر  توٚہۍ  پٕرٛژِھو  زِ  زمین  تہٕ  آسمان  کٔمۍ  چِھ  پٲدٕ  کٔرِمٕتۍ؟  تیٚلہِ  وَنن  یِم  پانے  زِ  خُداین۔  یِمن  پٕرٛژِھو،  ییٚلہِ  حقیقت  یٔہے  چھےٚ  تیٚلہِ  کیا  تُہنزٕ  یِمہٕ  دیوی  یہِ  یِمن  توٚہۍ  خُداے  ترٲوِتھ  ناد  چِھو  دِوان،  تیٚلہِ  کیا  خیال  چُھ  تُہُند  زِ  اگر  اللہ  تعالیٰ  مےٚ  کانٛہہ  نقصان  ییٚژِھہ  واتناوُن،  کیا  یِمہٕ  بچاونہٕ  مےٚ  تٔمۍ  سٕندِ  واتناونہٕ  آمتہٕ  نقصان  نِشہِ؟  یا  اگر  اللہ  تعالیٰ  ییٚژِھہ  مےٚ  پٮ۪ٹھ  مہربٲنی  کرٕنۍ  تیٚلہِ  کیا  یِمہٕ  ہیٚکنہٕ  تٔمۍ  سٕنز  رحمت  رُکٲوِتھ؟  بس  یِمن  ؤنِو  زِ  میانہِ  خٲطرٕ  چُھ  اللہ  تعالیٰ  ہٕے  سٮ۪ٹھاہ،  بھروسہٕ  کرن  وٲلۍ  چِھ  تٔسۍ  پٮ۪ٹھ  بھروسہٕ  کران۔

Mirwaiz:
  ہرگاہ  توٚہۍ  تِمن  لوٗکن  پٕرژھِو  کہ  آسمان  تہٕ  زمین  کٔمۍکٔرۍ  پٲدٕ،  ضرور  وَنن  تِم  کہ  اللہ  تعالیٰ  ہن  کٔرۍ  پٲدٕ  یِتھۍ  بٔڈۍ  اجرامِ  فلکی  از  عدم  بوجود  اَنُن  چھُ  دلالت  کران  تِہِندِس  کمالِ  قدرتس  پٮ۪ٹھ  اَتھ  پٮ۪ٹھ  بنا  کٔرِتھ۔  پٕرٛژھۍ  تَو  توٚہۍ  تِمن  اے  کافرو  مےٚ  ؤنۍ  تو  توٚہۍ  تِمن  معبودانِ  بٲطلن  یِہٕنز  توٚہۍ  پرستش  کران  چھِو  خدایس  ورٲے،  ہرگاہ  اللہ  تعالیٰ  مےٚ  کانٛہہ  تکلیف  واتناوُن  ییٚژِھہ،  کیا  تِم  معبود  ہیٚکہٕ  نہٕ  سُہ  تکلیف  مےٚ  نِشہِ  دوٗر  کٔرِتھ  یا  ہرگاہ  اللہ  تعالیٰ  میانہِ  حقہٕ  ییٚژِھہ  کانٛہہ  مہربٲنیاہ،  کیا  تِم  معبود  ہیٚکنہٕ  سۅ  مہربٲنی  پتھ  رٔٹِتھ۔  توٚہۍ  فرمٲوِیوٗکھ  اَمہِ  أندرٕہ  سَپُد  ثٲبت،  یی  آیوو  گۅڈٕ  تہِ  بیان  کرنہٕ۔  چونکہ  سُہ  چھُ  یُتھ  قدرت  وول  تہٕ  مدد  کروُن،  مےٚ  چھُ  بس  سُے  اللہ  تعالیٰ۔  لہٰذا  چھِ  تس  پٮ۪ٹھ  توکل  کروُنۍ  توکل  کران،  بٕتہِ  چھُس  تس  پٮ۪ٹھ  توکل  کران۔  تُہٕندِ  مخالفتُک  تہٕ  دشمنی  ہُنٛد  چھُس  نہٕ  بہٕ  کانٛہہ  پرواہ  کران۔

Tahir:
  تہٕ  ہرگاہ  تۆہۍ  تِمن  پٕۯژِھوزِ  (سٲری)  آسمان  تہٕ  زمین  کٔمۍ  کٔرۍ  پٲدٕ  تیٚلہِ  وَنن  تِم  ضرور  اللہ  تعالیٰ  ہن،  تۆہۍ  فرمٲوِو،  تیٚلہِ  ؤنۍ  تو  زِ  یِمن  پۅتلیٚن  ہٕنز  پوٗزا  تۆہۍاللہ  تعالیٰ  ہس  وَرٲے  کران  چِھو  ہرگاہ  اللہ  تعالیٰ  مے٘  کانٛہہ  تکلیف  واتناوُن  یژھِ  کیا  تیٚلہِ  ہیٚکنہٕ  تِم  (پۅتٕلۍ)  تٔمۍ  سُنٛد  (سوزنہٕ  آمُت)  تکلیف  دوٗر  کٔرِتھ  یا  ہرگاہ  سُہ  مے٘  رحمت  سٍتۍ  نوازُن  یژھِ  کیا  تیٚلہِ  ہیٚکنہٕ  تِم  (پۅتٕلۍ)  تٔمۍ  سٕنز  (سوزنہٕ  آمٕژ)  رحمت  رُکٲوِتھ،  فرمٲوِو،  مے٘  چُھ  اللہ  تعالیٰ  سیٚٹھاہ،  تٔسۍ  پیٚٹھ  چِھ  توکل  کرن  وٲلۍ  بھروسہٕ  کران۔

Transliteration:
  Walain saaltahum man khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a layaqoolunna All<u>a</u>hu qul afaraaytum m<u>a</u> tadAAoona min dooni All<u>a</u>hi in ar<u>a</u>daniya All<u>a</u>hu bi<u>d</u>urrin hal hunna k<u>a</u>shif<u>a</u>tu <u>d</u>urrihi aw ar<u>a</u>danee bira<u>h</u>matin hal hunna mumsik<u>a</u>tu ra<u>h</u>matihi qul <u>h</u>asbiya All<u>a</u>hu AAalayhi yatawakkalu almutawakkiloon<b>a</b>


Athar:
  یِمن  ؤنِو  صاف  زِ  اے  میانہِ  قوم  کیو  لُکو  توٚہۍ  کٔرِو  پننہِ  جایہِ  پنٕنۍ  کٲم،  بہٕ  روزٕ  پنٕنۍ  کٲم  کران،  عنقریب  لگیو  تۅہیہِ  پے  زِ،

Mirwaiz:
  بالآخر  فرمٲوِیوٗکھ  توٚہۍ  یارسول  اللہؐ،  اے  لوٗکو،  ہرگاہ  اَتھ  پٮ۪ٹھ  تہِ  توٚہۍ  کینٛہہ  مٲنِو  نہٕ،  تیٚلہِ  زٲنِو  توٚہۍ  تہٕ  کار  زٲنِو،  توٚہۍ  گٔژِھو  کٲم  کران  پننہِ  جایہِ  پٮ۪ٹھ،  بٕتہِ  چھُس  پننہِ  طور  عمل  کران،  برونٹھ  پہن  زٲنِو  توٚہۍ  پانے۔

Tahir:
  فرمٲوِو،  اے  (میانہِ)  قومہٕ!  تۆہۍ  کٔرِو  پننہِ  جایہِ  عمل  بہٕ  چُھس  (پننہِ  جایہِ)  عمل  کران،  پتہٕ  لگیو  عنقریب  تۅہیہِ  (انجام)  پے۔

Transliteration:
  Qul y<u>a</u> qawmi iAAmaloo AAal<u>a</u> mak<u>a</u>natikum innee AA<u>a</u>milun fasawfa taAAlamoon<b>a</b>


Transliteration: Man yateehi AAa<u>tha</u>bun yukhzeehi waya<u>h</u>illu AAalayhi AAa<u>tha</u>bun muqeem<b>un</b>
Athar:
  کَس  پٮ۪ٹھ  چُھ  سُہ  رُسوا  کرن  وول  عذاب  یِوان  تہٕ  کَس  چُھ  سُہ  سزا  میلان  یُس  نہٕ  ٹلن  وول  چُھ۔

Mirwaiz:
  سُہ  کُس  شخص  آسہِ  یس  نِشہِ  واتہِ  دنیاہس  اندر  سُہ  عذاب  یُس  تس  ذلیل  و  خوار  کرِ،  بیٚیہِ  کس  پٮ۪ٹھ  یِیہِ  ٲخرتس  اندر  سُہ  عذاب  یُس  ہمیشہ  دٲیم  تہٕ  پوشوُن  آسہِ۔

Tahir:
  (زِ)  کس  پیٚٹھ  چُھ  عذاب  یِوان  یُس  تس  رسوا  کرِ  تہٕ  تس  پیٚٹھ  وَسہِ  ہمیشہ  قٲیِم  روزن  وول  عذاب۔


Athar:
  ﴿اے  نبیؐ﴾  اسہِ  چھےٚ  سارِنٕے  انسانن  خٲطرٕ  یہِ  برحق  کتاب  تۅہیہِ  پٮ۪ٹھ  نٲزِل  کٔرمٕژ۔  وۅنۍ  یُس  سٔیِز  وَتھ  اختیار  کرِ  سُہ  کرِ  پننہِ  خٲطرٕ،  تہٕ  یُس  ڈَلہِ  تٔمۍ  سٕندِ  ڈَلنُک  وبال  آسہِ  تٔسۍ  پٮ۪ٹھ،  توٚہۍ  چِھو  نہٕ  تِہندۍ  ذمہٕ  دار۔

Mirwaiz:
  پٔزِ پٲٹھۍ  اَسہِ  کٔر  نٲزل  تۅہیہِ  پٮ۪ٹھ  یہِ  کتاب  یتھ  منٛز  پوٚزُے  پوٚز  چھُ  لوٗکن  ہٕندِ  نفع  فٲیدٕہ  خٲطرٕ،  تُہٕنز  کٲم  چھےٚ  یہِ  واتناوُن،  تَمہِ  پتہٕ  یس  أکِس  وَتھ  آیہِ  اَمہِ  قرآن  مجید  سٍتۍ،  پس  چھُ  تمُیک  فٲیدٕہ  تس  پانس۔  یُس  اَکھاہ  وَتہِ  نِشہِ  ڈوٚل،  سُہ  ڈلہِ  نہٕ  مگر  پننہِ  پانہٕ  کہ  ضرِرٕہ  خٲطرٕ،  توٚہۍ  نَہ  حض  چھِو  نہٕ  لوٗکن  ہٕندۍ  ذمہٕ  دار  زورٕہ  کیا  أنیوٗکھ  تِم  سیٚزِ  وَتہِ  پٮ۪ٹھ۔  لہٰذا  کیازِ  توٚہۍ  تِہٕنزِ  گمرٲہی  ہٕندِ  سببہٕ  غمگین  سپدان۔

Tahir:
  بے  شک  کٔر  اَسہِ  تۅہیہِ  پیٚٹھ  لُکن  (ہٕنزِ  رہنمٲیی)  خٲطرٕ  حق  ہیٚتھ  کتاب  نٲزل،  لہٰذا  ییٚمۍ  ہدایت  لۆب  تیٚلہِ  (لۆبُن)  پننی  فٲیدٕہ  خٲطرٕ  تہٕ  یُس  گمراہ  سَپُد  تیٚلہِ  سپُد  پننی  نقصانہٕ  خٲطرٕ  گمراہ  تہٕ  تۆہۍ  چِھو  نہٕ  تِہِندۍ  ذمہٕ  دار۔

Transliteration:
  Inn<u>a</u> anzaln<u>a</u> AAalayka alkit<u>a</u>ba li<b>l</b>nn<u>a</u>si bi<b>a</b>l<u>h</u>aqqi famani ihtad<u>a</u> falinafsihi waman <u>d</u>alla fainnam<u>a</u> ya<u>d</u>illu AAalayh<u>a</u> wam<u>a</u> anta AAalayhim biwakeel<b>in</b>


Athar:
  سُہ  چُھ  اللہ  تعالیٰ  ہٕے  یُس  موت  کہ  وقتہٕ  چُھ  رُوحن  قبض  کران،  تہٕ  یُس  نہٕ  وُنہِ  موٚمُت  چُھ،  تٔمۍ  سُند  رُوح  چُھ  نیندرِ  مٔنٛزۍ  قبض  کران،  پتہٕ  یَس  پٮ۪ٹھ  سُہ  موتُک  فٲصلہٕ  نٲفذ  چُھ  کران  تس  چُھ  رُکاوان،  تہٕ  دوٚیِمیٚن  ہٕندۍ  رُوح  چُھ  أکِس  مُقرر  وقتس  خٲطرٕ  واپس  سوزان۔  اتھ  منٛز  چھےٚ  بجہِ  نِشٲنِیہ  تِمن  لُکن  خٲطرٕ  یِم  غور  و  فکر  کرن  وٲلۍ  چِھ۔

Mirwaiz:
  اللہ  تعالیٰ  ہٕے  چھُ  قبض  کران  تِمن  روٗحن  یِمن  نہٕ  وُنہِ  مرنُخ  وقت  چھُ  ووتمُت  آسان،  تِمن  تہِ  چھُ  قبض  کران  نِندرِ  اندر،  پس  چھُ  رٹان  تِمن  روٗحن  یِمن  پٮ۪ٹھ  مرنُخ  حکم  تٔمۍ  جٲری  کوٚرمُت  چھُ  آسان۔  بیٚیہِ  چھُ  واپس  سوزان  باقی  روٗحن  أکِس  معین  تہٕ  مقرر  کرنہٕ  آمتِس  وقتس  تانۍ  یعنی  عمرِ  ہٕندِس  وقتس  تانۍ۔  بے  شک  اَتھ  مجموعہ  تصرفس  منٛز  چھےٚ  خداے  سٕندِ  قدرت  چہ  تہٕ  تِہِندِ  منفرد  فی  التصرف  آسنہٕ  چہ  واریاہ  دلیلہٕ  تِمن  لوٗکن  ہٕندِ  خٲطرٕ  یِم  فکر  تہٕ  تامُل  کران  آسن۔

Tahir:
  اللہ  تعالیٰ  چُھ  زُوَن  کران  تِہِندِ  موت  کہِ  وقتہٕ  قبض  تہٕ  تِمن  (زُوَن)  یِمن  موت  چُھنہٕ  آمُت  تِہٕندِس  نِندرِ  ہٕندِس  حالتس  منٛز،  پتہٕ  چُھ  تِمن  رُکاوان  یِمن  پیٚٹھ  موتُک  حکم  آسہِ  صٲدِر  سپُدمُت  تہٕ  باقین  (زُوَن)  چُھ  مقرر  وقتس  تام  یلے  تۯاوان۔  بے  شک  چھے٘  اَتھ  منٛز  تِمن  لُکن  خٲطرٕ  نِشٲنِیہِ  یِم  غوروفکر  چِھ  کران۔

Transliteration:
  All<u>a</u>hu yatawaff<u>a</u> alanfusa <u>h</u>eena mawtih<u>a</u> wa<b>a</b>llatee lam tamut fee man<u>a</u>mih<u>a</u> fayumsiku allatee qa<u>da</u> AAalayh<u>a</u> almawta wayursilu alokhr<u>a</u> il<u>a</u> ajalin musamman inna fee <u>tha</u>lika la<u>a</u>y<u>a</u>tin liqawmin yatafakkaroon<b>a</b>


Athar:
  کیا  تس  خُدایس  ترٲوِتھ  چھا  یِمو  لُکو  باقی  شفیع  ﴿شفاعت  کرن  وٲلۍ﴾  بنٲوِمٕتۍ؟  ﴿یعنی  اکھ  چُھ  یِمو  لُکو  پننہِ  طور  پانے  یہِ  فرض  کوٚرمُت  زِ  کینٛہہ  ہستی  یہِ  چھےٚ  خُداے  سٕندِس  دربارس  منٛز  سٮ۪ٹھاہ  زور  آور  یِہٕنز  سفٲرش  کُنہِ  پٲٹھۍ  تہِ  ٹٔلِتھ  ہیٚکہِ  نہٕ،  حالانکہ  یِہندِس  سفٲرشی  آسنس  پٮ۪ٹھ  نہ  چھےٚ  کانٛہہ  دلیل،  نہ  فرموو  خُداین  زانٛہہ  یہِ  زِ  یِمن  چُھ  مےٚ  نِشہِ  یہِ  مرتبہ  حٲصل،  تہٕ  نہ  کوٚر  پانہٕ  یِمو  ہستی  یَو  زانٛہہ  یہِ  دعویٰ  زِ  پننہِ  زورٕ  سٍتۍ  کرو  أسۍ  تُہنزٕ  سارے  کامہِ۔  اتھ  پٮ۪ٹھ  چھےٚ  مزید  حماقت  یِمن  لُکن  ہٕنز  یہِ  زِ  اصل  خُداے  ترٲوِتھ  چِھکھ  یِم  فرضی  سفٲرش  دارٕے  پنُن  سورُے  کینٛہہ  زٲنِمٕتۍ  تہٕ  یِہنزٕ  سٲرے  نیاز  مٔندِیہِ  چھےٚ  یِہٕندی  خٲطرٕ  وقف۔﴾  یِمن  ؤنِو  کیا  تِم  کرنہٕ  شفاعت  خواہ  تِہندِس  اختیارس  منٛز  مَتہٕ  ٲسِتن  کِہِنۍ،  تہٕ  تِم  متہٕ  ٲسِتن  سمجھان  تہِ؟

Mirwaiz:
  کیا  یِمَو  مشرک  لوٗکو  چھا  باوجود  واریاہ  دلیلہٕ  توحید  چہ  قٲیم  آسنہٕ  کہ  خدایس  ورٲے  بیٚیہِ  معبود  قرار  دِتِمٕتۍ  یِمن  متعلق  تِمن  خیال  چھُ  کہ  تِم  کرن  اَسہِ  سفٲرش۔  توٚہۍ  فرمٲوِیوٗکھ  یارسول  اللہؐ،  اے  لوٗکو  کیا  اگر  تِمن  کُنہِ  چیزس  پٮ۪ٹھ  اختیار  تہٕ  قدرت  نہ  ٲسِتھ  بیٚیہِ  کانٛہہ  چیزاہ  نہ  زٲنِتھ  چھِو  توٚہۍ  تِمن  زانان  پنٕنۍ  سفٲرش  کروُنۍ،  حالانکہ  سفٲرش  کرنس  گِژھہ  آسُن  قدرت  تہٕ  علم۔  بے  جان  چیز  چھِ  یِمَو  دۅشوٕیو  چیزو  نِشہِ  خٲلی۔  وۅنۍ  ہرگاہ  تِم  ونن  أسۍ  چھِکھ  نہٕ  یِم  بے  جان  چیز  فی  نفسہٖ  زانان  شفاعت  کرٕوُنۍ  بلکہ  چھِ  أسی  تِمن  زانان  شفاعت  کروُنۍ  یِمن  ہٕنز  یِمہٕ  شکلہٕ  چھےٚ،  تِم  چھِ  ذی  روح  تِمن  منٛز  چھےٚ  قدرت  تہِ  تہٕ  علم  تہِ۔  اللہ  تعالیٰ  چھُ  تتھ  رَد  فرماوان  اَمہِ  پتہٕ۔

Tahir:
  کیا  تِمَو  چھا  اللہ  تعالیٰ  سٕندِس  حکمس  خلاف  (پۅتٕلۍ)  تھٲوِمٕتۍ  سفارش  کرن  وٲلۍ  بنٲوِتھ  ؟  فرمٲوِو،  اگر  چہ  تِم  کُنہِ  چیزٕکۍ  مٲلِک  تہِ  آسن  نہٕ  بیٚیہِ  آسیٚکھ  نہٕ  عقل  تہِ۔

Transliteration:
  Ami ittakha<u>th</u>oo min dooni All<u>a</u>hi shufaAA<u>a</u>a qul awalaw k<u>a</u>noo l<u>a</u> yamlikoona shayan wal<u>a</u> yaAAqiloon<b>a</b>


Athar:
  ؤنِو،  شفاعت  چُھ  سورُے  اند  ہیٚتھ  اللہ  تعالیٰ  سٕندِس  اختیارس  منٛز۔  ﴿یعنی  کٲنٛسہِ  چُھنہٕ  یہِ  طاقتٕے  زِ  اللہ  تعالیٰ  سٕندِس  دربارس  منٛز  کیا  ہیٚکہِ  خۅد  پانہٕ  سفٲرش  در  بٔنِتھ  ؤتِتھ،  کُجاکہ  پنٕنۍ  سفٲرش  مانناونُک  طاقت  تہِ  کیا  آسہِ  تس۔  یہِ  کتھ  چھےٚ  بالکل  اللہ  تعالیٰ  سٕندِس  اختیارس  منٛز  زِ  یس  ییژِھہ  تس  دِیہِ  سفٲرشہِ  ہُند  اجازت  تہٕ  یس  نہٕ  ییژِھہ  تس  دِیہِ  نہٕ۔  تہٕ  ییٚمۍ  سٕندِس  حقس  منٛز  ییژِھہ  تٔمۍ  سٕندِس  حقس  منٛز  دِیہِ  کٲنٛسہِ  سفٲرش  کرنہٕ  تہٕ  ییٚمۍ  سٕندِس  حقس  منٛز  ییٚژِھہ  نہٕ  کِہِنۍ  دِیہِ  نہٕ  کرنہٕ۔﴾  آسمانن  تہٕ  زمین  چہِ  بادشٲہی  ہُند  چُھ  سُے  مٲلِک۔  پتہٕ  یِیِو  توٚہۍ  تٔسۍ  کُن  واپس  پھِرنہٕ۔

Mirwaiz:
  توٚہۍ  تٲرِو  یِمن  وارٕہ  فکرِ  یہِ  کتھ  کہ  سفارشہِ  ہُنٛد  سورُے  اختیار  چھُ  خداے  سٕے  یوت،  تِہِندِ  اِذنہٕ  تہٕ  اجازتہٕ  ورٲے  ہیٚکہِ  نہٕ  کانٛہہ  تہِ  کٲنسہِ  سفٲرش  کٔرِتھ۔  اِذنہٕ  خٲطرٕ  چھِ  زٕہ  شرط،  اَکھ  گژِھہ  شفیع  مقبول  آسُن  بیٚیہِ  یُس  شفاعت  یِیہِ  کرنہٕ  سُہ  گژِھہ  قٲبلِ  مغفرت  آسُن۔  یِمن  اَرواحن  ہٕنز  یِم  پرستش  کران  چھِ،  تِم  اگر  شیطان  چھِ  تیٚلہِ  چھِ  تِمن  منٛز  دۅشوَے  شرط  مفقود،  ہرگاہ  تِم  ملایکہ  چھِ  تیٚلہِ  چھُ  دوٚیُم  شرط  مفقود۔  لہٰذا  سپُد  تِہُنٛد  شفاعت  کرُن  باطل،  اَمی  مۅکھہٕ  ٲسۍ  تِم  یِوان  معبودقرار  دِنہٕ،  لہٰذا  سَپُد  تِہُنٛد  معبود  آسُن  باطل۔  اَمہِ  سٍتۍ  سَپُد  اللہ  تعالیٰ  سُند  معبود  برحق  آسُن  ثٲبت،  تس  معبودِ  برحق  سُنٛد  شان  چھُ  کہ  آسمانن  تہٕ  زمینن  ہٕنز  سٲرٕے  حکومت  چھےٚ  تس  اَتھہِ،  پتولاکہ  سورُے  عالم  ختم  گژھنہٕ  پتہٕ  یِیِو  توٚہۍ  تس  کُں  واتناونہٕ۔

Tahir:
  فرمٲوِو،  سورُے  شفاعت  (یعنی  سفٲرش  کرنُک  اجازت)  چُھ  اللہ  تعالیٰ  سٕندِسٕے  اختیارس  منٛز  (یُس  تٔمۍ  پننیٚن  ٹاٹھیٚن  خٲطرٕ  چُھ  مخصوص  کٔرِتھ  تھوومُت)،  آسمانن  ہنٛز  تہٕ  زمینٕچ  سلطنت  تہٕ  چھے٘  تٔمۍ  سٕنزٕے،  پتہٕ  یِیِو  تۆہۍ  تٔسۍ  کُن  واپس  نِنہٕ۔

Transliteration:
  Qul lill<u>a</u>hi a<b>l</b>shshaf<u>a</u>AAatu jameeAAan lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i thumma ilayhi turjaAAoon<b>a</b>


Athar:
  ییٚلہِ  کُنِس  اللہ  تعالیٰ  سٕنز  ذِکر  چھےٚ  کرنہٕ  یِوان  تیٚلہِ  چِھ  ٲخرتس  پٮ۪ٹھ  ایمان  نَہ  تھاون  والیٚن  ہٕندۍ  دِل  غمگین  گژُھن  ہیٚوان۔  تہٕ  ییٚلہِ  تس  ورٲے  دوٚیِمیٚن  ہٕنز  ذِکر  چھےٚ  سپدان  تیٚلہِ  چِھ  اچانک  تِم  خوشی  سٍتۍ  پھۅلان۔  ﴿یہِ  کتھ  چھےٚ  اَلہٕ  پلہٕ  ساری  دُنیاکیٚن  مُشرِکانہٕ  ذوق  تھاون  والیٚن  لُکن  منٛز  مُشترک  حتیٰ  کہ  مسلمانن  منٛز  تہِ  یِمن  بدقسمتن  یہِ  بیمٲرۍ  چھےٚ  لٔجمٕژ،  تِم  تہِ  چِھنہٕ  امہِ  عٲبہٕ  نِشہِ  خٲلی۔  وُٹھَو  چِھ  ونان  زِ  أسۍ  چِھن  اللہ  تعالیٰ  مانان  البتہ  حالت  چھےٚ  یہِ  زِ  ییٚلہِ  تِمن  وننہٕ  چُھ  یِوان  زِ  کُنِس  اللہ  تعالیٰ  سٕنز  ذِکر  کٔرِو  تِمن  چُھ  بُتھِس  رنگ  بدلان۔  ونان  چِھ  زِ  ضرور  چُھنہٕ  یہِ  شخص  بزرگن  تہٕ  اولیاہن  مانان،  تَوَے  چُھ  یہِ  صرف  اللہ  تعالیٰ  سٕنزے  کتھہٕ  ونان  پکان۔  تہٕ  وۅنۍ  اگر  باقین  ہٕنز  ذکر  یِیہِ  کرنہٕ  تیٚلہِ  چِھ  تِمن  دِل  پھۅلان  تہٕ  خوشی  سٍتۍ  چِھ  تِہندۍ  بُتھۍ  پرٛزلنہٕ  لگان۔﴾

Mirwaiz:
  کافرن  تہٕ  مشرکن  ہُنٛد  حال  چھُ  کہ  ییٚلہِ  خداے  سُندُے  یوت  یاد  کرنہٕ  چھُ  یِوان  کہ  سُے  معبودِ  برحق  تس  چھُ  تصرُف  سارِنٕے  کامین  پٮ۪ٹھ،  تَمہِ  ساعتہٕ  چھِ  تِمن  لوٗکن  ہٕندۍ  دل  چۅنگراونہٕ  یِوان  یِمن  نہٕ  پژھ  چھےٚ  ٲخرتٕچ  کیازِ  تِمن  چھےٚ  توحیدٕچ  نفرت۔  ییٚمہِ  ساعتہٕ  تذکیر  چھُ  یِوان  کرنہٕ  تِمن  ہُنٛد  یِم  تس  معبودِ  برحقس  ورٲے  چھِ،  یِمن  تِم  شریکِ  خدا  زانان  چھِ،  تِم  چھِ  خۅش  گژھان  کیازِ  تِمن  چھُ  شرک  ٹوٹھ۔

Tahir:
  تہٕ  ییٚلہِ  صرف  اللہ  تعالیٰ  سٕنزٕے  یوت  ذکر  چھے٘  یِوان  کرنہٕ  تیٚلہِ  چِھ  تِمن  لُکن  ہٕندۍ  دِل  تنگی  ہنٛدۍ  تہٕ  نفرتٕکۍ  شکار  سپدان  یِمن  نہٕ  ٲخرتس  پیٚٹھ  پژھ  چھے٘،  تہٕ  ییٚلہِ  اللہ  تعالیٰ  ہس  وَرٲے  تِمن  پۅتلیٚن  ہٕنز  ذکر  چھے٘  کرنہٕ  یِوان  (یِمن  تِم  پوٗزان  چِھ)  تیٚلہِ  چِھ  تِم  اچانک  خۅش  گژھان۔

Transliteration:
  Wai<u>tha</u> <u>th</u>ukira All<u>a</u>hu wa<u>h</u>dahu ishmaazzat quloobu alla<u>th</u>eena l<u>a</u> yuminoona bi<b>a</b>l<u>a</u>khirati wai<u>tha</u> <u>th</u>ukira alla<u>th</u>eena min doonihi i<u>tha</u> hum yastabshiroon<b>a</b>


Athar:
  ؤنِو،  خُدایا!  آسمان  تہٕ  زمین  پٲدٕ  کرن  والہِ،  حٲضر  غٲیب  زانن  والہِ،  ژٕے  کرکھ  پننیٚن  بندن  درمیان  تمہِ  چیزُک  فٲصلہٕ  یتھ  منٛز  تِم  اختلاف  چِھ  روٗدِمٕتۍ  کران۔

Mirwaiz:
  توٚہۍ  مَہ  سَپدِو  یارسول  اللہؐ  تِہٕنزِ  دشمنی  سٍتۍ  غمگین،  توٚہۍ  کٔرِو  دعا،  خدایس  مٔنگِو،  یا  اللہ  ژٕے  چھُکھ  آسمانن  تہٕ  زمینن  ہُنٛد  پٲدٕ  کرٕوُن،  ژٕے  چھُکھ  سورُے  پوٗشیدٕہ  تہٕ  نوٚن  زانہٕ  وُن،  ژٕے  کرکھ  قیامتُک  دۅہ  فٲصلہٕ  پننین  بندن  منٛز  تِمن  کتھن  ہُنٛد  یِمن  منٛز  تِم  پانہٕ  وٲنۍ  اختلاف  کران  ٲسۍ۔  تَمہِ  فٲصلہٕ  کہ  وقتہٕ  سَپدِ  حال  کہ۔

Tahir:
  تۆہۍ  کٔرِو  عرض،  یا  اللہ!  (سٲری)  آسمان  تہٕ  زمین  عدم  نِشہِ  وجودس  منٛز  اَنن  والہِ،  غیب  تہٕ  ظٲہر  زانن  والہِ،  ژٕے  کرکھ  پننیٚن  بندن  درمیان  تِمن  (کتھن)  ہُنٛد  فٲصلہٕ  یِمن  منٛز  تِم  اختلاف  کران  ٲسۍ۔

Transliteration:
  Quli all<u>a</u>humma f<u>at</u>ira a<b>l</b>ssam<u>a</u>w<u>a</u>ti wa<b>a</b>lar<u>d</u>i AA<u>a</u>lima alghaybi wa<b>al</b>shshah<u>a</u>dati anta ta<u>h</u>kumu bayna AAib<u>a</u>dika fee m<u>a</u> k<u>a</u>noo feehi yakhtalifoon<b>a</b>


Athar:
  اگر  یِمن  ظٲلِمن  نِشہِ  زمینٕچ  سٲرٕسے  دولت  تہِ  آسہِ،  تہٕ  بیٚیہِ  تہِ  آسہِ  ییٖژاھ،  یِم  گژھن  قیامت  کہ  دۅہ  کہ  بُرٕ  عذابہٕ  نِشہِ  بچنہٕ  خٲطرٕ  سورُے  کینٛہہ  فِدیس  منٛز  دِنہٕ  خٲطرٕ  تیار۔  تَتہِ  یِیہِ  اللہ  تعالیٰ  سٕندِ  طرفہٕ  یِمن  برونٛہہ  کُن  تِکینژھاہ  ییٚمیُک  نہٕ  زانٛہہ  تِمو  اندازے  چُھ  کوٚرمُت۔

Mirwaiz:
  ہرگاہ  تِمن  لوٗکن  نِشہِ  یِمَو  ظلم  کوٚر  شرکہٕ  تہٕ  کفرٕ  سٍتۍ  سُہ  سورُے  مال  آسہِ  یُس  سٲرِسٕے  زمینس  منز  چھُ  بیٚیہِ  تتھ  سٍتۍ  بیٚیہِ  تیوٗت  مال  تہٕ  دولت،  ضرور  دِن  تِم  سُہ  سورُے  مال،  تامُل  تہٕ  تٲر  کرنہٕ  ورٲے  پَنُں  پان  مۅکلاونہٕ  خٲطرٕ  قیامت  کہ  دۅہ  کہ  سخت  مشکل  عذاب  نِشہِ،  تِمن  نَنن  تِمہِ  دۅہ  اللہ  تعالیٰ  سٕندِ  طرفہٕ  تِم  حالات  یِمن  ہُنٛد  نہٕ  تِمن  وہم  و  گُمانٕے  اوس۔

Tahir:
  تہٕ  ہرگاہ  ظٲلِمن  سُہ  سورُے  (مال  دولت)  دستیاب  سپدِ  یُس  رۅے  زمینس  منٛز  چُھ  تہٕ  تَتھ  سٍتۍ  (گژھیٚکھ)  تَتھ  برابر  (بیٚیہِ  تہٕ  حٲصل)  تیٚلہِ  دِن  تِم  تَتھ  سٲرۍ  سٕے  قیامت  کہ  دۅہ  بُرٕ  عذاب  (نِشہِ  نجات  حٲصل  کرنہٕ  کہ)  بدلہٕ،  تہٕ  اللہ  تعالیٰ  سٕندِ  طرفہٕ  نیرِ  تِہِندِ  خٲطرٕ  سُہ  (عذاب)  نۆن  ییٚمِیُک  نہٕ  تِم  گمان  تہِ  ٲسۍ  کران۔

Transliteration:
  Walaw anna lilla<u>th</u>eena <i><u>th</u></i>alamoo m<u>a</u> fee alar<u>d</u>i jameeAAan wamithlahu maAAahu la<b>i</b>ftadaw bihi min sooi alAAa<u>tha</u>bi yawma alqiy<u>a</u>mati wabad<u>a</u> lahum mina All<u>a</u>hi m<u>a</u> lam yakoonoo ya<u>h</u>tasiboon<b>a</b>


Athar:
  پننہِ  کمایہِ  ہٕندۍ  سٲری  بُرٕ  نتیجہِ  کُھلن  تَتہِ  تِمن  پٮ۪ٹھ،  تہٕ  سُے  چیز  سپدِ  تِمن  پٮ۪ٹھ  مُسلط  یتھ  تِم  مذاق  چِھ  روٗدِمٕتۍ  کران۔

Mirwaiz:
  بیٚیہِ  سپدن  ظٲہرتَمہِ  دۅہ  تِمہٕ  سارے  یچھ  کامہِ  یِمہٕ  تِمَو  کرِ  مَژٕ  آسن۔  بیٚیہِ  یِیہِ  تِمن  وَلنہٕ  سُہ  عذاب  یَتھ  تِم  ٹھٹھہٕ  کران  ٲسۍ۔

Tahir:
  تہٕ  تِہِندِ  خٲطرٕ  نیرن  تِمہٕ  (تمام)  بُرٲیِیہِ  نَنہِ  یِمہٕ  تِمَو  کمٲوِتھ  چھے٘  تھاوِمَژٕ  تہٕ  تِمن  کرِ  سُہ  (عذاب)  گھیرٕ  یَتھ  تِم  ہزٕل  ٲسۍ  کران۔

Transliteration:
  Wabad<u>a</u> lahum sayyi<u>a</u>tu m<u>a</u> kasaboo wa<u>ha</u>qa bihim m<u>a</u> k<u>a</u>noo bihi yastahzioon<b>a</b>


Athar:
  یۅہے  انسان  ییٚلہِ  أمِس  معمولی  مُصیبت  یِوان  چُھ  تیٚلہِ  چُھ  اَسہِ  آلو  کران،  تہٕ  ییٚلہِ  أسۍ  أمِس  پننہِ  طرفہٕ  نعمت  چِھ  عطا  کران  تیٚلہِ  چُھ  ونان  زِ  یہِ  چھُ  مےٚ  علم  کِس  بنیادس  پٮ۪ٹھ  دِنہٕ  آمُت!  نَہ،  بلکہ  چھےٚ  یہِ  آزمٲیش۔  مگر  یِمو  منٛزٕ  چِھنہٕ  اکثر  لُکھ  زانان۔

Mirwaiz:
  مُشرک  انسان  یُس  ذکر  اللہ  نِشہِ  نفرت  چھُ  کران،  غیراللہ  سٕندِس  یادس  سٍتۍ  چھُ  دلچسپی  تھاوان،  ییٚمہِ  ساعتہٕ  أمِس  مشرک  انسانس  کانٛہہ  سختیاہ  واتان  چھےٚ  أتی  چھُ  تَمہِ  ساعتہٕ  بقی  سٲری  ترٲوِتھ  أمۍ  سٕے  ناد  دِوان،  تمہِ  پتہٕ  ییٚلہِ  أسۍ  تس  کانٛہہ  نعمتھاہ  عطا  کران  چھِ  تَمہِ  ساعتہٕ  چھُ  یہِ  نعمت  خدایس  کُن  منسوب  کرنہٕ  نِشہِ  گریز کران۔  دَپنہِ  چھُ  لگان  یہِ  نعمت  بنے  یہِ  مےٚ  پننہ،  تدبیرٕ  سٍتۍ  أمِس  انسان  سُنٛد  یہِ  زانُن  چھُ  غلط  بلکہ  چھےٚ  یہِ  نعمت  آزمٲیش  تہٕ  امتحان  کہ  آیا  یہِ  نعمت  وٲتِتھ  مٔشراوِیا  انسان  اَسہِ  کِنہٕ  اَمہِ  نعمتٕچ  شکرگزاری  کرِ  مگر،  لوٗکھ  چھِنہٕ  یہِ  کتھ  زانان۔

Tahir:
  پتہٕ  ییٚلہِ  انسانس  کانٛہہ  تکلیف  چُھ  واتان  تیٚلہِ  چُھ  اَسہِ  آلو  کران  پتہٕ  ییٚلہِ  أسۍ  تس  پننہِ  طرفہٕ  کانٛہہ  نعمت  چِھ  عطا  کران  تیٚلہِ  چُھ  لاگان  وَنُن  زِیہِ  نعمت  چھے٘  مے٘  (پننس)  علمس  تہٕ  تدبیرس  (یعنی  علم  تہ  تدبیرکِس  بنیادس)  پیٚٹھ  حٲصل  گٔمٕژ،  بلکہ  چھے٘  یہِ  آزمٲیش  مگر  تِمَو  منٛزٕ  چِھنہٕ  اکثر  لُکھ  زانان۔

Transliteration:
  Fai<u>tha</u> massa alins<u>a</u>na <u>d</u>urrun daAA<u>a</u>n<u>a</u> thumma i<u>tha</u> khawwaln<u>a</u>hu niAAmatan minn<u>a</u> q<u>a</u>la innam<u>a</u> ooteetuhu AAal<u>a</u> AAilmin bal hiya fitnatun wal<u>a</u>kinna aktharahum l<u>a</u> yaAAlamoon<b>a</b>


Athar:
  یٔہے  کتھ  چھےٚ  یِہندِ  برونٛہہ  گُزریمتیو  لُکو  تہِ  ؤنِمٕژ،  مگر  یِکینژھاہ  تِم  کماوان  ٲسۍ  سُہ  لوٚگ  نہٕ  تِمن  کُنہِ  کامہِ  بکار۔

Mirwaiz:
  بتحقیق  یِژھ  کتھ  چھےٚ  ؤنۍ  مٕژ  تِمَو  لوٗکو  تہِ  یِم  یِمن  برونٹھ  ٲسۍ ﴿قارون  وغٲرٕہ﴾  پس  دُیت  نہٕ  کانٛہہ  فٲیدٕہ  تِمن  تِمَو  چیزو  یِم  تِمَو  حاصل  کٔرِمٕتۍ  ٲسۍ۔

Tahir:
  درحقیقت  ٲسۍیِمہٕ  (کتھہٕ)  تِم  لُکھ  تہِ  کران  یِم  تِمن  برونٛہہ  ٲسۍ،  پتہٕ  یِکینٛژھاہ  تِم  کماوان  روٗدۍ  سُہ  لۆگ  نہٕ  تِمن  کُنہِ  بکار۔

Transliteration:
  Qad q<u>a</u>lah<u>a</u> alla<u>th</u>eena min qablihim fam<u>a</u> aghn<u>a</u> AAanhum m<u>a</u> k<u>a</u>noo yaksiboon<b>a</b>


Athar:
  پتہٕ  تُلۍ  تِمو  پننہِ  کمایہِ  ہٕندۍ  بُرٕ  نتیجہِ،  تہٕ  یِمو  لُکو  منٛزٕ  تہِ  یِم  ظٲلِم  چِھ  تِم  تُلن  عنقریب  پننہِ  کمایہِ  ہٕندۍ  بُرٕ  نتیجہِ،  یِم  چِھنہٕ  اسہِ  عٲجز  کرن  وٲلۍ  کینٛہہ۔

Mirwaiz:
  بیٚیہِ  یِمَو  لوٗکو  ظلم  کوٚر  یِمَو  مکہٕ  کیو  لوٗکو  أندرٕہ  تِمن  تہِ  واتہِ  عنقریب  تِمن  یچھ  عملن  ہُنٛد  یچھ  نتیجہ  یِمہٕ  تِمَو  کرِمَژٕ  چھےٚ۔  تِم  ہیکن  نہٕ  خدایس  عٲجز  کٔرِتھ۔  چنانچہ  جنگِ  بدرس  منٛز  کھیوٚو  تِمَو  کٲفی  سزا۔ 

Tahir:
  پتہٕ  واژٕ  تِمن  تِمہٕ  بُرٲیِیہِ  یِمہٕ  تِمَو  کمٲوِتھ  آسہٕ  تھاوِمَژٕ،  تہٕ  تِمَو  لُکو  منٛزٕ  یِم  ظلم  چِھ  کران  تِمن  (تہِ)  واتن  عنقریب  تِمہٕ  بُرٲیِیہِ  یِمہٕ  تِمَو  چھے٘  کمٲوِ  مَژٕ  تہٕ  تِم  ہیٚکن  نہٕ  (اللہ  تعالیٰ  ہس)  عٲجز  کٔرِتھ۔

Transliteration:
  Faa<u>sa</u>bahum sayyi<u>a</u>tu m<u>a</u> kasaboo wa<b>a</b>lla<u>th</u>eena <i><u>th</u></i>alamoo min h<u>a</u>ol<u>a</u>i sayu<u>s</u>eebuhum sayyi<u>a</u>tu m<u>a</u> kasaboo wam<u>a</u> hum bimuAAjizeen<b>a</b>


Athar:
  تہٕ  کیا  یِمن  چَھنا  پے  زِ  اللہ  تعالیٰ  یس  یژھان  چُھ،  تس  چُھ  رِزق  کُشادٕہ  کران  تہٕ  یس  یژھان  چُھ  تس  چُھ  تنگ  کران؟  اتھ  منٛز  چھےٚ  نِشٲنِیہِ  تِمن  لُکن  خٲطرٕ  یِم  ایمان  چِھ  انَان۔

Mirwaiz:
  بےشک  اَتھ  کمی  و  زیادتی  کرنس  نادر  چھِ  واریاہ  نِشانہٕ  خداے  سٕندِ  قدرتٕکۍ  تِمن  لوٗکن  ہٕندِ  خٲطرٕ  یِمو  پژھ  کٔرِتھ  ایمان  اوٚن  معبودِ  برحقس۔

Tahir:
  تہٕ  کیا  تِمن  چھَنا  پے  زِ  اللہ  تعالیٰ  ییٚمۍ  سٕندِ  خٲطرٕ  یژھان  چُھ  رزق  چُھ  کشادٕہ  کران  تہٕ  (یس  خٲطرٕ  یژھان  چُھ)  تنگ  چُھ  کران،  بے  شک  چھے٘  اَتھ  منٛز  ایمان  دارن  خٲطرٕ  نِشانِیہِ۔

Transliteration:
  Awalam yaAAlamoo anna All<u>a</u>ha yabsu<u>t</u>u a<b>l</b>rrizqa liman yash<u>a</u>o wayaqdiru inna fee <u>tha</u>lika la<u>a</u>y<u>a</u>tin liqawmin yuminoon<b>a</b>


Athar:
  ﴿اے  نبیؐ﴾  ؤنِو  زِ  اے  میانیو  بندو،  یِمو  پننیٚن  جانن  پٮ۪ٹھ  زیادتی  چھےٚ  کٔرمٕژ،  ﴿کینژھو  لُکو  چُھ  یِمن  لفظن  عجیب  تٲوِیل  کوٚرمُت  زِ  خُداین  چُھ  نبی  صلی  اللہ  علیہ و سلمن  خۅد،  اے  میانیو  بندو  ؤنِتھ  لُکن  خطاب  کرنُک  حکم  دِیتمُت،  لہٰذا  چِھ  سٲری  انسان  نبی  صلی  اللہ  علیہ و سلمن  ہٕندۍ  بندٕہ۔  درحقیقت  چُھ  یہِ  اکھ  تِیُتھ  تٲوِیل،  یتھ  تٲوِیل  نہٕ  کینٛہہ،  بلکہ  پَزِ  اتھ  قرآنٕچ  بدترین  معنوی  تحریف  تہٕ  خُداے  سٕندِس  کلامَس  سٍتۍ  گِندُن  وَنُن۔  اگر  یہِ  تٲوِیل  صحیح  آسہِ  تیٚلہِ  چُھ  سورُے  قرآن  غلط  گژھان  تِکیازِ  قرآن  چُھ  اوّل  پٮ۪ٹھہٕ  ٲخرس  تام  انسانن  صرف  اللہ  تعالیٰ  سُند  بندٕہ  قرار  دِوان،  تہٕ  اَمِچ  سٲرٕے  دعوتٕے  چھےٚ  یہِ  زِ  توٚہۍ  مَہ  کٔرِو  أکِس  خُدایس  ورٲے  کٲنٛسہِ  ہٕنز  بندگی۔﴾  اللہ  تعالیٰ  سٕندِ  رحمت  نِشہِ  مَہ  گٔژِھو  مایوٗس،  یقیناً  چُھ  اللہ  تعالیٰ  سٲری  گناہ  معاف  کران،  سُہ  چُھ  غفور  و  رحیم۔

Mirwaiz:
  فرمٲوِو  توٚہۍ  میانین  بندن  یِم  پٕرژھان  چھِ  کہ  ہرگاہ  أسۍ  اسلام  اَنو  سانین  گناہن  کیا  بنہِ،  اے  میانیو  بندو  یِمَو  گناہ  کرنہٕ  سٍتۍ  پننین  پانن  پٮ۪ٹھ  زیادتی  کٔر  کہ  ناامید  مَہ  سپدِو  اللہ  تعالیٰ  سٕندِ  رحمت  نِشہِ،  اللہ  تعالیٰ  کریو  تُہٕندین  سارِنٕے  بروٗنٹھِمین  گناہن  بخشٲیش،  ادٕہ  ٲسۍ  تن  تِم  گناہ  شرک  تہٕ  کفرٕے،  یہِ  آیہ  کریم  چھُ  اعلان  کران  حضرت  الرحم  الراحمین  سٕندِ  بے  شمار  رحمتُک  بیٚیہِ  تِہِندِ  عفو  و  درگزر  کرنہٕ  کہ  تھدِ  شانُک۔  بیٚیہِ  ہرگاہ  کانٛہہ  سخت  مایوس  العلاج  گناہن  ہُند  بیمارا  آسہِ  تَسٕندِ  حقہٕ  چھُ  یہِ  آیہ  کریمہ  اکسیرُک  حکم  تھاوان۔  مُشرک،  ملحد،  زندیق،  مُرتد  یہودی،  نصرٲنۍ،  مجوس،  بدعتی،  فاسق،  فاجر  ٲسۍ  تن  یہِ  آیہ  کریمہ  بوٗزِتھ  گژِھہ  نہٕ  تِہُند  مایوس  سَپدُن،  کیازِ  اللہ  تعالیٰ  یس  ییٚژِھہ  تس  کرِ  مغفرت  سارِنٕے  گناہن۔  تَسُند  ارادٕہ  ہیکہِ  نہٕ  کانٛہہ  تہِ  پتھ  رٔٹِتھ۔  واقعی  سُہ  چھُ  سٮ۪ٹھاہ  بخشن  ہار،  سٮ۪ٹھاہ  رحمت  وول،  چونکہ  اَمہِ  معافی  تہٕ  بخشٲیشہِ  ہُنٛد  شرط  چھُ  تۅہیہِ  تہِ  مسلمان  سَپدُن۔

Tahir:
  تۆہۍ  فرمٲوِو،  اے  میانیوتِمَو  بندو!  یِمَو  پننیٚن  نفسن  پیٚٹھ  زیادتی  چھے٘  کٔرمٕژ،  تۆہۍ  گٔژھۍ  زیٚو  نہٕ  اللہ  تعالیٰ  سٕندِ  رحمت  نِشہِ  ناامید،  بے  شک  چُھ  اللہ  تعالیٰ  تمام  گناہ  معاف  کران،  سُہ  چُھ  پٔزۍپٲٹھۍ  بۆڈ  مغفرت  کرن  وول،  سیٚٹھاہ  رحم  کرن  وول۔

Transliteration:
  Qul y<u>a</u> AAib<u>a</u>diya alla<u>th</u>eena asrafoo AAal<u>a</u> anfusihim l<u>a</u> taqna<u>t</u>oo min ra<u>h</u>mati All<u>a</u>hi inna All<u>a</u>ha yaghfiru a<b>l</b><u>thth</u>unooba jameeAAan innahu huwa alghafooru a<b>l</b>rra<u>h</u>eem<b>u</b>


Athar:
  پوٚت  پھیٖرِو  پننِس  ربّس  کُن  تہٕ  بٔنِو  فرمانبردار  تٔمۍ  سٕندۍ  امہِ  برونٛہہ  زِ  تۅہیہِ  پٮ۪ٹھ  یِیہِ  عذاب  تہٕ  پتہٕ  میلہِ  نہٕ  تۅہیہِ  کُنہِ  کِنۍ  مدد۔

Mirwaiz:
  لہٰذا  کٔرِو  توٚہۍرجوع  تہٕ  توبہ  پننِس  پروردگارس  کُن  بییہِ  کٔرِو  تِہٕنز  تٲبعدٲری  تۅہیہِ  پٮ۪ٹھ  عذابِ  اِلہٰی  نازل  سپدنہٕ  برونٹھ۔  عذاب  نازل  سپدنہٕ  پتہٕ  یِیہِ  نہٕ  تۅہیہِ  کانٛہہ  مددکرنہٕ  کٲنسہِ  ہٕندِ  طرفہٕ۔

Tahir:
  تہٕ  تۆہۍ  کٔرِو  پننِس  ربّس  کُن  توبہٕ  تہٕ  رجوع  بیٚیہِ  بٔنوِ  تٔمۍ  سٕندۍ  فرمانبردار  اَمہِ  برونٛہہ  زِ  تۅہیہِ  پیٚٹھ  یِیہِ  عذاب  پتہٕ  یِیہِ  نہٕ  تُہُنٛد  کانٛہہ  مددکرنہٕ۔

Transliteration:
  Waaneeboo il<u>a</u> rabbikum waaslimoo lahu min qabli an yatiyakumu alAAa<u>tha</u>bu thumma l<u>a</u> tun<u>s</u>aroon<b>a</b>


Athar:
  تہٕ  پیروی  کٔرِو  اختیار  پننِس  ربّ  سٕنزِ  سوزنہٕ  آمژِ  کتابہِ  ہٕندِ  بہترین  پہلووٕچ۔  ﴿کتابُ  اللہ  کہ  بہترین  پہلووٕچ  پیروی  کرنُک  مطلب  چُھ  یہِ  زِ  خُداین  یِمن  کامیٚن  ہُند  حُکم  چُھ  دِیتمُت۔  انسان  کرِ  تِہُند  تعمیل،  یِمو  کامیو  نِشہِ  أمۍ  ٹھاکھ  چُھ  کوٚرمُت  تِمو  نِشہِ  بچہِ  تہٕ  مِثالن  تہٕ  قٕصّن  منٛز  یِکینژھاہ  أمۍ  فرموومُت  چُھ  تمہِ  نِشہِ  کرِ  عبرت  تہٕ  نصیحت  حٲصِل۔  اتھ  برعکس  یُس  شخص  حُکمہٕ  نِشہِ  بُتھ  چُھ  پھِران،  منہیاتن  ہُند  چُھ  اَتُر  کران  تہٕ  اللہ  تعالیٰ  سٕندِ  وعظ  و  نصیحت  نِشہِ  چُھنہٕ  کانٛہہ  اثر  رَٹان،  سُہ  چُھ  کتابُ  اللہ  ہُک  بدترین  پہلو  اختیار  کران،  یعنی  سُہ  پہلو  چُھ  اختیار  کران  یتھ  اللہ  تعالیٰ  سٕنز  کتاب  بدترین  چھےٚ  قرار  دِوان۔﴾  امہِ  برونٛہہ  زِ  تۅہیہِ  پٮ۪ٹھ  یِیہِ  اچانک  عذاب  تہٕ  تۅہیہِ  لگیو  نہٕ  خبر  تہِ۔

Mirwaiz:
  بیٚیہِ  کٔرِو  پٲروی  تِمن  رٕتین  حکمن  یِم  تۅہیہِ  کُن  نازل  آے  کرنہٕ  تُہٕندِس  پروردگار  سٕندِ  طرفہٕ  ہنگہٕ  تہٕ  منگہٕ  عذابس  گرفتار  سپدنہٕ  برونٹھ۔  تۅہیہِ  آسہِ  نہٕ  تمُیک  وہم  و  گمانے  کُنہِ  قسمہٕ۔

Tahir:
  تہٕ  تَمہِ  بہترین  (کتابِہ)  ہٕنز  پٲروی  کٔرِو  یۅسہٕ  تُہٕندِس  ربّ  سٕندِ  طرفہٕ  تۅہیہِ  کُن  نٲزل  چھے٘  آمٕژ  کرنہٕ  اَمہِ  برونٛہہ  زِ  تۅہیہِ  پیٚٹھ  یِیہِ  اچانک  عذاب  تہٕ  تۅہیہِ  آسیٚو  نہٕ  خبر  تہِ۔

Transliteration:
  Wa<b>i</b>ttabiAAoo a<u>h</u>sana m<u>a</u> onzila ilaykum min rabbikum min qabli an yatiyakumu alAAa<u>tha</u>bu baghtatan waantum l<u>a</u> tashAAuroon<b>a</b>


Athar:
  یِنہٕ  پتہٕ  کانٛہہ  شخص  وَنہِ،  افسوس  میٲنِس  تتھ  تقصیرس  پٮ۪ٹھ  یُس  بہٕ  اللہ  تعالیٰ  سٕندِس  حقس  منٛز  کران  روٗدُس،  بلکہ  اوسُس  بہٕ  پوٚت  پھیرِتھ  ٹسنہٕ  کرن  والیٚن  منٛز  شٲمِل۔

Mirwaiz:
  یُتھ  نہٕ  یِژھ  ہَنا  بَنہِ  کہ  تۅہیہِ  اندر  وَنہِ  کانٛہہ  شخصا  ہ  افسوس  میانہِ  تتھ  کوتٲہی  پٮ۪ٹھ  یۅسہٕ  میانہِ  طرفہٕ  آیہِ  خداے  سٕنزِ  فرمانبردٲری  اندر۔  واقعی  بٕتہِ  اوسُس  ٹھٹھہٕ  کروُنیو  اندرٕہ  تِمن  کتھن  پٮ۪ٹھ  دنیاہس  اندر۔

Tahir:
  (یِنہٕ  یہِ  سپدِ)  زِ  کانٛہہ  شخص  لاگہِ  وَنُن،  ہاے  افسوس!  تَتھ  کمی  تہٕ  کوتٲہی  پیٚٹھ  یۅسہٕ  مے٘  اللہ  تعالیٰ  سٕندِس  (اطاعت  کِس)  حقس  منٛز  کٔرتہٕ  بہٕ  اوسُس  پٔزۍپٲٹھۍ  ہزٕل  کرن  والیو  منٛزٕ۔

Transliteration:
  An taqoola nafsun y<u>a</u> <u>h</u>asrat<u>a</u> AAal<u>a</u> m<u>a</u> farra<u>t</u>tu fee janbi All<u>a</u>hi wain kuntu lamina a<b>l</b>ss<u>a</u>khireen<b>a</b>


Athar: نَتہٕ وَنہِ، کاش آسِہے خُداین مےٚ ہدایت بخشمُت تیٚلہِ آسٕہا بٕتہِ مُتّقیو منٛزٕ۔
Transliteration: Aw taqoola law anna All<u>a</u>ha had<u>a</u>nee lakuntu mina almuttaqeen<b>a</b>
Mirwaiz:
  یا  وَنہِ  کانٛہہ  شخصاہ  کہ  ہرگاہ  اللہ  تعالیٰ  ہن  مےٚ  ہدایت  کوٚرمُت  آسِہا  بٕتہِ  آسٕہا  پرہیزگارو  أندرٕہ۔

Tahir:
  نَتہٕ  لاگہِ  وَنُن  زِ  ہرگاہ  اللہ  تعالیٰ  مے٘  ہدایت  دِیہِ  ہے  تیٚلہِ  آسہا  بہٕ  ضرور  پرہیزگارو  منٛزٕ۔


Athar:
  یا  وَنہِ  عذاب  وُچِھتھ،  کاش  میلہِ  ہے  مےٚ  اکھ  موقع  بیٚیہِ  تہٕ  بٕتہِ  گژٕھہ  ہا  نیک  عمل  کرن  والیٚن  منٛز  شٲمِل۔  ﴿تہٕ  تمہِ  وقتہٕ  میلہِ  تس  یہِ  جواب  زِ﴾

Mirwaiz:
  نَتہٕ  وَنہِ  کانٛہہ  شخصاہ  ییٚمہِ  ساعتہٕ  نظر  پیٚیس  عذابس  پٮ۪ٹھ  کاش  مےٚ  ہے  دنیاہس  کُن  واپس  دِہَن  گژھنہٕ۔  اَدٕہ  بنہٕ  ہا  بہٕ  نیکو  کارو  اندرٕہ۔

Tahir:
  یا  لاگہِ  عذاب  وُچھنہٕ  وقتہٕ  وَنُن  زِ  اگر  اَکہِ  لٹہِ  دنیاہس  منٛز  میٲنۍ  واپسی  سپدِ  تیٚلہِ  سپدٕ  بہٕ  نیکوکارو  منٛزٕ۔

Transliteration:
  Aw taqoola <u>h</u>eena tar<u>a</u> alAAa<u>tha</u>ba law anna lee karratan faakoona mina almu<u>h</u>sineen<b>a</b>


Athar:
  کیازِ  نہٕ،  میٲنۍ  آیات  ٲسۍ  ژےٚ  نِش  وٲتِمٕتۍ،  پتہٕ  کوٚرُتھ  ژےٚ  یِمن  انکار  بیٚیہِ  کوٚرُتھ  تکبّر  تہٕ  ژٕ  اوسُکھ  کٲفرو  منٛزٕ۔

Mirwaiz:
  تس  یِیہِ  وَننہٕ  البتہ  بتحقیق  ژےٚ  نِش  وٲتۍ  میٲنۍ  آیات  تِم  زٲنۍ  تھکھ  ژےٚ  اَپٕزۍ،  ژےٚ  کوٚرُتھ  تِم  ماننہٕ  نِشہِ  تکبر  تہٕ  غرور۔  بیٚیہِ  اوسُکھ  ژٕہ  ہمیشہ  کافرنٕے  سٍتۍ۔

Tahir:
  (ربّ  فرماوِ،)  آ!  بے  شک  ٲسۍ  میٲنۍ  آیات  ژے٘  نِش  آمٕتۍ،  پتہٕ  کۆرُتھ  ژے٘  تِمن  انکار،  بیٚیہِ  کۆرُتھ  ژے٘  تکبّر  تہٕ  سپدُکھ  کٲفرو  منٛزٕ۔

Transliteration:
  Bal<u>a</u> qad j<u>a</u>atka <u>a</u>y<u>a</u>tee faka<u>thth</u>abta bih<u>a</u> wa<b>i</b>stakbarta wakunta mina alk<u>a</u>fireen<b>a</b>


Athar:
  اَز  یِمو  لُکو  خُدایس  پٮ۪ٹھ  بہتان  چِھ  لٲگِمٕتۍ  قیامت  کہ  دۅہ  وُچِھو  توٚہۍ  زِ  تِہندۍ  بُتھۍ  آسن  کرٛہِنۍ۔  کیا  جہنمس  منٛز  چَھنا  تکبّر  کرن  والیٚن  خٲطرٕ  کٲفی  جاے؟

Mirwaiz:
  قیامت  کہ  دۅہ  وُچھہَکھ  ژٕہ  تِم  لوٗکھ  یِمَو  اَپُز  نوٚروو  اللہ  تعالیٰ  ہس  پٮ۪ٹھ۔  یِمہٕ  کتھہٕ  خداین  فرماوِ  نہٕ  تِمہٕ  لاجکھ  تس،  یِمہٕ  کتھہٕ  تٔمۍ  فرماوِ  تِمن  کوٚرُکھ  انکار۔  بُتھۍ  تِہِندۍ  آسن  کرٛہِنۍ  سیاہ۔  کیا  جہنم  چھُنا  روزنٕچ  جاے  یِمن  متکبرن  ہٕندِ  خٲطرٕ۔

Tahir:
  تہٕ  تۆہۍ  وُچھوٗکھ  قیامت  کہ  دۅہ  تِم  لُکھ  یِمَو  اللہ  تعالیٰ  ہس  پیٚٹھ  اَپُز  چُھ  وۆنمُت  زِ  تِہِندۍ  بُتھۍ  آسن  کِرہِنۍ،  کیا  تکبر  کرن  والیٚن  ہُنٛد  ٹھکانہٕ  چُھنا  جہنمس  منٛز  ؟

Transliteration:
  Wayawma alqiy<u>a</u>mati tar<u>a</u> alla<u>th</u>eena ka<u>th</u>aboo AAal<u>a</u> All<u>a</u>hi wujoohuhum muswaddatun alaysa fee jahannama mathwan lilmutakabbireen<b>a</b>


Athar:
  اتھ  برعکس  یِمو  لُکو  ییٚتہِ  تقویٰ  چُھ  کوٚرمُت،  تِہنزو  کامیٲبی  ہٕندیو  اَسبابَو  کِنۍ  دِیہِ  اللہ  تعالیٰ  تِمن  نجات،  تِمن  واتہِ  نہٕ  کانٛہہ  تکلیف  تہٕ  نَہ  سپدن  تِم  غمگین۔

Mirwaiz:
  بیٚیہِ  دِیہِ  اللہ  تعالیٰ  نجات  رستہٕ  گٲری  تہٕ  کامیابی  سٍتۍ  تِمن  لوٗکن  یِم  پتھ  روٗدۍ  شرکہٕ  و  کفرٕ  نِشہِ،  بیٚیہِ  روٗدۍ  پتھ  تِہِنزِ  نافرمانی  نِشہِ۔  تِمن  واتہِ  نہٕ  کانٛہہ  تکلیف،  نہ  آسن  تِم  غمگین۔

Tahir:
  تہٕ  اللہ  تعالیٰ  دِیہِ  تِتھیٚن  لُکن  یِمَو  پرہیزگٲری  ورتٲومٕژ  چھے٘  تِہِنزِ  کامیٲبی  سان  نجات  نَہ  واتہِ  تِمن  کانٛہہ  بُرٲیی  تہٕ  نَہ  سپدن  تِم  غمگین۔

Transliteration:
  Wayunajjee All<u>a</u>hu alla<u>th</u>eena ittaqaw bimaf<u>a</u>zatihim l<u>a</u> yamassuhumu a<b>l</b>ssooo wal<u>a</u> hum ya<u>h</u>zanoon<b>a</b>


Athar:
  زمین  کیٚن  تہٕ  آسمان  کیٚن  خزانن  ہٕنزٕ  کُنزٕ  چھےٚ  تٔسۍ  نِشہِ۔  تہٕ  یِم  لُکھ  اللہ  تعالیٰ  سٕندٮ۪ن  آیاتن  سٍتۍ  کُفر  چِھ  کران،  تِمے  چِھ  خسارس  منٛز  روزن  وٲلۍ۔

Mirwaiz:
  تس  اَتھہِ  چھےٚ  کُنزٕہ  آسمانن  تہٕ  زمینن  ہٕندیٚن  خزانن  ہٕنزٕہ۔  سُے  چھُ  موجِد  سارِکُے،  باقی  تھاوٕوُن  تہٕ  حافظ  پرتھ  چیزُک،  سُے  چھُ  متصرف  پرتھ  چیزُک،  آسمان  و  زمینن  ہٕندین  خزانن  ہٕنزٕ  کُنزٕہ  چھےٚ  تٔسۍ  اَتھہِ،  لہٰذا  یِتھہِ  کمالُک  صفت  آسوُنِس  شوٗبیا  شریک۔  یِم  لوٗکھ  باوجودِ  آں  انکار  چھِ  کران  خداے  سٕندین  آیاتن  تِمَے  لوٗکھ  چھِ  سٮ۪ٹھاہ  تاوان  زد  تہٕ  سٮ۪ٹھاہ  نقصان  تُلوٕنۍ۔  یِم  لوٗکھ  ٲسۍ  پانے  کفروشرکس  مبتلا  مگر  یِم  چھِ  اَمہِ  قسمٕکۍ  بے  حیا  کہ  یِم  چھِ  تۅہیہِ  تہِ  فرمٲیش  کران  نعوذ  باللہ  پننِس  طریقس  پٮ۪ٹھ  عمل  کرنٕچ۔

Tahir:
  تٔسۍ  نِشہِ  چھے٘  آسمانن  ہٕنزٕ  تہٕ  زمین  چہ  کُنزٕ،  تہٕ  یِمَو  لُکو  اللہ  تعالیٰ  سٕندیٚن  آیاتن  سٍتۍ  کفرکۆر  تِمَے  لُکھ  چِھ  خسارٕہ  تُلن  وٲلۍ۔

Transliteration:
  Lahu maq<u>a</u>leedu a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>a</b>lla<u>th</u>eena kafaroo bi<u>a</u>y<u>a</u>ti All<u>a</u>hi ol<u>a</u>ika humu alkh<u>a</u>siroon<b>a</b>


Transliteration: Qul afaghayra All<u>a</u>hi tamuroonnee aAAbudu ayyuh<u>a</u> alj<u>a</u>hiloon<b>a</b>
Athar:
  ﴿اے  نبیؐ﴾  یِمن  ؤنِو،  اے  جٲہلو،  پتہٕ  کیا  توٚہۍ  چِھوٕ  مےٚ  ونان  خُدایس  ورٲے  بیٚیہِ  کٲنٛسہِ  ہٕنز  بندگی  کرنہٕ  خٲطرٕ؟  ﴿یہِ  کتھ  پزیو  تۅہیہِ  یِمن  صاف  وَنٕنۍ  تِکیازِ﴾

Mirwaiz:
  توٚہۍ  فرمٲوِیوٗکھ  یارسول  اللہؐ،  کیا  توحید  ثٲبت  سپدِتھ  تہٕ  شرک  بٲطل  سپدِتھ  چھِو  توٚہۍ  مےٚ  دَپان  معبودِ  برحقس  ورٲے  بیٚیَن  ہٕنز  عبادت  کرٕنۍ۔  اے  نادانو  تہٕ  جٲہلو،  اے  پیغمبرِ  برحق  تۅہیہِ  نِشہِ  کِتھہٕ  پٲٹھۍ  ہیٚکہِ  نعوذ  باللہ  شرک  و  کفر  صادر  سپدِتھ  ییٚمُیک  تِم  احمق  توقع  چھِ  تھاوان  کیازِ۔

Tahir:
  فرمٲوِو،  اے  جٲہلو!  کیا  تۆہۍ  چِھوا  مے٘  اللہ  تعالیٰ  ہس  وَرٲے  باقین  ہٕنزبندگی  کرٕنۍ  ونان۔


Athar:
  تۅہیہِ  کُن  تہٕ  تۅہیہِ  برونٛہہ  گُزریمتیٚن  تمام  انبیاہن  علیہ  السلامن  کُن  چھےٚ  یہِ  وَحی  سوزنہٕ  آمٕژ  زِ،  اگر  تۅہیہِ  شرک  کوٚرو  تیٚلہِ  گژِھہ  تُہٕنز  عمل  ضایع  تہٕ  توٚہۍ  روٗزِو  خسارس  منٛز۔

Mirwaiz:
  بتحقیق  وحی  آو  سوزنہٕ  تۅہیہِ  کُن۔  یِم  تۅہیہِ  برونٹھ  ٲسۍ  کہ  پننین  اُمتین  ؤنِو  توٚہۍ  پرتھ  أکِس  فرداًفرداً  کہ  ہرگاہ  ژٕہ  شرک  بخدا  اَنکھ،  چٲنۍ  سٲرٕے  کٲم  گژِھہ  ضایع،  بیٚیہِ  سپدکھ  ژٕہ  ضرور  نقصان  تُلہٕ  وُنیو  أندرٕہ،  لہٰذا  یُتھنہٕ  کٲفرن  ہٕندِ  باربار  وَننہٕ  سٍتۍ  متٲثر  سپدِتھ  شرکس  کُں  مٲیل  سپدِو۔

Tahir:
  تہٕ  درحقیقت  چھے٘  تۅہیہِ  کُن  (یہِ)  وحی  کرنہٕ  آمٕژ  تہٕ  تِمن  (پیغمبرن)  کُن  (تہِ)  یِم  تۅہیہِ  برونٛہہ  (سوزنہٕ  آمٕتۍ)  ٲسۍ  زِ  (اے  انسان!)  اگرژے٘  شرک  کۆرُتھ  تیٚلہِ  گژِھہ  پٔزۍپٲٹھۍ  چٲنۍ  عمل  برباد  تہٕ  ژٕآسکھ  ضرورخسارٕہ  تُلن  والیو  منٛزٕ۔

Transliteration:
  Walaqad oo<u>h</u>iya ilayka wail<u>a</u> alla<u>th</u>eena min qablika lain ashrakta laya<u>h</u>ba<u>t</u>anna AAamaluka walatakoonanna mina alkh<u>a</u>sireen<b>a</b>


Mirwaiz: بلکہ کٔرِو خداے سٕنزٕے یٲژ عبادت بیٚیہِ ٲسِو تَس شکر دَپوُنیو أندرٕہ۔
Tahir: بلکہ کر ژٕ اللہ تعالیٰ سٕنز عبادت بیٚیہِ بن شکرگزارو منٛزٕ۔
Transliteration: Bali All<u>a</u>ha fa<b>o</b>AAbud wakun mina a<b>l</b>shsh<u>a</u>kireen<b>a</b>
Athar:
  لہٰذا  ﴿اے  نبیؐ﴾  توٚہۍ  کٔرِو  بس  اللہ  تعالیٰ  سٕنزٕے  بندگی  بیٚیہِ  سپدِو  شکر  گُزار  بندن  منٛز  شٲمِل۔


Athar:
  یِمو  لُکو  کٔر  نہٕ  خُدایس  قدرٕے  یِتھہٕ  پٲٹھۍ  تس  قدر  کرنُک  حق  چُھ۔  ﴿تٔمۍ  سٕنٛدِ  کٲمِل  قدرتُک  حال  چُھ  یہِ  زِ﴾  قیامت  کہ  دۅہ  آسہِ  پوٗرٕ  زمین  تٔمۍ  سٕنزِ  مۅچِھ  منٛز،  تہٕ  آسمان  آسن  تٔمۍ  سٕنٛدِس  دٔچِھنِس  اَتھس  منٛز  ؤٹِتھ۔  ﴿زمین  و  آسمانس  پٮ۪ٹھ  اللہ  تعالیٰ  سٕندِ  کامل  اقتدار  و  تصرّفٕچ  تصویر  برونٛہہ  کُن  اَننہٕ  خٲطرٕ  چُھ،  مۅچِھ  منٛز  آسُن  تہٕ  اَتھس  منٛز  ؤٹِتھ  آسنُک،  استعارٕہ  وَرتاونہٕ  آمُت۔  یِتھہٕ  پٲٹھۍ  اکھ  شخص  کُنہِ  لۅکچہِ  بالہِ  چُھ  اَتھس  منٛز  دَباوان  تہٕ  تس  خٲطرٕ  چھےٚ  یہِ  اکھ  معمولی  کٲم،  یا  اکھ  شخص  چُھ  رُومال  ؤٹِتھ  اَتھَس  منٛز  رٹان  تہٕ  تس  خٲطرٕ  چَھنہٕ  یہِ  کانٛہہ  مشکل  کٲم  آسان،  یِتھے  پٲٹھۍ  وُچھن  قیامت  کہ  دۅہ  تمام  انسان  ﴿یِم  از  اللہ  تعالیٰ  سٕندِ  عظمت  و  کِبریٲئی  ہُند  اندازٕہ  چِھنہٕ  ہیٚکان  لگٲوِتھ﴾  پننیو  أچَھو  زِ  زمین  تہٕ  آسمان  چِھ  اللہ  تعالیٰ  سٕندِس  دستِ  قدرتس  منز  اکہِ  حقیر  بالہِ  تہٕ  اکہِ  معمولی  رُومالہِ  ہٕندۍ  پٲٹھۍ﴾  پاک  تہٕ  بالاتر  چُھ  سُہ  تمہِ  شِرکہٕ  نشہِ،  یُس  یِم  لُکھ  کران  چِھ۔

Mirwaiz:
  افسوس  تِمَو  لوٗکو  کٔر  نہٕ  خداے  سٕنز  قدر و عظمت  تِژھ  یِژھ  تس  شوٗبہِ  ہا  حالانکہ  تٔمۍ  سُنٛد  شان  چھُ  کہ  سورُے  زمین  آسہِ  تِہِنزِ  مۅچھہِ  منٛز  قیامتُک  دۅہ،  سٲری  آسمان  آسن  ؤٹِتھ  تِہِندِس  دٔچھِنس  اَتھس  اندر۔  مُنزہ  تہٕ  پاک  بیٚیہِ  تھوٚد  تہٕ  بلند  چھُ  شرکہٕ  چو  سارِوٕے  کتھو  نِشہِ  یِمہٕ  کتھہٕ  لوٗکھ  تس  ٹھٔہراوان  چھِ۔

Tahir:
  تہٕ  تِمَو  کٔر  نہٕ  اللہ  تعالیٰ  سٕنز  قدر  تہٕ  تعظیم  یِتھہٕ  پٲٹھۍ  تٔمۍ  سٕنٛز  قدرتہٕ  تعظیم  (کرنُک)  حق  اوس  تہٕ  سٲرٕے  زمین  آسہِ  قیامت  کہ  دۅہ  تٔمۍ  سٕنزِ  مۅچھہِ  منٛز  تہٕ  تمام  آسمٲنۍ  کُرٕہ  آسن  تٔمۍ  سٕندِس  دٔچِھنِس  اَتھس  (یعنی  قدرت  کِس  قبضس)  منٛزؤلِتھ،  سُہ  چُھ  پاک  تہٕ  پۯتھ  تَمہِ  چیزٕ  نِشہِ  چُھ  تھۆد  تہٕ  بۆڈ  یَتھ  یِم  لُکھ  شریک  چِھ  مانان۔

Transliteration:
  Wam<u>a</u> qadaroo All<u>a</u>ha <u>h</u>aqqa qadrihi wa<b>a</b>lar<u>d</u>u jameeAAan qab<u>d</u>atuhu yawma alqiy<u>a</u>mati wa<b>al</b>ssam<u>a</u>w<u>a</u>tu ma<u>t</u>wiyy<u>a</u>tun biyameenihi sub<u>ha</u>nahu wataAA<u>a</u>l<u>a</u> AAamm<u>a</u> yushrikoon<b>a</b>


Athar:
  تہٕ  تمہِ  دۅہ  یِیہِ  صُورس  پھۅکھ  دِنہٕ  تہٕ  تِم  سٲری  پیٚن  مٔرِتھ  ؤسِتھ  یِم  آسمانن  تہٕ  زمینس  منٛز  چِھ،  سِواے  تِم  یِمن  اللہ  تعالیٰ  ییژِھہ  زندٕہ  تھاوُن۔  پتہٕ  یِیہِ  صُورس  بیاکھ  پھۅکھ  دِنہٕ،  تہٕ  اچانک  وۅتھن  سٲری  تہٕ  لاگن  ﴿اورٕ  یور﴾  وُچھُن۔

Mirwaiz:
  قیامتُک  دۅہ  یِیہِ  پوگس  منٛز  پھۅکھ  دِنہٕ،  تَمہِ  سٍتۍ  سپدن  بے  ہوش  تِم  سٲری  یِم  آسمانن  تہٕ  زمینن  منٛز  آسن،  یِم  زندٕہ  آسن  تِم  مرن،  یِم  موٚمٕتۍ  آسن  قبرن  منٛز  تِہِندۍ  روح  سپدن  بے  ہوش۔  مگر  یِمن  ہُنٛد  اللہ  تعالیٰ  ییٚژِھہ  تِم  روزن  اَمہِ  بے  ہوشی  تہٕ  مرنہٕ  نِشہِ  محفوظ۔  توپتہٕ  یِیہِ  پوگس  منٛز  بیاکھ  پھۅکھ  دِنہٕ۔  سُہ  پھۅکھ  یانۍ  دِنہٕ  یِیہِ،  تانۍ  سٲری  ہوشس  منٛز  روحن  ہُنٛد  تعلق  سپدِ  بدنن  سٍتۍ،  توپتہ  وۅتھن  قبرو  منٛزٕ  تھوٚد،  پرتھ  طرفہٕ  لگن  وُچھنہِ  یِتھہٕ  پٲٹھۍ  کُنہِ  حٲدثہ  کہ  وقتہٕ  انسان  سُنٛد  عادت  چھُ۔

Tahir:
  تہٕ  صوٗرس  یِیہِ  پھۅکھ  دِنہٕ  پتہٕ  گژھن  تمام  لُکھ  یِم  آسمانن  منٛز  چِھ  تہٕ  یِم  زمینس  منٛز  چِھ  بے  ہوش  تس  وَرٲے  یس  اللہ  تعالیٰ  یژھِ،پتہٕ  یِیہِ  اَتھ  صُورس  منٛز  بیاکھ  پھۅکھ  دِنہِ،  پتہٕ  وۅتھن  تِم  سٲری  اچانک  وُچھان  وُچھان  تھۆد۔

Transliteration:
  Wanufikha fee a<b>l</b><u>ss</u>oori fa<u>s</u>aAAiqa man fee a<b>l</b>ssam<u>a</u>w<u>a</u>ti waman fee alar<u>d</u>i ill<u>a</u> man sh<u>a</u>a All<u>a</u>hu thumma nufikha feehi okhr<u>a</u> fai<u>tha</u> hum qiy<u>a</u>mun yan<i><u>th</u></i>uroon<b>a</b>


Athar:
  زمین  چمکہِ  پننِس  ربّ  سٕندِ  نُورٕ  سٍتۍ،  اعمالن  ہٕنز  کتاب  یِیہِ  اَننہٕ،  انبیا  تہٕ  تمام  گواہ  یِن  حٲضر  کرنہٕ،  لُکن  درمیان  یِیہِ  ٹھیک  ٹھیک  حق  سان  فٲصلہٕ  کرنہٕ،  تِمن  پٮ۪ٹھ  سپدِ  نہٕ  کانٛہہ  ظُلم۔

Mirwaiz:
  توپتہٕ  کرِ  اللہ  تعالیٰ  حساب  خٲطرٕ  پنُں  تجلی  نزول  زمینس  پٮ۪ٹھ  سپدِ  روشن  پننِس  پروردگار  سٕندِ  نوٗرٕ  سٍتۍ،  بیٚیہِ  یِیہِ  پرتھ  أکِس  برونٹھہٕ  کنہِ  تھاونہٕ  علمن  ہٕںز  کتاب  یعنی  نامۂ  اعمال،  بیٚیہ  یِن  پیش  کرنہٕ  پیغمبر  بیٚیہِ  تِہِندۍ  گواہ۔  توپتہٕ  یِیہِ  فٲصلہٕ  کرنہٕ  تِمن  منٛز  بہ  عدل۔  تِمن  یِیہِ  نہٕ  کُنہِ  قسمہٕ  ظلم  کرنہٕ۔

Tahir:
  تہٕ  (محشرٕچ)  زمین  پۯزلہِ  پننِس  ربّ  سٕندِ  نوٗرٕ  سٍتۍتہٕ  (پۯتھ  أکۍ  سٕندیٚن  اعمالن  ہٕنز)  کتاب  یِیہِ  (برونٛہہ  کنہِ)  تھاونہٕ  تہٕ  انبیاء  تہٕ  گواہ  یِن  اَننہٕ  تہٕ  لُکن  درمیان  یِیہِ  حق  تہٕ  انصاف  سان  فٲصلہٕ  کرنہٕ  تہٕ  تِمن  پیٚٹھ  یِیہِ  نہٕ  کانٛہہ  ظلم  کرنہٕ۔

Transliteration:
  Waashraqati alar<u>d</u>u binoori rabbih<u>a</u> wawu<u>d</u>iAAa alkit<u>a</u>bu wajeea bi<b>al</b>nnabiyyeena wa<b>al</b>shshuhad<u>a</u>i waqu<u>d</u>iya baynahum bi<b>a</b>l<u>h</u>aqqi wahum l<u>a</u> yu<i><u>th</u></i>lamoon<b>a</b>


Transliteration: Wawuffiyat kullu nafsin m<u>a</u> AAamilat wahuwa aAAlamu bim<u>a</u> yafAAaloon<b>a</b>
Athar:
  تہٕ  پرٛتھ  شخصس  یِیہِ  تٔمۍ  سٕنزِ  عملہِ  ہُنٛد  پوٗرٕ  پوٗرٕ  بدلہٕ  دِنہٕ۔  لُکھ  یِکینژھاہ  تہِ  کران  چِھ  اللہ  تعالیٰ  چُھ  تتھ  وارٕ  پٲٹھۍ  زانان۔

Mirwaiz:
  بیٚیہِ  یِیہِ  پوٗرٕ  پوٗرٕ  دِنہٕ  پرتھ  أکِس  تمُیک  بدلہٕ  یہِ  تٔمۍ  کوٚرمُت  آسہِ۔  اللہ  تعالیٰ  چھُ  زیادٕہ  زانہٕ  وُن  تِمہٕ  سارے  کامہِ  یِمہٕ  لوٗکھ  کران  چھِ۔  تَمہِ  بدلُخ  بیان  چھُ  یِتھہٕ  پٲٹھۍ  کہ۔

Tahir:
  تہٕ  پۯتھ  شخصس  یِیہِ  تٔمۍ  سٕنزن  عملن  ہُنٛد  پوٗرِ  پوٗر  بدلہٕ  دِنہٕ  تہٕ  سُہ  چُھ  وارٕ  پٲٹھۍ  زانان  یِکینٛژھاہ  تِم  کران  چِھ۔


Athar:
  ﴿امہِ  فٲصلہٕ  پتہٕ﴾  تِم  لُکھ  یِمو  کُفر  اوس  کوٚرمُت  یِن  جہنمس  کُن  چھۅکَو  چھۅکَو  کھٕرٛکوَنہٕ،  اوٚت  تام  زِ  ییٚلہِ  تِم  تور  واتن،  پتہٕ  یِن  تمِکۍ  دروازٕہ  یلہٕ  تراونہٕ،  تہٕ  تمِکۍ  کارِندٕہ  وَنن  تِمن،  کیا  تۅہیہِ  نِشہِ  ٲسۍنا  تُہٕندیو  پننیو  لُکو  منٛزٕ  تِتھۍ  رسول  آمٕتۍ،  یِمو  تۅہیہِ  تُہندِس  ربّ  سٕندۍ  آیات  بوزنٲوِمٕتۍ  آسہن،  تہٕ  توہۍ  آسٕہانَو  امہِ  کتھہِ  نِشہِ  کھۅژنٲوِمٕتۍ  زِ  اکہِ  وقتہٕ  آسیٚو  تۅہیہِ  یہِ  دۅہ  وُچھُن؟  تِم  دِن  جواب،  آ،  آمٕتۍ  ٲسۍ،  مگر  عذابُک  فٲصلہٕ  گوٚو  کٲفرن  پٮ۪ٹھ  چسپاں۔

Mirwaiz:
  تا  اینکہ  ییٚلہِ  جہنمس  نِشہِ  واتن  تَمہِ  ساعتہٕ  یِں  مٕژراونہٕ  تمِکۍ  دروازٕہ،  بیٚیہِ  دپنکھ  تَمہِ  ساعتہٕ  بطور  فضیحت  و  ملامت  جہنمٕکۍ  داروغہٕ،  کیا  تۅہیہِ  نِشہِ  واژٲے  نا  پیغمبر  یِم  تۅہی  منٛزٕ  ٲسۍ۔  یِم  پرہَن  بوزناوٕہَن  تۅہیہِ  تُہٕندِس  پروردگار  سٕندۍ  آیات،  بیٚیہِ  کرہن  بیٖم  تۅہیہِ  ییٚمہِ  دۅہ  کہ  پیش  یِنُک۔  تِم  دَپن  بے  شک  آے  پیغمبر  اَسہِ  نِشہِ،  تِمَو  بوزنٲوۍ  أسۍ  خداے  سٕندۍ  آیات،  تِم  ٲسۍ  اَسہِ  ییٚمہِ  دۅہُخ  بیٖم  کران  لیکن  عذابُک  وعدٕہ  سپُد  کٲفرن  پٮ۪ٹھ  پوٗرٕ،  یِمن  منٛز  أسۍ  تہِ  دٲخل  چھِ۔

Tahir:
  تہٕ  یِمَو  لُکو  کفر  کۆرمت  چُھ  تِم  یِن  جہنمس  کُن  چھۅکو  چھۅکو  کھٕۯکوَنہٕ،  اۆت  تام  زِ  ییٚلہِ  تِم  تَتھ  (جہنمس)  نِشہِ  واتن  پتہٕ  یِن  تَمِکۍ  بَر  مٕژراونہٕ  تہٕ  تَمِکۍ  ڈیٖڈۍ  وان  وَنن  تِمن،  کیا  تۅہیہِ  نِشہِ  ٲسۍ  نا  تۅہی  منٛزٕ  رسول  آمٕتۍ  یِم  تۅہیہِ  پیٚٹھ  تُہٕندِس  ربّ  سٕندۍ  آیات  پٔرِتھ  بوزناون  ٲسۍ  تہٕ  تۅہیہِ  ٲسِو  ییٚمہِ  دۅہ  چہ  پیشی  نِشہِ  کھوژناوان  تِم  (جہنمی)  ونن،  آ  (آمٕتۍ  ٲسۍ)،  مگر  کٲفرن  پیٚٹھ  آسہِ  عذابُک  فرمان  ثٲبت  سپدیامُت۔

Transliteration:
  Waseeqa alla<u>th</u>eena kafaroo il<u>a</u> jahannama zumaran <u>h</u>att<u>a</u> i<u>tha</u> j<u>a</u>ooh<u>a</u> futi<u>h</u>at abw<u>a</u>buh<u>a</u> waq<u>a</u>la lahum khazanatuh<u>a</u> alam yatikum rusulun minkum yatloona AAalaykum <u>a</u>y<u>a</u>ti rabbikum wayun<u>th</u>iroonakum liq<u>a</u>a yawmikum h<u>atha</u> q<u>a</u>loo bal<u>a</u> wal<u>a</u>kin <u>h</u>aqqat kalimatu alAAa<u>tha</u>bi AAal<u>a</u> alk<u>a</u>fireen<b>a</b>


Athar:
  وَننہٕ  یِیہِ،  أژِو  جہنم  کیٚن  دروازن  منٛز،  ییٚتہِ  چُھو  تۅہیہِ  وۅنۍ  ہمیشہ  روزُن،  سٮ۪ٹھہٕے  بُرٕ  ٹھکانہٕ  چُھ  یہِ  تکبّر  کرن  والیٚن  خٲطرٕ۔

Mirwaiz:
  وَننہِ  یِیَکھ  أژِو  جہنم  کیو  دروازو  مٔنزۍ۔  اَتھ  جہنمس  منٛز  چھُ  تۅہیہِ  ہمیشہ  روزُن،  غرض  خداے  سٕندیو  احکامو  نِشہِ  تکبر  کرن  والین  ہٕندِ  خٲطرٕ  کٲژاہ  یچھ  جاے  چھُ  یہِ  جہنم۔

Tahir:
  تِمن  یِیہِ  وَننہٕ،  جہنم  کیٚن  دروازن  منٛز  گٔژِھو  دٲخل،  (تۆہۍ)  چِھو  اَتھ  منٛز  ہمیشہِ  روزن  وٲلۍ،  لہٰذا  کِیُتھ  بُرٕ  ٹھکانہٕ  چُھ  تکبر  کرن  والیٚن  ہُنٛد۔

Transliteration:
  Qeela odkhuloo abw<u>a</u>ba jahannama kh<u>a</u>lideena feeh<u>a</u> fabisa mathw<u>a</u> almutakabbireen<b>a</b>


Athar:
  تہٕ  یِم  لُکھ  پننِس  ربّ  سٕنزِ  نافرمٲنی  نِشہِ  پرہیز  ٲسۍ  کران،  تِم  یِن  چھۅکَو  چھۅکَو  جنّتس  کُن  نِنہٕ۔  اوٚت  تام  زِ  ییٚلہِ  تِم  تور  وَاتن،  تہٕ  اَمِکۍ  دروازٕ  آسن  گۅڈے  مٕژراونہٕ  آمٕتۍ،  پتہٕ  وَنن  تمِکۍ  مُنتظمین  تِمن  زِ  سلام  ٲسِن  تۅہیہِ  پٮ۪ٹھ،  واریاہ  جان  روٗدِو،  أژِو  یَتھ  منٛز  ہمیشہِ  خٲطرٕ۔

Mirwaiz:
  بیٚیہِ  یِن  بکمالِ  عزت  پکناونہٕ  تِم  لوٗکھ  یِم  پننِس  پروردگارس  کھۅژان  ٲسۍ  جنتس  کُن  ییٚمُیک  گۅڈنُیک  مرتبہ  ایمان  گوٚو  جمٲعژو  جمٲعژو، تااینکہ  ییٚلہِ  تِم  تتھ  نزدیک  واتن  ییٚمِکۍ  دروازٕہ  آسن  مُژراونہٕ  آمٕتۍ  برونٹھُے  یُتھنہٕ  تِمن  پیارُن  پیٚیہِ۔  بیٚیہِ  وَنن  تِمن  جنتٕکۍ  باغوان،  سلام  بوٚوِن  تۅہیہِ  اے  جنتیو،  توٚہۍ  روٗزِو  عیش  و  آرامس  منٛز،  پس  أژِو  توٚہۍ  یِمن  جنتن  اندر  ہمیشہ  روزنہٕ  خٲطرٕ۔

Tahir:
  تہٕ  یِم  لُکھ  پننِس  ربّس  کھوژان  روٗدۍ  تِم  (تہِ)  یِن  جنتس  کُن  چھۅکو  چھۅکو  نِنہٕ،  اۆت  تام  زِ  ییٚلہِ  تِم  تَتھ  (جنتس)  نِشہِ  واتن  تہٕ  تَمِکۍ  بَر  آسن  گۅڈے  مٕژراونہٕ  آمٕتۍ  پتہٕ  وَنن  تِمن  تَتِکۍ  رٲچھدر  (خۅش  آوے  کران  کران)،  تۅہیہِ  پیٚٹھ  ٲسِن  سلام،  تۆہۍ  روٗزِو  خۅش  تہٕ  خۅشحال  لہٰذا  سپدِو  ہمیشہ  روزنہٕ  خٲطر  یتھ  منٛز  دٲخل۔

Transliteration:
  Waseeqa alla<u>th</u>eena ittaqaw rabbahum il<u>a</u> aljannati zumaran <u>h</u>att<u>a</u> i<u>tha</u> j<u>a</u>ooh<u>a</u> wafuti<u>h</u>at abw<u>a</u>buh<u>a</u> waq<u>a</u>la lahum khazanatuh<u>a</u> sal<u>a</u>mun AAalaykum <u>t</u>ibtum fa<b>o</b>dkhulooh<u>a</u> kh<u>a</u>lideen<b>a</b>


Athar:
  تہٕ  تِم  وَنن،  شُکر  چُھ  تس  اللہ  تعالیٰ  سُند  ییٚمۍ  اسہِ  سٍتۍ  پنُن  وعدٕہ  ہوو  پوٚز  کٔرِتھ  تہٕ  أسۍ  بنٲوِن  زمینٕکی  وٲرث،  وونۍ  یتھ  جایہِ  أسۍ  یژھو  تتھ  جایہِ  ہیٚکَو  جنّتس  منٛز  پنٕنۍ  جاے  بنٲوِتھ۔  لہٰذا  چُھ  بہترین  اجر  عمل  کرن  والیٚن  خٲطرٕ۔

Mirwaiz:
  جنتی  وَنن  جنتن  منٛز  أژِتھ،  حمد  بوٚوِن  تس  معبودِ  برحقس  ییٚمۍ  اَسہِ  پَنُن  وعدٕہ  پوٚز  کوٚر۔  أسۍ  بنٲوِن  وٲرث  تہٕ  مٲلک  جنتہٕ  کہ  سرزمینٕکۍ۔  جاے  رَٹَو  أسۍ  ییٚمہِ  جنتہٕ  منزٕ  ییٚتین  خۅش  کرِ  اَسہِ۔  غرض  کیارٕژ  موٚزوٗریاہ  تہ  رُت  بدلاہ  چھُ  جنت  عمل  تہٕ  محنت  کروُنین  ہٕندِ  خٲطرٕ۔

Tahir:
  تہٕ  تِم  (جنتی)  ونن  تمام  تعریف  چِھ  اللہ  تعالیٰ  سٕندی  خٲطرٕ  ییٚمۍ  اَسہِ  سٍتۍ  پَنُن  وعدٕہ  پۆزکٔرِتھ  ہوو  تہٕ  أسۍ  بنٲوِن  جنت  کہ  سرزمینٕکۍ  وٲرث  زِ  (یَتھ)  جنتس  منٛز  ییٚتہِ  یژھو  تَتہِ  کرو  قیام،لہٰذا  کِیُتھ  رُت  اجر  چُھ  نیک  عمل  کرن  والیٚن  ہُنٛد۔

Transliteration:
  Waq<u>a</u>loo al<u>h</u>amdu lill<u>a</u>hi alla<u>th</u>ee <u>s</u>adaqan<u>a</u> waAAdahu waawrathan<u>a</u> alar<u>d</u>a natabawwao mina aljannati <u>h</u>aythu nash<u>a</u>o faniAAma ajru alAA<u>a</u>mileen<b>a</b>


Athar:
  تہٕ  توٚہۍ  وُچِھو  زِ  فرشتہٕ  آسن  عرشس  أندۍ  أندۍ  حلقہٕ  بنٲوِتھ  پننِس  ربّ  سٕنز  تسبیح  کران۔  تہٕ  لُکن  درمیان  یِیہِ  ٹھیک  ٹھیک  حق  سان  فٲصلہٕ  کرنہٕ،  تہٕ  کرٛیکھ  یِیہِ  دِنہٕ  زِ  حمد  چُھ  اللہ  ربُ  العالمینس  خٲطرٕ۔

Mirwaiz:
  بیٚیہِ  وُچھوٗکھ  توٚہۍ  یارسول  اللہؐ  ملٲیک  حساب  کہ  اجلاسہٕ  کہ  وقتہٕ  عرشِ  مجیدس  أندۍ  أندۍ  گھیرٕ  کٔرِتھ،  حلقہٕ  کٔرِتھ  روٗزِتھ  تسبیح  تہٕ  حمد  پران  پننِس  پروردگار  سُنٛد،  بیٚیہِ  یِیہِ  لوٗکن  منٛز  فٲصلہٕ  کرنہٕ  پزُیک  تہٕ  انصافُک۔  اَمہِ  رٕتہِ  فٲصلہٕ  پتہٕ  سپدن  پرتھ  طرفہٕ  نعرہ  ہاے  تحسین  بلند۔  وَننہِ  یِیہِ  سارے  خوٗبیہِ  تہٕ  تعریف  چھِ  سزاوار  معبودبرحقس  یُس  عالمینن  ہُنٛد  پروردگار  چھُ،  ییٚمۍ  رُت  فٲصلہٕ  لوٗکن  منٛز  کوٚر،  یِمنٕے  نعرہ  ہاے  تحسینن  پٮ۪ٹھ  سپدِ  دربار  برخواست۔

Tahir:
  تہٕ  (اے  ٹاٹھہِ!)  تۆہۍ  وُچِھوٗکھ  فرشتہٕ  عرشس  أندۍ  پٔکۍ  دٔرۍ  گٔنڈِتھ  یِم  پننِس  ربّ  سٕنٛز  حمدٕ  سان  تسبیح  آسن  کران،  تہٕ  (تمام)  لُکن  درمیان  یِیہِ  حق  تہٕ  انصاف  سان  فٲصلہٕ  کرنہٕ  تہٕ  وَننہٕ  یِیہِ  زِ  سورُے  حمد  چُھ  اللہ  تعالیٰ  سٕے  لایق  یُس  تمام  جہانن  ہُنٛد  پروردگار  چُھ۔

Transliteration:
  Watar<u>a</u> almal<u>a</u>ikata <u>ha</u>ffeena min <u>h</u>awli alAAarshi yusabbi<u>h</u>oona bi<u>h</u>amdi rabbihim waqu<u>d</u>iya baynahum bi<b>a</b>l<u>h</u>aqqi waqeela al<u>h</u>amdu lill<u>a</u>hi rabbi alAA<u>a</u>lameen<b>a</b>


Transliteration: Tanzeelu alkit<u>a</u>bi mina All<u>a</u>hi alAAazeezi alAAaleem<b>i</b>
Athar:
  ییٚمہِ  کتابہِ  ہُند  نزول  چُھ  اللہ  تعالیٰ  سٕندِ  طرفہٕ  یُس  زبردست  چُھ،  سورُے  کینٛہہ  زانن  وول  چُھ۔

Mirwaiz:
  یہِ  کتاب  قرآن  مجید  چھُ  نٲزل  کرنہٕ  آمُت  اللہ  تعالیٰ  سٕندِ  طرفہٕ  یُس  سٮ۪ٹھاہ  غالب  تہٕ  سٮ۪ٹھاہ  زانہٕ  وُن  چھُ۔

Tahir:
  ییٚمہِ  کتابِہ  ہُنٛد  نٲزل  کرنہٕ  یُن  چُھ  اللہ  تعالیٰ  سٕندِ  طرفہٕ  یُس  غٲلب  چُھ،سیٚٹھاہ  زانن  وول  چُھ۔


Athar:
  گناہ  معاف  کرن  وول  تہٕ  توبہٕ  قبول  کرن  وول  چُھ،  سخت  سزا  دِنہٕ  وول  تہٕ  سٮ۪ٹھاہ  صاحبِ  فضل  چُھ،  کانٛہہ  معبود  چُھنہٕ  تس  ورٲے،  تٔسۍ  کُن  چُھ  سارِنٕے  واپس  پھیرُن۔

Mirwaiz:
  سُہ  چھُ  گنای  بخشہِ  وُن،  توبہٕ  قبول  کرٕوُن،  سخت  عذاب  کرٕوُن  کافرن  تہٕ  مشرکن،  قدرت  وول،  کانٛہہ  معبوداہ  چھُنہٕ  تس  ورٲے،  تٔسۍ  کُن  چھُ  سارِنٕے  پتولاکن  واتُن۔

Tahir:
  گناہ  بخشن  وول  (چُھ)  تہٕ  توبہٕ  قبول  کرن  وول  (چُھ)  سخت  عذاب  دِنہٕ  وول  (چُھ)،  سیٚٹھاہ  کرم  کرن  وول  چُھ،  تس  وَرٲے  چُھنہٕ  کانٛہہ  معبود،  تٔسۍ  کُن  چُھ  (سارِنٕے)  واپس  گژُھن۔

Transliteration:
  Gh<u>a</u>firi a<b>l</b><u>thth</u>anbi waq<u>a</u>bili a<b>l</b>ttawbi shadeedi alAAiq<u>a</u>bi <u>th</u>ee a<b>l</b><u>tt</u>awli l<u>a</u> il<u>a</u>ha ill<u>a</u> huwa ilayhi alma<u>s</u>eer<b>u</b>


Athar:
  اللہ  تعالیٰ  سٕندٮ۪ن  آیاتن  منٛز  چِھنہٕ  ژُوان  مگر  صرف  تِم  لُکھ  یِمو  کُفر  چُھ  کوٚرمُت۔  اَمہِ  پتہٕ  یِنہٕ  تۅہیہِ  دُنیاکیٚن  مٕلکن  منٛز  تِہُند  پھیرُن  تھورُن  ﴿اثر  و  رسوخ﴾  کُنہِ  دوکھس  منٛز  تراویٚو۔

Mirwaiz:
  اللہ  تعالیٰ  سٕندین  آیاتن  منٛز  چھُنہٕ  بحث  تہٕ  اختلاف  کران  مگر  تِمے  لوٗکھ  یِمَو  تس  انکار  کوٚر۔  پس  مہ  ترٲوِن  تۅہیہِ  دوکھس  تہٕ  شُبس  منٛز  تِہُنٛد  اورٕ  یور  کرُن،  پھیرُن  تہٕ  تھورُن  شہرن  منٛز  تجارت  کرنہٕ  خٲطرٕ۔  یِمن  کونہٕ  چھُ  کفرٕ  سببہٕ  کینٛہہ  نقصان  گژھان،  توٚہۍ  روٗزِو  مطمعن  کہ  کُنہِ  نَتہٕ  کُنہِ  وقتہٕ  یِن  یِم  گرفتار  کرنہٕ۔

Tahir:
  اللہ  تعالیٰ  سٕندیٚن  آیاتن  منٛز  چُھنہٕ  کانٛہہ  ژُوان  تِمَو  لُکو  وَرٲے  یِمَو  کفرکۆر،  لہٰذا  یِنہٕ  تِہُنٛد  شہرن  منٛز  (آزٲدی  سان)  پھیرُن  تۅہیہِ  مغالطس  منٛز  تۯاویٚو۔

Transliteration:
  M<u>a</u> yuj<u>a</u>dilu fee <u>a</u>y<u>a</u>ti All<u>a</u>hi ill<u>a</u> alla<u>th</u>eena kafaroo fal<u>a</u> yaghrurka taqallubuhum fee albil<u>a</u>d<b>i</b>


Athar:
  یِمو  برونٛہہ  چُھ  نوح  علیہ  السلام  سٕندۍ  قومَن  تہِ  بُتھ  پھِیرُمُت،  تہٕ  تس  پتہٕ  چھےٚ  واریاہَو  باقی  دَریٚو  تہِ  یہِ  کٲم  کٔرمٕژ۔  پرٛتھ  قومن  کوٚر  ارادٕہ  پننِس  رسولس  پٮ۪ٹھ  تاکہ  تس  کرِہے  گرفتار۔  تِمو  سارِوٕیو  کٔر  بٲطل  کیو  ہتھیارَو  سٍتۍ  حق  ؤسۍ  پایہِ  ہاونٕچ  کوٗشش،  مگر  ٲخرکار  رٔٹۍ  مےٚ  تِم  پتہٕ  وُچھِو  زِ  میون  سزا  کوتاہ  سخت  اوس۔

Mirwaiz:
  یِمن  مکہٕ  کین  کٲفرن  برونٹھ  تہِ  چھُ  انکار  کوٚرمُت  نوح  علیہ  السلام  سٕندۍ  قومن  بیٚیہِ  واریاہو  جمٲعژو  تِمن  پتہٕ،  بیٚیہِ  کوٚر  پرتھ  اُمتس  اندر  اِرادٕہ  پژھ  نہ  کروُنیو  لوٗکو  کہ  تِم  کرہن  پننِس  پیغمبرس  گرفتار  کٔرِتھ  قتل  کرنُک،  بیٚیہِ  کوٚر  تِمَو  اَپزیٚو  کتھو  سٍتۍ  تنازٕہ  یُتھ  تِم  تَمہِ  اَپزِ  سٍتۍ  پٔزِس  بٲطل  کرن،  ادٕہ  رٔٹۍ  مےٚ  تِم،  ادٕہ  چھَیہِ  خبر  میون  سزا  کُیتھ  اوس  تِہِندِ  حقہٕ۔  یِتھہٕ  پٲٹھۍ  تِمن  دنیاہس  منٛز  سزا  آو  دِنہٕ۔

Tahir:
  یِمَو  برونٛہہ  کۆر  نوح  سٕندۍ  قومن  تہٕ  تِمن  پتہٕ  (بیٚیہِ)  واریاہو  اُمتو  (پننیٚن  رسولن  ہُنٛد)  انکار  تہٕ  پۯتھ  اُمتن  کۆر  پننِس  رسولس  متعلق  ارادٕہ  زِ  سُہ  رٔٹیوٗن  (کریوٗن  قتل  نَتہٕ  کریوٗن  قٲد)  تہٕ  بے  بنیاد  کتھو  ہٕندِ  ذریعہ  کٔرٕکھ  لڑٲے  تاکہ  اَمہِ  (لڑایہِ  ہٕندِ)  ذریعہ  کرن  حق  (یعنی  حقُک  اثر)  دوٗر  لہٰذا  رٔٹۍمے٘  تِم  (عذابس  منٛز)،  پتہٕ  کِیُتھ  اوس  (میون)  عذاب؟

Transliteration:
  Ka<u>thth</u>abat qablahum qawmu noo<u>h</u>in wa<b>a</b>la<u>h</u>z<u>a</u>bu min baAAdihim wahammat kullu ommatin birasoolihim liyakhu<u>th</u>oohu waj<u>a</u>daloo bi<b>a</b>lb<u>at</u>ili liyud<u>h</u>i<u>d</u>oo bihi al<u>h</u>aqqa faakha<u>th</u>tuhum fakayfa k<u>a</u>na AAiq<u>a</u>b<b>i</b>


Athar:
  یِتھے  پٲٹھۍ  چُھ  تُہٕندِس  ربّ  سُند  یہِ  فٲصلہٕ  تہِ  تِمن  سارِنٕے  لُکن  پٮ۪ٹھ  چسپاں  سپُدمُت  یِم  کُفرٕکۍ  مرتکب  چِھ  سپٕدمتۍ  زِ  تِم  چِھ  واصلِ  جہنم  سپدن  وٲلۍ۔

Mirwaiz:
  یِتھے  پٲٹھۍ  چھُ  سارِنٕے  کافرن  ہٕندِ  حقہٕ  تِہِندِس  پروردگارٕ  سُنٛد  حکمِ  ازلی  ثٲبت  سپُد  مُت  کہ  تِم  آسن  ضرور  ٲخرتس  اندر  نارس  اندر  واتہٕ  وُنۍ  یعنی  تِمن  سپدِ  ییٚتہِ  تہِ  سزا،  تَتہِ  تہِ  آسہِ  تِمن  ابدی  سزا۔  یِتھے  پٲٹھۍ  بَنہِ  یِمن  موجودٕہ  وقتہٕ  کین  ہُنٛد  حال  اَتھ  بدل  یِم  باایمان  تہٕ  موحد  چھِ،  تِم  چھِ  خدایس  نِشہِ  تِتھۍ  مکرم  تہٕ  محترم  کہ  ملایکہ  مقربینن  چھُ  مولا  سٕندِس  تسبیح  ب  تقدیسس  سٍتۍ  وظیفہ  مقررآمُت  تھاونہٕ  باایمانن  ہٕندِ  خٲطرٕ  دعا  و  استغفار  کرُن،  ییٚمہِ  سٍتۍ  ظٲہر  چھُ  سپدان  باایمان  کمہِ  قسمہٕ  چھِ  اللہ  تعالیٰ  ہس  نِشہِ  محبوب  تہٕ  مقرب۔  چنانچہ  اللہ  تعالیٰ  چھُ  فرماوان۔

Tahir:
  تہٕ  یِتھے  پٲٹھۍ  روٗد  تُہٕندِس  ربّ  سُنٛد  فرمان  تِمن  لُکن  پیٚٹھ  پوٗرٕ  سپدِتھ  یِمَو  کفرکۆرمُت  اوس  بے  شک  چِھ  تِم  لُکھ  جہنمی۔

Transliteration:
  Waka<u>tha</u>lika <u>h</u>aqqat kalimatu rabbika AAal<u>a</u> alla<u>th</u>eena kafaroo annahum a<u>s</u><u>ha</u>bu a<b>l</b>nn<u>a</u>r<b>i</b>


Athar:
  عرشِ  الہٰی  یِکۍ  حٲمِل  فرشتہٕ،  بیٚیہِ  تِم  یِم  عرشس  أندۍ  پٔکۍ  چِھ  حٲضر  روزان،  سٲری  چِھ  پننِس  ربّ  سٕندِ  حمدٕ  سان  تٔمۍ  سٕنز  تسبیح  کران۔  تِمن  چُھ  تس  پٮ۪ٹھ  ایمان  بیٚیہِ  چِھ  ایمان  اَنن  والیٚن  ہٕندِس  حقس  منٛز  دعاے  مغفرت  کران۔  تِم  چِھ  ونان،  اے  سانہِ  ربّہ  ژٕ  چُھکھ  پننہِ  رحمتہٕ  تہٕ  پننہِ  عِلمہٕ  سان  پرٛتھ  چیزس  پٮ۪ٹھ  چھٲوِتھ،  لہٰذا  کر  معاف  تہٕ  بچاوُکھ  جہنم  کہ  عذابہٕ  نِشہِ  تِم  لوٗکھ  یِمو  توبہٕ  چُھ  کوٚرمُت  بیٚیہِ  چھکھ  چٲنۍ  وَتھ  اختیار  کٔرمٕژ۔

Mirwaiz:
  یِم  ملٲیک  عرشِ  مجیدس  تُلِتھ  چھِ،  بیٚیہِ  چھِ  تِم  ملٲیک  یِم  تتھ  أندۍ  أندۍ  روٗزِتھ  چھِ  یا  طواف  کران  چھِ،  تِم  چھِ  تسبیح  تہٕ  حمد  دَپان  پننِس  پروردگار  سُند،  بیٚیہِ  چھِ  تس  پٮ۪ٹھ  پوٗرٕ  پژھ  کٔرِتھ۔  بیٚیہِ  چھِ  تِم  ملٲیک  مغفرت  منگان  تِمن  لوٗکن  ہٕندِ  خٲطرٕ  یِمو  ایمان  اوٚن،  دَپان  چھِ،  اے  سانہِ  پروردگارٕ،  پرتھ  چیزس  چھےٚ  وٲتِتھ  چٲنۍ  رحمت  تہٕ  چون  علم،  پس  کر  ژٕہ  مغفرت  تِمن  لوٗکن  یِمَو  شرک  و  کفرٕ  ن،  شہِ  توبہٕ  کوٚر  بیٚیہِ  کٔرٕکھ  پٲروی  چانہِ  وَتہِ  ہٕنز،  بیٚیہِ  رٔچھِکھ  تِم  جہنم  کہ  عذاب  نِشہِ۔

Tahir:
  یِم  (فرشتہٕ)  عرشس  چِھ  تھۆد  رٔٹِتھ  تہٕ  یِم  تَتھ  أندۍ  پٔکۍ  چِھ  تِم  (سٲری)  چِھ  پننِس  ربّ  سٕنٛز  حمدٕ  سان  تسبیح  کران  تہٕ  تس  پیٚٹھ  چُھکھ  ایمان  بیٚیہِ  چِھ  باایمانن  خٲطرٕ  مغفرتُک  دعا  کران  (عرض  چِھ  کران  زِ)  اے  سانہِ  ربّہ!  ژٕ  چُھکھ  (پننہِ)  رحمت  تہٕ  علمہٕ  سٍتۍ  پۯتھ  چیزس  احاطہٕ  کٔرِتھ،  لہٰذا  کر  تِمن  لُکن  مغفرت  یِمَو  توبہٕ  کۆربیٚیہِ  کٔرٕکھ  چانہِ  وَتہِ  ہٕنزپٲروی  تہٕ  تِم  بچاوُکھ  جہنم  کہ  عذاب  نِشہِ۔

Transliteration:
  Alla<u>th</u>eena ya<u>h</u>miloona alAAarsha waman <u>h</u>awlahu yusabbi<u>h</u>oona bi<u>h</u>amdi rabbihim wayuminoona bihi wayastaghfiroona lilla<u>th</u>eena <u>a</u>manoo rabban<u>a</u> wasiAAta kulla shayin ra<u>h</u>matan waAAilman fa<b>i</b>ghfir lilla<u>th</u>eena t<u>a</u>boo wa<b>i</b>ttabaAAoo sabeelaka waqihim AAa<u>tha</u>ba alja<u>h</u>eem<b>i</b>


Athar:
  اے  سانہِ  ربّہ،  بیٚیہِ  کرُکھ  دٲخل  تِم  ہمیشہ  روزن  والیٚن  تِمن  جنّتن  منٛز  یِمن  ہُند  ژےٚ  تِمن  سٍتۍ  وعدہ  چھُے  کوٚرمُت،  بیٚیہِ  یِم  صالح  آسن  تِہِندیٚو  والدینو  تہٕ  خاندارِنیو  تہٕ  اولادَو  منٛز  ﴿تِم  تہِ  واتناوُکھ  تور  تِمنٕے  سٍتۍ﴾  ژٕ  چُھکھ  بے  شک  غٲلب  تہٕ  حکمت  وول۔

Mirwaiz:
  اے  سانہِ  پروردگارٕ،  بیٚیہِ  واتناوُکھ  تِم  ہمیشہ  روزنہٕ  کین  جنتن  اندر  یِمن  جنتن  ہُنٛد  وعدٕہ  ژےٚ  تِمن  کوٚرمُت  چھُتھ،  بیٚیہِ  یِم  تِہٕندیو  مالیو  ماجو  اندرٕہ  بیٚیہِ  تِہٕنزو  زنانو  اندرٕہ،  بیٚیہِ  تِہٕندیو  اولادو  أندرٕہ  یِم  تتھ  لایق  آسن  یعنی  بایمان  آسن،  بے  شک  ژٕے  چھُکھ  زبردست  حکمت  وول۔

Tahir:
  اے  سانہِ  ربّہ!  بیٚیہ  کرُکھ  تِم  (ہمیشہ  روزنہٕ  خٲطرٕ)  عدن  کیٚن  جنتن  منٛز  دٲخل،یُہُنٛد  ژے٘  تِمن  سٍتۍ  وعدٕہ  چھی  کٔرِتھ  تھوومُت  بیٚیہِ  تِہِندیو  آباء  و  اجدادو  منٛزٕ  تہٕ  تِہٕنزو  خاندارِنیٚو  منٛزٕتہٕ  تِہٕندیٚو  اولادو  منٛزٕتہٕ  تِہنٛدِ  زُریّت  منٛز  یِم  نیک  آسن  (تِم  تہِ  کرُکھ  تِمن  سٍتۍ  دٲخل)،  بے  شک  چُھکھ  ژٕے  غٲلب،  سیٚٹھاہ  حکمت  وول۔

Transliteration:
  Rabban<u>a</u> waadkhilhum jann<u>a</u>ti AAadnin allatee waAAadtahum waman <u>s</u>ala<u>h</u>a min <u>a</u>b<u>a</u>ihim waazw<u>a</u>jihim wa<u>th</u>urriyy<u>a</u>tihim innaka anta alAAazeezu al<u>h</u>akeem<b>u</b>


Athar:
  تہٕ  بچاوُکھ  تِم  بُرٲیَو  نِشہِ۔  یُس  ژےٚ  قیامت  کہ  دۅہ  بُرٲیَو  نِشہِ  بچَووتھن،  تس  پٮ۪ٹھ  کورُتھ  ژےٚ  بوٚڈ  رحم،  یٔہے  چھےٚ  بٔڑ  کامیٲبی۔

Mirwaiz:
  بیٚیہِ  رَچھُکھ  ژٕہ  تِم  قیامت  کہ  دۅہ  سارِوٕے  تکلیفو  نِشہِ،  مٲدانِ  محشر  کیو  بیٚیہِ  تکلیفو  تہٕ  پریشٲنیو  نِشہِ۔  یُس  اَکھاہ  ژٕہ  رَچھہَن  تمہِ  دۅہ  کیو  تکلیفو  نِشہِ،  بے  شک  چھےٚ  تس  پٮ۪ٹھ  چٲنۍ  مہربٲنی۔  یٔہے  گٔیہِ  مغفرت  تہٕ  حفاظت  عذابِ  اکبرٕ  نِشہِ  تہٕ  عذابِ  اصگرٕ  نِشہِ  بیٚیہِ  جنتس  واتُن،  بٔڈ  رستگٲری  تہٕ  کامیٲبی۔

Tahir:
  تہٕ  تِم  بچاوُکھ  بُرٲیی  ین  (ہٕندِ  سزا)  نِشہِ  تہٕ  یُس  ژے٘  تَمہِ  دۅہ  بُرٲیی  ین  (ہٕندِ  سزا)  نِشہِ  بچووتھن،  تیٚلہِ  کۆرُتھ  ژے٘  بے  شک  تس  پیٚٹھ  رحم،  تہٕ  یہے  چھے٘  بٔڑ  کامیٲبی۔

Transliteration:
  Waqihimu a<b>l</b>ssayyi<u>a</u>ti waman taqi a<b>l</b>ssayyi<u>a</u>ti yawmai<u>th</u>in faqad ra<u>h</u>imtahu wa<u>tha</u>lika huwa alfawzu alAAa<i><u>th</u></i>eem<b>u</b>


Athar:
  یِمو  لُکو  کُفر  چُھ  کوٚرمُت،  قیامت  کہ  دۅہ  یِیہِ  تِمن  کریکھ  لٲیِتھ  وَننہٕ  از  یوٗتاہ  سخت  شرارت  تۅہیہِ  پانس  پٮ۪ٹھ  چُھو  کھسان،  اللہ  تعالیٰ  اوس  امہِ  کھۅتہٕ  زیادٕہ  غضب  ناک  تۅہیہِ  پٮ۪ٹھ  تمہِ  وقتہٕ  سپدان  ییٚلہِ  توٚہۍ  ایمانس  کُن  ٲسِو  بُلاونہٕ  یِوان  تہٕ  توٚہۍ  ٲسِو  کفر  کران۔

Mirwaiz:
  بے  شک  یِمَو  لوٗکوکفر  کوٚر  تِم  ییٚلہِ  جہنمس  منٛز  وٲتِتھ  پننِس  کفرس  تہٕ  شرکس  پٮ۪ٹھ  حسرت  تہٕ  افسوس  کٔرِتھ  سخت  ژکھہِ  اندر  پانے  پننہِ  اَتھہٕ  چہِ  اوٚنگجہِ  آسن  کھیٚوان،  تِمن  یِیہِ  بڈِ  وَننہٕ  قیامت  کہ  دۅہ،  اے  کٲفرو  توٚہۍ  چھِو  پننین  پانن  پٮ۪ٹھ  بے  زار،  اللہ  تعالیٰ  اوس  تۅہیہِ  پٮ۪ٹھ  تُہُند  وُنۍ  کیٚنس  پننین  پانن  پٮ۪ٹھ  بے  زار  سپدنہٕ  کھۅتہٕ  زیادٕھ  بے  زار۔  تَمہِ  ساعتہٕ  ییٚلہِ  تۅہیہِ  ایمانس  کُن  ناد  اوس  یِوان  دِنہٕ  ،  توپتہٕ  ٲسِوتوٚہۍ  انکار  کران۔

Tahir:
  بے  شک  یِمَو  کفرکۆر  تِمن  یِیہِ  آلو  کٔرِتھ  وَننہٕ،  تۅہیہِ  نِشہِ  چھے٘  (از)  اللہ  تعالیٰ  سٕنز  بے  زٲری،  تُہٕندیٚو  نفسو  نِشہِ  تُہٕنزِ  پننہِ  بے  زٲری  نِشہِ  واریاہ  زیادٕہ  ہُریمٕژ،  ییٚلہِ  زن  تۅہیہِ  ایمانس  کُن  ناد  اوسُو  یِوان  دِنہٕ  مگر  تۆہۍ  ٲسۍوٕ  انکار  کران۔

Transliteration:
  Inna alla<u>th</u>eena kafaroo yun<u>a</u>dawna lamaqtu All<u>a</u>hi akbaru min maqtikum anfusakum i<u>th</u> tudAAawna il<u>a</u> aleem<u>a</u>ni fatakfuroon<b>a</b>


Athar:
  تِم  وَنن،  اے  سانہِ  ربّہ  ژےٚ  دِیتُتھ  پٔزِ  پٲٹھۍ  اسہِ  موت  دۅیہِ  پھرِ  تہٕ  زندگی  دۅیہِ  پھرِ،  ﴿دۅیہِ  پھِرِ  موت  تہٕ  دۅیہِ  پھِرِ  زندگی  نِشہِ  چُھ  مُراد  سُے  چیز  ییٚمِچ  ذِکر  سورۂ  بقرہ  آیت  28  ہس  منٛز  کرنہٕ  چھےٚ  آمٕژ﴾  وۅنۍ  چِھ  أسۍ  پننیٚن  قصّورن  ہُند  اعتراف  کران،  کیا  وۅنۍ  چھا  ییٚتہِ  نیرنٕچ  تہِ  کانٛہہ  سبیل؟

Mirwaiz:
  تِم  دَپن  اے  سانہِ  پروردگارٕ،  مٲرِتھ  ژےٚ  أسۍ  دۅیہِ  پھِرِ،  اَکھ  پٲدٕ  سپدنہٕ  برونٹھ  بیٚیہِ  دنیا  چہ  زندگی  پتہٕ۔  زندٕہ  تہِ  کٔرِتھ  ژیے  أسۍ  دۅیہِ  پھِرِ،  اَکھ  دنیاہٕچ  زندگی  دوٚیُم  ٲخرتٕچ  زندگی۔  یِمہٕ  گٔیہِ  ژور  حالٔژ۔  یِمَو  اندرٕہ  أسۍ  ٲسۍ  انکار  کران  أکۍ  سٕے  حالتس،  سُہ  گوٚو  مرنہٕ  پتہٕ  بیٚیہِ  زندٕہ  سپدنس۔  پس  چھِ  أسۍ  اقرار  کران  پننین  گناہن۔  وۅنۍ  چھا  کینٛہہ  وتھاہ  ییٚمہِ  جہنم  منٛزٕ  نیرنٕچ۔  دنیاہس  اندر  وٲتِتھ  کرہَو  أسۍ  یِمن  سارِنٕے  گناہن  ہُنٛد  تدارُک،  جواب  یِیَکھ  دِنہٕ  کہ  ہرگز  نہٕ،  تُہٕندِ  خٲطرٕ  چھَنہٕ  نیرنٕچ  کانٛہہ  صورت،  تُہٕندِ  خٲطرٕ  چھُ  ہمیشہ  ییٚتی  روزنُک  حکم  جٲری  آمُت  کرنہٕ۔

Tahir:
  تِم  وَنن،  اے  سانہِ  ربّہ!  ژے٘  دِێتُتھ  اَسہِ  دۅیہِ  پھِرِ  موت  تہٕ  ژے٘  کٔرٕتھ  اَسہِ  دۅیہِ  پھِرِ  زندگی  (تہِ)  عطا،لہٰذا  چِھ  أسۍ  (وۅنۍ)  پننیٚن  گناہن  ہُنٛد  اعتراف  کران،کیا  وۅنۍ  چھا  (عذاب  نِشہِ  بٔچِتھ)  نیرنٕچ  کانٛہہ  وَتھ؟

Transliteration:
  Q<u>a</u>loo rabban<u>a</u> amattan<u>a</u> ithnatayni waa<u>h</u>yaytan<u>a</u> ithnatayni fa<b>i</b>AAtarafn<u>a</u> bi<u>th</u>unoobin<u>a</u> fahal il<u>a</u> khuroojin min sabeel<b>in</b>


Athar:
  ﴿جواب  میلیٚکھ﴾  یہِ  حالت  یتھ  منٛز  توٚہۍ  مُبتلا  چِھو،  چھےٚ  امہِ  وجہ  زِ  ییٚلہِ  کُنِس  خُدایس  کُن  بُلاونہٕ  اوس  یِوان،  تیٚلہِ  ٲسِو  توٚہۍ  ماننہٕ  نِشہِ  انکار  کران،  تہٕ  ییٚلہِ  تس  سٍتۍ  باقی  ٲسۍ  یِوان  رَلاونہٕ  تیٚلہِ  ٲسِو  توٚہۍ  مانان۔  وۅنۍ  چُھ  فٲصلہٕ  اللہ  بزرگ  و  برتر  سٕندِس  اَتھس  منٛز۔

Mirwaiz:
  یہِ  سزا  چھُ  تۅہیہِ  اَمی  مۅکھہٕ  دنیاہس  منٛز  ییٚلہِ  کُنۍ  سٕے  خدایس  ناد  اوس  یِوان  دِنہٕ،  توٚہۍ  ٲسِو  تتھ  انکار  کران،  ہرگاہ  تس  شریک  ٹھٔہراونہٕ  ٲسۍ  یِوان  تتھ  ٲسِو  کران  توٚہۍ  پژھ  تہٕ  تسلیم۔  از  چھےٚ  تس  خداے  سٕنز  حکومت  یُس  تھوٚد  تہٕ  بوٚڈ  چھُ،  تس  پٮ۪ٹھۍ  کِنۍ  چھُنہٕ  کانٛہہ  تہِ  یُس  تِہِندِس  حکمس  پھُٹراوِہا۔

Tahir:
  (تِمن  یِیہِ  وَننہٕ،  نَہ)  یہِ  (پوشوُن  عذاب)  چُھ  اَمہِ  موجوب  زِ  ییٚلہِ  صرف  اللہ  تعالیٰ  ہس  اوس  آلو  یِوان  کرنہٕ  تیٚلہِ  ٲسۍوٕ  تۆہۍ  انکار  کران  تہٕ  اگر  تس  سٍتۍ  (کانٛہہ)  شریک  اوس  یِوان  کرنہٕ  تیٚلہِ  ٲسۍوٕ  تۆہۍ  مانان،  لہٰذا  چُھ  (وۅنۍ)  اللہ  تعالیٰ  سُندُے  حکم  یُس  (سارِوٕے  کھۅتہٕ)  تھۆد  تہٕ  بۆڈ  چُھ۔

Transliteration:
  <u>Tha</u>likum biannahu i<u>tha</u> duAAiya All<u>a</u>hu wa<u>h</u>dahu kafartum wain yushrak bihi tuminoo fa<b>a</b>l<u>h</u>ukmu lill<u>a</u>hi alAAaliyyi alkabeer<b>i</b>


Athar:
  سُے  چُھ  یُس  تۅہیہِ  پننہِ  نِشٲنیہِ  چُھو  ہاوان،  تہٕ  آسمانہٕ  چُھ  تُہندِ  خٲطرٕ  رزق  نٲزِل  کران۔  ﴿یعنی  روٗد  چُھ  تراوان  یُس  رزقُک  سبب  چُھ،  گرمی  تہٕ  سردی  چُھ  نٲزِل  کران،  ییٚمیُک  بوٚڈ  دخل  رِزق  وۅپدنس  منٛز  چُھ﴾  مگر  ﴿یِمن  نشٲنِیَن  ہٕندِ  مُشٲہدٕہ  نِشہِ  چُھ﴾  صرف  سُے  شخص  سبق  رٹان  یُس  خُدایس  کُن  رجوع  کرن  وول  آسہِ۔  ﴿لہٰذا،  اے  رجوع  کرن  والیو﴾

Mirwaiz:
  سُہ  گوٚو  سُے  یُس  تۅہیہِ  ہاوان  چھُ  پننہِ  قدرتٕکۍ  نشانہٕ،  بیٚیہِ  چھُ  سوزان  آسمان  کہ  طرفہٕ  تُہُندِ  خٲطرٕ  رزق۔  رزق  سوزُن  تہِ  چھُ  تِہِندِ  قدرت  کیو  نشانو  أندرٕہ  اَکھ  نِشانہٕ،  یِم  نشانہٕ  وُچھنہٕ  سٍتۍ  رَٹہِ  نہٕ  نصیحت  مگر  سُے  یُس  خدایس  کُن  رجوع  کرنُک  ارادٕہ  آسہِ  تھاوان،  وۅنۍ  ییٚلہِ  توحیدس  پٮ۪ٹھ  دلیل  قٲیم  چھےٚ۔

Tahir:
  سُے  چُھ  یُس  تۅہیہِ  پننہِ  نِشٲنِیہِ  چُھ  ہاوان  تہٕ  تُہٕندِ  خٲطرٕ  چُھ  آسمانہٕ  رزق  والان،  تہٕ  نصیحت  چُھ  صرف  سُے  مانان  یُس  (اللہ  تعالیٰ  ہس  کُن)  رجوع  چُھ  کران۔

Transliteration:
  Huwa alla<u>th</u>ee yureekum <u>a</u>y<u>a</u>tihi wayunazzilu lakum mina a<b>l</b>ssam<u>a</u>i rizqan wam<u>a</u> yata<u>th</u>akkaru ill<u>a</u> man yuneeb<b>u</b>


Athar:
  اللہ  تعالیٰ  سٕے  دِیِو  ناد  پنُن  دین  تس  خٲطرٕ  خٲلِص  کٔرِتھ،  خواہ  تُہٕنز  یہِ  کٲم  گٔژھۍ  تن  کٲفرن  کٲژاہ  تہِ  گوار۔

Mirwaiz:
  اے  لوٗکو  کفرو  شرک  ترٲوِتھ  مٔنگِو  توٚہۍ  معبودِ  برحقس،  تٔسۍ  یٲژ  بندگی  مخصوص  زٲنِتھ،  اگر  چہ  کھٔرۍتن  تہٕ  ناگوار  گزٲرِتن  منکرن  تہٕ  کٲفرن۔

Tahir:
  لہٰذا  ٲسِو  تۆہۍاللہ  تعالیٰ  سٕنزعبادت  تس  خٲطرٕ  اطاعت  تہٕ  بندگی  خٲلص  تھٲوِتھ  کران،  اگر  چہ  کٲفرن  ناگوارٕے  گژِھہ۔

Transliteration:
  Fa<b>o</b>dAAoo All<u>a</u>ha mukhli<u>s</u>eena lahu a<b>l</b>ddeena walaw kariha alk<u>a</u>firoon<b>a</b>


Athar:
  سُہ  چُھ  بُلند  درجہ  وول،  عرشُک  مٲلِک۔  پننیو  بندو  منٛز  یَس  پٮ۪ٹھ  یژھان  چُھ  پننہِ  حُکمہ  چُھ  رُوح  نٲزِل  کران،  تاکہ  سُہ  کرِ  مُلاقات  کہ  دۅہ  نِشہِ  خبردار۔

Mirwaiz:
  سُہ  چھُ  تھوٚد  درجہ  وول۔  باایمانن  ہُنٛد  درجہ  چھُ  بلند  کرٕوُن۔  عرشِ  مجیدُک  مٲلک  چھُ  سُے۔  سُے  چھُ  سوزان  وحی  پننہِ  حکمہٕ  سٍتۍ۔  پننیو  بندو  أندرٕہ  یس  پٮ۪ٹھ  سُہ  یژھان  چھُ،  یُتھ  سُہ  بندۂ  خاص  لوٗکن  بیم  کرِ  قیامت  کہ  دۅہُک  ییٚمہِ  دۅہ  سٲری  جمع  سپدن۔

Tahir:
  درجات  بلندکرن  وول،  عرشُک  مٲلک،  پننیو  بندو  منٛزٕ  یس  پیٚٹھ  یژھان  چُھ  روح  (یعنی  وحی)  چُھ  پننہِ  حکمہٕ  تۯاوان  تاکہ  سُہ  کھوژناوِ  (لُکن)  جمع  سپدن  والہِ  دۅہ  نِشہِ۔

Transliteration:
  RafeeAAu a<b>l</b>ddaraj<u>a</u>ti <u>th</u>oo alAAarshi yulqee a<b>l</b>rroo<u>h</u>a min amrihi AAal<u>a</u> man yash<u>a</u>o min AAib<u>a</u>dihi liyun<u>th</u>ira yawma a<b>l</b>ttal<u>a</u>q<b>i</b>


Athar:
  سُہ  دۅہ  ییٚلہِ  زن  سٲری  لُکھ  بے  پردٕہ  آسن،  خُدایس  نِشہِ  آسہِ  نہٕ  تِہنز  کانٛہہ  کتھ  تہِ  چُھپِتھ۔  ﴿تمہِ  دۅہ  یِیہِ  کریکھ  دِتھ  پرٛژھنہٕ﴾  از  کٔمۍ  سٕنز  بادشٲہی  چھےٚ؟  ﴿سورُے  عالم  دِیہِ  کریکھ﴾  اللہُ  واحدِ  القہار  سٕنز۔

Mirwaiz:
  ییٚمہِ  دۅہ  تِم  سٲری  لوٗکھ  قبرو  منٛزٕ  نیرن  نیٚبر،  توپتہٕ  سپدن  جمع  خدایس  برونٹھہٕ  کنہِ،  کھٔٹِتھ  روزِنہٕ  تُہٕنز  کانٛہہ  کتھاہ  اللہ  تعالیٰ  ہس  نِشہِ  نَہ  تُہُنٛد  کانٛہہ  چیزاہ۔  اللہ  تعالیٰ  فرماوِ،  اَز  کٔہٕنزسنا  حکومت  چھےٚ،  کانٛہہ  تہِ  ہیٚکہِ  نہٕ  جواب  دِتھ،  پانے  فرماوِ  اللہ  تعالیٰ،  اَز  چھےٚ  حکومت  أکۍ  سٕے  خداے  سٕنز  یُس  قہرٕ  وول  تہٕ  غلبہٕ  وول  چھُ۔

Tahir:
  ییٚمہِ  دۅہ  تِم  سٲری  (قبرو  منٛزٕ)  نیرن  تہٕ  تِمن  (ہٕنٛدیواعمالو)  نِشہ  روزِ  نہٕ  اللہ  تعالیٰ  ہس  پیٚٹھ  کِہِنۍ  تہِ  کٔھٹِتھ،  (ارشاد  سپدِ)  از  کٔمۍ  سٕنز  بادشٲہی  چھے٘  (پتہٕ  سپدِ  ارشاد)  اللہ  تعالیٰ  سٕنزٕے  یُس  کُن  چُھ  سارِنٕے  پیٚٹھ  چُھ  غٲلب۔

Transliteration:
  Yawma hum b<u>a</u>rizoona l<u>a</u> yakhf<u>a</u> AAal<u>a</u> All<u>a</u>hi minhum shayon limani almulku alyawma lill<u>a</u>hi alw<u>ah</u>idi alqahh<u>a</u>r<b>i</b>


Athar:
  ﴿وَننہٕ  یِیہِ﴾  از  یِیہِ  پرٛتھ  شخصس  تٔمۍ  سٕنزِ  کمایہِ  ہُند  بدلہٕ  دِنہٕ  یۅسہٕ  تٔمۍ  کٔرمٕژ  ٲس،  از  سپدِ  نہٕ  کٲنٛسہِ  پٮ۪ٹھ  کانٛہہ  ظُلم۔  تہٕ  اللہ  تعالیٰ  چُھ  حساب  ہیٚنس  منٛز  سٮ۪ٹھاہ  تیز۔

Mirwaiz:
  اَز  یِیہِ  پرتھ  أکِس  بدلہٕ  دِنہٕ  تَمہِ  سارِکُے  یہِ  تٔمۍ  کوٚرمُت  آسہِ  دنیاہس  اندر۔  از  یِیہِ  نہٕ  کٲنسہِ  نسبت  کُنہِ  قسمہٕ  ظلم  کرنہٕ۔  بے  شک  اللہ  تعالیٰ  چھُ  جلد  حساب  ہیوٕوُن۔  یِتھہٕ  پٲٹھۍ  سارِنٕے  پیغمبرن  آو  حکم  کرنہٕ  کہ  قیامت  کہ  دۅہُک  کٔرِو  لوٗکن  بیٖم،  یِتھے  پٲٹھۍ  چھُ  تۅہیہِ  تہِ  حکم  کرنہٕ  یِوان۔

Tahir:
  أزۍکہ  دۅہ  یِیہِ  پۯتھ  نفسس  تٔمۍ  سٕنزِ  کمایہِ  ہُنٛد  بدلہٕ  دِنہٕ،  از  سپدِ  نہٕ  کانٛہہ  ناانصٲفی،  بے  شک  چُھ  اللہ  تعالیٰ  سیٚٹھاہ  جلد  حساب  ہیٚنہٕ  وول۔

Transliteration:
  Alyawma tujz<u>a</u> kullu nafsin bim<u>a</u> kasabat l<u>a</u> <i><u>th</u></i>ulma alyawma inna All<u>a</u>ha sareeAAu al<u>h</u>is<u>a</u>b<b>i</b>


Athar:
  اے  نبی  صلی  اللہ  علیہ و سلم،  کھۅژنٲوِیوٗکھ  یِم  لُکھ  تمہِ  دۅہ  نِشہِ  یُس  نکھہٕ  چُھ  ووتمُت۔  ییٚلہِ  وٲنجہِ  آسن  ہِرۍ  وٲلِس  تام  کھسان  تہٕ  لُکھ  آسن  وۅدنہِ  ژھوپہٕ  دَم  کٔرِتھ  غمٕکۍ  گرۅکھ  والان۔  ظٲلِمن  نَہ  آسہِ  کانٛہہ  ہمدرد  دوست  تہٕ  نہ  کانٛہہ  سفٲرش  کرن  وول  ییٚمۍ  سٕنز  کتھ  ماننہٕ  یِیہِ۔

Mirwaiz:
  توٚہۍ  تہِ  کٔرِو  حض  بیٖم  لوٗکن  یارسول  اللہ  اَکہِ  نزدیک  یِوُنہِ  مصیبت  کہ  دۅہُک  ییٚلہِ  وٲنِجہِ  آسن  لوٗکن  واژمَژٕہ  ہِرِس  پٮ۪ٹھ۔  تَمی  آسنکھ  غمہٕ  سٍتۍ  پُر۔  تَمہِ  دۅہ  آسہِ  نہٕ  مُشرکن  تہٕ  کٲفرن  کانٛہہ  ولی  دوستاہ،  نہ  کانٛہہ  سفٲرش  کروُناہ  یَسٕنز  سفٲرش  ماننہٕ  یِیہِ  ہا۔

Tahir:
  تہٕ  تۆہۍ  کھوژنٲوِیوٗکھ  یِم  نکھہٕ  واتن  والہِ  آفت  کہِ  دۅہ  نِشہِ  ییٚلہِ  غم  ویٚتراونہٕ  سٍتۍ  وٲنِجہِ  واتن  ہِرِوٲلس  تام۔  ظٲلمن  خٲطرٕ  نَہ  آسہِ  کانٛہہ  مہربان  دوست  تہٕ  نَہ  کانٛہہ  سفٲرش  کرن  وول  ییٚمۍ  سٕنز  کتھ  ماننہٕ  یِیہِ۔

Transliteration:
  Waan<u>th</u>irhum yawma al<u>a</u>zifati i<u>th</u>i alquloobu lad<u>a</u> al<u>h</u>an<u>a</u>jiri k<u>a</u><i><u>th</u></i>imeena m<u>a</u> li<b>l</b><i><u>thth</u></i><u>a</u>limeena min <u>h</u>ameemin wal<u>a</u> shafeeAAin yu<u>ta</u>AA<b>u</b>


Transliteration: YaAAlamu kh<u>a</u>inata alaAAyuni wam<u>a</u> tukhfee a<b>l</b><u>ss</u>udoor<b>u</b>
Athar:
  اللہ  تعالیٰ  چُھ  نظرن  ہٕنزِ  ژوٗرِ  نِشہِ  تام  وٲقف،  تہٕ  تِم  راز  تام  چُھ  زانان  یِم  سینن  منٛز  چِھ  چُھپاونہٕ  آمٕتۍ۔

Mirwaiz:
  اللہ  تعالیٰ  چھُ  زانان  أچھن  ہٕندِس  خیانتس،  بیٚیہِ  تِمن  سارِنٕے  کتھن  یِمن  دِل  کھٔٹِتھ  تھاوان  چھِ،  یِمہٕ  کتھہٕ  سینن  اندر  پوٗشیدٕہ  آسان  چھےٚ،  یِمن  پٮ۪ٹھ  نہٕ  کانٛہہ  واقف  سپدان  چھُ۔

Tahir:
  سُہ  چُھ  خیانت  کرن  واجِنیٚن  أچھن  زانان  تہٕ  (تِمہٕ  کتھہٕ  تہِ)  یِمہٕ  سیٖنہٕ  چِھ  (پانس  منٛز)  کٔھٹِتھ  تھاوان۔


Athar:
  تہٕ  اللہ  تعالیٰ  کرِ  ٹھیک  ٹھیک  بے  لاگ  فٲصلہٕ۔  روٗدۍ  تِم  یِمن  ﴿یِم  مُشرک﴾  اللہ  تعالیٰ  ترٲوِتھ  ناد  چِھ  دِوان،  تِم  چِھنہٕ  کُنہِ  چیزٕکۍ  تہِ  فٲصلہٕ  کرن  وٲلۍ،  بے  شک  چُھ  اللہ  تعالیٰ  ہٕے  سورُے  کینٛہہ  بوزن  وول  تہٕ  وُچھن  وول۔

Mirwaiz:
  اللہ  تعالیٰ  سُند  علم  چھُ  کٲمل،  سُہ  کرِ  پوٚز  فٲصلہٕ  تَمہِ  دۅہ۔  بیٚیہِ  یِمن  بٲطل  معبودن  یِم  لوٗکھ  خدایس  ورٲے  آلو  دِوان  چھِ  تِم  ہیٚکن  نہٕ  کُنہِ  قسمہٕ  فٲصلہِ  کٔرِتھ  کیازِ  بے  شک  اللہ  تعالیٰ  ہٕے  چھُ  سورُے  وُچھہِ  وُن۔

Tahir:
  تہٕ  اللہ  تعالیٰ  چُھ  حقہٕ  سان  فٲصلہٕ  کران،تہٕ  یِمن  (پۅتلیٚن)  اللہ  تعالیٰ  ہس  وَرٲے  یِم  لُکھ  پوٗزا  چِھ  کران  تِم  ہیٚکن  نہٕ  کانٛہہ  تہِ  فٲصلہٕ  کٔرِتھ،  بے  شک  چُھ  اللہ  تعالیٰ  ہٕے  بوزن  وول،  وُچھن  وول۔

Transliteration:
  Wa<b>A</b>ll<u>a</u>hu yaq<u>d</u>ee bi<b>a</b>l<u>h</u>aqqi wa<b>a</b>lla<u>th</u>eena yadAAoona min doonihi l<u>a</u> yaq<u>d</u>oona bishayin inna All<u>a</u>ha huwa a<b>l</b>ssameeAAu alba<u>s</u>eer<b>u</b>


Athar:
  کیا  یِم  لُکھ  چِھنا  زانٛہہ  زمینس  پٮ۪ٹھ  پھیرِمٕتۍ  تھوٗرِمٕتۍ  تاکہ  یِمن  یِیہِ  ہے  تِمن  لُکن  ہُند  انجام  اَتھہِ  یِم  یِمن  برونٛہہ  چِھ  گُزریمٕتۍ؟  تِم  ٲسۍ  یِہندِ  کھۅتہٕ  زیادہ  طاقتوَر،  تہٕ  یِہندِ  کھۅتہٕ  زیادہ  زبردست  آثار  چِھکھ  زمینس  منٛز  ترٲوِمٕتۍ۔  مگر  خُداین  رٔٹۍ  تِم  تِہٕندٮ۪ن  گناہن  پٮ۪ٹھ،  تہٕ  تِمن  اوس  نہٕ  خُدایس  نِشہِ  کانٛہہ  بچاون  وول۔

Mirwaiz:
  کیا  یِم  لوٗکھ  چھِنا  پھیٖرۍمٕتۍ  شام  و  یَمَن  کِس  مُلکس  اندر  تااینکہ  وُچھہن  تِم  کیا  چھُ  سپُد  مُت  انجام  تِمن  نافرمان  لوٗکن  ہُنٛد  یِم  تِمن  برونٹھ  ٲسۍ،  تِم  ٲسۍ  تِہِندِ  کھۅتہٕ  زیادٕہ  قوت  کِنۍ  بیٚیہِ  تِمَو  تراوِ  پتھ  کُن  زمینس  اندر  بجہِ  بجہِ  عمارژٕ،  توپتہٕ  رٔٹۍ  تِم  اللہ  تعالیٰ  ہن،  کٔرِن  گرفتارِ  عذاب  تِہٕندیو  گناہو  سببہٕ،  توپتہٕ  تہِ  اوسنہٕ  تِمن  بچاوَن  وولاہ  خداے  سٕندِ  عذاب  نِشہِ۔

Tahir:
  تہٕ  کیا  یِم  لُکھ  پھیٖرۍ  نا  زمینس  منٛز  زِ  وُچھہن  تِمن  لُکن  ہُنٛد  انجام  کیا  سپُد  یِم  یِمن  برونٛہہ  ٲسۍ،  تِم  لُکھ  ٲسۍطاقتس  منٛز  (تہِ)  یہِنٛدِ  کھوتہٕ  واریاہ  زیادٕہ  تہٕ  تِمن  آثارن  تہٕ  نِشانن  منٛز (تہِ)  یِم  زمینس  منٛز  (ترٲوِمٕتۍ)  ٲسِکھ۔  پتہٕ  رٔٹۍ  اللہ  تعالیٰ  ہن  تِم  تِہٕندیٚو  گناہو  ہٕندِ  وجہ  کِنۍ،  تہٕ  تِہِندِ  خٲطرٕ  اوس  نہٕ  اللہ  تعالیٰ  ہس  (یعنی  اللہ  تعالیٰ  سٕندِ  عذاب)  نِشہِ  کانٛہہ  بچاوَن  وول۔

Transliteration:
  Awa lam yaseeroo fee alar<u>d</u>i fayan<i><u>th</u></i>uroo kayfa k<u>a</u>na AA<u>a</u>qibatu alla<u>th</u>eena k<u>a</u>noo min qablihim k<u>a</u>noo hum ashadda minhum quwwatan wa<u>a</u>th<u>a</u>ran fee alar<u>d</u>i faakha<u>th</u>ahumu All<u>a</u>hu bi<u>th</u>unoobihim wam<u>a</u> k<u>a</u>na lahum mina All<u>a</u>hi min w<u>a</u>q<b>in</b>


Athar:
  یہِ  تِہُند  انجام  سپُد  امہِ  موجوٗب  زِ  تِمن  نِشہِ  آے  تِہندِۍ  رسول  بیّنات  ہیٚتھ۔  ﴿بیّنات  نِشہِ  چِھ  مُراد  ترےٚ  چیز۔  گۅڈنیُک،  تِتھۍ  ٹاکارٕہ  علامات  تہٕ  نِشانیہِ  یِمہٕ  یِہندِس  ماموٗر  مِن  اللہ  آسنس  پٮ۪ٹھ  شٲہد  آسہٕ۔  دوٚیِم،  تِژٕھہ  روشن  دٔلیلہٕ  یِمہٕ  یِہنزِ  پیش  کرنہٕ  آمٕژ  تعلیم  ہٕندِ  حق  آسنُک  ثبوت  آسہٕ  دِوان۔  ترییم،  زندگی  ہٕندٮ۪ن  مسٲیلن  تہٕ  معاملاتن  متعلق  تِتھۍ  ہدایات  یِمن  وُچھِتھ  پرٛتھ  کانٛہہ  عقلہِ  وول  انسان  یہِ  زٲنِتھ  ہیٚکہِ  ہے  زِ  یِژھ  پٲکیزہ  تعلیم  ہیٚکہِ  نہٕ  کانٛہہ  اَپزِیور،  خۅد  غرض  اِنسان  دِتھ۔﴾  تہٕ  تِمو  کوٚر  ماننہٕ  نِشہِ  انکار۔  ٲخرکار  رٔٹۍ  تِم  خُداین۔  یقیناً  چُھ  سُہ  سٮ۪ٹھاہ  قوّت  وول  تہٕ  سزا  دِنس  منٛز  واریاہ  سخت۔

Mirwaiz:
  یہِ  عذاب  سپُد  تِمن  پٮ۪ٹھ  ییٚمہِ  مۅکھہٕ  نٲزل  کہ  تِمن  نِشہِ  ٲسۍ  واتان  تِہِندۍ  پیغمبر  نَنہِ  دلیلہٕ  ہیتھ۔  توپتہٕ  ٲسۍ  تِم  انکار  کران،  پس  کٔرۍ  تِم  گرفتار  اللہ  تعالیٰ  ہن  عذابس۔  بے  شک  سُہ  چھُ  سٮ۪ٹھاہ  قوت  وول  سخت  عذاب  کرٕوُن۔

Tahir:
  یہِ  سپُد  اَمہِ  وجہ  کِنۍ  زِ  تِمن  نِشہِ  ٲسۍتِہِندۍ  رسول  ٹاکارٕہ  نشٲنِیہِ  ہیٚتھ  آمٕتۍ  پتہٕ  کۆر  تِمَو  کفر  لہٰذا  رٔٹۍ  اللہ  تعالیٰ  ہن  تِم  (عذابس  منٛز)،  بے  شک  چُھ  سُہ  سیٚٹھاہ  طاقت  وول،  سخت  عذاب  دِنہٕ  وول۔

Transliteration:
  <u>Tha</u>lika biannahum k<u>a</u>nat tateehim rusuluhum bi<b>a</b>lbayyin<u>a</u>ti fakafaroo faakha<u>th</u>ahumu All<u>a</u>hu innahu qawiyyun shadeedu alAAiq<u>a</u>b<b>i</b>


Athar: فرعونس تہٕ ہامانس تہٕ قارونس کُن، مگر تِمو ووٚن سٲحر چُھ کذّاب چُھ۔
Mirwaiz: فرعونس ہامانس تہٕ قارونس کُن۔ تِمَو دوٚپ یہِ چھُ جادوگر تہٕ اَپزِیور۔
Tahir:
  فرعونس  تہٕ  ہامانس  تہٕ  قارونس  کُن،  پتہٕ  لٔگۍ  تِم  وَننہِ  زِ  یہِ  چُھ  سِحرگر،  سیٚٹھاہ  اَپزِیور  چُھ۔

Transliteration:
  Il<u>a</u> firAAawna wah<u>a</u>m<u>a</u>na waq<u>a</u>roona faq<u>a</u>loo s<u>ah</u>irun ka<u>ththa</u>b<b>un</b>


Athar:
  پتہٕ  ییٚلہِ  تٔمۍ  سانہِ  طرفہٕ  تِمن  برونٛہہ  کُن  حق  اوٚن،  پتہٕ  ووٚن  تِمو  یِم  لُکھ  ایمان  أنِتھ  أمِس  سٍتۍ  شٲمِل  چِھ  سپدمٕتۍ  تِہندۍ  سٲری  لڑکہٕ  کٔرِیوٗکھ  قتل،  تہٕ  لڑکین  دِیِو  زندٕہ  روزنہٕ۔  مگر  کٲفرن  ہٕنز  چال  گٔیہِ  ضایع۔

Mirwaiz:
  تۅہیہِ  پتہ  ییٚلہِ  آو  موسیٰ  علیہ  السلام  عام  لوٗکن  نِشہِ  سانہِ  طرفہٕ  پوٚز  دین  ہیتھ،  تِمَو  منٛزٕ  اوٚن  ایمان  بعض  لوکو۔  یِم  کافر  ٲسۍ  تِمَو  دوٚپ  پانہٕ  وٲنۍ  بطورِ  مشورٕہ  کہ  مٲرِیوٗکھ  تِمن  لوٗکن  ہٕندۍ  لۅکٕٹۍ  یِمَو  ایمان  اوٚن  حضرت  موسیٰ  ہس  سٍتۍ،  یُتھنہٕ  تِمن  لوٗکن  ہُنٛد  قوت  زیادٕھ  سپدِ،  ورنہٕ  چھُ  اندیشہِ  سلطنت  کہ  زوالُک۔  کورِ  تِہٕنزٕ  تھٲوِیوٗکھ  زندے  کیازِ  تِمہٕ  یِن  خدمتس  تہٕ  کامہِ  کوچہِ  بکار۔  یہِ  سوچ  تِمَو  غلبہ  موسوی  کہ  بندشہِ  ہُنٛد  تدبیر،  کافرن  ہُنٛد  تدبیر  چھُنہٕ  مگر  بالکل  بے  اثر۔

Tahir:
  پتہٕ  ییٚلہِ  تِم  سانہِ  بارگاہِ  نِشہِ  حقُک  پیغام  ہیٚتھ  تِمن  نِشہِ  آے  پتہٕ  وۆن  تِمَو،  تِمن  لُکن  ہٕندۍ  لڑکہٕ  کٔرِیوٗکھ  قتل  یِمَو  یِمن  سٍتۍ  ایمان  چُھ  اۆنمُت  تہٕ  تِہٕنزٕ  خاتوٗنہٕ  تھٲوِیوٗکھ  زندٕہ،  تہٕ  کٲفرن  ہٕنزٕ  فریب  واجِنہِ  چالہٕ  آسہٕ  صرف  ہلاکتٕے  (تِمَوکۆر  پُر  امن  لُکن  ہُنٛد  نسل  ختم)۔

Transliteration:
  Falamm<u>a</u> j<u>a</u>ahum bi<b>a</b>l<u>h</u>aqqi min AAindin<u>a</u> q<u>a</u>loo oqtuloo abn<u>a</u>a alla<u>th</u>eena <u>a</u>manoo maAAahu wa<b>i</b>sta<u>h</u>yoo nis<u>a</u>ahum wam<u>a</u> kaydu alk<u>a</u>fireena ill<u>a</u> fee <u>d</u>al<u>a</u>l<b>in</b>


Athar:
  اکہِ  دۅہ  چُھ  فرعون  پننیٚن  درباریٚن  ونان،  ترٲوِو  مےٚ  یلہٕ  بہٕ  کرن  یہِ  موسیٰ  علیہ  السلام  قتل  تہٕ  وُچھِن  یہِ  پننِس  ربّس  ناد  لٲیِتھ،  مےٚ  چُھ  اندیشہِ  زِ  یہِ  بدلاوِ  تُہُند  دین  نَتہٕ  کرِ  مٕلکس  منٛز  فساد  برپا۔

Mirwaiz:
  بیٚیہِ  دوٚپ  فرعونن  مےٚ  ترٲوِو،  بہٕ  مارن  موسیٰ،  غالباً  آسہن  اہلِ  دربار  تس  تِژھ  حرکت  کرنہٕ  نِشہِ  پتھ  رٹان،  گٔژِھن  سُہ  کٔرِن  فریاد  پننِس  خدایس،  بہٕ  وُچھہِ  سُہ  کِتھہٕ  پٲٹھۍ  بچاوِ  تَس۔  مےٚ  چھُ  خطرٕھ  گژھان  کہ  سُہ  بدلاوِ  دین  تُہُنٛد،  بیٚیہِ  ما  پھٔہلاوِ  مُلکس  منٛز  تبٲہی  ییٚمہِ  سٍتۍ  سٲنۍ  سلطنت  کرِ  ختم۔

Tahir:
  تہٕ  فرعونن  وۆن،  مے٘  ترٲوِو  یَلہٕ  بہٕ  کرن  موسیٰ  قتل  تہٕ  تس  پَزِ  پننِس  ربّس  ناددِیُن۔  مے٘  چُھ  خوف  زِ  سُہ  بدلاوِ  تُہُنٛد  دین  نَتہٕ  پٔھہلاوِ  (مصرکِس)  ملکس  منٛز  فساد۔

Transliteration:
  Waq<u>a</u>la firAAawnu <u>th</u>aroonee aqtul moos<u>a</u> walyadAAu rabbahu innee akh<u>a</u>fu an yubaddila deenakum aw an yu<i><u>th</u></i>hira fee alar<u>d</u>i alfas<u>a</u>d<b>a</b>


Athar:
  موسیٰ  علیہ  السلام  چُھ  ونان،  مےٚ  چُھ  پننِس  ربّ  سُند  تہٕ  چٲنِس  ربّ  سُند  پناہ  روٚٹمُت  پرٛتھ  تس  تکبرس  کرن  وٲلۍ  سٕندِس  مقابلس  منٛز  یُس  حساب  کِس  دۅہس  پٮ۪ٹھ  ایمان  چُھنہٕ  تھاوان۔

Mirwaiz:
  موسیٰ  علیہ  السلامن  دوٚپ  پننِس  قومس  توٚہۍ  مَہ  بٔرِو  پرواہ  کینٛہہ،  بہٕ  چھُنہٕ  کھۅژان  فرعون  سٕندِس  خوف  دِنَس۔  مےٚ  چھُ  پناہ  ہیوٚتمُت  پننِس  تہٕ  تُہٕندِس  خداے  سٕندِ  سٍتۍ  پرتھ  مغروٗر  شخصہٕ  سٕندِ  شرٕ  نِشہِ  یَس  نہٕ  پژھ  چھےٚ  حساب  کہ  دۅہٕچ۔

Tahir:
  تہٕ  موسیٰ  ہن  (علیہ  السلام)  وۆن،  مے٘  چُھ  پننِس  ربّ  سُنٛد  تہٕ  تُہٕندِس  ربّ  سُنٛد  پناہ  رۆٹمُت،  پۯتھ  تکبرکرن  وٲلِس  شخصس  نِشہِ  یَس  حساب  کِس  دۅہس  پیٚٹھ  ایمان  چُھنہٕ۔

Transliteration:
  Waq<u>a</u>la moos<u>a</u> innee AAu<u>th</u>tu birabbee warabbikum min kulli mutakabbirin l<u>a</u> yuminu biyawmi al<u>h</u>is<u>a</u>b<b>i</b>


Athar:
  اتھ  موقعس  پٮ۪ٹھ  چُھ  آلِ  فرعون  منٛزٕ  اکھ  مومن  شخص،  ییٚمۍ  پنُن  ایمان  چُھپٲوِتھ  اوس  تھوومُت  ونان،  کیا  توٚہۍ  کٔرِیوٗنہٕ  اکھ  شخص  صرف  اتھ  وجَہس  پٮ۪ٹھ  قتل  زِ  سُہ  چُھ  ونان  میون  ربّ  چُھ  اللہ؟  حالانکہ  سُہ  آو  تۅہیہِ  نِشہِ  تُہٕندِس  ربّ  سٕندِ  طرفہٕ  بیّنات  ہیٚتھ۔  اگر  سُہ  اَپزِیور  چُھ  تیٚلہِ  گژِھہ  تس  تٔمۍ  سُند  اَپُز  خۅد  تس  پٮ۪ٹھ  پھیٖرِتھ۔  البتہٕ  اگر  سُہ  پٔزِیور  چُھ  تیٚلہِ  یِمن  ہولناک  نتیجن  ہُند  خوف  سُہ  تۅہیہِ  دِوان  چُھو  تِمو  منٛزٕ  یِن  کینٛہہ  تۅہیہِ  پٮ۪ٹھ  ضروٗر۔  اللہ  تعالیٰ  چُھنہٕ  تِتھس  کٲنٛسہِ  شخصس  ہدایت  دِوان  یُس  حدٕ  نیرن  وول  تہٕ  کذّاب  آسہِ۔

Mirwaiz:
  توپتہٕ  ووٚن  أکۍ  باایمان  مردن  یُس  اَتھ  مشورٕہ  چہ  مجلسہِ  منٛز  اوس  فرعون  سٕندِ  خاندانہٕ  منٛزٕ،  یُس  پَنُن  ایمان  کھٔٹِتھ  تھاوان  اوس۔  اے  لوٗکو،  کیا  توٚہۍ  چھوٗنا  اَکھ  شخصاہ  محض  ییٚمہِ  کتھہِ  خٲطرٕ  ماران  کہ  سُہ  چھُ  دپان  میون  معبود  چھُ  اللہ  تعالیٰ  حالانکہ  سُہ  چھُ  تۅہیہِ  نِشہِ  نَنہِ  دلیلہٕ  پیش  کران  پننِس  پروردگار  سٕندِطرفہٕ۔  اگر  سُہ  بالفرض  اَپُز  ونان  آسہِ  تَس  چھُ  تمُیک  وۅبال  پانس،  ہرگاہ  سُہ  پٔزِیور  آسہِ  تیٚلہِ  واتہِ  تۅہیہِ  ضرور  تَمہِ  منٛزٕ  کینٛہہ  ییٚمُیک  سُہ  تۅہیہِ  وعید  چھُ  کران۔  اللہ  تعالیٰ  چھُنہٕ  وَتھ  ہاوان  تس  شخصس  یُس  حدٕ  ڈلہٕ  وُن  تہٕ  سخت  اَپزیور  آسہِ۔

Tahir:
  تہٕ  فرعون  سٕندِ  ملّت  منٛزٕ  وۆن  أکۍ  مومن  مردن  ییٚمۍ  پَنُن  ایمان  کٔھٹِتھ  اوس  تھوومُت،  کیا  تۆہۍ  چِھوونہٕ  اَکھ  شخص  قتل  کران  (صرف)  اَمہِ  موجوب  زِ  سُہ  چُھ  ونان  میون  ربّ  چُھ  اللہ  تعالیٰ  تہٕ  سُہ  چُھ  تۅہیہِ  نِشہِ  تُہٕندِس  ربّ  سٕندِ  طرفہٕ  ٹاکارٕہ  نِشٲنِیہِ  ہیٚتھ  آمُت،  تہٕ  اگر  (فرض  کرو)  سُہ  اَپزِیور  چُھ  تیٚلہِ  آسہِ  تٔمۍ  سٕندِ  اَپزِیُک  بار  تٔسۍ  پیٚٹھ  تہٕ  اگر  سُہ  پٔزۍیور  چُھ  تیٚلہِ  ییٖتہِ  عذابُک  سُہ  تۅہیہِ  سٍتۍ  وعدٕہ  چُھ  کران  تۅہیہِ  واتیٚو  سُہ  ضرور،  بے  شک  چُھنہٕ  اللہ  تعالیٰ  تس  ہدایت  دِوان  یُس  حدٕ  نیرن  وول  سراسراَپزِیور  آسہِ۔

Transliteration:
  Waq<u>a</u>la rajulun muminun min <u>a</u>li firAAawna yaktumu eem<u>a</u>nahu ataqtuloona rajulan an yaqoola rabbiyya All<u>a</u>hu waqad j<u>a</u>akum bi<b>a</b>lbayyin<u>a</u>ti min rabbikum wain yaku k<u>ath</u>iban faAAalayhi ka<u>th</u>ibuhu wain yaku <u>sa</u>diqan yu<u>s</u>ibkum baAA<u>d</u>u alla<u>th</u>ee yaAAidukum inna All<u>a</u>ha l<u>a</u> yahdee man huwa musrifun ka<u>ththa</u>b<b>un</b>


Athar:
  اے  میانہِ  قوم  کیو  لوٗکو،  از  چَھو  تۅہیہِ  بادشٲہی  حٲصل  تہٕ  زمینس  منٛز  چِھو  توٚہۍ  غٲلِب،  البتہٕ  اگر  اللہ  تعالیٰ  سُند  عذاب  اسہِ  پٮ۪ٹھ  آو  تیٚلہِ  کُس  چُھ  پتہٕ  یُس  اسہِ  مدد  ہیٚکہِ  کٔرِتھ۔  فرعون  چُھ  ونان،  بہٕ  چُھسَو  تۅہیہِ  سۅے  راے  دِوان  یۅسہٕ  مےٚ  مُنٲسِب  چھےٚ  باسان  تہٕ  بہٕ  چُھسَو  تۅہیہِ  تٔتھۍ  وَتہِ  کُن  رہنمٲئی  کران  یۅسہٕ  ٹھیک  چھےٚ۔

Mirwaiz:
  اے  قوم  اَز  چھےٚ  تۅہیہِ  سلطنت  تہٕ  حکومت،  توٚہۍ  چھِو  غٲلب  یَتھ  مملکتس  اندر،  ہرگاہ  توٚہۍ  حضرت  موسیٰ  شہید  کٔرِیوٗن،  تَمہِ  پتہٕ  ہَے  خداے  سٕندِ  طرفہٕ  خانٛہہ  بلایاہ  وٲتِتھ  پیٚیہِ  تَمہِ  ساعتہٕ  کُس  کرِ  اَسہِ  مددتہٕ  یٲری،  کُس  بچاوِ  اَسہِ  تَمہِ  بلایہِ  نِشہِ۔  یہِ  بوٗزِتھ  ووٚن  فرعونن  بہٕ  چھُسنہٕ  تۅہیہِ  مشورٕہ  دِوان  مگر  تَمی  کتھہِ  ہُنٛد  یۅسہٕ  مےٚ  پانس  جان  آیہِ  بوزنہٕ،  سُہ  گوٚو  موسیٰ  قتل  کرُن،  بہٕ  چھُسنہٕ  تۅہیہِ  ہاوان  مگر  سۅے  وَتھ  یۅسہٕ  سیٚز  چھےٚ،  یَتھ  منٛز  عٲنِ  مصلحت  چھےٚ۔

Tahir:
  اے  میانہِ  قومہٕ!  أزۍکہِ  دۅہ  چھے٘  تُہٕنز  حکومت  (تۆہی)  چِھو  (مصرکِس)  سرزمینس  منٛز  اقتدارس  پیٚٹھ  پتہٕ  کُس  ہیٚکہِ  اَسہِ  اللہ  تعالیٰ  سٕندِ  عذاب  نِشہِ  بچٲوِتھ،اگر  سُہ  (عذاب)  اَسہِ  نِشہِ  یِیہِ۔  فرعونن  وۆن،  بہٕ  چُھسَو  تۅہیہِ  صرف  سۅے  کتھ  سمجھاوان  یۅسہٕ  بہٕ  پانہٕ  (صحیح)  چُھس  سمجھان  تہٕ  بہٕ  چُھسَو  نہٕ  تۅہیہِ  رٕژرٕچہ  وَتہِ  وَرٲے  (بیٚیہِ  کانٛہہ  وَتھ)  ہاوان۔

Transliteration:
  Y<u>a</u> qawmi lakumu almulku alyawma <i><u>th</u></i><u>a</u>hireena fee alar<u>d</u>i faman yan<u>s</u>urun<u>a</u> min basi All<u>a</u>hi in j<u>a</u>an<u>a</u> q<u>a</u>la firAAawnu m<u>a</u> oreekum ill<u>a</u> m<u>a</u> ar<u>a</u> wam<u>a</u> ahdeekum ill<u>a</u> sabeela a<b>l</b>rrash<u>a</u>d<b>i</b>


Athar:
  ییٚمۍ  شخصن  ایمان  اوس  اوٚنمُت  سُہ  چُھ  ونان،  اے  میانہِ  قوم  کیو  لوٗکو،  مےٚ  چُھ  خوف  زِ  تۅہیہِ  پٮ۪ٹھ  تہِ  گوٚژھ  نہٕ  سُہ  دۅہ  واتُن  یُس  ییٚمہِ  برونٛہہ  واریاہن  درٮ۪ن  پٮ۪ٹھ  چُھ  آمُت،

Mirwaiz:
  ییٚلہِ  تٔمۍ  باایمان  شخصن  وُچھ  کہ  نرم  تقریرٕ  سٍتۍ  بنیوو  نہٕ  کینٛہہ،  تٔمۍ  ہیوٚت  زوردار  تقریر  کرُن۔  توپتہٕ  ووٚن  تٔمۍ  باایمان  مردن،  اے  قوم،  مےٚ  چھُ  خطرٕہ  گژھان  تُہٕندِ  حقہٕ  کہ  تۅہیہِ  پٮ۪ٹھ  تہِ  ما  یِیہِ  تِیُتھ  دوہ  یُتھ  بروٗٹھِمین  لوٗکن  پٮ۪ٹھ  آمُت  چھُ۔

Tahir:
  تہٕ  تٔمۍ  شخصن  وۆن  ییٚمۍ  ایمان  اوس  اۆنمُت،  اے  میانہِ  قومہٕ!  مے٘  چُھ  تۅہیہِ  پیٚٹھ  (تہِ  بروٗنٹھِمیٚن)  قومن  ہٕندِ  روزِ  بدٕکۍ  پٲٹھۍ  (عذابُک)  خوف۔

Transliteration:
  Waq<u>a</u>la alla<u>th</u>ee <u>a</u>mana y<u>a</u> qawmi innee akh<u>a</u>fu AAalaykum mithla yawmi ala<u>h</u>z<u>a</u>b<b>i</b>


Athar:
  یُتھ  دۅہ  قومِ  نوح  علیہ  السلام  تہٕ  عاد  تہٕ  ثمود  تہٕ  یِمن  پتھ  یِم  قوم  ٲسۍ  تِمن  پٮ۪ٹھ  اوس  آمُت۔  تہٕ  حقیقت  چھےٚ  زِ  اللہ  تعالیٰ  چُھنہٕ  پننیٚن  بندن  پٮ۪ٹھ  ظُلمُک  کانٛہہ  ارداہ  تھاوان۔

Mirwaiz:
  یُتھ  حال  بنیومُت  چھُ  قومِ  نوحس،  قوم  عادس،  قوم  ثمودس۔  بیٚیہِ  تِمن  لوٗکن  یِم  تَمہِ  پتہٕ  ٲسۍ۔  اللہ  تعالیٰ  چھُنہٕ  بندن  پٮ۪ٹھ  ظلم  کرُن  یژھان۔  

Tahir:
  قومِ  نوح  تہٕ  عاد  تہٕ  ثمود  بیٚیہِ  تِم  لُکھ  یِم  تِمن  پتہٕ  ٲسۍ  (تِمن)  ہٕنٛدِسزا  کہ  دستورٕکۍ  پٲٹھۍ،  تہٕ  اللہ  تعالیٰ  چُھنہٕ  بندن  پیٚٹھ  ہرگز  زیادتی  یژھان۔

Transliteration:
  Mithla dabi qawmi noo<u>h</u>in waAA<u>a</u>din wathamooda wa<b>a</b>lla<u>th</u>eena min baAAdihim wam<u>a</u> All<u>a</u>hu yureedu <i><u>th</u></i>ulman lilAAib<u>a</u>d<b>i</b>


Athar: اے قوم، مےٚ چُھ ڈر زِ تۅہیہِ پٮ۪ٹھ گوٚژھ نہٕ فریادُک تہٕ کریٚکہِ نادُک دۅہ واتُن،
Tahir: تہٕ اے قومہٕ! مے٘ چُھ تۅہیہِ پیٚٹھ کریکہ ناد کہ دۅہُک (یعنی قیامتُک) خوف۔
Transliteration: Way<u>a</u> qawmi innee akh<u>a</u>fu AAalaykum yawma a<b>l</b>ttan<u>a</u>d<b>i</b>
Mirwaiz:
  اے  میانہِ  قومہٕ  بہٕ  چھُس  کھۅژان  تُہٕندِ  خٲطرٕ  تتھ  دۅہس  یَتھ  منٛز  واریاہ  آلَوپیٚن  دِنۍ۔  گۅڈنُیک  نِدا  گوٚو  پوگس  منٛز  یِیہِ  پھۅکھ  دِنہٕ  ییٚمہِ  سٍتۍ  سٲری  مۅردٕہ  زںدٕہ  گژھن،  بیٚیہِ  یِیہِ  پرتھ  أکِس  شخصس  پننہِ  ماجہِ  سٍتۍ  نسبت  کٔرِتھ  نِدا  کرنہٕ۔


Athar:
  ییٚلہِ  توٚہۍ  اکھ  أکِس  ناد  دِیِو  تہٕ  ژلان  ژلان  پھیٖرِو،  مگر  تمہِ  ساعتہٕ  آسہِ  نہٕ  خُدایس  نِشہِ  بچاون  وول  کانٛہہ۔  پوٚز  چُھ  یہِ  زِ  یَس  اللہ  تعالیٰ  ڈالہِ  تس  چُھنہٕ  پتہٕ  کانٛہہ  وَتھ  ہاون  وول  آسان۔

Mirwaiz:
  ییٚمہِ  دۅہ  توٚہۍ  ژلان  ٲسِو  تھَر  پھِرِتھ  حساب  کہ  موقع  نِشہِ  دوزخس  کُن  تَمہِ  ساعتہٕ  آسہِ  نہٕ  کانٛہہ  تہِ  تۅہیہِ  خداے  سٕندِ  عذاب  نِشہِ  بچاوٕوُن۔  یہِ  مضمون  اوس  سٮ۪ٹھاہ  غایت  درجہ  ہدایتس  مقتضی،  مگر  یس  خداے  وَتھ  راورِ  تَس  چھُنہٕ  کانٛہہ  تہِ  وَتھ  ہاوٕوُن۔ 

Tahir:
  ییٚمہِ  دۅہ  تۆہۍ  پۆت  پھیرِتھ  ژٔلِو  تہٕ  تۅہیہِ  آسیٚو  نہٕ  اللہ  تعالیٰ  ہس  (یعنی  اللہ  تعالیٰ  سٕندِ  عذاب)  نِشہِ  کانٛہہ  بچاوَن  وول  تہٕ  یس  اللہ  تعالیٰ  گمراہ  ٹھہراوِ  تیٚلہِ  چُھنہٕ  تس  خٲطرٕ  کانٛہہ  ہدایت  دِنہٕ  وول  تہٕ  وَتھ  ہاون  وول  آسان۔

Transliteration:
  Yawma tuwalloona mudbireena m<u>a</u> lakum mina All<u>a</u>hi min AA<u>as</u>imin waman yu<u>d</u>lili All<u>a</u>hu fam<u>a</u> lahu min h<u>a</u>d<b>in</b>


Athar:
  امہِ  برونٛہہ  اوس  یوسُف  علیہ  السلام  تۅہیہِ  نِشہِ  بیّنات  ہیٚتھ  آمُت  مگر  توٚہۍ  روٗدِو  تٔمۍ  سٕنزِ  اَنہِ  مژِ  تعلیمہِ  ہٕندِ  طرفہٕ  شک  سٕے  منٛز۔  پتہٕ  ییٚلہِ  تِہُند  انتقال  سپُد  پتہٕ  ووٚنُو  تۅہیہِ  وونۍ  سوزِ  نہٕ  اللہ  تعالیٰ  تِمن  پتہٕ  ہرگز  کانٛہہ  رسول۔  ﴿بظٲہر  چُھ  باسان  زِ  برونٛہہ  کُن  چِھ  یِم  لفظ  خُداین  آلِ  فرعون  کِس  مومن  شخصہٕ  سٕندِس  قومس  پٮ۪ٹھ  بطور  اضافہٕ  ارشاد  فرمٲوِمٕتۍ﴾  یِتھے  پٲٹھۍ  چُھ  اللہ  تعالیٰ  تِمن  سارِنٕے  لُکن  گُمرٲہی  منٛز  ترٛاوان  یِم  حدٕ  نیرن  وٲلۍ  تہٕ  شکی  چِھ  آسان۔

Mirwaiz:
  بتحقیق  بیٚیہِ  آو  تۅہیہِ  کُن  موسیٰ  علیہ  السلامس  برونٹھ  یوسف  علیہ  السلام  نَنہِ  دلیلہٕ  ہیٚتھ۔  پس  روٗدِوٕہ  توٚہۍ  ہمیشہ  شک  کران  تتھ  منٛز  یہِ  سُہ  تۅہیہِ  کُں  ہیتھ  آمُت  اوس  خداے  سُنٛد  پیغام۔  تااینکہ  ییٚلہِ  تِم  گٔے  ییٚمہِ  عالمہٕ،  توٚہۍ  لٔگِو  وَننہِ  پانے،  وۅنۍ  سوزِنہٕ  اللہ  تعالیٰ  یوسف  علیہ  السلامس  پتہٕ  کٲنسہِ  پیغمبرس۔  یِتھے  پٲٹھۍ  چھُ  اللہ  تعالیٰ  وَتھ  راوران  تہٕ  غلطی  منٛز  تھاوان  تِمن  لوٗکن  یِم  حدٕ  چھِ  ڈلان  انکار  کرنس  اندر،  بیٚیہِ  یِم  شک  چھِ  کران۔

Tahir:
  تہٕ  (اے  مصرکیٚو  روزن  والیو)  بے  شک  آے  تۅہیہِ  نِشہِ  اَمہِ  برونٛہہ  یوسف  (علیہ  السلام)  ٹاکارٕہ  نِشٲنیو  سان  تہٕ  تۆہۍ  روٗدِو  ہمیشہ  تِمن  (نشٲنین)  متعلق  شکس  منٛز  (پیٚتھ)  یِمہٕ  تِمَو  تۅہیہِ  نِشہِ  اَنہِ  مَژٕ  آسہٕ،  اۆت  تام  زِ  ییٚلہِ  تِمَو  وفات  کۆر  پتہٕ  لوگُو  تۅہیہِ  وَنُن  زِ  وۅنۍ  سوزِ  نہٕ  اللہ  تعالیٰ  تِمن  پتہٕ  ہرگز  کٲنسہِ  رسولس۔  یِتھے  پٲٹھۍ  چُھ  اللہ  تعالیٰ  تس  شخصس  گمراہ  کران  یُس  حدٕ  نیرن  وول  شک  کرن  وول  آسہِ۔

Transliteration:
  Walaqad j<u>a</u>akum yoosufu min qablu bi<b>a</b>lbayyin<u>a</u>ti fam<u>a</u> ziltum fee shakkin mimm<u>a</u> j<u>a</u>akum bihi <u>h</u>att<u>a</u> i<u>tha</u> halaka qultum lan yabAAatha All<u>a</u>hu min baAAdihi rasoolan ka<u>tha</u>lika yu<u>d</u>illu All<u>a</u>hu man huwa musrifun murt<u>a</u>b<b>un</b>


Athar:
  تہٕ  اللہ  تعالیٰ  سٕندٮ۪ن  آیاتن  منٛز  چِھ  ژُوان  امہِ  ورٲے  زِ  تِمن  نِشہِ  آسہِ  کانٛہہ  سَنَد  یا  دلیل  آمٕژ۔  یہِ  رَویّہِ  چُھ  خُدایس  تہٕ  ایمان  انن  والیٚن  نزدیک  سخت  ناپسند۔  یِتھے  پٲٹھۍ  چُھ  اللہ  تعالیٰ  پرٛتھ  تکبُر  کرن  وٲلِس  تہٕ  سرکش  سٕندِس  دِلس  پٮ۪ٹھ  ٹھپّہٕ  لگاوان۔

Mirwaiz:
  تِم  گٔے  تِمے  یِم  بحث  تہٕ  قضیہِ  چھِ  لاگان  اللہ  تعالیٰ  سٕندین  آیاتن  اندر  کُنہِ  تِژِھہ  دلیلہِ  ورٲے  یۅسہٕ  تِمن  نِشہِ  وٲژمٕژ  آسِہا،  اللہ  تعالیٰ  ہس  چھےٚ  سٮ۪ٹھاہ  نفرت  اَمہِ  کج  بحثی  ہٕںز،  باایمانن  نِشہِ  تہِ  چھےٚ  اَمِچ  نفرت۔  یِتھہٕ  پٲٹھۍ  اللہ  تعالیٰ  ہن  تُہٕندین  دِلن  پٮ۪ٹھ  مۅہر  کٔرمٕژچھےٚ،  یِتھے  پٲٹھۍ  چھُ  اللہ  تعالیٰ  مۅہر  کران  پرتھ  متکبر  تہٕ  سرکش  سٕندِس  دِلس  پٮ۪ٹھ۔  یہِ  اوس  تقریر  تس  بایامان  مَردٕ  سُنٛد  یُس  پَنُن  ایمان  کھٔٹِتھ  تھاوان  اوس۔  اَمہِ  تقریرٕ  پتہٕ  کوٚر  تٔمۍ  پَنُن  پان  ظٲہر۔

Tahir:
  یِم  لُکھ  اللہ  تعالیٰ  سٕندیٚن  آیاتن  منٛز  ژُوان  چِھ  کُنہِ  ثبوٗت  وَرٲے  یۅسہٕ  تِمن  نِشہِ  آمٕژ  آسہِ،  (یہِ  ژُوُن)  چُھ  اللہ  تعالیٰ  ہس  نزدیک  تہٕ  ایمان  والیٚن  نزدیک  سخت  بے  زٲری  (ہٕنز  کتھ)،  یِتھے  پٲٹھۍچُھ  اللہ  تعالیٰ  پۯتھ  أکِس  مغرور (تہٕ)  بُتھۍپھِرۍسٕندِس  دِلس  پیٚٹھ  مۅہرلگاوان۔

Transliteration:
  Alla<u>th</u>eena yuj<u>a</u>diloona fee <u>a</u>y<u>a</u>ti All<u>a</u>hi bighayri sul<u>ta</u>nin at<u>a</u>hum kabura maqtan AAinda All<u>a</u>hi waAAinda alla<u>th</u>eena <u>a</u>manoo ka<u>tha</u>lika ya<u>t</u>baAAu All<u>a</u>hu AAal<u>a</u> kulli qalbi mutakabbirin jabb<u>a</u>r<b>in</b>


Athar:
  فرعونن  ووٚن،  اے  ہامان  میانہِ  خٲطرٕ  بناو  اَکھ  بلند  عمارت  تاکہ  بہٕ  ہیٚکہٕ  وَتن  تام  وٲتِتھ،

Mirwaiz:
  فرعونن  ییٚلہِ  یہِ  لاجواب  تقریر  بوٗز،  تٔمِس  باایمانس  ہیوٚکُن  نہٕ  کینٛہہ  ؤنِتھ،  پننِس  سٲبقہٕ  جہالتس  پٮ۪ٹھ  قٲیِم  روٗزِتھ  لوٚگ  پننہِ  خیالہٕ  دلیل  قٲیِم  کرنہٕ  ہامانس  کہ  اے  ہامان  میانہِ  خٲطرٕ  بناو  ژٕہ  اَکھ  تھوٚد  مکاناہ  دیٚو  بہٕ  تتھ  پٮ۪ٹھ  کھٔسِتھ  واتہٕ  آسمان  چن  وَتن  پٮ۪ٹھ۔

Tahir:
  تہٕ  فرعونن  وۆن،  اے  ہامان!  ژٕ  بناو  میانہِ  خٲطرٕ  اَکھ  تھۆد  محل  تاکہ  بہٕ  واتہٕ  (تَتھ  پیٚٹھ  کٔھسِتھ)  وَتن  پیٚٹھ۔

Transliteration:
  Waq<u>a</u>la firAAawnu y<u>a</u> h<u>a</u>m<u>a</u>nu ibni lee <u>s</u>ar<u>h</u>an laAAallee ablughu alasb<u>a</u>b<b>a</b>


Athar:
  آسمانن  ہٕنٛزن  وَتن  تام  تہٕ  موسیٰ  علیہ  السلام  سُنٛد  خدا  وُچَھن  پِلَن  کٔرِتھ۔  مےٚ  چُھ  یہِ  موسیٰ  ﴿علیہ  السلام﴾  بس  اپزیور  باسان۔  یِتھہٕ  پٲٹھۍ  آیہِ  فرعون  سٕنٛدِ  خٲطرٕ  تٔمۍسٕنز  بدعملی  خۅشنما  بناونہٕ،  تہٕ  سُہ  آو  سِیٚزِ  وَتہِ  نِشہِ  رُکاونہٕ۔  فرعون  سٕنٛز  سٲرٕے  چال  بٲزی  گٔیہِ  ﴿تٔمۍ  سٕنٛز  پننہِ﴾  تباہی  ہٕنٛزِ  وَتہِ  منٛز  استعمال۔

Mirwaiz:
  یعنی  آسمان  کھسنہٕ  چن  وتن  پٮ۪ٹھ،  توپتہٕ  وُچھہِ  بہٕ  موسیٰ  علیہ  السلام  سٕندِس  خدایس  کُن۔  بہٕ  چھُس  زانان  سُہ  چھُ  یہِ  وننس  اندر  اَپزِیور۔  یِتھے  پٲٹھۍ  آو  زینت  دِنہٕ  فرعون  سٕندِ  خٲطرٕ  تٔمۍ  سٕنزن  یچھ  کامین،  بییہِ  آو  سُہ  پتھ  رٹنہٕ  سیٚزِ  وَتہِ  نِشہِ۔  تٔمۍ  کرییہِ  موسیٰ  علیہ  السلامس  مقابلہٕ  واریاہ  بٔڈ  بٔڈ  تدبیر  مگر  فعرون  سُنٛد  پرتھ  تدبیراہ  گوٚو  ضایع  تہٕ  بے  کار،  کُنہِ  تدبیرس  منٛز  سپُد  نہٕ  سُہ  کامیاب۔

Tahir:
  (یعنی)  آسمانن  ہٕنزن  وَتن  پیٚٹھ،پتہٕ  ہیٚکن  بہٕ  موسیٰ  سُنٛد  خداے  نظر  دِتھ  وُچِھتھ  تہٕ  بہٕ  چُھسن  سُہ  اَپزِیورٕے  سمجھان،  تہٕ  یِتھہٕ  پٲٹھۍ  آیہِ  فرعون  سٕندِ  خٲطرٕ  تٔمۍ  سٕنز  بدعملی  خۅش  کروٕنۍ  بناونہٕ  تہٕ  سُہ  آو  (اللہ  تعالیٰ  سٕنزِ)  وَتہِ  نِشہِ  پتھ  رٹنہٕ،  تہٕ  فرعون  سٕنز  دھوکہ  واجِنۍ  تدبیر  ٲس  صرف  ہلاکت  سٕے  منٛز۔

Transliteration:
  Asb<u>a</u>ba a<b>l</b>ssam<u>a</u>w<u>a</u>ti faa<u>tt</u>aliAAa il<u>a</u> il<u>a</u>hi moos<u>a</u> wainnee laa<i><u>th</u></i>unnuhu k<u>ath</u>iban waka<u>tha</u>lika zuyyina lifirAAawna sooo AAamalihi wa<u>s</u>udda AAani a<b>l</b>ssabeeli wam<u>a</u> kaydu firAAawna ill<u>a</u> fee tab<u>a</u>b<b>in</b>


Athar:
  سُہ  شخص  ییٚمۍ  ایمان  اوس  اوٚنمُت  چُھ  وَنان،  اے  میانہ  قوم  کیو  لٗوکو،  میٲنۍ  کتھ  مٲنِو  بہٕ  چُھسَو  تۅہیہِ  صحیح  وَتھ  ونان۔

Mirwaiz:
  تٔمۍ  باایمان  شخصن  ییٚلہِ  وُچھ  کہ  فرعونس  پھوٗر  نہٕ  کانٛہہ  معقول  جواباہ،  تٔمۍ  کوٚر  بیٚیہِ  تقریر۔  تٔمۍ  دوٚپ  اے  میانہِ  قومہٕ  توٚہۍ  پٔکِو  میانہِ  وَتہِ،  توٚہۍ  کٔرِو  میٲنۍ  پٲروی،  بہٕ  ہاوَو  تۅہیہِ  رٕژ  وَتھ  یعنی  سبیل  الرشاد  چھےٚ  میٲنۍ  وَتھ  فرعون  سٕنز  وَتھ  چھَنہٕ،  تٔمۍ  سُنٛد  دعویٰ  چھُ  اَپُز۔  

Tahir:
  تہٕ  تٔمۍ  شخصن  وۆن  ییٚمۍ  ایمان  اوس  اۆنمُت،  اے  میانہِ  قومہٕ!  تۆہۍ  کٔرِو  میٲنۍ  پٲروی  بہٕ  کرو  تۅہیہِ  رٕژرس  تہٕ  ہدایتس  کُن  رہنمٲیی۔

Transliteration:
  Waq<u>a</u>la alla<u>th</u>ee <u>a</u>mana y<u>a</u> qawmi ittabiAAooni ahdikum sabeela a<b>l</b>rrash<u>a</u>d<b>i</b>


Athar:
  اے  قوم،  یہِ  دُنیاہٕچ  زندگی  چھےٚ  کینٛژن  دۅہن  ہٕنٛز  ہمیشہ  کہ  قیام  کرنٕچ  جاے  چُھ  بس  ٲخرت۔

Mirwaiz:
  اے  میانہِ  قومہٕ  یہِ  دنیاہٕچ  زندگی  چھَنہٕ  مگر  کینژھن  دۅہن  فٲیدٕہ  تُلنِچ۔  اصل  روزنُک  گرٕ  گوٚو  ٲخرتُک  گرٕ۔

Tahir:
  اے  میانہِ  قومہٕ!  یہِ  دنیاہٕچ  زندگی  چھَنہٕ  بس  (کینٛژھن  دۅہن)  فٲیدٕہ  تُلنہٕ  وَرٲے  کِہِنۍ  تہٕ  بے  شک  چُھ  ٲخرتٕے  ہمیشہِ  روزنُک  گرٕ۔

Transliteration:
  Y<u>a</u> qawmi innam<u>a</u> h<u>ath</u>ihi al<u>h</u>ay<u>a</u>tu a<b>l</b>dduny<u>a</u> mat<u>a</u>AAun wainna al<u>a</u>khirata hiya d<u>a</u>ru alqar<u>a</u>r<b>i</b>


Athar:
  یُس  بُرٲئی  کرِ  تس  میلہِ  تِیٛتُھے  بدلہٕ  یٖژاھ  تٔمۍ  بُرٲئی  آسہِ  کٔرمٕژ۔  تہٕ  یُس  نیک  عمل  کرِ،  خواہ  سُہ  مرد  ٲسِتن  یا  خاتون،  بشرطیکہِ  آسہِ  مومن،  یِتھۍ  سٲری  لُکھ  گژھن  جنّتس  منٛز  دٲخل  ییٚتہِ  تِمن  بےحساب  رزق  یِیہِ  دِنہٕ۔

Mirwaiz:
  ییٚمۍ  اَکھ  یچھ  کٲم  کٔر  تس  یِیہِ  نہٕ  تمُیک  سزا  دِنہٕ  مگر  تتھ  برابر  یُس  اَکھاہ  رٕژعمل  کرِ  مَردو  یا  زنانو  أندرٕہ  باایمان  ٲسِتھ  تِمے  لوٗکھ  اَژن  جنتس  اندر،  تَتہِ  یِیَکھ  رِزق  عطا  کرنہٕ  حسابہٕ  روٚستُے۔

Tahir:
  ییٚمۍ  بُرٲیی  کٔر  تَس  یِیہِ  نہٕ  بدلہٕ  دِنہٕ  مگر  صرف  تِیُتُے،  تہٕ  ییٚمۍ  نیکی  کٔر،خواہ  مرد  آسہِ  یا  خاتون  بیٚیہِ  آسہِ  مومن  تہِ  تیٚلہِ  گژھن  تِمَے  لُکھ  جنتس  منٛز  دٲخل  تِمن  یِیہِ  تَتہِ  بے  حساب  رزق  دِنہٕ۔

Transliteration:
  Man AAamila sayyiatan fal<u>a</u> yujz<u>a</u> ill<u>a</u> mithlah<u>a</u> waman AAamila <u>sa</u>li<u>h</u>an min <u>th</u>akarin aw onth<u>a</u> wahuwa muminun faol<u>a</u>ika yadkhuloona aljannata yurzaqoona feeh<u>a</u> bighayri <u>h</u>is<u>a</u>b<b>in</b>


Athar:
  اے  قوم،  ٲخر  کیا  دٔلیل  چھےٚ  یہِ  زِ  بہٕ  چُھسَو  توٚہۍ  نجاتس  کُن  بُلاوان  تہٕ  توٚہۍ  چِھو  مےٚ  نارس  کُن  دعوت  دِوان۔

Mirwaiz:
  اے  میانہِ  قومہٕ  یہِ  کِژھ  کتھاہ  چھےٚ  کہ  بہٕ  چھُسَو  ناد  دِوان  نجاتس  کُن،  توٚہۍ  چھِو  مےٚ  ناد  دِوان  نارس  کُن۔

Tahir:
  تہٕ  اے  میانہِ  قومہٕ!  مے٘  کیا  چُھ  گۆمُت  زِ  بہٕ  چُھسَو  تۅہیہِ  نجاتس  کُن  ناد  دِوان  تہٕ  تۆہۍ  چِھو  مے٘  جہنمس  کُن  ناد  دِوان۔

Transliteration:
  Way<u>a</u> qawmi m<u>a</u> lee adAAookum il<u>a</u> a<b>l</b>nnaj<u>a</u>ti watadAAoonanee il<u>a</u> a<b>l</b>nn<u>a</u>r<b>i</b>


Athar:
  توٚہۍ  چِھو  مےٚ  امہِ  کتھہِ  ہٕنز  دعوت  دِوان  زِ  بہٕ  گژٕھہ  خُدایس  سٍتۍ  کُفر  کرُن  تہٕ  تس  سٍتۍ  گژٕھہ  تِمہٕ  ہستی  شریک  ٹھہرٲوُن  یِم  نہٕ  بہٕ  زانان  چُھسَکھ،  ﴿یعنی  مےٚ  چَھنہٕ  پے  زِ  خُدٲئی  منٛز  چھا  تِہٕنز  کانٛہہ  شرکت﴾  حالانکہ  بہٕ  چُھسَو  توٚہۍ  تس  زبردست  مغفرت  کرن  وٲلِس  خُدایس  کُن  بُلاوان۔

Mirwaiz:
  توٚہۍ  چھِو  مےٚ  ناد  دِوان  معبودِ  برحقس  انکار  کرنس  تہٕ  شریک  ٹھہراونس  کُن  ییٚمِچ  نہٕ  مےٚ  نِشہِ  کانٛہہ  خبراہ  چھےٚ،  دلیلاہ  چھےٚ۔  بہٕ  چھُس  تۅہیہِ  ناد  دِوان  تَس  معبودِ  برحقس  کُن  یُس  سٮ۪ٹھاہ  بخشن  ہار  چھُ۔

Tahir:
  تۆہۍ  چِھو  مے٘  (یہِ)  دعوت  دِوان  زِ  بہٕ  گژٕھہ  اللہ  تعالیٰ  ہس  سٍتۍ  کفر  کرُن  تہٕ  تس  سٍتۍ  کَرن  سُہ  چیز  شریک  ییٚمِیُک  نہٕ  مے٘  کانٛہہ  عِلمٕے  چُھ  تہٕ  بہٕ  چُھسَو  تۅہیہِ  غٲلب  خدایس  کُن  ناد  دِوان  یُس  سیٚٹھاہ  مغفرت  کرن  وول  چُھ۔

Transliteration:
  TadAAoonanee liakfura bi<b>A</b>ll<u>a</u>hi waoshrika bihi m<u>a</u> laysa lee bihi AAilmun waan<u>a</u> adAAookum il<u>a</u> alAAazeezi alghaff<u>a</u>r<b>i</b>


Athar:
  نَہ،  حق  چُھ  یہِ  تہٕ  اتھ  خلاف  ہیٚکہِ  نہٕ  سپدِتھ  زِ  یِمن  کُن  توٚہۍ  مےٚ  بُلاوان  چِھو  تِہندِ  خٲطرٕ  نَہ  چھےٚ  دُنیا  سٕے  منٛز  کانٛہہ  دعوت  نہ  ٲخرتس  منٛز،  ﴿یتھ  کتھہِ  ہیٚکن  بیٚیہِ  تہِ  کینٛہہ  معنی  ٲسِتھ۔  اکھ  یہِ  زِ  نَہ  چُھ  یِمن  دُنیاہس  منٛز  یہِ  حق  واتان  تہٕ  نہ  ٲخرتس  منٛز  زِ  یِہٕنز  خُدٲئی  تسلیم  کرنہٕ  خٲطرٕ  گژِھہ  خُداے  سٕندٮ۪ن  خلقن  دعوت  دِنہٕ  یِنۍ۔  دوٚیم  یہِ  زِ  لوٗکو  چِھ  یِم  زبردستی  خُداے  بنٲوِمٕتۍ،  نَتہٕ  نہ  چِھ  یِم  یتھ  دُنیاہس  منٛز  خُدٲئی  ہُند  دعویٰ  کرن  وٲلۍ،  نہ  وۅتھن  ٲخرتس  منٛز  یہِ  دعویٰ  ہیٚتھ  زِ  أسۍ  تہِ  ہے  ٲسۍ  خُداے  تۅہیہِ  کیازِ  مٲنِو  نہٕ  أسۍ۔  ترییم  یہِ  زِ  یِمن  ناد  دِنُک  فٲیدٕ  نَہ  چُھ  یتھ  دُنیاہس  منٛز  نہ  چُھ  ٲخرتس  منٛز،  تِکیازِ  یِم  چِھ  بالکل  بےاختیار  تہٕ  یِمن  ناد  لایُن  چُھ  قطعی  لاحٲصل۔﴾  تہٕ  اسہِ  سارِنٕے  چُھ  پھیرُن  اللہ  تعالیٰ  سٕے  کُن  تہٕ  حدٕ  نیرن  وٲلۍ  چِھ  نارس  گژھن  وٲلۍ۔

Mirwaiz:
  یہِ  کتھ  چھےٚ  ظٲہر  کہ  یَس  پرستش  کرنس  کُن  توٚہۍ  مےٚ  ناد  دِوان  چھِو،  سُہ  چھُنہٕ  قٲبل  نہ  دنیاہس  اندر  کُنہِ  حاجت  وِزِ  ناد  دِنس  نہ  ٲخرتس  اندر  دفع  عذاب  کہ  وقتہٕ،  کیازِ  ناد  دِنٕچ  صلاحیت  چھےٚ  تٔسۍ  یَس  قدرت  و  علم  آسہِ۔  یِم  دۅشوے  چیز  چھِ  غیر  اللہ  ہس  نِشہِ  مفقود۔  یہِ  چھےٚ  یقینی  کتھ  کہ  اَسہِ  سارِنٕے  چھُ  واپس  رجوع  کرُن  اللہ  تعالیٰ  ہس  کُن۔  یِتہِ  چھےٚ  یقینی  کتھ  کہ  حدٕ  نِشہِ  ڈلہٕ  وُن  یعنی  غیر  اللہ  ہس  عبادت  کرٕوُن  چھُ  نارس  اندر  واتہٕ  وُن۔

Tahir:
  پۆز  چُھ  یہِ  زِ  تۆہۍ  یَتھ  چیزس  کُن  مے٘  ناد  چِھو  دِوان  سُہ  نَہ  چُھ  دنیاہس  منٛزاَتھ  قٲبل  زِ  تس  یِیہِ  آلو  کرنہٕ  تہٕ  نَہ  چُھ  ٲخرت  (سٕے)  منٛزتہٕ  بے  شک  چُھ  سون  واپس  پھیرُن  اللہ  تعالیٰ  سٕے  کُن  تہٕ  پٔزۍپٲٹھۍ  چِھ  حدٕ  نیرن  وٲلی  جہنمی۔

Transliteration:
  L<u>a</u> jarama annam<u>a</u> tadAAoonanee ilayhi laysa lahu daAAwatun fee a<b>l</b>dduny<u>a</u> wal<u>a</u> fee al<u>a</u>khirati waanna maraddan<u>a</u> il<u>a</u> All<u>a</u>hi waanna almusrifeena hum a<u>s</u><u>ha</u>bu a<b>l</b>nn<u>a</u>r<b>i</b>


Athar:
  از  یِکینژھا  بہٕ  ونان  چُھس  عنقریب  یِیہِ  سُہ  وقت  ییٚلہِ  توٚہۍ  سُہ  یاد  کٔرِیوٗن۔  تہٕ  پنُن  معاملہٕ  چُھس  بہٕ  خُدایس  پُشراوان،  سُہ  چُھ  پننیٚن  بندن  ہُند  نگہبان۔

Mirwaiz:
  میٲنۍ  کتھ  چھَنہٕ  تۅہیہِ  بیٚہان،  پیٚیہِ  وٕہ  تۅہیہِ  ژیٚتس  سۅ  کتھ  یۅسہٕ  بہٕ  ونان  چھُس  مگر  برونٹھ  پہَن،  بہٕ  چھُس  پَنُن  معاملہٕ  پُشراوان  اللہ  تعالیٰ  ہس۔  بے  شک  اللہ  تعالیٰ  چھُ  پانہٕ  وُچھان  پننین  بندن  ہُنٛد  حال۔

Tahir:
  لہٰذا  کٔرِو  تۆہۍ  عنقریب  (تِمہٕ  کتھہٕ)  یادیِمہٕ  بہٕ  تۅہیہِ  ونان  چُھسَو  تہٕ  بہٕ  چُھس  پَنُن  معاملہٕ  اللہ  تعالیٰ  ہس  پُشراوان،  بے  شک  چُھ  اللہ  تعالیٰ  بندن  وُچھن  وول۔

Transliteration:
  Fasata<u>th</u>kuroona m<u>a</u> aqoolu lakum waofawwi<u>d</u>u amree il<u>a</u> All<u>a</u>hi inna All<u>a</u>ha ba<u>s</u>eerun bi<b>a</b>lAAib<u>a</u>d<b>i</b>


Athar:
  ٲخر  کار  یِمہٕ  بُرٕ  کھۅتہٕ  بُرٕ  چالہٕ  تِمو  لُکو  تس  مومنس  خلاف  گِنٛزٕ،  خُداین  بچوو  سُہ  تِمو  سارِوٕیَو  نِشہِ،  ﴿امہِ  نِشہِ  چُھ  پے  لگان  زِ  سُہ  شخص  چُھ  فرعون  سٕندِس  سلطنتس  منٛز  تیٖتہِ  بڈِ  اہم  شخصیتُک  مٲلِک  اوسمُت  زِ  پوٗرٕ  دربارس  منٛز  فرعونس  برونٛہہ  کنہِ  حق  گوئی  کرنہٕ  باوجود  ہیٚکہِ  ہے  نہٕ  علانیہ  تس  سزا  دِنُک  جُرات  کرنہٕ  یِتھ،  امہِ  وجہ  کِنۍ  پیٚیہِ  فرعونس  تہٕ  تٔمۍ  سٕندٮ۪ن  حٲمِیَن  تس  مارنہٕ  خٲطرٕ  خفیہ  تدبیرٕ  کرنہِ۔  مگر  یِمن  تدبیرن  تہِ  دِیُت  نہٕ  خُداین  برونٛہہ  پکنہٕ۔﴾  تہٕ  فرعون  سٕندۍ  سٲتھی  آے  خۅد  بدترین  عذاب  کِس  پھیرس  منٛز  ہیٚنہٕ۔

Mirwaiz:
  پس  روٚچھ  سُہ  بندہ  اللہ  تعالیٰ  ہن  تِہٕندیو  مضر  تدبیرو  نِشہِ۔  پوٚت  پھِیرِتھ  آو  وَلنہٕ  عذاب  فرعون  سٕندین  لوتین  پوتین۔  چنانچہ  فرعون  تہٕ  تِہُنٛد  قوم  پھوٚٹ  دریاے  قُلزُمس  اندر۔  موسیٰ  علیہ  السلام  تہٕ  تِہٕندیو  تابِعَو  لوٚب  نجات۔  آلِ  فرعون  منٛزٕ  یِم  باایمان  ٲسۍ  تِمَو  لوٚب  موسیٰ  علیہ  السلامس  سٍتۍ  غرق  سپدنہٕ  نِشہِ  نجات۔

Tahir:
  پتہٕ  بچوو  سُہ  اللہ  تعالیٰ  ہن  تِمَن  لُکن  ہٕنزو  بُرٲییو  نِشہِ  یہِٕنز  تِم  تدبیر  ٲسۍ  کران  تہٕ  فرعون  سٕندِس  قومس  کۆر  بدترین  عذابن  گھیرٕ۔

Transliteration:
  Fawaq<u>a</u>hu All<u>a</u>hu sayyi<u>a</u>ti m<u>a</u> makaroo wa<u>ha</u>qa bi<u>a</u>li firAAawna sooo alAAa<u>tha</u>b<b>i</b>


Athar:
  جہنمُک  نار  چُھ  یتھ  برونٛہہ  کُن  تِم  صبحس  تہٕ  شامس  پیش  چِھ  یِوان  کرنہٕ،  تہٕ  ییٚلہِ  قیامتٕچ  گٔر  واتہِ  حُکم  سپدِ  زِ  آلِ  فرعون  کٔرِیوٗن  شدید  عذابس  منٛز  دٲخل۔

Mirwaiz:
  عالمِ  برزخس  منٛز  چھِ  تِم  صُبحس  تہٕ  شامس  نارس  برونٹھہٕ  کنہِ  اَننہٕ  یِوان،  تِمن  چھُ  وَننہِ  یِوان  کہ  قیامتُک  دۅہ  کیا  یِیِو  توٚہۍ  اَتھ  نارس  منٛز  دٲخل  کرنہٕ۔  قیامت  قٲیِم  سپدِ،  تَمہِ  دۅہ  یِیہِ  حکم  کرنہٕ،  واتنٲوِیوٗکھ  فرعون  تِہُند  قوم  سخت  عذابس  اندر۔

Tahir:
  جہنم  کِس  نارس  برونٛہہ  کُن  چِھ  یِم  لُکھ  صبحس  شامس  اَننہِ  یِوان  تہٕ  ییٚمہِ  دۅہ  قیامت  برپا  سپدِ  (پتہٕ  سپدِ  حکم)  آلِ  فرعون  کٔرِیوٗن  سخت  ترین  عذابس  منٛز  دٲخل۔

Transliteration:
  A<b>l</b>nn<u>a</u>ru yuAAra<u>d</u>oona AAalayh<u>a</u> ghuduwwan waAAashiyyan wayawma taqoomu a<b>l</b>ss<u>a</u>AAatu adkhiloo <u>a</u>la firAAawna ashadda alAAa<u>tha</u>b<b>i</b>


Athar:
  پتہٕ  کٔرِو  خیال  تمہِ  وقتُک  ییٚلہِ  یِم  لُکھ  جہنمس  منٛز  اکھ  أکِس  سٍتۍ  ژُوان  آسن۔  دُنیاہس  منٛز  یِم  لُکھ  کمزور  ٲسۍ  تِم  وَنن  زٕٹھۍ  بنَن  والیٚن  زِ،  أسۍ  ٲسۍ  تُہٕندۍ  تابع،  کیا  وۅنۍ  بچٲوِوٕ  توٚہۍ  اسہِ  ییٚتہِ  نارِ  جنہم  کہ  تکلیف  کہ  کُنہِ  حصّہٕ  نِشہِ؟

Mirwaiz:
  سُہ  وقت  تہِ  چھُ  قٲبلِ  ذکر  ییٚلہِ  کٲفر  نارِ  جہنمس  اندر  پانہٕ  وٲنۍ  ہَرہَر  کرن،  توپتہٕ  وَنن  کمزور  لوٗکھ  تِمن  لوٗکن  یِم  مغروٗر  تہٕ  سرکش  ٲسۍ  کہ  أسۍ  ٲسۍ  تۅہی  تٲبع،  کیا  توٚہۍ  ہیٚکِو  نا  نارُک  کانٛہہ  حصہٕ  اَسہِ  نِشہِ  دوٗر  کٔرِتھ۔

Tahir:
  تہٕ  ییٚلہِ  تِم  لُکھ  جہنمس  منٛز  پانہٕ  وٲنۍ  ژُوَن  پتہٕ  وَنن  کمزور  لُکھ  تِمن  یِم  (دنیاہس  منٛز)  بجر  ٲسۍ  ہاوان  زِ  أسۍ  ہے  تُہٕندۍ  پٲرو  کار  ٲسۍ  تیٚلہِ  کیا  تۆہۍ  ہیٚکۍوا  جہنم  کہ  نارُک  کینہہ  (تہِ)  حصہٕ  اَسہِ  نِشہِ  دوٗر  کٔرِتھ۔

Transliteration:
  Wai<u>th</u> yata<u>ha</u>jjoona fee a<b>l</b>nn<u>a</u>ri fayaqoolu a<b>l</b><u>dd</u>uAAaf<u>a</u>o lilla<u>th</u>eena istakbaroo inn<u>a</u> kunn<u>a</u> lakum tabaAAan fahal antum mughnoona AAann<u>a</u> na<u>s</u>eeban mina a<b>l</b>nn<u>a</u>r<b>i</b>


Athar:
  تِم  زٕٹھۍ  بنَن  وٲلۍ  دِن  جواب،  أسۍ  سٲری  چِھ  ییٚتہِ  أکۍسٕے  حالس  منٛز،  تہٕ  خُداین  چُھ  بندن  درمیان  فٲصلہٕ  کوٚرمُت۔

Mirwaiz:
  مغرور  تہٕ  سرکش  لوٗکھ  وَننکھ  أسۍ  سٲری  چھِ  نارسٕے  منٛز ﴿أسۍ  اگر  تۅہیہِ  کینٛہہ  کٔرِتھ  ہیٚکہَو  گۅڈٕ  کرہَو  أسۍ  پانسٕے﴾ بے  شک  اللہ  تعالیٰ  ہن  کوٚر  فٲصلہٕ  بندن  منٛز،  وۅنۍ  ہیٚکہِ  نہٕ  تتھ  فٲصلس  منٛز  بدل  سپدِتھ۔  تتھ  فٲصلس  منٛز  آے  أسۍ  سٲری  ناری  قرار  دِنہٕ۔  

Tahir:
  تکبر  کرن  وٲلۍ  وَنن،  أسۍ  سٲری  چِھ  اند  ہیٚتھ  یتھۍ  (جہنمس)  منٛز  بے  شک  چُھ  اللہ  تعالیٰ  ہن  بندن  درمیان  حتمی  فٲصلہٕ  کۆرمُت۔

Transliteration:
  Q<u>a</u>la alla<u>th</u>eena istakbaroo inn<u>a</u> kullun feeh<u>a</u> inna All<u>a</u>ha qad <u>h</u>akama bayna alAAib<u>a</u>d<b>i</b>


Athar:
  پتہٕ  وَنن  یِم  جہنمس  منٛز  پیمٕتۍ  لُکھ  جہنم  کیٚن  اہلِ  کارن،  پننِس  ربّس  کٔرۍتَو  دُعا  زِ  سٲنِس  عذابس  کرِہے  اکہِ  دۅہٕچ  کمی۔

Mirwaiz:
  تَمہِ  پتہٕ  وَنن  تِم  سٲری  لوٗکھ  یِم  جہنمس  منٛز  دزان  آسن  جہنم  کین  داروغن،  توٚہۍ  مٔنگۍ  تو  سانہِ  خٲطرٕ  خدایس  سُہ  کرِہا  کُنہِ  دۅہ  عذابس  منٛز  سہل۔

Tahir:
  تہٕ  یِم  لُکھ  نارس  منٛز  آسن  تِم  وَنن  جہنم  کیٚن  داروغن  پننِس  ربّس  کٔرِو  دعا  زِ  سُہ  لۆژرٲوۍ  تن  کُنہِ  دۅہ  اَسہِ  نِشہِ  عذاب۔

Transliteration:
  Waq<u>a</u>la alla<u>th</u>eena fee a<b>l</b>nn<u>a</u>ri likhazanati jahannama odAAoo rabbakum yukhaffif AAann<u>a</u> yawman mina alAAa<u>tha</u>b<b>i</b>


Athar:
  تِم  پرٕٛژھن،  کیا  تۅہیہِ  نِشہِ  ٲسۍنا  تُہٕندۍ  رسول  بیّنات  ہیٚتھ  یِوان  روٗدِمٕتۍ؟  تِم  وَنن،  آ،  جہنمٕکۍ  اہلِ  کار  وَنن،  تیٚلہِ  کٔرِو  توٚہی  دعا  تہٕ  کٲفرن  ہُنٛد  دعا  چھُ  ضایع  گژھن  وول۔

Mirwaiz:
  تِم  دپنکھ  کیا  تۅہیہِ  نِشہِ  ٲسۍ  نا  یِوان  پیغمبر  تُہٕندۍ  نَنہِ  دلیلہٕ  ہیتھ،  جہنم  نِشہِ  بچنٕچ  کانٛہہ  طریقاہ  تہٕ  صوٗرتھاہ  ہیتھ۔  تِم  دپنکھ  اَدٕ  یِوان  ٲسۍ  مگر  أسۍ  ٲسۍ  نہٕ  تِہُنٛد  مانان،  تِم  دپنکھ  تورٕ  توٚہۍ  مٔنگِو  پانے،  اَسہِ  چھےٚ  کٲفرن  سفٲرش  کرنٕچ  ممٲنعت۔  مگر  تتھ  منگنس  تہِ  کانٛہہ  نتیجا  نیریٚو  نہٕ،  کیازِ  کٲفرن  ہُنٛد  منگُن  چھُنہٕ  مگر  بے  کار  تہٕ  بے  اعتبار۔  

Tahir:
  تِم  وَنن  کیا  تۅہیہِ  نِشہِ  ٲسۍ  نا  تُہٕندۍ  پیغمبر  ٹاکارٕہ  نِشٲنِیہِ  ہیٚتھ  آمٕتۍ،  تِم  وَنن،  کیازِ  نہٕ،  (پتہٕ)  وَنن  (داروغہٕ)،  تۆہۍ  کٔرِو  پانے  دعا  تہٕ  کٲفرن  ہُنٛد  دعا  گژِھہ  (ہمیشہ)  ضایع۔

Transliteration:
  Q<u>a</u>loo awalam taku tateekum rusulukum bi<b>a</b>lbayyin<u>a</u>ti q<u>a</u>loo bal<u>a</u> q<u>a</u>loo fa<b>o</b>dAAoo wam<u>a</u> duAA<u>a</u>o alk<u>a</u>fireena ill<u>a</u> fee <u>d</u>al<u>a</u>l<b>in</b>


Athar:
  پژھ  کٔرِو  أسۍ  چِھ  پننیٚن  رسولن  تہٕ  ایمان  اَنن  والیٚن  ہُند  مدد  ییٚمہِ  دُنیا  چہِ  زندگی  منٛز  تہِ  لازِماً  کران  تہٕ  تمہِ  دۅہ  تہِ  کرَو  ییٚلہِ  گواہ  آسن  کھڑا۔

Mirwaiz:
  أسۍ  چھِ  یٲری  تہٕ  مدد  کران  پننین  پیغمبرن  بیٚیہِ  باایمانن  دنیاچہ  زندگی  اندر  بیٚیہِ  ییٚمہِ  دۅہ  گواہ  یعنی  تِم  ملٲیک،  یِم  نامۂ  اعمال  لیکھان  آسن  گوٲہی  خٲطرٕ  تھوٚد  وۅتھن۔  تِم  دِن  گوٲہی  پیغمبرن  ہٕندِ  تبلیغٕچ  بیٚیہِ  کٲفرن  ہٕندِ  انکارٕچ۔

Tahir:
  بے  شک  چِھ  أسۍ  پننیٚن  رسولن  تہٕ  ایمان  اَنن  والیٚن  دنیٲوی  زندگی  منٛز  (تہِ)  مددکران  تہٕ  تَمہِ  دۅہ  (تہِ  کروکھ)  ییٚلہِ  گواہ  سپدن  کھڑا۔

Transliteration:
  Inn<u>a</u> lanan<u>s</u>uru rusulan<u>a</u> wa<b>a</b>lla<u>th</u>eena <u>a</u>manoo fee al<u>h</u>ay<u>a</u>ti a<b>l</b>dduny<u>a</u> wayawma yaqoomu alashh<u>a</u>d<b>u</b>


Athar:
  ییٚلہِ  ظٲلِمن  تِہُند  عذر  کانٛہہ  تہِ  فٲیدہ  دِیہِ  نہٕ  تہٕ  تِمن  وَسہِ  لعنت  تہٕ  بدترین  ٹھکانہٕ  یِیہِ  تِہندِس  حصّس  منٛز۔

Mirwaiz:
  ییٚمہِ  دۅہ  نہٕ  کانٛہہ  فٲیدٕہ  دِیہِ  ظٲلمن  یعنی  مشرکن  تہٕ  کٲفرن  عذر  تہٕ  بہانہٕ  پیش  کرُن،  تِہِندِ  خٲطرٕ  چھےٚ  لعنت ﴿یعنی  خداے  سٕندِ  رحمت  نِشہِ  دوٗری﴾  بیٚیہِ  چھُ  تِہِندِ  روزنہٕ  خٲطرٕ  یچھ  مکان۔

Tahir:
  ییٚمہِ  دۅہ  ظٲلمن  تِہُنٛد  عذر  پیش  کرُن  کانٛہہ  فٲیدٕہ  دِیہِ  نہٕ  تہٕ  تِہِندِ  خٲطرٕ  آسہِ  لعنت  تہٕ  تِہِندِ  خٲطرٕ  آسہِ  (جہنمُک)  بدترین  گرٕ۔

Transliteration:
  Yawma l<u>a</u> yanfaAAu a<b>l</b><i><u>thth</u></i><u>a</u>limeena maAA<u>th</u>iratuhum walahumu allaAAnatu walahum sooo a<b>l</b>dd<u>a</u>r<b>i</b>


Athar:
  وُچھِتو  زِ  موسیٰ  علیہ  السلامس  کٔر  اسہِ  رہنمٲئی  تہٕ  بنی  اسرائیل  بنوو  تمہ  کتابہِ  ہُند  وٲرث،

Mirwaiz:
  بتحقیق  تۅہیہِ  برونٹھ  کوٚر  اَسہِ  عطا  موسیٰ  کلیم  اللہ  ہس  بوٚڈ  ہدایت  یعنی  توراۃ  بیٚیہِ  کٔرۍ  بنی  اسرٲیل  اَسہِ  وٲرث  کتابہِ  ہٕندۍ  یعنی  توراۃٕکۍ  یُس  توراۃ  ہدایت  و  نصیحت  چھُ  عقلہِ  والین  تہٕ  گاٹلین  ہٕندِ  خٲطرٕ۔  بے  عقل  یِم  ٲسۍ  تِمن  ووت  نہٕ  تمہِ  کتابہِ  ہُنٛد  کانٛہہ  فٲیدٕہ،  توٚہۍ  تہِ  چھِو  موسیٰ  علیہ  السلام  سٕندۍ  پٲٹھۍ  صاحب  رسالت  و  وحی۔

Tahir:
  تہٕ  بے  شک  کٔر  اَسہِ  موسیٰ  ہس  (علیہ  السلام)  ہدایت  (واجِنۍکتاب)  عطا  تہٕ  اَسہِ  بنٲوۍ  (تِمن  پتہٕ)  بنی  اسرائیل  (تَمہِ)  کتابِہ  ہٕندۍ  وٲرث۔

Transliteration:
  Walaqad <u>a</u>tayn<u>a</u> moos<u>a</u> alhud<u>a</u> waawrathn<u>a</u> banee isr<u>a</u>eela alkit<u>a</u>b<b>a</b>


Athar: یۅسہٕ عقل تہٕ گاٹہٕ جار تھاون والیٚن خٲطرٕ ہدایت تہٕ نصیحت ٲس۔
Tahir: یۅسہٕ ہدایت چھے٘ تہٕ عقلہِ والیٚن خٲطرٕ چھے٘ نصیحت۔
Transliteration: Hudan wa<u>th</u>ikr<u>a</u> liolee alalb<u>a</u>b<b>i</b>
Mirwaiz:
  تِہٕندین  اُمتین  اندر  یِم  گاٹٕلۍ  چھِ  تِم  تہِ  کٔرِن  تَمہِ  کتابہِ  ہٕںز  یۅسہٕ  تۅہیہِ  عطا  کرنہٕ  آیہِ  خدمت  تہٕ  اشاعت۔  بے  عقل  یِم  چھِ  تِم  کرن  اَتھ  کتابہِ  انکار۔


Athar:
  لہٰذا،  اے  نبی  صلی  اللہ  علیہ و سلم،  صبر  کٔرِو،  اللہ  تعالیٰ  سُند  وعدہ  چُھ  برحق،  پننہِ  قصورٕچ  مٔنگِو  معٲفی۔  ﴿یتھ  سیاق  و  سباقس  منٛز  یہِ  کتھ  وننہٕ  چھےٚ  آمٕژ،  تتھ  پٮ۪ٹھ  غور  کرنہٕ  سٍتۍ  چُھ  صاف  باسان  زِ  یتھ  جایہِ  چُھ   قصور   نِشہِ  مُراد  بےصبری  ہٕنز  سۅ  کیفیت  یۅسہٕ  شدید  مخالفت  کِس  تتھ  ماحولس  منٛز  خصوصیت  سان  پننیٚن  سٲتھِیَن  ہٕنز  مظلومی  وُچھ  وُچھ  نبی  صلی  اللہ  علیہ و سلمن  أندرٕ  ٲس  پٲدٕ  سپدان۔  تِم  ٲسۍ  یژھان  زِ  جلدی  گوٚژھ  کانٛہہ  تِیُتھ  معجزہ  یُن  ہاونہٕ  ییٚمہِ  سٍتۍ  کفّار  گژھہَن  قٲیل۔  نَتہٕ  گٔژِھہ  اللہ  تعالیٰ  سٕندِ  طرفہٕ  بیٚیہِ  کانٛہہ  تِژھ  کتھ  ظہورس  منٛز  یِنۍ  ییٚمہِ  سٍتۍ  یہِ  مخالفتُک  طوفان  ٹھنڈٕ  گژِھہ  ہے۔  یہِ  خوٲہش  ٲس  نہٕ  بذات  خۅد  کانٛہہ  گناہ  یتھ  کُنہِ  توبہ  و  استغفارُک  حاجتِ  پیٚیہِ  ہے،  البتہٕ  یتھ  بلند  مقامَس  پٮ۪ٹھ  خُداین  حضور  سرفراز  ٲسۍ  کٔرمٕتۍ  تہٕ  ییٚمہِ  زبردست  اُولوالعزمی  ہُند  سُہ  مقام  تقاضہٕ  اوس  کران،  تمہِ  لحاظہٕ  باسییہِ  خُدایس  یہِ  معمولی  بےصبری  تہِ  حضور  صلی  اللہ  علیہ و سلمن  ہٕندِ  مرتبہٕ  نِشہِ  ؤسۍ  پایہِ،  امہِ  موجوٗب  سپُد  ارشاد  زِ  اتھ  کمزوری  پٮ۪ٹھ  منگِو  توٚہۍ  خُدایس  معٲفی  تہٕ  چٹان  چہ  مضبوطی  سان  سپدِو  پننِس  موقفس  پٮ۪ٹھ  قٲیِم،  یِتھہٕ  پٲٹھۍ  زَن  تۅہیہِ  ہِوِس  عظیم  المرتبت  انسانس  آسُن  پزِ۔﴾  تہٕ  صبح  و  شام  روٗزِو  پننِس  ربّ  سٕندِ  حمدٕ  سان  تٔمۍ  سٕنز  تسبیح  کران۔

Mirwaiz:
  مگر  توٚہۍ  کٔرِو  تتھ  پٮ۪ٹھ  صبر  یارسول  اللہؐ،  بے  شک  اللہ  تعالیٰ  سُند  وعدٕہ  چھُ  پوٚز،  بیٚیہِ  مٔنگِو  مغفرت  پننین  گناہن  ہٕندِ  خٲطرٕ،  بیٚیہِ  روٗزِو  تتھ  کامہِ  سٍتۍ  مشغول  ییٚمہِ  سٍتۍ  نہٕ  غمس  کُن  التفا  تھٕے  سپدان  آسہِ۔  سُہ  گوٚو  کہ  توٚہۍ  ٲسِو  تسبیح  تہٕ  حمد  پننِس  پروردگارٕ  سٕندِ  خٲطرٕ  پران  شامس  تہِ  صُبحس  تہِ۔ 

Tahir:
  لہٰذا  کٔرِو  تۆہۍ  صبر،  بے  شک  چُھ  اللہ  تعالیٰ  سُنٛد  وعدٕہ  حق  بیٚیہِ  مٔنگِو  پننہِ  اُمّت  کیٚن  گناہن  مغفرت  تہٕ  صبحس  شامس  ٲسِوپننِس  ربّ  سٕنزحمدٕ  سان  تسبیح  کران۔  (لِذَنبِک  اتھ  منٛز  چُھ  اُمت  مضاف  یُس  زن  محذوف  چُھ،  لہٰذا  چُھ  اتھ  بنیادس  پیٚٹھ  یتھ  جایہِ  وَ  اَستَغفِرُ  لِذَنبِک  نشہ  مراداُمتٕکۍ  گناہ۔  امام  نسفی،  امام  قرطبی  تہٕ  علامہ  شوکانی،  یمو  چُھ  یوٚہے  معنی  بیان  کوٚرمُت۔  وُچھو  حوالہ  جات،  ﴿وَ  اَستَغفَر  لِذَنبِکَ﴾  أ  ی  لذنب  اُمتک  یعنی  پننہِ  اُمت  کیٚن  گناہن  ہُند  مغفرت  منگو۔  ﴿نسفی،  مدارک  التنزیل  وحقایق  التاویل،  359،4﴾  ﴿وَ  اَستَغفَر  لِذَنبِکَ﴾  قیل،  لذَنبِ  اُمتک  حذف  المضاف  وأقیم  المضاف  الیہ  مقامہ  وَاستغفر  لذنبک  اتھ  متعلق  چُھ  وننہٕ  آمُت  زِ  امہ  نِش  چُھ  مراداُمتٕکۍ  گناہ۔  یتھ  جایہِ  چُھ  مضاف  حذف  کرتھ  مضاف  الیہ  امُیک  قٲیم  مقام  کرنہٕ  آمُت۔  ﴿قرطبی،  الجامع  الاحکام  القرآن،  326،15﴾  وقیل  لذنبک  لذنب  امتک  فی  حقک،  یتہِ  چُھ  وننہ  آمُت  زِ  لِذنبک  یعنی  توٚہۍ  منگوپننس  حقس  منٛز  اُمًتہ  نشہِ  سرزد  سپدن  والیٚن  خطاہن  ہُند  مغفرت  ﴿ابن  حیان  اندلسی،  البحرالمحیط،  471،7﴾  ﴿وَاَستغفِر  لِذَنبِکَ﴾  قیل  المرادذنب  امتک  فھو  علی  حذف  المضاف  وننہٕ  چُھ  آمُت  زِ  امہ  نِشہ  چُھ  مُراد  اُمتٕکۍ  گناہ  تہٕ  یہِ  معنی  چُھ  مضاف  کِس  محذوف  آسنہ  کس  بنیادس  پیٚٹھ۔  ﴿علامہ  شوکانی،  فتح  القدیر،  497،4﴾)

Transliteration:
  Fa<b>i</b><u>s</u>bir inna waAAda All<u>a</u>hi <u>h</u>aqqun wa<b>i</b>staghfir li<u>th</u>anbika wasabbi<u>h</u> bi<u>h</u>amdi rabbika bi<b>a</b>lAAashiyyi wa<b>a</b>libk<u>a</u>r<b>i</b>


Athar:
  حقیقت  چھےٚ  یہِ  زِ  یِم  لُکھ  کُنہِ  سَنَدٕ  تہٕ  حجّت  ورٲے،  یۅسہٕ  تِمن  نِشہِ  آمٕژ  آسہِ،  اللہ  تعالیٰ  سٕندٮ۪ن  آیاتن  منٛز  ژُوان  چِھ،  تِہندٮ۪ن  دِلن  منٛز  چُھ  کِبر  بٔرِتھ  مگر  تِم  چھِنہٕ  تتھ  بجرس  واتن  وٲلۍ  ییٚمیُک  تِمن  غروٗر  چُھ۔  بس  مٔنگِو  اللہ  تعالیٰ  سُند  پناہ،  سُے  چُھ  سورُے  کینٛہہ  وُچھان  تہٕ  بوزان۔

Mirwaiz:
  بے  شک  یِم  لوٗکھ  بحث  تہٕ  قضیہ  چھِ  کران  خداے  سٕندین  آیاتن  اندر  کُنہِ  دلیلہِ  ورٲے  یۅسہٕ  تِمن  نِشہِ  وٲژمٕژ  آسِہا،  تِہٕندین  دِلن  اندر  چھُنہٕ  کِہِنۍ  تہِ  بٔڑیمی  یعنی  تکبر  وغرور  ورٲے۔  تِمن  ییٚمہِ  بٔڑیمی  ہُنٛد  خیال  چھُ  تتھ  ہیٚکن  نہٕ  وٲتِتھ  یعنی  سۅ  سپدِ  نہٕ  تِمن  حٲصلٕے  زانٛہہ  بلکہ  گژھن  تِم  ذلیل  و  خوار،  بلکہ  مٔنگۍ  تو  توٚہۍ  اللہ  تعالیٰ  ہس  پناہ  تِمن  لوٗکن  ہٕندِ  شرٕ  نِشہِ۔  بے  شک  اللہ  تعالیٰ  چھُ  سورُے  بوزٕوُن،  سورُے  وُچھہِ  وُن۔  یِم  لوٗکھ  انسانن  ہٕندِ  سدوبارٕہ  پٲدٕہ  سپدنس  انکار  کران  چھِ  تِم  چھِ  سٮ۪ٹھاہ  بے  عقل،  کیازِ۔  

Tahir:
  بے  شک  یِم  لُکھ  اللہ  تعالیٰ  سٕندیٚن  آیاتن  منٛزژُوان  چِھ  کُنہِ  ثبوٗت  وَرٲے  یُس  تِمن  نِشہِ  آمُت  آسہِ،  تِہِندیٚن  سیٖنن  منٛز  چُھنہٕ  غرورٕ  وَرٲے  بیٚیہِ  کِہِنۍ  تِم  چِھنہٕ  تَتھ  (اصلی  بجرس)  تام  واتن  وٲلی۔لہٰذا  روٗزِو  تۆہۍ  (تِہِندِ  شرٕ  نِشہِ)  اللہ  تعالیٰ  سُنٛد  پناہ  منگان،  بے  شک  چُھ  سُے  وارٕ  پٲٹھۍ  بوزن  وول  وارٕ  پٲٹھۍ  وُچھن  وول۔

Transliteration:
  Inna alla<u>th</u>eena yuj<u>a</u>diloona fee <u>a</u>y<u>a</u>ti All<u>a</u>hi bighayri sul<u>ta</u>nin at<u>a</u>hum in fee <u>s</u>udoorihim ill<u>a</u> kibrun m<u>a</u> hum bib<u>a</u>ligheehi fa<b>i</b>staAAi<u>th</u> bi<b>A</b>ll<u>a</u>hi innahu huwa a<b>l</b>ssameeAAu alba<u>s</u>eer<b>u</b>


Athar:
  آسمانن  تہٕ  زمینُک  پٲدٕ  کرُن  چھےٚ  انسان  سٕندِ  پٲدٕ  کرنہٕ  بہ  نسبت  یقیناً  زیادہ  بٔڑ  کٲم،  مگر  اکثر  لُکھ  چِھنہٕ  زانان۔

Mirwaiz:
  آسمانن  تہٕ  زمینن  ہُنٛد  پٲدٕ  کرُن  چھےٚ  زیادٕھ  کٲم  انسان  دوبارٕہ  پٲدٕہ  کرنہٕ  کھۅتہٕ  لوٗکن  ہٕنزِ  نظرِ  اندر،  ییٚلہِ  یہِ  بٔڈ  کٲم  کرنس  پٮ۪ٹھ  تس  پوٗرٕ  قدرت  چھےٚ،  لۅکٕٹ  کرٕنۍ  کیا  عجایب  چھُ  تس  نِشہِ۔  مگر  باوجودآں  چھَنہٕ  اکثر  لوٗکن  یہِ  کتھ  فکرِ  تران۔

Tahir:
  یقینا  چھے٘  آسمانن  ٕہٕنز  تہٕ  زمینٕچ  پیدٲیش  انسانن  ہٕنزِ  پیدٲیشہِ  کھوتہٕ  واریاہ  کٔھسِتھ  البتہ  اکثر  لُکن  چُھنہٕ  علم۔

Transliteration:
  Lakhalqu a<b>l</b>ssam<u>a</u>w<u>a</u>ti wa<b>a</b>lar<u>d</u>i akbaru min khalqi a<b>l</b>nn<u>a</u>si wal<u>a</u>kinna akthara a<b>l</b>nn<u>a</u>si l<u>a</u> yaAAlamoon<b>a</b>


Athar:
  تہٕ  یہِ  ہیٚکہِ  نہٕ  بٔنِتھ  زِ  اوٚن  تہٕ  گاشدار  ہیٚکہِ  یکساں  ٲسِتھ،  تہٕ  ایمان  دار  تہٕ  صالح  تہٕ  بدکار  آسن  برابر۔  مگر  توٚہۍ  لُکھ  چِھو  کمٕے  پہن  سمجھان۔

Mirwaiz:
  بیٚیہِ  یِتھہٕ  پٲٹھۍ  برابر  چھُنہٕ  اوٚن  تہٕ  گاشدار،  یِتھے  پٲٹھۍ  چِھنہٕ  برابر  تِم  لوٗکھ  یِمَو  ایمان  أنِتھ  رٕژٕ  کامہِ  کرِ،  بیٚیہِ  یِم  بدکار  آسن۔  سٮ۪ٹھاہ  کم  چھِو  توٚہۍ  فکرکران  وَرنہٕ  روٗزِہِو  نہٕ  توٚہۍ  اعمیٰ  تہٕ  بدکار۔

Tahir:
  تہٕ  اۆن  تہٕ  گاشدار  ہیٚکن  نہٕ  برابر  ٲسِتھ  لہٰذا  (یِتھے  پٲٹھۍ)  یِمَو  لُکو  ایمان  اۆن  بیٚیہِ  کریکھ  نیک  عملہٕ  (تِم)  تہٕ  بدکار  تہِ  چِھنہٕ  (برابر)۔  تۆہۍ  چِھو  سیٚٹھاہ  کم  نصیحت  مانان۔

Transliteration:
  Wam<u>a</u> yastawee alaAAm<u>a</u> wa<b>a</b>lba<u>s</u>eeru wa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti wal<u>a</u> almuseeo qaleelan m<u>a</u> tata<u>th</u>akkaroon<b>a</b>


Athar:
  یقیناً  چھےٚ  قیامتٕچ  گٔر  یِنہٕ  واجِنۍ  امہِ  کِس  یِنَس  منٛز  چُھنہٕ  کانٛہہ  شک،  مگر  اکثر  لُکھ  چِھنہٕ  مانان۔

Mirwaiz:
  قیامت  چھےٚ  ضرور  یِوُنۍ،  تَمہِ  کِس  یِنس  منٛز  چھُنہٕ  کانٛہہ  شکھاہ،  لیکن  واریاہ  لوٗکھ  چھِنہٕ  مانان  تہٕ  پژھ  کران،  کیازِ  تِم  چھِنہٕ  تَمہِ  چن  دلیلن  اندر  تدبُر  تہٕ  غورکران۔

Tahir:
  بے  شک  چھے٘  قیامت  ضرور  یِنہٕ  واجِنۍ،اَتھ  منٛز  چُھنہٕ  کانٛہہ  شک۔  البتہ  اکثر  لُکھ  چِھنہٕ  پَژھ  کران۔

Transliteration:
  Inna a<b>l</b>ss<u>a</u>AAata la<u>a</u>tiyatun l<u>a</u> rayba feeh<u>a</u> wal<u>a</u>kinna akthara a<b>l</b>nn<u>a</u>si l<u>a</u> yuminoon<b>a</b>


Athar:
  تُہُند  ربّ  چُھ  ونان،  مےٚ  دِیو  ناد،  بہٕ  کرٕ  تُہٕندۍ  دُعا  قبول،  ﴿یعنی  دعا  قبول  کرنٕکۍ  سٲری  اختیارات  چِھ  مےٚ،  لہٰذا  مَہ  مٔنگِو  توہۍ  باقین  دُعا  بلکہ  مٔنگِو  میے﴾  یِم  لُکھ  تکبُرس  منٛز  یِتھ  میانہِ  عبادت  نِشہِ  بُتھ  چِھ  پھِران،  ضروٗر  گژھن  تِم  ذلیل  و  خوار  سپدِتھ  جہنمس  منٛز  دٲخٕل۔  ﴿یتھ  آیتس  منٛز  چھےٚ  زٕ  کتھہٕ  خاص  طور  قٲبِل  توجّہ۔  اکھ  یہِ  زِ  دُعا  تہٕ  عبادت  چُھ  یتھ  جایہِ  ہم  معنی  الفاظَو  رٔنگۍ  وَرتاونہٕ  آمُت۔  تِکیازِ  گۅڈنِکِس  فِقرس  منٛز  یُس  چیز  دُعا  کہ  لفظہٕ  سٍتۍ  تعبیر  اوس  کرنہٕ  آمُت،  سُے  چُھ  دوٚیِمِس  فِقرس  منٛز  عبادت  کہ  لفظہٕ  سٍتۍ  تعبیر  فرماونہٕ  آمُت۔  امہِ  سٍتۍ  گٔیہِ  یہِ  کتھ  واضح  زِ  دُعا  چُھ  عینِ  عبادت  تہٕ  جانِ  عبادت۔  دوٚیم  یہِ  زِ  خُدایس  دُعا  نہ  منگن  والیٚن  خٲطرٕ  چِھ  تکبرس  منٛز  یِتھ  چِھ  میانہِ  عبادت  نِشہِ  بُتھ  پھِران،  الفاظ  وَرتاونہٕ  آمٕتۍ۔  امہِ  نِشہِ  چُھ  پے  لگان  زِ  اللہ  تعالیٰ  ہس  دُعا  منگُن  چُھ  عینِ  بندگی  ہُند  تقاضہٕ،  تہٕ  امہِ  نِشہِ  بُتھ  پھِرنُک  معنی  چُھ  یہِ  زِ  انسان  چُھ  تکبُرس  منٛز  مبتلا۔﴾

Mirwaiz:
  بیٚیہِ  چھُ  فرماوان  تُہُنٛد  پروردگار،  اے  لوٗکو  مٔنگِو  توٚہۍ  مےٚ،  بہٕ  کرٕ  تُہُنٛد  پرتھ  جٲیز  درخواستاہ  قبول۔  مےٚ  ورٲےمَہ  مٔنگِو  پنٕنۍ  حاجت  کٲنسہِ  تہِ۔  بے  شک  یِم  لوٗکھ  تکبر  چھِ  کران  میانہِ  عبادت  نِشہِ  یعنی  مےٚ  منگنہٕ  نِشہِ،  مےٚ  ورٲے  بیٚیَن  چھِ  منگان،  مےٚ  چھِنہٕ  پنٕنۍ  حاجت  منگان،  تِم  أژِن  جہنمس  مٔرِتھ  خوار  گٔژِھتھ۔

Tahir:
  تہٕ  تُہٕندۍ  ربّن  چُھ  فرموومُت  تۆہۍ  لُکھ  ٲسِو  مے٘  دعا  منگان  بہٕ  کرو  ضرور  قبول،  بے  شک  یِم  لُکھ  میانہِ  بندگی  نِشہِ  بُتھ  چِھ  پھِران  تِم  گژھن  عنقریب  جہنمس  منٛز  ذلیل  سپدِتھ  دٲخل۔

Transliteration:
  Waq<u>a</u>la rabbukumu odAAoonee astajib lakum inna alla<u>th</u>eena yastakbiroona AAan AAib<u>a</u>datee sayadkhuloona jahannama d<u>a</u>khireen<b>a</b>


Athar:
  سُہ  چُھ  اللہ  تعالیٰ  ہٕے  ییٚمۍ  تُہندِ  خٲطرٕ  رات  بنٲو  تاکہ  توٚہۍ  ہیکِو  اَتھ  منٛز  سکون  حٲصل  کٔرِتھ  تہٕ  دۅہ  کوٚرُن  روشن۔  حقیقت  چھےٚ  یہِ  زِ  اللہ  تعالیٰ  چُھ  لُکن  پٮ۪ٹھ  سٮ۪ٹھاہ  فضل  کرن  وول،  مگر  اکثر  لُکھ  چِھنہٕ  شکر  ادا  کران۔

Mirwaiz:
  معبودِ  برحق  گوٚو  سُے  ییٚمۍ  رات  کٔر  تُہٕندِ  فٲیدٕہ  خٲطرٕ  یُتھ  توٚہۍ  تتھ  منٛز  آرام  کٔرِو،  بیٚیہِ  کوٚرُن  دۅہ  وُچھنہٕ  خٲطرٕ  روشن  یُتھ  تکلیف  ورٲے  توٚہۍ  معاش  حاصل  کٔرِو۔  بے  شک  اللہ  تعالیٰ  چھُ  سٮ۪ٹھاہ  فضل  کروُن  لوٗکن  پٮ۪ٹھ،  لیکن  واریاہ  لوٗکھ  چھِنہٕ  یِمن  نعمژن  ہٕنز  شکرگزٲری  کران  بلکہ  چھِ  تتھ  بدل  شِرک  کران۔

Tahir:
  اللہ  تعالیٰ  ہٕے  چُھ  ییٚمۍ  تُہٕندِ  خٲطرٕ  رات  بنٲو  تاکہ  تۆہیہ  گژھیٚو  اَتھ  منٛز  آرام  حٲصل  تہٕ  دۅہ  بنووُن  وُچھنہٕ  خٲطرٕ  گاشدار۔  بے  شک  چُھ  اللہ  تعالیٰ  لُکن  پیٚٹھ  فضل  کرن  وول  البتہ  اکثر  لُکھ  چِھنہٕ  شکرادا  کران۔

Transliteration:
  All<u>a</u>hu alla<u>th</u>ee jaAAala lakumu allayla litaskunoo feehi wa<b>al</b>nnah<u>a</u>ra mub<u>s</u>iran inna All<u>a</u>ha la<u>th</u>oo fa<u>d</u>lin AAal<u>a</u> a<b>l</b>nn<u>a</u>si wal<u>a</u>kinna akthara a<b>l</b>nn<u>a</u>si l<u>a</u> yashkuroon<b>a</b>


Athar:
  سُے  اللہ  تعالیٰ  ﴿ییٚمۍ  تُہندِ  خٲطرٕ  یِکینٛژھاہ  کوٚرمُت  چُھ﴾  چُھ  تُہُند  ربّ  پرٛتھ  چیزُک  پٲدٕ  کرن  وول۔  تس  ورٲے  چُھنہٕ  کانٛہہ  معبود۔  پتہٕ  کپٲرۍ  چِھو  توٚہۍ  ڈالنہٕ  یِوان؟

Mirwaiz:
  یہِ  چھُ  اللہ  تعالیٰ  تُہٕندِ  پروردگار  ییٚمۍ  سُنٛد  ذکر  کرنہٕ  آو۔  تِم  چیز  نہ  یِم  توٚہۍ  پانے  چھوٗکھ  ٹھہراوان۔  سُے  چھُ  پرتھ  چیزُک  پٲدٕہ  کروُن،  کانٛہہ  معبوداہ  چھُنہٕ  تس  ورٲے۔  توحید  ثٲبت  سپدنہٕ  پتہٕ  کوٚت  چھِو  توٚہۍ  شرک  کٔرِتھ  پوٚت  پھیران۔

Tahir:
  یۅہے  اللہ  تعالیٰ  چُھ  تُہُنٛد  ربّ  یُس  پۯتھ  چیزُک  پادٕ  کرن  وول  چُھ،  تس  وَرٲے  چُھنہٕ  کانٛہہ  معبود  پتہٕ  کپٲرۍ  چِھو  تۆہۍ  ڈٔلِتھ  پکان۔

Transliteration:
  <u>Tha</u>likumu All<u>a</u>hu rabbukum kh<u>a</u>liqu kulli shayin l<u>a</u> il<u>a</u>ha ill<u>a</u> huwa faann<u>a</u> tufakoon<b>a</b>


Mirwaiz: یِتھے پٲٹھۍ ٲس یِوان وَتھ راوراونہٕ تِمن یِم سانین آیاتن ٲسۍ انکار کران۔
Tahir: یِتھے پٲٹھۍ ٲسۍ تِم لُکھ ڈٔلِتھ پکان یِم اللہ تعالیٰ سٕندیٚن آیاتن انکار ٲسۍ کران۔
Athar:
  یِتھے  پٲٹھۍ  چِھ  تِم  سٲری  لُکھ  ڈالنہٕ  آمٕتۍ  یِم  اللہ  تعالیٰ  سٕندٮ۪ن  آیاتن  انکار  ٲسۍ  کران۔

Transliteration:
  Ka<u>tha</u>lika yufaku alla<u>th</u>eena k<u>a</u>noo bi<u>a</u>y<u>a</u>ti All<u>a</u>hi yaj<u>h</u>adoon<b>a</b>


Athar:
  سُہ  چُھ  اللہ  تعالیٰ  ہٕے  ییٚمۍ  تُہندِ  خٲطرٕ  زمین  بنٲو  قرار  کرنٕچ  جاے،  تہٕ  پٮ۪ٹھہٕ  بنووُن  آسمانُک  چھت۔  ییٚمۍ  تُہٕنز  صوٗرت  بنٲو  تہٕ  سۅ  تہِ  بنٲوٕن  سٮ۪ٹھاہ  جان۔  ییٚمۍ  تۅہیہِ  پاکیزٕہ  چیزن  ہُند  رِزق  دِیُت۔  سُے  اللہ  تعالیٰ  ﴿ییٚمۍ  سٕندۍ  یِم  کار  چِھ﴾  چُھ  تُہُند  ربّ۔  بےحساب  برکتہٕ  وول  چُھ  سُہ  تُہُند  ربّ۔

Mirwaiz:
  معبودبرحق  گوٚو  سُے  ییٚمۍ  تُہٕندِ  کٔر  روزنٕچ  جاے  زمین،  بیٚیہِ  کوٚرُن  آسمان  ہیرِمہِ  طرفہٕ  پشاہ  ہیوٗ،  بیٚیہِ  کرنوو  عطا  تۅہیہِ  صوٗرتھاہ،  سۅے  صورت  کٔرٕن  رٕژ  صوٗرتھاہ،  بیٚیہِ  کوٚرُن  تۅہیہِ  رزق  عطا،  رٕتۍ  رٕتۍ  چیز  کھیٚنہٕ  خٲطرٕ۔  یۅہے  گوٚو  تُہُنٛد  پروردگار،  پس  چھُ  اللہ  تعالیٰ  سٮ۪ٹھاہ  عٲلی  شان۔  سُے  چھُ  عالمینن  ہُنٛد  ربّ۔

Tahir:
  اللہ  تعالیٰ  ہٕے  چُھ  ییٚمۍ  تُہٕندِ  خٲطرٕ  زمین  بنٲو  قرار  کرنٕچ  جاے  تہٕ  آسمان  بنووُن  چھت  تہٕ  تۅہیہِ  کٔرنَو  شکل  و  صورت  عطا  پتہٕ  بناویٚن  تُہٕنزٕ  شکلہٕ  خۅش  یِونہِ  تہٕ  تۅہیہِ  کۆرنَو  پاک  چیزو  نِشہِ  روٗزی  عطا،  یۅہے  اللہ  تعالیٰ  چُھ  تُہُنٛد  ربّ۔  لہٰذا  چُھ  اللہ  تعالیٰ  سیٚٹھاہ  برکت  وول  یُس  تمام  جہانن  ہُنٛد  ربّ  چُھ۔

Transliteration:
  All<u>a</u>hu alla<u>th</u>ee jaAAala lakumu alar<u>d</u>a qar<u>a</u>ran wa<b>al</b>ssam<u>a</u>a bin<u>a</u>an wa<u>s</u>awwarakum faa<u>h</u>sana <u>s</u>uwarakum warazaqakum mina a<b>l</b><u>tt</u>ayyib<u>a</u>ti <u>tha</u>likumu All<u>a</u>hu rabbukum fatab<u>a</u>raka All<u>a</u>hu rabbu alAA<u>a</u>lameen<b>a</b>


Athar:
  سُے  چُھ  زِندٕہ  تس  ورٲے  چُھنہٕ  کانٛہہ  معبود،  تٔسۍ  دِیو  توہۍ  ناد  پنُن  دین  تٔسۍ  کُن  خٲلص  کٔرِتھ۔  سٲری  تعریف  چِھ  اللہ  ربّ  العالمین  سٕے  خٲطرٕ۔

Mirwaiz:
  سُے  چھُ  ازلی  تہٕ  ابدی  زندٕہ  روزوُن۔  کانٛہہ  معبوٗداہ  چھُنہٕ  تس  ورٲے۔  اے  لوٗکو،  پس  مٔنگِو  توٚہۍ  سٲری  تس،  خالص  اعتقاد  کٔرِتھ،  شریک  مَہ  ٹھٔہرٲوِو  تس  کُنہِ  چیزس  اندر  عبادت  تہٕ  بندگی  خالص  سزاوار  زٲنِتھ  بیٚیہِ  کٲنسہِ۔  سٲری  حمدو  ثناء  سارے  خوٗبیہِ  چھےٚ  تٔسۍ  معبودِ  برحقس  سزاوار  یُس  ربّ  العالمین  چھُ۔

Tahir:
  سُے  چُھ  زندٕہ،  تس  وَرٲے  چُھنہٕ  کانٛہہ  معبود،  لہٰذا  ٲسِو  تۆہۍ  تٔمۍ  سٕنز  عبادت  تس  خٲطرٕ  اطاعت  تہٕ  بندگی  خٲلص  تھٲوِتھ  کران،  تمام  تعریف  چِھ  اللہ  تعالیٰ  سٕندی  خٲطرٕ  یُس  تمام  جہانن  ہُنٛد  پروردگار  چُھ۔

Transliteration:
  Huwa al<u>h</u>ayyu l<u>a</u> il<u>a</u>ha ill<u>a</u> huwa fa<b>o</b>dAAoohu mukhli<u>s</u>eena lahu a<b>l</b>ddeena al<u>h</u>amdu lill<u>a</u>hi rabbi alAA<u>a</u>lameen<b>a</b>


Athar:
  اے  نبی  صلی  اللہ  علیہ و سلم،  یِمن  لُکن  ؤنِو  زِ  مےٚ  چُھ  تِمن  ہستی  ین  ہٕندِ  عبادت  نِشہِ  ٹھاکھ  کرنہٕ  آمُت  یِمن  توٚہۍ  اللہ  تعالیٰ  ترٲوِتھ  ناد  چِھو  دِوان۔  ﴿بہٕ  کِتھہٕ  پٲٹھۍ  ہیٚکہٕ  یہِ  کٲم  کٔرِتھ﴾  ییٚلہِ  زَن  مےٚ  نِشہِ  میٲنِس  ربّ  سٕندِ  طرفہٕ  بیّنات  چِھ  آمٕتۍ۔  مےٚ  چُھ  حُکم  دِنہٕ  آمُت  زِ  بہٕ  گژٕھہ  ربّ  العالمینس  برونٛہہ  کنہِ  پنُن  کلہٕ  نوٚمراوُن۔

Mirwaiz:
  توٚہۍ  فرمٲوِیوٗکھ  یارسول  اللہؐ  یِمن  مشرکن  کہ  مےٚ  آو  منع  کرنہٕ  بہٕ  کہا  کرٕ  پرستش  تِمن  معبودِ  بٲطلن  ہٕنز  یِمن  توٚہۍ  پرستش  کران  چھِو  معبودِ  برحقس  ورٲے  ییٚلہِ  زن  مےٚ  نِشہِ  میٲنِس  پروردگار سٕندِ  طرفہٕ  واضح  دلیل  چھےٚ  آمٕژ  تہٕ  مےٚ  آو  حکم  کرنہٕ  کہ  بہٕ  نوٚمراوٕ  کلہٕ  عبادتس  اندر  فقط  ربُ  العالمینس  برونٹھہٕ  کنہِ۔

Tahir:
  فرمٲوِو،  مے٘  چُھ  ٹھاکھ  کرنہٕ  آمُت  زِ  بہٕ  کرٕ  تِہٕنز  عبادت  یِمن  (پۅتلیٚن)  ہٕنز  تۆہۍ  اللہ  تعالیٰ  ترٲوِتھ  عبادت  چِھو  کران  ییٚلہِ  زن  مے٘  نِشہِ  میٲنِس  ربّ  سٕندِ  طرفہٕ  ٹاکارٕہ  نِشٲنِیہِ  آمژٕ  چھے٘  تہٕ  مے٘  چُھ  حکم  آمُت  دِنہٕ  زِ  بہٕ  کرٕتمام  جہانن  ہٕندِس  پروردگارٕ  سٕنز  فرمانبردٲری۔

Transliteration:
  Qul innee nuheetu an aAAbuda alla<u>th</u>eena tadAAoona min dooni All<u>a</u>hi lamm<u>a</u> j<u>a</u>aniya albayyin<u>a</u>tu min rabbee waomirtu an oslima lirabbi alAA<u>a</u>lameen<b>a</b>


Athar:
  سُے  چُھ  سُہ  ییٚمۍ  توٚہۍ  میژِ  کٔرِنَو  پٲدٕ،  پتہٕ  کٔرِنو  نُطفہٕ  نِشہِ،  پتہٕ  کٔرِنَو  خوٗنہٕ  دۅگلہٕ  نِشہِ،  پتہٕ  چُھو  سُہ  تۅہیہِ  شُرۍ  سٕنزِ  شکلہِ  منٛز  کڑان،  پتہٕ  چُھو  بٔڑراوان  تاکہ  توٚہۍ  وٲتِو  پننِس  پوٗر  طاقتس،  پتہٕ  چُھو  بیٚیہِ  بٔڑراوان  تاکہ  توٚہۍ  وٲتِو  بُجرس۔  تہٕ  تۅہیہِ  منٛز  چُھ  کانٛہہ  گۅڈے  یِوان  واپس  بُلاونہٕ۔  یہِ  سورُے  کینٛہہ  چُھ  امہِ  موجوب  یِوان  کرنہٕ  تاکہ  توٚہۍ  وٲتِو  پننِس  مُقرر  وقتس  تام،  بیٚیہِ  امہِ  موجوب  زِ  توٚہۍ  سمجھِو  حقیقت۔

Mirwaiz:
  سُہ  پروردگار  گوٚو  سُے  ییٚمۍ  توٚہۍ  پٲدٕ  کٔرِنَو  گۅڈٕ  میٚژِ  یعنی  تُہُند  جدِ  اعلیٰ  آدم  علیہ  السلام  توپتہٕ  تُہُنٛد  نسل  آبہٕ  قطرس،  توپتہٕ  خونہٕ  دَتہِ،  توپتہٕ  کٔڑِنَو  توٚہۍ  بچہِ  سٕنزِ  شکلہِ  اندر  ماجہِ  ہٕندِ  شکمہٕ  أندرٕہ۔  توپتہٕ  چھُو  تۅہیہِ  زندٕہ  تھاوان  یُتھ  توٚہۍ  وٲتِو  پننہِ  جوانی  ہٕندِس  وقتس،  توپتہٕ  چھُو  تۅہیہِ  زندٕہ  تھاوان  یُتھ  توٚہۍ  بُڈٕ  سپدِو  ،  بیٚیہِ  چھِ  تۅہی  أندرٕہ  کینٛہہ  اَتھ  جوٲنی  یا  بُجرٕکِس  وقتس  واتنہٕ  برونٹھُے  مران،  بیٚیہِ  چھُ  سُہ  تۅہیہِ  زندٕہ  تھاوان  یُتھ  توٚہۍ  وٲتِو  پننِس  مقرر  کرنہٕ  آمتِس  وقتس  تانۍ۔  یہِ  سورُے  کوٚر  اَسہِ  یُتھ  تۅہیہِ  فکرِ  تَرِ  خداے  سُنٛد  توحید،  بیٚیہِ  یہِ  کہ  مٔرِتھ  ہیٚکہِ  سُہ  پروردگار  اَسہِ  بیٚیہِ  زندٕہ  کٔرِتھ  ییٚمۍ  أسۍ  ییٖتیو  دورَو  منٛزۍ  گُزٲرۍ۔

Tahir:
  سُے  چُھ  ییٚمۍ  تُہٕنز  (کیمیائی  زندگی  ہٕنز  ابتدٲئی)  پیدٲیش  میٚژِ  سٍتۍ  کٔر  پتہٕ  (کۆرُن  حیاتیاتی  ابتدا)  اکہِ  نطفہ  (یعنی  اکہِ  خلیہ)  سٍتۍ،  پتہٕ  (کۆرُن)  ماجہِ  ہٕنزِ  بچہِ  دانہِ  منٛز  معلّق  وجود  سٍتۍ،  پتہٕ  چُھو  (ٲخرس  پیٚٹھ)  سُے  تۅہیہِ  شُر  بنٲوِتھ  کڑان  پتہٕ  (چُھوتۅہیہِ  پھانٛپھلُن  بخشان)  تاکہ  تۆہۍ  وٲتِو  پننہِ  جوٲنی  تام۔  پتہٕ  (چُھوتۅہیہِ  عمرِ  ہٕنز  مہلت  دِوان)  تاکہ  تۆہۍ  گٔژِھو  بُڈٕ  تہٕ  تۅہیہِ  منٛزٕ  چُھ  کانٛہہ  (بُجرٕ)  برونٹھُے  فوت  سپدان  تہٕ  (یہِ  سورُے  کینہہ  چُھ  اَمہِ  موجوب  کرنہٕ  یِوان)  تاکہ  تۆہۍوٲتِو  (پننِس  پننِس)  مقررکرنہٕ  آمتِس  وقتس  تام  بیٚیہِ  اَمہِ  موجب  (تہِ)  زِ  تۆہۍسمجھو۔

Transliteration:
  Huwa alla<u>th</u>ee khalaqakum min tur<u>a</u>bin thumma min nu<u>t</u>fatin thumma min AAalaqatin thumma yukhrijukum <u>t</u>iflan thumma litablughoo ashuddakum thumma litakoonoo shuyookhan waminkum man yutawaff<u>a</u> min qablu walitablughoo ajalan musamman walaAAallakum taAAqiloon<b>a</b>


Athar:
  سُے  چُھ  زندگی  دِنہٕ  وول  تہٕ  سُے  چُھ  موت  دِنہٕ  وول۔  سُہ  ییٚمہِ  کتھہِ  ہُند  تہِ  فٲصلہٕ  چُھ  کران،  بس  اکھ  حُکم  چُھ  دِوان  زِ  سۅ  سپدِن  تہٕ  سۅ  چھےٚ  سپدان۔

Mirwaiz:
  سُہ  گوٚو  سُے  یُس  زندٕہ  کران  تہٕ  ماران  چھُ،  ییٚلہِ  کُنہِ  کامہِ  ہٕندِ  پوٗرٕ  کرنُک  ارادٕہ  چھُ  کران،  سُہ  چھُ  تتھ  چیزس  کُن  فرماوان  سَپَد،  أتی  چھُ  سُہ  سپدان۔

Tahir:
  سُے  چُھ  یُس  زندگی  چُھ  دِوان  تہٕ  موت  چُھ  دِوان  پتہٕ  ییٚلہِ  سُہ  کُنہِ  کامہِ  ہُنٛد  فٲصلہٕ  چُھ  کران  تیٚلہِ  چُھ  صرف  تَتھ  فرماوان  سَپَد،  بس  سۅ  چھے٘  سپدان۔

Transliteration:
  Huwa alla<u>th</u>ee yu<u>h</u>yee wayumeetu fai<u>tha</u> qa<u>da</u> amran fainnam<u>a</u> yaqoolu lahu kun fayakoon<b>u</b>


Athar:
  تۅہیہِ  وُچھِوٕ  تِم  لُکھ  یِم  اللہ  تعالیٰ  سٕندٮ۪ن  آیاتن  منٛز  ژُوان  چِھ،  کپٲرۍ  چِھ  تِم  پھِروَنہٕ  یِوان؟

Mirwaiz:
  توٚہۍ  چھِو  نا  وُچھان  تِمن  لوٗکن  ہٕندِس  حالس  کُن  یِم  بحث  تہٕ  ضیہ  چھِ  کران  اللہ  تعالیٰ  سٕندین  آیاتن  منٛز  کہ  کورکُن  چھِ  تِم  پھِرنہٕ  یِوان۔

Tahir:
  کیا  تۅہیہِ  وُچِھو  نا  تِم  لُکھ  یِم  اللہ  تعالیٰ  سٕندیٚن  آیاتن  منٛز  ژُوان  چِھ،  تِم  کورکُن  چھ  وتہِ  ڈٔلِتھ  پکان۔

Transliteration:
  Alam tara il<u>a</u> alla<u>th</u>eena yuj<u>a</u>diloona fee <u>a</u>y<u>a</u>ti All<u>a</u>hi ann<u>a</u> yu<u>s</u>rafoon<b>a</b>


Athar:
  تِمن  لُکن  یِم  یَتھ  کتابہِ  تہٕ  تِمن  سارِنٕے  کتابن  انکار  چِھ  کران  یِمہٕ  اسہِ  پننیٚن  رسولن  سٍتۍ  سوزمژٕ  چھےٚ،  عنقریب  لگہِ  یِمن  پے،

Mirwaiz:
  یِمَو  لوٗکو  اَپٕز  زٲنۍ  یہِ  کتاب  یعنی  قرآن  مجید،  بیٚیہِ  یِم  معجزٕہ  یِم  ہیتھ  اَسہِ  سوٗز  پَنُن  پیغمبر،  مشرکین  عرب  ٲسۍ  نہٕ  کٲنسہِ  پیغمبرس  مانان،  تِمن  سپدِ  معلوم  برونٹھ  پہن  یعنی  قیامتُک  دۅہ  یُس  نزدیک  چھُ۔

Tahir:
  یِمَو  لُکو  کتابِہ  (تہِ)  انکار  کۆر  تہٕ  تِمن  (نِشٲنین  تہِ)  یِمہٕ  ہیٚتھ  اَسہِ  پنٕنۍ  رسول  ٲسۍ  سوٗزِمٕتۍ،  وۅنۍ  لگہِ  عنقریب  تِمن  (پننہِ  انجامُک)  پے۔

Transliteration:
  Alla<u>th</u>eena ka<u>thth</u>aboo bi<b>a</b>lkit<u>a</u>bi wabim<u>a</u> arsaln<u>a</u> bihi rusulan<u>a</u> fasawfa yaAAlamoon<b>a</b>


Athar: ییٚلہِ طوق آسن یِہنزن گردنَن منٛز بیٚیہِ ہانکلہٕ،
Tahir: ییٚلہِ تِہٕنزن گردنن منٛز طوق تہٕ ہانکلہٕ آسن،تِم آسن کھکھرِ یِوان نِنہٕ۔
Mirwaiz:
  ییٚلہِ  گُل  آسن  تِہٕنزن  گردنن  منٛز  بیٚیہِ  ہانکلہٕ  یِمن  طوق  سٍتۍ  واٹھ  کٔرِتھ  آسہِ  ییٚمُیک  بیاکھ  اند  آسہِ  ملٲیکن  ہٕندین  اَتھن  اندر،

Transliteration:
  I<u>th</u>i alaghl<u>a</u>lu fee aAAn<u>a</u>qihim wa<b>al</b>ssal<u>a</u>silu yus<u>h</u>aboon<b>a</b>


Tahir: گریکہٕ ونِس آبس منٛز،پتہٕ یِن نارس منٛز (زالنہِ رٔنگۍ) چھکنہٕ۔
Transliteration: Fee al<u>h</u>ameemi thumma fee a<b>l</b>nn<u>a</u>ri yusjaroon<b>a</b>
Athar:
  یِمن  گٔنڈِتھ  تِم  گرٛکہٕ  وٕنِس  آبس  کُن  کھکھرٕ  یِن  نِنہٕ،  تہٕ  پتہٕ  یِن  جہنم  کِس  نارس  منٛز  چَھکنہٕ۔

Mirwaiz:
  یِموٕے  ہانکلو  سٍتۍ  آسن  تِم  کھکھرِ  پکناونہٕ  یِوان  جہنم  چہ  رَسرِ  منٛز  تراونہٕ  خٲطرٕ،  توپتہٕ  یِن  تِم  نارس  اندر  زالنہٕ۔


Tahir: پتہٕ یِیہِ تِمن وَننہٕ، کتہِ چِھ تِم (پۅتٕلۍ) یِم تۆہۍ شریک ٲسِووکھ مانان۔
Transliteration: Thumma qeela lahum ayna m<u>a</u> kuntum tushrikoon<b>a</b>
Athar:
  پتہٕ  یِیہِ  تِمن  پرٛژھنہٕ  زِ،  وۅنۍ  کتہِ  چِھ  خُدایس  ورٲے  تِم  باقی  خُداے  یِم  توٚہۍ  شریک  ٲسِیوٗکھ  کران؟

Mirwaiz:
  توپتہٕ  یِیہِ  تِمن  وَننہٕ  تِم  معبودانِ  بٲطل  کوٚت  گٔے  یِم  توٚہۍ  خداے  سٕندۍ  شریک  ٲسِیوٗکھ  ٹھٔہراوان،  تِم  کونہٕ  چھِ  تۅہیہِ  مدد  کرنہِ  یِوان،


Athar:
  تِم  دِن  جواب،  تِم  رٲوۍ  اسہِ  نِشہِ  بلکہ  ٲسۍ  نہٕ  أسۍ  ییٚمہِ  برونٛہہ  کُنہِ  چیزس  ناد  دِوان۔  یِتھہٕ  پٲٹھۍ  کرِ  اللہ  تعالیٰ  کٲفرن  ہُند  گُمراہ  سپدُن  ثٲبت۔

Mirwaiz:
  تِم  دَپن  تِم  رٲوۍ  اَسہِ،  ییٚتہِ  چھِنہٕ  کُنہِ  نظرِ  گژھان  بلکہ  چھےٚ  پٔز  کتھ  یٔہے  کہ  أسۍ  ٲسۍ  نہٕ  کٲنسہِ  تہِ  أزِکہ  برونٹھ  پرستش  کران  یعنی  اَسہِ  سپُد  معلوم  کہ  یِم  ٲسۍ  نہٕ  کِہِنۍ۔  یِتھہٕ  پٲٹھۍ  چھُ  اللہ  تعالیٰ  کٲفرن  غلطی  منٛز  پھساوان۔

Tahir:
  اللہ  تعالیٰ  ہس  وَرٲے،  تِم  وَنن،  تِم  رٲوۍ  اَسہِ  بلکہ  ٲسۍ  نہٕ  أسۍ  برونٛہہ  کُنہِ  تہِ  چیزٕچ  عبادت  کران،  یِتھے  پٲٹھۍ  چُھ  اللہ  تعالیٰ  کٲفرن  گمراہ  کران۔

Transliteration:
  Min dooni All<u>a</u>hi q<u>a</u>loo <u>d</u>alloo AAann<u>a</u> bal lam nakun nadAAoo min qablu shayan ka<u>tha</u>lika yu<u>d</u>illu All<u>a</u>hu alk<u>a</u>fireen<b>a</b>


Athar:
  تِمن  یِیہِ  وَننہٕ،  یہِ  تُہُند  انجام  سپُد  امہِ  موجوٗب  زِ  توٚہۍ  ٲسِو  زمینس  پٮ۪ٹھ  ناحقس  پٮ۪ٹھ  مست  تہٕ  پتہٕ  ٲسِو  تتھ  پٮ۪ٹھ  ژینٛگان۔

Mirwaiz:
  یہِ  سزا  چھُ  تۅہیہِ  یِمن  کتھن  ہُنٛد  کہ  توٚہۍ  ٲسِو  دنیاہس  اندر  ناحق  شِرکہِ  سٍتۍ  تہٕ  کفرٕ  سٍتۍ  خۅش  گژھان،  بیٚیہِ  ٲسِو  توٚہۍ  تکبر  تہٕ  غرور  کران۔  اَمہِ  برونٹھ  آسہِ  تُہٕندِ  حقہٕ  حکم  سپُد  مُت۔

Tahir:
  یہِ  (سزا)  چُھ  تِمِیُک  بدلہٕ  زِ  تۆہۍ  ٲسۍوٕ  زمینس  منٛز  ناحق  خوشیہِ  مناوان  بیٚیہِ  چُھ  تَمِیُک  بدلہٕ  زِ  تۆہۍ  ٲسۍوٕ  غرورکران۔

Transliteration:
  <u>Tha</u>likum bim<u>a</u> kuntum tafra<u>h</u>oona fee alar<u>d</u>i bighayri al<u>h</u>aqqi wabim<u>a</u> kuntum tamra<u>h</u>oon<b>a</b>


Athar:
  وۅنۍ  گٔژِھو  جہنم  کیٚن  دروازن  منٛز  سپدِو  دٲخل  ہمیشہ  چُھو  تۅہیہِ  تٔتی  روزُن،  سٮ۪ٹھاہ  زیادٕہ  بُرٕ  ٹھکانہٕ  چُھ  تکبُر  کرن  والیٚن  ہُند۔

Mirwaiz:
  أژِو  جہنم  کیو  دروازو  مٔنزۍ،  تۅہیہِ  چھُو  ہمیشہ  اَتھ  منٛز  روزُن،  پس  کٲژاہ  یچھ  جاے  چھےٚ  یہِ  جہنم  مُتکبرن  ہٕنز  ییٚلہِ  انتقاماً  یہِ  سزا  یِیہِ  دِنہٕ۔  

Tahir:
  جہنم  کیٚن  دروازن  منٛز  أژِو  تۆہۍ  چِھو  اَتھ  منٛز  ہمیشہ  روزن  وٲلۍ،  لہٰذا  کوتاہ  بدترین  ٹھکانہٕ  چُھ  غرورکرن  والیٚن  ہُنٛد۔

Transliteration:
  Odkhuloo abw<u>a</u>ba jahannama kh<u>a</u>lideena feeh<u>a</u> fabisa mathw<u>a</u> almutakabbireen<b>a</b>


Athar:
  لہٰذا،  اے  نبی  صلی  اللہ  علیہ و سلم،  صبر  کٔرِو،  اللہ  تعالیٰ  سُند  وعدٕہ  چُھ  برحق۔  وۅنۍ  خواہ  أسۍ  تۅہی  برونٹھہٕ  کنہِ  یِمن  تِہٕندٮ۪ن  بُرٕ  نتیجن  ہُند  کانٛہہ  حصّہٕ  ہاوَو  یِمو  نِشہِ  أسۍ  یِم  کھۅژناوان  چِھکھ  یا  تُلو  ﴿تمہِ  برونٛہہ﴾  توٚہۍ  دُنیا  منٛزٕ،  پھیرُن  چُھ  یِمن  اَسِی  کُن  واپس۔

Mirwaiz:
  پس  کٔرِو  توٚہۍ  کینٛہہ  کالاہ  صبر  یارسول  اللہؐ،  بے  شک  اللہ  تعالیٰ  سُنٛد  وعدٕہ  چھُ  پوٚز،  ییٚمہِ  عذابُک  أسۍ  تِمن  وعدٕہ  چھِ  کران  تَمہِ  أندرٕ  کانٛہہ  حِصاہ  ہرگاہ  أسۍ  تۅہیہِ  ہاوَو  یعنی  تُہٕند  سٕے  وقتس  اندر  کرَو  أسۍ  تِمن  پٮ۪ٹھ  عذاب  نٲزل  یا  سُہ  عذاب  نٲزل  کرنہٕ  برونٹھُے  نِمَو  أسۍ  توٚہۍ  ییٚمہِ  عالمہٕ  منٛزٕ،  بہرحال  چھُ  تِمن  واتُن  اَسہِ  نِشہِ،  تَمہِ  ساعتہٕ  سپدن  تِم  یقیناً  عذابس  گرفتار۔

Tahir:
  لہٰذا  کٔرِوتۆہۍ  صبر  بے  شک  چُھ  اللہ  تعالیٰ  سُنٛد  وعدٕہ  پۆز،پتہٕ  اگر  أسۍ  تۅہیہِ  تَمہِ  (عذاب)  منٛزکینہہ  حصہٕ  ہاوَو  ییٚمِیُک  أسۍ  تِمن  سٍتۍ  وعدٕہ  چِھ  کران  یا  دِمَو  أسۍ  تۅہیہِ (تَمہِ  برونٛہہ) وفات (دۅشوٕنۍ  صورتن  منٛز) یِن  تِم  اَسی  کُن  واپس  اَننہٕ۔

Transliteration:
  Fa<b>i</b><u>s</u>bir inna waAAda All<u>a</u>hi <u>h</u>aqqun faimm<u>a</u> nuriyannaka baAA<u>d</u>a alla<u>th</u>ee naAAiduhum aw natawaffayannaka failayn<u>a</u> yurjaAAoon<b>a</b>


Athar:
  اے  نبی  صلی  اللہ  علیہ و سلم،  تۅہیہِ  برونٛہہ  چِھ  اسہِ  واریاہ  رسول  سوزِمٕتۍ،  یِمو  منٛزٕ  کینٛژھن  ہٕندۍ  حالات  اسہِ  تۅہیہِ  ؤنِمٕتۍ  چِھو  تہٕ  کینژھن  ہٕندۍ  چِھو  نہٕ  ؤنِمٕتۍ۔  کٲنٛسہِ  رسولس  تہِ  اوس  نہٕ  یہِ  طاقت  زِ  اللہ  تعالیٰ  سٕندِ  اِذنہٕ  ورٲے  اَنہِ  ہے  خۅد  کانٛہہ  نشٲنی۔  پتہٕ  ییٚلہِ  اللہ  تعالیٰ  سُند  حُکم  آو،  پتہٕ  آو  حقہٕ  مطٲبق  فٲصلہٕ  کرنہٕ  تہٕ  تمہِ  وقتہٕ  روٗدۍ  غلط  کار  لُکھ  خسارس  منٛز۔

Mirwaiz:
  بتحقیق  بیٚیہِ  سوٗزۍ  اَسہِ  واریاہ  پیغمبر  تۅہیہِ  برونٹھ،  تِمَو  أندرٕہ  چھِ  بعض  تِم  یِمن  ہُنٛد  حال  اَسہِ  بیان  کوٚر  تۅہیہِ  پٮ۪ٹھ  مجمل  پٲٹھۍ  یا  بتفصیل،  بیٚیہِ  چھِ  تِمَو  أندرٕہ  بعض  یُہُںحد  حال  نہٕ  اَسہِ  بیان  کوٚر  تۅہیہِ  نِشہِ  مگر  یہِ  کتھ  چھےٚ  سارِنٕے  اندر  مشترک  کہ  کٲنسہِ  رسولس  اوس  نہٕ  مقدور  کہ  سُہ  کیا  اَنہِ  ہا  کانٛہہ  نشٲنی  مگر  یہِ  کہ  اللہ  تعالیٰ  سٕندِ  اجازت  سٍتۍ۔  اَدٕہ  ییٚلہِ  خداے  سُنٛد  حکم  عذابس  متعلق  واتہِ  دنیاہس  اندر  یا  ٲخرتس  اندر  تَمہِ  ساعتہٕ  سپدِ  فٲصلہٕ  پَزِ  سٍتۍ۔  تمہِ  وقتہٕ  روزن  اہلِ  بٲطل  اَپزِیٲرۍ  خسارس  اتہٕ  تاوانس  اندر۔

Tahir:
  تہٕ  بے  شک  سوٗزۍ  اَسہِ  تۅہیہِ  برونٛہہ  واریاہ  رسول،  تِمَو  منٛزٕ  کۆر  اَسہِ  کینٛژھن  ہُنٛد  حال  تۅہیہِ  پیٚٹھ  بیان  تہٕ  تِمو  منٛزٕ  کۆرنہٕ  کینٛژھن  ہُنٛد  حال  اَسہِ  (وُنیٚستام)  تۅہیہِ  پیٚٹھ  بیان،  تہٕ  کٲنسہِ  (تہِ)  رسول  سٕندِ  خٲطرٕ  اوس  نہٕ  یہِ  (ممکن)  زِ  سُہ  اَنہِ  ہے  کانٛہہ  نِشٲنی  تہِ  اللہ  تعالیٰ  سٕندِ  حکمہٕ  وَرٲے،  پتہٕ  ییٚلہِ  اللہ  تعالیٰ  سُنٛد  حکم  آو  (تہٕ)  حق  تہٕ  انصاف  سان  آو  فٲصلہٕ  کرنہٕ  تَمہِ  ساعتہٕ  روٗدۍ  پتہٕ  اہلِ  بٲطل  خسارس  منٛز۔

Transliteration:
  Walaqad arsaln<u>a</u> rusulan min qablika minhum man qa<u>s</u>a<u>s</u>n<u>a</u> AAalayka waminhum man lam naq<u>s</u>u<u>s</u> AAalayka wam<u>a</u> k<u>a</u>na lirasoolin an yatiya bi<u>a</u>yatin ill<u>a</u> bii<u>th</u>ni All<u>a</u>hi fai<u>tha</u> j<u>a</u>a amru All<u>a</u>hi qu<u>d</u>iya bi<b>a</b>l<u>h</u>aqqi wakhasira hun<u>a</u>lika almub<u>t</u>iloon<b>a</b>


Athar:
  اللہ  تعالیٰ  نٕے  چِھ  تُہندِ  خٲطرٕ  چاروٲے  بنٲوِمٕتۍ  تاکہ  یِمو  منٛزٕ  سپدِو  توٚہۍ  کٲنٛسہِ  پٮ۪ٹھ  سوار  تہٕ  کانٛسہِ  ہُند  کھیٚیو  ماز۔

Mirwaiz:
  اللہ  تعالیٰ  ہٕے  گوٚو  سُہ  ییٚمۍ  پٲدٕہ  کٔرۍ  تُہٕندِ  خٲطرٕ  چاروٲے  یُتھ  تِمن  أندرٕہ  بعضِین  پٮ۪ٹھ  توٚہۍ  سوار  سپدِو،  تِمن  أندرٕہ  بعضِین  ہُنٛد  ماز  کھیٚیِو۔

Tahir:
  اللہ  تعالیٰ  ہٕے  چُھ  ییٚمۍ  تُہٕندِ  خٲطرٕ  چاروٲے  بنٲوۍ  تاکہ  تۆہۍ  کٔرِو  تِمَو  منٛزٕ  کینٛژھن  پیٚٹھ  سوٲرۍ  تہٕ  تِمَو  منٛزٕ  چِھو  تۆہۍ  کینہہ  کھیٚوان۔

Transliteration:
  All<u>a</u>hu alla<u>th</u>ee jaAAala lakumu alanAA<u>a</u>ma litarkaboo minh<u>a</u> waminh<u>a</u> takuloon<b>a</b>


Athar:
  یِمن  منٛز  چِھ  تُہندِ  خٲطرٕ  بیٚیہِ  تہِ  واریاہ  فٲیدٕہ۔  تِم  چِھ  اَتھ  تہِ  بکار  لگان  زِ  تُہٕندٮ۪ن  دِلن  منٛز  یوٚت  گٔژھنُکھ  حاجت  آسہِ  تِمن  پٮ۪ٹھ  ﴿کھٔسِتھ﴾  ہیٚکِو  توٚہۍ  تور  وٲتِتھ۔  تِمن  پٮ۪ٹھ  تہِ  تہٕ  ناون  پٮ۪ٹھ  تہِ  چِھو  توٚہۍ  سوار  یِوان  کرنہٕ۔

Mirwaiz:
  بیٚیہِ  چھِ  تُہٕندِ  خٲطرٕ  تِمن  منٛز  واریاہ  فٲیدٕہ،  بۍفیہِ  یُتھ  توٚہۍ  تِمن  پٮ۪ٹھ  کھٔسِتھ  سوار  سپدِتھ  وٲتِو  تِمن  مطلبن  یِم  تُہٕندین  دِلن  منٛز  آسن،  بیٚیہِ  چھِو  توٚہۍ  اَکھ  یِمن  چارواین  پٮ۪ٹھ،  بیٚیہِ  ناوَن  اندر  تُلنہٕ  یِوان  تہٕ  سٲر  کرناونہٕ  یِوان۔  

Tahir:
  تہٕ  تُہٕندِ  خٲطرٕ  چِھ  تِمن  منٛز  بیٚیہِ  تہِ  فٲیدٕہ  تہٕ  تاکہ  تۆہۍ  ہیٚکِو  تِمن  پیٚٹھ  سوار  سپدِتھ  (مزید)  تَتھ  ضرورت  (چہ  جایہِ)  تام  وٲتِتھ  یۅسہٕ  تُہٕندیٚن  سیٖنن  منٛز  (متعین)  چھے٘  بیٚیہِ  (یہِ  زِ)  تۆہۍ  چِھو  تِمن  پیٚٹھ  تہٕ  ناوَن  پیٚٹھ  سوار  یِوان  کرنہٕ۔

Transliteration:
  Walakum feeh<u>a</u> man<u>a</u>fiAAu walitablughoo AAalayh<u>a</u> <u>ha</u>jatan fee <u>s</u>udoorikum waAAalayh<u>a</u> waAAal<u>a</u> alfulki tu<u>h</u>maloon<b>a</b>


Transliteration: Wayureekum <u>a</u>y<u>a</u>tihi faayya <u>a</u>y<u>a</u>ti All<u>a</u>hi tunkiroon<b>a</b>
Athar:
  اللہ  تعالیٰ  چُھ  تۅہیہِ  پننہِ  یِمہٕ  نِشٲنِیہِ  ہاوان،  ٲخر  تٔمۍ  سٕنزن  کمن  کمن  نِشٲنین  کٔرِو  توٚہۍ  انکار۔

Mirwaiz:
  اللہ  تعالیٰ  چھُ  تۅہیہِ  پننہِ  قدرتٕکۍ  نشانہٕ  ہاوان۔  پننِس  پروردگارسٕندِس  کتھ  کتھ  نِشانس  ہیٚکِو  توٚہۍ  انکار  کٔرِتھ،  یِم  لوٗکھ  یِم  دلٲیل  قٲیِم  سپدِتھ  تہِ  چھِ  توحیدٕ  نِشہِ  انکار  کران،  کیا  تِمن  چھَنا  شرکہٕ  کہ  وۅبالٕچ  خبر۔

Tahir:
  تہٕ  سُہ  چُھو  تۅہیہِ  پننہِ  (واریاہ)  نِشٲنِیہِ  ہاوان،  وۅنۍ  کمن  کمن  اللہ  تعالیٰ  سٕنزن  نِشٲنین  کٔرِو  تۆہۍ  انکار۔


Athar:
  پتہٕ  کیا  یِم  چِھنا  زمینس  منٛز  پھیٖرِمٕتۍ  تھوٗرِمٕتۍ  زِ  یِمن  یِیہِ  ہے  تِمن  لُکن  ہُند  انجام  اَتھہِ  یِم  یِمن  برونٛہہ  چِھ  گزریمٕتۍ؟  تِم  ٲسۍ  یِمو  کھۅتہٕ  تعدادس  منٛز  تہِ  زیادہ،  یِمو  کھۅتہٕ  کھٔسِتھ  ٲسۍ  طاقت  وَر،  تہٕ  زمینس  منٛز  چِھکھ  یِہندِ  کھۅتہٕ  زیادہ  شاندار  آثار  ترٲوِمٕتۍ۔  یِکینژھاہ  کمٲے  تِمو  کٔرمٕژ  ٲس،  ٲخر  کتھ  لٔج  سۅ  تِمن  بکار؟

Mirwaiz:
  کیا  تِم  چھِنا  پھیٖرۍ  مٕتۍ  مُلکس  اندر،  پس  وُچھہَن  تِم  کیا  سپُد  مُت  چھُ  انجام  تِمن  مُنکرن  ہُنٛد  یِم  تِمن  برونٹھ  ٲسۍ  شرکہٕ  کہ  سببہٕ،  حالانکہ  تِم  بروٗنٹھِم  لوٗکھ  ٲسۍ  تِہِندِ  کھۅتہٕ  زیادٕہ  عَددٕ  کِنۍ،  بیٚیہِ  ٲسۍ  تِہِندِ  کھۅتہٕ  زیادٕہ  قوت  کِنۍ،  بیٚیہِ  تِمن  نِشانن  اندر  یِم  تِمَو  زمینس  پٮ۪ٹھ  پتھ  کُن  ترٲوۍ  بجہِ  بجہِ  عمارٔژ  وغٲرٕہ،  پس  دُیت  نہٕ  تِمن  کانٛہہ  فٲیدٕہ  تٔمۍ  مال  و  دولتن  یۅسہٕ  تِم  حاصل  کران  ٲسۍ،  نہ  آکھ  سُہ  مال  و  دولت  بکار  عذاب  نِشہِ  بچنَس  اندر۔

Tahir:
  پتہٕ  کیا  تِمَو  کۆر  نا  زمینس  منٛز  سٲل  تہٕ  سیاحت  زِ  تِم  وُچھہن  زِ  تِمن  لُکن  ہُنٛد  انجام  کِیُتھ  سپُد  یِم  تِمن  برونٛہہ  گُزرے،  تِم  ٲسۍ  یِمن  لُکن  کھوتہٕ  (تعدادس  منٛز  تہِ)  واریاہ  زیادٕہ  تہٕ  طاقتس  منٛز  (تہِ)  سیٚٹھاہ  سخت  بیٚیہِ  نِشانن  ہٕندِ  لحاظہٕ  (تہِ)  یِم  (تِمَو)  زمینس  منٛز  ترٲوۍ  (ٲسۍ  سیٚٹھاہ  کٔھسِتھ)  مگر  یِکینٛژھاہ  تِم  کماوان  ٲسۍ  تِمن  لۆگ  نہٕ  کُنہِ  بکار۔

Transliteration:
  Afalam yaseeroo fee alar<u>d</u>i fayan<i><u>th</u></i>uroo kayfa k<u>a</u>na AA<u>a</u>qibatu alla<u>th</u>eena min qablihim k<u>a</u>noo akthara minhum waashadda quwwatan wa<u>a</u>th<u>a</u>ran fee alar<u>d</u>i fam<u>a</u> aghn<u>a</u> AAanhum m<u>a</u> k<u>a</u>noo yaksiboon<b>a</b>


Athar:
  ییٚلہِ  تِہندۍ  رسول  تِمن  نِشہِ  بیّنات  ہیٚتھ  آے  تِم  روٗدۍ  تٔتھۍ  علِمس  منٛز  مست  یُس  تِمن  پانس  نِشہِ  اوس،  تہٕ  پتہٕ  آے  تٔتھۍ  چیز  کِس  پھیرس  منٛز  یتھ  تِم  ٹسنہٕ  ٲسۍ  کران۔

Mirwaiz:
  پس  ییٚلہِ  تِمن  نِشہِ  وٲتۍ  تِہِندۍ  پیغمبر  نَنہِ  دلیلہٕ  ہیتھ،  تِم  ٲسۍ  ژینگان  تتھ  علمِ  معاشس  پٮ۪ٹھ،  بیٚیہِ  مٲدی  ترقِیات  کِس  عِلمس  پٮ۪ٹھ،  بیٚیہِ  یِمن  غلط  اعتقادن  پٮ۪ٹھ،  تِم  ٲسۍ  پیغمبرن  ہٕندین  علومِ  ہدایتن  پٮ۪ٹھ  ٹھٹھہٕ  کران۔

Tahir:
  پتہٕ  ییٚلہِ  تِہِندۍ  پیغمبرتِمن  نِشہِ  ٹاکارٕہ  نِشٲنِیہِ  ہیٚتھ  آے  پتہٕ  یُس  تِمن  نِشہِ  (دنیٲوی)  علم  تہٕ  فن  اوس  تِم  روٗدۍ  تَتھ  پیٚٹھ  ژیٚنگان  تہٕ  (أتھۍ  حالس  منٛز)  رٔٹۍتِم  تٔمۍ  (عذابن)  یَتھ  تِم  ہزٕل  ٲسۍ  کران۔

Transliteration:
  Falamm<u>a</u> j<u>a</u>athum rusuluhum bi<b>a</b>lbayyin<u>a</u>ti fari<u>h</u>oo bim<u>a</u> AAindahum mina alAAilmi wa<u>ha</u>qa bihim m<u>a</u> k<u>a</u>noo bihi yastahzioon<b>a</b>


Athar:
  ییٚلہِ  تِمو  سون  عذاب  وُچھ،  کریکھ  دِژٕکھ  زِ  اَسہِ  مون  اللہ  وحدہٗ  لا شریک،  تہٕ  أسۍ  چِھ  انکار  کران  تِمن  سارِنٕے  معبودن  ہُند  یِم  أسۍ  تٔمۍ  سٕندۍ  شریک  ٲسۍ  ٹھٔہراوان۔

Mirwaiz:
  پس  ییٚلہِ  تِمو  وُچھ  سون  عذاب،  تِمَو  ووٚن  اَسہِ  اوٚن  ایمان  کُنِس  خدایس  تہٕ  أسۍ  چھِ  انکار  کران  تِمن  سارِنٕے  اَپزیٚن  معبودن  یِم  أسۍ  خدایس  ٲسِکھ  شریک  گٕنزران،  کیازِ  سُہ  اوس  ایمانِ  اضطرٲری،  بندٕہ  چھُ  مکلف  ایمانِ  اختیٲرِیُک۔

Tahir:
  پتہٕ  ییٚلہِ  تِمَو  سون  عذاب  وُچھ  اَدٕ  لٔگۍ  وَننہِ،  اَسہِ  اۆن  اللہ  تعالیٰ  ہس  پیٚٹھ  ایمان  یُس  کُن  چُھ  تہٕ  اَسہِ  کۆر  تِمن  (سارِنٕے)  ہُنٛد  انکار  یِم  أسۍ  تٔمۍ  سٕندۍ  شریک  ٲسِکھ  مانان۔

Transliteration:
  Falamm<u>a</u> raaw basan<u>a</u> q<u>a</u>loo <u>a</u>mann<u>a</u> bi<b>A</b>ll<u>a</u>hi wa<u>h</u>dahu wakafarn<u>a</u> bim<u>a</u> kunn<u>a</u> bihi mushrikeen<b>a</b>


Athar:
  مگر  سون  عذاب  وُچھنہٕ  پتہٕ  ہیٚکہِ  ہے  نہٕ  تِہُند  ایمان  تِہندِ  خٲطرٕ  نفع  دِنہٕ  وول  بٔنِتھ  تِکیازِ  یۅہے  چُھ  اللہ  تعالیٰ  سُند  مقرر  ضٲبطہٕ  یُس  ہمیشہِ  تٔمۍ  سٕندٮ۪ن  بندن  منٛز  چُھ  جٲری  روٗدمُت،  تہٕ  تمہِ  وقتہٕ  روٗدۍ  کٲفر  لُکھ  خسارس  منٛز  پیٚتھ۔

Mirwaiz:
  تیٚلہِ  دِیہِ  نہٕ  تِمن  ایمان  اَنُن  کانٛہہ  فٲیدٕہ  ییٚلہِ  تِم  سون  عذاب  وُچھن،  یہِ  چھُ  اللہ  تعالیٰ  سُند  دستورِ قدیم  بروٗٹھِمہِ  زمانہٕ  پٮ۪ٹھہٕ  پننین  بندن  اندر۔  یہِ  چھُ  تٔمۍ  پَنُن  معمول  مقرر  کوٚرمُت۔  ییٚلہِ  نہٕ  تِہُنٛد  ایمان  نفع  دِوُن  ثٲبت  سپُد،  نقصانس  منٛز  روٗدۍ  تَمہِ  وقتہٕ  تِم  کٲفر  تہٕ  منکر،  یٔہے  بٲش  بَنہِ  یِمن  کٲفرن  یِم  تۅہیہِ  انکار  کران  چھِ  یارسول  اللہؐ۔

Tahir:
  پتہٕ  لۆگ  نہٕ  تِہُنٛد  ایمان  اَنُن  تِمن  کُنہِ  بکار  ییٚلہِ  زن  تِمَو  سون  عذاب  وُچھمُت  اوس،  اللہ  تعالیٰ  سُنٛد  چُھ  (یۅہے)  دستور  یُس  تٔمۍ  سٕندیٚن  بندن  منٛزپکان  یِوان  چُھ  تہٕ  اَتھ  جایہِ  تُل  کٲفرو  (ہمیشہ)  سخت  خسارٕہ۔

Transliteration:
  Falam yaku yanfaAAuhum eem<u>a</u>nuhum lamm<u>a</u> raaw basan<u>a</u> sunnata All<u>a</u>hi allatee qad khalat fee AAib<u>a</u>dihi wakhasira hun<u>a</u>lika alk<u>a</u>firoon<b>a</b>


Athar:
  اکھ  تِژھ  کتاب  ییٚمکۍ  آیات  وارٕ  پٲٹھۍ  ویٚژھنٲوِتھ  چِھ  آمٕتۍ  بیان  کرنہٕ،  عربی  زبٲنۍ  ہُند  قرآن،  تِمن  لُکن  خٲطرٕ  یِم  علم  چِھ  تھاوان۔

Mirwaiz:
  یہِ  کلام  چھُ  کتابہ  ییٚمِکۍ  آیات  صاف  صاف  تہٕ  ویٚژھناونہٕ  آمٕتۍ  چھِ۔  یہِ  چھُ  قرآن  مجیدہ  عربی  زیٚوِ  اندر  سمجھدار  لوٗکن  ہٕندِ  خٲطرٕ،  یُتھ  تِمن  آسٲنی  سان  فکرِ  ترِ  اگرچہ  مکلف  چھِ  سٲری  لوٗکھ  مگر  نفع  تہٕ  فٲیدٕہ  چھُ  واتان  سمجھدار  لوٗکنٕے۔

Tahir:
  (ییٚمہِ)  کتابِہ  ہُنٛد  ییٚمِکۍ  آیات  واضح  پٲٹھۍبیان  چِھ  کرنہٕ  آمٕتۍ  علم  تہٕ  گاٹہٕ  جار  تھاون  والہِ  قومہٕ  خٲطرٕ  عربی  (زبانہِ  منٛزِ  چُھ)  قرآن۔

Transliteration:
  Kit<u>a</u>bun fu<u>ss</u>ilat <u>a</u>y<u>a</u>tuhu qur<u>a</u>nan AAarabiyyan liqawmin yaAAlamoon<b>a</b>


Transliteration: Basheeran wana<u>th</u>eeran faaAAra<u>d</u>a aktharuhum fahum l<u>a</u> yasmaAAoon<b>a</b>
Athar:
  بشارت  دِنہٕ  وول  تہٕ  کھۅژناوَن  وول۔  مگر  یِمو  لُکو  منٛزٕ  پِھیُر  اکثرو  اَمہِ  نِشہِ  بُتھ،  لہٰذا  چِھنہٕ  تِم  بوزان۔

Mirwaiz:
  بشارت  دِوُن  چھُ  یہِ  قرآنِ  مجید  مانن  والین  بیٚیہِ  چھُ  بیم  کروُن  نہ  مانہٕ  وُنین۔  لٲزم  اوس  یِتھیٚن  صفتن  کُن  نظر  کٔرِتھ  کہ  سٲری  گٔژھۍ  اَتھ  مانٕنۍ  تہٕ  تسلیم  کرٕنۍ۔  مگر  واریاہو  لوٗکو  کٔر  روگردٲنی۔  پس  چھِنہٕ  تِم  یہِ  قرآن  مجید  بوزان  ییٚلہِ  توٚہۍ  تِمن  یہِ  قرآن  مجید  بوزناوان  چھِو۔

Tahir:
  خۅش  خبر  بوزناون  وول  چُھ  تہٕ  کھوژناون  وول  چُھ،  پتہٕ  پھِیُر  تِمَو  منٛزٕ  اکثر  لُکو  بُتھ  لہٰذا  چِھنہٕ  تِم  (اَتھ)  بوزانٕے۔


Athar:
  وَنان  چِھ،  یتھ  چیزس  کُن  ژٕ  اَسہِ  بُلاوان  چُھکھ  تمہِ  چیز  خٲطرٕ  چِھ  سانیٚن  دِلن  پٮ۪ٹھ  پردٕہ  پیٚمٕتۍ،  سٲنۍ  کَن  چِھ  زٔرۍ  گٔمٕتۍ،  بیٚیہِ  چُھ  اسہِ  تہٕ  ژےٚ  درمیان  اکھ  پردٕہ  حٲیل  گوٚمُت۔  ژٕ  کر  پنٕنۍ  کٲم،  أسۍ  روزَو  پنٕنۍ  کٲم  کران۔

Mirwaiz:
  تِم  چھِ  دپان  سٲنۍ  دِل  چھِ  تھیلن  تہٕ  گۅژرین  منٛز  بند  تَمہِ  نِشہِ  یَتھ  کُن  توٚہۍ  اَسہِ  ناد  چھِو  دِوان،  بیٚیہِ  چھُ  سانیٚن  کنن  وۅگہٕ  زٔرۍ  ییٚمہِ  مۅکھہٕ  سانین  کنن  منٛز  تُہٕنز  آوازٕے  چھَنہٕ  واتان،  بیٚیہِ  چھُ  اَسہِ  منٛز  تہٕ  تۅہیہِ  منٛز  ٹھوٚر  ییٚمہِ  سببہٕ  اَسہِ  منٛز  اَکھ  أکِس  سٍتۍ  مِیلِتھ  ہیٚکہِ  نہٕ۔  لہٰذا  کٔرِو  توٚہۍ  پنٕنۍ  کٲم،  أسۍ  تہِ  چھِ  کران  پنٕنۍ  کٲم۔  یہِ  مہ  تھٲوِوو  توٚہۍ  توَقعٕے  کہ  أسۍ  سپدو  تُہٕنزو  کتھو  تہٕ  نصیحتو  سٍتۍ  متٲثر۔

Tahir:
  تہٕ  ونان  چِھ  زِسٲنۍ  دل  چِھ  تَمہِ  چیزٕ  نِشہِ  غلافن  منٛز  یَتھ  کُن  تۆہۍ  اَسہِ  ناد  چِھو  دِوان  تہٕ  سانیٚن  کنن  منٛز  چُھ  (زٔرۍگی  ہُنٛد)  گۅبیٚر  بیٚیہِ  چُھ  اَسہِ  تہٕ  تۅہیہِ  منٛزباگ  پردٕہ  لہٰذا  روٗزِو  تۆہۍ  پنٕنۍ  کٲم  کران  أسۍ  چِھ  پنٕنۍ  کٲم  کرن  وٲلۍ۔

Transliteration:
  Waq<u>a</u>loo quloobun<u>a</u> fee akinnatin mimm<u>a</u> tadAAoon<u>a</u> ilayhi wafee <u>atha</u>nin<u>a</u> waqrun wamin baynin<u>a</u> wabaynika <u>h</u>ij<u>a</u>bun fa<b>i</b>AAmal innan<u>a</u> AA<u>a</u>miloon<b>a</b>


Athar:
  اے  نبی  صلی  اللہ  علیہ و سلم،  یِمن  ؤنِو،  بہٕ  چُھس  اکھ  بشر  تۅہی  ہِیوٗ۔  مےٚ  چُھ  وَحی  ہٕنٛدِ  ذریعہ  وننہٕ  یِوان  زِ  چون  خُدا  چُھ  بس  اَکوے  خدا،  لہٰذا  کر  ژٕ  سِیٚود  تٔمۍ  سٕے  کُن  رۅخ  تہٕ  تس  منٛگ  معٲفی۔  تباہی  چھےٚ  تِمن  مُشرِکن،

Mirwaiz:
  توٚہۍ  فرمٲوِیوٗکھ  یارسول  اللہ،  اے  لوٗکو  مےٚ  چھَنہٕ  قدرت  کہ  بہٕ  بَہ  زبردستی  کیا  کرناوَو  بہٕ  توٚہۍ  توحید  قبول۔  کیازِ  بٕتہِ  چھُس  تۅہی  ہیوٗ  اَکھ  انساناہ  تہٕ  بشراہ  مگر  اللہ  تعالیٰ  ہن  چھُ  مےٚ  امتیازی  شاناہ  عطا  کوٚرمُت  کہ  مےٚ  کُن  چھےٚ  وحی  یِوان  سوزنہٕ۔  سۅے  وحی  یوسہٕ  عقلہِ  کِنۍ  قٲبلِ  قبول  چھےٚ۔  سۅ  وحی  چھےٚ  یی  کہ  تُہُند  معبودچھُ  کُنُے  معبود۔  پس  روٗزِو  توٚہۍ  متوجہ  عبادتس  اندر  تٔسۍ  کُن۔  تس  ورٲے  مہ  کٔرِوکٲنسہِ  ہٕنز  عبادت۔  ہرگاہ  اَز  تانۍ  کٲنسہِ  ہٕنز  عبادت  کٔرمٕژ  چھَو  تتھ  مٔنگیوٗس  مغفرت  یعنی  توحید  کٔرِو  قبول،  شرکہٕ  نِشہِ  کٔرِو  توبہٕ۔  بٔڑ  خرابی  چھےٚ  تِمن  مشرکن  ہٕندِ  حقہٕ  یِم  نہٕ  مضمونِ  ژبوتِ  نبوت  بیٚیہِ  وجوبِ  اتباع  بوٗزِتھ  پنٕنۍ  رٔوِش  تراوَن۔

Tahir:
  فرمٲوِو،  (اے  کٲفرو!)  بس  چُھس  بہٕ  (ظٲہرپٲٹھۍ)  انسان  آسنس  منٛز  تۅہی  ہیوٗ  (تی٘لہِ  کیازِ  چِھو  مے٘  نِش  تہٕ  میانہِ  دعوت  نِشہِ  اَتھ  حدس  تام  ہِراسہٕ  کران؟)  مے٘  کُن  چھے٘  یہِ  وحی  سوزنہٕ  آمٕژ  زِ  تُہُنٛد  معبود  چُھ  صرف  کُنُے  معبود!  لہٰذا  روٗزِو  تو٘ہۍ  تٔسۍ  کُن  سیو٘د  توجہ  دِتھ  بی٘یہِ  مٔنگِو  تس  مغفرت،تہٕ  مشرکن  خٲطرٕ  چھے٘  ہلاکت۔

Transliteration:
  Qul innam<u>a</u> an<u>a</u> basharun mithlukum yoo<u>ha</u> ilayya annam<u>a</u> il<u>a</u>hukum il<u>a</u>hun w<u>ah</u>idun fa<b>i</b>staqeemoo ilayhi wa<b>i</b>staghfiroohu wawaylun lilmushrikeen<b>a</b>


Athar: یِم زکوٰۃ چِھنہٕ دِوان، تہٕ ٲخرتس چِھ انکار کران۔
Mirwaiz: بیٚیہِ یِم مالٕچ زکوٰۃہ ادا کرن نہٕ، بیٚیہِ یِم ٲخرتس چھِ بدستور انکار کران۔
Tahir: یِم زکوٰۃ چِھنہٕ ادا کران تہٕ تِمَے چِھ ٲخرتس تہِ انکار کران۔
Transliteration:
  Alla<u>th</u>eena l<u>a</u> yutoona a<b>l</b>zzak<u>a</u>ta wahum bi<b>a</b>l<u>a</u>khirati hum k<u>a</u>firoon<b>a</b>


Athar:
  روٗدۍ  تِم  لُکھ  یِمو  ایمان  اوٚن  تہٕ  نیک  عملہٕ  کرَیٛکھ،  تِہِندِ  خٲطرٕ  چُھ  یقیناً  تِیُتھ  اجر  ییٚمیُک  سلسلہٕ  زانٛہہ  چُھنہٕ  پھُٹن  وول۔

Mirwaiz:
  یِمن  برخلاف  یِم  لوٗکھ  رسالت  کِس  حق  آسنس  پژھ  چھِ  کران،  بیٚیہِ  تِم  لوٗکھ  یِمَو  ایمان  اوٚن  بیٚیہِ  کریکھ  رٕژٕہ  عملہٕ،  تِہِندِ  خٲطرٕ  چھےٚ  ٲخرتس  اندر  سۅ  موٚزوٗرۍ  یۅسہٕ  نہٕ  زانہہ  ختم  سپدِ،  مۅکلہِ  تہٕ  موقوف  سپدِ۔

Tahir:
  بے  شک  یِمَو  لُکو  ایمان  اۆن  بیٚیہِ  روٗدۍ  نیک  عمل  کران  تِہِندِ  خٲطرٕ  چُھ  تِیُتھ  اجر  یُس  زانٛہہ  گژِھہ  نہٕ  ختم۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti lahum ajrun ghayru mamnoon<b>in</b>


Athar:
  اے  نبی  صلی  اللہ  علیہ و سلم،  یِمن  ؤنِو،  کیا  توٚہۍ  چِھوٕ  تس  خُدایس  سٍتۍ  کُفر  کران  تہٕ  باقی  چھوٗکھ  تٔمۍ  سٕندۍ  شریک  ٹھٔہراوان  ییٚمۍ  زمین  بنٲو  دۅن  دۅہن  منٛز؟  سُے  چُھ  سارِنٕے  عالمن  ہُند  ربّ۔

Mirwaiz:
  توٚہۍ  فرمٲوِیوٗکھ  یارسول  اللہ  تِمن  لوٗکن،  اے  لوٗکو،  کیا  توٚہۍ  چھِوہ  تس  خداے  سٕندِس  کُن  آسنس  انکار  کران  ییٚمۍ  یہِ  یوٗت  زمین  پٲدٕہ  کوٚر  دۅن  دۅہن  اندر،  بیٚیہِ  چھِوٕہ  تٔمۍ  سٕے  شریک  ٹھٔہراوان۔  یۅہے  چھُ  ساری  عالمُک  تہٕ  جہانُک  ربّ،  سُے  چھُ  معبود  تہِ۔

Tahir:
  فرمٲوِو،  کیا  تۆہۍ  چِھوا  تس  (اللہ  تعالیٰ)  سُنٛد  انکار  کران  ییٚمۍ  زمین  کٔر  دۅن  دۅہن  (یعنی  دۅن  مدّتن)  منٛز  پٲدٕ  تہٕ  تۆہۍ  چِھوبییہ  کٲنٛسہ  تس  ہُیو  مانان،  سُے  چُھ  تمام  جہانن  ہُنٛد  پروردگار۔

Transliteration:
  Qul ainnakum latakfuroona bi<b>a</b>lla<u>th</u>ee khalaqa alar<u>d</u>a fee yawmayni watajAAaloona lahu and<u>a</u>dan <u>tha</u>lika rabbu alAA<u>a</u>lameen<b>a</b>


Athar:
  ﴿زمین  وجودس  منٛز  اَننہٕ  پتہٕ﴾  جمٲوۍ  تٔمۍ  اَتھ  پٮ۪ٹھ  پہاڑ،  تہٕ  اَتھ  منٛز  تھاوٮ۪ن  برکتہٕ،  تہٕ  اَتھ  اندر  کوٚرُن  سارِنٕے  منگن  والیٚن  خٲطرٕ  پرٛتھ  أکۍ  سٕندِ  طلب  و  حاجت  مطٲبق  ٹھیک  اندازٕہ  سان  خۅراکُک  سامان  فراہم  ﴿یعنی  تِمن  تمام  مخلوقاتن  خٲطرٕ  یِم  خۅراکٕکۍ  طٲلب  ٲسۍ﴾  یِمہٕ  سارے  کامہِ  سپزٕ  ژۅن  دۅہن  منٛز۔

Mirwaiz:
  بیٚیہِ  کٔرۍتٔمۍ  اللہ  تعالیٰ  ہن  پٲدٕہ  زمینس  پٮ۪ٹھ  کۅہن  ہٕندۍ  لنگر۔  بیٚیہِ  تھٲوِن  اَتھ  زمینس  منٛز  فٲیدٕکۍ  چیز،  یہِ  کوٚرُن  اَتھ  پٮ۪ٹھ  روزن  والین  ہٕندِ  خٲطرٕ  رزقُک  تجویز،  پرتھ  زمینس  الگ  الگ  قسمُک  غذا،  پرتھ  قسمُک  غلہٕ  تہٕ  میوٕہ  کوٚرُن  پٲدٕہ۔  یہِ  سورُے  سپُد  ژورن  دۅہن  اندر،  سارِنٕے  منگن  والین  ہٕندِ  خٲطرٕ  برابر۔

Tahir:
  تہٕ  تَمہِ  منٛزٕ  تھٲوِن  گۆبۍپہاڑ  (کٔڑِتھ)  تَتھ  پیٚٹھ  تہٕ  تَتھ  منٛز  تھٲوٕن  (معدنیاتن،  آبہٕ  کیٚن  ذخیرن،قدرتی  وسیلن  تہٕ  باقی  طاقتن  ہٕنز)  برکت،تہٕ  تَتھ  منٛز  کٔرِن  (تمام  مخلوقن  خٲطرٕ)  غذا  (تہٕ  معیشتِکۍ  سامانہٕ)  مقرر  (یہِ  سورُے  کینہہ)  کۆر  (تٔمۍ)  ژۅن  دۅہن  (یعنی  ژۅن  ارتقٲیی  زمانن)  منٛز  مکمل،  (یہِ  سورُے  رزق)  چُھ  (بنیٲدی  طور)  تمام  ژھانڈن  والیٚن  (تہٕ  حاجت  مندن)  خٲطرٕ  برابر۔

Transliteration:
  WajaAAala feeh<u>a</u> raw<u>a</u>siya min fawqih<u>a</u> wab<u>a</u>raka feeh<u>a</u> waqaddara feeh<u>a</u> aqw<u>a</u>tah<u>a</u> fee arbaAAati ayy<u>a</u>min saw<u>a</u>an li<b>l</b>ss<u>a</u>ileen<b>a</b>


Athar:
  پتہٕ  سپُد  سُہ  آسمانس  کُن  متوجہ  ﴿اَتھ  چُھنہٕ  یہِ  مطلب  زِ  زمین  بناونہٕ  پتہٕ  تہٕ  اَتھ  منٛز  آبٲدی  ہُند  انتظام  کرنہٕ  پتہٕ  بنٲوۍ  تٔمۍ  آسمان۔  یتھ  جایہِ  چُھنہٕ  لفظ   پتہٕ   زمٲنی  ترتیبہ  خٲطرٕ  کینٛہہ  بلکہ  چُھ  بیٲنی  ترتیبہ  خٲطرٕ  استعمال  سپُدمُت۔  امہِ  پتہٕ  کہ  فقرٕہ  سٍتۍ  چھےٚ  یہِ  کتھ  واضح  سپدان﴾  یُس  تمہِ  ساعتہٕ  محض  دٕہ  اوس۔  تٔمۍ  ووٚن  آسمانس  تہٕ  زمینسِ،  وجودس  منٛز  یِیِو،  خواہ  توٚہۍ  ییٚژھۍ  تَو  یا  متہٕ  ییٚژھۍ  تَو۔  دۅشوٕیَو  ووٚن،  أسۍ  آے  فرماں  بردارن  ہٕندۍ  پٲٹھۍ  ﴿وجودس  منٛز﴾۔

Mirwaiz:
  توپتہٕ  سپُداللہ  تعالیٰ  متوجہ  آسمان  پٲدٕ  کرنس  کُن۔  سُہ  اوس  دۅہا  اَکھ  زمین  پٲدٕہ  کرنہٕ  برونٹھ۔  پس  فرمووُن  آسمانس  تہٕ  زمینس  توٚہۍ  دۅشوے  یِیِو  سٲنِس  حکمس  کُن۔  یُس  حُکماہ  أسۍ  فرماوَو  سُہ  مٲنِو۔  وۅنۍ  چھُ  تۅہیہِ  اختیار  خوشی  سان  مٲنۍ  تَو  یا  زبردستی  سٍتۍ  مٲنۍ  تَو۔  تِمَو  دۅشوٕیَو  دوٚپ  أسۍ  چھِ  احکام  ماننہٕ  خٲطرٕ  دۅشوے  حاضر  نہایت  خوشی  سان۔

Tahir:
  پتہٕ  پھِیُر  اللہ  تعالیٰ  ہن  آسمٲنۍ  کایناتس  کُن  توجہ  تہٕ  سُہ  اوس (تمہ  وقتہ)  دٕہ (ہُی٘و)،  پتہٕ  فرموو  تٔمۍ  تَتھ  (یعنی  آسمٲنۍ  کایناتس)  تہٕ  زمینس  زِ  تو٘ہۍدۅشوے  (پکو  اکھ  توازُن  ہیتھ  اکھ  اکۍ  سندِ  بقا  کہ  اصولہ  مطٲبق،)  یِیِوخۅشی  سان  (اتھ  قانونس  تحت)  یا  ناخۅشی  سان،  دۅشوٕیَو  ووٚن  زِ  أسۍ  چِھ  (قدرت  کس  قانونس  تحت) خوشی  سان  حٲضر۔

Transliteration:
  Thumma istaw<u>a</u> il<u>a</u> a<b>l</b>ssam<u>a</u>i wahiya dukh<u>a</u>nun faq<u>a</u>la lah<u>a</u> walilar<u>d</u>i itiy<u>a</u> <u>t</u>awAAan aw karhan q<u>a</u>lat<u>a</u> atayn<u>a</u> <u>ta</u>iAAeen<b>a</b>


Athar:
  تمہِ  پتہٕ  بنٲوۍ  تٔمۍ  دۅن  دۅہن  منٛز  ستھ  آسمان،  تہٕ  پرٛتھ  آسمانس  منٛز  کوٚرُن  وحی  تمِیُک  قانون  ﴿یعنی  تِم  کِتھہٕ  پٲٹھۍ  کرن  پنٕنۍ  کٲم﴾۔  تہٕ  دُنیا  ہُک  آسمان  کوٚر  اَسہِ  ژانگیو  سٍتۍ  آراستہٕ  تہٕ  یہِ  کوٚر  وارٕ  پٲٹھۍ  محفوظ۔  یہِ  سورُے  چُھ  أکِس  زبردست  زانن  واجِنہِ  ہستی  ہُنٛد  منصوبہٕ۔

Mirwaiz:
  چنانچہ  پس  بنٲوِن  تتھ  أکِس  آسمانس  ستھ  آسمان  دۅن  دۅہن  اندر۔  توپتہٕ  کٔرِن  جٲری  پرتھ  آسمانس  منٛز  تَتہِ  کین  ملٲیکن  ہٕندِ  خٲطرٕ  یِم  آسمانن  منٛز  بسہٕ  وُنۍ  تہٕ  روزٕوُنۍ  چھِ  حکم،  بیٚیہِ  دُیت  اَسہِ  زینت  آسمانِ  دنیاہس  سِتارو  سٍتۍ،  بیٚیہِ  کٔر  اَسہِ  رٲچھ  شیطانن  ہٕندِ  کَن  دِنہٕ  نِشہِ،  بیٚیہِ  چھُ  تجویز  زبردست  وٲقف  الکل  خداے  سُنٛد  یُس  عبادتس  لایق  چھُ۔  یۅہے  چھُ  کامل  الصفات  خدا  نہ  کہ  تِم  چیز  یِم  ناقصُ  الذات  تہِ  چھِ  تہٕ  ناقصُ  الصفات  تہِ  چھِ۔

Tahir:
  پتہٕ  بنٲوۍ  تمۍ  دۅن  (خاص)  مرحلن  منٛز  سَتھ  آسمان  تہٕ  پۯ  تھ  آسمٲنۍ  کرّس  منٛزکو٘رُن  تَمِیُک  قانون  ودیعت  تہٕ  اسہِ  بخٕش  دنیٲوی  آسمانس  ژانگی٘وسٍتۍ  رونق  تہٕ  سہُ  کو٘رمحفوظ  (تہِ)،  یہِ  نظامہ  مطٲبق  منصوبہ  بندی  چِھ  بڈس  طاقت  (تہٕ)  علم  وٲلِس  (ربّ)  سٕنز۔

Transliteration:
  Faqa<u>da</u>hunna sabAAa sam<u>a</u>w<u>a</u>tin fee yawmayni waaw<u>ha</u> fee kulli sam<u>a</u>in amrah<u>a</u> wazayyann<u>a</u> a<b>l</b>ssam<u>a</u>a a<b>l</b>dduny<u>a</u> bima<u>sa</u>bee<u>h</u>a wa<u>h</u>if<i><u>th</u></i>an <u>tha</u>lika taqdeeru alAAazeezi alAAaleem<b>i</b>


Athar:
  وۅنۍ  اگر  یِم  لُکھ  بُتھ  چِھ  پھِران،  تیٚلہِ  ؤنِو  یِمن  زِ  بہٕ  چُھسَو  توٚہۍ  تمی  آیہِ  کہ  اکہِ  اچانک  یِنہٕ  والہِ  عذاب  نِشہِ  کھۅژناوان،  یُتھ  عاد  تہٕ  ثمودس  پٮ۪ٹھ  نٲزِل  اوس  سپُدمُت۔

Mirwaiz:
  پس  اگر  یِمہٕ  دلیلہٕ  بوٗزِتھ  تہِ  تِم  لوٗکھ  توحیدٕ  نِشہِ  پتھ  پھیرن  اَدٕہ  فرمٲوِیوٗکھ  توٚہۍ  یا  رسول  اللہ،  اے  لوٗکو  بہٕ  چھُسو  تۅہیہِ  بیم  کران  تِژِھہ  ترٛٹہِ  ہُنٛد  یۅسہٕ  ترٹھ  قومِ  عادس  تہٕ  قومِ  ثمودس  پٮ۪ٹھ  شرک  و  کفر  کرنہٕ  سببہٕ  واقع  سپٕز۔

Tahir:
  پتہٕ  اگر  تِم  بُتھ  پھِرن  تیٚلہِ  فرمٲوِو  تۆہۍ  بہٕ  چُھسَو  تۆہۍ  تَمہِ  خوف  ناک  عذابہٕ  نِشہِ  کھوژناوان  یُس  عاد  تہٕ  ثمود  کہ  ہلاکتٕکۍ  پٲٹھۍ  آسہِ۔

Transliteration:
  Fain aAAra<u>d</u>oo fuqul an<u>th</u>artukum <u>sa</u>AAiqatan mithla <u>sa</u>AAiqati AA<u>a</u>din wathamood<b>a</b>


Athar:
  ییٚلہِ  خُداے  سٕندۍ  رسول  تِمن  بروٗنٹھۍ  کِنۍ  تہٕ  پٔتۍ  کِنۍ،  پرٛتھ  طرفہٕ  آے  تہٕ  تِم  سمجھجٲوِکھ  زِ،  خُدایس  ورٲے  مَہ  کٔرِو  کٲنٛسہِ  ہِنز  بندگی،  پتہٕ  ووٚن  تِمو،  اگر  سون  ربّ  ییٚژِھہ  ہے  تیٚلہِ  سوزِہے  فرشتہٕ،  لہٰذا  چِھنہٕ  أسۍ  سۅ  کتھ  مانان  ییٚمہِ  خٲطرٕ  توٚہۍ  سوزنہٕ  چِھو  آمٕتۍ۔

Mirwaiz:
  ییٚلہِ  یِوان  ٲسۍتِمن  نِشہِ  پیغمبر  پتہٕ  برونٹھ  بلکہ  پرتھ  طرفہٕ  یٔہے  کتھ  ونان  کہ  ہا  لوٗکو  عبادت  مہ  کٔرِو  کٲنسہِ  ہٕنز  معبودِ  برحقس  ورٲے،  تِمَو  کافرو  دوٚپہَکھ  توٚہۍ  چھِو  یہِ  کتھ  غلط  ونان  کہ  أسۍ  سوٗزۍ  اللہ  تعالیٰ  ہن،  اگر  سٲنِس  پروردگارس  یہِ  منظور  آسِہا  تیٚلہِ  سوزِہا  سُہ  کٲنسہِ  مَلکس،  تۅہیہِ  پٮ۪ٹھ  کیازِ  واتِہا  نوبت۔  لہٰذا  چھِ  أسۍ  تتھ  سٲرِسٕے  یہِ  توٚہۍ  ہیتھ  سوزنہٕ  آمٕتۍ  چھِو  انکار  کران۔

Tahir:
  ییٚلہِ  تِمن  نِشہِ  تِمن  برونٛٹھۍ  کِنۍ  تہٕ  تِمن  پٔتۍ  کِنۍ  (یا  تِمن  برونٛہہ  تہٕ  تِمن  پتہٕ)  پیغمبر  آے  (تہٕ  وونُکھ)  زِ  اللہ  تعالیٰ  ہس  وَرٲے  مَہ  کٔرِوکٲنسہِ  ہٕنز  عبادت،  پتہٕ  لوگ  تِمَو  وَنُن،  اگر  سون  ربّ  یژھِ  ہے  تیٚلہِ  کرِہے  فرشتن  نٲزل  لہٰذا  یِکینٛژھاہ  ہیٚتھ  ژٕ  سوزنہٕ  چُھکھ  آمُت  أسۍ  چِھ  تَتھ  انکار  کران۔

Transliteration:
  I<u>th</u> j<u>a</u>athumu a<b>l</b>rrusulu min bayni aydeehim wamin khalfihim all<u>a</u> taAAbudoo ill<u>a</u> All<u>a</u>ha q<u>a</u>loo law sh<u>a</u>a rabbun<u>a</u> laanzala mal<u>a</u>ikatan fainn<u>a</u> bim<u>a</u> orsiltum bihi k<u>a</u>firoon<b>a</b>


Athar:
  عادُک  حال  اوس  یہِ  زِ  کُنہِ  حقہٕ  ورٲے  بنے  تِم  زمینس  منٛز  زٕٹھۍ  ﴿تکبر  کوٚرُکھ﴾،  تہٕ  وَننہٕ  لٔگۍ،  کُس  چُھ  سانہِ  کھۅتہٕ  زیادٕہ  زور  آور۔  تِمن  توٚر  نہٕ  یہِ  فِکرِ  زِ  ییٚمۍ  خُداین  تِم  پٲدٕ  چِھ  کٔرِمٕتۍ،  سُہ  چُھ  تِہندِ  کھۅتہٕ  زیادٕہ  زور  آور؟  تِم  روٗدۍ  سانیٚن  آیاتن  بس  انکار  کران۔

Mirwaiz:
  پس  یُس  قومِ  عاد  اوس  تِم  لٔگۍ  تکبر  تہٕ  غرور  کرنہِ  مُلکس  منٛز  ناحق،  بیٚیہِ  دوٚپُکھ  سانہِ  کھۅتہٕ  کُس  چھُ  زیادٕھ  قوتہٕ  کِنۍ،  سُہ  کُس  حٲدِثہٕ  چھُ  یتھ  نہٕ  أسۍ  مدافعت  ہیٚکو  کٔرِتھ،  کیا  تِمن  آو  نا  بوزنہٕ  کہ  بے  شک  اللہ  تعالیٰ  یِم  تٔمۍ  پٲدٕہ  کٔرۍ،  سُہ  چھُ  سٮ۪ٹھاہ  زیادٕہ  تُہٕندِ  کھۅتہٕ  قوتہٕ  کِنۍ،  سُہ  ہیٚکہِ  تِمن  پٮ۪ٹھ  عذاب  واقع  کٔرِتھ۔  مگر  باوجود  آن  اوٚن  نہٕ  تِمَو  ایمان  بلکہ  روٗدۍ  تِم  سانین  آیاتن  انکار  کران۔

Tahir:
  لہٰذا  یُس  قوم  عاد  اوس  پتہٕ  کۆر  تِمَو  زمینس  منٛز  ناحق  تکبر  (تہٕ  نافرمٲنی)  تہٕ  وَننہِ  لٔگۍ،  سانہِ  کھوتہٕ  کٔھسِتھ  کُس  چُھ  طاقتور  تہٕ  کیا  تِمَو  وُچھنا  زِ  اللہ  تعالیٰ  ییٚمۍ  تِم  پٲدٕ  چِھ  کٔرۍمٕتۍ  سُہ  چُھ  تِہِندِ  کھوتہٕ  کٔہیا  زیادٕہ  طاقتور،  تہٕ  تِم  روٗدۍ  سانیٚن  آیاتن  انکار کران۔

Transliteration:
  Faamm<u>a</u> AA<u>a</u>dun fa<b>i</b>stakbaroo fee alar<u>d</u>i bighayri al<u>h</u>aqqi waq<u>a</u>loo man ashaddu minn<u>a</u> quwwatan awalam yaraw anna All<u>a</u>ha alla<u>th</u>ee khalaqahum huwa ashaddu minhum quwwatan wak<u>a</u>noo bi<u>a</u>y<u>a</u>tin<u>a</u> yaj<u>h</u>adoon<b>a</b>


Athar:
  ٲخر  کار  سوٗز  اَسہِ  کینٛژھن  منحوس  دۅہن  منٛز  تِمن  پٮ۪ٹھ  سخت  طوفٲنی  ہوا،  تاکہِ  تِم  وُچھناووکھ  دُنیاچی  زندگی  منٛز  ذلّت  تہٕ  رُسوٲئی  ہُند  مٕزہ،  تہٕ  ٲخرتُک  عذاب  چُھ  امہِ  کھۅتہٕ  تہِ  زیادٕہ  رُسوا  کرن  وول،  تَتہِ  آسہِ  نہٕ  کانٛہہ  یِمن  مدد  کرن  وول۔

Mirwaiz:
  پس  ترٛوو  اَسہِ  یلہٕ  تِمن  پٮ۪ٹھ  تیز  واو  تِتھین  دۅہن  اندر  یِم  دۅہ  بوجہ  عذابِ  الہٰی  تِہِندِ  حقہٕ  منحوس  تہٕ  پھیٚشل  ٲسۍ  یُتھ  أسۍ  تِم  ژٕہہ  ناووکھ  خواری  ہُنٛد  عذاب  دنیاچہ  زندگی  اندر،  بیٚیہِ  چھُ  ٲخرتُک  عذاب  زیادٕہ  رسوا  کرٕوُن،  توپتہٕ  یِیہِ  نہٕ  تِمن  تَمہِ  وقتہٕ  کُنہِ  قسمہٕ  مدد  کرنہٕ۔

Tahir:
  پتہٕ  سوٗز  اَسہِ  تِمن  پیٚٹھ  منحوس  دۅہن  منٛزخوف  ناک  تیز  تہٕ  سخت  واوٕطوفان  تاکہ  تِمن  ہاوَو  دُنیٲوی  زندگی  منٛز  ذِلت  کہ  عذابُک  مزٕہ،  تہٕ  ٲخرتُک  عذاب  آسہِ  سارِوٕے  کھوتہٕ  زیادٕہ  ذلیٖل  کرن  وول  تہٕ  تِمن  یِیہِ  نہٕ  کانٛہہ  مدد  کرنہٕ۔

Transliteration:
  Faarsaln<u>a</u> AAalayhim ree<u>h</u>an <u>s</u>ar<u>s</u>aran fee ayy<u>a</u>min na<u>h</u>is<u>a</u>tin linu<u>th</u>eeqahum AAa<u>tha</u>ba alkhizyi fee al<u>h</u>ay<u>a</u>ti a<b>l</b>dduny<u>a</u> walaAAa<u>tha</u>bu al<u>a</u>khirati akhz<u>a</u> wahum l<u>a</u> yun<u>s</u>aroon<b>a</b>


Athar:
  روٗدۍ  وۅنۍ  ثمود،  تِمن  برونٛہہ  کنہِ  کٔر  اَسہِ  سِیٔز  وتھ  پیش،  مگر  تِمو  کوٚر  وَتھ  وُچھِنہٕ  بجاے  اوٚن  روزنُے  پسند،  ٲخر  آو  تِہندیو  کرتوٗتَو  ہٕندِ  بدولتہٕ  تِمن  پٮ۪ٹھ  عذاب۔

Mirwaiz:
  وۅنۍ  یُس  قومِ  ثمود  اوس  تِمن  ہوو  اَسہِ  پیغمبرن  ہٕندِ  ذریعہ  سیٚز  وَتھ،  مگر  تِمو  کٔر  اختیار  گمرٲہی  ہدایتس  مقابلہ،  پس  رٔٹۍ  تِم  خوار  کروُنہِ  عذاب  چہ  ترٛٹہِ۔  بُنیُل  آو  تِمن،  تتھ  سٍتۍ  ٲس  کریکھ  ییٚمہِ  کریکہِ  سٍتۍ  تِہِندۍ  جگر  پھٔٹۍ  تِمن  کامین  ہٕندِ  سببہٕ  یِمہٕ  تِم  کران  ٲسۍ۔

Tahir:
  تہٕ  یُس  قومِ  ثمود  اوس،  اَسہِ  ہٲو  تِمن  ہدایتٕچ  وَتھ  مگر  تِمَو  کۆر  ہدایت  بجایہِ  اۆن  روزنُے  پسند  پتہٕ  رٔٹۍ  تِم  ذِلّت  کہ  عذاب  چہ  تۯٹہِ  تِمَو  عملو  ہٕندِ  بدلہٕ  یِمہٕ  تِم  کماوان  ٲسۍ۔

Transliteration:
  Waamm<u>a</u> thamoodu fahadayn<u>a</u>hum fa<b>i</b>sta<u>h</u>abboo alAAam<u>a</u> AAal<u>a</u> alhud<u>a</u> faakha<u>th</u>athum <u>sa</u>AAiqatu alAAa<u>tha</u>bi alhooni bim<u>a</u> k<u>a</u>noo yaksiboon<b>a</b>


Tahir: تہٕ اَسہِ دِیُت تِمن لُکن نجات یِمَو ایمان اۆن تہٕ پرہیزگٲری روٗدۍ وَرتاوان۔
Transliteration: Wanajjayn<u>a</u> alla<u>th</u>eena <u>a</u>manoo wak<u>a</u>noo yattaqoon<b>a</b>
Athar:
  تہٕ  اَسہِ  بچٲوۍ  تِم  لُکھ  یِمو  ایمان  اوس  اوٚنمُت،  بیٚیہِ  ٲسۍ  گمرٲہی  تہٕ  بدعملی  نِشہِ  پرہیز  کران۔

Mirwaiz:
  اَسہِ  دُیت  نجات  تَمہِ  عذابہٕ  نِشہِ  تِمن  لوٗکن  یِمو  ایمان  اوٚن  بیٚیہِ  ٲسۍ  تِم  شرکہٕ  نِشہِ  پتھ  روزان،  سٲنِس  عذابس  کھوژان۔


Athar:
  بیٚیہِ  کٔرِ  تَو  ذرا  تمہِ  وقتُک  خیال  ییٚلہِ  یِم  اللہ  تعالیٰ  سٕندۍ  دشمن  جہنمس  کُن  گژھنہٕ  خٲطرٕ  گھیرٕ  کٔرِتھ  یِن  اَننہٕ۔  ﴿اَصلی  مُدعا  چُھ  وَننُک  یہِ  زِ  ییٚلہِ  تِم  اللہ  تعالیٰ  سٕندِس  عدالتس  منٛز  پیش  سپدنہٕ  خٲطرٕ  گھیرٕ  کٔرِتھ  اَننہٕ  یِن،  البتہ  یہِ  مضمون  چُھ  یِمن  لفظن  منٛز  بیان  کرنہٕ  آمُت  زِ  جہنمس  کُن  گژھنہٕ  خٲطرٕ  یِن  گھیرٕ  کٔرِتھ  اَننہٕ  تِکیازِ  یُہُند  انجام  چُھ  ٲخر  کار  جہنم  سٕے  منٛز  گژُھن﴾  تِہندۍ  بروٗنٹھم  یِن  پٔتِمیٚن  ہٕندِس  یِنَس  تام  پتھ  کُن  رُکاونہٕ،  ﴿یعنی  یہِ  سپدِ  نہٕ  زِ  اکہِ  اکہِ  نسلُک  تہٕ  اکہِ  اکہِ  پیٖرِ  ہُند  حساب  ہیٚنہٕ  پتہٕ  یِیہِ  تَمِیُک  فٲصلہٕ  کرنہٕ،  بلکہ  یِن  تمام  پٔتِم  بروٗنٹھم  نسل  بیک  وقت  جمع  کرنہٕ  تہٕ  سارِنٕے  یِیہِ  یِکہٕ  وَٹہٕ  حساب  ہیٚنہٕ،  تِکیازِ  پرٛتھ  نسل  کِس  نیک  یا  بد  آسنس  منٛز  چُھ  تَمہِ  بروٗنٹھمہِ  نسل  کہ  ترٛاونہٕ  آمتہِ  دینی  تہٕ  اَخلٲقی  میراثُک  حصّہ  شٲمِل  آسان۔﴾

Mirwaiz:
  تِمن  لوٗکن  پٲوِو  توٚہۍ  ژیٚتس  سُہ  دۅہ  ییٚمہِ  دۅہ  خداے  سٕندۍ  دشمن  یِن  جمع  کرنہٕ  نارِ  جہنمس  تراونہٕ  خٲطرٕ،  توپتہٕ  یِن  تِم  أکۍ  سٕے  جایہِ  ٹھٔہراونہٕ  تہٕ  پیارناونہٕ  یُتھ  سٲری  سمن۔  سٔمِتھ  یِن  تراونہٕ  جہنمس  اندر۔  

Tahir:
  تہٕ  ییٚمہِ  دۅہ  اللہ  تعالیٰ  سٕندۍ  دشمن  یِن  جہنمس  کُن  سۅمبرٲوِتھ  اَننہٕ  پتہٕ  یِن  تِم  رُکٲوۍرُکٲوۍ  (تہٕ  کھٕۯکوان)  پکناونہٕ۔

Transliteration:
  Wayawma yu<u>h</u>sharu aAAd<u>a</u>o All<u>a</u>hi il<u>a</u> a<b>l</b>nn<u>a</u>ri fahum yoozaAAoon<b>a</b>


Athar:
  پتہٕ  ییٚلہِ  سٲری  تور  واتن،  تِہِندۍ  کَن  تہٕ  تِہنزٕ  أچھ  تہٕ  تِہندِ  جسمٕکۍ  مٕسلہٕ  دِن  تِمن  پٮ۪ٹھ  گوٲہی  زِ،  تِم  کیا  کینٛژھاہ  چِھ  روٗدِمٕتۍ  دُنیاہس  منٛز  کران۔

Mirwaiz:
  تا  اینکہِ  ییٚلہِ  تِم  جہنمس  نکھ  تل  واتن،  گوہی  دِن  تِمن  پٮ۪ٹھ  کَن  تِہِندۍ،  أچھ  تِہٕنزٕ،  یہِ  مُسلہٕ  تِہُنٛد  تِمن  سارِنٕے  کامین  ہٕنز  یِمہٕ  کامہِ  تِم  کران  ٲسۍ  دنیاہس  اندر۔

Tahir:
  اۆت  تام  زِ  ییٚلہِ  تِم  جہنمس  تام  واتن  پتہٕ  دِن  تِہِندۍ  کَن  تہٕ  تِہٕنزٕ  أچھ  تہٕ  تِہِندۍ  (جسمٕکۍ)  مٕسلہٕ  تِمن  خلاف  گوٲہی  تِمن  اعمالن  پیٚٹھ  یِم  تِم  کران  روٗدِمٕتۍ  ٲسۍ۔

Transliteration:
  <u>H</u>att<u>a</u> i<u>tha</u> m<u>a</u> j<u>a</u>ooh<u>a</u> shahida AAalayhim samAAuhum waab<u>sa</u>ruhum wajulooduhum bim<u>a</u> k<u>a</u>noo yaAAmaloon<b>a</b>


Athar:
  تِم  وَنن  پننہِ  جسم  کیٚن  مٕسلن،  تۅہیہِ  کیازِ  دِژٕو  اسہِ  خلاف  گوٲہی؟  تِم  دِن  جواب،  اَسہِ  دِیُت  تٔمی  خُداین  بولنُک  طاقت  ییٚمۍ  پرٛتھ  کانٛہہ  چیز  بولن  وول  چُھ  بنوومُت،  تٔمی  ٲسِو  توٚہۍ  گۅڈنِچہِ  پھِرِ  پٲدٕ  کٔرِمٕتۍ،  تہٕ  وۅنۍ  چِھو  توٚہۍ  تٔمۍ  سٕے  کُن  واپس  اَننہٕ  یِوان۔

Mirwaiz:
  توپتہٕ  وَنن  تِم  پننِس  مُسلس  تہٕ  پننین  تانن  تۅہیہِ  کیازِ  دِژٕو  گواہی  اَسہِ  خلاف۔  أسۍ  تُہٕندِ  خٲطرٕ  دنیاہس  منٛز  سورُے  کینٛہہ  کران  ٲسۍ  زیٚوِ  سٍتۍ  اوسُس  بہٕ  سارِنٕے  گناہن  انکار  کران۔  تۅہیہِ  کُس  مصیبت  اوو،  تۅہیہِ  ہیٚژَو  کتہہٕ  کرنہِ۔  ٲخر  یِمہٕ  کتھہٕ  کرنہِ  کٔمۍ  ہیٚچھنٲوۍ  نَو  توٚہۍ۔  تِم  دپنَکھ  جواب،  أسۍ  کرنٲوۍ  کتھ  تٔمۍ  خداین  یُس  سارِنٕے  کتھہٕ  کروُنین  چیزن  کتھہٕ  کرناوان  چھُ۔  تٔمۍ  کٔرِو  توٚہۍ  پٲدٕ  گۅڈنِچہِ  لٹہِ،  بیٚیہِ  چھُو  دوبارٕہ  زندٕہ  کٔرِتھ  تس  کُن  واتناونہٕ  یِوان۔

Tahir:
  پتہٕ  وَنن  تِم  لُکھ  پننیٚن  مٕسلن  تۅہیہِ  کیازِ  دِژٕو  اَسہِ  خلاف  گوٲہی،  تِم  وَنن،  اَسہِ  دِیُت  تٔمۍ  اللہ  تعالیٰ  ہن  کتھ  کرنُک  طاقت  یُس  پۯتھ  چیزس  چُھ  کتھ  کرنُک  طاقت  دِوان  تہٕ  تٔمی  چِھنَو  تۆہۍ  گۅڈنِچہِ  لٹہِ  پٲدٕ  کٔرۍمٕتۍ  تہٕ  تۆہۍ  یِیِو  تٔسۍ  کُن  واپس  پھِرنہٕ۔

Transliteration:
  Waq<u>a</u>loo lijuloodihim lima shahidtum AAalayn<u>a</u> q<u>a</u>loo an<u>t</u>aqan<u>a</u> All<u>a</u>hu alla<u>th</u>ee an<u>t</u>aqa kulla shayin wahuwa khalaqakum awwala marratin wailayhi turjaAAoon<b>a</b>


Athar:
  توٚہۍ  ییٚلہِ  دُنیاہس  منٛز  جُرُم  کرنہٕ  وقتہٕ  چُھپان  ٲسِو،  تۅہیہِ  اوسُو  نہٕ  یہِ  خیال  زِ  کُنہِ  ساعتہٕ  دِن  تُہٕندۍ  پنٕنۍ  کَن  تہٕ  تُہنزٕ  أچھ  تہٕ  تُہندِ  جسمٕکۍ  مٕسلہٕ  تۅہیہِ  پٮ۪ٹھ  گوٲہی۔  بلکہِ  اوسُو  تۅہیہِ  یہِ  سمجھمُت  زِ  تُہٕندٮ۪ن  واریاہن  اعمالن  ہٕنز  چَھنہٕ  خُدایس  تہِ  خبر۔

Mirwaiz:
  توٚہۍ  ٲسِو  دنیاہس  اندر  غیر  نِشہِ  پوشیدٕہ  روٗزِتھ  گناہ  کران،  یہِ  ٲسٕو  نہٕ  خبر  کہ  تۅہیہِ  پٮ۪ٹھ  کیا  دِن  گوٲہی  کَن  تُہٕندۍ،  أچھ  تُہٕنزٕ  تہٕ  مُسلہٕ  تُہٕندۍ۔  لیکن  تۅہیہِ  اوس  گمان  کہ  اللہ  تعالیٰ  ہس  چھَنہٕ  خبرٕے  واریاہن  چیزن  ہٕںز  تِمَو  چیزو  اندرٕہ  یِم  توٚہۍ  کران  ٲسِو۔

Tahir:
  تۆہۍ  ٲسۍوٕنہٕ  (گناہ  کرنہٕ  وقتہٕ)  تَمہِ  (خوفہٕ)  نِشہِ  تہِ  پردٕہ  کران  زِ  تُہٕندۍ  کن  دِن  تۅہیہِ  خلاف  گوٲہی  تہٕ  نَہ  (یہِ  زِ)  تُہٕنزٕ  أچھ  تہٕ  نَہ  (یہِ  زِ)  تُہٕندۍ  مٕسلے  (دِن  تۅہیہِ  خلاف  گوٲہی)  مگر  تۆہۍ  ٲسۍوٕ  گمان  کران  زِ  اللہ  تعالیٰ  چُھنہٕ  تُہٕنزن  واریاہن  کامیٚن  یِمہٕ  تۆہۍ  کران  چِھو  زانانٕے۔

Transliteration:
  Wam<u>a</u> kuntum tastatiroona an yashhada AAalaykum samAAukum wal<u>a</u> ab<u>sa</u>rukum wal<u>a</u> juloodukum wal<u>a</u>kin <i><u>th</u></i>anantum anna All<u>a</u>ha l<u>a</u> yaAAlamu katheeran mimm<u>a</u> taAAmaloon<b>a</b>


Athar:
  تُہٕندۍ  أمی  گُمانن  یُس  تۅہیہِ  پننِس  ربّس  سٍتۍ  کوٚرمُت  اوسُو،  ڈُبٲوِنَو  توٚہۍ،  تہٕ  اَمی  بدولت  گٔو  توٚہۍ  خسارس  منٛز۔

Mirwaiz:
  أمی  تُہٕندۍ  خیالن  یُس  تۅہیہِ  پننِس  پروردگارس  متعلق  اوس  کیا  کٔرِو  توٚہۍ  تباہ  تہٕ  برباد،  پس  سپدِو  توٚہۍ  تاوان  زدو  اندرٕہ۔

Tahir:
  تہٕ  تُہٕندۍ  أمی  گمانن  یُس  تۅہیہِ  پننِس  ربّس  متعلق  قٲیِم  کۆرُو  کٔرۍنَو  تۆہۍ  ہلاک  لہٰذا  سپدِیو  تۆہۍ  خسارٕہ  تُلن  والیٚو  منٛزٕ۔

Transliteration:
  Wa<u>tha</u>likum <i><u>th</u></i>annukumu alla<u>th</u>ee <i><u>th</u></i>anantum birabbikum ard<u>a</u>kum faa<u>s</u>ba<u>h</u>tum mina alkh<u>a</u>sireen<b>a</b>


Athar:
  اتھ  حالتس  منٛز  کٔرِتن  تِم  صبر  ﴿یا  متہٕ  کٔرِتن﴾  نارٕے  آسہِ  تِہُند  ٹھکانہٕ،  تہٕ  اگر  رجُوعُک  موقع  یژھن،  کانٛہہ  موقع  یِیہِ  نہٕ  تِمن  دِنہٕ۔

Mirwaiz:
  پس  ہرگاہ  تِم  صبر  کرن  توتہِ  چھےٚ  تِہٕنز  جاے  نارِ  جہنم،  بیٚیہِ  ہرگاہ  تِم  کینٛہہ  عذُر  و  معذرت  کرن،  معافی  منگن،  زارٕہ  پارٕہ  کرن،  تِمن  یِیہِ  نہٕ  ہرگز  معافی  دِنہٕ  کُنہِ  صورتس  اندرٕہ۔

Tahir:
  وۅنۍ  اگر  تِم  صبر  کرن  تہِ  توتہِ  چُھ  تِہُنٛد  ٹھکانہٕ  جہنم،  تہٕ  اگر  تِم  (توبہٕ  کہ  ذریعہ  اللہ  تعالیٰ  سٕنز)  رضا  حاصل  کرٕنۍ  یژھن  تیٚلہِ  تہِ  آسن  نہٕ  تِم  رضا  حٲصل  سپدن  والیٚو  منٛزٕ۔

Transliteration:
  Fain ya<u>s</u>biroo fa<b>al</b>nn<u>a</u>ru mathwan lahum wain yastaAAtiboo fam<u>a</u> hum mina almuAAtabeen<b>a</b>


Athar:
  اَسہِ  ٲسۍ  تِمن  پٮ۪ٹھ  سٲتھی  مُسلّط  کٔرِمٕتۍ،  یِم  تِمن  پٔتۍ  کِنۍ  بروٗنٹھۍ  کِنۍ  پرٛتھ  کانٛہہ  چیز  ٲسۍ  خۅش  کروُن  بنٲوِتھ  ہاوان،  ٲخرکار  روٗد  تِمن  پٮ۪ٹھ  تہِ  سُے  عذابُک  فٲصلہٕ  چسپاں  سپدِتھ،  یُس  تِمن  بروٗنٛہہ  گُزریمتیٚن  جِنن  تہٕ  انسانن  ہٕندٮ۪ن  گروہن  پٮ۪ٹھ  چسپاں  سپُدمُت  اوس،  یقیناً  ٲسۍ  تِم  خسارس  منٛز  روزن  وٲلۍ۔

Mirwaiz:
  بیٚیہِ  ٲسۍ  اَسہِ  تِمن  سٍتۍ  دنیاہس  اندر  روزن  وٲلۍ  شیطان  مقرر  کٔرِمٕتۍ،  تِمو  اوس  تِہٕنزن  پٔتِمین  برونٹھِمین  عملن  زینت  دُیمُت،  تِمنٕے  کامین  پٮ۪ٹھ  ٲسۍ  تِم  ڈاڈ  کٔرِتھ  کفرس  پٮ۪ٹھ  اصرار  تہٕ  ڈاڈ  کرنہٕ  مۅکھہٕ۔  پس  سپُد  تِمن  پٮ۪ٹھ  خداے  سُند  عذاب  پوٗرٕ  تِمن  لوٗکن  سٍتۍ  یِم  تِمن  برونٹھ  گُزریمٕتۍ  چھِ  جِنو  تہٕ  انسانو  اندرٕہ،  بے  شک  تِم  سٲری  آسن  تاوان  زدَو  اندرٕہ۔

Tahir:
  تہٕ  اَسہِ  کٔرۍ  تِہِندِ  خٲطرٕ  سٍتۍ  روزن  وٲلۍ  (شیطان)  مقرر،  پتہٕ  ہٲوۍ  تِمَو  تِہِندِ  خٲطرٕ  تِم  (تمام  بُرٕ  اعمال)  شوٗبدار  بنٲوِتھ  یِم  تِمن  برونٛہہ  کنہِ  ٲسۍ  تہٕ  تِمن  پٔتۍ  کِنۍ  ٲسۍ  تہٕ  تِمن  پیٚٹھ  گۆو  (سُے)  عذابُک  فرمان  ثٲبت  یُس  تِمن  اُمّتن  ہٕندِس  بارس  منٛز  صٲدر  اوس  سپُدمُت  یِم  جِنّو  تہٕ  انسانو  منٛزٕ  تِمن  برونٛہہ  گُزریمژٕ  آسہٕ۔  بے  شک  ٲسۍ  تِم  خسارٕہ  تُلن  وٲلۍ۔

Transliteration:
  Waqayya<u>d</u>n<u>a</u> lahum quran<u>a</u>a fazayyanoo lahum m<u>a</u> bayna aydeehim wam<u>a</u> khalfahum wa<u>h</u>aqqa AAalayhimu alqawlu fee omamin qad khalat min qablihim mina aljinni wa<b>a</b>linsi innahum k<u>a</u>noo kh<u>a</u>sireen<b>a</b>


Athar:
  یِم  منکرینِ  حق  چِھ  ونان،  یہِ  قرآن  مَہ  بوٗزِو  ہرگز،  تہٕ  ییٚلہِ  یہِ  بوزناونہٕ  یِیہِ  تیٚلہِ  ترٛٲوِو  اَتھ  منٛز  خلل  ﴿شور  کٔرِو﴾،  بنان  چُھ  زِ  یِتھے  پٲٹھۍ  یِیِو  توٚہۍ  غٲلب۔

Mirwaiz:
  بیٚیہِ  چھِ  یم  کٲفر  پانہٕ  وٲنۍ  ونان  یتھ  قرآن  مجیدس  مہ  تھٲوِو  کَن۔  ییٚمہِ  ساعتہٕ  پیغمبر  قرآن  پرُن  ہیٚوان  آسہِ  توٚہۍ  ٲسِو  شور  لاگان۔  شاید  اَمہِ  طریقہٕ  سپدِو  توٚہۍ  غٲلب۔

Tahir:
  تہٕ  کٲفر  لُکھ  چِھ  ونان،  تۆہۍ  مَہ  ٲسِو  یہِ  قرآن  بوزان  تہٕ  اَمہِ  (کیٚن  قرأت  کیٚن  وقتن)  منٛز  ٲسِو  شوروغل  کران  تاکہ  تۆہۍ  روٗزِو  (یہِندِس  قرآن  پرنس  پیٚٹھ)  غٲلب۔

Transliteration:
  Waq<u>a</u>la alla<u>th</u>eena kafaroo l<u>a</u> tasmaAAoo lih<u>atha</u> alqur<u>a</u>ni wa<b>i</b>lghaw feehi laAAallakum taghliboon<b>a</b>


Athar:
  یِم  کٲفر وُچھناووکھ  أسی  سخت  عذابُک  مزہ  تہٕ  یِمہٕ  بدترین  حرکتہٕ  یِم  کران  چِھ  روٗدِمٕتۍ  تِہُند  پوٗرٕ  پوٗرٕ  بدلہٕ  دِمَو  یِمن۔

Mirwaiz:
  پس  اَمہِ  نالایق  حرکتہٕ  مۅکھہٕ  ژٕہناووکھ  أسۍ  یِم  کافر  سخت  عذابُک  مزٕہ،  بیٚیہِ  دِمَو  أسۍ  تِمن  سزا  تِمن  یچھ  کامین  ہُنٛد  یِمہٕ  تِم  کران  ٲسۍ۔

Tahir:
  لہٰذا  وُچھناووکھ  أسۍ  کٲفرضرور  سخت  عذابُک  مزٕہ  تہٕ  تِمن  دِمَوأسۍ  تِمن  بُرٕ  عملن  ہُنٛدبدلہٕ  ضرور  یِم  تِم  کران  روٗدِمٕتۍ  ٲسۍ۔

Transliteration:
  Falanu<u>th</u>eeqanna alla<u>th</u>eena kafaroo AAa<u>tha</u>ban shadeedan walanajziyannahum aswaa alla<u>th</u>ee k<u>a</u>noo yaAAmaloon<b>a</b>


Athar:
  سُہ  چُھ  جہنم  یُس  اللہ  تعالیٰ  سٕندٮ۪ن  دُشمنَن  میلہِ  مُعاوضس  منٛز۔  تٔتھۍ  منٛز  آسہِ  ہمیشہ  ہمیشہ  خٲطرٕ  تِہندِ  خٲطرٕ  گھرٕ۔  یہِ  چُھ  سزا  تمہِ  جُرمُک  زِ  تِم  روٗدۍ  سانیٚن  آیاتن  انکار  کران۔

Mirwaiz:
  یۅہے  چھُ  سزا  خداے  سٕندین  دشمنن  ہُنٛد  یعنی  نار،  تِہِندِ  خٲطرٕ  چھُ  اَتھ  نارس  اندر  ہمیشہِ  روزنُک  گھرٕ  سزا  اَمہِ  کُے  کہ  تِم  ٲسۍ  کران  سانین  آیاتن  انکار۔

Tahir:
  یہِ  جہنم  چُھ  اللہ  تعالیٰ  سٕندیٚن  دشمنن  ہُنٛد  جزا،تِہِندِ  خٲطرٕ  چُھ  اَتھ  منٛز  ہمیشہ  روزنُک  گرٕ،  یہِ  چُھ  تَمِیُک  بدلہٕ  یُس  تِم  سانیٚن  آیاتن  ہُنٛد  انکار  ٲسۍ  کران۔

Transliteration:
  <u>Tha</u>lika jaz<u>a</u>o aAAd<u>a</u>i All<u>a</u>hi a<b>l</b>nn<u>a</u>ru lahum feeh<u>a</u> d<u>a</u>ru alkhuldi jaz<u>a</u>an bim<u>a</u> k<u>a</u>noo bi<u>a</u>y<u>a</u>tin<u>a</u> yaj<u>h</u>adoon<b>a</b>


Athar:
  تَتہِ  وَنن  یِم  کٲفر  زِ،  اے  سانہِ  ربّہ  اسہِ  ہاوتکھ  تِم  جِن  تہٕ  انسان  یِمو  أسۍ  گُمراہ  ٲسۍ  کٔرِمٕتۍ،  أسۍ  مَتھوکھ  تِم  کھۅرن  تل  تاکہ  تِم  گژھن  وارٕ  پٲٹھۍ  ذلیل  و  خوار۔

Mirwaiz:
  بیٚیہِ  ونن  کافر  اے  سانہِ  پروردگارٕ  اَسہِ  ہاوتکھ  تِم  زٕہ  شخص  یِمَو  أسۍ  گمراہ  کٔرۍ  جِنو  تہٕ  انسانو  اندرٕہ۔  أسۍ  تھاوہوکھ  تِم  پننین  لتن  تل  یُتھ  تِم  سٲری  تل  کُن  واتہن۔  بیٚیہِ  آسہِ  گمراہ  کروُنین  پٮ۪ٹھ  تِمن  سخت  غصہٕ  تہٕ  ژکھ۔

Tahir:
  تہٕ  یِمَو  لُکو  کفرچُھ  کۆرمُت  (تِم)  وَنن،  اے  سانہِ  ربّہ!  اَسہِ  ہاوُکھ  جِنّو  تہٕ  انسانو  منٛزٕ  تِم  دۅشوَے  یِمَو  أسۍ  گمراہ  چِھ  کٔرۍمٕتۍ  أسۍ  رٹوکھ  (متھنہ  مۅکھ)  تِم  پننیٚن  کھۅرن  تل  تاکہ  تِم  سپدن  سارِوٕے  کھوتہٕ  زیادٕہ  ذِلّت  والیٚو  منٛزٕ۔

Transliteration:
  Waq<u>a</u>la alla<u>th</u>eena kafaroo rabban<u>a</u> arin<u>a</u> alla<u>th</u>ayni a<u>d</u>all<u>a</u>n<u>a</u> mina aljinni wa<b>a</b>linsi najAAalhum<u>a</u> ta<u>h</u>ta aqd<u>a</u>min<u>a</u> liyakoon<u>a</u> mina alasfaleen<b>a</b>


Athar:
  یِمو  لُکو  ووٚن  زِ  اللہ  تعالیٰ  چُھ  سون  ربّ  تہٕ  پتہٕ  روٗدۍ  تِم  اَتھ  پٮ۪ٹھ  ثٲبت  قدم،  ﴿یعنی  تِم  روٗدۍ  نہٕ  محض  اتفاقاً  کُنہِ  وِزِ  خُدایس  پنُن  ربّ  ؤنِتھ  شۅنگ  ترٲوِتھ  بِہِتھ،  تہٕ  نَہ  سپٕدۍ  اَتھ  غلطی  منٛز  مبتلا  زِ  خُدایس  روزَن  پنُن  ربّ  تہِ  وَنان  تہٕ  سٍتۍ  سٍتۍ  روزن  باقین  تہِ  پنُن  ربّ  بناوان  پکان  بلکہ  روٗدۍ  اکہِ  پھِرِ  یہِ  عقیدٕہ  قبول  کرنہٕ  پتہٕ  سٲرِسٕے  وٲنٛسہِ  اَتھ  پٮ۪ٹھ  قٲیِم،  اتھ  خلاف  کوٚرُکھ  نہٕ  دوٚیم  بیٚیہِ  کانٛہہ  عقیدٕہ  اختیار  تہٕ  نہ  کٔرٕکھ  اَتھ  عقیدس  سٍتۍ  کُنہِ  بٲطل  عقیدٕچ  مِلاوٹ  تہٕ  پننہِ  عملی  زندگی  منٛز  تہِ  روٗدۍ  توحیدکہ  عقیدٕکۍ  تقاضہٕ  پوٗرٕ  کران۔﴾  پٔزِپٲٹھۍ  چِھ  تِمن  پٮ۪ٹھ  فرشتہٕ  نٲزِل  سپدان  تہٕ  وَنان  چِھکھ  زِ،  نہ  مَہ  کھوٚژِو  نہ  مَہ  سپدِو  غمگین،  تہٕ  خۅش  سپدِو  تَمہِ  جنّت  کہ  بشارت  سٍتۍ  ییٚمیُک  تۅہیہِ  سٍتۍ  وعدہ  چُھ  کرنہٕ  آمُت۔

Mirwaiz:
  بے  شک  تِم  لوٗکھ  یِمو  دِلہٕ  سٍتۍ  انکار  کوٚر  کہ  سون  حقیقی  پروردگار  چھُ  صرف  اللہ  تعالیٰ،  توپتہٕ  کٔرٕکھ  تتھ  پٮ۪ٹھ  استقامت،  تہِ  کوٚرُکھ  یہِ  اَتھ  اقرارس  شوٗبہِ،  ترووُکھ  نہٕ  یہِ  خیال  کُنہِ  صورتس  اندر،  تِمن  پٮ۪ٹھ  وَسن  ملٲیکھ،  اَکھ  مرنہٕ  کہ  وقتہٕ،  بیٚیہِ  قبرن  منٛز،  بیٚیہِ  قبرو  اندر  نیٚبریِنہٕ  کہ  وقتہٕ،  تِمے  دپنکھ  توٚہۍ  مہ  کھوٚژِو  ٲخرت  کین  ہولناک  حالاتن،  بیٚیہِ  مہ  بٔرِو  توٚہۍ  غم  دنیاکِس  تراونس  پٮ۪ٹھ  کیازِ  تۅہیہِ  بنہِ  تمہِ  کھۅتہٕ  تہِ  رُت  چیز۔  بشارت  بوٚوِن  تۅہیہِ  تَمہِ  جنتٕچ  ییٚمُیک  تۅہیہِ  پیغمبرن  ہٕندِ  واسطہ  وعدٕہ  یِوان  اوس  تھاونہٕ۔

Tahir:
  بے  شک  یِمَو  لُکو  وۆن  سون  رب  چُھ  اللہ  (تعالیٰ)،  پتہٕ  سپٕدۍ  تِم  (اَتھ  پیٚٹھ  مضبوطی  سان)  قٲیِم،  تیٚلہِ  چِھ  تِمن  پیٚٹھ  فرشتہٕ  گژھان  نٲزل  (تہٕ  ونان  چِھکھ)  زِ  تۆہۍمَہ  کھوٗژِو  تہٕ  غم  مَہ  بٔرِو  تہٕ  تۆہۍ  منٲوِو  جنت  چہ  خوشیہِ  ییٚمِیُک  تۅہیہِ  سٍتۍ  وعدٕہ  اوس  یِوان  کرنہٕ۔

Transliteration:
  Inna alla<u>th</u>eena q<u>a</u>loo rabbun<u>a</u> All<u>a</u>hu thumma istaq<u>a</u>moo tatanazzalu AAalayhimu almal<u>a</u>ikatu all<u>a</u> takh<u>a</u>foo wal<u>a</u> ta<u>h</u>zanoo waabshiroo bi<b>a</b>ljannati allatee kuntum tooAAadoon<b>a</b>


Athar:
  أسۍ  چِھ  ییٚمہِ  دُنیاچہِ  زندگی  منٛز  تہِ  تُہٕندۍ  سٲتھی  تہٕ  ٲخرتس  منٛز  تہِ۔  یِکینٛژھاہ  توٚہۍ  تَتہِ  ییٚژِھو  تہِ  میلیو  تہٕ  پرٛتھ  کانٛہہ  چیز  ییٚمیُک  توٚہۍ  تمنا  کٔرِو  سُہ  سپدِ  تُہُند۔

Mirwaiz:
  أسۍ  چھِ  تُہٕندۍ  رفیق  دنیاہس  اندر  تہِ،  بیٚیہِ  روزو  أسۍ  تُہٕندۍ  رفیق  ٲخرتس  اندر  تہِ،  تُہٕندِ  خٲطرٕ  چھُ  یتھ  جنتس  اندر  تہِ  سورُے  موجود  یتھ  کُن  تۅہیہِ  خوٲہش  گژِھہ۔  بیٚیہِ  چھُو  تۅہیہِ  کُیت  تہِ  سورُے  یہِ  توٚہۍ  مٔنگِو۔  سٲری  چیز  یِن  تھاونہٕ  تۅہیہِ  مہیا۔

Tahir:
  أسۍ  چِھ  دنیاچہ  زندگی  منٛز  (تہِ)  تُہٕندۍ  دوست  تہٕ  مددگار  تہٕ  ٲخرتس  منٛز  (تہِ)،  تہٕ  تُہٕندِ  خٲطرٕ  چھے٘  تَتہِ  پۯتھ  سۅ  نعمت  یۅسہٕ  تُہُنٛد  دل  یژھِ  تہٕ  تُہٕندِ  خٲطرٕ  چِھ  تَتہِ  تِم  تمام  چیز  (حٲضر)  یِم  تۆہۍ  مٔنگِو۔

Transliteration:
  Na<u>h</u>nu awliy<u>a</u>okum fee al<u>h</u>ay<u>a</u>ti a<b>l</b>dduny<u>a</u> wafee al<u>a</u>khirati walakum feeh<u>a</u> m<u>a</u> tashtahee anfusukum walakum feeh<u>a</u> m<u>a</u> taddaAAoon<b>a</b>


Athar: یہِ چُھ ضیافتُک سامان تٔمِس ہستی ہٕند طرفہٕ یُس غفور و رحیم چُھ۔
Tahir: (یہِ) چھے٘ بٔڑِس مغفرت کرن وٲلِس، سیٚٹھاہ رحم کرن وٲلِس (ربّ) سٕندِ طرفہٕ پٔژھۍلٲز۔
Transliteration: Nuzulan min ghafoorin ra<u>h</u>eem<b>in</b>
Mirwaiz:
  یہِ  چھےٚ  گۅڈنِچ  ضیافت  تُہٕندِ  خٲطرٕ  غفورورحیم  پروردگارٕ  سٕندِ  طرفہٕ،  یِمہٕ  نعمژٕ  یِن  تۅہیہِ  عطا  کرنہٕ  بکمالِ  عزت  و  اکرام  یِتھ  کٔنۍ  معزز  پژھین  چھُ  برونٹھ  کُن  اَننہٕ  یِوان۔


Athar:
  تہٕ  تس  شخصہٕ  سٕندِ  کھۅتہٕ  کھٔسِتھ  کتھ  کٔمۍ  سٕنز  ہیٚکہِ  ٲسِتھ  ییٚمۍ  خُدایس  کُن  دعوت  دِژ  تہٕ  نیک  عمل  کرٕن  بیٚیہِ  ووٚنُن  زِ  بہٕ  چُھس  مسلمان۔

Mirwaiz:
  بیٚیہِ  کُس  اکھاہ  چھُ  رُت  کلامہٕ  کِنۍ  تَسٕندِ  کھۅتہٕ  ییٚمۍ  لوٗکن  ناد  دُیت  معبودِ  برحقس  کُن،  بیٚیہِ  کریٚن  پانہٕ  تہِ  رٕژٕہ  عملہٕ،  بیٚیہِ  دوٚپُن  اظہارِ  اطاعت  کران  کہ  بہٕ  چھُس  فرماں بردارو  اندرٕہ  یعنی  بہٕ  چھُس  خداے  سٕنز  بندگی  کرٕنۍ  فخر  زانان،  متکبرن  ہٕندۍ  پٲٹھۍ  چھُس  نہٕ  عار  زانان۔  

Tahir:
  تہٕ  تس  شخصس  کھوتہٕ  زیادٕہ  خۅش  گفتار  کُس  ہیٚکہِ  ٲسِتھ  یُس  اللہ  تعالیٰ  ہس  کُن  ناد  دِیہِ  تہٕ  نیک  عمل  کرِ  بیٚیہِ  وَنہِ  بے  شک  چُھس  بہٕ  (اللہ  تعالیٰ  تہٕ  رسول  صلی  اللہ  علیہ  وسلمن  ہٕندیٚو)  فرمانبردارومنٛزٕ۔

Transliteration:
  Waman a<u>h</u>sanu qawlan mimman daAA<u>a</u> il<u>a</u> All<u>a</u>hi waAAamila <u>sa</u>li<u>h</u>an waq<u>a</u>la innanee mina almuslimeen<b>a</b>


Athar:
  تہٕ  اے  نبی  صلی  اللہ  علیہ و سلم،  نیکی  تہٕ  بدی  چَھنہٕ  یکسان۔  بدی  کٔرِو  تمہِ  نیکی  سٍتۍ  دفع  یۅسہٕ  بہترین  آسہِ۔  توٚہۍ  وُچھِو  زِ  تۅہیہِ  سٍتۍ  یَس  عداوت  اوس  سُہ  چھُ  جگری  دوست  بنیامُت۔

Mirwaiz:
  بیٚیہِ  چہَنہٕ  نیکی  تہٕ  بدی  برابر  بلکہ  چھُ  پرتھ  کُنُیک  اثر  الگ  الگ۔  ییٚلہِ  یہِ  کتھ  محقق  سپٕز،  وۅنۍ  کٔرِو  توٚہۍ  مع  اتباع  بدی  ہُنٛد  مدافعہ  تَمہِ  طریقہٕ  یُس  بہتر  آسہِ،  تمُیک  نتیجہ  نیرِ  کہ  سُہ  شخص  یَس  منٛز  تہِ  تۅہیہِ  منٛز  عداوت  و  دشمنی  آسہِ،  سُہ  بنہِ  تُیتھ  یُتھ  زن  سُہ  دوست  جانی  آسہِ۔

Tahir:
  تہٕ  نیکی  تہٕ  بدی  ہیٚکہِ  نہٕ  برابر  ٲسِتھ،  تہٕ  بُرٲیی  ٲسِیوٗن  بہتر  (طریقہٕ)  سٍتۍدوٗر  کران  تیٚلہِ  سپدِ  نتیجہ  رٔنگۍ  سُہ  شخص  زِ  یَس  تہٕ  تۅہیہِ  درمیان  دشمنی  ٲس  تِیُتھ  دوست  یُس  گرم  جوشی  ہُنٛد  اظہار  کرِ۔

Transliteration:
  Wal<u>a</u> tastawee al<u>h</u>asanatu wal<u>a</u> a<b>l</b>ssayyiatu idfaAA bi<b>a</b>llatee hiya a<u>h</u>sanu fai<u>tha</u> alla<u>th</u>ee baynaka wabaynahu AAad<u>a</u>watun kaannahu waliyyun <u>h</u>ameem<b>un</b>


Athar:
  یہِ  صفت  چُھنہٕ  نصیب  سپدان  مگر  تِمن  لُکن  یِم  صبر  چِھ  کران  تہٕ  یہِ  مقام  چُھنہٕ  حٲصل  سپدان  مگر  تِمن  لُکن  یِم  سٮ۪ٹھاہ  نصیب  وٲلۍ  چِھ۔

Mirwaiz:
  یہِ  کتھ  چھَنہٕ  تِمنٕے  لوٗکن  نصیب  سپدان  یِم  ثواب  کہ  اعتبارٕہ  سٮ۪ٹھاہ  خۅش  نصیب  تہٕ  نیک  بخت  آسن۔

Tahir:
  تہٕ  یہِ  (خوبی)  چھے٘  صرف  تِمنٕے  لُکن  یِوان  عطا  کرنہٕ  یِم  صبر  چِھ  کران،  تہٕ  یہِ  (توفیق)  چُھ  صرف  تٔسۍیوت  حٲصل  سپدان  یُس  سیٚٹھاہ  نصیب  وول  چُھ  آسان۔

Transliteration:
  Wam<u>a</u> yulaqq<u>a</u>h<u>a</u> ill<u>a</u> alla<u>th</u>eena <u>s</u>abaroo wam<u>a</u> yulaqq<u>a</u>h<u>a</u> ill<u>a</u> <u>th</u>oo <u>h</u>a<i><u>thth</u></i>in AAa<i><u>th</u></i>eem<b>in</b>


Athar:
  تہٕ  اگر  توٚہۍ  شیطان  سٕندِ  طرفہٕ  کانٛہہ  اُکساہٹ  محسوس  کٔرِو،  تیٚلہِ  منگِو  اللہ  تعالیٰ  سُند  پناہ،  ﴿شیطان  سٕندِ  اُکساہٹ  نِشہِ  چُھ  مُراد  شرارت  کھالُن  یعنی  ہٕس  دِیُن۔  ییٚلہِ  انسان  یہِ  محسوس  کرِ  زِ  لیٚکہٕ  ژارن  والیٚن  تہٕ  الزام  تراشی  کرن  والیٚن  مخالفن  ہٕنزن  کتھن  پٮ۪ٹھ  چُھ  شرارت  کھسان  تہٕ  وادَس  واد  کرنس  پٮ۪ٹھ  چھےٚ  طبیعت  آمادٕہ  سپدان  تیٚلہِ  گژِھہ  فوراً  سمجھُن  زِ  یہِ  چُھ  شیطان  یُس  أمِس  پننیٚن  رٔذیل  مخٲلِفن  ہٕندِس  سطحس  پٮ۪ٹھ  وَسنہٕ  خٲطرٕ  چُھ  ہٕس  دِوان﴾۔  سُہ  چُھ  سورُے  کینٛہہ  بوزان  تہٕ  زانان۔

Mirwaiz:
  یِتھِس  وقتس  اندر  ہرگاہ  تۅہیہِ  شیطان  سٕندِ  طرفہٕ  غضبُک  تہٕ  خشمُک  کانٛہہ  وَسوسہٕ  پٲدٕہ  سپدُن  ہیٚیہِ،  تَمہِ  ساعتہٕ  ٲسِو  فوراً  پناہ  منگان  اللہ  تعالیٰ  ہس۔  بے  شک  سُہ  چھُ  سورُے  بوزوُن،  سورُے  زانہٕ  وُن۔

Tahir:
  تہٕ  (اے  مومن  بندہ!)  اگر  شیطان  سٕندِ  وَسوَسہ  تراونہٕ  سٍتۍ  ژے٘  کانٛہہ  وسوسہ  یی  تیٚلہِ  آس  اللہ  تعالیٰ  سُنٛد  پناہ  منگان،  بے  شک  چُھ  سُہ  وارٕ  پٲٹھۍ  بوزن  وول  وارٕ  پٲٹھۍ  زانن  وول۔

Transliteration:
  Waimm<u>a</u> yanzaghannaka mina a<b>l</b>shshay<u>ta</u>ni nazghun fa<b>i</b>staAAi<u>th</u> bi<b>A</b>ll<u>a</u>hi innahu huwa a<b>l</b>ssameeAAu alAAaleem<b>u</b>


Athar:
  اللہ  تعالیٰ  سٕنزو  نِشٲنِیو  منٛز  چِھ  یہِ  رات  تہٕ  دۅہ  تہٕ  آفتاب  تہٕ  زون۔  آفتابس  تہٕ  زوٗنہِ  مَہ  کٔرِو  سجدٕہ،  بلکہ  کٔرِو  تس  خُدایس  سجدٕہ  ییٚمۍ  یِم  پٲدٕ  چھِ  کٔرِمٕتۍ،  ہرگاہ  پٔزِ  پٲٹھۍ  توٚہۍ  تٔمۍ  سٕندۍ  عبادت  کرن  وٲلۍ  چِھو۔

Mirwaiz:
  بیٚیہِ  چھُ  خداے  سٕندیو  قدرت  کیو  تہٕ  توحید  کیو  نِشانو  اندرٕہ  رات  تہٕ  دۅہ  بیٚیہِ  آفتاب  تہٕ  زوٗن۔  اے  لوٗکو  توٚہۍ  مَہ  دِیِو  سجدٕہ  نہ  آفتابس  نہ  زوٗنہِ  بلکہ  دِیِو  سجدٕہ  تس  معبودِ  برحقس  ییٚمۍ  تِم  پٲدٕہ  کٔرۍ،  چھَوہ  توٚہی  تٔسۍ  یوت  عبادت  کران  یعنی  مشرک  یِم  خداے  سٕندِ  عبادتُک  دعویٰ  چھِ  کران  تِم  چھِ  عبادتس  اندر  شرک  انان۔  یتھ  عبادتس  اندر  شرک  آسہِ،  حقیقتس  منٛز  گٔیہِ  نہٕ  سۅ  خداوندِ  کریم  سٕنز  عبادت  بلکہ  تُہُنٛد  سُہ  دعویٰ  چھُ  بالکل  غلط۔  خداے  سٕنز  عبادت  چہَو  کرٕنۍ  تیٚلہِ  کٔرِیوٗس  عبادت  شرک  ترٲوِتھ  تہٕ  شرکہٕ  ورٲے۔

Tahir:
  تہٕ  رات  تہٕ  دۅہ  تہٕ  آفتاب  تہٕ  زون  چِھ  تٔمۍ  سٕنزو  نِشٲنیو  منٛزٕ،  نَہ  مَہ  ٲسِو  آفتابس  سجدٕہ  کران  تہٕ  نَہ  زوٗنی،تہٕ  سجدٕہ  کرُن  چُھ  صرف  اللہ  تعالیٰ  سنٛدِ  خٲطرٕ  ییٚمۍ  یِم  (سٲری)  چِھ  پٲدٕ  کٔرۍمٕتۍ  اگر  تۆہۍ  تٔمۍ  سٕنزٕے  بندگی  کران  چِھو۔

Transliteration:
  Wamin <u>a</u>y<u>a</u>tihi allaylu wa<b>al</b>nnah<u>a</u>ru wa<b>al</b>shshamsu wa<b>a</b>lqamaru l<u>a</u> tasjudoo li<b>l</b>shshamsi wal<u>a</u> lilqamari wa<b>o</b>sjudoo lill<u>a</u>hi ala<u>th</u>ee khalaqahunna in kuntum iyy<u>a</u>hu taAAbudoon<b>a</b>


Athar:
  البتہ  اگر  یِم  لُکھ  تکبُرس  منٛز  یِتھ  پننی  کتھہِ  پٮ۪ٹھ  ڈٔٹِتھ  روزن،  تیٚلہِ  چُھنہٕ  پرواے،  یِم  فرشتہٕ  تُہٕندِس  ربّ  سٕندۍ  مقرّب  چِھ  تِم  چِھ  راتس  دۅہس  تٔمۍ  سٕنز  تسبیح  کران،  تہٕ  زانٛہہ  چِھنہٕ  تھکان۔

Mirwaiz:
  توپتہٕ  ہرگاہ  تِم  لوٗکھ  غرور  تہٕ  تکبرکرن  تس  عبادت  کرنہٕ  نِشہِ،  سۅ  چھےٚ  تِہٕنز  حماقت،  تس  کیا  پرواہ  چھُ  تمُیک۔  تِم  ملٲیک  یِم  تُہِندِس  پر  وردگار  سٕندۍ  مقرب  چھِ،  یِم  شان  و  عظمتس  منٛز  ساسہٕ  گۅنہٕ  زیادٕہ  چھِ  راتس  تہٕ  دۅہس  تِہٕنز  پاکی  بیان  کران،  توپتہٕ  چھِنہٕ  تِم  کُنہِ  قسمہٕ  کُنہِ  وقتہٕ  تھکان۔

Tahir:
  پتہٕ  اگر  تِم  تکبر  کرن  (تیٚلہِ  مَہ  کٔرِو  تۆہۍ  تِہُنٛد  پروا)  وۅنۍ  یِم  فرشتہٕ  تُہٕندِس  ربّ  سٕندِس  دربارس  منٛز  چِھ  تِم  چِھ  رات  دۅہ  تٔمۍ  سٕنز  تسبیح  کران  روزان  تہٕ  تِم  چِھنہٕ  تھکان  (تہٕ  نَہ  چِھ  تنگٕے  یِوان)۔

Transliteration:
  Faini istakbaroo fa<b>a</b>lla<u>th</u>eena AAinda rabbika yusabbi<u>h</u>oona lahu bi<b>a</b>llayli wa<b>al</b>nnah<u>a</u>ri wahum l<u>a</u> yasamoon<b>a</b>


Athar:
  تہٕ  اللہ  تعالیٰ  سٕنزو  نِشٲنِیَو  منٛزٕ  چھےٚ  اکھ  یہِ  زِ  توٚہۍ  چِھو  وُچھان  زمین  چھےٚ  دَبیمٕژ  ﴿وٲران﴾،  پتہٕ  یُتھُے  اسہِ  اتھ  پٮ۪ٹھ  روٗد  ترٛوو،  سۅ  چھےٚ  یکبار  گرایہِ  ماران  تہٕ  ویٚٹھان۔  یقیناً  یُس  خُداے  اَتھ  موٗدِمٕتِس  زمینس  زندگی  چُھ  دِوان،  سُہ  چُھ  مۅردن  تہِ  زندگی  بخشن  وول۔  یقیناً  چُھ  سُہ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  بیٚیہِ  چھُ  تِہِندِ  قدرت  کیو  تہٕ  توحید  کیو  نِشانو  اندرٕہ  اَکھ  نِشانہٕ،  ژٕہ  چھَہَن  وُچھان  اے  مخٲطب  یہِ  زمین  ژمیومُت  تہٕ  ہوٚکھمُت،  خشکی  ہٕندِ  وقتہٕ  چھُ  ہوا  اَمِچ  گرد  تُلان  تہٕ  چھٔکراوان،  أتی  ییٚلہِ  أسۍ  تراوان  چھِ  تتھ  پٮ۪ٹھ  روٗد،  أتی  چہَس  تازگی  پھٔہلان  بیٚیہِ  چھُ  پھۅلان  تہٕ  سرسبز  سپدان۔  بے  شک  ییٚمۍ  پروردگارن  یہِ  زمین  مٔرِتھ  بیٚیہِ  زندٕہ  کوٚر،  سُے  پروردگار  چھُ  مۅردن  زندٕہ  کرٕوُن۔  بے  شک  سُہ  چھُ  پرتھ  چیزس  پٮ۪ٹھ  قدرت  وول،  ییٚمۍ  پروردگارن  یہِ  مۅردٕہ  زمین  زندٕہ  کوٚر،  سُہ  ہیٚکہِ  نا  مۅردٕہ  انسانن  ہٕندین  بدنن  اندر  روح  واتنٲوِتھ،  تِمن  دوبارٕہ  زندٕہ  کٔرِتھ۔  کیا  سُہ  قادرِ  مطلق  ہیٚکہِ  نا  موٚمتین  دِلن  زندٕہ  کٔرِتھ  پننہِ  نوٗرِ  توحیدٕہ  سٍتۍ۔  بے  شک  سُہ  ہیٚکہِ  سورُے  کینٛہہ  کٔرِتھ،  سُہ  چھُ  پرتھ  چیزس  پٮ۪ٹھ  قدرت  وول۔

Tahir:
  تہٕ  تٔمۍ  سٕنزو  نِشٲنیو  منٛز  چُھ  یِتہِ  زِ  تۆہۍ  چِھوزمین  وُچھان  (گۅڈٕ)  خشک  (تہٕ  وٲران)  پتہٕ  ییٚلہِ  أسۍ  تَتھ  پیٚٹھ  آب  (روٗد)  چِھ  تراوان  تیٚلہِ  چھے٘  سۅ  سرسبز  تہٕ  شاداب  گژھان  بیٚیہِ  چھے٘  پھانٛپھلُن  ہیٚوان،  بے  شک  سۅ  ذات  ییٚمۍ  یہِ  (مۅردٕہ  زمین)  زندٕہ  چھے٘  کٔرمٕژ  یقینا  چُھ  سُے  (قیامت  کہ  دۅہ)  مۅردن  زندٕہ  کرن  وول۔  بے  شک  چُھ  سُہ  پۯتھ  چیزس  پیٚٹھ  وارٕ  پٲٹھۍ  قدرت  تھاوان۔

Transliteration:
  Wamin <u>a</u>y<u>a</u>tihi annaka tar<u>a</u> alar<u>d</u>a kh<u>a</u>shiAAatan fai<u>tha</u> anzaln<u>a</u> AAalayh<u>a</u> alm<u>a</u>a ihtazzat warabat inna alla<u>th</u>ee a<u>h</u>y<u>a</u>h<u>a</u> lamu<u>h</u>yee almawt<u>a</u> innahu AAal<u>a</u> kulli shayin qadeer<b>un</b>


Athar:
  یِم  لُکھ  سانیٚن  آیاتن  اُلٹہٕ  معنی  چِھ  وَلان،  تِم  چِھنہٕ  اَسہِ  نِشہِ  ژوٗرِ  کینٛہہ۔  پانے  سوٗنچِو  زِ  سُہ  شخص  چھا  بہتر  یُس  نارس  یِیہِ  چھکنہٕ،  کِنہٕ  سُہ  یُس  قیامت  کہ  دۅہ  اَمن  کِس  حالتس  منٛز  حٲضر  سپدِ؟  کران  روٗزِو  یِکینژھاہ  توٚہۍ  ییٚژِھو،  تُہٕنزن  سارِنٕے  حرکتن  چُھ  اللہ  تعالیٰ  وُچھان۔

Mirwaiz:
  بے  شک  یِم  لوٗکھ  سانین  آیاتن  منٛز  یِم  آیات  توحیدس  پٮ۪ٹھ  دلالت  کران  چھِ  تِمنٕے  منٛز  چھِ  ہوٚل  پکان  یعنی  تِمن  منٛز  چھِ  شک  تہٕ  شُبہٕ  پٲدٕہ  کران  تِم  لوٗکھ  چھِنہٕ  ا۔  سہِ  نِشہِ  کھٔٹِتھ،  اَسہِ  چھُ  تِہُنٛد  سورُے  حال  معلوم۔  تِمن  دِمَو  أسۍ  سزاۓ  نار۔  کیا  سُہ  شخص  یُس  نارس  منٛز  تراونہٕ  یِیہِ  چھا  بہتر  کِنہٕ  سُہ  یُس  قیامتُک  دۅہ  اَمن  واَمانس  اندر  واتہِ،  یہِ  خۅش  کرِوٕہ  تہِ  کٔرِو،  بے  شک  اللہ  تعالیٰ  چھُ  تہِ  سورُے  وارٕہ  وُچھان  یہِ  توٚہۍ  کران  چھِو  سارِنٕے  عملن  ہُنٛد  دِیَو  سُہ  سزا۔

Tahir:
  بے  شک  یِم  لُکھ  سانیٚن  آیاتن  (ہٕندِس  معنی  یس)  منٛز  صحیح  وَتہِ  نِشہِ  انحراف  چِھ  کران  تِم  چِھنہٕ  اَسہِ  نِش  کٔھٹِتھ  کینہہ،  کیا  یُس  شخص  جہنم  کِس  نارس  منٛزچَھکنہٕ  یِیہِ  (سُہ)  چھا  بہتر  کِنہٕ  سُہ  یُس  قیامت  کہ  دۅہ  (عذاب  نِشہِ)  حفاظت  سان  تہٕ  اَمنہٕ  سان  یِیہِ،  تۆہۍ  یہِ  یژِھو  کٔرِو  بے  شک  یۅسہٕ  کٲم  تۆہۍ  کران  چِھو  سُہ  چُھ  وارٕ  پٲٹھۍ  وُچھن  وول۔

Transliteration:
  Inna alla<u>th</u>eena yul<u>h</u>idoona fee <u>a</u>y<u>a</u>tin<u>a</u> l<u>a</u> yakhfawna AAalayn<u>a</u> afaman yulq<u>a</u> fee a<b>l</b>nn<u>a</u>ri khayrun am man yatee <u>a</u>minan yawma alqiy<u>a</u>mati iAAmaloo m<u>a</u> shitum innahu bim<u>a</u> taAAmaloona ba<u>s</u>eer<b>un</b>


Athar:
  یِم  چِھ  تِم  لُکھ  یِمن  برونٛہہ  کُن  کلامِ  نصیحت  آو،  تِمو  کوٚر  سُہ  ماننہٕ  نِشہِ  انکار۔  مگر  حقیقت  چھےٚ  یہِ  زِ  یہِ  چھےٚ  اکھ  زبردست  کتاب۔

Mirwaiz:
  بے  شک  یِمَو  لوٗکو  انکار  کوٚر  قرآن  مجیدس  ییٚلہِ  سُہ  تِمن  نِشہِ  ووت،  تِم  تہِ  وُچھن  تِہُنٛد  انجام  کیا  آسہِ،  تِمن  چھُ  نقص  تہٕ  کمی  پانس  اندر۔  یتھ  قرآن  مجیدس  اندر  کانٛہہ  کٔمیاہ  چھَنہٕ،  یہِ  قرآن  مجید  چھُ  باعزت  و  وقعت  کِتاباہ۔

Tahir:
  بے  شک  یِمَو  قرآنس  سٍتۍ  کفر  کۆر  ییٚلہِ  زن  سُہ  تِمن  نِشہِ  ووتمُت  اوس  (تیٚلہِ  چھے٘  یہِ  تِہٕنزبدقسمتی)  تہٕ  بے  شک  چُھ  سُہ  (قرآن)  سیٚٹھاہ  باعزت  کتاب۔

Transliteration:
  Inna alla<u>th</u>eena kafaroo bi<b>al</b><u>thth</u>ikri lamm<u>a</u> j<u>a</u>ahum wainnahu lakit<u>a</u>bun AAazeez<b>un</b>


Athar:
  باطل  نَہ  ہیٚکہِ  اَتھ  پٮ۪ٹھ  بروٗنٹھۍ  کِنۍ  یِتھ  نَہ  پٔتۍ  کِنۍ  ﴿بروٗنٹھۍ  کِنۍ  نہ  یِنُک  مطلب  چُھ  یہِ  زِ  قرآنس  پٮ۪ٹھ  براہِ  راست  حملہٕ  کٔرِتھ  اگر  کانٛہہ  شخص  امہِ  چہِ  کُنہِ  کتھہِ  غلط  تہٕ  کُنہِ  تعلیمہِ  باطل  تہٕ  فٲسد  ثٲبت  کرُن  ییٚژِھہ،  سُہ  ہیٚکہِ  نہٕ  اَتھ  منٛز  کامیاب  گٔژِھتھ۔  پٔتۍ  کِنۍ  نہ  ینُک  مطلب  چُھ  یہِ  زِ  قیامتس  تام  ہیٚکہِ  نہٕ  زانٛہہ  حقیقت  تہٕ  صداقت  تِژھہ  منکشف  سپدِتھ  یۅسہٕ  قرآن  کیٚن  پیش  کرنہٕ  آمتیٚن  حقٲیقن  خلاف  آسہِ،  کانٛہہ  تِیُتھ  علم  ہیٚکہِ  نہٕ  یِتھ  یُس  فی  الواقع   علم   آسہِ  تہٕ  قرآن  کِس  بیان  کرنہٕ  آمتِس  علمس  آسہِ  تردید  کران،  کانٛہہ  تجربہٕ  تہٕ  مُشٲہدٕہ  ہیٚکہِ  نہٕ  تِیُتھ  ٲسِتھ  یُس  یہِ  ثٲبِت  کرِ  زِ  قرآنن  یۅسہٕ  رہنمٲئی  عقٲیدن،  اَخلاقس،  قانونس،  تہذیب  و  تمدّنس،  معیشت  و  معاشرتس  تہٕ  شہری  انتظام  کِس  بابس  منٛز  انسانس  دِژمٕژ  چھےٚ،  سۅ  کیا  چھےٚ  غلط﴾  یہِ  چُھ  أکِس  حکیم  و  حمید  سُند  نٲزِل  کرنہٕ  آمُت  چیز۔

Mirwaiz:
  اَتھ  ہیٚکہِ  نہٕ  اَپٕز  تہٕ  غیر  یقینی  کتھ  نکھہٕ  پٔکِتھ،  نہ  بروٗنٹھۍ  کِنۍ  تہٕ  نہ  تھٔرکِنۍ،  یہِ  چھُ  نازل  آمُت  کرنہٕ  حکمت  وٲلِس  تہٕ  حمد  دَپنہٕ  آمتِس  خداے  سٕندِ  طرفہٕ۔

Tahir:
  بٲطل  نَہ  ہیٚکہِ  یَتھ  (قرآنس)  نِشہِ  اَمہِ  بروٗنٹھۍ  کِنۍ  یِتھ  تہٕ  نَہ  اَمہِ  پٔتۍ  کِنی،  (یہِ)  چُھ  سیٚٹھاہ  حکمت  وٲلِس،  سیٚٹھاہ  حمدوٲلِس  (ربّ)  سٕندِ  طرفہٕ  نٲزل  کرنہٕ  آمُت۔

Transliteration:
  L<u>a</u> yateehi alb<u>at</u>ilu min bayni yadayhi wal<u>a</u> min khalfihi tanzeelun min <u>h</u>akeemin <u>h</u>ameed<b>in</b>


Athar:
  اے  نبی  صلی  اللہ  علیہ و سلم،  تۅہیہِ  یِکینژھاہ  وَننہٕ  چُھو  یِوان  تتھ  منٛز  چُھنہٕ  کانٛہہ  چیز  تہِ  تِیُتھ  یُس  تۅہیہِ  بروٗنٹھمیٚن  گُزریمتیٚن  رسولن  آسہِ  نہٕ  وَننہٕ  آمُت۔  بے  شک  چُھ  تُہُند  ربّ  سٮ۪ٹھاہ  درگزر  کرن  وول،  تہٕ  اَتھ  سٍتۍ  چُھ  سٮ۪ٹھاہ  دردناک  سزا  دِنہٕ  وول  تہِ۔

Mirwaiz:
  تۅہیہِ  چھَنہٕ  یِوان  وَننہٕ  مگر  تِمہٕ  کتہہٕ  یِمہٕ  وَننہٕ  آمژٕہ  چھےٚ  تِمن  پیغمبرن  یِم  تۅہیہِ  برونٹھ  ٲسۍ،  یہِ  نٔو  کتھاہ  چہَنہٕ،  تِمَو  پیغمبرو  کوٚر  یِمن  کتھن  پٮ۪ٹھ  صبر،  توٚہۍ  تہِ  کٔرِو  صبر،  ییٚمہِ  کتھہِ  سٍتۍ  تہِ  کٔرِو  توٚہۍ  تسلی  حاصل  کہ  بے  شک  تُہُند  پروردگار  چھُ  مغفرت  وول  تہٕ  عذاب  کرٕوُن  تہِ،  پس  اگر  یِم  مخالفین  مخالفت  کرنہٕ  ن،  شہِ  باز  یِتھ  مستحق  مغفرت  سپدن  نہٕ  تیٚلہِ  یِیہِ  تِمن  ضرور  سزا  دِنہٕ،  لہٰذا  کمہِ  مۅکھہٕ  چھِو  توٚہۍ  پریشان  روزان۔

Tahir:
  (اے  ٹاٹھِہ!)  یِمہٕ  تۅہیہِ  وَننہِ  چھے٘  یِوان  (یِمہٕ)  چھے٘  تِمے  کتھہٕ  یِمہٕ  تۅہیہِ  برونٛہہ  رسولن  چھے٘  وَننہٕ  آمژٕ،  بے  شک  چُھ  تُہُنٛد  ربّ  ضرورمغفرت  وول  (تہِ)  تہٕ  دگ  تُلوُن  سزا  دِنہٕ  وول  (تہِ)۔

Transliteration:
  M<u>a</u> yuq<u>a</u>lu laka ill<u>a</u> m<u>a</u> qad qeela li<b>l</b>rrusuli min qablika inna rabbaka la<u>th</u>oo maghfiratin wa<u>th</u>oo AAiq<u>a</u>bin aleem<b>in</b>


Athar:
  اگر  أسۍ  یہِ  عجمی  قرآن  بنٲوِتھ  سوزہَو  تیٚلہِ  ونہَن  یِم  لُکھ،  کیازِ  آے  نہٕ  اَمِکۍ  آیات  ویٚژھنٲوِتھ  بیان  کرنہٕ؟  یہِ  کٲژاہ  عجیب  کتھ  چھےٚ  زِ  کلام  چُھ  عجمی  تہٕ  مخٲطب  چِھ  عربی۔  ﴿یہِ  چُھ  تمہِ  ہٹ  دھرمی  ہُند  اکھ  نمونہٕ  ییٚمہِ  سٍتۍ  نبی  صلی  اللہ  علیہ و سلمن  ہُند  مقابلہ  اوس  یِوان  کرنہٕ۔  کفار  ٲسۍ  ونان  زِ  محمد  صلی  اللہ  علیہ و سلم  چِھ  عربی  یعنی  عربٕکۍ  روزن  وٲلۍ،  یِم  اگر  عربی  یس  منٛز  قرآن  چِھ  پیش  کران  تیٚلہِ  کِتھہٕ  پٲٹھۍ  یِیہِ  اندازٕہ  کرنہٕ  زِ  یہِ  کلام  چُھنہٕ  تِمو  پانے  بنوومُت  بلکہ  چُھ  یِمن  پٮ۪ٹھ  خُداین  نٲزِل  کوٚرمُت۔  یہِ  کلام  ہیٚکہِ  خُداے  سُند  نٲزِل  کرنہٕ  آمُت  کلام  تمہِ  وقتہٕ  ماننہٕ  یِتھ،  ییٚلہِ  یہِ  کُنہِ  تِژِھہ  زبٲنۍ  منٛز  اچانک  زبردست  تقریر  لاگہِ  کرُن  یتھ  نہٕ  یِم  زانان  آسٕہن۔  مثلا  فارسی  یا  رومی  یا  یونٲنۍ۔  اتھ  پٮ۪ٹھ  چُھ  اللہ  تعالیٰ  فرماوان  زِ  وۅنۍ  چُھ  یِہنزِ  پننہِ  زبٲنۍ  منٛز  قرآن  سوزنہٕ  آمُت  یتھ  یِم  سمجِھتھ  ہیٚکن،  یِمن  چُھ  یہِ  اعتراض  زِ  أکِس  عرب  کِس  روزن  وٲلۍ  سٕندِ  ذریعہ  کیازِ  آو  یہِ  کلام  عربی  زبٲنۍ  منٛز  نٲزِل  کرنہٕ؟  البتہ  اگر  دوٚیِمہِ  زبٲنۍ  منٛز  سوزنہٕ  یِیہِ  ہے،  تیٚلہِ  کرہن  تمہِ  وِزِ  یِمے  لُکھ  اعتراض  زِ  یہِ  کتھ  تہِ  چھےٚ  عجیب  زِ  عرب  قومس  منٛز  آو  اکھ  عربُک  روزن  وول  رسول  بنٲوِتھ  سوزنہٕ،  مگر  أمِس  پٮ۪ٹھ  آو  کلام  تِژِھہ  زبٲنۍ  منٛز  نٲزِل  کرنہٕ  یتھ  نَہ  چُھ  رسول  سمجھان  تہٕ  نَہ  قوم﴾  یِمن  ؤنِو  یہِ  قرآن  چُھ  ایمان  انن  والیٚن  خٲطرٕ  ہدایت  تہٕ  شفا،  مگر  یِم  لُکھ  ایمان  چِھنہٕ  اَنان  تِہندِ  خٲطرٕ  چُھ  یہِ  کَنَن  زَر  تہٕ  أچھن  پٔٹ۔  تِہُند  حال  چُھ  یُتھ  زَنتہٕ  تِمن  دوٗرِ  آسہِ  آلَو  یِوان  دِنہٕ۔

Mirwaiz:
  بیٚیہِ  ہرگاہ  أسۍیہِ  قرآن  مجید  عجمی  زیٚوِہ  اندر،  توتہِ  ونہن  لوٗکھ  اَمِکۍ  آیات  کونہٕ  آے  وارٕ  پٲٹھۍ  ویٚژھناونہٕ  عربی  زیٚوِ  اندر۔  کیا  کتاب  چھےٚ  عجمی  زیٚوِہ  اندر،  پیغمبر  تہٕ  لوٗکھ  چھِ  عربی،  یہِ  قرآن  مجید  چھُ  عربی،  دپان  چھِ  یہِ  کونہٕ  عجمی،  ہرگاہ  عجمی  آسِہا  دَپہن  یہِ  کونہٕ  چھُ  عربی۔  کُنہِ  حالس  پٮ۪ٹھ  چھُنہٕ  یِمن  قرار  لوٗکن  ہٕنزذہنیت  چھےٚ  یِژٕھے۔  توٚہۍ  فرمٲوِیوٗکھ  یارسول  اللہ،  یہِ  قرآن  مجید  چھُ  بایمانن  ہٕندِ  خٲطرٕ  رٕژٕہ  کامہِ  کرنُخ  اَکھ  ہدایت،  بیٚیہِ  دِلن  ہٕنزن  بیمارین  خٲطرٕ  شفاء،  بیٚیہِ  یِم  لوٗکھ  اَتھ  قرآن  مجیدس  پژھ  چھِنہٕ  کران  تِہٕندین  کنن  چھُ  وۅگہٕ،  یہِ  قرآن  مجید  چھُ  تِہِندِ  خٲطرٕ  انیر  تہٕ  نابینٲیی،  یِمن  لوٗکن  زن  چھُ  آلو  یِوان  دِنہٕ  دوٗرِ  جایہِ  پٮ۪ٹھہٕ  یُس  نہٕ  تِم  بوزان  چھِ۔

Tahir:
  تہٕ  اگر  أسۍ  یہِ  (کتاب)  عجمی  زبٲنۍ  ہُنٛدقرآن  بناوہون  یقینا  وَنہن  تیٚلہِ  یِم  زِ  اَمِکۍ  آیات  کیازِ  آے  نہٕ  ویٚژھنٲوِتھ  بیان  کرنہٕ،  کیا  کتاب  چھا  عجمی  تہٕ  رسول  چُھ  عربی  (اَمہِ  موجوب  اے  عظمت  والہِ  ٹاٹھہِ!  اَسہِ  چُھ  قرآن  تہِ  تُہٕنزی  زبٲنۍ  منٛز  نٲزل  کۆرمُت)  فرمٲوِو،  سُہ  (قرآن)  چُھ  ایمان  والیٚن  خٲطرٕ  ہدایت  (تہِ)  تہٕ  شفا  (تہِ)  تہٕ  یِمن  لُکن  ایمان  چُھنہٕ  تِہِندیٚن  کنن  منٛز  چُھ  زٔرۍگی  ہُنٛد  گۅبیٚر  سُہ  چُھ  تِہِندِس  حقس  منٛزاَنیٚر  (تہِ  زنتہٕ)  تِمن  لُکن  کُنہِ  دوٗرجایہِ  پیٚٹھہٕ  آلو  چُھ  یِوان  کرنہٕ۔

Transliteration:
  Walaw jaAAaln<u>a</u>hu qur<u>a</u>nan aAAjamiyyan laq<u>a</u>loo lawl<u>a</u> fu<u>ss</u>ilat <u>a</u>y<u>a</u>tuhu aaAAjamiyyun waAAarabiyyun qul huwa lilla<u>th</u>eena <u>a</u>manoo hudan washif<u>a</u>on wa<b>a</b>lla<u>th</u>eena l<u>a</u> yuminoona fee <u>atha</u>nihim waqrun wahuwa AAalayhim AAaman ol<u>a</u>ika yun<u>a</u>dawna min mak<u>a</u>nin baAAeed<b>in</b>


Athar:
  ییٚمہِ  برونٛہہ  ٲس  اسہِ  موسیٰ  علیہ  السلامس  کتاب  دِژمٕژ  تہٕ  تٔمۍ  سٕندِس  معاملس  منٛز  تہِ  اوس  یۅہے  اختلاف  سپُدمُت۔  اگر  تُہٕندۍ  ربّن  گۅڈے  آسہِ  ہے  نہٕ  اکھ  کتھ  طے  کٔرمٕژ،  تیٚلہِ  یِیہِ  ہے  یِمن  اختلاف  کرن  والیٚن  درمیان  فٲصلے  مۅکلاونہٕ۔  تہٕ  حقیقت  چھےٚ  یہِ  زِ  یِم  لُکھ  چِھ  تٔمۍ  سٕندِ  طرفہٕ  سخت  اِضطراب  انگیز  شکس  منٛز۔

Mirwaiz:
  بتحقیق  اَسہِ  کرے  عطا  حضرت  موسیٰ  ہس  تہِ  کتاب۔  تتھ  منز  تہِ  آو  اختلاف  کرنہٕ،  کٲنسہِ  مٲنۍ  تہٕ  کٲنسہِ  مٲنۍ  نہٕ،  توٚہۍ  مہ  سپدِو  مغموم  یہِ  نٔو  کتھاہ  چھَنہٕ،  یِم  منکرین  چھِ  تِتھۍ  مستحقِ  عذاب  کہ  ہرگاہ  سۅ  کتھ  آسِہا  نہٕ  یۅسہٕ  تِہِندِس  پروردگارسٕندِ  طرفہٕ  برونٹھ  مقرر  کرنہٕ  آمٕژ  چھےٚ  کہ  پوٗرٕ  سزا  یِیہِ  کافرن  دِنہٕ  ٲخرتس  اندر  نَتہٕ  یِیہِ  ہا  تِمن  کافرن  منٛز  قطعی  فاصلہٕ  کرنہٕ  دنیاسٕے  منٛز۔  یِم  کافر  چھِ  باوجود  دلٲیل،  عذاب  موعودہ  کِس  شکس  اندر  ییٚمۍ  یِم  تردُدس  منٛز  ترٲوِمٕتۍ  چھِ،  یِمن  چھُنہٕ  عذابُک  یقینٕے  یِوان  حالانکہ  فاصلہٕ  چھُ  ضرور  واقع  سپدٕوُن۔  تَمہِ  فاصلُک  حاصل  چھُ  یی  کہ

Tahir:
  تہٕ  بے  شک  کٔر  اَسہِ  موسیٰ  ہس  (علیہ  السلام)  کتاب  عطا  پتہٕ  آو  تَتھ  منٛز  (تہِ)  اختلاف  کرنہٕ،  تہٕ  اگر  تُہٕندِس  ربّ  سٕندِ  طرفہٕ  فرمان  آسِہے  نہٕ  گۅڈے  صٲدر  سپُدمُت  تیٚلہِ  یِیہِ  ہے  تِمن  درمیان  فٲصلہٕ  کرنہٕ  تہٕ  بے  شک  چِھ  تِم  یمہِ  (قرآن)  کِس  بارس  منٛز  (تہِ)  دوکھہٕ  دِنہٕ  وٲلِس  شکس  منٛز  (مبتلا)۔

Transliteration:
  Walaqad <u>a</u>tayn<u>a</u> moos<u>a</u> alkit<u>a</u>ba fa<b>i</b>khtulifa feehi walawl<u>a</u> kalimatun sabaqat min rabbika laqu<u>d</u>iya baynahum wainnahum lafee shakkin minhu mureeb<b>in</b>


Athar:
  یُس  نیک  عمل  کرِ  سُہ  کرِ  پننی  خٲطرٕ  رُت،  یُس  بدی  کرِ  تَمیُک  وَبال  آسہِ  تٔسۍ  پٮ۪ٹھ،  تہٕ  تُہُنٛد  ربّ  چُھنہٕ  پننیٚن  بندن  ہٕنٛدس  حقس  منٛز  ظٲلِم  کینٛہہ۔

Mirwaiz:
  یُس  شخصاہ  رٕژ  عمل  کرِ  تمُیک  فٲیدٕھ  چھُ  تس  پانس  یعنی  تمُیک  نفع  تہٕ  فٲیدٕہ  تُلہِ  سُہ  ٲخرتس  اندر۔  بیٚیہِ  یُس  شخصاہ  یچھ  عمل  کرِ  تمُیک  نقصان  تہٕ  ضریٚر  چھُ  تس  پانس،  تُہُند  پروردگار  چھُنہٕ  بندن  پٮ۪ٹھ  ظلم  کرٕوُن۔

Tahir:
  ییٚمۍ  نیک  عمل  کٔر  تمۍ  (کٔر)  تیٚلہ  پننی  ذاتہٕ (کہ  نفع)  خٲطرٕ  تہٕ  ییٚمۍ  گناہ  کۆر  تیٚلہِ  چُھ  (تَمِیُک  وبال  تہِ)  تٔمۍ  سٕندِسٕے  نفسس  پیٚٹھ،  تہٕ  تُہُنٛد  ربّ  چُھنہٕ  بندن  پیٚٹھ  ظلم  کرن  وول  کینہہ۔

Transliteration:
  Man AAamila <u>sa</u>li<u>h</u>an falinafsihi waman as<u>a</u>a faAAalayh<u>a</u> wam<u>a</u> rabbuka bi<i><u>th</u></i>all<u>a</u>min lilAAabeed<b>i</b>


Athar:
  تمہِ  ساعتُک  ﴿مُراد  چُھ  قیامت﴾  علم  چُھ  اللہ  تعالیٰ  سٕے  کُن  پھیران،  سُہ  چُھ  تِمن  سارِنٕے  پھلن  ﴿میٚوَن﴾  زانان،  یِم  پننیو  پُھلیَو  منٛز  چِھ  نیران،  تٔسۍ  چھےٚ  پَے  زِ  کۅسہٕ  مادٕہ  چھےٚ  حٲملہٕ  سپٕزمٕژ  تہٕ  کس  چُھ  بچہِ  زامُت۔  پتہٕ  ییٚمہِ  دۅہ  سُہ  یِمن  لُکن  ناد  دِیہِ  زِ  کتہِ  چِھ  میٲنۍ  تِم  شریک؟  یِم  وَنن،  اسہِ  چُھ  عرض  کوٚرمُت  اَز  چُھنہٕ  اسہِ  منٛزٕ  کانٛہہ  اَمِچ  گوٲہی  دِنہٕ  وول۔

Mirwaiz:
  ییٚمہِ  برونٹھ  ییٚمہِ  قیامتُک  ذکر  آمُت  چھُ  کرنہٕ  کہ  تتھ  منٛز  یِیہِ  تِمن  جتلاونہٕ  تَمہِ  قیامت  کہ  علمُک  حوالہٕ  چھُ  خداے  سٕے  دِنہٕ  یِوان۔  یعنی  ییٚمہِ  سوالُک  جواب  کہ  قیامت  کریِیہِ۔  چنانچہ  کافر  ٲسۍ  یہِ  سوال  کران  انکارٕہ  خٲطرٕ۔  اَمہِ  سوالُک  جواب  چھُ  یۅہے  کہ  اَمُیک  علم  چھُ  خداے  سٕے  یوت۔  مخلوقن  تَمُیک  علم  نہ  آسنہٕ  مۅکھہٕ  چھُنہٕ  لٲزِم  یِوان  کہ  قیامت  کیا  آسی  نہٕ۔  قیامت  کہ  وقوعُک  علم  کیا  کتھ  چھےٚ۔  تس  ذاتِ  اپک  سُنٛد  علم  چھُ  محیط  پرتھ  چیزس،  حتیٰ  کہ  کانٛہہ  پھل  تہٕ  میوٕہ  چھُنہٕ  پننہِ  ٹوٗرِ  یعنی  غنچہ  منٛزٕ  نیبر  نیران۔  نہ  چھےٚ  کانٛہہ  مادٕہ  گۅبہِ  کھۅر  روزان  یعنی  باردار  سپدان،  نہ  چھےٚ  کانہہ  مادٕھ  پرٛسان  مگر  یہِ  سورُے  چھُ  تِہِندِ  علم  و  اطلاع  موجوب  سپدان،  یہِ  چھےٚ  تِہِندِس  توحیدس  تہٕ  کُں  آسنس  پٮ۪ٹھ  دلیل۔  ییٚمہِ  اللہ  تعالیٰ  مشرکن  آلو  دِتھ  فرماوِ،  یِمن  توٚہۍ  میٲنۍ  شریک  قرار  دِوان  ٲسِو،  اَز  تہِ  چھِوٕہ  تِم  شریک،  تِمن  دِیِو  آلو،  تِم  مۅکلاونو  مصیبت  نِشہِ۔  تِم  دپن  اَز  چھِ  أسی  گزٲرش  کران  کہ  اَسہِ  منٛز  چھُںہٕ  کانٛہہ  تہِ  اَمہِ  عقیدُک  مُدعی۔  أسۍ  چھِ  از  پننہِ  غلطی  ہُنٛد  اعتراف  کران۔  اَز  ننیوو  اَسہِ  سورُے۔

Tahir:
  تٔسۍ  (اللہ  تعالیٰ  ہس)  کُنُے  چُھ  قیامت  کہ  وقت  کہ  علمُک  حوالہٕ  یِوان  دِنہٕ،  تہٕ  نَہ  چِھ  میٚوٕہ  پننیٚو  غلافو  منٛزٕنیران  تہٕ  نَہ  چھے٘  کانٛہہ  مادٕ  سپدان  گۅبِہ  کھۅر  تہٕ  نَہ  چُھ  تس  بچہِ  زیٚوان  مگر  (یہِ  سورُے  کینہہ)  چُھ  تٔمۍ  سٕندِس  عِلمس  منٛزآسان۔  تہٕ  ییٚمہِ  دۅہ  سُہ  یِمن  آلَو  کرِ  زِ  میٲنۍ  شریک  کتہِ  چِھ  (پتہٕ)  وَنن  تِم  (مشرک)،  أسۍ  چِھو  تۅہیہِ  عرض  کران  زِ  اَسہِ  منٛزٕ  چُھنہٕ  کانٛہہ  تہِ  (کٲنسہِ  ہٕندِس  تۅہیہِ  سٍتۍ  شریک  آسنس  پیٚٹھ)  گواہ۔

Transliteration:
  Ilayhi yuraddu AAilmu a<b>l</b>ss<u>a</u>AAati wam<u>a</u> takhruju min thamar<u>a</u>tin min akm<u>a</u>mih<u>a</u> wam<u>a</u> ta<u>h</u>milu min onth<u>a</u> wal<u>a</u> ta<u>d</u>aAAu ill<u>a</u> biAAilmihi wayawma yun<u>a</u>deehim ayna shurak<u>a</u>ee q<u>a</u>loo <u>ath</u>ann<u>a</u>ka m<u>a</u> minn<u>a</u> min shaheed<b>in</b>


Athar:
  تمہِ  وقتہٕ  راوَن  تِم  سٲری  معبوٗد  تِمن،  یِمن  یِم  امہِ  برونٛہہ  ناد  ٲسۍ  دِوان،  تہٕ  یِم  لُکھ  سمجھن  زِ  وۅنۍ  چَھنہٕ  یِہندِ  خٲطرٕ  کانٛہہ  چَھپن  جاے۔

Mirwaiz:
  بیٚیہِ  سپٕدۍ  غٲب  تِمن  نِشہِ  تِم  سٲری  یِن  پرستش  کران  ٲسۍ  دنیاہس  اندر  تَمہِ  برونٹھ۔  بیٚیہِ  زانن  تِم  یقینہٕ  پٲٹھۍ  تِہِندِ  خٲطرٕ  چھَنہٕ  کانٛہہ  مۅکلنٕچ  تہٕ  بچنٕچ  صورتھاہ۔  اَمہِ  پتہٕ  چھُ  اللہ  تعالیٰ  فرماوان۔

Tahir:
  تِم  سٲری  (پۅتٕلۍ)  گژھن  تِمن  نِشہِ  غٲب  یہِٕنز  تِم  گۅڈٕ  پوٗزا  ٲسۍ  کران  تہٕ  تِمن  تَرِ  فکرِ  زِ  تِہِندِ  خٲطرٕ  چھَنہٕ  ژلنٕچ  کانٛہہ  وَتھ۔

Transliteration:
  Wa<u>d</u>alla AAanhum m<u>a</u> k<u>a</u>noo yadAAoona min qablu wa<i><u>th</u></i>annoo m<u>a</u> lahum min ma<u>h</u>ee<u>s</u><b>in</b>


Athar:
  انسان  چُھنہٕ  زانٛہہ  رٕژرُک  دُعا  منگان  منگان  تھکان،  تہٕ  ییٚلہِ  کانٛہہ  آفت  تس  پٮ۪ٹھ  یِوان  چھےٚ  تیٚلہِ  چُھ  مایوس  تہٕ  دل  شکستہٕ  گژھان،

Mirwaiz:
  کہ  شرک  و  کفرک  اثر  چھُ  انسٲنی  طبعیتس  پٮ۪ٹھ  پیوان  کہ  یُس  شخص  توحید  و  ایمان  نِشہِ  بے  بہرہ  چھُ  آسان،  تَسٕندۍ  اخلاق،  اعمال  تہٕ  عقٲید  چھِ  تِتھۍ  خراب  آسان  کہ  آرام  و  سختی  ہٕندِس  حالتس  منٛز  چہَنہٕ  تس  انسانس  ترقی  ہٕنزِ  خواہشہِ  نِشہِ  یَڈ  یِوان  کمال  حصہٕ  مۅکھہٕ،  ییٚلہِ  تٔمِس  کانٛہہ  تکلیفاہ  چھُ  واتان  تنگی  وغیرہ  ہِش،  أتی  چھُ  بددِل  تہٕ  ناامید  سپدان۔

Tahir:
  انسان  چُھنہٕ  رٕژر  منگنہٕ  سٍتۍ  تھکان  تہٕ  ہرگاہ  تس  بُرٲیی  واتان  چھے٘  تیٚلہِ  چُھ  سیٚٹھاہ  مایوٗس،  آش  تہٕ  امید  پُھٹرٲوِتھ  بِہن  وول  بنان۔

Transliteration:
  L<u>a</u> yasamu alins<u>a</u>nu min duAA<u>a</u>i alkhayri wain massahu a<b>l</b>shsharru fayaoosun qanoo<u>t</u><b>un</b>


Athar:
  مگر  یُتھُے  سخت  وقت  گُزرنہٕ  پتہٕ  أسۍ  تس  پننہِ  رحمتُک  مزٕہ  چِھ  وُچھناوان،  یہِ  چُھ  ونان  زِ،  بہٕ  چُھس  امہِ  کُے  حقدار  تہٕ  مےٚ  چُھنہٕ  باسان  زِ  قیامت  کیا  یِیہِ  زانٛہہ  البتہ  اگر  پٔزِپٲٹھۍ  بہٕ  پننِس  ربّس  کُن  واپس  پھِرنہٕ  آس  تیٚلہِ  کرٕ  تَتہِ  تہِ  بہٕ  عٲش۔  حالانکہ  کُفر  کرن  والیٚن  وَنو  أسۍ  لٲزماً  زِ  تِم  کیا  کٔرِتھ  چِھ  آمٕتۍ،  تہٕ  تِم  وُچھناووکھ  أسۍ  سٮ۪ٹھاہ  گندٕہ  عذابُک  مزٕہ۔

Mirwaiz:
  بیٚیہِ  ییٚلہِ  أسۍ  تس  کُنہِ  سختی  پتہٕ  پننہِ  مہربٲنی  ہُنٛد  مزٕہ  چھِ  ہاوان  تَمہِ  ساعتہٕ  چھُ  ونان،  یہِ  اوس  میانی  خٲطرٕ،  کیازِ  میون  تدبُر،  لیاقت  تہٕ  قٲبلیت  اوس  اَتھ  منگان۔  یِتہِ  گٔیہِ  غایت  درجِچ  ناشکری  تہٕ  تکبر،  بیٚیہِ  چھُ  دَپان،  مےٚ  کتہِ  چھُ  گمانہٕ  کہ  قیامت  کیا  سپدِ،  ہرگاہ  بفرض  محال  یِیہِ  تہِ  قیامت  توپتہٕ  یِمہٕ  بہٕ  پننِس  خدایس  نِشہِ  واتناونہٕ  تہِ،  بے  شک  میانہِ  خٲطرٕ  آسہِ  تس  نِشہِ  ضرور  رُتُے۔  پس  خبرکرو  أسۍ  ضرور  کافرن  پننین  کرتوٗتن  کامین  ہٕںز۔  بیٚیہِ  ژٕ  ہناووکھ  أسۍ  تِم  سخت  عذابُک  مزٕہ۔

Tahir:
  تہٕ  اگر  سُہ  أسۍ  پننہِ  طرفہٕ  رحمت  (یعنی  رحمتُک  مزٕہ)  وُچھناوون  تَمہِ  تکلیف  پتہٕ  یُس  تس  ووتمُت  اوس  تیٚلہِ  چُھ  ضرور  وَنُن  لاگان  زِ  یہِ  اوس  میون  حق  تہٕ  مے٘  چُھنہٕ  باسان  زِ  قیامت  چھے٘  برپا  سپدن  واجِنۍ  تہٕ  ہرگاہ  بہٕ  پننِس  ربّس  کُن  واپس  نِنہٕ  تہِ  یمہٕ  تیٚلہِ  تہِ  آسہِ  تٔمۍ  سٕندِس  دربارس  منٛز  میانہِ  خٲطرٕ  رٕژر  لہٰذا  کروکھ  أسۍ  ضرور  کفرکرن  وٲلۍ  تِمَو  کامیٚو  نِشہِ  باخبر  یِمہٕ  تِمَو  انجام  دِژٕ  تہٕ  أسۍ  وُچھناووکھ  ضرور  تِم  سخت  ترین  عذاب  (یعنی  عذابُک  مزٕہ)۔

Transliteration:
  Walain a<u>th</u>aqn<u>a</u>hu ra<u>h</u>matan minn<u>a</u> min baAAdi <u>d</u>arr<u>a</u>a massathu layaqoolanna h<u>atha</u> lee wam<u>a</u> a<i><u>th</u></i>unnu a<b>l</b>ss<u>a</u>AAata q<u>a</u>imatan walain rujiAAtu il<u>a</u> rabbee inna lee AAindahu lal<u>h</u>usn<u>a</u> falanunabbianna alla<u>th</u>eena kafaroo bim<u>a</u> AAamiloo walanu<u>th</u>eeqannahum min AAa<u>tha</u>bin ghalee<i><u>th</u></i><b>in</b>


Athar:
  انسانس  ییٚلہِ  أسۍ  نعمت  چِھ  دِوان  تیٚلہِ  چُھ  سُہ  بُتھ  پھِران  تہٕ  بوش  چُھس  کھسان،  تہٕ  ییٚلہِ  کانٛہہ  آفت  تس  چُھوان  چھےٚ  تیٚلہِ  چُھ  زِیٖٹھۍ  زِیٖٹھۍ  دُعا  منگنہِ  لگان۔

Mirwaiz:
  بیٚیہِ  ییٚلہِ  أسۍ  یِتھِس  انسانس  نعمت  عطا  کران  چھِ  تَمہِ  ساعتہٕ  چھُ  سانیو  حکمو  نِشہِ  بُتھ  پھِران،  دوٗر  ژلان  تھَر  پھِرِتھ،  توپتہٕ  ییٚلہِ  کانٛہہ  سختیاہ  واتان  چھےٚ،  تَمہِ  ساعتہٕ  چھُ  کران  زِیٹھۍ  زِیٹھۍ  دعا۔

Tahir:
  تہٕ  ییٚلہِ  أسۍ  انسانس  پیٹھ  انعام  چِھ  فرماوان  تیٚلہِ  چُھ  سُہ  بُتھ  پھِران  تہٕ  تھَرپھِرِتھ  چُھ  اَسہِ  نِشہِ  دوٗر  گژھان  تہٕ  ییٚلہِ  تس  تکلیف  چُھ  واتان  تیٚلہِ  چُھ  زیٹھہِ  زِیوٗٹھ  دعا  کرن  وول  بنان۔

Transliteration:
  Wai<u>tha</u> anAAamn<u>a</u> AAal<u>a</u> alins<u>a</u>ni aAAra<u>d</u>a wana<u>a</u> bij<u>a</u>nibihi wai<u>tha</u> massahu a<b>l</b>shsharru fa<u>th</u>oo duAA<u>a</u>in AAaree<u>d</u><b>in</b>


Athar:
  اے  نبی  صلی  اللہ  علیہ و سلم،  یِمن  ؤنِو،  زانٛہہ  سونچوٕہ  تۅہیہِ  یِتہِ  زِ  اگر  پٔزِپٲٹھۍ  یہِ  قرآن  اللہ  تعالیٰ  سٕندی  طرفہٕ  اوس  تہٕ  توٚہۍ  روٗدِو  اَمِیُک  انکار  کران  تیٚلہِ  کُس  آسہِ  تس  شخصہٕ  سٕندِ  کھۅتہٕ  وَتہِ  ڈوٚلمُت  یُس  امہِ  کِس  مخٲلفتس  منٛز  دوٗر  آسہِ  درٛامُت؟

Mirwaiz:
  توٚہۍ  فرمٲوِیوٗکھ  یارسول  اللہ  کہ  اے  منکرو،  قرآن  مجید  کِس  حق  تہٕ  پوٚز  آسنس  پٮ۪ٹھ  یِمہٕ  دلیلہٕ  قٲیِم  چھےٚ  مثلاً  تمُیک  معجزٕہ  آسُن،  تَمہِ  چہ  غٲبچہِ  خبرٕ  دِنہِ۔  ہرگاہ  تۅہیہِ  تِمہٕ  دلیلہٕ  عدمِ  تدبر  سببہٕ  مورث  یقین  زانان  چھِو  نہٕ  تہٕ  کم  ازکم  مورث  احتمال  تہٕ  چھوٗکھ  ضرور  زانان  کیازِ  تَمہِ  کِس  نفیس  پٮ۪ٹھ  چھَنہٕ  تۅہیہِ  نِشہِ  کانٛہہ  دٔلیلٕے۔  لہٰذا  اَتھ  احتمالس  پٮ۪ٹھ  بناکٔرِتھ  ؤنۍ  تو  توٚہۍ  کہ  ہرگاہ  یہِ  قرآن  خداے  سٕے  نِشہِ  آمُت  آسہِ  توپتہٕ  کٔرِو  توٚہۍ  تتھ  انکار،  یِتھِس  شخصسہٕ  سٕندِ  کھۅتہٕ  کُس  اَکھہ  آسہِ  غلطی  منٛز،  یُس  پَزِ  نِشہِ  دوٗر  دراز  مخلافتس  منٛز  پیوٚمُت  آسہِ۔

Tahir:
  فرمٲوِو،  تۆہۍ  ؤنۍ  تَو  اگر  یہِ  (قرآن)  اللہ  تعالیٰ  سٕندی  طرفہٕ  (نٲزل  گۆمُت)  آسہِ  پتہٕ  روٗزِو  تۆہۍ  اَتھ  انکار  کران  تیٚلہِ  کُس  آسہِ  تس  شخصہٕ  سٕندِ  کھوتہٕ  کٔھسِتھ  گمراہ  یُس  ؤسۍ  پایہِ  چہ  گمرٲہی  منٛزآسہِ  (ہیٚنہٕ  آمُت)۔

Transliteration:
  Qul araaytum in k<u>a</u>na min AAindi All<u>a</u>hi thumma kafartum bihi man a<u>d</u>allu mimman huwa fee shiq<u>a</u>qin baAAeed<b>in</b>


Athar:
  عنقریب  ہاوَو  أسۍ  یِمن  پننہِ  نِشٲنیہِ  آفاقس  منٛز  تہِ  ﴿یعنی  ہیٚرِ  بۅن  ژۅپٲرۍ﴾  تہٕ  یِہِندٮ۪ن  پننیٚن  نفسن  منٛز  تہِ،  یوٚت  تام  زن  یِمن  پٮ۪ٹھ  یہِ  کتھ  کُھلہِ  زِ  یہِ  قرآن  چُھ  پٔزِپٲٹھۍ  برحق۔  کیا  یہِ  کتھ  چَھنا  کٲفی  زِ  تُہُند  ربّ  چُھ  پرٛتھ  چیزُک  شٲہد؟

Mirwaiz:
  عنقریب  ہاوَو  أسۍ  تِمن  پننہِ  قدرتٕکۍ  نشانہٕ  یِم  دلالت  ٲسۍ  کران  قرآن  مجید  کِس  پوٚز  آسنس  پٮ۪ٹھ۔  تِمن  گردونواح  تہِ  ہاوَو  أسۍ  تِم  نِشانہٕ  کہ  اقطار  عرب  سپدن  سانین  پیشن  گوٗیِین  مطٲبق  فتح۔  بیٚیہِ  ہاوَو  خود  تِہٕندین  پانن  اندر  تہِ  نِشانہٕ  کہ  تِم  یِن  مارنہٕ  تہٕ  قتل  کرنہٕ  جنگِ  بدرس  منٛز۔  تُہُند  شہر  خۅد  مکہ  شریف  تہِ  سپدِ  فتح،  سُہ  یِیہِ  مسلمانن  ہٕندِس  اَتھس  اندر۔  تااینکہ  تِمن  نَنہِ  کہ  یہِ  قرآن  مجید  چھُ  بالکل  پوٚز،  اَمہِ  چہ  پیشن  گوٗیِیہِ  چھےٚ  پَزٕہ۔  کیا  تِہِندِس  پروردگارٕ  سٕنز  یہِ  کتھ  چھِنا  کافی  تِہِندِس  پٔزِس  پٮ۪ٹھ  آسنہٕ  چہ  گواہی  خٲطرٕ  بیٚیہِ  تِہِندِ  تسلی  خٲطرٕ  کہ  سُہ  چھُ  پرتھ  واقعی  چیزس  پٮ۪ٹھ  گواہ۔

Tahir:
  أسۍ  ہاوَو  تِمن  عنقریب  پننہِ  نِشٲنِیہِ  آفا  قس  منٛز  تہِ  (یعنی  ہیٚرِبۅن  ژۅپٲرۍ)  تہٕ  یہِند  ین  پننیٚن  نفسن  منٛز  تہِ  اۆت  تام  زِ  تِمن  پیٚٹھ  سپدِ  ظٲہر  زِ  سُے  چُھ  حق۔  کیا  تُہُنٛد  ربّ  چُھنا  (تُہٕندِحقیقت  کہ  تصدیق  خٲطرٕ)  کٲفی  زِ  سُے  چُھ  پۯتھ  چیزس  پیٚٹھ  گواہ  (تہِ)۔

Transliteration:
  Sanureehim <u>a</u>y<u>a</u>tin<u>a</u> fee al<u>a</u>f<u>a</u>qi wafee anfusihim <u>h</u>att<u>a</u> yatabayyana lahum annahu al<u>h</u>aqqu awalam yakfi birabbika annahu AAal<u>a</u> kulli shayin shaheed<b>un</b>


Athar:
  خبردار  روٗزِو،  یِم  لُکھ  چِھ  پننِس  ربّ  سٕندِس  ملاقاتس  منٛز  شک  تھاوان۔  بوٗزِتھ  تھٲوِو،  سُہ  چُھ  پرٛتھ  چیزس  پٮ۪ٹھ  مُحیط۔  ﴿یعنی  کانٛہہ  چیز  نہ  چُھ  تٔمۍ  سٕندِ  گِرِفتہٕ  نِشہِ  نیٚبر  تہٕ  نہ  چُھ  تٔمۍ  سٕندِ  علمہٕ  نِشہِ  ژھایہِ۔﴾

Mirwaiz:
  وارٕہ  بوٗزِو  کہ  تِم  لوٗکھ  چھِ  پننِس  پروردگارس  سٍتۍ  ملاقات  کرنس  اندر  شکس  منٛز  مبتلا،  تمی  چھُکھ  نہٕ  دِلن  منٛز  کانٛہہ  خوف  ییٚمہِ  سببہٕ  تِم  پزِکۍ  طلب  گار  آسٕہن،  بیٚیہِ  بوٗزِو  وارٕہ  کہ  سُہ  چھُ  پرتھ  چیزس  پننہِ  علمہٕ  سٍتۍ  احاطہ  کٔرِتھ۔  سُہ  چھُ  تِہِندِس  شک و شُبس  تہِ  زانان،  تتھ  پٮ۪ٹھ  دِیہِ  سُہ  تِمن  پوٗرٕ  سزا۔

Tahir:
  زٲنِو  زِ  تِم  لُکھ  چِھ  پننِس  ربّ  سٕندِس  دربارس  منٛز  پیش  سپدنس  متعلق  شکس  منٛز،  خبردار!  سُے  چُھ  (پننہِ  علمہٕ  تہٕ  قدرت  سٍتۍ)  پۯتھ  چیزس  احاطہٕ  کرن  وول۔

Transliteration:
  Al<u>a</u> innahum fee miryatin min liq<u>a</u>i rabbihim al<u>a</u> innahu bikulli shayin mu<u>h</u>ee<u>t</u><b>un</b>


Athar:
  یِتھے  پٲٹھۍ  چُھ  غٲلب  تہٕ  حکمت  وول  خُداے  تۅہیہِ  کُن  تہٕ  تۅہیہِ  بروٗنٹھمیٚن  گُزریمتیٚن  ﴿رسُولن﴾  کُن  وَحی  کران  روٗدمُت۔  ﴿یعنی  یِمہٕ  کتھہٕ  قرآنس  منٛز  بیان  چھےٚ  کرنہٕ  یِوان  یِمے  کتھہٕ  چھےٚ  خُداین  وَحی  ہِندِ  ذریعہ  رسول  اللہ  صلی  اللہ  علیہ و سلمن  پٮ۪ٹھ  نٲزِل  کرِمَژٕ  تہٕ  بروٗنٹھمیٚن  رسُولن  پٮ۪ٹھ  تہِ  چُھ  سُہ  یِمے  کتھہٕ  نٲزِل  کران  روٗدمُت۔﴾

Mirwaiz:
  یِتھہٕ  پٲٹھۍ  یہِ  سورہ  شریف  بڈین  فٲیدن  تہٕ  اصولِ  دینن  ہٕندِ  تحقیقہ  خٲطرٕ  تۅہیہِ  پٮ۪ٹھ  نازل  کرنہٕ  آو۔  یِتھے  پٲٹھۍ  کوٚر  اللہ  تعالیٰ  ہن  یُس  سٮ۪ٹھاہ  غالب  چھُ،  سٮ۪ٹھاہ  حکمت  وول  چھُ  دینی  اصولن  ہٕندِ  تحقیق  خٲطرٕ  تۅہیہِ  پٮ۪ٹھ  بیٚیہِ  تِمن  پیغمبر نپٮ۪ٹھ  یِم  تۅہیہِ  برونٹھ  ٲسۍ  وحی  نازل،  تس  خداے  سُنٛد  شان  چھُ  کہ۔

Tahir:
  یِتھے  پٲٹھۍ  چُھ  تۅہیہِ  کُن  تہٕ  تِمن  (رسولن)  کُن  یِم  تۅہیہِ  برونٛہہ  ٲسۍاللہ  تعالیٰ  وحی  سوزان  روٗدمُت  یُس  غٲلب  چُھ  سیٚٹھاہ  حکمت  وول  چُھ۔

Transliteration:
  Ka<u>tha</u>lika yoo<u>h</u>ee ilayka wail<u>a</u> alla<u>th</u>eena min qablika All<u>a</u>hu alAAazeezu al<u>h</u>akeem<b>u</b>


Mirwaiz: تِہُنٛدُے چھُ تہِ سورُے یہِ آسمانن تہٕ زمینن اندر چھُ۔ سُے چھُ سارِوٕے کھۅتہٕ بوٚڈ۔
Athar:
  آسمانن  تہٕ  زمینس  منٛز  یِکینژھاہ  تہِ  چُھ  سُہ  چُھ  تٔمۍ  سُندُے،  سُہ  چُھ  برتر  تہٕ  عظمت  وول۔

Tahir:
  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ  تٔمۍ  سُندُے  چُھ،  تہٕ  سُہ  چُھ  تھدِ  پایُک،  سیٚٹھاہ  عظمت  وول۔

Transliteration:
  Lahu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wahuwa alAAaliyyu alAAa<i><u>th</u></i>eem<b>u</b>


Athar:
  قریب  چُھ  زِ  آسمان  پھٹن  پیٚٹھۍ  کِنۍ۔  ﴿یعنی  یہِ  چَھنہٕ  کانٛہہ  معمولی  کتھ  زِ  اللہ  تعالیٰ  سٕنزِ  خُدٲئی  منٛز  یِیہِ  کُنہِ  تہِ  حیثیت  کانٛہہ  مخلوق  شریک  قرار  دِنہٕ،  یہِ  چھےٚ  تِژھہ  سخت  کتھ  زِ  اتھ  پٮ۪ٹھ  اگر  آسمان  پھٹن  ناممکن  چُھنہٕ  کینٛہہ﴾  فرشتہٕ  چِھ  پننِس  ربّ  سٕندِ  حمدٕ  سان  تسبیح  کران،  تہٕ  زمین  والیٚن  ہٕندِس  حقس  منٛز  چِھ  درگزر  کرنٕکۍ  درخواست  کران۔  خبردار  روٗزِو،  حقیقتس  منٛز  چُھ  اللہ  تعالیٰ  غفور  و  رحیم۔

Mirwaiz:
  تٔمۍ  سٕندِس  عظمتس  و  شانس  اگر  چہ  بعض  اہلِ  زمین  مَتہٕ  زٲنۍ  تن،  متہٕ  مٲنۍ  تن  مگر  آسمانس  اندر  چھُ  تسٕندۍ  شان  زانن  وٲلۍ۔  یعنی  ملایکہ  تیٖتۍ  بکثرت  کہ  کینٛہہ  دوٗر  چھُنہٕ  کہ  تِم  آسمان  کیا  پھٹن  پننہِ  ہیرمہِ  طرفہٕ  ملٲیکن  ہٕندِ  گۅبِرٕہ  تیتۍ  چنانچہ  حدیث  شریفس  منٛز  چھُ  آمُت  ﴿۔۔۔۔۔۔۔۔۔۔۔۔۔۔۔۔  ﴾  ﴿رواہ  الترمذی  و  ابن  ماجہ﴾  فرموو  نبی  کریم  صلی  اللہ  علیہ  و سلمن،  آسمانس  چھُ  کٕر کٕر گژھان،  تتھ  پَزِ  کٕر  کٕر  گژُھن  کیازِ  تتھ  منٛز  چہَنہٕ  أک،  س  چپَس  برابر  تہِ  جاے  خٲلی  ییٚتہِ  نَس  نہٕ  اَکھ  اَکھ  مَلک  پنُن  کلہٕ  ترٲوِتھ  اللہ  تعالیٰ  ہس  سجدٕہ  دِوان  چھُ۔  تِم  ملٲیک  چھِ  تسبیح  تہٕ  حمد  پننِس  پروردگارٕ  سٕندۍ  پران،  بیٚیہِ  چھِ  زمین  کین  لوٗکن  ہٕندِ  خٲطرٕ  مغفرت  منگان۔  وارٕ  بوٗزِو  سُہ  پروردگار  چھُ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  دوٗر  چُھنہٕ  کینہہ  زِ  آسمٲنۍ  کُرٕہ  پھٹن  پننہِ  پیٚٹھِمہِ  طرفہٕ  تہٕ  فرشتہٕ  چِھ  پننِس  ربّ  سٕنٛزحمدٕ  سان  تسبیح  کران  روزان  تہٕ  تِمن  لُکن  خٲطرٕچِھ  مغفرت  منگان  روزان  یِم  زمینس  پیٚٹھ  چِھ۔  یاد  تھٲوِو  اللہ  تعالیٰ  ہٕے  چُھ  بۆڈ  مغفرت  کرن  وول  سیٚٹھاہ  رحم  کرن  وول۔

Transliteration:
  Tak<u>a</u>du a<b>l</b>ssam<u>a</u>w<u>a</u>tu yatafa<u>tt</u>arna min fawqihinna wa<b>a</b>lmal<u>a</u>ikatu yusabbi<u>h</u>oona bi<u>h</u>amdi rabbihim wayastaghfiroona liman fee alar<u>d</u>i al<u>a</u> inna All<u>a</u>ha huwa alghafooru a<b>l</b>rra<u>h</u>eem<b>u</b>


Athar:
  یِمو  لُکو  سُہ  ترٲوِتھ  پنٕنۍ  کینٛہہ  باقی  سرپرست  چِھ  بنٲوِمٕتۍ۔  ﴿دراصل  چُھ  لفظ  اولیا  وَرتاونہٕ  آمُت  ییٚمیُک  مفہوم  عربی  زبٲنۍ  منٛز  سٮ۪ٹھاہ  وسیع  چُھ۔  بٲطل  معبودن  متعلق  چِھ  گُمراہ  انسانن  ہٕندۍ  مختلف  عقیدٕہ  تہٕ  واریاہ  مختلف  طرزِ  عمل  یِم  قرآنِ  مجیدس  منٛز  خُدایس  ورٲے  باقی  پنُن  ولی  بناونس  سٍتۍ  چِھ  تعبیر  آمٕتۍ  کرنہٕ۔  قرآن  موجوٗب  چُھ  انسان  تس  ہستی  پنُن  ولی  بناوان  ﴿1﴾  ییٚمۍ  سٕندِس  وَننس  پٮ۪ٹھ  سُہ  پکہِ،  ییٚمۍ  سٕندِس  ہدایتس  پٮ۪ٹھ  عمل  کرِ  تہٕ  ییٚمۍ  سٕندٮ۪ن  مُقرر  کرنہٕ  آمتیٚن  طریقن،  رسمن،  قانونن  تہٕ  ضٲبطَن  ہٕنز  پیروی  کرِ  ﴿2﴾  ییٚمۍ  سٕنزِ  رہنمٲئی  پٮ۪ٹھ  سُہ  اعتماد  کرِ  تہٕ  یہِ  سمجھہِ  زِ  سُہ  چُھ  تس  صحیح  وَتھ  وَنن  وول  تہٕ  غلطی  نِشہِ  بچاون  وول  ﴿3﴾  یَس  متعلق  سُہ  یہِ  سمجھہِ  زِ  اگر  بہٕ  دُنیاہس  منٛز  کینٛہہ  تہِ  روزٕ  کران،  سُہ  بچاوِ  مےٚ  امہِ  کیو  بُرٕ  نتیجو  نِشہِ،  تہٕ  اگر  خُداے  چُھ  تہٕ  ٲخرت  تہِ  چُھ  یِنہٕ  وول  تیٚلہِ  بچاو  یٚم  تَمہِ  کہ  عذاب  نِشہِ  تہِ  ﴿4﴾  یس  متعلق  سُہ  یہِ  سمجھہِ  زِ  سُہ  چُھ  تس  دُنیاہس  منٛز  فوق  الفطری  طریقہٕ  مدد  کران،  آفات  و  مصٲیِبَو  نِشہِ  چُھس  حفاظت  کران،  تس  چُھ  روزگار  دِوان،  اولاد  چُھس  دِوان،  مُراد  چُھس  پوٗرٕ  کران  تہٕ  باقی  پرٛتھ  قسمٕکۍ  حاجت  چُھس  پوٗرٕ  کران۔﴾  اللہ  تعالیٰ  ہٕے  چُھ  تِمن  پٮ۪ٹھ  نِگران،  توٚہۍ  چِھو  نہٕ  تِہِندۍ  ذمہٕ  دار۔

Mirwaiz:
  بیٚیہِ  یِمَو  لوٗکو  ٹھٔہرٲوِ مٕتۍ  چھِ  تس  ورٲے  دوست  تہٕ  مددگار،  اللہ  تعالیٰ  چھُ  تِہٕنزٕ  سارے  کامہِ  ژرژان۔  سُہ  دِیہِ  پانے  وقتس  پٮ۪ٹھ  تِمن  سزا۔  تۅہیہِ  نہ  حض  چھُو  نہٕ  یارسول  اللہ  تِمن  لوٗکن  پٮ۪ٹھ  کانٛہہ  اختیاراہ  کہ  ییٚمہِ  ساعتہٕ  خۅش  کرِہا  تَمہِ  ساعتہٕ  کرنٲوِہِو  تِمن  پٮ۪ٹھ  عذاب  نٲزل۔  اَمُیک  اختیار  چھُ  خداے  سٕے،  توٚہۍ  مَہ  سپدِو  غمگین  تِہِندِس  ایمان  نہ  اننس  پٮ۪ٹھ،  کیازِ  تِہٕنز  کٲم  چھےٚ  صڑف  تبلیغ  کرُن  تہٕ  حکم  واتناوُن  چنانچہ۔  

Tahir:
  تہٕ  یِمَو  لُکواللہ  تعالیٰ  ترٲوِتھ  پۅتٕلۍ  چِھ  دوست  تہٕ  مددگار  بنٲوِتھ  تھٲوٕمٕتۍ  اللہ  تعالیٰ  چُھ  تِمن  (ہنٛدین  حالاتن)  پیٚٹھ  وارٕ  پٲٹھۍ  نظرتھٲوِتھ  تہٕ  تۆہۍ  چِھو  نہٕ  یِمن  (کٲفرن)  ہٕندۍ  ذمہٕ  دار۔

Transliteration:
  Wa<b>a</b>lla<u>th</u>eena ittakha<u>th</u>oo min doonihi awliy<u>a</u>a All<u>a</u>hu <u>h</u>afee<i><u>th</u></i>un AAalayhim wam<u>a</u> anta AAalayhim biwakeel<b>in</b>


Athar:
  آ،  یِتھے  پٲٹھۍ  چُھ  اے  نبیؐ،  یہِ  عربی  قرآن  اسہِ  تۅہیہِ  کُن  وَحی  کوٚرمُت  تاکہ  توٚہۍ  کٔرِو  بٔستِیَن  ہُند  مرکز  ﴿شہرِ  مکّہ﴾  تہٕ  اَمہِ  کِس  أندۍ  پٔکِس  منٛز  روزن  وٲلۍ  خبردار،  تہٕ  جمع  سپدن  والہِ  دۅہ  نِشہِ  کھۅژنٲوِیوٗکھ  ییٚمہِ  کِس  یِنَس  منٛز  کانٛہہ  شک  چُھنہٕ۔  أکِس  دٔرِس  چُھ  جنّتس  منٛز  گژُھن  تہٕ  بیٚکِس  دٔرِس  چُھ  جہنمس  منٛز  گژُھن۔

Mirwaiz:
  اسہِ  سوٗز  یِتھے  پٲٹھۍ  تۅہیہِ  کُن  قرآن  مجید  یِتھہٕ  پٲٹھۍ  توٚہۍ  وُچھان  چھِو  عربی  زیٚوِ  اندر۔  یُتھ  توٚہۍ  بیم  کٔرِو  سارِنٕے  برونٹھ  مکہ  کیٚن  لوٗکن  بیٚیہِ  تِمن  لوٗکن  یِم  یتھ  أندۍ  أندۍ  بسان  چھِ  تہٕ  روزان  چھِ،  بیم  تہِ  کٔرِیوٗکھ  سمنہٕ  کہ  دۅہُک  یعنی  قیامت  کہ  دۅہُک  ییٚمہِ  دۅہ  سٲری  اولین  وآخرین  جمع  کرنہٕ  یِن  یَتھ  منٛز  نہٕ  شکھٕے  چھُ۔  ییٚمہِ  دۅہ  یہِ  فٲصلہٕ  کرنہٕ  یِیہِ  کہ  تَمہِ  دۅہ  گژھن  لوٗکن  زٕہ  حصہٕ،  اَکھ  حصہٕ  جنتس  منٛز،  بیاکھ  حصہ  جہنمس  منٛز۔  تُہٕنز  کٲم  چھےٚ  محض  اَمہِ  دۅہ  نِشہِ  لوٗکھ  کھۅژناوُنۍ۔  باقی  لوٗکن  ہٕندِ  ایمان  اَننُک  یا  نہ  اَننُک،  اَتھ  سٍتۍ  کیا  چھُ  تۅہیہِ۔  یہِ  سورُے  چھُ  خداے  سٕندِس  یژھنس  تانۍ۔

Tahir:
  تہٕ  یِتھے  پٲٹھۍ  کٔر  اَسہِ  تۅہیہِ  کُن  عربی  زبٲنۍ  منٛز  قرآنٕچ  وحی  تاکہ  تۆہۍ  ہیٚکیٚوٗکھ  مکٕکۍ  لُکھ  تہٕ  تِم  لُکھ  یِم  اَتھ  أندۍ  پٔکۍ  چِھ  روزان  کھوژنٲوتھ،  بیٚیہِ  کٔرِیوٗکھ  تۆہۍ  جمع  سپدن  کہ  تَمہِ  دۅہُک  خوف  پٲدٕ  یَتھ  منٛز  نہٕ  کانٛہہ  شک  چُھ۔  (تَمہِ  دۅہ)  آسہِ  اَکھ  دۆر  جنتس  منٛز  تہٕ  بیاکھ  دۆر  آسہِ  جہنمس  منٛز۔

Transliteration:
  Waka<u>tha</u>lika aw<u>h</u>ayn<u>a</u> ilayka qur<u>a</u>nan AAarabiyyan litun<u>th</u>ira omma alqur<u>a</u> waman <u>h</u>awlah<u>a</u> watun<u>th</u>ira yawma aljamAAi l<u>a</u> rayba feehi fareequn fee aljannati wafareequn fee a<b>l</b>ssaAAeer<b>i</b>


Athar:
  اگر  اللہ  تعالیٰ  ییژِھہ  ہے  یِمن  سارِنٕے  بناوِہے  اَکٲے  اُمّت،  مگر  سُہ  یَس  یژھان  چُھ  تس  چُھ  پننِس  رحمتس  منٛز  دٲخل  کران،  تہٕ  ظٲلِمن  نہ  چُھ  کانٛہہ  ولی  تہٕ  نہ  چُھکھ  مددگار۔

Mirwaiz:
  ہرگاہ  خدایس  منظور آسِہا،  سُہ  کرِہا  تِمن  سارِنٕے  لوٗکن  ہٕندِ  خٲطرٕ  اَکٲے  وَتھاہ  یعنی  سارِنٕے  کرِہا  ای،  ان  نصیب۔  مگر  واریاہن  حکمن  کُن  نظر  کٔرِتھ  سپُد  نہٕ  تس  یہِ  منظور  لیکن  سُہ  یَس  یژھان  چھُ  تس  چہُ  ایمانس  کُن  وَتھ  ہٲوِتھ  واتناوان  پننِس  رحمتس  منٛز۔  یِمن  یژھان  چھُ  تِمن  چھُ  کفر و شرکس  منٛز  مبتلا  کٔرِتھ  پننہِ  رحمت  نِشہِ  نیبر  کڑان  تہٕ  دوٗر  کران۔  چنانچہ  تِمن  ظالمن  آسہِ  نہٕ  قیامتُک  دۅہ  نہ  کانٛہہ  دوستاہ  تہٕ  نہ  کانٛہہ  مددگاراہ۔

Tahir:
  تہٕ  اگر  اللہ  تعالیٰ  ییٚژِھہ  ہے  تیٚلہِ  بناوِ  ہے  تِمن  سارِنٕے  اَکٲے  اُمّت  مگر  سُہ  یس  یژھان  چُھ  پننِس  رحمتس  منٛز  چُھس  دٲخل  کران،  تہٕ  ظٲلمن  خٲطرٕ  نَہ  آسہِ  کانٛہہ  دوست  تہٕ  نَہ  کانٛہہ  مددگار۔

Transliteration:
  Walaw sh<u>a</u>a All<u>a</u>hu lajaAAalahum ommatan w<u>ah</u>idatan wal<u>a</u>kin yudkhilu man yash<u>a</u>o fee ra<u>h</u>matihi wa<b>al</b><i><u>thth</u></i><u>a</u>limoona m<u>a</u> lahum min waliyyin wal<u>a</u> na<u>s</u>eer<b>in</b>


Athar:
  یِم  چھا  ﴿تِتھِۍ  نادان  زِ﴾  سُہ  ترٲوِتھ  چِھ  یِمَو  باقی  بناوِمٕتۍ  ولی؟  ولی  چُھ  اللہ  تعالیٰ  ہٕے،  سُے  چُھ  مۅردن  زندٕہ  کران،  تہٕ  سُہ  چُھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  کیا  تِمو  لوٗکو  چھا  روٚٹمُت  معبوٗدِ  برحقس  ورٲے  بدل  دوست  تہٕ  مددگار۔  پس  اگر  کٲنسہِ  کارساز  تہٕ  دوست  بناوُن  چھُ،  سُہ  چھُ  اللہ  تعالیٰ  ہٕے  یوت  بیٚیہِ  نہٕ  کانٛہہ۔  سُے  چھُ  مۅردن  زندٕہ  کرٕوُن  بیٚیہِ  چھُ  سُے  پرتھ  چیزس  پٮ۪ٹھ  قدرت  وول۔

Tahir:
  کیا  تِمَوچھا  اللہ  تعالیٰ  ترٲوِتھ  پۅتٕلۍ  بنٲوِمٕتۍ  اولیا،  بس  چُھ  اللہ  تعالیٰ  ہٕے  ولی  (تٔمۍ  سٕندی  دوست  چِھ  اولیا)  تہٕ  سُے  چُھ  مۅردن  زندٕہ  کران  تہٕ  سُے  چُھ  پۯتھ  چیزس  پیٚٹھ  سیٚٹھاہ  قدرت  تھاوان۔

Transliteration:
  Ami ittakha<u>th</u>oo min doonihi awliy<u>a</u>a fa<b>A</b>ll<u>a</u>hu huwa alwaliyyu wahuwa yu<u>h</u>yee almawt<u>a</u> wahuwa AAal<u>a</u> kulli shayin qadeer<b>un</b>


Athar:
  تۅہیہِ  درمیان  یتھ  معاملس  پٮ۪ٹھ  اختلاف  سپدِ  ﴿ییٚتہِ  پٮ۪ٹھہٕ  اگرچہِ  آیت  12  ہس  تام  پوٗرٕ  عبارت  اللہ  تعالیٰ  سٕندِ  طرفہٕ  وَحَی  چھےٚ  مگر  یتھ  منٛز  چُھنہٕ  متکلّم  اللہ  تعالیٰ،  بلکہ  چِھ  رسول  اللہ  صلی  اللہ  علیہ و سلم۔  گویا  اللہ  جلّ  شانٗہ  چُھ  پننِس  نبی  صلی  اللہ  علیہ و سلمس  ہدایت  دِوان  زِ  توٚہۍ  کٔرِو  یہِ  اعلان۔  اَمِچ  مِثال  چھےٚ  سورۂ  فاتحہ،  یُس  اگرچہِ  اللہ  تعالیٰ  سُند  کلام  چُھ،  مگر  بندٕہ  چِھ  پننہِ  طرفہٕ  یہِ  دُعا  کہ  طور  اللہ  تعالیٰ  سٕندِس  دربارس  منٛز  پیش  کران۔﴾  تمِیُک  فٲصلہٕ  کرُن  چھےٚ  اللہ  تعالیٰ  سٕنز  کٲم،  سُے  اللہ  چُھ  میون  ربّ،  تٔسۍ  پٮ۪ٹھ  کوٚر  مےٚ  بھروسہٕ،  تہٕ  تٔسۍ  کُن  چُھس  بہٕ  رجوع  کران۔

Mirwaiz:
  توٚہۍ  فرمٲوِو  تِمن  لوٗکن  یِم  تۅہیہِ  سٍتۍ  توحیدس  اندر  اختلاف  کران  چھِ  کہ  بیٚیہِ  یتھ  یتھ  چیزس  اندر  توٚہۍ  پٔزِیارین  سٍتۍ  اختلاف  چھِو  کران  توحیدس  وغیرٕہ  چیزن  اندر،  تمُیک  فٲصلہٕ  چھُ  تٔسۍ  سپُرد۔  دنیاہس  اندر  صحیح  دلیلو  سٍتۍ  آخرتس  اندر  ﴿۔۔۔۔۔۔۔۔۔۔۔۔۔۔﴾ سٍتۍ۔  یہِ  اللہ  تعالیٰ  ییٚمۍ  سُنٛد  شان  یہِ  چھُ،  چھُ  میون  ربّ۔

Tahir:
  تہٕ  تۆہۍ  یَتھ  کتھہِ  منٛز  اختلاف  کران  چِھو  تَمِیُک  فٲصلہٕ  سپدِ  اللہ  تعالیٰ  سٕندی  طرفہٕ،  یۅہے  اللہ  تعالیٰ  چُھ  میون  ربّ  أمۍ  سٕے  پیٚٹھ  کۆر  مے٘  بھروسہ  تہٕ  أمۍ  سٕے  کُن  چُھس  بہٕ  رجوع  کران۔

Transliteration:
  Wam<u>a</u> ikhtalaftum feehi min shayin fa<u>h</u>ukmuhu il<u>a</u> All<u>a</u>hi <u>tha</u>likumu All<u>a</u>hu rabbee AAalayhi tawakkaltu wailayhi oneeb<b>u</b>


Athar:
  آسمانن  تہٕ  زمینُک  بناون  وول،  ییٚمۍ  تُہندِ  جنسہٕ  منٛزٕ  تُہندِ  خٲطرٕ  جورٕ  پٲدٕ  کٔرۍ،  تہٕ  یِتھے  پٲٹھۍ  بنٲوِن  جانورن  منٛز  تہِ  ﴿تِہِندی  ہم  جنس﴾  جورٕ،  تہٕ  امہِ  طریقہٕ  چُھ  سُہ  تُہٕندۍ  نسل  پھٔہلاوان۔  کایناتُک  کانٛہہ  چیز  چُھنہٕ  تس  ہیوٗ،  سُہ  چُھ  سورُے  کینٛہہ  بوزن  وول  تہٕ  وُچھن  وول۔

Mirwaiz:
  سُے  چھُ  آسمانن  تہٕ  زمینن  ہُند  پٲدٕہ  کروُن  تٔمی  کٔرۍ  تُہٕندِ  خٲطرٕ  تۅہی  منٛزٕ  تُہُنٛد  جورٕہ۔  یِتھے  پٲٹھۍ  کٔرِن  چارواین  اندر  تہِ  پٲدٕہ  جورٕہ۔  سُے  چھُ  تۅہیہِ  اَتھ  زمینس  منٛز  چھٔکراوان،  تُہُند  نسل  بڑاوان،  تس  ہیوٗ  چھُنہٕ  کانٛہہ۔  سُے  چھُ  سورُے  بوزوُن،  سورُے  وُچھہِ  وُن۔

Tahir:
  آسمانن  تہٕ  زمینس  چُھ  عدم  نِشہِ  وجودس  منٛز  اَنن  وول،  تٔمی  بنٲوۍ  تُہُنٛدِ  خٲطرٕ  تُہٕندیٚو  جنسو  نِشہِ  جورٕ  بیٚیہِ  بنٲوِن  چارواین  تہِ  جورٕ  تہٕ  تۅہیہِ  چُھو  اَمی  (جورن  ہٕندِ  تدبیرٕ)  سٍتۍ  پٔھہلاوان،  تس  ہیوٗ  چُھنہٕ  کانٛہہ  چیز  تہٕ  سُے  چُھ  بوزن  وول  وُچھن  وول۔

Transliteration:
  F<u>at</u>iru a<b>l</b>ssam<u>a</u>w<u>a</u>ti wa<b>a</b>lar<u>d</u>i jaAAala lakum min anfusikum azw<u>a</u>jan wamina alanAA<u>a</u>mi azw<u>a</u>jan ya<u>th</u>raokum feehi laysa kamithlihi shayon wahuwa a<b>l</b>ssameeAAu alba<u>s</u>eer<b>u</b>


Athar:
  آسمانن  تہٕ  زمین  کیٚن  خزانن  ہٕنزٕ  کُنزٕ  چھےٚ  تٔسۍ  نِشہِ،  یَس  یژھان  چُھ  کھُلہٕ  رزق  چُھس  دِوان،  تہٕ  یس  یژھان  چُھ  مِیٖنِتھ  توٗلِتھ  چُھس  دِوان،  تس  چُھ  پرٛتھ  چیزُک  علم۔

Mirwaiz:
  تس  اَتھہِ  چھےٚ  آسمانن  تہٕ  زمینن  ہٕندین  خزانن  ہٕنزٕ  کُونٛزٕہ،  سُے  چھُ  رزق  زیادٕہ  کران  یَس  یژھان  چھُ،  بیٚیہِ  چھُ  سُے  رزق  کم  کران  یَس  یژھان  چھُ۔  بے  شک  سُے  چھُ  پرتھ  چیزاہ  پوٚز  زانہٕ  وُن۔

Tahir:
  سُے  چُھ  آسمانن  ہنٛزن  تہٕ  زمین  چین  کُنزن  ہُنٛد  مٲلک  (یعنی  یس  خٲطرٕ  سُہ  یژھان  چُھ  تس  چُھ  خزانہٕ  تراوان  ؤتھۍ)  سُہ  یس  خٲطرٕیژھان  چُھ  رِزق  تہٕ  عطا  چُھ  کُشادٕہ  کران  تہٕ  (یس  خٲطرٕیژھان  چُھ)  تنگ  چُھ  کران۔  بے  شک  چُھ  سُہ  پۯتھ  چیزُک  وارٕ  پٲٹھۍ  زانن  وول۔

Transliteration:
  Lahu maq<u>a</u>leedu a<b>l</b>ssam<u>a</u>w<u>a</u>ti wa<b>a</b>lar<u>d</u>i yabsu<u>t</u>u a<b>l</b>rrizqa liman yash<u>a</u>o wayaqdiru innahu bikulli shayin AAaleem<b>un</b>


Athar:
  تٔمۍ  چُھ  تُہندِ  خٲطرٕ  دِینُک  سُے  طریقہٕ  مقرر  کوٚرمُت  ییٚمِیُک  حُکم  تٔمۍ  نوح  علیہ  السلامس  دِیتمُت  اوس،  تہٕ  یُس  ﴿اے  محمد  صلی  اللہ  علیہ و سلم﴾  وۅنۍ  اسہِ  تۅہیہِ  کُن  وَحَی  ہٕندِ  ذریعہ  سوٗزمُت  چُھ،  تہٕ  ییٚمیُک  ہدایت  اسہِ  ابراہیم  علیہ  السلام  تہٕ  موسیٰ  علیہ  السلام  تہٕ  عیسیٰ  علیہِ  السلامَس  دِیتمُت  چُھ،  امہِ  تٲکید  سان  زِ  قٲیم  کٔرِو  یہِ  دِین  تہٕ  اتھ  منٛز  مَہ  سپدِو  بِیوٚن  بِیوٚن۔  یٔہے  کتھ  چھےٚ  یِمن  مُشرکن  سخت  ناگوار  گٔمٕژ  یتھ  کُن  ﴿اے  محمد  صلی  اللہ  علیہ و سلم﴾  توٚہۍ  یِمن  دعوت  چِھو  دِوان۔  اللہ  تعالیٰ  یَس  یژھان  چُھ  تس  چُھ  پنُن  بناوان،  تہٕ  سُہ  چُھ  پانس  کُن  ینٕچ  وَتھ  تٔسۍ  ہاوان  یُس  تس  کُن  رجوع  کرِ۔

Mirwaiz:
  اللہ  تعالیٰ  ہن  کوٚر  تۅہیہِ  لوٗکن  ہٕندِ  خٲطرٕ  سُے  دین  مقرر  ییمُیک  حکم  فرمووُن  نوح  علیہ  السلامس  بیٚیہِ  یُس  اَسہِ  تۅہیہِ  کُن  وحی  کوٚر  بیٚیہِ  ییٚمِچ  وصیت  اَسہِ  ابراہیم  علیہ  الصلوٰۃ  والسلامس  کٔر  بیٚیہِ  موسیٰ  علیہ  السلامس  بیٚیہِ  عیسیٰ  علیہ  السلامس۔  تِہٕنزن  اُمتن  تہِ  فرموو  اَسہِ  اَتھ  دینس  پٮ۪ٹھ  روٗزِو  قٲیم،  اَتھ  منٛز  مَہ  کٔرِو  تفرقہ۔  مُراد  چھُ  اَمہِ  اندرٕہ  اصولِ  دین  یِم  سارِنٕے  اندر  مشترک  چھِ،  مثلاً  توحید،  رسالت  تہٕ  معاد۔  پس  اوس  لٲزم  لوٗکن  کہ  اَتھ  کرہن  قبول  مگر  افسوس،  سٮ۪ٹھاہ  دشوار  چھُ  گُزران  مشرکن  پٮ۪ٹھ  سۅ  کتھ  یتھ  کُن  توٚہۍ  تِمن  ناد  چھِو  دِوان  یعنی  توحید  اَتھ  سٍتۍ  چھےٚ  یہِ  کتھ  تہِ  کہ  اللہ  تعالیٰ  چھُ  درٛسہٕ  دِوان  پانس  کُن  نِنہٕ  خٲطرم  تِمن  یِمن  یژہان  چھُ۔  یعنی  دین  حق  قبول  کرنُک  توفیق  چھُکھ  دِوان،  بیٚیہِ  چھُ  وَتھ  ہاوان  پانس  کُن  تِمن  یِم  تس  کُن  پھیران  تہٕ  رجوع  کران  چھِ۔  

Tahir:
  تٔمۍ  کٔر  تُہٕندِ  خٲطرٕ  دیٖنٕچ  سۅے  وَتھ  مقرر  ییٚمِیُک  حکم  تٔمۍ  نُوح  ہس  (علیہ  السلام)  دِیُتمُت  اوس  تہٕ  ییٚمِچ  وحی  اَسہِ  تۅہیہِ  کُن  سوٗز  تہٕ  ییٚمِیُک  حکم  اَسہِ  ابراہیمس  تہٕ  موسیٰ  ہس  تہٕ  عیسیٰ  ہس  (علیہم  السلام)  دِیُتمُت  اوس  (سُہ  چُھ  یۅہے)  زِ  تۆہۍ  روٗزِو  (أتھۍ)  دیٖنس  پیٚٹھ  قٲیِم  تہٕ  اَتھ  منٛزمَہ  ترٲوِو  پھاٹوَن  واد،  مشرکن  پیٚٹھ  چھے٘  واریاہ  گۆب  سۅ (توحیدٕچ  کتھ)  یَتھ  کُن  تۆہۍ  تِمن  ناد  چِھو  دِوان۔اللہ  تعالیٰ  یَس  (پانہٕ)  یژھان  چُھ  (تس)  چُھ  پننہِ  بارگاہِ  منٛز  (خاص  نزدیکی  خٲطرٕ)  منتخب  کران  تہٕ  پانس  کُن  (یِنٕچ)  چُھ  وَتھ  ہاوان  (پۯتھ)  تس  شخصس  یُس  (اللہ  تعالیٰ  ہس  کُن)  دِلہٕ  سان  رجوع  چُھ  کران۔

Transliteration:
  SharaAAa lakum mina a<b>l</b>ddeeni m<u>a</u> wa<u>ssa</u> bihi noo<u>h</u>an wa<b>a</b>lla<u>th</u>ee aw<u>h</u>ayn<u>a</u> ilayka wam<u>a</u> wa<u>ss</u>ayn<u>a</u> bihi ibr<u>a</u>heema wamoos<u>a</u> waAAees<u>a</u> an aqeemoo a<b>l</b>ddeena wal<u>a</u> tatafarraqoo feehi kabura AAal<u>a</u> almushrikeena m<u>a</u> tadAAoohum ilayhi All<u>a</u>hu yajtabee ilayhi man yash<u>a</u>o wayahdee ilayhi man yuneeb<b>u</b>


Athar:
  لُکن  منٛز  یُس  پھاٹوَن  واد  ظٲہر  سپُد،  سُہ  سپُد  امہِ  پتہٕ  زِ  تِمن  نِشہِ  اوس  عِلم  آمُت،  تہٕ  اَتھ  بِناہس  پٮ۪ٹھ  سپُد  زِ  تِم  ٲسۍ  اکھ  أکِس  پٮ۪ٹھ  زیادتی  یژھان  کرٕنۍ۔  اگر  تِہِندۍ  ربّن  گۅڈے  آسہِ  ہے  نہٕ  یہِ  فرموومُت  زِ  أکِس  مقرر  کرنہٕ  آمٕتِس  وقتس  تام  یِیہِ  فٲصلہٕ  مُلتوی  تھاونہٕ،  تیٚلہِ  آسہِ  ہے  یُہُند  قضّیہِ  مۅکلاونہٕ  آمُت۔  تہٕ  حقیقت  چھےٚ  یہِ  زِ  بروٗنٹھمیو  پتہٕ  یِم  لُکھ  کتابہِ  ہٕندۍ  وٲرث  بناونہٕ  آے  تِم  چِھ  تمہِ  طرفہٕ  سٮ۪ٹھاہ  اضطراب  انگیز  شکس  منٛز۔  ﴿یعنی  یِم  نسل  پتہٕ  آے  تِمن  روٗدنہٕ  یہِ  اطمنان  زِ  یِمہٕ  کتابہٕ  تِمن  واژمژٕ  چھےٚ،  تِمہٕ  کتھ  حدس  تام  چھےٚ  پننِس  صحیح  صوٗرتس  منٛز  تہٕ  کتھ  حدس  تام  چھےٚ  تِمن  منٛز  مِلاوٹ  سپٕزمٕژ۔  تِم  چِھنہٕ  یِتہِ  یقین  سان  زانان  زِ  تِہندیو  انبیاہَو  کیا  تعلیم  ٲس  أنمٕژ۔  پرٛتھ  کانٛہہ  چیز  چُھ  تِمن  نِشہِ  مشکوک  تہٕ  ذہنن  چُھکھ  کُھر  اَنان۔

Mirwaiz:
  سون  حکم  یُس  بروٗنٹھِمین  اُمتن  اوس  کہ،  واریاہ  لوٗکھ  روٗدۍ  نہٕ  اَتھ  حکمس  پٮ۪ٹھ  قٲیم،  تِم  سپدے  اَکھ  أکِس  نِشہِ  جُدا  لیکن  اَمُیک  سبب  اوس  نہٕ  کُنہِ  قسمُک  اشتباہ  تہٕ  شک  کیا  اوس  تِمن  بلکہ  سپُد  تِمن  نِشہِ  علم  صحیح  واتنہٕ  پتہٕ  محض  اَکھ  أکۍ  سٕندِ  ضدٕہ  تہٕ  عداوتہٕ،  ہرگاہ  نے  تُہٕندِس  پروردگارسٕندِ  طرفہٕ  اَکھ  حکم ﴿یعنی  تِمن  مہلت  دِنۍ  أکِس  معین  وقتس  تانۍ  برونٹھ  جٲری  سپُد  مُت  آسِہا،  نتہٕ  یِیہِ  ہا  تِمن  منٛز  دنیاسٕے  منٛز  فٲصلہٕ  کرنہٕ۔  یعنی  تِم  یِہن  تِتھِس  عذابس  گرفتار  کرنہٕ  ییٚمہِ  سٍتۍ  تِم  مُلہٕ  مۅنجہِ  گالنہٕ  یِہن۔  بے  شک  تِم  لوٗکھ  یِمن  کتاب  آیہِ  دِنہٕ  بروٗنٹھِمین  اُمتن  پتہٕ  ﴿اَمہِ  اندرٕہ  چھِ  مُرادمشرکین  عرب،  تِمن  آے  یہِ  کتاب  یعنی  قرآن  مجید  بواسطہ  حضرت  محمد  صلی  اللہ  علیہ و سلم  عطا  کرنہٕ﴾  تِم  چھِ  ضرور  تَمہِ  کتابہِ  ہٕندِس  حقس  اندر  بٔڈِس  شکس  اندرتراونہٕ  آمٕتۍ  یُس  تِمن  تردُدس  منٛز  تراوان  چھُ۔

Tahir:
  تہٕ  تِمَو  ٲس  نہٕ  فرقہٕ  بندی  کٔرمٕژ  مگر  اَمہِ  پتہٕ  زِ  تِمن  نِشہِ  اوس  علم  آمُت  محض  اَکھ  أکۍ  سٕندِ  ضِدٕ  (تہٕ  نہَ  ماننہٕ)  کِنۍ،  تہٕ  اگر  تُہٕندِس  ربّ  سٕندِ  طرفہٕ  مقرر  وقتس  تام  (مہلتُک)  فرمان  گۅڈٕے  صٲدر  آسہِ  ہے  نہٕ  سپُدمُت  تیٚلہِ  آسہِ  ہے  تِمن  درمیان  فٲصلہٕ  کرنہٕ  آمُت،  تہٕ  بے  شک  یِم  لُکھ  تِمن  پتہٕ  کتابِہ  ہٕندۍ  وٲرث  بناونہٕ  ٲسۍ  آمٕتۍ  تِم  چِھ  پانہٕ  تَتھ  نسبت  فریب  دِنہٕ  وٲلِس  شکس  منٛز  (ہیٚنہٕ  آمٕتۍ)۔

Transliteration:
  Wam<u>a</u> tafarraqoo ill<u>a</u> min baAAdi m<u>a</u> j<u>a</u>ahumu alAAilmu baghyan baynahum walawl<u>a</u> kalimatun sabaqat min rabbika il<u>a</u> ajalin musamman laqu<u>d</u>iya baynahum wainna alla<u>th</u>eena oorithoo alkit<u>a</u>ba min baAAdihim lafee shakkin minhu mureeb<b>in</b>


Athar:
  ﴿چونکہ  یہِ  حالت  چھےٚ  پٲدٕ  سپٕزمٕژ﴾  اے  محمد  صلی  اللہ  علیہ و سلم،  اَمہِ  موجوب  دِیو  وۅنۍ  توٚہۍ  تٔتھۍ  دینس  کُن  دعوت،  تہٕ  یِتھہٕ  پٲٹھۍ  تۅہیہِ  حکم  چُھو  دِنہٕ  آمُت  تٔتھۍ  پٮ۪ٹھ  سپدِو  مضبوطی  سان  قٲیِم،  تہٕ  یِمن  لُکن  ہٕنزن  خوٲہشاتن  ہٕنز  اِتباع  مَہ  کٔرِو،  تہٕ  یِمن  ؤنِو  زِ  خُداین  یۅسہٕ  کتاب  نٲزِل  چھےٚ  کٔرمٕژ  مےٚ  اوٚن  تتھ  پٮ۪ٹھ  ایمان۔  مے  چُھ  حکم  دِنہٕ  آمُت  زِ  بہٕ  کرٕ  تۅہیہِ  درمیان  انصاف۔  اللہ  تعالیٰ  ہٕے  چُھ  میون  ربّ  تہِ  تہٕ  تُہُند  ربّ  تہِ۔  سٲنۍ  اعمال  چھِ  سانہِ  خٲطرٕ  تہٕ  تُہٕںدۍ  اعمال  چھِ  تُہٕندِ  خٲطرٕ۔  اسہِ  تہٕ  تۅہیہِ  درمیان  چُھنہٕ  کانٛہہ  نیاے۔  ﴿یعنی  معقول  دٔلیلو  سان  کتھ  سمجھاونُک  یُس  حق  اوس  سُہ  کوٚر  اَسہِ  ادا۔  وۅنۍ  کیا  فایدہ  چُھ  بٔلۍ  ژُونہٕ  سٍتۍ۔  توٚہۍ  اگر  اسہِ  سٍتۍ  ژُوِو،  مگر  أسۍ  چِھنہٕ  ژُوٕنہٕ  خٲطرٕ  تیار۔﴾  اللہ  تعالیٰ  کرِ  اکہِ  دۅہ  اسہِ  سارِنٕے  جمع  تہٕ  تٔسۍ  کُن  چُھ  سارِنٕے  گژُھن۔

Mirwaiz:
  لہٰذا  مہ  سپدِو  توٚہۍ  دل  شکستہ  کٲنسہِ  ہٕندِ  انکار  کرنہٕ  سٍتۍ  بلکہ  دِیِو  توٚہۍ  ناد  تِمن  اَتھ  قرآن  مجیدس  کُن  برابر۔  بیٚیہِ  کٔرِو  توٚہۍ  پانہٕ  تہِ  استقامت  تتھ  پٮ۪ٹھ  یِتھہٕ  پٲٹھۍ  تۅہیہِ  حکم  آو  کرنہٕ  تِہٕنزن  خوٲہشن  ہٕنز  مَہ  کٔرِو  پٲروی۔  تِم  چھِ  یژھان  مخالفت  کرنہٕ  سٍتۍ  یِیِو  توٚہۍ  عٲجز،  توپتہٕ  ترٲوِو  توٚہۍ  تِمن  تبلیغ  کرُن۔  مگر  یُتھ  نہٕ  توٚہۍ  تہِ  کٔرِو  ہرگز۔  بیٚیہِ  فرمٲوِیوٗکھ  توٚہۍ  بہٕ  یتھ  کتھہِ  کُن  تۅہیہِ  ناد  چھُس  دِوان  بہٕ  چھُس  پانہٕ  تتھ  پٮ۪ٹھ  عمل  کران۔  چنانچہ  مےٚ  کٔر  پژھ  تِمن  سارِنٕے  کتابن  یِمہٕ  اللہ  تعالیٰ  ہن  نٲزل  چھےٚ  کرِمژٕ۔  بیٚیہِ  آو  مےٚ  حکم  کرنہٕ  کہ  تۅہیہِ  منٛزٕ  کرٕ  تُہٕندین  اختلافاتن  عدل  و  انصاف  موجوب  فٲصلہٕ  یعنی  یُس  چیز  تۅہیہِ  پٮ۪ٹھ  وٲجب  مقرر  کرٕ  سُہ  چیز  زانہٕ  پانس  پٮ۪ٹھ  تہِ  وٲجب۔  یہِ  کتھ  چھَنہٕ  کہ  توٚہۍ  تراوَو  تکلیفس  نادر  تہٕ  پانہٕ  روزٕ  آزاد۔  یِمہٕ  کتھہٕ  آسہٕ  سلیم  الطبعن  ہٕندِ  خٲطرٕ  رغبت  تہٕ  شوق  دِووُنہِ  ہرگاہ  تِمن  یِمو  کتھو  سٍتۍ  تہِ  کینٛہہ  بَنہِ  نہٕ  تیٚلہِ  ؤنیوٗکھ  ٲخری  کتھ  کہ  معبودِ  برحق  چھُ  سون  مٲلک  تہٕ  سُہ  چھُ  سارِنٕے  ہُند  حٲکم،  سانہِ  عملہٕ  چھےٚ  اَسہِ  پانس،  تُہٕنزٕ  عملہٕ  چھےٚ  تۅہیہِ  پانس۔  اَسہِ  منٛز  تہٕ  تۅہیہِ  منٛز  چھُنہٕ  کانٛہہ  بحثٕے۔  اللہ  تعالیٰ  یُس  اَسہِ  سارِنٕے  ہُند  مٲلک  چھُ،  سُہ  سۅمبراوِ  اَسہِ  سارِنٕے  قیامتُک  دۅہ۔  اَتھ  منٛز  چھُنہٕ  کانٛہہ  شک  کہ  تس  کُن  چھُ  اَسہِ  سارِنٕے  واتُن،  سُہ  کرِ  سارِنٕے  ہُنٛد  فٲصلہٕ  عملہِ  موجوب۔  وُنۍ  کیٚنس  تۅہیہِ  سٍتۍ  بحث  کرُن  چھُ  فضول  مگر  تبلیغ  روزَو  أسۍ  تۅہیہِ  کران۔

Tahir:
  لہٰذا  روٗزِو  تۆہۍ  اَمی  (دین)  خٲطرٕ  دعوت  دِوان  تہٕ  یِتھہٕ  پٲتھۍ  تۅہیہِ  حکم  چُھو  آمُت  دِنہٕ  (أتھۍ  پیٚٹھ)  روٗزِو  قٲیِم  تہٕ  تِہٕنزن  خوٲہشاتن  کُن  مَہ  تھٲوِو  کن،  بیٚیہِ  فرمٲوِو  (یہِ)،  یۅسہٕ  کتاب  تہِ  اللہ  تعالیٰ  ہن  نٲزل  چھے٘  کٔرمٕژ  تَتھ  پیٚٹھ  چُھ  مے٘  ایمان،  تہٕ  مے٘  چُھ  حکم  آمُت  دِنہٕ  زِ  بہٕ  کرٕ  تۅہیہِ  درمیان  عدل  تہٕ  انصاف۔اللہ  تعالیٰ  چُھ  سون  (تہِ)  ربّ  تہٕ  تُہُنٛد  (تہِ)  چُھ  ربّ،  سانہِ  خٲطرٕ  چھے٘  سانہِ  عملہٕ  تہٕ  تُہٕندِ  خٲطرٕ  چِھ  تُہٕنٛزٕ  عملہٕ،  اَسہِ  تہٕ  تۅہیہِ  درمیان  چُھنہٕ  کانٛہہ  بحث  تہٕ  تکرار،اللہ  تعالیٰ  کرِ  اَسہِ  سارِنٕے  جمع  تہٕ  تٔسۍ  کُن  چُھ  (سارِنٕے  ہُنٛد)  پۆت  پھیرُن۔

Transliteration:
  Fali<u>tha</u>lika fa<b>o</b>dAAu wa<b>i</b>staqim kam<u>a</u> omirta wal<u>a</u> tattabiAA ahw<u>a</u>ahum waqul <u>a</u>mantu bim<u>a</u> anzala All<u>a</u>hu min kit<u>a</u>bin waomirtu liaAAdila baynakum All<u>a</u>hu rabbun<u>a</u> warabbukum lan<u>a</u> aAAm<u>a</u>lun<u>a</u> walakum aAAm<u>a</u>lukum l<u>a</u> <u>h</u>ujjata baynan<u>a</u> wabaynakumu All<u>a</u>hu yajmaAAu baynan<u>a</u> wailayhi alma<u>s</u>eer<b>u</b>


Athar:
  اللہ  تعالیٰ  سٕندِس  دعوتس  پٮ۪ٹھ  لبّیک  وَننہٕ  پتہٕ  یِم  لُکھ  ﴿لبّیک  ونن  والیٚن  سٍتۍ﴾  اللہ  تعالیٰ  سٕندِس  معاملس  منٛز  ژُوان  چِھ،  تِہٕنز  حُجت  بٲزی  چھےٚ  تِہندِس  ربّس  نزدیک  بٲطِل،  تہٕ  تِمن  پٮ۪ٹھ  چُھ  تٔمۍ  سُند  غضب  تہٕ  تِہندِ  خٲطرٕ  چُھ  سخت  عذاب۔

Mirwaiz:
  بیٚیہِ  یِم  لوٗکھ  بحث  چھِ  لاگان  خداے  سٕندِس  دینس  اندر  مسلمانن  سٍتۍ  ییٚمہِ  کتھہِ  پتہٕ  کہ  سُہ  دین  آو  تسلیم  کرنہٕ  کیازِ  واریاہ  عٲقل  و  دانا  سپٕدۍ  مسلمان،  تِمو  کوٚر  اقراِ  دین  اسلام  کہ  حق  آسنُک۔  وۅنۍ  یِم  اَمہِ  پتہٕ  تہِ  بحث  لاگن  تِہٕنز  دلیل  چھےٚ  تِہِندِس  پروردگارس  نِشہِ  بالکل  باطل۔  تِمن  پٮ۪ٹھ  چھُ  خداے  سُنٛد  غضب  واقع  سپدٕہ  وُن،  تُہٕندی  خٲطرٕ  چھُ  قیامت  کہ  دۅہ  سخت  عذاب  سپدٕہ  وُن،  تمہِ  عذاب  نِشہِ  بچنُک  ذریعہ  چھُ  اللہ  تعالیٰ  ہس  پژھ  کرٕنۍ۔  تِہُند  دین  پوٚز  زانُن  گوٚو  قرآن  مجید  یتھ  منٛز  حقوق  اللہ  تہٕ  حقوق  العباد  ویٚژنٲوِتھ  بیان  کرنہٕ  آمٕتۍ  چھِ  واجبُ  العمل  زانٕنۍ  کیازِ۔  

Tahir:
  تہٕ  یِم  لُکھ  اللہ  تعالیٰ  ہس  (سٕندِس  دیٖنس)  متعلق  ژُوان  چِھ  اَمہِ  پتہٕ  زِ  یہِ  آو  قبول  کرنہٕ  تِہُنٛد  بحث  تہٕ  تکرار  چُھ  تِہِندِس  ربّس  نزدیک  بٲطل  تہٕ  تِمن  پیٚٹھ  چُھ  (اللہ  تعالیٰ  سُنٛد)  غضب  تہٕ  تِہِندِ  خٲطرٕ  چُھ  سخت  عذاب۔

Transliteration:
  Wa<b>a</b>lla<u>th</u>eena yu<u>ha</u>jjoona fee All<u>a</u>hi min baAAdi m<u>a</u> istujeeba lahu <u>h</u>ujjatuhum d<u>ah</u>i<u>d</u>atun AAinda rabbihim waAAalayhim gha<u>d</u>abun walahum AAa<u>tha</u>bun shadeed<b>un</b>


Athar:
  سُہ  چُھ  اللہ  تعالیٰ  ہٕے  ییٚمۍ  حقہٕ  سان  یہِ  کتاب  تہٕ  میزان  چُھ  نٲزِل  کوٚرمُت۔  ﴿میزان  نِشہِ  چُھ  مُراد  اللہ  تعالیٰ  سُند  شریعت  یُس  ترٛکرِ  ہٕندۍ  پٲٹھۍ  چُھ  توٗلِتھ  صحیح  تہٕ  غلط،  حق  تہٕ  بٲطِل،  ظلم  تہٕ  عدل  بیٚیہِ  راستی  ہٕنز  فرق  واضح  کران۔﴾  تہٕ  تۅہیہِ  کیا  خبر  چَھو،  بنان  چُھ  زِ  فٲصلٕچ  گٔر  آسہِ  نکھے  وٲژمٕژ۔

Mirwaiz:
  معبودِ  برحق  گوٚو  سُے  ییٚمۍ  پٔزِپٲٹھۍ  کتاب  نٲزل  کٔر۔  خصوصاً  یُس  حکم  تتھ  منٛز  انصافُک  چھُ،  بیٚیہِ  ترٛکٕر  ییٚمہِ  سٍتۍ  عدل  و  انصاف  چھُ  کرنہٕ  یِوان۔  یِم  لوٗکھ  یِم  قیامتٕکۍ  واقعات  بوٗزِتھ  تۅہیہِ  نِشہِ  تمہِ  کہ  وقتُک  تعیُن  یژھان  چھِ،  تۅہیہِ  کیا  چھےٚ  تمِچ  خبر،  مگر  خبر  نہ  آسنہٕ  سٍتۍ  یا  خبر  نہ  کرنہٕ  سٍتۍ  چھُنہٕ  لٲزِم  یِوان  سۅ  کیا  آسی  نہٕ  بلکہ  چھُ  تمُیک  وقوع  دلیلو  سٍتۍ  ثٲبت۔  تعیُن  وقتس  متعلق  چھُ  یِیژہن  کٲفی  کہ  عجب  چھُنہٕ  سۅ  قیامت  ما  آسہِ  نزدیک۔  

Tahir:
  اللہ  تعالیٰ  چُھ  سُے  ییٚمۍ  حق  ہیٚتھ  کتاب  نٲزل  کٔر  تہٕ  (عدل  تہٕ  انصافٕچ)  تۯکٕر  (تہِ  کٔرٕ  ن  نٲزل)،  تہٕ  تۆہۍ  کٔمۍ  کٔرۍنَو  باخبر،  بنان  چُھ  قیامت  آسہِ  نزدیکھے۔

Transliteration:
  All<u>a</u>hu alla<u>th</u>ee anzala alkit<u>a</u>ba bi<b>a</b>l<u>h</u>aqqi wa<b>a</b>lmeez<u>a</u>ni wam<u>a</u> yudreeka laAAalla a<b>l</b>ss<u>a</u>AAata qareeb<b>un</b>


Athar:
  یِم  لُکھ  تَمہِ  کِس  یِنَس  پٮ۪ٹھ  ایمان  چِھنہٕ  تھاوان،  تِم  چِھ  تمہِ  خٲطرٕ  بانبٕر  کران،  مگر  یِم  اَتھ  پٮ۪ٹھ  ایمان  چِھ  تھاوان  تِم  چِھ  تتھ  کھۅژان،  تہٕ  زانان  چِھ  زِ  یقیناً  چھےٚ  سۅ  یِنہٕ  واجِنۍ۔  وارٕ  پٲٹھۍ  بوٗزِو  یِم  لُکھ  تَمہِ  گرِ  ہٕندِس  یِنَس  منٛز  شک  تراون  وٲلۍ  بحث  چِھ  کران،  تِم  چِھ  گُمرٲہی  منٛز  واریاہ  دوٗر  درٛامٕتۍ۔

Mirwaiz:
  یِمن  لوٗکن  نہٕ  تمِچ  پژھ  چھےٚ  تِم  چھِنہٕ  باوجود  تمہِ  کہ  یقینی  تہٕ  نزدیک  آسنہٕ  کہ  کھۅژٲنی  بلکہ  چھِ  بطور  استہزاء  وانکار  تمہِ  کہ  وقوعُک  تقاضہٕ  کران۔  یِمن  لوٗکو  ایمان  اوٚن  تِم  چھِ  کھۅژان  تتھ  بیٚیہِ  چھِ  اعتقاد  تھاوان  کہ  قیامتُک  دۅہ  چھُ  حق  تہٕ  پوٚز۔  وارٕ  بوٗزِو  کہ  بے  شک  یِم  لوٗکھ  قیامتس  منکر  ٲسِتھ  ہَر  تہٕ  قضیہ  چھِ  لاگان  تَمہِ  کِس  یِنس  منٛز  یقیناً  چھِ  تِم  زیچھہِ  تہٕ  دوٗردراز  گمرٲہی  منٛز  مبتلا۔

Tahir:
  اَتھ  (قیامتس)  منٛز  چِھ  تِم  لُکھ  بانٛبٕرکران  یِمن  نہٕ  اَتھ  پیٚٹھ  ایمان  (نٕے)  چُھ  تہٕ  یِمن  لُکن  ایمان  چُھ  (تِم)  چِھ  اَتھ  کھوژان  بیٚیہِ  چِھ  زانان  زِ  اَمِیُک  یُن  چُھ  حق،  زٲنِو!  یِم  لُکھ  قیامتس  متعلق  ژُوان  چِھ  تِم  چِھ  ؤسۍپایہِ  چہ  گمرٲہی  منٛز۔

Transliteration:
  YastaAAjilu bih<u>a</u> alla<u>th</u>eena l<u>a</u> yuminoona bih<u>a</u> wa<b>a</b>lla<u>th</u>eena <u>a</u>manoo mushfiqoona minh<u>a</u> wayaAAlamoona annah<u>a</u> al<u>h</u>aqqu al<u>a</u> inna alla<u>th</u>eena yum<u>a</u>roona fee a<b>l</b>ss<u>a</u>AAati lafee <u>d</u>al<u>a</u>lin baAAeed<b>in</b>


Athar:
  اللہ  تعالیٰ  چُھ  پننیٚن  بندن  پٮ۪ٹھ  سٮ۪ٹھاہ  مہربان۔  پَس  یِکینژھاہ  یژھان  چُھکھ  تہِ  چُھکھ  دِوان،  تہٕ  سُہ  چُھ  سٮ۪ٹھاہ  قُوّت  وول  تہٕ  زبردست۔

Mirwaiz:
  یِم  منکر  یِم  دنیاچن  نازو  نعمتن  پٮ۪ٹھ  ویٹھان  چھِ،  تِمنٕے  منٛز  بوٚڈِتھ  چھِ  ٲخرت  نِشہِ  غٲفل  تہٕ  بے  خبر  سپدیمٕتۍ۔  اَمہِ  پننہِ  نازو  نعمتن  اندر  آسنہٕ  سٍتۍ  چھِ  تِم  استدلال  کران  کہ  سون  مسلک  چھُ  پسندیدٕہ،  اگر  تہِ  آسِہا  تتھ  سٲنِس  مسلکس  پٮ۪ٹھ  آسہِ  ہا  خدا  بے  زار،  تیٚلہِ  کیازِ  تھاوِہا  اَسہِ  عیش  و  آرامس  اندر۔  یہِ  چھےٚ  تُہٕنز  حماقت  کیازِ  یہِ  چھَنہٕ  رضامندی  ہٕنز  دلیل  بلکہ  چھُ  اَمُیک  وَجہ  زِ﴿۔۔۔۔۔۔۔۔۔۔۔۔﴾ اللہ  تعالیٰ  چھُ  دنیاہس  منٛز  سٮ۪ٹھاہ  مہربان  پننین  بندن  پٮ۪ٹھ۔  عام  طوراَمی  رحمتِ  عامہ  سٍتۍ  چھُ  سُہ  سارِنٕے  روزی  عطا  کران۔  اگر  چہ  مصلحت  موجوب  چھےٚ  تتھ  منٛز  کمی  زیادتی  تہِ  سپدان ﴿۔۔۔۔۔۔۔۔۔۔۔﴾ یَس  یوٗت  یژھان  چھُ  تس  چھُ  تیوٗت  دِوان۔  مگر  نفس  رزق  چھُ  سارِنٕے  منٛز  مشترک۔  اَمہِ  لطف  فی  الدنیا  اندرٕہ  چھُنہٕ  لٲزم  یِوان  کہ  تُہُنٛد  مسلک  کیا  چھُ  خدایس  پسند۔  تِمن  کیا  یِیہِ  ٲخرتس  اندرتہِ  لطف  و  مہربٲنی  عطا  کرنہٕ  بلکہ  آسن  تِم  ٲخرتس  اندر  بوجہ  اینکہ  تِم  ٲسۍ  باطلس  پٮ۪ٹھ  کُڈرِس  عذابس  گرفتار  دنیاہس  اندر،  تِم  عذابس  گرفتار  کرٕنۍ  چھَنہٕ  مشکل  کتھاہ  کینٛہہ ﴿۔۔۔۔۔۔۔۔۔۔۔﴾ سُہ  چھُ  سٮ۪ٹھاہ  قوت  وول،  سٮ۪ٹھاہ  زبردست،  یِمن  سارِنٕے  خرٲبِیَن  ہُنٛد  وجہ  چھُ  دنیا  سٍتۍ  گژُھن۔  لوٗکن  پَزِ  نہٕ  دنیا  سٍتۍ  مغرور  گژُھن  بلکہ  پزِہا  تِمن  ٲخرت  ژھانڈُن،  تِمن  پَزِ  وارٕ  بوزُن  کہ۔  

Tahir:
  اللہ  تعالیٰ  چُھ  پننیٚن  بندن  پیٚٹھ  سیٚٹھاہ  لطف  و  کرم  کرن  وول،  یس  یژھان  چُھ  رِزق  تہٕ  عطٲیی  سٍتۍ  چُھس  نوازان  تہٕ  سُہ  چُھ  بۆڈ  طاقت  وول  سیٚٹھاہ  عزت  وول۔

Transliteration:
  All<u>a</u>hu la<u>t</u>eefun biAAib<u>a</u>dihi yarzuqu man yash<u>a</u>o wahuwa alqawiyyu alAAazeez<b>u</b>


Athar:
  یُس  کانٛہہ  ٲخرتُک  زراعت  چُھ  یژھان،  تٔمۍ  سُند  زراعت  چِھ  أسۍ  بڑھاوان،  تہٕ  یُس  دُنیاہُک  زراعت  چُھ  یژھان  تس  چِھ  دُنیا  منٛزے  دِوان،  مگر  ٲخرتس  منٛز  چُھنہٕ  تٔمۍ  سُند  کانٛہہ  حصّہٕ۔

Mirwaiz:
  یُس  شخصاہ  یژھان  آسہِ  ٲخرتُک  زراعت  کرُن  یعنی  ٲخرت  کہ  ثوابُک  طٲلب  آسہِ،  ٲخرت  خٲطرٕ  کرِ  رٕژٕ  عملہٕ  بہ  اُمید  ثواب،  أسۍ  دِمَو  ترقی  تس  تِہِندِس  تتھ  زراعتس  اندر  یعنی  رٕژن  عملن  پٮ۪ٹھ  دِموأسۍ  تَس  رُت  ثواب۔  بلکہ  کرو  أسۍ  تتھ  ثوابس  اندر  تَس  زیادتی۔  أکِس  عملہِ  کروس  ادنیٰ  درجہ  داہ  گۅنہٕ  ثواب  عطا۔  بیٚیہِ  یُس  اکھاہ  یژھان  آسہِ  دنیاہُک  زراعت،  تس  دِمَو  أسی  تہِ  اگر  أسۍ  یژھو  کینٛہہ  تمہِ  دنیا  أندرٕہ  مگر  ٲخرتس  اندر  آسہِ  نہٕ  تس  کُیت  کانٛہہ  حصہٕ۔  کیازِ  سُہ  چھُ  مشروط  ایمانس  سٍتۍ۔  حاصل  چھُ  یُس  اکھاہ  عمل  کرِ  دنیٲیی  مطلب  حاصل  کرنہٕ  خٲطرٕ،  تس  یِیہِ  دنیا  عطا  کرنہٕ،  مگر  تِیتُے  یوٗت  أسۍ  یژھو۔  توپتہٕ  چھُ  سُہ  ٲخرت  کہ  ثواب  نِشہِ  محروم۔  دین  حق  کوٚر  اللہ  تعالیٰ  ہن  مشروع  ومقرر  مگر  تِم  لوٗکھ  اگر  سُہ  دین  چھِنہٕ  مانان۔

Tahir:
  یُس  شخص  ٲخرتُک  زراعت  چُھ  یژھان  أسۍ  چِھ  تٔمۍسنٛد  خٲطرٕ  تمۍ  سٕندِس  زراعتس  منٛز  مزید  ہُریٚر  کران  تہٕ  یُس  شخص  دنیاہُک  زراعت  چُھ  ژھانڈان  آسان  (تیٚلہِ)  چِھ  أسۍ  تس  اَمہِ  منٛزٕ  کینہہ  عطا  کران  پتہٕ  چُھنہٕ  تس  خٲطرٕ  ٲخرتس  منٛز  کٕہٕنۍ  حصہٕ  روزان۔

Transliteration:
  Man k<u>a</u>na yureedu <u>h</u>artha al<u>a</u>khirati nazid lahu fee <u>h</u>arthihi waman k<u>a</u>na yureedu <u>h</u>artha a<b>l</b>dduny<u>a</u> nutihi minh<u>a</u> wam<u>a</u> lahu fee al<u>a</u>khirati min na<u>s</u>eeb<b>in</b>


Athar:
  کیا  یِم  لُکھ  چھا  کینٛہہ  تِتھۍ  شریکِ  خدا  تھاوان،  یِمو  یِہندِ  خٲطرٕ  دِینٕچ  نوعیت  تھاون  وول  اکھ  تِیُتھ  طریقہٕ  چُھ  مُقرر  کوٚرمُت،  ییٚمیُک  خداین  اِذن  چُھنہٕ  دِیتمُت؟  ﴿یتھ  آیتس  منٛز  چُھ   شُرکَاءُ   نِشہِ  مُراد  زِ  یہِ  کتھ  چھےٚ  ٹاکارٕہ  زِ  تِم  چِھنہٕ  شریک  یِمن  یِم  لُکھ  دعا  چھِ  منگان  یا  یِمن  نذر  و  نیاز  چھِ  کھالان  یا  یِمن  برونٛہہ  کنہِ  پوٗزا  پاٹٕکۍ  رسم  چھِ  ادا  کران۔  بلکہ  چھِ  یِمو  نِشہِ  مُراد  تِم  انسان،  یِم  لُکو  چِھ  شریک  فی  الحکم  ٹھٔہرٲوِمٕتۍ،  یِہٕندٮ۪ن  ہیچھناونہٕ  آمتیٚن  افکارن،  عقٲیدن،  نظریاتن  تہٕ  فلسفن  پٮ۪ٹھ  لُکھ  ایمان  چِھ  انان،  یِہنزن  دِنہٕ  آمژن  قدرن  مانان  چِھ،  یِہندٮ۪ن  پیش  کرنہٕ  آمتیٚن  اخلٲقی  اصولن  تہٕ  تہذیب  و  ثقافت  کیٚن  معیارن  قبول  چِھ  کران۔  یِہندۍ  مُقرر  کرنہٕ  آمٕتۍ  قانون،  طریقہٕ  تہٕ  ضٲبطہٕ  پننیٚن  مذہبی  رسمن  تہٕ  عبادتن  منٛز،  پننہِ  شخصی  زندگی  منٛز،  پننِس  مُعاشرتس  منٛز،  پننِس  تمدُنس  منٛز،  پننِس  کاربارس  تہٕ  لین  دینس  منٛز،  تہٕ  پننِس  سیاستس  تہٕ  حکومتس  منٛز  تِتھہٕ  پٲٹھۍ  چِھ  اختیار  کران  زَنتہٕ  یۅہے  سُہ  شریعت  چُھ  ییٚمِچ  پیروی  تِمن  کرٕنۍ  پزِ۔﴾  اگر  فٲصلٕچ  کتھ  طے  آسِہے  نہٕ  سپٕزمٕژ  تیٚلہِ  آسہے  یُہُند  قضّیہ  مۅکلاونہٕ  آمُت۔  یقیناً  چُھ  یِمن  ظٲلِمن  خٲطرٕ  دردناک  عذاب۔

Mirwaiz:
  کیا  تِمَو  چھا  خدایس  شریک  ٹھٔہرٲوِمٕتۍ  یِمَو  شریکو  تِہِندِ  خٲطرٕ  کانٛہہ  دیٖناہ  مقرر  کوٚرمُت  چھُ،  ییٚمُیک  اجازت  اللہ  تعالیٰ  ہن  تِمن  دُیتمُت  چھُ۔  ہرگاہ  خداے  سٕندِ  طرفہٕ  اَکھ  قولِ  فیصل  مقرر  آسِہا  نہٕ  کرنہٕ  آمُت،  سُہ  گوٚو  یی  زِ  اصل  عذاب  سپدِ  تِمن  پٮ۪ٹھ  مرنہٕ  پتہٕ،  نتہٕ  یِیہِ  ہا  دنیاسٕے  اندر  تِہُنٛد  عملی  فٲصلہٕ  کرنہٕ۔  بے  شک  یِمن  ظٲلمن  ہٕندِ  خٲطرٕ  چھُ  ٲخرتس  اندر  دود  تُلہٕ  وُن  عذاب۔

Tahir:
  کیا  تِمن  خٲطرٕ  چھا  کینہہ  (تِتھۍ)  شریک  یِمَوتِہِندِ  خٲطرٕ  دیٖنٕچ  تِژھ  وَتھ  مقرر  آسہِ  کٔرمٕژییٚمِیُک  اللہ  تعالیٰ  ہن  حکم  اوس  نہٕ  دِیُتمُت،  تہٕ  ہرگاہ  فٲصلُک  فرمان  (صٲدر)  آسِہے  نہٕ  گۆمُت  تیٚلہِ  آسِہے  تِمن  درمیان  قصہٕ  مۅکلاونہٕ  آمُت،  تہٕ  بے  شک  چُھ  ظٲلمن  خٲطرٕ  دگ  تُلوُن  عذاب۔

Transliteration:
  Am lahum shurak<u>a</u>o sharaAAoo lahum mina a<b>l</b>ddeeni m<u>a</u> lam ya<u>th</u>an bihi All<u>a</u>hu walawl<u>a</u> kalimatu alfa<u>s</u>li laqu<u>d</u>iya baynahum wainna a<b>l</b><i><u>thth</u></i><u>a</u>limeena lahum AAa<u>tha</u>bun aleem<b>un</b>


Athar:
  توٚہۍ  وُچِھو  زِ  یِم  ظٲلِم  آسن  تمہِ  وقتہٕ  پننہِ  کرِمَتہِ  کِس  انجامس  کھۅژان،  تہٕ  سُہ  روزِ  یِمن  پٮ۪ٹھ  یِتھ۔  اَتھ  برعکس  یِمو  لُکو  ایمان  چُھ  اوٚنمُت  تہٕ  یِمو  نیک  عملہٕ  چھےٚ  کرِمٕژ،  تِم  آسن  جنّت  کیٚن  گُلستانن  منٛز،  یِکینژھاہ  تہِ  تِم  یژھن  تہِ  میلہِ  تِمن  ربّس  نِشہِ،  یۅہے  چُھ  بوٚڈ  فضل۔

Mirwaiz:
  تَمہِ  دۅہ  وُچھوٗکھ  توٚہۍ  تِم  نافرمان  تہٕ  ظٲلم  سٮ۪ٹھاہ  کھۅژان  تِمَو  کامیو  سببہٕ  یِمہٕ  تِمَو  کرِمَژٕہ  آسن  ییٚلہِ  تِم  تِمن  کامین  ہُنٛد  عذاب  وُچھن  یُس  عذاب  تِمن  پٮ۪ٹھ  یقیناً  سپدٕہ  وُن  چھُ۔  بیٚیہِ  یِمو  لوٗکو  ایمان  اوٚن  تہٕ  رٕژٕہ  عملہٕ  کریکھ،  تِم  آسن  جنتہٕ  کین  باغن  اندر  داخل،  تِہِندِ  خٲطرٕ  چھُ  تِہِندِس  پروردگارس  نِشہِ  تہِ  سورُے  یہِ  تِم  یژھن۔  یۅہے  گوٚو  خداے  سُنٛد  بوٚڈ  فضل،  بوٚڈ  انعام۔  اَتھ  مقابلہٕ  چھُنہٕ  دنیاہُک  عیش  و  عشرت  کِہِنۍ۔

Tahir:
  تۆہۍ  وُچھوٗکھ  ظٲلم  تِمَو  (عملو)  نِشہِ  کھوژن  وٲلۍ  یِم  تِمَو  کمٲوِتھ  چھے٘  تھاوِمژٕتہٕ  سُہ  (عذاب)  یِیہِ  تِمن  پیٚٹھ  ضرور،  تہٕ  یِمَو  لُکو  ایمان  اۆن  بیٚیہِ  روٗدۍ  نیک  عملہٕ  کران  تِم  آسن  جنت  کیٚن  چمنن  منٛز،  تِہِندِ  خٲطرٕ  آسن  تِہِندِس  ربّس  نِشہِ  تِمہٕ  (تمام  نعمتہٕ)  یہِٕنز  خوٲہش  تِم  کرن،  یۅہے  چُھ  سیٚٹھاہ  بۆڈ  فضل۔

Transliteration:
  Tar<u>a</u> a<b>l</b><i><u>thth</u></i><u>a</u>limeena mushfiqeena mimm<u>a</u> kasaboo wahuwa w<u>a</u>qiAAun bihim wa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti fee raw<u>da</u>ti aljann<u>a</u>ti lahum m<u>a</u> yash<u>a</u>oona AAinda rabbihim <u>tha</u>lika huwa alfa<u>d</u>lu alkabeer<b>u</b>


Athar:
  یہِ  چُھ  سُہ  چیز  ییٚمِچ  خۅش  خبر  اللہ  تعالیٰ  پننیٚن  تِمن  بندن  چُھ  دِوان  یِمو  مون  تہٕ  یِمَو  نیک  عملہِ  کرِ۔  اے  نبی  صلی  اللہ  علیہ و سلم،  یِمن  لُکن  ؤنِو  زِ  بہٕ  چُھس  نہٕ  یتھ  کامہِ  پٮ۪ٹھ  تۅہیہِ  نِشہِ  کُنہِ  اَجرُک  طٲلب۔  البتہ  چُھس  قرابتُک  محبت  ضروٗر  یژھان۔  ﴿یتھ  آیتس  چِھ  ترےٚ  تفسیر  کرنہٕ  آمٕتۍ  ﴿1﴾  بہٕ  چھُس  نہٕ  یتھ  کامہِ  پٮ۪ٹھ  تۅہیہِ  نِشہِ  کانٛہہ  اجر  طلب  کران،  مگر  یہِ  چُھس  ضروٗر  یژھان  زِ  توٚہۍ  لُکھ  ﴿یعنی  اہلِ  قریش﴾  کٔرِتو  کم  از  کم  تمہِ  رشتہٕ  دٲری  ہُند  لحاظہٕ  یوسہٕ  مےٚ  تہٕ  تۅہیہِ  درمیان  چھےٚ۔  یہِ  کُس  ستم  چُھ  زِ  سارِوٕے  کھۅتہٕ  زیادہ  چِھو  توٚہۍ  میانی  دشمنی  پٮ۪ٹھ  بضِد۔  ﴿2﴾  بہٕ  چُھس  نہٕ  تۅہیہِ  نِشہِ  یتھ  کامہِ  پٮ۪ٹھ  امہِ  ورٲے  کانٛہہ  اَجر  یژھان  زِ  تۅہیہِ  منٛز  گٔژھ  اللہ  تعالیٰ  سٕنزِ  نزدیکی  ہٕنز  چاہت  گژٕھنۍ  پٲدٕ۔  ﴿3﴾  ترییم  تفسیر  یِمو  مُفسرو  کوٚرمُت  چُھ  تِمو  منٛزٕ  چِھ  کینٛہہ  اقاربَو  نِشہِ  تمام  بنی  عبد  المطلب  مراد  نِوان،  تہٕ  کینٛہہ  چِھ  اَتھ  صرف  حضرت  علی  رضی  اللہ  عنہ  تہٕ  حضرت  فاطمہ  رضی  اللہ  عنہا  تہٕ  تِہِندٮ۪ن  اولادن  تام  محدود  تھاوان۔  مگر  واریاہَو  وجودہاتَو  کِنۍ  چُھنہٕ  یہِ  تفسیر  کُنہِ  پٲٹھۍ  تہِ  قٲبل۔  اوّل  ییٚمہِ  وقتہٕ  مکّہ  معظمس  منٛز  سورۂ  شوریٰ  نٲزِل  چُھ  سپُدمُت،  تَمہِ  ساعتہِٕ  اوس  نہٕ  حضرت  علی  رضی  اللہ  عنہ  تہٕ  حضرت  فاطمہ  رضی  اللہ  عنہا  سُند  خاندرٕے  سَپُدمُت،  اولاد  سُند  چُھنہٕ  سوالٕے۔  تہٕ  بنی  عبد  المطلب  منٛزٕ  ٲسۍ  نہٕ  نبی  صلی  اللہ  علیہ و سلمن  اَند  ہیٚتھ  سٲری  ساتھ  دِوان،  بلکہ  ٲسۍ  تِمو  منٛزٕ  کینٛہہ  نَنہِ  وانہِ  دشمنن  ہٕندۍ  سٲتھی،  تہٕ  ابولہب  سُند  عداوت  چُھ  سورُے  دُنیا  زانان۔  دوم  یہِ  زِ،  نبی  صلی  اللہ  علیہ و سلمن  ہٕندۍ  رشتہٕ  دار  ٲسۍ  نہٕ  صرف  بنی  عبد  المطلب  یٲتۍ۔  حضور  صلی  اللہ  علیہ و سلمن  ہٕنزِ  وٲلدٕہ  سٕندِ  کِنۍ،  وٲلد  صٲبنہِ  کِنۍ  بیٚیہِ  حضرت  خدیجہ  رضی  اللہ  عنہا  ﴿خاندارِنہِ﴾  ہٕندِ  کِنۍ  ٲس  تمام  گھرن  منٛز  حضور  صلی  اللہ  علیہ و سلم  ہٕنز  رشتہٕ  دٲری۔  یِمن  سارنٕے  گھرن  منٛز  ٲسۍ  حضور  صلی  اللہ  علیہ و سلمن  ہٕندۍ  بہترین  حٲمی  تہِ  تہٕ  بدترین  دشمن  تہِ۔  ترییِم  کتھ  یۅسہٕ  یِمو  سارِوٕیو  کھۅتہٕ  زیادہ  اہم  چھےٚ،  سۅ  چھےٚ  یہِ  زِ  اکھ  نبی  یتھ  بلند  مقامس  پٮ۪ٹھ  کھڑا  سپدِتھ  دعوتِ  اَلی  اللہ  ہُک  آلَو  بُلند  چُھ  کران،  تمہِ  مقامہٕ  پٮ۪ٹھہٕ  اَتھ  کارِ  عظیمس  پٮ۪ٹھ  یہِ  بدلہٕ  منگُن  زِ  توٚہۍ  کٔرِو  میانیٚن  رشتہٕ  دارن  سٍتۍ  محبت،  چھےٚ  تیٖژاہ  ؤسۍ  پایہ،  کتھ  زِ  کانٛہہ  نیک  خصلت  تھاون  وول  انسان  ہیٚکہِ  نہٕ  امِیُک  تصوّرٕے  کٔرِتھ  زِ  خُداین  آسہِ  پننِس  نبی  صلی  اللہ  علیہ و سلمس  یہِ  کتھ  ہیٚچھنٲومٕژ  تہٕ  نبی  صلی  اللہ  علیہ و سلمو  آسہِ  قریش  کیٚن  لُکن  منٛز  کھڑا  سپدِتھ  یہِ  کتھ  ؤنِمٕژ۔  امہِ  علاوہ  چھےٚ  یہِ  کتھ  وارَے  زیادٕہ  بے  موقع  باسان  ییٚلہِ  أسۍ  وُچھان  چِھ  زِ  امہِ  کلامٕکۍ  مخٲلف  چِھنہٕ  اہلِ  ایمان  کینٛہہ  بلکہ  چِھ  کفّار۔  ہیرِ  پٮ۪ٹھہٕ  چُھ  سورُے  تقریر  یِمنٕے  کُن  کرنہٕ  یِوان  تہٕ  برونٛہہ  کُن  تہِ  چُھ  رُوے  سخن  یِمنٕے  کُن۔  اتھ  سلسلۂ  کلامَس  منٛز  کتہِ  چُھ  مخٲلِفَو  نِشہِ  کُنہِ  نوعیتُک  بدلہٕ  طلب  کرنُک  سوال  گژھان  پٲدٕ۔  بدلہٕ  چُھ  تِمن  لُکن  یِوان  منگنہٕ  یِہنزن  نظرن  منٛز  تتھ  کامہِ  کانٛہہ  قدر  آسہِ  یۅسہٕ  کٲنٛسہِ  شخصن  تِہندِ  خٲطرٕ  آسہِ  انجامِ  دِژمٕژ۔﴾  یُس  کانٛہہ  اَکھاہ  رٕژر  کماوِ،  أسۍ  کرو  تٔمۍ  سٕندِ  خٲطرٕ  تتھ  رٕژرس  منٛز  بہتری  ہُند  اضافہٕ۔  بے  شک  چُھ  اللہ  تعالیٰ  سٮ۪ٹھاہ  درگزر  کرن  وول  تہٕ  قدردان۔

Mirwaiz:
  یٔہے  گٔیہِ  خۅش  خبری  یۅسہٕ  فرماوان  چھُ  اللہ  تعالیٰ  پننین  بندن  یِمَو  ایمان  اوٚن  تہٕ  رٕژٕہ  عملہٕ  کریکھ۔  چونکہ  کافرن  ٲس  مضمون  پوٗرٕ  بیان  کرنہٕ  برونٹھُے  زیٚوِ  پٮ۪ٹھ  ژٲنگِج  ترٲوِتھ،  چونج  کٔرِتھ  تکذیب  چہ  کتھہٕ  کران،  تَمی  آو  ییٚتہِ  نس  بشارتُک  مضمون  پوٗرٕ  بیان  کرنہٕ  برونٹھُے  جملۂ  معترضس  منٛز  تکذیب  کرُن۔  وکنہ  خاطرٕہ  سُہ  مضمون  بیان  کرنہٕ  ییٚمہِ  سٍتۍ  تِہِندۍ  دل  ویگلہٕ  ہن۔  نبی  کریم  صلی  اللہ  علیہ  وسلمس  آو  حکم  کرنہٕ،  توٚہۍ  فرمٲوِو  تِمن  اے  لوٗکو،  بہٕ  چھُس  نہٕ  تۅہیہِ  نِشہِ  کانٛہہ  مطلباہ  ژھانڈان  تۅہیہِ  سٍتۍ  یہِ  کتھ  باتھ  کرنس  اندر  رشتہٕ  دٲری  ہٕندِ  محبتہٕ  ورٲے  یعنی  یُتُے  چھُس  بہٕ  تۅہیہِ  نِشہِ  ژھانڈان  کہ  میٲنۍ  تہٕ  تُہٕندۍ  تعلقاتِ  رشتہٕ  دٲری  یِم  چھِ  یِم  سٲری  قریشن  سٍتۍ  وابستہ  چھِ  بلکہ  تمام  عربہٕ  کین  لوٗکن  سٍتۍ  پیوست  چھِ،  تِم  دوٗر  چھِ  یا  نزدیک  تِمن  تعلقاتن  ہٕندین  حقوقن  ہُنٛد  تھٲوِتَو  توٚہۍ  خیال۔  تِم  تعلقات  چھِنہٕ  متقضی  یتھ  کتھہِ  کہ  توٚہۍ  ہیٚیِو  میٲنِس  مخالفتس  اندر  جلدی  کرٕنۍ،  بوزنہٕ  برونٹھُے  شور  لاگُن  بلکہ  چھِ  تِم  تعلقات  منگان  کہ  نہایت  اطمنانہٕ  سان،  سۅ  دِلہٕ  بوٗزِو  توٚہۍ  گۅڈٕہ  بہٕ  کیا  چھُس  تۅہیہِ  ونان،  توپتہٕ  توٗلیوٗن  سۅ  میٲنۍ  کتھ  عقلہِ  ہٕنزِ  ترٛکرِ  اندر،  توپتہٕ  پرکھٲوِیوٗن  وارٕھ  سۅ  کتھ  غورو  تامل  سٍتۍ۔  ہرگاہ  تتھ  اندر  کانٛہہ  شُبہ  تہٕ  اِشکالاہ  گژھیٚو  سُہ  کٔرِو  صاف۔  ہرگاہ  سۅ  کتھ  میٲنۍ  غلط  آسہِ،  توٚہۍ  تٲرِو  مےٚ  وارٕ  فکرِ  بہٕ  ہرگاہ  ڈٔلِتھ  آسہٕ  توٚہۍ  أنِو  مےٚ  سیزِ  وَتہِ  پٮ۪ٹھ۔  غرض  یۅسہٕ  کتھ  آسہِ،  سۅ  ٲسِن  خٲرخوٲہی  پٮ۪ٹھ۔  یہِ  چھُنہٕ  دستور  کہ  مےٚ  دِیِو  نہٕ  توٚہۍ  ونہٕ  نے  تہٕ  فوراً  ہیٚیِو  توٚہۍ  شوروغُل  لاگُن۔  ٲشنٲیی  ہٕندین  تعلقاتن  ہرگاہ  تۅہیہِ  نِشہِ  کانٛہہ  احتراماہ  چھُ  تیٚلہِ  بوٗزِتو  میٲنۍ  کتھ  یتھ  منٛز  تُہٕندِ  خٲطرٕ  سٮ۪ٹھاہ  فٲیدٕہ  چھُ۔  بیٚیہِ  یُس  اکھاہ  نیکی  کرِ،  أسۍ  کرو  تِمن  نیکین  اندر  زیادٕہ  رٕژر  خوبی  عطا  یعنی  أسۍ  دِمَو  تس  زیادٕہ  ثواب۔  بے  شک  اللہ  تعالیٰ  چھُ  فرمانبردارن  ہٕندین  گناہن  سٮ۪ٹھاہ  بخشن  ہار۔  تِہٕنزن  نیکین  سٮ۪ٹھاہ  قدردان  تہٕ  رُت  ثواب  عطا  کروُن۔  

Tahir:
  یہِ  چُھ  سُہ  (انعام)  یمِچ  خۅش  خبراللہ  تعالیٰ  تِتھی٘ن  بندن  چُھ  بوزناوان  یِمَو  ایمان  او٘ن  بی٘یہِ  روٗدۍ  نیک  عملہٕ  کران،  فرمٲوِو،  بہٕ  چُھسو  نہٕ  تۅہیہِ  یَتھ  (رسالت  کِس  تبلیغس)  پی٘ٹھ  کانٛہہ  اُجرت  منگان  مگر  (میٲنس)  قرابتس  (تہٕ  اللہ  تعالیٰ  سٕندسِ  قربتس)  سٍتۍ  (چُھس)  محبت  (یژھان)،  تہٕ  یُس  شخص  نیکی  کماوِ  أسۍ  کرو  تس  خٲطرٕ  اُخروی  ثوابس  منٛز  مزید  اضافہٕ۔  بے  شک  چُھ  اللہ  تعالیٰ  بو٘ڈ  بخشن  وول  قدردان۔

Transliteration:
  <u>Tha</u>lika alla<u>th</u>ee yubashshiru All<u>a</u>hu AAib<u>a</u>dahu alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti qul l<u>a</u> asalukum AAalayhi ajran ill<u>a</u> almawaddata fee alqurb<u>a</u> waman yaqtarif <u>h</u>asanatan nazid lahu feeh<u>a</u> <u>h</u>usnan inna All<u>a</u>ha ghafoorun shakoor<b>un</b>


Athar:
  یِم  لُکہ  چھا  وَنان  زِ  أمۍ  شخصن  چُھ  خُدایس  پٮ۪ٹھ  اَپُز  بہتان  تُھرمُت؟  اگر  اللہ  تعالیٰ  ییژِھہ  تُہٕندِس  دِلس  پٮ۪ٹھ  کرِ  مۅہر۔  ﴿مطلب  چُھ  یہِ  زِ  اے  نبی  صلی  اللہ  علیہ و سلم،  یِمو  لُکو  چِھو  توٚہۍ  تہِ  پنٕنۍ  پٲٹھۍ  مجٕھمٕتۍ،  یِتھ  پٲٹھۍ  یِم  خۅد  پننیو  غرضو  خٲطرٕ  بڈِ  کھۅتہٕ  بوٚڈ  اَپُز  چِھ  ونان،  تِمو  سوٗنچ  زِ  تۅہیہِ  تہِ  چُھو  تِتھے  پٲٹھۍ  پنُن  دُکان  چمکاونہٕ  خٲطرٕ  اکھ  اَپُز  تُھرمُت،  مگر  یہِ  اللہ  تعالیٰ  سُند  عنایت  زِ  تٔمۍ  چَھنہٕ  تُہندِس  دِلس  پٮ۪ٹھ  سۅ  مۅہر  لگاومٕژ  یۅسہٕ  یِہندٮ۪ن  دِلن  پٮ۪ٹھ  چھن  لگٲومٕژ۔﴾  سُہ  چُھ  بٲطلس  مِٹاوان  تہٕ  حق  چُھ  پننیو  فرمانَو  سٍتۍ  حق  بنٲوِتھ  ہاوان۔  سُہ  چُھ  سیٖنن  منٛز  چُھپِتھ  راز  زانان۔

Mirwaiz:
  کیا  یِم  لوٗکھ  چھا  تۅہیہِ  نسبت  ونان  زِ  تِمو  چھُ  یہِ  قرآن  مجید  خدایس  پٮ۪ٹھ  اَپُز  ٹھٔہروومُت،  نعوذ  بااللہ  یعنی  نبوتُک  تہٕ  وحی  یُک  خلافِ  واقعہ  دعویٰ  کوٚرمُت۔  اَتھ  صورتس  اندر  چھےٚ  خدایس  قدرت  کہ  ہرگاہ  سُہ  ییٚژِھہ  تُہٕندِس  دِلس  پٮ۪ٹھ  کرِ  سُہ  مۅہر۔  بیٚیہِ  چھُ  اللہ  تعالیٰ  سُنٛد  یہِ  طریقہ،  فطرت  کہ  سُہ  چھُ  نٕہناوان  اَپُز،  تہٕ  پوٚز  چھُ  پٔزراوان  غٲلب  تہٕ  ثٲبت  پننیو  احکامو  سٍتۍ۔  پٔزِپٲٹھۍ  سُہ  چھُ  دل  چن  کتھن  ہٕنزتانۍپوٗرٕ  خبر  تھاوان۔

Tahir:
  کیایِم  لُکھ  چھا  ونان  زِ  أمۍ  (رسول  صلی  اللہ  علیہ  وسلمن)  چُھ  اللہ  تعالیٰ  ہس  پیٚٹھ  اَپُز  بہتان  گۆرمُت،پتہٕ  اگراللہ  تعالیٰ  یژھِ  تیٚلہِ  کرِ  تُہٕندِس  پاک  دِلس  پیٚٹھ  (صبرو  استقامتٕچ)  مۅہر  ثبت  (تاکہ  تۅہیہِ  واتیٚو  نہٕ  تِہِندِ  بے  ہوٗدٕہ  بکواسُک  تکلیف)،  تہٕ  اللہ  تعالیٰ  چُھ  بٲطلس  مِٹاوان  تہٕ  پننیٚو  کلماتو  سٍتۍ  چُھ  حقس  ثٲبت  تھاوان۔  بے  شک  چُھ  سُہ  سیٖنن  ہٕنزن  کتھن  وارٕ  پٲٹھۍ  زانن  وول۔

Transliteration:
  Am yaqooloona iftar<u>a</u> AAal<u>a</u> All<u>a</u>hi ka<u>th</u>iban fain yashai All<u>a</u>hu yakhtim AAal<u>a</u> qalbika wayam<u>h</u>u All<u>a</u>hu alb<u>at</u>ila wayu<u>h</u>iqqu al<u>h</u>aqqa bikalim<u>a</u>tihi innahu AAaleemun bi<u>tha</u>ti a<b>l</b><u>ss</u>udoor<b>i</b>


