# awrad

arabic:
  الَّذِیْ لَآ اِلٰہَ اِلَّا ھُوَ الْـحَيُّ الْقَيُّوْمُ وَ اَتُوْبُ اِلَیْہِ وَاَسْئَالُہُ التَّوْبَۃَ تَوْبَۃَ عَبْدٍ ظَالِمٍ لَّا یَمْلِکُ لِنَفْسِہٖ ضَرًّا وَّلَا نَفْعًا ۝

urdu:
  یَس ورٲے کانٛہہ چُھنہٕ عبادتس لایق، سُہ چُھ زندٕہ، پننہِ ذات سان چُھ قٲیم تہٕ بہٕ چُھس تٔسۍ کُن رجوع کران تہٕ تٔسۍ چُھس توبُک درخواست کران۔ توبہ أکِس ظٲلم بندٕہ سُنٛد، یُس پننہِ پانہٕ خٲطرٕ کُنہِ ضرِرُک تہٕ نفع ہُک مٲلک چُھنہٕ۔


arabic: تَبَارَکْتَ رَبَّنَا وَتَعَالَیْتَ یَا ذَا الْجَلَالِ وَلْاِکْرَامِ ۝
urdu:
  اے پروردارٕ! ژٕ چُھکھ تھدِ پایُک برکت وول۔ تہٕ اے پایہِ بڈِ تہٕ شانہٕ والہِ! ژٕ چُھکھ سٮ۪ٹھاہ تھدِ پایُک۔


arabic:
  اَللّٰھُمَّ لَکَ الْحَمْدُ حَمْدًا یُّوَافِیْ نِعَمِکَ وَیُکَافِیْ مَزِیْدَ کَرَمِکَ اَحْمَدُکَ بِجَمِیْعِ مَحَامِدِکَ مَاعَلِمْتُ مِنْھَا وَمَالَمْ اَعْلَمْ ۝

urdu:
  یا اللہ ! چانی خٲطرٕ چُھ حمد، تتھ حدس تام یُس چانیٚن نعمتن مقابلہ کٲفی آسہِ، چٲنِس ہُریمانہٕ کرمس برابر۔ بہٕ چُھس تمام خوٗبیو سان چٲنۍ حمد کران یِم مےٚ معلوم چھِ یا یِم مےٚ تِمو منٛزٕ معلوم چھِنہٕ،


arabic: لَا تَاْخُذُهٗ سِنَةٌ وَّ لَا نَوْمٌ١ؕ لَهٗ مَا فِی السَّمٰوٰتِ وَ مَا فِی الْاَرْضِ١ؕ
urdu:
  پننہِ ذات سان قٲیِم، نَہ چھِ تس زۅل گژھان تہٕ نَہ نِندٕر۔ زمینس تہٕ آسمانس اندر یِکینژھاہ چُھ، سُہ چُھ تٔمۍ سُنٛدے۔


arabic: وَ لَا یُحِیْطُوْنَ بِشَیْءٍ مِّنْ عِلْمِهٖۤ اِلَّا بِمَا شَآءَ١ۚ
urdu:
  تہٕ تٔمۍ سٕندیٚو معلوماتو منٛزٕ ہیٚکہِ نہٕ کٲنسہِ کُنہِ چیزُک پوٗرٕ علم ٲسِتھ، مگر یَتھ حدس تام سُہ پانہٕ ییٚژِھہ۔


arabic:
  لَآ اِلٰہَ اِلَّا اللہُ وَحْدَہٗ لَا شَرِیْکَ لَہٗ لَہُ الْمُلْکُ وَلَہُ الْحَمْدُ وَھُوَ عَلیٰ کُلِّ شَیْئٍ قَدِیْرٌ (۱۰ بار) ۝

urdu:
  تس کُنِس لاشریکس ورٲے چُھنہٕ کانہہ معبودِ برحق۔ تٔمۍ سٕنٛز ٕے چھےٚ بادشٲہی تہٕ تٔسۍ چھِ رٕژر شوٗبان تہٕ تس چھےٚ پرٛتھ چیزس پٮ۪ٹھ قدرت ﴿دہہِ لٹہِ﴾


arabic: لَآ اِلٰہَ اِلَّا اللہُ وَلَا حَوْلَ وَلَا قُوَّۃَ اِلَّا بِاللہِ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، تہٕ گناہ نِشہِ بچنہٕ تہٕ نیکی کرنٕچ قوت چَھنہٕ اللہ تعالیٰ سٕندِ توفیق ورٲے ممکن


arabic: لَآ اِلٰہَ اِلَّا اللہُ تَلَطُّفًا وَّ رِفْقًا ۝
urdu:
  اللہ تعالٰی ہَس ورٲے چُھنہٕ کانہہ عبادتس لایق، یہِ کلمہ چُھ اللہ تعالیٰ سٕنٛدِس لُطفس تہٕ مُوافقتس خٲطرٕ


arabic:
  لَآ اِلٰہَ اِلَّا اللہُ وَحْدَہٗ وَصَدَقَ وَعْدَہٗ وَ نَصَرَ عَبْدَہٗ وَ اَعَزَّ جُنْدَہٗ وَھَزَمَ الْاَ حْزَابَ وَحْدَہٗ وَلَا شَیْئَ بَعدَہٗ ۝

urdu:
  اللہ تعالیٰ ہس ورٲے چُھنہٕ کانہہ عبادتس لایق، یُس کُنُے چُھ تہٕ ییٚمۍ پَنُن وعدٕہ کوٚر پوٚز تہٕ پننِس بندس دِژٕن کامیٲبی، تہٕ پَنُن لشکر کوٚرُن غٲلب۔ تہٕ کُفارن ہٕندیٚن فوجن دِتُن شکست، بذاتِ خۅد تہٕ تَس پتہٕ چُھنہٕ کُنہِ چیزُک وجود۔


arabic: لَآ اِلٰہَ اِلَّا اللہُ اَھْلُ النِّعْمَۃِ وَلَہُ الْفَضْلُ وِلہُ الثَّنَآءُ الْحَسَنُ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، یُس نعمت وول چُھ۔ فضل تہٕ عطا ہُک مٲلک چُھ، بیٚیہِ چُھ رٕتیٚن صِفتن قٲبل سُے یوت


arabic:
  لَآ اِلٰہَ اِلَّا اللہُ عَدَدَ خَلْقِہٖ وَ زِنَۃَ عَرْشِہٖ وَرِضَا نَفْسِہٖ وَمِدَادَ کَلِمَاتِہٖ ۝

urdu:
  اللہ تعالیٰ ہس ورٲے چُھنہٕ کانہہ عبادتس لایق، بہ تعداد تٔمۍ سٕنٛدِس مخلوقس یوت تہٕ عرش کِس وزنس برابر۔ یوٗت زِ اللہ تعالیٰ سٕنٛز ذات کرِ پسند بیٚیہِ تٔمۍ سٕندیٚن کلماتن یوت


arabic:
  لَآ اِلٰہَ اِلَّا اللہُ صَاحِبُ الْوَحْدَانِیَّۃِ الْفَرْدَانِیَّۃِ الْقَدِیْمِیَّۃِ لْاَذَلِیَّۃِ الْاَبَدِیَّۃِ لَیْسَ لَہٗ ضِدٌّ وَّ لَا نِدٌّ وَّ لَا شِبْہٌ وَّ لَا شَرِیْکٌ ۝

urdu:
  اللہ تعالیٰ ہس ورٲے چُھنہٕ کانہہ عبادتس لایق، پننِس ذاتس منٛز چُھ کُنُے، صفاتن منٛز چُھ قدیم، ہمیشہ پٮ۪ٹھہٕ چُھ، ہمیشہ روزِ۔ نَہ چُھ تس کانہہ مُقٲبِل تہٕ نَہ برابر، تہٕ نہ تَس ہیوٗ کانہہ، تہٕ نہ شریک کانہہ۔


arabic: لَآ اِلٰہَ اِلَّا اللہُ وَحْدَہٗ لَا شَرِیْکَ لَہٗ لَہُ الْمُلْکُ وَلَہُ الْحَمْدُ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، کُنُے چُھ، تس چُھنہٕ کانہہ شریک۔ تٔمۍ سٕنٛز ٕے چھے بادشٲہی تہٕ تٔمۍ سٕندی حمد


arabic: ھُوَ الْاَوَّلُ وَالْاٰخِرُ وَالظَّاھِرُ وَالْبَاطِنُ وَھُوَ بِکُلِّ شَیْیٍٔ عَلِیْمٌ ۝
urdu:
  سُہ چُھ سارِوٕے بروٗنٹھِم، تہٕ سارِنٕے پتھ، قدرتس منٛز نوٚن، ذاتس اندر کھٔٹِتھ روٗزِتھ، تہٕ تس چُھ پرٛتھ چیزُک علم


arabic: حَسْبُنَا اللہُ وَنِعْمَ الْوَکِیْلُ نِعْمَ الْمَوْلٰی وَنِعْمَ النَّصِیْرُ (3 بار) ۝
urdu:
  اَسہِ چُھ اللہ تعالیٰ سٮ۪ٹھاہ تہٕ سُے چُھ کارساز۔ کۅتاہ رُت مولیٰ تہٕ کۅتاہ رُت اَتھہٕ روٚٹ کرن وول چُھ۔ ﴿3 لٹہِ﴾


arabic: سُبْحٰنَکَ اللہِ الَّذِیْ لَمْ یَلِدْ١ۙ وَ لَمْ یُوْلَدْۙ وَ لَمْ یَكُنْ لَّهٗ كُفُوًا اَحَدٌ ۝
urdu:
  پاک چُھ سُہ اللہ تعالیٰ، یَس نہٕ کانہہ اولاد چُھ۔ نہ چُھ سُہ کٲنسہِ ہُنٛد اولاد تہٕ نہ چُھ تس برابر کانہہ۔


arabic:
  سُبْحَانَ ذِی الْعِزَّةِ وَالْعَظْمَةِ وَالْقُدْرَةِ وَالْهَيْبَةِ وَالْجَلَالِ وَالْجَمَالِ وَالْکَمَالِ وَالْبَقَآءِ وَ الثَّنَآءِ وَالضِّیَآءِ وَ الْاٰلَآءِ وَالنَّعْمَآءِ وَالْکِبْرِیَآءِ وَالْجَبَرُوْتِ ۝

urdu:
  پاک چُھ عزت تہٕ عظمت وول، تہٕ قدرت تہٕ دبدبہٕ وول، تہٕ بزرگی تہٕ خوبی تہٕ کمالات وول، ہمیشہ روزن وول، تعریفن لایق تہٕ گاشہِ وول، خاص و عام نعمتن ہُنٛد مٲلک، ذٲتی تہٕ صفٲتی بُزرگی وول۔


arabic:
  سُبْحَانَ الْمَلِکِ الْحَيِّ الَّذِیْ لَا يَنَامُ وَلَا يَمُوْتُ، سُبُّوْحٌ قُدُّوْسٌ رَّبُّنَا وَرَبُّ الْمَلَٓائِکَةِ وَالرُّوْحِ ۝

urdu:
  پاک چُھ بادشاہ ﴿تِیُتھ﴾ زندٕہ یُس نہٕ شۅنگان چُھ تہٕ نَہ چُھ مران۔ سٮ۪ٹھہٕے پاک ذات چُھ سون ربّ، تہٕ فرشتن تہٕ اَرواحن ہُنٛد ربّ


arabic: سُبْحَانَ اللہِ وَالْحَمْدُ لِلہِ وَلَآ اِلٰہَ اِلَّا اللہُ وَاللہُ اَکْبَرُ ۝
urdu:
  اللہ تعالیٰ سٕنٛز ذات چھےٚ پاک تہٕ تمام حمد چھِ اللہ تعالیٰ سٕندِ خٲطرٕ تہٕ اللہ تعالیٰ ہس ورٲے چُھنہٕ کانہہ عبادتس لایق تہٕ اللہ تعالیٰ چُھ سٮ۪ٹھاہ بوٚڈ۔ 


arabic: وَلَا حَوْلَ وَلَا قُوَّۃَ اِلَّا بِاللہِ الْعَلِیِّ الْعَظِیْمِ ۝
urdu:
  گناہ نِشہِ بچنُک تہٕ نیکی کرنُک طاقت چُھنہٕ شانہٕ بٔڈِس تہٕ عظمت وٲلِس اللہ تعالیٰ سٕندِ توفیق ورٲے ممکن۔


arabic: یَا مَنْ دَلَّتْ عَلٰی وَحْدَانِیَّتِہٖٓ اٰیٰتُہٗ وَشَھِدَتْ بِرَبُوْبِیَّتِہٖ مَصْنُوْعَاتُہٗ ۝
urdu:
  اے سُہ ﴿اللہ تعالیٰ﴾ رہنما چھِ ییٚمۍ سٕنٛدِس کُنرس پٮ۪ٹھ تٔمۍ سٕندِ قدرتٕکۍ نِشان تہٕ گواہ چھِ ییٚمۍ سٕنٛدِس ربوبیّتس پٮ۪ٹھ تٔمۍ سٕندۍ مصنوعات


arabic:
  یَا مَنْ ھُوَ بِالْبِرِّ مَعْرُوْفٌ وَبِالْاِحْسَانِ مَوْصُوْفٌ مَعْرُوْفٌ بِۢلَاْ غَایَۃٍ وَمَوْصُوْفٌ بِۢلَاْ نِھَایَۃٍ ۝

urdu:
  اے سُہ ﴿اللہ تعالیٰ﴾ یُس نیکیو سٍتۍ مشہور چُھ، تہٕ خوٗبیو سٍتۍ مَوصوٗف ﴿صفت وول﴾ چُھ، تِیُتھ مشہور یَتھ نہٕ اِنتہا چُھ، تہٕ موصوٗف یَتھ نہٕ نہایت چُھ


arabic: اَوَّلٌ قَدِیْمٌ بِۢلَاْ اِبْتِدَآءٍ وَاٰخِرٌ کَرِیْمٌ بِۢلَاْ اِنْتِھَآءٍ ۝
urdu:
  سُہ چُھ تِیُتھ گۅڈنِیُک ییٚمۍ سٕنٛدِس قدیم آسنس اِبتدا چُھنہٕ، تہٕ تِیُتھ ٲخری بُزرگوار ییٚمۍ سُنٛد اِنتہا چُھنہٕ،


arabic:
  وَغَفَرَ ذُنُوْبَ الْمُذْنِبِیْنَ کَرَمًا وَّ حِلْمًا یَا مَنْ لَّیْسَ کَمِثْلِہٖ شَیْیٌٔ وَّھُوَ السَّمِیْعُ الْبَصِیْرُ ۝

urdu:
  سُہ چُھ مغفرت تہٕ بُردبٲری سٍتۍ گناہ گارن ہٕندۍ گناہ معاف کران۔ اے سُہ ﴿اللہ تعالیٰ﴾ ییٚمِس ہیوٗ کانہہ چیز چُھنہٕ، تہٕ سُے چُھ بوزن وُچھن وول۔


arabic: حَسْبُنَا اللہُ وَنِعْمَ الْوَکِیْلُ نِعْمَ الْمَوْلٰی وَنِعْمَ النَّصِیْرُ ۝
urdu:
  اَسہِ چُھ اللہ تعالیٰ کٲفی، بیٚیہِ چُھ بہترین بکار یِنہٕ وول۔ رُت سرپرست تہٕ رُت اَتھہٕ روٚٹ کرن وول۔


arabic:
  اَللّٰھُمَّ یَا دَآئِمًا بِۢلَا فَنَآءٍ وَیَا قَآئِمًا بِۢلَا زَوَالٍ وَیَا مُدَبِّرًا بِۢلَا وَزِیْرٍ ۝

urdu:
  اے اللہ، اے ہمیشہ روزن والہِ یَس خٲطرنہٕ فنا چُھ، تہٕ اے ہمیشہ روزن والہِ لازوالہٕ تہٕ اے کٲنسہِ وزیرس ورٲے تدبیر کرن والہِ


arabic:
  لَآ اُحْصِیْ ثَنَآءً عَلَیْکَ اَنْتَ کَمَآ اَثْنَیْتَ عَلٰی نَفْسِکَ عَزَّ جَارُکَ وَجَلَّ ثَنَآؤُکَ

urdu:
  بہٕ ہیٚکہٕ نہٕ چٲنۍ رٕژر گٕنزرٲوِتھٕے۔ ژٕ چُھکھ تِیُتھُے یِتھہٕ پٲٹھۍ ژےٚ پانہٕ پنٕنۍ رٕژر چھی بیان کٔرِمٕتۍ۔ عزت وول چُھکھ، ییٚمۍ چون پناہ روٚٹ تہٕ چٲنۍ رٕژر چھِ سٮ۪ٹھاہ تھدِ پایِکۍ


arabic: اَلَآ اِلٰی اللہِ تَصِیْرُ الْاُمُوْرُ کُلُّ شَیْیٍٔ ھَالِکٌ اِلَّا وَجْھَہٗ ۝
urdu:
  بوٗزِو، اللہ تعالیٰ ہس کُنُے چُھ تمام کامیٚن ہُنٛد رجوع تٔمۍ سٕندِ ذات ورٲے چُھ پرٛتھ کانہہ چیز ہلاک گژھن وول


arabic:
  حَسْبُنَا اللہُ وَکَفٰی سَمِعَ اللہُ لِمَنْ دَعَا وَلَیْسَ وَرَآءَ اللہِ الْمُنْتَھٰی مَنِ اعْتَصَمَ بِاللہِ فَقَدْ نَجٰی ۝

urdu:
  اَسہِ چُھ بس اللہ تعالیٰ تہٕ سُے چُھ کٲفی تہٕ اللہ تعالیٰ چُھ بوزان یُس تس دعا منگہِ بیٚیہِ چُھنہٕ کانہہ ییٚمۍ سُنٛد اللہ تعالیٰ ہس ورٲے آرزو یِیہِ کرنہٕ، ییٚمۍ اللہ تعالیٰ سُنٛد سہارٕہ روٚٹ تَس میوٗل نجات


arabic:
  لَآ اِلٰہَ اِلَّا اللہُ وَحْدَہٗ لَا شَرِیْکَ لَہٗ اِلٰھًا وَّاحِدًا اَحَدًا صَمَدًا فَرْدًا وِتْرًا حَیًّا قَیُّوْمًا دَآئِمًا اَبَدًا ۝

urdu:
  اللہ تعالیٰ ہس ورٲے چُھنہٕ کانہہ عبادتس لایق، سُہ چُھ کُنُے، تس چُھنہٕ کانہہ شریک عبادتس لایق، ذات و صفاتن منٛز چُھ کُنُے، بے حاجت، کُنُے، طاق، زندٕہ، پنٕنۍ ذات ہیٚتھ قٲیِم، ہمیشہ اَبدُ الآباد روزن وول


arabic:
  لَمْ یَتَّخِذْ صَاحِبَۃً وَّلَا وَلَدًا وَلَمْ یَکُنْ لَّہٗ شَرِیْکٌ فِی الْمُلْکِ وَلَمْ یَکُنْ لَّہٗ وَلِیٌّ مِّنَ الذُّلِّ وَکَبِرْہُ تَکْبِیْرًا ۝

urdu:
  ییٚمۍ نہٕ اختیار کٔر خاندارِنۍ تہٕ شُرۍ تہٕ نَہ چُھ کانہہ بادشٲہی منٛز تٔمۍ سُنٛد شریک تہٕ نہ چُھ تس شوٗبان زِ مددگار سٕنٛز پیٚیَس ضرورت تہٕ پوٗرِ پوٗر بجر کٔرِو تٔمۍ سُنٛدے بیان۔


arabic:
  حَسْبِیَ اللہُ الَّذِیْ لَآ اِلٰہَ اِلَّا ھُوَ عَلَیْہِ تَوَکَّلْتُ وَھُوَ رَبُّ الْعَرْشِ الْعَظِیْمِ ۝

urdu:
  اَسہِ چُھ بس سُہ اللہ تعالیٰ کٲفی یس ورٲے نہٕ کانہہ عبادتس لایق چُھ، بہٕ چُھس تٔسۍ پٮ۪ٹھ بروسہ کران تہٕ سُے چُھ عرشِ عظیمُک پروردگار


arabic: لَآ اِلٰہَ اِلَّا اللہُ سُبْحَانَ اللہِ مَآ اَعْظَمَ اللہُ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، اللہ تعالیٰ چُھ پاک، سُہ اللہ تعالیٰ کۅتاہ عظمت وول چُھ،


arabic: لَآ اِلٰہَ اِلَّا اللہُ سُبْحَانَ اللہِ مَآ اَحْلَمَ اللہُ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، اللہ تعالیٰ چُھ پاک، سُہ اللہ تعالیٰ کۅتاہ بُردبار چُھ،


arabic: لَآ اِلٰہَ اِلَّا اللہُ سُبْحَانَ اللہِ مَآ اَکْرَمَ اللہُ ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، اللہ تعالیٰ چُھ پاک، سُہ اللہ تعالیٰ کۅتاہ برگزیدٕہ چُھ،


arabic: لَآ اِلٰہَ اِلَّا اللہُ وَحْدَہٗ لَا شَرِیْکَ لَہٗ مُحَمَّدُ رَّسُوْلُ اللہِ حَقًا ۝
urdu:
  اللہ تعالیٰ ہس ورٲے چُھنہٕ کانہہ عبادتس لایق، سُہ چُھ کُنُے تس چُھنہٕ کانہہ شریک حضرت محمدؐ چھِ پٔزۍپٲٹھۍ اللہ تعالیٰ سٕندۍ رسول۔


arabic:
  اَللّٰھُمَّ صَلِّ عَلٰی سَیِّدِنَا مُحَمَّدٍ وَّ عَلٰٓی اٰلِ سَیِّدِنَا مُحَمَّدٍ کُلَّمَا ذَکَرَہُ الذَّاکِرُوْنَ ۝

urdu:
  اے اللہ، رحمت سوز سٲنِس سردار حضرت محمد صلی اللہ علیہ و سلمس پٮ۪ٹھ تہٕ سیّدنا حضرت محمد صلی اللہ علیہ و سلمن ہنٛدِس آلِ اولادن پٮ۪ٹھ،


arabic:
  وَصَلِّ عَلٰی سَیِّدِ نَا مُحَمَّدٍ وَّ عَلٰٓی اٰلِ سَیِّدِنَا مُحَمَّدٍ کُلَّمَا غَفَلَ عَنْ ذِکْرِہِ الْغٰفِلُوْنَ ۝

urdu:
  تہٕ سیّدنا حضرت محمد صلی اللہ علیہ و سلمن ہنٛدِس آلِ اولادن پٮ۪ٹھ، ییٚلہِ زن غٲفل لوٗکھ تِہِندِ یادٕ نِشہِ غٲفل آسن۔


arabic:
  رَضِیْنَا بِاللہِ تَعَالٰی رَبًّا وَّبِالْاِسْلَامِ دِیْنًا وَّ بِسَیِّدِنَا مُحَمَّدٍؐ نَبِیًّا وَّرَسُوْلًا ۝

urdu:
  أسۍ سپٕدۍ رٲضۍ اللہ تعالیٰ سٕنٛدِس ربّ آسنس پٮ۪ٹھ، تہٕ اسلام کِس دین آسنس پٮ۪ٹھ تہٕ سٲنۍ سردار حضرت محمدؐ سٕنٛدِس نبی تہٕ رسول آسنس پٮ۪ٹھ 


arabic:
  وَّبِالْمُؤْمِنِیْنَ اِخْوَانًا وَّبِسَیِّدِنَا الصِّدِّیْقِ وَسَیِّدِنَا الْفَارُوْقِ وَسَیِّدِنَا ذِی النُّوْرَیْنِ وَسَیِّدِنَا الْمُرْتَضٰی اَئِمّۃً الْھَادِیْنَ رِضْوَانُ اللہِ تَعَالٰی عَلَیْھِمْ اَجْمَعِیْنَ ۝

urdu:
  تہٕ مومِنَن ہنٛدِس پانہٕ وٲنۍ بٲے بٲے آسنس پٮ۪ٹھ، تہٕ سیدنا ﴿حضرت ابوبکر﴾ صدیقؓ تہٕ سیدنا ﴿حضرت عمر﴾ فاروقؓ، تہٕ سیدنا ﴿حضرت عثمان﴾ ذِی النُّورینؓ تہٕ سیدنا ﴿حضرت علی﴾ مُرتضیٰؓ سٕنٛدِس ہادی تہٕ اِمام آسنس پٮ۪ٹھ، رضامندی ٲسِن اللہ تعالیٰ سٕنٛز یِمن سارِنٕے پٮ۪ٹھ


urdu: مبارک ٲسِن نوٚو صُبح تہٕ نیک دۅہ دۅشوٕنۍ فرشتن، لیکھن وٲلیٚن، گواہ، عٲدلن پٮ۪ٹھ
arabic:
  مَرْحَبًا بِۢالصَّبَاحِ الْجَدِیْدِ وَبِالْیَوْمِ السَّعِیْدِ وَبِالْمَلَکَیْنِ الْکَاتِبَیْنِ الشَّاھِدَیْنِ الْعَادِلَیْنِ ۝


arabic: حَیَّا کُمَا اللہُ تَعَالٰی فِیْ یَوْمِنَا ھٰذَا اُکْتُبَا فِیْٓ اَوَّلِ صَحِیْفَتِنَا ۝
urdu:
  سٲنِس یَتھ دۅہس پٮ۪ٹھ ٲسِن تۅہیہِ دۅشوٕنۍ پٮ۪ٹھ اللہ تعالیٰ سٕنٛز سلام توٚہۍ لیکھِو سٲنِس اعمال نامس شروعس منٛز یہِ کتھ


arabic:
  وَاَشْھَدُ اَنْ لَّآ اِلٰہَ اِلَّا اللہُ وَحْدَہٗ لَا شَرِیْکَ لَہٗ وَاَشْھَدُ اَنَّ مُحَمَّدًا عَبْدُہٗ وَ رَسُوْلُہٗ ۝

urdu:
  تہٕ بہٕ چُھس اقرار کران زِ اللہ وحدہٗ لاشریکس ورٲے چُھنہٕ کانہہ عبادتس لایق تہٕ بہٕ چُھس اقرار کران زِ حضرت محمدؐ چھِ تٔمۍ سٕندۍ بندٕہ تہٕ تٔمۍ سٕندۍ رسول


arabic:
  اَرْسَلَہٗ بِالْھُدٰی وَدِیْنِ الْحَقِّ لِیُظْھِرَہٗ عَلَی الدِّیْنِ کُلِّہٖ وَلَوْ کَرِہَ الْمُشْرِکُوْنَ ۝

urdu:
  یُس تٔمۍ ہدایت سان تہٕ دینِ حق سان سوٗز تاکہ دینِ اسلام کرِ تمام دینن پٮ۪ٹھ غٲلب تہٕ مشرکن گٔژھۍتن ناگوارٕے،


arabic:
  عَلٰی ھٰذِہِ الشَّھَادَۃِ نَحْیَا وَعَلَیْھَا نَمُوْتُ وَعَلَیْھَا نُبْعَثُ اِنْ شَآءَ اللہُ تَعَالٰی ۝

urdu:
  أسۍ چھِ أتھۍ اقرارس پٮ۪ٹھ زندگی بسر کران تہٕ أتھۍ پٮ۪ٹھ مَرو تہٕ اِن شاء اللہ تعالیٰ وۅتھو قیامت کہ دۅہ أتھۍ پٮ۪ٹھ


arabic:
  بِسْمِ اللہِ الَّذِیْ لَا یَضُرُّ مَعَ اِسْمِہٖ شَیْیٌٔ فِی الْاَرْضِ وَلَا فِی السَّمَآءِ وَھُوَ السَّمِیْعُ الْعَلِیْمُ ۝

urdu:
  اللہ تعالیٰ سٕندِ ناوٕ سٍتۍ ییٚمۍ سٕنٛدِس ناوَس مقابلہ کانہہ چیز زمین و آسمانس اندر ہرگز نقصان ہیٚکہِ نہٕ واتنٲوِتھ تہٕ سُہ چُھ بوزان سُہ چُھ زانان،


arabic: اَلْحَمْدُ لِلہِ الَّذِیْٓ اَحْیَا نَا بَعْدَ مَآ اَمَاتَنَا وَ اِلَیْہِ الْبَعْثُ وَالنُّشُوْرُ ۝
urdu:
  سٲری حمد چھِ تس اللہ تعالیٰ ہس ییٚمۍ أسۍ مرنہٕ ﴿یعنی شۅنگنہٕ﴾ پتہٕ زندٕہ ﴿ہُشار﴾ کٔرۍ تہٕ تٔسۍ کُن چُھ پتہٕ بیٚیہِ زندٕہ گٔژِھتھ وۅتُھن تہٕ گژُھن


arabic:
  اَصْبَحْنَا وَاَصْبَحَ الْمُلْکُ لِلہِ وَالْعِزَّۃُ وَالْعَظْمَۃُ وَالْکِبْرِیَآءُ وَالْجَبَرُوْتُ وَالسُّلْطَانُ وَالْبُرْھَانُ لِلہِ ۝

urdu:
  صُبح کوٚر اَسہِ تہٕ صُبح کوٚر تمام مُلکن اللہ تعالیٰ سٕندِ خٲطر بیٚیہِ چُھ عزت تہٕ عظمت تہٕ بجر تہٕ بُزرگی بیٚیہِ غلبہٕ تہٕ حُجّت اللہ تعالیٰ سٕندی خٲطرٕ شوٗبان


arabic: وَالْاٰلَآءُ وَالنَّعْمَآءُ لِلہِ وَاللَّیْلُ وَالنَّھَارُ لِلہِ ۝
urdu:
  بیٚیہِ چھےٚ ظٲہری تہٕ بٲطنی نعمتہٕ اللہ تعالیٰ سٕندی خٲطرٕ، بیٚیہِ چھِ رات تہٕ دۅہ اللہ تعالیٰ سٕندۍ خٲطرٕ


arabic:
  اَصْبَحْنَا عَلٰی فِطْرَۃِ الْاِسْلِامِ وَکَلِمَۃِ الْاَخْلَاصِ وَعَلٰی دِیْنِ سَیِّدِنَا وَنَبِیِّنَا مُحَمَّدِ نِ الْمَصْطَفٰیؐ ۝

urdu:
  اَسہِ صُبح کوٚر اسلام کِس فطرتس پٮ۪ٹھ، تہٕ کلمۂ اخلاصس ﴿یعنی لا اِلٰہ اِلا اللہ ہس﴾ پٮ۪ٹھ تہٕ پننِس سردار تہٕ نبی حضرت محمد مُصطفیٰ صلی اللہ علیہ و سلمن ہندِس دینس پٮ۪ٹھ


arabic:
  وَعَلٰی مِلَّتِ اَبِیْنَا سَیِّدِنَآ اِبْرَاھِیْمَ عَلَیْہِ السَّلَامُ حَنِیْفًا مُّسْلِمًا وَّ کَانَا مِنَ الْمُشْرِکِیْنَ ۝

urdu:
  تہٕ پننِس وٲلد سیّدنا حضرت ابراہیم علیہ السلامن ہنٛدِس مِلّتس پٮ۪ٹھ، یِم یک طرفہٕ مسلمان ٲسۍ تہٕ مُشرکو منٛزٕ ٲسۍ نہٕ


arabic:
  صَلَوَاۃُ اللہِ وَمَلٰئِٓکَتِہٖ وَ اَنْبِیَآئِہٖ وَ رُسُلِہٖ وَحَمَلَۃِ عَرْشِہٖ وَجَمِیْعِ خَلْقِہٖ عَلٰی سَیِّدِنَا مُحَمَّدٍ وَّ عَلٰی اٰلِہٖ وَاَصْحَابِہٖٓ اَجْمَعِیْنَؕ ۝

urdu:
  رحمتہٕ ٲسِن اللہ تعالیٰ سٕنٛز ٕہ بیٚیہِ تٔمۍ سٕندیٚن فرشتن ہنٛزٕ تہٕ تٔمۍ سٕندیٚن نبین تہٕ رسولن ہنٛزٕ تہٕ عرش رٹن والیٚن ہنٛزٕ بیٚیہِ تٔمۍ سٕندیٚن تمام مخلوقاتن ہنٛزٕ، سٲنِس سردار حضرت محمد صلی اللہ علیہ و سلمس پٮ۪ٹھ تہٕ تِہنٛدیٚن تمام آل و اصحابن پٮ۪ٹھ۔


arabic: عَلَیْہِ وَعَلَیْھِمُ السَّلَامُ وَرَحْمَۃُ اللہِ وَبَرَکَاتُہٗ ۝
urdu:
  حضور اقدس صلی اللہ علیہ و سلمن پٮ۪ٹھ بیٚیہِ تِمن سارِنٕے۔ پٮ۪ٹھ ٲسِن اللہ تعالیٰ سٕنٛز سلام بیٚیہِ گٔژِھن تِمن پٮ۪ٹھ رحمتہٕ تہٕ برکتہٕ نٲزل


arabic: اَلصَّلٰوۃُ وَالسَّلَامُ عَلَیْکَ یَا سَیِّدِیْ یَا خَیْرَ خَلْقِ اللہِ ۝
urdu:
  درود و سلام ٲسِن تۅہیہِ پٮ۪ٹھ اے سانہِ سردارٕؐ، اے اللہ تعالیٰ سٕندِ خلقت منٛزٕ سارِوٕے کھۅتہٕ بہترٕؐ


arabic:
  صَلَوٰۃُ اللہِ تَعَالٰی وَ مَلٰئِٓکَتِہٖ وَاَنْبِیَآئِہٖ وَ رُسُلِہٖ وَحَمَلَۃِ عَرْ شِہٖ وَجَمِیْعِ خَلْقِہٖ عَلٰی سَیِّدِ نَا مُحَمَّدٍ وَّ عَلٰٓی اٰلِہٖ وَاَصْحَابِہٖٓ اَجْمَعِیْنَ ۝

urdu:
  رحمتہٕ ٲسِن اللہ تعالیٰ سٕنٛزٕ بیٚیہِ تٔمۍ سٕندین فرشتن ہنٛزٕ تہٕ تٔمۍ سٕندیٚن نبین ہنٛزٕ بیٚیہِ تٔمۍ سٕندیٚن رسولن ہنٛزٕ بیٚیہِ عرش رٹن والیٚن فرشتن تہٕ تمام مخلوقاتن ہنٛزٕ سٲنِس سردار حضرت محمد صلی اللہ علیہ و سلمن پٮ۪ٹھ تہٕ تِہِندِس آلس تہٕ تمام اَصحابن پٮ۪ٹھ۔


arabic: عَلَیْہِ وَعَلَیْھِمُ السَّلَامُ وَرَحْمَۃُ اللہِ وَبَرَکَاتُہٗ ۝
urdu:
  آنحضرتن پٮ۪ٹھ بیٚیہِ تِمن سارِنٕے پٮ۪ٹھ ٲسِن سلام تہٕ اللہ تعالیٰ سٕنٛز رحمت تہٕ برکتہٕ گٔژِھن نٲزل۔


arabic: وَصَلِّ عَلٰی سَیِّدِ نَا مُحَمَّدٍ فِی الْمَلَاِ الْاَعْلٰی اِلٰی یَوْمِ الدِّیْنِ ۝
urdu:
  تہٕ رحمت سوز سٲنِس سردارس حضرت محمد صلی اللہ علیہ و سلمس پٮ۪ٹھ فرشتن ہنٛدِس اعلیٰ جماعتس اندر قیامت کِس دۅہس تام،


arabic:
  وَّصَلِّ عَلٰی جَمِیْعِ الْاَنْبِیَآءِ وَالْمُرْسَلِیْنَ وَعَلٰی مَلٰئِٓکَتِکَ الْمُقَرَّبِیْنَ وَعَلٰی عِبَادِکَ الصّٰلِحِیْنَ وِعَلٰٓی اَھْلِ طَاعَتِکَ اَجْمَعِیْنَ ۝

urdu:
  تہٕ درود سوز تمام نبین تہٕ رسولنؑ پٮ۪ٹھ، بیٚیہِ پننیٚن مُقرّب فرشتن پٮ۪ٹھ، بیٚیہِ پننیٚن صالح بندن پٮ۪ٹھ، بیٚیہِ پننیٚن سارِنٕے بندگی کرن والین پٮ۪ٹھ،


arabic:
  اَللّٰھُمَّ یَا مَالِکَ الرِّقَابِ وَیَا مُفَتِّحَ الْاَبْوَابِ وَیَا مُسَبِّبَ الْاَسْبَابِ هَيِّئْ لَنَا سَبَبًا لَّا نَسْتَطِیْعُ لَہٗ طَلَبًا ۝

urdu:
  یا اللہ، اے اہلِ عالَم چن گردنن ہنٛدِ مٲلکہٕ، اے رحمتٕکۍ دروازٕہ کھۅلن والہِ، اے سبب بناون والہِ، سانہِ خٲطرٕ بناو تِیُتھ کانہہ سبب یُس نہٕ أسۍ طلب آسو ہیٚکان کٔرِتھ


arabic: شٰکِرِیْنَ لِنِعْمَآئِکَ مُتَلَذِّذِیْنَ بِذِکْرِکَ فَرِحِیْنَ بِکِتَابِکَ ۝
urdu:
  چانیٚن نعمتن پٮ۪ٹھ روزو شکر گزُار بٔنِتھ، چانہِ ذکرِ منٛز کرو لذّت حٲصل، چانہِ کتابہِ منٛز کرو فرحت حٲصل


arabic:
  رَبَّنَا وَاٰتِنَا مَا وَعَدْتَّنَاعَلٰی رُسُلِکَ وَلَا تُخْزِنَا یَوْمَ الْقِیٰمَۃِ اِنَّکَ لَاتُخْلِفُ الْمِیْعَادَ ۝

urdu:
  اے سانہِ پروردگارٕ، پننیٚن پیغمبرن ہٕنزِ زیٚوِ یُس ژے وعدٕہ چُھے کوٚرمُت سُہ کرعطا بیٚیہِ بچاو قیامت چہ رُسوٲیی نِشہِ، بے شک چُھکھ نہٕ ژٕ وعدٕہ خلٲفی کران


arabic:
  اَللّٰھُمَّ اَوْصِلْنَا اِلٰی مَقَاصِدِنَا وَتُبْ عَلَیْنَآ اِنَّکَ اَنْتَ التَّوَّابُ الرَّحِیْمُ ۝

urdu:
  یا اللہ، اَسہِ کر کامیاب سانیٚن مقصدن منٛز بیٚیہِ کر سون توبہٕ قبول۔ بے شک چُھکھ ژٕے توبہٕ قبول کرن وول مہربان


arabic:
  اَللّٰھُمَّ بِکَ آصْبَحْنَا وَبِکَ اَمْسَیْنَا وَبِکَ نَحْیَا وَبِکَ نَمُوْتُ وَاِلَیْکَ الْمَصِیْرُ ۝

urdu:
  یا اللہ، چانی ناوٕہ سٍتۍ کوٚر اَسہِ صُبح، چانی ناوٕہ سٍتۍ کوٚر اَسہِ شام چانی ناوٕہ سٍتۍ چھِ زندٕہ روٗزِتھ، چٲنۍسٕے ناوس پٮ۪ٹھ مرَو بیٚیہِ چُھ اَسہِ ژیے کُن پوٚت پھیرُن


arabic:
  اَللّٰھُمَّ اَرِنَا الْحَقَّ حَقًّا وَّ ارْزُقْنَا اتِّبَاعَہٗ اَرِنَا الْبَاطِلَ بَاطِلًا وَّ ارْزُقْنَا اجْتِنَابَہٗ ۝

urdu:
  یا اللہ، حق ہاوُن اَسہِ حقٕے بنٲوِتھ، تہٕ اَسہِ کر تمُیک اِتباع نصیب تہٕ بٲطل ہاوُن اَسہِ بٲطلٕے بنٲوِتھ، بیٚیہِ دِ بٲطل نِشہِ بچنُک توفیق


arabic:
  اَللّٰھُمَّ اَرِنَا حَقَآئِقَ الْاَشْیَآءِ کَمَا ھِیَ تَوَفَّنَا مُسْلِمِیْنَ وَالْحِقْنَا بِالصّٰلِحِیْنَ ۝

urdu:
  یا اللہ، اَسہِ ہاو چیزن ہٕنز اصلیت یِتھہٕ پٲٹھۍ زن تِم چھِ تہٕ اَسہِ دِ بحیثیتِ مسلمان موت تہٕ اَسہِ کر نیکو کارن سٍتۍ شٲمل


arabic:
  یَا مُجِیْرُ یَا مُجِیْرُ یَا مُجِیْرُ وَقِنَا رَبَّنَا شَرَّ مَا قَضَیْتَ لَنَا وَقِنَا عَذَابَ النَّارِ ۝

urdu:
  اے پناہ دِنہٕ والہِ، اے پناہ دِنہٕ والہِ، اے پناہ دِنہٕ والہِ، تہٕ اے سانہِ ربّہٕ، اَسہِ بچاو اَمہِ کتھہِ ہنٛزِ بُرٲیی نِشہِ یہِ سٲنِس مُقدرس منٛز چُھ بیٚیہِ بچاو اَسہِ جہنم کہ عذاب نِشہِ


arabic:
  وَیَا غَافِرَ الْمُذْنِبِیْنَ اِغْفِرْ لَنَا ذُنُوْبَنَا وَ کَفِّرْ عَنَّا سَیِّاٰتِنَا وَتَوَفَّنَا مَعَ الْاَبْرَارِ ۝

urdu:
  تہٕ اے خطا کارن معاف کرن والہِ اَسہِ کر معاف، سٲنۍ گناہ تہٕ سانہِ بُرٲیِیہِ مِٹاو تہٕ اَسہِ دِ نیکوکارن سٍتۍ موت


arabic:
  یَا خَفِیَّ الْاَلْطَافِ وَیَا وَاسِعَ الْمَغْفِرَۃِ اَللّٰھُمَّ احْفَظْنَا مِنَ الْعِلَّۃِ فِی الْغُرْبَۃِ ۝

urdu:
  اے ژھایہِ پٲٹھۍ مہربٲنِیہِ کرن والہِ، تہٕ اے وسیع مغفرت کرن والہِ، سانہِ پروردِگارٕہ، اَسہِ کر حفاظت بیمارِ نِشہِ غربتس منٛز


arabic: وَلِعَشَآئِرِنَا وَلِقَبَآئِلِنَا وَلِمَنْ لَّہٗ حَقٌّ عَلَیْنَا ۝
urdu:
  بیٚیہِ سانیٚن رشتہٕ دارن تہٕ سانیٚن قبیلہٕ والیٚن، بیٚیہِ ییٚمۍ سُنٛد ییٚمۍ سُنٛد اَسہِ پٮ۪ٹھ حق چُھ،


urdu: یا اللہ، ییٚمہِ اَورادِ فتحیہ کہ پاسہٕ مُژراو اَسہِ پٮ۪ٹھ دروازٕہ عنایاتن تہٕ کراماتن ہٕنٛدۍ
arabic:
  اَللّٰھُمَّ بِحُرْمَۃِ ھٰذِہِ الْاَوْرَادِ الْفَتْحِیَّۃِ اِفْتَحْ لَنَآ اَبْوَابَ الْعِنَایَاتِ وَالْکَرَامَاۃِ ۝


arabic:
  وَصَلَّی اللہُ تَعَالٰی عَلٰی خَیْرِ خَلْقِہٖ سَیِّدِنَا مُحَمَّدٍ وَّ اٰلِہٖ وَاَصْحَابِہٖٓ اَجْمَعِیْنَ ۝

urdu:
  بیٚیہِ ٲسِن اللہ تعالیٰ سُنٛد دَرود تٔمۍ سٕنٛدِس بہترین مخلوق، سٲنِس سردار حضرت محمد صلی اللہ علیہ وسلمس تہٕ تِہِندِس تمام آلس تہٕ اَصحابن پٮ۪ٹھ


# translations

Athar: اللہ تعالیٰ سٕندِ ناوٕ سٍتۍ یُس بے انتہا مہربان تہٕ رحم کرن وول چُھ۔
Tahir: سٲری تعریف چِھ اللہ تعالیٰ سٕنٛدِی خٲطرٕ یُس سارِنٕے جہانن ہُنٛد پالن وول چُھ۔
Transliteration: Bismi All<u>a</U>hi a<b>l</B>rra<u>h</U>m<u>a</U>ni a<b>l</B>rra<u>h</U>eem<b>i</b>
Mirwaiz:
  گۅڈ  چھُس  بہٕ  کران  خداے  سٕندِہ  ناوٕ  سٍتۍ،  یُس  سٮ۪ٹھاہ  رحم  کروُن  چھُ  یُس  سٮ۪ٹھاہ  مہربان  چھُ۔


Tahir: سیٚٹھاہ مہربان سیٚٹھاہ رحم کرن وول چُھ۔
Transliteration: Al<u>h</U>amdu lill<u>a</U>hi rabbi alAA<u>a</U>lameen<b>a</b>
Athar:
  تعریف  چِھ  اللہ  تعالیٰ  سٕنٛدی  خٲطرٕ  یُس  تمام  کائناتُک  ربّ  چُھ۔  ﴿سورۂ  فاتحہ  چِھ  خداین  پنٕنۍ  بندٕہ  اَمہِ  موجوب  ہیٚچھنٲوِمٕتۍ  تاکہ  تِم  کرن  اَتھ  پننہِ  طرفہٕ  عرضی  ہٕندِس  صورتس  منٛز  پننِس  ربّس  برونٛہہ  کنہِ  پیش۔  آیتس  منٛز  یُس  لفظ  ربّ  چُھ  وَرتاونہٕ  آمُت،  یہِ  چُھ  عربی  زبٲنۍ  منٛز  ترٛٮ۪ن  معنِیَن  منٛز  وَننہٕ  یِوان  ﴿1﴾  مالِک  تہٕ  آقا  ﴿2﴾  سرپرست،  رَچَھن  وول،  خبر  اَتر  ہیٚنہٕ  وول  تہٕ  رٲچھ  راوَٹھ  کرن  وول  ﴿3﴾  فرماں روا،  حٲکِم،  مُدبِّر  تہٕ  مُنتظم،  اللہ  تعالیٰ  چُھ  یِمن  سارِنٕے  معنہِ یَن  منٛز  کائناتُک  ربّ۔

Mirwaiz:
  سٲری  تعریف،  مدح  تہٕ  ثنا  پزن  تٔسۍ  ذاتِ  پاکس  یَسُند  ناو  چھُ  حضرت  اللہ۔  (کیازِ  پرٛتھ  چیزَہ  تہٕ  پرٛتھ  نعمتَہ  پٲدٕہ  کروُن  تہِ  چھُ  سُوی،  عطا  کروُن  تہِ  چھُ  سُوی۔  لہٰذا  شوبن  حمد  و  ثنا  تٔسۍ  یوت۔)  یُس  مٲلک  تہٕ  پرورش  کروُن  چھُ  سارِنٕی  عالَمن  ہُند۔  (مخلوقاتن  ہُند  اَکھ  اَکھ  جنس  چھُ  گنزرنہٕ  یِوان  اَکھ  اَکھ  عالم،  مثلاً  عالَمِ  ملایکَہ،  عالَم  انسان،  عالَم  جِن،  عالَم  جمادات،  عالَم  نباتات،  عالَمِ  وحوش  و  طیور۔)


Athar: سٮ۪ٹھاہ مہربان تہٕ رحم کرن وول چُھ۔
Tahir: جزا کہِ دۅہُک مٲلِک چُھ۔
Transliteration: A<b>l</B>rra<u>h</U>m<u>a</U>ni a<b>l</B>rra<u>h</U>eem<b>i</b>
Mirwaiz:
  یُس  سارِنٕی  رحم  کروُن  چھُ  دُنیاہس  اندر،  یُس  پنٕنۍ  رحمت  جٲری  تھاوٕوُن  چھُ  باایمانن  پٮ۪ٹھ  ٲخرتس  اندر۔


Athar: جزاکہِ دۅہُک مٲلِک چُھ۔
Tahir: (یا اللہ!) أسۍ چِھ چٲنی یٲژ عبادت کران بیٚیہِ چِھی أسۍ ژے یوت مدد منگان۔
Transliteration: M<u>a</U>liki yawmi a<b>l</B>ddeen<b>i</b>
Mirwaiz:
  یُس  مٲلک  تہٕ  اختیارٕہ  وول  چھُ  جزاکہِ  دُہُک۔  (جزاہُک  دۅہ  گوٚو  قیامتُک  دۅہ،  ییٚمہِ  دۅہ  رَٹن  سٲری  پننیٚن  عملن  ہُند  بدلہٕ،  ییٚمۍ  یُتھ  کوٚرمُت  آسہِ  سُہ  تُلہِ  تِیتھُے  پھل۔)


Tahir: اَسہِ ہاو سِیٔز وَتھ۔
Transliteration: Iyy<u>a</U>ka naAAbudu waiyy<u>a</U>ka nastaAAeen<b>u</b>
Athar:
  أسۍ  چِھ  چٲنی  عبادت  کران  تہٕ  ژیے  چِھی  مدد  منگان۔ ﴿عبادت  لفظ  تہِ  چُھ  عربی  زبٲنۍ  منٛز  ترٛٮ۪ن  معنِیَن  منٛز  وَرتاونہٕ  یِوان  ﴿1﴾  پوٗزا  تہٕ  پرستش  ﴿2﴾  اطاعت  تہٕ  فرماں بردٲری  ﴿3﴾  بندگی  تہٕ  غلٲمی۔

Mirwaiz:
  چٲنی  یٲژ  چھِ  أسۍ  بندگی  تہٕ  پرستش  کران  بیٚیہِ  نہٕ  کٲنسہِ  ہٕںز،  بیٚیہِ  چھِ  أسۍ  ژے  یوت  یٲری  تہٕ  مدد  منگان  بیٚیہِ  نہٕ  کٲنسہِ۔  (یہِ  چھُ  بندن  ہٕندِ  طرفہٕ  خداے  سٕنزِ  دَرگاہِ  اَندر  التجا،  یہِ  ہیچھنٲوۍ  اللہ  تعالیٰ  ہَن  پنٕنۍ  بندٕہ  کہ  تٔہندِس  دربارس  اندر  کِتھہٕ  پٲٹھۍ  گژِھہ  حٲضر  سپدُن،  کِتھہٕ  پٲٹھۍ  گژِھہ  سوال  کرُن۔)


Athar:
  تِمن  لُکن  ہٕنٛز  وَتھ  یِمن  ژےٚ  انعام  فرمووُتھ،  یِمن  پٮ۪ٹھ  نہٕ  غضب  آو  کرنہٕ،  یِم  وتہِ  چھِنہٕ  ڈٔلِمٕتۍ۔  ﴿بندٕہ  سٕنٛدِ  اَمی  دُعاعُک  جواب  چُھ  یہِ  پوٗرٕ  قرآن۔  بندٕہ  چُھ  پننِس  ربّس  رہنمٲئی  ہُنٛد  درخواست  کران  تہٕ  ربّ  چُھس  اَمہِ  کِس  جوابس  منٛز  یہِ  سورُے  قرآن  عطا  کران۔

Mirwaiz:
  وَتھ  تِمن  لوٗکن  ہٕںز  یِمن  ژےٚ  نعمژٕ  عطا  کَریٚتھ  (یعنی  نبوتٕچ  نعمت،  رسالتٕچ  نعمت،  صدیقیتٕچ  نعمت،  شہادتٕچ  نعمت،  صالحیتٕچ  نعمت۔)  تِہٕنز  وَتھ  نہٕ  یِمن  پٮ۪ٹھ  چٲنۍ  ژَکھ  چھےٚ،  یِمن  پٮ۪ٹھ  ژٕہ  بے  زار  چھُکھ  تِہنزِ  نافرمٲنی  ہٕنزِ  سببہٕ،  بیٚیہِ  نہٕ  تِہنز  وَتھ  یِم  گمراہ  سپٕدۍ،  وَتہِ  نِشہِ  ڈٔلۍ۔  (تِم  گٔے  یہود  و  نصاریٰ  بیٚیہِ  سٲری  بٲطل  فرقہٕ  یِم  افراط  و  تفریطس  منٛز  مُبتلا  سپٕدۍ۔)

Tahir:
  تِمن  لُکن  ہٕنٛز (وَتھ) نہٕ  کینہہ  یِمن  پیٚٹھ  غضب  آو  کرنہٕ،  تہٕ (بیٚیہِ)  نَہ  گُمراہن  ہٕنٛز۔

Transliteration:
  <u>S</U>ir<u>at</U>a alla<u>th</U>eena anAAamta AAalayhim ghayri almagh<u>d</U>oobi AAalayhim wal<u>a</U> a<b>l</B><u>dda</U>lleen<b>a</b>


Mirwaiz: یِم گٔے حروفِ مقطعات یِمن ہُند معنی زانہِ پانہٕ پروردِگار۔
Tahir: الف لام میم (اصلی معنی چُھ اللہ تعالیٰ تہٕ رسول صلی اللہ علیہ و سلمٕے بہتر زانان)۔
Transliteration: Alifl<u>a</u>mmeem
Athar:
  الف۔  لام۔  میم۔  ﴿یِم  حروفِ  مُقطعات  چِھ  قرآنِ  مجیدکیٚن  کینٛژھن  سوٗرن  ہٕنٛدِس  ابتداہس  منٛز  لَبنہٕ  یِوان۔  مُفسرَو  چِھ  یِہِنٛدۍ  مختلف  معنی  بیان  کٔرِمٕتۍ،  مگر  یِہِنٛدِس  کُنہِ  معنِیس  پٮ۪ٹھ  چُھنہٕ  اتفاق  تہٕ  یُہُنٛد  معنی  زانُن  چُھ  اَمہِ  موجوب  غیر  ضروری  زِ  اگر  انسان  یُہُنٛد  معنی  زانہِ  تہِ  نہٕ،  قرآن  نِشہِ  ہدایت  حاصل  کرنس  منٛز  چَھنہٕ  کانٛہہ  کسر  روزان﴾


Transliteration: <u>Tha</u>lika alkit<u>a</u>bu l<u>a</u> rayba feehi hudan lilmuttaqeen<b>a</b>
Athar:
  یہِ  چھےٚ  اللہ  تعالیٰ  سٕنٛز  کتاب،  یَتھ  منٛز  چُھنہٕ  کانٛہہ  شک  ﴿اَمیُک  اکھ  سِیٚود  تہٕ  سادٕہ  مطلب  چُھ  یہِ  زِ  بے شک  چھےٚ  یہِ  اللہ  تعالیٰ  سٕنٛز  کتاب۔  مگر  بیاکھ  مطلب  ہیکیٚس  یِتہِ  ٲسِتھ  زِ  یہِ  چھےٚ  تِژھ  کتاب  یتھ  منٛز  نہٕ  شکٕچ  کانٛہہ  کتھ  چھےٚ﴾۔  ہدایت  چھےٚ  تِمن  پرہیزگار  لُکن  خٲطرٕ۔

Mirwaiz:
  یہِ  بٔڈ  کتاب  یعنی  قرآنِ  مجید  یُس  چُھ،  کانہہ  شک  چُھنہٕ  اتھ  اندر۔  امِہ  کِس  کلامِ  الہٰی  آسنس  اندر،  یہِ  چُھ  بوٚڈ  ہِدایت  خدایس  کھۅژوٕنین  ہٕندِ  خٲطرٕ۔

Tahir:
  (یہِ)  چھے٘  سۅ  عظمت  واجِنۍ  کتاب  یَتھ  منٛز  کُنہِ  شکٕچ  گنجٲیِش  چَھنہٕ،  (یہِ)   چھے٘  پرہیزگارن  ہٕندِ  خٲطر  ہدایت۔


Athar:
  یِم  غٲبس  پٮ۪ٹھ  ایمان  چِھ  اَنان  ﴿غیب  چُھ  مُراد  تِمہٕ  سارے  حقیقتہٕ  یِمہٕ  انسان  سٕنٛدِ  حواسہٕ  نِشہِ  ژھایہِ  چھےٚ  تہٕ  براہِ  راست  چَھنہٕ  عام  انسانن  ہٕندِس  تجربس  تہٕ  مُشٲہدس  منٛز  یِوان،  مثلاً  اللہ  تعالیٰ  سٕنٛز  ذات  تہٕ  صِفات،  ملٲیِک،  وَحی،  جنت،  جہنم  بیترِ﴾  نماز  چِھ  قٲیِم  کران۔  ﴿اِقامت  الصلوٰتُک  معنی  چُھنہٕ  صرف  یی  زِ  انسان  گژِھہ  پابندی  سان  نماز  ادا  کرُن،  بلکہ  چُھ  اَمِیُک  مطلب  یہِ  زِ  اجتمٲعی  طور  گژِھہ  نمازِ  ہُنٛد  نظام  باقٲعدٕہ  قٲیِم  کرنہٕ  یُن،  اگر  کُنہِ  بٔستی  منٛز  اکھ  اکھ  نفر  بیوٚن  بیوٚن  نماز  پران  چُھ۔  مگر  جمٲعژ  سان  چُھنہٕ  یہِ  فرض  ادا  کرنُک  نظم،  تیٚلہِ  ہیکہِ  نہٕ  یہِ  وَننہٕ  یِتھ  زِ  تَتہِ  چھےٚ  نماز  قٲیِم  کرنہٕ  یِوان﴾  یُس  رِزق  اَسہِ  تِمن  دِیتمُت  چُھ  تمہِ  منٛزٕ  چِھ  خرچ  کران۔

Mirwaiz:
  تِم  خدایس  کھوژوٕنۍ  بندٕہ  گٔے  تِمے  یِم  پژھ  تہٕ  یقین  چھِ  کران  تِمن  چیزن  یِم  نہٕ  تِمو  وُچھمٕتی  چھِ۔  یعنی  یِم  چیز  تِہٕندیو  حواسو  تہٕ  عقلہِ  نِشہِ  پوٗشیدٕہ  چھ۔  صِرف  چھِ  خدا  تہٕ  پیغمبر  سٕندِ  فرماونہٕ  سٍتۍ  تِمن  چیزن  پژھ  کران  تہٕ  تِمن  صحیح  تہٕ  درُست  مانان۔  تِم  چیز  گٔے  خدا۔  ملٲیِک۔  قیامت۔  جنت  تہٕ  جہنم  یعنی  یِم  لوٗکھ  خدایس  کھوژان  چھِ  تِمن  چُھ  یہِ  قرآنِ  مجید  وتھ  ہاوان  کیازِ  یُس  اکھاہ  پننِس  خدایس  کھوژان  آسہِ  تس  چھےفکر  تہٕ  تلاش  آسان  تِمن  کامین  ہٕںٛز  یِمہٕ  کامہِ  خدایس  پسند  چھےٚ۔  بیٚیہِ  یِمن  کامین  پیٚٹھ  سُہ  بیزار  چُھ  تِمن  چھےٚ  فِکر  آسان  خداے  سٕنٛز  اِطاعت  کرنٕچ۔  تِہٕندِ  معصیت  تہٕ  نافرمٲنی  نِشہِ  پتھ  روزنٕچ۔  یِمن  نافرمانن  ہٕندین  دِلن  منٛز  خداے  سُند  خوف  آسہِ  نہٕ  تِمن  چُھنہٕ  اِطاعت  تہٕ  معصیتُک  کینہہ  اندیشہ  تہٕ  فِکر۔  امہِ  أندرٕہ  سپُد  معلوٗم  یِم  لوٗکھ  یِمن  پوٗشیدٕہ  چیزن  پژھ  آسن  نہٕ  کران  تِم  چھِ  ہِدایت  نِشہِ  محروم،  بیٚیہِ  گٔے  خدایس  کھوژوٕنۍ  تِم  لوٗکھ  یِم  برپا  قٲیِم  چھِ  تھاوان  ہمیشہ  نماز  پانژھ  تمہِ  کیو  حقوقو  تہٕ  شرطو  تہٕ  آدابو  دسان۔  وقتٕچ  پابندی  سان،  بیٚیہِ  گٔے  خدایس  کھوژوٕنۍ  تِم  لوٗکھ  یِم  تمہِ  مالہٕ  أندرٕہ  یُس  اسی  تِمن  عطا  کوٚرمُت  چُھ  آسن  خرٕچ  کران۔  اہل  وعیالس  تہٕ  ٲشناون  تہٕ  ہمساین  تہٕ  مُستحِقن  پیٚٹھ۔

Tahir:
  یِم  غیبس  پیٚٹھ  ایمان  چِھ  اَنان  تہٕ  نماز  چِھ   (تمام  حقوقَو  سان)   قٲیِم  کران  تہٕ  یِکینٛژھاہ  اَسہِ  تِمن  سوٗزمُت  چُھ  تَمہِ  منٛزٕ  چِھ  ‏‏ (سانہِ  وَتہِ  منٛز)   خرچ  کران۔

Transliteration:
  Alla<u>th</u>eena yuminoona bi<b>a</b>lghaybi wayuqeemoona a<b>l</b><u>ss</u>al<u>a</u>ta wamimm<u>a</u> razaqn<u>a</u>hum yunfiqoon<b>a</b>


Athar:
  یۅسہٕ  کتاب  تۅہیہِ  پٮ۪ٹھ  نٲزِل  چھےٚ  آمٕژ  کرنہٕ  ﴿یعنی  قرآن﴾  تہٕ  یِمہٕ  کتابہٕ  تۅہیہِ  برٛونٛہہ  نٲزِل  آسہِ  آمژٕ  کرنہٕ،  تِمن  سارِنٕے  پٮٹھ  چِھ  ایمان  اَنان  تہٕ  ٲخرتس  پٮ۪ٹھ  چِھ  یقین  تھاوان۔

Mirwaiz:
  بیٚیہِ  گٔے  خدایس  کھوژوٕنۍ  تِمے  لوٗکھ  یِم  پژھ  چھِ  کران  تتھ  کتابہِ  یۅسہِ  تۅہیہِ  کُن  نٲزِل  آیہِ  کرنہٕ۔  بیٚیہِ  تِمن  کتابن  پیٚٹھ  یِم  تۅہیہِ  برونٹھ  نٲزِل  آیہِ  کرنہٕ  بروںٹھمین  پیغمبرن  پیٚٹھ۔  ایمان  چھِ  ونان  پوٚز  گٕنزرنس۔  یِمہٕ  کتابہٕ  اللہ  تعالیٰ  ہن  حضراتِ  مُرسلینن  پیٚٹھ  نٲزِل  کرِ  مژٕ  چھےٚ۔  تورات  و اِنجیل  و زبور  و صحف  تِمہٕ  سارے  کتابہٕ  چھےٚ  پزٕ۔  تِمن  کتابن  ہٕںٛز  پژھ  آسٕنۍ  چھےٚ  شرطِ  ایمان۔  پتھ  روٗز  عمل  کرٕنۍ  سۅ  چھےٚ  صِرف  قرآنِ  مجیدس  پیٚٹھ  کرٕنۍ۔  کیازِ  تِم  سارے  کتابہٕ  چھےٚ  قرآنِ  مجیدس  سٍتۍ  منسوخ  تہٕ  قٲبلِ  عمل  قرار  دِنہٕ  آمژٕ،  بیٚیہِ  یِم  ٲخرتس  تہِ  چھِ  پوٗرٕہ  پژھ  کران۔  امہِ  پتہٕ  چُھ  بیاکھ  عالماہ۔  یتھ  عالمس  ٲخرت  ونان  چھِ۔  تتھ  عالمس  اندر  کرِ  اللہ  تعالیٰ  بدکارن  نافرمانن  عذابس  تہٕ  سزاہس  گرفتار۔  تتھ  عالمس  منٛز  ییہِ  باایمانن  جنت  تہٕ  جنتٕچہِ  نعمژٕ  عطا  کرنہٕ۔

Tahir:
  تہٕ  تِم  لُکھ  چِھ،  یہِ  تۅہیہِ  پیٚٹھ  نٲزل  آو  کرنہٕ،  تہٕ  یہِ  تۅہیہِ  برونٛہہ  نٲزل  چُھ  آمُت  کرنہٕ  تتھ   (سٲرۍسٕے)   پیٚٹھ  ایمان  اَنان  ‏بییہ  چھ  تم  ٲخرتس  پیٚٹھ  تہِ   (مکمل  پٲٹھۍ)   یقین  تھاوان۔

Transliteration:
  Wa<b>a</b>lla<u>th</u>eena yuminoona bim<u>a</u> onzila ilayka wam<u>a</u> onzila min qablika wabi<b>a</b>l<u>a</u>khirati hum yooqinoon<b>a</b>


Tahir: تِمے چِھ پننِس ربّ سٕنٛدِ طرفہٕ ہدایتس پیٚٹھ، تہٕ تِمے چِھ اصلی کامیٲبی پراوَن وٲلۍ۔
Transliteration: Ol<u>a</u>ika AAal<u>a</u> hudan min rabbihim waol<u>a</u>ika humu almufli<u>h</u>oon<b>a</b>
Athar:
  یِتھۍ  لُکھ  چِھ  پننِس  ربّ  سٕندِ  طرفہٕ  سیٚزِ  وَتہِ  پٮ۪ٹھ  تہٕ  تِمے  چِھ  کامیٲبی  لبن  وٲلۍ۔

Mirwaiz:
  یِمے  لوٗکھ  چھِ  پننِس  پروردِگار  سٕنٛزِ  تتھ  وتہِ  پیٚٹھ  یۅسہٕ  تِمن  تِہٕندِ  طرفہٕ  ہاونہٕ  آیہِ،  بیٚیہِ  چھِ  یِمے  لوٗکھ  رستگار  تہٕ  کامیاب  ﴿یِم  ژور  آیات  چھ،  باایمانن  ہٕندِس  مدحس  اندر  بیان  کرنہٕ  آمٕتۍ﴾  یِمو  زیٚوِ  سٍتۍ  تہٕ  دِلہٕ  سٍتۍ  قرآنِ  مجیدس  تہٕ  دینِ  اِسلامس  ایمان  اوٚن۔  امہِ  پتہٕ  چُھ  بیان  تِمن  لوٗکن  ہُند  یِمو  بہ  دل  وزبان  اِنکار  کوٚر۔


Athar:
  یِمو  لُکو  ﴿یِمہٕ  کتھہٕ  ماننس﴾  انکار  کوٚر  تِہندِ  خٲطرٕ  چُھ  یکساں  خواہ  توٚہۍ  تِم  خبردار  کٔرِتوکھ  یا  متہٕ  کٔرِتوکھ،  بہرحال  چِھنہٕ  تِم  مانن  وٲلۍ  کینٛہہ۔

Mirwaiz:
  بیشک  یِمو  لوٗکو  اِنکار  کوٚر،  برابری  چھو  یِہٕندِ  خٲطرٕ،  توٚہۍ  کٔرِو  یِمن  بیم  یا  نہ  کٔرِیوکھ  یِم  زانہہ  ایمان  انن  نہٕ  کیازِ۔

Tahir:
  بے  شک  یِمَو  کُفُر  چُھ  پانہٕ  نوومُت،  تِہِنٛدِ  خٲطرٕ  چھے٘  ہِشی  کتھا،  خواہ  تۆہۍ  تِم  کھۅژنٲوِتوکھ  یا  مَتہٕ  کھۅژنٲوِتوکھ،  تِم  اَنن  نہٕ  ‏ایمان۔

Transliteration:
  Inna alla<u>th</u>eena kafaroo saw<u>a</u>on AAalayhim aan<u>th</u>artahum am lam tun<u>th</u>irhum l<u>a</u> yuminoon<b>a</b>


Athar:
  خُداین  چھےٚ  تِہندِٮ۪ن  دِلن  تہٕ  تِہندٮ۪ن  کنن  پٮ۪ٹھ  مۅہر  لگٲومٕژ  ﴿اَمِیُک  مطلب  چُھنہٕ  یہِ  زِ  خُداین  ٲس  مۅہر  لگٲومٕژ،  اَمہِ  موجوٗب  کوٚر  تِمو  ماننس  انکار  بلکہ  چُھ  اَمِیُک  مطلب  یہِ  زِ  ییٚلہِ  تِمو  تِمہٕ  بنیٲدی  کتھہٕ  رَد  کرِ  یِہٕنٛز  ذکر  پٮ۪ٹھ  کنہِ  کرنہٕ  آیہِ  تہٕ  پننہِ  خٲطرٕ  کٔرٕکھ  قرآن چہِ  پیش  کرنہٕ  آمٕژِ  وَتہِ  برعکس  بیاکھ  وَتھ  اختیار  پَتہٕ  لگٲو  خُداین  تِہندٮ۪ن  دِلن  تہٕ  کنن  پٮ۪ٹھ  مۅہر﴾۔  تہٕ  تِہٕنٛزن  أچھن  پٮ۪ٹھ  چُھ  پردٕہ  پیٚومُت،  تِم  چِھ  سخت  سزاہٕکۍ  حقدار۔

Mirwaiz:
  خداین  چھےٚ  مہر  کٔرمٕژ  یِہٕندین  دِلن  یِہٕندین  کنن  پیٚٹھ،  بیٚیہِ  چُھ  تِہٕنٛزن  أچھن  پیٚٹھ  ٹھوٚر  تمہِ  کِنۍ  چَھنہٕ  پٔز  کتھ  یِمن  فکرِ  تران،  تِہٕندِ  خٲطرٕ  چُھ  بوٚڈ  عذاب،  سُہ  گوو  نارِ  جہنم۔  امہِ  پتہٕ  چُھ  اللہ  تعالیٰ  فرماوان  تُرواہ  آیات  کریمہ  مُنافِقن  ہٕندِس  مذمتس  اندر  یِمن  ہُند  ظٲہِر  اکھ  آسہِ  بٲطِن  اکھ۔  یِمن  ہٕںٛز  زیٚو  اکھ  آسہِ  دِل  بیاکھ  کیازِ  تِمن  ہُند  شر  چُھ  سیٹھاہ  بیٚین  ہٕندِ  کھۅتہٕ۔

Tahir:
  اللہ  تعالیٰ  ہَن  چھے٘   (تِہِندِس  پانہٕ  ژارنہٕ  کِس  نتیجہ  ہَس  منٛز)   تِہِندیٚن  دِلن  تہٕ  کَنن  پیٚٹھ  مۅہر  لگٲومٕژ،  تہٕ  تِہٕنزن  أچھن  ‏پیٚٹھ  چُھ  پردٕہ   (پیۆمُت)،  تہٕ  تِہِندِ  خٲطرٕ  چُھ  سخت  عذاب۔

Transliteration:
  Khatama All<u>a</u>hu AAal<u>a</u> quloobihim waAAal<u>a</u> samAAihim waAAal<u>a</u> ab<u>sa</u>rihim ghish<u>a</u>watun walahum AAa<u>tha</u>bun AAa<i><u>th</u></i>eem<b>un</b>


Athar:
  کینٛہہ  لُکھ  چِھ  تِم  تہِ  یِم  وَنان  چِھ  اَسہِ  چُھ  خُدایس  پٮ۪ٹھ  تہٕ  ٲخرت کِس  دۅہس  پٮ۪ٹھ  ایمان  اوٚنمُت  حالانکہ  چِھنہٕ  تِم  حقیقتس  منٛز  مومن  کینٛہہ۔

Mirwaiz:
  بیٚیہِ  چھِ  کینہہ  لوٗکھ  یِم  زیٚوِ  سٍتۍ  ونان  چھِ  اسہِ  کٔر  پژھ  خدایس  بیٚیہِ  پٔتمِس  دۅہس  یعنی  قیامتس،  حالانکہ  ہرگِز  چھِنہٕ  تِم  پژھ  کروٕنۍ  دِل  سٍتۍ  خدایس  تہٕ  قیامت  کِس  دۅہس۔

Tahir:
  تہٕ  لُکو  منٛزٕ  چِھ  کینہہ  تِم   (تہِ)   یِم  ونان  چِھ  زِ  اَسہِ  اۆن  اللہ  تعالیٰ  ہَس  تہٕ  قیامت  کِس  دۅہس  پیٚٹھ  ایمان،  حالانکہ  چِھنہٕ  ‏تِم   (ہرگز)   مومن۔

Transliteration:
  Wamina a<b>l</b>nn<u>a</u>si man yaqoolu <u>a</u>mann<u>a</u> biAll<u>a</u>hi wabi<b>a</b>lyawmi al<u>a</u>khiri wam<u>a</u> hum bimumineen<b>a</b>


Athar:
  تِم  چِھ  خُدایس  سٍتۍ  تہٕ  ایمان  اَنن  والیٚن  سٍتۍ  دوکھہٕ  بٲزی  کران،  مگر  تِم  چِھ  دراصل  پنہٕ نُے  پان  دوکھس  منٛز  ترٛاوان  تہٕ  تِمن  چُھنہٕ  اَمِیُک  شعور  کِینہہ۔

Mirwaiz:
  پننہِ  خیالہٕ  چھِ  تِم  دوکھہٕ  بٲزی  کران  خدایس  تہٕ  باایمانن  سٍتۍ،  لیکن  درحقیقت  چھِنہٕ  تِم  دوکھہٕ  دِوان  مگر  پٲنۍ  پانس  مگر  باسان  تہٕ  ژینان  چھِنہٕ  تِم،  امیُک  شعور  چُھنہٕ  تِمن۔

Tahir:
  تِم  چِھ  اللہ  تعالیٰ  ہَس   (یعنی  رسول  صلی  اللہ  علیہ  وسلمس)   تہٕ  باایمانن  دوکھہٕ  دِیُن  یژھان  مگر   (حقیقتس  منٛز)   چِھ  تِم  ‏پننِسٕے  پانس  دوکھہٕ  دِوان،  تہٕ  تِمن  چُھنہٕ  اَمِیُک  شعور۔ ﴿ یَتھ  جایہِ  چُھنہٕ  مضاف  لیٚکھنہٕ  آمُت  بلکہ  چُھ  حذف  کرنہٕ  آمُت  یُس  زَن''رسول''  چھ،  یعنی،  یُخٰدِعُوْنَ  اللّٰہَ،  ؤنِتھ  چُھ  مُراد،  ‏یُخٰدِعُوْنَ  الرَّسُولَ،  نِنہٕ  آمُت۔  اکثر  تفسیرٕکیٚو  اِمامَو  چُھ  یہِ معنی  بیان  کۆرمُت۔  بطورحوالہٕ  وُچھو،تفسیرالقرطبی،  البیضاوی،  ‏البغوی،  النسفی،  الکشاف،  المظہری،  زاد  المسیر،  الخازن۔  بیترِ﴾۔

Transliteration:
  Yukh<u>a</u>diAAoona All<u>a</u>ha wa<b>a</b>lla<u>th</u>eena <u>a</u>manoo wam<u>a</u> yakhdaAAoona ill<u>a</u> anfusahum wam<u>a</u> yashAAuroon<b>a</b>


Athar:
  تِہندٮ۪ن  دِلن  منٛز  چھےٚ  اکھ  بیمٲرۍ  یۅسہٕ  خُداین  زیادے  ہُررٲو  ﴿بیمٲرۍ  چھےٚ  مُراد  مُنافقتٕچ  بیمٲرۍ،  تہٕ  خُداین  ہُررٲو  یہِ  بیمٲرۍ  چُھ  یہِ  معنی  تھاوان  زِ  سُہ  چُھنہٕ  مُنافقس  فوراً  سزا  دِوان  بلکہ  چُھس  ڈیٚجر  ترٛاوان  تہٕ  اَمہِ  ڈیجرُک  نتیجہِ  چُھ  یہِ  آسان  زِ  مُنافق  چُھ  وارٕہ  پٲٹھۍ  مُنافق  بنان﴾  تہٕ  یُس  اَپُز  تِم  وَنان  چِھ  تَمہِ  کِس  مُعاوضس  منٛز  چُھ  تِہنٛدِ  خٲطرٕ  دَگ  تُلہٕ وُن  سزا۔

Mirwaiz:
  تِہٕندین  دِلن  اندر  چُھ  بوٚڈ  مرض۔  نفاقُک  مرض  دینِ  اِسلام  نِشہِ  نفرتُک  مرض  حسدُک  مرض  بیٚیہِ  عنادُک  مرض۔  یِم  مرض  ٲسۍ  تِمن  برونٹھٕے۔  وۅنۍ  سپُد  قرآنِ  مجید  نٲزِل۔  اِسلامس  دیُت  اللہ  تعالیٰ  ہن  عزت  وشوکت۔  بیٚیہِ  سپٕز  روزبروز  اہلِ  اِسلامن  ترقی۔  یِم  چیز  وُچھِتھ  سپٕز  تِہٕندِس  مرضس  اندر  زیادتی۔  پس  کٔرٕکھ  اللہ  تعالیٰ  ہن  زیادتی  تتھ  مرضس  اندر،  بیٚیہِ  چُھ  تِہٕندِی  خٲطرٕ  ٲخرتس  اندر  کڈُر  عذاب،  امی  مۅکھہٕ  کہ  تِم  ٲسۍ  اپُز  ونان،  بٔلۍ  ونان  آمنا  باللہ۔

Tahir:
  تِہِندیٚن  دِلن  منٛز  چھے٘  بیمٲرۍ،  لہٰذا  کۆر  تَتھ  بیمارِ  اللہ  تعالیٰ  ہَن  مزید  اضافہٕ،  تہٕ  تِہِندِ  خٲطرٕ  چُھ  دگ  تُلوُن  عذاب،  اَمہِ  ‏مۅکھہٕ  زِ  تِم  ٲسۍ  اَپُز  وَنان۔

Transliteration:
  Fee quloobihim mara<u>d</u>un faz<u>a</u>dahumu All<u>a</u>hu mara<u>d</u>an walahum AAa<u>tha</u>bun aleemun bim<u>a</u> k<u>a</u>noo yak<u>th</u>iboon<b>a</b>


Athar:
  ییٚلہِ  زانٛہہ  تِمن  آو  وَننہٕ  زِ  زمینس  منٛز  مہ  کٔرِو  فساد  تہٕ  تِمو  ووٚن  یٖی  زِ  أسۍ  چِھ  اصلاح  کرن  وٲلۍ۔

Mirwaiz:
  ییٚلہِ  وننہٕ  چُھ  یِوان  تِمن  فساد  مہ  تُلِو  مُنافِقت  تہٕ  نافرمٲنی  کرنہٕ  سٍتۍ،  دپان  چھِ  تِم  کہ،  أسۍ  چھِنہٕ  مگر  معاملاتن  سنبھال  وٕنۍ  تہٕ  اِصلاح  کروٕنۍ  یُتھ  حالات  درُست  گژھن۔  اللہ  تعالیٰ  چُھ  فرماوان۔

Tahir:
  تہٕ  ییٚلہِ  تِمن  وَننہٕ  چُھ  یِوان  زِ  زمینس  منٛز  متہٕ  کٔرۍ  تَو  فساد  برپا،  تیٚلہِ  چِھ  وَنان  أسی  چِھ  اصلاح  کرن  وٲلۍ۔

Transliteration:
  Wai<u>tha</u> qeela lahum l<u>a</u> tufsidoo fee alar<u>d</u>i q<u>a</u>loo innam<u>a</u> na<u>h</u>nu mu<u>s</u>li<u>h</u>oon<b>a</b>


Athar: خبردار! حقیقتس منٛز چِھ یِمے لُکھ فسٲدۍ مگر تِمن چُھنہٕ شعور۔
Transliteration: Al<u>a</u> innahum humu almufsidoona wal<u>a</u>kin l<u>a</u> yashAAuroon<b>a</b>
Mirwaiz:
  وارٕہ  بوٗزِو  اے  بوزوٕنیو  تِمے  چھِ  فی  الحقیقت  تبٲہی  تہٕ  فساد  کروٕنۍ،  لیکن  تِمن  چُھنہٕ  تمیُک  شعور۔

Tahir:
  خبردار  گٔژِھو!  یِمَے  لُکھ  چِھ   (حقیقتس  منٛز)   فساد  کرن  وٲلۍ  مگریِمن  چُھنہٕ   (اَمِیُک)   احساس  تہِ۔


Athar:
  تہٕ  ییٚلہِ  تِمن  وَننہٕ  آو  زِ  یِتھہٕ  پٲٹھۍ  باقی  لُکو  ایمان  چُھ  اوٚنمُت  تِتھے  پٲٹھۍ  أنِو  توٚہۍ  تہِ  ایمان،  تورٕ  دِیُت  تِمو  یۅہے  جواب  زِ  کیا  أسۍ  اَنوٕہ  بیوقوفن  ہٕنٛدۍ  پٲٹھۍ  ایمان؟  خبردار!  حقیقتس  منٛز  چِھ  یِم  پانہٕ  بیوقوف  مگر  یِم  چِھنہٕ  زانان۔

Mirwaiz:
  یِتھے  پٲٹھۍ  ییٚلہِ  وننہٕ  چُھ  یِوان  تِمن  مُنافِقن  ایمان  أنِو،  پژھ  کٔرِو  خدا  وپیغمبرِ  خدایس  تِتھہٕ  پٲٹھۍ  یِتھہٕ  پٲٹھۍ  ساروٕے  لوٗکو  ایمان  اوٚن  تہٕ  پژھ  کٔر،  دپنہِ  چھِ  لگان  کیاہ  أسۍ  انوٕہ  ایمان  تِتھہٕ  پٲٹھۍ  یِتھہٕ  پٲٹھۍ  یِمو  بےعقلو  ایمان  اوٚن۔  اللہ  تعالیٰ  چُھ  فرماوان،  خبردار  روٗزِو  وارٕہ  بوٗزِو  اے  بوزوٕنیو۔  پٔزۍ  پٲٹھۍ  یِمے  چھِ  فی  الحقیقت  بے  عقل  تہٕ  بے  وقوف  مگر  تِمن  چھنہٕ  پنٕنۍ  بے  وقوفی  زانٕنۍ  تگان

Tahir:
  تہٕ  ییٚلہِ  تِمن  وَننہٕ  چُھ  یِوان  زِ   (تۆہۍ  تہِ)   أنِو  ایمان  یِتھہٕ  پٲٹھۍ   (باقی  )   لُکو  چُھ  ایمان  اۆنمُت،  تیٚلہِ  چِھ  وَنان  کیا  أسۍتہِ  اَنوا  ‏‏ (تِتھے  پٲٹھۍ)   ایمان  یِتھہٕ  پٲٹھۍ   (تِمَو)   بیوقوٗفَو  ایمان  اۆن،  زٲنِتھ  تھٲوِو!  بے  وقوف  چِھ   (حقیقتس  منٛز)   تِم  پانہٕ  مگر  تِمن  ‏چُھنہٕ   (پننہِ  بے  وقوفی  ہُنٛد  تہٕ  لۆت  آسنُک) علم۔

Transliteration:
  Wai<u>tha</u> qeela lahum <u>a</u>minoo kam<u>a</u> <u>a</u>mana a<b>l</b>nn<u>a</u>su q<u>a</u>loo anuminu kam<u>a</u> <u>a</u>mana a<b>l</b>ssufah<u>a</u>o al<u>a</u> innahum humu a<b>l</b>ssufah<u>a</u>o wal<u>a</u>kin l<u>a</u> yaAAlamoon<b>a</b>


Athar:
  ییٚلہِ  یِم  اہلِ  ایمانن  سمکھان  چِھ،  تیٚلہِ  چِھ  وَنان  اَسہِ  چُھ  ایمان  اوٚنمُت،  تہٕ  ییٚلہِ  خلوَکھ  پننیٚن  شیطانن  چِھ  سمکھان  تیٚلہِ  چِھ  وَنان  زِ  اصلی  چِھ  أسۍ  تۅہیہِ  سٍتۍ  تہٕ  ہۅمن  لُکن  چِھ  محض  مذاق  کران۔

Mirwaiz:
  بیٚیہِ  یٚلہِ  یِم  مُنافِق  چھِ  سمکھان  ملاقات  کران  باایمانن  سٍتۍ  تِمن  چھِ  ونان  ہلِہ  زیٚوِ  سٍتۍ  اسہِ  اوٚن  ایمان،  تمہِ  پتہٕ  ییٚلہِ  واتان  چھِ  خلوتس  اندر  پننین  شیطانن  نِش  یعنی  پننین  شریر  سردارن  تہٕ  زِٹھیٚن  نِش  تِمن  چھِ  ونان  بیشک  أسۍ  چھِ  تۅہِی  سٍتۍ  دِلہٕ  کِنۍ،  أسۍ  چھِنہ  باایمانن  آمنا  وننہٕ  سٍتۍ  اکھ  ٹھٹھاہ  تہٕ  مخولاہ  کران۔  اللہ  تعالیٰ  چُھ  فرماوان۔

Tahir:
  تہٕ  ییٚلہِ  تِم   (منافق)   ایمان  والیٚن  چِھ  سمکھان  تیٚلہِ  چِھ  وَنان  اَسہِ   (تہِ)   چُھ  ایمان  اۆنمُت  تہٕ  ییٚلہِ  تِم  پننیٚن  شیطانن  ‏ژوٗرِ  پٲٹھۍ  سمکھان  چِھ  تیٚلہِ  چِھ  ونان،  أسۍ  چِھ  اصلی  تۅہیہِ  سٍتۍ،  أسۍ  چِھ   (مسلمانن)   صرف  مذاق  کران۔

Transliteration:
  Wai<u>tha</u> laqoo alla<u>th</u>eena <u>a</u>manoo q<u>a</u>loo <u>a</u>mann<u>a</u> wai<u>tha</u> khalaw il<u>a</u> shay<u>at</u>eenihim q<u>a</u>loo inn<u>a</u> maAAakum innam<u>a</u> na<u>h</u>nu mustahzioon<b>a</b>


Transliteration: All<u>a</u>hu yastahzio bihim wayamudduhum fee <u>t</u>ughy<u>a</u>nihim yaAAmahoon<b>a</b>
Athar:
  اللہ  تعالیٰ  چُھ  یِمن  مذاق  کران  سُہ  چُھ  یِہٕنٛز  رَز  ڈیٚج  تراوان،  تہٕ  یِم  چِھ  پننہِ  نافرمٲنی  کِنۍ  اَنیٚن  ہٕنٛدۍ  پٲٹھۍ  وَتہِ  ڈَلان  روزان۔

Mirwaiz:
  اللہ  تعالیٰ  تہِ  چُھ  تِمن  ٹھٹھہٕ  کران۔  تہِ  گووو  یی  زِ  ڈیجرچھُکھ  تراوان،  مہلت  چُھکھ  دِوان  تِم  چھِ  پننہِ  سرکشی  اندر  أنین  ہٕندۍ  پٲٹھۍ  تھپہٕ  دِوان۔

Tahir:
  اللہ  تعالیٰ  چُھ  تِمن  تِہِندِمذاقُک  سزا  دِوان  تہٕ  تِمن  چُھ  یَلہٕ  گی  تروان   (تاکہ  تِم  واتن  پانے  پننِس  انجامس  تام)   لہٰذا  ‏چِھ  تِم  پانے  پننہِ  نافرمٲنی  منٛز  وَتہِ  ڈلان۔


Athar:
  یِم  چِھ  تِم  لُکھ  یِمو  ہدایتہٕ  بدلہٕ  گُمرٲہی  موٚلۍ  ہِیٔژ،  مگر  یہِ  تجارت  چُھنہٕ  یِہنٛدِ  خٲطرٕ  نفع  دِنہٕ  وول  کینٛہہ،  تہٕ  یِم  چِھنہٕ  ہرگز  صحیح  وَتہِ  پٮ۪ٹھ۔

Mirwaiz:
  یِمے  گٔے  تِم  یِمو  موٚلۍ  ہیٚژ  گُمرٲہی  ہدایتس،  پس  کانہہ  نفع  تہٕ  فٲیدٕہ  دیُت  نہٕ  تہٕندۍ  تجارتن۔  بیٚیہِ  ٲسۍ  نہٕ  تِم  وتھ  لبہٕ  وٕنۍ۔  پٔزِس  کُن  آیہِ  نہٕ  تِمن  کانہہ  اتھاہ  وتھاہ۔

Tahir:
  یِمے  چِھ  تِم  لُکھ  یِمَو  ہدایت  بدلہٕ  گُمراہی  مٔلۍ  ہِیٔژ،  مگر  یہِندِس  تجارتس  دراو  نہٕ  کانٛہہ  فٲیِدٕہ  تہٕ  تِمن  ٲس  نہٕ   (فٲیدٕہ  دِنہٕ  ‏والہِ  تہٕ  نفع  دِنہٕ  والہِ  سوداچہِ)   وَتہِ  ہٕنٛز  خبرٕے۔

Transliteration:
  Ol<u>a</u>ika alla<u>th</u>eena ishtarawoo a<b>l</b><u>dd</u>al<u>a</u>lata bi<b>a</b>lhud<u>a</u> fam<u>a</u> rabi<u>h</u>at tij<u>a</u>ratuhum wam<u>a</u> k<u>a</u>noo muhtadeen<b>a</b>


Athar:
  یِہنز  مِثال  چھےٚ  تِژھ  زَنتہٕ  أکۍ  شخصن  نار  زول  ﴿گاشہِ  مۅکھہٕ﴾  پتہٕ  ییٚلہِ  تٔمۍ  سورُے  اوٚنٛد  پوٚک  گاشِروو  اَمہِ  پتہٕ  نِیوٗ  خداین  یِمن  ﴿أچھ﴾  گاش  تہٕ  یِم  ترٛٲوِن  تتھ  حالس  منٛز  زِ  گٹہٕ  زلیٚن  منٛز  چُھنہٕ  یِمن  کِہنۍ  اَتھہِ  یِوان  ﴿مطلب  چُھ  یہِ  زِ  ییٚلہِ  اللہ  تعالیٰ  سٕنٛدۍ  أکۍ  بندن  روشنی  پھٔہلٲو  تہٕ  حق  کوٚڑُن  بٲطلہٕ  نِشہِ  چھٲنٛٹِتھ  بالکل  نوٚن،  یِم  لُکھ  گاشدار  ٲسۍ  تِمن  پٮ۪ٹھ  گٔیہِ  تمام  حقیقتہٕ  روشن،  مگر  یِم  منافق  نفس  پرستی  منٛز  أنۍ  ٲسۍ  گٔمٕتۍ  تِمن  اوس  نہٕ  اَتھ  گاشس  منٛز  کِہنۍ  اَتھہِ  یِوان﴾

Mirwaiz:
  تِہٕںٛز  مِثال  چھےٚ  تس  شخصہٕ  سٕنٛز  ہِش  ییٚمۍ  زول  تہٕ  پرزلوواکھ  ناراہ،  ادٕہ  ییٚلہِ  تٔمۍ  نارن  روشن  کوٚر  تہِ  یہِ  تتھ  أندۍ  پٔکۍ  اوس،  ژھیٚتہٕ  کوٚر  اللہ  تعالیٰ  ہن  تِہُند  نور  تہٕ  روشنی،  بیٚیہِ  ترٲوِنۍ  تِم  یِم  أمِس  نار  زالہٕ  وٕنِس  سٍتۍ  ٲسۍ  انہِ  گٹن  اندر  کہ  بوزنے  اوسُکھ  نہٕ  یِوان  کینہہ۔  یِتھہٕ  پٲٹھۍ  یِہ  شخص  بیٚیہِ  یِم  تس  سٍتۍ  ٲسۍ  روشنی  حٲصِل  سپدِتھ  انہِ  گٹہِ  منٛز  گرفتار  سپُد  مٕتۍ  یِتھے  پٲٹھۍ  سپٕدۍ  مُنافِق  پوٚز  تہٕ  واضح  تہٕ  روشن  سپدنہٕ  پتہٕ  ضلالت  وگُمرٲہی  ہٕںٛزِ  تاریکی  منٛز  گرفتار۔  یِتھہٕ  پٲٹھۍ  تِہٕںٛزٕہ  أچھ  تہٕ  کن  تہٕنززیٚوٕہ  بیکار  سپٕدۍ۔  یِتھے  پٲٹھۍ  سپٕز  یِمن  مُنافِقن  ہٕںٛز  حالت۔

Tahir:
  تِہٕنز  مثال  چھے٘  تِتھِس  أکِس  شخصہٕ  سٕنٛز  ہِش  ییٚمۍ   (اَنہِ  گٔٹِس  منٛز)   اَلاوٕ  زول،  تہٕ  ییٚلہِ  تٔمۍ  اۆند  پۆک  گاشرووٗ  پتہٕ  نِیوٗ  اللہ  ‏تعالیٰ  ہَن  تِمن  گاش   (نوٗر)   تہٕ  تِم  ترٲوِن  اَنہِ  گٹن  منٛز،  وۅنۍ  چُھنہٕ  تِمن  کِہِنۍ  یِوان  اَتھہِ۔

Transliteration:
  Mathaluhum kamathali alla<u>th</u>ee istawqada n<u>a</u>ran falamm<u>a</u> a<u>da</u>at m<u>a</u> <u>h</u>awlahu <u>th</u>ahaba All<u>a</u>hu binoorihim watarakahum fee <i><u>th</u></i>ulum<u>a</u>tin l<u>a</u> yub<u>s</u>iroon<b>a</b>


Athar: یِم چِھ زٔرۍ، یِم چِھ کٔلۍ، یِم چِھ أنۍ، یِم پھیرن نہٕ وۅنۍ پوٚت۔
Tahir: یِم چِھ زٔرۍ، کٔلۍ (تہٕ) أنۍ، لہٰذا پھیرن نہٕ تِم (سِیٚزِ وَتہِ کُن) واپس۔
Transliteration: <u>S</u>ummun bukmun AAumyun fahum l<u>a</u> yarjiAAoon<b>a</b>
Mirwaiz:
  زٔرۍ  چھِ  تِم  پوٚز  بوزنہٕ  نِشہِ،  کٔلۍ  چھِ  تِم  پٔزِس  اِقرار  کرنہٕ  ںِشہِ،  أنۍ  چھِ  تِم  پوٚز  وُچھنہٕ  نِشہ۔  پس  پھیرن  تہٕ  رجوع  کرن  نہٕ  تِم  یِمو  حالتو  نِشہِ۔


Athar:
  یا  سمجِھو  یِہٕنز  مِثال  یِتھہٕ  پٲٹھۍ  زِ  آسمانہٕ  چُھ  زبردس  روٗد  پیٚوان  تہٕ  اَتھ  سٍتۍ  چھےٚ  کرٛہِنۍ  وُنل  تہٕ  گگراے  تہٕ  وُزملہٕ  تہِ  یِم  چِھ  گگرایہِ  بوٗزِتھ  زُو  لرزٕہ  پننیٚن  کنَن  منٛز  اوٚنگجہِ  بران  تہٕ  اللہ  تعالیٰ  چُھ  یِمن  حقس  انکار  کرن  والیٚن  پرٛتھ  اندٕ  گیرس  منٛز  رٔٹِتھ۔

Mirwaiz:
  نتہٕ  چھےٚ  یِمن  مُنافِقن  ہٕںٛز  مِثال  تمہِ  رودٕچ  یُس  آسمان  کہ  طرفہٕ  یِوان  آسہِ۔  تتھ  اندر  آسن  انہِ  گٹہٕ  تہٕ  گگرایہِ  تہٕ  وُزملہٕ۔  تتھ  روٗدس  منٛز  آسہِ  پکان  لوٗکن  ہٕںٛز  اکھ  جماعتھاہ،  تِمے  لوٗکھ  آسن  پننہِ  اوٚنگجہِ  زورٕہ  واتناوان  پننین  کنن  اندر  ترٹن  ہٕندِ  مۅکھہٕ  موت  کہِ  بیمہٕ،  تِم  چھِ  پننہِ  خیالہٕ  موتہٕ  نِشہِ  بچنٕکۍ  تدبیر  کران  مگر  اللہ  تعالیٰ  کوٚت  چھڈِہ  تِمن۔  اللہ  تعالیٰ  چُھ  کٲفرن  تہٕ  نافرمانن  پرتھ  طرفہٕ  احاطہ  کٔرِتھ،  تس  نِشہِ  ہیٚکن  نہٕ  تِم  کُن  گٔژِھتھ۔

Tahir:
  نَتہٕ  چھے٘  تِہٕنز  مثال  تَمہِ  روٗدٕچ  ہِش  یُس  آسمانہٕ  وَسان  چُھ،  یَتھ  منٛز  اَنہِ  گٹہٕ  چھے٘،  بیٚیہِ  چھے٘  گگرایہِ  تہٕ  وُزملہٕ   (تہِ)،  پتہٕ  ‏چِھ  تِم  گگرایہِ   (ہٕنٛزِ  زوردار  آوازِ)   کِنۍ  مرنہٕ  کہ  خوفہٕ  پننیٚن  کنن  منٛز  اۆنگجہِ  بران،  تہٕ  اللہ  تعالیٰ  چُھ  کٲفرن  گھیرس  منٛز  رٔٹِتھ۔

Transliteration:
  Aw ka<u>s</u>ayyibin mina a<b>l</b>ssam<u>a</u>i feehi <i><u>th</u></i>ulum<u>a</u>tun waraAAdun wabarqun yajAAaloona a<u>sa</u>biAAahum fee <u>atha</u>nihim mina a<b>l</b><u>ss</u>aw<u>a</u>AAiqi <u>h</u>a<u>th</u>ara almawti wa<b>A</b>ll<u>a</u>hu mu<u>h</u>ee<u>t</u>un bi<b>a</b>lk<u>a</u>fireen<b>a</b>


Athar:
  وُزملہِ  سٍتۍ  چھےٚ  یِہٕنٛز  حالت  یہِ  سپدان  زنتہٕ  نِیہِ  یِمن  وُنۍ  وُزملہٕ  أچھ  گاش  تھَپہِ،  تہٕ  ییٚلہِ  یِمن  رَژھ  کھنڈ  گاش  باسان  چھُ  تیٚلہِ  چِھ  یِم  تَتھ  منٛز  ہَنہ  پکان  تہٕ  ییٚلہِ  اَنہِ  گوٚٹ  چُھکھ  سپدان،  تیٚلہِ  چِھ  وۅدٕنۍ  روزان  ﴿گۅڈنِچ  مِثال  ٲس  مُنافقن  ہٕنٛز  یِم  دِلہٕ  کِنۍ  مُنکر  ٲسۍ  تہٕ  کُنہِ  غرضہٕ  تہٕ  مَصلحتہٕ  کِنۍ  ٲسۍ  مسلمان  بنیمٕتۍ۔  تہٕ  یہِ  دوٚیِم  مِثال  چھےٚ  تِہٕنٛز  یِم  شکس  تہٕ  دُل  مُلِس  منٛز  ٲسۍ  تہٕ  یُہُنٛد  ایمان  کمزور  اوس،  کینٛہہ  ٲسۍ  حقٕکۍ  قٲیِل  تہِ،  مگر  تِژِھہ  حق  پرستی  ہٕندۍ  قٲیِل  ٲسۍ  نہٕ  زِ  اَمہِ  خٲطرٕ  کرٕہَن  تکلیف  تہٕ  مصیبت  تہِ  برداش﴾  اللہ  تعالیٰ  ہرگاہ  ییٚژِھہ ہے  بوزنُک  تہٕ  وُچھنُک  طاقت  نِیہِ  ہکھ  تھپہِ،  پٔزۍ  پٲٹھۍ  چُھ  اللہ  تعالیٰ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  وُزٕہ  ملن  ہٕنٛز  چھےٚ  یہِ  حالت  کہ  خیال  چُھ  گژھان  تِمن  وُزٕہ  ملن  ہٕندِ  گاشہِ  سٍتۍ  ما  پیٚیہِ  أنیو  تِہٕںٛزن  أچھن،  ییٚمہِ  ییٚمہِ  ساتہٕ  وُزملن  ہٕںٛز  روشنی  تِمن  پیٚٹھ  پیٚوان  چھےٚ  تِم  چھِ  تمہِ  کِس  گاشس  منٛز  پکُن  ہیٚوان،  توپتہٕ  ییٚلہِ  تِمن  پیٚٹھ  تاریکی  تہٕ  انہِ  گٹہٕ  چھےٚ  سپدان  وۅدٕنۍ  چھِ  روٗزِتھ  گژھان،  اللہ  تعالیٰ  ہرگاہ  یژِھہ  ہا  کامن  کرِہا  تِہٕندِ  بونُک  طاقت،  بیٚیہِ  وُچھنُک  طاقت،  نہ  روزہنکھ  کن  کُنہِ،  نہ  روزہنکھ  أچھ  کُنہِ،  بیشک  اللہ  تعالیٰ  ہس  چھےٚ  پرتھ  کُنہِ  چیزس  پیٚٹھ  قدرت۔  یِم  لوٗکھ  اتھ  رودٕہ  گٹہٕ  کارس  منٛز  پکہٕ  وٕنۍ  ٲسۍ،  یِتھہٕ  پٲٹھۍ  گرِ  پکان  ٲسۍ۔  یِتھہٕ  پٲٹھۍ  گرِ  روزِتھ  گژھان  ٲسۍ۔  یِتھے  پٲٹھۍ  چھِ  یِم  مُنافِق  اکہِ  ساتہٕ  ییٚلہِ  وُچھان  چھِ  نور  اِسلامُک  ظہور  روزبروز  ترقی۔  تِم  لوٗکھ  چھِ  مٲیِل  سپدُن  یژھان،  تمہِ  ساتہٕ  خود  غرضین  ہٕںٛز  تاریکی  حایل  سپدان  چھکھ۔  أتی  چھکھ  ٹھوٗنٹھ  لاگان  پٔزِس  کُن  اننہ  نِشہِ  چھِ  پتھ  ژلان۔  اوٚتانۍ  سپُد  تریٚشوٕنۍ  جماعتن  ہُند  حال  بیان۔  امہِ  پتہٕ  چُھ  سارنٕے  لوٗکن  خطاب  کٔرِتھ  بیان  یِوان  کرنہٕ  سُہ  مضمون  ییٚمہِ  خٲطرٕ  یہِ  مُقدس  کتاب  قرآنِ  مجید  نٲزِل  آو  کرنہٕ۔

Tahir:
  زَنتہٕ  چُھ  باسان  زِ  وُزملہٕ  نِیہِ  تِمن  أچھ  گاش  کوٗرِتھ،  ییٚلہِ  تہِ  تِہِندِ  خٲطرٕ   (ماحولس  منٛز)   کانٛہہ  گاشہِ  پَۯوٕ  چھے٘  پیٚوان  تیٚلہِ  چِھ  ‏تتھ  منٛز  پَکُن  لاگان  تہٕ  ییٚلہِ  تِمن  اَنہِ  گۆٹ  چُھ  نال  وَلان  تیٚلہِ  چِھ  روٗزِتھ  گژھان۔  تہٕ  ہرگاہ  اللہ  تعالیٰ  یَژِھہ  ہے  تیٚلہِ  نِیہِ  ہے  ‏پوٗرٕ  پٲ  ٹھۍ  تِہُنٛدأچھن  ہُنٛد  وُچُھن  تہٕ  کنن  ہُنٛد  بوزُن،  بے  شک  چُھ  اللہ  تعالیٰ  پۯتھ  چیزس  پیٹھ  قدرت  تھاوان۔

Transliteration:
  Yak<u>a</u>du albarqu yakh<u>t</u>afu ab<u>sa</u>rahum kullam<u>a</u> a<u>da</u>a lahum mashaw feehi wai<u>tha</u> a<i><u>th</u></i>lama AAalayhim q<u>a</u>moo walaw sh<u>a</u>a All<u>a</u>hu la<u>th</u>ahaba bisamAAihim waab<u>sa</u>rihim inna All<u>a</u>ha AAal<u>a</u> kulli shayin qadeer<b>un</b>


Athar:
  لوٗکو!  بندگی  کٔرِو  پننِس  تس  ربّ  سٕنٛز  یُس  تُہُنٛد  تہٕ  تۅہیہِ  برونٛہہ  یِم  لُکھ  ٲسۍ  تِمن  سارِنٕے  ہُنٛد  پٲدٕہ  کرن  وول  چُھ،  تُہٕندِ  مۅکلنٕچ  امید  ہیٚکہِ  أتھۍ  صوٗرتس  منٛز  ٲسِتھ  ﴿یعنی  دُنیاہس  منٛز  غلط  بینی  تہٕ  غلط  کٲری  نِشہِ  تہٕ  ٲخرتس  منٛز  اللہ  تعالیٰ  سٕندِ  عذاب  نِشہِ  مۅکلنٕچ  امید﴾۔

Mirwaiz:
  ہا  لوٗکو  عبادت  تہٕ  پرستِش  کٔرِو  پننِس  پروردِگار  سٕنٛز  ییٚمۍ  توٚہۍ  پٲدٕہ  کٔرنو۔  بیٚیہِ  ییٚمۍ  پٲدٕہ  کٔرۍ  تِم  سٲرِی  لوٗکھ  یِم  تۅہیہِ  بروںٹھ  ٲسۍ۔  یُتھ  توٚہۍ  بٔچِو  تہٕ  محفوظ  روزِو  جہنم  کہِ  عذاب  نِش  سُہ  گوو  سُے  پروردِگار۔  

Tahir:
  اے  لُکو!  پننِس  ربّ  سٕنز  عبادت  کٔرِو  ییٚمۍ  تۆہۍ  پٲدٕ  کٔرِ  نَو  بییہ  تِم  لُکھ   (تہِ)   یِم  تۅہیہِ  برونٛہہ  ٲسۍ،  تاکہ  تۆہۍ  بٔنِو  ‏پرہیز  گار۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su oAAbudoo rabbakumu alla<u>th</u>ee khalaqakum wa<b>a</b>lla<u>th</u>eena min qablikum laAAallakum tattaqoon<b>a</b>


Athar:
  سُے  چُھ  ییٚمۍ  تُہندِ  خٲطرٕ  زمینُک  فرش  وَتھروو،  آسمانُک  پَش  بنووُن،  آسمانہٕ  وولُن  آب،  تہٕ  اَمہِ  سٍتۍ  تھووُن  پرٛتھ  قسمُک  پیداوار  کٔڑِتھ  تُہندِ  خٲطرٕ  رزق  فراہم،  وۅنۍ  ییٚلہِ  توٚہۍ  یہِ  زانان  چِھو  تیٚلہِ  مَہ  مٲنِیوٗکھ  باقی  خدایَس  مدِ  مقابل  ﴿باقی  خدایس  مدِ  مقابل  ماننُک  مطلب  چُھ  بندگی  تہٕ  عبادت کیو  مختلف  قٔسمو  منٛزٕ  کُنہِ  قسمُک  طریقہٕ  خدایس  وَرٲے  باقین  سٍتۍ  وَرتاوُن۔﴾

Mirwaiz:
  ییٚمۍ  تُہٕندِ  خٲطرٕ  زمین  وتھرُناہ  بیٚیہِ  کوٚرُن  آسمان  امہِ  زمینُک  پشاہ،  بیٚیہِ  ییٚمۍ  پروردِگارن  آسمان  کہِ  طرفہٕ  تروو  اتھ  زمینس  پیٚٹھ  روٗداہ،  توپتہٕ  کھٲرِنۍ  امہِ  زمین  منٛزٕہ  امہِ  آبہٕ  سٍتۍ  میٚوٕہ  جات  تُہٕندِ  کھیٚنہٕ  خٲطرٕ،  پس  مہ  ٹھہرٲوِو  توٚہۍ  اے  لوٗکو  معبودِ  برحقس  مُقابل  کُنہِ  قسمُک  شریک  زٲنِتھ  کٔرِتھ  یعنی  یہِ  کتھ  زٲنِتھ  کہ  یِمہٕ  کامہِ  کروُن  چُھنہٕ  تس  ورٲے  کانہہ  تہِ۔

Tahir:
  ییٚمۍ  تُہٕنٛدِ  خٲطرٕ  زمین  بنٲو  فرش  تہٕ  آسمان  بنووُن  عمارت،  تہٕ  آسمانن  ہٕنٛدِ  طرفہٕ  وولُن  آب،  پتہٕ  کٔرِن  اَمہِ  سٍتۍ  تُہٕنٛدِ  ‏کھیٚنہٕ  خٲطرٕ   (مختلف  قٔسمن  ہٕنٛدۍ)   میٚوٕہ  پٲدٕ،  لہٰذا  مَہ  ٹھہرٲیو  تۆہۍ  اللہ  تعالیٰ  سٕنٛدِ  خٲطرٕ  شریک  ییٚلہِ  زَن  تۆہۍ   (حقیقتِ  ‏حال)   زانان  چِھو۔

Transliteration:
  Alla<u>th</u>ee jaAAala lakumu alar<u>d</u>a fir<u>a</u>shan wa<b>al</b>ssam<u>a</u>a bin<u>a</u>an waanzala mina a<b>l</b>ssam<u>a</u>i m<u>a</u>an faakhraja bihi mina a<b>l</b>ththamar<u>a</u>ti rizqan lakum fal<u>a</u> tajAAaloo lill<u>a</u>hi and<u>a</u>dan waantum taAAlamoon<b>a</b>


Athar:
  تہٕ  اگر  تۅہیہِ  اَتھ  کتھہِ  منٛز  شک  چُھو  زِ  یہِ  کتاب  یوسہٕ  اَسہِ  پَننِس  بندس  پٮ۪ٹھ  نٲزِل  چھےٚ  کٔرمٕژ،  یہِ  چھا  سٲنۍ  کِنہٕ  نہٕ،  تیٚلہِ  أنۍتَو  أتھۍ  ہیوٗ  اَکھ  سوٗرٕہ  بنٲوِتھ،  پنٕنۍ  سٲری  سٲتھی  أنیوٗکھ،  خُدایس  وَرٲے  یس  یس  توٚہۍ  مدد  چِھو  یژھان  ہِیوٚن  تس  تس  ہیٚیِو،  اگر  توٚہۍ  پٔزِیٲرۍ  چِھو  تیٚلہِ  ہٲوِتَو  یہِ  کٲم  کٔرِتھ۔

Mirwaiz:
  وۅنۍ  ہرگاہ  تۅہیہِ  شک  تہٕ  شُبہٕ  چُھو  تتھ  کتابہٕ  اندر  یۅسہٕ  اسہِ  نٲزِل  کٔر  پننِس  بندے  خاصس  پیٚٹھ  یعنی  حضرتِ  مُحمدؐ  اُمیس  پیٚٹھ۔  یہِ  ما  چُھ  تِمو  پانے  ٹھہروومُت،  تیٚلہِ  أنِتو  توٚہۍ  تہِ  کانہہ  سوراہ  تیار  کٔرِتھ  یِتھسٕے  کٲنسہِ  شخصس  نِشہِ  یُس  اُمی  آسہِ،  ییٚمۍ  نہٕ  کینہہ  تہِ  پوٚرمُت  آسہِ،  بیٚیہِ  دِی  تو  توٚہۍ  ناد  تِمن  سارنٕے  یِم  تۅہیہِ  مددگٲری  خٲطرٕ  سمنو  یا  مٔنگِو  پننین  معبودانِ  بٲطِلن  معبودِ  برحقس  ورٲے  چھِوہے  توٚہۍ  پوٚز  ونہٕ  وٕنۍیتھ  کتھہِ  اندر  کہ  یہِ  کیاہ  چُھ  کلامِ  بشر۔

Tahir:
  تہٕ  اگر  تۆہۍ  یَتھ   (کلامس)   متعلق  شکس  منٛز  چِھو  یُس  اَسہِ  پننِس   (برگزیدہ)   بندس  پیٚٹھ  نٲزل  چُھ  کۆرمُت،  تیٚلہِ  أنۍ  تَو  یَتھ  ہِیوٗ  ‏کانٛہہ  اَکوے  سورٕہ  بنٲوِتھ،  تہٕ  اللہ  تعالیٰ  ہَس  وَرٲے  أنِیوٗکھ   (بے  شک  ییٚمہِ  کامہِ  خٲطرٕ)   پنٕنۍ   (سٲری)   حمایت  کرن  ‏وٲلۍہرگاہ  تۆہۍ   (پننِس  شکس  تہٕ  انکارس  منٛز)   پٔزۍیٲرۍ  چِھو۔

Transliteration:
  Wain kuntum fee raybin mimm<u>a</u> nazzaln<u>a</u> AAal<u>a</u> AAabdin<u>a</u> fatoo bisooratin min mithlihi wa<b>o</b>dAAoo shuhad<u>a</u>akum min dooni All<u>a</u>hi in kuntum <u>sa</u>diqeen<b>a</b>


Athar:
  وۅنۍ  ہرگاہ  تۅہیہِ  یہِ  ہیوٚکوٕ  نہٕ  کٔرِتھ،  تہٕ  پٔزۍ  پٲٹھۍ  ہیٚکِو  نہٕ  کٔرِتھ،  تیٚلہِ  کھوٗژِو  تتھ  نارس  ییٚمیُک  زالُن  بَنن  انسان  تہٕ  کنہِ  ﴿یعنی  تَتہِ  بٔنِو  نہٕ  توٚہی  یٲتۍ  جہنمُک  زالُن،  بلکہ  آسن  تُہٕندۍ  تِم  پۅتٕلۍ  تہِ  تَتہِ  تۅہی  سٍتۍ  موجوٗد،  یِمن  توٚہۍ  عبادت  تہٕ  سجدٕہ  چِھو  کران﴾  یُس  تیار  چُھ  آمُت  تھاونہٕ  حقس  انکار  کرن  والیٚن  خٲطرٕ۔

Mirwaiz:
  پس  ہرگاہ  توٚہۍ  ہیٚکِو  نہٕ  اتھ  قرآنِ  مجیدس  ہِیٚو  کلاماہ  پیش  کٔرِتھ،  ہیٚکِو  نہٕ  زانہہ  پیش  کٔرِتھ  قیا  متس  تام۔  ازتام  تہٕ  ازکہِ  پیٚٹھہٕ  قیامتس  تام  ہیٚوک  نہٕ  کٲنسہِ  أکۍ  اتھ  قرآنِ  مجیدس  ہِیوٗ  فصاحت  وبلاغتس  اندر  اکھ  یا  زٕہ  آیہِ  پیش  کٔرِتھ۔  یۅہے  چُھ  بوٚڈ  معجزٕہ  قرآنِ  مجیدُک،  پس  کھوژِو  تہٕ  بچٲوِو  پنٕنۍ  پان  تمہِ  نارٕہ  نِشہِ  ییٚمہِ  نارچہِ  ترُشہِ  چھےٚ  یِمو  سٍتۍ  تتھ  ژٕھک  دِنہٕ  خٲطرٕ  تہٕ  ۂر  ہیٚنہٕ  خٲطرٕ  چھِ  کٲفِر  لوٗکھ۔  بیٚیہِ  تِمہٕ  کنہِ  یِمن  کنین  تیار  کٔرِتھ  تہٕ  گٔرِتھ  کٲفر  پرستِش  کران  ٲسۍ۔  تِمے  کنہ  دزن  نارِ  جہنمس  اندر  تِتھہٕ  پٲٹھۍ  یِتھہٕ  پٲٹھۍ  گندک  کُنہِ  ریلہِ  ہٕںدین  اِنجنن  اندر  دزان  چھٚے،  سُے  نار  چُھ  تیار  کرنہٕ  آمُت  تِمن  کٲفرن  ہٕندِ  خٲطرٕ  یِم  قرآنِ  مجیدس  تہٕ  نبی  برحق  حضرتِ  محمدسؐ  اپُز  گنزراوان  چھِ۔  یہِ  اوس  وعیدہ  شدید  مُنکرن  ہندِ  خٲطرٕ  امہِ  پتہٕ  چھِ  فرماوان  بشارت  باایمانن  تسلیم  تہٕ  اِقرار  کروٕنین  ہٕندِ  خٲطرٕ۔

Tahir:
   پتہٕ  ہرگاہ  تۆہۍ  یہِ  ہیٚکوِ  نہٕ  کٔرِتھ،  تہٕ  ہرگز   (تہِ)   ہیٚکوِ  نہٕ  کٔرِتھ،  تیٚلہِ  بٔچِو  تَمہِ  نارٕ  نِشہِ  ییٚمِیُک  زالُن  لُکھ   (یعنی  کٲفر)   تہٕ  کنہِ  ‏‏ (یعنی  تِہِنٛدۍ  پۅتٕلۍ)   چِھ،  یُس  کٲفرن  خٲطرٕ  تیار  چُھ  کرنہٕ  آمُت۔

Transliteration:
  Fain lam tafAAaloo walan tafAAaloo fa<b>i</b>ttaqoo a<b>l</b>nn<u>a</u>ra allatee waqooduh<u>a</u> a<b>l</b>nn<u>a</u>su wa<b>a</b>l<u>h</u>ij<u>a</u>ratu oAAiddat lilk<u>a</u>fireen<b>a</b>


Athar:
  تہٕ  اے  پیغمبرؐ،  یِم  لُکھ  یتھ  کِتابہِ  پٮ۪ٹھ  ایمان  اَنن  تہٕ  ﴿یتھ  مُطٲبِق  کرن﴾  پننہِ  عملہٕ  دُرست  تِمن  دِیو  خۅش  خبر  زِ  تِمن  خٲطرٕ  چِھ  تِتھۍ  باغ،  یِمن  بٔنۍ  کۅلہٕ  آسن  پکان،  ییٚلہِ  تِمن  کانٛہہ  میوٕہ  کھیٚنہٕ  خٲطرٕ  دِنہٕ  یِیہِ،  تِم  ونَن  زِ  یِتھی  میوٕہ  ٲسۍ  اَسہِ  ییٚمہِ  برونٛہہ  دُنیاہس  منٛز  تہِ  دِنہٕ  یِوان  حالانکہ  تِمن  باغن  ہٕندِۍ  میوٕہ  آسن  شکلہِ  کِنۍ  دُنیا  کیٚن  میوَن  ہِوۍ  تہٕ  تِمن  خٲطرٕ  آسن  تَتہِ  پاکدامن  خاندارنہِ  تہٕ  تِم  روزن  ہمیشہٕ  خٲطرٕ  تٔتھۍ۔

Mirwaiz:
  بیٚیہِ  فرمٲوِو  توٚہہۍ  بشارت  اے  محمدؐ  تِمن  لوٗکن  یِمو  ایمان  اوٚن  تہٕ  پژھ  کٔرٕکھ  خدایس  بیٚیہِ  تہٕندِس  پیغمبرس،  بیٚیہِ  قرآنِ  مجیدس،  بیٚیہِ  کریٚکھ  رٕژٕ  عملہٕ،  یہے  بشارت  کہ  تِہٕںدِی  خٲطرٕ  چھِ  جنت،  یِمو  جنتو  مٔنزۍ  مُختلف  جۅیہِ  آسن  پکان۔  آبِ  زُلال  چہ  جۅیہِ  شرابِ  طہورچہِ  جۅیہِ  صاف  وشفاف  مانچھ  چہِ  جۅیہِ،  ییٚلہِ  ییٚلہِ  عطا  کرنہٕ  آسہِ  یِوان  تِمن،  امہِ  جنتُک  میٚواہ  کھیٚنہٕ  خٲطرٕ،  دپن  تِم  یہِ  چُھ  سُے  میٚوٕہ  یُس  اسہِ  عطا  کرنہٕ  آو  ییٚمہِ  برونٹھ،  عطا  تہِ  آسہِ  کرنہٕ  آمُت  تِمن  سُہ  میٚوٕہ  دۅشوٕنۍ  لٹیٚن  یُس  اکھ  أکِس  ہِیوٗصورت  کِنۍ  آسہِ  مگر  لذت  کِنۍ  تہٕ  مزٕہ  کِنۍ  آسہِ  مُختلف،  بیٚیہِ  چھِ  تِہٕندِ  خٲطرٕ  تِمن  جنتن  اندر  پاک  وپاکیزٕہ  زنانہٕ  یِمہٕ  دنیاچو  آلٲیشو  تہٕ  ناپٲکِیو  نِشہِ  پاک  آسن،  بیٚیہِ  روزن  تِم  جنتی  تِمن  جنتن  اندر  ہمیشہ۔  بعض  مُخٲ  لِفو  کوٚر  اعتراض  ہرگاہ  یہِ  قرآنِ  مجید  کلامِ  الہیٰ  آسِہا  تیٚلہِ  آسہن  نہٕ  اتھ  اندر  حقیر و ذلیل  جانورن،  مچھن،  زلرین  تہٕ  مہیٚن  ہُند  ناو۔  اتھ  کوٚر  اللہ  تعالیٰ  ہن  رد،  فرمووُن۔

Tahir:
   تہٕ   (اے  ٹاٹھہِ!)   تۆہۍ  بوزنٲوِیوٗکھ  تِم  لُکھ  خۅش  خبر  یِمَو  ایمان  اۆن  تہٕ  نیک  عملہٕ  روٗدۍ  کران  زِ  تِہِنٛدِ  خٲطرٕ  چِھ   (جنتٕکۍ)   ‏باغ  یِمن  بٔنۍ  کِنۍ  کۅلہٕ  چھے٘  پکان،  ییٚلہِ  تِمن  یِمَو  باغَو  منٛزٕ  کانٛہہ  میوہ  کھیٚنہٕ  خٲطرٕ  دِنہٕ  یِیہِ،تِم  وَنن   (اَمِچ  ظٲہری  شکل  ‏وُچِھتھ)   زِ  یہِ  چُھ  سُے  میوہ  یُس  اَسہِ   (دُنیاہس  منٛز)   گۅڈٕ  اوس  دِنہٕ  آمُت،  حالانکہ  آسن  تِمن   (شکلہِ  کِنۍ)   ہِوِی  میوہ  دِنہٕ  ‏آمٕتۍ،  تِہِنٛدِ  خٲطرٕ  آسن  جنتس  منٛز  پٲکیزٕہ  خاندارِنہِ   (تہِ)   تہٕ  تِم  روزن  ہمیشہ  یِمن  منٛز۔

Transliteration:
  Wabashshiri alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti anna lahum jann<u>a</u>tin tajree min ta<u>h</u>tih<u>a</u> alanh<u>a</u>ru kullam<u>a</u> ruziqoo minh<u>a</u> min thamaratin rizqan q<u>a</u>loo h<u>atha</u> alla<u>th</u>ee ruziqn<u>a</u> min qablu waotoo bihi mutash<u>a</u>bihan walahum feeh<u>a</u> azw<u>a</u>jun mu<u>t</u>ahharatun wahum feeh<u>a</u> kh<u>a</u>lidoon<b>a</b>


Athar:
  آ،  اللہ  تعالیٰ  چُھنہٕ  ہرگز  تہِ  اَتھ  منٛدچھان  زِ  سُہ  دِیہِ  مٔہۍ  سٕنٛز  یا  اَمہِ  کھۅتہٕ  تہِ  ؤسۍ  پایہِ  چیزن  ہٕنٛزٕ  مثالہٕ  ﴿ییٚتہِ  نس  چھُ  اکہِ  اعتراضٕچ  ذِکر  کرنہٕ  ورٲے  اَمِیُک  جواب  آمُت  دِنہٕ۔  قرآنس  منٛز  چھےٚ  واریاہن  جاین  مُدعا  کہِ  وضاحت  خٲطرٕ  زلٕرۍ  سٕنٛز،  مچھہِ  ہٕنٛز  تہٕ  مٔہۍ  بیترِ  سٕنٛزٕ  مِثالہٕ  آمژٕ  دِنہٕ،  یِمن  پٮ۪ٹھ  اوس  مخٲلفن  اعتراض  زِ  یہِ  کِیُتھ  کلامِ  الہٰی  چُھ  یتھ  منٛز  امہِ  قسمہٕ کیٚن  ؤسۍ  پایہِ  چیزن  ہٕنٛزٕ  مِثالہٕ  چھےٚ  دِنہٕ  آمژٕ﴾  یِم  لُکھ  حقٕچ  کتھ  قبول  کرن  وٲلۍ  چِھ  تِمن  چُھ  یِمے  مِثالہٕ  وُچِھتھ  پے لگان  زِ  یہِ  چُھ  حق  یُس  تِہندِس  ربّ  سٕندی  طرفہٕ  آمُت  چُھ  تہٕ  یِم  مانن  وٲلۍ  چِھنہٕ  تِم  چِھ  یِم  مِثالہٕ  بوٗزِتھ  وَنان  زِ  یِژَھو  مِثالو  سٍتۍ  کیا  مقصد  چُھ  خدایس؟  یِتھہٕ  پٲٹھۍ  چُھ  اللہ  تعالیٰ  اَکی  کتھہِ  سٍتۍ  واریاہن  کران  گُمرٲہی  منٛز  مبتلا  تہٕ  واریاہن  چُھ  سِیٔز  وَتھ  ہاوان  تہٕ  گُمرٲہی  منٛز  چُھ  سُہ  تِمنٕے  لُکن  مبتلا  کران،  یِم  فاسق  چِھ  ﴿فاسق  گوٚو  نافرمان،  اطاعت کہ  حدٕ  نِشہِ  نیرن  وول﴾

Mirwaiz:
  واقعی  اللہ  تعالیٰ  چُھنہٕ  مندٕچھان  سُہ  کیاہ  کرِ  ہا  بیان  مِثالاہ،  سۅٚ  ٲسِتن  ادٕہ  مٔہۍ  سٕنٛز  یا  تٔمِس  کھۅتہٕ  بٔڈِس  کٲنسہِ  جانور  سٕنٛز،  مچھہِ  ہٕںٛز  یا  زلٕرۍ  سٕنٛز،  پس  یِمو  لوٗکو  ایمان  اوٚن  تہٕ  پژھ  کٔرتِم  چھِ  یقین  پٲٹھۍ  زانان  کہ  یِمہٕ  مِثالہٕ  چھےٚ  بیان  کرنہٕ  آمژٕہ  عین  موقعس  پیٚٹھ  تُہٕندِس  پروردِگارٕہ  سٕندِ  طرفہٕ،  وۅنۍ  یِمو  لوٗکو  کُفر  واِنکار  کوٚر  تِمن  چُھ  یی  ونُن  کہ  یِمہٕ  حقیر  مِثالہٕ  بیان  کرنہٕ  أندرٕہ  کیاہ  سنا  چُھ  مقصد  خداے  سُند،  اللہ  تعالیٰ  چُھکھ  فرماوان  کہ  گُمراہ  چُھ  کران  اللہ  تعالیٰ  یِمہٕ  مِثالہٕ  بیان  کرنہٕ  سٍتۍ  واریاہن  لوٗکن۔  یِم  نہٕ  یِمن  مِثالن  اندر  غور و تامُل  چھِ  کران،  بیٚیہِ  چُھ  ہدایت  کران  تہٕ  وتھ  ہاوان  پننہِ  فضل  سٍتۍ  تِمن  لوٗکن  یِم  یِمن  مِثالن  اندر  سٔنِتھ  تامُل  وتفکُر  چھِ  کران،  گُمراہ  چُھنہ  کران  اللہ  تعالیٰ  امہِ  مِثالہِ  سٍتۍ  مگر  بدکارن  تہٕ  نافرمانن  یِم  عدولِ  حُکمی  کران  چھِ۔

Tahir:
  بے  شک  چُھنہٕ  اللہ  تعالیٰ  اَتھ  کتھہِ  مندچھان  زِ  کانٛہہ  تہِ  مثال  کرِ   (سمجھاونہٕ  خٲطر) ٕ  بیان   (خواہ)   مٔہۍ  سٕنٛز  آسہِ  یا   (تِتھہِ  ‏چیزٕچ  یُس  حقارتس  منٛز)   اَمہِ  کھۅتہٕ  تہِ  کٔھسِتھ  آسہِ،  وۅنۍ  یِمَو  لُکو  ایمان  اۆن،  تِم  چِھ  وارٕپٲٹھۍ  زانان  زِ  یہِ  مثال  چھے٘  تِہِنٛدِس  ‏ربّ  سٕنٛدِ  طرفہٕ  حقٕچ   (نشاندہی)،  تہٕ  یِمَو  کُفُر  اختیار  کۆر،  تِم  چِھ   (اَتھ  بوٗزِتھ  یہِ)   وَنان  زِ  یِژِھہ  مثالہِ  سٍتۍ  کیا  مطلب  چُھ  اللہ  تعالیٰ  ‏ہَس؟  اللہ  تعالی  چُھ   (یتھٕ  پٲٹھۍ)   اَکی  کتھہِ  سٍتۍ  واریاہن  لُکن  گمراہ  کران  تہٕ  واریاہن  لُکن  چُھ  ہدایت  دِوان،  تہٕ  اَمہِ  سٍتۍ  ‏چُھ  صرف  تِمن  لُکن  گمرٲہی  منٛز  تۯاوان  یِم   (گۅڈے)   نافرمان  چِھ۔

Transliteration:
  Inna All<u>a</u>ha l<u>a</u> yasta<u>h</u>yee an ya<u>d</u>riba mathalan m<u>a</u> baAAoo<u>d</u>atan fam<u>a</u> fawqah<u>a</u> faamm<u>a</u> alla<u>th</u>eena <u>a</u>manoo fayaAAlamoona annahu al<u>h</u>aqqu min rabbihim waamm<u>a</u> alla<u>th</u>eena kafaroo fayaqooloona m<u>atha</u> ar<u>a</u>da All<u>a</u>hu bih<u>atha</u> mathalan yu<u>d</u>illu bihi katheeran wayahdee bihi katheeran wam<u>a</u> yu<u>d</u>illu bihi ill<u>a</u> alf<u>a</u>siqeen<b>a</b>


Athar:
  خُدایس  سٍتۍ  چِھ  مضبوٗط  عہد  کرنہٕ  پتہٕ  سُہ  پُھٹراوان  ﴿بادشاہ  یُس  فرمان  یا  ہدایات  پننیٚن  مُلٲزِمن  تہٕ  لُکن  ہٕندِ  ناوٕ  جٲری  چُھ  کران،  تِم  چِھ  عربی  زبٲنۍ  منٛز  عہدس  سٍتۍ  تعبیر  یِوان  کرنہٕ۔  اللہ  تعالیٰ  سُنٛد  عہد  چُھ  سُہ  مُستقل  فرمان  ییٚمہِ  کِنۍ  تمام  اِنسٲنی  زُرِیاتھ  صرِف  تٔمۍ  سٕنٛزٕے  بندگی،  اطاعت  تہٕ  پرستش  کرنس  پٮ۪ٹھ  مامور  چھےٚ۔  مضبوط  عہد  کرنہٕ  پتہٕ  اَمہِ  سٍتۍ  چُھ  اِرشاد  اَتھ  کِتھہ  کُن  زِ  آدمؑ  بناونہٕ  وقتہٕ  اوس  تمام  انسانن  اَمہِ  فرمانٕچ  پابندی  کرنُک  اقرار  ہیٚنہٕ  آمُت۔  یِتھہٕ  پٲٹھۍ  زن  سورۂ  اعراف  آیت  نمبر  172  ہَس  منٛز  بیان  چُھ  سپُدمُت﴾  خُداین  یَتھ  جورنُک  حُکم  چُھ  دِیتمُت  تتھ  چِھ  ژٹان  ﴿یعنی  یِمن  رٲبطن  ہٕندِس  قیامس  پٮ۪ٹھ  تہٕ  استحکامس  پٮ۪ٹھ  انسان  سٕنزِ  اجتمٲعی  تہٕ  اِنفرٲدی  کامیٲبی  ہُنٛد  دارمدار  چُھ،  تہٕ  خُداین  یِمن  ہٕنٛدِ  دُرست  تھاونُک  حُکم  چُھ  دِیتمُت،  تِمن  پٮ۪ٹھ  چِھ  یِم  مَکٕژ  چلاوان﴾  تہٕ  زمینس  پٮ۪ٹھ  چِھ  فساد  برپا  کران  حقیقتس  منٛز  چِھ  یِمے  لُکھ  نقصان  تُلن  وٲلۍ۔

Mirwaiz:
  فاسِق  گۓ  تِمے  یِم  پھُٹراوان  چھِ  سُہ  مُعاہدٕہ  یُس  تِمو  خدایس  سٍتۍ  کوٚرمُت  چُھ  سُہ  عہد  مضبوط  کرنہٕ  پتہٕ  ییٚمِچ  ذکر  اللہ  تعالیٰ  ہن  چھےٚ  بییِس  آیہِ  کریمس  منٛز  فرمٲومٕژ  کہ  حضرتِ  آدم  علیہ  السلام  سٕندِ  پُشتہٕ  منٛزٕہ  کٔڈۍ  اللہ  تعالیٰ  ہن  تِہٕںٛزسٲرٕے  ذریت  تِمے  کرنٲوِن  پننہِ  ربّ  آسنُک  اِقرار،  بیٚیہِ  چُھ  ژٹان  سُہ  چیز  ییٚمۍ  کہ  مِلناونُک  اللہ  تعالیٰ  ہن  حکُم  کوٚر  یعنی  ٲشنٲیی۔  حُکمِ  خدا  چُھ  صِلہٕ  رحم  کرُن  مگر  یِم  چھِ  تتھ  بدل  ٲشنٲیی  ژٹان،  بیٚیہِ  چھِ  تِمے  فساد  تہٕ  تبٲہی  کران  زمینس  اندر  اکھ  أکِس  پیٚٹھ  ظلم  کرنہٕ  سٍتۍ  کُفر  کرنہٕ  سٍتۍ۔  حضرتِ  رسولِ  کریمنؐ  سٍتۍ  حسد و عداوت  تھاونہٕ  سٍتۍ۔  مسلمانن  سیٚزِ  وتہِ  نِشِہ  دینِ  اِسلام  نِشہِ  ڈالنہٕ  سٍتۍ،  یِمے  لوٗکھ  چھِ  تاوان زد  دنیاہس  اندر  تہِ  ٲخرتس  اندر  تہِ،  ییٚلہِ  اللہ  تعالیٰ  سُند  مربی  آسُن  ثٲبت  سَپُد،  خٲلِق  تہٕ  رزاق  ثٲبِت  سپُد۔

Tahir:
  (یِم  نافرمان  لُکھ  چِھ  تِم)   یِم  اللہ  تعالیٰ  سُنٛد  عہد  تس  سٍتۍپۅختہٕ  کرنہٕ  پَتہٕ  پُھٹراوان  چِھ،  تہٕ  سُہ   (تعلق)   چِھ  ژٹان  یُس  ‏جورنُک  حکم  اللہ  تعالیٰ  ہَن  دِیُتمُت  چُھ،  تہٕ  زمینس  منٛز  چِھ  فساد  برپا  کران،  یِمَے  لُکھ  چِھ  خسارٕہ  تُلن  وٲلۍ۔

Transliteration:
  Alla<u>th</u>eena yanqu<u>d</u>oona AAahda All<u>a</u>hi min baAAdi meeth<u>a</u>qihi wayaq<u>t</u>aAAoona m<u>a</u> amara All<u>a</u>hu bihi an yoo<u>s</u>ala wayufsidoona fee alar<u>d</u>i ol<u>a</u>ika humu alkh<u>a</u>siroon<b>a</b>


Athar:
  توٚہۍ  کِتھہٕ  پٲٹھۍ  چِھو  خُدایس  سٍتۍ  کُفرُک  رٔوِیہِ  وَرتاوان  حالانکہ  توٚہۍ  ٲسِو  بے  جان،  تٔمۍ  کٔرنَو  تۅہیہِ  زندگی  عطا  پتہٕ  کرِ  سُے  تُہُند  زُو  سلب،  پتہٕ  کرِ  سُے  تۅہیہِ  نوِ  سرٕ  زندگی  عطا  پتہٕ  چُھو  تۅہیہِ  تٔسۍ  کُن  واپس  گژُھن۔

Mirwaiz:
  اے  لوٗکو  توٚہۍ  کِتھہٕ  پٲٹھۍ  چھِو  ادٕہ  خداے  سٕندِس  معبودِ  برحق  آسنس  اِنکار  کران،  تٔمۍ  سٕندۍ  احسانات  مشراوان،  تٔمِس  ورٲے  بیین  ہٕندِس  معبود  آسنسن  اِقرار  کران  حالانکہ  توٚہۍ  ٲسِو  محض  بے  جان  پس  کٔر  نو  تمی  توٚہۍ  زِندٕہ  بدنن  منٛز  روح  واتناونہٕ  سٍتۍ۔  تمہِ  پتہٕ  مارِوٕسُے  ییٚمہِ  ساتہٕ  تُہٕںٛزِ  عُمرِ  ہُند  مُدت  ووبرٕہ  تہٕ  ختم  گژِھہ۔  توپتہٕ  کروٕ  سُے  تۅہیہِ  بیٚیہِ  زِندٕہ  قیامت  کہ  دۅہ،  توپتہٕ  یِیو  توٚہۍ  تس  کُن  واپس  اننہٕ  یعنی  قیامت  کہ  دۅہ  یِیو  محشرکِس  مٲدانس  اندر  حِساب  خٲطرٕ  تِہٕندسِٕے  اِجلاسس  اندر  حٲضر  کرنہٕ۔  امہِ  پتہٕ  چُھ  اللہ  تعالیٰ  پننین  نعمتن  ہٕںٛز  ذکر  کران۔

Tahir:
  تۆہۍ  کِتھہٕ  پٲٹھۍ  چِھو  اللہ  تعالیٰ  سُنٛد  انکار  کران،  ییٚلہِ  زن  تۆہۍ  بے  جان  ٲسِوٗ  تٔمۍ  دِژ  نَو  تۅہیہِ  زندگی،  پتہٕ  دِیَو  سُہ  تۅہیہِ  ‏موت،  تہٕ  پتہٕ  کریوتۅہیہِ  بیٚیہِ  زندٕہ،  پتہٕ  یِیِو  تۆہۍ  تس  کُن  واپس  نِنہٕ۔

Transliteration:
  Kayfa takfuroona bi<strong>A</strong>ll<u>a</u>hi wakuntum amw<u>a</u>tan faa<u>h</u>y<u>a</u>kum thumma yumeetukum thumma yu<u>h</u>yeekum thumma ilayhi turjaAAoon<b>a</b>


Athar:
  سُے  چُھ  ییٚمۍ  تُہندِ  خٲطرٕ  زمینٕکۍ  سٲری  چیز  پٲدٕہ  کٔرۍ  پتہٕ  دِیتُن  ہِیوٚر  کُن  توجہ  پتہٕ  کٔرِن  سَتھ  آسمان  اُستوار  ﴿سَتن  آسمانن  ہٕنٛز  حقیقت  کیا  چھےٚ،  اَمِیُک  تعیّن  چُھ  مشکل۔  اِنسان  چُھ  پرٛتھ  زمانس  منٛز  آسمان  یا  وَنو  دوٚیِمیٚن  لفظن  منٛز  عالمِ  بالاہس  متعلق  پننیٚن  مُشٲہدن  تہٕ  قیاسن  مُطٲبق  مختلف  تصوّر  قٲیِم  کران  روٗدمُت،  یِم  برابر  بدلان  روٗدِمٕتۍ  چِھ۔  بس  ژھوٚٹۍ  پٲٹھۍ  گژِھہ  یہِ  سمجُھن  زِ  یا  چُھ  اَمہِ  سٍتۍ  مطلب  یہِ  زِ  زمینہِ  علاوٕہ  یِکینٛژھاہ  کائنات  چھےٚ،  یہِ  چھےٚ  خُداین  ستن  محکم  طبقن  منٛز  بٲگرٲومٕژ،  نَتہٕ  یہِ  زِ  کائنات  کِس  یتھ  حلقس  منٛز  زمین  چھےٚ  سُہ  چُھ  ستن  طبقن  پٮ۪ٹھ  مشتمل﴾  تہٕ  سُہ  چُھ  پرٛتھ  چیزُک  علم  تھاون  وول۔

Mirwaiz:
  سُے  پروردِگار  ییٚمۍ  پٲدہ  کوٚر  تہِ  سورُے  یہِ  یتھ  زمینس  اندر  موجود  چُھ  تُہٕندِ  فٲیدٕہ  خٲطرٕ،  توپتہٕ  سپُد  سُہ  متوجہ  آسمانن  کُن۔  پس  کٔرِن  تِم  درُست  ستھ  آسمان۔  سُہ  چُھ  پرتھ  چیزاہ  پوٗرٕہ  زانہٕ  وُن۔  اوٚتانۍ  آیہِ  بیان  کرنہٕ  صوری  نعمت۔  امہِ  پتہٕ  چُھ  اللہ  تعالیٰ  بیان  کران  معنوی  نعمت۔

Tahir:
  سُے  چُھ  ییٚمۍتہِ  سورُے  کینہہ  یہِ  زمینس  منٛز  چُھ  تُہٕنٛدِ  خٲطرٕ  پٲدٕ  کۆر،  پتہٕ  سَپُد  سُہ   (کاینات  کیٚن)   پیٚٹھِمیٚن  حِصن  ‏کُن  متوجہ  تہ  تمۍبنٲوۍ  تمن  شیرٕ  پٲر  کٔرِتھ  ستھ  آسمانۍ  طبقہٕ،  تہٕ  سُہ  چُھ  پرتھ  کانٛہہ  چیز  زانان۔

Transliteration:
  Huwa alla<u>th</u>ee khalaqa lakum m<u>a</u> fee alar<u>d</u>i jameeAAan thumma istaw<u>a</u> il<u>a</u> a<b>l</b>ssam<u>a</u>i fasaww<u>a</u>hunna sabAAa sam<u>a</u>w<u>a</u>tin wahuwa bikulli shayin AAaleem<b>un</b>


Athar:
  پتہٕ  کٔرۍتَو  تمہِ  وقتُک  تصوّر  ییٚلہِ  تُہٕندۍ  ربّن  فرشتن  ووٚنمُت  اوس  زِ،  بہٕ  چُھس  زمینس  پٮ۪ٹھ  اکھ  خلیفہٕ  بناون  وول۔  ﴿خلیفہٕ  گوٚو  سُہ  یُس  کٲنٛسہِ  ہٕنٛدِس  مِلکیتس  منٛز  تٔمۍ  سٕنٛدۍ  عطا  کرنہٕ  آمٕتۍ  اختیارات  تٔمۍ  سٕنٛدِ  نٲیبہٕ  سٕنٛدِ  حیثیتہٕ  استعمال  کرِ﴾  تِمو  کوٚر  عرض  کیا  توٚہۍ  چِھو  حض  زمینس  پٮ۪ٹھ  کٲنٛسہِ  تِتِھس  مُقرر  کرن  وٲلۍ  یُس  تمہِ  کِس  انتظامَس  تلُک  پٮ۪ٹھ  کرِ  تہٕ  خونریزی  کرِ؟  أسۍحض  تُہٕندِ  حمد  و  ثنا  سان  تُہٕنز  تسبیح  تہٕ  تُہٕندِ  خٲطرٕ  تقدیس  کرانٕے  چِھ۔  فرمووُن،  بہٕ  چُھس  زانان  یِکینژھاہ  نہٕ  توٚہۍ  زانان  چِھو۔

Mirwaiz:
  بیٚیہِ  پٲوِو  سُہ  وقت  یاد  ییٚلہِ  تُہٕندۍ  پروردِگارن  اِرشاد  فرموو  ملٲیکن  کہ  مےٚ  چُھ  پٲدٕہ  کرُن  یتھ  زمینس  اندر  پنُن  اکھ  خلیفہٕ  یعنی  نٲیباہ،  یُس  میٲنۍ  احکامِ  شرعیہ  نٲفِذ  کرِ  تہٕ  واتناوِ  میانین  بندن،  ملٲیِک  لٔگۍ  دپنہِ  کیاہ  ژٕ  کرکھہٕ  پٲدٕہ  اتھ  زمینس  اندر  سُہ  مخلوق  یُس  فتنہٕ  تہٕ  فساد  کرِ  جِنن  ہٕںدۍ  پٲٹھۍ  اتھ  زمینس  اندر  بیٚیہِ  کرِ  وارِیاہ  تہٕ  سیٹھاہ  خونریزی،  أسۍ  چھِ  پٲکی  چٲنۍ  یاد  کران،  چٲنۍ  حمد  وثنا  دپان  بیٚیہِ  چھِتھ  أسۍ  زانان  منزہ  تہٕ  پاک  ساروٕے  عٲبو  تہٕ  نقصانو  نِشہِ۔  لہٰذا  ہرگاہ  یہِ  کٲم  اسہِ  پُشراونہٕ  ییہِ  ہا،  أسۍ  کرٕ  ہو  یہِ  کٲم  دِل  وجان  سان  تِمن  اندر  آسن  أڈۍ  مُفسِد  أڈۍ  ظٲلِم  تہٕ  أڈۍ  نافرمان  سٲرِی  نیک  آسن  نہٕ۔  ییٚلہِ  محض  کٲم  کروِٕنۍ  موجود  تہٕ  تیار  آسن  نو  مخلوق  پٲدٕہ  کرنٕچ  کیاہ  ضروٗرت  ٲس،  یہِ  کوٚر  نہٕ  ملٲیکو  بطورِ  اعتراض  پیش۔  نہ۔  یہِ  کوٚر  تِمو  پنُن  اِستحقاق  پیش،  اللہ  تعالیٰ  ہن  فرمووُکھ،  بیشک  بہٕ  چُھس  زانان  تِم  کتھہٕ  یِم  نہٕ  توٚہۍ  زانان  چِھو۔  یُس  چیز  تۅہیہِ  نِشہِ  بنی  آدم  تہٕ  انسان  پٲدٕہ  کرنُک  مانع  چُھ  سُے  چیز  چُھ  مےٚ  نِش  پٲدٕہ  کرنُک  سبب  تہٕ  بٲعث  یعنی  تِمو  أندرٕہ  بعضن  ہُند  مُفسِد  تہٕ  خونریز  آسُن  یۅہے  چُھ  بٲعث  تِمن  ہٕںدِ  پٲدٕہ  کرنُک  کیازِ  احکام  یِن  تیٚلی  جٲرِی  کرنہٕ  ییٚلہِ  کُنہِ  قسمہٕ  بے  اعتدٲلی  واقع  سپدِ  اِنتظام  ییہِ  تیٚلہِ  کرنہٕ  ییٚلہِ  کانہہ  بدنظمی  واقع  سپدِ۔  تۅہیہِ  فرمان  بردارن  ہٕندِس  جماعتس  اندر  ہیٚکہِ  نہٕ  یہِ  امر  واقع  زانہہ  تہِ  سپدِتھ  بہر  حال  آو  انسان  امہِ  کامہِ  خٲطرٕ  مخصوص  کرنہٕ۔  آو  پٲدٕہ  کرنہٕ  حضرتِ  آدم  علیہ  السلام۔

Tahir:
  تہٕ   (سُہ  وقت  کٔرِو  یاد)   ییٚلہِ  تُہٕنٛدۍ  ربّن  فرشتن  فرموو  زِ  بہٕ  چُھس  زمینس  منٛز  پَنُن  نٲیِب  بناوَن  وول،  تِمَو  کۆر  عرض،  ‏کیا  ژٕ  بناوہَنہٕ  زمینس  منٛز  کانٛہہ  تِیُتھ  شخص   (نٲیِب)   یُس  اَتھ  منٛز  فساد  تُلہِ،  بیٚیہِ  کرِ  خون  ریزی؟  ییٚلہِ  زَن  أسۍِ  حمدٕ  سان  چٲنۍ  ‏تسبیح  چِھ  کران  روزان،  بییہ  چِھ   (لگاتار)   پٲکیزگی  بیان  کران،   (اللہ  تعالیٰ  ہَن)   فرمووکھ،  بہٕ  چُھس  تِکینٛژھاہ  زانان  یہِ  ‏نہٕ  تۆہۍ  زانان  چِھو۔

Transliteration:
  Wai<u>th</u> q<u>a</u>la rabbuka lilmal<u>a</u>ikati innee j<u>a</u>AAilun fee alar<u>d</u>i khaleefatan q<u>a</u>loo atajAAalu feeh<u>a</u> man yufsidu feeh<u>a</u> wayasfiku a<b>l</b>ddim<u>a</u>a wana<u>h</u>nu nusabbi<u>h</u>u bi<u>h</u>amdika wanuqaddisu laka q<u>a</u>la innee aAAlamu m<u>a</u> l<u>a</u> taAAlamoon<b>a</b>


Athar:
  اَمہِ  پتہٕ  ہیٚچھنوو  خُداین  آدم  سارِنٕے  چیزن  ہٕنٛدۍ  ناو  پتہٕ  کوٚرُن  فرشتن  برونٛہہ کنہِ  پیش،  أتی  فرمووُن  اگر  تُہُند  خیال  صحیح  چُھ  ﴿زِ  کانٛہہ  خلیفہٕ  مُقرر  کٔرِتھ  بِگرِ  نِظام﴾،  تیٚلہِ  ؤنۍتَو  توٚہۍ  یِمن  چیزن  ہٕندۍ  ناو۔

Mirwaiz:
  توپتہٕ  زٲنِروو  ہیٚچھنوو  اللہ  تعالیٰ  ہن  آدم  علیہ  السلام  تمام  روے  زمین  کین  چیزن  ہٕںدۍ  ناو،  بڈین  چیزن  ہٕندۍ  تہِ  لۅکٹین  چیزن  ہٕندۍ  تہِ  یعنی  آدم  علیہ  السلام  آو  ہیچھناونہٕ  گۅڈنی  علمِ  لغت  یعنی  پرتھ  چیزُک  ناو  تہٕ  پرتھ  چیزُک  خٲصیت  تہٕ  فٲیدٕہ،  توپتہٕ  ترٲوِن  تِم  چیز  ملٲیکن  کُن،  پس  فرموو  اللہ  تعالیٰ  ہن  ملٲیکن  اے  ملٲیکو  توٚہۍ  ؤنِو  مےٚ  یِمن  چیزن  ہُند  ناو  تہٕ  خٲصیت  ہرگاہ  توٚہۍ  پوٚز  ونہٕ  وٕنۍ  چھِو  یتھ  کتھہِ  اندر  کہ  أسۍ  ٲسۍ  اِصلاح  طبایع  تہٕ  انتظامِ  شرایع  تہٕ  تبلیغ  احکامن  ہٕںٛز  خدمت  انجام  دِنہٕ  خٲطرٕ  مُستحق۔  خلیفہ  خداوند  ی  یس  گژھن  سارنٕے  چیزن  ہٕںدۍ  ناو  تہٕ  خواص  تہٕ  فوٲید  معلوم  آسٕںۍ۔  ادٕہ  ہیٚکہِ  سُہ  مفوضہ  کٲم  انجام  دِتھ۔  توٚہۍ  ؤنِتو  یِمن  چیزن  ہُند  ناو  تہٕ  خٲصیت  کیاہ  کیاہ  چھےٚ۔

Tahir:
   تہٕ  اللہ  تعالیٰ  ہَن  ہیٚچھنوو  آدم (علیہ  السلام)   تمام   (چیزن  ہٕنٛدۍ)   ناوٗ  پتہٕ  کۆرُن  فرشتن  برونٛہہ  کنہِ  سُہ  پیش،  تہٕ  ‏فرمووُن  مے٘  ؤنِو  یِمن  چیزن  ہٕنٛدۍ  ناوہرگاہ  تۆہۍ   (پننِس  خیالس  منٛز)   پٔزۍیٲرۍ  چِھو؟

Transliteration:
  WaAAallama <u>a</u>dama alasm<u>a</u>a kullah<u>a</u> thumma AAara<u>d</u>ahum AAal<u>a</u> almal<u>a</u>ikati faq<u>a</u>la anbioonee biasm<u>a</u>i h<u>a</u>ol<u>a</u>i in kuntum <u>sa</u>diqeen<b>a</b>


Athar:
  تِمو  کوٚر  عرض،  نُقصہٕ  نِشہِ  چھےٚ  پاک  تُہُنٛزٕے  ذات،  اَسہِ  چُھ  بس  تی  کینژھاہ  علم  یِکینٛژھاہ  تۅہیہِ  اسہِ  دِیتمت  چُھو،  درحقیقت  چُھنہٕ  تۅہیہِ  ورٲے  کانٛہہ  سورُے  کینٛہہ  زانن  وول  تہٕ  سمجَھن  وول۔

Mirwaiz:
  ملٲیکو  دوٚپ  پروردِگاراہ  ژٕ  چُھکھ  مُنزہ  تہٕ  پاک  أسۍ  زانو  نہٕ  کینہہ  مگر  تی  یہِ  ژےٚ  أسۍ  ہیٚچھنٲوِتھ۔  بیشک  ژٕ  چُھکھ  سورُے  زانہٕ  وُن،  ژٕ  چُھکھ  سیٹھاہ  حِکمت  وول۔

Tahir:
  فرشتَو  کۆر  عرض،  چٲنۍ  ذات  چھے٘   (پۯتھ  نُقصہٕ  نِشہِ)   پاک،  اَسہِ  چُھنہٕ  کانٛہہ  علم  مگر  تیوٗتاہ  چُھ  یوٗت  ژے٘  أسۍ  ‏ہیٚچھنٲوِمٕتۍ  چِھتھ،  بے  شک  چُھکھ  ژٕے   (سورُے  کینہہ)   زانن  وول  دانٲیی  وول۔

Transliteration:
  Q<u>a</u>loo sub<u>ha</u>naka l<u>a</u> AAilma lan<u>a</u> ill<u>a</u> m<u>a</u> AAallamtan<u>a</u> innaka anta alAAaleemu al<u>h</u>akeem<b>u</b>


Athar:
  پتہٕ  ووٚن  خُداین  آدمس،  وَن  یِمن  ژٕ  یِمن  چیزن  ہٕندۍ  ناو  تِمن  سارِنٕے  چیزن  ہٕندۍ  ناو  ییٚلہِ  تٔمۍ  تِمن  ؤنۍ  تہٕ  خُداین  فرموو  پتہٕ،  مےٚ  اوسمَو  نا  تۅہیہِ  ووٚنمُت  زِ  بہٕ  چُھس  آسمانس  ہٕنٛزٕ  تہٕ  زمین چہِ  تِمہٕ  سارے  حقیقتہٕ  زانان  یِمہٕ  تۅہیہِ  نِشہِ  ژھایہِ  چھےٚ،  یِکینٛژھاہ  توٚہۍ  ظٲہر  چِھو  کران  سُتہِ  چُھ  مےٚ  معلوم  تہٕ  یِکینٛژھاہ  توٚہۍ  کھٔٹِتھ  چِھو  تھاوان  سُتہِ  چُھس  زانان۔

Mirwaiz:
  اللہ  تعالیٰ  ہن  فرموو  حکُم  آدم  علیہ  السلامس  کُن  اے  آدم  ہیٚچھناوُکھ  ژٕ  یِم  ملٲیک  یِمن  چیزن  ہٕںدۍ  ناو،  ادٕہ  ییٚلہِ  آدم  علیہ  السلامن  تِمن  چیزن  ہٕںدۍ  ناو  ملٲیکن  بیان  کٔرۍ،  اللہ  تعالیٰ  ہن  فرموو  ملٲیکن  مےٚ  فرمووو  نا  تۅہیہِ  کہ  بہٕ  چُھس  زانان  تہِ  سورُے  یہِ  آسمانن  تہٕ  زمینن  منٛز  پوٗشیدٕہ  چُھ،  بیٚیہِ  چُھس  بہٕ  زانان  تِم  سارے  کتھہٕ  یِم  توٚہۍ  ظٲہِر  کران  تہٕ  نٔنراون  چِھو،  بیٚیہِ  تِمہٕ  کتھہٕ  یِمہٕ  توٚہۍ  پوٗشیدٕہ  تہٕ  کھٹِتھ  تھاوان  ٲسِو۔

Tahir:
  اللہ  تعالیٰ  ہَن  فرموو،  اے  آدم!  یم  کرُکھ   (وۅنۍژٕ)   یِمن  چیزن  ہٕنٛدیوناوو  نش  زٲنیاب،  پتہٕ  ییٚلہِ  آدمن   (علیہ  ‏السلام)   تِمن  یِمن  چیزن  ہٕنٛدۍ  ناو  ؤنۍ،  پتہٕ  فرمووکھ   (اللہ  تعالیٰ  ہَن)،  کیا  مے٘  اوسمَو  نا  تۅہیہِ  وۆنمُت  زِ  بہٕ  چُھس  آسمانن  ‏ہٕنٛدۍ  تہٕ  زمینٕکۍ   (سٲری)   پوٗشیدٕہ  راز  زانان،  تہٕ  تِکینٛژھاہ  تہِ  چُھس  زانان  یہِ  تۆہۍ  ظٲہر  چِھو  کران  تہٕ   (تِکینٛژھاہ  تہِ)   یہِ  تۆہۍ  ‏کٔھٹِتھ  چِھو  تھاوان۔

Transliteration:
  Q<u>a</u>la y<u>a</u> <u>a</u>damu anbihum biasm<u>a</u>ihim falamm<u>a</u> anbaahum biasm<u>a</u>ihim q<u>a</u>la alam aqul lakum innee aAAlamu ghayba a<b>l</b>ssam<u>a</u>w<u>a</u>ti wa<b>a</b>lar<u>d</u>i waaAAlamu m<u>a</u> tubdoona wam<u>a</u> kuntum taktumoon<b>a</b>


Athar:
  پتہٕ  ییٚلہِ  اَسہِ  فرشتن  حُکم  دِیُت  زِ  آدمس  برونٛہہ  کنہِ  کٔرِو  سجدٕہ،  سٲرِوٕیَو  کوٚر  سجدٕہ  مگر  ابلیسن  کوٚر  انکار  تَس  گوٚو  پننہِ  بَجرُک  تکبر  تہٕ  سُہ  سپُد  نافرمانن  منٛز  شٲمل۔

Mirwaiz:
  بیٚیہِ  چُھ  سُہ  وقت  ژیٚتس  پاونس  قٲبل  ییٚمہِ  وقتہٕ  اسہِ  حُکم  کوٚر  سارنٕے  ملٲیکن  بیٚیہِ  یِمو  جِنو  أندرٕہ  ملٲیکن  سٍتۍ  روزان  ٲسۍ  سجدٕہ  دِیو  آدم  علیہ  السلامس  تعظیمُک  سجدٕہ  پس  دیُت  ساروٕے  ملٲیکو  سجدٕہ،  اِبلیسس  ورٲے،  سُہ  روٗد  پتھ  سجدٕہ  دِنہٕ  نِشہِ۔  تٔمۍ  زون  پنُن  پان  بوٚڈ  تہٕ  مغرور  سپُد۔  اوس  سُہ  اِبلیس  خداے  سٕندِس  علمس  اندر  کٲفرٕے  تہٕ  نافرمانوٕے  أندرٕہ۔  امہِ  ساتہٕ  کرٕن  عدولِ  حُکمی،  خداے  سٕندِس  حُکمس  کرٕن  نہٕ  تعمیل۔  

Tahir:
  ‏تہٕ   (سُہ  وقت  تہِ  کٔرِو  یاد)   ییٚلہِ  اَسہِ  فرشتن  فرموو  زِ  آدمس   (علیہ  السلام)   کٔرِو  سجدٕہ،  پتہٕ  کۆر  سارِوٕیو  سجدٕہ  ابلیسس  ‏ورٲے،  تٔمۍ  کۆر  انکارتہٕ  تکبر،  تہٕ (نتیجہ  دراو  یہِ  زِ)   کٲفرن  منٛز  گۆو  شُمار۔

Transliteration:
  Wai<u>th</u> quln<u>a</u> lilmal<u>a</u>ikati osjudoo li<u>a</u>dama fasajadoo ill<u>a</u> ibleesa ab<u>a</u> wa<b>i</b>stakbara wak<u>a</u>na mina alk<u>a</u>fireen<b>a</b>


Athar:
  پتہٕ  ووٚن  اَسہِ  آدمَس  زِ  ژٕ  تہٕ  چٲنۍ  خاندارِنۍ  دۅشوے  روٗزِو  جنتس  منٛز  تہٕ  اطمینان  سان  یہِ  ییٚژِھو  تہِ  کھیٚیِو  ییٚتہِ  مگر  یتھ  کُلس  یِیہِ زیٚو  نہٕ  نکھہٕ  نَتہٕ  یِیِو  ظٲلِمو  منٛز  گنٛزرنہٕ۔

Mirwaiz:
  توپتہٕ  کوٚر  اسہِ  حکُم  آدم  علیہ  السلامس  اے  آدم  توٚہۍ  بٔسِو  پانہٕ  بیٚیہِ  پنُن  جوراہ  حوا  علیہا  السلام  ہیٚتھ  جنتس  اندر۔  یۅسہٕ  حوا،  اللہ  تعالیٰ  ہن  آدم  علیہ  السلامہ  سٕںٛزِ  لرٕ  کانہِ  پیٚٹھ  اکہِ  مادٕہ  نِشہِ  پٲدٕہ  کٔر،  توپتہٕ  کھیٚیِو  توٚہۍ  دۅشوے  امہِ  جنتہٕ  منٛزٕہ  یڈبٔرِتھ۔  یتھ  جایہِ  خوش  کرِوٕہ  تتھ  جایہِ،  مگر  نکھہٕ  یِیِو  زیو  نہٕ  یَتھ  کُلِس  یعنی  ییٚمہِ  کُلُیک  پھل  کھییہِ  زیٚنہٕ،  ہرگاہ  اَمہِ  کُلُیک  پھل  کھیٚیِو  توٚہۍ،  پس  سَپدِو  توٚہۍ  دۅشوے  پانس  نقصان  واتوٕنیو  أندرٕ،  اللہ  تعالیٰ  سٕے  چھُ  معلوم  سُہ  کیا  کُل  اوس۔

Tahir:
  تہٕ  اَسہِ  دِیُت  حکم،  اے  آدم!  ژٕ  تہٕ  چٲنۍ  خاندارِنۍکٔرِو  یَتھ  جنتس  منٛز  سکونت  اختیار،  تہٕ  اَمہِ  منٛزٕ  یِکینٛژھاہ  تۆہۍ  دۅشوَے  ‏ییٚژِھوٗ  یَتھ  جایہِ  ییٚژھِوٗ  تہِ  کھیٚیِو،  مگر  یَتھ  کُلِس  نکھہٕ  یِنہٕ  گٔژِھوٗ  نَتہٕ  گٔژِھو  حدٕ  نیرن  والیٚن  منٛز   (شٲمل)۔  ‏

Transliteration:
  Waquln<u>a</u> y<u>a</u> <u>a</u>damu oskun anta wazawjuka aljannata wakul<u>a</u> minh<u>a</u> raghadan <u>h</u>aythu shitum<u>a</u> wal<u>a</u> taqrab<u>a</u> h<u>ath</u>ihi a<b>l</b>shshajarata fatakoon<u>a</u> mina a<b>l</b><i><u>thth</u></i><u>a</u>limeen<b>a</b>


Athar:
  ٲخر  کار  کٔڑ  شیطانن  تِمن  دۅشوٕنۍ  اَتھ  کُلِس  کُن  گژھنٕچ  کل  تہٕ  ڈالِن  سانہِ  حُکمہٕ چہِ  پیروی  نِشہِ  تہٕ  کڑنٲوِن  تِم  تمہِ  حالتہٕ  منٛزٕ  یَتھ  منٛز  تِم  ٲسۍ،  اَسہِ  دِیُت  حُکم  زِ  وۅنۍ  ؤسِو  توٚہۍ  سٲری  ییٚتہِ  بۅن،  توٚہۍ  چِھو  اکھ  أکۍ  سٕندۍ  دُشمن،  تہٕ  تۅہیہِ  چُھو  أکِس  خاص  وقتس  تام  زمینس  پٮ۪ٹھ  ٹھہرُن  تہٕ  تٔتھۍ  چُھو  گُزر  بسر  کرُن۔

Mirwaiz:
  پس  ڈٲلۍ  تِم  دۅشوے  شیطانن  امہِ  کُلہِ  سٍتۍ،  تمہِ  پتہٕ  کٔڈِن  تمہِ  عیش  وآرام  منٛزٕہ  یتھ  منٛز  تِم  ٲسۍ۔  یام  تِمو  تمہِ  کُلیُک  پھل  کھیٚوو  تام  سپُد  تِمن  حُکم  جنتہٕ  منٛزٕہ  نیرنُک،  توپتہٕ  ووٚن  اسہِ  تِمن  سارنٕے  بۅن  ؤسِو  امہِ  جنتہٕ  منٛزٕہ  زمینس  پیٚٹھ۔  یتھ  حالس  اندر  کہ  توٚہۍ  ٲسِو  أڈۍ  اڈین  ہٕںدۍ  دُشمن،  وۅنۍ  چھےٚ  تُہٕندِ  خٲطرٕ  زمینس  پیٚٹھ  قرار  کرنٕچ  بیٚیہِ  تمتع  تہٕ  فٲیدٕہ  تُلنٕچ  جاے  أکِس  "وقتس"  تام  یعنی  زمینس  پیٚٹھ  چُھو  نہٕ  تۅہیہِ  ہمیشہ  روزُن،  کینہہ  کالاہ  گٔژِھتھ  چُھو  تۅہیہِ  سُہ  گرٕ  تہِ  تراوُن،  تمہِ  گرٕ  منٛزٕہ  تہِ  انتقال  کرُن۔

Tahir:
  پتہٕ  ڈٲلۍ  تِم  شیطانن  تَمہِ  جایہِ  نِشہِ،  تہٕ  پتہٕ  کٔرِن  الگ  تِم  تَمہِ  (راحت  کہ)  مقام  نِشہِ  ییٚتہِ  تِم  ٲسۍ،  تہٕ  اَسہِ  دُیت  ‏‏ (بالٲخر)  حکم  زِ  تۆہۍ  ؤسِو  بۅن،  تۆہۍ  روٗزِو  اَکھ  أکۍ  سٕنٛدۍ  دشمن،  وۅنۍ  چِھ  تُہٕنٛدِ  خٲطرٕ  زمین  سٕے  منٛزمقرر  وقتس  تام  جاۓ  قرار،  تہٕ  ‏تٔتۍ  چُھو  (گُزر  بسرکٔرِتھ)  فٲیدٕہ  تُلُن۔

Transliteration:
  Faazallahum<u>a</u> a<b>l</b>shshay<u>ta</u>nu AAanh<u>a</u> faakhrajahum<u>a</u> mimm<u>a</u> k<u>a</u>n<u>a</u> feehi waquln<u>a</u> ihbi<u>t</u>oo baAA<u>d</u>ukum libaAA<u>d</u>in AAaduwwun walakum fee alar<u>d</u>i mustaqarrun wamat<u>a</u>AAun il<u>a</u> <u>h</u>een<b>in</b>


Athar:
  تمہِ  وقتہٕ  کوٚر  آدمن  پننِس  ربّس  نِشہِ  کینٛہہ  کلمات  ہیٚچِھتھ  توبہٕ  یُس  تٔمۍ  سٕندۍ  ربّن  قبول  کوٚر،  تِکیازِ  سُہ  چُھ  سٮ۪ٹھاہ  معاف  کرن  وول  تہٕ  رحم  کرن  وول۔

Mirwaiz:
  پس  کٔرۍ  حٲصِل  آدم  علیہ  السلامن  پننِس  پروردِگارس  نِشہِ  توبہٕ  کرنٕکۍ  کینہہ  کلمات۔  توپتہٕ  پٔرۍ  تٔمۍ  تِم  کلمات  تہٕ  کوٚرُن  توبہٕ۔  پس  کوٚر  اللہ  تعالیٰ  ہن  تِہُند  توبہٕ  قبول  بیشک  سُہ  چُھ  سیٚٹھاہ  توبہٕ  قبول  کروُن  سیٹھاہ  رحم  کروُن۔

Tahir:
  پتہٕ  ہیٚچھۍ  آدمن  (علیہ  السلام)  پننِس  ربّس  نِشہِ  (عاجزی  تہٕ  معٲفی  ہٕنٛدۍ)  کینہہ  کلمات،  پتہٕ  کۆر  اللہ  تعالیٰ  ہن  تِہُنٛد  ‏توبہٕ  قبول،  بے  شک  چُھ  سُے  تھَدِ  پایُک  توبہٕ  قبول  کرن  وول  مہربان۔

Transliteration:
  Fatalaqq<u>a</u> <u>a</u>damu min rabbihi kalim<u>a</u>tin fat<u>a</u>ba AAalayhi innahu huwa a<b>l</b>ttaww<u>a</u>bu a<b>l</b>rra<u>h</u>eem<b>u</b>


Athar:
  اَسہِ  ووٚن  زِ  توٚہۍ  سٲری  ؤسِو  ییٚتہِ  بۅن  پتہٕ  یُس  میانہِ  طرفہٕ  کانٛہہ  ہدایت  تۅہیہِ  تام  واتہِ  تہٕ  یِم  لُکھ  میٲنِس  تَتھ  ہدایتس  پٮ۪ٹھ  عمل  کرن  تِہنٛدِ  خٲطرٕ  آسہِ  نہٕ  کُنہِ  خوفٕچ  تہٕ  غمٕچ  گُنجٲئش۔

Mirwaiz:
  حکُم  فرموو  اسہِ  ؤسِو  امہِ  جنتہٕ  منٛزٕہ  توٚہۍ  سٲرِی  زمینس  پیٚٹھ،  پس  ہرگاہ  واتہِ  تۅہیہِ  نِش  میون  حکُم  پیغمبر  تہٕ  کتاب۔  پس  یُس  اکھاہ  پیروی  کرِ  تہٕ  پکہِ  میانہِ  ہدایت  موجوب۔  پس  چُھنہٕ  تس  کانہہ  خوفاہ،  نہ  سپدن  تِم  پیروی  کروٕنۍ  غمگین۔

Tahir:
  اَسہِ  فرموو،  تۆہۍ  سٲری  ؤسِو  جنّتہٕ  منٛزٕ  بۅن،  پتہٕ  اگر  تۅہیہِ  نِشہِ  میانہِ  طرفہٕ  کانٛہہ  ہدایت  واتہِ،  تیٚلہِ  یُس  تہِ  میانہِ  ہدایتٕچ  ‏پٲروی  کرِ،  نہ  آسہِ  تِمن  پیٚٹھ  کانٛہہ  خوف  (طٲری)  تہٕ  نہ  آسن  تِم  غمگین۔

Transliteration:
  Quln<u>a</u> ihbi<u>t</u>oo minh<u>a</u> jameeAAan faimm<u>a</u> yatiyannakum minnee hudan faman tabiAAa hud<u>a</u>ya fal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  تہٕ  یِم  لُکھ  اتھ  مانٕنَس  انکار  کرن  تہٕ  سانیٚن  آیاتن  پِھرن  بُتھ  تِم  چِھ  نارس  گژھن  وٲلۍ  لُکھ  ییٚتہِ  تِم  ہمیشہ  روزَن۔

Mirwaiz:
  وۅنۍ  یِمو  لوٗکو  اِنکار  کوٚر  بیٚیہِ  زٲنِکھ  اپُزۍ  سٲنۍ  آیات  تِم  لوٗکھ  چھِ  نارس  اندر  واتہٕ  وٕنۍ۔  تتھ  نارس  اندر  روزن  ہمیشہ  دزان۔  یوٚتانۍ  آیہِ  بیان  کرنہٕ  نعمتِ  معنویہ،  یتھ  منٛز  بیان  کرنہٕ  آو  حضرتِ  آدم  علیہ  السلام  سٕںٛزِ  پیدٲیشہِ  ہُند  قصہٕ۔  وۅنۍ  چُھ  یِوان  بیان  کرنہٕ  خاص  نعمتُک  یۅسہٕ  عطاآیہِ  کرنہٕ  بنی  اسراییلن  حسب  ونسب  وغٲرٕہ  ییٚمہِ  سٍتۍ  تِمو  اِمتیازی  شان  حٲصِل  کوٚر۔  یُتھ  تِہٕںدِ  ایمان  اننہٕ  سٍتۍ  تمام  لوکن  پیٚٹھ  اثر  پیٚیہِ۔

Tahir:
  تہٕ  یِم  لُکھ  کفر  کرن  تہٕ  سانیٚن  آیاتن  پھِرن  بُتھ،  تیٚلہِ  آسن  تَمے  جہنمی،  تِم  روزن  اَتھ  منٛز  ہمیشہِ۔

Transliteration:
  Wa<b>a</b>lla<u>th</u>eena kafaroo waka<u>thth</u>aboo bi<u>a</u>y<u>a</u>tin<u>a</u> ol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  اے  بنی  اسرائیل!  یاد  کٔرۍتَو  میٲنۍ  سۅ  نعمت  یۅسہٕ  مےٚ  تۅہیہِ  عطا  ٲسمَو  کٔرمٕژ  ﴿مدینہٕ  طیّبہ  تہٕ  اَتھ  أندۍ  پٔکۍ  کیٚن  علاقن  منٛز  اوس  یہودٮ۪ن  ہُنٛد  اکھ  بوٚڈ  تعداد  بسان،  اَمہِ  موجوب  چُھ  ییٚتہِ  پٮ۪ٹھہٕ  برونٛٹھ  کُن  کینٛژھن  رکوعن  تام  یِمن  تبلیغ  کرنہٕ  آمُت﴾  مےٚ  سٍتۍ  یُس  تُہُنٛد  عہد  اوس  سُہ  کٔرِو  توٚہۍ  پوٗرٕ،  تہٕ  یُس  میون  عہد  تۅہیہِ  سٍتۍ  اوس  سُہ  کرٕ  بہٕ  پوٗرٕ  تہٕ  میے  یوت  کھوٗژِو  توٚہۍ۔

Mirwaiz:
  اے  یعقوب  علیہ  السلام  سٕندیو  فرزندو،  اسراییل  گوٚو  عبداللہ،  یہِ  اوس  حضرتِ  یعقوب  سُند  ناو۔  بنی  اِسراییل  گٔے  حضرتِ  یعقوب  سٕںدۍ  اولاد  تِمنٕے  چُھ  اللہ  تعالیٰ  فرماوان  اے  حضرتِ  یعقوب  سٕندیو  اولادو  ژیٚتس  پٲوِو  توٚہۍ  تمہٕ  نعمژٕ  یِمہٕ  مےٚ  تۅہیہِ  عطا  کریو۔  یُتھ  نعمتن  ہُند  حق  ادا  کرُن  تۅہیہِ  آسان  سپدِ،  بیٚیہِ  کٔرِو  توٚہۍ  وفا  میٲنِس  تتھ  عہدس  یُس  تۅہیہِ  مےٚ  سٍتۍ  کوٚرُو  حضرتِ  محمد  نبی  آخرالزمانس  مُتعلق،  بٕتہِ  کرٕ  وفا  میٲنِس  عہدس  یُس  مےٚ  کوٚرمُت  چُھ  تۅہیہِ  سٍتۍ،  بیٚیہِ  کھوژِو  مے  یوت  عہد  پُھٹراونس  اندر۔  پنین  عوام  معتقدنین  مہ  کھوٗژِو  تِمن  ما  روزِنہٕ  سون  اعتقاد۔  تِم  یۅسہٕ  نذر و نیازٕہ  سٍتۍ  خدمت  کران  چھِ  سۅما  گژِھہ  بند۔

Tahir:
  اے  یعقوب  سنٛدیو  اولادو!  میٲنۍ  تِم  انعام  کٔرِویاد  یِم  مے٘  تۅہیہِ  (عطا)  کٔرۍ  تہٕ  تۆہۍ  کٔرِومے٘  (سٍتۍ  کرنہٕ  آمُت)  ‏وعدٕہ  پوٗرٕ،  بہٕ  کرٕ  تۅہیہِ  (سٍتۍ  کرنہٕ  آمُت)  وعدٕہ  پوٗرٕ،  تہٕ  صرف  ٲسِو  مے  یوت  کھۅژان۔

Transliteration:
  Y<u>a</u> banee isr<u>a</u>eela o<u>th</u>kuroo niAAmatiya allatee anAAamtu AAalaykum waawfoo biAAahdee oofi biAAahdikum waiyy<u>a</u>ya fa<b>i</b>rhaboon<b>i</b>


Athar:
  تہٕ  مےٚ  یۅسہٕ  کتاب  سوٗزمٕژ  چھےٚ  اتھ  پٮ۪ٹھ  أنِو  ایمان  یہِ  چھےٚ  تمہِ  کِتابہِ  ہٕنٛدِس  تٲئیدَس  منٛز  یۅسہٕ  تۅہیہِ  نِشہِ  گۅڈٕہ  پٮ۪ٹھہٕ  موجوٗد  ٲس،  لہٰذا  مَہ  بٔنِو  سارِنٕے  برونٛہہ  گۅڈٕہ  توٚہی  اَمِکۍ  مُنکر،  کم  قٍمتس  پٮ۪ٹھ  مہ  کٔنِو  میٲنۍ  آیات  ﴿کم  قٍمتہٕ  نِشہِ  چُھ  مُراد  تِم  دُنیٲوی  فٲیدٕہ  یِمَو  مۅکھہٕ  یِم  لُکھ  اللہ  تعالیٰ  سٕنٛدۍ  احکام  تہٕ  ہدایات  رَد  کران  ٲسۍ۔  حق  کٕننہٕ کِس  معاملس  منٛز  رٔٹۍتَن  انسان  دُنیاہٕچ  سٲرِسٕے  دولت  تہِ،  بہرحال  چُھ  سُہ  کمٕے  قٍمت  تِکیازِ  حق  چُھ  یقیناً  اَمہِ  نِشہِ  واریاہ  گوٚب  چیز﴾  تہٕ  میانہِ  غضبہٕ  نِشہِ  بٔچِو۔

Mirwaiz:
  بیٚیہِ  کٔرِو  پژھ  تتھ  کتابہِ  یۅسہٕ  مےٚ  نٲزِل  کٔریعنے  قرآنِ  مجیدس۔  تۅہیہِ  پزِ  نہٕ  تمہِ  سٍتۍ  وحشت  گژُھن۔  کیازِ  سۅ  کتاب  کٔر  مےٚ  نٲزِل  درحالتیکہ  سۅ  چھےٚ  تصدیق  کروٕنۍ  تتھ  کتابہِ  یۅسہٕ  تۅہیہِ  سٍتۍ  چھےٚ  یعنی  توراتس۔  بیٚیہِ  مہ  سپدِو  توٚہۍ  گۅڈنِکۍ  مُنکِر  قرآنِ  مجیدٕکۍ  یعنی  توٚہۍ  ییٚلہِ  مُنکِر  سپدِو  تۅہیہِ  وُچھِتھ  کرن  باقٕے  لوٗکھ  تہِ  اِنکار  تمہِ  سارکِی  ذمہٕ  دارسپدِو  توٚہۍ  قیامتس  تانۍ۔  یِم  اِنکار  کرن  تِہُند  وبال  ییہِ  تُہٕندِس  نامے  اعمالس  لیٚکھنہٕ،  بیٚیہِ  مہ  رٔٹِو  میانین  آیاتن  بدلہٕ  حقیر  تہٕ  کم  معاوضہ۔  بیٚیہِ  کھوژِو  مےٚ  یوت  پنٕنۍ  احکام  پست  پُشت  ترٲوِتھ  یا  تِمن  تغیروتبدیل  کٔرِتھ  یا  تِم  کھٹِتھ  تہٕ  پوٗشیدٕہ  تھٲوِتھ  مہ  کٔرِو  عام  لوٗکن  نِشہِ  مالِ  دنیایُس  حقیروذلیل  چُھ  حٲصِل۔

Tahir:
  تہٕ  تَتھ  (کتابِہ)  پیٚٹھ  أنِو  ایمان  یۅسہٕ  مے٘  (پننِس  رسول  محمد صلی  اللہ  علیہ  و سلمس  پیٚٹھ)  نٲزل  کٔر  (مٕژچھے٘،  حالانکہ)  یہِ  چھے٘  (اصلاً)  تَمِیُک  تصدیق  کران  یہِ  تۅہیہِ  نِشہِ  چُھ،  تہٕ  تۆہی  مَہ  بٔنِو  سارِوٕے  برونٛہہ  اَمِکۍ  مُنکِر،  تہٕ  میٲنۍ  آیات  مَہ  کٕنِیوٗکھ  ‏‏ (دُنیاکِس)  معمولی  قٍمتس  تہٕ  صرف  روٗزِو  مے  یوت  کھۅژان۔

Transliteration:
  Wa<u>a</u>minoo bim<u>a</u> anzaltu mu<u>s</u>addiqan lim<u>a</u> maAAakum wal<u>a</u> takoonoo awwala k<u>a</u>firin bihi wal<u>a</u> tashtaroo bi<u>a</u>y<u>a</u>tee thamanan qaleelan waiyy<u>a</u>ya fa<b>i</b>ttaqoon<b>i</b>


Tahir: تہٕ حقٕچ مِلاوٹ مَہ کٔرِو بٲطلس سٍتۍ، تہٕ نَہ مَہ تھٲوِو زٲنِتھ مٲنِتھ حق کٔھٹِتھ۔
Athar:
  حق  مَہ  بنٲوِیوٗن  بٲطلُک  رنگ  کھٲلِتھ  شکہٕ لد  تہٕ  زٲنِتھ  مٲنِتھ  مہ  کٔرِو  حق  چُھپاونٕچ  کوٗشش۔

Mirwaiz:
  بیٚیہِ  مہ  مِلنٲوِو  پوٚز  اپزِس  سٍتۍ،  بیٚیہِ  مہ  تھٲوِو  پوٚز  پوٗشیدٕہ  تہٕ  کھٹِتھ  زٲنِتھ  کٔرِتھ۔

Transliteration:
  Wal<u>a</u> talbisoo al<u>h</u>aqqa bi<b>a</b>lb<u>at</u>ili wataktumoo al<u>h</u>aqqa waantum taAAlamoon<b>a</b>


Athar:
  نماز  کٔرِو  قٲیِم،  زکوٰۃ  دِیِو،  تہٕ  یِم  لُکھ  مےٚ  برونٛہہ  کنہِ  نمان  چِھ  تِمن  سٍتۍ  نٔمِو  توٚہۍ  تہِ۔

Mirwaiz:
  بیٚیہِ  تھٲوِو  توٚہۍ  نماز  برپا۔  یہِ  گٔیہِ  عبادتِ  بدنی،  بیٚیہِ  دِیو  مالٕچ  زکوات،  یہِ  گٔیہِ  عبادتِ  مالی،  بیٚیہِ  ٲسِو  نمان  خدایس  برونٹھ  کنہِ  بیین  نمن  والین  سٍتۍیعنی  نماز  ٲسِو  پران  باجماعت۔  اِسلام  برونٹھ  چھنہٕ  بیٚیہِ  کُنہِ  دینس  اندر  نماز  باجماعت  ٲسمٕژ۔  یہِ  باجماعت  نماز  پرٕنۍ  چھےٚاِسلام  کیو  خصوصیاتو  منٛزٕہ۔  رکوع  کرُن  تہِ  چُھ  اِسلام  کیو  خصوصیاتو  أندرٕہ۔  یہودن  ہٕںٛزِ  نمازِ  منٛز  اوس  نہ  رکوع  کرنُک  حکُم۔  خلاصہ  چُھ  یی  زِ  یِم  امور  بیان  آے  کرنہٕ  یِمنٕے  یوت  اندر  چُھنہٕ  نجات  بلکہ  گژھن  سٲرِ  ی  اصول  وفروغ  بجا  انٕنۍ  حضرتِ  پیغمبر  آخرالزمانہٕ  سٕنٛزِ  پیروی  اندر،  نماز  تہِ  گژِھہ  تِہٕندِی  طریقہٕ  پرٕنۍ  باجماعت  رکوع  سان۔  بعض  علما  یہود  ٲسۍ  لوٗکن  ونان  کہ  یہِ  دینِ  اِسلام  چُھ  پوٚز  دین،  رُت  دین  مگر  پانہٕ  ٲسۍ  نہٕ  مُسلمان  سپدان  کینہہ  تِمنٕے  چُھ  اللہ  تعالیٰ  فرما  وان۔

Tahir:
  تہٕ  نماز  تھٲوِو  قٲیِم،  بیٚیہِ  ٲسِو  زکوٰۃ  دِوان  تہٕ  رکوع  کرن  والیٚن  سٍتۍ  (رٔلِتھ)  ٲسِورکوع  کران۔

Transliteration:
  Waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta wa<b>i</b>rkaAAoo maAAa a<b>l</b>rr<u>a</u>kiAAeen<b>a</b>


Athar:
  باقیَن  چِھو  توٚہۍ  نیکی  ہٕنٛز  وَتھ  اختیار  کرنہٕ  خٲطرٕ  وَنان  مگر  پنُن  پان  چُھو  مٔشِتھ  گژھان؟  حالانکہ  چِھو  توٚہۍ  کتابہِ  ہٕنٛز  تلاوت  کران،  کیا  توٚہۍ  چِھو  نَہ  عقلہِ  بِلکُلٕے  کٲم  ہیٚوان؟

Mirwaiz:
  کیاہ  توٚہۍ  چھِوٕ  بیین  لوٗکن  حکُم  کران  نیکی  تہٕ  رٕژٕ  کامہِ  کرنُک  یعنی  رسولِ  مقبول  پیغمبر  آخرالزمانس  ایمان  انہٕ  نُک،  پنٕنۍ  پان  چُھوکھ  مشراوان  تہٕ  نظر  انداز  کران  حالانکہ  توٚہۍ  چھِو  پنٕنۍ  کتاب  تورات  پران۔  تتھ  منٛز  چُھو  توٚہۍ  پران  کہ  عالمِ  بے  عملس  نسبت  کٲژاہ  مذمت  چھےٚ  کرنہٕ  آمٕژ۔  لہذا  کونہٕ  چھِو  نہٕ  توٚہۍ  عقل  کران  کیازِ  چھِو  توٚہۍ  تِمن  مذمتن  ہُند  مصداق  بنان۔  امہِ  أندرٕہ  سپُد  ثٲبِت  کہ  واعظ  یُس  آسہ  تٔمۍ  سُند  گژِھنہٕ  بے  عمل  آسُن  بلکہ  گژِھہ  تِہٕنٛز  تمہِ  موجوب  گۅڈٕہ  پانہٕ  تہِ  عمل  کرٕنۍ  یہِ  سُہ  لوٗکن  پران  آسہِ۔

Tahir:
  کیا  تۆہۍ  چِھواباقیَن  لُکن  رٕژِ  کامہِ  ہُندحکم  دِوان  تہٕ  پَنُن  پان  چُھو  مٔشِتھ  گژھان  حالانکہ  تۆہۍ  چِھو  (اللہ  تعالیٰ  سٕنٛز)  ‏کتاب  (تہِ)  پران،  کیا  تۆ  ہۍ  چِھو  نا  عقلہِ  کٲم  ہیٚوان؟

Transliteration:
  Atamuroona a<b>l</b>nn<u>a</u>sa bi<b>a</b>lbirri watansawna anfusakum waantum tatloona alkit<u>a</u>ba afal<u>a</u> taAAqiloon<b>a</b>


Athar:
  صبرس  تہٕ  نمازِ  ہیٚیِو  مدد  بے  شک  چھےٚ  نماز  اکھ  سخت  مُشکل  کٲم،  مگر  تِمن  فرماں بردار  بندن  خٲطرٕ  چَھنہٕ  مُشکل  کینٛہہ۔

Mirwaiz:
  بیٚیہِ  ژھٲنڈِو  مدد  صبر  کرنہٕ  سٍتۍ  بیٚیہِ  نماز  ادا  کرنہٕ  سٍتۍ۔  صبرٕہ  سٍتۍ  گژھیٚو  حُب  مال  کم۔  نمازِ  سٍتۍ  گژھیٚو  حُب  جاہ  کم،  یِمے  زٕ  چیز  چُھو  تۅہیہِ  ایمان  اننس  تہٕ  پژھ  کرنس  مانع  سپدان،  بیشک  یہِ  نماز  چھےٚ  دُشوار  مگر  چھنہٕ  دُشوار  تِمن  لوٗکن  پیٚٹھ  یِم  خدایس  کھوژوٕنۍ  چھِ۔  

Tahir:
  بیٚیہِ  منٛگو  صبرٕ  سٍتۍ  تہٕ  نمازِ  سٍتۍ  (اللہ  تعالیٰ  ہَس)  مدد،  تہٕ  پٔزۍپٲٹھۍ  چُھ  یہِ  گۆب  مگر  (تِمن)  عٲجزی  کرن  والیٚن  پیٚٹھ  نہٕ  ‏‏ (ہرگز)،  (یہِندۍ  دل  اللہ  تعالیٰ  سٕنٛدِ  محبت  سٍتۍ  خستہٕ  تہٕ  تٔمۍ  سٕنٛدِ  خشیت  سٍتۍ  لرزان  چِھ)۔  ‏

Transliteration:
  Wa<b>i</b>staAAeenoo bi<b>al</b><u>ss</u>abri wa<b>al</b><u>ss</u>al<u>a</u>ti wainnah<u>a</u> lakabeeratun ill<u>a</u> AAal<u>a</u> alkh<u>a</u>shiAAeen<b>a</b>


Athar:
  یِم  سمجھان  چِھ  زِ  ٲخر کار  چُھ  تِمن  پننِس  ربّس  سٍتۍ  ملاقات  کرُن  تہٕ  تٔسۍ  کُن  چُھکھ  پوٚت  پھیٖرتھ  گژُھن۔

Mirwaiz:
  یِمن  یقین  تہٕ  پوٗرٕہ  پژھ  چھےٚ  کہ  تِم  چھِ  ملاقات  کروٕنۍ  پننِس  پروردِگارس  سٍتۍ  بیٚیہِ  چھِ  تِم  پٔزۍ  پٲٹھۍ  تس  کُن  واتہٕ  وٕنۍ  تہٕ  رجوع  کروٕنۍ۔

Tahir:
  (یِم  چِھ  تِم  لُکھ)  یِمن  پَژھ  چھے٘  زِ  تِم  چِھ  پَننِس  ربّس  سٍتۍ  ملاقات  کرن  وٲلۍ  تہٕ  تِم  چِھ  تٔسۍ  کُن  واپس  گژَھن  وٲلۍ۔

Transliteration:
  Alla<u>th</u>eena ya<i><u>th</u></i>unnoona annahum mul<u>a</u>qoo rabbihim waannahum ilayhi r<u>a</u>jiAAoon<b>a</b>


Athar:
  اے  بنی  اسرائیل!  یاد  کٔرِو  میٲنۍ  سۅ  نعمت  یۅسہٕ  مےٚ  تۅہیہِ  عطا  ٲسمو  کٔرمٕژ  تہٕ  یہِ  کتھ  تہِ  زِ  مےٚ  ٲسمَو  تۅہیہِ  دُنیاکیٚن  سارِنٕے  قومن  پٮ۪ٹھ  فضیلت  عطا  کٔرمٕژ۔  ﴿اَمِیُک  مطلب  چُھنہٕ  یہِ  زِ  ہمیشہ  خٲطرٕ  ٲسِو  توٚہۍ  دُنیا کیو  قومَو  کھۅتہٕ  افضل  قرار  دِنہٕ  آمٕتۍ  بلکہ  چُھ  مطلب  یہِ  زِ  اَکھ  وقت  اوس  ییٚلہِ  دُنیا کیو  قومَو  منٛزٕ  توٚہی  سُہ  قوم  ٲسِو  یَس  نِشہِ  اللہ  تعالیٰ  سُنٛد  دِیتمت  علمِ  حق  اوس  تہٕ  یُس  عالمہٕ کیٚن  قومن  ہُنٛد  امام  تہٕ  رہنما  اوس  بناونہٕ  آمُت،  تاکہ  سُہ  پکناوِہے  لُکن  ناد  دِتھ  ربّ  سٕنٛزِ  بندگی  ہٕنزِ  وَتہِ  پٮ۪ٹھ﴾

Mirwaiz:
  اے  یعقوب  علیہ  السلام  سٕندیو  فرزندو  ژیٚتس  پٲوِو  سۅ  نعمت  یۅسہٕ  مےٚ  تۅہیہِ  عطا  کٔرمو  یُتھ  توٚہۍ  شُکر  گزٲری  تہٕ  اِطاعت  و  فرماں بردٲری  کٔرِو،  بیٚیہِ  پٲوِو  ژیٚتس  یہِ  کتھ  تہِ  مےٚ  دِتُوتۅہیہِ  یعنی  تُہٕندین  آباو  اجدادن  فضیلت  تمہِ  وقتہٕ  کین  سارنٕے  لوٗکن  پیٚٹھ  لہٰذا  پزِ  ہا  تۅہیہِ  مُکمل  اَطاعت  وفرمانبردٲری  کرٕنۍ۔

Tahir:
  اے  اولادِ  یعقوب!  میٲنۍ  تِم  انعام  کٔرِویاد  یِم  مے٘  توہیہِ  پیٚٹھ  کٔرۍ،  بیٚیہِ  یہِ  زِمے٘  دِژمَو  تۅہیہِ  (تَتھ  زمانس  منٛز)  تمام  ‏لُکن  پیٚٹھ  فضیلت۔

Transliteration:
  Y<u>a</u> banee isr<u>a</u>eela o<u>th</u>kuroo niAAmatiya allatee anAAamtu AAalaykum waannee fa<u>dd</u>altukum AAal<u>a</u> alAA<u>a</u>lameen<b>a</b>


Athar:
  تہٕ  کھوٗژِو  تَتھ  دوہس  ییٚلہِ  کانٛہہ  کٲنسہِ  رَژھ  تہِ  بکار  یِیہِ  نہٕ،  نَہ  سپدِ  کٲنسہِ  ہٕندِ  طرفہٕ  سُفٲرش  قبول،  نہ  یِیہِ  کانٛہہ  فِدیہِ  رٔٹِتھ  یلہٕ  تراونہٕ،  تہٕ  نہ  ہیٚکہِ  مُجرِمن  کُنہِ کِنۍ  مدد  میٖلِتھ۔

Mirwaiz:
  بیٚیہِ  کھوژِو  توٚہۍ  تتھ  دۅہس  ییٚمہِ  دۅہہ  نہٕ  کانہہ  کفایتاہ  کرِ  کانہہ  شخصاہ  کٲنسہِ  شخصس  یعنی  کانہہ  اکھاہ  کٲنسہِ  أکِس  کُنہِ  چیزٕہ  سٍتۍ،  نہ  ییہِ  قبول  کرنہٕ  کٲنسہِ  أکۍ  سٕندۍ  طرفہٕ  کانہہ  شفاعت  تہٕ  سُفٲرِش  یوٚتانۍ  نہٕ  تس  شخصس  اندر  ایمان  آسہِ  نہٕ  یُس  شفاعت  یا  سُفٲرِش  کران  آسہِ،  بیٚیہِ  ییہِ  نہٕ  رٹنہٕ  کٲنسہِ  ہٕندِ  طرفہٕ  کانہہ  بدلہٕ  تہٕ  کانہہ  عوضاہ  نہ  ییہِ  تِمن  یٲرِی  کرنہٕ  کیازِ  تمہِ  دۅہہ  ہیٚکہِ  نہٕ  کانہہ  کٲنسہِ  یٲری  کٔرِتھ،  نہ  ہیٚکہِ  تمہِ  دۅہہ  کٲنسہِ  ہٕںٛز  طرفدٲری  چلِتھ۔  امہِ  پتہٕ  چُھ  بیان  یِوان  کرنہٕ  بیین  نعمتن  ہُند  یِمہٕ  بنی  اسراییلن  عطا  کرنہٕ  آیہِ۔

Tahir:
  تہٕ  تَتھ  دۅہس  کھۆژِو  ییٚمہِ  دۅہ  نہٕ  کانٛہہ  نفس  (یعنی  انسان)  بیٚیہِ  کٲنسہِ  ہٕندِ  طرفہٕ  کینہہ  بدلہٕ  ہیٚکہِ  دِتھ،  تہٕ  نَہ  یِیہِ  أمۍ  سٕنٛدِ  ‏طرفہٕ  (کٲنسہِ  تِتِھس  شخصہٕ  سٕنٛز)  کانٛہہ  سفٲرش  قبول  کرنہٕ  (یس  نہٕ  اللہ  تعالیٰ  سُنٛد  اجازت  حٲصل  آسہِ)  تہٕ  نَہ  یِیہِ  أمۍ  سٕنٛدِ  طرفہٕ  ‏‏ (پان  مۅکلاونہٕ  خٲطرٕ)  کانٛہہ  معاوضہٕ  قبول  کرنہٕ،  تہٕ  نَہ  یِیہِ  (اللہ  تعالیٰ  سٕنٛدِس  حکمس  خلاف)  تِمن  کانٛہہ  اِمداد  کرنہٕ۔

Transliteration:
  Wa<b>i</b>ttaqoo yawman l<u>a</u> tajzee nafsun AAan nafsin shayan wal<u>a</u> yuqbalu minh<u>a</u> shaf<u>a</u>AAatun wal<u>a</u> yukha<u>th</u>u minh<u>a</u> AAadlun wal<u>a</u> hum yun<u>s</u>aroon<b>a</b>


Athar:
  یاد  کٔرِو  سُہ  وقت،  ییٚلہِ  اَسہِ  تۅہیہِ  فرعونی یَن  ہٕنٛزِ  غلٲمی  نِشہِ  نجات  بخُش  ﴿آلِ  فرعونُک  ترجمہٕ  چُھ  فرعونی  کرنہٕ  آمُت۔  اَتھ  منٛز  چِھ  فرعونن  ہٕنٛدۍ  خاندان  تہٕ  مصرُک  حکمران  طبقہٕ  دۅشوے  شٲمل﴾  تِمو  ٲسۍ ہَو  توٚہۍ  سخت  عذابَس  منٛز  مبتلا  کٔرِمٕتۍ  تُہٕنٛدٮ۪ن  لڑکن  ٲسۍ  ذبح  کران  تہٕ  تُہٕنٛزن  کوریٚن  ٲسۍ  زندٕہ  روزنہٕ  دِوان  تہٕ  اَتھ  حالتس  منٛز  ٲس  تُہندِس  ربّ  سٕندِ  طرفہٕ  تۅہیہِ  بٔڈ  آزمٲئش۔

Mirwaiz:
  اے  بنی  اسراییلو  بیٚیہِ  پٲوِو  ژیٚتس  ییٚلہِ  اسہِ  تۅہیہِ  نجات  دیُت  فرعون  سٕندِ  قوم  نِشہِ  یِم  تۅہیہِ  واتناوان  ٲسۍ  سخت  عذاب،  یِمن  صِرف  فِکر  ٲس  تۅہیہِ  تکلیف  تہٕ  اِزا  واتناونٕچ،  یِم  کھش  کران  ٲسۍ  تُہٕندین  نیٚچوین،  زِندٕہ  ٲسۍ  تھاوان  کورین  تُہٕںٛزن  یُتھ  تِمہٕ  بجہ  واتنہٕ  پتہٕ  تِمن  خدمتس  بکار  یِن،  اتھ  اندر  ٲس  تُہٕںٛز  بٔڈ  آزمٲیِش  تہٕ  امتحان  تُہٕندِس  پروردِگارٕہ  سٕندِ  طرفہٕ۔  کٔمۍ  تانۍ  شخصن  ٲس  فرعونس  نِش  پیشن  گویی  کٔرمٕژ  کہ  بنی  اسراییلن  اندر  سپدِ  پٲدٕہ  اکھ  لۅکٹاہ  ییٚمۍ  سٕندِ  سببہٕ  چٲنۍ  سلطنت  تہٕ  پادشاہت  ختم  سپدِ۔  تمہِ  مۅکھہٕ  ہیٚتۍ  تٔمۍ  بنی  اسراییلن  لۅکٕٹۍ  زیٚوُنُے  مارٕنۍ۔  کورین  ہُند  اوسُس  نہٕ  امہِ  قسمُک  کانہہ  خطرٕ۔  تمی  مۅکھہٕ  اوس  کورین  زِندٕہ  تھاوان  تِمن  اوس  نہٕ  ماران  کینہہ  بیٚیہِ  اوس  کورین  أندرٕہ  یہِ  فٲیدٕہ  کہ  تِمن  اوس  بالغ  سپدِتھ  خدمتس  لاگان۔

Tahir:
  تہٕ  (سُہ  وقت  تہِ  کٔرِو  یاد)  ییٚلہِ  اَسہِ  تۅہیہِ  فرعون  سٕنٛدِ  قومہٕ  نِشہِ  نجات  دِیُت  یِم  تۅہیہِ  سیٚٹھاہ  سخت  عذاب  ٲسِو  ‏دِوان،  تُہٕنٛدیٚن  نیٚچویٚن  ٲسۍ  ماران  تہٕ  تُہٕنٛزن  کوریٚن  ٲسۍ  زندٕہ  تھاوان،  تہٕ  اَتھ  منٛز  ٲس  تُہٕنٛدِس  پروردگارٕ  سٕنٛدِ  طرفہٕ  (سخت)  ‏آزمٲیِش۔

Transliteration:
  Wai<u>th</u> najjayn<u>a</u>kum min <u>a</u>li firAAawna yasoomoonakum sooa alAAa<u>tha</u>bi yu<u>th</u>abbi<u>h</u>oona abn<u>a</u>akum wayasta<u>h</u>yoona nis<u>a</u>akum wafee <u>tha</u>likum bal<u>a</u>on min rabbikum AAa<i><u>th</u></i>eem<b>un</b>


Athar:
  یاد  کٔرِو  سُہ  وقت،  ییٚلہِ  اَسہِ  سمندر  پھاسوِتھ  تُہٕنٛدِ  خٲطرٕ  وَتھ  بنٲو،  پتہٕ  تٲرِو  توٚہۍ  اَمہِ  مٔنٛزۍ  حفاظت  سان  اَپور،  پتہٕ  پھاٹوٕۍ  فرعونی  تٔتی  تُہٕنٛزن  أچھن  برٛونٛہہ کنہِ  آبَس۔

Mirwaiz:
  بیٚیہِ  چُھ  سُہ  واقع  تہِ  یاد  کرنس  قٲبِل  ییٚلہِ  جُدا  کوٚر  اسہِ  تُہٕندِ  سٍتۍ  دریاے  قُلزُم۔  ییٚلہِ  توٚہۍ  ژلان  ٲسِو  فرعونس  نِشہِ،  بُتھہِ  آو  تۅہیہِ  دریاے  قُلزُم  ییٚلہِ  دیُت  اسہِ  تۅہیہِ  نجات۔  دریاوس  سپٕدۍ  تُہٕندِ  خٲطرٕ  باہ  کوچہِ۔  توٚہۍ  وتھِو  یِمنٕے  کوچن  اندر،  توپتہٕ  وٲتِو  توٚہۍ  اپور۔  فرعون  تہٕ  فرعون  سٕنٛز  لشکر  یِم  تۅہیہِ  پتہٕ  دوران  ٲسۍ  رٹنہٕ  خٲطرٕ  تِم  تہِ  ؤتھۍ  یِمنٕے  کوچن  اندر،  توپتہٕ  وٲتِو  توٚہۍ  اپور۔  فرعون  تہٕ  فرعون  سٕنٛز  لشکر  یِم  تۅہیہِ  پتہٕ  دوران  ٲسۍ  رٹنہٕ  خٲطرٕ  تِم  تہِ  ؤتھۍ  یِمنٕے  کوچن  اندر۔  یامتھ  تُہٕندۍ  پٔتِم  اپارِ  بٹھہِ  کھوٚت،  فرعونن  ہُند  پٔتِم  شخص  دریاوس  اندر  ووٚتھ،  آبس  سپُد  حکُم  پکھ۔  تمی  سٍتۍ  کٔرۍ  اسہِ  غرق  دریاوس  اندر  سٲرِی  فرعونی۔  توٚہۍ  ٲسِو  اپارِ  بٔٹھِس  پیٚٹھ  تِہٕندِ  پھٹنُک  تہٕ  غرق  سپدنُک  تماشہٕ  وُچھان۔

Tahir:
  تہٕ  ییٚلہِ  اَسہِ  تُہنٛدِ  (بچاونہٕ)  خٲطرٕ  دٔرِیاوس  پھاس  تۯووٗ  پس  کۆراَسہِ  تۅہیہِ  (یِتھہٕ  پٲٹھۍ)  نجات  عطا  تہٕ  اَسہِ  کۆر  (دۆیِمہِ  ‏پاسہٕ)  تُہٕنٛزن  أچھن  برونٛہہ  کنہِ  فرعون  سُنٛد  قوم  غرق۔

Transliteration:
  Wai<u>th</u> faraqn<u>a</u> bikumu alba<u>h</u>ra faanjayn<u>a</u>kum waaghraqn<u>a</u> <u>a</u>la firAAawna waantum tan<i><u>th</u></i>uroon<b>a</b>


Athar:
  یاد  کٔرِو،  ییٚلہِ  اَسہِ  موسیٰ  علیہ  السلام  ژتجہن  دۅہَن  رٲژن  ہٕندِس  قرار  دادس  پٮ۪ٹھ  طلب  کوٚر  ﴿مِصرٕ  نِشہِ  نجات  لَبنہٕ  پتہٕ  ییٚلہِ  بنی  اسرٲئیل  جزیرہ  نماے  سِینا ہس  منٛز  وٲتۍ،  اَمہِ  پتہٕ  کٔرۍ  خداین  حضرت  موسیٰ  علیہ  السلام  ژتجہن  دۅہن  رٲژن  خٲطرٕ  کوہِ  طورس  پٮ۪ٹھ  طلب  تاکہ  تَتہِ  یِہَن  اَمہِ  قومہٕ  خٲطرٕ  یُس  وۅنۍ  آزاد  اوس  سپُدمُت،  شریعتٕکۍ  قانون  تہٕ  عملی  زندگی  ہٕندۍ  ہدایات  عطا  کرنہٕ﴾  تہٕ  تس  پٔتۍ  کِنۍ  بَنووُن  ووٚژھ  تۅہیہِ  پنُن  معبود  تمہِ  وقتہٕ  ٲسٕو  تۅہیہِ  بٔڈ  زیادتی  کٔرمٕژ۔

Mirwaiz:
  بیٚیہِ  پٲوِو  ژیٚتس  ییٚلہِ  اسہِ  اورٕہ  وعدٕہ  کوٚر  موسیٰ  علیہ  السلامس  سٍتۍ  اسہِ  کوٚر  وعدٕہ  تس  سٍتۍ  تورات  عطا  کرنُک۔  تٔمۍ  کوٚر  وعدٕہ  اسہِ  سٍتۍ  کوہِ  طورس  پیٚٹھ  یِنُک۔  توپتہٕ  ژتجِہن  ﴿40﴾  راتن  تہٕ  دۅہن  کوہِ  طورس  پیٚٹھ  روزنُک  بطورِ  اعتکاف،  توپتہٕ  بنووُن  تۅہیہِ  سۅنہٕ  سُند  ووٚژھ،  تسٕنزٕے  ہیٚژٕو  تۅہیہِ  پرستِش  کرٕنۍ  موسیٰ  علیہ  السلامس  پتہٕ۔  تِم  ٲسۍ  کوہِ  طورس  پیٚٹھ  اعتکاف  کران،  توٚہۍ  ٲسِو  معبودِ  برحقس  ورٲے  پانے  تیار  کٔرۍ  مٕتِس  تہٕ  گٔرۍ  مٕتِس  ؤژھۍ  سٕںٛز  عبادت  تہٕ  پرستِش  کرنہٕ  سٍتۍ  صریح  ظلم  کروٕںۍ۔

Tahir:
  تہٕ  (سُہ  وقت  تہِ  کٔرِو  یاد)  ییٚلہِ  اَسہِ  موسیٰ  ہس  (علیہ  السلام)  سٍتۍ  ژتجہن  رٲژن  ہُنٛد  وعدٕہ  اوس  کۆرمُت،  پتہٕ  بنووون  تۅہیہِ  موسیٰ  (علیہ  السلام)  سٕندِ (اعتکاف  کِس  چِلس  اَژنہٕ)  پتہٕ  وۆژھ  (پَنُن)  معبود،  تہٕ  تۆہۍ  ٲسِو  پٔزۍپٲٹھۍ  سیٚٹھاہ  ظٲلم۔

Transliteration:
  Wai<u>th</u> w<u>a</u>AAadn<u>a</u> moos<u>a</u> arbaAAeena laylatan thumma ittakha<u>th</u>tumu alAAijla min baAAdihi waantum <i><u>th</u></i><u>a</u>limoon<b>a</b>


Athar: مگر اَتھ پٮ۪ٹھ تہِ دِژٕو اَسہِ تۅہیہِ معٲفی زِ شاید مَا بٔنِو توٚہۍ وۅنۍ شُکر گزار۔
Tahir: پتہٕ کۆر اَسہِ اَمہِ پتہٕ (تہِ) تۆہیہ معاف تاکہ تۆہۍ بٔنِو شکرگزار۔
Transliteration: Thumma AAafawn<u>a</u> AAankum min baAAdi <u>tha</u>lika laAAallakum tashkuroon<b>a</b>
Mirwaiz:
  توپتہٕ  کوٚر  اسہِ  اتھ  بٔڈِس  جُرمس  عفو  تہٕ  درگُذر  تُہٕندِ  توبہٕ  کرنہٕ  پتہٕ  یُتھ  توٚہۍ  شُکر  گُزٲرِی  کٔرِو۔  پانس  پیٚٹھ  مٲنِو  سون  بوٚڈ  احسان۔


Athar:
  یاد  کٔرِو  زِ  ﴿ٹھیک  تَمہِ  وقتہٕ  ییٚلہِ  توٚہۍ  یہِ  ظُلم  ٲسِو  کران﴾  اَسہِ  کٔر  موسیٰ  علیہ  السلامس  کتاب  تہٕ  فُرقان  عطا  تاکہِ  توٚہۍ  ہیٚکِو  اَمہِ  سٍتۍ  سِیٔز  وَتھ  حٲصل  کٔرِتھ۔  ﴿فُرقان  گوٚو  سُہ  چیز  ییٚمہِ  سٍتۍ  حقٕچ  تہٕ  بٲطلٕچ  فرق  ظٲہر  سپدِ۔  ییٚتہِ نَس  چُھ  فُرقان  مُراد  دینُک  سُہ  علم  تہٕ  فہم  ییٚمہِ  سٍتۍ  انسان  حقس  تہٕ  بٲطلَس  منٛز  فرق  چُھ  کران۔﴾

Mirwaiz:
  بیٚیہِ  پٲوِو  ژیٚتس  ییٚلہِ  اسہِ  عطا  کٔر  موسیٰ  علیہ  السلامس  کتاب  ییمیُک  اسہِ  تۅہیہِ  سٍتۍ  وعدٕہ  کوٚرمُت  اوس  یعنی  تورات۔  بیٚیہِ  تِم  معجزٕہ  یِمو  سٍتۍ  پٔزِس  تہٕ  اپزِس  منٛز  فرق  سپدان  ٲس  یُتھ  تۅہیہِ  وتھ  ییہِ  راہِ  راستس  کُن۔

Tahir:
  تہٕ  ییٚلہِ  اَسہِ  موسیٰ  ہس  (علیہ  السلام)  کتاب،  بیٚیہِ  حقس  تہٕ  بٲطلس  منٛز  فرق  کرن  وول  (معجزٕہ)  عطا  کۆر  تاکہ  تۆہۍ  ‏لٔبِو  ہدایتٕچ  وَتھ۔

Transliteration:
  Wai<u>th</u> <u>a</u>tayn<u>a</u> moos<u>a</u> alkit<u>a</u>ba wa<b>a</b>lfurq<u>a</u>na laAAallakum tahtadoon<b>a</b>


Athar:
  یاد  کٔرِو  ییٚلہِ  موسیٰ  علیہ  السلامن  ﴿یہِ  نعمت  ہیٚتھ  واپس  یِتھ﴾  پننِس  قومَس  ووٚن  زِ،  لوٗکَو  تۅہیہِ  کوٚرُو  پانس  پٮ۪ٹھ  سخت  ظُلم،  ووٚژھ  بنووُن  پنُن  معبود،  لہٰذا  کٔرِو  توٚہۍ  پننِس  خٲلقس  برٛونٛہہ کنہِ  توبہٕ  تہٕ  پنٕنۍ  زُو  کٔرِیوٗکھ  قتل  ﴿یعنی  پنٕنۍ  تِم  نفر  کٔرِیوٗکھ  قتل  یِمو  ووٚژھ  معبود  بنوو  تہٕ  تس  کٔرٕکھ  پوٗزا﴾  أتھۍ  منٛز  چھےٚ  تُہٕندِس  خٲلِقس  نزدیک  تُہٕنٛز  پاپرجٲہی۔  تمہِ  وقتہٕ  کوٚر  تُہٕنٛدۍ  خٲلِقن  تُہُند  توبہٕ  قبول  تِکیازِ  سُہ  چُھ  سٮ۪ٹھاہ  معاف  کرن  وول  تہٕ  رحم  فرماون  وول۔

Mirwaiz:
  بیٚیہِ  پٲوِو  ژیٚتس  ییٚلہِ  موسیٰ  علیہ  السلامن  فرموو  پننِس  قومس  اے  قوم  تۅہیہِ  کوٚرُو  ظلم  پٲنۍ  پانس  کیازِ  تۅہیہِ  کوٚرُون  مُقرر  بےجان  ووٚژھا  پنُن  معبود۔  پس  کٔرِ  وتوٚہۍ  توبہٕ  تہٕ  رجوع  پننِس  پٲدٕہ  کروٕنِس  کُن۔  تِم  لٔگۍ  دپنہِ  وۅنۍ  کیاہ  کرو  أسۍ۔  موسیٰ  علیہ  السلامن  فرمووُکھ،  پس  مٲرِو  تہٕ  قتل  کٔرِو  توٚہۍ  پنٕنۍ  پان  یِمو  ؤژھۍ  سٕنٛز  عبادت  تہٕ  پرستِش  کٔرمٕژ  چھنہٕ  تِم  کرن  قتل  تِمن  یِمو  ؤژھۍ  سٕںٛز  عبادت  کٔرمٕژ  چھےٚ،  امی  طریقہٕ  مرُن  چُھ  تِہٕںدِ  خٲطرٕ  بہتر  تُہٕندِس  خٲلقس  نِشہِ  یعنی  اللہ  تعالیٰ  ہس  نِشہِ۔  پس  مٲرۍ  تِمو  پنٕنۍ  پان،  کوٚرُکھ  توبہٕ،  پس  کوٚر  تِہُند  توبہٕ  اللہ  تعالیٰ  ہن  قبول،  پٔزۍ  پٲٹھۍ  سُہ  چُھ  گنہگارن  ہُند  توبہٕ  قبول  کروُن۔  سُہ  چُھ  تِمن  پیٚٹھ  مہربان  تہٕ  رحمت  وول۔

Tahir:
  تہٕ  ییٚلہِ  موسیٰ  ہن  (علیہ  السلام)  پَننِس  قومس  وۆن  اے  میانہِ  قومہٕ!  بے  شک  چُھو  توہیہِ  وۆژھ  (پَنُن  معبود)  ‏بنٲوِتھ  پننیٚن  زُوَن  پیٚٹھ  (بۆڈ)  ظلم  کۆرمُت،  تیٚلہِ  کٔرِو  وۅنۍ  پننِس  پٲدٕ  کرن  وٲلِس  (حقیقی  ربّ)  سٕنٛدِس  دربارس  منٛز  توبہٕ،  لہٰذا  ‏کٔرِیوٗن  (پانہٕ  وٲنۍ)  اکھ  بیاکھ  قتل،  یی (کرُن)  چُھ  تُہٕنٛدِ  خٲطرٕ  تُہٕندِس  پٲدٕ  کرن  وٲلِس  نزدیک  بہترین  (توبہٕ)،  پتہٕ  کۆر  تٔمۍ  تُہُنٛد  توبہٕ  ‏قبول،  پٔزۍ  پٲٹھۍ  چُھ  سُہ  سیٚٹھاہ  بۆڈ  توبہٕ  قبول  کرن  وول  مہربان۔

Transliteration:
  Wai<u>th</u> q<u>a</u>la moos<u>a</u> liqawmihi y<u>a</u> qawmi innakum <i><u>th</u></i>alamtum anfusakum bi<b>i</b>ttikh<u>ath</u>ikumu alAAijla fatooboo il<u>a</u> b<u>a</u>riikum fa<b>o</b>qtuloo anfusakum <u>tha</u>likum khayrun lakum AAinda b<u>a</u>riikum fat<u>a</u>ba AAalaykum innahu huwa a<b>l</b>ttaww<u>a</u>bu a<b>l</b>rra<u>h</u>eem<b>u</b>


Athar:
  یاد  کٔرِو  ییٚلہِ  تۅہیہِ  موسیٰ  علیہ  السلامس  اوسُو  ووٚنمُت  زِ  أسۍ  کَرَو  نہٕ  چانہِ  کتھہِ  پٮ۪ٹھ  ہرگز  تہِ  پژھ  یوٚت  تام  نہٕ  پننیٚو  أچھو  نَنہِ  وانہِ  اللہ  تعالیٰ  ﴿ژےٚ  سٍتۍ  کلام  کران﴾  وُچھون  تمہِ  ساعتہٕ  رٔٹِنو  توٚہۍ  وُچھان  وُچھان  اکہِ  زبردس  ترٛٹہِ۔

Mirwaiz:
  بیٚیہِ  پٲوِو  ژیٚتس  اے  بنی  اسراییلو  ییٚلہِ  تۅہیہِ  دوٚپُو  موسیٰ  علیہ  السلامس  اسہِ  نِیُو  پانس  سٍتۍ  کوہِ  طورس  پیٚٹھ  کلامِ  خدا  بوزناونہٕ  خٲطرٕ  توپتہٕ  بوزُو  تۅہیہِ  کلامِ  خدا  تورات  مگر  دپنہِ  لٔگِو  توٚہۍ  اسہِ  کیاہ  چھےٚ  خبر  یہِ  کلام  کُس  چُھ  فرماوان۔  یوٚت  تام  نہٕ  أسۍ  کلام  فرماوٕوُن  وارٕہ  وُچھون  توٚتام  کِتھہٕ  پٲٹھۍ  بیٚہہِ  اسہِ  یعنی  اعتماد  ییہِ  اسہِ  یہِ  کیاہ  چُھ  کلامِ  خدا،  پس  رٔٹِو  توٚہۍ  امہِ  گُستٲخی  سببہٕ  وُچھان  وُچھان  اکہِ  ترٚٹہِ  ییٚمۍ  ترٚٹہِ  توٚہۍ  سٲری  یکدم  مٲرِو۔

Tahir:
  تہٕ  ییٚلہِ  توہیہِ  وۆنُوٕ،  اے  موسیٰ!  أسۍ  اَنَو  نہٕ  ہرگزتۅہیہِ  پیٚٹھ  ایمان،  یۆت  تام  نہٕ  أسۍ  اللہ  تعالیٰ  بالکل  (أچھن  برونٛہہ  ‏کنہِ)  نٔنۍ  پٲٹھۍ  وُچھون،  (اَتھ  پیٚٹھ)  رٔٹِنَو  تۆہۍ  اکہِ  تۯٹہِ  (یۅسہٕ  تُہٕنٛدِ  موتُک  بٲعث  بنییہِ)  تہٕ  تۆہۍ  روٗدِو  (پانہٕ  یہِ  منظر)  وُچھان۔

Transliteration:
  Wai<u>th</u> qultum y<u>a</u> moos<u>a</u> lan numina laka <u>h</u>att<u>a</u> nar<u>a</u> All<u>a</u>ha jahratan faakha<u>th</u>atkumu a<b>l</b><u>ssa</u>AAiqatu waantum tan<i><u>th</u></i>uroon<b>a</b>


Tahir: پتہٕ کٔرِو اَسہِ تۆہۍ تُہٕنٛدِ مرنہٕ پتہٕ (نوِسرٕ) زندٕہ تاکہ تۆہۍ کٔرِو (سون) شکر۔
Transliteration: Thumma baAAathn<u>a</u>kum min baAAdi mawtikum laAAallakum tashkuroon<b>a</b>
Athar:
  توٚہۍ  ٲسِو  موٗدِمٕتۍ  مگر  اَسہِ  کٔرِو  توٚہۍ  بیٚیہِ  زِندٕہ،  شاید  کہ  امہِ  احسانہٕ  پتہٕ  بٔنِو  توٚہۍ  شُکرگُزار۔

Mirwaiz:
  تمہِ  پتہٕ  کرو  أسۍ  توٚہۍ  بیٚیہِ  زِندٕہ  امہِ  ترٚٹہِ  سٍتۍ  مرنہٕ  پتہٕ  موسیٰ  علیہ  السلامہ  سٕندِ  دعا  کرنہٕ  پتہٕ،  یُتھ  توٚہۍ  بیٚیہِ  زِندٕہ  کرنٕچ  نعمت  محسوس  کٔرِتھ  شُکر  گزٲری  کٔرِو۔


Athar:
  اَسہِ  کوٚر  تۅہیہِ  پٮ۪ٹھ  اوٚبرُک  سایہِ،  من  و  سلویٰ ہُک  غٕذا  کوٚر  تُہٕنٛدِ  خٲطرٕ  فراہم  تہٕ  اَسہِ  ووٚنُو  تۅہیہِ  یِم  پاک  چیز  اَسہِ  تۅہیہِ  عطا  چِھ  کٔرِمٕتۍ  تِم  کھیٚیِو،  ﴿مگر  تُہٕنٛدِیٚو  اَسلافَو  یِکینٛژھاہ  کوٚر﴾  سُہ  اوس  نہٕ  اَسہِ  پٮ۪ٹھ  ظُلم  بلکہ  کوٚرُکھ  پٲنۍ  پانس  پٮ۪ٹھ  ظُلم۔

Mirwaiz:
  بیٚیہِ  تروو  اسہِ  تۅہیہِ  پیٚٹھ  اۅبرُک  سایہِ  ییٚلہِ  توٚہۍ  میدانِ  تیہس  منٛز  تاپہٕ  سٍتۍ  دزان  ٲسِو  بیٚیہِ  واتنوو  أسۍ  تۅہیہِ  نِش  غٲبی  خزانہٕ  منٛزٕہ  اکھ  چیزاہ  یتھ  ترنجبین  ونان  چھِ  یُس  ویٖرِ  مانچھِکۍ  پٲٹھۍ  کُلین  ہٕندین  برگن  پیٚٹھ  آسان  چُھ۔  بیٚیہِ  باٹرن  ہُند  ماز،  اسہِ  دوٚپ  توٚہۍ  کھیٚیِو  یِمو  نفیس  چیزو  أندرٕہ  یِم  اسہِ  تۅہیہِ  عطا  کٔروٕہ۔  مگر  اتھ  اندر  تہِ  کٔرٕکھ  نافرمٲنی  ییٚمہِ  سٍتۍ  تِمن  پانس  سخت  نقصان  ووت۔  تِمو  واتنوو  نہٕ  اسہِ  کانہہ  تکلیف  تہٕ  نقصان  بلکہ  ٲسۍ  واتناوان  تِم  نقصان  پننین  پانن۔

Tahir:
  تہٕ  (یاد  کٔرِو)  ییٚلہِ  اَسہِ  تۅہیہِ  پیٚٹھ  (تِیہؔ  وادی  منٛز)  اۆبرُک  سایہِ  کٔرِتھ  تھوو  تہٕ  اَسہِ  کۆر  تۅہیہِ  پیٚٹھ  مَنّ  و  سلوٰی  نٲزل  زِ  ‏تۆہۍ  کھیٚیِو  سانیو  عطا  کرنہٕ  آمتیو  پاک  چیزو  منٛزٕ،  مگر  تِمَو  ہِیۆک  نہٕ  (نافرمٲنی  تہٕ  ناشکری  کٔرِتھ)  اَسہِ  کانٛہہ  نقصان  واتنٲوِتھ،  البتہ  ‏روٗدۍ  پننیٚن  نٕے  نفسن  پیٚٹھ  ظلم  کران۔

Transliteration:
  Wa<i><u>th</u></i>allaln<u>a</u> AAalaykumu algham<u>a</u>ma waanzaln<u>a</u> AAalaykumu almanna wa<b>al</b>ssalw<u>a</u> kuloo min <u>t</u>ayyib<u>a</u>ti m<u>a</u> razaqn<u>a</u>kum wam<u>a</u> <i><u>th</u></i>alamoon<u>a</u> wal<u>a</u>kin k<u>a</u>noo anfusahum ya<i><u>th</u></i>limoon<b>a</b>


Athar:
  پتہٕ  کٔرِو  یاد  زِ  ییٚلہ  اَسہِ  ووٚنمُت  اوس  زِ  یہ  بستی  ﴿یۅسہٕ  تۅہیہِ  برونٛہہ کنہِ  چھےٚ  ﴿اَتھ  منٛز  سپدِو  دٲخٕل  اَمِیُک  پیداوار  یِتھہٕ  پٲٹھۍ  ییٚژِھو  مزٕہ  سان  کھیٚیِو  مگر  بٔستی  ہٕندِس  دروازَس  أژۍزِیٚو  سجدٕہ  کران  کران  تہٕ  ؤنۍزیٚو  حِطتہ  حِطتہ  ﴿اَتھ  ہیٚکن  زٕہ  مطلب  ٲسِتھ،  اکھ  یہِ  زِ  پننیٚن  خطاہَن  معٲفی  منگان  منگان  أژۍزیٚو،  دوٚیُم  یہِ  زِ  لوٗٹ  مار  تہٕ  قتلِ  عام  بجایہِ  گٔژھۍزیٚو  بٔستی  ہٕندٮ۪ن  روزَن  والیٚن  درگُزر  تہٕ  عام  معٲفی  ہُنٛد  اعلان  کران  کران  پکان﴾  أسۍ  کرَو  تُہٕندۍ  خطا  درگُزر  تہٕ  نیکوکارن  کرَو  مزید  فضل  و  کرَم  عطا۔

Mirwaiz:
  بیٚیہِ  پٲوِو  ژیٚتس  ییٚلہِ  اسہِ  دوٚپ  بنی  اسراییلن  أژِو  توٚہۍ  یتھ  بستی  اندر  پس  کھیٚیو  توٚہۍ  امہِ  بستی  أندرٕہ  یتھ  یتھ  جایہِ  تۅہیہِ  خوش  کرِ  امہِ  شہرکیو  چیزو  أندرٕ  یوت  تۅہیہِ  خوش  کرِ  تیوٗت  یعنی  یڈبٔرِتھ،  سٍتی  کوٚرُکھ  اسہِ  حکُم  کہ  ییٚلہِ  توٚہۍ  امہِ  شہرٕکہ  دروازٕہ  کِنۍ  اتھ  شہرس  منٛز  أژِو۔  اژان  اژان  تھٲوزیٚو  کلہٕ  بوٚن  کُن  یعنی  کلہٕ  نوٚمرٲوِتھ  أژِزیٚو  عٲجزی  سان  بیٚیہِ  گژِھہ  تُہُند  پرُن  لفظ  حِطہٕ  ییمیُک  معنی  چُھ  أسۍ  چھِ  توبہٕ  کران۔  تمہِ  سٍتۍ  کرو  أسۍ  تُہٕندین  برونٹھمین  گنہن  مغفرت  بیٚیہِ  کرو  أسۍ  زیادٕہ  ثواب  عطا  رٕژٕ  عملہٕ  کروٕنین۔

Tahir:
  تہٕ (یاد  کٔرِو) ییٚلہِ  اَسہِ  فرموو،یَتھ  شہرس  منٛز  گٔژِھو  دٲخل  تہٕ  اَتھ  منٛز  یَپٲرۍ  ییٚژِھو  (تپٲرۍ)  کھیٚیِو  یڈ  بٔرِتھ،  تہٕ (یہِ  زِ  شہر  ‏کہ) دروازٕہ  کِنۍ  أژۍ  زیٚو  سجدٕہ  کران  کران،  تہٕ  یہِ  ونان  پٔکۍزیٚو (اے  سانہِ  ربّہ!أسۍ)  چِھ  (تمام  خطاہن)  معٲفی  منگان،  أسۍ  ‏کرو  (تیٚلہِ)  تُہٕنٛدۍ  (پٔتِم)  خطا  معاف،  تہٕ  (اَمہِ  علاوٕہ)  کَرو  نیکوکارن  مزید  (لطف  وکرم)  عطا۔

Transliteration:
  Wai<u>th</u> quln<u>a</u> odkhuloo h<u>ath</u>ihi alqaryata fakuloo minh<u>a</u> <u>h</u>aythu shitum raghadan wa<b>o</b>dkhuloo alb<u>a</u>ba sujjadan waqooloo <u>h</u>i<u>tt</u>atun naghfir lakum kha<u>ta</u>y<u>a</u>kum wasanazeedu almu<u>h</u>sineen<b>a</b>


Athar:
  مگر  یۅسہٕ  کتھ  تِمن  وَننہٕ  ٲس  آمٕژ،  سو  بدلٲوِتھ  کوٚر  ظٲلِمو  بیٚیہِ  کیا  تام  ٲخرکار  کوٚر  اسہِ  ظُلم  کرن  والیٚن  آسمانہٕ  پٮ۪ٹھہٕ  عذاب  نٲزِل  یہِ  اوس  سزا  تِمن  نافرمٲنِیَن  ہُنٛد  یِمہٕ  تِم  کران  ٲسۍ۔

Mirwaiz:
  پس  بدلووتِمو  ظٲلِمو  سُہ  لفظ  تتھ  لفظس  سٍتۍ  یُس  نہٕ  تِمن  وننہٕ  آمُت  اوس۔  تِمو  دوٚپ  حسبتہ  فی  شعرہ،  پس  کوٚر  اسہِ  نٲزِل  تِمن  کٲفرن  پیٚٹھ  آسمان  کہِ  طرفہٕ  اکھ  عذاباہ۔  کیازِ  تِم  ٲسۍ  کران  سٲنۍ  نافرمٲنی  تہٕ  عدولِ  حُکمی۔  ناراہ  اکھ  گوو  پٲدٕہ  آسمان  کہِ  طرفہٕ  ییٚمۍ  نارن  اکی  ساتہٕ  ژۅوُہ  ساس  ﴿24000﴾  انسان۔  بیٚیہِ  روایت  موجوب  ﴿70000﴾  ستتھ  ساس  انسان  زٲلِتھ  ترٲوۍ  بعض  مُفسِرو  فرموو  کہ  سُہ  عذاب  اوس  طاعون  ییٚمہِ  سٍتۍ  أڈِس  دۅہس  اندر  ستتھ  ساس  لوٗکھ  موٗدۍ۔

Tahir:
  پتہٕ  بدلوو  (تِمَو)  ظٲلِمَو  سُہ  قَول  یُس  تِمن  وَننہٕ  اوس  آمُت  بدل  کتھہِ  سٍتۍ،  لہذا  وٲج  اسہِ  (پتہٕ  تِمن)  ظٲلمن  پیٚٹھ  آسمانہٕ  ‏‏ (طاعون  چہِ  شکلہِ  منٛز)  سخت  بلاے،  اَمہِ  وجہ  کِنۍ  زِ  تِم  ٲسۍ  (ہیٚتھٕے)  حکمٕچ  خلاف  ورزی  کران۔

Transliteration:
  Fabaddala alla<u>th</u>eena <i><u>th</u></i>alamoo qawlan ghayra alla<u>th</u>ee qeela lahum faanzaln<u>a</u> AAal<u>a</u> alla<u>th</u>eena <i><u>th</u></i>alamoo rijzan mina a<b>l</b>ssam<u>a</u>i bim<u>a</u> k<u>a</u>noo yafsuqoon<b>a</b>


Athar:
  یاد  کٔرِو  ییٚلہِ  موسیٰ  علیہ  السلامن  پننہِ  قومہٕ  خٲطرٕ  آبُک  دعا  کوٚر،  اَسہِ  ووٚنُس  زِ،  فلٲنۍ  پَلس  پٮ۪ٹھ  لاے  پننہِ  عاصہٕ  سٍتۍ  ژٔنڈ۔  چنانچہِ  تمہِ  منٛزٕ  درٛاے  باہ  ناگ  تہٕ  پرٛتھ  قبیلن  زون  زِ  کۅسہٕ  جاے  چھےٚ  تٔمۍ  سٕنٛز  آب  نِنہٕ  خٲطرٕ  ﴿بنی  اسرٲئیلٕکۍ  قبیلہٕ  ٲسۍ  باہ  خُداین  کوٚڈ  پرٛتھ  قبیلہٕ  خٲطرٕ  اکھ  اکھ  ناگ  تاکہ  تِمن  گٔژھ  نہٕ  پانہٕ  وٲنۍ  آبس  پٮ۪ٹھ  لڑٲے  وۅتھٕنۍ،  تمہِ  وقتہٕ  اوس  یہِ  ہدایت  دِنہٕ  آمُت  زِ﴾  اللہ  تعالیٰ  سُنٛد  دِیتمُت  رِزق  کھیٚیِو  چیٚیِو  تہٕ  زمینس  پٮ۪ٹھ  مَہ  پٔکِو  فساد  پھٔہلاوان۔

Mirwaiz:
  بیٚیہِ  پٲوِو  ژیتس  ییٚلہِ  موسیٰ  کلیم  اللہ  ہن  طلب  باران  کوٚر  پننہِ  قوم  خٲطرٕ  آب  موٚنگُکھ  اللہ  تعالیٰ  ہس،  اللہ  تعالیٰ  چُھ  فرماوان،  پس  فرموو  اسہِ  موسیٰ  کلیم  اللہ  ہس  ژٔنڈ  دِیو  پننہِ  لورِ  سٍتۍ  یتھ  کنہِ  یۅسہٕ  تۅہیہِ  برونٹھ  کنہِ  چھےٚ،  پس  جٲرِی  سپدِ  ۍتمہِ  منٛزٕہ  باہ  ناگہٕ  راد  تِمن  بنی  اسراییلن  ہٕندین  قبیلن  ہٕںٛز  گرنز۔  حضرتِ  یعقوب  علیہ  السلامس  ٲسۍ  باہ  فرزند  أکِس  أکِس  فرزندٕہ  سُند  اولاد  اوسُکھ  اکھ  اکھ  قبیلہٕ۔  تِمنٕے  قبیلن  ہٕندِ  تعدادٕہ  تہٕ  شُمارٕہ  موجوب  دراے  تمہِ  کنہِ  منٛزٕہ  باہ  ناگ،  چنانچہ  معلوم  سپُد  پرتھ  أکِس  شخصس  پننہِ  پننہِ  آب  چیٚنٕچ  تہٕ  آب  حٲصِل  کرنٕچ  جاے  چنانچہِ  وننہٕ  آکھ،  اے  بنی  اسراییلو  کھیٚیُو  یہِ  منِ  وسلویٰ  تہٕ  چیٚیُو  یِمن  چشمن  ہُند  آب۔  بییہِ  مہ  پھیٖرِو  زمینس  اندر  فساد  تہٕ  فِتنہٕ  تُلان  یعنی  میانین  احکامن  ہٕںٛز  نافرمٲنی  کران۔

Tahir:
  تہٕ  (سُہ  وقت  تہِ  کٔرِو  یاد)  ییٚلہِ  موسیٰ  ہن  (علیہ  السلام)  پننہِ  قومہٕ  خٲطرٕ  آب  مۆنگ،  اَسہِ  فرمووُس،  پَننہِ  عاصہٕ  سٍتۍ  ‏تۯاو  یَتھ  پَلس  ژٔنٛڈ،  پتہٕ  دۯاے  تَمہِ  (پلہٕ) منٛزٕ  باہ  ناگ،  پتہٕ  سپُدیہ  ز  پۯتھ  قبیلن  پۯزنٲوپننہِ  پننہِ  آب  نِنٕچ  جاے  (یعنی  ‏یارٕبل)،  (اَسہِ  فرموو)  اللہ  تعالیٰ  سٕنٛدِ  (عطا  کرنہٕ  آمتہِ)  رزقہٕ  منٛزٕ  کھیٚیِو  تہٕ  چیٚیِوٗ  البتہ  زمینس  منٛز  مَہ  روٗزِو  فساد  تُلان  پھیران۔

Transliteration:
  Wai<u>th</u>i istasq<u>a</u> moos<u>a</u> liqawmihi faquln<u>a</u> i<u>d</u>rib biAAa<u>sa</u>ka al<u>h</u>ajara fa<b>i</b>nfajarat minhu ithnat<u>a</u> AAashrata AAaynan qad AAalima kullu on<u>a</u>sin mashrabahum kuloo wa<b>i</b>shraboo min rizqi All<u>a</u>hi wal<u>a</u> taAAthaw fee alar<u>d</u>i mufsideen<b>a</b>


Athar:
  یاد  کٔرِو  ییٚلہِ  تۅہیہِ  اوسُو  ووٚنمُت  زِ  اے  موسیٰ!  أسۍ  ہیٚکَو  نہٕ  اَکی  قٔسمہٕ کِس  کھیٚنس  پٮ۪ٹھ  صبر  کٔرِتھ  پننِس  ربّس  منگتہٕ  دُعا  زِ  سانہِ  خٲطرٕ  کرِہے  زمینٕکۍ  پیداوار،  ہاکھ،  ترکٲرۍ،  کٕنٕک،  رۅہن،  گنڈٕہ،  دال  بیتر  پٲدٕہ۔  اَتھ  پٮ۪ٹھ  ووٚننَکھ  موسیٰ  علیہ  السلامن،  کیا  اکہ  بہتر  چیزٕ  بجایہِ  چِھوٕہ  توٚہۍ  ادنیٰ  درجِکۍ  چیز  رٹٕنۍ  یژھان؟  ٹھیک  چُھ،  گٔژِھو  کُنہِ  شٔہرۍ  آبٲدی  منٛز  روٗزِو،  یِکینٛژھاہ  توٚہۍ  منگان  چِھو  تَتہِ  میلیٚو  تہِ۔  ٲخرکار  وٲژ  نوبت  اوٚت  تام  زِ  ذلت  تہٕ  خوٲری،  پستی  تہٕ  بدحٲلی  سپٕز  تِمن  پٮ۪ٹھ  مُسلط  تہٕ  تِم  آے  اللہ  تعالیٰ  سٕندِس  غضبس  منٛز  ہیٚنہٕ،  یہِ  نتیجہِ  اوس  اَمِیُک  زِ  تِمو  لوگ  اللہ تعالیٰ  سٕندٮ۪ن  آیاتن  سٍتۍ  کُفر  کرُن  تہٕ  پیغمبر  لٲگِکھ  ناحق  قتل  کرٕنۍ،  یہِ  نتیجہِ  اوس  تِہنٛزن  نافرمٲنِیَن  ہُنٛد  تہٕ  امہِ  کتھہِ  ہُنٛد  زِ  تِم  ٲسۍ  شرح  کیو  حدَو  نِشہِ  نیٖرۍ  نیٖرۍ  گژھان۔

Mirwaiz:
  بیٚیہِ  پٲوِو  ژیٚتس  اے  بنی  اسراییلو  تۅہیہِ  درخواست  کوٚرو  حضرتِ  موسیٰ  علیہ  السلامس  کہ  اے  موسیٰ  أسۍحض  ہیٚکو  نہٕ  صبر  تہٕ  برداشت  کٔرِتھ  اکی  قسمہٕ  کِس  کھیٚنہٕ  چیزس  پیٚٹھ،  أسۍ  آے  پرتھ  دۅہہ  من  وسلویٰ  کھیٚوان  کھیٚوان  سخت  عٲجِز،  پس  مٔنگِو  حض  سانہِ  خٲطرٕ  پننِس  خدایس  کہ  سُہ  کیاہ  کھارِ  سانہِ  خٲطرٕ  تِم  تِم  چیز  یِم  زمین  منٛزٕہ  کھسان  چھِ  تمچہِ  ترکارِ  ہِشہِ۔  لٲر  تمیُک  بیٚیہِ  کٔنٕک  تمیُک  بییہِ  رۅہن  تمیُک  بیٚیہِ  مُسُرتمیُک  بیٚیہِ  پران  تمیُک،  حضرتِ  موسیٰ  ہن  فرمووُکھ  کیاہ  توٚہۍ  چُھوٕ  ژھانڈان  تِم  چیز  یِم  پست  تہٕ  بوٚنمہِ  درجٕکۍ  چھِ  تتھ  چیزس  بدل  یُس  اعلیٰ  درجُک  چیز  چُھ  یعنی  من  وسلویٰ  ہس  بدل  یُس  تۅہیہِ  محنت  ومشقت  ورٲے  حٲصِل  سپدان  چُھ۔  کٲژاہ  چھےٚ  تُہنزعقل  تہٕ  ہمت  پست،  ییٚلہِ  تۅہیہِ  عزت  کِس  روزِیس  سٍتۍ  کٔھر  چھےٚ  ادٕہ  أژِو  توٚہۍ  شہرو  أندرٕہ  کُنہِ  شہرس  اندر  تتہِ  بنن  تۅہیہِ  تِم  چیز  یِم  توٚہۍ  منگان  چِھو۔  زمین  کٔرِو  حٲصِل  توپتہٕ  لٲگِو  سُہ۔  تتھ  منٛز  ؤوِو  یِم  یِم  چیز  تہٕ  کھیٚیِو،  یِژھے  یِژھے  گُستٲخی  کرنہٕ  خٲطرٕ  آیہِ  تراونہٕ  تِمن  پیٚٹھ  ذِلت  تہٕ  خوٲری  تہٕ  پستی  لوٗکن  ہٕںٛزِ  نظرِ  اندر  رُوزنہٕ  تِمن  کانہہ  وقعت  تہٕ  کانہہ  قدر،  نہ  روٗد  تِہٕندین  طبیعتن  اندر  کُنہِ  قسمہٕ  اولوالعزمی  تہٕ  بُلند  ہمتی  باقٕے،  بیٚیہِ  سپٕدۍ  تِم  مستحق  خداے  سٕنٛزِہ  بیزٲریہِ،  اتھ  ذِلت  وخوٲری  وبیزٲری  گٔے  تِم  گرفتار  ییٚمی  مۅکھہٕ  کہ  تِم  ٲسۍ  اِنکار  تہٕ  نافرمٲنی  کران  پروردِگارٕہ  سٕندین  احکامن  بیٚیہِ  ٲسۍ  پیغمبر  قتل  کران  تہٕ  ماران  ناحق  تہٕ  بے  گناہ  کُنہِ  قسمٕکہِ  جُرمہٕ  ورٲے،  اتھ  ذِلت  وخوٲری  گٔے  تِم  گرفتار  ییٚمی  مۅکھہٕ  کہ  تِم  ٲسۍ  اِنکار  تہٕ  نافرمٲنی  کران  پروردِگارٕہ  سٕندین  احکامن۔  یِمن  یہودن  ہُند  یہِ  حال  بیان  کٔرِتھ  اوس  مُمکن  کٲنسہِ  شخصس  ما  گژِھہ  خیال  کہ  ہرگاہ  کانہہ  شخصاہ  یہودو  أندرٕہ  یا  بییو  لوٗکو  أندرٕہ  توبہ  واستغفار  کٔرِتھ  ایمان  انہِ  تس  کرِ  اللہ  تعالیٰ  بخشٲیِش  تُہُند  ایمان  تہٕ  توبہ  و  استغفار  ما  کرِنہٕ  قبول۔  سُہ  خیال  دوٗر  کرنہٕ  خٲطرٕ  فرموو  اللہ  تعالیٰ  ہن  امہِ  پتہٕ  عام  اکھ  قانوناہ  تہٕ  قٲیدٕہ  کلیاہ  اکھ۔

Tahir:
  ‏تہٕ  ییٚلہِ  تۅہیہِ  وۆنُو،  اے  موسیٰ!  أسۍ  ہیٚکَو  نہٕ  صرف  أکِس  کھیٚنس  (یعنی  منّ  و  سلویٰ  ہَس)  پیٚٹھ  ہرگز  صبر  کٔرِتھ،  تیٚلہِ  ‏کٔرِوتۆہۍ  پننِس  ربّس  (سٲنِس  حقس  منٛز)  دُعا  زِ  سُہ  کٔرِن  سانہِ  مۅکھہٕ  زمین  منٛزٕ  وۅپدن  والیو  چیزو  منٛزٕ  ہاکھ،  لٲر،  کٕنٕک،  مۅسُر  تہٕ  ‏گنڈٕ  پٲدٕ،  (موسیٰ  علیہ  السلامن)  فرموون  (پننِس  قومس)،  کیا  تۆہۍ  چِھوٕ  سُہ  چیز  یُس  ؤسۍ  پایہِ  چُھ،  بہتر  چیزٕ  بدلہٕ  منگان؟  ‏‏ (ہرگاہ  تُہٕنز  مرضی  یٔہے  چھے٘  تیٚلہِ)  گٔژِھو  کُنہِ  تہِ  شہرس  منٛز،  (تَتہِ)  آسیو  ضروٗر  تِکینٛژھاہ  دستیاب  یہِ  تۆہۍ  منگان  چِھوٗ  تہٕ  ‏تِمن  پیٚٹھ  آیہِ  خجالت  تہٕ  مۅحتٲجی  بارِ  کھالنہٕ،  تہٕ  تِم  سپٕدۍ  اللہ  تعالیٰ  سٕنٛدِس  غضبس  منٛز  گرفتار،  یہِ  (سَپُد)  اَمہِ  وجہ  کِنۍزِ  تِم  ‏ٲسۍ  اللہ  تعالیٰ  سٕندیٚن  آیاتن  انکار  کران  تہٕ  انبیاہن  ٲسۍ  ناحق  قتل  کران،  تہٕ  یہِ  سَپُد  اَمہِ  وجہ  کِنۍ  تہِ  زِ  تِم  ٲسۍ  نافرمٲنی  کران‏،  بیٚیہِ  ٲسۍ  (ہمیشہ)  حدٕ  نیران۔

Transliteration:
  Wai<u>th</u> qultum y<u>a</u> moos<u>a</u> lan na<u>s</u>bira AAal<u>a</u> <u>t</u>aAA<u>a</u>min w<u>ah</u>idin fa<b>o</b>dAAu lan<u>a</u> rabbaka yukhrij lan<u>a</u> mimm<u>a</u> tunbitu alar<u>d</u>u min baqlih<u>a</u> waqithth<u>a</u>ih<u>a</u> wafoomih<u>a</u> waAAadasih<u>a</u> waba<u>s</u>alih<u>a</u> q<u>a</u>la atastabdiloona alla<u>th</u>ee huwa adn<u>a</u> bi<b>a</b>lla<u>th</u>ee huwa khayrun ihbi<u>t</u>oo mi<u>s</u>ran fainna lakum m<u>a</u> saaltum wa<u>d</u>uribat AAalayhimu a<b>l</b><u>thth</u>illatu wa<b>a</b>lmaskanatu wab<u>a</u>oo bigha<u>d</u>abin mina All<u>a</u>hi <u>tha</u>lika biannahum k<u>a</u>noo yakfuroona bi<u>a</u>y<u>a</u>ti All<u>a</u>hi wayaqtuloona a<b>l</b>nnabiyyeena bighayri al<u>h</u>aqqi <u>tha</u>lika bim<u>a</u> AAa<u>s</u>aw wak<u>a</u>noo yaAAtadoon<b>a</b>


Athar:
  پژھ  کٔرِو  زِ  نبی  عربی  صلی  اللہ  علیہ و سلمس  مانن  وٲلۍ  ٲسِتن  یا  یہوٗدۍ،  عیسٲے  ٲسِتن  یا  صابی  تہٕ  یُس  تہِ  خُدایس  تہٕ  ٲخرت کِس  دۅہس  پٮ۪ٹھ  ایمان  اَنہِ  تہٕ  نیک  عمل  کرِ  تٔمۍ  سُنٛد  اَجر  چُھ  تٔمۍ  سٕندِس  ربّس  نِشہِ  تہٕ  تَس  خٲطرٕ  چُھنہٕ  کُنہِ  قسمُک  خوف  تہٕ  رنج  ﴿عبارتُک  سِلسلہٕ  دَرنظر  تھٲوِتھ  چھےٚ  یہِ  کتھ  پٲنۍ  پانے  واضح  گژھان  زِ  یَتھ  جایہِ  چُھنہٕ  ایمان  تہٕ  نیک  عملن  ہُنٛد  تفصیل  وَنُن  مقصد  کینٛہہ  زِ  کمن  کمن  کتھن  گژِھہ  انسان  مانُن  تہٕ  کمہٕ  کمہٕ  عملہٕ  کٔرِتھ  بَنہِ  سُہ  خُدایس  برونٛہہ  کنہِ  اَجرُک  حقدار،  یَتھ  جایہِ  چھُ  مقصد  یہوٗدٮ۪ن  ہٕندِس  تتھ  خام  خیالس  تردید  کرُن  زِ  تِم  ٲسۍ  صرف  یہودٮ۪ن  ہٕنزِ  جمٲعژ  نجاتُک  اِجارٕہ دار  سمجھان۔  تِم  ٲسۍ  اَتھ  خام  خیالس  منٛز  زِ  تِہنٛزِ  جمٲعژ  سٍتۍ  یَس  تہِ  کٲنٛسہِ  واٹھ  چُھ  خواہ  سُہ  ٲسِتن  عملن  تہٕ  عقیدن  ہٕندِ  لحاظہٕ  کِیُتھ  تہِ  بہرحال  چُھ  نجات  تٔمِس  تقدیرس،  تہٕ  باقی  تمام  انسان  یِم  تِہٕنزِ  جمٲعژ  نیٚبر  چِھ  تِم  چِھ  صرِف  جہنمُک  زالُن  بننہِ  خٲطرٕ  پٲدٕ  سپدۍمٕتۍ۔  یہِ  غلط  فہمی  دوٗر  کرنہٕ  خٲطرٕ  چُھ  فرماونہٕ  یِوان  زِ  خُدایس  برونٛہہ  کنہِ  چُھنہٕ  اصٕل  چیز  تُہٕنزٕ  یِمہٕ  جمٲعژ  بٔندِیہِ،  بلکہ  یتھ  کتھہِ  پٮ۪ٹھ  تَتہِ  دارمدار  چُھ  سُہ  چُھ  ایمان  تہٕ  نیک  عمل۔  یُس  تہِ  انسان  یہِ  چیز  ہیٚتھ  حٲضر  سپدِ  سُہ  کرِ  پننِس  ربّس  نِشہِ  پنُن  اَجر  حٲصل۔  خُدایس  برونٛہہ کنہِ  سپدِ  فٲصلہٕ  انسان  سٕندٮ۪ن  صِفاتن  پٮ۪ٹھ  نَہ  کہ  تُہنٛزن  مردم  شمٲری  ہٕنٛزن  رجسٹرن  پٮ۪ٹھ﴾

Mirwaiz:
  بیشک  باایمان  بیٚیہِ  یہود  بیٚیہِ  نصاریٰ  بیٚیہِ  صابیین  یعنی  سُہ  فِرقہٕ  یِمن  نہٕ  مُستقل  کانہہ  دیناہ  آسہِ۔  پرتھ  دین  منٛزٕہ  چُھ  تِمو  حسبِ  خوٲہِش  اکھ  اکھ  چیزاہ  اِختیار  کوٚرمُت  یِمو  ساروٕے  فِرقو  أندرٕہ،  یُس  شخصاہ  پژھ  کرِ  معبودِ  برحق  سٕندِس  ذاتِ  پاکس  بیٚیہِ  تِہٕندین  صِفاتن  بیٚیہِ  کرِ  پژھ  پٔتمِس  دۅہس  یعنی  قیامتس  بیٚیہِ  کرِ  رٕ  ژٕ  عملہٕ  یِمہٕ  شریعت  محمدیس  موٲفِق  آسن،  یِتھیٚن  لوٗکن  ہٕندِ  خٲطرٕ  چھےٚ  مزوٗرۍ  تِہٕندِس  پروردِگارس  نِشہِ  یۅسہٕ  تِمن  عطا  کرنہٕ  ییہِ  تس  نِش  وٲتِتھ  بیٚیہِ  آسہِ  نہٕ  تِمن  کانہہ  خوفاہ  بیٚیہِ  سپدن  نہٕ  تِم  غمگین  تہٕ  پریشان۔  یہِ  قانون  بیان  کٔرِتھ  چُھ  بیٚیہِ  بیان  سپدان  بنی  اسراییلن  ہٕندۍ  حالات  ومعاملات  اسہِ  کیاہ  ورتووتِمن  سٍتۍ،  تِمو  کیاہ  معاملہٕ  کوٚر  اسہِ  سٍتۍ۔

Tahir:
  بے  شک  یِمَو  لُکو  ایمان  اۆن  تہٕ  یِم  یہوٗدۍ  سپٕدۍ  تہٕ  (یِم)  نصاریٰ  تہٕ  صٲبی  (ٲسۍ  تِمَو  منٛزٕ)  ییٚمۍ  (تہِ)  اللہ  تعالیٰ  ہس  ‏پیٚٹھ  تہٕ  ٲخرت  کس  دۅہس  پیٚٹھ  ایمان  اۆن  تہٕ  بیٚیہِ  کَریٚن  رٕژٕ  عملہٕ،  تیٚلہِ  چُھ  تِہِنٛدِ  خٲطرٕ  تِہِندِس  ربّس  نِشہِ  تِہُنٛد  اجر،  تِمن  پیٚٹھ  نَہ  ‏آسہِ  کانٛہہ  خوف  تہٕ  نَہ  آسن  تِم  غمگین۔

Transliteration:
  Inna alla<u>th</u>eena <u>a</u>manoo wa<b>a</b>lla<u>th</u>eena h<u>a</u>doo wa<b>al</b>nna<u>sa</u>r<u>a</u> wa<b>al</b><u>ssa</u>bieena man <u>a</u>mana biAll<u>a</u>hi wa<b>a</b>lyawmi al<u>a</u>khiri waAAamila <u>sa</u>li<u>h</u>an falahum ajruhum AAinda rabbihim wal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  یاد  کٔرِو  سُہ  وقت،  ییٚلہِ  تۅہیہِ  پٮ۪ٹھہٕ  طور  تھوٚد  تُلِتھ  اَسہِ  تۅہیہِ  پختہٕ  عہد  اوسُو  ہیوٚتمُت  تہٕ  وونمُت  اوسُو  زِ  یۅسہٕ  کِتاب  أسۍ  تۅہیہِ  دِوان  چِھو  اَتھ  کٔرۍزیٚو  مضبوطی  سان  تھپھ  تہٕ  یِم  احکام  تہٕ  ہدایت  اَتھ  منٛز  درٕج  چِھ  تِم  تھٲوِزیٚو  یاد،  اَمی  سٍتۍ  یِیہِ  توقع  تھاونہٕ  زِ  توٚہۍ  ہیٚکِو  تقویٰ چہِ  رٔوِشہِ  پٮ۪ٹھ  پٔکِتھ۔

Mirwaiz:
  بیٚیہِ  پٲوِو  ژیٚتس  اے  بنی  اسراییلو  ییلہِ  اسہِ  توٚہۍ  عہد  کرنٲوِو۔  تۅہیہِ  نِشہِ  روٚٹ  اسہِ  قول  وقرار،  توراتس  پیٚٹھ  عمل  کرنہٕ  خٲطر  تُل  اسہِ  کوہِ  طورُک  اکھ  حِصاہ  تۅہیہِ  پیٚٹھ  تراونہٕ  خٲطرٕ۔  فرموو  اسہِ  تۅہیہِ،  تمہِ  ساتہٕ  فرموو  اسہِ  توٚہۍ  کٔرِو  قبول  سۅکتاب  یۅس  اسہِ  تۅہیہِ  عطا  کٔر  پوٗرٕہ  طاقتہٕ  تہٕ  مضبوطٖی  سٍتۍ،  نتہٕ  تراوو  أسۍ  یہِ  کوہ  تُہٕندین  کلن  پیٚٹھ،  وارٕہ  تھٲوِ  ویاد  تِم  احکام  یِم  اتھ  کتابہِ  منٛز  چھِ۔  دیو  توٚہۍ  مُتقی  تہٕ  پرہیزگار  بٔنِو۔

Tahir:
  تہٕ  (یاد  کٔرِو)  ییٚلہِ  اَسہِ  تۅہیہِ  پۅختہٕ  عہد  ہیۆتُوٗ  تہٕ  تۅہیہِ  پیٚٹھ  کۆرطوٗر  تھۆد  تُلِتھ  کھڑا،  زِ  یِکینٛژھاہ  اَسہِ  تۅہیہِ  دِیُتمُت  چُھو  تَتھ  روٗزِو  ‏چِیرٕ  تھپھ  کٔرِتھ،تہٕ  یِکینٛژھاہ  اَتھ  (کتابِہ  توراتس)  منٛز  (لیٚکھِتھ)  چُھ،  سُہ  تھٲوِو  یاد  تاکہ  تۆہۍ  بٔنِو  پرہیزگار۔

Transliteration:
  Wai<u>th</u> akha<u>th</u>n<u>a</u> meeth<u>a</u>qakum warafaAAn<u>a</u> fawqakumu a<b>l</b><u>tt</u>oora khu<u>th</u>oo m<u>a</u> <u>a</u>tayn<u>a</u>kum biquwwatin wa<b>o</b><u>th</u>kuroo m<u>a</u> feehi laAAallakum tattaqoon<b>a</b>


Athar:
  مگر  اَمہِ  پتہٕ  پھیٖرِو  توٚہۍ  پننہِ  عہدٕ  نِشہِ،  اَتھ  پٮ۪ٹھ  تہِ  ترٛوو  نہٕ  اللہ  تعالیٰ  سٕندۍ  فضلن  تہٕ  تٔمۍ  سٕندۍ  رحمتن  تُہُند  ساتھ  کینٛہہ،  نَتہٕ  ٲسۍہِو  توٚہۍ  خبرکر  تباہ  سپٕدمٕتۍ۔

Mirwaiz:
  امہِ  قول  و  قرارٕہ  پتہٕ  تہِ  پھیٖروٕہ  توٚہۍ  پوٚت  یعنی  اتھ  عہدس  پیٚٹھ  رودِو  نہٕ  توٚہۍ  قٲیِم،  پس  ہرگاہ  نہٕ  تۅہیہِ  پیٚٹھ  خداے  سُند  فضل  ورحمت  آسِہا  امہِ  عہد  شِکنی  سببہٕ  ٲسِہو  توٚہۍ  ہلاک  تہٕ  برباد  سپدوٕنیو  أندرٕہ۔

Tahir:
  پتہٕ  پھِرُو  اَمہِ  (عہد  تہٕ  نہیبہٕ)  پتہٕ  تہِ  تۅہیہِ  بُتھ،  وۅنۍ  ہرگاہ  تۅہیہِ  پیٚٹھ  اللہ  تعالیٰ  سُنٛد  فضل  تہٕ  تٔمۍ  سٕنٛز  رحمت  آسِہے  نہٕ،  ‏تیٚلہِ  گٔژِھہِو  پٔزۍ  پٲٹھۍ  تۆہۍ  تباہ۔

Transliteration:
  Thumma tawallaytum min baAAdi <u>tha</u>lika falawl<u>a</u> fa<u>d</u>lu All<u>a</u>hi AAalaykum wara<u>h</u>matuhu lakuntum mina alkh<u>a</u>sireen<b>a</b>


Athar:
  اَمہِ  پتہٕ  چُھو  تۅہیہِ  پننہِ  قوم  کیٚن  تِمن  لُکن  ہُنٛد  سُہ  قصّہٕ  یادٕے  یِمو  سبتُک  قانون  پُھٹروومُت  اوس  ﴿سَبت  یعنی  بٹہٕ وارِ  ہُنٛد  دۅہ۔  بنی  اسرٲئیلن  خٲطرٕ  اوس  یہِ  قانون  آمُت  مُقرر  کرنہٕ  زِ  تِم  تھٲوِن  بٹہٕ وار  آرام  تہٕ  عبادت  خٲطرٕ  مخصوص۔  اَمہِ  دۅہ  مہ  کٔرِن  کُنہِ  قسمٕچ  دُنیٲوی  کٲم  حتیٰ کہ  غذا  رَنہٕ نٕچ  کٲم  تہِ  مہ  کٔرِن  پانہٕ،  نَہ  مہ  کرنٲوِن  نوکرن  اَتھہِ﴾  اَسہِ  ووٚن  تِمن  وَاندَر  بٔنِو  تہٕ  روٗزِو  اَتھ  حالتس  منٛز  زِ  پرٛتھ  اَندٕہ  گژِھہ  تۅہیہِ  لعنت  ملامت  کرنہٕ  یِنۍ۔

Mirwaiz:
  بیٚیہِ  چُھو  تۅہیہِ  معلومٕے  تِمن  لوٗکن  ہُند  حال  یِم  تۅہیہِ  أندرٕہ  حدٕہ  ڈٔلۍ  بٹہٕ  وارِ  ہٕندِس  معاملس  اندر۔  اسہِ  اوس  تِمن  منع  کوٚرمُت  بٹہٕ  وارِ  دۅہہ  گاڈٕہ  شِکار  کرنہٕ  نِشہِ  مگر  تِمو  کٔر  اتھ  حُکمس  مُخالفت،  پس  فرموو  اسہِ  تِمن  ذلیلو  أندرٕہ  بٔنِو۔  چنانچہِ  بنے  یہِ  تِمن  واندرن  ہٕںٛز  شکل  مسخ  صورت  سپدٕکھ۔

Tahir:
  تہٕ  (اے  یہوٗدیو!)  تۆہۍ  چِھو  وارٕ  پٲٹھۍ  تِمن  لُکن  متعلق  زانان  یِمَو  تۅہیہِ  منٛزٕ  بٹہٕ  وارِ  (ہٕندین  احکامن  متعلق)  بُتھ  اوس  ‏پُھێرمُت،  پتہٕ  فرموو  اَسہِ  تِمن  زِ  تۆہۍ  بٔنوِلعنت  ملامت  کرنہٕ  آمٕتۍ  پٔنٛزۍ۔

Transliteration:
  Walaqad AAalimtumu alla<u>th</u>eena iAAtadaw minkum fee a<b>l</b>ssabti faquln<u>a</u> lahum koonoo qiradatan kh<u>a</u>sieen<b>a</b>


Athar:
  یِتھہٕ  پٲٹھۍ  بنوو  اَسہِ  تِہُند  انجام  تمہِ  زمانہٕ  کیٚن  لُکن  تہٕ  اَمہِ  پتہٕ  یِنہٕ  والیٚن  نٔسلن  خٲطرٕ  عبرت  تہٕ  کھۅژن  والیٚن  خٲطرٕ  بنوو  نصیحت۔

Mirwaiz:
  بیٚیہِ  کوٚر  اسہِ  یہِ  واقعہ  اکھ  عبرتھاہ  تِمن  لوٗکن  ہٕندِ  خٲطرٕ  یِم  تمہِ  وقتہٕ  موجود  آسن  بیٚیہِ  تِمن  لوٗکن  ہٕندِ  خٲطرٕ  یِم  تِمن  پتہٕ  آے۔  بیٚیہِ  کوٚر  اسہِ  یہِ  واقع  بوٚڈ  وعظ  تہٕ  نصیحت  خدایس  کھوژوٕنین  ہٕندِ  خٲطرٕ۔  بنی  اسراییلن  منٛز  اوس  اکھ  شخصاہ  تس  اوس  ناو  عامیل،  تس  ٲس  کوٗر۔  بیاکھ  شخصاہ  تٔمۍ  کٔر  أمِس  کورِ  ہٕںدِس  مٲلِس  خواستگٲری  أمِس  کورِ  سٍتۍ  نِکاح  کرنہٕ  خٲطرٕ  مگر  تٔمۍ  کوٚر  تٔمِس  یہِ  کوٗر  دِنہٕ  نِشہِ  اِنکار  تٔمِس  سپُد  أمۍسُند  اِنکار  کرُن  سیٹھاہ  ناگوار  ییٚمہِ  مۅکھہٕ  تٔمۍ  سُہ  شخص  کوٚر  پوٗشیدٕہ  پٲٹھۍ  قتل،  توپتہٕ  ترووُن  أکِس  جایہِ۔  لوٗکو  ییٚلہِ  سُہ  تتھ  جایہِ  مارنہٕ  آمُت  وُچھ۔  تِم  لٔگۍ  دریافت  کرنہِ  یہِ  شخص  کٔمۍ  سنا  چُھ  مورمُت۔  تِم  آے  حضرتِ  موسیٰ  کلیم  اللہ  ہس  نِش،  عرض  کوٚرُکھ  اسہِ  حض  گوٚژھ  معلوم  سپدُن  ییٚمِس  شخصہٕ  سُند  قٲتِل۔  تِمو  فرمووہکھ  بحُکمِ  خدا  کہ  توٚہۍ  مٲرِیون  اکھ  گاواہ  تٔمۍسٕندِ  کُنہٕ  تانہٕ  سٍتۍ  دِیو  أمِس  مقتولس  ژٔنڈ،  سُہ  سپدِ  زِندٕہ،  سُہ  ونہِ  پانے  میون  قٲتِل  کُس  چُھ۔  امہ  پتہٕ  چُھ  اللہ  تعالیٰ  یۅہے  قصہٕ  بیان  فرماوان۔

Tahir:
  پتہٕ  بنوو  اَسہِ  یہِ  (واقعہ)  تَمہِ  زمانہٕ  خٲطرٕ  تہٕ  تَمہِ  پتہٕ  یِنہٕ  والیٚن  لُکن  خٲطر  (بٲعثِ)  عبرت  تہٕ  پرہیزگارن  خٲطرٕ  (ذریعہ)  ‏نصیحت۔

Transliteration:
  FajaAAaln<u>a</u>h<u>a</u> nak<u>a</u>lan lim<u>a</u> bayna yadayh<u>a</u> wam<u>a</u> khalfah<u>a</u> wamawAAi<i><u>th</u></i>atan lilmuttaqeen<b>a</b>


Athar:
  پتہٕ  کٔرۍتَو  سُہ  واقعہ  یاد،  ییٚلہِ  موسیٰ  علیہ  السلامن  پننِس  قومس  ووٚن  زِ،  درحقیقت  چُھو  اللہ  تعالیٰ  تۅہیہِ  اکھ  گاو  ذبح  کرنُک  حُکم  دِوان،  وَننہِ  لٔگۍ  کیا  ژٕ  چُھکھہٕ  اَسہِ  مذاق  کران؟  موسیٰ  علیہ  السلامن  ووٚن  ﴿تِمن﴾،  بہٕ  چُھس  تمہِ  نِشہِ  اللہ  تعالیٰ  سُنٛد  پناہ  منگان  زِ  بہٕ  کرٕ  جٲہلن  ہٕنٛزٕ  ہِشہِ  کتھہٕ۔

Mirwaiz:
  بیٚیہِ  پٲوِو  سُہ  وقت  ژیٚتس  ییٚلہِ  موسیٰ  علیہ  السلامن  پننِس  قومس  فرمووییٚلہِ  تِمو  أکِس  مقتول  شخصہٕ  سُند  قٲتِل  تِمن  ںِشہِ  دریافت  کرُن  ہیٚوت  کہ  پٔزۍ  پٲٹھۍ  اللہ  تعالیٰ  چُھ  تۅہیہِ  حُکم  کران  کہ  توٚہۍ  کٔرِو  ذبح  أکِس  گاوِ،  تٔمۍسٕندِ  کُنہِ  تانہٕ  سٍتۍ  دِیِوأمِس  مقتولس  ژٔنڈ،  سُہ  سپدِ  امہِ  ژنٛجہِ  سٍتۍ  زِندٕہ  سُہ  ونہِ  پانے  پننِس  قٲتلہٕ  سُند  ناو،  تِم  لٔگۍ  دپنہِ  کیاہ  حض  توٚہۍ  چھِوٕ  اسہِ  مسخرٕہ  بناوان،  اسہِ  سٍتۍ  ٹھٹھہٕ  کران۔  تہِ  کتہِ  حض  چُھ  بوزمُت  ازتاںۍ  کہ  گاوِ  ہٕندِ  تانہٕ  سٍتۍ  کیاہ  سپدِ  مردٕہ  زِندٕہ،  موسیٰ  علیہ  السلامن  فرمووُکھ  بہٕ  چُھس  اللہ  تعالیٰ  ہس  پناہ  منگان  کہ  بہٕ  کیاہ  بنہٕ  جاہِلو  أندرٕہ۔  احکامِ  خداوند  یِن  منٛز  تمسخر  کرٕنۍ  چھےٚ  جٲہِلن  ہٕںٛز  کٲم

Tahir:
  تہٕ  (سُہ  واقعہٕ  تہِ  کٔرِویاد)  ییٚلہِ  موسیٰ  ہن  (علیہ  السلام)  پننِس  قومس  فرموو  زِپٔزۍپٲٹھۍ  چُھو  تۅہیہِ  اللہ  تعالیٰ  حکم  دِوان  ‏زِ  اَکھ  گاو  کٔرِیوٗن  ذبح،  (تہٕ)  تِمَووۆن،  کیا  تۆہۍچِھو  اَسہِ  سٍتۍ  مسخرِل  کران؟  موسیٰ  ہن  (علیہ  السلام)  فرموو،  بہٕ  چُھس  اللہ  ‏تعالیٰ  سُنٛد  پناہ  منگان  (اَتھ  پیٚٹھ)  زِ  بہٕ  کیا  بنہٕ  جٲہِلَو  منٛزٕ۔

Transliteration:
  Wai<u>th</u> q<u>a</u>la moos<u>a</u> liqawmihi inna All<u>a</u>ha yamurukum an ta<u>th</u>ba<u>h</u>oo baqaratan q<u>a</u>loo atattakhi<u>th</u>un<u>a</u> huzuwan q<u>a</u>la aAAoo<u>th</u>u biAll<u>a</u>hi an akoona mina alj<u>a</u>hileen<b>a</b>


Athar:
  تِمَو  ووٚن  ٹھیک  چُھ،  پننِس  ربّس  کر  تہٕ  درخواست  زِ  سُہ  ؤنِن  اَسہِ  تَس  گاوِ  ہُنٛد  کینٛہہ  تفصیل۔  موسیٰ  علیہ  السلامن  وون  ﴿تِمن﴾،  اللہ  تعالیٰ  سُنٛد  چُھ  ارشاد  زِ  سۅ  گژِھہ  تِژھہ  گاو  آسٕنۍ  یۅسہٕ  نَہ  بُڈٕہ  آسہِ  تہٕ  نہ  آسہِ  وَژٕھر  بلکہ  گژِھہ  درمیانہٕ  وٲنٛسہِ  ہٕنٛز  آسٕنۍ،  لہٰذا  یُس  حُکم  دِنہٕ  چُھ  یِوان  تَتھ  کٔرِو  تعمیل۔

Mirwaiz:
  تِمو  دوٚپ  حضرتِ  موسیٰ  ہس  توٚہۍ  کٔرِو  حض  سانہِ  خٲطرٕ  پننِس  پروردِگارس  عرض  سُہ  کرِ  بیان  کہ  أمِس  گاوِ  ہٕندۍ  صفت  کم  کم  گژھن  آسٕنۍ،  تِمو  فرمووہکھ  بیشک  اللہ  تعالیٰ  چُھ  فرماوان  سۅ  گاو  گژِھنہٕ  آسٕنۍ  بُڈٕہ،  نہ  گژِھہ  آسٕنۍ  بلکل  لۅکٕٹ  وژٕھر  ہِش  بلکہ  گژِھہ  آسٕنۍ  یِمن  دۅن  حالن  درمیان۔  وۅنۍ  مہ  کٔرِو  زیادٕہ  پٕرژھ  پٕرژھ،  وۅنۍ  کٔرِو  سۅ  کٲم  ییمیُک  تۅہیہِ  حکُم  کرنہٕ  یِوان  چُھ۔

Tahir:
  (پتہٕ)  وۆن  تِمَو،  تۆہۍ  کٔرِو  سانہِ  خٲطرٕ  پننِس  ربّس  دُعا  زِ  سُہ  کٔرِن  اَسہِ  پیٚٹھ  واضح  زِ  (سۅ)  گاو  کِژھ  گژِھہ  آسٕنۍ؟  (موسیٰ  علیہ  ‏السلامن)  وۆنکھ،  بے  شک  چُھ  سُہ  فرماوان  زِ  سۅ  گاو  نَہ  گژِھہ  بُڈٕ  آسٕنۍتہٕ  نہ  بالکل  کم  وٲنسہِ  (وَژٕھر)  بلکہ  گژِھہ  آسٕنۍ  درمیٲنی  ‏وٲنسہِ  ہٕنٛز  (مٲو)،  لہٰذا  کٔرِو  وۅنۍ  تعمیل  ییٚمِیُک  تۅہیہِ  حکم  چُھ  آمُت  دِنہٕ۔

Transliteration:
  Q<u>a</u>loo odAAu lan<u>a</u> rabbaka yubayyin lan<u>a</u> m<u>a</u> hiya q<u>a</u>la innahu yaqoolu innah<u>a</u> baqaratun l<u>a</u> f<u>a</u>ri<u>d</u>un wal<u>a</u> bikrun AAaw<u>a</u>nun bayna <u>tha</u>lika fa<b>i</b>fAAaloo m<u>a</u> tumaroon<b>a</b>


Athar:
  پتہٕ  لٔگۍ  وَننہِ،  پننِس  ربّس  پرٛژھ  بیٚیہِ  یہِ  کتھ  زِ  تس  کِیُتھ  رنگ  گژِھ  آسُن۔  موسیٰ  السلامن  ووٚننکھ،  سُہ  چُھ  فرماوان  لیٚدرِ  رنگٕچ  گاو  گژِھہ  آسٕنۍ  ییٚمۍ  سُنٛد  رنگ  تِیُتھ  نَپہٕ  نَپہٕ  کروُن  آسہِ  زِ  وُچَھن  وٲلۍ  گژھن  خۅش  گژٕھنۍ۔

Mirwaiz:
  تِم  لٔگۍ  دپنہِ  توٚہۍ  پرژِھو  حض  پننِس  پروردِگارس  سُہ  کرِ  بیان  اسہِ  تٔمِس  گاوِ  ہُند  کیاہ  رنگ  گژِھہ  آسُن،  حضرتِ  موسیٰ  ہن  فرمووُکھ  بیشک  اللہ  تعالیٰ  چُھ  فرماوان  تٔمِس  گاوِ  ہُند  رنگ  گژِھہ  زرد  آسُن،  سُہ  گژھیٚس  آسُن  شوخ  زرد  یُس  دِل  پھۅلراوِ  وُچھہِ  وٕنین  یعنی  یُس  وُچھہٕ  وٕنین  فرح  وسرور  بخشہِ۔  

Tahir:
  تِمَو  وۆن  (بیٚیہِ)،  پننِس  ربّس  منگ  سٲنِس  حقس  منٛز  دُعا،  سُہ  کٔرِن  سانہِ  خٲطرٕواضح  زِ  تٔمۍ  سُنٛد  رنگ  کِیُتھ  گژِھہ  آسُن؟  ‏‏ (موسیٰ  علیہ  السلامن)  ۆنکھ،  سُہ  چُھ  فرماوان  زِ  سۅ  گاوگژِھہ  لیٚدرِ  رنگٕچ  آسٕنۍ،  تٔمۍسٕنٛز  رنگت  گژِھہ  نَپہٕ  نَپہٕ  کروٕنۍ  آسٕنۍ  (تِژھ  خۅش  ‏کروٕنۍ  گژِھہ  آسٕنۍزِ)  وُچھن  والیٚن  گژھ  سیٚٹھاہ  مٲرۍمٔنٛزباسٕنۍ۔

Transliteration:
  Q<u>a</u>loo odAAu lan<u>a</u> rabbaka yubayyin lan<u>a</u> m<u>a</u> lawnuh<u>a</u> q<u>a</u>la innahu yaqoolu innah<u>a</u> baqaratun <u>s</u>afr<u>a</u>o f<u>a</u>qiAAun lawnuh<u>a</u> tasurru a<b>l</b>nn<u>a</u><i><u>th</u></i>ireen<b>a</b>


Athar:
  پتہٕ  ووٚنُکھ،  ربّس  پٕرٛژِھتھ  وَن  صاف  صاف  کِژھ  گاو  گژِھہ  آسٕنۍ،  اَسہِ  چُھ  تٔمۍ  سُنٛد  اندازٕہ  کرنَس  منٛز  گُمانہٕ  گوٚمُت  خُداین  ہرگاہ  یوٚژھ  أسۍ  لَبَو  تٔمۍ  سُنٛد  نیب۔

Mirwaiz:
  دپنہِ  لٔگۍ  بیٚیہِ  پرژِھو  حض  پننِس  پروردِگارس  سانہِ  خٲطرٕ  کہ  سُہ  کرِ  بیان  سانہِ  خٲطرٕ  وارٕہ  وضاحت  سان  سۅ  گاو  کِژھ  گژِھہ  آسٕنۍ  تٔمۍسُند  خاص  علامت  تہٕ  نِشانہٕ  چھا  کینہہ۔  بیشک  سۅگاو  ییٚمۍ  سٕندِہ  سٍتۍ  اسہِ  قٲتلہٕ  سُند  پتاہ  لگہِ  سۅ  چھےٚ  اسہِ  نِشہِ  مثتبہ۔  ہرگاہ  اللہ  تعالیٰ  نٔنرٲوِتھ  بیان  فرماوِ  تتھ  صورتس  اندر  لگہِ  اسہِ  ضروٗر  پتاہ  یۅژھے  خداین۔  

Tahir:
  تِمَووۆن  (وۅنۍ)،  تۆہۍ  کٔرِو  سانہِ  خٲطرٕ  پننِس  ربّس  درخواست  زِ  سُہ  کٔرِن  اَسہِ  پیٚٹھ  واضح  زِ  سۅ  کۅسہٕ  گاو  چھے٘؟  (تِکیازِ)  اَسہِ  ‏پیٚٹھ  بنییہِ  گاو  شکہٕ  لد،  تہٕ  پٔزۍپٲٹھۍ  ہرگاہ  اللہ  تعالیٰ  ہَن  یۆژھ  تیٚلہِ  بنَو  ٲسۍ  ضرورہدایت  لبن  وٲلۍ۔

Transliteration:
  Q<u>a</u>loo odAAu lan<u>a</u> rabbaka yubayyin lan<u>a</u> m<u>a</u> hiya inna albaqara tash<u>a</u>baha AAalayn<u>a</u> wainn<u>a</u> in sh<u>a</u>a All<u>a</u>hu lamuhtadoon<b>a</b>


Athar:
  موسیٰ  علیہ  السلامن  دِیُت  ﴿تِمن﴾  جواب،  اللہ  تعالیٰ  چُھ  ونان  سۅ  چھےٚ  تِژھ  گاو  یَس  خدمت  چَھنہٕ  یِوان  ہیٚنہٕ،  نَہ  چھےٚ  زمین  وایان،  نَہ  چھےٚ  آب  کھالنس  لَمان،  صحیح  سلامت  تہٕ  بےٚ  داغ  چھےٚ،  اَتھ  پٮ۪ٹھ  دِژ  تِمو  کرٛیکھ  زِ  آ،  وۅنۍ  ووٚنُتھ  ژےٚ  ٹھیک  نیب،  پتہٕ  کٔر  تِمو  سۅ  ذبح  نَتہٕ  اوس  نہٕ  باسان  زِ  تِم  کرہَن  یہِ۔  ﴿چونکہ  بنی  اسرٲئیلن  اوس  اہلِ  مصرو  تہٕ  پننیٚو  ہمسایہِ  قومَو  نِشہِ  گاوِ  ہٕنٛدِ  عزمتُک  تہٕ  گٲو  پرستی  ہُنٛد  مرض  لاریٚومُت،  تہٕ  أتھۍ  بنیادس  پٮ۪ٹھ  اوس  تِمَو  مصرٕ  منٛز  نیرِۍتھٕے  ووٚژھ  بنوومُت  پنُن  معبود۔  اَمہِ  موجوٗب  آو  تِمن  حُکم  دِنہٕ  زِ  گاو  کٔرِن  ذبح۔  تِمَو  کٔر  کتھ  ڈالنٕچ  کوٗشش  تہٕ  لٔگۍ  تفصیلات  پرٛژھنہِ۔  مگر  یٖتۍ  یٖتۍ  تفصیل  تِم  پرٛژھان  گٔے  تیٖتۍ  تیٖتۍ  گٔے  تِم  گِران،  ٲخرکار  وٲژ  کتھ  اَتھ  حدس  تام  زِ  تٔسۍ  خاص  قسمٕچہِ  سۅ  نۂرۍ  گاوِ  پٮ۪ٹھ،  یۅسہٕ  تَتھ  زمانس  منٛز  پوٗزایہِ  خٲطرٕ  مُشکَس  ٲس  یِوان  تھاونہٕ،  آو  زَنتہٕ  اُنگٕج  پٮ۪ٹھ  تھٲوِتھ  وَننہٕ  زِ  أمِس  کٔرِو  کَھش﴾

Mirwaiz:
  موسیٰ  علیہ  السلامن  فرمووُکھ  اللہ  تعالیٰ  چُھ  فرماوان  سۅ  گاو  گژِھہ  آسٕنۍ  محنت  کش  یۅسہٕ  البانہِ  سٍتۍ  زمین  تُلہٕ  وٕنۍ  آسہِ۔  بیٚیہِ  آسہِ  نہٕ  ارہٹس  لٲگِتھ  زمینس  زراعتس  سگ  دِوٕنۍ  سالِم  آسہِ  عٲبو  نِشہِ۔  کانہہ  داغاہ  آسہِ  نہٕ  تس،  بیاکھ  رنگاہ  آسیٚس  نہٕ  یعنی  ٹیٚچہِ  ہار  آسہِ  نہٕ  بلکہ  آسہِ  اکی  رنگہٕ،  یہِ  بوٗزِتھ  دوٚپ  تِمو  موسیٰ  علیہ  السلامس  وۅنۍ  کیاہ  حض  ٲوٕو  توٚہۍ  صاف  وُشتہٕ  کتھ  ہیٚتھ۔  امہِ  پتہٕ  کوٚر  تِمو  تلاش  أمِس  گاو  ہُند۔  توپتہِٕ  لبکھ  امہِ  قسمٕچ  گاو  أکِس  جوانس  نِش  یُس  پننہِ  ماجہِ  ہُند  اوس  سخت  فرمانبردار۔  تٔمۍسٕے  نِشہِ  ہیٚژٕکھ  یہِ  گاو  موٚلۍ  تیٖتِس  سۅنس  ییٚمہِ  سۅنہٕ  سٍتۍ  تٔمۍسُند  مٕسلہٕ  تہٕ  دالہٕ  برنہٕ  ییہِ  ہا،  پس  کوٚر  تِمو  گاوِ  کھش۔  درحالتیکہ  ٲسۍ  نہٕ  یِم  یہِ  کٲم  کروٕنۍ  یہِ  تِہٕندیو  سوالاتو  سٍتۍ  ظٲہِر  سپدان  اوس  مگر  چارٕہ  لوٚگُکھ  نہٕ  کینہہ  تہِ۔  امہِ  پتہٕ  چُھ  اللہ  تعالیٰ  فرماوان  اتھ  قصس  متعلق  مزید  بیان۔

Tahir:
  (موسیٰ  علیہ  السلامن  وۆنکھ)،  اللہ  تعالیٰ  چُھ  فرماوان  (سۅ  گژِھہ  نہٕ  کانٛہہ  ؤسۍ  پایہِ  گاو  آسٕنۍبلکہ)  یقیناگژِھ  تِژھ  ‏‏ (تھَدِ  پایِچ)  گاوآسٕنۍیَس  نَہ  آسہِ  زمینس  منٛزوانہِ  لاگنٕچ  محنت  یِوان  کرناونہٕ،  تہٕ  نَہ  آسہِ  زمینس  سگہٕ  وان،  بالکل  گژِھہ  ‏صحت  مند  آسٕنۍ،تس  گژِھہ  نہٕ  کانٛہہ  داغ  ٹیۆک  تہِ  آسُن،  تِمَو  وۆن  وۅنۍ  أنۍوُ  تۅہیہِ  صحیح  کتھ،  پتہٕ  کٔر  تِمَو  سۅ  ذبح،  حالانکہ  اوس  ‏نہٕ  باسان  زِ  تِم  چِھ  تس  ذبح  کران۔

Transliteration:
  Q<u>a</u>la innahu yaqoolu innah<u>a</u> baqaratun l<u>a</u> <u>th</u>aloolun tutheeru alar<u>d</u>a wal<u>a</u> tasqee al<u>h</u>artha musallamatun l<u>a</u> shiyata feeh<u>a</u> q<u>a</u>loo al<u>a</u>na jita bi<b>a</b>l<u>h</u>aqqi fa<u>th</u>aba<u>h</u>ooh<u>a</u> wam<u>a</u> k<u>a</u>doo yafAAaloon<b>a</b>


Athar:
  تہٕ  ژےٚ  چُھیہِ  یاد  سُہ  واقعہ  ییٚلہِ  ژےٚ  اَکھ  شخص  اوستَھن  قتل  کوٚرمُت  پتہٕ  لاجَو  اَتھ  پٮ۪ٹھ  لڑایہِ  تہٕ  اکھ  أکِس  پٮ۪ٹھ  ٲسِو  قتلُک  اِلزام  کھالنہٕ  لٔگۍمٕتۍ  تہٕ  خُداین  اوس  فٲصلہٕ  کوٚرمُت  زِ  یِکینٛژھاہ  توٚہۍ  چُھپاوان  چِھو  تتھ  کڑِ  نوٚن۔

Mirwaiz:
  بیٚیہِ  پٲوِو  توٚہۍ  ژیٚتس  سُہ  وقت  ییٚلہِ  تۅہیہِ  أندرٕہ  کٔمۍتانۍ  شخصن  مور  اکھ  شخصاہ  توپتہٕ  ہیٚوتو  تۅہیہِ  أندرٕہ  پرتھ  أکۍ  پنُن  پان  بری  ہاونہٕ  خٲطرٕ  اکھ  أکِس  ہانژھ  لاگٕنۍ  یعنی  چھاون  دٲسی  ہیٚژٕو  کرٕنۍ،  اللہ  تعالیٰ  ہس  اوس  ننراوُن  منظور  تہِ  یہِ  کھٹان  تہٕ  پوٗشیدٕہ  تھاوان  ٲسِو۔  تمی  مۅکھہٕ  ییٚلہِ  اسہِ  تۅہیہِ  گاو  ذبح  کرنُک  حکُم  کوٚر۔

Tahir:
  تہٕ  ییٚلہِ  ژے٘  اکھ  شخص  قتل  کۆرتھن،  پتہٕ  لٔگِو  تۆہۍپانہٕ  وٲنۍ  اَتھ  (اِلزامس)  منٛزژُونہِ  تہٕ  اللہ  تعالیٰ  اوس  (سۅ  کتھ)  ظٲہر  ‏کرن  وول  یہِ  تۆہۍ  کھٔٹِتھ  ٲسۍوٕ  تھاوان۔

Transliteration:
  Wai<u>th</u> qataltum nafsan fa<b>i</b>dd<u>a</u>ratum feeh<u>a</u> wa<b>A</b>ll<u>a</u>hu mukhrijun m<u>a </u>kuntum taktumoon<b>a</b>


Athar:
  تمہِ  وقتہٕ  دِیُت  اَسہِ  حُکم  زِ  مقتول  سٕنٛزِ  لاشہِ  لگٲوِو  أمۍ  سٕندِ  اکہِ  حصّہٕ  سٍتۍ  ژٔنڈ،  وُچِھو  یِتھہٕ  پٲٹھۍ  چُھ  اللہ  تعالیٰ  مۅردن  زندگی  بخشان  تہٕ  تۅہیہِ  چُھو  پننہِ  نِشٲنیہِ  ہاوان  تاکہِ  توٚہۍ  سمجِھو۔

Mirwaiz:
  پس  فرموو  اسہَ  دَیو  ژٔنڈ  أمِس  مۅردس  أمِس  مقتول  شخصس  أمِس  مذبوحہ  گاوِ  ہٕندِ  کُنہِ  تانہٕ  سٍتۍ،  توپتہٕ  دِژ  تِمو  أمِس  گاوِ  ہٕندِ  زیٚوِ  سٍتۍ  یا  رانہِ  سٍتۍ  ژٔںڈ  أمِس  مقتولس  چنانچہِ  سُہ  مقتول  گوو  زِندٕہ۔  تٔمۍ  وۅن  پننِس  قٲتلہٕ  سُند  ناو۔  سُہ  اوس  پننیو  دۅیو  پِتریو  بایو  یا  باپتھرو  مال  کہ  طمعہ  یا  نیتھٕر  نہ  دِنہٕ  مۅکھہٕ  مورمُت۔  اللہ  تعالیٰ  چُھ  فرماوان  امہِ  پتہٕ  قیامت  کین  مُنکِرن  یِم  مرنہٕ  پتہٕ  بیٚیہِ  زِندٕہ  گژھنس  اِنکار  چھِ  کران،  یِتھے  پٲٹھۍ  کیاہ  کرِ  اللہ  تعالیٰ  قیامت  کہ  دۅہ  مُردن  بییہِ  زِندٕہ  یِتھہ  پٲٹھۍ  یہِ  مقتول  بیٚیہِ  زِندٕہ  کوٚرُن،  اللہ  تعالیٰ  چُھ  پننہِ  قدرتٕکۍ  نِشانہٕ  ہاوان  پننہِ  قدرت  سٍتۍ  دیو  توٚہۍ  عقلہِ  کٲم  ہیٚیُو  یُتھ  توٚہۍ  امہِ  سٍتۍ  زٲنِو  کہ  یس  خدایس  یہِ  اکھ  مُردٕہ  توٚگ  زِندٕہ  کرُن  تس  نِشہِ  کیاہ  عجٲیب  چُھ  سٲرِی  مردٕہ  قیامت  کہ  دۅہ  زِندٕہ  کرٕنۍ۔  حدیث  شریفس  منٛز  چُھ  آمُت  کہ  ہرگاہ  بنی  اسراییل  پرژھ  پرژھ  کرہن  تہٕ  گۅڈنی  مارہن  کانہہ  گاواہ  مقصد  سپدِہکھ  حٲصِل۔  امہِ  پتہٕ  چُھ  اللہ  تعالیٰ  فرماوان  کہ  یِمن  بنی  اسراییلن  سپُد  نہٕ  یِم  واقعات  وُچھِتھ  کانہہ  اثراہ۔  یِہُند  دِل  سپُد  سیٹھاہ  سخت۔

Tahir:
  پتہٕ  دِیُت  اَسہِ  حکم  زِأمِس  (مۅردس)  دِیِوأمۍسندِ  (یعنی  امس  گٲو  ہنٛد)  اکہِ  ٹُکرٕسٍتۍ  ژٔنڈ،  یِتھے  پٲٹھۍ  چُھ  اللہ  تعالیٰ  ‏مۅردن  کران  زندٕہ  (یا  کرِقیامت  کہ  دۅہ  مۅردن  زندٕہ)  تہٕ  تۅہیہِ  چُھو  پننہِ  نشٲنیہِ  ہاوان  تاکہ  تۆہۍ  ہیٚیِو  عقلہِ  تہٕ  شعوٗرس  کٲم۔

Transliteration:
  Faquln<u>a</u> i<u>d</u>riboohu bibaAA<u>d</u>ih<u>a</u> ka<u>tha</u>lika yu<u>h</u>yee All<u>a</u>hu almawt<u>a</u> wayureekum <u>a</u>y<u>a</u>tihi laAAallakum taAAqiloon<b>a</b>


Athar:
  مگر  یِژٕھہ  نشٲنیہِ  وُچھنہٕ  پتہٕ  تہِ  سپٕدۍ  ٲخرکار  تُہٕنٛدۍ  دِل  سخت  کنیٚن  ہٕندۍ  پٲٹھۍ  سخت،  بلکہِ  یِہٕنزِ  سختی  کھۅتہٕ  تہِ  زیادٕہ  سخت،  تِکیازِ  کنیٚو  منٛز  چھےٚ  کانٛہہ  تِژھ  کٔنۍ  تہِ  آسان  ییٚمہِ  منٛزٕ  ناگ  چِھ  نیران،  کانٛہہ  چھےٚ  پھٹان  تہٕ  اَمہِ  منٛزٕ  چُھ  آب  نیران،  تہٕ  کانٛہہ  چھےٚ  اللہ  تعالیٰ  سٕنٛدِ  خوفٕ  سٍتۍ  لرزِتھ  ؤسۍ  تہِ  پیٚوان،  اللہ  تعالیٰ  چُھنہٕ  تُہُندِیٚو  کرتوٗتَو  نِشہِ  بےٚ خبر  کینٛہہ۔

Mirwaiz:
  یِمو  تِتھیو  واقعاتوپتہٕ  گژِھہ  تِہُند  دِل  نرم  گژُھن  خداے  سٕندۍ  بٔڈۍ  بٔڈۍ  نِشانہٕ  وُچھِتھ  مگر  تتھ  بدل  سپُد  تِہُند  دِل  سیٹھاہ  سخت  پس  سپٕدۍ  تِہٕندۍ  دِل  کنہِ  ہِشہِ۔  بلکہ  چھِ  تِہٕندۍ  دِل  کنیو  کھۅتہٕ  تہِ  زیادٕہ  سخت  ییٚمہِ  وجہہ  کہ،  بیشک  کنیو  أندرٕہ  چھےٚ  بعض  کنہِ  یِمو  أندرٕہ  دریا  چھِ  جٲرِی  سپدان،  بیشک  بیٚیہِ  چھےٚ  کنیو  أندرٕہ  بعض  کنہِ  یمہٕ  پھٹان  چھےٚ  پس  چُھ  تِمو  أندرٕہ  تہِ  آب  جٲرِی  سپدان،  بیشک  بیٚیہِ  چھےٚ  بعض  کنہِ  یِمہٕ  تھزرٕہ  پیٚٹھہ  بون  ؤسِتھ  پیٚوان  تہٕ  ڈۅلہٕ  گژھان  چھےٚ  خداے  سٕندِ  خوف  سٍتۍ  مگر  تِہٕندین  دِلن  چُھنہٕ  کُنہِ  قسمہٕ  اثر  گژھان،  تِہٕندۍ  دِل  چھِ  قساوتن  ؤلمٕتۍ  تمی  قساوت  سببہٕ  چُھو  توٚہۍ  یِمہٕ  یِمہٕ  یچھ  کامہِ  کران،  اللہ  تعالیٰ  چُھنہٕ  تِہٕںٛزو  تِمو  یچھ  کامیو  نِشہِ  بے  خبر،  سُہ  دِیہِ  تۅہیہِ  جلدی  تمیُک  سزا۔  یہودن  ہٕندۍ  یِم  حالات  بیان  کٔرِتھ  چُھ  اللہ  تعالیٰ  امہِ  پتہٕ  تِمن  مسلمانن  یِم  کوٗشِش  کران  چھِ  یِم  یہود  گژھن  ایمان  انٕنۍ،  تمی  خٲطرٕ  چھِ  تِم  غم  کھیٚوان  فرماوان  کہ۔

Tahir:
  پتہٕ  گٔے  اَمہِ  پتہٕ  (تہِ)  تُہٕنٛدۍ  دل  سخت،  چنانچہ  چِھ  تِم  (سختی  منٛز)  کنیٚن  ہِوۍ  (گٔمٕتۍ)،  نَتہٕ  تِہِندِ  کھۅتہٕ  تہِ  سخت  (اَمہِ  ‏موجوٗب  زِ)  بے  شک  چھے٘  کنیٚن  منٛزکینہہ  تِژٕھہ  (کنہِ)  تہِ،  یِمَو  منٛزٕ  کۅلہٕ  چھے٘  نیران،  تہٕ  پٔزۍپٲٹھۍچھے٘  یِمن  منٛز  کینہہ  تِمہٕ  ‏‏ (کنہِ)  تہِ  یِمہٕ  پھٹان  چھے٘،  پتہٕ  چُھ  تِمَو  منٛزٕ  آب  وُزان،  تہٕ  بے  شک  چھے٘  یِمَو  منٛزٕ  کینہہ  تِژٕھہ  تہِ  یِمہٕ  اللہ  تعالیٰ  سٕنٛدِ  خوف  سٍتۍ  ‏ؤسۍچھے٘  پیٚوان،  (افسوٗس!تُہٕندیٚن  دِلن  منٛز  روٗزنہٕ  اَمہِ  اَنمانہٕ  نرمی،  انکسٲری  تہٕ  عٲجزی  تہِ)  تہٕ  اللہ  تعالیٰ  چُھنہٕ  تُہٕنزو  کامیٚو  ‏نِشہِ  بے  خبر  کینہہ۔

Transliteration:
  Thumma qasat quloobukum min baAAdi <u>tha</u>lika fahiya ka<b>a</b>l<u>h</u>ij<u>a</u>rati aw ashaddu qaswatan wainna mina al<u>h</u>ij<u>a</u>rati lam<u>a</u> yatafajjaru minhu alanh<u>a</u>ru wainna minh<u>a</u> lam<u>a</u> yashshaqqaqu fayakhruju minhu alm<u>a</u>o wainna minh<u>a</u> lam<u>a</u> yahbi<u>t</u>u min khashyati All<u>a</u>hi wam<u>a</u> All<u>a</u>hu bigh<u>a</u>filin AAamm<u>a</u> taAAmaloon<b>a</b>


Athar:
  اے  مسلمانو،  کیا  توٚہۍ  چِھوٕہ  وۅنۍ  یِمن  لُکن  نِشہِ  یہِ  توقع  تھاوان  زِ  یِم  اَنن  تُہندِس  دعوتس  پٮ۪ٹھ  ایمان  ﴿یہِ  خطاب  چُھ  مدینہٕ کیٚن  تِمن  نویٚن  مُسلمانن  کُن  یِمو  تازٕہ  تازے  نبی  صلی  اللہ  علیہ و سلمس  پٮ۪ٹھ  ایمان  اوس  اوٚنمُت۔  یِمہٕ  کتھہٕ  یِمہٕ  تِمن  نبوّتس،  کتابہِ،  ملٲئکن،  ٲخرتس،  شریعتس  بیترِ  متعلق  کنَن  گٔیہِ،  تِمہٕ  سارے  آسہٕ  تِمو  پننیٚن  یہوٗدۍ  ہمساینٕے  نِشہِ  بوزٕمژٕ۔  تِمن  اوس  وۅنۍ  توقع  زِ  یِم  لُکھ  گۅڈے  انبیاہن  ہٕنٛدۍ  تہٕ  آسمٲنۍ  کتابن  ہٕندی  پیروکار  چِھ  تہٕ  یِہٕنٛزو  دِنہٕ  آمٕژو  خبروٕے  کِنۍ  اَسہِ  ایمانٕچ  دولت  حٲصل  سپزمٕژ  چھےٚ  تِم  دِن  ضروٗر  اَسہِ  ساتھ  بلکہ  نیرن  تِم  اَتھ  وَتہِ  منٛز  برونٛہہ  برونٛہہ﴾  حالانکہ  یِمو  منٛزٕ  چُھ  أکِس  فریق  سُنٛد  طریقہٕ  یہِ  روٗدمُت  زِ  اللہ  تعالیٰ  سُنٛد  کلام  بوٗزِتھ  تہٕ  یہِ  سمجِھتھ  کوٚرُکھ  پتہٕ  زٲنِتھ  مٲنِتھ  اَتھ  منٛز  تحریف  ﴿بدلووُکھ﴾

Mirwaiz:
  اے  مسلمانو  کیاہ  یِم  ییٖتۍ  قصہٕ  بوٗزِتھ  چھُوٕہ  توٚہۍ  توقع  کہ  تُہٕنٛزٕہ  کوشِشہ  سٍتۍ  کیاہ  انن  یِم  یہود  ایمان  حالانکہ  یِمو  ساروٕے  قصو  علاوٕہ  چھےٚ  یِہٕںٛز  بیاکھ  اکھ  عجیب  کتھاہ  کہ،  پٔزۍ  پٲٹھۍ  چھےٚیِمو  أندرٕہ  چھےٚ  اکھ  جماعتھاہ  گُذریمٕژ  یِم  بوزان  ٲسۍ  خداے  سُند  کلام  توپتہٕ  ٲسۍ  تغیرو  تبدیل  کران  تحریف  لفظی  تہِ  کران  تحریف  معنوی  تہِ  کران  زٲنِتھ  کٔرِتھ  دیدٕہ  دانستہ۔  بیٚیہِ  ٲسۍ  تِم  زانان  یہِ  کتھ  کہ  أسۍ  چھِ  یہِ  یچھ  کٲم  کران  مگر  اغراضِ  نفسٲنی  یہِ  یچھ  کٲم  کرنس  پیٚٹھ  آمادٕہ  کران۔

Tahir:
  (اے  مسلمانو!)  کیا  تۆہۍ  چِھوٕ  یہِ  توقع  تھاوان  زِ  تِم  (یہوٗدۍ)  کیا  کرن  تۅہیہِ  پیٚٹھ  پَژھ،  ییٚلہِ  زن  تِمَو  منٛزٕ  اَکہِ  چھۅکہِ  ‏ہٕندۍلوٗکھ  تِتھۍ  (تہِ)  ٲسۍ  زِ  اللہ  تعالیٰ  سُنٛد  کلام  (تورات)  ٲسۍ  بوزان،  پتہٕ  ٲسۍ  اَتھ  سمجھنہٕ  پتہٕ  (پانے)  بدلاوان،  ییٚلہِ  زَن  تِم  ‏وارٕ  پٲٹھۍ  ٲسۍ  زانان  (زِ  حقیقت  کیا  چھے٘  تہٕ  تِم  کیا  چِھ  کران)۔  ‏

Transliteration:
  Afata<u>t</u>maAAoona an yuminoo lakum waqad k<u>a</u>na fareequn minhum yasmaAAoona kal<u>a</u>ma All<u>a</u>hi thumma yu<u>h</u>arrifoonahu min baAAdi m<u>a</u> AAaqaloohu wahum yaAAlamoon<b>a</b>


Athar:
  ﴿محمد  رسول  اللہ  صلی  اللہ  علیہ و سلمن  پٮ۪ٹھ﴾  ایمان  اَنن  والیٚن  چِھ  سمکھان،  تَمہِ  وِزِ  چِھ  ونان  أسۍ  تہِ  چِھکھ  تِم  مانان۔  پتہٕ  ییٚلہِ  پانہٕ  وٲنۍ  اکھ  أکِس  سٍتۍ  چِھ  خلوکھ  پٲٹھۍ  کتھ  باتھ  کران  تَمہِ  ساعتہٕ  چِھ  ونان،  عقل  چَھو  رٲومٕژ؟  یِمن  لُکن  چِھو  تِمہٕ  کتھہٕ  وَنان  یِمہٕ  خداین  تۅہیہِ  پٮ۪ٹھ  ظٲہر  چھےٚ  کرِمژٕ  تاکہِ  تُہنٛدِس  ربّس  نِشہِ  کرن  تِمہٕ  ﴿کتھہٕ﴾  تۅہیہِ  خلاف  حُجت  رٔنگۍ  پیش؟  تیٚلہِ  کیازِ  چِھو  نہٕ  عقلہِ  کٲم  پیٚوان۔

Mirwaiz:
  بیٚیہِ  ییٚلہِ  یِم  مُنٲفِق  یہود  مسلمانن  سٍتۍ  ملاقات  ٲسۍ  کران  تِمن  ٲسۍ  ونان  اسہِ  تہِ  اوٚن  ایمان،  تمہِ  پتہٕ  ییٚلہِ  تِمو  مُنافِق  یہودو  أندرٕہ  بعض  بیین  خٲلِص  یہودن  نِشہِ  واتان  ٲسۍ  تِمن  ٲسۍ  دپان  أسۍ  چھِ  توٚہی  سٍتۍ  مُتفِق۔  یِم  خٲلِص  یہود  ٲسِکھ  ونان  ادٕہ  کیازِ  چُھو  توٚہۍ  یِمن  مسلمانن  تِمہٕ  کتھہٕ  باوان  یِمہٕ  تِمن  مُفید  مطلب  چھےٚ  آسان  یِمہٕ  کتھہٕ  اللہ  تعالیٰ  ہن  تۅہیہِ  نِشہِ  ظٲہِرتہٕ  مُنکشف  چھےٚ  کرِ  مژٕہ  توراتس  اندر۔  أسۍ  چھِ  تِمہٕ  کتھہٕ  مصلحتاً  پوٗشیدٕہ  تھاوان،  توٚہۍ  چھِو  تِمہٕ  کتھہٕ  نٔنراوان۔  امیُک  نتیجہ  چُھ  کہ  پگاہ  قیامت  کہ  دۅہ  خدایس  برونٹھ  کنہِ  کرنو  تِم  تۅہیہِ  لاجواب،  یہِ  کتھ  چھنا  تۅہیہِ  فِکرِ  تران۔

Tahir:
  ‏تہٕ  (تِہُنٛد  حال  چُھ  یہِ  سپُدمُت  زِ)  ییٚلہِ  اہلِ  ایمانن  چِھ  سمکھان  (ادِٕ)  ونان  چھ،  اَسہِ  چُھ  (تُہٕندۍپٲٹھۍ  حضرت  محمدصلی  ‏اللہ  علیہ  وسلمس  پیٹھ)  ایمان  اۆنمُت  تہٕ  ییٚلہِ  پانہٕ  وٲنۍ  اَکھ  أکِس  سٍتۍ  خلوَکھ  آسان  چِھ  (تہٕ)  ونان  چِھ،  کیا  تۆہۍ  چِھوٕ  یِمن  ‏‏ (مسلمانن  نبی  آخر  الزمان  صلی  اللہ  علیہ  وسلمن  ہٕندِس  رسالتس  تہٕ  شانس  متعلق)  تِمہٕ  کتھہٕ  بیان  کران  یِمہٕ  اللہ  تعالیٰ  ‏ہن  تۅہیہِ  پیٚٹھ  (تورات  کہ  ذریعہ)  ظٲہر  چھے٘  کرِمَژٕ  تاکہ  اَمہِ  سٍتۍ  کرن  تِم  تُہٕنٛدِس  ربّ  سٕنٛدِس  دربارس  منٛز  تۅہیہِ  پیٚٹھ  حُجت  ‏قٲیِم،  کیا  تۅہیہِ  چھَونا  (ییٖژاہ)  عقل  (تہِ)؟

Transliteration:
  Wai<u>tha</u> laqoo alla<u>th</u>eena <u>a</u>manoo q<u>a</u>loo <u>a</u>mann<u>a</u> wai<u>tha</u> khal<u>a</u> baAA<u>d</u>uhum il<u>a</u> baAA<u>d</u>in q<u>a</u>loo atu<u>h</u>addithoonahum bim<u>a</u> fata<u>h</u>a All<u>a</u>hu AAalaykum liyu<u>ha</u>jjookum bihi AAinda rabbikum afal<u>a</u> taAAqiloon<b>a</b>


Athar:
  کیا  یِمن  چَھنا  پے  زِ  یِکینٛژھاہ  یِم  چُھپاوان  چِھ  تہٕ  یِکینٛژھا  ظٲہر  کران  چِھ  خدایس  چھےٚ  سارِنٕے  کَتَھن  ہٕنٛز  پے؟

Mirwaiz:
  کیاہ  تِمن  چُھنا  معلوم  کہ  اللہ  تعالیٰ  چُھ  تہِ  سورُے  زانان  یہِ  تِم  پوٗشیدٕہ  تھاوان  چھِ،  بیٚیہِ  تہِ  سورُے  یہِ  تِم  نٔنراوان  چھِ،  سُہ  چُھ  باایمانن  تِہٕںٛزٕہ  سارے  کتھہٕ  باوان۔  امہِ  پتہٕ  چُھ  اللہ  تعالیٰ  عام  یہودن  ہُند  حال  ظٲہِر  کران۔

Tahir:
  کیا  تِمن  چھَنا  پَے  زِ  اللہ  تعالیٰ  چُھ  تہِ  سورُے  زانان  یِکینٛژھاہ  تِم  کٔھٹِتھ  چِھ  تھاوان  تہٕ  یِکینٛژھاہ  تِم  نۆن  چِھ  کڑان۔

Transliteration:
  Awal<u>a</u> yaAAlamoona anna All<u>a</u>ha yaAAlamu m<u>a</u> yusirroona wam<u>a</u> yuAAlinoon<b>a</b>


Athar:
  یِمن  منٛز  چھےٚ  بیٚاکھ  اکھ  جماعت  اُمِّیَن  ہٕنٛز،  یِمن  کِتابہِ  ہُنٛد  علمٕے  چُھنہٕ  بس  پننہِ  بے بُنیاد  اُمید  تہٕ  خوٲہِشہِ  ہیٚتھ  چِھ  بِہِتھ  تہٕ  محض  چِھ  وَہمہٕ  گُمانس  پٮ۪ٹھ  پکان  روزان۔

Mirwaiz:
  یِمو  یہودو  أندرٕہ  چھِ  اکثر  ناخواندہ  تہٕ  ان  پر،  تِمن  چھَنہٕ  خبرٕے  توراتس  منٛز  کیاہ  چُھ  لیٚکھِتھ  مگر  زانن  تِم  دِلس  خوش  کروٕنہِ  کینہہ  کتھہٕ  یِمہٕ  تِمو  بوزمژٕ  چھےٚ  پننین  غٲر  متدین  عٲلمن  نِشہِ۔  مثلاً  جنتس  منٛز  واتُن  تہٕ  یہودن  ورٲے  کانہہ  تہِ  بیٚیہِ  کرناون  تِہٕندۍ  مٲلۍ  بٕڈ  بب  تِمن  سارِنٕے  گناہن  بخشٲیِش۔  یِم  ٲسۍ  تِہٕندۍ  خیالات  بالکل  بے  دلیل  تہٕ  بے  سند۔  تِم  چھِنہٕ  فی  الحقیقت  کینہہ  تہِ  زانان  بٔلۍ  چھِ  تِم  خیٲلی  پُلاو  رَنان۔  عوامن  ہٕںٛز  امہِ  توہم  پرستی  ہُند  سبب  چُھ  تِہٕندین  علماہن  ہٕںٛز  خیانت۔

Tahir:
  تہٕ  تِمن  (یہوٗدیٚن)  منٛز  چِھ  (کینہہ)  اَن  پڑھ  (تہِ)  یِمن  (بوزمَژَو  اَپزیو  اُمیدَو  وَرٲے)  کتابہ  ہُنٛد  (معنی  تہٕ  مفہوٗمُک)  ‏کانٛہہ  علمٕے  چُھنہٕ،  تِم  چِھ  (کتابِہ)  صرف  زیوِ  سٍتۍ  پَرُن  زانان،  یِم  لُکھ  چِھ  محض  وہم  و  گُمانس  منٛز  روزان۔

Transliteration:
  Waminhum ommiyyoona l<u>a</u> yaAAlamoona alkit<u>a</u>ba ill<u>a</u> am<u>a</u>niyya wain hum ill<u>a</u> ya<i><u>th</u></i>unnoon<b>a</b>


Athar:
  اَدٕہ  ہلاکت  تہٕ  تبٲہی  چھےٚ  تِمن  لُکن  خٲطرٕ  یِم  پننیٚو  اَتھو  شرعُک  تحریر  ﴿کتاب﴾  چِھ  لیٚکھان  پتہٕ  چِھ  لُکن  وَنان  زِ  یہ  چُھ  اللہ  تعالیٰ  سٕنٛدِ  طرفہٕ  آمُت  تاکہِ  امہِ کِس  مُعاوضس  منٛز  کرن  کم  کینٛژھاہ  فٲیدٕہ  حٲصل،  تِہِنٛدِ  اَتُھک  یہِ  لیٚوکھمُت  تہِ  چُھ  تِہِنٛدِ  خٲطرٕ  تبٲہی  ہُنٛد  سامانہٕ  تہٕ  تِہٕنٛز  یہِ  کمٲے  تہِ  چھےٚ  تِہِنٛدِ  خٲطرٕ  ہلاکتُک  بٲعث۔

Mirwaiz:
  لہٰذا  چھےٚ  بٔڈ  خرٲبی  تہٕ  بربٲدی  وٲل  تہٕ  افسوس  تِمن  عٲلمن  ہٕںدِ  خٲطرٕ  یِم  لیکھان  چھِ  کتاب  یعنی  تورات  اورُک  یور  تہٕ  ادل  بدل  کٔرِتھ۔  بیٚیہِ  چھِس  مِلناوان  پننہِ  طرفہٕ  تہِ  یہِ  خوش  چُھکھ  کران  تہٕ  توپتہٕ  چھِ  ونان  لوٗکن  یہِ  چُھ  خداے  سٕندِ  طرفہٕ  یُتھ  تمہِ  سٍتۍ  تِم  حٲصِل  کرن  تہٕ  زینن  تِمن  نِشہِ  مۅلاہ  تہٕ  قٍمتھاہ  سیٹھاہ  کم،  پس  چُھ  تِہٕندِ  خٲطرٕ  بوٚڈ  وٲل  تہٕ  افسوس  تمہِ  سببہٕ  یہِ  تِمو  لیٚوکھ  پننیو  اتھو  تغیر و تبدیل  کٔرِتھ۔  بیٚیہِ  چُھ  تِہٕندِ  خٲطرٕ  وٲل  تہٕ  افسوس  تمہِ  مۅکھہٕ  یہِ  تِم  امہِ  سٍتۍ  زینان  تہٕ  حٲصِل  کران  ٲسۍ۔  یہود  ٲسۍ  دعویٰ  کران  کہ  دینِ  موسوی  چُھنہِ  منسوخ  دینِ  عیسوی  سٍتۍ  نہ  دینِ  اِسلام  سٍتۍ،  لہٰذا  چھِ  تِم  بدستور  مومن  حضرتِ  عیسیٰ  سٕندِس  نبوتس  یا  حضرتِ  محمدؐ  سٕندِس  نبوتس  اِنکار  کرنہٕ  سٍتۍ۔  تِم  کٲفر  چھِنہٕ  وۅنۍ  ہرگاہ  تِم  بعض  گناہوسببہٕ  جہنمس  منٛز  واتن،  تہِ  آسہِ  کم  کینہہ  مُدتہٕ  خٲطرٕ،  تمہِ  پتہٕ  یِن  تِم  تمہِ  منٛزٕہ  کڈنہٕ۔  یہِ  اوس  یہودن  ہُند  خیال۔  اتھ  خیالس  تِہٕندِس  چُھ  اللہ  تعالیٰ  رد  کران۔

Tahir:
  لہٰذا  چھے٘  تِتھیٚن  لُکن  خٲطرٕ  سیٚٹھاہ  بٔڑ  خرٲبی  یِم  پننیوے  اَتھَو  کتاب  چِھ  لیٚکھان،  پتہٕ  چِھ  ونان  زِ  یہِ  چھے٘  اللہ  تعالیٰ  سٕنٛدِ  ‏طرفہٕ  تاکہ  اَمہِ  بدلہٕ  کماون  کینہہ  قلیل  قٍمت،  لہٰذا  چھے٘  تِہِنٛدِ  خٲطرٕ  اَمہِ  (کتابِہ  ہٕنٛدِ  وجہ)  کِنۍہلاکت  یۅسہٕ  تِہٕندیو  اَتھَولیکھنہ  ‏آیہ،  تہٕ  اَمہِ  (معاوضہ  کہ  وجہ)  کِنۍ  چھے٘  تبٲہی  ےیس  تِم  کماوان  چِھ۔

Transliteration:
  Fawaylun lilla<u>th</u>eena yaktuboona alkit<u>a</u>ba biaydeehim thumma yaqooloona h<u>atha</u> min AAindi All<u>a</u>hi liyashtaroo bihi thamanan qaleelan fawaylun lahum mimm<u>a</u> katabat aydeehim wawaylun lahum mimm<u>a</u> yaksiboon<b>a</b>


Athar:
  تِم  چِھ  وَنان  زِ،  نار  چُھوِ  نہٕ  ﴿اَتھہٕ  لاگنہِ﴾  اَسہِ  ہرگز  تہِ،  البتہ  کینٛژھن  دۅہن  ہے  سزا  میلہِ  تہِ  میٖلۍ  تن۔  یِمن  پٕرٛژِھتَو،  کیا  تۅہیہِ  چُھوٕہ  خُدایس  کانٛہہ  عہد  ہِیوٚتمُت  ییٚمہِ  وعدٕچ  سُہ  خلاف  وَرزی  ہیٚکہِ  نہٕ  کٔرِتھ؟  کِنہٕ  کتھ  چھےٚ  یہِ  زِ  توٚہۍ  چِھو  اللہ  تعالیٰ  سٕندِ  ذِمہٕ  تِژٕھہ  کتھ  وَنان  یِمن  متعلق  نہٕ  تۅہیہِ  علم  چُھو  زِ  تٔمۍ  چُھ  یِمن  ﴿کتھن﴾  ہُنٛد  ذِمہٕ  ہیوٚتمُت؟

Mirwaiz:
  ونان  ٲسۍ  یہود  پننہِ  خیالہٕ  کہ  اَسہِ  لاگہِ  نہٕ  نارِ  جہنم  اتھہٕ  تہٕ  مگر  کینژھنٕے  دۅہن  زیادٕہ  کھۅتہٕ  زیادٕہ  تیٖتین  دۅہن  ییٖتین  دۅہن  تِہٕندیو  آبا و اجدادو  گوسالہٕ  پرستی  یعنی  ؤژھۍ  سٕںٛز  عبادت  کٔرمٕژ  چھےٚ،  توٚہی  فرمٲوِیوکھ  حض  یا  رسول  اللہؐ  اے  یہودو  تۅہیہِ  چُھوٕا  اتھ  متعلق  اللہ  تعالیٰ  ہس  نِشہِ  کانہہ  تیُتھ  عہداہ  روٚٹمُت  تہٕ  حٲصِل  کوٚرمُت  یتھ  نہٕ  سُہ  خلاف  ہیٚکہِ  کٔرِتھ۔  کِنہٕ  توٚہۍ  چھِو  خدایس  نسبت  سۅ  کتھ  لاگان  ییمِچ  نہٕ  تۅہیہِ  نِش  کانہہ  دلیلاہ  تہٕ  ثبوتاہ  چُھ۔  امہِ  پتہٕ  چُھ  اللہ  تعالیٰ  فرماوان  اکھ  ضابطاہ  اکھ  ییٚمہِ  سٍتۍ  یِم  لوٗکھ  نارس  اندر  ابدالآباد  روزوٕنۍ  آسن۔

Tahir:
  تہٕ  تِم  (یہوٗدۍ)  چِھ  (یِتہِ)  ونان  زِ  اَسہِ  لاگہِ  نہٕ  (جہنمُک)  نارہرگز  تہ  اتھہٕ،  سواے  گٔرنٛز  ہٕنٛدین  کینٛژھن  دۅہن،  تۆہۍ  ‏پٕۯژھۍتَو  (تِمن)  کیا  تۅہیہِ  چُھوٕ  اللہ  تعالیٰ  ہس  کانٛہہ  (یُتھ)  وعدٕہ  ہیۆتمُت؟  تیٚلہِ  کرِ  نہٕ  سُہ  پننِس  وعدس  خلاف  ہرگز،  کِنہٕ  تۆہۍ  ‏چِھو  اللہ  تعالیٰ  ہس  پیٚٹھ  بٔلۍ  (سُہ)  بہتان  کھالان  یُس  تۆہۍ  پانہٕ  تہِ  چِھو  نہٕ  زانان۔

Transliteration:
  Waq<u>a</u>loo lan tamassan<u>a</u> a<b>l</b>nn<u>a</u>ru ill<u>a</u> ayy<u>a</u>man maAAdoodatan qul attakha<u>th</u>tum AAinda All<u>a</u>hi AAahdan falan yukhlifa All<u>a</u>hu AAahdahu am taqooloona AAal<u>a</u> All<u>a</u>hi m<u>a</u> l<u>a</u> taAAlamoon<b>a</b>


Athar:
  ٲخر  کیازِ  چُھوِ  نہٕ  تۅہیہِ  جہنمُک  نار؟  یُس  تہِ  بٔدی  کماوِ  تہٕ  پننہِ  خطا  کٲری  ہٕنٛدِ  چکرس  منٛز  روزِ،  سُہ  چُھ  جہمنی  تہٕ  جہنم  سٕے  منٛز  روزِ  سُہ  ہمیشہ۔

Mirwaiz:
  یہِ  کتھ  چھنہٕ  ہرگِز  صحیح  یہِ  توٚہۍ  ونان  چھِو  بلکہ  چُھ  اسہِ  نِشہِ  نارس  اندر  روزنہٕ  خٲطرٕ  اکھ  ضابطاہ  تہٕ  قٲعدٕہ  کلیاہ  مقرہ۔  سُہ  گوو  یہِ  کہ  یُس  شخصاہ  گناہ  کرِ  توپتہٕ  یِن  ولنہٕ  تس  پنٕنۍ  گناہ  پرتھ  طرفہٕ،  کانہہ  طرفاہ  آسیٚس  نہٕ  خٲلی  گناہو  نِشہِ  تااینکہ  دِل  آسیٚس  خٲلی  ایمان  تہٕ  تصدیق  نِشہِ  یعنی  بےایمان  تہٕ  کٲفر  آسہِ  پس  تمی  قسمٕکۍ  لوٗکھ  چھِ  نارِ  جہنمس  اندر  واتہٕ  وٕنۍ۔  تِم  روزن  تتھ  منٛز  ہمیشہِ  ابداٰآباد۔  

Tahir:
  آ،  پٔزۍپٲٹھۍییٚمۍ  بُرٲیی  پانہٕ  نٲو  تہٕ  تس  کۆرتٔمۍ  سٕنٛدیو  گناہَو  پۯتھ  اَندٕ  گیراوٗ  تیٚلہِ  چِھ  تِمے  لُکھ  جہنمی،  تِم  چِھ  تَتھ  منٛز  ہمیشہ  روزن  ‏وٲلۍ۔

Transliteration:
  Bal<u>a</u> man kasaba sayyiatan waa<u>hat</u>at bihi kha<u>t</u>eeatuhu faol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  تہٕ  یِم  لُکھ  ایمان  اَنن  تہٕ  نیک  عملہٕ  کرن  تِمے  چِھ  جنتی  تہٕ  جنتس  منٛز  روزن  تِم  ہمیشہ۔

Mirwaiz:
  یِمو  لوٗکو  پژھ  کٔر  خدایس  بیٚیہِ  تِہٕندِس  پیغمبرس  بیٚیہِ  کریٚکھ  تِہِندی  حُکمہٕ  موجوب  رٕژٕ  رٕژٕ  کامہِ،  امی  قسمٕکۍ  لوٗکھ  چھِ  جنتی،  تِمے  روزن  اتھ  منٛز  ہمیشہ  ابدالآباد۔  لہٰذا  امہِ  قٲعدٕہ  کلیہ  سٍتۍ  سپُد  رَدیہودن  ہٕندِس  بٲطِل  دعویٰ  ہس  یُس  تِمو  کریاو۔

Tahir:
  تہٕ  یِمَو  لُکو  ایمان  اۆن  تہٕ  پتہٕ  کرِ  (تِمَو)  نیک  عملہٕ،  تیٚلہِ  چِھ  تِمے  لُکھ  جنتی  تہٕ  تِم  چِھ  تتھ  منٛز  ہمیشہ  روزن  وٲلۍ۔

Transliteration:
  Wa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti ol<u>a</u>ika a<u>s</u><u>ha</u>bu aljannati hum feeh<u>a</u> kh<u>a</u>lidoon<b>a</b>


Athar:
  یاد  کٔرِو  اسرٲئیل  سٕنٛدٮ۪ن  اولادن  اوس  اَسہِ  پختہٕ  عہد  ہیٛوٚتمُت  زِ  خُدایس  ورٲے  کٔرۍزیٚو  نہٕ  کٲنٛسہِ  ہٕنٛز  عبادت،  مٲلِس  ماجہِ  سٍتۍ  کٔرۍزیٚو  نیک  سلوک،  بیٚیہِ  رشتہٕ  دارن  سٍتۍ،  یتیٖمن  تہٕ  مِسکینن  سٍتۍ،  لُکن  ؤنۍ  زیٚو  رٕژ  کتھ  نماز  کٔرۍزیٚو  قٲیِم  تہٕ  زکوٰۃ  دِی زیٚو،  مگر  کینٛژھو  نَفرو  وَرٲے  پھیٖرِو  توٚہۍ  سٲری  اَمہِ  عہدٕ  نِشہِ  تہٕ  وُنِیستام  چِھو  پھیٖرِتھٕے۔

Mirwaiz:
  بیٚیہِ  پٲۅِو  ژیٚتس  سُہ  وقت  ییٚلہٕ  مےٚ  توراتس  اندر  بنی  اسراییلن  نِشہِ  عہد  وپیمان  روٚٹ  یتھ  کتھہِ  پیٚٹھ  کہ  عبادت  تہٕ  بندگی  کٔرۍزِنہٕ  معبودِ  برحقس  ورٲے  کٲنسہِ  ہٕںٛز،  کیازِ  سُے  یوت  چُھ  عبادتس  سزاوار،  بیٚیہِ  کر  نٲوۍ  اسہِ  تِم  عہد  مٲلِس  ماجہِ  کرۍ  زِ  ٲشناون  تہٕ  رشتہٕ  دارن  نسبت  احسان  بیٚیہِ  کٔرۍزِ  مِسکینن  غریبن  محتاجن  نسبت  احسان  بیٚیہِ  ٲسۍزِ  عام  لوٗکن  سٍتۍ  رٕتۍ  پٲٹھۍ  خوش  خلقی  سان  کتھ  کران،  بیٚیہِ  تھٲوِو  نماز  برپا،  پابندی  سان  ٲسِو  نماز  ادا  کران۔  بیٚیہِ  ٲسِو  مالٕچ  ذکوات  دِوان،  توپتہٕ  پھیٖرِو  توٚہۍ  امہِ  عہدٕہ  نِشہِ  عہد  شِکنی  کٔرٕو  تۅہیہِ  کینژھن  لوٗکن  ورٲے،  تِم  گٔے  تِمے  یِمو  توراتس  پیٚٹھ  پوٗرٕہ  پابند  روٗزِتھ  شریعتِ  محمدیہ  قبول  کوٚر۔  اے  یہودو  تُہُند  عادتھٕے  چُھ  عہد  شِکنی  کرُن،  اِقرار  کٔرِتھ  پوٚت  پھیرُن۔

Tahir:
  تہٕ  (یادکٔرِو)  ییٚلہِ  اَسہِ  یعقوب  سٕندیٚن  اولادن  پۅختہٕ  وعدٕہ  ہیۆت  زِ  اللہ  تعالیٰ  ہس  ورٲے  کٔرۍزیٚو  نہٕ  (بیٚیہِ  کٲنسہِ  ہٕنٛز)  ‏عبادت،  تہٕ  مٲلِس  ماجہِ  سٍتۍ  کٔرۍزیٚو  رُت  سلوک،  تہٕ  ٲشناون،  یتیمن  تہٕ  محتاجن  سٍتۍ  تہِ  (ورتٲوِزیٚو  رٕژر)  تہٕ  عام  لُکن  (تہِ)  ؤنۍ  ‏زیٚو  (نرمی  سان  تہٕ  خۅش  خُلقی  سان)  نیکی  ہٕنٛز  کتھ،  بیٚیہِ  تھٲوِزیٚو  نماز  قٲیِم  تہٕ  زکوٰۃ  روٗزۍزیٚودِوان،  پتہٕ  سپٕدۍ  تۅہیہِ  منٛزٕکینٛژھو  لُکو  ‏وَرٲے  سٲری  (اَمہِ  عہدٕ  نِشہِ)  بُتھۍپھِرۍ  تہٕ  تۆہۍ  چِھو  (حق  نِشہِ)  ہِراسَے  کرن  وٲلۍ۔

Transliteration:
  Wai<u>th</u> akha<u>th</u>n<u>a</u> meeth<u>a</u>qa banee isr<u>a</u>eela l<u>a</u> taAAbudoona ill<u>a</u> All<u>a</u>ha wabi<b>a</b>lw<u>a</u>lidayni i<u>h</u>s<u>a</u>nan wa<u>th</u>ee alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keeni waqooloo li<b>l</b>nn<u>a</u>si <u>h</u>usnan waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta thumma tawallaytum ill<u>a</u> qaleelan minkum waantum muAAri<u>d</u>oon<b>a</b>


Athar:
  پتہٕ  کٔرۍتَو  یاد،  اَسہِ  اوسُو  تۅہیہِ  مضبوٗط  عہد  ہیوٚتمُت  زِ  پانہٕ  وٲنۍ  بہٲوۍزیٚو  نہٕ  اکھ  أکۍ  سُنٛد  خون  تہٕ  نہ  کٔرۍزِیون  پانہٕ  وٲنۍ  کانٛہہ  گھرٕ  نِشہِ  بےٚ گھر  تۅہیہِ  اوسُو  اَمِیُک  اقرار  کوٚرمُت  تہٕ  توٚہۍ  چِھو  پانہٕ  اَتھ  پٮ۪ٹھ  گواہ۔

Mirwaiz:
  بیٚیہِ  پٲوِو  سُہ  وقت  تہِ  ژیٚتس  ییٚلہِ  اسہِ  تۅہیہِ  نِشہِ  عہد  روٚٹ  ییٚمہِ  کتھہِ  ہُند  کہ  یُتھنہٕ  توٚہۍ  خانہٕ  جنگی  کٔرِتھ  اکھ  أکۍ  سُند  خون  ہٲرِو۔  بیٚیہِ  یُتھنہٕ  کٔڈِیوکھ  پنٕنۍ  پان  یعنی  پانہٕ  وٲنۍ  لوٗکھ  پننیو  شہرو  أندرٕہ  توپتہٕ  کوٚرُو  تۅہیہِ  اتھ  پیٚٹھ  پوٗرٕہ  اِقرار  ضمنی  اِقرار  نہٕ  بلکہ  صریح  اِقرار  زن  توٚہۍ  تٔمِچ  شہادت  تہٕ  گوٲہی  دِوان  چِھو۔

Tahir:
  تہٕ  ییٚلہِ  اَسہِ  تۅہیہِ  (یہِ)  پۅختہٕ  وعدٕہ  (تہِ)  ہیۆتُو  زِ  تۆہۍکٔرِو  نہٕ  (پانہٕ  وٲنۍ)  اکھ  أکۍ  سٕنٛز  خون  ریزی،  تہٕ  نہ  کٔرِیوٗکھ  پننٕۍ  لُکھ  (پننیو  ‏گھرو  تہٕ  بستیومنٛزٕ  کٔڑِتھ)  جلاوطن،  پتہٕ  کۆرُو  تۅہیہِ  (اَمہِ  کتھہِ  ہُند)  اقرار،  تہٕ  تۆہۍ  چِھو  (اَمِچ)  گوٲہی  (تہِ)  دِوان۔

Transliteration:
  Wai<u>th</u> akha<u>th</u>n<u>a</u> meeth<u>a</u>qakum l<u>a</u> tasfikoona dim<u>a</u>akum wal<u>a</u> tukhrijoona anfusakum min diy<u>a</u>rikum thumma aqrartum waantum tashhadoon<b>a</b>


Athar:
  مگر  اَز  چِھو  توٚہی  تِم  زِ  پانہٕ وٲنۍ  چِھو  اکھ  أکِس  قتل  کران  پننہِ  برادری  ہٕنٛدۍ  کینٛہہ  لُکھ  چھوکھ  بےٚ گھر  کران،  ظُلم  و  زیادتی  سان  چِھو  یِمن  خلاف  دَڑ  بٔندِیہِ  کران،  تہٕ  ییٚلہِ  تِم  لڑایہِ  منٛز  رَٹنہٕ  آمٕتۍ  تۅہیہِ  نِشہِ  چِھ  یِوان،  تمہِ  ساعتہٕ  چِھو  رہٲئی  خٲطرٕ  فِدیُک  لین  دین  کران  حالانکہ  تِم  تِہندیٚو  گھرو  منٛزٕ  کڑنُے  اوس  گۅڈے  تۅہیہِ  پٮ۪ٹھ  حرام۔  کیا  تیٚلہِ  چِھوا  توٚہۍ  کتابہِ  ہٕنٛدِس  أکِس  حصّس  پٮ۪ٹھ  ایمان  اَنان  تہٕ  دوٚیمِس  حصّس  سٍتۍ  چِھو  کُفر  کران،  پتہٕ  یِم  لُکھ  تۅہیہِ  منٛزٕ  یہِ  کرن،  تِہُند  سزا  کیا  چُھ  امہِ  ورٲے  زِ  دُنیا  چہِ  زندگی  روزن  تِم  ذلیل  و  خوار  سپدِتھ  تہٕ  ٲخرتس  منٛز  یِن  شدید  ترین  عذابس  کُن  پِھرنہٕ؟  اللہ  تعالیٰ  چُھنہٕ  تِمو  حرکتو  نِشہِ  بےٚ خبر  یِمہٕ  توٚہۍ  کران  چِھو۔

Mirwaiz:
  توپتہٕ  یِم  توٚہۍ  موجود  وقتس  منٛز  یہود  چھِو،  توٚہۍ  تہِ  چھِو  تتھ  صریح  عہدٕہ  پیمانس  خلاف  کٔرِتھ،  پانہٕ  وٲنۍ  چھِو  قتل  وقتال  کران  بیٚیہِ  چُھون  پنٕنۍ  اکھ  جماعت  تِہٕندیو  شہرو  أندرٕہ  نیٚبر  کڈان،  ترکِ  وطن  کرنس  پیٚٹھ  چُھوکھ  تِم  مجبور  کران  ییٚمہِ  طریقہٕ  کہ  تِہٕندین  مُخٲلفن  گناہہ  سٍتۍ  تہٕ  ظلمہٕ  سٍتۍ۔  اتھ  پیٚٹھ  ٲسۍ  تِمن  ترٚے  حکُم  وٲجِب  سپٕدمٕتۍ۔  اکھ  حکُم  اوسُکھ  پانہٕ  وٲنۍ  مہ  ٲسِو  قتل  وقتال  کران،  بیاکھ  حکُم  اوسُکھ  لوٗکھ  مہ  ٲسِوکھ  شہرٕہ  منٛزٕہ  نیٚبر  کڈان  جلاے  وطن  کران،  ترٚیِم  حکُم  اوسُکھ  ہرگاہ  توٚہۍ  پننہِ  قوم  منٛزٕہ  کانہہ  شخصاہ  بیین  نِشہِ  گرفتار  کرنہٕ  آمُت  وُچھون،  سُہ  ٲسۍزیون  ہارٕہ  دِتھ  مۅکلٲوِتھ  انان۔  یِمو  ترٚیو  حُکمو  منٛزٕہ  ٲسۍ  نہٕ  تِم  دۅن  حُکمن  پیٚٹھ  کانہہ  عمل  کران  صِرف  ٲسۍ  ترٚیمِس  حُکمس  پیٚٹھ  عمل  کران۔  تمِچ  صوٗرت  ٲس  یِتھہٕ  پٲٹھۍ  کہ  مدینہٕ  شریفس  منٛز  ٲسۍ  کٲفرن  ہٕںٛدۍ  زٕ  قبیلہٕ  اکھ  اَوس  تہٕ  بیاکھ  خزرج۔  یِمن  دۅن  اوس  سخت  عداوت،  کُنہِ  کُنہِ  وقتہٕ  ٲس  یِمن  جنگ  وجدال  وقتل  وقتالٕچ  نوبت  واتان۔  مدینہٕ  شریفس  أندۍ  پٔکۍ  ٲسۍ  یہودن  ہٕںٛدۍ  زٕ  قوم  بسان  بنی  قریظ  وبنی  نصیر۔  اَوس  تہٕ  بنی  قریظ  ٲسۍ  پانہٕ  وٲنۍ  دوس۔  یِتھے  پٲٹھۍ  ٲسۍ  خزرج  تہٕ  بنی  النصیر  پانہٕ  وٲنۍ  اکھ  أکۍ  سٕںٛدۍ  دوس۔  ییٚلہِ  کٲفرن  ہٕںدین  دۅن  قبیلن  اوسن  تہٕ  خزرجن  پانہٕ  وٲنۍ  لڑٲے  وۅتھان  ٲس  یہودن  ہٕندۍ  زٕ  قبیلہٕ  بنی  قریظ  تہٕ  بنی  النصیر  ٲسۍ  تمہِ  ساتہٕ  پننین  پننین  دوسن  مدد  کران۔  بنی  قریظ  ٲسۍ  قبیلہٕ  اَوسس  مدد  کران  تہٕ  بنی  النصیر  اوس  خزرجس  مدد  کران۔  یہِ  کتھ  چھےٚ  ظٲہِر  کہ  بنی  قریظ  کہ  قتل  واخراجُک  اثر  اوس  پیٚوان  بنی  النصیرس  پیٚٹھ۔  بنی  النصیرس  کہ  قتل  واخراجُک  اثر  اوس  پیٚوان  بنی  قریظکہ  پیٚٹھ۔  البتہ  ہرگاہ  یہودن  ہٕندیو  یِمو  دۅشوے  جماعتو  أندرٕہ  کانہہ  شخصاہ  جنگس  اندر  گرفتار  سپدِہا  تمہِ  ساتہٕ  ٲسۍ  یہود  پننین  دوستن  مال  دِتھ  رٲضی  کران  تس  گرفتار  سپٕدمٕتِس  شخصس  ٲسۍ  مۅکلٲوِتھ  انان۔  ہرگاہ  کانہہ  شخصاہ  تِمن  اتھ  متعلق  اِنکار  کرِ  ہا  تس  ٲسۍ  ونان  کہ  اسہِ  پیٚٹھ  چُھ  قٲدی  رِہا  کرناوُن  وٲجِب۔  ہرگاہ  کانہہ  شخصاہ  اعتراض  اوس  تِمن  کران  کہ  قتل  واخراج  تے  تۅہیہِ  ناجٲیِز  اوس  توٚہۍ  کیازِ  چھِو  یِمن  دۅن  چیزن  اندر  پہلوتہی  کران،  دپان  ٲسۍ  اسہِ  چُھنہٕ  پننین  دوستن  اعانت  ومدد  کرنس  پیٚٹھ  عار  یِوان۔  اللہ  تعالیٰ  چُھ  یِمن  یہودن  ہٕںٛز  امچی  شِکایت  کران۔  پننین  لوٗکن  مقابلہٕ  تہٕندین  دُشمنن  مدد  کرنہٕ  أندرٕہ  چُھ  مُراد  قبیلہٕ  اَوس  وخزرج۔  اللہ  تعالیٰ  ہن  فرموو  گناہ  وظلم  سٍتۍ  ٲسۍ  تِمن  اِمداد  کران۔  امہِ  أندرٕہ  چُھ  مُراد  کہ  تِم  ٲسۍ  امہِ  سٍتۍ  زٕ  حق  ضایع  کران۔  اکھ  خداے  سُند  حق۔  کیازِ  تِہٕندِس  حُکمس  ٲسۍ  نہٕ  تعمیل  کران۔  بیٚیہِ  ٲسۍ  حق  العباد  تہِ  ضایع  کران۔  کیازِ  بیین  آزار  واتہٕ  ناوان۔  تی  چُھ  فرماوان  اللہ  تعالیٰ،  بیٚیہِ  ہرگاہ  تِمو  لوٗکو  أندرٕہ  کینہہ  لوٗکھ  لڑایہِ  اندر  گرفتار  سپدِتھ  تۅہیہِ  نِش  واتان  چھِ  تِم  چُھکھ  مال  وفِدیہِ  دِتھ  مۅکلاوان  حالانکہ  تِم  پننہِ  وطنہٕ  منٛزٕہ  کڈٕنۍ  تہِ  اوس  تۅہیہِ  پیٚٹھ  حرام۔  یِتھے  پٲٹھۍ  تِم  قتل  کرٕنۍ  تہِ  اوس  تۅہیہِ  پیٚٹھ  حرام  مگر  تِمن  دۅن  کتھن  ہُند  چُھنہٕ  کانہہ  پرواہ  کران،  ترٚیمہِ  کتھہِ  ہُند  یعنی  فِدیہِ  دِتھ  قٲد  مۅکلٲوِتھ  اننُک  چھِو  خیال  کران،  امہِ  أندرٕہ  چُھ  ننان  کہ  توٚہۍ  چھِو  تورات  کین  أڈین  حُکمن  پژھ  کران  اَڈین  حُکمن  اِنکار  کران،  پس  ؤنتِو  توٚہِی  کہ  یُس  شخص  تۅہیہِ  اندر  امہِ  قسمٕچ  کٲم  کرِ  تس  ما  شوۍبہِ  سزا  دنیاچہِ  خوٲری  تہٕ  رُسوٲیی  ورٲے  کینہہ  تہِ۔  چنانچہ  تی  آو  بعمل  بنی  قریظ  آے  قتل  کرنہٕ۔  بنی  النصیر  آے  بکمالِ  خوٲری  جلاے  وطن  کرنہٕ  مسلمانن  ہٕںدِ  ذریعہ،  امہِ  علاوٕہ  گوکھ  کہ  تِمے  یِن  قیامت  کہِ  دۅہہ  بیٚیہِ  تراونہٕ  سخت  عذابس  اندر،  اللہ  تعالیٰ  چُھنہٕ  کینہہ  بے  خبرتِہٕںٛزو  یچھ  کامیو  نِشہِ۔

Tahir:
  پتہٕ  چِھو  تۆہی  تِم  لُکھ  زِ  پننٕۍ  چھووکھ  قتل  کران،  تہٕ  پننُے  اَکھ  دۆر  چھوون  تِہِندِ  وطنہٕ  منٛزٕ  کٔڑِتھ  ژٕھنان،  تہٕ  (مزید  یہِ  زِ)  تِمن  ‏خلاف  چِھو  گناہ  تہٕ  زیادتی  سان  (تِہِندیٚن  دشمنن)  مددتہِ  کران،  تہٕ  اگر  تِم  قٍدۍ  بٔنتِھ  تۅہیہِ  نِشہِ  یِن،  تیٚلہِ  چِھو  تِہُنٛد  فدیہِ  دِتھ  ‏تِم  یَلہٕ  تۯاوناوان  (تاکہ  تِم  روزن  تُہٕنٛدۍ  احسان  مند)  ییٚلہِ  زن  تِم  پننہِ  وطنہٕ  منٛزٕ  کٔڑِتھ  ژٕھنٕنۍ  تہِ  تۅہیہِ  پیٚٹھ  حرام  اوس  کرنہٕ  ‏آمُت،  کیا  تۆہۍ  چِھوٕ  کتابِہ  ہٕنٛدیٚن  کینٛژھن  حِصن  پیٚٹھ  ایمان  اَنان  تہٕ  کینٛژھن  چِھو  انکار  کران؟  لہٰذا،  یُس  شخص  تۅہیہِ  منٛزٕ  یہِ  ‏کرِتٔمۍ  سُنٛد  سزا  کیاہیٚکہِ  اَمہِ  ورٲے  ٲسِتھ  زِ  دُنیاچہِ  زندگی  منٛز  آسیٚس  ذلّت  (تہٕ  رُسوٲیی)،  تہٕ  قیامت  کہ  دۅہ  (تہِ)  ین  (یِتھۍ  ‏لُکھ)  سخت  ترین  عذابس  کُن  واپس  پِھرنہٕ،  تہٕ  اللہ  تعالیٰ  چُھنہٕ  تُہٕنزو  کامیٚونِشہِ  بے  خبر  کینہہ۔

Transliteration:
  Thumma antum h<u>a</u>ol<u>a</u>i taqtuloona anfusakum watukhrijoona fareeqan minkum min diy<u>a</u>rihim ta<i><u>th</u></i><u>a</u>haroona AAalayhim bi<b>a</b>lithmi wa<b>a</b>lAAudw<u>a</u>ni wain yatookum os<u>a</u>r<u>a</u> tuf<u>a</u>doohum wahuwa mu<u>h</u>arramun AAalaykum ikhr<u>a</u>juhum afatuminoona bibaAA<u>d</u>i alkit<u>a</u>bi watakfuroona bibaAA<u>d</u>in fam<u>a</u> jaz<u>a</u>o man yafAAalu <u>tha</u>lika minkum ill<u>a</u> khizyun fee al<u>h</u>ay<u>a</u>ti a<b>l</b>dduny<u>a</u> wayawma alqiy<u>a</u>mati yuraddoona il<u>a</u> ashaddi alAAa<u>tha</u>bi wam<u>a</u> All<u>a</u>hu bigh<u>a</u>filin AAamm<u>a</u> taAAmaloon<b>a</b>


Athar:
  یِم  چِھ  تِم  لُکھ  یِمو  ٲخرت  کٕنِتھ  دُنیاہٕچ  زندگی  چھےٚ  موٚلۍ  ہِیٔژمٕژ،  لہٰذا  نَہ  ہیٚکہِ  یِہندِس  سزاہس  منٛز  کانٛہہ  کمی  سپدِتھ  تہٕ  نہ  ہیٚکہِ  یِمن  کانٛہہ  مدد  وٲتِتھ۔

Mirwaiz:
  امہِ  سزاہُک  وجہ  چُھ  یی  زِ  یِم  لوٗکھ  چھِ  تِمے  یِمو  سانین  حُکمن  ہٕںٛز  مُخالفت  کٔرِتھ  موٚلۍ  ہیٚژ  دنیا  ہٕچ  حقیر  زندگی  ٲخرت  چہِ  پایدار  زندگی  بدل  ییمیُک  ذریعہ  اطاعت  وفرمانبردٲری  اوس۔  پس  ییہِ  نہٕ  کم  کرنہٕ  تِہٕندِس  عذابس  اندر۔  نہ  ییہِ  تِمن  کٲنسہِ  وکیل  سٕندِ  طرفہٕ  یا  دوس  رشتہٕ  دار  سٕندِ  طرفہٕ  کُنہِ  قسمہٕ  مدد  تہٕ  یٲری  کرنہٕ۔

Tahir:
  یِمَے  چِھ  تِم  لُکھ  یِمو  ٲخرت  بدلہٕ  دُنیاہٕچ  زندگی  مٔلۍ  چھے٘  ہِیٔژمٕژ،  لہٰذا،  نَہ  ییہ  ےیہُند  عذاب  لۆژراونہٕ،  تہٕ  نَہ  یِیہِ  ‏یمن  مدد  کرنہٕ۔

Transliteration:
  Ol<u>a</u>ika alla<u>th</u>eena ishtarawoo al<u>h</u>ay<u>a</u>ta a<b>l</b>dduny<u>a</u> bi<b>a</b>l<u>a</u>khirati fal<u>a</u> yukhaffafu AAanhumu alAAa<u>tha</u>bu wal<u>a</u> hum yun<u>s</u>aroon<b>a</b>


Athar:
  اَسہِ  دِژ  موسیٰ  علیہ  السلامس  کتاب  اَمہِ  پتہٕ  سوٗزۍ  پوٚتُس  پتھ  پیغمبر،  ٲخرکار  سوٗز  عیسیٰ  ابنِ  مریمؑ  روشن  نِشٲنِیہِ  دِتھ  تہٕ  روحِ  پاک  سٍتۍ  کوٚر  تَس  مدد  ﴿روحِ  پاک  نِشہِ  چُھ  مراد  وحی  ہُنٛد  علم  تہِ،  تہٕ  جبریلؑ  تہِ  یِم  وحی  ہُنٛد  علم  اَنان  ٲسۍ،  تہٕ  بذاتِ  خۅد  حضرت  مسیح  علیہ  السلامن  ہُنٛد  پنُن  پٲکیزٕہ  روح  تہِ  یُس  خُداین  قُدسی  صفات  بنوومُت  اوس﴾  پتہٕ  کُس  طریقہٕ  چُھ  یہِ  تُہُنٛد  زِ  ییٚلہِ  تہِ  کانٛہہ  پیغمبر  تُہٕنٛزن  نفسی  خوٲہِشن  خلاف  کانٛہہ  چیز  ہیٚتھ  تۅہیہِ  نِش  آو،  تیٚلہِ  کٔرٕو  تۅہیہِ  تٔمۍ  سٕنٛدِس  مُقابلس  منٛز  نافرمٲنی  یٲژ،  کانسہِ  کوٚرُو  انکار  تہٕ  کانٛہہ  کوٚرون  قتل!۔

Mirwaiz:
  بیٚیہِ  کٔرۍ  اَسہِ  اے  بنی  اسراییلو  تُہٕندِ  ہدایت  خٲطرٕ  بروںٹھہٕ  پیٚٹھے  بٔڈۍ  بٔڈۍ  سامانہٕ  مہیا۔  ساروٕے  کھۅتہٕ  کٔر  اسہِ  موسیٰ  علیہ  السلامس  کتاب  تورات  عطا۔  تِمن  پتہٕ  سوز  اکھ  أکِس  پتہٕ  بیٚیہِ  پیغمبر۔  تِم  گٔے  حضرتِ  یوشع  علیہ  السلام،  حضرتِ  شمویل  علیہ  السلام۔  حضرتِ  داوود  علیہ  السلام۔  حضرتِ  سلیمان  علیہ  السلام۔  حضرتِ  شعیب  علیہ  السلام۔  حضرتِ  ارمینا  علیہ  السلام  حضرتِ  عزیز  علیہ  السلام۔  حضرتِ  حزقیل  علیہ  السلام۔  حضرتِ  اِلیاس  علیہ  السلام۔  حضرتِ  السیع  علیہ  السلام۔  حضرتِ  یونُس  علیہ  السلام۔  حضرتِ  زکریا  علیہ  السلام۔  حضرتِ  یحییٰ  علیہ  السلام۔  یِم  سٲرِی  پیغمبر  ٲسۍ  لوٗکن  ناد  دِوان  دینِ  موسوِیس  کُن،  امہِ  خاندان  کِس  اخیرس  کوٚر  اسہِ  عطا  حضرتِ  عیسیٰ  اِبنِ  مریم  نبوت  چہِ  واضح  دلیلہٕ  اِنجیل  تہٕ  بییہِ  بیٚیہِ  معجزات۔  بیٚیہِ  کوٚر  اسہِ  تِمن  تٲیید  پاک  روح  یعنی  جبریل  امین  سٕندِ  سٍتۍ۔  سُہ  جبریل  امین  اوس  پرتھ  وقتہٕ  تِمن  سٍتۍ  سٍتۍ  آسان  باوجودآں  روٗدِو  توٚہۍ  سرکشی  کران،  کیاہ  یہِ  چھنا  تعجُبٕچ  کتھ  کہ  ییٚلہِ  ییٚلہِ  کانہہ  پیغمبراہ  تۅہیہِ  نِشہِ  آو  تِم  احکام  ہیٚتھ  یِم  نہٕ  تُہٕندۍ  دِل  یژھان  ٲسۍ،  تمی  کوٚرُو  تۅہیہِ  تِمن  پیغمبرن  ہٕںٛز  اطاعت  قبول  کرنہٕ  نِشہِ  تکبُر  کرُن  شروع،  توے  ٲسِو  تِمو  پیغمبرو  أندرٕہ  أڈین  پیغمبر  ن  نعوذباللہ  اپُزِیٲر  زانان،  أڈۍ  پیغمبر  کٔرِیوکھ  شہید۔  روح  القدس  چُھ  وننہٕ  آمُت  قرآن  وحدیث  شریفس  منٛز  اکثر  جبریل  امینس۔  جبریل  امین  سُند  موید  آسُن  حضرتِ  عیسیٰ  علیہ  السلامن  چُھ  واریہو  طریقو۔  اول  ولادت  کہِ  وقتہٕ  ییٚمہِ  سٍتۍ  تِمن  شیطان  سٕندِ  اتھہٕ  لاگنہٕ  نِشہِ  حفاظت  سپٕز۔  دۅیِم  دیُت  جبریل  امینن  حضرتِ  مریمس  پھۅکھ۔  تمی  سٍتۍ  سپُد  اِستقرارِ  حملِ  عیسوی  تِہٕندِ  شِکم  مُبارکس  اندر،  توپتہٕ  ٲسۍ  یہود  بکثرت  تِہٕندۍ  دُشمن۔  جبریل  امین  اوس  تِمن  سٍتۍ  سٍتۍ  حفاظت  خٲطرٕ۔  چنانچہ  بالآخر  آے  تِم  آسمانس  پیٚٹھ  کھارنہٕ  بذریعہ  جبریلِ  امین،  یہودو  کوٚر  حضرتِ  عیسیٰ  سٕندِس  نبوتس  اِنکار،  بیٚیہِ  کٔرِکھ  حضرتِ  یحییٰ  بیٚیہِ  حضرتِ  زکریا  شہید۔

Tahir:
  تہٕ  بے  شک  کٔر  اَسہِ  موسیٰ  ہس  (علیہ  السلام)  کتاب  (تورات)  عطا  تہٕ  تِمن  پتہٕ  سوٗزۍ  اَسہِ  پیۆٹھُس  پیٚٹھ  (واریاہ)  ‏پیغمبر،  تہٕ  اَسہِ  کرِمریم  (علیہا  السلام)  سٕنٛدِس  فرزند  عیسیٰ  ہس  (علیہ  السلامس  تہِ)  روشن  نِشٲنِیہِ  عطا،  تہٕ  اَسہِ  کۆر  پاک  روح  ‏سٕنٛدِ  ذریعہ  تِہُنٛد  تٲئید  (تہٕ  مدد)،  تیٚلہِ  کیا  (سَپُد)  ییٚلہِ  تہِ  کٲنسہِ  پیغمبرن  تۅہیہِ  نِشہِ  تِم  (احکام)  واتنٲوۍ  یِمن  تُہٕنٛدۍ  نفس  پسند  ٲسۍ  ‏نہٕ  کران  تہٕ  تۅہیہِ  کٔرٕو  (أتی)  ہٹ  دھرمی،  تہٕ  کینٛژھن  پھِرُو  تۅہیہِ  بُتھ،  تہٕ  کینہہ  لٲگۍ  ووکھ  قتل  کرٕنۍ۔

Transliteration:
  Walaqad <u>a</u>tayn<u>a</u> moos<u>a</u> alkit<u>a</u>ba waqaffayn<u>a</u> min baAAdihi bi<b>al</b>rrusuli wa<u>a</u>tayn<u>a</u> AAees<u>a</u> ibna maryama albayyin<u>a</u>ti waayyadn<u>a</u>hu biroo<u>h</u>i alqudusi afakullam<u>a</u> j<u>a</u>akum rasoolun bim<u>a</u> l<u>a</u> tahw<u>a</u> anfusukumu istakbartum fafareeqan ka<u>thth</u>abtum wafareeqan taqtuloon<b>a</b>


Athar:
  تِم  چِھ  وَنان،  سٲنۍ  دِل  چِھ  محفوظ۔  نَہ،  اصلی  کتھ  چھےٚ  یہِ  زِ  تِہندِ  کُفرٕ  کِنۍ  چُھ  تِمن  اللہ  تعالیٰ  سٕنٛدِ  طرفہٕ  پھٹکار  ووٚتھمُت،  امہِ  موجوٗب  چِھ  تِم  کمٕے  ایمان  اَنان۔

Mirwaiz:
  بیٚیہِ  چھِ  ونان  یہود  تھیٚکنہٕ  پٲٹھۍ  کہ  سٲنۍ  دِل  چھِ  تِتھۍ  محفوظ  کہ  تِمن  پیٚٹھ  ہیٚکہِ  نہٕ  مُخٲلِف  کانہہ  دین  اثرٕے  کٔرِتھ،  یعنی  أسۍ  چھِ  پننِس  دینس  پیٚٹھ  پۅختہٕ  تہٕ  مضبوط۔  اللہ  تعالیٰ  چُھ  تِہٕندِس  یہِ  کتھ  وننس  رد  کران۔  فرماوان  چُھ  یہِ  یِہٕںٛز  پۅختہٕ  گی  دینس  پیٚٹھ  چھنہٕ  بلکہ  چھےٚ  اللہ  تعالیٰ  ہن  تِمن  لعنت  کٔرمٕژ  تِہٕندِ  کُفرٕ  سببہٕ  تمی  چھِ  تِم  دینِ  حق  اِسلام  نِشہِ  دوٗر  ژلان  تہٕ  منسوخ  دینس  پیٚٹھ  قٲیِم  روزان،  پس  سیٹھاہ  کم  چُھ  تِہُند  ایمان،  سُہ  کم  ایمان  قٲبلِ  قبول  ہیٚکنہٕ  ٲسِتھ  لہٰذا  چھِ  تِم  بدستور  کٲفِر  توپتہٕ  ییٚلہِ  تِمن  نِشہِ  سۅ  کتاب  وٲژ  خداے  سٕندِ  طرفہٕ  یۅسہٕ  کتاب  تتھ  کتابہِ  تہِ  ٲس  تصدیق  کران  یۅسہٕ  بروںٹھٕے  تِمن  نِشہِ  ٲس  یعنی  تورات،  حالانکہ  تِم  ٲسۍ  امہِ  برونٹھ  فتح  ونُصرت  منگان  خدایس  کٲفرن  تہٕ  عرب  کین  مُشرِکن  پیٚٹھ۔  ییٚلہِ  تِم  یِمن  پیٚٹھ  غٲلِب  سپدان  ٲسۍ۔  چنانچہ  تمہِ  وقتہٕ  ٲسۍ  دعا  کران۔۔۔۔   یااللہ  سوتن  یہِ  پیغمبر  یسٕندۍ  نعت  تہٕ  صِفت  چھِ  پران  أسۍ  توراتس  اندرتاکہ  تِمن  سٍتۍ  اتفاق  کٔرِتھ  کرٕ  ہو  أسۍ  یِکہٕ  وٹہٕ  کٲفرن  سٍتۍ  جنگ۔  اللہ  تعالیٰ  چُھ  فرماوان،  پس  ییٚلہِ  آو  تِمن  نِشہِ  سُہ  صاحب  یُس  تِم  پرزٕ  ناوان  ٲسۍ  صِفتو  سٍتۍ  تس  صٲحِبس  کوٚرُکھ  اِنکار  عمدًا  قصدًا  کیازِ  اکھ  اوس  یِمن  پیغمبرن  اِنکار  کرُن  عادتھٕے۔  دۅیِم  اوس  یِمن  گُمانہٕ  کہ  پیغمبرِ  آخر  الزمان  آسہِ  بنی  اسراییل  قومہٕ  منٛزٕہ۔  خداین  کوٚر  یِہٕندِس  خیالس  بدل۔  تمی  گوو  یِمن  أمِس  پیغمبرِ  برحق  سُند  حسد  تہٕ  عناد،  پس  لعنت  بوٚوِن  یِمن  کٲفرن  یعنی  یہودن  پیٚٹھ  یِمو  پٔزِس  اِنکار  کوٚر  دیدٕہ  ودانستہ۔

Tahir:
  تہٕ  یہوٗدیو  وۆن  سانیٚن  دِلن  پیٚٹھ  چھے٘  غِلافہٕ،  (یہِ  کتھ  چھَنہٕ)  بلکہ  تِہِندِ  کفرٕ  کِنۍ  چِھ  اللہ  تعالیٰ ہن  تِمن  پیٚٹھ  لعنت  کرمٕژ،  ‏اَوے  چُھ  تِمن  سیٚٹھاہ  کم  ایمان۔

Transliteration:
  Waq<u>a</u>loo quloobun<u>a</u> ghulfun bal laAAanahumu All<u>a</u>hu bikufrihim faqaleelan m<u>a</u> yuminoon<b>a</b>


Athar:
  تہٕ  وۅنۍ  یۅسہٕ  کتاب  اللہ  تعالیٰ  سٕنٛدِ  طرفہٕ  تِمن  نِشہِ  آمٕژ  چھےٚ،  تتھ  سٍتۍ  کیا  چُھ  تِہُند  برتاو؟  حالانکہ  سۅ  چھےٚ  تتھ  کتابہِ  تصدیق  کران  یۅسہِ  تِمن  نِشہِ  گۅڈٕہ  پٮ۪ٹھ  موجوٗد  ٲس  اَمہِ  باوجود  ٲسۍ  تِم  امہِ کہ  یِنہٕ  برونٛہہ  پانہٕ  کُفارن  خلاف  فتح  تہٕ  کامیٲبی  ہٕنٛدۍ  دُعا  منگان  ﴿نبی  صلی  اللہ  علیہ و سلمن﴾  ہٕنٛدِ  تشریف  اَننہٕ  برونٛہہ  ٲسۍ  یہوٗدۍ  بےٚ صبری  سان  تس  پیغمبرس  انتظارس  ییٚمۍ  سٕندِ  بعثت چہِ  پیشن  گوٗییہِ  تِہنٛدیٚو  انبیاہَو  آسہٕ  کرِمژٕ  تہٕ  تِم  ٲسۍ  دُعا  منگان  زِ  سُہ  پیغمبر  گوٚژھ  جلدی  یُن،  کُفارن  ہُنٛد  غلبہٕ  مِٹہے  تہٕ  سانہِ  عروجُک  دور  گژِھہ  ہے  شروع۔﴾  مگر  ییٚلہِ  سُہ  چیز  آو،  یُس  تِمو  پرٛزٕنوو  تہِ،  پتہٕ  کوٚر  تِمو  اَتھ  ماننہٕ  نِشہِ  انکار،  اللہ  تعالیٰ  سٕنٛز  لعنت  چھےٚ  یِمن  انکار  کرن  والیٚن  پٮ۪ٹھ۔

Mirwaiz:
  سۅ  حالت  چھےٚ  سیٹھاہ  خراب  تہٕ  یچھ  یۅسہٕ  یِمو  اِختیار  کٔرِتھ  پننہِ  گُمانہٕ  پنٕنۍ  پان  تمِ  آخرت  کہِ  عذاب  نِشہِ  مۅکلاوُن  یژھان  چُھو۔  سۅ  حالت  گٔیہِ  کُفرواِنکار  کرُن  تتھ  چیزس  یُس  اللہ  تعالیٰ  ہن  أکِس  پیغمبرِ  برحقس  پیٚٹھ  نٲزِل  فرموو  یعنی  قرآنِ  مجید۔  سُہ  اِنکار  تہِ  چھِ  کران  تِم  محض  سرکشی  تہٕ  ضِد  کرنٕہ  کہِ  سببہٕ  کہ  اللہ  تعالیٰ  کیاہ  چُھ  نٲزِل  کران  پنُن  فضل  پننیو  بندو  أندرٕہ  یس  بندس  پیٚٹھ  یژھان  چُھ۔  یعنی  حضرتِ  محمدس  پیٚٹھؐ۔  امہِ  حسدوسرکشی  سببہٕ،  پس  آے  زینِتھ  یِم  یہود  أکِس  بیزٲری  پیٚٹھ  بیاکھ  بیزٲری۔  اِنکارِ  نبوتِ  حضرتِ  عیسیٰ  علیہ  السلام  کرنہٕ  سببہٕ  اکھ  بیزٲری۔  اِنکار  حضرتِ  محمدؐ  کرنہٕ  سببہٕ  بیاکھ  بیزٲری  یا  کُفرٕ  سببہٕ  اکھ  بیزٲری  حسدٕہ  سببہٕ  بیاکھ  بیزٲری،  یِمن  کٲفرن  آسہِ  ٲخرتس  اندر  سُے  عذاب  یتھ  اندر  خوٲری  تہٕ  ذلت  آسہِ۔  امہِ  پتہٕ  چُھ  اللہ  تعالیٰ  فرماوان  یِمن  یہودن  ہٕندِ  کُفروحسدٕچ  دلیل۔

Tahir:
  تہٕ  ییٚلہِ  تِمن  نِشہِ  اللہ  تعالیٰ  سٕنٛدِ  طرفہٕ  سۅ  کتاب  (قرآن)  آیہِ،  یۅسہٕ  تَتھ  کتابِہ  (توراتس  اصلاً)  تصدیق  کرن  واجِنۍ  چھے٘  ‏یۅسہٕ  تِمن  نِشہِ  موجود  ٲس،  حالانکہ  اَمہِ  برونٛہہ  ٲسۍ  تِم  پانہٕ  (نبی  آخرالزمان  صلی  اللہ  علیہ  وسلمن  ہنٛدِ  تہٕ  تِمن  پیٚٹھ  نٲزل  ‏سپدن  واجِنۍ  کتاب  قرآن  کہ  وسیلہٕ)  کٲفرن  پیٚٹھ  فتح  یٲبی  (ہٕنٛدۍدُعا)  منگان،  پتہٕ  ییٚلہِ  تِمن  نِشہِ  سُے  نبی  (حضرت  ‏محمدصلی  اللہ  علیہ  وسلم،  پانس  پیٚٹھ  نٲزل  سپدن  واجِنۍ  کتاب  قرآن  ہیٚتھ)  تشریف  آور  سپُد  ییٚمِس  تِم  (گۅڈے)  پۯزناوان  ‏ٲسۍ،  پتہٕ  کۆرکھ  تمۍ  سے  انکار،  لہٰذا  چھے٘  (یِتھیٚن  زٲنِتھ  مٲنِتھ)  انکار  کرن  والیٚن  پیٚٹھ  اللہ  تعالیٰ  سٕنٛز  لعنت۔

Transliteration:
  Walamm<u>a</u> j<u>a</u>ahum kit<u>a</u>bun min AAindi All<u>a</u>hi mu<u>s</u>addiqun lim<u>a</u> maAAahum wak<u>a</u>noo min qablu yastafti<u>h</u>oona AAal<u>a</u> alla<u>th</u>eena kafaroo falamm<u>a</u> j<u>a</u>ahum m<u>a</u> AAarafoo kafaroo bihi falaAAnatu All<u>a</u>hi AAal<u>a</u> alk<u>a</u>fireen<b>a</b>


Athar:
  کِیُتھ  بُرٕہ  ذریعہِ  چُھ  ییٚمہِ  سٍتۍ  یِم  پننہِ  نفسُک  تسلی  چِھ  حٲصل  کران  ﴿امہِ  آیتُک  دوٚیُم  ترجمہٕ  ہیٚکہِ  یِتہِ  ٲسِتھ،  کِیُتھ  بُرہٕ  چیز  چُھ،  ییٚمہِ  خٲطرٕ  یِمو  پنٕنۍ  نفس  کٕنۍ،  یعنی  پنٕنۍ  کامیٲبی،  سعادت  تہٕ  پنُن  نجات  کوٚرُکھ  قربان۔﴾  زِ  یُس  ہدایت  خُداین  نٲزِل  چُھ  کوٚرمُت،  اَتھ  چِھ  صرف  اَتھ  ضدس  پٮ۪ٹھ  قبول  کرنہٕ  نِشہِ  انکار  کران  زِ  خداین  یُس  بندٕہ  پننہِ  فضلہٕ  ﴿وَحی  تہٕ  رسالت﴾  سٍتۍ  پانہٕ  یوٚژھ  سُہ  کوٚرُن  مالامال  ﴿یِم  لُکھ  ٲسۍ  یژھان  زِ  یِنہٕ  وول  پیغمبر  گوٚژھ  یِہِنٛدی  قومہٕ  منٛز  پٲدٕہ  سپدُن۔  مگر  ییٚلہِ  سُہ  أکِس  دوٚیمِس  قومس  منٛز  زاو  یَتھ  تِم  پانس  مُقابلہٕ  ؤسۍ  پایہِ  سمجھان  ٲسۍ،  تِم  سپٕدۍ  تس  انکار  کرنس  پٮ۪ٹھ  آمادٕہ۔  گویا  تِہُند  مطلب  اوس  یہِ  زِ  خُدایس  پَزِہے  تِمن  پٕرٛژِھتھ  پیغمبر  سوزُن۔﴾  لہٰذا  چِھ  یِم  وۅنۍ  حقدار  بنیمٕتۍ  زِ  یِمن  گژِھہ  یُن  غضبس  پٮ۪ٹھ  غضب  کرنہٕ،  تہٕ  یِتھیٚن  کٲفرن  خٲطرٕ  چُھ  سخت  رُسوا  کرن  وول  عذاب  مقرر۔

Mirwaiz:
  ییٚلہِ  یِمن  یہودن  وننہٕ  چُھ  یِوان  توٚہۍ  أنِو  ایمان  تِمن  سارنِٕے  کتابن  پیٚٹھ  یِمہٕ  کتابہٕ  اللہ  تعالیٰ  ہن  نٲزِل  کرِ  واریہن  پیغمبرن  پیٚٹھ،  تمہِ  ساتہٕ  چھِ  دپان  أسۍ  کرو  پژھ  تتھ  کتابہِ  یۅسہٕ  اسہِ  پیٚٹھ  بواسطہ  حضرتِ  موسیٰ  علیہ  السلام  نٲزِل  کرنہٕ  آیہِ  یعنی  تورات،  تمہِ  علاوٕہ  یِمہٕ  کتابہٕ  چھےٚ  تِمن  چھِ  کران  اِنکار۔  یعنی  اِنجیلس  تہٕ  قرآنِ  مجیدس۔  تِمن  دۅشوٕنۍ  چھِ  کران  تِم  اِنکار،  حالانکہ  تِمہٕ  کتابہٕ  تہِ  چھےٚ  درذاتِ  خود  پزِ  اللہ  تعالیٰ  نٕے  نٲزِل  کرِ  مژٕ۔  تمہِ  علاوٕہ  چھےٚ  تِمہٕ  دۅشوے  کتابہٕ  تصدیق  کران  تتھ  کتابہِ  یۅسہٕ  تِمن  نِشہِ  چھےٚ  یعنی  توراتس،  توٚہۍ  فرمٲوِیوکھ  یا  رسول  اللہؐ  تیٚلہِ  کیازِ  ٲسِوکھ  توٚہۍ  قتل  کران  خداے  سٕندۍ  پیغمبر  أزِکہ  برونٹھ  ہرگاہ  توٚہۍ  توراتس  ایمان  انہٕ  وٕنۍ  تہٕ  پژھ  کروٕنۍ  ٲسِہو۔  لہٰذا  چھنہٕ  تِہٕندِس  کٲفر  آسنس  اندرشکھٕے  کانہہ۔  تمہِ  علاوٕہ۔

Tahir:
  تِمَو  کِیُتھ  خراب  سودا  کۆر  پننیٚن  نفسن  ہُنٛدزِ  اللہ  تعالیٰ  سٕنٛزِ  نٲزل  کرنہٕ  آمژِ  کتابِہ  چِھ  انکار  کران،  محض  اَتھ  حسدس  منٛز  زِ  اللہ  ‏تعالیٰ  چُھ  پننہِ  فضل  سٍتۍ  پننیو  بندو  منٛزٕ،  یَس  پیٚٹھ  یَژھان  چُھ  تس  پیٚٹھ  (وحی)  نٲزل  فرماوان،  لہٰذا،  سپٕدۍ  تِم  حقدارزِ  تِمن  گژِھہ  ‏یُن  غضبس  پیٚٹھ  غضب  کرنہٕ،  تہٕ  کٲفرن  خٲطرٕ  چُھ  ذلّت  وول  عذاب۔  ‏

Transliteration:
  Bisam<u>a</u> ishtaraw bihi anfusahum an yakfuroo bim<u>a</u> anzala All<u>a</u>hu baghyan an yunazzila All<u>a</u>hu min fa<u>d</u>lihi AAal<u>a</u> man yash<u>a</u>o min AAib<u>a</u>dihi fab<u>a</u>oo bigha<u>d</u>abin AAal<u>a</u> gha<u>d</u>abin walilk<u>a</u>fireena AAa<u>tha</u>bun muheen<b>un</b>


Athar:
  ییٚلہِ  تِمن  وَننہٕ  چُھ  یِوان  زِ،  یِکینٛژھاہ  خُداین  نٲزِل  چُھ  کوٚرمُت  تتھ  پٮ۪ٹھ  أنِو  ایمان۔  تورٕ  چِھ  تِم  وَنان،  أسۍ  چِھ  صرف  تَتھ  چیزس  پٮ۪ٹھ  ایمان  اَنان  یُس  اَسہِ  ﴿بنی  اسرٲئیلن﴾  پٮ۪ٹھ  نٲزِل  چُھ  گوٚمُت۔  اَمہِ  دٲیرٕہ  نیٚبر  یِکینٛژھاہ  آمُت  چُھ  تتھ  چِھ  تِم  ماننس  انکار  کران،  حالانکہ  سُہ  چُھ  حق  تہٕ  تَتھ  تعلیمہِ  چُھ  تصدیق  تہٕ  تٲئید  کران  یۅسہٕ  تِمن  نِشہِ  گۅڈے  موجود  ٲس۔  اَچھا،  یِمن  ؤنِو،  اگر  توٚہۍ  تٔتھۍ  تعلیمہِ  پٮ۪ٹھ  ایمان  تھاون  وٲلۍ  چِھو  یۅسہٕ  تۅہیہِ  نِشہِ  آمٕژ  ٲس،  تیٚلہِ  ؤنۍتَو  اللہ  تعالیٰ  سٕنٛدۍ  تِم  پیغمبر  یِم  ﴿خۅد  بنی  اسرٲئیلس  منٛز  زامٕتۍ  ٲسۍ﴾  کیازِ  روٗدِیوٗکھ  قتل  کران؟

Mirwaiz:
  بیٚیہِ  آو  بیشک  تۅہیہِ  نِش  حضرتِ  موسیٰ  علیہ  السلام  تو  حید  ورسالت  چہ  صاف  صاف  دلیلہٕ  ہیٚتھ۔  سُہ  گوو  عصا۔  یدبیضا۔  دریاوس  شِق  کٔرِتھ  اپور  ترُن۔  یِم  معجزات  ٲسۍ  تِہٕندِس  نبی  برحق  آسنس  پیٚٹھ  دلالت  کران۔  مگر  توتہِ  روٚٹوٗن  تۅہیہِ  گوسالہٕ  یعنی  ووٚژھ  سۅنہٕ  سُند  پنُن  معبود  حضرتِ  موسیٰ  سٕندِ  کوہِ  طورس  پیٚٹھ  گژھنہٕ  پتہٕ  ٲسِو  توٚہۍ  وۅژھ  معبود  تجویز  کرنس  اندر  ظلم  وسِتم  کروٕنۍ۔  توٚہۍ  چِھو  دعویٰ  کران  توراتس  پیٚٹھ  ایمانُک  مگر  یہِ  کٲم  چھےٚ  صریح  شِرک  ییٚمہِ  سٍتۍ  لٲزِم  چُھ  یِوان  بصراحت  حضرتِ  موسیٰ  ہس  تکذیب  کرُن۔  لہٰذا  کِتھہٕ  پٲٹھۍ  ہیٚکن  یِم  باایمان  ٲسِتھ۔

Tahir:
  تہٕ  ییٚلہِ  تِمن  وَننہٕ  چُھ  یِوان  تَتھ  (کتابِہ)  پیٚٹھ  أنِو  ایمان  یۅسہٕ  اللہ  تعالیٰ  ہن  (وۅنۍ)  نٲزل  چھے٘  کٔرمٕژ  (تیٚلہِ)  چِھ  ونان  اَسہِ  ‏چُھ  صرف  تَتھ  (کتابِہ)  پیٚٹھ  ایمان  یۅسہٕ  اَسہِ  پیٚٹھ  آیہِ  نٲزل  کرنہٕ،  تہٕ  یہِ  اَمہِ  علاوٕہ  چُھ  تَتھ  چِھ  تِم  انکار  کران،  حالانکہ  سُہ  (قرآن  ‏تہِ)  چُھ  حق  (تہٕ)  تَتھ  (کتابِہ  تہِ)  چُھ  تصدیق  کران  یۅسہٕ  تِمن  نِشہِ  چھے٘،  تۆہۍ  پٕۯژھۍ  تَو  (تِمن)  زِ  تیٚلہِ  کیازِ  چِھو  تۆہۍ  اَمہِ  برونٛہہ  ‏انبیا  قتل  کران  روٗدِمٕتۍ  اگر  تۆہۍ  (پٔزۍپٲٹھۍ  پننی  کتابِہ  پیٚٹھ)  ایمان  چِھو  تھاوان؟

Transliteration:
  Wai<u>tha</u> qeela lahum <u>a</u>minoo bim<u>a</u> anzala All<u>a</u>hu q<u>a</u>loo numinu bim<u>a</u> onzila AAalayn<u>a</u> wayakfuroona bim<u>a</u> war<u>a</u>ahu wahuwa al<u>h</u>aqqu mu<u>s</u>addiqan lim<u>a</u> maAAahum qul falima taqtuloona anbiy<u>a</u>a All<u>a</u>hi min qablu in kuntum mumineen<b>a</b>


Athar:
  موسیٰ  علیہ  السلام  کمہٕ  کمہٕ  روشن  نِشٲنیہِ  ہیٚتھ  آو  تۅہیہِ  نِش  اَمہِ  پتہٕ  تہِ  ٲسِو  توٚہۍ  تِتھۍ  ظٲلِم  زِ  تس  پتے  بنووٗن  ووٚژھ  معبوٗد۔

Mirwaiz:
  بیٚیہِ  چُھ  سُہ  وقت  تہِ  ژیٚتس  پاونس  لایق  ییٚلہِ  اسہِ  تۅہیہِ  نِشہِ  عہد و پیمان  رٔٹِتھ  کوہِ  طور  تُجوو،  سُےتھاویو  اسہِ  تُہٕندین  کلن  پیٚٹھ  پہن،  توپتہٕ  فرمٲوِیو  اسہِ  تۅہیہِ  حُکم،  جلٕد  کرو  قبول  توراتٕکۍ  تِم  احکام  یِم  اسہِ  تۅہیہِ  دِت  عمل  کرنہٕ  خٲطرٕ  ہمت  وپختگی  سان  نتہٕ  تراوو  أسۍ  یہِ  کوہِ  طور  تۅہیہِ  پیٚٹھ،  بیٚیہِ  بوٗزِو  احکام  وارٕہ  دِلو  سٍتۍ۔  توپتہٕ  کوٚر  تِمو  کوہِ  طوٗر  پیٚٹھ  پیٚنہٕ  کہ  خوفہٕ،  دوٚپُکھ  بوز  اسہِ  قبول  کوٚرنہٕ  اسہِ۔  بوز  اسہِ  کنو  سٍتۍ  مگر  عملاً  کرو  أسۍ  نافرمٲنی۔  امہِ  تُہٕنٛزِ  بد  عملی  ہُندوجہ  اوس  کہ  تِہٕندۍ  دِل  ٲسۍ  چاونہٕ  آمٕتۍ  ؤژھۍ  سُند  تہٕ  ؤژِھس  پرستِش  کرنُک  محبت،  تِہٕندِ  برونٹھ  کُفرٕ  کہ  سببہٕ،  ییٚلہِ  تِمو  دریاوٕہ  نِشہِ  عبور  کٔرِتھ  اپور  وٲتِتھ  اکھ  بُت  پرست  قوم  وُچھِتھ  درخواست  کوٚر  حضرتِ  موسیٰ  ہس،  سانہِ  خٲطرٕ  کٔریون  حض  مُقرر  اکھ  مُجسم  معبوداہ  یِتھہٕ  پٲٹھۍ  یِمن  لوٗکن  چھِ۔

Tahir:
  تہٕ  (صورت  حال  چُھ  یہِ  زِ)  تۅہیہِ  نِشہِ  آے  (پانہٕ)  موسیٰ  (علیہ  السلام)  ٹاکارٕہ  نشٲنِیہِ  ہیٚتھ،  پتہٕ  بنووون  تۅہیہِ  تِمن  پٔتۍ  ‏کِنۍوۆژھ  پَنُن  معبود،  تہٕ  توہۍ  چِھوٕے  (حقیقتس  منٛز)  ظٲلِم۔

Transliteration:
  Walaqad j<u>a</u>akum moos<u>a</u> bi<b>a</b>lbayyin<u>a</u>ti thumma ittakha<u>th</u>tumu alAAijla min baAAdihi waantum <i><u>th</u></i><u>a</u>limoon<b>a</b>


Athar:
  پتہٕ  کٔرۍتَو  سُہ  میثاق  یاد،  یُس  تۅہیہِ  پٮ۪ٹھ  طوٗر  تھوٚد  تُلنہٕ  پتہٕ  اَسہِ  تۅہیہِ  ہیٛوٚمُت  اوسُو،  اَسہِ  اوس  تٲکید  کوٚرمُت  زِ  یِم  ہدایت  أسۍ  دِوان  چِھ،  تِہٕنز  کٔرِو  سختی  سان  پابندی  تہٕ  کن  دٲرِتھ  بوٗزِو،  تُہندیٚو  اَسلافَو  ووٚن  زِ  اَسہِ  بوٗزِ  مگر  مانَو  نہٕ  کینٛہہ،  تہٕ  تِہنٛزِ  بٲطِل  پرستی  ہُنٛد  حال  اوس  یہِ  زِ  تِہندٮ۪ن  دِلن  منٛز  اوس  ووٚژُھے  بسیٚومُت۔  ؤنیوٗکھ،  اگر  توٚہۍ  مومن  چِھو  تیٚلہِ  چُھ  یہِ  عجیب  ایمان  یُس  تۅہیہِ  یِژھن  بُرٕہ  حرکتن  ہُنٛد  حُکم  چُھو  دِوان۔

Mirwaiz:
  توٚہۍ  فرمٲوِو  یِمن  یہودن  یِمن  ایمان  اننُک  دعویٰ  چُھ  اے  یہودو  وُچھُو  توٚہۍ  تُہٕندۍ  ایمانن  کم  کم  کُفرچہِ  کامہِ  چھِو  توٚہۍ  کرنٲوِمٕتۍ،  یِمہٕ  کامہِ  کٲژاہ  یچھ  چھےٚ۔  یِمن  کامین  ہُند  تجویز  تۅہیہِ  کوٚرمُت  چُھو  تُہٕندۍ  ایمانن  اگر  توٚہۍ  پننہِ  خیالہٕ  باایمان  چھِو۔  بعض  یہود  ٲسۍ  دعویٰ  کران  زِ  ٲخرت  چہ  نعمژٕ  چھےٚ  خٲلِص  سانی  خٲطرٕ۔  اللہ  تعالیٰ  ہن  فرموو  تِہُند  یہِ  دعویٰ  چُھ  بٲطَل۔  فرمووُن۔

Tahir:
  تہٕ  ییٚلہِ  اَسہِ  تۅہیہِ  پۅختہٕ  عہد  ہیۆتُو  تہٕ  اَسہِ  کۆر  طوٗر  تھۆدتُلِتھ  تۅہیہِ  پیٚٹھ  کھڑا  (یہِ  فرمٲوِتھ  زِ)  سۅ  (کتاب)  رٔٹِو  مضبوطی  سان  ‏تھپھ  کٔرِتھ  یۅسہٕ  اَسہِ  تۅہیہِ  عطا  چھے٘  کٔرمٕژ  تہٕ  (سون  حکم)  بوٗزِوٗ  پتہٕ  وۆن  (تُہٕندیو  زٕٹھیو)،  اَسہِ  بوٗزمگر  مون  نہٕ  کینہہ،  تہٕ  تِہِندیٚن  ‏دِلن  منٛز  اوس  تِہِندِ  کُفرٕ  کِنۍ  ؤژھۍ  سُنٛد  محبت  بساونہٕ  آمُت،  (اے  ٹاٹھہِ!یِمن)  ؤنِوٗیِمہٕ  کتھہٕ  چھے٘  (سخ)  خراب  یُہُنٛد  حکم  تۅہیہِ  تُہُنٛد  (نام  نہاد)  ایمان  چُھو  دِوان  اگر  (تۅہۍِ  پٔزۍپٲٹھۍ  تِمن  پیٚٹھ)  ایمان  چِھو  تھاوان۔

Transliteration:
  Wai<u>th</u> akha<u>th</u>n<u>a</u> meeth<u>a</u>qakum warafaAAn<u>a</u> fawqakumu a<b>l</b><u>tt</u>oora khu<u>th</u>oo m<u>a</u> <u>a</u>tayn<u>a</u>kum biquwwatin wa<b>i</b>smaAAoo q<u>a</u>loo samiAAn<u>a</u> waAAa<u>s</u>ayn<u>a</u> waoshriboo fee quloobihimu alAAijla bikufrihim qul bisam<u>a</u> yamurukum bihi eem<u>a</u>nukum in kuntum mumineen<b>a</b>


Athar:
  یِمن  ؤنِو  زِ  اگر  پٔزۍ  پٲٹھۍ  خُدایس  نزدیک  ٲخرتُک  گھرٕ  تمام  اِنسان  ترٛٲوِتھ  صِرف  تُہٕندی  خٲطرٕ  مخصوٗص  چُھ  تیٚلہِ  پزیٚو  تۅہیہِ  موتُک  تمنا  کرُن  اگر  توٚہۍ  پننِس  اتھ  خیالس  منٛز  پٔزِیٲرۍ  چِھو۔

Mirwaiz:
  اے  پیغمبرِ  برحق  توٚہۍ  فرمٲوِو  یِمن  یہودن  ہرگاہ  تُہٕندِ  وننہٕ  موجوب  عالمِ  ٲخرت  محض  تُہٕندۍ  خٲطرٕ  خاص  چُھ  بییو  لوٗکو  ورٲے  پس  کٔرۍ  تو  توٚہۍ  موتُک  تمنا  چُھوہے  پٔزۍ  زیٲرۍ  اتھ  دعویٰ  ہس  اندر،  أسۍ  چھ،  سٍتی  ونان  کہ۔

Tahir:
  تۆہۍ  فرمٲوِو،  اگر  ٲخرتُک  گھرٕ  اللہ  تعالیٰ  ہس  نزدیک  صرف  تُہٕندی  مۅکھہٕ  مخصوص  چُھ  باقی  لُکن  خٲطرٕ  چُھنہٕ،  تیٚلہِ  کٔرِو  ‏‏ (کھۅژنہٕ  ورٲے)  تۆہۍ  موتُک  تمنا،  ہرگاہ  تۆہۍ  (پننِس  خیالس  منٛز)  پٔزۍیٲرۍ  چِھو۔

Transliteration:
  Qul in k<u>a</u>nat lakumu a<b>l</b>dd<u>a</u>ru al<u>a</u>khiratu AAinda All<u>a</u>hi kh<u>a</u>li<u>s</u>atan min dooni a<b>l</b>nn<u>a</u>si fatamannawoo almawta in kuntum <u>sa</u>diqeen<b>a</b>


Athar:
  پَژھ  کٔرِو  یِم  کرن  نہٕ  زانٛہہ  اَمِیُک  تمنا  تِکیازِ  یِمَو  یِکینژھاہ  پننیو  اَتھو  کمٲوِتھ  چُھ  تور  سوٗزمُت،  تمَیُک  تقاضہٕ  چُھ  یی  ﴿زِ  یِم  کرن  نہٕ  تور  گژھنُک  تمنا﴾  اللہ  تعالیٰ  چُھ  یِمن  ظٲلِمن  ہٕندِ  حالہٕ  نِشہِ  ٹھیک  پٲٹھۍ  وٲقف۔

Mirwaiz:
  تِم  یہِ  دعویٰ  کروٕنۍ  یہود  کرن  نہٕ  ہرگِز  مُوتُک  تمنا  کیازِ  تِمن  چھےٚ  خبرٕے  تِمن  یچھ  کامین  ہُند  سزا  چُھ  تِمن  ضرور  کھیٚون۔  لہٰذا  کِتھہٕ  پٲٹھۍ  کرن  تِم  موتُک  تمنا۔  اللہ  تعالیٰ  ہس  چھےٚ  پوٗرٕہ  خبر  تِمن  ظٲلِمن  ہٕندین  حالاتن  ہٕنٛز۔

Tahir:
  تِم  کرن  نہٕ  ہرگز  تہِ  زانٛہہ  تَمِیُک  تمنا  تِمن  گناہن  (تہٕ  ظُلمن)  ہٕنٛدِ  بٲعث،  یِم  تِہٕندیو  اَتھو  چِھ  برونٛہہ  کُن  سوٗزِمٕتۍ  (یا  ‏چِھکھ  گۅڈٕ  کٔرِمٕتۍ)  تہٕ  اللہ  تعالیٰ  چُھ  ظٲلمن  وارٕ  پٲٹھۍ  زانان۔

Transliteration:
  Walan yatamannawhu abadan bim<u>a</u> qaddamat aydeehim wa<b>A</b>ll<u>a</u>hu AAaleemun bia<b>l</b><i><u>thth</u></i><u>a</u>limeen<b>a</b>


Athar:
  توٚہۍ  لٔبِیوٗکھ  یِم  سارِوٕے  کھۅتہٕ  زیادٕہ  زِندٕہ  روزنٕکۍ  لالچی  حتیٰ  کہِ  یِم  چِھ  اَتھ  معاملس  منٛز  مُشرِکو  کھۅتہٕ  تہِ  کھٔسۍتھٕے،  یِمو  منٛز  چُھ  اکھ  اکھ  شخٕص  یہِ  یژھان  زِ  کُنہِ  پٲٹھۍ  گوٚژھ  ساسس  ؤرِیس  زِندٕہ  روزُن  حالانکہ  زیٖٹھ  وٲنٛس  ہیٚکہِ  نہٕ  تس  عذاب  نِشہِ  دوٗر  نِتھ،  ییٚمہِ  قسمٕکۍ  اعمال  یِم  کران  چِھ  اللہ  تعالیٰ  چُھ  بہرحال  تِمن  وُچھان۔

Mirwaiz:
  تِم  لوٗکھ  کیاہ  کرن  موتُک  تمنا  البتہ  لٔبِیوکھ  تِم  ساروٕے  لوٗکو  أندرٕہ  یژ  حریص  زندگی  پیٚٹھ،  بیٚیہِ  لٔبِیوکھ  توٚہۍ  یِم  مُشرِکن  ہٕندِ  کھۅتہٕ  زیادٕہ  طامع  تہٕ  حریص  زندگی  ہٕندۍ،  آرزو  تہٕ  خوٲہِش  چُھو  کران  تِمو  أندرٕہ  پرتھ  اکھاہ  ہرگہے  تس  وانس  تہٕ  عمر  ییہِ  ہس  دِنہٕ  اکھ  ساس  ؤری  تمہِ  سٍتۍ  بچہِ  ہا  سُہ  عذاب  نِشہِ،  حالانکہ  تس  ہیٚکِنہٕ  عذاب  نِشہِ  دوٗر  تھٲوِتھ  تہٕ  بچٲوِتھ  زیٖٹھ  عمر  حٲصِل  سپدٕنۍ،  اللہ  تعالیٰ  چُھ  پوٗرٕہ  وُچھن  وول  تِہٕںٛزٕہ  سارے  یچھ  کامہِ  یِمن  پیٚٹھ  تِمن  عذاب  کرنہٕ  ییہِ۔  یہود  ٲسۍ  ونان  جبریل  امین  چُھ  وحی  ہیٚتھ  یِوان  نبی  کریمؐس  سُہ  چُھ  سون  دُشمن  ہرگاہ  أمِس  ورٲے  بیٚیہِ  کانہہ  ملکھاہ  وحی  ہیٚتھ  یِوان  آسہِ  ہا  تیٚلہِ  انہٕ  ہو  أسۍ  تہِ  ایمان  حضرتِ  محمدؐن،  اللہ  تعالیٰ  چُھ  تِمن  رد  کران  فرماوان  چُھ۔  

Tahir:
  تۆہۍ  لٔبِیوٗکھ  تِم  پزۍ  پٲٹھۍ  سارِوٕے  لُکو  کھۅتہٕ  زیادٕہ  زندٕہ  روزنہٕ  کِس  طمہس  منٛز  مبتلا،  تہٕ  (اَتھ  حدس  تام  زِ)  مشرکو  کھۅتہٕ  تہِ  ‏زیادٕہ،تِمَو  منٛزٕ  چُھ  پۯتھ  کانٛہہ  یژھان  زِ  کاش  تس  گٔژھ  ساس  ؤری  وٲنٛس  آسٕنۍ،  اگر  تٔمِس  تیٖژ  وٲنٛس  حٲصل  گژِھہ  تہِ،  توتہِ  ‏ہیٚکہِ  نہٕ  یہِ  تٔمِس  عذاب  نِشہِ  بچاوَن  واجِنۍ  ٲسِتھ،  تہٕ  اللہ  تعالیٰ  چُھ  تِہِندۍ  اعمال  وارٕ  پٲٹھۍ  وُچھان۔

Transliteration:
  Walatajidannahum a<u>h</u>ra<u>s</u>a a<b>l</b>nn<u>a</u>si AAal<u>a</u> <u>h</u>ay<u>a</u>tin wamina alla<u>th</u>eena ashrakoo yawaddu a<u>h</u>aduhum law yuAAammaru alfa sanatin wam<u>a</u> huwa bimuza<u>h</u>zi<u>h</u>ihi mina alAAa<u>tha</u>bi an yuAAammara wa<b>A</b>ll<u>a</u>hu ba<u>s</u>eerun bim<u>a</u> yaAAmaloon<b>a</b>


Athar:
  یِمن  ؤنِو،  یَس  تہِ  کٲنٛسہِ  جبریل  علیہ  السلامس  سٍتۍ  عداوت  چُھ  ﴿یہوٗدۍ  ٲسۍ  نہٕ  صرِف  نبی  صلی  اللہ  علیہ و سلمن  تہٕ  تِمن  پٮ۪ٹھ  ایمان  اَنن  والہِ نٕے  یوت  بدرَد  وَنان،  بلکہ  ٲسۍ  اللہ  تعالیٰ  سٕندِس  برگُزیدٕہ  فرشتہٕ  جبریل  علیہ  السلامس  تہِ  لیٚکہٕ  ژاران،  تہٕ  وَنان  ٲسۍ  زِ  سُہ  چُھ  سون  دُشمن۔  سُہ  چُھنہٕ  رحمتُک  فرشتہٕ  بلکہ  چُھ  عذابُک  فرشتہٕ﴾  تس  گژِھہ  پے  آسٕنۍ  زِ  جبریل  علیہ  السلامن  چُھ  اللہ  تعالیٰ  سٕندی  حُکمہٕ  سٍتۍ  یہِ  قرآن  تُہٕندِس  دِلس  پٮ۪ٹھ  نٲزِل  کوٚرمُت  یُس  تِمن  کتابن  ہُنٛد  تصدیق  تہٕ  تٲئید  چُھ  کران  یِمہٕ  گۅڈے  چھےٚ  سوزنہٕ  آمژٕ  تہٕ  ایمان  اَنن  والیٚن  خٲطرٕ  چُھ  ہدایت  تہٕ  کامیٲبی  ہٕنٛز  بشارت  بٔنِتھ  آمُت۔

Mirwaiz:
  فرمٲوِو  حض  یِمن  یا  رسول  اللہؐ  یُس  اکھاہ  جبریل  امین  سُند  دُشمن  آسہِ  ٲسِتن۔  اتھ  کتھہِ  چُھنہٕ  کانہہ  دخل  قرآنِ  مجید  نہ  ماننس  سٍتۍ  کیازِ،  پس  بیشک  جبریل  امینن  وول  یہِ  قرآنِ  مجید  تہٕ  واتنووُن  تُہٕندِس  دِلس  اندر  خداے  سٕندِی  حُکمہ۔  اتھ  منٛز  چُھنہٕ  جبریلِ  امین  سُند  کانہہ  دخل۔  تمہِ  علاوٕہ  چُھ  یہِ  قرآنِ  مجید،  تصدیق  کران  تِمن  آسمٲنی  کتابن  یِمہٕ  امہِ  برونٹھ  نٲزِل  سپزمژٕہ  چھےٚ۔  اتھ  وننس  کُن  کیاہ  چُھ  وُچُھن  پانہٕ  قرآنِ  مجیدس  کُن  پزِ  وُچُھن  تٔمِچ  حقیقت  چھےکہ  سُہ  چُھ،  رہنمٲیی  کروُن  ضروٗری  مُصلحتن  کُن  یِمو  سٍتۍ  خیردارین  حٲصِل  سپدِ  بیٚیہِ  چُھ  سُہ  خوشخبری  دِوُن  باایمانن۔  آسمٲنی  کتابن  ہٕںٛز  چھےٚ  یہے  شان  آسان۔  بہرحال  یہِ  قرآنِ  مجید  چھےٚ  آسمٲنی  کتاب  قابلِ  اتباع  وپیروی۔  جبریل  امین  سٕندِ  عداوتہٕ  سببہٕ  یہِ  قرآنِ  مجید  نہ  مانُن  گٔیہِ  سخت  حِماقت۔  پس  روٗد  جبریل  امین  سٕندِ  عداوتُک  مسلہٕ  تتھ  متعلق  چُھ  قانون  کہ۔

Tahir:
  تۆہۍ  فرمٲوِو  یُس  شخص  جبریل  سُند  دشمن  چُھ  (سُہ  چُھ  ظلم  کران)  تِکیازِتٔمۍ  چُھ  یہِ  (قرآن)  تُہٕندِس  دِلس  پیٚٹھ  اللہ  تعالیٰ  ‏سٕنٛدِ  حکمہٕ  وولمُت  (یُس)  پانس  بُروٗنٹھمیٚن  (کتابن)  ہٕنٛز  تصدیق  کرن  وول  چُھ  تہٕ  مومنن  خٲطرٕ  چُھ  (سراسر)  ہدایت  تہٕ  خۅش  ‏خبر۔

Transliteration:
  Qul man k<u>a</u>na AAaduwwan lijibreela fainnahu nazzalahu AAal<u>a</u> qalbika bii<u>th</u>ni All<u>a</u>hi mu<u>s</u>addiqan lim<u>a</u> bayna yadayhi wahudan wabushr<u>a</u> lilmumineen<b>a</b>


Athar:
  ﴿اگر  جبریل  علیہ  السلامس  سٍتۍ  یِہندٕ  عداوتُک  وجہ  یۅہے  چُھ،  ؤنِو  تیٚلہِ  زِ﴾  یِم  اللہ  تعالیٰ  سٕنٛدۍ  تہٕ  تٔمۍ  سٕندٮ۪ن  فرشتن  تہٕ  تٔمۍ  سٕندٮ۪ن  پیغمبرن  تہٕ  جبریلؑ  تہٕ  میکائیلؑ  سٕندۍ  دُشمن  چِھ  اللہ  تعالیٰ  چُھ  تِمن  کٲفرن  ہُنٛد  دُشمن۔

Mirwaiz:
  یُس  شخصاہ  دُشمن  آسہِ  خداے  سُند  بیٚیہِ  تِہٕندین  ملٲیکن  ہُند  بیٚیہِ  تِہٕندین  پیغمبرن  ہُند  بیٚیہِ  جبریل  امین  سُند  بیٚیہِ  میکٲیل  سُند،  ادٕہ  ٲسِتن،  پٔزۍ  پٲٹھۍ  اللہ  تعالیٰ  تہِ  چُھ  دُشمن  یِتھیٚن  کٲفرن  ہُند  یِم  تِہٕندین  یِتھیٚن  خاص  بندن  ہٕندۍ  دُشمن  آسن۔  یہود  ٲسۍ  ونان  حضرتِ  نبی  کریمسؐ  تۅہیہِ  پیٚٹھ  کونہٕ  چھےٚ  تِژھ  کانہہ  واضح  دلیلاہ  نٲزِل  سپدان  ییٚمِچ  اسہِ  کانہہ  زان  پچھان  آسہِ  ہا  تمکِسٕے  جوابس  اندر  چُھ  اللہ  تعالیٰ  فرماوان  کہ  اکہِ  دلیلہِ  ہٕںٛز  کیاہ  کتھٕے  چھےٚ۔

Tahir:
  یُس  شخص  اللہ  تعالیٰ  سُنٛد،  تہٕ  تٔمۍ  سٕندیٚن  فرشتن  ہُنٛد،  تہٕ  تٔمۍ  سٕندیٚن  رسولن  ہُنٛد،  تہٕ  جبریل  سُنٛد  تہٕ  میکاییل  سُنٛد  دشمن  ‏سَپُد،  تیٚلہِ  چُھ  پٔزۍ  پٲٹھۍ  اللہ  تعالیٰ  (تہِ  تِمن)  کٲفرن  ہُنٛد  دشمن۔

Transliteration:
  Man k<u>a</u>na AAaduwwan lill<u>a</u>hi wamal<u>a</u>ikatihi warusulihi wajibreela wameek<u>a</u>la fainna All<u>a</u>ha AAaduwwun lilk<u>a</u>fireen<b>a</b>


Athar:
  اَسہِ  چِھ  تۅہیہِ  کُن  تِتھۍ  آیات  نٲزِل  کٔرمٕتۍ  یِم  صاف  صاف  چِھ  حقُک  اظہار  کرن  وٲلۍ  تہٕ  یِہٕنٛزِ  پیروی  نِشہِ  چِھ  تِمے  لُکھ  انکار  کران  یِم  فاسق  چِھ۔

Mirwaiz:
  بیشک  اسہِ  کرِ  تۅہیہِ  پیٚٹھ  یا  رسول  اللہؐ  واریاہ  واضح  دلیلہٕ  یِمن  دلیلن  ہٕںٛز  یِمن  یہودن  پوٗرٕہ  خبر  چھےٚ۔  مگر  یِم  چھِنہٕ  یِمن  دلیلن  اِنکار  کران  بے  خبری  سببہٕ  بلکہ  چھِ  تِم  اِنکار  کران  عدولِ  حُکمی  ہُند  عادت  آسنٕکہِ  سببہٕ  کیازِ  قٲعدٕہ  کلیہ  چُھ  کہ  اِنکار  چُھنہٕ  کران  واضح  دلیلن  مگر  سُے  یس  عدولِ  حُکمی  ہُند  عادت  آسہِ  تِمے  گٔے  فٲسِق۔  بعض  یہودن  ییٚلہِ  سُہ  عہد  ژیٚتس  آو  پاونہٕ  یُس  عہد  تِمن  نِشہِ  ہیٚنہٕ  اوس  آمُت  توراتس  اندر  پیغٚمبرِ  آخرالزمانس  پیٚٹھ  ایمان  اننس  تہٕ  پژھ  کرنس  متعلق،  تِمو  کٔریو  عہدٕہ  سٕے  کلیتاً  اِنکار۔  امہِ  پتہٕ  چُھ  اللہ  تعالیٰ  اتھ  متعلق  اِرشاد  فرماوان۔

Tahir:
  تہٕ  بے  شک  چھے٘  اَسہِ  تۅہیہِ  کُن  ٹاکارٕنشٲنیہِ  نٲزل  کرِمَژٕ  تہٕ  یِمن  (نِشٲنِیَن)  ہیٚکہِ  نہٕ  نافرمانَو  وَرٲے  بیٚیہِ  کانٛہہ  ‏انکار  کٔرِتھ۔

Transliteration:
  Walaqad anzaln<u>a</u> ilayka <u>a</u>y<u>a</u>tin bayyin<u>a</u>tin wam<u>a</u> yakfuru bih<u>a</u> ill<u>a</u> alf<u>a</u>siqoon<b>a</b>


Athar:
  کیا  یہِ  چُھنا  ہمیشہ  پٮ۪ٹھہٕ  سپدان  روٗدمُت  زِ  ییٚلہِ  تِمو  کانٛہہ  عہد  کوٚر  کٲنٛسہِ  نَتہٕ  کٲنٛسہِ  دٔرۍ  تھوو  تِمو  منٛزٕ  ضروٗر  سُہ  بالاے  طاق؟  بلکہِ  چِھ  یِمو  منٛزٕ  اکثر  یِتھی  یِم  پزِ  دِلہٕ  ایمان  چِھنہٕ  اَنان۔

Mirwaiz:
  کیاہ  یہِ  عہد  ہینس  چھا  تِمن  اِنکار۔  تِہٕںٛز  حالت  چھا  ییٚمہِ  قسمٕچ  کہ  تِمو  چُھنہٕ  تسلیم  کرنہٕ  آمُت  عہد  زانہہ  تہِ  پوٗرٕہ  کوٚرمُت۔  بلکہ  ییٚلہِ  ییٚلہِ  تِمو  دینس  متعلق  کانہہ  عہد  کوٚرمُت  چُھ  سُہ  چُھ  ضروٗر  تِمو  أندرٕہ  أکۍ  جماعتن  پُھٹروومُت۔  بلکہ  تعمیل  و  ایفای  عہد  نہ  کروُنیو  أندرٕہ  نیرِ  اکثر  تِمے  یِمن  نہٕ  تمہِ  عہدُک  یقینٕے  چُھ  تعمیل  وایفای  نہ  کرُن  اوس  فسقی  مگر  تتھ  عہدس  کلہٕ  پیٚٹھے  اِنکار  کرُن  گوو  صریح  کُفر  ییٚتنس  فرمووُکھ  کہ  أکی  جماعتن  یہودو  أندرٕہ  پُھٹروو  سُہ  عہد۔  کیازِ  بعض  یہود  روٗدۍ  قٲیِم  تتھ  عہدس  پیٚٹھ  بدستور۔  چنانچہ  تِمو  اوٚن  ایمان  حضرتِ  رسولِ  کریمسؐ۔  امہِ  پتہٕ  چُھ  اللہ  تعالیٰ  فرماوان  تِہٕندِ  اکہِ  خاص  عہد  شِکنی  ہٕںٛز  ذِکر۔

Tahir:
  تہٕ  کیا  (یہِ  چھَنا  کتھ  زِ)  ییٚلہِ  تہِ  تِمَو  کانٛہہ  عہد  کۆر،  پتہٕ  ژُھن  سُہ  (عہد)  تِمَو  منٛزٕ  أکۍ  دٔرۍ  پھُٹرٲوِتھ،  بلکہ  چُھنہٕ  تِمَو  منٛزٕ  اکثرن  ‏ایمانٕے۔

Transliteration:
  Awakullam<u>a</u> AA<u>a</u>hadoo AAahdan naba<u>th</u>ahu fareequn minhum bal aktharuhum l<u>a</u> yuminoon<b>a</b>


Athar:
  تہٕ  ییٚلہِ  تِمن  نِشہِ  اللہ  تعالیٰ  سٕنٛدِ  طرفہٕ  کانٛہہ  رسول  تمہِ  کتابہِ  ہُنٛد  تصدیق  تہٕ  تٲئید  کران  آو  یۅسہٕ  تِمن  نِشہِ  گۅڈٕ  پٮ۪ٹھہٕ  موجوٗد  ٲس،  یِمو  اہلِ  کتابو  منٛز  ترٛٲو  أکۍ  دٔرۍ  اللہ  تعالیٰ  سٕنٛز  کتاب  تِتھہٕ  پٲٹھۍ  پسِ  پُشت  زَنتہٕ  تِم  کینٛہہ  زانانٕے  ٲسۍ  نہٕ۔

Mirwaiz:
  بیٚیہِ  ییٚلہِ  آو  تِمن  کُن  اکھ  عظیم  الشان  تہٕ  جلیل  القدر  پیغمبراہ  خداے  سٕندِ  طرفہٕ  یعنے  حضرتِ  محمدؐ  یُس  صاحبِ  پیغمبر  برحق  ٲسِتھ  تصدیق  تہِ  کران  اوس  تتھ  کتابہِ  یۅسہٕ  تِمن  نِشہِ  موجود  ٲس  یعنی  تورات  کیازِ  تتھ  کتابہِ  منٛز  ٲس  تِہٕںٛدِ  نبوتٕچ  خبر۔  تتھ  کُن  نظر  کٔرِتھ  اوس  تِمن  نسبت  ایمان  انُن  تہٕ  پژھ  کرٕنۍ  عین  توراتس  پیٚٹھ  عمل  کرٕنۍ۔  تورات  کِس  کتاب  اللہ  آسنس  پیٚٹھ  ٲسۍ  تِم  تہِ  پژھ  کران۔  تتھ  ٲسۍ  تِم  خداے  سٕںٛز  کتاب  مانان  تہٕ  تسلیم  کران  مگر  باوجودآں  تروواہلِ  کتابو  یعنے  یہودو  أندرٕہ  أکۍ  جماعتن  یہِ  کتابُ  اللہ  یعنی  تورات  پس  پُشت  یِتھہٕ  پٲٹھۍ  کہ  زن  نہٕ  تِمن  امہِ  کتابُ  اللہ  آسنٕچ  خبرٕے  ٲس  تمہِ  بدل  کوٚرُکھ  بیاکھ  چیزاہ  اِختیار۔

Tahir:
  تہٕ  (یِتھے  پٲٹھۍ)  ییٚلہِ  تِمن  نِشہِ  اللہ  تعالیٰ  سٕندِ  طرفہٕ  رسول  (حضرت  محمدصلی  اللہ  علیہ  وسلم)  آے  یِم  تَتھ  کتابِہ  ‏‏ (اصلاً)  تصدیق  کرن  وٲلۍ  چِھ  یۅسہٕ  تِمن  نِشہِ  (گۅڈے)  موجود  ٲس،  تہٕ  (تِموٕے)  اہلِ  کتابَو  منٛزٕ  تٕۯٲو  أکۍ  دٔرۍاللہ  تعالیٰ  سٕنٛز  ‏‏ (سۅے)  کتاب  (تورات)  پسِ  پُشت،  زَنتہٕ  تِم  (تَتھ)  زانانٕے  چِھنہٕ  (حالانکہ  تٔمی  توراتن  ٲس  تِمن  نبی  آخرالزمان  ‏حضرت  محمدصلی  اللہ  علیہ  وسلمن  ہٕنٛزِ  تشریف  آوری  ہٕنٛز  خبر  دِژمٕژ)۔

Transliteration:
  Walamm<u>a</u> j<u>a</u>ahum rasoolun min AAindi All<u>a</u>hi mu<u>s</u>addiqun lim<u>a</u> maAAahum naba<u>th</u>a fareequn mina alla<u>th</u>eena ootoo alkit<u>a</u>ba kit<u>a</u>ba All<u>a</u>hi war<u>a</u>a <i><u>th</u></i>uhoorihim kaannahum l<u>a</u> yaAAlamoon<b>a</b>


Athar:
  تہٕ  لٔگۍ  تِمن  چیزن  ہٕنٛز  پیروی  کرنہِ  یِمن  شیطان  سُلیمان  علیہ  السلامن  ہٕندِ  سلطنتُک  ناو  ہیٚتھ  پیش  کران  ٲسۍ،  حالانکہ  سُلیمان  علیہ  السلامن  اوس  نہٕ  زانٛہہ  تہِ  کُفر  کوٚرمُت،  کُفر  ٲسۍ  تِم  شیطان  کران  یِم  لُکن  جادوگری  ہٕنٛز  تعلیم  ٲسۍ  دِوان،  تِم  لٔگۍ  تتھ  چیزس  پتہٕ  یُس  بابلس  منٛز  دۅن  فرشتن  ہارُوتس  ماروتس  پٮ۪ٹھ  نٲزِل  اوس  آمُت  کرنہٕ،  حالانکہ  تِم  ﴿فرشتہٕ﴾  ییٚلہِ  تہِ  کٲنٛسہِ  اَمِچ  تعلیم  دِوان  ٲسۍ  تیٚلہِ  ٲسۍ  صاف  پٲٹھۍ  گۅڈے  خبردار  کران  زِ،  وُچھ  أسۍ  چِھی  محض  اکھ  آزمٲئش،  ژٕ  مَہ  گژھ  کُفرس  منٛز  مبتلا  ﴿یتھ  آیتس  متعلق  چِھ  واریاہ  قول  مگر  یِکینٛژھاہ  مےٚ  سمجھمُت  چُھ  سُہ  چُھ  یہِ  زِ  یَتھ  زمانس  منٛز  سورُے  بنی  اسرائیل  قومِ  بابلس  منٛز  قٍدۍ  تہٕ  غلام  بٔنِتھ  اوس،  خُداین  آسن  انسٲنۍ  شکلہِ  منز  یِمن  نِشہِ  آزمٲئشہِ  خٲطرٕ  زٕہ  فرشتہٕ  سوٗزِمٕتۍ۔  یِتھہٕ  پٲٹھۍ  قومِ  لوطس  نِشہِ  فرشتہٕ  ٲسۍ  خوبصورت  لڑکن  ہٕنٛزِ  شکلہِ  منٛز  گٔمٕتۍ  تِتھے  پٲٹھۍ  آسن  یِمن  اسرٲئیلی  لُکن  نِشہِ  تِم  پیٖرن  تہٕ  فقیرن  ہٕنٛز  شکلہِ  منٛز  گٔمٕتۍ،  تَتہِ  آسہِ  تِمو  اکہِ  طرفہٕ  سٲحری  بازرُک  جٲدۍوان  لگوومُت  تہٕ  دوٚیِمہِ  طرفہٕ  آسہَن  تِم  حُجت  اَند  وَاتناونہٕ  خٲطرٕ  پرتھ  أکِس  خبردار  کران  زِ،  ہے  وُچِھو  زِ  أسۍ  چِھ  تُہٕندِ  خٲطرٕ  ازمٲئشہِ  ہٕنز  حیثیت  تھاوان،  توٚہۍ  مَہ  کٔرِو  پنُن  ٲخرت  خراب،  مگر  اَمہِ  باوجود  آسہن  لُکھ  یِہندٮ۪ن  پیش  کرنہٕ  آمٕتیٚن  عملیاتن،  نقشن  تہٕ  تعویزن  پتہٕ  لاران۔﴾  اَمہِ  پتہٕ  تہِ  ٲسۍ  یِم  لُکھ  تِمن  نِشہِ  سُہ  چیز  ہیٚچھان،  ییٚمہِ  سٍتۍ  خاندارس  تہٕ  خاندارِنہِ  منٛز  جدٲئی  ہیٚکہَن  کٔرِتھ،  یہِ  کتھ  ٲس  واضح  زِ  اللہ  تعالیٰ  سٕنٛدِ  اِذنہٕ  ورٲے  ہیٚکہٕ ہَن  نہٕ  تِم  امہِ  سٍتۍ  کٲنٛسہِ  تہِ  نقصان  واتنٲوِتھ،  امہِ  باوجود  ٲسۍ  تِم  تیُتھ  چیز  ہیٚچھان  یُس  خۅد  تِہنٛدِ  خٲطرٕ  فٲیدٕہ  مند  اوس  نہٕ،  بلکہ  اوس  نقصان  دہ  تہٕ  تِمن  اوس  وارٕہ  پٲٹھۍ  معلوم  زِ  یُس  امہِ  چیزُک  خریدار  بنیٚاو  تٔمۍ  سٕندِ  خٲطرٕ  چُھنہٕ  ٲخرتس  منٛز  کانٛہہ  حصہٕ،  کٲژاہ  بُرٕہ  لالٕچ  ٲس  ییٚمہِ  بدلہٕ  تِمو  پنٕنۍ  نفس  کٕنۍ،  کاش  تِمن  آسہِ  ہے  پَے!۔

Mirwaiz:
  ییٚمہِ  آیہِ  کریم  کہ  ترجمہٕ  وتشریح  بیان  کرنہٕ  برونٹھ  بوٗزِو  توٚہۍ  یہِ  کتھ  کہ  برونٹھمہِ  وقتہٕ  اوس  دنیاہس  اندر  خاص  کٔرِتھ  شہرِ  بابلس  اندر  سحرُک  تہٕ  جادیُک  سیٹھاہ  زوروشور  تہٕ  چرچہ۔  جادیُک  تہٕ  سحرٕکۍ  عجٲیبات  وُچھِتھ  اوس  جٲہِل  لوٗکن  اشتباہ  تہٕ  تردُد  سپُدمُت  کہ  حضرتِ  انبیاہن  ہٕندین  معجزاتن  ہٕںٛز  حقیقت  تہِ  ما  آسہِ  امی  قٔسمٕچ  چنانچہ  بعض  سٲحِرن  ٲسۍ  لوٗکھ  مُقدس  نظرِ  وُچھِتھ  واجب  الاتباع  زانان  بیٚیہِ  ٲسۍ  بعض  لوٗکھ  سحرس  رٕژ  کٲم  زٲنِتھ  سۅ  ہیٚچھنٕچ  کوٗشِش  کٔرِتھ  تتھ  پیٚٹھ  عمل  کرٕنۍ  یژھان۔  اللہ  تعالیٰ  ہن  یوٚژھ  یہِ  غلط  خیال  گژِھہ  لوٗکن  نِشہِ  دوٗر  سپدُن۔  تٔمۍ  سوٗزۍ  شہرِ  بابلس  اندر  زٕ  ملک  أکِس  اوس  ناو  ہاروت  تہٕ  بییِس  اوس  نا  ماروت  ییٚمی  کامہ  خٲطرٕ  کہ  تِم  تارن  لوٗکن  فِکرِ  سحرٕچ  حقیقت  تااینکہ  تِم  روزن  سحرس  پیٚٹھ  عمل  کرنہٕ  نِشہِ  پتھ  بیٚیہِ  کرن  نہٕ  سٲحِرن  ہٕںٛز  پیروی  تہٕ  متابعت  اللہ  تعالیٰ  چُھ  فرماوان  کہ  بیٚیہِ  چھِ  یہود  تِتھۍ  بے  عقل  کہ  تِمو  کٔرنہٕ  خداے  سٕںٛزِ  کتابہِ  متابعت  بلکہ  کٔر  تِمو  متابعت  تمہِ  سحرٕچ  ییمیُک  چرچہٕ  کران  ٲسۍ  شیطان  یعنی  خبیث  جِن  حضرتِ  سلیمان  سٕندِس  عہدِ  حکومتس  اندر  بیٚیہِ  ٲسۍ  بعض  بیوقوف  حضرتِ  سلٖیمانس  پیٚٹھ  سحرٕ  زاننُک  خیال  کران  یُس  محض  غلط  تہٕ  لغو  اوس  کیازِ  سحرُک  اعتقاد  تھاوُن  یا  تتھ  پیٚٹھ  عمل  کرٕنۍ  چُھ  بالکُل  کُفر۔  حضرتِ  سلیمان  علیہ  السلامن  چھنہٕ  زانہہ  تہِ  نعوذباللہ  کُفرٕچ  کانہہ  کٲماہ  کٔرمٕژ  لیکن  شیطان  یعنی  خبیث  جِن  ٲسۍ  بیشک  کُفرٕچہِ  کتھہٕ  کُفرٕچہِ  کامہِ  یعنے  سحرٕ  کران۔  پانہٕ  سۅ  کٲم  کٔرِتھ  ٲسۍ  لوٗکن  تہِ  سحرٕ  ہیٚچھناوان،  سُے  سحرٕ  ووت  ازتام۔  تمی  سحرٕچ  چھِ  تِم  یہود  پیروی  کران،  بیٚیہِٕ  چھِ  یِم  یہود  تمہِ  سحرٕچ  پیروی  کران  یُس  سحرٕ  دۅن  مَلکن  پیٚٹھ  نٲزِل  کرنہٕ  آو  اکہِ  خاص  حِکمت  مۅکھہٕ  یِم  شہر،  بابلس  اندر  روزان  ٲسۍ  یِمن  دۅن  مَلکن  ناو  اوس  ہاروت  وماروت،  تِم  زٕ  مَلک  ٲسۍ  نہٕ  سُہ  سحرٕ  ہیٚچھناوان  کٲنسہِ  أکِس  یوٚتانۍ  نہٕ  احتیاطاً  گۅڈٕ  تس  ونان  ٲسۍ  سون  وجود  تہِ  چُھ  مخلوقن  ہٕندِ  خٲطرٕ  آزمٲیِش  تہٕ  امتحان  خداے  سٕندِ  طرفہٕ  یُتھ  لوٗکن  متعلق  سانہِ  ذریعہ  سحرس  پیٚٹھ  مُطلع  سپدِتھ  ظٲہِر  سپدِ  کہ  کُس  چُھ  تتھ  اندر  پٔھسِتھ  گُمراہ  سپدان۔  کُس  چُھ  پنُن  پان  بچاوان۔  لہٰذا  یُتھنہٕ  ژٕ  سحرس  پیٚٹھ  مُطلع  سپدِتھ  کٲفر  سپدکھ  یعنی  سحرس  اندر  پھسکھ،  پس  ٲسۍ  بعض  لوٗکھ  ہیٚچھان  تِمن  ملکن  نِشہِ  تمہِ  قسمُک  سحرٕ  ییٚمہِ  سٍتۍ  تِم  دۅن  بٲژن  اندر  جدٲیی  کران  ٲسۍ،  یِم  سٲحِر  ٲسِنہٕ  ہیٚکان  کٲنسہِ  أکِس  کُنہِ  قسمہٕ  ضریر  واتنٲوِتھ  امہِ  سحرٕ  سٍتۍ  مگر  خداے  سٕندِی  حکمِ  تقدیرٕہ  سٍتۍ۔  یعنی  ییٚمۍسٕندِ  حقہٕ  تِم  کانہہ  ضریر  تکلیٖفاہ  یوٚژھمُت  آسہِ  ہا،  بیٚیہِ  ٲسۍ  ہیٚچھان  تِم  تمہِ  قسمُک  سحرٕ  یُس  تِمن  گناہ  آسنہٕ  مۅکھہٕ  مُضر  اوس۔  بیٚیہِ  اوس  نہٕ  تِہٕندِ  خٲطرٕ  کانہہ  خاص  نفع  واتناوٕ  وُن  چیزاہ۔  یِم  یہود  چھِ  تتھ  سحرس  متابعت  کٔرِتھ  سخت  نقصانس  تہٕ  ضررس  اندر  گرفتار۔  یہِ  کتھ  چھِنہٕ  أسی  یوت  ونان  بلکہ  یہِ  بتحقیق  یِم  یہود  تہِ  چھِ  یہِ  کتھ  ضروٗر  زانان  کہ  یُس  شخص  کتاب  اللہ  ہس  بدل  چُھ  سحرٕ  اِختیار  کران  تس  شخصس  چُھنہٕ  ٲخرتس  اندر  کانہہ  حصہٕ  باقٕے  روزان،  بیٚیہِ  کوٗتاہ  یچھ  چُھ  سُہ  چیز  یعنی  سحر  تہٕ  کُفر  یَتھ  تِمو  کٕنۍ  تہِ  فروخت  کٔرۍ  پنٕنۍ  پان،  کاش  تِم  ہے  زانان  آسہن۔

Tahir:
  ‏امہِ  علاوہ  ٲسۍ  تِم  (یہوٗدۍ)  تمہِ  بہتانٕچ  تہِ  پٲروی  کران  یُس  شیطانو  سلیمان  (علیہ  السلام)  سٕنٛدِ  سلطنت  کہِ  حوالہٕ  ‏پانے  بنومُت  اوس،  حالانکہ  سلیمانن  (علیہ  السلام)  اوس  نہٕ  (کانٛہہ)  کفر  کۆرمُت  بلکہ  اوس  کفر  شیطانَو  کۆرمُت۔  تِم  ‏ٲسۍ  لُکن  جود  ہیٚچھناوان،  تہٕ  یہِ  (جادُیک  علم)  اوس  نہٕ  بابُل  کس  شہرس  منٛزہاروٗت  تہٕ  ماروٗت  (نٲوۍ)  دۅن  ‏فرشتن  پیٚٹھ  سوزنہٕ  آمُت  تہٕ  نہ  ٲسۍتِم  دۅشوے  گۅڈے  نہیبہٕ  کرنہ  بغیر  کٲنسہِ  کینہہ  ہیٚچھناوان،  (اتھ  حدس  تام  زِ  تِم  ‏ٲسۍ  ونان)  زِ  ٲسۍ  چِھ  محض  آزمٲیِش  (خٲطرٕ)،  لہٰذامَہ  بٔنِوتۆہۍ  (اَتھ  پیٚٹھ  اعتقاد  تھٲوِتھ)  کٲفر،  اَمہِ  باوجود  ٲسۍ  تِم  (یہوٗدۍ)  تِمن  ‏دۅشوٕنۍ  نِشہِ  تِہ  (مٲتھٕر)  ہیٚچھان  ییٚمہِ  سٍتۍ  خاندارس  تہٕ  تٔمۍ  سٕنٛزِخاندارِنہِ  درمیان  پھاس  ٲسۍتۯاوان،  حالانکہ  تِم  ہیٚکہن  نہٕ  ‏اَمہِ  سٍتۍ  کٲنسہِ  تہِ  نقصان  واتنٲوِتھ  مگر  اللہ  تعالیٰ  سٕنٛدِی  حکمہٕ،  تہٕ  یِم  لُکھ  ٲسۍ  تمن  نِش  تِمے  چیز  ہیٚچھان  یِم  یہِندِ  خٲطرٕ  نقصان  ‏واتناون  وٲلۍ  ٲسۍ  تہٕ  یِمن  ٲسۍ  نہٕ  نفع  واتناوان،  تہٕ  یِمن  اوس  پٔزۍ  پٲٹھۍ  (یِتہِ)  پَے  زِ  یُس  اکھا  اَمِیک  (یعنی  کُفرُک  ‏یا  جادِیُک)  خریدار  بنیاوٗ  تَس  خٲطرٕ  (آسہِ)  نہٕ  ٲخرتس  منٛزکانٛہہ  حِصہٕ،  تہٕ  سُہ  چُھ  سیٚٹھہٕے  ناکارٕہ  چیزییٚمہِ  بدلہٕ  تِمَوپننۍ  جان  ‏‏ (یعنی  پننۍ  حقیقی  بہتری  تہٕ  ٲخرتٕچ  کامیابی)  کٕنِتھ  ژٕھنۍ،  کاش!  تِم  آسہن  اتھ  (سودا  کِس  حقیقتس)  زانان۔

Transliteration:
  Wa<b>i</b>ttabaAAoo m<u>a</u> tatloo a<b>l</b>shshay<u>at</u>eenu AAal<u>a</u> mulki sulaym<u>a</u>na wam<u>a</u> kafara sulaym<u>a</u>nu wal<u>a</u>kinna a<b>l</b>shshay<u>at</u>eena kafaroo yuAAallimoona a<b>l</b>nn<u>a</u>sa a<b>l</b>ssi<u>h</u>ra wam<u>a</u> onzila AAal<u>a</u> almalakayni bib<u>a</u>bila h<u>a</u>roota wam<u>a</u>roota wam<u>a</u> yuAAallim<u>a</u>ni min a<u>h</u>adin <u>h</u>att<u>a</u> yaqool<u>a</u> innam<u>a</u> na<u>h</u>nu fitnatun fal<u>a</u> takfur fayataAAallamoona minhum<u>a</u> m<u>a</u> yufarriqoona bihi bayna almari wazawjihi wam<u>a</u> hum bi<u>da</u>rreena bihi min a<u>h</u>adin ill<u>a</u> bii<u>th</u>ni All<u>a</u>hi wayataAAallamoona m<u>a</u> ya<u>d</u>urruhum wal<u>a</u> yanfaAAuhum walaqad AAalimoo lamani ishtar<u>a</u>hu m<u>a</u> lahu fee al<u>a</u>khirati min khal<u>a</u>qin walabisa m<u>a</u> sharaw bihi anfusahum law k<u>a</u>noo yaAAlamoon<b>a</b>


Athar:
  اگر  تِم  تقویٰ  تہٕ  ایمان  اختیار  کرٕہن  تیٚلہِ  یِکینژھا  اَمِیُک  بدلہٕ  خُدایس  نِشہِ  میلہِ  ہے  سُہ  اوس  تِہنٛدِ  خٲطرٕ  زیادٕہ  بہتر،  کاش  تِمن  آسہِ  ہے  خبر۔

Mirwaiz:
  بیٚیہِ  ہرگاہ  تِم  لوٗکھ  کُفرٕ  تہٕ  سحرٕ  بدل  ایمان  انہن،  پرہیزگٲری  تہٕ  تقویٰ  اِختیار  کرہن  تتھ  صورتس  اندر  اوس  خداے  سُند  اجر  تہٕ  ثواب  تہٕ  معاوضہٕ  سیٹھاہ  بہتر  امہِ  کُفرٕ  تہٕ  سحرٕ  نِشہِ  کاش  تِمے  کینہہ  زانان  آسہن۔  بعض  یہودو  کوٚر  حضرتِ  محمدؐ  سٕنزِ  مجلِسہِ  اندر  محض  شرارت  کِنۍ  لفظ  رَاعِنَاونُن  شروع۔  یہِ  لفظ  چُھ  عربی  تہِ  عبرانی  تہِ۔  عربی  لفظ  ٲسِتھ  چُھ  امیُک  معنی  سون  کٔرِتو  حض  رعایت۔  یعنی  یہِ  مضمون  یہِ  توٚہۍ  بیان  ٲسِو  کران  سُہ  فرمٲوۍ  تو  حض  بیٚیہِ  دُبارٕہ۔  اسہِ  حض  توٚر  نہٕ  یہِ  وارٕہ  فِکرِ۔  عبرٲنی  لفظ  ٲسِتھ  چُھ  امیُک  معنی  یچھ  تہٕ  خراب۔  تِم  یہود  ٲسۍ  تمی  معنیہِ  تِمن  برونٹھ  کنہِ  یہِ  لفظ  استعمال  کران۔  عبرٲنی  پٲٹھۍ  چُھ  امہِ  لفظُک  معنی  اے  احمق۔  عربدان  صحابہٕ  صٲب  ٲسۍ  نہٕ  اتھ  یہودن  ہٕندِس  شرارتس  وٲقٕف  سپٕدمٕتۍ  تِم  تہِ  ٲسۍ  یہِ  لفظ  امیُک  رُت  معنی  بوٗزِتھ  استعمال  کران۔  حضرتِ  نبی  کریمسؐس  کُن  خطاب  کٔرِتھ  یہِ  لفظ  استعمال  کران  تمہِ  سٍتۍ  اوس  تِمن  شرارت  کرنٕچ  بیٚیہِ  ہن  گنجٲیِش  تہٕ  موقعہ  حٲصِل  سپدان۔  اللہ  تعالیٰ  ہن  تھٲونہٕ  تِمن  أمِچ  گنجٲیش  کُنہِ  قسمہٕ  باقٕے۔  تِمو  فرموو  مسلمانن  یہِ  لفظ  استعمال  کرنہٕ  نِشہِ  ممانعت۔

Tahir:
  تہٕ  ہرگاہ  تِم  ایمان  اَنہن  تہٕ  پرہیزگٲری  کرہن  اختیار،  تیٚلہِ  آسِہے  اللہ  تعالیٰ  سٕنٛزِ  بارگاہِ  منٛز  (کم  کاسہٕ)  ثواب  (تہِ  تِمَو  ‏سارِوٕے  چیزو  کھۅتہٕ)  زیادٕہ  بہتر،  کاش!  تِم  آسٕہَن  (اَمہِ  رازٕ  نِشہِ)  وٲقف۔

Transliteration:
  Walaw annahum <u>a</u>manoo wa<b>i</b>ttaqaw lamathoobatun min AAindi All<u>a</u>hi khayrun law k<u>a</u>noo yaAAlamoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  مَہ  ٲسِو  وَنان  رَاعِنَا  بلکہ  ٲسِو  وَنان  اُنظُرنا  تہٕ  توجہ  سان  بوٗزِو  کتھ  ﴿یہوٗدۍ  ییٚلہِ  نبی  اکرم  صلی  اللہ  علیہ و سلمن  ہٕنزِ  مجلسہِ  منٛز  یِہَن  تِم  ٲسۍ  پننہِ  سلامہِ  تہٕ  کلامس  منٛز  پرتھ  ممکن  طریقہ  پننہِ  دِلُک  بخار  یژھان  کڑن۔  ییٚلہِ  نبی  اکرم  صلی  اللہ  علیہ و سلمن  ہٕندِس  گفتگووَس  دوران  یہوٗدٮ۪ن  کُنہِ  وقتہٕ  یہِ  وَننٕچ  ضرورت  پیش  یِیہِ  ہے  زِ  ٹھہرِو  اَسہِ  دِیِو  یہِ  کتھ  سمجھنہٕ،  تیٚلہِ  وَنہَن  تِم  راعنا۔  اَمہِ  لفظُک  ظٲہری  مفہوم  اوس  یہِ  زِ  اَسہِ  کٔرِ تَو  ہنا  رعایت  یا  سٲنۍ  کتھ  بوٗزۍتَو۔  مگر  اتھ  منٛز  ٲسۍ  بیٚیہِ  تہِ  کینژھو  پاسَو  بُرٕہ  معنی  تہِ  نیران۔  اَمہِ  موجوب  آو  مُسلمانن  حُکم  دِنہٕ  زِ  توٚہۍ  کٔرِو  یہِ  لفظ  استعمال  کرنہٕ  نِشہِ  پرہیز  تہٕ  اَتھ  بجایہِ  ٲسِو  اُنظُرنَا  وَنان  یعنی  اَسہِ  کُن  فرمٲوِتَو  توجہ  یا  اَسہِ  دِیہِ تَو  ذرا  سمجھنہٕ۔﴾  یِم  کٲفر  چِھ  دگ  تُلوٕنہِ  عذابٕکۍ  حقدار۔

Mirwaiz:
  اے  باایمانو  توٚہۍ  مہ  ٲسِو  ونان  لفظ  راعنا  بلکہ  ٲسِو  ونان  ییٚلہِ  تۅہیہِ  امہِ  قسمُک  مطلب  ظٲہِر  کرنٕچ  ضرورت  پیٚوان  آسہِ  اُنظُرنَا،  امہِ  لفظُک  معنی  چُھ  سٲنِس  حالس  کُن  کٔرۍ  تو  حض  نظر۔  اسہِ  نہ  حض  توٚر  نہٕ  پوٗرٕہ  پٲٹھۍ  فِکر،  تُہُند  کلامِ  شریف،  بیٚیہِ  بوٗزِو  باایمانو  وارٕہ  یہِ  حُکم  یاد  تھٲوِ  وکہ  یِمن  کٲفرن  ہٕندِ  خٲطرٕ  چُھ  کڈُر  عذاب۔  پیغمبرِ  برحقس  نسبت  امہِ  قسمٕچ  گُستٲخی  کرٕنۍ  اکھ  پانہٕ  بیٚیہِ  کرناوٕںۍ  دونٛکھہٕ  دِتھ  بیین  لوٗکن  اَتھہِ  تہِ  امہِ  قسمٕچ  گُستٲخی  پننہِ  چالٲکی  سٍتۍ۔  بعض  یہودد  ٲسۍ  بعض  مسلمانن  قسم  ہٲوِتھ  ونان  کہ  أسۍ  چھِ  تُہٕندۍ  دِلی  خٲرخواہ۔  بیٚیہِ  چھِ  أسۍ  یژھان  کہ  تۅہیہِ  گژِھہ  دینی  احکام  خداے  سٕندِ  طرفہٕ  سانہِ  کھۅتہٕ  زیادٕہ  رٕتۍ  عنایت  سپدٕنۍ  یِم  احکام  أسۍ  تہِ  قبول  کرہَو  مگر  کیا  بنہِ  تُہٕندۍ  دینی  احکام  چھِنہٕ  سانیو  دینی  احکامو  کھۅتہٕ  زیادہ  رٕتۍ  کینہہ  تہِ۔  اللہ  تعالیٰ  چُھ  یِہٕندِس  اتھ  خٲرخوٲہی  ہٕندِس  دعواہس  تردید  وتکذیب  کران  فرماوان  چُھ۔

Tahir:
  اے  ایمان  والیو!  (نبی  صلی  اللہ  علیہ  وسلمن  ہُنٛد  توجہ  پانس  کُن  پھرنہ  مۅکھہٕ)  مَہ  ٲسِو  رَاعِنا  ونان  بلکہ  ٲسِو  ‏‏ (ادبہٕ  سان)  اُنْظُرْنَا  (اَسہِ  کُن  فرمٲوِو  نظرِ  کرم)  وَنان  تہٕ  (تِہُنٛد  ارشاد)  ٲسِو  غورٕ  سان  بوزان  روزان،  تہٕ  کٲفرن  خٲطرٕ  چُھ  دگ  ‏تُلوُن  عذاب۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> taqooloo r<u>a</u>AAin<u>a</u> waqooloo on<i><u>th</u></i>urn<u>a</u> wa<b>i</b>smaAAoo walilk<u>a</u>fireena AAa<u>tha</u>bun aleem<b>un</b>


Athar:
  یِم  لُکھ  یِمو  دعوتِ  حق  قبول  کرنہٕ  نِشہِ  انکار  کوٚرمُت  چُھ  خواہِ  اہلِ  کتابَو  منٛزٕ  ٲسِتن  یا  مُشرِک  ٲسِتن  یِم  چِھنہٕ  ہرگز  یہِ  پسند  کران  زِ  تُہٕنٛدِس  ربّ  سٕنٛدِ  طرفہٕ  گژِھ  تۅہیہِ  پٮ۪ٹھ  کانٛہہ  رٕژَر  نٲزِل  سپدُن،  مگر  اللہ  تعالیٰ  یَس  یژھان  چُھ  تَس  چُھ  پننہِ  رحمت  خٲطرٕ  ژاران  تہٕ  سُہ  چُھ  سٮ۪ٹھاہ  فضٕل  کرن  وول۔

Mirwaiz:
  ہرگِز  چھِنہٕ  پسند  کران  کٲفر  لوٗکھ  ادٕہ  تِم  اہلِ  کتابو  أندرٕہ  ٲسِتن  یا  مُشرِکو  أندرٕہ  ٲسِتن  یتھ  کتھہِ  کہ  تُہٕندِس  پروردِگارٕہ  سٕندِ  طرفہٕ  کیاہ  سپدِ  تۅہیہِ  پیٚٹھ  کانہہ  رٕژ  کتھاہ۔  یعنی  تِم  چھِنہٕ  ہیٚکان  ہیکان  زٔرِتٕھے  تۅہیہِ  کانہہ  خٲر  واتُن  حسد وعداوت  کِنۍ،  بٔلۍ  چھِو  تِم  زیٚوِ  سٍتۍ  ظٲہِر  کران۔  دِل  چُھکھ  تُہٕندِ  حسدٕہ  سٍتۍ  بٔرِتھ  مگر  تِہٕندِ  امہِ  حسدٕہ  سٍتۍ  بنہِ  نہٕ  کینہہ،  کیازِ  اللہ  تعالیٰ  چُھ  پننہِ  رحمت  وعنایت  سٍتۍ  خاص  کران  یس  یژھان  چُھ  تس،  اللہ  تعالیٰ  چُھ  بوٚڈ  فضل  عطا  کرن  وول۔  یہودو  کریو  اعتراض  قبلُک  حُکم  بدلنس  پیٚٹھ۔  تِتھے  پٲٹھۍ  کریو  بعض  مُشرِکو  تہِ  اعتراض  بعض  حُکمن  ہٕندِس  منسوخ  سپدنس  پیٚٹھُ۔  تتھ  اعتراضس  پیٚٹھ  اللہ  تعالیٰ  رد  فرماوان۔

Tahir:
  نَہ  چِھ  تِم  لُکھ  یِم  اہلِ  کتابو  منٛزٕ  کٲفر  سَپٕدۍ  تہٕ  نَہ  چِھ  مشرکین  اَتھ  پسند  کران  زِ  تُہٕندِس  ربّ  سٕنٛدِ  طرفہٕ  گۆژھ  کانٛہہ  رٕژَر  تۅہیہِ  پیٚٹھ  نٲزل  سپدُن،  تہٕ  اللہ  تعالیٰ  یَس  یَژھان  چُھ  تس  چُھ  پننہِ  رحمت  خٲطرٕ  ژاران،  تہٕ  اللہ  تعالیٰ  چُھ  سیٚٹھاہ  فضل  کرن  ‏وول۔

Transliteration:
  M<u>a</u> yawaddu alla<u>th</u>eena kafaroo min ahli alkit<u>a</u>bi wal<u>a</u> almushrikeena an yunazzala AAalaykum min khayrin min rabbikum wa<b>A</b>ll<u>a</u>hu yakhta<u>ss</u>u bira<u>h</u>matihi man yash<u>a</u>o wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  أسۍ  یۅسہٕ  پنٕنۍ  آیت  مسنوخ  چِھ  کران  یا  مٔشراوان  چِھ  اَتھ  جایہِ  چِھ  اَمہِ  کھۅتہٕ  بہتر  اَنان  یا  کم  از  کم  تِژٕھے  ﴿یہِ  چُھ  اکہِ  خاص  شکُک  جواب  یُس  یہوٗدۍ  ٲسۍ  مُسلمانن  ہٕنٛدٮ۪ن  دِلن  منٛز  ترٛاوُن  یژھان۔  تِہُند  اعتراض  اوس  یہِ  زِ  اگر  پٔتِمہِ  کتابہٕ  تہِ  اللہ  تعالیٰ  سٕنٛدی  طرفہٕ  آمژٕ  آسہٕ  تہٕ  یہِ  قُرآن  تہِ  چُھ  اللہ  تعالیٰ  سٕنٛدِی  طرفہٕ  آمُت۔  تیٚلہِ  کیازِ  چِھ  تِہنٛدیٚو  کینٛژھو  احکامو  بجایہِ  یتھ  منٛز  بدل  احکام  دِنہٕ  آمٕتۍ؟﴾  کیا  تۅہیہِ  چَھو نا  پے  زِ  اللہ  تعالیٰ  چُھ  پرٛتھ  چیزس  پٮ۪ٹھ  قدرت  تھاوان؟

Mirwaiz:
  أسۍ  ہے  کُنہِ  آیہِ  کریمُک  حُکم  منسوخ  کران  چھِ۔  یا  چھِن  سُہ  آیہِ  کریم  ذہنو  نِشہِ  مشراوان  یہِ  چھنہٕ  اعتراض  کرنٕچ  کانہہ  محلی  کیازِ  تتھ  بدل  چھِ  أسۍ  تمہِ  کھۅتہٕ  رُت  یا  تتھ  ہِیو  بیاکھ  کانہہ  حُکماہ  جٲرِی  کران۔  اتھ  منٛز  تہِ  چھےٚ  آسان  بجہِ  بجہِ  حِکمژٕ  تہٕ  مُصلحژٕ۔  اے  اعتراض  کروٕنہِ  شخصہٕ،  کیازِ  چُھے  نا  معلوم  کہ  اللہ  تعالیٰ  چُھ  پرتھ  چیزس  پیٚٹھ  قدرت  وول۔  

Tahir:
  أسۍ  ییٚلہِ  کانٛہہ  آیت  منسوخ  چِھ  کران،  یا  چِھن  سۅ  فراموش  کرناوان،  تمہِ  کھۅتہٕ  بہتر  نَتہٕ  تِژٕھی  ہِش  (بیٚیہِ  کانٛہہ  ‏آیت)  چِھ  (پۯتھ  صورتس  منٛز)  اَنان،  کیا  تۆہۍ  چِھو  نا  زانان  زِ  اللہ  تعالیٰ  چُھ  پۯتھ  چیزس  پیٚٹھ  (مکمل)  قدرت  تھاوان۔

Transliteration:
  M<u>a</u> nansakh min <u>a</u>yatin aw nunsih<u>a</u> nati bikhayrin minh<u>a</u> aw mithlih<u>a</u> alam taAAlam anna All<u>a</u>ha AAal<u>a</u> kulli shayin qadeer<b>un</b>


Athar:
  کیا  تۅہیہِ  چَھو  نا  خبر  زِ  زٔمینٕچ  تہٕ  آسمانن  ہٕنز  حٲکمیت  چھےٚ  اللہ  تعالیٰ  سٕنٛدی  خٲطرٕ  تہٕ  تس  ورٲے  چُھنہٕ  کانٛہہ  تُہٕنٛز  خبر  اَتر  ہیٚنہٕ  وول  تہٕ  تُہُند  مدد  کرن  وول؟

Mirwaiz:
  بیٚیہِ  چُھے  نا  ژےٚ  معلوم  اللہ  تعالیٰ  سٕے  چھےٚ  خاص  سلطنت  آسمانن  تہٕ  زمینن  ہٕںٛز  تس  تس  چھِ  کُلی  اِختیارات  سارنٕے  کامین  ہٕندِ،  ییٚلہِ  نہٕ  تس  اتھ  قدرت  وسلطنتس  منٛز  کانہہ  اکھاہ  شریک  تہٕ  حصہٕ  دار  چُھ۔  لہٰذا  تِمن  مُصلحتن  ہُند  رعایت  کٔرِتھ  دۅیِم  حکُم  جٲرِی  کرنس  اندر  کُس  اکھاہ  ہیٚکہِ  تس  مذحمت  تہٕ  گانگل  کٔرِتھ  تس  چُھنہٕ  دۅیِم  حکُم  جٲرِی  کرنس  اندر  کانہہ  پتھ  رٹآن۔  نہ  چُھس  گۅڈنیُک  حکُم  برقرار  تھاونہٕ  نِشہِ  کانہہ  اکھاہ  پتھ  رٹہٕ  وُن،  یہِ  کتھ  تہِ  بوز  ژٕوارٕہ  کہ  بیٚیہِ  چُھنہٕ  کانہہ  اکھاہ  اللہ  تعالیٰ  ہس  ورٲے  تُہُند  نہ  دوس  تہٕ  نہ  مددگار  وۅنۍ  ییٚلہِ  سُے  تُہُند  یار  چُھ  سُہ  کریا  کانہہ  کٲماہ  مصلحتہٕ  ورٲے۔  بیٚیہِ  ییٚلہِ  سُہ  تُہُند  مددگار  چُھ  توٚہۍ  ییٚلہِ  تِہٕندین  حُکمن  پیٚٹھ  عمل  کٔرِو۔  سُہ  رچھِہ  تۅہیہِ  مُخٲلفن  ہٕندِ  مزاحمت  کہ  شرٕہ  نِشہِ۔  حکم  ثٲنی  بہتر  یا  تتھ  ہِیو  ٲسِنۍ  ہیٚکہ  باعتبار  ثواب  تہِ  ٲسِتھ۔  کُنہِ  ہیٚکہِ  باعتبار  آسٲنی  تہِ  ٲسِتھ  یعنی  دۅیِم  حکُم  آسہِ  گۅڈنِکہِ  حُکمہٕ  کھۅتہٕ  آسان۔  یِتہِ  ہیٚکہِ  بٔنِتھ  کہ  دۅیِم  حکُم  آسہِ  گۅڈنِکہِ  حُکمہٕ  چہ  معٲفی  ہُند  حُکم۔  دۅیِم  حکُم  جٲری  کرنس  اندر  چھےٚ  یِمہٕ  کتھہٕ  ضروٗری  کہ  سُہ  دوٚیِم  حُکمس  جٲرِی  کرنس  اندر  چھِ  ضروٗر  کینہہ  نتہٕ  کانہہ  مصلحت  بیٚیہِ  چُھ  سُہ  حکُم  قادرِ  مطلق۔  بیٚیہِ  چُھ  حٲکِم  محکومن  ہُند  خٲر  خواہ۔  ہرگاہ  ہے  کانہہ  اکھاہ  محکومن  ہٕںٛز  مزاحمت  کرِ  سُہ  چُھ  تِمن  محکومن  مدد  کران۔  بعض  چھِ  قانون  بدلاونہٕ  یِوان۔  ییٚمہِ  وجہہ  کہ  قانون  بناون  وٲلِس  چھےٚ  کُنہِ  کانہہ  غلطی  آسان  تتھ  منٛز  گٔمٕژ۔  امہِ  قسمٕچ  تبدیلی  یا  نسخ  چُھ  احکامِ  الہٰین  منٛز  محال  کیازِ  اللہ  تعالیٰ  چُھ  غلطی  گژھنہٕ  نِشہِ  مُنزہ  تہٕ  پاک۔  بعض  چھِ  حکُم  بدلاونہٕ  یِوان  محکومن  ہٕںٛز  حالت  بدل  سپدنہٕ  خٲطرٕ  یِتھہٕ  پٲٹھۍ  مریض  سٕنٛز  حالت  بدلنہٕ  مۅکھہٕ  چُھ  نُسخہٕ  تہٕ  علاج  بدلاونہٕ  یِوان۔  یُتھ  ہِیو  نُسخ  چُھ  جٲیِز  تتھ  منٛز  چُھنہٕ  کانہہ  اِشکالِ  عقلی  یا  نقلی۔  بعض  یہودو  کوٚر  عناداً  عرض  درخدمتِ  آنحضرتؐ  کہ  کِتھہٕ  پٲٹھۍ  حض  حضرتِ  موسیٰ  علیہ  السلامس  پیٚٹھ  تورات  نٲزِل  سپُد  یِکہٕ  وٹہٕ۔  یِتھے  پٲٹھۍ  حض  گوٚژھ  قرآنِ  مجید  تہِ  تۅہیہِ  پیٚٹھ  نٲزِل  سپدُن۔  اتھ  متعلق  چُھ  اللہ  تعالیٰ  اِرشاد  فرماوان۔

Tahir:
  کیا  تۅہیہِ  چھَو  نا  پے  زِ  آسمانن  تہٕ  زمینٕچ  بادشاہت  چھے٘  صرف  اللہ  تعالیٰ  سٕندی  خٲطرٕ،  تہٕ  اللہ  تعالیٰ  سٕنٛدِ  ورٲے  نَہ  ‏چُھ  تُہُنٛد  کانٛہہ  دوست  تہٕ  نَہ  چُھ  کانٛہہ  مددگار۔

Transliteration:
  Alam taAAlam anna All<u>a</u>ha lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i wam<u>a</u> lakum min dooni All<u>a</u>hi min waliyyin wal<u>a</u> na<u>s</u>eer<b>in</b>


Athar:
  کیا  اَمہِ  پتہٕ  چِھوٕہ  توٚہۍ  پننِس  رسولس  تمہِ  قٔسمٕکۍ  سوال  تہٕ  مُطالبہٕ  کرٕنۍ  یژھان  ییٚمہِ  قسمٕکۍ  موسیٰ  علیہ  السلامس  کرنہٕ  چِھ  آمٕتۍ؟  ﴿یہوٗدۍ  ٲسۍ  نکتہٕ  کٔڑۍ  کٔڑۍ  قٔسمہٕ  قٔسمٕکۍ  سوال  مُسلمانن  برونٛہہ  کنہِ  پیش  کران  تہٕ  یِمن  ٲسۍ  ہٕس  دِوان  زِ  پننِس  پیغمبرس  پٕرٛژِھو  یہِ،  پتہٕ  پٕرٛژِھیٚوٗس  یہِ،  پتہٕ  ہُہ۔  اَتھ  پٮ۪ٹھ  چُھ  اللہ  تعالیٰ  مُسلمانن  تنبیہ  کران  زِ  اَتھ  معاملس  منٛز  بٔچِو  یہوٗدٮ۪ن  ہٕنٛز  رٔوِش  اختیار  کرنہٕ  نِشہِ﴾  حالانکہ  ییٚمۍ  شخصن  ایمانٕچ  رٔوِش  کُفرٕ چہِ  رٔوِشہِ  سٍتۍ  بدلٲو  سُہ  ڈوٚل  سیٚزِ  وَتہِ  نِشہِ۔

Mirwaiz:
  اے  یہودو  کیاہ  توٚہۍ  چھِو  یژھان  پننِس  موجودٕہ  پیغمبرس  تمہِ  قسمُک  سوال  تہٕ  درخواست  کرُن  ییٚمہِ  قسمُک  درخواست  تُہٕندین  مالین  تہٕ  بٕڈببن  ہٕندِ  ذریعہ  چھےٚ  أزِکہ  برونٹھ  حضرتِ  موسیٰ  ہس  کرنہٕ  آمُت۔  مثلاً  اسہِ  ہٲوِیون  حض  اللہ  تعالیٰ  وارٕہ  کارٕہ  نٔنۍ  پٲٹھۍ۔  امہِ  قسمُک  درخواست  ییٚمہِ  منٛزٕہ  صرف  پیغمبرس  پیٚٹھ  اعتراض  کرُن  نتہٕ  خداے  سٕںٛزن  مصلحتن  ہٕںٛز  مزاحمت  کٔرٕنۍ  مقصود  آسہِ،  تمہِ  پتہٕ  آسِہ  نہٕ  ایمان  انہٕ  نُک  تہٕ  پژھ  کرنُک  کانہہ  اِرادٕہ،  یِمہٕ  گٔیہِ  صریح  کُفرچہ  کتھہٕ۔  یُس  شخص  ایمان  اننہٕ  بدل  کفرچہِ  کتھہٕ  کرِ  سُہ  شخص  ڈوٚل  سیٚزِ  وتہِ  نِش۔  امہِ  قسمُک  سوال  تہٕ  درخواست  کرُن  ٲسۍ  ییٚمہِ  مۅکھہٕ  لغو  تہٕ  بیکار  کہ  خداے  سٕنٛزن  سارنٕے  کامین  اندر  چھےٚ  بجہِ  بجہِ  حِکمژٕ۔  کٲنسہِ  بندس  چُھنہٕ  حق  چون  وچرا  کرنُک۔  بعض  یہود  ٲسۍ  شب  وروز  یہے  کوٗشِش  کران  کہ  کُنہِ  پٲٹھۍ  گٔژھۍ  مسلمان  اِسلام  نِشہِ  پھیرٕنۍ  دوستی  لٲگِتھ  خٲرخوٲہی  ظٲہِر  کٔرِتھ۔  پرتھ  کُنہِ  قسمٕکۍ  تدبیر  بعمل  أنِتھ  ٲسۍ  باوجود  ناکٲمی  پرتھ  وقتہٕ  اتھ  خیالس  آسان۔  اللہ  تعالیٰ  ہن  کٔرۍ  باایمان  خبردار  یِہٕندِ  امہِ  خیالہٕ  سٍتۍ۔  فرمووُن۔

Tahir:
  (اے  مسلمانو!)  کیا  تۆہۍ  چِھوٕ  یَژھان  زِ  تۆہۍ  تہِ  کٔرِو  پننِس  رسولس (صلی  اللہ  علیہ  وسلم)  تِتھے  پٲٹھۍ  سوال  یِتھہٕ  ‏پٲٹھۍ  زن  ییٚمہِ  برونٛہہ  موسیٰ  ہس (علیہ  السلام)  سوال  ٲسۍ  کرنہٕ  آمٕتۍ،  تیٚلہِ  یُس  اکھاہ  ایمان  بدلہٕ  کفرحٲصل  کرِ،  سُہ  ڈۆل  ‏پٔزۍپٲٹھۍ  سیٚزِ  وَتہِ  نِشہِ۔

Transliteration:
  Am tureedoona an tasaloo rasoolakum kam<u>a</u> suila moos<u>a</u> min qablu waman yatabaddali alkufra bi<b>a</b>leem<u>a</u>ni faqad <u>d</u>alla saw<u>a</u>a a<b>l</b>ssabeel<b>i</b>


Athar:
  اہلِ  کتابَو  منٛز  چِھ  اکثر  لُکھ  یہِ  یژھان  زِ  کُنہِ  پٲٹھۍ  پِھرہانَو  بیٚیہِ  تۅہیہِ  ایمانہٕ  نِشہِ  کُفرس  کُن،  اگر چہِ  حق  یِمن  پٮ۪ٹھ  ظٲہر  چُھ  سپُدمُت،  مگر  پننہِ  نفٕسہٕ کہ  حسدٕ  کِنۍ  چھےٚ  تُہٕنٛدِ  خٲطرٕ  یِہٕنٛز  یہِ  خوٲہِش،  امہِ  کِس  جوابس  منٛز  ہِیٚیِو  توٚہۍ  عفو  تہٕ  درگُزرس  کٲم  یوٚت  تام  زَن  اللہ  تعالیٰ  پانہٕ  پنُن  فٲصلہٕ  نٲفِذ  کرِ،  اِطمینان  تھٲوِو،  زِ  اللہ  تعالیٰ  چُھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  اہلِ  کتاب  یعنی  یہودو  أندرٕہ  چھِ  اکثر  لوٗکھ  یژھان  کہ  تۅہیہِ  پھِرٕ  ہن  تِم  ایمان  أنِتھ  بیٚیہِ  کُفرس  کُن  یُہُند  یژُھن  چُھنہٕ  تِہٕںٛزِ  خٲر  خوٲہی  پیٚٹھ  مبنی  یہِ  تِم  ظٲہِر  کران  ٲسۍ،  تہٕندِ  حسدٕہ  کہ  وجہہ  یُس  حسد  تِہٕندین  دِلن  منٛز  پُھٹۍ  پُھٹۍ  نیران  چُھ۔  بیٚیہِ  نہٕ  ییٚمہِ  وجہہ  کہ  یِمن  نِش  کیاہ  چُھ  پوٚز  کٔھٹِتھ  بلکہ  تِمن  نِشہِ  پوٚزوارٕہ  ظٲہِر  سپدنہٕ  پتہٕ۔  وۅنۍ  اوس  مُمکن  تِہٕںٛز  یہِ  خباثت  بوزِتھ  سپدُن  مسلمان  تِمن  پیٚٹھ  غضبناک۔  اللہ  تعالیٰ  ہن  فرمووُکھ،  اے  مسلمانو  توٚہۍ  کٔرِو  تِمن  معاف۔  توٚہۍ  کٔرِو  تُہٕندِس  اتھ  شرارتس  درگُذر،  یوٚتانۍ  اللہ  تعالیٰ  یتھ  معاملس  متعلق  پنٕںۍ  حُکمِ  نو  قانون  جٲرِی  فرماوِ،  اللہ  تعالیٰ  چُھ  بیشک  پرتھ  چیزس  پیٚٹھ  قدرت  وول۔  یوٚتانۍ  جہادُک  عالمس  اندر  امن  وامان  تھاونُک  حکُم  تہٕ  دُشمنانِ  اِسلامس  سٍتۍ  قتل  وقتالُک  حُکم  نٲفِذ  کرنہٕ  ییہِ  توٚتانۍ  روٗزِو  توٚہۍ  تِہٕندین  بیین  حُکمن  پیٚٹھ  مستقیم۔

Tahir:
  واریاہن  اہلِ  کتابن  ہٕنٛز  خوٲہِش  چھے٘  یہِ  زِ  تُہٕنٛدِ  ایمان  اَننہٕ  پتہٕ  پھِرہانَو  تۅہیہِ  بیٚیہِ  کُفرس  کُن،  تَمہِ  حسدٕ  کِنۍ  یُس  ‏تِہٕندیٚن  دِلن  منٛز  چُھ،  اَمہِ  باوجود  زِ  تِمن  پیٚٹھ  چُھ  حق  سَپُدمُت  ٹاکارٕہ  پٲٹھۍ  ظٲہر،  لہٰذا  روٗزِو  تۆہۍ  درگُزرکران،  بیٚیہِ  روٗزِو  ‏نظراندازکران  یۆت  تام  زن  اللہ  تعالیٰ  پَنُن  حکم  سوزِ،  بے  شک  چُھ  اللہ  تعالیٰ  پرتھ  چیزس  پیٚٹھ  مکمل  قدرت  تھاوان۔

Transliteration:
  Wadda katheerun min ahli alkit<u>a</u>bi law yaruddoonakum min baAAdi eem<u>a</u>nikum kuff<u>a</u>ran <u>h</u>asadan min AAindi anfusihim min baAAdi m<u>a</u> tabayyana lahumu al<u>h</u>aqqu fa<b>o</b>AAfoo wa<b>i</b><u>s</u>fa<u>h</u>oo <u>h</u>att<u>a</u> yatiya All<u>a</u>hu biamrihi inna All<u>a</u>ha AAal<u>a</u> kulli shayin qadeer<b>un</b>


Athar:
  نماز  کٔرِو  قٲیِم  تہٕ  زکوٰۃ  دِیِو  پننہِ  عٲقبتٕ  خٲطرٕ  یُس  رٕژَر  کمٲوِتھ  توٚہۍ  برونٛہہ  کُن  سوٗزِو  خُدایس  نِشہِ  وُچِھو  سُہ  موجود،  یِکینٛژھا  توٚہۍ  کران  چِھو  اللہ  تعالیٰ  چُھ  تتھ  وُچھان۔

Mirwaiz:
  توٚہۍ  پٔرِو  سردست  نماز  پابندی  سان  بیٚیہِ  یِمن  پیٚٹھ  زکوات  فرض  چھےٚ  تِم  دِیُو  زکوات،  بیٚیہِ  یۅسہٕ  رٕژ  کٲماہ  پننہِ  بہتری  خٲطرٕ  توٚہۍ  سوٗزِو  بروںٹھ  کُن  سۅلٔبِو  توٚہۍ  پوٗرٕہ  پوٗرٕہ  اللہ  تعالیٰ  ہس  نِشہِ،  کیازِ  اللہ  تعالیٰ  چُھ  تُہٕںٛزٕہ  سارے  کامہِ  وُچھان  تہٕ  ژرژان۔  تِمو  کامیو  أندرٕہ  گژِھنہٕ  ذرس  برابر  تہِ  تُہٕںٛز  کانہہ  کٲماہ  ضایع۔

Tahir:
  تہٕ  نمازروزِو  قٲیِم  کران  تہٕ  زکوٰۃ  روٗزِو  دِوان،  تہٕ  تۆہۍ  یۅسہٕ  تہِ  نیکی  برونٛہہ  کُن  سوٗزِوٗ  سۅ  لٔبِیوٗن  اللہ  تعالیٰ  سٕنٛدِس  ‏دربارس  منٛزموجود،  یِکینٛژھا  تۆہۍ  کران  چِھوٗ  بے  شک  چُھ  اللہ  تعالیٰ  تَتھ  وُچھان۔

Transliteration:
  Waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta wam<u>a</u> tuqaddimoo lianfusikum min khayrin tajidoohu AAinda All<u>a</u>hi inna All<u>a</u>ha bim<u>a</u> taAAmaloona ba<u>s</u>eer<b>un</b>


Athar:
  تِہُند  وَنُن  چُھ  زِ  کانٛہہ  شخٕص  گژِھہ  نہٕ  جنتس  یوٚت  تام  نہٕ  سُہ  یہوٗدۍ  آسہِ  یا  ﴿عیسٲین  ہُنٛدِ  خیالہٕ﴾  عیسٲے  آسہِ،  یِم  چِھ  تِہٕنٛدۍ  تمنا۔  تِمن  ؤنِو،  پنٕنۍ  دلیل  کٔرِو  پیش  اگر  توٚہۍ  پننِس  دعویٰ  کرنس  منٛز  پٔزِیٲرۍ  چِھو۔

Mirwaiz:
  یہود  تہٕ  نصاریٰ  چھِ  ونان  جنتس  اندر  اژَن  نہٕ  مگر  تِمے  یِم  یہودٕے  آسن  یہِ  ٲسۍ  ونان  یہود  یا  یِم  نصاریٰ  آسن  یہِ  ٲسۍ  ونان  نصاریٰ  اللہ  تعالیٰ  چُھ  یِمن  دۅشوٕنی  رد  کران  فرماوان  چُھکھ،  یِم  چھِ  تِہٕںدۍ  خیالات  دِلس  تسلی  دِنہٕ  چہِ  کتھہٕ  یِمن  ہٕںٛز  حقیقت  نہٕ  کِہِنۍ  چھےٚ۔  یِمہٕ  چھےٚ  تِمن  رایہِ  گژھان،  توٚہۍ  فرمٲوِیوکھ  حض  یا  رسول  اللہؐ  تِمن،  اے  یہودو  توٚہۍ  کٔرِو  اتھ  پیٚٹھ  پنٕنۍ  دلیل  پیش  گر  توٚہۍ  اتھ  دعویٰ  ہس  اندر  پوٚز  ونہٕ  وٕنۍ  چھِو۔  سۅ  دلیل  ہیٚکن  نہٕ  تِم  پیشی  کٔرِتھ  کیازِ  تِمن  نِشہِ  چھَنہٕ  أمِچ  کانہہ  دلیل،  اتھ  بدل  چھِ  أسۍ  فرماوان  کہ  ضروٗر  واتن  جنتس  منٛز۔

Tahir:
  تہ  ونان  چِھٕ  (اہلِ  کتاب)  زِ  جنتس  منٛز  گژِھہ  نہٕ  ہرگز  تہِ  کانٛہہ  دٲخل،  اَمہِ  ورٲے  زِ  سُہ  آسہِ  یہوٗدۍ  نَتہٕ  آسہِ  نصرٲنۍ،  ‏یِمہٕ  چھے٘  تِہٕنزٕ  بٲطل  امیدٕ،  تۆہۍ  فرمٲوِو  زِ  اگر  تۆہۍ  (پننِس  دعواہس  منٛز)  پٔزۍیٲرۍ  چِھو  تیٚلہِ  أنۍتَو  (اَتھ  خوٲہشہِ  پیٚٹھ)  پننۍ  سند۔

Transliteration:
  Waq<u>a</u>loo lan yadkhula aljannata ill<u>a</u> man k<u>a</u>na hoodan aw na<u>sa</u>r<u>a</u> tilka am<u>a</u>niyyuhum qul h<u>a</u>too burh<u>a</u>nakum in kuntum <u>sa</u>diqeen<b>a</b>


Athar:
  ﴿دراصل  نَہ  چَھو  تۅہیہِ  کانٛہہ  خصوصیت  تہٕ  نَہ  بیٚیہِ  کٲنٛسہِ﴾  حق  چُھ  یہِ  زِ  یُس  تہِ  پنُن  پان  اللہ  تعالیٰ  سٕندِس  اطاعتس  حوالہٕ  کرِ  تہٕ  عملاً  پکہِ  نیک  رٔوِشہِ  پٮ۪ٹھ،  تٔمۍ  سٕنٛدِ  خٲطرٕ  چُھ  تٔمۍ  سٕنٛدِس  ربّس  نِشہِ  اَمِیُک  اجر۔  تہٕ  یِتھیٚن  لُکن  خٲطرٕ  چُھنہٕ  کانٛہہ  خوف  تہٕ  کانٛہہ  غم۔

Mirwaiz:
  سُہ  شخص  یُس  پنُن  بُتھ  نۅمراوِ  معبودِ  برحقس  یعنی  فرماں بردٲری  کرِ  عقٲیدن  تہٕ  عملن  اندر  بکمالِ  اِخلاص  دِل  کِنۍ  آسہِ  فرماں بردار  کُنہِ  مصلِحت  ورٲے  تہٕ  کُنہِ  ظٲہِردٲری  ورٲے  یِتھِس  شخصہٕ  خٲطرٕ  چُھ  امہِ  فرماں بردٲری  ہُند  عوض  تہٕ  مزوٗرۍ  تُہٕندِس  پروردِگارس  نِشہِ  حٲصِل  سپدٕوٕنۍ۔  یِتھیٚن  لوٗکن  آسہِ  نہٕ  قیامت  کہ  دۅہ  کانہہ  خوفناک  واقعہ  پیش  یِنُک  خوفاہ  نہٕ  آسن  تِم  لوٗکھ  تمہِ  دۅہہ  غمگین  سپدٕ  وٕنۍ  کیازِ  ملٲیک  آسن  تِمن  بشارت  بوزٕہ  نٲوِتھ  بے  فِکر  تھاوان۔  منسوخ  سپٕدمٕتِس  حُکمس  پیٚٹھ  عمل  کروٕنِس  وَنہِ  نہٕ  کُنہِ  صورتس  اندر  فرمانبردار۔  لہٰذا  چھِنہٕ  یہودو  نصاریٰ  فرمانبردار  آسنس  سزاوار  بلکہ  حُکمِ  ثٲنی  یعنی  دوٚیِمِس  حُکمس  پیٚٹھ  عمل  کروٕنی  یِن  شُمار  کرنہٕ  فرماں بردار  تہٕ  مطیع۔  یہِ  شان  چُھنہٕ  مسلمانن  ورٲے  بیٚیہِ  کٲنسہِ  ہُند  کیازِ  تِمو  کوٚر  نبوت  و  شریعتِ  محمد  یہ  قبول  اتھ  کُن  نظر  کٔرِتھ  سپُد  ثٲبِت  کہ  تِمے  چھِ  جنتس  منٛز  واتنس  سزاوار۔۔۔۔  یعنی  مخلِص  آو  اَتھ  شرط  تھاونہٕ  یُتھ  امہِ  سٍتۍ  منافِق  الگ  سپدن  کیازِ  تِم  چھِ  کٲفِر  نارس  سزاوار۔  اکہِ  پِھرِ  سمے  کینہہ  یہود  تہٕ  نصاریٰ  تِموٕے  ہیٚوت  پانہٕ  وٲنۍ  مذہبی  بحث  کرُن۔  یہود  چھِ  پننہِ  اعتقادٕ  موجوب  نصاریٰ  ہن  ہٕندِس  دینس  بٲطِل  زانان،  تِم  چھِنہٕ  حضرتِ  موسیٰ  علیہ  السلام  سٕندِس  رسالتس  تہٕ  اِنجیل  کِس  کتاب  اللہ  آسنس  پیٚٹھ  پژھ  کران۔  نصاریٰ  تہِ  چھِ  یہود  یتس  منسوخ  زٲنِتھ  بٲطِل  قرار  دِوان  تِم  تہِ  چھِ  حضرتِ  موسی  علیہ  السلام  سٕندِس  پیغمبر  آسنس  اِنکار  کران۔  بیٚیہِ  چھِنہٕ  تِم  توراتس  کتاب  اللہ  مانان۔  دۅشوے  فریق  چھِ  کمالِ  تعصب  کِنۍ  اکھ  أکِس  اِنکار  کران۔  یِی  چُھ  اللہ  تعالیٰ  بیان  فرماوان۔

Tahir:
  آ،  ییٚمۍ  پَنُن  بُتھ  اللہ  تعالیٰ  سٕنٛدِ  خٲطرٕ  نۆمروو  (یعنی  پَنُن  پان  کۆرُن  اللہ  تعالیٰ  ہس  حوالہٕ)  تہٕ  سُہ  بنیاو  صاحبِ  احسان،  ‏تیٚلہِ  چُھ  تٔمۍ  سٕنٛدِ  خٲطرٕ  تٔمۍ  سُنٛد  اجر  تٔمۍ  سٕندِس  ربّس  نِشہِ،  تہٕ  یِتھیٚن  لُکن  پیٚٹھ  نَہ  آسہِ  کانٛہہ  خوف  تہٕ  نَہ  آسن  تِم  غمگین۔

Transliteration:
  Bal<u>a</u> man aslama wajhahu lill<u>a</u>hi wahuwa mu<u>h</u>sinun falahu ajruhu AAinda rabbihi wal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  یہوٗدۍ  چِھ  ونان،  عیساین  نِش  چُھنہٕ  کِہِنۍ۔  عیسٲے  چِھ  وَنان،  یہوٗدٮ۪ن  نِشہِ  چُھنہٕ  کِہِنۍ۔  حالانکہ  دۅشوے  چِھ  کتاب  پران  تہٕ  اَمی  قسمٕکۍ  دعویٰ  چِھ  تِمن  لُکن  نِشہِ  تہِ  یِمن  نِشہِ  کتابہِ  ہُنٛد  علم  چُھنہٕ،  یِم  اختلاف  یِمن  منٛز  یِم  لُکھ  ہیٚنہٕ  چِھ  آمٕتۍ،  یُہُنٛد  فٲصلہٕ  کرِ  اللہ  تعالیٰ  قیامت کہِ  دۅہ۔

Mirwaiz:
  یہود  لٔگۍ  وننہِ  نصاریٰ  ہُند  مذہب  چُھنہٕ  کُنہِ  بنیادس  پیٚٹھ  قٲیِم  یعنی  سُہ  چُھ  بے  بُنیاد  تہٕ  غلط  مذہباہ۔  یِتھے  پٲٹھۍ  چھِ  ونان  نصاریٰ  یہودن  ہُند  مذہب  چُھ  بے  بنیاد  تہٕ  غلط  مذہب،  حالانکہ  تِم  دۅشوے  فریق  چھِ  پنٕنۍ  پنٕنۍ  آسمٲنی  کتاب  پران  یعنی  یہود  چھِ  تورات  پران  تہٕ  نصاریٰ  چھِ  اِنجیل  پران  تہٕ  وُچھان  دۅشوٕنۍ  کتابن  اندر  چُھ  دۅشوٕنۍ  پیغمبرن  تہٕ  دۅشوںۍ  کتابن  ہُند  تصدیق  موجود  یۅسہٕ  دۅشوٕنی  مذہبن  ہٕںٛز  بنیاد  چھےٚ  اگرچہِ  قرآنِ  مجید  نٲزِل  سپدنہٕ  مۅکھہٕ  چھَنہٕ  تِمہٕ  روزمژٕہ  قٲبلِ  عمل  بلکہ  چھےٚ  تِمہٕ  دۅشوے  کتابہٕ  منسوخ  سپز  مژٕ  یہودونصاریٰ  ٲسۍ  یہِ  چھاوَن  دٲسی  کرٲنی  تہٕ  مُشرِکن  تہٕ  بُت  پرستن  تہِ  آو  جوش،  یِتھے  پٲٹھۍ  تِم  لوٗکھ  یِم  محض  بے  علم  چھِ  یعنی  مُشرِک  تہٕ  بُت  پرست  لٔگۍ  امی  قسمٕچہِ  کتھہٕ  وننہِ۔  تِمو  دوٚپ  یہودن  نصاریٰ  ہن  ہُند  مذہب  چُھ  بے  بنیاد،  أسِی  چھِ  پٔزِس  پیٚٹھ۔  یِم  کٔرۍ  تن  اکھ  أکِس  اِنکار،  پس  اللہ  تعالیٰ  کرِ  پانہٕ  قیامت  کہِ  دوہہ  یِمن  سارنٕے  معاملن  تہٕ  مُقدمن  منٛز  فٲصلہٕ  تِمن  منٛز  یِم  لوٗکھ  پانہٕ  وٲنۍ  اِختلاف  آسن  کران۔  حقیقتس  اندر  چھِ  یِم  ترٚیشوے  فریق  یژ  ظٲلِم  اے  مُخٲطِب  ژٕ  ونتہٕ۔

Tahir:
  تہٕ  یہوٗد  چِھ  ونان  زِ  نصرانِیَن  ہٕنٛز  بنیاد  چھَنہٕ  کُنہِ  چیزس  (یعنی  صحیح  عقیدس)  پیٚٹھ  کینہہ،  تہٕ  نصرٲنۍ  چِھ  ونان  زِیہوٗدین  ‏ہٕنٛز  بنیاد  چھَنہٕ  کُنہِ  چیزس  پیٚٹھ،  حالانکہ  تم  چِھ  (سٲری  اللہ  تعالیٰ  سٕنز  نازل  کرنہٕ  آمٕژ)  کتاب  پران،  یِتھے  پٲٹھۍ  تِم  (مشرک)  ‏لُکھ  یِمن  نِشہِ  (گۅڈٕ  پیٚٹھے  کانٛہہ  آسمٲنۍ)  علمٕے  چُھنہٕ،تِم  تہِ  چِھ  یہِٕنزٕے  ہِش  کتھ  کران،  لہٰذا  کرِ  اللہ  تعالیٰ  یِمن  درمیان  قیامت  ‏کہ  دۅہ  تَتھ  معاملس  منٛز  (پانے)  فٲصلہٕ  یَتھ  منٛز  تِم  اختلاف  کران  روزان  چِھ۔

Transliteration:
  Waq<u>a</u>lati alyahoodu laysati a<b>l</b>nna<u>sa</u>r<u>a</u> AAal<u>a</u> shayin waq<u>a</u>lati a<b>l</b>nna<u>sa</u>r<u>a</u> laysati alyahoodu AAal<u>a</u> shayin wahum yatloona alkit<u>a</u>ba ka<u>tha</u>lika q<u>a</u>la alla<u>th</u>eena l<u>a</u> yaAAlamoona mithla qawlihim fa<b>A</b>ll<u>a</u>hu ya<u>h</u>kumu baynahum yawma alqiy<u>a</u>mati feem<u>a</u> k<u>a</u>noo feehi yakhtalifoon<b>a</b>


Athar:
  تہٕ  تس  شخصہٕ  سٕنٛدِ  کھۅتہٕ  کُس  ہیکہِ  بوٚڈ  ظٲلِم  ٲسِتھ  یُس  اللہ  تعالیٰ  سٕندٮ۪ن  عبادت  گاہن  منٛز  تٔمۍ  سٕنٛدِ  ناوٕچ  ذِکر  کرنہٕ  نِشہِ  رُکاوِ  تہٕ  یِمن  آسہِ  وٲرٲنی  کرنس  پٮ۪ٹھ؟  یِتھۍ  لُکھ  چِھ  اَتھ  قٲبِل  زِ  یِمن  عبادت  گاہن  منٛز  گژھن  نہٕ  قدم  تراوٕنۍ  تہٕ  اگر  تور  گژَھن  تہِ،  کھۅژان  کھۅژان  گژَھن،  گژٕھنۍ  تِہنٛدِ  خٲطرٕ  چھےٚ  دُنیاہس  منٛز  رُسوٲئی  تہٕ  ٲخرتس  منٛز  چُھکھ  عذابِ  عظیم۔

Mirwaiz:
  وۅنۍ  کُس  اکھاہ  چُھ  یژ  ظٲلِم  تس  شخصہٕ  سٕندِ  کھۅتہٕ  یُس  منع  تہٕ  بندِش  کرِ  خداے  سٕںٛزن  مسجدن  اندر  ذکر  وعبادت  کرنہٕ  نِشہِ،  تِہُند  ناو  ہیٚنہٕ  نِشہِ۔  بیٚیہِ  کرِ  کوٗشِش  تِمن  مسجدن  ہٕںٛزِ  ویرٲنی  اندر۔  یہِ  کٲم  چھےٚ  کٔرمٕژ  یِمو  ترٚشوِیو  فریقو۔  یہودو  کوٚر  قبلُک  حکُم  بدل  سپدنہٕ  کِس  موقعس  پیٚٹھ  لوٗکن  أندر  تمہِ  قسمُک  شک  تہٕ  شُبہات  پیش  یِمو  سٍتۍ  لوٗکھ  اِنکارِ  رسالت  کٔرِتھ  ترکِ  صلوات  یعنی  نماز  تراونس  پیٚٹھ  آمادٕہ  سپدہن۔  نماز  تراونہٕ  سٍتۍ  سپدہن  مسجِدٕہ  غٲر  آباد  کیازِ  مسجدن  ہٕںٛز  آبٲدی  چھےٚ  نمازِ  سٍتی  گویا  یہودو  کرےیہِ  سیٹھاہ  کوٗشِش  مسجدِ  نبویس  اندر  گوٚژھنہٕ  کانہہ  تہِ  نماز  پرنہِ  اژُن  نصاریٰ  ہو  أندرٕہ  بعض  رومٕکۍ  پادشاہ  تِمن  پیٚٹھ  ییٚلہِ  یہودو  چڑٲے  کٔرِتھ  بیت  المُقدسس  پیٚٹھ  حملہٕ  کوٚر۔  بعض  جٲہِل  نصرٲنین  ہٕندِ  اتھہٕ  وٲژ  سخت  بے  حُرمتی  مسجدِ  اقصیٰ  ہس۔  بدامنی  ہٕںدِ  وجہہ  آیہِ  نہٕ  تتھ  منٛز  نمازٕے  پرنہٕ  کینہس  کالس۔  امہِ  اعتبارٕہ  سپٕدۍ  نصاریٰ  تہِ  مُرتکب  اتھ  جُرمس۔  جناب  سرور  کایناتؐ  تِمو  ییٛلہِ  فتحِ  مکہ  کرنہٕ  برونٹھ  بارہاعمرہ  مکہ  شریفس  کُن  تشریف  أنیو۔  مُشرِکین  مکو  دیُت  نہٕ  تِمن  مکہ  شریفس  اندر  اژنُک  عمرہ  کرنُک  اِجازت۔  چنانچہِ  تِمن  پیٚو  تمہِ  ؤریہِ  واپس  تشریف  نیُن۔  امہِ  اعتبارٕہ  سپٕدۍ  مُشرِک  تہِ  مُرتکب  امہِ  جُرمٕکۍ  لہٰذا  چھِ  یِم  ترٚشوے  فریق  بٔڈۍ  ظٲلِم،  یِم  لوٗکھ  گٔے  تِمے  یِمن  مسجدن  اندر  لتھ  لدٕنۍ  تہِ  پزِہا  خوف  و  ہٲبتہٕ  ورٲے،  تِژھ  آسہٕ  یِمہٕ  مسجِدٕہ  با  عظمت  وحُرمت  یِمنٕے  مسجدن  بے  حُرمتی  کرٕنۍ  لوٗکن  نہٕ  یمن  مسجدن  اندر  اژنہٕ  دیُن  یادِ  خدا  تہٕ  عبادتِ  خدا  کرنہٕ  خٲطرٕ،  اتھ  برابر  چُھنہٕ  کانہہ  ظلم،  یِمنٕے  لوٗکلن  ہٕندِ  خٲطرٕ  چھےٚ  دنیاہس  اندر  بٔڈ  رُسوٲیی  بیٚیہِ  چُھ  یِمنٕے  ہٕندِ  خٲطرٕ  دگ  تہٕ  دود  تُلہٕ  وُن  عذاب  یِژھ  یِژھ  یچھ  کامہِ  کٔرِتھ  چُھ  تِمن  خیال  پٔزِس  پیٚٹھ  آسنُک  بیٚیہِ  جنتس  واتنُک  دعویٰ۔  یہودو  کریو  تحویل  قبلہٕ  سپدنس  پیٚٹھ  اعتراض  کہ  مسلمان  کیازِ  پھیرِ  اکہ  جہتہٕ  نِشہِ  بییِس  جہتس  کُن  اللہ  تعالیٰ  ہن  فرموو  تِمن  جواب۔

Tahir:
  تہٕ  تس  شخصس  کھۅتہٕ  کٔھسِتھ  ظٲلم  کُس  آسہِ  یُس  اللہ  تعالیٰ  سٕنزن  مسجدن  منٛز  تٔمۍ  سٕنٛدِ  ناوٕچ  ذکر  کرنہٕ  نِشہِ  رُکاوِ  تہٕ  تِمن  ‏کرِ  وٲران  کرنٕچ  کوٗشش،  تِمن  اوس  نہٕ  یہِ  کرُن  مُناسب  زِ  مسجدن  منٛز  گژھہَن  دٲخل  مگر  کھۅژان  کھۅژان،  تِہِندِخٲطرٕ  چھے٘  ‏دُنیاہس  منٛز  (تہِ)  ذلّت  تہٕ  تِہِندِخٲطرٕ  چُھ  ٲخرتس  منٛز  (تہِ)  بۆڈ  عذاب۔

Transliteration:
  Waman a<i><u>th</u></i>lamu mimman manaAAa mas<u>a</u>jida All<u>a</u>hi an yu<u>th</u>kara feeh<u>a</u> ismuhu wasaAA<u>a</u> fee khar<u>a</u>bih<u>a</u> ol<u>a</u>ika m<u>a</u> k<u>a</u>na lahum an yadkhulooh<u>a</u> ill<u>a</u> kh<u>a</u>ifeena lahum fee a<b>l</b>dduny<u>a</u> khizyun walahum fee al<u>a</u>khirati AAa<u>tha</u>bun AAa<i><u>th</u></i>eem<b>un</b>


Athar:
  مَشرِق  تہٕ  مغرِب  سٲری  چِھ  اللہ  تعالیٰ  سٕنٛدۍ  یور  کُن  تہِ  توٚہۍ  رۅخ  کٔرِو  توٗرۍ  کُن  چُھ  اللہ  تعالیٰ  سُنٛد  رۅخ،  اللہ  تعالیٰ  چُھ  سٮ۪ٹھاہ  وُسعت  وول  تہٕ  سورُے  کینٛہہ  زانن  وول۔

Mirwaiz:
  معبودِ  برحق  سٕندِی  چھِ  سٲرِی  طرف  تہٕ  جہت  مشرِق  تہِ  مغرِب  تہِ  پرتھ  طرفہٕ  چھِ  تِہٕندی  مملوک  تہٕ  مخلوق،  کُنہِ  طرفس  چُھنہٕ  تِہُند  مکان،  سُہ  چُھ  مکان  آسنہٕ  نِشہِ  مُنزہ  تہٕ  پاک۔  سُہ  ییٚلہِ  پرتھ  طرفُک  مٲلِک  چُھ۔  لہٰذا  یتھ  طرفس  سُہ  قبلہٕ  یژِھہ  تتھ  طرفس  کرِ  مُقرر۔  کیازِ  قبلہٕ  مُقرر  کرنس  اندر  چھےٚ  یہے  حِکمت  کہ  عبادت  کروٕنین  بندن  نماز  گذارن  سپدِ  امہِ  سٍتۍ  اتباع  تہٕ  اجتماع  خٲطرِ  حٲصِل  یعنی  دِل  روزیٚکھ  ڈنجہِ۔  ییٚلہِ  یہِ  حقیقت  چھےٚ،  پس  یتھ  طرفس  کُن  توٚہۍ  پھیرِو  تتھ  طرفس  کُن  چُھ  معبودِ  برحق  سٕندِ  ذاتِ  پاکُک  رۅخ۔  پٔزۍ  پٲٹھۍ  اللہ  تعالیٰ  چُھ  سارنٕے  طرفن  احاطہٕ  کروُن  لیکن  باوجودآں  کوٚر  تٔمۍ  جہتِ  عبادت  یعنی  عبادتُک  طرف  معین  کیازِ  سُہ  چُھ  سیٹھاہ  زانن  وول  تس  چُھ  معلوٗم  کتھ  چیزس  اندر  کیاہ  کیاہ  مصلحت  چھےٚ  چونکہ  تہٕندِس  علمس  اندر  ٲس  قبلہٕ  معین  کرنس  اندر  مصلحت۔  لہٰذا  کوٚرُن  قبلہ  معین۔  بعض  یہودیو  چھِ  حضرتِ  عزیز  علیہ  السلامس  خداے  سُند  نیٚچُو  ونان۔  بیٚیہِ  ٲسۍ  نصاریٰ  حضرتِ  عیسیٰ  علیہ  السلامس  خداے  سُند  نیٚچُو  ونان۔  مُشرِک  ٲسۍ  ملٲیکن  خداے  سٕنٛزٕہ  کورِ  ونان۔  امہِ  پتہٕ  چُھ  اللہ  تعالیٰ  یِمن  یِہٕںٛزن  سارنٕے  لغو  کتھن  رد  کران  تہٕ  فرماوان  چُھ۔

Tahir:
  تہٕ  مشرق  تہٕ  مغرب  (سورُے)  چُھ  اللہ  تعالیٰ  سُنٛدُے،  لہٰذا  یورکُن  تہِ  تۆہۍ  رۅخ  کٔرِو  توٗرۍ  کُن  چُھ  اللہ  تعالیٰ  سُنٛد  توجہ  ‏‏ (یعنی  پۯتھ  اندٕ  چھے٘  اللہ  تعالیٰ  سٕنٛز  ذات  جلوٕہ  گر)  بے  شک  چُھ  اللہ  تعالیٰ  سیٚٹھاہ  وسعت  وول  سورُے  کینہہ  زانن  ‏وول۔

Transliteration:
  Walill<u>a</u>hi almashriqu wa<b>a</b>lmaghribu faaynam<u>a</u> tuwalloo fathamma wajhu All<u>a</u>hi inna All<u>a</u>ha w<u>a</u>siAAun AAaleem<b>un</b>


Athar:
  تِم  چِھ  وَنان  زِ  خُداین  چُھ  کُستام  نیچُو  بنوومُت،  اللہ  تعالیٰ  چُھ  پاک  یِمو  کتھو  نِشہِ،  اصلی  حقیقت  چھےٚ  یہِ  زِ  زمینٕکۍ  تہٕ  آسمانٕکۍ  سٲری  چیز  چِھ  تٔمۍ  سٕنٛدی  اَنٛدہیٚتھ  چِھ  سٲری  تٔمۍ  سٕنٛدی  تٲبعدار۔

Mirwaiz:
  بیٚیہِ  چھِ  ونان  یِم  یہود  تہٕ  نصاریٰ  تہٕ  مُشرِک  خدایس  چھِ  اولاد  گۅبر  تہٕ  کورِ۔  کٍژاہ  لغو  تہٕ  مہمل  چھےٚ  یِمہٕ  کتھہٕ۔  سُہ  چُھ  تِمو  کتھو  نِشہِ  مُنزہ  تہٕ  پاک،  بلکہ  چُھ  تس  معبودِ  برحق  سُندُے  تہِ  سورُے  یہِ  آسمانن  تہٕ  زمینن  اندر  چُھ۔  موجوداتو  أندرٕہ،  تِم  سٲرِی  چھِ  خداے  سٕندۍ  مملوک  آسنٕکہِ  علاوٕہ  تسٕندۍ  محکوم  تہٕ  فرماں بردار  تکیازِ  تِہٕندین  تصرفات  قدرتن  نِشہِ  چُھنہٕ  کانہہ  اکھاہ  تِمو  أندرٕہ  کلہٕ  ہیٚکان  پھِرِتھ  تِم  گٔے  مارُن،  پٲدٕہ  کرُن،  بیمار  پاوُن،  بٔلراوُن۔

Tahir:
  تہٕ  تِم  چِھ  ونان  زِ  اللہ  تعالیٰ  ہن  چُھ  پننہِ  خٲطرٕ  اولاد  بنوومُت،  حالانکہ  چُھ  سُہ  (امہِ  نِشہِ)  پاک،  بلکہ  یِکینٛژھاہ  آسمانن  ‏تہٕ  زمینس  منٛز  چُھ  (سورُے)  چُھ  تٔمۍ  سُندُے  (پادٕ  کۆرمُت  تہٕ  ملکیت)،  (تہٕ)  سٲری  چِھ  اَند  ہیٚتھ  تٔمۍ  سٕندی  فرمان  بردار۔

Transliteration:
  Waq<u>a</u>loo itakha<u>th</u>a All<u>a</u>hu waladan sub<u>ha</u>nahu bal lahu m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i kullun lahu q<u>a</u>nitoon<b>a</b>


Athar:
  سُہ  چُھ  آسمانن  تہٕ  زمینس  بناون  وول  تہٕ  ییٚمہِ  کتھہِ  ہُنٛد  سُہ  فٲصلہٕ  چُھ  کران  تمہِ  خٲطرٕ  چُھ  بس  یہِ  حُکم  دِوان  زِ  سپَد  تہٕ  سۅ  چھےٚ  سپدان۔

Mirwaiz:
  سُے  چُھ  آسمانن  تہٕ  زمینن  ہُند  موجِد  تہٕ  گۅڈٕہ  پٲدٕہ  کروُن  تٔمۍسٕںٛز  قدرت  چھےٚ  تِژھ  عجیب  کہ  ییٚلہِ  سُہ  کانہہ  کٲماہ  کرٕنۍ  یژھان  چُھ۔  مثلاً  کانہہ  چیزاہ  پٲدٕہ  کرُن  یژھان  چُھ  سُہ  چُھنہٕ  کینہہ  تہِ  کران  فقط  چُھ  تتھ  چیزس  کُن  حکُم  کران  کہ  سپد۔  أتی  چُھ  سپدان  بنان  ازعدم  بوجود  یِوان،  تس  چُھنہٕ  سُہ  چیز  پٲدٕہ  کرنہٕ  خٲطرٕ  آلاتن  تہٕ  اوزارن  تہٕ  سامانن  ہٕںٛز  ضرورت  پیٚوان۔

Tahir:
  سُے  چُھ  آسمانن  تہٕ  زمینس  وجوٗدس  منٛز  اَنن  وول،  تہٕ  ییٚلہِ  کُنہِ  چیزُک  (بناونُک)  فٲصلہٕ  چُھ  فرماوان  تیٚلہِ  چُھ  تَتھ  ‏صرف  یُتُے  فرماوان  زِ  ژٕ  بَن  بس  سُہ  چُھ  بنان۔

Transliteration:
  BadeeAAu a<b>l</b>ssam<u>a</u>w<u>a</u>ti wa<b>a</b>lar<u>d</u>i wai<u>tha</u> qa<u>da</u> amran fainnam<u>a</u> yaqoolu lahu kun fayakoon<b>u</b>


Athar:
  نادان  چِھ  وَنان  زِ  اللہ  تعالیٰ  کیازِ  چُھنہٕ  اسہِ  سٍتۍ  پانہٕ  کتھہٕ  کران  یا  کانٛہہ  نشٲنی  کیازِ  چَھنہٕ  اَسہِ  نِش  یِوان؟  یِژھے  کتھہٕ  ٲسۍ  یِمن  برونٛٹھم  لُکھ  تہِ  کران،  ﴿یِمن  سارِنٕے  پٔتِمیٚن  بروٗنٹھمیٚن  گُمراہن﴾  ہٕنزٕ  سونٛچن  ترٛایہِ  چھےٚ  ہِشے،  یقین  کرن  والیٚن  خٲطرٕ  چھےٚ  اَسہِ  نشٲنیہِ  صاف  صاف  ظٲہر  کرِمَژٕ۔

Mirwaiz:
  بیٚیہِ  چھِ  بعض  نادان  یہود  تہٕ  نصاریٰ  بیٚیہِ  مُشرک  نبی  کریمؐس  مقابل  یہِ  کتھ  ونان  کہ  اللہ  تعالیٰ  کونہٕ  چھُ  پانے  اسہِ  سٍتۍ  کتھ  کران  ملٲیکن  ہٕندِ  وساطتہٕ  ورٲے  یِتھہٕ  پٲٹھۍ  سُہ  ملٲیکن  سٍتۍ  کتھ  کران  چُھ،  یا  ملٲیکن  ہٕںدِ  واسطہ۔  یا  یِتھہٕ  پٲٹھۍ  ملٲیک  پیغمبرن  سٍتۍ  بطورِ  وحی  اللہ  تعالیٰ  کلام  چُھ  کران۔  تتھ  کلامس  منٛز  کونہٕ  چُھ  اسہِ  پنٕنۍ  حاکم  بیان  فرماوان  تاکہِ  اسہِ  روزِ  ہانہٕ  بیٚیہِ  کٲنسہِ  پیغمبر  سٕںٛز  ضرورتھٕے۔  یا  کونہٕ  چُھ  اسہِ  کم  ازکم  یہے  کتھ  پانہٕ  فرماوان۔  حضرتِ  محمدؐ  چُھ  بیشک  سون  پیغمبرتااینکہ  أسۍ  کرٕ  ہو  تِمن  پژھ  کٔرِتھ  تِہٕںٛز  اطاعت  و  فرماں بردٲری۔  یاہرگاہ  کلام  فرماوِنہٕ  توتہِ  کونہٕ  چُھ  کانہہ  دلیلاہ  اسہِ  کُن  سوزان  تِہٕندِس  پیغمبر  آسنس  پیٚٹھ۔  اللہ  تعالیٰ  چُھ  یِہٕںٛزن  کتھن  رد  کران  گۅڈنی  چُھ  فرماوان  کہ  یِمہٕ  کتھہٕ  یِہٕںٛزٕ  چھےٚ  جاہِلانہٕ  کتھہٕ،  یِژھے  کتھہٕ  ٲسۍ  ونان  تِم  جٲہِل  لوٗکھ  یِم  یِمن  برونٹھ  گُذریمٕتۍ  چھِ۔  تِم  تہِ  ٲسۍ  یِہٕںٛزے  ہِشہِ  جاہِلانہٕ  کتھہٕ  ونان۔  معلوم  سپُد  یِمہٕ  کتھہٕ  چھنہٕ  کِہِنۍ  تہِ  وُقعت  تھاوان  بلکہ  چھِ  یِم  برونٹھمین  جٲہِلن  ہٕںٛز  پیروی  کران  امیُک  وجہ  چُھ  کہ  یِمن  پٔتمین  برونٹھمین  جٲہِلن  ہٕںٛدۍ  دِل  چھِ  کج  فہمی  اندراکھ  أکِس  ہِوۍ۔  تمی  مۅکھہٕ  چھِ  یِہٕندیو  دِلو  أندرٕہ  اکی  قسمچہِ  کتھہٕ  نیران۔  چونکہ  امہِ  قسمٕچہِ  جاہِلانہٕ  کتھہٕ  چھےٚ  بالکُل  بٲطِل،  لہٰذا  آونہٕ  یِمن  جٲہِلانہٕ  کتھن  ہٕندِ  جوابُک  کانہہ  خیال  کرنہٕ۔  پس  روٗز  یہِ  کتھ  کہ  اسہِ  نِشہِ  کونہٕ  چھےٚ  واتان  کانہہ  تِژھ  دلیلاہ  ییٚمہِ  سٍتۍ  ثٲبِت  سپدِہا  رِسالت  حضرتِ  محمدؐ۔  تتھ  متعلق  چُھ  اللہ  تعالیٰ  فرماوان  کہ  اکہِ  دلیلہِ  ہٕںٛز  کیاہ  چھےٚ  کتھٕے  اسہِ  کرِ  وارِیاہ  دلیلہٕ  بیان  وضاحت  سان  یِمہٕ  نافع  تہٕ  کٲفی  چھےٚ  تِمن  لوٗکن  ہٕندِ  خٲطرٕ  یِم  یقین  تہٕ  اطمینان  حٲصِل  کرُن  یژھان  چھِ۔  پتھ  روٗدۍ  اعتراض  کروٕنۍ  لوٗکھ  تِمن  ہُند  مقصد  چُھ  خواہ  مخواہ  ضِد  کرُن،  تِمن  تسلی  سپدنُک  ہیٚکہِ  نہٕ  کانہہ  ذمہٕ  دار  سپدِتھ۔  ییٚتِیس  اوس  ممکن  کہ  یہودونصاریٰ  ہن  ہٕندِ  امہِ  جہالت  وعنادٕہ  سٍتۍ  ما  سپدِہا  حضرتِ  نبی  کریمؐن  ہُند  دِلِ  مُبارک  آزُردٕہ۔  بیٚیہِ  سپدہن  تِم  غمگین۔  تِم  دپہن  تِہٕندِ  اِسلام  انہٕ  نٕچ  کۅسہٕ  صورتھ  ہیٚکہِ  پٲدٕہ  سپدِتھ۔  اللہ  تعالیٰ  ہن  کوٚربیان  امہِ  پتہٕ  آیہِ  کریمس  منٛز  تِمن  تسلی۔

Tahir:
  تہٕ  یِمن  لُکن  علم  چُھنہٕ،  تِم  چِھ  ونان  زِ  اللہ  تعالیٰ  کیازِ  چُھنہٕ  اَسہِ  سٍتۍ  کلام  کران،  نَتہٕ  کیازِ  چھَنہٕ  اَسہِ  نِشہِ  (سیدِسیۆد)  ‏کانٛہہ  نشٲنی  یِوان؟  یِتھے  پٲٹھۍ  ٲس  یِمن  بروٗنٹھِمیو  لُکو  تہِ  یہِٕنزٕے  ہِش  کتھ  کٔرمٕژ،  یمن  (سارِنٕے)  لُکن  ہٕنٛدۍ  دل  چِھ  ‏پانہٕ  وٲنۍ  ہِوِی،  بے  شک  چھے٘  اَسہِ  پژھ  کرن  والیٚن  خٲطرٕ  ٹاکارٕہ  پٲٹھۍ  نِشٲنِیہِ  واضح  کرِمَژٕ۔  ‏

Transliteration:
  Waq<u>a</u>la alla<u>th</u>eena l<u>a</u> yaAAlamoona lawl<u>a</u> yukallimun<u>a</u> All<u>a</u>hu aw tateen<u>a</u> <u>a</u>yatun ka<u>tha</u>lika q<u>a</u>la alla<u>th</u>eena min qablihim mithla qawlihim tash<u>a</u>bahat quloobuhum qad bayyann<u>a</u> al<u>a</u>y<u>a</u>ti liqawmin yooqinoon<b>a</b>


Athar:
  ﴿اَمہِ  کھۅتہٕ  بٔڈ  نِشٲنی  کیا  ہیٚکہِ  ٲسِتھ  زِ﴾  اَسہِ  سوٗزِو  توٚہۍ  علمِ  حق  سان  خۅش  خبر  دِنہٕ  وٲلۍ  تہٕ  کھۅژناون  وٲلۍ  بنٲوِتھ  ﴿یعنی  باقی  نِشٲنیہِ  تھٲوِتوکھ  أتی،  سارِوٕے  کھۅتہٕ  ٹاکارٕہ  نِشٲنی  چھےٚ  محمد  صلی  اللہ  علیہ و سلمن  ہنٛز  پنٕنۍ  شخصیت۔  یِہِندِ  نبوّت  بروٗنٹھم  حالات،  تَمہِ  قومٕکۍ  تہٕ  مُلکٕکۍ  حالات  یَتھ  منٛز  یِم  پٲدٕہ  سپٕدۍ،  تہٕ  تِم  حالات  یِمن  حالاتن  منٛز  یِہٕنٛز  پرورش  سپٕز  تہٕ  40  ؤری  زندگی  گُزٲرٕکھ،  پتہٕ  سُہ  عظیم  الشان  کارنامہٕ  یُس  پیغمبر  سپدنہٕ  پتہٕ  یِمو  انجام  دِیُت،  یہِ  سورُے  کینٛہہ  چُھ  تِژھ  اکھ  روشن  نِشٲنی  ییٚمہِ  پتہٕ  بیٚیہِ  کُنہِ  نشٲنی  ہٕنٛز  ضرورت  چَھنہٕ  روزان۔﴾  وۅنۍ  یِمو  لُکو  جہنمس  سٍتۍ  رشتہٕ  چُھ  ووٹمُت،  تِہِنٛدِ  طرفہٕ  چِھو  نہٕ  توٚہۍ  ذِمہٕ دار  تہٕ  جواب  دہ  کینٛہہ۔

Mirwaiz:
  اے  پیغمبرِبرحقؐ  بیشک  اسہِ  حض  سوزِو  توٚہۍ  پوٚز  دین  ہیٚتھ  لُکن  کُن،  پژھ  کروٕنین  ہٕندِ  خٲطرٕ  خوش  خبر  بوزناوٕنۍ  بیٚیہِ  نہ  مانہٕ  وٕنین  خٲطرٕ  سزا  وعذابُک  بیم  کروٕنۍ۔  تۅہیہِ  نحض  ییہِ  نہٕ  باز  پُرس  کرنہٕ  تِمن  لوٗکن  ہُند  یِم  نارِ  جہنمس  اندر  واتہٕ  وٕنۍ  آسن  کہ  تِمو  کونہٕ  کوٚر  دینِ  اِسلام  قبول،  تِم  کیازِ  وٲتۍ  نارِ  جہنمس۔  توٚہۍ  روزِو  پنٕنۍ  کٲم  کران،  کٲنسہِ  ہٕندِ  ماننُک  یا  نہ  ماننُک  مہ  ہیٚیُو  غم  نہ  مہ  کھیٚیُو  فکِر۔

Tahir:
  (اے  محبوبِ  مکرم!)  بے  شک  چِھو  تۆہۍ  اَسہِ  حق  ہیٚتھ  خوش  خبر  بوزناون  وٲلۍ  تہٕ  کھۅژناون  وٲلۍ  بنٲوِتھ  سوٗزِمٕتۍتہٕ  ‏یِم  جہنمی  چِھ  تِمن  متعلق  یِیہِ  نہٕ  تۅہیہِ  پٕۯژھنہٕ۔  ‏

Transliteration:
  Inn<u>a</u> arsaln<u>a</u>ka bi<b>a</b>l<u>h</u>aqqi basheeran wana<u>th</u>eeran wal<u>a</u> tusalu Aaan a<u>s</u><u>ha</u>bi alja<u>h</u>eem<b>i</b>


Athar:
  یہوٗدۍ  تہٕ  عیسٲے  گژھنو  نہٕ  تۅہیہِ  ہرگز  تہِ  رٲضۍ  یوٚت  تام  نہٕ  توٚہۍ  تِہنٛدِس  طریقس  پٮ۪ٹھ  پٔکِو،  صاف  ؤنِو  زِ  وَتھ  چھےٚ  بس  سۅے  یۅسہٕ  خُداین  ؤنمٕژ  چھےٚ،  نَتہٕ  اگر  تمہِ  علمہٕ  پتہٕ  یُس  تۅہیہِ  نِشہِ  آمُت  چُھ  کٔرٕو  تۅہیہِ  تِہنٛزن  خوٲہِشن  ہٕنٛز  پیروی  تیٚلہِ  چُھنہٕ  تُہٕنٛدِ  خٲطرٕ  اللہ  تعالیٰ  سٕنزِ  تَھپہِ  نِشہِ  بچاون  وول  کانٛہہ  دوست  تہٕ  مددگار۔

Mirwaiz:
  بیٚیہِ  ہیٚکن  نہٕ  ہرگِز  یہود و نصاریٰ  زانہہ  تہِ  خوش  گٔژِھتھ  تۅہیہِ  نِشہِ  یوٚتام  نہٕ  توٚہۍ  تُہٕندِ  مذہبٕچ  پوٗرٕہ  پیروی  کٔرِو،  یہِ  کتھ  چھےٚ  محال۔  لہٰذا  چُھ  تِہُند  تۅہیہِ  نِشہِ  رٲضی  سپدُن  تہِ  محال۔  لہٰذا  ہرگاہ  کُنہِ  وقتہٕ  تِہٕندِزبٲنۍ  امہِ  قسمہٕ  کانہہ  کتھاہ  بوٗزِو  کانہہ  اِشارٕہ  لٔبِو،  تُہُند  گژِھہ  تِمن  صاف  فرماوُن  کہ  یِمہٕ  کتھہٕ  ترٲوِو۔  حقیقتس  اندر  چُھ  ہِدایت  سُے  یتھ  اللہ  تعالیٰ  ہن  ہِدایت  فرموو،  سُہ  ہِدایت  گوو  اِسلام۔  تی  چُھ  ثٲبِت  بجو  دلیلو  سٍتۍ تُہُند  تُہٕندِ  مذہبُک  پیرو  بنُن  چُھ  محال  تہٕ  ناممکن  ییٚمہِ  مۅکھہٕ  کہ  امہِ  سٍتۍ  چُھ  لٲزِم  یِوان  اکھ  محال  تہٕ  ناممکن  کتھاہ  کیازِ  ہرگاہ  توٚہۍ  پیروی  کرنہِ  لٔگِو  تِہٕندِس  غلط  ملط  مذہبس  یُس  محض  تِہٕندین  خوٲہِشاتن  ہُند  اکھ  مجموعاہ  چُھ۔  تی  کٔرِوتوٚہۍ  ﴿نعوذباللہ﴾  تۅہیہِ  نِشہِ  علمِ  قطعی  واتنہٕ  پتہٕ۔  اتھ  صورتس  اندر  ہیٚکہِ  نہٕ  بچٲوِتھ  تۅہیہِ  اللہ  تعالیٰ  ہس  نِشہِ  کانہہ  دوستا  کانہہ  مدد  گاراہ  بلکہ  ییہِ  لٲزِم  کہ  توٚہۍ  سپدِو  خداے  سٕندِس  پنجہٕ  قہرس  اندر  گرفتار  تہٕ  ماخوذ۔  چونکہِ  یہِ  چُھ  محال  کیازِ  دلٲیل  قطعیو  سٍتۍ  چُھ  ثٲبِت  کہ  اللہ  تعالیٰ  چُھ  تۅہیہِ  نِشہِ  ہمیشہ  رٲضی۔  پس  تَہُند  غضبناک  سپدُن  تۅہیہِ  پیٚٹھ  یِتہِ  چُھ  محال۔  لہٰذا  پیروی  کرٕنۍ  تِہٕندِس  بٲطِل  مذہبس  تِتہِ  چُھ  محال۔  لہٰذا  یِمن  یہود و نصاریٰ  ہن  ہُند  تۅہیہِ  نِشہِ  خوش  سپدُن  تِتہِ  محال  لہذا  چھَنہٕ  تِہٕندِ  اِسلام  انہٕ  نٕچ  صورتٕھے  کانہہ۔  لہٰذا  کٔرِیون  دِلِ  مبارک  پنُن  امہِ  فکرِ  نِشہِ  خٲلی۔  امہِ  پتہٕ  چُھ  اللہ  تعالیٰ  فرماوان  تِمن  اہلِ  کتابن  ہُند  تذکِرٕہ  یِمو  قرآنِ  مجیدس  پژھ  کٔر۔

Tahir:
  تہٕ  یہوٗدۍتہٕ  نصارٰی  گژھن  نہٕ  تۅہیہِ  (تۆت  تام)  ہرگزخۅش  یۆت  تام  نہٕ  تۆہۍ  تِہِندِ  مذہبٕچ  پٲروی  اختیار  کٔرِو،  تۆہۍ  ‏فرمٲوِو  زِ  بے  شک  چُھ  اللہ  تعالیٰ  سُنٛد  (عطا  کرنہٕ  آمُت)  ہدایتٕے  یوت  (حقیقی)  ہدایت،  (اُمت  کہ  تعلیم  خٲطرٕ  فرمووُکھ)  ‏تہٕ  ہرگاہ  (بفرضِ  محال)  تۅہیہِ  اَمہِ  علمہٕ  پتہٕ  یُس  تۅہیہِ  نِشہِ  (اللہ  تعالیٰ  سٕندِ  طرفہٕ)  آمُت  چُھ،  تِہِنزن  خوٲہشاتن  ہٕنٛز  پٲروی  ‏کٔرٕوٗ  تیٚلہِ  آسہِ  نہ  تۆہیہ  اللہ  تعالیٰ  ہس  نِشہِ  بچاوَن  وول  کانٛہہ  دوست  تہٕ  نَہ  کانٛہہ  مددگار۔

Transliteration:
  Walan tar<u>da</u> AAanka alyahoodu wal<u>a</u> a<b>l</b>nna<u>sa</u>r<u>a</u> <u>h</u>att<u>a</u> tattabiAAa millatahum qul inna hud<u>a</u> All<u>a</u>hi huwa alhud<u>a</u> walaini ittabaAAta ahw<u>a</u>ahum baAAda alla<u>th</u>ee j<u>a</u>aka mina alAAilmi m<u>a</u> laka mina All<u>a</u>hi min waliyyin wal<u>a</u> na<u>s</u>eer<b>in</b>


Athar:
  یِمن  لُکن  اَسہِ  کتاب  چھےٚ  دِژمٕژ  تِم  چِھ  تتھ  تِتھہٕ  پٲٹھۍ  پران  یِتھہٕ  پٲٹھۍ  پرنُک  حق  چُھ  تِم  چِھ  یتھ  ﴿قرآنس﴾  پٮ۪ٹھ  پزِ  دِلہٕ  ایمان  اَنان  ﴿یہِ  اشارٕہ  چُھ  اہلِ  کتابن  ہٕنٛدٮ۪ن  صالح  عنصرن  کُن  زِ  یِم  لُکھ  چِھ  چونکہ  دیانت  دٲری  تہٕ  سیٚزرٕ  سان  اللہ  تعالیٰ  سٕنٛز  یہِ  کتاب  پران  یوسہٕ  یِمن  نِش  گۅڈٕ  پٮ۪ٹھے  موجود  ٲس،  اَمہِ  موجوب  چِھ  تِم  یہِ  قرآن  بوٗزِتھ  یا  پٔرِتھ  اتھ  پٮ۪ٹھ  ایمان  اَنان۔﴾  تہٕ  یِم  اَتھ  سٍتۍ  کُفرُک  رٔوِیہِ  وَرتاوَن  تِمے  چِھ  دراصل  نقصان  تُلن  وٲلۍ۔

Mirwaiz:
  یِمن  یہودو  نصاریٰ  ہن  اسہِ  عطا  کٔر  کُتب  تورات  واِنجیل  تِمے  آسن  تتھ  کتابہِ  تِتھہٕ  پٲٹھۍ  پران  یِتھہٕ  پٲٹھۍ  پرُن  شوٗبہِ  یعنی  تمِکۍ  مضامین  وارٕہ  فکرِ  تاران۔  پرنس  پیروی  کرنُک  پوٗرٕہ  اِرادٕہ  کران،  تِتھی  لوٗکھ  چھِ  بیشک  تتھ  دینِ  حقس  ایمان  انان  تہٕ  پژھ  کران،  یِم  لوٗکھ  اتھ  دینِ  حقس  اِنکار  کرن  تِمن  چُھ  تمیُک  نقصان  تہٕ  تاوان  پننِس  پانس۔  تِم  سپدن  ایمان  کیو  فٲیدو  تہٕ  مُنافعو  نِشہِ  محروم۔

Tahir:
  (تِتھۍ  لُکھ  تہِ  چِھ)  یِمن  اَسہِ  کتاب  دِژ،  تِم  چِھ  تَتھ  تِتھہٕ  پٲٹھۍ  پران  یِتھہٕ  پٲٹھۍ  پرنُک  حق  چُھ،  تِمے  لُکھ  چِھ  یَتھ  (کتابِہ)  ‏پیٚٹھ  ایمان  تھاوان،  تہٕ  یِم  اَتھ  انکار  چِھ  کران،  تیٚلہِ  چِھ  تِمے  لُکھ  خسارٕہ  تُلن  وٲلۍ۔

Transliteration:
  Alla<u>th</u>eena <u>a</u>tayn<u>a</u>humu alkit<u>a</u>ba yatloonahu <u>h</u>aqqa til<u>a</u>watihi ol<u>a</u>ika yuminoona bihi waman yakfur bihi faol<u>a</u>ika humu alkh<u>a</u>siroon<b>a</b>


Athar:
  اے  بنی  اسرائیل!  یاد  کٔرِو  میٲنۍ  سۅ  نعمت  ییٚمہِ  سٍتۍ  مےٚ  توٚہۍ  نوٲزِمٕتۍ  ٲسِمَو  بیٚیہِ  ٲسمَو  تۅہیہِ  دُنیا کیٚن  تمام  قومن  پٮ۪ٹھ  فضیلت  دِژمٕژ۔

Mirwaiz:
  اے  حضرتِ  یعقوب  سٕندیو  نیٚچویو،  ژیٚتس  پٲوِو  میانہِ  تِمہٕ  نعمژٕ  یِمہٕ  مےٚ  تۅہیہِ  عطا  کرِ  مو،  بیٚیہِ  دیُتممو  فضیلت  تۅہیہِ  واریہن  لوٗکن  پیٚٹھ  واریہن  کتھن  اندر۔  دوبارٕہ  آو  بیان  کرنہٕ  وارٕہ  تٲکیدٕہ  خٲطرٕ۔

Tahir:
  اے  اولادِ  یعقوب!  میٲنۍ  سۅ  نعمت  کٔرِو  یاد  یۅسہٕ  مے٘  تۅہیہِ  پیٚٹھ  عزت  رٔنگۍ  عطاکٔرتہٕ  (خاص  پٲٹھۍ)  یہِ  زِ  مے٘  کٔرمَو  تۅہیہِ  تَمہِ  زمانہٕ  کیٚن  تمام  لُکن  پیٚٹھ  فضیلت  عطا۔

Transliteration:
  Y<u>a</u> banee isr<u>a</u>eela o<u>th</u>kuroo niAAmatiya allatee anAAamtu AAalaykum waannee fa<u>dd</u>altukum AAal<u>a</u> alAA<u>a</u>lameen<b>a</b>


Athar:
  تہٕ  کھوٗژِو  تتھ  دۅہس  ییٚلہِ  نہٕ  کانٛہہ  کٲنٛسہِ  رَژھ  تہِ  بکار  یِیہِ،  نَہ  یِیہِ  کٲنٛسہِ  نِشہِ  فِدیہِ  قبول  کرنہٕ،  نَہ  دِیہِ  کانٛہہ  سفٲرشی  انسانس  فٲیدٕہ  تہٕ  نہٕ  میلہِ  مُجرِمن  کُنہِ  کِنۍ  کانٛہہ  مدد۔

Mirwaiz:
  کھوٗژِو  تہٕ  بٔچِو  تمہِ  دۅہہ  کہ  عذاب  نِشہِ،  ییٚمہِ  دۅہہ  نہٕ  کانہہ  کِفایت  ہیٚکہِ  کٔرِتھ  کانہہ  اکھاہ  کٲنسہِ  أکِس  کُنہِ  چیزُک۔  کانہہ  اکھاہ  ییہِ  نہٕ  کٲنسہِ  أکِس  بکار،  نہ  دِیہِ  کانہہ  فٲیدٕہ  تہٕ  نفع  کٲنسہِ  أکِس  کٲنسہِ  أکۍ  سٕںٛز  شفاعت  تہٕ  سُفٲرِش  تِمن  صاحِبن  ورٲے  یِمن  اللہ  تعالیٰ  شفاعت  کرنُک  اِجازت  دِیہِ،  نہ  ییہِ  تِمن  یٲرِی  تہٕ  مدد  کرنہٕ  کانہہ  تہِ  بچاوِ  نہٕ  تِمن  پننیو  زُورو  سٍتۍ۔

Tahir:
  تہٕ  تَتھ  دۅہس  کھۆژِو  ییٚلہِ  نہٕ  کانٛہہ  نفس  کٲنسہِ  دۆیِمِس  نفسہٕ  سٕنزِ  جایہِ  کانٛہہ  بدلہٕ  ہیٚکہِ  دِتھ،  تہٕ  نَہ  یِیہِ  تٔمۍ  سٕندِ  طرفہٕ  ‏‏ (پَنُن  پان  مۅکلاونہٕ  مۅکھہٕ)  کانٛہہ  معاوضہ  قبول  کرنہٕ،  تہٕ  نَہ  ہیٚکہِ  تس  (اللہ  تعالیٰ  سٕندِ  اجازت  ورٲے)  کانٛہہ  سفٲرِشی  ‏فٲیدٕہ  واتنٲوِتھ،  تہٕ  نَہ  ہیٚکہِ  (اللہ  تعالیٰ  سٕندِس  حکمس  خلاف)  تِمن  کانٛہہ  مدد  دِنہٕ  یِتھ۔

Transliteration:
  Wa<b>i</b>ttaqoo yawman l<u>a</u> tajzee nafsun AAan nafsin shayan wal<u>a</u> yuqbalu minh<u>a</u> AAadlun wal<u>a</u> tanfaAAuh<u>a</u> shaf<u>a</u>AAatun wal<u>a</u> hum yun<u>s</u>aroon<b>a</b>


Athar:
  یاد  کٔرِو  ییٚلہِ  ابراہیمؑ  تٔمۍ  سٕنٛدۍ  ربّن  کینٛژھن  کتھن  منٛز  اَزموو  تہٕ  سُہ  وُترٛیاو  پوٗرٕ  تِمن  سارِنے  کتھن  منٛز۔  پتہٕ  فرموونس،  بہٕ  چُھسَتھ  ژٕ  سارِنٕے  لُکن  ہُنٛد  پیشوا  بناون  وول۔  ابراہیم  علیہ  السلامن  کوٚر  عرض،  کیا  میانین  اولادن  سٍتۍ  تہِ  چھا  یۅہے  وعدٕہ؟  تٔمۍ  دُیتنَس  جواب،  میون  وعدٕہ  چُھنہٕ  ظٲلِمن  متعلق  کینٛہہ  ﴿یعنی  یہِ  وعدٕہ  چُھ  چانیٚن  اولادن  ہٕنٛدِس  صرف  تتھ  حصّس  سٍتۍ  تعلق  تھاوان  یُس  صالح  آسہِ۔  تِمن  منٛز  یِم  ظٲلِم  آسن  تِمن  خٲطرٕ  چُھنہٕ  یہِ  وعدٕہ۔  یَتھ  جایہِ  چُھنہٕ  ظٲلم  مُراد  انسانن  پٮ۪ٹھٕے  یوت  ظُلم  کرن  وول  کینٛہہ  بلکہ  سُتہِ  یُس  حقس  تہٕ  صداقتس  پٮ۪ٹھ  ظُلم  آسہِ  کران۔﴾

Mirwaiz:
  ژیتس  پٲوِو  ییٚلہِ  آزمٲیِش  کٔر  حضرتِ  ابراہیمس  پنٕنۍ  پروردِگارن،  پننیو  احکامو  أندرٕہ  کینژھو  حُکمو  سٍتۍ،  پس  أنۍ  تٔمۍ  بجا  تِم  حکُم  وارٕہ  پٲٹھۍ،  اللہ  تعالیٰ  ہن  فرمووُس  تمہِ  ساتہٕ  رٲضی  گٔژِھتھ  بہٕ  کرتھ  ژٕ  اتھ  بدل  نبوت  تہٕ  پیغمبر  عطا  کٔرِتھ  لوٗکن  ہُند  اِمام  تہٕ  پیشوا،  حضرتِ  ابراہیمن  دوٚپ،  پروردِگاراہ  میانہِ  ذریت  منٛزٕہ  تہِ  کر  تہٕ  کٲنسہِ  یہِ  مہربٲنی  عطا،  اللہ  تعالیٰ  ہن  فرمووُس،  شٲمِل  سپدِنہٕ  میانہِ  طرفہٕ  یہِ  عہدِہ  نبوت  چانہِ  ذریت  منٛزٕہ  ظٲلمن  یعنی  یِم  مُشرِک  آسن  تِمو  أندرٕہ  تِمن  ہیٚکہِ  نہٕ  یہِ  مہربٲنی  شٲمِل  سپدِتھ۔

Tahir:
  تہٕ  (سُہ  وقت  کٔرِو  یاد)  ییٚلہِ  ابراہیم (علیہ  السلام)  تِہِندۍ  ربّن  کینٛژھن  کتھن  منٛز  آزمٲوۍتہٕ  تِمَو  کرِ  تِمہٕ  پوٗرٕ،  (اَتھ  پیٚٹھ)  ‏فرموو  اللہ  تعالیٰ  ہن  بہٕ  بناوتھ  ژٕ  لُکن  ہُنٛد  پیشوا،  تِمَو  کۆر  عرض،  (کیا)  میانیو  اولادَو  منٛزٕ  تہِ  حض؟  ارشاد  سَپُد  (آ،  مگر)  میون  وعدٕہ  ‏چُھنہٕ  ظٲلِمن  واتان۔

Transliteration:
  Wai<u>th</u>i ibtal<u>a</u> ibr<u>a</u>heema rabbuhu bikalim<u>a</u>tin faatammahunna q<u>a</u>la innee j<u>a</u>AAiluka li<b>l</b>nn<u>a</u>si im<u>a</u>man q<u>a</u>la wamin <u>th</u>urriyyatee q<u>a</u>la l<u>a</u> yan<u>a</u>lu AAahdee a<b>l</b><i><u>thth</u></i><u>a</u>limeen<b>a</b>


Athar:
  بیٚیہِ  یہِ  زِ  اَسہِ  اوس  یہِ  گھرٕ  ﴿کعبہ﴾  لُکن  خٲطرٕ  مرکز  تہٕ  اَمنٕچ  جاے  قرار  دِیتمُت،  تہٕ  لُکن  اوس  حُکم  دِیتمُت  زِ  ابراہیمؑ  یتھ  جایہِ  عبادت  خٲطرٕ  کھڑا  چُھ  سپدان  سۅ  جاے  بنٲوِو  مُستقٕل  نمازِ  ہٕنٛز  جاے،  بیٚیہِ  اوس  ابراہیم  تہٕ  اسماعیل  علیھم  السلامن  تٲکید  کوٚرمُت  زِ  میون  یہِ  گھرٕ  تھٲوِیوٗن  طواف،  اعتکاف،  رکوع  تہٕ  سجدٕہ  کرن  والیٚن  خٲطرٕ  پاک۔

Mirwaiz:
  سُہ  وقت  تہِ  چُھنا  قٲبلِ  ذکر  ییٚمہِ  وقتہٕ  اسہِ  خانہ  کعبہ  کوٚر  لوٗکن  ہٕندِ  سمنٕچ  جمع  سپدنٕچ  بیٚیہِ  امنٕچ  جاے،  بیٚیہِ  کوٚر  اسہِ  حکُم  باایمانن۔  اے  باایمانو  مقامِ  ابراہیم  بنٲوِیون  کُنہِ  کُنہِ  وقتہٕ  نماز  پرنٕچ  جاے  تمِچ  برکت  حٲصِل  کرنہٕ  خٲطرٕ۔  مقامِ  ابراہیم  گٔیہِ  سۅ  کٔنۍ  یتھ  پیٚٹھ  وۅدٕنۍ  روٗزِتھ  حضرتِ  ابراہیمؑ  خانہ  کعبُک  دیوار  ٲسۍ  بِنا  کران،  بیٚیہِ  کوٚر  اسہِ  حکُم  حضرتِ  ابراہیمس  تہٕ  حضرتِ  اسمٰعیلس  کہ  سیٹھاہ  پاک  تھٲوِیُون  یہِ  میون  گرٕہ  طواف  کروٕنین  ہٕندِ  خٲطرٕ۔  بیٚیہِ  اعتکاف  کروٕنین  ہٕندِ  خٲطرٕ۔  یا  اتھ  شہرس  منٛز  بسہٕ  وٕنین  ہٕندِ  خٲطرٕ  یا  نیبرِمین  لوٗکن  ہٕندِ  خٲطرٕ۔  بیٚیہِ  نماز  پروٕنین  ہٕندِ  خٲطرٕ۔

Tahir:
  تہٕ  (یادکٔرِو)  ییٚلہِ  اَسہِ  یہِ  گرٕ  (خانہ  کعبہ)  لُکن  خٲطرٕ  رجوع  کرنُک  (تہٕ  اجتماعُک)  مرکز  تہٕ  اَمنٕچ  جاے  بنووٗ  تہٕ  (حکم  ‏دِیُت  زِ)  ابراہیم  (علیہ  السلام)  سٕنٛز  کھڑا  سَپدنٕچ  جاے  بنٲوِیوٗن  نمازِ  ہُنٛد  مقام،  تہٕ  اَسہِ  کۆر  ابراہیمس  (علیہ  السلام)  تہٕ  ‏اسماعیلس  (علیہ  السلام)  تٲکید  زِ  میون  گرٕ  کٔرِیوٗن  طواف  کرن  والیٚن،  اعتکاف  کرن  والیٚن  تہٕ  رکوع  تہٕ  سجوٗد  کرن  والیٚن  ‏خٲطرٕ  پاک  (صاف)۔

Transliteration:
  Wai<u>th</u> jaAAaln<u>a</u> albayta math<u>a</u>batan li<b>l</b>nn<u>a</u>si waamnan wa<b>i</b>ttakhi<u>th</u>oo min maq<u>a</u>mi ibr<u>a</u>heema mu<u>s</u>allan waAAahidn<u>a</u> il<u>a</u> ibr<u>a</u>heema waism<u>a</u>AAeela an <u>t</u>ahhir<u>a</u> baytiya li<b>l</b><u>tta</u>ifeena wa<b>a</b>lAA<u>a</u>kifeena wa<b>al</b>rrukkaAAi a<b>l</b>ssujood<b>i</b>


Athar:
  بیٚیہِ  یہِ  زِ  ابراہیم  علیہ  السلامن  کوٚر  دُعا،  اے  میانہِ  ربّہٕ،  یہِ  شہر  بناوُن  اَمنُک  شہر  تہٕ  اَمہِ  کیٚن  باشندن  منٛز  یِم  خُدایس  تہٕ  ٲخرتس  مانن،  تِمن  کر  پرٛتھ  قٔسمہٕ کیٚن  پھلن  ہُنٛد  رزق  عطا۔  درجواب  فرموو  تٔمۍ  سٕنٛدۍ  ربّن،  تہٕ  یُس  نہٕ  مانہِ  دُنیا چہِ  کینٛژھن  دۅہن  ہٕنٛزِ  زندگی  ہُنٛد  سامانہٕ  دِمہٕ  بہٕ  تس  تہِ  مگر  ٲخر  کار  نِمن  جہنم  کِس  عذابس  کُن  کھکھرِ،  تہٕ  سۅ  چھےٚ  بدترین  روزن  جاے۔

Mirwaiz:
  بیٚیہِ  پٲوِو  ژیٚتس  ییٚمہِ  وقتہٕ  حضرتِ  ابراہیمن  دعا  کوٚر،  دوٚپُن  اے  میانہِ  پروردِگارٕہ  کرُن  یہِ  علاقہٕ  یتھ  منٛز  اسہِ  شہراہ  امن  دِوُن  یا  محفوظ  پرتھ  قسمٕچو  آفتو  تہٕ  بلایو  نِشہِ،  بیٚیہِ  کر  عطا  اتہِ  کین  لوٗکن  میٚوٕہ  تہِ،  اتہِ  کیو  لوٗکو  أندرٕہ  تِمنٕے  یِمو  ایمان  اوٚن  معبودِ  برحقس  بیٚیہِ  پٔتمِس  دۅہس  یعنی  قیامتس،  اللہ  تعالیٰ  ہن  فرموو،  کٲفرن  تہِ  کرٕ  بہٕ  عطا  رزق  میٚوٕجاتو  سٍتۍ  کیازِ  رزقُک  معاملہ  چُھ  عام  کٲفرن  تہٕ  مسلمانن،  وۅنۍ  یُس  کٲفرٕے  روزِ  پس  تمتع  تُلناوون  سُہ  کم  کینہہ  کالس۔  توپتہٕ  واتناوون  سُہ  مجبور  سپدِتھ  نارٕہ  کِس  عذابس  منٛز  یعنی  ناچار  واتہِ  سُہ  تتھ  منٛز۔  کیازِ  بیٚیہِ  آسہِ  نہٕ  تس  سزاوارجایاہ،  کٲژاہ  یچھ  جاے  چھےٚ  سُہ  نارِ  جہنم  یتھ  منٛز  تِم  واتن۔

Tahir:
  تہٕ  ییٚلہِ  ابراہیمن  (علیہ  السلام)  عرض  کۆۯ  اے  میانہِ  ربّہ!  یہِ  بناوُن  امن  وول  شہر  تہٕ  اَمہِ  کیٚن  باشندن  کر  ‏مختلف  قٔسمٕکۍ  پھل  عطا  (یعنی)  تِمن  لُکن  یِمَو  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  اۆن،  (اللہ  تعالیٰ  ہن)  ‏فرمووکھ،  تہٕ  یُس  اکھا  کفر  کرِ،  تَس  تہِ  واتناوٕ  زندگی  ہٕندِس  قلیل  وقتس  (خٲطرٕ)  فٲیِدٕہ،  پتہٕ  کرن  سُہ  (تٔمۍ  سٕندِ  کُفرٕ  کِنۍ)  جہنم  کِس  ‏عذابس  کُن  (گژھنس  پیٚٹھ)  مجبوٗر  تہٕ  سۅ  چھے٘  سیٚٹھاہ  خراب  جاے۔

Transliteration:
  Wai<u>th</u> q<u>a</u>la ibr<u>a</u>heemu rabbi ijAAal h<u>atha</u> baladan <u>a</u>minan wa<b>o</b>rzuq ahlahu mina a<b>l</b>ththamar<u>a</u>ti man <u>a</u>mana minhum bi<b>A</b>ll<u>a</u>hi wa<b>a</b>lyawmi al<u>a</u>khiri q<u>a</u>la waman kafara faomattiAAuhu qaleelan thumma a<u>dt</u>arruhu il<u>a</u> AAa<u>tha</u>bi a<b>l</b>nn<u>a</u>ri wabisa alma<u>s</u>eer<b>u</b>


Athar:
  تہٕ  یاد  کٔرِو  ییٚلہِ  ابراہیم  تہٕ  اسماعیل  علیھم  السّلام  امہِ  گھرٕ چہِ  لبہٕ  ٲسۍ  کھالان  دُعا  ٲسۍ  روزان  کران،  اے  سانہِ  ربّہٕ،  سٲنۍ  یہِ  خدمت  کر  قبول،  ژٕ  چُھکھ  سارِنٕے  ہُنٛد  بوزن  وول  تہٕ  سورُے  کینٛہہ  زانن  وول۔

Mirwaiz:
  بیٚیہِ  پٲوِو  ژیٚتس  ییٚلہِ  حضرتِ  ابراہیم  علیہ  السلام  خانہ  کعبہ  چہِ  لبہٕ  تہٕ  دیوار  کھاران  ٲسۍ،  سٍتۍ  ٲسِکھ  حضرتِ  اسمٰعیل  فرزند  پننہِ  تعمیرچہِ  کامہِ  منٛز  یا  ٲسِکھ  تِم  کنہِ  تہٕ  رَب  پِلناوان  تہٕ  تِم  ٲسۍ  پانہٕ  تِمو  کنیو  سٍتۍ  دیوار  بلند  کران۔  یہِ  کٲم  کران  کران  ٲسۍ  منگان  یا  ییٚلہِ  امہِ  تعمیرچہِ  کامہِ  نِشہِ  دۅشوے  صاحب  فٲرِغ  سپٕدۍ  أتی  لٔگۍ  یہِ  دعا  کرنہِ،  اے  سانہِ  پروردِگارٕہ  بیٚیہِ  کر  قبول  ژٕ  یہِ  خدمت  سٲنۍ۔  پزۍ  پٲٹھۍ  ژٕے  چُھکھ  بوزٕ  وُن  سون  دعا،  ژےٚ  چھے  خبر  سانین  نیتن  مقاصدن  تہٕ  اِرادن  ہٕںٛز۔

Tahir:
  تہٕ  (یاد  کٔرِو)  ییٚلہِ  ابراہیم  تہٕ  اسماعیل  (علیہم  السلام)  خانہ  کعبٕکۍ  کٕن  ٲسۍ  کھالان  (دۅشوے  ٲسۍ  دُعا  منگان)  زِ  ‏اے  سانہِ  ربّہ!  ژٕ  کر  اسہِ  (یہِ  خدمت)  قبول،  بے  شک  چُھکھ  ژٕ  وارٕ  پٲٹھۍ  بوزن  وول  وارٕ  پٲٹھۍ  زانن  وول۔

Transliteration:
  Wai<u>th</u> yarfaAAu ibr<u>a</u>heemu alqaw<u>a</u>AAida mina albayti waism<u>a</u>AAeelu rabban<u>a</u> taqabbal minn<u>a</u> innaka anta a<b>l</b>ssameeAAu alAAaleem<b>u</b>


Athar:
  اے  ربّ،  اسہِ  دۅشوٕنۍ  بناو  مُسلم  ﴿فرماں بردار﴾،  سانہِ  نسلہٕ  منز  تُل  اکھ  قوم  یُس  چون  مسلم  ﴿فرماں بردار﴾  آسہِ،  اَسہِ  وَن  پننہِ  عبادتٕکۍ  طریقہٕ،  تہٕ  سانیٚن  کوتٲہِیَن  کر  درگُزر،  ژٕ  چُھکھ  بوٚڈ  معاف  کرن  وول  تہٕ  رحم  کرن  وول۔

Mirwaiz:
  اے  سانہِ  پروردِگارٕہ  بیٚیہِ  کر  اسہِ  دۅشوٕنۍ  پنٕنۍ  زیادٕہ  زیادٕہ  تابعدار  تہٕ  فرماں بردار،  بیٚیہِ  کرُن  سانیو  اولادو  أندرٕہ  تہِ  اکھ  جماعتھاہ  پننین  فرماں بردارن  ہٕںٛز،  بیٚیہِ  ہاو  اسہِ  تِم  سٲرِی  چیز  یِمو  سٍتۍ  اسہِ  چٲنۍ  عبادت  چھےٚ  کرٕنۍ،  احکامِ  حج  وغٲرٕہ،  بیٚیہِ  کر  اسہِ  کُن  توجہ۔  توبہٕ  سون  کر  قبول،  پٔزۍ  پٲٹھۍ  ژٕے  چُھکھ  فی  الحقیقت  اسہِ  کُن  توجہ  کروُن  سیٹھاہ  توبہٕ  قبول  کروُن  سیٹھاہ  رحم  کروُن۔

Tahir:
  اے  سانہِ  ربّہ!  اَسہِ  دۅشوٕنۍ  بناو  پننِس  حکمس  برونٛہہ  کنہِ  نَمن  وٲلۍ  تہٕ  سانیو  اَولادَو  منٛزٕ  تہِ  بناوُن  اَکھ  اُمّت  خاص  ‏پننہِ  فرمانٕچ  تٲبع،  تہٕ  اَسہِ  وَن  سانہِ  عبادتٕکۍ  (تہٕ  حجِکۍ)  قوٲعد  تہٕ  اَسہِ  پیٚٹھ  کر  (رحمتٕچ  تہٕ  مغفرتٕچ)  نظر،  بے  شک  چُھکھ  ژٕے  بۆڈ  ‏توبہٕ  قبول  کرن  وول  مہربان۔

Transliteration:
  Rabban<u>a</u> wa<b>i</b>jAAaln<u>a</u> muslimayni laka wamin <u>th</u>urriyyatin<u>a</u> ommatan muslimatan laka waarin<u>a</u> man<u>a</u>sikan<u>a</u> watub AAalayn<u>a</u> innaka anta a<b>l</b>ttaww<u>a</u>bu a<b>l</b>rra<u>h</u>eem<b>u</b>


Athar:
  تہٕ  اے  سانہِ  ربّہٕ،  یِمن  لُکن  منٛز  تُلُن  خۅد  یِہِنٛدی  قومہٕ  منٛز  اکھ  تِیُتھ  رسول  یُس  یِمن  چٲنۍ  آیات  بوزناوِ،  یِمن  دِیہِ  کتاب  ہٕنٛز  تہٕ  حِکمتٕچ  تعلیم  تہٕ  یِہٕنٛزن  زِندگِیَن  کرِ  پاک،  ژٕ  چُھ  بوٚڈ  اقتدارٕ  وول  تہٕ  حکمت  وول۔

Mirwaiz:
  اے  سانہِ  پروردِگارٕہ  بیٚیہِ  سوز  تِمن  سانین  اولادن  کُن  ییلہِ  تِہُند  تعداد  بڈِ  تہٕ  بکثرت  سپدِ،  پیغمبراہ  عظیم  الشان  تِموٕے  أندرٕہ،  یُس  پران  آسہِ  تِمن  پیٚٹھ  بوزٕ  ناوان  آسہِ  تِمن  چٲنۍ  آیات،  بیٚیہِ  آسیٚکھ  ہیٚچھناوان  سۅ  کتاب  یۅسہٕ  تِمن  پیٚٹھ  نٲزِل  ییہِ  کرنہٕ،  بیٚیہِ  آسیٚکھ  ہیٚچھناوان  تمہِ  کتابہِ  ہٕںدۍ  مقٲصِد،  بییہِ  آسہِ  تِہٕندۍ  نفوس  پاک  کران،  پٔزۍ  پٲٹھۍ  ژٕے  چُھکھ  طاقت  وول  چٲنۍ  قدرت  چھےٚ  غٲلِب،  ژٕے  چُھکھ  حِکمت  وول۔

Tahir:
  اے  سانہِ  ربّہ!  تِمن  منٛز  کرُن  تِموٕے  منٛزٕ  (سُہ  ٲخری  تہٕ  برگزیدٕہ)  رسول (صلی  اللہ  علیہ  وسلم)  مبعوث  یُس  تِمن  ‏پیٚٹھ  چٲنۍ  آیات  تلاوت  کرِ  تہٕ  تِمن  دیہِ  کتابِہ  ہٕنٛز  تہٕ  حکمتٕچ  تعلیم  (تہ  کریکھ  دٲنشمندی  عطا)  تہٕ  تِمن  کرِ  (نفس  تہٕ  دِل)  وارٕ  ‏پٲٹھۍ  پاک  صاف،  بے  شک  چُھکھ  ژٕے  غٲلب  حکمت  وول۔

Transliteration:
  Rabban<u>a</u> wa<b>i</b>bAAath feehim rasoolan minhum yatloo AAalayhim <u>a</u>y<u>a</u>tika wayuAAallimuhumu alkit<u>a</u>ba wa<b>a</b>l<u>h</u>ikmata wayuzakkeehim innaka anta alAAazeezu al<u>h</u>akeem<b>u</b>


Athar:
  وۅنۍ  کُس  چُھ  یُس  ابراہیمؑ  سٕنٛدِس  طریقس  نفرت  کرِ؟  ییٚمۍ  پانہٕ  پنُن  پان  حماقتس  تہٕ  جہالتس  منٛز  ترٛوومُت  آسہِ،  تس  ورٲے  کُس  ہیٚکہِ  یہِ  حرکت  کٔرِتھ؟  ابراہیمؑ  چُھ  سُہ  شخٕص  یُس  اَسہِ  دُنیاہس  منٛز  پننہِ  کامہِ  خٲطرٕ  ژورٕمُت  اوس،  تہٕ  ٲخرتس  منٛز  سپدِ  تٔمۍ  سُنٛد  شُمار  صالح  لُکن  منٛز۔

Mirwaiz:
  بیٚیہِ  کُس  کرِ  روگردٲنی  حضرتِ  ابراہیم  سٕندِ  مِلت  نِشہِ  مگر  کرِ  سُے  یُس  ذٲتی  نادان  تہٕ  احمق  آسہِ،  پٔزۍ  پٲٹھۍ  ژوراسہِ  سُہ  حضرتِ  ابراہیم  دنیاہس  اندر  عہدِرسالت  خٲطرٕ،  بیٚیہِ  چُھ  سُہ  پٔزۍ  پٲٹھۍ  ٲخرتس  اندر  نیکوکار  تہٕ  قٲبِل  شخصو  أندرٕہ  یِہٕندِ  خٲطرٕ  سورُے  کینہہ  چُھ۔

Tahir:
  تہٕ  کُس  آسہِ  یُس  ابراہیم (علیہ  السلام)  سٕنٛدِ  دینہٕ  نشہِ  بُتھۍ  پُھیٚربَنہِ  تس  ورٲے،  ییٚمۍ  پَنُن  پان  حماقتس  منٛز  مبتلا  ‏آسہِ  کرتھ  تھوومُت،  تہٕ  بے  شک  ٲسۍ  اَسہِ  تِم  ضرور  دُنیاہس  منٛز  (تہِ)  منتخب  کٔرِ  مٕتۍ  تہٕ  یقیناً  آسن  تِم  ٲخرتس  منٛز  (تہِ)  ‏تھَدِ  پایہِ  کیٚن  رۅتبہٕ  تھاون  والیٚن  ٹاٹھیٚن  منٛز۔

Transliteration:
  Waman yarghabu AAan millati ibr<u>a</u>heema ill<u>a</u> man safiha nafsahu walaqadi i<u>st</u>afayn<u>a</u>hu fee a<b>l</b>dduny<u>a</u> wainnahu fee al<u>a</u>khirati lamina a<b>l</b><u>ssa</u>li<u>h</u>een<b>a</b>


Transliteration: I<u>th</u> q<u>a</u>la lahu rabbuhu aslim q<u>a</u>la aslamtu lirabbi alAA<u>a</u>lameen<b>a</b>
Athar:
  تٔمۍ  سُنٛد  حال  اوس  یہِ  زِ  ییٚلہِ  تٔمۍ  سٕنٛدۍ  ربّن  تس  ووٚن،  مسلم  سَپَد  ﴿مُسلم  گوٚو  سُہ  یُس  خُدایس  برونٛہہ  کنہِ  اطاعتُک  کلہٕ  نوٚمراوِ،  اللہ  تعالیٰ  سٕے  مانہِ  پنُن  مٲلِک،  آقا،  حٲکِم  تہٕ  معبود،  یُس  پنُن  پان  مکمل  پٲٹھۍ  خُدایس  پُشراوِ  تہٕ  تٔمۍ  سٕنٛدِ  ہدایتہٕ  مطابق  کر  دُنیا ہس  منٛز  زندگی  بسر  یُس  ہدایت  تٔمۍ  سٕندِ  طرفہٕ  آمُت  آسہِ۔  امہِ  عقیدُک  تہٕ  عملہِ  ہٕندِ  اَمہِ  طرزُک  ناو  چُھ  اسلام  تہٕ  یۅہے  اوس  تمام  انبیاہن  ہُنٛد  دین  یِم  گۅڈٕہ  پٮ۪ٹھہٕ  دُنیا  کیٚن  مختلف  مُلکن  تہٕ  قومن  منٛز  آے﴾  تہٕ  تٔمۍ  ووٚن  فوراً  بہٕ  سَپدُس  کائنات کِس  مٲلکہٕ  سُنٛد  مُسلم۔

Mirwaiz:
  ییٚلہِ  فرموو  تٔمِس  پنٕنۍ  پروردِگارن  اِسلام  اَن  عرض  کوٚرُن  اِسلام  اوٚن  فرمانبردٲری  تہٕ  اطاعت  کٔر  مےٚ  اِختیارعالمینن  ہٕندِس  پروردِگارٕہ  سٕںٛز۔  

Tahir:
  تہٕ  ییٚلہِ  تِہِندۍ  ربّن  تِمن  فرموو  (مے٘  برونٛہہ  کنہِ)  نۆمرٲوِو  کلہٕ،  تم  لگۍ  عرض  کرنہ،  مے٘  کۆر  سارِنٕے  جہانن  ہٕندِس  ‏ربّس  برونٛہہ  کنہِ  پَنُن  کلہٕ  نۆمرٲوِتھ  تسلیم۔


Athar:
  أتھۍ  طریقس  پٮ۪ٹھ  پکنُک  ہدایت  اوس  تٔمۍ  پننیٚن  اولادن  کوٚرمُت،  تہٕ  اَمہِ  چی  وصیت  ٲس  یعقوب  علیہ  السّلامن  تہِ  پننیٚن  اولادن  کٔرمٕژ،  تٔمۍ  اوس  ووٚنمُت  زِ،  میانیو  شُریو  خُداین  چُھ  تُہٕنٛدِ  خٲطرٕ  یۅہے  دین  پسند  کوٚرمُت  لہٰذا  روزۍزیٚو  مرنہٕ  کِس  دَمس  تام  بس  مُسلم۔

Mirwaiz:
  امی  کتھہِ  ہٕںٛز  وصیت  کٔر  حضرتِ  ابراہیمن  پننین  فرزندن،  بیٚیہِ  امچی  وصیت  کٔر  حضرتِ  یعقوبن  پننین  فرزندن  فرموونکھ،  اے  میانیو  فرزندو  پٔزۍ  پٲٹھۍ  اللہ  تعالیٰ  ہن  کوٚر  برگزیدٕہ  تُہٕندِ  خٲطرٕ  یہِ  دینِ  اِسلام،  پس  یُتھنہٕ  مٔرِو  توٚہۍ  ییٚمہِ  دین  ورٲے  کُنہِ  دینس  پیٚٹھ،  مرنس  تانۍ  روزِ  زیو  اتھ  دینس  پیٚٹھ۔

Tahir:
  تہٕ  ابراہیمن (علیہ  السلام)  کٔر  پننیٚن  فرزندن  اَمی  کتھہِ  ہٕنٛز  وصیت،  تہٕ  یعقوبن  (علیہ  السلام)  تہِ  (ؤنۍ  یٔہے  کتھ  زِ)  ‏اے  میانیو  گۆبرو!  بے  شک  چُھ  اللہ  تعالیٰ  ہن  تُہٕندِ  خٲطرٕ  (یۅہے)  دین  (اسلام)  پسند  فرموومُت،  لہٰذا  ییٚلہِ  تۅہیہِ  موت  ‏یِیہِ،  تۆہۍ  گٔژِھو  آسٕنۍ  (تَمہِ  ساعتہٕ  پۯتھ  حالس  منٛز)  مسلمان۔

Transliteration:
  Wawa<u>ssa</u> bih<u>a</u> ibr<u>a</u>heemu baneehi wayaAAqoobu y<u>a</u> baniyya inna All<u>a</u>ha i<u>st</u>af<u>a</u> lakumu a<b>l</b>ddeena fal<u>a</u> tamootunna ill<u>a</u> waantum muslimoon<b>a</b>


Athar:
  پتہٕ  کیا  توٚہۍ  ٲسِوٕہ  تمہِ  وقتہٕ  موجود،  ییٚلہِ  یعقوبؑ  ییٚمہِ  دُنیا  رۅخصت  اوس  سپدان؟  تٔمۍ  پرٛوژھ  مرنہٕ  وقتہٕ  پننیٚن  شُرٮ۪ن،  گوبرو،  میانہِ  پتہٕ  کٔمۍ  سٕنٛز  بندگی  کٔرِو  توٚہۍ؟  تِمو  سارِوٕے  دِیُت  جواب،  أسۍ  کرو  تٔسۍ  أکِس  اللہ  تعالیٰ  سٕنٛز  بندگی  یُس  تۅہیہِ  تہٕ  تُہٕنٛدیٚو  بُزرگو  ابراہیم،  اسماعیل  تہٕ  اسحاق  علیھم  السّلامن  خُداے  چُھ  مونمُت  تہٕ  أسۍ  چِھ  تٔمۍ  سٕنٛدی  مُسلم  ﴿فرماں بردار﴾۔

Mirwaiz:
  کیاہ  توٚہۍ  ٲسوٕہ  موجود  ییٚمہِ  وقتہٕ  ووت  حضرتِ  یعقوبس  مرنُک  تہٕ  ییٚمہِ  عالمہٕ  گژھنُک  وقت،  ییٚمہِ  ساتہٕ  تٔمۍ  پرُژھ  پننین  نیٚچوین  توٚہۍ  کٔمۍسٕںٛز  عبادت  کٔرِو  مےٚ  پتہٕ،  تِمو  دوٚپ  عبادت  کرو  أسۍ  چٲنِس  خداے  سٕںٛز  بیٚیہِ  چانین  بزرگ  مالیٚن  ہٕندِس  خداے  سٕںٛز۔  تِم  گٔے  حضرتِ  ابراہیم،  حضرتِ  اسماعیل،  حضرتِ  اِسحاق،  یُس  خداے  کُنُے  چُھ  لاشریک،  أسۍ  سٲرِی  چھِ  تس  گردن  دارٕوٕنۍ  یعنے  تِہٕندۍ  مطیع  تہٕ  فرماں بردار۔

Tahir:
  کیا  تۆہۍ  ٲسِوٕ  (تَمہِ  وقتہٕ)  حٲضر  ییٚلہِ  یعقوبٕنۍ  (علیہ  السلام)  مرنٕچ  گٔر  وٲژ،  ییٚلہِ  تِمَو  پننیٚن  فرزندن  پُۯژھ،  میانہِ  (مرنہٕ)  پتہٕ  ‏کٔمۍ  سٕنٛز  عبادت  کٔرِو  تۆہۍ؟  تِمَو  وۆن  أسۍ  کَرو  تُہٕندِس  معبود  سٕنز  تہٕ  تُہٕندِس  مٲلِس  بُڈِ  بب  ابراہیم  تہٕ  اسماعیل  تہٕ  اسحٰق  ‏‏ (علیہم  السلام)  سٕنٛدِس  معبود  سٕنز  عبادت  یُس  کُن  معبود  چُھ،  تہٕ  أسۍ  (سٲری)  روزَو  تٔمۍ  سٕندی  فرماں  بردار۔

Transliteration:
  Am kuntum shuhad<u>a</u>a i<u>th</u> <u>h</u>a<u>d</u>ara yaAAqooba almawtu i<u>th</u> q<u>a</u>la libaneehi m<u>a</u> taAAbudoona min baAAdee q<u>a</u>loo naAAbudu il<u>a</u>haka wail<u>a</u>ha <u>a</u>b<u>a</u>ika ibr<u>a</u>heema waism<u>a</u>AAeela wais<u>ha</u>qa il<u>a</u>han w<u>ah</u>idan wana<u>h</u>nu lahu muslimoon<b>a</b>


Athar:
  تِم  ٲسۍ  کینٛہہ  لُکھ،  یِم  درٛاے  یِکینٛژھاہ  تِمو  کَموو،  سُہ  چُھ  تِہٕندِ  خٲطرٕ  تہٕ  یِکینژھاہ  توٚہۍ  کمٲوِو،  سُہ  چُھ  تُہٕندِ  خٲطرٕ  تۅہیہِ  یِیَو  نہٕ  یہِ  پٕرٛژھنہٕ  زِ  تِم  کیا  ٲسۍ  کران۔

Mirwaiz:
  یہِ  ٲس  جماعتھاہ  ﴿یعنی  حضرتِ  ابراہیم  تہٕ  تِہٕندۍ  فرزند  حضرتِ  یعقوب  تہٕ  تِہٕںدۍ  فرزند﴾  بیشک  یۅسہٕ  گُذرییہِ،  تِہٕندِ  نفع  خٲطرٕ  چُھ  تہِ  یہِ  تِمو  کریو  یعنی  تِمن  ییہِ  تہِ  بکار  یہِ  تِمو  کوٚر،  تُہٕندِ  خٲطرٕ  چُھ  تہِ  یہِ  کٔرِو  یعنی  تۅہیہِ  ییہِ  تہِ  بکار  یہِ  توٚہۍ  کٔرِو،  تۅہیہِ  ییہِ  نہٕ  پرٕژھنہٕ  تہِ،  تُہٕنٛزِ  عملہِ  ہُند  بکار  یِنٕچ  چھَنہٕ  کتھٕے۔  معلوم  سپُد  بزرگن  تہٕ  محبوبانِ  الہٰین  کُن  خٲلی  نسبت  کرٕنۍ  تِہٕںٛز  متابعت  کرنہٕ  ورٲے  اَتھ  چُھنہٕ  کانہہ  فٲیدٕہ  تہٕ  نفع۔ 

Tahir:
  سۅ  ٲس  اکھ  اُمّت  یۅسہٕ  دۯایہِ،  تِہِندِ  خٲطرٕ  آسہِ  تی  یہِ  کینٛژھاہ  تِمَو  کمووٗ  تہٕ  تُہٕندِ  خٲطرٕ  آسہِ  تہِ  یہِ  تۆہۍ  کمٲوِوٗ  بیٚیہِ  یِیہِ  نہٕ  تۅہیہِ  ‏تِہٕنزن  عملن  متعلق  پٕۯژھ  گٲر  کرنہٕ۔

Transliteration:
  Tilka ommatun qad khalat lah<u>a</u> m<u>a</u> kasabat walakum m<u>a</u> kasabtum wal<u>a</u> tusaloona AAamm<u>a</u> k<u>a</u>no yaAAmaloon<b>a</b>


Athar:
  یہوٗدۍ  چِھ  ونان،  یہوٗدۍ  اگر  چھِو  تیٚلہِ  لٔبِو  سِیٔز  وَتھ۔  عیسٲے  چِھ  وَنان،  عیسٲے  اگر  چِھو  تیٚلہِ  میلیٚو  ہدایت۔  تِمن  ؤنِو،  نَہ،  بلکہ  سورُے  ترٛٲوِتھ  ابراہیمؑ  سُنٛد  طریقہٕ  تہٕ  ابراہیمؑ  اوس  نہٕ  مُشرِکَو  منٛز۔

Mirwaiz:
  ونان  چھِ  یہود  اہلِ  اسلامن،  توٚہۍ  بٔنِو  یہود۔  نصاریٰ  چھِکھ  ونان  توٚہۍ  بٔنِو  نصاریٰ  تمی  سٍتۍ  لٔبِو  توٚہۍ  سیٚز  وتھ،  توٚہۍ  فرمٲوِیوکھ  ہرگِز  بنو  نہٕ  أسۍ  یہود  تہٕ  نصاریٰ  بلکہ  کٔر  اسہِ  اختیار  حضرتِ  ابراہیم  علیہ  السلام  سٕنٛز  وتھ  یۅسہٕ  سیٚز  وتھ  چھےٚ،  اوس  نہٕ  حضرتِ  ابراہیم  ہرگِز  مُشرِکو  أندرٕہ۔

Tahir:
  تہٕ  (اہلِ  کتاب)  چِھ  ونان  یہوٗدۍ  یا  نصرٲنۍ  بٔنِو  تۅہۍ  لٔبِو  ہدایت،  تۆہۍ  فرمٲوِو  زِ  (نَہ)  بلکہ  چُھ  اَسہِ  (تس)  ابراہیم  ‏‏ (علیہ  السلام)  سُنٛددین  رۆٹمُت  یم  پۯتھ  بٲطلس  نِشہِ  جُدا  صرف  اللہ  تعالیٰ  ہس  کُن  متوجہ  ٲسۍ،  تہٕ  تم  ٲسۍ  نہٕ  مُشرکو  منٛزٕ۔

Transliteration:
  Waq<u>a</u>loo koonoo hoodan aw na<u>sa</u>r<u>a</u> tahtadoo qul bal millata ibr<u>a</u>heema <u>h</u>aneefan wam<u>a</u> k<u>a</u>na mina almushrikeen<b>a</b>


Athar:
  مُسلمانو  ؤنِو  زِ،  اَسہِ  اوٚن  ایمان  خُدایس  پٮ۪ٹھ  تہٕ  تتھ  ہدایتس  پٮ۪ٹھ  یُس  اَسہِ  کُن  نٲزِل  چُھ  سپُدمُت،  تہٕ  یُس  ابراہیمؑ،  اسماعیلؑ،  اسحاقؑ،  تہٕ  یعقوبؑ  سٕندٮ۪ن  اولادن  کُن  نٲزِل  اوس  سپُدمُت  تہٕ  یُس  موسیٰ  تہٕ  عیسیٰ  علیھم  السّلامن  تہٕ  دوٚیِمیٚن  تمام  پیغمبرن  تِہندِس  ربّ  سٕندِ  طرفہٕ  دِنہٕ  اوس  آمُت  أسۍ  چِھنہٕ  تِمن  درمیان  کانٛہہ  فرق  کران  تہٕ  أسۍ  چِھ  اللہ  تعالیٰ  سٕندۍ  مُسلم  فرماں بردار﴾۔

Mirwaiz:
  اے  مسلمانو  ؤنِو  توٚہۍ  تفصیلاً  کہ  ایمان  اوٚن  اسہِ  کُنِس  خدایس،  بیٚیہِ  انو  ایمان  تتھ  کتابہِ  یۅسہٕ  اسہِ  کُن  آیہِ  سوزنہٕ۔  تتھ  کتابہِ  یۅسہٕ  حضرتِ  ابراہیمس  علیہ  السلام،  حضرتِ  اسماعیلس  علی  السلام،  حضرتِ  اِسحاقس  علیہ  السلام،  حضرتِ  یعقوبس  علیہ  السلام  بیٚیہِ  تِہٕندین  اولادن  آیہِ  سوزنہٕ،  بیٚیہِ  یۅسہٕ  کتاب  عطا  کرنہٕ  آیہِ  حضرتِ  موسیٰ  ہس،  حضرتِ  عیسیٰ  ہس،  بیٚیہِ  یِمہٕ  کتابہٕ  عطا  کرنہٕ  آیہِ  بیین  پیغمبرن  پننِس  پروردِگارٕہ  سٕندِ  طرفہٕ،  أسۍ  چھِنہٕ  یِمو  منٛزٕہکٲنسہِ  أکِس  فرق  کران،  أسۍ  چھِ  تِہٕندِی  فرماں بردار۔

Tahir:
  (اے  مسلمانو!)  تۆہۍ  ؤنِو  اَسہِ  اۆن  اللہ  تعالیٰ  ہس  پیٚٹھ  ایمان،  بیٚیہِ  تَتھ  (کتابِہ)  پیٚٹھ  یۅسہِ  اَسہِ  کُن  نٲزِل  آیہِ  کرنہٕ،  تہٕ  ‏تَتھ  پیٚٹھ  (تہِ)  یۅسہٕ  ابراہیمس،  اسماعیلس،  اسحٰقس  تہٕ  یعقوبس (علیہمُ  السلام)  تہٕ  تِہٕندیٚن  اولادن  کُن  سوزنہٕ  آیہِ،  بیٚیہِ  تِمن  ‏‏ (کتابن)  پیٚٹھ  تہِ  یِمہٕ  موسیٰ  ہس  تہٕ  عیسیٰ  ہس (علیہم  السلام)  عطا  آیہِ  کرنہٕ،  تہٕ (یِتھے  پٲٹھۍ)  یِمہٕ  دۆیِمیٚن  انبیا  ہن  (علیہمُ  ‏السلام)  تِہِندِس  ربّ  سٕندِ  طرفہٕ  عطا  آیہِ  کرنہٕ،  أسۍ  چِھنہٕ  تِمَو  منٛزٕ  کُنہِ  أکِس  (پیٚٹھ  تہِ  ایمان  اننس)  منٛز  فرق  کران،  تہٕ  أسۍ  چِھ  ‏تٔمۍ  سٕے  (کُنِس  معبود)  سٕندۍ  فرمان  بردار۔

Transliteration:
  Qooloo <u>a</u>mann<u>a</u> bi<b>A</b>ll<u>a</u>hi wam<u>a</u> onzila ilayn<u>a</u> wam<u>a</u> onzila il<u>a</u> ibr<u>a</u>heema waism<u>a</u>AAeela wais<u>ha</u>qa wayaAAqooba wa<b>a</b>lasb<u>at</u>i wam<u>a</u> ootiya moos<u>a</u> waAAees<u>a</u> wam<u>a</u> ootiya a<b>l</b>nnabiyyoona min rabbihim l<u>a</u> nufarriqu bayna a<u>h</u>adin minhum wana<u>h</u>nu lahu muslimoon<b>a</b>


Athar:
  تہٕ  اگر  تِم  تِتھے  پٲٹھۍ  ایمان  اَنن  یِتھہٕ  پٲٹھۍ  تۅہیہِ  چُھو  ایمان  اوٚنمُت  تیٚلہِ  چِھ  ہدایتس  پٮ۪ٹھ۔  تہٕ  ہرگاہ  اَمہِ  نِشہِ  بُتھ  پِھرن  تیٚلہِ  چھےٚ  ٹاکارٕ  کتھ  زِ  تِم  چِھ  ضِدس  پٮ۪ٹھ۔  لہٰذا  تھٲوِو  اِطمینان  زِ  تِہنٛدِس  مُقابلس  منٛز  چُھو  تۅہیہِ  اللہ  تعالیٰ  حمایتٕ  خٲطرٕ  سٮ۪ٹھاہ،  سُہ  چُھ  سورُے  کینٛہہ  بوزان  تہٕ  زانان۔

Mirwaiz:
  پس  ہرگاہ  تِمو  یہودو و نصاریٰ  ہو  پژھ  کرییہِ  یِتھہٕ  پٲٹھۍ  تۅہیہِ  پژھ  کرٕو،  پس  بتحقیق  وتھ  لٔب  تِمو،  ہرگاہ  تِم  اعراضٕے  کرن  تۅہیہِ  سٍتۍ  یِمن  کتھن  اندر  موافِقت  کرن  نہٕ۔  پس  چھِنا  تِم  مگر  چھِ  نٔنِس  مُخالفتس  پیٚٹھ۔  مگر  توٚہۍ  مہ  بٔرِو  تِہٕندِ  مُخالفتُک  کانہہ  پروا،  تۅہیہِ  چُھو  بس  اللہ  تعالیٰ  سُ،  ے  کرِ  پانے  عنقریب  تۅہیہِ  نِشہِ  تِہُند  شر  دوٗر،  سُے  چُھ  بوزٕ  وُن  سورُے  زانہٕ  وُن  تِہٕںٛزٕہ  کتھہٕ  تہٕ  تُہٕںٛزٕہ  کتھہٕ  چُھ  بوزان۔  سُہ  أنٛزراوِ  نیاے  پانے،  توٚہۍ  مہ  بٔرِو  کانہہ  فکِر۔  اے  مسلمانو  توٚہۍ  دٔپِو  أسۍ  روزو  دین  کِس  تتھ  حالتس  پیٚٹھ  مضبوط  یتھ  حالتس  پیٚٹھ  أسۍ  اللہ  تعالیٰ  ہن  رٔنگمٕتۍ  چھِ۔

Tahir:
  پتہٕ  اگر  تِم  (تہِ)  تِتھے  پٲٹھۍ  ایمان  اَنن  یِتھہٕ  پٲٹھۍ  تۅہیہِ  اَتھ  پیٚٹھ  ایمان  چُھو  اۆنمُت،  تیٚلہِ  گژِھہ  (پٔزۍپٲٹھۍ)  تِمن  ‏ہدایت  حٲصل،  تہٕ  ہرگاہ  تِم  بُتھ  پھِرن  (زٲنِو  زِ)  تیٚلہِ  چھ  تمِ  محض  مخالفتس  منٛز،  لہٰذا،  آسہِ  وۅنۍاللہ  تعالیٰ  تۅہیہِ  تِمن  ‏‏ (ہٕندِشرٕ)  نِشہِ  بچاونہٕ  خٲطرٕ  کٲفی،  تہٕ  سُہ  چُھ  وارٕ  پٲٹھۍ  بوزن  وول  زانن  وول۔

Transliteration:
  Fain <u>a</u>manoo bimithli m<u>a</u> <u>a</u>mantum bihi faqadi ihtadaw wain tawallaw fainnam<u>a</u> hum fee shiq<u>a</u>qin fasayakfeekahumu All<u>a</u>hu wahuwa a<b>l</b>ssameeAAu alAAaleem<b>u</b>


Athar:
  وَنِو،  اللہ  تعالیٰ  سُنٛد  رنگ  کٔرِو  اختیار،  تٔمۍ  سٕنٛدِ  رنگہٕ  کھۅتہٕ  کھٔسِتھ  رنگ  کٔمۍ  سُند  آسہِ؟  تہٕ  أسۍ  چِھ  تٔمۍ  سٕنٛزٕے  بندگی  کرن  وٲلۍ  لُکھ۔

Mirwaiz:
  أسۍ  چھِ  رنگنہٕ  آمٕتۍ  خداے  سٕندِ  رنگہٕ  سٍتۍ  یُس  نہٕ  زانہہ  ڈٔلہِ  تہٕ  تغیر  سپدِ،  خداے  سٕںدِ  کھۅتہٕ  کُس  ہیٚکہِ  رُت  رنگ  دِتھ،  أسۍ  چھِ  تِہٕںٛزٕے  یٲژ  بندگی  کران۔

Tahir:
  (ؤنِواسہِ  چُھ)  اللہ  تعالیٰ  سُند  رنگ  ( کھالنہٕ  آمُت)  تہٕ  کٔمۍ  سُنٛد  رنگ  چُھ  اللہ  تعالیٰ  سٕنٛدِ  رنگہٕ  کھۅتہٕ  بہتر،  بیٚیہِ  چِھ  أسۍ  ‏تٔمۍ  سٕندی  عبادت  گزار۔

Transliteration:
  <u>S</u>ibghata All<u>a</u>hi waman a<u>h</u>sanu mina All<u>a</u>hi <u>s</u>ibghatan wana<u>h</u>nu lahu AA<u>a</u>bidoon<b>a</b>


Athar:
  اے  نبیؐ!  یِمن  ؤنِو،  کیا  توٚہۍ  چِھوٕہ  اللہ  تعالیٰ  سٕنٛدِس  بارس  منٛز  اَسہِ  سٍتۍ  ژُوان؟  حالانکہ  سُے  چُھ  سون  ربّ  تہِ  تہٕ  تُہُنٛد  ربّ  تہِ،  سٲنۍ  اعمال  چِھ  سانہِ  خٲطرٕ  تُہٕندۍ  اعمال  چِھ  تُہٕنٛدِ  خٲطرٕ،  تہٕ  اَسہِ  چھےٚ  اللہ  تعالیٰ  سٕنٛدِی  خٲطرٕ  پنٕنۍ  بندگی  خٲلص  کٔرمٕژ۔

Mirwaiz:
  فرمٲوِیوکھ  توٚہۍ  یا  رسول  اللہؐ  اے  یہودتہٕ  نصاریٰ  ہو  توٚہۍ  چِھوٕ  اسہِ  سٍتۍ  خداے  سٕںدِس  معاملس  اندر  ہر  کران،  حالانکہ  سُہ  چُھ  سون  پروردِگار  تہِ  تُہُند  پروردِگار  تہِ،  اسہِ  یِن  بکار  پننہِ  عملہٕ،  تۅہیہِ  یِن  بکار  پننہِ  عملہٕ۔  ہرٕے  کتھ  پیٚٹھ  چھےٚ  لاگٕنۍ،  أسۍ  چھِ  تُہٕندِی  رضا  خٲطرٕ  سارے  عملہٕ  کران۔  اسہِ  منٛز  چُھ  اِخلاص  اعتقاد  تہٕ  اِخلاصِ  عمل  تہِ۔

Tahir:
  فرمٲوِو،  کیا  تۆہۍ  چِھوٕ  اللہ  تعالیٰ  سٕندِس  بارس  منٛز  اَسہِ  سٍتۍ  ژُوان  حالانکہ  سُہ  چُھ  سون  (تہِ)  ربّ  تہٕ  تُہُند  (تہِ)  ربّ،  ‏تہٕ  سانہِ  خٲطرٕ  چھے٘  سانہِ  عملہٕ  تہٕ  تُہٕندِ  خٲطرٕ  چھے٘  تُہٕنزٕ  عملہ،  تہٕ  أسۍ  چِھ  خٲلص  پٲٹھۍ  تٔمۍ  سٕندی  بنیمٕتۍ۔

Transliteration:
  Qul atu<u>ha</u>jjoonan<u>a</u> fee All<u>a</u>hi wahuwa rabbun<u>a</u> warabbukum walan<u>a</u> aAAm<u>a</u>lun<u>a</u> walakum aAAm<u>a</u>lukum wana<u>h</u>nu lahu mukhli<u>s</u>oon<b>a</b>


Athar:
  کِنہٕ  تُہُند  وَنُن  چُھ  یہِ  زِ  ابراہیمؑ،  اسماعیلؑ،  اسحاقؑ،  یعقوبؑ  تہٕ  یعقوبؑ  سٕنٛدۍ  اولاد  سٲری  ٲسۍ  اند  ہیٚتھ  یہوٗدۍ  یا  نصرٲنۍ؟  وَنِیوٗکھ،  توٚہۍ  چِھوٕہ  زیادٕہ  زانان  کِنہٕ  اللہ  تعالیٰ؟  تس  شخصہٕ  سٕندِ  کھۅتہٕ  بوٚڈ  ظٲلِم  کُس  آسہِ  ییٚمہِ  سٕنٛدِ  ذِمہٕ  اللہ  تعالیٰ  سٕنٛدِ  طرفہٕ  اکھ  گوٲہی  آسہِ  تہٕ  سُہ  چُھپاوِ  تَتھ؟  تُہٕنزو  حرکتَوو  نِشہِ  چُھنہٕ  اللہ  تعالیٰ  غٲفِل  تہِ  کینٛہہ۔

Mirwaiz:
  کیاہ  توٚہۍ  چھِو  ونان  کہ  حضرتِ  ابراہیم  تہٕ  حضرتِ  اسمٰعیل،  حضرتِ  اسحاق  تہٕ  حضرتِ  یعقوب  بیٚیہِ  تِہٕندۍ  اولاد  تِم  کیاہ  ٲسۍ  یہودونصاریٰ،  فرمٲوِیوکھ  توٚہۍ  یارسول  اللہؐ  مُختصر  پٲٹھۍ،  اے  یہودو  تہٕ  نصاریٰ  ہو  تۅہیہِ  چھوٕ  زیادٕہ  خبر  کِنہٕ  اللہ  تعالیٰ  ہس۔  بیٚیہِ  چھےٚ  ظٲہِر  کتھ  کہ  زیادٕہ  خبر  چھےٚ  اللہ  تعالیٰ  سٕے۔  اللہ  تعالیٰ  ہن  فرموو  کہ  تِم  حضراتِ  انبیا  ٲسۍ  مِلتِ  اِسلامیہ  ہس  پیٚٹھ  تۅہیہِ  تہِ  چھو  أمِچ  خبر  مگر  توٚہۍ  چھِو  سۅ  خبر  کھٹان،  بیٚیہِ  کُس  اکھاہ  چُھ  یژ  ظٲلِم  تس  شخصہٕ  سٕندِ  کھۅتہٕ  ییٚمۍ  کھٔٹ  سۅ  حقیقتِ  حال  یۅسہٕ  تس  خداے  سٕندِ  طرفہٕ  معلوم  سپٕزمٕژ  ٲس،  توپتہٕ  چُھنہٕ  اللہ  تعالیٰ  تِہٕںدیو  کرتُو  تُو  نِشہِ  بے  خبر۔

Tahir:
  (اے  اہلِ  کتاب!)  کیا  تۆہۍ  چِھوٕ  یہِ  وَنان  زِ  ابراہیم  تہٕ  اسماعیل  تہٕ  اسحٰق  تہٕ  یعقوب (علیہم  السلام)  تہٕ  تِہِندۍ  ‏نیٚچِوۍ  ٲسۍ  یہوٗدۍ  یا  نصرٲنۍ،  فرمٲوِیوٗکھ،  کیا  تۆہۍ  چِھوٕ  زیادٕہ  زانان  کِنہٕ  اللہ  تعالیٰ؟  تہٕ  تٔمۍ  سٕندِ  کھۅتہٕ  بۆڈ  ظٲلم  کُس  آسہِ  یُس  تَتھ  ‏گوٲہی  کھٔٹِتھ  تھاوِ  یۅسہٕ  تس  نِشہِ  اللہ  تعالیٰ  سٕنٛدِ  طرفہٕ  (کتابِہ  منٛز)  موجود  چھے٘،  تہٕ  اللہ  تعالیٰ  چُھنہٕ  تُہٕنزو  کامیٚو  نِشہِ  بے  خبر۔

Transliteration:
  Am taqooloona inna ibr<u>a</u>heema waism<u>a</u>AAeela wais<u>ha</u>qa wayaAAqooba wa<b>a</b>lasb<u>at</u>a k<u>a</u>noo hoodan aw na<u>sa</u>r<u>a</u> qul aantum aAAlamu ami All<u>a</u>hu waman a<i><u>th</u></i>lamu mimman katama shah<u>a</u>datan AAindahu mina All<u>a</u>hi wam<u>a</u> All<u>a</u>hu bigh<u>a</u>filin AAamm<u>a</u> taAAmaloon<b>a</b>


Athar:
  تِم  ٲسۍ  کینٛہہ  لُکھ  یِم  گُزرے  تِہٕنٛز  کمٲے  ٲس  تِہٕنٛدِ  خٲطرٕ  تہٕ  تُہٕنٛز  کمٲے  چھےٚ  تُہٕنٛدِ  خٲطرٕ،  تۅہیہِ  یِیَو  نہٕ  تِہنٛزن  عملن  متعلق  سوال  کرنہٕ۔

Mirwaiz:
  یہِ  ٲس  بزرگن  ہٕںٛز  اکھ  جماعتھاہ  یۅسہٕ  گُذرییہِ،  تِمن  ییہِ  بکار  یہِ  تِمو  کوٚر،  تۅہیہِ  ییہِ  بکار  یہِ  تۅہیہِ  کوٚرُو،  تۅہیہِ  ییہِ  نہٕ  پرژھنہٕ  تمیُک  یہِ  تِم  کران  ٲسۍ۔  ییٚمہِ  آیہِ  کریم  سٍتۍ  سپُد  معلوم  کہ  یِم  لوٗکھ  پنٕنۍ  پان  منسوب  کرن  کُنہِ  تٔھدِس  خاندانس  کُن  مگر  اعمال  وافعال  آسیٚکھ  نہٕ  تتھ  خاندانس  موٲفِق  تہٕ  مُنٲسِب  تِمن  دیہِ  نہٕ  کانہہ  فٲیدٕہ  سُہ  ظٲہِری  نسبت۔  کنعانس  دیُت  نہٕ  کانہہ  فٲیدٕہ  پیغمبر  زادٕہ  آسنن۔

Tahir:
  سۅ  ٲس  اکھ  جماعت  یۅسہٕ  دۯایہِ،  یہِ  تٔمۍ  کموو،  سُہ  اوس  تس  خٲطرٕ  تہٕ  یہِ  تۆہۍ  کمٲوِوٗ  سُہ  آسہِ  تُہٕندِ  خٲطرٕ،  تہٕ  تۅہیہِ  یِیَو  نہٕ  ‏تِہٕنزن  عملن  متعلق  پٕۯژھنہٕ۔

Transliteration:
  Tilka ommatun qad khalat lah<u>a</u> m<u>a</u> kasabat walakum m<u>a</u> kasabtum wal<u>a</u> tusaloona AAamm<u>a</u> k<u>a</u>noo yaAAmaloon<b>a</b>


Athar:
  نادان  لُکھ  وَنن  ضروٗر،  یِمن  کیا  گوٚو  زِ  یتھ  قبلس  کُن  رۅخ  کٔرِتھ  یِم  گۅڈٕہ  نماز  پران  ٲسۍ،  تَمہِ  نِشہِ  پھیٖرۍ  ہنگہٕ  تہٕ  منگہٕ؟  ﴿نبیؐ  روٗدۍ  ہجرت  پتہٕ  مدینہٕ  طیّبس  منٛز  شۅراہن  یا  سَدہن  ریٚتن  تام  بیتُ  المقدّسس  کُن  رۅخ  کٔرِتھ  نمازِ  پران۔  پتہٕ  آو  کعبس  کُن  بُتھ  کٔرِتھ  نماز  پرنُک  حُکم﴾  اے  نبیؐ  یِمن  وَنِو،  مشرق  تہٕ  مغرب  سورُے  چُھ  اللہ  تعالیٰ  سُنٛد،  اللہ  تعالیٰ  یس  یژھان  چُھ  تَس  چُھ  سِیٔز  وَتھ  ہاوان۔

Mirwaiz:
  وۅنۍ  ونن  ضروٗر  بیوقوف  لُکھ  کٔمۍ  چیزن  پھِر  ۍیِم  مسلمان  تمہِ  قبلہٕ  نِشہِ  یتھ  کُن  یِم  وُنیُک  تام  نماز  ٲسۍ  پران  یعنی  بیت  المُقدس،  فرمٲوِیوکھ  توٚہۍ  یا  رسول  اللہؐ  خداے  سُندُے  چُھ  مشرق  تہٕ  مغرب  تہٕ  پرتھ  طرفاہ،  سُے  چُھ  سارنٕے  طرفن  ہُند  مٲلِک۔  کٲنسہِ  أکِس  چُھنہٕ  حق  واتان  چُون  چراکرنُک۔  یۅہے  اعتقاد  آسُن  شریعت  کین  حُکمن  متعلق  گوٚو  راہِ  راست،  سُہ  چُھ  وتھ  ہاوان  یس  یژھان  چُھ  تہٕ  تس  اتھ  سیٚزِ  وتہِ  کُن۔  یعنے  سُہ  چُھنہٕ  ونان  احکام  اِسلامن  اندر  ہُہ  کیازِ  تہٕ  یہِ  کونہٕ۔

Tahir:
  وۅنۍ  وَنن  نادان  لُکھ  یہِ  زِ  یِم  (مسلمان)  کٔمۍ  پھِرۍپننہِ  تَمہِ  قبلہٕ  (بیت  المقدس)  نِشہِ  یَتھ  پیٚٹھ  یِم  (گۅڈٕ  پیٚٹھہٕ)  ٲسۍ،  تۆہۍ  فرمٲوِ  یوٗکھ،  مشرق  تہٕ  مغرب  (سورُے)  چُھ  اللہ  تعالیٰ  سٕندی  خٲطرٕ،  سُہ  یَس  یَژھان  چُھ  تس  چُھ  سِیٔزِ  وَتہِ  کُن  لاگان۔

Transliteration:
  Sayaqoolu a<b>l</b>ssufah<u>a</u>o mina a<b>l</b>nn<u>a</u>si m<u>a</u> wall<u>a</u>hum AAan qiblatihimu allatee k<u>a</u>noo AAalayh<u>a</u> qul lill<u>a</u>hi almashriqu wa<b>a</b>lmaghribu yahdee man yash<u>a</u>o il<u>a</u> <u>s</u>ir<u>at</u>in mustaqeem<b>in</b>


Athar:
  تہٕ  یِتھے  پٲٹھۍ  بنٲوِو  اَسہِ  توٚہۍ  مسلمان  اکھ  اُمّتِ  وَسط۔  ﴿اُمّتِ  وَسط  نِشہِ  چُھ  مُراد  تِژھ  اکھ  اعلیٰ  تہٕ  حدٕ  کھۅتہٕ  شریف  چھۅکھ،  یۅسہٕ  عدل  و  انصافس  تہٕ  درمیانہٕ  رٔوِشہِ  پٮ۪ٹھ  قٲیِم  آسہِ،  یۅسہٕ  دُنیا کیٚن  قومن  درمیان  صدرٕ  سٕنٛز  حیثیت  آسہِ  تھاوان،  ییٚمہِ  سُنٛد  تعلق  سارِنٕے  سٍتۍ  حقُک  تہٕ  پزرُک  یکساں  تعلق  آسہِ،  تہٕ  ناحق  تہٕ  ناروا  تعلق  آسیٚس  نہٕ  کٲنٛسہِ  سٍتۍ۔﴾  تاکہ  توٚہۍ  ٲسِو  لُکن  پٮ۪ٹھ  گواہ  تہٕ  رسول  آسہِ  تۅہیہِ  پٮ۪ٹھ  گواہ  ﴿اَمہِ  نِشہِ  چُھ  مُراد  یہِ  زِ  ٲخرتس  منٛز  ییٚلہِ  سٲرِسٕے  انسانی  زُریاتس  یِیہِ  یِکہٕ  وَٹہٕ  حساب  ہیٚنہٕ،  تمہِ  وقتہٕ  دِیہِ  رسول  تُہٕنٛدِس  ذمہٕ دار  نُمائندٕہ  سٕنٛدِ  حیثیت  تۅہیہِ  پٮ۪ٹھ  گوٲہی  زِ  صحیح  فکرِ  ہٕںز،  صالح  عملن  ہنٛز  تہٕ  عدلہٕ کہ  نظامٕچ  یوسہٕ  تعلیم  اَسہِ  تس  دِژمٕژ  ٲس،  کیا  سۅ  واتنٲوا  تٔمۍ  کانٛہہ  کمی  کرنہٕ  ورٲے  اند  ہیٚتھ  سٲرٕے،  تہٕ  عملاً  تہِ  ہووا  تٔمۍ  اَتھ  مطابق  کٲم  کٔرِتھ۔  اَمہِ  پتہٕ  آسیٚو  تۅہیہِ  رسول  سٕندِ  قٲیم  مقام  سٕندِ  حیثیت  عام  انسانن  پٮ۪ٹھ  گواہ  سٕندِ  حیثیت  وۅتُھن،  تہٕ  یہِ  شہادت  آسیٚو  دِنۍ  زِ  رسولن  یِکینٛژھاہ  تۅہیہِ  تام  واتنوومُت  اوس  سُہ  واتنووا  تۅہیہِ  لُکن  تام،  تہٕ  یِکینٛژھاہ  رسولن  تۅہیہِ  عمل  کٔرِتھ  ہوومُت  اُوسنَو  تہِ  ہووٕوا  تۅہیہِ  تِمن  عمل  کٔرِتھ  تہٕ  اَتھ  منٛز  ما  کٔرٕو  کانٛہہ  کوتٲہی﴾۔  گۅڈٕہ  یَتھ  اَندس  کُن  توٚہۍ  رۅخ  ٲسِو  کران  سُہ  اوس  اَسہِ  صِرف  یہِ  وُچھنہٕ  خٲطرٕ  قبلہٕ  مُقرر  کوٚرمُت  زِ  کُس  چُھ  رسول  سٕنٛز  پیروی  کران  تہٕ  کُس  چُھ  پوٚت  پھیران،  اوس  تہِ  یہِ  معاملہٕ  بڈٕ  سخت،  مگر  تِمن  لُکن  خٲطرٕ  سپُد  نہٕ  رَژھ  تہِ  سخت  ثٲبت،  یِم  اللہ  تعالیٰ  سٕندِ  ہدایت  نِشہِ  فیض یاب  ٲسۍ،  اللہ  تعالیٰ  کرِ  نہٕ  تُہنٛدِس  اَتھ  ایمانس  ہرگز  ضایع،  پَژھ  کٔرِو  زِ  اللہ  تعالیٰ  چُھ  لُکن  ہٕنٛدِس  حقس  منٛز  سٮ۪ٹھاہ  شفیق  تہٕ  رحیم۔

Mirwaiz:
  یِتھہٕ  پٲٹھۍ  قبلہٕ  تُہُند  کوٚر  اسہِ  بہتر  یِتھے  پٲٹھۍ،  کٔرٕواسہِ  توٚہۍجماعتھاہ  درمیانہٕ،  یُتھ  بٔنِو  توٚہۍ  گواہ  حضراتِ  انبیاہن  ہٕندِ  خٲطرٕ  تِہٕندین  اُمتن  پیٚٹھ،  بیٚیہِ  سپدن  پیغمبر  برحق  حضرتِ  محمدؐ  تُہُند  گواہ  صفٲیی،  بیٚیہِ  کوٚر  نا  اسہِ  مُقرر  سُہ  طرف  قبلہٕ  یتھ  کُن  توٚہۍ  وُنیُک  تام  نماز  پران  ٲسِویعنے  بیت  المُقدس،  مگر  یہے  کتھ  نٔنراونہٕ  خٲطرٕ  کہ  کُس  اکھاہ  کرِ  متابعت  تہٕ  پیروی  پیغمبرِ  کریم  سٕنٛز۔  بیٚیہِ  کُس  پھِرِ  بُتھ  متابعت  نِشہِ،  پٔزۍ  پٲٹھۍ  یہِ  قبلہٕ  بدلاوُن  گُذریو  دُشوار  ضعیفُ  الایمان  لوٗکن  پیٚٹھ،  مگر  تِمن  لوٗکن  نہٕ  یِمن  ہِدایت  کوٚر،  وَتھ  ہٲو  اللہ  تعالیٰ  ہن،  اللہ  تعالیٰ  چُھنہٕ  تیُتھ  سُہ  کیاہ  کرِ  تُہُند  ایمان  یعنی  نماز  ضایع  یۅسہٕ  تۅہیہِ  بیت  المُقدسس  کُن  بُتھ  کٔرِتھ  پٔرٕو،  پٔزۍ  پٲٹھۍ  اللہ  تعالیٰ  چُھ  یِتھیٚن  لوٗکن  ہٕندِ  خٲطرٕ  سیٹھاہ  شفیق  تہٕ  مہربان۔

Tahir:
  تہٕ  (اے  مسلمانو!)  یِتھے  پٲٹھۍ  بنٲوِو  تۆہۍ  اَسہِ  (درمیان  درجِچ)  بہتر  اُمّت  تاکہ  تۆہۍ  بٔنوِ  لُکن  پیٚٹھ  گواہ  تہٕ  (سون  یہِ  برگزیدٕہ)  رسول  (صلی  اللہ  علیہ  وسلم)  آسہِ  تۅہیہِ  پیٚٹھ  گواہ،تہٕ  تۆہۍ  یَتھ  قبلس  پیٚٹھ  گۅڈٕ  ٲسِوٕ،  اَسہِ  اوس  صرف  اَمہِ  مۅکھہٕ  مقررکۆرمُت  زِ  أسۍ  کڑَو  (پرکھٲوِتھ)  نۆن  زِکُس  چُھ  (سٲنِس)  رسول  (صلی  اللہ  علیہ  وسلم)  سٕنزپٲروی  کران  (تہٕ)  کُس  چُھ  پۆت  کھوری  ژلان،تہٕ  بے  شک  ٲس  یہِ  (قبلہٕ  بدلاونٕچ)  کتھ  سیٚٹھاہ  گۆب  مگر  تِمن  پیٚٹھ  نہٕ  کینہہ  یِم  اللہ  تعالیٰ  ہن  ہدایت  (تہٕ  معرفت)  سٍتۍ  نوٲزۍ،  تہٕ  یہِ  چھَنہٕ  اللہ  تعالیٰ  سٕنٛز  شان  زِ  تُہُنٛد  ایمان  کر  (یِتھے)  ضایع،  بے  شک  چُھ  اللہ  تعالیٰ  لُکن  پیٚٹھ  سیٚٹھاہ  شفقت  وَرتاون  وول  مہربان۔

Transliteration:
  Waka<u>tha</u>lika jaAAaln<u>a</u>kum ommatan wasa<u>t</u>an litakoonoo shuhad<u>a</u>a AAal<u>a</u> a<b>l</b>nn<u>a</u>si wayakoona a<b>l</b>rrasoolu AAalaykum shaheedan wam<u>a</u> jaAAaln<u>a</u> alqiblata allatee kunta AAalayh<u>a</u> ill<u>a</u> linaAAlama man yattabiAAu a<b>l</b>rrasoola mimman yanqalibu AAal<u>a</u> AAaqibayhi wain k<u>a</u>nat lakabeeratan ill<u>a</u> AAal<u>a</u> alla<u>th</u>eena had<u>a</u> All<u>a</u>hu wam<u>a</u> k<u>a</u>na All<u>a</u>hu liyu<u>d</u>eeAAa eem<u>a</u>nakum inna All<u>a</u>ha bi<b>al</b>nn<u>a</u>si laraoofun ra<u>h</u>eem<b>un</b>


Athar:
  اے  نبیؐ،  اَمہِ  تُہٕنٛدِ  رویُک  بار  بار  آسمانس  کُن  وۅتُھن  چِھ  أسۍ  وُچھان۔  رٔٹِو،  تٔتھۍ  قبلس  کُن  چِھو  أسۍ  توٚہۍ  پِھران  یُس  توٚہۍ  پسند  چِھو  کران۔  پِھرِو  مسجدِ  حرامَس  کُن  پنُن  رۅخ  وۅنۍ  ییٚتہِ  توٚہۍ  ٲسِو  تٔتھۍ  کُن  أسۍزیٚو  رۅخ  کٔرِتھ  نماز  پران  ﴿یہِ  چُھ  سُہ  اصلی  حکم  یُس  قبلہ  بدلاونس  متعلق  دِنہٕ  اوس  آمُت،  یہِ  حُکم  سپُد  رجب  یا  شعبان  2  ہجری  منٛز  نٲزِل۔  نبیؐ  چِھ  أکِس  صحابی  رضی  اللہ  تعالیٰ  عنہ  سُند  دعوتس  پٮ۪ٹھ  گٔمٕتۍ  آسان،  تَتہِ  چُھ  ظُہر  نماز  ہُنٛد  وقت  واتان  تہٕ  نبیؐ  چِھ  لُکن  نماز  پرناونہٕ  خٲطرٕ  کھڑا  سپدان،  زٕہ  رکٲژ  آسکھ  پرناوِمژٕ  تہٕ  ترٛییٚمہِ  رکٲژ  منٛز  چھےٚ  تمی  ساعتہٕ  وحی  ہٕندِ  ذریعہ  یہِ  آیت  نٲزِل  سپدان  تہٕ  تمی  وقتہٕ  چِھ  نبیؐ  تہٕ  سٲری  لُکھ  یِم  تِہٕندِس  اِقتداہس  منٛز  جماعتس  منٛز  ٲسۍ  بیت  المقدس  نِشہِ  کعبس  کُن  پنُن  رۅخ  پِھران۔  اَمہِ  پتہٕ  آو  مدینس  دٔچِھنۍ  کھووٕرۍ  اَمیُک  ڈنڈوٗرٕ  دِنہٕ  تہٕ  یُس  یہِ  فرماونہٕ  چُھ  آمُت  زِ  چانہِ  رویُک  بار  بار  اَسمانس  کُن  وۅتُھن  چِھ  أچھۍ  وُچھان  بیٚیہِ  یہِ  زِ  تٔتھۍ  قبلس  کُن  چِھو  أسۍ  پِھران  یُس  توٚہۍ  پسند  چِھو  کران،  اَمہِ  نِشہِ  چُھ  صاف  پے  لگان  زِ  قبلہ  بدلاونُک  حُکم  یِنہٕ  برونٛہہ  ٲسۍ  نبیؐ  اَمِکۍ  مُنتظر۔﴾  یِم  لُکھ  یِمن  کتاب  ٲس  دِنہٕ  آمٕژ  تِم  چِھ  وارٕ  پٲٹھۍ  زانان  زِ  ﴿قبلہ  بدلاونُک  یہِ﴾  حُکم  چُھ  تِہنٛدِس  ربّ  سٕندۍ  طرفہٕ  تہٕ  بیٚیہِ  چُھ  برحق،  مگر  امہِ  باوجود  یِکینٛژھاہ  تِم  کران  چِھ  اللہ  تعالیٰ  چُھنہٕ  تَمہِ  نِشہِ  بےٚ خبر  کینٛہہ۔

Mirwaiz:
  پٔزۍ  پٲٹھۍ  أسۍ  چھِ  وُچھان  تُہُند  پھِر  پھِر  وُچُھن  آسمانس  کُن  تحویل  قبلُک  حکُم  کرسنا  سپدِ  نٲزِل،  پس  پھِروٕہ  اسہِ  توٚہۍ  تتھ  قبلس  کُن  یُس  تۅہیہِ  پسند  چُھو،  وۅنۍ  چھِ  حکُم  کران  أسۍ  تۅہیہِ  کہ  پھِرِو  بُتھ  پنٕنۍ  نماز  پرنٕکہِ  وقتہٕ  مسجدِ  حرامس  کُن  یعنے  کعبہ  شریفس  کُن۔  یہِ  واقع  تحویل  قبلہٕ  چُھ  سپُدمُت  ژٕندٕر  وارٕہ  دۅہہ  درمیان  ماہِ  رجب  ہِجرت  کہِ  دوٚیمہِ  ؤریہِ  درمسجدِ  نبوی۔  خانہ  کعبس  کُن  آیہِ  دِگر  نماز  پرنہٕ  ﴿بخاری  ومسلم﴾  امہِ  تحویلِ  قبیلٕچ  خبر  ییٚمہِ  ساتہٕ  بنی  سلمہٕ  چہ  مسجدِ  والین  وٲژ  تِم  ٲسۍ  دِگر  نمازِ  ہٕںٛزِ  دوٚیمہِ  رکعٲژ  منٛز۔  أکۍ  صٲحِبن  فرموو  بہٕ  چُھس  گوٲہِی  دِوان  کہ  مےٚ  پٔر  نماز  نبی  کریمسؐ  سٍتۍ  مکہ  ہس  کُن  یِم  صحابہٕ  صٲب  سپٕدۍ  خانہ  کعبس  کُن  نمازِ  مٔنزِی  متوجہ  توے  پیٚو  واتھ  مسجِدِ  مسجِدِ  قبلتین  ناو،  یہِ  چُھنہٕ  تۅہی  یوت  حُکم  خصوصی  بیٚیہِ  چُھ  یہِ  حکُم  تۅہیہِ  تہٕ  تُہٕندین  اُمتین  تہِ۔  توٚہۍ  سٲرِی  ییٚتہِ  تہِ  ٲسِو  پرتھ  جایہِ  کٔرِو  پنٕنۍ  بُتھۍ  نمازِ  اندر  مسجدِ  حرامس  کُن۔  یُس  مسجدِ  احرام  کعبہ  شریفس  أندۍ  أندۍ  چُھو،  پٔزۍ  پٲٹھۍ  اہلِ  کتاب  چھِ  یقیناً  زانان  کہ  یہِ  حکُم  چُھ  پوٚز  حکُم  تُہٕندِس  خداے  سٕندی  طرفہٕ  کیازِ  تِمو  چُھ  پوٚرمُت  توراتس  اندر  کہ  پیغمبر  آخر  الزمان  پرِ  نماز  دۅن  قبلن  کُن،  بیٚیہِ  چُھنہٕ  اللہ  تعالیٰ  بے  خبر  یہودن  ہٕںٛزو  کامیو  نِشہِ  یِم  اِنکارِ  قبلہٕ  کران  چھِ۔

Tahir:
  (اے  میانہِ  ٹاٹھہِ!)  أسۍ  چِھ  باربارتُہٕندِ  روے  اَنورُک  آسمانس  کُن  پھیرُن  وُچھان،  أسۍ  پھِرو  تۆہۍ  ضروٗر  تہٕ  ضروٗر  تٔتھۍ  قبلس  کُن  یَتھ  پیٚٹھ  تۆہۍ  رٲضۍ  چِھوٗ  لہٰذا  پھِرِو  تۆہۍ  پَنُن  رۅخ  وُنی  مسجدِ  حرامس  کُن،  تہٕ  (اے  مسلمانو!)  تۆہۍ  یَتھ  جایہِ  تہِ  چِھوٗوۅنۍپھِرِوتٔتھۍ  کُن  پنٕنۍ  بُتھۍ،تہٕ  تِم  لُکھ  یِمن  کتاب  چھے٘  دِنہٕ  آمٕژ  چِھ  ضروٗر  زانان  زِ  یہِ  (قبلہ  بدلاونُک  حکم)  چُھ  تِہِندِس  ربّ  سٕنٛدِ  طرفہٕ  حق،  تہٕ  اللہ  تعالیٰ  چُھنہٕ  تِمَو  کامیٚو  نِشہِ  بے  خبریِمہٕ  تِم  کران  چِھ۔

Transliteration:
  Qad nar<u>a</u> taqalluba wajhika fee a<b>l</b>ssam<u>a</u>i falanuwalliyannaka qiblatan tar<u>da</u>h<u>a</u> fawalli wajhaka sha<u>t</u>ra almasjidi al<u>h</u>ar<u>a</u>mi wa<u>h</u>aythu m<u>a</u> kuntum fawalloo wujoohakum sha<u>t</u>rahu wainna alla<u>th</u>eena ootoo alkit<u>a</u>ba layaAAlamoona annahu al<u>h</u>aqqu min rabbihim wam<u>a</u> All<u>a</u>hu bigh<u>a</u>filin AAamm<u>a</u> yaAAmaloon<b>a</b>


Athar:
  توٚہۍ  أنۍتَو  یِمن  اہلِ  کتابن  نِشہِ  کانٛہہ  تہِ  نِشٲنی،  یہِ  چُھنہٕ  ممکن  زِ  یِم  لاگن  تُہٕندِ  قبلٕچ  پیروی  کرٕنۍ،  تہٕ  نہ  چُھ  یہِ  تُہٕندِ  خٲطرٕ  ممکن  ز  توٚہۍ  کٔریو  تِہِندِ  قبلٕچ  پیروی،  تہٕ  یِمو  منٛزٕ  چُھنہٕ  کانٛہہ  دوٚر  تہِ  دوٚیِمہ  سٕندِ  قبلٕچ  پیروی  کرنہٕ  خٲطرٕ  تیار  تہٕ  اگر  تۅہیہِ  تَمہِ  عِلمہٕ  پتہٕ  یُس  تۅہیہِ  نِش  آمُت  چُھ،  تِہنٛزن  خوٲہشاتن  ہٕنٛز  پیروی  کٔرٕو  تیٚلہِ  گژِھہ  یقیناً  تُہُند  شُمار  ظٲلِمن  منٛز۔

Mirwaiz:
  قسم  ہٲوِتھ  چُھس  بہٕ  فرماوان  کہ  ہرگاہ  یِمن  یہودن  اہلِ  کتابن  سارے  دلیلہٕ  فرمٲوِو  توتہِ  کرن  نہٕ  یِم  تُہٕندِس  قبلس  خانہ  کعبس  قبول،  توٚہۍ  تہِ  ہیٚکِو  نہٕ  اِختیار  تہٕ  قبول  کٔرِتھ  تِہٕندِس  قبلس،  تِمن  چُھ  توپتہٕ  پانہٕ  وٲنۍ  تہِ  اختلاف،  یہود  تہِ  چھنہٕ  کران  تسلیم  نصاریٰ  ہن  ہٕندِس  قبلس  یُس  مشرِقس  کُن  چُھ۔  نصاریٰ  چھ،  نہٕ  کران  تسلیم  یہودن  ہٕندِس  قبلس  یُس  مغربس  کُن  چُھ۔  یِمن  دۅن  جمع  سپدُن  چُھ  سیٹھاہ  دُشوار،  اگر  وۅنۍ  توٚہۍ  تہِ  تِہٕندین  یِمن  نفسٲنی  خوٲہِشن  تہٕ  خیالاتن  اختیار  کٔرِو۔  تۅہیہِ  نِشہِ  علمِ  قطعی  وحی  الہٰی  وٲتِتھ،  یقیناً  یِیو  تتھ  صورتس  اندر  توٚہۍ  تہِ  شُمار  کرنہٕ  حُکمِ  عدولی  کروٕنیو  أندرٕہ،  ییٚمہِ  أندرٕہ  چُھ  مطلب  اُمتس  ونُن  اگرچہ  خطاب  آو  کرنہٕ  نبی  کریمس  کُن۔

Tahir:
  تہٕ  ہرگاہ  تۆہۍ  اہلِ  کتابن  نِشہِ  پۯتھ  کانٛہہ  نِشٲنی  (تہِ)  أنِوٗ  تَمہِ  پتہٕ  تہِ  کرن  نہٕ  تِم  تُہٕنٛدِ  قبلٕچ  پٲروی  تہٕ  نَہ  چِھو  تۆہی  تِہِندِ  قبلٕچ  پٲروی  کرن  وٲلۍ،تہٕ  تِم  چِھنہٕ  پانہٕ  وٲنۍ  تہِ  اَکھ  أکۍ  سٕنٛدِ  قبلٕچ  پٲروی  کران  (اُمّت  کہ  تعلیم  خٲطرٕ  فرمووُکھ،)  تہٕ  ہرگاہ  (بفرضِ  محال)  تۅہیہِ  (تہِ)  پانس  نِشہِ  علم  واتنہٕ  پتہٕ  تِہٕندیٚن  خوٲہشاتن  ہٕنٛزپٲروی  کٔروٕ،  تیٚلہِ  بٔنِوبے  شک  تۆہۍ  (پننِس  جانس  پیٚٹھ)  زیادتی  کرن  والیٚو  منٛزٕ۔

Transliteration:
  Walain atayta alla<u>th</u>eena ootoo alkit<u>a</u>ba bikulli <u>a</u>yatin m<u>a</u> tabiAAoo qiblataka wam<u>a</u> anta bit<u>a</u>biAAin qiblatahum wam<u>a</u> baAA<u>d</u>uhum bit<u>a</u>biAAin qiblata baAA<u>d</u>in walaini ittabaAAta ahw<u>a</u>ahum min baAAdi m<u>a</u> j<u>a</u>aka mina alAAilmi innaka i<u>th</u>an lamina a<b>l</b><i><u>thth</u></i><u>a</u>limeen<b>a</b>


Athar:
  یِمن  لُکن  اَسہِ  کتاب  چھےٚ  دِژمٕژ  تِم  چِھ  سۅ  جاے  ﴿یۅسہٕ  قبلہٕ  آیہِ  بناونہٕ﴾  تِتھہٕ  پٲٹھۍ  پرٛزٕناوان  یِتھہٕ  پٲٹھۍ  تِم  پننین  اولادن  چِھ  پرٛزٕناوان  ﴿یہِ  چُھ  عربُک  محاورٕہ۔  یتھ  چیزس  انسان  پٔزۍ  پٲٹھۍ  آسہِ  زانان  تہٕ  تَتھ  متعلق  آسیٚس  نہٕ  کُنہِ  قٔسمُک  شک  شُبہٕ،  تس  چِھ  یہِ  وَنان  زِ  سُہ  چُھ  تَتھ  چیزس  تِتھہٕ  پٲٹھۍ  پرٛزٕناوان  یِتھہٕ  پٲٹھۍ  پننیٚن  اولادن  چُھ  پرٛزٕناوان۔  یہوٗدٮ۪ن  تہٕ  عیسٲین  ہٕندۍ  عٲلم  ٲسۍ  یہِ  کتھ  ٹھیک  پٲٹھۍ  زانان  زِ  کعبہٕ  چُھ  حضرتِ  ابراہیم  علیہ  السلامن  تعمیر  کوٚرمُت  تہٕ  اَتھ  برعکس  سَپُد  بیت  المقدس  تِمن  پتہٕ  13  شتھ  ؤری  حضرتِ  سلیمان  علیہ  السلامَن  ہِنٛدیٚو  أتھوے  تعمیر  تہٕ  یہِ  کتھ  ٲس  نہٕ  کٲنٛسہِ  نِشہِ  کھٔٹِتھ﴾  مگر  یِمو  منٛزٕ  چُھ  اکھ  دوٚر  زٲنِتھ  مٲنِتھ  حق  چُھپاوان۔

Mirwaiz:
  تِمہٕ  لوٗکھ  یِمن  اسہِ  عطا  کٔر  کتاب  یعنی  تورات  واِنجیل  تِم  چھِ  پرزٕناوان  أمِس  پیغمبرِ  برحقس  تِتھہٕ  پٲٹھۍ  یِتھہٕ  پٲٹھۍ  پرزٕ  ناوان  چھِ  پننین  نیٚچوین  تِمو  بشارتو  موجوب  یِمہٕ  بیان  آمژٕ  چھےٚ  کرنہٕ  تِہٕںٛزن  کتابن  اندر،  باوجودآں  چھِ  تِمو  أندرٕہ  اکھ  جماعتھاہ  ضروٗر  پوٚز  کھٹان  زٲنِتھ  کٔرِتھ۔

Tahir:
  تہٕ  یِمن  لُکن  اَسہِ  کتاب  چھے٘  عطا  کٔرمٕژ  تِم  چِھ  أمِس  (آخرالزمان)  رسولس  (حضرت  محمد  صلی  اللہ  علیہ  وسلمس  تہٕ  تِہندس  شانس  تہٕ  عظمتس)  تِتھے  پٲٹھۍ  پۯزٕناوان  یِتھہٕ  پٲٹھۍکُنہِ  شکہٕ  ورٲے  پننیٚن  نیٚچویٚن  چِھ  پرزٕناوان،  تہٕ  پٔزۍپٲٹھۍ  چُھ  تِموٕے  منٛزٕ  اکھ  طبقہٕ  زٲنِتھ  مٲنِتھ  پَزر  کٔھٹِتھ  تھاوان۔

Transliteration:
  Alla<u>th</u>eena <u>a</u>tayn<u>a</u>humu alkit<u>a</u>ba yaAArifoonahu kam<u>a</u> yaAArifoona abn<u>a</u>ahum wainna fareeqan minhum layaktumoona al<u>h</u>aqqa wahum yaAAlamoon<b>a</b>


Transliteration: Al<u>h</u>aqqu min rabbika fal<u>a</u> takoonanna mina almumtareen<b>a</b>
Athar:
  یہِ  چُھ  پٔزِپٲٹھۍ  اکھ  امرِ  حق  تُہندِس  ربّ  سٕندِ  طرفہٕ،  لہٰذا  مَہ  پیٚیِو  اَتھ  متعلق  ہرگز  تہِ  شکس  منٛز۔

Mirwaiz:
  یہِ  پوٚز  حکُم  تحویلس  قبلس  متعلق  چُھ  تُہٕندِس  پروردِگارٕہ  سٕندِ  طرفہٕ،  پس  مہ  ٲسِو  تردُد  کروٕنیو  أندرٕہ۔  یِمن  امورن  ہُند  پوٚز  آسُن  چُھ  ثٲبِت  تُہٕندِس  پروردِگارٕہ  سٕندِ  طرفہٕ۔  لہٰذا  چُھ  پرتھ  أکِس  وننہٕ  یِوان  کہ  ہرگِز  مہ  آس  شک  وشُبہٕ  کروٕنیو  أندرٕہ۔

Tahir:
  (اے  بوزن  والہِ!)  حق  چُھ  چٲنِس  ربّ  سٕنٛدِ  طرفہٕ،  لہٰذا  گژھکھ  نہٕ  ژٕ  ہرگزشک  کرن  والیٚو  منٛزٕ  آسُن۔


Athar:
  پرٛتھ  کٲنٛسہِ  ہٕندِ  خٲطرٕ  چُھ  اکھ  اَند  یتھ  کُن  سُہ  پھیران  چُھ،  پَس  توٚہۍ  کٔرِو  نیکیَن  کُن  سبقت،  یَتھ  جایہِ  تہِ  توٚہۍ  ٲسِو  اللہ  تعالیٰ  لبیٚو  تۅہیہِ  تٔمۍ  سٕندِ  قدرت  نِشہِ  چُھنہٕ  کانٛہہ  چیز  نیٚبر۔

Mirwaiz:
  پرتھ  أکِس  دیندارس  چُھ  اوسمُت  اکھ  اکھ  طرفاہ  قبلہٕ  خٲطرٕ  یتھ  کُن  سُہ  پھیران  اوس۔  دینِ  محمدی  تہِ  چُھ  اکھ  مستقل  دیناہ،  اتھ  تہِ  کوٚر  اللہ  تعالیٰ  ہن  مستقل  اکھ  قبلا  مُقرر۔  مقصد  چُھ  عبادت  تہٕ  رٕژٕ  کامہِ  کرنہِ،  پس  کٔرِو  توٚہۍ  اے  مسلمانو  نیکین  منٛز  برونٹھ  گژھنٕچ  کوٗشِش  کیازِ،  توٚہۍ  ییٚتہِ  ٲسِو  تہٕ  تتہِ  سارنٕے  انہِ  وٕہ  سونبرٲوِتھ  اِکہٕ  وٹہٕ  اللہ  تعالیٰ  پنُن  فٲصلہٕ  بوزناونہٕ  خٲطرٕ  قیامت  کہِ  دۅہہ  نیکو  کارن  دِیہِ  رُت  جزا  بدکارن  دِیہِ  سزا،  یُس  پٔزۍ  پٲٹھۍ  اللہ  تعالیٰ  چُھ  پرتھ  چیزس  پیٚٹھ  قدرت  وول۔

Tahir:
  تہٕ  پریتھ  أکۍ  سٕنٛدِ  خٲطرٕ  چُھ  ظۅن  پھِرنُک  اکھ  اَند  (مقرر)  سُہ  چُھ  تٔتھۍ  کُن  رۅخ  کران،  لہٰذا،  ٲسِو  تۆہۍ  نیکِیَن  کُن  برونٛہہ  بۯونٛہہ  پکان،  تۆہۍ  یَتھ  جایہِ  تہِ  ٲسِوٗ  اللہ  تعالیٰ  کَریٚو  تۅہیہِ  سارِنٕے  جمع۔  بے  شک  چُھ  اللہ  تعالیٰ  پۯتھ  چیزس  پیٚٹھ  وارٕ  پٲٹھۍ  قدرت  تھاوان۔

Transliteration:
  Walikullin wijhatun huwa muwalleeh<u>a</u> fa<b>i</b>stabiqoo alkhayr<u>a</u>ti ayna m<u>a</u> takoonoo yati bikumu All<u>a</u>hu jameeAAan inna All<u>a</u>ha AAal<u>a</u> kulli shayin qadeer<b>un</b>


Athar:
  تُہُند  گُزر  ییٚمہِ  جایہِ  کِنۍ  تہِ  سپدِ  تَتی  پٮ۪ٹھہٕ  پھرِو  پنُن  رۅخ  ﴿نمازِ  وقتہٕ﴾  مسجدِ  حرامس  کُن  تِکیازِ  یہِ  چُھ  تُہٕنٛدِس  ربّ  سُنٛد  بالکل  برحق  فٲصلہٕ  تہٕ  اللہ  تعالیٰ  چُھنہٕ  تُہنٛدیٚو  اعمالو  نِشہِ  بے خبر  کینٛہہ۔

Mirwaiz:
  مکرر  چُہ  بیٚیہِ  وننہٕ  یِوان  ییٚمہِ  طرفہٕ  توٚہۍ  نیرِو  سفرس  مغرب  کہ  طرفہٕ  یا  مشرق  کہ  طرفہٕ  یا  شُمال  کہ  طرفہٕ  یا  جنوب  کہ  طرفہٕ،  پرتھ  جایہِ  گژِھہ  نمازِ  منٛزٕہ  بُتھ  کرُن  مسجدِ  حرامس  کُن  یعنے  کعبہ  شریفس  کُن،  بیشک  یہِ  حکُم  چُھ  پٔزۍ  پٲٹھۍ  تُہٕندِس  پروردِگارٕہ  سٕندِ  طرفہٕ،  بیٚیہِ  چُھنہٕ  اللہ  تعالیٰ  بے  خبر  تُہٕںٛزو  کامیو  نِشہِ۔

Tahir:
  تہٕ  تۆہۍ  یپٲرۍ  تہِ  (سفرس  پیٚٹھ)  نیٖرِوٗپَنُن  بُتھ  پھِرِو  (نمازِ  ہٕنٛدِ  وقتہٕ)  مسجدِ  حرامس  کُن،تہٕ  یۅہے  چُھ  تُہٕنٛدِس  ربّ  سٕنٛدِ  طرفہٕ  حق،  تہٕ  اللہ  تعالیٰ  چُھنہٕ  تُہٕندیٚو  اعمالَو  نِشہِ  بے  خبر  کینہہ۔

Transliteration:
  Wamin <u>h</u>aythu kharajta fawalli wajhaka sha<u>t</u>ra almasjidi al<u>h</u>ar<u>a</u>mi wainnahu lal<u>h</u>aqqu min rabbika wam<u>a</u> All<u>a</u>hu bigh<u>a</u>filin AAamm<u>a</u> taAAmaloon<b>a</b>


Athar:
  تہٕ  یپٲرۍ  تہِ  تُہُنٛد  گُزر  سپدِ  پنُن  رۅخ  ٲسۍزیٚو  مسجدِ  حرام سٕے  کُن  پِھران  تہٕ  ییٚتہِ  تہِ  توٚہۍ  چِھو  تٔتھۍ  کُن  رۅخ  کٔرِتھ  پٔرِو  نماز  تاکہ  لُکن  میلہِ  نہٕ  تۅہیہِ  خلاف  کانٛہہ  حُجت  ﴿یعنی  کٲنٛسہِ  میلہِ  نہٕ  یہِ  وَننُک  موقع  زِ  وُچِھو  سا  یِم  کِتھۍ  مومن  چِھ  زِ  یِم  چِھ  پننِس  ربّ  سٕنٛدِس  ٹاکارٕہ  حُکمس  خلاف  ورزی  کران﴾  آ،  تِمَو  منٛزٕ  یِم  ظٲلِم  چِھ  تِہٕنٛز  زبان  گژِھہ  نہٕ  کُنہِ  تہِ  حالس  منٛز  بند۔  لہٰذا  مَہ  کھوٚژِو  تِمن  بلکہ  کھوٚژِو  مےٚ  ﴿اَمہِ  کتھہِ  ہُنٛد  تعلق  چُھ  اَتھ  عبارتس  سٍتۍ  زِ  تٔتھۍ  کُن  رۅخ  کٔرِتھ  پٔرِو  نماز  تاکہ  لُکن  میلہِ  نہٕ  تۅہیہِ  خلاف  کانٛہہ  حُجت﴾  تہٕ  اَمہِ  موجوٗب  زِ  بہٕ  کرٕ  تۅہیہِ  پٮ۪ٹھ  پنٕنۍ  نعمت  پوٗرٕ  تہٕ  اَتھ  توقعس  پٮ۪ٹھ  زِ  میانہِ  اَمہِ  حُکمہٕ چہِ  پیروی  سٍتۍ  لٔبِو  کامیٲبی  ہٕنٛز  وَتھ۔

Mirwaiz:
  بیٚیہِ  چُھ  یہِ  حکُم  بیان  یِوان  کرنہٕ  کہ  ییٚمہِ  طرفہٕ  توٚہۍ  نیٚبر  نیرِو  سفرس،  پرتھ  جایہِ  پیٚٹھ  گژِھہ  نمازِ  منٛز  بُتھ  کرُن  مسجدِ  حرامس  کُن  یعنی  خانہ  کعبس  کُن۔  یہِ  حُکم  چُھنہٕ  توٚہِی  یوت  بلکہ،  اے  لُکو  توٚہۍ  تہِ  ییٚتہِ  ٲسِو  تتہِ  پیٚٹھ  کٔرِو  توٚہۍ  پنُن  بُتھ  اتھ  مسجدِ  حرامس  کُن،  یہِ  حُکم  چُھس  بہٕ  فرماوان،  یُتھنہٕ  کُنہِ  قسمہٕ  کتھ  کرنُک  اعتراض  کرنُک  موقعہ  روزیو  لوٗکن  یعنی  یہودن  تہٕ  مُشرِکن،  سِواے  تِمن  لوٗکن  یِمو  پٲنۍ  پانس  ظلم  کوٚر  تِمو  أندرٕہ  تِہُند  عناد  تہٕ  بغض  تھاونہٕ  سٍتۍ۔  تٔمۍ  کر  نہٕ  طعنہٕ  زنی  بہرحال  مگر،  تِمن  مہ  کھوٗژِو  تِہٕںٛزن  پامن  ہُند  مہ  بٔرِو  کانہہ  پرواہ،  کھوژان  ٲسِو  میٲنِس  حُکمس  خلاف  کرنس،  بیٚیہِ  چُھس  بہٕ  یہِ  حُکم  فرماوان  یُتھ  پوٗرٕہ  کرو  پنٕنۍ  نعمت  تۅہیہِ  پیٚٹھ  یُتھ  توٚہۍ  دین  کین  احکامن  کُن  وتھ  لٔبِو،  اِسلامس  پیٚٹھ  مضبوطی  سان  قٲیِم  روٗزِو۔  چونکہ  قبلُک  معاملہٕ  اوس  نہایت  مہتم  باالشان،  مُخالفو  اوس  اتھ  پیٚٹھ  سیٹھاہ  شور  تُلمُت  بیٚیہِ  اوس  امہِ  کین  بعض  جزیاتن  اندر  تردُد  سپدنُک  احتمال  لہٰذا  آو  یہِ  حُکم  مکرر  بیان  کرنہٕ  امہِ  کین  سارنٕے  پہلون  ہُند  لحاظ  تھٲوِتھ۔  امہِ  پتہٕ  چُھ  اللہ  تعالیٰ  فرماوان  کعبہ  شریف  کہ  مقبولیتُک  دعا  کوٚر  اسہِ  قبول،  سُہ  بنوو  اسہِ  اہلِ  اِسلامن  ہُند  قبلہٕ  یِتھہٕ  پٲٹھۍ  اسہِ  حضرتِ  ابراہیم  سُند  بیاکھ  دعادرحق  بعثت  پیغمبرِ  آخرالزمانؐ  قبول  کوٚر۔

Tahir:
  تہٕ  تۆہۍ  یپٲرۍ  تہِ (سفرس) نیٖرِوٗپَنُن  بُتھ  پھِرِو  (نمازِ  ہٕنٛدِوقتہٕ)  مسجدِ  حرامس  کُن،  تہٕ  (اے  مسلمانو!)  تۆہۍ  ییٚتہِ  تہِ  چِھوٗپَنٕنۍ  بُتھۍ  ٲسۍ  زیٚو  تمہ  کسے  طرفس  کُن  پھِران  تاکہ  لُکن  نِشہِ  روزِ  نہٕ  تۅہیہِ  پیٚٹھ  اعتراض  کرنٕچ  گنجٲیِش  تِمَو  لُکو  وَرٲے،  یِم  تِمَو  منٛزٕ  حدٕنیرن  وٲلۍ  چِھ،  لہٰذا،  مَہ  کھوٗژِو  تۆہۍ  تِمن،  مے٘  ٲسِو  کھۅژان،  اَمہِ  موکھہٕ  زِ  بہٕ  کرٕ  تۅہیہِ  پیٚٹھ  پنٕنۍ  رحمت  پوٗرٕ  تہٕ  تاکہ  تۅہیہِ  گژِھہ  پوٗرِپوٗر  ہدایت  حٲصل۔

Transliteration:
  Wamin <u>h</u>aythu kharajta fawalli wajhaka sha<u>t</u>ra almasjidi al<u>h</u>ar<u>a</u>mi wa<u>h</u>aythu m<u>a</u> kuntum fawalloo wujoohakum sha<u>t</u>rahu liall<u>a</u> yakoona li<b>l</b>nn<u>a</u>si AAalaykum <u>h</u>ujjatun ill<u>a</u> alla<u>th</u>eena <i><u>th</u></i>alamoo minhum fal<u>a</u> takhshawhum wa<b>i</b>khshawnee waliotimma niAAmatee AAalaykum walaAAallakum tahtadoon<b>a</b>


Athar:
  تِتھے  پٲٹھۍ  یِتھہٕ  پٲٹھۍ  ﴿تۅہیہِ  اَمہِ  چیزٕ  سٍتۍ  کامیٲبی  نصیب  سپزٕو  زِ﴾  اَسہِ  سوٗز  تۅہیہِ  درمیان  خۅد  تۅہی  منٛزٕ  اکھ  رسول  یُس  تۅہیہِ  سٲنۍ  آیات  بوزناوان  چُھ،  تُہٕنٛزن  زِندگیَن  چُھ  شیرٕ  پٲر  ﴿یعنی  پاک﴾  کران  تہٕ  تۅہیہِ  چُھو  کتابہِ  ہٕنٛز  تہٕ  حِکمتٕچ  تعلیم  دِوان  تہٕ  تۅہیہِ  چُھو  تِمہٕ  کتھہٕ  ہیٚچھناوان،  یِمہٕ  نہٕ  توٚہۍ  زانان  ٲسِو۔

Mirwaiz:
  کعبہٕ  شریف  بنو  اسہِ  اہلِ  اسلامن  خٲطرٕ  قبلہٕ  یِتھہٕ  پٲٹھۍ  اسہِ  سوٗز  تۅہیہِ  کُن  عظیم  الشان  پیغمبراہ  توٚہِی  منٛزٕہ،  یُس  سٲنۍ  آیات  پٔرۍ  پٔرۍ  تۅہیہِ  بوزناوان  چُھ،  بیٚیہِ  چُھ  تۅہیہِ  پاک  وصاف  کران  شرکٕچہِ  تہٕ  گنہن  ہٕںٛزِ  ناپٲکی  نِشہِ،  بیٚیہِ  چُھو  تۅہیہِ  ہیٚچھناوان  قرآنِ  مجید،  گاٹہٕ  جارچہٕ  کتھہٕ  تہٕ  طریق  عمل،  بیٚیہِ  چُھو  ہیٚچھناوان  تِم  علوم  تہٕ  تِم  اسرار  یِم  نہٕ  توٚہۍ  کُنہِ  ہیٚچھہٕ  ہِو۔  امہِ  امہِ  قسمٕچہِ  نعمژٕہ  کرِ  مو  مےٚ  عطا۔

Tahir:
  یِتھے  پٲٹھۍ  سوٗز  اَسہِ  تۅہیہِ  اندر  تۅہی  منٛزٕ  (پَنُن)  ر  سول  یُس  تۅہیہِ  پیٚٹھ  سٲنۍ  آیات  چُھ  تلاوت  کران  تہٕ  تۅہیہِ  چُھو  (نفسی  طور  تہٕ  قلبی  طور)  پاک  صاف  کران،بیٚیہِ  چُھو  تۅہیہِ  کتابِہ  ہٕنٛز  تعلیم  دِوان،  تہٕ  حکمت  تہٕ  دانٲیی  چُھو  ہیٚچھناوان،تہٕ  تۅہیہِ  چِھو  تہِ  ہیچھناوان  ینہٕ  تۆہۍ  زانان  ٲسِوٕ  (یعنی  معرفتٕکۍ  تہٕ  حقیقتٕکۍ  سِر)۔

Transliteration:
  Kam<u>a</u> arsaln<u>a</u> feekum rasoolan minkum yatloo AAalaykum <u>a</u>y<u>a</u>tin<u>a</u> wayuzakkeekum wayuAAallimukumu alkit<u>a</u>ba wa<b>a</b>l<u>h</u>ikmata wayuAAallimukum m<u>a</u> lam takoonoo taAAlamoon<b>a</b>


Transliteration: Fa<b>o</b><u>th</u>kuroonee a<u>th</u>kurkum wa<b>o</b>shkuroo lee wal<u>a</u> takfuroon<b>i</b>
Athar:
  لہٰذا  تھٲوِو  توٚہۍ  مےٚ  یاد  بہٕ  تھاوَو  توٚہۍ  یاد،  تہٕ  میون  شُکر  کٔرِو  تہٕ  ناشُکری  مہ  کٔرِو۔

Mirwaiz:
  کٔرِو  توٚہۍ  میون  یاد  بہٕ  کرٕ  تُہُند  یاد،  میانین  نعمژن  ہٕںٛز  شُکُر  گذٲری  کٔرِو  میٲنۍ  حکُم  ماننہٕ  سٍتۍ۔  کفرانِ  نعمت  مہ  کٔرِو  میٲنۍ  نافرمٲنی  کرنہٕ  سٍتۍ۔

Tahir:
  لہٰذا،  ٲسِو  تۆہۍ  مے٘  یادکران،  بہٕ  تھاوَو  تۆہۍ  یاد،تہٕ  میون  شکر  ٲسِو  کران  تہٕ  میٲنۍ  ناشکری  ٲسۍ  زیٚو  نہٕ  کران۔


Athar:
  اے  لوٗکو  یِمو  ایمان  چُھو  اوٚنمُت،  صبرس  تہٕ  نمازِ  ہیٚیِو  مدد،  اللہ  تعالیٰ  چُھ  صبر  کرن  والیٚن  سٍتۍ۔

Mirwaiz:
  اے  باایمانو،  یٲرِی  تہٕ  مدد  ژھٲنڈِو  اکھ  صبٕر  کرنہٕ  سٍتۍ  کیازِ  صبئر  چُھ  پرتھ  کامیٲبی  ہٕںٛز  کُنٛز  بیٚیہِ  نماز  پرنہٕ  سٍتۍ  کیازِ  نماز  چھےٚ  افضل  عبادات،  پٔزۍ  پٲٹھۍ  اللہ  تعالیٰ  چُھ  صبٕر  کروٕنین  سٍتۍ۔  نماز  پروٕنین  سٍتۍ  گوو  ٲستٕھے۔

Tahir:
  اے  ایمان  والیو!صبر  تہٕ  نمازِ  ہٕنٛدِ  ذریعہ  ٲسۍ  زیٚو  (مے٘  نِش)  مدد  یَژھان،پٔزۍپٲٹھۍ  چُھ  اللہ  تعالیٰ  صبر  کرن  والیٚن  سٍتۍ  (آسان)۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo istaAAeenoo bi<b>al</b><u>ss</u>abri wa<b>al</b><u>ss</u>al<u>a</u>ti inna All<u>a</u>ha maAAa a<b>l</b><u>ssa</u>bireen<b>a</b>


Athar:
  تہٕ  یِم  لُکھ  اللہ  تعالیٰ  سٕنٛزِ  وَتہِ  منٛز  مارنہٕ  یِن  تِمن  مہ  ؤنِو  مۅردٕ  درحقیقت  چِھ  یِتھۍ  لُکھ  زِندٕہ،  مگر  تۅہیہِ  چُھو  نہٕ  تِہنٛزِ  زندگی  ہُنٛد  شعور  آسان۔

Mirwaiz:
  بیٚیہِ  مہ  ؤنِو  تِمن  لوٗکن  یِم  مارنہٕ  یِن  تہٕ  شہید  یِن  کرنہٕ  خداے  سٕںٛزِ  وتہِ  اندریعنی  دین  خٲطرٕ  تِم  چھِ  مردٕہ  بلکہِ  چھِ  تِم  اکہِ  مخصوص  حیات  سٍتۍ  زِندے  مگر  توٚہۍ  ہیٚکِو  نہٕ  تِہٕںٛز  زندگی  محسوس  کٔرِتھ  کیازِ  سۅ  چھےٚ  ییمہِ  زندگی  کھۅتہٕ  تھٔز  زندگی۔

Tahir:
  تہٕ  یِم  لُکھ  اللہ  تعالیٰ  سٕنٛزِ  وَتہِ  منٛز  مارنہٕ  یِن،تِمن  مَہ  ٲسِووَنان  زِ  یِم  چِھ  مۅردٕ،  (تِم  چِھنہٕ  مۅردٕ)  بلکہ  چِھ  زندٕہ،  مگر  تۅہیہِ  چُھو  نہٕ  (تِہِنزِ  زندگی  ہُنٛد)  شعور۔

Transliteration:
  Wal<u>a</u> taqooloo liman yuqtalu fee sabeeli All<u>a</u>hi amw<u>a</u>tun bal a<u>h</u>y<u>a</u>on wal<u>a</u>kin l<u>a</u> tashAAuroon<b>a</b>


Athar:
  تہٕ  أسۍ  کرو  تۅہیہِ  ضروٗر  آزمٲئش  خوفَس  تہٕ  خطرس  منٛز،  فاقہٕ  کٔشی  منٛز،  جان  و  مال  کیٚن  نقصانَن  تہٕ  آمدنِیَن  ہٕندِس  خسارس  منٛز  ترٲوِتھ،  یِمن  حالاتن  منٛز  یِم  لُکھ  صبر  کرن  تِمن  دِیِو  خۅش  خبر۔

Mirwaiz:
  بیٚیہِ  آزماوو  أسۍ  توٚہۍ  ضروٗر  کینژھاہ  خوف  سٍتۍ  بیٚیہِ  بۅچھہِ  سٍتۍ،  بیٚیہِ  مال  وجان  تہٕ  میٚوَن  ہٕندِ  نقصان  تۍ،  وُچھو  صبٕر  کم  کرن  تہٕ  بے  صبری  کم  کرن،  بشارت  فرمٲوِو  توٚہۍ  صبٕر  کروٕنین  یِم  بڈین  مُصیبتن  پیٚٹھ  تہِ  صبر  کرن  لۅکٹین  مُصیبتن  پیٚٹھ  تہِ  صبر  کرن،  یِہُند  عادت  چُھ۔

Tahir:
  تہٕ  أسۍ  اَزماوَو  تۆہۍ  ضروٗر  تہٕ  ضروٗر،  کینٛژھاہ  خوفہٕ  تہٕ  بۅچِھہ  سٍتۍ،تہٕ  کینٛژھاہ  مالَن  تہٕ  جانَن  تہٕ  میٚوَن  (فصلن)  ہٕنٛدِ  نقصانہٕ  سٍتۍ،  تہٕ  (اے  ٹاٹھہِ!)  تۆہۍ  بوزنٲوِیوٗکھ  (تِم)  صبر  کرن  وٲلۍ  خۅش  خبر۔

Transliteration:
  Walanabluwannakum bishayin mina alkhawfi wa<b>a</b>ljooAAi wanaq<u>s</u>in mina alamw<u>a</u>li wa<b>a</b>lanfusi wa<b>al</b>ththamar<u>a</u>ti wabashshiri a<b>l</b><u>ssa</u>bireen<b>a</b>


Athar:
  تہٕ  ییٚلہِ  کانٛہہ  مُصیبت  وُچھن  تیٚلہِ  وَنن  زِ  أسۍ  چِھ  اللہ  تعالیٰ  سٕندی  تہٕ  اللہ  تعالیٰ  سٕے  کُن  چُھ  اَسہِ  واپس  گژُھن۔

Mirwaiz:
  یمن  ییٚلہِ  کانہہ  مُصیبتھاہ  واتان  چُھ،  تمہِ  ساتہٕ  چھِ  دپان  أسۍ  چھِ  مال  وجان  تہٕ  اولادن  سان  خداے  سِٕندِی  ملک۔  بیٚیہِ  چھِ  أسۍ  تس  کُن  پتولاکہ  رجوع  کروٕنۍ۔

Tahir:
  یِمن  کانٛہہ  مصیبت  یِوان  چُھ،تیٚلہِ  چِھ  ونان  بے  شک  چِھ  ٲسۍ  تہِ  اللہ  تعالیٰ  سٕندی  (مال)  تہٕ  أسۍ  تہِ  چِھ  تٔسۍ  کُن  پۆت  پھیٖرِتھ  گژھن  وٲلۍ۔

Transliteration:
  Alla<u>th</u>eena i<u>tha</u> a<u>sa</u>bathum mu<u>s</u>eebatun q<u>a</u>loo inn<u>a</u> lill<u>a</u>hi wainn<u>a</u> ilayhi r<u>a</u>jiAAoon<b>a</b>


Athar:
  تِمن  پٮ۪ٹھ  سپدَن  تِہنٛدِس  ربّ  سٕنٛدِ  طرفہٕ  سٮ۪ٹھاہ  عِنایتہٕ،  تٔمۍ  سٕنٛز  رحمت  کرِ  تِمن  پٮ۪ٹھ  سایہِ  تہٕ  تِمے  لُکھ  چِھ  ہدایتس  پٮ۪ٹھ۔

Mirwaiz:
  یِمے  لوٗکھ  یِم  تکالیف  ومُصیبتن  پیٚٹھ  صبر  کروٕنۍ  تہٕ  مصیبت  کہ  وقتہٕ  آیہِ  استرجاع  یعنے۔۔۔۔  پروٕنۍ  آسن  تِمنٕے  پیٚٹھ  چھِ  خداے  سٕندِ  طرفہٕ  بیشُمار  مہربٲنی  بیٚیہِ  بٔڈ  رحمت،  بیٚیہِ  چھِ  یِمے  لوٗکھ  یِمو  پٔزۍ  پٲٹھۍ  راہِ  راست  لوٚب۔  برونٹھمین  آیاتِ  کریمن  منٛز  ٲس  ذِکر  خانہ  کعبٕچ  کہ  سُہ  چُھ  قبلو  أندرٕہ  بہتر  قبلہٕ،  عبادتو  أندرٕہ  بہتر  عبادتس  یعنے  نمازِ  أندرٕہ  کٔرِو  بُتھ  پنُن  اتھ  خانہ  کعبس  کُن۔  وۅنۍ  چُھ  اللہ  تعالیٰ  فرماوان  اتھ  متعلق  بیٚیہِ  اکہِ  بڈِ  عبادتٕچ  ذکر  سۅ  گٔیہِ  عبادتِ  حج۔

Tahir:
  یِمے  چِھ  تِم  لُکھ  یِمن  پیٚٹھ  یہِندِس  ربّ  سٕندِ  طرفہٕ  پیۆٹھُس  پیٚٹھ  نوٲزِشہِ  تہٕ  رحمت  چھے٘،  تہٕ  یِموٕے  لُکو  چُھ  ہدایت  پروومُت۔

Transliteration:
  Ol<u>a</u>ika AAalayhim <u>s</u>alaw<u>a</u>tun min rabbihim wara<u>h</u>matun waol<u>a</u>ika humu almuhtadoon<b>a</b>


Athar:
  پٔزۍ  پٲٹھۍ  چُھ  صَفا  تہٕ  مَروَہ  اللہ  تعالیٰ  سٕنٛزو  نِشٲنِیَو  منٛز،  لہٰذا  یُس  شخٕص  بیتُ  اللہ ہُک  حج  یا  عمرٕہ  کرِ  ﴿ذو  الحّجہِ  کیٚن  مقرر  کرنہٕ  آمتیٚن  تٲریخن  منٛز  یۅسہٕ  کعبٕچ  زیارت  کرنہٕ  چھےٚ  یِوان،  تمِیُک  ناو  چُھ  حج،  تہٕ  یِمو  تٲریخو  وَرٲے  یۅسہٕ  زیارت  بیٚیہِ  کُنہِ  وقتہٕ  کرنہٕ  یِیہِ  تتھ  چِھ  عُمرہ  وَنان﴾  تس  خٲطرٕ  چُھنہٕ  کانٛہہ  گناہ  زِ  سُہ  دٔوِن  یِمن  دۅشوٕنۍ  بالہٕ  ٹیٚکرٮ۪ن  درمیان،  تہٕ  یُس  اکھاہ  رضا  تہٕ  رغبت  سان  کانٛہہ  نیکی  ہٕنٛز  کٲم  کرِ  خُدایس  چُھ  تمیُک  علم  تہٕ  سُہ  چُھ  تَتھ  قدر  کرن  وول۔

Mirwaiz:
  پٔزۍ  پٲٹھۍ  صفامروہ  یِم  زٕ  کۅہ  بیٚیہِ  یِمن  منٛز  سعی  یعنی  دورٕہ  دور  کرٕنۍ  چھےٚ  پروردِگارٕہ  سٕندیو  دین  کیو  یادگارو  تہٕ  نِشانو  أندرٕہ،  پس  ییٚمۍ  شخصن  حج  ادا  کرنہٕ  خٲطرٕ  احرام  گوٚںڈمُت  آسہِ  یا  عمرہ  کرنہٕ  خٲطرٕ،  تس  چُھنہٕ  کانہہ  گناہ  اگر  سُہ  یِمن  دۅن  کۅہن  درمیان  دورٕہ  دور  کرِ  سَتہِ  پھِرِ  یتھ  سعی  ونان  چھِ،  بیٚیہِ  یُس  اکھاہ  پننہِ  خوشی  سٍتۍ  رٕژ  کٲماہ  کرِ،  پس  پٔزۍ  پٲٹھۍ  اللہ  تعالیٰ  چُھ  نیکین  قدرکروُن  سورُے  زانہٕ  وُن  کٔمۍ  کۅسہٕ  کٲم  کمہِ  نیتہٕ  کٔر۔

Tahir:
  بے  شک  چِھ  صفا  تہٕ  مروہ  اللہ  تعالیٰ  سٕنزو  نِشٲنِیَو  منٛزٕ،  چنانچہ  یُس  شخص  بیتُ  اللہ  ہُک  حج  یا  عمرٕہ  کرِ،  تَس  پیٚٹھ  چُھنہٕ  کانٛہہ  گناہ  زِ  یِمن  دۅشوٕنۍ  (منٛزباگ)  لگاوِچکر،تہٕ  یُس  شخص  پننہِ  خوشی  کانٛہہ  نیکی  کرِ،  تیٚلہِ  چُھ  پٔزۍپٲٹھۍ  اللہ  تعالیٰ  (بۆڈ)  قدرشناس  (سیٚٹھاہ)  زانن  وول۔

Transliteration:
  Inna a<b>l</b><u>ss</u>af<u>a</u> wa<b>a</b>lmarwata min shaAA<u>a</u>iri All<u>a</u>hi faman <u>h</u>ajja albayta awi iAAtamara fal<u>a</u> jun<u>ah</u>a AAalayhi an ya<u>tt</u>awwafa bihim<u>a</u> waman ta<u>t</u>awwaAAa khayran fainna All<u>a</u>ha sh<u>a</u>kirun AAaleem<b>un</b>


Athar:
  یِم  لُکھ  سانیٚن  نٲزِل  کرنہٕ  آمٕتیٚن  روشن  تعلیماتن  تہٕ  ہدایتن  کھٔٹِتھ  چِھ  تھاوان  حالانکہ  اَسہِ  چِھ  یِم  سارِنٕے  اِنسانن  ہٕنٛزِ  رہنمٲئی  خٲطرٕ  پننہِ  کتابہِ  منٛز  بیان  کٔرِمٕتۍ،  پَژھ  کٔرِو  زِ  اللہ  تعالیٰ  تہِ  چُھ  تِمن  پٮ۪ٹھ  لعنت  کران  تہٕ  تمام  لعنت  کرن  وٲلۍ  تہِ  چِھ  تِمن  پٮ۪ٹھ  لعنت  سوزان۔

Mirwaiz:
  بیشک  تِم  لوٗکھ،  یِم  پوشیدٕہ  چھِ  تھاوان،  یہِ  کینژھاہ  اسہِ  نٲزِل  کوٚر  ننیو  دلیلو  أندرٕہ  تہٕ  ہِدایت  أندرٕہ،  وارٕہ  پٲٹھۍ  تورات  واِنجیلس  منٛز  وضاحت  سان  بیان  کرنہٕ  پتہٕ،  یِمنٕے  لوٗکن  پیٚٹھ  چُھ  اللہ  تعالیٰ  لعنت  کران  پوٚز  کھٹنہٕ  خٲطرٕ  بیٚیہِ  چُھ  یِمنٕے  پیٚٹھ  لعنت  کروُن  تہٕ  لعنت  کران۔  کیازِ  یِہٕںدِ  پوٚز  کھٹنہٕ  سٍتۍ  ووت  نہٕ  خداے  سُند  نور  لوٗکن  نِشہِ۔

Tahir:
  بے  شک  یِم  لُکھ  سانیٚن  نٲزل  کرنہٕ  آمژن  ٹاکارٕہ  نِشٲنِیَن  تہٕ  ہدایتس  کٔھٹِتھ  چِھ  تھاوان  اَمہِ  پتہٕ  تہِ  زِ  اَسہِ  چُھ  یہِ  لُکن  خٲطرٕ  (پننہِ)  کتابِہ  منٛزواضح  کۆرمُت،  تیٚلہِ  چُھ  تِمنٕے  لُکن  پیٚٹھ  اللہ  تعالیٰ  لعنت  سوزان  (یعنی  تِمن  چُھ  پننہِ  رحمت  نِشہِ  دوٗر  کران)  تہٕ  لعنت  سوزن  وٲلۍ  تہِ  چِھ  تِمن  پیٚٹھ  لعنت  سوزان۔

Transliteration:
  Inna alla<u>th</u>eena yaktumoona m<u>a</u> anzaln<u>a</u> mina albayyin<u>a</u>ti wa<b>a</b>lhud<u>a</u> min baAAdi m<u>a</u> bayyann<u>a</u>hu li<b>l</b>nn<u>a</u>si fee alkit<u>a</u>bi ol<u>a</u>ika yalAAanuhumu All<u>a</u>hu wayalAAanuhumu all<u>a</u>AAinoon<b>a</b>


Athar:
  البتہ،  یِم  امہِ  رٔوِشہِ  نِشہِ  باز  پھیرن  تہٕ  پننہِ  عملہِ  ہٕنٛدِس  طرزَس  کرن  اِصلاح  تہٕ  یِکینٛژھاہ  چُھپاوان  ٲسۍ  تَتھ  لاگن  بیان  کرُن  تِمن  کرٕ  بہٕ  معاف،  تہٕ  بہٕ  چُھس  سٮ۪ٹھاہ  درگزر  کرن  وول  رحم  کرن  وول۔

Mirwaiz:
  مگر  یِم  لوٗکھ  توبہٕ  کرن  یِمو  کامیو  نِشہِ  پھیرن۔  بییہِ  سمبالن  پننہِ  کامہِ  دینِ  اِسلام  قبول  کرنہٕ  سٍتۍ  بیٚیہِ  کرن  وضاحت  تِمن  کتھن  ہٕںٛز  یِمہٕ  پوٗشیدٕہ  تہٕ  کھٹِتھ  تھاوان  ٲسۍ،  پس  یِم  لوٗکھ  یِم  چھِ  یِمن  ہُند  توبہٕ  کرٕ  بہٕ  قبول،  بٕے  چُھس  سیٹھاہ  توبہٕ  قبول  کروُن  رحم  کروُن۔  کانہہ  توبہٕ  کروُناہ  گژِھہ  آسُن۔

Tahir:
  مگر  یِم  لُکھ  توبہٕ  کرن  تہٕ  (پانس)  کرن  اصلاح،  بیٚیہِ  کرن  (حقس)  ظٲہر،  تیٚلہِ  کرٕ  بہٕ  (تہِ)  تِمن  معاف،  تہٕ  بہٕ  چُھس  سیٚٹھاہ  بۆڈ  توبہٕ  قبول  کرن  وول  مہربان۔

Transliteration:
  Ill<u>a</u> alla<u>th</u>eena t<u>a</u>boo waa<u>s</u>la<u>h</u>oo wabayyanoo faol<u>a</u>ika atoobu AAalayhim waan<u>a</u> a<b>l</b>ttaww<u>a</u>bu a<b>l</b>rra<u>h</u>eem<b>u</b>


Athar:
  یِمو  لُکو  کُفرُک  رٔویہِ  اختیار  کوٚر  ﴿کُفر  لفظ  چُھ  ایمان  کِس  مقابلس  منٛز  وَننہٕ  یِوان۔  ایمانُک  معنی  چُھ  مانُن،  قبول  کرُن،  تسلیم  کرُن۔  اَتھ  برعکس  چُھ  کُفرُک  معنی  نہ  مانُن،  رد  کرُن،  انکار  کرُن،  قرآن  مطٲبق  چھےٚ  کُفرٕ کہِ  رٔویہِ  چہِ  مختلف  صوٗرتہٕ،  اَکھ  یہِ  زِ  انسان  مانہِ  نہٕ  مُلہٕ  مۅنجی  خدایس  یا  کرِنہٕ  تٔمۍ  سٕندِس  اعلیٰ  اقتدارس  تسلیم،  تہٕ  تس  کرِ  پنُن  تہٕ  ساری  کائناتُک  مٲلِک  تہٕ  معبوٗد  ماننہٕ  نِشہِ  انکار  یا  تس  مانہِ  نہٕ  کُن  مٲلک  تہٕ  معبوٗد۔  دوٚیِم  یہِ  زِ  اللہ  تعالیٰ  مانہِ  مگر  تٔمۍ  سٕندِٮ۪ن  احکامن  تہٕ  تٔمۍ  سٕندٮ۪ن  ہدایتن  کرِ  علم  و  قانونُک  وٲحد  آگُر  تسلیم  کرنہٕ  نِشہِ  انکار۔  ترٛییِم  یہِ  زِ  اصولاً  کرِ  یہِ  کتھ  تہِ  تسلیم  زِ  تَس  پزِ  اللہ  تعالیٰ  سٕندِنٕے  ہدایتن  پٮ۪ٹھ  پکُن،  مگر  یِمن  پیغمبرن  اللہ  تعالیٰ  پنٕنۍ  ہدایت  تہٕ  پنٕنۍ  احکام  واتناونہٕ  خٲطرٕ  واسطہٕ  چُھ  بناوان  تِمن  کرِ  نہٕ  تسلیم۔  ژوٗرِم  یہِ  زِ  پیغمبرن  درمیان  کرِ  فرق  تہٕ  پننہِ  مرضی  یا  پننیٚن  تعصُبن  ہٕنٛدِس  بنیادس  پٮ۪ٹھ  مانہِ  کٲنٛسہِ  تہٕ  کٲنٛسہِ  مانہِ  نہٕ۔  پوٗنٛژِم  یہِ  زِ  پیغمبرو  یِم  عقیدٕہ،  اخلاق  تہٕ  زندگی  ہٕندۍ  قانون  اللہ  تعالیٰ  سٕندِ  طرفہٕ  ؤنۍمٕتۍ  چِھ،  تِمن  یا  تِمو  منٛزٕ  کرِ  کُنہِ  چیزس  ماننہٕ  نِشہِ  انکار۔  شییِم  یہِ  زِ  نظریہ کِس  بُنیادس  پٮ۪ٹھ  مانہِ  یِمن  سارِنٕے  چیزن  مگر  عملاً  کرِ  زٲنِتھ  مٲنِتھ  اللہ  تعالیٰ  سٕندٮ۪ن  احکامن  ہٕنٛز  نافرمٲنی  تہٕ  اَتھ  نافرمٲنی  پٮ۪ٹھ  روزِ  اِصرار  کران،  تہٕ  دُنیا چہ  زندگی  منٛز  تھاوِ  نہٕ  پننہِ  رٔوِیچ  بنیاد  اطاعتس  پٮ۪ٹھ  بلکہ  تھاوِ  نافرمٲنی  پٮ۪ٹھٕے۔﴾  تہٕ  کُفرٕ کِس  حالت سٕے  منٛز  دِیتُکھ  زُو  تِمن  پٮ۪ٹھ  چھےٚ  اللہ  تعالیٰ  سٕنٛز  تہٕ  فرشتن  ہٕنٛز  تہٕ  تمام  انسانَن  ہٕنٛز  لعنت۔

Mirwaiz:
  پٔزۍ  پٲٹھۍ  یِم  کُفرٕسٕے  پیٚٹھ  روٗدۍ  یِمو  یہودو  أندرٕہ  بیٚیہِ  موٗدۍ  کُفرٕسٕے  پیٚٹھ،  تِمن  لوٗکن  پیٚٹھ  چھےٚ  بدستور  خداے  سٕنٛز  لعنت  بیٚیہِ  ملٲیکن  ہٕںٛز  لعنت  بیٚیہِ  سارنٕے  لوٗکن  ہٕںٛز  لعنت۔

Tahir:
  بے  شک  یِمَو  (حق  کٔھٹِتھ  تھٲوِتھ)  کفر  کۆر  تہٕ  موٗدۍ  اَتھ  حالتس  منٛز  زِ  تِم  ٲسۍکٲفِرٕے،تِمن  پیٚٹھ  چھے٘  اللہ  تعالیٰ  سٕنز،تہٕ  فرشتن  ہٕنٛز،بیٚیہِ  سارِنٕے  لُکن  ہٕنٛز  لعنت۔

Transliteration:
  Inna alla<u>th</u>eena kafaroo wam<u>a</u>too wahum kuff<u>a</u>run ol<u>a</u>ika AAalayhim laAAnatu All<u>a</u>hi wa<b>a</b>lmal<u>a</u>ikati wa<b>al</b>nn<u>a</u>si ajmaAAeen<b>a</b>


Athar:
  اَتھ  لعنت  زدگی  ہٕندِس  حالتس  منٛز  روزن  تِم  ہمیشہ،  نہ  گژِھہ  تِہنٛدِس  عذابس  منٛز  کٔمی،  تہٕ  نہ  یِیہِ  تِمن  پتہٕ  بیٚیہِ  کانٛہہ  دوٚیِم  مہلت  دِنہٕ۔

Mirwaiz:
  تتھ  لعنتس  منٛز  روزن  ہمیشہ،  سُہ  گوو  نارِ  جہنم  یُس  لعنتُک  گرٕہ  چُھ،  لوٚژراونہٕ  تہٕ  کم  ییہِ  نہٕ  کرنہٕ  تِمن  نِشہِ  عذاب،  نہ  ییہِ  تِمن  مہلت  دِنہٕ۔

Tahir:
  تِم  روزن  ہمیشہ  أتھۍ  (لعنتس)  منٛز  (گرفتار)،  تِمن  پیٚٹھ  یِیہِ  نہٕ  عذاب  لۆژراونہٕ،  تہٕ  نَہ  یِیہِ  تِمن  مہلت  دِنہٕ۔

Transliteration:
  Kh<u>a</u>lideena feeh<u>a</u> l<u>a</u> yukhaffafu AAanhumu alAAa<u>tha</u>bu wal<u>a</u> hum yun<i><u>th</u></i>aroon<b>a</b>


Athar: تُہُند خُداے چُھ کُنُے خداے، تس رحمان و رحیمس وَرٲے چُھنہٕ بیٚیہِ کانٛہہ خداے۔
Mirwaiz:
  بیٚیہِ  چُھ  معبود  تِہُند  کُنُےمعبوداہ،  کانہہ  معبوداہ  چُھنہٕ  تس  ورٲے۔  کانہہ  چیزاہ  چُھنہٕ  سزاوار  عبادتس  تس  أکِس  ذاتس  ورٲے  کیازِ  تِہُند  صِفت  چُھ،  عام  رحمت  وول  خاص  رحمت  وول۔  یس  منٛز  یِم  زٕ  صفت  آسن  سُے  چُھ  معبود  آسنس  سزاوار۔  ییٚلہِ  یہِ  آیہِ  کریمہٕ۔۔۔۔ نٲزِل  سپُد۔  کٲفر  لٔگۍ  وننہِ  أمِچ  دلیل  کیاہ  چھےٚ،  أتی  سپُد  نٲزِل۔

Tahir:
  تہٕ  تُہُند  معبود  چُھ  سُہ  خداے  یُس  کُن  چُھ،  تَس  وَرٲے  چُھنہٕ  کانٛہہ  معبود  (سُہ)  چُھ  سیٚٹھاہ  مہربان  سیٚٹھاہ  رحم  کرن  وول۔

Transliteration:
  Wail<u>a</u>hukum il<u>a</u>hun w<u>ah</u>idun l<u>a</u> il<u>a</u>ha ill<u>a</u> huwa a<b>l</b>rra<u>h</u>m<u>a</u>nu a<b>l</b>rra<u>h</u>eem<b>u</b>


Athar:
  ﴿یہِ  حقیقت  پرٛزناونہٕ  خٲطرٕ  اگر  کانٛہہ  نشٲنی  تہٕ  علامت  درکار  چھےٚ  تیٚلہِ  چھےٚ﴾  پٔزۍ  پٲٹھۍ  آسمانن  تہٕ  زمین کِس  بناوٹس  منٛز  رٲژ  ہٕندِس  تہٕ  دۅہ کِس  اکھ  أکِس  پتہٕ  پیہم  یِنس  منٛز  تِمن  ناوَن  منٛز  یِمہٕ  انسان  سٕندۍ  نفع  وٲلۍ  چیز  ہیٚتھ  دٔرِیاون  تہٕ  سمندرن  منٛز  پھیران  تھوران  چھےٚ،  روٗدٕ کِس  تتھ  آبس  منٛز  یتھ  اللہ  تعالیٰ  ہیٚرِ  چُھ  والان  پتہٕ  چُھ  امہِ  سٍتۍ  مۅردٕ  زمینس  زندگی  بخشان  تہٕ  ﴿پننہِ  اَمی  انتظام  کہ  بدولتہٕ  چُھ﴾  زمینس  پٮ۪ٹھ  ہر  قسمٕکۍ  زُو  دار  مخلوق  پھۂلاوان،  واوَن  ہٕندِس  گردشس  منٛز  تہٕ  تِمن  اوٚبرٕ  لنگیٚن  منٛز  یِم  آسمانس  تہٕ  زمینس  منٛز  باگ  فرمانٕکۍ  تٲبع  چِھ  بنٲوِتھ  تھاونہٕ  آمٕتۍ،  چھےٚ  بےٚ  شمار  نشٲنیہِ  تِمن  خٲطرٕ  یِم  لُکھ  عقلہِ  کٲم  چِھ  ہیٚوان۔

Mirwaiz:
  پٔزۍ  پٲٹھۍ  آسمانن  ہٕندِس  تہٕ  زمینن  ہٕندِس  پٲدٕہ  کرنس  اندر،  رات  کِس  تہٕ  دۅہہ  کِس  یِنس  تہٕ  گژھنس  اندر،  بیٚیہِ  تِمن  ناون  تہٕ  جہازن  اندریِم  سمندرن  تہٕ  دریاون  اندر  پکان  چھےٚ،  تِم  چیز  تہٕ  سامانہٕ  ہیٚتھ  ییٚمہِ  سٍتۍ  لوٗکن  نفع  تہٕ  فٲیدٕہ  واتان  چُھ،  بیٚیہِ  تتھ  آبس  منٛز  یُس  اللہ  تعالیٰ  آسمان  کہ  طرفہٕ  اۅبرٕہ  منٛزٕہ  نٲزِل  چُھ  کران،  پس  چُھ  تمی  سٍتۍ  مردٕہ  زمینس  زِندٕہ  کران،  بیٚیہِ  چُھ  چٔھکراوان  اتھ  زمینس  اندر  پرتھ  قسمٕکۍ  جاندار،  بییہِ  واون  ہٕندِس  اورٕ  یور  کرنس  اندر،  بیٚیہِ  تتھ  اوٚبرس  منٛز  یُس  رام  تابع  تہٕ  فرمانبردار  چُھ  یُس  الوند  چُھ  آسمانس  تہٕ  زمینس  درمیان،  پٔزۍ  پٲٹھۍ  بٔڈۍ  بٔڈۍ  نِشانہٕ  چھِ  یِمن  ستن  چیزن  اندر  عقلہِ  والین  ہٕندِ  خٲطرٕ۔  پرتھ  چیزاہ  چُھ  دلالت  کران  تِہٕندِس  خٲلقِ  مطلق  تہٕ  معبودِ  برحق  آسنس  پیٚٹھ۔

Tahir:
  بے  شک  چھے٘  آسمانن  تہٕ  زمین  کِس  بناونس  منٛز،  تہٕ  رات  دۅہ  کِس  یِنس  گژھنس  منٛزتہٕ  تِمن  جہازن  (تہٕ  ناوَن)  منٛز  یِم  سمندرس  منٛز  لُکن  نفع  واتناوَن  وٲلۍ  چیز  تُلِتھ  پکان  چِھ،  تہٕ  تَتھ (روٗدٕکِس)  آبس  منٛزیَتھ  اللہ  تعالیٰ  آسمانہٕ  والان  چُھ،  پتہٕ  چُھ  تمہ  سٍتۍ  زمینس  مۅردٕ  سپدنہٕ  پتہٕ  زندٕہ  کران  (سۅ  زمین)  یَتھ  منٛزتٔمۍ  پۯتھ  قٔسمٕکۍ  جانور  چِھ  پٔھہلٲوِمٕتۍ،  بیٚیہِ  ہواہن  ہٕندِس  رۅخ  بدلاونس  منٛزتہٕ  تَتھ  اۆبرس  منٛز  یُس  آسمانس  تہٕ  زمینس  منٛزباگ  (اللہ  تعالیٰ  سٕنٛدِ  حُکمُک)  پابند  (سپدِتھ  پکان)  چُھ  (یِمن  منٛز  چھے٘)  گاٹلیٚن  خٲطرٕ  (اللہ  تعالیٰ  سٕندِ  قدرت  چہِ  واریاہ) نِشٲنِیہِ۔

Transliteration:
  Inna fee khalqi a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>i</b>khtil<u>a</u>fi allayli wa<b>al</b>nnah<u>a</u>ri wa<b>a</b>lfulki allatee tajree fee alba<u>h</u>ri bim<u>a</u> yanfaAAu a<b>l</b>nn<u>a</u>sa wam<u>a</u> anzala All<u>a</u>hu mina a<b>l</b>ssam<u>a</u>i min m<u>a</u>in faa<u>h</u>y<u>a</u> bihi alar<u>d</u>a baAAda mawtih<u>a</u> wabaththa feeh<u>a</u> min kulli d<u>a</u>bbatin wata<u>s</u>reefi a<b>l</b>rriy<u>ah</u>i wa<b>al</b>ssa<u>ha</u>bi almusakhkhari bayna a<b>l</b>ssam<u>a</u>i wa<b>a</b>lar<u>d</u>i la<u>a</u>y<u>a</u>tin liqawmin yaAAqiloon<b>a</b>


Athar:
  ﴿مگر  اللہ  تعالیٰ  سٕندِس  کُن  آسٕنس  پٮ۪ٹھ  دلالت  کرن  واجِنہِ  یٖژاہ  ٹاکارٕ  نشٲنیہِ  آسنہٕ  باوجود  تہِ  چِھ﴾  کینٛہہ  لُکھ  تِتھۍ  یِم  خُدایس  ورٲے  دوٚیِمیٚن  تٔمۍ  سُند  ہَمسر  تہٕ  مدِ  مُقٲبل  چِھ  بناوان  تہٕ  تِہُند  چُھکھ  تِیُتھ  محبت  یُتھ  محبت  خدایس  سٍتۍ  گوٚژھ  آسُن،  حالانکہ  ایمان  وٲلۍ  لُکھ  چِھ  سارِوٕے  کھۅتہٕ  زیادٕہ  خُدایس  ٹوٹھ  تھاوان،  کاش  یِکینژھاہ  یِمن  عذاب  وُچِھتھ  فِکرِ  تَرَن  وول  چُھ  سُہ  گوٚژھ  أزۍ  یِمن  ظٲلِمن  فِکرِ  تَرُن  کہ  سٲری  طاقت  تہٕ  سٲری  اختیار  چِھ  اللہ  تعالیٰ  سٕنٛدِسٕے  قبضس  منٛز،  تہٕ  یہِ  زِ  اللہ  تعالیٰ  چُھ  سزا  دِنس  منٛز  تہِ  سٮ۪ٹھاہ  سخت۔

Mirwaiz:
  بیٚیہِ  چھِ  لوٗکو  أندرٕہ  بعض  لوٗکھ  یِم  ٹھہراوان  چھِ  خدایس  ورٲے  بیین  خداے  سٕنٛد  ۍہم  پلہٕ  تہٕ  برابر،  تِہٕندِی  محبت  چھِ  تھاوان  خداے  سُند  ہِیُو  محبت۔  تِمنٕے  چھِ  عبادتس  اندر  اطاعتس  اندر  خداے  سٕندۍ  شریک  ٹھہراوان۔  خیال  چُھکھ  یِم  چھِ  ذریعہ  تہٕ  واسطہ  سُفٲرِش  کروٕنۍ  خدایس  نِشہِ  یِمن  تہِ  چُھ  اندرونی  طاقت  قدرتس  اندر  یا  کانہہ  دخلاہ  خداے  سٕںٛزن  کامین  اندر،  مگر  یِمو  لوٗکو  پژھ  کٔر  خداے  سٕندِس  کُن  آسنس  تِمن  چُھ  سارنٕے  ہٕںدِکھۅتہٕ  خداے  سُندُے  سخت  محبت  کیازِ  تِمن  چُھ  یقین  کہ  سُے  چُھ  سورُے  عطا  کروُن  تہٕ  بیٚیہِ  نہٕ  کانہہ۔  تِم  چھِنہٕ  منگان  تس  ورٲے  کٲنسہِ۔  تِم  چھِنہٕ  کھوژان  تس  ورٲے  بیٚیہِ  کٲنسہِ  سُ،  ے  چُھ  سارے  نفعُک  تہٕ  نقصانُک  مٲلِک  بیٚیہِ  نہٕ  کانہہ۔  تِمن  یُتھ  محبت  چُھ  خداے  سُند  تیُتھ  چُھکھ  نہٕ  بیٚیہِ  کٲنسہِ  ہُند۔  خداے  سٕندِی  رضا  خٲطرٕ  چھِ  تِم  خداے  سٕندین  رٕتین  بندن،  انبیاہن  تہٕ  اولیاہن  ہُند  محبت  تھاوان،  ہرگاہ  زانہٕ  ہن  یِم  ظٲلِم  یِمو  خدایس  شریک  ٹھہرٲوۍ  سۅ  کتھ  یۅسہٕ  زانٕنۍ  تگہِ  تِمن  تمہِ  ساتہٕ  ییٚمہِ  ساتہٕ  تِم  عذاب  وُچھن  سۅ  گٔیہِ  یہے  کتھ  کہ  پٔزۍ  پٲٹھۍ  سورُے  قوت  چُھ  خداے  سٕے  یوت،  بیٚیہِ  چُھ  اللہ  تعالیٰ  کڈُر  عذاب  کروُن،  تیٚلہِ  ٹھہراوہن  نہٕ  خدایس  شریک۔

Tahir:
  تہٕ  لُکن  منٛز  چِھ  کینہہ  تِتھۍ  تہِ  یِم  اللہ  تعالیٰ  سٕندیٚن  غٲرن  چِھ  اللہ  تعالیٰ  سٕندۍ  شریک  ٹھٔہراوان  تہٕ  تِمن  سٍتۍ  چھ  اللہ  تعالیٰ  ہس  سٍتۍ  محبت  ہِیوٗ  محبت  کران،  تہٕ  یِم  لُکھ  ایمان  وٲلۍ  چِھ  تِم  چِھ  (پۯتھ  کٲنسہِ  ہٕنٛدِ  کھۅتہٕ)  اللہ  تعالیٰ  ہس  سٍتۍ  سیٚٹھاہ  زیادٕہ  محبت  کران،  تہٕ  ہرگاہ  یِم  ظٲلِم  لُکھ  سُہ  وقت  وُچھن  ییٚلہِ  (ٲخرتُک)  عذاب  یہِٕنزن  أچھن  برونٛہہ  کنہِ  آسہِ  (پتہٕ  زانن)  زِ  تمام  طاقتن  ہُنٛد  مٲلک  چُھ  اللہ  تعالیٰ  تہٕ  بے  شک  چُھ  اللہ  تعالیٰ  سخت  عذاب  دِنہٕ  وول۔

Transliteration:
  Wamina a<b>l</b>nn<u>a</u>si man yattakhi<u>th</u>u min dooni All<u>a</u>hi and<u>a</u>dan yu<u>h</u>ibboonahum ka<u>h</u>ubbi All<u>a</u>hi wa<b>a</b>lla<u>th</u>eena <u>a</u>manoo ashaddu <u>h</u>ubban lill<u>a</u>hi walaw yar<u>a</u> alla<u>th</u>eena <i><u>th</u></i>alamoo i<u>th</u> yarawna alAAa<u>tha</u>ba anna alquwwata lill<u>a</u>hi jameeAAan waanna All<u>a</u>ha shadeedu alAAa<u>tha</u>b<b>i</b>


Athar:
  ییٚلہِ  سُہ  سزا  دِیہِ  تمہِ  وقتہٕ  آسہِ  حالت  یہِ  زِ  تِمے  پیشوا  تہٕ  رہنما  یِہٕنز  دُنیا ہس  منٛز  پیروی  ٲس  آمٕژ  کرنہٕ،  کرن  پننیٚن  پیروکارن  نِشہِ  لاتعلقی  ہُنٛد  اظہار  مگر  سزا  تہِ  یِیَکھ  ضرور  دِنہٕ  تہٕ  تِہنٛدٮ۪ن  سارِنٕے  اَسبابن  تہٕ  وسٲئلن  ہُنٛد  سلسلہِ  ژھیٚنہِ۔

Mirwaiz:
  ییٚلہِ  لوٚب  ہیٚن  تہٕ  بے  تعلقی  ظٲہِر  کرن  ٲخرتس  اندر  تِم  لوٗکھ  یِہٕںٛز  متابعت  تہٕ  پیروی  کرنہٕ  یِوان  ٲس  تِمن  لوٗکن  نِشہِ  یِم  پیروی  کران  ٲسِکھ،  بیٚیہِ  وُچھن  دۅشوے  عذاب  ننیو  أچھو،  ژھیٚنن  تِمن  برونٹھِم  سٲرِی  تعلقات۔  

Tahir:
  (بیٚیہِ)  ییٚلہِ  تِم  (کُفرٕکۍ  پیشوا)  یہِٕنزپٲروی  کرنہٕ  آیہِ  گژھن  پننیٚن  پتہٕ  پتہٕ  پکن  والیٚن  بے  زار  تہٕ  (تِم  سٲری)  وُچھن  (اللہ  تعالیٰ  سُنٛد)  عذاب  تہٕ  سٲری  اسباب  گژھن  تِمن  نِشہِ  الگ۔

Transliteration:
  I<u>th</u> tabarraa alla<u>th</u>eena ittubiAAoo mina alla<u>th</u>eena ittabaAAoo waraawoo alAAa<u>tha</u>ba wataqa<u>tt</u>aAAat bihimu alasb<u>a</u>b<b>u</b>


Athar:
  تہٕ  تِم  لُکھ  یِم  دُنیا ہس  منٛز  تِہٕنٛز  پیروی  ٲسۍ  کران،  ونَن  زِ  کاش  اَسہِ  یِیہِ ہے  بیٚیہِ  اکہِ  لٹہِ  موقع  دِنہٕ،  تیٚلہِ  یِتھہٕ  پٲٹھۍ  یِم  اَز  اَسہِ  نِشہِ  بے  زٲری  چِھ  ظٲہر  کران،  أسۍ  تہِ  ہاوٕہَو  یِمن  نِشہِ  بے زار  سپدِتھ،  یِتھہٕ  پٲٹھۍ  اَنہِ  اللہ  تعالیٰ  یِمن  لُکن  ہٕنٛدۍ  تِم  اعمال  یِم  دُنیاہس  منٛز  یِم  کران  چِھ  یِمن  برونٛہہ  کُن  تِتھہٕ  پٲٹھۍ  زِ،  یِم  روزَن  حسرت  تہٕ  پَشیمٲنیو  سان  اتھہٕ  موران  مگر  نارٕ  منٛزٕ  نیرنٕچ  کانٛہہ  وَتھ  لبن  نہٕ۔

Mirwaiz:
  بیٚیہِ  ونن  تمہِ  وقتہٕ  تِم  لوٗکھ  یم  پیروی  کران  ٲسۍ  ہرگاہ  أسۍ  دُبارٕہ  بیٚیہِ  اکھ  لٹہِ  دنیاہس  کُن  گژھنُک  بیٚیہِ  موقعہٕ  بنہِ  ہا،  أسۍ  تہِ  روزٕ  ہو  تِمن  نِشہِ  الگ  یِتھہٕ  پٲٹھۍ  تِم  اسہِ  نِشہِ  لوٚب  تہٕ  الگ  روٗدۍ،  یِتھے  پٲٹھۍ  کیاہ  ہاوِ  اللہ  تعالیٰ  تِمن  پننہِ  عملہٕ  یِمہٕ  تِمو  خدایس  ورٲے  بیین  ہٕندِ  خٲطرٕ  کرِ  مژٕہ  آسن  ندامت  تہٕ  پشیمٲنی،  بیٚیہِ  آسن  نہٕ  تِم  نارِ  جہنم  منٛزٕہ  نیرٕ  وٕنۍ  بلکہ  چُھ  تِمن  تتھ  منٛز  ہمیشہِ  روزُن۔  مُشرِکین  عرب  ٲسۍ  پۅتلین  ہٕندین  ناون  پیٚٹھ  بعض  جانورن  نامزد  کٔرِتھ  تھاوان۔  تمہِ  پتہٕ  ٲسۍ  تِم  تِمن  جانورن  سیٹھاہ  تعظیم  وتکریم  کران۔  تِمن  جانورن  نِشہِ  ٲسۍ  نہٕ  کانہہ  فٲیدٕہ  تہٕ  نفع  تُلان۔  خیال  ٲسۍ  کران  یہِ  چُھ  حُکمِ  خدا،  امہِ  سٍتۍ  سپدِ  اسہِ  نِشہِ  خدا  رٲضی،  امہِ  سٍتۍ  کرِ  سُہ  اسہِ  نِشہِ  پنُن  قُرب  عطا۔  اللہ  تعالیٰ  چُھ  تتھ  تِہٕندِس  خیالس  رد  کران،  فرماوان  چُھ۔

Tahir:
  تہٕ  (یہِ  بےزٲری  وُچِھتھ)  وَنن  (مشرک)  پٲرو  کار،  کاش  گژِھہ  ہے  اَسہِ  (دنیاہس  منٛز  واپس  گژھنُک)  اکھ  موقع  حٲصل،  تیٚلہِ  کرو  أسۍ  (تہِ)  تِمن  نِشہِ  بے  زٲری  ہُنٛد  اظہار،  یِتھہٕ  پٲٹھۍ  (اَز)  تِمَو  اَسہِ  نِشہِ  بے  زٲری  ظٲہر  چھے٘  کٔرمٕژ،  یِتھہٕ  پٲٹھۍ  ہاوِ  اللہ  تعالیٰ  تِمن  تِہِندۍ  پننٕۍ  اعمال  حسرت  بنٲوِتھ،تہٕ  تِم  ہیٚکن  نہٕ  (کُنہِ  طریقہٕ)  جہنم  منٛزٕ  نیٖرِتھ۔

Transliteration:
  Waq<u>a</u>la alla<u>th</u>eena ittabaAAoo law anna lan<u>a</u> karratan fanatabarraa minhum kam<u>a</u> tabarraoo minn<u>a</u> ka<u>tha</u>lika yureehimu All<u>a</u>hu aAAm<u>a</u>lahum <u>h</u>asar<u>a</u>tin AAalayhim wam<u>a</u> hum bikh<u>a</u>rijeena mina a<b>l</b>nn<u>a</u>r<b>i</b>


Athar:
  اے  لوٗکو!  زمینس  منٛز  یِم  حلال  تہٕ  پاک  چیز  چِھ  تِم  کھیٚیِو  تہٕ  شیطان  سٕنٛزن  وَنہِ  مَژن  وَتن  پٮ۪ٹھ  مہ  پٔکِو،  سُہ  چُھ  نَنہِ  وانہٕ  تُہُنٛد  دشمن۔

Mirwaiz:
  اے  لوکوکھیٚیِو  تِم  چیز  یِم  زمینس  اندر  شرعہ  موجوب  حلال  تہٕ  پاک  چھِ۔  پانے  مہ  کٔرِو  پانس  کانہہ  چیز  حرام۔  حلال  گوو  تہِ  یہِ  خداین  حلال  کوٚر،  حرام  گوو  تہِ  یہِ  خداین  حرام  کوٚر،  پتہٕ  مہ  پٔکِو  شیطان  سٕندین  پدین  یعنی  تِہٕںٛز  متابعت  مہ  کٔرِو۔  یوٚکُن  سُہ  پکناویو  توٚکُن  مہ  پٔکِو،  کیازِ  پٔزۍ  پٲٹھۍ  سُہ  چُھ  تُہُند  نوٚن  دُشمن۔

Tahir:
  اے  لُکو!  زمین  کیٚو  چیزو  منٛزٕ  یہِ  حلال  تہٕ  پاک  چُھ  (تہِ)  کھیٚیِوٗ  تہٕ  شیطان  سٕنزن  وَتن  پیٚٹھ  مَہ  پٔکوٗ  بے  شک  چُھ  سُہ  تُہُنٛد  ٹاکارٕہ  دُشمن۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su kuloo mimm<u>a</u> fee alar<u>d</u>i <u>h</u>al<u>a</u>lan <u>t</u>ayyiban wal<u>a</u> tattabiAAoo khu<u>t</u>uw<u>a</u>ti a<b>l</b>shshay<u>ta</u>ni innahu lakum AAaduwwun mubeen<b>un</b>


Athar:
  تۅہیہِ  چُھو  سُہ  بدی  تہٕ  بے حیٲئی  ہُنٛد  حُکم  دِوان  بیٚیہِ  چُھو  یہِ  ہیٚچھناوان  زِ  توٚہۍ  ؤنِو  اللہ  تعالیٰ  سٕنٛدِس  ناوَس  پٮ۪ٹھ  تِمہٕ  کتھہٕ  یِمن  متعلق  نہٕ  تۅہیہِ  علم  چُھ  زِ  ﴿تِمہٕ  چھےٚ  خُداین  فرماوِمژٕ۔﴾

Mirwaiz:
  سُہ  چُھنہٕ  تۅہیہِ  امر  کران  مگر  گناہن  ہُند  بیٚیہِ  یچھ  کامین  ہُند۔  بیٚیہِ  امہِ  کُے  کہ  توٚہۍ  نوٚورٲوِو  خدایس  پیٚٹھ  تِمے  کتھہٕ  یِمہٕ  نہٕ  تۅہیہِ  معلوم  چھےٚ۔  حرام  کٔرِو  حلال  چیز،  حلال  زٲنِو  حرام  چیز۔

Tahir:
  سُہ  چُھو  تۅہیہِ  بدی  تہٕ  بے  حیٲیی  ہُندُے  حکم  دِوان،  بیٚیہِ  یہِ  (تہِ)  زِ  تۆہۍ  ؤنِو  اللہ  تعالیٰ  ہس  متعلق  تِکینژھاہ  ییٚمِیُک  نہٕ  (پانہٕ)  تۅہیہِ  علم  آسہِ۔

Transliteration:
  Innam<u>a</u> yamurukum bi<b>al</b>ssooi wa<b>a</b>lfa<u>h</u>sh<u>a</u>i waan taqooloo AAal<u>a</u> All<u>a</u>hi m<u>a</u> l<u>a</u> taAAlamoon<b>a</b>


Athar:
  تِمن  ییٚلہِ  وَننہٕ  چُھ  یِوان  زِ  خُداین  یِم  احکام  چِھ  نٲزِل  کٔرِمٕتۍ  تِہٕنٛز  کٔرِو  پیروی  تیٚلہِ  چِھ  جواب  دِوان  زِ  أسۍ  کرو  تَمی  طریقٕچ  پیروی  یتھ  پٮ۪ٹھ  اَسہِ  پنُن  مول  بُڈِبب  چُھ  وُچھمُت،  اچھا  اگر  تِہنٛدۍ  مٲلۍ  بُڈِبَبن  عقلہِ  آسہِ  نہٕ  کٲم  ۂِیژمٕژ  تہٕ  سِیٔز  وَتھ  آسیٚکھ  نہٕ  لبٔمٕژ،  کیا  تیٚلہِ  روزنہٕ  یِم  اَمہِ  پتہٕ  تہِ  تِہنٛزٕے  پیروی  کران؟

Mirwaiz:
  ییٚلہِ  وننہٕ  یِوان  چُھ  تِمن  مُشرِکن  یِم  شیطان  سٕنٛز  پیروی  کران  چھِ،  اے  لوٗکو  تمہِ  حُکمہٕ  موجوب  پٔکِو  یُس  نٲزِل  کوٚر  اللہ  تعالیٰ  ہن  پیغمبرِ  برحقس  پیٚٹھ  یعنی  قرآن  مجید،  جواب  چھِ  تِم  دپان،  بلکہ  پکو  أسۍ  تتھ  طریقس  پیٚٹھ  یتھ  طریقس  پیٚٹھ  لٔبۍ  اسہِ  پنٕنۍ  مٲلۍ  بٕڈبب،  کیاہ  تِم  لوٗکھ  کرنہٕ  پننین  مالین  ہٕںٛز  پیروی  ہر  حالتس  اندرتیٚلہِ  تہٕ  ییٚلہِ  نہٕ  تِم  کُنہِ  تہِ  زانان  آسن  بیٚیہِ  نہٕ  کُنہِ  صحیح  وتہِ  پیٚٹھ  آسن۔  یہِ  گٔیہِ  تیٚلہِ  کمالِ  بے  وقوفی۔

Tahir:
  تہٕ  ییٚلہِ  تِمن  (کٲفرن)  وَننہٕ  چُھ  یِوان  زِ  یہِ  اللہ  تعالیٰ  ہن  نٲزل  چُھ  فرموومُت  تَمِچ  پٲروی  کٔرِوٗ  تیٚلہِ  چِھ  ونان  (نَہ)  بلکہ  پَکَو  أسۍتٔتھۍ  (طریقس)  پیٚٹھ،  یَتھ  پیٚٹھ  اَسہِ  پَنُن  مول  بُڈِ  بب  وُچھمُت  چُھ  پکان،  ادٕ  تِہِندیٚن  مالیٚن  بُڈِببن  مَتہٕ  ٲسِۍزِ  ہے  عقل  نَہ  متہٕ  ٲسۍزِہیٚن  ہدایتس  پیٚٹھ۔

Transliteration:
  Wai<u>tha</u> qeela lahumu ittabiAAoo m<u>a</u> anzala All<u>a</u>hu q<u>a</u>loo bal nattabiAAu m<u>a</u> alfayn<u>a</u> AAalayhi <u>a</u>b<u>a</u>an<u>a</u> awalaw k<u>a</u>na <u>a</u>b<u>a</u>ohum l<u>a</u> yaAAqiloona shayan wal<u>a</u> yahtadoon<b>a</b>


Athar:
  تِم  لُکھ  یِمو  اللہ  تعالیٰ  سٕنٛدِس  ؤنۍ مٕتِس  طریقس  پٮ۪ٹھ  پکنہٕ  نِشہِ  انکار  کوٚرمُت  چُھ،  یِہٕنٛز  حالت  چھےٚ  بالکل  تِژٕھے  یِتھہٕ  پٲٹھۍ  پۅہل  جانورن  کرٛیٚکھ  چُھ  لایان  تہٕ  تِم  چِھنہٕ  کٕھرٛکوَنہٕ  چہِ  آوازِ  ورٲے  کِہِنۍ  تہِ  بوزان۔  یِم  چِھ  زٔرۍ،  یِم  چِھ  کٔلۍ،  یِم  چِھ  أنۍ  اَوَے  چَھنہٕ  یِمن  کتھ  فِکرِ  تران۔

Mirwaiz:
  یِمن  کٲفرن  ہٕںٛز  مِثال  چھےٚ  تس  جانور  سٕںٛز  مِثال  یُس  نہٕ  مضمونِ  کلام  بوزان  چُھ  مگر  ناداہ  تہٕ  آلواہ۔  یِم  کٲفر  چھِ  زٔرۍ،  کٔلۍ،  أنۍ۔  پس  چھِنہٕ  زانان  تِم  کینہہ  تہِ۔

Tahir:
  تہٕ  یمن  کٲفرن  ہنٛز  (ہدایتس  کُن  اَننٕچ)  مثال  چھے٘  تِتھِس  شخصہٕ  سٕنز  ہِش  یُس  کٲنسہِ  تِتھِس (جانورس)  آلَو  کرِ  یُس  آلوٕ  تہٕ  آوازِ  وَرٲے  کِہِنۍ  چُھنہٕ  بوزان  یم  لُکھ  چِھ  زٔرۍ،  کٔلۍ،  أنۍ۔  لہٰذا  چُھنہٕ  یمن  (کِہِنۍ)  فِکرِ  تران۔

Transliteration:
  Wamathalu alla<u>th</u>eena kafaroo kamathali alla<u>th</u>ee yanAAiqu bim<u>a</u> l<u>a</u> yasmaAAu ill<u>a</u> duAA<u>a</u>an wanid<u>a</u>an <u>s</u>ummun bukmun AAumyun fahum l<u>a</u> yaAAqiloon<b>a</b>


Athar:
  اے  لوٗکو  یِمَو  ایمان  چُھو  اوٚنمُت،  یِم  پاک  چیز  اَسہِ  تۅہیہِ  بخشمٕتۍ  چِھو،  تِم  کھیٚیِو  آرام  سان  تہٕ  اللہ  تعالیٰ  سُنٛد  کٔرِو  شکر،  اگر  توٚہۍ  پٔزۍ  پٲٹھۍ  اللہ  تعالیٰ  سٕنٛزے  بندگی  کرن  وٲلۍ  چِھو۔

Mirwaiz:
  باایمانو  یِمو  پژھ  کٔرٕو  کُنِس  خدایس  بیٚیہِ  تِہٕندِس  پیغمبرس،  کھیٚیِو  تِم  پاک  چیز  یِم  اسہِ  تۅہیہِ  عطا  کٔرۍ  مٕتۍ  چھِو۔  تُلِو  تِمن  چیزن  ہُند  تمتع  یتھ  دنیاچہِ  زندگی  منٛز۔  پانے  مہ  ٲسِو  مےٚ  ورٲے  کٲنسہِ  ہٕںدِ  خٲطرٕ  پانس  پیٚٹھ  کانہہ  نعمت  حرام  کران  تہٕ  تراوان،  شُکر  کٔرِو  خدایس  ییٚمۍ  بے  شُمار  نعمژٕہ  عطاکرِ  وٕہ،  چُھوے  تٔسۍ  یوت  معبود  زٲنِتھ  عبادت  کران۔

Tahir:
  اے  ایمان  والیو!  تِمَو  پاک  چیزو  منٛزٕ  کھیٚیِو  یِم  اَسہِ  تۅہیہِ  عطا  چِھ  کٔرِمٕتۍ،  بیٚیہِ  کٔرِو  اللہ  تعالیٰ  سُنٛد  شکر،  اگر  تۆہۍ  صرف  تٔمۍ  سٕنزٕے  یٲژ  بندگی  چِھو  کران۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo kuloo min <u>t</u>ayyib<u>a</u>ti m<u>a</u> razaqn<u>a</u>kum wa<b>o</b>shkuroo lill<u>a</u>hi in kuntum iyy<u>a</u>hu taAAbudoon<b>a</b>


Athar:
  اللہ  تعالیٰ  سٕنٛدِ  طرفہٕ  اگر  کانٛہہ  پابندی  تۅہیہِ  پٮ۪ٹھ  چھےٚ،  تیٚلہِ  چھےٚ  سۅ  یہِ  زِ  موردار  مَہ  کھیٚیِو،  خوٗنہٕ  نِشہِ  تہٕ  خنزیرٕ  سٕنٛدِ  مازٕ  نِشہِ  کٔرِو  پرہیز  بیٚیہِ  مہٕ  کھیٚیِو  تِیُتھ  کانٛہہ  چیز  یَتھ  پٮ۪ٹھ  اللہ  تعالیٰ  سٕنٛدِ  ناوٕ  ورٲے  بیٚیہِ  کانٛہہ  ناو  آسہِ  ہیٚنہٕ  آمُت۔  آ،  وۅنۍ  یُس  شخٕص  مجبوری  ہٕنٛدِس  حالتس  منٛز  آسہِ  تہٕ  سُہ  کھیٚیہِ  یِمو  منٛزٕ  کانٛہہ  چیز  اَمہِ  ورٲے  زِ  سُہ  آسہِ  قانون  پُھٹراونُک  اِرادٕہ  تھاوان  یا  ضرورت کہ  حدٕ  نیرِ  تیٚلہِ  چُھنہٕ  تَس  گناہ،  اللہ  تعالیٰ  چُھ  بخشن  وول  تہٕ  رحم  کرن  وول،  ﴿یَتھ  آیتس  منٛز  چُھ  حرام  چیز کہ  استعمالُک  اجازت  تریٛیو  شرطو  سان  دِنہٕ  آمُت۔  اکھ  یہِ  زِ  پٔزۍ  پٲٹھۍ  آسہِ  مجبوری  ہِنٛز  حالت۔  مثلاً  بۅچھہِ  یا  ترٛیشہِ  دادِ  آسہِ  زُوَس  بٔنِتھ  آمُت،  یا  بیمارِ  سٍتۍ  آسہِ  زُو  نیرنُک  خطرٕہ  تہٕ  اَتھ  حالتس  منٛز  آسہِ  نہٕ  حرام  چیز  ورٲے  بیٚیہِ  کانٛہہ  چیز  میسّر۔  دوٚیِم  یہِ  زِ  اللہ  تعالیٰ  سُنٛد  قانون  پُھٹراونٕچ  خوٲہش  آسہِ  نہٕ  دِلس  منٛز۔  ترٛیٛیِم  یہِ  زِ  ضرورتہٕ  کھۅتہٕ  زیادٕہ  گژِھہ  نہٕ  حدٕ  یُن  نیرنہٕ،  مثلاً  حرام  چیزٕکۍ  کینٛہہ  میٚنڈۍ  یا  کینٛہہ  قطرٕہ  یا  کینٛہہ  دام  اگر  زُو  بچٲوِتھ  ہیٚکن،  تیٚلہِ  گژِھہ  نہٕ  اَمہِ  کھۅتہٕ  زیادٕہ  اَمہِ  چیزک  استعمال  سپدُن﴾۔

Mirwaiz:
  تٔمۍ  کوٚر  نہٕ  تۅہیہِ  پیٚٹھ  کینہہ  تہِ  حرام  مگر  کوٚرُن  سُہ  جانور  یُس  پانے  موٚمُت  آسہِ،  بیٚیہِ  کوٚرُن  حرام  خون،  بیٚیہِ  کوٚرُن  حرام  سورٕہ  ماز،  بیٚیہِ  کوٚرُن  حرام  یہِ  کینژھاہ  خدایس  ورٲے  بیٚیہِ  کٲنسہِ  ہُند  قُرب  تہٕ  رضا  حٲصِل  کرنہٕ  خٲطرٕ  کٲنسہِ  ہٕندِ  ناوٕہ  تھاونہٕ  آمُت  آسہِ،  پس  یُس  شخصاہ  لاچار  تہٕ  مُضطر  سپدِ  کانہہ  چیزاہ  بنیس  نہٕ  یِمو  چیزو  ورٲے۔  سُے  یِمو  چیزو  أندرٕہ  نافرمٲنی  کرنہٕ  ورٲے  لذت  ژھانڈنہٕ  ورٲے  تہٕ  حدٕہ  نِشہِ  ڈلنہٕ  ورٲے  کینہہ  کھیٚیہِ  تس  چُھنہٕ  کانہہ  گناہ،  پٔزۍ  پٲٹھۍ  اللہ  تعالیٰ  چُھ  سیٹھاہ  مغفرت  کروُن  سیٹھاہ  رحم  کروُن۔

Tahir:
  تٔمۍچُھ  تۅہیہِ  پیٚٹھ  حرام  کۆرمُت  صرف  مۅردار  تہٕ  رَتھ،  تہٕ  خنزیر  سُنٛد  ماز،  بیٚیہِ  سُہ  جانور  ییٚمِس  پیٚٹھ  ذبح  کرنہٕ  وِزِاللہ  تعالیٰ  ہس  وَرٲے  بیٚیہِ  (کٲنسہِ)  ہُندناوہیٚنہٕ  آسہِ  آمُت،  پتہٕ  یُس  شخص  سخت  مجبور  گژِھہ،  نَہ  آسہِ  نافرمٲنی  کرن  وول  تہٕ  نَہ  آسہِ  حدٕ  نیرن  وول،  تیٚلہِ  چُھنہٕ  تس  (زُو  بچاونہٕ  کِس  حدس  تام  کھیٚنس  منٛز)  کانٛہہ  گناہ،  بے  شک  چُھ  اللہ  تعالیٰ  سیٚٹھاہ  بخشن  وول  مہربان۔

Transliteration:
  Innam<u>a</u> <u>h</u>arrama AAalaykumu almaytata wa<b>al</b>ddama wala<u>h</u>ma alkhinzeeri wam<u>a</u> ohilla bihi lighayri All<u>a</u>hi famani i<u>dt</u>urra ghayra b<u>a</u>ghin wal<u>a</u> AA<u>a</u>din fal<u>a</u> ithma AAalayhi inna All<u>a</u>ha ghafoorun ra<u>h</u>eem<b>un</b>


Athar:
  حق  چُھ  یہِ  زِ  یِم  لُکھ  تِم  احکام  چُھپاوان  چِھ  یِم  خُداین  پننہِ  کتابہِ  منٛزٕ  نٲزِل  چِھ  کٔرِمٕتۍ  تہٕ  معموٗلی  دُنیٲوی  فٲیدن  پٮ۪ٹھ  چِھ  یِمن  چَھپہِ  دِوان،  تِم  چِھ  دراصل  پنٕنۍ  شِکم  نارٕ  سٍتۍ  بران،  قیامت کہِ  دۅہ  کرِ  نہٕ  اللہ  تعالیٰ  ہرگز  تِمن  سٍتۍ  کتھ  نہ  دِیہِ  تِمن  پاک  قرار،  تہٕ  تِمن  خٲطرٕ  چُھ  دگ  تُلوُن  سزا۔

Mirwaiz:
  بیشک  یِم  لوٗکھ  کھٹان  چھِ  تِم  مضمون  تمہِ  کتابہِ  ہٕںدۍ  یۅسہٕ  نٲزِل  کٔر  اللہ  تعالیٰ  ہن،  بیٚیہِ  چھِ  حٲصِل  کران  تتھ  بدل  قٍمتھاہ  سیٹھاہ  کم،  یِم  لوٗکھ  یِم  کھٹان  چھِ  پزِ  کتھہٕ  تتھ  بدل  چھِ  ہارٕہ  واتناوان  مگر  نارٕہ  تیٚونگُل،  اللہ  تعالیٰ  کرِنہٕ  یِمن  سٍتۍ  قیامت  کہِ  دۅہہ  کتھ  تہِ،  بیٚیہِ  کریٚکھ  نہٕ  پاک  گناہ  معاف  کرنہٕ  سٍتۍ،  بیٚیہِ  چُھ  تِہٕندِی  خٲطرٕ  دگ  تہٕ  دود  تُلہٕ  وُن  عذاب۔

Tahir:
  بے  شک  یِم  لُکھ  کتاب  (تورات  کیٚن  تِمن  آیاتن)  یِم  اللہ  تعالیٰ  ہن  نٲزل  چِھ  کٔرۍمٕتۍکٔھٹِتھ  چِھ  تھاوان  تہٕ  اَمہِ  بدلہٕ  چِھ  معمولی  قٍمت  حٲصل  کران،تِم  لُکھ  چِھنہٕ  پننیٚن  شِکمن  منٛز  نار  برنہٕ  وَرٲے  کِہِنۍ  کھیٚوان،  تہٕ  اللہ  تعالیٰ  کرِ  نہٕ  تِمن  سٍتۍ  قیامت  کہ  دۅہ  کتھ  تہِ  تہٕ  نَہ  کرِ  تِمن  پاک،  بیٚیہِ  چُھ  تِہندِ  خٲطرٕ  دگ  تُلوُن  عذاب۔

Transliteration:
  Inna alla<u>th</u>eena yaktumoona m<u>a</u> anzala All<u>a</u>hu mina alkit<u>a</u>bi wayashtaroona bihi thamanan qaleelan ol<u>a</u>ika m<u>a</u> yakuloona fee bu<u>t</u>oonihim ill<u>a</u> a<b>l</b>nn<u>a</u>ra wal<u>a</u> yukallimuhumu All<u>a</u>hu yawma alqiy<u>a</u>mati wal<u>a</u> yuzakkeehim walahum AAa<u>tha</u>bun aleem<b>un</b>


Athar:
  یِم  چِھ  تِم  لُکھ  یِمو  ہدایتہٕ  بدلہٕ  ضلات  ہِیٔژ  موٚلۍ  تہٕ  مغفرت  بدلہٕ  ہیوٚتُکھ  عذاب  موٚلۍ،  کِیُتھ  عجیب  چُھ  یُہُنٛد  حوصلہٕ  زِ  جہنمُک  عذاب  ویٚتراونہٕ  خٲطرٕ  چِھ  تیار!۔

Mirwaiz:
  یِم  لوٗکھ  گٔے  تِمے  یِمو  گُمرٲہی  مٔلۍ  ہیٚژ  ہِدایتس،  بیٚیہِ  ہیٚوتُک  موٚلۍ  عذاب  مغفرتس،  کٍتیاہ  ژیٚڈ  کروٕنۍ  چھ،  یِم  نارس  پیٚٹھ  یعنے  بے  پروٲیی  سان  چھِ  کامہِ  کران  یِمو  سٍتۍ  نارس  گرفتار  سپدن۔

Tahir:
  یِمَے  چِھ  تِم  لُکھ  یِمَو  ہدایت  بدلہٕ  گُمرٲہی  مٔلۍ  ہِیٔژ  تہٕ  مغفرت  بدلہٕ  عذاب،  کٔمۍ  چیزن  بنٲوۍ  تِم  (جہنم  کِس)  نارس  پیٚٹھ  صبر  کرن  وٲلۍ۔

Transliteration:
  Ol<u>a</u>ika alla<u>th</u>eena ishtarawoo a<b>l</b><u>dd</u>al<u>a</u>lata bi<b>a</b>lhud<u>a</u> wa<b>a</b>lAAa<u>tha</u>ba bi<b>a</b>lmaghfirati fam<u>a</u> a<u>s</u>barahum AAal<u>a</u> a<b>l</b>nn<u>a</u>r<b>i</b>


Athar:
  یہِ  سورُے  کینٛہہ  سپُد  اَمہِ  وجہِ  کِنۍ  زِ  خُداین  ٲس  ٹھیک  حقہٕ  مُطٲبق  کتاب  نٲزِل  کٔرمٕژ  مگر  یِمو  لُکو  کتابہِ  منٛز  اختلاف  کٔرۍ  تِم  گٔے  پننیٚن  جھگڑن  منٛز  حقہٕ  نِشہِ  واریاہ  دوٗر۔

Mirwaiz:
  یہِ  سورُے  چُھ  تِمن  ییٚمہِ  وجہہ  کہ  اللہ  تعالیٰ  ہن  کٔر  نٲزِل  پنٕنۍ  کتاب  پوٚزہیتھ۔  تِمو  کوٚر  تتھ  منٛز  اِختلاف۔  أڈِس  کٔرٕکھ  پژھ،  أڈِس  کوٚرُکھ  اِنکار،  اوٚڈ  تُھووُکھ  کھٹِتھ،  اوٚڈ  نٔنرووُکھ،  پٔزۍ  پٲٹھۍ  یِمو  اِختلاف  کوٚر  اتھ  کتابہِ  اندر  یعنی  توراتس  اندر  أڈِس  پژھ  تہٕ  أڈِس  اِنکار  کرنہٕ  سٍتۍ  تِم  چھِ  زیٖٹھِس  اِختلافس  اندر  پیٚمٕتۍ  یُتھنہٕ  زانہہ  واٹھ  لگیٚکھ۔  ییٚلہِ  برونٹھمین  آیاتن  اندر  پننہِ  یچھ  کامہ  تہٕ  تِمن  ہُند  سزا  بُوزُکھ  یہود  تہٕ  نصاریٰ  لٔگۍ  وننہٕ  اسہِ  کیازِ  آسِہا  یہِ  سزا  أسۍ  ہے  چھِ  نمازِ  اندر  پننِس  پننِس  قبلس  کُن  بُتھ  کٔرِتھ  نماز  پران۔  اللہ  تعالیٰ  ہن  کوٚرُکھ  تتھ  خیالس  رد۔

Tahir:
  یہِ  چُھ  اَمہِ  وجہ  کِنۍ  زِ  اللہ  تعالیٰ  ہن  کٔرکتاب  حق  ہیٚتھ  نٲزل،  تہٕ  بے  شک  یِمَو  کتابِہ  منٛز  اختلاف  ترووٗ  تِم  چِھ  مخالفتس  منٛز  (حق  نِشہِ)  واریاہ  دوٗر  (گٔمٕتۍ)۔

Transliteration:
  <u>Tha</u>lika bianna All<u>a</u>ha nazzala alkit<u>a</u>ba bi<b>a</b>l<u>h</u>aqqi wainna alla<u>th</u>eena ikhtalafoo fee alkit<u>a</u>bi lafee shiq<u>a</u>qin baAAeed<b>in</b>


Athar:
  نیکی  چَھنہٕ  یہِ  زِ  تۅہیہِ  کٔرِو  پنٕنۍ  رۅخ  مشرقس  کُن  یا  مغربس  کُن  بلکہ  چھےٚ  نیکی  یہِ  زِ  انسان  گژِھہ  خُدایس  تہٕ  ٲخرت کِس  دۅہس  تہٕ  ملٲیِکن  تہٕ  اللہ  تعالیٰ  سٕنٛزِ  نٲزِل  کرنہٕ  آمژِ  کتابہِ  تہٕ  تٔمۍ  سٕندٮ۪ن  پیغمبرن  دِلہٕ  سٍتۍ  مانُن،  تہٕ  اللہ  تعالیٰ  سٕنٛدِس  محبتس  منٛز  گژِھہ  پنُن  ٹوٹھ  مال  رشتہٕ دارن  تہٕ  یتیمن  پٮ۪ٹھ،  مسکینن  تہٕ  مُسٲفِرن  پٮ۪ٹھ،  مَددٕ  خٲطرٕ  اَتھہٕ  دارن  والیٚن  پٮ۪ٹھ  تہٕ  غلامن  ہٕنٛزِ  رہٲئی  پٮ۪ٹھ  خرچ  کرُن۔  نماز  گژِھہ  قٲیِم  کرُن  تہٕ  زکوٰۃ  گژِھہ  دِیُن  تہٕ  نیک  چِھ  تِم  لُکھ  زِ  ییٚلہِ  عہد  کرن  تیٚلہِ  کَرن  تَتھ  وَفا  تہٕ  تنگی  تہٕ  مصیبت  کِس  وقتس  منٛز  تہٕ  حق  و  بٲطلہٕ کِس  جنگس  منٛز  کرن  صبر،  یِم  لُکھ  چِھ  پٔزِیٲرۍ  تہٕ  یِمے  لُکھ  چِھ  متقی۔

Mirwaiz:
  نیکی  چھنہٕ  یِژٕے  یٲژ  کہ  توٚہۍ  پھِرِو  نمازِ  اندر  بُتھ  مشرِقس  کُن  اے  نصاریٰ  ہو  یا  مغربس  کُن  اے  یہودو،  لیکن  نیکو  کار  گٔے  گۅڈٕہ  تِمے،  یِمو  ایمان  اوٚن۔  پژھ  کٔرٕکھ  أکِس  خدایس  بیٚیہِ  تِہٕندِس  کُن  آسنس  بیٚیہِ  قیامت  کِس  دۅہس،  بیٚیہِ  ملٲیکن  ہٕندِس  وجودس،  بیٚیہِ  سارنٕے  آسمٲنی  کتابن،  بیٚیہِ  سارنٕے  پیغمبرن،  توپتہٕ  دِن  مال  پنُن  خداے  سٕندِ  محبتہٕ  سُہ  مال  ٹوٹھ  ٲسِتھ،  پننین  محتاج  ٲشناون،  بیٚیہِ  بے  خرٕچ  مسافرن،  بیٚیہِ  منگہٕ  وٕنین،  بیٚیہِ  گردنہٕ  آزاد  کرنس  اندر۔  مقروضن  تہٕ  غۅلامن  ہٕںٛزٕہ  گردنہٕ  آزاد  کرنس  اندر،  بیٚیہِ  تھاون  برپا  نماز،  بیٚیہِ  آسن  ادا  کران  مالٕچ  زکوات،  بیٚیہِ  آسن  پننِس  عہدس  وفا  کروٕنۍ  ییٚلہِ  پانہٕ  وٲنۍ  معاہدٕہ  کران  آسن،  بیٚیہِ  آسن  صبٕر  کروٕنۍ،  بیٚیہِ  سختی  اندر  تکلیفن  اندر  بیٚیہِ  لڑایہِ  اندر  کٲفرن  سٍتۍ  جنگ  کہِ  وقتہٕ،  یِمے  لوٗکھ  کیاہ  گٔے  پٔزۍ  زیٲرۍ،  یِمے  لوٗکھ  کیاہ  گٔے  پرہیزگار  خدایس  کھوژوٕنۍ۔  محققو  فرمٲوۍ  کمالتِ  انسٲنی  اگرچہِ  تِم  چھِ  واریاہ  چیز  مگر  اجمالاً  چھِ  تِم  مُنحصر  ترین  چیزن  اندر  صحت  اعتقادحسنِ  معاشرت،  تہذیبِ  نفس۔  صحت  اعتقاد  گوو  پژھ  کرٕنۍ  معبودِ  برحقس  بیٚیہِ  پژھ  کرٕ  نۍ  تِمن  چیزن  یِمن  پژھ  کرٕنۍ  لٲزِم  چھےٚ۔  حسنِ  معاشرت  گوو  پرتھ  حقدارس  پنُن  حق  واتناوُن۔  تہذیبِ  نفس  گوو  نماز  پرٕنۍ،  زکوٰۃ  دِنۍ،  عہدس  وفا  کرُن  تہٕ  صبر  کرُن۔  یِم  سٲرِی  چیز  چھِ  جمع  یتھ  آیہِ  کریمس  اندر۔  یہِ  آیہِ  کریمہ  چُھ  اِنسٲنی  کمالاتن  جمع  کروُن  یِمے  گٔے  اصولِ  بر۔  یعنی  نیکین  ہٕندۍ  اصول۔  امہِ  پتہٕ  چُھ  اللہ  تعالیٰ  فرماوان  فروعِ  بریعنی  نیکین  ہٕندۍ  شاخ  تہٕ  اقسام۔  گۅڈنیُک  قسٕم  گوو  قانونِ  قصاص۔

Tahir:
  نیکی  چھَنہٕ  صرف  یٔہے  کینہہ  زِ  تۆہۍ  پھِرِو  پنٕنۍ  بُتھۍ  مشرقس  تہٕ  مغربس  کُن،بلکہ  چھے٘  اصل  نیکی  یہِ  زِ  کانٛہہ  شخص  اَنہِ  اللہ  تعالیٰ  ہس  پیٚٹھ  تہٕ  قیامت  کِس  دۅہس  پیٚٹھ،تہٕ  فرشتن  پیٚٹھ،  تہٕ  (اللہ  تعالیٰ  سٕنزِ)  کتابِہ  پیٚٹھ  تہٕ  پیغمبرن  پیٚٹھ  ایمان،  بیٚیہِ  کرِاللہ  تعالیٰ  سٕندِس  محبتس  منٛز  (پَنُن)  مال  رشتہٕ  دارن  پیٚٹھ،تہٕ  یتیمن  پیٚٹھ،تہٕ  مۅحتاجن  پیٚٹھ،تہٕ  مسافرن  پیٚٹھ،تہٕ  منگن  والیٚن  پیٚٹھ،  بیٚیہِ  (غلامن  ہٕنزٕ)  گردنہِ  (آزاد  کرنس)  منٛز  خرچ،  تہٕ  نمازکرِ  قٲیِم  تہٕ  زکوٰۃ  دِیہِ،  تہٕ  ییٚلہِ  کانٛہہ  وعدٕہ  کرن  تیٚلہِ  آسن  پَنُن  وعدٕہ  پوٗرٕ  کرن  وٲلۍ،بیٚیہِ  آسن  سختی  (تنگ  دستی)  منٛز  تہٕ  مصیبتس  (بیمارِ)  منٛز  تہٕ  جنگ  کہ  شِدّت  (جہاد)  کہ  وقتہٕ  صبر  کرن  وٲلۍیمے  لُکھ  چِھ  پٔزۍیٲرۍ  تہٕ  یمے  چِھ  پرہیزگار۔

Transliteration:
  Laysa albirra an tuwalloo wujoohakum qibala almashriqi wa<b>a</b>lmaghribi wal<u>a</u>kinna albirra man <u>a</u>mana bi<b>A</b>ll<u>a</u>hi wa<b>a</b>lyawmi al<u>a</u>khiri wa<b>a</b>lmal<u>a</u>ikati wa<b>a</b>lkit<u>a</u>bi wa<b>al</b>nnabiyyeena wa<u>a</u>t<u>a</u> alm<u>a</u>la AAal<u>a</u> <u>h</u>ubbihi <u>th</u>awee alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keena wa<b>i</b>bna alssabeeli wa<b>al</b>ss<u>a</u>ileena wafee a<b>l</b>rriq<u>a</u>bi waaq<u>a</u>ma a<b>l</b><u>ss</u>al<u>a</u>ta wa<u>a</u>t<u>a</u> a<b>l</b>zzak<u>a</u>ta wa<b>a</b>lmoofoona biAAahdihim i<u>tha</u> AA<u>a</u>hadoo wa<b>al</b><u>ssa</u>bireena fee albas<u>a</u>i wa<b>al</b><u>dd</u>arr<u>a</u>i wa<u>h</u>eena albasi ol<u>a</u>ika alla<u>th</u>eena <u>s</u>adaqoo waol<u>a</u>ika humu almuttaqoon<b>a</b>


Athar:
  اے  لوٗکو  یِمو  ایمان  چُھ  اوٚنمُت،  تُہٕندِ  خٲطرٕ  چُھ  قتلہٕ  کیٚن  مُقدِمَن  منٛز  قِصاصُک  حُکم  لیٚکھنہٕ  آمُت،  آزاد  شخصن  آسہِ  قتل  کوٚرمُت  تیٚلہِ  گژِھہ  تس  آزاد  سٕے  بدلہٕ  ہیٚنہٕ  یُن،  غلام  آسہِ  قٲتل  تیٚلہِ  گژِھہ  سُے  غلام  یُن  قتل  کرنہٕ  تہٕ  زنانہِ  آسہِ  یہِ  جُرم  کوٚرمُت  تیٚلہِ  گژِھہ  تٔمۍ  سٕے  زنانہِ  قِصاص  یُن  ہیٚنہٕ،  وۅنۍ  ہرگاہ  کٲنٛسہِ  قٲتِلس  سٍتۍ  تٔمۍ  سُنٛد  بوے  نرمی  کَرنہٕ  خٲطرٕ  تیار  آسہِ  تیٚلہِ  گژِھہ  معروف  طریقہٕ  مطٲبق  خون  بہاہُک  تصیفہٕ  سپدُن،  تہٕ  قٲتِلَس  چُھ  لٲزِم  زِ  دیانت  دٲری  سان  کٔرِن  خون  بہا  ﴿خونُک  مُعاوضہٕ﴾  ادا۔  ﴿ییٚمہِ  آیت  نِشہِ  سپُد  یِتہِ  معلوم  زِ  اسلام  کین  تعزیرات  کین  قانونن  منٛز  چُھ  قتلُک  معاملہٕ  رٲضی  نامس  قٲبل۔  مقتول  سٕندٮ۪ن  وارثن  چُھ  یہِ  حق  واتان  زِ  قٲتلس  کرن  قِصاص  نِشہِ  معاف  تہٕ  اَتھ  صورتس  منٛز  چُھنہٕ  عدالتس  جٲیر  زِ  قٲتلہٕ  سُند  جان  ہیٚنَس  پٮ۪ٹھ  کرِ  اصرار۔  البتہ  معٲفی  ہٕنٛدِس  صوٗرتس  منٛز  چُھ  قٲتِلس  خون  بہا  ادا  کرُن﴾  یہِ  چھےٚ  تُہٕندِس  رب  سٕندِ  طرفہٕ  نَرمی  تہٕ  رحمت،  اَتھ  پٮ۪ٹھ  تہِ  یُس  زیادتی  کرِ  ﴿مثلاً  مقتول  سُنٛد  وٲرِث  کرِ  خون  بہا  وصول  کرنہٕ  پتہٕ  بیٚیہِ  انتقام  ہیٚنٕچ  کوٗشش  یا  قٲتِل  کرِ  خون  بہا  ادا  کرنَس  منٛز  اَز  پگاہ،  تہٕ  یُس  مقتول  سٕندۍ  وٲرِثن  تس  سٍتۍ  احسان  کوٚرمُت  چُھ،  تَمِیُک  بدلہِ  دِیَس  احسان  فراموشی  سٍتۍ﴾  تس  خٲطرٕ  چُھ  دگ  تُلہٕ وُن  سَزا۔

Mirwaiz:
  اے  باایمانو،  مُقرر  آو  کرنہٕ  تۅہیہِ  پیٚٹھ  قانونِ  قصاص  یعنی  مساوات  مقتولن  ہٕندِ  حقہٕ،  آزاد  شخص  ییہِ  قتل  کرنہٕ  آزاد  شخصس  بدل،  غلام  ییہِ  قتل  کرنہٕ  غلامس  بدل،  زنانہٕ  ییہِ  قتل  کرنہٕ  زنانہِ  بدل  یعنی  شریف  تہٕ  کمینہ  آسنٕچ  یا  دولت  مند  یا  فقیر  آسنٕچ  چھَنہٕ  کانہہ  فرق،  یس  قٲتِلس  عفو  آو  کرنہٕ  پننِس  بٲے  سٕندِ  طرفہٕ  کانہہ  چیزاہ  یعنے  مقتولہٕ  سٕندیو  وٲرِثو  أندرٕہ  ہرگاہ  کانہہ  اکھاہ  عفو  تہٕ  درگُذر  کرِ،  پس  شوبہِ  باقٕے  وٲرثن  مطالبہٕ  کرُن  سختی  ورٲے،  بیٚیہِ  شوبہِ  قٲتِلس  سُہ  دیت  ادا  کرُن  مقتولہٕ  سٕندین  وٲرثن  کُن  تار  تہٕ  درنگی  کرنہٕ  ورٲے،  یہِ  قانون  دیت  وعفوچھُ  بٔڈ  آسٲنی  بٔڈ  رحمت  تُہٕندِس  پروردِگارٕہ  سٕنٛدِ  طرفہٕ،  پس  یُس  اکھاہ  حدٕہ  ڈلہِ  امہ  عفو  کرنہٕ  پتہٕ  یعنے  دینس  پیٚٹھ  تصیف  سپدن  کہِ  باوجود  کرِ  مقتول  سٕندیو  وٲرثو  أندرٕہ  کانہہ  قٲتِلن  نِشہِ  انتقام  تہٕ  قصاص  ہیٚنٕچ  کوٗشِش۔  تسٕندِ  خٲطرٕ  چُھ  ٲخرتس  اندر  دوددِوُن  عذاب۔

Tahir:
  اے  ایمان  والیو!  تۅہیہِ  پیٚٹھ  چُھ  تِہِندِ  خوٗنُک  بدلہٕ  (قصاص)  فرض  کرنہٕ  آمُت  یِم  ناحق  یِن  قتل  کرنہٕ،  آزاد  سٕنٛدِ  بدلہٕ  آزاد  تہٕ  غلام  سٕندِ  بدلہٕ  غلام،  تہٕ  خاتونہِ  ہٕندِبدلہٕ  خاتون،  وۆنۍ  ہرگاہ  تس  (یعنی  قٲتِلس)  تٔمۍ  سٕندِس  بٲے  (یعنی  مقتول  سٕندِس  وٲرث)  سٕندِ  طرفہٕ  کینہہ  (یعنی  قصاص)  معاف  یِیہِ  کرنہٕ  تیٚلہِ  پَزِ  جان  دستوٗرٕ  مُوٲفق  پٲروی  کرٕنۍ،  تہٕ  (ہرجانہٕ  گژِھہ)  رٕتۍ  پٲٹھۍ  تٔمِس  (مقتول  سٕندِس  وٲرِثس)  تام  واتناوُن،یہِ  چھے٘  تُہٕندِس  ربّ  سٕندِ  طرفہٕ  رعایت  تہٕ  مہربٲنی،وۅنۍیُس  اَمہِ  پتہٕ  زیادتی  کرِ  تیٚلہِ  چُھ  تس  خٲطرٕ  دگ  تُلوُن  عذاب۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo kutiba AAalaykumu alqi<u>sas</u>u fee alqatl<u>a</u> al<u>h</u>urru bi<b>a</b>l<u>h</u>urri wa<b>a</b>lAAabdu bi<b>a</b>lAAabdi wa<b>a</b>lonth<u>a</u> bi<b>a</b>lonth<u>a</u> faman AAufiya lahu min akheehi shayon fa<b>i</b>ttib<u>a</u>AAun bi<b>a</b>lmaAAroofi waad<u>a</u>on ilayhi bii<u>h</u>s<u>a</u>nin <u>tha</u>lika takhfeefun min rabbikum wara<u>h</u>matun famani iAAtad<u>a</u> baAAda <u>tha</u>lika falahu AAa<u>tha</u>bun aleem<b>un</b>


Athar:
  شعور  تہٕ  عقل  تھاون  والیو،  تُہٕنٛدِ  خٲطرٕ  چھےٚ  قِصاصس  منٛز  زندگی،  اُمید  چھےٚ  زِ  توہۍ  کٔرِو  اَمہِ  قانون چہِ  خلاف  ورزی  نِشہِ  پرہیز۔

Mirwaiz:
  تِہٕندِ  خٲطرٕ  چھےٚ  یتھ  قصاص  کِس  حُکمس  اندر  بٔڈ  زندگی  اے  عقلہِ  والیو  کیازِ  ییٚلہِ  کٲنسہِ  أکۍ  سٕندِ  قتل  کرنُک  ارادٕہ  کرن  وول  یہِ  زانہِ  کہ  مےٚ  ییہِ  امیُک  قصاص  ہیٚنہٕ  سُہ  روزِ  پانے  قتل  نِشہِ  پتھ،  یُتھ  توٚہۍ  قتل  نِشہِ  پتھ  روزِو  قصاص  کہ  بیمہٕ۔

Tahir:
  تہٕ  تُہٕندِ  خٲطرٕ  چھے٘  قصاصس  (یعنی  خونُک  بدلہٕ  ہیٚنس)  منٛزٕے  زندگی  (ہٕنز  ضمانت)،  اے  عقلمند  لُکو!  تاکہ  تۆہۍ  بٔچِو  (خون  ریزی  تہٕ  بربٲدی  نِشہِ)۔

Transliteration:
  Walakum fee alqi<u>sas</u>i <u>h</u>ay<u>a</u>tun y<u>a</u> olee alalb<u>a</u>bi laAAallakum tattaqoon<b>a</b>


Athar:
  تۅہیہِ  پٮ۪ٹھ  چُھ  فرض  آمُت  کرنہٕ  زِ  ییٚلہِ  تۅہیہِ  منٛزٕ  کٲنٛسہِ  ہٕنٛدِ  موتُک  وقت  واتہِ  تہٕ  سُہ  آسہِ  پانس  پتھ  کُن  مال  ترٛاوان  تیٚلہِ  کٔرِن  مٲلِس  ماجہِ  تہٕ  رشتہٕ دارن  خٲطرٕ  معروٗف  طریقہٕ  وصیت،  ﴿یہِ  حُکم  اوس  تتھ  زمانس  منٛز  دِنہٕ  آمُت  ییٚلہِ  زَن  وراثت  بٲگراونہٕ  خٲطرٕ  وُنہِ  کانٛہہ  قانون  اوس  نہٕ  مُقرر  کرنہٕ  آمُت،  تمہِ  وقتہٕ  آو  پرٛتھ  شخصس  پٮ۪ٹھ  لٲزِم  کرنہٕ  زِ  سُہ  کٔرِن  پننیٚن  وٲرثن  ہٕندۍ  حِصّہٕ  ؤصیتہٕ  سٍتۍ  مُقرر  تاکہ  أمۍسٕندِ  مرنہٕ  پتہٕ  نَہ  سپدَن  خاندانس  منٛز  جھگڑٕ  تہٕ  نہ  سپدِ  کٲنٛسہِ  حق  دارس  حق  تلفی۔  پتہٕ  ییٚلہِ  وراثت  بٲگراونہٕ  خٲطرٕ  خُداین  پانہٕ  اکھ  ضٲبطہٕ  بنوو  ﴿یُس  برونٛہہ  کُن  سورۂ  نِساہس  منٛز  یِنہٕ  وول  چُھ﴾  پتہٕ  کوٚر  نبی  صلی  اللہ  علیہ و سلمو  تہِ  قٲعدٕہ  مقرر  زِ  وٲرِثن  ہٕنٛدۍ  یِم  حصہٕ  خداین  چِھ  مقرر  کٔرِمٕتۍ  تِمن  منٛز  یِیہِ  نہٕ  وصیت  سٍتۍ  کمی  بیشی  کرنہٕ۔  تہٕ  غیر  وٲرث  سٕنٛدِس  حقس  منٛز  گژِھہ  نہٕ  کُل  جائدادٕ کہ  اکھ  تِہٲئی  کھۅتہٕ  زیادٕہ  وصیت  کرٕنۍ۔  بیٚیہِ  ہیٚکن  نہٕ  مسلم  تہٕ  کٲفر  پانہٕ  وٲنۍ  وٲرث  ٲسِتھ﴾  یہِ  چُھ  حق  مُتقی  لُکن  پٮ۪ٹھ۔

Mirwaiz:
  فرض  آو  کرنہٕ  تۅہیہِ  پیٚٹھ  اے  باایمانو  ییٚلہِ  حٲضِر  آسہِ  سپدان  تۅہیہِ  اندر  کٲنسہِ  موت  یعنی  مرنُک  وقت  آسہِ  واتان  موتٕکۍ  علامات  آسن  ظٲہِر  سپدان،  ہرگاہ  ہے  سُہ  تراوِ  پتھ  کُن  کانہہ  مالاہ،  وصیت  کٔرِن  اتھ  مالس  اندر  مٲلِس  ماجہِ  ہٕندِ  خٲطرٕ،  بیٚیہِ  ٲشناون  ہٕندِ  خٲطر  انصاف  موجوب  تہٕ  حسبِ  دستور۔  یہِ  چھُ  لٲزم  پرہیزگارن  ہٕندِ  خٲطرٕ۔

Tahir:
  تۅہیہِ  پیٚٹھ  چُھ  فرض  یِوان  کرنہٕ  زِ  ییٚلہِ  تۅہیہِ  منٛزٕ  کٲنسہِ  موت  واتہِ  نکھہٕ،  ہرگاہ  تٔمۍ  کینہہ  مال  آسہِ  (پتھ  کُن)  تۯوومُت،  تیٚلہِ  کٔرِن  (پننِس)  مٲلِس  ماجہِ  تہٕ  قریبی  رشتہٕ  دارن  ہٕندِس  حقس  منٛز  جان  طریقہٕ  وصیت،  یہِ  چُھ  پرہیزگارن  پیٚٹھ  لٲزِم۔

Transliteration:
  Kutiba AAalaykum i<u>tha</u> <u>h</u>a<u>d</u>ara a<u>h</u>adakumu almawtu in taraka khayran alwa<u>s</u>iyyatu lilw<u>a</u>lidayni wa<b>a</b>laqrabeena bi<b>a</b>lmaAAroofi <u>h</u>aqqan AAal<u>a</u> almuttaqeen<b>a</b>


Athar:
  پتہٕ  یِمو  وصیت  بوٗز  تہٕ  پتہٕ  بدلٲوٕکھ  سۅ،  تیٚلہِ  آسہِ  تَمِیُک  گناہ  تِمن  بدلاون  والیٚن  پٮ۪ٹھ،  اللہ  تعالیٰ  چُھ  سورُے  کینٛہہ  بوزان  تہٕ  زانان۔

Mirwaiz:
  پس  ییٚمۍ  أکۍ  تبدیل  کوٚر  اتھ  وصیتس  بوزنہٕ  تہٕ  معلوم  سپدنہٕ  پتہٕ،  پس  چُھنہٕ  امیُک  گناہ  مگر  تِمنٕے  یِم  اتھ  تبدیل  کرن،  اللہ  تعالیٰ  چُھ  سورُے  بوزٕ  وُن  سورُے  زانہٕ  وُن  یہ  حکُم  اوس  ابتدٲیی  اِسلامس  اندر  پتہٕ  سپُد  یہِ  حُکم  منسوخ  آیہِ  میراثہٕ  سٍتۍ۔

Tahir:
  پتہٕ  ییٚمۍ  شخصن  یہِ  (وصیت)  بوزنہٕ  پتہٕ  سۅ  بدلٲوتیٚلہِ  چُھ  تَمِیُک  گناہ  تِمنٕے  بدلاون  والیٚن  پیٚٹھ،  بے  شک  چُھ  اللہ  تعالیٰ  تھدِ  پایُک  بوزن  وول  وارٕ  پٲٹھۍ  زانن  وول۔

Transliteration:
  Faman baddalahu baAAdam<u>a</u> samiAAahu fainnam<u>a</u> ithmuhu AAal<u>a</u> alla<u>th</u>eena yubaddiloonahu inna All<u>a</u>ha sameeAAun AAaleem<b>un</b>


Athar:
  البتہ  ییٚمِس  یہِ  اندیشہِ  آسہِ  زِ  وصیت  کرن  وٲلۍ  چھےٚ  نادٲنستہٕ  یا  قصداً  حق  تلفی  کٔرمٕژ،  تہٕ  پتہٕ  کرِ  سُہ  معاملس  سٍتۍ  تعلق  تھاون  والیٚن  درمیان  اِصلاح  تیٚلہِ  چُھنہٕ  تَس  کانٛہہ  گناہ،  اللہ  تعالیٰ  چُھ  بخشن  وول  تہٕ  رحم  کرن  وول۔

Mirwaiz:
  پس  یُس  کھوژِ  وصیت  کروٕنہِ  سٕندِ  طرفہٕ  کُنہِ  قسمہٕ  بےانصٲفی  یا  حق  تلفی،  پس  کرِ  وٲرثن  منٛز  اتھ  وصیتس  کینہہ  اِصلاح،  تس  چُھنہٕ  کانہہ  گناہ،  بیشک  اللہ  تعالیٰ  چُھ  مغفرت  کروُن  رحم  کروُن۔

Tahir:
  وۅنۍ  ہرگاہ  کٲنسہِ  شخصس  وصیت  کرن  وٲلۍ  سٕندِ  طرفہٕ (کٲنسہِ  ہٕنزِ) طرف  دٲری  یا (کٲنسہِ  ہٕندِس  حقس  منٛز) زیادتی  ہُنٛد  اندیشہ  آسہِ،تیٚلہِ  کرناوِ  سُہ  تِمن  درمیان  صلح،اَتھ  پیٚٹھ  چُھنہٕ  کانٛہہ  گناہ،بے  شک  چُھ  اللہ  تعالیٰ  سیٚٹھاہ  بخشن  وول  مہربان۔

Transliteration:
  Faman kh<u>a</u>fa min moo<u>s</u>in janafan aw ithman faa<u>s</u>la<u>h</u>a baynahum fal<u>a</u> ithma AAalayhi inna All<u>a</u>ha ghafoorun ra<u>h</u>eem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  تۅہیہِ  پٮ۪ٹھ  آیہِ  روزٕہ  فرض  کرنہٕ  یِتھہٕ  پٲٹھۍ  تۅہیہِ  برٛونٹھمیٚن  پیغمبرن  ہٕندٮ۪ن  پیروکارن  پٮ۪ٹھ  فرض  آسہٕ  آمژٕ  کرنہٕ،  تَوقع  چُھ  زِ  اَمہِ  سٍتۍ  گژِھہ  تۅہیہِ  منٛز  تقویٰ ہُک  صفت  پٲدٕہ۔

Mirwaiz:
  اے  باایمانو،  فرض  آیہِ  کرنہٕ  تۅہیہِ  پیٚٹھ  روزٕہ  دٲری،  یِتھہٕ  پٲٹھۍ  فرض  آمٕژ  ٲس  کرنہٕ  تِمن  لوٗکن  پیٚٹھ  یِم  تۅہیہِ  برونٹھ  ٲسۍ،  یُتھ  توٚہۍ  مُتقی  تہٕ  پرہیزگار  بٔنِو۔  

Tahir:
  اے  ایمان  والیو!  تۅہیہِ  پیٚٹھ  چھے٘  تِتھے  پٲٹھۍ  روزٕہ  فرض  کرنہٕ  آمژٕ  یِتھہٕ  پٲٹھۍ  تۅہیہِ  بروٗنٹھمیٚن  لُکن  پیٚٹھ  فرض  آسہٕ  آمژٕ  کرنہٕ  تاکہ  تۆہۍ  بٔنِو  پرہیزگار۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo kutiba AAalaykumu a<b>l</b><u>ss</u>iy<u>a</u>mu kam<u>a</u> kutiba AAal<u>a</u> alla<u>th</u>eena min qablikum laAAallakum tattaqoon<b>a</b>


Athar:
  یِم  چھےٚ  کینٛژھن  مُقرر  دۅہن  ہٕنٛزٕ  روزٕہ  اگر  تۅہیہِ  منٛز  کانٛہہ  بیمار  آسہِ  یا  سفرس  پٮ۪ٹھ  آسہِ  تیٚلہِ  کٔرِن  باقین  دۅہن  منٛز  یُتُے  تعداد  پوٗرٕ،  تہٕ  یِم  لُکھ  روزٕہ  تھاونُک  طاقت  آسن  تھاوان  ﴿پتہٕ  تھاوَن  نہٕ﴾  تیٚلہِ  دِیِن  تِم  فِدیہِ۔  اکہِ  روزٕہ  ﴿دۅہُک﴾  فِدیہِ  چُھ  اکھ  مسکین  کھیٚن  کِھیٚاوُن  تہٕ  یُس  پننہِ  خوشی  سان  زیادے  رٕژَر  وَرتاوِ،  تیٚلہِ  چُھ  یہِ  تٔمۍ  سٕندی  خٲطرٕ  بہتر۔  البتہٕ  اگر  توٚہۍ  سمجِھو  تیٚلہِ  چُھ  تُہٕنٛدِ  خٲطرٕ  یٖی  جان  زِ  روزٕہ  تھٲوِو  ﴿اسلام  کیٚن  اکثر  احکامن  ہٕندۍ  پٲٹھۍ  آیہِ  روزَن  ہٕنٛز  فرضیت  تہِ  وارٕ  وارٕ  عٲید  کرنہٕ۔  نبی  صلی  اللہ  علیہ و سلمو  اوس  مسلمانن  ابتدا ہس  منٛز  پرٛتھ  ریٚتہٕ  صرف  ترٛٮ۪ن  دۅہن  روزٕہ  تھاونُک  ہدایت  فرموومُت،  مگر  یِمہٕ  روزٕہ  آسہٕ  نہٕ  فرض۔  پتہٕ  گوٚو  2  ہجری  منٛز  رمضان  چن  روزن  ہُنٛد  یہِ  حُکم  نٲزِل،  مگر  اَتھ  منٛز  آیہِ  یہِ  رعایت  تھاونہٕ  زِ  یِم  لُکھ  روزٕہ  برداشت  کرنُک  طاقت  آسن  تھاوان  تہٕ  امہِ  پتہٕ  تہِ  تھاون  نہٕ  روزٕہ،  تِم  کھیٚٲوِن  پرتھ  روزٕہ  دۅہ  بدلہٕ  أکِس  مسکینس  کھیٚن۔  پتہٕ  سپُد  بیٚاکھ  حُکم  نٲزِل  یُس  برونٹھ  کُن  یِیہِ﴾۔

Mirwaiz:
  کینژھن  دۅہن  یِم  دۅہ  گٕنٛزرنہٕ  آمٕتۍ  چھِ،  تمہِ  پتہٕ  تۅہیہِ  اندر  کانہہ  بیمار  پیٚیہِ  یا  سفرس  نیرِ  تِمن  دۅہن  اندر  تٔمِس  چُھ  اِجازت  تِمن  دۅہن  افطار  کٔرِتھ  تِم  دۅہ  پوٗرٕہ  کرٕنۍ  بٔلِتھ  یا  سفرٕہ  نِشہِ  واپس  یِتھ۔  بیاکھ  آسٲنی  چھےٚ،  بیٚیہِ  گژِھہ  تِمن  لوٗکن  ہُند  یِمن  طاقت  آسہِ  روزدار  روزنُک  مگر  روزن  نہٕ۔  فِدیہِ  دیُن  أکِس  محتاجس  اکہِ  دۅہہ  بدل  دۅن  قتن  برابر  کھیٚن  دیُن  یہِ  حُکم  چُھ  آمُت  منسوخ  کرنہٕ۔۔۔۔ سٍتۍ۔  مریض  تہٕ  مسافر  چھِ  استشنا،  پس  یُس  نیکی  کرِ  یعنی  محتاجس  زیادٕہ  پہن  دِیہِ  تہِ  چُھ  تِہٕندِ  خٲطرٕ  بہتر،  توپتہٕ  ہے  تۅہیہِ  روزدٲری  ہُند  ثواب  تہٕ  فضیلت  معلوم  آسِہا  تیٚلہِ  اوس  تُہٕندِ  خٲطر  روزدار  روزنُے  بہتر۔

Tahir:
  (یِم  چِھ)  گٔرنٛز  ہٕندۍ  کینہہ  دۅہ،  وۅنۍ  ہرگاہ  تۅہیہِ  منٛزٕ  کانٛہہ  بیمار  آسہِ،  یا  آسہِ  سفرس  پیٚٹھ  تیٚلہِ  کٔرِن  باقٕیو  دۅہو  (ہٕنزو  روزَو)  سٍتۍ  گرنٛد  پوٗرٕ،تہٕ  یِمن  اَمِیُک  طاقت  آسہِ  نہٕ،  تِہِندِ  ذمہٕ  چُھ  أکِس  مسکین  سٕندِ  کھێنُک  بدلہٕ،پتہٕ  یُس  پننہِ  خوشی  (زیادٕہ)  نیکی  کرِ،تیٚلہِ  چُھ  سُہ  تس  خٲطرٕ  بہتر،تہٕ  تُہُند  روزٕہ  تھاوُن  چُھ  تُہٕندِ  خٲطرٕ  بہتر  ہرگاہ  تۅہیہِ  فِکرِ  تَرِ۔

Transliteration:
  Ayy<u>a</u>man maAAdood<u>a</u>tin faman k<u>a</u>na minkum maree<u>d</u>an aw AAal<u>a</u> safarin faAAiddatun min ayy<u>a</u>min okhara waAAal<u>a</u> alla<u>th</u>eena yu<u>t</u>eeqoonahu fidyatun <u>t</u>aAA<u>a</u>mu miskeenin faman ta<u>t</u>awwaAAa khayran fahuwa khayrun lahu waan ta<u>s</u>oomoo khayrun lakum in kuntum taAAlamoon<b>a</b>


Athar:
  رمضان  چُھ  سُہ  ریٚتھ  یَتھ  منٛز  قرآن  آو  نٲزِل  کرنہٕ  یُس  انسانن  خٲطرٕ  سراسر  ہدایت  چُھ  تہٕ  تِژھن  واضح  تعلیماتن  پٮ۪ٹھ  چُھ  مُشتمل،  یِمہٕ  سِیٔز  وَتھ  ہاوَن  واجِنہِ  تہٕ  حقَس  تہٕ  بٲطلس  فرق  کرن  واجِنہِ  چھےٚ۔  لہٰذا،  یُس  شخٕص  وُنۍ کہ  پٮ۪ٹھہٕ  اَتھ  ریٚتس  لَبہِ،  تس  چُھ  لٲزِم  اَتھ  پوٗرٕ  ریٚتس  تھٲوِن  روزٕہ۔  تہٕ  یُس  کانٛہہ  مریض  آسہِ  یا  سفرس  پٮ۪ٹھ  آسہِ،  تیٚلہِ  کٔرِن  سُہ  باقین  دۅہن  منٛز  روزن  ہُنٛد  تعداد  پوٗرٕ،  اللہ  تعالیٰ  چُھ  تۅہیہِ  سٍتۍ  نرمی  یژھان  کرٕنۍ  سختی  چُھنہٕ  یژھان  کرٕنۍ،  امہِ  موجوٗب  چُھو  تۅہیہِ  یہِ  طریقہٕ  وَننہٕ  یِوان  تاکہ  توٚہۍ  ہیٚکِو  روزن  ہُنٛد  تعداد  پوٗرٕ  کٔرِتھ  تہٕ  ییٚمہِ  ہدایت  سٍتۍ  خُداین  توٚہۍ  سرفراز  چِھنو  کٔرِمٕتۍ،  تتھ  پٮ۪ٹھ  کٔرِو  اللہ  تعالیٰ  سٕنٛزِ  کِبریٲئی  ہُنٛد  اظہار  تہٕ  اعتراف  بیٚیہِ  بٔنِو  شُکر  گُزار۔

Mirwaiz:
  ماہِ  رمضان  گوو  سُہ  ریٚتھ  یتھ  ریٚتس  منٛز  قرآنِ  مجید  نٲزِل  آو  کرنہٕ  لوحِ  محفوظس  پیٚٹھ  بیت  المعمورس  کُن،  یُس  قرآنِ  مجید  بوٚڈ  ہِدایت  چُھ  لوٗکن  ہٕںدِ  خٲطرٕ  یتھ  منٛز  ہِدایتٕچ  ننہِ  دلیلہٕ  چھےٚ  یِمہٕ  دلیلہٕ  پٔزِس  تہٕ  اپزِس  منٛز  فرق  کروٕنہِ  چھےٚ،  پس  یُس  اکھاہ  تۅہیہِ  أندرٕہ  اتھ  ریٚتس  لبہِ  سُہ  روزِن  اتھ  ریٚتس  روزدار،  بیٚیہِ  یُس  تۅہیہِ  أندرٕہ  تمہِ  قسمہٕ  بیمار  آسہِ  یُتھ  روزٕہ  دٔرِتھ  مُضر  سپدیس  یا  مسافر  آسہِ  اتھ  ریٚتس  اندر،  تیٚلہِ  چھِ  تٔمِس  تمہِ  بیمارِ  ہٕںٛدۍ  دۅہ  بیٚین  دۅہن  اندر  دِرٕنۍ  لٲزِم،  اللہ  تعالیٰ  چُھ  یژھان  تُہٕندِ  خٲطرٕ  آسٲنی،  سُہ  چُھنہٕ  یژھان  تُہٕندِ  خٲطرٕ  سختی،  بیٚیہِ  چُھ  یژھان  اللہ  تعالیٰ  کہ  پوٗرٕہ  کٔرِو  توٚہۍ  روزدٲری  ہٕںٛدۍ  دۅہ  یُتھنہٕ  ثوابس  اندر  کمی  روزوٕہ،  بیٚیہِ  یُتھ  توٚہۍ  اللہ  تعالیٰ  بزرگ  تہٕ  بوٚڈ  زٲنیون۔  بوٚڈ  زٲنِتھ  ٲسِو  تِہُند  یاد  کران۔  پران  ٲسِو  اللہ  اکبر،  یتھ  کتھہِ  پیٚٹھ  کہ  اللہ  تعالیٰ  ہن  کیاہ  کوٚرُو  تۅہیہِ  ہِدایت  تٔمۍ  کیاہ  ہٲوٕو  تۅہیہِ  وتھ  رٕژٕ  کامہِ  کرنس  کُن،  یُتھ  توٚہۍ  پروردِگارٕہ  سٕںٛزن  مہربٲنین  پیٚٹھ  شُکر  گذٲری  کٔرِو۔  نبی  کریمسؐ  نِشہِ  آیہِ  اکھ  جماعتھاہ  تِمو  پرُژھ  یا  رسول  اللہؐ  خدا  چھا  اسہِ  نِشہِ  نزدیک  تیٚلہِ  منگہٕ  ہو  س  لوٚتہِ  لوٚتہِ  کِنہٕ  سُہ  چُھ  دوٗر  تیٚلہِ  منگہٕ  ہوس  بڈِ  بڈِ۔  أتی  سپُد  نٲزِل  یہِ  آیہِ  کریمہ۔

Tahir:
  ماہِ  رمضان  (چُھ  سُہ)  یَتھ  منٛزقرآن  نٲزل  چُھ  کرنہ  آمُت  یُس  لُکن  خٲطرٕ  ہدایت  چُھ،  تہٕ  (یَتھ  منٛز)  رہنمٲیی  کرن  واجِنہِ  تہٕ  (حقس  تہٕ  بٲطلس  منٛز)  فرق  کرن  واجِنہِ  ٹاکارٕہ  نِشٲنِیہِ  چھے٘،  لہٰذا،  یُس  اکھاہ  تۅہیہِ  منٛزٕ  یہِ  ریٚتھ  لَبِہ  تیٚلہِ  تھٲوِن  سُہ  ضرور  اَمہِ  چہ  روزٕہ،  تہٕ  یُس  اکھاہ  بیمار  آسہِ  یا  سفرس  پیٚٹھ  آسہِ  تیٚلہِ  کٔرِن  باقٕیو  دۅہو  (ہٕنزو  روزَو)  سٍتۍ  گرنٛد  پوٗرٕ،  اللہ  تعالیٰ  چُھ  تُہٕندِس  حقس  منٛز  آسٲنی  یَژھان  تہٕ  تُہٕندِ  خٲطرٕ  چُھنہٕ  دُشوٲری  یَژھان،تہٕ  اَمہِ  موجوٗب  زِ  تۆہۍ  ہیٚکوِ  گرنٛد  پوٗرٕ  کٔرِتھ،  تہٕ  اَمہِ  موجوٗب  زِ  تٔمۍ  یُس  ہدایت  تۅہیہِ  فرموومُت  چُھنَو  تَتھ  پیٚٹھ  کٔرِو  تٔمۍ  سُنٛد  بجر  بیان،  بیٚیہِ  اَمہِ  موجوٗب  زِ  تۆہۍ  بٔنِو  شُکر  کرن  وٲلۍ۔

Transliteration:
  Shahru rama<u>da</u>na alla<u>th</u>ee onzila feehi alqur<u>a</u>nu hudan li<b>l</b>nn<u>a</u>si wabayyin<u>a</u>tin mina alhud<u>a</u> wa<b>a</b>lfurq<u>a</u>ni faman shahida minkumu a<b>l</b>shshahra falya<u>s</u>umhu waman k<u>a</u>na maree<u>d</u>an aw AAal<u>a</u> safarin faAAiddatun min ayy<u>a</u>min okhara yureedu All<u>a</u>hu bikumu alyusra wal<u>a</u> yureedu bikumu alAAusra walitukmiloo alAAiddata walitukabbiroo All<u>a</u>ha AAal<u>a</u> m<u>a</u> had<u>a</u>kum walaAAallakum tashkuroon<b>a</b>


Athar:
  تہٕ  اے  نبیؐ،  میٲنۍ  بندٕہ  اگر  تۅہیہِ  مےٚ  متعلق  پٕرٛژھن  تیٚلہِ  وَنِو  تِمن  زِ  بہٕ  چُھس  تِمن  نکھے،  ناد  لاین  وول  ییٚلہِ  مےٚ  ناد  لایان  چُھ،  بہٕ  چُھس  تٔمۍ  سُنٛد  آلو  بوزان  تہٕ  جواب  چُھس  دِوان،  لہٰذا  پَزِ  تِمن  زِ  میٲنِس  دعوتس  پٮ۪ٹھ  ؤنِن  لبیک  تہٕ  مےٚ  پٮ۪ٹھ  أنِن  ایمان،  ﴿یہِ  کتھ  بوزنٲوِیوٗکھ  تِم﴾  بنان  چُھ  زِ  تِم  لبن  سِیٔز  وَتھ۔

Mirwaiz:
  بیٚیہِ  ییٚلہِ  تۅہیہِ  پٕرژھن  میٲنۍ  بندٕہ  کہ  بہٕ  چُھسہٕ  تِمن  نزدیک  کِنہٕ  دوٗر  فرمٲویوکھ  میانہِ  طرفہٕ  بہٕ  چُھسکھ  نزدیک،  اِجابت  تہٕ  قبول  چُھس  کران  پرتھ  منگہٕ  وٕنۍ  سٕندِس  منگنس،  پرتھ  درخواست  کروٕنہِ  سٕندِس  درخواست  کرنس  ییٚلہِ  آسہِ  سُہ  مُنٲسِب  تہٕ  قٲبلِ  قبول  ییٚلہِ  سُہ  عٲجزی  سان  مے  یوت  زانہِ  حاجت  روا،  پس  مٲنِنۍ  تِم  تہِ  میٲنۍ  حکُم۔  ،  ےٚ  نِشہِ  کٔرِن  طلب  اِجابت،  بیٚیہِ  کٔرِن  پژھ  مےٚ  میانہِ  نزدیک  آسنُک  تھٲوِن  یقین،  یُتھ  تِمن  تہِ  تمہِ  سٍتۍ  مےٚ  نِشہِ  واتنٕچ  وتھ  ییہِ۔

Tahir:
  تہٕ  (اے  ٹاٹھہِ!)  ییٚلہِ  تۅہیہِ  میٲنۍ  بندٕہ  میٲنِس  بارس  منٛز  سوال  کرن  تیٚلہِ  (ٲسیوٗکھ  ونان  زِ)  بہٕ  چُھس  نکھہٕ،  بہٕ  چُھس  آلَو  کرن  وٲلۍ  سٕندِس  آلوَس  جواب  دِوان  ییٚلہِ  تہِ  سُہ  مے٘  آلَو  چُھ  کران،  لہٰذا،پَزِ  یمن  زِ  میٲنۍ  فرمان  بردٲری  کٔرِن  اختیار  تہٕ  مے٘  پیٚٹھ  تھٲوِن  پختہ  یقین  تاکہ  تِم  لبن  (مُرادٕچ)  وَتھ۔

Transliteration:
  Wai<u>tha</u> saalaka AAib<u>a</u>dee AAannee fainnee qareebun ojeebu daAAwata a<b>l</b>dd<u>a</u>AAi i<u>tha</u> daAA<u>a</u>ni falyastajeeboo lee walyuminoo bee laAAallahum yarshudoon<b>a</b>


Athar:
  تُہٕنٛدِ  خٲطرٕ  چُھ  روزَن  ہٕندِس  زمانس  منٛز  رٲژن  اندر  پننیٚن  خاندارِنیٚن  نِشہِ  گژُھن  حلال  کرنہٕ  آمُت،  تِمہٕ  چھےٚ  تُہندِ  خٲطرٕ  لباس  تہٕ  توٚہۍ  چِھو  تِہنٛدِ  خٲطرٕ  لباس،  خُدایس  سپُد  معلوم  زِ  توٚہۍ  ٲسِو  ژوٗرِ  ژوٗرِ  پننِس  پانس  سٍتۍ  خیانت  کران  مگر  تٔمۍ  کوٚر  تُہُنٛد  قصور  معاف  تہٕ  تۅہیہِ  کوٚرنَو  درگُزر،  وۅنۍ  ہیٚکِو  توٚہۍ  پننیٚن  خاندارِنیٚن  سٍتۍ  رات  گُزٲرِتھ،  تہٕ  یُس  لطف  خُداین  تُہنٛدِ  خٲطرٕ  جٲیز  چُھ  کوٚرمُت  سُہ  کٔرِو  حٲصل،  اَمہِ  علاوٕہ  کھیٚیِو  چیٚیِو  رٲژن  اندر  توٚت  تام  یوٚت  تام  زِ  تۅہیہِ  رٲژ  ہٕنٛزِ  سیاہ  داوِ  نِشہِ  صُبح ہٕچ  سفید  داو  نٔنۍ  پٲٹھۍ  اَتھہِ  یِیہِ،  تیٚلہِ  کٔرِو  یِمہٕ  سارے  کامہِ  ترٲوِتھ  رٲژ  تام  پنُن  روزٕہ  پوٗرٕ،  تہٕ  ییٚلہِ  توٚہۍ  مسجدن  منٛزٛ  اعتکافس  ٲسِو  تیٚلہِ  مَہ  کٔرِو  خاندارِنیٚن  سٍتۍ  مُباشرت،  یِم  چِھ  اللہ  تعالیٰ  سٕنٛدۍ  گنڈنہٕ  آمٕتۍ  حد  یِمن  نکھہٕ  گٔژِھۍزیٚو  نہٕ،  یِتھہٕ  پٲٹھۍ  چُھ  اللہ  تعالیٰ  پنٕنۍ  احکام  لُکن  خٲطرٕ  وضاحت  سان  بیان  کران،  توقع  چُھ  زِ  تِم  بچن  غلط  رٔوِیہِ  نِشہِ۔

Mirwaiz:
  حلال  آے  کرنہٕ  تُہٕںدِ  خٲطرٕ  اے  باایمانو  روزن  ہٕںٛزن  راتن  اندر  پننین  منکوحہ  زنانن  نِشہِ  نفسٕچ  خواہش  پورٕہ  کرنہٕ  خٲطرٕ  نزدیک  سپدُن،  تِمہٕ  چھےٚ  تُہُند  لباس،  توٚہۍ  چھِو  تِہُند  لباس  اکھ  أکۍ  سٕندِس  بدنس  سیتۍ  متصل  میلِتھ  لباسٕکۍ  پٲٹھۍ  یا  اکھ  أکۍ  سٕندِس  سِرس  سرپوش  تہٕ  ستٕر۔  یِتھہٕ  پٲٹھۍ  لباس  چُھ  بدنس  سترکران  بدنُک  عٲب  پوٗشیدٕہ  تھاوان،  اللہ  تعالیٰ  ہس  ٲس  خبرٕے  کہ  توٚہۍ  کٔرِو  خیانت  پننین  پانن  یعنی  خداے  سٕندِس  حُکمس  کٔرِو  مُخالفت  کرنہٕ  سٍتۍ  کٔرِیوکھ  گنہگار  پنٕنۍ  پان،  توپتہٕ  سپدِو  نٲدِم  تہٕ  پشیمان  پنٕنۍ  معذرت  کٔرِو  پیش،  پس  اللہ  تعالیٰ  ہن  کوٚر  توبہٕ  تُہُند  معذرت  تُہٕںٛز  قبول،  تُہٕندین  گناہن  کوٚرُن  عفو،  پس  وۅنۍ  کٔرِو  نزدیکی  پننین  زنانن  سٍتۍ  ماہِ  رمضان  چن  رٲژن  اندر  بِلا  تردُد،  ژھٲنڈِو  تہٕ  حٲصِل  کٔرِو  تہِ  یہِ  اللہ  تعالیٰ  ہن  ازلہٕ  تُہٕندِ  خٲطرٕ  لیٚوکھمُت  آسہِ  یعنی  اولاد۔  امہِ  أندرٕہ  دراو  کہ  زنانن  نِشہِ  نزدیکی  کرنہٕ  أندرٕہ  گژِھہ  آسُن  قصد  بقٲیی  نسلُک  محض۔  نفسٕچ  خواہِش  پوٗرٕہ  کرنٕے  یوت  نہٕ۔  اَمی  چُھ  نبی  کریمنؐ  امہِ  وقتہٕ  پنٕنۍ  اُمت  تِم  دعا  ہیٚچھنٲومٕژ  یِم  اتھ  مقصدس  مُنٲسِب  چھِ۔  ۔۔۔۔۔  ﴿مصنف  عبدالرزاق  بحوالہ  فتح  الباری﴾  امیُک  معنی  گوو  پروردِگاراہ  اسہِ  دۅشوٕنۍ  بٲژن  تھاو  شیطانس  نِشہِ  دوٗر۔  بیٚیہِ  یہِ  ژےٚ  اسہِ  عطا  کوٚرُتھ  اولاد  تس  نِشہِ  تھاوُن  شیطان  دوٗر۔  پروردِگاراہ  یہِ  ژےٚ  اسہِ  عطا  کوٚرُتھ  اولاد  تتھ  منٛز  مہ  تھاو  شیطان  سُند  کانہہ  حصہٕ،  بیٚیہِ  کھیٚیِو  چیٚیو  ماہِ  رمضان  کین  شبن  اندر،  توٚتانۍ  یوٚتانۍ  مشرِق  کہ  طرفہٕ  ظٲہِر  آسہِ  سپدان  تۅہیہِ  صبح  صادقٕچ  سفید  داو  کریہنہِ  داوِ  نِشہِ  یعنی  شب  چہِ  تٲریکی  نِشہِ  آسہِ  صبح  صادقٕچ  سفیدی  ننان،  توپتہٕ  ٲسِو  روزدٲری  پوٗرٕہ  کران  شامس  تانۍ  یُس  ابتدٲیی  شب  چُھ،  بیٚیہِ  مہ  ٲسِو  پننین  زنانن  نزدیک  سپدان  نفسٕچ  خواہِش  پوٗرٕہ  کرنہٕ  خٲطرٕ۔  بُتھِس  ژِپنہِ  ہیٚوان  یا  مۅنہِ  میٖٹھۍ  کران  ییٚلہِ  توٚہۍ  مسجدِ  اندر  اعتکافس  روزان  ٲسِو  سُہ  اعتکاف  ماہِ  رمضانس  اندر  ٲسِتن  یا  بیین  ریٚتن  اندر  ٲسِتن،  یِم  چھِ  نِشانہ  خداے  سٕندۍ  مُقرر  کٔرۍ  مٕتۍ،  پس  مہ  سپدِو  یِمن  نِشانن  تہٕ  حدن  نزدیک۔  یِمو  حدو  نِشہِ  ڈلنٕچ  چھَنہٕ  کتھٕے،  یِتھے  پٲٹھۍ  چُھ  اللہ  تعالیٰ  نٔنرٲوِتھ  بیان  کران  آیات  پنٕنۍ  لوٗکن  ہٕندِ  اِصلاح  خٲطرٕ،  یُتھ  تِم  خداے  سٕںٛزو  نافرمٲنیو  نِشہِ  بچن  تہٕ  پتھ  روزن۔

Tahir:
  تُہٕندِ  خٲطر  چُھ  روزن  ہٕنزن  رٲژن  منٛز  پننیٚن  خاندارِنیٚن  نِشہِ  گژُھن  حلال  کرنہٕ  آمُت،  تِمہٕ  چھے٘  تُہٕند  پۅشاک  تہٕ  تۆہۍ  چِھو  تِہِندۍ  پۅشاک،  اللہ  تعالیٰ  ہس  چُھ  پَے  زِ  تۆہۍ  ٲسِوٕ  پننِس  حقس  منٛز  خیانت  کران،  اَمہِ  موجوٗب  کۆر  تٔمۍ  تُہٕندِس  حالس  پیٚٹھ  رحم  تہٕ  تۅہیہِ  کۆرنَو  معاف،لہٰذا، کٔرِو  وۅنۍ  (روزن  ہٕنزن  رٲژن  منٛز  بے  شک)  تِمن  سٍتۍ  مباشرت  تہٕ  یہِ  اللہ  تعالیٰ  ہن  تُہٕندِ  خٲطرٕ  لیۆکھمُت  چُھ  (تہِ)  روٗزِو  یَژھان،  بیٚیہِ  روٗزِو  کھیٚوان  چیٚوان  یۆت  تام  زن  تۅہیہِ  صُبح  ہٕچ  سفید  داو  (رٲژ  ہٕنٛزِ)  سیاہ  دَاوِ  نِشہِ  (الگ  سپدِتھ)  نٔنۍ  پٲٹھۍ  اَتھہِ  یِیہِ،  پتہٕ  کٔرِو  روزٕہ  رٲژ  (ہنٛدس  یِنَس)  تام  پوٗرٕ،  تہٕ  زنانن  سٍتۍ  مَہ  ٲسِوتتھ  دوران  مباشرت  کران  ییٚلہِ  تۆہۍ  مسجدن  منٛز  اعتکافس  بِہتھ  ٲسِوٗ  یِم  چِھ  اللہ  تعالیٰ  سٕندۍ  (قٲیِم  کرنہٕ  آمٕتۍ)  حد،  لہٰذا،مَہ  گٔژِھو  یِمن  (پھُٹراونہٕ  کہ  غرضہٕ)  نکھہٕ،  یِتھے  پٲٹھۍچُھ  اللہ  تعالیٰ  لُکن  ہٕنٛدِ  خٲطرٕ  پنٕنۍ  آیات  (ویٚژھنٲوِتھ)  بیان  فرماوان  تاکہ  تِم  کرن  پرہیزگٲری  اختیار۔

Transliteration:
  O<u>h</u>illa lakum laylata a<b>l</b><u>ss</u>iy<u>a</u>mi a<b>l</b>rrafathu il<u>a</u> nis<u>a</u>ikum hunna lib<u>a</u>sun lakum waantum lib<u>a</u>sun lahunna AAalima All<u>a</u>hu annakum kuntum takht<u>a</u>noona anfusakum fat<u>a</u>ba AAalaykum waAAaf<u>a</u> AAankum fa<b>a</b>l<u>a</u>na b<u>a</u>shiroohunna wa<b>i</b>btaghoo m<u>a</u> kataba All<u>a</u>hu lakum wakuloo wa<b>i</b>shraboo <u>h</u>att<u>a</u> yatabayyana lakumu alkhay<u>t</u>u alabya<u>d</u>u mina alkhay<u>t</u>i alaswadi mina alfajri thumma atimmoo a<b>l</b><u>ss</u>iy<u>a</u>ma il<u>a</u> allayli wal<u>a</u> tub<u>a</u>shiroohunna waantum AA<u>a</u>kifoona fee almas<u>a</u>jidi tilka <u>h</u>udoodu All<u>a</u>hi fal<u>a</u> taqrabooh<u>a</u> ka<u>tha</u>lika yubayyinu All<u>a</u>hu <u>a</u>y<u>a</u>tihi li<b>l</b>nn<u>a</u>si laAAallahum yattaqoon<b>a</b>


Athar:
  تہٕ  توہۍ  لُکھ  نَہ  مَہ  کھیٚیِو  پانہٕ  وٲنۍ  اکھ  أکۍ  سُنٛد  مال  ناجٲیز  طریقہٕ  تہٕ  نہ  مہ  کٔرِو  حٲکِمن  برونٛہہ کنہِ  تِم  اَمہِ  غرضہٕ  پیش  زِ  تۅہیہِ  میلیو  دوٚیِمیٚن  ہٕندِ  مالُک  کانٛہہ  حِصہٕ  قصداً  ظٲلمانہٕ  طریقہٕ  سٍتۍ  کھیٚنُک  موقع۔  ﴿اَمہِ  آیتُک  اکھ  مفہوم  چُھ  یِتہِ  زِ  حٲکِمن  رُشوت  دِتھ  مہ  کٔرِو  ناجٲیز  فایدٕ  تُلنٕچ  کوشِش  تہٕ  دوٚیُم  مفہوم  چُھس  یہِ  زِ  ییٚلہِ  توٚہۍ  پانہٕ  زانان  چِھو  زِ  مال  چُھ  دوٚیمِس  شخصہٕ  سُند،  تیٚلہِ  مَہ  نِیِو  تٔمۍ  سُنٛد  مُقدمہٕ  عدالتس  محض  امہِ  موجوٗب  زِ  تس  نِشہِ  چُھنہٕ  مِلکِیتُک  کانٛہہ  ثبوت  یا  اَتھ  بنیادس  پٮ۪ٹھ  زِ  ٹڈ  بٲزی  سٍتۍ  ہیٚکِو  توٚہۍ  یہِ  کھیٚتھ۔  یِتہِ  چُھ  بنان  زِ  عدالتُک  حٲکِم  دِیاوناوِ  مُقدمہٕ کہِ  رپورٹ کہِ  لحاظہٕ  سُہ  مال  تۅہیہِ،  مگر  سُہ  آسہِ  نہٕ  تُہُنٛد  جٲیز  مال  کینٛہہ۔﴾

Mirwaiz:
  بیٚیہِ  مہ  کھیٚیُو  مال  اکھ  أکۍ  سُند  ناحق  تہٕ  حرام  طریقہٕ  ژور،  خیانت،  غضب  کرنہٕ  سٍتۍ،  زار  گِندنہٕ  سٍتۍ  یا  عقودِ  فاسِدٕہ  کرنہٕ  سٍتۍ  یعنی  تِم  معاملہٕ  کرنہٕ  سٍتۍ  یِم  شرعس  اندر  ناجٲیِز  چھِ۔  تِم  گٔے  پُھلیہ  اندر  ٹھیکہٕ  کرٕنۍ  ہی  چیز۔  پٲدٕہ  سپدنہٕ  برونٹھ  خرید و فروخت  کرُن  ہِیو،  بیٚیہِ  مہ  ٲسِو  اپُز  مقدمہٕ  نِوان  حٲکِمن  نِشہِ،  یُتھ  حٲکِمن  نِشہِ  مقدمہٕ  زِیٖنِتھ  لوٗکن  ہُند  مال  کھیٚوان  ٲسِو  بظلم،  زٲنِتھ  کٔرِتھ  یعنی  تۅہیہِ  آسہِ  خبرٕے  پننہِ  اپزِ  دعواہٕچ  تہٕ  اپزِ  مُقدمٕچ۔

Tahir:
  تہٕ  تۆہۍ  مَہ  ٲسِوپانہٕ  وٲنۍ  اَکھ  أکۍ  سٕندۍ  مال  ناحق  کھیٚوان  تہٕ  نَہ  مَہ  ٲسِو  مال  (رُشوت  رٔنگۍ)  حٲکِمن  تام  واتناوان  زِ  یِتھہٕ  پٲٹھۍ  ہیٚکوِ  لُکن  ہٕندِ  مالُک  کینہہ  حِصہٕ  تۆہۍ  (تہِ)  ناجٲیِز  طریقہٕ  کھیٚتھ  حالانکہ  آسیٚو  تۅہیہِ  پَے  (زِ  یہِ  چُھ  گناہ)۔

Transliteration:
  Wal<u>a</u> takuloo amw<u>a</u>lakum baynakum bi<b>a</b>lb<u>at</u>ili watudloo bih<u>a</u> il<u>a</u> al<u>h</u>ukk<u>a</u>mi litakuloo fareeqan min amw<u>a</u>li a<b>l</b>nn<u>a</u>si bi<b>a</b>lithmi waantum taAAlamoon<b>a</b>


Athar:
  اے  نبیؐ،  لُکھ  چُھو  تۅہیہِ  زوٗنہِ  ہٕنٛدِس  لۅکٹنس  تہٕ  بڈنس  متعلق  پٕرٛژھان۔  وَنِو،  یِمہٕ  چھےٚ  لُکن  خٲطرٕ  تٲریخ  مُقرر  کرنہٕ چہِ  تہٕ  حج چہِ  علامتہٕ۔  بیٚیہِ  وَنِو  یِمن،  یہِ  چَھنہٕ  کانٛہہ  نیکی  ہٕنٛز  کٲم  زِ  توٚہۍ  چِھو  پننیٚن  گھرن  منٛز  پٔتِمہِ  طرفہٕ  اَژان،  دراصل  چھےٚ  نیکی  یہِ  زِ  انسان  بچہِ  اللہ  تعالیٰ  سٕنٛز  ناراضگی  نِشہِ،  لہٰذا  ٲسِو  توٚہۍ  پننیٚن  گھرن  منٛز  دروازٕکِنی  یِوان  البتہ  خُدایس  روٗزِو  کھۅژان  شاید  زِ  تۅہیہِ  سپدِیٚو  کامیٲبی  نصیب،  ﴿تِمو  سارِوٕے  توہم  پرستانہٕ  رَسمو  منٛزٕ،  یِم  عربس  منٛز  رٲئج  ٲسۍ  اوس  اکھ  رسم  یِتہِ  زِ  ییٚلہِ  تِم  حج  خٲطرٕ  احرام  ٲسۍ  گنڈان،  تیٚلہِ  ٲسۍ  تِم  دروازہ  بجاے  پٔتِمہِ  دیوارٕ  پیٚٹھۍ  گھرس  منٛز  اژان  یا  ٲسۍ  پٔتِمہِ  لَبہِ دٲر  بنٲوِتھ  گھرس  منٛز  دٲخل  سپدان۔  امہِ  علاوٕہ  ییٚلہِ  سفرٕ  پٮ۪ٹھہٕ  یِہَن،  تمہِ  ساعتہٕ  تہِ  ٲسۍ  مکانس  منٛز  پٔتِمہِ  اَندٕ  اَژان۔  یتھ  آیتس  منٛز  چُھنہٕ  صرف  اَمہِ  رسمُک  تردید  آمُت  کرنہٕ  بلکہ  چُھ  تمام  وہمن  پٮ۪ٹھ  یہِ  ؤنِتھ  ضرب  آمُت  لگاونہٕ  زِ  نیکی  چھےٚ  دراصل  خُدایس  کھۅژنُک  تہٕ  تٔمۍ  سٕنٛدٮ۪ن  احکامن  ہنٛزِ  خلاف  ورزی  نِشہِ  بچنُک  ناو﴾۔

Mirwaiz:
  پرژھان  چھِ  تۅہیہِ  لوٗکھ  ہلالن  ہُند  تِم  کیازِ  چھِ  نِکۍ  آسان  توپتہٕ  بڈان  بڈان  زوٗن  سپدان  توپتہٕ  بیٚیہِ  پننِس  حالس  پیٚٹھ  واتان،  توٚہۍ  فرمٲوِیوکھ  تۅہیہِ  کیاہ  چُھو  یِمن  کتھن  سٍتۍ۔  توٚہۍ  بوٗزِو  سۅ  کتھ  یتھ  سٍتۍ  تۅہیہِ  تعلق  چُھو۔  یِم  ہلال  چھِ  نِشانہٕ  لوٗکن  ہٕندین  معاملاتن  ہٕندِ  خٲطرٕ۔  مثلاً  مزورن  ہٕںٛزٕہ  مزٗورِ،  زنانن  ہٕندِ  عدتُک  حساب  مدتِ  حملُک  حساب،  مدت  رضاع  وفضال  یعنی  دۅد  چیٚنُک  تہٕ  ژٹنُک  حساب،  روزدٲری،  زکوات  بیٚیہِ  حجُک  وقت  معلوم  سپدنہٕ  خٲطرٕ  نوٚن  تہٕ  صاف  حسابِ  قمری  حساب  یُس  حلالو  سٍتۍ  معلوم  سپدان  چُھ۔  کُفارِ  مکہ  ٲسۍ  احرام  گٔنڈِتھ  گرن  اندر  کُنہِ  ضروٗرت  کہِ  وقتہٕ  دروازو  کِنۍ  اژُن  گناہ  زانان  لہٰذا  ٲسۍ  گرو  ہٕندیو  پشو  کِنۍ  دیوار  ژٔٹِتھ  یا  دیوارٕہ  کِنۍ  گرن  منٛز  اژان۔  اتھ  کوٚر  اللہ  تعالیٰ  ہن  رد،  بیٚیہِ  چھنہٕ  نیکی  توٚہۍ  کیاہ  یِیِو  گرن  منٛز  گرن  ہٕندیو  پشو  کِنۍ  بلکہ  چھُ  یہِ  زمانہٕ  جاہلیتٕچ  طریق،  بلکہ  نیکو  کار  گوو  سُے  یُس  خدایس  کھوژِ،  بلکہ  یِیو  گرن  منٛز  گرن  ہٕںدیو  دروازو  کِنۍ۔  پانے  پننہِ  خیالہٕ  کانہہ  کتھاہ  گناہ  زانٕنۍ  یہِ  چُھ  خلافِ  اِسلام۔  نیکی  گٔیہِ  سۅے  ییمیُک  حکُم  خداین  تہٕ  پیغمبرِ  خداین  کوررمُت  آسہِ،  بدی  گٔیہِ  سۅے  ییٚمہِ  نِشہِ  تِمو  ممانعت  کرمٕژ  آسہِ،  کھوٗژِو  خدایس  تمی  سٍتۍ  سپدِو  توٚہۍ  رستگار  تہٕ  کامیاب  دۅن  عالمن  منز۔

Tahir:
  (اے  ٹاٹھہِ!)  لُکھ  چِھو  تۅہیہِ  پٕۯژھان  نویٚن  زوٗنن  متعلق،  فرمٲوِو  یِمہٕ  چھے٘  لُکن  خٲطرٕ  تہٕ  ماہِ  حج  (کہ  تعیّن)  خٲطرٕ  وقتہٕ  چہِ  علامتہٕ،  تہٕ  یہِ  چھَنہٕ  کانٛہہ  نیکی  زِ  تۆہۍ  یِیِو  (احرام  کِس  حالتس  منٛز)  گرن  منٛزپٔتِمہِ  طرفہٕ  بلکہ  چھے٘  نیکی  (یِتھیٚو  اُلٹہٕ  رسمَو  بجایہِ)  پرہیزگٲری  اختیار  کرٕنۍ،  تہٕ  تۆہۍ  ٲسِو  گرن  منٛز  تِہِندیٚو  دَروازَو  کِنۍ  یِوان،  تہٕ  اللہ  تعالیٰ  ہس  روٗزِو  کھۅژان  تاکہ  تۆہۍ  گٔژِھو  کامیاب۔

Transliteration:
  Yasaloonaka AAani alahillati qul hiya maw<u>a</u>qeetu li<b>l</b>nn<u>a</u>si wa<b>a</b>l<u>h</u>ajji walaysa albirru bian tatoo albuyoota min <i><u>th</u></i>uhoorih<u>a</u> wal<u>a</u>kinna albirra mani ittaq<u>a</u> watoo albuyoota min abw<u>a</u>bih<u>a</u> wa<b>i</b>ttaqoo All<u>a</u>ha laAAallakum tufli<u>h</u>oon<b>a</b>


Athar:
  تہٕ  توٚہۍ  لٔڑِو  اللہ  تعالیٰ  سٕنٛزِ  وَتہِ  منٛز  تِمن  لکُن  سٍتۍ  یِم  تۅہیہِ  سٍتۍ  لڑان  چِھ  مگر  زیادتی  مہ  کٔرِو  تِکیازِ  اللہ  تعالیٰ  چُھنہٕ  زیادتی  کرن  والیٚن  پسند  کران۔

Mirwaiz:
  جنگ  کٔرِو  جنگٕچ  تیٲری  کٔرِو  خداے  سٕندِ  وتہِ  منٛز  تُہُند  دین  بُلند  کرنہٕ  خٲطرٕ،  تِمن  سٍتۍ  یِم  تۅہیہِ  سٍتۍ  جنگ  کران  چھِ  جنگٕچ  تیٲری  کران  چھِ،  حدٕہ  مہ  ڈٔلِو  کٲنسہِ  پیٚٹھ  مہ  کٔرِو  زیادتی  لۅکٕٹۍ،  زنانہٕ  تہٕ  بُڈٕ  مہ  مٲرِیوکھ  قصداً۔  سبٕز  کُلۍ  مہ  ژٔٹِیوکھ،  زراعت  مہ  کٔرِو  تباہ  تہٕ  عہد  شِکنی  مہ  کٔرِو،  پٔزۍ  پٲٹھۍ  اللہ  تعالیٰ  چُھنہٕ  پسند  کران  حدٕہ  ڈلہٕ  وٕنین۔

Tahir:
  تہٕ  اللہ  تعالیٰ  سٕنزِ  وَتہِ  منٛز  کٔرِوتِمن  سٍتۍ  (دفٲعی)  جنگ  یِم  تۅہیہِ  پیٚٹھ  جنگ  مسلط  چِھ  کران  (وۅنۍ  گۆو)  حدٕ  نِشہِ  مَہ  نیٖرِو  بے  شک  چُھنہٕ  اللہ  تعالیٰ  حدٕ  نیرن  والیٚن  پسندکران۔

Transliteration:
  Waq<u>a</u>tiloo fee sabeeli All<u>a</u>hi alla<u>th</u>eena yuq<u>a</u>tiloonakum wal<u>a</u> taAAtadoo inna All<u>a</u>ha l<u>a</u> yu<u>h</u>ibbu almuAAtadeen<b>a</b>


Athar:
  تِمن  سٍتۍ  لٔڑِو  یَتھ  جایہِ  تہِ  تۅہیہِ  تِمن  سٍتۍ  مُقابلہٕ  پیش  یِیہِ،  تہٕ  تِم  کٔڑیوکھ  تَتہِ  ییٚتہِ  تِمو  توٚہۍ  چِھہ  ہَو  کٔڑِمٕتۍ،  اَمہِ  موجوٗب  زِ  قتل  اگر  بُرٕہ  چُھ  مگر  فِتنہٕ  چُھ  اَمہِ  کھۅتہٕ  تہِ  بُرٕ،  ﴿یَتھ  جایہِ  چُھ  فتنہٕ  مُراد  زِ  کانٛہہ  چھۅکھ  یا  کانٛہہ  شخص  محض  اَتھ  بنیادس  پٮ۪ٹھ  ظلم  و  سمتُک  نشانہٕ  بناوُن  زِ  تٔمۍ  چُھ  بٲطل  ترٛٲوِتھ  حق  کوٚرمُت  قبول﴾  تہٕ  مسجدِ  حرامس  نکھہٕ  یوٚت  تام  نہٕ  تِم  تۅہیہِ  سٍتۍ  لڑن،  توٚہۍ  تہِ  مہ  لٔڑِو  مگر  ییٚلہِ  تِم  تَتہِ  لڑنس  ہِراسہٕ  کرن  نہٕ،  تیٚلہِ  کٔرِیوٗکھ  توٚہۍ  تہِ  کُنہِ  ہِراسہٕ  ورٲے  قتل،  یِتھیٚن  کٲفرن  چُھ  یۅہے  سزا۔

Mirwaiz:
  ہرگاہ  تۅہیہِ  تِمن  سٍتۍ  کانہہ  عہد و پیمان  آسہِ  نہٕ  تیٚلہِ  ییٚتِنس  توٚہۍ  تِم  لٔبیوکھ  تتِنس  مٲرِیوکھ،  نیٚبر  کٔڈِیوکھ  تِم  تمہِ  شہرٕہ  منٛزٕہ،  تِمو  توٚہۍ  نیٚبر  کٔڈِہو  پرواہ  مہ  بٔرِو  کینہہ  کیازِ  تِم  چھِ  فتنہٕ  فساد  کران۔  کُنِس  خدایس  شریک  ٹھہراوان،  فتنہٕ  فساد  تہٕ  شِرک  چُھ  قتل  کھۅتہٕ  زیادٕہ  مُشکل،  توٚہۍ  مہ  کٔرِو  جنگ  تِمن  سٍتۍ  مسجدِ  حرامس  نزدیک  یوٚتانۍ  نہٕ  تِمے  تورٕہ  جنگ  کرنس  ابتدا  کرن  مسجدِ  حرامس  منٛز،  ہرگاہ  جنگ  کرنس  اندر  تِموٕے  شروع  کوٚر،  تیٚلہِ  مٲرِیوکھ  توٚہۍ  تہِ،  کیازِ  یۅہے  چُھ  سزا  کٲفرن  ہُند۔

Tahir:
  تہٕ  (جنگس  دوران)  ییٚتہِ  تہِ  تِم  (جنگجو  تہٕ  لڑایہِ  گٔرۍکٲفر)  لٔبِیوٗکھ  (تَتہِ)  مٲرِیوٗکھ،  تہٕ  یِم  کٔڑِیوٗکھ  (ریاستی  اقدام  کہ  ذریعہ)  تَتہِ  نیٚبر  ییٚتہِ  تۆہۍ  یِمَو  کٔڑِمٕتۍ  ٲسِہَوٗ  تہٕ  فتنہ  تُلُن  چُھ  قتلہٕ  کھۅتہٕ  تہِ  زیادٕہ  سخت  (جرم)،  تہٕ  تِمن  سٍتۍ  مَہ  کٔرِومسجدِ  حرامس  (خانہ  کعبس)  نکھہٕ  جنگ  یۆت  تام  نہٕ  تِم  خۅد  تۅہیہِ  سٍتۍ  تَتہِ  نَس  جنگ  کرن،  پتہٕ  ہرگاہ  تِم  تۅہیہِ  سٍتۍ  قتال  کرن  تیٚلہِ  کٔرِیوٗکھ  تۆہۍ  تہِ  (جوٲبی  طور)  تِم  قتل،  (یِتھیٚن  جنگجو  تہٕ  لڑایہِ  گریٚن)  کٲفرن  چُھ  یۅہے  سزا۔

Transliteration:
  Wa<b>o</b>qtuloohum <u>h</u>aythu thaqiftumoohum waakhrijoohum min <u>h</u>aythu akhrajookum wa<b>a</b>lfitnatu ashaddu mina alqatli wal<u>a</u> tuq<u>a</u>tiloohum AAinda almasjidi al<u>h</u>ar<u>a</u>mi <u>h</u>att<u>a</u> yuq<u>a</u>tilookum feehi fain q<u>a</u>talookum fa<b>o</b>qtuloohum ka<u>tha</u>lika jaz<u>a</u>o alk<u>a</u>fireen<b>a</b>


Tahir: پتہٕ اگر تِم باز پھیرن تیٚلہِ چُھ بے شک اللہ تعالیٰ سیٚٹھاہ بخشن وول مہربان۔
Transliteration: Faini intahaw fainna All<u>a</u>ha ghafoorun ra<u>h</u>eem<b>un</b>
Athar:
  پتہٕ  اگر  تِم  باز  پھیرن  تیٚلہِ  زٲنِو  زِ  اللہ  تعالیٰ  چُھ  معاف  کرن  وول  تہٕ  رحم  کرن  وول۔

Mirwaiz:
  ہرگاہ  تِم  امہِ  پتہٕ  شرک  وکُفرٕہ  نِشہِ  پتھ  روٗزِتھ  مسلمان  سپدن  تہٕ  توبہٕ  کرن،  پس  بخشہِ  اللہ  تعالیٰ  تِمن  کیازِ  اللہ  تعالیٰ  چُھ  سیٹھاہ  بخشہِ  وُن  سیٹھاہ  رحم  کروُن۔


Athar:
  توٚہۍ  روٗزِو  تِمن  سٍتۍ  لڑان  یوٚت  تام  نہٕ  فِتنہٕ  ختم  گژِھہ  تہٕ  دین  بنہِ  اللہ  تعالیٰ  سٕندِ  خٲطرٕ،  پتہٕ  اگر  باز  پھیرن  تیٚلہِ  سمجِھو  زِ  ظٲلِمن  ورٲے  چَھنہٕ  کٲنٛسہِ  پٮ۪ٹھ  دست  درٲزی  روا  کینٛہہ۔

Mirwaiz:
  بیٚیہِ  کٔرِو  تِمن  سٍتۍ  جنگ  توٚتانۍ  کہ  فتنہٕ  تہٕ  فساد  روزِنہٕ  کُنہِ۔  شرک  سپدِ  معدوم،  پرستِش  تہٕ  اطاعت  ییہِ  کرنہٕ  خداے  سٕںٛزٕے  یٲژ،  پس  اگر  تِم  پتھ  روزن  شِرکہٕ  نِشہِ  فتنہٕ  وفسادٕہ  نِشہِ۔  پس  چھنہٕ  زیادتی  کرٕنۍ  ظٲلِمن  ورٲے  کٲنسہِ  پیٚٹھ۔

Tahir:
  تہٕ  تِمن  سٍتۍ  روٗزِو  جنگ  کران  یۆت  تام  زن  کانٛہہ  فتنہ  روزِنہٕ  پَتھ  کُن  تہٕ  دین  سپدِ  اللہ  تعالیٰ  سٕے  تابع  (یعنی  امن  تہٕ  سلامتی  تہٕ  انسٲنی  تکریم  کہ  حفاظتُک  نظام  گژِھہ  عملی  طور  قٲیِم)،  پتہٕ  اگر  تِم  باز  پھیرن  تیٚلہِ  چھَنہٕ  ظٲلِمَو  وَرٲے  بیٚیہِ  کٲنسہِ  پیٚٹھ  زیادتی  کرٕنۍٹھیک۔

Transliteration:
  Waq<u>a</u>tiloohum <u>h</u>att<u>a</u> l<u>a</u> takoona fitnatun wayakoona a<b>l</b>ddeenu lill<u>a</u>hi faini intahaw fal<u>a</u> AAudw<u>a</u>na ill<u>a</u> AAal<u>a</u> a<b>l</b><i><u>thth</u></i><u>a</u>limeen<b>a</b>


Athar:
  ماہِ  حرامُک  بدلہٕ  چُھ  ماہِ  حرامٕے  تہٕ  تمام  حُرمتَن  ہُنٛد  لحاظ  سپدِ  برابری  سان  ﴿عربہٕ  کیٚن  لُکن  منٛز  اوس  حضرتِ  ابراہیم  علیہ  السلامن  ہٕنٛدِ  وقتہٕ  پٮ۪ٹھہٕ  یہِ  قٲعدٕہ  چلان  آمُت  زِ  ذی  القعدہ،  ذی  الحجہ  تہٕ  مُحرم،  یِم  ترٛے  ریٛتھ  ٲسۍ  حجہٕ  خٲطرٕ  مخصوص  تہٕ  ماہِ  رجب  اوس  عمرٕہ  خٲطرٕ  مخصوص  آمُت  تھاونہٕ،  یِمن  ژۅن  ریٚتن  منٛز  ٲس  قتل  و  غارت  گری  منع۔  تاکہِ  کعبٕکۍ  زیارت  کرن  وٲلۍ  گژَھن  امن  و  امان  سان  اللہ  تعالیٰ  سٕندِس  گھرس  تام  تہٕ  پننیٚن  گھرن  تہِ  ہیٚکن  آرام  سان  واپس  گٔژِھتھ۔  أتھۍ  بنیادس  پٮ۪ٹھ  اوس  یِمن  ریٚتن  حرام  ریٚتھ  یِوان  وننہٕ﴾۔  لہٰذا  یُس  تۅہیہِ  پٮ۪ٹھ  دست  درٲزی  کرِ،  توٚہۍ  تہِ  کٔرِو  تس  پٮ۪ٹھ  تِتھے  پٲٹھۍ  دست  درٲزی،  البتہ  خدایس  روٗزِو  کھوٚژان  تہٕ  یہِ  تھاوِو  زانِتھ  زِ  اللہ  تعالیٰ  چُھ  تِمنٕے  لُکن  سٍتۍ  یِم  تٔمۍ  سٕندۍ  حد  پُھٹراونس  چِھ  پرہیز  کران۔

Mirwaiz:
  تعظیمُک  ریٚتھ  چُھ  مُقابِل  تعظیم  کِس  ریٚتس،  تعظیمٕکۍ  چیز  چھِ  ادلہٕ  بدلہٕ  یعنی  بروںٹھمہِ  وریہِ  ییٚلہِ  توٚہۍ  آے  وٕہ  عمرہ  کرنہٕ  خٲطرٕ  ماہِ  ذی  القعدس  اندر  یِمو  کٲفرو  رٔٹِو  توٚہۍ  پتھ  عمرہ  کرنہٕ  نِشہِ۔  حُدیبیہ  نِشہِ  دیُت  ہو  نہٕ  بروںٹھ  پکنہٕ۔  یتھ  موقعس  پیٚٹھ  ادٕہ  صلح  حُدیبیہ  سپُد۔  پتہٕ  ٲو  توٚہۍ  دۅٚیِمہِ  ؤرِیہِ  عمرت  القصناکرنہٕ  خٲطرٕ  اتھ  ماہِ  ذِی  القعدس  اندر  مگر  توٚہۍ  چھِو  اندیشہِ  کران  ماہِ  ذی  القعدس  اندر  جنگ  کرنس۔  تتھ  متعلق  چُھ  اللہ  تعالیٰ  احکام  فرماوان۔  ہرگاہ  یِم  تۅہیہِ  تعظیم  کین  ریٚتن  اندر  تعظیم  کین  جاین  اندر  اورٕہ  مُقابلہٕ  کرنہٕ  خٲطرٕ  یِن،  مہ  بٔرِو  کانہہ  پرواہ۔  توٚہۍتہِ  کٔرِو  تِمن  سٍتۍ  خوب  مُقابلہٕ،  پس  یُس  حدٕہ  ڈلہِ  تۅہیہِ  پیٚٹھ  توٚہۍ  تہِ  ڈٔلِو  حدٕہ  تس  پیٚٹھ  تیژہن  ییژہن  سُہ  ڈۅلمُت  آسہِ،  توٚہۍ  کھوٗژِو  خدایس،  یقین  زٲنِو  پٔزۍ  پٲٹھۍ  اللہ  تعالیٰ  چُھ  کھوژٕہ  وٕنین  سٍتۍ  یٲری  تہٕ  مدد  کرنہٕ  خٲطرٕ۔

Tahir:
  حُرمت  والہِ  ریٚتہٕ  بدلہٕ  چُھ  حُرمت  وول  ریٚتھ  تہٕ  (باقی)  حُر  مت  وٲلۍ  چیزچِھ  اکھ  أکۍ  سُنٛد  بدل،  وۅنۍ  ہرگاہ  تۅہیہِ  پیٚٹھ  کانٛہہ  زیادتی  کرِ،تۆہۍ  تہِ  کٔرِو  تس  پیٚٹھ  زیادتی  مگر  تِژٕے  ییٖژ  تٔمۍ  تۅہیہِ  پیٚٹھ  کٔر،  تہٕ  اللہ  تعالیٰ  ہس  روٗزِو  کھۅژان  تہٕ  زٲنِتھ  تھٲوِو  زِ  اللہ  تعالیٰ  چُھ  کھۅژن  والیٚن  سٍتۍ۔

Transliteration:
  A<b>l</b>shshahru al<u>h</u>ar<u>a</u>mu bi<b>al</b>shshahri al<u>h</u>ar<u>a</u>mi wa<b>a</b>l<u>h</u>urum<u>a</u>tu qi<u>sas</u>un famani iAAtad<u>a</u> AAalaykum fa<b>i</b>AAtadoo AAalayhi bimithli m<u>a</u> iAAtad<u>a</u> AAalaykum wa<b>i</b>ttaqoo All<u>a</u>ha wa<b>i</b>AAlamoo anna All<u>a</u>ha maAAa almuttaqeen<b>a</b>


Athar:
  اللہ  تعالیٰ  سٕنٛزِ  وتہِ  منٛز  کٔرِو  خرچ  تہٕ  پننیٚو  اَتھو  مَہ  ترٲوِو  پنُن  پان  ہلاکتس  منٛز،  احسانُک  طریقہٕ  کٔرِو  اختیار  تِکیازِ  اللہ  تعالیٰ  چُھ  احسان  کرن  والیٚن  پسند  کران۔

Mirwaiz:
  بیٚیہِ  کٔرِو  خرٕچ  مال  پنُن  خداے  سٕںٛزِ  وتہِ  اندر  دُشمنن  سٍتۍ  مُقابلہٕ  کرنہٕ  خٲطرٕ  ہیٚیُو  موٚلۍ  جنگُک  سامان،  ژھروٕے  اتھو  مہ  ٲسِو  جہاد  کرنہِ  نیران۔  سُہ  گوو  پان  پنُن  ہلاکتس  منٛز  تراوُن،  مہ  ٲسِو  پنُن  پان  پننیو  اتھو  ہلاکتس  منٛز  تراوان  مال  خرٕچ  نہ  کرنہٕ  سٍتۍ۔  مالس  اندر  یِتھیٚن  موقعن  پیٚٹھ  بخل  کرنُک  انجام  چُھ  ہلاکت  تہٕ  تبٲہی،  کٲم  ٲسِو  پختہٕ  تہٕ  مضبوط  کران،  پٔزۍ  پٲٹھۍ  اللہ  تعالیٰ  ہس  چھِ  پسند  رٕژ  کٲم  تہٕ  پُختہٕ  کٲم  کروٕنۍ۔

Tahir:
  بیٚیہِ  کٔرِو  اللہ  تعالیٰ  سٕنزِ  وَتہِ  منٛز  خرچ  تہٕ  پننیٚوٕے  اَتھَو  مہ  تۯایو  پَنُن  پان  ہلاکتس  منٛز،تہٕ  نیکی  کٔرِو  اختیار،  بے  شک  چُھ  اللہ  تعالیٰ  نیکوکارن  سٍتۍ  محبت  کران۔

Transliteration:
  Waanfiqoo fee sabeeli All<u>a</u>hi wal<u>a</u> tulqoo biaydeekum il<u>a</u> a<b>l</b>ttahlukati waa<u>h</u>sinoo inna All<u>a</u>ha yu<u>h</u>ibbu almu<u>h</u>sineen<b>a</b>


Athar:
  اللہ  تعالیٰ  سٕنٛزِ  خۅشنوٗدی  خٲطرٕ  ییٚلہِ  حج  تہٕ  عمرہ  خٲطرٕ  نیت  کٔرِو  تیٚلہِ  کٔرِو  سۅ  پوٗرٕ  تہٕ  اگر  وَتہِ  منٛز  کُنہِ  جایہِ  پیٚیِو،  تیٚلہِ  یۅسہٕ  تہِ  قربٲنی  میسّر  یِیَو،  اللہ  تعالیٰ  سٕندِس  دربارس  منٛز  کٔرِو  پیش  ﴿یعنی  ہرگاہ  وَتہِ  منٛز  کانٛہہ  تِیُتھ  سبب  پیش  یِیہِ  ییٚمہِ  کِنۍ  برونٛہہ  پکُن  ناممکن  آسہِ  تہٕ  مجبوراً  پیٚیہِ  رُکُن،  تیٚلہِ  یُس  تہِ  جانور  اونٹ،  گاو،  ژھاوٕج،  یِمَو  منٛزٕ  میسّر  آسہِ،  اللہ  تعالیٰ  سٕندِ  خٲطرٕ  کٔرِو  قربان﴾  تہٕ  پننیٚن  کَلن  مہ  کٲسِو  مَس  یوت  تام  نہٕ  قربٲنی  پننہِ  جایہِ  واتہِ  مگر  یُس  شخٕص  مریض  آسہِ  یا  ییٚمِس  کلس  کانٛہہ  تکلیف  آسہِ  اَمہِ  موجوٗب  کاسہِ  کلس  مَس  تیٚلہِ  پزِ  تس  زِ  فِدیہِ  رٔنگۍ  تھٲوِن  روزٕہ  نَتہٕ  دِیِن  صدقہٕ  یا  کٔرِن  قربٲنی۔  ﴿حدیث  نِشہِ  چُھ  پے  لگان  زِ  نبی  صلی  اللہ  علیہ و سلمو  چُھ  اَتھ  صوٗرتس  منٛز  ترٛٮ۪ن  دۅہن  روزٕ  تھاونُک  یا  شیٚن  مسکینن  کھیٚن  کِھیٚاونُک  یا  کم  از  کم  اکھ  ژھاوٕج  ذبح  کرنُک  حُکم  دِیُتمُت﴾  پتہٕ  اگر  تۅہیہِ  اَمن  نصیب  سپدِ  ﴿یعنی  سُہ  سبب  گژِھہ  دوٗر  ییٚمہِ  کِنۍ  تۅہیہِ  وَتہِ  اوسُو  پیٚومُت  مجبوراً  رُکُن  تہٕ  توٚہۍ  وٲتِو  حجہِ  برٛونٛہہ  مکّہ﴾،  تیٚلہِ  یُس  شخٕص  تۅہیہِ  منٛزٕ  حجُک  وقت  واتنس  تام  عُمرُک  فٲیدٕہ  تُلہِ  سُہ  دِیِن  مقدوٗرٕ  مُطٲبق  قربٲنی،  تہٕ  ہرگاہ  قربٲنی  میسّر  آسہِ  نہٕ  تیٚلہِ  تھٲوِن  ترٛےٚ  روزٕہ  حج  کِس  وقتس  منٛز  تہٕ  ستھ  ﴿7﴾  تھٲوِن  گھرٕ  وٲتِتھ،  یِتھہٕ  پٲٹھۍ  تھٲوِن  پوٗرٕ  داہ  روزٕہ،  یہِ  رعایت  چھےٚ  تِمن  لُکن  خٲطرٕ،  یِہنٛدۍ  گھرٕ  مسجدِ  حرامَس  نکھہٕ  آسن  نہٕ،  اللہ  تعالیٰ  سٕندٮ۪ن  یِمن  احکامن  ہٕنٛزِ  خلاف  ورزی  نِشہِ  بٔچِو  تہٕ  ٹھیک  پٲٹھۍ  زٲنِو  زِ  اللہ  تعالیٰ  چُھ  سخت  سزا  دِنہٕ  وول۔

Mirwaiz:
  پوٗرٕہ  کٔرِو  حج  تہٕ  عمرہ  خداے  سٕندِ  خٲطرٕ  یعنی  ییٚلہِ  حجُک  یا  عمراہُک  احرام  گںڈان  ٲسِو  سُہ  ٲسِو  باتمام  واتناوان،  منٛزے  مہ  ٲسِو  احرام  منٛزٕہ  نیران  بِلاوجہ،  ہرگاہ  توٚہۍ  بند  یِیو  کرنہٕ  پتھ  یِیو  رٹنہٕ،  کانہہ  دُشمن  یا  بیٚمٲرۍ  رٹہِ  تۅہیہِ  پتھ،  پس  چُھ  لٲزِم  تۅہیہِ  قربانُک  جانور  یُس  تۅہیہِ  میسر  سپدِذبح  کرنہٕ  خٲطرٕ  سوزُن،  بیٚیہِ  مہ  کٲسِو  کلن  مس  یعنی  احرام  منٛزٕہ  مہ  نیرِو  توٚتانۍ  یوٚتانۍ  نہٕ  قربانُک  جانور  پننہِ  جایہِ  واتہِ،  پس  اگر  تۅہیہِ  منٛزٕہ  کانہہ  بیمار  آسہِ،  یا  آسیٚس  کلس  کینہہ  تکلیف  ییٚمہِ  سببہٕ  مس  پییس  کاسُن،  سُہ  کٲسِنۍ  مس  تہٕ  دِیِن  فِدیہِ،  پس  چُھ  تس  پیٚٹھ  فِدیہِ  دیُن  ترٚین  دۅہن  روزدار  روزُن  یا  صدقہٕ  کرُن  شیٚن  مِسکینن  کھیٚن  دیُن  یا  ژھاوُل  یا  کٹھ  ذبح  کرُن،  پس  ییٚلہِ  تۅہیہِ  یِمو  چیزو  نِشہِ  امن  وامان  سپدِ،  پس  یُس  اکھاہ  عمراہ  چو  کامیو  نِشہِ  فٲرٚغ  سپدِتھ  حجُک  احرام  گںڈِ  یعنی  تمتع  کرِ،  پس  چُھ  تس  لٲزِم  ذبح  کرُن  یُس  جانور  میسر  سپدیٚس،  پس  یس  أکِس  نہٕ  جانور  میسر  سپدِ  تس  چُھ  مٹہِ  ترٚین  دۅہن  روزدار  روزُن  حج  کین  دۅہن  اندر،  بیٚیہِ  ستن  دۅہن  حج  پتہٕ  ییٚلہِ  واپس  ہیٚیہِ  یُن،  یِمے  گٔے  داہ  دۅہ،  یہِ  حُکم  گوو  تِمن  یِم  نہٕ  مکی  آسن  بلکہ  آسن  آفٲقی،  بیٚیہِ  کھوٗژِو  خدایس  یُتھنہٕ  تِہٕندین  حُکمن  خلاف  کٔرِو،  بیٚیہِ  زٲنِو  کہ  بیشک  اللہ  تعالیٰ  چُھ  سخت  عذاب  کروُن  احکامن  ہٕنٛز  مُخالفت  کروٕنین۔

Tahir:
  بیٚیہِ  کٔرِو  حج  تہٕ  عمرٕہ  (ہٕکۍ  مناسک)  اللہ  تعالیٰ  سٕندِ  خٲطر  مکمل،  پتہٕ  ہرگاہ  تۆہۍ  (وَتہِ  منٛز)  رُکاونہٕ  یِیِو  تیٚلہِ  یۅسہٕ  تہِ  قربٲنی  دستیاب  گژِھہ  (کرنہٕ  خٲطرٕ  سوٗزِو)  تہٕ  پننیٚن  کلن  مَہ  کٲسِو  مَس  تۆت  تام  یۆت  تام  نہٕ  قربٲنی  (ہُنٛد  جانور)  پننِس  مقامس  تام  واتہِ،  پتہٕ  یُس  کانٛہہ  تۅہیہِ  منٛزٕ  بیمار  آسہِ،یا  آسہِ  تٔمِس  کلس  کانٛہہ  تکلیف  (اَمہِ  وجہ  کِنۍ  کاسناوِ  قبل  از  وقت  مَس)  تیٚلہِ  (تھٲوِن  اَمہِ)  بدلہٕ  روزٕہ،  یا  (دِیِن)  صدقہٕ،  یا  (کٔرِن)  قربٲنی،  پتہٕ  ییٚلہِ  تۆہۍ  اطمنان  کِس  حالتس  منٛز  ٲسِو  تیٚلہِ  یُس  کانٛہہ  حجس  سٍتۍ  عمرہ  رَلاونُک  فٲیدٕہ  تُلہِ  تیٚلہِ  یۅسہٕ  تہِ  قربٲنی  دستیاب  گژِھہ  (سۅ  کٔرِن)،  پتہٕ  ییٚمِس  یِتہِ  دستیاب  آسہِ  نہٕ،سُہ  تھٲوِن  تۯین;  دۅہن  ہٕنزٕروزٕہ  حجس  منٛز  (یعنی  حج  کس  زمانس  منٛز)  تہٕ  سَتھ  (دۅہ)  ییٚلہِ  تۆہۍ  حج  پیٚٹھہٕ  واپس  پھِیٖرِوٗیِم  گٔے  برابر  داہ  (روزٕہ)،  یہِ  (رعایت)  چھے٘  تس  خٲطرٕ  ییٚمۍ  سٕندۍ  اہل  وعیال  مسجدِ  حرامس  نکھہٕ  آسن  نہٕ  روزان  (یعنی  یُس  نہٕ  مکُک  روزن  وول  آسہِ)  بیٚیہِ  روٗزِو  اللہ  تعالیٰ  ہس  کھۅژان  تہٕ  زٲنِتھ  تھٲوِو  زِ  اللہ  تعالیٰ  چُھ  سخت  عذاب  دِنہٕ  وول۔

Transliteration:
  Waatimmoo al<u>h</u>ajja wa<b>a</b>lAAumrata lill<u>a</u>hi fain o<u>hs</u>irtum fam<u>a</u> istaysara mina alhadyi wal<u>a</u> ta<u>h</u>liqoo ruoosakum <u>h</u>att<u>a</u> yablugha alhadyu ma<u>h</u>illahu faman k<u>a</u>na minkum maree<u>d</u>an aw bihi a<u>th</u>an min rasihi fafidyatun min <u>s</u>iy<u>a</u>min aw <u>s</u>adaqatin aw nusukin fai<u>tha</u> amintum faman tamattaAAa bi<b>a</b>lAAumrati il<u>a</u> al<u>h</u>ajji fam<u>a</u> istaysara mina alhadyi faman lam yajid fa<u>s</u>iy<u>a</u>mu thal<u>a</u>thati ayy<u>a</u>min fee al<u>h</u>ajji wasabAAatin i<u>tha</u> rajaAAtum tilka AAasharatun k<u>a</u>milatun <u>tha</u>lika liman lam yakun ahluhu <u>had</u>iree almasjidi al<u>h</u>ar<u>a</u>mi wa<b>i</b>ttaqoo All<u>a</u>ha wa<b>i</b>AAlamoo anna All<u>a</u>ha shadeedu alAAiq<u>a</u>b<b>i</b>


Athar:
  حجِکۍ  ریٚتھ  چِھ  سارِنٕے  معلوم،  یُس  شخٕص  یِمن  مُقرر  کرنہٕ  آمتیٚن  ریٚتن  منٛز  حجِچ  نیت  کرِ  تس  پزِ  خبردار  روزُن  زِ  حجس  دوران  گژِھہ  نہٕ  تس  کانٛہہ  شہوٲنی  حرکت،  کانٛہہ  بدعملی،  کانٛہہ  لڑایہِ  جھگڑٕچ  کتھ  سرزد  سپدٕنۍ،  تہٕ  یۅسہٕ  نیک  کٲم  توٚہۍ  کٔرِو،  تَمِیُک  علم  آسہِ  خُدایس۔  حج کہ  سفرٕ  خٲطرٕ  تُلِو  وَتہٕ  خرٕچ  سٍتۍ،  تہٕ  سارِوٕے  کھۅتہٕ  بہتر  زادِراہ  ﴿وَتہٕ  خرچ﴾  چُھ  پرہیز  گٲری،  پَس  اے  ہوشمندو!  میانہِ  نافرمٲنی  نِشہِ  کٔرِو  پرہیز۔

Mirwaiz:
  حجُک  موقعہٕ  چُھ  کینہہ  ریٚتھ  یِم  مُقرر  چھِ  شوال  ذی  قعدہ  تہٕ  ذی  الحجِکۍ  داہ  دۅہ،  پس  یُس  اکھاہ  یِمن  ریٚتن  اندرحج  کرنہٕ  خٲطرٕ  احرام  گٔںڈِ،  پس  گژِھہ  نہٕ  زنانن  سٍتۍ  نزدیکی  کرُن  یا  تتھ  متعلق  کتھ  باتھ  کرٕنۍ،  نہ  گژِھہ  بدکٲری  تہٕ  خِلافِ  شرع  کانہہ  کٲم  کرٕنۍ،  نہ  گژِھہ  پانہٕ  وٲنۍ  ہَرہَرتہٕ  لایہِ  لاے  کرٕنۍ  اتھ  حج  کِس  زمانس  اندر،  یۅسہٕ  خٲرٕچ  کٲماہ  توٚہۍ  کران  چھِو  بدنی  عباداتو  أندرٕہ  یا  مٲلی  عباداتو  أندرٕہ  تہِ  سورُے  چُھ  زانان  اللہ  تعالیٰ،  بیٚیہِ  ٲسِو  خرٕچ  تُلان  سٍتۍ،  بیٚچھان  بیٚچھان  مہ  ٲسِو  حج  کرنہِ  نیران۔  بیشک  رُت  وتہٕ  خرٕچ  گوو  تقویٰ  یُس  بییِس  اتھہٕ  دارنہٕ  نِشہِ  بچاوِ،  مے  یوت  کھوٗژِو  اے  عقلہِ  والیو  مہ  کٔرِو  میانین  حُکمن  ہٕںٛز  مُخالفت۔

Tahir:
  حجِکۍ  کینہہ  ریٚتھ  چِھ  مقرر  (یعنی  شوال،ذوالقعدہ  تہٕ  ذی  الحجِکۍ  داہ  دۅہ)  تہٕ  یُس  شخص  یِمن  (ریٚتن)  منٛز  نیت  کٔرِتھ  (پانس  پیٚٹھ)  حج  لٲزم  کرِ،تیٚلہِ  نَہ  مَہ  کٔرِن  حج  کیٚن  دۅہن  منٛز  زنانن  سٍتۍ  اختلاط،  تہٕ  نَہ  (بیٚیہِ)  کانٛہہ  گناہ،تہٕ  نَہ  مَہ  کٔرِن  کٲنسہِ  سٍتۍلڑٲے،  تہٕ  تۆہۍ  یۅسہٕ  تہِ  نیکی  کٔرِو  اللہ  تعالیٰ  چُھ  تَتھ  وارٕ  پٲٹھۍ  زانان،  تہٕ  (ٲخرت  کہ)  سفرُک  (سنٛز  تہٕ)  سامان  کٔرِو  بے  شک  چُھ  سارِوٕے  کھۅتہٕ  بہتر  وَتہٕ  خرٕچ  تقویٰ  تہٕ  اے  عقل  تھاون  والیو!میون  تقویٰ  کٔرِو  اختیار۔

Transliteration:
  Al<u>h</u>ajju ashhurun maAAloom<u>a</u>tun faman fara<u>d</u>a feehinna al<u>h</u>ajja fal<u>a</u> rafatha wal<u>a</u> fusooqa wal<u>a</u> jid<u>a</u>la fee al<u>h</u>ajji wam<u>a</u> tafAAaloo min khayrin yaAAlamhu All<u>a</u>hu watazawwadoo fainna khayra a<b>l</b>zz<u>a</u>di a<b>l</b>ttaqw<u>a</u> wa<b>i</b>ttaqooni y<u>a</u> olee alalb<u>a</u>b<b>i</b>


Athar:
  تہٕ  ہرگاہ  حجس  سٍتۍ  سٍتۍ  توٚہۍ  اللہ  تعالیٰ  سُنٛد  فضل  تہِ  ژھٲرِو،  تیٚلہِ  چُھنہٕ  اَتھ  کانٛہہ  حرج  ﴿ربّ  سُنٛد  فضل  ژھارنُک  مطلب  چُھ  سفرس  دوران  روزٕ  گارٕ  خٲطرٕ  کانٛہہ  کٲم  کرٕنۍ﴾  پتہٕ  ییٚلہِ  عرفات  کِنۍ  پٔکِو  تیٚلہِ  کٔرِیوٗن  مَشعرِ  حرامَس  ﴿مُزدلفہٕ﴾  نِشہِ  ٹھہرِتھ  اللہ  تعالیٰ  یاد  تہٕ  تِتھہٕ  پٲٹھۍ  کٔرِیوٗن  یاد  ییٚمیُک  ہدایت  تٔمۍ  تۅہیہِ  دِیٛتمُت  چُھو،  اَمہِ  برونٛہہ  ٲسِو  نَتہٕ  توٚہۍ  لُکھ  وَتہِ  ڈٔلِمٕتۍ۔

Mirwaiz:
  تۅہیہِ  چُھنہٕ  کانہہ  گناہ  ہرگہے  توٚہۍ  حج  کِس  موقعس  پیٚٹھ  کسٕب  کٔرِتھ  مزوٗرۍ  محنت  کٔرِتھ  یا  تِجارت  یا  کاروبار  کٔرِتھ  تلاش  کٔرِو  معاش  پنُن  پننِس  پروردِگارٕہ  سٕندِ  فضل  أندرٕہ۔  عام  خیال  یُس  لوٗکن  ہُند  چُھ  کہ  سفرِ  حجس  اندر  گژِھنہٕ  کُنہِ  قسمہٕ  کسٕب  وکار  یا  تِجارت  یا  کاروبار  کرُن،  اتھ  خیالس  چُھ  اللہ  تعالیٰ  صریح  طور  رد  کران،  ادٕہ  ییٚلہِ  توٚہۍ  میدانِ  عرفات  نِشہِ  واپس  ہیٚیِو  یُن  پس  کٔرِو  خداے  سُند  یاد  میدانِ  مزدلفس  نزدیک  تتھ  راتس  یعنی  عید  ہٕںدِس  شبس  روٗزِو  میدان  مزدلفسٕے  اندر  خداے  سُند  یاد  کران  ﴿مشعر  حرام  چُھ  میدانِ  مزدلفس  اندس  پیٚٹھ  اکہِ  کوہُک  ناو﴾،  خداے  سُند  یاد  کٔرِو  یِتھہٕ  پٲٹھۍ  تٔمۍ  بیان  کوٚرنُویعنی۔۔۔۔ پٔرِو  دعا  کٔرِو۔  یا  گوومعنی  خداے  سُند  یاد  کٔرِو  کیازِ  تٔمۍ  کوٚرُو  ہدایت،  تٔمۍ  ہٲوُو  وتھ  حج  کین  احکامن  کُن،  ورنہٕ  ٲسِو  نا  توٚہۍ  تٔمۍ  سٕندِ  وتھ  ہاونہٕ  برونٹھ  گُمراہو  أندرٕہ  وتہِ  ڈلمتیٚو  أندرٕہ،  یا  گوو  معنے  پٔزۍ  پٲٹھۍ  ٲسِو  توٚہۍ  أمِس  رہبرِ  کٲمِل  حضرتِ  محمدؐ  سٕندِ  تشریف  اننہٕ  برونٹھ  وتہِ  ڈلمتیٚو  أندرٕہ۔

Tahir:
  تہٕ  تۅہیہِ  پیٚٹھ  چُھنہٕ  اَتھ  کتھہِ  منٛز  کانٛہہ  گناہ  ہرگاہ  تۆہۍ  (حج  کِس  زمانس  منٛز  تجارت  کہ  ذریعہ)  پننِس  ربّ  سُنٛد  فضل  (تہِ)  تلاش  کٔرِوٗپتہٕ  ییٚلہِ  تۆہۍ  عرفات  پیٚٹھہٕ  واپس  یِیِوٗتیٚلہِ  ٲسِو  مشعرِ  حرامس  (مُزدلفہ  ہَس)  نِشہِ  اللہ  تعالیٰ  سٕنز  ذکر  کران  تہٕ  تٔمۍ  سٕنز  ذکر  کٔرِو  تِتھہٕ  پٲٹھۍ  یِتھہٕ  پٲٹھۍ  تٔمۍ  تۅہیہِ  ہدایت  چُھ  فرموومُت،  تہٕ  بے  شک  ٲسۍوُ  تۆہۍ  اَمہِ  برونٛہہ  (وَتہِ)  ڈٔلۍ  مٕتۍ۔

Transliteration:
  Laysa AAalaykum jun<u>ah</u>un an tabtaghoo fa<u>d</u>lan min rabbikum fai<u>tha</u> afa<u>d</u>tum min AAaraf<u>a</u>tin fa<b>o</b><u>th</u>kuroo All<u>a</u>ha AAinda almashAAari al<u>h</u>ar<u>a</u>mi wa<b>o</b><u>th</u>kuroohu kam<u>a</u> had<u>a</u>kum wain kuntum min qablihi lamina a<b>l</b><u>dda</u>lleen<b>a</b>


Athar:
  پتہٕ  ییٚمہِ  جایہِ  پٮ۪ٹھہٕ  باقی  سٲری  لُکھ  پوٚت  چِھ  پھیران،  تَتی  پٮ۪ٹھہٕ  پھیرِو  توٚہۍ  تہِ  پوٚت  تہٕ  خُدایس  منگِو  معٲفی  ﴿حضرت  ابراہیم  تہٕ  اسماعیل  علیھم  السّلامن  ہٕنٛدِس  زمانس  منٛز  اوس  عربُک  معروف  حجُک  طریقہٕ  یہِ  زِ  9  ذی  الحجہ  ٲسۍ  مِنیٰ  پٮ۪ٹھہٕ  عَرفات  گژھان  تہٕ  تَتہِ  پھیرِتھ  ٲسۍ  راتس  مُزدلفہ ہس  منٛز  ٹھہران،  مگر  اَمہِ  پتہٕ  ییٚلہِ  وارٕ  وارٕ  قریشن  ہٕنٛز  برہمنیت  قٲیِم  سپٕز۔  تِمو  ووٚن،  أسۍ  چِھ  اہلِ  حرام  یہِ  کتھ  چھےٚ  سانہِ  مَرتبہٕ  نِشہِ  ؤسۍ  پایہِ  زِ  أسۍ  گژھو  عام  عربہٕ  کیٚن  لُکن  سٍتۍ  عرفاتَس  تام۔  چنانچہِ  تِمو  کٔر  پننہِ  خٲطرٕ  یہِ  امتیٲزی  شان  قٲیِم  زِ  تِم  ٲسۍ  مُزدلفہ  پٮ۪ٹھے  واپس  یِوان  تہٕ  عام  لُکن  ٲسۍ  ترٛاوان  عرفاتس  تام  گژھنہٕ  خٲطرٕ  تٔتی۔  امہِ  فخر  و  غرورُک  پۅتُل  آو  یتھ  آیتس  منٛز  پھُٹراونہٕ﴾  یقیناً  چُھ  سُہ  معاف  کرن  وول  تہٕ  رحم  فرماون  وول۔

Mirwaiz:
  توپتہٕ  یِیِوواپس  تمی  جایہِ  پیٚٹھہٕ  ییٚمہِ  جایہِ  پیٚٹھہٕ  سٲرِی  لوٗکھ  واپس  آے  یعنی  میدانِ  عرفات  پیٚٹھہٕ،  قریشن  ہٕںدۍ  پٲٹھۍ  مہ  ٲسِو  عرفاتس  منٛز  سارنٕے  لوٗکن  سٍتۍ  سمُن  توپتہٕ  تتی  پیٚٹھہٕ  سارنٕے  لوٗکن  سٍتۍ  واپس  یُن  عار  زانان۔  تِم  قریش  ٲسۍ  پنٕنۍ  پان  تٔھدۍ  زٲنِتھ  مُزدلفہٕ  پیٚٹھے  واپس  یِوان۔  تمہِ  نِشہِ  فرمٲو  اللہ  تعالیٰ  ہن  ممانعت،  حج  کین  حُکمن  اندر  جٲہِلیت  کین  رسمن  پیٚٹھ  عمل  کرنس  پیٚٹھ  مٔنگِو  خدایس  مغفرت،  پٔزۍ  پٲٹھۍ  اللہ  تعالیٰ  چُھ  مغفرت  کروُن  سیٹھاہ  رحم  کروُن۔

Tahir:
  پتہٕ  ٲسِوتۆہۍ  تَتی  پیٚٹھہٕ  گٔژِھتھ  واپس  یِوان  ییٚتہِ  پیٚٹھہٕ  (باقی)  لُکھ  واپس  چِھ  یِوان  تہٕ  اللہ  تعالیٰ  ہس  مٔنگِو  (سیٚٹھاہ)  مغفرت،  بے  شک  چُھ  اللہ  تعالیٰ  سیٚٹھاہ  مغفرت  کرن  وول  مہربان۔

Transliteration:
  Thumma afee<u>d</u>oo min <u>h</u>aythu af<u>ad</u>a a<b>l</b>nn<u>a</u>su wa<b>i</b>staghfiroo All<u>a</u>ha inna All<u>a</u>ha ghafoorun ra<u>h</u>eem<b>un</b>


Athar:
  پتہٕ  ییٚلہِ  پننہِ  حجِکۍ  ارکان  ادا  کٔرِتھ  مۅکلٲوِو،  تمہِ  پتہٕ  یِتھہ  پٲٹھۍ  گۅڈٕہ  پننیٚن  آباو  اجدادن  ہٕنٛز  ذِکر  ٲسِو  کران،  تِتھے  پٲٹھۍ  کٔرِو  وۅنۍ  اللہ  تعالیٰ  سٕنٛز  ذِکر  بلکہ  اَمہِ  کھۅتہٕ  تہِ  زیادٕہ  ﴿مگر  خُدایس  یاد  کرن  والیٚن  منٛز  تہِ  چھےٚ  واریاہ  فرق﴾  تِمو  منٛزٕ  چُھ  کانٛہہ  تِیُتھ  یُس  ونان  چُھ  زِ  اے  سانہِ  ربّہٕ،  اَسہِ  دِ  سورُے  کینٛہہ  دُنیا سٕے  منٛز،  یِتھِس  شخصہٕ  سٕنٛدِ  خٲطرٕ  چھُنہٕ  ٲخرتس  منٛز  کانٛہہ  حِصّہٕ۔

Mirwaiz:
  ادٕہ  ییٚلہِ  توٚہۍ  مۅکلاوان  ٲسِو  پننہِ  حج  چہِ  کامہِ  یعنی  وڈرِ  ہٕںدۍ  کنہِ  پھٔلۍ  ترٲوِتھ  مس  کٲسِتھ  طواف  زیارت  کٔرِتھ  ٲسِو  مۅکلاوان،  پس  ٲسِو  خداے  سُند  یاد  کران  یِتھہٕ  پٲٹھۍ  توٚہۍ  مالین  بٕڈببن  ہُند  یاد  کران  ٲسِو  بلکہ  تمہِ  کھۅتہٕ  ٲسِو  زیادٕہ  خداے  سُندُے  یاد  کران۔  اتھ  موقعس  پیٚٹھ  چُھنہٕ  کٲنسہِ  ہُند  یاد  کرُن  لٲزِم  خداے  سٕندِ  یادٕہ  ورٲے۔  مالین  بٕڈببن  ہٕںدِ  سٍتۍ  فخر  کرُن  چُھ  بے  سود  تہٕ  بے  فٲیدٕہ۔  ﴿پدرم  سلطان  بود﴾  وَننُک  جواب  چُھ  ﴿تُراچہ﴾  یعنی  ﴿میون  مول  اوس  بادشاہ﴾  جواب  چھُ  ﴿ژٕہ  کیا  چُھکھ﴾۔  قبرِ  منٛز  ییہِ  نہٕ  پرژھنہٕ  پدرت  کیست۔  تتہِ  پرٕژھن  عملت  کیست،  پس  چھِ  لوٗکو  أندرٕ  بعض،  یِم  ونان  چھِ  اے  سانہِ  پروردِگارٕہ  اسہِ  کر  عطا  دنیاہس  اندر  رُتُے،  تِم  چھِ  ژھاںڈان  فقط  دنیاکُے  مطلب،  تِہٕںدِ  خٲطرٕ  چُھنہٕ  ٲخرتس  اندر  کانہہ  حِصاہ۔

Tahir:
  پتہٕ  ییٚلہِ  تۆہۍ  پننہِ  حجِکۍ  ارکان  پوٗرٕ  کٔرِتھ  مۅکلٲوِو  پتہٕ  ٲسِو  (منیٰ  ہَس  منٛز)  خوٗب  اللہ  تعالیٰ  سٕنزذکر  کران  یِتھہٕ  پٲٹھۍ  تۆہۍ  پننِس  مٲلِس  بُڈِ  بب  سٕنز  ذکر  (سیٚٹھاہ  شوق  سان)  کران  چِھو  نَتہٕ  ٲسِواَمہِ  کھۅتہٕ  تہِ  زیادٕہ  شوق  کہ  شِدّت  سان  (اللہ  تعالیٰ  سٕنز)  ذکرکران،  پتہٕ  چِھ  لُکو  منٛزٕ  کینہہ  تِتھۍ  تہِ  یِم  ونان  چِھ،  اے  سانہِ  ربّہ!  اَسہِ  کر  (بس)  دُنیاہس  منٛز  عطا  تہٕ  یِتھِس  شخصس  خٲطرٕ  چُھنہٕ  ٲخرتس  منٛز  کانٛہہ  حِصہٕ۔

Transliteration:
  Fai<u>tha</u> qa<u>d</u>aytum man<u>a</u>sikakum fa<b>o</b><u>th</u>kuroo All<u>a</u>ha ka<u>th</u>ikrikum <u>a</u>b<u>a</u>akum aw ashadda <u>th</u>ikran famina a<b>l</b>nn<u>a</u>si man yaqoolu rabban<u>a</u> <u>a</u>tin<u>a</u> fee a<b>l</b>dduny<u>a</u> wam<u>a</u> lahu fee al<u>a</u>khirati min khal<u>a</u>q<b>in</b>


Athar:
  تہٕ  کانٛہہ  چُھ  ونان  زِ،  اے  سانہِ  ربّہٕ!  اَسہِ  دِ  دُنیا ہس  منٛز  تہِ  رٕژَر  تہٕ  ٲخرتس  منٛز  تہِ  رٕژَر  تہٕ  نارٕ کہِ  عذاب  نِشہِ  بچاو  اَسہِ۔

Mirwaiz:
  لوٗکو  أندرٕہ  چھِ  باایمان  یِم  دپان  چھِ  منگان  چھِ،  اے  سانہِ  پروردِگارٕہ  اسہِ  کر  عطا  دنیاہس  اندر  تہِ  رُتُے  ٲخرتس  اندر  تہِ  رُتُے،  بیٚیہِ  بچاو  اسہِ  عذاب  نِشہِ۔  حضرتِ  علی  مُرتضیٰ  رضی  اللہ  عنہ  تِمن  نِشہِ  چُھ  نقل  کرنہٕ  آمُت  کہ  تِمو  فرمووحسنہِ  دنیاہ  گٔیہِ  نیک  زنانہٕ  حسنہِ  ٲخرت  گٔیہِ  حوٗرِ  عین۔  عذابِ  نار  گوو  خراب  زنانہٕ،  بدخوے،  بدشکل  وصورت  تیز  کلام  کروٕنۍ۔

Tahir:
  تہٕ  یِموے  منٛز  چِھ  کینہہ  تِتھۍ  تہِ،یِم  عرض  چِھ  کران،  اے  سانہِ  پروردگارٕ!  اَسہِ  کر  دُنیاہس  منٛز  (تہِ)  رٕژر  عطا  تہٕ  ٲخرتس  منٛز  (تہِ  کر)  رٕژر  (عطا)  تہٕ  اَسہِ  تھاو  جہنم  کہ  عذاب  نِشہِ  محفوظ۔

Transliteration:
  Waminhum man yaqoolu rabban<u>a</u> <u>a</u>tin<u>a</u> fee a<b>l</b>dduny<u>a</u> <u>h</u>asanatan wafee al<u>a</u>khirati <u>h</u>asanatan waqin<u>a</u> AAa<u>tha</u>ba a<b>l</b>nn<u>a</u>r<b>i</b>


Athar:
  پننہِ  کمایہِ  مُطٲبق  میلہِ  یِتھیٚن  لُکن  ﴿دۅشوٕنۍ  جاین﴾  حِصّہٕ  تہٕ  خُدایس  چَھنہٕ  حِساب  نکھہٕ  والنس  تٲر  لگان۔

Mirwaiz:
  یِمے  لوٗکھ  گٔے  تِم  یِمن  ہٕںدِ  خٲطرٕ  بوٚڈ  حِصہٕ  چُھ  تِمن  نیکین  ہُند  یِمہٕ  تِمو  حٲصِل  کرِ،  تِمنٕے  نیکین  ہُند  ثواب  کریٚکھ  عطا  ذرٕہ  ذرٕہ  حِساب  بوٗزِتھ،  اللہ  تعالیٰ  چُھ  جلٕد  حِساب  بوزوُن۔

Tahir:
  یِمے  چِھ  تِم  لُکھ  یِمن  خٲطرٕ  تِہِنزِ  (نیک)  کمایہِ  منٛزٕ  حِصہٕ  چُھ،  تہٕ  اللہ  تعالیٰ  چُھ  جلد  حساب  کرن  وول۔

Transliteration:
  Ol<u>a</u>ika lahum na<u>s</u>eebun mimm<u>a</u> kasaboo wa<b>A</b>ll<u>a</u>hu sareeAAu al<u>h</u>is<u>a</u>b<b>i</b>


Athar:
  یِم  چِھ  گٔرٛنز  ہٕندۍ  کینٛہہ  دۅہ  یِم  تۅہیہِ  اللہ  تعالیٰ  سٕندِس  یادس  منٛز  گُزارٕنۍ  پَزن،  پتہٕ  ہرگاہ  کانٛہہ  جلدی  کٔرِتھ  دوٚنۍ  دۅہن  منٛز  واپس  گوٚو  تیٚلہِ  چُھنہٕ  کانٛہہ  حرج،  تہٕ  یُس  کینٛژھس  کالس  زیادٕہ  ٹھٔہرِتھ  پھیٛور  تَمہِ  پتہٕ  تہِ  چُھنہٕ  کانٛہہ  حرٕج  ﴿یعنی  ایامِ  تشریقن  منٛز  گٔژھۍتن  خواہ  12  ذی  الحجہ  یا  13  ذی  الحجہ  مِنیٰ  پٮ۪ٹھہٕ  مکّس  کُن  واپسی،  دۅشوٕنۍ  صورتن  منٛز  چُھنہٕ  کانٛہہ  حرج﴾  بشرطیکہِ  یِم  دۅہ  آسن  تٔمۍ  تقویٰ  سان  گُزٲرِمٕتۍ،  اللہ  تعالیٰ  سٕنٛزِ  نافرمٲنی  نِشہِ  بٔچِو  تہٕ  ٹھیک  پٲٹھۍ  زٲنِو  زِ  اکہِ  دۅہ  چھےٚ  تٔمۍ  سٕندِس  خدمتس  منٛز  تُہٕنٛز  پیشی  سپدن  واجِنۍ۔

Mirwaiz:
  بیٚیہِ  کٔرِو  اللہ  تعالیٰ  سُند  یاد  گٕنٛزراونہٕ  آمتیٚن  دۅہن  اندر۔  تِمو  أندرٕہ  چُھ  مُراد  ایامِ  تشریق  قربان  کرنُک  دۅہ۔  تِمن  دۅہن  اندر  ٲسِو  تکبیرات  پران۔۔۔۔  فرض  نمازِ  پتہٕ  بیٚیہِ  تمہِ  ورٲے  تہِ،  یُس  اکھاہ  جلدی  کرِ  منیٰ  منٛزٕہ  واپس  یِنس  اندر۔  دۅیی  دۅہۍ  ییہِ  واپس  تس  چُھنہٕ  کانہہ  قصور،  یُس  برابر  ترٚین  دۅہن  منیٰ  ہس  منٛز  روٗزِتھ  ترٚییمہِ  دۅہُک  کنہِ  پھٔلۍ  تہِ  ترٲوِتھ  واپس  ییہِ  تس  تہِ  نہٕ  کانہہ  قصور،  یہِ  گوو  تس  یُس  خدایس  کھۅژِ،  بیٚیہِ  کھوٗژِو  ہمیشہِ  اے  مسلمانو  اللہ  تعالیٰ  ہس،  یقین  تھٲوِو  کہ  بیشک  توٚہۍ  سٲرِی  یِیو  تس  نِشہِ  جمع  کرنہٕ  تہٕ  سونبراونہٕ  قیامت  کہِ  دۅہہ  محشرکِس  مٲدانس  اندر۔

Tahir:
  تہٕ  اللہ  تعالیٰ  ٲسِیوٗن  (یِمن)  گٔرنٛز  ہٕنٛدیٚن  دۅہن  منٛز  (واریاہ  زیادٕہ)  یاد  کران،پتہٕ  ییٚمۍ  کٲنسہِ  (منیٰ  پیٚٹھہٕ  واپسی  منٛز)  دۆنۍ  دۅہن  منٛز  جلدی  کٔر،تَس  پیٚٹھ  چُھنہٕ  کانٛہہ  گناہ  تہٕ  ییٚمۍ  (اَتھ  منٛز)  ژیر  کۆر  تس  پیٹھ  تہ  چُھنہ  کانٛہہ  گناہ،یہِ  چُھ  تٔمۍ  سٕندِ  خٲطرٕ  یُس  پرہیزگاری  اختیار  کرِ،  بیٚیہِ  روٗزِو  اللہ  تعالیٰ  ہس  کھۅژان  تہٕ  زٲنِتھ  تھٲوِو  زِ  تۆہۍ  سٲری  یِیِو  تٔسۍ  نِشہِ  جمع  کرنہٕ۔

Transliteration:
  Wa<b>o</b><u>th</u>kuroo All<u>a</u>ha fee ayy<u>a</u>min maAAdood<u>a</u>tin faman taAAajjala fee yawmayni fal<u>a</u> ithma AAalayhi waman taakhkhara fal<u>a</u> ithma AAalayhi limani ittaq<u>a</u> wa<b>i</b>ttaqoo All<u>a</u>ha wa<b>i</b>AAlamoo annakum ilayhi tu<u>h</u>sharoon<b>a</b>


Athar:
  اِنسانن  منٛز  چُھ  کانٛہہ  تِیُتھ  ییٚمہِ  سٕنٛزٕ  کتھہٕ  تۅہیہِ  دُنیا چہِ  زندگی  منٛز  واریاہ  جان  چَھو  باسان  تہٕ  پننہِ  نیک  نیتی  پٮ۪ٹھ  چُھ  سُہ  گرِ  گرِ  خُدایس  گواہ  ٹھہراوان،  مگر  حقیقتس  منٛز  چُھ  سُہ  بدترین  دشمنِ  حق  آسان۔

Mirwaiz:
  لوٗکو  أندرٕہ  چُھ  ترٚییِم  قسٕم  یِمن  ہُند  ظٲہِر  چُھ  اکھ،  بٲطِن  چُھ  بیاکھ،  زیٚو  چھےٚ  اکھ،  دِل  چُھ  بیاکھ۔  برونٹھ  کنہِ  چھِ  اکہِ  بُتھہِ  پتہٕ  کنہِ  چھِ  بیٚیہِ  بُتھہِ۔  اکھ  قسٕم  گوو  لوٗکن  ہُند  یِم  دنیا  ژھانڈن  ٲخرتٕچ  چھکھ  نہٕ  کانہہ  فکِر۔  بیاکھ  قسٕم  چُھ  یِم  دنیا  چھِ  ژھانڈان  ٲخرت  تہِ  چھِ  ژھانڈان۔  ترٚیِم  قسٕم  گوو  یِم  ظٲہِر  پٲٹھۍ  چھِ  نٔنراوان  دنیانِشہِ  بیزٲری  تہٕ  ٲخرتُک  خیال۔  یِہٕںٛزٕہ  یچھ  کتھہٕ  تۅہیہِ  یا  رسول  اللہؐ  عجٲیِب  چھےٚ  بوزنہٕ  یِوان  دنیاچہِ  زندگی  متعلق۔  چنانچہ  اخنس  یِن  شریق  ثقفی  مُنافِق  اوس  نبی  کریمؐن  نِشہِ  یِوان  توپتہٕ  میچھہِ  تہٕ  مۅدرِ  کتھہٕ  کٔرۍ  کٔرۍ  تِمن  پنٕنۍ  سچٲیی  بیٚہناونٕچ  کوٗشِش  کران،  خدایس  اوس  گواہ  پیش  کران  پننہِ  دِل  کِس  حالس  پیٚٹھ۔  اللہ  تعالیٰ  ہس  ٲس  خبرٕے  تِہُند  حال  کیاہ  چُھ۔  سُہ  چُھ  فرماوان،  حقیقت  چھےٚ  یہِ  کہ  سُہ  چُھ  تُہُند  سخت  دُشمن،  تُہٕندین  پیرون  ہٕندۍ  سخت  دُشمن۔

Tahir:
  تہٕ  لُکن  منٛز  چُھ  کانٛہہ  شخص  تِیُتھ  تہِ  (آسان)  ییٚمۍ  سٕنز  کتھ  دُنیٲوی  زندگی  منٛز  تۅہیہِ  خۅش  چھے٘  کران،  بیٚیہِ  چُھ  سُہ  اللہ  تعالیٰ  ہس  پننہِ  دل  چہِ  کتھہِ  پیٚٹھ  گواہ  تہِ  بناوان،  حالانکہ  چُھ  سُہ  سارِوٕے  کھۅتہٕ  زیادٕہ  لڑایہِ  گۆر۔

Transliteration:
  Wamina a<b>l</b>nn<u>a</u>si man yuAAjibuka qawluhu fee al<u>h</u>ay<u>a</u>ti a<b>l</b>dduny<u>a</u> wayushhidu All<u>a</u>ha AAal<u>a</u> m<u>a</u> fee qalbihi wahuwa aladdu alkhi<u>sa</u>m<b>i</b>


Athar:
  ییٚلہِ  تس  اقتدار  چُھ  حٲصِل  گژھان  ﴿دوٚیُم  ترجمہٕ  ہیٚکیٚس  یِتہِ  ٲسِتھ  ییٚلہِ  سُہ  پوٚت  چُھ  پھیران،  مطلب  یِمہٕ  کتھہٕ  ؤنِتھ  ییٚلہِ  سُہ  پوٚت  چُھ  پھیران  تہٕ  پتہٕ  چُھ  عملاً  یی  کران﴾  پتہٕ  چھےٚ  زمینس  پٮ۪ٹھ  تٔمۍ  سٕنٛز  سٲرٕے  تگ دَو  اَمہِ  خٲطرٕ  آسان  زِ  فساد  پھٔہلاوِ،  کھاہ  زمین  کرِ  برباد  تہٕ  انسٲنۍ  نسل  کرِ  تباہ  حالانکہ  اللہ  تعالیٰ  ﴿یَس  سُہ  گواہ  اوس  بناوان﴾  چُھنہٕ  فسادس  ہرگز  پسند  کران۔

Mirwaiz:
  امہِ  پتہٕ  ییٚلہِ  تۅہیہِ  نِشہِ  نیران  چُھ،  کوٗشِش  چُھ  کران  شہرس  منٛز  فساد  کرنٕچ۔  بیٚیہِ  تباہ  کران  زراعت  تہٕ  چاروٲے  لوٗکن  ہٕںدۍ۔  چنانچہ  یۅہے  اختس  بِن  شریق  ییٚلہِ  اکہ  دۅہہ  نبی  کریمؐن  نِشہِ  کینہہ  کالاہ  کتھ  کٔرِتھ  دراو۔  نیٚبر  نیرِتھ  دیُتُن  نار  غریب  مسلمانن  ہٕندِس  زراعتس  بیٚیہِ  مٲرِن  ہٕندۍ  چاروٲےتہٕ  گُپن،  اللہ  تعالیٰ  ہس  چُھنہٕ  پسند  فساد۔

Tahir:
  تہٕ  ییٚلہِ  سُہ  (تۅہیہِ  نِشہِ)  پھیران  چُھ  تیٚلہِ  چُھ  زمینس  منٛز  (پۯتھ  ممکن)  تگ  دَو  کران  تاکہ  اَتھ  منٛز  تُلہِ  ہے  فساد،  بیٚیہِ  کرِہے  زراعت  تہٕ  نسل  تباہ،  تہٕ  اللہ  تعالیٰ  چُھنہٕ  فساد  پسند  فرماوان۔

Transliteration:
  Wai<u>tha</u> tawall<u>a</u> saAA<u>a</u> fee alar<u>d</u>i liyufsida feeh<u>a</u> wayuhlika al<u>h</u>artha wa<b>al</b>nnasla wa<b>A</b>ll<u>a</u>hu l<u>a</u> yu<u>h</u>ibbu alfas<u>a</u>d<b>a</b>


Athar:
  تہٕ  ییٚلہِ  تَس  وَننہٕ  چُھ  یِوان  زِ  خُدایس  کھۅژ،  تیٚلہِ  چُھ  پننہِ  وقارُک  خیال  تس  گناہس  پٮ۪ٹھ  دٔر  راوان،  یِتھِس  شخصَس  خٲطرٕ  چُھ  بَس  جَہنمٕے  کٲفی  تہٕ  سۅ  چھےٚ  واریاہ  بُرٕ  جاے۔

Mirwaiz:
  توپتہٕ  ییٚلہِ  تس  وننہٕ  چُھ  یِوان  خدایس  کھوژ  لوٗکن  مہ  واتناو  نقصان،  آمادٕہ  چُھ  تس  کران  تکبُر  تہٕ  نخوت  زیادٕہ  گناہ  کرنس  پیٚٹھ،  تسٕندِ  حقہٕ  چُھ  بس  نارِ  جہنم  تتھ  منٛز  وٲتِتھ  ہمہِ  تس  سُہ  تکبُر  تہٕ  غرورُک  نار،  کٲژاہ  یچھ  جاے  آرامٕچ  چھےٚ  سُہ  نارِ  جہنم۔

Tahir:
  تہٕ  ییٚلہِ  تس  (اَتھ  ظلمس  تہٕ  فسادس  پیٚٹھ)  وَننہٕ  یِیہِ  زِ  اللہ  تعالیٰ  ہس  کھۅژ  تیٚلہِ  چُھ  تٔمۍ  سُنٛدغروٗر  تس  زیادہ  زیادہ  گناہن  پیٚٹھ  ہٕس  دِوان،  لہٰذا  چُھ  تس  خٲطرٕ  جہنم  کٲفی  تہٕ  سُہ  چُھ  پٔزۍپٲٹھۍخراب  ٹھکانہٕ۔

Transliteration:
  Wai<u>tha</u> qeela lahu ittaqi All<u>a</u>ha akha<u>th</u>athu alAAizzatu bi<b>a</b>lithmi fa<u>h</u>asbuhu jahannamu walabisa almih<u>a</u>d<b>u</b>


Athar:
  دوٚیِمہِ  پاسہٕ  چُھ  اِنسانَو  منٛز  تِیُتھ  کانٛہہ  شخص  تہِ  یُس  اللہ  تعالیٰ  سٕندِ  رضا  خٲطرٕ  پنُن  زُو  چُھ  داوَس  لاگان،  تہٕ  یِتھیٚن  بندن  پٮ۪ٹھ  چُھ  اللہ  تعالیٰ  سٮ۪ٹھاہ  مہربان۔

Mirwaiz:
  بیٚیہِ  چھِ  لوٗکو  أندرٕہ  ژور  یِم  قسٕم  یِم  پنٕنۍ  پان  کٕنان  چھِ،  خداے  سُند  رضا  ژھانڈنہٕ  خٲطرٕ،  اللہ  تعالیٰ  چُھ  یِتھیٚن  بندن  پیٚٹھ  سیٹھاہ  مہربان۔

Tahir:
  تہٕ  لُکن  منٛز  چُھ  (اَتھ  برعکس)  کانٛہہ  تِیُتھ  شخص  تہِ  آسان  یُس  اللہ  تعالیٰ  سٕنز  رضا  حٲصل  کرنہٕ  خٲطرٕ  پَنُن  زُو  تہِ  چُھ  کٕنان،  تہٕ  اللہ  تعالیٰ  چُھ  بندن  پیٚٹھ  سیٚٹھاہ  مہربٲنی  کرن  وول۔

Transliteration:
  Wamina a<b>l</b>nn<u>a</u>si man yashree nafsahu ibtigh<u>a</u>a mar<u>da</u>ti All<u>a</u>hi wa<b>A</b>ll<u>a</u>hu raoofun bi<b>a</b>lAAib<u>a</u>d<b>i</b>


Athar:
  اے  ایمان  انَن  والیو!  توٚہۍ  گژِھو  پوٗرٕ  پٲٹھۍ  اسلامس  منٛز  دٲخل،  ﴿یعنی  کُنہِ  ژَٹھ  کپٹہِ  ورٲے  تہٕ  تحفظ  ورٲے  أنِو  پنٕنۍ  پوٗرٕ  زندگی  اسلامَس  تحت۔  یہِ  گژِھہ  نہٕ  آسُن  زِ  توٚہۍ  کٔرِو  پنٕنۍ  زندگی  مختلف  حصّن  منٛز  تقسیم  کٔرِتھ  کینٛژھن  حِصّن  منٛز  اسلامٕچ  پیروی  تہٕ  کینٛہہ  حِصّہٕ  کٔرِیوٗکھ  اَمہِ  چِھ  پیروی  نِشہِ  الگ﴾  تہٕ  شیطان  سٕنٛز  پیروی  مَہ  کٔرِو  تِکیازِ  سُہ  چُھ  نَنہِ  وانہٕ  تُہُنٛد  دُشمن۔

Mirwaiz:
  اے  باایمانو  دٲخِل  سپدِو  اِسلامس  اندر  پوٗرٕہ  پوٗرٕہ۔  اِسلامٕکۍ  سٲرِی  حُکم  أنِو  بجا۔  أڈۍ  حکُم  مانٕنۍ  أڈیٚن  پیٚٹھ  نہٕ  عمل  کرٕنۍ  یہِ  چُھ  یہودن  ہٕںٛز  طریق۔  مسلمان  گوو  سُے  یُس  سارنٕے  حُکمن  گردن  دارِ،  پتہٕ  پتہٕ  مہ  پٔکِو  شیطان  سٕندین  پدین  دورنگی  تہٕ  نفاق  ترٲوِو۔  اِسلام  کین  حُکمن  سٍتۍ  مہ  مِلنٲوِو  خیال  یا  شیطان  سٕندۍ  وسوسہٕ  سٍتۍ  بد  ل  احکام،  پٔزۍ  پٲٹھۍ  شیطان  چُھ  تُہُند  نوٚن  دُشمن۔  یتھ  آیہِ  کریمس  منٛز  چُھ  اللہ  تعالیٰ  بدعت  چیٚن  کامین  رد  کران۔  پٔتمِس  آیہِ  کریمس  اندر  ٲس  مُخلِص  بندن  ہٕںٛز  تعریف۔  بعض  وقت  چُھ  مُخلِص  بندٕہ  تہِ  افراطس  گرفتار  سپدان۔  سُہ  چُھ  پننہِ  خیالہٕ  کانہہ  رٕژ  کٲماہ  کران  مگر  سۅ  چھَنہٕ  شریعتس  تہٕ  سُنتس  مُوٲفِق  آسان۔  یۅسہٕ  کٲم  نہٕ  سنتس  مُوٲفِق  آسہِ  تتھ  چھِ  ونان  بدعت۔  یہودی  دینس  منٛز  ٲس  بٹہٕ  وار  اکھ  تعظیمُک  دۅہا۔  چنانچہِ  حضرتِ  عبداللہ  بِن  سلام  یِم  یہودو  ہٕںدیو  عٲلِمو  أندرٕہ  ٲسۍ  تِم  ٲسۍ  اِسلام  أنِتھ  تہِ  اتھ  دۅہس  تعظیم  چہ  نظرِ  وُچھان۔  بیٚیہِ  اوس  یہودیتس  منٛز  ووںٹہٕ  پاز  حرام  تہٕ  حضرتِ  عبداللہ  بِن  سلام  ٲسۍ  نہٕ  اِسلام  أنِتھ  تہِ  ووںٹہٕ  ماز  کھیٚوان،  اتھ  منٛز  ٲسۍ  زانان  پننہِ  خیالہٕ  خداے  سٕںٛز  اِطاعت۔  اللہ  تعالیٰ  ہن  کوٚر  اتھ  خیالس  اِصلاح  فرمووُن  اے  باایمانو  اِسلامٕکۍ  سٲرِی  احکام  أنِو  بجا۔  ییٚمہِ  آیہِ  کریم  کہ  معنی  تہٕ  تفسیرٕہ  سٍتۍ  چُھ  ظٲہِر  سپدان  کہ  بدعت  چن  کامین  تہٕ  خلافِ  شرع  کامین  کِتھہٕ  پٲٹھۍ  چُھ  اللہ  تعالیٰ  مذمت  تہٕ  رد  فرماوان۔  حدیث  شریفن  منٛز  چُھ  وضاحت  سان  بدعت  چین  خلافِ  شرع  تہٕ  خلافِ  سنت  کامین  ہٕںٛز  مذمت  بیان  کٔرِتھ  سخت  وعید  بیان  کرنہٕ  آمُت۔  حقیقتس  اندر  چُھ  بدعت  سیٹھاہ  مذموم  چیز۔  کیازِ  بدعت  گوو  غٲر  شریعتس  شریعت  بناوُن۔  شریعت  گوو  تی  یہِ  خداے  سٕندِ  طرفہٕ  آسہِ۔  یہِ  حضرتِ  شارع  اِسلامؐن  خداے  سٕندِ  طرفہٕ  اوٚنمُت  آسہِ۔  وۅنۍ  یُس  شخصاہ  پننہِ  طرفہٕ  کانہہ  چیزاہ  نٔنراوِ  یُس  نہٕ  شرعس  تہٕ  سنتس  منٛز  آمُت  آسہِ  تہِ  گوو  خدایس  پیٚٹھ  اِفترا  کرُن،  اپُز  نوراوُن۔

Tahir:
  اے  ایمان  والیو!  اسلامس  منٛز  گٔژِھو  پوٗرٕ  پوٗرٕ  دٲخل،  تہٕ  شیطان  سٕنزن  وتن  پیٚٹھ  مَہ  پٔکوٗ  بے  شک  چُھ  سُہ  تُہُنٛد  ٹاکارٕہ  دشمن۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo odkhuloo fee a<b>l</b>ssilmi k<u>a</u>ffatan wal<u>a</u> tattabiAAoo khu<u>t</u>uw<u>a</u>ti a<b>l</b>shshay<u>ta</u>ni innahu lakum AAaduwwun mubeen<b>un</b>


Athar:
  یِم  ٹاکارٕہ  ہدایت  تۅہیہِ  نِشہِ  آمٕتۍ  چِھ  ہرگاہ  یِم  لَبنہٕ  پتہٕ  تۅہیہِ  بیٚیہِ  لغزِش  گٔیَو،  تیٚلہِ  زٲنِو  ٹھیک  پٲٹھۍ  زِ  اللہ  تعالیٰ  چُھ  سارِنٕے  پٮ۪ٹھ  غٲلب  بیٚیہِ  چُھ  حکمت  وول  تہٕ  دانا۔

Mirwaiz:
  یُس  خدایس  پیٚٹھ  اپُز  نوراوِتس  برابر  چُھنہٕ  ظٲلِم  کانہہ۔  زیادٕہ  مُشکِل  چُھ  یہِ  کہ  أمِس  بدعتٕچ  کٲم  کروٕنِس  چُھنہٕ  توبہٕ  کرنُک  توفیق  تہِ  بنان  کیازِ  أمِس  چُھنہٕ  امہِ  کامہِ  ہٕندِ  گناہ  آسنُک  احساسٕے  سپدان  زانہہ،  سُہ  چُھ  زانان  بہٕ  چُھس  یہِ  کٲم  رٕژکران  حالانکہ  یہِ  چھےٚ  سراسر  نافرمٲنی  تہٕ  گناہٕچ  کٲم،  ہرگاہ  تُہٕندۍ  قدم  ڈٔلۍ  تہٕ  ثٲبِت  روٗدۍ  نہٕ  اِسلامس  پیٚٹھ  یعنی  توٚہۍ  کٔرٕو  نہٕ  اِسلام  کین  سارنٕے  احکامن  پیٚٹھ  عمل،  تۅہیہِ  اِسلام  کہ  مذہبِ  حق  آسنہٕ  چہِ  ننہِ  دلیلہٕ  واتنہٕ  پتہٕ،  ادٕہ  تمیُک  نقصان  چُھنہٕ  کٲنسہِ  أسۍ  دِمو  خلافِ  اِسلام  کامہِ  کروٕنین  ضروٗر  سزا،  تُہُند  گژِھہ  زانُن  وارٕہ  پٲٹھۍ  کہ  اللہ  تعالیٰ  چُھ  بیشک  زبردست  حِکمت  وول۔

Tahir:
  وۅنۍ  ہرگاہ  تۆہۍ  اَمہِ  پتہٕ  تہِ  لغزش  کٔرِو  ییٚلہِ  زَن  تۅہیہِ  نِشہِ  ٹاکارٕہ  نشٲنِیہِ  آیہِ  تیٚلہِ  زٲنِو  زِ  اللہ  تعالیٰ  چُھ  سیٚٹھاہ  غٲلب  بۆڈ  حکمت  وول۔

Transliteration:
  Fain zalaltum min baAAdi m<u>a</u> j<u>a</u>atkumu albayyin<u>a</u>tu fa<b>i</b>AAlamoo anna All<u>a</u>ha AAazeezun <u>h</u>akeem<b>un</b>


Athar:
  ﴿یِمو  سارِوٕے  نصیحتَو  پتہٕ  تہٕ  ہدایتَو  پتہٕ  تہِ  ہرگاہ  لُکھ  سیوٚد  گژھن  نہٕ  تیٚلہِ﴾  کیا  تِم  چھا  اَتھ  انتظارس  زِ  اللہ  تعالیٰ  گژِھہ  اوٚبرٕچن چٔھترن  پٮ۪ٹھ  فرشتن  سٍتۍ  خۅد بذات  یُن  تہٕ  پتہٕ  گژِھہ  فٲصلے  سپدُن؟  ٲخرکار  ہَے  سٲری  معاملات  چِھ  اللہ  تعالیٰ  سٕے  نِشہِ  پیش  سپدن  وٲلۍ۔

Mirwaiz:
  چھِنا  پراران  تِم  مگر  أتھۍ  کتھہِ  کہ  اللہ  تعالیٰ  تہٕ  تِہٕںدۍ  ملٲیِک  گٔژھۍ  واتٕنۍ  تِمن  نِشہِ  سفید  اۅبرٕہ  کین  سایبانن  منٛز  تِمن  سزا  دِنہٕ  خٲطرٕ،  بیٚیہِ  گژِھہ  قصے  ختم  یُن  کرنہٕ  یعنی  جزاوسزاہُک  قصہٕ  یُس  قیا  مت  کہِ  دۅہہ  طے  کرنہٕ  ییہِ،  سُہ  گژِھہ  دنیاسٕے  منٛز  طے  کرنہٕ  یُن،  اللہ  تعالیٰ  سٕے  کُن  یِن  سارے  کامہِ  واتناونہٕ۔  سٲرِی  مقدمات  پیش  کرنہٕ۔  سُے  کرِ  پانے  سارنٕے  امرن  ہُند  فٲصلہٕ،  بانبران  کیازِ  چھِ  یِم۔

Tahir:
  کیا  تِم  چھا  أتھۍ  کتھہِ  پۯاران  زِ  اۆبرٕکیٚن  سائبا  نن  منٛز  گژِھہ  اللہ  تعالیٰ  (سُنٛد  عذاب)  یُن،  بیٚیہِ  گژھن  فرشتہٕ  تہِ  (بۅن  وَسٕنۍ)  تہٕ  (سورُے)  قٕصے  گژِھہ  مۅکلُن،  ٲخٕر  چھے٘  سارے  کامہِ  اللہ  تعالیٰ  ہس  کُنے  پیش  سپدن  واجِنہِ۔

Transliteration:
  Hal yan<i><u>th</u></i>uroona ill<u>a</u> an yatiyahumu All<u>a</u>hu fee <i><u>th</u></i>ulalin mina algham<u>a</u>mi wa<b>a</b>lmal<u>a</u>ikatu waqu<u>d</u>iya alamru wail<u>a</u> All<u>a</u>hi turjaAAu alomoor<b>u</b>


Athar:
  بنی  اسرٲئیلس  پرٛژِھو،  اَسہِ  کِژٕھہ  نَنہِ  نَنہِ  نشٲنیہِ  چھےٚ  تِمن  ہاوِمژٕ۔  ﴿تہٕ  پتہٕ  پرٛژِھو  یِتہِ  تِمنٕے  زِ﴾  اللہ  تعالیٰ  سٕنٛز  نعمت  حٲصل  کرنہٕ  پتہٕ  یُس  قوم  اَتھ  سنگدِلی  سان  بدلاوان  چُھ  تتھ  قومَس  کِیُتھ  سخت  سزا  چُھ  اللہ  تعالیٰ  دِوان۔

Mirwaiz:
  پرژِھو  توٚہۍ  بنی  اسراییلن  اسہِ  کٲژاہ  ننہِ  دلیلہٕ  کرِ  تِمن  پیش  ہدایت  چہ  یِمہٕ  تِہٕندِ  خٲطرٕ  بجہِ  نعمژٕ  آسہٕ  مگر  تِمو  زٲنۍ  نہٕ  تِمن  نعمتن  ہٕںٛز  قدٕر،  تِمو  بدلاوِ  تِمہٕ  نعمتہٕ  کُفرس  سٍتۍ،  وۅنۍ  یُس  اکھاہ  بدلاوِ  خداے  سٕںٛز  نعمت  کُفرانِ  نعمتس  سٍتۍ  سۅ  نعمت  وٲتِتھ،  ادٕہ  اللہ  تعالیٰ  تہِ  چُھ  سخت  عذاب  کروُن  تس،  سُہ  سزا  ییہِ  دِنہٕ  تس  دنیاسٕے  اندر  یا  ٲخرتس  اندر۔

Tahir:
  تۆہۍ  پٕۯژِھو  بنی  اسرٲیِلس  زِ  اَسہِ  کٲژاہ  ٹاکارٕہ  نِشٲنِیہِ  آسہٕ  تِمن  عطا  کرِ  مَژٕ،  تہٕ  یُس  شخص  اللہ  تعالیٰ  سٕنز  نعمت  پانس  نِشہِ  یِنہٕ  پتہٕ  بدلاو  تیٚلہِ  چُھ  بے  شک  اللہ  تعالیٰ  سخت  عذاب  دِنہٕ  وول۔

Transliteration:
  Sal banee isr<u>a</u>eela kam <u>a</u>tayn<u>a</u>hum min <u>a</u>yatin bayyinatin waman yubaddil niAAmata All<u>a</u>hi min baAAdi m<u>a</u> j<u>a</u>athu fainna All<u>a</u>ha shadeedu alAAiq<u>a</u>b<b>i</b>


Athar:
  یِمو  لُکو  کُفرٕچ  وَتھ  اختیار  کٔرمٕژ  چھےٚ،  تِہِندِ  خٲطرٕ  چھےٚ  دُنیا ہٕچ  زندگی  سٮ۪ٹھاہ  ٹٲٹھ  تہٕ  دِل  پسند  بناونہٕ  آمٕژ،  یِتھۍ  لُکھ  چِھ  ایمانٕچ  وَتھ  اختیار  کرن  والیٚن  ہَزٕل  کران،  مگر  قیامت کہ  دۅہ  آسن  پرہیزگار  لُکھٕے  تِہٕندِ  مقابلہٕ  عٲلی  مقام۔  روٗد  دُنیا ہُک  رِزِق،  خُدایس  چُھ  اختیار  یس  ییٚژِھہ  تس  دِیہِ  بے حساب۔

Mirwaiz:
  دنیاہٕچ  زندگی  چھےٚ  کٲفرن  مزین  تہٕ  خوبصورت  بوزنہٕ  یِوان،  توے  چھِ  تِم  مِسکین  تہٕ  فقیر  باایمانن  ٹسنہٕ  کران  تہٕ  ٹھٹھہٕ  کران،  حالانکہ  یِم  لوٗکھ  خدایس  کھوٗژ  ۍتہٕ  شِرکہٕ  نِشہِ  پتھ  روٗدۍ  تِم  آسن  قیامت  کہِ  دۅہہ  تِمن  پیٚٹھہٕ  کنہِ  سیٹھاہ  تھٔدین  مرتبن  اندر  اعلیٰ  علینس  اندر۔  اِنسانس  پزِ  نہٕ  مال  و  دولت  سٍتۍ  مغروٗر  سپدُن  کیازِ،  اللہ  تعالیٰ  چُھ  رزق  عطا  کران  یِمن  یژھان  چُھ  حِساب  روٚستُے۔  امیُک  دارومدار  چُھ  قسمتس  پیٚٹھ۔  امیُک  دارومدار  چُھنہٕ  کمالس  تہٕ  مقبولیتس  پیٚٹھ۔  یعنی  یہِ  چُھنہٕ  ضروٗری  یُس  مال  ودولتس  اندر  بوٚڈ  آسہِ  سُے  چُھ  اللہ  تعالیٰ  ہس  نِشہِ  مقبول  تہٕ  مُقربے۔  بٔڈ  کتھ  چھےٚ  خدایس  نِشہِ  مقبول  آسُن  تتھ  چُھنہٕ  مالس  سٍتۍ  تعلق  کینہہ،  تہٕ  سُہ  چُھ  کُنہِ  وقتہٕ  فقیرس  مالدار  بناوان  تہٕ  کُنہِ  وقتہٕ  مالدارس  فقیر  تہٕ  محتاج  بناوان۔  چنانچہِ  یِمے  فقیر  صُحابہٕ  صٲب  یِمن  یِم  کٲفر  مالدار  ٹھٹھہٕ  کران  ٲسۍ  بنٲوۍ  اللہ  تعالیٰ  ہن  بنی  قریظ  تہٕ  بنی  نصیر  کہ  مال  ودولتُک  بیٚیہِ  روم  تہٕ  فارس  کین  بجن  بجن  سلطنتن  ہٕںٛدۍ  مٲلِک۔

Tahir:
  کٲفرن  خٲطرٕ  چھے٘  دُنیاہٕچ  زندگی  حدٕ  کھۅتہٕ  پٲراونہ  آمٕژ  تہٕ  تِم  چِھ  ایمان  والیٚن  سٍتۍ  مذاق  کران،  تہٕ  یِمَو  تقویٰ  کۆر  اختیار،  تِم  آسن  قیامت  کہ  دۅہ  تِمن  سرس،  تہٕ  یس  اللہ  تعالیٰ  یَژھان  چُھ  تس  چُھ  بے  حساب  عطا  کران۔

Transliteration:
  Zuyyina lilla<u>th</u>eena kafaroo al<u>h</u>ay<u>a</u>tu a<b>l</b>dduny<u>a</u> wayaskharoona mina alla<u>th</u>eena <u>a</u>manoo wa<b>a</b>lla<u>th</u>eena ittaqaw fawqahum yawma alqiy<u>a</u>mati wa<b>A</b>ll<u>a</u>hu yarzuqu man yash<u>a</u>o bighayri <u>h</u>is<u>a</u>b<b>in</b>


Athar:
  ابتداہس  منٛز  ٲسۍ  سٲری  لُکھ  أکۍسٕے  طریقس  پٮ۪ٹھ۔  ﴿پتہٕ  روٗز  نہٕ  یہِ  حالت  تہٕ  اختلاف  سپٕدۍ  ظٲہر﴾  اَمہِ  پَتہٕ  سوٗزۍ  خُداین  پیغمبر  یِم  سِیٔز  وَتھ  اِختیار  کرنس  پٮ۪ٹھ  خۅش  خبر  دِنہٕ  وٲلۍ  تہٕ  ہَجہِ  وَتہِ  ہٕندیٚو  نتیجَو  نِشہِ  کھۅژناون  وٲلۍ  ٲسۍ،  تہٕ  تِمن  سٍتۍ  کٔرٕن  برحق  کتاب  نٲزِل  تاکہ  یِم  اختلاف  لُکن  درمیان  حقس  متعلق  نٔنۍ  ٲسۍ  درٛامٕتۍ  تِہُنٛد  فٲصلہٕ  کرِ  ﴿تہٕ  یِم  اختلاف  نوٚن  نیرنُک  وجہ  اوس  نہ  یہِ  زِ  ابتداہس  منٛز  اوس  نہٕ  لُکن  حق  وننہٕ  آمُت،  سۅ  کتھ  چَھنہٕ﴾  اختلاف  کوٚر  تِمو  لُکو  یِمن  حقُک  علم  اوس  دِنہٕ  آمُت،  حق  ترٲوِتھ  کٔڑۍ  تِمو  روشن  ہدایت  حٲصل  کرنہٕ  پتہٕ  محض  اَمہِ  موجوب  مختلف  طریقہٕ  زِ  تِم  ٲسۍ  پانہٕ  وٲنۍ  زیادتی  کرٕنۍ  یژھان،  البتہ  یِمو  لُکو  پیغمبرن  پٮ۪ٹھ  ایمان  اوٚن  تِمن  ہٲو  خُداین  پننہِ  اِذنہٕ  سٍتۍ  حقٕچ  سۅ  وَتھ  یَتھ  منٛز  لُکو  اختلاف  کوٚرمُت  اوس،  یَس  اللہ  تعالیٰ  یژھان  چُھ  تس  چُھ  سِیٔز  وَتھ  ہاوان۔

Mirwaiz:
  اکھ  زماناہ  اوس  سٲرِی  لوٗکھ  ٲسۍ  أکۍسٕے  دینس  پیٚٹھ۔  کیازِ  گۅڈنی  آے  دنیاہس  منٛز  حضرتِ  آدم  بیٚیہِ  تِہُند  بٲژ  حضرتِ  حوا۔  یِمن  یِم  اولاد  زاے  تِمن  ٲسۍ  حضرتِ  آدم  علیہ  السلام  دینِ  حقٕچ  تعلیم  دِوان،  تِم  ٲسۍ  تمہِ  تعلیمہِ  موجوب  عمل  کران۔  أکِس  مُدتس  تانۍ  روٗد  یہِ  سِلسلہٕ  یِتھے  پٲٹھۍ  پکان  توپتہٕ  پیٚیو  طبیعتن  منٛز  اِختلاف  تمہِ  سٍتۍ  پیٚو  اغراضن  منٛز  تہِ  اختلاف  توپتہٕ  پیٚو  وکینہہ  کالاہ  گٔژِھتھ  عملن  تہٕ  اعتقادن  منٛز  اختلاف،  سُہ  اِختلاف  دوٗر  کرنہٕ  خٲطرٕ  سوٗز  اللہ  تعالیٰ  ہن  تِمن  کُن  پیغمبر  بشارت  دِوُن  پٔزۍ  کتھ  مانہٕ  وٕنین  بیم  کروُن  پٔزِس  اِنکار  کروٕنین،  بیٚیہِ  سوز  تٔمۍ  تِمن  سٍتۍ  پننہِ  کتابہٕ  یِمن  منٛز  پوٚز  اوس  یُتھ  سُہ  تِمن  کتابن  تہٕ  پیغمبرن  ہٕندِ  ذریعہ  فٲصلہٕ  کرِ  تِمن  معاملن  ہٕںدۍ  یِمن  منٛز  یِمن  لوٗکن  اِختلاف  اوس،  اِختلاف  پیٚوونہٕ  تتھ  اندر  مگر  تِموٕے  یِمن  سۅ  کتاب  دِنہٕ  ٲس  آمٕژ،  نٔنۍ  تہٕ  واضح  احکام  تِمن  نِشہِ  واتنہٕ  پتہٕ،  پانہٕ  وٲنۍ  اکھ  أکِس  پیٚٹھ  سرکشی  کرنٕکہ  سببہٕ،  پس  کوٚر  ہِدایت  اللہ  تعالیٰ  ہن  باایمانن،  پزِ  کتھہِ  کِنۍ  یتھ  منٛز  تِمن  اِختلاف  اوس  پننہِ  حِکمت  سٍتۍ،  اللہ  تعالیٰ  چُھ  وتھ  ہاوان  یِمن  یژھان  چُھ  سیٚزِ  وتہِ  کُن۔

Tahir:
  سٲری  لُکھ  ٲسۍ  (ابتداہس  منٛز)  أکۍ  سٕے  دیٖنس  پیٚٹھ  جمع،  (پتہٕ  ییٚلہِ  تِمن  منٛز  اختلاف  سپٕدۍ)  پتہٕ  سوٗزۍاللہ  تعالیٰ  ہَن  خۅش  خبر  دِنہٕ  وٲلۍ  تہٕ  کھۅژناون  وٲلۍ  پیغمبر،  تہٕ  تِمن  سٍتۍ  کٔرٕن  حقس  پیٚٹھ  مبنی  کتاب  نٲزل  تاکہ  سۅ  کرِ  لُکن  منٛز  تِمن  کتھن  ہُنٛد  فٲصلہٕ  یِمن  منٛز  تِمَو  اختلاف  اوس  لوگمُت  کرُن،  تہٕ  اَتھ  منٛز  کۆر  اختلاف  تہِ  فقط  تِموٕے  لُکو  یِمن  سۅ  کتاب  دِنہٕ  ٲس  آمٕژ،  اَمہِ  باوجود  زِ  تِمن  نِشہِ  آسہٕ  ٹاکارٕہ  نشٲنِیہِ  آمژٕ  (تہٕ  تِمَو  کۆر  یہِ  اختلاف  تہِ)  محض  پانہٕ  وٲنۍ  بغض  تہٕ  حسد  آسنہ  کنۍ،پتہٕ  سمجھٲواللہ  تعالیٰ  ہَن  پننہِ  حکمہٕ  سٍتۍ  ایمان  والیٚن  سۅحقٕچ  کتھ  یَتھ  منٛز  تِم  اختلاف  ٲسۍ  کران،تہٕ  اللہ  تعالیٰ  یس  یَژھان  چُھ  تس  چُھ  سیٚزِ  وَتہِ  کُن  راہنمٲیی  فرماوان۔

Transliteration:
  K<u>a</u>na a<b>l</b>nn<u>a</u>su ommatan w<u>ah</u>idatan fabaAAatha All<u>a</u>hu a<b>l</b>nnabiyyeena mubashshireena wamun<u>th</u>ireena waanzala maAAahumu alkit<u>a</u>ba bi<b>a</b>l<u>h</u>aqqi liya<u>h</u>kuma bayna a<b>l</b>nn<u>a</u>si feem<u>a</u> ikhtalafoo feehi wam<u>a</u> ikhtalafa feehi ill<u>a</u> alla<u>th</u>eena ootoohu min baAAdi m<u>a</u> j<u>a</u>athumu albayyin<u>a</u>tu baghyan baynahum fahad<u>a</u> All<u>a</u>hu alla<u>th</u>eena <u>a</u>manoo lim<u>a</u> ikhtalafoo feehi mina al<u>h</u>aqqi bii<u>th</u>nihi wa<b>A</b>ll<u>a</u>hu yahdee man yash<u>a</u>o il<u>a</u> <u>s</u>ir<u>at</u>in mustaqeem<b>in</b>


Athar:
  پتہٕ  کیا  تۅہیہِ  لُکو  چُھوا  سمجھمُت  زِ  توٚہۍ  گٔژِھو  یِتھے  جنتس  منٛز  دٲخل،  حالانکہ  وُنہِ  گُدریٛاو  نہٕ  تہِ  سورُے  تۅہیہِ  پٮ۪ٹھ  یہِ  تۅہیہِ  برٛوٗنٹھِمیٚن  ایمان  اَنن  والیٚن  پٮ۪ٹھ  گُدریومُت  چُھ؟  ﴿مطلب  چُھ  یہِ  زِ  انبیاءؑ،  ییٚلہِ  تہِ  زانٛہہ  دُنیا ہس  منٛز  آمٕتۍ  چِھ  یِمن  انبیاءؑ  تہٕ  بیٚیہِ  تِمن  پٮ۪ٹھ  ایمان  اَنن  والیٚن  لُکن  آو  اللہ  تعالیٰ  سٕندٮ۪ن  بٲغی  تہٕ  نافرمان  بندن  سٍتۍ  سخت  مقابلہٕ  پیش،  تہٕ  تِمو  کٔر  پنُن  زُو  مصیبتس  منٛز  ترٛاوِتھ  بٲطل  طریقن  ہٕندِس  مُقابلس  منٛز  دینِ  حق  قٲیِم  کرنٕچ  کوٗشش،  اَدٕہ  ہیٚکۍ  تِم  جنتٕکۍ  حقدار  سپدِتھ،  اللہ  تعالیٰ  سُنٛد  جنت  چُھنہٕ  یوٗتاہ  سوٚگ  زِ  توٚہۍ  تُلِو  نہٕ  اللہ  تعالیٰ  سٕنٛدِ  مۅکھہٕ  تہٕ  تٔمۍ  سٕنٛدِ  دین  خٲطرٕ  کانٛہہ  تکلیف  تہٕ  یہِ  سپدیٚو  تۅہیہِ  مفت  حٲصل﴾  تِمن  پٮ۪ٹھ  آیہِ  سختیہِ  کرنہٕ،  مُصیبت  آکھ،  دٕنہٕ  وِتھ  آے  تراونہٕ  حتیٰ کہ  وقتٕکۍ  رَسوٗلن  تہٕ  تٔمۍ  سٕنٛدیٚو  اہلِ  ایمان  سٲتِھیو  دِژ  کریٛکھ  زِ  اللہ  تعالیٰ  سُنٛد  مدد  کر  واتہِ؟  ﴿تمہِ  وقتہٕ  آو  تِمن  دِلاسہٕ  دِنہٕ  زِ﴾  آ،  اللہ  تعالیٰ  سُنٛد  مدد  چُھ  نزدیک۔

Mirwaiz:
  اے  مسلمانو  کیاتۅہیہِ  چُھوٕہ  گُمانہٕ  توٚہۍ  کیاہ  أژِو  جنتس  محنت  ورٲے  حالانکہ  وٕنہِ  وٲتۍنہٕ  تۅہیہِ  تِتھۍ  تکلیف  یِتھۍ  تکلیف  برونٹھمین  مسلمانن  وٲتمٕتۍ  چھِ،  رٔٹۍ  تنگی  تہٕ  فقرن  بیماریو  تہٕ  سختی،  بلایو  تہٕ  مُصیبتو  سٍتۍ  آے  تِم  دٕنونہٕ  تہٕ  الراونہٕ،  یوٚت  پیٚٹھ  وٲژ  نوبت  کہ  تمہِ  وقتُک  پیغمبر  بیٚیہِ  یِم  تِمن  سٍتۍ  باایمان  ٲسۍ  سٲرِی  لٔگۍ  وننہِ،  کرسنا  واتہِ  مددِ  خدا  ییمیُک  اسہِ  وعدٕہ  چُھ  آمُت  کرنہٕ،  جواب  آکھ  دِنہٕ  خبردار  روٗزِو  یٲرِی  تہٕ  مددِ  خدا  چُھ  نزدیک  واتہٕ  وُن۔

Tahir:
  کیا  تۆہۍ  چِھوٕ  یہِ  گُمان  کران  زِتۆہۍ  گٔژِھو  (یِتھے  آزمٲیِشہِ  ورٲے)  جنتس  منٛز  دٲخل  حالانکہ  تۅہیہِ  وُچھٕو  نہٕ  وُنہِ  تِمن  لُکن  ہٕنز  ہِش  حالت  (تھٕے)  یِم  تۅہیہِ  برونٛہہ  دۯاے،  تِمن  واژٕ  رنگہٕ  رنگہٕ  سختیہِ  تہٕ  تکلیف  تہٕ  تِم  آے  (تِتھہٕ  پٲٹھۍ)  دٕنہٕ  وَنہٕ  زِ  (تَمہِ  قومٕکۍ)  پیغمبر  تہٕ  تِہِندیٚو  ایمان  والیو  سٲتھِیَو  (تہِ)  لٲے  کۯیکھ  زِ  اللہ  تعالیٰ  سُنٛد  مدد  کر  یِیہ؟  خبردار  سپدِو  زِ  بے  شک  چُھ  اللہ  تعالیٰ  سُنٛد  مدد  قریب۔

Transliteration:
  Am <u>h</u>asibtum an tadkhuloo aljannata walamm<u>a</u> yatikum mathalu alla<u>th</u>eena khalaw min qablikum massathumu albas<u>a</u>o wa<b>al</b><u>dd</u>arr<u>a</u>o wazulziloo <u>h</u>att<u>a</u> yaqoola a<b>l</b>rrasoolu wa<b>a</b>lla<u>th</u>eena <u>a</u>manoo maAAahu mat<u>a</u> na<u>s</u>ru All<u>a</u>hi al<u>a</u> inna na<u>s</u>ra All<u>a</u>hi qareeb<b>un</b>


Athar:
  لُکھ  چِھ  پرٛژھان  أسۍ  کیا  کَرو  خرٕچ؟  جواب  دِیوٗکھ،  یُس  مال  تہِ  توٚہۍ  خرچ  کٔرِو  ﴿سُہ  کرو﴾  پننِس  مٲلِس  ماجہِ  پٮ۪ٹھ،  تہٕ  رشتہٕ دارن  پٮ۪ٹھ،  یتیمن  تہٕ  مسکینن  تہٕ  مُسافرن  پٮ۪ٹھ  خرٕچ،  تہٕ  یُس  تہِ  رژر  توٚہۍ  کٔرِو  اللہ  تعالیٰ  آسہِ  تمہِ  نِشہِ  باخبر۔

Mirwaiz:
  پرٕ  ژھان  چھِ  تۅہیہِ  یا  رسول  اللہ  باایمان  خرٕچ  کیاہ  کرو  کوٗتاہ  کرو؟کس  پیٚٹھ  کرو؟  فرمٲوِیوکھ  توٚہۍ  یہِ  کینژھاہ  توٚہۍ  خرٕچ  کٔرِو  مالہٕ  أندرٕہ  کم  یا  زیادٕہ،  پس  گژِھہ  گۅڈٕہ  دیُن  مٲلِس  ماجہِ  ییٚلہِ  تِم  محتاج  آسن،  بیٚیہِ  ٲشناون  بیٚیہِ  یتیمن  یِمن  نہٕ  مول  آسہِ  بیٚیہِ  مِسکینن  بیٚیہِ  مُسافرن،  توپتہٕ  یۅسہٕ  نیکیاہ  کٔرِو  توٚہۍ  پس  بیشک  اللہ  تعالیٰ  ہس  چھےٚ  تٔمِچ  پوٗرٕہ  خبر۔

Tahir:
  تۅہیہِ  چِھو  پٕۯژھان  زِ (اللہ  تعالیٰ  سٕنزِ  وَتہِ  منٛز)  کیا  کرو  خرچ،  فرمٲوِیوٗکھ  یوٗتاہ  تہِ  مال  خرچٲوِو  (ٹھیک  چُھ)  مگراَمِکۍ  حقدار  چِھ  تُہٕندۍ  مٲلۍ  ماجہِ  تہٕ  قریبی  رشتہٕ  دار،تہٕ  یتیم،  تہٕ  محتاج  تہٕ  مسافر،بیٚیہِ  یۅسہٕ  تہِ  نیکی  تۆہۍ  کران  چِھو  بے  شک  چُھ  اللہ  تعالیٰ  تَتھ  وارٕ  پٲٹھۍ  زانن  وول۔

Transliteration:
  Yasaloonaka m<u>atha</u> yunfiqoona qul m<u>a</u> anfaqtum min khayrin falilw<u>a</u>lidayni wa<b>a</b>laqrabeena wa<b>a</b>lyat<u>a</u>m<u>a</u> wa<b>a</b>lmas<u>a</u>keeni wa<b>i</b>bni a<b>l</b>ssabeeli wam<u>a</u> tafAAaloo min khayrin fainna All<u>a</u>ha bihi AAaleem<b>un</b>


Athar:
  تۅہیہِ  چُھو  جنگک  حُکم  آمُت  دِنہٕ  تہٕ  سُہ  چُھو  تۅہیہِ  ناگوار،  بنان  چُھ  زِ  اکھ  چیز  آسہِ  تۅہیہِ  ناگوار  تہٕ  سُے  آسہِ  تُہٕنٛدِ  خٲطرٕ  بہتر،  تہٕ  بنان  چُھ  اکھ  چیز  آسہِ  تۅہیہِ  پسند  تہٕ  سُے  آسہِ  تُہٕندِ  خٲطرٕ  شر،  اللہ  تعالیٰ  چُھ  زنان  توٚہۍ  چِھو  نہٕ  زانان۔

Mirwaiz:
  اے  مُسلمانو  فرض  آو  کرنہٕ  تۅہیہِ  پیٚٹھ  جہاد  ہمیشہ  خٲطرٕ۔  اگرچہ  سُہ  چُھو  تۅہیہِ  ناپسندٕے  مگر  تۅہیہِ  چَھنہٕ  چیزن  ہٕںٛزن  حقیقتن  پیٚٹھ  نظر،  بسااوقات  بنہِ  تۅہیہِ  یُس  چیز  تۅہیہِ  ناپسند  آسہِ  سُہ  آسہِ  تُہٕندِ  خٲطرٕ  رُت  تہٕ  بہتر،  کُنہِ  وقتہٕ  بنہِ  تۅہیہِ  آسہِ  کانہہ  چیز  پسند  سُہ  آسہِ  تُہٕندِ  خٲطرٕ  یچھ  خراب  تہٕ  مُضر۔  اللہ  تعالیٰ  ہٕے  چُھ  سورُے  زانان  توٚہۍ  چھِو  نہٕ  زانان۔  جہاد  کرنس  اندر  اگر  چہ  تۅہیہِ  ٲسِتن  ناپسندٕے،  چُھ  پرتھ  حالس  اندر  فٲیدے  فٲیدٕہ۔  مالِ  غنیمت  یا  شہادت  تہِ  بٔڈ  مزوٗرۍ۔  جہاد  نہ  کرنس  اندر  اگرچہ  تۅہیہِ  ٲسِتن  پسندٕے  چھِ  بجہ  خرٲبیہ،  اکھ  ذلت  تہٕ  فقر  بیٚیہِ  ثواب  نِشہِ  محروٗمی۔  جہادس  اندر  چھےٚ  کلمہ  اِسلامٕچ  بلندی۔  مسلمانن  ہُند  عزت  تہٕ  سطوت۔  لہٰذا  ٲسِو  خداے  سٕندِس  حُکمس  تعمیل  کرنس  اندر  جلدی  کران۔  نبی  کریمؐن  سوٗز  اکھ  لۅکُٹ  لشکراہ  جہاد  کرنہٕ  خٲطرٕ۔  تمیُک  امیرِلشکر  کوٚرُکھ  حضرتِ  عبداللہ  بِن  جحش  پنُن  پۅپھتُر  برادر،  تِمو  کوٚر  مُشرِکن  سٍتۍ  جہاد  یتھ  منٛز  مور  تِمو  عمر  بِن  عبداللہ  حضرمی  اکھ  کٲفراہ۔  ماہِ  جمادی  الثانی  کہ  پٔتمہِ  دۅہہ  یتھ  منٛز  احتمال  اوس  ماہِ  رجب  کہ  غرہ  آسنُک۔  اتھ  پیٚٹھ  کوٚر  کٲفرو  اعتراض  کہ  مسلمان  چھِ  تعظیم  کین  ریٚتن  منٛز  تہِ  جہاد  جٲرِی  تھاوان۔  مسلمانن  سپُد  تردُد  پٲدٕہ  تِمو  پرُژھ  نبی  کریمؐن  یہِ  مسلہٕ۔  اتی  سپُدیہِ  آیہِ  کریمہ  نٲزِل۔

Tahir:
  تۅہیہِ  پیٚٹھ  چُھ  (فتنہ  و  فسادُک  بیول  گالنہٕ  مۅکھہٕ  تہٕ  اَمن  قٲیم  کرنہ  خٲطرٕ  پننس  بچاوس  منٛز)  قتال  فرض  کرنہٕ  آمُت،  حالانکہ  سہُ  چُھوتۅہیہِ  طبیعت  کِنۍناگوارگژھان،  تہٕ  ممکن  چُھ  زِ  تۆہۍ  کٔرِیوٗن  کانٛہہ  چیز  ناپسند  تہٕ  سُہ  آسہِ  (در  حقیقت)  تُہٕندِ  خٲطرٕ  بہتر،بیٚیہِ  چُھ  (یِتہِ)  ممکن  زِ  تۆہۍ  کٔرِیوٗن  کانٛہہ  چیز  پسند  تہٕ  سُہ  آسہِ  (درحقیقت)  تُہٕندِ  خٲطرٕ  خراب،  تہٕ  اللہ  تعالیٰ  چُھ  وارٕ  پٲٹھۍ  زانان  تہٕ  تۆہۍ  چِھو  نہٕ  زانان۔

Transliteration:
  Kutiba AAalaykumu alqit<u>a</u>lu wahuwa kurhun lakum waAAas<u>a</u> an takrahoo shayan wahuwa khayrun lakum waAAas<u>a</u> an tu<u>h</u>ibboo shayan wahuwa sharrun lakum wa<b>A</b>ll<u>a</u>hu yaAAlamu waantum l<u>a</u> taAAlamoon<b>a</b>


Athar:
  لُکھ  چِھ  پرٛژھان  ماہِ  حرامس  منٛز  لڑُن  کِیُتھ  چُھ؟  ؤنیوٗکھ،  اَتھ  منٛز  لڑُن  چُھ  سٮ۪ٹھاہ  بُرٕہ،  مگر  اللہ  تعالیٰ  سٕنٛزٕ  وَتہِ  نِشہِ  لُکھ  رُکاوٕنۍ  تہٕ  خُدایس  سٍتۍ  کفر  کرُن  تہٕ  مسجدِ  حرامٕچ  وَتھ  خُدا پرستن  بند  کرٕنۍ  تہٕ  حرمٕکۍ  روزَن  وٲلۍ  تتہِ  کڑٕنۍ  چُھ  خُدایس  نزدیک  اَمہِ  کھۅتہٕ  تہِ  بُرٕہ،  تہٕ  فتنہٕ  چُھ  خون  ریزی  کھۅتہٕ  زیادٕہ  شدید  ﴿یہِ  کتھ  چھےٚ  أکِس  واقعس  متعلق۔  رجب  2ھ  منٛز  ٲس  نبی  صلی  اللہ  علیہ و سلمو  ٲٹھن  نفرن  ہٕنٛز  اکھ  چھۅکھ  نَخلَہ ہَس  کُن  سوٗزمٕژ،  یہِ  چھےٚ  مکّس  تہٕ  طائفس  درمیان  اکھ  جاے،  تہٕ  اَتھ  چھۅکہِ  اوسُکھ  ہدایت  فرموومُت  زِ  قریشن  ہٕندٮ۪ن  آئندٕہ  کیٚن  منصوبن  تہٕ  تِہندِس  نقل  و  حرکتس  متعلق  کٔرِو  معلومات  حٲصل،  جنگک  کانٛہہ  اجازت  اوسُکھ  نہٕ  دِیتمُت۔  مگر  وَتہِ  سمُکھ  یِمن  قریشن  ہُنٛد  اکھ  لۅکُٹ  تجارتی  قٲفلہٕ،  اَتھ  پٮ۪ٹھ  کوٚر  یِمو  حملہٕ،  اکھ  نفر  کوٚرُکھ  قتل  تہٕ  باقی  لُکھ  أنِکھ  مال  ہیٚتھ  گِرفتار  کٔرِتھ  مدینہٕ  شریف۔  یہِ  کاروٲئی  سپٕز  تمہِ  وقتہٕ  ییٚلہِ  زَن  ماہِ  رجب  اوس  ختم  تہٕ  ماہِ  شعبان  اوس  شروع  سپدان  تہٕ  یہِ  کتھ  ٲس  شکہٕ لد  زِ  اَماہ  حملہٕ  سَپُداہ  ماہِ  رجب  ﴿یعنی  ماہِ  حرامس﴾  منٛز  کِنہٕ  ماہِ  شعبانس  اندر۔  البتہ  قریشو  تہٕ  تِمن  سٍتۍ  رٔلِتھ  درپردٕہ  یہودیو  تہٕ  منافقو  دِژ  اَتھ  واقعس  مسلمانن  خلاف  بدنٲمی  کرنہٕ  موجوٗب  خوب  شہرت۔  سخت  اعتراضات  کٔرِتھ  زِ  یِم  چِھ  درٛامٕتۍ  بٔڈۍ  اللہ  وٲلۍ  بٔنِتھ  تہٕ  حال  چُھکھ  یہِ  زِ  ماہِ  حرامس  منٛز  تہِ  چِھنہٕ  خون  ریزی  کرنہٕ  نِشہِ  ہراسہٕ  کران۔  یِمنٕے  اعتراضن  ہُنٛد  جواب  چُھ  یتھ  آیتس  منٛز  دِنہٕ  آمُت﴾  تِم  روزن  تۅہیہِ  سٍتۍ  لڑان،  حتیٰ کہ  اگر  تِمن  پانس  تام  آسِہے  تیٚلہِ  پھرٕہانَو  تۅہیہِ  پننہِ  دِینہٕ  نِشہِ  پوٚت  ﴿تہٕ  یہِ  سمجِھو  ٹھیک  پٲٹھۍ  زِ﴾  تۅہیہِ  منٛز  یُس  تہِ  کانٛہہ  پننہِ  دینہٕ  نِشہِ  پھیرِ  تہٕ  کُفرٕ کِس  حالتس  منٛز  دِیہِ  زُو  تٔمۍ  سٕندۍ  اعمال  گژھن  دُنیا ہس  تہٕ  ٲخرتس  دۅشوٕنۍ  منٛز  ضایع،  امہِ  قسمٕکۍ  سٲری  لُکھ  چِھ  جہنمی  تہٕ  ہمیشہٕ  روزن  جہنم  سٕے  منٛز۔

Mirwaiz:
  پرژھان  چھِ  تۅہیہِ  باایمان  تعظیم  کِس  ریٚتس  اندر  جنگ  کرنس  متعلق،  توٚہۍ  فرمٲوِیوکھ  واقعی  تعظیم  کِس  ریٚتس  اندر  جنگ  کرُن  چُھ  بوٚڈ  گناہ  ییٚلہِ  قصداً  زٲنِتھ  کٔرِتھ  واقع  سپدِ،  مگر  لوٗکھ  خداے  سٕنٛزِ  وتہِ  نِشہِ  یعنے  دینِ  اِسلام  نِشہِ  پتھ  رٹٕنۍ،  خداے  سٕندِس  کُن  آسنس  اِنکار  کرُن  مسجدِ  حرامس  منٛز  کُفر  تہٕ  شِرک  جٲرِی  تھاوُن،  تتہِ  پۅتٕلۍ  تھٲوِتھ  تِمن  ہٕںٛز  پرستِش  کرٕنۍ  بیٚیہِ  تتِکۍ  لوٗکھ  جلا  وطن  کرٕنۍ  تمہِ  شہرٕ  منٛزٕہ  کڈٕنۍ،  یہِ  چُھ  زیادٕہ  بوٚڈ  گناہ  خدایس  نِشہِ،  زیادٕہ  بوٚڈ  گناہ  گوو  دینِ  حقس  اندر  باایمانن  ہٕندین  دِلن  اندر  شُبہٕ  ترٲوِتھ  تِم  امہ  دین  نِشہِ  پھِرٕنۍ  بیٚیہِ  تِمن  پیٚٹھ  ظلم  وتشدد  کرُن،  بیٚیہِ  کُنِس  خدایس  شریک  ٹھہراوُن۔  یہِ  چُھ  زیادٕہ  مُشکل  کانہہ  شخص  مارنہٕ  کھۅتہٕ  تعظیم  کین  ریٚتن  اندر،  بیٚیہِ  چُھ  امہِ  کھۅتہٕ  مُشکل  یِم  مُشرِک  چھِ  ہمیشہ  تۅہیہِ  سٍتۍ  جنگ  کرنُک  ارادٕہ  تھاوان  پننہِ  گُمانہٕ  توٚتانۍ  یوٚتانۍ  تۅہیہِ  واپس  پھِرنو  دینِ  اِسلام  نِشہِ  یُس  دین  تۅہیہِ  اِختیار کوٚرمُت  چُھو  کُفرس  کُن  ہرگاہ  یِمن  پِلہِ  ہا۔  وۅنۍ  ییٚلہِ  یِہٕںدۍ  اِرادٕہ  امہِ  قسمٕکۍ  چھِ  لہٰذا  چُھو  تۅہیہِ  لٲزِم  سارنٕے  ریٚتن  اندر  یِمن  سٍتۍ  جہادٕہ  خٲطرٕ  تیار  روزُن۔  تعظیمُک  ریٚتھ  آسنُک  نہٕ  کانہہ  پراواہ  کرُن۔  اتہِ  گژِھہ  وارٕہ  تِہُند  خیال  کرُن،  یُس  اکھاہ  تۅہیہِ  أندرٕہ  کٲفرن  ہٕںٛزِ  کوشِشہِ  سٍتۍامہِ  پننہِ  دین  دینِ  اِسلام  نِشہِ  پھیرِ  تمہِ  منٛزٕہ  نیرِ  یعنی  مُرتد  سپدِ،  اَلعَیَاذُ  بِاللہ،  توپتہٕ  مرِ  کُفرٕسٕے  پیٚٹھ،  پس  تِم  لوٗکھ  یِم  چھِ  تِہٕںٛزٕہ  سارے  عملہٕ  گژھن  ضایع  دنیا و ٲخرتس  اندر،  یِمے  آسن  نارس  منٛز  واتن  والیو  اندر  یتھ  نارس  اندر  تِم  ہمیشہ  روزن  دزان،  ہاں  ہرگاہ  کانہہ  مُرتد  سپدِتھ  دوبارٕہ  مسلمان  سپدِ  تسُند  اِسلام  چُھ  قبول،  تسٕنٛزٕہ  رٕژٕ  عملہٕ  تہٕ  یِن  دوبارٕہ  اِسلام  أنِتھ  قبول  کرنہٕ۔

Tahir:
  لُکھ  چِھو  تۅہیہِ  پٕۯژھان  حُرمت  وٲلِس  ریٚتس  منٛزکیا  چُھ  جنگُک  حکم،  فرمٲوِیوٗکھ،  اَتھ  منٛز  چُھ  جنگ  بۆڈ  گناہ،  تہٕ  اللہ  تعالیٰ  سٕنزِ  وَتہِ  نِشہِ  رُکاوُن  تہٕ  تس  سٍتۍ  کفر  کرُن  تہٕ  مسجدِ  حرام  (خانہ  کعبہ)  نِشہِ  رُکاوُن،بیٚیہِ  تَتِکۍ  روزن  وٲلۍ  تَتہِ  کڑٕنۍ  چُھ  اللہ  تعالیٰ  ہس  نزدیک  (اَمہِ  کھۅتہٕ  تہِ)  بۆڈ  گناہ،تہٕ  یہِ  فتنہ  تُلُن  چُھ  قتلہٕ  کھۅتہٕ  تہِ  کٔھسِتھ  تہٕ  (یِم  کٲفر)  تھاوَن  تۅہیہِ  سٍتۍ  ہمیشہِ  جنگ  جٲری  اۆت  تام  زِ  تۅہیہِ  پھِرنَو  تُہٕندِ  دین  نِشہِ  اگر  (تِمن  تیوٗت)  طاقت  حٲصل  گژِھہ،  تہٕ  تۅہیہِ  منٛزٕ  یُس  شخص  پننہِ  دین  نِشہِ  پھیرِ  تہٕ  پتہٕ  مَرِ  سُہ  کٲفِرٕے،  تیٚلہِ  گژھن  دُنیاہس  تہٕ  ٲخرتس  منٛز  یِتھیٚن  لُکن  ہٕندۍ  (سٲری)  اعمال  برباد،  تہٕ  یِمَے  لُکھ  چِھ  جہنمی  تِم  روزن  تَتھ  منٛز  ہمیشہ۔

Transliteration:
  Yasaloonaka AAani a<b>l</b>shshahri al<u>h</u>ar<u>a</u>mi qit<u>a</u>lin feehi qul qit<u>a</u>lun feehi kabeerun wa<u>s</u>addun AAan sabeeli All<u>a</u>hi wakufrun bihi wa<b>a</b>lmasjidi al<u>h</u>ar<u>a</u>mi waikhr<u>a</u>ju ahlihi minhu akbaru AAinda All<u>a</u>hi wa<b>a</b>lfitnatu akbaru mina alqatli wal<u>a</u> yaz<u>a</u>loona yuq<u>a</u>tiloonakum <u>h</u>att<u>a</u> yaruddookum AAan deenikum ini ista<u>ta</u>AAoo waman yartadid minkum AAan deenihi fayamut wahuwa k<u>a</u>firun faol<u>a</u>ika <u>h</u>abi<u>t</u>at aAAm<u>a</u>luhum fee a<b>l</b>dduny<u>a</u> wa<b>a</b>l<u>a</u>khirati waol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


