# translations

Athar:
  تِم  چِھ  اللہ  تعالیٰ  سٕندِس  اِنعامس  تہٕ  تٔمۍ  سٕندِس  فضلس  پٮ۪ٹھ  خۅش  تہٕ  خۅشحال  تہٕ  تِمن  چُھ  معلوم  سپُدمُت  زِ  اللہ  تعالیٰ  چُھنہٕ  مومِنن  ہُنٛد  اجر  ضایع  کران۔

Mirwaiz:
  خوش  چھِ  گژھان  پروردِگارٕہ  سٕندِ  نعمت  سٍتۍ  تہٕ  تِہٕندِ  فضل  سٍتۍ،  بیٚیہِ  ییٚمہِ  کتھہِ  سٍتۍ  کہ  اللہ  تعالیٰ  چُھنہٕ  ضایع  کران  باایمانن  ہٕںٛزن  عملن  ہٕںٛز  مزوٗرۍ۔  جنگِ  احدٕہ  پتہٕ  ییٚلہِ  کٲفر  واپس  گژھان  ٲسۍ  تِم  لٔگۍ  پانہٕ  وٲنۍ  دپنہِ  اسہِ  کٔر  بٔڈ  غلطی۔  سون  گوٚژھ  مسلمانن  پیٚٹھ  پوٗرٕہ  حملہٕ  کرُن  کیازِ  أسۍ  سپزے  تِمن  پیٚٹھ  غٲلِب  لہٰذا  چُھ  بہتر  أسۍ  گژھو  ییٚتہِ  پیٚٹھہٕ  بیٚیہِ  واپس۔  بیٚیہِ  کرو  تِمن  سٍتۍ  جنگ  تو  پتہٕ  کروکھ  تِم  أکی  ساتہٕ  ختم  مگر  اللہ  تعالیٰ  ہن  تروو  تِہٕندین  دِلن  اندر  رعب۔  تِمو  ہیٚوک  نہٕ  امہِ  جایہِ  پیٚٹھہٕ  واپس  گژِھتھ۔  أمِچ  خبر  وٲژ  نبی  کریم  صلی  اللہ  علیہ  و سلمن  بذریعہ  وحی۔  تِمو  سوٗز  صُحابہٕ  صٲبن  ہُند  اکھ  لشکراہ  یِمن  کٲفرن  تعاقُب  تہٕ  لار  کرنہٕ  خٲطرٕ۔  اتھ  اندر  سمُکھ  یِمن  کٲفرن  اکھ  قٲفلہٕ  یُس  تِجارت  خٲطرٕ  مدینہ  شریفس  کُن  گژھان  اوس۔  تِمن  دوٚپُکھ  توٚہۍ  ؤنۍزیو  مسلمانن  کہ  مکٕکۍ  لوٗکھ  چھِ  تۅہیہِ  سٍتۍ  جنگ  کرنٕچ  تیٲری  کران۔  مسلمانو  ییٚلہِ  یہِ  خبر  بوٗز  تِمو  دوٚپ  کانہہ  پروا  چُھنہٕ،  اسہِ  چُھ  بس  اللہ  تعالیٰ۔  آیِندٕہ  آیاتِ  کریمن  منٛز  چُھ  اللہ  تعالیٰ  امی  واقعُک  تذکِرٕہ  کران۔  اکثر  مُفسِر  چھِ  فرماوان  کہ  یہِ  چُھ  غزوہ  حمراالاسدُک  واقعہ۔  یہِ  چُھ  اکہِ  جایہِ  ہُند  ناو  یۅسہِٕ  مدینہ  شریفہٕ  پیٚٹھہٕ  ٲٹھ  میل  دوٗر  چھےٚ۔

Tahir:
  تِم  چِھ  اللہ  تعالیٰ  سٕندِ  (قُربت  کیٚن  دیدارن  ہٕندِ)  نعمتہٕ  تہٕ  (ملاقات  کیٚن  میچھرن  ہٕنٛدِ)  فضلہٕ  سٍتۍ  مزہ  سان  روزان  تہٕ  اَتھ  پیٚٹھ  (تہِ) زِ  اللہ  تعالیٰ  چُھنہٕ  ایمان  والیٚن  ہُنٛد  اجر  ضایع  کران۔

Transliteration:
  Yastabshiroona biniAAmatin mina All<u>a</u>hi wafa<u>d</u>lin waanna All<u>a</u>ha l<u>a</u> yu<u>d</u>eeAAu ajra almumineen<b>a</b>


Athar:
  ﴿یِتھیٚن  مومنن  ہٕندِس  اجرس﴾  یِمو  زخم  کھیٚنہٕ  پتہٕ  تہِ  اللہ  تعالیٰ  تہٕ  رسول  صلی  اللہ  علیہ و سلمن  ہٕندِس  نادَس  پٮ۪ٹھ  لبیک  ووٚن۔  ﴿جنگِ  اُحدس  اندر  ییٚلہِ  مُشرِکین  پوٚت  پھیٖرِتھ  کینٛہہ  منزل  دوٗر  ژٔلۍ،  اَمہِ  پتہٕ  آو  تِمن  ہوش  تہٕ  تِمو  لوگ  پانہٕ  وٲنۍ  وَنُن  زِ  اَسہِ  کۅسہٕ  حرکت  کٔر  یہِ،  اَسہِ  اوس  محمد  صلی  اللہ  علیہ و سلمن  ہُند  طاقت  پھُٹراونُک  سٮ۪ٹھاہ  قٍمتی  موقع  حٲصل  سپُدمُت،  سُہ  راوُر  اَسہِ۔  چنانچہِ  یم  ٹھہرییہِ  أکِس  جایہِ  تہٕ  کوٚرُکھ  مشورٕہ  زِ  مدینس  پٮ۪ٹھ  گژِھہ  فوراً  دوٚیُم  حملہٕ  کرنہٕ  یُن۔  مگر  یِمن  گٔیہِ  نہ  ہمت  تہٕ  گٔے  واپس  مکہ۔  یپٲرۍ  اوس  نبی  صلی  اللہ  علیہ و سلمن  تہِ  اندیشہِ  زِ  یِم  گٔژھۍ  نہٕ  واپس  پھیرٕنۍ۔  اَمہِ  موجوٗب  چِھ  حضور  صلی  اللہ  علیہ و سلم  جنگِ  اُحد کہِ  دوٚیمہِ  دۅہے  مُسلمانن  جمع  کٔرِتھ  فرماوان  زِ  اَسہِ  پَزِ  کُفارن  ہُند  پیچھا  کرُن۔  اگر چہ  یہِ  سٮ۪ٹھاہ  نازُک  موقع  اوس  مگر  اَمہِ  پتہٕ  تہِ  یِم  پٔزۍ  مومن  ٲسۍ  تِم  گٔے  زُو  قربان  کرنہٕ  خٲطرٕ  تیار  تہٕ  درٛاے  نبی  صلی  اللہ  علیہ و سلمن  سٍتۍ  حَمراءُ الاسد  نٲوۍ  جایہِ  تام  یۅسہٕ  مدینہٕ  پٮ۪ٹھہٕ  8  میل  دوٗر  چھےٚ۔  ییٚمہِ  آیتُک  اشارٕ  چُھ  تِمنٕے  فداکارن  کُن۔﴾  تِمو  منٛزٕ  یِم  شخص  نیکوکار  تہٕ  پرہیزگار  چِھ،  تِمن  خٲطرٕ  چُھ  بوٚڈ  اجر۔

Mirwaiz:
  تِم  باایمان  یِمو  حکُم  مون  خداے  سُند  بیٚیہِ  پیغمبرِ  خدا  ےسُند  یعنی  دراے  کٲفرن  تعقُب  تہٕ  لار  کرنہٕ  خٲطرٕ،  جنگِ  احدس  منٛز  تکلیف  تہٕ  زکھ  واتنہٕ  پتہٕ،  تِہٕندِ  خٲطرٕ  یِمو  نیکی  کٔر  حُکم  ماننہ  سٍتۍ  بیٚیہِ  روٗدۍ  پتھ  نافرمٲنی  نِشہِ  چھےٚ  بٔڈمزوٗرۍ  سُہ  گوو  جنت۔

Tahir:
  یِمَو  لُکو  زخم  کھیٚنہٕ  پتہٕ  تہِ  اللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕندِس  حکمس  پیٚٹھ  لبیک  وۆن،  تِمن  منٛز  یِم  احسان  کرن  وٲلۍ  تہٕ  پرہیز  گار  چِھ،  تِہِندِ  خٲطرٕ  چُھ  بۆڈ  اجر۔

Transliteration:
  Alla<u>th</u>eena istaj<u>a</u>boo lill<u>a</u>hi wa<b>al</b>rrasooli min baAAdi m<u>a</u> a<u>sa</u>bahumu alqar<u>h</u>u lilla<u>th</u>eena a<u>h</u>sanoo minhum wa<b>i</b>ttaqaw ajrun AAa<i><u>th</u></i>eem<b>un</b>


Athar:
  یِمن  لُکو  ووٚن  زِ،  تۅہیہِ  خلاف  چِھ  بٔڈۍ  فوج  جمع  گٔمٕتۍ،  تِمن  کھوٗژِو،  تہٕ  یہِ  بوٗزِتھ  گوٚو  تِہندِس  ایمانس  منٛز  ہُریٚر  تہٕ  تِمو  دِیُت  جواب  زِ،  اَسہِ  چُھ  اللہ  تعالیٰ  سٮ۪ٹھاہ  تہٕ  سُے  چُھ  بہترین  کارساز۔

Mirwaiz:
  یِمن  بعض  لوٗکو  ونیوو،  پٔزۍ  پٲٹھۍ  دُشمن  چھِ  سپدان  جمع  یا  چھِ  تِم  سامانِ  حرب  جمع  کران  تۅہیہِ  سٍتۍ  بیٚیہِ  جنگ  کرنہٕ  خٲطرٕ،  پس  کھوٗژِو  تِمن،  تِمن  سٍتۍ  مُقابلہٕ  کرنہٕ  نِشہِ  روزِو  پتھ،  یہِ  بوزنہٕ  سٍتۍ  ہُریوو  تِہٕندِ  ایمانُک  جوش،  بیٚیہِ  دوٚپُکھ  کٲ  فرن  کانہہ  پروا  چُھنہٕ  اسہِ،  بس  چُھ  اسہِ  اللہ  تعالیٰ  بیٚیہِ  چُھ  سُے  رُت  وکیل۔  أسۍ  چھِ  پننہِ  سارے  کامہِ  تس  پُشراوان۔  حضرتِ  عبداللہ  بِن  عباس  رضی  اللہ  عنہ  چھِ  فرماوان  حسبنااللہ  نعم  الوکیل  چُھ  سُہ  کلمہ  یُس  حضرتِ  ابراہیمن  پوٚر۔  نارس  منٛز  تراونہٕ  کہِ  وقتہٕ،  اللہ  تعالیٰ  ہن  کوٚرُکھ  کِفایت۔  یُس  کلمہ  پوٚر  نبی  کریم  صلی  اللہ  علیہ  وسلم  تہٕ  تِہٕندیو  صحابہٕ  صٲبو  جنگِ  احدس  منٛز،  اللہ  تعالیٰ  ہن  کوٚر  تِمن  تہِ  کِفایت  چِنانچہِ  اللہ  تعالیٰ  چُھ  فرماوان۔

Tahir:
  (یِم  چِھ) تِم  لُکھ  یِمن  لُکو  وۆن  زِ  مخٲلف  لُکھ  چِھ  تُہٕندِ  مقابلہٕ  خٲطرٕ  (سیٚٹھاہ  کثرت  سان)  جمع  گٔمٕتۍ،  لہٰذا  کھۆژِو  تِمن،  (اَمہِ  کتھہِ)  ہُرروو  تِہُنٛد  ایمان  وارے  زیادٕہ  تہٕ  تِمَو  لوگ  وَنُن  اَسہِ  چُھ  اللہ  تعالیٰ  سیٚٹھاہ  تہٕ  سُہ  کوتاہ  رُت  اَتھہٕ  رۆٹ  کرن  وول  چُھ۔

Transliteration:
  Alla<u>th</u>eena q<u>a</u>la lahumu a<b>l</b>nn<u>a</u>su inna a<b>l</b>nn<u>a</u>sa qad jamaAAoo lakum fa<b>i</b>khshawhum faz<u>a</u>dahum eem<u>a</u>nan waq<u>a</u>loo <u>h</u>asbun<u>a</u> All<u>a</u>hu waniAAma alwakeel<b>u</b>


Athar:
  ٲخر  کار  وٲتۍ  تِم  اللہ  تعالیٰ  سٕندِ  نعمتہٕ  سان  تہٕ  فضلہٕ  سان  واپس،  تِمن  ووت  نہٕ  کُنہِ  قسمُک  نقصان  تہِ  تہٕ  اللہ  تعالیٰ  سٕندِس  رضاہس  پٮ۪ٹھ  پکنُک  شرف  تہِ  گوگھ  حٲصل،  اللہ  تعالیٰ  چُھ  بوٚڈ  فضل  کرن  وول۔  ﴿اُحد  پٮ۪ٹھہٕ  واپس  پھیرنہٕ  پتہٕ  اوس  ابو  سُفیانن  مسلمانن  چلینج  دِیُتمُت  زِ  برونٹھس  گژِھہ  بدرٕ کِس  مقامس  پٮ۪ٹھ  تۅہیہِ  تہٕ  اَسہِ  بیٚیہِ  مُقابلہٕ۔  مگر  ییٚلہِ  وعدُک  وقت  نکھہٕ  ووٚت  تس  ژایہِ  کۅٹھیٚن  نٹھ  تہٕ  روٗزٕس  نہٕ  ہیٚمتھٕے۔  لہٰذا  سوٗز  تٔمۍ  پنُن  اَند  بچاونہٕ  مۅکھہٕ  ژوٗرِ  پٲٹھۍ  اکھ  شخص  ییٚمۍ  مدینس  اندر  یِمہٕ  خبرٕ  پھٔہلاوِ  زِ  ییٚمہِ  ؤرِیہِ  چھےٚ  قریشو  بٔڈ  زبردست  تیاری  کٔرمٕژ  تہٕ  تِم  چِھ  سٮ۪ٹھاہ  بوٚڈ  لشکر  جمع  کران  ییٚمیُک  مقابلہٕ  سٲرِسٕے  عربس  منٛز  کٕہٕنۍ  ہیٚکہِ  نہٕ  کٔرِتھ۔  مُسلمان  ٲسۍ  اَمہِ  اَپزِ  خبرِ  نِشہِ  ہنا  مُتٲثر  سپدۍمٕتۍ  مگر  ییٚلہِ  اللہ  تعالیٰ  سٕندۍ  رسول  صلی  اللہ  علیہ و سلمو  أکِس  بٔڈِس  لُکہٕ  تعدادس  منٛز  اعلان  فرموو  زِ  اگر  کٕہٕنۍ  نیرِ  نہٕ  تیٚلہِ  نیرٕ  بہٕ  کُنُے  زوٚن۔  اَمہِ  پتہٕ  چِھ  15  شتھ  فِداکار  تِمن  سٍتۍ  نیرنہٕ  خٲطرٕ  تیار  سپدان  تہٕ  حضورؐ  چِھ  تِمے  ہیٚتھ  بدر  تشریف  نِوان۔  ابو  سفیان  آو  نہٕ  مقابلہٕ  خٲطرٕ  تہٕ  مسلمانَو  تُل  ٲٹھن  دۅہن  بدرس  منٛز  روٗزِتھ  تجارتی  کاروبارس  سٮ۪ٹھاہ  فٲیدٕہ۔﴾

Mirwaiz:
  پس  گٔے  نبی  کریم  صلی  اللہ  علیہ  و سلم  تہٕ  تِہٕندۍ  صحابہٕ  صٲب  خداے  سٕنٛز  بٔڈ  نعمت  تہٕ  بوٚڈ  فضل  ہیٚتھ،  ووت  نہٕ  تِمن  کانہہ  تکلیفاہ  کانہہ  سختیاہ،  پتہٕ  پتہٕ  پٔکۍ  تِم  خداے  سٕنٛزِ  رضامندی،  اللہ  تعالیٰ  چُھ  بوٚڈ  فضل  وول۔  جنگِ  احدٕہ  پتہٕ  ییٚلہِ  کٲفر  ژٔلۍ  ابو  سُفیان  لٔگۍ  دپنہِ  وۅنۍ  چُھ  تۅہیہِ  تہٕ  اسہِ  بیاکھ  مُقابلہٕ  بدر  صغریٰ  کِس  موقعس  پیٚٹھ۔  حضرتِ  نبی  کریم  صلی  اللہ  علیہ  وسلمو  ونہٕ  نووُس  ادٕہ  کیاہ  منظور  چُھ  اسہِ۔  سُہ  دۅہ  ییٚلہِ  سپُد  نبی  کریم  صلی  اللہ  علیہ  و سلم  دراے  صحابہٕ  صٲب  ہیٚتھ  تتھ  جایہِ۔  مگر  ابو  سُفیانس  درے  یہِ  نہٕ  کوٚٹھۍ۔  اگرچہِ  تِمو  اوس  اکھ  شخصاہ  سوزمُت  یُس  مسلمانن  ہٕندین  دِلن  اندر  خوف  وہیبت  تراوان  اوس۔  مگر  تِہٕندین  دِلن  اندر  سپُد  نہٕ  تمیُک  کانہہ  اثر  بلکہ  سپُد  تِہُند  ایمان  تمہِ  سٍتۍ  بیٚیہِ  ہن  زیادٕہ  مضبوط۔  تِم  سپٕدۍ  لڑایہِ  خٲطرٕ  بالکل  تیار۔  تمہِ  چی  تعریف  چُھ  اللہ  تعالیٰ  فرماوان  بیٚیہِ  چُھکھ  اللہ  تعالیٰ  حوصلہٕ  بڑاوان،  فرماوان  چُھکھ۔

Tahir:
  پتہٕ  پھیٖرۍ  تِم  (مسلمان)  اللہ  تعالیٰ  سُند  انعام  تہٕ  فضل  ہیٚتھ  واپس،  تِمن  ووت  نہٕ  کانٛہہ  نقصان  تہٕ  تِمَو  کٔر  اللہ  تعالیٰ  سٕنزِ  مرضی  ہٕنز  پٲروی،تہٕ  اللہ  تعالیٰ  چُھ  بۆڈ  فضل  وول۔

Transliteration:
  Fa<b>i</b>nqalaboo biniAAmatin mina All<u>a</u>hi wafa<u>d</u>lin lam yamsashum sooon wa<b>i</b>ttabaAAoo ri<u>d</u>w<u>a</u>na All<u>a</u>hi wa<b>A</b>ll<u>a</u>hu <u>th</u>oo fa<u>d</u>lin AAa<i><u>th</u></i>eem<b>in</b>


Athar:
  وۅنۍ  لوٚگُو  تۅہیہِ  پے  زِ  سُہ  اوس  دراصل  شیطان،  یُس  پننیو  دوستو  سٍتۍ  اوس  بٔلۍ  کھۅژناوان،  لہٰذا  کھوٚژۍزیو  نہٕ  توٚہۍ  آیندٕہ  انسانن،  مےٚ  کھوٚژۍزیٚو  اگر  توٚہۍ  حقیقتس  منٛز  صاحبِ  ایمان  چِھو۔

Mirwaiz:
  یہِ  خبر  دِنہٕ  وول  چُھنہٕ  مگر  شیطان  یُس  کھوژناوان  چُھ  تۅہیہِ  پننین  ہم  مذہب  دوستن  ہٕندِ  سٍتۍ  یعنی  کٲفرن  ہٕںدِ  سٍتۍ  اے  میانیو  دوستو  باایمانو،  توٚہۍ  مہ  کھوٗژِو  تِمن  کُنہِ  وقتہٕ،  تُہُند  گژِھہ  کھوژُن  مے  یوت،  چھِو  ہے  توٚہۍ  با  ایمان  تہٕ  پژِھہ  وٲلۍ۔

Tahir:
  بے  شک  چُھ  یہِ  (مخبر)  شیطانٕے  یُس  (تۅہیہِ)  پننیو  دوستو  سٍتۍ  کھۅژناوان  چُھوٗ  لہٰذا  مَہ  ٲسِو  تِمن  کھۅژان  تہٕ  مے  یوت  ٲسِو  کھۅژان  اگر  تۆہۍ  مومن  چِھو۔

Transliteration:
  Innam<u>a</u> <u>tha</u>likumu a<b>l</b>shshay<u>ta</u>nu yukhawwifu awliy<u>a</u>ahu fal<u>a</u> takh<u>a</u>foohum wakh<u>a</u>fooni in kuntum mumineen<b>a</b>


Athar:
  ﴿اے  پیغمبرؐ﴾  یِم  لُکھ  اَز  کُفرٕ چہِ  وَتہِ  اندر  سٮ۪ٹھاہ  تگ دَو  چِھ  کران  تِہنزٕ  سرگرمیہ  مَہ  کٔرِنَو  تۅہیہِ  غمگین،  تِم  ہیٚکن  نہٕ  خُدایس  کانٛہہ  نقصان  واتنٲوِتھ،  اللہ  تعالیٰ  سُنٛد  اِرادٕہ  چُھ  یہِ  زِ  تِہِندِ  خٲطرٕ  تھاوِ  نہٕ  ٲخرتس  اندر  کانٛہہ  حصہٕ  تہٕ  ٲخرکار  چُھ  تِمن  سخت  سزا  میلَن  وول۔

Mirwaiz:
  تۅہیہِ  مہ  حض  کٔرِن  غمگین  تِم  لوٗکھ  یِم  کُفرس  کُن  جلدی  چھِ  کران  یعنی  مُنافِق۔  یانۍ  تِم  وُچھان  چھِ  مسلمانن  ہُند  پوتُر  لوٚت  گژھان  أتی  چھِ  تِم  کُفرس  کُن  واپس  پھیران  تہٕ  کُفرچہ  کتھہٕ  وننہِ  ہیٚوان،  پٔزۍ  پٲٹھۍ  یِم  ہیٚکن  نہٕ  کانہہ  نقصان  واتنٲوِتھ  أکِس  ذرس  برابر  تہِ  خدایس  یعنی  خداے  سٕندِس  دینس  بلکہ  چھِ  واتناوان  نقصان  پنہٕ  نِسٕے  پانس،  اللہ  تعالی  چٰھ  یژھان  تِمن  دِیہِ  نہٕ  ٲخرتس  اندر  کانہہ  حِصاہ  یعنی  تِمن  کرِ  ٲخرت  کیو  نعمتو  تہٕ  مہر  بٲنیو  نِشہِ  محروم،  بیٚیہِ  چُھ  تِہٕندِ  خٲطرٕ  بوٚڈ  عذاب  نارِ  جہنمس  اندر۔

Tahir:
  (اے  عالمہٕ  کہ  غمخوارٕ!)  یِم  لُکھ  کفرس  (مدد  کرنس)  منٛز  سیٚٹھاہ  تیزی  چِھ  کران  تِہِندِ  سٍتۍ  مَہ  گٔژِھو  تۆہۍ  غمگین،  تِم  ہیٚکن  نہٕ  اللہ  تعالیٰ  ہس  (یعنی  تمۍ  سٕنٛدِس  دیٖنس)  کانٛہہ  نقصان  واتنٲوِتھ،  تہٕ  اللہ  تعالیٰ  چُھ  یژھان  زِ  تِہِندِ  خٲطرٕ  تھاوِنہٕ  ٲخرتس  منٛز  کانٛہہ  حِصہٕ،  بیٚیہِ  چُھ  تِہِندِ  خٲطرٕ  زبردست  عذاب۔

Transliteration:
  Wal<u>a</u> ya<u>h</u>zunka alla<u>th</u>eena yus<u>a</u>riAAoona fee alkufri innahum lan ya<u>d</u>urroo All<u>a</u>ha shayan yureedu All<u>a</u>hu all<u>a</u> yajAAala lahum <u>h</u>a<i><u>thth</u></i>an fee al<u>a</u>khirati walahum AAa<u>tha</u>bun AAa<i><u>th</u></i>eem<b>un</b>


Athar:
  یِم  لُکھ  ایمان  ترٲوِتھ  کُفرٕکۍ  خریدار  چِھ  بنیمٕتۍ  تِم  چِھنہٕ  یقیناً  خُدایس  کانٛہہ  نقصان  کران،  تِہندِ  خٲطرٕ  چُھ  دگ  تُلوُن  عذاب  تیار۔

Mirwaiz:
  پٔزۍ  پٲٹھۍ  یِمو  موٚلۍ  ہیٚوت  کُفر  ایمانس  یعنی  ایمان  بدل  کوٚرُکھ  اِختیار  کُفر،  تِم  تہِ  ہیٚکن  نہٕ  کانہہ  نقصان  واتنٲوِتھ  خداے  سٕندِس  دینس  کُنہِ  قسمہٕ،  توٚہۍ  مہ  کھیٚیو  تِہُند  کانہہ  غم  کیازِ  تِہٕندِی  خٲطرٕ  چُھ  دگ  تُلہٕ  وُن  عذاب۔

Tahir:
  بے  شک  یِمَو  ایمان  بدلہٕ  کفر  چُھ  مٔلۍ  ہیۆتمُت  تِم  ہیٚکن  نہٕ  اللہ  تعالیٰ  ہس  کانٛہہ  نقصان  کٔرِتھ،  تہٕ  تِہِندِ  خٲطرٕ  چُھ  دگ  تُلوُن  عذاب۔

Transliteration:
  Inna alla<u>th</u>eena ishtarawoo alkufra bi<b>a</b>leem<u>a</u>ni lan ya<u>d</u>urroo All<u>a</u>ha shayan walahum AAa<u>tha</u>bun aleem<b>un</b>


Athar:
  یہِ  مہلت  یۅسہٕ  أسۍ  تِمن  دِوان  چِھ  اَتھ  مَہ  سمجِھن  یِم  کٲفر  پننِس  حقس  منٛز  بہتر  کینٛہہ،  أسۍ  چِھ  یِمن  امہِ  موجوٗب  یلہٕ گی  تراوان  زِ  یِم  ؤٹِن  خوٗب  گناہن  ہُنٛد  بار  پتہٕ  چُھ  یِہِندِ  خٲطرٕ  سخت  ذلیل  کرن  وول  سزا۔

Mirwaiz:
  بیٚیہِ  مہ  کٔرِن  گُمان  کٲفر  أسۍ  یۅسہٕ  مہلت  دِوان  چھ  سۅ  کیاہ  چھےٚ  رٕژ  تہٕ  جان  تِہٕندِ  خٲطرٕ،  أسۍ  چھِنہٕ  تِمن  مہلت  دِوان  مگر  یُتھ  تِم  گناہن  منٛز  زیادتی  کرن  یعنی  یُتھ  تِہٕندین  گناہن  ہٕںٛز  ناو  برنہٕ  ییہِ،  پتو  لاکہ  یِیکھ  یکہٕ  وٹہٕ  سزا  دِنہٕ۔  دنیاہس  منٛزنَے  تِمن  عذاب  ییہِ  کرنہٕ،  بہرحال  چُھ  تِہٕندِی  خٲطرٕ  ٲخرتس  منٛز  کڈُر  عذاب۔

Tahir:
  تہٕ  کٲفر  مَہ  کٔرِن  ہرگز  یہِ  گمان  زِأسۍ  یۅسہٕ  مہلت  تِمن  دِوان  چِھ  (یہِ)  چُھ  تِہِندیٚن  زُوَن  خٲطرٕ  بہتر،  أسۍ  چِھ  تِمن  (یہِ)  مہلت  صرف  اَمہِ  موجوب  دِوان  زِ  تِم  گژھن  گناہس  منٛز  بیٚیہِ  برونٛہہ  پکٕنۍ  تہٕ  تِہِندِ  خٲطرٕ  چُھ  (ٲخرکار)  ذلّت  وول  عذاب۔

Transliteration:
  Wal<u>a</u> ya<u>h</u>sabanna alla<u>th</u>eena kafaroo annam<u>a</u> numlee lahum khayrun lianfusihim innam<u>a</u> numlee lahum liyazd<u>a</u>doo ithman walahum AAa<u>tha</u>bun muheen<b>un</b>


Athar:
  اللہ  تعالیٰ  دِیہِ  نہٕ  مومنن  اَتھ  حالس  منٛز  ہرگز  روزنہٕ  یتھ  منز  توٚہۍ  لُکھ  وُنۍکیٚنس  چِھو،  سُہ  کرِ  پاک  لُکن  ناپاک  لُکو  نِشہِ  بیٚون  ضرور،  مگر  اللہ  تعالیٰ  سُنٛد  چُھنہٕ  یہِ  طریقہٕ  زِ  تۅہیہِ  لُکن  کریو  غیبس  پٮ۪ٹھ  مُطلع۔  ﴿یعنی  تۅہیہِ  وَنیو  زِ  تۅہیہِ  منٛز  کُس  چُھ  مومِن  تہٕ  کُس  چُھ  منافق،  غیب چہِ  کتھہٕ  وَننہٕ  خٲطرٕ﴾  یَس  سُہ  پننیو  رسولو  منٛزٕ  یژھان  چُھ  تس  چُھ  منتخب  کران،  لہٰذا  تھٲوِو  ﴿غیب چن  کتھن  متعلق﴾  خُدایس  تہٕ  تٔمۍ  سٕندٮ۪ن  رسولن  پٮ۪ٹھ  ایمان،  اگر  توٚہۍ  ایمانس  تہٕ  تقویٰ چہِ  رٔوِشہِ  پٮ۪ٹھ  پٔکِو  تیٚلہِ  میلیو  تۅہیہِ  بوٚڈ  اجر۔

Mirwaiz:
  اللہ  تعالیٰ  چُھنہٕ  یژھان  سُہ  کیاہ  تراوِ  تۅہیہِ  باایمانن  تتھ  حالس  پیٚٹھ  یتھ  حالس  پیٚٹھ  توٚہۍ  وٕنۍ  کینس  چھِو  یعنی  امتیازٕہ  ورٲے  بلکہ  چُھ  سُہ  یژھان  باایمانن  تہٕ  بے  ایمانن  منٛز  فرق  کرُن۔  تتھ  کُن  نظر  کٔرِتھ  چھُو  سُہ  سختی  تہٕ  تکلیف  نٲزِل  کران،  یُتھ  اللہ  تعالیٰ  ناپاکن  پاکو  نِشہِ  یعنی  کٲفرن  تہٕ  مُنافِقن  باایمانو  نِشہِ  الگ  کرِ۔  تہِ  چُھ  ننان  آزمٲیِشو  سٍتۍ  باایمان  چھِ  آزمٲیش  پیٚٹھ  صبر  کران،  مُنافِق  چھِنہٕ  تاب  کران۔  تِم  چھِ  ایمان  نِشہِ  دستِ  بردار  سپدان،  بیٚیہِ  چُھ  اللہ  تعالیٰ  سُند  شان  سُہ  کیاہ  کرِ  تۅہیہِ  خبر  پوٗشیدٕہ  معاملن  ہٕںٛز  یعنی  تۅہیہِ  کیاہ  باوِ  سُہ۔  کُس  چُھ  باایمان  تہٕ  کُس  چُھ  مُنافِق۔  نہ  تہِ  بنہِ  نہٕ  بلکہ  چُھ  سُہ  برگزیدٕہ  کران  پننیو  پیغمبرو  أندرٕہ  یس  یژھان  چُھ  تس  چُھ  پوٗشیدٕہ  حالات  باوان،  پس  کٔرِو  پژھ  کُنِس  خدایس  بیٚیہِ  تِہٕندین  سارنٕے  پیغمبرن،  ہرگاہ  توٚہۍ  کُفروشِرک  ترٲوِتھ  ایمان  أنِو،  کُفرونافرمٲنی  نِشہِ  پتھ  روٗزِو  تیٚلہِ  چھےٚ  تُہٕندِ  خٲطرٕ  بٔڈ  مزوٗرۍ  ٲخرتس  اندر۔

Tahir:
  تہٕ  اللہ  تعالیٰ  تراوِ  نہٕ  مسلمانن  ہرگز  اَتھ  حالس  منٛز  یَتھ  منٛز  تۆہۍ  (وُنۍ  کیٚنس)  چِھویۆت  تام  نہٕ  سُہ  ناپاک  کرِ  پاک  نِشہِ  جُدا،بیٚیہِ  چھَنہٕ  اللہ  تعالیٰ  سٕنز  یہِ  شان  زِ (اے  لُکو!)  تۅہیہِ  کریٚو  غیب  نِشہِ  باخبر  مگراللہ  تعالیٰ  ییٚمِس  پننیٚو  رسولو  منٛزٕیژِھِ  تس  چُھ  (غیب  کہ  علمہٕ  خٲطرٕ)  ژاران،  لہٰذا  أنِو  تۆہۍ  اللہ  تعالیٰ  ہس  تہٕ  تٔمۍ  سٕندیٚن  رسولن  پیٚٹھ  ایمان،  تہٕ  اگر  تۆہۍ  ایمان  أنِو  بیٚیہِ  کٔرِو  تقویٰ  اختیار  تیٚلہِ  چُھ  تُہٕنٛدِ  خٲطرٕ  سیٚٹھاہ  ثواب۔

Transliteration:
  M<u>a</u> k<u>a</u>na All<u>a</u>hu liya<u>th</u>ara almumineena AAal<u>a</u> m<u>a</u> antum AAalayhi <u>h</u>att<u>a</u> yameeza alkhabeetha mina a<b>l</b><u>tt</u>ayyibi wam<u>a</u> k<u>a</u>na All<u>a</u>hu liyu<u>t</u>liAAakum AAal<u>a</u> alghaybi wal<u>a</u>kinna All<u>a</u>ha yajtabee min rusulihi man yash<u>a</u>o fa<u>a</u>minoo bi<b>A</b>ll<u>a</u>hi warusulihi wain tuminoo watattaqoo falakum ajrun AAa<i><u>th</u></i>eem<b>un</b>


Athar:
  یِم  لُکھ  خداین  پننہِ  فضلہٕ  سٍتۍ  نوٲزِمٕتۍ  چِھ  تہٕ  پتہٕ  چِھ  تِم  بخلس  کٲم  ہیٚوان،  تِم  مَہ  روٗزِن  اَتھ  خیالس  منٛز  زِ  یہِ  بخیلی  چھےٚ  تِہٕندِ  خٲطرٕ  جان۔  نہ،  یہِ  چھےٚ  تِہندِ  خٲطرٕ  سٮ۪ٹھاہ  بُرٕ،  یِکینژھاہ  تِم  پننہِ  کنجوسی  سٍتۍ  جمع  چِھ  کران  سُے  بَنہِ  قیامت کہ  دۅہ  تِہِنزِ  گردٔنۍ  ہُند  طوق،  زمینک  تہٕ  آسمانن  ہُنٛد  میراث  چُھ  اللہ  تعالیٰ  سُندُے  تہٕ  توٚہۍ  یِکینژھاہ  کران  چِھو  اللہ  تعالیٰ  چُھ  تمہِ  نِشہِ  باخبر۔

Mirwaiz:
  بیٚیہِ  کرن  گُمان  تِم  لوٗکھ  یِم  بخل  چھِ  کران  سُہ  مال  خرٕچ  کرنس  اندر  یُس  تِمن  اللہ  تعالیٰ  نٕے  عطا  کوٚر  پننہِ  فضل  سٍتۍ،  سُہ  بخل  کرُن  کیاہ  چُھ  تِہٕندِ  خٲطرٕ  جان،  ہرگِزنہٕ،  بلکہ  چُھ  سُہ  بخل  کرُن  تِہٕندِ  خٲطرٕ  سٮ۪ٹھاہ  یچھ  کیازِ  جلدی  یِیہِ  نٲلۍ  تراونہٕ  تِمن  سُہ  مال  سۅن  تہٕ  رۅپھ  ییٚمِچ  زکوات  صدقہ  دِنس  منٛز  تِم  بخل  کران  ٲسۍ  قیامت  کہ  دۅہ۔  تتھ  مالس  ییہِ  سرپھاہ  تہٕ  اژدھا  بنٲوِتھ  بخیلہٕ  سٕنٛزِ  گردٕنہِ  منٛز  نٲلۍ  تراونہٕ۔  یُس  تس  ٹۅپہٕ  آسہِ  دِوان  تہٕ  ژٔپۍ  آسہِ  ہیٚوان  پرازہ  آسہِ  ژٹان۔  سُے  أژدھا  آسیس  دپان۔۔۔۔ بہٕ  چُھسے  نہٕ  وۅپر،  بہٕ  چُھسے  مال  چون،  بہٕ  چُھسے  خزانہٕ  چون  ییٚمہِ  پیٚٹھہ  نہٕ  ژٕ  خداے  سٕندۍ  حقوق  اوسُکھ  ادا  کران۔  بخل  کرُن  چُھ  سٮ۪ٹھاہ  یچھ  کیازِ  سٲرِی  ییٚلہِ  مرن  سورُے  واتہِ  خداے  سٕے  نِش،  خداے  سُندُے  سپدِخود  بخود  سورُے۔  حقیقت  پٲٹھۍ  آسمانن  وزمین  ہُند  مٲلِک  اوس  تہِ  سُے،  سپدِ  تہِ  سُے۔  لہٰذا  بیٚیہِ  سٕندِ  مالس  اندر  بخل  کرُن  کٲژاہ  حِماقت  چھےٚ۔  یہِ  شخص  نے  بخل  کرِ  ہا  خداے  سُند  مال  خداے  سٕنٛزِ  وتہِ  اندر  خرٕچ  کرنہٕ  سٍتۍ  زینہِ  ہا  منٛز  یہِ  اکھ  بوٚڈ  فٲیدٕہ،  بیٚیہِ  چُھ  اللہ  تعالیٰ  تہِ  سورُے  زانان  یہِ  توٚہۍ  کران  چھِو۔  لہذا  یہِ  خرٕچ  کران  ٲسِو  تہِ  ٲسِو  بخلوصِ  دِل  خرٕچ  کران۔  محض  خداے  سٕندِ  رضا  خٲطرٕ۔

Tahir:
  تہٕ  یِم  لُکھ  تَمہِ  (مال  ودولت)  منٛزٕ  دِنس  بخل  چِھ  کران  یُس  اللہ  تعالیٰ  ہن  تِمن  پننہِ  فضل  سٍتۍ  عطا  چُھ  کۆرمُت  تِم  مَہ  کٔرِن  ہرگز  اَتھ  بخیلی  پننِس  حقس  منٛز  بہتر  خیال،  بلکہ  چُھ  یہِ  تِہِندِس  حقس  منٛز  سیٚٹھاہ  بُرٕ،  عنقریب  ییہ  قیامت  کہ  دۅہ  تِمن  (گردٕنۍ  منٛز)  تَمہِ  مالُک  طوق  لاگنہٕ  یَتھ  منٛز  بخل  کران  روٗدِمٕتۍ  آسن،  تہٕ  اللہ  تعالیٰ  ہٕے  چُھ  آسمانن  ہُنٛدتہٕ  زمینُک  وٲرث  (یعنی  یِتھہٕ  پٲٹھۍ  وُنۍ  کیٚنس  مٲلک  چُھ  تِتھے  پٲٹھۍ  روزِ  تۅہیہِ  سارنے  ہنٛد  مرنہٕ  پتہٕ  تہِ  سُے  مٲلک)  بیٚیہِ  چُھ  اللہ  تعالیٰ  تُہٕنزو  تمام  کامیو  نِشہِ  باخبر۔

Transliteration:
  Wal<u>a</u> ya<u>h</u>sabanna alla<u>th</u>eena yabkhaloona bim<u>a</u> <u>a</u>t<u>a</u>hummu All<u>a</u>hu min fa<u>d</u>lihi huwa khayran lahum bal huwa sharrun lahum sayu<u>t</u>awwaqoona m<u>a</u> bakhiloo bihi yawma alqiy<u>a</u>mati walill<u>a</u>hi meer<u>a</u>thu a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  خُداین  بوٗز  تِمن  لُکن  ہُنٛد  قَول  یِم  ونان  چِھ  زِ  اللہ  تعالیٰ  چُھ  فقیر  تہٕ  أسۍ  چِھ  غنی۔  ﴿یہِ  اوس  یہوٗدٮ۪ن  ہُنٛد  قَول۔  قرآنِ  مجیدس  اندر  ییٚلہِ  یہِ  آیت  آیہِ  زِ،  کُس  چُھ  یُس  خُدایس  رُت  قرض  دِیہِ؟  اَتھ  پٮ۪ٹھ  ہزٕل  کران  کران  لوگ  یہوٗدیو  وَنُن  زِ،  آ،  خُدا  صٲب  چُھ  غریب  سپُدمُت،  وۅنۍ  چُھ  سُہ  بندن  قرض  منگان۔﴾  تِہٕنزٕ  یِمہٕ  کتھہٕ  تہِ  لیٚکھو  أسۍ،  تہٕ  امہِ  برونٛہہ  یُس  تِم  پیغمبرن  روٗدۍ  ناحق  قتل  کران،  سُتہِ  چُھ  یِہندِس  نامۂ  اعمالس  منٛز  ثَبت  ﴿ییٚلہِ  فٲصلُک  وقت  واتہِ  تمہِ  وقتہٕ﴾  ونَو  أسۍ  یِمن  زِ،  رٔٹۍتَو  وۅنۍ  وُچِھتو  جہنم کہ  عذابُک  مزٕہ۔

Mirwaiz:
  بتحقیق  اللہ  تعالیٰ  ہن  بوٗز  پانہٕ  تِمن  لوٗکن  ہٕںٛزٕہ  کتھہٕ  یِم  ونان  ٲسۍ  اللہ  تعالیٰ  چُھ  ﴿نعوذ  باللہ﴾  محتاج۔  تمی  چُھ  لوٗکن  قرض  منگان،  أسۍ  چھِ  مالدار۔  بوزنس  پیٚٹھٕے  چھِنہٕ  اِکتفا  کران  بلکہ  چھِ  أسۍ  لیٚکھِتھ  تھاوان  تِہٕںٛزٕہ  یِمہٕ  سارے  کتھہٕ  تِہٕندین  نامے  اعمالن  منٛز،  بیٚیہِ  چھِ  أسۍ  لیکھان  تِہٕںٛزٕہ  کامہِ  تہٕ  کرتوت۔  یِم  گے  نا  اولاد  تِمن  لوٗکن  ہٕںدۍ  یِمو  پیغمبر  چھِ  ناحق  مٲرِمٕتۍ  یِم  ییٚلہِ  جہنمس  منٛز  تراونہٕ  یِن،  أسۍ  ونوکھ  ژٕہِو  مزٕہ  دزنٕہ  کہِ  عذابُک۔

Tahir:
  بے  شک  بوٗز  اللہ  تعالیٰ  ہن  تِمن  لُکن  ہنٛزکتھ  یِم  ونان  چِھ  زِ  اللہ  تعالیٰ  چُھ  محتاج  تہٕ  أسۍ  چِھ  غنی،  وۅنۍ  تھاوَو  أسۍ  تِہٕنزٕ  تمام  کتھہٕ  تہٕ  تِہُنٛد  انبیأ  ناحق  قتل  کرٕنۍ  (تہِ)  لیٚکھِتھ  تہٕ  (قیامت  کہ  دۅہ)  فرماوَو  زِ  (وۅنۍ)  وُچِھو  (تۆہۍ)  زالن  والہٕ  عذابُک  مزٕہ۔

Transliteration:
  Laqad samiAAa All<u>a</u>hu qawla alla<u>th</u>eena q<u>a</u>loo inna All<u>a</u>ha faqeerun wana<u>h</u>nu aghniy<u>a</u>on sanaktubu m<u>a</u> q<u>a</u>loo waqatlahumu alanbiy<u>a</u>a bighayri <u>h</u>aqqin wanaqoolu <u>th</u>ooqoo AAa<u>tha</u>ba al<u>h</u>areeq<b>i</b>


Athar:
  یہِ  چَھو  تۅہیہِ  پننیٚن  اَتھن  ہٕنز  کمٲے،  اللہ  تعالیٰ  چُھنہٕ  پننیٚن  بندن  ہٕندِ  خٲطرٕ  ظٲلِم۔

Mirwaiz:
  یہِ  عذاب  چُھ  تِمنٕے  کامین  ہٕندِ  بدلہٕ  یِمہٕ  کامہِ  پننیو  اتھو  کرمژٕہ  چَھو۔  اللہ  تعالیٰ  کتہِ  چُھ  بندن  نسبت  ظلم  کروُن،  کُنہِ  جُرمہٕ  ورٲے  کیاہ  دِیہکھ  سزا۔

Tahir:
  یہِ  چُھ  تِمن  عملن  ہُنٛد  بدلہ  یم  تُہٕندیو  اَتھو  پانہٕ  چِھ  برونٛہہ  کُن  سوزمژٕ  تہٕ  بے  شک  چُھنہٕ  اللہ  تعالیٰ  بندن  پیٚٹھ  ظلم  کرن  وول۔

Transliteration:
  <u>Tha</u>lika bim<u>a</u> qaddamat aydeekum waanna All<u>a</u>ha laysa bi<i><u>th</u></i>all<u>a</u>min lilAAabeed<b>i</b>


Athar:
  یِم  لُکھ  ونان  چِھ،  خُداین  چُھ  اَسہِ  ہدایت  کوٚرمُت  زِ  أسۍ  کرون  نہٕ  کانٛہہ  رسول  تسلیم  یوٚت  تام  نہٕ  سُہ  اَسہِ  برونٛٹھہٕ  کنہِ  تِژھہ  قربٲنی  کرِ  یَتھ  ﴿غیبی  طور  یِتھ﴾  نار  کھیٚیہِ۔  تِمن  ؤنِو،  تۅہیہِ  نِشہِ  چِھ  مےٚ  برونٛٹھ  واریاہ  نبی  آمٕتۍ،  یِمو  واریاہ  روشن  نِشٲنِیہِ  اَنہِ مَژٕ  آسہٕ  تہٕ  سۅ  نشٲنی  تہِ  ٲسٕکھ  أنۍمٕژ  ییٚمِچ  ذِکر  توٚہۍ  کران  چِھو،  پتہٕ  اگر  ﴿ایمان  اَننہٕ  خٲطرٕ  یہِ  شرط  پیش  کرنس  منٛز﴾  تۅہۍ  پٔزِیٲرۍ  چِھو،  تیٚلہِ  کیازِ  کٔریوٗکھ  تِم  رسول  تۅہیہِ  قتل؟

Mirwaiz:
  یِم  یہود  گے  تِمے  یِمو  اپُز  نورٲوِتھ  دوٚپ  کہ  اللہ  تعالیٰ  ہن  چُھ  اسہِ  برونٹھمیں  پیغمبرن  ہٕںدِ  ذریعہ  حکُم  فرموومُت  کہ  أسۍ  کرونہٕ  پژھ  کٲنسہِ  پیغمبرس  توٚتانۍ،  یوٚتانۍ  نہٕ  سُہ  ہاوِ  خاص  معجزٕہ،  سُہ  گوو  خداے  سٕندِ  خٲطرٕ  یِیہ  نذرو  نیاز  کرنہٕ۔  تتھ  قربانس  یعنی  نذرو  نیازس  گژِھہ  آسمان  کہ  طرفہٕ  ناراہ  وسُن  سُے  کھیٚیہِ  تتھ  نذر  س  یعنی  زالیٚس،  فرمٲوِیوکھ  توٚہۍ  یارسول  اللہ  پٔزۍ  پٲٹھۍ  آے  تۅہیہِ  کُن  وارِیاہ  پیغمبر  مےٚ  برونٹھ  ننہِ  دلیلہٕ  ہیٚتھ۔  بیٚیہِ  سُہ  معجزٕہ  ہیٚتھ  تہِ  ییٚمیُک  توٚہۍ  مُطالبہٕ  کران  چھِو،  ادٕہ  کیازِ  مٲرِیوٗکھ  تۅہیہِ  تِم  پیغمبر  اگر  توٚہۍ  پوٚز  ونان  چھِو۔

Tahir:
  یِم  لُکھ  (یعنی  یہوٗدۍ  حیلہٕ  رٔنگۍ)  یہِ  ونان  چِھ  زِاللہ  تعالیٰ  ہن  اوس  اَسہِ  یہِ  حکم  سوٗزمُت  زِأسۍ  گژھو  نہٕ  کٲنسہِ  پیغمبرس  پیٚٹھ  ایمان  اَنٕنۍ  یۆت  تام  نہٕ  سُہ  (پننِس  رسالت  کِس  ثبوتس  منٛز)  تِژھ  قربٲنی  اَنہِ  یَتھ  نار  (یِیہِ  تہٕ)  کھیٚیہِ،  تۆہۍفرمٲوِو  (یِمن)،  بے  شک  آے  مے٘  برونٛہہ  واریاہ  رسول  ٹاکارٕہ  نشٲنِیہِ  ہیٚتھ  تہٕ  سۅ  نشٲنی  ہیٚتھ  تہِ  (آے)  یۅسہٕ  تۆہۍ  ونان  چِھوٗ  (اَمہِ  باوجود)  کیازِ  کٔرِۍووکھ  تۅہیہِ  تِم  شہید  ہرگاہ  تۆہۍ  (ییٖتۍ)  پٔزۍیٲرۍ  چِھو۔

Transliteration:
  Alla<u>th</u>eena q<u>a</u>loo inna All<u>a</u>ha AAahida ilayn<u>a</u> all<u>a</u> numina lirasoolin <u>h</u>att<u>a</u> yatiyan<u>a</u> biqurb<u>a</u>nin takuluhu a<b>l</b>nn<u>a</u>ru qul qad j<u>a</u>akum rusulun min qablee bi<b>a</b>lbayyin<u>a</u>ti wabi<b>a</b>lla<u>th</u>ee qultum falima qataltumoohum in kutum <u>sa</u>diqeen<b>a</b>


Athar:
  اے  نبیؐ،  وۅنۍ  اگر  یِم  لُکھ  تۅہیہِ  بُتھ  پِھران  چِھ،  تۅہیہِ  برونٛہہ  چُھ  واریاہن  رسولن  بُتھ  آمُت  پِھرنہٕ  یِمَو  ٹاکارٕہ  نِشٲنِیہِ  تہٕ  صحیفہٕ  تہٕ  گاش  دِنہٕ  واجِنہِ  کِتابہٕ  آسہٕ  اَنِمژٕ۔

Mirwaiz:
  پس  ہرگاہ  تۅہیہِ  یِم  لوٗکھ  تکذیب  کرن  کانہہ  پروا  مہ  بٔرِو  توٚہۍ  یارسول  اللہ  صلی  اللہ  علیہ  وسلم  بیشک  تۅہیہِ  برونٹھ  کٍتیاہ  پیغمبر  آے  تِمن  تہِ  آو  تکذیب  کرنہٕ۔  یہِ  نٔو  کتھا  کانہہ  چَھنہٕ،  تِم  تہِ  ٲسۍ  ننہِ  دلیلہٕ  ہِدایت  نامہِ  تہٕ  روشن  کتابہٕ  ہیٚتھ  آمٕتۍ۔  اے  لوٗکو  تۅہیہِ  مہ  روٗزِنو  خیال  دنیاسٕے  منٛز  ما  چُھ  روزُن،  نہ۔

Tahir:
  اَمہِ  پتہٕ  تہِ  اگر  تۅہیہِ  انکار  کرن  (میانہِ  ٹاٹھہِ  غمگین  مَہ  گٔژِھو)  تۅہیہِ  برونٛہہ  تہِ  آو  واریاہن  رسولن  بُتھ  پھِرنہٕ  یِم  ٹاکارٕہ  نشٲنِیہِ  (یعنی  معجزات)  تہٕ  صحیفہٕ  تہٕ  روشن  کتاب  ہیٚتھ  آمٕتۍ  ٲسۍ۔

Transliteration:
  Fain ka<u>thth</u>abooka faqad ku<u>thth</u>iba rusulun min qablika j<u>a</u>oo bi<b>a</b>lbayyin<u>a</u>ti wa<b>al</b>zzuburi wa<b>a</b>lkit<u>a</u>bi almuneer<b>i</b>


Athar:
  ٲخر  کار  چُھ  پرٛتھ  کٲنٛسہِ  شخصس  مرُن  تہٕ  توٚہۍ  سٲری  لٔبِو  پنٕنۍ  پنٕنۍ  پوٗرٕ  اجر  قیامت کہ  دۅہ،  کامیاب  چُھ  دراصل  سُہ  یُس  تَتہِ  جہنم کہ  نارٕ  نِشہِ  بچہِ  تہٕ  جنتس  منٛز  یِیہِ  دٲخل  کرنہٕ،  روٗد  وۅنۍ  یہِ  دُنیا  یہِ  چُھ  محض  اکھ  نوٚن  فریب  ﴿دِنہٕ  وول﴾  چیز۔

Mirwaiz:
  پرتھ  شخصاہ  چُھ  مرنُک  مزٕہ  ژٕہوُن  یعنی  پرتھ  أکِس  چُھ  مرُن۔  ییٚمہِ  دنیاہہ  أندرٕہ  نیرُن،  تۅہیہِ  سارنٕےییہِ  پوٗرٕ  پوٗرٕہ  بدلہٕ  دِنہٕ  تہٕ  مزوٗرۍ  دِنہٕ  پننین  پننین  کامین  ہٕںٛز۔  نیکن  رٕژ  مزوٗرۍ،  نافرمانن  سخت  سزامگر  قیامت  کہ  دۅہ،  پس  یُس  تتہِ  دوٗر  ییہِ  تھاونہٕ  نارٕہ  نِشہِ  واتناونہٕ  ییہِ  جنتس  منٛز،  پٔزۍ  پٲٹھۍ  سُے  سپُد  کامیاب  تہٕ  رستگار،  تسُند  مُراد  سپُد  حٲصِل۔  یِتھے  پٲٹھۍ  یُس  جنتہٕ  نِشہِ  دوٗر  آو  تھاونہٕ،  جہنمس  منٛز  آو  تراونہٕ،  سُہ  سپُد  سخت  ناکام  تہٕ  نامُراد،  بیٚیہِ  چھَنا  یہِ  دنیاہٕچ  زندگی  دوکُھک  اکھ  سوداہ  ییٚمیُک  ظٲہِری  رونق  وُچِھتھ  خریدار  تمبلان  چُھ،  تو  پتہٕ  چُھ  چیز  موٚلۍ  ہیٚوان۔  کینہہ  دوھ  گٔژِتھ  چُھ  تتھ  سُہ  مایہِ  وۅتھان،  تلہٕ  کنہِ  چُھنہٕ  سُہ  کِہِنۍ  آسان۔  یہے  مِثال  چھےٚ  دنیاچہِ  زندگی  ہٕںٛز،  امہِ  زندگی  ہُند  عارضی  رونق  وُچھِتھ  گژِھہ  نہ  ٲخرت  نِشہِ  غٲفِل  سپدُن۔

Tahir:
  پۯتھ  کانٛہہ  زندٕہ  زُو  چُھ  موتُک  مزٕہ  وُچھن  وول،  تہٕ  تُہٕندۍ  اجر  یِن  پوٗرِ  پوٗرقیامت  کہ  دۅہے  دِنہٕ،  لہٰذا،  یُس  اکھاہ  جہنم  نِشہِ  بچاونہٕ  آو  تہٕ  جنتس  منٛز  آو  تراونہٕ،  سُہ  گۆو  پٔزۍپٲٹھۍ  کامیاب،  تہٕ  دنیاہٕچ  زندگی  چھَنہٕ  دوکھہٕ  کہ  مال  وَرٲے  بیٚیہِ  کِہِنۍ۔

Transliteration:
  Kullu nafsin <u>tha</u>iqatu almawti wainnam<u>a</u> tuwaffawna ojoorakum yawma alqiy<u>a</u>mati faman zu<u>h</u>zi<u>h</u>a AAani a<b>l</b>nn<u>a</u>ri waodkhila aljannata faqad f<u>a</u>za wam<u>a</u> al<u>h</u>ay<u>a</u>tu a<b>l</b>dduny<u>a</u> ill<u>a</u> mat<u>a</u>AAu alghuroor<b>i</b>


Athar:
  مسلمانو،  تۅہیہِ  یِنَو  مال  تہٕ  جان  دۅشوٕنۍ  ہٕنزٕ  آزمٲیشہِ  درپیش  تہٕ  توٚہۍ  بوٗزِو  اہلِ  کتابن  تہٕ  مُشرکن  نِشہِ  واریاہ  تکلیف دہ  کتھہٕ،  اگر  یِمن  تمام  حالاتن  منٛز  توٚہۍ  صبر  تہٕ  تقویٰ چہِ  رٔوِشہِ  پٮ۪ٹھ  قٲیِم  روٗزِو  تیٚلہِ  چھےٚ  یہِ  حوصلہٕ  واجِنۍ  کٲم۔

Mirwaiz:
  ضروٗر  یِیو  توٚہۍ  آزماونہٕ  اے  مسلمانو  مالی  نقصان  سٍتۍ  تہٕ  جٲنی  نقصان  سٍتۍ،  بیٚیہِ  بوٗزِو  توٚہۍ  ضروٗر  آیِندٕہ  تِمن  لوٗکن  نِشہِ  یِمن  تۅہیہِ  برونٹھ  کتابہٕ  آیہِ  دِنہٕ  یعنی  یہود و نصاریٰ  ہن  نِشہِ  بیٚیہِ  مُشرِکن  نِشہِ  دِل  آزٲری  ہٕنزٕہ  وارِیاہ  کتھہٕ  یِمو  سٍتۍ  توہیہِ  سٮ۪ٹھاہ  تکلیف  واتہِ  مگر،  ہرگاہ  توٚہۍ  تتھ  پیٚٹھ  صبر  کٔرِو،  خلافِ  شرع  کامیو  نِشہِ  پتھ  روٗزِو  تُہٕندِ  خٲطرٕ  چُھ  تی  بہتر،  کیازِ  یہِ  صبر  تہٕ  تقویٰ  چُھ  تِمو  کامیو  أندرٕہ  یِمن  ہُند  سٮ۪ٹھاہ  تٲکید  چُھو۔

Tahir:
  (اے  مسلمانو!)  تۆہۍ  یِیِو  ضرور  تہٕ  ضرور  تُہٕندیٚن  مالن  تہٕ  تُہٕندیٚن  جانن  منٛز  آزماونہٕ،  بیٚیہِ  آسنو  تۅہیہِ  پۯتھ  صورتس  منٛز  تِمن  لُکن  نِشہِ  یِمن  تۅہیہِ  برونٛہہ  کتاب  ٲس  دِنہٕ  آمٕژ  تہٕ  تِمن  لُکن  نِشہِ  یِم  مشرک  چِھ  واریاہ  تکلیف  دِنہٕ  واجنہ  (پامہ)  بوزنہِ،  تہٕ  ہرگاہ  تۆہۍ  صبر  روٗزِو  کران  تہٕ  تقویٰ  ہس  پیٚٹھ  روٗزِو  ڈٔٹِتھ  تیٚلہِ  چُھ  یہِ  سیٚٹھاہ  ہمت  واجِنیو  کامیٚو  منٛزٕ۔

Transliteration:
  Latublawunna fee amw<u>a</u>likum waanfusikum walatasmaAAunna mina alla<u>th</u>eena ootoo alkit<u>a</u>ba min qablikum wamina alla<u>th</u>eena ashrakoo a<u>th</u>an katheeran wain ta<u>s</u>biroo watattaqoo fainna <u>tha</u>lika min AAazmi alomoor<b>i</b>


Athar:
  یِمن  اہلِ  کتابن  پٲوِو  سُہ  عہد  تہِ  یاد  یُس  خُداین  یِمن  ہیوٚتمُت  اوس،  تۅہیہِ  آسنو  کتابہِ  ہِندۍ  تعلیمات  پھٔہلاوٕنۍ  تِم  آسنو  نہٕ  کھٔٹِتھ  تھاوٕنۍ  مگر  تِمو  ترٛٲو  کتاب  پسِ  پُشت  تہٕ  معمولی  قٍمتس  پٮ۪ٹھ  کٕنِکھ  سۅ،  کوتاہ  بُرٕ  کاروبار  چُھ  یُس  یِم  کران  چِھ۔

Mirwaiz:
  ژیٚتس  پٲوِو  ییٚلہِ  عہد  کرنٲوۍ  اللہ  تعالیٰ  ہن  اہلِ  کتاب  یعنی  تِمن  کوٚرُن  حکُم  تو  پتہٕ  کوٚر  تِمو  تسلیم،  ضروٗر  نٔنراو  ییٚمہِ  کتابہِ  ہٕںدۍ  سٲرِی  مضمون  واضح  طور  واتنٲوۍ  زِ  تِم  لوٗکن،  ہرگِز  تھٲوۍزِ  نہٕ  امہِ  کتابہِ  ہُند  کانہہ  مضمونا  کٔھٹِتھ،  پس  تروو  تِمو  یہِ  عہد  پسِ  پُشت،  اتھ  پیٚٹھ  کٔرٕکھ  نہٕ  کانہہ  عمل،  بیٚیہِ  کٕنِکھ  یہِ  کتاب  کم  مۅلس  ییٚمِچ  نہٕ  کانہہ  تہِ  حقیقت  چھےٚ،  پس  سٮ۪ٹھاہ  یچھ  چُھ  تہِ  یہِ  یِمو  اتھ  زِیوٗن  کیازِ  امیُک  سزا  چُھ  نارِ  جہنم۔

Tahir:
  تہٕ  ییٚلہِ  اللہ  تعالیٰ  ہن  تِمن  لُکن  پۅختہٕ  وعدٕہ  ہیۆت  یِمن  کتاب  ٲس  عطاکرنہٕ  آمٕژ  زِتۆہۍ  کٔرِیوٗن  یہِ  ضرور  لُکن  نِشہِ  صاف  صاف  بیان  تہٕ  (یِکینٛژھاہ  اَتھ  منٛز  بیان  چُھ  سپُد  مُت)  سُہ  تھٲوِو  نہٕ  کٔھٹِتھ،  پتہٕ  تروو  تِمَو  سُہ  وعدٕہ  پتھ  کُن  تہٕ  اَمہِ  بدلہٕ  کۆرُکھ  معمولی  قٍمت  حٲصل،  لہٰذا  چھے٘  یہِ  تِہٕنز  سیٚٹھاہ  خراب  خریدٲری۔

Transliteration:
  Wai<u>th</u> akha<u>th</u>a All<u>a</u>hu meeth<u>a</u>qa alla<u>th</u>eena ootoo alkit<u>a</u>ba latubayyinunnahu li<b>l</b>nn<u>a</u>si wal<u>a</u> taktumoonahu fanaba<u>th</u>oohu war<u>a</u>a <i><u>th</u></i>uhoorihim wa<b>i</b>shtaraw bihi thamanan qaleelan fabisa m<u>a</u> yashtaroon<b>a</b>


Athar:
  توٚہۍ  سمٕجھ زیٚو  نہٕ  ہرگز  زِ  یِم  لُکھ  پننیٚن  کرتوٗتن  پٮ۪ٹھ  خۅش  چِھ  تہٕ  یژھان  چِھ  زِ  تِہٕنزن  کامیٚن  ہٕندۍ  تعریف  گٔژھۍ  تِمن  حٲصل  سپدنۍ  یِم  درحقیقت  تِمو  چَھنہٕ  کرِمژٕ۔  توٚہۍ  مَہ  سمجھوٗکھ  تِم  لُکھ  عذاب  نِشہِ  محفوظ،  پٔزۍپٲٹھۍ  چُھ  تِہندِ  خٲطرٕ  دردناک  سزا  تیار۔

Mirwaiz:
  توٚہۍ  مہ  حض  کٔرِو  خیال  کہ  تِم  لوٗکھ  یِم  خوش  سپدان  چھِ  پننین  یچھ  کامین  پیٚٹھ  بیٚیہِ  چھِ  پسند  کران  لوٗکھ  گژھن  تِہٕںٛزن  کامین  ہٕںٛز  تعریف  کرٕنۍ  یِمہٕ  نہٕ  تِمو  کرِ  مژے  چھےٚہُرٕہ  مُرٕہ،  پس  ہرگِز  مہ  کٔرِو  توٚہۍ  گُمان  دنیاہس  اندر  تُہٕندِ  خاص  عذاب  ںِشہِ  بچںٕچ  کیاہ  چھےٚ  کانہہ  صورتھاہ  بلکہ  دنیاہس  اندر  تہِ  ییہِ  تِمن  عذاب  کرنہٕ،  بیٚیہِ  چُھ  تِہٕندِ  خٲطرٕ  کڈُر  عذاب  ٲخرتس  اندر۔

Tahir:
  تۆہۍ  مَہ  کٔرِو  ہرگزتِتھین  لُکن  (نجات  لبن  وٲلۍ)  خیال  یِم  پننیٚن  کٲرِستٲنِیَن  پیٚٹھ  خوش  چِھ  گژھان  تہٕ  تِمن  عملن  پیٚٹھ  تہِ  چِھ  پننیٚن  تعریفن  ہٕنٛزخوٲہش  تھاوان  یِمہٕ  نہٕ  تِمَو  کر  (بیٚیہِ  اَکہِ  پھِرِ  آو  تٲکید  خٲطرٕ  فرماونہٕ)  لہٰذا  مَہ  سمجھوٗکھ  تۆہۍ  ہرگز  تِم  عذاب  نِشہِ  نجات  لبن  وٲلۍ،  تہٕ  تِہِندِ  خٲطرٕ  چُھ  دگ  تُلوُن  عذاب۔

Transliteration:
  L<u>a</u> ta<u>h</u>sabanna alla<u>th</u>eena yafra<u>h</u>oona bim<u>a</u> ataw wayu<u>h</u>ibboona an yu<u>h</u>madoo bim<u>a</u> lam yafAAaloo fal<u>a</u> ta<u>h</u>sabannahum bimaf<u>a</u>zatin mina alAAa<u>tha</u>bi walahum AAa<u>tha</u>bun aleem<b>un</b>


Athar:
  زمین  تہٕ  آسمانن  ہُند  مٲلِک  چُھ  اللہ  تعالیٰ  تہٕ  تٔمۍ  سٕنز  قدرت  چِھ  سارِنٕے  پٮ۪ٹھ  حٲوی۔

Mirwaiz:
  بیٚیہِ  چھےٚ  اللہ  تعالیٰ  سٕںٛزٕے  سلطنت  آسمانن  تہٕ  زمینن  ہٕںٛزچونکہ  سُے  چُھ  پادشاہِ  حقیقی،  لہٰذا  چُھ  لٲزمی  تہٕ  ضروٗری  تِہُند  حکُم  گژِھہ  مانُن،  تِہٕنٛز  نافرمٲنی  کرٕنۍ  چھےٚ  سخت  جُرم،  بیٚیہِ  چُھ  اللہ  تعالیٰ  پرتھ  چیزس  پیٚٹھ  قدرت  وول  تٔمِس  چُھ  نافرمانن  سزا  دِنس  پیٚٹھ  تہِ  پوٗرٕہ  قدرت۔

Tahir:
  تہٕ  تمام  آسمانن  ہنز  تہٕ  زمینٕچ  بادشٲہی  چھے٘  اللہ  تعالیٰ  سٕندی  خٲطرٕ،  بیٚیہِ  چُھ  اللہ  تعالیٰ  پۯتھ  چیزس  پیٚٹھ  قدرت  تھاوان  (لہٰذا  تھٲوِو  تۆہۍ  پَنُن  توجہ  تہٕ  توکل  صرف  تٔسۍ  پیٚٹھ)۔

Transliteration:
  Walill<u>a</u>hi mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  پٔزۍ  پٲٹھۍ  چھےٚ  زمین  تہٕ  آسمانن  ہٕنزِ  پیدٲیشہِ  منٛز  رٲژ  ہٕندِس  تہٕ  دۅہ  کِس  وارِ  وارِ  یِنَس  منٛز  تِمن  ہوش  مند  لُکن  خٲطرٕ  واریاہ  نِشٲنیہِ۔

Mirwaiz:
  پٔزۍ  پٲٹھۍ  آسمانن  تہٕ  زمینن  ہٕندِس  پٲدٕہ  کرنس  اندر،  بیٚیہِ  دُہ  کِس  تہٕ  رات  کِس  یِنس  گژھنس  اندر  چھےٚ  ضروٗر  وارِیاہ  دلیلہٕ  تہٕ  نشانہٕ  خداے  سٕندِس  کُنُے  آسنس  پیٚٹھ  عقلہٕ  والین  خٲطرٕ۔

Tahir:
  بے  شک  چھے٘  آسمانن  ہنٛدس  تہٕ  زمین  کِس  تخلیقس  منٛز،  بیٚیہِ  رات  دۅہ  کِس  یِنس  گژھنس  منٛز  عقلِ  سلیم  تھاون  والیٚن  خٲطرٕ  (اللہ  تعالیٰ  سٕندِ  قدرت  چہِ)  نشٲنیہِ۔

Transliteration:
  Inna fee khalqi a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>i</b>khtil<u>a</u>fi allayli wa<b>al</b>nnah<u>a</u>ri la<u>a</u>y<u>a</u>tin liolee alalb<u>a</u>b<b>i</b>


Athar:
  یِم  وۅتھان،  بیٚہوان  تہٕ  لَر  ترٲوِتھ،  پرٛتھ  حالس  اندر  خُدایس  چِھ  یاد  کران  بیٚیہِ  چِھ  زمین  تہٕ  آسمانن  ہٕندِس  بناوٹس  پٮ۪ٹھ  غور  و  فکر  کران  ﴿تِمن  چُھ  پٲنۍ  پانے  ژلان  نیرِتھ﴾  پروردِگارٕ،  یہِ  سورُے  کینٛہہ  چھُے  نہٕ  ژےٚ  فضول  تہٕ  بے  مقصد  بنوومُت،  ژٕ  چُھکھ  پاک  امہِ  نِشہِ  زِ  ژٕ  کرکھ  کانٛہہ  فضول  کٲم۔  اے  ربّ،  لہٰذا  بچاو  اَسہِ  جہنم کہ  عذابہٕ  نِشہِ۔

Mirwaiz:
  تِم  عقلہِ  وٲلۍ  تہٕ  گاٹٕلۍ  لوٗکھ  گٔے  تِمے  یِم  یاد  چھِ  کران  معبودِ  برحق  سُند  پرتھ  حالس  اندر،  وۅدٕنۍ  روزِتھ  تہِ،  بِہِتھ  تہِ،  لر  ترٲوِتھ  تہِ،  بیٚیہِ  یِم  فِکر  تہٕ  تعمیل  چھِ  کران  آسمان  وزمین  کِس  پٲدٕہ  کرنس  اندر،  درذکروفِکر  مشغول  روٗزِتھ  چھِ۔  ونان  تِم،  اے  سانہِ  پروردِگارٕہ  ژےٚ  کٔرۍ  تھکھ  نہٕ  یِم  مخلوقات  پٲدٕہ  بے  معنی  تہٕ  بیکاربلکہ  چھِیِم  سٲرِی  چیز  چانہِ  قدرتِ  کٲمل  چہِ  بجہِ  دلیلہٕ۔  یِمے  چیز  چھِ  دلالت  کران  چٲنِس  وجودس  تہٕ  وحدانیتس،  منزہ  تہٕ  پاک  چُھکھ  ژٕ  کانہہ  کٲم  بے  ہودٕہ  کرنہٕ  نِشہِ۔  أسۍ  چھِ  اتھ  بدل  دل  وجان  اِقرار  کران،  پس  بچاو  اسہِ  موحد  آسنہٕ  کہِ  وجہہ  نارٕہ  کہ  عذاب  نِشہِ۔

Tahir:
  یِم  چِھ  تِم  لُکھ  یِم  (عٲجزی  سان)  وۅدٕنۍ  تہٕ  (ادبہٕ  سان)  بِہتھ  تہٕ  (جدٲیی  منٛز  تڑپان  تڑپان)  پننیٚن  لرن  پیٚٹھ  (تہِ)  اللہ  تعالیٰ  ہس  یاد  چِھ  کران  روزان،  بیٚیہِ  چِھ  آسمانن  ہنٛدس  تہٕ  زمین  کِس  تخلیقس  (منٛز  کارفرماتٔمۍ  سٕندِس  عظمتس  تہٕ  حُسن  کیٚن  جلوَن)  منٛزفکرروزان  کران  (پتہٕ  چِھ  تٔمۍ  سٕندِس  معرفتس  مزٕہ  وُچِھتھ  ناد  لایان)  اے  سانہِ  ربّہ!  ژے٘  بنووُتھ  نہٕ  یہِ  (سورُے  کینہہ)  بے  حکمت  تہٕ  بے٘  تدبیٖر،  ژٕ  چُھکھ  (تمام  کمزوریوتہٕ  مجبوٗریَو  نِشہِ)  پاک،  بس  اِسہِ  بچاو  جہنم  کہ  عذاب  نِشہِ۔

Transliteration:
  Alla<u>th</u>eena ya<u>th</u>kuroona All<u>a</u>ha qiy<u>a</u>man waquAAoodan waAAal<u>a</u> junoobihim wayatafakkaroona fee khalqi a<b>l</b>ssam<u>a</u>w<u>a</u>ti wa<b>a</b>lar<u>d</u>i rabban<u>a</u> m<u>a</u> khalaqta h<u>atha</u> b<u>at</u>ilan sub<u>ha</u>naka faqin<u>a</u> AAa<u>tha</u>ba a<b>l</b>nn<u>a</u>r<b>i</b>


Athar:
  ژےٚ  یُس  اکھاہ  جہنمس  ترووتھن،  درحقیقت  ترٛووتھن  سُہ  بٔڈِس  ذِلتس  تہٕ  رُسوٲئی  منٛز  تہٕ  پتہٕ  آسہِ  نہٕ  یِتھیٚن  ظٲلِمن  ہُنٛد  کانٛہہ  مددگار۔

Mirwaiz:
  اے  سانہِ  پروردِگارٕہ  أسۍ  چھِی  ژےٚ  نارٕہ  نِشہِ  ییٚمہِ  مۅکھہٕ  نجات  منگان  کہ  ژٕ  یُس  اکھاہ  واتناوہن  نارس  اندر  پس  بیشک  کوٚرتھن  ژےٚ  سُہ  رُسوا  تہٕ  خوار  تمہِ  عذاب  سٍتۍ،  چُھنہٕ  ہرگِز  یِتھیٚن  ظٲلِمن  ژےٚ  نِشہِ  کانہہ  مددگاراہ  یُس  چانہِ  عذاب  نِشہِ  بچاوِہکھ۔

Tahir:
  اے  سانہِ  ربّہ!  بے  شک  یُس  ژٕ  جہنمس  منٛز  تراوہن  تیٚلہِ  کۆرتھن  ژے٘  سُہ  پٔزۍپٲٹھۍ  خٔجِل،  تہٕ  ظٲلِمن  خٲطرٕ  چُھنہٕ  کانٛہہ  مددگار۔

Transliteration:
  Rabban<u>a</u> innaka man tudkhili a<b>l</b>nn<u>a</u>ra faqad akhzaytahu wam<u>a</u> li<b>l</b><i><u>thth</u></i><u>a</u>limeena min an<u>sa</u>r<b>in</b>


Athar:
  سانہِ  ربّہٕ،  اَسہِ  بوٗز  ناد  دِنہٕ  وٲلۍ  سُند  ناد  یُس  ایمانس  کُن  بُلاوان  اوس  تہٕ  ونان  اوس  زِ  پنُن  ربّ  مٲنِیوٗن۔  اَسہِ  کٔر  تٔمۍ  سٕنز  دعوت  قبول۔  اے  سانہِ  آغہٕ،  یِم  قصور  اَسہِ  گٔمٕتۍ  چِھ  تِمن  کر  درگُزر۔  یِمہٕ  بُرٲییہِ  اَسہِ  منٛز  چِھ  تِمہٕ  کر  دوٗر  تہٕ  سون  خٲتِمہٕ  کر  نیک  لُکن  سٍتۍ۔

Mirwaiz:
  اے  سانہِ  پروردِگارٕہ  یِتھہٕ  پٲٹھۍ  أسۍ  چانیو  مخلوقاتو  سٍتۍ  چٲنِس  وجودس  تہٕ  و حدانیتس  پیٚٹھ  اِستدلال  کوٚر  یِتھے  پٲٹھۍ  بوٗز  اسہِ  بواسطہ  یا  بِلا  واسطہ  آلو  دِوُناہ  آلو  دِوان  اِیمانس  کُن  اعلانِ  عام  کران  کہ  اے  لوٗکو،  پس  اوٚن  اسہِ  ایمان  امہِ  نقلی  دلیلہِ  سٍتۍ  تہِ،  اے  سانہِ  پروردِگارٕہ  وۅنۍ  کرتہٕ  مغفرت  اسہِ  سانین  بڈین  گناہن،  بیٚیہِ  کر  معاف  اسہِ  سٲنۍ  لۅکٕٹۍ  گناہ  تہِ،  بیٚیہِ  مارنیکو  کارن  سٍتۍ  شٲمِل  تھٲوِتھ  یعنی  سون  اند  کر  برایمان۔

Tahir:
  اے  سانہِ  ربّہ!  (اَسہِ  اوسُکھ  ژٕ  مٔشِتھ  گۆمُت)  پتہ  بوٗزاَسہِ  اَکھ  ناد  دِنہٕ  وول  یُس  ایمانُک  ناداوس  دِوان  زِ  (لوٗکو!)  پننِس  ربّس  پیٚٹھ  أنِو  ایمان،  پتہٕ  اۆن  اَسہِ  ایمان۔  اے  سانہِ  ربّہ!  وۅنۍ  کرتہٕ  سانیٚن  گناہن  مغفرت  تہٕ  سٲنۍخطاہ  نٕہناوُکھ  سانہِ  (اعمال  نامہٕ)  نِشہِ  تہٕ  اَسہِ  دِ  نیک  لُکن  سٍتۍ  موت۔

Transliteration:
  Rabban<u>a</u> innan<u>a</u> samiAAn<u>a</u> mun<u>a</u>diyan yun<u>a</u>dee lileem<u>a</u>ni an <u>a</u>minoo birabbikum fa<u>a</u>mann<u>a</u> rabban<u>a</u> fa<b>i</b>ghfir lan<u>a</u> <u>th</u>unooban<u>a</u> wakaffir AAann<u>a</u> sayyi<u>a</u>tin<u>a</u> watawaffan<u>a</u> maAAa alabr<u>a</u>r<b>i</b>


Athar:
  خُداوندا،  یِم  وعدٕہ  ژےٚ  پننیٚن  رسولن  ہٕندِ  ذریعہ  چھی  کٔرِمٕتۍ  اَسہِ  سٍتۍ  کرُکھ  تِم  پوٗرٕ،  تہٕ  قیامت کہ  دۅہ  مَہ  ترٛاو  اَسہِ  رُسوٲئی  منٛز،  بے  شک  چُھکھ  نہٕ  ژٕ  پننِس  وعدس  خلاف  کرن  وول۔

Mirwaiz:
  اے  سانہِ  پروردِگارٕہ  عطا  کر  اسہِ  تِمہٕ  سارے  مہربٲنی  یِمن  ہُند  وعدٕہ  کوٚرُتھ  ژےٚ  پننین  پیغمبرن  ہٕندِ  ذریعہ،  رُسوا  مہ  کر  اسہِ  قیامت  کہ  دۅہ  نارس  منٛز  واتناونہٕ  سٍتۍ۔  اسہِ  واتناو  اِبتدا  جنتس۔  ژےٚ  تہِ  چُھتھ  امیُک  وعدٕہ  کوٚرمُت،  پٔزۍ  پٲٹھۍ  ژٕ  ہرگِز  وعدس  بدل  کرکھ  نہٕ۔

Tahir:
  اے  سانہِ  ربّہ!  بیٚیہِ  کر  اَسہِ  تہِ  سورُے  عطا  ییٚمِیُک  ژے٘  پننیٚن  رسولن  ہٕنٛدِ  ذریعہ  اَسہِ  سٍتۍ  وعدٕہ  چھی  کۆرمُت،  بیٚیہِ  مَہ  کراَسہِ  قیامت  کہ  دۅہ  رسوا،  بے  شک  چُھکھ  نہٕ  ژٕ  وعدس  خلاف  کران۔

Transliteration:
  Rabban<u>a</u> wa<u>a</u>tin<u>a</u> m<u>a</u> waAAadtan<u>a</u> AAal<u>a</u> rusulika wal<u>a</u> tukhzin<u>a</u> yawma alqiy<u>a</u>mati innaka l<u>a</u> tukhlifu almeeAA<u>a</u>d<b>a</b>


Athar:
  درجواب  فرموو  تِہندۍ  ربّن،  بہٕ  چُھس  نہٕ  تۅہیہِ  منٛزٕ  کٲنٛسہِ  ہٕنز  عمل  ضایع  کرن  وول  خواہ  سُہ  مرد  ٲسِتن  یا  خاتون،  توٚہۍ  سٲری  چِھو  اکھ  أکۍ  سٕندۍ  ہم  جنس،  لہٰذا  یِمو  لُکو  میانہِ  خٲطرٕ  پنٕنۍ  وطن  ترٛٲوۍ  تہٕ  یِم  پننیو  گھرو  منٛزٕ  کڑنہٕ  آے  تہٕ  ستاونہٕ  آے  میانہِ  وَتہِ  اندر  تہٕ  میانہِ  خٲطرٕ  لوٚڑُکھ  تہٕ  مارنہٕ  آے  تِہِندۍ  سٲری  قصور  کرٕ  بہٕ  معاف  تہٕ  تِم  کرکھ  تِتھیٚن  باغن  منز  دٲخل  یِمن  بٔنۍ  کِنۍ  کۅلہٕ  آسن  پکان،  یہِ  چھُ  خُدایس  نِشہِ  تِہُند  جزا،  تہٕ  بہترین  جزا  چُھ  صرف  اللہ  تعالیٰ  ہس  نِشہِ۔

Mirwaiz:
  پس  اِجابت  کوٚر  تِمن  تِہٕندۍ  پروردِگارن  تِہٕندِس  منگنس۔  فرموونکھ  بہٕ  چُھس  نہٕ  ضایع  کران  تہٕ  راوٕہ  راوان  کٲنسہِ  عمل  کروٕنۍ  سٕنٛز  عمل  تۅہیہِ  اندر۔  ادٕہ  سُہ  مرد  ٲسِتن  یا  زنانہٕ،  توٚہۍ  چُھو  پانہٕ  وٲنۍ  أڈۍاڈین  ہٕندۍ  جُز  یعنی  ثواب  حٲصِل  کرنس  اندر  چھِو  توٚہۍ  سٲرِی  برابر،  پس  یِمو  لوٗکو  ہِجرت  کٔر  یِم  پننیو  شہرو  أندرٕہ  کڈنہٕ  آے،  یِمن  میانہِ  وتہِ  اندر  اِزا  تہٕ  تکلیف  دِنہٕ  آو،  یِمو  مُقابلہٕ  کوٚر  کٲفرن  سٍتۍ  یِم  مارنہٕ  تہٕ  شہید  کرنہٕ  آے،  البتہ  ضروٗر  کرٕ  بہٕ  تِمن  بخشٲیِش  تِمن  گناہن  یِمن  میانین  حقوقن  سٍتۍ  تعلق  چُھ،  بیٚیہِ  واتناوکھ  بہٕ  تِم  تِمن  جنتن  اندر  یِمو  مٔنٛزۍ  جۅیہِ  پکان  آسن،  یہِ  چھےٚ  تِمن  خداے  سٕندِ  طرفہٕ  رٕژن  کامین  ہٕںٛزۍ  مزوٗرۍ،  اللہ  تعالیٰ  سٕے  نِشہِ  چُھ  رٕژن  عملن  ہُند  رُت  ثواب۔

Tahir:
  پتہٕ  کۆر  تِہِنٛدۍ  ربّن  تِہُنٛد  دعا  قبول  (تہٕ  فرمووُکھ)  پٔزۍپٲٹھۍ  چُھس  نہٕ  بہٕ  تۅہیہِ  منٛزٕ  کٲنسہِ  محنت  کرن  وٲلۍ  سٕنز  مۆزوٗرۍ  ضایع  کران  خواہ  مرد  ٲسِتن  یا  خاتون،تۆہۍ  سٲری  چِھواَکھ  أکۍ  سٕندِ  منٛزے،  وۅنۍ  یِمَو  لُکو  (اللہ  تعالیٰ  سٕندٕ  خٲطرٕ)  وطن  ترٲوۍ  تہٕ  (تمۍ  سندے  بٲعث)  آے  پننیو  گرو  منٛزٕ  کڑنہٕ  تہٕ  میانہِ  وَتہِ  منٛز  آے  ستاونہٕ  تہٕ  (میانہِ  مۅکھہٕ)  کٔرٕکھ  لڑٲے  تہٕ  آے  مارنہٕ،  بہٕ  مِٹاوٕضرور  تِہِندۍ  گناہ  تِمن  (ہنٛدِاعمال  نامہٕ)  نِشہِ  تہٕ  تِم  کرکھ  پٔزۍپٲٹھۍ  تِمن  جنتن  منٛزدٲخل  یِمن  بٔنۍ  کِنۍ  کۅلہٕ  آسن  پکان،یہِ  چُھ  اللہ  تعالیٰ  سٕندِ  دربارٕ  نِشہِ  اجر  تہٕ  اللہ  تعالیٰ  سٕے  نِشہِ  چُھ  (اَمہِ  کھۅتہٕ  تہِ)  کٔھسِتھ  اجر۔

Transliteration:
  Fa<b>i</b>staj<u>a</u>ba lahum rabbuhum annee l<u>a</u> o<u>d</u>eeAAu AAamala AA<u>a</u>milin minkum min <u>th</u>akarin aw onth<u>a</u> baAA<u>d</u>ukum min baAA<u>d</u>in fa<b>a</b>lla<u>th</u>eena h<u>a</u>jaroo waokhrijoo min diy<u>a</u>rihim waoo<u>th</u>oo fee sabeelee waq<u>a</u>taloo waqutiloo laokaffiranna AAanhum sayyi<u>a</u>tihim walaodkhilannahum jann<u>a</u>tin tajree min ta<u>h</u>tih<u>a</u> alanh<u>a</u>ru thaw<u>a</u>ban min AAindi All<u>a</u>hi wa<b>A</b>ll<u>a</u>hu AAindahu <u>h</u>usnu a<b>l</b>ththaw<u>a</u>b<b>i</b>


Transliteration: L<u>a</u> yaghurrannaka taqallubu alla<u>th</u>eena kafaroo fee albil<u>a</u>d<b>i</b>
Athar:
  اے  نبیؐ،  یِنہٕ  تۅہیہِ  دُنیا کیٚن  مُلکن  منٛز  اللہ  تعالیٰ  سٕندٮ۪ن  نافرمان  لُکن  ہُند  وۅتُھن  بِہُن  کُنہِ  دوکھس  منٛز  ترٛاویو۔

Mirwaiz:
  اے  پوٚز  ژھانڈوٕنہِ  یُتھ  نہ  حض  یہِ  دوکھہٕ  دِیی  کٲفرن  ہُند  اورٕہ  یور  کرُن  شہرن  اندر  دنیاہُک  تمتع  تُلان،

Tahir:
  (اے  اللہ  تعالیٰ  سٕنٛدِ  بندٕہ!)  کٲفرن  ہُنٛد  شہرن  منٛز  (عیش  و  عشرت  سان)  پھیرُن  یِنہٕ  ژے٘  کُنہِ  دوکھس  منٛز  ترٲوی۔


Transliteration: Mat<u>a</u>AAun qaleelun thumma maw<u>a</u>hum jahannamu wabisa almih<u>a</u>d<b>u</b>
Athar:
  یہِ  چُھ  محض  کینژھن  دۅہن  ہٕنزِ  زندگی  ہُند  لُطفہٕ  پیوٗنتاہ،  پتہٕ  گژھن  یِم  سٲری  جہنمس  یۅسہٕ  بدترین  روزن  جاے  چھےٚ۔

Mirwaiz:
  بیٚیہِ  چُھ  زندگی  ہُند  کم  سامانہٕ  بے  اعتبار  کینژھن  دۅہن  روزوُن۔  مرنہٕ  سٍتۍ  گژِھہ  یہِ  سورُے  ختم،  پتولاکہ  چھےٚ  تِہٕںٛزٕے  جاے  نارِ  جہنم،  کٲژاہ  یچھ  جایاہ  چھےٚ  سۅ۔

Tahir:
   یہِ  چُھ  (کینٛژھن  دۅہن  ہُنٛد)  معمولی  فٲیِدٕہ،  پتہٕ  آسہِ  تِہُنٛد  ٹھکانہٕ  جہنم،  تہٕ  سُہ  چُھ  سیٚٹھاہ  بُرٕ  ٹھکانہٕ۔


Athar:
  اتھ  برعکس  یِم  لُکھ  پننِس  ربّس  کھوٚژۍ  کھوٚژۍ  زِندگی  گُزاران  چِھ  تِہِندِ  خٲطرٕ  چِھ  تِتھۍ  باغ  یِمن  بٔنۍکِنۍ  کۅلہٕ  چھےٚ  پکان،  تِمن  باغن  منٛز  روزن  تِم  ہمیشہٕ،  اللہ  تعالیٰ  سٕندِ  طرفہٕ  چُھ  یہِ  سامانِ  ضیافت  تِہندِ  خٲطرٕ،  تہٕ  یِکینژھاہ  خُدایس  نِشہِ  چُھ  نیک  لُکن  خٲطرٕ  سُے  چُھ  سارِوٕے  کھۅتہٕ  بہتر۔

Mirwaiz:
  لیکن  تِمو  لوٗکو  أندرٕہ  یِم  کھوژن  خدایس  پننِس  تہٕ  مسلمان  تہٕ  فرماں بردار  سپدن،  تِہٕندِ  خٲطرٕ  چھِ  تِم  تِم  جنت  یِمو  مٔنٛزۍ  جۅیہِ  پکان  آسن،  تِمنٕے  جنتن  منٛز  روزن  ہمیشہِ،  یہِ  چھےٚ  پیش  کشاہ  یۅسہٕ  تِمن  واتہٕ  وُنُےبرونٹھ  کِنہٕ  ییہِ  تھاونہٕ  خداے  سٕندِ  طرفہٕ،  بیٚیہِ  یہِ  کینژھاہ  خدایس  نِشہِ  چُھ  نیکو  کارن  ہٕندِ  خٲطرٕ  سُہ  چُھ  بدرجہا  سٮ۪ٹھاہ  رُت  تمہِ  کھۅتہٕ  یہِ  کٲفرن  چُھ  دنیاہس  اندر۔  

Tahir:
  البتہ  یِم  لُکھ  پننِس  ربّس  کھۅژان  روٗدۍ  تِہِندِ  خٲطرٕ  چِھ  جنت  یِمن  بٔنۍ  کِنۍ  کۅلہٕ  چِھ  پکان،  تِم  چِھ  یِمن  منٛز  ہمیشہ  روزن  وٲلۍ،اللہ  تعالیٰ  ہس  نِشہِ  چھے٘  (تِہٕنز)  پٔژھۍلٲزۍ  تہٕ  (پتہٕ  تٔمۍ  سٕنزِ  نزدیکی  ہٕنز  جاے،  حُسنُک  جلوٕہ،  ملاقاتٕچ  نعمت،  الغرض)  یِکینٛژھاہ  اللہ  تعالیٰ  ہس  نِشہِ  چُھ  سُہ  چُھ  نیک  لُکن  خٲطرٕ  حدٕ  کھۅتہٕ  جان۔

Transliteration:
  L<u>a</u>kini alla<u>th</u>eena ittaqaw rabbahum lahum jann<u>a</u>tun tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> nuzulan min AAindi All<u>a</u>hi wam<u>a</u> AAinda All<u>a</u>hi khayrun lilabr<u>a</u>r<b>i</b>


Athar:
  اہلِ  کتابو  منٛزٕ  تہِ  چِھ  کینٛہہ  لُکھ  تِتھۍ  یِم  خُدایس  مانان  چِھ،  تتھ  کتابہِ  پٮ۪ٹھ  تہِ  چِھ  ایمان  تھاوان  یۅسہٕ  تِمن  کُن  چھےٚ  سوزنہٕ  آمٕژ  تہٕ  تتھ  کتابہِ  پٮ۪ٹھ  تہِ  چُھکھ  ایمان  یوسہٕ  ییٚمہِ  برونٛہہ  خۅد  تِمن  کُن  ٲس  سوزنہٕ  آمٕژ،  خدایس  برونٛہہ کَنہِ  چِھ  نٔمِتھ  تہٕ  اللہ  تعالیٰ  سٕندٮ۪ن  آیاتن  چِھنہٕ  معمولی  قٍمتس  کٕنان،  تِہُند  اجر  چُھ  تِہندِس  ربّس  نِشہِ  تہٕ  اللہ  تعالیٰ  چُھنہٕ  حساب  نکھہٕ  والنس  منٛز  ژیر  کران۔

Mirwaiz:
  بیشک  بیٚیہِ  چھِ  اہلِ  کتابو  أندرٕہ  ضروٗر  کینہہ  لوٗکھ  یِم  پژھ  کران  چھِ  کُنِس  خدایس،  بیٚیہِ  تتھ  یہِ  کینژھاہ  تۅہیہِ  کُن  نٲزِل  آو  کرنہٕ،  بیٚیہِ  یہِ  کینژھاہ  تِمن  لوٗکن  کُن  نٲزِل  آو  کرنہٕ،  ییٚمہِ  طریقہٕ  چھِ  تِم  کھوژان  خدایس  کہ  تِم  چھِنہٕ  بیٚین  اہلِ  کتابن  ہٕندۍ  پٲٹھۍ  خداے  سُند  کلام  کم  حقیقت  مۅلس  کٕنان،  تِمے  کیاہ  چھِ  تِم  لوٗکھ  یِہٕںٛزرٕژ  مزوٗرۍ  چھےٚ  تِہٕندِس  پروردِگارس  نِشہِ،  بیشک  اللہ  تعالیٰ  چُھ  جلٕد  حِساب  بوزٕہ  وُن  حِساب  بوٗزِتھ  کرِ  سُہ  تِمن  مزوٗرۍ  عطا۔

Tahir:
  تہٕ  بے  شک  چِھ  کینہہ  اہلِ  کتاب  تِتھۍ  تہِ  یِمن  اللہ  تعالیٰ  ہس  پیٚٹھ  ایمان  چُھ  تہٕ  تَتھ  کتابِہ  پیٚٹھ  تہِ  (چِھ  ایمان  انان)  یۅسہٕ  تۅہیہِ  کُن  نٲزل  چھے٘  آمٕژ  کرنہٕ  بیٚیہِ  یۅسہٕ  تِمن  کُن  نٲزل  ٲس  کرنہٕ  آمٕژ  تہٕ  تِہِندۍ  دل  چِھ  اللہ  تعالیٰ  سٕندِس  دربارس  منٛز  نٔمِتھ  روزان  تہٕ  اللہ  تعالیٰ  سٕندیٚن  آیتن  ہٕنٛدِ  بدلہٕ  چِھنہٕ  معمولی  قٍمت  رٹان،  یِم  چِھ  تِم  لُکھ  یُہُنٛد  اجر  تِہِندِس  ربّس  نِشہِ  چُھ،  بے  شک  چُھ  اللہ  تعالیٰ  حسابس  منٛز  جلدی  کرن  وول۔

Transliteration:
  Wainna min ahli alkit<u>a</u>bi laman yuminu bi<b>A</b>ll<u>a</u>hi wam<u>a</u> onzila ilaykum wam<u>a</u> onzila ilayhim kh<u>a</u>shiAAeena lill<u>a</u>hi l<u>a</u> yashtaroona bi<u>a</u>y<u>a</u>ti All<u>a</u>hi thamanan qaleelan ol<u>a</u>ika lahum ajruhum AAinda rabbihim inna All<u>a</u>ha sareeAAu al<u>h</u>is<u>a</u>b<b>i</b>


Athar:
  اے  لوٗکو  یِمو  ایمان  چُھ  اوٚنمُت،  صبرس  ہیٚیِو  کٲم،  بٲطل  پرستن  ہٕندِس  مُقابلس  منٛز  ہٲوِو  مَردی،  حق کہ  خدمت  خٲطرٕ  روٗزِو  ہوٚل  گٔنڈِتھ  تہٕ  خُدایس  روٗزِو  کھۅژان،  اُمید  چھےٚ  زِ  فلاح  گژھیو  حٲصل۔

Mirwaiz:
  صبر  کٔرِو  تکلیفن  پیٚٹھ  مضبوط  روزِو  ییٚلہِ  کٲفرن  سٍتۍ  مُقابلہٕ  کٔرِو،  مُستعد  تہٕ  تیار  روٗزِو،  بیٚیہِ  کھوٗژِو  خدایس  پرتھ  حالس  اندر،  شریعت  کیو  حدو  نِشہِ  مہ  ڈٔلِو  کُنہٕ  حالس  اندر،  تمی  سٍتۍ  سپدِو  توٚہۍ  کامیاب  پرتھ  کامہِ  اندر  دنیاہس  اندر  تہِ  تہٕ  ٲخرتس  اندر  تہِ۔

Tahir:
  اے  ایمان  والیو!صبر  کٔرِو  تہٕ  ثٲبت  قدم  روزنس  منٛزکٔرِو (دشمن  سٕنٛدِ  کھۅتہٕ  تہِ)  زیادٕہ  محنت  تہٕ  (جہاد  خٲطرٕ)  روٗزِو  وارٕپٲٹھۍ  تیار،  تہٕ  (ہمیشہ)  تھٲوِواللہ  تعالیٰ  سُنٛد  تقویٰ  قٲیِم  تاکہ  تۆہۍ  ہیٚکوِ  کامیاب  سپدِتھ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>s</u>biroo wa<u>sa</u>biroo war<u>a</u>bi<u>t</u>oo wa<b>i</b>ttaqoo All<u>a</u>ha laAAallakum tufli<u>h</u>oon<b>a</b>


Athar:
  اے  لوٗکو،  پننِس  ربّس  کھوٗژِو  ییٚمۍ  توٚہۍ  اکہِ  جانہٕ  نِشہِ  پٲدٕ  کٔرِنَو  تہٕ  تَمی  جانہٕ  نِشہِ  بنووُن  تَمِیُک  جورٕ  تہٕ  یِمو  دۅشوٕیو  سٍتۍ  پھٔہلٲوِن  دُنیاہس  اندر  واریاہ  مرد  تہٕ  مستوٗراتہٕ،  تس  خُدایس  کھوٗژِو  ییٚمۍ  سُند  واسطہٕ  دِتھ  اکھ  أکِس  چِھو  پنٕنۍ  حق  منگان،  بیٚیہِ  کٔرِو  رشتہٕ  تہٕ  قرابتٕکۍ  تعلقات  بگاڑنہٕ  نِشہِ  پرہیز،  زٲنِو  زِ  اللہ  تعالیٰ  چُھ  تۅہیہِ  پٮ۪ٹھ  نگرٲنی  کران۔

Mirwaiz:
  اے  لوٗکو  کھوٗژِو  پننِس  پروردِگارس  مُخالفت  تہٕ  نافرمٲنی  کرنہٕ  نِشہِ،  ییٚمۍ  توٚہۍ  پٲدٕہ  کٔرِنو  أکِس  شخصس  نِشہِ  یعنی  حضرتِ  آدمؑ،  بیٚیہِ  ییٚمی  پروردِگارن  پٲدٕہ  کٔرۍ  تٔمۍ  سٕے  شخصس  نِشہِ  تِہٕنٛز  آشِنۍ  یعنی  حضرتِ  حوا  یۅسہِ  پٲدٕہ  کٔرٕن  حضرتِ  آدم  سٕنٛزِی  لرکانہِ  منٛزٕہ،  بیٚیہِ  ییٚمۍ  چھکرٲو  علمس  منٛز  تِمن  دۅن  نِشہِ  مۅہنِوۍ  تہٕ  زنانہٕ  بے  شُمار،  بیٚیہِ  کھوٗژِو  خدایس  ییٚمۍ  سُند  واسطہٕ  دِتھ  توٚہۍ  اکھ  أکِس  نِشہِ  چھِو  پننین  حقن  ہُند  مُطالبہٕ  کران  یعنی  ونان  چٕھو  پانہٕ  وٲنۍ  کہ  خدایس  کھوٚژ  میون  حق  کر  ادا۔  وۅنۍ  ییٚلہِ  توٚہۍ  چھِو  خدایس  کھوژنُک  تجویز  کران  لہٰذا  گژِھہ  تُہُند  تہِ  پانہٕ  تس  کھوژُن۔  خصوصاً  گژِھہ  ٲشنٲیی  ہُند  حق  ضایع  کرنس  تہِ  کھوژُن،  بیشک  اللہ  تعالیٰ  چُھ  ہمیشہ  تۅہیہِ  پیٚٹھ  پوٗرٕ  نگرٲنی  کران۔  سُہ  چُھ  تُہٕندۍ  سٲرِی  حالات  پانہٕ  وُچھان۔

Tahir:
  اے  لوٗکو!پننِس  ربّس  کھوٗژِوییٚمۍ  تُہٕنز  پیدٲیش  اکہِ  جان  سٍتۍ  (شروع)  کٔر،  پتہٕ  کۆرُن  تَمۍ  سےٕ  نشِ  تٔمۍ  سُنٛد  جورٕ  پٲدٕ،  پتہٕ  پھٲلٲوِن  یِمَو  دۅشوٕیَو  نِشہِ  کثرت  سان  مرد  تہٕ  خاتونہ (تخلیق  کٔرتھ)،  تہٕ  کھۆژِو  تس  اللہ  تعالیٰ  ہس  ییٚمۍ  سٕندِ  واسطہٕ  سٍتۍتۆہۍ  اَکھ  أکِس  منگان  چِھو  تہٕ  قرابت  دارن  (منٛز  تہِ  کٔرِو  تقویٰ  اختیار)،  بے  شک  چُھ  اللہ  تعالیٰ  تۅہیہِ  پیٚٹھ  نظرتھٲوِتھ۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su ittaqoo rabbakumu alla<u>th</u>ee khalaqakum min nafsin w<u>ah</u>idatin wakhalaqa minh<u>a</u> zawjah<u>a</u> wabaththa minhum<u>a</u> rij<u>a</u>lan katheeran wanis<u>a</u>an wa<b>i</b>ttaqoo All<u>a</u>ha alla<u>th</u>ee tas<u>a</u>aloona bihi wa<b>a</b>lar<u>ha</u>ma inna All<u>a</u>ha k<u>a</u>na AAalaykum raqeeb<b>an</b>


Athar:
  یتیمن  ہٕندۍ  مال  دِیِو  تِمن  واپس،  اصل  مال  مَہ  بدلٲوِو  خراب  مالہٕ  سٍتۍ  تہٕ  تِہندۍ  مال  مَہ  کھیٚیِو  پننِس  مالس  سٍتۍ  رَلٲوِتھ،  یہِ  چُھ  واریاہ  بوٚڈ  گناہ۔

Mirwaiz:
  بیٚیہِ  ٲسِو  اے  ولیو  تہٕ  سربراہو  یتیمن  پننُے  مال  حوالہٕ  کران  تہٕ  واپس  دِوان،  بیٚیہِ  مہ  ٲسِو  پنُن  ردی  مال  تِہٕندِس  رٕتِس  مالس  سٍتۍ  بدلاوان،  بیٚیہِ  مہ  کھیٚیو  تِہُند  مال  مِلنٲوِتھ  پننِس  مالس  سٍتۍ،  پٔزۍ  پٲٹھۍ  یہِ  مال  بدلاوُن  چُھ  سٮ۪ٹھاہ  بوٚڈ  گناہ۔

Tahir:
  بیٚیہِ  دِیِو  یتیمن  تِہِندۍ  مال  تہٕ  خراب  چیز  مَہ  ٲسِیوٗن  رٕتہِ  چیزٕ  سٍتۍ  بدلاوان،  بیٚیہِ  مَہ  ٲسِو  تِہِندۍ  مال  پننیٚن  مالن  سٍتۍ  رلٲوِتھ  کھیٚوان،پٔزۍپٲٹھۍ  چُھ  یہِ  بۆڈ  گناہ۔

Transliteration:
  Wa<u>a</u>too alyat<u>a</u>m<u>a</u> amw<u>a</u>lahum wal<u>a</u> tatabaddaloo alkhabeetha bi<b>al</b><u>tt</u>ayyibi wal<u>a</u> takuloo amw<u>a</u>lahum il<u>a</u> amw<u>a</u>likum innahu k<u>a</u>na <u>h</u>ooban kabeer<u>a</u><b>n</b>


Athar:
  تہٕ  اگر  تۅہیہِ  اندیشہٕ  آسہِ  زِ  یتیمن  سٍتۍ  ہیٚکِو  نہٕ  انصاف  کٔرِتھ  تیٚلہِ  یِمہٕ  مستوراتہٕ  تۅہیہِ  پسند  یِنو  تِمَو  منٛز  کٔرِو  دۅن  دۅن،  ترٮ۪ن  ترٮ۪ن،  ژۅن  ژۅن  سٍتۍ  نکاح۔  ﴿یہِ  کتھ  چھےٚ  مدِ  نظر  تھاوٕنۍ  زِ  یہِ  آیت  ٲس  نہٕ  اکہِ  کھۅتہٕ  زیادٕہ  خاندارِنہِ  کرنہٕ  کِس  اجازتس  منٛز  آمٕژ  تِکیازِ  یہِ  نٲزِل  سپدِنہٕ  برونٹھے  ٲس  یہِ  کٲم  جٲیز  تہٕ  خۅد  آسہٕ  رسول  اللہ  صلی  اللہ  علیہ و سلمن  اکہِ  کھۅتہٕ  زیادٕہ  گھر  واجِنہِ  تَمہِ  وقتہٕ  موجود۔  دراصل  ٲس  یہِ  امہِ  موجوب  نٲزِل  گٔمٕژ  زِ  لڑاین  منٛز  شہید  سپدن  والیٚن  ہٕندۍ  یِم  یتیم  شُرۍ  پتھ  کُن  ٲسۍ  روٗدِمٕتۍ  تِہندۍ  مسٲیل  حل  کرنہٕ  موجوٗب  آو  فرماونہٕ  زِ  اگر  تِمن  یتیمن  ہٕندۍ  حقوق  یِتھہٕ  پٲٹھۍ  ہیٚکِو  نہٕ  ادا  کٔرِتھ  تیٚلہِ  کٔرِو  تِمن  مۅنڈن  سٍتۍ  نکاح  یِمن  یتیم  شُرۍ  سٍتۍ  آسن۔﴾  البتہ  اگر  تۅہیہِ  اندیشہِ  آسیٚو  زِ  تِمن  سٍتۍ  ہیٚکِو  نہٕ  عدل  کٔرِتھ  تیٚلہِ  کٔرِو  اکٲے  زنانہٕ۔  ﴿اتھ  کتھہِ  پٮ۪ٹھ  چُھ  اُمّت  کیٚن  فقہاہن  ہُنٛد  اجماع  زِ  امہِ  آیت کہ  ذریعہ  چُھ  تعدادِ  ازواج  محدود  کرنہٕ  آمُت  تہٕ  بیک  وقت  ژورَو  کھۅتہٕ  زیادٕہ  گھر  واجِنہِ  تھاونہٕ  نِشہِ  چُھ  ٹھاکھ  کرنہٕ  آمُت۔  اَمہِ  علاوٕہ  چھےٚ  یہِ  آیت  تعدادِ  اَزواج  کِس  جوازس  عدلہٕ کِس  شرطس  سٍتۍ  مشروط  کران۔  یُس  شخص  عدلُک  شرط  پوٗرٕ  چُھنہٕ  کران  مگر  اکہِ  کھۅتہٕ  زیادہ  گھر  واجِنہِ  کرنہٕ  کِس  اجازتس  چُھ  فٲیدٕہ  تُلان  سُہ  چُھ  خُدایس  سٍتۍ  دغا  بٲزی  کران۔  اسلٲمی  حکومت  چن  عدالتن  چُھ  یہِ  حق  حٲصل  زِ  ییٚمِس  خاندارنہِ  یا  یِمن  خاندارِنیٚن  سٍتۍ  سُہ  انصاف  آسہِ  نہٕ  کران  تِمن  کٔرِن  دار  رسی۔  کینٛہہ  لُکھ  چِھ  اہلِ  مغرب کیٚو  نظریاتَو  نِشہِ  مغلوب  تہٕ  مرعوب  سپدِتھ  یہِ  ثٲبت  کرنٕچ  کوشش  کران  زِ  قرآنُک  اصلی  مقصد  اوس  تعدادِ  اَزواجُک  طریقہٕ  ﴿یُس  نقطۂ  نظرٕ  کِنۍ  دراصل  بُرٕ  طریقہٕ  چُھ﴾  مِٹاوُن۔  مگر  اَمہِ  قٔسمہٕ چہِ  کتھہٕ  چھےٚ  دراصل  محض  ذہنی  غلٲمی  ہُند  نتیجہِ۔  تعدادِ  ازواجُک  فی  نفسہٖ  اکھ  بُرٲئی  آسُن  چُھ  خۅد  ناقٲبلِ  تسلیم،  تِکیازِ  کینژھن  حالاتن  منٛز  چُھ  یہِ  چیز  اکھ  تمدُنی  تہٕ  اخلاقی  ضرورت  بنان۔  قرآنن  چُھ  صریح  لفظن  منٛز  یہِ  جٲیز  قرار  دیتمُت  تہٕ  وَرگہٕ  پٲٹھۍ  تہِ  چُھن  نہٕ  امہِ  کِس  مذّمتس  منٛز  کانٛہہ  تِیُتھ  لفظ  تہِ  وَرتوومُت  ییٚمہِ  سٍتۍ  معلوم  سپدِ  زِ  فی  الواقع  چُھ  سُہ  اتھ  بند  کرُن  یژھان۔﴾  یا  نِیوٗکھ  تِمہٕ  مستوٗاتہ  پننِس  زوجیتس  منٛز  یِمہٕ  تُہندِس  قبضس  منٛز  چھےٚ  آمژٕ۔  ﴿مُراد  چھےٚ  لوٗنڈیہِ،  یعنی  تِمہٕ  مستوٗراتہٕ  یِمہٕ  جنگس  اندر  گرفتار  سپدِتھ  آمژٕ  آسن  تہٕ  جنگ  کیٚن  اسیٖرن  ہُنٛد  تبادلہٕ  نہ  سپدَن  کِس  صورتس  منٛز  آسن  حکومت کہ  طرفہٕ  لُکن  منٛز  بٲگراونہٕ  آمژٕ۔﴾  بےٚ  انصٲفی  نِشہِ  بچنہٕ  خٲطرٕ  چُھ  یہِ  نیک  عملہِ  زیادٕہ  نکھہٕ۔

Mirwaiz:
  بیٚیہِ  ہرگاہ  توٚہۍ  کھوٗژِو  یتیم  کورین  سٍتۍ  نیتھٕر  کٔرِتھ  ما  ہیٚکو  نہٕ  أسۍ  تِمن  منٛز  عدل  واِنصاف  قٲیِم  تھٲوِتھ،  تیٚلہِ  گژِھہ  نہٕ  تُہُند  نِکاح  کرُن  تِمن  یتیم  کورین  ورٲے  بیین  زنانن  سٍتۍ  یِمہٕ  تۅہیہِ  خوش  کرنو  زٍز  تہِ،  ترٚے  ترٚے  تہِ،  ژور  ژور  تہِ،  پس  ہرگاہ  زٕ  زنانہٕ،  ترٚے  زنانہٕ  یا  ژور  زنانہٕ  آسنہٕ  کِس  صورتس  منٛز  توٚہۍ  کھوٗژِو  عدل  تہٕ  اِنصاف  کیاہ  ہیٚکِو  نہٕ  کٔرِتھ  تِمن  منٛز  سارنٕے  معاملن  اندر  تیٚلہِ  گژِھہ  أکۍسٕے  زنانہِ  پیٚٹھ  اِکتفا  کرُن،  یا  کنیزِہ  پیٚٹھٕے،  یہِ  یعنی  أکۍسٕے  زنانہِ  پیٚٹھ  یا  صِرف  کنیزِہ  پیٚٹھ  اِکتفا  کرُن  چُھ  زیادٕہ  نزدیک  یتھ  کتھہِ  کہ  توٚہۍ  کٔرِو  نہٕ  بے  اِنصٲفی۔

Tahir:
  تہٕ  اگر  تۅہیہِ  خیال  آسہِ  زِ  تۆہۍ  ہیٚکوِ  نہٕ  یتیم  کوریٚن  ہٕندِس  بارس  منٛز  انصاف  کٔرِتھ  تیٚلہِ  کٔرِو  تِمن  خاتونن  سٍتۍ  نکاح  یِمہٕ  تُہٕندِ  خٲطرٕ  پسندیدٕہ  تہٕ  حلال  آسن،  زٕ  زٕیا  تۯے٘  تۯے٘  یاژور  ژور  (مگر  یہِ  اجازت  چُھ  عدلہٕ  کِس  شرطس  پیٚٹھ)  پتہٕ  اگر  تۅہیہِ  اندیشہِ  آسہِ  زِ  (زٲیِد  خاندارِنیٚن  منٛز)  ہیٚکوِ  نہٕ  تۆہۍعدل  کٔرِتھ  تیٚلہِ  کٔرِو  صرف  أکۍ  سٕے  خاتونہِ  سٍتۍ  (نکاح)  یا  تِمہٕ  کنیزٕہ  یِمہٕ  (شرعی  طور)  تُہٕندِس  ملکیتس  منٛز  آمژٕ  آسن،  یہِ  کتھ  چھے٘  اَتھ  سیٚٹھاہ  نکھہٕ  زِ  تُہٕندِ  سٍتۍ  سپدِنہٕ  ظلم۔

Transliteration:
  Wain khiftum all<u>a</u> tuqsi<u>t</u>oo fee alyat<u>a</u>m<u>a</u> fa<b>i</b>nki<u>h</u>oo m<u>a</u> <u>ta</u>ba lakum mina a<b>l</b>nnis<u>a</u>i mathn<u>a</u> wathul<u>a</u>tha warub<u>a</u>AAa fain khiftum all<u>a</u> taAAdiloo faw<u>ah</u>idatan aw m<u>a</u> malakat aym<u>a</u>nukum <u>tha</u>lika adn<u>a</u> all<u>a</u> taAAooloo


Athar:
  تہٕ  مستوٗراتن  ہُنٛد  مَہر  کٔرِو  خۅش  دِلی  سان  ﴿فرض  زٲنِتھ﴾  ادا  البتہٕ  اگر  تِمہٕ  پانہٕ  پننہِ  خوشی  سان  مَہرُک  کانٛہہ  حصہ  تۅہیہِ  معاف  کرن  تیٚلہِ  ہیٚکِو  توٚہۍ  سُہ  مزٕہ  سان  کھیٚتھ۔

Mirwaiz:
  بیٚیہِ  ٲسِو  دِوان  زنانن  مہرٕ  تُہٕندِ  دِل  چہِ  خوشی  سان،  پس  اگر  تِمہٕ  زنانہٕ  پننہِ  خوشی  سٍتۍ  مہرٕہ  أندرٕ  ہ  کانہہ  حصہٕ  یا  سورُے  مہر  تراون  پس  کھیٚیِو  توٚہۍ  تہِ  گناہ  کہِ  تہٕ  ضریٚرکہ  اندیشہِ  ورٲے،  سُہ  چُھ  تُہٕندِ  خٲطرٕ  مزٕہ  دارتہٕ  خوشگوار،  جبٕر  کٔرِتھ  مہر  بخثاونہٕ  سٍتۍ  چُھنہٕ  مہر  معاف  سپدان۔  یِتھے  پٲٹھۍ  جعلسٲزی  کٔرِتھ  کاغذس  پیٚٹھ  زنانہِ  ہُند  دستخط  یا  نیٚٹھ  کرناونہٕ  سٍتۍ  چُھنہٕ  مہر  بخشِش  سپدان۔

Tahir:
  تہٕ  زنانن  ٲسِو  تِہِندۍ  مَہر  خۅش  دلی  سان  ادا  کران،  پتہٕ  اگر  تِمہٕ  اَمہِ  (مہرٕ)  منٛزٕ  کینہہ  تُہٕندِ  خٲطرٕ  پننہِ  خوشی  تراوَن  تیٚلہِ  کھیٚیِو  سُہ  (پننہِ  باپت)  سازگار  تہٕ  خۅشگوار  زٲنِتھ۔

Transliteration:
  Wa<u>a</u>too a<b>l</b>nnis<u>a</u>a <u>s</u>aduq<u>a</u>tihinna ni<u>h</u>latan fain <u>t</u>ibna lakum AAan shayin minhu nafsan fakuloohu haneean maree<u>a</u><b>n</b>


Athar:
  تہٕ  پنٕنۍ  تِم  مال  یِم  خُداین  تُہندِ  خٲطرٕ  زندگی  قٲیِم  تھاونٕکۍ  ذریعہ  چِھ  بنٲوِمٕتۍ،  مَہ  کٔرِو  نادان  لُکن  حوالہٕ  البتہٕ  دِیِو  تِمن  کھیٚنہٕ  خٲطرٕ  تہٕ  لاگنہٕ  مۅکھہٕ  تہٕ  تِمن  کٔرِو  نیک  ہدایت۔

Mirwaiz:
  اگر  یتیم  بالغ  سپدن  مگر  تِم  آسن  وٕنہِ  کم  عقل  تیٚلہِ  مہ  ٲسِو  دِوان  تِمن  کم  عقلن  سُہ  مال  پنُن،  یُس  مال  عام  طور  اللہ  تعالیٰ  ہن  چُھ  بنوومُت  زںدگی  قٲیِم  تھاونُک  اکھ  ذریعہ،  سُہ  ہے  تِمن  کم  عقل  بچن  اَتھہِ  لگہِ  تِم  کرن  سُہ  ضایع  تہٕ  خراب،  بیٚیہِ  ٲسِو  تمہِ  منٛزٕہ  کھیٚاوان  چاوان۔  بیٚیہِ  ٲسِیوکھ  پۅشاک  بناوان،  بیٚیہِ  ٲسِیوکھ  زیٚوِہ  سٍتۍ  معقول  طریقہٕ  سٍتۍ  فہمٲیش  کران  تسلی  دِوان  کہ  یہِ  مال  چُھ  تُہُندُے۔  أسۍ  چھِ  محض  امِچ  حفاظت  کرنہٕ  خٲطرٕ۔

Tahir:
  تہٕ  تۆہۍ  مَہ  کٔرِو  ناسمجھن  پنٕنۍ  (یا  تِہِندۍ)  مال  حوالہٕ  یِم  اللہ  تعالیٰ  ہن  تُہٕنز  معیشت  ڈنجہِ  رٹنٕکۍ  ذریعہ  چِھ  بنٲوِمٕتۍ۔  آ،  تِم  روٗزِیوٗکھ  اَمہِ  منٛزٕ  کھیٚاوان  تہٕ  تِہٕنزتَن  روٗزِو  وَلان،  بیٚیہِ  ٲسِو  تِمن  سٍتۍ  رٕژرٕچ  کتھ  کران۔

Transliteration:
  Wal<u>a</u> tutoo a<b>l</b>ssufah<u>a</u>a amw<u>a</u>lakumu allatee jaAAala All<u>a</u>hu lakum qiy<u>a</u>man wa<b>o</b>rzuqoohum feeh<u>a</u> wa<b>o</b>ksoohum waqooloo lahum qawlan maAAroof<u>a</u><b>n</b>


Athar:
  تہٕ  یتیمن  روٗزِو  آزمٲیش  کران  یوٚت  تام  زن  تِم  نِکاحس  قٲبل  وٲنٛسہِ  واتن۔  ﴿یعنی  ییٚلہِ  تِم  بالغ  آسن  ہیوان  سپدُن،  تیٚلہِ  روٗزِو  وُچھان  زِ  تِہُند  عقلی  نشو  و  نما  کِیُتھ  چُھ  تہٕ  تِمن  منٛز  کتھ  حدس  تام  چھےٚ  پنٕنۍ  معاملات  پانہٕ  خود  پننہِ  ذمہٕ داری  سان  پکناونٕچ  صلٲحیت  پٲدٕ  سپزمٕژ۔﴾  پتہٕ  اگر  تۅہیہِ  تِمن  منٛز  اہلیت  باسیٚو  تیٚلہِ  کٔرِو  تِہٕندۍ  مال  تِمن  حوالہٕ،  یِنہٕ  زانٛہہ  یہِ  کٔرِو  زِ  انصاف کہ  حدٕ  نِشہِ  ڈٔلِتھ  کھیٚیِو  تِہندۍ  مال  امہِ  خوفہٕ  جلدی  جلدی  زِ  بٔڈۍ  گٔژِھتھ  کرن  تِم  پننہِ  حقُک  مُطالبہٕ،  یتیم  سُند  یُس  سرپرست  مالدار  آسہِ  سُہ  ہیٚیِن  پرہیز  گٲری  کٲم  تہٕ  یُس  غریب  آسہِ  سُہ  کھیٚیِن  معروف  طریقہٕ۔  ﴿یعنی  پننہِ  خدمتُک  حق  رٔٹِن  اَتھ  حدس  تام  زِ  پرٛتھ  کانٛہہ  غیر  جانبدار  معقول  انسان  گژِھہ  اَتھ  مُنٲسِب  تسلیم  کرُن۔  اَمہِ  علاوٕہ  یِکینژھاہ  خدمتُک  حق  سُہ  رَٹہِ،  تہِ  گژِھنہٕ  ژوٗرِ  ژِھیٚپہِ  رَٹُن  بلکہ  گژِھہ  اعلانیہ  مُقرر  کٔرِتھ  رَٹُن،  بیٚیہِ  گژِھہ  تَمِیُک  حساب  تھاوُن۔﴾  پتہٕ  ییٚلہِ  تِہِندۍ  مال  تِمن  حوالہٕ  ہیٚیِو  کرٕنۍ  تیٚلہِ  تھٲوِیوٗکھ  اَتھ  پٮ۪ٹھ  لُکھ  گواہ  تہٕ  حساب  ہیٚنہٕ  مۅکھہٕ  چُھ  اللہ  تعالیٰ  سٮ۪ٹھاہ۔

Mirwaiz:
  بیٚیہِ  ٲسِو  یتیمن  آزمٲیِش  کران۔  تِہٕندِ  ذریعہ  ٲسِو  بازرٕہ  کانہہ  چیز  انناوان  تا  اینکہ  معلوم  آسہِ  سپدان  تٔمسُند  فہم  تہٕ  شعور  کوٚت  ووت،  یوٚتانۍ  تِم  نیتھٕر  کرنس  قٲبِل  سپدان  آسن،  پس  اگر  توٚہۍ  لٔبِو  تِمن  منٛز  صلٲحیت  مال  کہِ  حفاظت  کرنٕچ،  ادٕہ  دِیوکھ  تِمن  مال  یعنی  کریوٗکھ  سپُرد،  بیٚیہِ  مہ  ٲسِو  تِہُند  مال  زیادٕہ  خرچان  جلٕد  جلٕد  مۅکلاوان۔  ییٚمہِ  خیالہٕ  کہِ  تِم  ما  بڈن  یا  بالغ  سپدن۔  پتہٕ  ییہِ  نہٕ  اسہِ  خرچنُک  تہٕ  کھیٚنُک  کانہہ  موقع،  بیٚیہِ  یُس  ولیاہ  یا  سرپرستاہ  مالدار  آسہِ  سُہ  روزِو  بالکُل  پاک  یتیم  سُند  مال  کھیٚنہٕ  نِشہِ،  بیٚیہِ  یُس  سرپرست  فقیر  آسہِ  سُہ  کھیٚیِن  چیٚیِن  تمہِ  منٛزٕہ  مُنٲسِب  طریقہٕ  موجوب،  توپتہٕ  ییٚلہِ  تۅہۍ  واتنٲوِو  تِمن  کُن  مال  تِہُند  یعنی  تِمن  کٔرِو  سپُرد،  پس  گواہ  تھٲوِیوکھ  تِمن  پیٚٹھ،  کٲفی  چُھ  اللہ  تعالیٰ  حِساب  ہیوٕوُن۔

Tahir:
  تہٕ  یتیمن  روٗزِو  (تربیتی  طور)  وُچھان  تہٕ  آزمٲیِش  کران  یۆت  تام  زن  نکاح  کرنس  (لایق  وٲنسہِ)  واتن،  پتہٕ  ہرگاہ  تۆہۍ  تِمن  منٛز  ہوشیٲری  (تہٕ  رُت  طور  طریقہ)  وُچِھو  تیٚلہِ  کٔرِو  تِہِندۍ  مال  تِمن  حوالہٕ،تہٕ  تِہِندۍ  مال  مَہ  کھیٚیِو  فضول  خرچی  تہٕ  جلد  بٲزی  منٛز  (اَمہِ  اندیشہِ  کِنۍ)  زِ  تِم  گژھن  بٔڑۍ  (تہٕ  مال  نِن  واپس)،  تہٕ  یُس  کانٛہہ  خۅشحال  آسہِ  سُہ  روٗزِن  (یتیم  سٕندِ  مال  نِشہِ)  بالکل  بٔچِتھ  تہٕ  یُس  (پانہٕ)  نادار  آسہِ  تس  پَزِ  (صرف)  منٲسب  حدس  تام  کھیۆن،تہٕ  ییٚلہِ  تۆہۍ  تِہِندۍ  مال  تِمن  حوالہٕ  لٲگِو  کرٕنۍ  تیٚلہِ  ٲسِو  تِمن  گواہ  تھاوان،  تہٕ  حساب  ہیٚنہٕ  وول  چُھ  اللہ  تعالیٰ  ہٕے  یوت  سیٚٹھاہ۔

Transliteration:
  Wa<b>i</b>btaloo alyat<u>a</u>m<u>a</u> <u>h</u>att<u>a</u> i<u>tha</u> balaghoo a<b>l</b>nnik<u>ah</u>a fain <u>a</u>nastum minhum rushdan fa<b>i</b>dfaAAoo ilayhim amw<u>a</u>lahum wal<u>a</u> takulooh<u>a</u> isr<u>a</u>fan wabid<u>a</u>ran an yakbaroo waman k<u>a</u>na ghaniyyan falyastaAAfif waman k<u>a</u>na faqeeran falyakul bi<b>a</b>lmaAAroofi fai<u>tha</u> dafaAAtum ilayhim amw<u>a</u>lahum faashhidoo AAalayhim wakaf<u>a</u> bi<b>A</b>ll<u>a</u>hi <u>h</u>aseeb<u>a</u><b>n</b>


Athar:
  مَردَن  خٲطرٕ  چُھ  تَمہِ  مالہٕ  منٛزٕ  حصہٕ  یُس  مٲلۍ  ماجہِ  تہٕ  قریبی  رشتہٕ  دارَو  آسہِ  پتھ  کُن  ترٛوومُت  تہٕ  مستوٗراتن  خٲطرٕ  تہِ  چُھ  تمہِ  مالہٕ  منٛزٕ  حصہٕ  یُس  مٲلۍ  ماجہِ  تہٕ  قریبی  رشتہٕ  دارَو  آسہِ  پتھ  کُن  ترٛوومُت  خواہ  سُہ  کم  ٲسِتن  یا  زیادٕہ،  ﴿یَتھ  آیتس  منٛز  چِھ  واضح  طور  پانژھ  قانونی  حکم  دِنہٕ  آمٕتۍ،  اکھ  یہِ  زِ  میراث  چُھنہٕ  صرف  مردن  ہُنٛدے  یوت  حصہٕ  بلکہ  چھےٚ  مستوراتہٕ  تہِ  امہِ  چہِ  حقدار۔  دوٚیُم  یہِ  زِ  میراث  گژِھہ  بہرحال  بٲگراونہٕ  یُن  خواہ  سُہ  کوتاہ  تہِ  کم  آسِتن۔  ترٛییم  یہِ  زِ  یَتھ  آیتس  منٛز  چُھ  میتہٕ  سُند  پتھ  کُن  ترٛوومُت  سورُے  مال  قابلِ  تقسیم  قرار  دِنہٕ  آمُت  تہٕ  اَتھ  منٛز  چُھنہٕ  منقولہٕ  تہٕ  غیر  منقولہٕ،  زرعی  یا  غیر  زرعی،  آبٲئی  تہٕ  غیر  آبٲئی ہُک  تفریق  کرنہٕ  آمُت۔  ژوٗرِم  چُھ  اَمہِ  نِشہِ  پے  لگان  زِ  مُورث  ﴿ییٚمۍ  سٕنز  وراثت  آسہِ﴾  سٕنزِ  زندگی  منٛز  چُھنہٕ  کانٛہہ  حقِ  میراث  پٲدٕ  سپدان  بلکہ  چُھ  میراثُک  حق  تمہِ  وقتہٕ  پٲدٕ  سپدان  ییٚلہِ  مُورِث  کانٛہہ  مال  ترٲوِتھ  گُزریومُت  آسہِ۔  پوٗنژِم  زِ  امہِ  نِشہِ  چُھ  یہِ  قٲعدٕہ  تہِ  نیران  زِ  قریب  تر  رشتہٕ دار  سٕنزِ  موجودگی  منٛز  ہیکہِ  نہٕ  دوٗر  درازُک  رشتہٕ  دار  وَراثت  حٲصل  کٔرِتھ۔  برونٛٹھ  کُن  چھےٚ  اَمی  قٲعدٕچ  تشریح  آیت  نمبر  11  کِس  ٲخرس  تہٕ  آیت  نمبر  33  ہس  منٛز  کرنہٕ  آمٕژ۔﴾  تہٕ  یہِ  حصہ  چُھ  ﴿اللہ  تعالیٰ  سٕندِ  طرفہٕ﴾  مُقرر۔

Mirwaiz:
  مردن  ادٕہ  تِم  لۅکٕٹۍ  ٲسِتن  یا  بٔڈۍ  تِہٕندِ  خٲطرٕ  تہِ  چُھ  اکھ  حصہٕ  تتھ  مالس  اندر۔  یُس  تراون  پتھ  کُن  مرنہٕ  پتہٕ  مول  موج  تہٕ  نزدیک  ٲشناو،  یِتھے  پٲٹھۍ  چُھ  زنانن  ادٕہ  تِمہٕ  لۅکچہِ  ٲسِتن  یا  بجہِ  تِہٕندِ  خٲطرٕ  تہِ  چُھ  اکھ  حصہٕ  تتھ  اندر  یُس  تراون  پتھ  کُن  مرنہٕ  پتہٕ  مول  موج  تہٕ  نزدیک  ٲشناو،  ادٕہ  سُہ  مال  کم  ٲسِتن  یا  زیادٕہ  ٲسِتن،  سارنٕے  ہٕندِ  خٲطرٕ  چُھ  تتھ  مالس  اندر  اکھ  حصہٕ  مُقرر  کرنہٕ  آمُت  خداے  سٕندِ  طرفہٕ۔  لہٰذا  گژِھہ  نہٕ  کانہہ  تہِ  نہ  مرد  تہٕ  نہ  زنانہٕ،  نہ  بوٚڈ  تہٕ  نہ  لۅکُٹ  تمہِ  حصہٕ  نِشہِ  محروم  یُن  کرنہٕ۔

Tahir:
  مردن  خٲطرٕ  چُھ  تَمہِ  (مال)  منٛزٕ  حصہٕ  یُس  مٲلۍ  ماجہِ  تہٕ  قریبی  رشتہٕ  دارَو  پتھ  کُن  تروومُت  آسہِ  تہٕ خاتونن  خٲطرٕ (تہِ)  چُھ  تَمہِ  (ترکہٕ)  منٛزٕ  حصہٕ  یُس  مٲلۍ  ماجہِ  تہٕ  قریبی  رشتہٕ  دارَو  پتھ  کُن  آسہِ  تروومُت۔  سُہ  پتھ  کُن  تراونہٕ  آمُت  (ترکہٕ)  کم  ٲسۍ  تن  یا  زیادٕہ  ٲسۍتن  حصہ  چُھ (اللہ  تعالیٰ  سُند) مقررکرنہٕ  آمُت۔

Transliteration:
  Li<b>l</b>rrij<u>a</u>li na<u>s</u>eebun mimm<u>a</u> taraka alw<u>a</u>lid<u>a</u>ni wa<b>a</b>laqraboona wali<b>l</b>nnis<u>a</u>i na<u>s</u>eebun mimm<u>a</u> taraka alw<u>a</u>lid<u>a</u>ni wa<b>a</b>laqraboona mimm<u>a</u> qalla minhu aw kathura na<u>s</u>eeban mafroo<u>da</u><b>n</b>


Athar:
  تہٕ  ییٚلہِ  بٲگراونہٕ  کِس  موقعس  پٮ۪ٹھ  رشتہٕ دار،  یتیم  تہٕ  مسکین  یِن،  اَمہِ  مالہٕ  منٛزٕ  دِیِو  تِمن  تہِ  کینٛہہ  تہٕ  تِمن  سٍتۍ  کٔرِو  رٕتۍ  پٲٹھۍ  کتھ۔

Mirwaiz:
  بیٚیہِ  ییٰٚلہِ  حٲضر  آسن  سپدان  ترکس  تقسیم  کرنہٕ  کہِ  وقتہٕ  ٲشناو  یتیم  تہٕ  مِسکین  پس  ٲسِو  تِمن  کھیٚن  چیٚن  دِوان  تمی  ترکہٕ  کہ  مالٕ  منٛزٕہ۔  یہِ  حُکم  اوس  ابتداہس  اندر۔  پتہٕ  چُھنہٕ  یہِ  حکُم  روٗدمُت  ییٚلہِ  وراثتٕکۍ  صریح  احکام  نٲزِل  سپدِۍ۔  بیٚیہِ  ٲسِو  تِمن  سٍتۍ  کتھ  کران  مُنٲسِب  طریقہٕ۔

Tahir:
  تہٕ  اگر  (وراثت)  بٲگراونہٕ  کِس  موقعس  پیٚٹھ  آسن  رشتہٕ  دار  تہٕ  یتیم  تہٕ  محتاج  (یِم  نہٕ  وٲرث  آسن)  موجود،  تیٚلہِ  دِیِو  اَمہِ  منٛزٕ  کینٛژھاہ  تِمن  تہِ  تہٕ  تِمن  سٍتۍ  کٔرِو  رُت  کلام۔

Transliteration:
  Wai<u>tha</u> <u>h</u>a<u>d</u>ara alqismata oloo alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keenu fa<b>o</b>rzuqoohum minhu waqooloo lahum qawlan maAAroof<u>a</u><b>n</b>


Athar:
  لُکن  پزِ  اَمہِ  کتھہِ  ہُند  خیال  کٔرِتھ  کھوژُن  زِ  اگر  تِم  پانہٕ  خۅد  پَتھ  کُن  بے بس  اولاد  ترٛاوٕہَن،  تہٕ  مرنہٕ  وقتہٕ  کِتھۍ  اندیشہِ  گژھہَن  تِمن  پننیٚن  شُرٮ۪ن  ہِندِس  حقس  منٛز  لاحق،  لہٰذا  کھوٚژِن  تِم  خُدایس  تہٕ  سیزرٕچ  کتھ  کٔرِن۔

Mirwaiz:
  بیٚیہِ  گژِھہ  کھۅژُن  تِمن  لوٗکن  ہُند  یتیمن  ہٕندِ  حقہٕ  تِہٕندِس  نقصانس۔  زانُن  گژِھہ  کہ  ہرگاہ  تِمن  سرپرستن  پننہِ  مرنہٕ  کہِ  وقتہٕ  لۅکٕٹۍ  لۅکٕٹۍ  اولاد  پانس  پتھ  کُن  روزٕہ  ہن،  تِہٕندِ  خٲطرٕ  گژِھہ  فکر  تہٕ  غم  تھاہن۔  یُتھُے  معاملہٕ  گژٕھہ  بوزُن  پرتھ  یتیم  سٕندِ  حقہٕ،  پس  کھوٗژِو  اللہ  تعالیٰ  ہس۔  بیٚیہِ  ونِو  مُفید  تہٕ  مربوط  کلام۔

Tahir:
  تہٕ (یتیمن  سٍتۍ  معاملات  ورتاون  والیٚن) لُکن  پَزِ  کھۅژُن  زِ  ہرگاہ  تِم  پانس  پتھ  کُن  نوتوان  شُرۍ  تراوہن،  تیٚلہِ  (کوتاہ)  آسہَن  تِم  (مرنہٕ  وقتہٕ)  تِمن  شُریٚن  ہٕندِس  حالس  پیٚٹھ  خوفہٕ  ۂتۍ  (تہٕ  فکر  مند)،  لہٰذا  پَزِ  تِمن  (یتیمن  متعلق) اللہ  تعالیٰ  ہس  کھۅژان  روزُن  تہٕ  (تِمن)  پزیٚکھ  سیٚز  کتھ  وَنٕنۍ۔

Transliteration:
  Walyakhsha alla<u>th</u>eena law tarakoo min khalfihim <u>th</u>urriyyatan <u>d</u>iAA<u>a</u>fan kh<u>a</u>foo AAalayhim falyattaqoo All<u>a</u>ha walyaqooloo qawlan sadeed<u>a</u><b>n</b>


Athar:
  یِم  لُکھ  ظُلمہٕ  سان  یتیمن  ہُند  مال  چِھ  کھیٚوان  درحقیقت  چِھ  تِم  نارٕ  سٍتۍ  پنٕنۍ  شِکم  بران  تہٕ  تِم  یِن  ضرور  جہنم کِس  نارٕ  اَلاوس  منٛز  تراونہٕ۔

Mirwaiz:
  پٔزۍ  پٲٹھۍ  یِم  لوٗکھ  یتیمن  ہُند  مال  چھِ  کھیٚوان  ناحق  ظلم  وسِتم  کٔرِتھ،  تِم  چھِنا  مگر  پننین  یٔڈن  مںٛز  نار  بران،  بیٚیہِ  واتن  تِم  عنقریب  دزوٕنِس  نارس  اندر۔  

Tahir:
  بے  شک  یِم  لُکھ  یتیمن  ہٕندۍ  مال  ناحق  پٲٹھۍ  کھیٚوان  چِھ،  تِم  چِھ  پننیٚن  شِکمن  منٛزمحض  نار  بران،  تہٕ  تِم  گژھن  عنقریب  وُہوٕنِس  نارس  منٛز۔

Transliteration:
  Inna alla<u>th</u>eena yakuloona amw<u>a</u>la alyat<u>a</u>m<u>a</u> <i><u>th</u></i>ulman innam<u>a</u> yakuloona fee bu<u>t</u>oonihim n<u>a</u>ran wasaya<u>s</u>lawna saAAeer<u>a</u><b>n</b>


Athar:
  تُہٕندٮ۪ن  اولادن  متعلق  چُھ  اللہ  تعالیٰ  تۅہیہِ  ہدایت  دِوان  زِ،  مردٕ  سُنٛد  حصہ  چُھ  دۅن  مستوراتن  برابر،  ﴿چونکہ  شریعتن  چُھ  خاندٲنی  زندگی  منٛز  مردس  پٮ۪ٹھ  معٲشی  ذمہٕ دٲرِین  ہُند  زیادٕہ  بار  تروومُت  تہٕ  مستورات  چَھن  واریاہَو  معاشی  ذمہٕ دٲرِیَو  نِشہِ  سکبدوش  تھاوِمَژٕ،  لہٰذا  اوس  اِنصافُک  تقاضہٕ  یٖی  زِ  میراث  منٛزٕ  گوٚژھ  خاتونہِ  ہُنٛد  حصہ  مردس  بہ  نسبت  کم  یُن  تھاونہٕ﴾  اگر  ﴿میتہٕ  سٕنزٕ  وٲرِث﴾  دۅیو  کھۅتہٕ  زیادہ  کورِ  آسن  تیٚلہِ  گژِھہ  تِمن  زٕ  تہٲئی  دِنہٕ  یُن۔  ﴿یۅہے  حُکم  چُھ  دۅن  کورٮ۪ن  ہُند  تہِ۔  مطلب  چُھ  یہِ  زِ  اگر  کٲنٛسہِ  شخصس  نیچُو  آسہِ  نہٕ  کینٛہہ  بلکہ  آسنس  کورے  یاژٕ،  خواہ  زٕہ  کورِ  آسنس  یا  دۅیو  کھۅتہٕ  زیادہ،  بہر  حال  سپدِ  کُل  وراثتُک  3/2  یُم  حصہٕ  یِمن  کورٮ۪ن  منٛز  تقسیم  تہٕ  باقی  3/1  یُم  حصہٕ  سپدِ  باقی  وٲرِثن  منٛز  تقسیم۔  البتہ  اگر  میتس  صرف  اَکوے  لڑکہٕ  آسہِ  تیٚلہِ  چُھ  اَتھ  پٮ۪ٹھ  اجماع  زِ  باقین  وٲرِثن  ہٕنزِ  غیر  موجودگی  منٛز  بنہِ  سُہ  ساری  مالُک  وٲرِث،  تہٕ  اگر  باقی  وٲرث  موجود  آسن،  تِمن  یِیہِ  پنُن  حصہٕ  دِنہٕ  تہٕ  باقی  سورُے  مال  میلہِ  أمۍسٕے۔﴾  تہٕ  ہرگاہ  اکٲے  کوٗر  وٲرث  آسہِ  تیٚلہِ  چھےٚ  نصف  وراثت  تٔمۍ  سٕنز۔  اگر  میت  صاحبِ  اولاد  آسہِ  تیٚلہِ  گژِھہ  تٔمۍ  سٕندیو  والدینو  منٛزٕ  پرٛتھ  کٲنٛسہِ  وراثت  منٛزٕ  شیُم  حصہٕ  میلُن۔  ﴿یعنی  میتہٕ  سٕندِس  صاحبِ  اولاد  آسنہٕ  کِس  صوٗرتس  منٛز  آسہِ  بہرحال  میتہٕ  سٕندیٚو  والدینو  منٛزٕ  پرٛتھ  کانٛہہ  2/1  حصُک  حقدار  خواہ  میتہٕ  سٕنزٕ  وٲرِث  صرف  کورے  یٲژٕ  آسِتن  یا  نیٚچِوی  یٲتۍ  یا  آسِتن  نیچِوۍ  تہٕ  کورِ  یا  آسِتن  اکھ  نیچُو  یا  اکھ  کوٗر،  روٗدۍ  وۅنۍ  باقی  3/2  حصہٕ  یِمن  منٛز  آسن  باقی  وٲرِث  شریک﴾  تہٕ  اگر  سُہ  صاحبِ  اولاد  اوسنہٕ  تہٕ  مول  موج  آسہِ  تٔمۍ  سُنٛد  وٲرِث  تیٚلہِ  گژِھہ  ماجہِ  یُن  ترٛییم  حصہٕ  دِنہٕ۔  ﴿مٲلِس  ماجہِ  ورٲے  اگر  بیٚیہِ  کانٛہہ  وٲرِث  اوسنہٕ  تیٚلہِ  میلہِ  باقی  حصہٕ  مٲلِس۔  نَتہٕ  یِیہِ  3/2  حصہٕ  مٲلِس  تہٕ  باقی  وٲرِثن  دِنہٕ۔﴾  تہٕ  اگر  میتس  بٲے  بیٚنہِ  تہِ  آسن  تیٚلہِ  آسہِ  موج  شیٚمہِ  حصٕچ  حقدار۔  ﴿بٲے  بیٚنہِ  آسنہٕ کِس  صوٗرتس  منٛز  چُھ  ماجہِ  ہُنٛد  حصہٕ  3/1  کہ  بجایہِ  6/1  کرنہٕ  آمُت۔  یِتھہٕ  پٲٹھۍ  یُس  ماجہِ  ہٕندِ  حصہٕ  منٛزٕ  6/1  حصہٕ  نِنہٕ  آو  سُہ  یِیہِ  مٲلۍ  سٕندِس  حصس  منٛز  تراونہٕ  تِکیازِ  اَتھ  صورتس  منٛز  چھےٚ  مٲلۍ  سٕنزٕ  ذمہٕ دٲرِیہِ  ہُران۔  یہِ  روٗزِن  واضح  زِ  اگر  میتہٕ  سٕندِۍ  والدین  زندٕہ  آسن  تیٚلہِ  چُھنہٕ  تٔمۍ  سٕنزن  بیٚنیٚن  باین  حصہٕ  واتان۔  یِم  سٲری  حصہٕ  یِن  تَمہِ  وقتہٕ  کڑنہٕ﴾  ییٚلہِ  سۅ  وصیت  یۅسہٕ  میّتن  کٔرمٕژ  آسہِ،  پوٗرٕ  یِیہِ  کرنہٕ  تہٕ  یُس  قرض  تس  پٮ۪ٹھ  آسہِ  سُہ  یِیہِ  نکھہٕ  والنہٕ۔  ﴿وصیتٕچ  ذکر  اگرچہِ  قرضہٕ  برونٛہہ  چھےٚ  کرنہٕ  آمٕژ  البتہٕ  اُمتُک  چُھ  اَتھ  پٮ۪ٹھ  اجماع  زِ  قرض  چُھ  وصیتس  پٮ۪ٹھ  مقدّم۔  یعنی  اگر  میتس  قرض  آسہِ  تیٚلہِ  یِیہِ  ساروٕے  برونٛہہ  میت  سٕندِ  تراونہٕ  آمتہِ  مالہٕ  منٛزٕ  سُہ  نکھہٕ  والنہٕ،  پتہٕ  یِیہِ  وصیت  پوٗرٕ  کرنہٕ  تہٕ  امہِ  پتہٕ  سپدِ  وراثت  تقسیم۔﴾  توٚہۍ  چِھو  نہٕ  زانان  زِ  تُہٕندِس  مٲلِس  ماجہِ  تہٕ  تُہندٮ۪ن  اولادن  منٛز  کُس  چُھ  نفع  لحاظہٕ  تۅہیہِ  زیادٕہ  نکھہٕ۔  یِم  حصہٕ  چِھ  خُداین  مُقرر  کٔرِمٕتۍ  تہٕ  اللہ  تعالیٰ  چُھ  یقیناً  سارِوٕے  حقیقتو  نِشہِ  وٲقف  تہٕ  سارے  مصلحتہٕ  زانن  وول۔

Mirwaiz:
  اللہ  تعالیٰ  چُھ  تۅہیہِ  وراثتُک  حکُم  فرماوان  تُہٕندین  اولادن  ہٕندِ  حقہٕ۔  کُس  کِتھہٕ  پٲٹھۍ  کرِوراثت  منٛزٕہ  پنُن  حصہٕ  حٲصِل،  أکِس  مردٕہ  سُند  حصہٕ  چُھ  دۅن  زنانن  ہٕندِس  حِصس  برابر۔  ییٚلہِ  اکھ  نیٚچُو  تہٕ  زٕ  کورِ  آسن۔  سٲرسِٕے  مالس  سپدِ  نصفاہ  نصف  اکھ  نصف  گوو  نیٚچوِس۔  بیاکھ  نصف  گوو  دۅن  کورین  بٲگرِتھ۔  ہرگاہ  نیٚچوِس  سٍتۍ  آسہِ  اکھ  کوٗر  تیٚلہِ  یِن  مالس  ترٚے  حصہٕ  کرنہٕ،  زٕ  حصہٕ  گٔے  نیٚچوِس  اکھ  حصہٕ  گوو  کورِ۔  ہرگاہ  نیٚچوٕے  یوت  آسہِ  تیٚلہِ  گوو  سورُے  مال  تس،  پس  ہرگاہ  پتھ  کُن  روزن  کورے  زٕ  یا  دۅیو  کھۅتہٕ  زیادٕہ،  پس  تِہٕندِ  خٲطرٕ  چُھ  سارے  مال  کیو  ترٚیو  حصو  أندرٕہ  زٕ  حصہٕ۔  یُس  مال  مٔرمٕتۍ  شخصن  پتھ  کُن  تروومُت  آسہِ،  ہرگاہ  اکٕے  کوٗر  کوٗر  روزِہ  پتھ  کُن،  تٔمِس  واتہِ  مالُک  نصِف  حصہٕ  باقی  گو  بیین  ٲشناون  یِم  حقدار  آسن،  مُردہٕ  سٕندِس  مٲلِس  ماجہِ  ہُند  حصہٕ  چُھ،  یِمو  دۅیو  أندرٕہ  پرتھ  أکِس  واتہٕ  شیٚیُم  حصہٕ۔  تمہِ  مالہٕ  منٛزٕہ  یُس  مٔمٕتۍ  شخصن  پتھ  کُن  ترومُت  آسہِ،  ہرگہے  تٔمِس  مٔمتِس  شخصس  آسہِ  روٗد  مُت  اولاد  تہِ،  پس  ہرگاہ  تس  اولاد  آسہِ  نہٕ  روٗدمُت،  وٲرِث  آسیٚس  روٗدمُت  مول  موج،  تیٚلہِ  گوو  ماجہِ  ترٚیِم  حصہٕ،  باقٕے  گوو  مٲلِس،  ہرگاہ  أمِس  مُردس  آسن  روٗدۍ  مٕتۍ  بٲے  یا  بیٚنہِ  تہِ  تیٚلہِ  واتہِ  ماجہِ  شیٚم  حصہٕ  باقٕے  گوو  مٲلِس،  بیٚنین  باین  نہٕ  کِہِنۍ،  یہِ  تقسیم  یۅسہٕ  بیان  کرنہٕ  آیہِ  گٔیہِ  وصیت  تہٕ  قرض  ادا  کرنہٕ  پتہٕ،  مال  تِہُند  بیٚیہِ  نیٚچِو  تِہٕندۍ۔  تۅہیہِ  چھَنہِ  کینہہ  خبر  کُس  چُھ  تۅہیہِ  تِمو  أندرٕہ  زیادٕہ  فٲیدٕہ  تہٕ  نفع  واتناوٕوُن۔  أمِچ  خبر  چھےٚ  خداےسٕے  یٲژ،  تمی  خداین  چُھ  پرتھ  أکۍ  سُںد  حصہٕ  مُقرر  کوٚرمُت،  بیشک  اللہ  تعالیٰ  چُھ  سورُے  زانہٕ  وُن۔  سُے  چُھ  حِکمت  وول۔

Tahir:
  اللہ  تعالیٰ  چُھو  تۅہیہِ  تُہٕندیٚن  اولادن (ہٕندِس  وراثتس)  متعلق  حکم  دِوان  زِ  نیٚچوِس  خٲطرٕ  چُھ  دۅن  کوریٚن  ہُنٛد  یوت  حصہٕ،  پتہٕ  ہرگاہ  صرف  کورے  یوت  آسن  (زٕ  یا)  دۅیَو  کھۅتہٕ  زیادٕہ  تیٚلہِ  چُھ  تِہِندِ  خٲطرٕ  اَمہِ  ترکہٕ  منٛززٕ  تِہٲیی3/2  حصہٕ،تہٕ  اگر  سۅ  کُنی  آسہِ  تیٚلہِ  چُھ  تٔمۍ  سٕندِ  خٲطرٕ  نصف،  تہٕ  ییٚمۍ  وراثت  پتھ  کُن  چھے٘  ترٲومٕژتٔمۍ  سٕندِس  مٲلِس  ماجہِ  منٛز  (میٚلہِ)  پۯتھ  أکِس  ترکُک  شیٚیُم  6/1  حصہٕ،  شرط  چُھ  یہِ  زِ  میّتس  (وراثت  پتھ  کُن  تراوَن  وٲلِس)  آسہِ  کانٛہہ  اولاد،  وۅنۍہرگاہ  وراثت  پتھ  کُن  تراوَن  وٲلِس  کٕہٕنۍ  اولاد  آسہِ  نہٕ  تہٕ  تٔمۍ  سٕندۍ  وٲرث  آسن  صرف  تمۍ  سنُد  مول  موج،  تیٚلہِ  چُھ  تٔمۍ  سٕنزِ  ماجہِ  خٲطرٕ  تریٚیُم  حصہٕ  (تہٕ  باقی  چُھ  سورُے  مٲلۍ  سُنٛد  حصہٕ)  پتہٕ  ہرگاہ  وراثت  پتھ  کُن  تراون  وٲلِس  بٲے  بیٚنہِ  آسن  تیٚلہِ  چُھ  تٔمۍ  سٕنزِ  ماجہِ  خٲطرٕ  شیٚیُم  حصہٕ  (یہِ  بٲگرن  سپدِ)  تَمہِ  وصیت  (کہ  پوٗرٕ  کرنہٕ)  پتہٕ  یۅسہٕ  تٔمۍ  کٔرمٕژ  آسہِ  یا  قرض  (نکھہٕ  والنہٕ)  پتہٕ،  تُہٕندۍ  مٲلۍ  تہٕ  تُہٕندۍ  نیٚچِو  تۅہیہِ  چھَو  نہٕ  پے  زِ  فٲیِدٕہ  واتناونس  منٛز  کُس  چُھ  یِمَو  منٛزٕ  تۅہیہِ  زیادٕہ  قریب،  یہ  (بٲگرن)  چُھ  اللہ  تعالیٰ  سٕندِ  طرفہٕ  فریضہٕ  (یعنی  مقرر)،  بے  شک  چُھ  اللہ  تعالیٰ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Yoo<u>s</u>eekumu All<u>a</u>hu fee awl<u>a</u>dikum li<b>l</b><u>thth</u>akari mithlu <u>h</u>a<i><u>thth</u></i>i alonthayayni fain kunna nis<u>a</u>an fawqa ithnatayni falahunna thuluth<u>a</u> m<u>a</u> taraka wain k<u>a</u>nat w<u>ah</u>idatan falah<u>a</u> a<b>l</b>nni<u>s</u>fu waliabawayhi likulli w<u>ah</u>idin minhum<u>a</u> a<b>l</b>ssudusu mimm<u>a</u> taraka in k<u>a</u>na lahu waladun fain lam yakun lahu waladun wawarithahu abaw<u>a</u>hu faliommihi a<b>l</b>ththuluthu fain k<u>a</u>na lahu ikhwatun faliommihi a<b>l</b>ssudusu min baAAdi wa<u>s</u>iyyatin yoo<u>s</u>ee bih<u>a</u> aw daynin <u>a</u>b<u>a</u>okum waabn<u>a</u>okum l<u>a</u> tadroona ayyuhum aqrabu lakum nafAAan faree<u>d</u>atan mina All<u>a</u>hi inna All<u>a</u>ha k<u>a</u>na AAaleeman <u>h</u>akeem<u>a</u><b>n</b>


Athar:
  تہٕ  تُہٕنزو  خاندارِنیو  یِکینژھاہ  ترٛوومُت  آسہِ،  تَمِیُک  نصف  میلیو  تۅہیہِ  اگر  تِمہٕ  بے  اولاد  آسن  نَتہٕ  چُھ  اولاد  آسنہٕ  کِس  صوٗرتس  منٛز  پتھ  کُن  تراونہٕ  آمتہِ  مٲلُک  4/1  حصہٕ  تُہُند  ییٚلہِ  سۅ  وصیت  پوٗرٕ  یِیہِ  کرنہٕ  یۅسہٕ  تِمو  کٔرمٕژ  آسہِ،  تہٕ  یُس  قرض  تِمو  پتھ  کُن  ترٛوومُت  آسہِ  سُہ  یِیہِ  نکھہٕ  والنہٕ،  تہٕ  تِمہٕ  آسن  تُہٕندِ  ترکہٕ  منٛزٕ  ژوٗرِمہِ  حصہٕ چہِ  حقدار  اگر  توٚہۍ  بے  اولاد  ٲسِو  نَتہٕ  آسہِ  صاحبِ  اولاد  آسنہٕ کِس  صوٗرتس  منٛز  ٲٹھِم  حصہٕ  تِمن  ہُند۔  ﴿یعنی  خواہ  اکھ  خاندارِنۍ  ٲسِتن  یا  ٲسِتن  اکہِ  کھۅتہٕ  زیادٕہ،  اولاد  آسنہٕ کِس  صوٗرتس  منٛز  آسن  تِمہٕ  8/1  چہِ  تہٕ  اولاد  نہ  آسنہٕ  کِس  صوٗرتس  منٛز  آسن  4/1  چہِ  حصہٕ دار۔  تہٕ  یہِ  4/1  یا  8/1  یِیہِ  سارِنٕے  خاندارِنیٚن  منٛز  برابری  سان  بٲگراونہٕ۔﴾  امہِ  پتہٕ  زِ  یۅسہٕ  وصیت  تۅہیہِ  کٔرمٕژ  آسیو  سۅ  یِیہِ  پوٗرٕ  کرنہٕ  تہٕ  یُس  قرض  تۅہیہِ  ترٛوومُت  آسیو  سُہ  یِیہِ  نکھہٕ  والنہٕ۔  تہٕ  اگر  سُہ  مرد  یا  زنانہٕ  ﴿ییٚمۍ  سُند  میراث  بٲگراوُن  آسہِ﴾  بےٚ  اولاد  تہِ  آسہِ  تہٕ  تٔمۍ  سُنٛد  مول  موج  تہِ  آسہِ  نہٕ  زِندٕہ  مگر  تٔمۍ  سُند  اکھ  بوے  یا  اکھ  بیٚنہِ  آسہِ  موجود  تیٚلہِ  میلہِ  بٲیس  تہٕ  بیٚنہِ  پرٛتھ  أکِس  شییم  حصہٕ  تہٕ۔  اگر  بٲے  بیٚنہِ  اکہِ  کھۅتہٕ  زیادٕہ  آسن  تیٚلہِ  آسن  تِم  کُل  ترکہٕ کِس  اکھ  تہٲئی  منٛز  سٲری  شریک۔  ﴿یَتھ  آیتس  متعلق  چُھ  مفسرن  ہُنٛد  اجماع  زِ  اَتھ  منز  چُھ  بایو  تہٕ  بیٚنیو  نِشہِ  مُراد  اَخیافی  ﴿وۅرٕ﴾  بٲے  تہٕ  بیٚنہِ  یعنی  یِم  میتس  سٍتۍ  صرف  ماجہِ  ہٕندِ  طرفہٕ  رشتہٕ  آسن  تھاوان  ﴿ماجہِ  آسن  کُنی﴾  تہٕ  مول  آسہِ  تِمن  بیاکھ۔  روٗدۍ  وۅنۍ  سخ  بٲے  بیٚنہِ،  تہٕ  تِم  وۅرٕ  بٲے  بیٚنہِ  یِم  مٲلۍ  سٕندِ  طرفہٕ  میتس  سٍتۍ  رشتہٕ  آسن  تھاوان،  تِہُنٛد  حُکم  چُھ  ییٚمی  سوٗرکِس  ٲخری  آیتس  منٛز  ارشاد  سپُدمُت۔﴾  اَمہِ  پتہٕ  زِ  یۅسہٕ  وصیت  کرنہٕ  آسہِ  آمٕژ  سۅ  یِیہِ  پوٗرٕ  کرنہٕ،  تہٕ  قرض  یُس  میتن  تروومُت  آسہِ  یِیہِ  نکھہٕ  والنہٕ  بشرطیکہ  سُہ  آسہِ  نہٕ  ضرر  رسان۔  ﴿وصیتس  منٛز  چھےٚ  ضرر  رسٲنی  یہِ  زِ  تِتھہٕ  پٲٹھۍ  یِیہِ  وصیت  کرنہٕ  ییٚمہِ  سٍتۍ  مستحق  رشتہٕ  دارن  ہٕندۍ  حقوق  تلف  سپدان  آسن۔  تہٕ  قرضس  منٛز  چھےٚ  ضرر  رسٲنی  یہِ  زِ  انسان  کرِ  محض  حق  دارن  محروم  کرنہٕ  خٲطرٕ  خواہ  مخواہ  پانس  پٮ۪ٹھ  تِتھہِ  قرضُک  اقرار  یُس  تٔمۍ  ہِیوٚت مُتُے  آسہِ نہٕ،  یا  کرِ  بیٚیہِ  کانٛہہ  تِیُتھ  ژھل  ییمِیُک  مقصد  یہِ  آسہِ  زِ  حقدار  گژھن  میراث  نِشہِ  محروم  سپدٕنۍ۔﴾  یہِ  حُکم  چُھ  اللہ  تعالیٰ  سٕندِ  طرفہٕ  تہٕ  اللہ  تعالیٰ  چُھ  دانا  و  بینا  تہٕ  نرم خۅے۔

Mirwaiz:
  بیٚیہِ  چُھ  تُہٕندِ  خٲطرٕ  نصف  تمہِ  مالُک  یُس  پتھ  کُن  تراون  تُہٕنزٕہ  زنانہٕ  ہرگاہ  نےتِمن  روزِہ  اولاد،  ہرگاہ  تِمن  اولاد  روزِہ  پتھ  کُن  تیٚلہِ  چُھ  تِہٕندِ  خٲطرٕ  ژوٗرِم  حصہٕ  تِہٕندِ  مالُک  یُس  تِمو  پتھ  کُن  تروومُت  آسہِ،  یۅہے  تقسیم  چُھ  تمہِ  وصیت  پتہٕ  یۅسہٕ  تِمو  کٔر  مٕژ  آسہِ  کٲنسہِ  ہٕںدِ  حقہٕ  بیٚیہِ  قرضہٕ  ادا  کرنہٕ  پتہٕ،  بیٚیہِ  زنانن  ہٕندِ  خٲطرٕ  ژوٗرِم  حصہٕ  تِہٕندِ  مالہٕ  منٛزٕہ  یُس  توٚہۍ  پتھ  کُن  ترٲوِو  ہرگاہ  نے  تۅہیہِ  آسہِ  اولاد،  ہرگاہ  تۅہیہِ  پتھ  کُن  اولاد  تہِ  آسہِ  تیٚلہِ  واتہِ  تُہٕنٛزن  زنانن  تُہٕندِ  مالُک  ٲٹھِم  ﴿8﴾  حصہٕ  یُس  تۅہیہِ  پتھ  کُن  تروومُت  آسیٚو،  سوے  وراثت  ییہِ  جٲرِی  کرنہٕ  تُہٕنٛز  وصیت  تہٕ  قرض  پوٗرٕ  کرنہٕ  پتہٕ،  وۅنۍ  اگر  کانہہ  شخصاہ  آسہِ  یس  نہٕ  مول  موج  آسہِ  نہ  اولاد  آسن،  یا  کانہہ  زنانہٕ  اسہِ  یس  نہٕ  مول  موج  تہٕ  اولاد  آسن،  تس  آسہِ  بۅے  یا  بیٚنہِ،  پس  چُھ  تِمو  دۅیو  أندرٕہ  پرتھ  أکۍ  سٕندِ  خٲطرٕ  شیٚیِم  حصہٕ،  وۅنۍ  ہرگاہ  تمہِ  کھۅتہٕ  زیادٕہ  تہِ  آسن  تِم  تیٚلہِ  چھِ  تِم  سٲرِی  شریک  أکِس  ترٚیمِس  حصس  اندر،  یہِ  تقسیم  تہٕ  وراثت  ییہِ  جٲرِی  کرنہٕ  تمہِ  وصیت  پتہٕ  یۅسہٕ  وصیت  کرنہٕ  آمٕژ  آسہِ  بیٚیہِ  قرض  نکھہٕ  وٲلِتھ،  مگر  یہِ  وصیت  گژِھہ  آسٕنۍ  تِژٕھے  یۅسہٕ  نہٕ  کٲنسہِ  وٲرثس  ضریر  واتناوِ۔  یعنی  مال  کہِ  ترییٚمہِ  حصہٕ  کھۅتہٕ  گژِھہ  نہٕ  زیادٕہ  آسُن۔  یۅسہٕ  وصیت  ترییٚمہِ  حصہٕ  کھۅتہٕ  زیادٕہ  آسہِ  سۅ  ییہِ  نہٕ  جٲرِی  کرنہٕ،  یۅہے  حکُم  چُھ  خداے  سٕندِ  طرفہٕ،  اللہ  تعالیٰ  چُھ  سورُے  زانہٕ  وُن  تہٕ  ژیٚڈ  کروُن۔  تٔمِس  چُھ  معلوٗم  کُس  چُھ  میٲنۍ  حکُم  مانان  تہٕ  کُس  چُھنہٕ  مانان۔  تہٕ  مانن  والین  چُھنہٕ  سٍتی  سزا  دِوان  کیازِ  سُہ  چُھ  حلیم  تہِ۔

Tahir:
  تہٕ  تُہٕندِ  خٲطرٕ  چُھ  تَمہِ  (مال)  منٛزٕ  نصف  حصہٕ  یُس  تُہٕنزٕ  خاندارِنہِ  پتھ  کُن  تراوَن  ہرگاہ  تِمن  کانٛہہ  اولادآسہِ  نہٕ،  وۅنۍ  ہرگاہ  تِمن  کانٛہہ  اولاد  آسہِ  تیٚلہِ  چُھ  تُہٕندِ  خٲطرٕ  تِہِندِ  ترکہٕ  منٛزٕژوٗرِم  حصہٕ  (یِتہِ  چُھ)  تَمہِ  وصیت  (کہ  پوٗرٕ  کرنہٕ)  پتہٕ  یۅسہٕ  تِمَو  کٔرمٕژ  آسہِ  یا  قرض  (نکھہٕ  والنہٕ)  پتہٕ،  تہٕ  تُہٕنزن  خاندارِنیٚن  ہُنٛد  چُھ  تُہُنٛدِ  پتھ  کُن  تراونہٕ  آمتہِ  (مال)  منٛزٕ  ژوٗرِم  حصہٕ  بشرطیکہ  تۅہیہِ  آسیٚو  نہٕ  کانٛہہ  اولاد،  وۅنۍ  ہرگاہ  تۅہیہِ  کانٛہہ  اولاد  آسہِ  تیٚلہِ  چُھ  تِہِندِ  خٲطرٕ  تُہٕندِ  ترکہٕ  منٛزٕ  ٲٹھِم  حصہٕ  تُہٕنز  تَتھ  (مالس)  متعلق  کرنہٕ  آمٕژ  وصیت  (پوٗرٕ  کرنہٕ)  پتہٕ  یا  (تُہُنٛد)  قرض  نکھہٕ  والنہٕ  پتہٕ،  تہٕ  ہرگاہ  کٲنسہِ  تِتھِس  مردٕ  سٕنز  یا  خاتونہِ  ہٕنز  وراثت  تقسیم  آسہِ  کرنہٕ  یِوان  یَس  نَہ  آسہِ  مول  موج  تہٕ  نَہ  آسیٚس  کانٛہہ  اولادتہٕ  تس  آسہِ  (ماجہِ  ہٕندِ  اَندٕ)  اکھ  بوے  یا  اکھ  بیٚنہِ  (یعنی  تِم  بٲے  بیٚنہِ  یِمن  مول  بیۆن  بیۆن  تہٕ  موج  کُنی  آسہِ)  تیٚلہِ  چُھ  یِمن  دۅشوٕنۍ  منٛز  پۯتھ  أکِس  خٲطرٕ  شیٚیُم  حصہٕ،  پتہٕ  ہرگاہ  تِم  بٲے  بیٚنہِ  اَکہِ  کھۅتہٕ  زیادٕہ  آسن  تیٚلہِ  سپدن  سٲری  تریٚیِمِس  حِصس  منٛز  شریک  (یہِ  بٲگرن  تہِ  سپدِ)  تَمہِ  وصیت  پتہٕ  یۅسہٕ  (وٲرِثن)  نقصان  واتناونہٕ  ورٲے  آسہِ  کرنہٕ  آمٕژ  یاقرض  (نکھہٕ  والنہٕ)  پتہٕ،  یہِ  چُھ  اللہ  تعالیٰ  سٕنٛدِ  طرفہٕ  حکم  تہٕ  اللہ  تعالیٰ  چُھ  سیٚٹھاہ  علم  وول  تہٕ  بردبار۔

Transliteration:
  Walakum ni<u>s</u>fu m<u>a</u> taraka azw<u>a</u>jukum in lam yakun lahunna waladun fain k<u>a</u>na lahunna waladun falakumu a<b>l</b>rrubuAAu mimm<u>a</u> tarakna min baAAdi wa<u>s</u>iyyatin yoo<u>s</u>eena bih<u>a</u> aw daynin walahunna a<b>l</b>rrubuAAu mimm<u>a</u> taraktum in lam yakun lakum waladun fain k<u>a</u>na lakum waladun falahunna a<b>l</b>ththumunu mimm<u>a</u> taraktum min baAAdi wa<u>s</u>iyyatin too<u>s</u>oona bih<u>a</u> aw daynin wain k<u>a</u>na rajulun yoorathu kal<u>a</u>latan awi imraatun walahu akhun aw okhtun falikulli w<u>ah</u>idin minhum<u>a</u> a<b>l</b>ssudusu fain k<u>a</u>noo akthara min <u>tha</u>lika fahum shurak<u>a</u>o fee a<b>l</b>ththuluthi min baAAdi wa<u>s</u>iyyatin yoo<u>sa</u> bih<u>a</u> aw daynin ghayra mu<u>da</u>rrin wa<u>s</u>iyyatan mina All<u>a</u>hi wa<b>A</b>ll<u>a</u>hu AAaleemun <u>h</u>aleem<b>un</b>


Athar:
  یِم  چِھ  اللہ  تعالیٰ  سٕندۍ  مقرر  کرنہٕ  آمٕتۍ  حد،  یُس  اللہ  تعالیٰ  سٕنز  تہٕ  رسول  صلی  اللہ  علیہ و سلمن  ہٕنٛز  اطاعت  کرِ  تس  کرِ  خُدا  تِتھیٚن  باغن  منٛز  دٲخل  یِمن  بٔنۍ  کِنۍ  کۅلہٕ  آسن  پکان  تہٕ  یِمن  باغن  منٛز  روزِ  سُہ  ہمیشہ  تہٕ  یٔہے  چھےٚ  بٔڈ  کٲمیٲبی۔

Mirwaiz:
  یِم  احکام  چھِ  خداے  سٕندۍ  نِشانہٕ  یِمو  نِشہِ  گژِھہ  نہٕ  ڈلُن،  یُس  اکھاہ  حکُم  مانہِ  خداے  سُند  بیٚیہِ  تِہٕندِس  پیغمبرٕہ  سُند،  تس  واتناوِ  خدا  تِمن  جنتن  اندر  یِمو  منٛزٕہ  جۅیہِ  پکان  آسن۔  تِمنٕے  جنتن  منٛز  روزن  تِم  ہمیشہ،  یہے  گٔیہِ  بٔڈ  کامیٲبی  تہٕ  رستگٲری۔

Tahir:
  یِم  چِھ  اللہ  تعالیٰ  سٕنٛدۍ  (مقررکرنہٕ  آمٕتۍ)  حد،  تہٕ  یُس  کانٛہہ  اللہ  تعالیٰ  سٕنز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنز  فرمانبردٲری  کرِ،تس  کرِ  سُہ  جنتن  منٛز  دٲخل  یِمن  بٔنۍ  کِنۍ  کۅلہٕ  جٲری  آسن،  تِمن  منٛز  روزن  ہمیشہ  تہٕ  یہِ  چھے٘  بٔڑ  کامیٲبی۔

Transliteration:
  Tilka <u>h</u>udoodu All<u>a</u>hi waman yu<u>t</u>iAAi All<u>a</u>ha warasoolahu yudkhilhu jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> wa<u>tha</u>lika alfawzu alAAa<i><u>th</u></i>eem<b>u</b>


Athar:
  تہٕ  یُس  اللہ  تعالیٰ  سٕنز  تہٕ  رسول  صلی  اللہ  علیہ و سلمن  ہٕنٛز  نافرمٲنی  کرِ  تہٕ  تٔمۍ  سٕندیو  مقرر  کرنہٕ  آمتیو  حدَو  نِشہِ  ژلہِ  نیٚبر،  تس  ترٛاوِ  اللہ  تعالیٰ  نارس  یَتھ  منٛز  سُہ  ہمیشہ  روزِ  تہٕ  تس  خٲطرٕ  چُھ  رُسوا  کرن  وول  عذاب۔

Mirwaiz:
  بیٚیہِ  یُس  نافرمٲنی  کرِ  خداے  سٕنٛز  بیٚیہِ  تِہٕںدِس  رسول  سٕنٛز،  بیٚیہِ  ڈٔلہِ  تِہٕندیو  حدو  نِشہِ۔  مسٲوِی  زانہِ  یِمن  حدن  ہٕنٛز  پابندی  کرٕنۍ  سُہ  گوو  کُفر۔  تمیُک  سزا  چُھ،  تس  واتناوِ  خدا  نارِ  جہنمس  اندر  ہمیشہ  خٲطرٕ،  بیٚیہِ  چُھ  تہٕندِ  خٲطرٕ  ذلیل  کروُن  عذاب۔

Tahir:
  تہٕ  یُس  کانٛہہ  اللہ  تعالیٰ  سٕنز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنز  نافرمٲنی  کرِ  تہٕ  تٔمۍ  سٕندیۆحدَو  نِشہِ  نیرِ  نیٚبر،  تس  کرِ  جہنمس  منٛز  دٲخل  یَتھ  منٛز  سُہ  ہمیشہ  روزِ،  تہٕ  تس  خٲطرٕ  چُھ  ذلّت  وول  عذاب۔

Transliteration:
  Waman yaAA<u>s</u>i All<u>a</u>ha warasoolahu wayataAAadda <u>h</u>udoodahu yudkhilhu n<u>a</u>ran kh<u>a</u>lidan feeh<u>a</u> walahu AAa<u>tha</u>bun muheen<b>un</b>


Athar:
  تُہٕنزو  مستوٗراتَو  منٛزٕ  یِمہٕ  بدکٲری  ہُند  اَتُر  کرن  تِمن  پٮ۪ٹھ  رٔٹِو  پننیو  منٛزٕ  ژۅن  نفرن  ہٕنٛز  گوٲہی  تہٕ  اگر  ژور  نفر  گوٲہی  دِن،  تیٚلہِ  تھٲوِیوٗکھ  تِمہٕ  گھرن  منٛز  بند  یوٚت  تام  زن  تِمن  موت  یِیہِ  یا  کڑِ  اللہ  تعالیٰ  تِہِندِ  خٲطرٕ  کانٛہہ  وَتھ۔

Mirwaiz:
  بیٚیہِ  یِمہٕ  زنانہٕ  یچھ  کامہِ  کرن  تُہٕنٛزو  منکوحہ  زنانو  أندرٕہ،  پس  رٔٹِو  توٚہۍ  تِمن  پیٚٹھ  ژور  گواہ  مسلمان،  پس  ییٚلہِ  تِم  ژور  گواہ  گوٲہی  دِن  تِہٕنٛزِ  یچھ  کامہِ  پیٚٹھ،  پس  کٔرِیوکھ  تِمہٕ  زنانہٕ  بند  گرن  اندر  یوٚتانۍ  تِم  مرن  یا  فرماوِ  اللہ  تعالیٰ  تِہٕندِ  خٲطرٕ  بیاکھ  حُکماہ۔

Tahir:
  تہٕ  تُہٕنزو  زنانو  منٛزٕ  یِمہٕ  بدکٲری  ہُنٛد  اَتُر  کرن  تیٚلہِ  ژھٲنڈِو  تِمن  پیٚٹھ  پننیو  لُکو  منٛزٕ  ژۅن  مردن  ہٕنزگوٲہی،  پتہٕ  اگر  تِم  گوٲہی  دِن  تیٚلہِ  کٔرِیوٗکھ  تِمہٕ  زنانہٕ  گرن  منٛز  بند  یۆت  تام  تِمن  موت  یِیہِ  یاکرِ  اللہ  تعالیٰ  تِہِندِ  خٲطرٕ  کانٛہہ  وَتھ  (یعنی  نۆو  حکم)  مقرر۔

Transliteration:
  Wa<b>a</b>ll<u>a</u>tee yateena alf<u>ah</u>ishata min nis<u>a</u>ikum fa<b>i</b>stashhidoo AAalayhinna arbaAAatan minkum fain shahidoo faamsikoohunna fee albuyooti <u>h</u>att<u>a</u> yatawaff<u>a</u>hunna almawtu aw yajAAala All<u>a</u>hu lahunna sabeel<u>a</u><b>n</b>


Athar:
  تہٕ  تۅہیہِ  منٛز  یِم  اَمہِ  کامہِ  ہُنٛد  اَتُر  کرن  تِمن  دۅشوٕنۍ  دِیِو  تکلیف  پتہٕ  اگر  تِم  توبہٕ  کرن  تہٕ  پنُن  اصلاح  کرن  تیٚلہِ  ترٲوِیوٗکھ  یلہٕ  تِکیازِ  اللہ  تعالیٰ  چُھ  سٮ۪ٹھاہ  توبہٕ  قبول  کرن  وول  تہٕ  رحم  کرن  وول۔  ﴿یہِ  اوس  بدکٲری  متعلق  ابتدٲئی  حُکم۔  امہِ  پتہٕ  سپز  سورۂ  نوٗرٕچ  سۅ  آیت  نٲزِل  یتھ  منٛز  مردس  تہٕ  زنانہِ  دۅشوٕنۍ  خٲطرٕ  کُنُے  حُکم  دِنہٕ  آو  زِ  تِمن  گژھن  ہتھ  ہتھ  دُرٕ  یِنۍ  لگاونہٕ۔﴾

Mirwaiz:
  بیٚیہِ  یِم  زٕ  شخص  مرد  تہٕ  زنانہٕ  یچھ  کٲم  کرن  تۅہیہِ  أندرٕہ،  پس  واتناوِ  تکلیف  تِمن  اتھو  سٍتۍ  تہٕ  کتھو  سٍتۍ،  پس  ہرگاہ  تِمو  توبہٕ  کوٚر،  پنٕنۍ  حالت  درُست  کٔرِکھ  پس  ترٲوِو  تِمن  تکلیف  دِنُک  خیال،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  توبہٕ  قبول  کروُن  سٮ۪ٹھاہ  رحم  کروُن۔  یِم  احکام  ٲسۍ  حدِ  زِنا  نٲزِل  سپدنہٕ  برونٹھ۔

Tahir:
  تہٕ  تۅہیہِ  منٛز  یِم  تہِ  بدکٲری  ہُنٛد  اَتُر  کرن  تیٚلہِ  واتنٲوِو  تِمن  دۅشوٕنۍ  تکلیف،  پتہٕ  ہرگاہ  تِم  توبہٕ  کرن  تہٕ  (پَانس)  اصلاح  کرن  تیٚلہِ  کٔرِو  تِمن  سزا  دِنس  ہِراسہٕ،  بے  شک  چُھ  اللہ  تعالیٰ  بۆڈ  توبہٕ  قبول  کرن  وول  مہربان۔

Transliteration:
  Wa<b>a</b>lla<u>tha</u>ni yatiy<u>a</u>nih<u>a</u> minkum fa<u>ath</u>oohum<u>a</u> fain t<u>a</u>b<u>a</u> waa<u>s</u>la<u>ha</u> faaAAri<u>d</u>oo AAanhum<u>a</u> inna All<u>a</u>ha k<u>a</u>na taww<u>a</u>ban ra<u>h</u>eem<u>a</u><b>n</b>


Athar:
  یہِ  زٲنِو  زِ  خُدایس  پٮ۪ٹھ  چُھ  توبہٕ کہ  قبولیتُک  حق  تِمنٕے  لُکن  خٲطرٕ  یِمن  نادٲنۍ  کِنۍ  کانٛہہ  اَتُر  چُھ  گژھان،  تہٕ  امہِ  پتہٕ  چِھ  جلدی  توبہٕ  کران،  یِتھیٚن  لُکن  پٮ۪ٹھ  چُھ  اللہ  تعالیٰ  پننہِ  نظرِ  عنایت  سٍتۍ  بیٚیہِ  توجہ  دِوان،  تہٕ  اللہ  تعالیٰ  چُھ  سارِنٕے  کتھن  ہٕنٛز  خبر  تھاون  وول  بیٚیہِ  حکمت  وول  گاٹُل۔

Mirwaiz:
  توبہٕ  قبول  کرُن  چُھنہٕ  مٹہِ  اللہ  تعالیٰ  ہس  پیٚٹھ  مگر  تِمن  تِمن  لوٗکن  ہٕندۍ  توبہٕ  یِم  یچھ  کٲم  کرن  نادٲنی  سببہٕ  توپتہٕ  کرن  تمہِ  پتے  توبہٕ  یعنی  مرنُک  وقت  واتنہٕ  برونٹھ،  پس  تِہُندُے  توبہٕ  کرِ  اللہ  تعالیٰ  قبول،  اللہ  تعالیٰ  چُھ  سورُے  زانہٕ  وُن  تہٕ  سٮ۪ٹھاہ  حِکمت  وول۔  تس  چھےٚ  پوٗرٕ  خبر  کہ  کم  چھِ  دِلہٕ  کِنۍ  توبہٕ  کران  تہٕ  کم  چھِنہٕ  بصدقِ  دِل  توبہٕ  کران۔  تِہُند  حکُم  آسُن  گوو  کہ  سُہ  چُھنہٕ  بصدقِ  دِل  توبہٕ  کروٕنین  مندچھاوان  تہٕ  رُسوا  کران۔

Tahir:
  اللہ  تعالیٰ  ہن  چُھ  صرف  تِمنٕے  لُکن  ہُنٛد  توبہٕ  قبول  کرنُک  وعدٕہ  فرموومُت  یِم  نادٲنی  کِنۍ  اَتُر  کٔرِتھ  گژھن  پتہٕ  کرن  سٍتی  توبہٕ،  اللہ  تعالیٰ  پھیرِ  یِتھیٚن  لُکن  کُن  پنٕنۍ  رحمت  ہیٚتھ،  تہٕ  اللہ  تعالیٰ  چُھ  سیٚٹھاہ  علم  وول  سیٚٹھاہ  حکمت  وول۔

Transliteration:
  Innam<u>a</u> a<b>l</b>ttawbatu AAal<u>a</u> All<u>a</u>hi lilla<u>th</u>eena yaAAmaloona a<b>l</b>ssooa bijah<u>a</u>latin thumma yatooboona min qareebin faol<u>a</u>ika yatoobu All<u>a</u>hu AAalayhim wak<u>a</u>na All<u>a</u>hu AAaleeman <u>h</u>akeem<u>a</u><b>n</b>


Athar:
  البتہٕ  توبہٕ  چُھنہٕ  تِمن  لُکن  خٲطرٕ  کینٛہہ  یِم  بُرٕ  کامہِ  کران  چِھ  روزان،  یوٚت  تام  زَن  تِمو  منٛزٕ  کٲنٛسہِ  ہٕندِ  موتُک  وقت  چُھ  واتان،  تمہِ  وِزِ  چُھ  سُہ  ونان  زِ  وۅنۍ  کوٚر  مےٚ  توبہٕ،  تہٕ  یِتھے  پٲٹھۍ  چُھنہٕ  توبہٕ  تِمن  لُکن  خٲطرٕ  تہِ  یِم  مرنس  تام  کٲفر  روزن،  یِتھیٚن  لُکن  خٲطرٕ  چُھ  اَسہِ  دگ  تُلوُن  عذاب  تیار  تھوومُت۔

Mirwaiz:
  بیٚیہِ  چُھنہٕ  توبہٕ  قبول  سپدان  تِمن  لوٗکن  یِم  یچھ  کامہِ  روزن  کران،  یوٚتانۍ  تِمن  مرنُک  وقت  واتہِ  عالمِ  ٲخرتُک  چیز  یِیکھ  بوزنہٕ  تمہِ  ساتہٕ  دپن  أسۍ  چھِ  توبہٕ  کران  وۅنۍ۔  تمہِ  ساتُک  توبہٕ  چُھنہٕ  قابلِ  قبول،  بیٚیہِ  چُھنہِ  تِمن  لوٗکن  ہُند  توبہٕ  قبول  یِم  مرن  کُفرس  پیٚٹھ،  تِم  لوٗکھ  یِم  چھِ  تِہٕندِ  خٲطرٕ  چُھ  اسہِ  تیار  تھوومُت  کڈُر  عذاب۔

Tahir:
  تہٕ  تِتھیٚن  لُکن  خٲطرٕ  چُھنہٕ  توبہٕ  (قبول  گژھان)  یِم  گناہ  روزن  کران  اۆت  تام  زِ  تِمَو  منٛزٕ  واتہِ  کٲنسہِ  موت  برونٛہہ  کُن،  پتہٕ  وَنہِ  (تَمہِ  وقتہٕ)  زِ  وۅنۍ  چُھس  بہٕ  توبہٕ  کران،  تہٕ  نَہ  چُھ  تِتھِیٚن  لُکن  خٲطرٕ  یِم  کفرکِس  حالتس  منٛز  مرن،  تِہِندِ  خٲطرٕ  چُھ  اَسہِ  دگ  تُلوُن  عذاب  تیار  کٔرِتھ  تھوومُت۔

Transliteration:
  Walaysati a<b>l</b>ttawbatu lilla<u>th</u>eena yaAAmaloona a<b>l</b>ssayyi<u>a</u>ti <u>h</u>att<u>a</u> i<u>tha</u> <u>h</u>a<u>d</u>ara a<u>h</u>adahumu almawtu q<u>a</u>la innee tubtu al<u>a</u>na wal<u>a</u> alla<u>th</u>eena yamootoona wahum kuff<u>a</u>run ol<u>a</u>ika aAAtadn<u>a</u> lahum AAa<u>tha</u>ban aleem<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  تُہٕندِ  خٲطرٕ  چُھنہٕ  یہِ  حلال  زِ  زبردستی  روٗزِو  زنانن  ہٕندۍ  وٲرث  بٔنِتھ۔  ﴿امہِ  نِشہِ  چُھ  مُراد  یہِ  زِ  خاندار  سٕندِ  مرنہٕ  پتہٕ  مَہ  روٗزِن  تٔمۍ  سٕندۍ  خاندان  وٲلۍ  تس  مۅنڈِ  زنانہِ  میتہٕ  سُند  میراث  زٲنِتھ  تٔمۍ  سٕندۍ  ولی  تہٕ  وٲرث  بٔنِتھ۔  خاندارِنہِ  ییٚلہِ  خاندار  موٗد  سۅ  چھےٚ  پتہٕ  آزاد۔  عِدّت  گُزارِتھ  یوٚت  ییژِھہ  توٚت  گٔژِھن  تہٕ  یس  سٍتۍ  نکاح  کرُن  ییژِھہ  تس  سٍتۍ  کٔرِن۔﴾  تہٕ  نہ  چُھ  یہِ  حلال  زِ  تِمہٕ  کٔریوٗکھ  تنگ  تہٕ  تَمہِ  مہرُک  کینٛہہ  حصہٕ  نِنٕچ  کٔرِو  کوشش  یُس  تۅہیہِ  تِمن  دِیتمُت  چُھو۔  آ،  اگر  تِمہٕ  کُنہِ  ٹاکارٕہ  بدچلنی  ہِنزٕ  مرتکب  آسن  ﴿تیٚلہِ  چُھ  ضرور  تۅہیہِ  تنگ  کرنُک  حق،  مال  نِنہٕ  موجوٗب  نہٕ  کینٛہہ  بلکہ  بدچلنی  ہُند  سزا  دِنہٕ  موجوٗب﴾  تِمن  سٍتۍ  کٔرِو  رٕتۍ  پٲٹھۍ  زندگی  بسر،  اگر  تۅہیہِ  تِمہٕ  ناپسند  آسن  بنان  چُھ  زِ  اکھ  چیز  آسیو  نہٕ  تۅہیہِ  پسند  مگر  خُداین  آسہِ  تٔتھۍ  منز  واریاہ  کینٛہہ  رٕژَر  تھوومُت۔

Mirwaiz:
  اے  باایمانو  ہرگِز  چُھنہٕ  تۅہیہِ  جٲیِز  تہٕ  حلال  توٚہۍ  کیاہ  سپدِو  جبراً  تہٕ  زبردستی  زنانن  ہٕںدۍ  وٲرِث،  بیٚیہِ  مہ  ٲسِیوکھ  زنانہٕ  بند  کران،  یُتھ  توٚہۍ  وصول  کٔرِو  تمہِ  مالہٕ  أندرٕہ  کینہہ  یُس  تۅہیہِ  تِمن  دیُتمُت  آسیٚو،  مگرہے  تِمہٕ  کانہہ  نٔنۍ  یچھ  کٲماہ  کرن  تیٚلہِ  چُھ  تۅہیہِ  خٲطرٕ  تِمہٕ  بند  کرنہِ  جٲیِز  مگر  سُہ  مال  وصول  کرُن  یُس  تۅہیہِ  تِمن  دیُتمُت  آسیٚو  چُھ  ناجٲیِز  بدستور،  بیٚیہِ  ٲسِو  زنانن  سٍتۍ  زندگی  بسر  کران  رٕتۍ  پٲٹھۍ،  پس  ہرگاہ  تۅہیہِ  تِم  ناپسند  آسن،  پس  مُمکِن  چُھ  یُس  چیز  تۅہیہِ  ناپسند  آسہِ،  اللہ  تعالیٰ  تھاوِ  تتھ  اندر  تُہٕندِ  خٲطرٕ  وارِیاہ  خٲر  تہٕ  برکت۔

Tahir:
  اے  ایمان  والیو!  تُہٕنٛدِ  خٲطرٕ  چُھنہٕ  یہِ  حلال  زِ  تۆہۍ  بٔنِو  زبردستی  زنانن  ہٕنٛدۍ  وٲرِث،  بیٚیہِ  مَہ  تھاوِیوٗکھ  تِمہٕ  اَمہِ  غرضہٕ  رُکٲوِتھ  زِ  یُس  مال  تۅہیہِ  تِمن  دِیُتمُت  چُھو  تَمہِ  منٛزٕنِیِو  کینہہ  (واپس)  اَمہِ  ورٲے  زِ  تِمو  آسہِ  ٹاکارٕہ  بدکٲری  ہُنٛد  اَتُرکۆرمُت،  بیٚیہِ  کٔرِو  تِمن  سٍتۍ  رٕتۍ  پٲٹھۍ  برتاو،  وۅنۍ  اگر  تۆہۍ  تِمہٕ  ناپسند  چِھووکھ  کران  تیٚلہِ  چُھ  ممکن  زِ  تۆہۍ  کٔرِو  کانٛہہ  چیز  ناپسند  تہٕ  اللہ  تعالیٰ  تھاوِ  تَتھ  منٛز  واریاہ  رٕژر۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> ya<u>h</u>illu lakum an tarithoo a<b>l</b>nnis<u>a</u>a karhan wal<u>a</u> taAA<u>d</u>uloohunna lita<u>th</u>haboo bibaAA<u>d</u>i m<u>a</u> <u>a</u>taytumoohunna ill<u>a</u> an yateena bif<u>ah</u>ishatin mubayyinatin waAA<u>a</u>shiroohunna bi<b>a</b>lmaAAroofi fain karihtumoohunna faAAas<u>a</u> an takrahoo shayan wayajAAala All<u>a</u>hu feehi khayran katheer<u>a</u><b>n</b>


Athar:
  تہٕ  اگر  توٚہۍ  أکِس  خاندارنہِ  ہٕنزِ  جایہِ  بیاکھ  خاندارِنۍ  اَننُک  اِرادے  کٔرِو،  تیٚلہِ  اگر  تۅہیہِ  تس  أکِس  ڈھیرس  یوت  مالٕے  کیازِ  آسیو  نہٕ  دِیتُمت،  تمہِ  منٛزٕ  ہیٚیہِ  زِیوس  نہٕ  کِہِنۍ  واپس،  کیا  توٚہۍ  ہیٚوٕہ  تس  بہتان  لگٲوِتھ  تہٕ  ٹاکارٕ  ظُلم  کٔرِتھ  واپس؟

Mirwaiz:
  ہرگاہ  توٚہۍ  اِرادٕہ  کٔرِو  أکِس  زنانہِ  بدل  بیاکھ  زنانہٕ  کرٕنۍ  یعنی  مۅکلاوٕنۍ  تس  بدل  بیاکھ  کرٕنۍ،  تتھ  حالس  اندر  ہرگاہ  تِمو  زنانو  أندرٕہ  کٲنسہِ  وارِیاہ  مال  آسیو  دیُتمُت،  پس  یُتھنہٕ  تمہِ  مالہٕ  منٛزٕہ  واپس  ٲسِیوکھ  ہیٚوان  کینہہ،  کیاہ  ہیٚیوکھہٕ  سُہ  پال  واپس  ظُلم  کٔرِتھ،  پنُن  پان  بٔڈِس  ظُلمس  گرفتار  کٔرِتھ۔  تہِ  گژِھہ  نہٕ  ہرگِز  کرُن۔

Tahir:
  وۅنۍاگر  تۆہۍ  أکِس  خاندارِنہٕ  ہٕنٛزِجایہِ  بیاکھ  خاندارِنۍ  بدلاوٕنۍ  یژِھو  تہٕ  تۅہیہِ  چُھوتس  ڈھیرٕ  واد  مال  دِیُتمُت،  تَمہِ  پتہٕ  تہِ  مَہ  ہیٚیوٗس  اَمہِ  منٛزٕ  کینہہ  واپس،کیا  تۆہۍ  چِھوٕ  ناحق  الزام  تہٕ  ٹاکارٕہ  گناہ  کہ  ذریعہ  سُہ  مال  (واپس)  ہیۆن  یژھان

Transliteration:
  Wain aradtumu istibd<u>a</u>la zawjin mak<u>a</u>na zawjin wa<u>a</u>taytum i<u>h</u>d<u>a</u>hunna qin<u>ta</u>ran fal<u>a</u> takhu<u>th</u>oo minhu shayan atakhu<u>th</u>oonahu buht<u>a</u>nan waithman mubeen<u>a</u><b>n</b>


Athar:
  تہٕ  ٲخر  کِتھہٕ  پٲٹھۍ  ہیٚوٗس  ییٚلہِ  زَن  توٚہۍ  اکھ  أکِس  نِشہِ  چِھو  لطف  اندوز  سپدۍمٕتۍ  تہٕ  تِمو  چُھہَو  تۅہیہِ  پختہٕ  عہد  ہیوٚتمُت؟

Mirwaiz:
  توٚہۍ  کِتھہٕ  پٲٹھۍ  ہیٚیِو  تِمن  نِشہِ  سُہ  مال  حالانکہ  بتحقیق  نزدیک  چھِو  سپٕدمٕتۍ  توٚہۍ  تِمن  یعنی  خلوت  صحیحہ  چُھ  لبنہٕ  آمُت،  بیٚیہِ  چُھو  تِمو  زنانو  تہِ  تۅہیہِ  نِش  عہد و پیمان  روٚٹمُت  عقدِ  نِکاح  یعنے  ایجابِ  قبول  کرنکہِ  وقتہٕ۔  تۅہیہِ  چُھو  مہرسٕے  بدلہٕ  زنانہِ  نِشہِ  تمتع  تُلُن  قبول  کوٚرمُت۔  لہذا  ییٚلہِ  توٚہۍ  تمتع  تُلِو  تمیُک  بدلہٕ  تہٕ  عِوٕض  یعنی  مہر  کیازِ  کٔرِونہٕ  ادا۔  یہے  گٔیہِ  سخت  بے  اِنصٲفی  تہٕ  ظُلم۔

Tahir:
  تہٕ  تۆہۍ  کِتھہٕ  پٲٹھۍ  ہیٚکوِ  سُہ  واپس  ہیٚتھ  حالانکہ  تۆہۍ  چِھو  اَکھ  أکِس  سٍتۍ  رلیمٕتۍ  تہٕ  تِمَو  چھَہَو  تۅہیہِ  پۅختہٕ  وعدٕہ  (تہِ)  ہیۆتمُت۔

Transliteration:
  Wakayfa takhu<u>th</u>oonahu waqad af<u>da</u> baAA<u>d</u>ukum il<u>a</u> baAA<u>d</u>in waakha<u>th</u>na minkum meeth<u>a</u>qan ghalee<i><u>th</u></i><u>a</u><b>n</b>


Athar:
  تہٕ  یِمن  مستوراتن  سٍتۍ  تُہٕندیو  مالیو  نکاح  آسہِ  کوٚرمُت  تِمن  سٍتۍ  مَہ  کٔرِو  ہرگز  نکاح  مگر  یہِ  گۅڈٕہ  سپُد  تہِ  سپُد۔  ﴿اَمیُک  چُھنہٕ  یہِ  مطلب  زِ  زمانۂ  جٲہلیتس  اندر  ییٚمۍ  وۅرٕ  ماجہِ  سٍتۍ  نکاح  اوس  کوٚرمُت  سُہ  ہیٚکہِ  یہِ  حکم  یِنہٕ  پتہٕ  تہِ  تس  پننِس  زوجیتس  منز  تھٲوِتھ،  بلکہ  چُھ  مطلب  یہِ  زِ  گۅڈٕ  یِم  اَمہِ  قسمٕکۍ  نکاح  کرنہٕ  آمٕتۍ  ٲسۍ  تِمو  نِشہِ  زامٕتۍ  شُرۍ  یِن  نہٕ  یہِ  حکم  یِنہٕ  پتہٕ  حرامٕکۍ  ماننہٕ،  تہٕ  نہ  ہیٚکہِ  پننیٚن  مالیٚن  ہٕندِ  وراثت  منٛزٕ  تِہُند  حق  ختم  سپدِتھ۔﴾  درحقیقت  چھےٚ  یہِ  بے حیٲئی  ہٕنز  اکھ  کٲم،  ناپسندیدٕہ  چھےٚ  بیٚیہِ  چھےٚ  ناکارٕہ۔  ﴿اسلٲمی  قانونس  منٛز  چھےٚ  یہِ  کٲم  فوجدٲری  جُرم  تہٕ  اَتھ  پٮ۪ٹھ  ہیٚکہِ  پولیس  کاروٲئی  کٔرِتھ۔﴾

Mirwaiz:
  اے  باایمانو  مہ  ٲسِو  نیتھٕر  کران  تِمن  زنانن  سٍتۍ  یِمن  سٍتۍ  تُہٕندیو  مالیو  یا  بٕڈۍببو  نِکاح  آسہِ  کوٚرمُت  یا  ناجٲیِز  طریقہٕ  پٲٹھۍ  ہمبستری  آسہِ  کٔرمٕژ،  مگر  یہِ  أزِکہِ  برونٹھ  گُزریومُت  آسہِ  یعنی  اِسلام  برونٹھ  تہِ  آو  اِسلام  کہ  برکت  عفو  کرنہٕ،  پٔزۍ  پٲٹھۍ  تہِ  چُھ  عقلہِ  کِنۍ  تہِ  سٮ۪ٹھاہ  یچھ  عُرفہٕ  کِنۍ  تہِ  سٮ۪ٹھاہ  قٲبلِ  نفرت،  بیٚیہِ  چُھ  شرعاً  تہِ  سٮ۪ٹھاہ  خراب  طریقہٕ۔

Tahir:
  بی٘یہِ  مَہ  کٔرِو  تِمن  خاتونن  سٍتۍ  نکاح  یِمن  سٍتۍ  تُہٕندی٘و  مالی٘و  بُڈِ  بَبَو  نکاح  آسہِ  کو٘رمُت  مگریہِ  (یی٘مہِ  حکمہٕ  برونٛہہ)  سَپُد  (سُہ  چُھ  معاف)،  بے  شک  چُھ  یہِ  سخ  بے  حیٲیی  تہٕ  (بٲعثِ)  غضب  تہٕ  سیٚٹھاہ  خراب  طریقہٕ۔

Transliteration:
  Wal<u>a</u> tanki<u>h</u>oo m<u>a</u> naka<u>h</u>a <u>a</u>b<u>a</u>okum mina a<b>l</b>nnis<u>a</u>i ill<u>a</u> m<u>a</u> qad salafa innahu k<u>a</u>na f<u>ah</u>ishatan wamaqtan was<u>a</u>a sabeel<u>a</u><b>n</b>


Athar:
  تۅہیہِ  پٮ۪ٹھ  آیہِ  حرام  کرنہٕ  تُہٕنزٕ  ماجہِ۔  ﴿ماجہِ  ہُنٛد  اطلاق  چُھ  پننہِ  ماجہِ  تہٕ  وۅرٕ  ماجہِ  دۅشوٕنۍ  پٮ۪ٹھ  سپدان،  امہِ  موجوٗب  چھےٚ  دۅشوے  حرام۔  امہِ  علاوٕہ  چھےٚ  أتھۍ  حکمس  منٛز  مٲلۍ  سٕنز  موج  تہٕ  ماجہِ  ہٕنز  موج  تہِ  شٲمِل﴾،  کورِ  ﴿کورِ  ہٕندِس  حُکمس  منٛز  چھےٚ  نیچِوۍ  سٕنز  کوٗر  تہٕ  کورِ  ہٕنز  کوٗر  تہِ  شٲمل﴾،  بیٚنہِ  ﴿پنٕنۍ  بیٚنہِ  تہٕ  وۅرٕ  بیٚنہِ  چھےٚ  اَتھ  حکمس  منٛز  یکساں۔﴾،  پۅپھہٕ  تہٕ  ماسہٕ،  باوزٕ  تہٕ  بینزٕ،  ﴿یِمن  سارِنٕے  رشتن  منٛز  چَھنہٕ  پننیٚن  تہٕ  وۅرَن  درمیان  کانٛہہ  فرق﴾  تہٕ  تُہٕنزٕ  تِمہٕ  ماجہِ  یِمو  تۅہیہِ  دۅد  ٲسیو  دِیتمُت  تہٕ  تُہنزٕ  دۅدٕ  بیٚنہِ،  ﴿یَتھ  کتھہِ  پٮ۪ٹھ  چُھ  اُمّتس  منٛز  اتفاق  زِ  أکۍ  لڑکن  یا  لڑکی  ییٚمِس  خاتونہِ  ہُنٛد  دۅد  آسہِ  چوٚمُت  تس  خٲطرٕ  چھےٚ  سۅ  خاتون  ماجہِ  ہِندِس  حکمس  منٛز  تہٕ  تٔمۍ  سُند  خاندار  چُھس  مٲلۍ  سٕندِس  حکمس  منٛز،  تہٕ  تمام  تِم  رِشتہٕ  یِم  اصلی  ماجہِ  تہٕ  مٲلۍ  سٕندِ  تعلق  سٍتۍ  حرام  چِھ  سپدان،  چِھ  دۅدٕ  ماجہِ  تہٕ  مٲلۍ  سٕندِ  تعلق  سٍتۍ  تہِ  حرام  سپدان۔  تس  شُرِس  خٲطرٕ  چُھنہٕ  دۅدٕ  ماجہِ  ہُند  سُے  شُر  حرام  یس  سٍتۍ  تٔمۍ  دۅد  آسہِ  چوٚمُت  بلکہ  چِھ  تٔمۍ  سٕندۍ  سٲری  اولاد  تس  پننیٚن  باین  پننیٚن  ہٕندۍ  پٲٹھۍ  تہٕ  تِہِندۍ  شُرۍ  چِھ  تس  خٲطرٕ  پننیٚن  باپتھٕرن  تہٕ  بیٚنتھٕرن  ہٕندۍ  پٲٹھۍ۔﴾  تہٕ  تُہٕنزن  خاندارِنیٚن  ہٕنزٕ  ماجہِ  ﴿ہَش  ماجہِ﴾  تہٕ  تُہٕنزن  خاندارِنیٚن  ہٕنزٕ  کورِ  یِمو  تُہٕنزن  کۅچھن  منٛز  پرورش  لٔبمٕژ  چھےٚ  ﴿یعنی﴾  تِمن  خاندارِنیٚن  ہٕنزٕ  کورِ  یِمن  سٍتۍ  تُہُند  تعلق  دۅن  بٲژن  ہُند  سپُدمُت  آسہِ۔  ﴿یِژھہ  لڑکی  ہُند  حرام  آسُن  چُھنہٕ  اتھ  شرطس  پٮ۪ٹھ  موقوف  زِ  تٔمۍ  آسہِ  وۅرٕ  مٲلۍ  سٕندِس  گھرس  منٛز  پرورش  حٲصل  کٔرمٕژ۔  اُمت  کیٚن  فقہاہن  ہُند  چُھ  اتھ  کتھہِ  پٮ۪ٹھ  تقریباً  اجماع  زِ  وۅرٕ  کوٗر  چھےٚ  بہر  حال  انسانس  پٮ۪ٹھ  حرام  خواہ  تٔمۍ  وۅرٕ  مٲلۍ  سٕندِ  گھرِ  پرورِش  حٲصل  ٲسِتن  کٔرمٕژ  یا  متہٕ  ٲسِتن۔﴾  نَتہٕ  اگر  ﴿صرف  نکاح  آسہِ  سپُدمُت  تہٕ﴾  دۅن  بٲژن  ہُند  تعلق  آسہِ  نہٕ  سپُدمُت  تیٚلہِ  ﴿یِیہِ  نہٕ  تۅہیہِ  تِمہٕ  ترٛٲوِتھ  تِہنزن  کوریٚن  سٍتۍ  نکاح  کرنس  پٮ۪ٹھ﴾  پرٛژھہٕ  گٲر  کرنہٕ،  تہٕ  تُہٕندٮ۪ن  تِمن  نیچوِٮ۪ن  ہٕنزٕ  خاندارِنہِ  یِم  تُہُندِ  پُشتٕکۍ  آسن۔  ﴿نیچوۍ  سٕندِی  پٲٹھۍ  چھےٚ  زُرٮ۪ن  ہٕنزٕ  خاندارِنہِ  تہِ  بُڈِبَبن  پٮ۪ٹھ  حرام۔﴾  تہٕ  یِتہِ  چُھ  تۅہیہِ  پٮ۪ٹھ  حرام  کرنہٕ  آمُت  زِ  یِکہٕ  وٹہٕ  تھٲوِیوٗکھ  زٕ  بیٚننہِ  نکاحس  منٛز۔  ﴿نبی  صلی  اللہ  علیہ و سلمن  ہُند  چُھ  ارشاد  زِ  ماس  تہٕ  بیٚنزٕ  تہٕ  پۅپھ  تہٕ  باوزٕ  تہِ  چھےٚ  یکہٕ  وٹہٕ  نکاحس  منٛز  تھاوِنہِ  حرام۔  اتھ  معاملس  منٛز  گژِھہ  یہِ  اصول  سمجُھن  زِ  تِژٕھہ  زٕہ  زنانہٕ  جمع  کرنہِ  چُھ  بہرحال  حرام  یِمن  منٛز  اگر  اکھ  مرد  آسہِ  ہے  تیٚلہِ  آسہِ  ہے  تٔمۍ  سُند  نکاح  دوٚیِمہِ  سٍتۍ  حرام۔﴾  مگر  یہِ  گۅڈٕ  سپُد  تہِ  سپُد،  اللہ  تعالیٰ  چُھ  بخشن  وول  تہٕ  رحم  کرن  وول۔  ﴿یعنی  اَتھ  پٮ۪ٹھ  سپدِ  نہٕ  پرٛژٕھہ  گٲر  مگر  ییٚمۍ  شخصن  کُفرٕکِس  حالتس  اندر  زٕہ  بیٚنہِ  یکہٕ  وٹہٕ  نکاحس  منٛز  آسن  تھاوِمژٕ  تس  چھےٚ  اسلام  اَننہٕ  پتہٕ  اکھ  تھاوٕنۍ  تہٕ  اکھ  ترٛاوٕنۍ﴾

Mirwaiz:
  حرام  آیہِ  کرنہٕ  تۅہیہِ  پیٚٹھ  ماجہِ  تُہٕنٛزٕہ،  بیٚیہِ  کورِہ  تُہٕنٛزٕہ۔  بیٚیہِ  بیٚنہِ  تُہٕنزٕ،  تِمہٕ  سکھ  بیٚنہِ  ٲسِتن،  مٲلۍ  بیٚنہِ  ٲسِتن  یا  ماجہِ  بیٚنہِ  ٲسِتن  یعنی  تِمن  سٍتۍ  نِکاح  کرُن  چُھ  تۅہیہِ  حرام  تہٕ  ناجٲیِز،  بیٚیہِ  پۅپھہٕ  تُہٕنٛزٕہ۔  تُہٕںٛزن  مالین  ہٕنٛزٕہ  بیٚنہِ۔  سکھ  بیٚنہِ۔  مٲلۍ  بیٚنہِ۔  ماجہِ  بیٚنہِ،  بیٚیہِ  ماسہٕ  تُہٕنٛزٕہ  یعنی  ماجن  ہٕنٛزٕہ  بیٚنہِ۔  سکھ  بیٚنہِ۔  مٲلۍ  بیٚنہِ  ماجہِ  بیٚنہِ،  بیٚیہِ  باوزٕہ  تُہٕںٛزٕہ  یعنی  بٲے  سٕنٛزٕ  ہ  کورِ۔  مٲلۍ  بٲے  سٕنٛزٕہ  تہِ۔  ماجہِ  بٲے  سٕنٛزٕہ  تہِ۔  بیٚیہِ  بیٚنٛزٕہ  تُہٕنٛزٕہ  یعنی  بیٚنین  ہٕںٛزٕہ  کورِ۔  سکھ  بیٚنہِ  ہٕںٛز  تہِ  مٲلۍ  بیٚنہِ  ہٕںٛز  تہِ۔  ماجہِ  بیٚنہِ  ہٕںٛز  تہِ،  بیٚیہِ  چھےٚ  حرام  تۅہیہِ  پیٚٹھ  تُہٕنٛزٕہ  تِمہٕ  ماجہِ  یِمو  تۅہیہِ  دۅد  دیُتمُت  آسہِ،  بیٚیہِ  چُھ  حرام  تۅہیہِ۔  تِمن  بیٚنین  سٍتۍ  نِکاح  کرُن  یِمہٕ  دۅد  چیٚنہٕ  سببہٕ  تُہٕنٛزٕہ  بیٚنہِ  آسن  سپٕزمٕژٕہ  یعنی  تۅہیہِ  ٲسیو  تُہٕںٛزن  حقیقی  ماجن  ہُند  دۅد  چوٚمُت  یا  دۅدٕہ  ماجن  ہُند  دۅد  چوٚمُت  یا  آسہِ  تِمو  تُہٕںٛزن  حقیقی  ماجن  یا  دۅدٕہ  ماجن  دۅد  چوٚمُت،  بیٚیہِ  آیہِ  حرام  کرنہٕ  تۅہیہِ  تِہٕںٛزن  زنانن  ہٕںٛزٕ  ماجہِ  یعنی  تُہٕںٛزٕہ  ہشہِ  ماسہٕ  ہشہِ  تہٕ  پۅپھہٕ  ہشہِ،  بیٚیہِ  آیہِ  حرام  کرنہٕ  تۅہیہِ  تُہٕںٛزن  تِمن  زنانن  ہٕںٛزٕہ  کورِ  یِمن  سٍتۍ  تۅہیہِ  خلوتِ  صحیحہ  کوٚرمُت  آسہِ۔  یِم  کورِ  توٚہۍ  رچھان  چُھوکھ  یِم  کورِ  تِمن  برونٹھمین  خاوندن  ہٕںٛزٕہ  آسن،  پس  ہرگاہ  توٚہۍ  آسیونہٕ  تِمن  سٍتۍ  خلوتِ  صحیحہ  کوٚرمُت  تیٚلہِ  چُھنہٕ  کانہہ  حرج  تِہٕںٛزن  کورین  سٍتۍ  نِکاح  کرنس۔  کیازِ  نِکاح  یعنی  ایجاب  وقبول  سٍتی  چھَنہٕ  زنانہِ  ہٕںدین  اصول  وفروعن  ہٕنٛز  حُرمت  سپدان۔  بلکہ  چھےٚ  حُرمت  سپدان  خلوتِ  صحیحہ  سٍتۍ،  بیٚیہِ  چھےٚ  حرام  تۅہیہِ  تُہٕںٛزن  نیٚچوین  ہٕںٛزٕہ  منکوحہ  زنانہٕ  بیٚیہِ  تِمہٕ  زنانہٕ  یِمن  سٍتۍ  تُہٕںدیو  نیٚچویو  ناجٲیِز  طریقہٕ  ہمبستری  کٔرمٕژ  آسہِ،  بلکہ  تِمن  نیٚچوین  ہٕںٛزٕہ  زنانہٕ  چھےٚ  تۅہیہِ  پیٚٹھ  حرام  یِم  نیٚچِوۍ  تۅہیہِ  پننہِ  پُشتٕکۍ  آسن۔  منگتہٕ  نیٚچوین  ہٕںٛزن  زنانن  سٍتۍ  نِکاح  کرُن  چُھ  جٲیِز۔  ییٚلہِ  نہٕ  تِمہٕ  زنانہٕ  تُہٕندِس  نِکاحس  اندر  روزن  کُنہِ  طریقہٕ،  بیٚیہِ  آو  حرام  کرنہٕ  تۅہیہِ  پیٚٹھ  دۅن  بیٚنین  سٍتۍ  یِکہٕ  وٹہٕ  نِکاح  کرُن،  مگر  یہِ  کینژھاہ  امہِ  قسمہٕ  اِسلام  اننہٕ  برونٹھ  گُذریومُت  چُھ  تتھ  سٲرسِٕے  چُھ  عفو۔  آیِندٕہ  خٲطرٕ  گژِھہ  احتیاط  کرُن،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تۅہیہِ  پیٚٹھ  چھے٘  تُہٕنزٕ  ماجہِ،  بیٚیہِ  تُہٕنزٕ  کورِ،  بیٚیہِ  تُہٕنز  ٕبیٚنہِ،  بیٚیہِ  تُہٕنزٕپۅپھہٕ،بیٚیہِ  تُہٕنزٕ  ماسہٕ،  بیٚیہِ  تُہٕنزٕ  باوزٕ  تہٕ  بیٚنزٕ،  تہٕ  تُہٕنزٕ  (تِمہٕ)  ماجہِ  یِمَو  تۅہیہِ  دۅد  آسیو  دِیُتمُت،  بیٚیہِ  تُہٕندِس  رضاعتس  منٛز  شریک  بیٚنہِ  (یعنی  دۅدٕ  بیٚنہِ)  بیٚیہِ  تُہٕنزن  خاندارِنیٚن  ہٕنزٕ  ماجہِ  (سارے)  حرام  کرنہٕ  آمژٕ،  تہٕ  (یِتھے  پٲٹھۍ)  تُہٕنزِ  کھۅنہِ  منٛز  رَچھنہٕ  آمژٕ  تِمہٕ  کورِ  (تہِ  چھے٘  حرام)  یِمہٕ  تُہٕنزو  تِمَو  زنانو  (ہٕندیۆ  شِکمَو)  نِشہِ  چھے٘  یِمن  سٍتۍ  تۅہیہِ  صحبت  چھَو  کٔرمٕژوۅنۍ  ہرگاہ  تۅہیہِ  تِمن  سٍتۍ  صحبت  آسہِ  نہٕ  کٔرمٕژ  تیٚلہِ  چُھنہٕ  تۅہیہِ  پیٚٹھ (تِہٕنزن  کوریٚن  سٍتۍ  نکاح  کرنس  منٛز) کانٛہہ  حرج،تہٕ  تُہٕندیٚن  تِمن  نیٚچویٚن  ہٕنزٕ  خاندارِنہِ  (تہِ  چھے٘  تۅہیہِ  پیٚٹھ  حرام)  یِم  تُہٕندِ  پُشت  چِھ  بیٚیہِ  چُھ  یہ  (تہِ  حرام)  زِ  تۆہۍ  تھٲوِیوٗکھ  زٕ  بیٚننہِ  یِکہٕ  وَٹہٕ  (نکاحس  منٛز)  سۅمبرِتھ  اَمہِ  ورٲے  زِ  یہِ  جہالت  کِس  دورس  منٛز  سَپُد  (تہِ  سَپُد)۔  بے  شک  چُھ  اللہ  تعالیٰ  بۆڈ  بخشن  وول  مہربان۔

Transliteration:
  <u>H</u>urrimat AAalaykum ommah<u>a</u>tukum waban<u>a</u>tukum waakhaw<u>a</u>tukum waAAamm<u>a</u>tukum wakh<u>a</u>l<u>a</u>tukum waban<u>a</u>tu alakhi waban<u>a</u>tu alokhti waommah<u>a</u>tukumu all<u>a</u>tee ar<u>d</u>aAAnakum waakhaw<u>a</u>tukum mina a<b>l</b>rra<u>da</u>AAati waommah<u>a</u>tu nis<u>a</u>ikum warab<u>a</u>ibukumu all<u>a</u>tee fee <u>h</u>ujoorikum min nis<u>a</u>ikumu all<u>a</u>tee dakhaltum bihinna fain lam takoonoo dakhaltum bihinna fal<u>a</u> jun<u>ah</u>a AAalaykum wa<u>h</u>al<u>a</u>ilu abn<u>a</u>ikumu alla<u>th</u>eena min a<u>s</u>l<u>a</u>bikum waan tajmaAAoo bayna alokhtayni ill<u>a</u> m<u>a</u> qad salafa inna All<u>a</u>ha k<u>a</u>na ghafooran ra<u>h</u>eem<u>a</u><b>n</b>


Athar:
  تہٕ  تِمہٕ  مستوٗراتہٕ  تہِ  چھےٚ  تۅہیہِ  پٮ۪ٹھ  حرام  یِمہٕ  بیٚیہِ  کٲنٛسہِ  ہٕندِس  نکاحس  منٛز  آسن  ﴿محصنات﴾،  البتہٕ  تِژٕھہ  مستوٗراتہٕ  چھےٚ  امہِ  نِشہِ  مُستثنیٰ  یِمہٕ  ﴿جنگس  منٛز﴾  تۅہیہِ  اتھس  منٛز  یِن۔  ﴿یعنی  یِمہٕ  مستوراتہٕ  جنگ  منٛز  گرفتار  سپدن  تہٕ  تِہٕندۍ  کٲفر  خاندار  آسن  دارُ  الحربس  منٛز  تِمہٕ  چَھنہٕ  حرام،  تِکیاز  دارُ  الحربہٕ  پٮ۪ٹھہٕ  دارُ  الاسلامس  منٛز  یِنہٕ  پتہٕ  سپٕدۍ  تِہندۍ  نکاح  ختم۔﴾  یہِ  چُھ  اللہ  تعالیٰ  سُند  قانون  ییٚمِچ  پابندی  تۅہیہِ  پٮ۪ٹھ  لٲزِم  چھےٚ  کرنہٕ  آمٕژ۔  یِمن  ورٲے  یٖژاہ  مستوراتہٕ  چھےٚ،  تُہٕندِ  خٲطرٕ  چُھ  حلال  کرنہٕ  آمُت  زِ  تِمہٕ  ہیٚکِیوٗکھ  توٚہۍ  پننیو  مالَو  ذریعہ  حٲصل  کٔرِتھ  بشرطیکہ  نکاح  کِس  گنڈس  منٛز  کٔرِیوٗکھ  تِم  محفوظ،  نَہ  یہِ  زِ  آزاد  شہوت  رٲنی  لٲگِو  کرٕنۍ،  پتہٕ  یُس  توٚہۍ  ازدوٲجی  زندگی  ہُنٛد  لُطف  تِمن  نِشہِ  حٲصل  کٔرِو،  تَمہِ  بدلہٕ  کٔرِو  تِہندۍ  مَہر  بطور  فرض  زٲنِتھ  ادا،  البتہٕ  مہر  مقرر  سپدنہٕ  پتہٕ  اگر  اکھ  أکۍ  سٕنزِ  رضا  مندی  سان  تۅہیہِ  درمیان  کانٛہہ  سمجھوتہٕ  سپدِ  تیٚلہِ  چُھنہٕ  تتھ  منٛز  کانٛہہ  حرج،  اللہ  تعالیٰ  چُھ  زانن  وول  تہٕ  دانا۔

Mirwaiz:
  بیٚیہِ  چُھ  حرام  آمُت  کرنہٕ  تۅہیہِ  پیٚٹھ  تِمن  زنانن  سٍتۍ  نِکاح  کرُن  یِمن  خاوند  موجود  آسن،  مگر  نہ  تِمہٕ  زنانہٕ  یِمن  توٚہۍ  مٲلِک  سپدِو۔  یِمہٕ  تُہٕںٛزٕہ  کنیزٕہ  سپدن  تِمن  ہے  خاوند  زِندٕہ  تہِ  آسن  دارالحربس  اندر۔  تِمہٕ  چھےٚ  حلال،  یِمے  احکام  چھِ  لیٚکھۍ  مٕتۍ  اللہ  تعالیٰ  ہن  تۅہیہِ  پیٚٹھ،  بیٚیہِ  آیہِ  حلال  کرنہٕ  تۅہیہِ  خٲطرٕ  تِمہٕ  سارے  زنانہٕ  یِمہٕ  یِمو  زنانو  ورٲے  چھےٚ،  اینکہ  ژھٲںڈِیوکھ  توٚہۍ  تِمہٕ  زنانہٕ  پننیو  دیارو  بدل،  درحالتیکہ  گناہ  نِشہِ  بچہٕ  وٕنۍ  ٲسِو۔  گناہ  کروٕنۍ  ٲسِو  نہٕ  یعنی  باقٲعدٕہ  ایجاب  وقبول  کٔرِتھ  مہر  مُقرر  کٔرِتھ  دۅن  شٲہِدن  برونٹھ  کنہِ  ییہِ  نِکاح  کرنہٕ،  پس  تِمو  زنانو  منٛزٕہ  یِمن  ںِشہِ  توٚہۍ  نفع  تُلِو  یعنی  نفسٕچ  خواہش  پوٗرٕ  کٔرِو،  پس  دِیِو  تِمن  تِہُند  مہرٕہ  یُس  مُقرر  کرنہٕ  آمُت  چُھ،  بیٚیہِ  چُھنہٕ  تۅہیہِ  کانہہ  گناہ  تتھ  چیزس  پیٚٹھ  یتھ  پیٚٹھ  توٚہۍ  بٲژ  زٕ  پانہٕ  وٲنۍ  رٲضی  سپدِو۔  عقدِ  نِکاح  وِزِ  کانہہ  چیز  مُقرر  کرنہٕ  پتہٕ۔  زیادتی  کٔرِ  تو  یا  کمی  کٔرِتو  کُنہِ  چیزس  منٛز  تمیُک  چُھ  تۅہیہِ  اِختیار،  پٔزۍ  پٲٹھۍ  اللہ  تعالیٰ  چُھ  سورُے  زانان۔  تس  چُھ  معلوم  تُہُند  فٲیِدٕہ  تہٕ  نفع  کتھ  چیزس  منٛز  چُھ۔  تمی  مُناسبت  چُھ  سُہ  احکام  تُہٕندِی  خٲطرٕ  جٲرِی  کران  سُہ  چُھ  سٮ۪ٹھاہ  حِکمت  وول۔  بحکمت  چُھ  سُہ  احکام  پنٕنۍ  تۅہیہِ  پیٚٹھ  مُقرر  کران  اگرچہ  تۅہیہِ  متہٕ  تٔرۍتن  فِکرِ۔

Tahir:
  بیٚیہِ  چھے٘  خاوند  واجِنہِ  خاتونہ  (تہِ  تۅہیہِ  پیٚٹھ  حرام)  تِمووَرٲے  یِمہٕ  (زنانہ  جنگس  منٛز  قٲدسپدِتھ)  تُہٕندِس  مِلکیتس  منٛز  یِن،  (حُرمتٕکۍ  یِم  احکام)  چِھ  اللہ  تعالیٰ  ہن  تۅہیہِ  پیٚٹھ  فرض  کٔرِمٕتۍ،  تہٕ  یِمَو  وَرٲے  چھے٘  (تمام  خاتونہٕ)  تُہٕندِ  خٲطرٕ  حلال  کرنہٕ  آمژٕ  تاکہ  تۆہۍ  کٔرِو  پننیو  مالَو  ذریعہ  نکاح  طلب  پاک  دامن  روٗزِتھ،  نَہ  کہ  آزاد  بدکٲری  لٲگِو  کرٕنۍ،  پتہٕ  یِمن  تۅہیہِ  یِمَو  منٛزٕ  تَمہِ  (مال)  کہ  بدلہٕ  فٲیِدٕہ  چُھو  تُلمُت  تِمن  کٔرِو  تِہُنٛد  مقررکرنہٕ  آمُت  مَہر  ادا،  تہٕ  تۅہیہِ  پیٚٹھ  چُھنہٕ  تَتھ  مالس  متعلق  کانٛہہ  گناہ  یَتھ  پیٚٹھ  تۆہۍ  مَہر  مقرر  کرنہٕ  پتہٕ  پانہٕ  وٲنۍ  رضا  مند  سپدِو  بے  شک  چُھ  اللہ  تعالیٰ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Wa<b>a</b>lmu<u>hs</u>an<u>a</u>tu mina a<b>l</b>nnis<u>a</u>i ill<u>a</u> m<u>a</u> malakat aym<u>a</u>nukum kit<u>a</u>ba All<u>a</u>hi AAalaykum wao<u>h</u>illa lakum m<u>a</u> war<u>a</u>a <u>tha</u>likum an tabtaghoo biamw<u>a</u>likum mu<u>hs</u>ineena ghayra mus<u>a</u>fi<u>h</u>eena fam<u>a</u> istamtaAAtum bihi minhunna fa<u>a</u>toohunna ojoorahunna faree<u>d</u>atan wal<u>a</u> jun<u>ah</u>a AAalaykum feem<u>a</u> tar<u>ad</u>aytum bihi min baAAdi alfaree<u>d</u>ati inna All<u>a</u>ha k<u>a</u>na AAaleeman <u>h</u>akeem<u>a</u><b>n</b>


Athar:
  تہٕ  یَس  شخصَس  تۅہیہِ  منٛزٕ  یہِ  طاقت  آسہِ  نہٕ  زِ  خاندٲنۍ  مسلمان  مستوراتن  ﴿مُحصناتن﴾  سٍتۍ  کرِ  نکاح  تس  پزِ  تُہٕنزو  تِمو  لونڈِیو  منٛزٕ  کٲنٛسہِ  سٍتۍ  نکاح  کرُن  یِمہٕ  تُہٕندِس  قبضس  منٛز  آسن  تہٕ  مومن  ﴿خاتونہٕ﴾  آسن،  اللہ  تعالیٰ  چُھ  تُہٕندٮ۪ن  ایمانن  ہُنٛد  حال  ٹھیک  پٲٹھۍ  زانان،  توٚہۍ  سٲری  چِھو  اَکی  دَرِکۍ  لُکھ  لہٰذا  کٔرِو  تِہِندٮ۪ن  سرپرستن  ہٕندِ  اجازتہٕ  تِمن  سٍتۍ  نکاح  تہٕ  معروف  طریقہٕ  سان  کٔرِو  تِہِندۍ  مَہر  ادا  تاکہ  تِمہٕ  روزن  نکاح  کِس  گنڈس  منٛز  محفوظ  ﴿مُحصنات﴾  بٔنِتھ،  آزاد  شہوت  رٲنی  کران  پھیرن  نہٕ  تہٕ  نَہ  کرن  ژوٗرِ  ژھیٚپہِ  ٲشنٲیِیہِ،  پتہٕ  ییٚلہِ  تِمہٕ  نکاح  کِس  گنڈس  منٛز  محفوظ  سپدن،  تہٕ  اَمہِ  پتہٕ  سپدن  کُنہِ  بدچلنی  ہنزٕ  مرتکب،  تیٚلہِ  چُھ  تِمن  پٮ۪ٹھ  تَمہِ  سزا  بہ  نسبت  اوٚڈُے  سزا  یُس  خاندٲنۍ  مستوراتن  ﴿محصناتن﴾  خٲطرٕ  مُقرر  چُھ۔  ﴿یتھ  رکوعس  منٛز  چُھ  مُحصنات  دۅن  مختلف  معنین  منٛز  ورتاونہٕ  آمُت،  اکھ  خاندرٕ  واجِنہِ  مستوراتہٕ  یمن  خاندار  سٕنز  حفاظت  حٲصل  آسہِ۔  دوٚیُم  خاندٲنۍ  مستوراتہٕ  یِمن  خاندانٕچ  حفاظت  حٲصل  آسہِ،  اگرچہِ  تِمہٕ  نیترٕ  واجِنہِ  آسن  نہٕ۔  آیت  24  ہَس  منٛز  چُھ  مُحصنات  لفظ  لونڈی  ہٕندِ  مقابلہٕ  بغیر  خاندرٕ  واجِنیٚن  خاندٲنۍ  مستوراتن  خٲطرٕ  وَرتاونہٕ  آمُت  یِتھہٕ  پٲٹھۍ  زن  آیت کہ  مضمون  نِشہِ  صاف  ظٲہر  چُھ۔  اَتھ  برعکس  چُھ  لونڈِین  خٲطرٕ  محصنات  لفظ  گۅڈِنِکِس  معنیس  منٛز  ورتاونہٕ  آمُت  تہٕ  صاف  لفظن  منٛز  چُھ  فرماونہٕ  آمُت  زِ  ییٚلہِ  یِمن  نکاہٕچ  حفاظت  حٲصل  سپدِ  ﴿فَاِذَا  اُحصِن﴾  تیٚلہِ  چُھ  یِمن  خٲطرٕ  بدکٲری  سپدنس  پٮ۪ٹھ  تمہِ  سزاہُک  نصف  یُس  مُحصناتن  یعنی  بغیرِ  خاندار  واجِنیٚن  خاندٲنۍ  مستوراتن  خٲطرٕ  چُھ۔﴾  یہِ  سہولیت  چھےٚ  تۅہیہِ  منٛزٕ  تِمن  لُکن  خٲطرٕ  پٲدٕ  کرنہٕ  آمٕژ،  یِمن  خاندر  نَہ  کرنہٕ  کِنۍ  پرہیزگٲری  ہُنٛد  ٹھوٚٹھ  پھُٹنُک  اندیشہٕ  آسہِ  البتہ  اگر  توٚہۍ  صبر  کٔرِو  تیٚلہِ  چُھ  یہِ  تُہٕندِ  خٲطرٕ  بہتر  تہٕ  اللہ  تعالیٰ  چُھ  بخشنہٕ  وول  تہٕ  رحم  کرن  وول۔

Mirwaiz:
  بیٚیہِ  یُس  اکھاہ  ہیٚکہِ  نہٕ  تۅہیہِ  أندرٕہ  باایمان  آزادزنانہِ  سٍتۍ  نِکاح  کٔرِتھ،  پس  کٔرِن  سُہ  نِکاح  کٲنسہِ  باایمان  کنیزِہ  سٍتۍ  یۅسہٕ  کٲنسہِ  مسلمان  سٕنٛز  کنیز  آسہِ۔  کیازِ  کنیزِہ  ہُند  مہر  چُھ  آزاد  زنانہِ  ہٕںدِ  کھۅتہٕ  کم  آسان۔  کنیزِہ  سٍتۍ  نِکاح  کرنس  منٛز  گژِھہ  نہ  عار  زانُن،  اللہ  تعالیٰ  سٕے  چھےٚ  پوٗرٕ  خبر  تُہٕندِ  ایمانٕچ۔  مُمکن  چُھ  سۅ  کنیز  ما  آسہِ  ایمان  کہ  اعتبارٕہ  تُہٕندِ  کھۅتہٕ  بہتر۔  تمیُک  پوٗرٕ  علم  چُھ  اللہ  تعالیٰ  ہس۔  پس  روٗد  نسبہ  کہ  اعتبارٕہ  تتھ  منٛز  چُھ  توٚہۍ أڈۍ اڈین  ہٕندۍ  جزو،  سٲرِی  برابر  کیازِ  سارنٕے  اِنسانن  ہُند  اصل  چُھ  حضرتِ  آدم  تہٕ  حضرت  حوا  علیہما  السلام۔  وۅنۍ  ییلہِ  معلوم  سپُد  عار  گژھنُک  چُھنہٕ  کانہہ  وجہاہ۔  لہٰذا  گژِھہ  ضروٗرت  کہ  وقتہٕ  کنیزن  سٍتۍ  نِکاح  کرُن،  پس  کٔرِو  نِکاح  کنیزن  سٍتۍ  بشرطیکہ  تِہٕندین  مٲلکن  ہُند  اِجازت  کٔرِو  حٲصِل،  بیٚیہِ  دِیو  تِمن  مہرٕ  قٲعدٕہ  موجوب،  درحالتیکہ  تِم  کنیزٕہ  آسن  پانس  رٲچھ  کروٕنین  ہٕندۍ  پٲٹھۍ۔  یچھ  کامہِ  کروٕنہِ  آسن  نہٕ۔  نہ  آسن  دوستی  یا  یارٕز  لاگوٕنہِ  کٲنسہِ  سٍتۍ  یعنی  ژُورِہ  پٲٹھۍ  یچھ  کامہِ  کروٕنۍ  آسن  نہٕ،  پس  ییٚلہِ  تِمہٕ  کنیزٕہ  نیتھٕر  گراکنہِ  بنن،  پس  ہرگاہ  تمہِ  پتہٕ  تِمہٕ  کانہہ  یچھ  کٲماہ  کرن،  پس  چُھ  تِہُند  سزا  تمہِ  سزاہُک  نصف  یُس  سزا  مُقرر  کرنہٕ  آمُت  چُھ  نیتھرٕ  گراکنین  آزاد  زنانن  ہُند،  یہِ  کنیزٕہ  سٍتۍ  نِکاح  کرُن  چُھ  تِہٕندِی  خٲطرٕ  یِمن  بے  نِکاح  روزنہٕ  کِس  حالتس  اندر  یچھ  کامین  منٛز  مُبتلا  سپدنُک  خطرٕہ  آسہِ  تۅہیہِ  أندرٕہ،  ہرگاہ  توٚہۍ  صبر  کٔرِو  تہِ  چُھ  بہتر  تُہٕندِ  خٲطرٕ۔  تمہِ  سٍتۍ  سپدِ  رٲچھ  تُہٕندِس  نسلس  غلام  بننہٕ  نِشہِ۔  نتہٕ  ہرگاہ  صبر  کٔرِو  نہٕ  کنیزن  سٍتی  کٔرِو  نِکاح  تیٚلہِ  بنن  تُہٕندۍ  اولاد  غلام  تس  شخصہٕ  سٕندۍ  ییٚمۍ  سٕںٛز  سۅ  کنیز  آسہِ،  اللہ  تعالیٰ  چُھ  مغفرت  کروُن،  رحم  کروُن  تِمن  یِم  نہٕ  تاب  ہیٚکن  کٔرِتھ۔  مجبور  سپدِتھ  کرن  کنیزن  سٍتۍ  نِکاح۔

Tahir:
  تہٕ  تۅہیہِ  منٛزیُس  اکھا  (تیوٗت)  طاقت  آسہِ  نہٕ  تھاوان  زِ  آزاد  مسلمان  خاتونن  سٍتۍ  ہیٚکہِ  نکاح  کٔرِتھ،  تیٚلہِ  کٔرِن  تِمن  مسلمان  کنیزن  سٍتۍ  نکاح  یِمہٕ  (شرعی  طور)  تُہندِس  مِلکیتس  منٛز  چھے٘،  تہٕ  اللہ  تعالیٰ  چُھ  تُہٕندِس  ایمانس  (یعنی  ایمان  کس  کیفیتس)  اصل  پٲٹھۍ  زانان،  تۆہۍ  (سٲری)  چِھواَکھ  أکۍ  سٕندی  جِنسہٕ  منٛزٕ،لہٰذا  کٔرِو  تِمن  (کنیزن)  سٍتۍ  تِہِندیٚن  مٲلِکن  اجازت  ہیٚتھ  نکاح  تہٕ  تِمن  کٔرِو  تِہِندۍ  مہر  دستورٕ  مطٲبق  ادا  ییٚلہِ  زن  تِمہٕ  (عزتس  رٲچھ  کٔرِتھ)  نکاح  کِس  گنڈس  منٛزیِنہٕ  واجِنہِ  آسن،  نَہ  آسن  بدکٲری  کرن  واجِنہِ  تہٕ  نَہ  آسن  ژورِ  پٲٹھۍ  یارٕژکرن  واجِنہِ،  وۅنۍییٚلہِ  تِمہٕ  نکاح  کِس  گنڈس  منٛز  یِن  پتہٕ  اگر  بدکٲری  ہُنٛد  اَتُر  گژھیٚکھ  تیٚلہِ  چُھ  تِمن  پیٚٹھ  تَمہِ  سزاہُک  نصف  سزا  لٲزم  یُس  آزاد  (انۂرِشن)  خاتونن  خٲطرٕ  (مقرر)  چُھ۔  یہِ  اجازت  چُھ  تس  شخصس  خٲطرٕ  ییٚمِس  تۅہیہِ  منٛزٕ  گناہُک  (اَتُرسپدنُک)  اندیشہِ  آسہِ،  تہٕ  اگر  تۆہۍ  صبر  کٔرِو  (تیٚلہِ)  چُھ  تُہٕندِس  حقس  منٛز  بہتر،  تہٕ  اللہ  تعالیٰ  چُھ  بخشن  وول  مہربان۔

Transliteration:
  Waman lam yasta<u>t</u>iAA minkum <u>t</u>awlan an yanki<u>h</u>a almu<u>hs</u>an<u>a</u>ti almumin<u>a</u>ti famin m<u>a</u> malakat aym<u>a</u>nukum min fatay<u>a</u>tikumu almumin<u>a</u>ti wa<b>A</b>ll<u>a</u>hu aAAlamu bieem<u>a</u>nikum baAA<u>d</u>ukum min baAA<u>d</u>in fa<b>i</b>nki<u>h</u>oohunna bii<u>th</u>ni ahlihinna wa<u>a</u>toohunna ojoorahunna bi<b>a</b>lmaAAroofi mu<u>hs</u>an<u>a</u>tin ghayra mas<u>a</u>fi<u>ha</u>tin wal<u>a</u> muttakhi<u>tha</u>ti akhd<u>a</u>nin fai<u>tha</u> o<u>hs</u>inna fain atayna bif<u>ah</u>ishatin faAAalayhinna ni<u>s</u>fu m<u>a</u> AAal<u>a</u> almu<u>hs</u>an<u>a</u>ti mina alAAa<u>tha</u>bi <u>tha</u>lika liman khashiya alAAanata minkum waan ta<u>s</u>biroo khayrun lakum wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  اللہ  تعالیٰ  چُھ  یژھان  زِ  تۅہیہِ  پٮ۪ٹھ  کرِ  تِم  طریقہٕ  واضح  تہٕ  تِمنٕے  طریقن  پٮ۪ٹھ  پکناوِ  تۅہیہِ  یِہٕنز  پیروی  تۅہیہِ  بروٗنٛٹھِم  رٔتۍ  لُکھ  کران  ٲسۍ،  سُہ  چُھ  پنٕنۍ  رحمت  ہیٚتھ  تۅہیہِ  کُن  ظۅن  پِھرنُک  اِرادٕہ  تھاوان  تہٕ  سُہ  چُھ  زانن  وول  تہِ  تہٕ  دانا  تہِ۔

Mirwaiz:
  یژھان  چُھ  اللہ  تعالیٰ  وارٕہ  نٔنرٲوِتھ  تۅہیہِ  حلال  وحرامٕکۍ  احکام  بیان  کرٕنۍ،  بیٚیہِ  چُھو  تۅہیہِ  ہاوان  وتھ  تِمن  اہلِ  حقن  ہٕںٛز  یِم  تۅہیہِ  برونٹھ  ٲسۍ  تِمن  ہُند  قصہٕ  بیان  کٔرِتھ،  بیٚیہِ  چُھ  سُہ  برحمت  متوجہ  تۅہیہِ  کُن۔  اللہ  تعالیٰ  چُھ  سٮ۪ٹھاہ  علم  وول  سٮ۪ٹھاہ  حِکمت  وول۔

Tahir:
  اللہ  تعالیٰ  چُھ  یژھان  زِ  تُہندِ  خٲطرٕ  کرِ  (پننیٚن  احکامن  ہٕنز)  وضاحت  تہٕ  تۅہیہِ  پکناویٚو  تِمن  (نیک)  لُکن  ہٕنزن  وَتن  پیٚٹھ  یِم  تۅہیہِ  برونٛہہ  ٲسِمٕتۍ  چِھ  تہٕ  تۅہیہِ  کُن  پھرِپننہِ  رحمت  سان  توجہ،  تہٕ  اللہ  تعالیٰ  چُھ  اصل  پٲٹھۍ  زانن  وول  سیٚٹھاہ  حکمت  وول۔  

Transliteration:
  Yureedu All<u>a</u>hu liyubayyina lakum wayahdiyakum sunana alla<u>th</u>eena min qablikum wayatooba AAalaykum wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  آ،  اللہ  تعالیٰ  چُھ  تۅہیہِ  پٮ۪ٹھ  رحمت  سان  ظۅن  پِھرُن  یژھان  مگر  یِم  لُکھ  خۅد  پانہٕ  پننہِ  نفس  کیٚن  خواہشاتن  ہٕنز  پیروی  کران  چِھ  تِم  چِھ  یژھان  زِ  توٚہۍ  گٔژِھو  سیٚزِ  وَتہِ  نِشہِ  ڈلِتھ  دوٗر  نیرٕنۍ۔

Mirwaiz:
  اللہ  تعالیٰ  چُھ  یژھان  کہ  تۅہیہِ  دِیہِ  توفیق  توبہٕ  کرنُک  تہٕ  تُہُںد  توبہٕ  کرِ  قبول،  مگر  یِم  لوٗکھ  پیروی  چھِ  کران  نفسہٕ  چن  خواہِشن  تِم  چھِ  یژھان،  اینکہ  توٚہۍ  ڈٔلِو  سیٚزِ  وتہِ  نِشہِ۔  خداے  سٕندیو  حُکمو  نِشہِ  ووکھہٕ  پٲٹھۍ۔

Tahir:
  بییہِ  چُھ  اللہ  تعالیٰ  تۅہیہِ  پیٚٹھ  مہربٲنی  یژھان  کرُن،  تہٕ  یِم  لُکھ  (نفس  چیٚن)  خوٲہشاتن  ہٕنز  پٲروی  چِھ  کران  تِم  چِھ  یژھان  زِ  تۆہۍ  گٔژِھو  سیٚزِ  وَتہِ  نِشہِ  رٲوِتھ  سیٚٹھاہ  دوٗر  گژٕھنۍ۔

Transliteration:
  Wa<b>A</b>ll<u>a</u>hu yureedu an yatooba AAalaykum wayureedu alla<u>th</u>eena yattabiAAoona a<b>l</b>shshahaw<u>a</u>ti an tameeloo maylan AAa<i><u>th</u></i>eem<b>an</b>


Tahir: اللہ تعالیٰ چُھ یژھان تُہُنٛد بور لۆژراوُن، بیٚیہِ چُھ انسان کمزور آمُت پٲدٕ کرنہٕ۔
Athar:
  اللہ  تعالیٰ  چُھ  تۅہیہِ  پٮ۪ٹھہٕ  پابندیہِ  لوٚژراونہِ  یژھان۔  تِکیازِ  انسان  چُھ  آمُت  کمزور  پٲدٕ  کرنہٕ۔

Mirwaiz:
  اللہ  تعالیٰ  چُھ  یژھان  احکامن  اندر  تۅہیہِ  پیٚٹھ  بور  لوٚژراوُن،  انسان  چُھ  پٲدٕہ  کرنہٕ  آمُت  کمزور۔  توے  آےنہٕ  أمِس  پیٚٹھ  تِتھۍ  احکام  فرض  کرنہٕ  یِم  نہٕ  سُہ  برداشتٕے  کٔرِتھ  ہیٚکہِ  ہا۔

Transliteration:
  Yureedu All<u>a</u>hu an yukhaffifa AAankum wakhuliqa alins<u>a</u>nu <u>d</u>aAAeef<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  پانہٕ  وٲنۍ  مَہ  کھیٚیِو  اکھ  أکۍ  سٕندۍ  مال  بٲطِل  طریقو  سٍتۍ۔  لین  دین  گژِھہ  سپدُن  اکھ  أکۍ  سٕنزِ  رضا  مندی  سان۔  ﴿بٲطل  طریقو  نِشہِ  چُھ  مُراد  تِم  سٲری  طریقہٕ  یِم  حقس  خلاف  آسن  تہٕ  شرعی  تہٕ  اخلاقی  طور  آسن  نا  جٲیز۔  اکھ  أکۍ  سٕنز  رضامندی  نِشہِ  چُھ  مُراد  آزادانہٕ  تہٕ  زاننہٕ  ماننہٕ  آمٕژ  رضامندی۔  کُنہِ  دباوس  یا  دوکھس  تہٕ  فریبس  پٮ۪ٹھ  بناونہٕ  آمژِ  رضامندی  ہُند  ناو  گوٚو  نہٕ  رضامندی۔﴾  تہٕ  پنُن  پان  مَہ  کٔرِو  قتل۔  ﴿یہِ  کتھ  ہیٚکہِ  پٔتِمہِ  کتھہِ  ہٕنز  پٔتِم  ہَن  تہِ  ٲسِتھ  تہٕ  پانہٕ  تہِ  ہیٚکہِ  مستقل  کتھ  ٲسِتھ۔  اگر  پٔتِمہِ  کتھہِ  ہٕنز  پٔتِم  ہَن  مانوون  تیٚلہِ  چُھ  اَمِیُک  مطلب  یہِ  دوٚیِمیٚن  ہُند  مال  ناجٲیز  طور  کھیوٚن  چُھ  خۅد  پنُن  پان  ہلاکتس  منٛز  ترٛاوُن۔  تہٕ  اگر  یہِ  مستقل  کتھ  مانون  تیٚلہِ  چِھ  اتھ  زٕہ  معنی،  اکھ  یہِ  زِ  اکھ  أکۍ  سُند  قتل  مَہ  کٔرِو،  بیٚاکھ  یہِ  زِ  خۅدکشی  مَہ  کٔرِو۔﴾  پژھ  کٔرِو  زِ  اللہ  تعالیٰ  چُھ  تۅہیہِ  پٮ۪ٹھ  مہربان۔

Mirwaiz:
  اے  باایمانو  مہ  کھیٚیو  مال  اکھ  أکسُند  ناجٲیِز  طریقہٕ  پٲٹھۍ  سودٕہ  پٲٹھۍ  غضبہٕ  پٲٹھۍ  تہٕ  دھوکہٕ  پٲٹھۍ،  لیکن  ہرگاہ  پانہٕ  وٲنۍ  رضامندی  سان  تِجارت  کٔرِو  یُس  شریعت  کیو  اصولو  مُطٲبِق  آسہِ  تتھ  چُھنہٕ  کانہہ  حرج،  بیٚیہِ  مہ  کٔرِیوکھ  مارٕہ  پنٕنۍ  پان  یعنی  تِژٕھہ  کامہِ  مہ  کٔرِو  یِمو  سٍتۍ  توٚہۍ  قتلٕکۍ  سزاوار  سپدِو،  پٔزۍ  پٲٹھۍ  اللہ  تعالیٰ  چُھ  ہمیشہ  تۅہیہِ  پیٚٹھ  رحمت  وول۔

Tahir:
  اے  ایمان  والیو!  تۆہۍ  مَہ  کھیٚیِو  اَکھ  أکۍ  سُنٛد  مال  پانہٕ  وٲنۍ  نا  حق  پٲٹھۍ  اَمہِ  ورٲے  زِ  تُہٕنزِ  باہمی  رضا  مندی  سان  سپدِ  کانٛہہ  تجارت،  تہٕ  پنٕنۍ  پان  مَہ  کٔرِیوٗکھ  ہلاک،  بے  شک  چُھ  اللہ  تعالیٰ  تۅہیہِ  پیٚٹھ  مہربان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> takuloo amw<u>a</u>lakum baynakum bi<b>a</b>lb<u>at</u>ili ill<u>a</u> an takoona tij<u>a</u>ratan AAan tar<u>ad</u>in minkum wal<u>a</u> taqtuloo anfusakum inna All<u>a</u>ha k<u>a</u>na bikum ra<u>h</u>eem<u>a</u><b>n</b>


Athar:
  یُس  شخص  ظُلم  و  زیادتی  سان  یہِ  کرِ  سُہ  تراوون  أسۍ  ضرور  نارس  منٛز  تہٕ  یہِ  کٲم  چَھنہٕ  اللہ  تعالیٰ  سٕندِ  خٲطرٕ  مُشکل  کینٛہہ۔

Mirwaiz:
  بیٚیہِ  یُس  اکھاہ  یِم  چیز  کرِ  ییٚمہِ  نِشہِ  ممانعت  آیہِ  کرنہٕ  سرکشی  تہٕ  ظُلم  کِنۍ۔  پس  جلدی  واتناوون  أسۍ  سُہ  نارس  اندر،  یہِ  چُھ  اللہ  تعالیٰ  ہس  نِشہِ  سہل  تہٕ  آسان۔

Tahir:
  تہٕ  یُس  اَکھاہ  زورٕ  سان  تہٕ  ظلمہٕ  سان  یہِ  کرِ  تیٚلہِ  تراوون  سُہ  أسۍ  عنقریب  (جہنم  کِس)  نارس  منٛز،  تہٕ  یہِ  چُھ  اللہ  تعالیٰ  سٕندِ  خٲطرٕ  واریاہ  سہل۔

Transliteration:
  Waman yafAAal <u>tha</u>lika AAudw<u>a</u>nan wa<i><u>th</u></i>ulman fasawfa nu<u>s</u>leehi n<u>a</u>ran wak<u>a</u>na <u>tha</u>lika AAal<u>a</u> All<u>a</u>hi yaseer<u>a</u><b>n</b>


Athar:
  اگر  توٚہۍ  تِمو  بڈیو  بڈیو  گناہو  نِشہِ  پرہیز  کران  روٗزِو  یِمو  نِشہِ  ٹھاکھ  چُھو  یِوان  کرنہٕ  تیٚلہِ  کروکھ  أسۍ  تُہٕنزٕ  لۅکچہِ  مۅکچہِ  بُرٲیِیہِ  تُہندِ  حسابہٕ  نِشہِ  دوٗر  تہٕ  توٚہۍ  کرو  عزت  چہِ  جایہِ  دٲخل۔

Mirwaiz:
  اے  لوٗکو  ہرگاہ  توٚہۍ  پتھ  روٗزِو  بڈیو  ممنوع  چیزو  تہٕ  بڈیو  گنہو  نِشہِ  بیٚیہِ  کٔرِو  رٕژٕ  عملہٕ،  بخشٲیِش  کٔرِو  أسۍ  تُہٕندین  لۅکٹین  گنہن،  بیٚیہِ  واتناوو  أسۍ  توٚہۍ  عزتٕچہِ  جایہِ  منٛز  سۅ  گٔیہِ  جنت۔

Tahir:
  ہرگاہ  تۆہۍ  بڑیٚوگناہو  نِشہِ  یِمَو  نِشہِ  تۆہۍ  رُکاونہٕ  چِھو  آمٕتۍ  بچان  روٗزِو  تیٚلہِ  نٕہناوَو  أسۍ  تۅہیہِ  نِشہِ  تُہٕنزٕ  لۅکچہِ  غلطیہِ  تہٕ  تۆہۍ  کرَۂو  عزت  واجِنہِ  جایہِ  منٛز  دٲخل۔

Transliteration:
  In tajtaniboo kab<u>a</u>ira m<u>a</u> tunhawna AAanhu nukaffir AAankum sayyi<u>a</u>tikum wanudkhilkum mudkhalan kareem<u>a</u><b>n</b>


Athar:
  تہٕ  مَہ  کٔرِو  تَمِیُک  تمنا  یِکینٛژھاہ  خُداین  تۅہیہِ  منٛزٕ  کٲنٛسہِ  باقین  ہٕندِس  مقابلس  منٛز  زیادٕہ  چُھ  دِیتمُت،  یِکینژھاہ  مردَو  چُھ  کموومُت  تمہِ  مُطٲبق  چُھ  تِہُند  حصہٕ  تہٕ  یِکینٛژھاہ  مستوراتَو  چُھ  کموومُت  تمہِ  مُطٲبق  چُھ  تِہُند  حصہٕ۔  آ،  خُدایس  روٗزِو  تٔمۍ  سٕندِ  فضلُک  دُعا  منگان،  یقیناً  چُھ  اللہ  تعالیٰ  پرٛتھ  چیزُک  علم  تھاوان۔

Mirwaiz:
  بیٚیہِ  مہ  کٔرِو  آرزو  تہٕ  تمنا  توٚہۍ  سٲرِی  مرد  تہٕ  زنانہٕ  تمہِ  کُنہِ  چیزُک  ییٚمہِ  سٍتۍ  فضیلت  دِنہٕ  آو  تۅہیہِ  اندر  أڈین  یعنی  مردن  أڈین  پیٚٹھ  یعنی  زنانن  پیٚٹھ۔  مثلاً  مرٕد  آسُن  یا  مردن  دوگن  بوگ  آسُن  یا  دۅن  مردن  ہٕںٛز  گوٲہی  مُکمل  ٲسِن  کیازِ،  مردن  ہٕندِ  خٲطرٕ  چھےٚ  تِمن  عملن  ہٕںٛز  مزوٗرۍ  تہٕ  ثواب  مُقرر  ٲخرتس  اندر  یِمہٕ  تِمو  کرِ  مژٕ  آسن،  زنانن  ہٕندِ  خٲطرٕ  چھےٚ  تِمن  عملن  ہٕںٛز  مزوٗرۍ  تہٕ  ثواب  مُقرر  ٲخرتس  اندر  یِمہٕ  عملہٕ  تِمو  کرِ  مژٕ  آسن۔  ٲخرت  کہ  نجاتُک  دارو  مدار  چُھ  عملنٕے  پیٚٹھ۔  تتھ  منٛز  چَھنہٕ  خصوصیت  کٲنسہِ  ہٕندِ  خٲطرٕ۔  یُس  یُتھ  رُت  کرِ  دنیاہس  اندر  تیُتھ  رُت  لبہِ  سُہ  ٲخرتس  اندر۔  تمنا  کرنہٕ  سٍتۍ  کیاہ  بنہِ  بلکہ  پزِ،  درخواست  کرُن  تہٕ  منگُن  اللہ  تعالیٰ  ہس  تِہُند  فضل۔  سُے  کڈِ  تُہٕندۍ  سٲرِی  مطلب  تہٕ  آرزو۔  یہِ  سپُد  نٲزِل  ییٚلہِ  زنانو  تمنا  کوٚر  أسۍ  تہِ  ہے  مرد  آسہواسہِ  تہِ  بنہِ  ہا  مردن  ہٕنٛز  ہِش  مزوٗرۍ  تہٕ  حصہٕ،  پٔزۍ  پٲٹھۍ  اللہ  تعالیٰ  چُھ  پرتھ  چیز  پورٕ  زانہٕ  وُن۔

Tahir:
  تہٕ  تۆہۍ  مَہ  ٲسِو  تَمہِ  چیزُک  تمنا  کران  یَتھ  منٛزاللہ  تعالیٰ  ہن  تۅہیہِ  منٛز  کینٛژھن  چھے٘  کینٛژھن  پیٚٹھ  فضیلت  دِژمٕژ،  مردن  خٲطرٕ  چُھ  تَمہِ  منٛزٕ  حصہٕ  یہِ  تِمَو  کمووٗ  تہٕ  زنانن  خٲطرٕ  چُھ  تمہِ  منٛزٕ  حصہٕ  یہِ  تِمَو  کموو  تہٕ  اللہ  تعالیٰ  ہس  ٲسِو  تٔمۍ  سُنٛد  فضل  منگان،  بے  شک  چُھ  اللہ  تعالیٰ  پۯتھ  چیزس  وارٕ  پٲٹھۍ  زانن  وول۔

Transliteration:
  Wal<u>a</u> tatamannaw m<u>a</u> fa<u>dd</u>ala All<u>a</u>hu bihi baAA<u>d</u>akum AAal<u>a</u> baAA<u>d</u>in li<b>l</b>rrij<u>a</u>li na<u>s</u>eebun mimm<u>a</u> iktasaboo wali<b>l</b>nnis<u>a</u>i na<u>s</u>eebun mimm<u>a</u> iktasabna wa<b>i</b>saloo All<u>a</u>ha min fa<u>d</u>lihi inna All<u>a</u>ha k<u>a</u>na bikulli shayin AAaleem<u>a</u><b>n</b>


Athar:
  تہٕ  اَسہِ  چِھ  تَمہِ  پرٛتھ  ترکٕکۍ  حقدار  مُقرر  کٔرِمٕتۍ  یِم  والدین  تہٕ  قریبی  رشتہٕ دار  پتھ  کُن  تراون،  وۅنۍ  روٗدۍ  تِم  لُکھ  یِمن  سٍتۍ  تۅہیہِ  عہد  و  پیمان  آسن  تِمن  دِیِو  پنُن  حِصہٕ،  یقیناً  چُھ  اللہ  تعالیٰ  پرٛتھ  چیزس  پٮ۪ٹھ  نگراں۔  ﴿عربہٕ  کیٚن  لُکن  ہُند  اوس  قاعدٕہ  زِ  یِمن  لُکن  درمیان  دوستی  تہٕ  بٲے  بندتِکۍ  عہد  و  پیمان  سپدان  ٲسۍ  تِم  ٲسۍ  اکھ  أکۍ  سٕندِ  میراثٕکۍ  حقدار  بنان۔  یِتھے  پٲٹھۍ  یُس  نیچو  اوس  یِوان  بناونہٕ  سُتہِ  اوس  منگتہٕ  مٲلۍ  سُند  وٲرث  بنان۔  یتھ  آیتس  منٛز  چُھ  جٲہلیتُک  یہِ  طریقہٕ  منسوخ  کٔرِتھ  فرماونہٕ  آمُت  زِ  وراثت  گژِھ  تَمہِ  قٲعدٕہ  مُطٲبق  رشتہٕ  دارن  منٛز  تقسیم  سپدٕنۍ  یُس  اَسہِ  مقرر  چُھ  کوٚرمُت،  البتہٕ  یِمن  لُکن  سٍتۍ  تۅہیہِ  عہد  و  پیمان  آسن  تِمن  ہیٚکِو  پننہِ  زندگی  منٛز  پننہِ  مرضی  مُطٲبق  دِتھ﴾

Mirwaiz:
  پرتھ  کُنہِ  مالہٕ  خٲطرٕ  یُس  مال  پتھ  کُن  تراون  مول  موج  تہٕ  رشتہٕ  دار  کوٚر  اسہِ  مُقرر  تمہِ  مالُک  وٲرِث  یِمن  ہُند  بیان  کرنہٕ  آو،  وۅنۍ  روٗدۍ  باقٕے  تِم  لوٗکھ  یِمن  سٍتۍ  تۅہیہِ  معاہدٕہ  کوٚرمُت  آسیو،  پس  دِیو  تِمن  پنُن  حصہٕ  یعنی  شیٚیم  حصہٕ،  پٔزۍ  پٲٹھۍ  اللہ  تعالیٰ  چُھ  پرتھ  چیزس  پیٚٹھ  گواہ۔  پرتھ  چیزس  چُھ  پانہٕ  وُچھان۔  یہِ  حکم  اوس  اِبتداہس  اندر۔  پتہٕ  چُھ  یہِ  حکُم  منسوخ  آمُت  کرنہٕ  بآییہ،

Tahir:
  تہٕ  اَسہِ  چِھ  سارِنٕے  ہٕنٛدِ  خٲطرٕ  مٲلِس  ماجہِ  تہٕ  قریبی  رشتہٕ  دارن  ہٕنٛدِ  س  پتھ  کُن  تراونہٕ  آمتِس  مالس  منٛزحقدار  (یعنی  وٲرث)  مقرر  کٔرِمٕتۍ،  تہٕ  یِمن  سٍتۍ  تُہُنٛد  معاہدٕہ  سپُد  مُت  چُھ  تِمن  دِیِو  تیٚلہِ  تِہُنٛد  حصہٕ،  بے  شک  چُھ  اللہ  تعالیٰ  پۯتھ  چیزُک  مشٲہدٕہ  کرن  وول۔

Transliteration:
  Walikullin jaAAaln<u>a</u> maw<u>a</u>liya mimm<u>a</u> taraka alw<u>a</u>lid<u>a</u>ni wa<b>a</b>laqraboona wa<b>a</b>lla<u>th</u>eena AAaqadat aym<u>a</u>nukum fa<u>a</u>toohum na<u>s</u>eebahum inna All<u>a</u>ha k<u>a</u>na AAal<u>a</u> kulli shayin shaheed<u>a</u><b>n</b>


Athar:
  مرد  چِھ  مستوراتن  پٮ۪ٹھ  قوّام،  ﴿قوّام  چِھ  تس  شخصس  ونان  یُس  کٲنٛسہِ  فردس  یا  اِدارس  یا  نِظامٕکۍ  معاملات  دُرست  حالتس  منٛز  چلاونُک  تہٕ  اَمِچ  حفاظت  تہٕ  رٲچھ  راوٹھ  کرنُک  تہٕ  امِکۍ  ضروریات  دستیاب  تھاونُک  ذِمہٕ دار  آسہِ﴾  اتھ  بُنیادس  پٮ۪ٹھ  زِ  خُداین  چھےٚ  تِمو  منٛزٕ  أکِس  دِژمٕژ  دوٚیِمِس  پٮ۪ٹھ  فضیلت،  تہٕ  اتھ  بِناہس  پٮ۪ٹھ  زِ  مرد  چِھ  پنٕنۍ  مال  خرچ  کران،  وۅنۍ  یِمہٕ  صالح  مستوراتہٕ  چھےٚ  تِمہٕ  چھےٚ  فرماں بردار  آسان  تہٕ  مردن  پٔتۍ کِنۍ  چھےٚ  اللہ  تعالیٰ  سٕندِس  حفاظتس  تہٕ  نگرٲنی  منٛز  تِہندٮ۪ن  حقوقن  ہٕنز  حفاظت  کران  تہٕ  یِمن  مستوراتن  نِشہِ  تۅہیہِ  بدخوبی  ہُند  اندیشہِ  آسہِ  تِمہٕ  سمجھٲوِیوٗکھ،  خواب  گاہَو  منٛزٕ  روٗزِو  تِمن  نِشہِ  بیٚون  تہٕ  لٲیوٗکھ۔  ﴿اَتھ  چُھنہٕ  یہِ  مطلب  یہِ  زِ  ترٛیشوے  کامہِ  گژھن  بیک  وقت  کرنہٕ  یِنہٕ،  بلکہ  چُھ  مطلب  یہِ  زِ  بدخوئی  ہٕندِس  حالتس  منٛز  چُھ  یِمن  تریشوٕنۍ  حالتن  ہُنٛد  اجازت۔  وۅنۍ  روٗز  یِمن  پٮ۪ٹھ  عمل  درآمد،  تیٚلہِ  گژِھہ  بہرحال  اَتھ  منٛز  قصورس  تہٕ  سزاہس  درمیان  تناسُب  آسُن،  تہٕ  یَتھ  جایہِ  لۅتہِ  وایہِ  تدبیرِ  سٍتۍ  اصلاح  ہیٚکہِ  سپدِتھ  تتھ  جایہِ  گژِھہ  نہٕ  سخت  تدبیرس  کٲم  ہیٚنۍ۔  حضور  صلی  اللہ  علیہ و سلمو  ییٚلہِ  تہِ  خاندارِنیٚن  لایِنُک  اجازت  چُھ  دِیتمُت  سُہ  چُھکھ  بادلِ  ناخواستہٕ  دِیتمُت  تہٕ  توتہِ  چُھکھ  یہِ  چیز  ناپسند  فرموومُت۔﴾  پتہٕ  اگر  تِمہٕ  تُہٕنزٕ  فرماں بردار  سپدن  تیٚلہِ  مَہ  کٔرِیو  خواہ مخواہ  تِمن  پٮ۪ٹھ  دست  درٲزی  خٲطرٕ  بہانہٕ  تلاش،  یقین  تھٲوِو  زِ  پٮ۪ٹھہٕ  کنہِ  چُھ  اللہ  تعالیٰ  موجود  یُس  بوٚڈ  تہٕ  بالاتر  چُھ۔

Mirwaiz:
  مرد  چھِ  حٲِکم  پیٚٹھاؤلۍ  زنانن  پیٚٹھ  دۅیو  وجہو،  اکھ  ییٚمہِ  مۅکھہٕ  کہ  اللہ  تعالیٰ  ہن  چُھ  قدرتی  فضیلت  دیُتمُت  أڈین  أڈین  پیٚٹھ  یعنی  مردن  زنانن  پیٚٹھ،  بیٚیہِ  ییٚمہِ  مۅکھہٕ  کہ  تِمو  مردو  چُھ  خرٕچ  کوٚرمُت  پنُن  مال  تِمن  پیٚٹھ۔  مہرس  منٛز  نان  ونفقس  منٛز۔  لہٰذا  چھےٚ  زنانہٕ  محتاج  مردن  کُن۔  خرٕچ  دِوٕنۍ  سُند  اتھہٕ  چُھ  بُلند  تہٕ  تھوٚد  تسٕندِ  اتھہٕ  کھۅتہٕ  یس  خرٕچ  دِنہٕ  ییہِ،  پس  یِمہٕ  زنانہٕ  نیک  تہٕ  رٕژٕ  چھےٚ  مردن  ہٕںدِس  فضیلتس  کُن  نظر  کٔرِتھ  تِہٕنٛز  فرماں بردٲری  کران۔  تِمہٕ  چھےٚ  مردن  ہٕںدِ  کھۅتہٕ  برونٹھ  کنہِ  نہ  آسنہٕ  کِس  صورتس  منٛز  پننِس  پانس  تہِ  مردٕہ  سٕندِس  سٲرسٕے  مالس  رٲچھ  تہٕ  حفاظت  کران،  اللہ  تعالیٰ  سٕندِ  رٲچھ  کرنہٕ  سٍتۍ  رٲچھ  کرنُک  توفیق  دِنہٕ  سٍتۍ۔  یا  تتھ  بدل  کہ  اللہ  تعالیٰ  ہن  کیاہ  چُھ  تُہٕندین  حقوقن  ہٕندِ  حفاظتُک  امر  کوٚرمُت  مردن،  پتھ  روزٕہ  تِمہٕ  زنانہٕ  یِمن  ہٕندِ  نافرمٲنی  ہُند  تۅہیہِ  اندیشہ  آسہِ،  پسِ  کٔرِو  تِمن  گۅڈٕہ  زبٲنی  فہمٲیِش  تہٕ  نصیحت،  توپتہٕ  کرِیوکھ  الگ  بِسترو  نِشہِ۔  یعنی  پانس  نِشہِ  مہ  دِیوکھ  شۅنٛگنہٕ،  توپتہٕ  لٲیوکھ۔  مگر  تِتُھے  ییٚمہِ  سٍتۍ  نہٕ  زخم  لگیٚکھ  یا  کانہہ  تان  پھُٹیٚکھ۔  اعتدال  سان۔  اتھ  منٛز  چھِ  ترٚے  درجہِ  ﴿1﴾  نافرمٲنی  ہٕںدِ  خوف  تہٕ  اندیشہ  کہ  وقتہٕ  گٔیہِ  فہمٲیِش  ﴿2﴾  نافرمٲنی  ظٲہِر  سپدن  کہ  وقتہٕ  گٔیہِ  جُدٲیی  وتھرٕنِس  اندر ﴿3﴾  گرِ  گرِ  نافرمٲنی  کرنس  پیٚٹھ  گۅڈٕہ  لایُن،  پس  ہرگاہ  تُہٕںٛز  فرماں بردٲری  کرن،  پس  مہ  ژھٲنڈِو  تِمن  ناحق  ظلم  کرنہٕ  خٲطرٕ  کانہہ  وتھاہ  تہٕ  بہاناہ،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  تھوٚد  تہٕ  بوٚڈ۔  تٔمۍ  سُند  علم  تہٕ  قدرت  چھےٚ  سٮ۪ٹھاہ  بٔڈ۔  اگر  توٚہۍ  تِمن  زنانن  ناحق  تکلیف  واتنٲوِو  تیٚلہِ  کیاہ  کرِ  اللہ  تعالیٰ  تہِ  تۅہیہِ  پننہِ  نافرمٲنی  کرنہٕ  مۅکھہٕ  گرفتار۔

Tahir:
  مرد  چِھ  زنانن  ہٕندۍ  حفاظت  کرن  وٲلۍ  تہٕ  کفالت  کرن  وٲلۍ  اَمہِ  موجوٗب  زِ  اللہ  تعالیٰ  ہن  چھے٘  تِمَو  منٛزٕ  کینٛژھن  پیٚٹھ  کینٛژھن  فضیلت  دِژمٕژتہٕ  اَمہِ  وجہ  کِنۍ  (تہِ)  زِ  مرد  چِھ  (تِمن  پیٚٹھ)  پنٕنۍ  مال  خرچ  کران،  لہٰذا  چھے٘  نیک  خاندارِنہِ  فرمان  بردار  آسان،  خاوندن  ہٕنزِ  غیر  موجودگی  منٛز  چھے٘  اللہ  تعالیٰ  سٕنٛدِ  حفاظت  سان  (پننہِ  عزتٕچ)  رٲچھ  کرن  واجِنہِ  آسان۔  تہٕ  تۅہیہِ  یِمن  زنانن  ہٕنزِ  نافرمٲنی  ہُنٛد  تہٕ  بُتھ  پھِرنُک  اندیشہِ  آسہِ  تیٚلہِ  کٔرِو  تِمن  نصیحت  تہٕ  (ہرگاہ  سمجھن  نہٕ  تیٚلہِ)  کٔرِیوٗکھ  تِمہٕ  بسترومنٛزٕ  (پانس  نِشہِ)  الگ  تہٕ  (اگر  اَمہِ  پتہٕ  تہِ  تِمَو  نصیحت  رٔٹ  نہٕ  تیٚلہِ)  گٔژِھو  (سبق  دِنہٕ  مۅکھہٕ)  تِمن  نِشہِ  عارضی  طور  الگ،  پتہٕ  ہرگاہ  تِمہ  ٕ (اللہ  تعالیٰ  سٕندِ  رضا  خٲطرٕ)  تۅہیہِ  سٍتۍ  تعاون  کرنہِ  لگن  تیٚلہِ  مَہ  ژھٲنڈِو  تِمن  خلاف  کانٛہہ  وَتھ۔  بے  شک  چُھ  اللہ  تعالیٰ  سارِوٕے  کھۅتہٕ  تھۆد  سارِوٕے  کھۅتہٕ  بۆڈ۔

Transliteration:
  A<b>l</b>rrij<u>a</u>lu qaww<u>a</u>moona AAal<u>a</u> a<b>l</b>nnis<u>a</u>i bim<u>a</u> fa<u>dd</u>ala All<u>a</u>hu baAA<u>d</u>ahum AAal<u>a</u> baAA<u>d</u>in wabim<u>a</u> anfaqoo min amw<u>a</u>lihim fa<b>al</b><u>ssa</u>li<u>ha</u>tu q<u>a</u>nit<u>a</u>tun <u>ha</u>fi<i><u>th</u></i><u>a</u>tun lilghaybi bim<u>a</u> <u>h</u>afi<i><u>th</u></i>a All<u>a</u>hu wa<b>a</b>ll<u>a</u>tee takh<u>a</u>foona nushoozahunna faAAi<i><u>th</u></i>oohunna wa<b>o</b>hjuroohunna fee alma<u>da</u>jiAAi wa<b>i</b><u>d</u>riboohunna fain a<u>t</u>aAAnakum fal<u>a</u> tabghoo AAalayhinna sabeelan inna All<u>a</u>ha k<u>a</u>na AAaliyyan kabeer<u>a</u><b>n</b>


Athar:
  تہٕ  اگر  تۅہیہِ  کُنہِ  وِزِ  خاندارس  تہٕ  خاندارِنہِ  ہٕندۍ  تعلقات  بِگرٕنُک  اندیشہِ  آسیو۔  تیٚلہِ  کٔرِیوٗن  اکھ  حَکم  مردٕ  سٕندیو  رشتہٕ  دارَو  منٛزٕ  تہٕ  اکھ  زَنہِ  ہٕندیو  رشتہٕ  دارو  منٛزٕ  مُقرر،  تِم  دۅشوے  ﴿اگر﴾  اصلاح  یژھن  کرُن  تیٚلہِ  کَڑِ  اللہ  تعالیٰ  تِمن  دۅشوٕنۍ  درمیان  موافقتٕچ  صورت۔  ﴿دۅشوٕنۍ  نِشہِ  چُھ  مُراد  ثٲلث  تہِ  تہٕ  زٕہ  بٲژ  تہِ۔  پرٛتھ  لڑایہِ  منٛز  چُھ  صلح  سپدنُک  امکان  بشرطیکہ  دۅشوے  دٔرۍ  گژھن  صلح  پسند  آسٕنۍ  تہٕ  مٔنزِم  تہِ  گژھن  یژھان  آسٕنۍ  زِ  دۅن  درٮ۪ن  منٛز  گژِھہ  کُنہِ  پٲٹھۍ  صفٲئی  سپدٕنۍ۔﴾  اللہ  تعالیٰ  چُھ  سورُے  کینٛہہ  زانان  تہٕ  بیٚیہِ  چُھ  باخبر۔

Mirwaiz:
  پس  ہرگاہ  توٚہۍ  کھوٗژِو  اے  حٲکِمو  یا  سرپرستو  تِمن  دۅن  بٲژن  ہٕندِس  زیادٕہ  مُخالفتس  کُنہِ  قسمہٕ  اِصلاح  نہ  سپدنس،  تیٚلہِ  سوزِو  توٚہۍ  مردٕہ  سٕندیو  رشتہٕ  دارو  أندرٕہ  اکھ  فٲصلہٕ  کروُناہ  تہٕ  زنانہِ  ہٕںدیو  رشتہٕ  دارو  أندرٕہ  اکھ  فٲصلہٕ  کروُناہ  یِمن  تمِچ  قٲبلیت  آسہِ،  ہرگاہ  یِم  دۅشوے  فٲصلہٕ  کروٕنۍ  سۅدِلہٕ  اِصلاح  سپدُن  آسن  یژھان  اللہ  تعالیٰ  دِیہِ  توفیق  مِلہٕ  ژار  کرنُک  یِمن  دۅن  بٲژن  اندر،  پٔزۍ  پٲٹھۍ  چُھ  اللہ  تعالیٰ  ہمیشہ  سورُے  زانہٕ  وُن،  سارچِی  خبر  تھاوٕوُن۔

Tahir:
  تہٕ  اگر  تۅہیہِ  یِمن  دۅشوٕنۍ  درمیان  مخالفتُک  اندیشہِ  آسہِ  تیٚلہِ  کٔرِو  تۆہۍ  اَکھ  حَکم  (منصف)  مردٕ  سٕندِ  خاندان  منٛزٕ  تہٕ  اکھ  حَکم  (منصف)  خاتونہِ  ہٕنٛدِ  خاندان  منٛزٕ  مقرر،اگر  تِم  دۅشوے  (منصف)  صلح  کرناونُک  ارادٕہ  تھاوَن  تیٚلہِ  کرِ  اللہ  تعالیٰ  تِمن  دۅشوٕنۍ  منٛز  پاننیارپٲدٕ،  بے  شک  چُھ  اللہ  تعالیٰ  وارٕپٲٹھۍ  زانن  وول  خبردار۔

Transliteration:
  Wain khiftum shiq<u>a</u>qa baynihim<u>a</u> fa<b>i</b>bAAathoo <u>h</u>akaman min ahlihi wa<u>h</u>akaman min ahlih<u>a</u> in yureed<u>a</u> i<u>s</u>l<u>ah</u>an yuwaffiqi All<u>a</u>hu baynahum<u>a</u> inna All<u>a</u>ha k<u>a</u>na AAaleeman khabeer<u>a</u><b>n</b>


Athar:
  تہٕ  توٚہۍ  سٲری  کٔرِو  اللہ  تعالیٰ  سٕنز  بندگی،  تس  سٍتۍ  مَہ  بناوِیوٗن  کانٛہہ  شریک،  مٲلِس  ماجہِ  سٍتۍ  کٔرِو  نیک  برتاو،  قرابت  دارن  تہٕ  یتیمن  تہٕ  مسکینن  سٍتۍ  کٔرِو  رُت  سلوک  تہٕ  بیٚیہِ  کٔرِو  ہمسایہِ  رشتہٕ  دارس  سٍتۍ  تہٕ  غیر  زان  ہمسایس  سٍتۍ  تہٕ  سٍتۍ  بٲجِس  سٍتۍ،  ﴿امہِ  نِشہِ  چُھ  مُراد  دوست  یُس  سٍتۍ  آسہِ  تہٕ  سُہ  شخص  تہِ  یس  سٍتۍ  کُنہِ  جایہِ  کُنہِ  تہِ  وقتہٕ  پکُن  پیٚیہِ۔  مثلاً  توٚہۍ  چِھو  بازر  نیران،  بیاکھ  نفرا  تہِ  چُھ  تۅہیہِ  سٍتۍ  پکان  یا  کُنہِ  وانس  پٮ۪ٹھ  ٲسِو  توٚہۍ  سودا  رَٹان  تہٕ  بیاکھ  کانٛہہ  خریدار  تہِ  آسہِ  تۅہیہِ  نِشہِ  بِہِتھ،  یا  سفرس  دوران  آسہِ  بیٚیہِ  کانٛہہ  شخص  تُہُند  ہمسفر۔  یہِ  عارضی  ہمسایگی  تہِ  چھےٚ  پرٛتھ  مہذب  تہٕ  شریف  انسانس  پٮ۪ٹھ  اکھ  حق  عٲید  کران  ییٚمیُک  تقاضہٕ  یہِ  چُھ  زِ  سُہ  کٔرِن  حتی  الامکان  تس  سٍتۍ  نیک  سلوک  تہٕ  تس  تکلیف  دِنہٕ  نِشہِ  روٗزِن  پتھ۔﴾  تہٕ  مسافرس  سٍتۍ  تہٕ  تِمن  لونڈی  غلامن  سٍتۍ  یِم  تُہندِس  قبضس  منٛز  آسن  تھٲوِو  احسانُک  معاملہٕ،  یقین  تھٲوِو  اللہ  تعالیٰ  چُھنہٕ  تِتھِس  شخصس  پسند  کران  یُس  پنِنس  زٕچھرس  منٛز  مغرور  آسہِ،  بیٚیہِ  کرِ  پننِس  بجرس  پٮ۪ٹھ  فخر۔

Mirwaiz:
  بیٚیہِ  کٔرِو  عبادت  کُنِس  خداے  سٕںٛزبیٚیہِ  مہ  ٹھہرٲوِو  شریک  کانہہ  چیزاہ  ادٕہ  سُہ  انسان  ٲسِتن  یاغٲر  انسان  نہ  عبادتس  اندر  نہ  تٔمۍ  سٕندیو  صفتو  أندرٕہ  کُنہِ  صفتس  اندر۔  سُہ  زٲنیوٗن  شریک  آسنہٕ  نِشہِ  مُنزہ  تہٕ  پاک،  بیٚیہِ  کٔرِو  مٲلِس  ماجہِ  نسبت  احسان  یعنی  رُت  معاملہٕ،  بیٚیہِ  کٔرِو  احسان  ٲشناون  سٍتۍ،  بیٚیہِ  یتیمن  سٍتۍ،  بیٚیہِ  مِسکینن  نسبت،  بیٚیہِ  نزدیک  ہمساین  تہٕ  دوٗر  ہمساین  نسبت،  بیٚیہِ  تس  رفیقس  نسبت  یُس  نکھہٕ  تۅہیہِ  بِہِتھ  آسیو،  بیٚیہِ  مُسافرس  نسبت،  بیٚیہِ  غلامن  کنیزن  نسبت،  پٔزۍ  پٲٹھۍ  اللہ  تعالیٰ  چُھنہٕ  پسند  کران  تس  یُس  مُتکبر  آسہِ  دِل  کِنۍ  آسہِ  پنُن  پان  بوٚڈ  زانان،  بیین  آسہِ  نِچہِ  نظرِ  وُچھان  تھیٚکہٕ  وُن  آسہِ۔  زیٚوِ  سٍتۍ  آسہِ  پنٕںۍ  تعریف  پانے  کران۔

Tahir:
  بیٚیہِ  کٔرِو  تۆہۍ  اللہ  تعالیٰ  سٕنز  عبادت  تہٕ  تس  سٍتۍ  مَہ  کٔرِیوٗن  کانٛہہ  شریک،  تہٕ  مٲلِس  ماجہِ  سٍتۍ  کٔرِو  رُت  سلوک،  تہٕ  رشتہٕ  دارن،  یتیمن  تہٕ  محتاجن  (سٍتۍ)  تہٕ  نزدیکی  ہمساین  تہٕ  غٲرزان  ہمساین  بییہ  سٍتۍ  بٲجن  تہٕ  مسافرن  (سٍتۍ)،  بیٚیہِ  یہِندۍ  تۆہۍ  مٲلک  چِھو  سپٕدۍ  متۍ،  (تِمن  سٍتۍ  ٲسِو  نیکی  کران)،  بے  شک  چُھنہٕ  اللہ  تعالیٰ  تس  شخصس  پسند  کران  یُس  تکبر  کرن  وول  (مغرور)  فخر  کرن  وول  (پانسٕے  کُن  وُچھن  وول)  آسہِ۔

Transliteration:
  Wa<b>o</b>AAbudoo All<u>a</u>ha wal<u>a</u> tushrikoo bihi shayan wabi<b>a</b>lw<u>a</u>lidayni i<u>h</u>s<u>a</u>nan wabi<u>th</u>ee alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keeni wa<b>a</b>lj<u>a</u>ri <u>th</u>ee alqurb<u>a</u> wa<b>a</b>lj<u>a</u>ri aljunubi wa<b>al</b><u>ssah</u>ibi bi<b>a</b>ljanbi wa<b>i</b>bni a<b>l</b>ssabeeli wam<u>a</u> malakat aym<u>a</u>nukum inna All<u>a</u>ha l<u>a</u> yu<u>h</u>ibbu man k<u>a</u>na mukht<u>a</u>lan fakhoor<u>a</u><b>n</b>


Athar:
  تہٕ  تِتھۍ  لُکھ  تہِ  چِھنہٕ  خُدایس  پسند  یِم  کنجوسی  کران  چِھ  تہٕ  باقین  تہِ  چِھ  کنجوسی  ہُند  ہدایت  دِوان۔  تہٕ  یِکینژھاہ  خُداین  تِمن  پننہِ  فضلہٕ  سٍتۍ  دِیتمُت  چُھ  تتھ  چِھ  چُھپاوان،  نعمتُک  انکار  کرن  والیٚن  یِتھیٚن  لُکن  خٲطرٕ  چُھ  اَسہِ  رُسوا  کرن  وول  عذاب  دستیاب  تھوومُت۔

Mirwaiz:
  یِم  گے  تِمے  یِم  پانہٕ  بخل  کران  چھِ  بیٚیہِ  چھِ  لوٗکن  تہِ  بخلُک  تجویز  کران،  بیٚیہِ  کھٔٹِتھ  تھاوان  تہِ  یہِ  کینژھاہ  اللہ  تعالیٰ  ہن  عطا  کوٚرمُت  چُھ  پننہِ  فضل  سٍتۍ۔  سُہ  گوو  مال  یا  نعتِ  حضرتِ  پیغمبر  آخرالزمان  صلی  اللہ  علیہ  و سلم،  یہود  ٲسۍ  یِم  دۅشوے  چیز  کران،  بیٚیہِ  چُھ  اسہِ  تیار  تُھوومُت  یِتھیٚن  ناسپاس  کٲفرن  ہٕندِ  خٲطرٕ  ذلیل  کروُن  عذاب۔

Tahir:
  یِم  لُکھ  (پانہٕ  تہِ)  بخل  چِھ  کران  تہٕ  لُکن  (تہِ)  چِھ  بخل  کرنُک  حکم  دِوان  تہٕ  سۅ  (نعمت)  چِھ  کٔھٹِتھ  تھاوان  یۅسہٕ  اللہ  تعالیٰ  ہن  تِمن  پننہِ  فضل  سٍتۍ  عطا  چھے٘  کٔرمٕژ،  تہٕ  اَسہِ  چُھ  کٲفرن  خٲطرٕ  ذلّت  دِنہٕ  وول  عذاب  تیار  کٔرِتھ  تھوومُت۔

Transliteration:
  Alla<u>th</u>eena yabkhaloona wayamuroona a<b>l</b>nn<u>a</u>sa bi<b>a</b>lbukhli wayaktumoona m<u>a</u> <u>a</u>t<u>a</u>humu All<u>a</u>hu min fa<u>d</u>lihi waaAAtadn<u>a</u> lilk<u>a</u>fireena AAa<u>tha</u>ban muheen<u>a</u><b>n</b>


Athar:
  تہٕ  تِم  لُکھ  تہِ  چِھ  خُدایس  ناپسند  یِم  پنٕنۍ  مال  محض  لُکن  ہاونہٕ  مۅکھہٕ  چِھ  خرچ  کران۔  تہٕ  درحقیقت  نَہ  چُھ  تِمن  خُدایس  پٮ۪ٹھ  ایمان  تہٕ  نَہ  چُھکھ  ٲخرتس  پٮ۪ٹھ،  پوٚز  چُھ  یہِ  زِ  شیطان  یَس  تہِ  رفیق  بنیاو  تَس  سپز  سٮ۪ٹھاہ  بُرٕ  رفاقت  حٲصل۔

Mirwaiz:
  بیٚیہِ  تِم  لوٗکھ  یِم  پنُن  مال  خرٕچ  چھِ  کران  لوٗکن  ہاونہٕ  خٲطرٕ،  بیٚیہِ  چھِنہٕ  ایمان  انان  کُنِس  خدایس،  بیٚیہِ  چھِنہٕ  پژھ  کران  پٔتمِس  دۅہس  یعنی  قیامتس،  بیٚیہِ  ییٚمۍ  سُند  دوست  شیطان  آسہِ۔  پس  سٮ۪ٹھاہ  یچھ  چُھ  تِہُند  دوست  سُہ  چُھ  تِمن  کامین  ہُند  مشورٕہ  دِوان  یِمن  کامین  ہُند  سخت  ضریر  چُھ۔

Tahir:
  تہٕ  یِم  لُکھ  پنٕنۍ  مال  لُکن  ہاونہٕ  باپت  خرچ  چِھ  کران،  بیٚیہِ  نَہ  چِھ  اللہ  تعالیٰ  ہس  پیٚٹھ  ایمان  تھاوان  تہٕ  نَہ  ٲخرت  کِس  دۅہس  پیٚٹھ،  تہٕ  شیطان  ییٚمۍ  سُنٛد  تہِ  سٲتھی  سپُد  تیٚلہِ  چُھ  سُہ  بُرٕ  سٲتھی۔

Transliteration:
  Wa<b>a</b>lla<u>th</u>eena yunfiqoona amw<u>a</u>lahum ri<u>a</u>a a<b>l</b>nn<u>a</u>si wal<u>a</u> yuminoona bi<b>A</b>ll<u>a</u>hi wal<u>a</u> bi<b>a</b>lyawmi al<u>a</u>khiri waman yakuni a<b>l</b>shshay<u>ta</u>nu lahu qareenan fas<u>a</u>a qareen<u>a</u><b>n</b>


Athar:
  ٲخر  کۅسہٕ  آفت  یِیہِ  ہے  یِمن  لُکن  پٮ۪ٹھ  اگر  یِم  خُدایس  تہٕ  ٲخرت  کِس  دۅہس  پٮ۪ٹھ  ایمان  تھاوہَن،  تہٕ  یِکینژھاہ  خُداین  دِیتمُت  چُھ  تمہِ  منٛزٕ  کرہَن  خرچ،  ہرگاہ  یِم  یہِ  کرہن  تیٚلہِ  ہیٚکہِ  ہے  نہٕ  خُدایس  نِشہِ  تِہنزِ  نیکی  ہُند  حال  ژھایہِ  روٗزِتھ۔

Mirwaiz:
  بیٚیہِ  کیاہ  سنا  نقصان  گژِھہ  ہا  یِمن  کٲفرن،  ہرگاہ  تِم  ایمان  انہٕ  ہن  پژھ  کرہن  کُنِس  خدایس  بیٚیہِ  قیامت  کِس  دۅہس،  بیٚیہِ  کرہن  خرٕچ  سُہ  مال  یُس  اللہ  تعالیٰ  نٕے  دیُتمُت  اوسُکھ،  اللہ  تعالیٰ  ہس  ٲس  گۅڈٕہ  پیٚٹھے  یِہٕندِ  نیک  وبدٕچ  پوٗرٕہ  خبر۔  تمی  موجوب  دِیکھ  سزا۔

Tahir:
  تہٕ  تِمن  کیا  نقصان  اوس  ہرگاہ  تِم  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  اَنہٕ  ہَن  تہٕ  یِکینٛژھاہ  اللہ  تعالیٰ  ہن  تِمن  دِیُتمُت  اوس  تَمہِ  منٛزٕ  کرہن  (تٔمۍ  سٕنزِ  وَتہِ  منٛز)  خرچ  تہٕ  اللہ  تعالیٰ  چُھ  تِمن  (ہٕندِ  حال)  نِشہِ  اصل  پٲٹھۍ  باخبر۔

Transliteration:
  Wam<u>atha</u> AAalayhim law <u>a</u>manoo bi<b>A</b>ll<u>a</u>hi wa<b>a</b>lyawmi al<u>a</u>khiri waanfaqoo mimm<u>a</u> razaqahumu All<u>a</u>hu wak<u>a</u>na All<u>a</u>hu bihim AAaleem<u>a</u><b>n</b>


Athar:
  اللہ  تعالیٰ  چُھنہٕ  کٲنٛسہِ  پٮ۪ٹھ  ذرّس  برابر  ظُلم  کران  اگر  کانٛہہ  اکھ  نیکی  کرِ  اللہ  تعالیٰ  چُھ  تتھ  دۅگنہٕ  کران  تہٕ  پتہٕ  چُھ  پننہِ  طرفہٕ  بوٚڈ  اجر  عطا  کران۔

Mirwaiz:
  پٔزۍ  پٲٹھۍ  اللہ  تعالیٰ  چُھنہٕ  ظلم  کران  کٲنسہِ  أکِس  ذرس  برابر،  بلکہ  چُھ  تیوت  رحمت  وول  کہ  ہرگاہ  باایمان  بندٕہ  سٕنٛز  آسہِ  اکھ  نیکی  تتھ  چُھ  اللہ  تعالیٰ  تٔمِس  وارِیاہ  گۅنہٕ  زیادٕہ  ثواب  عطا  کران،  بیٚیہِ  چُھ  پننہِ  طرفہٕ  بطورِ  انعام  عملن  ہٕندِ  معاوضہٕ  ورٲے  بٔڈ  مزوٗرۍ  عطاکران۔

Tahir:
  بے  شک  چُھنہٕ  اللہ  تعالیٰ  أکِس  ذرّس  برابر  تہِ  ظلم  کران،  تہٕ  اگر  کانٛہہ  نیکی  آسہِ  تَتھ  چُھ  دۅگنہٕ  کران  تہٕ  پننہِ  طرفہٕ  چُھ  بۆڈ  اجر  عطا  کران۔

Transliteration:
  Inna All<u>a</u>ha l<u>a</u> ya<i><u>th</u></i>limu mithq<u>a</u>la <u>th</u>arratin wain taku <u>h</u>asanatan yu<u>da</u>AAifh<u>a</u> wayuti min ladunhu ajran AAa<i><u>th</u></i>eem<u>a</u><b>n</b>


Athar:
  پتہٕ  سوٗنچِو  زِ  تمہِ  وقتہٕ  کیا  کرن  یِم  ییٚلہِ  أسۍ  پرتھ  اُمّت  منٛزٕ  اکھ  گواہ  اَنوون  تہٕ  یِمن  لُکن  پٮ۪ٹھ  کرَو  توٚہۍ  ﴿یعنی  محمدؐ﴾  گواہ  سٕندِ  حیثیت  کھڑا۔

Mirwaiz:
  پس  کیاہ  سنا  حال  سپدِ  یِمن  کٲفرن  ہُند  تمہِ  وقتہٕ  ییٚمہِ  وقتہٕ  أسۍ  حٲضر  کروکھ  پرتھ  اُمت  کہ  طرفہٕ  اکھ  اکھ  گواہ۔  یعنی  پنُن  پنُن  پیغمبر،  توٚہۍ  تہِ  اَنَو  یِمن  پننین  اُمتین  ہٕندۍ  گواہ  یا  رسول  اللہ۔

Tahir:
  پتہٕ  کیا  حال  آسہِ  تَمہِ  دۅہ  ییٚلہِ  أسۍ  پۯتھ  اُمّت  منٛزٕ  اَکھ  گواہ  اَنون  تہٕ  (اے  ٹاٹھہِ!)  أسۍ  اَنَو  تۆہۍتِمن  سارِنٕے  پیٚٹھ  گواہ۔

Transliteration:
  Fakayfa i<u>tha</u> jin<u>a</u> min kulli ommatin bishaheedin wajin<u>a</u> bika AAal<u>a</u> h<u>a</u>ol<u>a</u>i shaheed<u>a</u><b>n</b>


Athar:
  تمہِ  وقتہٕ  کرن  تِم  سٲری  لُکھ  تمنا  یِمو  رسول  صلی  اللہ  علیہ و سلمن  ہٕنز  کتھ  مٲنۍ  نہٕ  تہٕ  تِہٕنز  نافرمٲنی  روٗدۍ  کران  زِ  کاش  زمین  پھٹہِ ہے  تہٕ  تِم  گژھن  تٔتھۍ  منٛز،  تَتہِ  ہیٚکن  نہٕ  تِم  پنٕنۍ  کانٛہہ  کتھ  خُدایس  نِشہِ  ژوٗرِ  تھٲوِتھ۔

Mirwaiz:
  تمہِ  دۅہہ  سپدِ  یۅہے  حال  کہ  تمنا  کرن  کٲفر  بیٚیہِ  یِمو  نافرمٲنی  کٔر  پیغمبرِ  برحق  سٕنٛز  ہرگہے  تِم  زمینس  منٛز  دوٚبرِتھ۔  تِمن  پیٚٹھ  ییہِ  ہا  زمین  ہموار  کرنہٕ،  مگر  تمہِ  سٍتۍ  ما  اندِ  ہیکھ  کینہہ،  پروردِگارس  نِشہِ  ہیٚکن  نہٕ  تِم  کانہہ  کتھاہ  ژورِ  تھٲوِتھ۔

Tahir:
  تَمہِ  دۅہ  کرن  تِم  لُکھ  یِمَو  کُفر  کۆر  بیٚیہِ  کٔرٕکھ  رسول  (صلی  اللہ  علیہ  وسلم) سٕنز  نافرمٲنی  تمنا  زِ  کاش (میٚژِ  تل  دۆبرِتھ)  یِیہِ  ہے  تِمن  پیٚٹھ  زمین  ہموار  کرنہٕ،تہٕ  تِم  ہیٚکن  نہٕ  اللہ  تعالیٰ  ہس  نِشہِ  کانٛہہ  کتھ  ژوٗرِ  تھٲوِتھ۔

Transliteration:
  Yawmai<u>th</u>in yawaddu alla<u>th</u>eena kafaroo waAAa<u>s</u>awoo a<b>l</b>rrasoola law tusaww<u>a</u> bihimu alar<u>d</u>u wal<u>a</u> yaktumoona All<u>a</u>ha <u>h</u>adeeth<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  توٚہۍ  نَشہِ  کِس  حالتس  منٛز  ٲسِو  تیٚلہِ  گٔژھۍ  زِیو  نہٕ  نمازِ  نکھہٕ۔  ﴿یہِ  چُھ  شرابس  متعلق  دوٚیُم  حُکم  گۅڈنِیُک  حکم  اوس  سُہ  یُس  سورۂ  بقرہ  آیت  نمبر  219  ہَس  منٛز  آو﴾  نماز  گژِھہ  تمہِ  وقتہٕ  پرٕنۍ  ییٚلہِ  تۅہیہِ  پے  آسہِ  زِ  توٚہۍ  کیا  چِھو  ونان۔  ﴿یعنی  نمازِ  منٛز  گژِھہ  انسانس  یوٗتاہ  ہوش  روزُن  ز  سُہ  گژِھہ  زانُن  زِ  سُہ  کیا  چیز  چُھ  پننہِ  زبٲنۍ  سٍتۍ  ادا  کران،  تہِ  گژِھہ  نہٕ  آسُن  زِ  سُہ  گژِھہ  کھڑا  نماز  پرنہٕ  خٲطرٕ  تہٕ  شروع  کرِ  کانٛہہ  غزل۔﴾  تہٕ  یِتھے  پٲٹھۍ  مَہ  گژِھو  جنابت  کِس  حالتس  منٛز  تہِ  نمازِ  نزدیک  یوٚت  تام  نہٕ  غسل  کٔرِو،  ﴿جنابت  نِشہِ  چُھ  مُراد  سۅ  گندگی  یۅسہٕ  مُباشرت  سٍتۍ  یا  نیندرِ  دوران  مادٕہ  خٲرِج  سپدنہٕ  سٍتۍ  لاحق  چھےٚ  سپدان۔﴾  اِلّا  یہِ  زِ  وَتہِ  ٲسِو  پکان۔  ﴿فقہاہَو  تہٕ  مُفسرو  منٛزٕ  چُھ  أکۍ  دٔرۍ  اَمہِ  آیتُک  یہِ  مفہوم  سمجھمُت  زِ  جنابت  کِس  حالتس  منٛز  گژِھہ  نہٕ  مسجدِ  منٛز  گژُھن  اِلّا  یہِ  زِ  کُنہِ  کامہِ  خٲطرٕ  پیٚیہِ  مسجدِ  مٔنٛزۍ  نیرُن۔  دوٚیُم  دوٚر  چُھ  اَمہِ  نِشہِ  سفر  مُراد  نِوان،  یعنی  اگر  انسان  سفرٕکِس  حالتس  منٛز  آسہِ  تہٕ  جنابت  سپدیٚس  لاحق  تیٚلہِ  ہیٚکہِ  تیمّم  کٔرِتھ۔﴾  تہٕ  ہرگاہ  کُنہِ  وِزِ  یہِ  سپدِ  زِ  توٚہۍ  ٲسِو  بیمار  یا  ٲسِو  سفرس  منٛز  یا  تۅہیہِ  منٛزٕ  آو  کانٛہہ  شخص  رفعِ  حاجت  ﴿لوٚکُٹ  بۅڈ  پیشاب﴾  کٔرِتھ  یا  تۅہیہِ  آسیو  خاندارِنیٚن  سٍتۍ  لَمس  کوٚرمُت۔  ﴿اتھ  کتھہِ  منٛز  چُھ  اختلاف  زِ  لَمس  یعنی  چُھوُن  نِشہِ  کیا  چُھ  مُراد؟  واریاہن  اِمامن  ہٕنز  راے  چِھ  زِ  امہِ  نِشہِ  چُھ  مُراد  مُباشرت  تہٕ  یٔہے  راے  چِھ  امام  ابو  حنیفہؒ  تہٕ  تِہٕندیو  اصحابو  اختیار  کٔرمٕژ۔  اتھ  برعکس  چھُ  کینژھن  دوٚیِمین  فقہاہن  نزدیک  اَمہِ  نِشہِ  مُراد  چُھوُن  یا  اتھہٕ  لاگُن  تہٕ  یٔہے  راے  چھےٚ  امام  شافعیؒ  ہن  اختیار  کٔرمٕژ۔  امام  مالکؒ  ہن  ہٕنز  راے  چھےٚ  زِ  اگر  مرد  یا  زنانہٕ  اکھ  أکِس  شہوٲنی  جذباتو  سان  اتھہٕ  لاگن  تیٚلہِ  پھُٹہِ  تِمن  وضو،  البتہ  اگر  شہوٲنی  جذباتو  ورٲے  أکۍ  سُند  جسم  دوٚیِمِس  سٍتۍ  مَس  ﴿Touch﴾  سپدِ  تیٚلہِ  چُھنہٕ  اَتھ  پرواے۔﴾  تہٕ  اگر  آب  میلہِ  نہٕ  تیٚلہِ  کٔرِو  پاک  میٚژِ  سٍتۍ  تیمّم  تہٕ  اَمہِ  سٍتۍ  کٔرِو  پننیٚن  بُتھیٚن  تہٕ  اَتھن  پٮ۪ٹھ  مسح،  ﴿حُکمٕچ  تفصیلی  صورت  چھےٚ  یہِ  زِ  ہرگاہ  انسان  بے وضو  چُھ  یا  تس  چُھ  غسلُک  حاجت  تہٕ  آب  چُھنہٕ  میلان  تیٚلہِ  ہیٚکہِ  تیمّم  کٔرِتھ  نماز  پٔرِتھ۔  اگر  مریض  چُھ  تہٕ  غُسل  یا  وضو  کرنہٕ  سٍتۍ  چُھس  نقصانُک  اندیشہِ  تیٚلہِ  ہیٚکہِ  آب  آسنہٕ  باوجود  تیمُم  کِس  اجازتس  فٲیدٕہ  تُلِتھ۔﴾  بے شک  چُھ  اللہ  تعالیٰ  نرمی  کٲم  ہیٚنہٕ  وول  تہٕ  مغفرت  کرن  وول۔

Mirwaiz:
  اے  باایمانو  توٚہۍ  مہ  ٲسِو  مستی  تہٕ  بے  ہوشی  اندر  نماز  پران  بلکہ  ٲسِو  ٹھہران  توٚتانۍ  یوٚتانۍ  تۅہیہِ  ہوش  آسہِ  یِوان،  تہٕ  زانُن  آسہِ  تگان  تۅہیہِ  کہ  توٚہۍ  کیاہ  چھِو  نمازِ  مںٛز  پران۔  یا  گوو  مطلب  نماز  پرنٕچہِ  جایہِ  مہ  ٲسِو  نزدیک  سپدان  درحالتِ  سکر و بیہوشی۔  یعنی  مسجدن  منٛز  مہ  ٲسِو  اژان  اتھ  حالس  منٛز۔  ﴿یہِ  آیہِ  کریمہ  چُھ  شراب  حرام  سپدنہٕ  برونٹھ  نٲزِل  سپُدمُت﴾،  بیٚیہِ  مہ  ٲسِو  بے  غسلی  ہٕںدِس  حالس  منٛز  نماز  پران،  مگرہے  ٹھہرنہٕ  ورٲے  فقط  پکُن  آسیو  مسجدِ  منٛز،  یوٚتانۍ  نہٕ  غسل  کران  ٲسِو،  بیٚیہِ  ہرگاہ  توٚہۍ  بیمار  ٲسِو  یتھ  بیٚمارِ  اندر  آب  استعمال  کرُن  مُضر  آسہِ  تُہٕندِ  خٲطرٕ،  یاٲسِو  مُسافر،  یا  ییہِ  تۅہیہِ  أندرٕہ  کانہہ  بیت  الخلا  نِشہِ  فارِغ  سپدِتھ  فضلاتِ  دفع  کٔرِتھ،  یا  سپدِو  توٚہۍ  نزدیک  زنانن  نِشہِ  ییٚمہِ  سٍتۍ  غسل  پھُٹیٚو،  پس  لٔبِو  نہٕ  توٚہۍ  آب  ییٚمہِ  سٍتۍ  غسل  یا  طہارت  کٔرِہو،  پس  قصد  تہٕ  اِرادٕہ  کٔرِو  توٚہۍ  پاک  میٚژِ  ہُند،  پس  اکھ  ژٔںڈ  دِنہٕ  پتہٕ  دِیو  پھش  بُتھین  پننین،  دۅیِم  ژٔںڈ  دِتھ  دِیو  پھش  نرین  پننین،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  عفو  کروُن  سٮ۪ٹھاہ  مغفرت  کروُن۔

Tahir:
  اے  ایمان  والیو!تۆہۍ  مَہ  گٔژِھو  نشہ  کِس  حالتس  منٛز  نماز  نکھہٕ  (تۆت  تام) یۆت  تام  زِتۆہۍ  لٲگِو  سۅ  کتھ  سمجھِنۍ  یۅسہٕ  ونان  چِھو  تہٕ  نَہ  مَہ  گٔژِھو  جنابت  کِس  حالتس  منٛز  (نمازِ  نکھہٕ)  یۆت  تام  نہٕ  تۆہۍ  غسل  کٔرِو  اَمہِ  ورٲے  زِ  تۆہۍ  ٲسِو  سفرس  منٛز  وَتہِ  پکان،تہٕ  اگر  تۆہۍ  بیمار  چِھویا  سفرس  منٛز  چِھویا  تۅہیہِ  منٛزٕ  یِیہِ  کانٛہہ  بیت  الخلا  پیٚٹھہٕ  یا  تۅہیہِ  آسیو  (پننیٚن) خاندارِنیٚن  سٍتۍ  مباشرت  کٔرمٕژ  تہٕ  پتہٕ  گژِھہ  نہٕ  تۅہیہِ  آب  دستیاب  تیٚلہِ  کٔرِو  تۆہۍ  پاک  میٚژِ  سٍتۍ  تیمم  تہٕ  پننیٚن  بُتھیٚن  تہٕ  پننیٚن  اَتھن  پیٚتھ  ٲسۍ  زیٚو  مسح  کران،بے  شک  چُھ  اللہ  تعالیٰ  معاف  کرن  وول  سیٚٹھاہ  بخشن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> taqraboo a<b>l</b><u>ss</u>al<u>a</u>ta waantum suk<u>a</u>r<u>a</u> <u>h</u>att<u>a</u> taAAlamoo m<u>a</u> taqooloona wal<u>a</u> junuban ill<u>a</u> AA<u>a</u>biree sabeelin <u>h</u>att<u>a</u> taghtasiloo wain kuntum mar<u>da</u> aw AAal<u>a</u> safarin aw j<u>a</u>a a<u>h</u>adun minkum mina algh<u>a</u>i<u>t</u>i aw l<u>a</u>mastumu a<b>l</b>nnis<u>a</u>a falam tajidoo m<u>a</u>an fatayammamoo <u>s</u>aAAeedan <u>t</u>ayyiban fa<b>i</b>msa<u>h</u>oo biwujoohikum waaydeekum inna All<u>a</u>ha k<u>a</u>na AAafuwwan ghafoor<u>a</u><b>n</b>


Athar:
  کیا  تۅہیہِ  وُچھوٗکھہٕ  تِم  لُکھ  تہِ  یِمن  کتابہِ  ہٕندِ  علمُک  کینٛہہ  حصہٕ  دِنہٕ  چُھ  آمُت؟  تِم  چِھ  خۅد  ضلالتٕکۍ  خریدار  بٔنِتھ،  تہٕ  یژھان  چِھ  زِ  توٚہۍ  تہِ  ڈٔلِو  وَتہِ  نِشہِ۔

Mirwaiz:
  پس  پروردِگار  سُند  شان  چُھ  یہِ،  سُہ  چُھ  بندن  پیٚٹھ  سہل  احکام  نٲزِل  کران۔  یس  شخصس  نِشہِ  آب  دوٗر  آسہِ  أکِس  میلس  تس  چُھ  تیمُم  کرنُک  اِجازت۔  ادٕہ  سُہ  مُسافر  ٲسِتن  یا  مُقیم  ٲسِتن۔  شرعی  میل  گوو  ژور  ساس  اتھہٕ  یعنی  زٕ  ساس  گز،  آیاوُچھان  چھِونا  تِمن  لوٗکن  کُن  یِمن  کتابہِ  منٛز  یعنی  تورات  کہِ  عملہِ  منٛزٕہ  اکھ  حصہٕ  آو  دِنہٕ  یعنی  یہِ  چھےٚ  بنظر  تعجُب  وُچھنس  لایق  اکھ  کتھاہ۔  مٔلۍ  چھِ  ہیٚوان  تِم  گُمرٲہی  یعنی  کُفر  چھِ  اختیار  کران،  پانہٕ  ٲسۍ  تِم  ڈٔلمٕتی  مگر  تِم  چھِ  یژھان  توٚہۍ  تہِ  گژِھو  گُمراہ  سپدِتھ  سیٚزِ  وتہِ  نِشہِ  ڈلٕنۍ۔

Tahir:
  کیا  تۅہیہِ  وُچھ  ووکھ  نا  تِم  لُکھ  یِمن  (آسمانۍ)  کتا  بِہ  ہُنٛد  اَکھ  حصہٕ  عطا  آو  کرنہٕ،  تِم  چِھ  گمرٲہی  مٔلۍ  ہیٚوان  تہٕ  یژھان  چِھ  زِ  تۆہۍ  (تہِ)  گٔژِھو  سیٚزِ  وَتہِ  نِشہِ  ڈلٕنۍ۔

Transliteration:
  Alam tara il<u>a</u> alla<u>th</u>eena ootoo na<u>s</u>eeban mina alkit<u>a</u>bi yashtaroona a<b>l</b><u>dd</u>al<u>a</u>lata wayureedoona an ta<u>d</u>illoo a<b>l</b>ssabeel<b>a</b>


Athar:
  اللہ  تعالیٰ  چُھ  تُہندٮ۪ن  دُشمنن  ٹھیک  پٲٹھۍ  زانان  تہٕ  تُہندِ  حمایت  تہٕ  مددگٲری  خٲطرٕ  چُھ  بس  اللہ  تعالیٰ  کٲفی۔

Mirwaiz:
  بیٚیہِ  چُھ  اللہ  تعالیٰ  ہس  پوٚز  معلوم  تُہٕندین  دُشمنن  ہُند۔  یعنی  تُہٕندۍ  دُشمن  کم  چھِ،  توے  چُھ  سُہ  تۅہیہِ  آگاہ  کران،  کٲفی  چُھ  اللہ  تعالیٰ  تُہُند  دوست  تہٕ  رفیق،  اللہ  تعالیٰ  چُھ  کٲفی  تُہُند  مددگار۔

Tahir:
  تہٕ  اللہ  تعالیٰ  چُھ  تُہٕندیٚن  دشمنن  وارٕ  پٲٹھۍ  زانان،  تہٕ  اللہ  تعالیٰ  چُھ  (بطور)  حمایت  کرن  وول  کٲفی  تہٕ  اللہ  تعالیٰ  چُھ  (بطور)  مددگار  کٲفی۔

Transliteration:
  Wa<b>A</b>ll<u>a</u>hu aAAlamu biaAAd<u>a</u>ikum wakaf<u>a</u> bi<b>A</b>ll<u>a</u>hi waliyyan wakaf<u>a</u> bi<b>A</b>ll<u>a</u>hi na<u>s</u>eer<u>a</u><b>n</b>


Athar:
  یِمو  لُکو  یہودیتُک  طریقہٕ  اختیار  چُھ  کوٚرمُت  تِمن  منٛز  چِھ  کینٛہہ  لُکھ  یِم  لفظن  پننہِ  جایہِ  نِشہِ  پِھران  چِھ۔  ﴿اتھ  چِھ  ترےٚ  مطلب،  اکھ  یہِ  زِ  اللہ  تعالیٰ  سٕنزِ  کتابہِ  منٛز  چِھ  رد  و  بدل  کران۔  دوٚیُم  یہِ  زِ  پننہِ  تاویلہٕ  کٔرۍ  کٔرۍ  چِھ  کتابہِ  ہٕندٮ۪ن  آیاتن  ہٕندی  معنی  کتہِ  پٮ۪ٹھہٕ  کور  واتناوان۔  ترٛییم  یہِ  زِ  محمدؐ  تہٕ  تِہندٮ۪ن  پیروکارن  ہٕندِس  صحبتس  منٛز  یِتھ  چِھ  تِہٕنزٕ  کتھہٕ  بوزان  تہٕ  واپس  نیٖرِتھ  چِھ  لُکن  برونٹھہٕ  کنہِ  غلط  طریقہٕ  روایت  کران،  کتھ  چھےٚ  آسان  اَکھ  وَننہٕ  آمٕژ  تِم  چِھ  پننہِ  شرارتہٕ  بیاکھ  معنی  لُکن  نِشہِ  پھٔہلاوان۔﴾  تہٕ  دینِ  حقس  خلاف  چِھ  بُرٲئی  کرنہٕ  مۅکھہٕ  پننہِ  زیٚوٕہ  اورٕ  یور  پِھرِتھ  وَنان۔  سَمِعنَا  وَعَصَینَا  ﴿یعنی  ییٚلہِ  تِمن  اللہ  تعالیٰ  سٕندۍ  احکام  چھِ  بوزناونہٕ  یِوان  تہٕ  تِم  چھِ  بڈِ  ونان  ﴿سَمِعَنَا﴾  اَسہِ  بوٗز  تہٕ  لۅتہِ  چھِ  ونان  ﴿عَصَینَا﴾  اَسہِ  کوٚر  نہٕ  قبول۔  یا  چِھ  اَطَعنَا  اسہِ  کوٚر  قبول  لفظُک  تلفظ  تِتھہٕ  پٲٹھۍ  زیٚو  پھرِتھ  کڑان  زِ  سُہ  چُھ  عَصَینَا  بنان۔﴾  تہٕ  اِسمَع  غَیرَ  مُسمَع۔  ﴿یعنی  دورانِ  گفتگو  ییٚلہِ  تِم  کانٛہہ  کتھ  محمد  صلی  اللہ  علیہ و سلمن  چِھ  وَنٕنۍ  یَژھان  تیٚلہِ  چِھ  وَنان،  اِسمَع  بوزِو  تہٕ  پتہٕ  چِھ  سٍتی  وَنان،  غیر  مُسمَع  تہِ،  یتھ  زٕہ  معنی  چِھ:  اکھ  مطلب  چُھس  زِ  توٚہۍ  چھِو  تِتھۍ  محترم  زِ  تۅہیہِ  یِیِو  نہٕ  کانٛہہ  کتھ  خلافِ  مرضی  بوزناونہٕ۔  دوٚیم  مطلب  چُھس  زِ  توٚہۍ  چِھو  نہٕ  اَتھ  قٲبِل  زِ  کانٛہہ  بوزناویو  تۅہیہِ  کینٛہہ۔  بیاکھ  اکھ  مطلب  چُھ  یہِ  زِ  اللہ  تعالیٰ  بوزِن  توٚہۍ  بٔنِو  زٔرۍ۔﴾  بیٚیہِ  چِھ  ونان  رَاعِنَا  ﴿اَمِچ  تشریح  چھےٚ  سورۂ  بقرہ  آیت  نمبر  104  کِس  وضاحتس  منٛز  کرنہٕ  آمٕژ۔﴾  حالانکہ  اگر  تِم  وَنہن  سَمِعنَا  وَ  اَطعنَا  بیٚیہِ  اِسمَع  تہٕ  اُنظُرنَا  تیٚلہِ  اوس  یہِ  تِہِندی  خٲطرٕ  بہتر  تہٕ  یہِ  اوس  زیادٕہ  راست  بٲزی  ہُند  طریقہٕ  مگر  تِمن  پٮ۪ٹھ  چھےٚ  تِہِندِ  بٲطل  پرستی  ہٕندِ  بدولت  اللہ  تعالیٰ  سٕنز  لعنت  ؤژھمٕژ،  امہِ  موجوب  چِھ  تِم  کمٕے  پہن  ایمان  انان۔

Mirwaiz:
  یِمن  ہٕنٛز  ذکر  کرنہٕ  آیہِ  یِم  چھِ  یہودو  مںٛزٕہ۔  یِم  تغیر  دِوان  چھِ  تورات  کین  معاملاتن۔  ڈالان  چھِ  تِمن  کلماتن  پننیو  حالو  نِشہِ،  معنیو  تہٕ  مطلبونِشہِ،  بیٚیہِ  چھِ  ونان  بوٗز  اسہِ  کنو  سٍتۍ  مگر  مون  نہٕ  اسہِ  کینہہ۔  بوٗزِو  توٚہۍ  بوزناونہِ  مہ  ییِو  بیٚیہِ  کٔرِو  سون  رعایت،  یِمے  چیز  چھِ  ونان  زیٚو  پنٕنۍ  گول  مول  کٔرِتھ۔  لہجہٕ  بدلٲوِتھ۔  لہجہٕ  تحقیرٕہ  بدل  لہجہٕ  توقیر  کٔرِتھ  یُتھنہٕ  لوٗکن  فکرِ  ترِ،  بیٚیہِ  دینِ  اِسلامس  طعنہٕ  زنی  کٔرِتھ۔  یِم  الفاظ  ٲسۍ  یِم  یہود  استعمال  کران  یِمن  زٕ  زٕ  معنی  چھِ۔  اکھ  معنی  تعریفُک۔  بیاکھ  معنی  مُسلمانن  دھوکہٕ  دِنہٕ  خٲطرٕ۔  مسلمان  ٲسۍ  تعریفُک  معنی  مراد  بوزان۔  مگر  یِم  ٲسۍ  پننہِ  جایہِ  مذمتُک  معنی  نِوان۔  لفظ  راعنا  چُھ  رعایت  أندرٕہ  تہٕ  رعونت  أندرٕہ  تہِ۔  صحابہٕ  صٲب  ٲسۍ  رعایتُک  معنی  بوزان۔  مگر  یِم  یہود  ٲسۍ  پننہِ  جایہِ  رعونتُک  معنی  بوزان۔  بیاکھ  معنی  چُھ  اتھ  "پۂلۍ  "  سُند۔  تمہِ  خٲطرٕ  ٲسۍ  تِم  عینٕچ  زیر  زیٹھرٲوِتھ  پران  راعینا  یعنی  اے  سانہِ  پہلہِ،  گبہِ  رٲچھ۔  امی  سٍتۍ  ٲسۍ  طعنہٕ  دِوان۔  نبی  کریم  صلی  اللہ  علیہ  و سلمس  گبہِ  رٲچھ  ونان۔  بیٚیہِ  ٲسۍ  دینِ  اِسلامس  تہِ  طعنہٕ  دِوان  کہ  یہِ  چُھ  أکِس  گبہِ  رٲچھ  سُند  دین۔  اللہ  تعالیٰ  چُھ  فرماوان،  ہرگاہ  یِم  ونہن  بوٗز  بیٚیہِ  مون  اسہِ،  بوزِو  حض  سون۔  سٲنِس  حالس  کُن  کٔرِو  نظر،  البتہ  تی  اوس  تِہٕندِ  خٲطرٕبہتر،  بیٚیہِ  اوس  یی  مُنٲسِب،  مگر  اللہ  تعالیٰ  ہن  کٔرۍ  یِم  پننہِ  رحمت  نِشہِ  یِہٕندۍ  حق  تہٕ  پوٚز  پوشیدٕہ  تھاونہٕ  سببہٕ  دوٗر،  پس  انن  نہٕ  ایمان  یِم  مگر  کمی  کینہہ  لوٗکھ۔

Tahir:
  تہٕ  کینہہ  یہوٗدۍ  چِھ  (تورات  کیٚن)  کلماتن  پننیو  (اصلی)  جایَو  نِشہِ  ڈالان  تہٕ  ونان  چِھ  اَسہِ  بوٗز  تہٕ  مون  نہٕ  کینہہ،  بیٚیہِ  چِھ  (یِتہِ  ونان)  بوٗزِو!  (معاذاللہ)  تۆہۍ  یِیِو  نہٕ  بوزناونہٕ  تہٕ  پننیٚن  زیٚوَن  وُٹھِنۍدِتھ  چِھ  دیٖنس  منٛز  پامہٕ  وۆتُر  کٔرِتھ  رَاعِنَا  ونان،  تہٕ  اگر  تِم  لُکھ  (اَمہِ  بجایہِ)  یہِ  ونہن  زِ  اسہِ  بوٗزتہٕ  کٔراطاعت  تہٕ  (حضور!  سٲنۍ  گزٲرش)  بوٗزِو  تہٕ  اَسہِ  کُن  کٔرِو  (کرمچ)  نظر  تیٚلہِ  اوس  یہِ  تِہِندِ  خٲطرٕ  بہترتہٕ  (یہِ  کتھ  تہِ)  روزِہے  صحیح  تہٕ  منٲسب،  مگر  اللہ  تعالیٰ  ہن  کٔر  تِہِندِ  کفرٕکہ  بٲعث  تِمن  پیٚٹھ  لعنت،  لہذا  چِھنہ  تم  کم  کینٛژھو  لکو  ورٲے  ایمان  اَنان۔

Transliteration:
  Mina alla<u>th</u>eena h<u>a</u>doo yu<u>h</u>arrifoona alkalima AAan maw<u>ad</u>iAAihi wayaqooloona samiAAn<u>a</u> waAAa<u>s</u>ayn<u>a</u> wa<b>i</b>smaAA ghayra musmaAAin war<u>a</u>AAin<u>a</u> layyan bialsinatihim wa<u>t</u>aAAnan fee a<b>l</b>ddeeni walaw annahum q<u>a</u>loo samiAAn<u>a</u> waa<u>t</u>aAAn<u>a</u> wa<b>i</b>smaAA wa<b>o</b>n<i><u>th</u></i>urn<u>a</u> lak<u>a</u>na khayran lahum waaqwama wal<u>a</u>kin laAAanahumu All<u>a</u>hu bikufrihim fal<u>a</u> yuminoona ill<u>a</u> qaleel<u>a</u><b>n</b>


Athar:
  اے  تِمو  لوٗکو  یِمن  کتاب  ٲس  دِنہٕ  آمٕژ  مٲنِو  سۅ  کتاب  یۅسہٕ  وۅنۍ  اَسہِ  نٲزِل  چھےٚ  کٔرمٕژ  تہٕ  یۅسہٕ  کتاب  تتھ  کتابہِ  تصدیق  تہٕ  تٲیید  چھےٚ  کران  یۅسہٕ  تۅہیہِ  نِشہِ  گۅڈٕ  پٮ۪ٹھے  موجود  ٲس  اَتھ  پٮ۪ٹھ  أنِو  ایمان  اَمہِ  برونٛٹھ  زِ  أسۍ  پِھرو  تُہٕندۍ  بُتھۍ  خراب  کٔرِتھ  پتھ  کُن  یا  تِم  کروکھ  تِتھے  پٲٹھۍ  لعنت  زدٕہ  یِتھہٕ  پٲٹھۍ  سبت  والیٚن  سٍتۍ  اَسہِ  کوٚرمُت  اوس  ﴿وُچِھو  تشریح  سورۂ  بقرہ  آیت  نمبر  65﴾  تہٕ  یاد  تھٲوِو  اللہ  تعالیٰ  سُند  حُکم  چُھ  نٲفذ  سپدِتھ  روزان۔

Mirwaiz:
  اے  تِمو  لوٗکو  یِمن  کتاب  دِنہٕ  آیہِ،  ایمان  أنِو  پژھ  کٔرِو  تتھ  کتابہِ  یۅسہٕ  اسہِ  نٲزِل  کٔر،  یۅسہٕ  کتاب  تصدیق  کران  چھےٚ  تتھ  کتابہِ  یۅسہٕ  تۅہیہِ  سٍتۍ  چھےٚ  یعنی  تورات،  سُہ  وقت  واتنہٕ  برونٹھ  کہ  أسۍ  کیاہ  دِمو  تغیر  تُہٕنٛزن  شکلن،  نس  أچھ  تہٕ  بۅمہٕ  تھاووکھ  نہٕ  کُنہِ  تہِ،  پس  بناووکھ  أسۍ  بُتھۍ  تِہٕندۍ  تھر  ہِی،  نتہٕ  کروکھ  تِژٕھے  لعنت  یِژھ  بٹہٕ  وارِ  والین  لوٗکن  کٔر۔  تِمن  کٔر  واندرن  تہٕ  خنزیرن  ہٕںٛز  ہِش  شکل،  خداے  سُند  یُس  حکُم  چُھ  صٲدِر  سپدان  سُہ  چُھ  پوٗرٕ  سپدان۔

Tahir:
  اے  اہلِ  کتاب!  تَتھ  (کتابِہ)  پیٚٹھ  أنِو  ایمان  یۅسہٕ  اَسہِ  (وۅنۍ  پننِس  ٹٲٹھِس  محمدصلی  اللہ  علیہ  وسلمس  پیٚٹھ)  نٲزل  چھے٘  کٔرمٕژیۅسہٕ  تَتھ  کتابِہ  (بنیٲدی  طور)  تصدیق  چھے٘  کران  یۅسہٕ  تۅہیہِ  نِشہِ  چھے٘،  اَمہِ  برونٛہہ  زِ  أسۍ  نٕہناوَو  (کینٛژھن)  بُتھیٚن  (ہٕنزٕ  شکلہٕ)  تہٕ  تِم  پھِروکھ  پَتھ  کُن  یا  کَرو  تِمن  پیٚٹھ  تِتھے  پٲٹھۍ  لعنت  یِتھہٕ  پٲٹھۍ  اَسہِ  بٹہٕ  وارِ  (ہٕندِس  دۅہس  نافرمٲنۍ  کرن)  والیٚن  پیٚٹھ  لعنت  کٔرمٕژ  ٲس  تہٕ  اللہ  تعالیٰ  سُنٛد  حکم  چُھ  پوٗرٕ  گٔژِھتھٕے  روزان۔

Transliteration:
  Y<u>a</u> ayyuh<u>a</u> alla<u>th</u>eena ootoo alkit<u>a</u>ba <u>a</u>minoo bim<u>a</u> nazzaln<u>a</u> mu<u>s</u>addiqan lim<u>a</u> maAAakum min qabli an na<u>t</u>misa wujoohan fanaruddah<u>a</u> AAal<u>a</u> adb<u>a</u>rih<u>a</u> aw nalAAanahum kam<u>a</u> laAAann<u>a</u> a<u>s</u><u>ha</u>ba a<b>l</b>ssabti wak<u>a</u>na amru All<u>a</u>hi mafAAool<u>a</u><b>n</b>


Athar:
  اللہ  تعالیٰ  چُھنہٕ  بس  شِرکَسٕے  یوت  معاف  کران  اَمہِ  ورٲے  یِم  تہِ  باقی  گناہ  چِھ  یس  خٲطرٕ  سُہ  یژھان  چُھ  تس  چُھ  معاف  کران،  خُدایس  سٍتۍ  ییٚمۍ  بیٚیہِ  کانٛہہ  شریک  ٹھہروو  تٔمۍ  کوٚر  سٮ۪ٹھاہ  بوٚڈ  اَپُز  تصنیف  بیٚیہِ  کٔرٕن  سخت  بَڈِ  گناہٕچ  کتھ۔

Mirwaiz:
  پٔزۍ  پٲٹھۍ  اللہ  تعالیٰ  چُھنہٕ  سزا  دِتھ  تہِ  مغفرت  کران  شِرکس۔  تس  کیاہ  ٹھہراوِ  کانہہ  شریک  بلکہ  چُھ  مُشرِکن  دٲیمی  سزاہس  اندر  مُبتلا  تھاوان،  تمہِ  ورٲے  چُھ  مغفرت  کران  سارنٕے  گنہن  لۅکٹین  تہٕ  بڈین  تہِ۔  سزا  دِنہٕ  ورٲے  یِمن  یژِھہ  تہٕ  تِمن،  یُس  اکھاہ  شریک  ٹھہراوِ  خدایس۔  پس  بتحقیق  نوٚورٲوۍ  تٔمۍ  گناہ  سٮ۪ٹھاہ  بٔڈۍ۔  یعنی  سُہ  سپُد  بٔڈِ  جُرمُک  مُرتکب  یُس  نہٕ  قٲبلِ  مغفرتھٕے  چُھ۔  توٚتانۍ  یوٚتانۍ  نہٕ  شِرکہٕ  نِشہِ  پتھ  روزِ  تہٕ  توبہٕ  کرِ۔

Tahir:
  بے  شک  چُھنہٕ  اللہ  تعالیٰ  اَتھ  کتھہِ  بخشان  زِ  تس  سٍتۍ  یِیہِ  شرک  کرنہٕ  تہٕ  اَمہِ  کھۅتہٕ  ؤسِتھ  (یُس  گناہ  تہِ  آسہِ)  یَس  یژھان  چُھ  تس  چُھ  معاف  کران،  تہٕ  ییٚمۍ  اللہ  تعالیٰ  ہس  سٍتۍ  شرک  کۆرپٔزۍپٲٹھۍ  لوگ  تٔمۍ  سیٚٹھاہ  بڑِ  گناہُک  بہتان۔

Transliteration:
  Inna All<u>a</u>ha l<u>a</u> yaghfiru an yushraka bihi wayaghfiru m<u>a</u> doona <u>tha</u>lika liman yash<u>a</u>o waman yushrik bi<b>A</b>ll<u>a</u>hi faqadi iftar<u>a</u> ithman AAa<i><u>th</u></i>eem<u>a</u><b>n</b>


Athar:
  کیا  تۅہیہِ  وُچھوٗکھ  تِم  لُکھ  تہِ  یِم  پننہِ  نفسہٕ چہِ  پٲکیزگی  ہٕندۍ  سٮ۪ٹھاہ  دَم  چِھ  دِوان؟  حالانکہ  پٲکیزگی  یس  یژھان  چُھ  تس  چُھ  اللہ  تعالیٰ  عطا  کران  تہٕ  ﴿یۅسہٕ  پٲکیزگی  تِمن  میلان  چَھنہٕ  تہٕ  درحقیقت﴾  چُھنہٕ  تِمن  پٮ۪ٹھ  ذرس  برابر  ظُلم  یِوان  کرنہٕ۔

Mirwaiz:
  آیا  وُچھان  چُھکھناژٕ  تِمن  لوٗکن  کُن  یِم  پنٕںۍ  پان  مُقدس  تہٕ  پاک  زانان  چھِ۔  یِم  پٲنۍ  پانس  تعریف  کران  چھِ۔  تمہِ  سٍتۍ  اندیٚکھ  نہٕ  کینہہ،  بلکہ  چُھ  قٲبلِ  تعریف  سُے  یس  خدا  پاک  کرِ  تہٕ  مُقدس  ونہِ،  ظلم  ییہِ  نہٕ  کرنہٕ  کٲنسہِ  أکِس  تتھ  پنہٕ  پیٖنتِس  برابر  تہِ  یُس  کٔھزرآنچہِ  ہٕندِس  سنرِس  منٛز  آسان  چُھ۔

Tahir:
  کیا  تۅہیہِ  وُچھ  ووکھ  نا  تِتھۍ  لُکھ  یِم  پننِس  پانس  پاک  چِھ  ظٲہر  کران،  بلکہ  یَس  اللہ  تعالیٰ  ہٕے  یَژھان  چُھ  تس  چُھ  پاک  کران  تہٕ  تِمن  پیٚٹھ  یِیہِ  نہٕ  أکِس  پن  داوِ  یوت  تہِ  ظلم  کرنہٕ۔

Transliteration:
  Alam tara il<u>a</u> alla<u>th</u>eena yuzakkoona anfusahum bali All<u>a</u>hu yuzakkee man yash<u>a</u>o wal<u>a</u> yu<i><u>th</u></i>lamoona fateel<u>a</u><b>n</b>


Athar:
  وُچِھتو،  یِم  چِھنہٕ  خُدایس  پٮ۪ٹھ  تہِ  اَپُز  الزام  لاگنس  ہِراسہٕ  کران،  تہٕ  تِہندِ  ٹاکارٕہ  گناہ  گار  آسنہٕ  خٲطرٕ  چُھ  یۅہے  اکھ  گناہ  کٲفی۔

Mirwaiz:
  وُچھ  کِتھہٕ  پٲٹھۍ  چھِ  یِم  نوٚراوان  کُنِس  خدایس  پیٚٹھ  اپُز۔  پنُن  پان  مُقدس  تہٕ  پاک  زاننہٕ  سٍتۍ۔  باوجود  کُفر  وشِرک  چھِ  یِم  پنُن  پان  مقبول  زانان،  یہے  کتھ  چھےٚ  کٲفی  نٔنِس  گنہس  مُبتلا  آسنہٕ  خٲطرٕ۔  اتھ  کُن  نظر  کٔرِتھ  یُس  عذاب  یِمن  کرنہٕ  ییہِ  سُہ  چُھنہٕ  یِہٕندِ  جُرم  کھۅتہٕ  کینہہ  تہِ  زیادٕہ۔

Tahir:
  تۆہۍ  وُچِھو  تِم  کِتھہٕ  پٲٹھۍ  چِھ  اللہ  تعالیٰ  ہس  پیٚٹھ  اَپُزبہتان  کھالان،  تہٕ  یۅہے  ٹاکارٕہ  گناہ  چُھ  (تِہِندِ  عذاب  خٲطرٕ)  کٲفی۔

Transliteration:
  On<i><u>th</u></i>ur kayfa yaftaroona AAal<u>a</u> All<u>a</u>hi alka<u>th</u>iba wakaf<u>a</u> bihi ithman mubeen<u>a</u><b>n</b>


Athar:
  کیا  تۅہیہِ  وُچھوٗکھ  نا  تِم  لُکھ  یِمن  کتابہِ  ہٕندِ  علمہٕ  منٛزٕ  کینٛہہ  حصہ  چُھ  دِنہٕ  آمُت  تہٕ  تِہُند  حال  چُھ  یہِ  زِ  تِم  چِھ  جِبت  تہٕ  طاغوت  مانان۔  ﴿جِبت،  اَتھ  چِھ  معنے  بے  حقیقت،  بے  اصل  تہٕ  بے  فٲیدٕہ  چیز۔  اسلام چہِ  زبٲنۍ  منٛز  چِھ  جود،  کہانت  ﴿جوتش﴾  فال  گیری،  شگون،  مہورت  تہٕ  باقی  تمام  ؤہمی  تہٕ  خیٲلی  کتھہٕ  جِبت  لفظس  سٍتۍ  تعبیر  کرنہٕ  آمژٕ۔  طاغوت،  تشریح  خٲطرٕ  وُچُھو  سورۂ  بقرہ  آیت  نمبر  256﴾  بیٚیہِ  چِھ  کٲفرن  متعلق  ونان  زِ  ایمان  اَنن  والیو  کھۅتہٕ  چِھ  یِمے  زیادہ  صحیح  وَتہِ  پٮ۪ٹھ  ﴿یتھ  جایہِ  چِھ  کٲفر  مُراد  مشرکینِ  عرب﴾

Mirwaiz:
  آیا  وُچھان  چھُکھنا  ژٕ  اے  مُخٲطبِ  تِمن  لوٗکن  کُن  یِمن  کتابہِ  ہُند  یعنی  توراتُک  اکھ  حصاہ  عطا  کرنہٕ  آمُت  چھُ۔  مگر  باوجودآں  چھِ  تِم  پژھ  کران  قریشن  ہٕندین  پۅتلین  بیٚیہِ  شیطانس،  ونان  چھِ  تِم  کٲفرن  خوش  کرنہٕ  خٲطرٕ،  کہ  کٲفر  چھِ  زیادٕہ  سیٚزِ  وتہِ  پیٚٹھ  باایمانن  ہٕندِ  کھۅتہٕ۔

Tahir:
  کیا  تۅہیہِ  وُچھ  ووکھ  نا  تِم  لُکھ  یِمن  (آسمانۍ)  کتابِہ  ہُنٛد  حصہٕ  چُھ  دِنہٕ  آمُت  تمن  چُھ  (اَمہِ  پتہٕ  تہِ)  پۅتلین  تہٕ  شیطانس  پیٚٹھ  ایمان  تہٕ  کٲفرن  متعلق  چِھ  ونان  زِ  مسلمانن  ہٕنٛدِ  نسبت  چِھ  یِم  (کٲفر)  زیادٕہ  سیٚزِ  وَتہِ  پیٚٹھ۔

Transliteration:
  Alam tara il<u>a</u> alla<u>th</u>eena ootoo na<u>s</u>eeban mina alkit<u>a</u>bi yuminoona bi<b>a</b>ljibti wa<b>al</b><u>tta</u>ghooti wayaqooloona lilla<u>th</u>eena kafaroo h<u>a</u>ol<u>a</u>i ahd<u>a</u> mina alla<u>th</u>eena <u>a</u>manoo sabeel<u>a</u><b>n</b>


Athar:
  یِتھی  لُکھ  چِھ  یِمن  پٮ۪ٹھ  خداین  لعنت  چھےٚ  کٔرمٕژ  تہٕ  یس  پٮ۪ٹھ  خُداے  لعنت  کرِ  پتہٕ  وُچھوٗن  نہٕ  توٚہۍ  تٔمۍ  سُند  کانٛہہ  مددگار۔

Mirwaiz:
  یِمے  لوٗکھ  کیاہ  گٔے  تِم  یِمن  اللہ  تعالیٰ  ہن  لعنت  کٔر  یِم  پننہِ  رحمت  نِشہِ  دوٗر  کٔرِن،  یس  أکِس  اللہ  تعالیٰ  لعنت  کرِ  پس  لبہٕ  ہن  نہٕ  ژٕ  تٔمۍ  سٕندِ  خٲطرٕ  کانہہ  مددگاراہ  عذاب  کہِ  وقتہٕ۔

Tahir:
  یِم  چِھ  تِم  لُکھ  یِمن  پیٚٹھ  اللہ  تعالیٰ  ہن  لعنت  کٔر،  تہٕ  یَس  پیٹھ  اللہ  تعالیٰ  لعنت  کرِتس  خٲطرٕ  لبہَن  نہٕ  ژٕہرگزتہِ  کانٛہہ  مددگار۔

Transliteration:
  Ol<u>a</u>ika alla<u>th</u>eena laAAanahumu All<u>a</u>hu waman yalAAani All<u>a</u>hu falan tajida lahu na<u>s</u>eer<u>a</u><b>n</b>


Athar:
  کیا  حکومتس  منٛز  چھا  یِہُنٛد  کانٛہہ  حصہٕ؟  اگر  یہِ  آسِہے  تیٚلہِ  دِہن  نہٕ  یِم  باقین  اکھ  کھٔنڈ  ہار  تہِ۔

Mirwaiz:
  کِنہٕ  تِمن  چھےٚ  کُنہِ  قسمہٕ  پادشاہت،  تیٚلہِ  تہِ  دِہن  نہٕ  تِم  لوٗکن  اکھ  رژھ  تہِ  نقیر  چھِ  ونان  کٔھزرٕ  آنچہِ  پیٚٹھ  یُس  زٲویُل  دیٚل  چُھ  آسان۔

Tahir:
  کیا  تِمن  چھا  سلطنتس  منٛز  کانٛہہ  حصہٕ؟  ہرگاہ  یہِ  آسہِ  تیٚلہِ  دِن  نہٕ  تِم  (پننہِ  بخیل  آسنہٕ  کِنۍ)  لُکن  کٔھنٛڈ  ہار  تہِ۔

Transliteration:
  Am lahum na<u>s</u>eebun mina almulki fai<u>th</u>an l<u>a</u> yutoona a<b>l</b>nn<u>a</u>sa naqeer<u>a</u><b>n</b>


Athar:
  پتہٕ  کیا  یِم  چھا  باقین  سٍتۍ  امہِ  موجوٗب  حسد  کران  زِ  خُداین  چِھ  تِم  پننہِ  فضلہٕ  سٍتۍ  نوٲزِمٕتۍ؟  اگر  یہِ  کتھ  چھےٚ  تیٚلہِ  گژِھہ  یِمن  پے  لگُن  زِ  اَسہِ  کٔر  ابراہیمؑ  سٕندٮ۪ن  اولادن  کتاب  تہٕ  حکمت  عطا  بیٚیہِ  بخشُک  مُلکِ  عظیم۔

Mirwaiz:
  بلکہ  چُھ  یِمن  یہودن  حسد  لوٗکن  ہُند  بالخصوص  نبی  کریم  سُند  صلی  اللہ  علیہ  و  سلم  یتھ  کتھہِ  پیٚٹھ  کہ  تِمن  کوٚر  اللہ  تعالیٰ  ہن  عطا  پنُن  بوٚڈ  فضل  نبوت  تہٕ  رسالت  بیٚیہِ  مُتعدد  ازواجِ  طاہرات،  پس  نو  کانہہ  کتھاہ  چھنہٕ  بتحقیق  اسہِ  کٔرنا  عطا  حضرتِ  اِبراہیم  سٕندِ  خاندانس  کتاب  تہٕ  حِکمت۔  بیٚیہِ  کٔر  اسہِ  تِمن  بٔڈ  بادشاہت  عطا۔  تِمن  أندرٕ  اوس  حضرتِ  یوسُف  تہٕ  حضرتِ  سلیمان  یِمن  بٔڈ  سلطنت  ٲس  بیٚیہِ  حضرتِ  داوود  یِمن  بے  شُمار  نِکاح  ٲسۍ۔

Tahir:
  کیا  یِم  (یہوٗدۍ)  چھا  لُکن  (سٍتۍ  تِمن  نعمتن)  پیٚٹھ  حسد  کران  یِمہٕ  اللہ  تعالیٰ  ہن  تِمن  پننہِ  فضل  سٍتۍ  عطا  چھے٘  کرِمَژٕ،  آ،  اَسہِ  کٔر  پٔزۍپٲٹھۍ  ابراہیم  (علیہ  السلام)  سٕندِس  خاندانس  کتاب  تہٕ  حکمت  عطا  تہٕ  اَسہِ  بخش  تِمن  بٔڑ  سلطنت۔

Transliteration:
  Am ya<u>h</u>sudoona a<b>l</b>nn<u>a</u>sa AAal<u>a</u> m<u>a</u> <u>a</u>t<u>a</u>humu All<u>a</u>hu min fa<u>d</u>lihi faqad <u>a</u>tayn<u>a</u> <u>a</u>la ibr<u>a</u>heema alkit<u>a</u>ba wa<b>a</b>l<u>h</u>ikmata wa<u>a</u>tayn<u>a</u>hum mulkan AAa<i><u>th</u></i>eem<u>a</u><b>n</b>


Athar:
  مگر  تِمو  منٛزٕ  اوٚن  کٲنٛسہِ  اَتھ  پٮ۪ٹھ  ایمان  تہٕ  کٲنٛسہِ  پِھیُر  اَمہِ  نِشہِ  بُتھ،  تہٕ  بُتھ  پھرن  والیٚن  خٲطرٕ  چُھ  بس  جہنمُک  شعلہٕ وُن  نارٕے  کٲفی۔  ﴿یاد  گژِھہ  تھاوُن  زِ  یَتھ  جایہِ  چُھ  بنی  اسرٲئیل  چَن  حٲسدانہٕ  کتھن  جواب  دِنہٕ  یِوان۔  اَمہِ  جوابُک  مطلب  چُھ  یہِ  زِ  ٲخر  کتھ  کتھہِ  پٮ۪ٹھ  چِھو  توٚہۍ  لُکھ  دَزان؟  توٚہۍ  تہِ  چِھو  ابراہیمؑ  سٕندۍ  اولاد  تہٕ  یِم  بنی  اسماعیلؑ  تہِ  چھِ  ابراہیمؑ  سٕندی  اولاد۔  اَسہِ  یُس  وعدٕہ  ابراہیم  علیہ  السلامن  سٍتۍ  دُنیا کہ  اِمامتُک  کوٚرمُت  اوس  سُہ  اوس  آل ابراہیمؑ  منٛزٕ  صرف  تِمن  لُکن  خٲطرٕ  یِم  سانہِ  سوزنہٕ  آمژِ  کتابہِ  ہٕنز  تہٕ  حکمتٕچ  پیروی  کرن۔  یہِ  کتاب  تہٕ  حکمت  ٲس  گۅڈٕ  اَسہِ  تۅہیہِ  نِشہِ  سوٗزمٕژ  مگر  یہِ  ٲس  تُہٕنز  نالایقی  زِ  تۅہیہِ  پھیٚرُو  اَمہِ  نِشہِ  بُتھ۔  وۅنۍ  دِیُت  اَسہِ  سُے  چیز  بنی  اسماعیلس  تہٕ  یہِ  چھےٚ  یِہٕنز  خۅش  نصیبی  زِ  یِمَو  چُھ  اَتھ  پٮ۪ٹھ  ایمان  اوٚنمُت۔﴾

Mirwaiz:
  پس  تِمو  تمہِ  وقتہٕ  کیو  یہودو  أندرٕہ  ٲسۍ  أڈۍ  یِمو  تِمن  پیغمبرن  پژھ  کٔر  بیٚیہِ  ٲسۍ  أڈۍ  یِم  کُفرو  اِنکار  سٕے  پیٚٹھ  روٗدۍ،  تِمن  نِشہِ  پھِرُکھ  بُتھ۔  ہرگاہ  وۅنۍ  أزِکہ  وقتہٕ  یہود  تہِ  تۅہیہِ  پژھ  کرن  نہٕ  یا  رسول  اللہ  توٚہۍ  مہ  حض  سپدِو  آزردٕہ۔  یہِ  یِہٕنٛز  نو  کتھاہ  چھنہٕ،  کٲفی  چُھ  جہنم  تِہٕندِ  زالنہٕ  خٲطرٕ  تِمن  سزا  دِنہٕ  خٲطرٕ۔

Tahir:
  وۅنۍ  اۆن  تِمَو  منٛزٕ  کینٛژھو  اَتھ  پیٚٹھ  ایمان  تہٕ  کینٛژھو  پھِیُر  تِمَو  منٛزٕ  اَمہِ  نِشہِ  بُتھ،  تہٕ (بُتھ  پھِرن  وٲلِس  خٲطرٕ)  چُھ  جہنمُک  نارٕ  اَلاوٕہ  کٲفی۔

Transliteration:
  Faminhum man <u>a</u>mana bihi waminhum man <u>s</u>adda AAanhu wakaf<u>a</u> bijahannama saAAeer<u>a</u><b>n</b>


Athar:
  یِمو  لُکو  سٲنۍ  آیات  ماننہٕ  نِشہِ  انکار  چُھ  کوٚرمُت  تِم  تراووکھ  أسۍ  یقیناً  نارس  منٛز  تہٕ  ییٚلہِ  تِہِندِ  جسمُک  مٕسلہٕ  گٔلِتھ  مۅکلہِ  تہٕ  تتھ  جایہِ  کرو  أسۍ  بیاکھ  مٕسلہٕ  پٲدٕ،  تاکہ  تِم  وُچَھن  ٹھیک  پٲٹھۍ  عذابُک  مزٕہ،  اللہ  تعالیٰ  چُھ  بٔڈ  قدرت  تھاوان  تہٕ  پنٕنۍ  فٲصلہٕ  عملاونٕچ  حکمت  چُھ  ٹھیک  پٲٹھۍ  زانان۔

Mirwaiz:
  پٔزۍ  پٲٹھۍ  یِمو  لوٗکو  اِنکار  کوٚر  سانین  آیاتن  تہٕ  احکامن،  جلدی  واتناووکھ  أسۍ  تِم  نارس  اندر،  ییٚلہِ  ییٚلہِ  بُزنہٕ  آسہِ  یِوان  تہٕ  دٔزِتھ  آسہِ  پیٚوان  تِہٕںٛز  ژم۔  فوراً  آسوکھ  تتھ  ژمہِ  بدل  بیاکھ  ژم  پٲدٕہ  کران  یُتھ  وارٕہ  آسن  عذابُک  مزٕہ  ژٕہان،  پٔزۍ  پٲٹھۍ  اللہ  تعالیٰ  چُھ  غٲلِب  حِکمت  وول۔

Tahir:
  بے  شک  یِمَو  لُکو  سانیٚن  آیاتن  انکار  کۆر،  أسۍچھکوکھ  تِم  عنقریب  جہنم  کِس  نارس  منٛز،  ییٚلہِ  تِہِندۍ  مُسلہٕ  دزن،  پتہٕ  بدلاوَو  أسۍ  تِمن  دۆیِمۍ  مُسلہٕ  تاکہ  تِم  روزن  (لگاتار)  عذابُک  (مزٕہ)  وُچھان،  بے  شک  چُھ  اللہ  تعالیٰ  غٲلب  حکمت  وول۔

Transliteration:
  Inna alla<u>th</u>eena kafaroo bi<u>a</u>y<u>a</u>tin<u>a</u> sawfa nu<u>s</u>leehim n<u>a</u>ran kullam<u>a</u> na<u>d</u>ijat julooduhum baddaln<u>a</u>hum juloodan ghayrah<u>a</u> liya<u>th</u>ooqoo alAAa<u>tha</u>ba inna All<u>a</u>ha k<u>a</u>na AAazeezan <u>h</u>akeem<u>a</u><b>n</b>


Athar:
  تہٕ  یِمو  لُکو  سٲنۍ  آیات  مٲنۍ  تہٕ  نیک  عملہٕ  کریٚکھ  تِم  کروکھ  أسۍ  تِتھیٚن  باغن  منٛز  دٲخل  یِمن  بٔنۍ  کِنۍ  کۅلہٕ  آسن  پکان  ییٚتہِ  تِم  ہمیشہٕ  روزن  تہٕ  تِمن  میلن  پٲکیزٕہ  خاندارِنہٕ  تہٕ  تِم  تھاووکھ  أسۍ  گٔنِس  شیٚہجارس  تل۔

Mirwaiz:
  یِمو  لوٗکو  پژھ  کٔر  کُنِس  خدایس  بیٚیہِ  تِہٕندِس  پیٚغمبرس  بیٚیہِ  کریٚکھ  رٕژٕ  عملہٕ،  جلدی  واتناووکھ  أسۍ  تِم  تِمن  جنتن  اندر  یِمو  منٛزٕہ  جۅیہِ  پکان  آسن،  تِمنٕے  جنتن  اندر  روزن  تِم  ہمیشہ،  تِہٕںدِی  خٲطرٕ  آسن  تِمن  جنتن  اندر  پاک  وپاکیزٕہ  زنانہٕ،  بیٚیہِ  واتناووکھ  أسۍ  تِم  زیٖٹھِس  سایس  تل۔

Tahir:
  تہٕ  یِمَو  لُکو  ایمان  اۆن  بیٚیہِ  روٗدۍ  نیک  عملہٕ  کران،  تِم  کرۆوکھ  أسۍ  جنتن  منٛز  دٲخل  یِمن  بٔنۍ  کِنۍ  کۅلہ  جٲری  چِھ،  تِم  روزن  تِمن  منٛز  ہمیشہ،  تِہِندِ  خٲطرٕ  آسن  تَتہِ  پاکیزٕہ  خاندارِنہِ  تہٕ  أسۍ  کروکھ  تِم  سیٚٹھاہ  گٔنِس  شِہلِس  منٛز  دٲخل۔

Transliteration:
  Wa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti sanudkhiluhum jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> abadan lahum feeh<u>a</u> azw<u>a</u>jun mu<u>t</u>ahharatun wanudkhiluhum <i><u>th</u></i>illan <i><u>th</u></i>aleel<u>a</u><b>n</b>


Athar:
  مسلمانو،  اللہ  تعالیٰ  چُھ  تۅہیہِ  حکم  دِوان  زِ  امانت  کٔرِو  اہلِ  امانتن  حوالہٕ  تہٕ  ییٚلہِ  لُکن  درمیان  فٲصلہٕ  کٔرِو  تیٚلہِ  کٔرِو  عدلہٕ  سان،  ﴿یعنی  توٚہۍ  روٗزۍزیٚو  تِمو  بُرٲیو  نِشہِ  بٔچِتھ  یِمن  منٛز  بنی  اسرٲئیل  مبتلا  چِھ  سپدۍمٕتۍ۔  بنی  اسرٲئیل چو  بنیادی  غلطیو  منٛزٕ  ٲس  اکھ  غلطی  یہِ  زِ  تِمو  لٲگۍ  پننِس  انحطاط  کِس  زمانس  منٛز  امانت،  یعنی  ذمہٕ دٲری  ہٕندۍ  منصب  تہٕ  مذہبی  پیشوٲئی  تہٕ  قومی  سردٲری  ہٕندۍ  مرتبہ  تِتھیٚن  لُکن  دِنۍ  یِم  نااہل،  کم  ظرف،  بداخلاق،  بددیانت  تہٕ  بدکار  ٲسۍ۔  نتیجہ  درٛاو  یہِ  زِ  بُرٕ  لُکن  ہٕندِس  قیادتس  منٛز  روٗد  سورُے  قوم  خراب  سپدان۔  مسلمانن  چُھ  ہدایت  دِنہٕ  یِوان  زِ  توٚہۍ  کٔرۍزیٚو  نہٕ  یہِ۔  بنی  اسرٲئیلٕچ  دوٚیِم  بٔڈ  کمزوری  ٲس  یہِ  زِ  تِم  ٲسۍ  انصاف کہ  روح  نِشہِ  بالکل  خٲلی  سپدۍمٕتۍ۔  تِم  ٲسۍ  شخصی  تہٕ  قومی  غرضو  خٲطرٕ  آرامہٕ  سان  ایمان  نیٚنگلاوان  تہٕ  نَنہِ  وانہٕ  ٲسۍ  ہٹ دھرمی  ورتاوان۔  انصاف  کِس  ۂٹِس  پٮ۪ٹھ  شرٛاکھ  چلاونس  اوس  نہٕ  رژھ  تہِ  تِمن  عار  یِوان۔  اللہ  تعالیٰ  چُھ  مسلمانن  ہدایت  دِوان  زِ  توٚہۍ  بٔنۍزیو  نہٕ  زانٛہہ  بے انصاف۔  خواہ  کٲنٛسہِ  سٍتۍ  دوستی  آسیو  یا  دشمنی،  بہر  حال  ییٚلہِ  کتھ  ؤنِو  انصافٕچ  ؤنِو  تہٕ  ییٚلہِ  فٲصلہٕ  کٔرِو  عدلہٕ  سان  کٔرِو۔﴾  اللہ  تعالیٰ  چُھو  تۅہیہِ  واریاہ  رٕژ  نصیحت  کران۔  تہٕ  پٔزۍ پٲٹھۍ  چُھ  اللہ  تعالیٰ  سورُے  کینٛہہ  بوزان  تہٕ  وُچھان۔

Mirwaiz:
  پٔزۍ  پٲٹھۍ  اے  باایمانو  اللہ  تعالیٰ  چُھ  تۅہیہِ  امر  کران  ییٚمہِ  کُے  کہ  امانت  واتناوو  تمہِ  کِس  حقدارس،  بیٚیہِ  چُھ  حکُم  اللہ  تعالیٰ  کہ  ییٚلہِ  توٚہۍ  لوٗکن  منٛز  فٲصلہٕ  کرُن  ہیٚوان  ٲسِو  سُہ  فٲصلہٕ  ٲسۍ  زیٚوعدلہٕ  موجوب  کٲنسہِ  أکۍسٕنٛز  طرفدٲری  ورٲے  کران،  پٔزۍ  پٲٹھۍ  اللہ  تعالیٰ  ییٚمہِ  کتھہِ  ہٕںٛز  تۅہیہِ  فہمٲیِش  تہٕ  نصیحت  چُھ  کران  کیاہ  رٕژ  کتھاہ  چھےٚ  سۅ،  پٔزۍ  پٲٹھۍ  اللہ  تعالیٰ  چُھ  تہِ  سورُے  بوزٕوُن  یہِ  توٚہۍ  امانتس  مُتعلق  ونان  چُھوٕ،  تہِ  سورُے  وُچھہِ  وُن  یہِ  توٚہۍ  امانتس  کران  چِھو۔

Tahir:
  بے  شک  چُھو  اللہ  تعالیٰ  تۅہیہِ  حکم  دِوان  زِ  امانت  کٔرِو  تِمنٕے  لُکن  حوالہٕ  یِم  تَتھ  لایق  چِھ،  تہٕ  ییٚلہِ  تۆہۍ  لُکن  پیٚٹھ  حکومت  کٔرِو  تیٚلہِ  ٲسِو  عدل  سان  تہٕ  انصاف  سان  کران  (یا،تہٕ  ییٚلہِ  تۆہۍ  لُکن  درمیان  فٲصلہٕ  کٔرِو  تیٚلہِ  ٲسِو  عدل  سان  تہٕ  انصاف  سان  فٲصلہٕ  کران)۔  بے  شک  کٲژاہ  رٕژ  نصیحت  چُھو  تۅہیہِ  اللہ  تعالیٰ  کران،  بے  شک  چُھ  اللہ  تعالیٰ  وارٕ  پٲٹھۍ  بوزن  وول  تہٕ  وارٕ  پٲٹھۍ  وُچھن  وول۔

Transliteration:
  Inna All<u>a</u>ha yamurukum an tuaddoo alam<u>a</u>n<u>a</u>ti il<u>a</u> ahlih<u>a</u> wai<u>tha</u> <u>h</u>akamtum bayna a<b>l</b>nn<u>a</u>si an ta<u>h</u>kumoo bi<b>a</b>lAAadli inna All<u>a</u>ha niAAimm<u>a</u> yaAAi<i><u>th</u></i>ukum bihi inna All<u>a</u>ha k<u>a</u>na sameeAAan ba<u>s</u>eer<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  اطاعت  کٔرِو  اللہ  تعالیٰ  سٕنز  تہٕ  اطاعت  کٔرِو  رسول  صلی  اللہ  علیہ و سلمن  ہٕنز  تہٕ  تِمن  لُکن  ہٕنز  یِم  تۅہیہِ  منٛز  صاحبِ  اَمر  آسن  پتہٕ  ہرگاہ  تۅہیہِ  درمیان  کُنہِ  معاملس  منٛز  تنازعہٕ  سپدِ  تیٚلہِ  پِھرِیوٗن  سُہ  خُدایس  تہٕ  رسول  صلی  اللہ  علیہ و سلمس  کُن۔  ﴿یہِ  آیت  چِھ  اسلام کہ  پوٗرٕ  مذہبی،  تمدنی  تہٕ  سیٲسی  نظامٕچ  بُنیاد  تہٕ  اسلٲمی  ریاست کہ  دستورٕچ  اولیٚن  دفعہ۔  اتھ  منٛز  چِھ  حسبِ  ذیل  ژور  اصول  مستقل  طور  قٲیِم  کرنہٕ  آمٕتۍ:  ﴿1﴾  اسلٲمی  نظامس  منٛز  چُھ  اصل  مُطاع  یس  اطاعت  یِیہِ  کرنہٕ  اللہ  تعالیٰ۔  اکھ  مسلمان  چُھ  سارِوٕے  برونٛہہ  اللہ  تعالیٰ  سُند  بندٕہ،  باقی  یِکینژھاہ  چُھ  تہِ  چُھ  امہِ  پتہٕ۔  ﴿2﴾  اسلٲمی  نظامٕچ  دوٚیُم  بُنیاد  چھےٚ  رسول  اللہ  صلی  اللہ  علیہ و سلمن  ہٕنز  اطاعت۔  ﴿3﴾  یِمو  دۅیو  اطاعتو  پتہٕ  چھےٚ  یِمن  ماتحت  روٗزِتھ  تریٚیِم  اطاعت  مُسلمانن  ہٕندٮ۪ن  اُولی  الامرن  ہٕنز  یِم  خۅد  مُسلمانو  منٛزٕ  آسن۔  اُولی  الامَرٕ کِس  مفہومس  منٛز  چِھ  تِم  سٲری  لُکھ  شامِل  یِم  مُسلمانن  ہٕندٮ۪ن  اجتمٲعی  معاملاتن  ہٕندۍ  سربراہِ  کار  آسن،  خواہ  تِم  علماء  آسن  یا  سیٲسی  رہنمٲئی  کرن  وٲلۍ  لیڈر  آسن  یا  ملکی  انتظام  کرن  وٲلۍ  حٲکم  یا  عدالتی  فٲصلہٕ  کرن  وٲلۍ  جج  یا  تمدّنی  تہٕ  مُعاشرتی  امورن  منٛز  قبیلن  تہٕ  بٔستِین  تہٕ  محلن  ہٕنز  سربرٲہی  کرن  وٲلۍ  زِٹھۍ،  بزرگ  تہٕ  سردار  آسن۔  ﴿4﴾  اللہ  تعالیٰ  سُند  حکم  تہٕ  رسول  صلی  اللہ  علیہ و سلمن  ہُند  طریقہٕ  چُھ  بنیٲدی  قانون  تہٕ  ٲخری  سَنَد۔  مُسلمانن  درمیان  یا  حکومتس  تہٕ  عوامس  درمیان  یَتھ  مسلس  منٛز  تہِ  نِزاع  پٲدٕ  گژِھہ  تتھ  منٛز  یِیہِ  فٲصلہٕ  خٲطرٕ  قرآنس  تہٕ  سُنتس  کُن  رجوع  کرنہٕ  تہٕ  یُس  فٲصلہٕ  تورٕ  حٲصل  سپدِ  تتھ  برونٛٹھہٕ  کنہِ  نوٚمراوَن  سٲری  پنُن  سر  تہٕ  کرن  تسلیم۔﴾  اگر  تۅہیہِ  پٔزۍ  پٲٹھۍ  خُدایس  تہٕ  ٲخرت  کِس  دۅہس  پٮ۪ٹھ  ایمان  چُھو،  یۅہے  چُھ  اکھ  صحیح  طریقہٕ  کار  تہٕ  انجام کہ  اعتبارٕ  تہِ  چُھ  بہتر۔

Mirwaiz:
  اے  باایمانو  مٲنِو  حکُم  خداے  سُند  بیٚیہِ  پیغمبرِ  خداے  سُند،  بیٚیہِ  یِم  تۅہیہِ  منٛز  یعنی  مسلمان  تُہٕندۍ  حٲکِم  آسن  تِمن  ہٕندۍ  احکام  تہِ  مٲنِو،  پس  اگر  اختلاف  سپدِ  تۅہیہِ  کُنہِ  امرس  منٛز  کہ  یہِ  چھا  خدا و پیغمبر  خداے  سُند  حکُم  کِنہٕ  چُھنہٕ،  پس  نِیوٗن  سُہ  معاملہٕ  خدایس  تہٕ  پیغمبرِ  خدایس  نِشہِ۔  پیغمبرِ  خدا  کرن  پانے  تمیُک  فٲصلہٕ  یہِ  گوو  عہدِ  رسالتس  اندر۔  تِمن  پتہٕ  کٔرِو  پیش  اَئمہ  تہٕ  علما  دینن  سُہ  معاملہٕ۔  تِم  کٔرِن  تمیُک  فٲصلہٕ  قرآن  وحدیث  موجوب،  چھِوہے  توٚہۍ  پژھ  کران  خدایس  بیٚیہِ  پٔتمِس  دۅہس  یعنی  قیامتس،  یہِ  اِختلاف  کہ  وقتہٕ  رجُوع  کرُن  قرآن  وحدیثس  کُن  یی  چُھ  بہتر  بیٚیہِ  سٮ۪ٹھاہ  رُت  انجام  کِنۍ۔  کیازِ  امیُک  نتیجہ  چُھ  دنیاہس  اندر  امن  وراحت  تہٕ  ٲخرتس  اندر  نجات  وسعادت۔

Tahir:
  اے  ایمان  والیو!اللہ  تعالیٰ  سٕنٛز  اطاعت  کٔرِو  تہٕ  رسول  (صلی  اللہ  علیہ  وسلم)  سٕنز  اطاعت  کٔرِوٗ  بییہ  پننیو  منٛز  (حقس  پیٹھ  پکن  والین)  صاحبانِ  امرن  ہنٛز،  پتہٕ  ہرگاہ  کُنہِ  مسلس  منٛز  تۆہۍ  پانہٕ  وٲنۍ  اختلاف  کٔرِو  تیٚلہِ  پھِرِو  سہُ  (حتمی  فٲصلہٕ  خٲطرٕ)  اللہ  تعالیٰ  ہس  تہٕ  رسولس  (صلی  اللہ  علیہ  وسلم)  کُن  ہرگاہ  تۆہۍاللہ  تعالیٰ  ہس  پیٹھ  تہٕ  ٲخرت  کِس  دۅہس  پیٚٹھ  ایمان  تھاوان  چِھوٗ  (تہٕ)  یی  چُھ  (تُہٕندِس  حقس  منٛز)  بہتر  تہٕ  انجام  کہ  لحاضہٕ  سیٚٹھاہ  رُت۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo a<u>t</u>eeAAoo All<u>a</u>ha waa<u>t</u>eeAAoo a<b>l</b>rrasoola waolee alamri minkum fain tan<u>a</u>zaAAtum fee shayin faruddoohu il<u>a</u> All<u>a</u>hi wa<b>al</b>rrasooli in kuntum tuminoona bi<b>A</b>ll<u>a</u>hi wa<b>a</b>lyawmi al<u>a</u>khiri <u>tha</u>lika khayrun waa<u>h</u>sanu taweel<u>a</u><b>n</b>


Athar:
  اے  نبیؐ!  تۅہیہِ  وُچِھو  نا  تِم  لُکھ  یِم  دعویٰ  چِھ  کران  زِ  اسہِ  چُھ  ایمان  اوٚنمُت  تتھ  کتابہِ  پٮ۪ٹھ  یۅسہٕ  تۅہیہِ  کُن  نٲزِل  چھےٚ  کرنہٕ  آمٕژ  تہٕ  تِمن  کتابن  پٮ۪ٹھ  یِمہٕ  تۅہیہِ  برونٛہہ  آسہٕ  نٲزِل  کرنہٕ  آمژٕ،  مگر  یژھان  چِھ  یہِ  زِ  پننیٚن  معاملاتن  ہُند  فٲصلہٕ  کرنہٕ  خٲطرٕ  کرہَن  طاغوتس  کُن  رجوع  حالانکہ  یِمن  اوس  طاغوتس  سٍتۍ  کُفر  کرنُک  حکم  دِنہٕ  آمُت  ﴿یتھ  جایہِ  چُھ  واضح  طور  طاغوت  مُراد  سُہ  حٲکم  یُس  قانونِ  الہٰی  ورٲے  کُنہِ  دوٚیِمہِ  قانون  مطٲبق  فٲصلہٕ  کران  آسہِ،  تہٕ  بیٚیہِ  سُہ  نظامِ  عدالت  یُس  نہٕ  اللہ  تعالیٰ  سٕندِ  اقتدارِ  اعلیٰ ہُک  مُطیع  آسہِ  تہٕ  نَہ  آسہِ  اللہ  تعالیٰ  سٕنز  کتاب  ٲخری  سَنَد  مانان۔﴾  شیطان  چُھ  یِمن  سیٚزِ  وَتہِ  نِشہِ  ڈٲلِتھ  واریاہ  دوٗر  یَژھان  نِیُن۔

Mirwaiz:
  وُچھان  چھِو  نا  توٚہۍ  یا  رسول  اللہؐ  تِمن  لوٗکن  کُن  یِم  زیٚوِ  سٍتۍ  دعویٰ  چھِ  کران  پژھ  کرنُک  تتھ  کتابہِ  یۅسہٕ  تۅہیہِ  پیٚٹھ  نٲزِل  آیہِ  کرنہٕ  بیٚیہِ  یہِ  تۅہیہِ  برونٹھ  نٲزِل  آو  کرنہٕ  یعنی  تورات،  باوجودآں  چھِ  تِم  اِرادٕہ  کران  کہ  فیصل  بناون  شیطان،  حالانکہ  تِمن  آیو  حکُم  کرنہٕ  شیطانس  اِنکار  کرنُک۔  تِہُند  نہٕ  کانہہ  چیز  مانہٕ  نُک،  کیازِ  شیطان  چُھ  یژھان  تِمن  سٮ۪ٹھاہ  یچھ  گُمرٲہی  منٛز  مُبتلا  کرُن۔

Tahir:
  کیا  تۅہیہِ  وُچھووکھ  نا  تِم  (منافق)  یِم  (زیٚوِ  سٍتۍ)  دعویٰ  چِھ  کران  زِ  تِمَو  اۆن  تَتھ  (کتابِہ  یعنی  قرآنس)  پیٚٹھ  ایمان  یُس  تۅہیہِ  کُن  نٲزل  آو  کرنہٕ  تہٕ  تِمن  (آسمٲنۍ  کتابن)  پیٚٹھ  تہِ  یِمہٕ  تۅہیہِ  برونٛہہ  نٲزل  آیہِ  کرنہٕ  (مگر)  یژھان  چِھ  یہِ  زِ  پنٕنۍ  مقدِمہٕ  نِہَن  (فٲصلہٕ  خٲطرٕ)  شیطانس  (یعنی  اللہ  تعالیٰ  سٕندیٚو  احکامَو  نِشہِ  انکارس  پیٹھ  بنیمتِس  قانونس)  کُن  حالانکہ  چُھ  تِمن  حکم  آمُت  دِنہٕ  زِاَتھ  کٔرِو  (ٹاکارٕہ)  انکار،  تہٕ  شیطان  چُھ  یی  یژھان  زِ  تِمن  روزِ  سیٚٹھاہ  دوٗر  گمرٲہی  منٛز  ڈالان۔

Transliteration:
  Alam tara il<u>a</u> alla<u>th</u>eena yazAAumoona annahum <u>a</u>manoo bim<u>a</u> onzila ilayka wam<u>a</u> onzila min qablika yureedoona an yata<u>ha</u>kamoo il<u>a</u> a<b>l</b><u>tta</u>ghooti waqad omiroo an yakfuroo bihi wayureedu a<b>l</b>shshay<u>ta</u>nu an yu<u>d</u>illahum <u>d</u>al<u>a</u>lan baAAeed<u>a</u><b>n</b>


Athar:
  تہٕ  ییٚلہِ  یِمن  وَننہٕ  چُھ  یِوان  زِ  ؤلِو  تتھ  چیزس  کُن  یُس  خُداین  چُھ  نٲزِل  کوٚرمُت،  تہٕ  ؤلِو  رسول  صلی  اللہ  علیہ و سلمس  کُن  پتہٕ  چھوٗکھ  توٚہۍ  یِم  مُنافق  وُچھان  زِ  یِم  چِھ  تۅہیہِ  کُن  یِنَس  ہِراسہٕ  کران۔

Mirwaiz:
  بیٚیہِ  ییٚلہِ  وننہٕ  چُھ  یِوان  تِمن  ؤلِو  رجُوع  کٔرِو  تتھ  حُکمس  کُن  یُس  اللہ  تعالیٰ  ہن  نٲزِل  کوٚر،  بیٚیہِ  کٔرِو  رجُوع  پیغمبرِ  خدایس  کُن،  تِم  یہِ  فٲصلہٕ  کرن  تی  کٔرِو  منظور،  وُچھوٗکھ  توٚہۍ  یا  رسول  اللہ  مُنافق  تمہِ  ساتہٕ  اعراض  کران  تہٕ  بُتھ  پھِران  تۅہیہِ  برونٹھ  کُن  یِنہٕ  نِشہِ  عجیب  طریقو۔

Tahir:
  تہٕ  ییٚلہِ  تِمن  وَننہٕ  چُھ  یِوان  زِ  اللہ  تعالیٰ  سٕندِس  نٲزل  کرنہٕ  آمتِس  (قرآنس)  کُن  تہٕ  رسولس  (صلی  اللہ  علیہ  وسلم)  کُن  یِیِوٗ  تیٚلہِ  وُچھوٗکھ  تۆہۍ  منافق  زِ  تِم  چِھ  تۅہیہِ  نشِ  (یِنَس)  ہِراسہٕ  کران  روزان۔

Transliteration:
  Wai<u>tha</u> qeela lahum taAA<u>a</u>law il<u>a</u> m<u>a</u> anzala All<u>a</u>hu wail<u>a</u> a<b>l</b>rrasooli raayta almun<u>a</u>fiqeena ya<u>s</u>uddoona AAanka <u>s</u>udood<u>a</u><b>n</b>


Athar:
  پتہٕ  کیا  چُھ  تمہِ  وِزِ  سپدان  ییٚلہِ  یِہٕندٮ۪ن  پننیٚن  اَتھن  ہُند  اوٚنمُت  مصیبت  یِمن  پٮ۪ٹھ  یِوان  چُھ؟  تمہِ  وقتہٕ  چِھ  یِم  تۅہیہِ  نِشہِ  قسم  کھیٚوان  کھیٚوان  یِوان  تہٕ  ونان  چِھ،  خُداے  سُند  قسم  أسۍ  ٲسۍ  صرف  رٕژر  یژھان  تہٕ  سٲنۍ  نیت  ٲس  یہِ  زِ  فریقن  درمیان  گژِھہ  کُنہِ  پٲٹھۍ  موافقت  سپدٕنۍ۔

Mirwaiz:
  پس  کیاہ  سنا  حال  بنہِ  تمہِ  وقتہٕ  ییٚلہِ  تِم  کُنہِ  مُصیبتس  گرفتار  گژھن،  تمہِ  ناجٲیِز  حرکت  کہ  شامتہٕ  یۅسہٕ  تِمو  یہِ  مُصیبت  واتنہٕ  برونٹھ  کٔر  مٕژ  ٲس۔  یعنی  مُقدمُک  فٲصلہٕ  کرناونہِ  ٲسۍ  آمٕتۍ  أکِس  کٲفرس  نِشہِ،  تمہِ  پتہٕ  یِن  تۅہیہِ  نِشہِ  قسم  ہاوان،  کہ  اسہِ  اوس  نا  اِرادٕہ  امہِ  أندرٕہ  مگر  رُتُے۔  بیٚیہِ  اوس  اسہِ  اِرادٕہ  دۅن  منٛز  گژِھہ  مُوافقت  سپدُن۔

Tahir:
  پتہٕ  کیاسپدِ  (تَمہِ  وقتہٕ)  تِہٕنز  حا  لت  ےےلہِ  پننیو  کٲرِستٲنیو  کِنۍ  تِمن  کانٛہہ  مصیبت  یِیہِ،  پتہٕ  گژھن  اللہ  تعالیٰ  سٕندۍ  قسم  کھیٚوان  کھیٚوان  تُہٕندِس  خدمتس  منٛز  حٲضر  (تہٕ  وَنن  یہِ)  زِاَسہِ  اوس  صرف  رٕژرُک  تہٕ  اَکھ  أکِس  سٍتۍ  مِلژار  کُے  ارادٕہ  کۆرمُت۔

Transliteration:
  Fakayfa i<u>tha</u> a<u>sa</u>bathum mu<u>s</u>eebatun bim<u>a</u> qaddamat aydeehim thumma j<u>a</u>ooka ya<u>h</u>lifoona bi<b>A</b>ll<u>a</u>hi in aradn<u>a</u> ill<u>a</u> i<u>h</u>s<u>a</u>nan watawfeeq<u>a</u><b>n</b>


Athar:
  اللہ  تعالیٰ  چُھ  زانان  یِکینژھاہ  یِہندٮ۪ن  دِلن  منٛز  چُھ،  یِمن  مَہ  دِیِو  کَنہٕ  ڈول،  یِم  سمجھٲوِیوٗکھ  بیٚیہِ  کٔرِیوٗکھ  تِژھ  نصیحت  یۅسہٕ  یِہِندٮ۪ن  دِلن  منٛز  وَسہِ۔

Mirwaiz:
  یِم  گٔے  تِمے  کہ  اللہ  تعالیٰ  ہٕے  چُھ  زانان  تِہٕندین  دِلن  منٛز  کمہِ  قسمُک  نِفاق  تہٕ  کُفر  چُھ،  پس  کٔرِو  توٚہۍ  تِمن  نِشہِ  درگُذر  بیٚیہِ  کٔرِیوکھ  یِمہٕ  حرکژ  تراونٕچ  نصیحت۔  بیٚیہِ  فرمٲوِیوکھ  پننہِ  جایہِ  موثر  کلاماہ  یِمہٕ  حرکژ  تراونس  مُتعلق۔

Tahir:
  یِم  چِھ  تِم  (منافق  تہٕ  فسٲدۍ)  لُکھ  زِ  اللہ  تعالیٰ  چُھ  ےِہٕندیٚن  دِلن  ہٕنز  پۯتھ  کانٛہہ  کتھ  اصل  پٲٹھۍ  زانان،  لہٰذا  کٔرِو  تۆہۍےمن  نِشہِ  ہِراسہٕ  تہٕ  نصیحت  روٗزِیوٗکھ  کران  تہٕ  ےِمن  سٍتۍ  روٗزِو  ےمن  متعلق  اثردار  کتھ  باتھ  کران۔

Transliteration:
  Ol<u>a</u>ika alla<u>th</u>eena yaAAlamu All<u>a</u>hu m<u>a</u> fee quloobihim faaAAri<u>d</u> AAanhum waAAi<i><u>th</u></i>hum waqul lahum fee anfusihim qawlan baleegh<u>a</u><b>n</b>


Athar:
  ﴿یِمن  ؤنِو  زِ﴾  اَسہِ  یُس  تہِ  رسول  سوٗزمُت  چُھ،  سُہ  چھ  اَمی  موجوٗب  سوٗزمُت  زِ  اللہ  تعالیٰ  سٕندِس  حکمہٕ کِس  بنیادس  پٮ۪ٹھ  گژِھہ  تٔمۍ  سٕنٛز  اطاعت  یِنۍ  کرنہٕ۔  اگر  تِمو  یہِ  طریقہٕ  اختیار  کوٚرمُت  آسہِ ہے  زِ  ییٚلہِ  یِمو  پننِس  نفسس  پٮ۪ٹھ  ظُلم  اوس  کوٚرمُت  تَمہِ  وِزِ  یِہَن  تۅہیہِ  نِشہِ  تہٕ  خُدایس  منگہَن  معٲفی  تہٕ  رسول  تہِ  کرِہے  یِہنزِ  معٲفی  خٲطرٕ  درخواست،  یِم  لبہَن  یقیناً  خُدایس  بخشن  وول  تہٕ  رحم  کرن  وول۔

Mirwaiz:
  بیٚیہِ  سوٗزنہ  اسہِ  کانہہ  پیغمبراہ  مگر  ییٚمی  خٲطرٕ  کہ  تِہُند  ییہِ  ماننہٕ  خداے  سٕندِ  حُکمہٕ  سٍتۍ،  بیٚیہِ  ییٚمہِ  ساتہٕ  یِمو  نافرمٲنی  کٔرِتھ  پننین  پانن  ظلم  کریو  ہرگاہ  تۅہیہِ  نِشہِ  آسہن  آمٕتۍ  نٲدِم  تہٕ  پشیمان  گٔژِتھ،  پس  منگہن  مغفرت  خدایس،  بیٚیہِ  منگہِ  ہا  یِہٕندِ  خٲطرٕ  مغفرت  پیغمبرِ  برحق  تہِ  یعنی  توٚہۍ  تہِ  مٔنگہِ  ہِو  تِہندِ  خٲطرٕ  دعاے  مغفرت،  البتہ  لبہہن  تِم  اللہ  تعالیٰ  ہس  توبہٕ  قبول  کروُن  تہٕ  رحم  کروُن۔

Tahir:
  تہٕ  اَسہِ  سوٗز  نہٕ  کانٛہہ  پیغمبرمگر  اَمہِ  موجوب  زِ  اللہ  تعالیٰ  سٕندِ  حکمہٕ  سٍتۍ  گژِھہ  تٔمۍ  سٕنز  اطاعت  یِنۍ  کرنہٕ  تہٕ  (اے  ٹاٹھہِ!)  اگر  تِم  لُکھ  ییٚلہِ  تِمَو  پننیٚن  نفسن  پیٚٹھ  ظلم  او  س  کۆرمُت  تُہٕندِس  خدمتس  منٛز  حٲضر  گژھہَن  تہٕ  اللہ  تعالیٰ  ہس  منگہَن  معٲفی  تہٕ  رسول  (صلی  اللہ  علیہ  وسلم)  تہِ  منگہَن  تِہِندِ  خٲطرٕ  مغفرت  تیٚلہِ  لبہَن  تِم  (اَتھ  وسیلہٕ  کِس  تہٕ  شفاعت  کِس  بنیادس  پیٚٹھ)  ضروراللہ  تعالیٰ  ہس  توبہٕ  قبول  فرماون  وول  سیٚٹھاہ  مہربان۔

Transliteration:
  Wam<u>a</u> arsaln<u>a</u> min rasoolin ill<u>a</u> liyu<u>ta</u>AAa bii<u>th</u>ni All<u>a</u>hi walaw annahum i<u>th</u> <i><u>th</u></i>alamoo anfusahum j<u>a</u>ooka fa<b>i</b>staghfaroo All<u>a</u>ha wa<b>i</b>staghfara lahumu a<b>l</b>rrasoolu lawajadoo All<u>a</u>ha taww<u>a</u>ban ra<u>h</u>eem<u>a</u><b>n</b>


Athar:
  نَہ،  اے  محمدؐ،  تُہٕندِس  ربّ  سُند  قسم  یِم  ہیٚکن  نہٕ  مومن  ٲسِتھٕے  یوٚت  تام  نہٕ  یِم  پننیٚن  باہمی  معاملاتن  منٛز  تۅہیہِ  فٲصلہٕ  کرن  وول  تسلیم  کرن  پتہٕ  یِکینٛژھاہ  توٚہۍ  فٲصلہِ  کٔرِو  تتھ  پٮ۪ٹھ  گژھن  نہٕ  پننیٚن  دِلن  منٛز  تہِ  کانٛہہ  تنگی  محسوس  کرٕنۍ  بلکہ  گژھن  سر  بسر  تسلیم  کرٕنۍ۔

Mirwaiz:
  پس  قسم  چُھ  تُہٕندِس  پروردِگارٕہ  سُند  ہرگِز  چھِنہٕ  تِم  باایمان  یوٚتانۍ  نہٕ  تۅہی  اَتھہِ  آسن  فٲصلہٕ  کرناوان  پننین  تنازعن  اندر،  تمہِ  پتہٕ  آسن  نہٕ  کُنہِ  قسمہٕ  دِل  تنگ  سپدان  تُہٕندِ  فٲصلہٕ  سٍتۍ،  بلکہ  آسن  پوٗرٕ  پٲٹھۍ  سُہ  فٲصلہٕ  مانان  تہٕ  تسلیم  کران۔

Tahir:
  لہذا  (اے  ٹاٹھہِ!)  تُہٕندِس  ربّ  سُنٛد  قسم،  یِم  لُکھ  ہیٚکن  نہٕ  ہرگز  مسلمان  ٲسِتھ  یۆت  تام  نہٕ  پانس  درمیان  واقع  سپدن  وٲلِس  پۯتھ  اختلافس  منٛز  تۅہیہِ  حٲکم  بناون،  پتہٕ  یُس  فٲصلہ  توہۍ  صٲدر  فرمٲیو  تمہ  سٍتۍکرن  نہٕ  پننیٚن  دِلن  منٛز  کانٛہہ  تنگی  محسوس  تہٕ  (تُہُنٛد  حکم)  کرن  خوشی  سان  پوٗرٕ  فرمانبردٲری  سان  قبول۔

Transliteration:
  Fal<u>a</u> warabbika l<u>a</u> yuminoona <u>h</u>att<u>a</u> yu<u>h</u>akkimooka feem<u>a</u> shajara baynahum thumma l<u>a</u> yajidoo fee anfusihim <u>h</u>arajan mimm<u>a</u> qa<u>d</u>ayta wayusallimoo tasleem<u>a</u><b>n</b>


Athar:
  اگر  اَسہِ  یِمن  حُکم  آسہِ  ہے  دِیتمُت  زِ  پنُن  پان  کٔرِو  ہلاک  یا  نِیرِو  پننیو  گھرو  منٛزٕ۔  تیٚلہِ  کرہَن  یِمو  منٛزٕ  کمٕے  لکھ  اتھ  پٮ۪ٹھ  عمل۔  حالانکہ  یۅسہٕ  نصیحت  یِمن  کرنہٕ  چھےٚ  یِوان  اگر  یِم  اَتھ  پٮ۪ٹھ  عمل  کرہَن  تیٚلہِ  بَنہِ  ہے  یہِ  یِہِندِ  خٲطرٕ  زیادٕہ  بہتری  تہٕ  زیادٕہ  ثٲبت  قدمی  ہُنٛد  ذریعہ۔

Mirwaiz:
  بیٚیہِ  ہرگاہ  أسۍ  تِمن  حکُم  کرہو  کہ  مٲرِیوکھ  پان  پنٕنۍ  یا  نیرِو  پنہٕ  نیو  شہرو  أندرٕہ،  تتھ  حُکمس  کرہن  نہٕ  تعمیل  مگر  تِمو  أندرٕہ  کمٕے  لوٗکھ،  بیٚیہِ  ہرگاہ  تِمن  عمل  کرہن  تِمن  نصیحتن  پیٚٹھ  یِمہٕ  نصیحژٕ  تِمن  کرنہٕ  چھےٚ  یِوان۔  البتہ  سٮ۪ٹھاہ  جان  اوس  تِہٕندِ  خٲطرٕ۔  بیٚیہِ  اوس  زیادٕہ  بہتر  تِہٕندِ  ایمان  کہ  درِرٕ  خٲطرٕ۔

Tahir:
  تہٕ  ہرگاہ  أسۍ  تِمن  پیٚٹھ  فرض  کرہَو  زِ  تۆہۍ  کٔرِو  پَنٕنۍ  پان  قتل  یا  پَنٕنۍ  گرٕ  ترٲوِتھ  نیٖرِو  تیٚلہِ  کرہَن  تِمَو  منٛزٕ  سیٚٹھاہ  کم  لُکھ  اَتھ  پیٚٹھ  عمل،  تہٕ  تِمن  یۅسہٕ  نصیحت  کرنہٕ  چھے٘  یِوان  ہرگاہ  تِم  تَتھ  پیٚٹھ  عمل  کرہن  تیٚلہِ  اوس  یہِ  تِہِندِ  خٲطرٕ  بہتر  تہٕ  (ایمانس  پیٚٹھ)  آسہِ  ہے  واریاہ  زیادٕہ  ثٲبت  قدم  تھاون  وول۔

Transliteration:
  Walaw ann<u>a</u> katabn<u>a</u> AAalayhim ani oqtuloo anfusakum awi okhrujoo min diy<u>a</u>rikum m<u>a</u> faAAaloohu ill<u>a</u> qaleelun minhum walaw annahum faAAaloo m<u>a</u> yooAAa<i><u>th</u></i>oona bihi lak<u>a</u>na khayran lahum waashadda tathbeet<u>a</u><b>n</b>


Athar: تہٕ ییٚلہِ یِم یہِ کرہَن تیٚلہِ دِمہٕ ہَو أسۍ یِمن پننہِ طرفہٕ سٮ۪ٹھاہ بوٚڈ اَجر۔
Mirwaiz: بیٚیہِ کٔرِہو تتھ صورتس اندر أسۍ تِمن پننہِ طرفہٕ بٔڈ مزوٗرۍ عطا۔
Tahir: تہٕ تَمہِ وقتہٕ کرہَو أسۍ تہِ تِمن پننہِ دربارٕ بۆڈ اجر عطا۔
Transliteration:
  Wai<u>th</u>an la<u>a</u>tayn<u>a</u>hum min ladunn<u>a</u> ajran AAa<i><u>th</u></i>eem<u>a</u><b>n</b>


Athar:
  یِم  لُکھ  اللہ  تعالیٰ  سٕنز  تہٕ  رسول  صلی  اللہ  علیہ و سلمن  ہٕنز  اطاعت  کرن  تِم  آسن  تِمن  لُکن  سٍتۍ  یِمن  پٮ۪ٹھ  خُداین  انعام  چُھ  فرموومُت  یعنی  انبیاء،  تہٕ  شہداء  تہٕ  صالحین۔  ﴿اَمِیُک  مطلب  چُھ  یہِ  زِ  ٲخرتس  منٛز  آسن  تِم  یِمن  لُکن  سٍتۍ۔  اَتھ  چُھنہٕ  یہِ  مطلب  زِ  یِمو  منٛزٕ  بنہِ  کانٛہہ  اَمہِ  کامہِ  ہٕندِ  بدولتہٕ  نبی۔﴾  کِتھۍ  جان  چِھ  یِم  رفیق  یِم  کٲنٛسہِ  میسر  سپدن۔

Mirwaiz:
  بیٚیہِ  یِم  لوٗکھ  حکُم  مانن  خداے  سُند  بیٚیہِ  پیغمبرِ  خداے  سُند،  پس  تِمے  لوٗکھ  آسن  تتھ  جماعتس  سٍتۍ  یِمن  اللہ  تعالیٰ  ہن  پنُن  انعام  عطا  کوٚر،  تِم  گٔے  حضراتِ  انبیا  بیٚیہِ  صدیق  بیٚیہِ  شہدا۔  بیٚیہِ  نیکو  کار،  کیاہ  رٕژ  چھےٚ  یِمن  حضراتن  ہٕںٛز  رفاقت۔

Tahir:
  تہٕ  یُس  کانٛہہ  اللہ  تعالیٰ  سٕنز  تہٕ  رسول  (صلی  اللہ  علیہ  وسلم)  سٕنٛز  اطاعت  کرِ،  تیٚلہِ  آسن  تِمے  لُکھ  (قیامت  کہ  دۅہ)  تِمن  (ۂستی  یَن)  سٍتۍ  یِمن  پیٚٹھ  اللہ  تعالیٰ  ہن  (خاص)  انعام  چُھ  فرموومُت،  یِم  زن  انبیأ،  صدیقین،  شہدأ  تہٕ  صالحین  چِھ  تہ  یم  چِھ  واریاہ  رٕتۍ  سٲتھی۔

Transliteration:
  Waman yu<u>t</u>iAAi All<u>a</u>ha wa<b>al</b>rrasoola faol<u>a</u>ika maAAa alla<u>th</u>eena anAAama All<u>a</u>hu AAalayhim mina a<b>l</b>nnabiyyeena wa<b>al</b><u>ss</u>iddeeqeena wa<b>al</b>shshuhad<u>a</u>i wa<b>al</b><u>ssa</u>li<u>h</u>eena wa<u>h</u>asuna ol<u>a</u>ika rafeeq<u>a</u><b>n</b>


Mirwaiz: بیٚیہِ چُھ یہِ خداے سُندُے فضل، پس چُھ اللہ تعالیٰ ہٕے پوٗرٕ زانن وول۔
Tahir: یہِ فضل چُھ (خاص) اللہ تعالیٰ سٕندِ طرفہٕ، تہٕ اللہ تعالیٰ چُھ سیٚٹھاہ زانن وول۔
Athar:
  یہِ  چُھ  حقیقی  فضل  یُس  اللہ  تعالیٰ  سٕندِ  طرفہٕ  میلان  چُھ  تہٕ  حقیقت  زاننہٕ  خٲطرٕ  چُھ  بس  اللہ  تعالیٰ  سُندُے  علم  کٲفی۔

Transliteration:
  <u>Tha</u>lika alfa<u>d</u>lu mina All<u>a</u>hi wakaf<u>a</u> bi<b>A</b>ll<u>a</u>hi AAaleem<u>a</u><b>n</b>


Athar:
  اے  لوٗکو  یِمو  ایمان  چُھ  اوٚنمُت،  مقابلہٕ  خاطرٕ  روٗزِو  پرٛتھ  وِزِ  تیار،  پتہٕ  یُتھ  موقع  آسہِ  الگ  الگ  چھۅکن  ہٕنزِ  شکلہِ  منٛز  نیٖرِو  یا  نیٖرِو  یِکہٕ  وَٹہٕ۔  ﴿یہِ  کتھ  روٗزِن  واضح  زِ  یہِ  فرمان  اوس  تمہِ  وقتہٕ  نٲزِل  سپُدمُت  ییٚلہِ  جنگِ  اُحدٕ کہِ  شکست کہ  وجہ  کِنۍ  أندۍ  پٔکۍ  کیٚن  قبیلن  ہٕنز  ہمت  بڈیمٕژ  ٲس  تہٕ  مُسلمان  ٲسۍ  پرٛتھ  طرفہٕ  خطراتن  منٛز  ہیٚنہٕ  آمٕتۍ۔﴾

Mirwaiz:
  اے  با  ایمانو  بچاو  پنُن  کٔرِو  ہتھیار۔  سِلاح  سامانہٕ  ٲسِو  پانس  سٍتۍ  تُلان،  ادٕہ  ٲسِتو  نیران  جمٲژ و جمٲژو  یا  ٲسِتو  نیران  اِکہٕ  وٹہٕ  کُنی  جماعت۔

Tahir:
  اے  ایمان  والیو!  پننہِ  حفاظتُک  سامان  ٲسِو  تُلان،  پتہٕ  نیٖرِو  (جہاد  خٲطرٕ)  بیٚو  ن  بیۆن  جمٲعژ  بٔنتِھ  نَتہٕ  نیٖرِو  سٔمِتھ  سٲری۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo khu<u>th</u>oo <u>h</u>i<u>th</u>rakum fa<b>i</b>nfiroo thub<u>a</u>tin awi infiroo jameeAA<u>a</u><b>n</b>


Athar:
  آ،  تۅہیہِ  منٛز  چُھ  کانٛہہ  نفر  تِیُتھ  تہِ  یُس  لڑایہِ  نِشہِ  پتھ  چُھ  ہیٚوان،  اگر  تۅہیہِ  پٮ۪ٹھ  کانٛہہ  مصیبت  چُھ  یِوان  تیٚلہِ  چُھ  ونان  خُداین  کوٚر  مےٚ  پٮ۪ٹھ  بوٚڈ  فضل  زِ  بہٕ  گوس  نہٕ  یِمن  لُکن  سٍتۍ۔

Mirwaiz:
  بیٚیہِ  چھِ  پٔزۍ  پٲٹھۍ  تۅہیہِ  منٛز  بعض  یِم  ضروٗر  جہادٕہ  خٲطرٕ  نیرنس  منٛز  سُستی  کران  چھِ۔  پتھ  روزان  چھ،  توپتہٕ  ہرگاہ  تۅہیہِ  جہادس  منٛز  کینہہ  تکلیفاہ  واتان  چُھو،  ونانن  چُھ  سُہ  شخص  تمہِ  ساتہٕ  بیشک  خداین  کٔر  مےٚ  پٮ۪ٹھ  مہربٲنی  کہ  بہٕ  اوسُس  نہٕ  جہاد  کرنہِ  درامُت  تِمن  سٍتۍ۔

Tahir:
  تہٕ  پٔزۍپٲتھۍ  چِھ  تۅہیہِ  منٛزٕ  کینہہ  تِتھۍ  تہِ  یِم  (زٲنِتھ  مٲنِتھ  مٲنٹھ  مٲنٹھ  دتھ)  ژیر  چِھ  لاگان،  پتہٕ  ہرگاہ  (جنگس  منٛز)  تۅہیہِ  کانٛہہ  مصیبت  واتہِ  تیٚلہِ  چھ  (شریک  نَہ  سپدن  وول  شخص)  ونان  زِ  بے  شک  کۆراللہ  تعالیٰ  ہن  مے٘  پیٚٹھ  احسان  زِ  بہٕ  اوسُس  نہ  تمن  سٍتۍ  (جنگ  کِس  مٲدانس  منٛز)  حٲضر۔

Transliteration:
  Wainna minkum laman layuba<u>tt</u>ianna fain a<u>sa</u>batkum mu<u>s</u>eebatun q<u>a</u>la qad anAAama All<u>a</u>hu AAalayya i<u>th</u> lam akun maAAahum shaheed<u>a</u><b>n</b>


Athar:
  تہٕ  اگر  اللہ  تعالیٰ  سٕندِ  طرفہٕ  تۅہیہِ  پٮ۪ٹھ  فضل  چُھ  سپدان  تیٚلہِ  چُھ  ونان  تہٕ  تِتھہٕ  پٲٹھۍ  چُھ  ونان  زَنتہٕ  تۅہیہِ  تہٕ  تس  درمیان  اوس  نہٕ  محبتُک  کانٛہہ  واٹھٕے،  اے  کاش  بٕتہِ  آسٕہا  یِمن  سٍتۍ  تیٚلہِ  نیرِہے  بٔڈ  کٲم۔

Mirwaiz:
  توپتہٕ  ہرگاہ  توٚہۍ  کانہہ  فضلاہ  تہٕ  مہربٲنیاہ  خداے  سٕندِ  طرفہٕ  واتان  چُھ  یعنی  فتح  تہٕ  غنیمت  تمہِ  ساتہٕ  چُھ  ونان،  زن  نہٕ  تۅہیہِ  سٍتۍ  کِہِنۍ  تعلق  چُھس  مُحبتُک  مال  اتھہٕ  گژہںس  پیٚٹھ  افسوس  کٔرِتھ،  کاش  کہ  بہٕ  تہِ  آسہا  تِمنٕے  سٍتۍ۔  مےٚ  تہِ  سپدِہا  بٔڈ  کامیٲبی  حٲصِل۔  اللہ  تعالیٰ  چُھس  فرماوان۔  بٔڈ  کامیٲبی  حٲصِل  کرنٕچ  ییٚلہِ  خواہِش  کٲنسہِ  آسہِ۔

Tahir:
  تہٕ  ہرگاہ  تۅہیہِ  اللہ  تعالیٰ  سٕنٛدِ  طرفہٕ  کانٛہہ  نعمت  نصیب  سپدِ  تیٚلہِ  وَنہِ  ضرور  (پتہٕ)  یۅہے  (منافق  افسوٗس  کران  کران  تِتھہٕ  پٲٹھۍ)  زنتہٕ  تَس  تہٕ  تۅہیہِ  درمیان  کانٛہہ  برادری  ٲسٕے  نہٕ  زِ  اے  کاش  بہٕ  آسہا  تِمن  سٍتۍ،  تیٚلہِ  کرٕ  ہا  بٕتہِ  بٔڑ  کامیٲبی  حٲصل۔

Transliteration:
  Walain a<u>sa</u>bakum fa<u>d</u>lun mina All<u>a</u>hi layaqoolanna kaan lam takun baynakum wabaynahu mawaddatun y<u>a</u> laytanee kuntu maAAahum faafooza fawzan AAa<i><u>th</u></i>eem<u>a</u><b>n</b>


Athar:
  ﴿یِتھیٚن  لُکن  گژِھہ  پے  لگٕنۍ  زِ﴾  اللہ  تعالیٰ  سٕنزِ  وَتہِ  منٛز  پَزِ  لڑُن  تِمن  لُکن  یِم  ٲخرت  کہ  بدلہٕ  دنیاہٕچ  زندگی  فروخت  کرن،  پتہٕ  یُس  اللہ  تعالیٰ  سٕنزِ  وَتہٕ  منٛز  لَڑِ  تہٕ  پتہٕ  یِیہِ  مارنہٕ  یا  روزِ  غٲلِب  تس  کرو  أسۍ  ضرور  اجرِ  عظیم  عطا۔

Mirwaiz:
  سُہ  کرِن  تیٚلہِ  جہاد  خداے  سٕنٛزِ  وتہِ  اندر۔  کلمہ  اِسلام  کہ  تھزرٕہ  خٲطرٕ۔  نہایت  ایماندٲری  تہٕ  اِخلاص  سان  نفاق  ترٲوِتھ۔  تِمن  کٲفرن  سٍتۍ  یِم  دنیاہٕچ  زندگی  چھِ  موٚلۍ  ہیٚوان  ٲخرتس  بدل،  یُس  اکھاہ  جہاد  کرِ  خداے  سٕنٛزِہ  وتہِ  اندر،  پس  ییہِ  مارنہٕ  یا  سپدِ  سُے  غٲلِب۔  دۅشوٕنۍ  حالتن  کرو  أسۍ  تس  عطابٔڈ  مزوٗرۍ  ٲخرتس  اندر۔

Tahir:
  لہٰذا،پَزِ  تِمن  (مومنن)  اللہ  تعالیٰ  سٕنزِ  وَتہِ  منٛز  (حقس  مددٕ  کرنہٕ  خٲطرٕ)  لڑُن  یِم  ٲخرت  بدلہٕ  دُنیٲوی  زندگی  کٕنان  چِھ،  تہٕ  یُس  اَکھاہ  اللہ  تعالیٰ  سٕنزِ  وَتہِ  منٛز  جنگ  کرِ،  خواہ  سُہ  (پانہٕ)  قتل  گٔژھۍ  تن  یا  غٲلب  سپٕدۍ  تن،  أسۍکرو  (دۅشوٕنۍ  صوٗرتن  منٛز)  عنقریب  تس  عظیم  اجر  عطا۔

Transliteration:
  Falyuq<u>a</u>til fee sabeeli All<u>a</u>hi alla<u>th</u>eena yashroona al<u>h</u>ay<u>a</u>ta a<b>l</b>dduny<u>a</u> bi<b>a</b>l<u>a</u>khirati waman yuq<u>a</u>til fee sabeeli All<u>a</u>hi fayuqtal aw yaghlib fasawfa nuteehi ajran AAa<i><u>th</u></i>eem<u>a</u><b>n</b>


Athar:
  ٲخر  کیا  وجہ  چُھ  زِ  توٚہۍ  لٔڑِو  نہٕ  اللہ  تعالیٰ  سٕنزِ  وَتہِ  منٛز  تِمن  بے  بس  مردن،  مستوراتن  تہٕ  شُرٮ۪ن  ہٕندِ  مۅکھہٕ  یِم  کمزور  زٲنِتھ  دَباونہٕ  چِھ  آمٕتۍ  تہٕ  فریاد  چِھ  کران  زِ،  خُدایا  اَسہِ  کڑ  ییٚمہِ  بستی  منٛزٕ  ییٚمِکۍ  روزن  وٲلۍ  ظٲلِم  چِھ،  تہٕ  پننہِ  طرفہٕ  کرتن  سون  کانٛہہ  حامی  تہٕ  مددگار  پٲدٕ۔  ﴿ارشاد  چھُ  تِمن  مظلوم  شُرٮ۪ن،  مستوراتن  تہٕ  مردن  کُن  یِمَو  مکس  منٛز  عربہٕ  کیٚن  باقی  قبیلن  منٛز  اسلام  اوس  قبول  کوٚرمُت  مگر  نہ  ٲسۍ  ہجرت  کٔرِتھ  ہیٚکان  تہٕ  نہ  ٲسۍ  پنُن  پان  ظُلمہٕ  نِشہِ  بچٲوِتھ  ہیٚکان،  یِم  بے  کس  ٲسۍ  رنگہٕ  رنگہٕ  تختہ  مشق  بناونہٕ  یِوان  تہٕ  دعا  ٲسۍ  منگان  زِ  کانٛہہ  گوٚژھ  تِمن  اَمہِ  ظلمہٕ  نِشہِ  بچاوُن﴾

Mirwaiz:
  بیٚیہِ  کیاہ  عذُر  چُھ  تۅہیہِ  کہ  توٚہۍ  چھِو  نہٕ  جہاد  کران  خداے  سٕنٛزِ  وتہِ  اندر۔  حالانکہ  جہاد  کرنُک  سبب  چُھ  موجود۔  سُہ  گوو  گۅڈٕنی  پروردِگارٕہ  سٕندِ  کلمہ  کہ  تھزرٕہ  خٲطر،  تمہِ  علاوٕہ  چُھ  بیاکھ  وجہ  کہ  کمزور  باایمانن  ہٕندِ  حفاظت  خٲطرٕ  تہِ  چُھ  جہاد  کرُن  ضروری۔  یُتھ  تِم  کٲفرن  ہٕندِ  ظُلم  تہٕ  سِتم  نِشہِ  آزاد  سپدن۔  یِمن  منٛز  کینہہ  مرٕد  چھ،  کینہہ  زنانہٕ  چھےٚ  تہٕ  کینہہ  لۅکٕٹۍ  چھِ۔  یِم  کٲفرن  ہٕندیو  ظلمو  سببہٕ  پریشان  سپدِتھ  دعا  کران  چھِ۔  بعٲجزی  منگان  چھِ  اے  سانہِ  پروردِگارٕہ  اسہِ  کڈ  تہٕ  ییٚمہِ  شہرٕہ  نیٚبر،  ییٚمِکۍ  لوٗکھ  سخت  ظٲلِم  چھِ۔  یِم  اسہِ  رنگارنگ  مُصیبتن  گرفتار  کران  چھِ،  بیٚیہِ  تُلتن  ژٕ  سانہِ  خٲطرٕ  پننہِ  طرفہٕ  کانہہ  دوستاہ،  بیٚیہِ  سوزتن  ژٕ  سانہِ  خٲطرٕ  پننہِ  طرفہٕ  کانہہ  مددگاراہ  یُس  اسہِ  یِمن  ظٲلِمن  ہٕندِ  ظُلمہٕ  نِشہِ  مۅکلاوِہا۔

Tahir:
  تہٕ  (مسلمانو!)  تۅہیہِ  کیا  چُھو  گۆمُت  زِ  تۆہۍ  چِھو  نہٕ  اللہ  تعالیٰ  سٕنزِ  وَتہِ  منٛز  (مظلومن  ہٕنزِ  آزٲدی  خٲطرٕ  تہٕ  تِمن  خلاف  سپدن  واجِنہِ  دہشت  گردی  ہُندخٲتمہٕ  کرنہٕ  خٲطرٕ)  جنگ  کران،  حالانکہ  کمزور،مظلوم  تہٕ  قہرس  منٛز  ہینہ  آمتۍمرد،  مستوٗرات  بیٚیہِ  شُرۍچِھ  (ظلم  و  ستمہٕ  نِشہِ  تنگ  یِتھ  پننہِ  آزٲدی  خٲطرٕ)  ناد  لایانٛ،  اے  سانہِ  ربّہ!  اَسہِ  کڑ  ییٚمہِ  بستی  منٛزٕییٚتِکۍ  (بااثر  تہٕ  طاقت  ور)  لُکھ  ظٲلم  چِھ  تہٕ  کانٛہہ  کرُن  پننہِ  بارگاہ  طرفہ  سون  حمایت  کرن  وول  مقرر  تہٕ  کانٛہہ  بناوُن  پننہِ  بارگاہِ  طرفہ  سون  مددگار!۔

Transliteration:
  Wam<u>a</u> lakum l<u>a</u> tuq<u>a</u>tiloona fee sabeeli All<u>a</u>hi wa<b>a</b>lmusta<u>d</u>AAafeena mina a<b>l</b>rrij<u>a</u>li wa<b>al</b>nnis<u>a</u>i wa<b>a</b>lwild<u>a</u>ni alla<u>th</u>eena yaqooloona rabban<u>a</u> akhrijn<u>a</u> min h<u>ath</u>ihi alqaryati a<b>l</b><i><u>thth</u></i><u>a</u>limi ahluh<u>a</u> wa<b>i</b>jAAal lan<u>a</u> min ladunka waliyyan wa<b>i</b>jAAal lan<u>a</u> min ladunka na<u>s</u>eer<u>a</u><b>n</b>


Athar:
  یِمو  لُکو  ایمانٕچ  وَتھ  رٔٹ  تِم  چِھ  اللہ  تعالیٰ  سٕنزِ  وَتہِ  منٛز  لڑان  تہٕ  یِمو  کُفرٕچ  وَتھ  پاننٲو  تِم  چِھ  طاغوت چہِ  وَتہِ  منٛز  لڑان،  لہٰذا  لٔڑِو  شیطان  سٕندٮ۪ن  سٲتھین  سٍتۍ  تہٕ  پژھ  کٔرِو  شیطان  سٕنزٕ  چالہٕ  چھےٚ  درحقیقت  سٮ۪ٹھاہ  کمزور۔

Mirwaiz:
  یِمو  لوٗکو  پوٗرٕہ  ایمان  اوٚن  کُنِس  خدایس  تِم  چھِ  یِم  احکام  بوٗزِتھ  جہاد  کران  خداے  سٕنٛزِ  وتہِ  اندر  محض  تِہٕندِی  رضامندی  خٲطرٕ۔  تِہٕندِ  کلمہ  کہ  تھزرٕہ  خٲطرٕ،  یِمو  کُفر  تہٕ  اِنکار  کوٚر  تِم  چھِ  جنگ  کران  شیطان  سٕندِ  خٲطرٕ  یعنی  کُفرکہ  غلبہٕ  خٲطرٕ،  پس  جہاد  کٔرِو  توٚہۍ  اے  باایمانو  شیطان  سٕندین  یارن  سٍتۍ  یعنی  کٲفرن  سٍتۍ۔  یقین  تھٲوِو  کہ،  پٔزۍ  پٲٹھۍ  شیطان  سٕنٛزٕہ  چالہٕ  چھےٚ  گۅڈٕہ  پیٚٹھے  سُست  تہٕ  کمزور۔

Tahir:
  یِمَو  لُکو  ایمان  اۆن  تِم  چِھ  اللہ  تعالیٰ  سٕنزِ  وَتہِ  منٛز  (ظلم  و  استحصال  کہ  خٲتمہٕ  خٲطرٕ  تہٕ  امن  چہ  بحٲلی  خٲطرٕ)  جنگ  کران  تہٕ  یِمَو  کفر  کۆر  تِم  چِھ  شیطان  سٕنٛزِ  وَتہِ  منٛز  (طاغوتی  مقصدو  خٲطرٕ)  جنگ  کران،  لہٰذا،  (اے  مومنو!)  تۆہۍ  لٔڑِو  شیطان  سٕندیٚن  دوستن  (یعنی  انسٲنیت  کیٚن  دشمنن)  سٍتۍ،  بے  شک  چُھ  شیطان  سُنٛد  فریب  کمزور۔

Transliteration:
  Alla<u>th</u>eena <u>a</u>manoo yuq<u>a</u>tiloona fee sabeeli All<u>a</u>hi wa<b>a</b>lla<u>th</u>eena kafaroo yuq<u>a</u>tiloona fee sabeeli a<b>l</b><u>tta</u>ghooti faq<u>a</u>tiloo awliy<u>a</u>a a<b>l</b>shshay<u>ta</u>ni inna kayda a<b>l</b>shshay<u>ta</u>ni k<u>a</u>na <u>d</u>aAAeef<u>a</u><b>n</b>


Athar:
  کیا  تۅہیہِ  وُچھوٗکھ  تِم  لُکھ  تہِ  یِمن  وَننہٕ  اوس  آمُت  زِ  پنٕنۍ  اَتھہٕ  تھٲوِو  پَتھ  تہٕ  نماز  کٔرِو  قٲیِم  تہٕ  زکوٰۃ  دِیِو؟  وۅنۍ  ییٚلہِ  تِمن  لڑایہِ  ہُند  حُکم  آو  دِنہٕ،  پتہٕ  چُھ  یِمَو  منٛزٕ  أکِس  فریق  سُند  حال  یہِ  زِ  لُکن  چِھ  تِتھہٕ  پٲٹھۍ  کھۅژان  یِتھہٕ  پٲٹھۍ  خدایس  پزِ  کھۅژُن  یا  تَمہِ  کھۅتہٕ  تہِ  زیادے۔  وَنان  چِھ،  خُدایا،  اَسہِ  پٮ۪ٹھ  کیازِ  لیٚوکُھتھ  یہِ  لڑایہِ  ہُند  حکم؟  اَسہِ  کیازِ  دِژٕتھ  نہٕ  وُنہِ  بیٚیہِ  مہلت؟  یِمن  ؤنِو،  دُنیا چہِ  زندگی  ہُند  سرمایہِ  چُھ  اکھ  پیوٗنتاہ  تہٕ  ٲخرت  چُھ  أکِس  پرہیزگار  انسان  سٕندِ  خٲطرٕ  زیادٕہ  بہتر  تہٕ  تۅہیہِ  پٮ۪ٹھ  یِیہِ  نہٕ  أکِس  پَنہٕ  داوِ  یوت  تہِ  ظُلم  کرنہٕ۔  ﴿یعنی  اگر  توٚہۍ  اللہ  تعالیٰ  سٕندِ  دینٕچ  خدمت  بجا  أنِو  تہٕ  تٔمۍ  سٕنزِ  وَتہِ  اندر  ہٲوِو  جانفشٲنی  تیٚلہِ  چُھنہٕ  یہِ  ممکن  زِ  خُدایس  نِشہِ  کیا  گژِھہ  تُہُند  اجر  ضائع۔﴾

Mirwaiz:
  تۅہیہِ  وُچھوٗکھنا  تِم  لوٗکھ  یِمن  وننہٕ  آیوو  جنگ  مہ  کٔرِو  اتھہٕ  پنٕنۍ  رٔٹِو  تمہِ  نِشہِ  پتھ۔  سرِ  دست  یِم  تۅہیہِ  حکُم  کرنہٕ  یِوان  چھِ  تِمن  پیٚٹھ  کٔرِو  عمل۔  نماز  پٔرِو  پابندی  سان  بیٚیہِ  دِیو  زکوٰت  مگر  تِم  ٲسۍ  بے  تٲبی  سان  جہادُک  اِجازت  طلب  کران،  ادٕہ  ییٚلہِ  تِمن  پیٚٹھ  جہاد  فرض  کرنہٕ  آو،  تمہِ  وقتہٕ  لٔج  اکھ  جماعت  تِموٕے  أندرٕہ  لوٗکن  یعنی  مکہ  کین  کٲفرن  تِتھُے  کھوژنہِ  یُتھ  خدایس  شوبہِ  ہا  کھوٚژُن،  بلکہ  تمہِ  کھۅتہٕ  زیادے،  وننہِ  لٔگۍ  دِلہٕ  سٍتۍ  یا  زیٚوِ  سٍتۍ،  خدایا  اسہِ  پیٚٹھ  کیازِ  کوٚرُتھ  ژےٚ  وۅنۍ  جہاد  فرض،  اسہِ  کونہٕ  دِژٲیتھ  ژےٚ  مہلت  کُنہِ  وقتس  تام،  فرمٲوِیوکھ  توٚہۍ  یارسول  اللہؐ  دنیاہُک  تمتع  چُھ  وارِیاہ  کم۔  ٲخرت  چُھ  سٮ۪ٹھاہ  بہتر  تِمن  ہٕندِ  خٲطرٕ  یِم  خداے  سٕنٛزِ  نافرمٲنی  نِشہِ  پتھ  روزن۔  سُہ  ٲخرت  حٲصِل  کرنہٕ  خٲطرٕ  چُھ  بہترین  ذریعہ  جہاد،  تۅہیہِ  ہرگِز  کُنہِ  قسمُک  ظُلم  ییہِ  نہٕ  کرنہٕ  أکِس  پنہٕ  داوِ  برابر  تہِ۔  ییٖژ  عمل  کٔرِو  تیوٗت  ییِو  ثواب  عطا  کرنہٕ۔  عملو  أندرٕہ  چُھ  جہاد  کرُن  خداے  سٕندِ  رضا  خٲطرٕ  بٔڈ  عمل۔  امہِ  نِشہِ  کیازِ  چُھوکھ  پنٕنۍ  پان  محروم  کران۔  کیاہ  توٚہۍ  چھِوٕہ  موتس  تہٕ  مرنس  کھوژان  موتہٕ  خٲطرٕ  یُس  وقت  مُقرر  کرنہٕ  آمُت  چُھ  تمہِ  نِشہِ  ہیٚکہِ  نہٕ  کانہہ  تہِ  بٔچِتھ۔

Tahir:
  کیا  تۅہیہِ  وُچُھو  نا  تِمن  لُکن  ہُند  حال  یِمن  (گۅڈٕ  گۅڈٕ  کینہہ  کالہٕ  خٲطرٕ)  یہِ  وَننہٕ  آو  زِ  پنٕنۍ  اَتھہٕ  تھٲوِو  (دفٲعی  جنگہٕ  نِشہِ  تہِ)  رُکٲوِتھ  تہٕ  نماز  روٗزِو  قٲیِم  تھٲوِتھ  تہٕ  زکوٰۃ  روٗزِو  دِوان  (تِم  ٲسۍ  اَتھ  پیٚٹھ  خۅش)،  پتہٕ  ییٚلہِ  تِمن  پیٚٹھ  جہاد  (یعنی  ظلم  و  تشدُدس  تہٕ  جارہیتس  سٍتۍ  ٹکراوُن)  فرض  کرنہٕ  آوٗ  تِمَو  منٛزٕ  لۆگ  اَکھ  دۆر  (مخالف)  لُکن  (تِتھہٕ  پٲٹھۍ)  کھۅژنہِ  یِتھہٕ  پٲٹھۍ  اللہ  تعالیٰ  ہس  چُھ  کھۅژنہٕ  یِوان  یا  اَمہِ  کھۅتہٕ  تہِ  زیادٕہ،  تہٕ  وَننہِ  لٔگۍ،  اے  سانہِ  ربّہٕ!  ژے٘  کیازِ  کۆرُتھ  اَسہِ  پیٚٹھ  (یوٗت  جلدی)  جہاد  فرض  ژے٘  کیازِ  دِژٕتھ  نہٕ  اَسہِ  مزید  کینٛژھس  کالس  مہلت؟  تۆہۍفرمٲوِو  (یِمن)  زِ  دنیاہُک  فٲیدٕہ  چُھ  واریاہ  کم  (یعنی  معمولی  چیز)  تہٕ  ٲخرت  چُھ  سیٚٹھاہ  بہتر  (نعمت)،  تس  خٲطرٕ  یُس  پرہیزگار  بَنہِ،  تَتہِ  یِیہِ  نہٕ  أکِس  پن  داوِ  یٲژ  تہِ  تُہٕنز  حق  تلفی  کرنہٕ۔

Transliteration:
  Alam tara il<u>a</u> alla<u>th</u>eena qeela lahum kuffoo aydiyakum waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta falamm<u>a</u> kutiba AAalayhimu alqit<u>a</u>lu i<u>tha</u> fareequn minhum yakhshawna a<b>l</b>nn<u>a</u>sa kakhashyati All<u>a</u>hi aw ashadda khashyatan waq<u>a</u>loo rabban<u>a</u> lima katabta AAalayn<u>a</u> alqit<u>a</u>la lawl<u>a</u> akhkhartan<u>a</u> il<u>a</u> ajalin qareebin qul mat<u>a</u>AAu a<b>l</b>dduny<u>a</u> qaleelun wa<b>a</b>l<u>a</u>khiratu khayrun limani ittaq<u>a</u> wal<u>a</u> tu<i><u>th</u></i>lamoona fateel<u>a</u><b>n</b>


Athar:
  روٗد  وۅنۍ  موت،  توٚہۍ  یتھ  جایہِ  تہِ  ٲسِو  بہر حال  روزِ  سُہ  توٗرۍ  وٲتِتھ  خواہ  توٚہۍ  ٲسِتو  کِژھن  مضبوط  عمارتن  منٛز۔  اگر  یِمن  کانٛہہ  فٲیدٕہ  چُھ  واتان  تیٚلہِ  چِھ  ونان  زِ  یہِ  چُھ  اللہ  تعالیٰ  سٕندِ  طرفہٕ  تہٕ  ہرگاہ  کانٛہہ  نقصان  چُھکھ  واتان  تیٚلہِ  چِھو  ونان  زِ،  اے  نبیؐ  یہِ  چُھ  تُہُندِ  بدولتہٕ۔  ؤنِو،  سورُے  کینٛہہ  چُھ  اللہ  تعالیٰ  سٕندۍ  طرفہ۔  ٲخر  کیا  گوٚو  یِمن  لُکن  زِ  یِمن  چَھنہٕ  کٕہٕنۍ  کتھ  فِکرِ  تران۔

Mirwaiz:
  ییٚتہِ  ٲسِو  توٚہۍ  تہٕ  تتہِ  ضروٗر  واتہِ  تۅہیہِ  موت  اگرچہ  ٲسِتو  توٚہۍ  چونہٕ  سُرخی  سٍتۍ  مضبوط  تہٕ  محکم  کرنہٕ  آمتین  قلاین  تہٕ  مکانن  اندر،  بیٚیہِ  ہرگاہ  واتان  چھےٚ  تِمن  مُنافقن  نعمتاہ،  ونان  چھِ  تمہِ  ساتہٕ  یہِ  نعمت  وٲژ  از  طرفہِ  خدا  اتفاقاً،  نتہٕ  مسلمانن  ہُند  طاقت  اوس  نہٕ  کِہِنۍ،  بیٚیہِ  ییٚلہِ  واتان  چھےٚ  تِمن  کانہہ  سختیاہ  جنگس  اندرتمہِ  ساتہٕ  چھِ  دپان  یہِ  وٲژ  اسہِ  تُہٕندِ  طرفہٕ،  تُہٕندِبے  تدبیری  سٍتۍ۔  گرن  منٛز  ٲسۍ  آرام  سان  خواہ  مخواہ  کٔڈِو  گرو  أندرٕہ،  توٚہۍ  فرمٲوِیوکھ  میون  چُھنہٕ  اتھ  اندر  کِہِنۍ  دخل۔  سورُے  چُھ  خداے  سٕندِی  طرفہٕ۔  پس  کیاہ  گوو  یِمن  مُنافِقن  یِمن  چھَنہٕ  اکھ  کتھ  تہِ  فکرِ  تران۔

Tahir:
  (اے  مرنہٕ  کہ  ہٲبتہٕ  سٍتۍ  جہاد  نِشہِ  ہِراسہٕ  کرن  والیو)  تۆہۍییٚتہِ  (تہِ)  ٲسِو  موت  رَٹیٚو  تۅہیہِ  (توٗرۍ)  وٲتِتھ  خواہ  تۆہۍ  مضبوط  قلعن  منٛز  (کونہٕ)  ٲسِوٗبیٚیہِ (تِہِنز  ذہنیت  چھے٘  یہِ  زِ)  ہرگاہ  تِمن  کانٛہہ  رٕژر  (فٲیدٕہ)  واتہِ  تیٚلہِ  چِھ  ونان  زِیہ  (ہے)  چُھ  اللہ  تعالیٰ  سٕندِ  طرفہٕ  (اَتھ  منٛز  نے  رسول  صلی  اللہ  علیہ  وسلم  سٕنٛدِ  برکتُک  تہٕ  وسیٖلُک  کانٛہہ  دخل  چُھ) وۅنۍہرگاہ  تِمن  کانٛہہ  برٲیی  (نقصان)  واتہِ  تیٚلہِ  چِھ  ونان  (اے  رسول!)  یہِ  چُھ  تُہٕندِ  طرفہ  (یعنی  تُہٕندِ  وجہ  کِنۍ)۔  تۆہۍ  فرمٲوِوسورُے  کینہہ  چُھ  (در  حقیقت)  اللہ  تعالیٰ  سٕندِ  طرفہٕ  (آسان)۔  تیٚلہِ  کیا  چُھ  اَتھ  قومس  گۆمُت  زِ  یِم  چِھنہٕ  کانٛہہ  کتھ  سمجھنس  نکھے  واتان۔

Transliteration:
  Aynam<u>a</u> takoonoo yudrikkumu almawtu walaw kuntum fee buroojin mushayyadatin wain tu<u>s</u>ibhum <u>h</u>asanatun yaqooloo h<u>ath</u>ihi min AAindi All<u>a</u>hi wain tu<u>s</u>ibhum sayyiatun yaqooloo h<u>ath</u>ihi min AAindika qul kullun min AAindi All<u>a</u>hi fam<u>a</u>li h<u>a</u>ol<u>a</u>i alqawmi l<u>a</u> yak<u>a</u>doona yafqahoona <u>h</u>adeeth<u>a</u><b>n</b>


Athar:
  اے  انسان،  ژےٚ  یُس  تہِ  رٕژر  حاصل  چِھی  سپدان  ﴿سُہ  چِھی﴾  اللہ  تعالیٰ  سٕندِ  عنایت  سٍتۍ  حٲصل  سپدان  تہٕ  یُس  مصیبت  ژےٚ  یِوان  چِھی،  سُہ  چھی  ژےٚ  پننہِ  عملہِ  ہٕندِ  بدولت  یِوان۔  اے  محمدؐ،  اَسہِ  چِھو  توٚہۍ  لُکن  خٲطرٕ  رسول  بنٲوِتھ  سوٗزِمٕتۍ  تہٕ  اَتھ  پٮ۪ٹھ  چھےٚ  اللہ  تعالیٰ  سٕنز  گوٲہی  سٮ۪ٹھاہ۔

Mirwaiz:
  حقیقت  چھےٚ  یی  کہ  اے  انسان  یہِ  کینژھاہ  واتان  چُھے  ژےٚ  رُت  رُت،  سُہ  چُھ  خداے  سٕندِطرفہٕ  سُ،  ے  چھُے  عطا  کران  پننہِ  فضل  سٍتۍ،  بیٚیہِ  یہِ  کینژھاہ  واتان  چُھے  ژےٚ  خراب  تہٕ  یچھ  تہِ  چُھے  پننی  طرفہٕ  کیازِ  سبب  تمیُک  چُھ  چانہِ  یچھ  عملہٕ  تہٕ  نافرمٲنی،  اسہِ  حض  سوزِو  توٚہۍ  واقعی  لوٗکن  کُن  پیغمبرِ  برحق۔  مُنافِق  تہٕ  کٲفر  متہٕ  مٲنِنۍ،  بس  چُھ  گواہ  امہِ  کتھہِ  ہُند  اللہ  تعالیٰ۔

Tahir:
  (اے  انسان  پنٕنۍ  تربیت  کر  تِتھہٕ  پٲٹھۍ  زِ)  ییٚلہِ  ژے٘  کانٛہہ  رٕژر  (فٲیِدٕہ)  وٲتی  تیٚلہِ  (زان  زِ)  چُھ  سُہ  اللہ  تعالیٰ  سٕندِ  طرفہٕ  (سُہ  مَہ  زان  پننۍ  تگن  گری)  تہٕ  ییٚلہِ  ژے٘  کانٛہہ  بُرٲیی  (نقصان)  وٲتی  (زان  زِ)  سۅ  چھے  ژے٘  پننہِ  طرفہٕ  (یعنی  سُہ  کر  پننہِ  نفسہٕ  چہِ  خرٲبی  کُن  منسوب)،  تہٕ  (اے  ٹاٹھہِ!)  اَسہِ  چِھو  تۆہۍ  تمام  انسانن  خٲطرٕ  رسول  بنٲوِتھ  سوٗزِمٕتۍ،  تہٕ  اللہ  تعالیٰ  چُھ  (تُہٕندِس  رسالتس  پیٚٹھ)  گوٲہی  منٛز  کٲفی۔

Transliteration:
  M<u>a</u> a<u>sa</u>baka min <u>h</u>asanatin famina All<u>a</u>hi wam<u>a</u> a<u>sa</u>baka min sayyiatin famin nafsika waarsaln<u>a</u>ka li<b>l</b>nn<u>a</u>si rasoolan wakaf<u>a</u> bi<b>A</b>ll<u>a</u>hi shaheedan


Athar:
  ییٚمۍ  رسول  سٕنز  اطاعت  کٔر  تٔمۍ  کٔر  دراصل  اللہ  تعالیٰ  سٕنز  اطاعت  تہٕ  ییٚمۍ  بُتھ  پِھیُر،  بہرحال  چِھو  نہٕ  اَسہِ  توٚہۍ  لُکن  پٮ۪ٹھ  رٲچھدر  بنٲوِتھ  سوٗزِمٕتۍ۔

Mirwaiz:
  یُس  اکھاہ  حکُم  مانہِ  پیغمبرِ  برحق  سُند  تمی  مون  حکُم  خداے  سُند۔  ییٚمۍ  نافرمٲنی  کٔر  تِہٕنٛز  تٔمۍ  کٔر  نافرمٲنی  اللہ  تعالیٰ  سٕنٛز۔  یِتھہٕ  پٲٹھۍ  اللہ  تعالیٰ  سٕںٛز  اطاعت  کرٕنۍ  عقلاً  تہٕ  وٲجِب  چھےٚ،  یِتھے  پٲٹھۍ  چھےٚ  رسولِ  کریم  سٕنٛز  اطاعت  کرٕنۍ  تہِ  عقلاً  وٲجِب،  بیٚیہِ  یُس  اکھاہ  بُتھ  پھِرِ  اعراض  کرِ  کٔرۍتن۔  توٚہۍ  مہ  حض  کھیٚیِو  تمیُک  غم۔  پس  سوزِو  نا  اسہِ  توٚہۍ  تِہٕندِ  خٲطرٕ  رٲچھ  کہ  توٚہۍ  مہ  دِیو  تِمن  ہرگِز  کُفر  کرنہٕ۔

Tahir:
  ییٚمۍ  رسول  (صلی  اللہ  علیہ  وسلم)  سُنٛد  حکم  مون،  بے  شک  مون  تٔمۍ  اللہ  تعالیٰ  سُنٛدُے  حکم  تہٕ  ییٚمۍ  بُتھ  پھِیُر  تِمن  پیٚٹھ  چِھو  نہٕ  اَسہِ  تۆہۍ  رٲچھدر  بنٲوِتھ  سوٗزِمٕتۍ  کینہہ۔

Transliteration:
  Man yu<u>t</u>iAAi a<b>l</b>rrasoola faqad a<u>ta</u>AAa All<u>a</u>ha waman tawall<u>a</u> fam<u>a</u> arsaln<u>a</u>ka AAalayhim <u>h</u>afee<i><u>th</u></i><u>a</u><b>n</b>


Athar:
  تِم  چِھ  برونٛہہ  کنہِ  ونان  زِ  اَسہِ  کٔر  فرمانٕچ  اطاعت  مگر  ییٚلہِ  تۅہیہِ  نِشہِ  نیران  چِھ  تہٕ  یِمن  منٛز  چُھ  اکھ  دوٚر  رٲژن  منٛز  جمع  سپدِتھ  تُہٕنزن  کتھن  خلاف  مشورٕہ  کران۔  اللہ  تعالیٰ  چُھ  یِہنزٕ  یِمہٕ  سارے  سِرٕ  کتھہٕ  لیٚکھان  توٚہۍ  مَہ  کٔرِو  یُہُند  پرواے  تہٕ  خُدایس  پٮ۪ٹھ  تھٲوِو  بھروسہٕ  سُے  چُھ  بھروسس  خٲطرٕ  کٲفی۔

Mirwaiz:
  بیٚیہِ  چھِ  تِم  مُنٲفِق  ونان  تۅہیہِ  برونٹھ  کنہِ  سٲنۍ  کٲم  چھےٚ  حکُم  مانُن۔  فرمانبردٲری  کرٕنۍ،  پس  ییٚلہِ  نیران  چھِ  تۅہیہِ  نِشہِ،  رٲتۍ  کیُت  چھےٚ  اکھ  جماعت  تِمو  أندرٕہ  یعنی  تِہٕندۍ  زِٹھۍ  تُہٕندِ  س  فرماونس  بدل  کرنُک  مشورٕہ  کران،  اللہ  تعالیٰ  چُھ  لیٚکھان  تہِ  سورُے  یہِ  تِم  رٲتۍ  کیُت  تۅہیہِ  خلاف  سٲزِشہِ  کران  چھِ،  موقعس  پیٚٹھ  دِیکھ  سُہ  خوب  سزا،  پس  مہ  کٔرِو  تِہٕںٛزن  بے  ہودگِین  کُن  کانہہ  خیال  تہٕ  التفات،  توٚہۍ  پُشرٲوِو  یہِ  معاملہٕ  خدایس  تس  پیٚٹھ  کٔرِو  توٚہۍ  اعتماد،  بس  چُھ  اللہ  تعالیٰ  تُہُند  وکیل  تہٕ  کارساز۔

Tahir:
  تہٕ  (یِمن  منافقن  ہُنٛد  حال  چُھ  یہِ  زِ  تۅہیہِ  برونٛہہ  کَنہِ)  ونان  چِھ  زِ  (تُہُنٛد  حکم)  مون  (اَسہِ)،  تہٕ  چِھ  تۅہیہِ  نِشہِ  (تھۆدؤتھِتھ)  نیٚبر  نیران،  پتہٕ  چُھ  یِمو  منٛزٕ  اَکھ  دۆر  تُہٕنزِوَنہِ  مَژِ  کتھہِ  برعکس  راتس  راے  زنی  (تہٕ  سٲزشی  مشورٕہ)  کران،  تہٕ  اللہ  تعالیٰ  چُھ  (تہِ  سورُے)  لیٚکھان  یُس  تِم  پوٗرٕ  راتس  منصوبہٕ  چِھ  بناوان۔  لہٰذا  (اے  میانہِ  ٹاٹھہِ!)  تۆہۍ  پھِرِو  یِمو  نِشہِ  پَنُن  روے  اَنور  تہٕ  اللہ  تعالیٰ  ہس  پیٚٹھ  تھٲیو  بھروسہٕ  تہٕ  اللہ  تعالیٰ  چُھ  کٲفی  حمایت  کرن  وول۔

Transliteration:
  Wayaqooloona <u>ta</u>AAatun fai<u>tha</u> barazoo min AAindika bayyata <u>ta</u>ifatun minhum ghayra alla<u>th</u>ee taqoolu wa<b>A</b>ll<u>a</u>hu yaktubu m<u>a</u> yubayyitoona faaAAri<u>d</u> AAanhum watawakkal AAal<u>a</u> All<u>a</u>hi wakaf<u>a</u> bi<b>A</b>ll<u>a</u>hi wakeel<u>a</u><b>n</b>


Athar:
  کیا  یِم  لُکھ  چِھنا  قرآنس  پٮ۪ٹھ  غور  کران؟  اگر  یہِ  اللہ  تعالیٰ  سٕندِ  ورٲے  بیٚیہِ  کٲنٛسہِ  ہٕندِ  طرفہٕ  آسِہے  تیٚلہِ  یِیہِ  ہے  اَتھ  منٛز  واریاہ  کینٛہہ  اختلاف  بیٲنی  لَبنہٕ۔  ﴿یہِ  کلام  چُھ  خۅد  شہادت  دِوان  زِ  یہِ  ہیٚکہِ  نہٕ  خدایس  ورٲے  بیٚیہِ  کٲنٛسہِ  ہُند  کلام  آسِتھٕے۔  کٲنٛسہِ  انسانس  چُھنہٕ  یوت  عبور  زِ  سُہ  روزِ  ؤری  وادَن  تام  مختلف  حالاتن  منٛز،  مختلف  موقعن  پٮ۪ٹھ،  مختلف  مضمونن  پٮ۪ٹھ  تقریر  کران،  تہٕ  گۅڈٕہ  پٮ۪ٹھہٕ  اندس  تام  بنن  تٔمۍ  سٕندۍ  سٲری  تقریر  تِتھۍ  ہموار،  یک  رنگ،  تناسب  دار  مجموعہٕ  ییٚمیُک  اکھ  جُز  دوٚیِمِس  جُزس  سٍتۍ  ٹکراوان  آسہِ  نہٕ،  یتھ  منٛز  راے  ہٕنزِ  تبدیلی  ہُند  کُنہِ  جایہِ  نام  و  نشان  تہِ  میلہِ  نہٕ،  یتھ  منٛز  کلام  کرن  وٲلۍ  سٕندِ  نفسہٕ چہِ  مختلف  کیفیتہٕ  پنٕنۍ  مختلف  رنگ  ہاوَن  نہٕ،  تہٕ  یتھ  پٮ۪ٹھ  زانٛہہ  نظرِ  ثٲنی  ہٕنز  ضرورت  تہِ  پیش  یِیہِ  نہٕ۔﴾

Mirwaiz:
  کیازِ  چھِنہٕ  یِم  مُنٲفِق  تامل  تہٕ  غور  کران  قرآنِ  مجیدس  اندر،  أمِچ  فصاحت  تہٕ  بلاغت  وُچھان۔  کوٗتاہ  تھدِ  درجہٕ  چُھ  یہِ  فصیح  وبلیغ۔  اتھ  منٛز  چھےٚ  تِمہٕ  خبرٕ  یِمہٕ  چیزٕچ  دلالت  چھےٚ  کران  کہ  یہِ  چُھ  بیشک  کلامِ  خدا،  ہرگاہ  ہے  یہِ  قرآنِ  مجید  آسِہا  خدایس  ورٲے  بیٚیہِ  کٲنسہِ  ہٕندِ  طرفہٕ،  ضروٗر  لبہٕ  ہن  تِم  تیٚلہِ  تتھ  منٛز  وارِیاہ  اختلاف  باعتبار  فصاحت  و  بلاغت  تہِ  تہٕ  پوٗشیدٕہ  حالات  بیان  کرنہٕ  کہ  اعتبارٕہ  تہِ۔

Tahir:
  تیٚلہِ  کیا  تِم  چِھنا  قرآنس  منٛز  غوروفکر  کران  تہٕ  اگر  یہِ  (قرآن)  غیر  اللہ  سٕنٛدِ  طرفہٕ  (آمُت)  آسِہے  تیٚلہِ  لبہَن  یِم  لُکھ  اَتھ  منٛز  واریاہ  اختلاف۔

Transliteration:
  Afal<u>a</u> yatadabbaroona alqur<u>a</u>na walaw k<u>a</u>na min AAindi ghayri All<u>a</u>hi lawajadoo feehi ikhtil<u>a</u>fan katheer<u>a</u><b>n</b>


Athar:
  یِم  لُکھ  ییٚلہِ  کانٛہہ  اِطمینان  بخش  یا  خوف  ناک  خبر  بوزان  چِھ  تتھ  چِھ  پھٔہلاوان  حالانکہ  اگر  سۅ  ﴿خبر﴾  یِم  رسولس  تہٕ  پننہِ  جماعت  کیٚن  ذمہٕ دارن  تام  واتناون  تیٚلہِ  لگہِ  سۅ  تِتھیٚن  لُکن  پے  یِم  یِمن  درمیان  امہِ  کتھہِ  ہٕنز  صلٲحیت  چِھ  تھاوان  زِ  تمہِ  نِشہِ  ہیٚکن  صحیح  نتیجہِ  کٔڑِتھ۔  ﴿سُہ  اوس  چونکہ  ہنگامُک  موقع  امہِ  موجوٗب  آسہٕ  پرٛتھ  طرفہٕ  افواہ  چلان،  کُنہِ  وِزِ  ٲسۍ  خطرٕکۍ  بے  بنیاد  مبالغہٕ  آمیز  اطلاع  یِوان  تہ  تِمو  سٍتۍ  آسہٕ  جَل  جَل  مدینس  تہٕ  امہِ  کیٚن  أندۍ  پٔکۍ  کیٚن  طرفن  منٛز  پریشانیہِ  پھٔہلان۔  کُنہِ  وِزِ  اوس  کانٛہہ  چالاک  دشمن  کانٛہہ  واقعی  خطرٕہ  چُھپاونہٕ  خٲطرٕ  اِطمینان  بخش  خبرٕ  سوزان  تہٕ  لُکھ  ٲسۍ  یِمہٕ  بوٗزِتھ  غفلتس  منٛز  شۅنگ  تراوان۔  عام  لُکن  اوس  نہٕ  اندازٕہ  زِ  امہِ  قسمہٕ چہِ  غیر  ذمہٕ دارانہٕ  افواہ  پھٔہلاونٕکۍ  نتیجہِ  کٲتیاہ  خراب  چِھ  آسان۔  یِہِندۍ  کَن  ییٚلہِ  تہِ  کُنہِ  جایہِ  کانٛہہ  ژٕر  بوزہَن،  یِم  ٲسۍ  تتھ  جایہِ  جایہِ  پِھروان  تہٕ  بوزناوان۔  یِمنٕے  لُکن  چھےٚ  یَتھ  آیتس  منٛز  کَنہٕ دٔر  آمٕژ  کرنہٕ  تہٕ  یِمن  چُھ  سختی  سان  تنبیہ  آمُت  کرنہٕ  زِ  افواہ  پھٔہلاونہٕ  نِشہِ  روٗزِن  باز  تہٕ  پرٛتھ  کانٛہہ  خبر  یۅسہٕ  تِم  بوزن  سۅ  واتنٲوِن  ذمہٕ دار  لُکن  نِشہِ  تہٕ  روٗزِن  ژھۅپہٕ  کٔرِتھ۔﴾  اگر  تۅہیہِ  پٮ۪ٹھ  اللہ  تعالیٰ  سٕنز  مہربٲنی  تہٕ  رحمت  آسہِ ہے  نہٕ  تیٚلہِ  آسہٕ  ﴿تُہٕنزٕ  کمزوریہِ  تِژٕھہ  زِ﴾  کم  کینٛژھو  وَرٲے  ٲسِہِو  توٚہۍ  سٲری  شیطانس  پتہٕ  لگمٕتۍ۔

Mirwaiz:
  بیٚیہِ  ییٚلہِ  واتان  چھےٚ  تِمن  نِشہِ  کانہہ  خبراہ  امنٕچ  یا  خوفٕچ  سۅ  خبر  چھِ  تِم  شایع  کران  تحقیق  ورٲے۔  تتھ  منٛز  چھےٚ  نیران  وارِیاہ  خبرٕ  بے  بُنیاد  تہٕ  بے  اصل،  ہرگاہ  ہے  سُہ  معاملہٕ  تِم  پیش  کرہن  پیغمبرِ  برحق  صلی  اللہ  علیہ  و سلمن  نِشہِ  یا  تِمن  لوٗکن  نِشہِ  یِم  تِمو  أندرٕہ  معاملہٕ  شِناس  ٲسۍ  یعنی  اکابِر  صحابہ  رضی  اللہ  عنہم،  البتہٕ  زانہٕ  ہن  تِم  لوٗکھ  یِم  پوٗرٕہ  تحقیقات  کروٕنۍ  چھِ  تِمو  أندرٕہ  أمِچ  حقیقت  کیاہ  چھےٚ،  توپتہٕ  یۅسہٕ  کتھ  تِم  مشہور  کرنس  لایق  زانہٕہن  سۅے  ییہِ  ہا  مشہور  کرنہٕ۔  یۅسہٕ  کتھ  نہٕ  تتھ  لایق  آسِہا  سۅ  ییہِ  ہا  محفوظ  تھاونہٕ،  ہرگاہ  نے  خداے  سُند  یہِ  خاص  فضل  تہٕ  رحمت  تۅہیہِ  پیٚٹھ  آسِہا  کہ  تۅہیہِ  کوٚرنو  قرآنِ  مجید  عطا۔  تۅہیہِ  کُن  سوزُن  پنُن  پیغمبرِ  برحق  نتہٕ  کرِ  ہو  توٚہۍ  سٲری  کم  کینژھو  شخصو  ورٲے  شیطان  سٕنٛز  مطابعت۔

Tahir:
  تہٕ  ییٚلہِ  تِمن  نِشہِ  کانٛہہ  خبر  اَمنٕچ  یا  خوفٕچ  واتان  چھے٘  تیٚلہِ  چِھ  تِم  تَتھ  پٔھہلاوان  تہٕ  ہرگاہ  تِم (شہرت  دِنہٕ  بجایہِ)  تَتھ  رسولس  (صلی  اللہ  علیہ  وسلمس  کُن)  تہٕ  تِمن  منٛز  یِم  صاحبِ  اَمر  چِھ  تِمن  کُن  اَنہَن،  تیٚلہِ  زانہَن  ضرور  تِمَو  منٛزٕ  تِم  لُکھ  یِم  (کُنہِ)  کتھہِ  ہُنٛد  نتیجہِ  اخذ  کٔرِتھ  چِھ  ہیکان  اتھ  (خبرِ  ہٕنز  حقیقت)،  اگرتۅہیہِ  پیٚٹھ  اللہ  تعالیٰ  سُنٛد  فضل  تہٕ  تٔمۍ  سٕنز  رحمت  آسِہے  نہٕ  تیٚلہِ  لٲگۍہِو  پٔزۍپٲٹھۍ  کینٛژھو  وَرٲے  تۆہۍ  (تمام)  شیطان  سٕنز  پٲروی  کرٕنۍ۔

Transliteration:
  Wai<u>tha</u> j<u>a</u>ahum amrun mina alamni awi alkhawfi a<u>tha</u>AAoo bihi walaw raddoohu il<u>a</u> a<b>l</b>rrasooli wail<u>a</u> olee alamri minhum laAAalimahu alla<u>th</u>eena yastanbi<u>t</u>oonahu minhum walawl<u>a</u> fa<u>d</u>lu All<u>a</u>hi AAalaykum wara<u>h</u>matuhu la<b>i</b>ttabaAAtumu a<b>l</b>shshay<u>ta</u>na ill<u>a</u> qaleel<u>a</u><b>n</b>


Athar:
  اے  نبیؐ،  لہٰذا  لٔڑِو  توٚہۍ  اللہ  تعالیٰ  سٕنزِ  وَتہِ  منٛز  توٚہۍ  چِھو  نہٕ  پننہِ  ذاتہٕ  ورٲے  بیٚیہِ  کٲنٛسہِ  خٲطرٕ  ذمہٕ دار  کینٛہہ  البتہ  کٔرِیوٗکھ  اہلِ  ایمان  لڑنہٕ  مۅکھہٕ  آمادٕہ،  یہِ  کتھ  چَھنہٕ  دوٗر  زِ  اللہ  تعالیٰ  پھُٹراوِ  کٲفرن  ہُند  زور،  اللہ  تعالیٰ  سُند  زور  چُھ  سارِوٕے  کھۅتہٕ  زبردست  تہٕ  تٔمۍ  سُند  سزا  چُھ  سارِوٕے  کھۅتہٕ  زیادٕہ  سخت۔

Mirwaiz:
  پس  اے  پیغمبرِ  توٚہۍ  کٔرِو  جہاد  خداے  سٕنٛزِ  وتہِ  اندر۔  امیُک  مہ  بٔرِو  پروا  کہ  لوٗکھ  نیرنہٕ  تۅہیہِ  سٍتۍ  جہادس  کِنہٕ  نہ،  تۅہیہِ  چُھنہٕ  مگر  پننی  کامہِ  ہٕںٛز  ذمہ  دٲرِی  ہُند  تکلیف  دِنہٕ  یِوان۔  لوٗکن  ہٕںٛزِ  کامہِ  ہٕںٛز  چھنہٕ  تۅہیہِ  پیٚٹھ  کانہہ  تہِ  ذمہ  دٲرِی،  توٚہۍ  دِیو  صرف  ترغیب  باایمانن  جہاد  کرنُک  توپتہٕ  نیرۍ  تن  جہاد  کرنہٕ  خٲطرٕ  کانہہ  یا  متہٕ  نیرۍتن،  توٚہۍ  سپدِو  خدایس  نِشہِ  بری  الذمہ،  شاید  کہ  اللہ  تعالیٰ  رٹہِ  پتھ  کٲفرن  ہُند  قوت  طاقت  تہٕ  زور،  کیازِ  اللہ  تعالیٰ  چُھ  یُتھ  زیادٕہ  سخت  زورٕہ  کِنۍ  تہٕ  طاقتہٕ  کِنۍ،  بیٚیہِ  چُھ  زیادٕہ  سخت  عذاب  کرنہٕ  کِنۍ  نافرمانن۔

Tahir:
  لہٰذا  (اے  ٹاٹھہِ!)  تۆہۍ  کٔرِو  اللہ  تعالیٰ  سٕنزِ  وَتہِ  منٛز  (پننہِ  بچاوٕ  تہٕ  حق  کہ  مددخٲطرٕ)  جہاد،تۆہۍ  یِیِو  نہٕ  پننہِ  نفسہٕ  وَرٲے  (بیٚیہِ  کٲنسہِ  ہٕنٛدِ  خٲطرٕ)  ذمہٕ  دار  ٹھہراونہٕ  تہٕ  تۆہۍ  کٔرِو  مسلمانن  منٛز  رغبت  پٲدٕ  (جٲرِحیت  مسلط  کرن  والیٚن  شرپسندن  خلاف  جہادکرنہٕ  خٲطرٕ)،  تعجب  چُھنہٕ  زِ  اللہ  تعالیٰ  پھُٹراوِ  کٲفرن  ہُنٛد  جنگی  طاقت  تہٕ  اللہ  تعالیٰ  چُھ  تھپھ  تراونس  منٛز  (تہِ)  واریاہ  سخت  تہٕ  سزا  دِنس  منٛز  (تہِ)  واریاہ  سخت۔

Transliteration:
  Faq<u>a</u>til fee sabeeli All<u>a</u>hi l<u>a</u> tukallafu ill<u>a</u> nafsaka wa<u>h</u>arri<u>d</u>i almumineena AAas<u>a</u> All<u>a</u>hu an yakuffa basa alla<u>th</u>eena kafaroo wa<b>A</b>ll<u>a</u>hu ashaddu basan waashaddu tankeel<u>a</u><b>n</b>


Athar:
  یُس  رِژرٕچ  سفٲرش  کرِ  سُہ  لبہِ  تَمہِ  منٛزٕ  حصہٕ  تہٕ  یُس  بُرٲئی  ہٕنز  سفٲرش  کرِ  سُہ  لبہِ  تَمہِ  منٛز  حصہٕ  تہٕ  اللہ  تعالیٰ  چُھ  پرٛتھ  چیزس  پٮ۪ٹھ  نظر  تھاون  وول۔

Mirwaiz:
  یُس  اکھاہ  بییِس  شخصس  سُفٲرِش  تہٕ  مدد  کرِ  کُنہِ  رٕژٕ  کامہِ  اندر  تس  آسہِ  تمیُک  رُت  حصہٕ  ٲخرتس  اندر،  بیٚیہِ  یُس  اکھاہ  بییِس  شخصس  سُفٲرِش  تہٕ  مدد  کرِ  کُنہِ  یچھ  کامہِ  اندر  تس  تہِ  آسہِ  تمہِ  کہ  سزاہُک  اکھ  حصہٕ  ٲخرتس  اندر،  اللہ  تعالیٰ  چُھ  پرتھ  چیزس  پیٚٹھ  طاقت  وول۔  سُہ  چُھ  پننہِ  قدرت  سٍتۍ  نیکی  پیٚٹھ  ثواب  عطا  کران  تہٕ  بدی  پیٚٹھ  سزا  دِوان۔

Tahir:
  یُس  شخص  کانٛہہ  نیک  سفٲرش  کرِ  تس  خٲطرٕ  چُھ  تَمہِ  (کہ  ثواب)  منٛزٕ  حصہٕ  (مقرر)،  تہٕ  یُس  کانٛہہ  غلط  سفٲرش  کرِ  تس  خٲطرٕ  چُھ  تَمہِ  (کہ  گناہ) منٛزٕ  حصہٕ (مقرر)،  تہٕ  اللہ  تعالیٰ  چُھ  پۯتھ  چیزس  پیٚٹھ  قدرت  تھاوان۔

Transliteration:
  Man yashfaAA shaf<u>a</u>AAatan <u>h</u>asanatan yakun lahu na<u>s</u>eebun minh<u>a</u> waman yashfaAA shaf<u>a</u>AAatan sayyiatan yakun lahu kiflun minh<u>a</u> wak<u>a</u>na All<u>a</u>hu AAal<u>a</u> kulli shayin muqeet<u>a</u><b>n</b>


Athar:
  تہٕ  ییٚلہِ  کانٛہہ  احترامہٕ  سان  تۅہیہِ  سلام  کرِ  تیٚلہِ  دِیوِ  تس  اَمہِ  کھۅتہٕ  بہتر  طریقہٕ  جواب  یا  کم  از  کم  تِتھے  پٲٹھۍ،  اللہ  تعالیٰ  چُھ  پرٛتھ  چیزُک  حساب  ہیٚنہٕ  وول۔

Mirwaiz:
  بیٚیہِ  ییٚلہِ  آسہِ  تۅہیہِ  اے  مسلمانو  تعظیم  تہٕ  سلام  یِوان  کرنہٕ  پس  ٲسِو  توٚہۍ  تمیُک  جواب  دِوان  تمہِ  کھۅتہٕ  رٕتہِ  طریقہٕ۔  تہِ  نے  توتہِ  تتھ  ہِیوٗ،  بیشک  اللہ  تعالیٰ  چُھ  پرتھ  چیزس  پیٚٹھ  بازخواست  کروُن  تہٕ  حِساب  ہیٚوُن۔

Tahir:
  تہٕ  ییٚلہِ  سلامہِ  (ہٕنٛدِکُنہِ  لفظہٕ)  ذریعہ  تۅہیہِ  احترام  یِیہِ  کرنہٕ  تیٚلہِ  ٲسِو  تۆہۍ  (درجواب)  اَمہِ  کھۅتہٕ  بہتر  (لفظہٕ  سان)  سلام  کران  پیش  یاٲسِو  (کم  ازکم)  تِمے  (الفاظ  درجواب)  واپس  ونان،  بے  شک  چُھ  اللہ  تعالیٰ  پریتھ  چیزس  پیٚٹھ  حساب  ہیٚنہٕ  وول۔

Transliteration:
  Wai<u>tha</u> <u>h</u>uyyeetum bita<u>h</u>iyyatin fa<u>h</u>ayyoo bia<u>h</u>sana minh<u>a</u> aw ruddooh<u>a</u> inna All<u>a</u>ha k<u>a</u>na AAal<u>a</u> kulli shayin <u>h</u>aseeb<u>a</u><b>n</b>


Athar:
  اللہ  تعالیٰ  چُھ  سُہ  یَس  وَرٲے  کانٛہہ  خُداے  چُھنہٕ،  سُہ  کریو  تۅہیہِ  سارِنٕے  تمہِ  قیامت کہ  دۅہ  جمع  ییٚمہِ  کِس  یِنس  منٛز  کانٛہہ  شک  چُھنہٕ  تہٕ  اللہ  تعالیٰ  سٕنزِ  کتھہِ  کھۅتہٕ  کھٔسِتھ  کٔمۍ  سٕنز  کتھ  ہیٚکہِ  پٔز  ٲسِتھ۔

Mirwaiz:
  معبودِ  برحق  گوو  سُے  کہ  کانہہ  معبوداہ  چُھنہٕ  تس  ورٲے،  ضروٗر  سوٛنبراوِ  سُہ  تۅہیہِ  سارنٕے  قیامتُک  دۅہ،  کانہہ  شکاہ  چُھنہٕ  تمہِ  کِس  واقع  سپدنس  اندر،  بیٚیہِ  کُس  اکھاہ  چُھ  خداے  سٕندِ  کھۅتہٕ  زیادٕ  پٔززیور  کلام  فرماونس  اندر۔  مکہ  کیو  مُشرِکو  أندرٕہ  اکھ  جماعتھاہ  آیہِ  مکہ  منورہ،  تِموٕے  کوٚر  ظٲہِر  کہ  أسۍ  آے  مسلمان  سپدِتھ  تہٕ  ہِجرت  کٔرِتھ۔  توپتہٕ  گٔے  بیٚیہِ  واپس  حیلہٕ  کوٚرُکھ  أسۍ  انو  تورٕہ  مال  تِجارت،  توپتہٕ  آے  نہٕ  واپس  کینہہ  تہِ  تتہِ  سپٕدۍ  مُرتد۔  تِمن  متعلق  سپزٕ  مسلمانن  زٕ  جمٲژ۔  أٍڈیو  دوٚپ  تِم  چھِ  کٲفر  أڈیو  دوٚپ،  نہ  تِم  چھِ  مسلمان۔  اللہ  تعالیٰ  چُھ  فرماوان  تِم  چھِ  واقعی  کٲفر  اے  مسلمانو،  توٚہۍ  کیازِ  چھِو  اختلاف  کران  اتھ  منٛز۔

Tahir:
  اللہ  تعالیٰ  چُھ  (زِ)  تس  وَرٲے  چُھنہٕ  کانٛہہ  عبادتس  لایق،  سُہ  کریو  تۅہیہِ  ضرور  قیامت  کہ  دۅہ  جمع  اَتھ  منٛز  چُھنہٕ  کانٛہہ  شک،  تہٕ  اللہ  تعالیٰ  سٕنٛدِ  کھۅتہٕ  کُس  چُھ  کتھہِ  منٛز  زیادٕہ  پٔزۍیور۔

Transliteration:
  All<u>a</u>hu l<u>a</u> il<u>a</u>ha ill<u>a</u> huwa layajmaAAannakum il<u>a</u> yawmi alqiy<u>a</u>mati l<u>a</u> rayba feehi waman a<u>s</u>daqu mina All<u>a</u>hi <u>h</u>adeeth<u>a</u><b>n</b>


Athar:
  پتہٕ  کیا  چُھو  تۅہیہِ  یہِ  گوٚمُت  زِ  منافِقن  متعلق  چھےٚ  تۅہیہِ  منٛز  زٕہ  رایہِ  لبنہٕ  یِوان  حالانکہ  یِمہٕ  بُرٲیِیہِ  تِمو  کماوِمژٕ  چھےٚ،  تِہِندِ  بدولت  چِھ  خُداین  تِم  دُبہٕ  پِھرمٕتۍ  کیا  توٚہۍ  چِھوا  یژھان  زِ  یَس  خُداین  ہدایت  بخُش  نہٕ  تس  بخشِو  توٚہۍ  ہدایت؟  حالانکہ  یُس  خُداین  وَتہِ  ڈول  تس  خٲطرٕ  لٔبِو  نہٕ  توٚہۍ  کانٛہہ  وَتھ۔

Mirwaiz:
  اے  مسلمانو  پس  کیاہ  سپدیو  تۅہیہِ۔  مُنافِقن  ہٕندِس  معاملس  منٛز  کیازِ  گٔیہِ  تۅہیہِ  اندر  زٕ  جمٲژ۔  اکھ  جماعت  چھےٚ  دپان  تِم  چھِ  کٲفر۔  بیاکھ  جماعت  چھےٚ  دپان  تِم  چھِ  مسلمان،  مُتفق  سپدِو  تِہٕندِس  کٲفر  آسنس  پیٚٹھ،  اللہ  تعالیٰ  ہن  پِھر  تِم  واپس  کُفرس  کُن  پننیو  یچھ  عملو  سببہٕ،  کیاہ  توٚہۍ  چھِو  یژھان  وتھ  ہاوٕنۍ  تِم  یِمن  وتھ  راوٕرٲو  اللہ  تعالیٰ  ہن،  یس  وتھ  راوٕ  راوِ  اللہ  تعالیٰ  تسٕندِ  خٲطرٕ  لٔبِو  نہٕ  توٚہۍ  کانہہ  وتھاہ  باایمان  بننٕچ۔

Tahir:
  تیٚلہِ  کیا  زِچِھوتۅہۍمنافقن  ہٕنٛدِس  بارس  منٛز  زٕ  دٔرۍگٔمتۍ  حالانکہ  اللہ  تعالیٰ  ہن  چِھ  تِم  تِہِندیو  پننیوکرتوٗتَوکِنۍ  کُفرس  کُن  واپس  پھِرۍمتۍ؟  کیا  تۆہۍ  چِھووناسُہ  شخص  سیٚزِ  وَتہِ  پیٚٹھ  اَنُن  یژھان  یُس  اللہ  تعالیٰ  ہن  گمراہ  چُھ  ٹھٔہرومُت؟  تہٕ  (اے  بوزن  والہِ!)  یس  اللہ  تعالیٰ  گمراہ  ٹھہراوِ  تیٚلہِ  ہیٚکہِ  نہٕ  ہرگز  کانٛہہ  تٔمۍ  سٕندِ  خٲطرٕ  (ہدایتٕچ)  وَتھ  لٔبِتھ۔

Transliteration:
  Fam<u>a</u> lakum fee almun<u>a</u>fiqeena fiatayni wa<b>A</b>ll<u>a</u>hu arkasahum bim<u>a</u> kasaboo atureedoona an tahdoo man a<u>d</u>alla All<u>a</u>hu waman yu<u>d</u>lili All<u>a</u>hu falan tajida lahu sabeel<u>a</u><b>n</b>


Athar:
  تِم  چِھ  یہِ  یژھان  زِ  یِتھہٕ  پٲٹھۍ  تِم  پانہٕ  کٲفر  چِھ  تِتھے  پٲٹھۍ  سپدِو  توٚہۍ  تہِ  کٲفر  تاکہ  تِم  تہٕ  توٚہۍ  گژِھو  سٲری  یکساں۔  لہٰذا  مَہ  بنٲوِیون  تِمو  منٛزٕ  کانٛہہ  پنُن  دوست  یوت  تام  نہٕ  تِم  اللہ  تعالیٰ  سٕنزِ  وَتہِ  منٛز  ہجرت  کٔرِتھ  یِن،  تہٕ  ہرگاہ  تِم  ہجرت  نِشہِ  باز  روزَن  تیٚلہِ  ییٚتہِ  لٔبِیووٗکھ  رٔٹیووٗکھ  تہٕ  کٔرِیوٗکھ  قتل۔  ﴿یہِ  حکم  چُھ  تِمن  منافق  مسلمانن  ہُند  یِم  برسرِ  جنگ  کٲفر  قومس  سٍتۍ  تعلق  تھاوان  آسن  تہٕ  اسلٲمی  حکومتس  خلاف  نِن  دشمنن  ہٕندۍ  پٲٹھۍ  کاروٲیِیَن  منٛز  حصہٕ۔﴾  تہٕ  یِمو  منٛزٕ  مَہ  بناوِیوٗن  کانٛہہ  اَکھ  پنُن  دوست  تہٕ  مددگار۔

Mirwaiz:
  تِم  کیاہ  آسہن  مومن  بلکہ  چھِ  تِہٕندِ  دِلٕچ  خوٲہش  کہ  ہرگاہ  توٚہۍ  تہِ  بٔنِو  کٲفر  یِتھہٕ  پٲٹھۍ  تِم  کٲفر  چھِ،  پس  بٔنہِ  ہِوتوٚہۍ  سٲرِی  معاذاللہ  برابر  کُفرس  أندرٕہ۔  وۅنۍ  ییٚلہِ  تُہُند  حال  تۅہیہِ  نسبت  یہِ  چُھ،  پس  مہ  بنٲوِیون  تِمن  أندرٕہ  کانہہ  پنُن  دوست  تہٕ  یاریوٚ  تانۍ  نہٕ  تِم  بیٚیہِ  ہِجرت  کرن  محض  خداے  سٕندِ  خٲطرٕ،  پس  اگر  تِم  اِسلام  نِشہِ  اعراض  کرن  بُتھ  پھِرن،  کُفرسٕے  پیٚٹھ  بدستور  روزن۔  تیٚلہِ  رٔٹِیوکھ  تہٕ  مٲرِیوکھ  ییٚتنس  پیٚنو  تہٕ  تتِنس،  ہرگِز  مہ  بنٲوِیون  تِمو  أندرٕہ  کانہہ  اکھاہ  نہ  دوست  تہٕ  نہ  مددگار۔  تِمن  نِشہِ  روٗزِو  بالکل  الگ۔

Tahir:
  تِم  (منافق)  چِھ  یہِ  تمنا  کران  زِ  تۆہۍ  تہِ  کٔرِو  کفر  یِتھہٕ  پٲٹھۍ  تِمَو  کفر  کۆر  تاکہ  تۆہۍ  سٲری  گٔژِھو  ہِوی۔لہٰذا  مَہ  بنٲویوٗن  تۆہۍتِمَو  منٛزکانٛہہ  سٲتھی  یۆت  تام  نہٕ  تِم  اللہ  تعالیٰ  سٕنزِ  وَتہِ  منٛز  (مدینہ  کُن)  ہجرت  (کٔرِتھ  پَنُن  پَزر  تہٕ  اخلاص  ثٲبت)  کرن،  پتہٕ  اگر  تِم  (پننہِ  اَمنہٕ  کہ  معاہدٕہ  نِشہِ)  رو  گردٲنی  (تہٕ  بلاوجہ  حملہٕ  کرنُک  اتُر)  کرن  تیٚلہِ  کٔرِیوٗکھ  تِم  گرفتار  تہٕ  (جنگس  دوران)  ییٚتہِ  تہِ  تِم  لٔبِیوٗکھ  تَتہِ  کٔرِیوٗکھ  قتل  تہٕ  تِمَو  منٛزٕ  مَہ  بنٲوِیوٗن  (کانٛہہ)  پَنُن  سٲتھی  تہٕ  نَہ  مددگار۔

Transliteration:
  Waddoo law takfuroona kam<u>a</u> kafaroo fatakoonoona saw<u>a</u>an fal<u>a</u> tattakhi<u>th</u>oo minhum awliy<u>a</u>a <u>h</u>att<u>a</u> yuh<u>a</u>jiroo fee sabeeli All<u>a</u>hi fain tawallaw fakhu<u>th</u>oohum wa<b>o</b>qtuloohum <u>h</u>aythu wajadtumoohum wal<u>a</u> tattakhi<u>th</u>oo minhum waliyyan wal<u>a</u> na<u>s</u>eer<u>a</u><b>n</b>


Athar:
  البتہ  تِم  منافق  چِھ  امہَ  حُکمہ  نِشہِ  مُستثنیٰ  یِم  کُنہِ  تِتھس  قومس  سٍتۍ  رَلن  یَس  سٍتۍ  تۅہیہِ  معاہدٕہ  چُھ۔  ﴿اَمِیُک  مطلب  چُھنہٕ  یہِ  زِ  یِتھۍ  منافق  ہیٚکوکھ  پنٕنۍ  دوست  تہٕ  مددگار  بنٲوِتھ۔  بلکہ  چُھ  اَمِیُک  مطلب  یہِ  زِ  یِم  یِن  نہٕ  رَٹنہٕ  تہٕ  مارنہٕ  تِکیازِ  یِم  چِھ  تِتھس  قومس  سٍتۍ  رلیامٕتۍ  یس  سٍتۍ  اسلٲمی  حکومتُک  مُعاہدٕہ  چُھ۔﴾  یِتھے  پٲٹھۍ  چِھ  تِم  منافق  تہِ  مُستثنیٰ  یِم  تۅہیہِ  نِشہِ  یِوان  چِھ  تہٕ  لڑایہِ  نِشہِ  چِھ  تِہِندۍ  دل  تنگ  آمٕتۍ،  نَہ  چِھ  تۅہیہِ  سٍتۍ  لڑُن  یژھان  نہ  پننِس  قومس  سٍتۍ۔  اللہ  تعالیٰ  اگر  ییژِھہ ہے  یِمن  کرِہے  تۅہیہِ  پٮ۪ٹھ  مُسلط  تہٕ  تِم  تہِ  لڑہن  تۅہیہِ  سٍتۍ،  لہٰذا  اگر  تِم  تۅہیہِ  نِشہِ  الگ  سپدن  تہٕ  باز  روزن  تہٕ  تۅہیہِ  کُن  پِلناون  صلحُک  تہٕ  اَمنُک  اَتھہٕ  تیٚلہِ  چَھنہٕ  خُداین  تُہٕندِ  خٲطرٕ  تِمن  پٮ۪ٹھ  دست  درٲزی  ہٕنز  کانٛہہ  وَتھ  تھٲومٕژ۔

Mirwaiz:
  مگر  مہ  مٲرِیوکھ  تِم  یِم  دشمنو  نِشہِ  الگ  سپدِتھ  اِلحاق  کرن  تتھ  قومس  سٍتۍ  یِمن  سٍتۍ  تۅہیہِ  صلحُک  معاہدٕہ  کوٚرمُت  آسیو،  بیٚیہِ  مہ  مٲرِیوکھ  تِم  ہرگاہ  تِم  تۅہیہِ  نِش  براہِ  راست  صلحہٕ  خٲطرٕ  یِن  یتھ  حالتس  اندر  کہ  دِل  تِہِندۍ  آسن  تۅہیہِ  سٍتۍ  لڑٲے  کرنہٕ  نِشہِ  یا  تُہٕندِ  طرفہٕ  پننِس  قومس  سٍتۍ  لڑٲے  کرنہٕ  نِشہِ  چُۅنگرنہٕ  آمٕتۍ۔  یعنی  تِم  آسن  یژھان  غٲر  جٲنبدار  روزُن۔  تِمن  سٍتۍ  تہِ  مہ  کٔرِو  جنگ۔  توٚہۍ  مٲنِو  یہِ  خداے  سُند  احسان  کہ  تُہٕندین  دِلن  اندر  تراوِ  اللہ  تعالیٰ  تِہُند  ہیبت۔  تِم  آے  تۅہیہِ  نِشہِ  صلحُک  درخواست  ہیٚتھ،  ہرگاہ  خدا  یژِھہ  ہاتِمن  کرِہا  تۅہیہِ  پیٚٹھ  مُسلط،  تیٚلہِ  کرہن  تِم  تۅہیہِ  سٍتۍ  مُقابلہٕ  تٕہ  جنگ،  پس  ییٚلہِ  تِم  الگ  روٗدۍ  تۅہیہِ  سٍتۍ  جنگ  تہٕ  لڑٲے  کرنہٕ  نِشہِ،  تمہِ  علاوٕہ  سُوزُکھ  تۅہیہِ  کُن  پیغامِ  صلح،  پس  اتھ  صورتس  منٛز  چُھو  نہٕ  اِجازت  تِمن  سٍتۍ  جنگ  کرنُک۔

Tahir:
  تِمَو  لُکو  وَرٲے  یِم  تِتھِس  قومس  سٍتۍ  رلیمٕتۍ  آسن  زِ  تۅہیہِ  تہٕ  تِمن  درمیان  آسہِ  (امانُک)  معاہدٕہ  (موجود)  یاتِم  یِن  (ہمت  ہٲرِتھ)  تۅہیہِ  نِشہِ  اَتھ  حالس  منٛز  زِ  تِہِندۍ  سیٖنہٕ  آسن  (اَمہِ  کتھہِ  سٍتۍ)  تنگ  آمٕتۍ  زِ  تِم  لڑن  تۅہیہِ  سٍتۍ  یا  پننِس  قومس  سٍتۍ،  تہٕ  ہرگاہ  اللہ  تعالیٰ  ییٚژِھہ  ہے  تیٚلہِ  کرِ  ہے  (تِہِندیٚن  دِلن  ہمت  دِتھ)  پٔزۍپٲٹھۍ  تِمن  تۅہیہِ  پیٚٹھ  غٲلب  پتہٕ  لڑہن  ضرور  تِم  تۅہیہِ  سٍتۍ،  وۅنۍ  اگر  تِم  تۅہیہِ  نِشہِ  بیۆن  گژھن  تہٕ  تۅہیہِ  سٍتۍ  کرن  نہٕ  جنگ  تہٕ  تۅہیہِ  کُن  سوزن  صلح  (کرنُک  پیغام)  تیٚلہِ  چھَنہٕ  اللہ  تعالیٰ  ہن  تُہٕندِ  خٲطرٕ  (تہِ  صلح  ژھارنہٕ  کِس  صورتس  منٛز)  تِمن  پیٚٹھ  (اَتھہٕ  تُلنٕچ)  کانٛہہ  وَتھ  بناومٕژ۔  

Transliteration:
  Ill<u>a</u> alla<u>th</u>eena ya<u>s</u>iloona il<u>a</u> qawmin baynakum wabaynahum meeth<u>a</u>qun aw j<u>a</u>ookum <u>h</u>a<u>s</u>irat <u>s</u>udooruhum an yuq<u>a</u>tilookum aw yuq<u>a</u>tiloo qawmahum walaw sh<u>a</u>a All<u>a</u>hu lasalla<u>t</u>ahum AAalaykum falaq<u>a</u>talookum faini iAAtazalookum falam yuq<u>a</u>tilookum waalqaw ilaykumu a<b>l</b>ssalama fam<u>a</u> jaAAala All<u>a</u>hu lakum AAalayhim sabeel<u>a</u><b>n</b>


Athar:
  بیٚیہِ  اکہِ  قسمٕکۍ  مُنافق  میلنو  تۅہیہِ  تِتھۍ،  یِم  یژھان  چِھ  زِ  تۅہیہِ  سٍتۍ  تہِ  روزٕہن  اَمنس  منٛز  تہٕ  بیٚیہِ  روزہن  اَمنس  منٛز  پننِس  قومس  سٍتۍ  تہِ  مگر  ییٚلہِ  کُنہِ  وِزِ  فِتنُک  موقع  لبن  تتھ  منٛز  تراوَن  وۅٹھ،  یِتھۍ  لُکھ  اگر  تُہندِ  مقابلہٕ  نِشہِ  باز  روزن  نہٕ  تہٕ  صلح  تہٕ  سلامتی  کرن  نہٕ  تۅہیہِ  برونٛٹھ کنہِ  پیش  تہٕ  پنٕنۍ  اَتھہٕ  رٹن  نہٕ  پتھ  تیٚلہِ  ییٚتہِ  تہِ  تِم  سمکھن  رٔٹیوٗکھ  تہٕ  مٲرِیوٗکھ،  یِمن  پٮ۪ٹھ  اَتھہٕ  تُلنہٕ  خٲطرٕ  چھےٚ  اَسہِ  تۅہیہِ  کُھلہٕ  حُجت  دِژمٕژ۔

Mirwaiz:
  توٚہۍ  لٔبِیون  بیاکھ  جماعتھاہ  یِم  یژھان  چھِ  تۅہیہِ  نِشہِ  تہِ  امنس  منٛز  روزُن  پننِس  قومس  نِشہِ  تہِ  امنس  مںٛز  روزُن،  مگر  ییٚلہِ  ییٚلہِ  تِمن  کانہہ  فِتنس  کُن  واپس  نِوان  چُھ  فوراً  چھِ  بُتھہِ  کِنۍ  تتھ  منٛز  پیٚوان،  پس  ہرگاہ  تِم  تۅہیہِ  نِش  الگ  روزن  نہٕ  پیغامِ  صلح  سوزن  نہٕ۔  اتھہٕ  پنٕنۍ  پتھ  رٹن  نہٕ،  تیٚلہِ  کٔرِیوکھ  تِم  گرفتار  بیٚیہِ  مٲرِیوکھ  ییٚتنس  پیٚنو  تہٕ  تتِنس،  یِم  امہِ  قسمٕکۍ  لوٗکھ  یِہٕندِ  خٲطرٕ  دِژ  اسہِ  دلیلاہ  صاف  تہٕ  روشن  رٹنس  تہٕ  قتل  کرنس  پیٚٹھ۔

Tahir:
  وۅنۍوُچھوٗکھ  تۆہۍبیٚیہِ  تہِ  کینہہ  لُکھ  یِم  یژھان  چِھ  زِ  (منافقانہٕ  طریقہٕ  سٍتۍ  ایمان  ظٲہر  کٔرِتھ)  روزن  تۅہیہِ  نِشہِ  (تہِ)  امنس  منٛز  تہٕ  (ژوٗرِ  پٲٹھۍ  کفرس  سٍتۍ  سازگٲری  وَرتٲوِتھ)  روزن  پننِس  قومس  سٍتۍ  (تہِ)  امنس  منٛز،  (مگر  تِہِنز  حالت  چھے٘  یہِ  زِ)  ییٚلہِ  تہِ  (مسلمانن  خلاف)  فتنہ  وۅتلاونس  کُن  پھِرنہٕ  چِھ  یِوان  تیٚلہِ  چِھ  تِم  تَتھ  منٛز  (بُتھہِ  کِنۍ)  وۅٹھ  تراوان،  لہٰذاہرگاہ  یِم  (لُکھ)  تۅہیہِ  سٍتۍ  (لڑنہٕ  نِشہِ)  بازآے  نہٕ  تہٕ  (نَہ)  سوزن  تۅہیہِ  کُن  صلح  (کرنُک  پیغام)  تہٕ  (نَہ)  رُکاون  پنٕنۍ  اَتھہٕ  (فتنہ  وۅتلاونہٕ  نِشہِ)  تیٚلہِ  رٔٹیوکھ  (تہ  کرۍہُوکھ  قٲد)  تہٕ  یِم  کٔرِیوٗکھ  قتل  ییٚتہِ  تہِ  لٔبِیوٗکھ،  تہٕ  یِم  چِھ  تِم  لُکھ  یِمن  پیٚٹھ  اَسہِ  تۅہیہِ  کھُلہٕ  اختیار  چُھ  دِیُتمُت۔

Transliteration:
  Satajidoona <u>a</u>khareena yureedoona an yamanookum wayamanoo qawmahum kulla m<u>a</u> ruddoo il<u>a</u> alfitnati orkisoo feeh<u>a</u> fain lam yaAAtazilookum wayulqoo ilaykumu a<b>l</b>ssalama wayakuffoo aydiyahum fakhu<u>th</u>oohum wa<b>o</b>qtuloohum <u>h</u>aythu thaqiftumoohum waol<u>a</u>ikum jaAAaln<u>a</u> lakum AAalayhim sul<u>ta</u>nan mubeen<u>a</u><b>n</b>


Athar:
  کٲنٛسہِ  مومن  سٕنز  چَھنہٕ  یہِ  کٲم  زِ  دوٚیمِس  مومنس  کرِ  قتل،  اِلّا  یہِ  زِ  بِل  چُک  سپدیٚس  تہٕ  یُس  شخص  کٲنٛسہِ  مومنس  غلطی  کِنۍ  قتل  کرِ  تیٚلہِ  چُھ  اَمِیُک  کفارٕہ  یہِ  زِ  اکھ  مومن  کٔرِن  غلٲمی  نِشہِ  آزاد۔  ﴿چونکہ  مقتول  اوس  مومن  امہِ  موجوٗب  چُھ  أمۍ  سٕند  قتلُک  کفارٕہ  أکِس  مومن  غلام  سٕنز  آزٲدی  قرار  دِنہٕ  آمُت۔﴾  تہٕ  مقتول  سٕندٮ۪ن  وٲرثن  دِیِن  خون  بہا۔  ﴿نبی  صلی  اللہ  علیہ و سلمو  چُھ  خون  بہاہُک  مقدار  ہتھ  اونٹ  یا  ہتھ  گٲوٕہ  یا  زٕہ  ساس  ژھاوجہِ  مقرر  کرِمژٕ۔  اگر  بیٚیہِ  کُنہِ  شکلہِ  منٛزٕ  کانٛہہ  شخص  خون  بہا  ییٚژِھہ  دِیُن  تیٚلہِ  یِیہِ  تَمِیُک  مقدار  یِمنٕے  چیزن  ہٕند  بازٕرۍ  قٍمتہٕ کہ  لحاظہٕ  مُقرر  کرنہٕ۔  مثلاً  نبی  صلی  اللہ  علیہ و سلمن  ہٕندِ  وقتہٕ  ٲسۍ  خون  بہا  دِنہٕ  والیٚن  خٲطرٕ  8  شتھ  دینار  یا  8  ساس  دِرہم  مقرر۔  ییٚلہِ  حضرت  عمر  رضی  اللہ  تعالیٰ  عنہ  ہن  ہُند  زمانہٕ  آو  تہٕ  تِمو  فرموو  زِ  اونٹن  ہُند  قٍمت  چُھ  وۅنۍ  ہُریومُت،  لہٰذا  یِن  وۅنۍ  سۅنہٕ  کیٚن  سِکن  ہٕندۍ  اکھ  ساس  دینار،  یا  رۅپہٕ  کیٚن  سکن  ہٕندۍ  12  ساس  دِرہم  خون  بہا  دِیاوناونہٕ۔  مگر  واضح  روٗزِن  زِ  خون  بہاہُک  یہِ  مقدار  یُس  مقرر  کرنہٕ  چُھ  آمُت  چُھنہٕ  زٲنِتھ  مٲنِتھ  کرنہٕ  آمتہِ  قتلہٕ  خٲطرٕ  کینٛہہ  بلکہ  چُھ  اَلہٕ گٲبہٕ  گٔمتہِ  قتل  خٲطرٕ۔﴾  اِلّا  یہِ  زِ  تِم  کرن  خون  بہا  معاف۔  البتہ  اگر  سُہ  مسلمان  مقتول  کُنہِ  تِتھہِ  قومُک  اوس  یس  سٍتۍ  تۅہیہِ  دشمنی  آسہِ  تیٚلہِ  چُھ  اَمِیُک  کفارٕہ  اکھ  مومن  غلام  آزاد  کرُن  تہٕ  ہرگاہ  سُہ  کُنہِ  تِتھہِ  غیر  مُسلم  قومُک  فرد  اوس  یس  سٍتۍ  تۅہیہِ  معاہدٕہ  آسہِ  تیٚلہِ  یِیہِ  تٔمۍ  سٕندٮ۪ن  وٲرِثن  خون  بہا  دِنہٕ  تہٕ  اکھ  مومن  غلام  آسہِ  آزاد  کرُن۔  ﴿ییٚمہِ  آیت  کیٚن  احکامن  ہُند  خلاصہٕ  چُھ  یہِ،  ہرگاہ  مقتول  دارُ  الاسلامُک  روزن  وول  آسہِ  تیٚلہِ  چُھ  أمۍ  سٕندِس  قٲتِلس  خون  بہا  تہِ  دِیُن  تہٕ  خُدایس  معافی  منگنہٕ  باپت  چُھس  اکھ  غلام  تہِ  آزاد  کرُن۔  اگر  سُہ  دارُ  الحربُک  روزن  وول  آسہِ  تیٚلہِ  چُھ  قٲتِلس  صرف  غلام  آزاد  کرُن  خون  بہا  چُھس  نہٕ  کینٛہہ۔  اگر  سُہ  کُنہِ  تِتھہِ  دارُ  الکفرُک  روزن  وول  آسہِ  یس  سٍتۍ  اسلٲمی  حکومتس  معاہدٕہ  چُھ  تیٚلہِ  چُھ  قٲتِلس  اکھ  غلام  آزاد  کرُن  تہٕ  امہِ  علاوٕہ  چُھس  خون  بہا  تہِ  دِیُن،  البتہ  خون  بہاہُک  مقدار  آسہِ  تِیُتُے  یوٗتاہ  امہِ  معاہدٕہ  والہِ  قوم کِس  کٲنٛسہِ  غیر  مسلم  فرد  سٕندِس  قتل  کرنہٕ  کِس  صورتس  منٛز  معاہدٕہ  رٔنگۍ  دِیُن  پزِ﴾  پتہٕ  یس  غلام  دستیاب  سپدِ  نہٕ  سُہ  تھٲوِن  لگاتار  دۅن  ریٚتن  ہٕنز  روزٕہ۔  ﴿یعنی  روزٕہ  تھٲوِن  لگاتار  منٛزس  مہ  ترٲوِن  کانٛہہ  دۅہ۔  ہرگاہ  کانٛہہ  شخص  شرعی  عذرٕ  ورٲے  کانٛہہ  دۅہ  پُھٹراوِ  تس  چھےٚ  نَوِ  سرٕ  بیٚیہِ  گۅڈٕ  پٮ۪ٹھے  روزٕہ  شروع  کرنہِ۔﴾  یہِ  چُھ  اتھ  گناہس  پٮ۪ٹھ  خُدایس  برونٛہہ  کنہِ  توبہٕ  کرنُک  طریقہٕ۔  ﴿یعنی  یہِ  چُھنہٕ  جُرمانہٕ  بلکہ  چُھ  توبہٕ  تہٕ  کفارٕہ۔  جُرمانس  منٛز  چُھنہٕ  ندامت،  شرمساری  تہٕ  اصلاحِ  نفسُک  کانٛہہ  رُوح  آسان  بلکہ  چُھ  سُہ  عموماً  سخت  ناگوٲری  سان  مجبوراً  دِنہٕ  یِوان  تہٕ  پتھ  کُن  چُھ  تراوان  بیزٲری  تہٕ  تلخی۔  اتھ  برعکس  چُھ  اللہ  تعالیٰ  یژھان  زِ  یس  بندس  خطا  سپُد  سُہ  چھٔلِن  عبادت  سٍتۍ،  کارِ  خیر  سٍتۍ  تہٕ  حقوق  ادا  کرنہٕ  سٍتۍ  پننہِ  روح  پٮ۪ٹھہٕ  اَمِیُک  اثر  تہٕ  شرمسٲری  تہٕ  ندامت  سان  کٔرِن  خُدایس  کُن  رجوع  تاکہ  یہِ  گناہ  تہِ  سپدِ  معاف  تہٕ  آئندٕہ  خٲطرٕ  روزِ  أمۍ  سُند  نفس  یِژٕھہ  غلطیہِ  دۅہراونہٕ  نِشہِ  تہِ  محفوظ۔﴾  تہٕ  اللہ  تعالیٰ  چُھ  زانن  وول  تہٕ  دانا۔

Mirwaiz:
  بیٚیہِ  چھُنہِٕ  جٲیِز  کٲنسہِ  باایمانس  سُہ  کیاہ  مارِ  کٲنسہِ  باایمانس  مگرے  وشفہٕ  پٲٹھۍ  بغلطی  کانہہ  کٲنسہِ  مارِ  تمیُک  حکُم  چُھ  یہِ،  یُس  اکھاہ  کٲنسہِ  باایمانس  بغلطی  مارِ  قتل  کرِ  تسُند  گژِھہ  باایمان  غلام  یا  کنیز  آزاد  کرٕنۍ۔  بیٚیہِ  گژِھہ  خون  بہا  دیُن  مقتول  سٕندین  وٲرثن  کُن  وراثت  کہ  حصہٕ  موجوب،  مگرے  تِم  مقتول  سٕندۍ  وٲرِث  معاف  کرن  سورُے  یا  کانہہ  حصہٕ  تمہِ  منٛزٕہ  تیلہِ  نہٕ  کینہہ،  پس  ہرگاہ  مقتول  آسہِ  دُشمنن  ہٕندِ  قوم  منٛزٕہ  مگر  آسہِ  سُہ  مقتول  پانہٕ  باایمان،  تیٚلہِ  چُھ  قٲتِلس  پیٚٹھ  مٹہِ  صِرف  باایمان  غلام  آزاد  کرُن  بیٚیہِ  نہٕ  کینہہ،  ہرگاہ  مقتول  آسہِ  تمہِ  قومُک  یِمن  سٍتۍ  تۅہیہِ  عہد و پیمان  آسہِ،  تیٚلہِ  چُھ  قٲتِلس  پیٚٹھ  مٹہِ  اکھ  خون  بہادیُن  مقتول  سٕندین  وٲرِثن  کُن  بیٚیہِ  باایمان  غلام  آزاد  کرُن،  وۅنۍ  ییٚمِس  نہٕ  غلام  آزاد  کرُن  میسر  سپدِ  تٔمۍ  سُند  گژِھہ  دۅن  ریٚتن  پے  در  پے  روزدار  روزُن،  یہِ  چُھ  اللہ  تعالیٰ  سٕندِ  طرفہٕ  تُہٕندِ  حقہٕ  توبہٕ،  اللہ  تعالیٰ  چُھ  زانن  وول  بوٚڈ  حِکمت  وول۔

Tahir:
  تہٕ  کٲنسہِ  مسلمان  سٕنٛدِ  خٲطرٕ  چُھنہٕ  (جٲیِز)  زِسُہ  کرِ  کٲنسہِ  مسلمانس  قتل  مگر  غلطی  کِنۍ،  تہٕ  یی٘مۍ  کانٛہہ  مسلمان  وَشفن  قتل  کو٘ر  تی٘لہِ  چُھ  (تس  پی٘ٹھ)  اَکھ  مسلمان  غلام  (یا  کنیز)  آزاد  کرُن  تہٕ  ہرجانہ  (ادا  کرُن)  یُس  مقتول  سٕندی٘ن  گرِکی٘ن  حوالہٕ  یِیہِ  کرنہٕ  (لٲزِم)  مگر  یہِ  زِ  تِم  کرن  معاف،  پتہٕ  اگر  سُہ (مقتول)  تُہٕندِ  دشمن  قومُک  آسہِ  تہٕ  مومن  (تہِ)  آسہِ  تی٘لہِ  چُھ  صرف  اَکھ  غلام  (یا  کنیز)  آزاد  کرُن  (لٲزم)  تہٕ  اگر  سُہ (مقتول)  تَمہِ  قومہٕ  منٛزٕ  آسہِ  زِ  تۅہیہِ  تہٕ  تِمن  درمیان  چُھ  (صلح  ہُک)  معاہدٕہ  تی٘لہِ  چُھ  ہرجانہ  (تہِ)  یُس  تٔمۍ  سٕندی٘ن  گرِ  کی٘ن  حوالہٕ  یِیہِ  کرنہٕ  تہٕ  اَکھ  مسلمان  غلام  (یا  کنیز)  آزاد  کرُن  (تہِ  چُھ  لٲزم)  وۅنۍ  یَس  شخصس  نہٕ  (غلام  یا  کنیز)  دستیاب  آسہِ  تی٘لہِ  چھے٘  (تس  پی٘ٹھ)  پیو٘ٹھُس  پی٘ٹھ  دۅن  ری٘تن  ہٕنٛزٕ  روزٕہ  (لٲزم)۔  اللہ  تعالیٰ  سٕندِ  طرفہٕ  چُھ  (یہِ  تٔمۍ  سُنٛد)  توبہٕ،  تہٕ  اللہ  تعالیٰ  چُھ  وارٕ  پٲٹھۍ  زانن  وول  تہٕ  سی٘ٹھاہ  حکمت  وول۔

Transliteration:
  Wam<u>a</u> k<u>a</u>na limuminin an yaqtula muminan ill<u>a</u> kha<u>t</u>aan waman qatala muminan kha<u>t</u>aan fata<u>h</u>reeru raqabatin muminatin wadiyatun musallamatun il<u>a</u> ahlihi ill<u>a</u> an ya<u>ss</u>addaqoo fain k<u>a</u>na min qawmin AAaduwwin lakum wahuwa muminun fata<u>h</u>reeru raqabatin muminatin wain k<u>a</u>na min qawmin baynakum wabaynahum meeth<u>a</u>qun fadiyatun musallamatun il<u>a</u> ahlihi wata<u>h</u>reeru raqabatin muminatin faman lam yajid fa<u>s</u>iy<u>a</u>mu shahrayni mutat<u>a</u>biAAayni tawbatan mina All<u>a</u>hi wak<u>a</u>na All<u>a</u>hu AAaleeman <u>h</u>akeem<u>a</u><b>n</b>


Athar:
  روٗد  سُہ  شخص  یُس  کٲنٛسہِ  مومنس  زٲنِتھ  مٲنِتھ  قتل  کرِ  تیٚلہِ  چُھ  تٔمۍ  سُند  جزا  جہنم  یتھ  منٛز  سُہ  ہمیشہٕ  روزِ  تس  پٮ۪ٹھ  چُھ  اللہ  تعالیٰ  سُند  غضب  تہٕ  تٔمۍ  سٕنز  لعنت  تہٕ  خُداین  چُھ  تٔمۍ  سٕندِ  خٲطرٕ  سخت  عذاب  تیار  تھوومُت۔

Mirwaiz:
  بیٚہِ  یُس  اکھاہ  قتل  کرِ  کٲنسہِ  باایمانس  دِیدٕہ  دانستہ  تٔمۍ  سُند  سزا  چُھ  نارِ  جہنم۔  تتھ  منٛز  روزِ  ہمیشہ  ابدالآباد،  بیٚیہِ  چُھ  تس  پیٚٹھ  غضبِ  خدا  بیٚیہِ  لعنتِ  خدا،  بیٚیہِ  چُھ  تِہٕندِ  خٲطرٕ  تھوومُت  تِم  تیاربوٚڈ  عذاب۔

Tahir:
  تہٕ  یُس  شخص  کٲنسہِ  مسلمانس  قصد  کٔرِتھ  قتل  کرِ  تیٚلہِ  چُھ  تٔمۍ  سُنٛد  سزا  جہنم  یَتھ  منٛز  سُہ  واریاہس  کالس  روزِ  تہٕ  تس  پیٚٹھ  آسہِ  اللہ  تعالیٰ  غضب  ناک  تہٕ  تس  پیٚٹھ  کرِ  لعنت  تہٕ  تٔمۍ  چُھ  تس  کِیُت  زبردست  عذاب  تیار  کٔرِتھ  تھوومُت۔

Transliteration:
  Waman yaqtul muminan mutaAAammidan fajaz<u>a</u>ohu jahannamu kh<u>a</u>lidan feeh<u>a</u> wagha<u>d</u>iba All<u>a</u>hu AAalayhi walaAAanahu waaAAadda lahu AAa<u>tha</u>ban AAa<i><u>th</u></i>eem<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  توٚہۍ  اللہ  تعالیٰ  سٕنزِ  وَتہِ  منٛز  جہادٕ  خٲطرٕ  نیٖرِو  تیٚلہِ  کٔرِو  دوستس  دُشمنس  منٛز  فرق،  تہٕ  یُس  تۅہیہِ  کُن  سلامہِ  سٍتۍ  پیش  قدمی  کرِ  تس  مَہ  ؤنِو  فوراً  زِ  ژٕ  چُھکھ  نہٕ  مومن،  ہرگاہ  توٚہۍ  دنیٲوی  فٲیدٕہ  یژھان  چِھو  تیٚلہِ  چِھ  خُدایس  نِشہِ  تُہندِ  خٲطرٕ  واریاہ  مالِ  غنیمت،  ٲخر ہے  چِھو  توٚہۍ  پانہٕ  تہِ  أتھۍ  حالتس  منٛز  مبتلا  روٗدِمٕتۍ،  پتہٕ  کوٚر  خُداین  تۅہیہِ  پٮ۪ٹھ  احسان،  لہٰذا  ہیٚیو  تحقیقس  کٲم  ﴿اسلام  کِس  ابتدا  ہس  منٛز  اوس  لفظ  السلام  علیکم  مُسلمانن  اندر  شعارٕچ  تہٕ  علامتٕچ  حیثیت  تھاوان  تہٕ  اکھ  مُسلمان  اوس  دوٚیِمِس  مُسلمانس  وُچِھتھ  یہِ  لفظ  اتھ  معنیس  منٛز  وَرتاوان  زِ  بہٕ  چُھس  چانی  جماعتُک  نفر،  دوست  تہٕ  خیر  خواہ،  دشمن  چُھس  نہٕ  کینٛہہ،  خصوصیت  سان  ٲس  تتھ  زمانس  اندر  امہِ  شعارٕچ  ﴿طریقٕچ﴾  اہمیت  امہِ  وجہ  کِنۍ  تہِ  زیادٕہ  زِ  تمہِ  وقتہٕ  ٲس  نہٕ  عربہٕ کیٚن  نَو  مُسلمن  تہٕ  کٲفرن  درمیان  پۅشاکھس،  زبٲنۍ  تہٕ  بیٚیہِ  کُنہِ  چیزس  منٛز  نٔنۍ  فرق  ییٚمہِ  سٍتۍ  اکھ  مُسلمان  سرسری  نظر  ترٲوِتھ  دوٚیِمس  مسلمان  بٲیِس  پرٛزٕنٲوِتھ  ہیکہِ ہے۔  البتہ  لڑایہِ  ہٕندٮ۪ن  موقعن  پٮ۪ٹھ  ٲس  اکھ  پیچیدگی  یہِ  درپیش  یِوان  زِ  مُسلمان  ییٚلہِ  کُنہِ  دشمن  سٕنزِ  چھۅکہِ  پٮ۪ٹھ  حملہٕ  کران  ٲسۍ،  کُنہِ  وِزِ  اوس  اَتھ  زدس  منٛز  کانٛہہ  مُسلمان  تہِ  یِوان،  سُہ  اوس  حملہٕ  کرن  والیٚن  مُسلمانن  یہِ  وَننہٕ  خٲطرٕ  زِ  بٕتہِ  چُھس  تُہندُے  دینی  بوے  السلام  علیکم  یا  لَا  اِلٰہ  اِلّا  اللہ  بَڈِ  بَڈِ  ونان  مگر  مسلمانن  اوس  تس  پٮ۪ٹھ  یہِ  شک  گژھان  زِ  یہِ  چُھ  کٲفر  یُس  محض  زُو  بچاونہٕ  خٲطرٕ  حیلہٕ  چُھ  کران،  امہِ  موجوب  ٲسۍ  بسا  اوقات  تِم  تس  قتل  نِوان  کٔرِتھ۔  آیتُک  مَنشہِ  چُھ  یہِ  زِ  یُس  شخص  پنُن  پان  مسلمان  سٕندِ  حیثیت  پیش  کران  چُھ،  تس  متعلق  چُھو  نہٕ  تۅہیہِ  سرسری  طور  یہِ  فٲصلہٕ  کرنُک  حق  زِ  سُہ  چُھ  محض  زُو  بچاونہٕ  خٲطرٕ  اَپُز  ونان۔  بنان  چُھ  سُہ  آسہِ  پوٚز  ونان  تہٕ  بنان  چُھ  سُہ  آسہِ  اَپُز  ونان،  حقیقت  سپدِ  تحقیق  سٍتی  معلوم،  تحقیق  ورٲے  یلہٕ  تراونس  منٛز  اگر  یہِ  اِمکان  چُھ  زِ  اکھ  کٲفر  بچاوِ  اَپُز  ؤنِتھ  پنُن  زُو،  مگر  قتل  کرنس  منٛز  چُھ  اَمہِ  کتھہِ  ہُند  تہِ  اِمکان  زِ  اکھ  بے گناہ  مومن  سپدِ  تُہندِ  اتھہٕ  مارٕ﴾  یِکینژھاہ  توٚہۍ  کران  چِھو  اللہ  تعالیٰ  چُھ  تمہِ  نِشہِ  باخبر۔

Mirwaiz:
  اے  باایمانو  ییٚلہِ  توٚہۍ  سفر  ٲسِو  کران  خداے  سٕنٛزِ  وتہِ  اندر  یعنی  جہد  کرنہِ  ٲسِو  نیران،  پس  تحقیق  ٲسِو  کران  بیٚیہِ  مہ  ٲسِو  تِمن  یِم  تۅہیہِ  اِسلٲمی  سلام  کرن  یا  کلمہ  شریف  پرن  ییٚمہِ  سٍتۍ  تِہُند  مسلمان  آسُن  ظٲہِر  سپدِ  زورٕہ  ونان  کہ  توٚہۍ  چھِونہٕ  دِلہٕ  کِنۍ  مسلمان،  یتھ  حالس  منٛز  توٚہۍ  ٲسِو  ژھانڈان  دنیاچہ  زندگی  ہُند  سامان  مالِ  غنیمت  حٲصِل  کرنہٕ  سٍتۍ،  پس  اللہ  تعالیٰ  سٕے  نِشہِ  چُھ  بیشُمار  مال،  سُے  کونہٕ  کٔرِو  توٚہۍ  جٲیِز  طریقہٕ  حاصل،  ناجٲیز  طریقہٕ  دنیاہُک  مال  حٲصِل  کرُن  چُھو  نا  جٲیِز،  تُہُند  حال  تہِ  اوس  یُتھے  یعنی  اسلام  کہ  کلمہ  ورٲے  اوسنہٕ  تۅہیہِ  اِسلامُک  کانہہ  علامتھاہ،  پس  تھٲو  اللہ  تعالیٰ  ہن  بٔڈ  مِنت  تۅہیہِ  پیٚٹھ  اِسلامُک  تو  فیق  دِنہٕ  سٍتۍ،  پس  ٲسِو  توٚہۍ  وارِیاہ  تحقیق  کران  کہ  یِمن  لوٗکن  ہُند  حال  کیاہ  چُھ۔  یِم  چھا  دُشمن  کِنہٕ  دوست۔  ہُرٕہ  مُرٕہ  گژِھنہٕ  کُنہِ  قومس  پیٚٹھ  حملہٕ  کرُن۔  بیٚیہِ  کٔرِو  غور  کہ  تُہٕںٛز  حالت  تہِ  ٲس  اِبتداہس  اندر  یِژٕھے،  پٔزۍ  پٲٹھۍ  اللہ  تعالیٰ  چُھ  پوٗرٕہ  زانان  یہِ  توٚہۍ  کران  چھِو۔

Tahir:
  اے  ایمان  والیو!  ییٚلہِ  تۆہۍ  اللہ  تعالیٰ  سٕنزِ  وَتہِ  منٛز  (جہاد  خٲطرٕ)  سفرس  پیٚٹھ  نیٖرِو  تیٚلہِ  ٲسِو  تحقیق  کران  تہٕ  تس  یُس  تۅہیہِ  سلام  کرِمَہ  ؤنِو  یہِ  زِ  ژٕ  چُھکھ  نہٕ  مسلمان،  تۆہۍ  چِھو  (أکِس  مسلمانس  کٲفر  ؤنِتھ  مارنہٕ  پتہٕ  مالِ  غنیمت  کِس  صوٗرتس  منٛز)  دنیٲوی  زندگی  ہُنٛد  سامانہٕ  تلاش  کران  (پَژھ  کٔرِو)  تیٚلہِ  چُھ  اللہ  تعالیٰ  ہس  نِشہِ  واریاہ  مالِ  غنیمت۔  اَمہِ  برونٛہہ  ٲسۍ  وٕ  تۆہۍ  (تہِ)  یِتھی  پتہٕ  کۆر  اللہ  تعالیٰ  ہن  تۅہیہِ  پیٚٹھ  احسان  (تہٕ  تۆہۍ  سپدِییو  مسلمان)  لہٰذا  ٲسِو  (دۆیِمیٚن  متعلق  تہِ)  تحقیق  کران۔  بے  شک  چُھ  اللہ  تعالیٰ  تُہٕنزو  کامیٚو  نِشہِ  خبردار۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> <u>d</u>arabtum fee sabeeli All<u>a</u>hi fatabayyanoo wal<u>a</u> taqooloo liman alq<u>a</u> ilaykumu a<b>l</b>ssal<u>a</u>ma lasta muminan tabtaghoona AAara<u>d</u>a al<u>h</u>ay<u>a</u>ti a<b>l</b>dduny<u>a</u> faAAinda All<u>a</u>hi magh<u>a</u>nimu katheeratun ka<u>tha</u>lika kuntum min qablu famanna All<u>a</u>hu AAalaykum fatabayyanoo inna All<u>a</u>ha k<u>a</u>na bim<u>a</u> taAAmaloona khabeer<u>a</u><b>n</b>


Athar:
  مسلمانَو  منٛزٕ  یِم  لُکھ  کُنہِ  عذرٕ  وَرٲے  گھرن  منٛز  چِھ  بِہِتھ  روزان،  تہٕ  تِم  یِم  اللہ  تعالیٰ  سٕنزِ  وَتہِ  منٛز  جان  و  مال  سٍتۍ  جہاد  چِھ  کران،  دۅشوٕنۍ  ہٕنز  حیثیت  چَھنہٕ  ہِشی،  خُداین  چُھ  بِہِتھ  روزن  والیٚن  بہ  نسبت  جان  و  مال  سٍتۍ  جہاد  کرن  والیٚن  ہُند  درجہ  بڈوومُت  اگرچہِ  پرٛتھ  کٲنٛسہِ  ہٕندِ  خٲطرٕ  خُداین  رٕژرُکُے  وعدٕہ  چُھ  کوٚرمُت۔  مگر  خُدایس  نِشہِ  چُھ  مجٲہدن  ہٕندٮ۪ن  خدماتن  ہُند  معاوضہٕ  بِہِتھ  روزن  والیٚن  ہٕندِ  کھۅتہٕ  زیادٕہ۔

Mirwaiz:
  چھِنہٕ  برابر  باایمانو  أندرٕہ  تِم  یِم  کُنہِ  عذرٕ  ورٲے  جہادس  نیرنہٕ  نِشہِ  پتھ  روزن،  بیٚیہِ  یِم  محض  خداے  سٕندِ  خٲطرٕ  مال  وجان  سٍتۍ  جہاد  کرن،  فضیلت  دیُت  خداین  مال  وجان  سٍتۍ  جہاد  کروٕنین  جہاد  نِشہِ  پتھ  روزٕ  وٕنین  نِشہِ  درجس  تہٕ  مرتبس  منٛز،  اگرچہ  دۅشوٕنۍ  چُھ  اللہ  تعالیٰ  ہن  رٕتہِ  ثوابُک  وعدٕہ  عطا  کوٚرمُت  ایمان  سببہٕ،  مگر  فضیلت  دیُت  خداین  جہاد  کروٕنین  تمہِ  نِشہِ  پتھ  روزوٕنین  پیٚٹھ  بجہِ  مزورِ  سٍتۍ۔

Tahir:
  مسلمانو  منٛزٕ  تِم  لُکھ  یِم  (جہادٕ  نِشہِ  پَتھ  ہیٚتھ)  کُنہ  (عذرٕ)  تکلیف  ورٲے  (گرن  منٛز)  بِہَن  وٲلۍ  چِھ  تہٕ  تِم  لُکھ  یِم  اللہ  تعالیٰ  سٕنزِ  وَتہِ  منٛزپننیو  مالَو  تہٕ  پننیو  جانَو  سٍتۍ  جہاد  کرن  وٲلۍ  چِھ  (درجس  تہٕ  ثوابس  منٛز)  ہیٚکن  نہٕ  (یِم  دۅشوَے)  برابرٲسِتھ۔  اللہ  تعالیٰ  ہن  چھے٘  پننیٚو  مالَو  تہٕ  پننیو  جانَو  سٍتۍ  جہاد  کرن  والیٚن  بِہتھ  روزن  والیٚن  پیٚٹھ  فضیلت  بخشمٕژ  تہٕ  اللہ  تعالیٰ  ہن  چُھ  یمن  سارِنے (ایمان  والیٚن)  سٍتۍ  رٕژرٕک  وعدٕہ  کۆرمُت،  تہٕ  اللہ  تعالیٰ  ہن  چُھ  جہاد  کرن  والیٚن  (پۯتھ  رنگہٕ)  بِہتھ  روزن  والیٚن  پیٚٹھ  زبردست  اجر  (تہ  ثوابچ)  فضیلت  دِژمٕژ۔

Transliteration:
  L<u>a</u> yastawee alq<u>a</u>AAidoona mina almumineena ghayru olee a<b>l</b><u>dd</u>arari wa<b>a</b>lmuj<u>a</u>hidoona fee sabeeli All<u>a</u>hi biamw<u>a</u>lihim waanfusihim fa<u>dd</u>ala All<u>a</u>hu almuj<u>a</u>hideena biamw<u>a</u>lihim waanfusihim AAal<u>a</u> alq<u>a</u>AAideena darajatan wakullan waAAada All<u>a</u>hu al<u>h</u>usn<u>a</u> wafa<u>dd</u>ala All<u>a</u>hu almuj<u>a</u>hideena AAal<u>a</u> alq<u>a</u>AAideena ajran AAa<i><u>th</u></i>eem<u>a</u><b>n</b>


Athar:
  تِہٕندِ  خٲطرٕ  چِھ  اللہ  تعالیٰ  سٕندِ  طرفہٕ  بٔڈۍ  درجہ  بیٚیہِ  چھےٚ  مغفرت  تہٕ  رحمت،  تہٕ  اللہ  تعالیٰ  چُھ  بوڈ  معاف  کرن  وول  تہٕ  رحم  کرن  وول۔

Mirwaiz:
  یِم  چھِ  پروردِگارٕہ  سٕندِ  طرفہٕ  درجات  یِم  سُہ  تِمن  عطا  کرِ  بیٚیہِ  کٔرٕن  تِمن  عطا  مغفرت  تہٕ  رحمت،  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تٔمۍ  سٕنٛدِ  طرفہٕ  چِھ  (تِہِنٛدِ  خٲطرٕ  واریاہ)  درجات،بیٚیہِ  مغفرت  تہٕ  رحمت،تہٕ  اللہ  تعالیٰ  چُھ  بۆڈ  بخشنہٕ  وول  مہربان۔

Transliteration:
  Daraj<u>a</u>tin minhu wamaghfiratan wara<u>h</u>matan wak<u>a</u>na All<u>a</u>hu ghafooran ra<u>h</u>eem<u>a</u><b>n</b>


Athar:
  یِم  لُکھ  پننِس  نفسس  پٮ۪ٹھ  ظُلم  کران  ٲسۍ،  تِہِندۍ  رُوح  ییٚلہِ  فرشتو  قبض  کٔرۍ  تہٕ  پُرٛژھہَکھ  زِ  یہِ  کتھ  حالتس  منٛز  ٲسِو  توٚہۍ  مبتلا؟  ﴿مُراد  چِھ  تِم  لُکھ  یِم  اسلام  قبول  کرنہٕ  پتہٕ  تہِ  کُنہِ  مجبوری  تہٕ  عذرٕ  وَرٲے  پننِس  کٲفر  قومس  درمیان  قیام  کٔرِتھ  ٲسۍ  تہٕ  نیم  مسلمان  تہٕ  نیم  کٲفرانہٕ  زندگی  بسر  کرنس  پٮ۪ٹھ  ٲسۍ  رٲضۍ۔  حالانکہ  اکھ  دارُ  الاسلام  اوس  بدس  آمُت  یَتھ  کُن  یِم  ہجرت  ہیٚکہَن  کٔرِتھ  تہٕ  یِہِندِ  خٲطرٕ  اوس  پننہِ  دین  و  اعتقادٕ  مُطٲبق  پوٗرٕ  اسلٲمی  زندگی  بسر  کرٕنۍ  ممکن  سپُدمُت  تہٕ  دارُ  الاسلام  طرفہٕ  ٲس  یِمن  یہِ  دعوت  تہِ  دِنہٕ  آمٕژ  زِ  پنُن  ایمان  بچاونہٕ  خٲطرٕ  وٲتِن  ہجرت  کٔرِتھ  اور﴾  تِمو  دِیُت  جواب  زِ  أسۍ  ٲسۍ  زمینس  اندر  کمزور  تہٕ  مجبور۔  فرشتو  ووٚنہکھ،  کیا  اللہ  تعالیٰ  سٕنز  زمین  ٲس نا  وسیع  تاکہ  توٚہۍ  کٔرِہِو  تَتھ  اندر  ہجرت؟  یِم  چِھ  تِم  لُکھ  یُہُند  ٹھکانہٕ  جہنم  چُھ  تہٕ  سُہ  چُھ  سٮ۪ٹھٕہے  بُرٕ  ٹھکانہٕ۔

Mirwaiz:
  پٔزۍ  پٲٹھۍ  ییٚلہِ  تِمن  گرٕہ  بیٚہہ  ونین  جہادس  نہ  نیرٕوٕنین  یِمو  پٲنۍ  پانس  ظلم  کوٚر  ترکِ  ہِجرت  کرنہٕ  سٍتۍ  قبضِ  روح  کرنہٕ  خٲطرٕ  ملٲیِک  یِوان  چھِ۔  تِم  چھِکھ  پرژھان  توٚہۍ  کتھ  حالس  منٛز  ٲسِو،  تِم  چھِ  جواب  دِوان  أسۍ  ٲسۍ  کمزوٗری  تہٕ  بے  بسی  ہٕندِس  حالتس  اندر۔  دُشمن  ہٕندِ  خوف  ٲسۍ  نہٕ  ہیٚکان  پننین  اِسلٲمی  عقٲیدن  پیٚٹھ  عمل  کٔرِتھ۔  ضرورِیاتِ  دین  تہٕ  شعایرِ  اِسلام  بجا  أنِتھ،  ملٲیِک  چھِکھ  دپان،  کیاہ  خداے  سُند  زمین  اوسنا  کھوٚل۔  توٚہۍ  ہیٚکہِ  ہِو  نا  بیٚیہِ  کُنہِ  جایہِ  کُن  ہِجرت  کٔرِتھ  تِمن  پُھورنہٕ  امیُک  جواب،  پس  تِمن  لوٗکن  ہٕںٛز  جاے  چھےٚ  جہنم۔  کٲژاہ  یچھ  جایاہ  چھےٚ  سۅ  تِہٕندِ  واتنہٕ  خٲطرٕ۔

Tahir:
  بے  شک  یِمن  لُکن  ہٕنٛدۍ  روح  فرشتہٕ  چِھ  تَتھ  حالس  منٛز  قبض  کران  زِتِم  چِھ  (کفروفسق  کِس  ماحولس  منٛز  روٗزِتھ)  پننیٚن  نفسن  پیٚٹھ  ظلم  کرن  وٲلۍ،  تِم  چِھ  (تیٚلہِ)  تِمن  پٕۯژھان  زِ  تۆہۍ  کتھ  حالس  منٛز  ٲسۍوٕ  (تۅہیہِ  کٔرٕو  نہٕ  پننہِ  دین  و  ایمانٕچ  حفاظت  تہٕ  نَہ  ترٲوٕو  کفروفسقچ  سرزمین)  ؟  تِم  چِھ  (عذر  پیش  کٔرِتھ)  ونان  زِ  أسۍ  ٲسۍ  زمینس  اندر  کمزور  تہٕ  بے  بس،  فرشتہٕ  چِھ  (درجواب)  ونان،  کیا  اللہ  تعالیٰ  سٕنز  زمین  ٲسنا  وسیع  زِ  تۆہۍ  کٔرۍہِو  اَتھ  منٛز  (کُنہِ  جایہِ)  ہجرت،  لہٰذا  چِھ  یِمے  تِم  لُکھ  یُہُنٛد  ٹھکانہٕ  جہنم  چُھ،  تہٕ  سُہ  چُھ  سیٚٹھہٕے  خراب  ٹھکانہٕ۔

Transliteration:
  Inna alla<u>th</u>eena tawaff<u>a</u>humu almal<u>a</u>ikatu <i><u>th</u></i><u>a</u>limee anfusihim q<u>a</u>loo feema kuntum q<u>a</u>loo kunn<u>a</u> musta<u>d</u>AAafeena fee alar<u>d</u>i q<u>a</u>loo alam takun ar<u>d</u>u All<u>a</u>hi w<u>a</u>siAAatan fatuh<u>a</u>jiroo feeh<u>a</u> faol<u>a</u>ika maw<u>a</u>hum jahannamu was<u>a</u>at ma<u>s</u>eer<u>a</u><b>n</b>


Athar:
  آ،  یِم  مرد،  مستوراتہٕ  تہٕ  شُرۍ  پزی  بے بس  چِھ  تہٕ  نیرنٕچ  کانٛہہ  وَتھ  یا  ذریعہ  چِھنہٕ  لبان،

Mirwaiz:
  مگر  چھِ  مُستثنٰی  امہِ  نِشہِ  تِم  یِم  واقعی  کمزور،  نہ  ہیٚکہٕ  وٕنۍ  آسن۔  مردو  أندرٕہ  زنانو  أندرٕہ  تہٕ  لۅکٹیو  شُریو  أندرٕہ،  یِم  نہ  ہیٚکہٕ  ہن  کُنہِ  حیلہٕ  سٍتۍ  امہِ  شہرٕہ  أندرٕہ  ژٔلِتھ،  نہ  ییہِ  ہا  تِمن  کانہہ  وتھاہ  ژلنہٕ  خٲطرٕ  وتہِ  نِشہِ  بے  خبری  سببہٕ۔  

Tahir:
  پٔزۍکِنۍتِمَو  مجبورتہٕ  بے  بس  مردَو  تہٕ  زنانو  تہٕ  شُریٚووَرٲے،  یِمن  نہٕ  کانٛہہ  تدبیر  کرنُک  طاقت  اوس،  تہٕ  نَہ  ٲسۍ  (تَتہِ  نیرنٕچ)  کانٛہہ  وَتھ  زانان۔

Transliteration:
  Ill<u>a</u> almusta<u>d</u>AAafeena mina a<b>l</b>rrij<u>a</u>li wa<b>al</b>nnis<u>a</u>i wa<b>a</b>lwild<u>a</u>ni l<u>a</u> yasta<u>t</u>eeAAoona <u>h</u>eelatan wal<u>a</u> yahtadoona sabeel<u>a</u><b>n</b>


Athar:
  ﴿یہِ  کتھ  چَھنہٕ﴾  دور  زِ  اللہ  تعالیٰ  کرِ  تِمن  معاف،  اللہ  تعالیٰ  چُھ  بوٚڈ  معاف  کرن  وول  تہٕ  درگُزر  کرن  وول۔

Mirwaiz:
  پس  تِم  یِم  چھِ  تِہٕندِ  حقہٕ  چھے  امید  کہ  اللہ  تعالیٰ  کرِ  تِمن  معاف،  اللہ  تعالیٰ  چُھ  سٮ۪ٹھاہ  معاف  کروُن  سٮ۪ٹھاہ  مغفرت  کروُن۔

Tahir:
  لہٰذا،  چِھ  یِم  تِم  لُکھ  زِ  پٔزۍپٲٹھۍ  کرِ  اللہ  تعالیٰ  تِمن  درگزر،  تہٕ  اللہ  تعالیٰ  چُھ  بۆڈ  معاف  کرن  وول  بخشن  وول۔

Transliteration:
  Faol<u>a</u>ika AAas<u>a</u> All<u>a</u>hu an yaAAfuwa AAanhum wak<u>a</u>na All<u>a</u>hu AAafuwwan ghafoor<u>a</u><b>n</b>


Athar:
  یُس  اکھاہ  اللہ  تعالیٰ  سٕنزِ  وَتہِ  منٛز  ہجرت  کرِ  سُہ  لبہِ  زمینس  اندر  پناہ  نِنہٕ  خٲطرٕ  واریاہ  جاے  تہٕ  روزنہٕ  خٲطرٕ  سٮ۪ٹھاہ  گُنجٲیش  تہٕ  یُس  اکھاہ  پننہِ  گھرِ  خُدایس  تہٕ  رسول  صلی  اللہ  علیہ و سلمس  کُن  ہجرت  خٲطرٕ  نیرِ  پتہٕ  یِیہِ  تس  وَتہِ  منٛزٕے  موت  تٔمۍ  سُند  اجر  سپُد  اللہ  تعالیٰ  سٕندِ  ذمہٕ  وٲجب،  اللہ  تعالیٰ  چُھ  سٮ۪ٹھاہ  مغفرت  کرن  وول  تہٕ  رحیم۔  ﴿یتھ  جایہِ  گژِھہ  یہِ  کتھ  سمجھنۍ  زِ  ییٚمۍ  شخصن  اللہ  تعالیٰ  سٕندِس  دینس  پٮ۪ٹھ  ایمان  آسہِ  اوٚنمُت،  تس  خٲطرٕ  چھےٚ  کُفرٕکِس  نظامس  تحت  زندگی  گُزارٕنۍ  صرف  دۅن  صوٗرتن  منٛز  جٲیز،  اکھ  یہِ  زِ  سُہ  روزِ  تَتھ  سر  زمینس  منٛز  اسلام  غٲلب  کرنٕچ  تہٕ  کُفرک  نظام  اسلام  کِس  نظامس  منٛز  تبدیل  کرنٕچ  جد  و  جہد  کران  یِتھہٕ  پٲٹھۍ  انبیاء  علیھم  السلام  تہٕ  تِہِندۍ  ابتدٲئی  پیروکار  کران  چِھ  روٗدِمٕتۍ۔  دوٚییُم  یہِ  زِ  تس  آسہِ  نہٕ  پٔزۍ  پٲٹھۍ  تَتہِ  نیرنٕچ  کانٛہہ  وَتھ  اَتھہِ  یِوان  تہٕ  سُہ  آسہِ  سخت  نفرت  تہٕ  بے  زٲری  سان  مجبوراً  تَتہِ  قیام  کٔرِتھ۔﴾

Mirwaiz:
  بیٚیہِ  یُس  اکھاہ  ہِجرت  کرِ  خداے  سٕنٛزِ  وتہِ  اندر  سُہ  لبہِ  زمینس  اندر  وارِیاہ  جاے  بسنہٕ  خٲطرٕ،  وسیع  جاے  گذارٕہ  مُعاش  خٲطرٕ،  بیٚیہِ  یُس  اکھاہ  دراو  پننہِ  وطنہٕ  منٛزٕہ  ہِجرت  کٔرِتھ  خدایس  تہٕ  تِہٕندِس  رسولس  کُن،  توپتہٕ  ییہِ  تس  اتھ  حالس  منٛز  مرگ،  بیشک  تٔمۍسٕنٛز  مزوٗرۍ  تہٕ  ثواب  سپُد  مٹہِ  خدایس،  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  یُس  کانٛہہ  اللہ  تعالیٰ  سٕنزِ  وَتہِ  منٛز  گرٕبار  ترٲوِتھ  نیرِ،  سُہ  لَبِہ  زمینس  منٛز  (ہجرت  خٲطرٕ)  واریاہ  جایہِ  تہٕ  (روزگارٕ  خٲطرٕ)  کُشادگی،  تہٕ  یُس  شخص  تہِ  پننہِ  گرِ  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  کُن  ہجرت  کران  نیرِ،  پتہٕ  یِیہِ  تس  (وَتہِ  منٛزٕے)  موت  تیٚلہِ  گۆو  تٔمۍ  سُنٛد  اجر  اللہ  تعالیٰ  سٕندِ  ذمہٕ  ثٲبت،  تہٕ  اللہ  تعالیٰ  چُھ  بۆڈ  بخشن  وول  مہربان۔

Transliteration:
  Waman yuh<u>a</u>jir fee sabeeli All<u>a</u>hi yajid fee alar<u>d</u>i mur<u>a</u>ghaman katheeran wasaAAatan waman yakhruj min baytihi muh<u>a</u>jiran il<u>a</u> All<u>a</u>hi warasoolihi thumma yudrikhu almawtu faqad waqaAAa ajruhu AAal<u>a</u> All<u>a</u>hi wak<u>a</u>na All<u>a</u>hu ghafooran ra<u>h</u>eem<u>a</u><b>n</b>


Athar:
  تہٕ  ییٚلہِ  توٚہۍ  سفرٕ  خٲطرٕ  نیٖرِو  کانٛہہ  پرواے  چُھنہٕ  اگر  توٚہۍ  نمازِ  منٛز  اِختصار  کٔرِو  ﴿اَمنہٕ  کہ  وقتہٕ  کہ  سفرُک  قصر  چُھ  یہِ  زِ  یِمن  وقتن  ژور  رکٲژ  فرض  چھےٚ  تِمن  منٛز  گژھن  زٕہ  رکٲژ  پرنہِ  تہٕ  جنگ کِس  حالتس  منٛز  چُھنہٕ  قصرٕ  خٲطرٕ  کانٛہہ  حد  مُقرر۔  جنگی  حالات  ییٚمہِ  طریقہٕ  تہِ  اجازت  دِن  نماز  گژِھہ  پرنہٕ  یِنۍ۔﴾  ییٚلہِ  زن  تۅہیہِ  اندیشہٕ  آسہِ  زِ  کٲفر  ستاونَو  تۅہیہِ  تِکیازِ  تِم  چِھ  نَنہِ  وانہٕ  تۅہیہِ  سٍتۍ  دشمنی  پٮ۪ٹھ  ڈٔٹِتھ۔

Mirwaiz:
  بیٚیہِ  ییٚلہِ  توٚہۍ  کُنہِ  قسمہٕ  کِس  سفرس  نیران  ٲسِو  اے  باایمانو  پس  چھُونہٕ  کانہہ  حرج  تۅہیہِ  ہرگاہ  توٚہۍ  نمازِ  ہٕندین  رکعتن  کمی  کٔرِو۔  ژورن  رکعتن  نمازِ  بدلہٕ  پٔرِو  زٕے  رکعٲژ۔  سۅ  گٔیہِ  پیٚشِن  نماز  دِگر  نماز  تہٕ  خۅفتن  نماز۔  یِمو  ورٲے  یِمہٕ  نمازِ  ژرو  رکعاتو  کھۅتہٕ  کم  چھےٚ  تمہِ  گٔیہِ  صبح  نماز  تہٕ  شام  نماز۔  تِمہٕ  چھےٚ  برابر  پننہٕ  نِسٕے  حالس  پیٚٹھ  تھاونہِ۔  صبح  زٕ  رکعت  فرض۔  شام  ترٚے  رکعت  فرض۔  سُنت  چُھ  اختیٲری  آو  موقعہ  پرُن  آو  موقعہ  تراوُن۔  تتھ  چُھنہٕ  کانہہ  بازخواست،  ہرگاہ  تۅہیہِ  خوف  آسہِ  کٲفرن  تہٕ  دُشمنن  ہٕندِ  پریشان  کرنُک،  پٔزۍ  پٲٹھۍ  کٲفر  چھِ  ہمیشہ  تُہٕندۍ  نٔنۍ  دُشمن۔

Tahir:
  تہٕ  ییٚلہِ  تۆہۍ  زمینس  منٛز  سفر  کٔرِو  تیٚلہِ  چُھنہٕ  تۅہیہِ  پیٚٹھ  کانٛہہ  گناہ  زِ  تۆہۍ  کٔرِو  نمازِ  منٛز  قصر  (یعنی  ژۅن  فرض  رکٲژن  ہٕنٛدِ  بجایہِ  پٔرِوزٕ)  اگر  تۅہیہِ  اندیشہِ  چُھ  زِ  کٲفروَاتناونَو  تۅہیہِ  تکلیف۔  بے  شک  چِھ  کٲفر  تُہٕنٛدۍ  ٹاکارٕہ  دشمن۔

Transliteration:
  Wai<u>tha</u> <u>d</u>arabtum fee alar<u>d</u>i falaysa AAalaykum jun<u>ah</u>un an taq<u>s</u>uroo mina a<b>l</b><u>ss</u>al<u>a</u>ti in khiftum an yaftinakumu alla<u>th</u>eena kafaroo inna alk<u>a</u>fireena k<u>a</u>noo lakum AAaduwwan mubeen<u>a</u><b>n</b>


Athar:
  تہٕ  اے  نبیؐ،  ییٚلہِ  توٚہۍ  مسلمانن  درمیان  ٲسِو  تہٕ  ﴿جنگ  کِس  حالتس  منٛز﴾  سپدِو  تِم  نماز  پرناونہٕ  خٲطرٕ  کھڑا  تیٚلہِ  گژِھہ  تِمو  منٛزٕ  اکھ  جماعت  تۅہیہِ  سٍتۍ  کھڑا  سپدٕنۍ  تہٕ  پنُن  سامانہٕ  تھٲوِن  پانس  سٍتۍ،  پتہٕ  ییٚلہِ  سۅ  سجدٕہ  کرِ  تیٚلہِ  نیٖرِن  پتھ  کُن  تہٕ  بیاکھ  جماعت  ییٚمۍ  نہٕ  وُنہِ  نمازِ  آسہِ  پٔرمٕژ  یِیِن  تہٕ  پٔرِن  تۅہیہِ  سٍتۍ  نماز  تہٕ  سۅ تہِ  روٗزِن  ہُشیار  تہٕ  پنُن  سامانہٕ  تھٲوِن  سٍتۍ۔  ﴿صلوٰۃِ  خوفُک  یہِ  حکم  چُھ  تتھ  صورتس  منٛز  ییٚلہِ  زَن  دشمن  سٕندِ  حملُک  خطرٕ  آسہِ  مگر  عملاً  آسہِ  نہٕ  قِتالُک  معرکہ  گرم  کینٛہہ۔﴾  تِکیازِ  کُفار  چِھ  زاگہِ  روٗزِتھ  زِ  توٚہۍ  گٔژِھو  پننیو  ہتھیارَو  تہٕ  پننہِ  سامانہٕ  نِشہِ  ہنا  غٲفل  تہِٕ  تِم  کرن  تۅہیہِ  پٮ۪ٹھ  اکی  ساعتہٕ  حملہ  البتہٕ  اگر  توٚہۍ  روٗدٕ کہ  وجہ  کِنۍ  تکلیف  محسوس  کٔرِو  یا  بیمار  ٲسِو  تیٚلہِ  چُھنہٕ  سامانہٕ  کٔڑِتھ  تھاونس  منٛز  کانٛہہ  حرج  مگر  توتہِ  روٗزِو  حیٚسہٕ،  یقین  تھٲوِو  زِ  خُداین  چُھ  کٲفرن  خٲطرٕ  رُسوا  کرن  وول  عذاب  تھوومُت۔

Mirwaiz:
  پس  ییٚلہِ  تِمن  منٛز  تشریف  تھاوان  ٲسِو  یا  رسول  اللہؐ  یا  تۅہیہِ  پتہٕ  یُس  اِمام  آسہِ  فوجُک،  تو  پتے  توٚہۍ  اِرادٕہ  کٔرِو  تِم  نماز  پرناونُک،  پس  ووٚتِھن  اکھ  جماعت  تِم  پرن  تۅہیہِ  سٍتۍ  نماز،  بیٚیہِ  رٔٹِن  تِم  سِلاح  پنُن  پانس  سٍتۍ،  پس  ییٚلہِ  تِم  اکھ  رکعت  پرن  تِم  نِیرن  تۅہیہِ  پتھ  کُن  نگرٲنی  تہٕ  پہرٕہ  دِنہِ  خٲطرٕ،  اتھ  جایہِ  یِیِن  دوٚیِم  جماعت،  یِمو  نہٕ  وٕنہِ  نماز  ادا  کٔر،  پس  پرن  تِم  نماز  مسبوق  بٔنِتھ  تۅہیہِ  سٍتۍ،  تِم  تہِ  رٹن  پانس  سٍتۍ  پنُن  سِلاح  سامانہٕ۔  کیازِ  نمازِ  منٛزٕے  ما  پیٚیہِ  دُشمنن  سٍتۍ  مُقابلہٕ  کرُن،  کیازِ  کٲفرن  ہٕںٛز  خواہش  چھےٚ  ہرگاہ  توٚہۍ  سِلاح  سامانہٕ  نِشہِ  کُنہِ  وقتہٕ  بے  خبر  سپدِہو،  تِم  کرہن  تمہِ  ساتہٕ  تۅہیہِ  پیٚٹھ  کُنُے  حملہٕ،  بیٚیہِ  چُھو  نہٕ  تۅہیہِ  کانہہ  گناہ  ہرگاہ  تۅہیہِ  رودُک  بٲرشہِ  ہُند  کانہہ  تکلیف  آسہِ  یا  ٲسِو  توٚہۍ  بیمار  تمہِ  ساتہٕ  کیاہ  مُژرٲوِو  توٚہۍ  سِلاح،  توپتہٕ  تہِ  گژِھہ  پنُن  بچاو  کرُن،  دبس  خبر  دار  روزُن،  پٔزۍ  پٲٹھۍ  اللہ  تعالیٰ  ہن  چُھ  تیار  تُھومُت  کٲفرن  ہٕندِ  خٲطرٕ  خوار  تہٕ  ذلیل  کروُن  عذاب۔

Tahir:
  تہٕ  (اے  ٹاٹھہِ!)  ییٚلہِ  تۆہۍیِمن  (مجٲہدن)  منٛز  (تشریف  تھٲوِتھ)  ٲسِو  تیٚلہِ  کٔرِوتِہِندِ  خٲطرٕ  نماز  (جماعت)  قٲیِم،  یِمَو  منٛزٕ  پَزِ  أکِس  جمٲعژ  (گۅڈٕ)  تۅہیہِ  سٍتۍ  (اقتدا  سان)  کھڑا  سپدُن  تہٕ  تِمن  پزن  پنٕنۍ  ہتھیار  تہِ  سٍتۍ  تھاوٕنۍ،  پتہٕ  ییٚلہِ  تِم  سجدٕہ  مۅکلاوَن  کٔرِتھ،  پتہٕ  (ڈٔلِن  اَمہِ  جایہِ  تہٕ)  گٔژِھن  تۅہیہِ  لُکن  پتھ  کُن  تہٕ  (وۅنۍ)  پَزِدۆیِمہِ  جمٲعژ  یِمَو  نہٕ  (وُنہِ)  نماز  پٔر  یُن،  پتہٕ  پٔرِن  تِم  تۅہیہِ  سٍتۍ  (مقتدی  بٔنِتھ)  نماز  تہٕ  (تِمن  تہِ)  پَزِ  زِ  تِم  (تہِ)  تھٲوِن  (بدستور)  پننہِ  حفاظتٕکۍ  اسباب  تہٕ  پنٕنۍ  ہتھیار  سٍتۍ،  کٲفر  چِھ  یژھان  زِ  تۆہۍ  گٔژِھو  پننیو  ہتھیارو  تہٕ  پننیو  اسبابو  نِشہِ  غٲفل  تہٕ  تِم  کرن  تۅہیہِ  پیٚٹھ  اچانک  حملہٕ،  تہٕ  تۅہیہِ  پیٚٹھ  چُھنہٕ  کانٛہہ  گناہ  زِ  ہرگاہ  تۅہیہِ  بٲرِشہِ  کِنۍ  کانٛہہ  تکلیف  آسہِ  یا  بیمار  ٲسِوٗ  تیٚلہِ  تھٲوِو  پنٕنۍ  ہتھیار  (مٕژرٲوِتھ)  پتھر،  تہٕ  پننہِ  حفاظتُک  سامانہٕ  تھٲوِو  پانس  سٍتۍ۔  بے  شک  چُھ  اللہ  تعالیٰ  ہن  کٲفرن  خٲطرٕ  ذلّت  دِنہٕ  وول  عذاب  تیار  کٔرِتھ  تھوومُت۔

Transliteration:
  Wai<u>tha</u> kunta feehim faaqamta lahumu a<b>l</b><u>ss</u>al<u>a</u>ta faltaqum <u>ta</u>ifatun minhum maAAaka walyakhu<u>th</u>oo asli<u>h</u>atahum fai<u>tha</u> sajadoo falyakoonoo min war<u>a</u>ikum waltati <u>ta</u>ifatun okhr<u>a</u> lam yu<u>s</u>alloo falyu<u>s</u>alloo maAAaka walyakhu<u>th</u>oo <u>h</u>i<u>th</u>rahum waasli<u>h</u>atahum wadda alla<u>th</u>eena kafaroo law taghfuloona AAan asli<u>h</u>atikum waamtiAAatikum fayameeloona AAalaykum maylatan w<u>ah</u>idatan wal<u>a</u> jun<u>ah</u>a AAalaykum in k<u>a</u>na bikum a<u>th</u>an min ma<u>t</u>arin aw kuntum mar<u>da</u> an ta<u>d</u>aAAoo asli<u>h</u>atakum wakhu<u>th</u>oo <u>h</u>i<u>th</u>rakum inna All<u>a</u>ha aAAadda lilk<u>a</u>fireena AAa<u>tha</u>ban muheen<u>a</u><b>n</b>


Athar:
  پتہٕ  ییٚلہِ  نمازِ  نِشہِ  فارغ  سپدِو  تیٚلہِ  روٗزِیوٗن  وۅدٕنۍ  تہٕ  بِہِتھ  تہٕ  لر  ترٲوِتھ،  پرتھ  حالس  منٛز  اللہ  تعالیٰ  یاد  کران  پتہٕ  ییٚلہِ  اطمینان  سپدیو  تیٚلہِ  پٔرِو  پوٗرٕ  نماز،  درحقیقت  چھےٚ  نماز  تِیُتھ  فرض  یُس  وقتہٕ چہِ  پابندی  سان  با ایمانن  پٮ۪ٹھ  لازم  چُھ  آمُت  کرنہٕ۔

Mirwaiz:
  پس  ییٚلہِ  توٚہۍ  نمازِ  خوف  مۅکلٲوِو  پس  کٔرِو  خداے  سُند  یاد  تھدِ  تہٕ  بِہِتھ  تہِ،  بیٚیہِ  لر  ترٲوِتھ  تہِ  غرض  پرتھ  حالس  اندر  روٗزِو  مشغول  بذِکرِ  الٰہی۔  نماز  منٛز  اوس  تخفیف  مگر  ذِکر  خدا  چُھ  پرتھ  حالس  منٛز  برابر،  پس  ییٚلہِ  تۅہیہِ  خوف  دوٗر  سپدِتھ  اطمینان  حٲصِل  سپدِ۔  یا  سفر  ختم  سپدِتھ  پننِس  شہرس  منٛز  وٲتِو  تہٕ  مُقیم  سپدِو،  پس  تھٲوِو  برپا  نماز  قٲعدٕہ  موجوب  حسبِ  معمول،  کیازِ  نماز  چھےٚ  فرض  تہٕ  مٹہِ  باایمانن  پیٚٹھ  وقتٕچ  پابندی  سان۔  پس  چھےٚ  نماز  فرض  آسنہٕ  مۅکھہٕ  ادا  کرٕنۍ  لٲزِم  وقت  مُقرر  کرنہٕ  آمٕژ  آسنہٕ  مۅکھہٕ  پننِس  وقتس  پیٚٹھ  ادا  کرٕنۍ  ضروٗری  تہٕ  لٲزِم۔

Tahir:
  پتہٕ  (اے  مسلمان  مجاہدو!)  ییٚلہِ  تۆہۍ  نماز  مۅکلٲوِو  ادا  کٔرِتھ،  تیٚلہِ  روٗزِیوٗن  اللہ  تعالیٰ  تھۆدؤتھِتھ  تہٕ  بِہتھ  تہٕ  پننیٚن  لرن  پیٚٹھ  (یعنی  ییٚلہِ  لر  ترٲوِتھ  ٲسِو  پۯتھ  حالس  منٛز)  یاد  کران،  پتہٕ  ییٚلہِ  تۆہیہ  (خوف  کہ  حالت  منٛزٕ  نیٖرِتھ)  اطمینان  حٲصل  گژھیو  تیٚلہِ  کٔرِو  نماز  (حسبِ  دستور)  قٲیِم۔  بے  شک  چھے٘  نماز  مومنن  پیٚٹھ  مقرر  وقت  کہ  حسابہٕ  فرض۔  

Transliteration:
  Fai<u>tha</u> qa<u>d</u>aytumu a<b>l</b><u>ss</u>al<u>a</u>ta fa<b>o</b><u>th</u>kuroo All<u>a</u>ha qiy<u>a</u>man waquAAoodan waAAal<u>a</u> junoobikum fai<u>tha</u> i<u>t</u>manantum faaqeemoo a<b>l</b><u>ss</u>al<u>a</u>ta inna a<b>l</b><u>ss</u>al<u>a</u>ta k<u>a</u>nat AAal<u>a</u> almumineena kit<u>a</u>ban mawqoot<u>a</u><b>n</b>


Athar:
  مَہ  ہٲوِو  کمزوری  اَتھ  جماعتس  پتہٕ  دورنس  منٛز  اگر  توٚہۍ  تکلیف  چِھو  تُلان،  تِم  تہِ  چِھ  تُہندی  پٲٹھۍ  تکلیف  تُلان  تہٕ  توٚہۍ  چِھو  خُدایس  نِشہِ  تمہِ  چیزٕکۍ  اُمیدوار  ییٚمکۍ  اُمیدوار  تِم  چِھنہٕ،  اللہ  تعالیٰ  چُھ  سورُے  کینٛہہ  زانان  تہٕ  سُہ  چُھ  زانن  وول  تہٕ  حکمت  وول۔

Mirwaiz:
  بیٚیہِ  مہ  ٲسِو  سُستی  تہٕ  کوٗتٲہی  کران  دُشمنن  پتہٕ  لارنس  اندر  تھکنہٕ  کہ  سببہٕ،  ہرگاہ  توٚہۍ  دود  تہٕ  دگ  محسوٗس  چھِو  کران  زخمن  تہٕ  چھۅکن  ہٕندِ  وجہہ،  تُہُند  دُشمن  تہِ  چُھ  چھۅکن  تہٕ  زخمن  ہٕںٛز  دگ  محسوس  کران  تُہٕندِی  پٲٹھۍ  مگر  تِمن  کونہٕ  چھےٚ  سُستی  تہٕ  کوٗتٲہی  گژھان  حالانکہ،  توٚہۍ  چھِو  خدایس  نِشہِ  تمی  بڈِ  ثوابٕکۍ  امیدوار،  تمِچ  نہٕ  تِمن  کانہہ  برانتھاہ  چھےٚ  نہ  امہِ  مۅکھہٕ  گژِھو  توٚہۍ  چُست  وچالاک  آسٕنۍ،  اللہ  تعالیٰ  چُھ  سورُے  زانہٕ  وُن  سٮ۪ٹھاہ  حِکمت  وول۔

Tahir:
  تہٕ  تۆہۍ  مَہ  کٔرِو  (دشمن)  قوم  ژھانڈنس  منٛز  کٲہلی۔  اگر  تۅہیہِ  (پتہٕ  لارنس  منٛز)  تکلیف  چُھ  واتان،  تِمن  تہِ  چُھ  (تِیُتھے)  تکلیف  واتان  یُتھ  تکلیف  تۅہیہِ  واتان  چُھو  حالانکہ  تۅہیہِ  چھَو  اللہ  تعالیٰ  ہس  نِشہِ  (اجروثواب  چہ)  تِمہٕ  امیدٕ  یِمہٕ  امیدٕ  تِمن  چھَنہٕ۔  تہٕ  اللہ  تعالیٰ  چُھ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Wal<u>a</u> tahinoo fee ibtigh<u>a</u>i alqawmi in takoonoo talamoona fainnahum yalamoona kam<u>a</u> talamoona watarjoona mina All<u>a</u>hi m<u>a</u> l<u>a</u> yarjoona wak<u>a</u>na All<u>a</u>hu AAaleeman <u>h</u>akeem<u>a</u><b>n</b>


Athar:
  اے  نبیؐ،  اسہِ  چھےٚ  یہِ  کتاب  حق  ہیٚتھ  تۅہیہِ  کُن  نٲزِل  کٔرمٕژ  تاکہ  یوسہٕ  سِیٔز  وَتھ  خُداین  تۅہیہِ  ہٲومٕژ  چھےٚ  تتھ  مطٲبق  کٔرِو  لُکن  درمیان  فٲصلہٕ،  توٚہۍ  مَہ  بٔنِو  بد  دیانت  لُکن  ہٕندِ  طرفہٕ  ژُوَن  وٲلۍ۔

Mirwaiz:
  پٔزۍ  پٲٹھۍ  نٲزِل  کٔر  اسہِ  تۅہیہِ  پیٚٹھ  یہِ  کتاب  قرآنِ  مجید  پوٚز  حکُم  ہیٚتھ،  یُتھ  توٚہۍ  فٲصلہٕ  کٔرِو  لوٗکن  منٛز  تمی  موجوب  بیٚیہِ  یہِ  تۅہیہِ  اللہ  تعالیٰ  ہن  بذریعہ  وحی  ہووتہٕ  بوو،  بیٚیہِ  مہ  حض  سپدِو  توٚہۍ  خیانت  کروٕنین  ہٕندۍ  طرفدار۔

Tahir:
  (اے  عزت  والہِ  رسول!)  بے  شک  چھے٘  اَسہِ  تۅہیہِ  کُن  حقس  پیٚٹھ  بناونہٕ  آمٕژکتاب  نٲزل  کٔرمٕژ  تاکہ  تۆہۍ  کٔرِو  لُکن  منٛز  تَمہِ  (حقہٕ)  مطٲبق  فٲصلہٕ  یُس  اللہ  تعالیٰ  ہن  تۅہیہِ  ہوومُت  چُھوٗ  تہٕ  تۆہۍ  مَہ  بٔنِو  (زانٛہہ)  بددیانت  لُکن  ہٕنٛزِ  طرفدٲری  منٛزبحث  کرن  وٲلۍ۔

Transliteration:
  Inn<u>a</u> anzaln<u>a</u> ilayka alkit<u>a</u>ba bi<b>a</b>l<u>h</u>aqqi lita<u>h</u>kuma bayna a<b>l</b>nn<u>a</u>si bim<u>a</u> ar<u>a</u>ka All<u>a</u>hu wal<u>a</u> takun lilkh<u>a</u>ineena kha<u>s</u>eem<u>a</u><b>n</b>


Athar: تہٕ خُدایس کٔرِو درگُزر کرنُک درخواست سُہ چُھ سٮ۪ٹھاہ درگُزر کرن وول تہٕ رحیم۔
Mirwaiz: بیٚیہِ مٔنگِو خدایس مغفرت، بیشک اللہ تعالیٰ چُھ سٮ۪ٹھاہ مغفرت کروُن سٮ۪ٹھاہ رحم کروُن۔
Tahir: تہٕ تۆہۍ مٔنگِواللہ تعالیٰ ہس مغفرت، بے شک چُھ اللہ تعالیٰ بۆڈ بخشن وول مہربان۔
Transliteration:
  Wa<b>i</b>staghfiri All<u>a</u>ha inna All<u>a</u>ha k<u>a</u>na ghafooran ra<u>h</u>eem<u>a</u><b>n</b>


Athar:
  یِم  لُکھ  پننِس  نفسس  سٍتۍ  خیانت  چِھ  کران،  توٚہۍ  مہ  کٔرِو  تِمن  حمایت  ﴿یُس  شخص  دوٚیِمِس  سٍتۍ  خیانت  چُھ  کران  سُہ  چُھ  دراصل  گۅڈٕہ  پننِس  پانس  سٍتۍ  خیانت  کران﴾  خُدایس  چُھنہٕ  تِیُتھ  شخص  پسند  یُس  خیانت  کار  تہٕ  بدکار  آسہِ۔

Mirwaiz:
  توٚہۍ  مہ  حض  کٔرِو  جواب  دِہی  تِمن  لوٗکن  ہٕندِ  طرفہٕ  یِم  خیانت  چھِ  کران  نقصان  چھِ  واتناوان  پٲنۍ  پانس،  پٔزۍ  پٲٹھۍ  اللہ  تعالیٰ  چُھنہٕ  پسند  کران  تس  یُس  خیانت  کروُن  آسہِ  یُس  بوٚڈ  خطاکار  آسہِ۔

Tahir:
  تہٕ  تۆہۍ  مَہ  کٔرِو  تِتھِیٚن  لُکن  ہٕنٛدِ  طرفہٕ  (بچاو  کرنہٕ  خٲطرٕ)  لڑٲے  یِم  پننیٚن  نٕے  پانن  سٍتۍ  دوکھہٕ  چِھ  کران۔  بے  شک  چُھنہٕ  اللہ  تعالیٰ  کٲنسہِ  (تِتھِس  شخصس)  پسند  کران  یُس  سیٚٹھاہ  بددیانت  تہٕ  بدکار  چُھ۔

Transliteration:
  Wal<u>a</u> tuj<u>a</u>dil AAani alla<u>th</u>eena yakht<u>a</u>noona anfusahum inna All<u>a</u>ha l<u>a</u> yu<u>h</u>ibbu man k<u>a</u>na khaww<u>a</u>nan atheem<u>a</u><b>n</b>


Athar:
  یِم  لُکھ  ہیٚکن  انسانن  نِشہِ  پنٕنۍ  حرکات  چُھپٲوتھ  مگر  خُدایس  نِشہِ  ہیٚکن  نہٕ  چُھپٲوِتھ،  سُہ  چُھ  تمہِ  ساعتہٕ  تہِ  یِمن  سٍتۍ  آسان  ییٚلہِ  یِم  رٲژن  اندر  ژوٗرِ  روٗزِتھ  تٔمۍ  سٕنزِ  مرضی  خلاف  مشورٕہ  چِھ  کران،  یِہِنزن  سارِنٕے  عملن  پٮ۪ٹھ  چُھ  اللہ  تعالیٰ  اِحاطہٕ  کٔرِتھ۔

Mirwaiz:
  یِم  لوٗکھ  چھِ  یہِ  پنٕنۍ  خیانت  لوٗکن  نِشہِ  مندچھِتھ  کھٹان  مگر  خدایس  نِشہِ  چھِنہٕ  مندچھان  تہٕ  کھٹان،  حالانکہ  سُہ  چُھ  تِمن  پرتھ  وقتہٕ  سٍتۍ  سٍتۍ  آسان  خصوصاً  ییٚمہِ  ساتہٕ  رٲتۍ  کیُت  تدبیر  سونچنس  متعلق  تِم  کتھ  کران  چھِ  یِمن  نہٕ  سُہ  رٲضی  چُھ،  اللہ  تعالیٰ  چُھ  تِہٕںٛزن  سارنٕے  کامین  پننہِ  علم  واطلاع  سٍتۍ  احاطہ  کٔرِتھ۔  تِہٕندِ  علمہٕ  نیٚبر  چھنہٕ  کانہہ  کتھ  تہٕ  کانہہ  کٲماہ۔

Tahir:
  تِم  چِھ  لُکن  نِشہِ  (مندچھان  مندچھان  پنٕنۍ  دغابٲزی)  کٔھٹِتھ  تھاوان  تہٕ  اللہ  تعالیٰ  ہس  چِھنہٕ  مندچھان  حالانکہ  سُہ  چُھ  تِمن  سٍتۍ  آسان  ییٚلہِ  تِم  راتھ  کِیُت  (کُنہِ)  تِژِھہ  کتھہِ  متعلق  (ژوٗرِ  پٲٹھۍ)  مشورٕہ  چِھ  کران  یَتھ  اللہ  تعالیٰ  ناپسند  چُھ  کران،  تہٕ  اللہ  تعالیٰ  چُھ  (تَتھ)  سٲرِسٕے  اِحاطہٕ  کٔرِتھ  یِکینٛژھاہ  تِم  کران  چِھ۔

Transliteration:
  Yastakhfoona mina a<b>l</b>nn<u>a</u>si wal<u>a</u> yastakhfoona mina All<u>a</u>hi wahuwa maAAahum i<u>th</u> yubayyitoona m<u>a</u> l<u>a</u> yar<u>da</u> mina alqawli wak<u>a</u>na All<u>a</u>hu bim<u>a</u> yaAAmaloona mu<u>h</u>ee<u>ta</u><b>n</b>


Athar:
  آ،  تۅہیہِ  لُکو  کٔرٕو  یِمن  مُجرمن  ہٕند  طرفہٕ  دنیا چہِ  زندگی  منٛز  لڑٲے  مگر  قیامت کہ  دۅہ  کُس  کرِ  تِہندِ  مۅکھہٕ  خُدایس  سٍتۍ  لڑٲے؟  ٲخر  کُس  آسہِ  تَتہِ  یُہُند  وکیل؟

Mirwaiz:
  اے  مسلمانو  توٚہۍ  گوو  تِمے  یِم  جوابدہی  چھُو  کران  مُجرمن  ہٕندِۍ  طرف  ییٚتہِ  دنیاچہ  زندگی  اندر،  توٚہۍ  ؤنۍتوہِ  قیامتٕکۍ  دۅہ  کُس  کرِ  جوابدہی  تِہٕندِ  طرفہٕ  خدایس  نِشہِ،  نتہٕ  کَس  کُس  سنا  بنہِ  وکیل  تُہٕندِ  طرفہٕ  خدایس  نِشہِ۔

Tahir:
  خبردار!  تۆہۍ  چِھو  تِم  لُکھ  یِمَودُنیاچہ  زندگی  منٛزتِہِندِ  طرفہٕ  لڑٲے  کٔر۔  پتہٕ  کُس  چُھ  تِیُتھ  شخصا  یُس  قیامت  کہ  دۅہ  (تہِ)  تِہِندِ  طرفہٕ  اللہ  تعالیٰ  ہس  سٍتۍ  لڑٲے  کرِ،  یاکُس  چُھ  سُہ  یُس  (تَمہِ  دوہ  تہِ)  تِمن  پیٚٹھ  وکیل  آسہِ؟

Transliteration:
  H<u>a</u>antum h<u>a</u>ol<u>a</u>i j<u>a</u>daltum AAanhum fee al<u>h</u>ay<u>a</u>ti a<b>l</b>dduny<u>a</u> faman yuj<u>a</u>dilu All<u>a</u>ha AAanhum yawma alqiy<u>a</u>mati am man yakoonu AAalayhim wakeel<u>a</u><b>n</b>


Athar:
  اگر  کانٛہہ  شخص  غلط  کٲم  کرِ  یا  کرِ  پننِس  نفسس  پٮ۪ٹھ  ظُلم  تہٕ  امہِ  پتہٕ  کرِ  خُدایس  درگزر  کرنُک  درخواست  سُہ  لبہِ  خُدایس  درگُزر  کرن  وول  تہٕ  رحیم۔

Mirwaiz:
  بیٚیہِ  یُس  اکھاہ  کانہہ  یچھ  کٲماہ  کرِ۔  ییٚمیُک  ضریر  بییِس  واتہِ  نتہٕ  کرِ  ظلم  پٲنۍ  پانس۔  یعنی  ییٚمیُک  ضریرأمِس  پانسٕے  واتہِ،  توپتہٕ  منگہِ  مغفرت  اللہ  تعالیٰ  ہس  تمہِ  گناہہ  نِشہِ،  سُہ  لبہِ  اللہ  تعالیٰ  ہس  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  یُس  کانٛہہ  بُرٕ  کٲم  کرِ  یا  کرِ  پننِس  پانس  پیٚٹھ  ظلم،  پتہٕ  منگہِ  اللہ  تعالیٰ  ہس  مغفرت،  سُہ  لَبِہ  اللہ  تعالیٰ  ہس  بۆڈ  مغفرت  کرن  وول  سیٚٹھاہ  مہربان۔

Transliteration:
  Waman yaAAmal sooan aw ya<i><u>th</u></i>lim nafsahu thumma yastaghfiri All<u>a</u>ha yajidi All<u>a</u>ha ghafooran ra<u>h</u>eem<u>a</u><b>n</b>


Athar:
  مگر  یُس  بُرٲئی  کماوِ  تٔمۍ  سٕنز  یہِ  کمٲے  آسہِ  تٔمۍ  سٕندِ  خٲطرٕ  وبال۔  خُدایس  چھےٚ  تمام  کتھن  ہٕنز  خبر  تہٕ  سُہ  چُھ  زانن  وول  تہٕ  حکمت  وول۔

Mirwaiz:
  بیٚیہِ  یُس  اکھاہ  کانہہ  یچھ  کٲماہ  چُھ  کماوان  سُہ  چُھنہٕ  کماوان  کینہہ  مگر  پنہٕ  نِسٕے  پانس  پیٚٹھ  بٔڈ  خرٲبی،  اللہ  تعالیٰ  چُھ  سورُے  زانہٕ  وُن  سارنٕے  کامین  اندر  سٮ۪ٹھاہ  حِکمت  وول۔

Tahir:
  تہٕ  یُس  شخص  کانٛہہ  گناہ  کرِ  سُہ  چُھ  صرف  پننہِ  سٕے  پانس  پیٚٹھ  (اَمِیُک  وبال  عٲید)  کران  تہٕ  اللہ  تعالیٰ  چُھ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Waman yaksib ithman fainnam<u>a</u> yaksibuhu AAal<u>a</u> nafsihi wak<u>a</u>na All<u>a</u>hu AAaleeman <u>h</u>akeem<u>a</u><b>n</b>


Athar:
  پتہٕ  ییٚمۍ  کٲنٛسہِ  أکۍ  کانٛہہ  خطا  یا  گناہ  کوٚر  پتہٕ  کھولُن  تَمِیُک  الزام  کٲنٛسہِ  بے گناہس  پٮ۪ٹھ  تٔمۍ  کوٚر  سٮ۪ٹھاہ  بَڈِ  بہتانُک  تہٕ  ٹاکارٕہ  گناہُک  بار  جمع۔

Mirwaiz:
  وۅنۍ  یُس  اکھاہ  کانہہ  گنہاہ  نہ  زٲنِتھ  یا  زٲنِتھ  کرِ  توپتہٕ  لاگہِ  تمِچ  ہانژھ  کٲنسہِ  بے  گنہس،  پس  بتحقیق  تٔمۍ  کھور  پننہِ  گردٕنہِ  پیٚٹھ  اپزیُک  تہٕ  ننہِ  گنہک  اکھ  بوٚڈ  بوراہ۔

Tahir:
  تہٕ  یُس  شخص  کانٛہہ  خطا  یا  گناہ  کرِ،  پتہٕ  کھالہِ  تَمِچ  ہانٛژھ  کٲنسہِ  بے  گناہس  پیٚٹھ  تیٚلہِ  تُل  تٔمۍ  پٔزۍپٲٹھۍ  اَکھ  بہتان  تہٕ  ٹاکارٕہ  گناہ  (یعنی  بہتانُک  تہٕ  ٹاکارٕہ  گناہُک  بارتُلُن  نکھن  پیٚٹھ)۔  

Transliteration:
  Waman yaksib kha<u>t</u>eeatan aw ithman thumma yarmi bihi bareean faqadi i<u>h</u>tamala buht<u>a</u>nan waithman mubeen<u>a</u><b>n</b>


Athar:
  اے  نبیؐ،  اگر  اللہ  تعالیٰ  سُند  فضل  تۅہیہِ  پٮ۪ٹھ  آسِہے  نہٕ  تہٕ  تٔمۍ  سٕنز  رحمت  آسہے  نہٕ  تۅہیہِ  شٲملِ  حال  تیٚلہِ  اوس  یِمو  منٛزٕ  أکۍ  دٔرۍ  توٚہۍ  غلط  فہمی  منٛز  مبتلا  کرنُک  فٲصلے  کوٚرمُت،  حالانکہ  پزر  چُھ  یہِ  زِ  تِم  ٲسۍ  نہٕ  پانس  ورٲے  بیٚیہِ  کٲنسہِ  غلط  فہمی  منٛز  مبتلا  کران  تہٕ  تۅہیہِ  ہیٚکہَن  نہٕ  کانٛہہ  نقصان  کٔرِتھ۔  ﴿یعنی  اگر  تِم  غلط  تفصیل  تہٕ  شہادتہٕ  پیش  کٔرِتھ  تۅہیہِ  غلط  فہمی  منٛز  مبتلا  کرنس  منٛز  کامیاب  تہِ  گژھہَن  تہٕ  پننِس  حقس  منٛز  کرہن  انصافس  خلاف  فٲصلہٕ  تہِ  حٲصل،  تیٚلہِ  تہِ  اوس  نقصان  تِہُندُے،  تۅہیہِ  واتِہَو  نہٕ  کانٛہہ  نقصان۔  تِکیازِ  خُدایس  نزدیک  آسہن  مُجرِم  تِم  نَہ  زِ  توٚہۍ۔  یُس  شخص  حٲکِمس  دوکھہٕ  دِتھ  پننِس  حقس  منٛز  غلط  فٲصلہٕ  چُھ  حٲصل  کران  سُہ  چُھ  خۅد  پننِس  پانس  اَتھ  غلط  فہمی  منٛز  ترٛاوان  زِ  یِمَو  تدبیرو  سٍتۍ  سپُد  حق  تٔمۍ  سُند  حالانکہ  پزر  چُھ  یہِ  زِ  خُدایس  نزدیک  ییٚمۍسُند  حق  چُھ  سُہ  چُھ  تٔمۍ  سُندُے  روزان  تہٕ  کُنہِ  غلط  فہمی  ہٕندِس  بُنیادس  پٮ۪ٹھ  حاکمِ  عدالت  سُند  فٲصلہٕ  کرنہٕ  سٍتۍ  چَھنہٕ  حقیقتس  پٮ۪ٹھ  کانٛہہ  فرق  پیٚوان۔﴾  خُداین  چھےٚ  تۅہیہِ  پٮ۪ٹھ  کتاب  تہٕ  حکمت  نٲزِل  کٔرمٕژ  تہٕ  تۅہیہِ  چُھنَو  تِکینژھاہ  وونمُت  یِنہٕ  تۅہیہِ  پے  ٲس  تہٕ  تٔمۍ  سُند  فضل  چُھ  تۅہیہِ  پٮ۪ٹھ  سٮ۪ٹھاہ  بوٚڈ۔

Mirwaiz:
  بیٚیہِ  ہرگِز  نے  خداے  سُند  بوٚڈ  فضل  تہٕ  بٔڈ  رحمت  تۅہیہِ  شٲملِ  حال  آسِہا،  البتہ  تِمو  أندرٕہ  أکھ  جماعتن  کرِیو  پۅختہٕ  اِرادٕہ  توٚہۍ  ڈالنہٕ  خٲطرٕ  غلطی  اندر  تراونہٕ  خٲطرٕ،  ڈالہٕ  ہن  تہٕ  گمراہ  کرہن  نہٕ  تِم  مگر  پننِی  پانن۔  تۅہیہِ  ہیٚکہٕ  نو  نہٕ  کانہہ  ضریر  تہٕ  نقصان  واتنٲوِتھ  پنہٕ  نیو  چالٲکیو  أندرٕہ  کُنہِ  چیزٕہ  سٍتۍ،  کیازِ  اللہ  تعالیٰ  ہن  سوٗز  تۅہیہِ  پیٚٹھ  یہِ  کتاب  ﴿قرآنِ  مجید﴾  بیٚیہِ  ہیٚچھہِ  نٲوِنو  توٚہۍ  عقلہِ  ہٕںٛزٕہ  کتھہٕ۔  بیٚیہِ  ہیٚچھ  نٲو  نو  توٚہۍ  تِمہٕ  تِمہٕ  کتھہٕ  یِمہٕ  نہٕ  توٚہۍ  زٲنِہُو  برونٹھ،  ہمیشہ  روٗد  تۅہیہِ  پیٚٹھ  اللہ  تعالیٰ  سُند  بوٚڈ  فضل۔

Tahir:
  تہٕ  (اے  ٹاٹھہِ!)  ہرگاہ  تۅہیہِ  پیٚٹھ  اللہ  تعالیٰ  سُنٛد  فضل  تہٕ  رحمت  آسہِ  ہے  نہٕ  تیٚلہِ  اوس  یِمَو  (دغابازو)  منٛزٕ  أکۍ  دٔرۍ  یہِ  ارادٕہ  کۆرمُت  زِ  تۅہیہِ  کرہانَو  گمراہ،  ییٚلہِ  زن  تِم  محض  پننہِ  سٕے  پانس  گمراہ  چِھ  کران  تہٕ  تۅہیہِ  ہیٚکنو  نہٕ  کُنہِ  قٔسمُک  نقصانٕے  واتنٲوِتھ،بیٚیہِ  چھے٘  اللہ  تعالیٰ  ہن  تۅہیہِ  پیٚٹھ  کتاب  تہٕ  حکمت  نٲزل  فرماومٕژ  بیٚیہِ  چُھوتٔمۍ  تۅہیہِ  سُہ  سورُے  علم  عطا  کۆرمُت  یُس  تۆہۍ  زانان  ٲسِو  نہٕ،  بیٚیہِ  چُھ  تۅہیہِ  پیٚٹھ  اللہ  تعالیٰ  سُنٛدسیٚٹھاہ  بۆڈ  فضل۔

Transliteration:
  Walawl<u>a</u> fa<u>d</u>lu All<u>a</u>hi AAalayka wara<u>h</u>matuhu lahammat <u>ta</u>ifatun minhum an yu<u>d</u>illooka wam<u>a</u> yu<u>d</u>illoona ill<u>a</u> anfusahum wam<u>a</u> ya<u>d</u>urroonaka min shayin waanzala All<u>a</u>hu AAalayka alkit<u>a</u>ba wa<b>a</b>l<u>h</u>ikmata waAAallamaka m<u>a</u> lam takun taAAlamu wak<u>a</u>na fa<u>d</u>lu All<u>a</u>hi AAalayka AAa<i><u>th</u></i>eem<u>a</u><b>n</b>


Athar:
  لُکن  ہٕنزن  خُفیہ  سِرٕ  کتھن  منٛز  چُھنہٕ  اکثر  و  بیشتر  کانٛہہ  رٕژر  آسان۔  آ،  اگر  کانٛہہ  ژھایہِ  پٲٹھۍ  صدقُک  تہٕ  خیراتُک  تلقین  کرِ  یا  کُنہِ  نیک  کامہِ  خٲطرٕ  یا  وَنہِ  لُکن  ہٕندٮ۪ن  معاملاتن  منٛز  اصلاح  کرنہٕ  مۅکھہٕ  کٲنٛسہِ  کینٛہہ،  تیٚلہِ  چھےٚ  یہِ  رٕژ  کتھ  تہٕ  یُس  اکھاہ  اللہ  تعالیٰ  سٕنزِ  رضا  مندی  خٲطرٕ  یہِ  کرِ  تس  کرو  عنقریب  أسۍ  بوٚڈٕ  اجر  عطا۔

Mirwaiz:
  کانہہ  خیرو  برکت  چھَنہٕ  عام  لوٗکن  ہٕندین  اکثر  پوٗشیدٕہ  مشورن  اندر،  مگرہے  کٲنسہِ  تِمو  أندرٕہ  خٲرات  کرنُک  یا  کُنہِ  رٕژٕ  کامہِ  ہٕندِ  کرنُک  یا  لوٗکن  اندر  اتحادو  اِتفاق  کرنُک  تجویز  وترغیب  آسہِ  کوٚرمُت۔  تِمن  مشورن  اندر  چُھ  واقعی  خٲرو  برکت،  یُس  اکھاہ  امہِ  قسمٕچہِ  کامہِ  کرِ  محض  خداے  سُند  رضا  ژھانڈنہٕ  خٲطرٕ۔  ریاست  تہٕ  شہرت  حٲصل  کرنہٕ  خٲطرٕ  نہٕ،  پس  کرو  أسۍ  تس  برونٹھ  پہن  عطا  رٕژ  مزوٗرۍ۔  مگر  یِمن  خیانت  کروٕنین  ہٕندۍ  پوٗشیدٕہ  مشورٕہ  امہِ  قسمٕکۍ  چھِنہٕ  کیازِ  تِمو  کٔر  مُخالفت  نبی  کریم  سٕنٛز۔

Tahir:
  تِہِندیٚن  اکثر  کٔھٹِتھ  کرنہٕ  آمتیٚن  مشورن  منٛز  چُھنہٕ  کانٛہہ  رٕژر  تَس  شخصہٕ  (سٕنٛدِ  مشورٕہ)  ورٲے  یُس  کُنہِ  خیراتُک  یا  نیک  کامہِ  ہُنٛد  یا  لُکن  منٛز  صلح  کرناونُک  حکم  چُھ  دِوان  تہٕ  یُس  کانٛہہ  یہِ  کٲم  اللہ  تعالیٰ  سٕندِ  رضا  خٲطرٕ  کرِ  تیٚلہِ  کرو  أسۍ  عنقریب  تس  عظیم  اجر  عطا۔

Transliteration:
  L<u>a</u> khayra fee katheerin min najw<u>a</u>hum ill<u>a</u> man amara bi<u>s</u>adaqatin aw maAAroofin aw i<u>s</u>l<u>ah</u>in bayna a<b>l</b>nn<u>a</u>si waman yafAAal <u>tha</u>lika ibtigh<u>a</u>a mar<u>da</u>ti All<u>a</u>hi fasawfa nuteehi ajran AAa<i><u>th</u></i>eem<u>a</u><b>n</b>


Athar:
  مگر  یُس  شخص  رسول  صلی  اللہ  علیہ و سلمن  ہٕندِس  مخالفتس  پٮ۪ٹھ  ہوٚل  گٔنڈِتھ  آسہِ  تہٕ  اہلِ  ایمانن  ہٕنزِ  رٔوِشہِ  ورٲے  پکہِ  بیٚیہِ  کُنہِ  رٔوِشہِ  پٮ۪ٹھ،  حالانکہ  آسہِ  تس  پٮ۪ٹھ  سیٚز  وَتھ  واضح  سپزمٕژ  تیٚلہِ  پکناوون  سُہ  أسۍ  توٗرۍکُن  یورکُن  سُہ  پانہٕ  پِھیوٗر  تہٕ  سُہ  چھکون  جہنمس  منٛز  یۅسہٕ  بدترین  روزن  جاے  چھےٚ۔

Mirwaiz:
  یُس  اکھاہ  مُخالفت  کرِ  رسول  کریم  سٕنٛز  ہِدایتٕچ  وتھ  تس  نِشہِ  وارٕ  ظٲہِر  سپدن  پتہٕ،  بیٚیہِ  کرِ  پیروی  باایمانن  ہٕنزِ  وتہِ  ورٲے  بیٚیہِ  کُنہِ  وتہِ  ہٕںٛز،  پِھرون  أسۍ  سُہ  تتھ  طرفس  کُن  یتھ  کُن  سُہ  پھِیوٗر  دنیاہس  اندر۔  یہِ  سُہ  کرنہِ  لوٚگ  تی  دِموس  کرنہٕ۔  وگ  تراووس  ڈیٚج۔  مگر  واتناوون  سُہ  پتو  لاکہ  نارِ  جہنمس۔  سٮ۪ٹھاہ  یچھ  چھےٚ  سۅ  تِہٕندِ  واتنٕچ  جایاہ۔

Tahir:
  تہٕ  یُس  شخص  رسول  (صلی  اللہ  علیہ  وسلم)  سٕنز  مخالفت  کرِاَمہِ  پتہٕ  زِ  تس  پیٚٹھ  چھے٘  ہدایتٕچ  وَتھ  واضح  گٔمٕژتہٕ  مسلمانن  ہٕنٛزِ  وَتہِ  نِشہِ  کرِ  الگ  وَتہِ  ہٕنز  پٲروی  تیٚلہِ  تھاوون  سُہ  أسۍ  تٔتھۍ  (گمرٲہی)  کُن  ڈٲلِتھ  یور  کُن  سُہ  (پانہٕ)  پھیوٗرمُت  چُھ  تہٕ  (ٲخرکار)  تراوون  سُہ  جہنمس  منٛز  تہٕ  سۅچھے٘  انتہٲیی  خراب  روزن  جاے۔

Transliteration:
  Waman yush<u>a</u>qiqi a<b>l</b>rrasoola min baAAdi m<u>a</u> tabayyana lahu alhud<u>a</u> wayattabiAA ghayra sabeeli almumineena nuwallihi m<u>a</u> tawall<u>a</u> wanu<u>s</u>lihi jahannama was<u>a</u>at ma<u>s</u>eer<u>a</u><b>n</b>


Athar:
  اللہ  تعالیٰ  کرِ  نہٕ  بس  شِرکسٕے  یوت  معاف،  امہِ  ورٲے  ہیٚکہِ  سورُے  کینٛہہ  معاف  سپدِتھ  یَس  سُہ  معاف  ییٚژِھہ  کرُن،  ییٚمۍ  خُدایس  سٍتۍ  کانٛہہ  شریک  زون  سُہ  دراو  گمرٲہی  منٛز  سٮ۪ٹھاہ  دوٗر۔

Mirwaiz:
  پٔزۍ  پٲٹھۍ  اللہ  تعالیٰ  کرِ  نہٕ  بخشٲیِش  سزا  دِتھ  تہِ  یتھ  کتھہِ  کہ  تس  کیاہ  ییہِ  کانہہ  چیزاہ  یا  کانہہ  شخصاہ  تِہُند  شریک  ٹھہراونہٕ  بلکہ  چُھ  مُشرِکس  ہمیشہ  ابدالآباد  سزاہس  منٛز  گرفتار  روزُن،  تمہِ  ورٲے  یِم  گناہ  آسن  تِمن  کرِ  مغفرت  تہٕ  بخشٲیِش  اللہ  تعالیٰ  ہٕے  سزا  دِنہٕ  ورٲے  یس  یژِھہ  تہٕ  تس۔  گناہِ  صغیر  ٲسِتن  یا  گناہِ  کبیر۔  البتہ  اگر  مُشرِک  شِرک  نِشہِ  پتھ  روزِہ  پوٚز  توبہٕ  کرِ  بصدقِ  دِل  مسلمان  سپدِ  کُنِس  خدایس  پژھ  کرِ  سُہ  لبہِ  تیٚلہِ  عذابِ  دایمی  نِشہِ  نجات۔  مُشرِکس  بخشٲیِش  نہ  سپدنُک  وجہ  چُھ  یی  زِ،  یُس  شخص  اللہ  تعالیٰ  ہس  سٍتۍ  کٲنسہِ  شریک  ٹھہراوان  چُھ۔  سُہ  چُھ  امرِ  حق  نِشہِ  دوٗر  بجہِ  گُمرٲہی  اندر  پیٚوان۔  سُہ  امرِ  حق  گوو  توحید  بٲری  تعالیٰ  یُس  عقلہِ  کِنۍ  تہِ  وٲجِب  چُھ۔  تمہِ  علاوٕہ  چُھ  خٲلقِ  مطعلق  سٕندیو  حقوقو  أندرٕہ  تعظیم  کرُن  لٲزِم۔  مُشرِک  چُھ  پننہِ  شرک  سٍتۍ  حضرتِ  خالق  سٕنٛز  اہانت  تہٕ  بے  تعظیمی  کران۔  تمی  چُھ  تس  عذابِ  دایمی  سزا  مُقرر  کرنہٕ  آمُت  باقٕے  گناہ  یِم  چھِ  اگرچہِ  تِم  چھِ  گُمرٲہی  مگر  توحیدس  خلاف  چھِنہٕ  تمہِ  مۅکھہٕ  آے  تِم  قٲبلِ  عفو  ومغفرت  قرار  دِنہٕ۔  شرِک  تہِ  کُفر  گوو  کُنُے  ناقٲبلِ  مغفرت  آسنس  اندر  کیازِ  کُفرس  اندر  تہِ  چُھ  اِنکار  خٲلِق  لبنہٕ  یِوان،  لہٰذا  چھِ  دۅشوے  ناقٲبلِ  مغفرت۔  سزاوار  عذابِ  ابدی۔  یِم  مُشرِک  کٲتیاہ  بے  عقل  تہٕ  احمق  چھِ۔

Tahir:
  بے  شک  چُھنہٕ  اللہ  تعالیٰ  اَتھ  (کتھہِ)  معاف  کران  زِ  تس  سٍتۍ  یِیہِ  کانٛہہ  شریک  ٹھٔہراونہٕ  تہٕ  یُس  (گناہ)  اَمہِ  ؤسِتھ  چُھ  یَس  ییٚژِھہ  تس  چُھ  معاف  کران،  تہٕ  یُس  کانٛہہ  اللہ  تعالیٰ  ہس  سٍتۍ  شرک  کرِ  سُہ  ڈۆل  پٔزۍپٲٹھۍ  سیٚٹھاہ  دوٗر  گمراہی  منٛز۔

Transliteration:
  Inna All<u>a</u>ha l<u>a</u> yaghfiru an yushraka bihi wayaghfiru m<u>a</u> doona <u>tha</u>lika liman yash<u>a</u>o waman yushrik bi<b>A</b>ll<u>a</u>hi faqad <u>d</u>alla <u>d</u>al<u>a</u>lan baAAeed<u>a</u><b>n</b>


Athar: تِم چِھ خُدایس ترٲوِتھ دیوی یَن معبود بناوان، تِم چِھ تس بٲغی شیطانس معبود بناوان۔
Mirwaiz:
  یِم  چھِنا  اللہ  تعالیٰ  سٕنٛز  عبادت  ترٲوِتھ  عبادت  کران  مگر  اکھ  تِمنٕے  چیزن  ہٕںٛز  یِمن  زنانہٕ  ناو  چُھ۔  مثلاً  لات،  عزی،  منات  وغٲرٕہ،  بیٚیہِ  چھِنا  یِم  مُشرِک  عبادت  تہٕ  آلو  دِوان  مگر  تس  شِرکس  تہٕ  نافرمان  شیطانس  یُس  اللہ  تعالیٰ  ہن  پننہِ  خاص  رحمت  نِشہِ  دوٗر  کوٚرمُت  چُھ،

Tahir:
  یِم  (مشرکین)  چِھ  اللہ  تعالیٰ  ہس  ورٲے  صرف  زنانن  ہِویٚن  چیزنٕے  پوٗزا  کران  بیٚیہِ  چِھ  یِم  فقط  نافرمان  شیطان  سٕنزٕے  پوٗزا  کران۔

Transliteration:
  In yadAAoona min doonihi ill<u>a</u> in<u>a</u>than wain yadAAoona ill<u>a</u> shay<u>ta</u>nan mareed<u>a</u><b>n</b>


Athar:
  یس  خُداین  لعنت  کٔر  ﴿شیطانس  چُھنہٕ  اتھ  معنیس  منٛز  کانٛہہ  تہِ  معبود  بناوان  زِ  تس  برونٛٹھہٕ  کنہِ  آسہِ  بندگی  ہٕندی  رسم  ادا  کران  تہٕ  تس  آسہِ  الوہیتُک  درجہِ  دِوان۔  البتہ  چھےٚ  تس  معبود  بناوٕنٕچ  صورت  یہِ  زِ  انسان  چُھ  پننہِ  نفسٕچ  لاکم  شیطان  سٕندِس  اتھس  منٛز  دِوان  تہٕ  یپٲرۍ  سُہ  پِھروان  چُھس  تپٲرۍ  چُھ  پھیران،  گویا  کہ  یہِ  چُھ  تٔمۍ  سُند  بندٕہ  تہٕ  سُہ  چُھ  أمۍ  سُند  خُداے۔  امہِ  نِشہِ  لوٚگ  پے  زِ  ژھۅپہٕ دم  کٔرِتھ  تہٕ  أچھ  ٹُوِتھ  اطاعت  تہٕ  پیروی  کرنُک  ناو  تہِ  چُھ  عبادت،  تہٕ  یُس  شخص  امہِ  قسمٕچ  اطاعت  کران  چُھ  سُہ  چُھ  دراصل  تس  شخصہٕ  سٕنز  عبادت  کران  یُس  تٔمۍ  خُداے  ترٲوِتھ  پنُن  مُطاع  آسہِ  بنوومُت۔  تِم  چِھ  تس  شیطان  سٕنز  اطاعت  کران۔﴾  ییٚمۍ  خُدایس  اوس  ووٚنمُت  زِ،  بہٕ  ہیٚمہٕ  چانیٚن  بندن  اکھ  مقرر  حصہٕ  ضرور۔  ﴿یعنی  یِہندٮ۪ن  اوقاتن  منٛز،  یِہِنزن  محنتن  تہٕ  کوٗششن  منٛز،  یِہِنزن  قُوّتن  تہٕ  قٲبلیتن  منٛز،  یِہندِس  مالس  تہٕ  یِہندٮ۪ن  اولادن  منٛز  لگاوٕ  بہٕ  پَنُن  حصہٕ  تہٕ  تِتھہٕ  پٲٹھی  پھساوکھ  زِ  یِم  کرن  یِمن  سارِنٕے  چیزن  ہُند  اکھ  بوٚڈ  حصہٕ  میانہِ  وَتہِ  منٛز  خرچ۔﴾

Mirwaiz:
  ییٚمۍ  شیطانن  مردوٗد  تہٕ  ملعون  گژھنٕہ  کہ  وقتہٕ  لاف  دِوان  ووٚنمُت  چُھ  زِ  بہٕ  رٹن  ضروٗر  چانیو  بندو  أندرٕہ  مُقرر  اکھ  حِصاہ،  تِمن  بہٕ  یہِ  ونان  آسہٕ  تِم  آسن  تہِ  کران۔  

Tahir:
  ییٚمِس  پیٚٹھ  اللہ  تعالیٰ  ہن  لعنت  چھے٘  کٔرمٕژ  تہٕ  ییٚمۍ  وۆنمُت  اوس  زِ  بہٕ  نِمہٕ  چانیو  بندو  منٛزٕ  اکھ  مقررحصہٕ  (پننہِ  خٲطرٕ)  ضرور۔

Transliteration:
  LaAAanahu All<u>a</u>hu waq<u>a</u>la laattakhi<u>th</u>anna min AAib<u>a</u>dika na<u>s</u>eeban mafroo<u>da</u><b>n</b>


Athar:
  بہٕ  ڈالکھ  یِم،  بہٕ  پھساوَکھ  یِم  طمع ہن  منٛز،  بہٕ  دِمہٕ  یِمن  حکم  تہٕ  میانہِ  حُکمہٕ  دِن  یِم  جانورن  کنَن  تٕرٛتھ۔  ﴿اہلِ  عربن  ہٕندیو  توہماتو  منٛزٕ  چُھ  أکِس  کُن  اِشارٕہ۔  تِہُند  اکھ  قٲعدٕہ  اوس  زِ  ییٚلہِ  اونٹِنہِ  پانٛژھہ  یا  داہ  بچہِ  زیوٕہَن،  تس  ٲسۍ  کنن  تٕرٛتھ  دِتھ  پننِس  دیوتا  سٕندِس  ناوس  پٮ۪ٹھ  یلہٕ  تراوان  تہٕ  تس  کٲم  ہیٚنۍ  اوس  حرام  یِوان  زاننہٕ۔  یِتھے  پٲٹھۍ  ییٚمِس  اونٹہٕ  سٕندِ  نطفہٕ  سٍتۍ  داہ  بچہِ  زیوہَن  سُتہِ  اوس  دیوتا  سٕندِس  ناوس  پٮ۪ٹھ  صدقہٕ  رٔنگۍ  یلہٕ  تراونہٕ  یِوان  تہٕ  کنس  تٕرتھ  دِیُن  ٲس  امہِ  کتھہِ  ہٕنٛز  علامت  زِ  یہِ  چُھ  خیرات  رٔنگۍ  یلہٕ  تروانہٕ  آمُت  جانور۔﴾  تہٕ  بہٕ  دِمہٕ  یِمن  حکم  تہٕ  یِم  کرن  میانہِ  حُکمہ  خُدائی  ساختس  منٛز  رد  و  بدل۔  ﴿خُدائی  ساختس  منٛز  رد  و  بدل  کرنُک  مطلب  چُھنہٕ  چیزن  ہٕندِس  پیدٲیشی  بناوٹس  منٛز  رد  و  بدل  کرُن  کینٛہہ  بلکہ  یتھ  جایہِ  یَتھ  رد  و  بدلس  شیطٲنی  کٲم  چھےٚ  وَننہٕ  آمٕژ  سۅ  چھےٚ  یہِ  زِ  انسان  ہیٚیہِ  کُنہِ  چیزس  سۅ  کٲم  ییٚمہِ  خٲطرٕ  خداین  سُہ  پٲدٕ  چُھنہٕ  کوٚرمُت،  تہٕ  کُنہِ  چیزس  ہیٚیہِ  نہٕ  سۅ  کٲم  ییٚمہِ  خٲطرٕ  سُہ  خُداین  پٲدٕ  چُھ  کوٚرمُت۔  دوٚیِمیٚن  لفظن  منٛز  وَنَو  تِمہٕ  سارے  کامہِ  یِمہٕ  انسان  پننِس  تہٕ  باقی  چیزن  ہٕندِس  فطرتس  خلاف  چُھ  کران،  تہٕ  تِمہٕ  تمام  صوٗرتہٕ  یِمہٕ  سُہ  فطرت کہِ  منشہِ  نِشہِ  ژَلنہٕ  خٲطرٕ  اختیار  چُھ  کران۔  ییٚمہِ  آیت  موجوٗب  چِھ  شیطان  سٕنٛدۍ  گمراہ  کُن  تحریکات  یِم،  قومِ  لوطٕچ  عمل،  ضبِط  ولادت،  رہبٲنیت،  نیترٕ  ورٲے  روزُن،  مرد  تہٕ  زنانہٕ  ہانٛٹھ  بناونہِ،  مرد  بناوُن  نامرد،  زنانہٕ  تِمو  کامیو  نِشہِ  مُچھہِ  تھاونہِ  یِمہٕ  فطرتَن  تِمن  حوالہٕ  چھےٚ  کرِمژٕ  تہٕ  تِمہٕ  تمدُن  کیٚن  تِمن  شعبن  منٛز  کھکھرِ  اَننہٕ  یِمن  خٲطرٕ  مرد  چُھ  پٲدٕ  آمُت  کرنہٕ۔﴾  یہِ  شیطان  ییٚمۍ  کٲنٛسہِ  أکۍ  خُدایس  بجاے  یہِ  پنُن  ولی  تہٕ  سرپرست  بنوو  سُہ  پیٚو  نَنہِ  وانہٕ  خسارس  منٛز۔

Mirwaiz:
  بہٕ  کرکھ  تِم  ضروٗر  شِرکی  تہٕ  کُفری  یچھ  عقٲیدو  سٍتۍ،  بیٚیہِ  نٔنراوٕ  بہٕ  ضروٗر  تِہٕںدین  خیالاتن  اندر  تِم  ہوس  تہٕ  آرزو  یِمو  سٍتۍ  گہن  تہٕ  نافرمٲنین  کُن  رغبت  آسن  کران۔  تِمن  گنہن  ہند  ضریرتہٕ  نقصان  آسیٚکھ  نہٕ  دریٖںٹھۍ  یِوان،  بیٚیہِ  آسکھ  بہٕ  کُفرٕ  چن  تہٕ  فِسقہٕ  چن  کامین  ہُند  حکُم  کران۔  چنانچہِ  تِم  آسن  خدایس  معبودِ  برحقس  ورٲے  بیین  ہٕندین  ناون  پیٚٹھ  جانورن  نامزد  کٔرِتھ  ناو  تھٲوِتھ  تِہٕندن  کنن  ترٕتھ  دِوان  نِشانہٕ  تھاوان،  بیٚیہِ  آسکھ  بہٕ  تِم  ہیٚچھناوان،  پس  آسن  تِم  خداے  سٕنٛزِ  ہ  پٲدٕہ  کرِ  مژٕ  شکلہِ  تغیر  دِوان۔  شکلہِ  تغیر  دیُن  چھےٚ  فِسقٕچ  کٲم۔  مثلاً  ریش  کاسُن۔  بُتھِس  یا  بدنس  کُنہِ  جایہِ  خال  تہٕ  نِشانہٕ  تراوُن  یا  ناو  لیٚکھناوُن۔  چنانچہِ  حدیث  شریفس  منٛز  چُھ  آمُت  منع  فرمُوو  حضرتِ  رسولِ  کریمن  صلی  اللہ  علیہ  و سلم  ﴿عن  الوشر﴾  دندزٲوِلۍ  تہٕ  نک  کرناونہٕ  نِشہِ  ﴿والوشم﴾  بیٚیہِ  خال  تہٕ  نِشانہٕ  تراونہٕ  نِشہِ  ﴿والنتف﴾  بیٚیہِ  سفید  وال  کلہٕ  منٛزٕہ  یا  ریشہٕ  منٛزٕہ  لٔمِتھ  کڈنہٕ  نِشہِ۔  یہِ  گوو  شکلہِ  تغیر  دیُن۔  بییِس  حدیث  شریفس  منٛز  چُھ  آمُت۔  لعنتِ  خدا  تِمن  شخصن  یِم  خداے  سٕنٛزِ  پٲدٕہ  کرِ  مژِ  شکلہِ  تغیر  دِن۔  حضرتِ  عبداللہ  بِن  مسعودن  فرمُوو  لعنتِ  خدا  خال  تراوٕ  وٕنین  زنانن۔  أکۍ  سٕندِس  بیٚیہِ  سٕندِس  مستس  سٍتۍ  مِلناوٕنین  زنانن  یُتھ  گۅن  مس  بوزنہٕ  ییہِ،  بُتھِس  ڈیٚکس  لٔمِتھ  وال  کڈٕ  وٕنین  زنانن۔  دندن  پھہرواوٕ  سٍتۍ  یا  بیٚیہِ  کُنہِ  چیزٕہ  سٍتۍ  خوبصورتی  خٲطرٕ  نِکراوٕوٕنین  زنانن۔  یِمے  کیاہ  گٔیہِ  خداے  سٕنٛزٕہ  پٲدٕہ  کرمژٕ  شکلہٕ  تغیر  دِوٕنہِ  زنانہٕ۔  یِتھے  پٲٹھۍ  چُھ  حدیث  شریفس  منٛز  آمُت۔۔۔مردن  آو  زینت  دِنہٕ  ریشہِ  سٍتۍ۔  زنانن  آو  زینت  دِنہٕ  مستہٕ  سٍتۍ۔  لہذا  گوو  مردن  ہُند  ریش  کاسُن  یا  کرُپُن  یا  زنانن  ہُند  مس  کاسُن  یا  کرُپُن  خداے  سٕنٛزِ  شکلہِ  تغیر  دیُن۔  امہِ  کُے  تجویز  چُھ  انسانس  شیطان  کران  توے  چُھ  ریش  کاسُن  گناہِ  کبیرٕہ  أندرٕہ۔  تمہِ  علاوٕہ  چھےٚ  حضرتِ  نبی  کریم  صلی  اللہ  علیہ  و  سلم  سٕندِس  صریح  حُکمس  ریش  کاسنہٕ  سٍتۍ  مُخالفت  سپدان۔  بُخاری  شریفس  منٛز  چُھ  حدیث  شریف  کہ  فرموو  حضرتِ  نبی  کریمن  صلی  اللہ  علیہ  و  سلم  توٚہۍ  کٔرِو  اے  مسلمانو  باایمانو  مُشرِکن  ہٕںٛز  مُخالفت،  توٚہۍ  تھٲوِو  ریش  پوٗرٕہ،  گوںٛژھ  کٔرِو  پست  مُشرِک  چھِ  گونٛژھ  تھاوان  تہٕ  ریش  کاسان۔  بیاکھ  حدیث  شریف  چُھ  صحیح  مسلِمس  اندر  کہ  فرموو  نبی  کریمن  صلی  اللہ  علیہ  و  سلم۔۔۔۔  مُخالفت  کٔرِو  آتش  پرستن  ہٕںٛز  بیٚیہِ  مُشرِکن  ہٕںٛز۔  مُشرِک  ٲسۍ  ریش  کاسان۔  مجوسۍ  ٲسۍ  ریش  کرٕپان۔  یہِ  چُھ  صریح  فرمانِ  پیغمبرِ  اِسلام  ریشس  مُتعلق۔  اللہ  تعالیٰ  چُھ  فرماوان  قرآنِ  مجیدس  اندر۔۔۔۔  کھوٗژِن  تِم  لوٗکھ  یِم  پیغمبرِ  برحق  سٕندِس  حُکمس  مُخالفت  کرن  کہ  تِمن  واتہِ  دنیاہس  اندر  بٔڈ  بلایاہ  ٲخرتس  اندر  کڈُر  عذاب۔  بییِس  آیہِ  کریمس  اندر  چُھ  اللہ  تعالیٰ  فرماوان۔۔۔۔  کٲنسہِ  باایمان  مردس  یا  باایمان  زنانہِ  چُھنہٕ  ہرگِز  ییٚمہِ  کتھہِ  ہُند  اِختیار  کہ  ییٚلہِ  اللہ  تعالیٰ  بیٚیہِ  تِہُند  پیغمبر  کُنہِ  کتھہِ  متعلق  کانہہ  حُکماہ  فرماون  تِمن  کیاہ  روزِ  کانہہ  گُنجٲیشاہ  تتھ  حُکمس  بدل  کرنٕچ۔  یُس  شخصاہ  خدا  ورسول  سٕندِس  حُکمس  بدل  کرِ  پس  بتحقیق  سُہ  پیٚیو  ننہِ  گُمرٲہی  اندر۔  ییمیُک  انجام  چُھ  نارِ  جہنم۔  کوٗتاہ  افسوس  تِمن  مسلمانن  ہٕندِ  حقہٕ  یِم  رسولہِ  کریم  سٕندِ  محبتُک  تہٕ  مُتابعتُک  دعویٰ  دِوان  چھِ  توپتہٕ  چھِ  تِہٕندِس  اتھ  صریح  حُکمس  مُخالفت  کران۔  ریش  کاسنہٕ  سٍتۍ۔  تِہُند  حکُم  پس  پُشت  ترٲوِتھ  نظر  انداز  کٔرِتھ  شیطان  سٕندِس  حُکمس  تعمیل  کران۔  تسٕنٛزِلاف  زنی  ہُند  تصدیق  کران۔  امی  چُھ  شریعتُک  حکُم  کہ  یُس  ریش  کاسہِ  یا  کرٕ  پہِ  سُہ  چُھ  فاسِق،  وۅنۍ  یُس  اکھاہ  شیطانس  تھاوِ  پنُن  دوست  تہٕ  رفیق  خدایس  ورٲے  یعنی  خداے  سٕنٛز  اطاعت  کرِ  نہٕ  شیطان  سٕنٛزٕے  اطاعت  کرِ  سُہ  شخص  پیٚو  بڈِس  نقصانس  اندر۔  سُہ  بوٚڈ  نقصان  گوو  نارِ  جہنمس  گرفتار  سپدُن۔

Tahir:
  بہٕ  کرکھ  ضرور  تِم  گمراہ  تہٕ  ضرور  روزٕ  تِمن  غلط  امیدٕ  دِیاوان  تہٕ  تِمن  روزٕ  ضرور  حکم  دِوان،  پتہٕ  آسن  تِم  ضرور  جانورن  ہٕندیٚن  کنن  تٕر  دِوان  تہٕ  بہٕ  روزٕ  تِمن  ضرور  حکم  دِوان،  پتہٕ  آسن  تِم  یقینا  اللہ  تعالیٰ  سٕندیٚن  بناونہٕ  آمتیٚن  چیزن  بدلاوان  تہٕ  یُس  کانٛہہ  اللہ  تعالیٰ  ہس  ترٲوِتھ  شیطانس  دوست  بناوِ،  تیٚلہِ  روٗدسُہ  پٔزۍپٲٹھۍ  ٹاکارٕہ  نقصانس  منٛز۔

Transliteration:
  Walao<u>d</u>illannahum walaomanniyannahum wala<u>a</u>murannahum falayubattikunna <u>atha</u>na alanAA<u>a</u>mi wala<u>a</u>murannahum falayughayyirunna khalqa All<u>a</u>hi waman yattakhi<u>th</u>i a<b>l</b>shshay<u>ta</u>na waliyyan min dooni All<u>a</u>hi faqad khasira khusr<u>a</u>nan mubeen<u>a</u><b>n</b>


Athar:
  سُہ  چُھ  یِمن  لُکن  سٍتۍ  وعدٕہ  کران  تہٕ  یِمن  چُھ  امید  دِوان  مگر  شیطان  سٕندۍ  سٲری  وعدٕہ  چِھنہٕ  فریب  ورٲے  بیٚیہِ  کِہِنۍ۔

Mirwaiz:
  شیطان  چُھ  تِمن  لوٗکن  شِرکی  عقٲیدن  متعلق  اپُزۍ  وعدٕہ  کران۔  خیالاتن  اندر  ہوس  تہٕ  خواہشہِ  پٲدٕہ  کران۔  گنہن  تہٕ  نافرمٲنین  اندر  مزٕہ  تہٕ  لذت  آسنُک  وسوسہٕ  تراوان۔  آمدنی  زیادٕہ  سپدنُک  طمع  دِتھ  حرام  تِجارت  ناجٲیِز  معاملاتن  ہُند  مُرتکب  سپدنس  پیٚٹھ  آمادٕہ  کران،  شیطان  چُھنہٕ  تِمن  یِم  وعدٕہ  دِوان  مگرمحض  دھوکہٕ  تہٕ  فریب۔

Tahir:
  شیطان  چُھ  تِمن  (غلط)  وعدٕہ  دِوان  تہٕ  تِمن  چُھ  (اَپزِ)  امیدٕ  دیاوان  تہٕ  شیطان  چُھنہٕ  فریب  ورٲے  تِمن  سٍتۍ  کانٛہہ  وعدٕہ  کران۔

Transliteration:
  YaAAiduhum wayumanneehim wam<u>a</u> yaAAiduhumu a<b>l</b>shshay<u>ta</u>nu ill<u>a</u> ghuroor<u>a</u><b>n</b>


Athar: یِمن لُکن ہُند ٹھکانہٕ چُھ جہنم ییٚمہِ نِشہِ یِم مۅکلنٕچ کانٛہہ صورت لبن نہٕ۔
Tahir: یِم چِھ تِم لُکھ یُہُنٛد ٹھکانہٕ جہنم چُھ تہٕ تِم لبن نہٕ تَتہِ ژلنٕچ کانٛہہ وَتھ۔
Mirwaiz:
  امہِ  قسمٕکۍ  لوٗکھ  یِم  شیطان  سٕنٛزِ  وتہِ  پکن  تِہٕندین  حُکمن  تعمیل  کرن،  تِہٕںٛز  جاے  چھےٚ  نارِ  جہنم۔  توٚت  وٲتِتھ  لبن  نہٕ  تِم  تمہِ  نِشہِ  ژلنٕچ  کانہہ  صورتھاہ۔

Transliteration:
  Ol<u>a</u>ika maw<u>a</u>hum jahannamu wal<u>a</u> yajidoona AAanh<u>a</u> ma<u>h</u>ee<u>sa</u><b>n</b>


Athar:
  روٗدۍ  تِم  لُکھ  یِم  ایمان  اَنن  تہٕ  نیک  عملہٕ  کرن  تِم  کروکھ  أسۍ  تِتھیٚن  باغن  منٛز  دٲخل  یِمن  بٔنۍ  کِنۍ  کۅلہٕ  آسن  پکان،  تِم  روزن  تَتہِ  ہمیشہٕ  ہمیشہٕ  خٲطرٕ،  یہِ  چُھ  اللہ  تعالیٰ  سُند  پوٚز  وعدٕہ  تہٕ  خُدایس  کھۅتہٕ  کُس  آسہِ  پننہِ  کتھہِ  منٛز  پٔزِیور۔

Mirwaiz:
  وۅنۍ  یِمو  لوٗکو  خداے  سٕندِس  لاشریک  آسنس  پژھ  کٔر  بیٚیہِ  کریٚکھ  رٕژٕ  عملہٕ،  جلدٕے  واتناووکھ  أسۍ  تِم  تِمن  باغن  منٛز  یِمو  مٔنٛزۍ  کۅلہٕ  پکان  آسن۔  تِمنٕے  باغن  منٛز  روزن  تِم  ہمیشہ  ابدالآباد،  یہِ  چُھ  خداے  سُند  پوٚز  وعدٕہ،  خداے  سٕندِ  کھۅتہٕ  کُہُند  ونُن  چُھ  زیادٕہ  پوٚز  تہٕ  زیادٕہ  صحیح۔

Tahir:
  تہٕ  یِمَو  لُکو  ایمان  اۆن  تہٕ  نیک  عملہٕ  روٗدۍ  کران،  أسۍ  کروکھ  عنقریب  تِم  جنتن  منٛز  دٲخل  یِمن  بٔنۍ  کِنۍ  کۅلہٕ  آسن  پکان،  تِم  روزن  یِمن  منٛز  ہمیشہ  (تہٕ)  ہمیشہ۔  اللہ  تعالیٰ  سُنٛد  چُھ  (یہِ)  پۆز  وعدٕہ  تہٕ  اللہ  تعالیٰ  ہس  کھۅتہٕ  زیادٕہ  پٔز  کتھ  ونن  وول  کُس  ہیٚکہِ  ٲسِتھ

Transliteration:
  Wa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti sanudkhiluhum jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> abadan waAAda All<u>a</u>hi <u>h</u>aqqan waman a<u>s</u>daqu mina All<u>a</u>hi qeel<u>a</u><b>n</b>


Athar:
  انجام  کار  ﴿عذاب  تہٕ  ثواب﴾  نَہ  چُھ  تُہندٮ۪ن  آرِزُوَن  پٮ۪ٹھ  موقوف  نہ  اہلِ  کتابن  ہٕندٮ۪ن  آرزُوَن  پٮ۪ٹھ،  یُس  اکھا  بُرٲئی  کرِ  تَمیُک  پھل  لبہِ  سُہ  تہٕ  خُدایس  مقابلہٕ  لبہِ  نہٕ  پننہِ  خٲطرٕ  کانٛہہ  حٲمی  تہٕ  مددگار۔

Mirwaiz:
  اے  مسلمانو  نجات  وسعادت  ابدی  ییمیُک  وعدٕہ  کرنہٕ  آو،  سُہ  بنہِ  نہٕ  تُہٕندیو  خیالو،  آرزوو  سٍتۍ،  نہ  بنہِ  سُہ  اہلِ  کتابن  ہٕندیو  ژھریو  آرزُوو  سٍتۍ  بلکہ  سپدِ  سُہ  حٲصِل  صِرف  ایمان  سٍتۍ  تہٕ  اعمالِ  صالحہ  سٍتۍ،  پس  یُس  شخصاہ  اطاعتس  منٛز  کمی  کران  کانہہ  یچھ  کٲماہ  کرِ۔  سُہ  از  قسٕم  عقٲید  ٲسِتن  یا  ازکمالِ  اعمال  ٲسِتن،  تتھ  بدلہٕ  ییہِ  تس  ضروٗر  سزا  دِنہٕ  ٲخرتس  اندر۔  ہرگاہ  سۅ  یچھ  کٲم  ازقسٕم  عقٲید  شِرکی  و کُفری  آسہِ  تیٚلہِ  چُھ  تِمن  عذابِ  دایمی  یس  تہٕ  سزا  ابدی  یس  گرفتار  سپدُن۔  ہرگاہ  سۅ  یچھ  کٲم  عملی  آسہِ  تمہِ  نِشہِ  توبہٕ  آسِنہٕ  آمُت  کرنہٕ۔  تتھ  خداے  سٕندِ  طرفہٕ  بخشٲیِش  آسِنہٕ  سپٕز  مٕژ  تیٚلہِ  ییہِ  تس  سزا  دِنہٕ  کُنہِ  محدود  وقتس  تانۍ۔  تمہِ  عذاب  نِشہِ  لبہِ  نہٕ  سُہ  خدایس  ورٲے  کٲنسہِ  أکِس  کٲنسہِ  دوستس  کٲنسہِ  مددگارس  یُس  تٔمِس  مۅکلاوِہا۔

Tahir:
  (اللہ  تعالیٰ  سٕندِ  مغفرتُک  وعدٕہ)  نَہ  چُھ  تُہٕنزن  خوٲہِشن  پی٘ٹھ  دٔرِتھ  تہٕ  نَہ  چُھ  اہلِ  کتابن  ہٕنزن  خوٲہِشن  پی٘ٹھ،  یُس  کانٛہہ  بُرٕ  عمل  کرِ  تس  یِیہِ  تَمِیُک  سزا  دِنہٕ،  پتہٕ  نَہ  لبِہ  سُہ  اللہ  تعالیٰ  ہس  ورٲے  پَنُن  کانٛہہ  حمایت  کرن  وول  تہٕ  نَہ  مددگار۔

Transliteration:
  Laysa biam<u>a</u>niyyikum wal<u>a</u> am<u>a</u>niyyi ahli alkit<u>a</u>bi man yaAAmal sooan yujza bihi wal<u>a</u> yajid lahu min dooni All<u>a</u>hi waliyyan wal<u>a</u> na<u>s</u>eer<u>a</u><b>n</b>


Athar:
  تہٕ  یُس  اکھا  نیک  عمل  کرِ،  خواہ  سُہ  مرد  ٲسِتن  یا  زنانہٕ،  بشرطیکہِ  آسہِ  مومن  تیٚلہِ  گژھن  یِتھی  لُکھ  جنتس  منٛز  دٲخل  تہٕ  تِمن  سپدِ  نہٕ  زَرس  سُمب  حق  تلفی۔

Mirwaiz:
  بیٚیہِ  یُس  اکھاہ  کانہہ  رٕژ  کٲماہ  کرِ  مردو  أندرٕہ  یا  زنانو  أندرٕہ  باایمان  ٲسِتھ،  پس  تِمے  لوٗکھ  واتن  جنتس،  تِمن  ییہِ  نہٕ  کُنہِ  قسمہٕ  ظلم  کرنہٕ،  تِہٕںٛز  کانہہ  صحیح  عمل  ییہِ  نہٕ  ضایع  کرنہٕ۔  یتھ  آیہِ  کریمس  منٛز  آو  ذِکر  کرنہٕ  باایمان  آسنُک۔  امہِ  أندرٕہ  چُھ  مُراد  تِمے  یِم  تتھ  دینس  پیٚٹھ  آسن  یُس  دین  خدایس  نِشہِ  منظور  تہٕ  مقبول  دین  آسہِ۔  سُہ  گوو  دینِ  اِسلام  اہلِ  اِسلام  گٔے  تِمے  یِمن  منٛز  یِم  ترٚے  صفت  آسن۔  پوٗرٕہ  تہٕ  کٲمِل  فرماں بردٲری۔  اِخلاص  بیٚیہِ  اِتباع  ملتِ  اِبراہیمی۔  چنانچہ  اللہ  تعالیٰ  چُھ  فرماوان۔

Tahir:
  تہٕ  یُس  کانٛہہ  نیک  عمل  کرِ  (خواہ)  مرد  ٲسۍتن  یا  خاتون،  مگر  آسہِ  مومن،  بس  تِمے  لُکھ  گژھن  جنتس  منٛز  دٲخل  تہٕ  تِمن  سٍتۍ  یِیہِ  نہٕ  أکِس  پیٖنتِس  برابرحق  تلفی  کرنہٕ۔

Transliteration:
  Waman yaAAmal mina a<b>l</b><u>ssa</u>li<u>ha</u>ti min <u>th</u>akarin aw onth<u>a</u> wahuwa muminun faol<u>a</u>ika yadkhuloona aljannata wal<u>a</u> yu<i><u>th</u></i>lamoona naqeer<u>a</u><b>n</b>


Athar:
  تس  شخصہٕ  سٕندِ  کھۅتہٕ  بہتر  کٔمۍ  سُند  طریقِ  زندگی  ہیٚکہِ  بہتر  ٲسِتھ  ییٚمۍ  خُدایس  برونٛٹھہٕ  کنہِ  پنُن  کلہٕ  نوٚمروو،  تہٕ  پنُن  رٔوِیہِ  تھووُن  نیک  تہٕ  یک  سُو  سپدِتھ  کٔرٕن  ابراہیمؑ  سٕندِ  طریقٕچ  پیروی،  تَس  ابراہیمؑ  سٕندِ  طریقٕچ  پیروی  یُس  خُداین  پنُن  دوست  اوس  بنوومُت۔

Mirwaiz:
  کُس  اکھاہ  چُھ  رُت  دین  کِنۍ  تٔمِس  شخصہٕ  سٕندِ  کھۅتہٕ  ییٚمۍ  پنٕںۍ  گردن  دٲر  پنُن  بُتھ  کوٚرُن  معبودِ  برحقس  کُن  یعنی  فرماں بردار  سپُد  عقٲیدن  تہٕ  عملن  اندر۔  درحالتیکہ  سُہ  آسہِ  بااخلاص  سارنٕے  کامین  اندر۔  کانہہ  عملاہ  کرِ  نہٕ  کُنہِ  ذٲتی  مصلحت  یا  ظٲہِردٲری  خٲطرٕ۔  بیٚیہِ  کرِ  مُتابعت  حضرتِ  ابراہیم  سٕندِس  مِلتس  یعنی  اِسلامس۔  یتھ  منٛز  نہٕ  کُنہِ  قسمہٕ  ہجیٚر  تہٕ  کجی  چُھ۔  تمہِ  علاوٕہ  تہِ  چُھ  سُہ  مِلت  قٲبلِ  اِتباع  تہٕ  پیروی،  کیازِ  اللہ  تعالیٰ  ہن  چُھ  اختیار  کوٚرمُت  حضرتِ  ابراہیم  پنُن  مُخلص  دوست۔  یہِ  کتھ  چھو  ظٲہِر  کہ  دوست  سٕندِس  طریقس  پیٚٹھ  پکُن  چُھ  محبوب  تہٕ  مقبول  آسان۔  یِم  تِہٕںدِ  مِلتٕچ  متابعت  کرن  تِہٕندِی  خٲطرٕ  چُھ  نجات  تہٕ  سعادت۔  اللہ  تعالیٰ  سٕنٛزٕے  پوٗرٕہ  متابعت  کرٕنۍ  چھےٚ  لٲزِم  کیازِ۔

Tahir:
  تہٕ  دین  پانناونہٕ  کہ  اعتبارٕ  کُس  ہیکہِ  تس  شخصہٕ  سٕندِ  کھۅتہٕ  بہترٲسِتھ  ییٚمۍپَنُن  رۅے  (عٲجزی  سان)  اللہ  تعالیٰ  سٕندِ  خٲطرٕ  نۆمرووتہٕ  سُہ  بنیاو  احسان  کرن  وول  تہِ،  تہٕ  سُہ  روٗد  ابرہیم  (علیہ  السلام)  سٕنٛدِ  دینٕچ  پٲروی  تہِ  کران  یُس  (اللہ  تعالیٰ  سٕندِ  خٲطرٕ)  أکۍسٕے  طرفس  (کُن  تہٕ)  سیٚزِ  وَتہِ  پیٚٹھ  روزن  وول  اوس،  تہٕ  اللہ  تعالیٰ  ہن  اوس  ابراہیم  (علیہ  السلام)  پنُن  مخلص  دوست  بنوومُت  (لہٰذا  بنیاو  سُہ  شخص  تہِ  حضرت  ابراہیم  علیہ  السلامن  ہٕنٛدِ  نسبت  اللہ  تعالیٰ  سُنٛد  دوست)۔  

Transliteration:
  Waman a<u>h</u>sanu deenan mimman aslama wajhahu lill<u>a</u>hi wahuwa mu<u>h</u>sinun wa<b>i</b>ttabaAAa millata ibr<u>a</u>heema <u>h</u>aneefan wa<b>i</b>ttakha<u>th</u>a All<u>a</u>hu ibr<u>a</u>heema khaleel<u>a</u><b>n</b>


Athar:
  آسمانن  تہٕ  زمینس  منٛز  یِکینژھاہ  چُھ،  سُہ  چُھ  اللہ  تعالیٰ  سُند،  تہٕ  اللہ  تعالیٰ  چُھ  پرٛتھ  چیزس  پٮ۪ٹھ  احاطہٕ  کٔرِتھ۔

Mirwaiz:
  خداے  سُندُے  چُھ  تہِ  سورُے  یہِ  آسمانن  تہٕ  زمینن  اندر  چُھ،  بیٚیہِ  چُھ  اللہ  تعالیٰ  پرتھ  چیزس  احاطہ  کٔرِتھ  پننہِ  عملہِ  سٍتۍ۔  یِمنٕے  دۅن  چیزن  پیٚٹھ  چُھ  وجوب  اِطاعتُک  دارومدار،  اکھ  کمالِ  سلطنتس  پیٚٹھ  بیٚیہِ  کمالِ  اِطلاع  وعلمس  پیٚٹھ۔  یِم  دۅشوے  چیز  چھِ  اللہ  تعالیٰ  سٕے  منٛز  بدرجہ  اکمل  موجود۔

Tahir:
  تہٕ  (سورُے)  چُھ  اللہ  تعالیٰ  سُندُے  یِکینٛژھاہ  آسمانن  منٛز  تہٕ  یِکینٛژھاہ  زمینس  منٛز  چُھ  تہٕ  اللہ  تعالیٰ  چُھ  پۯتھ  چیزس  احاطہٕ  کٔرِتھ۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wak<u>a</u>na All<u>a</u>hu bikulli shayin mu<u>h</u>ee<u>ta</u><b>n</b>


Athar:
  لُکھ  چِھو  تۅہیہِ  مستوراتن  ہٕندِس  معاملس  منٛز  فتویٰ  پرٛژھان۔  ﴿یہِ  چُھنہٕ  آمُت  وَننہٕ  زِ  کیا  فتویٰ  ٲسۍ  پرٛژھان۔  البتہٕ  آیت  128  پٮ۪ٹھہٕ  130  ہَس  منٛز  یُس  فتویٰ  دِنہٕ  آمُت  چُھ  تمہِ  سٍتۍ  چھےٚ  سوالٕچ  نوعیت  فِکرِ  تران۔﴾  ؤنِو،  اللہ  تعالیٰ  چُھو  تۅہیہِ  تِہِندِس  معاملس  منٛز  فتویٰ  دِوان۔  تہٕ  سٍتی  چُھو  تِم  احکام  تہِ  یاد  پاوان  یِم  گۅڈٕہ  پٮ۪ٹھے  تۅہیہِ  یتھ  کتابہِ  منٛز  چِھ  بوزناونہٕ  یِوان،  یعنی  تِم  احکام  یِم  تِمن  یتیم  کورٮ۪ن  متعلق  چِھ  یِہِندۍ  حق  توٚہۍ  ادا  چِھو  نہٕ  کران  تہٕ  یِہِندۍ  نکاح  کرنس  منٛز  توٚہۍ  باز  چِھو  روزان۔  ﴿یا  چِھو  لالچہِ  ہٕندِس  بنیادس  پٮ۪ٹھ  پانہٕ  یژھان  توٚہۍ  تِمن  سٍتۍ  نکاح  کرُن۔﴾  ﴿تَرغَبُونَ  ان  تَنکِحُوھُنّ،  اَمیُک  مطلب  ہیٚکہِ  یِتہِ  ٲسِتھ  زِ  تۅہیہِ  چَھو  یِمن  سٍتۍ  نکاح  کرنٕچ  رغبت  تہٕ  یِتہِ  ہیٚکہِ  ٲسِتھ  زِ  تۅہیہِ  چُھو  نہٕ  یِمن  سٍتۍ  نکاح  پسند۔﴾  تہٕ  تِم  احکام  یِم  تِمن  شُرٮ۪ن  متعلق  چِھ  یِمن  بے چارن  کانٛہہ  طاقت  چُھنہٕ،  اللہ  تعالیٰ  چُھو  تۅہیہِ  ہدایت  دِوان  زِ  یتیمن  سٍتۍ  روٗزِو  انصافس  پٮ۪ٹھ  قٲیِم،  تہٕ  یُس  رٕژَر  توٚہۍ  کٔرِو  سُہ  روزِ  نہٕ  اللہ  تعالیٰ  سٕندِ  علمہٕ  نِشہِ  کھٔٹِتھ۔

Mirwaiz:
  اے  پیغمبر  برحق  صلی  اللہ  علیہ  و سلم  بیٚیہِ  حض  چھِ  لوٗکھ  تۅہیہِ  یتیم  زنانن  ہٕندِس  نِکاحس  مُتعلق  فتویٰ  پرٕژھان،  توٚہۍ  فرمٲوِیوکھ  اللہ  تعالیٰ  چُھ  تۅہیہِ  اِجازت  دِوان  تِمن  سٍتۍ  نِکاح  کرنُک۔  بشرطیکہ  توٚہۍ  کٔرِو  تِہٕندۍ  حقوق  پوٗرٕہ  ادا،  وۅنۍ  یِم  آیات  پرنہٕ  یِوان  چھِ  تۅہیہِ  پیٚٹھ  تِمن  چُھ  تعلُق  تِمن  زنانن  سٍتۍ  یِمن  نہٕ  توٚہۍ  سُہ  پنُن  حصہٕ  دِوان  چِھو  یُس  تِہٕندِ  خٲطرٕ  مُقرر  کرنہٕ  آمُت  چُھ۔  بیٚیہِ  چھِو  توٚہۍ  خواہش  تھاوان  تِمن  سٍتۍ  نِکاح  کرنُک  یُتھ  تمی  بہانہٕ  کھیٚیِو  تِہُند  مال۔  تِمن  یتیم  زنانن  ہرگاہ  تمہِ  مال  وجایداد  تہٕ  حُسن  و  جمال  واجنہِ  آسن  تیٚلہِ  چھِو  تِمن  سٍتۍ  نِکاح  کران  مگر  شریعت  موجوب  یُس  میراث  تہٕ  مہر  تِہُند  حق  چُھ  آسان  تہِ  چُھکھنہٕ  برابر  ادا  کران۔  اگر  صاحب  حُسن  وجمال  تِمہٕ  آسان  چَھنہٕ  تیٚلہِ  چھِو  نہٕ  تِمن  سٍتۍ  نہ  پانہٕ  نِکاح  کران  نہ  چھِوُوکھ  بیٚیہِ  کٲنسہِ  سٍتۍ  نِکاح  دِوان  کرنہٕ۔  کیازِ  نٹھ  چھو  آسان  کہ  تِہُند  مال  ودولت  ما  روزِ  نہٕ  تیٚلہِ  اسہِ  نِش،  بیٚیہِ  چُھ  اللہ  تعالیٰ  حکُم  فرماوان  ضعیف  تہٕ  بے  کس  لۅکٹین  ہٕندِ  حقہٕ،  بیٚیہِ  چُھ  اللہ  تعالیٰ  حکُم  فرماوان  کہ  یتیمن  ہٕندِ  حقہٕ  کٔرِو  پرتھ  معاملس  اندر  عدل  تہٕ  اِنصاف،  بیٚیہِ  تھٲوِو  وارٕہ  ییٚمہِ  کتھہِ  ہُند  خیال  کہ  یۅسہِٕ  رٕژ  کٲماہ  توٚہۍ  کٔرِویتیمن  تہٕ  زنانن  نسبت  تہِ  سورُے  چُھ  وارٕہ  پٲٹھۍ  اللہ  تعالیٰ  پوٗرٕہ  زانان۔

Tahir:
  تہٕ  (اے  پیغمبر!)  لُکھ  چِھو  تۅہیہِ  (یتیم)  خاتونن  متعلق  فتویٰ  پٕرژھان۔  تۆہۍ  فرمٲوِو  زِ  اللہ  تعالیٰ  چُھو  تۅہیہِ  تِہِندِس  بارس  منٛز  حکم  دِوان  تہٕ  یُس  حکم  تۅہیہِ  (گۅڈٕ  پیٚٹھے)  کتابِ  مجیدس  منٛز  بوزناونہٕ  چُھو  یِوان  (سُتہِ)  چُھ  یمنٕے  یتیم  خاتونن  ہٕنٛدِسٕے  بارس  منٛز  یِمن  نہٕ  تۆہۍ  تِم  (حقوق)  دِوان  چِھو  یِم  تِہِندِ  خٲطرٕ  مقرر  چِھ  کرنہٕ  آمٕتۍ،  تہٕ  یژھان  چِھو  زِ  (تِہُنٛد  مال  قبضس  منٛز  نِنہٕ  خٲطرٕ)  کٔرِو  پانہٕ  تِمن  سٍتۍ  نکاح،  بیٚیہِ  چُھ  بے  بس  شُریٚن  ہٕنٛدِس  بارس  منٛز  (تہِ  حکم)  زِ  یتیمن  ہٕندِس  معاملس  منٛز  ٲسِو  انصافس  پیٚٹھ  قٲیِم  روزان  تہٕ  تۆہۍ  یۅسہٕ  تہِ  نیکی  کٔرِو  تَتھ  چُھ  بے  شک  اللہ  تعالیٰ  وارٕ  پٲٹھۍ  زانن  وول۔

Transliteration:
  Wayastaftoonaka fee a<b>l</b>nnis<u>a</u>i quli All<u>a</u>hu yufteekum feehinna wam<u>a</u> yutl<u>a</u> AAalaykum fee alkit<u>a</u>bi fee yat<u>a</u>m<u>a</u> a<b>l</b>nnis<u>a</u>i all<u>a</u>tee l<u>a</u> tutoonahunna m<u>a</u> kutiba lahunna watarghaboona an tanki<u>h</u>oohunna wa<b>a</b>lmusta<u>d</u>AAafeena mina alwild<u>a</u>ni waan taqoomoo lilyat<u>a</u>m<u>a</u> bi<b>a</b>lqis<u>t</u>i wam<u>a</u> tafAAaloo min khayrin fainna All<u>a</u>ha k<u>a</u>na bihi AAaleem<u>a</u><b>n</b>


Athar:
  اگر  کٲنٛسہِ  زنانہِ  پننِس  خاندارس  نِشہِ  بدسلوکی  یا  بے رُخی  ہُند  خطرٕہ  آسہِ،  ﴿ییٚتہِ  پٮ۪ٹھ  چُھ  لُکن  ہٕندِ  سوالُک  جواب  شروع  سپدان،  سوال  اوس  یہِ  زِ  اکہِ  کھۅتہٕ  زٲیِد  خاندارنہِ  آسنٕکِس  صورتس  منٛز  یُس  عدلُک  حُکم  چُھ  دِنہٕ  آمُت  تَتھ  پٮ۪ٹھ  کِتھہٕ  پٲٹھۍ  یِیہِ  عمل  کرنہٕ  ییٚلہِ  زن  اکھ  خاندارنۍ  چھےٚ  ہمیشہٕ  بیمار  ﴿دایمُ  المرض﴾  یا  جسمٲنی  رٲبطس  قٲبل  چَھنہٕ  روٗزمٕژ۔  کیا  اتھ  صورتس  منٛز  تہِ  چھا  أمِس  پٮ۪ٹھ  لٲزِم  زِ  دۅشونۍ  سٍتۍ  تھاوِ  یکساں  محبت؟  جسمٲنی  تعلقس  منٛز  تہِ  وَرتاوِ  ہِشر؟  تہٕ  ہرگاہ  سُہ  یہِ  کرِ  نہٕ  تیٚلہِ  چھا  عدلہٕ کہ  شرطُک  تقاضہٕ  یہِ  زِ  دوٚیِم  خاندر  کرنہٕ  مۅکھہٕ  تراوِ  سُہ  گۅڈٕنچہِ  خاندارِنہِ؟  بیٚیہِ  اگر  گۅڈنِچ  خاندارنۍ  پانہٕ  ییٚژِھہ  نہٕ  جُدا  سپدُن،  کیا  تیٚلہِ  ہیٚکِیا  دۅن  بٲژن  منٛز  امہِ  قٔسمُک  معاملہٕ  سپدِتھ  زِ  یۅسہٕ  خاندارِنۍ  غیر  مرغوب  سپزمٕژ  چھےٚ  سۅ  کرِ  پننیو  کینژھو  حقوقَو  نِشہِ  پنُن  پان  دست بردار  تہٕ  خاندارس  کرِ  طلاق  نِشہِ  باز  روزنس  پٮ۪ٹھ  رٲضۍ؟  کیا  یہِ  کٲم  کرٕنۍ  ما  چھےٚ  عدلہٕ کِس  شرطس  خلاف؟﴾  کانٛہہ  پرواے  چُھنہٕ  زِ  خاندار  تہٕ  خاندارِنۍ  کَرن  ﴿کینٛژھن  حقوقن  ہٕنزِ  کمی  بیشی  پٮ۪ٹھ﴾  پانہٕ  وٲنۍ  صلح۔  ﴿یعنی  طلاق  تہٕ  جُدٲئی  نِشہِ  چُھ  بہتر  زِ  پانہٕ وٲنۍ  مصٲلحت  کٔرِتھ  روٗزِن  اکھ  خاندارِنۍ  تٔسۍ  خاندارس  سٍتۍ  یَس  سٍتۍ  تَمہِ  وٲنٛسہِ  ہُند  اکھ  حصہ  گُزورمُت  چُھ۔﴾  صلح  چھُ  بہرحال  بہتر۔  نفس  چِھ  تنگ  دِلی  کُن  جلدی  مٲیل  سپدان  البتہٕ  اگر  توٚہۍ  لُکھ  احسان  سان  پیش  یِیِو  تہٕ  خُدٲے  خوفس  ہیٚیِو  کٲم  تیٚلہِ  تھٲوِو  پژھ  زِ  اللہ  تعالیٰ  آسہِ  نہٕ  تُہٕندِ  اَمہِ  طرزِ  عملہٕ  نِشہِ  بے  خبر۔

Mirwaiz:
  بیٚیہِ  ہرگاہ  کانہہ  زنانہ  کھوژِ  تہٕ  اندیشہِ  کرِ  پننِس  خاوندٕہ  سٕندِس  ماے  تہٕ  محبت  باقٕے  نہ  روزنس  بے  التفاتی  کرنس،  اتھ  صوٗرتس  اندر  چُھنہٕ  کانہہ  حرٕج  یِمن  دۅشوٕنۍ  ہرگاہ  یِم  پانہٕ  وٲنۍ  کُنہِ  طریقہٕ  صلح  کرن۔  مثلاً  اگر  زنانہٕ  یژھان  آسہِ  کہ  بہٕ  روزٕہ  ہا  أمۍسٕے  خاوندس  نِشہِ  یہِ  گوٚژھ  نہٕ  مےٚ  ترٲوِتھ  بیاکھ  نِکاح  کرُن۔  اتھ  صوٗرتس  اندر  تراوِ  سۅ  پنٕنۍ  کینہہ  حقوق  یِم  تِہٕندِس  مردس  پیٚٹھ  آسن۔  مردس  چُھ  جٲیِز  یِمن  کتھن  تسلیم  کرُن  تہٕ  زنانہِ  سٍتۍ  صلح  کرُن،  تنازعہ  کھۅتہٕ  جُدٲیی  تہٕ  مۅکجارٕہ  کھۅتہٕ  چُھ  صلحٕے  رُت  تہٕ  بہتر،  اِنسٲنی  طبیعتن  چُھ  سٍتۍ  تھاونہٕ  آمُت  بخل۔  پرتھ  اکھاہ  چُھ  یژھان  خرچس  اندر  کمی  کرٕنۍ۔  ہرگاہ  زنانہٕ  اخراجاتن  اندر  کمی  کرِ۔  مردس  ییہِ  بوزنہٕ  مےٚ  سپُد  مٲلی  فٲیدٕہ۔  سُہ  سپدِ  أمِس  زنانہِ  پانس  سٍتۍ  تھاونس  پیٚٹھ  رٲضی۔  دۅشوٕنۍ  بٲژن  ہٕںٛز  خواہش  تہٕ  طمع  ییٚلہِ  پوٗرٕہ  سپدِ،  دۅشوے  سپدن  صلحس  پیٚٹھ  رٲضی،  پس  ہرگاہ  توٚہۍ  اے  مردو،  زنانن  سٍتۍ  احسان  کٔرِو،  یچھ  سلوک  کرنہٕ  نِشہِ  پتھ  روزِو  تۅہیہِ  بنیوبوٚڈ  ثواب  کیازِ  اللہ  تعالیٰ  چُھ  تُہٕنٛزٕہ  سارے  کامہِ  پوٗرٕہ  زانان۔  تمی  مۅکھہٕ  دِیو  سُہ  تۅہیہِ  مزوٗرۍ۔

Tahir:
  تہٕ  اگر  کانٛسہِ  خاتونہِ  پننِس  خاوندٕ  سٕنٛدِ  طرفہٕ  زیادتی  یا  بے  رغبتی  ہُنٛد  خوف  آسہِ  تیٚلہِ  چُھنہٕ  دۅشوٕنۍ  (بٲژن)  پیٚٹھ  کانٛہہ  حرج  زِ  تِم  کٔرن  پانہٕ  وٲنۍ  کُنہِ  منٲسب  کتھہِ  پیٚٹھ  صلح،  تہٕ  صلح  چُھ  (پٔزۍپٲٹھۍ)  رُت  چیز  بیٚیہِ  چُھ  طبیعتن  منٛز  (کم  کاسہٕ)  بخل  (ضرور)  تھاونہٕ  آمُت  تہٕ  ہرگاہ  تۆہۍ  احسان  کٔرِو  تہٕ  پرہیزگٲری  کٔرِو  اختیار،  تیٚلہِ  چُھ  بے  شک  اللہ  تعالیٰ  تِمَو  کامیو  نِشہِ  یِمہٕ  تۆہۍ  کران  چِھو  (اصل  پٲٹھۍ)  خبردار۔

Transliteration:
  Waini imraatun kh<u>a</u>fat min baAAlih<u>a</u> nushoozan aw iAAr<u>ad</u>an fal<u>a</u> jun<u>ah</u>a AAalayhim<u>a</u> an yu<u>s</u>li<u>ha</u> baynahum<u>a</u> <u>s</u>ul<u>h</u>an wa<b>al</b><u>ss</u>ul<u>h</u>u khayrun wao<u>hd</u>irati alanfusu a<b>l</b>shshu<u>hh</u>a wain tu<u>h</u>sinoo watattaqoo fainna All<u>a</u>ha k<u>a</u>na bim<u>a</u> taAAmaloona khabeer<u>a</u><b>n</b>


Athar:
  خاندارِنیٚن  درمیان  پوٗرٕ  پوٗرٕ  عدل  کرُن  چُھنہٕ  تۅہیہِ  تام  ہرگاہ  توٚہۍ  ییٚژِھو  تہِ  توتہِ  ہیٚکِو  نہٕ  کٔرِتھ۔  لہٰذا  ﴿چُھ  قانونِ  الہٰی یُک  منشہِ  پوٗرٕ  کرنہٕ  خٲطرٕ  یہِ  سٮ۪ٹھاہ  زِ﴾  أکِس  خاندارنہِ  کُن  مَہ  نٔمِو  تِتھہٕ  پٲٹھۍ  زِ  دوٚیِم  تھٲوِیون  آویزان۔  ﴿ییٚمہِ  آیتہٕ  نِشہِ  چُھ  کینژھو  یہِ  نتیجہِ  کوٚڈمُت  زِ  قرآن  چُھ  اکہِ  پاسہٕ  عدلہٕ کہ  شرطہٕ  سان  تعدادِ  ازواجُک  اجازت  دِوان  تہٕ  دوٚیمہِ  پاسہٕ  چُھ  عدلس  ناممکن  قرار  دِتھ  یہِ  اجازت  عملاً  منسوخ  کران۔  درحقیقت  چَھنہٕ  اَتھ  آیتس  منٛز  یُتھ  نتیجہِ  کڑنہٕ  خٲطرٕ  کانٛہہ  گُنجٲیش۔  اگر  صرف  یُتُے  وَننس  پٮ۪ٹھ  اکتفا  کرنہٕ  آسہِے  آمُت  زِ،  توٚہۍ  ہیکِو  نہٕ  خاندارِنیٚن  درمیان  عدل  کٔرِتھ۔  تیٚلہِ  یِیہِ  ہے  یہِ  نتیجہِ  کڑنہٕ  مگر  امہِ  پتے  چُھ  یہِ  فرماونہٕ  آمُت  زِ،  لہٰذا  نٔمۍزیو  نہٕ  بالکلٕے  أکۍسٕے  خانادرِنہِ  کُن۔  اَمہِ  کتھہِ  تھوو  نہٕ  کانٛہہ  موقع  امہِ  مطلبہٕ  خٲطرٕ  پتھ  کُن  یُس  مسیحی  یوٗرپس  تقلید  کرن  وٲلۍ  حضرات  اَمہِ  نِشہِ  کڑُن  چِھ  یژھان۔﴾  اگر  توٚہۍ  پنُن  طرزِ  عمل  دُرست  تھٲوِو  تہٕ  خُدایس  روٗزِو  کھۅژان  اللہ  تعالیٰ  چُھ  چشم  پوٗشی  کرن  وول  تہٕ  رحم  کرن  وول۔

Mirwaiz:
  یہِ  کتھ  چھےٚ  مسلم  کہ  توٚہۍ  ہیٚکِو  نہٕ  ہرگِز  واریاہن  زنانن  منٛز  یِمن  سٍتۍ  تۅہیہِ  نِکاح  کوٚرمُت  آسیو  پرتھ  چیزس  اندر  عدل  تہٕ  برابری  کٔرِتھ۔  خصوصاً  دِل  چہِ  مایہِ  تہٕ  محبتس  اندر،  اگرچہ  تُہٕندۍ  دِل  ٲسِتن  سۅ  برابری  کرٕنۍ  سٮ۪ٹھاہ  یژھان  مگر  چونکہ  دِلُک  معاملہٕ  چُھنہٕ  کٲنسہِ  پننِس  اختیارس  اندر،  تمہِ  مۅکھہٕ  چُھنہٕ  دِل  کِس  معاملس  اندر  باز  خواست  کینہہ  مگر  باقٕے  معاملن  اندر  یِم  اِختیٲری  چھِ،  تِمن  اِختیٲری  چیزن  اندر  گژِھنہٕ  أکسٕے  زنانہِ  کُن  سورُے  توجہ  تہٕ  رغبت  کرٕنۍ،  یِمہٕ  یکطرفہ  توجہ  کرنہٕ  سٍتۍ  بیاکھ  زنانہٕ  ترٲوِیوٗن  بالکل  الوند  ہیُو  چیزاہ۔  حقوقِ  شرعیو  نِشہِ  بلکل  محروم۔  نہ  کٔرِو  تٔمۍ  سٕندۍ  حقوق  پوٗرٕہ  ادا  ییٚمہِ  سٍتۍ  سۅ  خاوند  واجِنۍ  بوزنہٕ  ییہِ  ہا۔  نہ  ییہِ  مۅکلاونہٕ  رٕتہِ  طریقہٕ  تااینکہ  بوزنہٕ  ییہِ  ہا  سۅ  بے  نِکاح  تہٕ  بے  خاوند۔  بیاکھ  شخصاہ  کرِ  ہا  تس  سٍتۍ  نِکاح۔  امہِ  طریقہٕ  زنانہٕ  الٲنز  تھاوٕنۍ  یہِ  گوو  تس  نسبت  صریح  ظلم  کرُن۔  ہرگاہ  پننِس  نِکاحس  منٛز  تھاوٕنۍ  آسہِ  تیٚلہِ  تھٲوِیون  رٕتہِ  طریقہٕ،  تتھ  صورتس  اندر  ہرگاہ  بروںٹھ  کنہِ  ناگوار  معاملہٕ  آسن  پیش  آمٕتۍ  تِمن  معاملاتن  کٔرِو  اِصلاح،  آیندٕہ  خٲطرٕ  روٗزِو  تِتھیٚو  معاملو  نِشہِ  بالکل  پتھ۔  برونٹھمین  معاملن  کٔریو  اللہ  تعالیٰ  تہِ  درگُذر،  کیازِ  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  تۅہیہِ  چُھو  نہٕ  ہرگز  اَمہِ  کتھہِ  ہُنٛد  طاقت  زِ  (اکہِ  کھۅتہٕ  علاوٕہ)  خاندارِنیٚن  درمیان  ہیٚکوِ  (پوٗرٕ  پٲٹھۍ)  عدل  کٔرِتھ،  تۆہۍ  ییٚژھۍتَو  کوتاہ  تہِ۔  لہٰذا،  مَہ  نَرمِو  (أکِس  کُن)  طبیعت  چہ  دلچسپی  سان (تِتھہٕ  پٲٹھۍ)  زِ  بیاکھ  تۯٲوِیوٗن  (منٛزباگ)  آویزان  گٲمتہِ  چیزٕکۍ  پٲٹھۍ۔  تہٕ  ہرگاہ  تۆہۍ  اصلاح  کٔرِوٗ  بیٚیہِ  روٗزِو  (حق  تلفی  تہٕ  زیادتی  نِشہِ)  بچان  تیٚلہِ  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Walan tasta<u>t</u>eeAAoo an taAAdiloo bayna a<b>l</b>nnis<u>a</u>i walaw <u>h</u>ara<u>s</u>tum fal<u>a</u> tameeloo kulla almayli fata<u>th</u>arooh<u>a</u> ka<b>a</b>lmuAAallaqati wain tu<u>s</u>li<u>h</u>oo watattaqoo fainna All<u>a</u>ha k<u>a</u>na ghafooran ra<u>h</u>eem<u>a</u><b>n</b>


Athar:
  البتہ  اگر  زٕہ  بٲژ  اکھ  أکِس  نِشہِ  بیٚونٕے  سپدن،  اللہ  تعالیٰ  کرِ  پننہِ  وسیع  قدرت  سٍتۍ  دۅشوٕنۍ  اکھ  أکۍ  سٕنزِ  محتاجی  نِشہِ  بے  نیاز،  اللہ  تعالیٰ  سُند  دامن  چُھ  واریاہ  کُشادٕہ  تہٕ  سُہ  چُھ  دانا  و  بینا۔

Mirwaiz:
  وۅنۍ  ہرگاہ  تٔمۍ  دۅن  بٲژن  منٛز  کُنہِ  طریقہٕ  موافِقت  سپدِنہٕ  بلکہ  سپدن  تِم  اکھ  أکِس  نِشہِ  جُدا  طلاق  سٍتۍ  یا  خلعہ  سٍتۍ  تتھ  منٛز  مہ  تھٲوِیون  یِمو  دۅیو  منٛزٕہ  کانہہ  یہِ  خیال  کہ  میانہِ  ورٲے  پکہِ  نہٕ  بییِس  وتھٕے  بلکہ  کرِ  اللہ  تعالیٰ  پرتھ  أکِس  یِمو  دۅیو  أندرٕہ  بییِس  نِشہِ  بے  نیاز۔  کیازِ  اللہ  تعالیٰ  چُھ  سٮ۪ٹھاہ  وُسعت  وول  سٮ۪ٹھاہ  حِکمت  وول۔

Tahir:
  تہٕ  اگر  دۅشوے  (بٲژ)  جدا  گژھن  تیٚلہِ  کرِ  اللہ  تعالیٰ  پریتھ  أکِس  پننہِ  وسعت  سٍتۍ  (اَکھ  أکِس  نِشہِ)  بے  نیازتہٕ  اللہ  تعالیٰ  چُھ  سیٚٹھاہ  وسعت  وول  بۆڈ  حکمت  وول۔

Transliteration:
  Wain yatafarraq<u>a</u> yughni All<u>a</u>hu kullan min saAAatihi wak<u>a</u>na All<u>a</u>hu w<u>a</u>siAAan <u>h</u>akeem<u>a</u><b>n</b>


Athar:
  آسمانن  تہٕ  زمینس  منٛز  یِکینژھاہ  چُھ  سورُے  چُھ  اللہ  تعالیٰ  سُندُے،  تۅہیہِ  برونٛہہ  یِمن  اسہِ  کتاب  دِژمٕژ  ٲس،  تِمن  تہِ  اوس  یۅہے  ہدایت  دِیتمُت  تہٕ  وۅنۍ  چِھو  تۅہیہِ  تہِ  یۅہے  ہدایت  دِوان  زِ  خُدایس  کھوٗژۍ  کھوٗژۍ  روٗزِو  کٲم  کران۔  البتہ  اگر  توٚہۍ  مانان  چِھو  نہٕ  مَہ  مٲنِو،  آسمان  تہٕ  زمین  کیٚن  تمام  چیزن  ہُند  مٲلِک  چُھ  بس  خداے  تہٕ  سُہ  چُھ  بے نیاز،  پرٛتھ  تعریفُک  حقدار۔

Mirwaiz:
  اللہ  تعالیٰ  سُندُے  مُلک  چُھ  تہِ  سورُے  یہِ  آسمانن  اندر  چُھ  یہِ  زمینن  اندر  چُھ  تس  مالکِ  حقیقی  تہٕ  مالکِ  کُل  سٕنٛز  فرمانبردٲری  کرٕنۍ  چھےٚ  لٲزِم  تہٕ  ضروٗری۔  امیُک  حکُم  چُھوونہٕ  تۅہی  یوت  کرنہٕ  یِوان،  بلکہ  واقعی  طور  فرموو  اسہِ  امیُک  حکُم  تِمن  لوٗکن  تہِ  یِمن  آسمٲنی  کتابہٕ  یعنی  تورات  واِنجیل  عطاکرنہٕ  آیہِ  تۅہیہِ  برونٹھ۔  تۅہیہِ  تہِ  چُھو  حکُم  کرنہٕ  یِوان  کہ  کھوٗژِو  اللہ  تعالیٰ  ہس۔  تِہٕندۍ  سٲرِی  حکُم  مٲنِو۔  نافرمٲنی  نِشہِ  روزِو  پتھ۔  یتھ  سورہ  شریفس  چُھ  گۅڈ  کرنہٕ  آمُت  امی  حُکم  سٍتۍ،  یہِ  کتھ  تہِ  آیہِ  تِمن  یہودو  نصاریٰ  ہن  بیٚیہِ  تۅہیہِ  تہِ  وارٕ  ہ  بیان  کرنہٕ  کہ  ہرگاہ  توٚہۍ  احکامن  ہٕںٛز  مُخالفت  کٔرِتھ  کُفر  کٔرِو  تمیُک  چُھنہٕ  اللہ  تعالیٰ  ہس  کانہہ  پروا  تہٕ  کانہہ  ضریر،  کیازِ  اللہ  تعالیٰ  سُندُے  چُھ  مُلک  تہِ  سورُے  یہِ  آسمانن  تہٕ  زمینس  اندر  چُھ،  یِتھِس  بٔڈِس  پادشاہس  چُھنہٕ  کانہہ  نقصان  تُہٕنٛزِ  نافرمٲنی  سٍتۍ  بلکہ  نقصان  چُھو  تۅہیہِ  پٲنۍ  پانس  یِتھِس  بٔڈِس  شہنشاہِ  اعظم  سٕنٛز  مُخالفت  کرنہٕ  سٍتۍ،  اللہ  تعالیٰ  چُھنہٕ  کٲنسہِ  ہٕندِس  اِطاعت  وفرمانبردٲری  محتاج۔  سُہ  چُھ  کٲمِل  الصفات  آسنہٕ  مۅکھہٕ  بذاتِ  خود  تعریف  کرنہٕ  آمُت۔  لہٰذا  چھنہٕ  کٲنسہِ  ہٕںٛزِ  نافرمٲنی  سٍتۍ  تِہٕندین  صفتن  اندر  کُنہِ  قسمہٕ  کمی  لبنہٕ  یِوان۔

Tahir:
  تہٕ  اللہ  تعالیٰ  سُندُے  چُھ  یِکینٛژھاہ  آسمانن  منٛز  تہٕ  یِکینٛژھاہ  زمینس  منٛز  چُھ۔تہٕ  بے  شک  چُھ  اَسہِ  تِمن  لُکن  (تہِ)  یِمن  تۅہیہِ  برونٛہہ  کتاب  دِنہٕ  آیہِ  حکم  دِیُتمُت  تہٕ  تۅہیہِ  (تہِ)  زِ  اللہ  تعالیٰ  ہس  روٗزِو  کھۅژان۔  تہٕ  ہرگاہ  تۆہۍ  نافرمٲنی  کٔرِو  تیٚلہِ  چُھ  بے  شک  (سورُے  کینہہ)  اللہ  تعالیٰ  سُندُے  یہِ  آسمانن  منٛز  چُھ  تہٕ  یہِ  زمینس  منٛز  چُھ  تہٕ  اللہ  تعالیٰ  چُھ  بے  نیازتہٕ  تمام  رٕژر  تھاون  وول۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i walaqad wa<u>ss</u>ayn<u>a</u> alla<u>th</u>eena ootoo alkit<u>a</u>ba min qablikum waiyy<u>a</u>kum ani ittaqoo All<u>a</u>ha wain takfuroo fainna lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wak<u>a</u>na All<u>a</u>hu ghaniyyan <u>h</u>ameed<u>a</u><b>n</b>


Athar:
  آ،  بس  خداے  چُھ  مٲلک  تِمن  سارِنٕے  چیزن  ہُند  یِم  آسمانن  منٛز  چِھ  تہٕ  یِم  زمینس  اندر  چِھ  تہٕ  کارسٲزی  خٲطرٕ  چُھ  بس  سُے  کٲفی۔

Mirwaiz:
  اللہ  تعالیٰ  سُندُے  چُھ  سورُے  یہِ  آسمانن  اندر  تہٕ  زمینن  اندر  چُھ  سُ۔  ے  چُھ  تِمن  سارنٕے  چیزن  اندر  قٲدر  مُختار  پننین  فرماں بردار  بندن  ہٕندِ  خٲطرٕ  چُھ  سُہ  کٲفی  کار  ساز  سُہ  تُہُند  کارساز  ٲسِتھ  کُس  اکھاہ  ہیٚکہِ  تِمن  فرماں بردار  بندن  ضریر  واتنٲوِتھ۔

Tahir:
  تہٕ  اللہ  تعالیٰ  سُندُے  چُھ  یہِ  آسمانن  منٛز  چُھ  تہٕ  یہِ  زمینس  منٛز  چُھ،  تہٕ  اللہ  تعالیٰ  سُنٛد  کارساز  آسُن  چُھ  سیٚٹھاہ۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wakaf<u>a</u> bi<b>A</b>ll<u>a</u>hi wakeel<u>a</u><b>n</b>


Athar:
  ہرگاہ  سُہ  ییٚژِھہ  تۅہیہِ  ہٹٲوِتھ  اَنہِ  سُہ  باقین  تُہنزِ  جایہِ  تہٕ  سُہ  چُھ  اَمِچ  پوٗرٕ  قدرت  تھاوان۔

Mirwaiz:
  اللہ  تعالیٰ  یِمہٕ  دین  چہ  کامہ  تۅہیہِ  فرماوان  چُھو،  تہِ  چُھ  سُہ  تُہٕندِی  سعادت  خٲطرٕ  فرماوان۔  ورنہ  سُہ  ہیٚکہِ  یہِ  کٲم  بیین  لوٗکن  نِشہِ  تہِ  پوٗرٕہ  کرنٲوِتھ،  تٔمِس  چھےٚ  امِچ  پوٗرٕہ  قدرت۔  اے  لوٗکو  توٚہۍ  مہ  روٗزنِو  یہِ  خیال  کہ  أسۍ  چھِ  کمتانۍ۔  ہرگاہ  سُہ  یژِھہ  تۅہیہِ  سارنٕے  کریو  ختم،  تۅہیہِ  بدل  انہِ  بیین  لوٗکن  تِمنٕے  دپہِ  یہِ  کٲم  کرٕنۍ،  اللہ  تعالیٰ  چُھ  ہمیشہ  پرتھ  وقتہٕ  اتھ  پیٚٹھ  قدرت  وول۔  کانہہ  تہِ  ہیٚکہِ  نہٕ  تِہٕندِس  حُکمس  پتھ  رٔٹِتھ۔  وۅنۍ  ہرگاہ  تٔمۍ  تہِ  یوٚژھ  نہٕ  یہِ  چُھ  تٔمسُند  بوٚڈ  عنایت  تہٕ  مہربٲنی۔  لہٰذا  زٲنِو  توٚہۍ  تٔمۍسٕندین  حُکمن  تعمیل  کرُن  سٮ۪ٹھاہ  غنیمت۔  بیٚیہِ  پننہِ  خٲطرٕ  بوٚڈ  سعادت۔  دین  چن  کامین  ہُند  عِوض  تہٕ  بدلہٕ  بنہِ  ٲخرتسٕے  اندر۔  لہٰذا  دنیاہس  منٛز  دین  چن  کامین  ہُند  نفع  تہٕ  فٲیدٕہ  نہ  بننہٕ  سٍتۍ  مہ  ٲسِو  بد  دِل  سپدان۔

Tahir:
  اے  لوٗکو!  اگر  سُہ  یژھِ  تۅہیہِ  کریٚو  نابوٗد  تہٕ  (تُہٕنزِ  جایہِ)  اَنہِ  بدلن،  تہٕ  اللہ  تعالیٰ  چُھ  اَتھ  پیٚٹھ  بٔڑ  قدرت  تھاوان۔

Transliteration:
  In yasha yu<u>th</u>hibkum ayyuh<u>a</u> a<b>l</b>nn<u>a</u>su wayati bi<u>a</u>khareena wak<u>a</u>na All<u>a</u>hu AAal<u>a</u> <u>tha</u>lika qadeer<u>a</u><b>n</b>


Athar:
  یُس  شخص  محض  دُنیا کہ  ثوابُک  طٲلب  آسہِ  تَس  گژِھہ  پے  آسٕنۍ  زِ  خُدایس  نِشہِ  چُھ  ثوابِ  دنیا  تہٕ  ثوابِ  ٲخرت  تہِ،  تہٕ  اللہ  تعالیٰ  چُھ  سمیع  و  بصیر  ﴿بوزن  وول  تہِ  تہٕ  وُچھن  وول  تہِ﴾۔

Mirwaiz:
  یُس  اکھاہ  دینٕچ  کٲم  کٔرِتھ  دنیاہُک  ثواب  تہٕ  نفع  تہٕ  فٲیدٕہ  ژھانڈِہ  سُہ  چُھو  سخت  غلطی  پیٚٹھ،  کیازِ  اللہ  تعالیٰ  ہس  ںِشہِ  چُھ  دنیاہُک  ثواب  تہِ  ٲخرتُک  ثواب  تہِ۔  ییٚلہِ  اللہ  تعالیٰ  ہس  نِشہِ  اعلیٰ  تہٕ  ادنیٰ  دۅشوے  چیز  بننہٕ  خٲطرٕ  چُھ  شرط  باایمان  مرُن۔  اکہِ  پھِرِ  مرتد  سپدنُک  تہِ  چُھ  یۅہے  حکُم۔  پس  کیازِ  ییہِ  پست  ہمت  بٔنِتھ  ادنیٰ  چیزٕے  تس  نِشہِ  ژھاںڈنہٕ،  یہِ  چُھنہٕ  تس  پسند،  اللہ  تعالیٰ  چُھ  سٮ۪ٹھاہ  بوزن  وول  سٮ۪ٹھاہ  وُچھن  وول  سارنٕے  ہٕںٛزٕہ  کتھہٕ  منگُن  تہٕ  درخواست  کرُن  چُھ  بوزان۔  سارنٕے  ہٕںٛزن  نیتن  ہُند  چُھ  تس  پوٗرٕہ  علم۔  ٲخرتُک  ثواب  ژھانڈوٕنین  دِیہِ  سُے  ٲخرتُک  ثواب۔  دنیاہُک  ثواب  ژھانڈوٕنین  دِیہِ  دنیاکُے  ثواب  مگر  ٲخرت  کہِ  ثواب  نِشہِ  سپدن  تِم  محروم۔  لہٰذا  گژِھہ  دینٕچ  کٲم  یعنی  عبادت  کٔرِتھ  ٲخرت  کِسٕے  ثوابس  امیدوار  روزُن۔  عبادت  تہٕ  دینٕچ  کٲم  کٔرِتھ  گژِھہ  نہٕ  دنیاہُک  ثواب  تہٕ  مزوٗرۍ  ژھانڈٕنۍ۔  امہِ  أندرٕہ  چُھو  نہٕ  مُراد  دنیا  گژِھہ  نہٕ  ژھانڈنُے  نہ  بلکہ  گژِھہ  ضروٗر  ژھاںڈُن۔  مگر  عبادتُک  معاوضہ  نہٕ  بلکہ  گژِھہ  مُستقل  طور  خدایس  نِشہِ  دُنیا  ضروٗر  ژھانڈُن۔

Tahir:
  یُس  کانٛہہ  دنیاہُک  انعام  چُھ  یژھان  تیٚلہِ  چُھ  اللہ  تعالیٰ  ہس  نِشہِ  دُنیاہُک  تہٕ  ٲخرتُک  (دۅشوٕنۍہُنٛد)  انعام  تہٕ  اللہ  تعالیٰ  چُھ  اصل  پٲٹھۍ  بوزن  وول  وارٕ  پٲٹھۍ  زانن  وول۔

Transliteration:
  Man k<u>a</u>na yureedu thaw<u>a</u>ba a<b>l</b>dduny<u>a</u> faAAinda All<u>a</u>hi thaw<u>a</u>bu a<b>l</b>dduny<u>a</u> wa<b>a</b>l<u>a</u>khirati wak<u>a</u>na All<u>a</u>hu sameeAAan ba<u>s</u>eer<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  انصافٕکۍ  عَلمبردار  تہٕ  اللہ  تعالیٰ  سٕندِ  موجوٗب  بٔنِو  گواہ  اگرچہِ  تُہنٛدِ  انصافُک  تہٕ  تُہنزِ  گوٲہی  ہُند  دَب  خۅد  تُہٕندِس  پننِس  ذاتس  پٮ۪ٹھ  یا  تُہندِس  مٲلِس  ماجہِ  تہٕ  رشتہٕ  دارن  پٮ۪ٹھ  کیازِ  آسہِ  نہٕ  وَسان،  معاملُک  فریق  خواہ  مالدار  ٲسِتن  یا  غریب،  اللہ  تعالیٰ  چُھ  تُہٕندِ  کھۅتہٕ  زیادٕہ  تِہُند  خیر  خواہ،  لہٰذا  مَہ  روٗزِو  پننہِ  نفسہٕ چہِ  خوٲہشہِ  ہٕنزِ  پیروی  منٛز  عدلہٕ  نِشہِ  پَتھ  تہٕ  اگر  تۅہیہِ  وُٹِھتھ  کتھ  ؤنِو  یا  پزرٕ  نِشہِ  بچووُو  دامن۔  تیٚلہِ  زٲنِو  زِ  یِکینژھاہ  توٚہۍ  کران  چِھو  خُدایس  چھےٚ  تمِچ  خبر۔

Mirwaiz:
  اے  باایمانو  سارنٕے  معاملاتن  اندر  ادا  کہ  وقتہٕ  تہٕ  بیٚیہِ  فٲصلہٕ  کرنٕکہ  وقتہٕ  تہِ  ٲسِو  عدل  واِنصافس  پیٚٹھ  قٲیِم  روزان۔  ہرگاہ  اِقرار  یا  گوٲہی  دِنٕچ  نوبت  پیٚوان  آسہِ  تمہِ  ساتہٕ  تہِ  خداے  سٕندِ  خوشنودی  خٲطرٕ  ٲسِو  پٔزۍ  گوٲہی  حقیقتِ  حال  صاف  صاف  ظٲہِر  کران،  اگرچہ  سۅ  گوٲہی  یا  اِظہار  ٲسِتن  تۅہیہِ  پننہِ  حقہٕ  مُضِر  سپدان،  یا  تُہٕندِس  مٲلِس  ماجہِ  یا  رشتہٕ  دارس  مُتعلق  مُضرِ  سپدان،  گوٲہی  دِن  کہ  وقتہٕ  مہ  ٲسِو  ییٚمہِ  کتھہِ  ہُند  کانہہ  خیال  تھاوان  کہ  ییٚمِس  پیٚٹھ  اسہِ  گوٲہی  دِن  چھےٚ  سُہ  چھا  امیر  کِنہٕ  فقیر۔  توٚہۍ  مہ  ٲسِو  کانسہِ  ہٕںٛزِ  امیری  وفقیری  کُن  وُچھان،  اللہ  تعالیٰ  ہس  چُھ  تِمن  دۅشوٕنۍ  سٍتۍ  تُہٕندِ  کھۅتہٕ  زیادٕہ  تعلُق۔  اللہ  تعالیٰ  چُھ  یژھان  اتھ  معاملس  اندر  پوٚز  پزراوُن،  لہٰذا  مہ  کٔرِو  توٚہۍ  پیروی  پننہِ  نفس  چہِ  خواہشہِ  ہٕںٛز  پزِ  نِشہِ  ڈلنس  اندر،  ہرگاہ  توٚہۍ  گوٲہی  دِوان  اورُک  یو  رؤنِو۔  صاف  صاف  پوٚز  پوٚز  ؤنِو  نہٕ  پٔزۍ  گوٲہی  دِنہٕ  نِشہِ  کٔرِو  اِنکار۔  یاد  تھٲوِو  اللہ  تعالیٰ  چُھ  تُہٕنٛزٕہ  سارے  کامہِ  پوٗرٕہ  زانان۔  سُہ  دِیہِ  تۅہیہِ  پانے  پوٗرٕہ  سزا۔

Tahir:
  اے  ایمان  والیو!  تۆہۍ  بٔنوِانصافس  پیٚٹھ  مضبوطی  سان  ڈٔٹِتھ  روزن  وٲلۍ  (محض)  اللہ  تعالیٰ  سٕندِ  خٲطرٕ  گوٲہی  دِنہٕ  وٲلۍ  خواہ  (گوٲہی)  ٲسِتن  خۅد  تۅہیہِ  پانس  یا  (تُہٕندیٚن)  والدینن  یا  (تُہٕندیٚن)  رشتہٕ  دارن  خلافٕے،  اگر  چہ  (یس  خلاف  گوٲہی  آسہِ)  مال  دار  چُھ  یاچُھ  محتاج،  اللہ  تعالیٰ  چُھ  یِمن  دۅشوٕنۍ  ہُنٛد  (تُہٕندِ  نِشہِ)  زیادٕہ  خیر  خواہ۔ لہٰذا،  مَہ  ٲسِو  تۆہۍ  نفس  چہ  خوٲہِشہِ  ہٕنز  پٲروی  کران  زِ  عدل  نِشہِ  ڈٔلِوتہٕ  اگر  تۆہۍ  (گوٲہی  منٛز)  گول  مول  کتھ  کٔرِویا  (حق  نِشہِ)  بچٲوِو  دامن  تیٚلہِ  چُھ  بے  شک  اللہ  تعالیٰ  تِمَو  تمام  کامیو  نِشہِ  یِمہٕ  تۆہۍ  کران  چِھو  باخبر۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo koonoo qaww<u>a</u>meena bi<b>a</b>lqis<u>t</u>i shuhad<u>a</u>a lill<u>a</u>hi walaw AAal<u>a</u> anfusikum awi alw<u>a</u>lidayni wa<b>a</b>laqrabeena in yakun ghaniyyan aw faqeeran fa<b>A</b>ll<u>a</u>hu awl<u>a</u> bihim<u>a</u> fal<u>a</u> tattabiAAoo alhaw<u>a</u> an taAAdiloo wain talwoo aw tuAAri<u>d</u>oo fainna All<u>a</u>ha k<u>a</u>na bim<u>a</u> taAAmaloona khabeer<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  ایمان  أنِو  خُدایس  پٮ۪ٹھ  تہٕ  تٔمۍ  سٕندِس  رسول  صلی  اللہ  علیہ و سلمس  پٮ۪ٹھ،  تہٕ  تتھ  کتابہِ  پٮ۪ٹھ  یۅسہٕ  خُداین  پننِس  رسول  صلی  اللہ  علیہ و سلمس  پٮ۪ٹھ  نٲزِل  چھےٚ  کٔرمٕژ،  تہٕ  پرٛتھ  تتھ  کتابہِ  پٮ۪ٹھ  یِمہٕ  ییٚمہِ  برونٛہہ  تٔمۍ  نٲزِل  چھےٚ  کرِمژٕ۔  ﴿ایمان  اَنن  والیٚن  وَنُن  زِ  ایمان  أنِو  چُھ  بظٲہر  عجیب  باسان۔  مگر  یتھ  جایہِ  چُھ  لفظ  ایمان  دۅن  الگ  معنیِن  منٛز  وَرتاونہٕ  آمُت۔  ایمان  اَننُک  اکھ  مطلب  چُھ  یہِ  زِ  انسان  کٔرِن  انکارٕ  بجایہِ  اقرارٕچ  وَتھ  اختیار،  نہ  مانَن  والیٚن  نِشہِ  الگ  سپدِتھ  گٔژِھن  مانن  والیٚن  منٛز  شٲمل۔  تہٕ  اَمِیُک  دوٚیُم  مطلب  چُھ  یہِ  زِ  انسان  یتھ  چیزس  مانہِ  تتھ  مٲنِن  پزِ  دِلہٕ  سان،  پوٗرٕ  سنجیدگی  سان  تہٕ  خلوص  سان۔  آیتس  منٛز  چُھ  خطاب  تِمن  تمام  مسلمانن  یِم  گۅڈنِکہِ  معنی کہ  لحاظہٕ  مانن  والیٚن  منٛز  شُمار  چِھ  سپدان  تہٕ  تِمن  چُھ  مطالبہٕ  آمُت  کرنہٕ  زِ  دوٚیِمہِ  معنی کہ  لحاظہٕ  بٔنِن  پٔزۍ  مومن۔﴾  ییٚمۍ  خُدایس  تہٕ  تٔمۍ  سٕندٮ۪ن  ملٲیکن  تہٕ  تٔمۍ  سٕنزن  کتابن  تہٕ  تٔمۍ  سٕندٮ۪ن  رسولن  تہٕ  قیامت کِس  دۅہَس  سٍتۍ  کُفر  کوٚر  سُہ  پھوٚٹ  گمرٲہی  منٛز  تہٕ  ڈوٚل  وَتہِ۔  ﴿کُفر  کرنس  تہِ  چِھ  زٕہ  مطلب،  اکھ  یہِ  زِ  انسان  کرِ  صاف  انکار۔  دوٚیُم  یہِ  زِ  زبٲنۍ  سٍتۍ  مانہِ  مگر  دِلہٕ  سٍتۍ  مانہِ  نہٕ  یا  پننہِ  رٔوِیہِ  سٍتۍ  کرِ  ثٲبت  زِ  یتھ  چیزس  سُہ  ماننُک  دعویٰ  کران  چُھ  فی  الواقع  چُھنہٕ  تتھ  مانان۔﴾

Mirwaiz:
  اے  مُجمل  پٲٹھۍ  ایمان  انوٕنیو  توٚہۍ  بوزِو  وارٕہ  ضروٗری  عقٲیدن  ہُند  تفصیل۔  تۅپتہٕ  کٔرِو  تِمن  چیزن  پوٗرٕ  پژھ۔  پژھ  کٔرِو  خداے  سٕندِس  ذاتس  بیٚیہِ  تِہٕندین  سارنٕے  صفتن۔  بیٚیہِ  کٔرِو  پژھ  تِہٕندِس  پیغمبرس  یعنی  حضرتِ  محمدؐ  سٕندِس  رِسالتس،  بیٚیہِ  کٔرِو  پژھ  تتھ  کتابہِ  یۅسہٕ  کتاب  نٲزِل  کٔر  پننِس  پیغمبرس  پیٚٹھ  یعنی  قرآنِ  مجیدس،  بیٚیہِ  تِمن  سارنٕے  کتابن  یِمہٕ  تٔمۍ  نٲزِل  کرِ  قرآنِ  مجیدٕہ  برونٹھ  بیین  پیغمبرن  پیٚٹھ،  یُس  شخصاہ  انکار  کرِ  خداے  سٕندِس  ذاتس  یا  تِہٕندین  صفتن  بیٚیہِ  تِہٕندین  ملٲیکن  بیٚیہِ  تِہٕںٛزن  کتابن  بیٚیہِ  تِہٕںدین  پیغمبرن  بیٚیہِ  پٔتمِس  دۅہس  یعنی  قیامتس،  پٔزۍ  پٲٹھۍ  سُہ  شخص  پیٚو  حقہٕ  نِشہِ  علمِ  واقعی  نِشہِ  بیٚیہِ  مقصدِ  اصلی  نِشہِ  یعنی  نجات  نِشہِ  گُمرٲہی  ہٕندِس  سٔنِس  چاہس  اندر  یَتھ  نہٕ  ووںتُے  چُھ  کُنہِ۔

Tahir:
  اے  ایمان  والیو!  تۆہۍ  أنِو  ایمان  اللہ  تعالیٰ  ہس  پیٚٹھ  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  تہٕ  تَتھ  کتابِہ  پیٚٹھ  یۅسہٕ  تٔمۍ  پننِس  رسولس  (صلی  اللہ  علیہ  وسلم)  پیٚٹھ  نٲزل  فرمٲو  تہٕ  تَتھ  کتابِہ  پیٚٹھ  یۅسہٕ  تٔمۍ  (اَمہِ)  برونٛہہ  نٲزل  ٲس  کٔرمٕژ،  تہٕ  یُس  کانٛہہ  اللہ  تعالیٰ  سُنٛد  تہٕ  تٔمۍ  سٕندیٚن  فرشتن  ہُنٛد  تہٕ  تٔمۍ  سٕنزن  کتابن  ہُنٛد  تہٕ  تٔمۍ  سٕندیٚن  رسولن  ہُنٛد  تہٕ  ٲخرت  کہ  دۅہُک  انکار  کرِ  تیٚلہِ  آو  سُہ  بے  شک  سیٚٹھاہ  دوٗر  گمرٲہی  منٛزہیٚنہٕ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo <u>a</u>minoo bi<b>A</b>ll<u>a</u>hi warasoolihi wa<b>a</b>lkit<u>a</u>bi alla<u>th</u>ee nazzala AAal<u>a</u> rasoolihi wa<b>a</b>lkit<u>a</u>bi alla<u>th</u>ee anzala min qablu waman yakfur bi<b>A</b>ll<u>a</u>hi wamal<u>a</u>ikatihi wakutubihi warusulihi wa<b>a</b>lyawmi al<u>a</u>khiri faqad <u>d</u>alla <u>d</u>al<u>a</u>lan baAAeed<u>a</u><b>n</b>


Athar:
  روٗدۍ  تِم  لُکھ  یِمو  ایمان  اوٚن،  پتہٕ  کوٚرُکھ  کُفر،  پتہٕ  اوٚنُکھ  بیٚیہِ  ایمان،  پتہٕ  کوٚرُکھ  بیٚیہِ  کُفر،  پتہٕ  روٗدۍ  پننِس  کُفرس  منٛز  برونٛہہ  پکان،  اللہ  تعالیٰ  کرِ  نہٕ  ہرگز  تِمن  معاف  تہٕ  نہ  ہاوِ  تِمن  سِیٔز  وَتھ۔

Mirwaiz:
  پٔزۍ  پٲٹھۍ  یِم  لوٗکھ  گۅڈٕہ  مسلمان  سپٕدۍ،  توپتہٕ  بیٚیہِ  کٲفر  مرتد،  توپتہٕ  سپٕدۍ  بیٚیہِ  مسلمان،  توپتہٕ  سپٕدۍ  بیٚیہِ  مرتد،  توپتہٕ  کٔرٕکھ  زیادتی  کُفرس  اندرمرنہٕ  کِس  دمس  تاںۍ،  یہِ  بنہِ  نہٕ  زانہہ  کہ  اللہ  تعالیٰ  کیاہ  کرِ  تِمن  مغفرت  تہٕ  بخشٲیِش۔  نہ  ہاوِ  اللہ  تعالیٰ  تِمن  منزِٰل  مقصود  یعنی  جنتس  کُن  کانہہ  وتھاہ۔  کیازِ  مغفرت  تہٕ  جنت  چُھ  ایمانس  پیٚٹھ  ثٲبِت  قدم  روزن  والین  خٲطرٕ۔

Tahir:
  بے  شک  یِمَو  لُکو  ایمان  اۆن  پتہٕ  سپٕدۍ  کٲفر،  بیٚیہِ  اۆنُکھ  ایمان  بیٚیہِ  سپٕدۍ  کٲفر،  پتہٕ  گٔے  کفرس  منٛز  مزید  برونٛہہ  تیٚلہِ  چُھنہٕ  اللہ  تعالیٰ  ہرگز  (یہِ  ارادٕہ  فرماون  وول)  زِ  تِمن  کرِ  مغفرت  تہٕ  نَہ  (یہِ  زِ)  ہاوِ  تِمن  سیٚز  وَتھ۔  

Transliteration:
  Inna alla<u>th</u>eena <u>a</u>manoo thumma kafaroo thumma <u>a</u>manoo thumma kafaroo thumma izd<u>a</u>doo kufran lam yakuni All<u>a</u>hu liyaghfira lahum wal<u>a</u> liyahdiyahum sabeel<u>a</u><b>n</b>


Athar: مُنافقن دِیِو خۅش خبر تِہندِ خٲطرٕ چُھ دگ تُلوُن عذاب تیار۔
Tahir: (اے نبی) تۆہۍ بوزنٲوِیوٗکھ منافق یہِ خبر زِ تِہِندِ خٲطرٕ چُھ دگ تُلوُن عذاب۔
Transliteration: Bashshiri almun<u>a</u>fiqeena bianna lahum AAa<u>tha</u>ban aleem<u>a</u><b>n</b>
Mirwaiz:
  خوش  خبر  بوزنٲوِیوکھ  مُنافِق  ییٚمہِ  کتھہِ  ہٕںٛز  کہ  تُہٕندِ  خٲطرٕ  چُھ  ٲخرتس  اندر  سخت  دود  دِوُن  عذاب  تجویز  کرنہٕ  آمُت۔


Athar:
  ﴿تِکیازِ﴾  یِم  چِھ  اہلِ  ایمانن  ترٲوِتھ  کٲفرن  پنٕنۍ  رفیق  بناوان۔  کیا  یِم  لُکھ  چھا  عزت  ژھانڈنہِ  تِمن  نِشہِ  گژھان؟  حالانکہ  عزت  چُھ  اندہیٚتھ  اللہ  تعالیٰ  سٕے  خٲطرٕ۔

Mirwaiz:
  تِم  گٔے  ناتِمے  یِمو  کٲفر  بنٲوۍ  پنٕںۍ  دوست  باایمان  ترٲوِتھ،  تِم  چھا  تِمن  نِشہِ  گژِھتھ  معزز  بنُن  یژھان،  تِمن  نِشہِ  عزت  بنیٚکھ  نہٕ  کینہہ،  کیازِ  سورُے  عزت  چُھ  خدایس  اَتھہِ،  سُہ  یس  عزت  یژِھہ  دیُن  تس  بنہِ  عزت۔

Tahir:
  (یِم  چِھ)  تِتھۍ  لُکھ  یِم  مسلمانو  بجایہِ  (حملہٕ  کرن  والیٚن)  کٲفرن  (پَنٕنۍ)  مددگار  چِھ  سمجھان۔  کیا  یِم  چھا  تِمن  نِشہِ  عزت  ژھانڈان  ییٚلہِ  کہ  زن  عزت  چُھ  سورُے  اللہ  تعالیٰ  سٕندِ  خٲطرٕ۔

Transliteration:
  Alla<u>th</u>eena yattakhi<u>th</u>oona alk<u>a</u>fireena awliy<u>a</u>a min dooni almumineena ayabtaghoona AAindahumu alAAizzata fainna alAAizzata lill<u>a</u>hi jameeAA<u>a</u><b>n</b>


Athar:
  خُداین  چُھ  یتھ  کتابہِ  منٛز  گۅڈے  یہِ  حکم  دِیتمُت  زِ  یتھ  جایہِ  توٚہۍ  بوٗزِو  زِ  اللہ  تعالیٰ  سٕندٮ۪ن  آیاتن  خلاف  چُھ  کُفر  یِوان  بکنہٕ  تہٕ  یِمن  چُھ  ہزٕل  یِوان  کرنہٕ  تَتہِ  مَہ  روٗزِو  تِمن  نِشہِ  بِہِتھ  یوٚت  تام  نہٕ  لُکھ  بیٚیہِ  کُنہِ  کَتھہِ  کُن  لگن،  وۅنۍ  ہرگاہ  توٚہۍ  یہِ  کران  چِھو  تیٚلہِ  چِھو  توٚہۍ  تہِ  تِمنٕے  ہِوۍ،  پژھ  کٔرِو  زِ  اللہ  تعالیٰ  چُھ  منافقن  تہٕ  کٲفرن  جہمنس  منٛز  أکِسٕے  جایہِ  جمع  کرن  وول۔

Mirwaiz:
  اے  مسلمانو  توٚہۍ  مہ  ٲسِو  مُنافِقن  ہٕندۍ  پٲٹھۍ  کٲفرن  سٍتۍ  کانہہ  تعلق  تھاوان  خصوصاً  ییٚمہِ  وقتہٕ  تِم  کُفریاتن  ہُند  تذکرہ  کران  آسن۔  چنانچہِ  ییٚمہِ  برونٹھ  تہِ  چُھ  اللہ  تعالیٰ  ہن  سورہ  انعامس  اندر  حکُم  نٲزِل  کوٚرمُت  تۅہیہِ  پیٚٹھ  کہ  ییٚلہِ  کُنہِ  مجلِسہِ  اندر  خداے  سٕندین  آیاتن  و  احکامن  نسبت  انکار  یا  ٹھٹھہٕ  آسہِ  یِوان  کرنہٕ  تتھ  مجلِسہِ  منٛز  ٲسۍزیو  نہٕ  توٚہۍ  تِمن  سٍتۍ  بیٚہان،  یوٚتانۍ  نہٕ  تِم  بیٚیہِ  کانہہ  بدل  کتھاہ  تُلان  تہٕ  شروع  کران  آسن،  ورنہ  سپدِو  توٚہۍ  تِمنٕے  ہِی  گنہس  اندر۔  اتھ  منٛز  چھِ  نٔنۍ  کٲفر  تہٕ  پوٗشیدٕہ  کٲفر  یعنی  مُنافِق  برابر۔  چنانچہِ  سزا  ے  کُفر  یعنی  نارِ  جہنم  تتھ  منٛز  تہِ  چھِ  برابر،  بیشک  اللہ  تعالیٰ  چُھ  سونبروُن  تہٕ  جمع  کروُن  مُنافِقن  تہٕ  کٲفرن  نارِ  جہنمس  اندر  اِکہٕ  وٹہٕ۔

Tahir:
  تہٕ  بے  شک  چُھ  (اللہ  تعالیٰ  ہن)  تۅہیہِ  پیٚٹھ  کتابِہ  منٛز  یہِ  (حکم)  نٲزل  کۆرمُت  زِییٚلہِ  تۆہۍ  بوٗزِو  زِ  اللہ  تعالیٰ  سٕندیٚن  آیاتن  چُھ  انکار  یِوان  کرنہٕ  تہٕ  تِمن  چُھ  مذاق  یِوان  کرنہٕ  تیٚلہِ  مَہ  بِہو  تۆہۍ  تِمن  لُکن  سٍتۍ  یۆت  تام  نہٕ  تِم  (انکار  تہٕ  ٹھٹھہٕ  مسخرِل  ترٲوِتھ)  کُنہِ  دۆیِمہِ  کتھہِ  منٛز  آوٕرۍسپدن۔  نَتہٕ  گٔژِھو  تۆہۍ  تہِ  تِمنٕے  ہِوۍ۔  بے  شک  چُھ  اللہ  تعالیٰ  منافقن  تہٕ  کٲفرن  سارِنٕے  جہنمس  منٛز  سۅمبرن  وول۔

Transliteration:
  Waqad nazzala AAalaykum fee alkit<u>a</u>bi an i<u>tha</u> samiAAtum <u>a</u>y<u>a</u>ti All<u>a</u>hi yukfaru bih<u>a</u> wayustahzao bih<u>a</u> fal<u>a</u> taqAAudoo maAAahum <u>h</u>att<u>a</u> yakhoo<u>d</u>oo fee <u>h</u>adeethin ghayrihi innakum i<u>th</u>an mithluhum inna All<u>a</u>ha j<u>a</u>miAAu almun<u>a</u>fiqeena wa<b>a</b>lk<u>a</u>fireena fee jahannama jameeAA<u>a</u><b>n</b>


Athar:
  یِم  مُنافق  چِھ  تُہندِس  معاملس  منٛز  پرٛاران،  ﴿مطلب  واو  وُچِھتھ  چِھ  ناو  تراوان﴾  اگر  اللہ  تعالیٰ  سٕندِ  طرفہٕ  فتح  تُہٕنز  سپٕز  پتہٕ  یِن  تہٕ  ونَن  زِ  کیا  أسۍ  ٲسۍ  نا  تۅہیہِ  سٍتۍ؟  ہرگاہ  کٲفرن  ہُنٛد  پوتُر  گوٚب  روٗد  پَتہٕ  ونَن  تِمن  زِ  کیا  اَسہِ  اوس نا  تۅہیہِ  خلاف  لڑنُک  طاقت  مگر  تَمہِ  پتہٕ  تہِ  بچٲوِو  اَسہِ  توٚہۍ  مُسلمانَو  نِشہِ؟  بس  کرِ  اللہ  تعالیٰ  ہٕے  تُہٕندِ  تہٕ  تِہندِ  معاملُک  فٲصلہٕ  قیامت کہ  دۅہ  تہٕ  ﴿اَتھ  فٲصلس  منٛز﴾  چَھنہٕ  خُداین  کٲفرن  خٲطرٕ  مُسلمانن  پٮ۪ٹھ  غٲلب  ینٕچ  ہرگز  تہِ  کانٛہہ  سبیل  تھٲومٕژ۔

Mirwaiz:
  یِم  مُنافِق  پراران  تہٕ  امیدوار  چھِ  آسان  تُہٕندِس  نقصانس،  توپتہٕ  اگر  تۅہیہِ  حٲصِل  سپدان  چھےٚ  خداے  سٕندِ  طرفہٕ  کانہہ  فتحاہ،  تمہِ  ساتہٕ  چھِ  تُہُندُے  بٔنِتھ  تۅہیہِ  ونان  أسۍ  ٲسۍ  ناتوہی  سٍتۍ  جہادس  منٛز  شریک،  اسہِ  تہِ  دِیو  کینہہ  مالِ  غنیمت  أندرٕہ،  ہرگاہ  کٲفرن  سپدِ  غلبُک  کانہہ  حِصا،  تمہِ  ساتہٕ  چھِ  تِمن  نِشہِ  تِم  گٔژِھتھ  تِمن  ونان،  کیاہ  أسۍ  ہیٚژان  نا  تۅہیہِ  پیٚٹھ  غٲلِب  سپدٕںۍ،  کیاہ  أسۍ  بچٲوِو  نا  توٚہۍ  مسلمانن  نِش،  اسہِ  کوٚر  نا  زٲنِتھ  کٔرِتھ  تۅہیہِ  بچاونہٕ  خٲطرٕ  مسلمانن  مدد،  سُہ  طریقہٕ  کوٚر  اِختیار  ییٚمہِ  سٍتۍ  جنگُک  حال  بدلیوو،  توٚہۍ  سپدِو  غٲلِب  لہٰذا  دِیُو  اسہِ  تہِ  کینہہ  حٲصِل  کرمتہِ  مالہٕ  أندرٕہ۔  غرض  کہ  دۅشوے  طرفو  ٲسۍ  تِم  مال  حٲصِل  کران۔  دنیاہس  أندرہے  اپُزۍ  مسلمان  بٔنَتھ  زندگی  بسر  کران  ٲسۍ  مگر،  اللہ  تعالیٰ  کرِ  فٲصلہٕ  تۅہیہِ  تہٕ  تِمن  منٛز  قیامت  کہ  دۅہ،  تتھ  فٲصلس  منٛز  دِیہِ  نہٕ  اللہ  تعالیٰ  ہرگِز  کٲفرن  مسلمانن  پیٚٹھ  غٲلِب  سپدنٕچ  کانہہ  وتھاہ۔

Tahir:
  تِم  (منافق)  یِم  تُہٕندِس  (زیننس  تہٕ  ہارنس)  زاگہِ  چِھ  روزان،  پتہٕ  اگر  اللہ  تعالیٰ  سٕندِ  طرفہٕ  تۅہیہِ  فتح  نصیب  سپدِ  تیٚلہِ  چِھ  ونان  کیا  أسۍ  ٲسۍ  نا  تۅہیہِ  سٍتۍ  ؟  تہٕ  ہرگاہ  کٲفرن  (ظٲہری  فتح  منٛزٕ)  کینہہ  حصہٕ  میوٗل  تیٚلہِ  چِھ  (تِمن)  ونان  کیا  أسۍ  ٲسۍ  نا  تۅہیہِ  پیٚٹھ  غٲلب  سپٕدۍمٕتۍ  تہٕ  (اَمہِ  باوجود)  بچٲوِۍوُنا  اَسہِ  تۆہۍمسلمانَو  (ہٕندیو  اَتھو  نقصان)  نِشہ؟  لہٰذا  کرِ  اللہ  تعالیٰ  تۅہیہِ  درمیان  قیامت  کہ  دۅہ  فٲصلہٕ  تہٕ  اللہ  تعالیٰ  دِیہِ  نہٕ  ہرگزکٲفرن  مسلمانن  پیٚٹھ  (غلبہٕ  حٲصل  کرنٕچ)  کانٛہہ  وَتھ۔

Transliteration:
  Alla<u>th</u>eena yatarabba<u>s</u>oona bikum fain k<u>a</u>na lakum fat<u>h</u>un mina All<u>a</u>hi q<u>a</u>loo alam nakun maAAakum wain k<u>a</u>na lilk<u>a</u>fireena na<u>s</u>eebun q<u>a</u>loo alam nasta<u>h</u>wi<u>th</u> AAalaykum wanamnaAAkum mina almumineena fa<b>A</b>ll<u>a</u>hu ya<u>h</u>kumu baynakum yawma alqiy<u>a</u>mati walan yajAAala All<u>a</u>hu lilk<u>a</u>fireena AAal<u>a</u> almumineena sabeel<u>a</u><b>n</b>


Athar:
  یِم  مُنافق  چِھ  خدایس  سٍتۍ  دوکھہٕ  بٲزی  کران  حالانکہ  چِھ  درحقیقت  اللہ  تعالیٰ  نٕے  یم  دوکھس  منٛز  ترٲوِمٕتۍ  ییٚلہِ  نمازِ  خٲطرٕ  وۅتھان  چِھ  تیٚلہِ  چِھ  کٔش  کٔش  محض  لُکن  ہاونہٕ  خٲطرٕ  وۅتھان  تہٕ  خُدایس  چِھ  کمٕے  پہن  یاد  کران۔

Mirwaiz:
  پٔزۍ  پٲٹھۍ  مُنافِق  چھِ  امہِ  دُورنگی  چالہِ  سٍتۍ  دھوکہٕ  دِوان  پننہِ  خیالہٕ  خدایس،  سُہ  چُھ  امی  قسمہٕ  امیُک  بدلہٕ  تہٕ  سزا  دِنہٕ  وول۔  چونکہِ  تِہٕندین  دِلن  اندر  چُھنہٕ  ایمان  کِہِنۍ،  تمہِ  مۅکھہٕ  چھِنہٕ  تِم  نماز  فرض  زانان،  نہ  چُھ  تِمن  نماز  پرنس  پیٚٹھ  کُنہِ  ثوابُک  اعتقاد،  تمہِ  مۅکھہٕ  چُھ  تِہُند  خیال،  ییٚلہِ  تِم  مُنافِق  وۅتھان  چھِ  نمازِ  کُن،  وۅتھان  چھِ  سٮ۪ٹھاہ  سُستی  سان  کیازِ  دلچسپی  تہٕ  فرحت  چھےٚ  اعتقادٕ  ہ  تہٕ  اُمیدوٲری  سٍتۍ  پٲدٕہ  سپدان،  یِم  چھِ  نماز  پران  فقط  لوٗکن  ہاونہٕ  خٲطرٕ۔  خداے  سُند  یاد  چھِنہٕ  تِم  کران  مگر  زیٚوِ  سٍتی  سُہ  تہِ  کمٕے۔

Tahir:
  بے  شک  چِھ  منافق  اللہ  تعالیٰ  ہس  (پَننِس  خام  خیالس  منٛز)  دوکھہٕ  دِیُن  یژھان  حالانکہ  سُہ  چُھ  تِمن  (پننی)  دوکھُک  سزا  دِنہٕ  وول،  تہٕ  ییٚلہِ  تِم  نمازِ  خٲطرٕ  کھڑا  چِھ  گژھان  تیٚلہِ  چِھ  کٲہلی  سان  (محض)  لُکن  ہاونہٕ  مۅکھہٕ  کھڑا  گژھان  تہٕ  اللہ  تعالیٰ  ہس  چِھنہٕ  یاد  (تہِ)  کران  مگر  کمٕے۔

Transliteration:
  Inna almun<u>a</u>fiqeena yukh<u>a</u>diAAoona All<u>a</u>ha wahuwa kh<u>a</u>diAAuhum wai<u>tha</u> q<u>a</u>moo il<u>a</u> a<b>l</b><u>ss</u>al<u>a</u>ti q<u>a</u>moo kus<u>a</u>l<u>a</u> yur<u>a</u>oona a<b>l</b>nn<u>a</u>sa wal<u>a</u> ya<u>th</u>kuroona All<u>a</u>ha ill<u>a</u> qaleel<u>a</u><b>n</b>


Athar:
  کُفرس  تہٕ  ایمانس  درمیان  چُھکھ  تذبذب،  نَہ  چِھ  پوٗرٕ  یورکن  نَہ  چِھ  پوٗرٕ  ہور  کن،  یُس  خُداین  ڈولمُت  آسہِ  تس  خٲطرٕ  ہیٚکِو  نہٕ  توٚہۍ  کانٛہہ  وَتھ  لٔبِتھ۔  ﴿یعنی  ییٚمۍ  اللہ  تعالیٰ  سٕندِ  کلامہٕ  نِشہِ  تہٕ  تٔمۍ  سٕندِس  رسول  صلی  اللہ  علیہ و سلمن  ہٕندِ  سیرت  نِشہِ  ہدایت  آسہِ  نہٕ  لوٚبمُت،  یُس  پزرٕ  نِشہِ  ڈٔلِتھ  تہٕ  بٲطل  پرستی  کُن  رٲغب  وُچِھتھ  خُداین  تہِ  آسہِ  توٗرۍ  کُن  پِھیُرمُت  یور  کُن  سُہ  پانہٕ  پھیرُن  یژھان  اوس  تہٕ  ییٚمۍ  سٕندِ  ضلالت  ژھانڈنہٕ کہ  وجہِ  کِنۍ  خُداین  آسن  تس  پٮ۪ٹھ  ہدایتٕکۍ  دروازٕہ  بند  کٔرِمٕتۍ  تہٕ  صرف  آسنس  گُمرٲہی  ہٕندی  یٲتۍ  دروازٕہ  یلہٕ  ترٲوِمٕتۍ،  یِتھِس  شخصس  سِیٔز  وَتھ  ہاوٕنۍ  چُھنہٕ  دراصل  کٲنٛسہِ  انسانس  تام۔﴾

Mirwaiz:
  کٲفرن  تہٕ  باایمانن  درمیان  چھِ  تِم  الٲندۍ،  مترددتہٕ  حٲران۔  نہ  اور  نہ  یور،  نہ  چھِ  یِم  مسلمانن  سٍتۍ،  نہ  چھِ  یِم  تِہٕندین  دُشمنن  یعنی  کٲفرن  سٍتۍ،  یِمن  اللہ  تعالیٰ  وتھ  راورِ  تِہٕندِ  خٲطرٕ  لٔبِو  نہٕ  توٚہۍ  ہِدایتٕچ  تہٕ  باایمان  بنہٕ  نٕچ  کانہہ  وتھاہ۔

Tahir:
  اَتھ  (کفرس  تہٕ  ایمانس)  درمیان  چِھ  دُل  مُلِس  (تذبذبس)  منٛز،  نَہ  چِھ  ہۅمن  (کٲفرن)  کُن  تہٕ  نَہ  چِھ  یمن  (مومنن)  کُن،  تہٕ  ییٚمِس  اللہ  تعالیٰ  گمراہ  ٹھہراوِ،  تیٚلہِ  لٔبِو  نہٕ  تۆہۍ  ہرگز  تس  خٲطرٕ  کانٛہہ  (ہدایتٕچ)  وَتھ۔

Transliteration:
  Mu<u>th</u>ab<u>th</u>abeena bayna <u>tha</u>lika l<u>a</u> il<u>a</u> h<u>a</u>ol<u>a</u>i wal<u>a</u> il<u>a</u> h<u>a</u>ol<u>a</u>i waman yu<u>d</u>lili All<u>a</u>hu falan tajida lahu sabeel<u>a</u><b>n</b>


Athar:
  اے  لوٗکو  یِمو  ایمان  چُھو  اوٚنمُت،  مومن  ترٲوِتھ  مَہ  بنٲوِیوٗکھ  کٲفر  پنٕنۍ  رفیق،  کیا  توٚہۍ  چِھوٕہ  یژھان  زِ  خُدایس  دِیِو  پانس  خلاف  ٹاکارٕ  حُجت؟

Mirwaiz:
  اے  باایمانومہ  بنٲوِیوکھ  کٲفر  تہٕ  مُنافِق  پنٕنۍ  دوست  باایمان  ترٲوِتھ،  کیاہ  توٚہۍ  چھِوہ  یژھان  تِمن  سٍتۍ  دوستانہٕ  لٲگِتھ  پانس  پیٚٹھ  خداے  سُند  نوٚن  الزام  ہیٚون  تہٕ  پنُن  پان  خواہ  مخواہ  مُجرِم  تہٕ  مُستحق  عذاب  بناوُن،  اسہِ  ییٚلہِ  تۅہیہِ  امِچ  ممانعت  کٔر،  توٚہۍ  کیازِ  تھٲوِو  تِمن  سٍتۍ  دوستی۔

Tahir:
  اے  ایمان  والیو!  مسلمانَو  ورٲے  مَہ  زٲنِیوٗکھ  (حملہٕ  کرن  وٲلۍ)  کٲفر  (پنٕنۍ)  مددگار،  کیا  تۆہۍ  چِھوٕ  یژھان  زِ  (نافرمانن  ہٕنزِ  دوستی  ہٕندِ  ذریعہ)  کٔرِو  پانس  خلاف  اللہ  تعالیٰ  سٕنز  ٹاکارٕہ  حجت  قٲیِم۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tattakhi<u>th</u>oo alk<u>a</u>fireena awliy<u>a</u>a min dooni almumineena atureedoona an tajAAaloo lill<u>a</u>hi AAalaykum sul<u>ta</u>nan mubeen<u>a</u><b>n</b>


Athar:
  پژھ  کٔرِو  زِ  منافق  گژھن  جہنم  کِس  سارِوٕے  کھۅتہٕ  بٔنِمِس  طبقس  منٛز  تہٕ  توٚہۍ  وُچھوُن  نہٕ  کانٛہہ  تِہُند  مددگار۔

Mirwaiz:
  پٔزۍ  پٲٹھۍ  مُنافِق  آسن  جہنم  کِس  بوٚنمِس  طبقس  اندر  ژٔکِس  تل،  بیٚیہِ  لبہٕ  ہن  نہٕ  ژٕ  اے  مُخٲطِب  یِہٕندِ  خٲطرٕ  کانہہ  مددگاراہ  یُس  تِمن  عذاب  نِشہِ  بچٲوِتھ  ہیٚکہِ۔

Tahir:
  بے  شک  آسن  منافق  لُکھ  جہنم  کِس  سارِوٕے  کھۅتہٕ  بٔنِمِس  درجس  منٛز  تہٕ  تۆہۍ  لٔبِو  نہٕ  ہرگز  تِہِندِ  خٲطرٕ  کانٛہہ  مددگار۔

Transliteration:
  Inna almun<u>a</u>fiqeena fee a<b>l</b>ddarki alasfali mina a<b>l</b>nn<u>a</u>ri walan tajida lahum na<u>s</u>eer<u>a</u><b>n</b>


Athar:
  البتہ  یِم  تِمو  منٛزٕ  توبہٕ  کرن  تہٕ  پننِس  طرزِ  عملس  کرن  اصلاح  بیٚیہِ  رَٹن  اللہ  تعالیٰ  سُند  دامن  تہٕ  پنُن  دین  کرن  اللہ  تعالیٰ  سٕندِ  خٲطرٕ  خٲلص  یِتھۍ  لُکھ  چِھ  مومنن  سٍتۍ  تہٕ  اللہ  تعالیٰ  کرِ  ضرور  مومنن  اجرِ  عظیم  عطا۔

Mirwaiz:
  مگر  یِم  تِمو  أندرٕہ  نفاق  نِشہِ  توبہٕ  کرن  بیٚیہِ  ییٚمۍ  رِیا  ترٲوِتھ  پنُن  دین  کوٚر  خٲلِص  خداے  سٕندِ  رضا  خٲطرٕ  یعنی  یِم  پننین  عقٲیدن  اِخلاقن  تہٕ  قعمالن  اِصلاح  کرن،  پس  یِم  توبہٕ  کرٕوٕنۍ  لوٗکھ  آسن  باایمانن  سٍتۍ  جنت  کین  درجن  منٛز  ٲخرتس  اندر،  اللہ  تعالیٰ  دِیہِ  ٲخرتس  اندر  کٲمِل  باایمانن  بٔڈ  مزوٗرۍ۔  وۅنۍ  یِم  توبہٕ  کروٕنۍ  چھِ  تِمن  تہِ  کرِ  اللہ  تعالیٰ  بٔڈ  مزوٗرۍ  عطا۔

Tahir:
  مگر  تِم  لُکھ  یِمَو  توبہٕ  کۆر  تِم  سپٕدۍ  پاک  بیٚیہِ  ووٹ  تِمَواللہ  تعالیٰ  ہس  سٍتۍ  مضبوط  تعلق  تہٕ  تِمَو  کۆر  پَنُن  دین  اللہ  تعالیٰ  سٕندِ  خٲطرٕ  خٲلص،وۅنۍآسن  یِم  مومنن  سٍتۍتہٕ  عنقریب  کرِ  اللہ  تعالیٰ  مومنن  تھدِ  پایُک  اجر  عطا۔

Transliteration:
  Ill<u>a</u> alla<u>th</u>eena t<u>a</u>boo waa<u>s</u>la<u>h</u>oo wa<b>i</b>AAta<u>s</u>amoo bi<b>A</b>ll<u>a</u>hi waakhla<u>s</u>oo deenahum lill<u>a</u>hi faol<u>a</u>ika maAAa almumineena wasawfa yuti All<u>a</u>hu almumineena ajran AAa<i><u>th</u></i>eem<u>a</u><b>n</b>


Athar:
  ٲخر  کیا  ضرورت  چھےٚ  خُدایس  زِ  خواہ  مخواہ  دِیَو  تۅہیہِ  سزا  ہرگاہ  توٚہۍ  شکر  گُزار  بندٕہ  بٔنِتھ  روٗزِو  تہٕ  ایمان چہِ  رٔوِشہِ  پٮ۪ٹھ  پٔکِو۔  اللہ  تعالیٰ  چُھ  بوٚڈ  قدردان  تہٕ  سارِنٕے  ہٕندِ  حالہٕ  نِشہِ  چُھ  وٲقف۔  ﴿شُکر  ییٚلہِ  بندٕہ  سٕندِ  طرفہٕ  آسہِ،  تیٚلہِ  چُھ  احسان  مندی  ہٕندِس  معنیَس  منٛز  آسان  تہٕ  ییٚلہِ  اللہ  تعالیٰ  سٕندِ  طرفہٕ  آسہِ  تیٚلہِ  چُھ  قدردٲنی  ہٕندِس  معنیس  منٛز  آسان﴾

Mirwaiz:
  اللہ  تعالیٰ  کیاہ  کرِ  تۅہیہِ  عذابس  گرفتار  کٔرِتھ۔  ہرگاہ  تٔمۍ  سٕندین  نعمتن  ہٕںٛز  توٚہۍ  شُکر  گُذٲری  کٔرِو  بیٚیہِ  ییٚلہِ  تس  پژھ  کٔرِو۔  اللہ  تعالیٰ  چُھ  لوٗکن  ہٕںٛزن  عملن  ہُند  قدر  دان،  تٔمِس  چھےٚ  سارنٕے  ہٕندِ  حالٕچ  پوٗرٕہ  خبر۔  سُہ  چُھ  زانان  کُس  کمہِ  نیت  چُھ  عبادت  کران۔  کسٕندِس  دِلس  اندر  کوٗتاہ  خلوص  چُھ۔

Tahir:
  اللہ  تعالیٰ  کیاکرِتۅہیہِ  عذاب  دِتھ  (یعنی  تس  کیا  ضرورت  چھے٘  عذاب  دِنٕچ)  ہرگاہ  تۆہۍ  شکرگزار  بٔنوِ  تہٕ  ایمان  أنِو  تہٕ  اللہ  تعالیٰ  چُھ  (پۯتھ  حقٕچ)  قدرزانن  وول  (پۯتھ  عملہِ  ہُنٛد)  وارٕ  پٲٹھۍ  زانن  وول۔

Transliteration:
  M<u>a</u> yafAAalu All<u>a</u>hu biAAa<u>tha</u>bikum in shakartum wa<u>a</u>mantum wak<u>a</u>na All<u>a</u>hu sh<u>a</u>kiran AAaleem<u>a</u><b>n</b>


Athar:
  اللہ  تعالیٰ  چُھنہٕ  اَتھ  پسند  کران  زِ  انسان  مٕژراوِ  بدگوئی  پٮ۪ٹھ  زبان  اِلّا  یہِ  زِ  کٲنٛسہِ  پٮ۪ٹھ  آسہِ  ظُلم  کرنہٕ  آمُت۔  ﴿یعنی  مظلومَس  چُھ  حق  واتان  ظٲلِمس  خلاف  کرِ  آواز  بلند﴾  تہٕ  اللہ  تعالیٰ  چُھ  سورُے  کینٛہہ  بوزن  وول  تہٕ  زانن  وول۔

Mirwaiz:
  اللہ  تعالیٰ  چُھنہٕ  پسند  کران  کٲنسہِ  ہٕںٛز  یچھ  کتھ  زیٚوِہ  پیٚٹھ  ہیٚںۍ  تہٕ  مشہور  کرٕنۍ  مظلومس  ورٲے  یعنی  یس  ظُلم  کرنہٕ  آسہِ  آمُت۔  سُہ  ہے  ظٲلم  سٕنٛز  یچھ  کتھ  مشہور  کرِ  تس  چُھنہٕ  کانہہ  گناہ،  اللہ  تعالیٰ  چُھ  مظلوم  سُند  فریاد  بوزوُن۔  ظٲلم  سُند  حال  پوٗرٕہ  زانہٕ  وُن۔

Tahir:
  اللہ  تعالیٰ  چُھنہٕ  (کٲنسہِ  ہٕنزِ)  بُرٕ  کتھہِ  ہُنٛدبلندآوازِمنٛز  (نَنہِ  وانہٕ  تہٕ  اعلان  کٔرِتھ)  وَنُن  پسند  کران  تَس  وَرٲے  یَس  پیٚٹھ  ظلم  آسہِ  سپُدمُت  (تس  چُھ  ظٲلِم  سُنٛد  ظلم  نۆن  کڈنُک  اجازت)،  تہٕ  اللہ  تعالیٰ  چُھ  وارٕپٲٹھۍ  بوزن  وول  زانن  وول۔

Transliteration:
  L<u>a</u> yu<u>h</u>ibbu All<u>a</u>hu aljahra bi<b>al</b>ssooi mina alqawli ill<u>a</u> man <i><u>th</u></i>ulima wak<u>a</u>na All<u>a</u>hu sameeAAan AAaleem<u>a</u><b>n</b>


Athar:
  ﴿مظلوم  آسنہٕ  کِس  صورتس  منٛز  ہرگاہ  تۅہیہِ  بدگوئی  ہُند  حق  چُھ۔﴾  البتہ  اگر  توٚہۍ  نَنہِ  وانہٕ  تہٕ  پوشیدٕہ  پٲٹھۍ  رٕژرٕے  کران  روٗزِو  یا  کٔرِو  کم  از  کم  بُرٲئی  نِشہِ  درگُزر  تیٚلہِ  چُھ  اللہ  تعالیٰ  ﴿سُند  صفت  تہِ  یۅہے  زِ  سُہ  چُھ﴾  سٮ۪ٹھاہ  معاف  کرن  وول،  ﴿حالانکہ  سزا  دِنس  پٮ۪ٹھ  چُھ﴾  پوٗرٕ  قدرت  تھاوان۔

Mirwaiz:
  ہرگاہ  رٕژ  کٲم  نٔنۍ  پٲٹھۍ  کٔرِویا  پوٗشیدٕہ  پٲٹھۍ  یا  کٲنسہِ  ہٕںٛزِ  بدی  درگُذر  کٔرِو  سۅچھےٚ  رٕژ  کٲم۔  پس  اللہ  تعالیٰ  چُھ  سٮ۪ٹھاہ  درگُذر  کروُن  سٮ۪ٹھاہ  قدرت  وول۔  باوجود  قدرت  چُھ  درگُذر  کران،  لہٰذا  ٲسِو  توٚہۍ  تہِ  درگُذر  کران۔  تتھ  بدل  کرِ  اللہ  تعالیٰ  تُہٕندین  گنہن  درگُذر۔

Tahir:
  اگرتۆہۍ  کانٛہہ  کارِخیرظٲہرکٔرِویا  تھٲوِیوٗن  کٔھٹِتھ  یا  کٔرِوکٲنسہِ  (ہٕنزِ)  برٲیی  نِشہِ  درگزر  تیٚلہِ  چُھ  بے  شک  اللہ  تعالیٰ  بۆڈ  معاف  کرن  وول  بۆڈ  قدرت  وول۔

Transliteration:
  In tubdoo khayran aw tukhfoohu aw taAAfoo AAan sooin fainna All<u>a</u>ha k<u>a</u>na AAafuwwan qadeer<u>a</u><b>n</b>


Athar:
  یِم  لُکھ  خُدایس  تہٕ  تٔمۍ  سٕندٮ۪ن  رسولن  سٍتۍ  کُفر  چِھ  کران  بیٚیہِ  چِھ  یژھان  خُدایس  تہٕ  تٔمۍ  سٕندٮ۪ن  رسولن  درمیان  فرق  کرٕنۍ  تہٕ  وَنان  چِھ  زِ  کانٛہہ  مانون  أسۍ  تہٕ  کانٛہہ  مانون  نہٕ  بیٚیہِ  چِھ  یژھان  کُفرس  تہٕ  ایمانس  منزباگ  اکھ  وَتھ  کڑٕنۍ۔

Mirwaiz:
  بیشک  یِم  انکار  چھِ  کران  خدایس  تہٕ  تِہٕندین  پیغمبرن،  بیٚیہِ  یِم  یژھان  چھِ  فرق  کرٕنۍ  باعتبار  ایمان  خدایس  تہٕ  تِہٕندین  پیغمبرن  اندر  یعنی  خدایس  کرہن  پژھ  تِہٕندین  بعض  پیغمبرن  کرہن  اِنکار،  بیٚیہِ  چھِ  پانہٕ  اقرار  کران  کہ  أسۍ  چھِ  بعض  پیغمبرن  ایمان  انان  بعضن  چھِ  کران  اِنکار،  بیٚیہِ  چھِ  یژھان  کُفرس  تہٕ  ایمانس  درمیان  اکھ  ترٚیِم  وتھاہ  کڈٕںۍ۔

Tahir:
  بے  شک  یِم  لُکھ  اللہ  تعالیٰ  ہس  تہٕ  تٔمۍ  سٕندیٚن  رسولن  سٍتۍ  کفر  چِھ  کران  تہٕ  یژھان  چِھ  زِ  اللہ  تعالیٰ  ہس  تہٕ  تٔمۍ  سٕندیٚن  رسولن  درمیان  کرن  فرق  تہٕ  ونان  چِھ  زِ  أسۍ  چِھکھ  کینہہ  مانان  تہٕ  کینہہ  چِھکھ  نہٕ  مانان  تہٕ  یژھان  چِھ  زِ  اَتھ  (ایمانس  تہٕ  کفرس)  درمیان  کڑہن  کانٛہہ  وَتھ۔

Transliteration:
  Inna alla<u>th</u>eena yakfuroona bi<b>A</b>ll<u>a</u>hi warusulihi wayureedoona an yufarriqoo bayna All<u>a</u>hi warusulihi wayaqooloona numinu bibaAA<u>d</u>in wanakfuru bibaAA<u>d</u>in wayureedoona an yattakhi<u>th</u>oo bayna <u>tha</u>lika sabeel<u>a</u><b>n</b>


Athar:
  تِم  سٲری  چِھ  پۅختہٕ  کٲفر  تہٕ  یِتھیٚن  کٲفرن  خٲطرٕ  چُھ  اَسہِ  سُہ  سزا  دستیاب  تھوومُت  یُس  تِمن  ذلیل  و  خوار  کرن  وول  آسہِ۔

Mirwaiz:
  امہِ  قسمٕکۍ  لوٗکھ  یِم  خدایس  ایمان  انن  پیغمبرن  تِہٕندین  کرن  اِنکار  یا  أڈین  پیغمبرن  کرن  پژھ  تہٕ  أڈین  کرن  اِنکار  چھِ  یقیناً  کٲفر،  اسہِ  چُھ  کٲفرن  ہٕندِ  خٲطرٕ  عذاباہ  ذلیل  کروُن  تُھوومُت،  سُے  عذاب  ییہِ  تِمن  تہِ  کرنہٕ۔

Tahir:
  یِتھِی  لُکھ  چُھ  درحقیقت  کٲفر،  تہٕ  اَسہِ  چُھ  کٲفرن  خٲطرٕ  رُسوا  کرن  وول  عذاب  تھوومُت  تیار  کٔرِتھ۔

Transliteration:
  Ol<u>a</u>ika humu alk<u>a</u>firoona <u>h</u>aqqan waaAAtadn<u>a</u> lilk<u>a</u>fireena AAa<u>tha</u>ban muheen<u>a</u><b>n</b>


Athar:
  اَتھ  برعکس  یِم  لُکھ  خُدایس  تہٕ  تٔمۍ  سٕندٮ۪ن  رسولن  مانن  تہٕ  تِمن  درمیان  کرن  نہٕ  فرق  تِمن  کرو  أسۍ  ضرور  تِہِندۍ  اجر  عطا،  تہٕ  اللہ  تعالیٰ  چُھ  سٮ۪ٹھاہ  درگُزر  کرن  وول  تہٕ  رحم  کرن  وول۔

Mirwaiz:
  وۅنۍ  گٔے  تِم  لوٗکھ  یِمو  پژھ  کٔر  کُنِس  خدایس  بیٚیہِ  تہٕندین  پیغمبرن  بیٚیہِ  کٔرٕکھ  نہٕ  کانہہ  فرق  تِمن  اندر  پژھ  کرنٕہ  کہِ  اعتبارٕہ  ایمان  اننہٕ  کہِ  اعتبارٕہ،  یِمنٕے  لوٗکن  کیاہ  کرِ  اللہ  تعالیٰ  ٲخرتس  اندر  مزوٗرۍ  پنٕںۍ  عطا  یۅسہٕ  تِمن  شوٗبہِ،  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  یِمَو  لُکو  اللہ  تعالیٰ  ہس  تہٕ  تٔمۍ  سٕندیٚن  (تمام)  رسولن  پیٚٹھ  ایمان  اۆن  تہٕ  تِمو  (پیغمبرو)  منٛزٕ  کٔرٕکھ  نہٕ  کٲنسہِ  درمیان  (ایمان  اَننس  منٛز)  فرق  تِمن  کرِجلدٕے  سُہ  تِہِندۍ  اجرعطا،  تہٕ  اللہ  تعالیٰ  چُھ  بۆڈ  بخشن  وول  سیٚٹھاہ  مہربان۔

Transliteration:
  Wa<b>a</b>lla<u>th</u>eena <u>a</u>manoo bi<b>A</b>ll<u>a</u>hi warusulihi walam yufarriqoo bayna a<u>h</u>adin minhum ol<u>a</u>ika sawfa yuteehim ojoorahum wak<u>a</u>na All<u>a</u>hu ghafooran ra<u>h</u>eem<u>a</u><b>n</b>


Athar:
  اے  نبیؐ،  یِم  اہلِ  کتاب  اگر  اَز  تۅہیہِ  مُطالبہٕ  چِھو  کران  زِ  توٚہۍ  کرنٲوِو  آسمانہٕ  پٮ۪ٹھہٕ  تِمن  پٮ۪ٹھ  کانٛہہ  تحریر  نٲزِل،  اَمہِ  کھۅتہٕ  کھٔسِتھ  مجرمانہٕ  مُطالبہٕ  چِھ  یِمو  گۅڈٕہ  موسیٰ  علیہ  السلامس  کٔرِمٕتۍ  تَس  اوس  یِمو  ووٚنمُت  زِ  اَسہِ  ہاوُن  نَنہِ  وانہٕ  خُداے  تہٕ  اَمی  سرکشی  ہٕندِ  وَجہ  کِنۍ  ٲس  اچانک  یِمن  پٮ۪ٹھ  ترٛٹھ  پیمٕژ،  پتہٕ  بنوو  یِمو  ووٚژھ  پنُن  معبود  حالانکہ  یِمو  آسہٕ  ٹاکارٕ  نشٲنیہِ  وُچِھمژٕ  اَتھ  پٮ۪ٹھ  تہِ  کوٚر  اَسہِ  یِمن  درگُزر،  اَسہِ  کوٚر  موسیٰ  علیہ  السلامس  ٹاکارٕہ  فرمان  عطا۔

Mirwaiz:
  اے  پیغمبرِ  برحق  اہلِ  کتاب  یعنی  یہود  چھِ  درخواست  کران  تۅہیہِ  کہ  توٚہۍ  وٲلِو  تِمن  پیٚٹھ  کتاباہ  آسمانہٕ  پیٚٹھہٕ۔  اتھ  أہٕندِس  وننس  مہ  کٔرِو  اعتبار،  پس  بتحقیق  درخواست  تہٕ  سوال  کوٚر  تِمو  حضرتِ  عیسیٰ  ہس  امہِ  کھۅتہٕ  بٔڈِ  چیزُک،  پس  ووٚن  تِمو  حضرتِ  موسیٰ  ہس  کہ  اسہٕ  ہٲوِیون  اللہ  تعالیٰ  نٔنۍ  پٲٹھۍ  بے  حِجاب،  تاینکہ  أسۍ  وُچھِہون  سُہ  پننیو  أچھو،  چنانچہ  اتھ  گُستٲخی  پیٚٹھ  رٔٹۍ  تِم  ترٚٹہِ،  پننہِ  ظلم  تہٕ  شرارت  سببہٕ۔  توپتہٕ  گٔے  حضرتِ  عیسیٰ  سٕندِ  دعا  سٍتۍ  بیٚیہِ  زِندٕہ،  کوٚرُکھ  بیاکھ  شرارت۔  ووٚژھ  بنووُکھ  معبود  پنُن۔  حق  وبٲطل  چہ  کٲژاہ  دلیلہٕ  تِمن  نِشہِ  واتنہٕ  پتہٕ  یعنی  معجزاتِ  حضرتِ  موسیٰ  علیہ  السلام،  پس  کوٚر  بیٚیہِ  اسہِ  تِمن  اتھ  جُرمس  تہِ  عفو  تہٕ  درگُذر،  تِہُند  توبہٕ  کوٚر  بیٚیہِ  قبول،  بیٚیہِ  کوٚر  اسہِ  عطا  حضرتِ  موسیٰ  ہس  نوٚن  غلبہٕ  بیٚیہِ  کٲفی  رعب۔  مگر  نہ  کوٚرسٲنۍ  عفو  تہٕ  درگُذر  کرنن  کانہہ  اثر  تِمن  پیٚٹھ  نہ  حضرتِ  موسیٰ  سٕندۍ  رعبن،  بلکہ  روٗدۍ  تِم  بدستور  پننِس  شرارتس  پیٚٹھ  تہٕ  نافرمٲنی  پیٚٹھ۔

Tahir:
  (اے  ٹاٹھہِ!)  تۅہیہِ  چِھو  اہلِ  کتاب  سوال  کران  زِ  تۆہۍ  أنِو  تِمن  پیٚٹھ  (یکبارپوٗرٕ  لیٚکھنہٕ  آمٕژ)  کانٛہہ  کتاب  آسمانہٕ  وٲلِتھ،  تیٚلہِ  چُھ  تِمَو  موسیٰ  ہس  (علیہ  السلام)  تہِ  اَمہِ  کھۅتہٕ  بۆڈ  سوال  کۆرمُت،  تِمَو  اوس  وۆنمُت  زِ  اَسہِ  ہاو  اللہ  تعالیٰ  (سٕنز  ذات)  نَنہِ  وانہٕ،  پتہٕ  رٔٹۍ  تِم  تِہِندِ  (اَمہِ)  ظلمہٕ  (یعنی  گستاخانہٕ  سوال)  کہ  وجہ  کِنۍ  آسمٲنۍ  تۯٹہِ  (ییٚمہِ  سٍتۍ  تِم  موٗدۍ،پتہٕ  گٔے  موسیٰ  علیہ  السلام  سٕنٛد  دعا  سٍتۍ  زندٕہ)،  پتہٕ  بنوو  تِمَو  وۆژھ  (پَنُن  معبود)  اَمہِ  پتہٕ  تہِ  زِ  تِمن  نِشہِ  آسہٕ  (پزرٕچ  نشاندہی  کرن  واجِنہِ)  ٹاکارٕہ  نشانِیہِ  آمژٕ،  پتہٕ  کۆر  اَسہِ  اَمہِ  (جرمہٕ)  نِشہِ  تہِ  درگزر  تہٕ  اَسہِ  کۆر  موسیٰ  ہس  (علیہ  السلام،  تِمن  پیٚٹھ)  ٹاکارٕہ  غلبہٕ  عطا۔

Transliteration:
  Yasaluka ahlu alkit<u>a</u>bi an tunazzila AAalayhim kit<u>a</u>ban mina a<b>l</b>ssam<u>a</u>i faqad saaloo moos<u>a</u> akbara min <u>tha</u>lika faq<u>a</u>loo arin<u>a</u> All<u>a</u>ha jahratan faakha<u>th</u>athumu a<b>l</b><u>ssa</u>AAiqatu bi<i><u>th</u></i>ulmihim thumma ittakha<u>th</u>oo alAAijla min baAAdi m<u>a</u> j<u>a</u>athumu albayyin<u>a</u>tu faAAafawn<u>a</u> AAan <u>tha</u>lika wa<u>a</u>tayn<u>a</u> moos<u>a</u> sul<u>ta</u>nan mubeen<u>a</u><b>n</b>


Athar:
  تہٕ  یِمن  لُکن  پٮ۪ٹھ  طوٗر  ﴿پہاڑ﴾  تھوٚد  تُلِتھ  ہیوٚت  اَسہِ  یِمن  ﴿تمہِ  فرمان کہ  اطاعتُک﴾  عہد،  اَسہِ  دِیُت  یِمن  حُکم  زِ  دروازس  أژۍزیٚو  نٔمۍ  نٔمۍ،  ﴿اَمِچ  ذکر  چھےٚ  سورۂ  بقرہ  آیت  نمبر  58  تہٕ  59  منٛز  سپزمٕژ﴾  اَسہِ  ووٚن  یِمن  زِ  سَبتُک  قانون  مَہ  پُھٹرٲوِو  تہٕ  اَتھ  پٮ۪ٹھ  ہیوٚت  یِمن  پختہٕ  عہد۔

Mirwaiz:
  بیٚیہِ  تُل  اسہِ  کوہِ  طور  تِمن  نِشہِ  عہد  رٹنہٕ  خٲطرٕ  تِمن  پیٚٹھ  کُن۔  معلق  تہ  الوند  تھُوو  تِمن  سیٚدِ  سیٚود،  بیٚیہِ  کوٚر  اسہِ  حکُم  تِمن  شہرکہ  دروازٕہ  کِنۍ  أژِو  خدایس  کُن  نٔمِتھ،  بیٚیہِ  کریوکھ  حکُم  اسہِ  تِم  تِمن  بٹہٕ  وارِ  دۅہ  مہ  ڈٔلِو  سانہٕ  حُکمہٕ  نِشہِ  گاڈٕہ  رٹنس  اندر،  بیٚیہِ  کرنٲوۍ  اسہِ  تِم  وارٕہ  پٲٹھۍ  عہد  تہٕ  اقرار۔

Tahir:
  تہٕ  (ییٚلہِ  یہوٗدیٚو  تورات  کیو  احکامَو  نِشہِ  بیٚیہِ  انکار  کۆرپتہٕ)  کۆر  اَسہِ  تِمن  (پۅختہٕ)  وعدٕہ  ہیٚنہٕ  خٲطرٕ  (کوہِ)  طورتِمن  پیٚٹھ  تھۆد  (تلتھ  اویزان)،  تہٕ  اَسہِ  فرموو  تِمن  زِتۆہۍ  گٔژھۍ  زیٚو  (ییٚمہِ  شہر  کہ)  دروازٕہ  (یعنی  بابِ  ایلیأ)  مٔنزۍ  سجدۂ  (شکر)  کران  کران  دٲخل،  تہٕ  اَسہِ  فرموو  تِمن  (مزید)  زِبٹہٕ  وارِدۅہ  (گاڈٕ  شکارکِس  ممانعت  کِس  حکمس  منٛزتہِ)  کٔرۍ  زیٚو  نہٕ  تجاوُزتہٕ  اَسہِ  اوس  تِمن  سیٚٹھاہ  تٲکیدی  وعدٕہ  ہیۆتمُت۔

Transliteration:
  WarafaAAn<u>a</u> fawqahumu a<b>l</b><u>tt</u>oora bimeeth<u>a</u>qihim waquln<u>a</u> lahumu odkhuloo alb<u>a</u>ba sujjadan waquln<u>a</u> lahum l<u>a</u> taAAdoo fee a<b>l</b>ssabti waakha<u>th</u>n<u>a</u> minhum meeth<u>a</u>qan ghalee<i><u>th</u></i><u>a</u><b>n</b>


Athar:
  ٲخر  کار  تِہندِ  عہد  شکنی  ہٕندِ  وجہ  کِنۍ  تہٕ  امہِ  وجہ  کِنۍ  زِ  یِمو  زٲنۍ  اللہ  تعالیٰ  سٕندۍ  آیات  اَپٕزۍ  تہٕ  واریاہ  پیغمبر  کٔرِکھ  ناحق  قتل  تہٕ  اتھ  حدس  تام  ووٚنُکھ  زِ  سٲنۍ  دِل  چِھ  غِلافن  منٛز  محفوظ۔  ﴿یعنی  توٚہۍ  کٔرۍتَو  کینٛہہ  تہِ  سانیٚن  دِلن  پٮ۪ٹھ  پیٚیہِ  نہٕ  اَمِیُک  کانٛہہ  اثر﴾  درحقیقت  چُھ  خُداین  یِہٕنزِ  بٲطل  پرستی  ہٕندِ  وجہ  کِنۍ  یِہندٮ۪ن  دِلن  پٮ۪ٹھ  ٹُھپہِ  لگوومُت  تہٕ  اَمی  وجہ  کِنۍ  چِھ  یِم  سٮ۪ٹھاہ  کم  ایمان  اَنان۔

Mirwaiz:
  تِمو  پھُٹرٲوۍ  سٲرِی  عہد  تہٕ  اقرار،  پس  امی  سببہٕ  کہ  تِمو  کیاہ  پھُٹروو  سُہ  پنُن  عہد۔  بیٚیہِ  کوٚرُکھ  اِنکار  خداے  سٕندین  آیاتن،  بیٚیہِ  کٔرِکھ  شہید  حضراتِ  انبیا  ناحق،  کٔرۍ  اسہِ  تِم  عذابس  گرفتار،  بیٚیہِ  تِہٕندِ  وننہٕ  مۅکھہٕ  سٲنۍ  دِل  چھِ  محفوظ  تِمن  کرِنہٕ  کانہہ  بیاکھ  مُخالفِ  دین  یعنی  اِسلام  کُنہِ  قسمہٕ  اثر۔  یہِ  وننہٕ  أندرٕہ  چُھ  تِہُند  مُراد  کہ  أسۍ  چھِ  پننِس  مذہبس  پیٚٹھ  مضبوط  تہٕ  پۅختہٕ،  مضبوطی  تہٕ  پۅختگی  چھَنہٕ  کینہہ  بلکہ  چھِ  اللہ  تعالیٰ  ہن  تِہٕندِ  کُفرٕہ  سببہٕ  تِہٕندین  دِلن  پیٚٹھ  شرُوک  دیتمُت  تہٕ  مُہر  کٔرمٕژ۔  تااینکہ  پزِہ  کتھہِ  ہُند  اثر  چُھنہٕ  تِہٕندین  دِلن  پیٚٹھ  سپدان،  پس  ایمان  انن  نہٕ  تِم  مگر  کمٕے۔  سُہ  کم  ایمان  قابلِ  قبول  چُھنہٕ،  لہذا  چھِ  تِم  بے  ایمان  تہٕ  کٲفرٕے۔

Tahir:
  پتہٕ  (یِم  سزا  تِمن  میٖلۍ  تِم)  ٲسۍتِہِندۍ  پنٕنۍ  وعدٕہ  پھُٹراونس  پیٚٹھ  تہٕ  اللہ  تعالیٰ  سٕندیٚن  آیاتن  ہٕندِس  انکار  (کِس  بنیادس  پیٚٹھ)  تہٕ  انبیاہن  ہٕندِس  ناحق  قتل  کرنس  پیٚٹھ،اَمہِ  علاوٕہ  تِہِنزِ  اَمہِ  کتھہِ  (ہٕندِ  وجہ)  کِنۍ  زِ  سانیٚن  دِلن  پیٚٹھ  چھے٘  غِلافہٕ  (کھٲلِتھ)،  (درحقیقت  اوس  نہٕ  یہِ)  بلکہ  چھے٘  اللہ  تعالیٰ  ہن  تِہِندِ  کفرٕ  کِنۍ  تِہِندیٚن  دِلن  پیٚٹھ  مۅہر  لگٲومٕژ،  لہٰذا،  اَنن  نہٕ  تِم  کینٛژَھو  وَرٲے  ایمان۔

Transliteration:
  Fabim<u>a</u> naq<u>d</u>ihim meeth<u>a</u>qahum wakufrihim bi<u>a</u>y<u>a</u>ti All<u>a</u>hi waqatlihimu alanbiy<u>a</u>a bighayri <u>h</u>aqqin waqawlihim quloobun<u>a</u> ghulfun bal <u>t</u>abaAAa All<u>a</u>hu AAalayh<u>a</u> bikufrihim fal<u>a</u> yuminoona ill<u>a</u> qaleel<u>a</u><b>n</b>


Transliteration: Wabikufrihim waqawlihim AAal<u>a</u> maryama buht<u>a</u>nan AAa<i><u>th</u></i>eem<u>a</u><b>n</b>
Athar:
  اَمہِ  پتہٕ  درٛاے  یِم  پننِس  کُفرس  منٛز  تیوٗتاہ  حدٕ  زِ  مریم  علیھا  السلامس  پٮ۪ٹھ  لگووُکھ  سخت  بہتان۔

Mirwaiz:
  بیٚیہِ  کٔرۍ  اسہِ  تِم  عذابس  گرفتار  تِہٕندِ  کُفرٕہ  سببہٕ۔  بیٚیہِ  حضرتِ  مریمس  پیٚٹھ  بٔڈۍ  اپُزۍ  تہٕ  بہتان  نوراونہٕ  سببہٕ۔

Tahir:
  تہٕ  (اَمہِ  علاوٕہ  یہِ  زِ)  تِہِند  (تَمہِ)  کفرٕ  تہٕ  کتھہِ  ہٕندِ  وجہ  کِنۍ  یُس  تِمَو  مریمس  (علیہا  السلام)  پیٚٹھ  زبردست  بہتان  کھول۔


Athar:
  تہٕ  پانہٕ  ووٚنُکھ  زِ  اَسہِ  چُھ  مسیح،  عیسیٰ  ابن  مریم،  اللہ  تعالیٰ  سُند  رسول  قتل  کوٚرمُت  ﴿یہِ  مُجرِمانہٕ  جُرات  اوس  تیوٗتاہ  ہُریومُت  زِ  رسولس  ٲسۍ  رسول  زانان  تہٕ  پتہٕ  کوٚرُکھ  تٔمۍ  سٕندِ  قتلُک  اقدام  تہٕ  فخرٕ  سان  ووٚنُکھ  زِ  اَسہِ  کوٚر  اللہ  تعالیٰ  سُند  رسول  قتل۔  یتھ  موقعس  پٮ۪ٹھ  اگر  سورۂ  مریم  رکوع  2  تفسیر  سان  پرنہٕ  یِیہِ  تیٚلہِ  لگہِ  پے  زِ  بنی  اسرائیل  ٲسۍ  درحقیقت  حضرت  عیسیٰ  علیہ  السلامس  رسول  زانان  تہٕ  امہِ  باوجود  کھٲلۍ  تِم  تِمو  تِہندۍ  کِنۍ  صلیبہِ  پٮ۪ٹھ۔﴾  حالانکہ  نَہ  کوٚر  سُہ  تِمو  درحقیقت  قتل  تہٕ  نہ  کھولُکھ  صلیبہِ  پٮ۪ٹھ  بلکہ  آو  معاملہٕ  تِہندِ  خٲطرِٕ  شکہٕ لد  بناونہٕ۔  ﴿یہِ  آیت  چھےٚ  واضح  کران  زِ  حضرت  مسیحؑ  ٲسۍ  صلیبہِ  پٮ۪ٹھ  کھالنہٕ  برونٛٹُھے  تُلنہٕ  آمٕتۍ،  عیساین  تہٕ  یہوٗدۍ  دۅشونۍ  ہنٛد  یہِ  خیال  زِ  مسیح  علیہ  السلامن  دِیت  صلیبہِ  پٮ۪ٹھ  جان  چُھ  محض  غلط  فہمی  پٮ۪ٹھ  مبنی۔  امہِ  برونٛہہزِ  یہودۍ  کھالَہن  تِمن  صلیبہِ  پٮ۪ٹھ،  خُداین  ٲسۍ  تِم  کمہِ  تام  ساعتہٕ  تُلِمٕتۍ  تہٕ  پتہٕ  یُس  شخص  یہوٗدیو  صلبیہِ  کھول،  سُہ  اوس  بیاکھ  کُستام  یُس  خبر  کتھ  وجہَس  پٮ۪ٹھ  تِمو  لُکو  عیسیٰ  ابن  مریمؑ  سمُجھ۔﴾  تہٕ  یِمو  لُکو  اَتھ  متعلق  اختلاف  کوٚرمُت  چُھ  تِم  چِھ  دراصل  شکس  منٛز  مبتلا۔  تِمن  نِشہِ  چُھنہٕ  اتھ  معاملس  منٛز  کٕہٕنۍ  علم،  محض  چِھ  گُمانٕچ  پیروی  کران،  تِمو  کوٚر  نہٕ  مسیحؑ  پٔزۍ  پٲٹھۍ  قتل۔

Mirwaiz:
  بیٚیہِ  یہِ  دعویٰ  کرنہٕ  سببہٕ  کہ  اسہِ  مور  حضرتِ  مسیح  عیسیٰ  حضرتِ  مریم  سُند  نیٚچُو  پیغمبرِ  خدا،  حالانکہ  یِہ  چھِ  تِم  محض  غلط  تہٕ  اپُز  ونان۔  حقیقت  چھےٚ  یہِ  کہ  نہ  مور  سُہ  تِمو  نہ  دیُتُکھ  پھہہِ،  بلکہ  آو  بیاکھ  شخص  تِمن  ہِیو  بناونہٕ۔  سُے  ڈۅکھُر  تِمو  کٲٹھِس۔  سُے  شخص  دِیُتُکھ  پھہہِ،  پٔزۍ  پٲٹھۍ  یِم  اتھ  منٛز  اِختلاف  کران  چھِ  اہلِ  کتابو  أندرٕہ  تِم  چھِ  بٔڈِس  شکس  تہٕ  غلط  خیالس  منٛز  پیٚمٕتۍ،  چَھنہٕ  تِمن  أمِچ  کانہہ  خبراہ،  تخمینی  تہٕ  قیٲسی  کتھن  پیروی  کرنہٕ  ورٲے،  حقیقت  چھےٚ  یہے  کہ  ہرگِز  کٔرۍ  نہٕ  تِمو  یہودو  حضرتِ  عیسیٰ  شہید۔

Tahir:
  تہٕ  تِہِندِ  اَمہِ  وَننہٕ  (یعنی  فخر  سان  دعویٰ  کرنہٕ)  کہ  وجہ  کِنۍ  (تہِ)  زِ  اَسہِ  چُھ  اللہ  تعالیٰ  سُنٛد  رسول،  مریم  سُنٛد  فرزند  عیسیٰ  مسیح  قتل  کۆرمُت،  حالانکہ  نَہ  کۆر  سُہ  تِمَو  قتل  تہٕ  نَہ  کھولُک  پھاسہِ  مگر  (سپُد  یہِ  زِ)  تِہِندِ  خٲطرٕ  آو  (کُستام  عیسیٰ  علیہ  السلامن  ہُنٛد)  ہم  شکل  بناونہٕ،  تہٕ  بے  شک  یِم  لُکھ  تِمن  متعلق  اختلاف  کران  چِھ  تِم  چِھ  پٔزۍپٲٹھۍ  (اَمہِ  قتل  کہ  حوالہٕ)  شکس  منٛز  ہیٚنہٕ  آمٕتۍ،  تِمن  چُھنہٕ  (حقیقتِ  حالُک)  کِہِنۍ  تہِ  علم  مگر  یہِ  زِ  گُمانٕچ  پٲروی  (چِھ  کران)،  تہٕ  تِمَو  کۆر  نہٕ  حقیقتس  منٛز  عیسیٰ  (علیہ  السلام)  قتل  کینہہ۔

Transliteration:
  Waqawlihim inn<u>a</u> qataln<u>a</u> almasee<u>h</u>a AAees<u>a</u> ibna maryama rasoola All<u>a</u>hi wam<u>a</u> qataloohu wam<u>a</u> <u>s</u>alaboohu wal<u>a</u>kin shubbiha lahum wainna alla<u>th</u>eena ikhtalafoo feehi lafee shakkin minhu m<u>a</u> lahum bihi min AAilmin ill<u>a</u> ittib<u>a</u>AAa a<b>l</b><i><u>thth</u></i>anni wam<u>a</u> qataloohu yaqeen<u>a</u><b>n</b>


Athar: بلکہ تُل سُہ خُداین پانس کُن، اللہ تعالیٰ چُھ زبردست طاقت تھاون وول تہٕ حکمت وول۔
Mirwaiz:
  بلکہ  کھٲرۍ  تِم  اللہ  تعالیٰ  ہن  پانس  کُن  آسمانس  پیٚٹھ،  اللہ  تعالیٰ  چُھ  ہمیشہ  سارنٕے  پیٚٹھ  غٲلِب  حِکمت  وول۔  پننہِ  قدرت  سٍتۍ  تہٕ  حِکمت  سٍتۍ  مۅکلووُن  حضرتِ  عیسیٰ  علیہ  السلام  تِہٕندِ  شرٕہ  نِشہِ۔  

Tahir:
  بلکہ  کھٲلۍاللہ  تعالیٰ  ہن  تِم  پانس  کُن  (آسمانس  پیٚٹھ)،  تہٕ  اللہ  تعالیٰ  چُھ  غٲلب  حکمت  وول۔

Transliteration:
  Bal rafaAAahu All<u>a</u>hu ilayhi wak<u>a</u>na All<u>a</u>hu AAazeezan <u>h</u>akeem<u>a</u><b>n</b>


Athar:
  تہٕ  اہلِ  کتابو  منٛزٕ  آسہِ  نہٕ  سُہ  کانٛہہ  یُس  نہٕ  تٔمۍ  سٕندِ  موتہٕ  برونٛہہ  تس  پٮ۪ٹھ  ایمان  اَنہِ۔  ﴿یتھ  کتھ  چِھ  زٕہ  معنے  بیان  کرنہٕ  آمٕتۍ  تہٕ  لفظن  منٛز  چُھ  دۅشوٕنۍ  ہُند  ہیوُے  احتمال۔  اکھ  معنی  چُھس  یُس  ترجمس  منٛز  چُھ  وَرتاونہٕ  آمُت،  دوٚیُم  چُھس  یہِ  زِ  اہلِ  کتابو  منٛزٕ  چُھنہٕ  کانٛہہ  تِیُتھ  یُس  پننہِ  موت  برونٛہہ  تس  پٮ۪ٹھ  ایمان  اَنہِ  نہٕ۔﴾  تہٕ  قیامت  کہ  دۅہ  دِیہِ  سُہ  تِمن  پٮ۪ٹھ  گوٲہی۔

Mirwaiz:
  پٔزۍ  پٲٹھۍ  اہلِ  کتابو  أندرٕہ  کینہہ  لوٗکھ  انن  ضروٗر  حضرتِ  عیسیٰ  ہس  پیٚٹھ  ایمان  تِہٕندِ  مرنہٕ  برونٹھ،  امہِ  أندرٕہ  تہِ  چُھ  معلوم  سپدان  کہ  وُنہِ  چھِنہٕ  تِم  مٔمٕتۍ  کینہہ  بلکہ  چھِ  وُنہِ  زِندے  آسمانس  پیٚٹھ،  قیامت  کہ  دۅہ  دِن  تِم  یعنی  حضرتِ  عیسیٰ  تِمن  یہودن  ہٕندِ  اِنکار  کرنٕچ  گوٲہی۔

Tahir:
  تہٕ  (قیامتس  نکھہٕ  مسیح  علیہ  السلامن  ہٕنٛدِ  نٲزل  سپدن  کہ  وقتہٕ)  روزِ  نہٕ  اہلِ  کتابَو  منٛزٕ  کانٛہہ  (فردیا  فرقہٕ)  پتھ  کُن  یُس  نہٕ  عیسیٰ  ہس  (علیہ  السلام)  پیٚٹھ  تِہِندِ  مرنہٕ  برونٛہہ  ضرور  (صحیح  طریقہ)  ایمان  اَنہِ،  تہٕ  قیامت  کہ  دۅہ  آسن  عیسیٰ  (علیہ  السلام)  تِمن  پیٚٹھ  گواہ۔

Transliteration:
  Wain min ahli alkit<u>a</u>bi ill<u>a</u> layuminanna bihi qabla mawtihi wayawma alqiy<u>a</u>mati yakoonu AAalayhim shaheed<u>a</u><b>n</b>


Athar:
  غرض  یِمن  یہودٮ۪ن  ہٕندِس  أتھۍ  ظٲلمانہٕ  رٔوِیہِ  کِس  بُنیادس  پٮ۪ٹھ  کٔرۍ  اَسہِ  واریاہ  تِم  پاک  چیز  تِہٕندِ  خٲطرٕ  حرام،  یِم  گۅڈٕہ  تِہندِ  خٲطرٕ  حلال  ٲسۍ  تہٕ  اَتھ  بُنیادس  پٮ۪ٹھ  زِ  یِم  چِھ  حدٕ  کھۅتہٕ  زیادہ  اللہ  تعالیٰ  سٕنزِ  وَتہِ  نِشہِ  رُکاوان۔

Mirwaiz:
  پس  یہودن  ہٕندیو  ظُلمو  تہٕ  نافرمٲنِیو  سببہٕ  کٔر  ۍاسہِ  حرام  تِمن  پیٚٹھ  رٕتۍ  رٕتۍ  لذیذ  تہٕ  مُفید  چیز  یِم  تِم  پیٚٹھ  حلال  ٲسۍ  برونٹھ،  بیٚیہِ  تُہٕندِ  واریہن  لوٗکن  خداے  سٕںٛزِ  وتہِ  یعنی  دینِ  حق  نِشہِ  پتھ  رٹنٕہ  کہِ  سببہٕ۔

Tahir:
  پتہٕ  کٔرۍ  اَسہِ  یہوٗدین  ہٕندِ  ظلم  کہ  وجہ  کِنۍ  تِمن  پیٚٹھ  (کینہہ)  پاک  چیز  حرام  یِم  (گۅڈٕ)  تِہِندِ  خٲطرٕ  حلال  ٲسۍ  کرنہٕ  آمٕتۍ،  تہٕ  اَمہِ  وجہ  کِنۍ  (تہِ)  زِ  تِم  ٲسۍ  (لُکن)  اللہ  تعالیٰ  سٕنزِ  وَتہِ  نِشہِ  سیٚٹھاہ  زیادٕہ  پتھ  رَٹان۔

Transliteration:
  Fabi<i><u>th</u></i>ulmin mina alla<u>th</u>eena h<u>a</u>doo <u>h</u>arramn<u>a</u> AAalayhim <u>t</u>ayyib<u>a</u>tin o<u>h</u>illat lahum wabi<u>s</u>addihim AAan sabeeli All<u>a</u>hi katheer<u>a</u><b>n</b>


Athar:
  بیٚیہِ  چِھ  سوٗد  رَٹان  ییٚمہِ  نِشہِ  یِمن  ٹھاکھ  اوس  کرنہٕ  آمُت  تہٕ  لُکن  ہٕندۍ  مال  چِھ  ناجٲیز  طریقہٕ  کھیوان۔  ﴿غالباً  چُھ  یہِ  تٔتھۍ  مضمونس  کُن  اشارٕہ  یُس  برونٛٹھ  کُن  آیت  نمبر  146  سورۂ  انعامس  منٛز  یِنہٕ  وول  چُھ۔  یعنی  یہِ  زِ  بنی  اسرٲئیلس  پٮ۪ٹھ  آے  تِم  سٲری  جانور  حرام  کرنہٕ  یِمن  نَم  چِھ  آسان،  تہٕ  یِمن  پٮ۪ٹھ  آو  گٲو  ہُند  تہٕ  ژھاوجہِ  ہُند  چرب  تہِ  حرام  کرنہٕ۔  امہِ  علاوہ  چُھ  ممکن  زِ  اشارٕہ  آسہِ  دوٚیِمیٚن  پابندین  تہٕ  سختین  کُن  تہِ  یِمہٕ  یہوٗدۍ  فِقس  منٛز  درٛینٹھۍ  چھےٚ  گژھان۔  کٲنٛسہِ  دٔرۍ  سٕندِ  خٲطرٕ  زندگی  ہُنٛد  دٲیرٕہ  تنگ  کرنہٕ  یُن  چُھ  درحقیقت  تٔمۍ  سٕندِس  حقس  منٛز  سزا  تہٕ  بیٚیہِ  نہٕ  کینٛہہ۔﴾  تہٕ  یِم  لُکھ  یِمو  منٛزٕ  کٲفر  چِھ،  تِہندِ  خٲطرٕ  چُھ  اَسہِ  دگ  تُلہٕ  وُن  عذاب  تیار  تھوومُت۔

Mirwaiz:
  بیٚیہِ  سود  ہیٚنہٕ  خٲطرٕ۔  حالانکہ  تمہِ  نِشہِ  اوس  تِمن  منع  آمُت  کرنہٕ  توراتس  اندر،  بیٚیہِ  تِہٕندِ  ورٲے  لوٗکن  ہُند  مال  ناحق  مشروع  ذرایعو  ورٲے  کھیٚنہٕ  خٲطرٕ،  اسہِ  چُھ  تِمو  أندرٕہ  کٲفرن  ہٕندِ  خٲطرٕ  تیار  تھوومُت  عذاباہ  سٮ۪ٹھاہ  کڈُر۔  

Tahir:
  بیٚیہِ  تِہِندِ  سوٗد  رَٹنہٕ  کہ  وجہ  کِنۍ،  حالانکہ  تِمن  اوس  اَمہِ  نِشہِ  ٹھاکھ  آمُت  کرنہٕ،  بیٚیہِ  (میوٗل)  تِہِندیٚن  لُکن  ہٕندِ  غلط  طریقہٕ  مال  کھیٚنہٕ  کہ  وجہ  کِنۍ  (تہِ  تِمن  سزا)  تہٕ  اَسہِ  چُھ  تِمَو  منٛزٕ  کٲفرن  خٲطرٕ  دگ  تُلوُن  عذاب  تیار  کٔرِتھ  تھوومُت۔

Transliteration:
  Waakh<u>th</u>ihimu a<b>l</b>rrib<u>a</u> waqad nuhoo AAanhu waaklihim amw<u>a</u>la a<b>l</b>nn<u>a</u>si bi<b>a</b>lb<u>at</u>ili waaAAtadn<u>a</u> lilk<u>a</u>fireena minhum AAa<u>tha</u>ban aleem<u>a</u><b>n</b>


Athar:
  مگر  یِمن  منٛز  یِم  لُکھ  پختہٕ  علم  تھاون  وٲلۍ  چِھ  تہٕ  بیٚیہِ  چِھ  ایماندار  تِم  سٲری  چِھ  تٔتھۍ  تعلیمہِ  پٮ۪ٹھ  ایمان  انان  یۅسہٕ  اے  نبیؐ  تۅہیہِ  کُن  نٲزِل  چھےٚ  کرنہٕ  آمٕژ  تہٕ  یۅسہٕ  تۅہیہِ  برونٛٹھ  نٲزِل  ٲس  کرنہٕ  آمٕژ،  امہِ  قسمہٕ کیٚن  ایمان  اَنن  والیٚن  تہٕ  نماز  زکوٰتٕچ  پابندی  کرن  والیٚن  بیٚیہِ  خُدایس  تہٕ  ٲخرت  کِس  دۅہس  پٮ۪ٹھ  پوٚز  عقیدٕہ  تھاون  والیٚن  لُکن  کرَو  أسۍ  ضرور  اجرِ  عظیم  عطا۔

Mirwaiz:
  لیکن  یِم  یہودو  أندرٕہ  علمِ  دینس  اندر  پۅختہٕ  چھِ  بیٚیہِ  یِم  تِمو  أندرٕہ  باایمان  چھِ،  تِم  چھِ  پژھ  کران  تتھ  کتابہِ  یۅسہٕ  تِمن  نٲزِل  آیہِ  کرنہٕ  بیٚیہِ  تِمن  کتابن  یِمہٕ  تمہِ  برونٹھ  نٲزِل  آیہِ  کرنہٕ،  بیٚیہِ  یِم  تِمو  أندرٕہ  نماز  پروٕنۍ  چھِ  بیٚیہِ  یِم  زکوات  دِوٕنۍ  چِھ۔  بیٚیہِ  یِم  پژھ  کروٕنۍ  چھِ  نٔنِس  خدایس  بیٚیہِ  پٔتمِس  دۅہس  یعنی  قیامت  کِس  دۅہس،  یِمنٕے  لوٗکن  کرو  أسۍ  عطا  ٲخرتس  منٛز  مزوٗریاہ  سٮ۪ٹھاہ  بٔڈ۔

Tahir:
  البتہ  تِمَو  منٛزٕ  چِھ  پۅختہٕ  علمہٕ  وٲلۍ  تہٕ  مومن  لُکھ  تَتھ  (وحی)  پیٚٹھ  یۅسہٕ  تۅہیہِ  کُن  نٲزل  کرنہٕ  آیہِ  تہٕ  تَتھ  (وحی)  پیٚٹھ  یۅسہٕ  تۅہیہِ  برونٛہہ  نٲزل  چھے٘  کرنہٕ  آمٕژ  (برابر)  ایمان  انان،  تہٕ  تِم  (کِتھۍ  جان  چِھ  زِ)  نماز  قٲیِم  کرن  وٲلۍ  (چِھ)  تہٕ  زکوٰۃ  دِنہٕ  وٲلۍ  (چِھ)  بیٚیہِ  (چِھ)  اللہ  تعالیٰ  ہس  پیٚٹھ  تہٕ  قیامت  کِس  دۅہس  پیٚٹھ  ایمان  تھاون  وٲلۍ۔  یِتھِنٕے  لُکن  کرو  أسۍ  عنقریب  بۆڈ  اجر  عطا۔

Transliteration:
  L<u>a</u>kini a<b>l</b>rr<u>a</u>sikhoona fee alAAilmi minhum wa<b>a</b>lmuminoona yuminoona bim<u>a</u> onzila ilayka wam<u>a</u> onzila min qablika wa<b>a</b>lmuqeemeena a<b>l</b><u>ss</u>al<u>a</u>ta wa<b>a</b>lmutoona a<b>l</b>zzak<u>a</u>ta wa<b>a</b>lmuminoona bi<b>A</b>ll<u>a</u>hi wa<b>a</b>lyawmi al<u>a</u>khiri ol<u>a</u>ika sanuteehim ajran AAa<i><u>th</u></i>eem<u>a</u><b>n</b>


Athar:
  اے  نبیؐ،  اسہِ  چھےٚ  تۅہیہِ  کُن  تِتھے  پٲٹھۍ  وحی  سوٗزمٕژ،  یِتھہٕ  پٲٹھۍ  نوحؑ  تہٕ  تس  پتہٕ  یِم  پیغمبر  آے  تِمن  پٮ۪ٹھ  سوٗزمٕژ  ٲس،  اَسہِ  سوٗز  وحی  ابراہیم،  اسماعیل،  اسحاق،  یعقوب  تہٕ  یعقوب  سٕندٮ۪ن  اولادن  بیٚیہِ  عیسی،  ایوب،  یونُس،  ہارون  تہٕ  سلیمان  علیھم  السلامن  کُن،  اَسہِ  دِژ  داوٗد  علیہ  السلامس  زبور۔

Mirwaiz:
  پٔزۍ  پٲٹھۍ  اسہِ  سوٗز  وحی  تۅہیہِ  کُن  یا  رسول  اللہؐ  تِتھے  پٲٹھۍ  یِتھہٕ  پٲٹھۍ  اسہِ  وحی  سوٗز  حضرتِ  نوحس  تہٕ  بیین  پیغمبرن  پیٚٹھ  تِمن  پتہٕ،  تِمن  أندرٕہ  بعض  حضرات  یِمن  کُن  اسہِ  وحی  سوٗز  مثلاً  حضرتِ  ابراہیمس  کُن،  حضرتِ  اسماعیلس  کُن،  حضرتِ  اِسحاقس  کُن،  حضرتِ  یعقوبس  کُن  بیٚیہِ  تِہٕندین  اولادن  کُن  بیٚیہِ  حضرتِ  عیسیٰ  ہس  کُن  بیٚیہِ  حضرتِ  ایوبس  کُن  بیٚیہِ  حضرتِ  یونسس  کُن  بیٚیہِ  حضرتِ  ہارونس  بیٚیہِ  حضرتِ  سلیمانس۔  بیٚیہِ  سوٗز  اسہِ  حضرتِ  داوودس  کُن  وحی۔  اسہِ  کٔر  عطا  تِمن  پنٕنۍ  کتاباہ  زبور۔

Tahir:
  (اے  ٹاٹھہِ!) بے  شک  چھے٘  اَسہِ  تۅہیہِ  کُن  (تِتھے  پٲٹھۍ)  وحی  سوٗزمٕژ  یِتھہٕ  پٲٹھۍ  اَسہِ  نوحس  (علیہ  السلام)  کُن  تہٕ  تِمن  پتہٕ  (دۆیِمیٚن)  پیغمبرن  کُن  سوٗزمٕژ  ٲس۔  تہٕ  اَسہِ  سوٗز  ابراہیمس  تہٕ  اسماعیلس  تہٕ  اسحاقس  تہٕ  یعقوبس  تہٕ  (تِہِندیٚن)  اولادن  بیٚیہِ  عیسیٰ  ہس  تہٕ  ایوبس  تہٕ  یونسس  تہٕ  ہارونس  تہٕ  سلیمانس  (علیہمُ  السلام)  کُن  (تہِ)  وحی،  تہٕ  اَسہِ  ٲس  داوٗدس  (علیہ  السلام  تہِ)  زبور  عطا  کٔرمٕژ۔

Transliteration:
  Inn<u>a</u> aw<u>h</u>ayn<u>a</u> ilayka kam<u>a</u> aw<u>h</u>ayn<u>a</u> il<u>a</u> noo<u>h</u>in wa<b>al</b>nnabiyyeena min baAAdihi waaw<u>h</u>ayn<u>a</u> il<u>a</u> ibr<u>a</u>heema waism<u>a</u>AAeela wais<u>ha</u>qa wayaAAqooba wa<b>a</b>lasb<u>at</u>i waAAees<u>a</u> waayyooba wayoonusa wah<u>a</u>roona wasulaym<u>a</u>na wa<u>a</u>tayn<u>a</u> d<u>a</u>wooda zaboor<u>a</u><b>n</b>


Athar:
  اَسہِ  کٔر  تِمن  رسولن  پٮ۪ٹھ  تہِ  وحی  نٲزِل  یِہٕنز  ذِکر  اَسہِ  ییٚمہِ  برونٛہہ  تۅہیہِ  نِشہِ  کٔرمٕژ  چھےٚ  تہٕ  تِمن  رسولن  پٮ۪ٹھ  تہِ  یِہنز  ذِکر  اَسہِ  تۅہیہِ  نِشہِ  کٔر  نہٕ،  اَسہِ  کٔر  موسیٰ  علیہ  السلامس  سٍتۍ  تِتھہٕ  پٲٹھۍ  کتھ  باتھ  یِتھہٕ  پٲٹھۍ  کران  چِھ۔

Mirwaiz:
  بیٚیہِ  سوز  اسہِ  وحی  تِمن  پیغمبرن  کُن  یُہُند  حال  اسہِ  برونٹھ  بیان  کوٚر۔  یِہٕںٛز  ذکر  سورہ  انعامس  منٛز  کرنہٕ  آمٕژ  چھےٚ۔  بیٚیہِ  تِمن  پیغمبرن  کُن  یِہُند  حال  نہٕ  وُنہِ  اسہِ  تۅہیہِ  بیان  کوٚر،  بیٚیہِ  کوٚر  اللہ  تعالیٰ  ہن  حضرتِ  موسیٰ  تہِ  صاحبِ  وحی۔  چنانچہِ  تِمن  سٍتۍ  کوٚر  اللہ  تعالیٰ  ہن  کلام  خاص  طور  کلاماہ۔

Tahir:
  تہٕ  (اَسہِ  چِھ  کینہہ)  تِتھۍ  رسول  (سوٗزِمٕتۍ)  یہِندۍ  حالات  اَسہِ  (ییٚمہِ)  برونٛہہ  تۆہۍ  بوزنٲوِمٕتۍ  چِھو  تہٕ  (کینہہ)  تِتھۍ  رسول  تہِ  چِھ  (سوٗزِمٕتۍ)  یہِندۍ  حالات  اَسہِ  (وُنِیستام)  تۅہیہِ  چِھو  نہٕ  بوزنٲوِمٕتۍ  بیٚیہِ  کٔراللہ  تعالیٰ  ہن  موسیٰ  ہس  (علیہ  السلام)  سٍتۍ  (سیدِ  سیود)  کتھ (تہِ)۔

Transliteration:
  Warusulan qad qa<u>s</u>a<u>s</u>n<u>a</u>hum AAalayka min qablu warusulan lam naq<u>s</u>u<u>s</u>hum AAalayka wakallama All<u>a</u>hu moos<u>a</u> takleem<u>a</u><b>n</b>


Athar:
  یِم  سٲری  رسول  ٲسۍ  خۅش  خبر  دِنہٕ  وٲلۍ  تہٕ  کھۅژناون  وٲلۍ  بنٲوِتھ  سوزنہٕ  آمٕتۍ  تاکہ  تِم  مبعوث  کرنہٕ  پتہٕ  روزِ  نہٕ  لُکن  نِشہِ  خُدایس  مقابلہٕ  کانٛہہ  حُجت۔  ﴿یعنی  یِمن  تمام  پیغمبرن  ہٕندِ  سوزنُک  اوس  اَکوے  غرض  تہٕ  سُہ  اوس  یہِ  زِ  اللہ  تعالیٰ  چُھ  انسٲنۍ  زُرِیاتس  پٮ۪ٹھ  اِتمام  حُجت  کرٕنۍ  یژھان  تاکہ  ٲخری  عدالت  کِس  موقعس  پٮ۪ٹھ  گژھِہ  نہٕ  کانٛہہ  گمراہ  مُجرم،  تس  برونٛٹھہٕ  کنہِ  ہیٚکُن  یہِ  عذر  پیش  کٔرِتھ  زِ  أسۍ  ٲسۍ  ناوٲقف  تہٕ  تۅہیہِ  اوسُو  نہٕ  حقیقتِ  حالہٕ  نِشہِ  باخبر  کرنہٕ  مۅکھہٕ  سانہِ  خٲطرٕ  انتظام  کوٚرمُت۔﴾  تہٕ  اللہ  تعالیٰ  چُھ  بہر  حال  غٲلب  روزن  وول  بیٚیہِ  حکمت  وول  تہٕ  دانا۔

Mirwaiz:
  یِم  پیغمبر  سوٗزۍ  اسہِ  ایمانس  پیٚٹھ  نجاتٕچ  بشارت  دِوٕ  وُنۍ،  کُفرس  پیٚٹھ  عذابُک  بیم  کروُنۍ،  پیغمبر  بنٲوِتھ  سوٗز  ۍاسہِ  تِم  تمی  مۅکھہٕ  کہ  یُتھنہٕ  لوٗکن  عُذراہ  خدایس  نِشہِ  پیش  کرنہٕ  خٲطرٕ  باقٕے  روزِ  یِم  حضراتِ  انبیاء  سوزنہٕ  پتہٕ۔  ورنہ  تِم  ہیٚکہٕ  ہن  ؤنِتھ  قیامت  کہ  دۅہ  واریہن  کتھن  ہُند  رُت  آسُن  سپُد  نہٕ  اسہِ  معلوم  عقلہِ  سٍتۍ  لہٰذا  کیاہ  گناہ  چُھ  سون۔  یہِ  وننٕچ  تھٲو  نہٕ  خداین  کٲنسہِ  گنجٲیِش،  اللہ  تعالیٰ  چُھ  پننین  کامین  اندر  سارنِٕے  پیٚٹھ  غٲلِب  تمہِ  اعتبارٕہ  ہیٚکہِ  ہا  سُہ  تِمن  عذابس  گرفتار  کٔرِتھ۔  مگر  سارنٕے  کامین  منٛز  چُھ  حِکمت  وول  تٔمۍسٕںٛز  حِکمت  سپٕزۍ  مقتضی  پیغمبر  سوزنس۔

Tahir:
  رسول  یِم  خۅش  خبر  دِنہٕ  وٲلۍ  تہٕ  کھۅژناون  وٲلۍ  ٲسۍ  (آے  اَمہِ  موجوب  سوزنہٕ)  تاکہ  (یِمن)  پیغمبرن  (ہٕنٛدِ  یِنہٕ)  پتہٕ  روزِ  نہٕ  لُکن  خٲطرٕ  اللہ  تعالیٰ  ہس  پیٚٹھ  کانٛہہ  عذر  باقی،  تہٕ  اللہ  تعالیٰ  چُھ  سیٚٹھاہ  غٲلب  حکمت  وول۔

Transliteration:
  Rusulan mubashshireena wamun<u>th</u>ireena liall<u>a</u> yakoona li<b>l</b>nn<u>a</u>si AAal<u>a</u> All<u>a</u>hi <u>h</u>ujjatun baAAda a<b>l</b>rrusuli wak<u>a</u>na All<u>a</u>hu AAazeezan <u>h</u>akeem<u>a</u><b>n</b>


Athar:
  ﴿لُکھ  چِھنہٕ  مانان  متہٕ  مٲنۍ  تن﴾  مگر  اللہ  تعالیٰ  چُھ  گوٲہی  دِوان  زِ،  اے  نبیؐ،  یِکینژھاہ  تٔمۍ  تۅہیہِ  پٮ۪ٹھ  نٲزِل  چُھ  کوٚرمُت  سُہ  چُھن  پننہِ  علمہٕ  سٍتۍ  نٲزِل  کوٚرمُت،  تہٕ  اَتھ  پٮ۪ٹھ  چِھ  فرشتہٕ  تہِ  گواہ،  اگرچہِ  اللہ  تعالیٰ  سُند  گواہ  آسُن  بالکل  کٲفی  چُھ۔

Mirwaiz:
  لیکن  اللہ  تعالیٰ  چُھ  گوٲہی  دِوان  تمہِ  کتابہِ  ہٕندِ  ذریعہ  یۅسہٕ  تۅہیہِ  کُن  نٲزِل  کٔرٕن۔  نٲزِل  کٔرٕن  سۅ  پننہِ  کمالِ  علمیہ  سٍتۍ۔  ییٚمہِ  کتابہِ  جِن  تہٕ  انسان  اولین  وآخرین  عٲجِز  کٔرۍ  تتھ  ہِیُو  آیہ  کریماہ  پیش  کرنہٕ  نِشہِ  تمی  سببہٕ  چھےٚ  سۅ  کتاب  بٔڈ  دلیل  تُہٕندِس  نبوتس  پیٚٹھ،  بیٚہِ  چھِ  ملٲیِک  تہِ  گوٲہی  دِوان  تُہٕندِس  نبوتس  پیٚٹھ،  حقیقت  چھےٚ  کہ  اللہ  تعالیٰ  چُھ  گوہ  آسنس  اندر  بس۔

Tahir:
  (اے  ٹاٹھہِ!  کانٛہہ  أنۍ  تن  تُہٕندِس  نبوتس  پیٚٹھ  ایمان  یا  متہٕ  أنۍ  تن)  مگراللہ  تعالیٰ  چھ  (خۅد  اَمہِ  کتھہِ  ہٕنز)  گوٲہی  دِوان  زِ  یِکینٛژھاہ  تٔمۍ  تۅہیہِ  کُن  نٲزل  چُھ  فرموومُت،  تہِ  چُھن  پننہِ  علمہٕ  سٍتۍ  نٲزل  فرموومُت  تہٕ  فرشتہٕ  (تہِ)  چِھ  (تُہنٛدِ  خٲطرٕ)  گواہی  دِوان  تہٕ  اللہ  تعالیٰ  سُنٛد  گواہ  آسُن  (نُے)  چُھ  کٲفی۔

Transliteration:
  L<u>a</u>kini All<u>a</u>hu yashhadu bim<u>a</u> anzala ilayka anzalahu biAAilmihi wa<b>a</b>lmal<u>a</u>ikatu yashhadoona wakaf<u>a</u> bi<b>A</b>ll<u>a</u>hi shaheed<u>a</u><b>n</b>


Athar:
  یِم  لُکھ  اَتھ  ماننہٕ  نِشہِ  خۅد  انکار  کران  چِھ  تہٕ  باقین  چِھ  اللہ  تعالیٕ  سٕنزِ  وَتہِ  نِشہِ  رُکاوان  تِم  چِھ  پٔزۍ پٲٹھۍ  گمرٲہی  منٛز  حقہٕ  نِشہِ  سٮ۪ٹھاہ  دوٗر  درٛامٕتۍ۔

Mirwaiz:
  بیشک  یِمو  لوٗکو  ننہِ  دلیلہٕ  وُچھِتھ  تہِ  اِنکار  کوٚر  بیٚیہِ  رٔٹِکھ  لوٗکھ  تہِ  پتھ  خداے  سٕنٛزِ  وتہِ  نِشہِ  یعنی  دینِ  اِسلام  نِشہِ،  تِم  ڈٔلۍ  سیٚزِ  وتہِ  نِشہِ۔  پزِ  نِشہِ  سٮ۪ٹھاہ  دور  گمرٲہی  اندر۔

Tahir:
  بے  شک  یِمَو  کفر  کۆر  (یعنی  محمدصلی  اللہ  علیہ  وسلمن  ہٕندِس  نبوّتس  کۆرُکھ  انکار)  تہٕ  (لُکھ)  رُکٲوِکھ  اللہ  تعالیٰ  سٕنزِ  وَتہِ  نِشہِ،  پٔزۍپٲٹھۍ  ڈٔلۍ  تِم  (حق  نِشہِ)  سیٚٹھاہ  دوٗر  گمرٲہی  منٛز۔

Transliteration:
  Inna alla<u>th</u>eena kafaroo wa<u>s</u>addoo AAan sabeeli All<u>a</u>hi qad <u>d</u>alloo <u>d</u>al<u>a</u>lan baAAeed<u>a</u><b>n</b>


Athar:
  یتھہٕ  پٲٹھۍ  تِمو  لُکو  کفرُک  تہٕ  بغاوتُک  طریقہٕ  اختیار  کوٚر  تہٕ  ظُلمس  تہٕ  سِتمس  پٮ۪ٹھ  ؤتھۍ،  اللہ  تعالیٰ  کرِ  نہٕ  ہرگز  تِمن  معاف  تہٕ  تِمن  ہاوِ  نہٕ  سِیٔز  وَتھ۔

Mirwaiz:
  پٔزۍ  پٲٹھۍ  یِمو  لوٗکو  اِنکار  کوٚر  بیٚیہِ  کوٚرُکھ  ظُلم  لوٗکن  نقصانِ  عظیم  واتناونہٕ  سٍتۍ  دینِ  حق  نِشہِ  پتھ  رٹنہٕ  سٍتۍ  اللہ  تعالیٰ  کرِ  نہٕ  تِمن  زانہہ  تہِ  بخشٲیِش۔  بیٚیہِ  ہاوِنہٕ  تِمن  وتھ  جنتس  کُن۔

Tahir:
  بے  شک  یِمَو  (اللہ  تعالیٰ  سٕنز  گوٲہی  نَہ  مٲنِتھ)  کفر  کۆر  تہٕ  (رسول  سٕنز  شان  نَہ  مٲنِتھ)  ظلم  کۆر،  اللہ  تعالیٰ  چُھنہٕ  ہرگز  (تِیُتھ)  زِ  تِمن  کرِ  مغفرت  تہٕ  نَہ  (چُھ  تِیُتھ  زِ  ٲخرتس  منٛز)  ہاوِ  تِمن  کانٛہہ  وَتھ۔

Transliteration:
  Inna alla<u>th</u>eena kafaroo wa<i><u>th</u></i>alamoo lam yakuni All<u>a</u>hu liyaghfira lahum wal<u>a</u> liyahdiyahum <u>t</u>areeq<u>a</u><b>n</b>


Athar:
  مگر  ہاویٚکھ  جہنمس  کُن  وَتھ  یتھ  منٛز  تِم  ہمیشہ  روزن،  خُدایس  خٲطرٕ  چَھنہٕ  یہِ  کانٛہہ  مُشکل  کٲم۔

Mirwaiz:
  مگر  ہاویٚکھ  جہنمٕچ  وتھ،  تتھ  منٛز  چُھ  روزُن  تِمن  ہمیشہ  ابدلآباد،  اللہ  تعالیٰ  ہس  نِشہِ  چُھ  یہِ  سزادیُن  تِمن  سٮ۪ٹھاہ  سہل  تہٕ  آسان۔

Tahir:
  جہنم  چہِ  وَتہِ  ورٲے  یَتھ  منٛز  تِم  ہمیشہ  تہٕ  ہمیشہ  روزن،  تہٕ  یہِ  کٲم  چھے٘  اللہ  تعالیٰ  ہس  خٲطرٕ  سہل۔

Transliteration:
  Ill<u>a</u> <u>t</u>areeqa jahannama kh<u>a</u>lideena feeh<u>a</u> abadan wak<u>a</u>na <u>tha</u>lika AAal<u>a</u> All<u>a</u>hi yaseer<u>a</u><b>n</b>


Athar:
  لوٗکو،  یہِ  رسول  چُھ  تۅہیہِ  نِشہِ  اللہ  تعالیٰ  سٕندِ  طرفہٕ  حق  ہیٚتھ  آمُت،  ایمان  أنِو  تُہٕندی  خٲطرٕ  چُھ  بہتر،  تہٕ  اگر  انکار  چِھو  کران  تیٚلہِ  زٲنِو  زِ  یِکینژھاہ  آسمانن  تہٕ  زمینس  منٛز  چُھ  سورُے  چُھ  اللہ  تعالیٰ  سُندُے،  تہٕ  اللہ  تعالیٰ  چُھ  زانن  وول  تہِ  تہٕ  حکمت  وول  تہِ۔  ﴿یعنی  نَہ  چُھ  تُہُند  اللہ  تعالیٰ  بے خبر  زِ  تٔمۍ  سٕندِس  سلطنتس  منٛز  روٗزِتھ  کٔرِو  توٚہۍ  یَچھ  کامہِ  تہٕ  تس  آسہِ  نہٕ  خبرٕے  تہٕ  نَہ  چُھ  سُہ  نادان  زِ  تس  آسہِ  نہٕ  تگان  پننیٚن  فرمانن  ہٕنز  خلاف  ورزی  کرن  والیٚن  سٍتۍ  أنزراوُن۔﴾

Mirwaiz:
  اے  سارے  جہان  کیو  لوٗکو  پٔزۍ  پٲٹھۍ  آو  تۅہیہِ  کُن  یہِ  پیغمبرِ  برحق  حضرتِ  محمد  عربی  صلی  اللہ  علیہ  وسلم  پٔزۍ  کتھ،  پوٚز  دعویٰ  تہٕ  پٔزۍ  دلیل  ہیٚتھ  تُہٕندِس  پروردِگارٕہ  سٕندِ  طرفہٕ،  لہٰذا  چُھو  پوٚز  دعویٰ  دلیل  آسنس  لٲزِم  کہ  توٚہۍ  کٔرِو  پژھ  تِمن،  بیٚیہِ  کٔرِو  یقین  تتھ  یہِ  تِم  فرماون،  یہِ  چُھ  تُہٕندِ  خٲطرٕ  سٮ۪ٹھاہ  بہتر،  ہرگاہ  توٚہۍ  اِنکار  کٔرِو  تمیُک  نقصان  چُھو  تۅہیہِ  پانس۔  خدایس  چُھنہٕ  تمیُک  کانہہ  پروا۔  کیازِ  بیشک  تِہُندُے  چُھ  مُلک  تہِ  سورُے  یہِ  آسمانن  اندر  تہٕ  زمینن  اندر  چُھ۔  لہٰذا  یِتھِس  بٔڈِس  مٲلکس  کیاہ  نقصان  ہیٚکِو  توٚہۍ  واتنٲوِتھ  پننہِ  اِنکارٕہ  سٍتۍ،  اللہ  تعالیٰ  چُھ  پوٗرٕہ  زانن  وول  سارنٕے  ہٕندِ  ایمانُک  تہٕ  کُفرُک۔  حِکمت  وول  تِہٕںٛز  حِکمت  چَھنہٕ  مُقتضی  یتھ  کتھہِ  کہ  مُنکِر  کیاہ  گژھن  فوراً  گرفتارِ  عذاب  کرٕنۍ۔

Tahir:
  اے  لوٗکو!  بے  شک  چُھ  ییٚمۍ  رسولن  (صلی  اللہ  علیہ  وسلم)  تۅہیہِ  نِشہِ  تُہٕندِس  ربّ  سٕندِطرفہٕ  حق  ہیٚتھ  تشریف  اۆنمُت،  لہٰذا،  أنِو  تۆہۍ  (یِمن  پیٚٹھ)  پننہِ  بہتری  خٲطرٕ  ایمان  تہٕ  ہرگاہ  تۆہۍکفر  (یعنی  یہِندِس  رسالتس  انکار)  کٔرِو  تیٚلہِ  (زٲنِو  زِسُہ  چُھ  تۅہیہِ  نِشہِ  بے  نیاز  تِکیازِ)  یِکینٛژھاہ  آسمانن  منٛزتہٕ  زمینس  منٛز  چُھ  پٔزۍپٲٹھۍ  چُھ  (سُہ  سورُے)  اللہ  تعالیٰ  سُندُے  تہٕ  اللہ  تعالیٰ  چُھ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su qad j<u>a</u>akumu a<b>l</b>rrasoolu bi<b>a</b>l<u>h</u>aqqi min rabbikum fa<u>a</u>minoo khayran lakum wain takfuroo fainna lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i wak<u>a</u>na All<u>a</u>hu AAaleeman <u>h</u>akeem<u>a</u><b>n</b>


Athar:
  اے  اہلِ  کتاب،  پننِس  دینس  منٛز  مَہ  کٔرِو  غُلو  تہٕ  خُدایس  کُن  مَہ  کٔرِو  حق  ورٲے  بیٚیہِ  کانٛہہ  کتھ  منسوب۔  ﴿یتھ  جایہِ  چُھ  اہلِ  کتاب  مُراد  عیسٲے  تہٕ  غُلووُک  معنی  چُھ  کُنہِ  چیز  کِس  تٲییدس  تہٕ  حمایتس  منٛز  حدٕ  نیرُن۔  یہوٗدٮ۪ن  ہُند  جُرم  اوس  یہِ  زِ  تِم  درٛاے  مسیحؑ  سٕندِس  انکارس  تہٕ  مخالفتس  منٛز  حدٕ،  تہٕ  عیساین  ہُند  جُرم  چُھ  یہِ  زِ  تِم  درٛاے  مسیحؑ  سٕندِس  عقیدتس  تہٕ  محبتس  منٛز  حدٕ،  تہٕ  سُہ  دِیتُک  خداے  سُند  نیٚچو  بلکہ  خۅد  خداے  قرار۔﴾  مسیح  عیسیٰ  ابن  مریمؑ  اوس  نہٕ  اَمہِ  ورٲے  کِہنۍ  زِ  سُہ  اوس  اللہ  تعالیٰ  سُند  اکھ  رسول۔  تہٕ  سُہ  اوس  اکھ  فرمان  یُس  خُداین  مریم  علیھا  السلامس  کُن  سوٗز۔  ﴿دراصل  چُھ  لفظ  کلمہ  وَرتاونہٕ  آمُت۔  مریم  علیھا  السلامس  کُن  کلمہٕ  سوزنُک  مطلب  چُھ  یہِ  زِ  خداین  کوٚر  حضرت  مریم  علیھا  السلامن  ہٕنزِ  بچہِ  دانہِ  حُکم  زِ  کٲنٛسہِ  مردٕ  سٕندِ  نطفہٕ  نِشہِ  سٲراب  سپدنہٕ  ورٲے  کٔرِن  حمل  ٹھہراوُن  قبول۔  عیسایو  سمُجھ  گۅڈٕہ  لفظ  کلمہ  کلام  یا  نُطق  کتھہِ  ہُند  ہم  معنی،  پتہٕ  نیوٗکھ  امہِ  کلام  و  نطق  نِشہِ  مُراد  خداے  سٕندِ  ذٲتی  کلامُک  صفت۔  پتہٕ  کوٚرکُھ  یہِ  قیاس  قٲیِم  زِ  خُداے  سٕندۍ  أمۍ  ذٲتی  صِفتن  کٔر  مریمؑ  سٕندِس  شکمس  منٛز  دٲخل  سپدِتھ  سۅ  جسمٲنی  صورت  اختیار،  یۅسہٕ  مسیحؑ  سٕنزِ  شکلہِ  منز  ظٲہر  سپٕز،  یِتھہٕ  پٲٹھۍ  گوٚو  عیساین  منٛز  مسیحؑ  سٕنزِ  فٲسد  الوہیتُک  عقیدٕہ  پٲدٕ۔  تہٕ  أمۍ  غلط  تصوّرن  دِتۍ  موٗل  زِ  خُداین  چُھ  خۅد  پنُن  پان  یا  پننیو  اَزلی  صفاتو  منٛزٕ  نطق  و  کلامُک  صفت  مسیحؑ  سٕنزِ  شکلہِ  منٛز  ظٲہر  کوٚرمُت۔﴾  تہٕ  اکھ  روح  اوس  خُداے  سٕندِ  طرفہٕ  ﴿ییٚمۍ  مریم  علیھا  السلامن  ہٕنزِ  بچہِ  دانہِ  منٛز  شُرۍ  سٕنز  شکل  اختیار  کٔر۔  یتھ  جایہِ  چُھ  خۅد  مسیح  علیہ  السلامس  رُوحُ  مِّنہُ  یعنی  خداے  سٕندِ  طرفہٕ  اکھ  روح  وَننہٕ  آمُت  تہٕ  سورۂ  بقرہ  آیت  نمبر  87  منٛز  چُھ  یہِ  مضمون  یِتھہٕ  پٲٹھۍ  بیان  سپُدمُت  زِ،  اَسہِ  کوٚر  پاک  رُوح  سٍتۍ  مسیح  علیہ  السلامس  مدد۔  دۅشوٕنۍ  عبارتن  ہُند  مطلب  چُھ  یہِ  زِ  خداین  اوس  مسیح  علیہ  السلامس  سُہ  پٲکیزٕہ  روح  عطا  کوٚرمُت  یُس  بدی  نِشہِ  بے خبر  اوس،  یُس  سراسر  حقانیت  تہٕ  راست  باز  اوس،  تہٕ  از  سر  تا  پا  اوس  فضیلتِ  اخلاق۔  عیسایو  کوٚر  اَتھ  منٛز  یہِ  غلو  رُوح  مِّنَ  اللہِ  دِیتُکھ  خۅد  خداے  سُند  روح  قرار،  تہٕ  رُوحُ  القُدسُک  مطلب  کوٚڈکھ  یہِ  زِ  سُہ  اوس  خداے  سُند  پنُن  روحِ  مُقدس  یُس  مسیح  السلامس  اندر  رَلاونہٕ  اوس  آمُت۔  یِتھہٕ  پٲٹھۍ  آو  خدایس  تہٕ  مسیح  علیہ  السلامس  سٍتۍ  اکھ  ترییم  خدا  روحُ  القُدس  بناونہٕ﴾  لہٰذا،  أنِو  توٚہۍ  خدایس  تہٕ  تٔمۍ  سٕندٮ۪ن  رسولن  پٮ۪ٹھ  ایمان  تہٕ  نہ  مَہ  ؤنِو  زِ  ترےٚ  چِھ۔  ﴿یعنی  ترٮ۪ن  خُداین  ہُند  عقیدٕہ  ترٲوِو  خواہ  سُہ  ٲسِتن  کُنہِ  تہِ  شکلہِ  منٛز  تۅہیہِ  منٛز  موجود۔  حقیقت  چھےٚ  یہِ  زِ  عیسٲے  چِھ  بیک  وقت  توحید  تہِ  مانان  تہٕ  تثلیت  تہِ۔  مسیح  علیہ  السلامن  ہٕندۍ  ٹاکارٕ  قول  یِم  انجیلن  منٛز  میلان  چِھ  تِہندِس  بنیادس  پٮٹھ  ہیٚکہِ  نہٕ  کانٛہہ  عیسٲے  اتھ  انکار  کٔرِتھ  زِ  خُداے  چُھ  بس  اَکوے  خُداے،  تہٕ  تس  ورٲے  چُھنہٕ  بیٚیہِ  کانٛہہ  خُداے۔  تِہندِ  خٲطرٕ  چھُنہٕ  یہِ  تسلیم  کرنہٕ  ورٲے  چارے  کانٛہہ  زِ  توحید  چُھ  اصلی  دین  مگر  امہِ  باوجود  چِھ  تِم  مسیح  علیہ  السلامن  ہٕندِس  ذاتس  اندر  غُلو کہ  بٲعثٕ  تثلیثٕکۍ  قٲیل  تہِ،  تہٕ  از  تام  ہیٚکۍ  نہٕ  یہِ  فٲصلہٕ  کٔرِتھ  زِ  یِمن  دۅن  مُتضاد  عقیدن  کِتھہٕ  پٲٹھۍ  پکناون  یِکہٕ  وٹہٕ۔﴾  باز  یِیِو،  یہِ  چُھ  تُہٕندی  خٲطرٕ  بہتر،  خُداے  چُھ  بس  اَکوے  خُداے،  سُہ  چُھ  پاک  امہِ  نِشہِ  زِ  کانٛہہ  آسہِ  تس  نیٚچُو۔  ﴿یہِ  چھےٚ  عیساین  ہٕندِ  ژوٗرِمہِ  غُلووٕچ  تردید۔  عیسٲے  روایات  اگر  صحیح  تہِ  آسن  توتہِ  چُھ  تِمو  منٛزٕ  ﴿خصوصاً  گۅڈنِچو  ترییو  انجیلَو  نِشہِ﴾  زیادہ  کھۅتہٕ  زیادٕہ  بس  یُتُے  ثٲبت  سپدان  زِ  مسیح  علیہ  السلامَو  اوس  خُدایس  تہٕ  بندن  ہٕندِس  تعلُقس  مٲلِس  تہٕ  اولاد  سٕندِس  تعلُقس  سٍتۍ  ہِشر  دِیتمُت  تہٕ  مول  لفظ  ٲسۍ  تِم  خُدایس  خٲطرٕ  محض  مجٲزی  طور  تہٕ  استعارہ  رٔنگۍ  ورتاوان۔  یہِ  چَھنہٕ  صرف  مسیح  علیہ  السلامن  ہٕنزٕے  یٲژ  خصوصیت  بلکہ  ٲسۍ  پرٛانہِ  زمانہٕ  پٮ۪ٹھہٕ  بنی  اسرٲئیل  خُدایس  خٲطرٕ  مول  لفظ  وَرتاوان  پکان،  تہٕ  امِچہِ  واریاہ  مِثالہٕ  چھےٚ  بائیبل کِس  پرٛٲنِس  عہد  نامس  منٛز  موجود۔  مسیح  علیہ  السلامن  اوس  یہِ  لفظ  پننہِ  قوم کہ  محاورٕہ  مطابقٕے  وَرتوومُت،  تہٕ  تِم  ٲسۍ  نہٕ  صرف  خُدایس  پنُنے  یوت  بلکہ  ٲسۍ  تس  تمام  انسانن  ہُند  مول  ونان۔  مگر  عیسایو  کوٚر  یتھ  جایہِ  بیٚیہِ  غلُو  تہٕ  مسیحؑ  دِیتُکھ  خُداے  سُند  نیچُو  قرار۔﴾  زمین  و  آسمانن  ہٕندۍ  سٲری  چیز  چِھ  تٔمۍ  سٕنز  مِلکیت،  تہٕ  تِہِندِ  کفالت  تہٕ  خبر  گیری  خٲطرٕ  چُھ  بس  سُے  سٮ۪ٹھاہ۔

Mirwaiz:
  اے  اہلِ  کتابو  یعنی  نصارو،  مَہ  کٔرِو  پننِس  دینس  اندر  زیادتی۔  حدٕہ  نِشہِ  مہ  نیرِو  نیٚبر  پیغمبرن  ہٕندِۍ  تعریف  کرنس  اندر۔  مہ  ٹھہرٲوِیوکھ  تِم  خداے  سٕندۍ  نیٚچِوۍ۔  خداے  چُھ  اولاد  آسنہٕ  نِش  مُنزہ  تہٕ  پاک،  بیٚیہِ  مہ  ؤنِو  خدایس  نسبت  کینہہ  تہٕ  مگر  تی  یہِ  پوٚز  چُھ،  چُھو  نا  حضرتِ  مسیح  عیسیٰ  حضرتِ  مریم  سُند  نیٚچُومگر  چُھ  پیغمبر،  خداے  سُند  بیٚیہِ  تِہُند  حکُم،  یُس  تٔمۍ  واتنوو  حضرتِ  مریمس  کُن،  بیٚیہِ  چُھ  اللہ  تعالیٰ  سُند  اکھ  روحہٕ  وول  یعنی  جانداراہ۔  سُہ  جان  تہٕ  زو  واتنوو  اللہ  تعالیٰ  ہن  جبریل  امین  سٕندِ  پھۅکہٕ  کہ  واسطہٕ  حضرتِ  مریمس  منٛز۔  سُہ  نہ  چُھ  خداے  سُند  نیٚچُو  نہ  چُھ  خدا۔  نہ  چُھ  ترٚیو  خدایو  أندرٕ  اکھ،  یِم  سٲرِی  عقٲیِد  چھ  بٲطِل  تہٕ  اپُزۍ،  ییٚلہِ  یِمہٕ  سارے  کتھہٕ  بٲطِل  تہٕ  اپزٕ  چھےٚ۔  لہٰذا  کٔرِو  توٚہۍ  سٲرِی  امہِ  نِشہِ  توبہٕ،  پس  پژھ  کٔرِو  کُنِس  خدایس  بیٚیہِ  تِہٕندین  پیغمبرن۔  تِمنٕے  ہِنٛزِ  تعلیمہِ  موجوب  زٲنِیون  خدا  کُنُے،  توحید  کٔرِو  اختیار۔  تثلیث  گٲلِو  تہٕ  توحید  پٲلِو،  یہِ  کتھ  مہ  ؤنِیوکھ  خدا  چھِ  ترٚے،  یہِ  گوو  شِرک۔  یٕژھ  کتھ  وننہِ  نِشہِ  یعنی  شِرکہٕ  نِشہِ  روزِو  پتھ،  تی  چُھ  تُہٕندِ  خٲطرٕ  بہتر،  کیازِ  معبودِ  برحق  چُھنا  مگر  کُنُے،  مُنزہ  تہٕ  پاک  چُھ  سُہ  اولاد  آسنہٕ  نِشہِ۔  تٔمِس  کیاہ  ضروٗرت  چھےٚ  اولادن  ہٕںٛز،  تِہُندُے  چُھ  تہِ  سورُے  یہِ  آسمانن  اندر  تہٕ  زمینن  اندر  چُھ،  سُہ  چُھ  سارنٕے  بندن  ہٕںٛزِ  کامہ  خٲطرٕ  کُنُے  کٲفی۔  سُے  چُھ  کارسازِ  مطلق۔  یہے  چھےٚ  تٔمۍسٕندِ  ہ  معبودِ  برحق  آسنٕچ  بٔڈ  دلیل۔  تس  ورٲے  یِم  چھِ  تہٕ  تِم  سٲرِی  چھِ  کارسٲزی  اندر  تس  کُن  محتاج۔  لہٰذاچُھنہٕ  معبود  آسنس  سزاوار  تس  ورٲے  کانہہ  تہِ۔  نصاریٰ  چھِ  بٔلۍ  حضرتِ  عیسیٰ  ہس  تہٕ  ملٲیکہٕ  مُقربینن  معبود  تہٕ  خدا  زانان۔  حالانکہ  تِمو  کٔر  نہٕ  پانہٕ  زانہہ  اِنکارِ  خداے  سٕندِ  بندٕہ  آسنہٕ  نِشہِ۔  نہ  کرن  تِم  زانہہ  تمہِ  نِشہِ  عار  تہٕ  مندچھ۔  بیٚیہِ  کرن  نہٕ  زانہہ  مندچھ  تہٕ  عار  ملٲیکہ  مُقربین  مثلِ  جبریلِ  امین  وغٲرٕہ۔  کیازِ  تِمن  چھےٚ  خبرٕے  کہ  خداے  سٕنٛزِ  بندگی  نِشہِ  عار  تہٕ  مندچھ  کرنُک  نتیجہٕ  کیاہ  چُھ۔

Tahir:
  اے  اہلِ  کتاب!  تۆہۍ  مَہ  گٔژِھو  پننِس  دیٖنس  منٛز  حدٕ  نیٚبر  نیٖرِتھ  تہٕ  اللہ  تعالیٰ  سٕندِ  س  شانس  منٛز  مَہ  ؤنِو  پَزرٕ  وَرٲے  کِہِنۍ،  حقیقت  چھے٘  صرف  یہِ  زِ  مسیح  عیسیٰ  ابن  مریم  (علیہ  السلام)  چُھ  اللہ  تعالیٰ  سُنٛد  رسول  تہٕ  تٔمۍ  سُنٛد  کلمہ  یُس  تٔمۍ  مریمس  کُن  واتنووتہٕ  تٔمۍ  (سٕندِ  طرفہٕ)  چُھ  اَکھ  روح۔  لہٰذا،  أنِو  تۆہۍاللہ  تعالیٰ  ہس  تہٕ  تٔمۍ  سٕندیٚن  رسولن  پیٚٹھ  ایمان،  بیٚیہِ  مَہ  ؤنِو  زِ  تۯے٘  چھ  (معبود)،  (اَمہِ  عقیدٕہ  نِشہِ)  پھیٖرِو  باز،  (یہِ)  چُھ  تُہٕندِ  خٲطرٕ  بہتر۔  بے  شک  چُھ  اللہ  تعالیٰ  ہٕے  یوت  کُن  معبود،  سُہ  چھ  اَمہِ  نِشہِ  پاک  زِ  تس  آسہِ  کانٛہہ  اولاد،  (سورُے  کینہہ)  چُھ  تٔمۍ  سُندُے  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ،  تہٕ  اللہ  تعالیٰ  سُنٛد  کارساز  آسُن  چُھ  سیٚٹھاہ۔

Transliteration:
  Y<u>a</u> ahla alkit<u>a</u>bi l<u>a</u> taghloo fee deenikum wal<u>a</u> taqooloo AAal<u>a</u> All<u>a</u>hi ill<u>a</u> al<u>h</u>aqqa innam<u>a</u> almasee<u>h</u>u AAees<u>a</u> ibnu maryama rasoolu All<u>a</u>hi wakalimatuhu alq<u>a</u>h<u>a</u> il<u>a</u> maryama waroo<u>h</u>un minhu fa<u>a</u>minoo bi<b>A</b>ll<u>a</u>hi warusulihi wal<u>a</u> taqooloo thal<u>a</u>thatun intahoo khayran lakum innam<u>a</u> All<u>a</u>hu il<u>a</u>hun w<u>ah</u>idun sub<u>ha</u>nahu an yakoona lahu waladun lahu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wakaf<u>a</u> bi<b>A</b>ll<u>a</u>hi wakeel<u>a</u><b>n</b>


Athar:
  مسیح  علیہ  السلامن  سمٕجھ  نہٕ  زانٛہہ  یہِ  کتھ  عٲب  زِ  سُہ  آسہِ  اللہ  تعالیٰ  سُند  اکھ  بندٕہ،  تہٕ  نَہ  چِھ  مُقرّب  ترین  فرشتہٕ  پننہِ  خٲطرٕ  اَتھ  عٲب  زانان،  اگر  کانٛہہ  اللہ  تعالیٰ  سٕنزِ  بندگی  پننہِ  خٲطرٕ  عٲب  چُھ  سمجھان  تہٕ  تکبُر  چُھ  کران،  تیٚلہِ  یِیہِ  اکھ  وقت  ییٚلہِ  اللہ  تعالیٰ  سارِنٕے  ؤٹِتھ  پانس  برونٛہہ  کنہِ  جمع  کرِ۔

Mirwaiz:
  عار  چُھنہٕ  زانان  پانہٕ  مسیح  حضرتِ  عیسیٰ  خداے  سُند  بندٕہ  آسنس  بیٚیہِ  نہ  مُقرب  ملٲیِک،  تِم  چھِ  زانان  کہ  یُس  اکھاہ  خداے  سٕنٛز  عبادت  کرنہٕ  نِشہِ  عار  تہٕ  تکبُر  کرِ،  پس  اللہ  تعالیٰ  کرِ  سارنٕے  لوٗکن  پانس  برونٹھ  کنہِ  قیامت  کہ  دۅہ  جمع،

Tahir:
  مسیح  (علیہ  السلام)  چُھنہٕ  اَمہِ  (کتھہِ)  نِشہِ  ہرگزعٲب  محسوس  کران  زِسُہ  آسہِ  اللہ  تعالیٰ  سُنٛد  بندٕہ  تہٕ  نَہ  چُھ  مقرب  فرشتن  (اَتھ  منٛز  کانٛہہ  عٲب  باسان)  تہٕ  یُس  کانٛہہ  تٔمۍ  سٕنزبندگی  (کرٕنۍ)  عٲب  زانہِ  تہٕ  تکبرکرِ  تیٚلہِ  کرِ  سُہ  عنقریب  یِتھیٚن  تمام  لُکن  پانس  نِشہِ  جمع۔

Transliteration:
  Lan yastankifa almasee<u>h</u>u an yakoona AAabdan lill<u>a</u>hi wal<u>a</u> almal<u>a</u>ikatu almuqarraboona waman yastankif AAan AAib<u>a</u>datihi wayastakbir fasaya<u>h</u>shuruhum ilayhi jameeAA<u>a</u><b>n</b>


Athar:
  تمہِ  وقتہٕ  کرن  تِم  لُکھ  یِمو  ایمان  أنِتھ  نیک  طرزِ  عمل  اختیار  چُھ  کوٚرمُت  پنٕنۍ  اجر  پوٗرٕ  پوٗرٕ  حٲصل  تہٕ  اللہ  تعالیٰ  کرِ  پننہِ  فضلہٕ  سٍتۍ  تِمن  ہُریمانہٕ  اجر  عطا،  تہٕ  یِمو  لُکو  بندگی  عٲب  سمجھ  تہٕ  بیٚیہِ  کوٚرکھ  تکبُر  تِمن  دِیہِ  اللہ  تعالیٰ  دگ  تُلوُن  سزا،  تہٕ  خُدایس  ورٲے  یِمن  یِمن  ہٕنزِ  سرپرستی  تہٕ  مددگٲری  پٮ۪ٹھ  تِم  بھروسہٕ  ٲسۍ  تھاوان  تِمو  منٛزٕ  لبن  نہٕ  کانٛہہ  اکھا  تَتہِ۔

Mirwaiz:
  توپتہٕ  یِمو  لوٗکو  ایمان  أنِتھ  رٕژٕ  عملہٕ  آسن  کرِ  مژٕ  تِمن  دِیہِ  پوٗرٕہ  مزوٗرۍ۔  بیٚیہِ  کٔریٚکھ  زیادٕہ  پنُن  فضل  عطا،  بیٚیہِ  یِمو  لوٗکو  خداے  سٕنٛز  عبادت  کرنہٕ  نِشہِ  عار  تہٕ  تکبُر  کوٚرمُت  آسہِ  پس  کرِ  تِمن  عذاب۔  سُے  آسہِ  کڈُر  عذاب۔  توپتہٕ  لبن  نہٕ  تِم  پنٕنۍ  رہٲیی  خٲطرٕ  خدایس  ورٲے  نہٕ  کانہہ  دوستاہ  نہ  کانہہ  مدد  گاراہ۔

Tahir:
  وۅنۍ  یِمَو  لُکو  ایمان  اۆن  تہٕ  نیک  عملہٕ  روٗدۍ  کران،  سُہ  دِیہِ  تِمن  پوٗرٕ  پوٗرٕ  اجر  تہٕ  (پتہٕ)  دِیَکھ  پننہِ  فضل  سٍتۍ  بیٚیہِ  زیادٕہ،  تہٕ  تِم  لُکھ  یِمَو  (اللہ  تعالیٰ  سٕندِ  عبادت  نِشہِ)  عٲب  محسوس  کۆر  تہٕ  کۆرُکھ  تکبر  تِمن  دِیہِ  سُہ  دگ  تُلوُن  عذاب،  تہٕ  تِم  نَہ  لبن  پننہِ  خٲطرٕ  اللہ  تعالیٰ  ہس  وَرٲے  کانٛہہ  دوست  تہٕ  نَہ  کانٛہہ  مددگار۔

Transliteration:
  Faamm<u>a</u> alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti fayuwaffeehim ojoorahum wayazeeduhum min fa<u>d</u>lihi waamm<u>a</u> alla<u>th</u>eena istankafoo wa<b>i</b>stakbaroo fayuAAa<u>thth</u>ibuhum AAa<u>tha</u>ban aleeman wal<u>a</u> yajidoona lahum min dooni All<u>a</u>hi waliyyan wal<u>a</u> na<u>s</u>eer<u>a</u><b>n</b>


Athar:
  لوٗکو،  تُہندِس  ربّ  سٕندِ  طرفہٕ  چھےٚ  تۅہیہِ  نِشہِ  روشن  دلیل  آمٕژ،  تہٕ  اَسہِ  چھےٚ  تۅہیہِ  کُن  تِژھ  روشنی  سوٗزمٕژ  یۅسہٕ  تۅہیہِ  صاف  صاف  وَتھ  ہاوَن  واجِنۍ  چھےٚ۔

Mirwaiz:
  اے  ساروٕے  لوٗکو  بیشک  آیہِ  تۅہیہِ  کُن  تُہٕندِس  پروردِگارٕہ  سٕندِ  طرفہٕ  بٔڈ  دلیل  بٔڈ  حُجت  یعنی  ذاتِ  مُبارک  حضرتِ  رسولِ  کریم  صلی  اللہ  علیہ  و سلم۔  بیٚیہِ  کوٚر  اسہِ  نٲزِل  تۅہیہِ  کُن  نوراہ  روشن  تہٕ  صاف  قرآنِ  مجید۔

Tahir:
  اے  لوٗکو!  بے  شک  چھے٘  تۅہیہِ  نِشہِ  تُہٕندِس  ربّ  سٕندِ  طرفہٕ  (ذاتِ  محمدی  صلی  اللہ  علیہ  وسلمن  ہٕندِس  صورتس  منٛزعظیم  و  برترتہٕ  تھدِپایہِ  کِس  ذات  سٕنز  سارِوٕے  کھوتہٕ  زیادٕہ  مضبوط،  مکمل  تہٕ  واضح)  قاطع  دلیل  آمٕژ  تہٕ  اَسہِ  چُھ  تۅہیہِ  کُن  (أتھۍ  سٍتۍقرآن  کِس  صورتس  منٛز)  واضح  تہٕ  ٹاکارٕہ  نُور  (تہِ)  نٲزل  کۆرمُت۔  (یۆہے  نبی  تہٕ  یۆہے  قرآن  چِھ  ہمیشہ  خٲطرٕ  کٲفی) 

Transliteration:
  Y<u>a</u> ayyuh<u>a</u> a<b>l</b>nn<u>a</u>su qad j<u>a</u>akum burh<u>a</u>nun min rabbikum waanzaln<u>a</u> ilaykum nooran mubeen<u>a</u><b>n</b>


Athar:
  وۅنۍ  یِم  لُکھ  اللہ  تعالیٰ  سٕنز  کتھ  مانَن  تہٕ  تٔمۍ  سُند  پناہ  ژھانڈن،  تِمن  رَٹہِ  اللہ  تعالیٰ  پننِس  رحمت  کِس  تہٕ  پننِس  فضل  و  کرم  کِس  دامنس  تَل،  بیٚیہِ  ہاویٚکھ  پانس  کُن  ینٕچ  سِیوٚد  وَتھ۔

Mirwaiz:
  پس  یِمو  لوٗکو  پژہ  کٔر  کُنِس  خدایس  بیٚیہِ  روٗدۍ  تھپھ  کٔرِتھ  تِہٕندِس  دینس  ییٚمہِ  خٲطرٕ  نبی  کریمس  صلی  اللہ  علیہ  وسلم  بیٚیہِ  قرآنِ  مجیدس  پژھ  کرٕنۍ  لٲزِم،  پس  واتناوِ  تِمن  سُہ  پننِس  رحمتس  اندر  سُہ  گوو  جنت  بیٚیہِ  فضلس  اندر  سُہ  گوو  جنتچہِ  بجہِ  بجہِ  نعمژٕ  دیدارِ  خدا  رضاے  الہٰی،  بیٚیہِ  ہاوِتِمن  وتھ  پننِس  قربس  کُن  وَتھاہ  سیٚز۔

Tahir:
  وۅنۍ  یِمَو  لُکواللہ  تعالیٰ  ہس  پیٚٹھ  ایمان  اۆن  تہٕ  رۆٹُکھ  (تٔمۍ  سُنٛددامن)  مضبوطی  سان  تِمن  کرِ  عنقریب  (اللہ  تعالیٰ)  پننِس  (خاص)  رحمتس  تہٕ  فضلس  منٛز  دٲخل،  تہٕ  تِمن  ہاوِ  پانس  کُن  (واتنٕچ)  سیٚز  وَتھ۔

Transliteration:
  Faamm<u>a</u> alla<u>th</u>eena <u>a</u>manoo bi<b>A</b>ll<u>a</u>hi wa<b>i</b>AAta<u>s</u>amoo bihi fasayudkhiluhum fee ra<u>h</u>matin minhu wafa<u>d</u>lin wayahdeehim ilayhi <u>s</u>ir<u>at</u>an mustaqeem<u>a</u><b>n</b>


Athar:
  اے  نبیؐ،  لوٗکھ  چِھو  تۅہیہِ  ﴿کَلَالہ کِس  معاملس  منٛز  فَتویٰ﴾  پرٛژھان۔  ﴿کَلالہ کِس  معنیس  منٛز  چُھ  اختلاف۔  کینژھن  ہٕنز  راے  چھےٚ  زِ  کلالہ  چُھ  سُہ  شخص  یُس  لا  ولد  آسہِ  تہٕ  یس  مول  بُڈِبب  زندٕہ  آسہِ  نہٕ۔  تہٕ  کینژھن  ہٕنز  راے  چھےٚ  سُہ  شخص  یُس  لا  ولد  مرِ  تس  چِھ  کَلالہ  ونان۔  البتہ  عام  فقہاہو  چھےٚ  حضرت  ابو  بکر  رضی  اللہ  تعالیٰ  عنہ  ہَن  ہٕنٛز  یہِ  راے  تسلیم  کٔرمٕژ  زِ  اَمِیُک  اطلاق  چُھ  گۅڈنِکسٕے  صورتس  پٮ۪ٹھ  سپدان  تہٕ  خۅد  بذات  چُھ  قرآن  نِشہِ  تہِ  امِیُک  تٲیید  سپدان  تِکیازِ  یتھ  جایہِ  چھےٚ  کَلالہ  سٕنز  بیٚنہِ  نصف  ترکٕچ  وٲرث  قرار  دِنہٕ  آمٕژ۔  حالانکہ  اگر  کَلالہ  سُند  مول  زندٕہ  آسہِ  تیٚلہِ  چُھنہٕ  بیٚنہِ  موٗلۍ  کانٛہہ  حصہ  واتان۔﴾  ؤنِو،  اللہ  تعالیٰ  چُھو  تۅہیہِ  کلالس  متعلق  فتویٰ  دِوان۔  اگر  کانٛہہ  شخص  بے اولاد  مَرِ،  تہٕ  تس  آسہِ  اکھ  بیٚنہِ،  تیٚلہِ  میلہِ  تس  امہِ  ترکہٕ  منٛزٕ  نصف،  ﴿یتھ  جایہِ  چُھ  تِمن  باین  بیٚنیٚن  ہُند  ذکر  سپدان  یِم  میتس  سٍتۍ  ماجہِ  تہٕ  مٲلِس  دۅشوٕنۍ  منٛز  یا  آسن  صرف  مٲلۍ  سٕندۍ  کِنۍ  مشترکہٕ۔  حضرت  ابو  بکر  صدیق  رضی  اللہ  تعالیٰ  عنہ  چِھ  اکہِ  ساعتہٕ  أکِس  خطبس  منٛز  امہِ  معنے یِچ  وضاحت  کران  تہٕ  صحابو  منٛزٕ  کوٚر  نہٕ  کٲنٛسہِ  اتھ  سٍتۍ  اختلاف،  أتھۍ  بنیادس  پٮ۪ٹھ  چُھ  سارِنٕے  اَتھ  مسلس  پٮ۪ٹھ  اتفاق﴾  تہٕ  اگر  بیٚنہِ  بے  اولاد  مرِ  تیٚلہِ  آسہِ  بوے  تٔمۍ  سُند  وٲرث،  ﴿یعنی  بوے  آسہِ  تٔمۍ  سٕندِ  پوٗرٕ  مالُک  وٲرث  اگر  بیٚیہِ  کانٛہہ  صاحب  فریضہ  آسہِ  نہٕ۔  تہٕ  اگر  کانٛہہ  صاحبِ  فریضہ  موجود  آسہِ  مثلاً  خاندار،  تیٚلہِ  میلہِ  تٔمۍ  سُند  حصہ  نکھہٕ  والنہٕ  پتہٕ  باقی  تمام  ترکہٕ  بٲیِس۔﴾  اگر  میتہٕ  سٕنزٕ  وٲرث  زٕہ  بیٚنہِ  آسن،  تیٚلہِ  آسن  تِمہٕ  ترکہٕ  ﴿پتھ  کُن  تراونہٕ  آمتہِ﴾  منٛزٕ  زٕہ  تہٲئی  ہٕنز  حقدار  ﴿یۅہے  حُکم  چُھ  دۅیو  کھۅتہٕ  زیادہ  بیٚنیٚن  خٲطرٕ  تہِ﴾،  تہٕ  اگر  واریاہ  بٲے  بیٚنہِ  آسن،  تیٚلہِ  میلہِ  مستوراتن  اکھ  حصہ  تہٕ  مردن  زٕہ  حصہ،  اللہ  تعالیٰ  چُھ  تُہندِ  خٲطرٕ  احکامن  وضاحت  کران،  تاکہ  توٚہۍ  روٗزِو  نہٕ  وَتہِ  ڈٔلِتھ  پکان،  تہٕ  اللہ  تعالیٰ  چُھ  پرٛتھ  چیزُک  علم  تھاوان۔

Mirwaiz:
  لوٗکھ  چھِ  تۅہیہِ  نِشہِ  فتویٰ  طلب  کران  کلالس  متعلق۔  کلالہٕ  گوو  یس  نہٕ  وارثو  أندرٕہ  نہ  مول  آسہِ  نہ  اولاد  آسن۔  توٚہۍ  فرمٲوِیوکھ  کہ  اللہ  تعالیٰ  چُھ  تۅہیہِ  یہِ  حکُم  فرماوان  کلالس  متعلق،  ییٚلہِ  کانہہ  شخصاہ  مرِ  تس  روزِ  نہٕ  پتھ  کُن  اولاد  نہ  آسیٚس  مول  موج۔  فقط  آسیٚس  بیٚنہِ  سکھ  بیٚنہِ،  پس  چُھ  تس  ﴿بیٚنہِ﴾  تٔمۍ  سٕندِ  مال  منٛز  واتان  نصف  حصہٕ،  باقٕے  نصف  حصہٕ  گوو  عصبو  أندر  ہے  کانہہ  آسیٚس  تہٕ  تس۔  ہرگاہ  نے  آسیٚس،  تیٚلہِ  ییہِ  سُہ  نصف  حصہٕ  تہِ  أمۍ  سٕے  بیٚنہِ  دِنہٕ،  سُہ  کلالہٕ  چُھ  وٲرِث  سپدان  أمِس  بیٚنہِ  ہُند  ہرگاہ  سۅ  مرِ  تس  روزِ  نہٕ  پتھ  کُن  اولاد  کینہہ  تہِ،  پس  ہرگاہ  کٲنسہِ  روزن  پتھ  کُن  زٕ  یا  دۅیو  کھۅتہٕ  زیادٕہ  بیٚنہِ،  تِمن  چُھ  أمۍ  سٕندِ  مترُوک  مالہٕ  مںٛزٕہ  واتان  ترٚیو  حِصو  منٛزٕہ  زٕ  حِصہٕ،  بیٚیہِ  ہرگاہ  کٲنسہِ  پتھ  کُن  روزن  بٲے  تہٕ  بیٚنہِ  مرد  تہٕ  زنانہٕ  پس  چُھ  تِمن  واتان  مردس  زٕ  حِصہٕ  زنانہِ  اکھ  حِصہٕ  أمۍ  سٕندِ  مالہٕ  منٛزٕہ،  اللہ  تعالیٰ  چُھ  دینٕکۍ  احکام  تۅہیہِ  فرماوان  تہٕ  بیان  کران  یُتھ  نہٕ  توٚہۍ  ناوٲقفی  سببہٕ  گُمراہ  سپدِو۔  اللہ  تعالیٰ  چُھ  پرتھ  چیزاہ  پوٗرٕ  زانہٕ  وُن۔

Tahir:
  لُکھ  چِھو  تۅہیہِ  فتویٰ  (یعنی  شرعی  حکم)  پٕۯژھان۔  فرمٲوِو!  اللہ  تعالیٰ  چُھوتۅہیہِ  (بغیراولاد  تہٕ  بغیر  والدین  فوت  سپدن  وٲلِس)  کلالہٕ  ہس  (یعنی  تمۍسٕندِس  وراثتس)  متعلق  حکم  دِوان  زِ  ہرگاہ  کانٛہہ  تِیُتھ  شخص  فوت  سپدِیُس  بے  اولاد  آسہِ  مگر  تس  آسہِ  اَکھ  بیٚنہِ  تیٚلہِ  چُھ  تس  خٲطرٕ  تَمہِ  (مال)  منٛزنصف  (حصہٕ)  یُس  تٔمۍ  پتھ  کُن  تروومُت  چُھ،  تہٕ  (ہرگاہ  اَتھ  برعکس  بیٚنہِ  آسہِ  کلالہ  تیٚلہِ  آسہِ  تٔمۍ  سٕندِس  فوت  سپدن  کِس  صورتس  منٛز  تٔمۍ  سُنٛد)  بوے  آسہ  تمۍ  سُنٛد  (یعنی  بیٚنہِ  ہُنٛدمکمل)  وٲرث  ہرگاہ  نہٕ  تس  (بیٚنہِ)  کانٛہہ  اولاد  آسہِ،  پتہٕ  ہرگاہ  (کلالہٕ  بٲے  سٕندِس  فوت  سپدنس  پیٚٹھ)  زٕ  (بیٚننہِ  وٲرث)  آسن  تیٚلہِ  چُھ  تِہِندِ  خٲطرٕ  تَمہِ  (مال)  منٛز  زٕ  تِہٲیی  (ترییو  منٛزٕ  زٕ  حصہٕ)  یُس  تٔمۍ  پتھ  کُن  تروومُت  چُھ،  تہٕ  اگر  (بصورتِ  کلالہ  مرحوم  سٕندۍ)  کینہہ  بٲے  بیٚنہِ  مرد  (تہِ)  تہٕ  مستورات  (تہِ  وٲرث)  آسن  تیٚلہِ  آسہِ  (پۯتھ)  أکِس  مردٕ  سُنٛد  (حصہٕ)  دۅن  خاتونن  ہٕندِس  حصس  برابر۔  (یِم  احکام)  چُھ  اللہ  تعالیٰ  تُہٕندِ  خٲطرٕ  ویٚژھنٲوِتھ  بیان  فرماوان  تاکہ  تۆہۍ  روٗزِو  نہٕ  وَتہِ  ڈٔلِتھ  پکان،  تہٕ  اللہ  تعالیٰ  چُھ  پۯتھ  چیزس  وارٕ  پٲٹھۍ  زانن  وول۔

Transliteration:
  Yastaftoonaka quli All<u>a</u>hu yufteekum fee alkal<u>a</u>lati ini imruon halaka laysa lahu waladun walahu okhtun falah<u>a</u> ni<u>s</u>fu m<u>a</u> taraka wahuwa yarithuh<u>a</u> in lam yakun lah<u>a</u> waladun fain k<u>a</u>nat<u>a</u> ithnatayni falahum<u>a</u> a<b>l</b>ththuluth<u>a</u>ni mimm<u>a</u> taraka wain k<u>a</u>noo ikhwatan rij<u>a</u>lan wanis<u>a</u>an fali<b>l</b><u>thth</u>akari mithlu <u>h</u>a<i><u>thth</u></i>i alonthayayni yubayyinu All<u>a</u>hu lakum an ta<u>d</u>illoo wa<b>A</b>ll<u>a</u>hu bikulli shayin AAaleem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  بٔندِشن  ہٕنز  کٔرِو  پوٗرٕ  پٲٹھۍ  پابندی  ﴿یعنی  تِمن  حدوٗدن  تہٕ  رُکاوٹن  ہٕنز  پابندی  کٔرِو  یِمہٕ  تۅہیہِ  پٮ۪ٹھ  عٲید  چھےٚ  کرنہٕ  آمٕژ۔﴾  تُہِندِ  خٲطرٕ  چِھ  چاروٲے  قسمٕکۍ  سٲری  جانور  حلال  کرنہٕ  آمٕتۍ۔  ﴿اَنعام  ﴿یعنی  چاروٲے﴾  لفظ  چُھ  عربی  زبٲنۍ  منٛز  اونٹ،  گاو،  تیٖر  تہٕ  ژھاولیٚن  باپت  وَننہٕ  یِوان۔  تہٕ  بَہِیمَہ ہُک  اطلاق  چُھ  پرٛتھ  کٲنٛسہِ  گاسہٕ  کھیٚنہٕ  وٲلِس  جانورس  پٮ۪ٹھ  سپدان۔  چاروٲے  قسمٕکۍ  سٲری  جانور  آے  تۅہیہِ  پٮ۪ٹھ  حلال  کرنہٕ۔  اَمِیُک  مطلب  چُھ  یہِ  زِ  تِم  سٲری  چرند  جانور  چِھ  تۅہیہِ  پٮ۪ٹھ  حلال  یِم  چاروٲے  قٔسمٕکۍ  آسن  یعنی  یِمن  نہٕ  نوکل  دند  آسن،  حیوٲنۍ  غذا  بجایہِ  آسن  کُلۍ  کٔٹۍ  گاسہٕ  کھیوان  تہٕ  باقی  حیوٲنۍ  خصوصیاتن  منٛز  آسن  چارواین  سٍتۍ  ہِشر  تھاوان۔  اَمِچ  وضاحت  چھےٚ  نبی  صلی  اللہ  علیہ و سلمو  پننیٚن  احکامن  اندر  فرمٲومٕژ  یِمن  منٛز  تِمو  صلی  اللہ  علیہ و سلمو  درندٕہ،  شکٲرۍ  پرندٕہ  تہٕ  مُردار  کھیٚنہٕ  وٲلۍ  جانور  حرام  چِھ  قرار  دِتمٕتۍ﴾  سِواے  تِم  یِم  برونٹھ  کُن  پٔکِتھ  تۅہیہِ  وَننہٕ  یِن،  البتہٕ  احرام  کِس  حالتس  منٛز  مَہ  کٔرِو  پانس  پٮ۪ٹھ  شکار  حلال۔  بے شک  یُس  حُکم  اللہ  تعالیٰ  چُھ  یژھان  سُہ  چُھ  دِوان۔

Mirwaiz:
  اے  باایمانو  تُہُند  ایمان  اَنُن  چھُ  منگان  یتھ  کتھہِ  کہ  توٚہۍ  کٔرِو  پوٗرٕ  پَنٕنۍ  معاہدہ  یِم  تۅہیہِ  ایمان  اننس  منٛز  خدایس  سٍتۍ  کٔرِمٕتۍ  چھِو  یعنی  شریعتٕکۍ  احکام  أنِو  بجا،  کیازِ  ایمان  اَننہٕ  سٍتۍ  سپٕدۍ  تۅہیہِ  پیٚٹھ  تِم  سٲری  احکام  لٲزم۔  لہٰذا  یُس  چیز  لٲزم  تہٕ  مَٹہِ  کھوٚت  سُہ  گژِھہ  پوٗرٕ  کرُن  تہٕ  پوٗرٕ  ہورُن۔  حلال  آے  کرنہٕ  تُہٕندِ  خٲطرٕ  چارپا  گُپن  تہٕ  تیٖر  چاروایو  اندرٕہ۔  تِمن  چارواین  ورٲے  یُہُند  حکم  تۅہیہِ  پیٚٹھ  برونٹھ  پرنہٕ  یِیہِ،  مگر  شکار  کرُن  گژِھہ  نہٕ  حلال  زانُن  ییٚلہِ  توٚہۍ  حجُک  یا  عمرُک  احرام  گٔنڈِتھ  ٲسِو  یا  تتھ  زمینِ  پاکس  اندر  ٲسِو  یتھ  حرم  وَننہٕ  یِوان  چھُ۔  پٔزِپٲٹھۍ  اللہ  تعالیٰ  چھُ  سُے  حکم  فرماوان  یُس  حکم  یژھان  چھُ۔  کٲنسہِ  ہُند  طاقت  چھُنہٕ  چون  و  چراکرنُک،  ہُہ  کیا  تہٕ  یہِ  کونہٕ۔  سُہ  یَس  جانورس  یژھان  چھُ  تس  چھُ  کُنہِ  مخصوص  حالتس  اندر  حلال  کران،  یَس  یژھان  چھُ  تس  چھُ  کُنہِ  خاص  حالتس  اندر  حرام  کران۔  اے  لوٗکو  تۅہیہِ  چھُو  پرتھ  حالتس  منز  حکمس  تعمیل  کرُن  لٲزم۔

Tahir:
  اے  ایمان  والیو!  (پنٕنۍ)  وعدٕہ  کٔرِو  پوٗرٕ۔  تُہٕندِ  خٲطرٕ  (چِھ)  ژُزَنگۍ  (گاسہٕ  کھیٚنہٕ  وٲلۍ)  جانور  (یعنی  چاروٲے)  حلال  کرنہٕ  آمٕتۍ،  تِمَو  (جانورو)  وَرٲے  یُہُنٛد  بیان  تۅہیہِ  پیٚٹھ  برونٛہہ  کُن  کرنہٕ  یِیہ  (البتہ)  ییٚلہِ  تۆہۍ  احرام  کِس  حالتس  منٛز  ٲسِوٗ  شکار  زٲنۍ  زیٚو  نہٕ  حلال۔  بے  شک  یہِ  اللہ  تعالیٰ  یژھان  چُھ  حکم  چُھ  دِوان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo awfoo bi<b>a</b>lAAuqoodi o<u>h</u>illat lakum baheematu alanAA<u>a</u>mi ill<u>a</u> m<u>a</u> yutl<u>a</u> AAalaykum ghayra mu<u>h</u>illee a<b>l</b><u>ss</u>aydi waantum <u>h</u>urumun inna All<u>a</u>ha ya<u>h</u>kumu m<u>a</u> yureed<b>u</b>


Athar:
  اے  لوٗکو  یِمو  ایمان  چُھو  اوٚنمُت،  خُدا  پرستی  ہٕنزٕ  نشٲنیہِ  مَہ  کٔرِیوٗکھ  بے حُرمت،  ﴿پرٛتھ  کانٛہہ  سُہ  چیز  یُس  کُنہِ  مسلکٕچ  یا  عقیدٕچ  یا  طرزِ  فِکر  تہٕ  عملہِ  ہٕنز  یا  کُنہِ  نظامٕچ  نمائندگی  آسہِ  کران  تتھ  وَنو  تمِیُک  شعار،  تِکیازِ  سُہ  چُھ  تمہِ  خٲطرٕ  علامت  یا  نشٲنی  ہٕنز  کٲم  دِوان۔  سرکٲرۍ  جھنڈٕ،  فوجِچ  تہٕ  پولیسٕچ  وردی،  سکہٕ،  نوٹ  تہٕ  مُہرٕ  چھےٚ  حکومتن  ہٕندۍ  شعائر۔  گِرجا،  قربان  گاہ  تہٕ  صلیب  چھےٚ  مسیحتٕکۍ  شعائر۔  ژھوگ،  یونہِ  تہٕ  مندر  چِھ  برہمنیتٕکۍ  شعائر۔  زیوٗٹھ  مس  ریش،  کوٚر  تہٕ  کِرٛپان  چِھ  سکھ  مذہبٕکۍ  شعائر۔  دۅکُر  تہٕ  دروٚت  چُھ  اشتراکیتُک  شعار۔  یِم  سٲری  مسلک  چِھ  پننیٚن  پننیٚن  پیروکارن  نِشہِ  پننیٚن  یِمن  شعائرن  ہٕندِ  احترامُک  مطالبہٕ  کران۔  اگر  کانٛہہ  شخص  کُنہِ  نظام  کیو  شعائرو  منٛزٕ  کُنِچ  توہین  چُھ  کران،  تیٚلہِ  چھےٚ  یہِ  امہِ  کتھہِ  ہٕنز  علامت  زِ  دراصل  چُھ  سُہ  تتھ  نظامَس  خلاف  دُشمنی  تھاوان،  تہٕ  ہرگاہ  سُہ  توہین  کرن  وول  اَمی  نظامُک  آسہِ،  تیٚلہِ  چُھ  تٔمۍ  سُند  یہِ  کار  پننِس  نظامَس  سٍتۍ  اِرتداد  تہٕ  بغاوتُک  معنی  تھاوان۔  شعائرِ  اللہ  نِشہِ  چُھ  مُراد  تِمہٕ  سٲری  علامات  تہٕ  نِشٲنیہِ  یِمہٕ  شِرکس،  کُفرس  تہٕ  دہریتس  مُقابلہٕ  خٲلص  خُدا  پرستی  ہٕندِ  مسلکٕچ  نمائندگی  آسن  کران۔﴾  حرام  ریٚتو  منٛزٕ  مَہ  کرِیوٗن  کانٛہہ  حلال،  قربٲنی  ہٕندٮ۪ن  جانورن  پٮ۪ٹھ  مَہ  کٔرِو  دوست  درٲزی،  تِمن  جانورن  پٮ۪ٹھ  مَہ  ترٲوِو  اَتھہٕ  یِہنزن  گردنن  منٛز  نذرِ  خداوندی  ہٕندِ  علامت کہ  طور  پٹہٕ  آسن  گٔنڈِتھ،  نَہ  لٲگِو  تِمن  لُکن  اتھہٕ  یِم  پننِس  ربّ  سٕندِ  فضلہٕ  خٲطرٕ  تہٕ  تٔمۍ  سٕنزِ  خۅشنودی  ہٕندِس  تلاشس  منٛز  محترم  مکانس  ﴿کعبس﴾  کُن  آسن  گژھان۔  آ،  ییٚلہِ  احرامٕچ  حالت  اَند  واتہِ  تیٚلہِ  ہیٚکِوۍ  شکار  کٔرِتھ۔  تہٕ  وُچِھو  زِ  أکۍ  دٔرۍ  یُس  تُہندِ  خٲطرٕ  مسجدِ  حرامُک  دروازٕہ  بند  چُھ  کوٚرمُت  اتھ  پٮ۪ٹھ  گژِھہ  نہٕ  تُہُند  شرارت  تۅہیہِ  تیوٗتاہ  مشتعل  کرُن۔  توٚہۍ  تہِ  لٲگِو  تِہندِس  مقابلس  منٛز  تِمہٕ  حرکتہٕ  کرنہِ  یِمہٕ  نہٕ  شوٗبن۔  ﴿چونکہ  کُفارَو  ٲسۍ  اَمہِ  وقتہٕ  مُسلمان  رکٲوِمٕتۍ  کعبٕچ  زیارت  کرنہٕ  نِشہِ  تہٕ  مُسلمان  ٲسۍ  حج  کرنہٕ  نِشہِ  تام  محروم  کرنہٕ  آمٕتۍ،  اَمہِ  موجوب  سپُد  مُسلمانن  منٛز  یہِ  خیال  پٲدٕ  زِ  یِمن  کٲفر  قبیلن  ہٕنزٕ  وَتہٕ  اسلٲمی  مقبوضاتَو  کِنۍ  چھےٚ  پکان،  أسۍ  تہِ  رُکاووکھ  تِم  حجِ  نِشہِ  تہٕ  حج  کِس  وقتس  اندر  ترٛاوَو  یِہندٮ۪ن  قبیلن  چھاپہٕ۔  مگر  یہِ  آیت  نٲزِل  کٔرِتھ  تھٲوۍ  خُداین  یِم  اَمہِ  خیالہٕ  نِشہِ  باز۔﴾  نَہ!  یِمہٕ  کامہِ  نیکی  تہٕ  خُدا  ترسی  ہٕنزٕ  چھےٚ  تِمن  منٛز  کٔرِو  سارِنٕے  سٍتۍ  تعاوُن  تہٕ  یِمہٕ  کامہِ  گناہ  زیادتی  ہٕنزٕ  چھےٚ  تِمن  منٛز  مَہ  کٔرِو  کٲنٛسہِ  سٍتۍ  تعاوُن۔  خُدایس  کھوٗژِو،  تٔمۍ  سُند  سزا  چُھ  سٮ۪ٹھاہ  سخت۔

Mirwaiz:
  اے  باایمانو  حلال  مہ  زٲنِو  یعنی  بے  حُرمتی  مہ  کٔرِو  خداے  سٕندین  دین  کین  تہٕ  عبادت  کین  نِشانن۔  یعنی  یِمن  چیزن  ہٕندِ  ادب  تہٕ  تعظیم  کرنُک  حکُم  کرنہٕ  آو  تِمن  حُکمن  خلاف  کٔرٕتھ  تِمن  چیزن  ہٕنٛز  بے  ادبی  کرٕنۍ  چھےٚ  حرام۔  مثلاً  حرم  شریفُک  تہٕ  احرامُک  ادب  چُھ  احرام  گٔنڈِتھ  تہٕ  حرم  شریفس  منٛز  ٲسِتھ  گژِھہ  نہٕ  شِکار  کرُن  یہِ  چُھ  حرام،  بیٚیہِ  مہ  کٔرِو  بے  حُرمتی  تعظیم  والین  ریٚتن۔  تِم  گٔے  ذیقعدہ،  مُحرم  تہٕ  ماہِ  رجب۔  یِمن  ریٚتن  اندر  کٔرِو  کٲفرن  سٍتۍ  جنگ  بیٚیہِ  مہ  کٔرِو  بے  حُرمتی  تِمن  جانورن  یِمن  ہٕنٛز  رہ  نٲلۍ  یِوان  چُھ  تراونہٕ۔  تِم  کیاہ  یِن  خداے  سٕندِس  حرمس  منٛز  قربان  کرنہٕ۔  کیازِ  تِم  چھِ  خداے  سٕندۍ  نیاز۔  یہِ  نیاز  تھٲوِیون  مخصوص  تِہٕندِی  خٲطرٕ۔  تس  ورٲے  بیٚیہِ  کٲنسہِ  ہٕندِ  خٲطرٕ  ادٕہ  سُہ  ملک  مُقرب  ٲسِتن  یا  نبی  مُرسل  یا  ولی  اکمل۔  تس  ورٲے  بیٚیہِ  کٲنسہِ  ہٕندِ  خٲطرٕ  کانہہ  جانوراہ  نیاز  تھاوُن  یہِ  گوو  شِرک  محض  حرام۔  بیٚیہِ  مہ  کٔرِو  بے  حُرمتی  تِمن  لوٗکن  یِم  عزت  والہِ  گرٕ  کہ  زیارت  خٲطرٕ  یِوان  آسن  یعنی  کعبہ  شریف  کہِ  زیارت  خٲطرٕ،  یِم  ژھانڈان  آسن  پننِس  پروردِگارٕہ  سُند  فضل  تہٕ  رضامندی،  تو  پتہٕ  ییٚلہِ  حج  یا  عمراہ  کٔرِتھ  مۅکلِو  احرام  مُژرٲوِو  پس  کٔرِو  شکار۔  ہرگاہ  تۅہیہِ  تمِچ  خواہش  آسہِ  بشرطیکہ  سُہ  شِکار  آسِنہٕ  حرم  شریفس  مںٛز،  باعث  مہ  بٔنِن  تۅہیہِ  ہرگِز  تِمن  لوٗکن  ہٕنٛز  دُشمنی  یِمو  توٚہۍ  پتھ  رچیوو  کعبہ  شریف  کہِ  زیارت  نِشہِ  حدیبیس  کُن۔  توٚہۍ  کیاہ  ڈٔلِو  حدٕہ  تو  پتہٕ  کٔرِو  احکامن  ہٕنٛز  خلاف  ورزی۔  تِمن  ہیٚیِو  اِنتقام  قتل  و  غارت  کرنہٕ  سٍتۍ۔  تِمن  نِشہِ  روزِو  پتھ،  اکھ  أکِس  کٔرِو  مدد  رٕژن  کامین  اندر  بیٚیہِ  پرہیزگٲری  اندر  شرعی  احکامن  پیٚٹھ  پابندی  کرنس  اندر۔  تمیُک  ٲسِو  اکھ  أکِس  ترغیب  دِوان،  مدد  مہ  ٲسِو  کران  اکھ  أکِس  گنہن  یچھ  کامین  تہٕ  ظُلمس  اںدر۔  مثلاً  یِمے  حکُم  یِم  چھِ  خلاف  کرنس  اندر  مہ  ٲسِو  کٲنسہِ  مدد  کران،  کھوٗژِو  خدایس  تس  کھوژنہٕ  سٍتۍ  چھےٚ  سارِنٕے  حُکمن  پیٚٹھ  پابندی  کرٕنۍ  سہل  تہٕ  آسان  سپدان،  اللہ  تعالیٰ  چُھ  پٔزۍ  پٲٹھۍ  احکامن  ہٕنٛز  مُخالفت  کروٕنین  سخت  عذاب  کروُن۔

Tahir:
  اے  ایمان  والیو!اللہ  تعالیٰ  سٕنزن  نشٲنِیَن  مَہ  کٔرِو  بے٘  حُرمتی  تہٕ  نَہ  حرمت  (تہٕ  ادب)  والہ  ریتٕچ  (یعنی  ذوالقعدہ،  ذوالحجہ،  محرم  تہٕ  ماہِ  رجب  منٛزٕ  کُنہِ  ریٚتٕچ)  تہٕ  نَہ  حرم  کعبس  کُن  سوزنہٕ  آمتیٚن  قربٲنۍ  ہٕندیٚن  جانورن  ہٕنز،  تہٕ  نَہ  مکس  (منٛز)  اَننہٕ  ینہٕ  والیٚن  تِمن  جانورن  ہٕنز  یہِٕنٛزن  گردٔنیٚن  منٛز  علامتی  پٹہٕ  آسن،  تہٕ  نَہ  (مَہ  کٔرِو  بے  حرمتی)  حرمت  والہِ  گرُک  (یعنی  خانہ  کعبُک)  قصدکٔرِتھ  یِنہٕ  والیٚن  ہنٛز  (یعنی  تِہنٛدِمال  وجانچ  تہٕ  عزت  وآبروہٕچ،  تِکیازِ  یِم  چِھ  تِم  لُکھ)  یِم  پننِس  ربّ  سُنٛد  فضل  تہٕ  رضا  چِھ  ژھانڈان،  تہٕ  ییٚلہِ  تۆہۍ  احرام  کہ  حالت  نِشہِ  نیٚبر  نیٖرِو  پتہٕ  ہیٚکوِ  تۆہۍ  شکار  کٔرِتھ،تہٕ  تۅہیہِ  گژھیٚو  نہٕ  کُنہِ  قومٕچ  (یہِ)  دشمنی  زِ  تِمو  ٲسۍہَو  تۆہۍ  مسجد  حرام  (یعنی  خانہ  کعبہ  چہ  حٲضری)  نِشہِ  رُکٲوِمٕتۍ،اَتھ  کتھہِ  پیٚٹھ  ہٕس  دِنۍ  زِ  تۆہۍ  کٔرِو  (تِمن  سٍتۍ)  زیادتی،  بیٚیہِ  ٲسِونیکی  تہٕ  پرہیزگٲری  (ہٕنزن  کامیٚن)  منٛز  اَکھ  أکِس  مدد  کران  تہٕ  گناہ  تہٕ  ظلم  (چن  کامیٚن)  منٛز  مَہ  کٔرِو  اَکھ  أکِس  مدد  بیٚیہِ  روٗزِو  اللہ  تعالیٰ  ہس  کھۅژان۔  بے  شک  چُھ  اللہ  تعالیٰ  (نافرمٲنی  کرن  والیٚن)  سخت  سزا  دِنہٕ  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tu<u>h</u>illoo shaAA<u>a</u>ira All<u>a</u>hi wal<u>a</u> a<b>l</b>shshahra al<u>h</u>ar<u>a</u>ma wal<u>a</u> alhadya wal<u>a</u> alqal<u>a</u>ida wal<u>a</u> <u>a</u>mmeena albayta al<u>h</u>ar<u>a</u>ma yabtaghoona fa<u>d</u>lan min rabbihim wari<u>d</u>w<u>a</u>nan wai<u>tha</u> <u>h</u>alaltum fa<b>i</b><u>sta</u>doo wal<u>a</u> yajrimannakum shana<u>a</u>nu qawmin an <u>s</u>addookum AAani almasjidi al<u>h</u>ar<u>a</u>mi an taAAtadoo wataAA<u>a</u>wanoo AAal<u>a</u> albirri wa<b>al</b>ttaqw<u>a</u> wal<u>a</u> taAA<u>a</u>wanoo AAal<u>a</u> alithmi wa<b>a</b>lAAudw<u>a</u>ni wa<b>i</b>ttaqoo All<u>a</u>ha inna All<u>a</u>ha shadeedu alAAiq<u>a</u>b<b>i</b>


Athar:
  تۅہیہِ  پٮ۪ٹھ  آو  حرام  کرنہٕ  مُردار،  خون  تہٕ  خنزیرٕ  سُند  ماز،  سُہ  جانور  یُس  اللہ  تعالیٰ  سٕندِ  ناوٕ  ورٲے  بیٚیہِ  کٲنٛسہِ  ہٕندِس  ناوس  پٮ۪ٹھ  آسہِ  ذبح  کرنہٕ  آمُت،  سُہ  یُس  ۂٹۍ  چیز  لٔگِتھ،  یا  چوٹ  لٔگِتھ،  تھزرٕ  پٮ۪ٹھہٕ  ؤسۍ  پیٚتھ،  یا  ٹکر  کھیٚتھ  موٗدمُت  آسہِ،  یا  یُس  کٲنٛسہِ  دٔرِندن  کھیوٚمُت  آسہِ،  تس  ورٲے  یُس  تۅہیہِ  زِندٕہ  لٔبِتھ  ذبح  کوٚروٗن،  تہٕ  سُہ  یُس  کُنہِ  اَستانس  پٮ۪ٹھ  ذبح  آسہِ  کرنہٕ  آمُت۔  دراصل  چُھ  لفظ  نُصُب  وَرتاونہٕ  آمُت۔  امہِ  نِشہِ  چُھ  مُراد  سٲری  مقامات  یِم  غیرُ  اللہ ہَن  نذر  و  نیاز  کھالنہٕ  خٲطرٕ  لُکو  مخصوص  آسن  کٔرِمٕتۍ،  خواہ  تَتہِ  کانٛہہ  کَنہِ  پۅتُل  یا  ہچُو  پۅتُل  ٲسِتن  یا  متہٕ  ٲسِتن،  سانہِ  زبٲنۍ  منٛز  چُھ  اَمِیُک  ہم  معنی  لفظ  آستان  یا  اَستھان  یُس  کٲنٛسہِ  بُزرگس  یا  دیوتاہس،  یا  کُنہِ  خاص  مُشرکانہٕ  اعتقادس  سٍتۍ  وابستہٕ  آسہِ۔  یِتھس  کُنہِ  آستانس  پٮ۪ٹھ  ذبح  کرنہٕ  آمُت  جانور  تہِ  چُھ  حرام۔﴾  امہِ  علاوہ  چُھ  یِتہِ  تُہٕندِ  خٲطرٕ  ناجٲیز  زِ  پانٛسَو  سٍتۍ  کٔرِو  پنُن  قسمت  معلوم،  یِمہٕ  سارے  کامہِ  چھےٚ  فِسق،  از  چھےٚ  کٲفرن  تُہٕندِ  دیٖنہٕ  طرفہٕ  پوٗرٕ  مایوسی  سپزمٕژ۔  لہٰذا  مَہ  کھوٚژِو  توٚہۍ  تِمن  بلکہ  کھوٚژِو  مےٚ۔  ﴿لفظ  اَز   چُھنہٕ  مُراد  کانٛہہ  خاص  دۅہ  یا  تٲریخ  بلکہ  چُھ  سُہ  دَور  یا  زمانہٕ  مُراد  یتھ  منٛز  یِم  آیات  نٲزِل  ٲسۍ  سپدۍمٕتۍ۔  سانہِ  زبٲنۍ  منٛز  تہِ  چُھ  اَز  لفظ  اَز  کالہٕ  خٲطرٕ  عام  پٲٹھۍ  بولنہٕ  یِوان  ۔  کٲفرن  چھےٚ  تُہُندِ  دیٖن  طرفہٕ  مایوسی  سپزمٕژ  یعنی  وۅنۍ  چُھ  تُہُند  دین  اکھ  مستقل  نظام  بنیامُت  تہٕ  خۅد  چُھ  پننہِ  حٲکمانہٕ  طاقتہٕ  سان  قٲیِم  تہٕ  نٲفذ۔  کُفار  چِھ  امہِ  اَندٕ  مایوس  سپدۍمٕتۍ  زِ  تِم  کیا  ہیٚکن  اَتھ  مِٹٲوِتھ  تہٕ  تۅہیہِ  کیا  ہیکن  بیٚیہِ  پٔتِمس  جٲہلیتس  کُن  واپس  نِتھ۔  لہٰذا  مَہ  کھوٚژِو  توٚہۍ  تِمن  بلکہ  کھوٚژِو  مےٚ  یعنی  ییٚمہِ  دیٖن  کیٚن  احکامن  تہٕ  ییٚمہِ  کیٚن  ہدایاتن  پٮ۪ٹھ  عمل  کرنس  منٛز  چُھنہٕ  تُہُندِ  خٲطرٕ  کُنہِ  کٲفر  طاقتہٕ کہ  غلبُک  تہٕ  قہرُک،  دراندٲزی  تہٕ  مزاحمتُک  خطرٕہ  پتھ  کُن  روٗدمُت۔  وۅنۍ  پزیو  تۅہیہِ  خُدایس  کھوژُن  زِ  تٔمۍ  سٕندٮ۪ن  احکامن  ہٕندِس  تعمیلس  منٛز  اگر  کانٛہہ  کوتٲہی  تۅہیہِ  کٔرٕو  تیٚلہِ  آسہِ  نہٕ  تۅہیہِ  نِشہِ  کانٛہہ  عذر  ییٚمہِ  کِس  بنیادس  پٮ۪ٹھ  تۅہیہِ  سٍتۍ  رَژھ  تہِ  نرمی  یِیہِ  وَرتاونہٕ۔﴾  اَز  کوٚر  مےٚ  تُہُندِ  خٲطرٕ  تُہُند  دیٖن  مکمل،  تہٕ  پنٕنۍ  نعمت  چَھم  تۅہیہِ  پٮ۪ٹھ  تمام  ﴿پوٗرٕ﴾  کٔرمٕژ،  تہٕ  تُہندِ  خٲطرٕ  چُھم  تُہندِ  دیٖنہٕ کہ  حیثیت  اسلام  قبول  کوٚرمُت۔  ﴿دین  مکمل  کرنہٕ  نِشہِ  چُھ  مُراد،  یہِ  اکھ  مستقل  نظامِ  فکر  و  عمل  تہٕ  اکھ  تِیُتھ  مکمل  تہذیب  و  تمدنُک  نظام  بناوُن  یتھ  منٛز  زندگی  ہٕندٮ۪ن  جُملہٕ  مسٲیلن  ہُند  جواب  اصولاً  یا  تفصیلاً  موجود  آسہِ۔  تہٕ  بیٚیہِ  گژِھہ  نہٕ  ہدایت  تہٕ  رہنمٲئی  حٲصل  کرنہٕ  مۅکھہٕ  کُنہِ  تہِ  حالس  منٛز  اَمہِ  نِشہِ  نیٚبر  نیرنٕچ  ضرورت  پیٚنۍ۔  نعمت  تمام  کرنہٕ  نِشہِ  چُھ  مُراد  ہدایت کہ  نعمتٕچ  تکمیل۔  تہٕ  دین کہ  حیثیتہٕ  اسلام  قبول  کرنُک  مطلب  چُھ  یہِ  زِ  تۅہیہِ  یُس  میٲنۍ  اطاعت  تہٕ  بندگی  کرنُک  اقرار  کوٚرمُت  اوسُو،  سُہ  چُھو  تۅہیہِ  چونکہ  پننہِ  سعی  تہٕ  عملہِ  سٍتۍ  پوٚز  تہٕ  مخلصانہٕ  اقرار  ثٲبت  کوٚرمُت،  اَمہِ  موجوب  چُھ  مےٚ  اَتھ  قبولیتُک  درجہ  عطا  کوٚرمُت  تہٕ  عملاً  چِھمَو  توٚہۍ  تتھ  حالتس  واتنٲوِمٕتۍ  زِ  وۅنۍ  روٗد  نہٕ  درحقیقت  میانہِ  ورٲے  تُہنزن  گردَنیٚن  پٮ۪ٹھ  کٲنٛسہِ  ہٕندِ  اطاعتُک  تہٕ  بندگی  ہُند  شَرط  باقی۔  وۅنۍ  یِتھہٕ  پٲٹھۍ  اعتقادس  منٛز  توٚہۍ  میٲنۍ  مُسلم  چِھو  تِتھے  پٲٹھۍ  چَھو  نہٕ  تۅہیہِ  عملی  زندگی  منٛز  تہِ  میانہِ  ورٲے  کٲنٛسہِ  ہُند  مُسلم  بٔنِتھ  روزنٕچ  کانٛہہ  مجبوری  لاحق  روٗزمٕژ۔﴾  لہٰذا  یِم  قیوٗد  ﴿حد﴾  حرامٕکۍ  تہٕ  حلالٕکۍ  تۅہیہِ  پٮ۪ٹھ  چِھ  عٲید  کرنہٕ  آمٕتۍ  تِہٕنز  کٔرِو  پابندی﴾۔  البتہ  یُس  شخص  بۅچھہِ  سٍتۍ  مجبور  سپدِتھ  تِمَو  منٛزٕ  کانٛہہ  چیز  کھیٚیہِ  اَمہِ  ورٲے  زِ  گناہس  کُن  آسہِ  تس  رغبت  تیٚلہِ  چُھ  پٔزۍپٲٹھۍ  اللہ  تعالیٰ  معاف  کرن  وول  تہٕ  رحم  فرماون  وول۔  ﴿تشریح  خٲطرٕ  وُچِھو  سورۂ  بقرہ  آیت  نمبر  173﴾

Mirwaiz:
  حرام  آے  کرنہٕ  تۅہیہِ  پیٚٹھ  اے  مُسلمانو  یِم  چیز  مُردار  جانور  یُس  شرعی  کھش  کرنہٕ  ورٲے  پانے  آسہِ  موٚمُت  بیٚیہِ  رتھ  یعنی  خون  بیٚیہِ  سورٕہ  ماز  بیٚیہِ  تٔمسٕندۍ  سٲرِی  اجزا۔  یِمن  تریٚن  چیزن  اندر  چھےٚ  مادی  خباثت  تہٕ  گندگی  لبنہٕ  یِوان۔  امہِ  پتہٕ  فرموو  خداین  تِمن  حرام  چیزن  ہٕنٛز  ذِکر  یِم  بذاتِ  خود  حلال  تہٕ  پاکھٕے  آسن  مگر  مٲلکِ  حقیقیس  ورٲے  بیٚیہِ  کٲنسہِ  ہُند  قُرب  تہٕ  رضامندی  تمہِ  سٍتۍ  ژھانڈنہٕ  خٲطرٕ  آو  سُہ  بییِس  کُن  لاگنہٕ  تہٕ  نامزد  کرنہٕ۔  یُس  نہٕ  خٲلِق  و  مٲلِک  چُھ  موت  وحیاتُک۔  تمہِ  مۅکھہٕ  سپٕز  اتھ  اندر  بدنیتی  ہٕنٛز  تہٕ  بد  اعتقٲدی  ہٕنٛز  اکھ  ناپٲکیاہ  تہٕ  خباثتاہ  پٲدٕہ،  لہٰذا  آویِتہِ  حرام  کرنہٕ  سُہ  گوو،  بیٚیہِ  چُھ  حرام  سُہ  جانور  یُس  خدایس  ورٲے  بیٚیہِ  کٲنسِہ  ہٕندِ  ناوٕہ  تھاونہٕ  ییہِ،  بیٚیہِ  یس  ہوٚٹ  ییہِ  چیرنہٕ،  بیٚیہِ  یُس  ژنجہِ  سٍتۍ  مارنہٕ  آسہِ  آمُت،  بیٚیہِ  یُس  تھزرٕہ  پیٚٹھہٕ  کوہ  پیٚٹھہٕ  یا  کیرِس  منٛز  ؤسۍ  پیٚتھ  موٚمُت  آسہِ،  بیٚیہِ  یُس  جانور  بییِس  جانورٕہ  سٕںٛزِ  ٹھۅلہِ  سٍتۍ  موٚمُت  آسہِ،  بیٚیہِ  یُس  جانور  درِندن  ژاپلن  کھیٚومُت  آسہِ،  مگرہے  یِمو  سارِوٕے  جانورو  أندرٕہ  کٲنسہِ  جانورس  امہِ  صدقہٕ  سٍتۍ  مرنہٕ  بروںٹھ  زِندے  ٲسِتھ  شرعی  ذبح  کرنہٕ  ییہِ  سُہ  چُھ  حلال،  بیٚیہِ  چھِ  حرام  تِم  جانور  یِم  ذبح  یِن  کرنہٕ  تِمن  جاین  یِمن  جاین  خدایس  ورٲے  بیٚیہِ  کٲنسہِ  ہٕنٛز  پرستِش  کرنہٕ  یِوان  آسہِ  یا  خداے  سٕندِ  گرٕہ  یعنی  خانہ  کعبس  ورٲے۔  بیٚیہِ  کُنہِ  جایہِ  ہٕندِ  تعظیم  خٲطرٕ  ذبح  کرنہٕ  یِن۔  اگرچہ  ذبح  کرنٕہ  کہ  وقتہٕ  ییٖتن  تس  پیٚٹھ  بسم  اللہِ  اللہ  اکبرٕے  پرنہٕ۔  سُہ  گوو  حرام،  یہِ  چُھ  حرام  توٚہۍ  کیاہ  کٔرِو  مُشترک  جانور  سُند  ماز  تقسیم  زارٕہ  کیو  تیرو  سٍتۍ،  یہِ  سورُے  چُھ  گناہ  ناجٲیِز  تہٕ  حرام  یِمو  چیزو  نِشہِ  روٗزِو  پتھ،  ازکہ  دۅہہ  ﴿یعنی  9  ذی  الحجتہُ  الحرام     10ھ،  حجتہ  الوادع  کہِ  دۅہہ  یُس  پٔتِم  حج  اوس  نبی  کریم  صلی  اللہ  علیہ  و سلم  ییٚمہِ  پتہٕ  قریب  ترٚیو  ریٚتو  انتقال  پُر  ملال  سپُد  حضرتِ  پیغمبرِ  اِسلام  سُند﴾  سپٕدۍ  کٲفر  نااُمید  تِہندِدین  کہِ  مغلوب  سپدنہٕ  نِشہِ  کیازِ  لچھہِ  بوٚد  لوٗکھ  ٲسۍ  امہِ  دۅہہ  حٲضِر  اتھ  حجس  اندر،  پس  مہ  کھوٗژِو  تِمن  کٲفرن۔  بلکہ  کھوٗژِو  مےٚ  یعنی  میانین  احکامن  ہٕنٛز  مہ  کٔرِو  مُخالفت،  ازِکہ  دۅہہ  کوٚر  مُکمل  مےٚ  تُہٕندِ  خٲطرتُہُند  دین۔  قوتس  اندر  تہٕ  احکام  تہٕ  قوٲعدن  ہٕندِس  پوٗرٕ  کرنس  اندر  تہِ  ییٚمہِ  سٍتۍ  کٲفر  مایوٗس  سپدِ،  بیٚیہِ  کٔرمےٚ  امہِ  اکمالِ  دین  سٍتۍ  پوٗرٕ  تۅہیہِ  پیٚٹھ  پنٕنۍ  نعمت۔  بیٚیہِ  رودُس  بہٕ  تُہٕندِ  خٲطرٕ  رٲضی  تُہُند  دین  دینِ  اِسلام  آسنس۔  یہِ  چُھو  مےٚ  تُہُند  دین  آسنہٕ  مۅکھہٕ  ہمیشہ  پسند۔  وۅنۍ  روزِ  قیامتس  تانۍ  تُہُند  یۅہے  دین۔  یہِ  دین  منسوخ  کٔرِتھ  ییہِ  نہٕ  بیاکھ  دین  ہرگِز  تجویز  کرنہٕ۔  پس  شوبہِ  تۅہیہِ  شکُر  گذار  سپدِتھ  اتھ  دینس  پیٚٹھ  پوٗرٕ  قٲیِم  روزُن۔  امہِ  کین  احکامن  پیٚٹھ  پوٗرٕ  پابندی  کٔرِتھ۔  امہِ  برونٹھ  یِم  احکام  تۅہیہِ  بوزِو  کہ  کم  کم  چیز  چھِ  حرام  تتھ  متعلق  چھےٚ  یہِ  کتھ  کہ،  پس  یُس  شخصاہ  پریشان  آسہِ  سپُدمُت  بۅچھہِ  ہٕندِ  سببہٕ  کُنہِ  گنہس  کُن  مٲیِل  سپدنہٕ  خٲطرٕ  نہٕ  سُہ  یِمو  حرام  چیزو  أندرٕہ  کانہہ  چیز  کھیٚیہِ  تس  چُھ  اِجازت  تمیُک،  کیازِ  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تۅہیہِ  پیٚٹھ  چُھ  مۅردار  (یعنی  شرعی  ذبح  وَرٲے  مرن  وول  جانور)  حرام  کرنہٕ  آمُت  بیٚیہِ  (بہاونہٕ  آمُت)  خون  بیٚیہِ  خنزیر  سُند  ماز،  بیٚیہِ  سُہ  (جانور)  یَس  پیٚٹھ  ذبح  کرنہٕ  وقتہٕ  غیراللہ  سُند  ناو  آسہِ  وَننہٕ  آمُت  تہٕ  ۂٹۍ  چیٖر  گٔژِھتھ  موٗدمُت  (جانور)  بیٚیہِ  (تیز  آلہٕ  ورٲے  کُنہِ  چیز  کہ)  ضربہٕ  سٍتۍ  موٗدمُت  بیٚیہِ  ہیٚرِ  پیٚٹھہٕ  بۅن  پیٚتھ  موٗدمُت  بیٚیہِ  (کٲنسہِ  ہیٚنگل  جانور  سٕنزِ)  ٹھۅلہِ  سٍتۍ  موٗدمُت،  بیٚیہِ  سُہ  (جانور)  یُس  دٔرِندن  آسہِ  چیٖرِتھ  کھیۆمُت،  تس  وَرٲے  یُس  (مرنہٕ  برونٛہہ)  تۅہیہِ  ذبح  کۆروون،  بیٚیہِ  (چُھ  سُہ  جانور  تہِ  حرام)  یُس  بٲطل  معبودن  ہٕندیٚن  تھانن  (یعنی  پۅتلیٚن  خٲطرٕ  مخصوص  کرنہٕ  آمتیٚن  قربان  گاہن)  پیٚٹھ  ذبح  آسہِ  کرنہٕ  آمُت،  بیٚیہِ  چُھ  یہ  (تہِ  حرام)  زِتۆہۍ  کٔرِو  پانٛسو  (یعنی  فال  کیو  تیٖرو)  ہٕندِ  ذریعہ  قٔسمتُک  حال  معلوم (یا  کٔرِو  حصہٕ  تقسیم)،  یِمہٕ  سارے  کامہِ  چھے٘  گناہ۔  اَز  سپٕدۍ  کٲفر  لُکھ  تُہٕندِ  دین  (کہ  غٲلب  یِنہٕ  کِنۍ  پننیٚو  ناپاک  اِرادو)  نِشہِ  مایوس،  لہٰذا  (اے  مسلمانو!)  تۆہۍ  مَہ  کھۆژِو  تِمن  تہٕ  صرف  ٲسِو  مے  کھۅژان۔  از  کۆر  مے٘  تُہٕندِ  خٲطرٕ  تُہُنٛد  دین  مکمل  تہٕ  تۅہیہِ  پیٚٹھ  کٔرٕم  پنٕنۍ  نعمت  پوٗرٕ  تہٕ  تُہٕندِ  خٲطرٕ  کۆرُم  اسلام  (بطور)  دین  (یعنی  مکمل  نظام  حیات  کہ  حیثیت)  پسند۔  وۅنۍ  ہرگاہ  کانٛہہ  شخص  بۅچھہِ  (تہٕ  تریشہِ)  ہٕندِ  س  شدّتس  منٛز  اضطرٲری  (یعنی  انتہٲیی  مجبوری  ہٕندِس)  حالتس  واتہِ  (ییٚمہِ  شرطہٕ  سان  زِ)  گناہس  کُن  گژِھہ  نہٕ  مٲیِل  سپدن  وول  آسُن  (یعنی  حرام  چیز  کھیٚیہِ  نہٕ  گناہ  کہ  رغبت  کِنۍ)  تیٚلہِ  چُھ  بے  شک  اللہ  تعالیٰ  سیٚٹھاہ  بخشن  وول  واریاہ  مہربان۔

Transliteration:
  <u>H</u>urrimat AAalaykumu almaytatu wa<b>al</b>ddamu wala<u>h</u>mu alkhinzeeri wam<u>a</u> ohilla lighayri All<u>a</u>hi bihi wa<b>a</b>lmunkhaniqatu wa<b>a</b>lmawqoo<u>th</u>atu wa<b>a</b>lmutaraddiyatu wa<b>al</b>nna<u>t</u>ee<u>h</u>atu wam<u>a</u> akala a<b>l</b>ssabuAAu ill<u>a</u> m<u>a th</u>akkaytum wam<u>a</u> <u>th</u>ubi<u>h</u>a AAal<u>a</u> a<b>l</b>nnu<u>s</u>ubi waan tastaqsimoo bi<b>a</b>lazl<u>a</u>mi <u>tha</u>likum fisqun alyawma yaisa alla<u>th</u>eena kafaroo min deenikum fal<u>a</u> takhshawhum wa<b>i</b>khshawni alyawma akmaltu lakum deenakum waatmamtu AAalaykum niAAmatee wara<u>d</u>eetu lakumu alisl<u>a</u>ma deenan famani i<u>dt</u>urra fee makhma<u>s</u>atin ghayra mutaj<u>a</u>nifin liithmin fainna All<u>a</u>ha ghafoorun ra<u>h</u>eem<b>un</b>


Athar:
  لُکھ  چِھ  پٕرٛژھان  زِ  تِہِندِ  خٲطرٕ  کیا  چُھ  حلال  کرنہٕ  آمُت؟  ؤنیوٗکھ  تُہٕندِ  خٲطرٕ  چِھ  سٲری  پاک  چیز  حلال  کرنہٕ  آمٕتۍ۔  ﴿پٕرٛژھن  والیٚن  ہُند  مقصد  اوس  یہِ  زِ  تِمن  گوٚژھ  سارِنٕے  حلال  چیزن  ہُند  تفصیل  یُن  وَننہٕ  تاکہ  یِمو  ورٲے  سمجھہَن  تِم  پرٛتھ  چیزس  حرام۔  درجواب  ووٚن  قرآنن  حرام  چیزن  ہُند  تفصیل  تہٕ  اَمہِ  پتہٕ  ترٲوٕن  عام  ہدایت  دِتھ  کتھ  زِ  سٲری  پاک  چیز  چِھ  حلال۔  یِتھہٕ  پٲٹھۍ  پھیٖر  پرٲنۍ  مذہبی  ﴿نظریہِ﴾  سونچن  ترایہِ  دُبہٕ۔  پرٲنۍ  سونچن  تراے  ٲس  یہِ  زِ  پرٛتھ  کینٛہہ  چُھ  حرام  تَمہِ  ورٲے  زِ  یِکینژھاہ  حلال  یِیہِ  قرار  دِنہٕ۔  قرآنن  کوٚر  اتھ  برعکس  یہِ  اصول  مُقرر  زِ  پرٛتھ  کینٛہہ  چُھ  حلال  تَمہِ  ورٲے  زِ  ییٚمِچ  حُرمت  ﴿حرام  آسُن﴾  وَننہٕ  یِیہِ۔  حلال  خٲطرٕ  چُھ  پاک  آسنُک  قٲد  امہِ  موجوب  آمُت  لگاونہٕ  زِ  ناپاک  چیزن  گژِھہ  نہٕ  حلال  مُقرر  کرنٕچ  کوشش  سپدٕنۍ۔  روٗد  وۅنۍ  یہِ  سوال  زِ  چیزن  ہٕندِ  پاک  آسنُک  تعیّن  کِتھہٕ  پٲٹھۍ  سپدِ،  اَمِیُک  جواب  چُھ  یہِ  زِ  یِم  چیز  شرع  کِس  اصولس  منٛز  کُنہِ  قٲعدس  ماتحت  ناپاک  یِن  قرار  دِنہٕ  یا  یِمو  چیزو  سٍتۍ  ذوقِ  سلیم  ﴿یتھ  أسۍ  کٲشِر  پٲٹھۍ  مَن  چِھ  ونان﴾  کراہت  کرِ  یا  یِم  مُہذب  اِنسانن  عام  پٲٹھۍ  پننِس  فطری  احساس  کِس  نظافتس  ﴿یعنی  شوٗژرس﴾  خلاف  آسن  لٔبمٕتۍ،  تِمَو  ورٲے  چُھ  پرٛتھ  کینٛہہ  پاک۔﴾  تہٕ  یِم  شکٲرۍ  جانور  تۅہیہِ  سِوۍ  آسن  کٔرِمٕتۍ  یِمن  توٚہۍ  اللہ  تعالیٰ  سٕندِس  عطا  کرنہٕ  آمٕتِس  علمہٕ کِس  بُنیادس  پٮ۪ٹھ  شکارٕچ  تعلیم  چِھو  دِوان۔  تِم  یَس  جانورس  تُہُندِ  خٲطرٕ  رٹن  سُتہِ  ہیٚکیوٗن  توٚہۍ  کھیٚتھ،  ﴿شکٲرۍ  جانور  چُھ  مُراد  ہوٗنۍ،  سٕہہ  برٛور  ﴿ییٚمِس  أسۍ  اردو  پٲٹھۍ  چیتا  چِھ  ونان﴾  باز،  شِکرٕہ  ﴿ییٚمِس  أسۍ  ژَرِ  سٕہہ  چِھ  ونان﴾  تہٕ  تمام  تِم  دٔرندٕہ  تہٕ  پرندٕہ  یِمن  انسان  شکارٕچ  خدمت  چُھ  ہیٚوان۔  سِوۍ  کرنہٕ  آمتیٚن  جانورن  ہٕنز  خصوصیت  چھےٚ  یہِ  آسان  زِ  سُہ  ییٚمۍسُند  شکار  کران  چُھ  تس  چُھنہٕ  عام  دٔرِندن  ہٕندۍ  پٲٹھۍ  ژٹھ  کپٹھ  کٔرِتھ  کھیوان  بلکہ  چُھ  پننِس  مٲلکہٕ  سٕندِ  خٲطرٕ  تس  رٔٹِتھ  تھاوان۔  اَمی  موجوب  چُھ  عام  دٔرِندن  ہُند  ژٹھ  کپٹھ  کوٚرمُت  جانور  حرام  تہٕ  سِوۍ  کرنہٕ  آمتیٚن  جانورن  ہُند  شکار  حلال۔﴾  البتہٕ  اتھ  پٮ۪ٹھ  ہے زیٚو  اللہ  تعالیٰ  سُند  ناو۔  ﴿یعنی  شکٲرۍ  جانور  ییٚلہِ  شکارٕ  باپت  یلہٕ  ترٲوِیون  تَمہِ  وِزِ  ؤنۍزِیو  بِسمِ  اللہ۔  اَمہِ  آیت  نِشہِ  سپُد  یہِ  مسلہٕ  معلوم  زِ  شکٲرۍ  جانور  شکارس  پتہٕ  ترٛاونہٕ  وِزِ  چُھ  اللہ  تعالیٰ  سُند  ناو  ہیوٚن  ضروری۔  امہِ  پتہٕ  ہرگاہ  شکار  زِندے  حٲصل  سپدِ  تیٚلہِ  گژِھہ  اللہ  تعالیٰ  سُند  ناو  ہیٚتھ  سُہ  ذبح  کرُن  تہٕ  ہرگاہ  زندٕہ  میوٗل  نہٕ  تیٚلہِ  آسہِ  سُہ  اَمہِ  ورٲئی  حلال  تِکیازِ  شکٲرۍ  جانور  یَلہٕ  تراونہٕ  وقتے  اوس  اللہ  تعالیٰ  سُند  ناو  ہیٚنہٕ  آمُت،  یۅہے  حُکم  چُھ  تیٖر  چلاونُک  تہِ۔﴾  تہٕ  اللہ  تعالیٰ  سُند  قانون  پُھٹراونس  کھوٚژِو،  خُدایس  چَھںہٕ  حساب  ہیٚنس  تٲر  لگان۔

Mirwaiz:
  لوٗکھ  چھِ  تۅہیہِ  پرژھان  کہ  شِکار  ہونیو  تہٕ  پٲزٕہ  سٕندۍ  رٔٹۍ  مٕتیو  جانورو  أندرٕہ  کُس  کُس  جانور  آو  تُہٕندِ  خٲطرٕ  حلال  کرنہٕ،  توٚہۍ  فرمٲوِیوکھ  حلال  آے  تھاونہٕ  بدستور  تُہٕندِ  خٲطرٕ  یِم  سٲرِی  حلال  جانور  یِم  ہونین  تہٕ  پٲزن  ہٕند  ذریعہ  شِکار  کرنہٕ  برونٹھ  حلال  کرنہٕ  آمٕتۍ  آسن۔  ہونین  یا  پٲزن  ہٕندِ  شِکار  کرنہٕ  سٍتۍ  یا  تِہٕندِس  ٲسس  منٛز  رٹنہٕ  سٍتۍ  پیٚیہِ  نہٕ  تِہٕندِس  حلال  آسنس  پیٚٹھ  کانہہ  اثر،  بیٚیہِ  یِم  شِکٲرۍ  جانور  توٚہۍ  ہیٚچھ  نٲوِیوکھ  شِکار  کرُن  تمہِ  طریقہٕ  ییٚمہِ  طریقہٕ  توٚہۍ  اللہ  تعالیٰ  ہن  شریعت  کہِ  ذریعہ  ہیٚچھ  نٲوِو  سُہ  طریقہٕ  گوو  یۅہے  کہ  ہُون  ہیٚچھ  ناوُن  کہ  شِکارس  رٹہِ  مگر  تٔمسٕندِ  مازٕہ  منٛزٕہ  کھیٚیہِ  نہٕ  پانس  اکھ  رژھ  تہِ۔  یِتھے  پٲٹھۍ  پیٚیہِ  پٲزس  تعلیم  دِنۍ  کہ  ہرگاہ  تس  واپس  یِنہٕ  خٲطرٕ  آواز  ییہِ  دِنہٕ  فوراً  ییہِ  واپس  سُہ  ہے  ادٕہ  شِکارس  پتہٕ  دوران  آسہِ،  امہِ  قسمٕکۍ  شِکٲرۍ  جانور  یُس  شِکاراہ  تُہٕندِ  خٲطرٕ  رٔٹِتھ  انن،  پس  کھیٚیِو  توٚہۍ  تمہِ  منٛزٕہ،  بیٚیہِ  ٲسِو  تِم  ہوٗنۍ  یا  پٲز  شِکارس  پیٚٹھ  تراونٕکہِ  وقتہٕ  خداے  سُند  ناو  ہیٚوان  یعنی  بسم  اللہ  پٔرِتھ  ٲسِیوکھ  تراوان۔  بیٚیہِ  کھوٗژِو  توٚہۍ  خدایس  یِمن  سارنٕے  کتھن  اندر  یعنی  یِمن  آیاتِ  کریمن  اندر  فرموو  اللہ  تعالیٰ  ہن  شِکار  جانورن  ہٕندِ  ذریعہ  شِکار  کرنٕکۍ  ژور  شرط۔  اکھ  گوو  شِکار  وغٲرٕہ  گژُھن  شِکار  کرُن  ہیٚچھناوُن۔  تو  پتہٕ  یِن  تِم  شِکارس  پیٚٹھ  تراونہٕ۔  بیٚیہِ  ییہِ  امہِ  وقتہٕ  بسم  اللہ  پرنہٕ۔  بیٚیہِ  واتناون  تِم  سُہ  شِکار  تۅہیہِ  برونٹھ  کُن،  بیٚیہِ  ٲسِو  سارنٕے  کامین  اندر  اللہ  تعالیٰ  ہس  کھوژان۔  شِکار  کرنس  منٛز  مہ  ٲسِو  تمہِ  قسمہٕ  مشغول  سپدان  کہ  نماز  یا  بییو  فرٲیضو  نِشہِ  سپدِو  غٲفِل۔  یا  شِکار  حلال  سپدنہٕ  کیۅ  یِمو  ژورو  شرطو  أندرٕہ  کُنہِ  شرطس  منٛز  کٔرِو  پہلو  تہی،  بیشک  اللہ  تعالیٰ  چُھ  جلٕد  حِساب  ہیٚوٕہ  وُن  ییٚمہِ  پتہٕ  سُہ  سارنٕے  جزا  تہٕ  سزا  دِیہِ۔  لہٰذا  گژِھہ  تس  کھوژُن۔

Tahir:
  لُکھ  چِھو  تۅہیہِ  سوال  کران  زِ  تِہِندِ  خٲطرٕ  کم  چیز  چِھ  حلال  کرنہٕ  آمٕتۍ،  تۆہۍ  فرمٲوِو  (تِمن)  زِ  تُہٕنٛدِ  خٲطرٕ  چِھ  پاک  چیز  حلال  کرنہٕ  آمٕتۍ  تہٕ  تِم  شکٲرۍ  جانوریِم  تۅہیہِ  شکارس  پتہٕ  دَونٲوِتھ  تِتھہٕ  پٲٹھۍ  کھتہِ  چھۅہوکھ  کٔڑِمٕتۍ  زِ  تۆہۍ  چِھو  تِمن  (شکارکرنٕکۍ  تِم  طریقہٕ)  ہیٚچھناوان  یِم  تۆہۍاللہ  تعالیٰ  ہن  چِھو  ہیٚچھنٲوِمٕتۍ،لہٰذا  کھیٚیِو  تۆہۍ  تَمہِ  (شکارٕ)  منٛزٕ  (تہِ)  یُس  تِم  (شکٲرۍ  جانور)  تُہٕندِ  خٲطرٕ  (مٲرِتھ)  رُکٲوِتھ  تھاوَن  تہٕ  (شکارس  پیٚٹھ  یلہٕ  تراونہٕ  وقتہٕ)  ٲسِو  تس  (شکٲرۍ  جانورس)  پیٚٹھ  اللہ  تعالیٰ  سُنٛد  ناوہیٚوان  بیٚیہِ  روٗزِواللہ  تعالیٰ  ہس  کھۅژان۔  بے  شک  چُھ  اللہ  تعالیٰ  حسابس  منٛز  جلدی  کرن  وول۔

Transliteration:
  Yasaloonaka m<u>atha</u> o<u>h</u>illa lahum qul o<u>h</u>illa lakumu a<b>l</b><u>tt</u>ayyib<u>a</u>tu wam<u>a</u> AAallamtum mina aljaw<u>a</u>ri<u>h</u>i mukallibeena tuAAallimoonahunna mimm<u>a</u> AAallamakumu All<u>a</u>hu fakuloo mimm<u>a</u> amsakna AAalaykum wa<b>o</b><u>th</u>kuroo isma All<u>a</u>hi AAalayhi wa<b>i</b>ttaqoo All<u>a</u>ha inna All<u>a</u>ha sareeAAu al<u>h</u>is<u>a</u>b<b>i</b>


Athar:
  اَز  چِھ  تُہندِ  خٲطرٕ  سٲری  پاک  چیز  حلال  کرنہٕ  آمٕتۍ  اہلِ  کتابن  ہُند  کھیٚن  چُھ  تُہُندِ  خٲطرٕ  حلال  تہٕ  تُہُند  کھیٚن  چُھ  تِہندِ  خٲطرٕ  حلال۔  ﴿اہلِ  کتابن  ہٕندِس  کھیٚنس  منٛز  چُھ  تِہُند  ذبح  کرنہٕ  آمُت  جانور  تہِ  حلال۔  سانہِ  خٲطرٕ  تِہُند  تہٕ  تِہندِ  خٲطرٕ  سون  کھیٚن  حلال  آسنُک  مطلب  چُھ  یہِ  زِ  اَسہِ  تہٕ  تِمن  درمیان  چَھنہٕ  کانٛہہ  رُکاوٹ  یا  چھوٗت  چھات۔  أسۍ  ہیٚکو  تِمن  سٍتۍ  کھیٚتھ  تہٕ  تِم  ہیٚکن  اَسہِ  سٍتۍ۔  مگر  یہِ  عام  اجازت  دِنہٕ  برونٛہہ  چُھ  امہِ  کتھہِ  ہُند  اعادٕہ  کرنہٕ  آمُت  زِ،  تُہندِ  خٲطرٕ  چِھ  پاک  چیز  حلال  کرنہٕ  آمٕتۍ۔  اَمہِ  نِشہِ  سپُد  معلوم  زِ  ہرگاہ  اہلِ  کتاب  پاکی  تہٕ  طہارت  کیٚن  قانونن  ہٕنز  پابندی  کرن  نہٕ  یِم  شریعت کہ  نقطۂ  نظرٕ کِنۍ  ضروری  چِھ  یا  ہرگاہ  تِہِندِس  کھیٚنس  منٛز  حرام  چیز  شٲمِل  آسن  تیٚلہِ  گژِھہ  تمہِ  نِشہِ  پرہیز  کرُن۔  مثلاً  اگر  تِم  اللہ  تعالیٰ  سُند  ناو  ہیٚنہٕ  ورٲے  کانٛہہ  جانور  ذبح  کرن  یا  تس  ذبح  کرنہٕ  وِزِ  ہیٚن  اللہ  تعالیٰ  سٕندِ  ناوٕ  ورٲے  بیٚیہِ  کٲنٛسہِ  ہُند  ناو  تیٚلہِ  چُھنہٕ  سُہ  سانہِ  خٲطرٕ  کِھیوٚن  جٲیز۔﴾  تہٕ  محفوظ  مستوراتہٕ  تہِ  چھےٚ  تُہٕندِ  خٲطرٕ  حلال  خواہ  تِمہٕ  اہلِ  ایمانن  ہٕندِ  دَرِ  چہِ  آسن  یا  آسن  تِمو  قومو  منٛزٕ  یِمن  تۅہیہِ  برونٛہہ  کتاب  ٲس  دِنہٕ  آمٕژ۔  ﴿امہِ  نِشہِ  چِھ  مُراد  یہوٗدۍ  تہٕ  نصاریٰ۔  نِکاحُک  اجازت  چُھ  صرف  یِہٕنزنٕے  یاژن  مستوراتن  سٍتۍ  دِنہٕ  آمُت  تہٕ  اتھ  سٍتۍ  چُھ  یہِ  شرط  تھاونہٕ  آمُت  زِ  تِم  گژھن  مُحصَنات  ﴿محفوظ  مستوراتہٕ﴾  آسنہِ  یعنی  آوارٕہ  گژھن  نہٕ  آسٕنہِ۔  تہٕ  امہِ  پتہٕ  کِس  آیتس  منٛز  چُھ  یہِ  تنبیہ  تہِ  کرنہٕ  آمُت  زِ  یہوٗدۍ  یا  عیسٲے  خاندارِنہِ  خٲطرٕ  یِنہٕ  ایمان  راورِو۔﴾  بشرطیکہ  توٚہۍ  بٔنِو  تِہندۍ  مَہر  دِتھ  نکاحس  منٛز  تِہندۍ  محٲفظ،  نَہ  یہِ  زِ  آزاد  شہوت  رٲنی  لٲگِو  کرٕنۍ  یا  کٔرِو  ژوٗرِ  ژھیپہِ  ٲشنٲئی،  تہٕ  ییٚمۍ  کٲنٛسہِ  أکۍ  ایمان چہِ  رٔوِشہِ  پٮ۪ٹھ  پکنس  انکار  کوٚر  تیٚلہِ  گژِھہ  تٔمۍ  سٕنزِ  زندگی  ہُند  سورُے  کار  نامہٕ  ضائع  تہٕ  ٲخرتس  منٛز  آسہِ  سُہ  خسارٕہ لد۔

Mirwaiz:
  ازکہ  دۅہہ  یِتھہٕ  پٲٹھۍ  دینی،  ابدی  اکہ  انعامہٕ  سٍتۍ  توٚہۍ  مُشرف  سپدِو،  یِتھے  پٲٹھۍ  آو  تۅہیہِ  اکھ  دنیٲوِی  انعاماہ  تہِ  عطا  کرنہٕ  سُہ  گوو  یہِ  کہ  از  آے  حلال  کرنہٕ  تُہٕندِ  خٲطرٕ  رٕتۍ  تہٕ  پاک  چیز  ہمیشہ  خٲطرٕ  یِم  نہٕ  زانہہ  تہِ  آیِندٕہ  حرام  سپدن،  بیٚیہِ  چُھ  تُہٕندِ  خٲطرٕ  حلال  تِمن  لوٗکن  ہٕندِ  اتھہٕ  کھش  کرنہٕ  آمُت  جانور  یا  تِہٕندِ  اتھہٕ  رننہٕ  آمُت  غذا  یِمن  کتاب  آیہِ  عطا  کرنہٕ  یعنی  یہود  ونصاریٰ۔  بیٚیہِ  چُھ  تُہٕندِ  اتھہٕ  کھش  کرنہٕ  آمٕتۍ  جانور  یا  رننہٕ  آمٕتۍ  طُعام  تِہٕندِ  خٲطرٕ  حلال،  بیٚیہِ  یِتھہٕ  پٲٹھۍ  حلال  چھِ  تِہٕندِ  خٲطرٕ  آزاد  پاک  زنانہٕ  باایمانو  أندرٕہ  یِتھے  پٲٹھۍ  چُھ  حلال  پاک  زنانہٕ  تِمو  لوٗکو  أندرٕہ  یِمن  تۅہیہِ  برونٹھ  آیہِ  کتاب  عطا  کرنہٕ  یعنی  یہود  ونصاریٰ  ہو  أندرٕہ  ییٚلہِ  توٚہۍ  باقٲعدٕہ  تِمن  مہر  تِہُند  عطا  کٔرِو،  درحالتیکہ  توٚہۍ  ٲسِیوکھ  تِمہٕ  زنانہٕ  پننِس  نِکاحس  اندر  اَنہٕ  وٕنۍ۔  تِمن  سٍتۍ  نٔنۍ  پٲٹھۍ  یچھ  کٲم  کروٕنۍ  ٲسِو  نہٕ۔  الحٲصِل  کتابی  زنانہِ  سٍتۍ  نکاح  کرُن  چُھ  شریعت  اسلامی  یس  اندرجٲیِز،  مُشرِک  زنانہِ  سٍتۍ  چُھنہٕ  جٲیِز  تمہِ  خٲطرٕ  چُھ  صریح  حکُم  ممانعتُک  قرآنِ  مجیدس  منٛز  موجود،  مُشرِک  زنانن  سٍتۍ  مہ  کٔرِو  نِکاح  یوٚتانۍ  نہٕ  تِمہٕ  ایمان  انن۔  مگر  یہِ  کتھ  گژِھہ  تھاوٕنۍ  یاد  کہ  سانہِ  وقتٕکۍ  نصاریٰ  چھِ  عموماً  ناوٕہ  خٲطرے  نصاریٰ  یِمن  اندر  چھِ  اکثر  تِم  یِم  نہ  کُنہِ  آسمٲنی  کتابہِ  مانان  چھِ،  نہ  کُنہِ  مذہبس  مانان  بلکہ  چھِنہٕ  تِم  خدایس  تہِ  مانان  تِمن  اہلِ  کتاب  ونُن  چُھ  بے  کار۔  لہٰذا  تُہٕندِ  مذہبُک  حکُم  یا  تِہٕنٛزن  زنانن  ہُند  حکُم  چُھنہٕ  اہلِ  کتابن  ہُند  ہِیوحکُم۔  یہِ  گژِھہ  تھاوُن  نظرِ  تل  کہ  کُنہِ  چیزکہِ  حلال  آسنُک  مطلب  چُھ  کہ  تتھ  اندر  چُھنہٕ  درذاتِ  خود  کانہہ  حرام  آسنُک  وجہاہ۔  مگر  مُمکِن  چُھ  کانہہ  خٲرجی  چیز  آسہِ  تمہِ  قسمُک  لبنہٕ  یِوان  ییٚمہِ  سببہٕ  سُہ  حلال  چیز  استعمال  کرنہٕ  سببہٕ  بیٚیہِ  واریاہن  حرام  چیزن  ہُند  اِرتکاب  آسہِ  سپدان  بلکہ  آسہِ  خطرے  کُفرس  مُبتلا  سپدنُک۔  تِتھہِ  حلال  چیزٕہ  سٍتۍ  فٲیدٕہ  تہٕ  نفع  تُلُن  چُھنہٕ  جٲیِز  موجودٕہ  زمانس  منٛز  یہود  ونصاریٰ  ہن  سٍتۍ  وۅتھُن  بِہُن۔  کھیٚون  چوٚن  بے  ضرورت  اِختلاط  کرُن،  تِہٕنٛزن  زنانن  ہٕندِس  زالس  اندر  لگُن،  یِمن  چیزن  ہُند  یُس  نتیجہ  نیران  چُھ  تمِچ  چھےٚ  سارنٕے  پوٗرٕ  خبر۔  لہٰذا  چُھ  بدی  نِشہِ  بد  دینی  ہٕندیو  اسبابو  وذرایعو  نِشہِ  اِجتناب  کرُن  تہٕ  لوٚب  روزُن  لٲزِم،  بیٚیہِ  نہٕ  یارٕز  لٲگِتھ  پوشیدٕہ  پٲٹھۍ  یچھ  کٲم  کرٕ  وٕنۍ،  بیٚیہِ  یُس  اکھاہ  شریعت  کین  حُکمن  انکار  کرِ  یعنی  حلال  قطعی  زانہِ  حرام  حرام  قطعی  زانہِ  حلال  ہُمہِ  کِس  حلال  آسنس  تہٕ  ییٚمہِ  کِس  حرام  آسنس  کرِ  اِنکار۔  پس  بتحقیق  تٔمسٕنٛز  پرتھ  رٕژ  عملاہ  گژِھہ  ضایع  تہٕ  برباد۔  سُہ  شخص  آسہِ  ٲخرتس  اندر  تاوان  تہٕ  نقصان  زدو  أندرٕہ۔  لہٰذا  زٲنِو  حلال  چیز  حلال  تہٕ  حرام  چیز  حرام۔

Tahir:
  اَز  آے  تُہٕندِ  خٲطرٕ  پاک  چیز  حلال  کرنہٕ،  تہٕ  تِمن  لُکن  ہُنٛد  ذبح  کرنہٕ  آمُت  (تہِ)  یِمن  (الہٲمی)  کتاب  دِنہٕ  آیہِ  چُھ  تُہٕندِ  خٲطرٕ  حلال  تہٕ  تُہُنٛد  ذبح  کرنہٕ  آمُت  چُھ  تِہِندِ  خٲطرٕ  حلال،  تہٕ  (یِتھے  پٲٹھۍ)  پاک  دامن  مسلمان  خاتونہ  تہٕ  تِمَو  لُکو  منٛزٕ  پاک  دامن  خاتونہ  یِمن  تۅہیہِ  برونٛہہ  کتاب  ٲس  دِنہٕ  آمٕژ  (چھے٘  تُہٕندِ  خٲطرٕ  حلال)  ییٚلہِ  زن  تۆہۍ  تِمن  تِہِندۍ  مَہر  ادا  کٔرِو  (مگر  شرط)  یہِ  زِتۆہۍ  بٔنوِ  (تِمہٕ)  نکاح  کِس  گنڈس  منٛز  اَنن  وٲلۍ  (عزتٕکۍ  رٲچھدر)  نَہ  کہ  (محض  تۯیش  ہۆمراونہٕ  خٲطرٕ)  اعلٲنیہ  بدکٲری  کرن  وٲلۍ  تہٕ  نَہ  ژوٗرِ  پٲٹھۍ  ٲشنٲیی  کرن  وٲلۍ،  تہٕ  یُس  شخص  (اللہ  تعالیٰ  سٕندیٚن  احکامن  پیٹھ)  ایمان  (اَننہٕ)  نِشہِ  انکار  کرِ  تیٚلہِ  گٔیہِ  تٔمۍ  سٕنز  سٲرٕے  عمل  برباد  تہٕ  سُہ  آسہِ  ٲخرتس  منٛز  (تہِ)  خسارٕہ  تُلن  والیو  منٛزٕ۔

Transliteration:
  Alyawma o<u>h</u>illa lakumu a<b>l</b><u>tt</u>ayyib<u>a</u>tu wa<u>t</u>aAA<u>a</u>mu alla<u>th</u>eena ootoo alkit<u>a</u>ba <u>h</u>illun lakum wa<u>t</u>aAA<u>a</u>mukum <u>h</u>illun lahum wa<b>a</b>lmu<u>hs</u>an<u>a</u>tu mina almumin<u>a</u>ti wa<b>a</b>lmu<u>hs</u>an<u>a</u>tu mina alla<u>th</u>eena ootoo alkit<u>a</u>ba min qablikum i<u>tha</u> <u>a</u>taytumoohunna ojoorahunna mu<u>hs</u>ineena ghayra mus<u>a</u>fi<u>h</u>eena wal<u>a</u> muttakhi<u>th</u>ee akhd<u>a</u>nin waman yakfur bi<b>a</b>leem<u>a</u>ni faqad <u>h</u>abi<u>t</u>a AAamaluhu wahuwa fee al<u>a</u>khirati mina alkh<u>a</u>sireen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  توٚہۍ  نمازِ  خٲطرٕ  ووٚتِھو  تیٚلہِ  پزیٚو  توٚہۍ  چٔھلِو  پنٕنۍ  بُتھۍ  تہٕ  اَتھہٕ  کُھۅنوَٹن  تام،  کَلن  کٔرِو  مسح  تہٕ  کھۅر  چٔھلِو  ژٕننیٚن  تام۔  ﴿نبی  صلی  اللہ  علیہ و سلمو  یۅسہٕ  تشریح  امہِ  حُکمٕچ  فرمٲومٕژ  چھےٚ  تمہِ  نِشہِ  چُھ  پے  لگان  زِ  بُتھ  چھلنس  منٛز  چُھ  کۅلکٔژ  کرٕنۍ  تہٕ  نس  صاف  کرٕنۍ  تہِ  شٲمل۔  اَمہِ  ورٲے  چَھنہٕ  بُتھ  چَھلنٕچ  تکمیل  سپدان۔  تہٕ  کن  چِھ  چونکہ  کلُک  اکھ  حصہ  لہٰذا  چُھ  کلہٕ کِس  مسح ہس  منٛز  کنن  أندرٕ  نیبرٕ  مسح  کرُن  تہِ  شٲمل۔  امہِ  علاوٕہ  گژھن  وضو  شروع  کرنہٕ  برونٛہہ  دۅشوے  اَتھہٕ  چھلٕنۍ  تاکہ  یِمو  اَتھو  سٍتۍ  انسان  وضو  کران  آسہِ  تِم  گژھن  گۅڈے  پاک  سپدٕنۍ۔﴾  ہرگاہ  جنابت  کِس  حالتس  منٛز  ٲسِو  تیٚلہِ  سپدِو  غسل  کٔرِتھ  پاک،  ہرگاہ  بیمار  ٲسِو  یا  سفرٕکِس  حالتس  منٛز  ٲسِو  یا  یِیہِ  تۅہیہِ  منٛزٕ  کانٛہہ  شخص  پنُن  حاجت  ﴿لۅکُٹ  بوٚڈ  پیشاب﴾  دوٗر  کٔرِتھ  یا  تۅہیہِ  آسہِ  مستوراتن  اتھہٕ  لوگمُت  تہٕ  پتہٕ  میلہِ  نہٕ  آب  تیٚلہِ  ہیٚیِو  پاک  میٚژِ  کٲم،  بس  پِھروِو  پنٕنۍ  اتھہٕ  تتھ  پٮ۪ٹھ  ترٲوِتھ  پننِس  بُتِھس  تہٕ  اَتھو  پیٚٹھۍ۔  ﴿تشریح  خٲطرٕ  وُچِھو  سورۂ  نساء  آیت  نمبر  43﴾  اللہ  تعالیٰ  چُھنہٕ  تۅہیہِ  پٮ۪ٹھ  زندگی  تنگ  یژھان  کرُن  مگر  سُہ  چُھ  یژھان  تۅہیہِ  پاک  کرُن  تہٕ  تۅہیہِ  پٮ۪ٹھ  پنٕنۍ  نعمت  پوٗرٕ  کرٕنۍ  شاید  زِ  توٚہۍ  بٔنِو  شُکر  گُزار۔

Mirwaiz:
  اے  باایمانو  ییٚلہِ  توٚہۍ  نماز  پرنہٕ  خٲطرٕ  وۅتھان  ٲسِو،  نماز  ادا  کرنُک  اِرادٕہ  کران  ٲسِو  یتھ  حالس  منٛز  کہ  توٚہۍ  ٲسِو  با  طہارت  تہٕ  باوضو،  پس  کٔرِو  گۅڈٕہ  وضو۔  تمِچ  طریق  چھےٚ  یہِ  کہ،  پس  ٲسِو  چھلان  گۅڈٕہ  بُتھ  پنُن  بیٚیہِ  نرِ  پننہِ  کھونہٕ  وٹن  تانۍ۔  بیٚیہِ  ٲسِو  مسح  کران  یعنی  أدریو  اَتھو  دۅیو  سٍتۍ  کلس  پننِس  پھش  دِوان۔  بیٚیہِ  ٲسِیوکھ  کھۅر  پنٕنۍ  ژٕنہٕ  نین  تانۍ  چھلان۔  یِم  ژور  چیز  چھِ  طہارتٕکۍ  فرض  امہِ  علاوٕہ  باقٕے  چیز  گٔے  سُنت  تہٕ  مُستحب،  ہرگاہ  توٚہۍ  ٲسِو  بے  غسل،  تیٚلہِ  کٔرِو  نماز  لاگنہٕ  برونٹھ  سورُے  بدن  پوٗرٕہ  پاک،  ہرگاہ  توٚہۍ  بیمار  ٲسِو  آب  استعمال  کرُن  آسیو  مُضر  یا  مُسافر  ٲسِو  آب  میسر  سپدُن  آسیو  دُشوار،  یا  ییہِ  تۅہیہِ  أندرٕہ  کانہہ  بڈِ  حاجت  یا  لۅکٹہِ  حاجتہٕ  نِشہِ  فارغ  سپدِتھ،  یا  کٔرِو  اورٕہ  یور  تھپھ  زنانن  سٍتۍ  یعنی  تِم  حرکات  یِمو  سٍتۍ  غسل  مٹہِ  کھسان  چُھ  تو  پتہٕ  لٔبِو  نہٕ  موقعہ  آب  اِستعمال  کرنُک  آب  نہ  بننہٕ  مۅکھہٕ  یا  آب  استعمال  کرُن  مُضر  آسنہٕ  مۅکھہٕ،  پس  کٔرِو  امہِ  بدل  میٚژ  استعمال  کرنُک  اِرادٕہ،  ییٚمہِ  طریقہٕ  کہ  دِیو  پھش  میٚژِ  پیٚٹھ  ژٔنڈ  دِتھ  اتھو  سٍتۍ  پننین  بُتھین،  پننین  نٔرین،  تتھ  چیزس  پیٚٹھ  دۅیو  اتھو  ژٔنڈ  دِتھ  یُس  زمین  کہِ  جنسہٕ  آسہِ  یعنی  یُس  نہٕ  نارس  منٛز  وِگلہِ،  اللہ  تعالیٰ  چُھنہٕ  یژھان  تۅہیہِ  پیٚٹھ  کیاہ  تراوِ  کُنہِ  قسمٕچ  تنگی  تہٕ  سختی  ییٚمہِ  سٍتۍ  توٚہۍ  پریشان  گٔژِھو،  بلکہ  چُھ  یژھان  اللہ  تعالیٰ  تۅہیہِ  پاک  وصاف  کرُن  تمِی  مۅکھہٕ  کٔرِن  مُقرر  طہارتٕکۍ  احکام  تہٕ  قوٲعد۔  بیٚیہِ  کٔرٕن  نہٕ  اکٕے  صورت  طہارتٕچ  یعنی  فقط  آبہٕ  سٍتی  یوت۔  بلکہ  کوٚرُن  کہ  ہرگاہ  نے  کٲنسہِ  آب  بنہِ  تمہِ  ساتہٕ  ہیٚکہِ  سُہ  میٚژِ  سٍتۍ  تہِ  تیمُم  کٔرِتھ۔  تمی  سٍتۍ  ہیٚکہِ  سُہ  بے  غسلی  تہٕ  بے  وضویی  نِشہِ  پاک  سپدِتھ،  بیٚیہِ  چُھ  یژھان  اللہ  تعالیٰ  پوٗرٕہ  کرٕنۍ  پنٕنۍ  نعمت  تۅہیہِ  پیٚٹھ  یُتھ  توٚہۍ  اتھ  مہربٲنی  پیٚٹھ  شُکر  گذار  سپدِو  نعمتن  ہٕنٛز  قدر  زٲنِو۔

Tahir:
  اے  ایمان  والیو!  ییٚلہِ  (تۅہیہِ)  نمازِ  خٲطرٕ  کھڑا  (سپدنُک  اِرادٕہ)  آسہِ  تیٚلہِ  چھٔلِو  (وضو  خٲطرٕ)  پنٕنۍ  بُتھۍ  تہٕ  پنٕنۍ  اَتھہٕ  کھۅنوَٹو  سان  تہٕ  پننیٚن  کلن  کٔرِو  مسح  تہٕ  پنٕنۍ  کھۅر  (تہِ  چھٔلِو)  گۅڈَو  سان،  تہٕ  اگر  تۆہۍ  جنابت  کِس  حالتس  منٛز  چِھوتیٚلہِ  سپدِو  (غسل  کٔرِتھ)  اصل  پٲٹھۍ  پاک،  تہٕ  ہرگاہ  تۆہۍ  بیمار  چِھو  یا  سفرس  منٛز  چِھو  یا  تۅہیہِ  منٛزٕ  آسہِ  کانٛہہ  رفع  حاجت  نِشہِ  (بیت  الخلأ  پیٚٹھہٕ  فٲرغ  سپدِتھ)  آمُت  یا  تۅہیہِ  آسیٚو  زنانن  سٍتۍ  قربت  (صحبت)  کٔرمٕژ  پتہٕ  میلہِ  نہٕ  تۅہیہِ  آب  تیٚلہِ  ٲسِو  (اَتھ  صورتس  منٛز)  پاک  میٚژِ  سٍتۍ  تیمم  کران۔  (تیمم  چُھ  یہِ  زِ)  اَمہِ  (پاک  میٚژِ)  سٍتۍ  کٔرِو  پننیٚن  بُتھیٚن  تہٕ  پننیٚن  (پوٗرٕ)  اَتھن  مسح۔  اللہ  تعالیٰ  چُھنہٕ  یژھان  زِ  سُہ  کرِ  تۅہیہِ  پیٚٹھ  کُنہِ  قٔسمٕچ  سختی  البتہ  چُھ  سُہ  (یہِ)  یژھان  زِ  تۅہیہِ  کریو  پاک  تہٕ  تۅہیہِ  پیٚٹھ  کرِ  پنٕنۍ  نعمت  پوٗرٕ  تاکہ  تۆہۍ  بٔنوِ  شکر  گزار۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> qumtum il<u>a</u> a<b>l</b><u>ss</u>al<u>a</u>ti fa<b>i</b>ghsiloo wujoohakum waaydiyakum il<u>a</u> almar<u>a</u>fiqi wa<b>i</b>msa<u>h</u>oo biruoosikum waarjulakum il<u>a</u> alkaAAbayni wain kuntum junuban fa<b>i</b><u>tt</u>ahharoo wain kuntum mar<u>da</u> aw AAal<u>a</u> safarin aw j<u>a</u>a a<u>h</u>adun minkum mina algh<u>a</u>i<u>t</u>i aw l<u>a</u>mastumu a<b>l</b>nnis<u>a</u>a falam tajidoo m<u>a</u>an fatayammamoo <u>s</u>aAAeedan <u>t</u>ayyiban fa<b>i</b>msa<u>h</u>oo biwujoohikum waaydeekum minhu m<u>a</u> yureedu All<u>a</u>hu liyajAAala AAalaykum min <u>h</u>arajin wal<u>a</u>kin yureedu liyu<u>t</u>ahhirakum waliyutimma niAAmatahu AAalaykum laAAallakum tashkuroon<b>a</b>


