# translations

Athar:
  بے  شک  چِھو  توٚہۍ  تہٕ  تُہٕندۍ  تِم  معبود  یِمن  توٚہۍ  اللہ  تعالیٰ  ترٲوِتھ  پوٗزان  چِھو،  جہنمُک  زالُن،  توٗرۍ  چُھو  تۅہیہِ  گژُھن۔  ﴿روایتن  منٛز  چُھ  آمُت  زِ  یتھ  آیتس  کوٚر  مشرِکن  ہٕندیٚو  سردارَو  منٛزٕ  أکۍ  اعتراض  زِ  یِتھہٕ  پٲٹھۍ  گژھن  نہٕ  صرف  سٲنی  یٲتۍ  معبود  جہنمس،  بلکہ  گژھن  مسیح،  عزیر  تہٕ  مَلَک  تہِ  جہنمس،  تِکیازِ  دُنیا  ہس  منٛز  چھےٚ  تِہٕنز  تہِ  عبادت  یِوان  کرنہٕ۔  اتھ  پٮ۪ٹھ  فرموو  نبی  صلی  اللہ  علیہ و سلمو،  آ،  پرٛتھ  کانٛہہ  شخص  ییٚمۍ  پسند  کوٚر  زِ  اللہ  تعالیٰ  سٕندِ  بجاے  گٔژِھ  تٔمۍ  سٕنز  بندگی  یِنۍ  کرنہٕ،  سُہ  آسہِ  تِمن  لُکن  سٍتۍ  یِمو  تٔمۍ  سٕنز  بندگی  کٔر۔﴾

Mirwaiz:
  وَننہٕ  یِیَکھ  پٔزِپٲٹھۍ،  توٚہۍ  اے  مشرکو  بیٚیہِ  یِمن  ہٕںز  پرستش  کران  ٲسِو  توٚہۍ  خدایس  ورٲے  چھِو  اَز  نارِ  جہنمُک  زِیُن۔  تتھ  چھُو  تۅہیہِ  سارِنٕے  ضرور  واتُن۔  معبودو  اندرٕہ  یِم  بعض  ملایکہ  یا  پیغمبر  چھِ  تِم  چھِ  بیٚیہِ  آیہ  کریم  سٍتۍ  اَمہِ  نِشہِ  مستثنیٰ  آمٕتۍ  تھاونہٕ،  تَمُیک  ذکر  یِیہِ  عنقریب۔  

Tahir:
  بے  شک  چِھو  تۆہۍ  تہٕ  تِم  (پۅتٕلۍ)  یہِٕنز  تۆہۍ  اللہ  تعالیٰ  ہس  وَرٲے  پوٗزا  ٲسۍوُ  کران  (سٲری)  جہنمُک  زالُن،  تۆہۍ  چِھو  تَتھ  منٛز  دٲخل  گژھن  وٲلۍ۔

Transliteration:
  Innakum wam<u>a</u> taAAbudoona min dooni All<u>a</u>hi <u>h</u>a<u>s</u>abu jahannama antum lah<u>a</u> w<u>a</u>ridoon<b>a</b>


Athar:
  اگر  یِم  پٔزِ پٲٹھۍ  خُداے  آسٕہَن،  تیٚلہِ  گژٕھہ  ہَن  نہٕ  تور،  وۅنۍ  چُھ  سارِنٕے  ہمیشہ  تٔتھۍ  منٛز  روزُن۔

Mirwaiz:
  تِمن  یِیہِ  وَننہٕ  ہرگاہ  آسٕہن  یِم  پۅتٕلۍ  معبود  تیٚلہِ  کیازِ  واتہن  تِم  نارِ  جہنمس  منٛز۔  تَتہِ  روزُن  تہِ  کم  کالاہ  چھُنہٕ  تۅہیہِ،  تۅہیہِ  سارِنٕے  چھُو  روزُن  ہمیشہ  أتھۍ  جہنمس  اندر۔

Tahir:
  اگر  یِم  (پٔزۍپٲٹھۍ)  معبود  آسہن  تیٚلہِ  گژھہن  نہٕ  جہنمس  منٛز  دٲخل،تہٕ  تِم  سٲری  روزن  تَتھ  منٛز  ہمیشہ۔

Transliteration:
  Law k<u>a</u>na h<u>a</u>ol<u>a</u>i <u>a</u>lihatan m<u>a</u> waradooh<u>a</u> wakullun feeh<u>a</u> kh<u>a</u>lidoon<b>a</b>


Athar: تتہِ پھوٗنکن تِم، تہٕ حال آسہِ یہِ زِ تَتھ منٛز بوزن نہٕ کِہِنۍ۔
Transliteration: Lahum feeh<u>a</u> zafeerun wahum feeh<u>a</u> l<u>a</u> yasmaAAoon<b>a</b>
Mirwaiz:
  تِمن  کٲفرن  آسہِ  جہنمس  منٛز  کریکہٕ  ناد  تہٕ  شورو  غل  ییٚمہِ  سببہٕ  تِم  اَکھ  أکۍ  سٕنز  کتھٕے  آسن  نہٕ  بوزان۔

Tahir:
  تَتہِ  آسہِ  تِہٕنٛد  (وۅشن  ہُنٛد  شور  تہٕ)  کریکہٕ  ناد  تہٕ  تَتھ  منٛز  ہیٚکن  نہٕ  (بیٚیہ)  کینہہ  بوٗزِتھ۔


Athar:
  روٗدۍ  تِم  لُکھ  یِہندِ  خٲطرٕ  سانہِ  طرفہٕ  گۅڈے  رٕژرُک  فٲصلہٕ  آسہِ  سپُدمُت،  تِم  یِن  یقیناً  تمہِ  نِشہِ  دوٗر  تھاونہٕ۔

Mirwaiz:
  پٔزِپٲٹھۍ  یِہِندِ  خٲطرٕ  برونٹھُے  ازلہٕ  مقرر  چھےٚ  آمٕژ  کرنہٕ  نیکی  تہٕ  رٕژر،  ییٚمُیک  ظہور  آسہِ  سپُدمُت  تِہِندیو  اعمالو  تہٕ  افعالو  سٍتۍ،  تِم  چھِ  اَمہِ  جہنمہٕ  نِشہِ  دوٗر  تھاونہٕ  آمٕتۍ۔

Tahir:
  بے  شک  یِمن  لُکن  خٲطرٕ  گۅڈے  سانہِ  طرفہٕ  رٕژر  چُھ  مقرر  سپُدمُت  تِم  یِن  اَمہِ  (جہنم)  نِشہِ  دوٗر  تھاونہٕ۔

Transliteration:
  Inna alla<u>th</u>eena sabaqat lahum minn<u>a</u> al<u>h</u>usn<u>a</u> ol<u>a</u>ika AAanh<u>a </u>mubAAadoon<b>a</b>


Mirwaiz: تِم بوزن نہٕ تمُیک سٕتھ تہِ بیٚیہِ آسن تِم پننین مرغوب چیزن اندر ہمیشہِ روزوُنۍ۔
Athar:
  تمِیُک  سٕر  گٕر  تام  بوزن  نہٕ  تِم،  تہٕ  تِم  روزن  ہمیشہ  ہمیشہ  پننیٚن  خوش  کروٕنیٚن  چیزن  منٛز  باگ۔

Tahir:
  تِم  بوزن  نہٕ  اَمِیُک  سٕر  صدا  تام  تہٕ  تِم  روزن  تِمن  (نعمتن)  منٛز  ہمیشہ  یہِٕنزخوٲہش  تِہِندۍ  دل  کرن۔

Transliteration:
  L<u>a</u> yasmaAAoona <u>h</u>aseesah<u>a</u> wahum fee m<u>a</u> ishtahat anfusuhum kh<u>a</u>lidoon<b>a</b>


Athar:
  سُہ  سٮ۪ٹھاہ  بانٛبراوَن  وول  وقت  کرِ  نہٕ  تِمن  رَژھ  تہِ  پریشان،  تہٕ  مَلَک  کرن  برونٛہہ  پٔکِتھ  تِمن  استقبال  زِ،  یہِ  چُھ  تُہُند  سُے  دۅہ  ییٚمیُک  تۅہیہِ  سٍتۍ  وعدہ  اوس  یِوان  کرنہٕ۔

Mirwaiz:
  غمگین  کرِ  نہٕ  تِمن  بٔڈ  پریشٲنی  یعنی  پوگس  دوٚیُم  پھۅکھ  دِنہٕ  سببہٕ  یِم  ہٲبت  ناک  واقعات  سپدن  قبرو  منٛزٕ  نیروُنُے،  بیٚیہِ  یِن  استقبالس  تِمن  ملٲیک،  تِم  وننکھ۔  یۅہے  کیا  گوٚو  تُہُند  سُہ  دۅہ  ییٚمُیک  تۅہیہِ  وعدہ  تھاونہٕ  اوس  یِوان۔  تِمن  سپدِ  یہِ  بوزنہٕ  سٍتۍ  مسرت  و  شادمٲنی  زیادہ۔

Tahir:
  (قیامت  کہ  دۅہُک)  سارِوٕے  کھۅتہٕ  بۆڈ  پھۯٹھ  (تہِ)  کرِ  نہٕ  تِمن  غمگین  تہٕ  فرشتہٕ  کرن  تِمن  استقبال  (بیٚیہِ  وننکھ،)  یہِ  چُھ  تُہُنٛدُے  دۅہ  ییٚمِیُک  تۅہیہِ  سٍتۍ  وعدٕہ  روٗد  کرنہٕ  یِوان۔

Transliteration:
  L<u>a</u> ya<u>h</u>zunuhumu alfazaAAu alakbaru watatalaqq<u>a</u>humu almal<u>a</u>ikatu h<u>atha</u> yawmukumu alla<u>th</u>ee kuntum tooAAadoon<b>a</b>


Athar:
  سُہ  دۅہ  ییٚلہِ  زن  آسمان  أسۍ  تِتھہٕ  پٲٹھۍ  ؤٹِتھ  تھاوون  یِتھہٕ  پٲٹھۍ  گول  پٲٹھۍ  ورق  چِھ  یِوان  وَٹنہٕ  ﴿یعنی  یِتھہٕ  پٲٹھۍ  کانٛہہ  لیٚکھنہٕ  آمُت  درخواست  چِھ  گول  آیہِ  وَٹان﴾  یِتھہٕ  پٲٹھۍ  گۅڈٕ  اَسہِ  تخلیقُک  ابتدا  اوس  کوٚرمُت،  تِتھے  پٲٹھۍ  کرَو  أسۍ  بیٚیہِ  تمِیُک  اِعادٕہ،  یہِ  چُھ  اکھ  وعدٕہ  سانہِ  ذمہٕ،  تہٕ  یہِ  کٲم  چھےٚ  اسہِ  بہر  حال  کرٕنۍ۔

Mirwaiz:
  سُہ  دۅہ  تہِ  چھُ  قٲبل  ذکر  ییٚمہِ  دۅہ  آسمان  وَٹو  أسۍ  تِتھہٕ  پٲٹھۍ  یِتھہٕ  پٲٹھۍ  لیکھنہٕ  آمتہِ  مضمونُک  کاغذ  چھُ  یِوان  وٹنہٕ۔  تَمہِ  پتہٕ  یِن  تِم  یِتھے  پٲٹھۍ  ؤٹۍ  تھٕے  تھاونہٕ  دوٚیِمِس  پھۅکس  تانۍ  یا  یِن  معدوم  محض  کرنہٕ،  یِتھہٕ  پٲٹھۍ  اَسہِ  گۅدنچہِ  لٹہِ  پٲدٕ  کرنہٕ  کہ  وقتہٕ  پرتھ  چیزس  پیدٲیش  کٔر،  تِتھے  پٲٹھۍ  کرو  أسۍ  دوبارٕہ  بۍفیہِ  پٲدٕہ۔  یہِ  چھُ  وعداہ  اَکھ  اَسہِ  پٮ۪ٹھ  مَٹہِ،  بے  شک  أسی  چھِ  سُہ  وعدہ  پوٗرٕ  کروُنۍ۔

Tahir:
  تَمہِ  دۅہ  کرو  أسۍ  (تمام)  آسمٲنۍ  کایناتس  تِتھہٕ  پٲٹھۍ  تہہ  یِتھہٕ  پٲٹھۍ  لی٘کھنہٕ  آمتی٘ن  کاغذن  تہہ  چُھ  یِوان  کرنہٕ،  یِتھہٕ  پٲٹھۍ  اَسہِ  (کاینات)  گۅڈنِچہِ  پھِرِ  پٲدٕٲس  کٔرمٕژ  أسۍپھرہون  یہِ  (بی٘یہِ  تتھے  پإٹھۍ) واپس۔  یہِ  وعدٕہ  پوٗرٕ  کرُن  چُھ  اَسہ  پانس  پیٹھِ  لٲزم  کو٘رمُت۔  أسۍ  چِھ  ضرور (یتھے  پٲٹھۍ) کرن  وٲلۍ۔

Transliteration:
  Yawma na<u>t</u>wee a<b>l</b>ssam<u>a</u>a ka<u>t</u>ayyi a<b>l</b>ssijlli lilkutubi kam<u>a</u> badan<u>a</u> awwala khalqin nuAAeeduhu waAAdan AAalayn<u>a</u> inn<u>a</u> kunn<u>a</u> f<u>a</u>AAileen<b>a</b>


Athar:
  تہ  زبوٗرس  منٛز  چُھ  اسہِ  نصیحتہٕ  پتہٕ  یہِ  تحریر  کوٚرمُت،  زمینٕکۍ  وٲرث  آسن  سٲنۍ  نیک  بندٕہ۔  ﴿یہِ  آیت  سمجھنہٕ  خٲطرٕ  وُچِھو  سورۂ  زمر  آیات  73  تہٕ  74﴾

Mirwaiz:
  بیٚیہِ  لیوٚکھ  اَسہِ  سارِنٕے  آسمٲنۍ  کتابن  اندر  لوح  محفوظس  منٛز  لیکھنہٕ  پتہٕ  کہ  پٔزِپٲٹھۍ  جنتہٕ  کہ  زمینٕکۍ  وٲرث  تہٕ  مٲلک  آسن  نیکو  کار  بندہ۔

Tahir:
  تہٕ  بے  شک  اوس  اَسہِ  زبورس  منٛز  نصیحت  (کہ  بیانہٕ) پتہٕ  یہِ  لیۆکھمُت  زِ  (عالمِ  ٲخرت  کہ)  زمینٕکۍ  وٲرث  آسن  صرف  میٲنۍ  نیکوکار  بندٕہ۔

Transliteration:
  Walaqad katabn<u>a</u> fee a<b>l</b>zzaboori min baAAdi a<b>l</b><u>thth</u>ikri anna alar<u>d</u>a yarithuh<u>a</u> AAib<u>a</u>diya a<b>l</b><u>ssa</u>li<u>h</u>oon<b>a</b>


Athar: اتھ منٛز چھےٚ اکھ بٔڈ خبر عبادت گُزار لُکن خٲطرٕ۔
Tahir: بے شک چھے٘ یَتھ (قرآنس) منٛز عبادت گزارن خٲطرٕ (مقصد حٲصل کرنٕچ) کفایت تہٕ ضمانت۔
Transliteration: Inna fee h<u>atha</u> labal<u>a</u>ghan liqawmin AA<u>a</u>bideen<b>a</b>
Mirwaiz:
  پٔزِپٲٹھۍ  یتھ  قراآن  مجیدس  منٛزیایتھ  سورہ  شریفس  منٛز  چھُ  کٲفی  مضمون  ہدایتس  متعلق  عبادت  کروُنین  لوٗکن  ہٕندِ  خٲطرٕ۔


Athar: اے نبیؐ، اسہِ چِھو توٚہۍ دُنیا والیٚن خٲطرٕ رحمت بنٲوِتھ سوٗزِمٕتۍ۔
Transliteration: Wam<u>a</u> arsaln<u>a</u>ka ill<u>a</u> ra<u>h</u>matan lilAA<u>a</u>lameen<b>a</b>
Mirwaiz:
  بیٚیہِ  نہ  حض  سوٗزِو  نہٕ  اَسہِ  توٚہۍ  مگر  سوٗزِو  یِتھِی  نفع  دِوُنۍ  مضمون  ہیتھ  عالمینن  پٮ۪ٹھ  مہربٲنی  کرنہٕ  خٲطرٕ،  سۅ  مہربٲنی  گٔیہِ  یٔہے  کہ  لوٗکھ  کرن  أمِس  پیغمبرِ  برحقس  نِشہِ  تِم  مضمون  قبول  کٔرِتھ  ہدایتُک  ثمرہ  تہٕ  پھل  حاصل۔  یُس  نہٕ  تِم  مضامین  قبول  کرِ،  تہِ  چھُ  تٔمِس  پَنُن  قصور۔  تِمن  مضامینن  پٮ۪ٹھ  چھُنہٕ  تَمہِ  سٍتۍ  کانٛہہ  اثر  پیوان۔

Tahir:
  تہٕ  (اے  رسولِ  محتشم!)  اَسہِ  چِھو  نہٕ  تۆہۍ  سوٗزِمٕتۍ  مگر  تمام  عالمن  خٲطرٕ  رحمت  بنٲوِتھ۔


Athar:
  یِمن  ؤنِو،  مےٚ  نِش  یۅسہٕ  وحی  یِوان  چھےٚ،  سۅ  چھےٚ  یہِ  زِ  تُہُند  خُدا  چُھ  صرف  اکھ  خُدا،  پتہٕ  کیا  توٚہۍ  چِھوٕہ  تسلیم  کران،  ﴿یعنی  حُکمس  چِھوٕہ  تعمیل  کران﴾؟

Mirwaiz:
  توٚہۍ  فرمٲوِیوٗکھ  بطورِ  خلاصہ  بیٚیہِ  یہِ  کتھ  کہ  مےٚ  کُں  چھُنہٕ  کانٛہہ  وحی  سوزنہٕ  یِوان  مگر  یی  زِ  پٔزِپٲٹھۍ  تُہُند  معبود  چھُ  کُنُے۔  پس  کیا  چھِو  توٚہۍ  یہِ  کتھ  مانہٕ  وُنۍ  اَمِچ  حقیقت  ثٲبت  سپدنہٕ  پتہٕ۔

Tahir:
  فرمٲوِوزِ  مے٘  کُن  چھے٘  یٔہے  وحی  یِوان  کرنہٕ  زِ  تُہُنٛد  معبود  چُھ  فقط  اَکوے  معبودکیا  تیٚلہِ  چِھوا  تۆہۍاسلام  قبول  کران؟

Transliteration:
  Qul innam<u>a</u> yoo<u>ha</u> ilayya annam<u>a</u> il<u>a</u>hukum il<u>a</u>hun w<u>ah</u>idun fahal antum muslimoon<b>a</b>


Athar:
  اگر  تِم  بُتھ  پھِرن  تیٚلہِ  ؤنِو  زِ،  مےٚ  چِھو  توٚہۍ  علی  الاعلان  خبردار  کٔرِمٕتۍ۔  وۅنۍ  چُھس  نہٕ  بہٕ  یہِ  زانان  زِ  سُہ  چیز  ییٚمیُک  تۅہیہِ  سٍتۍ  وعدہ  چُھ  یِوان  کرنہٕ  چھا  نکھہٕ  کِنہٕ  دوٗر۔

Mirwaiz:
  توپتہٕ  ہرگاہ  تِم  بُتھ  پھِرن  تہٕ  مانن  نہٕ  تیٚلہِ  فرمٲوِیوٗکھ  مےٚ  کٔرمَو  تۅہیہِ  عذابِچ  خبر  برابر  برابر،  مےٚ  چھُنہٕ  معلوم  سُہ  عذاب  کر  وَسہِ  تۅہیہِ  پٮ۪ٹھ،  جلدی  کِنہٕ  یٔژکٲلۍ  ییٚمُۍک  تۅہیہِ  وعدٕہ  کرنہٕ  یِوان  چھُو۔

Tahir:
  پتہٕ  اگر  تِم  بُتھ  پھِرن  تیٚلہِ  فرمٲوِیوٗکھ،  مے٘  چِھو  تۆہۍ  سٲری  یکسان  پٲٹھۍ  باخبر  کٔرِمٕتۍ،  تہٕ  بہٕ  چُھس  نہٕ  (پٲنۍ  پانے)  یہ  زانان  زِ  سُہ  (عذاب)  چھا  نکھہٕ  کِنہٕ  دوٗر  ییٚمِیُک  تۅہیہِ  سٍتۍ  وعدٕہ  چُھ  یِوان  کرنہٕ۔

Transliteration:
  Fain tawallaw faqul <u>ath</u>antukum AAal<u>a</u> saw<u>a</u>in wain adree aqareebun am baAAeedun m<u>a</u> tooAAadoon<b>a</b>


Transliteration: Innahu yaAAlamu aljahra mina alqawli wayaAAlamu m<u>a</u> taktumoon<b>a</b>
Athar:
  اللہ  تعالیٰ  چھُ  تِمہٕ  کتھہٕ  تہِ  زانان  یِمہٕ  بلند  آوازِ  منٛز  چھےٚ  کرنہٕ  یِوان۔  تہٕ  تِمہٕ  تہِ  یِمہٕ  توٚہۍ  ژھایہِ  پٲٹھۍ  چِھو  کران۔

Mirwaiz:
  پٔزِپٲٹھۍ  تُہُند  پروردگار  چھُ  زانان  تُہٕنز  سۅ  کتھ  یۅسہٕ  توٚہۍ  بڈِ  چھِو  کران  بیٚیہِ  چھُ  زانان  تہِ  سورُے  یہِ  توٚہۍ  پوٗشیدٕہ  تہٕ  کٔھٹِتھ  چھِو  تھاوان۔

Tahir:
  بے  شک  چُھ  سُہ  تھزِ  آوازِ  ہٕنز  کتھ  تہِ  زانان  تہٕ  تہِ  (کینٛژھاہ)  تہِ  چُھ  زانان  یہِ  تۆہۍ  کٔھٹِتھ  چِھو  تھاوان۔


Transliteration: Wain adree laAAallahu fitnatun lakum wamat<u>a</u>AAun il<u>a</u> <u>h</u>een<b>in</b>
Athar:
  بہٕ  چُھس  یہِ  سمجھان  زِ  شاید  چُھ  یہِ  ﴿ژیر﴾  تُہندِ  خٲطرٕ  اکھ  فتنہٕ،  تہٕ  تۅہیہِ  چُھو  أکِس  خاص  وقتس  تام  مزٕہ  کرنُک  موقع  یِوان  دِنہٕ۔

Mirwaiz:
  بیٚیہِ  چھُنہٕ  معلوم  شاید  عذابس  منٛز  تٲخیر  سپدُن  ما  آسہِ  تُہٕندِ  آزمٲیشہِ  خٲطرٕ  یا  کُنہِ  وقتس  تانۍ  تۅہیہِ  تمتع  تہٕ  نفع  تُلناونہٕ  خٲطرٕ۔  

Tahir:
  تہٕ  بہٕ  چُھس  نہٕ  (پانۍپانے)  یہِ  زانان،بنان  چُھ  یہِ  (عذابس  منٛز  ژیر  گژُھن  تہٕ  تۅہیہِ  مہلت  میلٕنۍ)  ماآسہِ  تُہٕندِس  حقس  منٛز  آزمٲیش  تہٕ  (تۅہیہِ)  أکِس  مقرر  وقتس  تام  فٲیدٕہ  واتناوُن  آسہِ  مقصد۔


Athar:
  ٲخر  کار  ووٚن  رسولن  زِ،  اے  میانہِ  ربّہٕ،  حق  سان  کر  فٲصلہٕ،  تہٕ  لوٗکو،  یِمہٕ  کَتھہٕ  توٚہۍ  بناوان  چِھو،  تِہندِس  مقابلس  منٛز  چُھ  بس  سون  مہربان  ربّ  سانہِ  خٲطرٕ  اَتھہٕ  روٚٹ  کرنُک  سہارٕہ۔

Mirwaiz:
  پیغمبرن  کوٚر  دعا،  اے  میانہِ  پروردگارٕ،  ژٕے  کر  میٲنِس  قومس  منٛز  حق  وانصافُک  حکماہ  تہٕ  فٲصلاہ۔  بیٚیہِ  فرموو  پیغمبرِ  برحقن،  سون  پروردگار  چھُ  سٮ۪ٹھاہ  رحمت  وول۔  تٔسۍ  نِشہِ  چھِ  أسۍ  مدد  منگان  تِمن  کتھن  پٮ۪ٹھ  یِمہٕ  کتھہٕ  توٚہۍ  تس  نسبت  ونان  چھِو۔

Tahir:
  (سٲنۍ  ٹٲٹھۍ)  کۆرن  عرض،  اے  میانہِ  ربّہ!  (اسہِ  درمیان)  کر  حق  سان  فٲصلہٕ،  تہٕ  سون  ربّ  چُھ  بے  حد  رحم  کرن  وول،  تٔسۍ  چُھ  مددیِوان  منگنہٕ  یِمن  (دل  آزردٕ  کرن  واجِنیٚن)  کتھن  پیٚٹھ  یِمہٕ  (اے  کٲفرو!)  تۆہۍ  ونان  چِھو۔

Transliteration:
  Q<u>a</u>la rabbi o<u>h</u>kum bi<b>a</b>l<u>h</u>aqqi warabbun<u>a</u> a<b>l</b>rra<u>h</u>m<u>a</u>nu almustaAA<u>a</u>nu AAal<u>a</u> m<u>a</u> ta<u>s</u>ifoon<b>a</b>


Tahir: اے لوٗکو! پننِس ربّس روٗزِو کھوژان۔بے شک چُھ قیامتُک بِنیُل سیٚٹھاہ سخت چیز۔
Athar:
  اے  لوٗکو،  پننِس  ربّ  سٕندِ  غضبہٕ  نِشہِ  بٔچِو،  حقیقت  چھےٚ  یہِ  زِ  قیامتُک  بِنیُل  چُھ  سٮ۪ٹھاہ  بوٚڈ  ﴿بیٖم  ناک﴾  چیز۔

Mirwaiz:
  اے  لوٗکو  کھوٚژِو  پننِس  پروردگارس،  تہندِس  عذابس،  تس  أنِو  ایمان،  تِہٕنز  کٔرِو  اطاعت،  کیازِ  پٔزِپٲٹھۍ  قیامتُک  بُنیل  یُس  یِنہٕ  وول  چھُ،  سُہ  چھُ  چیزاہ  سٮ۪ٹھاہ  بوٚڈ  تہٕ  مشکل۔  یہِ  زلزلہ  تہٕ  بُنیل  چھُ  قیامت  کیو  واقعاتو  اندرٕہ  اَکھ  واقعاہ،  یہِ  ییٚلہِ  یُتھ  مشکل  چھُ  سٲری  واقعات  کٲتیاہ  مشکل  آسن۔  تِمَو  سارِوٕے  مشکلو  نِشہِ  بخیر  گُزرنہٕ  خٲطرٕ  کٔرِو  کانٛہہ  ساماناہ  توٚہۍ  حٲصل۔  سُہ  سامانہٕ  چھُ  تقویٰ،  خدایس  کھۅژُن۔  تَمہِ  بنلِچ  شدت  تہٕ  سختی  آسہِ  یِژھ  کہ۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su ittaqoo rabbakum inna zalzalata a<b>l</b>ss<u>a</u>AAati shayon AAa<i><u>th</u></i>eem<b>un</b>


Athar:
  ییٚمہِ  دۅہ  توٚہۍ  سُہ  وُچِھو،  حال  آسہِ  یہِ  زِ  پرٛتھ  کانٛہہ  دۅد  چاون  واجِنۍ  سپدِ  پننِس  دۅد  چَووٕنِس  شُرِس  نِشہِ  غٲفل،  پرٛتھ  حٲملہ  سُند  حمل  پیٚیہِ  ؤسِتھ،  تہٕ  لُکھ  یِنَو  تۅہیہِ  مدہوش  بوزنہٕ،  حالانکہ  آسن  نہٕ  تِم  نشس  منٛز  کینٛہہ،  بلکہ  آسہِ  اللہ  تعالیٰ  سُند  عذابٕے  تِیُتھ  سخت۔

Mirwaiz:
  ییٚمہِ  دۅہ  وُچھوٗن  توٚہۍ  سُہ  بُنیل  تہٕ  زلزلہ،  سُہ  آسہِ  تِیُتھُے  خوفناک  کہ  پرتھ  دۅد  ماجہِ  مَشہِ  ہٲبتہٕ  تہٕ  دہشت  سٍتۍ  پَنُن  دۅد  چیٚوُن  شُر۔  بیٚیہِ  سَپدِ  پرتھ  حمل  واجِنۍ  زنانہٕ  وقتہٕ  برونٹھُے  وضع  حمل۔  بیٚیہِ  وُچھہکھ  ژٕہ  لوٗکھ  مست  تہٕ  بے  ہوش  مگر  حقیقتس  منٛزتِم  مست  آسن  نہٕ  کینٛہہ  نشہ  چیتھ  بلکہ  آسہِ  خداے  سُند  عذاب  سٮ۪ٹھاہ  سخت  ییٚمہِ  کہ  خوفہٕ  سٍتۍ  لوٗکھ  آسن  بے  ہوش  تہٕ  بدحواس  سپٕدۍ  مٕتۍ۔

Tahir:
  ییٚمہِ  دۅہ  تۆہۍ  سۅ  وُچھوٗن  پۯتھ  کٲنسہِ  دۅد  چاوَن  واجِنہِ  (ماجہِ)  گژِھہ  سُہ  (بچہ)  مٔشِتھ  یس  سۅ  دۅد  ٲس  چاوان  تہٕ  پۯتھ  کانٛہہ  حمل  واجِنۍ  خاتون  دِیہِ  پَنُن  حمل  دٲرِتھ  تہٕ  (اے  وُچھن  والہِ!)  ژٕ  وُچھہکھ  لُکھ  نشہ  (کِس  حالتس)  منٛز  ییٚلہِ  زن  تِم  (حقیقتس  منٛز)  نشس  منٛز  آسن  نہٕ  البتہ  اللہ  تعالیٰ  سُنٛد  عذاب  (بٕے)  آسہِ  (تیوٗتاہ)  سخت  (زِ  پۯتھ  کٲنسہِ  شخصس  ڈلن  کٲڈۍ)۔

Transliteration:
  Yawma tarawnah<u>a</u> ta<u>th</u>halu kullu mur<u>d</u>iAAatin AAamm<u>a</u> ar<u>d</u>aAAat wata<u>d</u>aAAu kullu <u>tha</u>ti <u>h</u>amlin <u>h</u>amlah<u>a</u> watar<u>a</u> a<b>l</b>nn<u>a</u>sa suk<u>a</u>r<u>a</u> wam<u>a</u> hum bisuk<u>a</u>r<u>a</u> wal<u>a</u>kinna AAa<u>tha</u>ba All<u>a</u>hi shadeed<b>un</b>


Athar:
  کینٛہہ  لُکھ  چِھ  تِتھۍ  یِم  عِلمہٕ  ورٲے  خُدایس  متعلق  بحث  چِھ  کران،  تہٕ  پرٛتھ  سرکش  شیطان  سٕنز  پیروی  چِھ  لاگان  کرٕنۍ۔

Mirwaiz:
  بیٚیہِ  چھِ  لوٗکو  اندرٕہ  تِم  شخص  یِم  بحث  چھِ  لاگان  خداے  سٕنزن  کتھن  اندر  علمہٕ  ورٲے۔  بیٚیہِ  چھِ  پرتھ  سرکش  شیطان  سٕنز  پٲروی  کران۔

Tahir:
  تہٕ  کینہہ  لُکھ  چِھ  (تِتھۍ)  یِم  اللہ  تعالیٰ  سٕندِس  بارس  منٛز  علمہٕ  تہٕ  گاٹہٕ  جارٕ  وَرٲے  چِھ  ژُوان  تہٕ  پۯتھ  کٲنسہِ  بُتھۍ  پھِرِس  شیطان  سٕنز  چِھ  پٲروی  کران۔

Transliteration:
  Wamina a<b>l</b>nn<u>a</u>si man yuj<u>a</u>dilu fee All<u>a</u>hi bighayri AAilmin wayattabiAAu kulla shay<u>ta</u>nin mareed<b>in</b>


Athar:
  حالانکہ  چُھ  تٔمۍ  سٕندِس  نصیب  سٕے  منٛز  یہِ  لیٚکھِتھ  زِ  یُس  تس  دوست  بناوِ،  تس  تراوِ  سُہ  گُمراہ  کٔرِتھ،  بیٚیہِ  ہاویٚس  جہنم  کہ  عذابٕچ  وَتھ۔

Mirwaiz:
  پس  شیطانن  متعلق  خداین  لیوٚکھمُت  چھُ  کہ  یُس  اکھاہ  تس  سٍتۍ  دوستی  لاگہ  تٔمِس  کرِ  سُہ  شیطان  یقیناً  گمراہ  بیٚیہِ  ہاویٚس  وَتھ  جہنم  کِس  عذابس  کُن۔

Tahir:
  ییٚمِس  (شیطان)  سٕندِس  بارس  منٛز  لیٚکھنہٕ  چُھ  آمُت  زِ  یُس  شخص  تس  سٍتۍ  یارٕز  تھاوِ  تس  ڈالہِ  سُہ  وَتھ  بیٚیہِ  ہاوِ  تس  جہنم  کہ  عذابٕچ  وَتھ۔

Transliteration:
  Kutiba AAalayhi annahu man tawall<u>a</u>hu faannahu yu<u>d</u>illuhu wayahdeehi il<u>a</u> AAa<u>tha</u>bi a<b>l</b>ssaAAeer<b>i</b>


Athar:
  لوٗکو،  اگر  تۅہیہِ  موت  پتہٕ  چہ  زندگی  متعلق  کینٛہہ  شک  چُھو،  تیٚلہِ  گژھیو  توہیہِ  پے  آسٕنۍ  زِ  اَسہِ  چِھو  توٚہۍ  میٚژِ  کٔرمٕتۍ  پٲدٕ،  پتہٕ  کٔرِو  نُطفہٕ  نِشہِ،  پتہٕ  کٔرِو  خونہٕ  لۅکھرِ  نِشہِ،  پتہٕ  کٔرِو  ماز  دۅگلہٕ  نِشہِ  یُس  شکلہِ  وول  تہِ  آسان  چُھ  تہٕ  بے  شکل  تہِ  ﴿یہِ  چِھ  أسۍ  امہِ  موجوب  ونان﴾  تاکہ  تۅہیہِ  پٮ۪ٹھ  کرَو  حقیقت  واضح،  أسۍ  یُس  ﴿نُطفہٕ﴾  یژھان  چِھن،  سُہ  چِھن  أکِس  خاص  وقتس  تام  بچہِ  دانیٚن  منٛز  ٹھٔہرٲوِتھ  تھاوان،  پتہٕ  چِھو  تۅہیہِ  أکِس  شُرۍ  سٕندِس  صوٗرتس  منٛز  کٔڑِتھ  انان  ﴿پتہٕ  چِھو  تۅہیہِ  پرورش  کران﴾  تاکہ  توٚہۍ  وٲتِو  پننہِ  جوٲنی  تام،  تہٕ  تۅہیہِ  منٛز  چُھ  کانٛہہ  گۅڈے  یِوان  واپس  بُلاونہٕ،  تہٕ  کانٛہہ  چُھ  بدترین  عمرِ  کُن  یِوان  پِھرنہٕ،  تاکہ  سورُے  زاننہٕ  پتہٕ  گژِھہ  نہٕ  پتہٕ  کِہِنۍ  زانُن  تہٕ  توٚہۍ  چِھو  وُچھان  زِ  زمین  چھےٚ  ہوٚکِھتھ  پیٚمٕژ،  پتہٕ  ییٚلہِ  اسہِ  تتھ  پٮ۪ٹھ  روٗد  تروو  زِ  اچانک  گٔیہِ  سۅ  تر و تازٕہ  تہٕ  آیہِ  پھانٛپھلِتھ  بیٚیہِ  لٔج  سۅ  پرٛتھ  قسمٕکۍ  خۅش  کروٕنۍ  نباتات  ﴿کُلۍ  کٔٹۍ﴾  کھالنہِ۔

Mirwaiz:
  اے  لوٗکو  ہرگاہ  تۅہیہِ  شک  چھُو  مرنہٕ  پتہٕ  بیٚیہِ  زندٕہ  سپدنس  اندر،  توٚہۍ  وُچھِو  پننِس  ابتداہس  کُن۔  اَسہِ  کٔرِو  توٚہۍ  پٲدٕہ  میژِہ ﴿کیازِ  غذا  نِشہِ  چھُ  نطفہ  بنان  عناصر  و  نِشہِ  یَتھ  اَکھ  جُز  میٚژ  چھےٚ﴾ توپتہٕ  آبہٕ  قطرس،  توپتہٕ  خونہٕ  دَتہِ،  توپتہٕ  ماز  پارس  یَتھ  پوٗرٕ  شکل  دِنہٕ  آمٕژ  چھےٚ  آسان  یا  چھَسنہٕ  آسان  پوٗرٕ  شکل  دِنہٕ  آمٕژ،  یُتھ  أسۍ  نٔنِراوو  پنٕنۍ  قدرت  بیٚیہِ  چھِن  أسۍ  قرار  کرناوان  شکمس  اندر  تیٖتِس  کالس  یٖتِس  کالس  یہِ  أسۍ  ییٚژھو  أکِس  مقرر  مُدتس  تانۍ۔  توپتہٕ  چھِ  أسۍ  تۅہیہِ  نیٚبر  کڈان  ماجہِ  ہٕنزِ  یٔڈ  منٛزٕہ  بچاہ۔  توپتہٕ  چھِ  أسۍ  تۅہیہِ  تربیت  کران  یُتھ  توٚہۍ  وٲتِو  جوٲنی  ہٕندِس  سِنَس۔  بٚیہِ  چھِ  تۅہیہِ  أندرٕہ  بعض  جوٲنی  واتنہٕ  برونٹھُے  مران۔  بیٚیہِ  چھِ  تۅہیہِ  اندرٕہ  بعض  یِم  واتناونہٕ  یِوان  چھِ  یچھ  زندگی  اندر  یعنی  بُجرس  یتھ  منٛز  تِہُند  قوتِ  حافظہ  تہٕ  یاداشت  چھُ  کمزور  سپدان۔  سُہ  چھُ  اَکہِ  چیزٕچ  خبر  گٔژِھتھ  تَمہِ  نِشہِ  بے  خبر  سپدان  تہٕ  چھُس  مٔشِتھ  گژھان۔  اَمی  أندرٕہ  سَپُد  معلوم  اللہ  تعالیٰ  چھُ  مرنہٕ  پتہٕ  بیٚیہِ  زندٕہ  کرنس  پٮ۪ٹھ  قدرت  وول۔  بیاکھ  دلیل  چھےٚ  اَتھ  پٮ۪ٹھ،  بیٚیہِ  چھُہن  وُچھان  ژٕہ  اے  مخٲطب  یہِ  زمین  ہوٚکھمُت  تہٕ  خشک  گوٚمُت  آسان،  توپتہٕ  ییٚلہِ  أسۍ  تتھ  روٗد  تراوان  چھِ۔  أتی  چھُ  سُہ  تروتازٕہ  سپدان  بیٚیہِ  چھُ  پھۅلان،  بیٚیہِ  چھُ  کھاران  پرتھ  قسمٕکۍ  خوبصورت  کُلۍ۔  

Tahir:
  اے  لوٗکو!  اگر  تۅہیہِ  (مرنہٕ  پتہٕ)  زندٕہ  گژھنس  منٛز  شک  چُھو  تیٚلہِ  (کٔرِو  پننِس  تخلیقس  تہٕ  پھانپھلنس  پیٚٹھ  غور  زِ)  کٔر  اَسہ  تُہٕنٛز  تخلیق  (ےعنی  تخلےقچ  کیمیٲیی  ابتدا)  میٚژِ  نِشہِ  پتہٕ  (حیاتیٲتی  ابتدأ)  اکہِ  تولیدی  قطرٕہ  نِشہِ  پتہٕ  (ماجہِ  ہٕنزِبچہِ  دانہِ  منٛزدٕرکہِ  ہٕندِس  صورتس  منٛز)  معلّق  وجود  نِشہِ  پتہٕ  اکہِ  (تِتھہِ)  ماز  پھلہِ  نِشہِ  یُس  دندو  سٍتۍ  ژوپمُت  ہیوٗ  باسان  چُھ،یَتھ  منٛز  کینٛژھن  تانن  ہٕنز  ابتدٲیی  تخلیق  نٔنۍ  چھے٘  دۯامٕژ  تہٕ  کینٛژھن  (تانن)  ہٕنز  تخلیق  آیہِ  نہٕ  وُنہِ  عملہِ  منٛز  تاکہ  أسۍ  کرو  تُہٕندِ  خٲطرٕ  (پننہِ  قدرتُک  تہٕ  پننہِ  کلامُک  حق  آسُن)  ظٲہر،تہٕ  أسۍ  یُس  یژھان  چِھن  بچہِ  دانیٚن  منٛز  چِھن  مقرر  وقتس  تام  ٹٔھہرٲوِتھ  تھاوان  پتہٕ  چِھو  أسۍ  تۆہۍ  شُر  بنٲوِتھ  کڑان،  پتہٕ (چِھ  تُہٕنز  پرورش  کران)  تاکہ  تۆہۍ  وٲتِو  پننہِ  جوٲنی  تام،  تہٕ  تۅہیہِ  منٛز  چِھ  تِم  تہِ  یِم  (جلدٕے)  مَران  چِھ  تہ  کینہہ  چِھ  تِم  یِم  سیٚٹھاہ  ناکارٕہ  وٲنسہِ  تام  واتناونہٕ  چِھ  یِوان  تاکہ  (سُہ  شخص  وُچھہِ  یہِ  منظر  تہِ  زِ)  سورُے  کینہہ  زاننہٕ  پتہٕ  چُھنہٕ  (وۅنۍ  بیٚیہِ)  سہُ  کہِنۍ  (تہِ)  زانان،تہٕ  ژٕ  چُھکھ  زمین  بالکل  خۅشک  (مۅردٕ)  وُچھان  پتہٕ  ییٚلہِ  أسۍ  اَتھ  پیٚٹھ  آب  چِھ  تۯاوان  پتہٕ  چھے٘  اَتھ  منٛز  تازگی  تہٕ  شادٲبی  ہٕنز  حرکت  یِوان  تہٕ  سۅ  چھے٘  پھۅلُن  تہٕ  پھانٛپھلُن  لاگان  پتہٕ  چھے٘  خۅش  کروٕنیو  کُلیو  کٹیو  منٛزٕ  پرتھ  قٔسمٕکۍجورٕ  وۅپداوان۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su in kuntum fee raybin mina albaAAthi fainn<u>a</u> khalaqn<u>a</u>kum min tur<u>a</u>bin thumma min nu<u>t</u>fatin thumma min AAalaqatin thumma min mu<u>d</u>ghatin mukhallaqatin waghayri mukhallaqatin linubayyina lakum wanuqirru fee alar<u>ha</u>mi m<u>a</u> nash<u>a</u>o il<u>a</u> ajalin musamman thumma nukhrijukum <u>t</u>iflan thumma litablughoo ashuddakum waminkum man yutawaff<u>a</u> waminkum man yuraddu il<u>a</u> ar<u>th</u>ali alAAumuri likayl<u>a</u> yaAAlama min baAAdi AAilmin shayan watar<u>a</u> alar<u>d</u>a h<u>a</u>midatan fai<u>tha</u> anzaln<u>a</u> AAalayh<u>a</u> alm<u>a</u>a ihtazzat warabat waanbatat min kulli zawjin baheej<b>in</b>


Athar:
  یہِ  سورُے  چُھ  امہِ  وجہ  کِنۍ  زِ  بس  چُھ  اللہ  تعالیٰ  حق،  تہٕ  سُہ  چُھ  مۅردن  کران  زندٕہ،  تہٕ  سُہ  چُھ  پرتھ  چیزس  پٮ۪ٹھ  قدرت  تھاوان۔

Mirwaiz:
  یہِ  آو  بیان  کرنہٕ  اَمہِ  سببہٕ  کہ  اللہ  تعالیٰ  ہٕے  چھُ  موجود  برحق،  وجودس  منٛز  کٲمل۔  یہِ  گوٚو  تِہُنٛد  کمالِ  ذٲتی،  بیٚیہِ  چھُ  سُے  مۅردن  زندٕہ  کران،  یہِ  گوٚو  تِہُنٛد  کمالِ  فعلی۔  بیٚیہِ  چھُ  سُے  پرتھ  چیزس  پٮ۪ٹھ  قدرت  وول،  یہِ  گوٚو  تِہُنٛد  کمالِ  وصفی۔

Tahir:
  یہِ  (سورُے  کینہہ)  چُھ  اَمہِ  موجوب  (سپدان  روزان)  زِ  اللہ  تعالیٰ  ہٕے  چُھ  پۆز  (خٲلق  تہٕ  ربّ)  تہٕ  بے  شک  چُھ  سُے  مۅردن  (بے٘  زُوَن)  زندٕہ  (زُودار)  کران  تہٕ  پٔزۍپٲٹھۍ  چُھ  سُہ  پۯتھ  چیزس  پیٚٹھ  قدرت  تھاوان۔

Transliteration:
  <u>Tha</u>lika bianna All<u>a</u>ha huwa al<u>h</u>aqqu waannahu yu<u>h</u>yee almawt<u>a</u> waannahu AAal<u>a</u> kulli shayin qadeer<b>un</b>


Athar:
  بیٚیہِ  چھےٚ  یہِ  ﴿امہِ  کتھہِ  ہٕنز  دلیل﴾  زِ  قیامتٕچ  گٔر  یِیہِ  ضرور،  اتھ  منٛز  چَھنہٕ  کُنہِ  شکٕچ  گُنجٲیش،  تہٕ  اللہ  تعالیٰ  تُلہِ  ضرور  تِمن  لُکن  یِم  قبرن  منٛز  گٔمتۍ  چِھ۔

Mirwaiz:
  بیٚیہِ  چھےٚ  قیامت  ضرور  یِوُنۍ۔  تتھ  شکھاہ  چھُنہٕ  تتھ  منٛز  بیٚیہِ  کرِ  اللہ  تعالیٰ  زندٕہ  تِمن  سارِنٕے  یِم  قبرن  منٛز  چھِ  یعنی  عالمِ  برزخس  منٛز۔  یِمَو  ژورو  عناصرو  منٛزٕ  کُنہِ  عنصرس  منٛز  آسن  یِم  خاکس  منٛز  آسن  تِمن  تہِ  یِم  نارس  منٛز  آسن  تِمن  تہِ۔  یِم  آبس  منٛز  آسن  تِمن  تہِ،  یِم  ہواہس  منٛز  آسن  تِمن  تہِ۔

Tahir:
  تہٕ  بے  شک  چھے٘  قیامت  یِنہٕ  واجِنۍ  اَتھ  منٛز  چُھنہٕ  کانٛہہ  شک  تہٕ  یقینا  تُلہِ  اللہ  تعالیٰ  تِمن  لُکن  زندٕہ  کٔرِتھ  یِم  قبرن  منٛز  آسن۔

Transliteration:
  Waanna a<b>l</b>ss<u>a</u>AAata <u>a</u>tiyatun l<u>a</u> rayba feeh<u>a</u> waanna All<u>a</u>ha yabAAathu man fee alquboor<b>i</b>


Athar:
  بیٚیہِ  چِھ  کینٛہہ  لُکھ  تِتھۍ  یِم  خُدایس  متعلق  ژُوان  چِھ،  کُنہِ  عِلمہٕ  تہٕ  ہدایت  تہٕ  روشنی  ﴿ہدایت﴾  بخشن  واجِنہِ  کتابہِ  ورٲے۔

Mirwaiz:
  بیٚیہِ  چھِ  لوٗکو  اندرٕہ  بعض  لوٗکھ  یِم  ہَر  تہٕ  قضیہِ  لاگان  چھِ  خداے  سٕندِس  معاملس  اندر،  تِہِندِس  ذاتس،  صفاتن  یا  افعالن  اندر  کُنہِ  علمی  وٲقفیت  ورٲے،  بیٚیہِ  کُنہِ  روشن  کتابہِ  ورٲے۔

Tahir:
  تہٕ  لُکو  منٛزٕ  چِھ  کینہہ  تِتھۍ  تہِ  یِم  اللہ  تعالیٰ  سٕندِس  (ذاتس  تہٕ  صفاتن  تہٕ  طاقتن  ہٕندِس)  بارس  منٛز  ژُوان  چِھ  روزان  علمہٕ  تہٕ  گاٹہٕ  جارٕ  وَرٲے  تہٕ  کُنہِ  ہدایت  تہٕ  ثبوٗت  وَرٲے  تہٕ  کُنہِ  ٹاکارٕہ  کتابِہ  وَرٲے  (یۅسہٕ  آسمانہٕ  پیٚٹھہٕ  نٲزل  آسہِ  گٔمٕژ)۔

Transliteration:
  Wamina a<b>l</b>nn<u>a</u>si man yuj<u>a</u>dilu fee All<u>a</u>hi bighayri AAilmin wal<u>a</u> hudan wal<u>a</u> kit<u>a</u>bin muneer<b>in</b>


Athar:
  گردن  ۂج  کٔرِتھ  ﴿تکبر  سان﴾  تاکہ  لُکن  ڈالہن  خُداے  سٕنزِ  وَتہِ  نِشہِ  یِتِھس  شخصس  خٲطرٕ  چھےٚ  دُنیا  ہس  منٛز  رُسوٲئی،  تہٕ  قیامت  کہ  دۅہ  وُچھناوون  سُہ  أسۍ  نار  کہِ  عذابُک  مٕزہ۔

Mirwaiz:
  کن  ترٛکرٲوِتھ،  یعنی  متکبرانہٕ  طریقس  منٛز  لوٗکن  خداے  سٕنزِ  وَتہِ  نِشہِ  ڈالنہٕ  خٲطرٕ۔  تِہِندی  خٲطرٕ  چھےٚ  بٔڈ  رسوٲیی  دنیاہس  اندر  بیٚیہِ  ہاوَو  أسۍ  تَس  قیامتُک  دۅہ  دزوُنہِ  نارکہ  عذابُک  پوٗرٕ  مزٕہ۔

Tahir:
  پنٕنۍ  گردن  (تکبر  سان)  مُرِتھ  تاکہ  (باقین  تہِ)  ڈالہِ  اللہ  تعالیٰ  سٕنزِ  وَتہِ  نِشہِ،  تس  خٲطرٕ  چھے٘  دنیاہس  منٛز  (تہِ)  رسوٲیی  تہٕ  قیامت  کہ  دۅہ  وُچھناوون  أسۍ  سُہ  زالن  والہِ  عذابُک  مزٕہ۔

Transliteration:
  Th<u>a</u>niya AAi<u>t</u>fihi liyu<u>d</u>illa AAan sabeeli All<u>a</u>hi lahu fee a<b>l</b>dduny<u>a</u> khizyun wanu<u>th</u>eequhu yawma alqiy<u>a</u>mati AAa<u>tha</u>ba al<u>h</u>areeq<b>i</b>


Athar:
  یہِ  چُھ  تُہُند  سُہ  مُستقبل  یُس  تُہندیٚو  پننیٚو  اَتھو  تُہندِ  خٲطرٕ  تیار  چُھ  کوٚرمُت،  نَتہٕ  چُھنہٕ  خُداے  پننیٚن  بندن  پٮ۪ٹھ  ظلم  کرن  وول  کینٛہہ۔

Mirwaiz:
  وَننہِ  یِیَس  یہِ  عذاب  چھُے  تِمن  کامین  ہُنٛد  بدلہٕ  یِمہٕ  پننیو  اَتھو  کرِمَژٕہ  چھَتھ۔  بیٚیہِ  اَمی  سببہٕ  کہ  اللہ  تعالیٰ  چھُنہٕ  ہرگز  ظلم  کروُن  پننین  بندن۔  لہٰذا  کیا  اوے  ژےٚ  سزا  دِنہٕ  جُرمہٕ  ورٲے۔

Tahir:
  یہِ  چُھ  چانیو  تِمَو  عملو  کِنۍ  یِمہٕ  چانیو  اَتھو  برونٛہہ  کُن  آسہٕ  سوزمَژٕ  تہٕ  بے  شک  چُھنہٕ  اللہ  تعالیٰ  پننیٚن  بندن  پیٚٹھ  بالکل  ظلم  کرن  وول  کینہہ۔

Transliteration:
  <u>Tha</u>lika bim<u>a</u> qaddamat yad<u>a</u>ka waanna All<u>a</u>ha laysa bi<i><u>th</u></i>all<u>a</u>min lilAAabeed<b>i</b>


Athar:
  تہٕ  لُکو  منٛزٕ  چُھ  کانٛہہ  یُس  بٔٹِھس  پٮ۪ٹھ  روٗزِتھ  چُھ  اللہ  تعالیٰ  سٕنز  عبادت  کران،  ﴿یعنی  کفر  و  اسلام  کِس  سرحدس  پٮ۪ٹھ  روٗزِتھ  چُھ  بندگی  کران،  یِتھہٕ  پٲٹھۍ  کانٛہہ  تذبذب  وول  نفر  آسہِ  فوج  کِس  اندس  پٮ۪ٹھ  کھڑا،  اگر  باسیٚس  فتح  چھےٚ  سپدن  واجِنۍ  تیٚلہِ  رلہِ  فوجس  سٍتۍ،  تہٕ  اگر  باسیٚس  شکست  چُھ  میلن  وول،  تیٚلہِ  ژلہٕ  ژھۅپہٕ  دم  کٔرِتھ﴾  اگر  فٲیدٕہ  ووت  تیٚلہِ  سپُد  مطمئن،  تہٕ  اگر  کانٛہہ  مصیبت  آو  تیٚلہِ  ژوٚل  پوٚت  پھیٖرِتھ،  تَس  گوٚو  دُنیا  تہِ  اَتھہٕ  تہٕ  ٲخرت  تہِ،  یہِ  گوٚو  نَنہِ  وانہٕ  خسارٕہ۔

Mirwaiz:
  بیٚیہِ  چھِ  لوٗکو  اندرٕہ  بعض    تِم  لوٗکھ  یِم  بندگی  چھِ  کران  خداے  سٕنز  اندس  پٮ۪ٹھ  روٗزِتھ  یعنی  تردُد  تہٕ  شک  کِس  حالس  پٮ۪ٹھ۔  پس  ہرگاہ  ووتُس  کانٛہہ  خٲراہ  تیٚلہِ  چھُ  قرار  کران  تٔتۍ  تھٕے۔  بیٚیہِ  ہرگاہ  وٲژٕس  کانٛہہ  آزمٲیشاہ  یعنی  کانٛہہ  تکلیفاہ  أتی  چھُ  پھیران  تہٕ  بُتھ  کران  واپس  کُفرس  کُن  ییٚمہِ  سٍتۍ  گژھان  چھُ  تس  دنیاہُک  تہٕ  ٲخرتُک  نقصان۔  اَتھ  چھِ  وَنان  نوٚن  نقصان۔  دنیاہُک  نقصان  گوٚو  فتنس  اندر  مبتلا  سَپدُن۔  ٲخرتُک  نقصان  گوٚو  اسلام  نِشہِ  چھِ  اَتھہٕ  چھلان  خداے  سٕنز  عبادت  ترٲوِتھ۔

Tahir:
  تہٕ  لُکو  منٛزٕ  چُھ  کانٛہہ  تِیُتھ  تہِ  آسان  یُس  (بالکل  دین  کِس)  بٔٹھِس  پیٚٹھ  (روٗزِتھ)  اللہ  تعالیٰ  سٕنز  عبادت  چُھ  کران  پتہٕ  ہرگاہ  تس  کانٛہہ  (دُنیٲوی)  رٕژَر  چُھ  واتان  تیٚلہِ  چُھ  سُہ  اَمہِ  (دین)  نِشہِ  مطمین  سپدان  تہٕ  ہرگاہ  تس  کانٛہہ  آزمٲیش  چِھ  واتان  تیٚلہِ  چُھ  بُتھ  واپس  پِھرِتھ  (دین  نِشہِ  کفرس  کُن)  پۆت  پھیران،تٔمۍ  تُل  دنیاہس  منٛز  (تہِ)  نقصان  تہٕ  ٲخرتس  منٛز  (تہِ)،  یۅہے  چُھ  ٹاکارٕہ  (پٲٹھۍ)  بۆڈ  خسارٕہ۔

Transliteration:
  Wamina a<b>l</b>nn<u>a</u>si man yaAAbudu All<u>a</u>ha AAal<u>a</u> <u>h</u>arfin fain a<u>sa</u>bahu khayrun i<u>t</u>maanna bihi wain a<u>sa</u>bathu fitnatun inqalaba AAal<u>a</u> wajhihi khasira a<b>l</b>dduny<u>a</u> wa<b>a</b>l<u>a</u>khirata <u>tha</u>lika huwa alkhusr<u>a</u>nu almubeen<b>u</b>


Athar:
  پتہٕ  چُھ  سُہ  خُدایس  ترٲوِتھ  تِمن  ناد  لایان،  یِم  تس  نہ  نقصان  ہیٚکن  واتنٲوِتھ  تہٕ  نہ  فٲیدٕہ،  یہِ  چُھ  گُمرٲہی  ہُند  انتہا۔

Mirwaiz:
  عبادت  چھِو  کران  خدایس  ورٲے  تِمنٕے  چیزن  ہٕنز  یِم  نہ  تٔمِس  عبادت  کرنس  پٮ۪ٹھ  نہ  کانٛہہ  ضریٚر  ہیٚکن  واتنٲوِتھ  بیٚیہِ  نہ  عبادت  کرنس  پٮ۪ٹھ  کانٛہہ  فٲیدٕہ  ہیٚکن  واتنٲوِتھ۔  یٔہے  گٔیہِ  انتہا  درجِچ  سۅ  گمرٲہی  یۅسہٕ  پَزِ  نِشہِ  سٮ۪ٹھاہ  دوٗر  چھےٚ۔

Tahir:
  سُہ  (شخص)  چُھ  اللہ  تعالیٰ  ہس  ترٲوِتھ  تس  (پۅتٕلۍ)  سٕنزعبادت  کران  یُس  نَہ  تس  نقصان  واتناوِ  تہٕ  نَہ  واتناوِتس  نفع،  یۆہے  چُھ  وتہ  نِش  سےٹھاہ  دوٗر  ڈلُن۔

Transliteration:
  YadAAoo min dooni All<u>a</u>hi m<u>a</u> l<u>a</u> ya<u>d</u>urruhu wam<u>a</u> l<u>a</u> yanfaAAuhu <u>tha</u>lika huwa a<b>l</b><u>dd</u>al<u>a</u>lu albaAAeed<b>u</b>


Transliteration: YadAAoo laman <u>d</u>arruhu aqrabu min nafAAihi labisa almawl<u>a</u> walabisa alAAasheer<b>u</b>
Athar:
  سُہ  چُھ  تِمن  ناد  لایان  یُہُند  نقصان  تِہندِ  نفع  کھۅتہٕ  قریب  تر  چُھ،  بدترین  چُھ  تٔمۍ  سُند  مولیٰ  ﴿دوست﴾  تہٕ  بدترین  چُھ  تٔمۍ  سُند  رفیق۔

Mirwaiz:
  یہِ  چھُ  تِہٕنزٕے  عبادت  کران  ییٚمۍ  سُنٛد  ضریٚر  زیادٕہ  نکھہٕ  چھُ  تِہِندِ  نفع  کھۅتہٕ۔  سُہ  چھُ  سٮ۪ٹھاہ  یچھ  مددگار  تہٕ  سٮ۪ٹھاہ  یچھ  رفیق۔

Tahir:
  سُہ  چُھ  تس  پوٗزان  ییٚمۍ  سُنٛد  نقصان  تٔمۍ  سٕندِ  نفع  کھۅتہٕ  زیادٕہ  نکھہٕ  چُھ،  کوتاہ  بُرٕ  مددگار  چُھ  سُہ  تہٕ  کوتاہ  بُرٕ  سٲتھی  چُھ۔


Athar:
  ﴿اتھ  برعکس﴾  کرِ  اللہ  تعالیٰ  تِمن  لُکن  یِمو  ایمان  اوٚن  تہٕ  یِمو  نیک  عملہٕ  کرِ،  یقیناً  تِتھیٚن  جنّتن  اندر  دٲخل،  یِمن  بٔنۍکِنۍ  کۅلہٕ  آسن  پکان۔  اللہ  تعالیٰ  چُھ  کران  یِکینژھاہ  یژھان  چُھ۔

Mirwaiz:
  پٔزِپٲٹھۍ  اللہ  تعالیٰ  واتناوِ  تِمن  لوٗکن  یِمَو  ایمان  اوٚن  بیٚیہِ  کریکھ  رٕژٕ  عملہٕ،  جنتہٕ  کیٚن  تِمن  باغن  اندر  یِمَو  مٔنزۍ  جۅیہِ  پکان  آسن۔  پٔزِپٲٹھۍ  اللہ  تعالیٰ  چھُ  کران  تی  یہِ  یژھان  چھُ،  کٲفرن  ہٕندِ  خٲطرٕ  ییٚژِھہ  عذاب،  باایمانن  ہٕندِ  خٲطرٕ  بوٚڈ  ثواب،  تتھ  بَنہِ  نہٕ  اَکھ  ذرٕہ  تہِ  بدل۔

Tahir:
  بے  شک  کرِ  اللہ  تعالیٰ  تِمن  لُکن  یِمَو  ایمان  اۆن  بیٚیہِ  روٗدۍ  نیک  عمل  کران  جنتن  منٛز  دٲخل  یِمن  بٔنۍ  کِنۍ  کۅلہٕ  چھے٘  جٲری،  پٔزۍپٲٹھۍ  یُس  ارادٕہ  اللہ  تعالیٰ  فرماوان  چُھ  کران  چُھ۔

Transliteration:
  Inna All<u>a</u>ha yudkhilu alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti jann<u>a</u>tin tajree min ta<u>h</u>tih<u>a</u> alanh<u>a</u>ru inna All<u>a</u>ha yafAAalu m<u>a</u> yureed<b>u</b>


Athar:
  یَس  شخصس  یہِ  گُمان  آسہِ  زِ  اللہ  تعالیٰ  کرِ  نہٕ  تس  دُنیا  ہس  تہٕ  ٲخرتس  منٛز  کانٛہہ  مدد،  تس  پزِ  زِ  اکہِ  رزِ  ہٕندِ  ذریعہ  وٲتِن  آسمانس  تام،  پتہٕ  کٔرِن  ژٔٹِتھ  تَتھ  گوٚد،  اَدٕ  وُچِھن  زِ  کیا  تٔمۍ  سٕنز  تدبیر  ہیکیا  تِتھِس  کُنہِ  چیزس  ردّ  کٔرِتھ  یُس  تس  ناگوار  چُھ۔

Mirwaiz:
  یُس  اَکھاہ  رسول  کریم  صلی  اللہ  علیہ  و سلمن  سٍتۍ  مخالفت  کٔرِتھ  یہِ  خیال  تھاوِ  کہ  بہٕ  یِمہٕ  غٲلب  تِمن  پیتھ  توپتہٕ  رَٹہٕ  بہٕ  پتھ  تِہٕنز  تہٕ  تِہِندِ  دینٕچ  ترقی،  اللہ  تعالیٰ  کرِ  نہٕ  ہرگز  تٔمِس  کُنہِ  قسمہٕ  مدد،  نہ  دنیاہس  اندر،  نہ  ٲخرتس  اندر،  ییٚمۍ  سُنٛد  یہِ  خیال  آسہِ  تس  پَزِ  سُہ  ترٲوِن  آسمانس  اَلٲنز  اَکھ  رَزاہ  توپتہٕ  کٔھسِن  آسمانس،  توٚت  وٲتِتھ  ہرگاہ  پِلیٚس  سُہ  کرنٲوِن  وحی  نٲزِل  کرُن  بند۔  یہِ  کتھ  چھےٚ  واضح  کہ  تہِ  ہیٚکہِ  نہٕ  کٔرِتھ۔  وۅنۍ  گژِھہ  غور  کرُن  کہ  کیاہ  أمِس  شخصہٕ  سُند  یہِ  تدبیر  کرُن  ییٚمہِ  نِشہِ  سُہ  بالکل  عٲجز  چھُ  ہیٚکیا  أمۍ  سٕنزِ  ناگوٲری  ہُنٛد  چیز  یعنی  وحی  بند  کٔرِتھ۔  ہرگز  ہیٚکہِ  نہٕ  کٔرِتھ۔

Tahir:
  یُس  شخص  یہِ  گمان  چُھ  کران  زِ  اللہ  تعالیٰ  کرِ  نہٕ  پننِس  (ٹٲٹھِس  تہٕ  برگزیدٕہ)  رسولس  دنیاہس  تہٕ  ٲخرتس  منٛز  ہرگز  مدد  تَس  پَزِزِ  (گھرکِس)  چھتس  رَز  گٔنڈِتھ  ترٲوِن  پان  آویزان  پتہٕ  دِیِن  (پانس)  پھٲسۍ  پتہٕ  وُچِھن  کیا  تٔمۍ  سٕنز  یہِ  تدبیر  چھا  تَتھ  (اللہ  تعالیٰ  سٕندِس  مددس)  دوٗر  کران  یَتھ  پیٚٹھ  سُہ  شرارتس  چُھ  آمُت  لاینہٕ۔

Transliteration:
  Man k<u>a</u>na ya<i><u>th</u></i>unnu an lan yan<u>s</u>urahu All<u>a</u>hu fee a<b>l</b>dduny<u>a</u> wa<b>a</b>l<u>a</u>khirati falyamdud bisababin il<u>a</u> a<b>l</b>ssam<u>a</u>i thumma liyaq<u>t</u>aAA falyan<i><u>th</u></i>ur hal yu<u>th</u>hibanna kayduhu m<u>a</u> yaghee<i><u>th</u></i><b>u</b>


Athar:
  یِژھوٕے  نَنیو  نَنیو  کتھو  سان  چُھ  اَسہِ  یہِ  قرآن  نٲزِل  کوٚرمُت،  تہٕ  ہدایت  یَس  اللہ  تعالیٰ  یژھان  چُھ  تس  چُھ  دِوان۔

Mirwaiz:
  یِتھے  پٲٹھۍ  کوٚر  اَسہِ  نٲزل  قرآن  مجید  یَتھ  منٛز  صاف  صاف  تہٕ  واضح  دلیلہٕ  چھےٚ  مگر  باوجودآں  بیٚیہِ  چھُ  اللہ  تعالیٰ  ہٕے  وَتھ  ہاوان  تَس  یَسُند  ارادٕہ  کران  چھُ۔

Tahir:
  تہٕ  یِتھے  پٲٹھۍ  چُھ  اَسہِ  یہِ  (سورُے  قرآن)  ٹاکارٕہ  ثبوٗتن  ہٕندِس  صورتس  منٛز  نٲزل  کۆرمُت  تہٕ  بے  شک  یس  اللہ  تعالیٰ  ارادٕہ  چُھ  فرماوان  ہدایت  چُھس  دِوان۔

Transliteration:
  Waka<u>tha</u>lika anzaln<u>a</u>hu <u>a</u>y<u>a</u>tin bayyin<u>a</u>tin waanna All<u>a</u>ha yahdee man yureed<b>u</b>


Athar:
  یِمو  لُکو  ایمان  اوٚن،  تہٕ  یِم  یہوٗدۍ  سپدۍ  تہٕ  صابیٔ  تہٕ  نصاریٰ  تہٕ  مجوس،  تہٕ  یِمو  لُکو  شرک  کوٚر،  یِمن  سارِنٕے  درمیان  کرِ  اللہ  تعالیٰ  قیامت  کہ  دۅہ  فٲصلہٕ،  پرٛتھ  کانٛہہ  چیز  چُھ  اللہ  تعالیٰ  سٕنزِ  نظر  تل۔

Mirwaiz:
  پٔزِپٲٹھۍ  باایمان  بیٚیہِ  یہوٗدۍ،  بیٚیہِ  صابِیٔن  بیٚیہِ  نصاریٰ  بیٚیہِ  آتش  پرست  بیٚیہِ  مشرک۔  پٔزِپٲٹھۍ  اللہ  تعالیٰ  کرِ  یِمن  سارِنٕے  منٛز  فٲصلہٕ  قیامتُک  دۅہ۔  مسلمانن  باایمانن  واتناوِ  جنتس  منٛز۔  کٲفرن  واتناوِ  جہنمس  منٛز۔  پٔزِپٲٹھۍ  اللہ  تعالیٰ  چھُ  پرتھ  چیزاہ،  پرتھ  کٲنسہِ  ہٕںز  پرتھ  کٲماہ  پانہٕ  وُچھہِ  وُن۔

Tahir:
  بے  شک  یِمَو  لُکو  ایمان  اۆن  تہٕ  یِم  لُکھ  یہوٗدۍ  سپٕدۍ  تہٕ  ستارٕہ  پرست  تہٕ  نصاریٰ  (عیسٲے)  تہٕ  آتش  پرست  بیٚیہِ  یِم  مشرک  سپٕدۍ،  یقینا  کرِاللہ  تعالیٰ  قیامت  کہ  دۅہ  یِمن  (سارِنٕے)  درمیان  فٲصلہٕ۔  بے  شک  چُھ  اللہ  تعالیٰ  پر;تھ  چیزُک  مشٲہدٕہ  کران۔

Transliteration:
  Inna alla<u>th</u>eena <u>a</u>manoo wa<b>a</b>lla<u>th</u>eena h<u>a</u>doo wa<b>al</b><u>ssa</u>bieena wa<b>al</b>nna<u>sa</u>r<u>a</u> wa<b>a</b>lmajoosa wa<b>a</b>lla<u>th</u>eena ashrakoo inna All<u>a</u>ha yaf<u>s</u>ilu baynahum yawma alqiy<u>a</u>mati inna All<u>a</u>ha AAal<u>a</u> kulli shayin shaheed<b>un</b>


Athar:
  کیا  توٚہۍ  چِھو  نا  وُچھان  زِ  اللہ  تعالیٰ  ہس  برونٛہہ  کنہِ  چِھ  سجدٕہ  کران  تِم  سٲری  یِم  آسمانن  منٛز  چِھ،  تہٕ  یِم  زمینس  اندر  چِھ،  آفتاب  تہٕ  زوٗن  تہٕ  تارک،  تہٕ  پہاڑ  تہٕ  کُلۍ  تہٕ  جانور،  تہٕ  واریاہ  انسان،  تہٕ  واریاہ  تِم  لُکھ  یِم  عذابٕکۍ  حقدار  چِھ  سپٕدمٕتۍ؟  تہٕ  یَس  اللہ  تعالیٰ  ذلیل  و  خوار  کرِ،  تس  چُھنہٕ  پتہٕ  کانٛہہ  عزت  دِنہٕ  وول۔  اللہ  تعالیٰ  یِکینژھاہ  یژھان  چُھ  تہِ  چُھ  کران۔

Mirwaiz:
  ایا  وُچھان  چھُکھنا  ژٕہ  اے  وُچھ  وُنہِ  کہ  بے  شک  اللہ  تعالیٰ  ہس  چھِ  سجدہ  دِوان  تِم  سٲری  مخلوقات  یِم  آسمانن  منٛز  چھِ،  بیٚیہِ  تِم  سٲری  مخلوقات  یِم  زمینن  منٛز  چھِ،  بیٚیہِ  آفتاب  بیٚیہِ  زوٗن  بیٚیہِ  ستارٕہ،  بیٚیہِ  کۅہ  تہٕ  کُلۍ  بیٚیہِ  سٲری  چارپا  بیٚیہِ  لوٗکو  اندرٕہ  واریاہ۔  باوجود  ایں  کہ  سٲری  مخلوقات  چھِ  تٲبع  تہٕ  فرماں بردار  اللہ  تعالیٰ  ہس  مگر  انسان  یِمن  خاص  عقل  آیہِ  عطا  کرنہٕ  تِمَو  منٛزٕ  چھِنہٕ  سٲری  فرماں بردار  بلکہ  چھِ  واریاہ  فرمانبردار  مگر  واریاہ  چھِ  تِمَو  اندرٕہ  تِم  یِمن  پٮ۪ٹھ  نافرمٲنی  سببہٕ  عذابس  مستحق  آسُن  چھُ  آمُت  قرار  دِنہٕ  یعنی  یِم  مستحق  عذاب  چھِ  سپٕدۍ  مٕتۍ۔  پٔزکتھ  چھےٚ  یٔہے  کہ  یِمن  اللہ  تعالیٰ  خوار  و  ذلیل  کرِ  تہٕ  ہدایتُک  توفیق  دِیہِ  نہٕ،  تِمن  چھُنہٕ  کانٛہہ  تہِ  عزت  دِوُن۔  بے  شک  اللہ  تعالیٰ  چھُ  تی  کران  یہِ  یژھان  چھُ،  سُہ  چھُ  اختیار  وول۔

Tahir:
  کیا  ژے٘  وُچُھتھ  نا  زِ  اللہ  تعالیٰ  سٕندی  خٲطرٕ  چُھ  (سُہ  تمام  مخلوق)  سجدٕہ  کران  یُس  آسمانن  منٛز  چُھ  تہٕ  یُس  زمینس  منٛز  چُھ  تہٕ  آفتاب  (تہِ)  تہٕ  زوٗن  (تہِ)  تہٕ  تارک  (تہِ)  تہٕ  پہاڑ  (تہِ)  تہٕ  کُلۍ  (تہِ)  تہٕ  جانور  (تہِ)  تہٕ  واریاہ  انسان  (تہِ)،  تہٕ  واریاہ  (انسان)  چِھ  تِتھۍ  تہِ  یِمن  پیٚٹھ  (تِہِندِ  کفرتہٕ  شرکہٕ  کِنۍ)  عذاب  چُھ  ثٲبت  سپُدمُت،  تہٕ  اللہ  تعالیٰ  یس  ذلیل  کرِ  تیٚلہِ  چُھنہٕ  تس  کانٛہہ  عزت  دِنہٕ  وول۔  بے  شک  یہِ  اللہ  تعالیٰ  یژھان  چُھ  کران  چُھ۔

Transliteration:
  Alam tara anna All<u>a</u>ha yasjudu lahu man fee a<b>l</b>ssam<u>a</u>w<u>a</u>ti waman fee alar<u>d</u>i wa<b>al</b>shshamsu wa<b>a</b>lqamaru wa<b>al</b>nnujoomu wa<b>a</b>ljib<u>a</u>lu wa<b>al</b>shshajaru wa<b>al</b>ddaw<u>a</u>bbu wakatheerun mina a<b>l</b>nn<u>a</u>si wakatheerun <u>h</u>aqqa AAalayhi alAAa<u>tha</u>bu waman yuhini All<u>a</u>hu fam<u>a</u> lahu min mukrimin inna All<u>a</u>ha yafAAalu m<u>a</u> yash<u>a</u><b>o</b>


Athar:
  یِم  چِھ  زٕہ  فریق،  یِمن  درمیان  پننِس  ربّ  سٕندِس  معاملس  منٛز  جھگڑٕ  چُھ۔  ﴿یتھ  جایہِ  چِھ  خُداے  سٕندِس  بارس  منٛز  جھگڑٕ  کرن  وٲلۍ  تمام  گروہ  تِہندِ  کثرت  باوجود  دۅن  فریقن  منٛز  بٲگراونہٕ  آمٕتۍ۔  اکھ  فریق  چُھ  سُہ  یُس  انبیاء  علیھم  السلامن  ہٕنز  کتھ  مٲنِتھ  خُداے  سٕنز  صحیح  بندگی  چُھ  اختیار  کران۔  دوٚیِم  چُھ  سُہ  یُس  تِہنز  کتھ  چُھنہٕ  مانان،  تہٕ  کُفرٕچ  وَتھ  چُھ  اختیار  کران،  خواہ  تس  ٲسِتن  پانہٕ  وٲنۍ  کٲتیاہ  تہِ  اختلاف،  تہٕ  تٔمۍ  سٕندۍ  کُفرن  ٲسِتن  کٲژاہ  مختلف  صوٗرتہٕ  اختیار  کرِمٕژ﴾  یِمو  منٛزٕ  تِم  لُکھ  یِمو  کُفر  کوٚر،  تِہِندِ  خٲطرٕ  چِھ  نارٕوۍ  لباس  کپٹاونہٕ  آمٕتۍ،  تِہندٮ۪ن  کلن  پٮ۪ٹھ  یِیہِ  گرکہٕ  دِوُن  آب  تراونہٕ۔

Mirwaiz:
  یِم  زٕہ  چھِ  اَکھ  أکۍ  سٕندۍ  مدعی۔  ہَر  چھَکھ  پننِس  خداے  سٕندِ  خٲطرٕ  بروٗنٹھِمین  آیہ  کریمن  منٛز  یعنی ﴿۔۔۔۔۔۔﴾ یِمن  فرقن  ہٕںز  ذکر  چھےٚ  تِمن  سارِنٕے  چھِ  حق  و  بٲطلس  پٮ۪ٹھ  آسنہٕ  کہ  حیثیتہٕ  زٕہ  فریق۔  اَکھ  گوٚو  باایمان  یِم  پننِس  پروردگار  سٕندین  سارِنٕے  احکامن  چھِ  تسلیم  کران۔  دوٚیُم  فریق  گوٚو  ساری  کٲفر،  یہوٗدۍ،  نصاریٰ،  مجوس،  مُشرکین،  صایٔبین  وغٲرٕہ۔  یِم  نہٕ  پننِس  پروردگار  سٕندین  احکامن  تسلیم  کران  چھِ،  تِہٕنز  اطاعت  قبول  کران  چھِ۔  یِم  دۅشوے  فریق  چھِ  دعویٰ  ہس  اندر،  بحثس  اندر،  مناظرس  اندر  اَکھ  أکۍ  سٕندۍ  مدمقابل  روزان  جہادو  قتال  کِس  موقعس  پٮ۪ٹھ۔  چنانچہ  جنگِ  بدرس  منٛز  اَکہِ  طرفہٕ  حضرت  علی  مرتضیٰ،  حضرت  حمزہ،  حضرت  عبیدتہ  بن  الحارث  رضی  اللہ  عنہم،  بیٚیہِ  طرفہٕ  کٲفرو  أندرٕہ  ترےٚ  زٔنۍ۔  عتبہ،  شیبہ،  ولید۔  اَمہِ  پتہٕ  چھُ  اللہ  تعالیٰ  فرماوان  یِمن  دۅشوُنۍ  جماعتن  ہُنٛد  انجام۔  وۅنۍ  یِم  کٲفر  چھِ  تِہِندِ  خٲطرٕ  چھُ  آمُت  کپٹنہٕ  نارُک  پَلو  تہٕ  جامہٕ۔  یعنی  تِمن  آسہِ  نارٕے  نار  پرتھ  طرفہٕ  پھیٚرنٕکۍ  پٲٹھۍ  پرتھ  طرفہٕ  وَلنہٕ  آمُت۔  تِمن  یِیہِ  کلہٕ  پٮ۪ٹھہٕ  تراونہٕ  جہنمٕچ  رَسٕر۔

Tahir:
  یِم  چِھ  زٕ  دٔرۍ  یِم  پننِس  ربّ  سٕندِس  بارس  منٛز  ژُوان  چِھ  پتہٕ  یِم  کٲفر  چِھ  سپٕدۍمٕتۍ  تِہِندِ  خٲطرٕ  چِھ  جہنم  کہ  نارٕکۍپَلو  کپٹٲونہ  (تہٕ  سُوٕنہٕ)  آمٕتۍ۔  تِہٕندیٚن  کلن  پیٚٹھ  یِیہِ  گر,کہٕ  وُن  آب  پھِرنہٕ۔

Transliteration:
  H<u>atha</u>ni kha<u>s</u>m<u>a</u>ni ikhta<u>s</u>amoo fee rabbihim fa<b>a</b>lla<u>th</u>eena kafaroo qu<u>tt</u>iAAat lahum thiy<u>a</u>bun min n<u>a</u>rin yu<u>s</u>abbu min fawqi ruoosihimu al<u>h</u>ameem<b>u</b>


Athar: ییٚمہِ سٍتۍ تِہندۍ مٕسلے یٲتۍ نہٕ کینٛہہ بلکہ گلنکھ یٔڈ منٛزٕکۍ حصّہ تہِ،
Tahir: ییٚمہِ سٍتۍ تہِ سورُے ےہِ تِہِندیٚن شکمن منٛز چُھ ویٚگلہِ تہٕ (تِہِندۍ) مٕسلہٕ تہِ۔
Transliteration: Yu<u>s</u>haru bihi m<u>a</u> fee bu<u>t</u>oonihim wa<b>a</b>ljulood<b>u</b>
Mirwaiz:
  ییٚمہِ  سٍتۍ  پُھسرٕہ  وَسن  تِمن  أندرٕہ  نیٚبرٕہ۔  ڈوٚمب  تہٕ  أندرم  تہِ  دَزنکھ  بیٚیہِ  دزیٚکھ  سورُے  پوست۔


Athar:
  ییٚلہِ  تہِ  تِم  کھوٚژِتھ  کرن  جہنم  نِشہِ  نیرنٕچ  کوٗشش،  بیٚیہِ  یِن  دکہٕ  دِتھ  تٔتھۍ  منٛز  چھکنہٕ  تہٕ  وَننہٕ  یِیکَھ  وُچِھو  وۅنۍ  دزنُک  مزٕہ۔

Mirwaiz:
  ییٚلہِ  ییٚلہِ  تِم  ارادہ  آسن  کران  جہنمس  منٛز  نیرنُک،  بیٚیہِ  آسن  واتناونہٕ  یِوان  تتھ  منٛز  تِمَو  ڈیسو  تہٕ  گۅرزَو  سٍتۍ،  وَننہٕ  آسیکھ  یِوان۔  ژٕہِو  ہمیشہِ  خٲطرٕ  مزٕہ  دَزنہٕ  کہ  عذابُک۔

Tahir:
  تِم  ییٚلہِ  تہِ  تکلیف  کہ  شدت  سٍتۍ  تَتہِ  نیرنُک  ارادٕہ  کرن  (تیٚلہِ)  یِن  تَتھ  منٛز  واپس  اَننہٕ  تہٕ  (تِمن  یِیہِ  وننہٕ،)  سخت  نارٕکہ  عذابُک  مزٕہ  وُچِھو۔

Transliteration:
  Kullam<u>a</u> ar<u>a</u>doo an yakhrujoo minh<u>a</u> min ghammin oAAeedoo feeh<u>a</u> wa<u>th</u>ooqoo AAa<u>tha</u>ba al<u>h</u>areeq<b>i</b>


Athar:
  ﴿دوٚیمہِ  پاسہٕ﴾  یِمو  لُکو  ایمان  اوٚن،  تہٕ  یِمو  نیک  عملہٕ  کرِ،  تِمن  کرِ  اللہ  تعالیٰ  تِتھیٚن  جنتن  منٛز  دٲخل،  یِمن  بٔنۍ  کِنۍ  کۅلہٕ  آسن  پکان،  تَتہِ  یِن  تِم  سۅنہٕ  سٕندیٚو  کریو  تہٕ  مۅختہٕ  سٍتۍ  آراستہٕ  کرنہٕ،  تہٕ  تِہندۍ  لباس  آسن  ریشمہِ  ہٕندۍ۔

Mirwaiz:
  پٔزِپٲٹھۍ  اللہ  تعالیٰ  واتناوِ  تِمن  لوٗکن  یِمَو  ایمان  اوٚن  تہٕ  رٕژٕ  عملہٕ  کریکھ  جنتہٕ  کین  تِمن  باغن  منٛز  یِمَو  مٔنزۍ  کۅلہٕ  تہٕ  جۅیہِ  آسن  پکان،  زیور  یِیہِ  گنڈنہٕ  تِمن  جنتس  منٛز  سۅنہٕ  سٕندۍ  کٔرۍ  بیٚیہِ  مۅختہٕ  مالہٕ،  بیٚیہِ  آسہِ  تِہُنٛد  لباس  جنتس  منٛز  پوٹ۔  دنیاہس  منٛز  چھُ  سۅن  رۅپھ  تہٕ  پوٹ  مسلمان  مردن  پٮ۪ٹھ  حرام  کیازِ  نبی  کریم  صلی  اللہ  علیہ  و سلمو  فرموو ﴿۔۔۔۔۔۔۔۔۔﴾ یعنی  سۅن  تہٕ  پوٹ  آو  حلال  کرنہٕ  میانین  اُمت  چن  زنانن  پٮ۪ٹھ  مگر  حرام  آے  کرنہٕ  یِم  چیز  میانہِ  اُمت  کین  مردن  پٮ۪ٹھ۔  لہٰذا  یُس  مرد  سۅن،  رۅپھ  تہٕ  پوٹ  استعمال  کرِ  دنیاہس  اندر  سُہ  آسہِ  ٲخرتس  اندر  محروم  جنتہٕ  کیو  زیورو  نِشہِ۔

Tahir:
  بے  شک  کرِ  اللہ  تعالیٰ  تِمن  لُکن  یِمَو  ایمان  اۆنمُت  چُھ  بیٚیہِ  چِھ  نیک  عملہٕ  کران  جنتن  منٛزدٲخل  یِمن  بٔنۍ  کِنۍ  کۅلہٕ  چھے٘  جٲری  تَتہِ  یِن  تِم  سۅنہٕ  سٕندیٚو  کریٚو  تہٕ  مۅختہٕ  سٍتۍ  پٲراونہٕ،تہٕ  تتہِ  آسہِ  تِہُنٛد  پوشاک  ریشم۔

Transliteration:
  Inna All<u>a</u>ha yudkhilu alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti jann<u>a</u>tin tajree min ta<u>h</u>tih<u>a</u> alanh<u>a</u>ru yu<u>h</u>allawna feeh<u>a</u> min as<u>a</u>wira min <u>th</u>ahabin waluluan walib<u>a</u>suhum feeh<u>a</u> <u>h</u>areer<b>un</b>


Athar:
  تِمن  آو  پٲکیزہ  کتھ  قبول  کرنُک  ہدایت  بخشنہٕ،  تہٕ  تِمن  آیہِ  تعریف  کرنہٕ  آمتِس  ﴿اللہ  تعالیٰ﴾  سٕنزِ  وَتہِ  کُن  رہنمٲئی  کرنہٕ۔

Mirwaiz:
  یہِ  سورُے  انعام  و  اکرام  آسہِ  تِمن  ییٚمہِ  سببہٕ  کہ  دنیا  ہس  منٛز  کیا  آیہِ  وَتھ  ہاونہٕ  تِمن  باایمانن  پاک  کلامس  کُن،  سُہ  گوٚو  کلہٕ  طیبہ۔  بیٚیہِ  آیکھ  وَتھ  ہاونہٕ  قٲبل  تعریف  وَتہِ  کُن،  سۅ  وَتھ  گٔیہِ  دینِ  اسلام،  صراط  مستقیم۔  تَمہِ  کی  برکتہٕ  آکھ  جنت  تہٕ  جنتہٕ  چہ  نعمژٕہ،  جنتُک  زیور  عطا  کرنہٕ۔

Tahir:
  تہٕ  تِمن  آو  (دنیاہس  منٛز)  پاکیزٕہ  قولُک  ہدایت  دِنہٕ  تہٕ  تِمن  آیہِ  (اسلام  چہِ)  پسند  کرنہٕ  آمژِ  وَتہِ  کُن  رہنمٲیی  کرنہٕ۔

Transliteration:
  Wahudoo il<u>a</u> a<b>l</b><u>tt</u>ayyibi mina alqawli wahudoo il<u>a</u> <u>s</u>ir<u>at</u>i al<u>h</u>ameed<b>i</b>


Athar:
  یِمو  لُکو  کفر  کوٚر،  تہٕ  یِم  ﴿از﴾  اللہ  تعالیٰ  سٕنزِ  وَتہِ  نِشہِ  رُکاوان  چِھ،  تہٕ  تمہِ  مسجدِ  حرام  کہ  زیارت  نِشہِ  چِھ  لُکن  ٹھوٚر  بٔنِتھ،  یۅسہٕ  اَسہِ  سارِنٕے  لُکن  ہٕندِ  خٲطرٕ  بنٲومٕژ  چھےٚ۔  ﴿یعنی  محمد  صلی  اللہ  علیہ و سلمس  تہٕ  تِہندٮ۪ن  پیرو  کارن  چِھنہٕ  حج  تہٕ  عمرہ  کرنہٕ  دِوان﴾  یتھ  منٛز  مقٲمی  باشندن  تہٕ  نیبرٕ  پٮ۪ٹھہٕ  یِنہٕ  والیٚن  ہٕندۍ  حقوق  برابر  چِھ  ﴿تِہنز  رٔوِش  چھےٚ  یقیناً  سزاہٕچ  حقدار﴾،  یتھ  ﴿مسجدِ  حرامس﴾  اندر  یُس  تہِ  سیٚزرٕ  نِشہِ  ۂٹِتھ  ظلمُک  طریقہٕ  اختیار  کرِ  سُہ  وُچھناوون  أسۍ  دگ  تُلوٕنہِ  عذابُک  مزٕہ۔

Mirwaiz:
  پٔزِپٲٹھۍ  یِمَو  لوٗکو  کفر  تہٕ  انکار  کوٚر،  بیٚیہِ  چھِ  تِم  پتھ  رٹان  لوٗکن  خداے  سٕنزِ  وَتہِ  نِشہِ  یعنی  اسلام  نِشہِ،  بیٚیہِ  چھِ  پتھ  رٹان  لوٗکن  تَمہِ  محترم  مسجدِ  نِشہِ  یۅسہٕ  اَسہِ  مقرر  چھےٚ  کٔرمٕژ  سارِنٕے  لوٗکن  ہٕندِ  خٲطرٕ  عبادتٕچ  جاے  یتھ  منٛز  برابر  چھُ  تَتِیُک  روزن  وول  تہِ،  تَمہِ  نیبر  بیٚیو  شہرو  پٮ۪ٹھہٕ  یِنہٕ  وول۔  اَکھ  یِم  لوٗکن  پتھ  رٹن  دینِ  اسلام  نِشہِ  بیٚیہِ  مسجدِ  حرام  یتھ  منٛز  کعبہ  شریف  چھُ  تَمہِ  کہ  زیارت  نِشہِ،  بیٚیہِ  یِم  لوٗکھ  اَتھ  مسجدِ  حرامس  اندر  دین  اسلامس  خلاف  کانٛہہ  کٲماہ  کرن  یا  کفر و شرکُک  ارادہ  کرن،  سُہ  ژٕہناوون  أسۍ  دَگ  تہٕ  دود  تُلہٕ  وُنہِ  عذابُک  مزٕہ۔

Tahir:
  بے  شک  یِمَو  لکو  کفر  چُھ  کۆرمُت  بیٚیہِ  چِھ  (باقین)  اللہ  تعالیٰ  سٕنزِ  وَتہِ  نِشہِ  تہٕ  تَمہِ  مسجدِ  حرام  (کعبتہ  اللہ)  نِشہِ  رُکاوان  یُس  اَسہِ  تمام  لُکن  خٲطرٕ  یکسان  چُھ  بنومُت  اتھ  منٛز  تَتہِ  کِس  روزن  وٲلِس  تہٕ  نیٚبرٕ  پیٚٹھہٕ  یِنہٕ  وٲلِس  (منٛز  چھنہٕ  کانٛہہ  فرق)،  تہٕ  یُس  شخص  اَتھ  منٛز  ناحق  پٲٹھۍ  وَتہِ  ڈٔلِتھ  پکنُک  (یعنی  مقرر  کرنہٕ  آمتیٚن  حدودن  تہٕ  حقوقن  ہٕنزِ  خلاف  ورزی  ہُنٛد)  ارادٕہ  کرِ  أسۍ  وُچھناوون  سُہ  دگ  تُلوٕنہِ  عذابُک  مزٕہ۔

Transliteration:
  Inna alla<u>th</u>eena kafaroo waya<u>s</u>uddoona AAan sabeeli All<u>a</u>hi wa<b>a</b>lmasjidi al<u>h</u>ar<u>a</u>mi alla<u>th</u>ee jaAAaln<u>a</u>hu li<b>l</b>nn<u>a</u>si saw<u>a</u>an alAA<u>a</u>kifu feehi wa<b>a</b>lb<u>a</u>di waman yurid feehi biil<u>ha</u>din bi<i><u>th</u></i>ulmin nu<u>th</u>iqhu min AAa<u>tha</u>bin aleem<b>in</b>


Athar:
  یاد  کٔرِو  سُہ  وقت  ییٚلہِ  اسہِ  ابراہیم  علیہ  السلام  سٕندِ  خٲطرٕ  ییٚمہِ  گھرٕچ  ﴿خانہ  کعبٕچ﴾  جاے  ٲس  تجویز  کٔرمٕژ،  ﴿امہِ  ہدایت  سان﴾  زِ  مےٚ  سٍتۍ  مَہ  کٔریوٗن  کانٛہہ  شریک،  تہٕ  میون  گھرٕ  تھٲوِیوٗن  طواف  کرن  والیٚن  تہٕ  قیام،  رکوع  تہٕ  سجدٕہ  کرن  والیٚن  خٲطرٕ  پاک۔

Mirwaiz:
  لوٗکن  نِشہِ  کٔرِو  ذکر  ییٚلہِ  تیار  کٔراَسہِ  ابراہیم  علیہ  السلام  سٕندِ  خٲطرٕ  گرچ  جایہ،  تتھ  عبادتس  منٛز  مَہ  تھٲوِیوٗن  شریک  مےٚ  سٍتۍکانٛہہ  چیز،  پاک  تھٲوِیوٗن  میون  گرٕ  عبادت  کروُنین  ہٕندِ  خٲطرٕ،  خانہ  کعبہ  تیار  کرنٕچ  جاے  سٍتۍ  فرمووہس،  یہِ  مکانہٕ  کٔریوٗن  تیار  میانہِ  عبادت  خٲطرٕ،  نٮ۪ماز  پروُنین  ہٕندِ  خٲطرٕ،  یِم  نٮ۪مازِ  اندر  رکوع  تہٕ  سجدٕہ  کروُنۍ  آسن۔

Tahir:
  تہٕ  (سُہ  وقت  کٔرِو  یاد)  ییٚلہِ  اَسہِ  ابراہیم (علیہ  السلام)  سٕندِ  خٲطرٕ  بیت  اللہ  (یعنی  خانہ  کعبہ  کہ  تعمیرچ)  جاے  مقرر  کٔر  (تہٕ  تِمن  فرموو  حکم)  زِ  مے٘  سٍتۍ  کٔرۍزِیون  نہٕ  کانٛہہ  چیز  شریک  تہٕ  میون  گرٕ  تھٲوِزیون  (تعمیر  کرنہٕ  پتہٕ)  طواف  کرن  والیٚن  تہٕ  قیام  کرن  والیٚن  تہٕ  رکوع  کرن  والیٚن  تہٕ  سجود  کرن  والیٚن  خٲطرٕ  پاک  تہٕ  صاف۔

Transliteration:
  Wai<u>th</u> bawwan<u>a</u> liibr<u>a</u>heema mak<u>a</u>na albayti an l<u>a</u> tushrik bee shayan wa<u>t</u>ahhir baytiya li<b>l</b><u>tta</u>ifeena wa<b>a</b>lq<u>a</u>imeena wa<b>al</b>rrukkaAAi a<b>l</b>ssujood<b>i</b>


Athar:
  تہٕ  لُکن  دِیوِ  حج  خٲطرٕ  اذنِ  عام،  زِ  تِم  یِیِن  تۅہیہِ  نِشہِ  پرٛتھ  دوٗر  دراز  جایہِ  پٮ۪ٹھہٕ  پیدل  تہٕ  اوٗنٹن  پٮ۪ٹھ  سوار۔

Mirwaiz:
  بیٚیہِ  ووٚن  اَسہِ  ابراہیم  علیہ  السلامس  کہ  اعلان  کٔرِو  لوٗکن  اندر  اَمہِ  گرٕچ  زیارت  کرنُک۔  اَمہِ  اعلانہٕ  سٍتۍ  یِن  لوٗکھ  تۅہیہِ  کُن  اَمہِ  گرٕ  کہ  زیارت  خٲطرٕ  لاران  تہٕ  گاران،  پٔتھٕرۍ  تہٕ  سوارین  پٮ۪ٹھ،  تِمن  سوارین  پٮ۪ٹھ  یِمہٕ  دوٗر  دراز  سفر  کرنہٕ  سٍتۍ  لاغر  تہٕ  سُست  آسن  سپزمَژٕہ،  یِن  تِمہٕ  سوارِ  دوٗریٚو  وَتو  پٮ۪ٹھہٕ  کۅہ  دَرو  مٔنزۍ۔

Tahir:
  تہٕ  تۆہۍکٔرِو  لُکن  منٛز  بلند  آوازِ  منٛزحجُک  اعلان  تِم  گژھن  تۅہیہِ  نِشہِ  پیدل  تہٕ  تمام  لاغراوٗنٹن  پیٚٹھ  (تہِ  سوار  سپدِتھ) حٲضر  یِم  دوٗردارز  چو  وَتو  پیٚٹھہٕ  یِوان  چِھ۔

Transliteration:
  Waa<u>thth</u>in fee a<b>l</b>nn<u>a</u>si bi<b>a</b>l<u>h</u>ajji yatooka rij<u>a</u>lan waAAal<u>a</u> kulli <u>da</u>mirin yateena min kulli fajjin AAameeq<b>in</b>


Athar:
  تاکہ  تِم  فٲیدٕہ  وُچَھن  یِم  ییٚتہِ  تِہندِ  خٲطرٕ  چِھ  تھاونہٕ  آمٕتۍ،  تہٕ  کینٛژھن  مقرر  دۅہن  اندر  ہیٚیِن  تِمن  جانورن  پٮ۪ٹھ  اللہ  تعالیٰ  سُند  ناو،  یِم  اسہِ  تِمن  عطا  چِھ  کٔرِمٕتۍ،  پانہٕ  تہِ  کھیٚیِن  تہٕ  بیٚیہِ  دِیِن  تنگ  دست  محتاجن  تہِ۔

Mirwaiz:
  یُتھ  واتن  تہٕ  حٲضر  سپدن  پننین  دینی  تہٕ  دنیاوی  فٲیدن  حاصل  کرنہٕ  خٲطرٕ ﴿دینی  فٲیدہ  چھُ  مقصود  باالذات  دنیوی  فٲیدہ  چھُ  تابع  غیرمقصود﴾ بیٚیہِ  یُتھ  خداے  سُند  یاد  کرن  تِمن  دۅہن  منٛز  یِم  معلوم  تہٕ  مقرر  چھِ ﴿تِم  گٔے  دٔہِم،  کٔہِم،  تہٕ  بٔہِم﴾ قربان  کرنہٕ  خٲطرٕ  تِمن  جانورن  یِم  اللہ  تعالیٰ  نٕے  عطا  کٔرِمٕتۍ  چھِ  مخصوص  چاروایو  أندرٕہ  یعنی  گاو،  اونٹ،  ژھاوُل  تہٕ  کتھ۔  تِمنٕے  ذبح  کرنہٕ  کہ  وقتہٕ  ہیٚن  خداے  سُنٛد  ناو  یعنی  پرن  ذبح  کران  بسم  اللہ  اللہ  اکبرُ۔  پس  کھیٚیِو  پانہٕ  تِمن  قربانی  ہٕندین  ہٕندِ  مازٕ  أندرٕہ،  بیٚیہِ  کھیٲوِیوٗکھ  مصیبت  زدہ  تہٕ  محتاج  بلکہ  مالدار  اثخاص  تہِ  ہے  کھیٲوِیوٗکھ  کانٛہہ  حرج  چھُنہٕ۔

Tahir:
  تاکہ  تِم  کرن  پنٕنۍ  فٲیدٕہ  (تہِ)  حٲصل  تہٕ  (قربٲنی  ہٕندیٚن)  مقرردۅہن  منٛزیِم  چاروٲے  اللہ  تعالیٰ  ہن  تِمن  عطا  کٔرِمٕتۍ  چِھ  تِمن  پیٚٹھ  کرن  (ذبح  وِزِ)  اللہ  تعالیٰ  سٕندِ  ناوٕچ  ذکر  تہِ،  پتہٕ  کھیٚیِو  تۆہۍ  اَمہِ  منٛزٕ  پانہٕ  (تہِ)  بیٚیہِ  کھیٲوِیوٗکھ  خستہٕ  حال  محتاج  (تہِ)۔  

Transliteration:
  Liyashhadoo man<u>a</u>fiAAa lahum waya<u>th</u>kuroo isma All<u>a</u>hi fee ayy<u>a</u>min maAAloom<u>a</u>tin AAal<u>a</u> m<u>a</u> razaqahum min baheemati alanAA<u>a</u>mi fakuloo minh<u>a</u> waa<u>t</u>AAimoo alb<u>a</u>isa alfaqeer<b>a</b>


Athar:
  پتہٕ  کٔرِن  پنُن  مَل  دوٗر،  تہٕ  کٔرِن  پننہِ  نذرٕ  پوٗرٕ،  بیٚیہِ  کٔرِن  ییٚمہِ  قدیم  گھرُک  طواف۔

Mirwaiz:
  توپتہٕ  گژِھہ  لوٗکن  ہُنٛد  دوٗر  کرُن  پَنُن  مَل  تہٕ  کثافت  یعنی  احرام  مٕژراوُن  مَس  کاسُن  یا  کٕرٛپُن،  بیٚیہِ  کٲسِن  نَم  بیٚیہِ  ہیوٚن  اصلاح  بیٚیہِ  گژھن  کرٕنۍ  پوٗرٕ  پنٕنۍ  واجبات  بیٚیہِ  کٔرِن  طواف  خانہ  کعبس  یُس  مامون  تہٕ  محفوظ  چھُ،  طواف  زیارت،  یہِ  طواف  چھُ  فرض۔

Tahir:
  پتہٕ  پَزِ  تِمن  زِ  (احرام  منٛزٕ  نیٖرِتھ  مَس  تہٕ  نم  کٲسِتھ)  کٔرِن  پَنُن  مَل  مٔکریر  دوٗر  تہٕ  پننہِ  نذرٕ  (یا  باقی  مناسک)  کٔرِن  پوٗرٕ  تہٕ  (اللہ  تعالیٰ  سٕندِ)  قدیم  گرُک  (خانہ  کعبُک)  کٔرِن  طوافِ  (زیارت)۔

Transliteration:
  Thumma lyaq<u>d</u>oo tafathahum walyoofoo nu<u>th</u>oorahum walya<u>tt</u>awwafoo bi<b>a</b>lbayti alAAateeq<b>i</b>


Athar:
  یہِ  اوس  ﴿کعبہ  کہ  تعمیرُک  مقصد﴾  تہٕ  یُس  اکھاہ  اللہ  تعالیٰ  سٕنزن  قٲیِم  کرنہٕ  آمژن  حُرمتن  ہُند  احترام  کرِ،  تیٚلہِ  چُھ  یہِ  تٔمۍ  سٕندِس  ربّس  نزدیک  خۅد  تٔمۍسٕے  خٲطرٕ  بہتر۔  تہٕ  تُہندِ  خٲطرٕ  آے  چاروٲے  حلال  کرنہٕ،  ﴿یتھ  موقعس  پٮ۪ٹھ  چُھ  چاروایَن  ہٕندِ  حلال  کرنہٕ  چہِ  ذکرِ  سٍتۍ  زٕہ  غلط  فہمیہِ  دوٗر  کرنُک  مقصد۔  اوّل  یہِ  زِ  قریش  تہٕ  مُشرِکینِ  عرب  ٲسۍ  بحیرہ،  سائبہٕ،  وصیلہ  تہٕ  حام  تہِ  اللہ  تعالیٰ  سٕنزن  قٲیم  کرنہٕ  آمژَن  حُرمتن  منٛز  شُمار  کران۔  امہِ  موجوب  آو  فرماونہٕ  زِ  یِم  چَھنہٕ  تٔمۍ  سٕنز  قٲیِم  کرنہٕ  آمژٕ  حرمتہٕ  بلکہ  چِھ  تٔمۍ  سٲری  چاروٲے  حلال  کٔرِمٕتۍ۔  دوم  یہِ  زِ  احرام  کِس  حالتس  منٛز  یِتھہٕ  پٲٹھی  شکار  چُھ  حرام،  تِتھے  پٲٹھۍ  یِنہٕ  یہِ  سمجھنہٕ  یِیہِ  زِ  اتھ  حالتس  منٛز  چُھ  چاروٲے  ذبح  کرٕنۍ  تہٕ  تِم  کھیٚنۍ  تہِ  حرام۔  امہِ  موجوب  چُھ  وننہٕ  آمُت  زِ  یہِ  چُھنہٕ  اللہ  تعالیٰ  سٕندیٚو  قٲیِم  کرنہٕ  آمژو  حُرمتو  منٛزٕ  کینٛہہ﴾  سِواے  تِمو  چیزو  یِم  تۅہیہِ  وَننہٕ  چِھ  آمٕتۍ،  لہٰذا  بٔچِو  پۅتلیٚن  ہٕنزٕ  گندگی  نِشہِ؟  اَپزیو  کتھو  نِشہِ  کٔرِو  پرہیز۔

Mirwaiz:
  اَکھ  گٔیہِ  یہِ  کتھ،  اَمہِ  علاوٕہ  چھُ  خداے  سٕندین  احکامن  ہٕںز  قدر  کرٕنۍ،  یُس  اَکھاہ  خداے  سٕندین  محترم  احکامن  ہُنٛد  تعظیم  بجااَنہِ،  تہِ  چھُ  تَسٕندِ  خٲطرٕ  سٮ۪ٹھاہ  بہتر  پننِس  پروردگارس  نِشہِ۔  تَمہِ  سٍتۍ  بنیٚس  ثواب  بیٚیہِ  لبہِ  عذاب  نِشہِ  نجات۔  بیٚیہِ  آیہِ  تُہٕندِ  خٲطرٕ  حلال  کرنہٕ  چارپا  ییٚلہِ  تِمن  خداے  سُنحد  ناو  ہیتھ  ذبح  یِیہِ  کرنہٕ  مگر  نہٕ  تِم  جانور  یِمن  ہُنٛد  حکم  تۅہیہِ  پٮ۪ٹھ  پرنہٕ  یِوان  چھُ۔  تِم  گٔے  تِمے  جانور  یِمن  ہٕںز  ذکر  سورہ  انعامس  منٛز  کرنہٕ  آیہِ ﴿سُہ  گوٚو  خود  مۅردٕہ،  خون،  خنزیر،  بیٚیہِ  یُس  جانور  خدایس  ورٲے  بیٚیہِ  کٲنسہِ  ہٕندِ  ناوٕہ  تَسُنٛد  قُرب  ژھانڈنہٕ  خٲطرٕ  ذبح  یِیہِ  کرنہٕ﴾  پس  روٗزِو  پتھ  پۅتلین  ہٕنز  پرستش  کرنہٕ  چہ  ناپٲکی  نِشہِ،  بیٚیہِ  روٗزِو  پتھ  اَپٕز  کتھ  وَننہٕ  نِشہِ،  اَپٕز  گوٲہی  دِنہٕ  نِشہِ۔

Tahir:
  یۅہے  چُھ  (حکم)  تہٕ  یُس  شخص  اللہ  تعالیٰ  (سٕنزِ  بارگاہِ)  نِشہِ  عزت  لبن  والیٚن  چیزن  ہُنٛد  تعظیم  چُھ  کران  تیٚلہِ  چُھ  سُہ  تٔمۍ  سٕندِس  ربّس  نِشہِ  تس  خٲطرٕ  بہتر،تہٕ  تُہٕندِ  خٲطرٕ  چِھ  (تمام)  چاروٲے  حلال  کرنہٕ  آمٕتۍ  تِمَو  وَرٲے  یہِٕنزممٲنِعت  تۅہیہِ  پٔرِتھ  چھَو  بوزناونہٕ  آمٕژ  لہٰذا  ٲسِو  تۆہۍ  پۅتلیٚن  ہٕنزِ  گندگی  نِشہِ  پان  بچاوان  بیٚیہِ  ٲسِو  اَپزِ  کتھہِ  نِشہِ  پرہیزکران۔

Transliteration:
  <u>Tha</u>lika waman yuAAa<i><u>thth</u></i>im <u>h</u>urum<u>a</u>ti All<u>a</u>hi fahuwa khayrun lahu AAinda rabbihi wao<u>h</u>illat lakumu alanAA<u>a</u>mu ill<u>a</u> m<u>a</u> yutl<u>a</u> AAalaykum fa<b>i</b>jtaniboo a<b>l</b>rrijsa mina alawth<u>a</u>ni wa<b>i</b>jtaniboo qawla a<b>l</b>zzoor<b>i</b>


Athar:
  یک سوٗ  سپدِتھ  بٔنِو  اللہ  تعالیٰ  سٕندۍ  بندٕہ،  تس  سٍتۍ  مَہ  کٔرِیوٗن  کانٛہہ  شریک۔  تہٕ  یُس  اکھاہ  خُدایس  سٍتۍ  شرک  کرِ۔  تیٚلہِ  زنتہٕ  پیوٚو  سُہ  آسمان  پٮ۪ٹھہٕ  ؤسِتھ،  وۅنۍ  یاتہٕ  نِن  تس  پرندٕہ  تونتہِ  منٛز  تُلِتھ،  نَتہٕ  چَھکہِ  تس  ہوا  تتھ  جایہِ  نِتھ،  ییٚتہِ  تس  ریزٕہ  ریزٕہ  گژھن۔  ﴿ییٚمہِ  مثالہِ  نِشہِ  چُھ  آسمان  مُراد  انسان  سٕنز  فطری  حالت  یتھ  منٛز  سُہ  أکِس  خُدایس  ورٲے  کٲنٛسہِ  ہُنٛد  بندٕہ  چُھنہٕ  آسان،  تہٕ  توحید  ورٲے  چَھنہٕ  أمۍ  سٕنز  فطرت  بیٚیہِ  کُنہِ  مذہبس  زانان۔  اگر  انسان  انبیاہن  ہٕنز  رہنمٲئی  قبول  کرِ،  تیٚلہِ  چُھ  سُہ  اتھ  فطری  حالتس  پٮ۪ٹھ  علم  و  بصیرت  سان  قٲیِم  سپدان،  تہٕ  برونٛہہ  کُن  چُھ  أمۍ  سُند  وُڈَو  مزید  تھزرن  کُنُے  آسان،  نَہ  زِ  پستی  ین  کُن۔  مگر  شرک  ﴿تہٕ  شِرکٕے  یوت  نہٕ  بلکہ  دہریّت  تہٕ  الحاد  تہِ﴾  اختیار  کران  کرانٕے  چُھ  سُہ  پننہِ  فطرت  کہ  آسمان  پٮ۪ٹھہٕ  اچانک  ؤسِتھ  پیوان،  تہٕ  پتہٕ  چھےٚ  أمِس  دۅیَو  صورتَو  منٛز  اکھ  صوٗرت  لٲزماً  پیش  یِوان۔  دویم  یہِ  زِ  أمۍ  سٕندِ  پننہِ  نفسٕکۍ  خواہشات  تہٕ  أمۍ  سٕندۍ  پنٕنۍ  جذبات  تہٕ  تخیّلات  چِھ  أمِس  تۅہ  پھلِکۍ  پٲٹھۍ  ہواہس  منٛز  پکناوان  تہٕ  ٲخر  کار  چِھس  کُنہِ  سٔنِس  دۅبس  منٛز  چھکان۔﴾

Mirwaiz:
  درحالتیکہ  مٲیل  ٲسِو  توٚہۍ  معبودِ  برحقس  کُن  تس  کانٛہہ  اَکھ  شریک  ٹٔھہراونہٕ  ورٲے،  کیازِ  یُس  اکھاہ  کُنِس  معبودس  شریک  ٹھہراوِ  تٔمۍ  سٕنز  مثال  چھےٚ  زَن  سُہ  آسمانہٕ  پیوٚو  پتھر  ؤسِتھ  توپتہٕ  تُل  مۅردار  خۅر  جانورو  دِگہِ  دِگہِ  یا  دُیت  تیز  واوَن  بٔرِتھ  کُنہِ  دوٗر  جایہِ  ییٚتہِ  سُہ  ہلاک  گوٚو۔  بہرحال  سُہ  گوٚو  یِتھے  پٲٹھۍ  یُس  شخص  شرک  ٹھہراوان  چھُ  خدایس،  سُہ  چھُ  یا  کٲنسہِ  ہٕندِ  اَتھہٕ  مارٕہ  گژھان  یا  چھُ  خۅد  بخۅد  مَران،  پرتھ  حالس  منٛز  چھُ  تس  جہنمس  اندر  واتُن۔

Tahir:
  صرف  روٗزِواللہ  تعالیٰ  سٕندۍ  بٔنتِھ  تس  سٍتۍ  (کانٛہہ)  شریک  ٹٔھہراونہٕ  وَرٲے،  تہٕ  یُس  کانٛہہ  اللہ  تعالیٰ  ہس  سٍتۍ  شرک  چُھ  کران  تیٚلہِ  زنتہٕ  سُہ  آسمانہٕ  پیٚیہِ  ؤسۍ  پتہٕ  نِن  تس  جاناوار  جوٗنٹھ  دِتھ  یا  چھکہِ  تس  ہوا  دوٗر  کُنہِ  جایہِ  بۅن۔

Transliteration:
  <u>H</u>unaf<u>a</u>a lill<u>a</u>hi ghayra mushrikeena bihi waman yushrik bi<b>A</b>ll<u>a</u>hi fakaannam<u>a</u> kharra mina a<b>l</b>ssam<u>a</u>i fatakh<u>t</u>afuhu a<b>l</b><u>tt</u>ayru aw tahwee bihi a<b>l</b>rree<u>h</u>u fee mak<u>a</u>nin sa<u>h</u>eeq<b>in</b>


Athar:
  یہِ  چُھ  اصل  معاملہٕ  ﴿یہِ  سمجھوٗن﴾  تہٕ  یُس  اللہ  تعالیٰ  سٕندٮ۪ن  مقرر  کرنہٕ  آمتیٚن  شعائرن  ہُند  احترام  کرِ،  تیٚلہِ  چُھ  یہِ  دِلن  ہٕندِ  تقویٰ  سٍتۍ۔  ﴿یعنی  یہِ  چُھ  دل  کہ  احترام  کہِ  تقویٰ  ہُک  نتیجہِ،  بیٚیہِ  چھےٚ  امہِ  کتھہِ  ہٕنز  علامت  زِ  انسان  سٕندِس  دِلس  منٛز  چُھ  کینٛہہ  نتہٕ  کینٛہہ  خوف،  تیٚلی  چُھ  سُہ  تٔمۍ  سٕندٮ۪ن  شعائرن  ہُند  احترام  کران۔﴾

Mirwaiz:
  یہِ  کتھ  تہِ  گٔیہِ  ختم،  وۅنۍ  بوٗزِو  توٚہۍ  اَکھ  خاص  کتھ  قربٲنی  ہٕندِس  جانورس  متعلق۔  بیٚیہِ  یُس  تعظیم  کٔرِو  خداے  سٕندین  دین  کیٚن  یادگارن  تہٕ  نشانن  یعنی  حج  کیٚن  حکمن  بیٚیہِ  قربان  کیٚن  جانورن  ہُنٛد۔  پس  بے  شک  یِمن  چیزن  ہٕںز  عظمت  چھےٚ  حاصل  سپدان  دِلہٕ  سٍتۍ  خدایس  کھۅژنہٕ  سٍتۍ۔

Tahir:
  یۅہے  چُھ  (حکم)  تہٕ  یُس  شخص  اللہ  تعالیٰ  سٕنزن  نشٲنین  ہُنٛد  تعظیم  چُھ  کران  (یعنی  تِمن  زُو  ذٲژن،  یادگارن،مقاماتن،  احکامن  تہٕ  مناسک  وغٲرن  ہُنٛد  تعظیم  یِم  اللہ  تعالیٰ  یا  خدا  دوستن  سٍتۍ  کُنہِ  جان  نسبت  یا  تعلق  کہ  وجہ  کِنۍ  پرزٕ  ناونہٕ  چِھ  یِوان)  تیٚلہِ  چُھ  یہِ  (تعظیم)  دِلن  ہٕندِ  تقویٰ  منٛزٕ  (یہِ  تعظیم  چِھ  تِمَے  لُکھ  انان  بجا  یہِٕندیٚن  دِلن  تقویٰ  آسہِ  نصیب  سپُدمُت)۔

Transliteration:
  <u>Tha</u>lika waman yuAAa<i><u>thth</u></i>im shaAA<u>a</u>ira All<u>a</u>hi fainnah<u>a</u> min taqw<u>a</u> alquloob<b>i</b>


Athar:
  تۅہیہِ  چُھو  أکِس  مقرر  وقتس  تام  تِمن  ﴿ہدی  ہٕندٮ۪ن  جانورن﴾  نِشہِ  فٲیدٕہ  تُلنُک  حق،  ﴿گۅڈنِکِس  آیتس  منٛز  چھےٚ  شعائر  اللہ  کہ  احترام  کہ  عام  حُکمہٕ  پتہٕ  یہِ  کتھ  اکھ  غلط  فہمی  دوٗر  کرنہٕ  مۅکھہٕ  فرماونہٕ  آمٕژ۔  شعائر  اللہ  ہس  منٛز  چِھ  ہدی  ہٕندۍ  جانور  تہِ  شامل۔  اہلِ  عرب  ٲسۍ  یہِ  سمجھان  زِ  یِمن  جانورن  گژِھہ  نہٕ  بیت  اللہ  ہس  کُن  نِوان  نِوان  سوار  سپدُن،  نہ  گژِھہ  یِمن  کانٛہہ  بور  کھالُن  تہٕ  نہ  گژِھہ  یُہُند  دۅد  یُن  چیٚنہٕ۔  یٔہے  غلط  فہمی  دوٗر  کرنہٕ  موجوٗب  چُھ  فرماونہٕ  آمُت  زِ  یِمن  یۅسہٕ  کٲم  ہیٚنٕچ  ضرورت  پیٚیہِ  سۅ  ہیٚکِو  یِمن  ہیٚتھ۔﴾  پتہٕ  چھےٚ  تِہندِ  ﴿قربان  کرنٕچ  جاے﴾  أتھۍ  قدیم  گھرس  نِشہِ۔

Mirwaiz:
  تُہٕندِ  خٲطرٕ  چھُ  جٲیز  فٲیدٕہ  تُلُن  تِمن  قربان  کین  جانورن  نِشہِ  أکِس  مُعین  وقتس  تانۍ  یوٚت  تانۍ  نہٕ  شرعی  قواعدو  موجوب  تِم  ھدی  یِن  بناونہٕ  توٚت  تانۍ  چھُ  تِمن  پٮ۪ٹھ  سوار  سپدُن،  تِہُنٛد  دۅد  کھیوٚن،  تِمن  پٮ۪ٹھ  بورسارُن  جٲیز  ییٚلہِ  تِم  ھدی  بناونہٕ  آے  اَدٕہ  گژِھہ  یِمَو  سارِوٕے  چیزو  نِشہِ  پتھ  روزُن  مگرہے  سخت  ضرورت  پیٚیہِ۔  توپتہٕ  چھےٚ  تِہِندِ  حلال  سپدنٕچ  جاے  یعنی  ذبح  کرنٕچ  جاے  خانہ  کعبس  نزدیک۔  پٮ۪ٹھہٕ  یہِ  بیان  آو  کرنہٕ  کہ  حرمسٕے  منٛز  گژِھہ  قربان  یُن  کرنہٕ،  اَمہِ  اندرٕہ  گژِھہ  نہٕ  یہِ  خیال  کرُن  کہ  اَمہِ  منٛزٕ  ما  چھُ  مقصد  حرمُک  تعظیم  کرُن،  تہِ  چھُنہٕ  ہرگز  بلکہ  چھُ  اصل  مقصد  پروردگارسُندُے  تعظیم،  تٔمۍ  سُندُے  قُرب  حاصل  کرُن۔  مذبوح  جانور  یا  یتھ  جایہِ  ذبح  کرنہٕ  یِیہِ  سُہ  چھُ  اَکھ  ذریعاہ،  مقام  تہٕ  جایہِ  ہُنٛد  تخصیص  چھُ  بعض  حکمتن  ہٕندِ  وجہ۔  تِم  تخصیصات  ہرگاہ  مقصود  آسن  تیٚلہِ  بدلہٕ  ہن  نہٕ  تِم  کُنہِ  شریعتس  اندر  مگر  تِمن  ہُنٛدبدلہٕ  چھُ  ظٲہر۔  تقرب  الی  اللہ  یُس  اصل  مقصود  چھُ  سُہ  چھُ  پرتھ  شریعتس  منٛز  محفوظ  روٗدمُت۔  چنانچہ  اللہ  تعالیٰ  چھُ  فرماوان۔

Tahir:
  تُہٕندِ  خٲطرٕ  چِھ  یِمن  (قربان  جانورن)  منٛز  مقرر  وقتس  تام  فٲیدٕہ  پتہٕ  چُھ  یِمن  قدیم  گرَس  (خانہ  کعبس)  کُن  (ذبح  خٲطرٕ)  واتُن۔

Transliteration:
  Lakum feeh<u>a</u> man<u>a</u>fiAAu il<u>a</u> ajalin musamman thumma ma<u>h</u>illuh<u>a</u> il<u>a</u> albayti alAAateeq<b>i</b>


Athar:
  پرٛتھ  اُمّت  خٲطرٕ  چُھ  اسہِ  قربٲنی  ہُند  اکھ  قاعدٕہ  مقرر  کوٚرمُت،  تاکہ  ﴿تمہِ  اُمّتٕکۍ﴾  لُکھ  ہیٚن  تِمن  جانورن  پٮ۪ٹھ  اللہ  تعالیٰ  سُند  ناو  یِم  تٔمۍ  تِمن  بخشمٕتۍ  چِھ۔  ﴿ییٚمہِ  آیت  نِشہِ  سپزٕ  زٕہ  کتھہٕ  معلوم۔  اکھ  یہِ  زِ  قربٲنی  چھےٚ  اللہ  تعالیٰ  سٕندٮ۪ن  تمام  شریعتن  ہٕندِس  نظامِ  عبادتس  منٛز  اکھ  لٲزمی  جُز  روٗزمٕژ۔  دوٚیِم  یہِ  زِ  اصلی  چیز  چُھ  اللہ  تعالیٰ  سٕندِس  ناوس  پٮ۪ٹھ  قربٲنی،  یۅسہٕ  تمام  شریعتن  منٛز  یکساں  چھےٚ۔  روٗد  وۅنۍ  امِیُک  وقت  تہٕ  موقع  تہٕ  باقی  تفصیلات،  تِمن  منٛز  چِھ  مختلف  زمانن  ہٕندٮ۪ن  شریعتن  منٛز  مختلف  احکام  روٗدِمٕتۍ۔  یِمن  مختلف  طریقن  منٛز  چُھ  کُنُے  مقصد﴾  لہٰذا  چُھ  تُہُند  خُداے  اکھ،  تہٕ  تٔمۍ  سٕندی  بٔنِو  فرمانبردار  تہٕ  اے  نبی  صلی  اللہ  علیہ و سلم،  بشارت  دِیِو  عاجزانہٕ  رٔوِش  اختیار  کرن  والیٚن۔

Mirwaiz:
  بروٗنٹھِم  اہلِ  شریعت  یِم  گُزریمٕتۍ  چھِ  تِمَو  اندرٕہ  چھُ  اَسہِ  پرتھ  اُمتس  قربان  کرُن  مقرر  کوٚرمُت  ییٚمہِ  غرضہٕ  کہ  تِم  آسن  قربان  کِس  تس  مخصوص  جانورس  پٮ۪ٹھ  اللہ  تعالیٰ  سُند  نامِ  پاک  ہیوان  ییٚمۍ  سُہ  جانور  عطا  کوٚرمُت  چھُکھ۔  اَمہِ  اندرٕہ  سَپُد  ثٲبت  کہ  تُہُند  خدا  چھُ  کُنُے۔  پس  کٔرِو  تِہٕںزٕے  اطاعت  تہٕ  فرماں بردٲری،  تسٕندی  یوت  بٔنِو،  موحد  خٲلص  روٗزِو۔  کانٛہہ  جاے  وغٲرٕہ  مَہ  زٲنِیوٗن  باالذات  تعظیمس  سزاوار۔  پننہِ  عملہِ  اندرٕہ  مَہ  ٲسِو  أکِس  ذرس  برابر  تہِ  شرکس  شایِبس  یِنہٕ  دِوان۔  توٚہۍ  دِیِو  بشارت  تہٕ  خۅشخبری  یارسول  اللہ  صلی  اللہ  علیہ  و سلم  خداے  سٕندِس  حکمس  گردن  داروُنین۔

Tahir:
  تہٕ  اَسہِ  چھے٘  پۯتھ  اُمّت  خٲطرٕ  اَکھ  قربٲنی  مقرر  کٔرمٕژ  تاکہ  تِم  ہیٚن  تِمن  چارواین  پیٚٹھ  یِم  اللہ  تعالیٰ  ہن  تِمن  عنایت  چِھ  کٔرِمٕتۍ  (ذبح  وقتہٕ)  اللہ  تعالیٰ  سُنٛد  ناوٗلہٰذا  چُھ  تُہُنٛد  معبود  (صرف)  اَکھ  معبود  لہٰذا  بٔنوِ  تۆہۍ  تٔمۍ  سٕندی  فرمانبردار،  تہٕ  (اے  ٹاٹھہِ!)  عٲجزی  کرن  وٲلۍ  بوزنٲوِیوٗکھ  خۅش  خبر۔

Transliteration:
  Walikulli ommatin jaAAaln<u>a</u> mansakan liya<u>th</u>kuroo isma All<u>a</u>hi AAal<u>a</u> m<u>a</u> razaqahum min baheemati alanAA<u>a</u>mi fail<u>a</u>hukum il<u>a</u>hun w<u>ah</u>idun falahu aslimoo wabashshiri almukhbiteen<b>a</b>


Athar:
  یُہُند  حال  یہِ  چُھ  زِ  اللہ  تعالیٰ  سٕنز  ذِکر  چِھ  بوزان،  تیٚلہِ  چِھ  تِہِندۍ  دِل  لرزان،  یُس  مصیبت  تہِ  تِمن  پٮ۪ٹھ  چُھ  یِوان،  تتھ  پٮ۪ٹھ  چِھ  صبر  کران،  نماز  چِھ  قٲیِم  کران،  تہٕ  یِکینژھاہ  رزق  اسہِ  تِمن  دِیتمُت  چُھ  تمہِ  منٛزٕ  چِھ  خرچ  کران۔

Mirwaiz:
  یِم  اَمہِ  توحید  خالص  کہ  برکتہٕ  چھِ  تِتھِی  ییٚلہِ  تِمن  برونٹھہٕ  کنہِ  خداے  سٕندۍ  صفات  بیٚیہِ  تِہِندۍ  احکام  بیٚیہِ  تٔمۍ  سٕندیٚن  وعدن  تہٕ  وعیدن  ہُنٛد  ذکر  کرنہٕ  یِوان  چھُ،  تِم  چھِ  کھۅژان،  دِلن  چھَکھ  نَٹھ  وۅتھان،  بیٚیہِ  یِم  صبر  کران  چھِ  مصیبتن  پٮ۪ٹھ،  بیٚیہِ  یِم  ڈاڈ  کران  چھِ  نٮ۪مازِ  پٮ۪ٹھ،  بیٚیہِ  یِم  خرچ  کران  چھِ  تَمہِ  مالہٕ  أندرٕہ  یُس  اَسی  تِمن  عطا  چھُ  کوٚرمُت،  مطلب  چھُ  کہ  توحید  خالص  چھُ  تِیُتھ  بابرکت  چیزاہ  ییٚمہِ  سٍتۍ  کمالات  نفسٲنی،  بدنی  تہٕ  مٲلی  حاصل  سپدان  چھِ۔

Tahir:
  (یِم)  چِھ  تِم  لُکھ  زِ  ییٚلہِ  اللہ  تعالیٰ  سٕنز  ذکر  کرنہٕ  چھے٘  یِوان  (تیٚلہِ)  چِھ  یہِندۍ  دل  کھۅژنہِ  لگان  تہٕ  یِم  مصیبت  یِمن  واتان  چِھ  تِمن  پیٚٹھ  چِھ  صبر  کران  بیٚیہِ  چِھ  نماز  قٲیم  تھاوَن  وٲلۍ  تہٕ  یِکینٛژھاہ  اَسہِ  یِمن  عطا  چُھ  کۆرمُت  تَمہِ  منٛزٕ  چِھ  خرچ  کران۔

Transliteration:
  Alla<u>th</u>eena i<u>tha</u> <u>th</u>ukira All<u>a</u>hu wajilat quloobuhum wa<b>al</b><u>ssa</u>bireena AAal<u>a</u> m<u>a</u> a<u>sa</u>bahum wa<b>a</b>lmuqeemee a<b>l</b><u>ss</u>al<u>a</u>ti wamimm<u>a</u> razaqn<u>a</u>hum yunfiqoon<b>a</b>


Athar:
  بیٚیہِ  چِھ  اسہِ  ﴿قربٲنی  ہٕندۍ﴾  اوٗنٹ  تُہندِ  خٲطرٕ  شعائر  اللہ  ہن  منٛز  شٲمل  کٔرِمٕتۍ،  تُہندِ  خٲطرٕ  چُھ  تِمن  منٛز  رٕژَر،  لہٰذا  ہیٚیِو  تِم  کھڑا  کٔرِتھ  تِمن  پٮ۪ٹھ  اللہ  تعالیٰ  سُند  ناوٕ،  ﴿مطلب  چُھ  ذبح  کرنہٕ  وقتہٕ  ہِییو  تِمن  پٮ۪ٹھ  اللہ  تعالیٰ  سُند  ناو۔  اوٗنٹ  چُھ  یِوان  کھڑا  تھاونہٕ  تہٕ  پتہٕ  چُھ  یِوان  تٔمۍ  سٕندِس  ۂٹِس  نیزٕ  چلاونہٕ،  اَتھ  چِھ  ونان  نحر  کرُن﴾  تہٕ  ییٚلہِ  ﴿قربٲنی  پتہٕ﴾  تِہِندۍ  کمر  زمینس  پٮ۪ٹھ  ٹھٔہرن  ﴿کمر  زمینس  پٮ۪ٹھ  ٹھٔہرنُک  مطلب  چُھنہٕ  صرف  یُتُے  یوت  زِ  تِم  گژھن  زمینس  پٮ۪ٹھ  پیٚنۍ،  بلکہ  چُھ  یِتہِ  زِ  ؤسِتھ  پیٚتھ  گژھن  تِم  ژھرٹہٕ  ژھرٹہٕ  کٔرٕنۍ  بند  تہٕ  ٹھیک  پٲٹھۍ  گژھیٚکھ  گۅڈٕ  زُو  نیرُن﴾  تیٚلہِ  کھیٚیِو  تِمَو  منٛزٕ  پانس  تہِ،  تہٕ  تِم  تہِ  کھیٲوِیوٗکھ  یِم  قناعت  کٔرِتھ  چِھ  بِہِتھ،  تہٕ  تِم  تہِ  یِم  پنُن  حاجت  کرن  پیش،  یِتھہٕ  پٲٹھۍ  چِھ  یِم  جانور  اسہِ  تُہندِ  خٲطرٕ  مُسخّر  کٔرِمٕتۍ،  تاکہ  توٚہۍ  کٔرِو  شکریہ  ادا۔

Mirwaiz:
  اے  مسلمانو  بیٚیہِ  کٔرۍ  اَسہِ  تُہٕندِ  خٲطرٕ  قربانٕکۍ  سٲری  جانور،  اوٗنٹ،  گُپن،  ژھاوٕلۍ  حجس  اندر  خداے  سٕندِ  دین  کیو  یادگارو  اندرٕہ  یِمن  جانورن  اندر  چھِ  تُہٕندِ  خٲطرٕ  دینٕکۍ  تعظیم  بجا  اَننہٕ  علاوہ  بیٚیہِ  بیٚیہِ  فٲیدٕہ  تہِ۔  پس  ٲسِو  تِمن  وۅتھدَنہِ  کھَش  کرنہٕ  کہ  وقتہٕ  خداے  سُند  ناو  ہیوان۔  بروٗٹھِم  کھۅوُر  کھۅر  ہیوٚر  کُن  گٔنڈِتھ  تریٚن  زنگن  پٮ۪ٹھ  اِستادٕہ  کران۔  اَدٕہ  ییٚلہِ  سُہ  جانور  کُنہِ  لَرِ  پتھر  ؤسۍ  پیوان  آسہِ  توپتہٕ  یِیہِ  شیرنہٕ  سمبالنہٕ۔  پس  کھیٚیِو  توٚہۍ  تِہِندِ  مازٕھ  اندرٕہ،  بیٚیہِ  کھیٲوِیوٗن  نَہ  منگہٕ  وُن  تہِ،  غیر  سٲیل  تہِ  تہٕ  سٲیل  تہِ۔  یِتھے  پٲٹھۍ  کٔرۍ  اَسہِ  رام  تہٕ  مسخر  تۅہیہِ  یِم  جانور  یُتھ  توٚہۍ  شکر  دٔپِو۔

Tahir:
  تہٕ  قربٲنی  ہٕندۍ  بٔڑۍ  جانور  (یعنی  اونٹ  تہٕ  گاو  وغٲرٕہ)  چِھ  اَسہِ  تُہٕندِ  خٲطرٕاللہ  تعالیٰ  سٕنزو  نِشٲنیو  منٛزٕ  بنٲوِمٕتۍ  یِمن  منٛز  چُھ  تُہٕندِ  خٲطرٕ  رٕژر  لہٰذاہیٚیِو  تۆہۍ  (تِم)  قطارس  منٛز  کھڑا  کٔرِتھ  (نیزٕہ  لٲیِتھ  قربان  کہ  وقتہٕ)  تِمن  پیٚٹھ  اللہ  تعالیٰ  سُنٛد  ناو  پتہٕ  ییٚلہِ  تِم  پننہِ  اَکہِ  پاسہٕ  پیٚن  پتہٕ  کھیٚیِو  تۆہۍ  پانہٕ  (تہِ)  اَمہِ  منٛزٕ  تہٕ  قناعت  سان  بِہتھ  روزن  وٲلۍ  تہٕ  منگن  وٲلۍ  (محتاج  تہِ)  کھیٲوِیوٗکھ۔  یِتھہٕ  پٲٹھۍ  چِھ  اَسہِ  تِم  تۅہیہِ  تٲبع  کٔرۍمٕتۍ  تاکہ  تۆہۍکرو  شکر۔

Transliteration:
  Wa<b>a</b>lbudna jaAAaln<u>a</u>h<u>a</u> lakum min shaAA<u>a</u>iri All<u>a</u>hi lakum feeh<u>a</u> khayrun fa<b>o</b><u>th</u>kuroo isma All<u>a</u>hi AAalayh<u>a</u> <u>s</u>aw<u>a</u>ffa fai<u>tha</u> wajabat junoobuh<u>a</u> fakuloo minh<u>a</u> waa<u>t</u>AAimoo alq<u>a</u>niAAa wa<b>a</b>lmuAAtarra ka<u>tha</u>lika sakhkharn<u>a</u>h<u>a</u> lakum laAAallakum tashkuroon<b>a</b>


Athar:
  نَہ  چُھ  تِہُنٛد  ماز  خُدایس  واتان  تہٕ  نَہ  چُھ  تِہُند  خون،  مگر  تس  چُھ  واتان  تُہُنٛد  تقویٰ،  یِتھہٕ  پٲٹھۍ  چِھ  تٔمۍ  یِم  تُہٕنٛدِ  خٲطرٕ  مُسخّر  کٔرِمٕتۍ،  تاکہ  توٚہۍ  کٔرِو  تٔمۍ  سٕندِس  بخشنہٕ  آمتِس  ہدایتس  پٮ۪ٹھ  تٔمۍ  سُند  تکبیر۔  ﴿یعنی  دِل  سٍتۍ  مٲنِو  تٔمۍ  سٕنز  بڑٲئی  تہٕ  برتری  تہٕ  عملہِ  سٍتۍ  کٔرِو  اَمِیُک  اعلان  تہٕ  اظہار۔  پتہٕ  چُھ  یہِ  حکم  قربٲنی  ہٕندِس  غرضس  تہٕ  علتس  کُن  اشارہ۔  قربٲنی  چَھنہٕ  صرف  اَمی  یوت  موجوب  واجب  کرنہٕ  آمٕژ  زِ  یہِ  چھےٚ  تسخیرِ  حیوانات  کِس  نعمتس  پٮ۪ٹھ  اللہ  تعالیٰ  سُند  شکریہ۔  بلکہ  چھےٚ  امہِ  موجوب  تہِ  واجب  آمٕژ  کرنہٕ  زِ  ییٚمۍ  سٕندۍ  یِم  جانور  چِھ،  تہٕ  ییٚمۍ  یِم  سانہِ  خٲطرٕ  مُسخر  چِھ  کٔرِمٕتۍ،  تٔمۍ  سٕندٮ۪ن  مٲلکانہٕ  حقوقن  ہُند  کرو  أسۍ  دِل  سٍتۍ  تہِ  تہٕ  عملاً  تہِ  اعتراف  تاکہ  اَسہِ  گژِھہ  نہٕ  زانٛہہ  تہِ  یہِ  مشرپھہٕ  گژُھن  زِ  یہِ  سورُے  چُھ  سون  مال۔﴾  تہٕ  اے  نبی  صلی  اللہ  علیہ و سلم  بشارت  دِیِو  نیکو  کار  لُکن۔

Mirwaiz:
  خدایس  نِشہِ  نہ  چھُ  واتان  تِمن  قربان  کین  جانورن  ہُنٛد  ماز،  نہ  چھُ  واتان  تِہُنٛد  رَتھ  بلکہ  چھُ  واتان  تس  نِشہِ  تُہُند  تقوٰہے  تہٕ  پرہیزگٲری۔  یِتھے  پٲٹھۍ  کٔرۍ  اللہ  تعالیٰ  ہن  تۅہیہِ  مسخر  تہٕ  رام  یِم  جانور  یُتھ  توٚہۍ  بوٚڈ  زٲنیوٗن  اللہ  تعالیٰ  یَتھ  پٮ۪ٹھ  کہ  وَتھ  ہٲونَو  تۅہیہِ  پٔزِس  دینس  کُن۔  حج  کیٚن  صحیح  حکمن  کُن  بیٚیہِ  دُیت  نَو  تۅہیہِ  توفیق  قربان  کرنُک۔  بیٚیہِ  فرمٲوِو  توٚہۍ  یارسول  اللہؐ  بشارت  تہٕ  خۅشخبری  اِخلاص  والین  نیکو  کارن۔

Tahir:
  اللہ  تعالیٰ  ہس  نَہ  چُھ  ہرگز  یِمن  (قربٲنین)  ہُنٛد  ماز  واتان  تہٕ  نَہ  یُہُنٛد  خون  مگر  تس  چُھ  تُہٕندِ  طرفہٕ  تقویٰ  واتان،  یِتھہٕ  پٲٹھۍ  چِھ  (اللہ  تعالیٰ  ہن)  یِم  تۅہیہِ  تٲبع  کٔرِمٕتۍ  تاکہ  (ذبح  وقتہٕ)  ؤنِو  تۆہۍ  اللہ  تعالیٰ  سُنٛد  تکبیر  یِتھہٕ  پٲٹھۍ  تٔمۍ  تۅہیہِ  ہدایت  چُھو  کۆرمُت،  تہٕ  تۆہۍ  بوزنٲوِیوٗکھ  نیکی  کرن  وٲلۍخۅش  خبر۔

Transliteration:
  Lan yan<u>a</u>la All<u>a</u>ha lu<u>h</u>oomuh<u>a</u> wal<u>a</u> dim<u>a</u>oh<u>a</u> wal<u>a</u>kin yan<u>a</u>luhu a<b>l</b>ttaqw<u>a</u> minkum ka<u>tha</u>lika sakhkharah<u>a</u> lakum litukabbiroo All<u>a</u>ha AAal<u>a</u> m<u>a</u> had<u>a</u>kum wabashshiri almu<u>h</u>sineen<b>a</b>


Athar:
  یقیناً  چُھ  اللہ  تعالیٰ  مُدافعت  ﴿دِفاع﴾  کران  تِمن  لُکن  ہٕندِ  طرفہٕ  یِمو  ایمان  چُھ  اوٚنمُت۔  یقیناً  چُھنہٕ  اللہ  تعالیٰ  پسند  کران  کٲنٛسہِ  دغا  بازس  یُس  شُکر  آسہِ  نہٕ  کران۔

Mirwaiz:
  پٔزِپٲٹھۍ  اللہ  تعالیٰ  کرِ  باایمانن  نِشہِ  تِہِندین  دشمنن  ہُنٛد  غلبہ  عنقریب  دوٗر۔  تِم  ہیٚکن  نہٕ  آیندہ  کُنہِ  چیزس  اندر  مزاحمت  کٔرِتھ۔  پٔزِپٲٹھۍ  اللہ  تعالیٰ  چھُنہٕ  کٲنسہِ  خیانت  کروُنِس  دغا  بازس  تہٕ  ناشکرگزارس  پسند  کران۔

Tahir:
  بے  شک  چُھ  اللہ  تعالیٰ  باایمان  لُکو  نِشہِ  (دشمنن  ہُنٛد  فتنہ  تہٕ  شر)  دوٗر  کران  روزان۔  بے  شک  چُھنہٕ  اللہ  تعالیٰ  کٲنسہِ  خیانت  کرن  وٲلِس  (تہٕ)  شُکرنَہ  کرن  وٲلِس  پسند  کران۔

Transliteration:
  Inna All<u>a</u>ha yud<u>a</u>fiAAu AAani alla<u>th</u>eena <u>a</u>manoo inna All<u>a</u>ha l<u>a</u> yu<u>h</u>ibbu kulla khaww<u>a</u>nin kafoor<b>in</b>


Athar:
  اجازت  آو  دِنہٕ  تِمن  لُکن  یِمن  خلاف  جنگ  چُھ  یِوان  کرنہٕ،  تِکیازِ  تِم  چِھ  مظلوم،  ﴿یہِ  چھےٚ  قِتال  فی  سبیل  اللہ  ہس  متعلق  گۅڈنِچ  آیت  یۅسہٕ  نٲزِل  سپٕز۔  اتھ  آیتس  منٛز  اوس  صرف  اجازت  دِنہٕ  آمُت۔  پتہٕ  سپدۍ  سورہ  بقرہ  ہٕکۍ  آیات،  190  تا  193  تہٕ  216  تا  224  نٲزِل  یِمن  منٛز  جنگُک  حکم  آو  دِنہٕ۔  یِمن  احکامن  منٛز  چُھ  صرف  کینژھن  ریٚتن  ہُنٛد  دوٗریٛر۔  اجازت  سپُد  سانہِ  تحقیقہٕ  مطابق  ذی  الحجہ  1ھ  منٛز  نٲزِل،  تہٕ  حکم  سپُد  جنگِ  بدر  برونٛہہ  رجب  یا  شعبان  2ھ  منٛز  نٲزِل۔﴾  تہٕ  اللہ  تعالیٰ  چُھ  یقیناً  تِہندِس  مددس  پٮ۪ٹھ  قدرت  تھاوان۔

Mirwaiz:
  اجازت  آو  دِنہٕ  مقابلہ  کرنُک  تِمن  لوٗکن  یِمن  سٍتۍ  کٲفرن  ہٕندِ  طرفہ  لڑٲے  ٲس  یِوان  کرنہٕ  کیازِ  تِمن  پٮ۪ٹھ  آو  سٮ۪ٹھاہ  ظلم  کرنہٕ۔  مسلمانن  ہٕندِ  کم  یا  زیادٕہ  آسنُک  چہُنہٕ  کانٛہہ  سوال  کیازِ  بے  شک  اللہ  تعالیٰ  چھُ  تِمن  پرتھ  حالس  اندر  مدد  کرنس  تہٕ  غلبہ  دِنس  پٮ۪ٹھ  سٮ۪ٹھاہ  قدرت  وول۔

Tahir:
  تِمن  لُکن  چُھ  (وۅنۍ  پننہِ  بچاوٕ  خٲطرٕ  جنگ  کرنُک)  اجازت  دِنہٕ  آمُت  یِمن  پیٚٹھ  (ناحق)  جنگ  چُھ  آمُت  مسلط  کرنہٕ،  (تہٕ  یہِ  اجازت  چُھ)  اَمہِ  وجہ  کِنۍ  (دِنہٕ  آمُت)  زِ  تِمن  پیٚٹھ  آو  ظلم  کرنہٕ،  تہٕ  بے  شک  چُھ  اللہ  تعالیٰ  یِمن  (مظلولمن)  ہٕندِس  مدد  کرنس  پیٚٹھ  سیٚٹھاہ  قدرت  تھاوان۔

Transliteration:
  O<u>th</u>ina lilla<u>th</u>eena yuq<u>a</u>taloona biannahum <i><u>th</u></i>ulimoo wainna All<u>a</u>ha AAal<u>a</u> na<u>s</u>rihim laqadeer<b>un</b>


Athar:
  یِم  چِھ  تِم  لُکھ  یِم  پننیو  گھرو  منٛزٕ  ناحق  آے  کڑنہٕ،  صرف  اتھ  قصورس  پٮ۪ٹھ  زِ  تِم  ٲسۍ  ونان،  سون  ربّ  چُھ  اللہ۔  اگر  اللہ  تعالیٰ  لُکن  اکھ  أکۍ  سٕندِ  ذریعہ  دفع  روزِ  نہٕ  کران،  تیٚلہِ  یِن  مِسمار  کرنہٕ  خانقاہ  تہٕ  گرجہِ  تہٕ  مَعبَد  تہٕ  مسجدٕ،  یِمن  منٛز  اللہ  تعالیٰ  سُند  ناو  کثرت  سان  چُھ  ہیٚنہٕ  یِوان۔  اللہ  تعالیٰ  کرِ  ضرور  تِمن  لُکن  مدد  یِم  تس  مدد  کرن  ﴿یہِ  مضمون  چُھ  قرآنِ  مجیدس  منٛز  واریا  ہن  جاین  بیان  سپُدمُت  زِ  یِم  لُکھ  خُداے  سٕندٮ۪ن  خلقن  توحیدس  کُن  اَننٕچ  تہٕ  دینِ  حق  قٲیِم  کرنٕچ  تہٕ  شَر  چہِ  جایہِ  خیرس  فروغ  دِنٕچ  جد  و  جہد  کران  روزن،  تِم  چِھ  اللہ  تعالیٰ  سٕندۍ  مددگار،  تِکیازِ  یہِ  چھےٚ  اللہ  تعالیٰ  سٕنز  کٲم  یۅسہٕ  انجام  دِنس  منٛز  تِم  تس  پلزان  چِھ﴾  اللہ  تعالیٰ  چُھ  سٮ۪ٹھاہ  طاقتور  تہٕ  زبردست۔

Mirwaiz:
  یِم  مسلمان  ناحق  کڈنہٕ  آے  پننیو  شہرو  أندرٕہ،  تِہُنٛد  جرم  اوسنہٕ  کینٛہہ  ییٚمہِ  کتھہِ  ورٲے  کہ  تِم  ٲسۍ  ونان  سون  پروردگار  چھُ  اللہ  تعالیٰ  یعنی  یہِ  سورُے  غیظ  وغضب  چھُ  توحیدس  پٮ۪ٹھ۔  بیٚیہِ  ہرگاہ  نہٕ  اللہ  تعالیٰ  لوٗکن  ہُنٛد  زور  اڈیٚن  ہٕندِ  سٍتۍ  اڈین  کم  کران  آسِہا  یعنے  اہلِ  حقن  نے  اہلِ  بٲطلن  پٮ۪ٹھ  وقتاً  فوقتاً  غلبہٕ  دِوان  آسِہا،  تیٚلہِ  آسہن  آمٕتۍ  پننہِ  پننہِ  وقتہٕ  لُورنہٕ  تہٕ  مُنہدم  کرنہٕ  نصاریٰ  ہن  ہٕندۍ  خلوت  خانہٕ  تہٕ  عبادت  خانہٕ۔  یہوٗدین  ہٕندۍ  عبادت  خانہٕ  بیٚیہِ  مسلمانن  ہٕنزٕہ  تِمہٕ  مسجدٕ  یِمن  منٛز  بکثرت  خداے  سُند  ناو  ہیٚنہٕ  یِوان  چھُ۔  بیٚیہِ  ضرور  اللہ  تعالیٰ  یٲری  تہٕ  مدد  تِمن  لوٗکن  کران  یِم  تس  مدد  کرن  یعنی  تِہِندِس  دیٖنس۔  پٔزِپٲٹھۍ  اللہ  تعالیٰ  چھُ  پانہٕ  سٮ۪ٹھاہ  طاقت  وول  سارِنٕے  پٮ۪ٹھ  غٲلب،  سُہ  چھُنہٕ  کٲنسہِ  ہٕندِس  مددس  کُن  محتاج۔

Tahir:
  (یِم) چِھ  تِم  لُکھ  یِم  پننیو  گرَو  نِشہِ  (یعنی  وطنہ  منٛزٕ)  ناحق  آے  کڑنہٕ  صرف  اَتھ  وجہس  پیٚٹھ  زِ  تِم  ٲسۍ  ونان  زِ  سون  ربّ  چُھ  اللہ  تعالیٰ،  تہٕ  اگراللہ  تعالیٰ  انسٲنۍ  طبقاتو  منٛزٕ  کینٛژھن  روزِ  ہے  نہٕ  کینٛژھن  ہٕندِ  ذریعہ  (امن  قٲیِم  کرنہٕ  کِس  جدوجہدکِس  صورتس  منٛز)  ہٹاوان  تیٚلہِ  یہِن  خانقاہ  تہٕ  گرجہ  تہٕ  کلیسہٕ  تہٕ  مسجدٕ  (یعنی  تمام  دینن  ہٕنٛدۍمذہبی  مرکز  تہٕ  عبادت  گاہ)  مسمار  تہٕ  وٲران  کرنہٕ  یِمن  منٛز  کثرت  سان  اللہ  تعالیٰ  سٕنٛدِ  ناوٕچ  ذکر  چھے٘  کرنہٕ  یِوان،  تہٕ  یُس  شخص  اللہ  تعالیٰ  ہس  (یعنی  اللہ  تعالیٰ  سٕندِ  س  دیٖنس)  مدد  چُھ  کران  یقینا  چُھ  اللہ  تعالیٰ  تس  مدد  کران۔  بے  شک  چُھ  اللہ  تعالیٰ  ضرور  (بۆڈ)  طاقت  وول  (سارِنٕے  پیٚٹھ)  غٲلب۔

Transliteration:
  Alla<u>th</u>eena okhrijoo min diy<u>a</u>rihim bighayri <u>h</u>aqqin ill<u>a</u> an yaqooloo rabbun<u>a</u> All<u>a</u>hu walawl<u>a</u> dafAAu All<u>a</u>hi a<b>l</b>nn<u>a</u>sa baAA<u>d</u>ahum bibaAA<u>d</u>in lahuddimat <u>s</u>aw<u>a</u>miAAu wabiyaAAun wa<u>s</u>alaw<u>a</u>tun wamas<u>a</u>jidu yu<u>th</u>karu feeh<u>a</u> ismu All<u>a</u>hi katheeran walayan<u>s</u>uranna All<u>a</u>hu man yan<u>s</u>uruhu inna All<u>a</u>ha laqawiyyun AAazeez<b>un</b>


Athar:
  یِم  چِھ  تِم  لُکھ  یِمن  اگر  أسۍ  زمینس  منٛز  اقتدار  بخشو،  تیٚلہِ  کرن  تِم  نماز  قٲیِم،  زکوٰۃ  دِن،  نیکی  ہُند  حکم  دِن  تہٕ  بُرٲئی  نِشہِ  رٹن  پتھ،  تہٕ  تمام  معاملاتن  ہُند  انجام  کار  چُھ  اللہ  تعالیٰ  سٕندِس  اتھس  منٛز۔

Mirwaiz:
  یِم  گٔے  تِمے  مسلمان  یِمن  بشارت  دِنہٕ  آیہِ،  ہرگاہ  أسۍ  دنیاہس  منٛز  حکومت  دِمَو  تِہِندِس  اَتھس  منٛز،  اَسہِ  چھےٚ  خبرٕے  تِم  تھاوَن  پانہٕ  تہِ  نٮ۪ماز  برپا  بیٚیہِ  کرن  زکوٰۃہ  ادا۔  بیٚیہِ  کرن  بیٚین  تہِ  رٕژَن  کامین  ہُنٛد  اَمر  تہٕ  یچھ  کامیو  نِشہِ  منع۔  سارِنٕے  کامین  ہُنٛد  انجام  چھُ  خداے  سٕندِسٕے  اختیارس  اندر۔

Tahir:
  (یِم  اہلِ  حق)  چِھ  تِم  لُکھ  زِ  ہرگاہ  أسۍ  یِمن  زمینس  منٛز  اقتدار  دِمَوتِم  کرن  (تیٚلہِ)  نمازِ  (ہُنٛد  نظام)  قٲیِم  تہٕ  زکوٰۃ  تٕچ  ادائیگی  (ہُنٛد  انتظام)  کرن  بیٚیہِ  کرن (پوٗرٕ  معاشرس  منٛزنیکی  ہُنٛد  تہٕ)  رٕژرُک  حکم  تہٕ  (لُکن)  کرن  بدی  نِشہِ  ٹھاکھ،  تہٕ  تمام  کامیٚن  ہُنٛد  انجام  چُھ  اللہ  تعالیٰ  سٕندِسٕے  اختیارس  منٛز۔

Transliteration:
  Alla<u>th</u>eena in makkann<u>a</u>hum fee alar<u>d</u>i aq<u>a</u>moo a<b>l</b><u>ss</u>al<u>a</u>ta wa<u>a</u>tawoo a<b>l</b>zzak<u>a</u>ta waamaroo bi<b>a</b>lmaAAroofi wanahaw AAani almunkari walill<u>a</u>hi AA<u>a</u>qibatu alomoor<b>i</b>


Athar:
  اے  نبیؐ،  اگر  یِم  ﴿یعنی  کُفار﴾  تۅہیہِ  بُتھ  چِھو  پھِران،  تیٚلہِ  چُھ  یِمَو  برونٛہہ  بُتھ  پھِیُرمُت  قومِ  نوحؑ  تہٕ  عاد  تہٕ  ثمودن،

Mirwaiz:
  ہرگاہ  یِم  ہَر  تہٕ  قضیہِ  لاگوُنۍ  لوٗکھ  تۅہیہِ  اَپُز  زانن  تہٕ  پژھ  کرن  نہٕ،  یہِ  نٔو  کتھا  چھَنہٕ،  اَمہِ  سٍتۍ  مَہ  سپدِو  توٚہۍ  آزُردٕہ،  یِمن  برونٹھ  تہِ  چھِ  قومِ  نوحن،  قومِ  عادن  تہٕ  ثمودن  پنٕنۍ  پیغمبر  اَپٕزۍ  زٲنِمٕتۍ۔

Tahir:
  تہٕ  اگر  یِم  (کٲفر)  تۅہیہِ  انکار  کران  چِھ،  یِمَو  برونٛہہ  اوس  قوم  نوحن  تہٕ  عادن  تہٕ  ثمودن  تہِ  (پننیٚن  رسولن)  انکار  کۆرمُت۔

Transliteration:
  Wain yuka<u>thth</u>ibooka faqad ka<u>thth</u>abat qablahum qawmu noo<u>h</u>in waAA<u>a</u>dun wathamood<b>u</b>


Athar:
  بیٚیہِ  اہلِ  مَدیَنَو  تہِ،  تہٕ  موسیؑ  ہس  تہِ  چُھ  بُتھ  پھِرنہٕ  آمُت۔  یِمن  سارِنٕے  حقس  انکار  کرن  والیٚن  دِژٕ  مےٚ  گۅڈٕ  مہلت،  پتہٕ  رٔٹِم،  پتہٕ  وُچِھو  میون  عذاب  کِیُتھ  اوس۔

Mirwaiz:
  بیٚیہِ  شہرِ  مدین  کیو  لوٗکو،  بیٚیہِ  چھُ  اَپُز  زاننہٕ  آمُت  موسیٰ  علیہ  السلام۔  تِمن  سارِنٕے  کٲفرن  تہٕ  منکرن  دِژ  مےٚ  کینٛہہ  کالاہ  مہلت،  توپتہٕ  رٔٹِم  تِم  تہٕ  کٔرِم  عذابس  گرفتار۔  پس  وُچھِو  توٚہۍ  سُہ  میون  عذاب  کِیُتھ  اوس  تِہِندِ  خٲطرٕ۔

Tahir:
  تہٕ  مَدیَن  کیو  روزن  والیٚو  (تہِ  اوس  انکار  کۆرمُت)  تہٕ  موسیٰ  ہس  (علیہ  السلام)  تہِ  آو  اِنکار  کرنہٕ  لہٰذا  روٗدُس  بہٕ  (تِمن  سارِنٕے)  کٲفرن  مہلت  دِوان  پتہٕ  رٔٹۍ  مے٘  تِم،  پتہٕ  (ؤنۍتَو)  میون  عذاب  کِیُتھ  اوس۔

Transliteration:
  Waa<u>s</u><u>ha</u>bu madyana waku<u>thth</u>iba moos<u>a</u> faamlaytu lilk<u>a</u>fireena thumma akha<u>th</u>tuhum fakayfa k<u>a</u>na nakeer<b>i</b>


Athar:
  کٍژاہ  خطا  کار  بستی  چھےٚ  یِمہٕ  اسہِ  تباہ  چھےٚ  کرِمژٕ،  تہٕ  اَز  چھےٚ  تِمہٕ  پننیٚو  پَشَو  کِنۍ  دُبہٕ  پیٚتھ،  کٲتیاہ  کٕرٛیرۍ  چِھ  بے  کار  تہٕ  کٲتیاہ  محل  چِھ  کھنڈر  بٔنِتھ۔

Mirwaiz:
  پس  کٲتِہَن  شہرن  ہٕندۍ  لوٗکھ  گٲلۍ  اَسہِ  تِہِنزِ  نافرمٲنی  سببہ۔  تِہٕنز  حالت  چھےٚ  تِہٕنزن  لریٚن  جاین  ہٕندۍ  پَس  چھِ  دَبہٕ  بیٖٹھۍ  مٕتۍ  یعنی  تِمہٕ  چھےٚ  وٲران  تہٕ  مُنہدم  سپزمَژٕہ۔  تِم  لوٗکھ  یِم  تِمن  لریٚن  منٛز  بسان  ٲسۍ  گٔے  ہلاک  تتھ  سٍتۍ۔  بیٚیہِ  کٲتیاہ  کِریٖرۍ  یِم  بیکار  چھِ  پیٚمٕتۍ،  اَمہِ  برونٹھ  ٲسۍ  تِم  آباد،  بیٚیہِ  کٲژاہ  محکم  تہٕ  مضبوط  گچھ  کرنہٕ  آمژٕ  لَرِ،  تِمنٕے  لریٚن  چھُ  لُرٕ  پار  گوٚمُت۔

Tahir:
  پتہٕ  کٲژاوے  بستی  چھے٘  (تِژٕھہ)  یِمہٕ  اَسہِ  ہلاک  کرِ  اَتھ  حالس  منٛز  زِ  تِمہٕ  آسہٕ  ظٲلم  وۅنۍ  چھے٘  تِمہٕ  پننیٚن  پشن  پیٚٹھ  (دُبہٕ)  پیتھ  تہٕ  (تِہِندِ  ہلاکت  سٍتۍ)  کٲتیاہ  کریٖرۍ  (گٔے)  بے  کار  تہٕ  کٲتیاہ  مضبوط  محل  (چِھ) وُجارٕ  پیٚتھ۔

Transliteration:
  Fakaayyin min qaryatin ahlakn<u>a</u>h<u>a</u> wahiya <i><u>th</u></i><u>a</u>limatun fahiya kh<u>a</u>wiyatun AAal<u>a</u> AAurooshih<u>a</u> wabirin muAAa<u>tt</u>alatin waqa<u>s</u>rin masheed<b>in</b>


Athar:
  کیا  یِم  لُکھ  چِھنا  زمینس  منٛز  پھیرِمٕتۍ  تھوٗرِمٕتۍ  زِ،  یِہِندۍ  دل  آسٕہَن  سمجھن  وٲلۍ،  تہٕ  یِہندۍ  کَن  آسہن  بوزن  وٲلۍ؟  حقیقت  چھےٚ  یہِ  زِ  أچھ  چَھنہٕ  اَنہِ  آسان،  مگر  تِم  دِل  چِھ  أنۍ  آسان  یِم  سینن  منٛز  چِھ۔

Mirwaiz:
  کیا  یِم  منکر  چھِنا  پھیرمٕتۍ  مُلکس  اندر  تااینکہ  تِمَو  آسہن  تِہِندۍ  حالات  وُچھِمٕتۍ،  پس  آسہانکھ  دِل  تِتھۍ  سپٕدۍ  مٕتۍ  یِمَو  سٍتۍ  زانُن  تگہِ  ہکھ  یا  آسہانکھ  کَن  تِتھِۍ  سپٕدۍ  مٕتۍ  یِمَو  سٍتۍ  بوزُن  تگہِ  ہکھ۔  حقیقت  چھےٚ  یہِ  زِ  اَنہِ  چھَنہٕ  آسان  گٲمژٕ  کلہٕ  چہ  أچھ  بلکہ  چھِ  أنۍ  آسان  تِم  دل  یِم  سینس  منٛز  چھِ  آسان،  لہٰذا  چھِ  تِمن  تہِ  دل  اعمیٰ  سپٕدِمٕتۍ۔

Tahir:
  تیٚلہِ  کیا  تِم  پھیٖرۍنا  زمینس  منٛز  اورٕ  یور  زِ  (بنان  چُھ  تِم  کھنڈر  ات  وُچِھتھ  ما)  گژھہن  تِہِندۍ  دل (تِتھۍ) یِمَو  سٍتۍ  تِم  سمجھِتھ  ہیٚکہن  یا  کن  گژھہنکھ  (تِتھۍ)  یِمَو  سٍتۍ  تِم  (حقٕچ  کتھ)  بوٗزِتھ  ہیٚکہن،  دراصل  چھے٘  حقیقت  یہِ  زِ  (یِتھیٚن  ہٕنزٕ)  أچھ  چھَنہٕ  اَنہِ  آسان  بلکہ  چِھکھ  دل  گژھان  أنۍ  یِم  سینن  منٛز  چِھ۔  

Transliteration:
  Afalam yaseeroo fee alar<u>d</u>i fatakoona lahum quloobun yaAAqiloona bih<u>a</u> aw <u>atha</u>nun yasmaAAoona bih<u>a</u> fainnah<u>a</u> l<u>a</u> taAAm<u>a</u> alab<u>sa</u>ru wal<u>a</u>kin taAAm<u>a</u> alquloobu allatee fee a<b>l</b><u>ss</u>udoor<b>i</b>


Athar:
  یِم  لُکھ  چِھ  عذاب  خٲطرٕ  بانبٕر  کران۔  اللہ  تعالیٰ  کرِ  نہٕ  ہرگز  پننِس  وعدس  خلاف،  مگر  تُہندِس  ربّ  سُند  اکھ  دۅہ  چُھ  تُہٕنزِ  گٔرنٛز  ہٕندِس  ساسَس  ؤرِیس  یوت  آسان  ﴿یعنی  انسٲنی  تواریخس  منٛز  چِھنہٕ  اللہ  تعالیٰ  سٕندۍ  فٲصلہٕ  تُہنزو  گھریٚو  تہٕ  جنتریو  ہٕندِ  لحاظہٕ  سپدان  زِ  اَز  کٔر  اکھ  صحیح  یا  غلط  رٔوِش  اختیار،  تہٕ  پگاہ  درٛاے  اَمِکۍ  اصل  یا  خراب  نتیجہِ  نٔنۍ،  کُنہِ  قومس  اگر  یہِ  وننہٕ  یِیہِ  زِ  فلٲنۍ  طرزِ  عمل  اختیار  کرنُک  انجام  نیرِ  تُہنزِ  تبٲہی  ہٕندِس  صورتس  منٛز،  تیٚلہِ  آسہِ  سُہ  سٮ۪ٹھہٕے  احمق  اگر  درجواب  یہِ  استدلال  کرِ  زِ  جناب  اسہِ  چِھ  یہِ  طرزِ  عمل  اختیار  کٔرِمٕتِس  داہ  وُہ  یا  پنژاہ  ؤری  گٔمٕتۍ،  وُنستام  ووت  نہٕ  اَسہِ  کانٛہہ  زکھ۔  تواریخی  نتیجو  خٲطرٕ  چِھ  دۅہ،  ریٚتھ  تہٕ  ؤری  درکنار،  صدیہِ  تہِ  چَھنہٕ  کانٛہہ  بوٚڈ  چیز۔﴾

Mirwaiz:
  وۅنۍ  چھِ  یِم  کٲفر  نبوتس  منٛز  شُبہ  تہٕ  شک  تراونہٕ  خٲطرٕ  تۅہیہِ  نِشہِ  جلدی  ژھانڈان  عذاب  واقع  کرنس  اندر۔  اللہ  تعالیٰ  کرِ  نہٕ  ہرگز  پننِس  وعدس  خلاف۔  یُس  وقتاہ  تٔمۍ  تَمہِ  عذاب  خٲطرٕ  مقرر  کوٚرمُت  چھُ  تتھ  وقتس  پٮ۪ٹھ  واتہِ  ضرور  سُہ  عذاب۔  پٔزِپٲٹھۍ  تُہٕندِس  پروردگارس  نِشہِ  چھُ  اَکھ  دۅہا  ساسس  ؤرِیس  برابر  تُہٕندِ  تَمہِ  شمارٕ  موجوب  یُس  توٚہۍ  کران  چھِو۔

Tahir:
  تہٕ  یِم  چِھ  یژھان  زِ  تۆہۍ  گٔژِھو  عذاب  جلدی  اَنٕنۍتہٕ  اللہ  تعالیٰ  کرِ  نہٕ  ہرگز  پننہِ  وعدٕچ  خلاف  ورزی،  تہٕ  (ییٚلہِ  عذابُک  وقت  یِیہِ)  تیٚلہِ  چُھ  (عذابُک)  اَکھ  دۅہ  تُہٕندِس  ربّس  نِشہِ  اَکس  ساسس  ورۍیس  برابر  (تَمہِ  حسابہٕ)  یُس  تۆہۍ  گٕنزران  چِھو۔

Transliteration:
  WayastaAAjiloonaka bi<b>a</b>lAAa<u>tha</u>bi walan yukhlifa All<u>a</u>hu waAAdahu wainna yawman AAinda rabbika kaalfi sanatin mimm<u>a</u> taAAuddoon<b>a</b>


Athar:
  کٲژاہ  بستیہِ  چھےٚ  یِمہٕ  ظٲلِم  آسہٕ،  مےٚ  دِژ  گۅڈٕ  تِمن  مہلت،  پتہٕ  کٔرمکھ  تھپھ،  تہٕ  سارِنٕے  چُھ  یُن  ٲخر  میے  نِشہِ۔

Mirwaiz:
  بیٚیہِ  کٲتِہن  شہرن  ہٕندۍ  لوٗکھ  تِمن  دِژ  مہلت  ظٲلم  تہٕ  نافرمان  آسنہٕ  کہ  باوجود  یعنی  تِم  ٲسۍ  ٹھٹھہٕ  زانان  عذابُک  واقع  سپدُن  تَمی  ٲسۍ  جلدی  تَمہِ  کہ  وقوعُک  مطالبہ  کران۔  تِم  ییٚلہِ  توتہِ  باز  آے  نہٕ  توپتہٕ  کٔرۍ  مےٚ  تِم  عذابس  گرفتار۔  بیٚیہِ  چھُ  سارِنٕے  پتولاکہ  مےٚ  نِشہِ  واتُن،  تَمہِ  ساعتہٕ  دِمہٕ  بہٕ  تِمن  شرک  و  کفرُک  پوٗرٕ  سزا۔

Tahir:
  تہٕ  کٲژاوے  بستی  چھے٘  (تِژٕھہ)  یِمن  مے٘  مہلت  دِژ  حالانکہ  آسہٕ  تِمہٕ  ظٲلم  پتہٕ  رَچہِ  مے٘  تِمہٕ  (عذاب  کِس)  گرفتس  منٛزتہٕ  (پۯتھ  کٲنسہِ)  چُھ  مے  کُن  واپس  پھیٖرِتھ  یُن۔

Transliteration:
  Wakaayyin min qaryatin amlaytu lah<u>a</u> wahiya <i><u>th</u></i><u>a</u>limatun thumma akha<u>th</u>tuh<u>a</u> wailayya alma<u>s</u>eer<b>u</b>


Athar:
  اے  نبیؐ  ؤنِو  زِ،  اے  لوٗکو!  بہٕ  چُھس  تُہندِ  خٲطرٕ  صرف  سُہ  شخص  یُس  ﴿خراب  وقت  یِنہٕ  برونٛہہ﴾  صاف  صاف  خبردار  کرن  وول  آسہِ۔

Mirwaiz:
  توٚہۍ  فرمٲوِیوٗکھ  یارسول  اللہؐ،  اے  لوٗکو،  بہٕ  چھُس  نہٕ  مگر  تُہٕندِ  خٲطرٕ  اَکھ  نٔنۍ  پٲٹھۍ  بیٖم  کروُن،  مےٚ  تانۍ  چھُنہٕ  عذاب  واقع  کرُن۔

Tahir:
  فرمٲوِیوٗکھ،  اے  لوٗکو!  بہٕ  چُھس  محض  تُہٕندِ  خٲطرٕ  (اللہ  تعالیٰ  سٕندِعذاب  نِشہِ)  کھوژناون  وول۔

Transliteration:
  Qul y<u>a</u> ayyuh<u>a</u> a<b>l</b>nn<u>a</u>su innam<u>a</u> an<u>a</u> lakum na<u>th</u>eerun mubeen<b>un</b>


Athar:
  پتہٕ  یِم  ایمان  انن،  بیٚیہِ  کرن  نیک  عملہٕ،  تِہندِ  خٲطرٕ  چھےٚ  مغفرت،  بیٚیہِ  عزتٕچ  روٗزی۔

Mirwaiz:
  پس  یِمَو  لوٗکو  میانہِ  کھۅژناونہٕ  تہٕ  بیٖم  کرنہٕ  سٍتۍ  عبرت  رٔٹِتھ  ایمان  اوٚن  تہٕ  رٕژٕ  عملہٕ  کرِ،  تِہِندِ  خٲطرٕ  چھُ  بوٚڈ  مغفرت  بیٚیہِ  عزتُک  رِزق  یعنی  جنت  تہٕ  جنتہ  چہ  نعمژٕہ۔

Tahir:
  وۅنۍ  یِمَو  لُکو  ایمان  اۆن  تہٕ  نیک  عمل  روٗدۍ  کران  تِہِندِ  خٲطرٕ  چُھ  مغفرت  تہٕ  (مزید)  عزت  وول  انعام۔

Transliteration:
  Fa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti lahum maghfiratun warizqun kareem<b>un</b>


Athar: تہٕ یِم سانیٚن آیاتن ؤسۍ پایہِ ہاونٕچ کوٗشش کرن، تِم چِھ جہنمٕکۍ یار۔
Mirwaiz:
  بیٚیہِ  یِم  لوٗکھ  کوشش  چھِ  کران  سانین  آیاتن  اَپُززٲنِتھ  اَسہِ  عٲجز  کرنٕچ،  تِمے  گٔے  نارٕ  وٲلۍ  یعنی  نارِ  جہنمس  واتہٕ  وُنۍ۔  اے  پیغمبر  یِم  لوٗکھ  چھِ  شیطان  سٕندِ  اغوا  سٍتۍ  تۅہیہِ  سٍتۍ  مقابلہ  تہٕ  مجادلہ  کران،  یہِ  چھَنہٕ  نٔو  کتھاہ۔

Tahir:
  تہٕ  یِم  لُکھ  سانیٚن  آیاتن  (ہٕندِس  رد  کرنس  منٛز)  کوٗششہِ  منٛز  چِھ  روزان  اَمہِ  رایہِ  زِ  (اَسہِ)  کرن  عٲجز  تِمَے  لُکھ  چِھ  جہنمی۔

Transliteration:
  Wa<b>a</b>lla<u>th</u>eena saAAaw fee <u>a</u>y<u>a</u>tin<u>a</u> muAA<u>a</u>jizeena ol<u>a</u>ika a<u>s</u><u>ha</u>bu alja<u>h</u>eem<b>i</b>


Athar:
  تہٕ  اے  نبیؐ،  تۅہیہِ  برونٛہہ  نَہ  سوٗز  اسہِ  کانٛہہ  رسول  تِیُتھ،  نَہ  نبی  ﴿یس  سٍتۍ  یہِ  معاملہٕ  آسہِ  نہٕ  پیش  آمُت﴾  زِ  ییٚلہِ  تٔمۍ  تمنا  کوٚر،  شیطان  سپُد  تٔمۍ  سٕندِس  تمنّاہس  منٛز  خلل  انداز،  یِتھہٕ  پٲٹھۍ  یِمہٕ  تہِ  خلل  اندٲزِیہِ  شیطان  کران  چُھ،  اللہ  تعالیٰ  چُھ  تِمن  مِٹاوان،  تہٕ  پننیٚن  آیاتن  چُھ  پۅختہٕ  کران،  اللہ  تعالیٰ  چُھ  زانن  وول  تہٕ  حکمت  وول۔

Mirwaiz:
  اَسہِ  سوٗز  نہٕ  تۅہیہِ  برونٹھ  کانٛہہ  رسولاہ  تہٕ  کانٛہہ  نبیاہ  ییٚمِس  نہٕ  یہِ  قصہٕ  پیش  آو  کہ  یانۍ  تٔمۍ  اللہ  تعالیٰ  سٕندیو  احکامو  اندرٕہ  حکماہ  بیان  ہیوٚت  کرُن  تانۍ  ہیوٚت  شیطانن  کٲفرن  ہٕندین  دِلن  شُبہٕ  تہٕ  اعتراض  تراوُن۔  پس  چھُ  اللہ  تعالیٰ  نِہناوان  تہٕ  نیست  و  نابود  کران  تِم  شبہات  تہٕ  وسوَسہِ  یِم  شیطان  تراوان  چھُ  قطعی  جوابَو  تہٕ  روشن  دلیلو  سٍتۍ۔  توپتہٕ  چھُ  اللہ  تعالیٰ  مضبوط  کران  پننین  آیاتن  ہٕندۍ  مضامین۔  بیٚیہِ  چھُ  اللہ  تعالیٰ  تِمن  اعتراضاتن  متعلق  پوٗرٕ  علمہٕ  وول،  بیٚیہِ  چھُ  تِمن  اعتراضاتن  ہُنٛد  جواب  تسلیم  کرنس  اندر  پوٗرٕ  حکمت  وول۔  وۅنۍ  گوٚو  یہِ  کیازِ  چھُ  اللہ  تعالیٰ  کران  یعنی  شیطانس  کیازِ  چھُ  وسوسہ  تراونُک  موقع  دِوان۔

Tahir:
  تہٕ  اَسہِ  سوٗزنہٕ  تۅہیہِ  برونٛہہ  کانٛہہ  رسول  تہٕ  نَہ  کانٛہہ  نبی  مگر  (سارِنٕے  سٍتۍ  چُھ  یہِ  واقعہ  پیش  آمُت  زِ)  ییٚلہِ  تٔمۍ  (رسولن  یا  نبی  یَن  لُکن  پیٚٹھ  اللہ  تعالیٰ  سُنٛد  کلام)  پۆر  (پتہٕ)  رَلٲوۍ  شیطانن  (لُکن  ہٕندیٚن  ذہنن  منٛز)  تَتھ  (نبی  سٕندِس)  پٔرۍمٕتِس  (یعنی  تلاوت  کرنہٕ  آمتِس)  کلامس  منٛز  (پننہِ  طرفہٕ  بٲطل  شبہات  تہٕ  فٲسد  خیالات)،  لہٰذا  شیطان  یِم  (وسوسہٕ  بوزن  والیٚن  ہٕندیٚن  ذہنن  منٛز)  تراوان  چُھ  اللہ  تعالیٰ  چُھ  تِمن  مِٹاوان  پتہٕ  چُھ  اللہ  تعالیٰ  پنٕنۍ  آیات  (اہلِ  ایمانن  ہٕندیٚن  دِلن  منٛز)  سیٚٹھاہ  مضبوط  کران،  تہٕ  اللہ  تعالیٰ  چُھ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Wam<u>a</u> arsaln<u>a</u> min qablika min rasoolin wal<u>a</u> nabiyyin ill<u>a</u> i<u>tha</u> tamann<u>a</u> alq<u>a</u> a<b>l</b>shshay<u>ta</u>nu fee omniyyatihi fayansakhu All<u>a</u>hu m<u>a</u> yulqee a<b>l</b>shshay<u>ta</u>nu thumma yu<u>h</u>kimu All<u>a</u>hu <u>a</u>y<u>a</u>tihi wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  ﴿سُہ  چُھ  امہِ  موجوب  یِتھہٕ  پٲٹھۍ  سپدَنہٕ  دِوان﴾  تاکہ  شیطان  سٕنزِ  تراونہٕ  آمٕژِ  خرٲبی  بناوِ  فتنہٕ،  تِمن  لُکن  خٲطرٕ  یِہندٮ۪ن  دِلن  ﴿نِفاقٕچ  بیمٲرۍ  چھےٚ  لجمٕژ،  تہٕ  یِہندۍ  دِل  کھوٚٹۍ  چِھ  حقیقت  چھےٚ  یہِ  زِ  یِم  ظٲلِم  لُکھ  چِھ  عنادس  ﴿ضِدس﴾  منٛز  واریاہ  دوٗر  درٛامٕتۍ۔

Mirwaiz:
  یُتھ  اللہ  تعالیٰ  کرِ  تتھ  شیطان  سٕندِس  وسوسَس  آزمٲیشہِ  ہُنٛد  ذریعہ  تِمن  لوٗکن  ہٕندِ  خٲطرٕ  یِہِندین  دِلن  اندر  شکن  تہٕ  شُبہن  ہُنٛد  مرض  چھُ،  بیٚیہِ  یِمن  ہٕندۍ  دل  سخت  چھِ۔  پٔزِپٲٹھۍ  چھِ  کٲفر  زیٖٹھِس  اختلافس  تہٕ  مخالفتس  منٛز،  پوٚز  روشن  ٲسِتھ  چھِنہٕ  محض  عناد  سببہ  قبول  کران،  شیطانس  آو  وَسوسہٕ  تراونُک  طاقت  دِنہٕ  یُتھ  لوٗکن  آزمایش  کرنہٕ  یِیہِ۔

Tahir:
  (یہِ  چُھ  اَمہِ  موجوب  سپدان)  تاکہ  اللہ  تعالیٰ  بناوِ  تِم  (بٲطل  خیالات  تہٕ  فٲسد  شبہات)  یِم  شیطان  (لُکن  ہٕندیٚن  ذہنن  منٛز)  تراوان  چُھ  تِتھیٚن  لُکن  خٲطرٕ  آزمٲیش  یہِٕندیٚن  دِلن  منٛز  (منافقتٕچ)  بیمٲرۍ  چھے٘  تہٕ  یِمن  لُکن  ہٕندۍ  دل  (کفرتہٕ  عناد  کِنۍ)  دَڑیمتۍ  چِھ،تہٕ  بے  شک  چِھ  ظٲلم  لُکھ  سیٚٹھاہ  شدید  مخالفتس  منٛز  ہیٚنہٕ  آمٕتۍ۔

Transliteration:
  LiyajAAala m<u>a</u> yulqee a<b>l</b>shshay<u>ta</u>nu fitnatan lilla<u>th</u>eena fee quloobihim mara<u>d</u>un wa<b>a</b>lq<u>a</u>siyati quloobuhum wainna a<b>l</b><i><u>thth</u></i><u>a</u>limeena lafee shiq<u>a</u>qin baAAeed<b>in</b>


Athar:
  تہٕ  علمہٕ  وٲلۍ  لُکھ  زٲنِن  زِ  یہِ  چُھ  حق  تُہندِس  ربّ  سٕندِ  طرفہٕ،  تہٕ  تِم  أنِن  اتھ  پٮ۪ٹھ  ایمان  تہٕ  تِہِندۍ  دِل  نٔمِن  اتھ  برونٛہہ  کنہِ،  یقیناً  چُھ  اللہ  تعالیٰ  ایمان  اَنن  والیٚن  ہمیشہ  سٔیز  وتھ  ہاوان۔  ﴿مطلب  چُھ  یہِ  زِ  شیطان  سٕندۍ  یِم  فتنہٕ  تراوٕنۍ  چِھ  اللہ  تعالیٰ  ہن  لُکن  ہٕنزِ  آزمٲیشہِ  خٲطرٕ  تہٕ  کھوٚٹِس  نِشہِ  اَصل  جُدا  کرنُک  اکھ  ذریعہ  بناوِمٕتۍ۔  خراب  ذہنیتٕکۍ  لُکھ  چِھ  یِموٕے  چیزو  نِشہِ  غلط  نتیجہ  اخذ  کران،  تہٕ  یِمہٕ  چھےٚ  تِہِندِ  خٲطرٕ  گُمرٲہی  ہُند  ذریعہ  بنان۔  صاف  ذہن  کیٚن  لُکن  چھےٚ  یِمے  کتھہٕ  نبی  تہٕ  خُداے  سٕنزِ  کتابہِ  ہٕندِ  برحق  آسنُک  یقین  بیٚہناوان،  تہٕ  تِم  چِھ  ژینان  زِ  یِم  چِھ  شیطان  سٕندۍ  ژھل،  تہٕ  یہِ  چیز  چُھ  تِمن  مطمئن  کران  زِ  یہِ  دعوت  چھےٚ  یقیناً  خیر  تہٕ  راستی  ہٕنز  دعوت،  نتہٕ  آسہِ  ہے  نہٕ  شیطان  اتھ  پٮ۪ٹھ  اتھ  حدس  تام  خۅش،  نبی  صلی  اللہ  علیہ و سلمن  ہٕنز  دعوت  یتھ  مرحلس  منٛز  امہِ  وقتہٕ  ٲس،  تتھ  وُچِھتھ  آسہٕ  تمام  ظٲہر  بین  نظرٕ  یہِ  دوکھہٕ  کھیٚوان  زِ  حضور  صلی  اللہ  علیہ و سلم  چِھ  پننِس  مقصدس  منٛز  ناکام  سپٕدمٕتۍ۔  وُچھن  وٲلۍ  یِکینژھاہ  وُچھان  ٲسۍ،  سُہ  اوس  یی  زِ  اکھ  شخص  ییٚمۍ  سُند  تمنا  تہٕ  آرزو  یہِ  اوس  زِ  تٔمۍ  سُند  قوم  گوٚژھ  تس  پٮ۪ٹھ  ایمان  اَنُن،  تس  پیٚیہِ  ٲخر  کار  ہجرت  کرٕنۍ  تہٕ  مکٕکۍ  کُفّار  سپدۍ  کامیاب۔  اتھ  صوٗرتِ  حالس  منٛز  ییٚلہِ  لُکھ  حضور  صلی  اللہ  علیہ و سلمن  ہُند  یہِ  بیان  وُچھان  ٲسۍ  زِ  بہٕ  چُھس  اللہ  تعالیٰ  سُند  نبیؐ،  تہٕ  تٔمۍ  سُند  تٲیید  چُھ  مےٚ  سٍتۍ  تہٕ  قرآنٕکۍ  تِم  اعلانات  ٲسۍ  وُچھان  زِ  نبی  صلی  اللہ  علیہ و سلمس  بُتھ  پھِرن  وٲلِس  قومس  پٮ۪ٹھ  چُھ  عذاب  یِوان،  تِمن  ٲس  حضور  صلی  اللہ  علیہ و سلمن  ہٕنز  تہٕ  قرآنٕچ  صداقت  شکہٕ  لد  باسان،  تہٕ  حضور  صلی  اللہ  علیہ و سلمن  ہٕندۍ  مخٲلِف  ٲسۍ  اتھ  پٮ۪ٹھ  بجہِ  بجہِ  کتھہٕ  کران  زِ  کوٚت  گوٚو  سُہ  خُداے  سُند  تٲیید  تہٕ  کیا  سپُد  عذاب  چن  تِمن  وعیدن،  وۅنۍ  کیازِ  چُھنہٕ  یِوان  سُہ  عذاب  ییٚمہِ  نِشہِ  أسۍ  کھۅژناونہٕ  ٲسۍ  یِوان۔  یِمنٕے  کتھن  ہُند  جواب  چُھ  یِمن  آیاتن  منٛز  دِنہٕ  آمُت﴾

Mirwaiz:
  چھُ  یِمَو  صحیح  جوابو  سٍتۍ  تِمن  شُبہاتن  ہُنٛد  ابطال  سپدان  یُتھ  عملہِ  وٲلۍ  یہِ  کتھ  وارٕ  زانن  یہِ  نبی  کریم  صلی  اللہ  علیہ  و سلمو  فرموو  تہٕ  تلاوت  کوٚر،  تہِ  چھُ  پٔزِپٲٹھۍ  تِہِندِس  پروردگار  سٕندی  طرفہٕ۔  پس  روٗزِن  تِم  ایمانس  پٮ۪ٹھ  پوٗرٕ  قٲیِم  توپتہٕ  سپدن  تتھ  پٮ۪ٹھ  عمل  کرنہٕ  خٲطرٕ  تِہِندۍ  دل  پوٗرٕ  مٲیِل۔  بے  شک  اللہ  تعالیٰ  ہٕے  چھُ  باایمانن  سیز  وَتھ  ہاوان۔  پس  گوٚژھ  نا  تِمن  ہدایت  بَنُن۔  یہِ  گٔیہِ  حالت  باایمانن  ہٕنز،  پتھ  روٗدۍ  کٲفر  تِمن  ہُنٛد  حال  چھُ  اَمہِ  پتہٕ۔

Tahir:
  تہٕ  تاکہ  تِم  لُکھ  یِمن  (صحیح)  علم  چُھ  عطا  کرنہٕ  آمُت  زانن  زِ  سۅے  (وحی  ییٚمِچ  پیغمبرن  تلاوت  چھے٘  کٔرمٕژ)  چھے٘  تُہٕندِس  ربّ  سٕندِ  طرفہ  حقس  پیٹھ  (مبنی)  لہٰذا  أنِن  تِم  تٔتھۍ  پیٚٹھ  ایمان  (تہٕ  شیطٲنۍ  وسوسہٕ  کٔرِن  رد)  تہٕ  تِہِندۍ  دل  کرن  تس  (ربّس)  خٲطرٕ  عٲجزی،  تہٕ  بے  شک  چُھ  اللہ  تعالیٰ  مومنن  ضرور  سیٚزِ  وَتہِ  کُن  ہدایت  فرماون  وول۔

Transliteration:
  WaliyaAAlama alla<u>th</u>eena ootoo alAAilma annahu al<u>h</u>aqqu min rabbika fayuminoo bihi fatukhbita lahu quloobuhum wainna All<u>a</u>ha lah<u>a</u>di alla<u>th</u>eena <u>a</u>manoo il<u>a</u> <u>s</u>ir<u>at</u>in mustaqeem<b>in</b>


Athar:
  انکار  کرن  وٲلۍ  روزن  اَمہِ  طرفہٕ  شکس  منٛزٕے۔  یوٚت  تام  زن  تِمن  پٮ۪ٹھ  اچانک  یا  تہٕ  قیامتٕچ  گٔر  یِیہِ،  یا  سپدیٚکھ  اکہِ  منحوس  دۅہُک  عذاب  نٲزِل۔

Mirwaiz:
  پتھ  روٗدۍ  کٲفر  تِم  روزن  ہمیشہ  قرآن  مجید  کہ  حقہٕ  شک  سٕے  اندر  یوٚت  تانۍ  وٲتِتھ  پیٚیہِ  ہنگہٕ  تہٕ  منگہٕ  تِمن  قیامتُک  دۅہ  یا  واتیکھ  دنیاسٕے  منٛز  کُنہِ  سخت  مشکل  تہٕ  بے  برکت  دۅہُک  عذاب  یتھ  منٛز  تِمن  قتل  و  غارت  سپدِ۔

Tahir:
  تہٕ  کٲفر  لُکھ  روزن  ہمیشہ  اَمہِ  (قرآن)  کہ  حوالہٕ  شکس  منٛز  اۆت  تام  زِ  اچانک  یِیہِ  تِمن  پیٚٹھ  قیامت  نَتہٕ  یِیہِ  تَمہِ  دۅہُک  عذاب  ییٚمہِ  نِشہِ  نجاتُک  کانٛہہ  امکان  چُھنہٕ۔

Transliteration:
  Wal<u>a</u> yaz<u>a</u>lu alla<u>th</u>eena kafaroo fee miryatin minhu <u>h</u>att<u>a</u> tatiyahumu a<b>l</b>ss<u>a</u>AAatu baghtatan aw yatiyahum AAa<u>tha</u>bu yawmin AAaqeem<b>in</b>


Athar:
  تمہِ  دۅہ  آسہِ  بادشٲہی  اللہ  تعالیٰ  سٕنز،  تہٕ  سُہ  کرِ  تِمن  درمیان  فٲصلہٕ،  یِم  ایمان  تھاون  وٲلۍ  تہٕ  عملِ  صالح  کرن  وٲلۍ  آسن،  تِم  گژھن  نعمت  سٍتۍ  برنہٕ  آمتیٚن  جنّتن  منٛز۔

Mirwaiz:
  پادشاہت  آسہِ  تَمہِ  دۅہ  یعنی  قیامتُک  دۅہ  اللہ  تعالیٰ  سٕنزٕے  یٲژ۔  سُے  کرِ  یِمن  کٲفرن  منٛز  عملی  فٲصلہٕ۔  سُہ  فٲصلہٕ  گوٚو  یۅہے  کہ  یِمَو  لوٗکو  ایمان  أنِتھ  رٕژٕ  عملہٕ  کرِ  مَژٕہ  آسن  تِمن  واتناوِ  اللہ  تعالیٰ  نعمژن  ہٕندین  جنتن  اندر۔

Tahir:
  حکمرٲنی  آسہِ  تَمہِ  دۅہ  صرف  اللہ  تعالیٰ  سٕنزٕے  یٲژ۔سُے  کرِ  تِمن  درمیان  فٲصلہٕ،  وۅنۍ  یِمَو  لُکو  ایمان  اۆن  تہٕ  نیک  عمل  روٗدۍ  کران  (تِم)  آسن  نعمت  کیٚن  باغن  منٛز  (قیام  کٔرِتھ)۔  

Transliteration:
  Almulku yawmai<u>th</u>in lill<u>a</u>hi ya<u>h</u>kumu baynahum fa<b>a</b>lla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti fee jann<u>a</u>ti a<b>l</b>nnaAAeem<b>i</b>


Athar:
  تہٕ  یِمو  کُفر  آسہِ  کوٚرمُت  تہٕ  سانیٚن  آیاتن  آسیکھ  بُتھ  پھِیُرمُت،  تِہندِ  خٲطرٕ  آسہِ  رُسوا  کرن  وول  عذاب۔

Mirwaiz:
  بیٚیہِ  یِمَو  کفر  تہٕ  انکار  کوٚر  بیٚیہِ  زٲنِکھ  اَپٕزۍ  سٲنۍ  آیات،  پس  تِمن  لوٗکن  ہٕندِ  خٲطرٕ  چھُ  ذلیل  تہٕ  خوار  کروُن  عذاب۔

Tahir:
  تہٕ  یِمَو  کفر  کۆر  بیٚیہِ  کۆرُکھ  سانیٚن  آیاتن  انکار  تیٚلہِ  آسہِ  تِمنٕے  لُکن  خٲطرٕ  ذلّت  وول  عذاب۔

Transliteration:
  Wa<b>a</b>lla<u>th</u>eena kafaroo waka<u>thth</u>aboo bi<u>a</u>y<u>a</u>tin<u>a</u> faol<u>a</u>ika lahum AAa<u>tha</u>bun muheen<b>un</b>


Athar:
  تہٕ  یِمو  اللہ  تعالیٰ  سٕنزِ  وتہِ  منٛز  ہجرت  کٔر،  پتہٕ  آے  قتل  کرنہٕ  یا  موٗدۍ،  اللہ  تعالیٰ  دِیہِ  تِمن  رُت  رزق،  تہٕ  یقیناً  چُھ  اللہ  تعالیٰ  ہٕے  بہترین  رزق  دِنہٕ  وول۔

Mirwaiz:
  بیٚیہِ  یِمَو  لوٗکو  خداے  سٕنزِ  وَتہِ  یعنی  تِہِندِ  دینہٕ  خٲطرٕ  پَنُن  وطن  ترٲوِتھ  ہجرت  کٔر  توپتہٕ  آے  مارنہٕ  یا  موٗدۍ  پانے  تِمن  دِیہِ  اللہ  تعالیٰ  ضرور  اَکھ  رُت  رِزقاہ،  جنتُک  رزق  تہٕ  کم  کم  میوٕہ  بیٚیہِ  دیدارِ  خدا۔  پٔزِپٲٹھۍ  اللہ  تعالیٰ  ہٕے  چھُ  سارِوٕے  عطا  کروُنیو  اندرٕہ  رُت  عطا  کروُن،  سُہ  کرِ  عطا  تِمن  رزق  جنتس  ستۍ  رٕژ  جاے  تہٕ  رُت  گرٕ  تہِ۔

Tahir:
  تہٕ  یِمَو  لُکواللہ  تعالیٰ  سٕنزِ  وَتہِ  منٛز  (وطنہٕ  نِشہِ)  ہجرت  کٔر  پتہٕ  آے  قتل  کرنہٕ  یا  موٗدۍ  (راہِ  حقٕکۍ  مصیبت  ویٚتران  ویٚتران)  اللہ  تعالیٰ  کرِ  تِمن  ضرور  رزقِ  حسنُک  (یعنی  اُخروی  عنایتن  ہُنٛد)  روٗزی  عطا،  تہٕ  بے  شک  چُھ  اللہ  تعالیٰ  سارِوٕے  کھۅتہٕ  بہتررزق  دِنہٕ  وول۔

Transliteration:
  Wa<b>a</b>lla<u>th</u>eena h<u>a</u>jaroo fee sabeeli All<u>a</u>hi thumma qutiloo aw m<u>a</u>too layarzuqannahumu All<u>a</u>hu rizqan <u>h</u>asanan wainna All<u>a</u>ha lahuwa khayru a<b>l</b>rr<u>a</u>ziqeen<b>a</b>


Athar:
  سُہ  واتناوِ  تِمن  تِژِھہ  جایہِ  ییٚمہِ  سٍتۍ  تِم  خۅش  سپدن،  بے  شک  چُھ  اللہ  مصلحت  زانن  وول  تہٕ  ژیٚڈ  کرن  وول۔

Mirwaiz:
  سُہ  واتناوِ  تِمن  ضرور  تِژِھہ  رٕژِ  جایہِ  اندر  یۅسہٕ  تِمن  سٮ۪ٹھاہ  پسند  سپدِ۔  اللہ  تعالیٰ  چھُ  پرتھ  کتھہِ  ہٕنز  مصلحے  زانہٕ  وُن،  سٮ۪ٹھاہ  ژیٚڈ  کروُن،  پننین  دشمنن  چھُنہٕ  سٍتی  رٹان  تہٕ  سزا  دِوان  بلکہ  چھُکھ  مہلت  دِوان۔

Tahir:
  سُہ  کرِ  تِمن  ضرور  تَتھ  جایہِ  (یعنی  مقامِ  رضوانس  منٛز)  دٲخل  ییٚمہِ  سٍتۍ  تِم  رٲضۍ  سپدن،  تہٕ  بے  شک  چُھ  اللہ  تعالیٰ  وارٕپٲٹھۍزانن  وول  بُردبار۔

Transliteration:
  Layudkhilannahum mudkhalan yar<u>d</u>awnahu wainna All<u>a</u>ha laAAaleemun <u>h</u>aleem<b>un</b>


Athar:
  یہِ  گوٚو  تِہُند  انجام،  تہٕ  یُس  اکھاہ  بدلہٕ  ہیٚیہِ  تِیُتُھے،  یُتھ  تس  سٍتۍ  کرنہٕ  آو،  تہٕ  پتہٕ  آسہِ  تس  پٮ۪ٹھ  زیادتی  تہِ  کرنہٕ  آمٕژ،  تیٚلہِ  کرِ  اللہ  تعالیٰ  ضرور  تس  مدد،  اللہ  تعالیٰ  چُھ  معاف  کرن  وول  تہٕ  درگزر  کرن  وول۔

Mirwaiz:
  وۅنۍ  بوٗزِو  اَمہِ  پتہٕ  یہِ  کتھ  کہ  ییٚمۍ  دشمنس  نِشہِ  بدلہٕ  ہیوٚت  تِیُتُے  یُتھ  تٔمِس  تکلیف  واتناونہٕ  آمُت  اوس،  توپتہٕ  ہے  تس  پٮ۪ٹھ  زیادتی  کرنہٕ  آیہِ  اللہ  تعالیٰ  کرِ  تس  ضرور  مدد  تہٕ  یٲری۔  پٔزِپٲٹھۍ  اللہ  تعالیٰ  چھُ  یقیناً  سٮ۪ٹھاہ  عفو  کروُن  سٮ۪ٹھاہ  مغفرت  کروُن۔

Tahir:
  (حکم)  چُھ  یۅہے،تہٕ  ییٚمۍ  شخصن  تِێتُے  بدلہٕ  ہیۆت  یوٗتاہ  تس  تکلیف  اوس  واتناونہٕ  آمُت  پتہٕ  یِیہِ  تس  شخصس  پیٚٹھ  زیادتی  کرنہٕ  تیٚلہِ  کرِ  اللہ  تعالیٰ  ضرور  تٔمۍ  سُنٛد  مدد۔  بے  شک  چُھ  اللہ  تعالیٰ  درگزر  کرن  وول  بۆڈ  مغفرت  کرن  وول۔

Transliteration:
  <u>Tha</u>lika waman AA<u>a</u>qaba bimithli m<u>a</u> AAooqiba bihi thumma bughiya AAalayhi layan<u>s</u>urannahu All<u>a</u>hu inna All<u>a</u>ha laAAafuwwun ghafoor<b>un</b>


Athar:
  یہِ  چُھ  امہِ  موجوٗب  زِ  رٲژ  منٛزٕ  دۅہ،  تہٕ  دۅہ  منٛزٕ  رات  کڑن  وول  چُھ  بس  اللہ  تعالیٰ،  تہٕ  سُہ  چُھ  بوزن  وول  تہٕ  وُچھن  وول۔

Mirwaiz:
  یہِ  یعنی  باایمانن  غلبہٕ  دُین،  تِمن  یٲری  تہٕ  مدد  کرُن  چھُ  اَوَے  زِ  اللہ  تعالیٰ  چھُ  کمالِ  قدرت  وول۔  چنانچہ  سُہ  چھُ  رٲژ  ہٕندین  اجزاہن  واتناوان  دۅہس  منٛز۔  دۅہ  کین  اجزاہن  واتناوان  رٲژ  منٛز  یعنی  کمی  تہٕ  زیادتی  کران۔  بیٚیہِ  چھُ  اَمہِ  نصرتُک  سبب  کہ  اللہ  تعالیٰ  چھُ  سارِنٕے  ہٕندۍ  احوال  تہٕ  اقوال  بوزوُن  تہٕ  وُچھہِ  وُن۔

Tahir:
  یہِ  چُھ  اَمہِ  وجہ  کِنۍ  زِ  اللہ  تعالیٰ  چُھ  رٲژ  کران  دۅہس  منٛز  دٲخل  تہٕ  دۅہس  چُھ  رٲژ  منٛز  کران  دٲخل  تہٕ  بے  شک  چُھ  اللہ  تعالیٰ  وارٕ  پٲٹھۍ  بوزن  وول،  وُچھن  وول  چُھ۔

Transliteration:
  <u>Tha</u>lika bianna All<u>a</u>ha yooliju allayla fee a<b>l</b>nnah<u>a</u>ri wayooliju a<b>l</b>nnah<u>a</u>ra fee allayli waanna All<u>a</u>ha sameeAAun ba<u>s</u>eer<b>un</b>


Athar:
  یہِ  چُھ  امہِ  موجوب  زِ  اللہ  تعالیٰ  ہٕے  چُھ  حق،  تہٕ  تِم  سٲری  چِھ  بٲطل  یِمن  اللہ  تعالیٰ  ترٲوِتھ  یِم  لُکھ  ناد  چِھ  لایان،  تہٕ  اللہ  تعالیٰ  ہٕے  چُھ  بالادست  تہٕ  بُزرگ۔

Mirwaiz:
  بیٚیہِ  چھُ  اَمہِ  نصرتُک  سبب  کہ  اللہ  تعالیٰ  ہٕے  چھُ  بے  شک  خداے  برحق،  پننہِ  ہستی  منٛز  کٲمل۔  سُہ  چھُ  واجب  الوجود،  بیٚیہِ  یِمن  معبودن  تِم  لوٗکھ  عبادت  کران  چھِ،  تِم  چھِ  اَپٕزۍ  تہٕ  بٲطل۔  بیٚیہِ  چھُ  پٔزِپٲٹھۍ  اللہ  تعالیٰ  ہٕے  سٮ۪ٹھاہ  تھوٚد  تہٕ  سٮ۪ٹھاہ  بوٚد  عٲلی  شان۔  اَمہِ  علاوٕہ  چھِ  اللہ  تعالیٰ  سٕندۍ  کمالات  بیٚیہِ  چھےٚ  تِہِنزِ  بے  شمار  نعمژ  یِمَو  کمالاتو  تہٕ  نعمتو  سبب،  سُہ  چھُ  توحیدس  تہٕ  شکرس  سزاوار۔

Tahir:
  یہِ  چُھ  اَمہِ  موجوب  زِ  صرف  چُھ  اللہ  تعالی  حق  تہٕ  بے  شک  یِکینٛژھاہ  (تِم  کٲفر)  تٔمِس  وَرٲے  پوٗزان  چِھ  سُہ  چُھ  بٲطل  تہٕ  پٔزۍپٲٹھۍ  چُھ  اللہ  تعالیٰ  ہٕے  یوت  سیٚٹھاہ  بلند  سیٚٹھاہ  بۆڈ۔

Transliteration:
  <u>Tha</u>lika bianna All<u>a</u>ha huwa al<u>h</u>aqqu waanna m<u>a</u> yadAAoona min doonihi huwa alb<u>at</u>ilu waanna All<u>a</u>ha huwa alAAaliyyu alkabeer<b>u</b>


Athar:
  کیا  توٚہۍ  چِھو  نا  وُچھان  زِ  اللہ  تعالیٰ  چُھ  آسمانہٕ  آب  ﴿روٗد﴾  تراوان،  تہٕ  امہِ  بدولت  چھےٚ  زمین  سرسبز  سپدان؟  حقیقت  چھےٚ  یہِ  زِ  سُہ  چُھ  سٮ۪ٹھاہ  مہربان  تہٕ  خبر  تھاون  وول۔  ﴿یعنی  کفرٕچ  تہٕ  ظُلمٕچ  رٔوِش  اختیار  کرن  والیٚن  پٮ۪ٹھ  عذاب  نٲزِل  کرُن،  مومنن  تہٕ  صالح  بندن  انعام  دِیُن،  مظلوم  اہلِ  حقن  دادرٔسی  کرٕنۍ،  تہٕ  طاقتہٕ  سٍتۍ  ظلمُک  مقابلہٕ  کرن  والیٚن  اہلِ  حقن  کامیٲبی  دِنۍ،  یہِ  سورُے  چُھ  امہِ  وجہ  کِنۍ  زِ  یِم  چِھ  اللہ  تعالیٰ  سٕندۍ  صفات﴾

Mirwaiz:
  ژٕھ  چھُکھنا  وُچھان  اللہ  تعالیٰ  سٕنز  قدرت  کِتھہٕ  پٲٹھۍ  چھُ  سُہ  آسمان  کہ  طرفہ  روٗد  تراوان  ییٚمہِ  سٍتۍ  زمین  چھےٚ  سپدان  سرسبز۔  پٔزِپٲٹھۍ  اللہ  تعالیٰ  چھُ  بندن  پٮ۪ٹھ  سٮ۪ٹھاہ  مہربان،  تس  چھےٚ  بندن  ہٕنزن  کتھن  ہٕںز  پوٗرٕ  خبر،  تِہِندین  ضرورتن  ہُنٛد  کٲفی  علم  تِمن  مطٲبق  چھُ  سُہ  تِہِندۍ  حاجت  پوٗرٕ  کران۔

Tahir:
  کیا  تۅہیہِ  وُچُھو  نا  زِ  اللہ  تعالیٰ  چُھ  آسمان  طرفہٕ  آب  والان  پتہٕ  چھے٘  زمین  سرسبز  تہٕ  شاداب  سپدان۔بے  شک  چُھ  اللہ  تعالیٰ  مہربان (تہٕ) بۆڈ  خبردار۔

Transliteration:
  Alam tara anna All<u>a</u>ha anzala mina a<b>l</b>ssam<u>a</u>i m<u>a</u>an fatu<u>s</u>bi<u>h</u>u alar<u>d</u>u mukh<u>d</u>arratan inna All<u>a</u>ha la<u>t</u>eefun khabeer<b>un</b>


Athar:
  تٔمۍ  سُندے  چُھ  یِکینژھاہ  آسمانن  منٛز  چُھ  تہٕ  یِکینژھاہ  زمینس  منٛز  چُھ،  بے  شک  چُھ  سُے  غنی  تہٕ  تمام  خوبِیَن  ہُنٛد  مٲلِک۔

Mirwaiz:
  تِہُندُے  چھُ  تہِ  یہِ  آسمانن  منٛز  چھُ،  بیٚیہِ  تہِ  سورُے  یہِ  زمینن  منٛز  چھُ۔  بیٚیہِ  چھُنہٕ  اللہ  تعالیٰ  کٲنسہِ  کُن  محتاج،  سُہ  چھُ  تعریفن  تہٕ  حمدن  سزاوار۔

Tahir:
  تٔمۍسُندُے  چُھ  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ،  تہٕ  بے  شک  چُھ  اللہ  تعالیٰ  ہٕے  بے  نیاز،  تمام  تعریفن  لایق۔

Transliteration:
  Lahu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wainna All<u>a</u>ha lahuwa alghaniyyu al<u>h</u>ameed<b>u</b>


Athar:
  کیا  توٚہۍ  چِھو  نا  وُچھان  زِ  تٔمۍ  چُھ  تہِ  سورُے  کینٛہہ  تُہندِ  خٲطرٕ  مُسخّر  کٔرِتھ  تھوومُت  یہِ  زمینس  منٛز  چُھ،  تہٕ  تٔمۍ  چھےٚ  ناو  بنٲومٕژ  قٲعدٕچ  پابند  زِ  سۅ  چھےٚ  تٔمۍ  سٕندِ  حُکمہٕ  سمندرس  منٛز  پکان،  تہٕ  سُے  چُھ  آسمانس  تِتھہٕ  پٲٹھۍ  رٔٹِتھ  زِ  تٔمۍ  سٕندِ  اِذنہٕ  ورٲے  ہیٚکہِ  نہٕ  سُہ  زمینس  پٮ۪ٹھ  پیٚتھ؟  پزر  چُھ  یہِ  زِ  اللہ  تعالیٰ  چُھ  لُکن  ہٕندِس  حقس  منٛز  سٮ۪ٹھاہ  شفیق  تہٕ  رحیم۔

Mirwaiz:
  اے  مخٲطب  ژے  چھےٚ  نا  خبر  کہ  پٔزِپٲٹھۍ  اللہ  تعالیٰ  ہن  چھِ  لٲگِمٕتۍ  کامہِ  تِم  سٲری  چیز  یِم  زمینس  منٛز  چھِ  تُہٕندِ  خٲطرٕ،  بیٚیہِ  چھَن  ناوٕہ  یِمہٕ  تِہِند  حمہٕ  دریاوس  منٛز  پکان  چھےٚ،  بیٚیہِ  چھُ  سُے  آسمانس  تھپھ  کٔرِتھ  یُتھنہٕ  تِہِندِ  حکمہٕ  ورٲے  سُہ  زمینس  پٮ۪ٹھ  ؤسِتھ  پیٚیہِ۔  پٔزِپٲٹھۍ  اللہ  تعالیٰ  چھُ  لوٗکن  پٮ۪ٹھ  سٮ۪ٹھاہ  شفقت  وول  تہٕ  مہربان۔

Tahir:
  کیا  تۅہیہِ  وُچُھو  نا  زِ  اللہ  تعالیٰ  ہن  چُھ  تُہٕندِ  خٲطرٕ  مسخر  (تٲبع)  کۆرمُت  یِکینٛژھاہ  زمینس  منٛز  چُھ  تہٕ  ناوٕ  (تہِ)  یِمہٕ  تٔمۍ  سٕندِ  حکمہٕ  (یعنی  قانون)  سٍتۍ  سمندرس  (تہٕ  درۍیاوس)  منٛز  پکان  چھے٘،بییہ  چُھٕ  آسمانس  (یعنی  خلٲیی  تہٕ  فضٲیی  کُرّن)  زمینس  پیٚٹھ  ؤسۍ  پیٚنہٕ  نِشہِ (اَکہِ  آفاقی  نظام  کہ  ذریعہ) تھَپھ  کٔرِتھ  مگر  تٔمۍ  سٕندی  حکمہٕ  سٍتۍ  (ییٚلہِ  سُہ  ییٚژِھہ  ٹکراوَن  پانہٕ  وٲنۍ)۔  بے  شک  چُھ  اللہ  تعالیٰ  تمام  انسانن  سٍتۍ  سیٚٹھاہ  شفقت  فرماون  وول  بۆڈ  مہربان۔

Transliteration:
  Alam tara anna All<u>a</u>ha sakhkhara lakum m<u>a</u> fee alar<u>d</u>i wa<b>a</b>lfulka tajree fee alba<u>h</u>ri biamrihi wayumsiku a<b>l</b>ssam<u>a</u>a an taqaAAa AAal<u>a</u> alar<u>d</u>i ill<u>a</u> bii<u>th</u>nihi inna All<u>a</u>ha bi<b>al</b>nn<u>a</u>si laraoofun ra<u>h</u>eem<b>un</b>


Athar:
  سُے  چُھ  ییٚمۍ  تۅہیہِ  زندگی  چَھو  بخشمٕژ،  سُے  چُھ  تۅہیہِ  موت  دِوان،  تہٕ  سُے  کرِ  تۅہیہِ  بیٚیہِ  زندٕہ،  پزر  چُھ  یہِ  زِ  انسان  چُھ  سٮ۪ٹھہٕے  منکرِ  حق۔  ﴿یعنی  یہِ  سورُے  کینٛہہ  وُچِھتھ  تہِ  چُھ  تتھ  حقیقتس  انکار  کران  پکان  یۅسہٕ  انبیاء  علیھم  السلامَو  پیش  چھےٚ  کٔرمٕژ﴾

Mirwaiz:
  بیٚیہِ  گوٚو  سُہ  سُے  قادرِ  مطلق  ییٚمۍ  توٚہۍ  پٲدٕہ  کٔرِو،  توپتہٕ  ماریٚو  سُے،  توپتہٕ  کریٚو  بیٚیہِ  دوبارٕہ  زندٕہ  سُے۔  یِمن  دلیلن  تہٕ  نعمژن  کُن  نظر  کٔرِتھ  گوژھ  لوٗکن  ہُنٛد  سُہ  کُنُے  زانُن،  تِہٕنزٕے  گٔژھ  شکرگزٲری  کرٕنۍ۔  بے  شک  انسان  چھُ  سٮ۪ٹھاہ  کفرانِ  نعمت  کروُن۔

Tahir:
  تہٕ  سُے  چُھ  ییٚمۍ  تۅہیہِ  زندگی  کٔرنَو  عطا  پتہٕ  چُھو  تۅہیہِ  موت  دِوان  پتہٕ  دِیَو  تۅہیہِ  (دُوبارہ)  زندگی۔  بے  شک  چُھ  انسانٕے  بۆڈ  ناشکر  گزار۔

Transliteration:
  Wahuwa alla<u>th</u>ee a<u>h</u>y<u>a</u>kum thumma yumeetukum thumma yu<u>h</u>yeekum inna alins<u>a</u>na lakafoor<b>un</b>


Athar:
  پرٛتھ  اُمّت  خٲطرٕ  چُھ  اسہِ  عبادتُک  اکھ  طریقہٕ  مقرر  کوٚرمُت،  ییٚمِچ  سۅ  پیروی  چھےٚ  کران،  پس  اے  نبی  صلی  اللہ  علیہ و سلم،  تِم  مَہ  ژُوِن  اتھ  معاملس  منٛز  تۅہیہِ  سٍتۍ۔  ﴿یعنی  یِتھہٕ  پٲٹھۍ  برٛونٹھمِیو  انبیاہَو  پننیٚن  پننیٚن  دَورچن  اُمّتن  خٲطرٕ  عبادتُک  اکھ  طریقہٕ  اوس  اوٚنمُت،  تِتھے  پٲٹھۍ  چُھو  ییٚمہِ  دورکہِ  اُمّت  خٲطرٕ  تۅہیہِ  عبادتُک  اکھ  طریقہٕ  اوٚنمُت۔  وۅنۍ  چُھنہٕ  تۅہیہِ  سٍتۍ  کٲنٛسہِ  ژُونُک  حق،  تِکیازِ  ییٚمہِ  دورٕ  خٲطرٕ  چُھ  عبادتُک  برحق  طریقہٕ  یۅہے﴾  توٚہۍ  دِیِو  پننِس  ربّس  کُن  دعوت،  یقیناً  چِھو  توٚہۍ  سیٚزِ  وَتہِ  پٮ۪ٹھ۔

Mirwaiz:
  یٖژٕھہ  اُمتہٕ  گُزریمژٕ  چھےٚ،  پرتھ  اُمت  خٲطرٕ  چھُ  اَسہِ  ذبح  کرنُک  اَکھ  طریقاہ  مقرر  کوٚرمُت۔  تتھ  طریقس  پٮ۪ٹھ  ٲسۍ  تِم  ذبح  کران،  پس  اوس  لٲزم  اعتراض  کروُنین  کہ  تِم  کرہن  نہٕ  کانٛہہ  اعتراض  تہٕ  اختلاف  ذبح  کِس  معاملس  اندر۔  توٚہۍ  روٗزِو  بدستوٗر  لوٗکن  پننِس  خدایس  کُن  ناد  دِوان۔  پٔزِپٲٹھۍ  توٚہۍ  چھِو  یقیناً  سیزِ  وَتہِ  پٮ۪ٹھ۔

Tahir:
  اَسہِ  چھے٘  پۯتھ  کُنہِ  اُمّت  خٲطرٕ  (شریعت  کیٚن  احکامن  یا  عبادت  تہٕ  قربٲنی  ہٕنز)  اَکھ  وَتھ  مقرر  کٔرمٕژ،  تِمن  چُھ  تٔتھۍ  پیٚٹھ  پَکُن،لہٰذا  مَہ  ژُوِن  یِم  لُکھ  تۅہیہِ  سٍتۍ  ہرگز  (اللہ  تعالیٰ  سٕندِس)  حکمس  منٛز،  تہٕ  تۆہۍ  روٗزِو  پننِس  ربّس  کُن  دعوت  دِوان۔  بے  شک  چِھو  تۆہی  سیٚدِس  (راہِ)  ہدایتس  پیٚٹھ۔

Transliteration:
  Likulli ommatin jaAAaln<u>a</u> mansakan hum n<u>a</u>sikoohu fal<u>a</u> yun<u>a</u>ziAAunnaka fee alamri wa<b>o</b>dAAu il<u>a</u> rabbika innaka laAAal<u>a</u> hudan mustaqeem<b>in</b>


Transliteration: Wain j<u>a</u>dalooka faquli All<u>a</u>hu aAAlamu bim<u>a</u> taAAmaloon<b>a</b>
Athar:
  تہٕ  اگر  تِم  تۅہیہِ  سٍتۍ  ژُوَن،  تیٚلہِ  ؤنِو  زِ،  یِکینژھاہ  توٚہۍ  کران  چِھو  اللہ  تعالیٰ  چُھ  تَتھ  وارٕ  پٲٹھۍ  زانان۔

Mirwaiz:
  بیٚیہِ  ہرگاہ  اَتھ  پٮ۪ٹھ  تہِ  یِم  لوٗکھ  تۅہیہِ  سٍتۍ  ہَر  تہٕ  قضیہِ  لاگن،  توٚہۍ  فرمٲوِیوٗکھ  پٔتِم  کتھ،  اللہ  تعالیٰ  چھُ  زیادٕہ  زانان  تتھ  سٲرِسٕے،  یہِ  توٚہۍ  کران  چھِو،  سُے  أنزراوِ  تُہٕندۍ  نیاے۔

Tahir:
  اگر  تِم  تۅہیہِ  سٍتۍ  ژُوَن  تیٚلہِ  فرمٲویوٗکھ،اللہ  تعالیٰ  چُھ  بہترپٲٹھۍ  زانان  یِکینٛژھاہ  تۆہۍ  کران  چِھو۔


Athar:
  اللہ  تعالیٰ  کرِ  قیامت  کہ  دۅہ  تۅہیہِ  درمیان  تِمن  سارِنٕے  کتھن  ہُند  فٲصلہٕ،  یِمن  منٛز  توٚہۍ  اختلاف  چِھو  کران  روٗدِمٕتۍ۔

Mirwaiz:
  اللہ  تعالیٰ  کرِ  پانہٕ  تۅہیہِ  منٛز  عملی  فٲصلہٕ  قیامتُک  دۅہ  تتھ  سٲرِسٕے  منٛز  یَتھ  منٛز  توٚہۍ  اختلاف  کران  ٲسِو۔

Tahir:
  اللہ  تعالیٰ  کرِ  قیامت  کہ  دۅہ  تۅہیہِ  درمیان  تِمن  تمام  کتھن  ہُنٛد  فٲصلہٕ  یِمن  منٛز  تۆہۍ  اختلاف  ٲسۍوٕ  روٗدِمٕتۍ  کران۔

Transliteration:
  All<u>a</u>hu ya<u>h</u>kumu baynakum yawma alqiy<u>a</u>mati feem<u>a</u> kuntum feehi takhtalifoon<b>a</b>


Athar:
  کیا  توٚہۍ  چِھو  نا  زانان  زِ  آسمانُک  تہٕ  زمینُک  پرٛتھ  کانٛہہ  چیز  چُھ  اللہ  تعالیٰ  سٕندِس  علمس  منٛز؟  سورُے  کینٛہہ  چُھ  أکِس  کتابہِ  منٛز  درج،  اللہ  تعالیٰ  سٕندِ  خٲطرٕ  چُھنہٕ  یہِ  رَژھ  تہِ  مشکل۔

Mirwaiz:
  اے  مخٲطب  کیا  ژے  چھُے  نا  معلوم  کہ  اللہ  تعالیٰ  چھُ  زانان  تہِ  سورُے  یہِ  آسمانن  تہٕ  زمینن  منٛز  چھُ  باوجودآں۔  پٔزِپٲٹھۍ  یہِ  سورُے  چھُ  لیٚکھِتھ  تہِ  محفوظ  نامہ  اعمالن  منٛز۔  لہٰذا  سَپُد  ثٲبت  کہ  پٔزِپٲٹھۍ  یہِ  فٲصلہ  کرُن  چھُ  اللہ  تعالیٰ  ہس  نِشہِ  سٮ۪ٹھاہ  آسان۔

Tahir:
  کیا  تۅہیہِ  چھَو  نا  پے  زِ  اللہ  تعالیٰ  چُھ  تہِ  سورُے  زانان  یہِ  آسمانس  تہٕ  زمینس  منٛز  چُھ،  بے  شک  چُھ  یہِ  سورُے  کتابِہ  (لوحِ  محفوظس) منٛز  (درج)،  یقینا  چُھ  یہِ  سورُے  اللہ  تعالیٰ  ہس  پیٚٹھ  (واریاہ)  سہل۔

Transliteration:
  Alam taAAlam anna All<u>a</u>ha yaAAlamu m<u>a</u> fee a<b>l</b>ssam<u>a</u>i wa<b>a</b>lar<u>d</u>i inna <u>tha</u>lika fee kit<u>a</u>bin inna <u>tha</u>lika AAal<u>a</u> All<u>a</u>hi yaseer<b>un</b>


Athar:
  یِم  لُکھ  چِھ  اللہ  تعالیٰ  ترٲوِتھ  تِہٕنز  عبادت  کران  یِہندِ  خٲطرٕ  نَہ  چھےٚ  تٔمۍ  کانٛہہ  سَند  نٲزِل  کٔرمٕژ،  تہٕ  نہ  چِھ  یِم  پانہٕ  تِمن  متعلق  کانٛہہ  عِلم  تھاوان۔  یِمن  ظٲلمن  خٲطرٕ  چُھنہٕ  کانٛہہ  مددگار۔

Mirwaiz:
  بیٚیہِ  چھِ  مشرک  لوٗکھ  عبادت  کران  خدایس  ورٲے  بیٚیَن  چیزن  ہٕنز  یِمن  عبادت  کرنہٕ  خٲطرٕ  نہٕ  کانٛہہ  دلیلاہ  اللہ  تعالیٰ  ہن  پننین  کتابن  منٛز  نٲزل  کٔرمٕژچھےٚ،  نہ  چھےٚ  تِمن  کٲفرن  نِشہِ  تمِچ  کانٛہہ  عقلی  دلیلاہ  بلکہ  چھِ  تِم  محض  بے  دلیل  خدایس  شرک  انان۔  قیامتُک  دۅہ  ییٚلہِ  تِمن  شرکس  پٮ۪ٹھ  سزادِنہٕ  یِیہِ،  تِمن  ظٲلمن  ہٕندِ  خٲطرٕ  آسہِ  نہٕ  کانٛہہ  مددگاراہ۔

Tahir:
  تہٕ  یِم  لُکھ  چِھ  اللہ  تعالیٰ  ہس  وَرٲے  تِمن  (پۅتلیٚن)  ہٕنز  پوٗزا  کران  ییٚمِچ  تٔمۍ  کانٛہہ  سَنَد  چھَنہٕ  نٲزل  کٔرمٕژ  تہٕ  نَہ  چُھ  یمن  اَمُیٚک  (یعنی  بُت  پرستی  ہٕندِ  انجامُک) کانٛہہ  علم،  تہٕ  (قیامت  کہ  دۅہ)  آسہِ  نہٕ  ظٲلمن  کانٛہہ  مددکرن  وول۔

Transliteration:
  WayaAAbudoona min dooni All<u>a</u>hi m<u>a</u> lam yunazzil bihi sul<u>ta</u>nan wam<u>a</u> laysa lahum bihi AAilmun wam<u>a</u> li<b>l</b><i><u>thth</u></i><u>a</u>limeena min na<u>s</u>eer<b>in</b>


Athar:
  تہٕ  ییٚلہِ  یِمن  سٲنۍ  ٹاکارٕہ  آیات  بوزناونہٕ  چِھ  یِوان،  تیٚلہِ  چِھو  توٚہۍ  وُچھان  زِ  حقس  انکار  کرن  والیٚن  ہٕندٮ۪ن  بُتھیٚن  چُھ  بوم  کھسان،  تہٕ  باسان  چُھ  زِ  وُنۍ  کرن  تِم  تِمن  لُکن  پٮ۪ٹھ  حملہٕ  یِم  تِمن  سٲنۍ  آیات  چِھ  بوزناوان۔  یِمن  ؤنِو،  بہٕ  وَنوٕہ  تۅہیہِ  زِ  امہِ  کھۅتہٕ  بدتر  چیز  کیا  چُھ؟  سُہ  چُھ  نار،  خُداین  چُھ  تمہِ  کُے  وعدٕہ  تِمن  لُکن  ہٕندِس  حقس  منٛز  کٔرِتھ  تھوومُت  یِم  حق  قبول  کرنہٕ  نِشہِ  انکار  کرن،  تہٕ  سُہ  چُھ  سٮ۪ٹھہٕے  بُرٕ  ٹھکانہٕ۔

Mirwaiz:
  بیٚیہِ  ییٚلہِ  پرنہٕ  یِوان  چھِ  تِمن  پٮ۪ٹھ  سٲنۍ  آیات،  یِم  صاف  تہٕ  روشن  چھِ۔  وُچھان  چھِو  توٚہۍ  کٲفرن  ہٕندین  بُتھیٚن  یچھ  آثار،  بُتھِس  چھَکھ  گیٚنہِ  گژھان،  نَس  چھَکھ  تھوٚد  کھسان،  بُتھیُک  رنگ  چھُکھ  بدلان،  تِمَو  آثارو  سٍتۍ  چھُ  معلوم  سپدان۔  قریب  چھُ  تِم  ما  تراوَن  جٔپھۍ  تِمن  پٮ۪ٹھ  یِم  سٲنۍ  آیات  تِمن  پٮ۪ٹھ  پران  چھِ  یعنی  تِمن  پٮ۪ٹھ  ما  کرن  حملہٕ۔  تیوٗت  چھُ  تِمن  کٲفرن  خوٗن  گرم  گژھان۔  توٚہۍ  فرمٲوِیوٗکھ  یارسول  اللہ  بہٕ  ما  کرَو  تۅہیہِ  خبر  تَمہِ  چیزٕچ  یُس  اَمہِ  قرآن  مجید  کھۅتہٕ  ناگوار  چھُ  تُہٕندِ  خٲطرٕ،  سُہ  گوٚو  نارِ  جہنم،  تَمُیک  وعدہ  چھُ  اللہ  تعالیٰ  ہن  کوٚرمُت  کٲفرن،  کٲژاہ  یچھ  واتنٕچ  جاے  چھےٚ  سُہ  جہنم۔

Tahir:
  تہٕ  ییٚلہِ  یِمن  (کٲفرن)  پیٚٹھ  سٲنۍ  ٹاکارٕہ  آیات  تلاوت  چِھ  کرنہٕ  یِوان  تۆہۍہیٚکِو  (تیٚلہِ)  یِمن  کٲفرن  ہٕندِیٚن  بُتھیٚن  پیٚٹھ  ناپسندیدگی  (تہٕ  ناگوٲری  ہٕندۍ  آثار)  صاف  وُچِھتھ۔  باسان  چُھ  زن  تہِ  وُنی  تراوَن  تِمن  لُکن  پیٚٹھ  جَپھۍ  یِم  تِمن  سٲنۍ  آیات  چِھ  بوزناوان،  تۆہۍ  فرمٲوِیوٗکھ،  (اے  اِضطرابس  منٛز  ہیٚنہٕ  آمتیٚو  کٲفرو!)  کیا  بہٕ  کروٕ  تۆہۍ  اَمہِ  کھۅتہٕ  (تہِ)  زیادٕہ  تکلیف  دِنہٕ  والہِ  چیز  نِشہِ  باخبر  (سُہ  چُھ  جہنمُک)  نارییٚمِیُک  اللہ  تعالیٰ  ہن  کٲفرن  سٍتۍ  وعدٕہ  چُھ  تھوومُت  کٔرِتھ  تہٕ  سۅ  چھے٘  سیٚٹھہٕے  خراب  جاے۔

Transliteration:
  Wai<u>tha</u> tutl<u>a</u> AAalayhim <u>a</u>y<u>a</u>tun<u>a</u> bayyin<u>a</u>tin taAArifu fee wujoohi alla<u>th</u>eena kafaroo almunkara yak<u>a</u>doona yas<u>t</u>oona bi<b>a</b>lla<u>th</u>eena yatloona AAalayhim <u>a</u>y<u>a</u>tin<u>a</u> qul afaonabbiokum bisharrin min <u>tha</u>likum a<b>l</b>nn<u>a</u>ru waAAadah<u>a</u> All<u>a</u>hu alla<u>th</u>eena kafaroo wabisa alma<u>s</u>eer<b>u</b>


Athar:
  لوٗکو!  اکھ  مثال  چھےٚ  دِنہٕ  یِوان،  غورٕ  سان  بوٗزِو،  یِمن  معبودن  توٚہۍ  خُداے  ترٲوِتھ  ناد  چِھو  لایان،  تِم  سٲری  اگر  سٔمِتھ  یژھن  اکھ  مٔچھ  پٲدٕ  کرٕنۍ،  کِہٕنۍ  ہیٚکن  نہٕ  کٔرِتھ،  بلکہ  اگر  مٔچھ  نِیہِ  تِمن  کانٛہہ  چیز،  تِم  ہیٚکن  نہٕ  تس  واپس  ہیٚتھ۔  مدد  منگن  وٲلۍ  تہِ  کمزور،  تہٕ  یِمن  مدد  چُھ  یِوان  منگنہٕ  تِم  تہِ  کمزور۔

Mirwaiz:
  اے  لوٗکو  اَکھ  عجیب  مثالاہ  چھےٚ  بیان  کرنہٕ  آمٕژ  سۅے  بوٗزۍ  تَو  توٚہۍ  وارٕہ  کَن  دٲرِتھ۔  پٔزِپٲٹھۍ  یِمن  معبودانِ  بٲطلن  توٚہۍ  پرستش  کران  چھِو،  یِمن  نِشہِ  حاجت  روٲیی  ژھانڈان  چھِو  خدایس،  معبودِ  برحقس  ورٲے،  تِم  ہیٚکن  نہٕ  پٲدٕہ  کٔرِتھ  اَکھ  مٔچھ  تہِ۔  اَدے  تَمہِ  خٲطرٕ  سٲری  معبود  اِکہٕ  وَٹہٕ  سَمن  تہِ  اَمِچ  کیا  چھےٚ  کتھٕے۔  ہرگاہ  مٔچھ  ہیٚتھ  ژَلہِ  کانٛہہ  چیزاہ  تِمن  نِشہِ،  سُہ  چیز  ہیٚکن  نہٕ  تَس  نِشہِ  تِم  مۅکلٲوِتھ  تہٕ  واپس  ہیٚتھ۔  چھانڈٕ  وُنۍ  تہِ  کمزورٕے،  یَس  نِشہِ  ژھانڈان  سُتہِ  کمزور  یعنی  مٔچھہِ  تہِ  کمزور،  تِہِندِ  کھۅتہٕ  زیادٕہ  کمزور  پۅتُل،  تِہِندِ  کھۅتہٕ  کمزور  یُس  تس  پۅتلِس  پرستش  کرِ۔

Tahir:
  اے  لوٗکو!  اَکھ  مثال  چھے٘  یِوان  بیان  کرنہٕ  لہٰذا  بوٗزِیوٗن  یہِ  غورٕ  سان،  بے  شک  یِمن  (پۅتلیٚن)  ہٕنزپوٗزا  تۆہۍ  اللہ  تعالیٰ  ہس  وَرٲے  کران  چِھو  تِم  ہیٚکن  نہٕ  ہرگز  اَکھ  مٔچھ  (تہِ)  پٲدٕ  کٔرِتھ  اگر  چہ  تِم  سٲری  گژھن  اَمہِ  (کامہِ)  خٲطرٕ  جمع،  تہٕ  اگر  تِمن  مٔچھ  نِیہِ  کانٛہہ  چیزتھپہ  (پتہٕ)  ہیٚکن  نہٕ  تِم  تس  (مچھہِ)  نِشہِ  سُہ  چیز  یلہٕ (تہِ)  تراونٲوِتھ،  کوتاہ  بے  بس  چُھ  طٲلب  (عٲبد)  تہِ  تہٕ  مطلوب  (معبود)  تہِ۔

Transliteration:
  Y<u>a</u> ayyuh<u>a</u> a<b>l</b>nn<u>a</u>su <u>d</u>uriba mathalun fa<b>i</b>stamiAAoo lahu inna alla<u>th</u>eena tadAAoona min dooni All<u>a</u>hi lan yakhluqoo <u>th</u>ub<u>a</u>ban walawi ijtamaAAoo lahu wain yaslubuhumu a<b>l</b><u>thth</u>ub<u>a</u>bu shayan l<u>a</u> yastanqi<u>th</u>oohu minhu <u>d</u>aAAufa a<b>l</b><u>tta</u>libu wa<b>a</b>lma<u>t</u>loob<b>u</b>


Transliteration: M<u>a</u> qadaroo All<u>a</u>ha <u>h</u>aqqa qadrihi inna All<u>a</u>ha laqawiyyun AAazeez<b>un</b>
Athar:
  یِمو  لُکو  زٲنۍ  نہٕ  خُداے  سٕنز  قدرٕے،  یِتھہٕ  پٲٹھۍ  تٔمۍ  سٕنز  قدر  کرنُک  حق  چُھ۔  پزر  چُھ  یہِ  زِ  قوّت  تہٕ  عزت  وول  چُھ  بس  اللہ  تعالیٰ۔

Mirwaiz:
  یِمَو  لوٗکو  کوٚر  نہٕ  خداے  سُنٛد  تعظیم  یُتھ  تس  شوٗبہِ  ہا،  کیازِ  تِمَو  تھٲوۍ  تس  عبادتس  اندر  بیٚیہِ  چیز  شریک  حالانکہ  بے  شک  اللہ  تعالیٰ  چھُ  سٮ۪ٹھاہ  قوت  وول،  سارِنٕے  پٮ۪ٹھ  غٲلب،  تٔمۍ  سُنٛد  قوت  وول  تہٕ  غٲلب  آسنہٕ  مۅکھہٕ  چھَو  عبادت  تِہُنٛد  حق۔  یہِ  اوسنہٕ  حق  کمزور  چیزُک  یُس  نہ  چھُو  پورِہ۔

Tahir:
  یِمو  (کافرو)  کٔر  نہٕ  اللہ  تعالیٰ  سٕنز  قدر  یِژھ  تمۍ  سنٛز  قدٕر  کرٕنۍ  پَزِہے۔بے  شک  چُھ  اللہ  تعالیٰ  سیٚٹھاہ  طاقت  وول (پۯتھ  چیزس  پیٚٹھ) غٲلب۔


Athar:
  حقیقت  چھےٚ  یہِ  زِ  اللہ  تعالیٰ  چُھ  ﴿پنٕنۍ  فرمان  واتناونہٕ  خٲطرٕ﴾  ملٲیکو  منٛزٕ  تہِ  پیغام  واتناون  وٲلۍ  منتخب  کران  تہٕ  انسانو  منٛز  تہِ،  سُہ  چُھ  بوزن  وول  تہِ  تہٕ  وُچھن  وول  تہِ۔

Mirwaiz:
  اللہ  تعالیٰ  ہس  چھُ  اختیار  کہ  رسالت  خٲطرٕ  یَس  سُہ  منتخب  کرِتہٕ  ژارِ  ملٲیکو  اندرٕہ  یا  لوٗکو  اندرٕہ،  ملٲیکو  اندرٕہ  چھِ  ژاران  پنٕنۍ  احکام  حضرات  انبیاہن  نِشہِ  واتنہٕ  خٲطرٕ،  لوٗکو  اندرٕہ  چھِ  ژاران  حضرات  انبیاہن  یُتھ  تِہِندِ  ذریعہ  پنٕنۍ  احکام  واتنٲوِو  لوٗکن  نِشہِ۔  پٔزِپٲٹھۍ  اللہ  تعالیٰ  چھُ  سورُے  بوزوُن  تہٕ  سورُے  وُچھہِ  وُن۔

Tahir:
  اللہ  تعالیٰ  چُھ  فرشتو  منٛزٕ  (تہِ)  تہٕ  انسانو  منٛزٕ  (تہِ  پَنُن)  پیغام  واتناون  والیٚن  ژاران۔  بے  شک  چُھ  اللہ  تعالیٰ  وارٕ  پٲٹھۍ  بوزن  وول  وارٕ  پٲٹھۍ  وُچھن  وول۔  

Transliteration:
  All<u>a</u>hu ya<u>st</u>afee mina almal<u>a</u>ikati rusulan wamina a<b>l</b>nn<u>a</u>si inna All<u>a</u>ha sameeAAun ba<u>s</u>eer<b>un</b>


Athar:
  یِکینژھاہ  لُکن  برونٛہہ  کنہِ  چُھ  تتھ  تہِ  چُھ  زانان،  تہٕ  یِکینژھاہ  تِمن  ژھایہِ  چُھ  تمہِ  نِشہِ  تہِ  چُھ  سُہ  وٲقف۔  تہٕ  سٲری  معاملات  چِھ  تٔسۍ  کُن  رجوع  سپدان۔

Mirwaiz:
  سُہ  چھُ  لوٗکن  ہٕندۍ  سٲری  حالات  بروٗتھِم  تہِ  تہٕ  پٔتِم  تہِ  پوٗرٕ  زانان،  بیٚیہِ  چھُ  اللہ  تعالیٰ  سٕے  پٮ۪ٹھ  سارِنٕے  کامین  ہُنٛد  دارومدار۔

Tahir:
  سُہ  چُھ  تِمن  (چیزن  وارٕ  پٲٹھۍ)  زانان  یِم  تِمن  بروٗنٹھۍ  کِنۍ  چِھ  تہٕ  یِم  تِمن  پٔتۍ  کِنۍ  چِھ،  تہٕ  تمام  کامہِ  چھے٘  تٔسۍ  کُن  واپس  نِنہٕ  یِوان۔

Transliteration:
  YaAAlamu m<u>a</u> bayna aydeehim wam<u>a</u> khalfahum wail<u>a</u> All<u>a</u>hi turjaAAu alomoor<b>u</b>


Athar:
  اے  لوٗکو  یِمو  ایمان  چُھو  اوٚنمُت،  رکوع  سجدٕہ  کٔرِو،  پننِس  ربّ  سٕنز  بندگی  کٔرِو،  بیٚیہِ  کٔرِو  نیک  کامہِ۔  اَمی  سٍتۍ  یِیہِ  توقع  تھاونہٕ  زِ  تۅہیہِ  سپدیٚو  فلاح  نصیب۔

Mirwaiz:
  اے  باایمانو  اصولِ  اسلام  قبول  کٔرِتھ  کٔرِو  توٚہۍ  فروعات  اسلامن  ہٕنز  تہِ  پابندی،  خصوصاً  نٮ۪ماز۔  نٮ۪مازِ  منٛز  ٲسِو  رکوع  کران،  سجدہ  دِوان،  بیٚیہِ  ٲسِو  پننِس  پروردگار  سٕنز  عبادت  کران،  بیٚیہِ  ٲسِو  رٕژٕ  کامہِ  کران  یُتھ  توٚہۍ  کامیاب  سپدِو،  یِمن  کامین  منٛز  مَہ  ٲسِو  سُستی  کران۔

Tahir:
  اے  ایمان  والیو!  تۆہۍ  روٗزِو  رکوع  کران  تہٕ  سجود  روزوکران،  تہٕ  پننِس  ربّ  سٕنز  عبادت  روٗزِوکران  تہٕ  (باقی)  نیک  کامہِ  روٗزِو  کران  تاکہ  تۆہۍ  ہیٚکو  کامیٲبی  لٔبِتھ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo irkaAAoo wa<b>o</b>sjudoo wa<b>o</b>AAbudoo rabbakum wa<b>i</b>fAAaloo alkhayra laAAallakum tufli<u>h</u>oon<b>a</b>


Athar:
  اللہ  تعالیٰ  سٕنزِ  وتہِ  منٛز  کٔرِو  جہاد  یِتھہٕ  پٲٹھۍ  جہاد  کرنُک  حق  چُھ،  تٔمی  چِھنَو  توٚہۍ  پننہِ  کامہِ  خٲطرٕ  ژٲرِمٕتۍ،  تہٕ  دینس  منٛز  تھٲوٕن  نہٕ  تۅہیہِ  پٮ۪ٹھ  کانٛہہ  تنگی،  قٲیِم  سپدِو  پننِس  مٲلِس  ابراہیمؑ  ہٕنٛدِس  ملّتس  پٮ۪ٹھ،  خُداین  اوس  گۅڈٕ  تہِ  تُہُند  ناو  مُسلِم  تھوومُت،  تہٕ  یتھ  ﴿قرآنس﴾  منٛز  تہِ  ﴿چُھ  تُہُند  ناو  یۅہے﴾  تاکہ  رسُول  بنہِ  تۅہیہِ  پٮ۪ٹھ  گواہ،  تہٕ  توٚہۍ  بٔنِو  لُکن  پٮ۪ٹھ  گواہ،  لہٰذا  کٔرِو  نماز  قٲیِم،  تہٕ  زکوٰۃ  دِیِو،  بیٚیہِ  سپدِو  خُدایس  سٍتۍ  وابستہٕ،  سُہ  چُھ  تُہُند  مَولیٰ  ﴿بکار  یِنہٕ  وول﴾،  سٮ۪ٹھہٕے  رُت  چُھ  سُہ  مولیٰ،  تہٕ  سٮ۪ٹھہٕے  رُت  چُھ  سُہ  مددگار۔

Mirwaiz:
  بیٚیہِ  ٲسِو  خداے  سٕنزن  کامین  اندر  کوشش  کران  یِژھ  کوشش  کرٕنۍ  شوٗبہِ۔  تٔمۍ  کٔرِو  توٚہۍ  بیٚیہِ  اُمتو  اندرٕہ  ممتاز،  توٚہۍ  کٔرِنِو  برگُزیدہ،  بیٚیہِ  کٔر  نہٕ  تٔمۍ  تُہٕندِ  خٲطرٕ  دینس  منٛز  کانٛہہ  سختیاہ۔  توٚہۍ  روٗزِو  پننِس  مٲلِس  ابراہیم  علیہ  السلام  سٕندِس  مِلتس  پٮ۪ٹھ  قٲیِم  تہٕ  مضبوط،  تٔمی  خداین  چھُو  تۅہیہِ  ناو  تھوومُت  مسلمان،  بروٗتھِمین  کتابن  اندر  تہِ،  یَتھ  قرآن  مجیدس  اندر  تہِ،  یُتھ  آسن  حضرت  رسول  کریم  صلی  اللہ  علیہ  و سلم  قیامتُک  دۅہ  تُہٕندۍ  گواہ،  توٚہۍ  ٲسِو  گواہ  بیٚیَن  لوٗکن  ہٕندۍ  بروٗنٹھِمین  اُمتن  پٮ۪ٹھ۔  اَتھ  خصوصیتس  کُن  نظر  تھٲوِتھ  کٔرِو  نٮ۪مازِ  ہٕنز  پابندی  کیازِ  سۅ  چھےٚ  افضل  عباداتِ  بدنیہ،  بیٚیہِ  کٔرِو  ادا  زکوٰۃ  کیازِ  سۅ  چھےٚ  افضل  عباداتِ  مالیہ،  بیٚیہِ  کٔرِو  باقی  احکامن  پٮ۪ٹھ  عمل  زورٕہ  تھپھ  کٔرِتھ  معبودِ  برحقس  اَمہِ  عزت  کہ  شکرانہٕ  خٲطرٕ۔  سُے  چھُ  تُہُند  آغہ،  مددگار  تہٕ  کارساز۔  پس  کیا  رُت  کارساز  تہٕ  کیاہ  رُت  مددگار  چھُ  سُہ  تُہٕندِ  خٲطرٕ۔

Tahir:
  تہٕ  (ظلم  ختم  کرنہٕ  مۅکھہٕ،  امن  قٲیِم  کرنہٕ  خٲطرٕ  تہٕ  انسٲنیت  کہ  عزت  خٲطرٕ)  کٔرِواللہ  تعالیٰ  سٕنزِ  وَتہِ  منٛز  جہاد  یِتھہٕ  پٲٹھۍ  زن  تٔمۍ  سٕندِ  جہادُک  حق  چُھ۔  تٔمۍ  چِھنو  تو٘ہۍ  ژٲرِمٕتۍ  تہٕ  تٔمۍ  تھٲو  نہٕ  تۅہیہِ  پی٘ٹھ  دینس  منٛز  کانٛہہ  تنگی۔  (یۅہے)  چُھ  تُہٕندِس  مٲلِس  ابراہیم  (علیہ  السلام)  سُنٛددین۔  تٔمۍ  (اللہ  تعالیٰ  ہن)  چُھ  تُہُنٛد  ناو  مسلمان  تھوومُت،  اَمہِ  بۯ  ونٛہہ  (نٲزل  گمژن  کتابن  منٛز)  تہِ  تہٕ  اَتھ  (قرآنس)  منٛز  تہِ  تاکہ  یہِ  (ٲخر  الزّمان)  رسول  (صلی  اللہ  علیہ  وسلم) سپد  تۅہیہِ  پی٘ٹھ  گواہ  تہٕ  تو٘ہۍ  سپدِو  انسان  سٕندِس  زُرِیتس  پیٹھ  گواہ،  لہٰذا  ٲسِو  تو٘ہۍ (اَتھ  مرتبس  پی٘ٹھ  فٲیز  روزنہٕ  خٲطرٕ)  نماز  قٲیِم  کران  تہٕ  زکوٰۃ  ٲسِو  ادا  کران  بی٘یہِ  تھٲوِو  اللہ  تعالیٰ  ہس  (یعنی  اللہ  تعالیٰ  سٕندِس  دامنس)  چیٖرٕ  تھپھ  کٔرِتھ،  سُے  چُھ  تُہُنٛدمددگار  (تہٕ  کارساز)،  لہٰذا  کوتاہ  رُت  کارساز  (چُھ)  سہُ  تہٕ  کوتاہ  رُت  مددگار  چھ۔

Transliteration:
  Waj<u>a</u>hidoo fee All<u>a</u>hi <u>h</u>aqqa jih<u>a</u>dihi huwa ijtab<u>a</u>kum wam<u>a</u> jaAAala AAalaykum fee a<b>l</b>ddeeni min <u>h</u>arajin millata abeekum ibr<u>a</u>heema huwa samm<u>a</u>kumu almuslimeena min qablu wafee h<u>atha</u> liyakoona a<b>l</b>rrasoolu shaheedan AAalaykum watakoonoo shuhad<u>a</u>a AAal<u>a</u> a<b>l</b>nn<u>a</u>si faaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta wa<b>i</b>AAta<u>s</u>imoo bi<b>A</b>ll<u>a</u>hi huwa mawl<u>a</u>kum faniAAma almawl<u>a</u> waniAAma a<b>l</b>nna<u>s</u>eer<b>u</b>


Athar: یِم پننہِ نمازِ منٛز خشوع چِھ ورتاوان۔
Tahir: یِم لُکھ پننہِ نمازِ منٛزعٲجزی تہٕ اِنکسٲری کران چِھ۔
Transliteration: Alla<u>th</u>eena hum fee <u>s</u>al<u>a</u>tihim kh<u>a</u>shiAAoon<b>a</b>
Mirwaiz:
  تِمے  باایمان  یِم  پننین  نٮ۪مازن  اندر،  فرضن  تہٕ  نفلن  اندر  دِل  حٲضر  تھاوان  چھِ،  خشوع  وخضوع  سان  نٮ۪ماز  پران  چھِ۔


Athar: لَغوِیاتَو ﴿بیہودٕہ کتھو﴾ نِشہِ چِھ دوٗر روزان۔
Tahir: بیٚیہ یِم بے٘ ہوٗدٕہ کتھو نِشہِ (پۯتھ وقتہٕ) لۆب روزان چِھ۔
Transliteration: Wa<b>a</b>lla<u>th</u>eena hum AAani allaghwi muAAri<u>d</u>oon<b>a</b>
Mirwaiz:
  بیٚیہِ  یِم  بے  ہوٗدٕہ  کتھو  تہٕ  کامیو  نِشہِ  بیٚیِس  طرفس  کُن  بُتھ  پھِران  تہٕ  دوٗر  روزان  چھِ۔


Mirwaiz: بیٚیہِ یِم سترٕچن جاین حرام نِشہِ رٲچھ کران چھِ۔
Tahir: تہٕ یِم (ہیٚتھٕے) پننیٚن شرمگاہن ہٕنز حفاظت کران روزان چِھ۔
Transliteration: Wa<b>a</b>lla<u>th</u>eena hum lifuroojihim <u>ha</u>fi<i><u>th</u></i>oon<b>a</b>
Athar:
  پننیٚن  شرمگاہن  چِھ  حفاظت  کران۔  ﴿اتھ  چِھ  زٕہ  مطلب۔  اکھ  یہِ  زِ  پننہِ  جِسمٕکۍ  قابلِ  شرم  حصّہٕ  چِھ  کٔھٹِتھ  تھاوان،  یعنی  عُریانی  نِشہِ  چِھ  پرہیز  کران  تہٕ  پنُن  ستر  چِھنہٕ  باقین  نِشہِ  مٕژراوان۔  دوٚیُم  یہِ  زِ  تِم  چِھ  پنٕنۍ  عصمت  تہٕ  عفّت  محفوظ  تھاوان،  یعنی  جنسی  معاملاتن  منٛز  چِھنہٕ  آزٲدی  ورتاوان  تہٕ  شہوٲنی  قوّت  کِس  استعمالس  منٛز  چِھنہٕ  بے  لگام  سپدان۔﴾


Athar:
  پننیٚو  گھر  واجِنیو  ورٲے،  تہٕ  تِمو  مستوٗراتَو  ورٲے  یِمہٕ  تِہندِس  مِلکِ  یمینس  منٛز  آسن۔  ﴿یعنی  لونڈیہِ  یِمہٕ  جنگس  منٛز  گرفتار  سپدن،  تہٕ  جنگ  کیٚن  قٍدٮ۪ن  ہُند  تبادلہ  نہ  سپدن  کِس  صوٗرتس  منٛز  یِن  اسلامی  حکومت  کہ  طرفہٕ  کٲنٛسہِ  ہٕندِس  مِلکیتس  منٛز  دِنہٕ۔﴾  زِ  تِمن  پٮ۪ٹھ  محفوظ  نہ  تھاونس  منٛز  چِھنہٕ  تِم  قابلِ  ملامت۔

Mirwaiz:
  مگرے  پننین  منکوحہ  حلال  زنانن  یا  تِمن  کنیزن  یِہِندۍ  یِم  چٲنۍ  ملک  آسن  تِمن  نِشہِ  حفاظت  کروُنۍ  آسن  نہٕ۔  پس  بے  شک  تِمن  سٍتۍ  ہمبستری  کرنس  چھُنہٕ  کانٛہہ  الزام  بشرطیکہ  تِمہٕ  زنانہٕ  تہٕ  کنیزٕہ  آسن  حیضہ  تہٕ  نفاسہٕ  نِشہِ  خٲلی  بیٚیہِ  آسن  نہٕ  فرضِ  روزدٲری  یا  حج  کِس  احرامس  اندر  مثغول،  بیٚیہِ  یِیہِ  نہٕ  مخصوص  جایہِ  ورٲے  بیاکھ  جاے  استعمال  کرنہٕ۔

Tahir:
  پننیو  خاندارِنیٚو  وَرٲے  یا  تِمَوکنیزو  وَرٲے  یِمہٕ  تِہِندیٚن  اَتھن  ہٕنزٕ  ملکیت  چھے٘،  بے  شک  چھَنہٕ  (شریعت  کیو  احکامو  مطٲبق  تِمن  نِشہِ  گژھنس)  تِمن  پیٚٹھ  کانٛہہ  ملامت۔

Transliteration:
  Ill<u>a</u> AAal<u>a</u> azw<u>a</u>jihim aw m<u>a</u> malakat aym<u>a</u>nuhum fainnahum ghayru maloomeen<b>a</b>


Athar: البتہ یِم تمہِ ورٲے بیٚیہِ کینٛہہ یژھن، تیٚلہِ چِھ تِمے زیادتی کرن وٲلۍ۔
Transliteration: Famani ibtagh<u>a</u> war<u>a</u>a <u>tha</u>lika faol<u>a</u>ika humu alAA<u>a</u>doon<b>a</b>
Mirwaiz:
  پس  یُس  اَکھاہ  اَمہِ  ورٲے  بیٚیہِ  کانٛہہ  جاے  پنٕنۍ  شہوت  ہوٗرٕ  کرنہٕ  خٲطر  ژھانڈِ،  پس  چھِ  تِم  حدٕ  نِشہِ  ڈلہٕ  وُنۍ۔

Tahir:
  پتہٕ  یُس  شخص  یِمَو  (حلال  زنانو)  وَرٲے  بیٚیہِ  کٲنسہِ  ہُنٛد  خوٲہش  منٛد  سَپُد  تیٚلہِ  چِھ  یِتھی  لُکھ  حدٕ  نِشہِ  نیٚبر  نیرن  وٲلۍ (یعنی  نافرمان)۔


Athar: تہٕ پننیٚن نمازن ہٕنز چِھ حفاظت کران۔
Mirwaiz: بیٚیہِ یِم پننین نٮ۪مازن رٲچھ کروُنۍ آسن یعنی وقتٕچ پابندی کروُنۍ آسن۔
Tahir: تہٕ یِم پننیٚن نمازن ہٕنز (ہمیشہ) حفاظت کرن وٲلۍ چِھ۔
Transliteration:
  Wa<b>a</b>lla<u>th</u>eena hum AAal<u>a</u> <u>s</u>alaw<u>a</u>tihim yu<u>ha</u>fi<i><u>th</u></i>oon<b>a</b>


Athar: یِمن وراثتس منٛز فردوس دِنہٕ یِیہِ، تہٕ تَتھ منٛز روزن ہمیشہ۔
Mirwaiz: یِم جنت الفردوسٕکۍ وٲرث بنن تِمے روزن تتھ منٛز ہمیشہ۔
Transliteration: Alla<u>th</u>eena yarithoona alfirdawsa hum feeh<u>a</u> kh<u>a</u>lidoon<b>a</b>
Tahir:
  یِمن  لُکن  گژِھہ  جنت  کیٚن  سارِوٕے  کھۅتہٕ  تھدِ  پایہِ  کیٚن  باغن  ہٕنز  (ییٚتہِ  تمام  نعمتن،  راحتن  تہٕ  قربِ  الٰہی  ہٕندیٚن  لذتن  ہٕنز  سۅلبہٕ  گی  آسہِ)  وراثت  (تہِ)  حٲصل،  تِم  روزن  تِمن  منٛز  ہمیشہ۔


Athar: اسہِ بنوو انسان میٚژِ ہٕندِ خُلاصہٕ سٍتۍ۔
Transliteration: Walaqad khalaqn<u>a</u> alins<u>a</u>na min sul<u>a</u>latin min <u>t</u>een<b>in</b>
Mirwaiz:
  بیٚیہِ  کوٚراَسہِ  پٔزِپٲٹھۍ  انسان  میٚژِ  ہٕندِس  خلاصس  یعنی  غذا  ہس  پٲدٕہ ﴿گۅڈٕ  چھُ  انسان  میٚژِ  توپتہٕ  چھُ  تتھ  غذاہس  سُہ  مادٕہ  بنان  یَتھ  انسان  بنان  چھُ﴾۔

Tahir:
  تہٕ  بے  شک  کٔر  اَسہِ  انسان  سٕنٛز  تخلیق  (یعنی  تخلیقُک  ابتدا)  میٚژِ  (ہٕندیٚن  کیمیٲیی  اجزاہن)  ہٕندِ  خلاصہ  نِشہِ۔


Athar: پتہٕ کوٚر یہِ أکِس محفوظ جایہ نُطفہٕ کِس قطرس منٛز تبدیل۔
Transliteration: Thumma jaAAaln<u>a</u>hu nu<u>t</u>fatan fee qar<u>a</u>rin makeen<b>in</b>
Mirwaiz:
  توپتہٕ  بنوو  اَسہِ  سُہ  تتھ  نطفس  یُس  أکِس  معین  مدتس  تانۍ  أکِس  محفوظ  مقامس  یعنی  رحمس  منٛز  روزان  چھُ۔

Tahir:
  پتہٕ  تھوو  یہِ  نطفہٕ  (تولیدی  قطرٕہ)  بنٲوِتھ  أکِس  مضبوط  جایہِ (ماجہِ  ہٕنزِبچہِ  دانہِ) منٛز۔


Athar:
  پتہٕ  دِژ  أتھۍ  قطرس  لۅکھرِ  ہٕنز  شکل،  پتہٕ  بنوو  اَتھ  لۅکھرِ  ماز  دۅگُل،  تہٕ  ماز  دۅگلس  بناوِ  أڈِجہِ،  پتہٕ  کھول  أڈِجَن  پٮ۪ٹھ  ماز،  پتہٕ  کوٚر  یہِ  اکھ  بیاکھٕے  مخلوق  بنٲوِتھ  کھڑا،  ﴿یعنی  اگرچہِ  یی  کینژھاہ  جانورن  ہٕندِس  تخلیقس  منٛز  تہِ  سپدان  چُھ،  مگر  خُداین  کوٚر  امہِ  تخلیق  کہِ  عملہِ  سٍتۍ  انسان  بیٚیہِ  اکہِ  قٕسمُک  مخلوق  بنٲوِتھ  کھڑا،  یُس  حیوانو  نِشہِ  بالکل  مختلف  چُھ۔﴾

Mirwaiz:
  توپتہٕ  بنوو  اَسہِ  تتھ  نطفس  موٚٹ  خون،  توپتہٕ  بنوو  اَسہِ  تتھ  موٚٹِس  خونس  ماز  پھوٚلاہ۔  پس  بناوِ  اَسہِ  تتھ  ماز  پھٔلِس  منٛز  أڈِجہِ۔  توپتہٕ  ووٚل  اَسہِ  تِمن  أڈِجن  سُہ  ماز،  توپتہٕ  تتھ  منٛز  روح  واتنٲوِتھ  بنوو  اَسہِ  بیاکھٕے  مخلوقاہ  یُس  بروٗٹھِمیو  حالتو  نِشہِ  بدلٕے  اوس۔  پس  کِیُتھ  بوٚڈ  شان  چھُ  اللہ  تعالیٰ  سُند  یُس  سارِنٕے  کٲرۍ  گرن  کھٔسِتھ  چھُ۔

Tahir:
  پتہٕ  بنوو  اَتھ  نطفس  اَسہِ  (بچہِ  دانہِ  منٛز  دٕرکہِ  ہٕندِس  صورتس  منٛز)  معلّق  وجود(یعنی  نطفہٕ  آودٕرکہِ  ہٕندۍ  پٲٹھۍ  اَلوٗنٛد  تھاونہٕ)،  پتہٕ  بنوو  اَسہِ  یہِ  الوٗنٛدوجود  اَکھ  (تِیُتھ)  دۅگُل  یُس  باسان  چُھ  دَندو  سٍتۍ  ژاپنہٕ  آمُت،  پتہٕ  بنوو  اَسہِ  اَمہِ  دۅگلہٕ  نِشہِ  أڈجہِ  کرنٛز،پتہٕ  کھول  اَسہِ  یِمن  أڈِجن  پیٚٹھ  ماز  (تہٕ  نٲر)،  پتہٕ  دِیُت  اَسہِ  اَتھ  تخلیق  کِس  دۆیِمِس  صورتس  منٛز  (بدلٲوِتھ  مرحلہٕ  وار)  پوچھر،  پتہٕ  کۆر  (تٔمۍ)  اللہ  تعالیٰ  ہن  (یہِ  محکم  وجود  دِتھ)  بۆڈ  یُس  سارِوٕے  کھۅتہٕ  بہتر  پٲدٕ  کرن  وول  چُھ۔

Transliteration:
  Thumma khalaqn<u>a</u> a<b>l</b>nnu<u>t</u>fata AAalaqatan fakhalaqn<u>a</u> alAAalaqata mu<u>d</u>ghatan fakhalaqn<u>a</u> almu<u>d</u>ghata AAi<i><u>th</u></i><u>a</u>man fakasawn<u>a</u> alAAi<i><u>th</u></i><u>a</u>ma la<u>h</u>man thumma anshan<u>a</u>hu khalqan <u>a</u>khara fatab<u>a</u>raka All<u>a</u>hu a<u>h</u>sanu alkh<u>a</u>liqeen<b>a</b>


Mirwaiz: توپتہٕ یِیِو توٚہۍ لوٗکھ ضرور قیامتُک دۅہ قبرو منٛز تُلِتھ زندٕہ کرنہٕ۔
Tahir: پتہٕ یِیِو تۆہۍ بے شک قیامت کہ دۅہ (زندٕہ کٔرِتھ) تُلنہٕ۔
Transliteration: Thumma innakum yawma alqiy<u>a</u>mati tubAAathoon<b>a</b>
Athar:
  پتہٕ  چُھو  تۅہیہِ  امہِ  پتہٕ  ضرور  مرُن،  پتہٕ  یِیِو  توٚہۍ  قیامت  کہ  دۅہ  یقیناً  کھڑا  کرنہٕ۔


Athar:
  تہٕ  تۅہیہِ  پٮ۪ٹھ کَنہِ  بناوِ  اسہِ  ستھ  وَتہٕ،  ﴿غالباً  چُھ  امہِ  نِشہِ  مُراد  ستَن  سیّارن  ہٕندِ  گردش  کرنہٕ  چہ  ستھ  وتہٕ،  تہٕ  چونکہ  تمہِ  زمانُک  انسان  اوس  ستنٕے  سیّارن  نِشہِ  وٲقف،  امہِ  موجوب  آو  ستنٕے  وَتن  ہُند  ذکر  کرنہٕ۔  امُیک  معنی  چُھنہٕ  یہِ  زِ  یِمو  ورٲے  کیا  چَھنہٕ  باقی  وتہٕ۔﴾  تخلیق  چہِ  کامہِ  نِشہِ  ٲسۍ  نہٕ  أسۍ  غٲفل  کینٛہہ۔  ﴿دوٚیُم  ترجمہٕ  ہیٚکہِ  یِتہِ  ٲسِتھَ،  تہٕ  مخلوقاتن  ہٕندِ  طرفہٕ  ٲسۍ  نہٕ  أسۍ  غٲفِل  یا  چِھنہٕ  غٲفِل۔  گۅڈنِکہِ  ترجمہٕ  کہ  لحاظہٕ  چُھ  امہِ  آیتُک  مطلب  زِ  یہِ  سورُے  کینٛہہ  یُس  اسہِ  بنوومُت  چُھ،  یہِ  چُھنہٕ  بس  یونہی  کٲنٛسہِ  انٲڑۍ  سٕندیو  اَتھو  ہٕٹہٕ  مٕٹہٕ  بنیامُت  کینٛہہ،  بلکہ  چُھ  یہِ  أکِس  سوٗنچِتھ  سمجِھتھ  منصوبس  پٮ۪ٹھ  پوٗرٕ  علمہٕ  سان  بناونہٕ  آمُت،  اتھ  منٛز  چِھ  اہم  قانون  کار  فرما،  ادنیٰ  پٮ۪ٹھہٕ  اعلیٰ  ہس  تام  چھےٚ  سٲرِسٕے  کائنات  کِس  نظامس  منٛز  اکھ  مکمل  ہم  آہنگی  اتھہِ  یِوان،  تہٕ  یتھ  کار  گاہِ  عظیمس  منٛز  چھےٚ  پرٛتھ  طرفہٕ  اکھ  مقصدیت  درٛینٹھۍ  گژھان،  یۅسہٕ  بناون  وٲلۍ  سٕندِس  حکمتس  پٮ۪ٹھ  دلالت  چھےٚ  کران۔  دوٚیمہِ  ترجمہٕ  کہ  لحاظہٕ  ہیٚکیٚس  یہِ  مطلب  ٲسِتھ  زِ  یتھ  کائناتس  منٛز  یٖتیاہ  تہِ  مخلوقات  اسہِ  پٲدٕ  چِھ  کٔرِمٕتۍ،  تِہندِ  کُنہِ  حاجت  نِشہِ  چِھنہٕ  أسۍ  زانٛہہ  غٲفل،  تہٕ  کُنہِ  حالت  نِشہِ  چِھنہٕ  أسۍ  زانٛہہ  بے  خبر  روٗدِمٕتۍ۔  کُنہِ  چیزس  چُھنہٕ  اسہِ  پننِس  منصوبس  خلاف  بننہٕ  تہٕ  پکنہٕ  دِیٛتمُت۔  کُنہِ  چیزٕکۍ  فطری  ضروریات  فراہم  کرنس  منٛز  چَھنہٕ  اسہِ  کوتاہی  کٔرمٕژ  تہٕ  اکہِ  اکہِ  ذرّہ  تہٕ  ؤتھرٕکہ  حالت  نِشہِ  چِھ  أسۍ  باخبر  روٗدِمٕتۍ۔﴾

Mirwaiz:
  بے  شک  بیٚیہِ  کٔرۍ  پٲدٕہ  اَسہِ  تۅہیہِ  پٮ۪ٹھۍ  کِنۍ  ستھ  آسمان،  یِمن  منٛز  ملٲیکن  ہٕندِ  خٲطرٕ  اورٕ  یور  پکنہٕ  خٲطرٕ  وَتہٕ  چھےٚ۔  بیٚیہِ  چھِنہٕ  أسۍ  پننیو  مخلوقو  ہٕندیٚو  مصلحتو  نِشہِ  بے  خبر۔

Tahir:
  تہٕ  بے  شک  چھے٘  اَسہِ  تۅہیہِ  پیٚٹھۍ  کِنۍ  (زمین  کِس  کُرس  أندۍ  أندۍ  وسیع  فضاہس  منٛز  کاینات  کہ  حفاظت  خٲطرٕ)  ستھ  وَتہٕ  (یعنی  سَتھ  مقناطیسی  پچہِ  یا  مٲدان)  بنٲوِمژٕ  تہٕ  أسۍ  ٲسۍ  نہٕ  (کاینات  کہ)  تخلیقہٕ  (تہٕ  اَمہِ  کہِ  حفاظت  کیو  ضروریاتو)  نِشہِ  بے٘  خبر  کینہہ۔

Transliteration:
  Walaqad khalaqn<u>a</u> fawqakum sabAAa <u>t</u>ar<u>a</u>iqa wam<u>a</u> kunn<u>a</u> AAani alkhalqi gh<u>a</u>fileen<b>a</b>


Athar:
  تہٕ  آسمانہٕ  وول  اسہِ  ٹھیک  حسابہٕ  مطابق  أکِس  خاص  مقدارس  منٛز  آب،  تہٕ  یہِ  ٹھٔہروو  زمینس  اندر،  أسۍ  ییٚمہِ  طریقہٕ  سُہ  یژھون  غٲب  ہیٚکون  کٔرِتھ۔

Mirwaiz:
  بیٚیہِ  کوٚر  اَسہِ  نٲزل  تُہٕندِ  بقا  کہ  مکمل  کرنہٕ  خٲطرٕ  آسمان  کہ  طرفہٕ  روٗداہ  اَکہِ  اندازٕہ  موجوب،  توپتہٕ  ٹھٔہروو  سُہ  زمینس  منٛز،  بیٚیہِ  چھِ  أسی  تَمہِ  آب  کِس  واپس  نِنَس  پٮ۪ٹھ  پوٗرٕ  قدرت  وٲلۍ۔ 

Tahir:
  تہٕ  أسۍ  روٗدۍ  اَکہِ  اندازٕہ  مطٲبق  (واریاہس  کالس  تام)  اۆبرٕ  نِشہِ  آب  تراوان،  پتہٕ  (ییٚلہِ  زمین  ٹھنڈٕہ  گٔیہِ)  کرنوو  سُہ  آب  اَسہِ  زمینس  (پیٹھ  سنِرٕواجِنین  جاین)  منٛز  قرار  (ییٚمہِ  سٍتۍ  گۅڈنِکۍ  سمندر  بارسس  آے)  تہٕ  بے  شک  چِھ  أسۍ  اَتھ  (بہہ  بنٲوِتھ)  وُڈناونس  پیٚٹھ  تہِ  قدرت  تھاوان۔

Transliteration:
  Waanzaln<u>a</u> mina a<b>l</b>ssam<u>a</u>i m<u>a</u>an biqadarin faaskann<u>a</u>hu fee alar<u>d</u>i wainn<u>a</u> AAal<u>a</u> <u>th</u>ah<u>a</u>bin bihi laq<u>a</u>diroon<b>a</b>


Athar:
  پتہٕ  کٔرۍ  امہِ  آبہٕ  ذریعہ  اسہِ  تُہٕنٛدِ  خٲطرٕ  کھٔزر  تہٕ  دچِھ  باغ  پٲدٕ،  تُہٕنٛدِ  خٲطرٕ  چِھ  یِمن  باغن  منٛز  واریاہ  میٖٹھۍ  میوٕہ  تہٕ  یِمو  سٍتۍ  چِھو  توٚہۍ  روٗزی  حاصل  کران۔

Mirwaiz:
  توپتہٕ  بنٲوۍ  اَسہِ  تُہٕندِ  خٲطرٕ  اَمہِ  روٗدٕ  سٍتۍ  کھٔزٕر  کُلین  تہٕ  دَچھہِ  اندر  واریاہ  میوٕہ  یِم  توٚہۍ  تازٕہ  تازٕہ  کھیوان  چھِو،  تِموٕے  منٛزٕ  چھِو  أڈۍ  میوہ  ہۅکھناوان،  سُہ  چھِو  توٚہۍ  غذا  بدلہٕ  کھیٚوان۔

Tahir:
  پتہٕ  بنٲوۍ  اَسہِ  تُہٕندِ  خٲطرٕ  اَمہِ  سٍتۍ  (درجہ  پتہٕ  درجہ  یعنی  گۅڈٕ  ابتدٲیی  نباتات  پتہٕ  بٔڑۍ  کُلۍکٔٹۍ  پتہٕ  سیٚٹھاہ  بٔڑۍ  کُلۍوجودس  منٛز  أنِتھ)  کٔھزٕرباغ  تہٕ  دچھہِ  باغ  (امہِ  علاوٕہ  کٔرۍ)  تُہٕندِ  خٲطرٕ  زمینس  منٛز  (بیٚیہِ  تہِ)  واریاہ  فصل  تہٕ  میوٕہ  (پٲدٕ)  تہٕ  (وۅنۍ)  چِھو  تۆہۍ  یِمَو  منٛزٕ  کھیٚوان۔

Transliteration:
  Faanshan<u>a</u> lakum bihi jann<u>a</u>tin min nakheelin waaAAn<u>a</u>bin lakum feeh<u>a</u> faw<u>a</u>kihu katheeratun waminh<u>a</u> takuloon<b>a</b>


Athar:
  تہٕ  سُہ  کُل  تہِ  کوٚر  اَسی  پٲدٕ  یُس  طورِ  سینا  نِشہِ  نیران  چُھ،  ﴿مُراد  چُھ  زیتون،  یُس  بحرِ  روم  کیٚن  أندۍ  پٔکۍ  کیٚن  علاقن  ہٕندٮ۪ن  پیداوارن  منٛز  سارِوٕے  کھۅتہٕ  اہم  چیز  چُھ۔  طورِ  سینا  ہس  کُن  یہِ  منسوٗب  کرنُک  وجہ  چُھ  غالباً  یہِ  زِ  سُے  علاقہٕ  ییٚمیُک  مشہور  ترین  مقام  طورِ  سینا  چُھ،  چُھ  امہِ  کُلیُک  اصلی  وطن۔﴾  تیٖل  ہیٚتھ  تہِ  چُھ  وۅپدان  تہٕ  کھیٚنہٕ  والیٚن  ہٕنٛدِ  خٲطرٕ  سِیُن  تہِ۔

Mirwaiz:
  بیٚیہِ  کوٚڑ  اَسہِ  اَمہِ  آبہٕ  سٍتۍ  بیاکھ  کُلاہ  پٲدٕہ  یُس  نیران  چھُ  کۅہِ  طورٕ  منٛزٕ ﴿یعنی  درختِ  زیتون﴾  سُہ  چھُ  زمینہٕ  منٛزٕ  کھسان  تیل  ہیتھ،  بیٚیہِ  کھیٚنہٕ  والیٚن  ہٕندِ  خٲطرٕ  سِیُن  ہیتھ  یعنی  تَمہِ  کہ  پھلہٕ  منٛزٕ  چھِ  دۅشوے  مطلب  نیران۔  ژٲنگِس  تہِ  چھُ  تَمُیک  تیل  دَزان،  مٲلِش  کرنس  تہِ  چھُ  سُہ  لگان،  بیٚیہِ  چھُ  سِنہِ  بدلہٕ  ژۅچہِ  سٍتۍ  تہِ  کھیٚنہٕ  یِوان،  ژوٚٹھ  یِوان  تتھ  منٛز  کِژوِتھ  کھیٚنہٕ۔ 

Tahir:
  تہٕ  یہِ  کُل  (زیتون  تہِ  چُھ  اَسہِ  کۆرمُت  پٲدٕ)  یُس  طورِ  سینا  نِشہِ  نیران  چُھ (تہٕ) تیل  تہٕ  سِیُن  ہیٚتھ  چُھ  کھیٚنہٕ  والیٚن  خٲطرٕوۅپدان۔

Transliteration:
  Washajaratan takhruju min <u>t</u>oori sayn<u>a</u>a tanbutu bi<b>al</b>dduhni wa<u>s</u>ibghin lil<u>a</u>kileen<b>a</b>


Athar:
  تہٕ  حقیقت  چھےٚ  یہِ  زِ  تُہٕندِ  خٲطرٕ  چُھ  چارواین  منٛز  تہِ  سبق۔  یِہندٮ۪ن  شِکمن  منٛز  یِکینژھاہ  چُھ،  تمی  منٛزٕ  چِھو  أسۍ  تۅہیہِ  اکھ  چیز  ﴿یعنی  دۅد﴾  چاوان،  تہٕ  تُہٕندِ  خٲطرٕ  چِھ  یِمن  منٛز  واریاہ  باقی  فٲیدٕہ  تہِ، تِم  چُھوٗکھ  توٚہۍ  کھیٚوان۔

Mirwaiz:
  بیٚیہِ  چھِ  تُہٕندِ  خٲطرٕ  چارواین  اندر  یعنی  اوٗنٹن،  گُپنن  تہٕ  تیٖرن  اندر  غور  کرنٕکۍ  موقع۔  أسۍ  چھِ  دِوان  تۅہیہِ  چیٚنہٕ  خٲطرٕ  سُہ  چیز  یُس  تِہِدیٚو  شکمو  اندرٕ  چھُ  نیران  یعنی  دۅد۔  بیٚیہِ  چھِ  تُہٕندِ  خٲطرٕ  تِمن  چارواین  اندر  واریاہ  فٲیدٕہ،  تِہٕنز  موٗن،  ییر  تہٕ  وال  چھِو  توٚہۍ  استعمال  کران،  بیٚیہِ  چھِو  تِہُند  ماز  کھیٚوان۔ 

Tahir:
  تہٕ  بے  شک  چِھ  تُہٕندِ  خٲطرٕ  چارواین  منٛز  (تہِ)  غور  کرنٕکۍ  پہلو  یِکینٛژھاہ  تِہٕندیٚن  شکمن  منٛز  آسان  چُھ  أسۍ  چِھو  تۅہیہِ  تَمہِ  منٛزٕ  (کینہہ  اجزاء  دۅد  بنٲوِتھ)  چاوان  تہٕ  تُہٕندِ  خٲطرٕ  چِھ  تِمن  منٛز  (بیٚیہِ  تہِ)  واریاہ  فٲیدٕہ  تہٕ  تِمَو  منٛزٕ  چھووکھ  تۆہۍ  (کینہہ)  کھیٚوان  (تہِ)۔  

Transliteration:
  Wainna lakum fee alanAA<u>a</u>mi laAAibratan nusqeekum mimm<u>a</u> fee bu<u>t</u>oonih<u>a</u> walakum feeh<u>a</u> man<u>a</u>fiAAu katheeratun waminh<u>a</u> takuloon<b>a</b>


Athar: تہٕ تِمن پٮ۪ٹھ تہٕ ناون پٮ۪ٹھ چِھو سوار تہِ یِوان کرنہٕ۔
Tahir: بیٚیہِ چِھو تۆہۍ یِمن پیٚٹھ تہٕ ناوَن پیٚٹھ سوار (تہِ) یِوان کرنہٕ۔
Transliteration: WaAAalayh<u>a</u> waAAal<u>a</u> alfulki tu<u>h</u>maloon<b>a</b>
Mirwaiz:
  بیٚیہِ  چھِو  اَکھ  یِمن  چارواین  پٮ۪ٹھ  بیٚیہِ  ناوَن  تہٕ  جہازن  پٮ۪ٹھ  سوار  یِوان  کرنہٕ  توٚہۍ۔


Athar:
  اسہِ  سوٗز  نوح  علیہ  السلام  تٔمۍ  سٕندِس  قومس  کُن،  تٔمۍ  ووٚن،  اے  میانہِ  قوم  کیو  لُکو،  اللہ  تعالیٰ  سٕنز  بندگی  کٔرِو،  تس  ورٲے  چُھنہٕ  کٕہٕنۍ  تُہنٛد  معبود،  کیا  توٚہۍ  چِھو  نا  کھۅژان؟

Mirwaiz:
  پٔزِپٲٹھۍ،  بیٚیہِ  سوٗز  اَسہِ  نوح  علیہ  السلام  پننِس  قومس  کُں  پیغمبر،  پس  فرموو  تِمَو  پننِس  قومس،  اے  میانہِ  قومہٕ  عبادت  کٔرِو  معبود  برحق  سٕنزٕے  یٲژ،  تس  ورٲے  چھُنہٕ  معبود  برحق  آسنس  لایق  تہٕ  سزاوار  کٕہٕنۍ،  کیا  توٚہۍ  چھِونا  تس  ورٲے  بیاکھ  معبود  بناونس  اندر  کھۅژٲنی۔

Tahir:
  تہٕ  بے  شک  سوٗزاَسہِ  نوح  (علیہ  السلام)  تِہِندِس  قومس  کُن  پتہٕ  فرمووتِمَو،  اے  لوٗکو!  تۆہۍ  ٲسِو  اللہ  تعالیٰ  سٕنز  عبادت  کران  تس  وَرٲے  چُھنہٕ  تُہُنٛد  کانٛہہ  معبود،  تیٚلہِ  کیا  تۆہۍ  چِھو  نا  کھوژان؟

Transliteration:
  Walaqad arsaln<u>a</u> noo<u>h</u>an il<u>a</u> qawmihi faq<u>a</u>la y<u>a</u> qawmi oAAbudoo All<u>a</u>ha m<u>a</u> lakum min il<u>a</u>hin ghayruhu afal<u>a</u> tattaqoon<b>a</b>


Athar:
  تٔمۍ  سٕنٛدیٚو  قوم  کیو  یِمَو  سردارو  ماننہٕ  نِشہِ  انکار  کوٚر  تِمَو  لوگ  وَنُن  زِ،  یہِ  شخص  چُھنہٕ  کِہِنۍ  مگر  اکھ  بشر  تۅہی  ہِیوٗ،  أمۍ  سُند  غرض  چُھ  یہِ  زِ  تۅہیہِ  پٮ۪ٹھ  کرِہے  برتری  حاصل،  خدایس  اگر  سوزُن  آسِہے،  تیٚلہِ  سوزِہے  فرشتن،  یہِ  کتھ  چَھنہٕ  اسہِ  پننیٚن  مالیٚن  بُڈِببَن  ہٕنٛدٮ۪ن  وقتن  منٛز  زانٛہہ  بوٗز  مٕژٕے  ﴿زِ  بشر  یِیہِ  رسول  بٔنِتھ﴾۔

Mirwaiz:
  نوح  علیہ  السلام  سٕنز  یہِ  کتھ  بوٗزِتھ  دوٚپ  تِہِندِ  قومہٕ  منٛزٕ  زِٹھیٚو  کٲفرو  عام  لوٗکن  کُن  کہ،  یہِ  شخص  چھُنہٕ  مگر  تۅہی  ہیوٗ  اَکھ  انساناہ۔  یہِ  پیغمبر  یا  بزرگ  شخصاہ  چھُںہٕ،  یہِ  چھُ  یژھان  تۅہیہِ  پٮ۪ٹھ  فضیلت  حاصل  کرٕنۍ،  تُہُند  زِیُٹھ  بَنُن۔  ہرگاہ  اللہ  تعالیٰ  ییٚژِھہ  ہا  پیغمبر  سوزُن  تیٚلہِ  سوزِہا  سُھ  کٲنسہِ  مَلکس۔  اَسہِ  چھُنہٕ  یِمہٕ  کتھہٕ  بوزمَژے  بروٗٹھمیٚن  مالیٚن  بُڈِ  ببن  نِشہِ۔

Tahir:
  پتہٕ  لٔگۍ  تِہِندِ  قومٕکۍ  سردار  (تہٕ  جاگیردار)  یِم  کفرکران  ٲسۍوَننہِ،  یہِ  شخص  چُھ  محض  تۅہی  ہیوٗ  اَکھ  بشر  (اَمہِ  وَرٲے  چُھنہٕ  کِہِنۍ)،  یہِ  چُھ  تۅہیہِ  پیٚٹھ  (پنٕنۍ)  فضیلت  تہٕ  برتری  قٲیِم  کرُن  یژھان،  تہٕ  اگر  اللہ  تعالیٰ (ہدایت  خٲطرٕ  کٲنسہِ  پیغمبرس  سوزُن)  یژھِ  ہے  تیٚلہِ  کرِہے  فرشتن  نٲزل،اَسہِ  چھَنہٕ  یہِ  کتھ  (زِ  اَسی  ہیوٗ  اَکھ  شخص  یِیہِ  سون  رسول  بناونہٕ)  پننیٚن  جدن  اجداد  ن  منٛز  (زانٛہہ  تہِ)  بوٗزمٕژ۔

Transliteration:
  Faq<u>a</u>la almalao alla<u>th</u>eena kafaroo min qawmihi m<u>a</u> h<u>atha</u> ill<u>a</u> basharun mithlukum yureedu an yatafa<u>dd</u>ala AAalaykum walaw sh<u>a</u>a All<u>a</u>hu laanzala mal<u>a</u>ikatan m<u>a</u> samiAAn<u>a</u> bih<u>atha</u> fee <u>a</u>b<u>a</u>in<u>a</u> alawwaleen<b>a</b>


Athar:
  کِہِنۍ  چُھنہٕ،  بس  أمِس  شخصس  چُھ  رَژھ  کھنڈ  جنون  سوار  سپُدمُت،  کینٛہہ  کال  وُچِھو  بیٚیہِ  ﴿بنان  چُھ  فرق  ما  گژھیٚس﴾۔

Mirwaiz:
  یہِ  چھُنہٕ  مگر  خۅشکِت  لد  انساناہ  اَکھ۔  تمی  چھُ  دنیا  کیٚن  لوٗکن  خلاف  کتھ  کران۔  پس  پیٲرِو  توٚہۍ  أمِس  أکِس  وقتس  تانۍ،  وُچھُو  أمۍ  سُند  حال  کیا  آسہِ،  اَکہِ  نِتہٕ  اَکہِ  دۅہ  مَرِ  یہِ،  قصہٕ  گژِھہ  ختم۔

Tahir:
  یہِ  شخص  چُھنہٕ  اَمہِ  وَرٲے  بیٚیہِ  کِہِنۍ  زِ  أمِس  چھ  دیوانگی  (ہُنٛد  مرض  اَگادِ  گۆمُت)  لہٰذاپۯٲرِو  تۆہۍأمِس  أکِس  وقتس  تام  (وُچِھو  برونٛہہ  کُن  کیاکرِ)۔  

Transliteration:
  In huwa ill<u>a</u> rajulun bihi jinnatun fatarabba<u>s</u>oo bihi <u>h</u>att<u>a</u> <u>h</u>een<b>in</b>


Transliteration: Q<u>a</u>la rabbi on<u>s</u>urnee bim<u>a</u> ka<u>thth</u>aboon<b>i</b>
Athar:
  نوح  علیہ  السلام  چِھ  ونان،  پروردگارٕ!  یِمو  لُکو  یُس  میون  تکذیب  ﴿انکار﴾  کوٚر،  اتھ  پٮ۪ٹھ  کَر  وۅنۍ  ژٕے  مےٚ  مدد۔

Mirwaiz:
  حضرت  نوحن  کوٚر  دعا  اے  میانہِ  پروردگارٕہ  مےٚ  کر  یٲری،  کیازِ  یِمَو  زونُس  بہٕ  اَپزِیور،  یِمن  نِشہِ  ہیٚۍ  زِ  اَمُیک  بدلہٕ،  اَسہِ  کوٚر  تِہُند  دعا  قبول۔

Tahir:
  نوح  ہن  (علیہ  السلام)  کۆر  عرض،  اے  میانہِ  ربّہ!  مے٘  کر  مدد  تِکیازِ  یِمَو  چُھ  مے٘  انکار  کۆرمُت۔


Athar:
  اسہِ  کٔر  تس  پٮ۪ٹھ  وحی  زِ،  سانہِ  نگرٲنی  منٛز  تہٕ  سانہِ  وحی  مطٲبق  کَر  اَکھ  ناو  تیار،  پتہٕ  ییٚلہِ  سون  حُکم  یِیہِ،  تہٕ  سُہ  تندور  کھالہِ  گرٛکھ،  پتہٕ  گژھ  پرٛتھ  قٕسمٕکیو  جانورَو  منٛزٕ  اکھ  اکھ  جوٗرۍ  ہیٚتھ  تتھ  منٛز  سوار،  تہٕ  پنُن  اہل  و  عیال  تہِ  نِن  سٍتۍ،  سواے  تِم  یِمن  خلاف  گۅڈے  چُھ  فٲصلہٕ  سپُدمُت،  تہٕ  ظٲلِمن  متعلق  وٕنۍ  زیٚنہٕ  مےٚ  کِہنۍ،  تِم  چِھ  وۅنۍ  غرق  سپدن  وٲلۍ۔

Mirwaiz:
  پس  سوٗز  اَسہِ  تِمن  کُں  وحی  زِ  توٚہۍ  بنٲوِو  اَکھ  ناواہ  اَسہِ  برونٹھہٕ  کںہِ،  بیٚیہِ  سانیو  ہدایتو  موجوب،  وۅنۍ  یِیہِ  اَکھ  طوفاناہ،  توٚہۍ  تہِ  باایمان  روٗزِو  تَمی  ناوِ  ہٕندِ  ذریعہ  محفوظ۔  پس  ییٚلہِ  سون  حکم  عذابُخ  جٲری  سَپدِ،  تنورٕمنٛزٕ  ہیٚیہِ  آب  نیرُن۔  پس  وٲلیوٗکھ  ناوِ  منٛز  پرتھ  قسمہٕ  کیو  جانورو  منٛزٕ  یِم  انسانس  کارآمد  چھِ  آسان،  اَکھ  اَکھ  نَر  تہٕ  اَکھ  اَکھ  مادٕہ  یعنی  زٍز  جانور،  بیٚیہِ  پَنُں  عیال۔  مگر  نہٕ  عیالہٕ  منٛزٕ  تِم  یِمن  ہٕندِ  حقہٕ  غرق  سَپدنُک  حکم  بروٗنٹھُے  چھُ  کرنہٕ  آمُت  یعنی  یِم  کٲفر  آسن۔  یہِ  کتھ  بوٗزِو  وارٕہ  کہ  مےٚ  أنۍزیٚنہٕ  روبے  تِمن  شخصن  ہٕندِ  حقہٕ  کانٛہہ  کتھ  یِمَو  ظلم  کوٚر  یعنی  کفرو  شرکس  پٮ۪ٹھ  روٗدۍ  کیازِ  تِمن  چھُ  ضرور  پھَٹُن۔

Tahir:
  پتہٕ  سوٗز  اَسہِ  تِمن  کُن  وحی  زِ  تۆہۍ  بنٲوِو  سانہِ  نگرٲنی  منٛز  تہٕ  سانہِ  حکمہٕ  مطٲبق  اَکھ  ناو  پتہٕ  ییٚلہِ  سون  (عذابُک)  حکم  یِیہِ  تہ  تندوٗر  لگہ  (بۆرُت  آب  ہیتھ)  وُزنہِ  تیٚلہِ  بیٚہنٲوِزیوکھ  تۆہۍ  اَتھ  منٛز  پۯتھ  قٔسمہٕ  کیو  جانورو  منٛزٕ  زٕ  زٕ  جورٕ  (نرتہٕ  مادٕ)  تہٕ  پنٕنۍ  بٲژ  تہِ  (کھٲلۍزیوکھ  اَتھ  منٛز)  تِمَو  منٛزٕ  تس  شخصس  وَرٲے  یس  پیٚٹھ  (عذابُک)  فرمان  گۅڈے  چُھ  صٲدر  سپُدمُت،  تہٕ  مے٘  کرۍزیٚنہٕ  تِمن  لُکن  ہٕندِس  بارس  منٛز  عرض  تہِ  کِہِنۍ  یِمَو  (چٲنِس  انکارس  تہٕ  ٹسنہٕ  ژٹنہٕ  کِس  صورتس  منٛز)  ظلم  چُھ  کۆرمُت،  تِم  یِن  (بہرحال)  غرق  کرنہٕ۔

Transliteration:
  Faaw<u>h</u>ayn<u>a</u> ilayhi ani i<u>s</u>naAAi alfulka biaAAyunin<u>a</u> wawa<u>h</u>yin<u>a</u> fai<u>tha</u> j<u>a</u>a amrun<u>a</u> waf<u>a</u>ra a<b>l</b>ttannooru fa<b>o</b>sluk feeh<u>a</u> min kullin zawjayni ithnayni waahlaka ill<u>a</u> man sabaqa AAalayhi alqawlu minhum wal<u>a</u> tukh<u>at</u>ibnee fee alla<u>th</u>eena <i><u>th</u></i>alamoo innahum mughraqoon<b>a</b>


Athar:
  پتہٕ  ییٚلہِ  ژٕ  پننیو  سٲتھیو  سان  ناوِ  منٛز  سوار  سپدکھ،  تیٚلہِ  وَن،  شکر  چُھ  تس  اللہ  تعالیٰ  سُند  ییٚمۍ  اسہِ  ظٲلِم  لُکو  نِشہِ  نجات  دِیُت۔

Mirwaiz:
  پس  ییٚلہِ  وارٕہ  بِہِو  توٚہۍ  بیٚیہِ  یِم  تۅہیہِ  سٍتۍ  چھِ  اَتھ  ناوِ  منٛز،  پس  دٔپۍ  زِ  تَمہِ  ساعتہٕ  حمد  بوٚوِن  تس  معبودِ  برحقس  ییٚمۍ  اَسہِ  نجات  دُیت  ظٲلم  لوٗکن  ہٕنزو  کامیو  نِشہِ  بیٚیہِ  تِہِندِ  عذاب  نِشہِ۔

Tahir:
  پتہٕ  ییٚلہِ  ژٕ  تہٕ  چٲنۍ  سٍتۍ  بٲج  (لُکھ)  ناوِ  منٛز  ٹھیک  پٲٹھۍ  بِہن  تیٚلہِ  ؤنۍ  زِ  (زِ)  سٲری  تعریف  چِھ  اللہ  تعالیٰ  سٕے  خٲطرٕ  ییٚمۍ  اَسہِ  ظٲلم  قوم  نِشہِ  نجات  دُیت۔

Transliteration:
  Fai<u>tha</u> istawayta anta waman maAAaka AAal<u>a</u> alfulki faquli al<u>h</u>amdu lill<u>a</u>hi alla<u>th</u>ee najj<u>a</u>n<u>a</u> mina alqawmi a<b>l</b><i><u>thth</u></i><u>a</u>limeen<b>a</b>


Athar: بیٚیہِ وَن، پروردگارٕ، مےٚ وال برکت واجِنہِ جایہِ، تہٕ ژٕ چُھکھ بہترین جاے دِنہٕ وول۔
Transliteration: Waqul rabbi anzilnee munzalan mub<u>a</u>rakan waanta khayru almunzileen<b>a</b>
Mirwaiz:
  بیٚیہِ  پزِ  ییٚمہِ  ساعتہٕ  یہِ  سہلاب  تہٕ  یُپ  ہَمُں  ہیٚیہِ  تہٕ  وَسُن  ہیٚیہِ،  اے  میانہِ  پروردگارٕ  مےٚ  وال  برکتہٕ  سان  کُنہِ  بابرکت  جایہِ  پٮ۪ٹھ۔  ژٕے  چھُکھ  تِمَو  سارِوٕیو  اندرٕ  بہتر  یِم  پننین  مہمانن  کُنہِ  جایہِ  عزت  سان  ٹھٔہراوان  چھِ۔  

Tahir:
  بیٚیہِ  کٔرۍ  زِ  عرض،  اے  میانہِ  ربّہ!  مے٘  وال  بابرکت  منٛزلس  پیٚٹھ  (ناوِ  منٛزٕبۅن)  تہٕ  ژٕ  چُھکھ  سارِوٕے  کھۅتہٕ  بہتر  (بۅن)  والن  وول۔


Athar: اتھ قٕصّس منٛز چھےٚ بجہِ نِشٲنِیہِ تہٕ آزمٲیش چِھ أسۍ کرٲنی۔
Tahir: بے شک چھے٘ اَتھ (واقعس) منٛز (واریاہ) نشٲنِیہِ تہٕ یقینا چِھ أسۍ آزمٲیش کرن وٲلۍ۔
Transliteration: Inna fee <u>tha</u>lika la<u>a</u>y<u>a</u>tin wain kunn<u>a</u> lamubtaleen<b>a</b>
Mirwaiz:
  پٔزِپٲٹھۍ  یتھ  واقعس  منٛز  چھِ  سانہِ  قدرتٕکۍ  بٔڈۍ  بٔڈۍ  نشانہٕ  عقلہِ  والین  ہٕندِ  خٲطرٕ،  بے  شک  ٲسۍ  أسۍ  لوٗکن  یِمو  نِشانو  سٍتۍ  آزمٲیش  کروُنۍ۔


Athar:
  پتہٕ  سوٗز  تِمن  منٛز  خۅد  تِہندی  قومُک  اکھ  رسول  ﴿ییٚمۍ  تِمن  دعوت  دِژ﴾  زِ  اللہ  تعالیٰ  سٕنز  بندگی  کٔرِو،  تُہٕندِ  خٲطرٕ  چُھنہٕ  تس  ورٲے  بیٚیہِ  کانٛہہ  معبود،  کیا  توٚہۍ  چِھو  نا  کھۅژان؟

Mirwaiz:
  پس  سوٗز  اَسہِ  تِمن  منٛزتہِ  پیغمبراہ  تِموٕے  منٛزٕ  یعنی  ہود  علیہ  السلام  یا  صالح  علیہ  السلام۔  تٔمۍ  پیغمبرن  فرموو  تِمن  یۅہے  پیغام  کہ  عبادت  تہٕ  بندگی  کٔرِو  معبود  برحق  سٕنزٕے۔  تس  ورٲے  چھُنہٕ  تۅہیہِ  کٕہٕنۍ  معبود۔  کیا  توٚہۍ  چھِو  نا  تس  شریک  اَننس  کھۅژٲنی۔

Tahir:
  پتہٕ  سوٗز  اَسہِ  تِمن  منٛز  (تہِ)  تِموٕے  منٛزٕ  رسول  زِ  تۆہۍ  کٔرِو  اللہ  تعالیٰ  سٕنز  عبادت  تہٕ  تس  وَرٲے  چُھنہٕ  تُہُنٛد  کانٛہہ  معبود،  تیٚلہِ  کیا  تۆہۍ  چِھو  نا  کھوژان؟

Transliteration:
  Faarsaln<u>a</u> feehim rasoolan minhum ani oAAbudoo All<u>a</u>ha m<u>a</u> lakum min il<u>a</u>hin ghayruhu afal<u>a</u> tattaqoon<b>a</b>


Athar:
  تٔمۍ  سٕندیٚو  قوم  کیو  یِمَو  سردارو  ماننہٕ  نِشہِ  انکار  کوٚر،  تہٕ  ٲخرت  چہِ  پیشی  کوٚرُکھ  انکار،  یِم  اسہِ  دُنیا  چہِ  زندگی  منٛز  آسودٕہ  ٲسۍ  کٔرِمٕتۍ،  تِمو  لوگ  ونُن،  یہِ  شخص  چُھنہٕ  کِہِنۍ  مگر  اکھ  بشر  تۅہی  ہِیوٗ،  یِکینژھاہ  توٚہۍ  کھیوان  چِھو  تی  چُھ  یہِ  کھیوان  تہٕ  یِکینژھاہ  توٚہۍ  چیوان  چِھو  تی  چُھ  یہِ  چیوان۔

Mirwaiz:
  أمِس  پیغمبر  سٕنز  یہِ  کتھ  بوٗزِتھ  دوٚپ  تِہِندِ  قوم  کیو  زِٹھیٚو،  یِمَو  انکار  کوٚرخدایس  بیٚیہِ  ٲسۍ  اَپُز  زانان  ٲخرت  کِس  ملاقاتس،  خدایس  برونٹھ  کُں  واتنس،  بیٚیہِ  یِمن  اَسہِ  اوس  آرام  و  آسٲیش  دِژمٕژ  دنیا  چہ  زندگی  اندر،  تِمے  لٔگۍ  پانہٕ  وٲنۍ  دَپنہِ۔  یہِ  پیغمبر  یعنی  حضرت  ہوٗد  چھُنہٕ  مگر  تۅہی  ہیوٗ  اَکھ  انساناہ۔  کھیٚوان  چھُ  تمی  قسمہٕ  غذا،  یہِ  توٚہۍ  کھیٚوان  چھِو،  بیٚیہِ  چھُ  چیوان  تَمی  منٛزٕ  یہِ  توٚہۍ  چیٚوان  چھِو۔

Tahir:
  تہٕ  تِہِندِ  قوم  کیو  (تِموٕے)  سردارو  (تہٕ  جٲگیرداروے)  وۆن  یِم  کفرٲسۍ  کران  تہٕ  ٲخرت  کِس  ملاقاتس  ٲسۍ  انکار  کران  تہٕ  اَسہِ  ٲس  تِمن  دنیٲوی  زندگی  منٛز  (مال  و  دولت  چہ  فراوٲنی  کِنۍ)  خۅشحٲلی  (تہِ)  دِتھ  تھٲومٕژ  (لُکن  لٔگۍ  وَننہِ)  زِ  یہِ  شخص  چُھ  محض  تۅہی  ہیوٗ  اَکھ  بشر،  تِمَے  چیز  چُھ  کھیٚوان  یِم  تۆہۍ  کھیٚوان  چِھو  تہٕ  تی  کینٛژھاہ  چُھ  چیوان  یہِ  تۆہۍ  چیٚوان  چِھو۔

Transliteration:
  Waq<u>a</u>la almalao min qawmihi alla<u>th</u>eena kafaroo waka<u>thth</u>aboo biliq<u>a</u>i al<u>a</u>khirati waatrafn<u>a</u>hum fee al<u>h</u>ay<u>a</u>ti a<b>l</b>dduny<u>a</u> m<u>a</u> h<u>atha</u> ill<u>a</u> basharun mithlukum yakulu mimm<u>a</u> takuloona minhu wayashrabu mimm<u>a</u> tashraboon<b>a</b>


Transliteration: Walain a<u>t</u>aAAtum basharan mithlakum innakum i<u>th</u>an lakh<u>a</u>siroon<b>a</b>
Athar:
  وۅنۍ  اگر  تۅہیہِ  پانسٕے  ہِوِس  أکِس  بشر  سٕنز  اطاعت  قبول  کٔرِو،  تیٚلہِ  روٗدِو  توٚہۍ  خسارسٕے  منٛز۔

Mirwaiz:
  ہرگاہ  توٚہۍ  پٲروی  کٔرِو  پانس  ہِوِس  انسانس  أکۍ  سٕنز،  تیٚلہِ  چھِو  توٚہۍ  نقصان  زدو  أندرٕہ  بے  عقل  تہٕ  بے  وقوف۔

Tahir:
  تہٕ  ہرگاہ  تۅہیہِ  پان  سٕے  ہِوِس  أکِس  بشرٕ  سٕنز  اطاعت  کٔرٕو  تیٚلہِ  ٲسِو  تۆہۍ  ضرور  خسارٕہ  تُلن  وٲلۍ۔


Athar:
  یہِ  چُھو  تۅہیہِ  اطلاع  دِوان  زِ  ییٚلہِ  توٚہۍ  مٔرِتھ  بٔنِو  خاک،  تہٕ  پتہٕ  روٗزِو  أڈِجہِ  کرٛنز  بٔنِتھ،  تَمہِ  وقتہٕ  یِیِو  توٚہۍ  ﴿قبرو  منٛزٕ﴾  کڑنہٕ؟

Mirwaiz:
  کیا  یۅہے  چھُوٕہ  تۅہیہِ  وعدٕہ  دِوان  کہ  ییٚلہِ  توٚہۍ  مٔرِو  توپتہٕ  سپدِو  أڈِجہِ،  توپتہٕ  یِیِو  توٚہۍ  زندٕھ  کٔرِتھ  قبرو  منٛزٕ  بیٚیہِ  کڈنہٕ۔

Tahir:
  کیا  یہِ  (شخص)  چھا  تۅہیہِ  سٍتۍ  یہِ  وعدٕہ  کران  زِ  ییٚلہِ  تۆہۍ  مٔرِو  تہٕ  تۆہۍ  بٔنِو  میٚژ  تہٕ  (دۅدریمژٕ)  أڈِجہِ  پَتہٕ  یِیِو  تۆہۍ  (نوِ  سرٕ  زندٕہ  سپدِتھ)  کڑنہٕ۔

Transliteration:
  AyaAAidukum annakum i<u>tha</u> mittum wakuntum tur<u>a</u>ban waAAi<i><u>th</u></i><u>a</u>man annakum mukhrajoon<b>a</b>


Athar: بعید ﴿یہِ کتھ چھےٚ دوٗر﴾، بالکل بعید چُھ یہِ وعدہ یُس تۅہیہِ سٍتۍ کرنہٕ چُھ یِوان۔
Mirwaiz: یِم وعدٕہ یِم تۅہیہِ سٍتۍ کرنہٕ یِوان چھِ، یِم چھِ عقلہِ نِشہِ سٮ۪ٹھاہ دوٗر۔
Transliteration: Hayh<u>a</u>ta hayh<u>a</u>ta lim<u>a</u> tooAAadoon<b>a</b>
Tahir:
  دوٗرچھے٘  (عقلہِ  نِشہِ)  دوٗرچھے٘  (بننہٕ  نِشہِ)  تِمہٕ  کتھہٕ  یُہُنٛد  وعدٕہ  تۅہیہِ  سٍتۍ  کرنہٕ  چُھ  یِوان۔


Athar:
  زندگی  چَھنہٕ  کِہِنۍ  مگر  بس  چھےٚ  یٔہے  دُنیاہٕچ  زندگی،  ییٚتی  چُھ  اَسہِ  مَرُن  تہٕ  ییٚتی  چھےٚ  زندگی  گُزارٕنۍ،  تہٕ  أسۍ  چِھنہٕ  ہرگز  تِم  یِم  نَوِ  سرٕ  یِن  تُلنہٕ۔

Mirwaiz:
  یہِ  زندگی  چھَنہٕ  مگر  یٔہے  سٲنۍ  دنیاہٕچ  زندگی،  مَران  چھِ  أسۍ  بیٚیہِ  زندٕہ  چھِ  روزان  أسۍ  ییٚتھۍ  دنیاہس  اندر۔  اَکہِ  پھِرِ  مٔرِتھ  چھُنہٕ  اَسہِ  بیٚیہِ  زندٕہ  سپدِتھ  تھوٚد  وۅتھُن۔

Tahir:
  سۅ  (ٲخرتٕچ  زندگی)  چھَنہٕ  (کِہِنۍ)  سٲنۍ  زندگٲنی  چُھ  یۅہے  دنیا  أسۍ  چِھ  (ییٚتۍ)  مران  تہٕ  زُوان  تہٕ  (بس  مۅکلیوو)،  أسۍ  یِمَو  نہٕ  (نوِسرٕ)  تُلنہٕ۔

Transliteration:
  In hiya ill<u>a</u> <u>h</u>ay<u>a</u>tun<u>a</u> a<b>l</b>dduny<u>a</u> namootu wana<u>h</u>y<u>a</u> wam<u>a</u> na<u>h</u>nu bimabAAootheen<b>a</b>


Athar:
  یہِ  شخص  چُھ  خُداے  سٕندِس  ناوس  پٮ۪ٹھ  محض  اَپُز  بناوان،  تہٕ  أسۍ  چِھنہٕ  زانٛہہ  أمۍ  سُند  مانن  وٲلۍ۔

Mirwaiz:
  یہِ  شخص  چھُنہٕ  مگر  اَکھ  شخصاہ  ییٚمۍ  اَپُز  نوٚوروو  اللہ  تعالیٰ  ہس  پٮ۪ٹھ،  مگر  أسۍ  أمِس  ایمان  اَنن  وٲلۍ  چھِنہٕ  کُنہِ  صورتس  اندر۔

Tahir:
  یہِ  چُھ  محض  تِیُتھ  شخص  ییٚمۍ  اللہ  تعالیٰ  ہس  پیٚٹھ  اَپٕز  ہانٛژھ  چھے٘  لٲجمٕژ  تہٕ  أسۍ  چِھنہٕ  بالکل  أمِس  پیٚٹھ  ایمان  اَنن  وٲلۍ۔

Transliteration:
  In huwa ill<u>a</u> rajulun iftar<u>a</u> AAal<u>a</u> All<u>a</u>hi ka<u>th</u>iban wam<u>a</u> na<u>h</u>nu lahu bimumineen<b>a</b>


Transliteration: Q<u>a</u>la rabbi on<u>s</u>urnee bim<u>a</u> ka<u>thth</u>aboon<b>i</b>
Athar:
  رسُولن  ووٚن،  پروردگارٕ،  یِمو  لُکو  یُس  میون  تکذیب  ﴿انکار﴾  کوٚر،  اتھ  پٮ۪ٹھ  کر  ژےٚ  مےٚ  مدد۔

Mirwaiz:
  ہوٗد  علیہ  السلامن  موٚنگ  دعا،  پروردگارٕ  مےٚ  کر  یٲری  تہٕ  مدد،  یِمن  نِشہِ  ہیٚہ  میون  بدلہٕ  کیازِ  یِمَو  زونُس  بہٕ  اَپزِیور۔

Tahir:
  (پیغمبرن)  کۆرن  عرض،  اے  میانہِ  ربّہ!  مے٘  کر  مدد  اَتھ  صورتِ  حالس  منٛز  زِ  تِمَو  چُھ  مے٘  انکار  کۆرمُت۔


Athar: درجواب سپُد ارشاد، نکھہٕ چُھ سُہ وقت ییٚلہِ یِم پننِس کٔرِمٕتِس پٮ۪ٹھ دٕیَن۔
Tahir: ارشاد سَپُد، کینہہ کال پتے روزن تِم پشیمان گٔژِھتھ۔
Transliteration: Q<u>a</u>la AAamm<u>a</u> qaleelin layu<u>s</u>bi<u>h</u>unna n<u>a</u>dimeen<b>a</b>
Mirwaiz:
  اللہ  تعالیٰ  ہن  فرمووُس  صبر  کٔرِو،  جلدٕے  سپدن  یِم  لوٗکھ  اَتھ  انکارس  تہٕ  نافرمٲنی  پٮ۪ٹھ  پشیمان  چنانچہ۔


Athar:
  ٲخر  کار  رٔٹۍ  یِم  ٹھیک  ٹھیک  حق  مطٲبق  أکۍ  بٔڈۍ  ہنگامن،  تہٕ  اَسہِ  چھٔکۍ  یِم  ژھۅٹھ  بناوِتھ  دوٗر۔  دفع  گژھ  ظٲلِم  قومہٕ۔

Mirwaiz:
  پس  رٔٹۍ  تِم  جبریل  امین  سٕنزِ  سخت  کریکہِ  یۅسہٕ  پٔزِس  وعدس  موٲفق  تہٕ  مطٲبق  ٲس،  پس  بنٲوۍ  اَسہِ  تِم  اَکھ  ژھۅٹھاہ  یعنی  خس  و  خاشاکٕکۍ  پٲٹھۍ  پامال۔  پس  لعنت  بوٚوِن  ظٲلمن،  کٲفرن  تہٕ  نافرمانن۔

Tahir:
  لہٰذارٔٹۍ  تِم  پَزِ  وعدٕہ  مطٲبق  خوفناک  آوازِ  پتہٕ  بنٲوۍ  اَسہِ  تِم  بۆس  تہٕ  ژھۅٹھ،  لہٰذا  چُھ  ظٲلم  قومہٕ  خٲطرٕ  (سانہِ  رحمت  نِشہِ)  دوٗریٚر  تہٕ  محرومی۔

Transliteration:
  Faakha<u>th</u>athumu a<b>l</b><u>ss</u>ay<u>h</u>atu bi<b>a</b>l<u>h</u>aqqi fajaAAaln<u>a</u>hum ghuth<u>a</u>an fabuAAdan lilqawmi a<b>l</b><i><u>thth</u></i><u>a</u>limeen<b>a</b>


Athar: پتہٕ تُلۍ اسہِ یِمن پتہٕ باقی قوم۔
Tahir: پتہٕ کٔرِ اَسہِ تِمن پتہٕ (اَکھ أکِس پتہٕ) باقی اُمتہٕ پٲدٕ۔
Transliteration: Thumma anshan<u>a</u> min baAAdihim quroonan <u>a</u>khareen<b>a</b>
Mirwaiz:
  تَمہِ  پتہٕ  یعنی  قوم  عاد  و  ثمود  کہ  ہلاک  گژھنہٕ  پتہٕ  کرِ  اَسہِ  واریاہ  اُمٔژ  تہٕ  قوم  پٲدٕہ۔


Athar: کانٛہہ قوم نہ سپُد پننہِ وقتہٕ برونٛہہ ختم، تہٕ نہ ہیوٚک امہِ پتہٕ ٹھٔہرِتھ۔
Transliteration: M<u>a</u> tasbiqu min ommatin ajalah<u>a</u> wam<u>a</u> yastakhiroon<b>a</b>
Mirwaiz:
  برونٹھ  ہیٚکہِ  نہٕ  گٔژِھتھ  کانٛہہ  قوماہ  تہٕ  کانٛہہ  اُمتاہ  پننِس  ہلاکت  کِس  مقرر  وقتس،  نہ  ہیٚکہِ  پتھ  گٔژِھتھ  تَمہِ  نِشہِ۔  یِتھے  پٲٹھۍ  چھُ  پرتھ  کُںہِ  ہلاک  اُمت  کہ  ہلاک  گژھنہٕ  خٲطرٕ  وقتاہ  مقرر  کرنہٕ  آمُت۔  الغرض  تِمہٕ  اُمٔژ  آیہِ  گۅڈٕ  پٲدٕہ  کرنہٕ۔

Tahir:
  کانٛہہ  تہِ  اُمّت  ہیٚکہِ  نہٕ  پننہِ  مقرر  وقتہٕ  نِشہِ  برونٛہہ  پٔکِتھ  تہٕ  نَہ  ہیٚکن  تِم  لُکھ  پَتھ  کٔھسِتھ۔


Athar:
  پتہٕ  سوٗزۍ  اسہِ  اکھ  أکِس  پتہٕ  رسول،  یتھ  قومَس  نِشہِ  تہِ  تمِیُک  رسول  آو،  تٔمۍ  پھِیُر  تَس  بُتھ،  أسۍ  روٗدۍ  أکِس  پتہٕ  اکھ  قوم  ہلاک  کران  پکان،  حتیٰ  کہ  تِم  ترٲوۍ  بس  افسانہٕ  بنٲوِتھ  پتھ  کُن۔  پھٹکار  ٲسِن  تِمن  لُکن  پٮ۪ٹھ  یِم  ایمان  چِھنہٕ  انان۔

Mirwaiz:
  توپتہٕ  سوٗزۍ  اَسہِ  تِمن  نِشہِ  پنٕنۍ  پیغمبر  پوتُس  پت  ہدایت  و  ارشاد  خٲطرٕ  مگر  تِہٕنز  حالت  سپٕز  یہِ  کہ  ییٚلہِ  کُنہِ  قومس  نِشہِ  تِہُند  خاص  پیغمبر  واتان  اوس  خداے  سٕندۍ  احکام  ہیتھ،  تِم  ٲسۍ  تس  اَپُز  زانان  تہٕ  انکار  کران۔  پس  گٲلۍ  اَسہِ  تِم  اَکھ  أکِس  پتہٕ  توپتہٕ  تھاوِ  پتھ  کُن  تِہٕنزٕ  کتھے  یاژٕہ  تہٕ  قصٕے  یٲتۍ۔  لعنت  بوٚوِن  تِمن  لوٗکن  یِم  نہٕ  کُنِس  خدایس  پژھ  کرن  تہٕ  ایمان  اَنن۔

Tahir:
  تہٕ  سوٗزۍ  اَسہِ  پیۆٹھُس  پیٚٹھ  پنٕنۍ  رسول۔  ییٚلہِ  تہِ  کٲنسہِ  اُمّتس  نِشہِ  تَمِیُک  رسول  یِیہِ  ہے  تِم  ٲسۍ  تس  انکار  کران،پتہٕ  روٗدۍ  أسۍ  (تہِ)  تِمَو  منٛزٕ  أکِس  پتہٕ  اَکھ  (قوم  پیۆٹھُس  پیٚٹھ  ہلاک)  کران  تہٕ  اَسہِ  تۯٲوۍ  تِم  داستانہٕ  بنٲوِتھ،  لہٰذا  ٲسِن  ہلاکت  تِمن  لُکن  خٲطرٕ  یِم  ایمان  چِھنہٕ  اَنان۔

Transliteration:
  Thumma arsaln<u>a</u> rusulan<u>a</u> tatr<u>a</u> kulla m<u>a</u> j<u>a</u>a ommatan rasooluh<u>a</u> ka<u>thth</u>aboohu faatbaAAn<u>a</u> baAA<u>d</u>ahum baAA<u>d</u>an wajaAAaln<u>a</u>hum a<u>ha</u>deetha fabuAAdan liqawmin l<u>a</u> yuminoon<b>a</b>


Athar:
  پتہٕ  سوٗز  اسہِ  موسیٰ  علیہ  السلام  تہٕ  تٔمۍ  سُند  بوے  ہارون  علیہ  السلام  پننیٚو  نشٲنِیو  سان،  تہٕ  بیٚیہِ  ٹاکارٕہ  سَنَد  ہیٚتھ  فرعونس  تہٕ  تٔمۍ  سٕندِ  سلطنت  کیٚن  ذمہٕ  دارن  کُن۔

Mirwaiz:
  توپتہٕ  سوٗز  اَسہِ  موسیٰ  علیہ  السلام  بیٚیہِ  تِہُنٛد  برادر  ہارون  علیہ  السلام  پنٕنۍ  آیات  تہٕ  سَند  ہیتھ  فرعونس  تہٕ  تِہِندین  ارکانِ  سلطنتن  کُن۔

Tahir:
  پتہٕ  سوٗز  اَسہِ  موسیٰ  (علیہ  السلام)  تہٕ  تِہُنٛدبوے  ہارون (علیہ  السلام) پننہِ  نشٲنیہِ  تہٕ  ٹاکارٕہ  ثبوٗت  دِتھ۔

Transliteration:
  Thumma arsaln<u>a</u> moos<u>a</u> waakh<u>a</u>hu h<u>a</u>roona bi<u>a</u>y<u>a</u>tin<u>a</u> wasul<u>ta</u>nin mubeen<b>in</b>


Athar: مگر تِمو کوٚر تکبر بیٚیہِ ہووُکھ زٕچَھر۔
Transliteration: Il<u>a</u> firAAawna wamalaihi fa<b>i</b>stakbaroo wak<u>a</u>noo qawman AA<u>a</u>leen<b>a</b>
Mirwaiz:
  پس  کوٚر  تِمَو  تصدیق  و  اطاعت  کرنہٕ  نِشہِ  تکبر  بیٚیہِ  ٲسۍ  نہٕ  تِم  مغرور  تہٕ  متکبرٕے  یٲتۍ  بلکہ  ٲسِکھ  بنی  اسراییل  مغلوب  تہٕ  غلام  بنٲوِمٕتۍ۔

Tahir:
  فرعونس  تہٕ  تٔمۍسٕندین  (قوم  کیٚن)  سردارن  کُن  تہٕ  تِمَو  تہِ  ہِیٔژ  تکبرس  تہٕ  ٹینٛٹھہِ  کٲم  تہٕ  تِم  تہِ  ٲسۍ  (سیٚٹھاہ)  ظٲلم  تہٕ  بُتھۍ  پھِرۍ  لُکھ۔


Athar:
  وَننہِ  لٔگۍ،  کیا  أسۍ  اَنوٕ  پانسٕے  ہِوٮ۪ن  دۅن  نفرن  پٮ۪ٹھ  ایمان؟  تہٕ  نفر  تہِ  تِم  یُہُنٛد  قوم  سون  غلام  ﴿خدمت  گار﴾  چُھ۔

Mirwaiz:
  پس  لٔگۍ  تِم  پانہٕ  وٲنۍ  دَپنہِ،  کیا  أسۍ  کروٕہ  پژھ  پانسٕے  ہِویٚن  دۅن  انسانن  بیٚیہِ  یِمن  ہُنٛد  قوم  سٲنۍ  غلام  تہٕ  خدمتگار  چھِ۔

Tahir:
  پتہٕ  وۆن  تِمَو  (تہِ  یی)  زِ  کیا  أسۍ  اَنوٕ  پانس  ہِویٚن  دۅن  بشرن  پیٚٹھ  ایمان  ییٚلہِ  زن  یہِندِ  قومٕکۍ  لُکھ  سٲنۍ  بندگی  چِھ  کران۔

Transliteration:
  Faq<u>a</u>loo anuminu libasharayni mithlin<u>a</u> waqawmuhum<u>a</u> lan<u>a</u> AA<u>a</u>bidoon<b>a</b>


Athar: پس تِمو پِھیُر دۅشوٕنۍ بُتھ تہٕ سپدۍ ہلاک سپدن والیٚن منٛز شٲمل۔
Transliteration: Faka<u>thth</u>aboohum<u>a</u> fak<u>a</u>noo mina almuhlakeen<b>a</b>
Mirwaiz:
  پس  ییٚلہِ  تِمَو  تہِ  یِمن  دۅن  پیغمبرن  انکار  کوٚر،  تِم  تہِ  زٲنِکھ  اَپزِیٲرۍ،  پس  سپٕدۍ  تِم  تہِ  گلہٕ  وُنیو  تہٕ  ہلاک  سپدٕ  وُنیو  اندرٕہ۔

Tahir:
  لہٰذا  کۆر  تِمَو  (تہِ)  تِمن  دۅشوٕنۍ  انکار  پتہٕ  سپٕدۍ  تِم  تہِ  ہلاک  کرنہٕ  آمتیو  لُکو  منٛزٕ۔


Athar: تہٕ موسیٰ ﴿علیہ السلامس﴾ کٔر اسہِ کتاب عطا، تاکہِ لُکھ کرن امہِ نِشہِ رہنمٲئی حٲصل۔
Transliteration: Walaqad <u>a</u>tayn<u>a</u> moos<u>a</u> alkit<u>a</u>ba laAAallahum yahtadoon<b>a</b>
Mirwaiz:
  تِہِندِ  ہلاک  گژھنہٕ  پتہٕ  دِژ  اَسہِ  یہِ  کتاب  یعنی  توراۃ  موسیٰ  علیہ  السلامس  یُتھ  تِم  لوٗکھ  یِم  باقی  روٗدۍ  ہدایت  لَبن۔

Tahir:
  تہٕ  بے  شک  کٔر  اَسہِ  موسیٰ  ہس  (علیہ  السلام)  کتاب  عطا  تاکہ  تِمن  لُکن  گژِھہ  ہدایت  حٲصل۔


Athar:
  بیٚیہِ  بنوو  اَسہِ  ابنِ  مریم  علیہ  السلام  تہٕ  تٔمۍ  سٕنز  موج  اکھ  نشٲنی  تہٕ  تِم  تھٲوۍ  أکِس  پاتھلِس  تھزرس  پٮ۪ٹھ،  یۅسہٕ  اطمینانٕچ  جاے  ٲس  تہٕ  تتھ  منٛز  ٲسۍ  ناگ  وُزان۔

Mirwaiz:
  بیٚیہِ  کٔرۍ  اَسہِ  پننِس  کمالِ  قدرتس  بیٚیہِ  پننِس  وحدانیتس  پٮ۪ٹھ  دلالت  کرنہٕ  خٲطرٕ  بیٚیہِ  بنی  اسرٲیلن  ہٕندِ  ہدایتہٕ  خٲطرٕ  مریم  علیھا  السلام  سُند  فرزند  عیسیٰ  علیہ  السلام  بیٚیہِ  تِہٕنز  وٲلدٕہ  ماجدہ  بٔڈ  دلیل  عیسیٰ  علیہ  السلام  ییٚمہِ  ییٚمہِ  اعتبارٕہ  کہ  تِم  کٔرۍ  اَسہِ  بے  پدر  پٲدٕہ۔  مریم  علیھا  السلام  ییٚمہِ  اعتبارٕ  کہ  سۅ  کٔر  اَسہِ  خاوندس  یا  بیٚیہِ  کٲنسہِ  انسانس  نزدیک  سپدنہٕ  ورٲے  حٲملہ  تہٕ  بچہِ  دار۔  یہِ  چھُ  یِمن  دۅشوُنۍ  ہٕندِ  خٲطرٕ  بوٚڈ  نِشانہٕ۔  چونکہ  عیسیٰ  علیہ  السلامس  متعلق  اوس  سون  ارادہ  پیغمبر  بناوُن۔  مگر  اَتھ  شہرِ  شامس  اندر  اوس  اَکھ  ظٲلم  پادشاہ  یَس  ناو  اوس  ہیردوس۔  تس  اوس  نجوٗمیو  ووٚنمُت  کہ  عیسیٰ  علیہ  السلامس  سپدِ  دردٲری  عطا۔  سُہ  پادشاہ  اوس  لۅکچارٕ  پٮ۪ٹھے  تِہُند  دشمن  سَپُدمُت۔  سُہ  اوس  تِمن  قتل  کرنہٕ  خٲطرٕ  آمادٕہ  سَپُدمُت،  تَمہِ  مۅکھہٕ  دُیت  اَسہِ  تِمن  تہٕ  تِہِندِس  والدہ  ماجدس  پناہ  أکِس  تھزِ  جایہِ  پٮ۪ٹھ  یۅسہٕ  جاے  میوہ  بکثرت  آسنہٕ  مۅکھہٕ  بسنس  تہٕ  قرار  کرنس  لایق  ٲس،  بیٚیہِ  تَمہِ  منٛزٕ  دریاو  جٲری  آسنہٕ  مۅکھہٕ،  سرسبز  تہٕ  شاداب  جایاہ  ٲس۔  یوٚت  تانۍ  تِم ﴿عیسیٰ  علیہ  السلام﴾ امن  و  امانس  اندر  جوان  سپٕدۍ،  توپتہٕ  آو  تِمن  نبوت  عطا  کرنہٕ۔  تٔمِس  ظٲلم  پادشاہ  سٕندِ  مرنہٕ  پتہٕ  آیہِ  مریم  علیھا  السلام  مصرٕہ  پٮ۪ٹھہٕ  بیٚیہِ  واپس  شہرِ  شامس  کُن۔  ماء  معین  چھِ  ونان  رود  نیلہِ  ہٕندِس  آبس۔  

Tahir:
  تہٕ  اَسہِ  بنوو  ابن  مریم  (عیسیٰ  علیہ  السلام)  تہٕ  تِہٕنز  موج  پنٕنۍ  (زبردست)  نشٲنی  تہٕ  اَسہِ  کٔر  تِمن  دۅشونۍأکِس (تِتھِس)  بلند  زمینس  پیٚٹھ  روزن  جاے  عطا  یۅسہٕ  آسٲیش  تہٕ  آرام  سان  روزنس  لایق  (تہِ)  ٲس  تہٕ  تَتہِ  ٲسۍ  أچھن  ہٕندِخٲطرٕ  (نظارٕہ  مۅکھہٕ)  پکہٕ  وٕنۍ  آب  (یعنی  کۅلہٕ،آبشار  تہٕ  ناگ  تہِ)۔

Transliteration:
  WajaAAaln<u>a</u> ibna maryama waommahu <u>a</u>yatan wa<u>a</u>wayn<u>a</u>hum<u>a</u> il<u>a</u> rabwatin <u>tha</u>ti qar<u>a</u>rin wamaAAeen<b>in</b>


Athar:
  اے  پیغمبرو،  کھیٚیِو  پاک  چیز،  تہٕ  عمل  کٔرِو  صالح،  توٚہۍ  یِکینژھاہ  تہِ  کران  چِھو،  بہٕ  چُھس  تہِ  وارٕ  پٲٹھۍ  زانان۔

Mirwaiz:
  اَسہِ  یِتھہٕ  پٲٹھۍ  برونٹھُے  نعمٔژ  استعمال  کرنُک  تۅہیہِ  اجازت  دُت  بیٚیہِ  عبادت  کرنُک  حکم  کوٚر،  یِتھے  پٲٹھۍ  فرموو  اَسہِ  سارِنٕے  پیغمبرن،  تِہِندِ  ذریعہ  تِہٕنزن  اُمتن،  اے  پیغمبرو  کھیٚیِو  توٚہۍ  تُہٕندۍ  اُمتی  رٕتۍ  رٕتۍ  چیز،  خداے  سٕنزٕ  نعمژٕہ،  تمُیک  پھل  تہٕ  رُت  ثمرٕہ  عطا۔

Tahir:
  اے  (عظیم)  رسولو!تۆہۍ  ٲسِو  پاک  چیزو  منٛزٕ  کھیٚوان  (یِتھہٕ  پٲٹھۍ  زن  تُہُنٛد  عادت  چُھ)  بیٚیہِ  روٗزِو  نیک  عمل  کران،  بے  شک  یۅسہٕ  عمل  تہِ  تۆہۍ  کران  چِھو  بہٕ  چُھس  تَمہِ  نِشہِ  وارٕ  پٲٹھۍ  باخبر۔

Transliteration:
  Y<u>a</u> ayyuh<u>a</u> a<b>l</b>rrusulu kuloo mina a<b>l</b><u>tt</u>ayyib<u>a</u>ti wa<b>i</b>AAmaloo <u>sa</u>li<u>h</u>an innee bim<u>a</u> taAAmaloona AAaleem<b>un</b>


Athar:
  تہٕ  یہِ  تُہٕنز  اُمّت  چھےٚ  کُنی  امّت،  تہٕ  بہٕ  چُھس  تُہُنٛد  ربّ،  لہٰذا  کھوٗژِو  توٚہۍ  صرف  مےٚ۔

Mirwaiz:
  ییٚمہِ  طریقُک  اَسہِ  بیان  کوٚر،  یٔہے  چھےٚ  تُہٕنز  طریق  یَتھ  پٮ۪ٹھ  تۅہیہِ  روزُن  چھُو  وٲجب  تہٕ  ضروری۔  سۅ  چھےٚ  اَکے  طریق۔  حٲصل  تہٕ  خلاصہٕ  تمہِ  طریقُک  چھُ  کہ  بہٕ  چھُس  تہُند  پروردگار،  تُہُند  مٲلکِ  حقیقی،  بیٚیہِ  منعم  حقیقی۔  لہٰذا  کھوٚژِو  میے  یوت،  میانی  حکمن  ہٕنز  مَہ  کٔرِو  مخالفت،  یِمن  پیغمبرن  ہٕںزن  اُتن  شوٗبِہ  ہا  أتھۍ  طریقس  پٮ۪ٹھ  مضبوط  روزُن  مگر  تِمو  کوٚر  نہٕ  تہِ۔

Tahir:
  تہٕ  بے  شک  چھے٘  یہِ  تُہٕنز  اُمّت  (یۅسہٕ  حقیقتس  منٛز)  اَکٲے  اُمّت  (چھے٘)  تہٕ  بہٕ  چُھس  تُہُنٛد  ربّ  لہٰذا  ٲسِو  مے٘  کھوژان۔

Transliteration:
  Wainna h<u>ath</u>ihi ommatukum ommatan w<u>ah</u>idatan waan<u>a</u> rabbukum fa<b>i</b>ttaqoon<b>i</b>


Athar:
  مگر  میٚہ  پتہٕ  کٔرۍ  لُکو  پننِس  دینس  پانہٕ  وٲنۍ  ٹُکرٕ  ٹُکرٕ۔  پرٛتھ  دٔرِس  نِشہِ  یِکینژھاہ  چُھ  سُہ  چُھ  تٔتھۍ  منٛز  آوُر  ﴿تہٕ  خۅش﴾۔

Mirwaiz:
  بلکہ  کوٚر  تِمَو  پننِس  دینس  منٛز  الگ  الگ  وَتہٕ  کٔڈِتھ  اختلاف  پٲدٕہ۔  چنانچہ  تِمن  منٛز  یِم  جمٲعژ  اَز  تہِ  موجود  چھےٚ۔  پرتھ  جماعتس  نِشہِ  یُس  یُس  دیناہ  چھُ  سُہ  چھُ  تتھ  پٮ۪ٹھ  خۅش  تہٕ  رٲضۍ،  بٲطل  آسنہٕ  کہ  باوجود  چھُ  تتھ  زانان  پوٚز۔

Tahir:
  پتہٕ  کٔرۍ  تِمَو  پننِس  (دین  کِس)  حکمس  پانہٕ  وٲنۍ  اختلاف  کٔرِتھ  الگ  الگ  فرقہٕ،  پۯتھ  جمٲژ  وٲلۍ  چِھ  تٔتھۍ  حدس  تام  (دین  کہ  حصہٕ  نِشہِ)  خۅش  یُس  تِمن  نِش  چُھ۔

Transliteration:
  Fataqa<u>tt</u>aAAoo amrahum baynahum zuburan kullu <u>h</u>izbin bim<u>a</u> ladayhim fari<u>h</u>oon<b>a</b>


Athar: اچھا ترٲوِیوٗکھ تیٚلہِ تِم روٗزِن ڈُبِتھ پننِس غفلتس منٛز أکِس خاص وقتس تام۔
Transliteration: Fa<u>th</u>arhum fee ghamratihim <u>h</u>att<u>a</u> <u>h</u>een<b>in</b>
Mirwaiz:
  پس  ترٲوِیوٗکھ  توٚہۍ  یارسول  اللہؐ  پننِس  جہالت  کِس  حالس  پٮ۪ٹھ،  کانٛہہ  غم  مَہ  بٔرِو،  تِہِندِس  أکِس  خاص  وقتس  تانۍ،  یعنی  تِہِندِس  مرنہٕ  کِس  وقتس  تانۍ،  ییٚلہِ  سُہ  وقت  واتہِ  تَمہِ  ساعتہٕ  سپدِ  تِمن  سٲرٕے  حقیقت  معلوم۔  وۅنۍ  یُس  یِمن  پٮ۪ٹھ  جلد  عذاب  نٲزل  چھُنہٕ  سپدان،  کیا  اَمہِ  سٍتۍ  چھا  لوٗکھ  یہِ  خیال  کران  کہ  أسۍ  یۅسہٕ  یہِ  تِمن  مال  و  اولاد  تہٕ  بیٚیہِ  دولت  عطا  کران  چھِ،  أسۍ  ما  چھِ  تِمن  جلد  جلد  تہٕ  ؤلۍ  ؤلۍ  فٲیدٕہ  واتناوان،  اَسہِ  ما  چھےٚ  تِہِنز  مَنہِ  کامن۔  یہِ  کتھ  چھَنہٕ  ہرگز  یِمن  لوٗکن  چھُنہٕ  اَمُیک  وجہٕے  معلوم۔  اَمُیک  وجہ  چھُ  استدراج  یعنی  تِہِنز  ناو  گوٚبراوُنۍ،  ییٚلہِ  ناو  گۅبیٚکھ،  یکدم  پھَٹن  تِم،  غرض  اَمُیک  انجام  چھُ  سٮ۪ٹھاہ  کِریوٗٹھ۔

Tahir:
  لہٰذا  تھٲوِیوٗکھ  تۆہۍ  تِم  أکِس  وقتس  تام  تِہِندِس  جہالت  تہٕ  ضلالت  کِس  نشس  منٛز  یَلے  ترٲوِتھ۔


Athar: کیا یِم چھا سمجھان زِ یُس أسۍ یِمن مال و اولاد سٍتۍ مدد چِھ کران روزان،
Mirwaiz: کیا تِمن چھا گمان کہ أسۍ یُس تِمن دیار تہٕ گبَردِوان چھِ۔
Transliteration: Aya<u>h</u>saboona annam<u>a</u> numidduhum bihi min m<u>a</u>lin wabaneen<b>a</b>
Tahir:
  کیا  تِم  لُکھ  چھا  یہِ  گمان  کران  زِ  أسۍ  یُس  مال  تہٕ  اولاد  ن  ہٕندِ  ذریعہ  (دنیاہس  منٛز)  تِمن  مدد  چِھ  کران۔


Athar: تیٚلہِ چِھ زنتہٕ یِمن رٕژر دِنس منٛز سرگرم؟ نہ، اصلی معاملُک چُھنہٕ یِمن شعور کینٛہہ۔
Transliteration: Nus<u>a</u>riAAu lahum fee alkhayr<u>a</u>ti bal l<u>a</u> yashAAuroon<b>a</b>
Mirwaiz:
  بیٚیہِ  چھِ  أسۍ  تِمن  جلد  جلد  خیر  واتناوان،  نہ  سۅ  چھَنہٕ  حقیقت  بلکہ  چھُنہٕ  یِمن  فکری  تران۔  اَمہِ  منٛزٕ  کیا  چھُ  سون  مطلب  کہ  یِتہِ  چھےٚ  سانہِ  طرفہٕ  اَکھ  آزمٲیشاہ۔

Tahir:
  تیٚلہِ  چِھ  أسۍ  تِہِندِ  خٲطرٕ  رٕژرن  (ہٕنزِ  فراہمی)  منٛز  جلدی  کران،  (تہِ  چُھنہٕ  کینہہ)  بلکہ  چُھنہٕ  تِمن  شعورٕے۔


Athar: درحقیقت یِم لُکھ پننِس ربّ سٕندِس خوفس کھۅژن وٲلۍ چِھ آسان،
Tahir: بے شک یِم لُکھ پننِس ربّ سٕندِ خشیّت سٍتۍ اضطرابس منٛز تہٕ لرزان چِھ روزان۔
Transliteration: Inna alla<u>th</u>eena hum min khashyati rabbihim mushfiqoon<b>a</b>
Mirwaiz:
  پٔزِپٲٹھۍ  یتھ  منٛز  چھُنہٕ  کانہہ  شک  یِم  پننِس  پروردگار سٕندِ  ہٲبتہٕ  تہٕ  خوفہٕ  سببہٕ  نٹان  چھِ۔


Athar:
  تہٕ  یُہُند  حال  یہِ  چُھ  زِ  دِوان  چِھ  یِکینژھاہ  تہِ  دِوان  چِھ،  تہٕ  تِہِندۍ  دِل  چِھ  امہِ  خیالہٕ  نٹان  روزان  زِ  اسہِ  چُھ  پننِس  ربّس  کُن  پھیرُن۔

Mirwaiz:
  بیٚیہِ  یِم  خداے  سٕنزِ  وَتہِ  کینٛہہ  دِوان  چھِ  یوٗت  پِلان  چھُکھ  تیوٗت  مگر  تتھ  منٛز  تہِ  چھِکھ  دل  نَٹہِ  منٛز  آسان۔  بے  شک  چھُ  تِمن  واتُن  پننِس  پروردگارس  نِشہِ،  خبر  چھا  سُہ  کریا  یہِ  سون  مال  خرچ  کرُن  قبول  کِنہٕ  نہ۔

Tahir:
  بیٚیہِ  یِم  لُکھ  (اللہ  تعالیٰ  سٕنزِ  وَتہِ  منٛزتیوٗتاہ  کینہہ)  دِوان  چِھ  یوٗتاہ  تِم  دِتھ  ہیٚکن  تہٕ  (اَمہِ  باوجود)  چِھ  تِہِندۍ  دل  کھوژان  روزان  زِ  تِم  چِھ  پننِس  ربّس  کُن  پۆت  پھیرِتھ  گژھن  وٲلۍ  (وۅنۍ  گۆژھ  نہ  یہِ  نا  قبول  کرنہٕ  یُن)۔  

Transliteration:
  Wa<b>a</b>lla<u>th</u>eena yutoona m<u>a</u> <u>a</u>taw waquloobuhum wajilatun annahum il<u>a</u> rabbihim r<u>a</u>jiAAoon<b>a</b>


Athar: تِمَے چِھ نیک کامیٚن کُن دَوَن وٲلۍ، تہٕ برونٛہہ گٔژِھتھ چِھ تِمن لبن وٲلۍ۔
Transliteration: Ol<u>a</u>ika yus<u>a</u>riAAoona fee alkhayr<u>a</u>ti wahum lah<u>a</u> s<u>a</u>biqoon<b>a</b>
Mirwaiz:
  یِمے  کیا  گٔے  تِم  لوٗکھ  یِم  نیکین  منٛز  جلدی  کران  چھِ،  بیٚیہِ  یِم  نیکین  کُن  برونٹھ  واتہٕ  وُنۍ  چھِ۔

Tahir:
  یِمَے  لُکھ  چِھ  رٕژرن  (ہٕندِس  جمع  کرنس)  منٛز  جلدی  کران  تہٕ  تِمے  چِھ  اَتھ  منٛز  برونٛہہ  نیرن  وٲلۍ۔


Athar:
  أسۍ  چِھنہٕ  کٲنٛسہِ  شخصس  تٔمۍ  سٕندِ  طاقتہٕ  ﴿برداشت﴾  کھۅتہٕ  زیادہ  تکلیف  دِوان،  تہٕ  اسہِ  نِشہِ  چھےٚ  اکھ  کتاب،  یۅسہٕ  ﴿پرٛتھ  کٲنٛسہِ  ہُند  حال﴾  ٹھیک  ٹھیک  ونن  واجِنۍ  چھےٚ۔  ﴿یعنی  پرٛتھ  شخصہٕ  سُند  نامۂ  اعمال  یتھ  منٛز  تٔمۍ  سُند  سورُے  کوٚرمُت  کرٛوومُت  درج  چُھ﴾  تہٕ  لُکن  پٮ۪ٹھ  یِیہِ  نہٕ  ہرگز  ظُلم  کرنہٕ۔

Mirwaiz:
  بیٚیہِ  چھِنہٕ  أسھ  کٲنسہِ  أکِس  تکلیف  دِوان  تہٕ  عبادتُک  بور  کھالان  مگر  تِژٕے  ہن  یِیٖژہن  تس  بِتُر  تہٕ  طاقت  آسہِ،  کیازِ  اَسہِ  نِشہِ  چھُ  اَکھ  دفتر،  کتاباہ،  یعنی  نامہ  اعمال  محفوظ  یُس  پوٚز  پوٚز  سورُے  باوِہ،  بیٚیہِ  یِیہِ  نہٕ  لوٗکن  ظلم  کرنہٕ،  خیرکِس  أکِس  أکِس  ذرس  پٮ۪ٹھ  یِیہِ  تِمن  ثواب  عطا  کرنہٕ۔  یہِ  اوس  حال  باایمانن  ہُنٛد  مگر  کٲفرن  ہُنٛد  حال  چھُنہٕ  یُتھ۔

Tahir:
  تہٕ  أسۍ  چِھنہٕ  کٲنسہِ  نفسس  تکلیف  دِوان  مگر  تٔمۍ  سٕندِ  طاقتہٕ  مطٲبق  تہٕ  اَسہِ  نِشہِ  چھے٘  کتاب  (اعمال  نامہٕ  موجود)  یۅسہٕ  پۆزپۆزوَنہِ  تہٕ  تِمن  پیٚٹھ  یِیہِ  نہٕ  ظلم  کرنہٕ۔

Transliteration:
  Wal<u>a</u> nukallifu nafsan ill<u>a</u> wusAAah<u>a</u> waladayn<u>a</u> kit<u>a</u>bun yan<u>t</u>iqu bi<b>a</b>l<u>h</u>aqqi wahum l<u>a</u> yu<i><u>th</u></i>lamoon<b>a</b>


Athar:
  مگر  یِم  لُکھ  چِھ  امہِ  معاملہٕ  نِشہِ  بےٚ  خبر،  تہٕ  یِہِندۍ  اعمال  تہِ  چھِ  تمی  طریقہٕ  مختلف  ﴿ییٚمِچ  پٮ۪ٹھہٕ  کنہِ  ذکر  آیہِ  کرنہٕ﴾۔  ﴿تِم  روزن  پنٕنۍ  یِم  کرتوٗت  کران  پکان﴾

Mirwaiz:
  بلکہ  اَتھ  برعکس  چھِ  تِہِندۍ  دل  ییٚمہِ  دین  نِشہِ  جہالتس  تہٕ  شکس  منٛز  پیٚمٕتۍ،  بیٚیہِ  چھےٚ  یِمن  اَمہِ  جہلات  ورٲے  تہِ  بیٚیہِ  یچھ  عملہٕ  یِمہٕ  عملہٕ  تِم  بدستور  چھِ  کران۔

Tahir:
  بلکہ  چِھ  تِہِندۍ  دل  ییٚمہِ  (قرآن  کہ  پیغام)  نِشہِ  غفلتس  منٛز  (پیٚمٕتۍ)  تہٕ  اَمہِ  وَرٲے  چھے٘  تِہٕنزٕ  بیٚیہ  (تہِ)  کینہہ  (برٕ)  عملہٕ  یِمہٕ  تِم  کران  چِھ۔

Transliteration:
  Bal quloobuhum fee ghamratin min h<u>atha</u> walahum aAAm<u>a</u>lun min dooni <u>tha</u>lika hum lah<u>a</u> AA<u>a</u>miloon<b>a</b>


Athar:
  یوٚت  تام  زن  پتہٕ  أسۍ  تِہِنٛدۍ  عیاش  عذابس  منٛز  رٹوکھ،  پتہٕ  کرن  تِم  ٹانگہٕ  دِنہٕ  شروع۔

Mirwaiz:
  تا  اینکہ  ییٚلہِ  تِمَواندرٕہ  خۅشحال  لوٗکھ  عذابس  گرفتار  کروکھ  أسۍ  یِمن  نِشہِ  نوکر  چاکر  چھِ،  غریب  غرباء  تہٕ  عام  لوٗکن  ہٕںز  چھَنہٕ  کتھٕے۔  غرض  ییٚلہِ  یِمن  سارنٕے  پٮ۪ٹھ  عذاب  نٲزل  سَپدِ،  تانۍ  ہیٚن  تِم  کریکہٕ  ناد  کرُن،  أسۍ  دَپوکھ۔

Tahir:
  اۆت  تام  زِ  ییٚلہِ  أسۍ  تِہِندۍامیر  تہٕ  پاپر  جا  لُکھ  عذاب  چہ  تھپہِ  منٛز  رٹوکھ  پتہٕ  ژلن  تِمن  تَمہِ  وقتہٕ  کریکہٕ  نیٖرِتھ۔

Transliteration:
  <u>H</u>att<u>a</u> i<u>tha</u> akha<u>th</u>n<u>a</u> mutrafeehim bi<b>a</b>lAAa<u>tha</u>bi i<u>tha</u> hum yajaroon<b>a</b>


Transliteration: L<u>a</u> tajaroo alyawma innakum minn<u>a</u> l<u>a</u> tun<u>s</u>aroon<b>a</b>
Athar:
  بند  کٔرِو  وۅنۍ  پنُن  فریاد  تہٕ  کرٛیکہٕ  ناد،  سانہِ  طرفہٕ  میلیو  نہٕ  تۅہیہِ  وۅنۍ  کانٛہہ  مدد۔

Mirwaiz:
  مَہ  تُلِو  اَز  کریکہٕ  ناد،  یِمَو  کریکو  سٍتۍ  بنیو  نہٕ  کینٛہہ،  تۅہیہِ  یِیہِ  نہٕ  ہرگز  سانہِ  طرفہٕ  مدد  کرنہٕ  یازِ  توٚہۍ  گٔونا  تِمے۔

Tahir:
  (تِمن  یِیہِ  وننہٕ،)  تۆہۍ  مَہ  دِیِو  اَز  کریکہٕ،  بے  شک  یِیَو  نہٕ  تۅہیہِ  سانہِ  طرفہٕ  کانٛہہ  مدد  کرنہٕ۔


Athar:
  میانۍ  آیات  ٲسِو  بوزناونہٕ  یِوان،  تیٚلہِ  ٲسِو  توٚہۍ  ﴿رسول  سٕنز  آواز  بوزٲنۍ  بوزٲنۍ﴾  پوٚت  کھوری  ژلان۔

Mirwaiz:
  پٔزِپٲٹھۍ  دنیاہس  منٛز  ٲسۍ  میانۍ  آیات  تۅہیہِ  پٮ۪ٹھ  پرنہٕ  یِوان  حضراتِ  انبیاہن  ہٕندِ  ذریعہ،  توٚہۍ  ٲسِو  پوٚت  پوٚتُے  ژلان۔

Tahir:
  بے  شک  ٲسۍ  میٲنۍ  آیات  تۅہیہِ  پٔرۍ  پٔرۍ  یِوان  بوزناونہٕ  پتہٕ  ٲسۍوٕ  تۆہۍ  پۆت  کھوریٚو  واپس  پھیران۔

Transliteration:
  Qad k<u>a</u>nat <u>a</u>y<u>a</u>tee tutl<u>a</u> AAalaykum fakuntum AAal<u>a</u> aAAq<u>a</u>bikum tanki<u>s</u>oon<b>a</b>


Tahir: اَتھ متعلق ٲسۍوٕغرور تہٕ تکبر کٔرِتھ رٲژ ہٕندِس اَنہِ گٔٹِس منٛز بکواس کران۔
Transliteration: Mustakbireena bihi s<u>a</u>miran tahjuroon<b>a</b>
Athar:
  پننِس  غروٗرس  منٛز  اوسُو  نہٕ  سُہ  ٹاری  کھسان؟  پننیٚن  محفلن  منٛز  ٲسِو  تس  کتھہٕ  کران  تہٕ  بیہودٕہ  بکواس  کران۔

Mirwaiz:
  بکمالِ  تکبر  ٲسِو  رات  کُیت  اَتھ  قرآن  مجیدس  خلاف  بکواس  کٔرِتھ  یہِ  بوزنہٕ  نِشہِ  دوٗر  روزان،  کانٛہہ  اوس  ونان  تتھ  شعر  کانٛہہ  اوس  ونان  تتھ  سِحر۔


Athar:
  تیٚلہِ  کیا  یِمو  لُکو  کوٚر  نا  یتھ  کلامَس  پٮ۪ٹھ  زانٛہہ  غور؟  کِنہٕ  تٔمۍ  چھےٚ  تِژھ  کانٛہہ  کتھ  أنمٕژ،  یۅسہٕ  نہٕ  یِہندٮ۪ن  اسلافن  ﴿مٲلِس  بُڈِببس﴾  نِشہِ  آمٕژ  ٲس؟

Mirwaiz:
  کیا  یِمَو  کوٚرنا  یَتھ  قرآن  مجیدس  منٛزغور و فکر،  یِم  ہے  فکر  کرہن  پانے  تگہِ  ہکھ  بوزُن،  اَمُیک  معجزہ  وُچھِتھ  انہن  ایمان،  کِنہٕ  یِمن  نِشہِ  ووت  نوٚو  اَکھ  چیزاہ  یُس  نہٕ  تُہٕندین  مالین  بُڈِ  ببن  نِشہِ  ووتمُت  اوس۔  اَمی  چھِ  اَتھ  انکار  کران۔

Tahir:
  تیٚلہِ  کیا  تِمَو  کۆر  نا  اَتھ  (اللہ  تعالیٰ  سٕندِس)  فرمانس  منٛز  غوروخوض  کِنہٕ  تِمن  نِشہِ  چُھ  کانٛہہ  تِیُتھ  چیز  آمُت  یُس  نہٕ  تِہِندِس  گۅڈنِکِس  مٲلِس  بُڈِ  ببس  نِشہِ  آمُت  اوس۔

Transliteration:
  Afalam yaddabbaroo alqawla am j<u>a</u>ahum m<u>a</u> lam yati <u>a</u>b<u>a</u>ahumu alawwaleen<b>a</b>


Tahir: کِنہٕ تِمَو پرزٕ نوونہٕ پَنُن رسول پتہٕ گٔے تِم (توے) تٔمۍ سٕندۍ منکر۔
Transliteration: Am lam yaAArifoo rasoolahum fahum lahu munkiroon<b>a</b>
Athar:
  کِنہٕ  یِم  ٲسۍ  نہٕ  پننِس  رسولس  نِشہِ  برونٹھہٕ  پٮ۪ٹھہٕ  وٲقٕف،  تَوے  چِھنہٕ  ﴿اَن  زان  شخص  آسنہٕ  کِنۍ﴾  تس  مانان؟

Mirwaiz:
  کِنہٕ  یِم  زاننٕے  نہٕ  پیغمبرس  پننِس،  تِمن  چھَنہٕ  خبرٕے  تِہِندِ  امانت  و  دیانتٕچ،  راست  گویی  ہٕںز،  تَمی  چھِ  تس  انکار  کران۔


Athar:
  کِنہٕ  یِم  چِھ  امہِ  کتھہِ  ہٕندۍ  قٲیِل  زِ  سُہ  چُھ  مجنون؟  نَہ،  بلکہ  چُھ  تٔمۍ  حق  اوٚنمُت،  تہٕ  حقٕے  چُھ  یِہندِس  اکثریتس  ناگوار۔

Mirwaiz:
  کِنہٕ  تِم  چھِ  ونان  أمِس  پیغمبرس  چھُ  جنون،  یِمَو  کتھو  اندرٕہ  چھَنہٕ  کٕہٕنۍ  کتھ،  یِم  سٲری  ٲسۍ  متفقہٕ  طور  تِہِندِ  امانتٕکۍ  تہٕ  دیانتٕکۍ  قٲیل،  بیٚیہِ  اوس  تِمن  اتفاق  کہ  یِمن  برابر  چھُنہٕ  صاحبِ  عقل  کانٛہہ  تہِ۔  بلکہ  چھُ  اصلی  وجہ  کہ  یہِ  پیغمبر  آو  تِمن  نِشہِ  پٔزکتھ  ہیتھ،  مگر  یِمو  اندرٕہ  چھےٚ  لوٗکن  پزِچ  نفرت،  تَمی  چھِنہٕ  قبول  تہٕ  تسلیم  کران۔

Tahir:
  کِنہٕ  یہِ  چِھ  ونان  زِ  أمِس  (رسول  صلی  اللہ  علیہ  وسلمس)  چُھ  جنون  (غٲلب)  گۆمُت  (تہِ  چُھنہٕ  ہرگز)  بلکہ  چُھ  تِمَو  تِمن  نِشہِ  حق  ہیٚتھ  تشریف  اۆنمُت  تہٕ  تِمَو  منٛزٕ  چِھنہٕ  اکثر  لُکھ  حقس  پسند  کران۔

Transliteration:
  Am yaqooloona bihi jinnatun bal j<u>a</u>ahum bi<b>a</b>l<u>h</u>aqqi waaktharuhum lil<u>h</u>aqqi k<u>a</u>rihoon<b>a</b>


Athar:
  تہٕ  اگر  حق  یِہنزن  خوٲہشاتن  پتہٕ  پتہٕ  پکہِ  ہے،  تیٚلہِ  سپدِہے  زمین  تہٕ  آسمان  تہٕ  یِہنزِ  تمام  آبٲدی  ہُند  نظام  درہم  برہم،  نَہ  بلکہ  چھےٚ  اَسہِ  یِہنٛز  پننی  ذکر  یِمن  نِشہِ  أنِمٕژ،  تہٕ  یِم  چِھ  پننہِ  ذکرِ  نِشہِ  بُتھ  پھِران۔

Mirwaiz:
  بیٚیہِ  ہرگاہ  پوٚز  تابع  روزہ  تِہٕنزن  خوٲہشن  تیٚلہِ  گژھن  آسمان  و  زمین  تباہ  و  برباد  بیٚیہِ  یِم  سٲری  یِم  تِمن  منٛز  روزان  چھِ،  کیازِ  ہرگاہ  تہِ  لبنہٕ  یِیہِ  ہا  کہ  پوٚز  کیا  روزِہا  تٲبع  تِہٕنزن  خوٲہشن  تیٚلہِ  سپدِ  ہا  سورُے  عالم  کفرو  شرکہٕ  سٍتۍ  عالمس  منٛز  پھٔہلہِ  ہا،  تَمیُک  نتیجہ  نیرِہا  اللہ  تعالیٰ  سُند  غضب  یِیہِ  ہا  بجوش،  آسمان  و  زمین  بیٚیہِ  یِم  تِمن  منٛز  روزان  چھِ  گژھہَن  ہلاک  تہٕ  برباد۔  بلکہ  آیے  أسۍتِمن  نِشہِ  نصیحت  تہٕ  نفہِچ  کتھ  ہیتھ۔  مگر  تِم  چھِ  پننہِ  فٲیدٕہ  چہ  کتھہِ  نِشہِ  بُتھ  پھِران  تہٕ  روگردٲنی  کران۔

Tahir:
  تہٕ  ہرگاہ  حق  (تعالیٰ)  تِہٕنزن  خوٲہِشن  ہٕنز  پٲروی  کرِہے  تیٚلہِ  گژھہن  (تمام)  آسمان  تہٕ  زمین  تہٕ  یِم  (مخلوقات  تہٕ  موجودات)  یِمن  منٛز  چِھ  سٲری  تباہ  تہٕ  برباد  بلکہ  چُھ  اَسہِ  تِمن  نِشہِ  سُہ  (قرآن)  اۆنمُت  یَتھ  منٛز  تِہِند  خٲطرٕ  عزت  تہٕ  شرف  (تہٕ  ناماوٲری  ہُنٛد  راز)  چُھ  لہٰذا  چِھ  تِم  پننہِ  عزتہٕ  نِشی  بُتھ  پھِران۔

Transliteration:
  Walawi ittabaAAa al<u>h</u>aqqu ahw<u>a</u>ahum lafasadati a<b>l</b>ssam<u>a</u>w<u>a</u>tu wa<b>a</b>lar<u>d</u>u waman feehinna bal atayn<u>a</u>hum bi<u>th</u>ikrihim fahum AAan <u>th</u>ikrihim muAAri<u>d</u>oon<b>a</b>


Athar:
  کیا  توٚہۍ  چِھوٕہ  یِمن  کینٛہہ  منگان؟  تُہندِ  خٲطرٕ  چُھ  تی  بہتر  یِکینٛژھاہ  تۅہیہِ  پنٕنۍ  ربّن  چُھنَو  عطا  کوٚرمُت،  تہٕ  سُہ  چُھ  بہترین  رزق  دِنہٕ  وول۔

Mirwaiz:
  تکذیب  کیٚن  بروٗنٹھِمین  وجہن  علاوٕہ  چھُ  یہِ  بیاکھ  وجہ  کہ  تِمن  چھُ  شُبہ  تہٕ  اندیشہ  کہ  توٚہۍ  ما  چھِو  تِمن  نِشہِ  دینِ  حق  واتناونہٕ  خٲطرٕ  کینٛہہ  معاوضہ  ژھانڈان،  تۅہیہِ  کیا  ٲس  تمِچ  ضرورت،  تۅہیہِ  یُس  معاوضہ  خداے  سٕندِ  طرفہٕ  حٲصل  سپدٕوُن  چھُ۔  سُے  چھُ  سٮ۪ٹھاہ  بہتر  روٗزی  دِنہٕ  وول۔

Tahir:
  کیا  تۆہۍ  چِھوٕ  تِمن  (رسالت  کِس  تبلیغس  پیٚٹھ)  کینہہ  مۆزوٗرۍ  منگان  ؟ (نَہ،تِتہِ  چُھنہٕ  کینہہ) تُہٕندِس  ربّ  سُنٛد  اجرچُھ  (سیٚٹھہٕے)  بہتر  تہٕ  سُہ  چُھ  سارِوٕے  کھۅتہٕ  بہتر  رزق  دِنہٕ  وول۔

Transliteration:
  Am tasaluhum kharjan fakhar<u>a</u>ju rabbika khayrun wahuwa khayru a<b>l</b>rr<u>a</u>ziqeen<b>a</b>


Athar: مگر یِم لُکھ ٲخرتس چِھنہٕ مانان، تِم چِھ سیٚزِ وَتہِ نِشہِ ڈٔلِتھ یژھان پکُن۔
Mirwaiz: پٔزِپٲٹھۍ یِمن نہٕ ٲخرتٕچ پژھ چھےٚ تِم چھِ سیٚزِ وَتہِ نِشہِ پتھ ژلان۔
Tahir:
  تہٕ  بے  شک  یِمن  لُکن  ٲخرتس  پیٚٹھ  ایمان  چُھنہٕ  (تِم)  چِھ  ضرور  (سیٚزِ)  وَتہِ  نِشہِ  ڈٔلۍتھٕے  روزان۔

Transliteration:
  Wainna alla<u>th</u>eena l<u>a</u> yuminoona bi<b>a</b>l<u>a</u>khirati AAani a<b>l</b><u>ss</u>ir<u>at</u>i lan<u>a</u>kiboon<b>a</b>


Athar:
  اگر  أسۍ  یِمن  پٮ۪ٹھ  رحم  کرو،  تہٕ  سُہ  تکلیف  کروکھ  دوٗر  یتھ  منٛز  یِم  ازکل  مبتلا  چِھ،  ﴿مُراد  چُھ  سُہ  قحط  یُس  نبی  صلی  اللہ  علیہ و سلمن  ہِندِ  بعثت  پتہٕ  کینژھن  ؤرِیِن  برپا  روٗد﴾  تیٚلہِ  گژھن  یِم  پننہِ  سرکشی  منٛز  بالکلے  یلہٕ۔

Mirwaiz:
  بیٚیہِ  ہرگاہ  أسۍ  تِمن  پٮ۪ٹھ  رحم  کٔرِتھ،  تِمن  یُس  تکلیف  چھُ  سُہ  دوٗر  تہِ  کرو،  توتہِ  روزن  تِم  بدستور  پننہِ  سرکشی  تہٕ  گمرٲہی  اندر  اورٕہ  یور  کران۔

Tahir:
  تہٕ  اگر  أسۍ  تِمن  پیٚٹھ  رحم  کرو  تہٕ  یُس  تکلیف  تِمن  (ووتمُت)  چُھ  سُہ  کرو  دوٗر  تیٚلہِ  گژھن  تِم  وَتہِ  ڈلان  ڈلان  پننہِ  سرکشی  منٛز  مزید  پۅختہٕ۔

Transliteration:
  Walaw ra<u>h</u>imn<u>a</u>hum wakashafn<u>a</u> m<u>a</u> bihim min <u>d</u>urrin lalajjoo fee <u>t</u>ughy<u>a</u>nihim yaAAmahoon<b>a</b>


Athar:
  یُہُند  حال  چُھ  یہِ  زِ  اسہِ  کٔرۍ  یِم  تکلیفس  منٛز  مبتلا،  امہِ  پتہٕ  تہِ  نمییہِ  نہٕ  یِم  پننِس  ربّس  برونٛہہ  کنہِ،  تہٕ  نہ  چِھ  عٲجزی  کران  اختیار۔

Mirwaiz:
  پٔزِپٲٹھۍ  ٲسۍ  اگر  تِم  گرفتار  کروکھ  عذابس،  پس  کٔر  نہٕ  تِمو  پننِس  خدایس  کُن  عٲجزی،  نہ  کوٚرُکھ  زارٕ  پارٕہ  تس۔

Tahir:
  تہٕ  بے  شک  رٔٹۍ  اَسہِ  تِم  عذابس  منٛز  پتہٕ  (تہِ)  کٔر  نہٕ  تِمَو  پننِس  ربّ  سٕندِ  خٲطرٕ  عٲجزی  اختیار  تہٕ  نَہ  کۆرُکھ  (تٔمۍ  سٕنزِ  بارگاہِ  منٛز)  زارٕ  پارٕ۔

Transliteration:
  Walaqad akha<u>th</u>n<u>a</u>hum bi<b>a</b>lAAa<u>tha</u>bi fam<u>a</u> istak<u>a</u>noo lirabbihim wam<u>a</u> yata<u>d</u>arraAAoon<b>a</b>


Mirwaiz: تااینکہ ییٚلہِ اَسہِ تِمن کُن مُژروو سخت عذابُک دروازٕہ أتی سَپدۍتِم تتھ اندر حٲران۔
Athar:
  البتہ  ییٚلہِ  نوبت  اوٚت  تام  واتہِ  زِ  أسۍ  مٕژراوَو  یِمن  پٮ۪ٹھ  سخت  عذابُک  دروازٕہ،  تیٚلہِ  وُچِھو  توٚہۍ  اچانک  زِ  اتھ  حالتس  منٛز  چِھ  یِم  پرٛتھ  رٕژرٕ  نِشہِ  مایوس۔

Tahir:
  اۆت  تام  زِ  ییٚلہِ  أسۍ  تِمن  پیٚٹھ  سیٚٹھاہ  سخت  عذابُک  دروازٕہ  یلہٕ  تراوَو  (پتہٕ)  روزن  تِم  تَمہِ  وقتہٕ  تَتھ  منٛزپیٚتھ  سیٚٹھاہ  حٲرت  سان  خاموش  تہٕ  دِل  ملوٗل۔

Transliteration:
  <u>H</u>att<u>a</u> i<u>tha</u> fata<u>h</u>n<u>a</u> AAalayhim b<u>a</u>ban <u>tha</u> AAa<u>tha</u>bin shadeedin i<u>tha</u> hum feehi mublisoon<b>a</b>


Athar:
  سُہ  چُھ  اللہ  تعالیٰ  ہٕے  ییٚمۍ  تۅہیہِ  بوزنہٕ  چہِ  وُچھنہٕ  چہِ  قُوّتہٕ  دِژنَو،  تہٕ  سونچنہٕ  خٲطرٕ  دِیتِنَو  دِل،  مگر  توٚہۍ  لُکھ  چِھو  کمٕے  شکر  گُزار  آسان۔

Mirwaiz:
  سُہ  معبودِ  برحق  گوٚو  سُے  ییٚمۍ  تۅہیہِ  کن  أچھ  تہٕ  دل  پٲدٕہ  کٔرۍ،  یُتھ  توٚہۍ  آرام  تہِ  کٔرِو  بیٚیہِ  دینس  کُن  تہِ  خیال  تھٲوِو  مگر  سٮ۪ٹھاہ  کم  چھِو  توٚہۍ  یِمن  نعمژن  پٮ۪ٹھ  شکرگزٲری  کروُنۍ،  کیازِ  اصل  شکرگزٲری  گٔیہِ  یہِ  تس  منعم  حقیقی  سُند  پسندیدٕہ  دین  اختیار  کرُن،  بیٚیہِ  پژھ  کرٕنۍ  کہ  تٔسۍ  چھےٚ  قدرت  مرنہٕ  پتہٕ  بیٚیہِ  زندٕہ  کرنس  پٮ۪ٹھ۔

Tahir:
  تہٕ  سُے  چُھ  ییٚمۍ  تُہٕندِ  خٲطرٕ  کن  تہٕ  أچھ  تہٕ  دل  (تہٕ  دماغ)  وارٕ  وارٕ  وجودس  منٛز  أنۍ  (مگر)  تۆہۍ  لُکھ  چِھو  سیٚٹھاہ  کم  شکر  کران۔

Transliteration:
  Wahuwa alla<u>th</u>ee anshaa lakumu a<b>l</b>ssamAAa wa<b>a</b>lab<u>sa</u>ra wa<b>a</b>lafidata qaleelan m<u>a</u> tashkuroon<b>a</b>


Athar: سُے چُھ ییٚمۍ توٚہۍ زمینس اندر پھٔہلٲوِنو، تہٕ تٔسۍ کُن یِیِو توٚہۍ ؤٹِتھ اننہٕ۔
Transliteration: Wahuwa alla<u>th</u>ee <u>th</u>araakum fee alar<u>d</u>i wailayhi tu<u>h</u>sharoon<b>a</b>
Mirwaiz:
  بیٚیہِ  گوٚو  سُہ  پروردگارسُے  ییٚمۍ  توٚہۍ  زمینس  منٛز  چٔھکرٲوِو،  بیٚیہِ  یِیِو  توٚہۍ  سٲری  قیامتُ  دۅہ  تس  نِشہِ  سۅمبرنہٕ  تہٕ  جمع  کرنہٕ۔  تمی  دۅہ  کیا  وُچھِو  توٚہۍ  اَمہِ  کفرانِ  نعمت  کرنُک  مزٕہ۔

Tahir:
  تہٕ  سُے  چُھ  ییٚمۍ  تۆہۍ  روے  زمینس  پیٚٹھ  پٲدٕ  کٔرِتھ  پھٲلٲوِنَو  تہٕ  تۆہۍ  یِیِو  تٔمۍ  سٕنزی  بارگاہِ  منٛز  جمع  کرنہٕ۔


Athar:
  سُے  چُھ  زندگی  بخشان  تہٕ  سُے  چُھ  موت  دِوان،  رٲژ  ہٕنز  تہٕ  دۅہٕچ  گردش  چھےٚ  تٔمۍ  سٕندِ  سٕے  قدرت  کِس  قبضس  منٛز،  کیا  تۅہیہِ  چَھو  نا  یہِ  کتھ  فکرِ  تران؟

Mirwaiz:
  بیٚیہِ  گوٚو  سُہ  پروردگار  سُے  یُس  سارِنٕے  زندٕہ  کران  چھُ  بیٚیہِ  یُس  ماران  چھُ،  بیٚیہِ  چھُ  تٔسۍ  یعنی  تسٕندِسٕے  اختیارس  منٛز  راتُک  تہٕ  دۅہُک  یُن  گژُھن،  ژھۅٹُن  تہٕ  زیٹھُن،  کیا  تۅہیہِ  چھَنا  ییٖژہن  تہِ  فکرِ  تران۔  یِمہٕ  دلیلہٕ  چھےٚ  توحیدس  تہٕ  قیامتس  پٮ۪ٹھ  دلالت  کران  مگر  توتہِ  چھِنہٕ  تِم  مانان۔

Tahir:
  تہٕ  سُے  چُھ  یُس  زندگی  چُھ  دِوان  تہٕ  موت  چُھ  دِوان  تہٕ  رات  دۅہُک  یُن  گژُھن  (تہِ)  چُھ  تٔمۍ  سٕندِسٕے  اختیارس  منٛز۔  تیٚلہِ  کیا  تۆہۍ  چِھو  نا  سمجھان؟

Transliteration:
  Wahuwa alla<u>th</u>ee yu<u>h</u>yee wayumeetu walahu ikhtil<u>a</u>fu allayli wa<b>al</b>nnah<u>a</u>ri afal<u>a</u> taAAqiloon<b>a</b>


Athar: مگر یِم لُکھ چِھ تی کینژھاہ ونان، یہِ یِہندیو برونٛٹھِمیو ووٚنمُت چُھ۔
Mirwaiz: بلکہ چھِ ونان تِمے کتھہٕ یِمہٕ کتھہٕ بروٗنٹھمیو کٲفرو وَنہِ۔
Transliteration: Bal q<u>a</u>loo mithla m<u>a</u> q<u>a</u>la alawwaloon<b>a</b>
Tahir:
  بلکہ  چِھ  یِم  لُکھ (تہِ) تَمی  آیہِ  کتھہٕ  کران  ییٚمہِ  آیہِ  چہ  (کتھہٕ)  بروٗنٹھِم  (کٲفر)  کران  چِھ  روٗدِمٕتۍ۔


Athar:
  یِم  چِھ  ونان،  کیا  ییٚلہِ  أسۍ  مٔرِتھ  مِیٔژ  بنَو  تہٕ  أڈِجہِ  کرنٛز  بٔنِتھ  روزَو،  پتہٕ  یِموٕہ  أسۍ  بیٚیہِ  زندہ  کٔرِتھ  تُلنہٕ؟

Mirwaiz:
  تِمَو  دوٚپ  کیا  أسۍ  ییٚلہِ  مرو،  توپتہٕ  سپدو  أسۍ  میژ  تہٕ  أڈِجہِ،  کیا  تَمہِ  پتہٕ  یِموٕہ  أسۍ  بیٚیہِ  زندٕہ  کٔرِتھ  قبرو  منٛزٕ  تُلنہٕ۔

Tahir:
  یِم  چِھ  ونان  زِ  ییٚلہِ  أسۍ  مَرو  تہٕ  أسۍ  سپدو  میٚژ  تہٕ  (دۅدریمژٕ)  أڈِجہِ  کیا  پتہٕ  یِمواأسۍ  (بیٚیہِ  زندٕہ  کٔرِتھ)  تُلنہٕ؟

Transliteration:
  Q<u>a</u>loo ai<u>tha</u> mitn<u>a</u> wakunn<u>a</u> tur<u>a</u>ban waAAi<i><u>th</u></i><u>a</u>man ainn<u>a</u> lamabAAoothoon<b>a</b>


Athar:
  اسہِ  تہِ  چِھ  یِم  وعدہ  واریاہ  بوٗزمٕتۍ،  تہٕ  اسہِ  برونٛہہ  چِھ  سٲنۍ  مٲلۍ  بُڈِبب  تہِ  بوزان  روٗدِمٕتۍ۔  یِم  چِھ  محض  پرانیٚن  لُکن  ہٕنٛدۍ  افسانہٕ۔

Mirwaiz:
  پٔزِپٲٹھۍ  وعدٕہ  آو  کرنہٕ  اَسہِ  سٍتۍ  اَمُیک،  بیٚیہِ  سانین  مالیٚن  بُڈِ  ببن  سٍتۍ  ییٚمہِ  برونٹھ  تہِ۔  یہِ  چھُنہٕ  کینٛہہ  تہِ  مگر  بروٗنٹھِمین  لوٗکن  ہٕنزٕ  اَپزٕہ  تہٕ  بے  گنڈ  کتھہٕ  تہٕ  قصہٕ  یِم  نقل  چھِ  یِوان  کرنہٕ۔

Tahir:
  بے  شک  چُھ  اَسہِ  سٍتۍ  (تہِ)  تہٕ  سانیٚن  آباء  و  اجداد  ن  سٍتۍ  (تہِ)  ییٚمہِ  برونٛہہ  یۅہے  وعدٕہ  کران  روزنہ  آمُت،  یِمہٕ  (کتھہٕ)  چھے٘  محض  برونٹھِمیٚن  لُکن  ہٕندۍ  افسانہٕ۔

Transliteration:
  Laqad wuAAidn<u>a</u> na<u>h</u>nu wa<u>a</u>b<u>a</u>on<u>a</u> h<u>atha</u> min qablu in h<u>atha</u> ill<u>a</u> as<u>at</u>eeru alawwaleen<b>a</b>


Transliteration: Qul limani alar<u>d</u>u waman feeh<u>a</u> in kuntum taAAlamoon<b>a</b>
Athar:
  یِمن  ؤنِو،  ؤنِتَو  اگر  تۅہیہِ  پے  چَھو  زِ  یہِ  زمین  تہٕ  اَمِچ  سٲرٕے  آبادی  کٔمۍ  سٕنز  چھےٚ؟

Mirwaiz:
  فرمٲوِیوٗکھ  توٚہۍ  یارسول  اللہ،  ہرگاہ  توٚہۍ  کینٛہہ  زانان  چھِو  تیٚلہِ  ؤنۍ  تو  زمین  بیٚیہِ  یِم  مخلوق  اَتھ  منٛز  چھِ  تِم  کٔہٕندۍ  چھِ۔

Tahir:
  (یِمن)  فرمٲوِوزِ  زمین  تہٕ  بیٚیہِ  یُس  کانٛہہ  اَتھ  منٛز  (روزان)  چُھ  (سورُے)  کٔمۍ  سٕنز  ملکیت  چھے٘،  اگر  تۆہۍ  (کینہہ)  زانان  چِھو؟


Athar: یِم ونن ضرور اللہ تعالیٰ سٕنز، ؤنِو، تیٚلہِ کیازِ چِھو نہٕ توٚہۍ ہوشس منٛز یِوان؟
Transliteration: Sayaqooloona lill<u>a</u>hi qul afal<u>a</u> ta<u>th</u>akkaroon<b>a</b>
Mirwaiz:
  تِم  ونن  ضرور  یۅہے  جواب  کہ  یہِ  سورُے  چھُ  خداے  سُنٛد۔  توٚہۍ  فرمٲوِیوٗکھ  اَدٕہ  کونہٕ  چھِو  غور  تہٕ  تامل  کران،  یس  قدرت  وٲلِس  یہِ  توٚگ  پٲدٕہ  کرُن  تس  نِشہِ  کیا  عجایب  چھُ  توٚہۍ  مٔرِتھ  بیٚیہِ  پٲدٕہ  کرُن۔

Tahir:
  تِم  وَنن  فوراً  زِ  (سورُے  کینہہ)  چُھ  اللہ  تعالیٰ  سُنٛد،تۆہۍ  فرمٲوِیوٗکھ،  تیٚلہِ  کیازِ  چِھو  نہٕ  تۆہۍ  نصیحت  مانان؟


Athar: یِمن پٕرژِھو، ستن آسمانن تہٕ عرشِ عظیمُک مٲلک کُس چُھ؟
Mirwaiz: توٚہۍ پٕرٛژِھیوٗکھ ستن آسمانن تہٕ عرشِ عظیمُک مٲلک کُس چھُ۔
Tahir:
  (تِمن  پٕۯژھنہٕ  خٲطرٕ)  فرمٲوِوزِ  ستن  آسمانن  ہُنٛد  تہٕ  عرشِ  عظیمُک  (یعنی  تمام  کاینات  کہ  اعلیٰ  اقتدارُک)  مٲلک  کُس  چُھ؟

Transliteration:
  Qul man rabbu a<b>l</b>ssam<u>a</u>w<u>a</u>ti a<b>l</b>ssabAAi warabbu alAAarshi alAAa<i><u>th</u></i>eem<b>i</b>


Athar: یِم ونن ضرور اللہ تعالیٰ۔ ؤنِو، پتہٕ کیازِ چِھو نہٕ توہۍ کھۅژان؟
Transliteration: Sayaqooloona lill<u>a</u>hi qul afal<u>a</u> tattaqoon<b>a</b>
Mirwaiz:
  جواب  دِن  تِم  کہ  ییٚمہِ  سارِکُے  مٲلک  چھُ  اللہ  تعالیٰ۔  توٚہۍ  فرمٲوِیوٗکھ  اَدٕہ  کونہٕ  چھِو  تس  کھۅژان،  اَدٕہ  کِتھہٕ  پٲٹھۍ  چھِو  توٚہۍ  تِہِندِس  قدرتس،  تِہِندیٚن  آیاتن،  ٲخرتس  برونٹھ  کُن  واتنس  انکار  کران۔

Tahir:
  تِم  ونن  فوراً،یہِ  (سورُے  کینہہ)  چُھ  اللہ  تعالیٰ  سُنٛد  (پتہٕ)  فرمٲوِو  تۆہۍ،تیٚلہِ  کیازِ  چِھو  نہٕ  کھوژان؟


Athar:
  یِمن  ؤنِو،  ؤنِتو  زِ  پرتھ  چیزس  پٮ۪ٹھ  کٔمۍ  سُنٛد  چھُ  اقتدار،  تہٕ  کُس  چُھ  سُہ  یُس  پناہ  چُھ  دِوان،  تہٕ  تٔمۍ  سٕندِس  مُقابلس  منٛز  ہیٚکہِ  نہٕ  کانٛہہ  پناہ  دِتھ،  اگر  تۅہیہِ  پے  چَھو؟

Mirwaiz:
  توٚہۍ  پٕرٛژھۍ  توکھ  کس  نِشہِ  چھُ  پرتھ  چیزُک  اختیار،  سُہ  یس  یژھان  چھُ  تس  چھُ  پناہ  دِوان۔  تس  مقابلہ  ہیٚکہِ  نہٕ  تس  نِشہِ  کانٛہہ  اَکھاہ  کٲنسہِ  أکِس  پناہ  دِتھ۔  ہرگاہ  تۅہیہِ  کینٛہہ  معلوم  چھُو۔

Tahir:
  تۆہۍ  فرمٲوِو  (یِمن)  زِ  سُہ  کُس  چُھ  ییٚمۍ  سٕندِس  دستِ  قدرتس  منٛز  پۯتھ  چیزٕچ  مکمل  ملکیت  چھے٘  بیٚیہِ  یُس  چھپن  جاے  چُھ  دِوان  تہٕ  ییٚمِس  خلاف  (کانٛہہ)  پناہ  ہیٚکہِ  نہٕ  دِنہٕ  یِتھ،اگر  تۆہۍ (کینہہ) زانان  چِھو؟

Transliteration:
  Qul man biyadihi malakootu kulli shayin wahuwa yujeeru wal<u>a</u> yuj<u>a</u>ru AAalayhi in kuntum taAAlamoon<b>a</b>


Transliteration: Sayaqooloona lill<u>a</u>hi qul faann<u>a</u> tus<u>h</u>aroon<b>a</b>
Athar:
  یِم  ونن  ضروٗر  زِ  یہِ  کتھ  چھےٚ  بس  اللہ  تعالیٰ  سٕے  خٲطرٕ،  ؤنِو،  پتہٕ  کتہِ  پٮ۪ٹھہٕ  چُھو  تۅہیہِ  دوکھہٕ  لگان؟

Mirwaiz:
  جواب  دپن  تِم  سٲری  کہ  یِم  صفت  چھِ  خداے  سٕے  یوت۔  توٚہۍ  فرمٲوِیوٗکھ  اَدٕہ  کتہِ  چھُ  تۅہیہِ  پٮ۪ٹھ  جود  آمُت  کرنہٕ۔  توٚہۍ  چھِو  مخبوط  الحواس  سپٕدۍ  مٕتۍ،  تۅہیہِ  چھُو  نہٕ  فکرِ  تران  کینٛہہ۔  یِمہٕ  سارے  کتھہٕ  چھِو  مانان  مگر  اصلٕچ  کتھ  چھِو  نہٕ  مانان۔  سُہ  گوٚو  توحید  تہٕ  مرنہٕ  پتہٕ  بیٚیہِ  زندٕہ  سپدُن۔

Tahir:
  تِم  ونن  فوراً،یِم  (سٲری  بجر)  چِھ  اللہ  تعالیٰ  سٕندی  خٲطرٕ،  (تیٚلہِ)  فرمٲوِو  تۆہۍ،تیٚلہِ  کپٲرۍ  چُھو  تۅہیہِ  (جادِکۍ  پٲٹھۍ)  فریب  یِوان  دِنہٕ؟


Tahir: بلکہ واتنوو اَسہِ تِمن حق تہٕ بے شک چِھ تِم اپزِیٲرۍ۔
Transliteration: Bal atayn<u>a</u>hum bi<b>a</b>l<u>h</u>aqqi wainnahum lak<u>ath</u>iboon<b>a</b>
Athar:
  تہٕ  یُس  امرِ  حق  چُھ،  سُہ  چُھ  اسہِ  یِمن  برونٛہہ  کُن  اوٚنمُت،  تہٕ  کانٛہہ  شک  چُھنہٕ  زِ  یِم  لُکھ  چِھ  اَپزِیٲرۍ۔  ﴿یعنی  پننہِ  اتھ  کتھہِ  منٛز  چِھ  اَپزِیٲرۍ  زِ  خُدایس  ورٲے  تہِ  چِھ  بیٚیہِ  کٲنٛسہِ  خُدائی  ہٕندۍ  صفات  اختیارات  تہٕ  حقوق  یا  یِمَو  منٛزٕ  چُھس  کانٛہہ  حصّہٕ  حٲصل۔  تہٕ  پننہِ  اتھ  کتھہِ  منٛز  اپزِیٲرۍ  زِ  موتہٕ  پتہٕ  چَھنہٕ  زندگی  ممکن۔  یُہُند  اَپُز  چُھ  یِہندیو  پننیٚو  اعتراضو  نِشہِ  ثٲبت۔  اکہِ  پاسہٕ  یہِ  مانُن  زِ  زمین  و  آسمانُک  مٲلِک  تہٕ  کائنات  کہِ  پرٛتھ  چیزُک  مختار  چُھ  اللہ  تعالیٰ،  تہٕ  دوٚیِمہِ  پاسہٕ  یہِ  ونُن  زِ  خُدٲئی  چَھنہٕ  صرف  تٔمۍ  سٕنزٕے  یٲژ  بلکہ  چُھ  دوٚیِمیٚن  ہُند  تہِ  ﴿یِم  لا  محالہ  تٔمۍ  سٕندۍ  بندہ  تہٕ  مخلوقٕے  آسن﴾  اتھ  منٛز  کانٛہہ  حصّہ،  یِم  دۅشوے  کتھہٕ  چھےٚ  ٹاکارٕہ  پٲٹھۍ  اکھ  أکِس  خلاف۔  یِتھے  پٲٹھۍ  اکہِ  پاسہٕ  یہِ  ونُن  زِ  أسۍ  تہٕ  یہِ  عظیمُ  الشان  کائنات  چھےٚ  خُداین  پٲدٕ  کٔرمٕژ،  تہٕ  دوٚیِمہِ  پاسہٕ  یہِ  ونُن  زِ  اللہ  تعالیٰ  ہیٚکہِ  نہٕ  پنُنے  پٲدٕ  کوٚرمُت  مخلوق  نوِ  سرٕ  پٲدٕ  کٔرِتھ،  چُھ  نَنہِ  وانہٕ  عقلہِ  خلاف۔  لہٰذا  چُھ  یِہنزو  پننیو  مانہِ  مژَو  صداقتو  نِشہِ  ثٲبِت  زِ  شرک  تہٕ  ٲخرتُک  انکار  چِھ  دۅشوے  اپزٕۍ  عقیدٕہ  یِم  تِمو  اختیار  چِھ  کٔرِمٕتۍ۔﴾

Mirwaiz:
  بلکہ  واتنٲو  اَسہِ  تِمن  نِشہِ  پٔز  کتھ  مگر  اَپزِیٲرۍ  چھِ  تِم  پانہٕ،  تِمن  چھُنہٕ  کینٛہہ  پوٚز  ویژان  تہٕ  برداشت  سپدان۔


Athar:
  خُداین  چُھنہٕ  کانٛہہ  بنوومُت  پنُن  اولاد،  ﴿یتھ  جایہِ  گژِھہ  نہٕ  کٲنٛسہِ  یہِ  غلط  فہمی  گژٕھنۍ  زِ  یہِ  ارشاد  چُھ  محض  عیسٲیتُک  تردید۔  نَہ  عربٕکۍ  مُشرک  تہِ  ٲسۍ  پننیٚن  معبوٗدن  خُداے  سٕندۍ  اولاد  قرار  دِوان،  تہٕ  دُنیا  ہٕکۍ  اکثر  مُشرِک  چِھ  اتھۍ  گُمرٲہی  منٛز  یِہِندۍ  شریکِ  حال  روٗدِمٕتۍ۔﴾  بیٚیہِ  چُھنہٕ  کانٛہہ  دوٚیُم  خُداے  تس  سٍتۍ  کینٛہہ۔  اگر  یہِ  آسِہے  تیٚلہِ  نیرِہے  پرٛتھ  کانٛہہ  خُدا  پنٕنۍ  خلق  ہیٚتھ  الگ،  تہٕ  پتہٕ  لاگہَن  تِم  اکھ  أکِس  پٮ۪ٹھ  حملہٕ  کرٕنۍ۔  پاک  چُھ  اللہ  تعالیٰ  تِمو  کتھو  نِشہِ  یِمہٕ  لُکھ  بناوان  چِھ۔

Mirwaiz:
  اللہ  تعالیٰ  ہن  چھُنہٕ  کانٛہہ  شخص  نیچُو  بنوومُت،  بیٚیہِ  چھُنہٕ  تس  سٍتۍ  بیاکھ  معبوداہ۔  ہرگاہ  تہِ  آسِہا  تیٚلہِ  نِیہِ  ہا  پرتھ  معبوداہ  تتھ  یہِ  تِم  پٲدٕہ  کوٚرمُت  آسِہا۔  بیٚیہِ  آسہن  تِم  اَکھ  أکِس  پٮ۪ٹھ  حملہٕ  کٔرِتھ  اَکھ  أکۍ  سٕندۍ  مخلوقات  زبردستی  سٍتۍ  نِوان۔  مخٰوقات  آسہن  تباہ  و  برباد  سپٕدۍ  مٕتۍ۔  چونکہ  نظامِ  عالم  چھُ  بدستور  قٲیم۔  اَمہِ  اندرٕہ  سَپُد  ثٲبت  کہ  سُہ  چھُ  مُنزہ  تہٕ  پاک  شریک  آسنہٕ  نِشہِ۔  بلکہ  چھُ  سُہ  منزہ  تہٕ  پاک  تِمَو  سارِوٕے  کتھو  نِشہِ  یِمہٕ  تس  کُن  لوٗکھ  لاگان  چھِ۔

Tahir:
  اللہ  تعالیٰ  ہن  بنوو  نہٕ  (پننہِ  خٲطرٕ)  کانٛہہ  اولاد  تہٕ  نَہ  چُھ  تس  سٍتۍ  بیٚیہِ  کانٛہہ  خداے  نَتہٕ  نِیہِ  ہے  پۯتھ  خداے  پنٕنۍ  پنٕنۍ  مخلوق  ضرور  (بیۆن)  کٔڑِتھ  تہٕ  یقینا  کرہن  تِم  اَکھ  أکِس  پیٚٹھ  غلبہٕ  حٲصل  (تہٕ  پوٗرٕ  کایناتس  منٛز  گژِھہ  ہے  فساد  برپا)۔  اللہ  تعالیٰ  چُھ  تِمَو  کتھو  نِشہِ  پاک  یِمہٕ  تِم  ونان  چِھ۔

Transliteration:
  M<u>a</u> ittakha<u>th</u>a All<u>a</u>hu min waladin wam<u>a</u> k<u>a</u>na maAAahu min il<u>a</u>hin i<u>th</u>an la<u>th</u>ahaba kullu il<u>a</u>hin bim<u>a</u> khalaqa walaAAal<u>a</u> baAA<u>d</u>uhum AAal<u>a</u> baAA<u>d</u>in sub<u>ha</u>na All<u>a</u>hi AAamm<u>a</u> ya<u>s</u>ifoon<b>a</b>


Athar:
  یِکینٛژھاہ  پوشیدٕہ  چُھ  یِکیٛژھاہ  نوٚن  چُھ،  سُہ  چُھ  تمِیک  زانن  وول،  سُہ  چُھ  بالاتر  تمہِ  شرکہٕ  نِشہِ  یُس  یِم  لُکھ  تجویز  چِھ  کران۔

Mirwaiz:
  سُہ  چھُ  زانہٕ  وُن  سورُے  پوشیدٕہ  تہٕ  نوٚن۔  تس  نِشہِ  چہُنہٕ  پوشیدے  کینٛہہ،  پس  چھُ  سُہ  سٮ۪ٹھاہ  بلند  تہٕ  تھوٚد  تَمہِ  شرکہٕ  نِشہِ  یُس  تس  کُن  لوٗکھ  لاگان  چھِ۔

Tahir:
  (سُہ)  چُھ  پوٗشیدُک  تہٕ  ظٲہرُک  (سارِنٕے  چیزن  ہُنٛد)  زانن  وول  لہٰذا  چُھ  سُہ  تِمَو  چیزو  نِشہِ  تھۆد  تہٕ  بۆڈ  یِمن  یِم  شریک  چِھ  مانان۔

Transliteration:
  AA<u>a</u>limi alghaybi wa<b>al</b>shshah<u>a</u>dati fataAA<u>a</u>l<u>a</u> AAamm<u>a</u> yushrikoon<b>a</b>


Transliteration: Qul rabbi imm<u>a</u> turiyannee m<u>a</u> yooAAadoon<b>a</b>
Athar:
  اے  نبیؐ،  دعا  کٔرِو  زِ،  پروردِگار،  ییٚمہِ  عذابٕچ  دھمکی  چھےٚ  یِوان  دِنہٕ،  سُہ  اگر  ژٕ  میانہِ  موجودگی  منٛز  اَنکھ،

Mirwaiz:
  توٚہۍ  مٔنگِو  خدایس  اے  میانہِ  پروردگارٕ،  ژٕھ  مَہ  ہاوُکھ  سُہ  عذاب  ییٚمُیک  یِمن  وعدٕہ  تھاونہٕ  یِوان  چھُ  یعنی  میانی  زندگی  منٛز  کرکھ  یِمن  پٮ۪ٹھ  عذاب  نٲزل۔

Tahir:
  تۆہۍ  فرمٲوِو  (دعا)  زِ  اے  میانہِ  ربّہ!  اگرژٕ  مے٘  سُہ  (عذاب)  ہاوُن  لاگکھ  ییٚمِیُک  تِمن  سٍتۍ  وعدٕہ  چُھ  یِوان  کرنہٕ۔


Mirwaiz: اے میانہِ پروردگارٕ یُتھنہٕ مےٚ تھاوَکھ تَمہِ وقتہٕ ظٲلمن سٍتۍ شٲمل۔
Tahir: اے میانہِ ربّہ! (تیٚلہِ) کٔرۍزیٚنہٕ مے٘ ظٲلم قومس منٛز شٲمل۔
Transliteration: Rabbi fal<u>a</u> tajAAalnee fee alqawmi a<b>l</b><i><u>thth</u></i><u>a</u>limeen<b>a</b>
Athar:
  اے  میانہِ  ربّہٕ،  تیٚلہِ  کٔرۍ  زیٚنہٕ  مےٚ  یِمن  ظٲلِم  لُکن  منٛز  شٲمل۔  ﴿امِیُک  مطلب  چُھنہٕ  یہِ  زِ  معاذ  اللہ  اوس  اتھ  عذابس  منٛز  نبی  صلی  اللہ  علیہ و سلمن  ہٕندِ  مبتلا  سپدَنُک  فی  الواقع  کانٛہہ  خطرٕہ،  یا  یہِ  زِ  اگر  تِم  صلی  اللہ  علیہ و سلم  یہِ  دعا  کرہن  نہٕ،  تیٚلہِ  سپدہن  اتھ  منٛز  مبتلا۔  بلکہ  چُھ  امہِ  قٕسمُک  اندازِ  بیان  یہِ  تصوّر  دیاونہٕ  خٲطرٕ  ورتاونہٕ  آمُت  زِ  اللہ  تعالیٰ  سُند  عذاب  چُھ  کھۅژنس  لایقے  چیز،  سُہ  چُھ  تِیُتھ  چیز  زِ  گناہ  گارنٕے  یوت  پزِ  نہٕ،  بلکہِ  پزِ  نیکو  کارن  تہِ  پننیو  تمام  نیکیو  باوجود  امہِ  نِشہِ  پناہ  منگُن۔﴾


Transliteration: Wainn<u>a</u> AAal<u>a</u> an nuriyaka m<u>a</u> naAAiduhum laq<u>a</u>diroon<b>a</b>
Athar:
  تہٕ  حقیقت  چھےٚ  یہِ  زِ  أسۍ  چِھ  تُہنزن  أچھن  برونٛٹھہٕ کنی  سُہ  چیز  اَننٕچ  پوٗرٕ  قدرت  تھاوان  ییٚمِچ  دھمکی  أسۍ  یِمن  دِوان  چِھ۔

Mirwaiz:
  بیٚیہِ  چھِ  أسۍ  بے  شک  تۅہیہِ  سُہ  عذاب  ہاونس  پٮ۪ٹھ  قدرت  وٲلۍ  ییٚمہِ  عذابُک  أسۍ  تِمن  وعدٕہ  تھاوان  چھِ،  یوٚت  تانۍ  نہٕ  تِمن  پٮ۪ٹھ  سُہ  عذاب  نٲزل  سپدِ،  توٚت  تانۍ  تھٲوِو  توٚہۍ  تِمن  سٍتۍ  یِتھہٕ  پٲٹھۍ  معاملہٕ  کہ۔

Tahir:
  تہٕ  بے  شک  چھے٘  اَسہِ  اَتھ  کتھہِ  پیٚٹھ  قدرت  زِ  أسۍ  ہاوو  تۅہیہِ  سُہ  (عذاب)  ییٚمِیُک  أسۍ  تِمن  سٍتۍ  وعدٕہ  چِھ  کران۔


Athar:
  اے  نبیؐ،  بُرٲئی  کٔرِویوٗن  تمی  طریقہٕ  دفع  یُس  بہترین  آسہِ،  یِکینژھاہ  کتھہٕ  تِم  تۅہیہِ  پٮ۪ٹھ  بناوان  چِھ،  تِمہٕ  چھےٚ  اسہِ  وارٕ  پٲٹھۍ  معلوم۔

Mirwaiz:
  تِہٕنزِ  بدی  ہُنٛد  مدافعہ  ٲسِو  توٚہۍ  کران  تِتھہِ  ورتاوٕہ  سٍتۍ  یُس  سٮ۪ٹھاہ  رُت  تہٕ  نرم  آسہِ،  پننہِ  ذاتہٕ  خٲطرٕمَہ  ٲسِو  تِمن  بدلہٕ  ہیوان  بلکہ  ٲسِو  معاملہٕ  اَسہِ  سپرد  کران۔  اَسہِ  چھُ  پوٗرٕ  معلوم  تِم  کیا  چھِ  ونان  تۅہیہِ  نسبت۔  اگربمقتضاے  بشریت  تۅہیہِ  کتھ  بوزنہٕ  سٍتۍ  ژکھ  آسہِ  کھسان،  تُہُند  گژِھہ  تَمہِ  ساعتہٕ  پرُن  یہِ  دعا۔

Tahir:
  تۆہۍ  ٲسِو  بُرٲیی  تَمہِ  طریقہٕ  دفع  کران  یُس  سارِوٕے  کھۅتہٕ  بہتر  آسہِ  أسۍ  چِھ  تِمہٕ  (کتھہٕ)  وارٕ  پٲٹھۍ  زانان  یِمہٕ  یِم  ونان  چِھ۔

Transliteration:
  IdfaAA bi<b>a</b>llatee hiya a<u>h</u>sanu a<b>l</b>ssayyiata na<u>h</u>nu aAAlamu bim<u>a</u> ya<u>s</u>ifoon<b>a</b>


Athar: تہٕ دُعا کٔرِو زِ، پروردگارٕ، بہٕ چُھس شیطانن ہٕندیٚو وَسوسَو نِشہِ چون پناہ منگان۔
Mirwaiz: اے میانہِ پروردگارٕ بہٕ چھُس پناہ منگان شیطانن ہٕندیو وسوسو نِشہِ،
Transliteration: Waqul rabbi aAAoo<u>th</u>u bika min hamaz<u>a</u>ti a<b>l</b>shshay<u>at</u>een<b>i</b>
Tahir:
  تہٕ  تۆہۍ  فرمٲوِو (دعا)،  اے  میانہِ  ربّہ!  بہٕ  چُھس  شیطانن  ہٕندیو  وَسوسَو  نِشہِ  چون  پناہ  منگان۔


Transliteration: WaaAAoo<u>th</u>u bika rabbi an ya<u>hd</u>uroon<b>i</b>
Athar:
  بلکہ  اے  میانہِ  ربّہٕ،  بہٕ  چُھس  امہِ  نِشہِ  تہِ  چون  پناہ  منگان  زِ  تِم  یِن  مےٚ  نِش۔  ﴿یِم  لُکھ  یِن  نہٕ  باز  پننہِ  ہَنہِ  نِشہِ﴾

Mirwaiz:
  بیٚیہِ  چھُسے  پناہ  منگان  میانہِ  پروردگارٕہ  تِہِندِ  مےٚ  نکھہٕ  یِنہٕ  نِشہِ  یِم  مےٚ  واتناوَن  تِژھن  کامین  کُن  یۅسہٕ  مصلحتس  خلاف  آسہِ،  بیٚیہِ  روزن  نہٕ  پننہِ  کفرو  انکارٕ  نِشہِ  پتھ،  یہِ  دعا  پرنہٕ  سٍتۍ  آسہِ  تۅہیہِ  سۅ  ژکھ  دوٗر  سپدان۔

Tahir:
  تہٕ  اے  میانہِ  ربّہ!  بہٕ  چُھس  اَمہِ  کتھہِ  نِشہِ  (تہِ)  چون  پناہ  منگان  زِ  تِم  یِن  مے٘  نِش۔


Athar:
  یوٚت  تام  زن  یِمو  منٛز  کٲنٛسہِ  موت  یِیہِ،  اَدٕ  لاگہِ  ونُن  زِ،  اے  میانہِ  ربّہٕ،  مےٚ  سوز  تٔتھۍ  دُنیا  ہس  منٛز  واپس۔  یُس  بہٕ  ترٲوِتھ  چُھس  آمُت۔

Mirwaiz:
  پتھ  روٗدۍ  کٲفر  تِمن  بَنہِ  نہٕ  کینٛہہ  یوٚت  تانۍ  نہٕ  تِمن  أندٕرہ  کٲنسہِ  مرنُک  وقت  واتہِ۔  ٲخرتُک  معاینہ  ہیٚیہِ  شروع  سپدُن  تَمہِ  ساعتہٕ  یِن  تَس  أچھ  مُژراونہٕ  جہلس  تہٕ  کفرس  پٮ۪ٹھ  سپدِ  نٲدم  تہٕ  پشیمان۔  مٔرِتھ  وَنہِ  سُہ  کٲفر،  پروردگارٕ  اَسہِ  سوزتہٕ  بیٚیہِ  دنیاہس  کُن  واپس۔

Tahir:
  اۆت  تام  زِ  ییٚلہِ  تِمَو  منٛزٕ  کٲنسہِ  موت  یِیہِ  (پتہٕ)  وَنہِ  سُہ،  اے  میانہِ  ربّہ!  مے٘  سوز  (دنیاہس  منٛز)  واپس۔

Transliteration:
  <u>H</u>att<u>a</u> i<u>tha</u> j<u>a</u>a a<u>h</u>adahumu almawtu q<u>a</u>la rabbi irjiAAoon<b>i</b>


Athar:
  اُمید  چَھم  زِ  وۅنۍ  کرٕ  بہٕ  نیک  عمل۔  ہرگز  نہٕ،  یہِ  چھےٚ  بس  اکھ  کتھ،  یۅسہٕ  سُہ  بکان  چُھ۔  وۅنۍ  چُھ  یِمن  سارِنٕے  ﴿مرن  والیٚن﴾  پٔتۍ  کِنۍ  اکھ  برزخ  حٲیِل،  دوٚیمہِ  زندگی  ہٕندِس  دۅہس  تام  ۔  ﴿برزخ  چُھ  فارسی  لفظ  پردٕہ  ہُک  مُعرّب۔  مُعرَب  گوٚو  سُہ  لفظ  یُس  عربی  آسہِ  بناونہٕ  آمُت  مگر  آسہِ  بیٚکہِ  زبانہِ  ہُنٛد  لفظ۔  اَمِیُک  مطلب  چُھ  یہِ  زِ  وۅنۍ  چُھ  یِمن  تہٕ  دُنیا  ہس  درمیان  اکھ  ٹھوٚر،  یُس  یِمن  واپس  دِیہِ  نہٕ  گژھنہٕ،  تہٕ  قیامتس  تام  روزن  یِم  دُنیا  ہس  تہٕ  ٲخرتس  درمیان  کِس  اتھ  حدِّ  فاصلس  منٛز  ٹھٔہرِتھ۔﴾

Mirwaiz:
  یُتھ  بہٕ  رٕژٕ  عملہٕ  کرٕہ  دنیاہس  اندر  یُس  مےٚ  پتھ  کُں  تروو۔  ملٲیکن  ہٕندِ  ذریعہ  یِیَس  اَتھ  درخواستس  رَد  کرنہٕ،  دَپنہٕ  یِیَس۔  تہِ  بنہِ  نہٕ  ہرگز  یعنی  دنیاہس  کُن  واپس  گژُھن  چھُ  ناممکن۔  بےشک  یہِ  چھےٚ  سۅ  کتھ  یۅسہٕ  أمِس  وننی  چھےٚ۔  اَتھ  وننس  چھُنہٕ  اَمیہ  نِشہِ  اعتبارٕے  کینٛہہ۔  تِمن  پتہٕ  چھُ  اَکھ  پرداہ  تہٕ  ٹھوٚراہ  اَکھ  تتھ  دۅہس  تانۍ  ییٚمہِ  دۅہ  دوبارٕہ  تِم  زندٕہ  کرنہٕ  یِن۔  وُنہِ  کیا  وُچھ  تِمَو،  مرنہٕ  سٍتۍ  بانبرے  تِم  یوٗت۔  بُتھہِ  چھُ  تِمن  عالمِ  برزخ  یِوان۔  توٚت  وٲتِتھ  روزن  تِم  پردس  منٛز  دنیاکین  لوٗکن  نِشہِ۔  ٲخرت  تہِ  واتہِ  نہٕ  تِمن  برونٹھ  کُن  البتہ  ٲخرت  کہ  عذابُک  کم  پہن  نموناہ  واتہِ  تِمن  برونٹھ  کُن  ییٚمُیک  مزٕہ  تُلان  روزن  قیامتس  تانۍ۔  

Tahir:
  تاکہ  بہٕ  کرٕ  تَتھ  (دنیاہس)  منٛز  نیک  عمل  یُس  بہٕ  ترٲوِتھ  چُھس  آمُت۔  ہرگز  نہٕ،  یہِ  چھے٘  سۅ  کتھ  یۅسہٕ  سُہ  (حسرت  کِنۍ)  ونان  آسہِ،  تہٕ  تِمن  برونٛہہ  کنہِ  چُھ  تَتھ  دۅہس  تام  اَکھ  پردٕ  (ٹھۆر،  ییٚمہِ  دۅہ)  تِم  یِن  تُلنہٕ (قبرومنٛزٕ)۔

Transliteration:
  LaAAallee aAAmalu <u>sa</u>li<u>h</u>an feem<u>a</u> taraktu kall<u>a</u> innah<u>a</u> kalimatun huwa q<u>a</u>iluh<u>a</u> wamin war<u>a</u>ihim barzakhun il<u>a</u> yawmi yubAAathoon<b>a</b>


Athar:
  پتہٕ  یُتُھے  صوٗرس  آو  پھۅکھ  لایِنہٕ،  یِمن  درمیان  روزِ  نہٕ  پتہٕ  کانٛہہ  رشتہٕ،  تہٕ  نہ  پرٛژھن  یِم  اکھ  أکِس۔

Mirwaiz:
  پتہٕ  قیامت  سپدِ  پھۅکھ  یِیہِ  دِنہٕ  پوگس  منٛز،  تَمہِ  ساعتہٕ  سپدن  تِم  تِتھِس  خوفس  تہٕ  ہٲبتس  گرفتار  کہ  سورُے  مَشکھ۔  تِمن  منٛز  یِم  اَکھ  أکِس  رشتہ  دار  آسن،  تِم  رشتہ  دار  روزن  نہٕ  کُنہِ  تہِ  یعنی  کانٛہہ  کرِ  نہٕ  کٲنسہِ  ہٕںز  ہمدردی،  زن  تہِ  تِم  وۅپر  وۅپر  آسن۔  نہ  آسہِ  کانٛہہ  کٲنسہِ  پٕرژھان۔  غرض  تَمہِ  دۅہ  نہ  یِیہِ  رشتہ  دٲری  بکار،  نہ  دوستی۔  بس  تَمہِ  دۅہ  یِیہِ  بکار  ایمان  ییٚمہِ  خٲطرٕ  قٲیم  یِیہِ  کرنہٕ  اَکھ  ترٛکراہ۔  یتھ  منٛز  ایمان  و  عمل  یِیہِ  تولنہٕ۔

Tahir:
  پتہٕ  ییٚلہِ  صوٗرس  پھۅکھ  یِیہِ  دِنہٕ  پتہٕ  نَہ  روزن  تَمہِ  دۅہ  تِمن  درمیان  رشتہٕ  (باقی)  تہٕ  نَہ  ہیٚکن  تِم  اَکھ  أکِس  حال  پٕۯژِھتھ۔

Transliteration:
  Fai<u>tha</u> nufikha fee a<b>l</b><u>ss</u>oori fal<u>a</u> ans<u>a</u>ba baynahum yawmai<u>th</u>in wal<u>a</u> yatas<u>a</u>aloon<b>a</b>


Athar: تمہِ ساعتہٕ یِہِندۍ پٲتٕرۍ گوٚبۍ آسن، تِمے لبن فلاح۔
Transliteration: Faman thaqulat maw<u>a</u>zeenuhu faol<u>a</u>ika humu almufli<u>h</u>oon<b>a</b>
Mirwaiz:
  ییٚمۍ  سٕندِ  ایمانُک  تہٕ  نیکین  ہُنٛد  ترٛکرِ  پوتُر  گوٚب  لگہِ  تِمے  چھِ  کامیاب  تہٕ  رستگار۔

Tahir:
  پتہٕ  یہِندۍ  پٲتٕرۍ  (زیادٕہ  عملو  کِنۍ)  گۆبۍ  آسن  تیٚلہِ  آسن  تِمَے  لُکھ  کامیاب  تہٕ  کامران۔


Athar:
  تہٕ  یِہٕندۍ  پٲتٕرۍ  لوٚتۍ  آسن،  تِمے  لُکھ  آسن  یِمو  پنُن  پان  خسارس  منٛز  تروو۔  تِم  روزن  ہمیشہ  جہنمس  منٛز۔

Mirwaiz:
  یِمن  ہٕندِ  ایمان  و  عملہِ  ہُنٛڈ  ترٛکرِ  پوتُر  لوٚت  آسہِ  پس  تِمے  گٔے  تِم  یِمَو  پٲنۍ  پانس  نقصان  تہٕ  تاوَن  واتنوو،  تِم  آسن  جہنمس  منٛز  ہمیشہِ۔

Tahir:
  تہٕ  یہِندۍ  پٲتٕرۍ  (عملن  ہُنٛد  وزن  نہ  آسنہٕ  کِنۍ)  لۆتۍ  آسن  تیٚلہِ  چِھ  یِمے  لُکھ  یِمَو  پننِس  پانس  نقصان  واتنوو  تِم  چِھ  ہمیشہِ  جہنمس  منٛز  روزن  وٲلۍ۔

Transliteration:
  Waman khaffat maw<u>a</u>zeenuhu faol<u>a</u>ika alla<u>th</u>eena khasiroo anfusahum fee jahannama kh<u>a</u>lidoon<b>a</b>


Athar: نار وُڈاوِ تِہندٮ۪ن بُتھیٚن ہٕنز ژَم تہٕ تِہنزن ماز بیرن ہٕنزٕ أڈجہِ نیرن نَنہِ۔
Transliteration: Talfa<u>h</u>u wujoohahumu a<b>l</b>nn<u>a</u>ru wahum feeh<u>a</u> k<u>a</u>li<u>h</u>oon<b>a</b>
Mirwaiz:
  زالہِ  نارِ  جہنم  تِہِندین  بُتھین،  ہیٚرُیم  وُتھ  واتیکھ  کلس  تانۍ۔  بوٚنُیم  وُتھ  واتیکھ  توٗنِس  تانۍ،  تِمے  آسن  تتھ  نارِ  جہنمس  منٛز  سخت  بدشکل۔  تِمن  یِیہِ  وَننہٕ۔

Tahir:
  تِہِندیٚن  بُتھیٚن  وَسہِ  نارٕ  سٍتۍمٕسلہٕ  تہٕ  تِم  آسن  تَتھ  منٛز  دَند  نیبر  کُن  کڈتھ  بدشکل  بُتھ  ہیٚتھ۔


Athar:
  کیا  توٚہۍ  چِھو  نا  تِمے  لُکھ  زِ  میٲنۍ  آیات  ٲسِو  یِوان  بوزناونہٕ،  توٚہۍ  ٲسِو  تِم  اَپٕزۍ  زانان؟

Mirwaiz:
  کیا  تۅہیہِ  پٮ۪ٹھ  ٲسۍ  نا  میٲنۍ  آیات  پرنہٕ  یِوان۔  توپتہٕ  ٲسِو  توٚہۍ  تِمن  اَپٕزۍ  زٲنِتھ  انکار  کران،  یہِ  چھُو  تَمہِ  کُے  سزا۔

Tahir:
  (تِمن  یِیہِ  وَننہٕ،)  کیا  تۅہیہِ  ٲسۍوٕ  نامیٲنۍ  آیات  یِوان  پٔرۍ  پٔرۍ  بوزناونہٕ  پتہٕ  ٲسۍوٕ  تۆہۍ  تِمن  انکار  کران۔

Transliteration:
  Alam takun <u>a</u>y<u>a</u>tee tutl<u>a</u> AAalaykum fakuntum bih<u>a</u> tuka<u>thth</u>iboon<b>a</b>


Athar:
  تِم  ونن،  اے  سانہِ  ربّہٕ،  سٲنۍ  بدبختی  ٲس  اَسہِ  پٮ۪ٹھ  سوار  گٔمٕژ،  أسۍ  ٲسۍ  پٔزِپٲٹھۍ  گُمراہ  لُکھ۔

Mirwaiz:
  تِم  دپن  اے  سانہِ  پروردگارٕ،  أسۍ  چھِ  اقرار  کران  پننِس  جُرمس،  أسۍ  ٲسۍ  ؤلِمٕتۍ  شقاوتن،  بیٚیہِ  ٲسۍ  واقعی  وَتہِ  نِشہِ  ڈٔلِمٕتۍ،  أسۍ  چھِ  درخواست  کران۔

Tahir:
  تِم  وَنن  اے  سانہِ  ربّہ!  اَسہِ  پیٚٹھ  ٲس  سٲنۍ  بدقسمتی  غٲلب  گٔمٕژ  تہٕ  أسۍ  ٲسۍ  پٔزۍپٲٹھۍ  وَتہِ  ڈۆلمُت  قوم۔

Transliteration:
  Q<u>a</u>loo rabban<u>a</u> ghalabat AAalayn<u>a</u> shiqwatun<u>a</u> wakunn<u>a</u> qawman <u>da</u>lleen<b>a</b>


Athar: اے پروردگارٕ، وۅنۍ کڑ تہٕ اسہِ ییٚتہِ، پتہٕ تہِ اگر أسۍ قصور کرو تیٚلہِ آسَو ظٲلِم۔
Mirwaiz:
  اے  سانہِ  پروردگارٕ  اَسہِ  کڈ  تہٕ  اَمہِ  جہنم  اندرٕہ،  توپتہٕ  سوزتہٕ  بیٚیہِ  دوبارٕہ  دنیاہس  کُن۔  توپتہٕ  ہے  أسۍ  دوبارٕہ  نافرمٲنی  کرو  تیٚلہِ  چھِ  أسۍ  واقعی  ظٲلم۔  تَمہِ  وقتہٕ  گژِھہ  اَسہِ  پوٗرٕ  سزا  دُین۔

Tahir:
  اے  سانہِ  ربّہ!  ژٕ  کڑ  اَسہِ  ییٚتہِ  پتہٕ  ہرگاہ  أسۍ  بیٚیہِ  تی  کرو  (یعنی  وتہِ  ڈلَو)  تیٚلہِ  آسَو  بے  شک  أسۍ  ظٲلم۔

Transliteration:
  Rabban<u>a</u> akhrijn<u>a</u> minh<u>a</u> fain AAudn<u>a</u> fainn<u>a</u> <i><u>th</u></i><u>a</u>limoon<b>a</b>


Tahir: ارشاد سپدِ، (وۅنۍ) روٗزِوأتھۍ منٛز ذلیٖل گژھتھ پیٚتھ تہٕ مے٘ سٍتۍ مَہ کٔرِو کتھ۔
Transliteration: Q<u>a</u>la ikhsaoo feeh<u>a</u> wal<u>a</u> tukallimoon<b>i</b>
Athar:
  اللہ  تعالیٰ  دِیَکھ  جواب،  دوٗر  گٔژِھو  مےٚ  برونٛہہ  کَنہِ،  پیٚتھ  روٗزِو  أتھۍ  منٛز  تہٕ  مےٚ  سٍتۍ  مَہ  کٔرِو  کتھ۔

Mirwaiz:
  اللہ  تعالیٰ  فرماویکھ۔  دفع  گٔژِھو،  اَتھ  جہنمس  منٛز  دٔزِو،  مےٚ  سٍتۍ  مَہ  کٔرِو  کتھٕے۔  أسذۍ  کرو  نہٕ  تُہُند  درخواست  منظور،  تۅہیہِ  چھُنا  یاد۔


Athar:
  توٚہۍ  چِھو  تِمے  لُکھ  زِ  میٲنۍ  کینٛہہ  بندٕہ  ییٚلہِ  ونان  ٲسۍ  زِ،  اے  سانہِ  پروردگارٕ،  اسہِ  اوٚن  ایمان،  اسہِ  کر  معاف،  اسہِ  پٮ۪ٹھ  کر  رحم،  ژٕ  چُھکھ  تمام  رحیمو  کھۅتہٕ  رُت  رحیم۔

Mirwaiz:
  توٚہۍ  گٔو  نا  تِمے  کہ  میانیو  بندو  أندرٕہ  ٲس  اَکھُ  جماعتھاہ  یِم  بچٲرۍ  عرض  کران  ٲسۍ،  اے  سانہِ  پروردگارٕ،  اَسہِ  اوٚن  ایمان،  پس  کر  اَسہِ  مغفرت  بیٚیہِ  کر  اَسہِ  پٮ۪ٹھ  رحم۔  ژٕے  چھُکھ  سارِوٕے  اندرٕہ  سٮ۪ٹھاہ  رحم  کروُن۔

Tahir:
  بے  شک  اوس  میانیو  بندو  منٛزٕ  اَکھ  طبقہٕ  تِیُتھ  تہِ  یِم  (میانہِ  بارگاہِ  منٛز)  عرض  ٲسۍ  کران،  اے  سانہِ  ربّہ!  اَسہِ  چُھ  ایمان  اۆنمُت  لہٰذا  کرژٕ  اَسہِ  مغفرت  بیٚیہِ  کر  اَسہِ  پیٚٹھ  رحم  تہٕ  ژٕے  چُھکھ  سارِوٕے  کھۅتہٕ  بہتر  رحم  کرن  وول۔

Transliteration:
  Innahu k<u>a</u>na fareequn min AAib<u>a</u>dee yaqooloona rabban<u>a</u> <u>a</u>mann<u>a</u> fa<b>i</b>ghfir lan<u>a</u> wa<b>i</b>r<u>h</u>amn<u>a</u> waanta khayru a<b>l</b>rr<u>ah</u>imeen<b>a</b>


Athar:
  تۅہیہِ  کوٚرُو  تِمن  ٹھٹھہٕ  مذاق  یوٚت  تام  زن  تِہٕندۍ  ضِدن  توٚہۍ  یِتہِ  مٔشرٲوِ  نَو  زِ  بٕتہِ  چُھس  کانٛہہ،  تہٕ  توٚہۍ  روٗدِو  تِمن  پٮ۪ٹھ  اَسان۔

Mirwaiz:
  پس  کوٚرُو  تۅہیہِ  اَتھ  کتھہِ  یۅسہٕ  قٲبل  قدر  ٲس  ٹھٹھہٕ،  تِم  زٲنیوٗکھ  تۅہیہِ  ٹھٹھس  لایق،  تِمنٕے  پٮ۪ٹھ  لٲگِو  تۅہیہِ  ٹسنہٕ  کرنہِ،  تتھ  سٍتۍ  روٗدِو  توٚہۍ  مشغول۔  یوٚت  تانۍ  تِمَو  کتھو  تۅہیہِ  میون  یاد  تانۍ  مٔشرووہَو۔  بیٚیہِ  ٲسِو  توٚہۍ  تِم  وُچھِتھ  اَسان،  تِمَو  کوٚڑ  تتھ  تُہٕندِس  تکلیفس  پٮ۪ٹھ  صبر۔  

Tahir:
  پتہٕ  ٲسۍوٕ  تۆہۍ  تِمن  ہزٕل  کران  حتیٰ  کہ  تِمَو  مٔشرٲو  ہَو  تۆہیہ  میٲنۍذکر  تہِ  تہٕ  تۆہۍ  ٲسۍوٕ  (صرف)  تِمن  ہزلٕے  کران  روزان۔

Transliteration:
  Fa<b>i</b>ttakha<u>th</u>tumoohum sikhriyyan <u>h</u>att<u>a</u> ansawkum <u>th</u>ikree wakuntum minhum ta<u>dh</u>akoon<b>a</b>


Athar: اَز دِیُت مےٚ تِہندِ تمہِ صبرُک یہِ پھل زِ تِمے چِھ کامیاب۔
Mirwaiz: پٔزِپٲٹھۍ مےٚ کٔر عطا تِمن اَز تَمہِ صبرٕچ موٚزوٗرۍ، بے شک تِمے سپٕدۍ کامیاب۔
Transliteration: Innee jazaytuhumu alyawma bim<u>a</u> <u>s</u>abaroo annahum humu alf<u>a</u>izoon<b>a</b>
Tahir:
  بے  شک  چُھ  مے٘  از  تِمن  تِہِندِ  صبرُک  یُس  تِم  کران  روٗدۍ  (یہِ)  معاوضہٕ  عطا  کۆرمُت  زِ  تِم  چِھ  کامیاب  گٔمٕتۍ۔


Athar: پتہٕ پٕرٛژِھہ اللہ تعالیٰ تِمن، ؤنِو زمینس منٛز کٔژن ؤرِیَن روٗدِو توٚہۍ؟
Tahir: ارشاد سپدِ زِ تۆہۍ کٕتِس کالس ٲسۍوٕ ؤرۍین ہٕندِ شمارٕکِنۍ زمینس منٛز ٹٔھہریمٕتۍ؟
Transliteration: Q<u>a</u>la kam labithtum fee alar<u>d</u>i AAadada sineen<b>a</b>
Mirwaiz:
  اللہ  تعالیٰ  پٕرٛژِھہ  یا  پٕرٛژھناوِ  تِمن  کٲفرن،  توٚہۍ  کٍتِس  کالس  روٗدِو  زمینس  اندر  ؤرِیَو  موجوب۔


Athar:
  تِم  ونن،  اکھ  دۅہ  یا  دۅہُک  تہِ  کینٛہہ  حصّہٕ  چِھ  أسۍ  تَتہِ  ٹھٔہریمٕتۍ،  شُمار  کرن  والیٚن  پٕرٛژِھو۔

Mirwaiz:
  تِم  دپن  أسۍ  روٗدۍ  دۅہس  یا  أڈِس  دۅہس،  اَسہِ  چھُنہٕ  پوٗرٕ  یاد،  اَسہِ  چھَنہٕ  کینٛہہ  خبر،  توٚہۍ  پٕرٛژِھو  عُمرن  ہُنٛد  حساب  تھاووُنیٚن  مَلٲیکن۔  

Tahir:
  تِم  وَنن  أسۍ  آسَو  أکِس  دۅہس  نَتہٕ  دۅہ  کِس  کینٛژھس  حصس  ٹٔھہریمٕتۍ،  تۆہۍ  پٕۯژِھو  گٕنزرن  والیٚن۔

Transliteration:
  Q<u>a</u>loo labithn<u>a</u> yawman aw baAA<u>d</u>a yawmin fa<b>i</b>sali alAA<u>a</u>ddeen<b>a</b>


Athar: ارشاد سپدِ، کم سٕے کالس ٲسِو نا ٹھٔہرِتھ، کاش آسِیہو تمہِ ساعتہٕ تۅہیہِ یہِ زونمُت۔
Transliteration: Q<u>a</u>la in labithtum ill<u>a</u> qaleelan law annakum kuntum taAAlamoon<b>a</b>
Mirwaiz:
  اللہ  تعالیٰ  فرماویکھ  توٚہۍ  روٗدِو  نہٕ  مگر  کم  سٕے  کالس،  ہرگاہ  توٚہۍ  تہِ  زٲنِہِو  دنیاہس  اندر  کہ  دنیاہس  منٛز  ہا  چھُ  کم  سٕے  کالس  روزُن  اَسہِ۔  تتھ  بدل  ٲسِو  توٚہۍ  زانان  یُتُے  چھُ  سورُے  بیٚیہِ  نہٕ  کینٛہہ۔

Tahir:
  ارشاد  سپدِ،  تۆہۍ  ٹٔھہرییو  نہٕ  (تَتہِ)  مگر  سیٚٹھاہ  کمس  کالس،  کاش!تۅہیہِ  آسِہیٚو  (یہِ  کتھ  تٔتی)  پے۔


Athar:
  کیا  تۅہیہِ  اوسوا  یہِ  سمجھمُت  زِ  اسہِ  چِھو  توٚہۍ  فضول  پٲدٕ  کٔرِمٕتۍ،  تہٕ  تۅہیہِ  چھُو  نہٕ  اَسہٕ  کُن  کِہِنۍ  تہِ  پھیرُن۔

Mirwaiz:
  کیا  تۅہیہِ  اوسواہ  گمانہٕ  کہ  اَسہِ  کیا  کٔرِو  توٚہۍ  پٲدٕہ  بے  معنی  گِندُناہ،  بیٚیہِ  کیا  یِیِو  نہٕ  توٚہۍ  اَسہِ  کُن  واپس  اَننہٕ۔

Tahir:
  تیٚلہِ  کیا  تۅہیہِ  اوسوٕ  یہِ  خیال  کۆرمُت  زِ  اَسہِ  چِھو  تۆہۍ  بے  کار  (تہٕ  بے  مقصد)  پٲدٕ  کٔرِمٕتۍ  تہٕ  یہِ  زِ  تۆہۍ  یِیِو  نہٕ  اَسہِ  کُن  پۆت  پھیٖرِتھ؟

Transliteration:
  Afa<u>h</u>asibtum annam<u>a</u> khalaqn<u>a</u>kum AAabathan waannakum ilayn<u>a</u> l<u>a</u> turjaAAoon<b>a</b>


Athar:
  پس  سارِوٕے  کھۅتہٕ  بوٚڈ  تہٕ  تھوٚد  چُھ  اللہ  تعالیٰ،  حقیقی  بادشاہ،  کانٛہہ  خُداے  چُھنہٕ  تس  ورٲے،  مٲلِک  چُھ  بزرگ  عرشُک۔

Mirwaiz:
  پس  سٮ۪ٹھاہ  بالا  تہٕ  برتر  چھُ  اللہ  تعالیٰ،  سُہ  چھُ  بادشاہ  پٔزِپٲٹھۍ،  تٔمۍ  کوٚر  نہٕ  بے  معنی  تہٕ  بے  ہوٗدٕہ  کانٛہہ  چیز  پٲدٕہ۔  کانٛہہ  معبوداہ  چھُنہٕ  تس  ورٲے،  سُہ  چھُ  مٲلک  عرشِ  عظیمُک۔

Tahir:
  لہٰذا  چُھ  اللہ  تعالیٰ  یُس  حقیقی  بادشاہ  چُھ  تھۆد  تہٕ  بۆڈ  چُھ  تس  وَرٲے  چُھنہٕ  کانٛہہ  معبود،  بزرگی  تہٕ  عزت  والہِ  (اقتدارکہ)  عرشُک  چُھ  (سُے)  مٲلک۔

Transliteration:
  FataAA<u>a</u>l<u>a</u> All<u>a</u>hu almaliku al<u>h</u>aqqu l<u>a</u> il<u>a</u>ha ill<u>a</u> huwa rabbu alAAarshi alkareem<b>i</b>


Athar:
  تہٕ  یُس  اکھا  خُدایس  سٍتۍ  بیٚیہِ  کٲنٛسہِ  معبودس  ناد  لایہِ،  ییٚمہِ  خٲطرٕ  تس  نِشہِ  کانٛہہ  دلیل  چَھنہٕ،  ﴿دوٚیُم  ترجمہٕ  ہیٚکیٚس  یِتہِ  ٲسِتھ  زِ،  یُس  اکھاہ  خُدایس  سٍتۍ  بیٚیہِ  کٲنٛسہِ  معبودس  ناد  لایہِ،  تس  چَھنہٕ  پننہِ  امہِ  کامہِ  خٲطرٕ  کانٛہہ  دلیل﴾  تیٚلہِ  چُھ  امِیُک  حساب  تٔمۍ  سٕندِس  ربّس  نِشہِ،  یِتھۍ  کٲفر  ہیٚکن  نہٕ  زانٛہہ  فلاح  لٔبِتھ۔

Mirwaiz:
  بیٚیہِ  یُس  اَکھاہ  یِمہٕ  دلیلہٕ  ٲسِتھ  خدایس  سٍتۍ  کٲنسہِ  معبود  سٕنز عبادت  کرِ  یَتھ  پٮ۪ٹھ  نہٕ  کانٛہہ  دلیلٕے  چھےٚ،  تٔمۍ  سُند  حساب  چھُنہٕ  مگر  تُہٕندِس  پروردگارس  نِشہِ۔  بے  شک  کامیاب  سپدن  نہٕ  کٲفر  بلکہ  روزن  تِم  ابدالآباد  عذابس  اندر  گرفتار۔

Tahir:
  تہٕ  یُس  شخص  اللہ  تعالیٰ  ہس  سٍتۍ  بیٚیہِ  کٲنسہِ  معبود  سٕنز  عبادت  چُھ  کران  تس  نَشہِ  چھَنہٕ  تٔمۍ  سٕنز  کانٛہہ  سَند  لہٰذا  چُھ  تٔمۍ  سُنٛد  حساب  تٔمۍ  سٕندِس  ربّ  سٕے  نِشہِ۔  بے  شک  لبن  نہٕ  کٲفر  لُکھ  کامیٲبی۔

Transliteration:
  Waman yadAAu maAAa All<u>a</u>hi il<u>a</u>han <u>a</u>khara l<u>a</u> burh<u>a</u>na lahu bihi fainnam<u>a</u> <u>h</u>is<u>a</u>buhu AAinda rabbihi innahu l<u>a</u> yufli<u>h</u>u alk<u>a</u>firoon<b>a</b>


Transliteration: Waqul rabbi ighfir wa<b>i</b>r<u>h</u>am waanta khayru a<b>l</b>rr<u>ah</u>imeen<b>a</b>
Athar:
  اے  نبیؐ،  ؤنِو،  میانہِ  ربّہٕ،  درگزر  فرماو،  بیٚیہِ  کر  رحم،  تہٕ  ژٕ  چُھکھ  سارِوٕے  رحم  کرن  والیٚو  کھۅتہٕ  رُت  رحم  کرن  وول۔

Mirwaiz:
  اے  پیغمبر  توٚہۍ  ٲسِو  دعا  کران  تہٕ  منگان،  اے  میانہِ  پروردگارٕ  مغفرت  کر  مےٚ،  بیٚیہِ  کر  مےٚ  پٮ۪ٹھ  رحم،  معاشس  اندر  تہِ،  توفیق  طاعتس  اندر  تہِ،  نجات  ٲخرتس  اندر  تہِ،  عطاے  جنتس  اندر  تہِ،  ژٕے  چھُکھ  سارِوٕے  رحم  کروُنیو  اندرٕہ  رحم  کروُن۔

Tahir:
  تہٕ  تۆہۍ  کٔرِو  عرض،  اے  میانہِ  ربّہ!  ژٕ  کر  مغفرت  بیٚیہِ  کر  رحم  تہٕ  ژٕے  چُھکھ  سارِوٕے  کھۅتہٕ  بہتر  رحم  کرن  وول۔


Athar:
  یہِ  چُھ  اکھ  سوٗرہ  یُس  اسہِ  نٲزِل  چُھ  کوٚرمُت،  تہٕ  یہِ  چُھ  اسہِ  فرض  کوٚرمُت،  تہٕ  اتھ  منٛز  چِھ  اسہِ  صاف  صاف  ہدایات  نٲزِل  کٔرِمٕتۍ۔  ﴿یعنی  یِمہٕ  کتھہٕ  یتھ  سوٗرس  منٛز  وَننہٕ  چھےٚ  آمژٕ  تمہِ  چَھنہٕ   سفارشات   زِ  دِل  ییٚژھیو  تہٕ  مٲنِو،  نَتہٕ  یِکینژھاہ  ییٚژِھو  تہِ  کٔرِو،  بلکہ  چِھ  قطعی  احکام  یِہنز  پیروی  کرٕنۍ  لٲزِم  چھےٚ۔  اگر  مومن  چِھو  تیٚلہِ  چھےٚ  یِہنز  پیروی  کرٕنۍ  تُہُند  فرض۔﴾  بنان  چُھ  توٚہۍ  رٔٹِو  سبق۔

Mirwaiz:
  یہِ  چھُ  اَکھ  سُورَہ  اَکھ  ییٚمِکۍ  الفاظ  اَسی  نٲزل  کٔرۍ  بیٚیہِ  کٔرۍ  اَسی  نٲزل  تَمِکۍ  معانی  یعنی  احکام۔  بیٚیہِ  کٔرۍ  اَسی  تتھ  اندر  واضح  تہٕ  صاف  صاف  آیات  نازل  یُتھ  توٚہۍ  تِم  آیات  زٲنِو  تہٕ  مٲنِو۔

Tahir:
  (یہِ)  چُھ  اَکھ  (تھَدِ  پایُک)  سورٕہ  یُس  اَسہِ  نٲزل  چُھ  کۆرمُت  تہٕ  اَسہِ  چُھ  یہِ  (یعنی  امِکۍاحکام)  فرض  کۆرمُت  تہٕ  اَسہِ  چِھ  اَتھ  منٛزواضح  آیات  نٲزل  کٔرۍ  مٕتۍ  تاکہ  تۆہۍ  کٔرِو  نصیحت  حٲصل۔

Transliteration:
  Sooratun anzaln<u>a</u>h<u>a</u> wafara<u>d</u>n<u>a</u>h<u>a</u> waanzaln<u>a</u> feeh<u>a</u> <u>a</u>y<u>a</u>tin bayyin<u>a</u>tin laAAallakum ta<u>th</u>akkaroon<b>a</b>


Athar:
  زانیہ  ﴿بدکار﴾  زنانہٕ  زانی  ﴿بدکار﴾  مَرد،  دۅشوٕیو  منٛزٕ  لٲیِو  پرٛتھ  کٲنٛسہِ  ہتھ  کوڈٕ۔  ﴿زِناہس  متعلق  چُھ  ابتدٲئی  حکم  سورہ  نساء  آیت  نمبر  15  ہس  منٛز  پتھ  کُن  آمُت۔  وۅنۍ  چُھ  اَمِیُک  یہِ  قطعی  سزا  مقرر  کرنہٕ  یِوان۔  یہِ  سزا  چُھ  تمہِ  صورت  خٲطرٕ  ییٚلہِ  زٲنی  مرد  نیتھرٕ  روٚس  آسہِ،  یا  زانیہ  زنانہٕ  نیتھرٕ  روٚس  آسہِ۔  قرآن  پاکس  منٛز  تہِ  چھُ  اَتھ  کُن  اشارٕہ  موجود  یِتھہٕ  پٲٹھۍ  زن  سورہ  نساء  آیت  نمبر  25  نِشہِ  چھُ  پے  لگان  تہٕ  واریاہو  حدیثو،  حضور  صلی  اللہ  علیہ و سلم  تہٕ  خلفاے  راشدینن  ہٕندِ  عملی  سنّت  تہٕ  اجماع  اُمّت  نِشہِ  تہِ  چُھ  یہِ  ثٲبت  زِ  نیتھٕر  آسنہٕ  کِس  صورتس  منٛز  چُھ  زناہُک  سزا  رجم۔﴾  تہٕ  یِمن  پٮ۪ٹھ  عار  یِنُک  جذبہٕ  یِنہٕ  تۅہیہِ  اللہ  تعالیٰ  سٕندِس  دین  کِس  معاملس  منٛز  پَتھ  رٹہِ،  اگر  توٚہۍ  خُدایس  تہٕ  ٲخرت  کِس  دۅہس  پٮ۪ٹھ  ایمان  چِھو  تھاوان،  تہٕ  تِمن  سزا  دِنہٕ  وقتہٕ  گژِھہ  اہلِ  ایمانن  ہٕنز  اکھ  جماعت  موجود  روزٕنۍ۔  ﴿یعنی  سزا  گژِھہ  بر  سرِ  عام  دِنہٕ  یُن  تاکہ  مجرِمس  گژِھہ  رسوٲئی  تہٕ  باقین  لُکن  میلہِ  عبرت  تہٕ  نصیحت،  تہٕ  یہِ  گناہ  پھٔہلہِ  نہٕ  مسلم  معاشرس  منٛز﴾۔

Mirwaiz:
  زِنا  کروُنۍ  زنانہٕ،  زنا  کروُن  مرد،  پرتھ  أکِس  تِمَو  اندرٕہ  لٲیِو  اَکھ  ہتھ  دُرٕہ  ہرگاہ  تِم  نیتھرٕہ  ورٲے  آسن۔  تۅہیہِ  گژِھہ  نہٕ  یِمن  دۅن  پٮ۪ٹھ  خداے  سٕندِس  معاملس  اندر  اَکھ  ذرٕہ  تہِ  رحم  یُن  ییٚمہِ  سٍتۍ  تِم  ترٲوِیوٗکھ  یا  سزاہس  منٛز  کمی  کٔرِیوٗکھ،  چھِو  ہے  توٚہۍ  پژھ  کران  اللہ  تعالیٰ  ہس  تہٕ  پٔتِمِس  دۅہس  یعنی  قیامتس۔  کیازِ  دۅشوُنۍ  پٮ۪ٹھ  ایمان  تہٕ  پژھ  آسٕنۍ  چھُ  منگان۔  اللہ  تعالیٰ  سٕندِس  حکمس  گژِھ  تعمیل  سَپدُن۔  بیٚیہِ  سپدِن  حٲضر  تِہِندِس  اَتھ  سزاہس  جماعتھاہ  اَکھ  باایمانن  ہٕنز۔  یہِ  سزا  چھُ  تِمن  دۅن  مُجرمن  یِم  آزاد،  عٲقل  تہٕ  بالغ  بیٚیہِ  اَنۂرۍ  آسن،  یِم  غلام  آسن  تِمن  پنژاہ  دُرٕہ۔  یِم  نہٕ  عاقل  یا  بالغ  آسن  تِم  چھِنہٕ  مکلفی۔  یِم  نکاح  وٲلۍ  آسن  تِہُند  سزا  چھُ  رجم،  سنگسٲری  یعنی  تِیٖژٕہ  کَنہِ  لایِنہِ  یِمَو  سٍتۍ  تِم  مَرن۔

Tahir:
  بدکار  زنان  تہٕ  بدکار  مرد  (ہرگاہ  نیترٕ  رۆس  آسن)  تیٚلہِ  لٲیِو  تِمن  دۅشوٕنۍ  منٛزٕ  پۯتھ  أکِس  (حد  کیو  شرٲیطو  سان  زناہُک  جرم  ثٲبت  سپدنس  پیٚٹھ)  ہَتھ  (ہَتھ)  کوڑٕ  (ییٚلہِ  زن  نیترٕ  وٲلِس  مردس  تہٕ  زنانہِ  ہٕنزِ  بدکٲری  پیٚٹھ  رجم  چُھ  سزا  تہٕ  یہِ  چُھ  موتُک  سزا)  تہٕ  تۅہیہِ  گژھیٚو  نہٕ  تِمن  دۅشوٕنۍ  پیٚٹھ  اللہ  تعالیٰ  سٕندِس  دینس  منٛز  (یعنی  دینُک  حُکم  نٲفذ  کرنس  منٛز)  رَژھ  تہِ  عار  یُن  اگر  تۅہیہِ  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  چُھو  بیٚیہِ  پَزِ  زِ  تِمن  دۅشوٕنۍ  ہٕندِس  سزاہس  (یعنی  سزا  دنہٕ  کِس  موقعس)  پیٚٹھ  گژِھہ  مسلمانن  ہٕنز  (اَکھ  جان  تہٕ  بٔڑ)  جماعت  موجود  آسٕنۍ۔

Transliteration:
  A<b>l</b>zz<u>a</u>niyatu wa<b>al</b>zz<u>a</u>nee fa<b>i</b>jlidoo kulla w<u>ah</u>idin minhum<u>a</u> miata jaldatin wal<u>a</u> takhu<u>th</u>kum bihim<u>a</u> rafatun fee deeni All<u>a</u>hi in kuntum tuminoona bi<b>A</b>ll<u>a</u>hi wa<b>a</b>lyawmi al<u>a</u>khiri walyashhad AAa<u>tha</u>bahum<u>a</u> <u>ta</u>ifatun mina almumineen<b>a</b>


Athar:
  زٲنی  مَہ  کٔرِن  نکاح  مگر  ﴿کٔرِن﴾  زانیہ  ہس  سٍتۍ  یا  مُشرِک  زنانہِ  سٍتۍ،  تہٕ  زانیہ  ہس  سٍتۍ  مَہ  کٔرِن  نکاح  مگر  ﴿کٔرِن﴾  زٲنی  یا  مُشرِک،  تہٕ  یہِ  چُھ  حرام  کرنہٕ  آمُت  اہلِ  ایمانن  پٮ۪ٹھ۔  ﴿یعنی  سُہ  زٲنی  ییٚمۍ  نہٕ  توبہٕ  آسہِ  کوٚرمُت  تس  خٲطرٕ  اگر  مُنٲسب  چُھ،  تیٚلہِ  چَھس  صرف  زانیہ  مُنٲسب  یا  چَھس  مُشرک  زنانہٕ۔  سُہ  چُھنہٕ  کٲنٛسہِ  مومن  تہٕ  صالح  خاتونہِ  خٲطرٕ  مُنٲسب،  تہٕ  حرام  چُھ  اہلِ  ایمانن  خٲطرٕ  زِ  تِم  دِن  زٲنِتھ  مٲنِتھ  پننہِ  کورِ  یتھیٚن  بدکارن۔  یِتھے  پٲٹھۍ  اگر  زانیہ  ﴿توبہٕ  روٚستُے﴾  زنانن  خٲطرٕ  مُناسب  چِھ،  تیٚلہِ  چِھ  یِمنٕے  ہِوۍ  زٲنی  یا  مُشرک۔  کٲنٛسہِ  مومن  صالح  سٕندِ  خٲطرٕ  چَھنہٕ  تِمہٕ  مُنٲسب،  تہٕ  حرام  چُھ  مومنن  خٲطرٕ  زِ  یِمن  زنانن  ہٕنزِ  بد  چلنی  ہُند  حال  تِمن  پے  آسہِ  تِمن  سٍتۍ  کرن  دٲنستہٕ  طور  نکاح۔  امہِ  حُکمُک  اطلاق  چُھ  صرف  تِمنٕے  مردَن  تہٕ  مستوٗراتن  پٮ۪ٹھ  سپدان،  یِم  پننہِ  بُرٕ  رٔوِشہِ  پٮ۪ٹھ  قٲیم  آسن۔  یِم  لُکھ  توبہٕ  کٔرِتھ  پننِس  پانس  اصلاح  کرن،  تِمن  پٮ۪ٹھ  چُھنہٕ  اَمِیُک  اطلاق  سپدان،  تِکیازِ  توبہٕ  تہٕ  اصلاح  پتہٕ  چُھنہٕ  زانی  آسنُک  صفت  تِمن  سٍتۍ  روزان﴾

Mirwaiz:
  زانی  یعنی  زنا  کروُن  چھُنہٕ  نکاح  کران  مگر  زنا  کار  زنانہِ  سٍتۍ  یا  مشرک  زنانہِ  سٍتۍ،  یِمہٕ  زنا  کار  زنانہٕ  چھَنہٕ  نکاح  نیتھٕر  کران  مگر  زناکار  مردس  سٍتۍ  یا  مشرک  مردس  سٍتۍ،  یہِ  چھُ  حرام  آمُت  کرنہٕ  باایمانن  پٮ۪ٹھ۔

Tahir:
  بدکار  مرد  چُھنہٕ  بدکار  زنانہِ  یا  مشرک  زنانہِ  وَرٲے  (کٲنسہِ  پاک  خاتونہِ  سٍتۍ)  نکاح  (کرُن  پسند)  کران  تہٕ  بدکار  زنانہِ  سٍتۍ  (تہِ)  چُھنہٕ  بدکار  مرد  س  یا  مشرکس  وَرٲے  کانٛہہ  (صالح  شخص)  نکاح  (کرُن  پسند)  کران،  تہٕ  یہِ  (بدکٲری  ہٕنز  کٲم)  چھے٘  مسلمانن  پیٚٹھ  حرام  کرنہٕ  آمٕژ۔

Transliteration:
  A<b>l</b>zz<u>a</u>nee l<u>a</u> yanki<u>h</u>u ill<u>a</u> z<u>a</u>niyatan aw mushrikatan wa<b>al</b>zz<u>a</u>niyatu l<u>a</u> yanki<u>h</u>uh<u>a</u> ill<u>a</u> z<u>a</u>nin aw mushrikun wa<u>h</u>urrima <u>tha</u>lika AAal<u>a</u> almumineen<b>a</b>


Athar:
  تہٕ  یِم  لُکھ  پاک  دامن  مستوٗراتن  پٮ۪ٹھ  تہمت  لگاون،  ﴿یعنی  زِناہٕچ  تہمت،  تہٕ  یۅہے  حکم  چھُ  پاکدامن  مردن  پٮ۪ٹھ  تہٕ  زناہٕچ  تہمت  لگاونُک۔  اصطلاحس  منٛز  چھِ  اَتھ  تہمت  ترٲشی   قذف   ونان۔﴾  پتہٕ  یِن  نہٕ  ژور  گواہ  ہیٚتھ،  تِمن  لٲیِو  شیتھ  کوڑٕ،  تہٕ  تِہٕنز  شہادت  مَہ  کٔرِو  زانٛہہ  قبول،  تہٕ  تِم  چِھ  پانے  فاسق۔

Mirwaiz:
  بیٚیہِ  یِم  لوٗکھ  بدکٲری  ہٕنز  ہانژھ  لاگن  پاک  دامن  زنانن  توپتہٕ  کرن  نہٕ  تِم  پیش  ژۅر  گواہ  پننِس  دعویٰ  ہس  پٮ۪ٹھ،  پس  لٲیِو  توٚہۍ  تِمن  لوٗکن  شیٹھ  دُرٕہ،  تتھ  چھِ  ونان  حدِ  قذف۔  بیٚیہِ  مَہ  کٔرِو  کُنہِ  معاملس  منٛز  تِہٕنز  شہادت  آیندٕہ  زانٛہہ  تہِ  قبول،  یِتہِ  چھُ  تِہِندِ  حقہٕ  اَکھ  حداہ۔  یِمے  کیا  گٔے  فاسق۔  تِمن  آسہِ  ٲخرتس  منٛز  تہِ  سزا  فاسق  تہٕ  نافرمان  آسنہٕ  مۅکھہٕ۔

Tahir:
  تہٕ  یِم  لُکھ  پاک  دامن  خاتونن  پیٚٹھ  (بدکٲری  ہٕنز)  تہمت  لاگن  پتہٕ  ہیٚکن  نہٕ  ژور  گواہ  پیش  کٔرِتھ  تیٚلہِ  لگٲوِو  تۆہۍ  تِمن  (سزائے  قذف  کہ  طور)  شیٖتھ  کوڑٕ  تہٕ  زانٛہہ  تہِ  مَہ  کٔرِو  تِہٕنز  گوٲہی  قبول،  تہٕ  یِمَے  لُکھ  چِھ  بدکردار۔

Transliteration:
  Wa<b>a</b>lla<u>th</u>eena yarmoona almu<u>hs</u>an<u>a</u>ti thumma lam yatoo biarbaAAati shuhad<u>a</u>a fa<b>i</b>jlidoohum tham<u>a</u>neena jaldatan wal<u>a</u> taqbaloo lahum shah<u>a</u>datan abadan waol<u>a</u>ika humu alf<u>a</u>siqoon<b>a</b>


Athar:
  سواے  تِمو  لُکو،  یِم  امہِ  حرکتہٕ  پتہٕ  توبہٕ  کرن  تہٕ  اصلاح  کرن،  اللہ  تعالیٰ  چُھ  ضرور  تیٚلہِ  ﴿تِہندِس  حقس  منٛز﴾  بخشن  وول  تہٕ  رحم  کرن  وول۔  ﴿اتھ  کتھہِ  پٮ۪ٹھ  چُھ  فقہاہن  ہُند  اتفاق  زِ  توبہٕ  سٍتۍ  چُھنہٕ  قذفُک  سزا  ساقط  سپدان،  اتھ  پٮ۪ٹھ  تہِ  چُھ  اتفاق  زِ  توبہٕ  کرن  وول  روزِنہٕ  فاسق  تہٕ  اللہ  تعالیٰ  کرِ  تس  معاف۔  البتہ  اتھ  منٛز  چُھ  اختلاف  زِ  توبہ  کرنہٕ  پتہٕ  یِیا  أمۍ  سٕنز  شہادت  قبول  کرنہٕ  کِنہٕ  نہ۔  حنفیہ  چھ  امہِ  کتھہِ  ہٕندۍ  قٲیِل  زِ  أمۍ  سٕنز  شہادت  آسہِ  نہٕ  قٲبلِ  قبول۔  امام  شافعی  رحمتہ  اللہ  علیہ،  امام  مالک  رحمتہ  اللہ  علیہ،  امام  احمد  رحمتہ  اللہ  علیہ  چِھ  أمۍ  سٕنز  شہادت  قٲبلِ  قبول  سمجھان۔﴾

Mirwaiz:
  مگر  یِم  لوٗکھ  توبہٕ  کرن  اَمہِ  تہمت  لاگنہٕ  پتہٕ  خدایس  برونٹھہٕ  کنہِ  بیٚیہِ  سنبھالن  پنٕنۍ  حالت،  تتھ  صورتس  اندر  چُھ  اللہ  تعالیٰ  بے  شک  سٮ۪ٹھاہ  مغفرت  کروُن۔

Tahir:
  تِمَو  وَرٲے  یِمو  امہِ  (تہمت  لاگنہٕ)  پتہٕ  توبہ  کۆر  بیٚیہِ  کۆرُکھ  (پانس)  اصلاح،  تیٚلہِ  چُھ  بے  شک  اللہ  تعالیٰ  بۆڈ  بخشن  وول  سیٚٹھاہ  مہربان  (تِم  یِن  نہٕ  فاسقن  منٛز  گٕنزراونہٕ  مگر  اَمہِ  سٍتۍ  گژِھہ  نہٕ  حدِ  قذف  معاف)۔  

Transliteration:
  Ill<u>a</u> alla<u>th</u>eena t<u>a</u>boo min baAAdi <u>tha</u>lika waa<u>s</u>la<u>h</u>oo fainna All<u>a</u>ha ghafoorun ra<u>h</u>eem<b>un</b>


Athar:
  تہٕ  یِم  لُکھ  پننیٚن  خاندارِنیٚن  پٮ۪ٹھ  الزام  لگاون  ﴿یعنی  بدکٲری  ہُند  الزام﴾  تہٕ  تِمن  نِشہِ  آسہِ  نہٕ  خۅد  پننہِ  پانہٕ  ورٲے  کانٛہہ  گواہ،  تیٚلہِ  چھےٚ  تِمو  منٛز  أکِس  شخصہ  سٕنز  شہادت  ﴿یہِ  زِ  سُہ﴾  دِیِن  ژورِ  لٹہِ  اللہ  تعالیٰ  سُند  قسم  کھیٚتھ  گوٲہی،  زِ  سُہ  چُھ  ﴿پننِس  الزامس  منٛز﴾  پٔزِیور۔

Mirwaiz:
  بیٚیہِ  یِم  لوٗکھ  ہانٛژھ  لاگن  پننین  منکوحہ  زنانن  بدکٲری  ہٕنز  توپتہٕ  آسنکھ  نہٕ  تتھ  پٮ۪ٹھ  ژور  گواہ  کینٛہہ  تہِ،  پس  چھےٚ  تِمَو  اندرٕہ  پرتھ  أکۍ  سٕنز  گوٲہی  یٔہے  کہ  سُہ  دَپہِ  ژورِہ  پھِرِ  خداے  سُنٛد  قسم  ہٲوِتھ  کہ  بے  شک  سُہ  چھُ  پننِس  دعویٰ  ہس  اندر  پٔزِیور۔

Tahir:
  تہٕ  یِم  لُکھ  پننیٚن  خاندارِنیٚن  پیٚٹھ  (بدکٲری  ہٕنز)  تہمت  لاگن  تہٕ  تِمن  نِشہِ  آسہِ  نہٕ  پننہِ  ذاتہٕ  وَرٲے  کانٛہہ  گواہ  تیٚلہِ  چھے٘  یِتھِس  کٲنسہِ  تہِ  أکِس  شخصہٕ  سٕنز  گوٲہی  یہِ  زِ  (سُہ)  دِیِن  (پانہٕ)  ژورِ  لٹہِ  اللہ  تعالیٰ  سُنٛد  قسم  کھیٚتھ  گوٲہی  زِ  سُہ  چُھ  (الزام  لاگنس  منٛز)  پٔزۍیور۔

Transliteration:
  Wa<b>a</b>lla<u>th</u>eena yarmoona azw<u>a</u>jahum walam yakun lahum shuhad<u>a</u>o ill<u>a</u> anfusuhum fashah<u>a</u>datu a<u>h</u>adihim arbaAAu shah<u>a</u>d<u>a</u>tin bi<b>A</b>ll<u>a</u>hi innahu lamina a<b>l</b><u>ssa</u>diqeen<b>a</b>


Athar:
  تہٕ  پوٗنژِمہِ  پھِرِ  ؤنِن  زِ  تس  پٮ۪ٹھ  ٲسِن  اللہ  تعالیٰ  سٕنز  لعنت،  اگر  سُہ  ﴿پننِس  اِلزامس  منٛز﴾  اَپزِیور  چُھ۔

Mirwaiz:
  بیٚیہِ  وَنہِ  پوٗنژمہِ  لٹہِ  بے  شک  چھےٚ  تس  پٮ۪ٹھ  خداے  سٕنز  لعنت  ہرگاہ  سُہ  اَپُز  ونہٕ  وُنیو  اندرٕہ  چھُ۔

Tahir:
  تہٕ  پونٛنژمہِ  لٹہِ  (ؤنِن)  یہِ  زِ  تس  پیٚٹھ  ٲسِن  اللہ  تعالیٰ  سٕنز  لعنت  اگر  سُہ  اَپزِیور  آسہِ۔

Transliteration:
  Wa<b>a</b>lkh<u>a</u>misatu anna laAAnata All<u>a</u>hi AAalayhi in k<u>a</u>na mina alk<u>ath</u>ibeen<b>a</b>


Athar:
  تہٕ  زنانہِ  نِشہِ  ہیٚکہِ  یِتھہٕ  پٲٹھۍ  سزا  ٹٔلِتھ،  زِ  سۅ  دِیِن  ژورِ  لٹہِ  اللہ  تعالیٰ  سُند  قسم  کھیٚتھ  شہادت،  زِ  یہِ  شخص  چُھ  ﴿پننِس  اِلزامس  منٛز﴾  اُپزِیور۔

Mirwaiz:
  بیٚیہِ  سپدِ  تس  زنانہِ  نِشہِ  یس  ہانٛژھ  آسہِ  آمٕژ  لاگنہٕ  عذاب  یعنی  سزاہِ  حبس،  یا  حدِ  زنا  دوٗر  ییٚلہِ  سۅ  ژورِ  پھِرِ  قسم  ہٲوِتھ  گوٲہی  دِیہِ  کہ  یہِ  مرد  چھُ  یقیناً  اَپُزونان۔

Tahir:
  تہٕ  (یِتھے  پٲٹھۍ)  ہیٚکہِ  یہِ  کتھ  تس  (خاتونہِ)  نِشہِ (تہِ)  سزا  دوٗر  کٔرِتھ  زِ  سۅ  دِیِن  ژورِ  لٹہِ  اللہ  تعالیٰ  سُنٛد  قسم  کھیٚتھ  (پانہٕ)  گوٲہی  زِ  سُہ  (مرد)  چُھ  (یہِ  تہمت  لاگنس  منٛز)  اَپزِیور۔

Transliteration:
  Wayadrao AAanh<u>a</u> alAAa<u>tha</u>ba an tashhada arbaAAa shah<u>a</u>d<u>a</u>tin bi<b>A</b>ll<u>a</u>hi innahu lamina alk<u>ath</u>ibeen<b>a</b>


Athar:
  تہٕ  پوٗنژمہِ  پھِرِ  ؤنِن  زِ  تس  پٮ۪ٹھ  ٲسِن  اللہ  تعالیٰ  سُنٛد  غضب،  اگر  سُہ  ﴿پننِس  اِلزامس  منٛز﴾  پٔزِیور  آسہِ۔  ﴿شریعت  کِس  اصطلاحس  منٛز  چِھ  اَتھ  لِعان  ونان۔  یہِ  لِعان  ہیٚکہِ  نہٕ  گھرِ  بِہتھ  سپدِتھ،  بلکہ  گژِھ  عدالتس  منٛز  سپدُن۔  لِعانُک  مطالبہٕ  ہیٚکہِ  مردٕ  سٕندِ  طرفہٕ  تہِ  سپدِتھ  تہٕ  زنانہِ  ہٕندِ  طرفہٕ  تہِ۔  الزام  لگاونہٕ  پتہٕ  اگر  مرد  لِعان  نِشہِ  پان  بچاونٕچ  کوشش  کرِ  یا  زنانہٕ  کرِ  قسم  کھیٚنس  اجتناب۔  تیٚلہِ  چُھ  حنفیہ  ہن  نزدیک  اَمیُک  سزا  قٲد  یوٚت  تام  نہٕ  مجرِم  لِعان  کرِ،  تہٕ  دۅشوٕیو  طرفو  چُھ  لِعان  سپدنہٕ  پتہٕ  زنانہٕ  تہٕ  مرد  اکھ  أکِس  خٲطرٕ  حرام  سپدان۔﴾

Mirwaiz:
  بیٚیہِ  وَنہِ  سۅ  زنانہٕ  پوٗنژمہِ  لٹہِ  کہ  بے  شک  چھُ  غضبِ  خدا  تس  پٮ۪ٹھ  ہرگاہ  یہِ  مرد  پوٚزونان  چھُ۔  اَمہِ  طریقہٕ  ونناونس  چھِ  ونان  لِعان۔  یہِ  لِعان  چھُ  سپدان  تتھ  صورتس  اندر  کہ  خاوند  لاگہِ  تہمت  پننہِ  زنانہِ  زناہٕچ۔  بچس  متعلق  ونیٚس  یہِ  چھُے  نہٕ  میون۔  پننہِ  منکوحہ  زنانہِ  تہمتِ  زنا  لاگنہٕ  سٍتۍیِن  خاوندس  نِشہِ  ژور  گواہ  منگنہٕ۔  ہرگاہ  تٔمۍ  ژور  گواہ  پیش  کٔرۍ  تیٚلہِ  یِیہِ  زنانہِ  پٮ۪ٹھ  حدِ  زنا  جری  کرنہٕ۔  اگر  ژور  گواہ  ہیٚکۍ  نہٕ  تٔمۍ  پیش  کٔرِتھ  تیٚلہِ  یِیہِ  وَننہٕ  تس  ژٕہ  کر  یِم  الفاظ  بیان۔  ہرگاہ  تٔمۍ  یِم  الفاظ  بیان  کٔرۍنہٕ  تیٚلہِ  یِیہِ  سُہ  قٲد  کرنہٕ،  تس  یِیہِ  وَننہٕ  یا  کرژٕہ  پننِس  اَپزِیور  آسنس  اقرار  نَتہٕ  وَن  یِم  الفاظ۔  ہرگاہ  تٔمۍ  پننِس  اَپزیور  آسنس  اقرار  کوٚر  تیٚلہِ  یِیہِ  تس  حدِ  قذف  دِنہٕ۔  ہرگاہ  تٔمۍ  یِم  الفاظ  ؤنۍ  تیٚلہِ  یِن  زنانہِ  نِشہِ  تہِ  دوٚیِمہِ  قسمٕکۍ  الفاظ  ونناونہٕ۔  ہرگاہ  سۅ  یِم  الفاظ  وَننہِ  نِشہِ  انکار  کرِ  تیٚلہِ  یِیہِ  سۅ  قٲد  کرنہٕ،  تس  پٮ۪ٹھ  یِیہِ  جبر  کرنہٕ  کہ  یا  کر  ژٕہ  مردس  تصدیق  یا  وَن  یِم  الفاظ۔  ہرگاہ  تمہِ  مردس  تصدیق  کوٚر،  تس  یِیہِ  تیٚلہِ  حدِ  زنا  دِنہٕ۔  ہرگاہ  سۅ  یِم  الفاظ  وننس  پٮ۪ٹھ  رٲضۍ  سپٕز  تیٚلہِ  یِن  تِم  الفاظ  تسٕندِ  چانٹہِ  ونناونہٕ۔  ییٚلہِ  مردن  تہِ  ؤنۍ  یِم  الفاظ  یِم  تس  وَنٕنۍ  آسن،  زنانہِ  تہِ  ؤنۍ  تِم  الفاظ  یِم  تس  ونٕنۍ  آسن،  یِمن  دۅن  منٛز  سَپُد  لِعان  واقع،  تِہُند  نکاح  ژِھیوٚن۔  أمِس  مردس  چھُنہٕ  جٲیز  أمِس  زنانہِ  سٍتۍ  صحبت  کرٕنۍ  یا  تھپھ  کرٕنۍ۔  یِم  سٲری  چیز  سپٕدۍ  أمِس  پٮ۪ٹھ  حرام،  توپتہٕ  ہرگاہ  أمِس  زنانہِ  طلاق  دِیہِ،  تہِ  گوٚو  جان،  ورنہٕ  کرِ  قٲضۍ  یِمن  دۅن  منٛز  تفریق  یعنی  جدٲیی  ہُنٛد  حکم۔  اَمہِ  جدٲیی  ہُنٛد  حکم  چھُ  طلاقِ  باین۔  أمِس  مردس  چھُنہٕ  أمِس  زنانہِ  سٍتۍ  زانٛہہ  نکاح  کرُن  جٲیز  مگرے  وَنہِ  مرد  کہ  مےٚ  ووٚن  اَپُز  تیٚلہِ  یِیہِ  أمِس  مردس  حدقذف  دِنہٕ۔  تَمہِ  پتہٕ  چھُ  تِمن  دۅن  نکاح  کرُن  جٲیز۔

Tahir:
  تہٕ  پوٗنژِمہِ  لَٹہِ  (ؤنِن)  یہِ  زِ  تس  پیٚٹھ  (یعنی  مے٘  پیٚٹھ)  ٲسِن  اللہ  تعالیٰ  سُنٛد  غضب  اگر  یہِ  (مرد  اَتھ  الزام  لاگنس  منٛز)  پٔزۍیور  آسہِ۔

Transliteration:
  Wa<b>a</b>lkh<u>a</u>misata anna gha<u>d</u>aba All<u>a</u>hi AAalayh<u>a</u> in k<u>a</u>na mina a<b>l</b><u>ssa</u>diqeen<b>a</b>


Athar:
  تۅہیہِ  لُکن  پٮ۪ٹھ  ﴿اگر﴾  اللہ  تعالیٰ  سُند  فضل  تہٕ  تٔمۍ  سُند  رحم  آسِہے  نہٕ،  تہٕ  ﴿اگر﴾  یہ،  کتھ  آسِہے  نہٕ  زِ  اللہ  تعالیٰ  چُھ  سٮ۪ٹھاہ  توبہٕ  قبول  کرن  وول  تہٕ  حکمت  وول  تیٚلہِ  ﴿تراوِہیٚو  خاندارنیٚن  پٮ۪ٹھ  الزامُک  معاملہٕ  تۅہیہِ  کُھرِس  منٛز۔﴾

Mirwaiz:
  بیٚیہِ  ہرگاہ  نہٕ  تۅہیہِ  پٮ۪ٹھ  خداے  سُند  فضل  آسِہا،  سُہ  نٔنِراوِہا  حقیقت  حال۔  تٔمۍ  کٔر  پننہِ  فضل  و  رحمت  سٍتۍ  تۅہیہِ  پردٕہ  پوشی۔  پٔزِپٲٹھۍ  اللہ  تعالیٰ  چھُ  سٮ۪ٹھاہ  توبہٕ  قبول  کروُن،  سٮ۪ٹھاہ  حکمت  وول۔

Tahir:
  تہٕ  اگر  تۅہیہِ  پیٚٹھ  اللہ  تعالیٰ  سُنٛد  فضل  تہٕ  تٔمۍ  سٕنز  رحمت  آسِہے  نہٕ  (تیٚلہِ  گٔژِھہِو  تۆہۍ  یِتھیٚن  حالاتن  منٛز  زیادٕہ  پریشان)  تہٕ  بے  شک  چُھ  اللہ  تعالیٰ  سیٚٹھہٕے  توبہٕ  قبول  کرن  وول  بۆڈ  حکمت  وول۔

Transliteration:
  Walawl<u>a</u> fa<u>d</u>lu All<u>a</u>hi AAalaykum wara<u>h</u>matuhu waanna All<u>a</u>ha taww<u>a</u>bun <u>h</u>akeem<b>un</b>


Athar:
  یِمو  لُکو  یہِ  بہتان  چُھ  گٔرِتھ  اوٚنمُت،  سُہ  چُھ  تۅہی  منٛزٕ  اکھ  ٹولہٕ۔  ﴿ییٚتہٕ  پٮ۪ٹھہٕ  چُھ  آیت  نمبر  26  ہس  تام  تتھ  معاملس  پٮ۪ٹھ  کلام  فرماونہٕ  آمُت  یُس  تواریخس  منٛز  واقعہ  اِفک  کہ  ناوٕ  مشہور  چُھ،  یتھ  مُنافِقو  حضرت  عائشہ  رضی  اللہ  تعالیٰ  عنہا  ہَس  پٮ۪ٹھ  معاذ  اللہ  بد  کٲری  ہٕنز  تہمت  ٲس  لگٲومٕژ،  تہٕ  اَتھ  اوسُکھ  تیوٗتاہ  چرچہِ  کوٚرمُت  زِ  کینٛہہ  مسلمان  تہِ  ٲسۍ  اَتھ  منٛز  مبتلا  گٔمٕتۍ﴾  یہِ  واقعہ  مَہ  سمجھِو  پننِس  معاملس  منٛز  شر،  بلکہ  چُھ  یِتہِ  تُہندِ  خٲطرٕ  رٕژرٕے۔  ﴿مطلب  چُھ  یہِ  زِ  بامنبرِو  مَہ،  مُنافقو  کوٚر  پننہِ  طرفہٕ  تۅہیہِ  پٮ۪ٹھ  یہِ  زور  دار  وار  مگر  ان  شاء  اللہ  گژِھہ  یِمن  پوٚت  پھیٖرِتھ  یہِ  واپس،  تہٕ  تُہٕندِ  خٲطرٕ  آسہِ  یہِ  فٲیدہ  مند۔﴾  ییٚمۍ  یوٗتاہ  اتھ  منٛز  حصّہ  نِیوٗ  تٔمۍ  کوٚر  تیوٗتاہ  گناہ  جمع  تہٕ  ییٚمۍ  شخصن  امہِ  چہِ  ذمہ  دٲری  ہُند  بوٚڈ  حصّہ  پننِس  کلس  کھول۔  ﴿یعنی  عبد  اللہ  بنِ  اُبّی  یُس  امہِ  اِلزامُک  اصلی  مُصنف  تہٕ  فِتنُک  اصلی  بٲنی  اوس﴾  تس  خٲطرٕ  چُھ  بوٚڈ  عذاب۔

Mirwaiz:
  پٔزِپٲٹھۍ  یِم  لوٗکھ  نیوٗلُے  اَپُز  ہیٚتھ  آے  یعنی  ہانژھ  لٲجِکھ  پاکہ  سٕندِس  پاک  وجودس،  حضرت  اُمُ  المومنین  عایشہ  صدیقہ  ہس  رضی  اللہ  عنہا۔  تِم  لوٗکھ  تہ  چھِ  تۅہی  اندرٕہ  اَکھ  جماعتھاہ  یِمن  ہُنٛد  تعدا  کُم  ژور  اوس،  تِمو  اندرٕہ  اوس  اَکھ  موٗلی  شریر،  باقی  ٲسۍ  تٔمۍ  سٕندۍ  تٲبع۔  اَمہِ  قسُک  خلاصہ  چھُ  یی  زِ  نبی  کریم  صلی  اللہ  علیہ  وسلم  ییٚلہِ  جنگِ  بنی  مصطلقہ  نِشہِ  واپس  آے  یُس  جنگ  شےٚ﴿6﴾  ہجری  یس  منٛز  سَپُدمُت  چھُ،  حضرت  ام  المومنین  عایشہ  صدیقہ  رضی  اللہ  تعالیٰ  عنہا  تہِ  ٲس  اَتھ  سفرس  منٛز  نبی  کریم  صلی  اللہ  علیہ  و سلمن  سٍتۍ۔  سۅ  ٲس  الگ  أکِس  اوٗنٹس  پٮ۪ٹھ  سوار۔  أمِس  اوٗنٹس  پٮ۪ٹھ  اوس  عِماری  یعنی  ہودج  یِوان  تھاونہٕ۔  تتھ  عماری  سۍ  پردٕہ  یِوان  تراونہٕ،  توپتہٕ  ٲس  تشریف  تھاوان  تتھ  منٛز  حضرت  ام  المومنین۔  اَمہِ  پتہٕ  ٲسۍ  اوٗنٹہٕ  وٲلۍ  یِوان  تہِ  یہِ  عماری  تُلان  توپتہٕ  اوٗنٹس  پٮ۪ٹھ  تھٲوِتھ  کَسان۔  اَکہِ  دۅہ  اوس  قافلہ  أکِس  مقامس  پٮ۪ٹھ  ٹھٔہرِتھ۔  قافلہ  کہ  روانگی  برونٹھ  پہن  پیٚیہِ  حضرت  ام  المومنینن  قضاے  حاجتٕچ  ضرورت۔  تِم  درایہِ  عماری  منٛز  ہنا  دوٗر  پہن  قضاے  حاجت  کرنہٕ  خٲطرٕ۔  اتفاق  سَپد  تَتہِ  کہ  تِہٕنزِ  ہَٹہِ  چہ  مالہِ  ژِھیوٚن  پَن  تہٕ  سۅ  آیہِ  چھٔکراونہٕ۔  یِمَو  ہیٚتۍ  تمِکۍ  دانہٕ  سۅمبراوُنۍ۔  اَتھ  سٍتۍ  لوٚگ  تِمن  وقت  توپتہٕ  ییٚلہِ  تِم  واپس  آے  قافلہٕ  اوس  درٛامُت۔  اَمہِ  جایہِ  نِشہِ  خبر  کوٚت  ووتمُت۔  اوٗنٹہٕ  وٲلۍ  ٲسۍ  آمٕتۍ،  تِمَو  ٲس  یِہٕنز  عماری  تُجمٕژ  ییٚمہِ  خیالہٕ  کہ  ام  المومنین  آسن  اَتھ  منٛز  کیازِ  تِہُند  سِن  اوس  تِمن  دۅہن  کمٕے  بیٚیہِ  اوس  تِہُند  جسم  تہِ  لوٚتُے۔  بدن  اوس  نحیف،  اوٗنٹہٕ  والیٚن  اوس  نہٕ  تِہُند  گۅبیٚر  زیادٕہ  کینٛہہ  لگان۔  چنانچہ  تِمو  تُل  تِہُند  ہودج  یہِ  خیال  کٔرِتھ  کہ  یِم  آسن  اَتھ  منٛز،  توپتہٕ  تھووُکھ  أہٕندِس  اوٗنٹس  پٮ۪ٹھ  بند  کٔرِتھ۔  حضرت  ام  المومنینن  ییٚلہِ  وُچھ  قافلہٕ  درامُت،  تِم  روٗدۍ  راتس  أتھۍ  جایہِ،  تِمَو  دوٚپ  ییٚلہِ  تِم  کُنہِ  جایہِ  وٲتِتھ  مےٚ  لبن  نہٕ  خۅد  بخود  مےٚ  ژھانڈان  ژھانڈان  واپس  یَتھ  جایہِ،  لہٰذا  پَزِ  یَتھ  جایہِ  قرار  کرُن۔  کینٛہہ  کالاہ  گٔژِھتھ  کھٔژ  یِمن  نِندٕر  توپتہٕ  شوٚنگۍ  یِم  أتِتھٕے۔  حضرت  صفوان  بن  معطل  صحابو صٲبو  اندرٕہ  اَکھ  صاحباہ،  تِم  ٲسۍ  قافلس  پتہٕ  پتہٕ  پکان۔  کیازِ  قافلس  ما  آسِہے  کانٛہہ  چیزاہ  ؤسۍ  پیوٚمُت،  تِم  ٲسۍ  سُہ  چیز  تُلان۔  تِم  ییٚلہِ  اَتھ  جایہِ  وٲتۍ  ییٚتہِ  نس  ام  المومنین  شوٚنگِتھ  ٲس،  تِمن  آو  بوزنہٕ  اَکھ  انساناہ  شوٚنگِتھ،  نزدیک  ییٚلہِ  وٲتۍ  أہندِس  بُتھِس  پٮ۪ٹھ  پیٚیکھ  نظر،  یِمَو  پرزٕنٲو  توپتہٕ  پوٚر  تِمَو  اِنا  للہ  واِنا  اِلیہ  راجعُونَ۔  یہِ  پرنہٕ  سٍتۍ  گٔیہِ  تِم  ہُشیار۔  وُچھُکھ  صفوان  بن  معطل۔  سرِمبارکس  پٮ۪ٹھ  ترووُکھ  رِداے  مبارک۔  یہِ  صفوان  بن  معطل  زانِہا  تِمن  پردُک  حکم  نٲزل  سپدنہٕ  برونٹھ۔  چنانچہ  تِمَو  کوٚرپیش  پَنُن  اوٗنٹ۔  عرض  کوٚرہکھ  توٚہۍ  سپدِو  حض  اَتھ  پٮ۪ٹھ  سوار۔  إہِ  پتہٕ  اوٚن  تِمَو  پَنُن  اوٗنٹ،  سُہ  بیہنووُکھ  ام  المومنین  برونٹھ  کنہِ،  تِمہٕ  سپٕز  تتھ  پٮ۪ٹھ  سوار  پردٕہ  کٔرِتھ۔  اوٗنٹہٕ  سٕنز  رَز  رٔٹ  صفوان  بن  معلن  اَتھس  منٛز،  توپتہٕ  ہیوٚتُکھ  برونٹھ  برونٹھ  پَکُن  یوٚت  تانۍ  قافلس  نِشہِ  وٲتۍ۔  عبد  اللہ  بن  ابی  یُس  منافق  خبیث،  دشمن  رسولِ  کریم  صلی  اللہ  علیہ  وسلم  اوس،  تِمن  لٔج  یہِ  کتھاہ  اَتھس  منٛز،  تٔمۍ  ہیوٚت  وٲہی  تبٲہی  وورُن۔  بعض  سیدین  سادن  مسلمانن  پٮ۪ٹھ  تہِ  سَپُد  رٔمۍ  سٕندِ  وورنُک  اثر۔  تِمَو  تہِ  ہیوٚت  اَمُیک  تذکرہ  کرُن  مثلاً  حضرت  مسطح  تہٕ  حضرت  حسان  مردَو  اندرٕہ۔  حضرت  حمنہ  زنانو  اندرٕہ،  حضرت  ام  المومنین  رضی  اللہ  عنہا  بیٚیہِ  سارِنٕے  مسلمان  صحاب  صٲبن،  بیٚیہِ  خۅد  بذات  رسول  کریم  صلی  اللہ  علیہ  وسلمن  سَپُد  اَمُیک  سخت  صدمہ۔  أکِس  ریٚتس  تانۍ  روٗد  یہِ  قصہٕ  یِتھے  پٲٹھۍ۔  اکہِ  ریٚتہٕ  پتہٕ  سپٕدۍ  یِم  آیات  کریمہ  ام  المومنین  سٕندِس  براتس  اندر  نٲزل۔  اے  مسلمانو،  یُتھنہٕ  یہِ  اَپُز  واقعہ  توٚہۍ  زٲنِو  پننہِ  خٲرٕ  یچھ  تہٕ  ناکارٕہ  بلکہ  چھُ  یہِ  تُہٕندِ  خٲطرٕ  رُت  تہٕ  بہتر  بااعتبارِ  انجام،  تُہٕندِ  خٲطرٕ  چھُنہٕ  یتھ  اندر  کانٛہہ  ضریٚر  البتہ  اَمُیک  چرچہ  کروُنیٚن  چھُ  ضرور  اَمُیک  ضریٚر۔  أکِس  چھُ  تیوٗت  گناہ  یوٗت  تٔمۍ  اَتھ  اَپزِس  منٛز  حصہٕ  نیوٗمُت  چھُ،  زیٚوِ  سٍتۍیہِ  قصہٕ  مشہور  کرن  والیٚن  چھُ  زیادے  گناہ۔  بوزن  والیٚن  دِلہٕ  سٍتۍ  بدگمٲنی  کرن  والیٚن  پننہِ  پننہِ  مقدار  موجوب  پرتھ  أکِس  اَمُیک  گناہ۔  بیٚیہِ  ییٚمۍ  شخصن  اَتھ  منٛز  بوٚڈ  حصہ  ہیوٚت،  تِہِندِ  خٲطرٕ  چھُ  بوٚڈ  عذاب  سُہ  گوٚو  منافقن  ہُنٛد  زِیُٹھ  عبداللہ  بن  ابی،  ییٚمۍ  یہِ  اَپٕز  خبر  پھٔہلٲو،  تتھ  اندر  سخت  کوشش  کٔر،  تِہِندِ  خٲرٕ  چھُ  سزا  نارِ  جہنم۔

Tahir:
  بے  شک  یِمَو  لُکو  (عائشہ  صدیقہ  طیبہ  طاہرہ  رضی  اللہ  تعالیٰ  عنھا  ہس  پیٚٹھ)  بہتان  لوگ  (سۅتہِ)  ٲس  تۅہی  منٛزٕ  اَکھ  جماعت،تۆہۍ  مَہ  سمجھِو  سُہ  (بہتانُک  واقعہ)  پننِس  حقس  منٛز  بُرٕ  بلکہ  چُھ  سُہ  تُہٕندِس  حقس  منٛزبہتر  (سپُدمُت،  تکیٚاز  توٚہیہِ  گیو  امی  حوالہ  شریعتکۍ  احکام  حٲصل  تہٕ  عایشہ  صدیقہ  طیبہ  طاہرہ  رضی  اللہ  تعالیٰ  عنھا  ہن  ہٕنزِ  پاکدامنی  ہُند  گواہ  بنیٚاو  پانہ  اللہ  تعالیٰ  ییٚمہ  سٍتۍ  توٚہیہِ  تسندِ  مرتبُک  پَےلوٚگو)،  تِمَو  منٛزٕ  چُھ  پۯتھ  أکِس  خٲطرٕ  تِیُتُے  گناہ  یوٗتاہ  تٔمۍ  کموو  تہٕ  تِمَو  منٛزٕ  ییٚمۍ  اَتھ (بہتانس)  منٛز  سارِوٕے  کھۅتہٕ  زیادٕہ  حصہٕ  نیوٗ  تس  خٲطرٕ  چُھ  زبردست  عذاب۔

Transliteration:
  Inna alla<u>th</u>eena j<u>a</u>oo bi<b>a</b>lifki AAu<u>s</u>batun minkum l<u>a</u> ta<u>h</u>saboohu sharran lakum bal huwa khayrun lakum likulli imriin minhum m<u>a</u> iktasaba mina alithmi wa<b>a</b>lla<u>th</u>ee tawall<u>a</u> kibrahu minhum lahu AAa<u>tha</u>bun AAa<i><u>th</u></i>eem<b>un</b>


Athar:
  ییٚمہِ  ساعتہٕ  تۅہیہِ  لُکو  یہِ  بوٗزمُت  اوسُو  تمی  ساعتہٕ  کیازِ  کوٚر  نہٕ  مومن  مردَو  تہٕ  مومن  مستوٗرتَو  پننِس  پانس  سٍتۍ  نیک  گُمان  ﴿دوٚیُم  ترجمہٕ  ہیٚکہِ  یِتہِ  ٲسِتھ  زِ  پننیٚن  لُکن  یا  پننِس  مِلتس  تہٕ  پننہِ  معاشرٕہ  کیٚن  لُکن  سٍتۍ  کیازِ  کوٚرُو  نہٕ  نیک  گُمان۔  آیتٕکۍ  الفاظ  چِھ  دۅشوٕنۍ  مفہومَن  پٮ۪ٹھ  حٲوی۔  البتہٕ  یُس  ترجمہٕ  اسہِ  چُھ  اختیار  کوٚرمُت  سُہ  چُھ  زیادہ  معنہِ  بوٚرُت۔  امِیُک  مطلب  چُھ  یہِ  زِ  تۅہیہِ  منٛزٕ  کیازِ  کوٚر  نہٕ  پرتھ  کٲنٛسہِ  خیال  زِ  اگر  مےٚ  تمہِ  صوٗرتِ  حالُک  مقابلہٕ  پیٚیہِ  ہے  کرُن  یوسہٕ  حضرت  عائشہ  رضی  اللہ  تعالیٰ  عنہا  ہس  پیش  آمٕژ  ٲس،  کیا  بہٕ  کرہا  بد  کٲری  ہُند  اَتُر؟﴾  تہٕ  کیازِ  ووٚنُو  نہٕ  زِ  یہِ  چُھ  ٹاکارٕہ  بہتان؟

Mirwaiz:
  تۅہیہِ  ییٚلہِ  یہِ  خبر  بوزٲیوٕہ  باایمان  مردو  تہٕ  باایمان  زنانو،  کونہٕ  نِیوٗ  پانہٕ  وٲنۍ  پننہِ  حقہٕ  رُت  گُمان  بیٚیہِ  کونہٕ  دپیوو  یہِ  چھُ  صریح  تہٕ  نوٚن  اَپُز۔

Tahir:
  یہِ  کیازِ  سَپُد  نہٕ  زِ  ییٚلہِ  تۅہیہِ  سُہ  (بہتان)  بوٗزمُت  اوسُو  تیٚلہِ  کرہن  مومن  مرد  تہٕ  مومن  خاتوٗنہٕ  پننیٚن  متعلق  نیک  گُمان  تہٕ  (یہِ) ونہن  زِ  یہِ  چُھ  ٹاکارٕہ  (اپزِس  پیٚٹھ  بنیومُت)  بہتان۔

Transliteration:
  Lawl<u>a</u> i<u>th</u> samiAAtumoohu <i><u>th</u></i>anna almuminoona wa<b>a</b>lmumin<u>a</u>tu bianfusihim khayran waq<u>a</u>loo h<u>atha</u> ifkun mubeen<b>un</b>


Athar:
  تِمو  لُکو  کیازِ  أنۍ  نہٕ  ﴿پننِس  الزام  کِس  ثبوتس  منٛز﴾  ژور  گواہ؟  وۅنۍ  ییٚلہِ  تِمو  گواہ  چِھنہٕ  أنِمٕتۍ،  خُدایس  نزدیک  چِھ  تِمے  اَپزِیٲرۍ۔  ﴿یتھ  جایہِ  گژِھہ  نہٕ  کٲنٛسہِ  شخصس  یہِ  غلط  فہمی  گژٕھنۍ  زِ  یتھ  جایہِ  چُھ  الزام  کہ  غلط  آسنٕچ  دلیل  تہٕ  بُنیاد  محض  گواہن  ہٕنز  غیر  موجودگی  ٹھہراونہٕ  یِوان،  تہٕ  مُسلمانن  چُھ  یِوان  وننہٕ  زِ  توٚہۍ  تہِ  دِیِو  صرف  امہِ  وجہ  کِنۍ  یہِ  ٹاکارٕہ  بہتان  قرار  زِ  الزام  لگاون  والیو  چِھنہٕ  ژور  گواہ  أنِمٕتۍ۔  یہِ  غلط  فہمی  چھےٚ  تمہِ  واقٕچ  صورت  درنظر  نہ  تھاونہٕ  کِنۍ  پٲدٕ  سپدان  یۅسہٕ  فی  الواقع  تَتہِ  پیش  ٲس  آمٕژ۔  اِلزام  لگاون  والیو  اوسنہٕ  امہِ  وجہ  کِنۍ  اِلزام  لگوومُت  زِ  تِمو  اوس  یا  تِمو  منٛزٕ  ٲس  کٲنٛسہِ  شخصن  معاذ  اللہ  پننیو  أچَھو  سۅ  کتھ  وُچھمٕژ  یوسہٕ  تِم  زیٚوِ  ٲسۍ  ونان۔  بلکہ  اوسُکھ  صرف  اتھ  بُنیادس  پٮ۪ٹھ  یوٗتاہ  بوٚڈ  اِلزام  تصنیف  کوٚرمُت  زِ  اتفاقاً  ٲس  حضرت  عائشہ  رضی  اللہ  تعالیٰ  عنہا  قٲفلہٕ  نِشہِ  پتھ  روٗزمٕژ،  تہٕ  حضرت  صفوان  رضی  اللہ  تعالیٰ  عنہ  چِھ  پتہٕ  تِمن  پننِس  اوٗنٹس  پٮ۪ٹھ  سوار  کٔرِتھ  قٲفلس  منٛز  اَنان۔  کانٛہہ  صاحبِ  عقل  انسان  تہِ  ہیٚکہِ  ہے  نہٕ  اتھ  موقعس  پٮ۪ٹھ  یہِ  تصّور  کٔرِتھ  زِ  حضرت  عائشہ  رضی  اللہ  تعالیٰ  عنہا  سُند  یِتھہٕ  پٲٹھۍ  پتھ  روزُن  اوس  معاذ  اللہ  کُنہِ  ساز  بازُک  نتیجہ۔  ساز  باز  کرن  وٲلۍ  چِھنہٕ  امہِ  طریقہٕ  ساز  باز  کران  زِ  لشکر  کِس  سالار  سٕنز  گھر  واجِنۍ  روزِ  ژوٗرِ  پٲٹھۍ  قٲفلس  پتھ  کُن  أکِس  شخصس  سٍتۍ  تہٕ  پتہٕ  واتناوِ  سُے  شخص  تس  پننِس  اونٹس  پٮ۪ٹھ  سوار  کٔرِتھ  دۅہلی  ٹھیک  دوپہر  وقتہٕ  علانیہ  لشکر  کِس  پڑاوس  پٮ۪ٹھ۔  یہِ  صورتِ  حال  ٲس  پانے  یِمن  دۅشوٕنۍ  ہٕندِس  بے  گناہ  آسنس  پٮ۪ٹھ  دلالت  کران۔  اتھ  حالتس  منٛز  اگر  اِلزام  لگاونہٕ  یِیہِ  ہے،  تیٚلہِ  یِیہِ  ہے  صرف  اتھ  بُنیادس  پٮ۪ٹھ  لگاونہٕ  زِ  اگر  وَنن  والیو  پننیو  أچھَو  آسٕہے  کانٛہہ  معاملہ  وُچھمُت۔﴾

Mirwaiz:
  بیٚیہِ  کونہٕ  آے  تِم  ہانژھ  لاگوُنۍ  ژور  گواہ  ہیتھ  یُس  اثبات  زنا  خٲطرٕ  شر  چھُ۔  پس  ییٚلہِ  نہٕ  تِم  ژور  گواہ  ہیتھ  آے۔  لھٰذا  چھِ  تِمے  شریعت  کہ  قٲعدٕہ  موجوب  خدایس  نِشہِ  اَپزِیٲرۍ۔

Tahir:
  یِمَو  (بہتان  تھُرن  والیو  لُکو)  کیازِ  أنۍ  نہٕ  اَتھ  (طوفانس) پیٚٹھ  ژور  گواہ،پتہٕ  ییٚلہِ  تِمو  گواہ  ہیٚکۍ  نہٕ  أنِتھ  تیٚلہِ  چِھ  یِمَے  لُکھ  اللہ  تعالیٰ  ہس  نزدیک  اَپزِیٲرۍ۔

Transliteration:
  Lawl<u>a</u> j<u>a</u>oo AAalayhi biarbaAAati shuhad<u>a</u>a fai<u>th</u> lam yatoo bi<b>al</b>shshuhad<u>a</u>i faol<u>a</u>ika AAinda All<u>a</u>hi humu alk<u>ath</u>iboon<b>a</b>


Athar:
  اگر  تۅہیہِ  لُکن  پٮ۪ٹھ  دُنیا  ہس  تہٕ  ٲخرتس  منٛز  اللہ  تعالیٰ  سُند  فضل  بیٚیہِ  رحم  و  کرم  آسِہے  نہٕ،  تیٚلہِ  یِمن  کتھن  منٛز  توٚہۍ  ہیٚنہٕ  ٲسِو  آمٕتۍ،  تِہندِس  پاداشس  منٛز  رٔٹہِ  ہیٚو  تۅہیہِ  بوٚڈ  عذاب۔  ﴿ہَنا  کٔرِتو  غور،  تمہِ  ساعتہٕ  کِژھ  سخت  غلطی  ٲسِو  توٚہۍ  کران﴾

Mirwaiz:
  بیٚیہِ  ہرگاہ  نے  خداےسُند  فضل  تہٕ  رحمت  تۅہیہِ  پٮ۪ٹھ  دنیاہس  تہٕ  ٲخرتس  منٛز  آسِہا،  اے  حسان،  اے  مِسطح،  اے  حمنہ۔  تۅہیہِ  رَٹہِ  ہا  ضرور  اَتھ  کامہِ  منٛز  اَژنہٕ  خٲطرٕ،  اَتھ  منٛز  شمولیت  کرنہٕ  خٲطرٕ  بوٚڈ  عذاب۔

Tahir:
  تہٕ  ہرگاہ  تۅہیہِ  پیٚٹھ  دنیاہس  تہٕ  ٲخرتس  منٛز  اللہ  تعالیٰ  سُنٛد  فضل  تہٕ  تٔمۍ  سٕنز  رحمت  آسِہے  نہٕ  تیٚلہِ  یَتھ  (تہمت  کِس)  چرچس  منٛز  تۆہۍ  ہیٚنہٕ  آیوٕ  تَتھ  پیٚٹھ  واتہِ  ہے  تۅہیہِ  زبردست  عذاب۔

Transliteration:
  Walawl<u>a</u> fa<u>d</u>lu All<u>a</u>hi AAalaykum wara<u>h</u>matuhu fee a<b>l</b>dduny<u>a</u> wa<b>a</b>l<u>a</u>khirati lamassakum fee m<u>a</u> afa<u>d</u>tum feehi AAa<u>tha</u>bun AAa<i><u>th</u></i>eem<b>un</b>


Athar:
  ییٚلہِ  زَن  تُہنزِ  اکہِ  زیٚو  نِشہِ  بیاکھ  زیٚو  یہِ  اُپُز  ہیٚتھ  ٲس  پکان،  تہٕ  توٚہۍ  ٲسِو  پننہِ  ٲسہٕ  تِکینژھاہ  ونان،  یتھ  متعلق  تۅہیہِ  کانٛہہ  علم  اوسُو  نہٕ۔  تۅہیہِ  ٲسٕو  یہِ  کتھ  معمولی  باسان،  حالانکہ  خُدایس  نزدیک  ٲس  یہِ  بٔڈ  کتھ۔

Mirwaiz:
  ییٚلہِ  توٚہۍ  اَکھ  أکِس  ونان  ٲسِو  پننیو  زیٚوَو  سٍتۍ،  تی  اوس  تُہٕندیو  چانٹیو  نیران  ییٚمِچ  نہٕ  تۅہیہِ  خبرٕے  ٲس،  بیٚیہِ  ٲسِو  توٚہۍ  زانان  سہلٕے  کتھاہ  لۅکٹُے  معاملاہ،  حالانکہ  سُہ  چھُ  خدایس  نِشہِ  سٮ۪ٹھاہ  بوٚڈ  چیز  یعنی  گناہ  کبیرہ۔  کیازِ  پاک  زنانہِ  تہمت  لاگٕنۍ،  یہِ  چھُ  گناہِ  کبیرہ،  وۅنۍ  لاگٕنۍ  تہمت  نبی  کریم  سٕنزِ  محترم  گرواجنہِ،  یہِ  کوتاہ  گناہ  چھُ۔  تَمہِ  علاوٕہ  سَپُد  یہِ  سببِ  اذیت  نبی  کریم  صلی  اللہ  علیہ  و سلم،  لہٰذا  واریاہ  بیٚیہِ  چیز  سپٕدۍ  گناہن  ہُنٛد  بٲعث۔

Tahir:
  ییٚلہِ  تۆہۍ  سۅ  (کتھ  اکھ  أکِس  نِشہِ  بوٗزِتھ)  پننیٚن  زیٚوَن  پیٚٹھ  اَنان  روٗدۍوٕ  تہٕ  پننہِ  چانٛٹہِ  روٗدۍوٕ  تِکینٛژھاہ  ونان  ییٚمِیُک  نہٕ  تۅہیہِ  (پانس)  کانٛہہ  علم  اوسُو  تہٕ  تَتھ  (تُلٲنۍ  تُلٲنۍ  کرنس)  روٗدۍوٕ  معمولی  کتھ  سمجھان،  ییٚلہِ  زن  سۅ  اللہ  تعالیٰ  سٕندِس  دربارس  منٛز  سیٚٹھاہ  بٔڑ  (جسارت  سپدان)  ٲس۔

Transliteration:
  I<u>th</u> talaqqawnahu bialsinatikum wataqooloona biafw<u>a</u>hikum m<u>a</u> laysa lakum bihi AAilmun wata<u>h</u>saboonahu hayyinan wahuwa AAinda All<u>a</u>hi AAa<i><u>th</u></i>eem<b>un</b>


Athar:
  یہِ  بوزان  بوزانٕے  کیازِ  ووٚنُو  تۅہیہِ  زِ،  اسہِ  چَھنہٕ  یِژھ  کتھ  شوٗبان  زیٚوِ  کڑٕنۍ،  سُبحان  اللہ،  یہِ  چُھ  اکھ  عظیم  بہتان۔

Mirwaiz:
  ییٚمہِ  ساعتہٕ  تۅہیہِ  یہِ  بوٗزِو  گۅڈنی،  تمی  ساعتہٕ  کونہٕ  ونیوو  تۅہیہِ  کہ  اَسہِ  پَزِ  نہٕ  یِژھ  کتھے  کرٕنۍ۔  خدا  ونداہ  ژٕہ  چھُکھ  منُزہ  تہٕ  پاک۔  یہِ  واقعہ  چھُ  بالکل  اَپُز  تہٕ  سٮ۪ٹھاہ  بوٚڈ  بہتان۔

Tahir:
  تہٕ  ییٚلہِ  تۅہیہِ  یہِ  (بہتان)  بوزمُت  اوسُو  تیٚلہِ  کیازِ  وۆنُو  نہٕ  تۅہیہِ  (تَمی  ساعتہٕ)  یہِ  زِ  سانہِ  خٲطرٕ  چُھنہِ  یہِ  (جٲیزٕے)  زِ  أسۍ  اَنَو  یہِ  زیٚوِ  پیٚٹھ  (بلکہ  ؤنۍہِو  تۆہۍ  یہِ  زِ  اے  اللہ!)  ژٕ  چُھکھ  پاک  (اَمہِ  کتھہِ  نِشہِ  زِ  تِژھ  خاتون  بناوہن  ژٕ  پننِس  حبیب  مکرم  صلی  اللہ  علیہ  وسلمن  ہٕنز  ٹٲٹھ  خاندارِنۍ)  یہِ  چُھ  سیٚٹھاہ  بۆڈ  بہتان۔

Transliteration:
  Walawl<u>a</u> i<u>th</u> samiAAtumoohu qultum m<u>a</u> yakoonu lan<u>a</u> an natakallama bih<u>atha</u> sub<u>ha</u>naka h<u>atha</u> buht<u>a</u>nun AAa<i><u>th</u></i>eem<b>un</b>


Transliteration: YaAAi<i><u>th</u></i>ukumu All<u>a</u>hu an taAAoodoo limithlihi abadan in kuntum mumineen<b>a</b>
Athar:
  اللہ  تعالیٰ  چُھو  تۅہیہِ  نصیحت  کران  زِ  آئندٕہ  کٔرۍزیٚو  نہٕ  یِژھ  حرکت،  اگر  توٚہۍ  مومن  چِھو۔

Mirwaiz:
  اللہ  تعالیٰ  چھُ  تۅہیہِ  نصیحت  کران  یُتھنہٕ  دوبارٕہ  یِژٕھہ  کتھہٕ  ٲسِو  کران،  چھِوہے  توٚہۍ  باایمان۔

Tahir:
  اللہ  تعالیٰ  چُھو  تۅہیہِ  نصیحت  کران  زِ  وۅنۍ  کٔرۍزیٚو  نہٕ  زانٛہہ  تہِ  یِژھ  کتھ  (پوٗرٕ  وٲنسہِ)  اگر  تۆہۍ  ایمان  وٲلۍ  چِھو۔


Athar:
  اللہ  تعالیٰ  چُھو  تۅہیہِ  صاف  صاف  ہدایت  دِوان،  تہٕ  سُہ  چُھ  تھدِ  پایُک  زانن  وول  تہٕ  حکمت  وول۔

Mirwaiz:
  بیٚیہِ  چھُ  اللہ  تعالیٰ  تۅہیہِ  ویٚژھنٲوِتھ  احکام  بیان  کران،  بیٚیہِ  چھُ  اللہ  تعالیٰ  سورُے  بوزوُن  سٮ۪ٹھاہ  حکمت  وول۔

Tahir:
  تہٕ  اللہ  تعالیٰ  چُھ  تُہٕندِ  خٲطرٕ  آیات  کران  واضح  پٲٹھۍ  بیان،تہٕ  اللہ  تعالیٰ  چُھ  وارٕ  پٲٹھۍ  زانن  وول  بۆڈ  حکمت  وول۔

Transliteration:
  Wayubayyinu All<u>a</u>hu lakumu al<u>a</u>y<u>a</u>ti wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  یِم  لُکھ  یژھان  چِھ  زِ  ایمان  انن  والیٚن  منٛز  گژِھہ  فحش  ﴿بے  شرمی  تہٕ  بے  حیٲئی﴾  پھٔہلٕنۍ،  تِم  چِھ  دُنیا  ہس  تہٕ  ٲخرتس  منٛز  دگ  تُلوٕنہِ  عذابٕکۍ  حقدار،  اللہ  تعالیٰ  چُھ  زانان  تہٕ  توہۍ  چِھو  نہٕ  زانان۔

Mirwaiz:
  پٔزِپٲٹھۍ  یِم  لوٗکھ  یِم  واضح  آیات  نٲزل  سپدنہٕ  پتہٕ  تہِ  خوٲہش  چھِ  تھاوان  کہ  یچھ  کتھہٕ  گژٕھہ  پٔھہلنہِ  تہٕ  شایع  سپدنہِ  مسلمانن  اندر،  تِہِندِ  خٲطرٕ  چھُ  دنیاہس  اندر  تہٕ  ٲخرتس  اندر  دود  تہٕ  دگ  تُلہٕ  وُن  عذاب۔  بیٚیہِ  چھُ  اللہ  تعالیٰ  سورُے  زانہٕ  وُن،  توٚہۍ  چھِو  نہٕ  زانان۔

Tahir:
  بے  شک  یِم  لُکھ  اَتھ  کتھہِ  پسند  چِھ  کران  زِ  مسلمانن  منٛز  گٔژھ  بے  حیٲیی  پھٲ  لٕنۍ  تِہِندِ  خٲطرٕ  چُھ  دنیا  ہس  تہٕ  ٲخرتس  منٛز  دگ  تُلوُن  عذاب،تہٕ  اللہ  تعالیٰ  چُھ  (یِتھیٚن  لُکن  ہٕندۍ  ارادہ)  زانان  تہٕ  تۆہۍ  چِھو  نہٕ  زانان۔

Transliteration:
  Inna alla<u>th</u>eena yu<u>h</u>ibboona an tasheeAAa alf<u>ah</u>ishatu fee alla<u>th</u>eena <u>a</u>manoo lahum AAa<u>tha</u>bun aleemun fee a<b>l</b>dduny<u>a</u> wa<b>a</b>l<u>a</u>khirati wa<b>A</b>ll<u>a</u>hu yaAAlamu waantum l<u>a</u> taAAlamoon<b>a</b>


Athar:
  اگر  اللہ  تعالیٰ  سُند  فضل  تہٕ  تٔمۍ  سُند  رحم  و  کرم  تۅہیہِ  پٮ۪ٹھہِ  آسِہے  نہٕ،  تہٕ  یہِ  کتھ  آسِہے  نہٕ  زِ  اللہ  تعالیٰ  چُھ  سٮ۪ٹھاہ  شفیق  تہٕ  رحیم۔  ﴿تیٚلہِ  ہاوِہے  یہِ  چیز  بدترین  نتیجہ  یُس  تازٕ  تازے  اوس  تۅہیہِ  منٛز  پھٔہلاونہٕ  آمُت﴾۔

Mirwaiz:
  بیٚیہِ  نے  خداے  سُند  فضل  تہٕ  رحمت  تۅہیہِ  پٮ۪ٹھ  آسِہا،  بیٚیہِ  نے  اللہ  تعالیٰ  مہربان  تہٕ  رحمت  وول  آسِہا،  توٚہۍ  بٔچ  ہِو  نہٕ  تِہِندِ  عذابہٕ  نِشہِ۔

Tahir:
  تہٕ  اگر  تۅہیہِ  پیٚٹھ  (أمِس  رسولِ  مکرّم  صلی  اللہ  علیہ  وسلمن  ہٕندِ  صدقہٕ)  اللہ  تعالیٰ  سُنٛد  فضل  تہٕ  تٔمۍ  سٕنز  رحمت  آسِہے  نہٕ  تیٚلہِ  (یِیہِ  ہِو  تۆہۍ  تہِ  گۅڈنِکیٚن  اُمّتن  ہٕندۍ  پٲٹھۍ  تباہ  کرنہٕ)  مگراللہ  تعالیٰ  چُھ  سیٚٹھاہ  شفقت  وول  بۆڈ  رحم  فرماون  وول۔

Transliteration:
  Walawl<u>a</u> fa<u>d</u>lu All<u>a</u>hi AAalaykum wara<u>h</u>matuhu waanna All<u>a</u>ha raoofun ra<u>h</u>eem<b>un</b>


Athar:
  اے  لُکو  یِمو  ایمان  چُھو  اوٚنمُت،  شیطان  سٕندِس  نقشِ  قدمس  پٮ۪ٹھ  مَہ  پٔکِو،  یُس  شیطان  سٕنز  پیروی  کرِ،  تیٚلہ،  دِیہِ  سُہ  تَس  فحش  تہٕ  بدی  ہُندُے  حکم،  اگر  اللہ  تعالیٰ  سُند  فضل  بیٚیہِ  رحم  و  کرم  تۅہیہِ  پٮ۪ٹھ  آسِہے  نہٕ،  تیٚلہِ  ہیٚکہِ  ہے  نہٕ  تۅہیہِ  منٛز  کانٛہہ  شخص  پاک  سپدِتھ،  مگر  اللہ  تعالیٰ  ہٕے  یس  یژھان  چُھ،  تس  چُھ  پاک  کران،  تہٕ  اللہ  تعالیٰ  چُھ  بوزن  وول  تہٕ  زانن  وول۔

Mirwaiz:
  اے  باایمانو  مَہ  پٔکِو  شیان  سٕنزِ  وَتہِ  قدم  بقدم  تس  پتہٕ  پتہٕ،  کیازِ  یُس  شیان  سٕنزِ  وتہِ  پکہِ  تس  پتہٕ  پتہٕ  قدم  بقدم،  شیان  چھُ  پٔزِپٲٹھۍ  پرتھ  کٲنسہِ  یچھ  کامین  تہٕ  بے  حیٲیی  ہُنٛد  اَمر  کران  ییٚمہِ  سٍتۍ  شخص  تباہ  تہٕ  برباد  گژھان  چھُ،  بیٚیہِ  ہرگاہ  نے  خداے  سُند  فضل  تہٕ  رحمت  تۅہیہِ  پٮ۪ٹھ  آسہِ  ہا،  تۅہیہِ  اندرٕہ  سپدِہا  نہٕ  کانٛہہ  اَکھاہ  زانٛہہ  تہِ  پاک  تہٕ  صاف  گناہو  نِشہِ،  لیکن  اللہ  تعالیٰ  چھُ  توبُک  توفیق  دِتھ  پاک  و  صاف  کران  یَس  ییٚژِھہ  تس،  اللہ  تعالیٰ  چھُ  سورُے  بوزوُن  سورُے  زانہٕ  وُن۔

Tahir:
  اے  ایمان  والیو!  شیطان  سٕنزن  وتن  پیٚٹھ  مَہ  پٔکِوٗ  تہٕ  یُس  شخص  شیطان  سٕنزن  وتن  پیٚٹھ  پکان  چُھ،  سُہ  چُھ  یقینا  بے  حیٲیی  تہٕ  بُرٕ  کامیٚن  ہُنٛد  (پھانٛپھلاونُک)  حکم  دِوان،  تہٕ  اگر  تۅہیہِ  پیٚٹھ  اللہ  تعالیٰ  سُنٛد  فضل  تہٕ  تٔمۍ  سٕنز  رحمت  آسِہے  نہٕ  تیٚلہِ  ہیٚکہِ  ہے  نہٕ  تۅہیہِ  منٛزٕ  کانٛہہ  شخص  تہِ  زانٛہہ  (اَمہِ  تہمت  کہ  گناہ  کہ  داغہٕ  نِشہِ)  پاک  سپدِتھ  اماپۆز  اللہ  تعالیٰ  یس  یژھان  چُھ  پاک  چُھس  کران،  تہٕ  اللہ  تعالیٰ  چُھ  وارٕ  پٲٹھۍ  بوزن  وول  زانن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tattabiAAoo khu<u>t</u>uw<u>a</u>ti a<b>l</b>shshay<u>ta</u>ni waman yattabiAA khu<u>t</u>uw<u>a</u>ti a<b>l</b>shshay<u>ta</u>ni fainnahu yamuru bi<b>a</b>lfa<u>h</u>sh<u>a</u>i wa<b>a</b>lmunkari walawl<u>a</u> fa<u>d</u>lu All<u>a</u>hi AAalaykum wara<u>h</u>matuhu m<u>a</u> zak<u>a</u> minkum min a<u>h</u>adin abadan wal<u>a</u>kinna All<u>a</u>ha yuzakkee man yash<u>a</u>o wa<b>A</b>ll<u>a</u>hu sameeAAun AAaleem<b>un</b>


Athar:
  تۅہیہِ  منٛز  یِم  لُکھ  صاحبِ  فضل  تہٕ  صاحبِ  وُسعت  چِھ،  تِم  مَہ  کھیٚن  امہِ  کتھہِ  ہُند  قسم،  زِ  پننیٚن  رشتہٕ  دارن،  مسکینن  تہٕ  یِمو  لُکو  اللہ  تعالیٰ  سٕنزِ  وتہِ  منٛز  ہجرت  کٔر،  تِمن  کرن  نہٕ  مدد۔  تِمن  پزِ  معاف  کرُن  بیٚیہِ  پزیٚکھ  درگُزر  کرُن،  کیا  توہۍ  چِھو  نا  یژھان  زِ  اللہ  تعالیٰ  کرِ  تۅہیہِ  معاف؟  تہٕ  اللہ  تعالیٰ  سُند  صفت  چُھ  یہِ  زِ  سُہ  چُھ  غفور  و  رحیم۔  ﴿یہِ  آیت  چھےٚ  اتھ  معاملس  منٛز  نٲزِل  گٔمٕژ  زِ  الزام  لگاون  والیٚن  منٛز  یِم  کینٛہہ  سیوٚد  سادٕہ  مُسلمان  شٲمِل  گٔمٕتۍ  ٲسۍ،  تِمن  منٛز  اوس  اکھ  حضرت  ابو  بکر  رضی  اللہ  تعالیٰ  عنہ  سُند  قریبی  رشتہٕ  دار  تہِ  یِمن  پٮ۪ٹھ  حضرت  ابو  بکر  رضی  اللہ  تعالیٰ  عنہ  ہمیشہ  ٲسۍ  احسان  کران  روٗدِمٕتۍ۔  امہِ  تکلیف  دہ  واقعہ  پتہٕ  چِھ  ابوبکر  رضی  اللہ  تعالیٰ  عنہ  قسم  کھیٚوان  زِ  وۅنۍ  کرن  نہٕ  تِمن  سٍتۍ  حُسنِ  سلوک۔  خُداین  کٔر  نہٕ  یہِ  کتھہ  پسند  زِ  صدیق  رضی  اللہ  تعالیٰ  عنہ  ہِیوٗ  شخص  کیا  ہیٚیہِ  نہٕ  عفووَس  تہٕ  درگزرس  کٲم۔﴾

Mirwaiz:
  بیٚیہِ  مَہ  ہٲوِن  قسم  تۅہیہِ  اندرٕہ  دینی  فضیلت  وٲلۍ  تہٕ  دنیٲوی  وسعت  وٲلۍ،  تِم  کیا  آسن  نہٕ  مال  پَنُں  دِوان  ٲشناون  تہٕ  مسکینن  بیٚیہِ  مہاجرن  یِمَو  خداے  سٕنزِ  وَتہِ  اندر  ہجرت  کٔرمٕژ  آسہِ۔  اَمہِ  اندرٕہ  چھُ  مُراد  حضرت  ابو  بکر  صدیقس  ترغیب  دُین  کہ  تِم  یُس  امداد  پننِس  ٲشناو  حضرت  مُسحطس  دِوان  چھِ  سُہ  تھٲوِن  جٲری،  اَمہِ  قصورٕ  مۅکھہٕ  مَہ  کٔرِن  سُہ  بند،  تٔمِس  کٔرِن  قصور  معاف۔  تُہُند  گژِھہ  معاف  کرُن،  درگُزر  کرُن  تِہُند  قصور،  کیا  توٚہۍ  چھِو  نا  پسند  کران  کہ  اللہ  تعالیٰ  کیا  کرِ  تُہٕندین  گناہن  مغفرت،  تیٚلہِ  ٲسِو  توٚہۍ  تہِ  بیٚیَن  ہُنٛد  قصور  معاف  کران۔  اللہ  تعالیٰ  چھُ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  تۅہیہِ  منٛزٕ  مَہ  کھیٚیِن  (وۅنۍ  دینی)  بُزرگی  وٲلۍتہٕ  (دنیٲوی)  وُسعت  وٲلۍ  اَمہِ  کتھہِ  ہُنٛدقسم  زِ  تِم  دِن  (نہٕ  اَتھ  بہتان  کِس  جُرمس  منٛز  شریک) رشتہٕ  دارن  تہٕ  مۅحتاجن  تہٕ  اللہ  تعالیٰ  سٕنزِ  وَتہِ  منٛز  ہجرت  کرن  والیٚن  (مٲلی  امداد)  تِمن  پَزِ  زِ  (تِہُنٛد  قصور)  کٔرِن  معاف  تہٕ  (تِہٕنزِ  غلطی  نِشہِ)  کٔرِن  درگزر،  کیا  تۆہۍ  چِھو  نا  یہِ  کتھ  پسند  کران  زِ  اللہ  تعالیٰ  گژھیٚو  تۅہیہِ  مغفرت  کرُن،  تہٕ  اللہ  تعالیٰ  چُھ  بۆڈ  بخشن  وول  مہربان۔

Transliteration:
  Wal<u>a</u> yatali oloo alfa<u>d</u>li minkum wa<b>al</b>ssaAAati an yutoo olee alqurb<u>a</u> wa<b>a</b>lmas<u>a</u>keena wa<b>a</b>lmuh<u>a</u>jireena fee sabeeli All<u>a</u>hi walyaAAfoo walya<u>s</u>fa<u>h</u>oo al<u>a</u> tu<u>h</u>ibboona an yaghfira All<u>a</u>hu lakum wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  یِم  لُکھ  پاک  دامن،  بے  خبر،  مومن  مستوٗراتن  پٮ۪ٹھ  تہمتہٕ  چِھ  لگاوان،  تِمن  پٮ۪ٹھ  آیہِ  دُنیا  ہس  تہٕ  ٲخرتس  منٛز  لعنت  کرنہٕ،  تہٕ  تِہندِ  خٲطرٕ  چُھ  بوٚڈ  عذاب۔

Mirwaiz:
  پٔزِپٲٹھۍ  یِم  بدکٲری  ہٕنز  ہانژھ  لاگن  پاک  تہٕ  بے  خبر  باایمان  زنانن  تِمن  یِیہِ  لعنت  کرنہٕ  دنیاہس  تہٕ  ٲخرتس  اندر  بیٚیہِ  چھُ  تِہِندِ  خٲطرٕ  بوٚڈ  عذاب۔

Tahir:
  بے  شک  یِم  لُکھ  تِمن  پاکدامن  مومن  خاتونن  پیٚٹھ  یِمہٕ  (بُرٲیی  ہٕندِ  تصور  نِشہِ  تہِ)  بے  خبر  تہٕ  اَن  زان  چھے٘  (یِژھ)  تہمت  لاگان  چِھ  تِم  چِھ  دنیاہس  تہٕ  ٲخرتس  (دۅشوٕنۍ  جہانن)  منٛزلعنتی  تہٕ  تِہٕندِ  خٲطرٕ  چُھ  زبردست  عذاب۔

Transliteration:
  Inna alla<u>th</u>eena yarmoona almu<u>hs</u>an<u>a</u>ti algh<u>a</u>fil<u>a</u>ti almumin<u>a</u>ti luAAinoo fee a<b>l</b>dduny<u>a</u> wa<b>a</b>l<u>a</u>khirati walahum AAa<u>tha</u>bun AAa<i><u>th</u></i>eem<b>un</b>


Athar:
  تِمن  مَہ  گٔژھن  سُہ  دۅہ  مٔشِتھ،  ییٚلہِ  تِہنزٕ  پننہِ  زیٚوٕ  تہٕ  تِہندۍ  پنٕنۍ  اتھہٕ  کھۅر  تِہندٮ۪ن  کرتوٗتن  ہٕنز  گوٲہی  دِن۔

Mirwaiz:
  تتھ  بٔڈِس  عذابس  گژھن  گرفتار  تَمہِ  دۅہ  ییٚمہِ  دۅہ  گوٲہی  دِن  تِمن  خلاف  زیٚوٕہ  تِہِنزٕ  بیٚیہِ  اَتھہٕ  تِہِندۍ  بیٚیہِ  کھۅر  تِہِندۍ  تِمن  سارِنٕے  کامین  ہٕنز  یِم  تِم  لوٗکھ  کران  ٲسۍ۔

Tahir:
  ییٚمہِ  دۅہ  (پانہٕ)  تِہٕنزٕ  زیٚوٕ  تہٕ  تِہِندۍ  اَتھہٕ  تہٕ  تِہِندۍ  کھۅر  تِمنٕے  خلاف  گوٲہی  دِن  زِ  یِکینٛژھاہ  تِم  کران  روزان  ٲسۍ۔

Transliteration:
  Yawma tashhadu AAalayhim alsinatuhum waaydeehim waarjuluhum bim<u>a</u> k<u>a</u>noo yaAAmaloon<b>a</b>


Athar:
  تمہِ  دۅہ  دِیہِ  اللہ  تعالیٰ  تِمن  بھر  پوٗر  سُہ  بدلہٕ  ییٚمکۍ  تِم  حقدار  چھِ  تہٕ  تِمن  لگہِ  پے  زِ  اللہ  تعالیٰ  ہٕے  چُھ  حق،  پٔزِس  پٔزرٲوِتھ  ہاون  وول۔

Mirwaiz:
  تَمی  دۅہ  ہیٚیہِ  اللہ  تعالیٰ  تِمن  واجبی  بدلہٕ،  بیٚیہِ  زانن  تِم  تمی  دۅہ  کہ  بے  شک  اللہ  تعالیٰ  چھُ  پوٚز  فٲصلہٕ  کروُن،  پوٚز  پٔزراوٕوُن،  پرتھ  کتھہِ  ہٕنز  حقیقت  نٔنِراوٕوُن۔

Tahir:
  تَمہِ  دۅہ  دِیہِ  اللہ  تعالیٰ  تِمن  (تِہٕنزن  عملن  پیٹھ)  تِہُنٛد  پوٗرِ  پوٗر  جزا  ییٚمِکۍ  تِم  صحیح  حقدار  چِھ  تہٕ  تِمن  لگہِ  پے  زِ  اللہ  تعالیٰ  چُھ  (پانہٕ  تہِ)  حق  (تہٕ  حقس)  چُھ  نۆن  کڑن  وول  (تہِ)۔  

Transliteration:
  Yawmai<u>th</u>in yuwaffeehimu All<u>a</u>hu deenahumu al<u>h</u>aqqa wayaAAlamoona anna All<u>a</u>ha huwa al<u>h</u>aqqu almubeen<b>u</b>


Athar:
  خبیث  زنانہٕ  چھےٚ  خبیث  مردَن  خٲطرٕ،  تہٕ  خبیث  مرد  چِھ  خبیث  زنانن  خٲطرٕ۔  پاک  مستوٗراتہٕ  چھےٚ  پاک  مردن  خٲطرٕ،  تہٕ  پاک  مرد  چِھ  پاک  مستوٗراتن  خٲطرٕ۔  تِہُند  دامن  چُھ  پاک  تِمو  کتھو  نِشہِ  یِمہٕ  بناون  وٲلۍ  چِھ  بناوان،  تِہندِ  خٲطرٕ  چھےٚ  مغفرت  تہٕ  عزتُک  رزق۔

Mirwaiz:
  ناپاک  زنانہٕ  چھےٚ  ناپاک  مردن  ہٕندِ  خٲطرٕہ،  ناپاک  مرد  چھِ  ناپاک  زنانن  ہٕندِ  خٲطرٕہ،  پاک  زنانہٕ  چھےٚ  پاک  مردن  ہٕندِ  خٲطرٕہ،  پاک  مرد  چھِ  پاک  زنانن  ہٕندِ  خٲطرٕہ۔  تِم  پاک  مرد  تہٕ  پاک  زنانہٕ  چھےٚ  بالکل  بری  تِمَو  کتھو  نِشہِ  یِمہٕ  کتھہٕ  لوٗکھ  ونن،  تِہِندِ  خٲطرٕ  چھُ  بوٚڈ  مغفرت  بیٚیہِ  عزتُک  رزق۔

Tahir:
  ناپاک  زنانہٕ  چھے٘  ناپاک  مردن  خٲطرٕ  (مخصوص)  تہٕ  ناپاک  مرد  چِھ  ناپاک  زنانن  خٲطرٕ،  تہٕ  (یِتھے  پٲٹھۍ)  چھے٘  پاک  تہٕ  رٕژٕخاتوٗنہٕ  پاک  مردن  خٲطرٕ  (مخصوص)  تہٕ  پاک  تہٕ  رٕتۍ  مرد  چِھ  پاک  خاتونن  خٲطرٕ  (تیٚلہِ  سوٗنچ  زہیوپانہٕ  تۆہۍ  زِرسول  اللہ  صلی  اللہ  علیہ  وسلمن  ہٕنز  پٲکیزگی  تہٕ  شوٗژر  وُچِھتھ  کِژھ  پاک  تہٕ  رٕژخاندارِنۍ  آسہِ  اللہ  تعالیٰ  ہن  تِہِندِ  خٲطرٕ  بنٲومٕژ)،  یِم  (پاک  لُکھ)  چِھ  تِمَو  (تہمتو)  نِشہِ  پوٗرٕپٲٹھۍ  بٔری  یِمہٕ  یِم  (بدزبان)  لُکھ  ونان  چِھ،  یہنٛد  خٲطرٕ  چِھ  بخشٲیش  تہ  عزت  تہٕ  بزرگی  واجنۍ  عطا  (مقدّر  بنیمژ،  تۆہۍ  کیازِ  چِھوتِہِندِس  شانس  منٛز  زبان  درٲزی  کٔرِتھ  پَانس  رۅے  سیٲہی  کران  تہٕ  پَنُن  ٲخرت  تباہ  تہٕ  برباد  کران)۔

Transliteration:
  Alkhabeeth<u>a</u>tu lilkhabeetheena wa<b>a</b>lkhabeethoona lilkhabeeth<u>a</u>ti wa<b>al</b><u>tt</u>ayyib<u>a</u>tu li<b>l</b><u>tt</u>ayyibeena wa<b>al</b><u>tt</u>ayyiboona li<b>l</b><u>tt</u>ayyib<u>a</u>ti ol<u>a</u>ika mubarraoona mimm<u>a</u> yaqooloona lahum maghfiratun warizqun kareem<b>un</b>


Athar:
  اے  لُکو  یِمو  ایمان  چُھو  اوٚنمُت،  ﴿سوٗرٕہ  کِس  آغازس  منٛز  یِم  احکام  دِنہٕ  آمٕتۍ  ٲسۍ،  تِم  ٲسۍ  امہِ  موجوب  زِ  مُعاشرس  منٛز  ییٚلہِ  بُرٲئی  رونما  سپدِ،  تیٚلہِ  کِتھہٕ  پٲٹھۍ  گژِھ  تَمیُک  تدارُک  یُن  کرنہٕ۔  وۅنۍ  چِھ  تِم  احکام  دِنہٕ  یِوان  یُہُند  مقصد  یہِ  چُھ  زِ  معاشرس  منٛز  گژِھہ  گۅڈے  بُرٲین  ہٕنزِ  پیدٲیشہِ  پٮ۪ٹھہٕ  روک  یِنۍ  لگاونہٕ،  تہٕ  تمدن  کیٚن  طور  طریقن  ہُنٛد  اصلاح  کٔرِتھ  گژِھ  تِمن  اسباسن  ہُند  سدِّ  باب  یُن  کرنہٕ  یِمو  سٍتۍ  امہِ  قسمہٕ  چہِ  خرٲبیہِ  چھےٚ  پٲدٕ  سپدان﴾  پننیٚو  گھرو  ورٲے  مَہ  ٲسِو  دوٚیِمیٚن  ہٕندٮ۪ن  گھرن  منٛز  اَژان،  یوٚت  تام  نہٕ  گھرٕ  والیٚن  اجازت  ہیٚیِو،  تہٕ  یوٚت  تام  نہٕ  گھرٕ  والیٚن  سلام  کٔرِو،  یہِ  طریقہٕ  چُھ  تُہٕندِ  خٲطرٕ  بہتر،  امید  چھےٚ  زِ  توٚہۍ  تھٲوِو  اَمیُک  خیال۔

Mirwaiz:
  اے  باایمانو،  مَہ  ٲسِو  اَژان  کُنہِ  گرس  منٛز  پننیو  گرو  ورٲے  یوٚت  تانۍ  نہٕ  گۅڈٕ  اجازت  ٲسِو  ہیٚوان،  بیٚیہِ  یوٚت  تانۍ  نہٕ  سلام  ٲسِو  کران  گرٕ  والیٚن  پٮ۪ٹھ۔  یہِ  چھُ  تُہٕندِ  حقہٕ  سٮ۪ٹھاہ  رُت  یُتھ  توٚہۍ  ژیٚتس  تھٲوِو۔  

Tahir:
  اے  ایمان  والیو!  پننیٚو  گرَو  وَرٲے  مَہ  ٲسِو  دۆیِمیٚن  ہٕندیٚن  گرَن  منٛز  اَژان،  یۆت  تام  نہٕ  تۆہۍتِمن  اجازت  ہیٚیِو  تہٕ  تِہٕندیٚن  روزن  والیٚن  ٲسِو  (اَژوُنُے)  سلام  کران،  یہِ  چھے٘  تُہٕندِ  خٲطرٕ  بہتر  (نصیحت)  تاکہ  تۆہۍ  کٔرِو  (اَمہِ  چن  حکمتن  منٛز)  غوروفکر۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tadkhuloo buyootan ghayra buyootikum <u>h</u>att<u>a</u> tastanisoo watusallimoo AAal<u>a</u> ahlih<u>a</u> <u>tha</u>likum khayrun lakum laAAallakum ta<u>th</u>akkaroon<b>a</b>


Athar:
  پتہٕ  اگر  تَتہِ  کانٛہہ  وُچھوٗن  نہٕ،  تیٚلہِ  مَہ  سپدِو  دٲخل  یوٚت  تام  نہٕ  تۅہیہِ  اجازت  یِیہِ  دِنہٕ۔  ﴿یعنی  کٲنٛسہِ  ہٕندِس  خٲلی  گھرس  منٛز  چُھنہٕ  اَژُن  جٲیز،  اِلّا  یہِ  زِ  مکان  مٲلِکن  آسہِ  پانہٕ  امہِ  کتھہِ  ہُند  اجازت  دِیتمُت۔  مثلاً  تٔمۍ  آسہِ  تۅہیہِ  ووٚنمُت  زِ  اگر  بہٕ  تَتہِ  آسہِ  نہٕ  تیٚلہِ  بِہزیٚو  توٚہۍ  میٲنِس  کُٹھِس  منٛز،  یا  سُہ  آسہِ  بیٚیہِ  کُنہِ  جایہِ  تہٕ  تۅہیہِ  سوزیٚو  شیٚچھ  زِ  توٚہۍ  تھٲوِو  تشریف  بہٕ  واتہٕ  وُنی﴾  تہٕ  اگر  تۅہیہِ  وَننہٕ  یِیہِ  زِ  واپس  گٔژِھو،  تیٚلہِ  نیرِو  واپس،  یہِ  چُھ  تُہندِ  خٲطرٕ  زیادہ  پاک  طریقہٕ،  ﴿یعنی  یہِ  گژِھہ  نہٕ  تۅہیہِ  ناگوار  گژُھن۔  أکِس  انسانس  چُھ  حق  زِ  اگر  سُہ  کٲنٛسہِ  سمکھُن  ییٚژِھہ  نہٕ  سُہ  ہیٚکہِ  انکار  کٔرِتھ،  یا  کانٛہہ  آورِیار  آسِیٚس،  تیٚلہِ  ہیٚکہِ  معذرت  کٔرِتھ۔﴾  تہٕ  یِکینژھاہ  توٚہۍ  کران  چِھو،  اللہ  تعالیٰ  چُھ  تتھ  ٹھیک  پٲٹھۍ  زانان۔

Mirwaiz:
  ہرگاہ  نے  توٚہۍ  گرن  اندر  کانٛہہ  شخصاہ  لٔبیوٗن  توتہِ  مَہ  ٲسِو  توٚہۍ  تِمن  گرن  منٛز  اژان،  یوٚت  تانۍ  نہٕ  تۅہیہِ  اجازت  آسہِ  یِوان  دِنہٕ۔  بیٚیہِ  ہرگاہ  تۅہیہِ  وَننہٕ  آسہِ  یِوان  وُنۍ  کیٚنس  چھُنہٕ  موقعہ  ملاقاتُک،  واپس  گٔژِھو  تیٚلہِ  گژِھہ  واپس  گژُھن،  تی  چھُ  تُہٕندِ  خٲطرٕ  زیادٕہ  صفٲیی  ہُنٛد  بٲعث۔  اللہ  تعالیٰ  چھُ  تہِ  سورُے  زانان  یہِ  توٚہۍ  کران  چھِو۔  اگر  خلافِ  حکم  کانٛہہ  کٲماہ  کٔرِو  تتھ  پٮ۪ٹھ  کھیٚیِو  سزا۔

Tahir:
  پتہٕ  ہرگاہ  تۆہۍ  تِمن  (گرَن)  منٛز  کانٛہہ  شخص  موجود  لٔبِیوٗن  نہٕ  تیٚلہِ  مَہ  ٲسِو  تۆہۍ  تِمن  منٛز  اژان  یۆت  تام  نہٕ  توہیہِ  (اَمہِ  کتھہِ  ہُنٛد)  اجازت  یِیہِ  دِنہٕ  تہٕ  ہرگاہ  تۅہیہِ  وَننہٕ  یِیہِ  زِ  واپس  گٔژِھو  تیٚلہِ  ٲسِو  تۆہۍ  واپس  نیران،  یہِ  چھے٘  تُہٕندِس  حقس  منٛز  سیٚٹھاہ  پٲکیزٕہ  کتھ،  تہٕ  اللہ  تعالیٰ  چُھ  تِمَو  کامیو  نِشہِ  یِمہٕ  تۆہۍ  کران  چِھو  وارٕ  پٲٹھۍ  زٲنِیاب۔

Transliteration:
  Fain lam tajidoo feeh<u>a</u> a<u>h</u>adan fal<u>a</u> tadkhulooh<u>a</u> <u>h</u>att<u>a</u> yu<u>th</u>ana lakum wain qeela lakumu irjiAAoo fa<b>i</b>rjiAAoo huwa azk<u>a</u> lakum wa<b>A</b>ll<u>a</u>hu bim<u>a</u> taAAmaloona AAaleem<b>un</b>


Athar:
  البتہ  اتھ  منٛز  چُھنہٕ  تُہٕندِ  خٲطرٕ  کانٛہہ  حرج،  زِ  تِتھیٚن  گھرن  منٛز  أژِو  یِمن  منٛز  نہٕ  کانٛہہ  روزان  آسہِ،  تہٕ  یِمن  منٛز  تُہندِ  فٲیدُک  ﴿یا  کامہِ﴾  ہُند  کانٛہہ  چیز  آسہِ  ﴿امہِ  نِشہِ  چِھ  مُراد  ہوٹل،  سراے،  مہمان  خانہٕ،  دُکان،  مسافر  خانہٕ  بیترِ،  ییٚتہِ  لُکن  دٲخل  سپدنُک  عام  اجازت  آسہِ﴾  توٚہۍ  یِکینژھاہ  ظٲہر  چِھو  کران  تہٕ  یِکینژھاہ  چُھپاوان  چِھو،  اللہ  تعالیٰ  چُھ  سورُے  زانان۔

Mirwaiz:
  تۅہیہِ  چھُنہٕ  کانٛہہ  گناہ  ہرگاہ  توٚہۍ  أژِو  تِمن  گرن  اندر  یِمن  منٛز  نہٕ  لوٗکھ  عیال  ہیتھ  بسان  آسن،  تِمن  منٛز  آسہِ  تُہُند  کانٛہہ  سامانہٕ،  سُہ  گوٚو  مسجد،  مدرسہ،  سراے،  ہوٹل  ہیوٗ،  یِتھیٚن  مکانن  اندر  بلااجازت  اَژنس  چھُنہٕ  کانٛہہ  حرج۔  اللہ  تعالیٰ  چھُ  زانان  تہِ  سورُے  یہِ  توٚہۍ  نٔنِراوان  چھِو  بیٚیہِ  یہِ  کھٔٹِتھ  تھاوان  چھِو،  پرتھ  حالس  منٛز  گژِھہ  کھۅژُن  خدایس۔

Tahir:
  اَتھ  منٛز  چُھنہٕ  تۅہیہِ  پیٚٹھ  گناہ  زِ  تۆہۍ  أژِو  تِمن  مکانن  (تہٕ  عمارتن)  منٛز  یِمہٕ  کٲنسہِ  ہٕنزٕ  مستقل  روزن  جایہِ  چھَنہٕ  (مثلاً  ہوٹل،  سراے  تہٕ  مسافر  خانہٕ  وغٲرن  منٛز  اژو  اجازت  وَرٲے  تِکیازِ)  تِمن  منٛز  چُھ  تۅہیہِ  فٲیدٕہ  تُلنُک  حق  (حٲصل)،  تہٕ  اللہ  تعالیٰ  چُھ  تِمن (تمام  کتھن)  زانان  یِمہٕ  تۆہۍ  ظٲہر  چِھو  کران  تہٕ  یِمہٕ  تۆہۍ  کٔھٹِتھ  چِھو  تھاوان۔

Transliteration:
  Laysa AAalaykum jun<u>ah</u>un an tadkhuloo buyootan ghayra maskoonatin feeh<u>a</u> mat<u>a</u>AAun lakum wa<b>A</b>ll<u>a</u>hu yaAAlamu m<u>a</u> tubdoona wam<u>a</u> taktumoon<b>a</b>


Athar:
  اے  نبیؐ،  مومن  مردن  ؤنِو  زِ  پننہِ  نظرٕ  تھٲوِن  بچٲوِتھ،  ﴿دراصل  چُھ  غَضِّ  بصرُک  حکم  آمُت  دِنہٕ  ییٚمیُک  ترجمہٕ  عام  پٲٹھۍ  نظر  بۅن  تھاوٕنۍ  یا  بۅن  کُن  وُچُھن  کرنہٕ  چُھ  یِوان۔  دراصل  چُھنہٕ  امہِ  حُکمُک  مطلب  پرٛتھ  وقتہٕ  بۅن  کُنُے  وُچُھن  بلکہ  چُھ  پوٗرٕ  پٲٹھۍ  مُدے  گٔنڈِتھ  نہ  وُچُھن،  یا  وُچھنہٕ  خٲطرٕ  پننہِ  أچھ  بالکل  آزاد  تراونُک۔  یہِ  مفہوم  چُھ  نظر  بچاونہٕ  سٍتۍ  ٹھیک  پٲٹھۍ  ادا  سپدان۔  یعنی  یُس  چیز  وُچُھن  منٲسب  آسہِ  نہٕ،  تمہِ  نِشہِ  گژِھہ  نظر  ڈالٕنۍ،  یہِ  نہ  کینٛہہ  زِ  انسان  روزِ  بۅن  کُنُے  وُچھان  یا  تھاوِ  پنٕنۍ  نظر  دٔچُھن  یا  کھۅوُر  کُن۔  تہٕ  یہِ  کتھ  چھےٚ  سیاق  و  سباق  نِشہِ  تہِ  پے  لگان  زِ  یہِ  پابندی  یَتھ  چیزس  پٮ۪ٹھ  عٲید  چھےٚ  کرنہٕ  آمٕژ،  سُہ  چُھ  مردن  ہُند  مستوٗراتن  کُن  وُچُھن،  یا  دوٚیمیٚن  لُکن  ہٕندِس  سترس  نظر  تراوٕنۍ،  یا  فحش  چیزن  پٮ۪ٹھ  نظر  جماوٕنۍ﴾  تہٕ  پننیٚن  شرمگاہن  ہٕنز  کٔرِن  حفاظت،  یہِ  چُھ  تِہندِ  خٲطرٕ  زیادٕہ  پٲکیزٕہ  طریقہ،  یِکینژھاہ  تِم  کران  چِھ،  اللہ  تعالیٰ  چُھ  تمہِ  نِشہِ  با  خبر  روزان۔

Mirwaiz:
  فرمٲوِو  توٚہۍ  یارسول  اللہؐ  باایمان  مردن،  تِم  ؤٹِن  أچھ  پننہِ  وۅپر  زنانن  کُن  نظر  دِنہٕ  نِشہِ،  بیٚیہِ  کٔرِن  رٲچھ  سترٕ  چن  جاین  پننین  وۅپر  زنانن،  غٲر  منکوحن  سٍتۍ  یا  لۅکٹین  سٍتۍ  بدکٲری  کرنہٕ  نِشہِ،  تی  چھُ  زیادٕہ  مفید  تِہِندِ  خٲطرٕ۔  پٔزِپٲٹھۍ  اللہ  تعالیٰ  ہس  چھےٚ  خبر  تَمہِ  سارِچی  یہِ  تِم  کران  چھِ،  سُھ  دِیَو  یِژھن  یچھ  کامین  پٮ۪ٹھ  سزا۔

Tahir:
  تۆہۍ  فرمٲوِو  مومن  مردن  زِ  تِم  ٲسِن  پننہِ  نظرٕ  بۅن  کُن  تھاوان  تہٕ  پننیٚن  شرمگاہن  ٲسِن  رٲچھ  کران،  یہِ  چھے٘  تِہِندِ  خٲطرٕ  سیٚٹھاہ  پٲکیزٕہ  کتھ۔  بے  شک  چُھ  اللہ  تعالیٰ  تِمَو  کامیو  نِشہِ  وارٕ  پٲٹھۍ  زٲنیاب  یِمہٕ  یِم  کران  چِھ۔

Transliteration:
  Qul lilmumineena yaghu<u>dd</u>oo min ab<u>sa</u>rihum waya<u>h</u>fa<i><u>th</u></i>oo furoojahum <u>tha</u>lika azk<u>a</u> lahum inna All<u>a</u>ha khabeerun bim<u>a</u> ya<u>s</u>naAAoon<b>a</b>


Athar:
  اے  نبیؐ،  مومن  مستوٗراتن  ؤنِو  پننہِ  نظرٕ  تھٲوِن  بچٲوِتھ،  تہٕ  پننیٚن  شرمگاہن  کٔرِن  حفاظت  ﴿یہِ  کتھ  گژِھ  درنظر  روزٕنۍ  زِ  شریعتِ  الہٰی  چُھنہٕ  مستوٗراتن  نِشہِ  یُتُے  مُطالبہٕ  کران  یُس  تٔمۍ  مردن  چُھ  کوٚرمُت۔  یعنی  نظر  بچاوٕنۍ  تہٕ  شرمگاہن  حفاظت  کرٕنۍ،  بلکہ  چُھ  سُہ  یِمن  بیٚیہِ  تہِ  کینٛہہ  مطالبہٕ  کران  یِم  تٔمۍ  مردن  چِھنہٕ  کٔرِمٕتۍ۔  امہِ  نِشہِ  چُھ  صاف  ظٲہر  زِ  اتھ  معاملس  منٛز  چَھنہٕ  زٔنۍ  تہٕ  مرد  یکساں۔﴾  تہٕ  پنُن  بناو  سنگھار  مَہ  ہٲوِن،  سواے  تہِ  یہِ  پانے  ظٲہر  سپدِ،  تہٕ  پننیٚن  سینَن  پٮ۪ٹھ  تھٲوِن  پننیٚن  کلہٕ  دَجن  ﴿ڈپٹن﴾  ہٕنزٕ  لوٗنچہِ  ترٲوِتھ۔  تِمہٕ  مَہ  کٔرِن  پنُن  بناو  سنگھار  ظٲہر،  مگر  یِمن  لُکن  برونٛہہ  کَنہِ:  خاندار،  مول،  خاندارن  ہٕنٛدۍ  مٲلۍ۔  ﴿مٲلۍ  سٕندِس  مفہومس  منٛز  چُھ  بُڈِبب،  بَڈٕ  بُڈِبب،  ماجہِ  بُڈِبب،  ماجہِ  بُڈٕ  بُڈِبب  شٲمل۔  لہٰذا  ہیٚکہِ  اکھ  زٔنۍ  پننِس  خاندار  سٕندِس  مٲلۍ  بُڈِببس  تہٕ  تٔمۍ  سٕندِس  ماجہِ  بُڈِببس  برونٛہہ  کُن  تہِ  تِتھے  پٲٹھۍ  یِتھ،  یِتھہٕ  پٲٹھۍ  پننِس  مٲلِس  یا  ہیھرٕ  بابس  برونٛہہ  کُن  چھےٚ  یِوان۔﴾  پننیٚن  نیچوٮ۪ن،  خاندارن  ہٕندٮ۪ن  نیچوٮ۪ن،  ﴿نیچوٮ۪ن  منٛز  چِھ  زُرۍ،  زُرٮ۪ن  ہٕنٛدۍ  شُرۍ  سٲری  شٲمل۔  تہٕ  اتھ  معاملس  منٛز  چَھنہٕ  پننِس  تہٕ  وۅرس  منٛز  کانٛہہ  فرق۔  پننیٚن  وۅرٕ  شُرٮ۪ن  ہٕندٮ۪ن  شُرٮ۪ن  برونٛہہ  کنہِ  تہِ  ہیٚکہِ  اَکھ  زٔنۍ  تِتھے  پٲٹھۍ  آزادی  سان  زِینتُک  اظہار  کٔرِتھ  یِتھہٕ  پٲٹھۍ  خۅد  پننیٚن  شُرٮ۪ن  تہٕ  زُرٮ۪ن  برونٛہہ  کنہِ  ہیٚکہِ  کٔرِتھ۔﴾  پننیٚن  باین۔  ﴿باین  منٛز  چِھ  پنٕنۍ  تہٕ  وۅرٕ  سٲری  شٲمل﴾  باین  ہٕنٛدٮ۪ن  شُرٮ۪ن،  بینیٚن  ہٕندٮ۪ن  شُرٮ۪ن۔  ﴿بایَو  بییٚنو  نِشہِ  چُھ  مُراد  ترشوٕنۍ  قٕسمن  ہٕندۍ  بٲے  بیٚنہِ،  تہٕ  تِہندٮ۪ن  شُرین  تہٕ  زُرٮ۪ن  سارِنٕے  پٮ۪ٹھ  چُھ  یِہندٮ۪ن  اولادن  ہُند  اِطلاق  سپدان﴾  تِمہٕ  مستوٗراتہٕ  تہِ  یِمن  سٍتۍ  وۅتھان  بیٚہوان  چھےٚ،  ﴿امہِ  نِشہِ  چُھ  پٲنۍ  پانے  یہِ  ظٲہر  سپدان  زِ  آوارہ  تہٕ  بد  اطوار  زنانن  برونٛہہ  کنہِ  پزِ  نہٕ  شریف  مسلمان  مستوٗراتن  پننہِ  زینتُک  اظہار  کرُن﴾  پنٕنۍ  لونڈی  غلام،  تِم  زیرِ  دست  ﴿ماتحت  خدمت  گار﴾  مرد،  یِم  نہٕ  بیٚیہِ  کُنہِ  قسمُک  غرض  آسن  تھاوان  ﴿یعنی  زیرِ  دست  آسنہٕ  کِس  بُنیادس  پٮ۪ٹھ  آسہِ  نہٕ  تِمن  متعلق  یہِ  شک  کرنٕچ  گُنجٲیش  زِ  تِم  ہیٚکن  امہِ  گھر  چن  مستوٗراتن  ہٕندِس  معاملس  منٛز  کُنہِ  ناپاک  خواہشہِ  ہٕنز  ہمت  کٔرِتھ۔﴾  تہٕ  تِم  شُرۍ  یِم  نہٕ  وُنہِ  مستوٗراتن  ہٕنٛزو  پوشیدٕہ  کتھو  نِشہِ  وٲقف  آسن  گٔمٕتۍ۔  تِمہٕ  مَہ  پکِن  زمینس  پٮ۪ٹھ  پنٕنۍ  کھۅر  ہٕکہٕ  تراوان  تراوان  زِ  یۅسہٕ  پنٕنۍ  زنیت  تِمو  چُھپٲوِتھ  آسہِ  تھٲومٕژ  تمیُک  لگہِ  لُکن  پے۔  اے  مومنو،  توٚہۍ  سٲری  کٔرِو  رٔلِتھ  اللہ  تعالیٰ  ہس  ﴿برونٛہہ  کنہِ﴾  توبہ،  اُمید  چھےٚ  زِ  فلاح  لٔبِو۔

Mirwaiz:
  بیٚیہِ  فرمٲوِو  باایمان  زنانن  کہ  تِمہٕ  تہِ  ؤٹِن  أچھ  پننہِ  وۅپر  مردن  کُن  نظر  دِنہٕ  نِشہِ  بیٚیہِ  کٔرِن  رٲچھ  پننین  سترٕ  چن  جاین  بدکاری  نِشہِ،  بیٚیہِ  مَہ  نٔنِرٲوِن  تِمہٕ  پننہِ  زینت  چہ  جایہِ  مگرے  تِمے  جایہِ  یِمَو  اندرٕہ  نیٚبر  کُن  آسن،  مجبوٗری  آسہِ  تِمہٕ  جایہِ  نٔنِراونہِ،  سُہ  گوٚو  بُتھ،  اَتھہٕ  زٕہ  تہٕ  کھۅر  زٕہ۔  بیٚیہِ  کٔرِن  تِمہٕ  کلہٕ  تہٕ  سینہٕ  پوٗشیدٕہ  تھاونٕچ  سٮ۪ٹھاہ  کوشش۔  تتھ  سلسلس  منٛز  چھُ  لٲزم  تِمن  کہ  پوٗژ  تہٕ  سرژادر  ترٲوِن  تِمہٕ  پننین  نالن  تہٕ  گریبانن  پٮ۪ٹھ  ییٚمہِ  سٍتۍ  ۂٹِس  تہٕ  نالس  آسہِ  سترسپدان،  بیٚیہِ  مَہ  نٔنِرٲوِن  گہنہٕ  چہ  جایہِ  پننہِ  مگر  پننین  خاندارن  نِشہِ،  یا  پننین  مالیٚن  نِشہِ،  یا  خاندارن  ہٕندیٚن  مالیٚن  نِشہِ  یعنی  ہیہرٕ  ﴿بابن﴾  نِشہِ،  یا  پننین  نیچِویٚن  نِشہِ،  یا  خاندارن  ہٕندیٚن  نیچویٚن  نِشہِ  یعنی  وۅرٕ  نیچویٚن  نِشہِ،  یا  پننین  باین  نِشہِ،  یا  باپپہٕ  تھٕرن  نِشہِ،  یا  بینتھٕرن  نِشہِ،  یا  پننین  زنانن  نِشہِ  یعنی  یِمہٕ  مسلمان  زنانہٕ  یِوان  گژھان  آسن  بشرطیکہ  بد  چلن  آسن  نہٕ۔  کٲفر  تہٕ  غٲرمسلم  زنانہٕ  گٔیہِ  وۅپر  مردس  برابر،  تِمن  نِشہِ  تہِ  گژِھہ  ستر  کرُن  یِتھہٕ  پٲٹھۍ  وۅپر  مردس  نِشہِ  ستر  کرنہٕ  یِوان  چھُ،  یا  پننین  کنیزن  نِشہِ،  یِمن  خدمت  گزارن  نِشہِ  یِمن  نہٕ  حاجت  آسہِ  زنانن  ہُنٛد،  مردَو  اندرٕہ،  تِمن  آسن  نہٕ  حواس  بجا  تمی  آسیکھ  نہٕ  زنانن  کُن  رغبت  تہٕ  توجہ،  یا  تِمن  لۅکٹیٚن  نِشہِ  یِم  نہٕ  وُنہِ  وٲقف  آسن  سپٕدۍ  مٕتۍ  زنانن  ہٕندیٚن  پوٗشیدٕہ  معاملاتن  پٮ۪ٹھ،  یعنی  نابالغ  تہٕ  لۅکٕٹۍ  یِمن  سارِنٕے  نِشہِ  چھُ  جٲیز  بُتھ  تہٕ  اَتھہٕ  کھۅر  نٔنِراوُنۍ،  خاوندس  نِشہِ  گژِھہ  نہٕ  بدنُخ  کانٛہہ  حصہٕ  پوٗشیدٕھ  تھاوُن  اگرچہ  خاص  جاے  وُچھِنۍ  چھےٚ  خلاف  ادب،  بیٚیہِ  گژِھہ  زنانن  ہُنٛد  پردُک  یوٗت  خیال  تھاوُن  کہ  پکان  پکان  گژھن  نہٕ  کھۅر  زورٕہ  تراوِنہِ  یُتھ  تَمہِ  زیورٕچ  آواز  وۅپر  مردن  ہٕندین  کنن  گژِھہ  یُس  زیور  تِمہٕ  پوٗشیدٕہ  تھاوان  چھےٚ  یعنی  پازیب،  بیٚیہِ  کٔرِو  توبہٕ  توٚہۍ  سٲری  اللہ  تعالیٰ  ہس  کُن  اے  باایمانو  تۅہیہِ  ہے  کینٛہہ  کوتٲہی  آسہِ  گٔمٕژ  احکامن  اندر  یُتھ  توٚہۍ  کامیاب  سَپدِو،  وَرنہٕ  معصیت  چھےٚ  مانع  کامیٲبی  سپدان۔

Tahir:
  تہٕ  تۆہۍ  فرمٲوِو  مومن  خاتونن  زِ  تِمہٕ  (تہِ)  ٲسِن  پننہِ  نظرٕ  بۅن  کُن  تھاوان  تہٕ  پننیٚن  شرمگاہن  ہٕنز  رٲچھ  ٲسِن  کران  تہٕ  پنٕنۍ  زینت  تہٕ  مٲرۍ  منٛزر  مہَ  ٲسِن  نۆن  کڑان  تَمہِ  (حصہٕ)  وَرٲے  یُس  اَمہِ  منٛزٕ  پانے  نۆن  چُھ  نیران  تہٕ  تِمہٕ  روٗزِن  پنیٚن  کلن  پیٚٹھ  ؤلِتھ  ڈُپٹہٕ  (تہٕ  ژادرٕ)  پننیٚن  نالن  تہٕ  سیٖنن  پیٚٹھ  (تہِ)  ترٲوِتھ  تہٕ  تِمہٕ  مَہ  ٲسِن  پَنُن  پٲراو  سنگار  (کٲنسہِ  نِشہِ)  نۆن  کڑان  پننیٚو  خاندارو  وَرٲے  یا  پننیو  مالیو  بُڈِببو  یا  پننین  خاندارن  ہٕندیٚو  مالیو  بُڈِ  ببویاپننیو  نیچویو  یا  پننیٚن  خاندارن  ہٕندیٚو  نیچویو  یا  پننیو  بھایو  یا  پننیو  بابتھٕرو  یا  پننیو  بیٚنتھٕرو  یا  پننیو  (ہم  مذہب،  مسلمان)  خاتونو  یاپننیو  مملوکہ  کینزویا  مردو  منٛزٕ  تِم  خدمت  گار  یِم  خوٲہش  تہٕ  شہوت  نِشہِ  ژٔھرۍ  آسن  یا  تِمو  شُریو  یِم  (شُرۍ  خیالہٕ  کِنۍ  وُنہِ)  زنانن  ہٕندیو  پردٕہ  والیو  چیزو  نِشہِ  باخبر  سپٕدۍ  نہٕ  (یِم  تہِ  چِھ  مستثنیٰ)  تہٕ  نَہ  مہَ  ٲسِن  (پکان  پکان)  پنٕنۍ  کھۅر  (زمینس  پیٚٹھ  تِتھہٕ  پٲٹھۍ)  دٲرِتھ  دِوان  زِ  (کھۅرو  ہٕندِ  چھَنۍ  چھَنۍ  سٍتۍ)  لگہِ  تِہِندِ  تَمہِ  پٲراوُک  پے  یُس  تِمہٕ  (شریعت  کہ  حکمہٕ  سٍتۍ)  کٔھٹِتھ  چھے٘  تھٲوِتھ، تہٕ  تۆہۍ  سٲری  کٔرِو  اللہ  تعالیٰ  سٕنزِ  بارگاہِ  منٛز  توبہٕ  اے  مومنو!  تاکہ  تۆہۍ  لٔبِو  (یِمن  احکامن  پیٚٹھ  عمل  کٔرِتھ)  کامیٲبی۔

Transliteration:
  Waqul lilmumin<u>a</u>ti yagh<u>d</u>u<u>d</u>na min ab<u>sa</u>rihinna waya<u>h</u>fa<i><u>th</u></i>na furoojahunna wal<u>a</u> yubdeena zeenatahunna ill<u>a</u> m<u>a</u> <i><u>th</u></i>ahara minh<u>a</u> walya<u>d</u>ribna bikhumurihinna AAal<u>a</u> juyoobihinna wal<u>a</u> yubdeena zeenatahunna ill<u>a</u> libuAAoolatihinna aw <u>a</u>b<u>a</u>ihinna aw <u>a</u>b<u>a</u>i buAAoolatihinna aw abn<u>a</u>ihinna aw abn<u>a</u>i buAAoolatihinna aw ikhw<u>a</u>nihinna aw banee ikhw<u>a</u>nihinna aw banee akhaw<u>a</u>tihinna aw nis<u>a</u>ihinna aw m<u>a</u> malakat aym<u>a</u>nuhunna awi a<b>l</b>tt<u>a</u>biAAeena ghayri olee alirbati mina a<b>l</b>rrij<u>a</u>li awi a<b>l</b><u>tt</u>ifli alla<u>th</u>eena lam ya<i><u>th</u></i>haroo AAal<u>a</u> AAawr<u>a</u>ti a<b>l</b>nnis<u>a</u>i wal<u>a</u> ya<u>d</u>ribna biarjulihinna liyuAAlama m<u>a</u> yukhfeena min zeenatihinna watooboo il<u>a</u> All<u>a</u>hi jameeAAan ayyuh<u>a</u> almuminoona laAAallakum tufli<u>h</u>oon<b>a</b>


Athar:
  تۅہیہِ  منٛزٕ  یِم  لُکھ  نیتھرٕ  ورٲے  آسن،  تہٕ  تُہنزو  لونڈیَو  تہٕ  غلامَو  منٛزٕ  یِم  صالح  آسن،  تِہِندۍ  نکاح  کٔرِو  اگر  تِم  غریب  آسن،  اللہ  تعالیٰ  کرِ  تِمن  پننہِ  فضلہٕ  سٍتۍ  غنی  اللہ  تعالیٰ  چُھ  سٮ۪ٹھاہ  وُسعت  وول  تہٕ  علم  وول۔

Mirwaiz:
  بیٚیہِ  کٔرِو  نیتھٕر  تِمن  یِم  تۅہیہِ  اندرٕہ  نیتھرٕہ  ورٲے  تہٕ  بے  نکاح  آسن،  اَدٕہ  تِم  مرد  ٲسِتن  یا  زنانہٕ،  بیٚیہِ  یِم  نکاح  کرنس  قابل  آسن  تُہٕندیٚو  غلامو  اندرٕہ  بیٚیہِ  کینیزو  أندرٕہ،  بیٚیہِ  گژِھہ  یاد  تھاوُن  کہ  پننِس  عزیز  یا  پننِس  عزیز  سٕندِس  خاوندٕہ  سُند  فقیر  آسُن  گژِھہ  نہٕ  مانع  سپدُن  تِمن  ہٕندِ  نکاح  نِشہِ،  کیازِ  ہرگاہ  ہے  تِم  فقیر  تہٕ  محتاج  آسن،  اللہ  تعالیٰ  کرِ  تِمن  پننہِ  فضلہٕ  سٍتۍ  مالدار  نکاح  کرنہٕ  پتہٕ  ییٚلہِ  تِمن  اندر  روٗزی  کماونٕچ  قٲبلیت  آسہِ،  اللہ  تعالیٰ  چھُ  وسعت  وول،  سُھ  یس  ییٚژِھہ  تس  کرِ  رزقس  اندر  وسعت،  سُہ  چھُ  سوُرُے  زانہٕ  وُن،  سارِنٕے  ہُنٛڈ  حال  چھُ  تس  معلوم۔

Tahir:
  تہٕ  تۆہۍ  ٲسِو  پننیو  مردو  تہٕ  خاتونو  منٛزٕ  تِہُنٛد  نکاح  کران  یِم  (نکاح  چہ  وٲنسہِ  باوجود)  اَزدوٲجی  زندگی  وَرٲے  (روزان)  آسن  تہٕ  پننیٚن  صلاحیت  تھاون  والین  غلامن  تہٕ  کنیزن  ہُنٛدتہِ  (ٲسِو  نکاح  کران)،  ہرگاہ  تِم  مۅحتاج  آسن  (تیٚلہِ)  کرِ  اللہ  تعالیٰ  تِمن  پننہِ  فضل  سٍتۍ  غنی،تہٕ  اللہ  تعالیٰ  چُھ  سیٚٹھاہ  وسعت  وول  سیٚٹھاہ  علم  وول۔

Transliteration:
  Waanki<u>h</u>oo alay<u>a</u>m<u>a</u> minkum wa<b>al</b><u>ssa</u>li<u>h</u>eena min AAib<u>a</u>dikum waim<u>a</u>ikum in yakoonoo fuqar<u>a</u>a yughnihimu All<u>a</u>hu min fa<u>d</u>lihi wa<b>A</b>ll<u>a</u>hu w<u>a</u>siAAun AAaleem<b>un</b>


Athar:
  تہٕ  یِم  نِکاحُک  موقع  لبن  نہٕ  تِمن  پزِ  زِ  عِفّت  مٲبی  ﴿پاکدامنی﴾  کٔرِن  اختیار،  یوٚت  تام  زن  اللہ  تعالیٰ  تِمن  پننہِ  فضلہٕ  سٍتۍ  غنی  کرِ۔  تہٕ  تُہٕندیٚو  مملوٗکَو  ﴿غلامَو﴾  منٛزٕ  یِم  مکاتبتُک  درخواست  کرن،  تِمن  سٍتۍ  کٔرِو  مکاتبت،  ﴿مکاتبتُک  مطلب  چُھ  یہِ  زِ  کانٛہہ  غلام  یا  لونڈی  کرِ  پننِس  مٲلِکس  اکھ  مُعاوضہٕ  ادا  کرنٕچ  پیشکش،  تہٕ  ییٚلہِ  مٲلِک  یہِ  قبول  کرِ،  تیٚلہِ  گژَھن  دۅشوٕنۍ  درمیان  شرٲیط  یِنۍ  لیٚکھنہٕ﴾  اگر  تۅہیہِ  پے  آسیٚو  زِ  یِمن  منٛز  چُھ  رٕژَر۔  ﴿رٕژرٕ  نِشہِ  چُھ  مُراد  زٕہ  چیز،  اکھ  یہِ  زِ  غلامس  منٛز  آسہِ  مالِ  کتابت  ادا  کرنٕچ  صلٲحیت۔  دوٚیُم  یہِ  زِ  أمِس  منٛز  آسہِ  تیٖژھا  دیانت  تہٕ  راست  بٲزی  زِ  تٔمۍ  سٕندِس  قَولس  پٮ۪ٹھ  یِیہِ  اعتماد  کٔرِتھ  معاہدہ  کرنہٕ۔﴾  تہٕ  تِمن  دِیِو  تمہِ  مالہٕ  منٛز  یُس  خداین  تۅہیہِ  چُھنو  دُیتمُت  ﴿یہِ  چُھ  عام  حُکم،  مٲلِک  تہِ  کٔرِن  کینٛہہ  نَتہٕ  کینٛہہ  رقم  معاف،  مسلمان  تہِ  کٔرِن  یِمن  مدد۔  بیت  المال  منٛزٕ  تہِ  گژِھہ  یِمن  اعانت  کرنہٕ  یُن۔﴾  تہٕ  پننہِ  لونڈیہِ  مَہ  کٔرِیوٗکھ  بد  کٲری  پٮ۪ٹھ  مجبور  ﴿جٲہلیّت  کِس  زمانس  منٛز  ٲسۍ  اہلِ  عرب  پننیو  لونڈیَو  ہٕندِ  ذریعہ  بد  کٲری  ہُند  پیشہٕ  کرناوان،  تہٕ  تِہنز  کمٲے  ٲسۍ  کھیٚوان،  اسلامَس  منٛز  آو  یہِ  پیشہٕ  ممنوع  قرار  دِنہٕ۔﴾  ییٚلہِ  زن  تِمہٕ  پانہٕ  آسن  پاک  دامن  یژھان  روزُن  ﴿مطلب  چُھ  یہِ  زِ  اگر  لونڈی  خۅد  پننہِ  مرضی  بد  کٲری  ہٕنز  مرتکب  سپدِ  تیٚلہِ  چھےٚ  سۅ  پننہِ  جُرمٕچ  پانہٕ  ذمہ  دار۔  قانون  رٹہٕ  تٔمِسٕے  تٔمۍ  سٕندِس  جُرمس  پٮ۪ٹھ،  البتہ  اگر  أمۍ  سُند  مٲلک  جبر  کٔرِتھ  أمِس  یہِ  پیشہ  اختیار  کرناوِ،  تیٚلہِ  چھےٚ  ذمہ  دٲری  مٲلِک  سٕنز  تہٕ  سُے  یِیہِ  رٹنہٕ﴾  تاکہ  تۅہیہِ  گژھنَو  دُنیٲوی  فٲیدٕہ  حٲصل،  تہٕ  یُس  اکھا  تِمن  مجبور  کرِ،  تیٚلہِ  چُھ  امہِ  جبرٕ  پتہٕ  اللہ  تعالیٰ  تِہندِ  خٲطرٕ  غفور  و  رحیم۔

Mirwaiz:
  بیٚیہِ  روٗزِن  پاک  دامن  تِم  لوٗکھ  یِم  نہٕ  نیتھٕر  ہیکان  چھِ  تنگ  دستی  ہٕندِ  سببہٕ  کٔرِتھ  یوٚت  تانۍ  اللہ  تعالیٰ  مالدار  کرِ  تِمن  پننہِ  فضلہٕ  سٍتۍ،  بیٚیہِ  یِم  خوٲہش  مند  آسن  مالس  بدل  آزاد  سپدنٕکۍ،  تُہٕندیٚو  غلامو  یا  کنیزو  اندرٕہ  تِم  بنٲوِیوٗکھ  مکٲتب  ہرگاہ  تۅہیہِ  تِمن  منٛز  کُنہِ  خوبی  و  بہتری  ہٕندۍ  آثار  و  علامات  لبنہٕ  یِن۔  بیٚیہِ  ٲسِو  تِمن  امدادکران  خداے  سٕندِ  تمہِ  مالہٕ  منٛزٕ  کینٛہہ  دِوان  یُس  مال  تٔمۍ  تۅہیہِ  عا  کوٚرمُت  چھُو،  بیٚیہِ  مَھ  کٔرِیوٗکھ  مجبور  پننہِ  کنیزٕہ  بدکٲری  پٮ۪ٹھ  ہرگاہ  تِمہٕ  ییٚژھن  تَمہِ  نِشہِ  بَچُن  تہٕ  پاک  و  پٲکیزٕہ  روزُن،  کیا  توٚہۍ  چھِوٕہ  یہِ  یچھ  کٲم  کرنٲوِتھ  ژھانڈان  دنیاچہ  ناپایدار  زندگی  ہُنٛڈ  سامانہٕ۔  بیٚیہِ  یُس  تِمن  یہِ  یچھ  کٲم  کرنس  پٮ۪ٹھ  مجبور  کرِ،  اللہ  تعالیٰ  کرِ  تِمن  مجبوٗر  کرنہٕ  پتہٕ  مغفرت  تہٕ  رحم۔  مجبور  کروُنِس  کرِ  سخت  عذابس  گرفتار۔

Tahir:
  تہٕ  تِتھیٚن  لُکن  پَزِ  پاک  دامنی  ورتاوٕنۍ  یِمن  نکاح  (کرنُک  طاقت)  چُھنہٕ  یۆت  تام  زِ  اللہ  تعالیٰ  کرِ  تِمن  پننہِ  فضل  سٍتۍ  غنی  (یعنی  دولت  کرِ  عطا)،  تہٕ  تُہٕندیو  زیرِ  دستو  (یعنی  ماتحت  غلاموتہٕ  کنیزو)  منٛزٕیِم  مکاتب  (یعنی  کینہہ  مال  کمٲوِتھ  دِنہٕ  کِس  شرطس  پیٚٹھ  آزاد)  سپدُن  یژھن  تیٚلہِ  کٔرِیوٗکھ  تِم  مکاتب  (کینہہ  مال  کمٲوِتھ  دِنہٕ  کِس  شرطس  پیٚٹھ  آزاد)  اگر  تۆہۍ  تِمن  منٛز  رٕژر  زانان  چِھو  تہٕ  تۆہۍ  دِیِو  (پانہٕ  تہِ)  تِمن  اللہ  تعالیٰ  سٕندِ  مالہٕ  منٛزٕ  (آزاد  سپدنہٕ  خٲطرٕ)  یُس  تٔمۍ  تۅہیہِ  عطا  چُھنو  کۆرمُت،  تہٕ  پننہِ  کنیزٕہ  مَہ  کٔرِیوٗکھ  دنیٲوی  زندگی  ہُنٛد  فٲیدٕہ  حٲصل  کرنہٕ  مۅکھہٕ  بدکٲری  پیٚٹھ  مجبور  ییٚلہِ  زن  تِمہٕ  پاک  دامن  (یا  نکاح  کِس  حفاظتس  منٛز)  روزُن  چھے٘  یژھان،تہٕ  یُس  شخص  تِمن  مجبور  کرِ  تیٚلہِ  چُھ  اللہ  تعالیٰ  تِہِندِ  مجبور  سپدنہٕ  پتہٕ  (تہِ)  بۆڈ  بخشن  وول  مہربان۔

Transliteration:
  WalyastaAAfifi alla<u>th</u>eena l<u>a</u> yajidoona nik<u>ah</u>an <u>h</u>att<u>a</u> yughniyahumu All<u>a</u>hu min fa<u>d</u>lihi wa<b>a</b>lla<u>th</u>eena yabtaghoona alkit<u>a</u>ba mimm<u>a</u> malakat aym<u>a</u>nukum fak<u>a</u>tiboohum in AAalimtum feehim khayran wa<u>a</u>toohum min m<u>a</u>li All<u>a</u>hi alla<u>th</u>ee <u>a</u>t<u>a</u>kum wal<u>a</u> tukrihoo fatay<u>a</u>tikum AAal<u>a</u> albigh<u>a</u>i in aradna ta<u>h</u>a<u>ss</u>unan litabtaghoo AAara<u>d</u>a al<u>h</u>ay<u>a</u>ti a<b>l</b>dduny<u>a</u> waman yukrihhunna fainna All<u>a</u>ha min baAAdi ikr<u>a</u>hihinna ghafoorun ra<u>h</u>eem<b>un</b>


Athar:
  اسہِ  چِھ  صاف  صاف  ہدایت  دِنہٕ  وٲلۍ  آیات  تۅہیہِ  نِشہِ  سوٗزِمٕتۍ،  تہٕ  تِمن  قومن  ہٕنزٕ  عبرتناک  مِثالہٕ  تہِ  چھےٚ  تۅہیہِ  برونٛہہ  کنہِ  پیش  کرِمَژٕ،  یِم  تۅہیہِ  برونٛہہ  چِھ  گُزریمٕتۍ،  تہٕ  تِمہٕ  نصیحت  چھےٚ  اسہِ  کرِمژٕ،  یِمہٕ  کھۅژن  والیٚن  ہٕندِ  خٲطرٕ  چھےٚ  آسان۔

Mirwaiz:
  پٔزِپٲٹھۍ  بیٚیہِ  کٔرۍ  اَسہِ  نٲزل  تُہٕندِ  ہدایتہٕ  خٲطرٕیتھ  سورہ  شریفس  منٛز  رسول  اللہ  صلی  اللہ  علیہ  و سلمن  ہٕندِ  ذریعہ  تۅہیہِ  کُن  اے  مسلمانو  نٔنۍ  آیات  تہٕ  احکام،  بیٚیہِ  کینٛہہ  مثالہٕ،  مختصر حالات  تِم  لوٗکن  ہٕندۍ  یِم  تۅہیہِ  برونٹھ  گُزریمٕتۍ  چھِ،  بیٚیہِ  بٔڈ  نصیحت  کھۅژوُنین  تہٕ  پرہیزگارن  ہٕندِ  خٲطرٕ۔

Tahir:
  تہٕ  بے  شک  چِھ  اَ  سہِ  تۅہیہِ  کُن  واضح  تہٕ  ٹاکارٕہ  آیات  نٲزل  کرِمٕتۍتہٕ  کینہہ  تِمن  لُکن  ہٕنز  مثالہٕ  (یعنی  قصہ  عائشہ  ہٕکۍپٲٹھۍ  قصہ  مریم  تہٕ  قصہ  یوسف)  یِم  تۅہیہِ  برونٛہہ  چِھ  گزریمٕتۍ  تہٕ  (یہِ)  چھے٘  پرہیزگارن  خٲطرٕ  نصیحت۔

Transliteration:
  Walaqad anzaln<u>a</u> ilaykum <u>a</u>y<u>a</u>tin mubayyin<u>a</u>tin wamathalan mina alla<u>th</u>eena khalaw min qablikum wamawAAi<i><u>th</u></i>atan lilmuttaqeen<b>a</b>


Athar:
  اللہ  تعالیٰ  چُھ  آسمانن  ہُنٛد  تہٕ  زمینُک  نُور۔  ﴿یعنی  کائناتس  منٛز  یِکینژھاہ  تہِ  ظٲہر  چُھ  سُہ  چُھ  تٔمۍ  سٕندۍ  نورٕ  کہ  بدولتہٕ﴾۔  ﴿کائناتس  منٛز﴾  چھےٚ  تٔمۍ  سٕندِ  نوٗرٕچ  مِثال  تِژھ  زنتہٕ  أکِس  طاقس  منٛز  آسہِ  ژونگ  تھٲوِتھ،  ژونگ  آسہِ  أکِس  قندیلس  منٛز،  تہٕ  قندیلُک  حال  آسہِ  یہِ  زنتہٕ  مۅختٕکۍ  پٲٹھۍ  اکھ  پرٛزلہٕ  وُن  تارُک،  تہٕ  سُہ  ژونگ  آسہِ  زیتون  کہ  اکہِ  تِتھہِ  مبارک  کُلۍ  کہ  تیٖلہٕ  سٍتۍ  روشن  یِوان  کرنہٕ،  یُس  نہ  شرقی  آسہِ  نہ  غربی  ﴿یعنی  ییٚمیُک  بُتھ  نَہ  آسہِ  مشرقس  کُن  تہٕ  نَہ  آسہِ  مغربس  کُن﴾،  ییٚمہِ  کِس  تیٖلس  پٲنۍ  پانے  آسہِ  ریٚہہ  ہیٚوان،  چاہے  تتھ  متہٕ  لٔگۍ  تن  نار،  ﴿یِتھہٕ  پٲٹھۍ﴾  آسن  گاشس  پٮ۪ٹھ  گاش  ﴿ہُرنٕکۍ  تمام  اسباب  جمع  گٔمٕتۍ۔﴾  ﴿ییٚمہِ  مثالہِ  سٍتۍ  چھےٚ  ژٲنِگس  اللہ  تعالیٰ  سٕندِس  ذاتس  سٍتۍ  تہٕ  طاقس  چھےٚ  کائناتس  سٍتۍ  تشبیہ  دِنہٕ  آمٕژ،  تہٕ  فانوس  نِشہِ  چُھ  مُراد  سُہ  پردہ  یتھ  منٛز  حضرتِ  حقن  پنُن  پان  چُھ  خلقن  ہٕنزِ  نظرِ  نِشہِ  ژھایہِ  تھوومُت۔  گویا  یہِ  پردٕہ  چُھنہٕ  فی  الحقیقت  ناراضگی  ہُند  کینٛہہ،  یہِ  چُھ  شدّتِ  ظہورُک  پردٕہ،  خلقن  ہٕنز  نظر  چھےٚ  یہِ  وُچھنَس  امہِ  موجوب  عٲجز  زِ  نوٗر  چُھ  تیوٗتاہ  شدید  تہٕ  وسیع  تہٕ  مُحیط  ییٚمیُک  ادراک  محدوٗد  أچھ  گاش  ہیٚکن  نہٕ  کٔرِتھ۔  روٗد  یہِ  مضمون  زِ،  ژونگ  آسہِ  تِتھہِ  زیتون  کُلۍ  کہ  تیٖلہِ  سٍتۍ  روشن  یِوان  کرنہٕ  یُس  نہ  شرقی  آسہِ  نہ  غربی،  یہِ  چُھ  صرف  ژانگہِ  چہ  روشنی  ہٕندِ  کمالہٕ  تہٕ  امہِ  کہ  شدّتُک  تصوّر  دِنہٕ  خٲطرٕ۔  تِکیازِ  پرٲنِس  زمانس  منٛز  ٲس  زیادہ  کھۅتہٕ  زیادہ  روشنی  روغن  زیتون  کیٚو  ژانگیو  سٍتۍ  حاصل  یِوان  کرنہٕ،  تہٕ  یِمن  منٛز  اوس  روشن  ترین  ژونگ  سُہ  آسان  یُس  بُلند  تہٕ  کُھلہٕ  جایہِ  ہٕندِ  کُلہِ  منٛزٕ  کڑنہٕ  آمتہِ  تیٖلُک  آسِہے۔  تہٕ  یُس  یہِ  فرماونہٕ  آو  زِ،  ییٚمہِ  کِس  تیٖلس  پانۍ  پانے  آسہِ  ریٚہہ  ہیٚوان  چاہے  تتھ  متہٕ  لٔگۍ  تن  نار،  امہِ  نِشہِ  تہِ  چُھ  مقصد  ژانگہِ  کہ  گاشُک  زیادہ  کھۅتہٕ  زیادہ  تیز  تصوّر  دِیُن۔﴾  اللہ  تعالیٰ  یَس  پننِس  نوٗرس  کُن  یژھان  چُھ  رہنمٲئی  چُھس  فرماوان،  سُہ  چُھ  لُکن  مِثالو  سٍتۍ  کتھ  سمجھاوان۔  تہٕ  سُہ  چُھ  پرٛتھ  چیزٕ  نِشہِ  خوب  وٲقف۔

Mirwaiz:
  اللہ  تعالیٰ  ہٕے  چھُ  نوٗر  ہدایت  کروُن  تِمن  یِم  آسمانن  منٛز  روزوُنۍ  چھِ  بیٚیہِ  یِم  زمینس  منٛز  روزوُنۍ  چھِ  یعنی  آسمان  و  زمینس  منٛز  یِمن  ہدایت  سَپُد  تِمن  سارِنٕے  کوٚر  ہدایت  اللہ  تعالیٰ  نٕے۔  آسمان  و  زمینس  منٛز  چھُ  مُراد  سورُے  عالم۔  پس  یِم  مخلوقات  آسمان  و  زمین  نِشہِ  نیٚبر  چھِ  مثلاً  حٲملانِ  عرش  وغٲرٕہ  تِم  سٲری  سپٕدۍ  اَتھ  منٛز  شٲمل۔  تِہِندِ  نوٗرِ  ہدایتٕچ  عجیب  حالت  چھےٚ  تِژٕھے  کہ  توٚہۍ  زٲنِتَو  اَکھ  طاقچہِ  ہَناہ،  تتھ  پٮ۪ٹھ  چھُ  اَکھ  ژونگاہ،  سُے  ژونگ  چھُ  اَتھ  طاقچس  پٮ۪ٹھ  أکِس  شیشوِس  قندیلس  منٛز،  یہِ  شیشُو  قندیل  چھُ  تِیُتھ  صاف  زَن  سُہ  سِتارہ  چھُ  زوتان۔  سُہ  ژونگ  چھُ  زالنہٕ  یِوان  اَکہِ  مفید  تہٕ  بابرکت  کُلہِ  کہ  تیٖلہٕ  سٍتۍ،  سُہ  کُل  گوٚو  درختِ  زیتون  یُس  نَہ  مشرقس  کُن  چھُ،  نَہ  مغربس  کُن  بلکہ  چھُ  تِژِھہ  جایہِ  ییٚتہِ  نس  تتھ  پٮ۪ٹھ  دوٚہۍ  دۅہس  تاپھ  چھُ  واتان،  یِتھہِ  درختِ  زیتونُک  تیل  چھُ  آسان  زیادٕہ  لطیف  تہٕ  صاف،  تمُیک  تیل  چھُ  زوتان  تہٕ  نپہٕ  نپہٕ  کران،  اگر  چہ  تتھ  متہٕ  یِیہِ  تن  نارٕہ  سٍتۍ  ژٕکھ  دِنہٕ،  ادٕہ  ییٚلہِ  تتھ  نارٕھ  سٍتۍ  ژٕکھ  تہِ  یِیہِ  دِنہٕ،  تیٚلہِ  سپدِ  تمُیک  گاش  دۅگنہٕ،  سُہ  سپدِ  أکِس  نوٗرس  پٮ۪ٹھ  بیاکھ  نوٗر،  اَکھ  اوس  یہِ  تیل  بذاتِ  خۅد  روشن  بیٚیہِ  ییٚلہِ  نارٕہ  سٍتۍ  آس  ژٕکھ  دِنہٕ،  اَمِچ  روشنی  گٔیہِ  تیز،  مثال  گٔیہِ  ختم۔  یِتھے  پٲٹھۍ  ییٚلہِ  اللہ  تعالیٰ  چھُ  باایمان  سٕندِس  دِلس  اندر  ہدایتُک  نوٗر  واتناوان  تٔمِس  چھُ  دۅہ  کھۅتہٕ  دۅہ  قبولِ  حق  خٲطرٕ  دِل  مُژرنہٕ  یِوان۔  پرتھ  وقتہٕ  چھُ  احکامِ  الہٰی  بجا  اَننہٕ  خٲطرٕ  تیار  روزان۔  نوٗرِ  علم  حاصل  سپدنہٕ  پتہٕ  چھُ  أمِس  نوٗرِ  عمل  تہِ  حاصل  سپدان۔  یِمے  زٕہ  نوٗر  ییٚلہِ  جمع  سپٕدۍ،  اَتھ  پٮ۪ٹھ  آو  صادق  نوٗر  علی  النور۔  اللہ  تعالیٰ  چھُ  پننِس  نوٗرِ  ہدایتس  کُن  وَتھ  ہاوان  یَس  یژھان  چھُ  تس۔  یہِ  چھےٚ  بٔڈ  مِنتھ  ہدایت  لبہٕ  وُنین  پٮ۪ٹھ  اللہ  تعالیٰ  سٕندِ  رفہٕ۔  تِہِندی  توفیق  سٍتۍ  بنیاو  تِمن  ہدایت۔  یِتھہٕ  پٲٹھۍ  ہدایتٕچ  یہِ  مثال  اللہ  تعالیٰ  ہن  بیان  فرمٲو،  یِتھے  پٲٹھۍ  چھُ  اللہ  تعالیٰ  لوٗکن  ہٕندِ  ہدایت  خٲطرٕ  مثالہٕ  بیان  کران  یُتھ  لوٗکن  پوٗرٕ  فکرِ  تَرِ۔  اللہ  تعالیٰ  چھُ  پرتھ  چیزاہ  پوٗرٕ  زانہٕ  وُن۔  

Tahir:
  اللہ  تعالیٰ  چُھ  آسمانن  ہُنٛد  تہٕ  زمینُک  نور۔تٔمۍ  سٕندِ  نورٕچ  مثال  (یُس  نورِ  محمدی  چہ  شکلہِ  منٛز  دنیاہس  منٛز  روشن  چُھ)  چھے٘  تَمہِ  طاقچِ  (یعنی  طاق  ہِوِ  متبرک  سیٖنٕچ)  ہِش  یَتھ  منٛز  (نبوتُک  پۯ  زلہٕ  وُن)  ژونگ  چُھ؛  (سُہ)  ژونگ  چُھ  (قلبِ  محمدی  کِس)  قندیلس  منٛزتھٲوِتھ۔  (یہِ)  قندیل  (چُھ  نورِ  الٰہی  کہ  پرتو  سٍتۍ  تیوٗتاہ  نوٗرٕ  بو٘رُتھ)  زنتہٕ  اَکھ  پۯ  زلہٕ  وُن  تارُک  چھ  (یہِ  نبوتُک  ژونگ)  یُس  زیتون  کہ  مبارک  کُلہِ  سٍتۍ  (یعنی  مقدس  عالم  کہ  بابرکت  وحی  ہٕندِ  رٲبطہٕ  سٍتۍ  یا  انبیاہن  تہٕ  رسولن  ہٕندِ  نبوت  کہ  شجرٕہ  سٍتۍ)  روشن  چُھ  سَپُدمُت  نَہ  چُھ  (فقط)  شرقی  تہٕ  نَہ  غربی  (بلکہ  پننِس  نوٗرٕ  کِہ  فٲض  کِس  وسعتس  منٛز  چُھ  عالم  گیر)۔  باسان  چُھ  زِ  اَمِیُک  تیٖل  چھ  (پانے)  پۯ  زلان  اگر  چہ  وُنہِ  اَتھ  (ربّٲنی  وحی  تہٕ  آسمٲنۍ  معجزاتن  ہٕندۍ)  نارن  اَتھہٕ  تہِ  چُھنہٕ  لوگمُت۔  (سُہ)  چُھ  نورس  پی٘ٹھ  نور  (یعنی  نورِ  وجودس  پی٘ٹھ  نورِنبوت  یعنی  سۅ  ذات  چھے٘  دۅگنہٕ  نورُک  پیکر)۔  اللہ  تعالیٰ  یس  یژھان  چُھ  تس  چُھ  پننِس  نورس  (یعنی  نوٗرٕکِس  معرفتس)  تام  واتناوان،  تہٕ  اللہ  تعالیٰ  چُھ  لُکن  (ہٕندِ  ہدایت)  خٲطرٕ  مثالہٕ  کران  بیان،  تہٕ  اللہ  تعالیٰ  چُھ  پۯ  تھ  چیزٕ  نِشہِ  وارٕ  پٲٹھۍ  باخبر۔ یہِ  چُھ  حضرت  عبداللہ  بن  عباسرضی  اللہ  تعالۍٰ  عنہ  تہٕ  عبداللہ  بن  عمر  رضی  اللہ  تعالۍٰ  عنہ  ہس  علاوہ  تابعینو  منٛزٕ  کعب  الاحبارسعید  بن  جبیر،  ابولعالیہ  تہٕ  الضحاک  بن  مزاحم  سُند  بیان  کرنہ  آمُت  معنی؛  یُس  امام  عبد  بن  حمید،  ابن  جریر  الطبری،  ابن  المنذر،  ابنِ  ابی  حاتم  الرازی،  ابو  منصور  الماتریدی،  الطبرانی،  ابواللیث  السمرقندی،  السلمی،ابواسحاق  العلبی،  مکی  بن  ابی  طالب  المقری،  البغوی،  القاضی  عیاض،  ابن  عطیہ،  ابن  الجوزی،  فخرالدین  الرازی،  القرطبی،  ابن  حیان،ابن  القیم،  ابوحفص  الحنبلی،  السیوطی،  القسطلانی،  الآلوسی  تہٕ  باقی  واریاہو  مفسرو  بیان  چُھ  کوٚرمُت۔

Transliteration:
  All<u>a</u>hu nooru a<b>l</b>ssam<u>a</u>w<u>a</u>ti wa<b>a</b>lar<u>d</u>i mathalu noorihi kamishk<u>a</u>tin feeh<u>a</u> mi<u>s</u>b<u>ah</u>un almi<u>s</u>b<u>ah</u>u fee zuj<u>a</u>jatin a<b>l</b>zzuj<u>a</u>jatu kaannah<u>a</u> kawkabun durriyyun yooqadu min shajaratin mub<u>a</u>rakatin zaytoonatin l<u>a</u> sharqiyyatin wal<u>a</u> gharbiyyatin yak<u>a</u>du zaytuh<u>a</u> yu<u>d</u>eeo walaw lam tamsashu n<u>a</u>run noorun AAal<u>a</u> noorin yahdee All<u>a</u>hu linoorihi man yash<u>a</u>o waya<u>d</u>ribu All<u>a</u>hu alamth<u>a</u>la li<b>l</b>nn<u>a</u>si wa<b>A</b>ll<u>a</u>hu bikulli shayin AAaleem<b>un</b>


Athar:
  تٔمۍ  سٕندِس  نوٗرس  کُن  ہدایات  لبن  وٲلۍ  چِھ  تِمن  گھرن  منٛز  لبنہٕ  یِوان  یِمن  بُلند  کرنُک،  تہٕ  یِمن  منٛز  پننہِ  ناوٕچ  ذِکر  کرنُک  خُداین  اِذن  چُھ  دِیتمُت۔

Mirwaiz:
  یِمن  اللہ  تعالیٰ  ہدایتُک  نوٗر  عطا  کران  چھُ  تِم  چھِ  تٔمۍ  سٕنز  عبادت  کران  تِم  چھِ  تِہٕنز  عبادت  کران  تِمن  گرن  اندر  یِمن  گرن  ہُنٛد  بلند  کرنُک  اندر  تِہِند  نامِ  پاک  کہ  یاد  کرنُک  اللہ  تعالیٰ  ہن  فرموومُت  چھُ،  تِم  گرٕہ  گٔے  مسجدٕہ۔  تِمن  گرن  ہُنٛد  پَزِ  سٮ۪ٹھاہ  تعظیم  و  احترام  کرُن،  توٚت  گژِھہ  نہٕ  اَژُن  بے  غسلن  تہٕ  حیض  واجنین  زنانن  ہُند،  توٚت  گژِھہ  نہٕ  واتناوُن  کانٛہہ  ناپاک  چیز،  تَتہِ  گژِھہ  نہٕ  لاگُن  کُنہِ  قسمُک  شور  تہٕ  کریکہٕ  ناد،  تَتہِ  گژھن  نہٕ  کرنہِ  دُنیٲوی  کتھہٕ۔  بہپٲکی  چھِ  پانژن  وقتن  یاد  کران  تِمن  گرن  اندر  نٮ۪ماز  پرنہٕ  سٍتۍ  صبحس  تہٕ  شامس۔  صُبحس  گٔیہِ  صُبح  نٮ۪ماز  آصالس  اندر  آے  باقی  ژۅر  وقت،  پیٚشِن،  دِگر،  شام  تہٕ  خفتن،  کیازِ  اصل  تہٕ  آصال  چھِ  وَنان  دوپہر  کہ  وقتہٕ  آفتاب  ڈلنہٕ  پتہٕ  سٲرِسٕے  راتس  تانۍ۔  

Tahir:
  (اللہ  تعالیٰ  سُنٛد  یہِ  نور  چُھ)  تِتھیٚن  گرَن  (مسجدن  تہٕ  مرکزن)  منٛز  (حٲصل  گژھان)  یِمن  (ہٕنٛزقدرتہٕ  بجر)  بلند  کرنُک  تہٕ  یِمن  منٛز  اللہ  تعالیٰ  سٕندِ  ناوٕچ  ذکر  کرنُک  حکم  اللہ  تعالیٰ  ہن  دِیُتمُت  چُھ  (یِم  چِھ  تِم  گرٕ  زِ)  یمن  منٛز  چِھ  (اللہ  وٲلۍ)  صبح  و  شام  تٔمۍ  سٕنز  تسبیح  کران۔

Transliteration:
  Fee buyootin a<u>th</u>ina All<u>a</u>hu an turfaAAa wayu<u>th</u>kara feeh<u>a</u> ismuhu yusabbi<u>h</u>u lahu feeh<u>a</u> bi<b>a</b>lghuduwwi wa<b>a</b>l<u>asa</u>l<b>i</b>


Athar:
  تِمن  منٛز  چِھ  صُبحس  تہٕ  شامس  تٔمۍ  سٕنز  تسبیح  کران،  تِتھۍ  لُکھ  یِمن  تجارت  تہٕ  خرید  و  فروخت  اللہ  تعالیٰ  سٕندِ  ذِکر  نِشہِ،  بیٚیہِ  نماز  قٲیم  کرنہٕ  نِشہِ  تہٕ  زکوٰۃ  ادا  کرنہٕ  نِشہِ  غٲفل  چُھنہٕ  کران۔  تِم  چِھ  تتھ  دۅہس  کھۅژان  روزان،  یتھ  منٛز  دِل  دُبہٕ  پھیرنٕچ  تہٕ  أچھ  دَرس  لگنٕچ  نوبت  واتہِ۔

Mirwaiz:
  تِمے  مرد  یِمن  نہٕ  آوُر  چھُ  کران  خداے  سٕندِ  یادٕ  نِشہِ،  نٮ۪ماز  قٲیِم  تھاونہٕ  نِشہِ،  زکوٰۃ  ادا  کرنہٕ  نِشہِ،  کانٛہہ  کاروباراہ،  نہ  کانٛہہ  تجارتاہ۔  اَمہِ  أندرٕہ  چھُ  معلوم  سپدان  کہ  مردن  ہٕنز  گژِھہ  مسجدن  اندر  نٮ۪ماز  پرٕنۍ۔  زنانن  ہٕنز  گژِھہ  نٮ۪ماز  پرٕنۍ  گرنٕے  اندر۔  حدیث  شریفس  نادر  چھُ  آمُت  زنانن  ہٕنز  گری  نٮ۪ماز  پرنس  واریاہ  فضیلت،  تِہِندِ  خٲطرٕ  چھے گرے  مسجدٕہ۔  یِم  لوٗکھ  چھِ  کھۅژان  تَمہِ  دۅہ  کِس  رٹنس  تہٕ  گنڈنس  ییٚمہِ  دۅہ  تَلُک  پٮ۪ٹھ  سپدِ  بعض  لوٗکن  ہٕندین  دِلن  تہٕ  أچھن  دہشت  و  خوف  سٍتۍ۔

Tahir:
  (اللہ  تعالیٰ  سنٛدِ  امہِ  نوٗرٕکۍ  حٲمل)  چِھ  تِمَے  مردانِ  (خدا)  یِمن  تجارت  تہٕ  ہیۆن  کٕنُن  نَہ  اللہ  تعالیٰ  سٕنزِ  ذکرِ  نِشہِ  غٲفل  چُھ  کران  تہٕ  نَہ  نماز  قٲیِم  کرنہٕ  نِشہِ  تہٕ  نَہ  زکوٰۃ  ادا  کرنہٕ  نِشہِ  (بلکہ  دنیٲوی  فرض  ادا  کرنس  دوران  تہِ)  چِھ  تِم  (پۯتھ  ساعتہٕ)  تَتھ  دۅہس  کھوژان  روزان  یَتھ  منٛز  (خوف  کِنۍ)  دِلن  تہٕ  أچھن  (سارِنٕے)  تلُک  پیٹھ  سپدِ۔

Transliteration:
  Rij<u>a</u>lun l<u>a</u> tulheehim tij<u>a</u>ratun wal<u>a</u> bayAAun AAan <u>th</u>ikri All<u>a</u>hi waiq<u>a</u>mi a<b>l</b><u>ss</u>al<u>a</u>ti waeet<u>a</u>i a<b>l</b>zzak<u>a</u>ti yakh<u>a</u>foona yawman tataqallabu feehi alquloobu wa<b>a</b>lab<u>sa</u>r<b>u</b>


Athar:
  ﴿تہٕ  تِم  چِھ  یہِ  سورُے  امہِ  موجوب  کران﴾  تاکہ  اللہ  تعالیٰ  دِیہِ  تِمن  تِہندٮ۪ن  بہترین  اعمالن  ہُند  جزا،  تہٕ  مزید  نوازیٚکھ  پننہِ  فضلہٕ  سٍتۍ،  اللہ  تعالیٰ  یس  یژھان  چُھ  تس  چُھ  بے  حساب  رزق  دِوان۔

Mirwaiz:
  انجام  تِمن  لوٗکن  ہُنٛڈ  آسہِ  کہ  اللہ  تعالیٰ  دِیہِ  تِمن  رُت  بدلہٕ  تِہٕنزن  رٕژن  عملن  ہُنٛد  یِمہٕ  عملہٕ  تِمَو  کرِمَژٕہ  آسن،  بیٚیہِ  ہُرراویٚکھ  موٚزوٗرۍ  پننہِ  فضلہٕ  سٍتۍ  اللہ  تعالیٰ  چھُ  دعا  کران  یس  یژھان  چھُ  تس  حسابہٕ  روٚستُے۔  یوٚت  تانۍ  آو  بیان  کرنہٕ  ہدایتُک  تہٕ  اہلِ  ہدایتن  ہُنٛد  حال۔  اَمہِ  پتہٕ  چھُ  اللہ  تعالیٰ  فرماوان  اہلِ  ضلالتن  ہُنٛد  حال  تہٕ  مثال۔  اہلِ  ضلالت  یعنی  کٲفرن  چھِ  زٕہ  قسم،  اَکھ  گٔے  تِم  یِمن  قیامتٕچ  پژھ  چھےٚ،  یِمن  چھُ  جزاہُک  تہٕ  سزاہُک  تہِ  خیال۔  یہِ  مثال  چھےٚ  تِہٕنزی۔

Tahir:
  تاکہ  تِمن  دِیہِ  اللہ  تعالیٰ  تِمن  (نیک)  عملن  ہُنٛد  بہتر  بدلہٕ  یِم  تِمَو  کرِمژٕ  چھے٘  تہٕ  پننہِ  فضل  سٍتۍ  کرِ  تِمن  بیٚیہِ (تہِ) زیادٕہ (عطا)،تہٕ  اللہ  تعالیٰ  یس  یژھان  چُھ  حساب  وَرٲے  رزق (تہٕ  کرمہٕ) سٍتۍ  چُھس  نوازان۔

Transliteration:
  Liyajziyahumu All<u>a</u>hu a<u>h</u>sana m<u>a</u> AAamiloo wayazeedahum min fa<u>d</u>lihi wa<b>A</b>ll<u>a</u>hu yarzuqu man yash<u>a</u>o bighayri <u>h</u>is<u>a</u>b<b>in</b>


Athar:
  ﴿اتھ  برعکس﴾  یِمو  کُفر  کوٚر،  تِہندٮ۪ن  اعمالن  ہٕنز  مِثال  چھےٚ  تِژٕھے  زنتہٕ  بےٚ  آب  میدانس  منٛز  سراب  زِ  تریشہ  ۂتۍ  اوس  سُہ  آب  سمجھمُت،  مگر  ییٚلہِ  سُہ  تور  ووت،  تَتہِ  وُچُھن  نہٕ  کِہِنۍ،  بلکہ  وُچُھن  تَتہِ  اللہ  تعالیٰ  موجود،  ییٚمۍ  تٔمۍسُند  پوٗرٕ  پوٗرٕ  حساب  چُکوو،  تہٕ  خُدایس  چَھنہٕ  حساب  ہیٚنس  تٲر  لگان۔

Mirwaiz:
  بیٚیہِ  یِم  کٲفر  چھِ  تِہٕنزن  عملن  ہٕنز  مثال  چھےٚ  تَمہِ  سیکہِ  ہٕنز  مثال  یۅسہٕ  أکِس  مٲدانس  منٛز  آسہِ  یُس  تاپہٕ  سٍتۍ  زوتان  چھُ  آسان،  تریشہِ  ہوٚت  چھُ  دوٗرِ  وُچھِتھ  تتھ  سیکہِ  آب  خیال  کران،  توپتہٕ  چھُ  تتھ  کُن  دوران،  تااینکہ  ییٚلہِ  سُہ  تتھ  خیٲلی  آبس  پٮ۪ٹھ  واتان  چھُ،  سُھ  چھُنہٕ  آبس  لبان  کِہِنۍ،  أمِس  چھُ  جسمٲنی  و  روحٲنی  صڈمہٕ  واتان  تہٕ  یہِ  چھُ  أتۍ  تھٕے  تریشہ  تریشہِ  کران  مَران۔  بلکہ  چھُ  یہِ  لبان  خداے  سٕندِس  حکمس  تتھ  جایہِ  یعنی  مرنہٕ  کِس  حکمس۔  پس  چھُ  اللہ  تعالیٰ  أمۍ  سٕنزِ  عمرِ  ہُنٛد  حساب  پوٗرٕ  کران  یعنی  یہِ  چھُ  ختم  سپدان۔  اللہ  تعالیٰ  چھُ  جلد  حساب  مۅکلاوان۔  

Tahir:
  تہٕ  کٲفرن  ہٕندۍ  اعمال  چِھ  ہموار  مٲدانس  منٛز  سرابٕکۍپٲٹھۍ  یَتھ  تریشہِ  ہۆت  آب  چُھ  سمجھان۔  اۆت  تام  زِ  ییٚلہِ  اَتھ  نِشہِ  یِوان  چُھ  تیٚلہِ  چُھنہٕ  تَتہِ  کِہِنۍ (تہِ) لبان (یِتھے  پٲٹھۍ)  لۆب  (تٔمۍ)  اللہ  تعالیٰ  (ٲخرتس  منٛز)  پانس  نِشہِ  مگر  اللہ  تعالیٰ  ہن  اوس  تٔمۍ  سُنٛد  پوٗرٕ  حساب  (دنیاسٕے  منٛز)  نکھہٕ  وولمُت،  تہٕ  اللہ  تعالیٰ  چُھ  جلد  حساب  کرن  وول۔

Transliteration:
  Wa<b>a</b>lla<u>th</u>eena kafaroo aAAm<u>a</u>luhum kasar<u>a</u>bin biqeeAAatin ya<u>h</u>sabuhu a<b>l</b><i><u>thth</u></i>am<u>a</u>nu m<u>a</u>an <u>h</u>att<u>a</u> i<u>tha</u> j<u>a</u>ahu lam yajidhu shayan wawajada All<u>a</u>ha AAindahu fawaff<u>a</u>hu <u>h</u>is<u>a</u>bahu wa<b>A</b>ll<u>a</u>hu sareeAAu al<u>h</u>is<u>a</u>b<b>i</b>


Athar:
  یا  چھےٚ  تٔمۍ  سٕنز  مِثال  تِژٕھے  زنتہٕ  أکِس  سٔنِس  سمندرس  منٛز  انہِ  گوٚٹ  زِ  پٮ۪ٹھہٕ  چھےٚ  اکھ  لہر  کھٔسِتھ،  تتھ  پٮ۪ٹھ  چھےٚ  بیاکھ  کھٔسِتھ،  تہٕ  تتھ  پٮ۪ٹھ  چُھ  اوٚبر،  انہِ  گٔٹِس  پٮ۪ٹھ  چُھ  انہِ  گوٚٹ  مُسلّط،  انسان  اگر  پنُن  اتھہٕ  کڑِ،  تتھ  تہِ  ہیٚکہِ  نہٕ  وُچِھتھ،  ییٚمِس  اللہ  تعالیٰ  نوٗر  بخشہٕ  نہٕ،  تس  خٲطرٕ  چُھنہٕ  پتہٕ  کانٛہہ  نوٗر۔

Mirwaiz:
  دوٚیِمہِ  قسمہٕ  کیٚن  کٲفرن  ہٕںز  مثال  چھےٚ  تِمن  اَنہِ  گٹیٚن  ہٕنز  یِم  سنیٚن  سمندرن  منٛز  آسن،  یِمن  پٮ۪ٹھ  وَلنہٕ  یِیہِ  اَکھ  موج ﴿لہر﴾  تتھ  پٮ۪ٹھ  آسہِ  بیاکھ  موج ﴿لہر﴾  تَمہِ  پٮ۪ٹھہٕ  کنہِ  آسہِ  اوٚبُر  تہِ۔  اَمی  آسن  جمع  گٲمژٕہ  واریاہ  اَنہِ  گٹہٕ  اَکھ  أکِس  پٮ۪ٹھ،  ہرگاہ  اَتھ  حالس  منٛزشخص  تِمن  اَنہِ  گٹن  منٛز  سمندر  کِس  ژٔکِس  تل  پَنُں  اَتھہٕ  نیبر  کڈِ،  سُہ  ہیٚیہِ  وُچھُن  سُہ  ہیٚکہِ  نہٕ  تتھ  پننِس  اَتھس  تہِ  وُچھِتھ،  تیٖژ  آسہِ  اَنہِ  گٹہٕ،  بیٚیہِ  ییٚمِس  نہٕ  اللہ  تعالیٰ  پنُن  نورِ  ہدایت  عطا  کرِ  تس  ہیٚکہِ  نہٕ  بٔنِتھ  کینٛہہ  تہِ  نوٗر  تہٕ  روشنی۔

Tahir:
  یا  چِھ  (کٲفرن  ہٕندۍ  اعمال)  تَمہِ  سنہِ  سمندرچن  اَنہِ  گٹن  ہِوۍیَتھ  لہر  آسہِ  وُرُن  کٔرِتھ  (پتہٕ)  آسہِ  تَتھ  پیٚٹھ  بیاکھ  لہر  (تہٕ)  تَتھ  پیٚٹھ  آسہِ  اۆبُر  (یِمہٕ  تہہ  دار)  اَنہِ  گٹہٕ  چھے٘  اَکھ  أکِس  پیٚٹھ،ییٚلہِ  (یِتھِس  سمندرس  منٛز  بۆڈتھ  گژھن  وول  کانٛہہ  شخص)  پَنُن  اَتھہٕ  نیٚبر  کڑِ  تیٚلہِ  ہیٚکہِ  نہٕ  تتھ  (کٕہٕنۍ  تہِ)  وُچِھتھ،تہٕ  ییٚمِس  خٲطرٕ  اللہ  تعالیٰ  نٕے  (ہدایتُک)  نور  بنوونہٕ  تیٚلہِ  چُھنہٕ  تس  خٲطرٕ  (کُنہِ  تہِ  جایہِ)  نور  آسان۔

Transliteration:
  Aw ka<i><u>th</u></i>ulum<u>a</u>tin fee ba<u>h</u>rin lujjiyyin yaghsh<u>a</u>hu mawjun min fawqihi mawjun min fawqihi sa<u>ha</u>bun <i><u>th</u></i>ulum<u>a</u>tun baAA<u>d</u>uh<u>a</u> fawqa baAA<u>d</u>in i<u>tha</u> akhraja yadahu lam yakad yar<u>a</u>h<u>a</u> waman lam yajAAali All<u>a</u>hu lahu nooran fam<u>a</u> lahu min noor<b>in</b>


Athar:
  کیا  توٚہۍ  چِھو  نا  وُچھان  زِ  اللہ  تعالیٰ  سٕںز  تسبیح  چِھ  کران  تِم  سٲری  یِم  آسمانن  تہٕ  زمینس  منٛز  چِھ،  تہٕ  تِم  پرندہ  یِم  پکھہٕ  وہرٲوِتھ  وُڈان  چِھ؟  پرٛتھ  اکھ  چُھ  پننہِ  نمازِ  تہٕ  تسبیح  ہُند  طریقہٕ  زانان۔  تہٕ  یِم  سٲری  یِکینژھاہ  کران  چِھ،  اللہ  تعالیٰ  چُھ  تمہِ  نِشہِ  با  خبر  روزان۔

Mirwaiz:
  کیا  ژےٚ  وُچھُتھ  نا،  ژےٚ  سپدُے  نا  معلوم  اے  انسانہِ  کہ  بے  شک  اللہ  تعالیٰ  ہس  چھِ  بپاٲکی  یاد  کران  تِم  سٲری  مخلوق  یِم  آسمانن  تہٕ  زمینن  منٛز  چھِ،  بیٚیہِ  وُڈٕوُنۍ  جانور،  یِم  پننہِ  پکھہٕ  مُژرٲوِتھ  چھِ  وُڈان  تہٕ  پھیران۔  یہِ  چھےٚ  وجود  صانَعِس  پٮ۪ٹھ  عجیب  دلیلاہ  کیازِ  تِمن  جانورن  ہٕندین  جسمن  ہٕندِ  ثقلہ  کہ  واجود  چھِ  تِم  ہواہس  پٮ۪ٹھ  معلق  روٗزِتھ  اورٕہ  یور  پھیران۔  پرتھ  أکِس  تِمَو  جانورو  اندرٕہ  چھےٚ  پنٕنۍ  نٮ۪ماز  تہٕ  دعا،  پنُن  پنُن  تسبیح  تہٕ  وظیفہ  الہامِ  خدایی  سٍتۍ  معلوم۔  باوجودآں  چھِ  کینٛہہ  لوٗکھ  خداے  سٕندِس  توحیدس  انکار  کران۔  اللہ  تعالیٰ  چھُ  پوٗرٕ  زانان  تِم  ساری  چیز  یِم  تِم  کران  چھِ،  سُہ  دِیہِ  تِمن  تتھ  انکارو  اعتراضس  پٮ۪ٹھ  پوٗرٕ  سزا۔

Tahir:
  کیا  ژے٘  وُچُھتھ  نا  زِ  یُس  کانژھاہ  تہِ  آسمانن  تہٕ  زمینس  منٛز  چُھ  تِم  (سٲری)  چِھ  اللہ  تعالیٰ  سٕنزٕے  تسبیح  کران  تہٕ  جاناوار  (تہِ  چِھ  فضاہن  منٛز)  پکھہٕ  وہرٲوِتھ  (تٔمۍ  سٕنزٕے  تسبیح  کران)،  پۯتھ  اَکھ  چُھ  (اللہ  تعالیٰ  سٕنزِ  بارگاہِ  منٛز)  پنٕنۍ  نماز  تہٕ  پنٕنۍتسبیح  زانان،  تہٕ  اللہ  تعالیٰ  چُھ  تِمَوکامیو  نِشہِ  وارٕ  پٲٹھۍ  باخبر  یِمہٕ  تِم  کران  چِھ۔

Transliteration:
  Alam tara anna All<u>a</u>ha yusabbi<u>h</u>u lahu man fee a<b>l</b>ssam<u>a</u>w<u>a</u>ti wa<b>a</b>lar<u>d</u>i wa<b>al</b><u>tt</u>ayru <u>sa</u>ff<u>a</u>tin kullun qad AAalima <u>s</u>al<u>a</u>tahu watasbee<u>h</u>ahu wa<b>A</b>ll<u>a</u>hu AAaleemun bim<u>a</u> yafAAaloon<b>a</b>


Athar:
  آسمانن  تہٕ  زمینٕچ  بادشٲہی  چھےٚ  اللہ  تعالیٰ  سٕندی  خٲطرٕ،  تہٕ  تٔمۍ  سٕے  کُن  چُھ  سارِنٕے  پھیرُن۔

Mirwaiz:
  اللہ  تعالیٰ  سٕنزٕے  چھےٚ  بادشاہت  تہٕ  حکومت  آسمانن  تہٕ  زمینن  منز،  اَز  تہِ  بیٚیہِ  برونٹھ  تہِ  سارِنٕے  چھُ  پتو  لاکہ  واتُن  تس  نِشہِ،  سُہ  دِیہِ  سارِنٕے  پننین  کامین  ہٕنز  موٚزوٗرۍ۔

Tahir:
  تہٕ  تمام  آسمانن  ہنٛز  تہٕ  زمینٕچ  حکمرٲنی  چھے٘  اللہ  تعالیٰ  سٕنزٕے،  تہٕ  سارِنٕے  چُھ  تٔسۍ  کُن  پۆت  پھیٖرِتھ  گژُھن۔

Transliteration:
  Walill<u>a</u>hi mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i wail<u>a</u> All<u>a</u>hi alma<u>s</u>eer<b>u</b>


Athar:
  کیا  توٚہۍ  چِھو  نا  وُچھان  زِ  اللہ  تعالیٰ  چُھ  اوٚبرس  وارٕ  وارٕ  پکناوان،  پتہٕ  چُھ  امہِ  کیٚن  ٹُکرن  پانہٕ  وٲنۍ  رلاوان،  پتہٕ  چُھ  یہِ  سۅمبرِتھ  اکھ  گوٚن  اوٚبُر  بناوان۔  ﴿یعی  تہہ  بہ  تہہ  چُھس  تھاوان﴾،  پتہٕ  چِھو  توٚہۍ  وُچھان  زِ  امہِ  کہ  خولہٕ  منٛزٕ  چِھ  روٗدٕ  قطرٕ  پیٚوان،  تہٕ  سُہ  چُھ  آسمان  پٮ۪ٹھہٕ،  تِمن  پہاڑن  ہٕندِ  بدولتہٕ  یِم  اتھ  منٛز  بُلند  چِھ،  ڈوٹھ  تراوان  ﴿امہِ  نِشہِ  ہیٚکہِ  مُراد  ٲسِتھ  سردی  سٍتۍ  لٔگِتھ  گوٚمُت  اوٚبُر  تہِ  یتھ  مجازاً  آسمانٕکۍ  پہاڑ  آسہِ  وَننہٕ  آمُت،  تہٕ  زمینٕکۍ  پہاڑ  تہِ  ہیٚکن  ٲسِتھ  یِم  آسمانس  منٛز  بُلند  چِھ،  یِہندٮ۪ن  تھنگیٚن  پٮ۪ٹھ  لٔگِتھ  گٔمتہِ  شیٖن  کہ  اثرٕ  سٍتۍ  ہوا  چُھ  گژھان  کُنہِ  کُنہِ  ساعتہٕ  تیوٗتاہ  سرد  زِ  اوٚبرس  منٛز  چُھ  انجماد  پٲدٕ  ہیٚوان  سپدُن،  تہٕ  ڈوٹھ  چہِ  شکلہِ  منٛز  چُھ  روٗد  ہیٚوان  پیوٚن﴾،  پتہٕ  یس  یژھان  چُھ  تس  چُھ  امہِ  سٍتۍ  نقصان  واتناوان،  تہٕ  یس  یژھان  چُھ  تس  چُھ  اَمہِ  نِشہِ  بچاوان،  تٔمۍ  سٕنزِ  وُزملہِ  ہٕنٛز  چمک  چھےٚ  أچھن  اَنہِ  گوٚٹ  کران۔

Mirwaiz:
  کیا  ژےٚ  چھے  نا  خبر  کہ  بے  شک  اللہ  تعالیٰ  چھُ  پکناوان  اوٚبرس،  توپتہٕ  چھُ  مِلناوان  تتھ  اَکھ  أکِس  سٍتۍ،  واریاہ  ہن  ژرٛٹیٚن  چھُ  کُنُے  کران،  توپتہٕ  چھُ  تتھ  اَکھ  أکِس  پٮ۪ٹھ  تھاوان،  أتی  چھُکھ  ژٕہ  وُچھان  روٗد  نیران  تَمہِ  أندرٕہ۔  بیٚیہِ  چھُ  اللہ  تعالیٰ  والان  اوٚبرٕ  منٛزٕ  تَمہِ  کیو  تِمَو  بڈیٚو  حصو  منٛزٕ  یِم  کۅہ  ہی  چھِ  ڈوٹھ،  توپتہٕ  چھُ  سُہ  ڈوٹھ  تراوان  کٲنسہِ  ہٕندِس  زُوس  پٮ۪ٹھ  یا  زراعتس  پٮ۪ٹھ  یا  باغس  پٮ۪ٹھ  یَس  سُہ  یژھان  چھُ،  کٲنسہِ  چھُ  بچراوان  تَمہِ  ڈۅٹھہٕ  نِشہِ،  تس  شخصہٕ  سُند  زُو،  زراعت  تہٕ  باغ  چھُ  محفوظ  روزان،  یِتہِ  یَسُند  سُہ  یژھان  چھُ۔  تمہِ  اوٚبرٕ  منٛزٕ  چھےٚ  نیران  تِژٕھی  وُزملاہ  کہ  قریب  چھُ  سپدان  تِمن  وُزملن  ہُنٛد  گاش  مانیہ  أچھن  ہٕندِس  گاشس۔  کیاہ  قدرت  وولاہ  چھُ،  آبہٕ  منٛزٕ  چھُ  نارٕہ  وُزملہٕ  کڈان۔

Tahir:
  کیا  ژے٘  وُچُھتھ  نا  زِ  اللہ  تعالیٰ  ہٕے  چُھ  (گۅڈٕ)  اۆبرس  وارٕ  وارٕ  پکناوان  پتہٕ  چُھ  اَتھ  (یعنی  امہِ  کین  مختلف  ٹُکرن)  پانہٕ  وٲنۍ  رَلاوان  پتہٕ  چُھ  اَتھ  تہہ  داربناوان  پتہٕ  چھو  تۆہۍوُچھان  زِ  اَتھ  درمیان  چُھ  خٲلی  جایَو  نِشہِ  نیٖرِتھ  روٗد  پیٚوان،  تہٕ  سُہ  چُھ  أتھۍ  آسمانس  (یعنی  فضاہس)  منٛز  شیٖنہٕ  بالن  ہٕندۍ  پٲٹھۍ  (بوزنہٕ  یِنہٕ  والہِ)  اۆبرٕ  منٛزٕڈونٛٹھ  تراوان،  پتہٕ  یس  پیٚٹھ  یژھان  چُھ  تَتھ  ڈونٛٹھس  چُھ  تراوان  تہٕ  یس  نِشہِ  یژھان  چُھ  تَتھ  چُھ  پۆت  پھِران  (اَمہِ  مزید  چُھ  اَمی  اۆبرٕ  نِشہِ  وُزملہٕ  تہِ  پٲدٕ  کران)،  باسان  چُھ  زِ  اَمہِ  (اۆبرٕچ)  وُزملہِ  ہٕنز  چمک  نِیہِ  (دُگوش  کٔرِتھ)  أچھن  ہُنٛد  گاش  تھپہِ۔

Transliteration:
  Alam tara anna All<u>a</u>ha yuzjee sa<u>ha</u>ban thumma yuallifu baynahu thumma yajAAaluhu ruk<u>a</u>man fatar<u>a</u> alwadqa yakhruju min khil<u>a</u>lihi wayunazzilu mina a<b>l</b>ssam<u>a</u>i min jib<u>a</u>lin feeh<u>a</u> min baradin fayu<u>s</u>eebu bihi man yash<u>a</u>o waya<u>s</u>rifuhu AAan man yash<u>a</u>o yak<u>a</u>du san<u>a</u> barqihi ya<u>th</u>habu bi<b>a</b>lab<u>sa</u>r<b>i</b>


Athar:
  رٲژ  ہُند  تہٕ  دۅہُک  اُلٹ  پھیر  چُھ  سُے  کران۔  اتھ  منٛز  چُھ  اکھ  سبق  أچھ  والیٚن  ﴿عقلمندن﴾  خٲطرٕ۔

Mirwaiz:
  اللہ  تعالیٰ  ہٕے  چھُ  پھِران  تہٕ  بدلاوان  دۅہس  تہٕ  راتس۔  بے  شک  اَتھ  رات  کِس  یِنَس  گژھنس  اندر  چھُ  عبرت  تہٕ  قدرت  چہ  بجہِ  دلیلہٕ  عقلہِ  والین  ہٕندِ  خٲطرٕ۔

Tahir:
  تہٕ  اللہ  تعالیٰ  چُھ  راتس  تہٕ  دۅہس  (اَکھ  أکِس  پیٚٹھ)  پھِران  روزان،تہٕ  بے  شک  چھے٘  اَتھ  منٛز  عقل  تہٕ  بصیرت  تھاون  والیٚن  خٲطرٕ  (بٔڑ)  رہنمٲیی۔

Transliteration:
  Yuqallibu All<u>a</u>hu allayla wa<b>al</b>nnah<u>a</u>ra inna fee <u>tha</u>lika laAAibratan liolee alab<u>sa</u>r<b>i</b>


Athar:
  تہٕ  خُداین  کوٚر  پرٛتھ  جانور  اکہِ  قٕسمٕکہ  آبہٕ  نِشہِ  پٲدٕ،  کانٛہہ  چُھ  یِمَو  منٛزٕ  یٔڈ  کھۅکھشہِ  پکان،  تہٕ  کانٛہہ  چُھ  دۅن  زنگن  پٮ۪ٹھ،  تہٕ  کانٛہہ  چُھ  ژۅن  زنگن  پٮ۪ٹھ،  یِکینژھاہ  سُہ  یژھان  چُھ  تہِ  چھُ  پٲدٕ  کران،  سُہ  چھُ  پرتھ  چیزس  پٮ۪ٹھ  قدرت  تھاوان۔

Mirwaiz:
  بیٚیہِ  اللہ  تعالیٰ  ہن  پٲدٕھ  کوٚرمُت  پرتھ  حرکت  کروُنا  آبہٕ  نِشہِ،  تِمَو  اندرٕہ  چھِ  بعض  یِم  پکان  چھِ  پننہِ  یٔڈ  سٍتۍ،  بیٚیہِ  چھِ  تِمو  اندرٕہ  بعض  یِم  پکان  چھِ  ژورَو  کھۅرو  سٍتۍ۔  اللہ  تعالیٰ  چھُ  پٲدٕہ  کران  یہِ  یژھان  چھُ۔  پٔزِپٲٹھۍ  اللہ  تعالیٰ  چھُ  پرتھ  چیزاہ  پٲدٕہ  کرنس  پٮ۪ٹھ  قدرت  وول۔

Tahir:
  تہٕ  اللہ  تعالیٰ  ہن  کٔر  ہر  کٲنٛسہ  پکن  وٲلِس  (جاندار)  سٕنزپیدٲیش  (ہٕنٛز  کیمیٲیی  ابتدأ)  آبہٕ  نِشہِ،  پتہٕ  سپٕدۍ  تِمَو  منٛزٕ  کینہہ  تِم  یِم  یٔڈ  ککھرِ  پکان  چِھ  تہٕ  یِمَو  منٛز  سپٕدۍ  کینہہ  تِم  یِم  دۅن  زنگن  پیٚٹھ  پکان  چِھ،  تہٕ  یِمَو  منٛز  سپٕدۍ  کینہہ  تِم  یِم  ژۅن  (زنگن)  پیٚٹھ  پکان  چِھ،  اللہ  تعالیٰ  یہِ  یژھان  چُھ  تہِ  چُھ  پٲدٕکران  روزان،  بے  شک  چُھ  اللہ  تعالیٰ  پۯتھ  چیزس  پیٚٹھ  قدرت  تھاوان۔

Transliteration:
  Wa<b>A</b>ll<u>a</u>hu khalaqa kulla d<u>a</u>bbatin min m<u>a</u>in faminhum man yamshee AAal<u>a</u> ba<u>t</u>nihi waminhum man yamshee AAal<u>a</u> rijlayni waminhum man yamshee AAal<u>a</u> arbaAAin yakhluqu All<u>a</u>hu m<u>a</u> yash<u>a</u>o inna All<u>a</u>ha AAal<u>a</u> kulli shayin qadeer<b>un</b>


Athar:
  اسہِ  چِھ  صاف  صاف  حقیقت  ونَن  وٲلۍ  آیات  نٲزِل  کٔرِمٕتۍ،  برونٛہہ  کُن  چُھ  اللہ  تعالیٰ  ہٕے  صراطِ  مُستقیمس  کُن  ہدایت  دِوان  یس  یژھان  چُھ  تس۔

Mirwaiz:
  پٔزِپٲٹھۍ  اَسہِ  کٔرۍ  نٲزل  تِم  آیات  یِم  سورُے  نٔنِراوٕوُنۍ  چھِ  مگر  اللہ  تعالیٰ  یِمنٕے  یژھان  چھُ  تِمنٕے  چھُ  وتھ  ہاوان  راہِ  راستس  کُن۔

Tahir:
  یقینا  چِھ  اَسہِ  واضح  تہٕ  روشن  بیان  وٲلۍ  آیات  نٲزل  کٔرۍمٕتۍ،  تہٕ  اللہ  تعالیٰ  یس  یژھان  چُھ  (یہِندِ  ذریعہ)  چُھس  سیٚزِ  وَتہِ  کُن  رہنمٲیی  کران۔

Transliteration:
  Laqad anzaln<u>a</u> <u>a</u>y<u>a</u>tin mubayyin<u>a</u>tin wa<b>A</b>ll<u>a</u>hu yahdee man yash<u>a</u>o il<u>a</u> <u>s</u>ir<u>at</u>in mustaqeem<b>in</b>


Athar:
  یِم  لُکھ  چِھ  ونان  زِ  اسہِ  اوٚن  ایمان  خُدایس  تہٕ  رسولس  صلی  اللہ  علیہ و سلمس  پٮ۪ٹھ،  تہٕ  اسہِ  کٔر  اطاعت  قبول،  مگر  امہِ  پتہٕ  چُھ  یِمو  منٛزٕ  اکھ  دوٚر  ﴿اطاعتہٕ  نِشہِ﴾  بُتھ  پھِران،  یِتھۍ  لُکھ  چِھنہٕ  ہرگز  مومن۔

Mirwaiz:
  بیٚیہِ  چھِ  ونان  منافق  لوٗکھ  اَسہِ  کٔرپژھ  خدایس  بیٚیہِ  پیغمبرِ  خدایس،  بیٚیہِ  مون  اَسہِ  تِہُند  حکم  دِلہٕ  سٍتۍ  مگر  توپتہٕ  چھےٚ  تِمَو  اندرٕہ  اَکھ  جماعتھاہ  بُتھ  پھِران  روگردٲنی  کران  خدا  و  رسول  سٕندِس  حکمس،  چھِنہٕ  تِم  لوٗکھ  باایمان۔

Tahir:
  تہٕ  تِم  (لُکھ)  چِھ  ونان  زِ  اَسہِ  چُھ  اللہ  تعالیٰ  ہس  پیٚٹھ  تہٕ  رسولس  (صلی  اللہ  علیہ  وسلم)  پیٚٹھ  ایمان  اۆنمُت  بیٚیہِ  چِھ  اطاعت  کران  پتہٕ  چُھ  اَمہِ  (قولہٕ)  پتہٕ  تِمَو  منٛزٕ  اَکھ  دۆر  (پننہِ  اقرارٕ  نِشہِ)  بُتھ  پھِران،تہٕ  یِم  لُکھ  چِھنہٕ  (حقیقتس  منٛز)  مومن۔

Transliteration:
  Wayaqooloona <u>a</u>mann<u>a</u> bi<b>A</b>ll<u>a</u>hi wabi<b>al</b>rrasooli waa<u>t</u>aAAn<u>a</u> thumma yatawall<u>a</u> fareequn minhum min baAAdi <u>tha</u>lika wam<u>a</u> ol<u>a</u>ika bi<b>a</b>lmumineen<b>a</b>


Athar:
  ییٚلہِ  تِمن  ناد  چُھ  یِوان  دِنہٕ  خُدایس  تہٕ  رسولس  ﴿صلی  اللہ  علیہ و سلمس﴾  کُن،  تاکہ  رسول  صلی  اللہ  علیہ و سلم  کرِ  تِہندِ  مقدِمُک  فٲصلہٕ،  تیٚلہِ  چُھ  تِمو  منٛزٕ  اکھ  فریق  پوٚت  ہیٚوان۔

Mirwaiz:
  بیٚیہِ  ییٚلہِ  تِمن  ناد  چھُ  یِوان  دِنہٕ  خدایس  تہٕ  تِہِندِس  پیغمبرس  کُن  یُتھ  تِم  فٲصلہ  کرن  تِمن  منٛز۔  أتی  چھےٚ  اَکھ  جماعتھاہ  تِمَو  اندرٕہ  بُتھ  پھِران  تِہِندِ  حکمہٕ  نِشہِ۔

Tahir:
  تہٕ  ییٚلہِ  یِمن  لُکن  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  کُن  ناد  چُھ  یِوان  دِنہٕ  زِ  سُہ  کٔرِن  یِمن  درمیان  فٲصلہٕ  تیٚلہِ  چُھ  تَمہِ  ساعتہٕ  یِمَو  منٛزٕ  اَکھ  دۆر  (دربارِ  رسالتس  منٛز  یِنہٕ  نِشہِ)  بُتھ  پھِران۔

Transliteration:
  Wai<u>tha</u> duAAoo il<u>a</u> All<u>a</u>hi warasoolihi liya<u>h</u>kuma baynahum i<u>tha</u> fareequn minhum muAAri<u>d</u>oon<b>a</b>


Transliteration: Wain yakun lahumu al<u>h</u>aqqu yatoo ilayhi mu<u>th</u>AAineen<b>a</b>
Athar:
  البتہ  اگر  حق  تِہندِس  موافقتس  منٛز  آسہِ  تیٚلہِ  چِھ  رسولس  صلی  اللہ  علیہ و سلمس  نِشہِ  بٕڈ  اطاعت  گزار  بٔنِتھ  یِوان۔

Mirwaiz:
  توپتہٕ  ہرگاہ  فٲصلہٕ  تِہِندِ  حقہٕ  آسِہا  تیٚلہِ  یِہن  نبی  کریم  صلی  اللہ  علیہ  وسلمس  نِشہِ  کٲر  نوٚمرٲوِتھ۔

Tahir:
  تہٕ  اگر  تِم  حقس  پیٚٹھ  آسہن  تیٚلہِ  یہِن  تِم  أمِس  (رسول  صلی  اللہ  علیہ  وسلمس)  کُن  اطاعت  گزار  سپدِتھ  تیزی  سان۔


Athar:
  کیا  یِہِندٮ۪ن  دِلن  چھا  ﴿مُنافقتٕچ﴾  بیمٲرۍ  لٔجمٕژ؟  کِنہٕ  یِم  چِھ  شکس  منٛز؟  کِنہٕ  یِمن  چُھ  یہِ  خوف  زِ  اللہ  تعالیٰ  تہٕ  تٔمۍ  سُند  رسول  صلی  اللہ  علیہ و سلم  کرِ  یِمن  پٮ۪ٹھ  ظُلم؟  اصلی  کتھ  چھےٚ  یہِ  زِ  ظٲلِم  چِھ  یِم  لُکھ  پانہٕ۔

Mirwaiz:
  یِمن  ما  چھےٚ  دِلن  منٛز  کانٛہہ  بیمٲریاہ  کِنہٕ  یِم  چھِ  شک  کران،  کِنہٕ  کھۅژان  چھِ  کہ  خدا  تہٕ  تِہُند  پیغمبر  ماکرِ  بے  انصٲفی،  تِم  کیازِ  کرہن  بے  انصٲفی  بلکہ  چھِ  تِمے  منافق،  سخت  ظٲلم  تہٕ  بے  انصاف۔

Tahir:
  کیا  یہِندیٚن  دِلن  منٛز  چھا (منافقتٕچ) بیٚمٲرۍ  کِنہٕ  تِم  چِھ  (شانِ  رسالتس  منٛز)  شک  کران  کِنہٕ  تِمن  چُھ  اَمہِ  کتھہِ  ہُنٛد  اندیشہِ  زِ  اللہ  تعالیٰ  تہٕ  تٔمۍ  سُنٛد  رسول (صلی  اللہ  علیہ  وسلم) کرن  تِمن  پیٚٹھ  ظلم،  (نَہ)  بلکہ  چِھ  تِمَے  لُکھ  پانہٕ  ظٲلم۔

Transliteration:
  Afee quloobihim mara<u>d</u>un ami irt<u>a</u>boo am yakh<u>a</u>foona an ya<u>h</u>eefa All<u>a</u>hu AAalayhim warasooluhu bal ol<u>a</u>ika humu a<b>l</b><i><u>thth</u></i><u>a</u>limoon<b>a</b>


Athar:
  ایمان  انن  والیٚن  ہٕنز  کٲم  چھےٚ  یہِ  زِ  ییٚلہِ  تِم  خُدایس  تہٕ  رسول  صلی  اللہ  علیہ و سلمس  کُن  بُلاونہٕ  یِن،  تاکہ  رسول  صلی  اللہ  علیہ و سلم  کرِ  تِہندِ  مقدِمُک  فٲصلہٕ،  تیٚلہِ  ؤنِن  تِم  اسہِ  بوٗز  تہٕ  کٔر  اطاعت،  یِتھۍ  ہوۍ  لُکھ  چِھ  فلاح  لبن  وٲلۍ۔

Mirwaiz:
  باایمانن  ہُنٛد  قول  چھُنہٕ  ییٚمہِ  ساعتہٕ  تِمن  خدایس  تہٕ  تِہِندِس  پیغمبرس  کُن  تِمن  منٛز  فٲصلہٕ  کرنہٕ  خٲطرٕ  ناد  چھُ  یِوان  دِنہٕ  مگر  یی  زِ  تِم  چھِ  ونان  بخوشی  بوٗز  اَسہِ  حکم  تُہُند،  مون  اَسہِ  فٲصلہ  تُہُند۔  تِمے  چھِ  کامیاب  تہٕ  رستگار  سپدٕوُنۍ،  اَسہِ  نِشہِ  چھُ  قٲعدہ  کلیہ  کہ۔

Tahir:
  ایمان  والیٚن  ہٕنزکتھ  چھے٘  صرف  یہِ  آسان  زِ  ییٚلہِ  تِمن  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  کُن  ناد  چُھ  یِوان  دِنہٕ  تاکہ  سُہ  کرِ  تِمن  درمیان  فٲصلہٕ  تیٚلہِ  چِھ  تِم  یی  ونان  زِ  اَسہِ  بوٗز،  تہٕ  اَسہِ  کٔر  (پوٗرٕ  پٲٹھۍ)  اطاعت،  تہٕ  یِتھی  لُکھ  چِھ  کامیٲبی  لبن  وٲلۍ۔

Transliteration:
  Innam<u>a</u> k<u>a</u>na qawla almumineena i<u>tha</u> duAAoo il<u>a</u> All<u>a</u>hi warasoolihi liya<u>h</u>kuma baynahum an yaqooloo samiAAn<u>a</u> waa<u>t</u>aAAn<u>a</u> waol<u>a</u>ika humu almufli<u>h</u>oon<b>a</b>


Athar:
  تہٕ  یِم  خُدایس  تہٕ  رسولؐ  سٕنز  فرماںبردٲری  کرن،  تہٕ  خُدایس  کھۅژن  تہٕ  تٔمۍ  سٕنزِ  نافرمٲنی  نِشہِ  بچن۔  تِمے  لُکھ  چِھ  کامیاب۔

Mirwaiz:
  بیٚیہِ  یُس  حکم  مانہِ  خداے  سُنٛد  بیٚیہِ  تِہِندِس  پیغمبر  سُند،  بیٚیہِ  کھۅژِ  خدایس  بیٚیہِ  بچہِ  تِہِندِ  مخالفت  نِشہِ،  پس  تِمے  لوٗکھ  چھِ  مطلبس  تہٕ  مُرادس  واتہٕ  وُنۍ۔

Tahir:
  تہٕ  یُس  شخص  اللہ  تعالیٰ  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنز  اطاعت  چُھ  کران  بیٚیہِ  چُھ  اللہ  تعالیٰ  ہس  کھوژان  تہٕ  تٔمۍ  سُنٛد  تقویٰ  چُھ  اختیار  کران  تیٚلہِ  چِھ  یِتھی  لُکھ  مُرادلبن  وٲلۍ۔

Transliteration:
  Waman yu<u>t</u>iAAi All<u>a</u>ha warasoolahu wayakhsha All<u>a</u>ha wayattaqhi faol<u>a</u>ika humu alf<u>a</u>izoon<b>a</b>


Athar:
  یِم  ﴿مُنافق﴾  چِھ  اللہ  تعالیٰ  سٕندِ  ناوٕکۍ  سخت  قسم  کھیٚتھ  ونان  زِ،  توٚہۍ  دِیِو  حُکم  أسۍ  نیرو  گھرو  منٛزٕ۔  یِمن  ؤنِو،  قسم  مَہ  کھیٚیِو،  تُہندِ  اطاعتُک  حال  چُھ  پے،  تُہٕندیو  کرتوٗتَو  نِشہِ  چُھنہٕ  اللہ  تعالیٰ  بے  خبر۔

Mirwaiz:
  بیٚیہِ  چھِ  منافق  زوردار  قسم  ہٲوِتھ  خداے  سُند  ونان  کہ  ہرگاہ  توٚہۍ  اَسہِ  حکم  کٔرِو  گھرو  بار  منٛزٕہ  نیرنُک،  ضرور  کرو  أسۍ  تتھ  حکمس  تعمیل،  گھرو  بار  ترٲوِتھ  نیرو۔  توٚہۍ  فرمٲوِیوٗکھ  اے  منافقو  قسم  مَہ  ہٲوِو،  اَسہِ  چھےٚ  تُہٕنزِ  فرماں بردٲری  ہٕنز  حقیقت  معلوٗمٕے۔  پٔزِپٲٹھۍ  اللہ  تعالیٰ  چھُ  پوٗرٕ  زانان  تہِ  سورُے  یہِ  توٚہۍ  کران  چھِو۔

Tahir:
  تہٕ  تِم  لُکھ  چِھ  اللہ  تعالیٰ  سٕندۍبٔڑۍبارٕ  (تٲکیدی)  قسم  کھیٚوان  زِ  اگر  تۆہۍ  تِمن  حکم  دِیِو  تیٚلہِ  نیرن  تِم  (جہاد  خٲطرٕ)  ضرور،  تۆہۍ  فرمٲوِو  زِ  تۆہۍ  مَہ  کھیٚیِو  قسم  (بلکہ)  ننہ  وانہ  فرمانبردٲری  چھے٘  (درکار)،  بے  شک  چُھ  اللہ  تعالیٰ  تِمَو  کامیو  نِشہِ  وارٕ  پٲٹھۍ  باخبر  یِمہٕ  تۆہۍ  کران  چِھو۔

Transliteration:
  Waaqsamoo bi<b>A</b>ll<u>a</u>hi jahda aym<u>a</u>nihim lain amartahum layakhrujunna qul l<u>a</u> tuqsimoo <u>ta</u>AAatun maAAroofatun inna All<u>a</u>ha khabeerun bim<u>a</u> taAAmaloon<b>a</b>


Athar:
  ؤنِو،  اللہ  تعالیٰ  سٕندۍ  اطاعت  گزار  بٔنِو  تہٕ  رسولؐ  سٕندِ  فرمانٕکۍ  تٲبع  روٗزِو  بٔنِتھ۔  البتہ  اگر  توٚہۍ  پوٚت  پھیٖرِو،  تیٚلہِ  زٲنِو  ٹھیک  پٲٹھۍ  زِ  رسول  صلی  اللہ  علیہ و سلمس  ییٚمہِ  فرضُک  بار  چُھ  تراونہٕ  آمُت،  تمِیُک  ذمہ  دار  چھُ  سُہ،  تہٕ  تۅہیہِ  پٮ۪ٹھ  ییٚمہِ  فرضُک  بار  چھُ  تراونہٕ  آمُت  تمِکۍ  ذمہ  دار  چِھو  توٚہۍ،  تٔمۍ  سٕنز  اطاعت  اگر  کٔرِو،  تیٚلہِ  لٔبِو  خۅد  پننہِ  خٲطرٕ  ہدایت،  نَتہٕ  چَھنہٕ  رسول  صلی  اللہ  علیہ و سلم  سٕنز  ذمہٕ  دٲری  امہِ  کھۅتہٕ  زیادہ  کینٛہہ  زِ  صاف  صاف  واتناوِ  حُکم۔

Mirwaiz:
  توٚہۍ  فرمٲوِیوٗکھ  یا  رسول  اللہ  صلی  اللہ  علیہ  و سلم  کتھو  سٍتۍ  وَسہِ  نہٕ  نکھہٕ  کینٛہہ  تہِ۔  فرماں بردٲری  کٔرِو  خداے  سٕنز،  بیٚیہِ  کٔرِو  فرمانبردٲری  پیغمبرِ  خداے  سٕںز۔  پس  ہرگاہ  تِمَو  منافقو  روگردٲنی  کٔر،  پس  چھُنہٕ  پیغمبرس  تمُیک  کانٛہہ  ضریٚر،  کیازِ  تِمن  چھُنہٕ  مَٹہِ  تبلیغ  کرُن  ییٚمُیک  بار  تِمن  پٮ۪ٹھ  کھارنہٕ  آمُت  چھُ۔  وۅنۍ  اگر  توٚہۍ  أمِس  پیغمبرِ  برحق  سٕنز  فرماں بردٲری  کٔرِو  تیٚلہِ  لٔبِو  توٚہۍ  ہدایتٕچ  وَتھ۔  بیٚیہِ  چھُنہٕ  پیغمبرس  پٮ۪ٹھ  مَٹہِ  مگر  خداے  سٕندۍ  حکم  صاف  صاف  تہٕ  نٔنِرٲوِتھ  لوٗکن  واتناوُنۍ۔

Tahir:
  فرمٲوِو،  تۆہۍ  کٔرِو  اللہ  تعالیٰ  سٕنز  اطاعت  بیٚیہِ  کٔرِو  رسول  (صلی  اللہ  علیہ  وسلم)  سٕنز  اطاعت،پتہٕ  اگر  تۆہۍ  (اطاعت  نِشہِ)  بُتھ  پھِرُو  تیٚلہِ  (زٲنِو)  رسول  (صلی  اللہ  علیہ  وسلم)  سٕندِ  ذمہٕ  چُھ  تی  کینٛژھاہ  یہِ  تِمن  پیٚٹھ  لٲزم  کرنہٕ  آو  تہٕ  تُہٕندِ  ذمہٕ  چُھ  تہِ  یہِ  تۅہیہِ  پیٹھ  لٲزم  چُھ  آمُت  کرنہٕ،  تہٕ  اگر  تۆہۍ  تِہٕنز  اطاعت  کٔرِو  تیٚلہِ  لٔبوِ  ہدایت،  تہٕ  رسولس  (صلی  اللہ  علیہ  وسلم)  پیٚٹھ  چُھنہٕ  ٹاکارٕہ  پٲٹھۍ  (احکام)  واتناونہٕ  وَرٲے  کِہِنۍ  (لٲزم)۔

Transliteration:
  Qul a<u>t</u>eeAAoo All<u>a</u>ha waa<u>t</u>eeAAoo a<b>l</b>rrasoola fain tawallaw fainnam<u>a</u> AAalayhi m<u>a</u> <u>h</u>ummila waAAalaykum m<u>a</u> <u>h</u>ummiltum wain tu<u>t</u>eeAAoohu tahtadoo wam<u>a</u> AAal<u>a</u> a<b>l</b>rrasooli ill<u>a</u> albal<u>a</u>ghu almubeen<b>a</b>


Athar:
  خُداین  چُھ  وعدہ  فرموومُت  تۅہیہِ  منٛزٕ  تِمن  لُکن  سٍتۍ  یِم  ایمان  انن  تہٕ  نیک  عمل  کرن،  زِ  سُہ  بناوِ  تِمن  تِتھے  پٲٹھۍ  زمینس  منٛز  خلیفہٕ،  یِتھہٕ  پٲٹھۍ  تِمن  برونٹھِم  گُزریمٕتۍ  لُکھ  بنٲوِمٕتۍ  چِھن،  تِہندِ  خٲطرٕ  کرِ  تِہُند  سُہ  دِین  مضبوط  بُنیادن  پٮ۪ٹھ  قٲیِم  یُس  خُداین  تِہندِس  حقس  منٛز  پسند  چُھ  کوٚرمُت،  تہٕ  تِہٕنز  ﴿موجودٕہ﴾  خوفٕچ  حالت  بدلاوِ  اَمہٕ  سٍتۍ،  بس  تِم  کٔرِن  میٲنۍ  بندگی  تہٕ  مےٚ  سٍتۍ  مَہ  کٔرِن  کٲنٛسہِ  شریک  ﴿کینژھو  لُکو  چُھ  اتھ  یہِ  معنی  سمجھمُت  زِ  یَس  کٲنٛسہِ  تہِ  دُنیا  ہس  منٛز  حکومت  چھےٚ  حٲصل  تس  چھےٚ  خلافت  حٲصل۔  حالانکہ  آیتس  منٛز  چُھ  ارشاد  یہِ  سپُدمُت  زِ  یِم  اہلِ  ایمان  آسن،  اللہ  تعالیٰ  دِیہِ  تِمن  خلافت﴾  تہٕ  یُس  امہِ  پتہٕ  کُفر  کرِ  ﴿اتھ  ہیٚکہِ  یہِ  معنی  تہِ  ٲسِتھ  زِ  خلافت  حٲصل  گٔژِھتھ  کرِ  ناشُکری،  تہٕ  یِتہِ  ہیٚکیٚس  ٲسِتھ  زِ  مُنافقانہٕ  رٔوِش  کرِ  اختیار  زِ  بظٲہر  آسہِ  مومن  تہٕ  درحقیقت  آسہِ  ایمان  نِشہِ  خٲلی۔﴾  تیٚلہِ  چِھ  یِتھی  لُکھ  فاسق۔

Mirwaiz:
  اے  سارِوٕے  اُمتیو،  تۅہیہِ  اندرٕہ  یِم  ایمان  اَنن  تہٕ  رٕژٕ  کامہِ  کرن،  ہدایتٕچ  پوٗرٕ  پٲروی  کرن،  تِمن  چھُ  اللہ  تعالیٰ  وعدٕہ  فرماوان  کہ  اَمہِ  اتباع  کہ  برکتہٕ  کرِ  سُہ  تِمن  زمینس  اندر  حکومت  تہٕ  سلطنت  عطا۔  یِتھہٕ  پٲٹھۍ  تِمن  برونٹھ  اہلِ  ہدایت  لوٗکن  عطا  کٔرمٕژ  ٲسٕن۔  یہِ  حکومت  تہٕ  سلطنت  دِنہٕ  اندرٕہ  چھُ  مقصود  کہ  یُس  دین  اللہ  تعالیٰ  ہن  تُہٕندِ  خٲطرٕ  پسند  کوٚر  تتھ  دِیہِ  قوت  تُہٕندِ  ٲخرت  کہ  نفع  خٲطرٕ  یُتھ  تۅہیہِ  پٮ۪ٹھ  کٲمل  رحم  کرنہٕ  یِیہِ۔  بیٚیہِ  بدلاوِ  ضرور  تُہُند  خوف  تہٕ  بدامنی  امن  و  اَمانس  سٍتۍ،  بشرطیکہ  ایمان  سان  کرن  میٲنۍ  عبادت،  شریک  ٹھٔہراونم  نہٕ  کانٛہہ  چیزاہ  کُنہِ  چیزس  اندر،  یعنی  نہ  کرن  شرک  جلی  نہ  کرن  شرک  خفی  یعنی  ریاء۔  وۅنۍ  یُس  اَکھاہ  یِمَو  وعدو  تہٕ  احسانو  پتہٕ  تہِ  کفرانِ  نعمت  کرِ،  تِمے  لوٗکھ  چھِ  فاسق  تہٕ  نافرمان۔

Tahir:
  اللہ  تعالیٰ  ہن  چُھ  تِتھیٚن  لُکن  سٍتۍ  وعدٕہ  کۆرمُت  (ییٚمِیُک  پوٗرٕ  کرُن  تہٕ  تعمیل  اُمّتس  پیٚٹھ  لٲزم  چُھ)  یِمَو  تۅہیہِ  منٛزٕ  ایمان  اۆن  بیٚیہِ  روٗدۍ  نیک  عمل  کران  سُہ  کرِ  ضرور  تِمنٕے  زمینس  منٛز  خلافت  (یعنی  اقتدارکہ  امانتُک  حق)  عطا  یِتھہٕ  پٲٹھۍ  زن  تٔمۍتِمن  لُکن  اقتدار  (یعنی  اقتدارُک  حق)  بخُشمُت  اوس  یِم  یِمن  برونٛہہ  ٲسۍ  بیٚیہِ  کرِ  یہِندِ  خٲطرٕ  یہِندِس  دیٖنس  یُس  تٔمۍیہنٛد  خٲطرٕ  پسند  چُھ  کۆرمُت  (غلبہ  تہٕ  اقتدارکہ  ذریعہ)  مضبوط  تہٕ  پایدار  تہٕ  سُہ  بدلاوِضرور  (اَمہِ  برداشت  کرنہٕ  کہ  بٲعث)  تِہُنٛد  پٔتِم  خوف  (یُس  تِہِنزِ  سیٲسی،  معٲشی  تہٕ  سمٲجی  کمزوری  کِنۍ  اوس)  تِہِندِ  خٲطرٕ  امن  تہٕ  حفاظت  کہ  حالتہٕ  سٍتۍ،  تِم  کرن  (بے  خوف  سپدِتھ)  میٲنۍ  عبادت  مے٘  سٍتۍ  بناون  نہٕ  کٲنسہِ  شریک  (یعنی  صرف  روزن  میٲنِس  حکمس  تہٕ  نظامس  تٲبع)،  تہٕ  ییٚمۍ  اَمہِ  پتہٕ  ناشکری  کٔر  (یعنی  میانیٚو  حکمونِشہِ  پھِرُن  بُتھ  تہٕ  انکارکۆرُن)  تیٚلہِ  آسن  تِمَے  لُکھ  فاسق  (تہٕ  نافرمان)۔

Transliteration:
  WaAAada All<u>a</u>hu alla<u>th</u>eena <u>a</u>manoo minkum waAAamiloo a<b>l</b><u>ssa</u>li<u>ha</u>ti layastakhlifannahum fee alar<u>d</u>i kam<u>a</u> istakhlafa alla<u>th</u>eena min qablihim walayumakkinanna lahum deenahumu alla<u>th</u>ee irta<u>da</u> lahum walayubaddilannahum min baAAdi khawfihim amnan yaAAbudoonanee l<u>a</u> yushrikoona bee shayan waman kafara baAAda <u>tha</u>lika faol<u>a</u>ika humu alf<u>a</u>siqoon<b>a</b>


Athar:
  نماز  کٔرِو  قٲیِم،  زکوٰۃ  دِیِو،  بیٚیہِ  کٔرِو  رسولؐ  سٕنز  اطاعت،  امید  چھےٚ  زِ  تۅہیہِ  پٮ۪ٹھ  یِیہِ  رحم  کرنہٕ۔

Mirwaiz:
  اے  مسلمانو  تۅہیہِ  ییٚلہِ  معلوم  سَپُد  ایمان  و  عملِ  صالحُک  کیا  نتیجہ  چھُ،  لہٰذا  پَزِ  تۅہیہِ  پابندی  سان  نٮ۪ماز  پرٕنۍ،  مالٕچ  زکوٰۃہ  ادا  کرٕنۍ  بیٚیہِ  باقی  احکامن  اندر  تہِ  حکم  مانُن  پیغمبرِ  برحق  سُند  یُتھ  تۅہیہِ  پٮ۪ٹھ  رحم  یِیہِ  کرنہٕ۔

Tahir:
  تہٕ  تۆہۍ  تھٲوِو  نمازِ (ہُنٛد  نظام) قٲیِم  بیٚیہِ  روٗزِو  زکوٰۃ  تٕچ  ادائیگی  (ہُنٛد  انتظام)  کران  تہٕ  رسول  (صلی  اللہ  علیہ  وسلم)  سٕنز  (مکمل)  اطاعت  أنِو  بجا  یُتھ  زن  تۅہیہِ  پیٚٹھ  رحم  یِیہِ  کرنہٕ  (یعنی  غلبہ  تہٕ  اقتدار،  استحکام  تہٕ  امن  تہٕ  حفاظت  چہ  نعمتہٕ  یِن  برقرار  تھاونہٕ)۔

Transliteration:
  Waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta waa<u>t</u>eeAAoo a<b>l</b>rrasoola laAAallakum tur<u>h</u>amoon<b>a</b>


Athar:
  یِم  لُکھ  کُفر  چِھ  کران  تِمن  متعلق  مَہ  روٗزِو  اَتھ  غلط  فہمی  منٛز  زِ  تِم  کرن  خُدایس  زمینس  منٛز  عٲجز،  تِہُند  ٹھکانہٕ  چُھ  دوزخ  تہٕ  سُہ  چُھ  سٮ۪ٹھہٕے  بُرٕ  ٹِھکانہٕ۔

Mirwaiz:
  اے  مخٲطب  ژٕہ  مَہ  کرخیال  کہ  کٲفر  کیا  ہیکن  اَسہِ  عٲجز  کٔرِتھ  تہٕ  ہارنٲوِتھ  زمینس  منٛز  کُنہِ  طرفس  کُن  ژٔلِتھ  تہٕ  سانہِ  قہرٕہ  نِشہِ  کیا  ہیٚکن  تِم  بٔچِتھ،  بلکہ  ہارَن  تِمے،  بیٚیہِ  سپدن  تِم  مغلوب  تہٕ  مقہوٗر  ٲخرتس  اندر  چھےٚ  تِہٕنز  جاے  نارِ  جہنم۔  سۅ  چھےٚ  سٮ۪ٹھاہ  یچھ  جاے  یوٚت  تِم  واتن۔

Tahir:
  تہٕ  یہِ  خیال  کٔرۍزیٚو  نہٕ  ہرگززِ  انکار  تہٕ  ناشکری  کرن  وٲلۍ  لُکھ  کرن  زمینس  منٛز  (پننہِ  ہلاکت  نِشہِ  اللہ  تعالیٰ  ہس)  عٲجز،  تہٕ  تِہُنٛد  ٹھکانہٕ  چُھ  جہنم،  تہٕ  سُہ  چُھ  سیٚٹھہٕے  خراب  ٹھکانہٕ۔

Transliteration:
  L<u>a</u> ta<u>h</u>sabanna alla<u>th</u>eena kafaroo muAAjizeena fee alar<u>d</u>i wamaw<u>a</u>humu a<b>l</b>nn<u>a</u>ru walabisa alma<u>s</u>eer<b>u</b>


Athar:
  اے  لُکو  یِمو  ایمان  چُھو  اوٚنمُت،  لٲزِم  چُھ  زِ  تُہنزٕ  لونڈی  غلام  تہٕ  تُہندۍ  تِم  شُرۍ  یِم  وُنہِ  عقلہِ  ہٕندِس  حدس  تام  چِھنہٕ  وٲتمٕتۍ،  ترٮ۪ن  وقتن  یِیِن  تۅہیہِ  نِشہِ  اجازت  ہیٚتھ،  صبح  نمازِ  برونٛہہ،  تہٕ  دُپہرس  ییٚلہِ  توٚہۍ  پلو  چِھو  کٔڑِتھ  تھاوان،  بیٚیہِ  عشاء  نمازِ  پتہٕ،  یِم  ترےٚ  وقت  چِھ  تُہندِ  خٲطرٕ  پردٕکۍ  وقت۔  یِمو  پتہٕ  اگر  تِم  بِلا  اجازت  یِن،  تیٚلہِ  نہ  چُھ  تۅہیہِ  پٮ۪ٹھ  کانٛہہ  گناہ،  نہ  چُھ  تِمن  پٮ۪ٹھ۔  تۅہیہِ  چُھو  اکھ  أکِس  نِشہِ  گرِگرِ  یُنُے  آسان،  یِتھہٕ  پٲٹھۍ  چُھ  اللہ  تعالیٰ  تُہندِ  خٲطرٕ  پننیٚن  احکامن  ہٕنز  وضاحت  کران،  تہٕ  سُہ  چُھ  زانن  وول  تہٕ  حکمت  وول۔

Mirwaiz:
  اے  باایمانو،  تۅہیہِ  نِشہِ  یِنہٕ  خٲطرٕ  ٲسِن  اجازت  ہیوان  تُہُندۍ  نوکر  تہٕ  غلام  بیٚیہِ  یِم  نہٕ  بالغ  آسن  وُنہِ  سپٕدۍ  مٕتۍ  تُہٕندیو  لوٗکو  اندرٕہ  تریٚن  وقتن۔  اَکھ  صبح  نٮ۪مازِ  برونٹھ،  بیٚیہِ  دُپہرس  ییٚلہِ  توٚہۍ  گرمہٕ  سببہٕ  پلو  ٲسِو  کڈان  بیٚیہِ  خفتن  نٮ۪مازِ  پتہٕ۔  یِم  چھِ  ترےٚ  وقت  تُہٕندِ  پرنٕکۍ  وقت،  یِمن  وقتن  چھِو  توٚہۍ  آرام  و  استراحت  کران۔  یِمن  وقتن  چھِو  توٚہۍ  بے  تکلفی  ہٕندِس  حالتس  منٛز  روزان،  لہٰذا  گچھں  پنٕنۍ  غلام  تہٕ  نابالغ  لۅکٕٹۍ  وارٕہ  بوزناوُنۍ  کہ  اطلاع  دِنہٕ  ورٲے  تہِ  اجازت  ہیٚنہٕ  ورٲے  گژِھہ  نہٕ  تُہُند  اَسہِ  نِشہِ  اَژُن۔  یِمَو  تریٚیو  وقتوپتہٕ  چھُنہٕ  نہ  تۅہیہِ  کانٛہہ  حرج،  نہ  چھُ  تِمن  کانٛہہ  حرج  بِلااجازت  تۅہیہِ  نِشہِ  یِنَس  اندر۔  تِم  چھِ  گرِ  گرِ  تۅہیہِ  نِشہِ  یِوُنۍ  گژھہ  وُنۍ۔  یِتھے  پٲٹھۍ  چھُ  اللہ  تعالیٰ  ویٚژھنٲوِتھ  تۅہیہِ  بیان  کران  احکام۔  کیازِ  اللہ  تعالیٰ  چھُ  بندن  ہٕنزٕ  سارے  کامہِ  زانہٕ  وُن،  سٮ۪ٹھاہ  حکمت  وول۔

Tahir:
  اے  ایمان  والیو!  تُہٕندۍ  زیردست  (یعنی  ماتحت  غلام  تہٕ  کنیزٕ)  تہٕ  تُہٕندی  تِم  شُرۍ  یِم  (وُنہِ)  جوان  سپٕدۍ  نہ  ٲسِن  (تۅہیہِ  نِشہِ  یِنہٕ  خٲطرٕ)  تریٚن  موقعن  پیٚٹھ  تۅہیہِ  اجازت  ہیٚوان،  (اَکھ)  صبح  نمازِ  برونٛہہ  تہٕ  (دۆیُم)  دوپہرکہ  وقتہٕ  ییٚلہِ  تۆہۍ  (آرام  خٲطرٕ)  پلو  چِھو  کڑان  تہٕ  (ترییُم)  خۅفتن  نمازِ  پتہٕ  (ییٚلہِ  تۆہۍ  شۅنگن  کُٹھیٚن  منٛز  اژان  چِھو)،  (یِم)  ترے٘  (وقت)  چِھ  تُہٕندِ  پردٕکرنٕکۍ،یِمَو  (وقتو)  علاوٕہ  نَہ  چُھ  تۅہیہِ  پیٚٹھ  کانٛہہ  گناہ  تہٕ  نَہ  چُھ  تِمن  پیٚٹھ،  (تِکیازِ  باقی  وقتن  منٛز)  چِھ  (تِم)  تۅہیہِ  نِشہِ  کثرت  سان  اَکھ  أکِس  نِشہِ  یِوان  گژھان  روزان،  یِتھے  پٲٹھۍ  چُھ  اللہ  تعالیٰ  تُہٕندِ  خٲطرٕ  آیات  واضح  فرماوان  تہٕ  اللہ  تعالیٰ  چُھ  وارٕ  پٲٹھۍ  زانن  وول  حکمت  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo liyasta<u>th</u>inkumu alla<u>th</u>eena malakat aym<u>a</u>nukum wa<b>a</b>lla<u>th</u>eena lam yablughoo al<u>h</u>uluma minkum thal<u>a</u>tha marr<u>a</u>tin min qabli <u>s</u>al<u>a</u>ti alfajri wa<u>h</u>eena ta<u>d</u>aAAoona thiy<u>a</u>bakum mina a<b>l</b><i><u>thth</u></i>aheerati wamin baAAdi <u>s</u>al<u>a</u>ti alAAish<u>a</u>i thal<u>a</u>thu AAawr<u>a</u>tin lakum laysa AAalaykum wal<u>a</u> AAalayhim jun<u>ah</u>un baAAdahunna <u>t</u>aww<u>a</u>foona AAalaykum baAA<u>d</u>ukum AAal<u>a</u> baAA<u>d</u>in ka<u>tha</u>lika yubayyinu All<u>a</u>hu lakumu al<u>a</u>y<u>a</u>ti wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  تہٕ  ییٚلہِ  تُہٕندۍ  شُرۍ  عقلہِ  ہٕندِس  حدس  تام  واتن،  تیٚلہِ  پزِ  زِ  تِتھے  پٲٹھۍ  ٲسِن  اجازت  ہیٚتھ  یِوان،  یِتھہٕ  پٲٹھۍ  تِہندۍ  بٔڈۍ  چِھ  اجازت  ہیٚوان  روٗدِمٕتۍ،  یِتھہٕ  پٲٹھۍ  چُھ  اللہ  تعالیٰ  پنٕنۍ  آیات  تۅہیہِ  برونٛہہ  کنہِ  کھولان،  تہٕ  سُہ  چُھ  زانن  وول  تہٕ  حکمت  وول۔

Mirwaiz:
  بیٚیہِ  ییٚلہِ  تُہٕندۍ  لۅکٕٹۍ  بالغ  آسن  سپدان  پس  ٲسِن  تِم  تہِ  زنانن  نِشہِ  اژنہٕ  خٲطرٕ  اجازت  حاصل  کران  یِتھہٕ  پٲٹھۍ  تِمن  ہٕندۍ  زِٹھۍ  بالغ  مرد  اجازت  ہیوان  چھِ۔  یِتھے  پٲٹھۍ  چھُ  اللہ  تعالیٰ  ویژھہ  نٲوِتھ  پنٕنۍ  آیات  بیان  کران  توٚہۍ  اے  مسلمانو  !  اللہ  تعالیٰ  چھُ  زانہٕ  وُن  سٮ۪ٹھاہ  حکمت  وول۔

Tahir:
  تہٕ  ییٚلہِ  تۅہیہِ  منٛزٕ  شُرۍ  بالغ  گژھنہٕ  کِس  حدس  واتن  تیٚلہِ  ٲسِن  تِم  (تۅہیہِ  نِشہِ  یِنہٕ  خٲطرٕ)  اجازت  ہیٚوان  یِتھہٕ  پٲٹھۍ  زن  یِمن  برونٛہہ  (باقی  بالغ  نفر)  اجازت  چِھ  ہیٚوان  روزان،یِتھہٕ  پٲٹھۍ  چُھ  اللہ  تعالیٰ  تُہٕندِ  خٲطرٕ  پنٕنۍ  احکام  وارٕپٲٹھۍ  واضح  کران،  تہٕ  اللہ  تعالیٰ  چُھ  سیٚٹھاہ  علم  وول  تہٕ  حکمت  وول۔

Transliteration:
  Wai<u>tha</u> balagha ala<u>t</u>f<u>a</u>lu minkumu al<u>h</u>uluma falyasta<u>th</u>inoo kam<u>a</u> ista<u>th</u>ana alla<u>th</u>eena min qablihim ka<u>tha</u>lika yubayyinu All<u>a</u>hu lakum <u>a</u>y<u>a</u>tihi wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  تہٕ  یِمہٕ  مستوٗراتہٕ  جوٲنی  نِشہِ  گُزریمژٕ  آسن،  نکاح  چہِ  امیدوار  آسن  نہٕ،  تِمہٕ  اگر  پننہِ  ژادرٕ  ؤلِتھ  تھاون،  تیٚلہِ  چُھنہٕ  تِمن  پٮ۪ٹھ  کانٛہہ  گناہ،  بشرطیکہ  زینتٕچ  نُمٲیش  کرن  واجِنہِ  آسن  نہٕ،  تاہم  ورتٲوِن  تِمہٕ  تہِ  حیادٲری،  تیٚلہِ  چُھ  تِہندِس  حقس  منٛز  رُت۔  تہٕ  اللہ  تعالیٰ  چُھ  سورُے  کینٛہہ  بوزان  تہٕ  زانان۔

Mirwaiz:
  بیٚیہِ  بُجہِ  زنانہٕ  یِمن  نہٕ  نیتھرٕچ  تہٕ  پرٛسنٕچ  برانتھاہ  کینٛہہ  آسہِ۔  تِمن  چھُنہٕ  کانٛہہ  حرج  ہرگاہ  تِمہٕ  سترٕکۍ  پَلو  مثلاً  برقعہ  وغٲرٕہ  تُلِتھ  پکان  آسن  مگر  شرط  چھُ  کہ  ننِراوُنہِ  آسن  نہٕ  تِمہٕ  پَنُن  کانٛہہ  گہنہٕ،  بیٚیہِ  ہرگاہ  تِمہٕ  تَمہِ  نِشہِ  تہِ  پتھٕے  روزن،  تی  چھُ  تِہِندِ  خٲطرٕ  زیادٕہ  بہتر۔  اللہ  تعالیٰ  چھُ  سورُے  بوزوُن،  سورُے  زانہٕ  وُن۔

Tahir:
  تہٕ  تِمہٕ  گرَن  منٛز  روزن  واجِنہِ  بُڈٕ  خاتونہٕ  یِمن  (وۅنۍ)  نکاحٕچ  خوٲہش  روٗز  نہٕ  تِمن  پیٚٹھ  چُھنہٕ  اَتھ  کتھہِ  منٛز  کانٛہہ  گناہ  زِ  تِم  کڑن  پنٕنۍ  (پیٚٹھِم  ولنٕکۍ  ہُریمانہٕ)  پلو  نیبربشرطیکہ  تِمہٕ  (تہِ)  بنن  نہٕ  پنٕنۍ  زینت  ظٲہر  کرن  واجنہِ،تہٕ  ہرگاہ  تِمہٕ  (مزید)  پرہیزگٲری  ورتاون  (یعنی  ہُریمانہٕ  ولنٕکۍ  پلو  تہِ  کڑن  نہٕ)  تیٚلہِ  چُھ  تِہِندِ  خٲطرٕ  بہتر،تہٕ  اللہ  تعالیٰ  چُھ  وارٕ  پٲٹھۍ  بوزن  وول  زانن  وول۔

Transliteration:
  Wa<b>a</b>lqaw<u>a</u>AAidu mina a<b>l</b>nnis<u>a</u>i all<u>a</u>tee l<u>a</u> yarjoona nik<u>ah</u>an falaysa AAalayhinna jun<u>ah</u>un an ya<u>d</u>aAAna thiy<u>a</u>bahunna ghayra mutabarrij<u>a</u>tin bizeenatin waan yastaAAfifna khayrun lahunna wa<b>A</b>ll<u>a</u>hu sameeAAun AAaleem<b>un</b>


Athar:
  کانٛہہ  حرج  چُھنہٕ  اگر  کانٛہہ  اوٚن  یا  لوٚنگ  یا  مریض  ﴿کٲنٛسہِ  ہٕندِ  گھرِ  کھیٚیہِ﴾  تہٕ  نہ  چُھ  تۅہیہِ  پٮ۪ٹھ  اتھ  منٛز  کانٛہہ  حرج  زِ  پننیٚن  گھرن  منٛز  کھیٚیِو،  یا  پننِس  مٲلِس  بُڈِبب  سٕندٮ۪ن  گھرن،  یا  پننیٚن  ماجن  نانیٚن  ہٕندٮ۪ن  گھرن،  یا  پننیٚن  باین  ہٕندٮ۪ن  گھرن،  یا  پننیٚن  بیٚنیٚن  ہٕندٮ۪ن  گھرن،  یا  پننیٚن  پیٚترن  ہٕندٮ۪ن  گھرن،  پننیٚن  پۅپھَن  ہٕندٮ۪ن  گھرن،  یا  پننین  مامن  ہٕندٮ۪ن  گھرن،  یا  پننیٚن  ماسن  ہٕندٮ۪ن  گھرن،  یا  تِمن  گھرن  یِہٕنزٕ  کُنزٕ  تُہنزِ  سپُردگی  منٛز  آسن،  یا  پننیٚن  دوستن  ہٕندٮ۪ن  گھرن،  اتھ  منٛز  تہِ  چُھنہٕ  کانٛہہ  حرج  زِ  توٚہۍ  لُکھ  کھیٚیہِ  تَو  یِکہٕ  وٹہٕ  یا  الگ  الگ،  البتہ  ییٚلہِ  گھرن  منٛز  ٲسِو  دٲخل  سپدان،  تیٚلہِ  ٲسِو  پننیٚن  لُکن  سلام  کران،  دعاے  خیر،  اللہ  تعالیٰ  سٕندِ  طرفہٕ  مقرر  فرماونہٕ  آمُت،  سٮ۪ٹھاہ  بابرکت  تہٕ  پٲکیزٕہ۔  یِتھہٕ  پٲٹھۍ  چُھ  اللہ  تعالیٰ  تۅہیہ  بروٛنہہ  کنہِ  آیات  بیان  کران،  توقع  چُھ  زِ  توٚہۍ  ہیٚیِو  گاٹہٕ  جارس  کٲم۔

Mirwaiz:
  چھُنہٕ  أنِس  کانٛہہ  حرج  بیٚیہِ  نہ  لٔنگِس  کانٛہہ  حرج،  بیٚیہِ  نہ  بیمارس  کانٛہہ  حرج  کہ  تِم  کیا  کھیٚن  غذا  گاشدارن  سٍتۍ،  اَریٚن  انسانن  سٍتۍ،  تندرُستن  سٍتۍ،  بیٚیہِ  چھُنہٕ  تۅہیہِ  پانس  تہِ  کانٛہہ  حرج  ہرگاہ  توٚہۍ  کھیٚیِو  پننیو  گرو  منٛزٕ  یا  پننین  مالیٚن  ہٕندیٚن  گرن  منٛز،  یا  پننیو  ماجیو  ہٕندیٚو  گرو  منٛزٕہ،  یاپننین  باین  ہٕندیٚو  گرو  منٛزٕ،  یاپننین  بیٚنیٚن  ہٕندیٚو  گرو  منٛزٕ،  یا  پننین  پیترن  ہٕندیٚو  گرو  منٛزٕ،  یا  پننین  پۅپھن  ہٕندیو  گرو  منٛزٕ،  یا  پننین  مامن  ہٕندیو  گرو  منٛز،  یا  پننین  ماسن  ہٕندیو  گرو  منٛز،  یا  تِمَو  گرو  منٛزٕ  یِمن  ہٕنزن  کونٛزن  ہٕندۍ  توٚہۍ  مٲلک  ٲسِو،  یا  یارن  دوستن  ہٕندیو  گرومنٛزٕ۔  کانٛہہ  حرج  چھُنہٕ  تۅہیہِ  ہرگاہ  طعام  کھیوٚن  آسیو  یِکہٕ  وَٹہٕ  یا  الگ  الگ۔  پس  ییٚلہِ  توٚہۍ  اے  مسلمانو  کُنہِ  گرس  اندر  اَژنُک  ارادٕہ  ٲسِو  کران،  تَمہِ  وقتہٕ  ٲسِو  سلام  کران  پننین  لوٗکن  پٮ۪ٹھ۔  سٲری  مسلمان  چھِ  اکوے  نفس،  اکوے  ذات  ہیو  سۅے  سلام  یۅسہٕ  اللہ  تعالیٰ  سٕندِ  طرفہٕ  بابرکت  تہٕ  رٕژ  سلام  چھےٚ،  سُہ  گوٚو  السلام  علیکم۔  یِتھے  پٲٹھۍ  چھُ  اللہ  تعالیٰ  کھُلٲوِتھ  تہٕ  ویٚژھنٲوِتھ  پنٕنۍ  ہدایات  بیان  کران،  یُتھ  تۅہیہِ  فکرِ  تَرِ  تہٕ  توٚہۍ  کٔرِو  عمل۔

Tahir:
  أنِس  پیٚٹھ  چھَنہٕ  کانٛہہ  رکاوٹ  تہٕ  نَہ  چُھ  لٔنگِس  پیٚٹھ  کانٛہہ  حرج  تہٕ  نَہ  چُھ  بیمارس  پیٚٹھ  کانٛہہ  گناہ  تہٕ  نَہ  چُھ  پانہٕ  تُہٕندِ  خٲطرٕ  (کانٛہہ  عٲب)  زِ  تۆہۍ  کھیٚیِو  پننین  گرَن  منٛز  (کھیٚن)  یا  پننیٚن  مٲلِس  بُڈِ  بب  سٕندیٚن  گرَن  منٛز  یا  پننیٚن  ماجن  ہٕندیٚن  گرَن  منٛز  یا  پننین  باین  ہنٛدین  گرَن  منٛز  یا  پننین  بیٚنیٚن  ہٕندیٚن  گرَن  منٛز  یا  پننیٚن  پیٚترن  ہٕندیٚن  گرَن  منٛزیا  پننیٚن  پۅپھن  ہٕندیٚن  گرَن  منٛزیا  پننیٚن  مامن  ہٕندیٚن  گرَن  منٛزیا  پننیٚن  ماسن  ہٕندیٚن  گرَن  منٛزیایِمن  گرَن  ہٕنزٕ  کُنزٕ  تُہٕندِس  ورتاوس  منٛزچھے٘  (یعنی  یِمن  منٛز  تِہِندیٚن  مٲلکن  ہٕندِ  طرفہٕ  تۅہیہِ  پۯتھ  قسمہٕ  کہ  ورتاوُک  اجازت  چُھ)  یا  پننیٚن  دوستن  ہٕندیٚن  گرَن  منٛز (چُھنہٕ  کھیٚن  کھیٚنس  منٛز  پرواے)،  توہیہِ  پیٚٹھ  چُھنہٕ  اَتھ  کتھہِ  منٛز  کانٛہہ  گناہ  زِ  تۆہۍ  سٲری  کھیٚیِو  یِکہٕ  وٹہٕ  یا  (کھیٚیِو)  بیۆن  بیۆن،  پتہٕ  ییٚلہِ  تۆہۍ  گرَن  منٛز  اژان  ٲسِوتیٚلہِ  ٲسِو  پننیٚن  (بٲژن)  سلام  ونان  (یہِ)  چُھ  اللہ  تعالیٰ  سٕندِ  طرفہٕ  بابرکت  پٲکیزٕہ  دعا،  یِتھہٕ  پٲٹھۍ  چُھ  اللہ  تعالیٰ  پنٕنۍ  آیات  کران  تۅہیہِ  پیٚٹھ  واضح  تاکہ  تۆہۍ  ہیٚکِو  (شریعتٕکۍ  احکام  تہٕ  زندگی  ہٕندۍ  آداب)  سمجھِتھ۔

Transliteration:
  Laysa AAal<u>a</u> alaAAm<u>a</u> <u>h</u>arajun wal<u>a</u> AAal<u>a</u> alaAAraji <u>h</u>arajun wal<u>a</u> AAal<u>a</u> almaree<u>d</u>i <u>h</u>arajun wal<u>a</u> AAal<u>a</u> anfusikum an takuloo min buyootikum aw buyooti <u>a</u>b<u>a</u>ikum aw buyooti ommah<u>a</u>tikum aw buyooti ikhw<u>a</u>nikum aw buyooti akhaw<u>a</u>tikum aw buyooti aAAm<u>a</u>mikum aw buyooti AAamm<u>a</u>tikum aw buyooti akhw<u>a</u>likum aw buyooti kh<u>a</u>l<u>a</u>tikum aw m<u>a</u> malaktum maf<u>a</u>ti<u>h</u>ahu aw <u>s</u>adeeqikum laysa AAalaykum jun<u>ah</u>un an takuloo jameeAAan aw asht<u>a</u>tan fai<u>tha</u> dakhaltum buyootan fasallimoo AAal<u>a</u> anfusikum ta<u>h</u>iyyatan min AAindi All<u>a</u>hi mub<u>a</u>rakatan <u>t</u>ayyibatan ka<u>tha</u>lika yubayyinu All<u>a</u>hu lakumu al<u>a</u>y<u>a</u>ti laAAallakum taAAqiloon<b>a</b>


Athar:
  مومن  چِھ  در اصل  تِمے  یِم  خُدایس  تہٕ  تٔمۍ  سٕندِس  رسولس  صلی  اللہ  علیہ و سلمس  دِلہٕ  سٍتۍ  مانن،  تہٕ  ییٚلہِ  کُنہِ  اجتماعی  کامہِ  ہٕندِس  موقعس  پٮ۪ٹھ  رسولس  صلی  اللہ  علیہ و سلمس  سٍتۍ  آسن،  تیٚلہِ  مَہ  نِیرِن  تِمن  صلی  اللہ  علیہ و سلمن  اجازت  ہیٚنہٕ  ورٲے،  ﴿اے  نبی  صلی  اللہ  علیہ و سلم﴾  یِم  لُکھ  تۅہیہِ  اجازت  چِھ  منگان،  تِمے  چِھ  خُدایس  تہٕ  رسولس  صلی  اللہ  علیہ و سلمس  مانن  وٲلۍ،  لہٰذا  ییٚلہِ  تِم  کُنہِ  کامہِ  کِنۍ  اجازت  منگن،  تیٚلہِ  یس  توٚہۍ  ییٚژِھو،  اجازت  ٲسِو  دِوان،  تہٕ  یِتھیٚن  لُکن  ہٕندِس  حقس  منٛز  ٲسِو  خُدایس  دعاے  مغفرت  منگان،  اللہ  تعالیٰ  چُھ  یقیناً  مغفرت  کرن  وول  تہٕ  سٮ۪ٹھاہ  مہربان۔

Mirwaiz:
  باایمان  گٔے  تِمے  یِمَو  پژھ  کٔر  معبودِ  برحقس  بیٚیہِ  تِہِندِس  پیغمبرس  بیٚیہِ  ییٚلہِ  تِم  باایمان  پیغمبر  برحقس  سٍتۍ  کُنہِ  تِژِھہ  کامہِ  خٲطرٕ  سٔمِتھ  آسن  یَتھ  کامہِ  اندر  تِہُند  جمع  آسُن  ضروری  آسہِ،  تِم  باایمان  لوٗکھ  چھِنہٕ  تَمہِ  مجلسہِ  منٛزٕ  نیران  توٚت  تانۍ  یوٚت  تانۍ  نہٕ  پیغمبرِ  برحقس  اجازت  چھِ  ہیوان۔  پٔزِپٲٹھۍ  یِم  لوٗکھ  تۅہیہِ  اجازت  چھِ  ہیوان  یارسول  اللہؐ  تِمے  کیا  چھِ  ایمان  انان  خدایس  تہٕ  تِہِندِس  پیغمبرِ  برحقس  حقیقت  پٲٹھۍ۔  پس  ییٚلہِ  تِم  اجازت  منگان  آسن  تۅہیہِ  یارسول  اللہؐ  پننہِ  کُنہِ  ضروری  کامہِ  خٲطرٕ۔  پس  ٲسِو  توٚہۍ  اجازت  دِوان  تِمَو  اندرٕ  یس  یژھان  ٲسِو  تہٕ  تس۔  بیٚیہِ  ٲسِو  اللہ  تعالیٰ  ہس  تِہِندِ  خٲطرٕ  مغفرت  منگان  کیازِ  دنیاہٕچ  کٲم  زٲنۍ  تِمَو  مقدم  دین  چہ  کامہِ  پٮ۪ٹھ،  اَمِچ  تلٲفی  سپدِ  تِمن  تُہٕندِ  استغفارٕ  سٍتۍ۔  پٔزِپٲٹھۍ  اللہ  تعالیٰ  چھُ  سٮ۪ٹھاہ  مغفرت  کروُن،  سٮ۪ٹھاہ  رحم  کروُن۔

Tahir:
  ایمان  وٲلۍ  چِھ  تِمَے  لُکھ  یِمو  اللہ  تعالیٰ  ہس  پیٚٹھ  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  ایمان  چُھ  اۆنمُت  تہٕ  ییٚلہِ  تِم  تۅہیہِ  سٍتۍ  کُنہِ  تِژِھہ  (اجتمٲعی)  کامہِ  پیٚٹھ  حٲضرسپدن  یۅسہٕ  (لُکن)  یکجا  کرن  واجِنۍ  آسہِ  تیٚلہِ  مَہ  نیٖرِو  تَتہِ  (یعنی  اُمّتس  منٛز  اجتماعیت  تہٕ  وحدت  پٲدٕ  کرنہٕ  چہ  کامہِ  منٛز  گٔژِھو  وَژِھہ  وٲنِجہِ  شریک)  یۆت  تام  نہٕ  تِم  (کُنہِ  خاص  عذرٕ  کِنۍ)  تۅہیہِ  اجازت  ہیٚن، (اے  رسولِ  معظم!)  بے  شک  یِم  لُکھ  (تۅہی  حٲکم  تہ  چھَپن  جاے  زٲنِتھ)  تۅہیہِ  اجازت  چِھ  منگان  تِمے  لُکھ  چِھ  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  ایمان  تھاون  وٲلۍ،  پتہٕ  ییٚلہِ  تِم  تۅہیہِ  پننہِ  کُنہِ  کامہِ  (گژھنہٕ)  خٲطرٕ  اجازت  یژھن  تیٚلہِ  چِھو  تۆہۍ  (حاکم  تہٕ  مختار) یِمَو  منٛزٕ  یس  ییٚژِھو  (تس)  دِیِو  اجازت  تہٕ  تِہِندِخٲطرٕ  مٔنگِو  (پننہِ  مجلسہِ  نِشہِ  اجازت  ہیٚتھ  گژھنس  پیٚٹھ  تہِ)  اللہ  تعالیٰ  ہس  مغفرت  (زِ  یِژِی  کتھہِ  پیٚٹھ  تہِ  گٔژھۍنہٕ  رٹنہ  ینۍ)،  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Innam<u>a</u> almuminoona alla<u>th</u>eena <u>a</u>manoo bi<b>A</b>ll<u>a</u>hi warasoolihi wai<u>tha</u> k<u>a</u>noo maAAahu AAal<u>a</u> amrin j<u>a</u>miAAin lam ya<u>th</u>haboo <u>h</u>att<u>a</u> yasta<u>th</u>inoohu inna alla<u>th</u>eena yasta<u>th</u>inoonaka ol<u>a</u>ika alla<u>th</u>eena yuminoona bi<b>A</b>ll<u>a</u>hi warasoolihi fai<u>tha</u> ista<u>th</u>anooka libaAA<u>d</u>i shanihim fa<u>th</u>an liman shita minhum wa<b>i</b>staghfir lahumu All<u>a</u>ha inna All<u>a</u>ha ghafoorun ra<u>h</u>eem<b>un</b>


Athar:
  مسلمانو!  پانس  درمیان  مَہ  سمجھِو  رسول  صلی  اللہ  علیہ و سلم  سُند  بُلاوُن  پانہٕ  وٲنۍ  اکھ  أکۍ  سُند  ہیوٗ  بُلاوُن  کینٛہہ،  اللہ  تعالیٰ  چُھ  تِمن  لُکن  ٹھیک  پٲٹھۍ  زانان  یِم  تۅہیہِ  منٛزٕ  تِتھۍ  چِھ  زِ  اکھ  أکِس  ژھایہِ  روٗزِتھ  چِھ  ژوٗرِ  پٲٹھۍ  ژلان۔  رسول  صلی  اللہ  علیہ و سلم  سٕندِ  حُکمٕچ  خلاف  ورزی  کرن  والیٚن  پزِ  کھۅژُن  زِ  تِم  ما  گژھن  کُنہِ  فِتنس  منٛز  گرفتار،  یا  تِمن  پٮ۪ٹھ  ما  یِیہِ  دگ  تُلوُن  عذاب۔

Mirwaiz:
  اے  مسلمانو،  مَہ  ٲسِو  رسول  اللہ  صلی  اللہ  علیہ  و سلم  سُند  ناد  دُین  ییٚلہِ  تِم  تۅہیہِ  کُنہِ  اسلٲمی  ضرورتہٕ  خٲطرٕ  جمع  سَپدُن  فرماوَن،  معمولی  ناد  دُین  زانان  یِتھہٕ  پٲٹھۍ  توٚہۍ  اَکھ  أکِس  پانہٕ  وٲنۍ  ناد  دِوان  چھِو،  یُن  تہٕ  نہ  یُن  زٲنِو  برابرٕے،  بلکہ  چھِ  تِہِندِس  نادس  اجابت  کرُن  وٲجب،  یا  گوٚو  معنی  کہ  مَہ  ٲسِو  خیال  کران  تِہُند  دعاے  خیر  کرُن  معمولی  کتھاہ،  یِتھہٕ  پٲٹھۍ  توٚہۍ  اَکھ  أکِس  دعاے  خیر  کران  چھِو  بلکہ  چھُ  تِہِںدِس  دعاے  خیر  کرنس  اندر  سٮ۪ٹھاہ  خیروبرکت،  تِہُند  دعا  چھُ  جلد  قبول  سپدان،  یاگوٚو  معنی  کہ  مَہ  ٲسِو  توٚہۍ  تِمن  آلو  دِوان  تِتھہٕ  پٲٹھۍ  یِتھہٕ  پٲٹھۍ  توٚہۍ  پانہٕ  وٲنۍ  اَکھ  أکِس  آلو  دِوان  چھِو  ناو  ہیتھ۔  بلکہ  ٲسِو  تِمن  آلو  دِوان  بعہدہ  رسالت،  یا  بعہد  نبوت۔  ونان  ٲسِو  یارسول  اللہؐ،  نَتہٕ  یا  نبی۔  اللہ  تعالیٰ  چھُ  زانان  تِمن  لۅٗکن  ہٕںز  حرکٔژ  یِم  تۅہیہِ  اندرٕہ  ژوٗرِ  ژۅٗرِ  تُہٕنزِ  مجلسہِ  منٛز  نیرنٕچ  بلا  اجازت  کوشش  کران  چھِ،  تِمن  دِیہِ  اللہ  تعالیٰ  سزا،  ییٚلہِ  یہِ  کتھ  تۅہیہِ  معلوم  سَپٕز  کہ  اللہ  تعالیٰ  ہس  چھُ  معلوم۔  پس  کھوٚژِن  تِم  لوٗکھ  یِم  مخالفت  چھِ  کران  رسول  کریم  صلی  اللہ  علیہ  و سلم  سٕندِ  حکمٕچ  ییٚمہِ  کتھہِ  نِشہِ  کہ  تِمن  واتہِ  کانٛہہ  بٔڈ  آفتاہ  دنیاہس  اندر  یا  واتیٚکھ  دود  دِوُن  عذاباہ  ٲخرتس  اندر۔

Tahir:
  (اے  مسلمانو!)  تۆہۍ  مَہ  سمجھِو  رسول  سُنٛد  ناد  دِیُن  پانہٕ  وٲنۍ  اَکھ  أکِس  ناد  دِیُن  ہیوٗ  (ییٚلہِ  رسولِ  اکرم  صلی  اللہ  علیہ  وسلمس  ناد  دِیُن  تُہٕندِس  باہمی  نادس  ہیوٗ  چُھنہٕ  تیٚلہِ  کِتھہٕ  پٲٹھۍ  ہیٚکہِ  خۅد  رسول  صلی  اللہ  علیہ  وسلمن  ہٕنز  ذاتِ  گرامی  تۅہیہِ  ہِش  ٲسِتھ)،  بے  شک  چُھ  اللہ  تعالیٰ  تِتھیٚن  لُکن (وارٕ  پٲٹھۍ)  زانان  یِم  تۅہیہِ  منٛزٕ  اَکھ  أکِس  ژھایہِ  روٗزِتھ (دربارِ  رسالت  نِشہِ) ژوٗرِ  پٲٹھۍ  چِھ  نیران،لہٰذا  کھوٗژِن  تِم  لُکھ  یِم  رسول  (صلی  اللہ  علیہ  وسلم)  سٕندِ  س  (ادب  کِس)  حکمس  خلاف  ورزی  چِھ  کران  زِ  (دنیاسٕے  منٛز)  واتہِ  تِمن  کانٛہہ  آفت  یا  واتہِ  (ٲخرتس  منٛز)  تِمن  پیٚٹھ  دگ  تُلوُن  عذاب۔

Transliteration:
  L<u>a</u> tajAAaloo duAA<u>a</u>a a<b>l</b>rrasooli baynakum kaduAA<u>a</u>i baAA<u>d</u>ikum baAA<u>d</u>an qad yaAAlamu All<u>a</u>hu alla<u>th</u>eena yatasallaloona minkum liw<u>ath</u>an falya<u>hth</u>ari alla<u>th</u>eena yukh<u>a</u>lifoona AAan amrihi an tu<u>s</u>eebahum fitnatun aw yu<u>s</u>eebahum AAa<u>tha</u>bun aleem<b>un</b>


Athar:
  خبردار  روٗزِو،  آسمان  و  زمینس  منٛز  یِکینژھاہ  چُھ،  سُہ  چُھ  اللہ  تعالیٰ  سُند۔  توٚہۍ  یَتھ  رٔوِشہِ  پٮ۪ٹھ  تہِ  چِھو،  اللہ  تعالیٰ  چُھ  تتھ  زانان۔  ییٚمہِ  دۅہ  لُکھ  تس  کُن  واپس  پھرنہٕ  یِن،  سُہ  وَنہٕ  تِمن  زِ  تِم  کیا  کینژھا  چِھ  کٔرِتھ  آمٕتۍ،  سُہ  چُھ  پرٛتھ  چیزُک  علم  تھاوان۔

Mirwaiz:
  وارٕ  بوٗزِو  تہٕ  یاد  تھٲوِو،  پٔزِپٲٹھۍ  اللہ  تعالیٰ  سُندُے  چھُ  تہِ  سورُے  یہِ  آسمانن  تہٕ  زمینن  اندر  چھُ،  تس  چھُ  تتھ  سٲرِسٕے  پٮ۪ٹھ  اختیار،  یقیناً  چھُ  تس  معلوم  تُہُند  سُہ  حال  یتھ  حالس  پٮ۪ٹھ  توٚہۍ  چھِو،  بیٚیہِ  ییٚمہِ  دۅہ  تِم  تس  کُن  واتناونہٕ  یُن،  سُہ  ونیکھ  تہِ  سورُے  یہِ  یِم  کران  ٲسۍ۔  اللہ  تعالیٰ  چھُ  پرتھ  چیزاہ  پوٗرٕ  زانان۔

Tahir:
  خبردار!  یِکینٛژھاہ  آسمانن  تہٕ  زمینس  منٛز  چُھ  (سورُے)  چُھ  اللہ  تعالیٰ  سُندُے،  سُہ  چُھ  یقینا  زانان  یَتھ  حالس  پیٚٹھ  تۆہۍ  چِھو  (ایمانس  پیٚٹھ  چِھوٕ  کِنہٕ  منافقتس  پیٚٹھ  چِھو)،  تہٕ  ییٚمہِ  دۅہ  لُکھ  تس  کُن  واپس  یِن  نِنہٕ  پتہٕ  وَنہِ  سُہ  تِمن  یِکینٛژھاہ  تِم  کران  کراوان  ٲسۍ،  تہٕ  اللہ  تعالیٰ  چُھ  پۯتھ  چیزس  وارٕ  پٲٹھۍ  زانن  وول۔

Transliteration:
  Al<u>a</u> inna lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i qad yaAAlamu m<u>a</u> antum AAalayhi wayawma yurjaAAoona ilayhi fayunabbiohum bim<u>a</u> AAamiloo wa<b>A</b>ll<u>a</u>hu bikulli shayin AAaleem<b>un</b>


Athar:
  سٮ۪ٹھاہ  مُتبرک  چُھ  سُہ  ییٚمۍ  یہِ  فُرقان  پننِس  بندس  پٮ۪ٹھ  نٲزِل  کوٚر،  تاکہ  سارِنٕے  دُنیا  والیٚن  خٲطرٕ  آسہِ  خبردار  کرن  وول۔

Mirwaiz:
  برکت  وول  چھُ  سُہ  ذاتِ  پاک  ییمۍ  نٲزل  کوٚر  یہِ  قرآن  مجید  یُس  پٔزِس  تہٕ  اَپزِس  منٛز  فرق  کرٕوُن  چھُ  پننِس  بندہ  خاصس  پٮ۪ٹھ  یعنی  حضرت  محمد  صلی  اللہ  علیہ  و سلمس  پٮ۪ٹھ،  یُتھ  سُہ  بندہ  خاص  سپدِ  عالمینن،  جِنن  تہٕ  انسانن  ہٕندِ  خٲطرٕ  کھۅژناوٕوُن  خداے  سٕندِ  عذاب  نِشہِ،  بیٖم  کرٕوُن  تِمن  یِم  نہٕ  ایمان  اَنن  تہٕ  پژھ  کرن  کُنِس  خدایس۔

Tahir:
  (سُہ  اللہ  تعالیٰ)  چُھ  سیٚٹھاہ  برکت  وول  ییٚمۍ  (حقس  تہٕ  بٲطلس  منٛز  فرق  تہٕ)  فٲصلہٕ  کرن  وول  (قرآن)  پننِس  (ٹٲٹھِس  تہٕ  مقرب)  بندس  پیٚٹھ  نٲزل  فرموو  یُتھ  زن  سُہ  تمام  جہانن  خٲطرٕ  کھوژناون  وول  سپدِ۔

Transliteration:
  Tab<u>a</u>raka alla<u>th</u>ee nazzala alfurq<u>a</u>na AAal<u>a</u> AAabdihi liyakoona lilAA<u>a</u>lameena na<u>th</u>eer<u>a</u><b>n</b>


Athar:
  سُہ  یُس  زمین  تہٕ  آسمانن  ہٕنزِ  بادشٲہی  ہُند  مٲلک  چُھ،  ییٚمۍ  نہٕ  کانٛہہ  چُھ  پنُن  نیچُو  بنوومُت،  ییٚمِس  بادشٲہی  منٛز  کانٛہہ  شریک  چُھنہٕ،  ییٚمۍ  پرٛتھ  کانٛہہ  چیز  پٲدٕ  کوٚر،  تہٕ  پتہٕ  کوٚرُن  تمیُک  اکھ  تقدیر  مُقرر۔

Mirwaiz:
  یَس  ذاتِ  پاک  سٕنز  پادشاہت  تہٕ  سلطنت  چھےٚ  آسمانن  تہٕ  زمینن  اندر،  بیٚیہِ  چھُنہٕ  تٔمۍ  قرار  دُیتمُت  کانٛہہ  اَکھاہ  پَنُن  اولاد،  بیٚیہِ  چھُنہٕ  تس  کانٛہہ  اَکھاہ  شریک  حکومتس  تہٕ  سلطنتس  منٛز۔  بیٚیہِ  ییٚمۍ  پرتھ  چیزاہ  پٲدٕہ  کوٚر،  توپتہ  کوٚرُن  پرتھ  چیزُک  الگ  الگ  اندازٕہ،  اَکہِ  چیزُک  خاصیت  کوٚرُن  اَکھ،  بیٚیہِ  چیزُک  بیاکھ۔

Tahir:
  سُہ  (اللہ  تعالیٰ)  زِ  آسمانن  ہنٛز  تہٕ  زمینٕچ  بادشاہت  چھے٘  تٔمۍ  سٕندی  خٲطرٕ  تہٕ  یی٘مۍ  نَہ  چُھ  (پننہِ  خٲطرٕ)  کانٛہہ  اولاد  بنوومُت  تہٕ  نَہ  چُھ  بادشٲہی  منٛز  تٔمۍ  سُنٛد  کانٛہہ  شریک  تہٕ  تٔمی  چُھ  پۯ  تھ  کانہہ  چیز  پٲدٕ  کو٘رمُت،  پتہٕ  چُھن  سُہ  (بقا  تہٕ  ارتقا  کِس  پۯ  تھ  مرحلس  پی٘ٹھ  تَمہِ  چہ  خٲصیتہٕ،  کامہِ  تہٕ  مدّت،  غرض  پۯ  تھ  چیز  کنۍ)  اکہِ  مقرر  کرنہٕ  آمتہِ  پروگرامہ  مطٲبق (مکمل)  توازُن  سان  تشکیل  دُیتمُت۔

Transliteration:
  Alla<u>th</u>ee lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i walam yattakhi<u>th</u> waladan walam yakun lahu shareekun fee almulki wakhalaqa kulla shayin faqaddarahu taqdeer<u>a</u><b>n</b>


Athar:
  لُکو  بنٲوۍ  سُہ  ترٲوِتھ  تٕتھۍ  معبود  یِم  نہٕ  کانٛہہ  چیز  چِھ  پٲدٕ  کران  بلکہ  چِھ  خۅد  یِوان  پٲدٕ  کرنہٕ،  یِم  خۅد  پننہِ  خٲطرٕ  تہِ  کُنہِ  نفع  یا  نقصانُک  اختیار  چِھنہٕ  تھاوان،  یِم  نَہ  مٲرِتھ  ہیٚکن  تہٕ  نَہ  ہیٚکن  زندہ  کٔرِتھ،  نَہ  ہیٚکن  موٗدِمٕتِس  بیٚیہِ  تُلِتھ۔

Mirwaiz:
  یُتھ  صاحبِ  کمال  خدا  ٲسِتھ  تروو  مُشرکو  تَسُند  توحید،  توپتہٕ  بنٲوِکھ  تس  ورٲے  بیٚیہِ  چیز  پنٕنۍ  معبود  یِم  نہٕ  کُنہِ  صورتس  اندر  معبود  آسنس  قٲبل  چھِ۔  یِم  نہٕ  کانٛہہ  چیز  پٲدٕہ  ہیٚکن  کٔرِتھ  کیازِ  تِم  چھِ  پانہٕ  پٲدٕہ  کرنہٕ  آمٕتۍ،  بیٚیہِ  چھُنہٕ  تِمن  اختیار  پننین  پانن  ہٕندِ  خٲطرٕ  کُنہِ  ضریٚر  کہ  تہٕ  نقصان  کہ  دوٗر  کرنُک  تہٕ  کانٛہہ  نفعاہ  تہٕ  فٲیداہ  حٲصل  کرنُک۔  بیٚیہِ  چھُنہٕ  تِمن  اختیار  کٲنسہِ  ہٕندِ  مارنُک  یعنی  کٲنسہِ  جاندارس  کیا  ہیٚکہِ  ہن  زُو  کٔڈِتھ،  نہ  کٲنسہِ  ہٕندِ  زندٕھ  تھاونُک  یعنی  کٲنسہِ  بے  جانس  کیا  ہیٚکہٕ  ہن  جاندار  بنٲوِتھ،  نہ  قیامتُک  دۅہ  نہ  مرنہٕ  پتہٕ  بیٚیہِ  زندٕہ  کرنُک۔  اَمہِ  سارِکُے  اختیار  چھُ  اللہ  تعالیٰ  ہس،  معبود  آسنٕکۍ  لوٲزِم  چھِ  یِمے  چیز،  یَس  منٛز  یِم  چیز  چھِ  سُے  شوٗبہِ  معبود۔  یَس  منٛز  نہٕ  یِم  چیز  چھِ  سُہ  چھُنہٕ  ہرگز  معبود  آسنس  قٲبل۔

Tahir:
  تہٕ  یِمَو  (مشرکو)  چِھ  اللہ  تعالیٰ  ترٲوِتھ  باقی  معبود  بنٲوۍمٕتۍ  یِم  کانٛہہ  تہِ  چیز  پٲدٕ  ہیٚکن  نہٕ  کٔرِتھ  بلکہ  چِھ  تِم  پانہٕ  آمٕتۍ  پٲدٕ  کرنہٕ  تہٕ  نَہ  چِھ  تِم  پننہِ  خٲطرٕ  کُنہِ  نقصانٕکۍ  مٲلک  تہٕ  نَہ  نفع  ہٕکۍ  تہٕ  نَہ  چِھ  تِم  موتٕکۍ  مٲلک  تہٕ  نَہ  چِھ  زندگی  ہٕنٛدۍتہٕ  نَہ  چُھکھ  (مرنہٕ  پتہٕ)  تھۆد  تُلِتھ  جمع  کرنُک  (اختیار)۔  

Transliteration:
  Wa<b>i</b>ttakha<u>th</u>oo min doonihi <u>a</u>lihatan l<u>a</u> yakhluqoona shayan wahum yukhlaqoona wal<u>a</u> yamlikoona lianfusihim <u>d</u>arran wal<u>a</u> nafAAan wal<u>a</u> yamlikoona mawtan wal<u>a</u> <u>h</u>ay<u>a</u>tan wal<u>a</u> nushoor<u>a</u><b>n</b>


Athar:
  یِمو  لُکو  نبیؐ  سٕنز  کتھ  ماننہٕ  نِشہِ  انکار  چُھ  کوٚرمُت،  تِم  چِھ  ونان  زِ،  یہِ  فُرقان  چُھ  اکھ  من  گھڑت  چیز  یُس  أمۍ  شخصن  پانہٕ  چُھ  تُھرمُت،  تہٕ  کینژھو  لُکو  چھُ  اتھ  کامہِ  منٛز  أمِس  مدد  کوٚرمُت۔  بوٚڈ  ظُلم  تہٕ  سخت  اَپُز  چُھ،  یتھ  پٮ۪ٹھ  یِم  لُکھ  ؤتھمٕتۍ  چِھ۔

Mirwaiz:
  بیٚیہِ  ووٚن  کٲفرو  تہٕ  مُشرکو  قرآن  مجیدس  متعلق  کہ  یہِ  چھُ  بالکل  اَپُز۔  یُس  تٔمۍ  یعنی  پیغمبرن  پانے  ٹٔھہروومُت  چھُ۔  بیٚیہِ  لوٗکو  أمِس  پیغمبرس  یہِ  اَپُز  ٹھہراونس  اندر  مدد  کوٚرمُت۔  یعنی  تِمَو  اہلِ  کتابو  یِم  مسلمان  سپٕدۍ  مٕتۍ  ٲسۍ،  یاتِم  اہلِ  کتاب  یِم  نبی  کریم  صلی  اللہ  علیہ  و سلمن  نِشہِ  یِوان  گژھان  ٲسۍ۔  پس  بتحقیق  یِژھ  کتھ  وَننہٕ  سٍتۍ  کوٚر  یِمَو  کٲفرو  بوٚڈ  ظلم  بیٚیہِ  ووٚنُکھ  سٮ۪ٹھاہ  بوٚڈ  اَپُز۔

Tahir:
  تہٕ  کٲفر  لُکھ  چِھ  ونان  زِ  یہِ  (قرآن)  چُھ  محض  افترأ  (یعنی  من  گھڑت)  یُس  أمۍ  (رسالتٕکۍ  دعویٰ  کرن  وٲلۍ)  پانے  چُھ  بنوومُت  تہٕ  اَتھ  (بناونس)  پیٚٹھ  چُھ  باقی  لُکو  تہِ  أمِس  مدد  کۆرمُت  بے  شک  چِھ  کٲفر  ظلمس  تہٕ  اَپزِس  پیٚٹھ  (کمبر  گٔنڈتھ) آمٕتۍ۔

Transliteration:
  Waq<u>a</u>la alla<u>th</u>eena kafaroo in h<u>atha</u> ill<u>a</u> ifkun iftar<u>a</u>hu waaAA<u>a</u>nahu AAalayhi qawmun <u>a</u>kharoona faqad j<u>a</u>oo <i><u>th</u></i>ulman wazoor<u>a</u><b>n</b>


Athar:
  ونان  چِھ،  یِم  چِھ  پرانیٚن  لُکن  ہٕندۍ  لیٚکھِمٕتۍ  چیز،  یِمن  یہِ  شخص  نقل  چُھ  کرناوان،  تہٕ  تِم  چِھ  أمِس  صُبح  و  شام  بوزناونہٕ  یِوان۔

Mirwaiz:
  اَتھ  سٍتۍ  چھِ  یِم  کٲفر  یہِ  کتھ  تہِ  ونان  کہ  یہِ  قرآن  مجید  چھُ  بے  سند  کتھ  یِمہٕ  بروٗنٹھمیٚن  لوٗک  نِشہِ  نقل  چھےٚ  یِوان  کرنہٕ۔  یِمہٕ  لیٚکھناوِمَژٕہ  چھےٚ  أمۍ  پیغمبرن  عمدٕہ  عبارتس  اندر  أنِتھ  وارٕہ  سوٗنچِتھ  سمجھِتھ  صحابہ  صٲبن  ہٕندِ  اَتھہٕ۔  پس  چھےٚ  تِمے  کتھہٕ  لیکھناونہٕ  یِوان  تِمن  نِشہِ  صُبحس  تہٕ  شامس۔

Tahir:
  تہٕ  ونان  چِھ،  (یہِ  قرآن)  چُھ  بروٗنٹھِمیٚن  ہٕندۍ  افسانہٕ  یِم  أمۍ  شخصن  لیٚکِھتھ  چِھ  تھاونٲوِمٕتۍ  پتہٕ  چِھ  تِم  (افسانہٕ)  أمِس  صبحس  شامس  پٔرِتھ  یِوان  بوزناونہٕ  (تاکہ  تِم  یاد  کٔرِتھ  ہیٚکہِ  برونٛہہ  کُن  بوزنٲوِتھ)۔  

Transliteration:
  Waq<u>a</u>loo as<u>at</u>eeru alawwaleena iktatabah<u>a</u> fahiya tuml<u>a</u> AAalayhi bukratan waa<u>s</u>eel<u>a</u><b>n</b>


Athar:
  اے  نبیؐ،  یِمن  ؤنِو  زِ  یہِ  چُھ  کوٚرمُت  نٲزِل  تٔمۍ  یُس  زمینُک  تہٕ  آسمانن  ہُنٛد  راز  چُھ  زانان۔  حقیقت  چھےٚ  یہِ  زِ  سُہ  چُھ  سٮ۪ٹھاہ  غفور  و  رحیم۔

Mirwaiz:
  توٚہۍ  فرمٲوِیوٗکھ  یارسول  اللہؐ  کہ  یہِ  قرآنِ  مجید  کوٚر  نٲزل  تٔمۍ  پروردگارن  یُس  زانان  چھُ  سارے  پوشیدٕہ  کتھہٕ۔  اَدٕہ  تِمہٕ  کتھہٕ  آسمانن  منز  ٲسِتن  یا  زمینن  منٛز  ٲسِتن۔  تمی  سببہٕ  چھُ  یہِ  قرآن  مجید  فصاحت  و  بلاغتس  منٛز  ممتاز۔  اَتھ  ہیوٗ  کلام  پیش  کرنس  اندر  چھِ  جن  تہٕ  انسان  عٲجز۔  اَتھ  کلامس  نسبت  تُہٕنزٕ  یِمہٕ  یَچھ  کتھ  وَننہٕ  مۅکھھٕ  شوٗبہِ  ہا  تۅہیہِ  سخت  سزا  دُین  مگر۔  بے  شک  سُہ  چھُ  سٮ۪ٹھاہ  مغفرت  کروُن،  سُہ  چھُنہٕ  مُجرمن  سٍتی  سزادِوان  مگر  یہِ  رحم  و  مغفرت  چھُ  کُنہِ  خاص  وقتس  تانۍ۔  سُہ  وقت  گُزرِتھ  یِن  اَمہِ  قسمہٕ  چہ  کتھہٕ  کرن  وٲلۍ  عذابس  گرفتار  کرنہٕ۔

Tahir:
  فرمٲوِو،  یہِ  (قرآن)  چُھ  تٔمۍ  (اللہ  تعالیٰ  ہن)  نٲزل  کۆرمُت  یُس  آسمانن  تہٕ  زمینس  منٛز  (موجود)  تمام  راز  چُھ  زانان،  بے  شک  چُھ  سُہ  بۆڈ  بخشن  وول  مہربان۔

Transliteration:
  Qul anzalahu alla<u>th</u>ee yaAAlamu a<b>l</b>ssirra fee a<b>l</b>ssam<u>a</u>w<u>a</u>ti wa<b>a</b>lar<u>d</u>i innahu k<u>a</u>na ghafooran ra<u>h</u>eem<u>a</u><b>n</b>


Athar:
  ونان  چِھ،  یہِ  کِیُتھ  رسول  چُھ  یُس  غذا  چُھ  کھیٚوان،  تہٕ  بازرن  منٛز  چُھ  پھیران  تھوران؟  کیازِ  آو  نہٕ  أمِس  نِشہِ  اکھ  فرشتہٕ  سوزنہٕ،  یُس  أمِس  سٍتۍ  آسِہے  روزان  تہٕ  ﴿نَہ  مانن  والیٚن  آسِہے﴾  کھۅژناوان؟

Mirwaiz:
  بیٚیہِ  چھِ  یِم  کٲفر رسول  کریم  صلی  اللہ  علیہ  و سلمس  متعلق  یہِ  ونان  کہ  ییٚمِس  پیغمبرس  کیا  سَپُد،  یہِ  چھُ  سٲنی  پٲٹھۍ  غذا  تہِ  کھیٚوان  بیٚیہِ  چھُ  معاشُک  انتظام  کرنہٕ  خٲطرٕ  بازرن  منٛز  پھیران۔  ییٚمِس  سٍتۍ  ونہٕ  آو  سوزنہٕ  کانٛہہ  ملکاہ،  سُتہِ  آسِہ  ہا  ییٚمِس  سٍتۍ  روٗزِتھ  لوٗکن  خداے  سٕندِ  عذاب  نِشہِ  کھۅژناوان  تہٕ  بیٖم  کران۔

Tahir:
  تہٕ  تِم  چِھ  ونان  زِ  أمِس  رسولس  کیا  چُھ  گۆمُت،  یہِ  چُھ  کھیٚن  کھیٚوان  بیٚیہِ  چُھ  بازرو  مٔنزۍ  پکان  پھیران۔  أمِس  کُن  کیازِ  آو  نہٕ  کانٛہہ  فرشتہٕ  نٲزل  کرنہٕ  زِسُہ  آسِہے  أمِس  سٍتۍ  (رٔلِتھ)  کھوژناون  وول۔

Transliteration:
  Waq<u>a</u>loo m<u>a</u>li h<u>atha</u> a<b>l</b>rrasooli yakulu a<b>l</b><u>tt</u>aAA<u>a</u>ma wayamshee fee alasw<u>a</u>qi lawl<u>a</u> onzila ilayhi malakun fayakoona maAAahu na<u>th</u>eer<u>a</u><b>n</b>


Athar:
  یا  اگر  نہٕ  بیٚیہِ  کینٛہہ،  توتہِ  گوٚژھ  أمۍ  سٕندِ  خٲطرٕ  کانٛہہ  خزانے  یُن  نٲزِل  کرنہٕ،  یا  گوٚژھ  أمِس  نِشہِ  کانٛہہ  باغٕے  آسُن،  ییٚمہِ  نِشہِ  یہِ  ﴿اطمِنانٕچ﴾  روٗزی  کرِہے  حٲصل۔  تہٕ  یِم  ظٲلِم  چِھ  ونان،  توٚہۍ  لُکھ  چِھو  أکِس  سحر  زدہ  انسانس  پتہٕ  لٔگِمٕتۍ۔

Mirwaiz:
  نتہٕ  کونہٕ  آو  تراونہٕ  تِمن  کانٛہہ  خزاناہ  ییٚمہِ  پٮ۪ٹھہٕ  تِم  خرچ  آسہن  کران،  فکرِ  معاشِچ  روزِہا  نہٕ  ضرورتھٕے۔  نَتہٕ  کونہٕ  چھُ  تِمن  سٍتۍ  کانٛہہ  میوٕہ  باغاہ  تَمی  منٛزٕ  آسہن  تِم  کھیوان۔  بیٚیہِ  چھِ  ونان  یِم  ظٲلم  کٲفر  باایمانن،  توٚہۍ  چھِو  نہٕ  پتہٕ  پتہٕ  پکان  مگر  تِتھۍ  سٕے  أکِس  شخصس  یس  پٮ۪ٹھ  سِحر  تہٕ  جود  کرنہٕ  آمُت  چھُ  ییٚمہِ  سٍتۍ  تِہٕنز  عقل  بحال  چھَنہٕ  روٗزمٕژ۔  

Tahir:
  نَتہِ  یِیہِ  ہے  أمِس  کُن  کانٛہہ  خزانہٕ  نٲزل  کرنہٕ  یا  آسہِ  ہے  أمِس  (کم  کھۅتہٕ  کم)  کانٛہہ  باغ  ییٚمۍ  (چہ  آمدنی)  سٍتۍ  سُہ  کھیٚوان  آسِہے  تہٕ  ظالم  لُکھ  چِھ  (مسلمانن)  ونان  زِ  تۆہۍ  چِھو  محض  أکِس  جٲدۍ  لد  شخصہٕ  سٕنز  پٲروی  کران۔

Transliteration:
  Aw yulq<u>a</u> ilayhi kanzun aw takoonu lahu jannatun yakulu minh<u>a</u> waq<u>a</u>la a<b>l</b><i><u>thth</u></i><u>a</u>limoona in tattabiAAoona ill<u>a</u> rajulan mas<u>h</u>oor<u>a</u><b>n</b>


Athar:
  وُچِھو،  کمہٕ  کمہٕ  حُجتہٕ  چِھ  یِم  لُکھ  تۅہیہِ  برونٛہہ  کنہِ  پیش  کران،  یِم  چِھ  تِتھۍ  ڈٔلِمٕتۍ  زِ  کانٛہہ  بِہِنۍ  لایق  کتھ  چَھکھنہٕ  درٛیٖنٹھۍ  گژھان  یۅسہٕ  یِمن  وَتھ  اَنہِ  ہے۔

Mirwaiz:
  وُچھو  کِتھہٕ  پٲٹھۍ  چھِ  یِم  کٲفر  تۅہیہِ  پٮ۪ٹھ  عجیب  عجیب  مژالہٕ  بیان  کران،  تِمن  چھےٚ  پانس  وَتھ  رٲومٕژ،  پس  چھِنہٕ  ہیکان  تِم  وَتھ  لٔبۍ  تھٕے۔  

Tahir:
  (اے  حبیبِ  مکرّم!)  وُچِھو  یِم  لُکھ  کِژٕھہ  (کِژٕھہ)  مثالہٕ  چِھ  تُہٕندِ  خٲطرٕ  بیان  کران  لہٰذا  چِھ  یِم  وَتہِ  ڈٔلۍمِتۍ  وۅنۍ  ہیٚکن  نہٕ  یِم  (ہدایتٕچ)  کانٛہہ  وتھ  لٔبِتھ۔

Transliteration:
  On<i><u>th</u></i>ur kayfa <u>d</u>araboo laka alamth<u>a</u>la fa<u>d</u>alloo fal<u>a</u> yasta<u>t</u>eeAAoona sabeel<u>a</u><b>n</b>


Athar:
  سٮ۪ٹھاہ  بابرکت  چُھ  سُہ  یُس  اگر  ییٚژِھ  تیٚلہِ  ہیٚکہِ  تۅہیہِ  یِہندیٚو  تجویز  کرنہٕ  آمتیٚو  چیزو  کھۅتہٕ  تہِ  کھٔسِتھ  دِتھ،  ﴿اکھ  نہٕ  کینٛہہ﴾  واریاہ  باغ  یِمن  بٔنۍ  کِنۍ  کۅلہٕ  آسن  پکان،  بیٚیہِ  بٔڈۍ  بٔڈۍ  محل۔

Mirwaiz:
  عام  چھےٚ  برکت  تس  پروردگار  سٕنز  سٮ۪ٹھاہ  تھوٚد  چھُ  تِہُند  شان،  پس  ہرگاہ  سُہ  ییٚژِھہ  ہا  کہ  باغٕچ  کیا  چھےٚ  کتھٕے  بے  شمار  اَمہِ  کھۅتہٕ  رٕتۍ  رٕتۍ  باغ  کرِہا  تۅہیہِ  عطا  یِمَو  مٔنزۍ  جویہِ  پکان  آسہن۔  بیٚیہِ  کرِہا  سُہ  تُہُندِ  خٲطرٕ  تِمن  باغن  منٛز  کمہٕ  کمہٕ  جایہِ  تہٕ  مکان  تیار  مگر  بعض  حکمتن  کُن  نظر  کٔرِتھ  یوٚژھ  نہٕ  تہِ  اللہ  تعالیٰ  ہن۔  تَمِچ  ٲس  نہٕ  ضرورت  تہِ،  کیازِ  أسۍ  چھِنہٕ  مجبر  ییٚمہِ  کتھہِ  ہٕندۍ  کہ  ییٚمِچ  فرمٲیش  کٲفر  کرن  تہِ  کیا  کرو  أسۍ  پوٗرٕہ۔

Tahir:
  سُہ  چُھ  سیٚٹھاہ  برکت  وول  ہرگاہ  یژھِ  تیٚلہِ  بناوِ  تُہٕندِ  خٲطرٕ  (دنیاسٕے  منٛز)  اَمہِ  کھوتہٕ  (زیادٕہ)  بہتر  باغات  یِمن  بٔنۍ  کِنۍ  کۅلہٕ  آسن  جٲری  تہٕ  تُہٕندِ  خٲطرٕ  بناوِ  (واریاہ)  عٲلی  شان  محل  (مگر  نبوت  تہٕ  رسالت  خٲطرٕ  چِھنہٕ  یِم  شرط)۔  

Transliteration:
  Tab<u>a</u>raka alla<u>th</u>ee in sh<u>a</u>a jaAAala laka khayran min <u>tha</u>lika jann<u>a</u>tin tajree min ta<u>h</u>tih<u>a</u> alanh<u>a</u>ru wayajAAal laka qu<u>s</u>oor<u>a</u><b>n</b>


Athar:
  اصلی  کتھ  چھےٚ  یہِ  زِ  یِمو  لُکو  چُھ  سۅ  گٔر  ﴿یعنی  قیامت﴾  ماننَس  انکار  کوٚرمُت۔  تہٕ  یُس  تتھ  گرِ،  انکار  کرِ،  تس  خٲطرٕ  چُھ  اسہِ  شعلہٕ وُن  نار  تیار  تھوومُت۔

Mirwaiz:
  اصل  کتھ  چھےٚ  یہِ  کہ  یم  کٲفر  چھِ  قیامتس  اَپُز  زانان۔  تمی  چھِ  تِم  بے  فکری  سببہٕ  اَمہِ  قسمہٕ  چہ  کتھہٕ  کران۔  یہِ  بُتھہِ  یِوان  چھُکھ  تہِ  چھِ  ووران۔  اَسہِ  تہِ  چھُ  تیار  تھوومُت  قیامت  کیٚن  منکرن  ہٕندِ  خٲطرٕ  دَزوُن  نار۔  کیازِ  قیامتس  انکار  کرنہٕ  سٍتۍ  چھُ  لٲزم  یِوان  خدایس  تہٕ  پیغمبر  خدایس  انکار  کرُن،  سُہ  چھُ  اصلی  سبب  جہنمس  اندر  واتنُک۔

Tahir:
  بلکہ  چُھ  تِمَو  قیامتس  (تہِ)  انکار  کۆرمُت،تہٕ  اَسہِ  چُھ  (پۯتھ)  تس  شخصس  خٲطرٕ  یُس  قیامتس  انکار  چُھ  کران  (جہنمُک)  نار  تیار  کٔرِتھ  تھوومُت  یَتھ  نارس  لمبک  آسن  وۅتھان۔

Transliteration:
  Bal ka<u>thth</u>aboo bi<b>al</b>ss<u>a</u>AAati waaAAtadn<u>a</u> liman ka<u>thth</u>aba bi<b>al</b>ss<u>a</u>AAati saAAeer<u>a</u><b>n</b>


Athar:
  سُہ  ﴿نار﴾  ییٚلہِ  یِمن  دوٗری  وُچِھہ،  یِم  بوزن  پتہٕ  تمہِ  کہ  غضب  چہِ  تہٕ  جوش  چہِ  آوازٕ۔

Mirwaiz:
  ییٚلہِ  سُہ  نار  وُچھہِ  منکرن  دوٗری  بوزن  تِم  تمُیک  خشمہ  ہوٚت  گریٚزُن  بیٚیہِ  تَمہِ  چہ  ٹانگہ۔

Tahir:
  ییٚلہِ  سُہ  (جہنمُک  نار)  دوٗرِ  پیٚٹھے  تِمن  برونٛہہ  کَنہِ  آسہِ  (نظرِ  گژھان) یِم  بوزن  تَمِچ  خشمہٕ  ۂژ  تہٕ  گۯاڈ  کرن  واجنۍ  آواز۔

Transliteration:
  I<u>tha</u> raathum min mak<u>a</u>nin baAAeedin samiAAoo lah<u>a</u> taghayyu<i><u>th</u></i>an wazafeer<u>a</u><b>n</b>


Athar:
  تہٕ  پتہٕ  ییٚلہِ  یِم  اتھہٕ  کھۅر  گٔنڈِتھ  تتھ  منٛز  أکِس  تنگ  جایہِ  ژیٚل  دِتھ  برنہٕ  یِن،  پتہٕ  لاگن  یِم  پننِس  موتس  ناد  دِیُن۔  ﴿تمہِ  وقتہٕ  یِیہِ  یِمن  وننہٕ﴾

Mirwaiz:
  توپتہٕ  ییٚلہِ  تراونہٕ  یِن  تِم  تَمہِ  منٛزٕ  کُنہِ  تنگ  جایہِ  منٛز  اَکھ  أکِس  سٍتۍ  گنڈ  پھِرِتھ  یا  اَتھہٕ  کھۅر  گردنہِ  سٍتۍ  گٔنڈِتھ۔  ژھانڈن  پننہِ  خٲطرٕ  ہلاکت  تہٕ  موت،  پانس  کرن  لیٚلہٕ  تہٕ  افسوس۔

Tahir:
  تہٕ  ییٚلہِ  تِم  تَتھ  منٛز  کُنہِ  تنگ  جایہِ  ہانکلو  سٍتۍ  گٔنڈِتھ  (یا  پننیٚن  شیطانن  سٍتۍ  گٔنڈِتھ)  تراونہٕ  یِن  تَمہِ  وقتہٕ  لاین  تِم  (پننِس)  ہلاکتس  ناد۔

Transliteration:
  Wai<u>tha</u> olqoo minh<u>a</u> mak<u>a</u>nan <u>d</u>ayyiqan muqarraneena daAAaw hun<u>a</u>lika thuboor<u>a</u><b>n</b>


Athar: اَز مَہ دِیو أکِس موتس ناد، بلکہ دِیو واریاہن موتن ناد۔
Mirwaiz:
  وَننہِ  یِیَکھ  اے  کٲفرو،  اَکی  پھِرِ  مَہ  ژھٲنڈِو  توٚہۍ  ازپننہِ  خٲطرٕ  موت  بلکہ  ثھانڈِو  واریاہہِ  پھِرِ۔

Tahir:
  (تِمن  یِیہِ  وننہٕ،)  از  مَہ  لٲیِو  (صرف)  أکۍسٕے  ہلاکتس  ناد  بلکہ  لٲیِو  واریاہن  ہلاکتن  ناد۔

Transliteration:
  L<u>a</u> tadAAoo alyawma thubooran w<u>ah</u>idan wa<b>o</b>dAAoo thubooran katheer<u>a</u><b>n</b>


Athar:
  یِمن  پٕرٛژِھو  یہِ  انجام  چھا  جان،  کِنہٕ  سُہ  ابدی  جنّت  ییٚمیُک  وعدہ  خُدا  ترس  پرہیز  گارن  سٍتۍ  کرنہٕ  چُھ  آمُت،  یُس  تِہنزِ  عملہِ  ہُند  جزا  تہٕ  تِہندِ  سفرُک  ٲخری  منٛزل  آسہِ۔

Mirwaiz:
  توٚہۍ  فرمٲوِیوٗکھ  یارسول  اللہؐ  اے  کٲفرو،  یہِ  افسوس  ناک  حالت  چھا  رٕژ  کِنہٕ  سُہ  ہمیشہ  روزنُک  جنت  چھُ  بہتر  ییٚمُیک  وعدٕہ  آو  کرنہٕ  پرہیزگارن،  خدایس  کھۅژوُنین۔  سُہ  جنت  آسہِ  تِہِندِ  خٲطرٕ  رٕژن  عملن  ہٕنز  موٚزوٗرۍ  بیٚیہِ  آسہِ  تِمن  پتو  لاکہِ  اَتھ  جنتس  منٛز  واتُن۔

Tahir:
  فرمٲوِو،  کیا  یہِ  (حالت)  چھا  بہتر  کِنہٕ  پوشہٕ  وُن  جنّت  (یعنی  جنتٕچ  زندگی)  ییٚمِیُک  وعدٕہ  پرہیزگارن  سٍتۍ  کرنہٕ  چُھ  آمُت،  یہِ  چُھ  تِمن  (ہٕنٛدین  اعمالن)  ہُنٛد  جزا  بیٚیہِ  ٹھکانہٕ۔

Transliteration:
  Qul a<u>tha</u>lika khayrun am jannatu alkhuldi allatee wuAAida almuttaqoona k<u>a</u>nat lahum jaz<u>a</u>an wama<u>s</u>eer<u>a</u><b>n</b>


Athar:
  یتھ  منٛز  تِہٕنز  پرٛتھ  کانٛہہ  خوٲہش  پوٗرٕ  سپدِ،  یتھ  منٛز  تِم  ہمیشہ  ہمیشہ  روزن،  ییٚمیُک  عطا  کرُن  تُہندِس  ربّ  سٕندِ  ذِمہٕ  اکھ  واجبُ  الادا  وعدٕہ  چُھ۔

Mirwaiz:
  تِہِندِ  خٲطرٕ  آسہِ  تتھ  جنتس  منٛز  تہِ  سورُے  یہِ  تِم  یژھن،  ہمیشہِ  روزوُنۍ  آسن  تتھ  جنتس  منٛز۔  یِمن  پرہیزگارن  ہُنٛد  اَتھ  جنتس  منٛز  واتُن  چھُ  اَکھ  وعداہ  یُس  بطورفضل  و  عنایت  مَٹہِ  چھُ  تُہٕندِس  پروردگارس  پٮ۪ٹھ،  بیٚیہِ  چھُ  یہِ  وعداہ  قٲبلِ  درخواست۔

Tahir:
  تِہِندِ  خٲطرٕ  آسہِ  تِمن  (جنتن)  منٛز  سُہ  (سورُے  کینہہ  دستیاب)  یہِ  تِم  یژھن  (تَتھ  منٛز)  روزن  ہمیشہ  یہِ  چُھ  تُہٕندِس  ربّ  سٕندِ  کرمہٕ  کہِ  ذِمہٕ  مطلوبہٕ  وعدٕہ  (یُس  پوٗرٕ  روزِ  سپدِتھ)۔

Transliteration:
  Lahum feeh<u>a</u> m<u>a</u> yash<u>a</u>oona kh<u>a</u>lideena k<u>a</u>na AAal<u>a</u> rabbika waAAdan masool<u>a</u><b>n</b>


Athar:
  تہٕ  سُے  دۅہ  آسہِ  ییٚلہِ  زن  ﴿تُہُند  ربّ﴾  یِمن  لُکن  تہِ  گھیرٕ  کٔرِتھ  اَنہِ،  تہٕ  یِہندٮ۪ن  تِمن  معبودن  تہِ  بُلاوِ  یِمن  از  یِم  اللہ  تعالیٰ  ترٲوِتھ  پوٗزان  چِھ،  پتہٕ  پٕرٛژِھہ  سُہ  تِمن،  کیا  تۅہیہِ  ٲسِیوٗکھہٕ  میٲنۍ  یِم  بندٕہ  گُمراہ  کٔرِمٕتۍ؟  کِنہٕ  یِم  أسۍ  خۅد  سیٚزِ  وَتہِ  نِشہِ  ڈٔلِمٕتۍ؟

Mirwaiz:
  بیٚیہِ  پٲوِو  تِمن  ژیٚتس  ییٚمہِ  دۅہ  اللہ  تعالیٰ  تِمن  سارِنٕے  کٲفرن  بیٚیہِ  تِہِندیٚن  معبودانِ  بٲطلن  یِمن  ہٕنز  پرستش  تِم  معبودِ  برحقس  ورٲے  کران  ٲسۍ  جمع  کرِ  پانس  برونٹھہٕ  کنہِ۔  توپتہٕ  پٕرٛژِھہ  تِمن  معبودانِ  بٲطلن،  کیا  تۅہیہِ  ڈٲلیوٗکھہٕ  یِم  میٲنۍ  بندٕہ  سیٚزِ  وَتہِ  نِشہِ؟  کِنہٕ  یِم  ڈٔلۍ  پانے  راہِ  راست  نِشہِ۔

Tahir:
  تہٕ  تَمہِ  دۅہ  کرِ  اللہ  تعالیٰ  تِمن  بیٚیہِ  تِمن،یہِٕنز  تِم  اللہ  تعالیٰ  ہس  وَرٲے  بندگی  ٲسۍ  کران،جمع،  پتہٕ  فرماوِ،  کیا  تۅہی  ٲسۍووکھہٕ  میٲنۍ  یِم  بندٕہ  وَتہِ  ڈٲلۍمتۍ  کِنہٕ  تِم  ٲسۍ  (پانے)  وَتہِ  ڈٔلۍمتۍ۔

Transliteration:
  Wayawma ya<u>h</u>shuruhum wam<u>a</u> yaAAbudoona min dooni All<u>a</u>hi fayaqoolu aantum a<u>d</u>laltum AAib<u>a</u>dee h<u>a</u>ol<u>a</u>i am hum <u>d</u>alloo a<b>l</b>ssabeel<b>a</b>


Athar:
  تِم  کرن  عرض،  پاک  چھےٚ  تُہٕنز  ذات،  اَسہِ  ٲس  نہٕ  یہِ  مجال  تہِ  زِ  تۅہیہِ  ورٲے  ہیٚکہون  کانٛہہ  پنُن  مولیٰ  بنٲوِتھ،  مگر  تۅہیہِ  دِتُو  یِمن  تہٕ  یِہندِس  مٲلِس  بُڈِببَس  زندگی  ہُند  سٮ۪ٹھاہ  ساز  و  سامانہٕ،  حتٰی  کہ  یِمن  گوٚو  سبق  مٔشِتھ  تہٕ  روٗدۍ  شہمٔژ  لد  بٔنِتھ۔

Mirwaiz:
  تِم  دَپن  پروردگاراہ  ژٕہ  چھُکھ  منزہ  تہٕ  پاک۔  سون  کیا  طاقت  اوس  کہ  أسۍ  کیا  کرہون  ژےٚ  ورٲے  بیٚیہِ  کانٛہہ  کارسازاہ  مقرر۔  اَدٕہ  تِم  ٲسۍ  اَسہِ  ہِوۍ  یا  بیٚیہِ  کانٛہہ  ییٚلہِ  أسۍ  یقین  چھِ  زانان  کہ  معبود  چھُکھ  ژٕے  یوت  بیٚیہِ  نہٕ  کانٛہہ،  أسۍ  کِتھہٕ  پٲٹھۍ  ہیکہَو  لوٗکن  شرکُک  اَمر  کٔرِتھ  یا  تتھ  پٮ۪ٹھ  رضا  مندی  ظٲہرکٔرِتھ۔  لیکن  یِم  سپٕدۍ  پانے  گمراہ۔  یِمَو  کوٚر  شکرانِ  نعمت  بدل  کفرانِ  نعمت۔  حقیقت  چھےٚ  یٔہے  کہ  ژےٚ  تُلنٲوِتھکھ  تِم  بیٚیہِ  تِہِندۍ  مٲلۍ  بُڈِ  بب  مالِ  دنیاہُک  تمتع  یوٚت  تانۍ  تِم  نفسہٕ  چن  خواہشن  تہٕ  لذتن  اندر  بوٚڈِتھ  گٔے  تیوٗت  کہ  چون  یادٕے  مٔشرووُکھ۔  تِم  سپٕدۍ  پانے  برباد  تہٕ  ہلاک۔

Tahir:
  تِم  ونن،  چٲنۍ  ذات  چھے٘  پاک  اَسہِ  ٲس  نہٕ  یہِ  کتھ  (تہِ)  شوٗبان  زِ  أسۍبناوہوکھ  ژے٘  وَرٲے  باقی  دوست  (کُجا  یہِ  زِأسۍ  وَنہو  تِمن  ژے٘  بغیر  بیٚیہِ  کٲنسہِ  ہٕندِ  عبادتُک)  مگر  (اے  مولا!)  ژے٘  کٔرۍتھکھ  تِم  تہٕ  تِہِندۍ  مٲلۍ  بُڈِ  بب  (دنیٲوی  مال  واسباب  سٍتۍ)  تیوٗتاہ  فیض  یاب،یۆت  تام  زن  تِمن  چٲنۍ  یاد  (تہِ)  مٔشِتھ  گٔیہِ،  تہٕ  یِم  (بدبخت)  ٲسۍ  ہلاک  سپدن  وٲلۍ  لُکھٕے۔

Transliteration:
  Q<u>a</u>loo sub<u>ha</u>naka m<u>a</u> k<u>a</u>na yanbaghee lan<u>a</u> an nattakhi<u>th</u>a min doonika min awliy<u>a</u>a wal<u>a</u>kin mattaAAtahum wa<u>a</u>b<u>a</u>ahum <u>h</u>att<u>a</u> nasoo a<b>l</b><u>thth</u>ikra wak<u>a</u>noo qawman boor<u>a</u><b>n</b>


Athar:
  اَمہِ  آیہِ  کرن  تُہٕنزن  تِمن  کتھن  انکار  تِم  ﴿تُہٕندۍ  معبود﴾  یِمہٕ  اَز  توٚہۍ  ونان  چِھو،  ﴿مضمون  نِشہِ  چُھ  پانے  ظاہر  سپدان  زِ  یِمو  آیاتَو  نِشہِ  چُھنہٕ  معبودَو  نِشہِ  مُراد  پۅتٕلۍ  یا  زوٗن  آفتاب  بیترِ  کینٛہہ،  بلکہ  چِھ  مُراد  فرشتہٕ  تہٕ  نیک  انسان  یِم  دُنیا  ہس  منٛز  معبود  آے  بناونہٕ﴾  پتہٕ  نَہ  ہیٚکِو  توٚہۍ  شہمت  ٹٲلِتھ،  نہٕ  ہیٚکِو  کُنہِ  کِنۍ  مدد  حٲصل  کٔرِتھ،  تہٕ  یُس  اکھاہ  تہِ  تۅہیہِ  منٛزٕ  ظلم  کرِ،  سُہ  وُچھناوون  أسۍ  سخت  عذابُک  مزٕہ۔

Mirwaiz:
  اے  کٲفرو  پٔزِپٲٹھۍ  یِمن  معبودانِ  بٲطلن  ہٕنز  توٚہۍ  پرستش  کران  ٲسِو  تِمَو  دِژٕہ  قرار  تُہٕنزٕ  سارے  کتھہٕ  اَپزِ،  تِمَو  تہِ  کوٚر  نہٕ  تۅہیہِ  کانٛہہ  مدد۔  تۅہیہِ  پٮ۪ٹھ  چھُ  کھاسان  پوٗرٕ  پٲٹھۍ  جُرُم۔  پس  ہیٚکِو  نہٕ  توٚہۍ  پانس  نِشہِ  عذاب  دوٗر  کٔرِتھ،  نہ  ہیٚکیٚو  تۅہیہِ  کانٛہہ  شخصاہ  مدد  کٔرِتھ۔  بیٚیہِ  یُس  توھیہِ  اندر  نافرمان  یعنی  مشرک  آسہِ  سُہ  ژٕہناوون  أسۍ  بوٚڈ  عذاب۔

Tahir:
  لہٰذا  (اے  کافرو!)  تِمَو  چِھو  تۆہۍ  تِمن  کتھن  منٛز  اَپزِیٲرۍ  قرار  دِتۍمتۍ  یِمہٕ  تۆہۍ  ونان  ٲسۍوٕ  لہٰذا  (وۅنۍ)  نَہ  چُھو  تۅہیہِ  عذاب  (پۆت)  پھِرنُک  طاقت  تہٕ  نَہ  چُھو  (پننہِ)  مددُک  (طاقت)،  تہٕ  (بوٗزِو!)  تۅہیہِ  منٛز  یُس  شخص  (تہِ)  ظلم  چُھ  کران  أسۍ  وُچھناوون  سُہ  بَڈِعذابُک  مزٕہ۔

Transliteration:
  Faqad ka<u>thth</u>abookum bim<u>a</u> taqooloona fam<u>a</u> tasta<u>t</u>eeAAoona <u>s</u>arfan wal<u>a</u> na<u>s</u>ran waman ya<i><u>th</u></i>lim minkum nu<u>th</u>iqhu AAa<u>tha</u>ban kabeer<u>a</u><b>n</b>


Athar:
  اے  نبی  صلی  اللہ  علیہ  وسلم،  تۅہیہِ  برونٛہہ  یِم  رسول  تہِ  اَسہِ  سوٗزِمٕتۍ  ٲسۍ،  تِم  تہِ  ٲسۍ  غذا  کھیٚنہٕ  وٲلۍ،  تہٕ  بازرن  منٛز  پھیرن  تھورن  وٲلۍ  لُکھٕے،  دراصل  چِھو  اسہِ  توٚہۍ  لُکھ  اکھ  أکۍ  سٕندِ  خٲطرٕ  آزمٲیشہِ  ہُند  ذریعہ  بنٲوِمٕتۍ۔  ﴿یعنی  رسولس  تہٕ  اہلِ  ایمانن  خٲطرٕ  چِھ  منکرین  آزمٲیش  تہٕ  مُنکرن  خٲطرٕ  چُھ  رسول  تہٕ  اہلِ  ایمان﴾  کیا  توٚہۍ  چِھوٕ  صبر  کران  ﴿یعنی  یہِ  مصلحت  سمجھنہٕ  پتہٕ  گوٚوٕہ  تۅہیہِ  وۅنۍ  صبر  پٲدٕ  زِ  آزمٲیشہِ  ہٕنز  یہِ  حالت  چھےٚ  امہِ  خیر  کہ  مقصدٕ  خٲطرٕ  سٮ۪ٹھاہ  ضروری  ییٚمہِ  خٲطرٕ  توٚہۍ  کٲم  چِھو  کران؟  کیا  وۅنۍ  چِھو  توٚہۍ  تِم  چوٹ  کھیٚنہٕ  خٲطرٕ  رٲضۍ،  یِم  اتھ  آزمٲیشہِ  ہٕندِس  دورس  منٛز  ضرور  چِھ  لگن  وٲلۍ؟﴾  تُہند  ربّ  چُھ  سورُے  کینٛہہ  وُچھان۔

Mirwaiz:
  بیٚیہِ  پیغمبر  اَسہِ  سوٗزۍ  تۅہیہِ  برونٹھ  یا  رسول  اللہؐ  تِم  سٲری  ٲسۍ  غذا  تہِ  کھیٚوان،  بیٚیہِ  ٲسۍ  بازرو  مٔنزۍ  معاش  تلاش  کرنہٕ  خٲطرٕ  پکان  تہٕ  پھیران۔  اے  پیغمبرِ  کریم،  اے  پیغمبرِ  کریم  سٕندیٚو  تبِعو،  یُتھنہٕ  توٚہۍ  کٲفرن  ہٕنزو  کتھو  سٍتۍ  غمگین  ٲسِو  سپدان،  کیازِ  اَسہِ  چھِو  توٚہۍ  سٲری  کٔرِمٕتۍ  اَکھ  أکۍ  سٕندِ  خٲطرٕ  آزمٲیش۔  حضراتِ  انبیاء  کٔرۍ  اَسہِ  لوٗکن  ہٕندِ  خٲطرٕ  آزمٲیش  کہ  کم  لوٗکھ  کرن  تِہِندِس  بشر  آسنس  کُن  نظرکٔرِتھ  تِمن  انکار  تہٕ  کم  لوٗکھ  کرن  تِہِندیٚن  نبوت  کیٚن  کمالاتن  کُن  نظر  کٔرِتھ  تِمن  پژھ  تہٕ  تصدیق۔  توٚہۍ  تہِ  کٔرِو  صبر  یعنی  تُہُند  گژِھہ  ضرور  صبر  کرُن۔  یہِ  کتھ  چھےٚ  یقینی  کہ  تُہُند  پروردگار  چھُ  سارِنٕے  ہُنٛد  حال  وُچھان۔  مقرر  وقتس  پٮ۪ٹھ  دِیہِ  سُہ  تِمن  ضرور  سزا۔  لہٰذا  کیازِ  چھِو  توٚہۍ  غم  کھیٚوان۔

Tahir:
  تہٕ  اَسہِ  سوٗزۍ  نہٕ  تۅہیہِ  برونٛہہ  رسول  مگر  (یہِ  زِ)  تِم  ٲسۍپٔزۍپٲٹھۍ  کھیٚن  (تہِ)  کھیٚوان  تہٕ  بازرن  منٛز  تہِ  ٲسۍ  (ضرورت  مطٲبق)  پکان  پھیران  تہٕ  اَسہِ  چِھو  تۆہۍ  اَکھ  أکۍ  سٕندِ  خٲطرٕ  آزمٲیش  بنٲوۍمٕتۍ،  کیا  تۆہۍ  کٔرۍوا  (آزمٲیشہِ  پیٚٹھ)  صبر؟  تہٕ  تُہُنٛد  ربّ  چُھ  وارٕ  پٲٹھۍ  وُچھن  وول۔

Transliteration:
  Wam<u>a</u> arsaln<u>a</u> qablaka mina almursaleena ill<u>a</u> innahum layakuloona a<b>l</b><u>tt</u>aAA<u>a</u>ma wayamshoona fee alasw<u>a</u>qi wajaAAaln<u>a</u> baAA<u>d</u>akum libaAA<u>d</u>in fitnatan ata<u>s</u>biroona wak<u>a</u>na rabbuka ba<u>s</u>eer<u>a</u><b>n</b>


Athar:
  یِمن  لُکن  اسہِ  برونٛہہ  کنہِ  پیش  سپدنُک  اندیشہ  چُھنہٕ  تِم  چِھ  ونان،  اسہِ  نِشہِ  کیازِ  یِن  نہٕ  فرشتہٕ  سوزنہٕ؟  یا  گژھون  أسۍ  پنُن  ربّ  وُچِھنۍ۔  سٮ۪ٹھاہ  تکبر  ہیٚتھ  بیٖٹھۍ  یِم  پننِس  نفسس  منٛز،  تہٕ  پننہِ  سرکشی  منٛز  درٛاے  یِم  حدٕ  نِشہِ۔

Mirwaiz:
  بیٚیہِ  چھِ  ونان  تِم  لوٗکھ  یِمن  نہٕ  کانٛہہ  اندیشہِ  چھُ  اَسہِ  برونٹھہٕ  کنہِ  پیش  سپدنُک،  تتھ  منکر  آسنہٕ  مۅکھہٕ  کہ  اَسہِ  پٮ۪ٹھ  کونہٕ  چھِ  ملٲیک  سوزنہٕ  یِوان  تُہٕندِ  تصدیقہٕ  خٲطرٕ  یا  کونہٕ  چھِن  أسۍ  تہِ  پَنُن  پروردگار  وُچھان،  سُے  کرِہا  پانہٕ  تِہِندِس  پیغمبر  آسنس  تٲیید  تہٕ  تصدیق۔  یِمن  لوٗکن  چھِ  یقیناً  پننہِ  جایہِ  پنٕنۍ  پان  سٮ۪ٹھاہ  بٔڑۍ  بوزنہٕ  یِوان،  خصوصاً  کوٚرُکھ  خدایس  وُچھنُک،  تس  سٍتۍ  کلام  کرنُک  تجویز  پیش۔  اَمہِ  سٍتۍ  دراے  یِم  لوٗکھ  انسٲنیت  کہ  حدٕ  نِشہِ  سٮ۪ٹھاہ  نیٚبر۔  بیٚیہِ  کٔریِمَو  بٔڑ  سرکشی۔

Tahir:
  تہٕ  یِمن  لُکن  نہٕ  سانہِ  ملاقاتٕچ  امید  چھے٘،  ونان  چِھ  زِ  اَسہِ  پیٚٹھ  کیازِ  آے  نہٕ  فرشتہٕ  نٲزل  کرنہٕ  یا  وُچھہون  أسۍ  پَنُن  ربّ  (پننیو  أچھو  سٍتۍ  تیٚلہِ  اَنہو  ضرور  ایمان)،  درحقیقت  چِھ  یِم  لُکھ  پننیٚن  دِلن  منٛز  (پَننِس  پانس)  سیٚٹھاہ  بۆڈ  سمجھنہِ  لٔگۍ  مٕتۍ  تہٕ  حدٕکھۅتہٕ  گٔژِھتھ  نافرمٲنی  چِھ  کران۔

Transliteration:
  Waq<u>a</u>la alla<u>th</u>eena l<u>a</u> yarjoona liq<u>a</u>an<u>a</u> lawl<u>a</u> onzila AAalayn<u>a</u> almal<u>a</u>ikatu aw nar<u>a</u> rabban<u>a</u> laqadi istakbaroo fee anfusihim waAAataw AAutuwwan kabeer<u>a</u><b>n</b>


Athar:
  ییٚمہِ  دۅہ  یِم  فرشتن  وُچھن،  سُہ  آسہِ  نہٕ  مُجرمن  خٲطرٕ  کُنہِ  بشارتُک  دۅہ،  کریکہ  ژلنکھ  نِیرِتھ  زِ  پناہ  خدایو  پناہ۔

Mirwaiz:
  وۅنۍ  ییٚمہِ  دۅہ  تِم  وُچھن  ملٲیکن  مُہیب  صورتن  اندر  مرنہٕ  کہ  وقتہٕ  یا  قیامتُک  دۅہ  تَمہِ  دۅہ  آسہِ  نہٕ  کانٛہہ  خوشی  ہٕنز  کتھاہ  نصیب  تِمن  نافرمانن۔  ملٲیکن  ییٚلہِ  وُچھن  عذابٕکۍ  سامانہٕ  ہیتھ،  سٮ۪ٹھاہ  گابرن  تَمہِ  ساعتہٕ۔  تتھ  حالتس  منٛز  وَنن  تَمہِ  ساعتہٕ  پناہ  بخدا،  پناہ  بخدا،  اَسہِ  گوٚژھ  مضبوط  ٹھوٚراہ  یِمن  نِشہِ  حٲصل  سپدُن ﴿یِم  نہٕ  ملٲیکن  ہیٚکن  وُچھِتھ  تِمے  ہیٚکنہٕ  سنا  خدایس  وُچھِتھ۔

Tahir:
  ییٚمہِ  دۅہ  تِم  فرشتن  وُچھن  (تیٚلہِ)  آسہِ  نہٕ  تَمہِ  دۅہ  مجرمن  خٲطرٕ  رَژھ  تہِ  خوشی  ہٕنز  کتھ  بلکہ  وَنن  تِم  (تِمن  وُچِھتھ  کھوٗژۍ  کھوٗژۍ)،  کانٛہہ  رُکاون  وول  ٹھۆر  آسِہے  (یُس  اَسہِ  یِمَو  نِشہِ  بچاوِہے  نَتہٕ  وَنن  فرشتہٕ  تِمن  وُچِھتھ  زِ  تۅہیہِ  پیٚٹھ  چُھ  جنتس  منٛز  اَژنس  بالکل  ٹھاکھ)۔

Transliteration:
  Yawma yarawna almal<u>a</u>ikata l<u>a</u> bushr<u>a</u> yawmai<u>th</u>in lilmujrimeena wayaqooloona <u>h</u>ijran ma<u>h</u>joor<u>a</u><b>n</b>


Athar:
  تہٕ  یِکینٛژھاہ  تہِ  یُہُند  کوٚرمُت  کروومُت  چُھ،  سُہ  وُڈناوون  أسۍ  گردِ  ہٕندۍ  پٲٹھۍ  ہواہس  اندر۔

Mirwaiz:
  بیٚیہِ  سَپدو  أسۍ  متوجہ  تِمن  کٲفرن  ہٕنزن  رٕژن  کامین  کُن  یِمہٕ  تِمَو  دنیاہس  منٛز  کرِ  مَژٕہ  آسن۔  پس  کروکھ  تِمہٕ  عملہٕ  چھکنہٕ  آمژِ  گردِ  ہِشہِ،  کانٛہہ  ثواباہ  آسِنہٕ  تِمن  ہُنٛد۔

Tahir:
  تہٕ  (پتہٕ)  دِمَو  أسۍ  تِمن  اعمالن  کُن  توجہ  یِم  تِمَو  (تکبر  سان  زندگی  منٛز)  کٔرۍمٕتۍٲسۍ  پتہٕ  بناووکھ  أسۍتِم  چٔھکراونہٕ  آمٕژ  گرد۔

Transliteration:
  Waqadimn<u>a</u> il<u>a</u> m<u>a</u> AAamiloo min AAamalin fajaAAaln<u>a</u>hu hab<u>a</u>an manthoor<u>a</u><b>n</b>


Athar:
  بس  تِمے  لُکھ  یِم  جنتٕکۍ  حقدار  چِھ  ٹھٔہرن  تمہِ  دۅہ  رٕژِ  جایہِ،  تہٕ  دوپہر  گُزارنہٕ  خٲطرٕ  لبن  بہترین  مقام۔

Mirwaiz:
  جنتی  یِمن  یِم  کٲفر  ٹھٹھہٕ  ٲسۍ  کران  آسن  تَمہِ  دۅہ  سٮ۪ٹھاہ  رٕتہِ  قیام  گاہ  کِنۍ  تہِ  آرام  گاہ  کِنۍ  تہِ  یعنی  جنت  آسہِ  تِہِندِ  قیام  کرنٕچ  جاے،  آرام  کرنٕچ  جاے۔  تَمہِ  کِس  رُت  آسنس  چھُنہٕ  وَننُے  کینٛہہ۔

Tahir:
  تَمہِ  دۅہ  آسہِ  جنتی  ین  ہُنٛد  قیام  گاہ  (تہِ)  بہتر  تہٕ  آرام  گاہ  تہِ  واریاہ  رُت  (ییٚتہِ  تِم  حساب  کتاب  کہ  دوپہر  پتہٕ  گٔژِھتھ  آرام  کرن)۔

Transliteration:
  A<u>s</u><u>ha</u>bu aljannati yawmai<u>th</u>in khayrun mustaqarran waa<u>h</u>sanu maqeel<u>a</u><b>n</b>


Athar:
  آسمانس  چیران  سپدِ  تمہِ  دۅہ  اکھ  اوٚبُر  ظٲہر،  تہٕ  فرشتہٕ  یِن  پوٚتُس  پَتھ  کثرت  سان  نٲزِل  کرنہٕ۔

Mirwaiz:
  بیٚیہِ  ییٚمہِ  دۅہ  آسمان  اَکہِ  بڈِ  اوٚبرٕ  سٍتۍ  پھَٹہِ،  بیٚیہِ  یِن  والنہٕ  سارِنٕے  آسمانن  ہٕندۍ  ملٲیک  پوٚتُس  پتھ  زمینس  پٮ۪ٹھ  بکثرت،  تمی  وقتہٕ  کرِ  اللہ  تعالیٰ  حساب  و  کتاب  خٲطرٕ  پَنُن  تجلی۔

Tahir:
  تہٕ  تَمہِ  دۅہ  گژِھہ  آسمان  پٔھٹِتھ  (دٕہٕکۍ  پٲٹھۍ)  اۆبرس  منٛزتبدیل  تہٕ  فرشتہٕ  یِن  چھۅکو  چھۅکوبۅن  والنہٕ۔

Transliteration:
  Wayawma tashaqqaqu a<b>l</b>ssam<u>a</u>o bi<b>a</b>lgham<u>a</u>mi wanuzzila almal<u>a</u>ikatu tanzeel<u>a</u><b>n</b>


Athar:
  تمہِ  دۅہ  آسہِ  حقیقی  بادشٲہی  صرف  خداے  رحمان  سٕنز،  تہٕ  سُہ  آسہِ  کٲفرن  خٲطرٕ  سٮ۪ٹھاہ  سخت  دۅہ۔

Mirwaiz:
  تَمہِ  دۅہ  آسہِ  سورُے  مُلک  حقیقت  پٲٹھۍ  حضرت  رحمان  سُندُے۔  یعنی  حساب  و  کتاب  تہٕ  جزاء  و  سزاہس  منٛز  آسہِ  نہٕ  کٲنسہِ  ہُنٛد  دخل۔  بیٚیہِ  آسہِ  سُہ  دۅہ  کٲفرن  ہٕندِ  حقہٕ  سٮ۪ٹھاہ  کُڈُر  تہٕ  کریوٗٹھ۔

Tahir:
  تَمہِ  دۅہ  آسہِ  پٔز  حکمرٲنی  صرف  (خدائے)  رحمان  سٕنز،  تہٕ  سُہ  دۅہ  آسہِ  کٲفرن  پیٚٹھ  سخت  (مشکل)۔

Transliteration:
  Almulku yawmai<u>th</u>in al<u>h</u>aqqu li<b>l</b>rra<u>h</u>m<u>a</u>ni wak<u>a</u>na yawman AAal<u>a</u> alk<u>a</u>fireena AAaseer<u>a</u><b>n</b>


Athar: ظٲلم انسان ہیٚیہِ پننیٚن اَتھن ژٔپۍ تہٕ وَنہِ، کاش مےٚ آسِہے رسولس ساتھ دِیتمُت۔
Mirwaiz:
  بیٚیہِ  ہیٚیہِ  تمی  دۅہ  ظٲلم  تہٕ  نافرمان  اَتھن  پننین  ژٔپۍ،  دَپہِ  تمی  دۅہ  ظٲلم،  اے  کاش  کیا  رُت  گژِھہ  ہا  میانہِ  حقہٕ  ہرگاہ  رٔٹمٕژ  آسِہا  رسولِ  خدایس  سٍتۍ  روٗزِتھ  دینٕچ  وَتھ۔

Tahir:
  تہٕ  تَمہِ  دۅہ  ژاپہِ  پۯتھ  ظٲلم  (شرارت  سان  تہٕ  حسرت  سان)  پننۍ  اتھٕ  (تہٕ)  وَنہِ،  کاش!  مے٘  آسِہے  رسولِ  (اکرم  صلی  اللہ  علیہ  وسلم)  سٕندِس  صحبتس  منٛز (یِتھ  ہدایتٕچ)  وَتھ  رٔٹمٕژ۔

Transliteration:
  Wayawma yaAAa<u>dd</u>u a<b>l</b><i><u>thth</u></i><u>a</u>limu AAal<u>a</u> yadayhi yaqoolu y<u>a</u> laytanee ittakha<u>th</u>tu maAAa a<b>l</b>rrasooli sabeel<u>a</u><b>n</b>


Athar:
  تٔمۍ  سٕندِس  بہکاوس  منٛز  یِتھ  مٲنۍ  نہٕ  مےٚ  سۅ  نصحیت  یۅسہٕ  مےٚنِش  آمٕژ  ٲس،  شیطان  درٛاو  انسان  سٕندِس  حقس  منٛز  سٮ۪ٹھہٕے  بے  وفا۔

Mirwaiz:
  پٔزِپٲٹھۍ  تٔمی  کم  بختن  ڈولُس  بہٕ  قرآن  مجید  کیٚن  احکامن  پٮ۪ٹھ  عمل  کرنہٕ  نِشہِ،  تِم  احکام  مےٚ  نِشہِ  وٲتِتھ۔  شیطان  چھُ  انسانس  عین  موقعس  پٮ۪ٹھ  مدد  کرنہٕ  نِشہِ  پتھ  ژلان۔

Tahir:
  بے  شک  ڈولنس  بہٕ  تٔمۍ  مے٘  نِشہِ  نصیحت  واتنہٕ  پتہٕ  تَمہِ  نِشہِ،  تہٕ  شیطان  چُھ  انسانس  (مصیبت  کہ  وقتہٕ)  بے  یارومددگار  تراون  وول۔

Transliteration:
  Laqad a<u>d</u>allanee AAani a<b>l</b><u>thth</u>ikri baAAda i<u>th</u> j<u>a</u>anee wak<u>a</u>na a<b>l</b>shshay<u>ta</u>nu lilins<u>a</u>ni kha<u>th</u>ool<u>a</u><b>n</b>


Athar:
  تہٕ  رسول  ونہِ  زِ،  اے  میانہِ  ربّہٕ،  میٲنۍ  قومن  اوس  یہِ  قرآن  نشانۂ  تضحیک  بنوومُت۔  ﴿یعنی  ٹھٹھہٕ  مذاق  کٔرِتھ  اوسُن  تروومُت﴾۔

Mirwaiz:
  بیٚیہِ  فرماوَن  تَمہِ  دۅہ  پیغمبرخدا  صلی  اللہ  علیہ  و سلم،  اے  میانہِ  پروردگارٕ،  پٔزِپٲٹھۍ  میٲنۍ  ییٚمۍ  قومن  زون  یہِ  قرآن  مجید  یُس  واجبُ  العمل  اوس،  بے  ہوٗدٕہ  کلاماہ  یا  روٗدۍ  تِم  اَمہِ  نِشہِ  دوٗر،  اَمہِ  موجوب  کٔرٕکھ  نہٕ  کانٛہہ  عملاہ،  یہِ  کوٚرُکھ  بالکل  نظر  انداز،  اَتھ  کوٚرُکھ  نہٕ  کانٛہہ  التفاتاہ،  عمل  کرنٕچ  چھَنہٕ  کتھٕے۔

Tahir:
  تہٕ  رسول  (اکرم  صلی  اللہ  علیہ  وسلم)  کرن  عرض،  اے  ربّ!  بے  شک  اوس  میٲنۍ  قومن  یہِ  قرآن  بالکلے  ترٲوِتھ  ژُھنمُت۔

Transliteration:
  Waq<u>a</u>la a<b>l</b>rrasoolu y<u>a</u> rabbi inna qawmee ittakha<u>th</u>oo h<u>atha</u> alqur<u>a</u>na mahjoor<u>a</u><b>n</b>


Athar:
  اے  نبیؐ،  اسہِ  چِھ  یِتھے  پٲٹھۍ  مُجرم  پرٛتھ  نبی  سٕندۍ  دشمن  بنٲوِمٕتۍ،  تہٕ  تُہندِ  خٲطرٕ  چُھ  تُہُند  ربّٕے  رہنمٲئی  تہٕ  مددٕ  خٲطرٕ  کٲفی۔

Mirwaiz:
  یِتھہٕ  پٲٹھۍ  یِم  لوٗکھ  چھِ  تُہٕندۍ  دشمن،  یِتھے  پٲٹھۍ  کٔرۍ  اَسہِ  نافرمانو  اندرٕہ  پرتھ  پیغمبر  سمندۍ  دشمن،  یہِ  نٔو  کتھاہ  چھَنہٕ  کینٛہہ۔  تِمَو  پیغمبرو  یِتھہٕ  پٲٹھۍ  صبر  کوٚر،  تِتھے  پٲٹھۍ  کٔرِو  توٚہۍ  تہِ  صبر۔  بس  چھُ  تۅہیہِ  پَنُن  پروردگار  ہدایت  کروُن،  کٲفرو  چھےٚ  ہمیشہ  پیغمبرن  ہٕنز  مخالفت  کٔرمٕژ،  لہٰذا  گژِھہ  نہٕ  اَمُیک  کانٛہہ  غم  کھیوٚن۔  اللہ  تعالیٰ  ییٚمۍ  سٕندِ  حقہٕ  ہدایت  ییٚژِھہ  تس  کرِ  ہدایت،  یُس  ہدایت  نِشہِ  محروم  روزِ  توپتہٕ  ہیٚیہِ  سُہ  توہیہِ  اِیذا  تہٕ  تکلیف  واتناوُن،  دۅشوُنۍ  حالن  اندر  چھُ  اللہ  تعالیٰ  تُہُند  ربّ،  تۅہیہِ  کٲفی۔

Tahir:
  تہٕ  یِتھے  پٲٹھۍٲسۍ  اَسہِ  پۯتھ  نبی  سٕندِ  خٲطرٕ  کۅکار  کرن  والیو  لُکو  منٛزٕ  (تِہِندۍ)  دشمن  بنٲوِمٕتۍ  (یِم  تِہِندِس  پیغمبرانہٕ  مِشنس  مخالفت  کران  ٲسۍ  تہٕ  یِتھہٕ  پٲٹھۍ  اوس  حق  تہٕ  بٲطل  طاقتن  درمیان  تضاد  پٲدٕ  گژھان  ییٚمہِ  سٍتۍ  انقلاب  خٲطرٕ  سازگار  ماحول  تیار  اوس  گژھان)  تہٕ  تُہُنٛد  ربّ  چُھ  ہدایت  کرنہٕ  تہٕ  مددکرنہٕ  خٲطرٕ  سیٚٹھاہ۔

Transliteration:
  Waka<u>tha</u>lika jaAAaln<u>a</u> likulli nabiyyin AAaduwwan mina almujrimeena wakaf<u>a</u> birabbika h<u>a</u>diyan wana<u>s</u>eer<u>a</u><b>n</b>


Athar:
  منکرِین  چِھ  ونان،  أمِس  شخصس  پٮ۪ٹھ  کیازِ  آو  نہٕ  اَکی  وقتہٕ  سورُے  قرآن  نٲزِل  کرنہٕ؟  آ،  یہِ  چُھ  امہِ  موجوب  آمُت  کرنہٕ  زِ  أسۍ  روزَو  یہِ  ٹھیک  پٲٹھۍ  تۅہیہِ  ذہن  نشین  کران،  تہٕ  ﴿اَمی  غرضہٕ  خٲطرٕ﴾  چھےٚ  اسہِ  اتھ  اکہِ  خاص  ترتیب  سان  الگ  الگ  اجزاہن  ہٕنز  شکل  دِژمٕژ۔

Mirwaiz:
  بیٚیہِ  چھِ  دپان  کٲفر  یہِ  قرآن  مجید  کونہٕ  آو  نٲزل  کرنہٕ  حضرت  محمدس  صلی  اللہ  علیہ  و سلمس  پٮ۪ٹھ  یِکہٕ  وَٹہٕ،  اَکی  پھِرِ۔  اَسہِ  کوٚر  نٲزل  یہِ  ہَنہِ  ہَنہِ،  آہستہ،  آہستہ،  یُتھ  دٔرراوَو  أسۍ  تُہُند  دل۔  اَمہِ  مۅکھہٕ  کوٚر  قرآن  مجید  اَسہِ  نٲزل  وارٕہ  وارٕہ۔

Tahir:
  تہٕ  کٲفر  چِھ  ونان  زِ  أمِس  (رسولس)  پیٚٹھ  کیازِ  آو  نہٕ  قرآن  اَکی  ساعتہٕ  (یِکہٕ  وَٹہٕ  کٔرِتھ) نٲزل  کرنہٕ،یہِ  چُھ  (رَژِھہ  رَژِھہ)  درجہ  پتہٕ  درجہ  اَمہِ  موجوب  نٲزل  کرنہٕ  آمُت  تاکہ  اَمہِ  سٍتۍ  کرو  أسۍتُہٕندِس  (پاک)  دِلس  طاقت  عطا  تہٕ  (اَمی  وجہ  کِنۍ)  چُھ  اَسہِ  یہِ  ٹٔھہرۍ  ٹٔھہرۍ  پۆرمُت  (تاکہ  تۆہیہِ  روزِ  سانہِ  پیغام  کہ  ذریعہ  وِزِ  وِزِ  دِلُک  سکون  میلان)۔

Transliteration:
  Waq<u>a</u>la alla<u>th</u>eena kafaroo lawl<u>a</u> nuzzila AAalayhi alqur<u>a</u>nu jumlatan w<u>ah</u>idatan ka<u>tha</u>lika linuthabbita bihi fu<u>a</u>daka warattaln<u>a</u>hu tarteel<u>a</u><b>n</b>


Athar:
  تہٕ  ﴿اتھ  مصلحتس  منٛز  چُھ  یِتہِ﴾  زِ  ییٚلہِ  زانٛہہ  تِم  تۅہیہِ  برونٛہہ  کُن  کانٛہہ  بدلٕے  کتھ  ﴿یا  عجیب  سوال﴾  ہیٚتھ  آے،  تمیُک  ٹھیک  جواب  دِتُو  اسہِ  بروقت  تۅہیہِ،  تہٕ  بہترین  طریقہٕ  سان  کٔر  کتھہِ  وضاحت۔

Mirwaiz:
  بیٚیہِ  چھِنہٕ  یِم  دشمن  تۅہیہِ  نِشہِ  کانٛہہ  کتھاہ  یا  مثالاہ  تۅہیہِ  پٮ۪ٹھ  یا  قرآن  مجیدس  پٮ۪ٹھ  طعنہ  زنی  خٲطرٕ  پیش  کران۔  مگر  أسۍ  چھِ  تُہٕندِ  بدل  تِمن  کتھن  ہُنٛد  پوٚز  جواب  بیٚیہِ  تَمہِ  کھۅتہٕ  رُت  معنی  بیان  کٔرِتھ  تۅہیہِ  نِشہِ  واتناوان۔  یہِ  گوٚو  قولی  جواب۔  وۅنۍ  یُس  عملی  جواب  یِیہِ  دِنہٕ  تِمن،  سُہ  گوٚو۔

Tahir:
  تہٕ  یِم  (کٲفر)  چِھنہٕ  تۅہیہِ  نِشہِ  کانٛہہ  (تِژھ)  مثال  (سوال  تہٕ  اعتراض  رٔنگۍ)  اَنان  مگر  أسۍ  چِھ  تۅہیہِ  نِشہِ  (تمہِ  کِس  جوابس  منٛز)  حق  تہٕ  (تمہِ  کھۅتہٕ)  بہتر  وضاحتُک  بیان  ہیٚتھ  یِوان۔

Transliteration:
  Wal<u>a</u> yatoonaka bimathalin ill<u>a</u> jin<u>a</u>ka bi<b>a</b>l<u>h</u>aqqi waa<u>h</u>sana tafseer<u>a</u><b>n</b>


Athar:
  یِمن  لُکن  بُتھ  بۅن  کُن  کٔرِتھ  جہنمس  کُن  دکہٕ  لایِنہٕ  یِیہِ،  تِہُند  موقف  چُھ  سٮ۪ٹھاہ  خراب،  تہٕ  تِہنز  وتھ  چھےٚ  حد  درجہِ  غلط۔

Mirwaiz:
  یِم  گٔے  تِمے  لوٗکھ  یِم  کلہ  و  کر  من  کٔرِتھ  بُتھہِ  کھکھرِ  یِن  پکناونہٕ  تہٕ  سۅمبراونہٕ  جہنمس  کُن۔  تِم  آسن  جایہِ  کِنۍ  سٮ۪ٹھاہ  بدتروَتہِ  کِنۍ  سٮ۪ٹھاہ  ڈٔلۍمٕتۍ۔  

Tahir:
  (یِم)  چِھ  تِتھۍ  لُکھ  یِم  بُتھۍ  کھکھرِ  جہنمس  کُن  کھٕۯکناونہٕ  یِن  یمے  لُکھ  چِھ  یِم  ٹھکانہٕ  کہ  لحاظہٕ  سیٚٹھاہ  خراب  تہٕ  وَتہِ  کِنۍ  (تہِ)  سیٚٹھاہ  ڈٔلۍمتۍ  چِھ۔

Transliteration:
  Alla<u>th</u>eena yu<u>h</u>sharoona AAal<u>a</u> wujoohihim il<u>a</u> jahannama ol<u>a</u>ika sharrun mak<u>a</u>nan waa<u>d</u>allu sabeel<u>a</u><b>n</b>


Athar:
  اسہِ  دِژ  موسیٰ  ﴿علیہ  السلامس﴾  کتاب  ﴿یتھ  جایہِ  چَھنہٕ  کتاب  غالباً  سۅ  کتاب  مُراد  یۅسہٕ  مصرٕ  منٛزٕ  نیر  نہٕ  پتہٕ  حضرت  موسیٰ  علیہ  السلامس  دِنہٕ  ٲس  آمٕژ،  بلکہ  چُھ  امہِ  نِشہِ  مُراد  تِم  ہدایت  یِم  نبوّت  کِس  منصبس  پٮ۪ٹھ  ماموٗر  سپدن  کہ  وقتہٕ  پٮ۪ٹھہٕ  مصرٕ  منٛز  نیرنس  تام  حضرت  موسیٰ  علیہ  السلامس  دِنہٕ  آے۔  یِمن  منٛز  چِھ  تِم  خطبہ  تہِ  شٲمِل،  یِم  اللہ  تعالیٰ  سٕندِ  حُکمہٕ  سٍتۍ  موسیٰ  السلامن  فرعون  سٕندِس  دربارس  منٛز  دِتۍ،  تہٕ  تِم  ہدایات  تہِ  چِھ  شٲمل  یِم  فرعونس  خلاف  جد  و  جہدس  دوران  موسیٰ  علیہ  السلامس  دِنہٕ  آے۔  قرآن  مجیدس  منٛز  چھےٚ  جایہِ  جایہِ  یِمن  چیزن  ہٕنز  ذِکر،  مگر  اغلب  چھُ  یہِ  زِ  یِم  چیز  آے  نہٕ  توراتس  منٛز  شٲمِل  کرنہٕ۔  توراتُک  آغاز  چُھ  تِمو  احکامِ  عَشرَو  ﴿دَہَو  حکمو﴾  سٍتۍ  سپدان  یِم  خروج  پتہٕ  طوٗرِ  سینا  ہس  پٮ۪ٹھ  سنگین  تختی  ین  ہٕنزِ  شکلہِ  منٛز  تِمن  دِنہٕ  ٲسۍ  آمٕتۍ﴾  تہٕ  تس  سٍتۍ  لگوو  تٔمۍ  سُند  بوے  ہارون  علیہ  السلام  بطورِ  مددگار۔

Mirwaiz:
  بتحقیق  بیٚیہِ  کٔر  اَسہِ  عطا  موسیٰ  علیہ  السلامس  کتاب  یعنی  توراۃ،  بیٚیہِ  کوٚر  اَسہِ  سۅ  کتاب  عطا  کرنہٕ  برونٹھ  بوے  تِہُنٛد  ہارون  علیہ  السلام  تَسُند  وزیر  تہٕ  مددگار۔

Tahir:
  تہٕ  بے  شک  کٔراَسہِ  موسیٰ  ہس  (علیہ  السلام)  کتاب  عطا  تہٕ  اَسہِ  بنوو  تِمن  سٍتۍ  (تِمن  پلزنہٕ  خٲطرٕ)  تِہُنٛد  بوے  ہارون  (علیہ  السلام)  وزیر۔

Transliteration:
  Walaqad <u>a</u>tayn<u>a</u> moos<u>a</u> alkit<u>a</u>ba wajaAAaln<u>a</u> maAAahu akh<u>a</u>hu h<u>a</u>roona wazeer<u>a</u><b>n</b>


Athar:
  تہٕ  تِمن  ووٚن  زِ  گٔژِھو  تتھ  قومَس  کُن  ییٚمۍ  سٲنۍ  آیات  چِھ  اَپٕزۍ  زٲنِمٕتۍ،  ٲخر  کار  ترٲوۍ  اسہِ  تِم  لُکھ  تباہ  کٔرِتھ۔

Mirwaiz:
  تَمہِ  پتے  کوٚر  اَسہِ  حکم  تِمن  دۅشوُنی  کہ  گٔژِھو  توٚہۍ  دۅشوے  تبلیغ  و  ہدایت  کرنہٕ  خٲطرٕ  تِمن  لوٗکن  نِشہِ  یِمَو  اَپٕزۍ  زٲنۍ  سٲنۍ  توحیدٕکۍ  آیات،  توپتہٕ  گٔے  تِم  دۅشوے  صاحب  کوٚرُکھ  فرعونس  تہٕ  تِہِندِس  قومس  تبلیغ  مگر  تِمَو  مون  نہٕ  کینٛہہ  تہِ۔  ادٕہ  گٲلۍ  تِم  اَسہِ  موٗلہٕ  مۅنجہِ۔  چنانچہ  تِہُنڈ  غرق  سَپدُن  چھُ  مشہورو  معروف۔

Tahir:
  پتہٕ  وۆن  اَسہِ  تۆہۍ  دۅشوَے  گٔژِھو  تَتھ  قومس  نِشہِ  یِمَو  سانیٚن  آیاتن  انکار  چُھ  کۆرمُت  (ییٚلہِ  تِم  سانہِ  انکارٕ  نِشہِ  توتہِ  باز  آے  نہٕ)  پتہٕ  کٔرۍ  اَسہِ  تِم  بالکلے  ہلاک۔

Transliteration:
  Faquln<u>a</u> i<u>th</u>hab<u>a</u> il<u>a</u> alqawmi alla<u>th</u>eena ka<u>thth</u>aboo bi<u>a</u>y<u>a</u>tin<u>a</u> fadammarn<u>a</u>hum tadmeer<u>a</u><b>n</b>


Athar:
  یۅہے  حال  سپُد  قومِ  نوحس  ییٚلہِ  تِمو  رسولن  ہُند  تکذیب  ﴿انکار﴾  کوٚر  اسہِ  کٔرۍ  تِم  غرق  تہٕ  تمام  دنیا  کیٚن  لُکن  خٲطرٕ  بنٲوۍ  عبرتُک  نِشانہٕ،  تہٕ  تِمن  ظٲلمن  خٲطرٕ  چُھ  اسہِ  اکھ  دگ  تُلہٕ وُن  عذاب  تھوومُت  تیار۔

Mirwaiz:
  بیٚیہِ  ییٚلہِ  حضرت  نوح  سٕندۍ  قومن  انکار  کوٚر  پیغمبرن،  اَسہِ  پھاٹٕوۍ  تِم  آبس  اندر  بیٚیہِ  بنٲوۍ  اَسہِ  تِم  لوٗکن  ہٕندِ  خٲطرٕ  اَکھ  نِشاناہ،  یہِ  گوٚو  دنیاہس  اندر،  بیٚیہِ  چھُ  اَسہِ  تیار  تھوومُت  ٲخرتس  اندر  تِمن  ظٲلمن  تہٕ  نافرمانن  ہٕندِ  خٲطرٕ  کُڈُر  عذاب۔

Tahir:
  تہٕ  نوح  (علیہ  السلام)  سُنٛد  قوم  (تہِ)،  ییٚلہِ  تِمَو  رسولن  ہُنٛد  انکار  کۆر  (پتہٕ)  کٔرۍ  اَسہِ  تِم  غرق  تہٕ  اَسہِ  بنٲوۍ  تِم  (باقین)  لُکن  خٲطرٕ  عبرتُک  نشان،تہٕ  اَسہِ  چُھ  ظٲلمن  خٲطرٕ  دگ  تُلوُن  عذاب  تھوومُت  تیار  کٔرِتھ۔

Transliteration:
  Waqawma noo<u>h</u>in lamm<u>a</u> ka<u>thth</u>aboo a<b>l</b>rrusula aghraqn<u>a</u>hum wajaAAaln<u>a</u>hum li<b>l</b>nn<u>a</u>si <u>a</u>yatan waaAAtadn<u>a</u> li<b>l</b><i><u>thth</u></i><u>a</u>limeena AAa<u>tha</u>ban aleem<u>a</u><b>n</b>


Athar:
  یِتھے  پٲٹھۍ  عاد  تہٕ  اصحابُ  الرس  ﴿رَس  چِھ  عربی  زبٲنۍ  منٛز  پرٲنِس  یا  انہِ  گٹۍ  کریٖرِس  ونان۔  اصحابُ  الرّس  ٲسۍ  تِم  لُکھ  یِمو  پنُن  نبی  کریٖرِس  منٛز  چھٔکِتھ  یا  لرِ  پٲوِتھ  مورمُت  اوس﴾  تہٕ  مٔنٛزِمیٚن  صٔدین  ہٕندۍ  واریاہ  لُکھ  آے  تباہ  کرنہٕ۔

Mirwaiz:
  بیٚیہِ  کوٚر  اَسہِ  ہلاک  قومِ  عاد،  بیٚیہِ  قومِ  ثمود  بیٚیہِ  کِیٖرۍ  وٲلۍ ﴿رَس  چھِ  ونان  عربی  پٲٹھۍ  کِیٖرِس﴾ بیٚیہِ  یِمن  منٛزباگ  یِمہٕ  وارایاہ  نافرمان  اُمژٕہ  آسہٕ۔  

Tahir:
  بیٚیہِ  عاد  تہٕ  ثمود  تہٕ  باشندگانِ  رس،  تہٕ  تِمن  درمیان  (بیٚیہِ  تہِ)  واریاہ  اُمّتہٕ  (کٔرِ  ہلاک)۔

Transliteration:
  WaAA<u>a</u>dan wathamooda waa<u>s</u><u>ha</u>ba a<b>l</b>rrassi waquroonan bayna <u>tha</u>lika katheer<u>a</u><b>n</b>


Athar:
  تِمو  منٛزٕ  سمجھوو  اسہِ  پرتھ  کانٛہہ  ﴿بروٗنٹھمِین  تباہ  سپدن  والیٚن  ہٕنزٕ﴾  مِثالہٕ  دی  دی،  تہٕ  ٲخر  کار  کوٚر  پرتھ  کانٛہہ  مِٹاوتھ  اَسہِ  تباہ۔

Mirwaiz:
  بیٚیہِ  کٔرۍ  اَسہِ  بیان  تِمن  سارِنٕے  ہٕندِ  ہدایت  خٲطرٕ  عجیب  عجیب  تہٕ  موثر  مضامین  مگر  ییٚلہِ  نہٕ  تِمَو  کینٛہہ  تہِ  مون،  ادٕہ  گٲلۍ  اَسہِ  تِم  سٲری۔

Tahir:
  تہٕ  اَسہِ  کرِ  (تِمَو  منٛزٕ)  پۯتھ  أکۍ  سٕندِ  (نصیحت)  خٲطرٕ  مثالہٕ  بیان  تہٕ  (ییٚلہِ  تِم  نافرمٲنی  نِشہِ  بازآے  نہٕ  پتہٕ)  کٔرۍ  اَسہِ  تِم  سٲری  نیست  و  نابود۔

Transliteration:
  Wakullan <u>d</u>arabn<u>a</u> lahu alamth<u>a</u>la wakullan tabbarn<u>a</u> tatbeer<u>a</u><b>n</b>


Athar:
  تہٕ  تمہِ  بستی  پیٚٹھۍ  چِھ  یِم  درٛامٕتۍ  یتھ  پٮ۪ٹھ  بدترین  بٲرش  ٲس  تراونہٕ  آمٕژ۔  ﴿یعی  قومِ  لوٗطٕچ  بستی۔  بدترین  بٲرشہِ  نِشہِ  چُھ  مُراد  کنہِ  روٗد۔﴾  کیا  یِمَو  آسہِ  نا  تمیُک  حال  وُچھمُت؟  مگر  یِم  چِھنہٕ  موت  پتہٕ  دوٚیِمہِ  زندگی  ہُند  توقع  ہٕے  تھاوان۔

Mirwaiz:
  پٔزِپٲٹھۍ  بیٚیہِ  پٔکۍ  تہٕ  گُزرے  یِم  مشرکین  عرب  شام  کِس  سفرس  منٛز  تَمہِ  شہرٕ  کِنۍ  یَتھ  منٛز  قومِ  لوط  بسان  ٲسۍ۔  تتھ  شہرس  اوس  ناوسدومتِمن  آو  نافرمٲنی  ہٕندِ  سببہٕ  آسمان  کہ  طرفہٕ  کنہِ  روٗد  کرنہٕ  یعنی  کَنہِ  آیکھ  تراونہٕ  روٗدٕکۍ  پٲٹھۍ۔  کیا  یِم  مکٕکۍ  کٲفر  چھِنا  وُچھان  تِم  شہر  تا  اینکہ  عبرت  رٹہن۔  عبرت  نہ  رٹنُخ  وجہ  چھُنہٕ  یہِ  کہ  تِم  کیا  چھِنہٕ  تِم  شہر  وُچھان  بلکہ  چھَنہٕ  تِمن  مرنہٕ  پتہٕ  زندٕہ  گژھنٕچ  کانٛہہ  اُمیداہ  تہٕ  پژھاہ،  کیازِ  تِم  چھِ  ٲخرتس  انکار  کران،  یِم  کٲفر  چھِ  ییٖتۍ  شریر  کہ۔

Tahir:
  تہٕ  بے  شک  چِھ  یِم  (کٲفر)  تَمہِ  بستی  کِنۍ  دۯامٕتۍ  یَتھ  پیٚٹھ  وُچاپہٕ  پٲٹھۍ  (کنیٚن  ہُنٛد)  روٗداوس  تراونہٕ  آمُت،تیٚلہِ  کیا  یِم  ٲسۍ  نا  سۅ  (تباہ  گٲمٕژ  بستی)  وُچھان  بلکہ  چھَنہٕ  یِمن  (مرنہٕ  پتہٕ)  تُلنہٕ  یِنٕچ  اُمیدٕے۔

Transliteration:
  Walaqad ataw AAal<u>a</u> alqaryati allatee om<u>t</u>irat ma<u>t</u>ara a<b>l</b>ssawi afalam yakoonoo yarawnah<u>a</u> bal k<u>a</u>noo l<u>a</u> yarjoona nushoor<u>a</u><b>n</b>


Athar:
  یِم  لُکھ  ییٚلہِ  تۅہیہِ  وُچھان  چِھو،  تیٚلہِ  چِھو  تۅہیہِ  ہزٕل  کران۔  ﴿وَنان  چِھ﴾  کیا  یۅہے  شخص  چھا  یُس  خُداین  چُھ  رسول  بنٲوِتھ  سوٗزمُت؟

Mirwaiz:
  ییٚلہِ  تِم  تۅہیہِ  وُچھان  چھِ  یارسول  اللہ  صلی  اللہ  علیہ  و سلم،  تِمن  چھَنہٕ  کانٛہہ  کٲماہ  تَمہِ  ساعتہٕ  تۅہیہِ  نسبت  ٹھٹھہٕ  کرنہٕ  ورٲے،  ونان  چھِ  تِم،  کیا  یۅہے  شخص  سوٗزا  اللہ  تعالیٰ  ہن  پیغمبر،  یہِ  چھُنہٕ  پیغمبری  لایق  مگر  کلام  تہٕ  کتھہٕ  أمۍ  سٕنزٕ  چھےٚ  سٮ۪ٹھاہ  موثر۔

Tahir:
  تہٕ  (اے  حبیبِ  مکرّم!)  ییٚلہِ  (تہِ)  تِم  تۅہیہِ  وُچھان  چِھوٗ  تۅہیہِ  ہزٕل  کرنہٕ  وَرٲے  چِھنہٕ  تِم  کِہِنۍ  کران  (تہٕ  ونان  چِھ،)  کیا  یۅہے  چھا  سُہ  (شخص)  یُس  اللہ  تعالیٰ  ہن  رسول  بنٲوِتھ  چُھ  سوٗزمُت۔

Transliteration:
  Wai<u>tha</u> raawka in yattakhi<u>th</u>oonaka ill<u>a</u> huzuwan ah<u>atha</u> alla<u>th</u>ee baAAatha All<u>a</u>hu rasool<u>a</u><b>n</b>


Athar:
  أمۍ  آسہو  أسۍ  گُمراہ  کٔرِتھ  پننیو  معبوٗدَو  نِشہِ  ڈٲلِمٕتۍ،  اگر  نہٕ  اسہِ  تِہندِس  عقیدس  پٮ۪ٹھ  ڈاڈ  آسِہے  کٔرمٕژ۔  اچھا،  سُہ  وقت  چُھنہٕ  دوٗر  ییٚلہِ  عذاب  وُچِھتھ  یِمن  پانے  پے  لگہِ  زِ  کُس  اوس  گمرٲہی  منٛز  دوٗر  درٛامُت۔

Mirwaiz:
  تَمہِ  جادو  بیٲنی  سٍتۍ  اوس  قریب  کہ  یہِ  ڈالہِ  ہا  اَسہِ  پننیو  معبودو  نِشہِ،  ہرگاہ  نے  أسۍ  تِمن  معبودن  ہٕنزِ  پرستش  پٮ۪ٹھ  ثٲبت  قدم  روزہَو۔  پانس  چھِ  تِم  پانے  زانان  ہدایتس  پٮ۪ٹھ،  پیغمبرس  چھِ  زانان  ڈوٚلمُت،  اللہ  تعالیٰ  چھُ  فرماوان  کہ  برونٹھ  پہن  زانن  تِم  مرنہٕ  پتہٕ  ییٚلہِ  وارٕ  پٲٹھۍ  وُچھن  عذاب  کہ  کُس  اَکھاہ  اوس  وَتہِ  نِشہِ  ڈوٚلمُت۔

Tahir:
  یہِ  ڈالہِ  ہے  اَسہِ  جلدٕے  سانیو  معبودو  نِشہِ  ہرگاہ  أسۍ  تِمن  (ہٕنٛزِبندگی)  پیٚٹھ  ڈٔٹِتھ  روزہَونہٕ،  تہٕ  تِمن  لگہِ  جلدٕے  پے  ییٚلہِ  تِم  عذاب  وُچھن  زِ  کُس  اوس  وتہِ  ڈۆلمُت۔

Transliteration:
  In k<u>a</u>da layu<u>d</u>illun<u>a</u> AAan <u>a</u>lihatin<u>a</u> lawl<u>a</u> an <u>s</u>abarn<u>a</u> AAalayh<u>a </u>wasawfa yaAAlamoona <u>h</u>eena yarawna alAAa<u>tha</u>ba man a<u>d</u>allu sabeel<u>a</u><b>n</b>


Athar:
  زانٛہہ  چُھوٕ  تۅہیہِ  تس  شخصہٕ  سٕندِس  حالس  پٮ۪ٹھ  غور  کوٚرمُت،  ییٚمۍ  پننہِ  نفسٕچ  خوٲہش  پنُن  خدا  آسہِ  بنٲومٕژ؟  کیا  توٚہۍ  ہیٚکوٕہ  یُتھ  شخص  راہِ  راستس  پٮ۪ٹھ  اَننُک  ذمہٕ  رٔٹِتھ؟

Mirwaiz:
  اے  پیغمبر،  توٚہۍ  وُچھِو  حض  تس  شصہٕ  سٕنز  حالت  ییٚمۍ  پَنُن  خدا  چھُ  بنوومُت  پننہِ  نفسٕچ  خواہش۔  کیا  توٚہۍ  تُلوٕہ  پانس  پٮ۪ٹھ  ذمہٕ  دری  کہ  یِتھیٚن  ہوا  پرستن  کیا  کٔرِو  توٚہۍ  ہدایت،  یۅسہٕ  کتھ  خوٲہشہِ  مطٲبق  آسیکھ  سۅ  کرن  قبول،  یۅسہٕ  نہٕ  خوٲہشہِ  مطٲبق  آسیکھ  تتھ  کرن  رَد۔  اَز  وُچھِکھ  اَکھ  کٔنیاہ  جان  پہن  تہٕ  تتھ  کٔرٕکھ  پرستش،  پگاہ  وُچھِکھ  بیاکھ  کٔنیاہ  تَمہِ  کھۅتہٕ  جان  پہن  تٔتھۍ  ہیٚژٕکھ  پرستش  کرٕنۍ۔  

Tahir:
  کیا  تۅہیہِ  چُھوا  سُہ  شخص  وُچھمُت  ییٚمۍ  پننہِ  نفسٕچ  خوٲہش  پَنُن  معبود  چھے٘  بنٲومژ  تیٚلہِ  کیا  تۆہۍ  بٔنۍوا  تس  پیٚٹھ  رٲچھۍدر۔

Transliteration:
  Araayta mani ittakha<u>th</u>a il<u>a</u>hahu haw<u>a</u>hu afaanta takoonu AAalayhi wakeel<u>a</u><b>n</b>


Athar:
  کیا  توٚہۍ  چِھوٕ  سمجھان  زِ  یِمو  منٛزٕ  چِھ  اکثر  لُکھ  بوزان  تہٕ  سمجھان؟  یِم  چِھ  جانورن  ہٕندۍ  پٲٹھۍ،  بلکہ  تِمو  کھۅتہٕ  تہِ  گٔژِھتھٕے۔

Mirwaiz:
  کِنہٕ  تۅہیہِ  چھُو  کینٛہہ  گمانہٕ  کہ  تِمَو  اندرٕہ  کیاہ  چھِ  زیادٕہ  بوزان  تُہُند  کلامِ  شریف  یا  کیا  چھُکھ  سُہ  فکرِ  تران  کینٛہہ۔  سُہ  گمانے  مَہ  کٔرِو  توٚہۍ۔  تِم  چھَنہٕ  مگر  چارپا  ہِی  بلکہ  چھِ  تِم  چارپاہن  کھۅتہٕ  ڈٔلِمٕتۍ  وَتہِ  نِشہِ۔

Tahir:
  کیا  تۆہۍ  چِھوایہِ  خیال  کران  زِ  تِمَو  منٛزٕ  چِھ  اکثر  لُکھ  بوزان  نَتہٕ  سمجھان،  (نَہ)  تِم  چِھ  چارواین  ہٕندۍ  پٲٹھۍ  (بنیمٕتۍ)  بلکہ  چِھ  تِہِندِ  کھوتہٕ  تہِ  بدتر  وَتہِ  ڈٔلۍمتۍ۔

Transliteration:
  Am ta<u>h</u>sabu anna aktharahum yasmaAAoona aw yaAAqiloona in hum ill<u>a</u> ka<b>a</b>lanAA<u>a</u>mi bal hum a<u>d</u>allu sabeel<u>a</u><b>n</b>


Athar:
  تۅہیہِ  وُچُھو  نا  تُہُند  ربّ  کِتھہٕ  پٲٹھۍ  چُھ  شُہُل  پھٔہلاوان؟  اگر  سُہ  ییژِھہ  ہے  تیٚلہِ  بناوِ  ہے  تتھ  دٲیمی  شُہل،  اسہِ  بنوو  آفتاب  تتھ  پٮ۪ٹھ  دٔلیل،  ﴿ناو  چلاون  والیٚن  ہٕندِس  اصطلاحس  منٛز  چِھ  دلیل  تس  شخصس  ونان  یُس  ناون  آسہِ  وَتھ  ہاوان۔  شُہل  آفتابس  پٮ۪ٹھ  دلیل  بناونُک  مطلب  چُھ  یہِ  زِ  شُہل  پھٔہلُن  تہٕ  کم  گژُھن  چُھ  آفتاب  کِس  عروجس  تہٕ  زَوالس  بیٚیہِ  کھسنَس  تہٕ  وسنس  تابع۔﴾

Mirwaiz:
  کیا  ژےٚ  وُچھُتھ  نا  اے  وُچھوُنہِ  پننِس  پروردگار  سٕندِس  قدرتس  کُن  کہ  کِتھہٕ  پٲٹھۍ  چھُ  زیٹھراوان  سایہِ  ییٚلہِ  آفتاب  چھُ  کھسان،  تَمہِ  ساعتہٕ  چھُ  تِمن  سارِنٕے  چیزن  ہُنٛد  سایہِ  زیوٗٹھ  آسان  یِم  چیز  وۅدنہِ  آسن۔  ہرگاہ  سُہ  ییٚژِھہ  ہا  اَتھ  سایس  تھاوِہا  أکۍ  سٕے  جایہِ  ٹھٔہرٲوِتھ۔  توپتہٕ  کوٚر  اسہِ  آفتاب  اَمہِ  سایُک  ظٲہری  علامت۔  آفتاب  سٍتۍ  چھُ  بوزنہٕ  یِوان  اَمہِ  سایُک  زیٹھُن  تہٕ  ژھۅٹُن،  آفتاب  نے  آسِہا  یہِ  یِیہِ  ہا  نہٕ  بوزنے۔

Tahir:
  کیا  تۅہیہِ  ترٲوٕونا  پننِس  ربّس  (یعنی  ربّ  سٕندِس  قدرتس)  کُن  نظر  زِ  سُہ  کِتھہٕ  پٲٹھۍ  چُھ  (دوپہرس  تام)  سایہِ  زیٹھراوان  تہٕ  ہرگاہ  سُہ  یژھِ  ہے  تیٚلہِ  تھاوِہے  ضرور  تَتھ  أکۍ  سٕے  جایہِ،  پتہٕ  چُھ  اَسہِ  آفتاب  بنوومُت  اَتھ  (سایس)  پیٚٹھ  دلیل  (یعنی  وجہ)۔

Transliteration:
  Alam tara il<u>a</u> rabbika kayfa madda a<b>l</b><i><u>thth</u></i>illa walaw sh<u>a</u>a lajaAAalahu s<u>a</u>kinan thumma jaAAaln<u>a</u> a<b>l</b>shshamsa AAalayhi daleel<u>a</u><b>n</b>


Tahir: پتہٕ چِھن أسۍ وارٕ وارٕ یہِ (سایہِ) پانس کُن لٔمۍ لٔمۍ ؤٹِتھ انان۔
Transliteration: Thumma qaba<u>d</u>n<u>a</u>hu ilayn<u>a</u> qab<u>d</u>an yaseer<u>a</u><b>n</b>
Athar:
  پتہٕ  ﴿ییٚلہِ  وارٕ  وارٕ  آفتاب  تھدان  چُھ﴾  أسۍ  چِھ  یہِ  شُہُل  وارٕ  وارٕ  پانس  کُن  وٹان  پکان۔  ﴿پانس  کُن  وٹنُک  معنی  چُھ  غٲب  کرُن  تہٕ  فنا  کرُن،  تِکیازِ  پرٛتھ  کانٛہہ  چیز  یُس  فنا  چُھ  سپدان،  سُہ  چُھ  اللہ  تعالیٰ  سٕے  کُن  واپس  گژھان۔  پرٛتھ  کانٛہہ  چیز  چُھ  تٔمۍ  سٕندِی  طرفہٕ  یِوان  تہٕ  تٔمۍسٕے  کُن  گژھان۔﴾

Mirwaiz:
  توپتہٕ  چھِن  سُہ  سایہِ  أسۍ  پانس  کُن  رٹان  ہَنہِ  ہَنہِ۔  بالاخر  چھُ  سُہ  سایہِ  معدوم  سپدان۔


Athar:
  تہٕ  سُہ  چُھ  اللہ  تعالیٰ  ہٕے  ییٚمۍ  رات  بنٲوِ  تُہٕندِ  خٲطرٕ  لباس،  تہٕ  نیندٕر  بنٲوٕن  موتُک  سکون،  تہٕ  دۅہ  بنووُن  زندہ  گژھنُک  وقت۔

Mirwaiz:
  بیٚیہِ  گوٚو  سُہ  پروردگار  سُے  ییٚمۍ  رات  کٔر  تُہٕندِ  خٲطرٕ  پردُک  چیز،  بیٚیہِ  ییٚمۍ  نِندٕر  کٔر  راحت  و  آرامُک  چیز،  بیٚیہِ  ییٚمۍ  دۅہ  کوٚر  زندٕہ  سپدنُک  تہٕ  اورٕہ  یور  کرنُک  وقت۔

Tahir:
  تہٕ  سُے  چُھ  ییٚمۍ  تُہٕندِ  خٲطرٕ  رات  بنٲو  پوشاک  (یعنی  پۅشاکٕکۍ  پٲٹھۍ  پردٕہ  کرن  واجِنۍ)  تہٕ  نِندٕربنٲوٕن  (تُہٕندِ  خٲطرٕبٲعثِ)  آرام  تہٕ  دۅہ  بنووُن  (کامہِ  کارس  خٲطرٕ)  تھۆد  وۅتھنُک  وقت۔

Transliteration:
  Wahuwa alla<u>th</u>ee jaAAala lakumu allayla lib<u>a</u>san wa<b>al</b>nnawma sub<u>a</u>tan wajaAAala a<b>l</b>nnah<u>a</u>ra nushoor<u>a</u><b>n</b>


Athar:
  تہٕ  سُے  چُھ  یُس  پننِس  رحمتس  برونٛہہ  برونٛہہ  ہواہَن  چُھ  سوزان  بشارت  بنٲوِتھ۔  پتہٕ  چُھ  آسمانہٕ  پاک  آب  نٲزِل  کران،

Mirwaiz:
  بیٚیہِ  گوٚو  سُہ  پروردگار  سُے  یُس  واو  تراوان  چھُ  خۅش  خبر  ہیتھ۔  پننہِ  رحمت  برونٹھ  یعنی  روٗد  تراونہٕ  برونٹھ۔  بیٚیہِ  تراوَو  أسۍ  آسمان  کہ  طرفہٕ  آب  یُس  پاک  و  صاف  کروُن  چیزاہ  چھُ۔

Tahir:
  تہٕ  سُے  چُھ  یُس  پننہِ  رحمت  (کہ  روٗدٕ)  برونٛہہ  ہَوہن  چُھ  خۅش  خبر  بنٲوِتھ  سوزان،  تہٕ  أسی  چِھ  آسمان  نِشہِ  پاک  (صاف  کرن  وول)  آب  والان۔

Transliteration:
  Wahuwa alla<u>th</u>ee arsala a<b>l</b>rriy<u>ah</u>a bushran bayna yaday ra<u>h</u>matihi waanzaln<u>a</u> mina a<b>l</b>ssam<u>a</u>i m<u>a</u>an <u>t</u>ahoor<u>a</u><b>n</b>


Athar:
  تاکہ  أکِس  مُردٕہ  علاقس  بخشہِ  امہِ  کہ  ذریعہ  زندگی،  تہٕ  پننہِ  مخلوق  منٛزٕ  کرِ  واریاہن  جانورن  تہٕ  انسانن  سیراب۔

Mirwaiz:
  یُتھ  أسۍ  زندٕہ  کرون  تَمہِ  آبہٕ  سٍتۍ  موٚمُت  زمین۔  بیٚیہِ  چاووکھ  سُہ  آب  پننیو  مخلوقو  اندرٕہ  واریاہ  چارپا  بیٚیہِ  واریاہ  انسان۔

Tahir:
  تاکہ  اَمہِ  کہ  ذریعہ  کرو  أسۍ  (کُنہِ  تہِ)  مۅردٕ  شہرس  زندگی  عطا  تہٕ  (مزید  یہِ  زِ)  أسۍ  چاووکھ  یہِ  (آب)  پنٕنۍ  پٲدٕ  کرۍمتۍوایاہ  چاروٲے  تہٕ  (صحراون  منٛز  روزن  وٲلۍ) انسان۔

Transliteration:
  Linu<u>h</u>yiya bihi baldatan maytan wanusqiyahu mimm<u>a</u> khalaqn<u>a</u> anAA<u>a</u>man waan<u>a</u>siyya katheer<u>a</u><b>n</b>


Athar:
  یہِ  معجزہ  چِھ  أسۍ  گرِ  گرِ  یِمن  برونٛہہ  کُن  اَنان  تاکہ  یِم  رٹن  کینٛہہ  سبق،  مگر  اکثر  لُکھ  چِھ  کُفر  تہٕ  ناشکری  ورٲے  بیٚیہِ  کانٛہہ  دوٚیُم  رٔوِیہِ  ورتاونہٕ  نِشہِ  انکار  کران۔

Mirwaiz:
  پٔزِپٲٹھۍ  اَسہِ  کوٚرتقسیم  سُہ  آب  تِمن  لوٗکن  منٛز  بقدرِ  مصلحت  یُتھ  تِم  غورتہٕ  فکر  کرن  کہ  یِم  چیز  چھِ  کٲنسہِ  قدرت  وٲلۍ  سٕندِس  اختیارس  اندر  یُس  سزاوارِ  عبادت  چھُ،  تٔمۍ  سٕنزٕ  نعمٔژ  ژیٚتس  پٲوِتھ  کرن  شکرگزٲری۔  مگر  اکثر  لوٗکو  کوٚر  نہٕ  کینٛہہ  تہِ  کفرانِ  نعمتہٕ  ورٲے۔

Tahir:
  تہٕ  بے  شک  چِھ  أسۍ  سُہ  (روٗد)  تِمن  درمیان  (مختلف  شہرن  تہٕ  وقتن  ہٕندِ  حسابہٕ)  پھِروان  (روزان)  تاکہ  تِم  کرن  غوروفکر،  اَمہِ  پتہٕ  تہِ  کۆر  نہٕ  اکثر  لُکو  ناشکری  وَرٲے  (کِہِنۍ)  قبول۔

Transliteration:
  Walaqad <u>s</u>arrafn<u>a</u>hu baynahum liya<u>thth</u>akkaroo faab<u>a</u> aktharu a<b>l</b>nn<u>a</u>si ill<u>a</u> kufoor<u>a</u><b>n</b>


Tahir: تہٕ ہرگاہ أسۍ یژھٕ ہو تیٚلہِ سوزہون پۯتھ بستی منٛز اَکھ کھوژناون وول۔
Transliteration: Walaw shin<u>a</u> labaAAathn<u>a</u> fee kulli qaryatin na<u>th</u>eer<u>a</u><b>n</b>
Athar:
  اگر  أسۍ  یژھہَو  تیٚلہِ  کرہون  أکِس  أکِس  بستی  منٛز  اکھ  خبردار  کرن  وول  کھڑا۔  ﴿یعنی  یہِ  کرُن  اوس  نہٕ  سانہِ  قدرت  نِشہِ  نیٚبر  کینٛہہ،  ہرگاہ  یژھہَو  جایہِ  جایہِ  ہیٚکہوکھ  نبی  پٲدٕ  کٔرِتھ،  مگر  اسہِ  کوٚر  نہٕ  یہِ،  تہٕ  سارِسٕے  دُنیا  ہس  خٲطرٕ  کوٚر  اَکوے  نبی  مبعوث،  یِتھہٕ  پٲٹھۍ  اکھ  آفتاب  سٲرِسٕے  جہانس  خٲطرٕ  سٮ۪ٹھاہ  چُھ،  تِتھے  پٲٹھۍ  چُھ  یہِ  کُنُے  آفتابِ  ہدایت  سارِنٕے  دُنیا  والیٚن  خٲطرٕ  کٲفی۔﴾

Mirwaiz:
  بیٚیہِ  ہرگاہ  أسۍ  ییٚژھہ  ہَو  أسۍ  سوزون  پرتھ  شہرس  اندر  اَکھ  اَکھ  پیغمبراہ  مگر  اَسہِ  سوٗز  نہٕ  کانٛہہ  پیغمبراہ  یازِ  توٚہۍ  سوٗزِو  اَسہِ  یارسول  اللہؐ  سٲرِسٕے  عالمس  کُن  کُنی  صاحب  قیامتس  تانۍ۔  یُتھ  تۅہیہِ  پوٗرٕ  اَمُیک  ثواب  حاصل  سپدِ،  اَمہِ  نعمتُک  شکرانہٕ  چھُ  کہ۔


Athar:
  پس  اے  نبیؐ،  کٲفرن  ہٕنز  کتھ  مَہ  مٲنِو  ہرگز،  تہٕ  یہِ  قرآن  ہیٚتھ  کٔرِو  تِمن  سٍتۍ  زبردست  جہاد۔

Mirwaiz:
  تُہُند  گژھن  نہٕ  ماننہِ  کٲفرن  ہٕنزٕ  کتھہٕ،  تِہٕنز  خوہش  چھےٚ  کہ  تبلیغِ  اسلام  گژِھہ  نہٕ  سَپدُنُے  یا  گوٚژھ  کم  کم  سَپدُن  مگر  تُہٕنزٕ  گژھن  نہٕ  ماننہِ  تِمن  کٲفرن  ہٕنزٕ  کتھہٕ  بلکہ  گژِھہ  تِمن  سٍتۍ  اَمی  قرآن  مجیدٕ  سٍتۍ  زبردست  مقابلہٕ  کرُن۔

Tahir:
  لہٰذا  (اے  مردِ  مومن!)  ژٕ  مَہ  مان  کٲفرن  ہُنٛد  وَنُن  تہٕ  ژٕ  کریی٘مہِ  (قرآن  کہ  دعوت  تہٕ  علمی  ثبوتو)  ذریعہ  تِمن  سٍتۍ  بو٘ڈ  جہاد۔

Transliteration:
  Fal<u>a</u> tu<u>t</u>iAAi alk<u>a</u>fireena waj<u>a</u>hidhum bihi jih<u>a</u>dan kabeer<u>a</u><b>n</b>


Athar:
  تہٕ  سُے  چُھ  ییٚمۍ  زٕہ  سمندر  چِھ  رلٲوِتھ  تھٲوِمٕتۍ۔  اکھ  لذیذ  تہٕ  مِیوٗٹھ،  بیاکھ  تلخ  تہٕ  بدمزٕہ۔  تہٕ  دۅشوٕنۍ  درمیان  چُھ  اکھ  پردٕہ  حٲیِل۔  یہِ  چُھ  اکھ  ٹھوٚر  یُس  یِمن  رلہٕ  مِلہٕ  گژھنہٕ  نِشہِ  رُکٲوِتھ  چُھ۔  ﴿یہِ  کیفیت  چھےٚ  پرٛتھ  تتھ  جایہِ  رُونما  سپدان  یتھ  جایہِ  کانٛہہ  بوٚڈ  دریاو  سمندرس  منٛز  یِتھ  چُھ  وسان۔  امہِ  علاوہ  چِھ  خۅد  سمندرس  منٛز  تہِ  مختلف  جاین  چیٚنہٕ  آبٕکۍ  ناگ  آسان،  یُہُند  آب  سمندر  کِس  سٮ۪ٹھاہ  تلخ  آبس  درمیان  تہِ  پننِس  میچھرس  پٮ۪ٹھ  قٲیِم  چُھ  روزان۔  مِثال  رٔنگۍ  چِھ  بحرین  تہٕ  دوٚیمیٚن  جاین  خلیج  فارس  کِس  ژٔکِس  تلہٕ  کُنہِ  امہِ  قٕسمٕکۍ  واریاہ  ناگ  موجود،  یِمو  نِشہِ  لُکھ  چیٚنہٕ  آب  چِھ  حٲصل  کران۔﴾

Mirwaiz:
  بیٚیہِ  گوٚو  سُہ  پروردگار  سُے  ییٚمۍ  مِلنٲوۍ  مختلف  زٕہ  دریاو،  اَکہِ  دریاوُک  آب  چھُ  سٮ۪ٹھاہ  میوٗٹھ  تہٕ  تسکین  بخش،  بیٚیُک  آب  چھُ  نون  سٮ۪ٹھاہ  ژوٚش  تہٕ  ٹیوٚٹھ،  باوجود  اختلاف  ظٲہری  چھُ  ہُہ  آب  پننِس  حالس  پٮ۪ٹھ  بیٚیہِ  یہِ  آب  پننِس  حالس  پٮ۪ٹھ۔  یِمن  دۅن  دریاون  منٛز  کوٚر  اللہ  تعالیٰ  ہن  اَکھ  ٹھوٚراہ  یُس  نہٕ  یِمن  اَکھ  أکِس  سٍتۍ  رَلنہٕ  دَوان  چھُ۔

Tahir:
  تہٕ  سُے  چُھ  ییٚمۍ  زٕ  درۍیاورَلٲوۍ۔  یہِ  (اَکھ)  چُھ  میوٗٹھ  سیٚٹھاہ  مۆدُرتہٕ  یہِ  (دۆیُم)  چُھ  ژۆک  سیٚٹھاہ  ٹیۆٹھ۔  تہٕ  تٔمۍ  بنوو  یِمن  دۅشوٕنۍ  منٛزباگ  اَکھ  پردٕہ  تہٕ  مضبوط  ٹھۆر۔

Transliteration:
  Wahuwa alla<u>th</u>ee maraja alba<u>h</u>rayni h<u>atha</u> AAa<u>th</u>bun fur<u>a</u>tun wah<u>atha</u> mil<u>h</u>un oj<u>a</u>jun wajaAAala baynahum<u>a</u> barzakhan wa<u>h</u>ijran ma<u>h</u>joor<u>a</u><b>n</b>


Athar:
  تہٕ  سُے  چُھ  ییٚمۍ  آبہٕ  نِشہِ  اکھ  بشر  کوٚر  پٲدٕ،  پتہٕ  پکناوِن  أمِس  نِشہِ  نسب  تہٕ  ہووٕرِکۍ  زٕہ  الگ  الگ  سلسلہٕ،  تُہُند  ربّ  چُھ  سٮ۪ٹھہٕے  قدرت  وول۔

Mirwaiz:
  بیٚیہِ  گوٚو  سُہ  پروردگار  سُے  ییٚمۍ  آبِ  نطفس  کوٚر  انسان  پٲدٕہ،  توپتہٕ  کوٚرُن  سُہ  انسان  خاندانہٕ  وول۔  چنانچہ  مول  بُڈِ  بب  وغٲرٕہ  گوٚو  شرعی  خاندان،  موج  نانۍ  و غٲرٕہ  گوٚو  عرفی  خاندان۔  یِم  تعلق  دار  چھِس  پٲدٕہ  سَپدٕوُنُے  پٲدٕہ  سپدان،  پتہٕ  ییٚلہِ  أمِس  نیتھٕر  کرنہٕ  یِوان  چھُ،  تَمہِ  سٍتۍ  چھِس  بیٚیہِ  رشتہٕ  دار،  ہَش،  ہیرٕ  بابہٕ،  ۂۂر  لالہٕ  وغٲرٕہ  پٲدٕہ  سپدان۔  یہِ  چھےٚ  پروردگارٕ  سٕندِ  قدرتٕچ  دلیل  تہِ  کہ  نطفہ  کیا  چیز  اوس،  وۅنۍ  کیا  سَپُد،  یِتھۍ  رشتہٕ  دار  تہٕ  تعلق  دار  سپدِس  پٲدٕہ،  بیٚیہِ  چھےٚ  یہِ  نعمت  تہِ،  یِمَو  تعلقاتو  سٍتۍ  چھُ  أمِس  انسانس  معاونت  تہٕ  مدد  حٲصل  سپدان۔  اے  مخٲطب  چون  پروردگار  چھُ  سٮ۪ٹھاہ  قدرتہٕ  وول،  یِتھِس  کمال  ولِس  خداے  سٕنز  شوٗبہِ  ہا  عبادت  تہٕ  بندگی  کرٕنۍ  مگر  افسوس۔

Tahir:
  تہٕ  سُے  چُھ  ییٚمۍ  آبس  (ہِوِس  أکِس  نطفس)  نِشہِ  بشرپٲدٕ  کۆر  پتہٕ  بنووُن  سُہ  نسب  تہٕ  ہووٕرۍ  (رشتہٕ)  وول،  تہٕ  تُہُنٛد  ربّ  چُھ  سیٚٹھاہ  قدرت  وول۔

Transliteration:
  Wahuwa alla<u>th</u>ee khalaqa mina alm<u>a</u>i basharan fajaAAalahu nasaban wa<u>s</u>ihran wak<u>a</u>na rabbuka qadeer<u>a</u><b>n</b>


Athar:
  تس  خُدایس  ترٲوِتھ  چِھ  لُکھ  تِمن  پوٗزان،  یِم  نَہ  یِمن  نفع  ہیٚکن  واتنٲوِتھ  تہٕ  نَہ  نقصان،  تہٕ  پٮ۪ٹھہٕ  مزید  یہِ  زِ  کٲفر  چُھ  پننِس  ربّ  سٕندِس  مقابلس  منٛز  پرٛتھ  بٲغی  سُند  مددگار  بٔنِتھ۔

Mirwaiz:
  یِمے  انسان  چھِ  پرستش  کران  معبودِ  حقس  ورٲے  تِمنٕے  چیزن  ہٕنز  یِم  نہٕ  تِمن  کانٛہہ  نفع  ہیٚکن  واتنٲوِتھ،  نہ  کانٛہہ  ضریٚر۔  واقعی  چھُ  یہِ  نافرمان  انسان  پننِس  پروردگارس  کُن  تھَر  پھِران  تہٕ  مخالفت  کران۔  سُہ  ترٲوِتھ  چھُ  بیٚیَن  ہٕنز  پرستش  کران  مگر  تُہُند  گژِھہ  نہٕ  اَتھ  پٮ۪ٹھ  یارسول  اللہؐ  غمگین  سَپدُن  کیازِ۔

Tahir:
  تہٕ  تِم  (کٲفر)  چِھ  اللہ  تعالیٰ  ہس  وَرٲے  تِمن  (پۅتلیٚن)  ہٕنز  عبادت  کران  یِم  نَہ  تِمن  نفع  ہیٚکن  واتنٲوِتھ  تہٕ  نَہ  ہیٚکن  تِمن  نقصانٕے  واتنٲوِتھ،  تہٕ  کٲفر  چُھ  پننِس  ربّ  (سٕنزِ  نافرمٲنی)  پیٚٹھ  (ہمیشہ  شیطان  سُنٛد)  مددگار  آسان۔

Transliteration:
  WayaAAbudoona min dooni All<u>a</u>hi m<u>a</u> l<u>a</u> yanfaAAuhum wal<u>a</u> ya<u>d</u>urruhum wak<u>a</u>na alk<u>a</u>firu AAal<u>a</u> rabbihi <i><u>th</u></i>aheer<u>a</u><b>n</b>


Transliteration: Wam<u>a</u> arsaln<u>a</u>ka ill<u>a</u> mubashshiran wana<u>th</u>eer<u>a</u><b>n</b>
Athar:
  اے  نبیؐ،  توٚہۍ  چِھو  اسہِ  صرف  بشارت  دِنہٕ  وٲلۍ  تہٕ  خبردار  کرن  وٲلۍ  بنٲوِتھ  سوٗزِمٕتۍ۔  ﴿یعنی  تُہٕنز  کٲم  نہ  چھےٚ  کٲنٛسہِ  ایمان  اَنن  وٲلِس  جزا  دِیُن،  تہٕ  نہ  چھےٚ  کٲنٛسہِ  انکار  کرن  وٲلِس  سزا  دِیُن۔  توٚہۍ  چِھو  نہٕ  کٲنٛسہِ  ایمانس  کُن  لٔمِتھ  اَننس  تہٕ  انکارٕ  نِشہِ  زبردستی  رُکاونس  پٮ۪ٹھ  مامور  کرنہٕ  آمٕتۍ  کینٛہہ۔  تُہٕنز  ذمہ  دٲری  چَھنہٕ  امہِ  کھۅتہٕ  زیادہ  کینٛہہ  زِ  یُس  راہِ  راست  قبول  کرِ  تس  دِیِو  نیک  انجامٕچ  بشارت،  تہٕ  یُس  پننہِ  غلط  وتہِ  پٮ۪ٹھ  ڈٔٹِتھ  روزِ،  سُہ  کھۅژ  نٲوِیون  خُداے  سٕنزِ  تھپہِ  نِشہِ﴾

Mirwaiz:
  اَسہِ  نہ  حض  سوٗزِو  نہٕ  توٚہۍ  مگر  خۅش  خبری  بوزناونہٕ  خٲطرٕ  باایمانن،  بیٖم  کرنہٕ  خٲطرٕ  کٲفرن  تہٕ  نافرمانن،  تِہِندِ  ایمان  نہ  اننہٕ  سٍتۍ  تہٕ  پژھ  نہ  کرنہٕ  سٍتۍ  چھُنہٕ  تۅہیہِ  کانٛہہ  نقصان،  لہٰذا  کیازِ  سَپدِو  توٚہۍ  غمگین۔

Tahir:
  تہٕ  اَسہِ  سوٗزِو  نہٕ  تۆہۍ  مگر  (اللہ  تعالیٰ  سٕندیٚن  فرمان  بردار  بندن)  خۅش  خبر  بوزناون  وول  تہٕ  (بغاوت  کرن  والیٚن  لُکن)  کھوژناون  وول  بنٲوِتھ۔


Athar:
  یِمن  ؤنِو  زِ،  بہٕ  چُھس  نہٕ  یتھ  کامہِ  پٮ۪ٹھ  تۅہیہِ  اُجرت  منگان،  میٲنۍ  اُجرت  چھےٚ  بس  یٔہے  زِ  یس  دِل  وَنہِ  سُہ  کٔرِن  پننِس  ربّ  سٕنز  وتھ  اختیار۔

Mirwaiz:
  توٚہۍ  فرمٲوِیوٗکھ،  اے  لوٗکو،  بہٕ  چھُس  نہٕ  منگان  تۅہیہِ  اَتھ  خۅش  خبری  تہٕ  بیٖم  کرنس  پٮ۪ٹھ  کانٛہہ  موٚزوٗریاہ  مگر  بہٕ  چھُس  خوٲہش  کران  کہ  تۅہیہِ  منٛزٕہ  ہیٚیہِ  ناکانٛہہ  شخصاہ  پننِس  خدایس  کُن  وَتھ،  تِہُند  قُرب  ژھانڈنہٕ  خٲطرٕ  ہیٚیہِ  ہا  پکُن۔  سۅے  ٲس  بس  میٲنۍ  موٚزوٗرۍ۔

Tahir:
  تۆہۍ  فرمٲوِو  زِ  بہٕ  چُھسو  نہٕ  تۅہیہِ  اَتھ  (تبلیغس)  پیٚٹھ  کٕہٕنۍ  تہِ  معاوضہ  منگان  مگر  یُس  شخص  پننِس  ربّس  تام  (واتنٕچ)  وَتھ  اختیارکرٕنۍ  یژھان  چُھ  (کٔرِن)۔

Transliteration:
  Qul m<u>a</u> asalukum AAalayhi min ajrin ill<u>a</u> man sh<u>a</u>a an yattakhi<u>th</u>a il<u>a</u> rabbihi sabeel<u>a</u><b>n</b>


Athar:
  اے  نبیؐ،  تس  خُدایس  پٮ۪ٹھ  تھٲوِو  بھروسہٕ  یُس  زندٕہ  چُھ،  تہٕ  زانٛہہ  چُھنہٕ  مرن  وول،  تٔمۍ  سٕندِ  حمدٕ  سان  کٔرِو  تٔمۍ  سٕنز  تسبیح۔  پننیٚن  بندن  ہٕندیو  گناہو  نِشہِ  چُھ  بس  تٔمۍ  سُندے  یوت  با  خبر  آسُن  کٲفی۔

Mirwaiz:
  بیٚیہِ  کٔرِو  توٚہۍ  اعتماد  تہٕ  ڈکھ  یَتھ  تبلیغ  چہ  کامہِ  اندر  تس  زندس  پٮ۪ٹھ  یُس  نہٕ  زانٛہہ  مَرِ،  بیٚیہِ  کٔرِو  یاد  تِہُند  بپٲکی،  بیٚیہِ  دٔپیوٗس  حمد۔  سُہ  چھُ  پننین  بندن  ہٕندین  ہُند  پوٗرٕ  وٲقف  تہٕ  خبردار۔

Tahir:
  تہٕ  تۆہۍ  کٔرِو  تس  (ہمیشہ)  زندٕہ  روزن  وٲلِس  (ربّس)  پیٚٹھ  بھروسہٕ  یُس  زانٛہہ  مَرِ  نہٕ  تہٕ  تٔمۍ  سٕنٛدِ  حمدٕ  سان  روٗزِوتسبیح  کران،  تہٕ  تٔمۍ  سُنٛد  پننیٚن  بندن  ہٕندیو  گناہو  نِشہِ  باخبر  آسُن  چُھ  کٲفی۔

Transliteration:
  Watawakkal AAal<u>a</u> al<u>h</u>ayyi alla<u>th</u>ee l<u>a</u> yamootu wasabbi<u>h</u> bi<u>h</u>amdihi wakaf<u>a</u> bihi bi<u>th</u>unoobi AAib<u>a</u>dihi khabeer<u>a</u><b>n</b>


Athar:
  سُہ  ییٚمۍ  شیٚن  دۅین  منٛز  زمین  تہٕ  سٲری  آسمان  تہٕ  تِم  سٲری  چیز  بنٲوۍ  یِم  زمینس  تہٕ  آسمانس  درمیان  چِھ،  پتہٕ  سپُد  پانہٕ  عرشس  پٮ۪ٹھ  جلوہ  گر،  خُداے  رحمان،  تٔمۍ  سٕنز  شان  پٕرٚژِھو  بس  کٲنٛسہِ  زانن  وٲلِس۔

Mirwaiz:
  ییٚمۍ  پروردگارن  آسمان  تہٕ  زمین  بیٚیہِ  یہِ  تِمن  منٛز  چھُ  پٲدٕہ  کوٚر  شیٚن  دۅہن  ہٕندِس  مُدتس  اندر،  تَمہِ  پتہٕ  سَپُد  مستوی  عرشس  پٮ۪ٹھ  تِتھہٕ  پٲٹھۍ  یِتھہٕ  پٲٹھۍ  تِہِندِس  شانس  سزاوار  چھُ۔  سُہ  چھُ  سٮ۪ٹھاہ  رحم  کروُن۔  پس  پِرٛژھ  ژٕہ  شان  تِہُند  کٲنسہِ  زانہٕ  وُنِس،  سُے  باوی  ژےٚ  تِہٕنز  رحمت  کٲژاہ  چھےٚ۔

Tahir:
  ییٚمۍ  آسمٲنۍ  کُرٕہ  تہٕ  زمین  تہٕ  سۅ  (کاینات)  یۅسہٕ  یِمن  دۅن  منٛزباگ  چھے٘  شیٚن  دَورن  منٛز  پٲدٕکٔرۍ  پتہٕ  سَپُد  سُہ  (پننہِ  شانہٕ  مطٲبق)  عرشس  پیٚٹھ  جلوہ  افروز  (سُہ)  چُھ  رحمان  (اے  حقُک  معرفت  ژھانڈن  والہِ)  ژٕ  پٕۯژھ  تس  متعلق  کٲنسہِ  خبردارس  (بے  خبر  چِھنہٕ  تٔمۍ  سُنٛد  حال  زانان)۔ ﴿ستتہِ  اَیّام  نِشہ  چُھ  مراد  تخلیقکۍ  شےٚ  دور،  عام  معنیس  منٛز  چھنہ  یِم  شےٚ  دۅہ  تکیٚاز  یتھ  جایہِ  چُھ  خۅد  زمین  تہٕ  تمام  آسمٲنۍ  کُرہ،  گنگہٕ  آرہ﴿کہکشان﴾،  ستارہ،سیارہ  تہٕ  شُنیاہ  چہِ  پیدٲیشہ  ہُند  زمانہ  بیان  سپدان،  تمہِ  وقتہ  کتہِ  اوس  رٲث  ہُند  تہٕ  دۅہُک  وجود؟﴾

Transliteration:
  Alla<u>th</u>ee khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a wam<u>a</u> baynahum<u>a</u> fee sittati ayy<u>a</u>min thumma istaw<u>a</u> AAal<u>a</u> alAAarshi a<b>l</b>rra<u>h</u>m<u>a</u>nu fa<b>i</b>sal bihi khabeer<u>a</u><b>n</b>


Athar:
  یِمن  لُکن  ییٚلہِ  وننہٕ  چُھ  یِوان  زِ  تس  خُداے  رحمانس  کٔرِو  سجدٕہ،  تیٚلہِ  چِھ  ونان،  رحمٰن  کیا  گوٚو؟  کیا  بس  ییٚمِس  ژٕ  وَنکھ  تٔمۍسٕے  گژھوٕہ  أسۍ  سجدٕہ  کران  پھیرٕنۍ؟  یہِ  دعوت  چھےٚ  پوٚت  پھِرِتھ  تِہندِس  نفرتس  منٛز  بیٚیہِ  اضافہ  کران۔

Mirwaiz:
  بیٚیہِ  ییٚلہِ  وَننہٕ  یِوان  چھُ  تِمن  کٲفرن،  دِیِو  سجدٕہ  أمِس  رحمت  وٲلِس  خدایس،  دپان  چھِ  تِم  رحمان  کیا  گوٚو؟  کیا  أسۍ  دِموٕہ  سجدٕہ  تس،  یس  توٚہۍ  دٔپِو  سجدٕہ  دُین،  تِمن  چھُ  یہِ  ونُن  زیادٕہ  دوٗر  کران،  یہِ  بوزنہٕ  سٍتۍ  چھےٚ  تِمن  زیادٕہ  تھُر  کھسان  کفرو  عنادس  اندر۔

Tahir:
  تہٕ  ییٚلہِ  تِمن  وننہٕ  چُھ  یِوان  زِ  تۆہۍ  کٔرِو  رحمانس  سجدٕہ  تیٚلہِ  چِھ  تِم  (حقس  انکار  کرن  وٲلۍ)  ونان  زِ  رحمان  کیا  (چیز) چُھ  ؟کیا  أسۍ  لاگوٕ  تٔسۍ  سجدٕہ  کرٕنۍ  ییٚمۍ  سُنٛد  تۆہۍ  اَسہِ  حکم  دِیِوتہٕ  تٔمۍ  (حکمن)  پکنٲوۍ  تِم  نفرتس  منٛززیادے  برونٛہہ۔

Transliteration:
  Wai<u>tha</u> qeela lahumu osjudoo li<b>l</b>rra<u>h</u>m<u>a</u>ni q<u>a</u>loo wam<u>a</u> a<b>l</b>rra<u>h</u>m<u>a</u>nu anasjudu lim<u>a</u> tamurun<u>a</u> waz<u>a</u>dahum nufoor<u>a</u><b>n</b>


Athar:
  سٮ۪ٹھاہ  مُتبرک  چُھ  سُہ  ییٚمۍ  آسمانس  منٛز  بُرج  بنٲوۍ،  تہٕ  اتھ  منٛز  کوٚرُن  اکھ  ژونگ  ﴿آفتاب﴾  تہٕ  اکھ  پرٛزلہٕ  وُنۍ  زوٗن  روشن۔

Mirwaiz:
  سٮ۪ٹھاہ  بابرکت  تہٕ  عٲلی  شان  چھُ  سُہ  ذاتِ  پاک  ییٚمۍ  آسمانن  منٛز  باہ  بُرج  پٲدٕہ  کٔرۍ،  بیٚیہِ  کوٚرُن  آسمانن  اندر  آفتاب  ژونگ  کیازِ  تتھ  منٛز  چھُ  نوٗر  تہِ،  گرمی  تہِ۔  بیٚیہِ  کٔرٕن  زوٗن  نَپہٕ  نَپہٕ  کروُنۍ،  تتھ  منٛز  نوٗرُے  یوت  گرمی  ورٲے۔

Tahir:
  سُے  چُھ  سیٚٹھاہ  برکت  تہٕ  عظمت  وول  ییٚمۍ  آسمٲنۍ  کایناتس  منٛز  (گنگہٕ  آرن  ہٕنزِ  شکلہِ  منٛز)  آسمٲنۍ  کُرن  ہٕندۍ  وسیع  منٛزِل  بنٲوۍ  تہٕ  اَتھ  منٛز  بنووُن  (آفتاب  گاش  تہٕ  گرمی  دِنہٕ  وول)  ژونگ  تہٕ  (اَتھ  شمسی  نظامس  منٛز)  بنٲوٕن  پریٚزلہٕ  وٕنۍ  زوٗن۔

Transliteration:
  Tab<u>a</u>raka alla<u>th</u>ee jaAAala fee a<b>l</b>ssam<u>a</u>i buroojan wajaAAala feeh<u>a</u> sir<u>a</u>jan waqamaran muneer<u>a</u><b>n</b>


Athar:
  سُے  چُھ  ییٚمۍ  رات  تہٕ  دۅہ  بنوو  اکھ  أکۍ  سُند  جانشین،  پرٛتھ  تٔمِس  شخصس  خٲطرٕ  یُس  سبق  ییٚژِھہ  رَٹُن،  یا  ییژِھہ  شُکر  گُزار  بَنُن۔

Mirwaiz:
  بیٚیہِ  گوٚ  سُہ  پروردگار  سُے  ییٚمۍ  رات  تہٕ  دۅہ  کوٚر  اَکھ  أکِس  پتہٕ  یِوُن  تہٕ  گژٕھہ  وُن  تٔمِس  شخصسہٕ  سٕندِ  فکرِ  ترنہٕ  خٲطرٕ  یُس  شخص  فکرِ  ترُن  ییٚژِھہ  یا  ییٚژِھہ  أمِس  قدرت  وٲلِس  مُنعم  حقیقی  یَس  یِمن  نعمژن  پٮ۪ٹھ  شکردَپُن۔  اَمہِ  قسمٕکۍ  لوٗکھ  گٔے  عبادُالرحمٰن،  اَمہِ  پتہٕ  چھُ  تِہُند  صفت  بیان  یِوان  کرنہٕ۔

Tahir:
  تہٕ  سۅے  ذات  چھے٘  ییٚمۍ  رات  تہٕ  دۅہ  اَکھ  أکِس  پتہٕ  پکن  وٲلۍ  بنٲوۍ  تسٕندِ  خٲطرٕ  یُس  غوروفکر  یژھِ  کرُن  یا  شُکرگزٲری  ہُنٛد  ارادٕہ  کرِ  (چِھ  یِمن  تخلیقی  قدرتن  منٛز  نصیحت  تہٕ  ہدایت)۔

Transliteration:
  Wahuwa alla<u>th</u>ee jaAAala allayla wa<b>al</b>nnah<u>a</u>ra khilfatan liman ar<u>a</u>da an ya<u>thth</u>akkara aw ar<u>a</u>da shukoor<u>a</u><b>n</b>


Athar:
  رحمٰن  سٕندۍ  ﴿اصلی﴾  بندہ  چِھ  تِم،  یِم  زمینس  منٛز  نرم  اندازٕہ  چھِ  پکان۔  ﴿یعنی  تکبّر  سان  چِھنہٕ  زمین  دبٲوۍ  دبٲوۍ  پکان،  تِم  چِھنہٕ  ظٲلِمن  تہٕ  فسادٮ۪ن  ہٕندۍ  پٲٹھۍ  پننہِ  رفتارِ  سٍتۍ  پنُن  زور  ہاونٕچ  کوٗشش  کران،  بلکہ  چُھ  تِہُند  پکُن  آسان  أکِس  شریف  تہٕ  سلیمُ  الطبع  تہٕ  نیک  مزاج  انسان  سُند  ہیوٗ۔﴾  تہٕ  ییٚلہِ  جٲہِل  چِھ  تِمن  بُتھہِ  لگان،  تیٚلہِ  چِھ  ونان  زِ  تۅہیہِ  ٲسِنو  سلام۔

Mirwaiz:
  حضرت  رحمان  سٕندۍ  خاص  بندٕھ  گٔے  تِمے  یِم  پکان  چھِ  زمینہٕ  پٮ۪ٹھۍ  نرمی  سان،  بیٚیہِ  ییٚلہِ  تِمن  سٍتۍ  جٲہل  تہٕ  نادان  لوٗکھ  گفتگو  کرنہِ  لگان  چھِ  تِم  چھِ  پننہِ  طرفہٕ  سلام  کران۔  تِہٕنزن  ناشایان  کتھن  ہُنٛد  چھِنہٕ  تِم  کانٛہہ  جواب  دِوان۔

Tahir:
  تہٕ  (خدائے)  رحمان  سٕندۍ  (مقبول)  بندٕہ  چِھ  تِم  یِم  زمینس  پیٚٹھ  نرمی  سان  چِھ  پکان  تہٕ  ییٚلہِ  تِمن  سٍتۍ  جٲہل  (وُچاپہٕ)  لُکھ  (ناپسندیدٕہ)  کتھ  چِھ  کران  تیٚلہِ  چِھ  تِم  سلام  ونان  (ونان  الگ  سپدان)۔

Transliteration:
  WaAAib<u>a</u>du a<b>l</b>rra<u>h</u>m<u>a</u>ni alla<u>th</u>eena yamshoona AAal<u>a</u> alar<u>d</u>i hawnan wai<u>tha</u> kh<u>at</u>abahumu alj<u>a</u>hiloona q<u>a</u>loo sal<u>a</u>m<u>a</u><b>n</b>


Athar: یِم پننِس ربّ سٕندِس حضورس منٛز سجدس تہٕ قیامس منٛز رٲژ چِھ گُزاران۔
Transliteration: Wa<b>a</b>lla<u>th</u>eena yabeetoona lirabbihim sujjadan waqiy<u>a</u>m<u>a</u><b>n</b>
Mirwaiz:
  بیٚیہِ  یِم  رات  گُزاران  چھِ  پننِس  پروردگارس  کُن  سجدٕہ  دِوان  تہٕ  وۅدنہِ  روزان  یعنی  نٮ۪ماز  پران،  باوجودآں  چھِ  پروردگارس  کھۅژان۔

Tahir:
  تہٕ  (یِم)  چِھ  تِم  لُکھ  یِم  پننِس  ربّس  خٲطرٕ  سجدس  تہٕ  (عٲجزانہٕ)  قیامس  منٛز  رٲژ  چِھ  گزاران۔


Athar:
  یِم  دُعا  چِھ  منگان  زِ،  اے  سانہِ  ربّ،  جہنم  کہ  عذاب  نِشہِ  بچاو  اَسہِ،  تمیُک  عذاب  چُھ  زُوَس  گُدرِتھ  اَنن  وول۔

Mirwaiz:
  بیٚیہِ  یِم  کھۅژنہٕ  مۅکھہٕ  دعا  چھِ  کران،  اے  سانہِ  پروردگارٕ،  دوٗر  کر  اَسہِ  نِشہِ  جہنمُک  عذاب۔  پٔزِپٲٹھۍ  تمُیک  عذاب  چھُ  تبٲہی  تُلہٕ  وُن،  لٲرِتھ  گژٕھہ  وُن۔

Tahir:
  تہٕ  (یِم)  چِھ  تِم  لُکھ  یِم  (پۯتھ  وقتہٕ  اللہ  تعالیٰ  سٕنزِ  بارگاہِ  منٛز)  عرض  کران  چِھ  روزان  زِ  اے  سانہِ  ربّہ!  ژٕ  ڈال  اَسہِ  نِشہِ  جہنمُک  عذاب  بے  شک  چُھ  تَمِیُک  عذاب  سیٚٹھاہ  مہلک  (تہٕ  ہمیشہ  روزن  وول)۔

Transliteration:
  Wa<b>a</b>lla<u>th</u>eena yaqooloona rabban<u>a</u> i<u>s</u>rif AAann<u>a</u> AAa<u>tha</u>ba jahannama inna AAa<u>tha</u>bah<u>a</u> k<u>a</u>na ghar<u>a</u>m<u>a</u><b>n</b>


Athar: سۅ چھےٚ سٮ۪ٹھاہ خراب روزن جاے تہٕ بُرٕ مقام۔
Mirwaiz: پٔزِپٲٹھۍ سُہ جہنم چھُ سٮ۪ٹھاہ یچھ جاے، روزنہٕ خٲطرٕ بیٚیہِ بسنہٕ خٲطرٕ۔
Transliteration: Innah<u>a</u> s<u>a</u>at mustaqarran wamuq<u>a</u>m<u>a</u><b>n</b>
Tahir:
  بے  شک  چھے٘  سۅ  (عارضی  قیام  کرن  والیٚن  خٲطرٕ)  قرار  کرنچ  بڑٕخراب  جاے  تہٕ  (ہمیشہ  روزن  والیٚن  خٲطرٕ)  قیام  کرنٕچ  بڑٕ  خراب  جاے۔


Athar:
  یِم  خرچ  چِھ  کران  مگر  نَہ  چھ  فضول  خرچی  کران  تہٕ  نہ  بخُل،  بلکہ  چُھ  تِہُند  خرچاوُن  دۅشوٕنۍ  حدن  منٛز  باگ  اعتدالس  پٮ۪ٹھ  قٲیِم  روزان۔

Mirwaiz:
  بیٚیہِ  تِم  لوٗکھ  یِم  ییٚلہِ  خرچ  کران  چھِ  مال  پَنُن،  تتھ  منٛز  نہ  چھِ  زیادتی  کران،  نہ  چھِ  کمی  کران  بلکہ  چھُ  تِہُند  خرچ  کرُن  آسان  یِمن  دۅن  حالتن  منٛزباگ  برابر  برابر  افراط  و  تفریط  ورٲے۔

Tahir:
  تہٕ  (یِم)  چِھ  تِم  لُکھ  زِ  ییٚلہِ  خرچ  چِھ  کران  تیٚلہِ  نَہ  چِھ  فضول  خرچی  کران  تہٕ  نَہ  چِھ  تنگی  کران  تہٕ  تِہُنٛد  خرچ  کرُن  چُھ  (زیادتی  تہٕ  کمی  ہٕندیٚن)  یِمن  دۅن  حدن  منٛزباگ  اعتدالس  پیٚٹھ  (دٔرِتھ)  آسان۔

Transliteration:
  Wa<b>a</b>lla<u>th</u>eena i<u>tha</u> anfaqoo lam yusrifoo walam yaqturoo wak<u>a</u>na bayna <u>tha</u>lika qaw<u>a</u>m<u>a</u><b>n</b>


Athar:
  یِم  خُدایس  ورٲے  بیٚیہِ  کٲنٛسہِ  معبودس  چِھنہٕ  ناد  لایان،  اللہ  تعالیٰ  سٕندِس  حرام  کٔرِمٕتِس  زُوَس  چِھنہٕ  ناحق  ہلاک  کران،  نہ  چِھ  بدکٲری  ہُنٛد  اَتُر  کران،  یِمہٕ  کامہِ  یُس  اکھا  کرِ  سُہ  لبہِ  پننہِ  گُناہُک  بدلہٕ۔

Mirwaiz:
  بیٚیہِ  یِم  عبادت  تہٕ  پرستش  چھِنہٕ  کران  خدایس  سٍتۍ  بیٚیہِ  کٲنسہِ  معبودٕ  سٕنز،  بیٚیہِ  یِم  کٲنسہِ  شخصس  ماران  تہٕ  قتل  چھِنہٕ  کران  ییٚمۍ  سُند  مارُن  خداین  حرام  کوٚرمُت  چھُ  مگر  ے  کانٛہہ  شخصاہ  تتھ  مستحق  آسہِ،  سۅ  چھےٚ  بادشاہِ  وقت  سٕنز  کٲم۔  عام  لوٗکن  ہٕنز  گژِھہ  نہٕ  سۅ  پننِس  اَتھس  منٛز  نِنۍ۔  بیٚیہِ  یِم  زنا  چھِنہٕ  کران،  یُس  اَکھاہ  یِمہٕ  کامہِ  کرِ  یعنی  شرک  بخدا  اَنہِ،  بیٚیہِ  قتلِ  ناحق  کرِ،  بیٚیہِ  زنا  کرِ،  یِتھہٕ  پٲٹھۍ  مکٕکۍ  مشرک  کران  ٲسۍ،  سُہ  تُلہِ  تمُیک  سزا۔

Tahir:
  تہٕ  (یِم)  چِھ  تِم  لُکھ  یِم  اللہ  تعالیٰ  ہس  وَرٲے  کٲنسہِ  دۆیِمِس  معبودسٕنز  عبادت  چِھنہٕ  کران  تہٕ  نَہ  چِھ  کٲنسہِ  تِتھِس  جانس  قتلٕے  کران  یُس  بغیرحق  مارُن  اللہ  تعالیٰ  ہن  حرام  چُھ  کۆرمُت  تہٕ  نَہ  چِھ  بدکٲری  کران  تہٕ  یُس  شخص  یِمہٕ  کٲمہِ  کرِ  تس  میلہِ  گناہُک  سزا۔

Transliteration:
  Wa<b>a</b>lla<u>th</u>eena l<u>a</u> yadAAoona maAA<u>a</u> All<u>a</u>hi il<u>a</u>han <u>a</u>khara wal<u>a</u> yaqtuloona a<b>l</b>nnafsa allatee <u>h</u>arrama All<u>a</u>hu ill<u>a</u> bi<b>a</b>l<u>h</u>aqqi wal<u>a</u> yaznoona waman yafAAal <u>tha</u>lika yalqa ath<u>a</u>m<u>a</u><b>n</b>


Athar: قیامت کہ دۅہ یِیہِ تَس بار بار عذاب دِنہٕ، تہٕ تٔتھۍ منٛز روزِ سُہ ہمیشہ ذلّت سان۔
Mirwaiz:
  دۅگناونہٕ  یِیہِ  تسٕندِ  خٲطرٕ  عذاب  قیامتُک  دۅہ،  بیٚیہِ  روزِ  سُہ  تتھ  عذابس  منٛز  ہمیشہ  خوار  تہٕ  ذلیل۔

Tahir:
  تس  خٲطرٕ  یِیہِ  قیامت  کہ  دۅہ  عذاب  دۅگنہٕ  کرنہٕ  تہٕ  سُہ  روزِ  تَتھ  منٛز  ذلت  تہٕ  خٔجِل  زٔدی  سان  ہمیشہ۔

Transliteration:
  Yu<u>da</u>AAaf lahu alAAa<u>tha</u>bu yawma alqiy<u>a</u>mati wayakhlud feehi muh<u>a</u>n<u>a</u><b>n</b>


Athar:
  اِلّا  یہِ  زِ  کٲنٛسہِ  آسہِ  ﴿یِمو  گناہو  پتہٕ﴾  توبہٕ  کوٚرمُت،  تہٕ  ایمان  أنِتھ  آسن  نیک  عملہٕ  لاجمژٕ  کرنہِ۔  یِتھیٚن  لُکن  ہٕنزن  بُرٲین  بدلاوِ  اللہ  تعالیٰ  نیکیو  سٍتۍ،  تہٕ  سُہ  چُھ  سٮ۪ٹھہٕے  غفور  و  رحیم۔

Mirwaiz:
  مگر  یِم  شرک  تہٕ  معاصی  نِشہِ  توبہٕ  کرن،  ایمان  اَنن،  توپتہٕ  کرن  رٕژٕ  عملہٕ۔  پس  تِمن  لوٗکن  بدلاوِ  اللہ  تعالیٰ  گناہ  تِہِنزو  نیکیو  سٍتۍ۔  اللہ  تعالیٰ  چھُ  مغفرت  کروُن،  تَمہِ  مۅکھہٕ  نٕہنٲوِن  تِہِندۍ  گناہ،  سٮ۪ٹھاہ  رحم  کروُن  تَمہِ  مۅکھہٕ  لیٖچھ،  ن  تِمن  گناہو  بدلہٕ  نیکی۔  یہِ  اوس  اوٚت  تانۍ  تِمن  لوٗکن  ہٕندِ  خٲطرٕ  یِم  کفرٕ  نِشہِ  توبہٕ  کرن۔  اَمہِ  پتہٕ  چھُ  اللہ  تعالیٰ  فرماوان  یِم  باایمان  گناہو  نِشہِ  توبہٕ  کرن  تِہُند  حال۔

Tahir:
  مگر  ییٚمۍ  توبہٕ  کۆر  تہٕ  اۆنُن  ایمان  تہٕ  نیک  عمل  کٔرٕن  تیٚلہِ  چِھ  یِم  تِم  لُکھ  زِ  یہِٕنزن  بُرٲین  اللہ  تعالیٰ  نیکیو  سٍتۍ  بدلاو  تہٕ  اللہ  تعالیٰ  چُھ  بۆڈ  مغفرت  کرن  وول  سیٚٹھاہ  مہربان۔

Transliteration:
  Ill<u>a</u> man t<u>a</u>ba wa<u>a</u>mana waAAamila AAamalan <u>sa</u>li<u>h</u>an faol<u>a</u>ika yubaddilu All<u>a</u>hu sayyi<u>a</u>tihim <u>h</u>asan<u>a</u>tin wak<u>a</u>na All<u>a</u>hu ghafooran ra<u>h</u>eem<u>a</u><b>n</b>


Athar:
  یُس  شخص  توبہٕ  کٔرِتھ  نیک  عملی  چُھ  اختیار  کران،  سُہ  چُھ  خُدایس  کُن  یِوان  پوٚت  پھیرِتھ،  یِتھہٕ  پٲٹھۍ  زن  پوٚت  پھیرنُک  حق  چُھ۔  ﴿تہٕ  رحمٰن  سٕندۍ  بندٕہ  چِھ  تِم﴾

Mirwaiz:
  بیٚیہِ  یُس  باایمان  گناہو  نِشہِ  توبہٕ  کرِ،  خدایس  کُن  رجوع  کٔرِتھ  رٕژٕ  عملہٕ  کرِ  یعنی  آیندٕہ  روزِ  گناہو  نِشہِ  پتھ،  سُتہِ  روزِ  عذاب  نِشہِ  محفوظ،  کیازِ  سُہ  شخص  چھُ  پھیران،  متوجہ  سپدان  خدایس  کُن  خاص  طریقہٕ۔

Tahir:
  تہٕ  ییٚمۍ  توبہٕ  کۆر  تہٕ  نیک  عمل  کٔرٕن  تیٚلہِ  کۆر  تٔمۍ  اللہ  تعالیٰ  ہس  کُن  (سُہ)  رجوع  یُس  رجوعُک  حق  اوس۔

Transliteration:
  Waman t<u>a</u>ba waAAamila <u>sa</u>li<u>h</u>an fainnahu yatoobu il<u>a</u> All<u>a</u>hi mat<u>a</u>b<u>a</u><b>n</b>


Athar:
  یِم  اپزِکۍ  گواہ  چِھنہٕ  بنان،  تہٕ  کُنہِ  لغو  ﴿بیہودٕہ﴾  چیزکِنۍ  ییٚلہِ  یُہُند  گُزر  چُھ  سپدان،  تیٚلہِ  چِھ  شریف  انسانن  ہٕندۍ  پٲٹھۍ  نیران۔

Mirwaiz:
  بیٚیہِ  یِم  شامل  چھِنہٕ  سپدان  اپزیٚن  تہٕ  بے  ہوٗدٕہ  معاملن  تہٕ  کتھن  اندر  یعنی  یِم  نہٕ  اَپُز  وَنان  چھِ،  نہ  اَپٕز  گوٲہی  دِوان  چھِ،  گناہ  چن  تہٕ  لہو  لعب  چن  تہٕ  خلاف  شرع  مجلسن  منٛز  گژھان  چھِ۔  بیٚیہِ  یِم  اتفاقاً  بلا  قصد،  لہو  و  لعب،  فضول  کامیو  کِنۍ  گُزران  چھِ  تَمہِ  ساعتہٕ  چھِ  گُزران  شریفانہٕ  طریقس  منٛز  تور  کُن  التفات  تہٕ  خوٲہش  کرنہٕ  ورٲے۔

Tahir:
  تہٕ  (یِم)  چِھ  تِم  لُکھ  یِم  اَپزیٚن  تہٕ  بٲطل  کامیٚن  منٛز  (کتھہِ  کِنۍ  تہٕ  عملہِ  کِنۍ  دۅشوٕنۍ  صورتن  منٛز)  حٲضر  چِھنہٕ  سپدان  تہٕ  ییٚلہِ  یَچھ  کامیٚو  کِنۍ  نیران  چِھ  تیٚلہِ  چِھ  (دامن  بچٲوِتھ)  سیٚٹھاہ  وقارٕ  تہٕ  سنجیدگی  سان  نیران۔

Transliteration:
  Wa<b>a</b>lla<u>th</u>eena l<u>a</u> yashhadoona a<b>l</b>zzoora wai<u>tha</u> marroo bi<b>a</b>llaghwi marroo kir<u>a</u>m<u>a</u><b>n</b>


Athar:
  یِمن  اگر  یِہندِس  ربّ  سٕندۍ  آیات  بوزنٲوِتھ  نصیحت  چھےٚ  یِوان  کرنہٕ،  تیٚلہِ  چِھنہٕ  یِم  تَتھ  پٮ۪ٹھ  أنۍ  تہٕ  زٔرۍ  بٔنِتھ  روزان۔

Mirwaiz:
  بیٚیہِ  ییٚلہِ  تِمن  پننِس  پروردگار  سٕندیو  آیاتو  سٍتۍ  نصیحت  کرنہٕ  یِوان  چھےٚ  تَمہِ  ساعتہٕ  تَمہِ  ساعتہٕ  چھِنہٕ  تِم  زٔرۍ  تہٕ  أنۍ  ہِوۍ  ؤسۍ  پیوان  بلکہ  چھِ  بہ  گوش  و  ہوش  وارٕہ  بوزان۔

Tahir:
  تہٕ  (یِم)  چِھ  تِم  لُکھ  زِییٚلہِ  یِمن  یہِندِس  ربّ  سٕندیٚو  آیاتو  ہٕندِ  ذریعہ  نصیحت  چھے٘  یِوان  کرنہٕ  تیٚلہِ  چِھنہٕ  تِمن  پیٚٹھ  زٔرۍ  تہٕ  أنۍ  لاگان  (بلکہ  چِھ  غوروفکر  تہِ  کران)۔

Transliteration:
  Wa<b>a</b>lla<u>th</u>eena i<u>tha</u> <u>th</u>ukkiroo bi<u>a</u>y<u>a</u>ti rabbihim lam yakhirroo AAalayh<u>a</u> <u>s</u>umman waAAumy<u>a</u>n<u>a</u><b>n</b>


Athar:
  یِم  دُعا  چِھ  منگان  روزان  زِ،  اے  سانہِ  ربّہٕ،  اسہِ  دِ  پننٚیو  خاندارِنیٚو  تہٕ  پننیٚو  اولاد  نِشہِ  أچھن  ہُند  شہجار،  تہٕ  اسہِ  بناو  پرہیز  گارن  ہُند  امام۔  ﴿یعنی  أسۍ  گٔژھۍ  تقویٰ  ہس  تہٕ  اطاعتس  منٛز  برونٛہہ  گژٕھنۍ،  رٕژرَس  تہٕ  نیکی  منٛز  گٔژھۍ  سارِنٕے  برونٛہہ  پکٕنۍ،  محض  گژھَو  نہٕ  نیک  آسٕنۍ  بلکہ  گژَھو  نیکن  ہٕندۍ  پیشوا  آسٕنۍ،  تہٕ  سانہِ  بدولت  گژِھہ  پوٗرٕ  دُنیا  ہس  منٛز  نیکی  پھٔہلٕنۍ۔  امہِ  چیزٕچ  ذِکر  چھےٚ  یتھ  جایہِ  دراصل  یہِ  وَننہٕ  خٲطرٕ  کرنہٕ  آمٕژ  زِ  یِم  چِھ  تِم  لُکھ  یِم  مال  و  دولتس  تہٕ  شوکت  و  حشمتس  منٛز  نہ  کینٛہہ  بلکہ  چِھ  نیکی  تہٕ  پرہیز  گٲری  منٛز  اکھ  أکِس  برونٛہہ  گژھنٕچ  کوشش  کران﴾

Mirwaiz:
  بیٚیہِ  یِتھہٕ  پٲٹھۍ  تِم  پانہٕ  وٲنۍ  اسلامٕکۍ  شیدٲیی  چھِ،  یِتھے  پٲٹھۍ  چھِ  یژھان  سٲنۍ  شُرۍ  بٲژ  تہِ  گٔژھۍ  دیٖنٕکۍ  عاشق  بنٕنۍ۔  چنانچہ  دعا  چھِ  منگان،  اے  سانہِ  پروردگارٕ  عطا  کر  اَسہِ  بیٚیہِ  پننین  زنانن  ہٕندِ  طرفہٕ  تہٕ  اولادن  ہٕندِ  طرفہٕ  سُہ  چیز  ییٚمہِ  سٍتۍ  سانہِ  أچھ  شیہلن  تہٕ  قرار  رَٹن  یعنی  تِم  تہِ  کرتکھ  دین  دار،  عبادت  گُزار  تاکہ  سانہِ  أچھ  شیٚہلن  تِم  وُچھِتھ۔  ،  بیٚیہِ  کرتہٕ  اَسہِ  پرہیزگارن  ہٕندۍ  زٕٹھۍ،  بہٕ  ییٚلہِ  پننہِ  گرُک  زِیُٹھ  کوٚرتھس،  میانہِ  گرٕکۍ  بٲژ  کرتکھ  متقی  تہٕ  پرہیزگار،  بہٕ  سپدٕہا  پنے  متقی  یَن  ہُنٛد  امام  تہٕ  زِیُٹھ۔

Tahir:
  تہٕ  (یِم)  چِھ  تِم  لُکھ  یِم  (اللہ  تعالیٰ  سٕنزِ  بارگاہِ  منٛز)  عرض  چِھ  کران،  اے  سانہِ  ربّہ،  اَسہِ  کر  سانیٚن  خاندارِنیٚن  تہٕ  سانیٚن  اولادن  ہٕندِ  طرفہٕ  أچھن  ہُنٛد  شیہجار  عطا،  تہٕ  اَسہِ  بناو  پرہیزگارن  ہُنٛد  اِمام۔

Transliteration:
  Wa<b>a</b>lla<u>th</u>eena yaqooloona rabban<u>a</u> hab lan<u>a</u> min azw<u>a</u>jin<u>a</u> wa<u>th</u>urriyy<u>a</u>tin<u>a</u> qurrata aAAyunin wa<b>i</b>jAAaln<u>a</u> lilmuttaqeena im<u>a</u>m<u>a</u><b>n</b>


Athar:
  یِم  چِھ  تِم  لُکھ  یِم  پننہِ  صبرُک  پھل  بلند  منٛزلہٕ  چہِ  شکلہِ  منٛز  حٲصل  کرن،  آداب  و  تسلیمات  سٍتۍ  سپدِ  تِہُند  استقبال۔

Mirwaiz:
  یِمنٕے  لوٗکن  یِیہِ  موٚزوٗرۍ  دِنہٕ  جنتٕکۍ  تٔھدۍ  بنگلہٕ،  دنیاہس  اندر  دین  و  اطاعتس  پٮ۪ٹھ  صبر  کرنس  تہٕ  ثٲبت  قدم  روزنس  بدل  بیٚیہِ  آسیکھ  تِمن  جنتن  منٛز  ملٲیکن  ہٕندِ  طرفہٕ  تعظیم  تہٕ  سلامہٕ  کرنہِ  یِوان۔

Tahir:
  یِمنٕے  لُکن  یِن  (جنتس  منٛز)  سیٚٹھاہ  تٔھدۍ  محل  تِہِندِ  صبر  کرنہٕ  کہ  بدلہ  رٔنگۍ  عطاکرنہٕ  تہٕ  تَتہِ  یِیہِ  دعائے  خیرتہٕ  سلامہِ  سٍتۍ  تِہٕنز  خۅش  آوے  کرنہٕ۔

Transliteration:
  Ol<u>a</u>ika yujzawna alghurfata bim<u>a</u> <u>s</u>abaroo wayulaqqawna feeh<u>a</u> ta<u>h</u>iyyatan wasal<u>a</u>m<u>a</u><b>n</b>


Athar: تِم روزن ہمیشہ ہمیشہ تَتہِ۔ کوتاہ بہتر چُھ سُہ آرام گاہ تہٕ مقام۔
Mirwaiz: تِمنٕے جنتن اندر روزن تِم ہمیشہ، کیا رٕژ جایاہ چھُ جنت روزنہٕ خٲطرٕتہٕ بسنہٕ خٲطرٕ۔
Transliteration: Kh<u>a</u>lideena feeh<u>a</u> <u>h</u>asunat mustaqarran wamuq<u>a</u>m<u>a</u><b>n</b>
Tahir:
  یِم  چِھ  تَتھ  منٛز  ہمیشہ  روزن  وٲلۍ،  تِم  (تٔھدۍ  جنتٕکۍ  محل)  چِھ  بہترین  ٹھہرن  جایہِ  تہٕ  (رٕژٕ)  روزن  جایہِ۔


Athar:
  اے  نبیؐ،  لُکن  ؤنِو،  میٲنِس  ربّس  کیا  حاجت  چُھ  تُہُند،  اگر  نہٕ  توٚہۍ  تس  ناد  لٲیِو۔  ﴿یعنی  اگر  توٚہۍ  خُدایس  دُعا  مٔنگِو  نہٕ،  تہٕ  تٔمۍ  سٕنز  عبادت  کٔرِو  نہٕ،  تہٕ  پننیٚو  حاجتو  خٲطرٕ  دِیِو  نہٕ  تس  ناد،  تیٚلہِ  چُھنہٕ  تۅہیہِ  کانٛہہ  وزن  تہِ  اللہ  تعالیٰ  سٕنزِ  نظرِ  منٛز  ییٚمہِ  کہ  وجہ  کِنۍ  سُہ  اکھ  پیوٗنٛت  تہِ  تُہُنٛد  پرواہ  کرِ۔  محض  مخلوق  آسنہٕ  کہ  حیثیتہٕ  چَھنہٕ  تۅہیہِ  منٛز  تہٕ  کنیٚن  منٛز  کانٛہہ  فرق۔  خُدایس  چُھنہٕ  تۅہیہِ  نِشہِ  کانٛہہ  حاجت  پھٔسِتھ  زِ  توٚہۍ  کٔرِو  نہٕ  بندگی  تہٕ  تٔمۍ  سٕنز  کانٛہہ  کٲم  روزِ  رُکِتھٕے۔  تٔمۍ  سٕنزِ  رغبت  چہِ  نظرِ  یُس  چیز  تۅہیہِ  کُن  مٲیل  چُھ  کران،  سُہ  چُھ  تُہُند  تس  کُن  اتھہٕ  پھٔہلاوُن  تہٕ  تس  دُعا  منگٕنۍ۔  یہِ  کٲم  ہرگاہ  کٔرِو  نہٕ،  تیٚلہِ  یِیِو  ژھۅٹٕکۍ  پٲٹھۍ  دٲرِتھ  دِنہٕ۔﴾  تۅہیہِ  چُھو  وۅنۍ  بُتھ  پھِیرُمُت،  عنقریب  لٔبِو  سُہ  ﴿لٲزمی﴾  سزا،  ییٚمہِ  نِشہِ  زُو  یَلہٕ  تراوناوُن  مشکل  آسیٚو۔

Mirwaiz:
  توٚہۍ  فرمٲوِو  عام  سارِنٕے  لوٗکن  کُن  یا  رسول  اللہؐ،  میون  پروردگار  کرِ  نہٕ  کُنہِ  قسمہٕ  کانٛہہ  پرواہ  ہرگاہ  توٚہۍ  تسٕنز  عبادت  کٔرِو  نہٕ۔  بتحقیق  تۅہیہِ  کوٚرُو  احکامِ  الہٰی  ین  تِم  اَپٕزۍ  زٲنِتھ  انکار،  وۅنۍ  وُچھِو  برونٹھ  پَہن،  سُہ  انکار  تُہُند  یِیہِ  تۅہیہِ  زنگن  وَلنہٕ  یعنی  تمُیک  سزا  یِیہِ  تۅہیہِ  ضرور  دِنہٕ۔

Tahir:
  فرمٲوِو،  میٲنِس  ربّس  چُھنہٕ  تُہُنٛد  کانٛہہ  پرواہ  ہرگاہ  نہٕ  تۆہۍ  (تٔمۍ  سٕنز)  عبادت  کٔرِو  وۅنۍچُھو  توہیہِ  (تس)  انکار  کۆرمُت  تیٚلہِ  روزِ  وۅنۍ  یہِ  (انکار  کرُن  تُہٕندِ  خٲطرٕ)  ہمیشہ  روزوُن  عذاب  بٔنتِھ۔

Transliteration:
  Qul m<u>a</u> yaAAbao bikum rabbee lawl<u>a</u> duAA<u>a</u>okum faqad ka<u>thth</u>abtum fasawfa yakoonu liz<u>a</u>m<u>a</u><b>n</b>


Tahir: یِم چِھ (حقس) واضح کرن واجِنہِ کتابِہ ہٕندۍ آیات۔
Transliteration: Tilka <u>a</u>y<u>a</u>tu alkit<u>a</u>bi almubeen<b>i</b>
Athar:
  یِم  چِھ  کتابِ  مُبینٕکۍ  آیات۔  ﴿یعنی  تمہِ  کتابہِ  ہٕندۍ  آیات  یۅسہٕ  پنُن  مُدعا  صاف  صاف  کھوٗلِتھ  چھےٚ  بیان  کران۔  یۅسہٕ  کتاب  پٔرِتھ  یا  بوٗزِتھ  ہر  کانٛہہ  شخص  ہیکہِ  سمجھِتھ  زِ  سۅ  کتھ  چیزس  کُن  چھےٚ  بُلاوان،  کمہِ  چیزٕ  نِشہِ  چھےٚ  رُکاوان،  کتھ  چھےٚ  حق  ونان  تہٕ  کتھ  چھےٚ  باطل  قرار  دِوان۔  مانُن  یا  نہ  مانُن  چھےٚ  الگ  کتھ،  مگر  کانٛہہ  شخص  ہیٚکہِ  نہٕ  یہِ  بہانہٕ  زٕہٕنۍ  تہِ  بنٲوِتھ  زِ  امہِ  کتابہِ  ہٕنز  تعلیم  چَھنہٕ  تس  فِکرِ  تران،  تہٕ  تٔمۍ  ہیوٚک  نہٕ  امہِ  نِشہِ  یہِ  معلومٕے  کٔرِتھ  زِ  یہِ  کتاب  کُس  چیز  تراونٕچ  تہٕ  کُس  چیز  پانناونٕچ  دعوت  چھےٚ  تس  دِوان۔﴾

Mirwaiz:
  یِم  مضامین  یِم  تۅہیہِ  پٮ۪ٹھ  نٲزل  سپدان  چھِ،  یِم  چھِ  آیات  تَمہِ  کتابہِ  ہٕندۍ  یۅسہٕ  سورُے  نٔنہِ  راوٕوُنۍ  چھےٚ،  پوٚز  کیا  چھُ،  اَپُز  کیا  چھُ۔  تِم  لوٗکھ  یِم  پژھ  چھِنہٕ  کران،  مَتہٕ  کٔرِتن،  توٚہۍ  کیازِ  چھِو  یوٗت  غمگین  گژھان۔


Athar: اے نبیؐ، شاید رَاورِو توٚہۍ اتھ غمس منٛز پنُن جان زِ یِم لُکھ چِھنہٕ ایمان انان۔
Transliteration: LaAAallaka b<u>a</u>khiAAun nafsaka all<u>a</u> yakoonoo mumineen<b>a</b>
Mirwaiz:
  شاید  توٚہۍ  ما  ترٲوِیوٗن  ۂرِتھ  پَنُن  پان  ییٚمہِ  غمہٕ  سٍتۍ  کہ  کونہٕ  چھِ  ایمان  انان  یتھ  قرآن  مجیدس،  توٚہۍ  مَہ  حض  کھیٚیِو  اَمُیک  غم۔

Tahir:
  (اے  حبیبِ  مکرّم!)  شاید  دِیِو  تۆہۍ  (اَتھ  غمس  منٛز)  پَنُن  جانِ  (عزیزٕے)  زِ  تِم  چِھنہٕ  ایمان  اَنان۔


Athar:
  اگر  أسۍ  یژھو  تیٚلہِ  ہیٚکو  آسمانہٕ  تِژھ  نِشٲنی  نٲزِل  کٔرِتھ  زِ  یِہنزٕ  گردنہٕ  نمن  تتھ  برونٛہہ  کنہِ۔  ﴿یعنی  تِژھ  کانٛہہ  نِشٲنی  نٲزِل  کرٕنۍ  یۅسہٕ  تمام  کُفّارن  ایمانٕچ  تہٕ  اطاعتٕچ  رٔوِش  اختیار  کرنس  پٮ۪ٹھ  مجبور  کرِ  چُھنہٕ  اللہ  تعالیٰ  سٕندِ  خٲطرٕ  رَژھ  تہِ  مشکل۔  اگر  سُہ  یہِ  کران  چُھنہٕ  تیٚلہِ  چُھنہٕ  امہِ  وجہ  کِنۍ  یہِ  زِ  یہِ  کٲم  چھےٚ  تٔمۍ  سٕندِ  قدرت  نِشہِ  نیبر۔  بلکہ  چُھ  امِیُک  وجہ  یہِ  زِ  امہِ  قسمُک  جبری  ایمان  چُھنہٕ  تس  بکار۔﴾

Mirwaiz:
  ہرگاہ  أسۍ  یژھو  تِم  کروکھ  جبراً  مسلمان،  یِتھہٕ  پٲٹھۍ  کہ  أسۍ  سوزو  تِمن  پٮ۪ٹھ  آسمان  کہ  طرفہٕ  اَکھ  نشاناہ  ییٚمہِ  سٍتۍ  تِمن  اختیارٕے  سلب  سَپدِ۔  تِہٕنزٕ  گردنہٕ  نَمن  بۅن  کُن،  چارٕہ  لگیکھ  نہٕ  کینٛہہ  تہِ  ایمان  اَننہٕ  ورٲے،  مگر  أسۍ  کرو  نہٕ  تہِ،  کیازِ  تہِ  کرنہٕ  سٍتۍ  چھُنہٕ  آزمٲیش  تہٕ  امتحان  باقی  روزان  مگر  تِمن  ہٕنز  حالت  چھےٚ  کہ۔

Tahir:
  اگر  أسۍ  یَژھو  تیٚلہِ  کرو  تِہِندِ  خٲطرٕآسمان  پیٚٹھہٕ  (تِژھ)  نشٲنی  نٲزل  زِ  تِہٕنزٕ  گردنہٕ  روزن  تَتھ  برونٛہہ  کنہِ  نٔمِتھٕے۔

Transliteration:
  In nasha nunazzil AAalayhim mina a<b>l</b>ssam<u>a</u>i <u>a</u>yatan fa<i><u>th</u></i>allat aAAn<u>a</u>quhum lah<u>a</u> kh<u>ad</u>iAAeen<b>a</b>


Athar:
  یِمن  لُکن  نِشہِ  یۅسہٕ  نٔو  نصیحت  تہِ  خداے  رحمٰن  سٕندِ  طرفہٕ  یِوان  چھےٚ،  یِم  چِھ  تمہِ  نِشہِ  بُتھ  پھِران۔

Mirwaiz:
  چھَنہٕ  واتان  تِمن  نِشہِ  حضرت  رحمان  سٕندِ  طرفہٕ  کانٛہہ  نصیحتاہ  و  وعظاہ  نوٚو  تہٕ  تازٕہ  مگر  تِم  چھِ  تَمہِ  نِشہِ  بُتھ  پھِران۔

Tahir:
  تہٕ  تِمن  نِشہِ  چھَنہٕ  (خدائے)  رحمان  سٕندِ  طرفہٕ  کانٛہہ  نٔو  نصیحت  یِوان  مگر  تِم  چِھ  تَمہِ  نِشہِ  بُتھ  پھِران۔

Transliteration:
  Wam<u>a</u> yateehim min <u>th</u>ikrin mina a<b>l</b>rra<u>h</u>m<u>a</u>ni mu<u>h</u>dathin ill<u>a</u> k<u>a</u>noo AAanhu muAAri<u>d</u>een<b>a</b>


Transliteration: Faqad ka<u>thth</u>aboo fasayateehim anb<u>a</u>o m<u>a</u> k<u>a</u>noo bihi yastahzioon<b>a</b>
Athar:
  وۅنۍ  ییٚلہِ  یِمو  چُھ  انکار  کوٚرمُت،  عنقریب  لگہِ  یِمن  تَمہِ  چیزٕچ  حقیقت  ﴿مختلف  طریقو﴾  پے،  یتھ  یِم  ہزٕل  چِھ  روٗدِمٕتۍ  کران۔

Mirwaiz:
  چنانچہ  یوٚت  پٮ۪ٹھ  وٲژ  نوبت  کہ  یِمَو  ووٚن  کہ  قرآن  مجید  چھُ  اَپُز  یُس  اعراضُک  ہیریُم  درجہ  چھُ۔  اَتھ  کُن  نظر  کٔرِتھ  ووٚنُکھ  یہِ  چھُ  اَپُز،  اَمہِ  علاوٕہ  کٔرِکھ  اَتھ  قرآن  مجیدس  ٹھٹھہٕ۔  وۅنۍ  واتہِ  تِمن  نِشہِ  خبر  تَمہِ  حقیقتٕچ  یتھ  یِم  ٹھٹھہٕ  کران  ٲسۍ  ییٚلہِ  عذابس  گرفتار  گژھن۔

Tahir:
  وۅنۍ  کۆرتِمَو  بے  شک  (حقس)  انکار،  لہٰذا  واتن  تِمن  عنقریب  تَمہِ  کتھہِ  ہٕنزٕ  خبرٕ  یَتھ  تِم  ٹسنہٕ  ٲسۍ  کران۔


Athar:
  بیٚیہِ  کیا،  یِمو  چَھنا  زمینس  پٮ۪ٹھ  زانٛہہ  نظر  ترٲومٕژ  زِ  کثیر  مقدارس  منٛز  کٲتیاہ  پرٛتھ  قسمٕکۍ  جان  کُلۍ  کٔٹھۍ  چِھ  اسہِ  اتھ  منٛز  پٲدٕ  کٔرِمٕتۍ؟

Mirwaiz:
  کیا  یِمَو  وُچھنا  یتھ  زمینس  کُن  کہ  کٲتیاہ  رٕتین  رٕتین  کُٰین  ہٕندۍ  قسم  کھٲرۍ  اَسہِ  اَمہِ  زمینہٕ  منٛزٕ۔

Tahir:
  تہٕ  کیا  تِمَو  ترٲو  نا  زمینس  کُن  نظراہ  زِ  اَسہِ  کاتیاہ  نفیس  چیز  چِھ  اَتھ  منٛز  وۅپدٲوِمٕتۍ۔

Transliteration:
  Awalam yaraw il<u>a</u> alar<u>d</u>i kam anbatn<u>a</u> feeh<u>a</u> min kulli zawjin kareem<b>in</b>


Transliteration: Inna fee <u>tha</u>lika la<u>a</u>yatan wam<u>a</u> k<u>a</u>na aktharuhum mumineen<b>a</b>
Athar:
  یقیناً  چھےٚ  اتھ  منٛز  اکھ  نشٲنی،  ﴿یعنی  حق  کہ  جُستجو  خٲطرٕ  اگر  کٲنٛسہِ  نشٲنی  ہٕنز  ضرورت  آسہِ،  تیٚلہِ  چھنہٕ  تس  دوٗر  گژھنٕچ  ضرورت  کینٛہہ۔  أچھ  مٕژرٲوِتھ  وُچھتن  ییٚمہِ  زمین  کُے  سبزار،  تس  سپدِ  معلوم  زِ  کائنات  کہ  نظامٕچ  یۅسہٕ  حقیقت  ﴿توحید﴾  انبیاء  علیہمُ  السّلام  پیش  چِھ  کران  سۅ  چھا  صحیح،  کِنہٕ  تِم  نظریات  یِم  مشرکین  یا  منکرینِ  خُدا  چِھ  بیان  کران۔﴾  مگر  یِمو  منٛزٕ  چِھنہٕ  اکثر  مانن  وٲلۍ۔

Mirwaiz:
  بے  شک  چھِ  اتھ  منٛز  سانہِ  قدرتٕکۍ  نشانہٕ،  مگر  یِمَو  اندرٕہ  چھِ  اکثر  یِم  نہٕ  پژٕھے  کران  چھِ۔

Tahir:
  بے  شک  چھے٘  اَتھ  منٛز  ضرور  (اللہ  تعالیٰ  سٕندِ  قدرتٕچ)  نشٲنی،  تہٕ  تِمَو  منٛزٕ  چِھنہٕ  اکثر  لُکھ  ایمان  اَنن  وٲلۍ  کینہہ۔


Mirwaiz: پٔزِپٲٹھۍ تُہُند پروردگار چھُ سٮ۪ٹھاہ غٲلب سٮ۪ٹھاہ رحمت وول۔
Tahir: تہٕ پٔزۍپٲٹھۍ چُھ تُہُنٛد ربّٕے غٲلب، مہربان۔
Transliteration: Wainna rabbaka lahuwa alAAazeezu a<b>l</b>rra<u>h</u>eem<b>u</b>
Athar:
  تہٕ  حقیقت  چھےٚ  یہِ  زِ  تُہُند  ربّ  چُھ  زبردست  تہِ،  تہٕ  رحیم  تہِ۔  ﴿یعنی  تٔمۍ  سٕنز  قدرت  چھےٚ  تِژھ  زبردست  زِ  اگر  کٲنٛسہِ  سزا  ییژِھہ  دِیُن،  ژِہِس  منٛز  ہیٚکیٚس  مِٹٲوِتھ۔  مگر  امہِ  باوجود  چُھ  یہِ  سراسر  تٔمۍ  سُند  رحم  زِ  سزا  دِنس  منٛز  چُھنہٕ  جلدی  کران،  ؤری  وادن  تہٕ  صٔدِین  تام  چُھ  ڈھیل  دِوان،  سوچنٕچ  سمجھنٕچ  تہٕ  سنبھلنٕچ  مہلت  چُھ  دِوان  روزان،  تہٕ  ساری  وٲنٛسہِ  ہٕنزن  نافرمٲنِین  چُھ  اکہِ  توبہٕ  سٍتۍ  معاف  کرنہٕ  خٲطرٕ  تیار  روزان۔﴾


Athar:
  یِم  بوزنٲوِیوٗکھ  تمہِ  وقتُک  قصّہٕ  ییٚلہِ  تُہٕندۍ  ربّن  موسیٰ  ﴿علیہ  السلامس﴾  آلَو  کوٚر،  ظٲلِم  قومس  نِشہِ  گژھ۔

Mirwaiz:
  یِمن  لوٗکن  فرمٲوِو  تَمہِ  وقتُک  قصہٕ  یُتھ  تِم  عبرت  رَٹن  ییٚلہِ  آلو  دُیت  تُہٕندۍ  پروردگارن  موسیٰ  کلیم  اللہ  ہس  کہ  تبلیغ  کرنہِ  گٔژِھو  نافرمان  قومس۔

Tahir:
  تہٕ  (سُہ  واقعہ  کٔرِو  یاد)  ییٚلہِ  تُہٕندۍ  ربّن  موسیٰ  ہس  (علیہ  السلام)  نِدا  دِیُت  زِ  ژٕ  گژھ  ظٲلِمن  ہنٛدس  قومس  نِش۔

Transliteration:
  Wai<u>th</u> n<u>a</u>d<u>a</u> rabbuka moos<u>a</u> ani iti alqawma a<b>l</b><i><u>thth</u></i><u>a</u>limeen<b>a</b>


Athar: فرعون سٕندِس قومس نِشہِ، کیا تِم چِھنا کھۅژان؟
Tahir: (یعنی) فرعون سٕندِس قومس نِشہِ،کیاتِم چِھنا (اللہ تعالیٰ ہس) کھوژان۔
Transliteration: Qawma firAAawna al<u>a</u> yattaqoon<b>a</b>
Mirwaiz:
  یعنی  فرعون  سٕندِس  قومس،  کیا  کھۅژان  چھِنا  تِم  سٲنِس  قہرس  تہٕ  غضبس،  کیا  پتھ  روزن  نا  تِم  سانہِ  نافرمٲنی  نِشہِ۔


Athar: تٔمۍ کوٚر عرض، اے میانہِ ربّہ، مےٚ چُھ خوف زِ تِم پھِرن مےٚ بُتھ۔
Tahir: موسیٰ ہن (علیہ السلام) کۆر عرض، اے ربّ! بہٕ چُھس کھوژان زِ تِم کرن مے٘ انکار۔
Transliteration: Q<u>a</u>la rabbi innee akh<u>a</u>fu an yuka<u>thth</u>iboon<b>i</b>
Mirwaiz:
  حضرت  موسیٰ  ہن  دوٚپ  خدایا  بہٕ  چھُس  گژھنہٕ  خٲطرٕ  تیار  مگر  بییم  چھُم  تِم  ما  زانن  مےٚ  اَپزِیور۔


Athar:
  مےٚ  چُھ  سینس  دم  گژھان،  تہٕ  مےٚ  چَھنہٕ  زیو  پھیران۔  توٚہۍ  سوٗزِو  ہارون  ﴿علیہ  السلامس﴾  کُن  رسالت۔

Mirwaiz:
  ییٚمہِ  سٍتۍ  سپدِ  تنگ  دل  میون،  مےٚ  پھورِ  نہٕ  زیٚوِ  کِہِنۍ،  پس  سوزکھنا  ژٕہ  وحی  میٲنِس  برادر  ہارونس۔  سُتہِ  کرہن  پیغمبر،  توپتہٕ  پکہِ  ہا  سُتہِ  مےٚ  سٍتۍ،  ہرگاہ  تِم  اَپزِیور  زانہن  سُہ  کرِہا  مےٚ  تصدیق۔

Tahir:
  تہٕ  (یِتھِس  ناسازگار  ماحولس  منٛز)  چُھ  میون  سیٖنہٕ  تنگ  گژھان  تہٕ  میٲنۍ  زیٚو  چھَنہٕ  (روٲنی  سان)  پکان  لہٰذا  سوزُن  ہارونس  (علیہ  السلام)  کُن  (تہِ  جبریل  علیہ  السلام  وحی  ہیٚتھ  تاکہ  سُہ  بنہِ  میون  پلزن  وول)۔

Transliteration:
  Waya<u>d</u>eequ <u>s</u>adree wal<u>a</u> yan<u>t</u>aliqu lis<u>a</u>nee faarsil il<u>a</u> h<u>a</u>roon<b>a</b>


Transliteration: Walahum AAalayya <u>th</u>anbun faakh<u>a</u>fu an yaqtuloon<b>i</b>
Athar:
  بیٚیہِ  چُھ  مےٚ  پٮ۪ٹھ  تِمن  نِشہِ  اکہِ  جُرمُک  الزام  تہِ،  امہِ  موجوب  چُھس  بہٕ  کھۅژان  زِ  تِم  کرن  مےٚ  قتل۔

Mirwaiz:
  بیٚیہِ  چھُ  مےٚ  بیاکھ  عرض  کہ  مےٚ  پٮ۪ٹھ  چھُ  تِہُند  اَکھ  جُرماہ،  مےٚ  چھُ  خطرٕ  گژھان  تَمہِ  مۅکھٕ  ما  مارن  تِم  مےٚ۔

Tahir:
  تہٕ  تِہُنٛد  چُھ  مے٘  پیٚٹھ  (قبطی  سٕندِ  مارنُک)  اَکھ  الزام  تہِ  لہٰذا  چُھس  بہٕ  کھوژان  زِ  تِم  کرن  مے٘  قتل۔


Athar:
  فرماونہٕ  آو،  ہرگز  نہٕ!  توٚہۍ  دۅشوے  گٔژِھو  سانہِ  نشٲنیہِ  ہیٚتھ،  أسۍ  روزَو  تۅہیہِ  سٍتۍ  سورُے  کینٛہہ  بوزان۔

Mirwaiz:
  اللہ  تعالیٰ  ہن  فرمووُس  تہِ  بنہِ  نہٕ  ہرگز،  ژےٚ  ہیٚکی  نہٕ  اَتھہٕ  لٲگِتھ  کانٛہہ،  اَسہِ  کٔر  عطا  ہارون  علیہ  السلامس  پیغمبری۔  پس  گٔژِھو  توٚہۍ  دۅشوے  میٲنۍ  آیات  ہیتھ،  أسۍ  تہِ  چھِ  نصرت  و  امداد  کرنہٕ  خٲطرٕ  تۅہیہِ  سٍتۍ  بوزان  تِہُند  گفتگو۔

Tahir:
  ارشاد  سپُد  ہرگز  نہٕ،  لہٰذا  گٔژِھو  تۆہۍ  دۅشوے  سانہِ  نشٲنِیہِ  ہیٚتھ  بے  شک  چِھ  أسۍ  تۅہیہِ  سٍتۍ  (پۯتھ  کانٛہہ  کتھ)  بوزن  وٲلۍ۔

Transliteration:
  Q<u>a</u>la kall<u>a</u> fa<b>i</b><u>th</u>hab<u>a</u> bi<u>a</u>y<u>a</u>tin<u>a</u> inn<u>a</u> maAAakum mustamiAAoon<b>a</b>


Athar: گٔژِھو فرعونس نِشہِ تہٕ ؤنِو تس، أسۍ چِھ ربّ العالمینن اَمہِ موجوب سوٗزِمٕتۍ۔
Transliteration: Fatiy<u>a</u> firAAawna faqool<u>a</u> inn<u>a</u> rasoolu rabbi alAA<u>a</u>lameen<b>a</b>
Mirwaiz:
  پس  وٲتِو  توٚہۍ  دۅشوے  فرعونس  نِشہِ،  توپتہٕ  دٔپیوٗس  أسۍ  دۅشوے  چھِ  ژےٚ  کُن  پیغمبر  پروردگارٕ  عالمین  سٕندِ  طرفہٕ  دعوتِ  توحیدس  سٍتۍ  یہِ  حکم  ہیتھ  آمٕتۍ  کہ۔

Tahir:
  لہٰذا  گٔژِھو  تۆہۍ  دۅشوے  فرعونس  نِشہِ  تہٕ  ؤنِو،  أسۍ  چِھ  تمام  جہانن  ہٕندِس  پروردگارٕ  سٕندۍ  (سوزنہٕ  آمٕتۍ)  رسول۔


Athar: زِ بنی اسرائیلس دِ ژٕ اسہِ سٍتۍ گژھنہٕ۔
Tahir: (سون مدعا چُھ یہِ) زِ ژٕ سوزُکھ بنی اسرائیل (آزادکٔرِتھ) اَسہِ سٍتۍ۔
Transliteration: An arsil maAAan<u>a</u> banee isr<u>a</u>eel<b>a</b>
Mirwaiz:
  آزاد  کرُکھ  ژٕہ  بنی  اسرٲیل  ظلمہٕ  نِشہِ  بٚیہِ  دِ  ژٕہ  تِمن  اصلی  وطن  شامس  کُن  اَسہِ  سٍتۍ  گژھنہٕ۔  تِم  دۅشوے  گٔے  فرعونس  نِشہِ،  تس  واتنووُکھ  یہِ  پیغام۔  فرعونن  بوزٕہ  یِمہٕ  سارے  کتھہٕ،  توپتہٕ  ووٚتھ  موسیٰ  علیہ  السلامس  کُن،اوہ  ہو،  توٚہۍ  چھِو  حض  آمٕتۍ۔


Athar:
  فرعونن  ووٚن،  کیا  ژٕ  اوسُکھ  نا  اسہِ  پانس  نِشہِ  شُرۍ  پانہٕ  روٚچھمُت؟  ژےٚ  گُزٲرِتھ  پننہِ  عمرِ  ہٕندۍ  کینٛہہ  ؤری  اسہِ  نِشہِ،

Mirwaiz:
  فرعونن  دوُپُس،  ژٕہ  ما  چھُکھ  سُے  یَس  اَسہِ  زیٚوُنہِ  پانہٕ  پٮ۪ٹھہٕ  پرورش  کٔرمٕژ  چھےٚ،  بیٚیہِ  روٗدُکھ  ژٕہ  اَسہِ  نِشہِ  پننہِ  عمرِ  ہٕندین  واریاہن  ؤرِین۔

Tahir:
  (فرعونن)  وۆنن،  کیا  اَسہِ  اوسُکھ  نا  ژٕ  پانس  نِشہِ  شُرۍ  پانہٕ  کِس  حالتس  منٛز  رۆچھمُت  تہٕ  پننہِ  وٲنسہِ  ہٕندۍ  کٲتیاوے  ؤری  ٲسی  ژے٘  اَسہِ  درمیان  گُزٲرِمٕتۍ۔

Transliteration:
  Q<u>a</u>la alam nurabbika feen<u>a</u> waleedan walabithta feen<u>a</u> min AAumurika sineen<b>a</b>


Athar: تہٕ امہِ پتہٕ کوٚرُتھ ژےٚ یِکینژھاہ کرُن اوسُے، ژٕ چُھکھ سٮ۪ٹھاہ احسان فراموش اِنسان۔
Transliteration: WafaAAalta faAAlataka allatee faAAalta waanta mina alk<u>a</u>fireen<b>a</b>
Mirwaiz:
  بیٚیہِ  کوٚرُتھ  ژےٚ  سُہ  جرم  یُس  ژےٚ  کوٚرُتھ ﴿یعنی  اَکھ  قبطی،  سانہِ  قومُک  اَکھ  شخص  مورتھن﴾ بیٚیہِ  چھُکھ  ژٕہ  توپتہٕ  تہِ  کفرانِ  نعمت  کروُنیو  اندرٕہ،  سٲنۍ  احسانات  چھی  نہٕ  یادٕے،  بیٚیہِ  چھُکھ  اَز  آمُت  مےٚ  پَنُن  تٲبع  بناونہٕ  خٲطرٕ۔

Tahir:
  تہٕ  (پتہٕ)  کٔرٕتھ  ژے٘  پَنٕنۍ  سۅ  کٲم  یۅسہٕ  ژے٘  کٔرمٕژ  ٲسٕے  (یعنی  اَکھ  قبطی  کۆرتھن  قتل)  تہٕ  ژٕ  چُھکھ  ناشکرگزارو  منٛزٕ  (سون  رَچُھن  تہٕ  احسان  چِھی  مٔشِتھ  گٔمٕتۍ)۔


