# translations

Athar:
  اَسہِ  چِھ  یِمن  برونٛہہ  واریاہ  قوم  ہلاک  کٔرِمٕتۍ،  یِم  یِہندِ  کھۅتہٕ  زیادہ  طاقتور  ٲسۍ،  تہٕ  دُنیاہٕکۍ  ملک  ٲسۍ  تِمو  چھٲنِمٕتۍ۔  پتہٕ  کیا  تِمو  لٔبا  کانٛہہ  چَھپن  جاے؟

Mirwaiz:
  بیٚیہِ  گالہِ  اَسہِ  یِمن  مکہ  کیٚن  کافرن  برونٹھ  واریاہ  جماعژ  منکرن  ہٕنزٕ  یِم  تُہٕندِ  کھۅتہٕ  قوتس  اندر  زبردست  ٲسۍ۔  پس  ییٚلہِ  تِہِندِ  انتقامُک  وقت  ووت  تِم  ژاے  واریاہن  شہرن  اندر  کُنہِ  جایہِ  بنہِ  نا  چھَپن  جایاہ  مگر  تِم  ہیٚکۍ  نہٕ  خداے  سٕندِ  عذاب  نِشہِ  پننین  پانن  کنہِ  جایہِ  بچٲوِتھ۔

Tahir:
  تہٕ  اَسہِ  کٲژاوے  اُمّت  کرِتِمن  (کٲفرن  تہٕ  مکہٕ  کیٚن  مشرکن)  برونٛہہ  ہلاک  یِم  طاقتس  تہٕ  قوتس  منٛز  تِمن  کھوتہٕ  کٔھسِتھ  آسہٕ،  چنانچہ  تِمَو  ٲسۍ  (دنیاہٕکۍ)  شہر  چھٲنِتھ  ترٲوِمٕتۍ  زِکُنہِ  ما  آسہِ  (موتس  یا  عذابس  نِشہِ)  ژٔلِتھ  گژھنٕچ  کانٛہہ  جاے۔

Transliteration:
  Wakam ahlakn<u>a</u> qablahum min qarnin hum ashaddu minhum ba<u>t</u>shan fanaqqaboo fee albil<u>a</u>di hal min ma<u>h</u>ee<u>s</u><b>in</b>


Athar:
  اتھ  تواریخس  منٛز  چُھ  عبرتُک  سبق  پرٛتھ  شخصس  خٲطرٕ  یَس  دِل  آسہِ  یا  یُس  توجہ  سان  کتھ  بوزِ۔

Mirwaiz:
  بے  شک  یِمن  عبرت  ناک  واقعاتن  منٛز  چھُ  بوٚڈ  وعظ  تِمن  لوٗکن  ہٕندِ  خٲطرٕ  یِمن  فکر  کرٕوُن  دِل  آسہِ  یا  یِم  نصیحت  و  وعظُک  کلام  بوزن  وارٕ  کن  دٲرِتھ،  دِل  حٲضر  تھٲوِتھ۔

Tahir:
  بے  شک  چُھ  اَتھ  منٛز  یقیناً  نہیبہ  تہٕ  تذکّرتس  شخصہٕ  سٕندِ  خٲطرٕ  یُس  صاحبِ  دل  چُھ  (یعنی  غفلت  نِشہِ  چُھ  دوٗر  بی٘یہِ  چُھ  دِلٕچ  بیدٲری  تھاوان)  یا  چُھ  کن  دٲرِتھ  بوزان  (یعنی  توجہ  چُھ  أکۍسٕے  ڈنجہِ  رٹان  تہٕ  باقی  چیزو  نِشہِ  چُھس  بیو٘ن  تھاوان)  تہٕ  سُہ  چُھ  (پرٛتھ  ساعتہ  اللہ  تعالیٰ  سٕنزن  نشٲنین  ہُند)  مشٲہدہ  کرن  وول۔

Transliteration:
  Inna fee <u>tha</u>lika la<u>th</u>ikr<u>a</u> liman k<u>a</u>na lahu qalbun aw alq<u>a</u> a<b>l</b>ssamAAa wahuwa shaheed<b>un</b>


Athar:
  اسہِ  کٔر  زمین  تہٕ  آسمان  تہٕ  تِم  چیز  یِم  تِمن  منٛز  باگ  چِھ  شیٚن  دۅہن  منٛز  پٲدٕ،  تہٕ  اسہِ  آیہِ  نہٕ  کانٛہہ  تھکاوٹ۔

Mirwaiz:
  بے  شک  بیٚیہِ  کٔرۍ  اَسہِ  پٲدٕ  آسمان  تہٕ  زمین،  یہِ  یہِ  تِمن  منٛز  چھُ  شیٚن  دۅہن  ہٕندِس  مدتس  منٛز،  توپتہٕ  سپٕز  نہٕ  یہِ  پٲدٕ  کرنہٕ  سٍتۍ  تھکُن  تہٕ  ماندگی  پٲدٕ،  وۅنۍ  کیا  عجایب  چھُ  اَسہِ  نِشہِ  دُبارٕہ  پٲدٕ  کرُن،  توپتہٕ  تہِ  ہرگاہ  یِم  لوٗکھ  انکارے  کرن۔

Tahir:
  تہٕ  بے  شک  کٔرۍ  اَسہِ  (سٲری)  آسمان  تہٕ  زمین  تہٕ  سۅ  (کاینات)  یۅسہٕ  دۅشوٕنۍ  منٛزباگ  چھے٘  شیٚن  زمانن  منٛز  پٲدٕ،  تہٕ  اسہِ  گے  نہ  کانٛہہ  تھکاوٹھ۔

Transliteration:
  Walaqad khalaqn<u>a</u> a<b>l</b>ssam<u>a</u>w<u>a</u>ti wa<b>a</b>lar<u>d</u>a wam<u>a</u> baynahum<u>a</u> fee sittati ayy<u>a</u>min wam<u>a</u> massan<u>a</u> min lughoob<b>in</b>


Athar:
  لہٰذا،  اے  نبی  صلی  اللہ  علیہ و سلم،  یِمہٕ  کتھہٕ  یِم  لُکھ  بناوان  چِھ  تِمن  پٮ۪ٹھ  کٔرِو  صبر،  تہٕ  پننِس  ربّ  سٕندِ  حمدٕ  سان  روٗزِو  تٔمۍ  سٕنزِ  تسبیح  کران۔  آفتاب  کھسنہٕ  برونٛہہ  تہٕ  آفتاب  لوسنہٕ  برونٛہہ۔

Mirwaiz:
  توٚہۍ  کٔرِو  ژیٚڈ  دشمنن  ہٕنزن  کتھن  پٮ۪ٹھ  یارسول  اللہ،  بیٚیہِ  کٔرِو  توٚہۍ خداے  سُنٛد  یاد،  تٔمۍ  سٕنز  پٲکی  تٔمۍ  سٕندِ  حمد  تہٕ  تعریف  بیان  کرنہٕ  سٍتۍ  آفتاب  کھسنہٕ  برونٹھ  بیٚیہِ  آفتاب  لوسنہٕ  برونٹھ  ،  اَمہِ  اندرٕ  چھُ  مُراد  صبح  نٮ۪ماز  بیٚیہِ  پیٚشِن  تہٕ  دِگر  نٮ۪ماز۔

Tahir:
  لہٰذا  کٔرِو  تۆہۍ  تِمن  کتھن  پیٚٹھ  صبر  یِمہٕ  تِم  ونان  چھ  تہٕ  پننِس  ربّ  سٕنزکٔرِو  حمدٕ  سان  تسبیح  آفتاب  کھسنہٕ  برونٛہہ  تہٕ  آفتاب  لوسنہٕ  برونٛہہ۔

Transliteration:
  Fa<b>i</b><u>s</u>bir AAal<u>a</u> m<u>a</u> yaqooloona wasabbi<u>h</u> bi<u>h</u>amdi rabbika qabla <u>t</u>ulooAAi a<b>l</b>shshamsi waqabla alghuroob<b>i</b>


Tahir: تہٕ رٲژ ہٕندیٚن کینٛژھن وقتن منٛز تہِ کٔرِو تٔمۍ سٕنز تسبیح بیٚیہِ نمازو پتہٕ تہِ۔
Transliteration: Wamina allayli fasabbi<u>h</u>hu waadb<u>a</u>ra a<b>l</b>ssujood<b>i</b>
Athar:
  تہٕ  رٲژ  ہٕندِ  وقتہٕ  کٔرِو  تٔمۍ  سٕنز  تسبیح  تہٕ  سجدَو  ﴿نمازِ﴾  نِشہِ  فارغ  سپدنہٕ  پتہٕ  تہِ۔  ﴿ربّ  سُند  حمد  تہٕ  تٔمۍ  سٕنزِ  تسبیح  نِشہِ  چُھ  یَتھ  جایہِ  مُراد  نماز۔  آفتاب  کھسنہٕ  برونٛہہ  چھےٚ  فجر  نماز۔  آفتاب  لوسنہٕ  برونٛہہ  چھےٚ  زٕہ  نمازٕ،  ظہر  تہٕ  عصر۔  رٲژ  ہٕندِ  وقتہٕ  چھےٚ  مغرب  تہٕ  عشا  نماز  تہٕ  ترییم  چُھ  تہجُد  تہِ  رٲژ  ہٕنزِ  تسبیح  منٛز  شٲمِل۔﴾

Mirwaiz:
  بیٚیہِ  کٔرِو  تِہُنٛد  یاد  رٲژ  اندر  ہَنہِ  أکِس،  بیٚیہِ  ٲسِو  تِہُنٛد  یاد  کران  فرض  نٮ۪مازو  پتہٕ  یعنی  سنت  تہٕ  نفل  ادا  کرنہٕ  سٍتۍ۔۔


Transliteration: Wa<b>i</b>stamiAA yawma yun<u>a</u>di almun<u>a</u>di min mak<u>a</u>nin qareeb<b>in</b>
Athar:
  بیٚیہِ  بوٗزِو،  ییٚمہِ  دۅہ  منٲدی  کرن  وول  ﴿پرٛتھ  شخصس﴾  نکھے  آلو  کرِ،  ﴿یعنی  یُس  شخص  یتھ  جایہِ  مٔرِتھ  آسہِ،  یا  یتھ  جایہِ  تہِ  دُنیاہس  منٛز  تس  موت  آسہِ  آمُت،  توٗرۍ  واتہِ  تس  خُداے  سٕنزِ  منٲدی  ہٕنز  آواز  زِ  وۅتھ  تہٕ  پکھ  پننِس  ربّس  کُن  پنُن  حساب  دِنہٕ  خٲطرٕ۔  یہِ  آواز  آسہِ  تمہِ  آیہِ  زِ  رۅے  زمین  کہ  چپہٕ  چپہٕ  پٮ۪ٹھ  یُس  شخص  تہِ  زندہ  سپدِتھ  وۅتھہِ  تس  باسہِ  زِ  آلو  کرن  وٲلۍ  چُھ  کتہِ  تام  نکھے  آلو  کوٚرمُت۔﴾

Mirwaiz:
  بیٚیہِ  بوز  اے  مخاطب  کَن  دٲرِتھ  یہِ  کتھ  کہ  ییٚمہِ  دۅہ  سارِنٕے  مۅردن  آلو  دِیہِ  آلو  دِوُن  نکھ  تلہٕ  جایہِ  پٮ۪ٹھہٕ  یعنی  اسرافیل  علیہ  السلام  پوگس۔

Tahir:
  تہٕ  (تَمہِ  دۅہُک  حال)  بوٗزِو  وارٕ  پٲٹھۍ  ییٚمہِ  دۅہ  اَکھ  ناد  دِنہٕ  وول  قریبی  جایہِ  پیٚٹھہٕ  ناد  لایہِ۔


Tahir: ییٚمہِ دۅہ لُکھ سخت کریکہِ ہٕنز آواز یقین سان بوزن، یۅہے آسہِ قبرو منٛزٕنیرنُک دۅہ۔
Athar:
  ییٚمہِ  دۅہ  ساری  لُکھ  حشرٕچ  آواز  آسن  بوزان  ٹھیک  پٲٹھۍ،  سُہ  آسہِ  زمین  منٛزٕ  مۅردن  ہٕندِ  نیرنُک  دۅہ۔

Mirwaiz:
  ییٚمہِ  دۅہ  بوزن  سٲری  سۅ  کریکھ  وارٕ  پٲٹھۍ۔  سُہ  دۅی  کیا  آسہِ  لوکن  قبرو  منٛزٕ  نیٚبر  نیرنُک  دۅہ۔

Transliteration:
  Yawma yasmaAAoona a<b>l</b><u>ss</u>ay<u>h</u>ata bi<b>a</b>l<u>h</u>aqqi <u>tha</u>lika yawmu alkhurooj<b>i</b>


Transliteration: Inn<u>a</u> na<u>h</u>nu nu<u>h</u>yee wanumeetu wailayn<u>a</u> alma<u>s</u>eer<b>u</b>
Athar:
  أسی  چِھ  زندگی  بخشان  تہٕ  أسی  چِھ  موت  دِوان،  تہٕ  اَسی  کُن  چُھ  تمہِ  دۅہ  سارِنٕے  پھیرُن۔

Mirwaiz:
  أسۍ  چھِ  بیٚیہِ  نہٕ  کانٛہہ  سٲری  زندٕہ  کران  بیٚیہِ  سارِنٕے  ماران۔  بیٚیہِ  چھُ  اَسی  نِشہِ  سارِنٕے  پتو  لاکہِ  واتُن۔

Tahir:
  بے  شک  چِھ  أسی  تھاوان  زندٕہ  تہٕ  أسی  چِھ  دِوان  موت  تہٕ  اَسی  کُن  چُھ  پۆت  پھیٖرِتھ  یُن۔


Athar:
  ییٚلہِ  زمین  پھٹہِ  تہٕ  لُکھ  آسن  اَمہِ  منٛزٕ  نیرِتھ  تیز  تیز  ژلان۔  یہِ  حشر  چُھ  سانہِ  خٲطرٕ  سٮ۪ٹھاہ  آسان۔

Mirwaiz:
  ییٚمہِ  دۅہ  زمین  مٕژرنہٕ  یِیہِ  یِمن  پٮ۪ٹھ،  تِم  نیرن  تمہِ  منزٕ  ؤلۍ  ؤلۍ،  یہِ  تِمن  ہُنٛد  سۅمبراوُن  تہٕ  جمع  کرُن  چھُ ۔  سہِ  نِشہِ  سہل  تہٕ  آسان،  غرض  قیامتُک  واقع  سپدُن  آو  بیان  کرنہٕ  تکبرار۔  اَمہِ  پتہٕ  تہِ  ہرگاہ  یِم  لوٗکھ  مانن  نہٕ،  توٚہۍ  مَہ  بٔرِو  کانٛہہ  غم  تہٕ  فکر  کیازِ۔

Tahir:
  ییٚمہِ  دۅہ  زمین  تِمن  پیٚٹھۍکِنۍ  پھَٹہِ  پتہٕ  نیرن  تِم  بانٛبرِ  ہۆت،  یہِ  حشر  (نَوِ  سرٕ  لُکھ  سۅمبراوٕنۍ)  چُھ  سانہِ  خٲطرٕواریاہ  سہل۔

Transliteration:
  Yawma tashaqqaqu alar<u>d</u>u AAanhum sir<u>a</u>AAan <u>tha</u>lika <u>h</u>ashrun AAalayn<u>a</u> yaseer<b>un</b>


Athar:
  اے  نبیؐ،  یِمہٕ  کتھہٕ  یِم  لُکھ  بناوان  چِھ  یِمہٕ  چِھ  أسۍ  وارٕ  پٲٹھۍ  زانان  تہٕ  تُہٕنز  کٲم  چَھنہٕ  یِمن  جبراً  کتھ  مانناوٕنۍ۔  بس  توٚہۍ  کٔرِو  ییٚمہِ  قرآن  کہ  ذریعہ  پرٛتھ  تس  شخصس  نصیحت  یُس  میٲنِس  وعیدس  ﴿عذاب  کِس  وعدس﴾  کھۅژِ۔

Mirwaiz:
  أسۍ  چھِ  زانان  تِمہٕ  سارے  کتھہٕ  یِمہٕ  یِم  دشمن  تُہٕندۍ  ونان  چہِ،  أسۍ  زانو  پانے  یِمن  سٍتۍ۔  توٚہۍ  چہِو  نہٕ  خداے  سٕندِ  طرفہٕ  تِمن  کُن  زور  تہٕ  جبر  کروُنۍ  آمٕتۍ  سوزنہٕ  کہ  یِم  بنٲوِیوٗکھ  توٚہۍ  زورٕہ  مسلمان۔  تُہٕنز  کٲم  چھےٚ  وعظ  پرُن  تہٕ  نصیحت  کرٕنۍ۔  پس  پٔرِو  توٚہۍ  وعظ  قرآن  مجید  سٍتۍ  تِمن  لوٗکن  یِم  کھۅژن  عذاب  کِس  وعیدس۔

Tahir:
  أسۍ  چِھ  وارٕ  پٲٹھۍ  زانان  یِکینٛژھاہ  تِم  ونان  چِھ  تہٕ  تۆہۍ  چِھو  نہٕ  تِمن  پیٚٹھ  جبرکرن  وٲلۍ،  لہٰذا  کٔرِو  قرآن  کہ  ذریعہ  تس  شخصس  نصیحت  یُس  میٲنِس  عذاب  کِس  وعدس  کھوژان  چُھ۔

Transliteration:
  Na<u>h</u>nu aAAlamu bim<u>a</u> yaqooloona wam<u>a</u> anta AAalayhim bijabb<u>a</u>rin fa<u>th</u>akkir bi<b>a</b>lqur<u>a</u>ni man yakh<u>a</u>fu waAAeed<b>i</b>


Mirwaiz: بیٚیہِ چھُ عملن ہٕندِ جزاہُک دۅہ ضرور واقع سپدٕوُن۔
Tahir: تہٕ بے شک سپدِ (عملن ہُنٛد) جزا تہٕ سزا ضرورواقع۔
Transliteration: Wainna a<b>l</b>ddeena law<u>a</u>qiAA<b>un</b>
Athar:
  تہٕ  عملن  ہُنٛد  جزا  تہٕ  سزا  چُھ  ضروٗر  پیش  یِنہٕ  وول۔  ﴿یہِ  چھےٚ  سۅ  کتھ  یتھ  پٮ۪ٹھ  قسم  چُھ  کھیٚنہٕ  آمُت۔  امِیُک  مطلب  چُھ  یہِ  زِ  ییٚمہِ  بے  مِثال  نظمہٕ  تہٕ  باقٲعدگی  سان  روٗدُک  یہِ  عظیم  الشّان  ضٲبطہٕ  تُہٕنزن  أچھن  برونٛہہ  کنہِ  چلان  چُھ  تہٕ  یِمہٕ  حِکمتہٕ  تہٕ  مصلحتہٕ  اَتھ  منٛز  نَنہِ  وانہٕ  کار  فرما  چھےٚ  نظرِ  گژھان  تِمہٕ  چھےٚ  اَتھ  کتھہِ  پٮ۪ٹھ  گوٲہی  دِوان  زِ  یہِ  دُنیا  چُھنہٕ  کانٛہہ  بے  مقصد  تہٕ  بے  معنی  میٚژِ  لۅپُن  یتھ  منٛز  لچھِہ  بدیَو  کرورٕ  بدیو  ؤرِیو  پٮ۪ٹھہٕ  اکہ  بٔڑ  بارٕ  کھیل  بس  یونہی  اَلل  ٹپ  چھےٚ  سپدان  پکان،  بلکہ  چُھ  یہِ  درحقیقت  اکہِ  کمال  درجُک  حکیمانہٕ  نِظام  یتھ  منٛز  پرٛتھ  کٲم  کُنہِ  مقصدس  تہٕ  مصلحتس  تحت  چھےٚ  سپدان۔  اتھ  نظامس  منٛز  چھُنہٕ  یہِ  ممکن  زِ  انسان  یِیہِ  زمینس  منٛز  اختیارات  دِتھ  بس  یونہی  یلہٕ  تراونہٕ،  تہٕ  زانٛہہ  یِیہِ  نہٕ  تس  حساب  ہیٚنہٕ  زِ  تٔمۍ  کِتھہٕ  پٲٹھۍ  کٔرۍ  اختیارات  استعمال۔﴾


Athar: بیوٚن بیوٚن شکلہِ والہِ آسمانُک قسم،
Mirwaiz: بیٚیہِ چھُ قسم آسمانُک یتھ منٛز ملٲیکن ہٕندِ پکنہٕ خٲطرٕ وَتہٕ چھےٚ۔
Transliteration: Wa<b>al</b>ssam<u>a</u>i <u>tha</u>ti al<u>h</u>ubuk<b>i</b>
Tahir:
  تہٕ  (ستارن  تہٕ  سیّارن  ہُنٛد)  گنگ  آرن  ہُنٛد  تہٕ  آسمانُک  قسم  یَتھ  منٛزپکنہٕ  چہ  وَتہٕ  چھے٘۔


Tahir: بے شک چِھو تۆہۍ مختلف بے جوڑ کتھن منٛز (ہیٚنہٕ آمٕتۍ)۔
Transliteration: Innakum lafee qawlin mukhtalif<b>in</b>
Athar:
  ﴿ٲخرت  کِس  بارس  منٛز﴾  چھےٚ  تُہٕنز  کتھ  مختلف۔  ﴿یعنی  یِتھہٕ  پٲٹھۍ  آسمان  کہِ  اوٚبرٕچ  تہٕ  تارکن  ہٕندِ  سٔمِتھ  آسنہٕ  چہِ  شکلہِ  مختلف  چھےٚ  تہٕ  تِمن  منٛز  چُھنہٕ  کانٛہہ  ہِشر  باسان،  یِتھے  پٲٹھۍ  چِھو  ٲخرت  کِس  بارس  منٛز  توٚہۍ  لُکھ  بیوٚن  بیوٚن  بولہِ  بولان  تہٕ  پرٛتھ  کٲنٛسہِ  ہٕںز  کتھ  چھےٚ  اکھ  أکِس  نِشہِ  مختلف۔  کتھن  ہُند  یہِ  اختلاف  چُھ  خۅد  امہِ  کتھہِ  ہُند  ثبوت  زِ  وحی  تہٕ  رسالت  نِشہِ  بے  نیاز  سپدِتھ  ییٚلہِ  تہِ  کانٛہہ  راے  اِنسانن  پننِس  تہٕ  ییٚمہِ  دُنیاکِس  انجامَس  پٮ۪ٹھ  قٲیِم  کٔر،  سۅ  کٔرٕن  علمہٕ  ورٲے  قٲیِم۔  نَتہٕ  اگر  انسانس  اتھ  معاملس  منٛز  حقیقتس  منٛز  براہِ  راست  علمُک  کانٛہہ  ذریعہ  آسِہے  تیٚلہِ  گژھن  نہٕ  ییتیاہ  مختلف  تہٕ  مُتضاد  عقیدٕہ  پٲدٕ۔﴾

Mirwaiz:
  بے  شک  تۅہیہِ  سارِنٕے  ہٕنزٕ  کتھہٕ  چھےٚ  قیامتس  متعلق  مختلف۔  کانٛہہ  چھُ  تتھ  تصدیق  کران،  کانٛہہ  چھُ  انکار  کران۔


Athar: تمہِ نِشہِ چُھ سُے ڈَلان یُس حق نِشہِ پھیوٗرمُت آسہِ۔
Transliteration: Yufaku AAanhu man ofik<b>a</b>
Mirwaiz:
  سُے  چھُ  اَمہِ  قیامت  کہ  وقوع  کہ  اعتقادٕہ  نِشہِ  پھیران  یُس  کُلیتاً  خیروسعادت  نِشہِ  پھیران  آسہِ۔

Tahir:
  أمِس  (رسول  صلی  اللہ  علیہ  وسلمس  نِشہِ  تہٕ  قرآنہٕ)  نِشہِ  چُھ  سُے  پھیران  یُس  (علمِ  ازلی  نِشہِ)  پھِرنہٕ  آو۔


Mirwaiz: یِم جہالتس منٛز بوٚڈِتھ غافل چھِ سپدیمٕتۍ۔
Tahir: یِم جہالتس تہٕ غفلتس منٛز (ٲخرتس) مٔشراون وٲلۍ چِھ۔
Transliteration: Alla<u>th</u>eena hum fee ghamratin s<u>a</u>hoon<b>a</b>
Athar:
  یِم  جہالتس  منٛز  غرق  تہٕ  غفلتس  منٛز  مدہوش  چِھ۔  ﴿یعنی  تِمن  چَھنہٕ  کِہٕنۍ  پے  زِ  پننیو  یِمو  غلط  اندازَو  کِنۍ  کتھ  انجامس  کُن  چِھ  تِم  پکان  حالانکہ  ٲخرت  کِس  بارس  منٛز  یۅسہٕ  تہِ  وَتھ  غلط  راے  قٲیِم  کٔرِتھ  اختیار  کرنہٕ  آیہِ  سۅ  چھےٚ  تبٲہی  کُن  گژھان۔﴾


Mirwaiz: ژٕہِو توٚہۍ مزٕہ پننہِ سزاہُک، یہِ چھُ سُہ عذاب یُس توٚہۍ جلد ژھانڈان ٲسِو۔
Transliteration: <u>Th</u>ooqoo fitnatakum h<u>atha</u> alla<u>th</u>ee kuntum bihi tastaAAjiloon<b>a</b>
Athar:
  ﴿یِمن  یِیہِ  وَننہٕ﴾  وۅنۍ  وُچِھو  مزٕہ،  پننہِ  فِتنُک،  یہِ  چُھو  سُے  چیز  ییٚمہِ  خٲطرٕ  توٚہۍ  بانبٕر  ٲسِو  کران۔  ﴿کٲفرن  ہُند  یہِ  پٕرٛژُھن  زِ  سُہ  روزِ  جزا  کر  یِیہِ  ٲخر؟  چُھ  پانس  اندر  خۅد  یہِ  مفہوم  تھاوان  زِ  امہِ  کِس  یِنَس  منٛز  کیازِ  چُھ  ژیر  لگان؟  ییٚلہِ  أسۍ  اَتھ  اِنکار  چِھ  کران  تہٕ  امہِ  کہ  جُھٹلاونُک  سزا  چُھ  اسہِ  پٮ۪ٹھ  لٲزِم  سپُدمُت  تیٚلہِ  کیازِ  چُھنہٕ  وۅنۍ  یِوان؟﴾

Tahir:
  (تِمن  یِیہِ  وَننہٕ،)  پننہِ  سزاہُک  مزٕہ  وُچِھو  یۅہے  چُھ  سُہ  عذاب  یُس  تۆہۍ  جلدی  منگان  چِھو۔


Athar:
  یِکینژھاہ  تُہِند  ربّ  تِمن  دِیہِ  تتھ  آسن  خوشی  سان  رَٹان۔  تِم  ٲسۍ  امہِ  دۅہ  کہ  یِنہٕ  برونٛہہ  نیکو  کار۔

Mirwaiz:
  حاصل  کروُنۍ  آسن  تِمن  مہربٲنِین  تہٕ  تتھ  ثوابس  یِمہٕ  تِمن  پنٕنۍ  پروردگارن  عطا  کرِمٕژٕ  آسن۔  بے  شک  تِم  ٲسۍ  ییٚمہِ  برونٹھ  دنیاہس  منٛز  نیکو  کار۔

Tahir:
  تِمن  نعمتن  آسن  (مزٕہ  سان  تہٕ  سرور  سان)  رٹان  یِمہٕ  تِہُنٛد  ربّ  تِمن  (لطف  وکرم  سان)  دِوان  آسہِ۔  بے  شک  چِھ  یِم  تِم  لُکھ  یِم  اَمہِ  برونٛہہ  (چہ  زندگی  منٛز)  احسان  کرن  وٲلۍ  ٲسۍ۔

Transliteration:
  <u>A</u>khi<u>th</u>eena m<u>a</u> <u>a</u>t<u>a</u>hum rabbuhum innahum k<u>a</u>noo qabla <u>tha</u>lika mu<u>h</u>sineen<b>a</b>


Athar: رٲژن ٲس کمٕے شۅ نگان۔
Tahir: تِم ٲسۍ رٲژن منٛز کم سٕے کالس شۅنگان۔
Transliteration: K<u>a</u>noo qaleelan mina allayli m<u>a</u> yahjaAAoon<b>a</b>
Mirwaiz:
  تِم  ٲسۍ  فرایض  و  واجباتن  علاوٕہ  نوافل  تہٕ  ڈاڈ  کٔرِتھ  پران  ییٚمہِ  خٲطرٕ  رات  کُیت  تہِ  سیٹھاہ  کم  نِندٕر  کران  ٲسۍ۔


Athar: پتہٕ ٲسۍ تِمے رٲژ ہٕندٮ۪ن پٔتِمیٚن پہرن معٲفی منگان۔
Tahir: تہٕ رٲژ ہٕندیٚن پٔتِمیٚن پہرن منٛزٲسۍ (ؤتھۍ ؤتھۍ) مغفرت منگان۔
Transliteration: Wabi<b>a</b>las<u>ha</u>ri hum yastaghfiroon<b>a</b>
Mirwaiz:
  بیٚیہِ  ٲسۍ  تِم  باوجودآں  سحر  کہ  وقتہٕ  خدایس  مغفرت  منگان،  پننِس  عبادتس  پٮ۪ٹھ  اوسُکھ  نہٕ  غرور  تہٕ  ناز  سپدان۔


Mirwaiz: بیٚیہِ اوس تِہِندِس مالس اندر حصہٕ منگہٕ وُنین تہٕ نہ منگہٕ وُنین محتاجن ہٕندِ خٲطرٕ۔
Tahir: تہٕ تِہٕندیٚن مالن منٛز اوس سٲیلن تہٕ محرومن (تمام حاجت مندن) ہُنٛد حق مقرر۔
Transliteration: Wafee amw<u>a</u>lihim <u>h</u>aqqun li<b>l</b>ss<u>a</u>ili wa<b>a</b>lma<u>h</u>room<b>i</b>
Athar:
  تہٕ  تِہندٮ۪ن  مالن  منٛز  اوس  حق  سٲیلس  تہٕ  محرومس  خٲطرٕ۔  ﴿دوٚیِمیٚن  لفظن  منٛز  وَنَو  زِ  اکہِ  طرفہٕ  ٲسۍ  تِم  پننِس  ربّ  سُند  حق  پرٛزناوان  تہٕ  نکھہٕ  والان،  دوٚیمہِ  طرفہٕ  اوس  بندن  سٍتۍ  تُہِند  معاملہٕ  یہِ  زِ  یِکینژھاہ  تہِ  خُداین  تِمن  دِیتُمُت  اوس  خواہ  کم  یا  زیادہ،  تتھ  منٛز  ٲسۍ  نہٕ  تِم  صرف  پنُن  تہٕ  پننیٚن  بٲژن  ہُندُے  یوت  حق  سمجھان،  بلکہ  اوس  تِمن  یہِ  احساس  زِ  سٲنِس  اتھ  مالس  منٛز  چُھ  پرٛتھ  تس  خُداے  سٕندِس  بندہ  سُند  حق  یُس  مددُک  محتاج  آسہِ﴾۔


Athar: زمینس منٛز چھےٚ واریاہ نِشٲنیہِ پژھ کرن والیٚن خٲطرٕ۔
Tahir: تہٕ زمینس منٛز چھے٘ صاحبانِ ایقانن (یعنی مکمل یقین والیٚن) خٲطرٕ واریاہ نِشٲنِیہِ۔
Transliteration: Wafee alar<u>d</u>i <u>a</u>y<u>a</u>tun lilmooqineen<b>a</b>
Mirwaiz:
  بیٚیہِ  چھےٚ  زمینس  منٛز  بجہِ  بجہِ  دلیلہٕ  قیامت  قایم  کرنہٕ  کِس  قدرت  آسنس  پٮ۪ٹھ،  یقین  کرنس  پٮ۪ٹھ  کوشش  کروُنین  ہٕندِ  خٲطرٕ۔


Athar: بیٚیہِ خۅد تُہندِس پننِس وجودس منٛز، کیا تۅہیہِ چُھوو نا فِکرِ تران؟
Tahir: تہٕ خۅد (چھے٘) تُہٕندیٚن نفسن منٛز (تہِ)، تیٚلہِ کیا تۅہیہِ چُھو نا اَتھہِ یِوان۔
Transliteration: Wafee anfusikum afal<u>a</u> tub<u>s</u>iroon<b>a</b>
Mirwaiz:
  بیٚیہِ  چھِ  خۅد  تِہِندین  ذاتن  تہٕ  نفسن  منٛز  تہِ  قدرتٕکۍ  بٔڑۍ  نشانہٕ۔  تِہِندین  ظٲہری  و  بٲطنی  مختلف  احوالن  منٛز  تہِ  چھےٚ  دلیلہٕ  امکانِ  قیامتس  پٮ۪ٹھ،  کیا  توتہِ  چھُنا  تۅہیہِ  بوزنہٕ  یِوان۔


Transliteration: Wafee a<b>l</b>ssam<u>a</u>i rizqukum wam<u>a</u> tooAAadoon<b>a</b>
Athar:
  آسمان  سٕے  منٛز  چُھ  تُہُند  رِزق  تہِ  تہٕ  سُہ  چیز  تہِ  ییٚمیُک  تۅہیہِ  سٍتۍ  وعدہ  چُھ  یِوان  کرنہٕ۔  ﴿آسمانہٕ  نِشہِ  چُھ  مُراد  یتھ  جایہِ  عالمِ  بالا۔  رزق  نِشہِ  چُھ  مُراد  تہِ  سورُے  کینٛہہ  یہِ  انسانس  دُنیاہس  منٛز  زندٕہ  روزنہٕ  خٲطرٕ  تہٕ  کٲم  کرنہٕ  خٲطرٕ  دِنہٕ  چُھ  یِوان  تہٕ  ییٚمہِ  چیزُک  وعدہ  چُھ  کرنہٕ  یِوان  تمہِ  نِشہِ  چُھ  مُراد  قیامت،  حشر  و  نشر،  مُحاسبہٕ  تہٕ  پرٚژھگٲر،  جزا  تہٕ  سزا  بیٚیہِ  جنّت  تہٕ  جہنم،  یِہندِ  رونُما  سپدنُک  وعدٕہ  تمام  آسمٲنۍ  کتابن  منٛز  کرنہٕ  چھُ  آمُت  بیٚیہِ  چھُ  قرآنس  منٛز  کرنہٕ  یِوان۔  خداے  سٕندِ  ارشادُک  مطلب  چھُ  زِ  عالم  بالا  پیٚٹھے  چھُ  یہِ  فٲصلہٕ  سپدان  زِ  تۅہیہِ  منٛزٕ  کس  کینژھاہ  یِیہِ  دُنیاہس  منٛز  دِنہٕ،  تہٕ  تتی  پٮ۪ٹھہٕ  سپدِ  یہِ  فٲصلہٕ  تہِ  زِ  توٚہۍ  کر  یِیِو  پٕرٚژھگٲرِ  تہٕ  اعمالن  ہٕندِ  جزا  خٲطرٕ  بُلاونہٕ﴾

Mirwaiz:
  بیٚیہِ  چھُ  آسماننٕے  اندر  تُہُنٛد  رزق،  بیٚیہِ  تِم  چیز  یِمن  ہُنٛد  تۅہیہِ  قیامتس  متعلق  وعدٕہ  تھاونہٕ  یِوان  چھُ  تِمن  سارِنٕے  چیزن  ہُنٛد  معین  وقت  چھُ  درج  لوحِ  محفوظس  اندر  یُس  آسمانس  پٮ۪ٹھ  چھُ۔زمینس  پٮ۪ٹھ  آو  نہٕ  تمُیک  یقینی  علم  نٲزل  کرنہٕ  کُنہِ  خاص  مصلحت  سببہٕ۔

Tahir:
  تہٕ  آسمانس  منٛز  چُھ  تُہُنٛد  رِزق  (تہِ)  تہٕ  سُہ  (سورُے  کینہہ  تہِ)  ییٚمِیُک  تۅہیہِ  سٍتۍ  وعدٕہ  چُھ  یِوان  کرنہٕ۔


Athar:
  لہٰذا،  آسمان  تہٕ  زمین  کِس  مٲلِک  سُند  قسم،  یہِ  کتھ  چھےٚ  حق،  تِژٕھے  یقینی  یِتھہٕ  پٲٹھۍ  توٚہۍ  ونان  چِھو۔

Mirwaiz:
  پس  چھُ  آسمانن  تہٕ  زمینن  ہٕندِس  پروردگارسُنٛد  قسم  کہ  یہِ  جزاہُک  دۅہ  چھُ  حق  تہٕ  پوٚز۔  یِتھہٕ  پٲٹھۍ  تِہٕنزٕ  کتھہٕ  کرنہِ  یقینی  چھُ،  اللہ  تعالیٰ  ہن  دُیت  قیامت  کِس  واقع  سپدنس  تشبیہ  کتھہٕ  کرنس  سٍتۍ  یعنی  یِتھہٕ  پٲٹھۍ  انسان  اَکھ  کتھ  کران  چھُ  توپتہٕ  چھُ  ژھۅپہٕ  کران،  توپتہٕ  چھُ  بیاکھ  کتھ  ہیوان  کرٕنۍ،  یِتھے  پٲٹھۍ  کرِ  اللہ  تعالیٰ  مٔرِتھ  بیٚیہِ  لوٗکن  زندٕہ۔

Tahir:
  لہٰذا  آسمان  تہٕ  زمین  کِس  مٲلکہٕ  سُنٛد  قسم  یہِ  (سون  وعدٕہ)  چُھ  تِتھے  پٲٹھۍ  پَزر  یِتھہٕ  پٲٹھۍ  تُہُنٛد  پَنُن  بولُن  (تۅہیہِ  چُھو  تَتھ  پیٚٹھ  مکمل  یقین  آسان  زِ  ٲسہٕ  سٍتۍ  کیا  چِھو  ونان)۔

Transliteration:
  Fawarabbi a<b>l</b>ssam<u>a</u>i wa<b>a</b>lar<u>d</u>i innahu la<u>h</u>aqqun mithla m<u>a</u> annakum tan<u>t</u>iqoon<b>a</b>


Mirwaiz: اے محمدؐ کیا تۅہیہِ نِشہِ چھا ووتمُت ابرہیم علیہ السلام سٕندین معزز پژھین ہُںٛد قصہٕ۔
Tahir: کیا تۅہیہِ نِشہِ وٲژا ابراہیم (علیہ السلام) سٕندیٚن عزت والیٚن پژھیٚن ہٕنز خبر۔
Transliteration: Hal at<u>a</u>ka <u>h</u>adeethu <u>d</u>ayfi ibr<u>a</u>heema almukrameen<b>a</b>
Athar:
  اے  نبی  صلی  اللہ  علیہ و سلم،  ابراہیم  علیہ  السلام  سٕندٮ۪ن  معزز  پژھیٚن  ہٕنز  حکایت  ﴿خبر﴾  تہِ  وٲژٕوہ  تۅہیہ؟


Athar:
  ییٚلہِٕ  تِم  تس  نِشہِ  آے،  ووٚنہس  تۅہیہِ  چَھو  سلام۔  تٔمۍ  ووٚن  تۅہیہِ  تہِ  چَھو  سلام۔  کینٛہہ  غیر  زان  لُکھ  چھ۔  ﴿سیاق  و  سباق  وُچِھتھ  ہیٚکن  اتھ  کتھہِ  زٕہ  معنی  ٲسِتھ۔  اکھ  یہِ  زِ  حضرت  ابراہیم  علیہ  السلام  چِھ  خۅد  تِمن  پژھیٚن  فرماوان  زِ  تۅہیہِ  سٍتۍ  چُھنہٕ  ییٚمہِ  برونٛہہ  مُلاقات  سپُدمُت،  توٚہۍ  چِھو  یتھ  علاقس  منٛز  شاید  نٔوۍ  نٔوی۔  دوٚیم  یہِ  زِ  تِہنزِ  سلامہِ  ہُند  جواب  دِتھ  ووٚن  حضرت  ابراہیم  علیہ  السلامو  پانس  سٍتۍ  یا  فرمووُکھ  گھرس  منٛز  ضیافتُک  انتظام  کرنہٕ  خٲطرٕ  گژھنہٕ  وِزِ  پننیٚن  خٲدِمن  زِ  یِم  چِھ  غیرزان  باسان،  ییٚمہِ  برونٛہہ  چِھنہٕ  یتھ  علاقس  منٛز  امہِ  شانٕکۍ  تہٕ  وضع  قطعٕکۍ  لُکھ  وُچھنہٕ  آمٕتۍ۔﴾

Mirwaiz:
  ییٚلہِ  تِم  ژاے  تِمن  نِشہِ  توپتہٕ  کرٕکھ  تِمن  سلام۔  ابرہیم  علیہ  السلامن  تہِ  فرمووُکھ  سلامِ  ہُنٛد  جوابِ  سلام۔  بیٚیہِ  لٔگۍ  وَننہِ  ابراہیم  علیہ  السلام،  یِم  کم  سنا  وۅپر  موٚہنِو  چھِ  معلوم  سپدان۔

Tahir:
  ییٚلہِ  تِم  (فرشتہ)  تِمن  نِشہِ  آے  پتہٕ  کٔر  تِمَو  سلام،  ابراہیمن  (علیہ  السلام)  تہِ  ؤنۍ  (درجواب)  سلام،  (سٍتی  لٔگۍ  دِلہٕ  مٔنزۍ  سونچنہِ  زِ)  یِم  چِھ  غٲرزان  لُکھ۔

Transliteration:
  I<u>th</u> dakhaloo AAalayhi faq<u>a</u>loo sal<u>a</u>man q<u>a</u>la sal<u>a</u>mun qawmun munkaroon<b>a</b>


Tahir: پتہٕ گٔے جلدی پننِس گرَس کُن تہٕ أکِس مۆٹِس ؤژھۍ سُنٛد بُزمُت ماز اۆنُکھ۔
Transliteration: Far<u>a</u>gha il<u>a</u> ahlihi faj<u>a</u>a biAAijlin sameen<b>in</b>
Athar:
  پتہٕ  گوٚو  سُہ  ژھایہِ  پٲٹھۍ  پننیٚن  گھر  والیٚن  نِشہِ،  تہٕ  اکھ  ﴿بُزمُت﴾  موٚت  تازٕہ  ووٚژھ،

Mirwaiz:
  توپتہٕ  ژاے  تِم  جلد  بٲژن  نِشہِ،  تورٕہ  آے  ہیتھ  ؤژھۍ  سُنٛد  ماز  یُس  گیٚوس  منٛز  اوس  تلنہٕ  آمُت۔


Athar: کوٚرُن پژھیٚن برونٛہہ کنہِ پیش۔ تٔمۍ ووٚن، توٚہۍ چِھو نہٕ کھیٚوان؟
Tahir: پتہٕ کۆرُن سُہ تِمن برونٛہہ کنہِ پیش، فرماونہِ لٔگۍ، کیا تۆہۍ کھیٚیِو نا؟
Transliteration: Faqarrabahu ilayhim q<u>a</u>la al<u>a</u> takuloon<b>a</b>
Mirwaiz:
  توپتہٕ  تھووُکھ  تِمن  برونٹھہٕ  کنہِ،  تمو  ییٚلہِ  نہٕ  توکُن  توجہٕے  کوٚر،  دوٚپنکھ  توٚہۍ  کونہٕ  چھِو  کھیٚوان۔  توپتہٕ  تہِ  ییٚلہِ  نہٕ  تِمو  کھیوٚو۔


Athar:
  پتہٕ  کھوٚژ  سُہ  پننہِ  دِلہٕ  منٛزۍ  تِمن۔  تِمو  ووٚن،  کھوٚژمَہ،  تہٕ  سُہ  بوزنووُکھ  أکِس  ذِی  علم  لڑکہٕ  سٕنزِ  پیدٲیشہِ  ہٕنز  خۅش  خبر۔  ﴿سورۂ  ہوٗدس  منٛز  چھےٚ  وضاحت  زِ  یہِ  ٲس  حضرت  اسحاق  علیہ  السّلامن  ہٕنزِ  پیدٲیشہِ  ہٕنز  خۅش  خبر﴾

Mirwaiz:
  تمہِ  سٍتۍ  گابرے  تہٕ  خوف  زدٕہ  سپٕدے  تِم  تِمن  نِشہِ،  أندرۍ  کِنۍ  دوٚپ  تِمو  کہ  خبرچھا  یِم  ماآسن  دشمن،  اَدٕہ  کونہٕ  چھِ  یِم  کھیٚوان  مگر  تِمو  پژھیٚو  ژیوٗن  تِہُنٛد  گابرُن  تہٕ  خوف  زدہ  سپدُن،  تِمو  دوٚپُکھ  توٚہۍ  مہ  حض  کھوٚژِو،  أسۍ  نہ  حض  چھِنہٕ  انسان،  أسۍ  چھِ  مَلک۔سٍتۍ  ؤنِہکھ  بشارت  أکِس  عٲلم  فرزندٕ  سٕنز  یُس  پیغمبر  آسہِ۔

Tahir:
  پتہٕ  کٔرٕکھ  تِہِندِ  (نَہ  کھیٚنہٕ)  کِنۍ  دِلس  منٛز  رژھِ  کھنٛڈِ  گھبراہٹ  محسوس۔  تِم  (فرشتہٕ)  لٔگۍ  وَننہِ،  تۆہۍ  مَہ  کھوٗژِوتہٕ  تِم  بوزنٲوِکھ  علم  تہٕ  گاٹہٕ  جار  وٲلِس  فرزند  (اسحاق  علیہ  السلام)  سٕنز  خۅش  خبر۔

Transliteration:
  Faawjasa minhum kheefatan q<u>a</u>loo l<u>a</u> takhaf wabashsharoohu bighul<u>a</u>min AAaleem<b>in</b>


Athar:
  یہِ  بوٗزِتھ  چھےٚ  تٔمۍ  سٕنٛز  خاندارِنۍ  کریکھ  دِتھ  برونٛہہ  پکان،  تہٕ  پنُن  بُتھ  ؤلِتھ  چھےٚ  وَنان،  بُڈٕ،  ہانٹھ!  ﴿یعنی  اکھ  چَھس  بہٕ  بُڈٕ  دوٚیم  ہانٹھ۔  وۅنۍ  زیوِ  مےٚ  شُر؟  بائبلُک  بیان  چُھ  زِ  امہِ  وقتہٕ  ٲس  حضرت  ابراہیم  علیہ  السلام  سٕنز  وٲنٛس  ہتھ  ؤری،  تہٕ  حضرت  سارّہ  ہٕنز  90  ؤری۔  ﴿پیدٲیش  17-18﴾

Mirwaiz:
  توپتہٕ  آیہِ  اَتھ  حالس  منٛز  برونٹھ  کُن  تِہٕنز  آشیٚن  بی  بی  سارہ  علیھا  السلام  یۅسہٕ  تٔتہِ  تھٕے  یِمہٕ  کتھہٕ  بوزان  ٲس،  آیہِ  شور  تُلان،  توپتہٕ  لٲیِن  ڈیکس  پننِس  ژٔنڈاہ،  بیٚیہِ  لٔج  دپنہِ  اَکھ  چھَس  بہٕ  بُڈٕہ  بیٚیہِ  چھَس  ہانٹھ،  سُہ  کِتھ  سنا  پٲٹھۍ  زیٚوِ  مےٚ  نیچُو،  یتھ  حالس  منٛز  مےٚ  نیچُو  زِیوٚن  چھُ  عجیب  کتھاہ۔

Tahir:
  پتہٕ  سپٕز  تِہٕنز  خاندارِنۍ  (سارہ)  حٲرتہٕ  تہٕ  حسرت  سان  آواز  کٔڑِتھ  متوجہ  تہٕ  تعجب  سان  دِژٕن  پننِس  ڈیٚکس  ژٔنٛڈ  تہٕ  لٔجۍوننہ،  (کیا)  بُجہِ  ہانٛٹھ  زَنہِ  (زیٚویا  شُر) 

Transliteration:
  Faaqbalati imraatuhu fee <u>s</u>arratin fa<u>s</u>akkat wajhah<u>a</u> waq<u>a</u>lat AAajoozun AAaqeem<b>un</b>


Transliteration: Q<u>a</u>loo ka<u>tha</u>liki q<u>a</u>la rabbuki innahu huwa al<u>h</u>akeemu alAAaleem<b>u</b>
Athar:
  تِمو  ووٚن،  یی  کینژھاہ  چُھ  تُہٕندۍ  ربّن  فرموومُت،  سُہ  چُھ  حکمت  وول  تہٕ  سورُے  کینٛہہ  چُھ  زانان۔

Mirwaiz:
  تِمو  دوٚپہس  تعجب  مہ  کر  ژٕہ،  أسۍ  چھا  کینٛہہ  پنُں  ونان،  یہِ  فرموو  یِتھے  پٲٹھۍ  چٲنۍ  پروردگارن۔  بے  شک  چھُ  سُہ  سیٹھاہ  حکمت  وول  سیٹھاہ  علمہٕ  وول،  سُہ  چھُ  کمالِ  قدرت  وول،  تس  نِشہِ  چھَنہٕ  کٕہٕنۍ  کتھ  عجٲیب۔  ابراہیم  علیہ  السلامس  سپُد  معلوم  نبوت  کہ  فراست  سٍتۍ  کہ  یِمن  مَلکن  چھُ  اَمہِ  بشارت  علاوٕہ  بیٚیہِ  تہِ  کیا  تانۍ  مقصد۔تتھ  کُں  نظرکٔرِتھ۔

Tahir:
  (فرشتو)  وۆنکھ،  یی  سپدِ،  تُہٕندۍ  ربّن  چُھ  فرموومُت۔  بے  شک  چُھ  سُہ  سیٚٹھاہ  حکمت  وول  سیٚٹھاہ  علمہٕ  وول۔


Transliteration: Q<u>a</u>la fam<u>a</u> kha<u>t</u>bukum ayyuh<u>a</u> almursaloon<b>a</b>
Athar:
  ابراہیم  علیہ  السلام  چِھ  ونان،  اے  اللہ  تعالیٰ  سٕنٛدِ  طرفہٕ  سوزنہٕ  آمتیو  ﴿فرشتو﴾  تۅہیہِ  کیا  مُہم  چَھو  درپیش؟

Mirwaiz:
  پُروٚژھ  ابراہیم  علیہ  السلامن  یِمن  مَلکن،  اے  سوزنہٕ  آمتیو  مَلکو،  توٚہۍ  کمہِ  ضروری  کامہِ  خٲطرٕ  چھِو  بیٚیہ  یور  آمٕتۍ۔

Tahir:
  (ابراہیم  علیہ  السلامن)  وۆنکھ،  اے  سوزنہٕ  آمتیٚو  فرشتو!  (اَمہِ  بشارتہٕ  علاوٕہ)  کیا  چُھ  تُہٕند  (یِنُک)  بنیٲدی  مقصد؟


Mirwaiz: تِمو دوٚپہکھ أسۍ حض چھِ سوزنہٕ آمٕتۍ نافرمان قومس أکِس کُن یعنی قومِ لوطس کُن۔
Tahir: تِمَو وۆن، أسۍ چِھ مجرم قومس (یعنی قومِ لُوطس) کُن سوزنہٕ آمٕتۍ۔
Transliteration: Q<u>a</u>loo inn<u>a</u> orsiln<u>a</u> il<u>a</u> qawmin mujrimeen<b>a</b>
Athar:
  تِمو  ووٚن،  أسۍ  چِھ  أکِس  مُجرم  قومس  کُن  سوزنہٕ  آمٕتۍٔ  ﴿مُراد  چُھ  قومِ  لوط۔  امِکۍ  جُرم  ٲسۍ  اتھ  حدس  تام  وٲتِمٕتۍ  زِ  صرف  مُجرم  قوم  لفظٕے  اوس  یہِ  وَننہٕ  خٲطرٕ  سٮ۪ٹھاہ  زِ  امہِ  نِشہِ  کُس  قوم  چُھ  مُراد﴾


Transliteration: Musawwamatan AAinda rabbika lilmusrifeen<b>a</b>
Athar:
  یِمہٕ  تُہندِس  ربّس  نِشہِ  حدٕ  نیرن  والیٚن  خٲطرٕ  نشان  زدٕہ  چھےٚ۔  ﴿یعنی  أکِس  أکِس  کنہِ  پٮ۪ٹھ  چُھ  تُہندِس  ربّ  سٕندِ  طرفہٕ  نِشان  تھاونہٕ  آمُت  زِ  تَس  کس  مُجرمس  چُھ  کلہٕ  دگُن﴾

Mirwaiz:
  یِمن  کنہِ  پھلیٚن  خاص  نِشانہٕ  تھاونہٕ  آمُت  اوس  تِہِندِس  پروردگارس  نِشہِ  نافرمٲنی  انادر  حدٕ  ڈلہٕ  وُنین  ہٕندِ  خٲطرٕ،  نشانہٕ  اوسُکھ  اَمی  خٲطرٕ  کہ  یِمہٕ  گژھن  لگنہِ  تِمنٕے  یِم  عقلہِ  تہٕ  دینہٕ  کہ  فطرت  کہ  حدٕ  نِشہِ  ڈلِمٕتۍ  چھِ۔

Tahir:
  (تِمہٕ  کنہِ  یِمن  پیٚٹھ)  حدٕ  نِشہِ  نیرن  والیٚن  خٲطرٕ  تُہٕندِس  ربّ  سٕندِ  طرفہٕ  نشان  چُھ  لگاونہٕ  آمُت۔


Transliteration: Faakhrajn<u>a</u> man k<u>a</u>na feeh<u>a</u> mina almumineen<b>a</b>
Athar:
  پتہٕ  کٔڑۍ  اسہِ  تِم  سٲری  لُکھ  یِم  تتھ  بستی  منٛز  مومن  ٲسۍ  ﴿منٛز  باگ  چُھ  یہِ  قصّہٕ  تراونہٕ  آمُت  زِ  حضرت  ابراہیم  علیہ  السلام  سٕندِ  پٮ۪ٹھہٕ  کِتھہٕ  پٲٹھۍ  وٲتۍ  یِم  فرشتہٕ  حضرت  لوط  علیہ  السلامس  نِشہِ  تہٕ  تَتہِ  کیا  آو  یِمن  تہٕ  قوم  لوطس  درمیان  پیش﴾

Mirwaiz:
  ییٚلہِ  یِمن  بستی  ین  پٮ۪ٹھ  عذابُک  وقت  ووت،  پس  کریوو  اَسہِ  اِرادٕہ  أسۍ  کڑوکھ  تَمہِ  شہرٕ  منٛزٕ  تِم  لوٗکھ  یِم  باایمان  آسن  تِم  تھاووکھ  أسۍ  علٰحیدٕہ۔

Tahir:
  پتہٕ  کۆڈاَسہِ  پرٛتھ  کانٛہہ  سُہ  شخص  (قومِ  لوط  چہِ  بستی  منٛزٕ)  نیٚبر  یُس  تَتھ  منٛز  اہلِ  ایمانو  منٛزٕ  اوس۔


Athar: تہٕ تَتہِ وُچھنہٕ اسہِ اکہِ گھرٕ ورٲے مُسلمانن ہُند کانٛہہ گھرٕ۔
Transliteration: Fam<u>a</u> wajadn<u>a</u> feeh<u>a</u> ghayra baytin mina almuslimeen<b>a</b>
Mirwaiz:
  پس  لوٚب  نہٕ  اسہِ  تتھ  شہرس  اندر  اَکہِ  گرٕ  ورٲے  کانٛہہ  گراہ  مسلمانو  اندرٕ،  سُہ  گرٕہ  اوس  لوط  علیہ  السلام  سُند،  تِم  تھٲوِۍ  اَسہِ  عذاب  نِشہِ  محفوظ۔باقی  کٔرۍ  اَسہِ  سٲری  ہلاک۔

Tahir:
  پتہٕ  وُچھ  نہٕ  اَسہِ  تَتھ  بستی  منٛزمسلمانن  ہٕندِ  اَکہِ  گرٕ  وَرٲے  (بیٚیہِ  کانٛہہ  گرٕ،  تَتھ  منٛز  ٲسۍ  حضرت  لوط  علیہ  السلام  تہٕ  تِہِنزٕ  زٕ  کورِ)۔


Athar:
  امہِ  پتہٕ  ترٲو  اَسہِ  بس  اکھ  نشٲنی  تِمن  لُکن  خٲطرٕ  تَتہِ،  یِم  درد  ناک  عذابس  کھۅژان  آسن۔  ﴿امہِ  نشٲنی  نِشہِ  چُھ  مُراد  بحیرہ  مُردار  ییٚمیُک  جنوبی  علاقہٕ  اَز  اکہِ  بہلہِ  پایہِ  چہِ  تبٲہی  ہٕندۍ  آثار  چُھ  پیش  کران﴾۔

Mirwaiz:
  بیٚیہِ  تروو  ا۔سہِ  تِمن  سنگِ  باراں  کٔرِتھ۔تتھ  شہرس  منٛز  ہمیشہ  خٲطرٕ  نشانہٕ  اَکھ  تِمن  لوٗکن  ہٕندِ  خٲطرٕ  یِم  کھۅژان  آسن  سٲنِس  کُڑرِس  عذابس،  توپتہٕ  آسن  ییٚمہِ  واقعہ  نِشہِ  عبرت  رٹان۔

Tahir:
  تہٕ  اَسہِ  تھٲو  تَتھ  (بستی)  منٛزتِمن  لُکن  خٲطرٕ  (عبرتٕچ)  اَکھ  نشٲنی  پَتھ  کُن  یِم  دگ  تُلوٕنِس  عذابس  کھوژان  چِھ۔

Transliteration:
  Watarakn<u>a</u> feeh<u>a</u> <u>a</u>yatan lilla<u>th</u>eena yakh<u>a</u>foona alAAa<u>tha</u>ba alaleem<b>a</b>


Athar:
  تہٕ  ﴿تُہندِ  خٲطرٕ  چھےٚ  نشٲنی﴾  موسیٰ  علیہ  السلام  سٕندِس  قصّس  منٛز۔  ییٚلہِ  سُہ  اسہِ  ٹاکارٕہ  سَنَد  ہیٚتھ  فرعونس  نِشہِ  سوٗز  ﴿یعنی  تِتھۍ  ٹاکارٕہ  معجزات  تہٕ  تِتھۍ  ٹاکارٕہ  علامات  ہیٚتھ  یِمو  سٍتۍ  یہِ  کتھ  شکہٕ  لد  ٲس  نہٕ  روٗزمٕژ  زِ  تِم  علیہ  السلام  چِھ  خالق  ارض  و  سما  سٕندِ  طرفہٕ  ماموٗر  سپدِتھ  آمٕتۍ۔﴾

Mirwaiz:
  بیٚیہِ  چھُ  عبرت  موسیٰ  علیہ  السلام  سٕندِس  قصس  اندر  تہِ،  ییٚلہِ  اَسہِ  سوٗزۍ  تِم  فرعونس  کُن  نٔنۍ  دلیل  یعنی  معجزٕہ  ہیٚتھ۔

Tahir:
  تہٕ  موسیٰ  ہس  (علیہ  السلام  سٕندِس  واقعس)  منٛز  (تہِ  چھے٘  نِشٲنِیہِ)  ییٚلہِ  اَسہِ  تِم  فرعونس  کُن  ٹاکارٕہ  دلیل  ہیٚتھ  سوٗزۍ۔

Transliteration:
  Wafee moos<u>a</u> i<u>th</u> arsa<b>l</b>n<u>a</u>hu il<u>a</u> firAAawna bisul<u>ta</u>nin mubeen<b>in</b>


Athar: سُہ آو پننِس طاقت کِس نشس منٛز وُٹھنہٕ، تہٕ ووٚنُن یہِ چُھ جادو گر نَتہٕ چُھ مجنون۔
Transliteration: Fatawall<u>a</u> biruknihi waq<u>a</u>la s<u>ah</u>irun aw majnoon<b>un</b>
Mirwaiz:
  پس  پھُیر  بُتھ  تٔمۍ  بیٚیہِ  تٔمۍ  سٕندیو  ارکانِ  سلطنتو،  سُہ  لوٚگ  موسیٰ  علیہ  السلامس  دَپنہِ  یہِ  چھُ  جادو  گر  یا  دیوانہٕ۔

Tahir:
  تہٕ  تٔمۍ  پِھیُر  پننیٚن  سلطنت  کیٚن  اَرکانن  سان  بُتھ  تہٕ  لۆگ  وَننہِ،  (یہِ)  چُھ  سحرٕ  گر  یا  دیوانہٕ۔  


Athar:
  ٲخر  کار  روٚٹ  اسہِ  سُہ  تہٕ  تٔمۍ  سٕندۍ  لشکر،  تہٕ  چٔھکۍ  سٲری  سمندرس  تہٕ  سُہ  روٗد  ملامت  زدٕہ  سپدِتھ۔

Mirwaiz:
  پس  روٚٹ  اسہِ  سُہ  بیٚیہِ  تہند  فوج،  توپتہٕ  دُیت  دٲرِتھ  دریاوس  اندر  یتھ  منٛز  سُہ  غرق  گوٚو  لشکر  ہیتھ۔سُہ  اوس  سیٹھاہ  قابلِ  ملامت  کفرو  شرک  تہٕ  نافرمٲنی  ہٕندِ  سببہٕ۔

Tahir:
  پتہٕ  رۆٹ  اَسہِ  سُہ  تہٕ  تٔمۍ  سُنٛد  لشکر  (عذاب  کِس)  گرفتس  منٛز  تہٕ  تِم  (سٲری)  کٔرۍ  دریاوس  منٛز  غرق  تہٕ  سُہ  اوس  ژَکہِ  قٲبلِ  ملامت  کٲم  کرن  وول۔

Transliteration:
  Faakha<u>th</u>n<u>a</u>hu wajunoodahu fanaba<u>th</u>n<u>a</u>hum fee alyammi wahuwa muleem<b>un</b>


Transliteration: Wafee AA<u>a</u>din i<u>th</u> arsaln<u>a</u> AAalayhimu a<b>l</b>rree<u>h</u>a alAAaqeem<b>a</b>
Athar:
  تہٕ  ﴿تُہندِ  خٲطرٕ  چھےٚ  نِشٲنی  قومِ﴾  عادس  منٛز،  ییٚلہِ  اسہِ  تِمن  پٮ۪ٹھ  اکھ  تِیُتھ  بےخبر  ہوا  سوٗز،

Mirwaiz:
  بیٚیہِ  چھُ  قومِ  عاد  کِس  ہلاک  کرنس  اندر  تہٕ  عبرتُک  مقام  ییٚلہِ  پُھیر  اَسہِ  تِمن  پٮ۪ٹھ  ھَش  تہٕ  وِجہٕ  واو،  یُس  خٲلی  اوس  خیرٕھ  نِشہِ  یعنی  تتھ  منٛز  اوس  تِہِندِ  خٲطرٕ  شرٕے  شر۔

Tahir:
  تہٕ  (قومِ)  عادس  (ہلاک  کرنس)  منٛز  تہِ  چھے٘  (نِشٲنی)  ییٚلہِ  زن  اَسہِ  تِمن  پیٚٹھ  خیروبرکت  رۆستُے  ہوا  سوٗز۔


Athar: ییٚمہِ چیزٕ پیٚٹھۍ تہِ سُہ پوٚک سُہ ترووُن دۅدرٲوِتھ۔
Tahir: سُہ ییٚمہِ چیزٕ پیٚٹھۍ تہِ پکان اوس تَتھ اوس نہٕ ریزٕہ ریزٕہ کرنہٕ رۆس تۯاوان۔
Transliteration: M<u>a</u> ta<u>th</u>aru min shayin atat AAalayhi ill<u>a</u> jaAAalathu ka<b>al</b>rrameem<b>i</b>
Mirwaiz:
  سُہ  واو  اوس  نہٕ  تراوان  کُنہِ  چیزس  ییٚمہِ  پٮ۪ٹھۍ  سُہ  پکہِ  ہا  مگر  تتھ  اوس  چوٗرٕ  چوٗرٕ  کران،  ناس  تہٕ  ڈاس  کران۔


Transliteration: Wafee thamooda i<u>th</u> qeela lahum tamattaAAoo <u>h</u>att<u>a</u> <u>h</u>een<b>in</b>
Athar:
  تہٕ  ﴿تُہندِ  خٲطرٕ  چھےٚ  نشٲنی  قومِ﴾  ثمودس  منٛز،  ییٚلہِ  تِمن  وَننہٕ  اوس  آمُت  زِ  أکِس  خاص  وقتس  تام  کٔرِو  مزٕہ۔

Mirwaiz:
  بیٚیہِ  چھُ  قومِ  ژمودکِس  گلنس  اندر  تہِ  عبرتُک  مقام  ییٚلہِ  وَننہِ  آیو  تِمن  یعنی  صالح  علیہ  السلامن  فرماویوو  تِمن،  تُلۍ  تو  تمتع  تہٕ  فٲیدٕہ  زندگی  ہُنٛد  کم  کینٛہہ  کالاہ  یعنی  کفروشرک  نِشہِ  نے  باز  یِیِو  تیٚلہِ  چھُ  تۅہیہِ  ہلاک  سپدُن۔

Tahir:
  تہٕ  (قومِ)  ثمودس  (ہلاک  کرنس)  منٛز  تہِ  (چھے٘  عبرتٕچ  نشٲنی) ییٚلہِ  تِمن  وَننہٕ  آو  زِ  تۆہۍ  تُلِو  أکِس  مقرر  وقتس  تام  فٲیدٕہ۔


Athar:
  مگر  اتھ  تنبیہ  ہَس  پٮ۪ٹھ  تہِ  کٔر  تِمو  پننِس  ربّ  سٕندِس  حُکمس  سَرکشی۔  آخر  کار  رٔٹۍ  تِم  وُچھان  وُچھان  اَکہِ  ترٛٹہِ،

Mirwaiz:
  توپتہٕ  تہِ  کٔرتِمو  سرکشی  تہٕ  نافرمٲنی  پننِس  پروردگار  سٕندِس  حکمس،  پس  رٔٹۍ  تِم  اَکہِ  خوفناک  کریکہِ  وُچھان  وُچھان۔  یعنی  عذابٕکۍ  آثار  ییٚلہِ  ظٲہر  سپٕدۍ  تِم  ٲسۍ  تِم  آثار  وُچھان۔

Tahir:
  پتہٕ  کٔرتِمَو  پننِس  ربّ  سٕندِ  س  حکمس  نافرمٲنی،  پتہٕ  رٔٹۍ  تِم  اَکہ  خطرناک  تۯٹہِ  تہٕ  تِم  روٗدۍ  وُچھان۔

Transliteration:
  FaAAataw AAan amri rabbihim faakha<u>th</u>athumu a<b>l</b><u>ssa</u>AAiqatu wahum yan<i><u>th</u></i>uroon<b>a</b>


Athar: پتہٕ نہ ٲس تِمن تھوٚد وۅتھنٕچ سکت، تہٕ نہ ہیٚکہَن تِم پنُن بچاو کٔرِتھ۔
Mirwaiz:
  پس  ہیوٚک  نہٕ  تِمو  تھوٚد  ؤتھِتھ  کلہ  و  کرمن  کٔرِتھ  موٗدۍ  سٲری۔  نہ  ہیوٚک  تِمو  اَسہِ  نِشہِ  تمُیک  بدلہٕ  ہیتھ۔

Tahir:
  پتہٕ  نَہ  میوٗل  تِمن  تھۆد  ؤتھِتھ  روزنُک  طاقت  تہٕ  نَہ  ٲسۍ  تِم  (تِتھۍ)  زِ  (اَسہِ)  ہیٚکہن  بدلہٕ  ہیٚتھ۔

Transliteration:
  Fam<u>a</u> ista<u>ta</u>AAoo min qiy<u>a</u>min wam<u>a</u> k<u>a</u>noo munta<u>s</u>ireen<b>a</b>


Transliteration: Waqawma noo<u>h</u>in min qablu innahum k<u>a</u>noo qawman f<u>a</u>siqeen<b>a</b>
Athar:
  تہٕ  یِمو  سارِوٕے  برونٛہہ  کوٚر  اسہِ  نوح  علیہ  السلام  سُند  قوم  ہلاک،  تِکیازِ  تِم  لُکھ  ٲسۍ  فاسق۔

Mirwaiz:
  بیٚیہِ  کوٚر  اَسہِ  یِمن  برونٹھ  ہلاک  تہٕ  برباد  نوح  علیہ  السلام  سُنٛد  قوم،  بے  شک  تِم  ٲسۍ  سیٹھاہ  نافرمان  لوٗکھ۔

Tahir:
  تہٕ  اَمہِ  برونٛہہ  کۆر  نوح  (علیہ  السلام)  سُنٛد  قوم  (تہِ  ہلاک)،  بے  شک  ٲسۍ  تِم  سخت  نافرمان  لُکھ۔


Mirwaiz: بیٚیہِ کوٚر پٲدٕہ اسہِ آسمان پننہِ قدرت سٍتۍ، بے شک سٲنۍ قدرت چھےٚ سیٹھاہ وسیع۔
Transliteration: Wa<b>al</b>ssam<u>a</u>a banayn<u>a</u>h<u>a</u> biaydin wainn<u>a</u> lamoosiAAoon<b>a</b>
Athar:
  آسمان  بنوو  اَسہِ  پننہِ  زورٕ  تہٕ  اَسہِ  چُھ  اَمِیُک  طاقت۔  ﴿لفظ  چِھ،  وَاِنّا  لَمُوسِعُونَ،  مُوسِع  لفظٕکۍ  معنی  ہیٚکن  طاقت  تہٕ  عبور  تھاون  وٲلۍ  سٕندۍ  تہِ  ٲسِتھ  تہٕ  وسیع  کرن  وٲلۍ  سٕندۍ  تہِ۔  گۅڈنِکہِ  معنی  کہ  لحاظہٕ  چُھ  امہِ  ارشادُک  مطلب  یہِ  زِ  آسمان  بنوو  نہٕ  اسہِ  کٲنٛسہِ  ہٕندِ  مددٕ  کینٛہہ  بلکہ  بنوو  پننہِ  زورٕ  تہٕ  امِیُک  تخلیق  اوسنہٕ  سانہِ  عبور  نِشہِ  نیبر  کینٛہہ،  پتہٕ  کِتھہٕ  پٲٹھۍ  آو  تُہندِس  دماغس  منٛز  یہِ  تصّور  زِ  أسۍ  ہیٚکَو  نہٕ  توٚہۍ  دُبارٕہ  پٲدٕ  کٔرِتھ؟  دوٚیِمہِ  معنی  کہ  لحاظہٕ  چُھس  مطلب  یہِ  زِ  یہِ  عظیم  کائنات  چِھنہٕ  أسۍ  بس  اکہِ  لٹہِ  بنٲوِتھ  بیٖٹھۍ  مٕتۍ  کینٛہہ  بلکہِ  چِھ  مُسلسل  اتھ  منٛز  توسیع  کران  تہٕ  پرٛتھ  وقتہٕ  چِھ  اتھ  منٛز  سانہِ  تخلیقٕکۍ  نٔوۍ  نٔوۍ  معجزٕہ  رونما  سپدان۔  یِژھ  تخلیق  کرن  واجِنۍ  زبردست  ہستی  کِتھہٕ  پٲٹھۍ  سمجھوٗن  تۅہیہِ  ٲخر  بیٚیہِ  اَکہِ  پھِرِ  پٲدٕ  کرنہٕ  اعادۂ  خلق  نِشہِ  عٲجز﴾

Tahir:
  تہٕ  اسہِ  کٔر  آسمٲنۍ  کاینات  طاقت  کہ (یعنی  زبردست  توانٲیی  ہندِ)  ذریعہ  پٲدٕ  تہٕ  أسۍ  چِھ (اَتھ  کایناتس)  لگاتارپھہلاو  دِوان  روزان۔


Athar: زمین چھےٚ اسہِ وَتھرٲومٕژ تہٕ أسۍ چِھ سٮ۪ٹھاہ جان ہموار کرن وٲلۍ۔
Transliteration: Wa<b>a</b>lar<u>d</u>a farashn<u>a</u>h<u>a</u> faniAAma alm<u>a</u>hidoon<b>a</b>
Mirwaiz:
  بیٚیہِ  وہروو  اَسہِ  زمین  فرشِکۍ  پٲٹھۍ،  پس  کیا  رُت  وَتھراوِوُنۍ  چھِ  أسۍ۔  یعنی  اَتھ  زمینس  منٛز  کم  کم  نفعاہ  تہٕ  فٲیدٕہ  تھٲوۍ  اَسہ۔

Tahir:
  تہ  (سطحِ)  زمین  بنوو  اَسی  (روزنس  قٲبل)  فرش  لہٰذا  کِتھۍ  رٕتۍ  شیرن  وٲلۍ  تہٕ  سیۆد  کرن  وٲلۍ  چِھ  أسۍ۔


Tahir: تہٕ اَسہِ کٔرۍ پۯتھ چیزٕکۍزٕ جورٕ پٲدٕ تاکہ تۆہۍ کٔرِو غور تہٕ سمجھِو۔
Transliteration: Wamin kulli shayin khalaqn<u>a</u> zawjayni laAAallakum ta<u>th</u>akkaroon<b>a</b>
Athar:
  تہٕ  پرٛتھ  چیزٕکۍ  چِھ  اسہِ  جورٕ  بنٲوِمٕتۍ،  ﴿یعنی  دُنیاہٕکۍ  تمام  چیز  چِھ  تزوِیج،  جورن  ہٕندِس  اصولس  پٮ۪ٹھ  بناونہٕ  آمٕتۍ۔  یہِ  سورُے  عالمُک  کار  خانہٕ  چُھ  اتھ  قٲعدس  پٮ۪ٹھ  چلان  زِ  کینژھن  چیزن  چُھ  کینژھن  چیزن  سٍتۍ  جوڑ  لگان  تہٕ  پتہٕ  چھےٚ  یِہندِ  جوڑ  لگنہٕ  سٍتی  رنگہٕ  رنگہٕ  چہِ  ترکیبہٕ  وجودس  یِوان۔  ییٚتہِ  چُھنہٕ  کانٛہہ  چیز  تہِ  تِیُتھ  مُنفرد  زِ  کانٛہہ  بیاکھ  چیز  کیا  آسہِ  نہٕ  امِیُک  جوڑ،  بلکہ  چُھ  پرٛتھ  چیز  پننِس  جورس  سٍتۍ  رٔلِتھٕے  نتیجہ  خیز  بنان﴾  بنان  چُھ  زِ  توٚہۍ  رٔٹِو  اَمہِ  نِشہِ  سبق۔  ﴿یعنی  یہِ  سبق  زِ  دُنیاہُک  جوڑ  چُھ  ٲخرت  ییٚمہِ  ورٲے  دُنیاہٕچ  یہِ  زندگی  بے  معنی  چھےٚ  بنان﴾

Mirwaiz:
  بیٚیہِ  کوٚر  اَسہِ  پرتھ  چیزاہ  پٲڈٕہ  جورِ  جورِ،  زٕہ  زٕہ  قسم۔  اَمہِ  اندرٕ  چھُ  مُراد  پرتھ  چیزس  مقابل  تھوو  اَسہِ  بیاکھ  چیز،  مثلاً  آسمان  تہٕ  زمین،  جوہر  تہٕ  عرض،  گرمی  تہٕ  سردی،  موٚدُر  تہٕ  ٹیوٚٹھ،  لۅکُٹ  تہٕ  بوٚڈ،  خۅشنما  تہٕ  بدنما،  سفید  تہٕ  سیاہ،  گاش  تہٕ  گٹہٕ  وغٲرٕہ۔یُتھ  تۅہیہِ  یِمو  مصنوعاتو  سٍتۍ  خداے  سُنٛد  کُن  آسُن  فکرِ  ترِ  کہ  موجودات  چھِ  زٕہ  زٕہ  تہٕ  جفت۔  خالق  موجودات  چھُ  کُنُے  طاقت  تہٕ  فرد۔


Transliteration: Fafirroo il<u>a</u> All<u>a</u>hi innee lakum minhu na<u>th</u>eerun mubeen<b>un</b>
Athar:
  لہٰذا  دوٗرِو  خُدایس  کُن،  بہٕ  چُھس  تٔمۍ  سٕندِ  طرفہٕ  تُہندِ  خٲطرٕ  صاف  صاف  خبردار  کرن  وول۔

Mirwaiz:
  اے  پیغمبرِ  برحق  توٚہۍ  فرمٲوِو  لوٗکن  ییٚلہِ  یِم  موجودات  و  مصنوعات  حضرت  خالق  سٕندِس  کُن  آسنس  پٮ۪ٹھ  دلالت  کران  چھِ،  پس  پَزِ  تۅہیہِ  کہ  توٚہۍ  دوٗرِو  تس  خداےسٕندِس  توحیدس  کُن۔  بے  شک  بہٕ  چھُسَو  تِہِندی  طرفہٕ  تۅہیہِ  فکرٕ  تارنہٕ  خٲطرٕ  نٔنۍ  پٲٹھۍبیم  کروُن۔  وضاحت  سان  چھُسَو  ونان  کہ

Tahir:
  لہٰذا  پٔکِو  تۆہۍ  دوران  دوران  اللہ  تعالیٰ  ہس  کُن،  بے  شک  چُھس  بہٕ  تٔمۍ  سٕندِ  طرفہٕ  تۅہیہِ  ٹاکارٕہ  کھوژناون  وول۔


Athar:
  تہٕ  مَہ  بنٲوِو  خُدایس  سٍتۍ  دوٚیم  کانٛہہ  معبوٗد،  بہٕ  چُھس  تٔمۍ  سٕندِ  طرفہٕ  تُہندِ  خٲطرٕ  صاف  صاف  خبردار  کرن  وول۔  ﴿یِمہٕ  کتھہٕ  اگرچہِ  اللہ  تعالیٰ  سُندُے  کلام  چھےٚ  مگر  یِمن  چُھنہٕ  متکلّم  اللہ  تعالیٰ  بلکہ  چِھ  نبی  صلی  اللہ  علیہ و سلم۔  گویا  کتھ  چھےٚ  دراصل  یِتھہٕ  پٲٹھۍ  زِ  اللہ  تعالیٰ  چُھ  پننِس  نبی  صلی  اللہ  علیہ و سلمن  ہٕنزِ  زبٲنۍ  یہِ  وَنناوان  زِ  دوٗرِو  خُدایس  کُن،  بہٕ  چُھسَو  توٚہۍ  تٔمۍ  سٕندِ  طرفہٕ  خبردار  کران۔﴾

Mirwaiz:
  بیٚیہِ  مہ  ٹھٔہرٲوِن  اللہ  تعالیٰ  ہس  سٍتۍ  بیاکھ  کانٛہہ  معبوداہ۔  بے  شک  بہٕ  چھُسَو  تۅہیہِ  تِہِندِ  طرفہٕ  بیم  کروُن  نٔنۍ  پٲٹھۍ۔  اَتھ  منٛز  سپٕز  زیادٕہ  وضاحت  کہ  ففر  والی  اللہ  ہس  منٛز  چھُ  توحیدُک  حکم،  تتھ  چھُ  لٲزم  نہی  عن  الشرک،  سُہ  گوٚو  ﴿۔۔۔۔۔۔۔۔۔۔۔﴾  اَتھ  سٍتۍ  آو  یہِ  تٲکیدٕہ  خٲطرٕ  وَننہٕ،  بہٕ  چھُسو  نٔنۍ  پٲٹھۍ  خداے  سٕندِ  طرفہٕ  بیم  کروُن۔  اللہ  تعالیٰ  چھُ  فرماوان،  اے  پیغمبر  برحق  توٚہۍ  چھِو  بے  شک  نذیر  مُبین۔  لیکن  یِم  تُہٕندۍ  مخٲلف  چھِ  تِتھۍ  جٲہل  کہ  تِم  چھِ  تۅہیہِ  سٲحر  تہٕ  مجنون  ونان۔  توٚہۍ  کٔرِو  اَتھ  پٮ۪ٹھ  صبر،  یہِ  نٔو  کتھاہ  چھَنہٕ۔

Tahir:
  تہٕ  اللہ  تعالیٰ  ہس  وَرٲے  مَہ  بنٲوِیوٗن  بیاکھ  معبود،  بے  شک  چُھس  بہٕ  تٔمۍ  سٕندِ  طرفہٕ  توہیہِ  ٹاکارٕہ  کھوژناون  وول۔

Transliteration:
  Wal<u>a</u> tajAAaloo maAAa All<u>a</u>hi il<u>a</u>han <u>a</u>khara innee lakum minhu na<u>th</u>eerun mubeen<b>un</b>


Athar:
  یی  چُھ  سپدان  روٗدمُت،  یِمن  بروٗنٹھمیٚن  قومن  نِشہِ  تہِ  چُھنہٕ  کانٛہہ  رسول  تِیُتھ  آمُت،  یَس  نہٕ  تِمو  یہِ  ووٚنمُت  آسہِ  زِ  یہِ  چُھ  سٲحر  یا  چُھ  مجنون۔

Mirwaiz:
  یِتھے  پٲٹھۍ  یِم  کٲفر  یِمن  برونٹھ  گُزرے  تِمن  نِشہِ  آو  نہٕ  کانٛہہ  پیغمبراہ  مگر  دوٚپہَس  یہِ  چھُ  جادو  گر  یا  موٚت  تہٕ  دیوانہٕ۔

Tahir:
  یِتھے  پٲٹھۍ  آو  نہٕ  تِمن  برونٛہہ  ینہ  والی٘ن  لُکن  نِشہِ  تہِ  کانٛہہ  رسول  مگر  تِمَو  وۆن  یی  زِ  (یہِ)  چُھ  سِحرٕ  گر  نَتہٕ  چُھ  دیوانہٕ۔

Transliteration:
  Ka<u>tha</u>lika m<u>a</u> at<u>a</u> alla<u>th</u>eena min qablihim min rasoolin ill<u>a</u> q<u>a</u>loo s<u>ah</u>irun aw majnoon<b>un</b>


Transliteration: Ataw<u>as</u>aw bihi bal hum qawmun <u>ta</u>ghoon<b>a</b>
Athar:
  کیا  یِمو  سارِوٕیَو  چھا  اَتھ  کتھہِ  پٮ۪ٹھ  پانہٕ  وٲنۍ  کانٛہہ  سمجھوتہٕ  کوٚر  مُت؟  نَہ،  بلکہ  چِھ  یِم  سٲری  سرکش  لُکھ۔  ﴿یعنی  ساسہٕ  بدٮ۪ن  ؤرِین  تام  پرٛتھ  زمانس  منٛز  مختلف  مٕلکن  تہٕ  قومن  ہٕندٮ۪ن  لوٗکن  ہُند  انبیا  علیہ  السلامن  ہٕندِس  دعوت  کِس  مقابلس  منٛز  اَکوے  رٔویّہِ  اختیار  کرُن  ہیٚکہِ  ہے  نہٕ  اَتھ  بِناہس  پٮ۪ٹھ  ٲسِتھ  زِ  اکھ  کانفرس  کٔرِتھ  آسہِ  یِمو  سارِوٕے  پٔتِمیٚو  بروٗنٹھمیٚو  نسلو  پانہٕ  وٲنۍ  یہِ  طے  کوٚرمُت  زِ  ییٚلہِ  کانٛہہ  نبی  یِیہِ  تہٕ  پتہٕ  کرِ  یہِ  دعوت  پیش،  تیٚلہِ  گژِھہ  تس  یہِ  جواب  دِنہٕ  یُن۔  دراصل  چُھنہٕ  یِہندِ  رٔوِیہِ  چہِ  اَمہِ  یکسٲنی  ہُند  کانٛہہ  وجہ  امہِ  ورٲے  زِ  سرکشی  تہٕ  نَہ  مانُن  چُھ  یِمن  سارِنٕے  ہُنٛد  مُشترکہٕ  وصف۔﴾

Mirwaiz:
  کیا  سنا  تِم  ٲسۍ  اَکھ  أکِس  اَمِچ  وصیت  کران  تمی  یِمہٕ  کتھہٕ  برونٹھِمیو  وَنِمَژٕہ  چھےٚ  تِمے  کتھہٕ  چھِ  یِم  کٲفر  تہِ  ونان،  بلکہ  تِم  سٲری  سرکش  تہٕ  نافرمان۔  یعنی  یِمہٕ  کتھہٕ  وننُک  سبب  چہُ  سرکشی  تہٕ  طغیان۔

Tahir:
  کیا  تِم  لُکھ  روٗدِیا  اَکھ  أکِس  اَمہِ  کتھہِ  ہٕنز  وصیت  کران  بلکہ  ٲسۍ  تِم  (سٲری)  بُتھۍ  پھِرۍ  تہٕ  بغاوت  کرن  وٲلۍلُکھ۔


Transliteration: Fatawalla AAanhum fam<u>a</u> anta bimaloom<b>in</b>
Athar:
  لہٰذا،  اے  نبی  صلی  اللہ  علیہ و سلم،  یِمن  نِشہِ  پھِرِو  رۅے،  تۅہیہِ  پٮ۪ٹھ  چَھنہٕ  کانٛہہ  ملامت  ﴿الزام﴾۔

Mirwaiz:
  پس  پھِرِو  تِمن  نِشہِ  پنُن  توجہ،  تِمن  کُن  مَہ  کٔرِو  کانٛہہ  التفات،  تۅہیہِ  پیتھ  چھُنہٕ  کانٛہہ  الزام،  توٚہۍ  کٔرِو  پنٕنۍ  کٲم،  تۅہیہِ  واتنووُو  پیغامِ  حق۔

Tahir:
  لہٰذا  ڈٲلِو  تۆہۍ  تِمَو  نِشہِ  توجہ  (نظرِ  التفات)  وۅنۍ  چھَنہٕ  تۅہیہِ  پیٚٹھ  (تِہِندِ  ایمان  نہ  اَننٕچ)  کانٛہہ  ملامت۔


Athar: البتہ نصیحت روٗزِو کران، تِکیازِ نصیحت چھےٚ ایمان انن والیٚن خٲطرٕ نفع بخش۔
Tahir: تہٕ تۆہۍ روٗزِو نصیحت کران بے شک چھے٘ نصیحت مومنن فٲیدٕہ دِوان۔
Transliteration: Wa<u>th</u>akkir fainna a<b>l</b><u>thth</u>ikr<u>a</u> tanfaAAu almumineen<b>a</b>
Mirwaiz:
  توٚہۍ  روٗزِو  اطمنانہٕ  سان  پنٕنۍ  کٲم  کران،  توٚہۍ  روٗزِو  لوٗکن  نصیحت  کران  تِمن  فکرِ  تاران۔  بے  شک  وعظ  و  نصیحت  کرنس  چھِ  سیٹھاہ  فٲیدٕہ  باایمانن  ہٕندِ  حقہٕ۔


Mirwaiz: بیٚیہِ کٔرۍ مےٚ پٲدٕ جن تہٕ انسان خاص اَمی خٲطرٕ کہ یُتھ تِم میٲنۍ عبادت کرن۔
Tahir: تہٕ مے٘ کٔرۍ جنّات تہٕ انسان صرف اَمی موجوب پٲدٕ زِ تِم کرن میٲنۍ بندگی۔
Transliteration: Wam<u>a</u> khalaqtu aljinna wa<b>a</b>linsa ill<u>a</u> liyaAAbudoon<b>i</b>
Athar:
  مےٚ  کٔرۍ  نہٕ  جِن  تہٕ  انسان  اَمہِ  ورٲے  کُنہِ  کامہِ  خٲطرٕ  پٲدٕ  زِ  تِم  کرن  میٲنۍ  بندگی۔  ﴿یعنی  مےٚ  چِھنہٕ  یِم  باقین  ہِٕنزِ  بندگی  خٲطرٕ  بلکہ  چھِم  پننہِ  بندگی  خٲطر  پٲدٕ  کٔرِمٕتۍ۔  میٲنۍ  بندگی  پزِ  یِمن  اَمہِ  موجوب  کرٕنۍ  زِ  بہٕ  چھُس  یِہُنٛد  خالق  بیٚیہِ  کٲنسہِ  ییٚلہِ  یِم  پٲدٕ  چھِنہٕ  کٔرِمٕتی  تیٚلہِ  کُس  حق  چھُ  تس  واتان  زِ  یِم  کرن  تس  بندگی،  تہٕ  یِہندِ  خٲطرٕ  کِتھہٕ  پٲٹھۍ  ہیکہِ  یہِ  جٲیز  ٲسِتھ  زِ  یُہُند  خٲلق  آسہٕ  بہٕ  تہٕ  یِم  روزن  بندگی  کران  دوٚیِمیٚن  ہٕنز۔﴾


Athar: بہٕ چُھس نہٕ تِمن نِشہِ کانٛہہ رزق یژھان، تہٕ نہ چُھس یہِ یژھان زِ تِم کھیٲوِن مےٚ۔
Mirwaiz: بہٕ چھُس نہٕ تِمن نِشہِ رزق ژھانڈان، نہ چھُس بہٕ یژھان مےٚ کھیاون نا کینٛہہ۔
Transliteration: M<u>a</u> oreedu minhum min rizqin wam<u>a</u> oreedu an yu<u>t</u>AAimoon<b>i</b>
Tahir:
  نَہ  چُھس  بہٕ  تِمَن  رِزق  (یعنی  کمٲے)  منگان  تہٕ  نَہ  چُھس  اَمِیُک  طلب  گار  زِ  تِم  کھیٚاون  مے٘  (کھیٚن)۔


Athar: اللہ تعالیٰ چُھ پانے رزّاق، سٮ۪ٹھاہ قُوت وول تہٕ زبردست۔
Mirwaiz: بے شک اللہ تعالیٰ چھُ سارِنٕے رزق عطا کروُن قوت وول تہٕ مضبوط۔
Transliteration: Inna All<u>a</u>ha huwa a<b>l</b>rrazz<u>a</u>qu <u>th</u>oo alquwwati almateen<b>u</b>
Tahir:
  بے  شک  چُھ  اللہ  تعالیٰ  ہٕے  پۯتھ  کٲنسہِ  رِزق  دِنہٕ  وول،  سیٚٹھاہ  قوت  وول  چُھ،  زبردست  مضبوط  چُھ۔  (تس  چُھنہٕ  کٲنسہِ  ہٕندِ  مدتُک  تہٕ  پلزنُک  حاجت)۔


Athar:
  لہٰذا  یِمو  لُکو  ظُلم  چُھ  کوٚرمُت۔  ﴿یتھ  جایہِ  چُھ  ظُلم  مراد  حقیقتس  تہٕ  صداقتس  پیٹھ  ظلم  کرُن  تہٕ  خۅد  پننِس  فطرتس  پٮ۪ٹھ  ظُلم  کرُن﴾  تِہندِ  حصُک  تہِ  چُھ  تِیُتھے  عذاب  تیار  یُتھ  یِمنٕے  ہِوٮ۪ن  لُکن  تِہندِ  حِصُک  چُھ  میوٗلمُت،  امہِ  خٲطرٕ  مَہ  کٔرِن  مےٚ  یِم  لُکھ  بانبٕر۔

Mirwaiz:
  پس  تِمن  لوٗکن  ہٕندِ  عذاب  خٲطرٕ  تہِ  چھےٚ  وٲرۍ  پنٕنۍ  مقرر  خدایس  نِشہِ  یِمو  پٲںۍ  پانس  کفروشرکہٕ  سٍتۍ  ظلم  کوٚر۔  یِتھہٕ  پٲٹھۍ  بروٗنٹھِمین  کافرن  ہٕندِ  خٲطرٕ  وٲرۍ  چھےٚ  مقرر،  پس  مَہ  کٔرِن  تِم  بانبٕر  یعنی  عذاب  طلب  کرنس  اندر  مَہ  کٔرِن  جلدی۔  سۅ  پنٕنۍ  وٲرۍ  واتہِ  تِمن  ضرور۔

Tahir:
  لہٰذا  چُھ  یِمن  ظٲلمن  خٲطرٕ  (تہِ)  عذابُک  حصہٕ  مقرر  یہِندیٚن  (بروٗنٹھِمیٚن  گُزریمتیٚن)  سٲتھِین  ہٕندِ  عذاب  کہ  حصٕکۍ  پٲٹھۍ،  لہٰذا  مَہ  منگِن  مے٘  تِم  جلدی۔

Transliteration:
  Fainna lilla<u>th</u>eena <i><u>th</u></i>alamoo <u>th</u>anooban mithla <u>th</u>anoobi a<u>s</u><u>ha</u>bihim fal<u>a</u> yastaAAjiloon<b>a</b>


Athar: ٲخرس چھےٚ تبٲہی کُفر کرن والیٚن خٲطرٕ تمہِ دۅہ ییٚمیُک تِمن بِیم چُھ یِوان پاونہٕ۔
Transliteration: Fawaylun lilla<u>th</u>eena kafaroo min yawmihimu alla<u>th</u>ee yooAAadoon<b>a</b>
Mirwaiz:
  پس  چھےٚ  بٔڈ  خرابی  تہٕ  افسوس  تِمن  لوٗکن  ہٕندِ  خٲطرٕ  یِمو  کفر  تہٕ  شرک  کوٚر  تَمہِ  دۅہ  ییٚمہِ  دۅہُک  تِمن  وعدٕہ  تھاونہٕ  یِوان  چھُ۔

Tahir:
  لہٰذا  چھے٘  کٲفرن  خٲطرٕ  تِہِندِس  تَتھ  دۅہس  منٛز  بٔڑ  تبٲہی  ییٚمِیُک  تِمن  سٍتۍ  وعدٕہ  چُھ  یِوان  کرنہٕ۔


Tahir: تَتھ چُھنہٕ کانٛہہ دوٗر کرن وول۔
Transliteration: M<u>a</u> lahu min d<u>a</u>fiAA<b>in</b>
Athar:
  یتھ  کانٛہہ  دفع  کرن  وول  چُھنہٕ۔  ﴿ربّ  سٕندِ  عذاب  نِشہِ  چُھ  مُراد  ٲخرت  تِکیازِ  انکار  کرن  والیٚن  خٲطرٕ  چُھ  تمِیُک  یُنُے  عذاب۔  امہِ  کِس  یِنَس  پٮ۪ٹھ  چُھ  پانژن  چیزن  ہُند  قسم  کھیٚنہٕ  آمُت،  یعنی  یِم  چیز  چِھ  امہِ  کِس  یِنَس  پٮ۪ٹھ  دلالت  کران۔  ﴿1﴾  طُور،  ییٚتہِ  اَکھ  مظلوم  قوم  تھوٚد  تُلنُک  تہٕ  اکھ  ظٲلِم  قوم  گِراونُک  فٲصلہٕ  آو  کرنہٕ۔  یہِ  فٲصلہٕ  چُھ  امہِ  کتھہِ  ہٕنز  علامت  زِ  خُداے  سٕنز  یہِ  خُدٲئی  چُھنہٕ  انہِ  گٔٹۍ  شہر۔  ﴿2﴾  مُقدّس  کتابن  ہُند  مجموعہ  یُس  پرٲنِس  زمانس  منٛز  أکِس  رقیق  جِلدس  پٮ۪ٹھ  لیٚکھنہٕ  اوس  یِوان  تہٕ  سُہ  چُھ  اَتھ  پٮ۪ٹھ  گواہ  زِ  پرٛتھ  زمانس  منٛز  چھےٚ  خُداے  سٕندِ  طرفہٕ  یِنہٕ  والیو  پیغمبرو  ٲخرت  کہِ  یِنٕچ  خبر  دِژمٕژ۔  ﴿3﴾  آباد  گھرٕ  یعنی  خانہ  کعبہ  یُس  أکِس  وٲرانس  منٛز  بناونہٕ  آو  تہٕ  پتہٕ  بخٕش  خُداین  اَتھ  سۅ  آبٲدی  یۅسہٕ  دُنیاہس  منٛز  کُنہِ  عمارتس  آیہِ  نہٕ  بخشنہٕ۔  یہِ  چھےٚ  امہِ  کتھہِ  ہٕنز  کُھلہٕ  نِشٲنی  زِ  اللہ  تعالیٰ  سٕندۍ  پیغمبر  چِھنہٕ  ہوٲئی  کتھہٕ  کران۔  حضرت  ابراہیم  علیہ  السّلامو  ییٚلہِ  خانہ  کعبہ  سنسان  پہاڑن  منٛز  باگ  تعمیر  کٔرِتھ  حج  خٲطرٕ  آلَو  اوس  کوٚرمُت  تمہِ  وقتہٕ  ہیٚکہِ  ہے  نہٕ  کانٛہہ  اندازٕہ  تہِ  کٔرِتھ  زِ  ساسہٕ  بدٮ۪ن  ؤرِ  یِن  تام  روزِ  دُنیا  اَتھ  کُن  دوران  یِوان۔  ﴿4﴾  تھوٚد  چھت  یعنی  آسمان  تہٕ  ﴿5﴾  موجزن  سمندر،  یِم  چِھ  اللہ  تعالیٰ  سٕندِ  قدرتِکۍ  کھُلہٕ  علامات۔  تہٕ  گوٲہی  چِھ  دِوان  زِ  تِمن  ہُند  بناون  وول  ہیٚکہِ  نہٕ  ٲخرت  برپا  کرنہٕ  نِشہِ  عٲجز  ٲسِتھ﴾۔

Mirwaiz:
  کانٛہہ  چیزاہ  چھُنہٕ،  کٲنسہِ  ہُنٛد  طاقت  چھُنہٕ  تتھ  عذابس  پَتھ  رٹُن۔  یۅہے  عذاب  سپدِ  واقع  تَمہِ  دۅہ۔


Athar: سُہ سپدِ تمہِ دۅہ واقع ییٚلہِ آسمانس وُلٹہٕ پٲٹھۍ تھرٕ تھرٕ وۅتھہِ۔
Tahir: ییٚمہِ دۅہ آسمان سخت تھرتھرِ سٍتۍ لرزِ۔
Transliteration: Yawma tamooru a<b>l</b>ssam<u>a</u>o mawr<u>a</u><b>n</b>
Mirwaiz:
  ییٚمہِ  دۅہ  آسمانس  نٹھ  تہٕ  تھرٕ  وۅتھہِ۔  سخت  نٹھ،  ییٚمہِ  سٍتۍ  تتھ  پھرٛاٹھ  تہٕ  شگاف  گژھن۔


Athar: تہٕ پہاڑ پھیرن وُڑان وُڑان۔
Mirwaiz: بیٚیہِ ییٚمہِ دۅہ وُڈن کۅہ عجیب طریقہٕ، پننہِ جایہِ نِشہِ ڈلن۔
Transliteration: Wataseeru aljib<u>a</u>lu sayr<u>a</u><b>n</b>
Tahir:
  تہٕ  پہاڑ  لگن  (پنٕنۍ  جاے  ترٲوِتھ  اۆبرن  ہٕندۍ  پٲٹھۍ)  تیزی  سان  وُڈنہِ  تہٕ  (ذرّن  ہٕندۍ  پٲٹھۍلگن)  چھَلہٕ  چھانگرِ  گژھنہِ۔


Athar: تبٲہی چھےٚ تمہِ دۅہ تِمن اِنکار کرن والیٚن خٲطرٕ،
Tahir: لہٰذا چھے٘ تَمہِ دۅہ انکار کرن والیٚن خٲطرٕ بٔڑ تبٲہی۔
Transliteration: Fawaylun yawmai<u>th</u>in lilmuka<u>thth</u>ibeen<b>a</b>
Mirwaiz:
  پس  بوٚوِن  وٲل  تہٕ  افسوس  تَمہِ  دۅہ  انکار  کروُنین،  یِم  توحیدس،  رسالتس  تہٕ  قیامتس  انکار  کران  ٲسۍ۔


Athar: ییٚمہِ دۅہ تِم دکہٕ دی دِی یِن نارِ جہنمس کُن نِنہٕ۔
Tahir: ییٚمہِ دۅہ تِم دکہٕ دی دی جہنم کِس نارس کُن اَننہٕ یِن۔
Transliteration: Yawma yudaAAAAoona il<u>a</u> n<u>a</u>ri jahannama daAAAA<u>a</u><b>n</b>
Mirwaiz:
  ییٚمہِ  دۅہ  تِم  لوٗکھ  زورٕہ  پکناونہٕ  یِن  جہنمس  کُن  ہیٚٹہٕ  دِوان  تہٕ  دکہٕ  دِوان،  وَننہٕ  یِیَکھ۔


Athar: تمہِ ساعتہٕ یِیہِ تِمن وننہٕ زِ یہِ چُھ سُے نار یتھ نہٕ توٚہۍ پژھ ٲسِو کران۔
Tahir: (تِمن یِیہِ وَننہٕ،) یہِ چُھ سُہ جہنمُک نار یَتھ تۆہۍ انکار ٲسۍوٕکران۔
Transliteration: H<u>ath</u>ihi a<b>l</b>nn<u>a</u>ru allatee kuntum bih<u>a</u> tuka<u>thth</u>iboon<b>a</b>
Mirwaiz:
  یۅہے  کیا  گوٚو  سُہ  جہنم  یتھ  توٚہۍ  اَپُز  زانان  ٲسِو۔  یِمن  آیاتن  منٛز  اَمِچ  خبر  ٲس  آسان  تِمن  آیاتن  ٲسِو  انکار  کران،  دپان  ٲسِو  یِم  آیات  چھِ  سِحر۔


Athar: وۅنۍ ؤنِو یہِ چھا جود کِنہٕ تۅہیہِ چُھوو نہٕ اَتھہِ یِوان؟
Tahir: کیا وۅنۍ چھا یہِ جود کِنہٕ تۅہیہِ چُھو نہٕ اَتھہِ یِوان ؟
Transliteration: Afasi<u>h</u>run h<u>atha</u> am antum l<u>a</u> tub<u>s</u>iroon<b>a</b>
Mirwaiz:
  یہِ  جہنم  تہِ  ما  چھُ  تُہٕندِ  خیالہٕ  سِحر  تہٕ  جود۔  وارٕہ  وُچہِتھ  ؤنِو،  کِنہٕ  تۅہیہِ  چھُنہٕ  درینٹھۍ  یِوان  کینٛہہ  تہِ۔


Athar:
  گٔژِھو  وۅنۍ  دٔزِو  اَتھ  منٛز،  توٚہۍ  صبر  کٔرِتو  یا  متہٕ  کٔرِتو،  تُہندِ  خٲطرٕ  چھےٚ  ہِشی  کتھاہ،  تۅہیہِ  چُھو  تِیُتھے  بدلہٕ  دِنہٕ  یِوان  یِژھہ  عملہٕ  توٚہۍ  کران  ٲسِو۔

Mirwaiz:
  أژِو  اَتھ  جہنمس  اندر،  اَدٕہ  توٚہۍ  صبر  کٔرِتو  یا  متہٕ  کٔرِتو،  تُہٕندِ  خٲطرٕ  چھِ  دۅشوے  چیز  برابر۔  یہِ  چھُنہٕ  مگر  تِمنٕے  کامین  ہُنٛد  بدلہٕ  یِمہٕ  توٚہۍ  کران  ٲسِو  دنیاہس  اندر۔

Tahir:
  اَتھ  منٛزگٔژِھو  دٲخل۔  پتہٕ  کٔرۍتَو  تۆہۍ  صبر  یا  متہٕ  کٔرۍتَو  صبر،  تُہٕندِ  خٲطرٕ  چھے٘  ہِشی  کتھا،  تۅہیہِ  یِیَو  صرف  تِمنٕے  کامیٚن  ہُنٛد  بدلہٕ  دِنہٕ  یِمہٕ  تۆہۍ  کران  روٗدِمٕتۍ  ٲسِو۔

Transliteration:
  I<u>s</u>lawh<u>a</u> fa<b>i</b><u>s</u>biroo aw l<u>a</u> ta<u>s</u>biroo saw<u>a</u>on AAalaykum innam<u>a</u> tujzawna m<u>a</u> kuntum taAAmaloon<b>a</b>


Athar:
  لُطف  آسن  تُلان  تِمن  چیزن  یِم  تِہُند  ربّ  تِمن  دِیہِ،  تہٕ  تِہُند  ربّ  بچاوِ  تِمن  جہنم  کہِ  عذاب  نِشہِ۔  ﴿تِمن  یِیہِ  وَننہٕ﴾

Mirwaiz:
  خۅش  تہٕ  خرم  آسن  تِمو  نعمتو  تہٕ  مہربٲنیو  سٍتۍ  یِمہٕ  یِمن  عطا  کرِمژٕ  آسن  پروردگارن،  بیٚیہِ  آسن  تِم  رٔچھِمٕتۍ  پنٕنۍ  پروردگارن  جہنم  کہ  عذاب  نِشہِ،  وَننہٕ  یِیَکھ۔

Tahir:
  خۅش  (آسن)  بیٚیہِ  آسن  لطف  تُلان  تِمَو  (بخشٲیِشو)  نِشہِ  یِمَو  سٍتۍ  تِہِندۍ  ربّن  تِم  نوٲزِمٕتۍ  آسن،تہٕ  تِہُنٛد  ربّ  تھاوِ  تِمن  جہنم  کہ  عذاب  نِشہِ  محفوظ۔

Transliteration:
  F<u>a</u>kiheena bim<u>a</u> <u>a</u>t<u>a</u>hum rabbuhum wawaq<u>a</u>hum rabbuhum AAa<u>tha</u>ba alja<u>h</u>eem<b>i</b>


Transliteration: Kuloo wa<b>i</b>shraboo haneean bim<u>a</u> kuntum taAAmaloon<b>a</b>
Athar:
  کھیٚیِو  تہٕ  چیٚیِو  مزٕہ  سان  پننیٚن  تِمن  عملن  ہٕندِ  بدلہٕ  یِم  توٚہۍ  کران  چِھو  روٗدِمٕتۍ۔

Mirwaiz:
  کھیٚیِو  تہٕ  چیٚیِو،  یہِ  چھُو  بدلہٕ  تِمن  کامین  ہُنٛد  یِمہٕ  توٚہۍ  کران  ٲسِو  دنیاہس  اندر۔

Tahir:
  (تِمن  یِیہِ  وَننہٕ)  تۆہۍ  کھیٚیِو  تہٕ  چییِو  سیٚٹھاہ  مزٕہ  سان  تِمن  (نیک)  عملن  ہٕندِس  معاوضس  منٛز  یِمہٕ  تۆہۍ  کران  روٗدِمٕتۍ  ٲسۍوٕ۔


Athar:
  تِم  آسن  اکھ  أکِس  برونٛہہ  کنہِ  تھاونہٕ  آمتین  تختن  پٮ۪ٹھ  تکیہِ  لگٲوِتھ  بِہِتھ،  تہ  أسۍ  کرَو  خوبصورت  أچھ  واجِنیٚن  حوٗرن  سٍتۍ  تِمن  خاندر۔

Mirwaiz:
  تِم  جنتی  آسن  تکیہ  دی  دی  تختن  پٮ۪ٹھ  یِم  نکھہٕ  نکھہٕ  تھاونہٕ  آسن  آمٕتۍ،  بیٚیہِ  کروکھ  نیتھٕر  حورن  سٍتۍ  یِمن  أچھ  ویٚچھہِ  ویٚچھہِ  آسن،  یہِ  گوٚو  عام  باایمانن  ہُنٛد  حال۔  امہِ  پتہٕ  چھُ  خاص  باایمانن  ہُنٛد  ذکر  یِمن  ہٕندۍ  اولاد  تہِ  آسن  باایمان۔

Tahir:
  تِم  آسن  صف  در  صف  وَتھراونہٕ  آمتیٚن  تختن  پیٚٹھ  ڈۆکھ  دِتھ  (بِہتھ)،  تہٕ  أسۍ  دِموکھ  پۯنہِ  رنگ  چہ  (تہٕ)  دلکش  أچھ  واجنہِ  حوٗرٕ  تِہِندِس  زوجیتس  منٛز۔

Transliteration:
  Muttakieena AAal<u>a</u> sururin ma<u>s</u>foofatin wazawwajn<u>a</u>hum bi<u>h</u>oorin AAeen<b>in</b>


Athar:
  یِمو  لُکو  ایمان  چُھ  اوٚنمُت،  تہ  تِہندۍ  اولاد  تہِ  چِھ  کُنہِ  ایمان  کِس  درجس  منٛز  تِہندِس  نقشِ  قدمَس  پٮ۪ٹھ  پٔکِمتۍ،  تِہندۍ  تِم  اولاد  تہِ  رَلاووکھ  أسۍ  ﴿جنّتس  منٛز﴾  تِمن  سٍتۍ،  تہٕ  تِہنٛزِ  عملہِ  منٛز  دِمَو  نہٕ  تِمن  کانٛہہ  خسارٕہ۔  پرٛتھ  شخص  چُھ  پننہِ  کسب  کہِ  بدلہٕ  گِرَو  ﴿یعنی  یِتھہٕ  پٲٹھۍ  کانٛہہ  شخص  قرض  نکھہٕ  والنہٕ  ورٲے  گرِو  تھاونہٕ  آمُت  چیز  مۅکلٲوِتھ  ہیٚکہِ  نہٕ،  تِتھے  پٲٹھۍ  ہیٚکہِ  نہٕ  کانٛہہ  شخص  فرض  ادا  کرنہٕ  ورٲے  پنُن  پان  اللہ  تعالیٰ  سٕندِ  مواخذٕہ  نِشہِ  بچٲوِتھ۔  اولاد  اگر  پانہٕ  نیک  چُھنہٕ،  مٲلِس  بُڈِ  بب  سٕنز  نیکی  ہیٚکہِ  نہٕ  تٔمۍ  سُند  گِرو  تھاونہٕ  آمُت  چیز  یَلہٕ  ترٛاونٲوِتھ﴾

Mirwaiz:
  بیٚیہِ  یِمو  لوٗکو  ایمان  اوٚن  توپتہٕ  پٔکۍ  تِہِندۍ  اولاد  تہِ  تِمنٕے  پتہٕ  پتہٕ  ایمان  اننس  اندر،  اگر  چہ  عملہٕ  کریکھ  نہٕ  تِہٕنزٕ  ہِشہِ،  أسۍ  مِلناووکھ  تِہِندۍ  اولاد  تِمنٕے  سٍتۍ  تِہِندِ  اکرام  و  تعظیمہ  خٲطرٕ۔  بیٚیہِ  یُتھ  تِہِندۍ  دل  قرار  رٹن،  بیٚیہِ  کرو  نہٕ  أسۍ  تِہٕنزن  عملن  اندر  کُنہِ  قسمٕچ  کمی  مگر  شرط  چھُ  اولاد  گژھن  باایمان  آسٕنۍ،  ہرگاہ  تہِ  آسم  نہٕ  تیٚلہِ  چھُ  کافر  اولادن  ہُنٛد  باایمان  مالیٚن  نِشہِ  واتُن  ناممکن  کیازِ  پرتھ  اَکھ  شخصاہ  چھُ  پننین  کفرٕ  چن  کامیٚن  سٍتۍ  نارس  اندر  بند  کرنہٕ  آمُت،  سُہ  روزِ  محبوس  تہٕ  ماخوذ  تٔتھۍ  اندر،  کیازِ  کفرٕ  نِشہِ  نجات  بننٕچ  چھَنہٕ  کانٛہہ  صورتھاہ۔

Tahir:
  تہٕ  یِمَو  لُکو  ایمان  اۆن  تہٕ  تِہِندیٚواولادَو  کٔر  ایمانس  منٛز  تِہٕنز  پٲروی،  أسۍ  رَلاووکھ  تِہِندۍ  اولاد  (تہِ  جنت  کیٚن  درجاتن  منٛز)  تِمن  سٍتۍ  (خواہ  تِہِنزٕ  پننہٕ  عملہ  مَتہٕ  ٲسۍ  تن  امہِ  درجچہٕ  تہِ،  یہِ  سپدِصرف  تِہٕندیٚن  صالح  اجدادن  ہٕندِس  اکرامس  منٛز)  تہٕ  أسۍ  کرَو  نہٕ  تِمن  (صالح  اجدادن)  ہٕنزن  عملن  ہٕندِس  ثوابس  منٛزتہِ  کانٛہہ  کمی،  (اَمہِ  علاوٕہ)  آسہِ  پرٛتھ  کانٛہہ  شخص  پننی  عملہِ  (ہٕندِس  جزاہس  تہٕ  سزاہس)  منٛز  گرفتار۔

Transliteration:
  Wa<b>a</b>lla<u>th</u>eena <u>a</u>manoo wa<b>i</b>ttabaAAathum <u>th</u>urriyyatuhum bieem<u>a</u>nin al<u>h</u>aqn<u>a</u> bihim <u>th</u>urriyyatahum wam<u>a</u> alatn<u>a</u>hum min AAamalihim min shayin kullu imriin bim<u>a</u> kasaba raheen<b>un</b>


Tahir: تہٕ أسۍ روزَو تِمن پھل (میوٕہ) تہٕ ماز، یہِ تِم یژھن زیادٕہ کھوتہٕ زیادٕہ دِوان۔
Transliteration: Waamdadn<u>a</u>hum bif<u>a</u>kihatin wala<u>h</u>min mimm<u>a</u> yashtahoon<b>a</b>
Athar:
  أسۍ  روزَو  تِمن  پرٛتھ  قسمٕکۍ  میوٕہ  تہٕ  ماز  یُس  چیز  تہِ  تِمن  دل  منگہِ،  سۅلبہٕ  سۅلبہٕ  سٮ۪ٹھاہ  دِوان۔

Mirwaiz:
  بیٚیہِ  ہُرروو  اَسہِ  تِمن  جنتی  ین  میوٕی  تہٕ  ماز  ییٚمہِ  قسمٕہ  چہ  مازٕچ  تِم  خواہش  تہٕ  رغبت  کرن  پرتھ  دۅہ۔


Athar:
  تِم  آسن  اکھ  أکِس  نِشہِ  شرابُک  جام  پِلن  کٔرۍ  کٔرۍ  رٹان،  یتھ  منٛز  نَہ  بکواس  آسہِ،  تہٕ  نَہ  بدکٲری۔  ﴿یعنی  سُہ  شراب  آسہِ  نہٕ  نَشہِ  پٲدٕ  کرن  وول  زِ  سُہ  چیٚتھ  سپدن  تِم  بدمست  تہٕ  لاگن  بے  ہوٗدٕ  بکواس  کرُن،  یا  لاگن  لیٚکہٕ  تہٕ  بدرَد  وَنُن،  یا  لاگن  تِژٕھہ  فحش  حرکتہٕ  کرنہٕ  یِژٕھہ  حرکتہٕ  دُنیاہٕکۍ  شراب  چیٚنہٕ  وٲلۍ  چِٕھ  کران۔﴾

Mirwaiz:
  بیٚیہِ  آسن  تِم  خۅش  طبعی  پٲٹھۍ  تھپہٕ  تھپھ  تہٕ  اَکھ  أکِس  نِشہِ  نِنٕچ  کوشش  کران  شرب  کِس  تتھ  پیالس  یتھ  منٛز  نہٕ  بکواس  آسہِ،  نہ  کانٛہہ  بے  ہوٗدٕہ  کتھاہ  آسہِ  عقل  و  متانتس  خلاف۔

Tahir:
  تَتہِ  رَٹن  یِم  لُکھ  پِلن  کٔرۍ  کٔرۍ  (شرابِ  طہورٕکۍ)  جام،  اَتھ  (جنتہٕ  کِس  شرابس)  منٛز  نَہ  آسہِ  کانٛہہ  بے  ہُو  دٕ  کتھ  کرنُک  احتمال  تہٕ  نَہ  آسہِ  گناہ  گٲری۔

Transliteration:
  Yatan<u>a</u>zaAAoona feeh<u>a</u> kasan l<u>a</u> laghwun feeh<u>a</u> wal<u>a</u> tatheem<b>un</b>


Transliteration: Waya<u>t</u>oofu AAalayhim ghilm<u>a</u>nun lahum kaannahum luluon maknoon<b>un</b>
Athar:
  تہٕ  تِہندِس  خدمتس  منٛز  آسن  تِم  لڑکہٕ  دوران  پھیران  یِم  تِہندی  ﴿خدمت﴾  خٲطرٕ  مخصوص  آسن۔  تِتھۍ  خوبصورت  زنتہٕ  ژوٗرِ  تھاونہٕ  آمٕتۍ  مۅختہٕ  ﴿موتی﴾۔

Mirwaiz:
  بیٚیہِ  آسن  تِمن  جنتی  ین  نِشہِ  میوٕہ  وغٲرٕہ  چیز  برونٹھ  کُن  اَننہٕ  خٲطرٕہ  پھیران  تہٕ  اورٕ  یور  کران  خوبصورت،  لۅکٕٹۍ  یِم  تِہِندِ  خٲطرٕ  مخصوص  آسن  ،  تِمے  آسن  خوبصورتی  تہٕ  حسن  و  جمالس  اندر  نپہٕ  نپہٕ  کران  ہٲنگِنہِ  منٛز  محفوظ  تھاونہٕ  آمٕتۍ  مۅختہٕ  ہِوۍ،  تِمن  جنتی  ین  آسہِ  روحٲنی  مسرت  تہٕ  چنانچہ۔

Tahir:
  تہٕ  نوجوان  (خدمت  گزار)  آسن  تِمن  أندۍ  پٔکۍ  پھیران،  زنتہٕ  تِم  غلافہِ  منٛز  کٔھٹِتھ  تھاونہٕ  آمٕتۍمۅختہٕ  (پٔھلۍ)  آسن۔


Transliteration: Q<u>a</u>loo inn<u>a</u> kunn<u>a</u> qablu fee ahlin<u>a</u> mushfiqeen<b>a</b>
Athar:
  یِم  وَنن  زِ  أسۍ  ٲسۍ  برونٛہہ  پننیٚن  گھرِ  کیٚن  منٛز  کھوٚژۍ  کھوٚژۍ  زندگی  بسر  کران،  ﴿یعنی  أسۍ  ٲسۍ  نہٕ  تَتہِ  عٲشس  منٛز  روٗزِتھ  تہٕ  پننِس  دُنیاہس  منٛز  مَست  سپدِتھ  غفلتٕچ  زندگی  گزاران  بلکہ  اوس  اَسہِ  پرٛتھ  ساعتہٕ  یہِ  ڈر  روزان  زِ  اسہِ  گٔژھ  نہٕ  تِژھہ  کانٛہہ  کٲم  سرزد  سپدٕنۍ  یتھ  پٮ۪ٹھ  أسۍ  خدایس  نِشہِ  رٹنہٕ  یِمو۔  یتھ  جایہِ  چھےٚ  خاص  پننیٚن  گھرِ  کیٚن  درمیان  کھوٚژۍ  کھوٚژۍ  زندگی  گُزرانٕچ  ذِکر  امہِ  موجوب  کرنہٕ  آمٕژ  زِ  انسان  ییٚمہِ  وجہ  کِنۍ  زیادہ  پہن  گناہن  منٛز  ہیٚنہٕ  چُھ  یِوان  سۅ  چھےٚ  پنٕنۍ  شُرۍ  بٲژ  عٲش  کرناونٕچ  تہٕ  تِہُنٛد  دُنیا  بناونٕچ  فِکر  آسان﴾

Mirwaiz:
  اثناء  گفتگوہَس  اندر  دَپن  تِم  أسۍ  ٲسۍ  نا  دنیاہس  منٛز  پننِس  عیالس  منٛز  خداے  سٕندِس  عذابس  کھۅژان۔

Tahir:
  تِم  وَنن،  بے  شک  ٲسۍ  أسۍ  ییٚمہِ  برونٛہہ  پننیٚن  گرَن  منٛز  (اللہ  تعالیٰ  سٕندِس  عذابس)  کھوژان  روزان۔


Mirwaiz: پس تھٲو بٔڈ مِنَتھ اَسہِ پٮ۪ٹھ خداین أسۍ رٔچہِن جہنم کہ عذاب نِشہِ۔
Tahir: وۅنۍ کۆر اللہ تعالیٰ ہن اَسہِ پیٚٹھ احسان تہٕ أسۍ بچٲوِن نارِ جہنم کہ عذاب نِشہِ۔
Athar:
  ٲخر  کار  کوٚر  خُداین  اسہِ  پٮ۪ٹھ  فضل،  تہٕ  أسۍ  بچٲوِن  پُھسٕر  والن  والہِ  ہوا  کہ  عذاب  نِشہِ۔

Transliteration:
  Famanna All<u>a</u>hu AAalayn<u>a</u> wawaq<u>a</u>n<u>a</u> AAa<u>tha</u>ba a<b>l</b>ssamoom<b>i</b>


Transliteration: Inn<u>a</u> kunn<u>a</u> min qablu nadAAoohu innahu huwa albarru a<b>l</b>rra<u>h</u>eem<b>u</b>
Athar:
  أسۍ  ٲسۍ  پٔتِمہِ  زندگی  منٛز  تٔمۍ  سٕے  دُعا  منگان۔  سُہ  چُھ  پٔزِپٲٹھۍ  سارِوٕے  کھۅتہٕ  بوٚڈ  مُحسن  تہٕ  رحیم۔

Mirwaiz:
  بے  شک  أسۍ  أسۍ  أزِکہ  برونٹھ  دنیاہس  منٛز  تٔسی  دعا  منگان۔  بے  شک  سُہ  چھُ  سیٹھاہ  احسان  کروُن،  سیٹھاہ  مہربان۔تۅہیہِ  نِشہِ  ییٚلہِ  اَسہِ  اَمہِ  قسمٕکۍ  مضامین  سوٗزۍ  یِمن  منٛز  جنتہٕ  کیٚن  لوٗکن  تہٕ  جہنم  کیٚن  لوٗکن  ہُنٛد  حال  بیان  آو  کرنہٕ۔

Tahir:
  بے  شک  ٲسۍ  أسۍ  گۅڈٕ  پیٚٹھے  تٔمۍ  سٕنزٕے  عبادت  کران،  بے  شک  چُھ  سُہ  احسان  کرن  وول  سیٚٹھاہ  رحم  کرن  وول۔


Transliteration: Fa<u>th</u>akkir fam<u>a</u> anta biniAAmati rabbika bik<u>a</u>hin wal<u>a</u> majnoon<b>in</b>
Athar:
  لہٰذا،  اے  نبیؐ،  توٚہۍ  روٗزِو  نصیحت  کران،  پننِس  ربّ  سٕندِ  فضل  سٍتۍ  نَہ  چِھو  توٚہۍ  کاہن  تہٕ  نَہ  چِھو  مجنون۔  ﴿ٲخرتٕچ  تصویر  پیش  کرنہٕ  پتہٕ  چُھ  وۅنۍ  تقریرُک  رۅخ  کُفّارِ  مکن  ہٕنزن  تِمن  ہٹ  دھرمِیَن  کُن  پھیران  یِمو  سٍتۍ  تِم  رسول  اللہ  صلی  اللہ  علیہ و سلمن  ہٕندِ  دعوتُک  مقابلہٕ  ٲسۍ  کران۔  یتھ  آیتس  منٛز  چُھ  خطاب  بظٲہر  حضور  صلی  اللہ  علیہ و سلمن  مگر  حضور  صلی  اللہ  علیہ  وسلمن  ہٕندِ  ذریعہ  چُھ  مقصد  یہِ  کتھ  کُفّارِ  مکہ  بوز  ناوٕنۍ۔﴾

Mirwaiz:
  پس  تِمے  مضمون  بیان  کرنہٕ  سٍتۍتٲرِو  فکرِ  یارسول  اللہ  لوٗکن،  کیازِ  توٚہۍ  چھِو  نہٕ  ہرگز  خداے  سٕنزِ  مہربٲنی  و  فضلہٕ  سٍتۍ  کاہن  تہٕ  دیوانہٕ  یِتھہٕ  پٲٹھۍ  یِم  مشرک  ونان  چھِ۔  توٚہۍ  چھِو  بے  شک  پیغمبرِ  برحق۔  پیغمبر  سٕنز  کٲم  چھےٚ  مداومَت  کرٕنۍ  وعظ  و  تبلیغس  پٮ۪ٹھ۔

Tahir:
  لہٰذا  (اے  عظمت  والہِ  ٹاٹھہِ!)  تۆہۍ  روٗزِو  نصیحت  کران  لہٰذا  نَہ  چِھو  تۆہۍ  پننِس  ربّ  سٕندِ  فضل  و  کرمہٕ  سٍتۍ  کاہن  (جِناتن  ہٕندِ  ذریعہ  خبرٕ  دِنہٕ  وٲلۍ)  تہٕ  نَہ  دیوانہٕ۔


Transliteration: Am yaqooloona sh<u>a</u>AAirun natarabba<u>s</u>u bihi rayba almanoon<b>i</b>
Athar:
  کیا  یِم  لُکھ  چھا  ونان  زِ  یہِ  شخص  چُھ  شٲعر،  ییٚمۍ  سٕندِس  حقس  منٛز  أسۍ  زمانہٕ  کیٚن  حٲدثاتن  چِھ  انتظار  کران؟  ﴿یعنی  اَسہِ  چُھ  انتظار  زِ  أمِس  شخصس  کر  یِیہِ  کانٛہہ  آفت  تہٕ  أسۍ  گژھو  أمِس  نِشہِ  آزاد﴾

Mirwaiz:
  کیا  تِم  چھا  تۅہیہِ  شاعر  زٲنِتھ  ونان  أسۍ  پیارو  یِمن  زمانکیٚن  حٲدِثاتن  یِتھہٕ  پٲٹھۍ  بے  شاعر  مٔرۍ  مٔرۍ  ختم  گٔے  تہٕ  موٗدۍ،  یِتھے  پٲٹھۍ  گژھن  یِم  تہِ  ییٚمہِ  عالمہٕ۔

Tahir:
  کیا  (کٲفر)  چھا  ونان،  (یِم)  چِھ  شٲعر  ؟  أسۍ  چِھ  یہِندِس  حقس  منٛز  زمانہٕ  کیٚن  حٲدِثاتن  ہُنٛد  انتظار  کران؟


Athar: یِمن ؤنِو اچھا، کٔرِو انتظار، بٕتہِ کرٕ تۅہیہِ سٍتۍ انتظار۔
Transliteration: Qul tarabba<u>s</u>oo fainnee maAAakum mina almutarabbi<u>s</u>een<b>a</b>
Mirwaiz:
  توٚہۍ  فرمٲوِیوٗکھ  یا  رسول  اللہ  صلی  اللہ  علیہ و سلم،  جان  گوٚو  پیٲرِو  توٚہۍ  کہ  بٕتہِ  چھُس  تۅہی  سٍتۍ  پیروُنیو  اندرٕہ۔  وُچھَو  کسُنٛد  کِیُتھ  انجام  سپدِ،  توٚہۍ  وُچھِو  میون  انجام  کُیتھ  آسہِ۔  مےٚ  چھےٚ  اُمید  میون  انجام  آسہِ  کامیٲبی  تہٕ  تُہُنٛد  انجام  آسہِ  ناکٲمی۔

Tahir:
  فرمٲوِو،  تۆہۍ  (تہِ)  روٗزِو  انتظارس  تہٕ  بٕتہِ  چُھس  تۅہیہِ  سٍتۍ  (تُہٕنزِ  ہلاکٔژ  ہُنٛد)  انتظار  کرن  والیٚو  منٛزٕ۔


Transliteration: Am tamuruhum a<u>h</u>l<u>a</u>muhum bih<u>atha</u> am hum qawmun <u>ta</u>ghoon<b>a</b>
Athar:
  کیا  یِہٕنزٕ  عقلہٕ  چھا  یِمن  یِژھے  کتھہٕ  کرنہٕ  خٲطرٕ  وَنان؟  کِنہٕ  درحقیقت  چِھ  یِم  سرکش  لُکھ؟  ﴿یِمن  مختصر  کتھن  منٛز  چُھ  مخٲلِفن  ہٕندٮ۪ن  تمام  پروپگنڈن  پھۅکھ  آمُت  کڑنہٕ۔  اِستدلالُک  خلاصہٕ  چُھ  یہِ  زِ  یِم  قریش  سردار  تہٕ  مشٲیخ  چِھ  بَڈٕ  عقلمند  بٔنِتھ  پھیران،  مگر  کیا  یِہٕنز  عقل  چھا  یی  ونان  زِ  یُس  شخص  شٲعر  چُھنہٕ  تس  ؤنِو  شٲعر،  یَس  سورُے  قوم  دانا  انسان  سٕندِ  حیثیت  زانان  چُھ  تس  ؤنِو  مجنون۔  تہٕ  یس  شخصس  کہانتس  سٍتۍ  کنہِ  قسمُک  واٹھٕے  چُھنہٕ  تس  ؤنِو  خواہ  مخواہ  کاہن۔  پتہٕ  اگر  عقلہِ  ہٕندِسٕے  بُنیادس  پٮ۪ٹھ  یِم  حُکم  لگاوہن  تیٚلہِ  گٔژِھۍ  کانٛہہ  اَکوے  حُکم  لگاوٕنۍ۔  واریاہ  مُتضاد  حُکم  ہیکہَن  نہٕ  اَکی  ساعتہٕ  لگٲوِتھ۔  اکھ  شخص  کتہِ  ہیٚکہِ  ٲخر  بیک  وقت  شاعر،  مجنون  تہٕ  کاہن  ٲسِتھ۔﴾

Mirwaiz:
  کیا  تِمن  چھا  عقلہٕ  تِہٕنزٕ  ییمُیک  تِمن  دعویٰ  چھُ  یِمہٕ  کتھہٕ  ہیٚچھناوان  کِنہٕ  تِم  چھِ  سرکش  تہٕ  شریر  قوم  کِنہٕ  رانڈٕہ  چھِ  بنیمٕتۍ۔

Tahir:
  کیا  تِہِنزٕ  عقلہٕ  چھا  تِمن  یِمہٕ  (بے  عقلی  ہٕنزٕ  کتھہٕ)  سمجھاوان  کِنہٕ  تِم  چِھ  بُتھۍ  پھِرۍ  تہٕ  بٲغی  لُکھ؟


Transliteration: Am yaqooloona taqawwalahu bal l<u>a</u> yuminoon<b>a</b>
Athar:
  یِم  چھا  ونان  زِ  أمۍ  شخصن  چُھ  یہِ  قرآن  پانے  بنوومُت؟  اصل  کتھ  چھےٚ  یہِ  زِ  یِم  چِھنہٕ  یژھان  ایمان  اَنُن۔

Mirwaiz:
  کیا  تِم  چھا  ونان  کہ  یہِ  قرآن  مجید  چھُ  آنحضرتو  پانے  بنوومُت،  تہِ  چہُنہخ  ہرگز  بلکہ  چھِنہٕ  تِم  عناد  سببہٕ  اَتھ  قرآن  مجیدس  پژھ  کران۔  ہرگاہ  بالفرض  تہ  آسہِ۔

Tahir:
  نَتہٕ  چِھ  تِم  ونان  زِ  أمۍ  (رسولن)  چُھ  یہِ  (قرآن)  خۅد  پانہٕ  بنوومُت،  (تہِ  چُھنہٕ  کینہہ)  بلکہ  چِھنہٕ  تِم  (حقس)  مانانٕے۔


Tahir: لہٰذا پَزِ تِمن زِیَتھ (قرآنس) ہیوٗ کانٛہہ کلام أنِن ہرگاہ تِم پٔزۍیٲرۍ چِھ۔
Transliteration: Falyatoo bi<u>h</u>adeethin mithlihi in k<u>a</u>noo <u>sa</u>diqeena
Athar:
  اگر  یِم  پننِس  اتھ  قولَس  منٛز  پٔزِیٲرۍ  چِھ  تیٚلہِ  أنۍ  تن  اَمی  شانُک  کانٛہہ  کلام  بنٲوِتھ۔

Mirwaiz:
  تیٚلہِ  أنۍ  تن  تِم  تہِ  اَتھ  قرآن  مجیدس  ہیوٗ  کانٛہہ  کلاماہ،  تِم  تِہے  عربی  کلام  کرنس  پٮ۪ٹھ  قادر  چھِ،  فصیح  و  بلیغ  چھِ  چھۓ  تِم  اَتھ  دعویٰ  ہس  اندر  پٔزیر۔


Tahir: کیا تِم چھا کُنہِ چیزٕ وَرٲیی پٲدٕ کرنہٕ آمٕتۍ کِنہٕ تِم چِھ پانے پٲدٕ کرن وٲلۍ۔
Transliteration: Am khuliqoo min ghayri shayin am humu alkh<u>a</u>liqoon<b>a</b>
Athar:
  کیا  یِم  چھا  کٲنٛسہِ  خٲلِق  سٕندِ  ورٲے  پانے  پٲدٕ  گٔمٕتۍ؟  کِنہٕ  پانہٕ  چِھ  یِم  پنٕنۍ  خٲلِق؟

Mirwaiz:
  کیا  تِم  چھا  پٲدٕہ  کرنہٕ  آمٕتۍ  کُنہِ  چیزٕ  ورٲے،  یعنی  پانے  چھا  پٲدٕ  سپٕدۍمتۍ  کٲنسہِ  خٲلقس  ورٲے  کِنہٕ  تِمے  چھِ  پانے  پانس  پٲدٕہ  کروُنۍ  تہٕ  خٲلق۔


Transliteration: Am khalaqoo a<b>l</b>ssam<u>a</u>w<u>a</u>ti wa<b>a</b>lar<u>d</u>a bal l<u>a</u> yooqinoon<b>a</b>
Athar:
  کِنہٕ  زمین  تہٕ  آسمان  چِھ  یِمو  پٲدٕ  کٔرِمٕتۍ؟  کتھ  چھےٚ  یہِ  زِ  یِم  چِھنہٕ  یقین  تھاوان  ﴿یعنی  زیوِ  سٍتۍ  چِھ  تسلیم  کران  زِ  یُہُند  تہٕ  ساری  دُنیاہُک  خٲلِق  چُھ  اللہ  مگر  ییٚلہِ  وَننہٕ  چُھ  یِوان  زِ  تیٚلہِ  کٔرِو  بندگی  تہِ  تٔسۍ  خُداے  سٕنز،  تیٚلہِ  چِھ  اورٕ  لڑایہِ  وۅتھان،  یہِ  چُھ  امہِ  کتھہِ  ہُند  ثبوت  زِ  یِمن  چُھنہٕ  خُدایس  پٮ۪ٹھ  یقین۔﴾

Mirwaiz:
  کیا  تِموٕے  کٔریٚا  آسامن  تہٕ  زمین  پٲدٕہ،  بلکہ  چہِنہٕ  تِم  بوجہ  جہالت  توحیدُک  یقینٕے  کران  تِمن  چھَنہٕ  پژٕھے  تمِچ۔

Tahir:
  کِنہٕ  تِموٕے  چِھ  آسمان  تہٕ  زمین  پٲدٕ  کٔرِمٕتۍ،  (تہِ  چُھنہٕ  کینہہ)  بلکہ  چُھنہٕ  تِمن  یقینٕے  (تَتھ  کتھہِ  پیٚٹھ  یۅسہٕ  حق  چھے٘)۔


Transliteration: Am AAindahum khaz<u>a</u>inu rabbika am humu almu<u>s</u>ay<u>t</u>iroon<b>a</b>
Athar:
  کیا  تُہندِس  ربّ  سٕندۍ  خزانہٕ  چھا  یِہندِس  قبضس  منٛز؟  کِنہٕ  تِمن  پٮ۪ٹھ  چُھ  یُہندُے  حُکم  چلان؟  ﴿یہِ  چُھ  کُفّارِ  مکن  ہٕندِ  تمہِ  اعتراضُک  جواب  زِ  ٲخر  کیازِ  آے  محمد  بن  عبد  اللہ  ﴿صلی  اللہ  علیہ و سلمٕے﴾  رسول  بناونہٕ۔  امہِ  جوابُک  مطلب  چُھ  یہِ  زِ  یِم  لُکھ  گُمرٲہی  منٛزٕ  کڑنہٕ  خٲطرٕ  اوس  بہر  حال  کانٛہہ  نَتہٕ  کانٛہہ  رسول  بناونُے۔  وۅنۍ  چُھ  سوال  یہِ  زِ  یہِ  فٲصلہٕ  کرُن  کٔمۍ  سٕنز  کٲم  چھےٚ  زِ  خُداے  کَس  بناوِ  پنُن  رسول  تہٕ  کس  بناونہٕ؟  اگر  یِم  لُکھ  خُداے  سٕندِس  بناونہٕ  آمٕتِس  رسولس  انکار  چِھ  کران،  تیٚلہِ  چُھ  اَمِیُک  معنی  یہِ  زِ،  یا  چُھ  خُداے  سٕنزِ  خُدائی  ہُند  مٲلِک  یِمو  پنُن  پان  سمجھمُت،  نَتہٕ  چُھ  یِمن  یہِ  خام  خیال  زِ  پننہِ  خُدٲئی  ہُند  مٲلِک  ٲسِتن  خُداے  پانے  مگر  اتھ  منٛز  گژِھہ  یُہُند  حُکم  چلُن۔﴾

Mirwaiz:
  کیا  تِمن  لوٗکن  نِشہِ  چھا  تُہٕندِس  پروردگار  سٕندیٚن  رحمتن  تہٕ  نعمژن  ہُنٛد  خزانہٕ  یِمو  نعمتو  تہٕ  رحمتو  اندرٕہ  نبوت  تہِ  چھُ  کہ  تِہٕمزِ  خوٲہشہِ  مطٲبق  یَس  سُہ  نبوت  عطا  کرُن  ییٚژِھہ  تس  کٔرِن  عطا،  کِنہٕ  تِم  چھِ  تمہِ  حکمٕکۍ  زٕٹھۍ  تہِ  میٹھ  بنیمٕتۍ  یَس  خۅش  کریٚکھ  تس  دِیٚاون  نبوت۔

Tahir:
  کِنہٕ  تِمن  نِشہِ  چِھ  تُہٕندِس  ربّ  سٕندۍ  خزانہٕ  کِنہٕ  تِم  چِھ  تِمن  پیٚٹھ  رٲچھدر  (تہٕ)  داروغہٕ۔


Transliteration: Am lahum sullamun yastamiAAoona feehi falyati mustamiAAuhum bisul<u>ta</u>nin mubeen<b>in</b>
Athar:
  کیا  یِمن  نِشہِ  چھا  کانٛہہ  ہیر  یَتھ  پٮ۪ٹھ  کھٔسِتھ  یِم  پیٚٹھِمہِ  عالمٕچ  کتھ  باتھ  چِھ  بوزان؟  یِمو  منٛزٕ  ییٚمۍ  کٲنٛسہِ  کینٛہہ  بوٗزمُت  چُھ  سُہ  أنِنۍ  کانٛہہ  ٹاکارٕہ  دلیل۔

Mirwaiz:
  کیا  تِمن  نِشہِ  کانٛہہ  ہیراہ  یتھ  پٮ۪ٹھ  کھٔسِتھ  تِم  بوزان  چہِ  آسمان  چہ  خبرٕ۔  ہرگاہ  تہِ  چھُ  تیٚلہِ  کٔرِن  پیش  تِمہٕ  خبرٕ  بوزوُنۍ  کانٛہہ  دلیلاہ  ییٚمہِ  سٍتۍ  ثٲبت  سپدِ  کہ  تٔمۍ  کیا  چھُ  واقعی  بوٗزمُت  وحی  اِلہٰی۔

Tahir:
  کِنہٕ  تِمن  نِشہِ  چھے٘  کانٛہہ  ہیر  (یَتھ  پیٚٹھ  کٔھسِتھ)  تِم  چِھ  تَتھ  (آسمانس)  منٛز  کن  دٲرِتھ  کتھہٕ  بوزان؟  لہٰذا  یُس  تِمَو  منٛزٕ  بوزن  وول  چُھ  تس  پَزِ  زِ  سُہ  أنِن  ٹاکارٕہ  ثبوٗت۔


Tahir: کیا تس (خدایس) خٲطرٕ چھا کورِ تہٕ تُہٕندِ خٲطرٕ چِھ نیٚچِوۍ ؟
Transliteration: Am lahu alban<u>a</u>tu walakumu albanoon<b>a</b>
Athar:
  کیا  خُدایس  خٲطرٕ  چھا  بس  کورِ،  تہٕ  تۅہیہِ  لُکن  خٲطرٕ  چِھ  نیٚچِوۍ؟  ﴿یعنی  اگر  تۅہیہِ  رسول  سٕنز  کتھ  ماننس  انکار  چُھو،  تیٚلہِ  کُس  ذریعہ  چُھو  خۅد  پانس  نِشہِ  تۅہیہِ  حقیقت  زاننُک؟  کیا  تۅہیہِ  منٛزٕ  چھا  کانٛہہ  شخص  عالمِ  بالاہس  منٛز  ووتمُت،  تہٕ  تٔمۍ  چھا  خدایس  نِشہِ،  یا  تٔمۍ  سٕنٛدٮ۪ن  فرشتن  نِشہِ  براہِ  راست  یہِ  معلوم  کوٚرمُت  زِ  تِم  عقیدٕہ  چِھ  حقیقتس  مطٲبق  یِمن  پٮ۪ٹھ  تۅہیہِ  پننہِ  دینُک  کٕن  چُھو  تھوومُت؟  اگر  یہِ  دعویٰ  تۅہیہِ  چُھوو  نہٕ،  تیٚلہِ  کٔرِو  پانے  غور  زِ  امہِ  کھۅتہٕ  مُضحکہ  انگیز  ﴿یعنی  پھٲتِر﴾  عقیدہ  کیا  ہیٚکہِ  بیٚیہِ  ٲسِتھ  زِ  اللہ  ربّ  العالمین  سٕندِ  خٲطرٕ  چِھو  توٚہۍ  اولاد  تجویز  کران،  تِمہٕ  تہِ  کورِ،  یِمہٕ  توٚہۍ  پننہِ  خٲطرٕ  حقارت  چَھو  باسان﴾۔

Mirwaiz:
  توحیدس  انکار  کروُنۍ  چھِ  ملٲیکن  دپان  خداے  سٕنزٕ  کور۔  اے  کافرو  کیا  خدایس  گٔیا  کورِ  تجویز  کرنہِ  یِمہٕ  تۅہیہِ  پانس  نامرغوب  تہٕ  ناپسند  چھےٚ  ،تہٕ  تۅہیہِ  گٔو  پانس  خٲطرٕ  نیچِوۍ۔


Tahir: کیا تۆہۍ چِھوا تِمن کانٛہہ اُجرت منگان زِ تِم چِھ تاوان کہ بارٕ سٍتۍ دٔبِتھ گژھان؟
Transliteration: Am tasaluhum ajran fahum min maghramin muthqaloon<b>a</b>
Athar:
  کیا  توٚہۍ  چِھوٕ  یِمن  کانٛہہ  اجر  منگان،  زِ  یِم  چِھ  تَتھ  چیٚٹہِ  ہٕندِس  بارس  تل  دٔبِتھ  گژھان  یۅسہٕ  یِمن  زبردستی  چھےٚ  تراونہٕ  آمٕژ؟

Mirwaiz:
  کیا  توٚہۍ  چھِوٕہ  یارسول  اللہ  صلی  اللہ  علیہ  وسلم  منگان  تِمن  دینِ  حق  واتناونہٕ  خٲطرٕ  موٚزوٗرۍ  تہٕ  معاوضہٕ۔  تَمہِ  نقصانُک  بور  کیا  چہنہٕ  ہیکان  تِم  برداشت  کٔرِتھ۔


Tahir: کیا تِمن نِشہِ چھا (علمِ) غیب زِ تِم چِھ لیٚکھان؟
Transliteration: Am AAindahumu alghaybu fahum yaktuboon<b>a</b>
Athar:
  کیا  یِمن  نِشہِ  چھا  غیب  کیٚن  حقٲیقن  ہُند  علم  زِ  تمہِ  کِس  بِناہس  پٮ۪ٹھ  آسن  یہِ  لیکھان؟  ﴿یعنی  کیا  یِم  لُکھ  ہیٚکنہٕ  لیٛکھِتھ  دِتھ  زِ  غیب  چن  حقیقتن  متعلق  چِھ  یِم  رسوُل  سٕندٮ۪ن  بیاناتن  ہُند  تکذیب  اتھ  بناہس  پٮ۪ٹھ  کران  زِ  غیب  کہِ  پردٕہ  تٔلۍ  چُھ  یِمو  وُچھمُت  زِ  حقیقت  چَھنہٕ  سۅ  یۅسہٕ  رسوُل  چُھ  بیان  کران؟﴾

Mirwaiz:
  کیا  تِمن  نِشہِ  چھا  علم  غیب  پوٗشیدٕہ  کتھ  وٲژمٕژ،  تِمہٕ  کیا  چھےٚ  تِمو  لیکھِتھ  تھٲوِتھ  محفوظ  تھاوِمَژٕہ  ،وۅنۍ  چَھنہٕ  تِمن  کُنِچ  ضرورتھٕے۔  تِمنٕے  غیب  چن  کتھن  پٮ۪ٹھ  اطلاع  آسنہٕ  مۅکھہٕ  کیا  چھِ  تِم  قیامتس  انکار  کران۔


Transliteration: Am yureedoona kaydan fa<b>a</b>lla<u>th</u>eena kafaroo humu almakeedoon<b>a</b>
Athar:
  یِم  چھا  کانٛہہ  چال  یژھان  گِندٕنۍ؟  اگر  یہِ  کتھ  چھےٚ  تیٚلہِ  گژِھہ  کُفر  کرن  والیٚن  تِہنز  چال  پوٚت  پھِرِت  نٲلۍ۔

Mirwaiz:
  کِنہٕ  تِم  چھِ  صاحبِ  رسالتس  نسبت  کانہہ  آزار  تہٕ  تکلیف  واتناوُن  یژھان۔  یس  یِمو  لوٗکو  کفر  تہٕ  انکار  کوٚر  تِمے  سپدن  تتھ  آزارس  تہٕ  تکلیفس  منٛز  پانہٕ  گرفتار۔  چنانچہ  تِم  سپٕدۍ  تتھ  منٛز  ناکام  جنگِ  بدرس  منٛز  گٔے  واریاہ  ڈانگر  کٲفرن  ہٕندۍ  مارٕہ۔

Tahir:
  کیا  تِم  چھا  (تۅہیہِ  سٍتۍ)  کانٛہہ  چال  گِندٕنۍ  یژھان  تیٚلہِ  یِمَو  لُکو  کفر  کۆر  تِم  چِھ  پانے  پننِس  فریب  کِس  زالس  منٛز  ہیٚنہِ  یِوان  روزان۔


Athar:
  خُدایس  ورٲے  چھا  یِمن  بیٚیہِ  کانٛہہ  معبوٗد؟  اللہ  تعالیٰ  چُھ  پاک  تمہِ  شرکہٕ  نِشہٕ  یُس  یِم  لُکھ  کران  چِھ۔

Mirwaiz:
  کیا  تِمن  چھا  معبودِ  برحقس  ورٲے  بیٚیہِ  کانہہ  معبوداہ،  اللہ  تعالیٰ  چھُ  مُنزہ  تہٕ  پاک  تِمو  سارِوٕے  چیزو  نَشہِ  یِم  چیز  تِم  لوٗکھ  تس  شریک  ٹھہراوان  چھِ،  مخٲلف  لوٗکھ  یعنی  مشرک  ٲسۍ  رسالتس  متعلق  ونان  کہ  أسۍ  مانون  یہِ  صاحب  تیٚلی  پیغمبر  ییٚلہِ  تِم  آسمان  کہ  طرفہٕ  آسمانٕچ  اَکھ  چھلاہ  تراوناوَن۔

Tahir:
  کیا  اللہ  تعالیٰ  ہس  وَرٲے  چھا  تِہُنٛد  کانٛہہ  معبود  ؟  اللہ  تعالیٰ  چُھ  پۯتھ  تَمہِ  چیزٕ  نِشہِ  پاک  یَتھ  تِم  (اللہ  تعالیٰ  سُنٛد)  شریک  چِھ  مانان۔

Transliteration:
  Am lahum il<u>a</u>hun ghayru All<u>a</u>hi sub<u>ha</u>na All<u>a</u>hi AAamm<u>a</u> yushrikoon<b>a</b>


Athar:
  یِم  لُکھ  اگر  آسمانٕکۍ  ٹکُرٕ  تہِ  وُچَھن  بۅن  پیٚوان،  تیٚلہِ  وَنن  یہِ  چُھ  اوٚبُر  یُس  گنان  گنان  چُھ  پکان۔

Mirwaiz:
  ہرگاہ  تِم  وُچھن  تہ  آسمانٕچ  اَکھ  چھلاہ  ؤسۍ  پیوان  توتہِ  انن  نہٕ  تِم  ایمان۔  دپَن  یہِ  چھُ  پیوٚٹھُس  پیتھ  تھاونہٕ  آمُت  اَکھ  اوٚبرٕہ  ژرٛوٚٹاہ۔  ووںۍ  ییٚلہِ  تِم  لوٗکھ  اَمہِ  قسمٕکۍ  طاغی  تہٕ  باغی  چھِ  یِمن  لوٗکن  ن،  شہِ  ایمانُک  توقع  چھُ  تھاوُن  بے  کار۔

Tahir:
  تہٕ  اگر  تِم  آسمان  نِشہِ  کانٛہہ  ٹُکرٕ  (پانس  پیٚٹھ)  وُچھن  پیٚوان  تیٚلہِ  وَنن  (تَمہِ  پتہٕ  تہِ  یہِ)  زِپیۆٹھس  پیٚٹھ  چُھ  (گۆن)  اۆبُر۔

Transliteration:
  Wain yaraw kisfan mina a<b>l</b>ssam<u>a</u>i s<u>a</u>qi<u>t</u>an yaqooloo sa<u>ha</u>bun markoom<b>un</b>


Athar:
  لہٰذا،  اے  نبیؐ،  یِم  ترٲویوٗکھ  یِہندِس  حالس  پٮ۪ٹھ،  یوٚت  تام  زَن  یِم  پننِس  تتھ  دۅہس  واتن  ییٚلہِ  یِمن  ہوشی  یِن  نہٕ  تھاونہٕ،

Mirwaiz:
  پس  ترٲوِیوٗکھ  حض  یارسول اللہ  تِم  لوٗکھ  پننِس  حالس  پٮ۪ٹھ  یوٚت  تانۍ  تِم  سمکھن  پننِس  تتھ  دۅہس  ییٚمہِ  دۅہ  تِمن  حِس  تہٕ  ہوش  وُڈن  یعنی  قیامتُک  دۅہ۔

Tahir:
  لہٰذا  ترٲوِیوٗکھ  تۆہۍ  تِم  (تِہِندِس  حالس  پیٚٹھ)  اۆت  تام  زِ  تِم  سمکھن  پننِس  تَتھ  دۅہس  یَتھ  منٛز  تِم  ہلاک  یِن  کرنہٕ۔

Transliteration:
  Fa<u>th</u>arhum <u>h</u>att<u>a</u> yul<u>a</u>qoo yawmahumu alla<u>th</u>ee feehi yu<u>s</u>AAaqoon<b>a</b>


Tahir: ییٚمہِ دۅہ نَہ تِہُنٛدمکرتہٕ فریب تِمن بکار لگہِ تہٕ نَہ یِیہِ تِمن کانٛہہ مددکرنہٕ۔
Transliteration: Yawma l<u>a</u> yughnee AAanhum kayduhum shayan wal<u>a</u> hum yun<u>s</u>aroon<b>a</b>
Athar:
  ییٚمہِ  دۅہ  نَہ  یِہٕنز  کانٛہہ  چال  یِمن  بکار  یِیہِ،  تہٕ  نَہ  یِیہِ  یِمن  کانٛہہ  مدد  کرنہٕ۔

Mirwaiz:
  ییٚمہِ  دۅہ  نہٕ  تِمن  کانٛہہ  فٲیدٕہ  دِیہِ  پنُن  مکر  تہٕ  فریب  یُس  تِم  اسلام  کِس  مخالفتس  منٛز  دنیاہس  اندر  کران  ٲسۍ،  نہ  یِیکھ  کُنہِ  طرفہٕ  کانٛہہ  مدداہ  کرنہٕ۔


Athar:
  تہٕ  سُہ  وقت  یِنہٕ  برونٛہہ  تہِ  چُھ  ظٲلِمن  کِیُت  اکھ  عذاب،  مگر  یِمو  منٛزٕ  چِھنہٕ  اکثر  زانان۔

Mirwaiz:
  بیٚیہِ  چھُ  پٔزِپٲٹھۍ  یِمن  ظٲلمن  ہٕندِ  خٲطرٕ  اَکھ  عذاباہ  قیامت  کہ  عذاب  برونٹھُے  دنیاہس  منٛز  مگر  تمو  اندرٕ  چھُنہٕ  سُہ  اکثرن  معلوم۔  ییٚلہِ  تۅہیہِ  معلوم  سپدِ  کہ  تُہٕندِ  خٲطرٕ  چھُ  اَکھ  وقتاہ  معین  مکرنہٕ  آمُت۔

Tahir:
  تہٕ  بے  شک  یِم  لُکھ  ظلم  چِھ  کران  تِہِندِ  خٲطرٕ  چُھ  اَمہِ  عذاب  علاوٕہ  تہِ  عذاب،  البتہ  تِمَو  منٛزٕ  چھَنہٕ  اکثر  لُکن  پے۔

Transliteration:
  Wainna lilla<u>th</u>eena <i><u>th</u></i>alamoo AAa<u>tha</u>ban doona <u>tha</u>lika wal<u>a</u>kinna aktharahum l<u>a</u> yaAAlamoon<b>a</b>


Athar:
  اے  نبیؐ،  پننِس  ربّ  سُند  فٲصلہٕ  یِنَس  تام  کٔرِو  صبر،  توٚہۍ  چِھو  سانیٚن  نظرن  منٛز۔  توٚہۍ  ییٚلہِ  ؤتھِو،  تیٚلہِ  کٔرِو  پننِس  ربّ  سٕندِ  حمدٕ  سان  تٔمۍ  سٕنز  تسبیح۔  ﴿یعنی  ییٚلہِ  توٚہۍ  نمازِ  خٲطرٕ  تھوٚد  ؤتھِو  تیٚلہِ  کٔرِو  اللہ  تعالیٰ  سٕندِ  حمد  و  تسبیح  سٍتۍ  اَمِیُک  آغاز۔  اَمی  حُکم  کِس  تعلیمس  منٛز  چُھ  رسول  اللہ  صلی  اللہ  علیہ و سلمو  یہِ  ہدایت  فرموومُت  زِ  نمازِ  ہُند  ابتدا  گژِھہ  تکبیرِ  تحریمہ  پتہٕ  یِمو  لفظو  سٍتۍ  کرنہٕ  یُن۔  ﴿سُبحٰنکَ  اللّھُمّ  وَ  بِحَمدِکَ  وَ  تَبَارَکَ  السّمُکَ  وَ  تَعَالیٰ  جَدُکَ  وَلَااِلٰہَ  غَیرُک﴾

Mirwaiz:
  توٚہۍ  کٔرِو  حض  پننِس  پروردگارسٕندِس  حکمس  انتظار  کرنس  پٮ۪ٹھ  صبر،  توٚہۍ  مَہ  کٔرِو  اندیشہ  یِیتِس  کالس  یِمن  پٮ۪ٹھ  عذاب  نٲزل  سپدِ۔  یِیتِس  کالس  ما  واتناون  تِم  تۅہیہِ  کانٛہہ  تکلیفاہ،  تمہِ  نِشہِ  روٗزِو  توٚہۍ  بے  فکر  کیازِ  توٚہۍ  چھِو  اَسہِ  نظرن  تل،  سٲنِس  حفاظتس  تہٕ  رٲچھ  اندر۔  ہرگاہ  تۅہیہِ  تُہٕندِ  کفرُک  غم  دِلس  پٮ۪ٹھ  یِوان  آسہِ،  تمُیک  علاج  چھُ  کہ  مجالِسو  نِشہِ  وۅتھنہٕ  وِزِ  یا  نِندرِ  نِشہِ  بیدار  سپدنہٕ  نِشہِ  ٲسِو  توٚہۍ  پننِس  پروردگار  سُند  یاد  کران  تسبیح  و  تحمیدٕہ  سٍتۍ۔

Tahir:
  تہٕ  (اے  عظمت  والہِ  ٹاٹھہِ!  یہِٕنزو  کتھو  سٍتۍ  مَہ  گٔژِھو  دل  مَلوٗل)  تۆہۍ  تھٲوِو  پننِس  ربّ  سٕندِ  حکمہٕ  خٲطرٕ  صبر  جٲری  بے  شک  چِھو  تۆہۍ  (پۯتھ  وقتہٕ)  سانیٚن  أچھن  برونٛہہ  کنہِ  (روزان)  تہٕ  تۆہۍ  کٔرِو  پننِس  ربّ  سٕنٛز  حمد  سان  تسبیح  ییٚلہِ  تہِ  تۆہۍ  تھۆد  ؤتھِو۔ ﴿اگر  یمو  ظٲلمو  نظرٕ  چھےٚ  ڈاجمژٕ  پتہٕ  کیٚاہ  گو،  أسۍ  چِھنہ  توٚہیہِ  نِشہ  نظرٕ  ڈالانٕے  تہٕ  أسۍ  چِھو  پریٚتھ  وقتہٕ  تۅٚہی  مُدے  گنڈتھ  وُچھان  روزان۔﴾

Transliteration:
  Wa<b>i</b><u>s</u>bir li<u>h</u>ukmi rabbika fainnaka biaAAyunin<u>a</u> wasabbi<u>h</u> bi<u>h</u>amdi rabbika <u>h</u>eena taqoom<b>u</b>


Transliteration: Wamina allayli fasabbi<u>h</u>hu waidb<u>a</u>ra a<b>l</b>nnujoom<b>i</b>
Athar:
  رات  کِیُت  تہِ  ٲسِو  تٔمۍ  سٕنز  تسبیح  کران  تہٕ  تارک  ییٚلہِ  پھیران  چِھ  تمہِ  وقتہٕ  تہِ۔  ﴿مُراد  چُھ  فجر  نمازِ  ہُند  وقت﴾

Mirwaiz:
  بیٚیہِ  ٲسِو  رات  کِس  کُنہِ  حصس  منٛز  تہِ  تِہُنٛڈ  تسبیح  پران  مثلاً  خفتن  کہ  وقتہٕ،  بیٚیہِ  تارکن  ہٕندِ  لوسنہٕ  پتہٕ  تہِ  یعنی  صبح  نٮ۪ماز  ٲسِو  پران۔  غرض  پنُن  دِل  ٲسِو  خداے  سٕندِس  یادس  سٍتۍ  مشغول  تھاوان۔  ادٕہ  آسہِ  نہٕ  غمن  تہٕ  فکرن  ہُنٛد  غلبہ  روزان۔

Tahir:
  تہٕ  رٲژ  ہٕندیٚن  وقتن  منٛز  تہِ  کٔرِو  تٔمۍ  سٕنز  تسبیح  تہٕ  (رٲژ  ہٕندِس  پٔتِمِس  حِصس  منٛز  تہِ)  ییٚلہِ  تارک  چِھ  لوسان۔


Athar: تارکُک قسم ییٚلہِ سُہ لوٗس، ﴿یعنی ییٚلہِ ٲخری تارُک لوٗسِتھ روشن صُبح پھوٚل﴾
Transliteration: Wa<b>al</b>nnajmi i<u>tha</u> haw<u>a</u>
Mirwaiz:
  قَسم  چھُ  مےٚ  سِتارُک  ییٚلہِ  سُہ  لۅسان  چھُ،  (یِتھہٕ  پٲٹھۍ  ستارٕہ  چھُ  پننِس  سٲرِسٕے  مسافتس  اندر  طلوع  پٮ۪ٹھہٕ  غروبس  تانۍ  اورٕہ  یور  ڈلنہٕ  ورٲے  سیوٚدُے  پکان،  یِتھے  پٲٹھۍ  چھِ  آنحضرتؐ  پننِس  سٲرِسٕے  عمرِ  شریفس  ابتداء  پٮ۪ٹھہٕ  انتہاہس  تانۍ  گمرٲہی  و  ضلالت  نِشہِ  محفوظ۔  چنانچہ  یۅہے  چھُ  جوابِ  قَسم  یعنی  أتھۍ  کَتھہِ  پٮ۪ٹھ  چھُ  قَسم  ہاونہٕ  آمُت۔)

Tahir:
  قسم  چُھ  پۯزلہٕ  وُنہٕ  تارکُک  (یعنی  محمد  صلی  اللہ  علیہ  وسلمن  ہُنٛد)  ییٚلہِ  تِم  (أچھ  ٹٹوارس  منٛز  معراج  چہ  رٲژ  ہیٚور  کٔھسِتھ)  بۅن  ؤتھۍ۔


Transliteration: M<u>a</u> <u>d</u>alla <u>sah</u>ibukum wam<u>a</u> ghaw<u>a</u>
Athar:
  تُہُنٛد  رفیق  نہ  چھُ  ڈوٚلمُت  تہٕ  نہ  چھُ  باولہٕ  گوٚمُت،  ﴿رفیق  نِشہِ  چُھ  مُراد  رسول  اللہؐ،  تِکیازِ  تِم  ٲسۍ  نہٕ  کُفّارِ  مکن  خٲطرٕ  غیر  زان  کینٛہہ  بلکہ  زاے  تِمنٕے  منٛز  باگ  تہٕ  شُرۍ  پانہٕ  پٮ۪ٹھہٕ  سپٕدۍ  جوان  تہٕ  جوٲنی  پٮ۪ٹھہٕ  سپدۍ  اَڈوَرٕ۔  مطلب  چُھ  یہِ  زِ  رسول  اللہؐ  چُھوٗکھ  توٚہۍ  وارٕ  پٲٹھۍ  زانان۔  یہِ  کتھ  چھےٚ  روشن  صبحٕکۍ  پٲٹھۍ  نٔنۍ  زِ  تِم  چِھنہٕ  ڈٔلِمٕتۍ  تہٕ  نَہ  چِھ  باورٕ  گٔمٕتۍ  انسان﴾

Mirwaiz:
  یہِ  تُہُنٛد  پرٛتھ  وقتہٕ  سٍتۍ  تہٕ  برونٹھ  کنہِ  روزن  وول  پیغمبر،  یِہندیٚن  سارِنٕے  احوالن  تہٕ  افعالن  ہٕنز  تۅہیہِ  پورِ  خبر  چھےٚ،  نَہ  ڈٔلۍ  تِم  راہِ  راست  نِشہِ،  نَہ  کٔرٕکھ  ۂج  وَتھ  اختیار۔  (ضلال  گوٚو  سِیٔز  وَتھ  نہٕ  اتھہِ  یِنۍ۔  غوایت  گوٚو  سۅ  سِیٔز  وَتھ  ترٲوِتھ  بیٚیہِ  وَتہِ  پکُن۔)

Tahir:
  تۅہیہِ  (پننہِ)  صحبتہٕ  سٍتۍ  نوازن  وٲلِس  (رسول  صلی  اللہ  علیہ  وسلمس  یِمَو  تۆہۍ  پنٕنۍ  صحابی  بنٲوِو)  نَہ  گٔیہِ  (زانٛہہ)  وَتھ  مٔشِتھ  تہٕ  نَہ  ڈٔلۍ  (زانٛہہ)  وَتہِ۔


Athar: یہِ چھےٚ اکھ وحی یۅسہٕ تِمن پٮ۪ٹھ نٲزِل چھےٚ یِوان کرنہٕ۔
Tahir: تِہُنٛد ارشاد چُھ سراسر وَحی آسان یۅسہٕ تِمن کرنہٕ چھے٘ یِوان۔
Transliteration: In huwa ill<u>a</u> wa<u>h</u>yun yoo<u>ha</u>
Mirwaiz:
  تِہُنٛد  ارشاد  چھُ  خٲلص  وحی  آسان  یُس  تِمن  کُن  سۅزنہٕ  یِوان  چھُ  خداے  سٕندِ  طرفہٕ۔  (خواہ  سُہ  الفاظن  ہُنٛد  وحی  چھُ  یَتھ  قرآن  ونان  چھِ،  خواہ  صرف  معانیَن  ہُنٛد  وحی  چھُ  یتھ  سنت  ونان  چھِ،  اصلی  مقصد  چھُ  نفی  کرُن  تتھ  خیالس  یُس  کٲفر  ونان  ٲسۍ  کہ  نعوذ  باللہ  تِم  کیاہ  چھِ  خدایس  کُن  نسبت  کران  غلط  کتھن  تہِ  ہرگز  چھُنہٕ،  اَمہِ  پتہٕ  چھُ  اللہ  تعالیٰ  وحی  یُک  وٲسطہٕ  بیان  کران)


Athar: تس چھےٚ أکۍ زبردست قُوّت وٲلۍ تعلیم دِژمٕژ۔
Tahir: تِم نوٲزۍ سیٚٹھاہ قُوت وٲلۍ ربّن (براہِ راست مکمل) علمہٕ سٍتۍ۔
Transliteration: AAallamahu shadeedu alquw<u>a</u>
Mirwaiz:
  کہ  تِمن  چھُ  امہِ  وحی یِچ  تعلیم  کران  سُہ  مَلک  یعنی  جبریلِ  امینؑ  یُس  سٮ۪ٹھاہ  طاقت  وول  چھُ۔  (سُہ  طاقت  چھُن  نہٕ  حٲصل  کوٚرمُت  بلکہ)


Tahir: یُس حسنِ مُطلق چُھ، پتہٕ کۆر تٔمۍ (پننہِ) ظہورُک ارادٕہ۔
Transliteration: <u>Th</u>oo mirratin fa<b>i</b>staw<u>a</u>
Athar:
  یُس  سٮ۪ٹھاہ  صاحبِ  حکمت  چُھ  ﴿امہِ  نِشہِ  چُھنہٕ  مُراد  اللہ  تعالیٰ  بلکہ  چُھ  جبریلؑ  یِتھہٕ  پٲٹھۍ  زن  برونٛہہ  کُن  پے  چُھ  لگان﴾

Mirwaiz:
  بلکہ  چھُ  تس  سُہ  طاقت  ذٲتی  تہٕ  پیدٲیشی۔  (یِتھہٕ  پٲٹھۍ  أکِس  روایتس  اندر  پانہٕ  جبریلِ  امیننؑ  پننہِ  طاقتُک  بیان  کوٚرمُت  چھُ  کہ  مےٚ  چھےٚ  قومِ  لوط  چہِ  بستی  ژکہِ  تلہٕ  کھٲرِتھ  آسمانس  تانۍ  واتناومٕژ۔  آسمانس  قریب  واتنٲوِتھ  چھُمکھ  تَلُک  پٮ۪ٹھ  کوٚرمُت،  یوٗت  چھُ  سُہ  طاقت  وول۔  أمۍ  سٕے  طاقت  وٲلۍ  سٕندِ  ذریعہ  چھُ  یہِ  مقدس  کلام  تۅہیہِ  تانۍ  واتناونہٕ  آمُت۔  نعوذ  باللّٰہ  کٲنسہِ  شیطان  سٕندِ  ذریعہ  چھُنہٕ  واتناونہٕ  آمُت  تاکہ  تُہٕندِ،  کٲہن  آسنُک  آسِہے  احتمال  بلکہ  چھُ  ملٲیکن  ہٕندِس  سردار  سٕندِ  ذریعہ  واتناونہٕ  آمُت۔  ییٚمہِ  کتھہِ  ہُنٛد  تہِ  چھُنہٕ  احتمال  کہ  واتنوومُت  کیا  چھُ  مَلکنٕے  مگر  خبر  چھا  وَتہِ  ما  آسہِ  تَس  پٮ۪ٹھ  تصرف  کوٚرمُت  کٲنسہِ  شیطانن،  کیازِ  تَس  مَلکس  کوٚر  اللہ  تعالیٰ  ہَن  صفت  شدیدُ  القویٰ  سٍتۍ۔  اَمہِ  اندرٕہ  چھُ  مطلب  کہ  شیطان  سٕنز  مجالٕے  چُھنہٕ  کہ  سُہ  کیا  ہیٚکہِ  کُنہِ  قٕسمہٕ  تصرف  کٔرِتھ  أمِس  قوّت  وٲلِس  ملکس  پٮ۪ٹھ۔  وحی  یُک  سِلسلہٕ  ختم  سپدنہٕ  پتہٕ  چھُ  پانہٕ  اللہ  تعالیٰ ہَن  اَمہِ  قرآنِ  مجیدکہ  حفاظتُک،  امہِ  کہ  بِعینِہ  ادا  کرنُک  ذمہٕ  ہیوٚتمُت  تہٕ  وعدٕہ  کوٚرمُت  ﴿اِنّ  عَلینَا  جَمعَہ  وَ  قُراٰنَہ﴾  وۅنۍ  چھُ  بیاکھ  شُبَہ  کہ  أمِس  وحی  کِس  وٲسطس  مَلکس  سٍتۍ  چھا  تِمو  تٔہندِس  اصلی  صورتس  منٛز  ملاقات  کوٚرمُت۔  تَتھ  متعلق  چھُ  یِی  زِ  واقعی  یِتہِ  چھُ  لبنہٕ  آمُت۔  متعدد  دفعہ  چھُ  تِمو  جبریلِ  امینؑ  وُچھمُت  بیٚیِس  صورتس  منٛز۔)  مگر  فَستَویٰ  پَس  سپدیاو  سُہ  سیوٚد  اِستادٕہ۔  (اَکہِ  پِھرِ  چھُ  لبنہٕ  آمُت  کہ  اصلی  صورتس  منٛز  تہِ  آو  سُہ  تِمن  برونٹھ  کُن۔  دراں حالتیکہ)


Transliteration: Wahuwa bi<b>a</b>lofuqi alaAAl<u>a</u>
Athar:
  سُہ  گوٚو  برونٛہہ  کنہِ  کھڑا  ییٚلہِ  زَن  سُہ  بالٲئی  اُفقس  پٮ۪ٹھ  اوس،  ﴿اُفق  چُھ  مُراد  آسمانُک  سُہ  مشرقی  اند  یپٲرۍ  آفتاب  چُھ  کھسان  تہٕ  دۅہُک  گاش  چُھ  پٔھہلان۔  مُراد  چُھ  یہِ  زِ  گۅڈنِچہِ  پھِرِ  ییٚلہِ  نبی  صلی  اللہ  علیہ و سلمو  جبریلؑ  وُچھ،  تمہِ  وقتہٕ  ٲسۍ  تِم  آسمان  کہ  مشرقی  اَندٕکِنۍ  نٔنۍ  درٛامٕتۍ۔﴾

Mirwaiz:
  سُہ  اوس  آسمان  کیٚن  بلند  کِنارن  پٮ۪ٹھ۔  (آسمان  کیٚن  اُفقن  نزدیک  چھُنہٕ  چیز  صاف  بوزنہٕ  یِوان۔  وسطِ  آسمانس  کُن  نظر  دِنۍ  چھےٚ  باعثِ  تکلیف  سپدان،  اُفقِ  اعلیٰ  ہَس  پٮ۪ٹھ  وُچُھن  چھُ  آسان،  تمی  مۅکھہٕ  روٗد  جبریلِ  امینؑ  اُفقِ  اعلیٰ ہَس  سیٚدِ  سیوٚد۔  یہِ  گوٚو  تمی  دۅہ  ییٚمہِ  دۅہ  تِمو  خوٲہش  کٔر  جبریلِ  امینسؑ  نِشہِ  کہ  اے  جبریلؑ  مےٚ  ہاو  ژٕہ  پنٕنۍ  اصلی  صورت۔  چنانچہ  امامِ  ترمذی  سٕندِ  روایت  موجوب  آو  وعدٕہ  کرنہٕ  کہ  کوہِ  حِراہس  نکھہٕ  تل،  موضع  جیادس  منٛز  یِیہِ  تہِ  بَعمل۔  پَس  اوٚن  تشریف  نبی  کریموؐ  تَتھ  جایہِ،  تَتہِ  پٮ۪ٹھہٕ  وُچُھکھ  جبریلِ  امینؑ  مشرقی  اُفقن  پٮ۪ٹھ  شےٚ  ہَتھ  پَر  مٕژرٲوِتھ،  تِمے  ٲسۍ  وٲتِمٕتۍ  مغربی  اُفقن  تانۍ،  یہِ  وُچھِتھ  سپٕدۍ  نبی  کریمؐ  بے  ہوش  توپتہٕ  پے  زمینس  پٮ۪ٹھ۔  توپتہٕ  آو  جبریلِ  امینؑ  نکھہٕ  تل  انسٲنی  صورتس  اندر  تسکین  دِنہٕ  خٲطرٕ،  تَمِچ  ذکر  چھےٚ  اَمہِ  پتہٕ۔  الحٲصل  جبریلِ  امینؑ  آو  گۅڈٕہ  اُفقِ  اعلیٰ  ہَس  پٮ۪ٹھ  اصلی  صورتَس  منٛز  ییٚلہِ  تِم  بے  ہوش  سپٕدۍ  توپتہٕ  آو  سُہ  تِمن  نزدیک  انسٲنی  صورتس  منٛز۔  تِی  گوٚو)

Tahir:
  تہٕ  تِم  (محمد  صلی  اللہ  علیہ  وسلم)  ٲسۍ  (معراج  چہِ  رٲژ  عالمِ  مکاں  کِس)  سارِوٕے  کھوتہٕ  تھدِس  اندس  پیٚٹھ  (یعنی  عالم  خلق  کِس  انتہاہس  پیٚٹھ  ٲسۍ) 


Athar: پتہٕ آو نکھہٕ تہٕ سپُد پٮ۪ٹھہٕ کنہِ معلَّق۔
Mirwaiz: توپتہٕ آو جبریلِ امینؑ تِمن نکھہٕ تل، توپتہٕ بیٚیہِ زیادٕہ نکھہٕ تل۔
Transliteration: Thumma dan<u>a</u> fatadall<u>a</u>
Tahir:
  پتہٕ  سَپُد  سُہ  (ربّ  العزّت  پننِس  ٹٲٹھِس  محمد  صلی  اللہ  علیہ  وسلمس)  قریب  پتہٕ  سَپُد  بیٚیہِ  زیادٕہ  قریب ﴿ یہِ  معنی  چُھ  امام  بخاری  ین  حضرت  انس  رضی  اللہ  عنہُ  ہس  نِش  الجامع  الصحیح  ہس  منٛز  روایت  کوٚرمُت،  مزید  حضرت  عبداللہ  بن  عباس،  امام  حسن  بصری،  امام  جعفرالصادق،  محمد  بن  کعب  القرطبی  التابعی،  ضحاک  رضی  اللہ  عنہُم  تہٕ  کینٛژن  تفسیر  کیٚن  امامن  ہُند  قول  تہِ  چُھ  یوٚہے۔﴾


Transliteration: Fak<u>a</u>na q<u>a</u>ba qawsayni aw adn<u>a</u>
Athar:
  یوٚت  تام  زن  دۅن  کمانن  برابر،  یا  روٗد  امہِ  کھۅتہٕ  کم  دوٗریٚر۔  ﴿یعنی  آسمان  کہ  بالٲئی  مشرقی  اندٕکِنۍ  نوٚن  نیرنہٕ  پتہٕ  چِھ  جبریلؑ  رسول  اللہ  صلی  اللہ  علیہ و سلمن  کُن  پکُن  شروع  کران  یوٚت  تام  زن  برونٛہہ  پکان  پکان  تِم  حضور  صلی  اللہ  علیہ و سلمن  پیٚٹھۍ  کِنۍ  یِتھ  ہواہس  منٛز  معلَّق  سپٕدۍ،  پتہٕ  نمییہِ  تِم  صلی  اللہ  علیہ و سلمن  کُن  تہٕ  یوٗتاہ  سپٕدۍ  قریب  زِ  تِمن  تہٕ  حضور  صلی  اللہ  علیہ و سلمن  روٗد  صرف  دۅن  کمانن  برابر  یا  امہِ  کھۅتہٕ  کم  دوٗریٚر۔  چونکہ  تمام  کمانہٕ  چَھنہٕ  ہِشے  آسان  امہِ  موجوٗب  آو  دوٗرِرُک  اندازٕہ  وَننہٕ  خٲطرٕ  فرماونہٕ  زِ  دۅن  کمانن  برابر،  یا  روٗد  امہِ  کھۅتہٕ  کم  دوٗریٚر۔﴾

Mirwaiz:
  پَس  ٲس  تِمن  دۅن  منٛز  دۅن  کمانن  یٲژ  جاے،  بلکہ  تَمہِ  کھۅتہٕ  تہِ  کمٕے۔  (عربُک  عادت  اوس  کہ  ییٚلہِ  زٕہ  شخص  پانہٕ  وٲنۍ  کمالِ  اتحاد  و  اتفاق  خاطرٕ  سمکھان  ٲسۍ  تِم  ٲسۍ  پنٕنۍ  کمان  سٍتۍ  تُلان،  تِمن  کمانن  ہٕندۍ  تٲنتۍ  کٔرۍ  ٲسۍ  اَکھ  أکِس  سٍتۍ  مِلہٕ ناوان۔  یہِ  اوس  علامت  اتفاق  و  اتحادِ  صورِیُک۔  اَتھ  سٍتۍ  ہرگاہ  اتحادِ  روحٲنی  و  قلبی  تہِ  آسِہے  تیٚلہِ  اوس  یِوان  وَننہٕ  اَو  اَدنیٰ۔  ییٚتنَس  تہِ  آو  لفظِ  اَو  اَدنیٰ  ہُرراونہٕ  سٍتۍ  بیان  کرنہٕ  کہ  جبریلِ  امینسؑ  تہٕ  نبی  کریم  صلی  اللہ  علیہ و سلمس  درمیان  چھےٚ  روحٲنی  مناسبت  تہِ  یۅسہٕ  مدارِ  اعظم  چھےٚ  تِہندِ  پوٗرٕ  معرفتٕچ  تہٕ  زٲنۍ  ہٕنز۔  الغرض  جبریلِ  امینؑ  سٕندِ  نزدیک  یِنہٕ  سٍتۍ  سپُد  تِمن  اِفاقَہ  و  تسکین  حٲصل۔  توپتہٕ  اِفاقہٕ  سپدِتھ)

Tahir:
  پتہٕ  روٗد  (جلوہ  حق  تہٕ  عظمت  وٲلِس  ٹٲٹھِس  صلی  اللہ  علیہ  وسلمس  درمیان  صرف)  دۅن  کمانن  ہٕندِ  مقدارُک  دوٗریٚر  نَتہٕ  (گۆوانتہائے  قُربس  منٛز)  اَمہِ  کھوتہٕ  تہِ  کم۔


Athar: تمہِ پتہٕ واتنٲو تٔمۍ اللہ تعالیٰ سٕندِس بندس وحی یۅسہٕ تہِ واتناوٕنۍ ٲس۔
Transliteration: Faaw<u>ha</u> il<u>a</u> AAabdihi m<u>a</u> aw<u>ha</u>
Mirwaiz:
  پَس  سوٗز  اللہ  تعالیٰ  ہَن  أمۍسٕے  جبریلِ  امینؑ  سٕندِ  ذریعہ  پننِس  بندس  حضرت  محمدس  صلی  اللہ  علیہ و سلمس  پٮ۪ٹھ  سُہ  وحی  یُس  تٔمۍ  سوٗز۔  ییٚمہِ  وحی یُک  تعیُن  و  تخصیص  کرنہٕ  چُھنہٕ  آمُت۔  (ممکن  چھُ  أمۍسٕے  جبریلِ  امینؑ  سٕندِس  تعارفس  متعلق  آسہِ  کانٛہہ  وحی  یا  بیٚیہِ  کانٛہہ  وحِیَہ۔  اَمہِ  وقتہٕ  تہِ  وحی  نٲزل  سپدُن  یُس  خاص  جبریلِ  امینؑ  سٕندِ  تعارفُک  وقت  اوس  چھُ  غٲلباً  ییٚمہِ  اَمرٕ  خٲطرٕ  کہ  سُہ  سپدِ  تعارف  کِس  معاملس  اندر  زیادٕہ  مُمِد  و  معین۔  کیازِ  اَمہِ  ساعتُک  وحی  چھُ  جبریلِ  امینؑ  سٕندِ  اصلی  صورتس  منٛز  یِنہٕ  مۅکھہٕ  قطعی  و  یقینی  ییٚلہِ  اَمہِ  وقتُک  وحی  تہِ  صورتِ  بشریت  کِس  وحی یَس  سٍتۍ  برابر  یِیہِ۔  اَکی  شانُک  تہٕ  اَکی  حقیقتُک  لبنہٕ  یِیہِ،  یقین  سپدِ  تَمہِ  سٍتۍ  کٲمل  تہٕ  پۅختہٕ۔)

Tahir:
  پتہٕ  کٔر  (تَتھ  قرب  کس  تہ  وصال  کس  مقامس  پیٚٹھ)  تٔمۍ  (اللہ  تعالیٰ  ہن)  پننِس  (ٹٲٹھِس)  بندس  کُن  وحی  یۅسہٕ  (تہِ)  وحی  کٔرٕن۔


Tahir: (تِہِندۍ) دِلن زون نہٕ تَتھ خلاف یہِ (تِہٕنزو) چشمو وُچھ۔
Transliteration: M<u>a</u> ka<u>th</u>aba alfu<u>a</u>du m<u>a</u> ra<u>a</u>
Athar:
  نظرِ  یِکینژھاہ  وُچھ،  دِلن  رَلوو  نہٕ  تَتھ  اَپُز۔  ﴿یعنی  یہِ  مُشٲہدہ  یُس  دُہٕلۍ  گاشس  تہٕ  پوٗرٕ  بیدٲری  ہٕندِس  حالتس  منٛز  کُھلہٕ  أچَھو  محمد  صلی  اللہ  علیہ و سلمن  سپُد،  تتھ  پٮ۪ٹھ  ووٚن  نہٕ  تِہندۍ  دلِ  مُبارکن  زِ  یہِ  چُھ  نظرِ  ہُند  دۅکھہٕ،  یا  یہِ  زِ  کانٛہہ  جن  یا  شیطان  چھُ  مےٚ  اَتھہِ  یِوان  یا  مےٚ  برونٛہہ  کُن  کانٛہہ  خیٲلی  صورت  آمٕژ  تہٕ  بہٕ  چھُس  بیدٲری  منٛزٕے  کانٛہہ  خواب  وُچھان،  بلکہ  سمجُھ  تِہندۍ  دلِ  مُبارکن  ٹھیک  ٹھیک  تی  یہِ  تِہنزٕ  چسمانِ  مُبارک  وُچھان  آسہٕ۔  تِمن  صلی  اللہ  علیہ و سلمن  سپُد  نہٕ  اتھ  کتھہِ  منٛز  کانٛہہ  شک  زِ  درحقیقت  چِھ  یِم  جبریلؑ  تہٕ  یُس  پیغام  یِم  واتناوان  چِھ  سُہ  چُھ  واقعی  خُداے  سٕندِ  طرفہٕ  وحی﴾۔

Mirwaiz:
  غلطی  کٔر  نہٕ  نبی  کریم  صلی  اللہ  علیہ و سلمن  ہٕندۍ  دلِ  مبارکن  تَتھ  منز  یہِ  تِمو  چشمانِ  مُبارکو  سٍتۍ  وُچھ۔  (یعنی  جبریلِ  امینؑ  وُچھ  تِمو  أچھو  سٍتۍ  اندرۍ  دوپ  دلِ  مُبارکن  کہ  واقعی  میانہِ  چشمہٕ  یہِ  وُچھان  چھےٚ  سۅ  چھےٚ  حقیقت۔  تِم  چھِ  وُچھان  بے شک  جبریلِ  امینؑ  سٕے۔)


Athar: کیا وۅنۍ چِھوا توٚہۍ تِمن سٍتۍ تَتھ چیزس پٮ۪ٹھ ژُوان یَتھ تِم پننیو چشمو چِھ وُچھان؟
Tahir: کیا تۆہۍ چِھوا تِمن سٍتۍ تَتھ پیٚٹھ ژُوان یہِ تِمَو وُچھ۔
Transliteration: Afatum<u>a</u>roonahu AAal<u>a</u> m<u>a</u> yar<u>a</u>
Mirwaiz:
  اے  کٲفرو!  کیا  توٚہۍ  چھِوٕہ  أمِس  پیغمبرِ  برحقس  سٍتۍ  قضیہِ  لاگان  تتھ  چیزس  اندر  یُس  تِمو  پانہٕ  وُچھ  پننیو  چشمانہِ  مبارکو؟  (یہِ  جبریلِ  امینؑ  چھُنہٕ  تِمو  اکے  پِھرِ  وُچھمُت)


Athar: تہٕ اکہِ پھِرِ وُچھ تِمو بیٚیہِ سُہ،
Transliteration: Walaqad ra<u>a</u>hu nazlatan okhr<u>a</u>
Mirwaiz:
  تِمو  چھُ  وُچھمُت  جبریلِ  امینؑ  دوٚیِمہِ  پِھرِ  تہِ  اصلی  صورتس  منٛز۔  (وۅن  روٗد  نہٕ  کانٛہہ  اشکال  تہٕ  اعتراض۔)

Tahir:
  تہٕ  بے  شک  وُچھ  تِمَو  سُہ  (جلوہ  حق)  دۆیِمہِ  پھِرِ  (بیٚیہِ  تہٕ  تۆہۍ  چِھوا  اَکہِ  پھِرِ  وُچھنس  پیٚٹھ  ژُوان)۔ ﴿یم  معنی  چِھ  ابن  عباس،  ابوذرغفاری،  عکرمہ  التابعی،  حسن  بصری  التابعی،  محمد  بن  کعب  القرظی  التابعی،  کعب  الاحبارالتابعی،  امام  احمد  بن  حنبل  تہٕ  امام  ابوالحسن  اشعری  رضی  اللہ  عنہُم  تہٕ  باقی  امامن  ہٕندیٚن  قولن  پیٚٹھ۔﴾


Tahir: سِدرۃ المنتھی ہس نکھہٕ۔
Transliteration: AAinda sidrati almuntah<u>a</u>
Athar:
  سِدرَۃ  المُنتَھیٰ  ہَس  نِشہِ  وَسان۔  ﴿سِدرہ  چِھ  عربی  زبٲنۍ  منٛز  برٛییہِ  کُلِس  ونان  تہٕ  مُنتھیٰ  لفظُک  معنی  چُھ  ٲخری  اَند۔  سِدرۃ  المُنتھیٰ  لفظُک  لُغوی  معنی  چُھ  سُہ  برٛییہِ  کُل  یُس  ٲخری  یا  انتہٲئی  اَندس  پٮ۪ٹھ  چُھ۔  سانہِ  خٲطرٕ  چُھ  یہِ  زانُن  مُشکل  زِ  یَتھ  مٲدی  عالم  کِس  ٲخری  سرحدس  پٮ۪ٹھ  کِیُتھ  چُھ  سُہ  برٛییہِ  کُل  تہٕ  اَمِچ  حقیقی  نوعیت  تہٕ  کیفیت  کیا  چھےٚ،  یِم  چِھ  کائناتِ  خُداوندی  ہٕنٛدۍ  تِم  اَسرار،  یور  سون  فہم  تہٕ  ظۅن  وٲتِتھ  ہیٚکہِ  نہٕ۔  بہر  حال  چُھ  سُہ  کانٛہہ  تِیُتھے  چیز  ییٚمہِ  خٲطرٕ  اِنسٲنی  زبٲنۍ  ہٕندٮ۪ن  لفظن  منٛز  سِدرہ  کھۅتہٕ  منٲسب  لفظ  خُدایس  نزدیک  بیٚیہِ  کانٛہہ  اوس  نہٕ۔﴾

Mirwaiz:
  برٛیٚیہِ  کُلِس  نزدیک۔  (حدیث  شریفس  منٛز  چھُ  آمُت  کہ  سُہ  چھُ  اَکھ  بریٚیہِ  کُلَہ  سٔتمِس  آسمانس  پٮ۪ٹھ۔  عالمِ  بالا  پٮ۪ٹھہٕ  یِم  احکام  تہٕ  ارزاق  وغیرٕہ  سوزنہٕ  یِوان  چھِ،  تِم  چھِ  گۅڈٕ  واتان  أتھۍ  برٛیٚیہِ  کُلِس  نکھہٕ  تل،  تَتہِ  پٮ۪ٹھہٕ  چھِ  ملٲیِک  واتناوان  تِم  احکام  وغیرٕہ  زمینس  پٮ۪ٹھ۔  یِتھے  پٲٹھۍ  یورٕہ  بندن  ہٕنزٕ  عملہٕ  کھارنہٕ  یِوان،  تِمہٕ  تہِ  چھےٚ  واتناونہٕ  یِوان  أتھۍ  سِدرۃ  المنتہیٰ  ہَس  نکھہٕ  تل۔  توپتہٕ  چھِ  واتناونہٕ  یِوان  تِمہٕ  عملہٕ  تتہِ  پٮ۪ٹھہٕ  بَعالمِ  بالا۔  أتھۍ  سِدرۃ  المنتہیٰ  ہَس  تل  چھُ  جبریلِ  امین  سُند  مقام۔  روایاتو  سٍتۍ  چھُ  معلوم  سپدان  کہ  امہِ  سِدرۃ  المنتہیٰ  ہُک  مول  چھُ  شیٚمِس  آسمانس  اندر،  شاخ  تہٕ  لنجہِ  چھَس  سٔتمِس  آسمانس  پٮ۪ٹھ۔  یِتھہٕ  پٲٹھۍ  جنتہٕ  کیٚن  میٚوَن  متعلق  یہِ  کتھ  چھےٚ  کہ  تِمن  چُھ  دنیاکیٚن  میٚوَن  سٍتۍ  صرف  لفظی  اشتراک،  حقیقت  چھےٚ  سٮ۪ٹھاہ  مختلف،  جنتٕکۍ  میوٕہ  یِن  نہٕ  قیاس  کرنہٕ  دنیاکیٚن  میٚوَن  پٮ۪ٹھ۔  دنیاکیٚن  میٚوَن  چَھنہٕ  مناسبتٕے  کانٛہہ  تِمن  میٚوَن  سٍتۍ۔  یِتھے  پٲٹھۍ  چَھنہٕ  سِدرۃ  المنتہیٰ  ہٕچ  کیفیت  سۅ  یۅسہٕ  دنیاکیٚن  بریٚیہِ  کُلیٚن  ہٕنز  چھےٚ  بلکہ  چھےٚ  تِمن  منٛز  سۅ  فرق  یۅسہٕ  زمینس  تہٕ  سٔتمِس  آسمانس  منٛز  چھےٚ۔)


Athar: ییٚتہِ نکھے جنت الماویٰ چُھ۔
Tahir: تٔتھۍ نِشہِ چُھ جنت الماٰویٰ۔
Transliteration: AAindah<u>a</u> jannatu almaw<u>a</u>
Mirwaiz:
  أتھۍ  سِدرۃ  المنتہیٰ  ہَس  نکھہٕ  تل  چھِ  باایمان  تہٕ  نیک  بندن  ہٕندِ  روزنٕچ  جاے  یعنی  سُہ  جنت  یتھ  منٛز  باایمان  تہٕ  نیکو  کار  اُخروی  زندگی  بسر  کرن۔  (اَمہِ  اندرٕ  سپُد  معلوم  کہ  باایمانن  ہُنٛد  مقام  چھُ  جبریلِ  امینؑ  سٕندِس  مقامس  نکھہٕ  تل۔  الغرض  کہ  دوٚیِمہِ  پِھرِ  وُچھ  نبی  کریمنؐ  جبریلِ  امینؑ  سِدرۃ  المنتہیٰ  ہَس  نکھہٕ  تل۔  اَمہِ  پتہٕ  چھُ  یِوان  بیان  سُہ  وقت  ییٚمہِ  وقتہٕ  نبی  کریم  صلی  اللہ  علیہ و سلمن  جبریلِ  امینؑ  اصلی  صورتس  منٛز  وُچھ۔)


Athar: تمہِ وقتہٕ اوس سِدرہ ہس پٮ۪ٹھ وَلنہٕ یِوان یِکینژھاہ تہِ وَلنہٕ اوس یِوان۔
Transliteration: I<u>th</u> yaghsh<u>a</u> a<b>l</b>ssidrata m<u>a</u> yaghsh<u>a</u>
Mirwaiz:
  ییٚلہِ  سِدرۃ  المنتہیٰ  ووٚل  تِمو  چیزو  یِمو  سُہ  ووٚل،  (یعنی  اللہ  تعالیٰ  سٕندۍ  انوار  تہٕ  تجلیات  ٲسۍ  تتھ  پٮ۪ٹھ  ولنہٕ  آمٕتۍ۔  ملٲیکن  ہٕنز  کثرت  تہٕ  ہجوم  اوس  تیوٗت  کہ  پرٛتھ  پنہٕ  ؤتھرس  پٮ۪ٹھ  اوس  اَکھ  اَکھ  مَلکَہ  روٗزِتھ۔  أکِس  روایتس  منٛز  چھُ  آمُت  کہ  ملٲیکو  اوس  اللہ  تعالیٰ  ہَس  اجازت  ہیوٚتمُت  کہ  أسۍ  تہِ  وُچھہون  محبوبِ  خدا،  أسۍ  تہِ  کرہو  تِہنز  زیارت۔  اللہ  تعالیٰ  ہَن  دِیُت  تِمن  اجازت  تَمی  مۅکھہٕ  آے  تِم  سِدرۃ  المنتہیٰ  ہَس  پٮ۪ٹھ  سۅنہٕ  سٕندیٚن  پنہٕ  پونپریٚن  ہٕنزِ  شکلہِ۔  ابنِ  کثیرن  چھُ  حضرت  مجاہدس  نِشہِ  یِم  عبداللہ  ابن  عباس  سٕندۍ  خاص  شاگرد  ٲسۍ  ییٚمہِ  آیۂ  کریم  کِس  تفسیرس  منٛز  یِم  الفاظ  نقل  کٔرِمٕتۍ  ﴿کَانَ  اَغسَانُ  السِّدرَۃِ  لُؤلُؤاً  وَ  زَبَرجَداً﴾  یعنی  سِدرۃ  المنتہیٰ  اوس  تیوٗت  خوبصورت  تہٕ  خۅش  رنگ،  سُہ  وُچھنہٕ  سٍتۍ  اوس  دِل  وۅپھران۔  تمہِ  وقتہٕ  اوس  اَمہِ  کُلِیُک  رونق  تہٕ  حسن  و  جمال  تمہِ  قسمُک  کہ  کٲنسہِ  مخلوق  سُنٛد  طاقتٕے  چھُنہٕ  سُہ  کیا  کرِ  بیان  الفاظن  اندر۔  شاید  حضرت  صاحبُ  المعراجؐ  سُند  دیدارِ  خدا  چھُ  ییٚمی  آیۂ  کریم  کِس  اشارس  اندر  درج  آمُت  کرنہٕ۔  سِدرۃ  المنتہیٰ  بیٚیہِ  تمِکۍ  بے  انتہا  رونق  بیٚیہِ  بے  شمار  ملٲیکن  ہُنٛد  اجتماع  بیٚیہِ  جبریلِ  امینؑ  سٕنز  اصلی  شکل  و  صورت  وُچھِتھ)

Tahir:
  ییٚلہِ  نورِ  حقٕکۍ  تجلیّات  سِدرَۃ  (المنتہیٰ)  ہس  (تہِ)  وَلُتھ  ٲسۍ  کران  یِم  زن  (تَتھ  پیٚٹھ)  سایہِ  کٔرِتھ  ٲسۍ ﴿یہِ  معنی  تہٕ  چُھ  امام  حسن  بصری  رضی  اللہ  عنہُ  تہٕ  کینٛژن  امامن  ہٕندین  قولن  پیٚٹھ۔﴾


Athar: نظرِ نَہ گوٚو دُگوش تہٕ نَہ درٛایہِ حدٕ نیٚبر۔
Transliteration: M<u>a</u> z<u>a</u>gha alba<u>s</u>aru wam<u>a</u> <u>t</u>agh<u>a</u>
Mirwaiz:
  ڈوٚل  نہٕ  تِہُنٛد  نظرِ  مبارک  یعنی  پتھ  ژوٚل  نہٕ  تہِ  وُچھنہٕ  نِشہِ  ییٚمہِ  کہ  وُچھنُک  حکم  سپدُکھ،  نَہ  زیٹھیوو  تِہُنٛد  نظرِ  مبارک  تِم  چیز  وُچھنس  کُن  یِمن  چیزن  کُن  وُچھنُکھ  حکم  اوسُکھ  نہٕ  یعنی  مستقل  مزٲجی  سان  روٗدۍ  وُچھان۔  (تِہُنٛد  مزید  استقلال  بیان  کرنہٕ  خٲطرٕ  فرموو  اللہ  تعالیٰ  ہن)

Tahir:
  تِہٕنز  چشم  نہٕ  گٔیہِ  بیٚیہِ  کُنہِ  طرفس  کُن  مٲیل  تہٕ  نَہ  دۯایہِ  حدٕ  برونٛہہ  (یتھ  وُچُھن  اوس  تٔتھۍ  پیٚٹھ  روٗز  جٔمِتھ) 


Tahir: بے شک وُچھہِ تِمَو (معراج چہ رٲژ) پننِس ربّ سٕنزٕ بَجہِ نِشٲنِیہِ۔
Transliteration: Laqad ra<u>a</u> min <u>a</u>y<u>a</u>ti rabbihi alkubr<u>a</u>
Athar:
  تہٕ  تِمو  وُچھِہ  ربّ  سٕنز  بجہِ  بجہِ  نشٲنیہِ۔  ﴿یہِ  آیت  چھےٚ  امہِ  کتھہِ  ہٕنز  وضاحت  کران  زِ  حضور  صلی  اللہ  علیہ و سلمو  وُچھ  نہٕ  اللہ  تعالیٰ،  بلکہ  وُچھَکھ  تٔمۍ  سٕنزٕ  عظیم  الشّان  نِشٲنِیہِ،  تہٕ  چونکہ  سیاق  و  سباق  کہ  تعلق  سٍتۍ  اوس  یہِ  دوٚیم  مُلاقات  تہِ  تٔسۍ  ہستی  سٍتۍ  سپُدمُت  یَس  سٍتۍ  گۅڈنِیُک  ملاقات  سپُدمُت  اوس،  لہٰذا  پیٚیہِ  یہِ  مانُن  زِ  اُفقِ  اعلیٰ  ہس  پٮ۪ٹھ  یُس  تِمو  صلی  اللہ  علیہ و سلمو  گۅڈنِچہِ  پھِرِ  وُچھمُت  اوس  سُتہِ  اوس  نہٕ  اللہ  تعالیٰ،  تہٕ  دوٚیِمہِ  پھِرِ  یُس  سِدرۃ  المُنتھیٰ  ہس  نِشہِ  وُچُھکھ  سُتہِ  اوس  نہٕ  اللہ  تعالیٰ۔  اگر  حضور  صلی  اللہ  علیہ و سلمو  یِمو  موقعو  منٛزٕ  کُنہِ  موقعس  پٮ۪ٹھ  اللہ  جلّ  شانہ  وُچھمُت  آسِہے،  تیٚلہِ  ٲس  یہِ  تِیژ  بٔڈ  کتھ  زِ  یتھ  جایہِ  یِیہِ  ہے  ضرور  اَمِچ  ذکر  کرنہٕ۔﴾

Mirwaiz:
  بے  شک  وُچھ  تِمو  یعنی  نبی  کریمنؐ  پننِس  پروردگار  سٕندِ  قدرتٕکۍ  بٔڈۍ  بٔڈۍ  عجٲیبات۔  (معراج  شریف  کیٚن  حدیث  شریفن  منٛز  چھُ  آمُت  کہ  تِم  عجایبات  گٔے  حضراتِ  انبیاہَن  ہُند  ملاقات،  ارواحن  ہُند  ملاقات،  جنتُک  معاینہٕ،  جہنمُک  ملاحظہٕ  وغیرٕہ  وغیرٕہ۔  یِم  عجایبات  خداے  سٕے  چھِ  معلوم  کیا  کیا  ہوونَکھ،  مگر  تِم  سٲری  چیز  وُچھنس  اندر  اوس  شانِ  مَا  زَاغَ  البَصر  وَ  مَا  طغیٰ  قٲیِم۔  اے  کافرو!  مشرکو  حضرت  رسولِ  کریمؐ  سُنٛد  پیغمبرِ  برحق  آسُن،  صاحبِ  وحی  آسُن  سپُد  متعدد  عقلی  دلیلو  سٍتۍ  ثٲبت۔  تمی  وحی  موجوب  چھِ  تِم  توحیدُک  حکم  فرماوان  مگر  توٚہۍ  چھِو  تۅتہِ  پۅتلیٚن  ہٕنز  پرستش  کران۔)


Transliteration: Waman<u>a</u>ta a<b>l</b>thth<u>a</u>lithata alokhr<u>a</u>
Athar:
  تہٕ  ترییِم  اکھ  دیوی  منات  سٕندِس  حقیقتس  پٮ۪ٹھ  ہَنہ  غور  تہِ  کوٚرمُت؟  ﴿مطلب  چُھ  یہِ  زِ  یۅسہٕ  تعلیم  محمدؐ  تۅہیہِ  دِوان  چِھو،  تتھ  چِھو  توٚہۍ  لُکھ  گُمرٲہی  تہٕ  بدرٲہی  قرار  دِوان،  حالانکہ  عِلم  چُھ  تِمن  صلی  اللہ  علیہ و سلمن  اللہ  تعالیٰ  سٕندِ  طرفہٕ  دِنہٕ  یِوان  تہٕ  خُداین  چِھ  تِمن  چشمانِ  مُبارکَو  تِم  چیز  ہٲوِمٕتۍ  یِہٕنز  شہادت  تِم  تۅہیہِ  برونٛہہ  کنہِ  دِوان  چِھ۔  وۅنۍ  وُچھِتَو  پانے  زِ  یِمن  عقیدن  ہٕنزِ  پیروی  پٮ۪ٹھ  توٚہۍ  اِصرار  کران  پکان  چِھو  تِم  کتھ  حدس  تام  چِھ  غیر  معقول،  تہٕ  یِہندِس  مقابلس  منٛز  یُس  شخص  تۅہیہِ  سِیٔز  وَتھ  ونان  چُھو،  تٔمۍ  سٕنز  مُخالفت  کٔرِتھ  کَس  چِھو  ٲخر  توٚہۍ  نقصان  کران۔﴾

Mirwaiz:
  تہٕ  منات  سٕندِس  حالس  منز  تہِ  زانہہ  غور  کوٚرمُت؟  (تاکہ  تۅہیہِ  سپدِہے  معلوم  یِم  چَھا  قٲبلِ  پرستِش  کِنہٕ  نَہ۔  لات،  منات  تہٕ  عزیٰ  یِم  ٲسۍ  مشرکن  ہٕندیٚن  پۅتلیٚن  ہٕندۍ  ناو۔  لات  اوس  شہرِ  طایف  کیٚن  لوٗکن  ہُنٛد  بوٚڈ  پۅتُل۔  منات  اوس  قبیلۂ  اَوس  و  خزرجن  ہُند  بوٚڈ  پۅتُل۔  پٔتِم  تہٕ  تریٚیمہِ  درجُک  پۅتُل  اوس  مکۂ  شریفس  نِشہِ  دوٗر  مدینۂ  شریفس  متصل  اکھ  پۅتلَہ۔  عُزیٰ  ہَس  ٲسۍ  قریش  تہٕ  بیٚیہِ  بنی  کِنانہٕ  ہُمو  دۅشوے  کھۅتہٕ  بوٚڈ  پۅتُل  زانان  یُس  مکس  نزدیک  موضعِ  نخلس  منٛز  اوس۔  یاقوتِ  حموی  چھُ  ونان  معجم  البلدانس  منٛز  کہ  کٲفر  ٲسۍ  یِمن  پۅتلیٚن  خداے  سٕنزٕ  کورِ  ونان،  بیٚیہِ  ٲسۍ  بعضے  کٲفر  ملٲیکن  تہِ  خداے  سٕنزٕ  کورِ  زٲنِتھ  معبوٗد  زانان۔  اللہ  تعالیٰ  چھُ  فرماوان  کہ)

Tahir:
  تہٕ  سۅ  ترییِم  بیاکھ  اَکھ  (دیوی)  منات  تہِ  (وُچھوا  غورٕ  سان  تۅہیہِ  چھَو  تِمہٕ  اللہ  تعالیٰ  سٕنزٕ  کورِ  تھاوِمَژٕ  بنٲوِتھ؟) 


Tahir: (اے مشرکو!) کیا تُہٕندِ خٲطرٕ چھا نیٚچِوۍ تہٕ تس (اللہ تعالیٰ ہس) خٲطرٕ چھے٘ کورِ؟
Transliteration: Alakumu a<b>l</b><u>thth</u>akaru walahu alonth<u>a</u>
Athar:
  کیا  نیٚچِوۍ  چھا  تُہندِ  خٲطرٕ  تہٕ  کورِ  گٔیہِ  خُداے  سٕندِ  خٲطرٕ؟  ﴿یعنی  یِمہٕ  دیوی  دِژوکھ  تۅہیہِ  اللہ  ربّ  العالمین  سٕنزٕ  کورِ  قرار،  تہٕ  یہِ  بے  ہوٗدٕہ  عقیدٕہ  ایجاد  کرنہٕ  وِزِ  سُونچونا  تۅہیہِ  یِتہِ  زِ  پننہِ  خٲطرٕ  چِھو  توٚہۍ  کوٗر  زیٚنۍ  ذلّت  سمجھان،  تہٕ  یژھان  چِھو  زِ  اسہِ  گٔژھۍ  گوٚبرٕے  یٲتۍ  آسٕنۍ،  مگر  خُدایس  خٲطرٕ  چِھو  کورِ  تجویز  کران!﴾

Mirwaiz:
  کیا  تُہندِ  خٲطرٕ  گٔے  نیچوۍ  تہٕ  خداے  سٕندِ  خٲطرٕ  گٔیہِ  کورِ؟  (یعنی  یِمہٕ  کورِ  توٚہۍ  پننہِ  خٲطرٕ  ناپسند  کران  چھِو  تِمہٕ  گٔے  لاگنہِ  خدایس،  سُہ  چھُ  کورِ  تہٕ  گبر  آسنہٕ  نِشہِ  مُنزّہ  تہٕ  پاک۔)


Athar: یہِ گٔیہِ تیٚلہِ اَنہِ کَھلہِ بٲگرن!
Tahir: (اگر تُہُنٛد تصوُر صحیح چُھ) تیٚلہِ چھے٘ یہِ بٲگرن سیٚٹھاہ ناانصٲفی۔
Transliteration: Tilka i<u>th</u>an qismatun <u>d</u>eez<u>a</u>
Mirwaiz:
  یہِ  چھُ  بے  ربط  تہٕ  لغو  تقسیمَہ۔  (رُت  چیز  گوٚو  تۅہیہِ  پانس،  یچھ  تہٕ  خراب  چیز  گوٚو  نعوذ  باللہ  خدایس۔  یہِ  چھُ  بِنابر  عُرف  وَننہٕ  آمُت  وَرنہٕ  خدا  تعالیٰ  چھُ  اَولاد  آسنہٕ  نِشہِ  مُنزّہ  تہٕ  پاک،  نَہ  چھِ  تَس  نیچوِی  تہٕ  نَہ  چِھ  تس  کورے۔)


Athar:
  دراصل  چِھنہٕ  یِم  کِہِنۍ  مگر  بس  کینٛہہ  ناو،  یِم  تۅہیہِ  تہٕ  تُہٕندیو  مالیو  بُڈِ  بَبو  تھٲوِمٕتۍ  چِھ۔  خُداین  چَھنہٕ  یِہندِ  خٲطرٕ  کانٛہہ  سَنَد  کٔرمٕژ  نٲزِل۔  حقیقت  چھےٚ  یہِ  زِ  لُکھ  چِھ  صرف  وہم  و  گُمانٕچ  پیروی  کران  تہٕ  نفٕس  کیٚن  خوٲہشاتن  ہٕندۍ  مرید  چھِ  بنیمٕتۍ۔  حالانکہ  تِہندِس  ربّ  سٕندِ  طرفہٕ  چُھ  تِمن  نِشہِ  ہدایت  آمُت۔

Mirwaiz:
  یِمہٕ  معبودات  چھِنہٕ  مگر  ناوٕے  یٲتۍ  یِم  تۅہیہِ  تہٕ  تُہندیو  مالیو  تہٕ  بُڈِبَبو  پانے  ٹھہرٲوۍمٕتۍ  چھِو۔  اللہ  تعالیٰ  ہَن  چَھنہٕ  یِمن  ہٕندِ  معبود  آسنٕچ  کانٛہہ  دلیلَہ  نٲزل  کٔرمٕژ۔  بلکہ  چھِ  یِم  یِہندِس  معبود  آسنس  منٛز  صرف  بے  بنیاد  خیالن  تہٕ  نفسہٕ  چَن  خوٲہشن  ہٕنز  پیروی  کران۔  حالانکہ  تِمن  نِشہِ  چھُ  ووتمُت  تِہندِس  پروردگار  سٕندِ  طرفہٕ  تَس  پیغمبرِ  برحق  سٕندِ  وٲسطہٕ  یُس  پوٚز  فرماوٕوُن  تہٕ  خداے  سٕندِس  وحی یَس  پیروی  کروُن  چھُ  بوٚڈ  ہدایت۔  (یعنی  پننِس  دعویٰ  ہَس  پٮ۪ٹھ  چَھنہٕ  تِمن  کانٛہہ  دلیلَہ،  تتھ  بدل  یُس  دعویٰ  پیغمبرِ  خدا  کران  چھُ  سُہ  چِھ  بوزان  مگر  تۅتہِ  چھِنہٕ  مانان  تہٕ  تسلیم  کران۔  اَمہِ  پتہٕ  چھُ  اللہ  تعالیٰ  فرماوان  کہ  یِم  لوٗکھ  چَھا  سنا  یِمن  معبودانِ  بٲطلن  ہٕنز  عبادت  تہٕ  پرستش  کران  ییٚمہِ  خیالہٕ  کہ  تِم  کیا  کرن  تِمن  شفاعت  تہٕ  سفٲرش۔)

Tahir:
  مگر  (حقیقت  چھے٘  یہِ  زِ)  تِم  (پۅتٕلۍ)  چِھ  صرف  ناوٕے  ناو  یِم  تۅہیہِ  تہٕ  تُہٕندیٚو  مالیٚو  بُڈِ  ببو  تھٲوِمٕتۍ  چِھ۔  اللہ  تعالیٰ  ہن  کٔر  نہٕ  تِہِندِ  نسبتہٕ  کانٛہہ  دلیل  نٲزل،  تِم  لُکھ  چِھ  صرف  وہم  و  گمانٕچ  تہٕ  نفسٲنی  خواہشاتن  ہٕنز  پٲروی  کران  ییٚلہِ  زن  تِمن  نِشہِ  تِہِندِس  ربّ  سِندِ  طرفہٕ  ہدایت  آمُت  چُھ۔

Transliteration:
  In hiya ill<u>a</u> asm<u>a</u>on sammaytumooh<u>a</u> antum wa<u>a</u>b<u>a</u>okum m<u>a</u> anzala All<u>a</u>hu bih<u>a</u> min sul<u>ta</u>nin in yattabiAAoona ill<u>a</u> a<b>l</b><i><u>thth</u></i>anna wam<u>a</u> tahw<u>a</u> alanfusu walaqad j<u>a</u>ahum min rabbihimu alhud<u>a</u>


Mirwaiz: کیا انسانس بنیا تِی ییٚمُیک سُہ تمنا کرِ۔ (تہِ بنہِ نہٕ ہرگز، کیازِ)
Tahir: کیا انسان سٕندِ خٲطرٕ چھا سُہ (سورُے کینہہ) دستیاب ییٚمِیُک سُہ تمنا چُھ کران؟
Transliteration: Am lilins<u>a</u>ni m<u>a</u> tamann<u>a</u>
Athar:
  یِکینژھاہ  اِنسان  ییٚژِھہ  کیا  تٔمۍ  سٕندِ  خٲطرٕ  چھا  تی  حق؟  ﴿ییٚمہِ  آیتُک  بیاکھ  مطلب  ہیٚکہِ  یِتہِ  ٲسِتھ  زِ  کیا  انسانس  چھا  یہِ  حق  زِ  یَس  ییٚژِھہ  تس  بناوِ  معبوٗد؟  تہٕ  ترییم  مطلب  ہیٚکیس  یِتہِٕ  ٲسِتھ  زِ  انسان  سُند  سُہ  طمع  تہِ  ہیٚکیا  پوٗرٕ  سپدِتھ  یُس  سُہ  یِمن  معبوٗدن  نِشہِ  پنٕنۍ  مُراد  حٲصل  کرنہٕ  باپت  تھاوان  چُھ؟﴾


Athar: دُنیا تہٕ ٲخرتُک مٲلِک چُھ بس اللہ تعالیٰ۔
Tahir: بس چُھ ٲخرتُک تہٕ دنیاہُک مٲلک اللہ تعالیٰ ہٕے۔
Transliteration: Falill<u>a</u>hi al<u>a</u>khiratu wa<b>a</b>lool<u>a</u>
Mirwaiz:
  پرٛتھ  تمنا  چھُ  خداے  سٕندِسٕے  اختیارس  منٛز،  ٲخرتُک  تمنا  تہٕ  دنیاہُک  تمنا۔  پَس  یسٕندِ  حقہٕ  سُہ  ییٚژِھہ  تَس  کرِ  تُہَند  تمنا  پوٗرٕ۔  (یہِ  کتھ  چھےٚ  آمٕژ  بیان  کرنہٕ  کہ  اللہ  تعالیٰ  کرِنہٕ  تِہُنٛد  یہِ  بٲطل  تمنا  زانٛہہ  تہِ  پوٗرٕ،  تِم  معبودانِ  بٲطل  نَہ  ہیٚکن  دنیاہس  اندر  تِمن  شفاعت  کٔرِتھ،  حاجت  کڑنس  منٛز  نہ  ہیٚکنکھ  ٲخرتس  اندر  شفاعت  کٔرِتھ  نجات  دِنس  اندر۔  یِم  پۅتٕلۍ  تہٕ  بے  جان  چیز  کیا  ہیٚکن  شفاعت  کٔرِتھ،  تِمن  منٛز  چھَنہٕ  تمِچ  اہلیت  تہٕ  قٲبلیتٕے۔  تتھ  دربارس  منٛز  یِم  لوٗکھ  اہل  تہٕ  قٲبل  تہِ  چھِ  تِم  تہِ  ہیٚکن  نہٕ  بے  اجازت  کینٛہہ  کرنُک  جُرات  کٔرِتھ۔  چنانچہ)


Athar:
  آسمانن  منٛز  کٲتیاہ  فرشتہ  چھِ  موجود،  تِہُند  شفاعت  ہیٚکہِ  نہٕ  رژھ  تہِ  بکار  یِتھ،  یوٚت  تام  نہٕ  اللہ  تعالیٰ  کانٛسہِ  تِتھِس  شخصہٕ  سٕندِس  حقس  منٛز  تمِیُک  اجازت  دِیہِ  ییٚمہِ  سٕندِ  خٲطرٕ  سُہ  کانٛہہ  عرضِ  داشت  بوزُن  ییٚژِھہ  تہٕ  تتھ  کرِ  پسند۔

Mirwaiz:
  واریَہ  ملٲیِک  چھِ  موجود  آسمانن  اندر۔  تِہُنٛد  شان  تھوٚد  آسنہٕ  کہ  باوجود  یِیہِ  نہٕ  تِہنٛز  شفاعت  بکار  کُنہِ  چیزٕہ  خٲطرٕ  مگر  خداے  سٕندِ  اجازتہٕ  پتہٕ  یَس  سُہ  یژِھہ  تہٕ  تَس  بیٚیہِ  یَس  سُہ  شفاعت  کرنہٕ  خٲطرٕ  رٲضی  آسہِ۔

Tahir:
  تہٕ  آسمانن  منٛز  کٲتیاوَے  فرشتہٕ  چِھ  (زِ  کٲفر  تہٕ  مشرک  چِھ  تِہٕنز  عبادت  کران  تہٕ  تِمن  نِشہِ  چھَکھ  شفاعتٕچ  اُمید)  یہُِنٛد  شفاعت  کُنہِ  لگہِ  نہٕ  بکار  مگر  اَمہِ  پتہٕ  زِ  اللہ  تعالیٰ  یس  یژھان  چُھ  تہٕ  خۅش  چُھس  کران  تس  خٲطرٕ  چُھ  اجازت  کران  (جٲری)۔

Transliteration:
  Wakam min malakin fee a<b>l</b>ssam<u>a</u>w<u>a</u>ti l<u>a</u> tughnee shaf<u>a</u>AAatuhum shayan ill<u>a</u> min baAAdi an ya<u>th</u>ana All<u>a</u>hu liman yash<u>a</u>o wayar<u>da</u>


Athar: مگر یِم لُکھ ٲخرتس چِھنہٕ مانان، تِم چِھ فرشتن دیوی یَن ہٕنٛدۍ ناو کران۔
Tahir: بے شک یِمن لُکن ٲخرتس پیٚٹھ ایمان چُھنہٕ تِم چِھ فرشتن تھاوان زنانن ہٕندۍ ناو۔
Mirwaiz:
  بے  شک  یِمن  لوٗکن  ٲخرتٕچ  تہٕ  قیامتٕچ  پَژھ  چھَنہٕ  بلکہ  تتھ  انکار  کرنہٕ  سببہٕ  چھِ  تِم  سزا  تہٕ  باز  پُرسہٕ  نِشہِ  بے  فکر  سپدِتھ  سٮ۪ٹھاہ  گستاخانہٕ  کتھہٕ  کران،  چنانچہ  دپان  چھِ  ملٲیکن  کہ  تِمہٕ  چھےٚ  زنانہٕ  خداے  سٕنزٕ  کورِ  ﴿نعوذ  باللہ﴾  یہِ  چِھ  تِہٕنز  محض  جہالت،  ملٲیکن  کیا  سنا  تعلق  چھُ  مرد  یا  زنانہٕ  آسنس  سٍتۍ۔  خدایس  اولاد  آسنس  سٍتۍ  کیا  تعلق  چھُ  تِمن۔

Transliteration:
  Inna alla<u>th</u>eena l<u>a</u> yuminoona bi<b>a</b>l<u>a</u>khirati layusammoona almal<u>a</u>ikata tasmiyata alonth<u>a</u>


Athar:
  حالانکہ  امہِ  معاملُک  کانٛہہ  علم  چُھنہٕ  تِمن  حٲصل،  تِم  چِھ  محض  گُمانٕچ  پیروی  کران۔  تہٕ  گُمان  ہیٚکہِ  نہٕ  حق  چہِ  جایہِ  رژھ  تہِ  کٲم  دِتھ۔

Mirwaiz:
  حالانکہ  تِمن  نِشہِ  چَھنہٕ  اَتھ  پٮ۪ٹھ  کانٛہہ  دلیلَہ،  تِم  چھِنہٕ  پیروی  کران  مگر  بے  اصل  خیالاتن۔  بے  شک  بے  اصل  خیالات  چھِنہٕ  پٔزِس  مقابلہٕ  کانٛہہ  فٲیدٕہ  بخشان۔  (ییٚلہِ  یُہُند  عِناد  ثٲبت  سپُد  مُعانِدس  نِشہِ،  قبولِ  حقٕچ  امید  چھےٚ  بے  کار۔)

Tahir:
  تہٕ  تِمن  چُھنہٕ  اَمِیُک  کِہِنۍ  تہِ  علم،  تِم  چِھ  صرف  گمانس  پکان  پتہٕ  پتہٕ،  تہٕ  بے  شک  چُھنہٕ  یقین  کِس  مقابلس  منٛز  گمان  کہنٛی  تہ  وُقعت  تھاوان۔

Transliteration:
  Wam<u>a</u> lahum bihi min AAilmin in yattabiAAoona ill<u>a</u> a<b>l</b><i><u>thth</u></i>anna wainna a<b>l</b><i><u>thth</u></i>anna l<u>a</u> yughnee mina al<u>h</u>aqqi shay<u>a</u><b>n</b>


Athar:
  لہٰذا،  اے  نبیؐ،  ترٲوِیوٗن  سُہ  شخص  تٔمۍ  سٕندِس  حالس  پٮ۪ٹھ،  یُس  سانہِ  ذکرِ  نِشہِ  بُتھ  چُھ  پھِران،  تہٕ  یَس  دُنیاچہِ  زندگی  ورٲے  کِہِنۍ  بکار  چُھنہٕ۔

Mirwaiz:
  پَس  پِھرِو  توٚہۍ  پنُن  توجہ  تَس  شخصس  نِشہِ  ییٚمۍ  بُتھ  پِھیُر  سانہِ  وعظ  و  نصیحت  نِشہِ،  یَس  نہٕ  کانٛہہ  خیالَہ  چھُ  دنیا  چہِ  زندگی  ورٲے  ییٚمہِ  وجہ  تَس  ٲخرتٕچ  پژھے  چَھنہٕ،  ٲخرت  کہ  سزا  و  عذاب  نِشہِ  چُھ  بے  فکر۔

Tahir:
  لہٰذا  ڈٲلِو  تۆہۍ  پَنُن  توجہ  تس  نِشہِ  یُس  سانہِ  ذکرِ  نِشہِ  بُتھ  چُھ  پھِران  تہٕ  بیٚیہِ  چُھس  نہٕ  دنیٲوی  زندگی  وَرٲے  کانٛہہ  مقصد۔

Transliteration:
  FaaAAri<u>d</u> AAan man tawall<u>a</u> AAan <u>th</u>ikrin<u>a</u> walam yurid ill<u>a</u> al<u>h</u>ay<u>a</u>ta a<b>l</b>dduny<u>a</u>


Athar:
  یِمن  لُکن  ہُند  مبلغ  علم  چُھ  بس  یی  کینژھاہ۔  ﴿یہِ  چُھ  جملہ  مُعترضہ  یُس  کلامُک  سلسلہ  منٛز  باگ  پُھٹرٲوِتھ  پٔتِمہِ  کتھہِ  ہٕنزِ  تشریح  ہٕندِ  طور  ارشاد  چُھ  فرماونہٕ  آمُت۔﴾  یہِ  کتھ  چُھ  تُہُند  ربّےٕ  زیادہ  زانان  زِ  تٔمۍ  سٕنزِ  وَتہِ  نِشہِ  کُس  چُھ  ڈوٚلمُت،  تہٕ  کُس  چُھ  سیٚزِ  وَتہِ  پٮ۪ٹھ۔

Mirwaiz:
  تِہندِ  علمُک  تہٕ  فہمُک  نہایت  چھُ  یۅہے  دنیاہٕے  یوت  بیٚیہِ  نہٕ  کینٛہہ۔  ییٚلہِ  یِہندِ  فہم  و  دانشہِ  ہُنٛد  حال  یہِ  چھُ  لہٰذا  مَہ  بٔرِو  توٚہۍ  تِہنز  کانٛہہ  فکرَہ،  تِہُنٛد  معاملہٕ  پُشرٲوِو  توٚہۍ  خدایس۔  بے  شک  تُہُنٛد  پروردگارٕے  چھُ  یہِ  زانہٕ  وُن  کہ  کُس  چھُ  تُہنزِ  وتہِ  نِشہِ  ڈولمُت۔  سُے  چھُ  یہِ  زانہٕ وُن  تس  ییٚمۍ  وَتھ  لٔب  راہِ  راستس  کُن۔  اَمی  سٍتۍ  سپُد  ثٲبت  تُہُنٛد  کمالِ  علم۔

Tahir:
  تِمن  لُکن  ہٕندِ  علمہ  کہ  واتنیٚارُک  چُھ  یۅہے  حد،  بے  شک  چُھ  تُہُنٛد  ربّ  تس  شخصس  (تہِ)  وارٕ  پٲٹھۍ  زانان  یُس  تٔمۍ  سٕنزِ  وَتہِ  نِشہِ  ڈۆلمُت  چُھ  تہٕ  تس  شخصس  تہِ  چُھ  زانان  ییٚمۍ  ہدایت  لۆبمُت  چُھ۔

Transliteration:
  <u>Tha</u>lika mablaghuhum mina alAAilmi inna rabbaka huwa aAAlamu biman <u>d</u>alla AAan sabeelihi wahuwa aAAlamu bimani ihtad<u>a</u>


Athar:
  تہٕ  زمین  و  آسمانن  ہٕندِ  پرٛتھ  چیزُک  مالک  چُھ  بس  اللہ  تعالیٰ۔  تاکہ  اللہ  تعالیٰ  دِیہِ  بُرٲئی  کرن  والیٚن  تِہنزِ  عملہِ  ہُند  بدلہٕ  ﴿ییٚتہِ  پٮ۪ٹھہٕ  چُھ  بیٚیہِ  سُے  کلامُک  سلسلہٕ  شروع  گژھان  یُس  ہیٚرِ  پٮ۪ٹھہٕ  چلان  اوس۔  گویا  جملہ  مُعترضہ  ترٲوِتھ  چُھ  کلامُک  سلسلہٕ  یِتھہٕ  پٲٹھۍ:  یہِ  ترٲوِیوٗن  تٔمۍ  سٕندِس  حالس  پٮ۪ٹھ  تاکہ  اللہ  تعالیٰ  دِیہِ  بُرٲئی  کرن  والیٚن  تِہنزِ  عملہِ  ہُند  بدلہٕ۔﴾  تہٕ  تِمن  لُکن  تہِ  دِیہِ  رُت  جزا  یِمو  نیک  رٔوِیہِ  وَرتوومُت  چُھ۔

Mirwaiz:
  بیٚیہِ  چھُ  خداے  سٕندِسٕے  اختیارس  منٛز  تہِ  سورُے  یہِ  آسمانن  اندر  تہٕ  زمینن  اندر  چھُ۔  (اَمہِ  سٍتۍ  سپٕز  تٔمۍ  سنز  کمالِ  قدرت  ثٲبت۔  وۅنۍ  ییٚلہِ  سُے  چھُ  صاحبِ  کمالِ  علم  تہٕ  صاحبِ  کمالِ  قدرت  تہٕ  تٔمۍ  سٕندیٚن  احکامن  تعمیل  و  عدمِ  تعمیل  کہ  اعتبارٕہ  سپٕدۍ  مکلفینن  اندر  زٕہ  قٕسم،  أڈۍ  گٔے  ضال  تہٕ  گمرٲہی،  أڈۍ  گٔے  مہتدی  تہٕ  ہدایت  یاب۔)  یُتھ  سُہ  یچھ  کامہِ  کروُنیٚن  عوض  تہٕ  بدلہٕ  دِیہِ  تمُیک  یہِ  تمَو  کوٚر،  بیٚیہِ  یتھ  سُہ  بدلہٕ  تہٕ  عوض  دِیہِ  تِمن  یِمو  رٕژٕ  کامہِ  کرِ  رٕژِ  موٚزوٗرِ  تہٕ  جزا  سٍتۍ۔  (لہٰذا  چھُ  تُہَنٛد  یہِ  شان  منگان  کہ  تٔسۍ  گژِھہ  سورُے  منگن  تہٕ  پُشراوُن۔)

Tahir:
  تہٕ  اللہ  تعالیٰ  سٕے  خٲطرٕ  چُھ  یِکینٛژھاہ  آسمانن  تہٕ  یِکینٛژھاہ  زمینس  منٛز  چُھ  تاکہ  یِمَو  لُکو  بُرایِیہِ  کرِ  تِمن  دِیہِ  تِہٕنزن  عملن  ہُنٛد  بدلہٕ  تہٕ  یِمَو  لُکو  نیکی  کرِ  تِمن  کرِ  رُت  اجرعطا۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i liyajziya alla<u>th</u>eena as<u>a</u>oo bim<u>a</u> AAamiloo wayajziya alla<u>th</u>eena a<u>h</u>sanoo bi<b>a</b>l<u>h</u>usn<u>a</u>


Athar:
  یِم  بڑیو  بڑیو  گناہو  تہٕ  ٹاکارٕ  وُچاپہٕ  کامیو  نِشہِ  پرہیز  چِھ  کران،  اِلّا  یہِ  زِ  کینٛہہ  قصور  گژِھہ  تِمن  سرزد۔  بے  شک  چُھ  تُہندِس  ربّ  سٕندِ  مغفرتُک  دامن  وسیع۔  سُہ  چُھو  تۅہیہِ  تمہِ  وقتہٕ  پٮ۪ٹھہٕ  خوٗب  زانان  ییٚلہِ  تٔمۍ  زمینہٕ  نِشہِ  پٲدٕ  کٔرِنَو،  تہٕ  ییٚلہِ  توٚہۍ  پننیٚن  ماجن  ہٕنزن  یٔڈن  منٛز  جنین  ﴿یعنی  خامٕے﴾  ٲسِو۔  لہٰذا  مَہ  کٔرِو  پننہِ  نفس  چہِ  پٲکی  ہٕندۍ  دعویٰ،  سُے  چُھ  بہتر  زانان  زِ  پٔزِ  پٲٹھۍ  کُس  چُھ  متقی؟

Mirwaiz:
  تِم  لوٗکھ  گٔے  تِمے  یِم  بڈیٚو  گناہو  یعنی  گناہِ  کبیرو  نِشہِ  بیٚیہِ  بے  حیٲئی  ہٕںزو  کتھو  نِشہِ  پتھ  چھِ  روزان  مگرے  تِہند  کِنۍ  لۅکٕٹۍ  لۅکٕٹۍ  گناہ  آمٕتۍ  آسن۔  بے  شک  تہندِس  پروردگار  سُنٛد  مغفرت  چھُ  سٮ۪ٹھاہ  وسیع،  سُہ  کرِ  تِمن  گناہن  مغفرت۔  سُہ  زانہِ  پوٗرِ  تۅہیہِ  تہٕ  تُہندیٚن  حالاتن  تَتہِ  پٮ۪ٹھہٕ  ییٚتہِ  پٮ۪ٹھہٕ  توٚہۍ  یعنی  تُہُند  جدِ  بزرگوار  آدمؑ  میٚژِہ  پٲدٕہ  کوٚرُن۔  تِہندِس  ضمنس  اندر  چھِو  توٚہۍ  میٚژِ  نِشی  پٲدٕہ  سپٕدۍمٕتۍ۔  بیٚیہِ  چھُ  سُے  تۅہیہِ  خوب  زانان  ییٚلہِ  توٚہۍ  ماجن  ہٕنزن  یٔڈن  منٛز  بچہِ  ٲسِو۔  یِمن  دۅشوُنۍ  حالن  اندر  چَھو  نہٕ  تۅہیہِ  پننہِ  پانٕچ  کینٛہہ  خبر۔  اَسہِ  چُھ  تُہندیٚن  یِمن  دۅشوٕنی  وقتن  ہُنٛد  حال  پوٗرٕ  معلوم،  وُنۍ  کینس  تہِ  تُہُنٛد  پنُن  حال  نَہ  زانُن،  سون  تُہُند  حال  پوٗرٕ  زانُن۔  یہِ  عجیب  کتھ  چَھنہٕ  بلکہ  چھےٚ  حقیقت  یہِ،  ییٚلہِ  کتھ  یٔہے  چھےٚ،  پس  مَہ  ٲسِو  پنٕنۍ  پان  مُقدس  تہٕ  قابلِ  تعریف  زٲنِتھ  پانے  پنٕنۍ  تعریف  کران۔  پروردگارے  زانہِ  پوٗرٕ  پٲٹھۍ  تِمن  یِم  متقی  تہٕ  پرہیزگار  چھِ،  تس  چھِ  خبر  کُس  شخص  چھُ  حقیقتاً  متقی  تہٕ  کُس  چھُنہٕ،  اَدٕہ  ٲسِتن  تِمن  دۅشوُنۍ  نِشہِ  افعالِ  تقویٰ  ظٲہر  سپدان۔

Tahir:
  یِم  لُکھ  لۅکٹیٚو  گناہو  (تہٕ  لغزشو)  وَرٲے  بڈیٚو  گناہو  تہٕ  بے  حیٲیی  ہٕنزو  کامیٚو  نِشہِ  پرہیز  چِھ  کران،  بے  شک  چُھ  تُہُنٛد  ربّ  مغفرتٕچ  سیٚٹھاہ  گنجٲیِش  تھاوان،سُہ  چُھو  تۅہیہِ  وارٕ  پٲٹھۍ  زانان  ییٚلہِ  تٔمۍ  تُہٕنزِ  زندگی  ہُنٛد  ابتدا  تہٕ  نشونما  زمین  (یعنی  میٚژِ)  نِشہِ  کۆرمُت  اوس  تہٕ  ییٚلہِ  تۆہۍ  پننیٚن  ماجن  ہٕندِین  شکمن  منٛز  جنین  ہنٛدس  (یعنی  حمل  کِس)  صورتس  منٛز  ٲسۍوٕ،  لہٰذا  مَہ  ٲسِو  تۆہۍ  پننِس  پانس  سیٚٹھاہ  پاک  تہٕ  صاف  ونان،  سُہ  چُھ  وارٕ  پٲٹھۍ  زانان  زِ  (اصلی)  پرہیزگار  کُس  چُھ۔

Transliteration:
  Alla<u>th</u>eena yajtaniboona kab<u>a</u>ira alithmi wa<b>a</b>lfaw<u>ah</u>isha ill<u>a</u> allamama inna rabbaka w<u>a</u>siAAu almaghfirati huwa aAAlamu bikum i<u>th</u> anshaakum mina alar<u>d</u>i wai<u>th</u> antum ajinnatun fee bu<u>t</u>ooni ommah<u>a</u>tikum fal<u>a</u> tuzakkoo anfusakum huwa aAAlamu bimani ittaq<u>a</u>


Athar: اے نبیؐ، پتہٕ وُچھوٗنہٕ تۅہیہِ سُہ شخص تہِ یُس خُداے سٕنزِ وَتہِ نِشہِ پھیوٗر،
Tahir: کیا تۅہیہِ وُچھوٕ سُہ شخص ییٚمۍ (حق نِشہِ) بُتھ پھِیُر؟
Transliteration: Afaraayta alla<u>th</u>ee tawall<u>a</u>
Mirwaiz:
  تۅہیہِ  بوٗزوٕ  اوٚت  تانۍ  نیک  لوٗکن  ہٕنٛدۍ  صفت،  وۅنۍ  بوٗزِو  تِمن  بدل  بیٚین  لوٗکن  ہُنٛد  حال۔  کیا  تۅہیہِ  وُچھوٗنہٕ  یا  رسول  اللہؐ  سُہ  شخص  ییٚمۍ  دینِ  حق  نِشہِ  روگردٲنی  کٔر  تہٕ  بُتھ  پِھیُر۔


Tahir: تہٕ تٔمۍ دِیُت (حق چہ وَتہِ منٛز) کم کینٛژھاہ (مال) تہٕ (پتہٕ) رۆٹُن (اَتھہٕ) پتھ۔
Transliteration: WaaAA<u>ta</u> qaleelan waakd<u>a</u>
Athar:
  تہٕ  کم  کینژھاہ  دِتھ  رُکیاو؟  ﴿اشارٕہ  چُھ  ولید  بن  مُغیرہ  ہس  کُن  یُس  قریش  سردارو  منٛزٕ  اکھ  بوٚڈ  سردار  اوس۔  یہِ  شخص  اوس  گۅڈٕ  رسول  اللہ  صلی  اللہ  علیہ و سلمن  ہٕنز  دعوت  قبول  کرنس  پٮ۪ٹھ  آمادٕہ  گوٚمُت۔  مگر  ییٚلہِ  أمۍ  سٕندِس  أکِس  مُشرک  دوستس  پے  لوٚگ  زِ  یہِ  چُھ  مُسلمان  بنُن  یژھان،  تٔمۍ  ووٚن  أمِس  زِ  ژٕ  مَہ  تراو  پنُن  آبٲئی  دین،  اگر  ژےٚ  ٲخرت  کہ  عذابُک  خطرٕہ  چھی  تیٚلہِ  دِ  مےٚ  یوٗتاہ  رقم،  بہٕ  چُھسے  ذمہٕ  دٲری  رٹان  زِ  چانہِ  بدلہٕ  رَٹہٕ  بہٕ  تَتہِ  عذاب۔  ولید  چُھ  یہِ  کتھ  مانان  تہٕ  خُداے  سٕنزِ  وَتہِ  پٮ۪ٹھ  یِوان  یِوان  چُھ  امہِ  نِشہِ  ڈلان،  مگر  یُس  رقم  تس  پننِس  مُشرک  دوستس  دِیُن  اوس،  سُہ  دُیتنَس  کمٕے  تہٕ  باقی  روٚٹُن  پتھ﴾

Mirwaiz:
  بیٚیہِ  ییٚمۍ  وعدٕہ  کٔرِتھ  کم  کینٛہہ  مال  دِیُت  بیٚیہِ  لوٚڈُن  اَتھ  پٮ۪ٹھ۔  (امامِ  مجاہد  وغیرٕہ  چھِ  فرماوان  کہ  یِم  آیات  چھِ  نٲزل  سپٕدۍمٕتۍ  ولید  ابن  مغیرس  متعلق۔  تٔمِس  پٮ۪ٹھ  سپزوو  نبی  کریمؐ  سٕندِ  وعظ  و  نصیحتُک  اثر،  سُہ  سپزوو  مٲیل  ایمان  اننس  کُن،  أکۍ  کٲفرن  ووٚن  تس  یہِ  مہٕ  کر  ژٕہ،  چٲنۍ  سٲری  گناہ  تُلہٕ  بہٕ  پانس  پٮ۪ٹھ،  چانہِ  حقہٕ  یُس  سزا  تجویز  سپُد  تتھ  دِمہٕ  بہٕ  پنُن  پان  بشرطیکہِ  ژٕہ  دِکھ  مےٚ  یوت  مال،  تٔمۍ  کوٚرُس  اقرار،  یُس  رقم  مقرر  آو  کرنہٕ  تَمہٕ  منٛزٕ  دِیُتنس  اَکھ  قٕسطَہ،  بیٚیہِ  کوٚرنس  باقی  رقم  دِنہٕ  نِشہِ  انکار۔)


Athar: کیا تس نِشہِ چھا علمِ غیب زِ سُہ چُھ حقیقتس وُچھان؟
Tahir: کیا تس نِشہِ چھا علمِ غیب زِ سُہ چُھ وُچھان؟
Transliteration: aAAindahu AAilmu alghaybi fahuwa yar<u>a</u>
Mirwaiz:
  کیا  تس  شخصس  نِشہِ  چَھا  علمِ  غیب  تتھ  کیا  چھُ  سُہ  وُچھان؟  (ییٚمۍ  کہ  ذریعہ  تَس  معلوم  سپُد  کہ  فلٲنۍ  شخص  سپدِ  میانہِ  بدل  عذابس  گرفتار۔)


Athar: کیا تس وٲژ نا تِمن کتھن ہٕنز خبر یِمہٕ موسیٰ علیہ السلام سٕندٮ۪ن صحیفن منٛز،
Transliteration: Am lam yunabba bim<u>a</u> fee <u>s</u>u<u>h</u>ufi moos<u>a</u>
Mirwaiz:
  کیا  تٔمِس  چھَنا  خبر  کرنہٕ  آمٕژ  تمہِ  مضمونٕچ  یُس  موسیٰ  علیہ  السلام  سٕندیٚن  صُحفن  منٛز  چھُ؟

Tahir:
  کیا  تس  آیہِ  نا  تِمن  کتھن  ہٕنز  خبر  دِنہٕ  یِمہٕ  موسیٰ  (علیہ  السلام)  سٕندیٚن  صحیفن  منٛز  (درج)  آسہٕ؟


Transliteration: Waibr<u>a</u>heema alla<u>th</u>ee waff<u>a</u>
Athar:
  تہٕ  ابراہیمؑ  سٕندٮ۪ن  صحیفن  منٛز  بیان  چھےٚ  سپٕزمَژٕ  ییٚمۍ  وفادٲری  ہُنٛد  حق  کوٚر  ادا؟  ﴿برونٛہہ  کُں  یِیہِ  یِمن  تعلیماتن  ہُنٛد  خلاصہ  بیان  کرنہٕ  یِم  حضرت  موسیٰ  علیہ  السلامن  تہٕ  ابراہیم  علیہ  السلامن  ہٕندٮ۪ن  صحیفن  منٛز  نٲزل  ٲسۍ  گٔمٕتۍ﴾

Mirwaiz:
  بیٚیہِ  یُس  مضمون  ابراہیم  علیہ  السلام  سٕندیٚن  صُحفن  اندر  چھُ،  یِمو  پنُن  قول  و  قرار  پوٗرٕ  کوٚرمُت  چھُ؟  یعنی  یِمو  خداے  سٕندۍ  سٲری  احکام  پوٗرٕ  پٲٹھۍ  بجا  أنِمٕتۍ  چھِ۔  (سُہ  مضمون  گوٚو  یۅہے  کہ)

Tahir:
  بیٚیہِ  آسہٕ  ابراہیم  (علیہ  السلام)  سٕندیٚن  (صحیفن  منٛز)  یِمَو  (اللہ  تعالیٰ  سُنٛد  پۯتھ  حکم)  کمالہٕ  سان  پوٗرٕ  کۆر۔


Tahir: زِ کانٛہہ بورتُلن وول تُلہِ نہٕ بیٚیہِ کٲنسہِ (ہٕندیٚن گناہن) ہُنٛد بور۔
Transliteration: All<u>a</u> taziru w<u>a</u>ziratun wizra okhr<u>a</u>
Athar:
  یہِ  زِ  کانٛہہ  بور  تُلن  وول  تُلہِ  نہٕ  بیٚکۍ  سُنٛد  بور  ﴿یعنی  پرتھ  کانٛہہ  شخص  چھُ  پننہِ  کارُک  پانہٕ  ذمہٕ  دار۔  أکِس  شخصہٕ  سٕنز  ذِمہٕ  دٲری  ہیٚکہِ  نہٕ  بیکِس  پٮ۪ٹھ  تراونہٕ  یِتھ۔  کانٛہہ  شخص  اگر  ییٚژِھہ  تہِ  سُہ  ہیٚکہِ  نہٕ  بیٚکِس  شخصہٕ  سٕندِ  کارچ  ذمہ  دٲری  پانس  پٮ۪ٹھ  ہیٚتھ،  نَہ  یِیہِ  اصلی  مُجرم  اتھ  بِناہس  پٮ۪ٹھ  تراونہٕ  یِتھ  زِ  تٔمۍ  سٕنزِ  جایہِ  چُھ  بیاکھ  شخص  سزا  پیٚتراونہٕ  خٲطرٕ  پنُن  پان  پیش  کران﴾

Mirwaiz:
  کانٛہہ  شخص  تُلہِ  نہٕ  کٲنسہِ  شخصہٕ  سٕندیٚن  گناہن  ہُنٛد  بور  ییٚمہِ  طریقہٕ  کہ  گناہ  کروُن  کیا  سپدِ  گناہو  نِشہِ  بٔری۔  (بیٚیہِ  چھُ  تِمن  صحیفن  منٛز  یہِ  مضمون  کہ)


Mirwaiz: بے شک انسانس سپدِ حٲصل تِی یہِ تٔمۍ پانہٕ کموومُت تہٕ زِیوٗنمُت آسہِ۔
Transliteration: Waan laysa lilins<u>a</u>ni ill<u>a</u> m<u>a</u> saAA<u>a</u>
Athar:
  بیٚیہِ  یہِ  زِ  انسانس  خٲطرٕ  چُھنہٕ  کِہِنۍ  مگر  تہِ  ییٚمہِ  خٲطرٕ  تٔمۍ  سعی  چھےٚ  کٔرمٕژ  ﴿یعنی  پرٛتھ  شخصس  یِکینژھاہ  میلہِ  تہِ  میلٚیس  پننہِ  عملہِ  ہُند  پھل۔  أکِس  شخصہٕ  سٕنزِ  عملہِ  ہُند  پھل  ہیٚکہِ  نہٕ  بیکِس  مِیٖلِتھ۔  تہٕ  کانٛہہ  شخص  ہیٚکہِ  نہٕ  سعی  تہٕ  عملہِ  ورٲے  کِہِنۍ  حٲصل  کٔرِتھ۔﴾

Tahir:
  تہٕ  یہِ  زِ  انسانس  میلہِ  (عدلہٕ  منٛزٕ)  تی  کینژھاہ  ییٚمِچ  تٔمۍ  کوٗشش  آسہِ  کٔرمٕژ  (روٗد  فضل  تَتھ  پیٚٹھ  چُھنہٕ  کٲنسہِ  ہُنٛد  حق  سُہ  چُھ  صرف  اللہ  تعالیٰ  سُنٛد  عطاتہٕ  رضا،  یس  پیٚٹھ  یوٗتاہ  یژھِ  تیوٗتاہ  کرِ)۔


Athar: بیٚیہِ یہِ زِ تٔمۍ سٕنز سعی یِیہِ عنقریب وُچھِنہٕ،
Tahir: تہٕ یہِ زِ تٔمۍسٕنز پۯتھ (کانٛہہ) کوٗشش یِیہِ عنقریب ہاونہٕ (یعنی نٔنۍ یِیہِ کڑنہٕ)۔
Transliteration: Waanna saAAyahu sawfa yur<u>a</u>
Mirwaiz:
  بیٚیہِ  یہِ  مضمون  کہ  بے  شک  أمِس  انسان  سُنٛد  جد  و  جہد  تہٕ  سعی  و  تلاش  تعمیلِ  احکامن  اندر  یِیہِ  ملاحظہٕ  کرنہٕ۔


Athar: تٔمۍ سُند پوٗرٕ جزا یِیہِ تس دِنہٕ،
Tahir: پتہٕ یِیہِ تس (تٔمۍ سٕنزِ پۯتھ کوٗششہِ ہُنٛد) پوٗرِ پوٗر بدلہٕ دِنہٕ۔
Transliteration: Thumma yujz<u>a</u>hu aljaz<u>a</u>a alawf<u>a</u>
Mirwaiz:
  توپتہٕ  یِیہِ  تس  تمُیک  پوٗرٕ  بدلہٕ  دِنہٕ،  باوجودِ  آں  چُھ  سُہ  شخص  سعی  و  کوشش  کرنہٕ  نِشہِ  غٲفل۔


Athar: بیٚیہِ یہِ زِ ٲخر کار چُھ واتُن تُہٕندِس ربّ سٕے نِشہِ،
Tahir: تہٕ یہِ زِ (ٲخرکار) چُھ (سارِنٕے) تُہٕندِس ربّس کُنُے واتُن۔
Transliteration: Waanna il<u>a</u> rabbika almuntah<u>a</u>
Mirwaiz:
  بیٚیہِ  چھُ  یہِ  مضمون  تِمن  صحیفن  اندر  کہ  سارِنٕے  لوٗکن  چُھ  پتولاکہ  واتن  تِہندِسٕے  پروردگارس  نِشہِ۔  لہٰذا  کِتھہٕ  پٲٹھۍ  چھُ  سُہ  شخص  بے  خوف  تہٕ  سۅکھہٕ۔


Mirwaiz: بیٚیہِ چھُ یہِ مضمون کہ تُہُند پروردِگارٕے چھُ اَسناوان تہٕ وَدناوان۔
Tahir: تہٕ یہِ زِ سُے چُھ (خۅشی دِتھ) اَسناوان تہٕ (غم دِتھ) چُھ وَدناوان۔
Transliteration: Waannahu huwa a<u>dh</u>aka waabk<u>a</u>
Athar:
  بیٚیہِ  یہِ  زِ  تٔمی  اَسنٲوۍ  تہٕ  تٔمی  ودٕ  نٲوۍ،  ﴿یعنی  خوشی  تہٕ  غم  دۅشوٕنۍ  ہٕندۍ  اَسباب  چِھ  تٔمۍ  سٕندی  طرفہٕ۔  جان  تہٕ  خراب  قسمتُک  آگُر  چُھ  تٔمۍ  سٕندِسٕے  اَتھس  منٛز۔  کانٛہہ  بیاکھ  ہستی  چَھنہٕ  یتھ  کائناتس  منٛز  تِژھ  یۅسہٕ  قسمتن  ہٕندِس  بناونس  تہٕ  بِگاڑنس  منٛز  کُنہِ  قسمُک  دخل  آسہِ  تھاوان۔﴾


Athar: اکہِ قطرٕہ سٍتۍ ییٚلہِ سُہ تراونہٕ چُھ یِوان۔
Transliteration: Min nu<u>t</u>fatin i<u>tha</u> tumn<u>a</u>
Mirwaiz:
  أکِس  منی  ہٕندِس  قطرس،  ییٚلہِ  سُہ  قطرٕ  چھُ  رَحمس  یعنی  بچہِ  دانہِ  اندر  واتناونہٕ  یِوان۔  (یُس  پروردِگار  أکِس  منی  ہٕندِس  قطرس  نر  و  مادٕہ  پٲدٕ  ہیٚکہِ  کٔرِتھ،  تَس  نِشہِ  کیا  مشکل  چھُ  دوبارٕہ  پٲدٕہ  کرُن۔)

Tahir:
  نطفہ  (اَکہِ  تولیدی  قطرٕہ)  نِشہِ  ییٚلہِ  سُہ  (مادٕہ  سٕنزِ  بچہِ  دانہِ  منٛز)  تراونہٕ  چُھ  یِوان۔


Athar: بیٚیہِ یہِ زِ دوٚیِم زندگی عطا کرٕنۍ تہِ چھےٚ تٔمۍ سٕندی ذِمہٕ،
Tahir: تہٕ یہِ زِ (مرنہٕ پتہٕ) نَوِ سرٕ زندٕہ کرُن (تہِ) چُھ تٔسۍ پیٚٹھ۔
Transliteration: Waanna AAalayhi a<b>l</b>nnashata alokhr<u>a</u>
Mirwaiz:
  بیٚیہِ  یہِ  مضمون  کہ  دوبارٕہ  پٲدٕہ  کرُن  تہِ  چھُ  تٔہندِ  وعدٕہ  موجوب  تٔسۍ  مَٹہِ،  یعنی  یہِ  چھُ  تمہِ  طریقہٕ  ضروری  یِتھہٕ  پٲٹھۍ  کٲنسہِ  کانٛہہ  کٲمَہ  مٹہِ  آسہِ۔


Athar: بیٚیہِ یہِ زِ تٔمی بنٲوۍ غنی تہٕ تٔمی بخُش جایداد،
Transliteration: Waannahu huwa aghn<u>a</u> waaqn<u>a</u>
Mirwaiz:
  بیٚیہِ  یہِ  مضمون  کہ  اللہ  تعالیٰ  ہٕے  چھُ  مالدار  تہٕ  غنی  کران،  سُے  چھُ  مال  و  دولت  محفوظ  تھاوان  یعنی  مال  و  دولت  تہٕ  خزانہٕ  تہٕ  جائدادِ  منقول  وغیرٕہ  چھُ  سُے  دِوان۔  (بعضے  مفسرو  فرموو  وَ اَقنیٰ  بَمعنی  اَفقَر  یعنی  سُے  چھُ  مال  عطا  کران،  سُے  چھُ  محتاج  و  فقیر  بناوان۔  ہرگاہ  گۅڈنِیُک  معنی  مراد  یِیہِ  بوزنہٕ،  تیٚلہِ  گوٚو  تمُیک  مقابل  اَھلَکَ  یُس  برونٹھ  پہن  بیان  یِیہِ  کرنہٕ،  تیٚلہِ  گوٚو  مطلب  یُس  پروردِگار  مال  و  دولت  عطا  کٔرِتھ  چھُ  نافرمٲنی  ہٕندِ  سببہٕ  ہلاک  و  برباد  کران۔)

Tahir:
  تہٕ  یہِ  زِ  سُے  چُھ  (ضرورتہٕ  مطٲبق  دِتھ)  امیر  بناوان  تہٕ  سُے  چُھ  (ضرورت  کھوتہٕ  ہُریمانہٕ  دِتھ)  خزانہٕ  بران۔


Transliteration: Waannahu huwa rabbu a<b>l</b>shshiAAr<u>a</u>
Athar:
  تہٕ  یہِ  زِ  سُے  چُھ  شِعریٰ  ہُک  ربّ،  ﴿شِعریٰ  چُھ  آسمانُک  روشن  ترین  تارُک۔  مِصر  تہٕ  عرب  کیٚن  لُکن  اوس  یہِ  عقیدٕہ  زِ  یہِ  تارُک  چُھ  انسانن  ہٕندِس  قسمتس  پٮ۪ٹھ  اثر  تراوان۔  أتھۍ  بِناہس  پٮ۪ٹھ  اوس  یہِ  تِہندٮ۪ن  معبوٗدن  منٛز  شٲمِل۔﴾

Mirwaiz:
  بیٚیہِ  چھُ  یہِ  مضمون  کہ  سُے  پروردگار  چھُ  ستارۂ  شعریٰ  ہُک  مٲلک۔  (یہِ  ستارٕہ  چھُ  اَکھ  بوٚڈ  ستارہ  یتھ  عربٕکۍ  بعضے  لوٗکھ  ٲسۍ  پرستش  کران  یہِ  زٲنِتھ  کہ  عالَم  کیٚن  اکثر  احوالن  اندر  چھُ  اَمُیک  تٲثیر۔  ییٚتہِ  نس  آو  بیان  کرنہٕ  کہ  اَمہِ  ستارۂ  شعریٰ ہُک  مٲلک  تہِ  چھُ  اللہ  تعالیٰ  ہٕے۔  دنیاہٕکۍ  سٲری  تغیرات  چھِ  اللہ  تعالیٰ  سٕندِس  دستِ  قدرتس  اندر۔  یہِ  ستارۂ  شعریٰ  تہِ  چھُ  أکِس  ادنیٰ  موٚزوٗر  سٕندۍ  پٲٹھۍ  تٔمۍ  سُنٛدٕے  حکم  بجا  اَنان۔  تَس  منٛز  چھُنہٕ  مُستقل  طور  بذاتِ  خۅد  کانہہ  تٲثیر  تہٕ  اختیار۔)

Tahir:
  تہٕ  یہِ  زِ  سُے  چُھ  شِعریٰ  (تارکہٕ)  سُنٛد  ربّ  (ییٚمۍ  سٕنز  جٲہلیت  کِس  دورس  منٛز  پوٗزا  ٲس  یِوان  کرنہٕ)۔


Athar: بیٚیہِ یہِ زِ تٔمی کوٚر عادِ اُولیٰ ﴿پرٛون عاد﴾ ہلاک،
Tahir: تہٕ یہِ زِ تٔمی کۆر گۅڈنِیُک (قومِ) عاد ہلاک۔
Transliteration: Waannahu ahlaka AA<u>a</u>dan alool<u>a</u>
Mirwaiz:
  بیٚیہِ  چھُ  یہِ  مضمون  کہ  تٔمی  پروردگارن  کٔرۍ  ہلاک  بروٗٹھِم  قوم۔  قومِ  عاد  یعنی  ھود  علیہ  السلام  سُنٛد  قوم  تِہندِ  کفر  و  نافرمٲنی  ہٕندِ  سببہٕ۔


Athar: تہٕ ثمود مِٹووُن تِتھہٕ پٲٹھۍ زِ تِمو منٛزٕ تروُون نہٕ کانٛہہ یلہٕ۔
Tahir: تہٕ (قومِ) ثمود (تہِ)، پتہٕ تۯووُن نہٕ (تِمَو منٛزٕ کانٛہہ) پتھ کُن۔
Transliteration: Wathamooda fam<u>a</u> abq<u>a</u>
Mirwaiz:
  بیٚیہِ  کوٚر  تٔمی  ہلاک  قومِ  ثمود  صالح  علیہ  السلام  سُند  قوم۔  پَس  تھووُن  نہٕ  تِمو  منٛزٕ  کینہہ  تہِ  باقی۔


Athar: تہٕ یِمو برونٛہہ کوٚرُن قومِ نوحؑ تباہ، تِکیازِ تِم ٲسۍ سخت ظٲلِم تہٕ سرکش لُکھ۔
Mirwaiz:
  تِمن  برونٹھ  کوٚرُن  ہلاک  نوحؑ  سُنٛد  قوم،  بے  شک  تِم  ٲسۍ  سارِنٕے  کھۅتہٕ  زیادٕہ  ظٲلم،  شریر  تہٕ  سرکش۔

Tahir:
  تہٕ  اَمہِ  برونٛہہ  کۆرُن  قومِ  نوح  (تہِ  ہلاک)،  بے  شک  ٲسۍ  تِم  سیٚٹھہٕے  ظٲلم  تہٕ  سیٚٹھہٕے  بُتھۍ  پھِرۍ۔

Transliteration:
  Waqawma noo<u>h</u>in min qablu innahum k<u>a</u>noo hum a<i><u>th</u></i>lama waa<u>t</u>gh<u>a</u>


Athar: تہٕ دُبہٕ پھیرن واجِنہٕ بستی لایَن تھوٚد تُلِتھ پتھر۔
Tahir: تہٕ (قومِ لوط چہ) دُبہٕ پھِرنہٕ آمژٕ بستی دِژٕ تٔمی (تھۆد تُلِتھ) پتھر دٲرِتھ۔
Transliteration: Wa<b>a</b>lmutafikata ahw<u>a</u>
Mirwaiz:
  بیٚیہِ  کٔرِن  ہلاک  تَلُک  پٮ۪ٹھ  کرنہٕ  آمژِ  بستی  ہٕندۍ  لوٗکھ  یعنی  قومِ  لوط۔  تِم  دِتِن  ہیرِ  پٮ۪ٹھہٕ  بۅن  دٲرِتھ۔


Tahir: پس کۆر تِمن وُرُن ییٚمۍ وُرُن کۆر (یعنی پتہٕ آو تِمن پیٚٹھ کنہِ روٗد کرنہٕ)۔
Transliteration: Faghashsh<u>a</u>h<u>a</u> m<u>a</u> ghashsh<u>a</u>
Athar:
  پتہٕ  کوٚر  تٔمۍ  چیزن  تِمن  وُرُن  ﴿تۅہیہِ  چُھو  پے  زِ﴾  کٔمۍ  چیزن  کوٚرنکھ  وُرُن،  ﴿دُبہٕ  پھیرن  واجِنیو  بستِیَو  نِشہِ  چُھ  مُراد  قومِ  لُوط  چہِ  بٔستِیہِ۔  تہٕ،  پتہٕ  کوٚر  تٔمۍ  چیزن  تِمن  وُرُن  ﴿تۅہیہِ  چَھو  پَے  زِ﴾  کٔمۍ  چیزن  کوٚرنکھ  وُرُن،  چُھ  مُراد  غالباً  بحرِ  مردارُک  آب  یُس  تِہنزن  بٔستِین  منٛز  أژِتھ  پتہٕ  تِمن  پٮ۪ٹھ  پٔھہلیاو،  تہٕ  اَز  تام  چُھ  سُہ  اتھ  علاقس  پٮ۪ٹھ  وُرُن  کٔرِتھ﴾

Mirwaiz:
  توپتہٕ  ؤلۍ  تِم  تٔمی  چیزن  ییٚمۍ  تِم  ؤلۍ۔  یعنی  پٮ۪ٹھہٕ  آو  تِمن  کنہِ  روٗد  کرنہٕ،  تٔتھۍ  تَل  آے  تِم  گالنہٕ۔  (ہرگاہ  یہِ  شخص  یعنی  ولید  ابن  مغیرہ  یمن  قٕصن  منز  غور  تہٕ  فکر  کرِہے  کُفرٕچ  پورٕ  خرٲبی  زانِہے۔  اَمہِ  پتہٕ  چھُ  یِمن  سارِنٕے  مضمونن  ہُنٛد  نتیجہٕ  بیان  یوان  کرنہٕ  کہ  اے  انسان  ییٚلہِ  ژٕہ  اَسہِ  باخبر  کوٚرُکھ  یِمو  مضمونو  سٍتۍ  یِم  ذریعۂ  ہدایت  آسنہٕ  کہ  وجہ  بجاے  خۅد  خداے  سٕنز  اَکھ  اَکھ  نعمتَہ  چھِ  لہٰذا)


Athar: لہٰذا، اے انسان پننِس ربّ سٕنزن کمن کمن نعمتن منٛز کرکھ ژٕ شک؟
Tahir: لہٰذا (اے انسان!) پننِس پروردگار سٕنزن کمن کمن نعمتن منٛز کرکھ ژٕ شک۔
Transliteration: Fabiayyi <u>a</u>l<u>a</u>i rabbika tatam<u>a</u>r<u>a</u>
Mirwaiz:
  پننِس  پروردِگار  سٕندیو  نعمتو  اندرٕہ  کتھ  کتھ  نعمتس  کرکھ  ژٕہ  شک  تہٕ  انکار؟  (یِم  ٲسۍ  تِم  مضامین  یِم  صحفِ  ابراہیم  علیہ  السلام  تہٕ  صحف  موسیٰ  علیہ  السلامس  منٛز  ٲسۍ۔)


Athar: یہِ چُھ اَکھ نہیب گۅڈنِکیو آمتیو نہیبَو منٛزٕ۔
Transliteration: H<u>atha </u>na<u>th</u>eerun mina a<b>l</b>nnu<u>th</u>uri alool<u>a</u>
Mirwaiz:
  یہِ  پیغمبرِ  برحق  حضرتِ  محمدؐ  تہِ  چھُ  نافرمانن  اَکھ  عظیمُ  الشان  بیم  کروُنَہ،  بروٗنٹھمیو  بیم  کروُنیو  اندرٕہ۔  (یہِ  پیغمبر  مٲنیوٗن  جلد،  کیازِ)

Tahir:
  یِم  (رسولِ  اکرم  صلی  اللہ  علیہ  وسلم  تہِ)  چِھ  بروٗٹھِمیٚو  کھوژناون  والیٚو  منٛزٕ  اَکھ  کھوژناون  وٲلۍ۔


Athar: یِنہٕ واجِنۍ گٔر چھےٚ نکھہٕ وٲژمٕژ۔
Tahir: یِنہٕ واجِنۍ (قیامتٕچ گٔر) وٲژ نکھہٕ۔
Transliteration: Azifati al<u>a</u>zifat<b>u</b>
Mirwaiz:
  نزدیک  یِوٕنۍ  قیامت  ہیٚژٕن  نکھہٕ  یِنۍ۔  (تِم  چھِ  پیغمبرِ  آخرُ  الزمان،  تِمو  فرموو  ﴿بُعِثتُ  اَنا  وَ  السّاعَتُہ  ھَکذَا﴾  بہٕ  تہٕ  قیامت  آس  سوزنہٕ  آمٕژ  یِتھہٕ  پٲٹھۍ  نکھہٕ  نکھہٕ  اشارٕہ  ہووُکھ  دۅیَو  انگشتِ  مبارکو  سٍتۍ۔  اَکھ  شہادت  چہِ  اوٚنگجہِ  سٍتۍ  بیٚیہِ  مٔنزِمہِ  اوٚنگجہِ  سٍتۍ۔)


Athar: خُدایس ورٲے چُھنہٕ کانٛہہ تتھ ہٹاون وول۔
Tahir: اللہ تعالیٰ ہس وَرٲے چُھنہٕ تَتھ کانٛہہ ظٲہر (تہٕ قایِم) کرن وول۔
Transliteration: Laysa lah<u>a</u> min dooni All<u>a</u>hi k<u>a</u>shifat<b>un</b>
Mirwaiz:
  ییٚلہِ  سۅ  قیامت  پننِس  مقرر  وقتس  پٮ۪ٹھ  یِیہِ،  تتھ  چھُنہٕ  کانٛہہ  اَکَھہ  خدایس  ورٲے  پتھ  کڈوُن،  پس  چھَنہٕ  کٲنسہِ  پٮ۪ٹھ  بھروسہٕ  کٔرِتھ  بے  فکری  ہٕنز  گنجٲیش۔


Athar: کیا وۅنۍ چھا یِمے تِمہٕ کتھہٕ یِمن پٮ۪ٹھ توٚہۍ اظہارِ تعجُب چِھو کران؟
Tahir: وۅنۍ کیا تۆہۍ چِھو ا یمہِ کلام نِشہِ تعجب کران۔
Transliteration: Afamin h<u>atha</u> al<u>h</u>adeethi taAAjaboon<b>a</b>
Mirwaiz:
  کیا  یِمہٕ  خۅفناک  کتھہٕ  بوٗزِتھ  تہِ  چھِوٕہ  توٚہۍ  یَتھ  خداے  سٕندِس  کلامِ  پاکس  نسبت  تعجب  کران۔


Athar: اَسان چِھو تہٕ وَدان چِھو نہٕ؟
Tahir: تہٕ تۆہۍ چِھو اَسان تہٕ وَدان چِھو نہٕ۔
Transliteration: Wata<u>dh</u>akoona wal<u>a</u> tabkoon<b>a</b>
Mirwaiz:
  کیاہ  بیٚیہِ  چِھو  توٚہۍ  اِستہزاء  تہٕ  ٹھٹھہٕ  پٲٹھۍ  یہِ  قرآنِ  مجید  بوٗزِتھ  اَسان۔  عذابُک  خوف  کھیٚتھ  کۅنہٕ  چھِو  توٚہۍ  وَدان  تہٕ  رِوان۔


Athar: تہٕ گیٚوان گِندان چِھو یِمہٕ کتھہٕ ٹالان؟
Tahir: تہٕ تۆہۍ چِھو (غفلت چہ) گِندٕ باشہِ منٛز پیٚتھ۔
Transliteration: Waantum s<u>a</u>midoon<b>a</b>
Mirwaiz:
  بیٚیہِ  چھِو  توٚہۍ  اطاعت  و  فرماں  بردٲری  کرنہٕ  نِشہِ  تکبر  کران۔  اَمہِ  تکبر  تہٕ  غفلت  نِشہِ  یِیِو  باز  ییٚمِس  پیغمبرِ  برحق  سٕندِ  تعلیمہِ  موجوب۔


Athar: نٔمِو خُدایس برونٛہہ کنہِ تہٕ کٔرِو تٔمۍ سٕنٛز بندگی۔
Tahir: لہٰذا کٔرِو اللہ تعالیٰ ہس خٲطرٕ سجدٕہ تہٕ (تٔمۍ سٕنز) عبادت کٔرِو۔
Transliteration: Fa<b>o</b>sjudoo lill<u>a</u>hi wa<b>o</b>AAbudoo
Mirwaiz:
  تکبر  تہٕ  غرور  مہٕ  کٔرِو  ترٲوِو  پنُن  کلہٕ  زمینس  پٮ۪ٹھ  معبودِ  برحق  سٕندِ  خٲطرٕ،  تٔہنزٕے  کٔرِو  کٲنسہِ  أکِس  تَس  شریک  تھاونہٕ  ورٲے  عبادت۔  (روایاتن  اندر  چھُ  آمُت  ییٚمہِ  ساعتہٕ  یہِ  سورۂ  نجم  پوٚر  حضرت  رسولِ  کریمنؐ،  تِمو  دِیُت  یہِ  آیۂ  کریمہٕ  پٔرِتھ  سجدٕہ۔  بیٚیہِ  یِم  لوٗکھ  اَتھ  منٛز  مسلمانو  اندرٕ،  بیٚیہِ  کٲفرو  اندرٕ  ٲسۍ،  تِمو  سارِوٕے  تہِ  دِیُت  بے  اختیار  پٲٹھۍ  سجدٕہ۔  صرف  اوس  اَکھ  بدبخت  کٲفر،  تٔمی  تُج  اَکھ  میٚژِ  مۅٹھَہ،  سوے  لٲجِن  ڈیٚکس،  دَپنہِ  لوٚگ  مےٚ  چھِ  یِژٕے  ہَن  کٲفی۔)


Tahir: قیامت وٲژ نکھہٕ تہٕ زوٗنہِ گٔے زٕ ٹُکرٕ۔
Transliteration: Iqtarabati a<b>l</b>ss<u>a</u>AAatu wa<b>i</b>nshaqqa alqamar<b>u</b>
Athar:
  قیامتٕچ  گٔھر  وٲژ  نزدیک  تہٕ  زوٗنہِ  گٔے  زٕہ  ٹُکرٕ  ﴿یعنی  زوٗنہِ  زٕہ  ٹُکرٕ  گژُھن  چُھ  اَمہِ  کتھہِ  ہٕنز  علامت  زِ  قیامت  چھےٚ  نکھہٕ  تہٕ  اَمِیُک  برپا  سپدُن  چُھ  پرٛتھ  وقتہٕ  ممکن۔  یہِ  کتھ  تہٕ  اَمہِ  پتُک  مضمون  چُھ  صاف  ظٲہر  کران  زِ  تمہِ  ساعتہٕ  ٲسۍ  پٔزِ  پٲٹھۍ  زوٗنہِ  زٕہ  ٹُکرٕ  گٔمٕتۍ۔  یِمَو  لُکو  یہِ  واقعہ  أچھو  اوس  وُچھمُت،  تِہُنٛد  بیان  چھُ  زِ  ژۅدٲہِمہِ  تٲریخ  چہ  رٲژ  کٔھژ  زوٗن  تہٕ  یکایک  گٲس  زٕہ  تُکرٕ  تہٕ  اَمِکۍ  زٕہ  ٹُکرٕ  آے  نزدیکی  پہٲڑی  ہںدیو  دۅیو  طرفو  کِنۍ  اَتھہِ،  تہٕ  بِرندِس  منٛز  رلییہِ  دۅشوے۔  حدیثو  مطٲبق  چَھنہٕ  وٲعظن  ہٕندِ  امہِ  بیانٕچ  کانٛہہ  حقیقت  زِ  یہِ  واقعہ  اوس  حضور  صلی  اللہ  علیہ و سلمن  ہٕندِ  اشارٕہ  سٍتۍ  رونُما  سپُدمُت  یا  کُفّارِ  مکو  اوس  معجزُک  مُطالبہٕ  کوٚرمُت  تہٕ  اتھ  پٮ۪ٹھ  اوس  یہِ  معجزہ  ہاونہٕ  آمُت﴾

Mirwaiz:
  قیامت  آیہِ  نزدیک،  زوٗنہِ  گٔے  زٕہ  اَڈٕہ۔  (شقِ  قمر  چھُ  نبی  کریمؐ  سٕندیو  معجزو  اندرٕہ  اَکھ  بوٚڈ  معجزَہ۔  اَمہِ  کِس  واقع  سپدنس  اندر  چُھنہٕ  کانٛہہ  شکَھہ۔  اَتھ  چھےٚ  صحاب  صٲبو  اندرٕہ  روایت  کٔرمٕژ  حضرت  علیؓ  مرتضیٰ  ہَن،  حضرت  عبد  اللہ  بن  مسعودنؓ،  حضرت  انس  بن  مالکن،ؓ   حضرت  عبد  اللہ  بن  عباسنؓ،  حضرت  حذیفہ  بن  الیَمانن،ؓ  حضرت  جبیر  ابن  مُطعمنؓ،  حضرت  عبد  اللہ  بن  عمرنؓ،  بیٚیہِ  تہِ  واریاہو  صحاب  صٲبو  روایت  کٔرمٕژ۔  اَتھ  واقعس  متعلق  چھِ  حدیث  شریف  بخاری  شریفس،  مسلم  شریفس  تہٕ  بیٚین  حدیث  شریف  چن  کتابن  اندر  موجود۔  بخاری  شریفس  اندر  چھُ  بَروایتِ  عبد  اللہ  ابن  مسعود  ییٚمہِ  کتھہِ  ہٕنز  صراحت  کہ  صحاب  صٲب  ٲسۍ  اَمہِ  واقعہ  وِزِ  نبی  کریم  صلی  اللہ  علیہ و سلمن  سٍتۍ  حٲضر۔  لفظِ  حدیث  چھُ  یِتھہٕ  پٲٹھۍ  کہ  ﴿کُنا  مَع  رَسولِ  اللہؐ﴾  یعنی  أسۍ  ٲسۍ  پیغمبرِ  خدایس  سٍتۍ  بازارِ  مِنیٰ ہس  اندر  تَمہِ  ساعتہٕ  ییٚلہِ  یہِ  واقعہ  سپُد۔  امامِ  بیہقی  سٕندِس  روایتس  اندر  چھُ  کہ  ژورو  طرفو  یِم  لوٗکھ  مکہ  شریف  وٲتۍ  تِمو  دوٚپ  کہ  اَسہِ  تہِ  وُچھ  وَتہِ  زوٗنہِ  زٕہ  حصہٕ  سپدان  پننیو  أچھو۔  لوٗکن  اوس  لٲزِم  یُتھ  معجزہ  وُچھِتھ  متٲثر  سپدُن  لیکن  تِہنز  حالت  چھےٚ  یہِ  کہ)


Transliteration: Wain yaraw <u>a</u>yatan yuAAri<u>d</u>oo wayaqooloo si<u>h</u>run mustamirr<b>un</b>
Athar:
  مگر  یِمن  لُکن  ہُند  حال  چُھ  یہِ  خواہ  کانٛہہ  نشٲنی  وُچھِتن،  تِم  چِھ  بُتھ  پھِران،  تہٕ  ونان  چِھ  زِ  یہِ  چُھ  پکہٕ  وُن  جود۔

Mirwaiz:
  اگر  یِم  کٲفر  کانٛہہ  معجزٕہ  وُچھان  چھِ،  سُہ  وُچھِتھ  تہِ  چھِ  تِم  بُتھ  پھِران  بیٚیہِ  چھِ  دپان  یہِ  چھُ  جودَہ  یُس  نبوتُک  دعویٰ  کروُنیو  پتہٕ  وَتہٕ  پٮ۪ٹھ  پیش  کوٚرمُت  چھُ۔  (یِتھہٕ  پٲٹھۍ  برونٹھِمیٚن  مدعیانِ  نبوتن  ہٕندِس  جٲدِس  تہٕ  سِحرس  کینٛہہ  درٛاو  نہٕ  جلدٕے  گوٚو  سُہ  ختم  یِتھے  پٲٹھۍ  نیرِنہٕ  یتھ  تہِ  کینٛہہ  کال  یِتہِ  گژِھہ  جلدٕے  ختم۔)

Tahir:
  تہٕ  اگر  تِم  (کٲفر)  کانٛہہ  نشٲنی  (یعنی  معجزہ)  وُچھان  چِھ  تیٚلہِ  چِھ  بُتھ  پھِران  تہٕ  ونان  چِھ  زِ  (یہِ)  چُھ  ہمیشہ  پیٚٹھہٕ  پکن  وول  طاقتور  جود۔


Transliteration: Waka<u>thth</u>aboo wa<b>i</b>ttabaAAoo ahw<u>a</u>ahum wakullu amrin mustaqirr<b>un</b>
Athar:
  تِمو  کوٚر  ﴿اتھ  تہِ﴾  اِنکار  تہٕ  کٔرٕکھ  پننہِ  نٕفس  کیٚن  خوٲہشاتن  ہٕنزٕے  پیروی۔  پرٛتھ  کُنہِ  معاملس  چُھ  ٲخر  کار  أکِس  انجامس  واتُن۔

Mirwaiz:
  بیٚیہِ  کوٚر  تِمو  کٲفرو  اَپزِس  پٮ۪ٹھ  اصرار  کٔرِتھ  پٔزِس  انکار،  بیٚیہِ  کوٚرُکھ  پننیٚن  نفسٲنی  خوٲہشن  ہٕنز  پیروی،  تمی  مۅکھہٕ  زونُکھ  پوٚز  اَپُز،  معجزن  ووٚنُکھ  سحر  تہٕ  جود،  یِمن  ہُنٛد  اثر  جلدٕے  ختم  گژٕھہ وُن  چھُ۔  پرٛتھ  کتَھہ  چھےٚ  پننیٚن  اصلی  حالاتن  پٮ۪ٹھ  قرار  کروُنۍ  یعنی  کینٛہہ  کالَہ  گٔژِھتھ  نَنہِ  پانے  پزِیُک  پوٚز  آسُن،  اَپزِیُک  اَپُز  آسُن۔  پانے  تگہِ  لوٗکن  زانُن  فٲنی  تہٕ  گلہٕ وُن  کیا  چھُ،  باقی  تہٕ  پوشوُن  کیا  چھُ۔

Tahir:
  تہٕ  تِمَو  کۆر  (وۅنۍ  تہِ)  انکار  تہٕ  پننیٚن  خوٲہشاتن  پٔکۍ  پتہٕ  پتہٕ  تہٕ  پۯتھ  کٲم  (ییٚمِیُک  وعدٕہ  چُھ  کرنہٕ  آمُت)  چھے٘  مقرر  وقتس  پیٚٹھ  سپدن  واجِنۍ۔


Transliteration: Walaqad j<u>a</u>ahum mina alanb<u>a</u>i m<u>a</u> feehi muzdajar<b>un</b>
Athar:
  یِمن  لُکن  برونٛہہ  کُن  چِھ  ﴿پٔتِمیٚن  قومن  ہٕندۍ﴾  تِم  حالات  وٲتِمٕتۍ،  یِمن  منٛز  سرکشی  نِشہِ  باز  روزنہٕ  خاطرٕ  واریاہ  عبرتُک  سامان  چُھ۔

Mirwaiz:
  بَتحقیق  واژمژٕہ  چھےٚ  تِمن  نِشہِ  برونٹھِمیٚن  اُمّتن  ہٕنزٕ  تِمہٕ  خبرٕ  یِمن  منٛز  کٲفی  عبرت  ٲس۔

Tahir:
  تہٕ  بے  شک  چھے٘  تِمن  نِشہِ  (گۅڈنِکیٚن  قومن  ہٕنزٕ)  تِژٕھہ  خبرٕ  آمژٕ  یِمن  منٛز  (کفرس  تہٕ  نافرمٲنی  پیٚٹھ  سیٚٹھاہ)  عبرت  تہٕ  ملامت  چِھ۔


Transliteration: <u>H</u>ikmatun b<u>a</u>lighatun fam<u>a</u> tughnee a<b>l</b>nnu<u>th</u>ur<b>u</b>
Athar:
  تہٕ  تِژھ  حکمت  یۅسہٕ  نصیحت  کِس  مقصدس  مکمل  پٲٹھۍ  پورٕ  چھےٚ  کران۔  مگر  نہیب  چِھنہٕ  یِمن  پٮ۪ٹھ  کار  گر  سپدان۔

Mirwaiz:
  یعنی  تِمن  خبرن  منٛز  آسہٕ  پوٗرٕ  حکمت  چہِ  تہٕ  دانٲئی  ہٕنزٕ  کتھہٕ  مگر  تِمو  تُل نہٕ  کانٛہہ  فٲیدٕہ  تِمو  کتھو  سٍتۍ،  پَس  چھُنہٕ  تِمن  کانٛہہ  فٲیدٕہ  دِوان  بیم  کروُنیٚن  ہُنٛد  بیم  کرُن۔  (ییٚلہِ  تِہنز  حالت  یہِ  چھےٚ)

Tahir:
  (یہِ  قرآن)  چُھ  مکمل  دانٲیی  تہٕ  حکمت  کیا  پتہٕ  تہِ  چِھنا  کھوژناون  وٲلۍ  کانٛہہ  فٲیدٕہ  دِوان؟


Transliteration: Fatawalla AAanhum yawma yadAAu a<b>l</b>dd<u>a</u>AAi il<u>a</u> shayin nukur<b>in</b>
Athar:
  لہٰذا،  اے  نبیؐ،  یِمن  نِشہِ  پھِرِو  رۅخ۔  ییٚمہِ  دۅہ  ناد  لاین  وول  أکِس  سخت  ناگوار  چیزس  کُن  ناد  لایہِ،

Mirwaiz:
  پَس  ترٲوِو  توٚہۍ  تِہُنٛد  خیال،  پنُن  توجہ  پھِرو  توٚہۍ  تِمن  نِشہِ۔  (یعنی  یتھ  قرآنِ  مجیدس  منٛز  چھےٚ  حکمت  چہِ  تہٕ  عقلہِ  ہٕنزٕ  کتھہٕ۔  کانٛہہ  شخصَہ  اگر  اَتھ  کُن  نیک  نیتی  سان  توجہ  کرِ،  تٔہندِس  دِلس  پٮ۪ٹھ  پیٚیہِ  ضرور  اثر۔  مگر  یِم  لوٗکھ  چھِ  تِتھۍ  سنگ  دل  تہٕ  بدبخت،  یِمن  چھُنہٕ  کانٛہہ  اثر  سپدان۔  لہٰذا  ترٲوِو  تُوٚہۍ  تہِ  تِہُنٛد  خیال،  ییٚمہِ  وقتہٕ  تِمن  امہِ  کہ  عقوبت و عذابُک  وقت  واتہِ  ییمُیک  تِمن  بیم  کرنہٕ  یِوان  چھُ،  تمہِ  ساعتہٕ  وُچھن  تِم  اَمُیک  مزٕہ  پانے۔)  ییٚمہِ  دۅہ  اَکھ  آلو  دِوُن  مَلک  اَکھ  آلو  دِیہِ  أکِس  بیم  ناک  ناگوار  چیزس  أکِس  کُن۔

Tahir:
  لہٰذا  پھِرِو  تۆہۍ  تِمَو  نِشہِ  رۅے،ییٚمہِ  دۅہ  ناد  لاین  وول  (فرشتہٕ)  أکِس  ناگوار  چیزس  (مٲدانِ  حشرس)  کُن  ناد  لایہِ۔


Tahir: پننہِ أچھ بۅن کُن رٔٹِتھ نیرن قبرو نِشہِ زنتہٕ تِم چٔھکرِتھ ہالَو چِھ۔
Athar:
  لُکھ  نیرن  تھاریمژو  نظرو  سان  پننیو  قبرو  منٛزٕ  تِتھہٕ  پٲٹھۍ،  زنتہٕ  تِم  چٔھکرِتھ  ہالَو  آسن۔

Mirwaiz:
  تِہنزٕ  أچھ  آسن  خوفہٕ  تہٕ  ہیبت  سٍتۍ  بۅن  کُن۔  قبرو  منٛزٕ  نیرن  تِم  تِتھہٕ  پٲٹھۍ  زن  تِم  چھٔکرنہٕ  آمٕتۍ  ہالَو  آسن۔

Transliteration:
  KhushshaAAan ab<u>sa</u>ruhum yakhrujoona mina alajd<u>a</u>thi kaannahum jar<u>a</u>dun muntashir<b>un</b>


Tahir: ناد لاین وٲلِس کُن آسن دوان دوان گژھان، کٲفرآسن ونان یہِ چُھ سیٚٹھاہ سخت دۅہ۔
Athar:
  ناد  لاین  وٲلِس  کُن  آسن  دَوان  پکان،  تہٕ  تِمے  مُنکرین  ﴿یِم  دُنیاہس  منٛز  اتھ  انکار  ٲسۍ  کران﴾  وَنَن  تمہِ  وقتہٕ  زِ  یہِ  دۅہ  چُھ  سٮ۪ٹھہٕے  کِرٛیوٗٹھ۔

Mirwaiz:
  قبرو  اندرٕہ  نِیرِتھ  ہیٚن  تِم  دورُن  آلو  دِوُنِس  کُن  یعنی  حساب  چہِ  جایہِ  جمع  سپدنہٕ  خٲطرٕ  ییٚلہِ  آلو  دِوُن  آلو  دِوان  آسہِ،  تَتہِ  چہِ  بے  شمار  سختِیہِ  وُچھِتھ،  کٲفر  آسن  ونان  یہِ  دۅہ  چھُ  سیٹھہٕے  سخت۔

Transliteration:
  Muh<u>t</u>iAAeena il<u>a</u> a<b>l</b>dd<u>a</u>AAi yaqoolu alk<u>a</u>firoona h<u>atha</u> yawmun AAasir<b>un</b>


Athar:
  یِمو  برونٛہہ  چُھ  نوحؑ  سٕندۍ  قومن  اِنکار  کوٚرمُت۔  تِمو  دِیُت  سون  بندٕہ  اَپزِیور  قرار،  تہٕ  ووٚنُکھ  زِ  یہِ  چُھ  دیوانہٕ،  بیٚیہِ  چُھ  وُلٹہٕ  پٲٹھۍ  کھۅژناونہٕ  آمُت۔

Mirwaiz:
  یِمن  لوٗکن  برونٹھ  چھُ  کوٚرمُت  انکار  پننِس  پیغمبرس  نوحؑ  سٕندۍ  قومن،  پس  کوٚر  تِمو  انکار  سٲنِس  بندۂ  خاصس  نوح  علیہ  السلامس،  بیٚیہِ  ووٚنُکھ  تِمن  نسبت  کہ  یہِ  چھُ  موٚت  تہٕ  دیوانہٕ،  بیٚیہِ  آیہِ  تِمن  دھمکی  تہِ  دِنہٕ۔  (تِم  ٲسۍ  تِمن  ونان  کہ  اے  نوح  ہرگاہ  توٚہۍ  اَمہِ  تبلیغ  نِشہِ  پتھ  روٗزِو  نہٕ،  أسۍ  کرو  توٚہۍ  سنگسار۔)

Tahir:
  یِمَو  برونٛہہ  اوس  قومِ  نوحن  (تہِ)  انکار  کۆرمُت۔  پتہٕ  کۆر  تِمَوسٲنِس  (مُرسَل)  بندس  (نُوح  علیہ  السلامس)  انکار  تہٕ  وۆنُکھ،  (یہِ)  چُھ  دیوانہٕ  تہٕ  تِمن  آیہِ  دھمکیہِ  دِنہٕ۔

Transliteration:
  Ka<u>thth</u>abat qablahum qawmu noo<u>h</u>in faka<u>thth</u>aboo AAabdan<u>a</u> waq<u>a</u>loo majnoonun wa<b>i</b>zdujir<b>a</b>


Athar: ٲخر کار کوٚر تٔمۍ پننِس ربّس آلَو زِ، بہٕ سپدُس مغلوب وۅنۍ ہےٚ ژٕ یِمن انتقام۔
Transliteration: FadaAA<u>a</u> rabbahu annee maghloobun fa<b>i</b>nta<u>s</u>ir
Mirwaiz:
  ادٕہ  موٚنگ  نوح  علیہ  السلامن  پننِس  پروردِگارس  دعا  کہ  میانہِ  پروردگارٕ  بہٕ  آس  عٲجز  یِمن  لوٗکن  فہمٲیش  کران  تہٕ  وعظ  و  نصیحت  کران،  یِمن  چھُنہٕ  کینہہ  تہِ  بنان۔  وۅنۍ  ہیٚہ  ژٕہ  یِمن  نِشہِ  پننہِ  دینُک  تہٕ  پننِس  پیغمبر  سُنٛد  انتقام۔  (زمینس  پٮ۪ٹھ  مہٕ  تراوُن  تِمو  اندرٕہ  اَکھ  تہِ  زندٕہ۔  بہٕ  پۅشہِ  نہٕ  تِمن  ژٕے  پۅشہِ  ہکھ۔  پس  کٔر  اَسہِ  تٔہندِس  منگنس  اجابت۔)

Tahir:
  لہٰذا  کۆر  تِمَو  پننِس  ربّس  دعا  زِ  بہٕ  چُھس  (پننہِ  قوم  کیٚو  ظلمَو  نِشہِ)  عٲجز  وۅنۍ  ہے٘  ژٕ  انتقام۔


Athar:
  تہٕ  زمین  کٔر  پھاسوِتھ  ناگن  منٛز  تبدیل،  تہٕ  یہِ  سورُے  آب  میوٗل  سۅ  کٲم  پوٗرٕ  کرنہٕ  خٲطرٕ  یۅسہٕ  مُقدّر  ٲس  سپٕزمٕژ۔

Mirwaiz:
  بیٚیہِ  کٔرۍ  اَسہِ  جٲری  زمینٕکۍ  سٲری  چشمہٕ  تہٕ  ناگہٕ  راد،  پَس  رلیوو  ﴿آسمانُک  تہٕ  زمینُک﴾  آب  سۅ  کٲم  پوٗرٕہ  کرنہٕ  خٲطرٕ  یۅسہٕ  نوحؑ  سُنٛد  قوم  ہلاک  تہٕ  تباہ  کرنہٕ  خٲطرٕ  مقرر  تہٕ  مقدّر  کرنہٕ  ٲس  آمٕژ۔  چنانچہ  تِم  سٲری  کٲفر  سپٕدۍ  ہلاک۔

Tahir:
  تہٕ  اَسہِ  کٔرۍ  زمین  نِشہِ  ناگ  جٲری۔  لہٰذا  گۆو  (زمین  و  آسمانُک)  آب  اَکی  کامہِ  خٲطرٕ  جمع  یُس  (تِہِندِ  ہلاکت  خٲطرٕ)  گۅڈے  اوس  مقرر  سپُدمُت۔

Transliteration:
  Wafajjarn<u>a</u> alar<u>d</u>a AAuyoonan fa<b>i</b>ltaq<u>a</u> alm<u>a</u>o AAal<u>a</u> amrin qad qudir<b>a</b>


Transliteration: Wa<u>h</u>amaln<u>a</u>hu AAal<u>a</u> <u>tha</u>ti alw<u>ah</u>in wadusur<b>in</b>
Athar:
  تہٕ  نوحؑ  کوٚر  اسہِ  أکِس  تختہٕ  واجِنہِ  تہٕ  کِلۍ  واجِنہِ  پٮ۪ٹھ  سوار  ﴿مُراد  چھےٚ  سۅ  ناو  یۅسہٕ  طوفان  یِنہٕ  برونٹُھے  اللہ  تعالیٰ  سٕندِ  حُکمہٕ  حضرت  نوح  علیہ  السلامن  بنٲومٕژ  ٲس﴾

Mirwaiz:
  نوح  علیہ  السلامس  اَمہِ  طوفانہٕ  نِشہِ  نجات  دِنہٕ  خٲطرٕ  کھور  اَسہِ  سُہ  تتھ  ناوِ  منٛز  یۅسہٕ  پَچو  تہٕ  میخو  سٍتۍ  تیار  کرنہٕ  ٲس  آمٕژ۔

Tahir:
  تہٕ  اَسہِ  کٔرۍ  تِم  (یعنی  نوح  علیہ  السلام)  تختن  ہٕنزِ  تہٕ  میخن  ہٕنزِ  (ناوِ)  پیٚٹھ  سوار۔


Transliteration: Tajree biaAAyunin<u>a</u> jaz<u>a</u>an liman k<u>a</u>na kufir<b>a</b>
Athar:
  یۅسہٕ  سانہِ  نگرٲنی  منٛز  پکان  ٲس  یہِ  اوس  بدلہٕ  تس  شخصس  خٲطرٕ  یَس  ناقدری  ٲس  کرنہٕ  آمژٕ۔

Mirwaiz:
  یۅسہٕ  ناو  پکان  ٲس  سانیٚن  أچھن  تل  آبہٕ  پٮ۪ٹھۍ  امن  و  اطمینان  سان  تِم  سٲری  ہیٚتھ  یِمو  نوح  علیہ  السلامس  پژھ  کٔرمٕژ  ٲس۔  یہِ  سورُے  کوٚر  اَسہِ  تَس  شخصہٕ  سٕندٕ  بدلہٕ  ہیٚنہٕ  خٲطرٕ  یَس  بے  قدری  تہٕ  انکار  کرنہٕ  آو۔  (اَمہِ  اندرٕ  چھُ  مراد  نوحؑ،  کیازِ  خداے  سٕندِس  پیغمبرس  انکار  کرُن  گوٚو  خدایس  انکار  کرُن۔)

Tahir:
  یۅسہٕ  سانیٚن  نظرن  برونٛہہ  کنہِ  (سٲنِس  حفاظتس  منٛز)  پکان  ٲس،  (یہِ  سورُے  کینہہ)  اوس  تس  (أکِس)  شخصہٕ  سُنٛد  (یعنی  نوح  علیہ  السلامن  ہُنٛد)  بدلہٕ  ہیٚنہٕ  خٲطرٕ  ییٚمِس  انکار  اوس  آمُت  کرنہٕ۔


Athar: سۅ ناو ترٲو اسہِ اکھ نِشٲنی بنٲوِتھ، پتہٕ چھا کانٛہہ نصیحت قبول کرن وول؟
Transliteration: Walaqad tarakn<u>a</u>h<u>a</u> <u>a</u>yatan fahal min muddakir<b>in</b>
Mirwaiz:
  بے  شک  اَسہِ  تھٲو  سۅ  ناو  نوح  علیہ  السلامس  پتہٕ  واریاہس  کالس  باقی  پننہِ  قدرتُک  اکھ  نشانہٕ  یُتھ  لوٗکھ  نصیحت  تہٕ  عبرت  رٹن۔  پَس  چھا  سنا  کانٛہہ  اَمہِ  واقعہ  سٍتۍ  عبرت  تہٕ  نصیحت  رٹہٕ  وُنَہ؟  (یِم  فکر  کرن  کہ  خدایس  نافرمٲنی  سٍتۍ  کۅسہٕ  تباہی  تہٕ  بربٲدی  چھےٚ  گژھان  یا  گوٚو  معنی  کہ  یہِ  واقعہ  تھوو  اَسہِ  قصن  تہٕ  تذکرن  اندر  جٲری  یُتھ  لوٗکھ  یہِ  بوٗزِتھ  عبرت  رٹن۔  عبرت  رٔٹِتھ  زانن  تِم)

Tahir:
  تہٕ  بے  شک  تھوو  اسہِ  یہِ  (یعنی  نوح  سٕندِ  طوفانٕکۍ  آثار)  نشٲنی  رٔنگۍ  پتھ  کُن  تیٚلہِ  کیا  چھا  کانٛہہ  سونچن  وول  (تہٕ  نصیحت  رٹن  وول؟﴾


Transliteration: Walaqad yassarn<u>a</u> alqur<u>a</u>na li<b>l</b><u>thth</u>ikri fahal min muddakir<b>in</b>
Athar:
  اَسہِ  چُھ  یہِ  قرآن  نصیحت  خٲطرٕ  آسان  ذریعہ  بنوومُت،  ﴿مطلب  چُھ  یہِ  زِ  نصیحتُک  اکھ  ذریعہِ  چِھ  تِم  عبرتناک  عذاب  یِم  سرکش  قومن  پٮ۪ٹھ  نٲزِل  سپٕدۍ،  تہٕ  دوٚیم  ذریعہ  چُھ  یہِ  قرآن  یُس  دلٲیلو  تہٕ  وعظ  و  تلقین  سٍتۍ  تۅہیہِ  سِیٔز  وَتھ  چُھو  وَنان۔  گۅڈنِکہِ  ذریعہ  کھۅتہٕ  چُھ  نصیحتُک  یہِ  ذریعہِ  زیادٕہ  سہل،  تیٚلہِ  کیازِ  چِھونہٕ  توٚہۍ  امہِ  نِشہِ  فٲیدہ  تُلان  تہٕ  عذاب  وُچھنَسٕے  پٮ۪ٹھ  چِھو  اِصرار  کران  پکان؟﴾  وۅنۍ  چھا  کانٛہہ  نصیحت  رٹن  وول؟

Mirwaiz:
  بے  شک  بیٚیہِ  کوٚر  اَسہِ  یہِ  قرآنِ  مجید  یتھ  منٛز  اَمی  قٕسمٕکۍ  قصہٕ  چھِ  سہل  تہٕ  آسان  نصیحت  رٹنہٕ  خٲطرٕ،  پَس  چھا  کانہہ  تیار  نصیحت  حٲصل  کرنہٕ  خاطرٕ؟

Tahir:
  تہٕ  بے  شک  چُھ  اَسہِ  قرآن  کۆرمُت  نصیحت  خٲطرٕ  آسان  تیٚلہِ  کیا  چھا  کانٛہہ  نصیحت  رٹن  وول؟


Athar: عادن کوٚر اِنکار، پتہٕ وُچھِتَو کِیُتھ اوس میون عذاب تہٕ کِتھۍ ٲسۍ میٲنۍ نہیب۔
Transliteration: Ka<u>thth</u>abat AA<u>a</u>dun fakayfa k<u>a</u>na AAa<u>tha</u>bee wanu<u>th</u>ur<b>i</b>
Mirwaiz:
  قومِ  عادن  تہِ  کوٚر  پننِس  پیغمبر  ھود  علیہ  السلامس  انکار،  پَس  بوٗزِو  توٚہۍ  تِہُنٛد  قصہٕ،  تِہِندِ  خاطرٕ  کیُتھ  اوس  میون  عذاب  تہٕ  میون  بیم  کرُن۔  (سُہ  قصہٕ  چھُ  یِتھہٕ  پٲٹھۍ)

Tahir:
  (قومِ) عادن  تہِ  اوس (پیغمبرن  ہُنٛد)  انکار  کۆرمُت  پتہٕ  کِیُتھ  (عبرت  ناک)  روٗد  (تِمن  پیٚٹھ)  میون  عذاب  تہٕ  میون  کھوژناوُن؟


Athar: اسہِ سوٗز اکہِ پیہم نحوست کہ دۅہ تِمن پٮ۪ٹھ سخت طوفٲنی ہوا،
Mirwaiz:
  کہ  اسہِ  سوٗز  تِمن  پٮ۪ٹھ  اَکھ  تیز  واوَہ  اَکھ  پوشہِ  وُنِس  پھیٚشِل  دۅہس  اندر  یعنی  سُہ  زمانہٕ  اوس  تِہندِ  حقہٕ  پھیٚشِل۔  چنانچہ  نحوست  ؤژھ  نہٕ  تِمن  نِشہِ  یوٚتت  تانۍ  نہٕ  تِم  سٲری  ہلاک  تہٕ  برباد  سپٕدۍ۔

Tahir:
  بے  شک  سوٗز  اَسہِ  تِمن  پیٚٹھ  سیٚٹھاہ  سخت  آوازِ  وول  تیز  واوٕ  طوفان  (تِہِندِس  حقس  منٛز)  دٲیمی  بد  قسمتی  ہنٛدس  دۅہس  منٛز۔

Transliteration:
  Inn<u>a</u> arsaln<u>a</u> AAalayhim ree<u>h</u>an <u>s</u>ar<u>s</u>aran fee yawmi na<u>h</u>sin mustamirr<b>in</b>


Transliteration: TanziAAu a<b>l</b>nn<u>a</u>sa kaannahum aAAj<u>a</u>zu nakhlin munqaAAir<b>in</b>
Athar:
  یُس  لُکن  تھوٚد  تُلۍ  تُلۍ  تِتھہٕ  پٲٹھۍ  اوس  چھکان  زنتہٕ  تِم  موٗلہٕ  درٛامٕتۍ  کھٔزٕر  کُلۍ  ٲسۍ۔

Mirwaiz:
  (تمو  ٲسۍ  پنٕنۍ  پان  شِستٕرویٚن  کوٗٹیٚن  سٍتۍ  ہانکلو  سٍتۍ  بند  کٔرِمٕتۍ۔  تِم  کوٗٹۍ  ٲسِکھ  بند  کٔرِمٕتۍ  زمینس  اندر۔  باوجودِ  آں  اوسُکھ  سُہ  واو  زمینہٕ  منٛزٕ  کڑان  توپتہٕ  کوٗٹیو  سان  ہیوٚر  کھاران۔  ہیوٚر  کھٲرِتھ  زمینس  پٮ۪ٹھ  ٹھاسوان۔  کلہٕ  ہیرِ  آسکھ  ژھیٚنان  باقی  بدن  تِہُنٛد  اوس  زمینس  پٮ۪ٹھ  پیٚوان،)  زَن  سُہ  موٗلہٕ  کڑنہٕ  آمُت  کٔھزٕر  کُل  ہیوٗ  اوس  آسان۔  (اَتھ  اندر  چھُ  بیاکھ  تشبیہ  تِہِندِس  دراز  قد  آسنس  اندر۔  باوجودِ  تنومند  تہٕ  قد  بلند  آسنہٕ  کہ  ترٲوۍ  تٔمۍ  واوَن  پتھر  موٗلہٕ  کڑنہٕ  آمٕتۍ  کٔھزٕر  کُلۍ  ہِی)

Tahir:
  یُس  لُکن  اوس  (تِتھہٕ  پٲٹھۍ)  موٗلہٕ  کٔڑِتھ  چھکان  زنتہٕ  تِم  موٗلہٕ  کڑنہٕ  آمتیٚن  کٔھزٕر  کُلیٚن  ہٕندۍ  گۅڈ  چِھ۔


Athar: اسہِ چُھ یہِ قرآن نصیحت خٲطرٕ آسان ذریعہ بنوومُت، وۅنۍ چھا کانٛہہ نصیحت رٹن وول؟
Transliteration: Walaqad yassarn<u>a</u> alqur<u>a</u>na li<b>l</b><u>thth</u>ikri fahal min muddakir<b>in</b>
Mirwaiz:
  بے  شک  کوٚر  اَسہِ  قرآنِ  مجید  نصیحت  حٲصل  کرنہ  خاطرٕ  سہل  تہٕ  آسان،  پَس  چھا  کانٛہہ  نصیحت  رٹہٕ  وُنَہ؟

Tahir:
  تہٕ  بے  شک  چُھ  اَسہِ  قرآن  کۆرمُت  نصیحت  خٲطرٕ  آسان  تیٚلہِ  کیا  چھا  کانٛہہ  نصیحت  حٲصل  کرن  وول؟


Tahir: (قومِ) ثمودن تہِ کۆر کھوژناون والیٚن پیغمبرن ہُنٛد انکار۔
Transliteration: Ka<u>thth</u>abat thamoodu bi<b>al</b>nnu<u>th</u>ur<b>i</b>
Athar:
  ثمودن  کوٚر  سانین  نہیبن  اِنکار،  تہٕ  لٔگۍ  وَننہِ،  اکھ  کُنُے  نفر  یُس  اَسی  منٛز  چُھ،  کیا  وۅنۍ  پکوٕہ  أسۍ  أمِس  پتہٕ  پتہٕ؟  أمۍ  سُند  اِتباع  کروٕہ  أسۍ  قبول؟

Mirwaiz:
  قومِ  ثمودن  تہِ  کوٚر  بیم  کروُنیٚن  پیغمبرن  انکار  یعنی  صالح  علیہ  السلامس۔  (أکِس  پیغمبرس  انکار  کرُن  گوٚو  سارِنٕے  پیغمبرن  انکار  کرُن۔)


Athar:
  تیٚلہِ  گوٚو  اَمِیُک  معنی  یہِ  زِ  أسۍ  چِھ  باورٕ  گٔمٕتۍ  تہٕ  سانہِ  عقلہِ  چُھ  تاوَن  پیوٚمُت۔

Mirwaiz:
  تِم  لٔگۍ  دپنہِ  کیا  أسۍ  کروٕہ  تِتھہِ  سٕے  أکِس  شخصہٕ  سٕنز  پیروی  تہٕ  متابعت  یُس  اَسی  منٛز  اَکھ  انسانَہ  چھُ۔  سٍتۍ  چُھس  نہٕ  کانٛہہ  تہِ،  نہ  چھِس  نوکر  چاکر،  نہ  چھِس  پیروکار،  أسۍ  ہرگاہ  أمۍ  سٕنز  پیروی  کرو،  یقیناً  چھِ  أسۍ  تیٚلہِ  بجہِ  غلطی  اندر  بلکہ  مَژرس  تہٕ  جنونس  اندر  واقع  سپدٕوُنۍ۔  (خیلِ  قصَہ  چھُ)

Tahir:
  پتہٕ  لگۍ  تم  وننہ،  کیا  اَکھ  بشر  یُس  اَسی  منٛزٕ  چُھ،أسۍ  کروا  تٔمۍ  سٕنز  پٲروی،  تیٚلہِ  آسو  أسۍ  پٔزۍپٲٹھۍ  گمرٲہی  تہٕ  دیوانگی  منٛز۔

Transliteration:
  Faq<u>a</u>loo abasharan minn<u>a</u> w<u>ah</u>idan nattabiAAuhu inn<u>a</u> i<u>th</u>an lafee <u>d</u>al<u>a</u>lin wasuAAur<b>in</b>


Athar:
  کیا  اسہِ  درمیان  اوسا  بس  یۅہے  اکھ  شخص،  یَس  پٮ۪ٹھ  خُداے  سٕنز  ذِکر  آیہِ  نٲزِل  کرنہٕ؟  نَہ،  بلکہ  چُھ  یہِ  سارِوٕے  کھۅتہٕ  ؤسۍ  پایہِ  اَپزِیور  تہٕ  خۅد  پسند۔

Mirwaiz:
  کیا  سَنا  اسہِ  منزٕ  ووٚتھَہ  وحی  خاص  أمسٕے  پٮ۪ٹھ؟  بلکہ  چھُ  یہِ  یہِ  دعویٰ  کرنس  اندر  بوٚڈ  اَپزِیور۔  (یہِ  چھُ  بوٚڈ  بنُن  یژھان۔  سردارِ  قوم  بنُن  یژھان،  اللہ  تعالیٰ  ہن  فرموو  صالح  علیہ  السلامس  یِمن  دِیِو  توٚہۍ  وورنہٕ،  غم  مَہ  بٔرِو  کینٛہہ۔)

Tahir:
  کیا  اَسہِ  سارِوٕیَو  منٛزٕآیا  أمۍ  سٕے  پیٚٹھ  نصیحت  (یعنی  وحی)  سوزنہٕ  بلکہ  چُھ  سُہ  بۆڈ  اَپزِیور،  خۅد  پسند  (تہٕ  تکبرکرن  وول)۔

Transliteration:
  Aolqiya a<b>l</b><u>thth</u>ikru AAalayhi min baynin<u>a</u> bal huwa ka<u>ththa</u>bun ashir<b>un</b>


Transliteration: SayaAAlamoona ghadan mani alka<u>ththa</u>bu alashir<b>u</b>
Athar:
  ﴿اَسہِ  ووٚن  پننِس  پیغبرس﴾  پگہٕے  لگہِ  یِمن  پے  زِ  کُس  چُھ  سارِوٕے  کھۅتہٕ  ؤسۍ  پایہِ  اَپزِیور  تہٕ  خۅد  پسند۔

Mirwaiz:
  یِمن  سپدِ  پگہٕے  معلوم  کہ  بوٚڈ  اپزِیور  شیخی  باز  کُس  اوس۔  (یِم  لوٗکھ  یُس  معجزٕہ  طلب  کران  چھِ  کہ  پلہٕ  منٛزٕہ  گژِھہ  ووٗنٹِنۍ  نیرٕنۍ۔)

Tahir:
  تِمن  لگہِ  پگاہ  (قیامت  کہ  دۅہے)  پے  زِ  کُس  چُھ  بۆڈ  اَپزِیور،خۅد  پسند  (تہٕ  تکبرکرن  وول)۔


Athar:
  أسۍ  سوزون  اوٗنٹِنۍ  یِہندِ  خٲطرٕ  فتنہٕ  بنٲوِتھ،  وۅنۍ  وُچھ  صبر  سان  یِمن  کیا  انجام  چُھ  سپدان۔

Mirwaiz:
  أسۍ  چھِن  تِہنزی  فرمٲیشہِ  تہٕ  درخواست  موجوب  کَنہِ  منٛزٕ  ووٗنٹِنۍ  کڑان  تِمن  آزماونہٕ  خٲطرٕ۔  پَس  روٗزِو  توٚہۍ  تِہندیٚن  حرکات  و  سکناتن  ژرژان،  بیٚیہِ  بِہِو  توٚہۍ  صبرٕہ  سان  ییٚلہِ  یہِ  ووٗنٹِنۍ  پٲدٕہ  سپدِ۔

Tahir:
  بے  شک  چِھ  أسۍ  تِہِنزِ  آزمایشہِ  خٲطرٕ  اوٗنٹِنۍ  سوزن  وٲلۍ  لہٰذا  (اے  صالح!)  تِہُنٛد  (انجامُک)  کٔرِو  انتظار  بیٚیہِ  روٗزِو  صبرکران۔

Transliteration:
  Inn<u>a</u> mursiloo a<b>l</b>nn<u>a</u>qati fitnatan lahum fa<b>i</b>rtaqibhum wa<b>i</b><u>st</u>abir


Transliteration: Wanabbihum anna alm<u>a</u>a qismatun baynahum kullu shirbin mu<u>h</u>ta<u>d</u>ar<b>un</b>
Athar:
  یِمن  وَن  زِ  آب  سپدِ  یِمن  تہٕ  اوٗنٹِنہِ  درمیان  تقسیم،  تہٕ  پرٛتھ  کانٛہہ  یِیہِ  پننہِ  وارِ  ہٕندِ  دۅہ  آبس۔  ﴿یہِ  چھےٚ  تشریح  امہِ  ارشادٕچ  زِ،  أسۍ  سوزون  اوٗنٹِنۍ  یِہندِ  خٲطرٕ  فتنہٕ  بنٲوِتھ۔  سُہ  فِتنہٕ  اوس  یہِ  زِ  اچانک  آیہِ  تِمن  برونٛہہ  کُن  اکھ  اوٗنٹِنۍ  اَننہٕ  تہٕ  تِمن  آو  وَننہٕ  زِ  اکہِ  دۅہ  چیٚیہِ  یٔہے  یٲژ  تریش  تہٕ  دوٚیِمہِ  دۅہ  ہیٚکِو  توٚہۍ  سٲری  پننہِ  خٲطرٕ  پننیٚن  جانورن  خٲطرٕ  آب  نِتھ۔  أمۍ  سٕنزِ  وارِ  ہٕندِ  دۅہ  گژِھہ  نہٕ  تۅہیہِ  منٛزٕ  کانٛہہ  شخص  کُنہِ  ناگس  یا  کِریرِس  پٮ۪ٹھ  آب  نِنہٕ  خٲطرٕ  یُن  تہٕ  نہ  گژِھہ  پنٕنۍ  جانور  تریش  چاونہٕ  مۅکھہٕ  اَنُن۔  یہِ  چلینج  اوس  تس  شخصہٕ  سٕندِ  طرفہٕ  دِنہٕ  آمُت  یَس  متعلق  تِم  پانہٕ  ٲسۍ  ونان  زِ  أمِس  چُھنہٕ  کانٛہہ  لاو  لشکر،  نَہ  چَھس  کانٛہہ  بٔڈ  جماعت  ڈٔکھِس﴾

Mirwaiz:
  بیٚیہِ  ؤنِو  پننِس  قومس  کہ  کِیریُک  آب  آو  تقسیم  کرنہٕ  تہٕ  بٲگرنہٕ  تِمن  منٛز  تہٕ  أمِس  ووٗنٹنہِ  منٛز۔  (یعنی  تِہندیٚن  چارواین  منٛز  یِیہِ  وٲرۍ  مقرر  کرنہٕ۔  اکہِ  دۅہ  آسہِ  آب  چیٚوان  یہِ  ووٗنٹِنۍ،  بیٚیہِ  دۅہ  آسن  چیٚوان  تِہندۍ  چاروٲے۔)  پرٛتھ  دۅہ  آسہِ  پننہِ  وارِ  پٮ۪ٹھ  پرٛتھ  اکَھہ  حٲضر  سپدان۔  (چنانچہ  ووٗنٹِنۍ  سپٕز  پٲدٕہ  پلہٕ  منٛزٕ۔  صالح  علیہ  السلامن  فرموو  تِمن  تِتھے  پٲٹھۍ  یِتھہٕ  پٲٹھۍ  ارشادِ  خداوندی  اوس۔  مگر  تِم  آے  اَمہِ  نوبت  تہٕ  وٲرۍ  مقرر  کرنہٕ  سٍتۍ  سخت  عٲجز  تہٕ  تنگ،  تِمو  کوٚر  یہِ  ووٗنٹِنۍ  مارنہٕ  خٲطرٕ  پنُن  اَکھ  شخصَہ  مقرر۔)

Tahir:
  تہٕ  تِم  کٔرِیوٗکھ  اَمہِ  کتھہِ  نِشہِ  باخبر  زِ  تِمن  (تہٕ  اوٗنٹِنہِ)  درمیان  چُھ  آب  آمُت  بٲگراونہٕ،  پۯتھ  أکِس  یِیہِ  آبُک  حصہٕ  تٔمۍ  سٕنزِ  وارِ  پیٚٹھ  حٲضر  کرنہٕ۔


Transliteration: Fan<u>a</u>daw <u>sah</u>ibahum fataAA<u>ata</u> faAAaqar<b>a</b>
Athar:
  ٲخر  کار  کوٚر  تِمو  پننِس  نفرس  آلو  تہٕ  تٔمۍ  رٔٹ  امہِ  کامہِ  ہٕنز  ذمہٕ  دٲری  تہٕ  مٲرٕن  اوٗنٹِنۍ۔

Mirwaiz:
  توپتہٕ  دِیُت  ناد  تِمو  تس  شخصس  یُس  تِمو  امہِ  کامہِ  خٲطرٕ  مقرر  کوٚرمُت  اوس  یعنی  قیدارس۔  تٔمی  تُج  شمیرِ  ژٔنڈ،  سۅے  لٲیِن  أمِس  ووٗنٹِنہِ،  تمی  سٍتۍ  ژٔٹِنس  ٹکہٕ  نٲر۔

Tahir:
  پتہٕ  اۆن  تِمَو  (قدار  ناوُک)  پَنُن  اَکھ  سٲتھی  ناد  دِتھ،تٔمۍ  کۆر  (اونٹِنہِ  پیٚٹھ  تلوارِ  سٍتۍ)  حملہٕ  تہٕ  ژٔٹۍنس  ٹٕکہٕ  نٲر۔


Athar:
  اسہِ  تروو  تِمن  پٮ۪ٹھ  بس  اکھ  دھماکہٕ،  تہٕ  تِمن  گوٚو  کاٹھہٕ  ہَڈرٕکہِ  کاٹھٕکۍ  پٲٹھۍ  بوٚس۔  ﴿یِم  لُکھ  چار  وٲے  چِھ  رچھان  تِم  چِھ  یِمن  محفوظ  تھاونہٕ  مۅکھہٕ  لوریٚو  تہٕ  کٔنڈۍ  ہریٚو  سٍتۍ  اکھ  بَڈُر  بناوان۔  اَمہِ  ہَڈرچہِ  کٔنڈۍ  ہرِ  چھےٚ  وارٕ  وارٕ  ہۅکھان  تہٕ  چارواین  ہٕنٛدِ  یِنہٕ  گژھنہٕ  سٍتۍ  چُھ  تِمن  بۅس  گژھان۔  قومِ  ثمود  چن  مانٛڈنہٕ  آمژن  لاشن  چُھ  أتھۍ  بوٚسِس  سٍتۍ  ہِشر  آمُت  دِنہٕ﴾۔

Mirwaiz:
  اَسہِ  لایِنٲو  تِمن  جبریلِ  امینؑ  سٕنز  کُنی  کرٛیکھ  ییٚمہِ  سٍتۍ  تِم  ۂرِتھ  پے  کٔنڈۍ  موٗریٚن  ہٕندِ  دیوارٕکۍ  پٲٹھۍ  یُس  خۅشک  گٔژِھتھ  چھُ  تُجہِ  تُجہِ  پتھر  پیٚوان۔  جبریلِ  امینؑ  سٕنزِ  تَمہِ  کرٛیکہِ  سٍتۍ  پٔھٹۍ  تِمن  جگر۔

Tahir:
  بے  شک  سوٗز  اَسہِ  تِمن  پیٚٹھ  اَکھ  انتہٲیی  بیٖم  ناک  آواز  پتہٕ  گٔے  تِم  پٔلۍ  یار  دِنہٕ  وٲلۍ  سٕندِ  ہُریمتہِ  تہٕ  لتہٕ  مۅنجہِ  گٔمتہِ  ژھۅٹٕکۍ  پٲٹھۍ۔

Transliteration:
  Inn<u>a</u> arsaln<u>a</u> AAalayhim <u>s</u>ay<u>h</u>atan w<u>ah</u>idatan fak<u>a</u>noo kahasheemi almu<u>h</u>ta<i><u>th</u></i>ir<b>i</b>


Athar: اسہِ چُھ یہِ قرآن نصیحت خٲطرٕ سہل ذریعہ بنوومُت، چھا وۅنۍ کانٛہہ نصیحت رَٹن وول؟
Tahir: تہٕ بے شک کۆر اَسہِ قرآن نصیحت خٲطرٕ سہل کیا تیٚلہِ چھا کانٛہہ نصیحت حٲصل کرن وول؟
Transliteration: Walaqad yassarn<u>a</u> alqur<u>a</u>na li<b>l</b><u>thth</u>ikri fahal min muddakir<b>in</b>
Mirwaiz:
  بے  شک  اسہِ  کوٚر  قرآنِ  مجید  سہل  تہٕ  آسان  نصیحت  رٹنہٕ  خٲطرٕ،  پَس  چھا  کانٛہہ  نصیحت  رٹہٕ  وُنَہ؟


Athar:
  تہٕ  اسہِ  سوٗز  پتھراو  کرن  وول  ہوا  تِمن  پٮ۪ٹھ۔  صرف  روٗدۍ  لوٗط  سٕندۍ  گھر  وٲلۍ  تمہِ  نِشہِ  محفوظ۔  تِم  کٔڑۍ  اسہِ  پننہِ  فضل  سٍتۍ  رٲژ  ہٕندِ  پٔتِمہِ  پہرٕ  بچٲوِتھ۔

Mirwaiz:
  اَسہِ  کوٚر  تِمن  پتہٕ  کنہِ  روٗد  مگر  نہٕ  لوطؑ  سٕندِس  عیالس،  تِمن  دِیُت  اَسہِ  نجات  سحرٕہ  کہ  وقتہٕ  پاسِ  ٲخرس  تمہِ  شہرٕہ  منٛزٕ  نیٚبر  کڑنہٕ  سٍتۍ۔

Tahir:
  بے  شک  سوٗز  اَسہِ  تِمن  پیٚٹھ  کنہِ  روٗد  تراون  وول  واوٕ  طوفان  لُوط  (علیہ  السلام)  سٕندیٚو  اولادو  وَرٲے،اَسہِ  بچٲوۍ  تِم  پٔتِمہِ  رٲژ  (عذاب  نِشہِ)۔

Transliteration:
  Inn<u>a</u> arsaln<u>a</u> AAalayhim <u>has</u>iban ill<u>a</u> <u>a</u>la loo<u>t</u>in najjayn<u>a</u>hum bisa<u>h</u>ar<b>in</b>


Athar: یہِ جزا چِھ أسۍ دِوان پرٛتھ تس شخصس یُس شُکر گزار چُھ آسان۔
Transliteration: NiAAmatan min AAindin<u>a</u> ka<u>tha</u>lika najzee man shakar<b>a</b>
Mirwaiz:
  محض  پننہِ  فضلہٕ  تہٕ  مہربٲنی  سٍتۍ،  یِتھے  پٲٹھۍ  چھِ  أسۍ  بدلہٕ  دِوان  باایمانن  تہٕ  شُکر  گزار  بندن،  تِم  چھِکھ  أسۍ  پننہِ  قہرٕ  نِشہِ  بچاوان۔

Tahir:
  پننہِ  طرفہٕ  خاص  انعامہٕ  سان،  یِتھے  پٲٹھۍ  چِھ  أسۍ  تس  شخصس  جزا  دِوان  یُس  شکر  گزار  چُھ  آسان۔


Athar:
  لوٗط  علیہ  السلامن  کٔرۍ  پننہِ  قومٕکۍ  لُکھ  سانہِ  تھپہِ  نِشہِ  خبردار،  مگر  تِم  روٗدۍ  سٲری  نہیب  مشکوک  سمجھِتھ  بحث  کٔرۍ  کٔرۍ  نظر  انداز  کران۔

Mirwaiz:
  بے  شک  عذاب  یِنہٕ  برونٹھ  کھۅژنٲو  تِم  لوط  علیہ  السلامن  سانہِ  گرفتٲری  نِشہِ  مگر  تۅتہِ  لٔگۍ  تِم  تۅرٕہ  بحث  کرنس  سٍتۍ  تتھ  بیم  کرنس  انکار  کرنہِ۔  (ییٚلہِ  لوط  علیہ  السلامس  نِشہِ  سٲنۍ  مَلک  خوب  صورت  لۅکٹیٚن  ہٕنزِ  شکلہِ  مہمان  بٔنِتھ  آے،  توپتہٕ  بوٗز  تِمو  لوٗکو،  تِم  آے  دوران  دوارن  تِمن  نِشہِ۔)

Tahir:
  تہٕ  بے  شک  ٲسۍ  تِم  لوطن  (علیہ  السلام)  سانہِ  تھَپہِ  نِشہِ  کھوژنٲوِمٕتۍ  پتہٕ  کۆر  تِمَو  لُکو  تِہِندِس  کھوژناونس  منٛز  شک  کٔرِتھ  انکار۔

Transliteration:
  Walaqad an<u>th</u>arahum ba<u>t</u>shatan<u>a</u> fatam<u>a</u>raw bi<b>al</b>nnu<u>th</u>ur<b>i</b>


Athar:
  پتہٕ  کٔر  تِمو  سُہ  ﴿لوطؑ﴾  پننیٚن  پژھیٚن  حفاظت  کرنہٕ  نِشہِ  پتھ  رٹنٕچ  کوشش۔  ٲخر  کار  نِیوو  اَسہِ  تِمن  أچھ  گاش،  زِ  وچِھو  وۅنۍ  میانہِ  عذابُک  تہٕ  نہیبن  ہُند  مزٕہ۔

Mirwaiz:
  بے  شک  کٔر  تِمو  لوٗط  علیہ  السلامس  آرفتٲری  تِہندیٚن  تِمن  پژھیٚن  ہٕندِ  خٲطرٕہ  کہ  کُنہِ  پٲٹھۍ  نِمہٕ  ہوکھ  تِم  تِمن  نِشہِ  یچھ  کامہِ  خٲطرٕہ۔  (گۅڈٕ  سپژٲے  لوطؑ  سخت  پریشان  مگر  تِم  مہمان  ٲسۍ  مَلک،  اَسہِ  کوٚر  تِمن  حکم،  توپتہٕ  ڈول  جبریلِ  امینن  پنُن  اَتھہٕ  تِہنزن  أچھن  پٮ۪ٹھ،  تِمن  پیوٚو  اَنیوٗ،)  پَس  نیوٗ  اَسہِ  تِہٕنزن  أچھن  ہُنٛد  گاش۔  وَننہٕ  آو  تِمن  وۅنۍ  ژٕہِو  گۅڈٕہ  توٚہۍ  میانہِ  عذابُک  تہٕ  میانہِ  کھۅژناونُک  مزٕہ۔

Tahir:
  تہٕ  بے  شک  کۆر  تِمَو  لُکو  لوطس  (علیہ  السلام)  نِشہِ  تِہِندۍ  پٔژھۍتھَپہِ  نِنُک  ارادٕہ  لہٰذا  تِہٕنزن  أچھن  ہٕنز  ساخت  مِٹٲوِتھ  کرِ  اَسہِ  تِمہٕ  گاشہِ  رۆس۔  پتہٕ  (وۆن  تِمن،)  میانہِ  عذابُک  تہٕ  کھوژناونُک  مزٕہ  وُچِھو۔

Transliteration:
  Walaqad r<u>a</u>wadoohu AAan <u>d</u>ayfihi fa<u>t</u>amasn<u>a</u> aAAyunahum fa<u>th</u>ooqoo AAa<u>tha</u>bee wanu<u>th</u>ur<b>i</b>


Athar: اسہِ چُھ یہِ قرآن نصیحت خٲطرٕ آسان ذریعہ بنوومُت، لہٰذا، چھا کانٛہہ نصیحت رَٹن وول۔
Tahir: تہٕ بے شک کۆر اَسہِ قرآن نصیحت خٲطرٕ سہل کیا تیٚلہِ چھا کانٛہہ نصیحت حٲصل کرن وول؟
Transliteration: Walaqad yassarn<u>a</u> alqur<u>a</u>na li<b>l</b><u>thth</u>ikri fahal min muddakir<b>in</b>
Mirwaiz:
  بے  شک  اسہِ  کوٚر  قرآنِ  مجید  نصیحت  رٹنہٕ  خٲطرٕ  سہل  تہٕ  آسان،  پَس  چھا  کانٛہہ  نصیحت  رٹہٕ  وُنَہ؟


Athar: تہٕ آلِ فرعونس نِشہِ تہِ ٲسۍ نہیب آمٕتۍ۔
Tahir: تہٕ بے شک آے فرعون سٕندِس قومس نِشہِ (تہِ) کھوژناون وٲلۍ۔
Transliteration: Walaqad j<u>a</u>a <u>a</u>la firAAawna a<b>l</b>nnu<u>th</u>ur<b>u</b>
Mirwaiz:
  بے  شک  بیٚیہِ  آے  فرعونس  تہٕ  تٔہندیٚن  لوٗکن  کُن  کھۅژناونٕکۍ  خٲطرٕ  تہٕ  بیم  کرنہٕ  خٲطرٕ  واریَہ  چیز  یعنی  موسیٰ  علیہ  السلام،  ہارون  علیہ  السلام،  بیٚیہِ  معجزات  وغیرٕہ۔


Athar:
  مگر  تِمو  کوٚر  سانین  تمام  نشٲنین  انکار۔  ٲخرس  پٮ۪ٹھ  رٔٹۍ  اسہِ  تِم  یِتھہٕ  پٲٹھۍ  کانٛہہ  زبردست  قدرت  وول  رَٹان  چُھ۔

Mirwaiz:
  مگر  تِمو  تہِ  زٲنۍ  اپٕزۍ  سٲنۍ  سٲرۍ  آیات  تہٕ  نشانہٕ  یِم  تِمن  نِشہِ  وٲتِمٕتۍ  ٲسۍ،  پس  رٔٹۍ  تہٕ  گرفتار  کٔرۍ  اَسہِ  تِم  تِتھہٕ  پٲٹھۍ  یِتھہٕ  پٲٹھۍ  أکِس  زبردست  قدرت  وٲلِس  پزِہے۔  یتھ  گرفتار  کرنس  تہٕ  رٹنس  کانٛہہ  تہِ  ہیٚکہِ  نہٕ  یَلہٕ  ترٲوِتھ  تہٕ  چھورِتھ۔

Tahir:
  تِمَو  کۆر  سانیٚن  تمام  نِشٲنِین  انکار  پتہٕ  رٔٹۍ  اَسہِ  تِم  سیٚٹھاہ  غٲلب  سیٚٹھاہ  قدرت  وٲلۍ  سٕنزِ  تھَپہِ  ہٕندِ  شانہٕ  مطٲبق۔

Transliteration:
  Ka<u>thth</u>aboo bi<u>a</u>y<u>a</u>tin<u>a</u> kullih<u>a</u> faakha<u>th</u>n<u>a</u>hum akh<u>th</u>a AAazeezin muqtadir<b>in</b>


Transliteration: Akuff<u>a</u>rukum khayrun min ol<u>a</u>ikum am lakum bar<u>a</u>atun fee a<b>l</b>zzubur<b>i</b>
Athar:
  کیا  تُہٕندۍ  کُفّار  چھا  کینٛہہ  تِمو  لُکو  کھۅتہٕ  بہتر؟  ﴿خطاب  چُھ  قریش  لُکن  کُن۔  مطلب  چُھ  یہِ  زِ  ٲخر  کیا  خوبی  چھےٚ  تۅہیہِ  منٛز،  تۅہیہِ  کم  لعل  جوٲہر  چِھو  لٲگِتھ  زِ  یتھ  کُفرس،  تکذیبس  تہٕ  ہٹ  دھرمی  ہٕنزِ  رٔوِشہِ  پٮ۪ٹھ  باقی  قومن  سزا  آو  دِنہٕ،  سۅے  کٔرِو  توٚہۍ  اختیار  تہٕ  تۅہیہِ  یِیَو  نہٕ  سزا  دِنہٕ؟﴾  کِنہٕ  آسمٲنی  کتابن  منٛز  چھےٚ  تُہندِ  خٲطرٕ  کانٛہہ  معٲفی  لیٚکھِتھ؟

Mirwaiz:
  تۅہیہِ  بوٗزوِہ  برونٹھِمیٚن  مُنکرن  تہٕ  کٲفرن  ہٕنٛدۍ  قصہٕ  تِمن  کیا  گُدریوو  کفر  و  نافرمٲنی  ہٕندِ  سببہٕ۔  کیاہ  تۅہیہِ  اندرٕہ  یِم  کٲفر  چھِ  تِم  چھا  برونٹھِمیٚن  یِمن  کٲفرن  ہٕندِ  کھۅتہٕ  جانے  تا ایں کہ  یِمن  کیا  یِیہِ  پاس  کرنہٕ۔  یِم  کیا  کرن  نافرمٲنی  تہٕ  کفر  أسی  کروکھ  نہٕ  کِہِنۍ۔  کِنہٕ  تِہندِ  خٲطرٕ  چُھ  آسمٲنی  کتابن  اندر  کُنہِ  قٕسمہٕ  معٲفی  تہٕ  آزٲدی  ہُنٛد  پروانہٕ  آمُت  لیٚکھنہٕ  کہ  توٚہۍ  کٔرِو  یہِ  خۅش  کروٕ،  تۅہیہِ  چُھںہٕ  کانٛہہ  باز  خواست۔

Tahir:
  (اے  قریشِ  مکّہ!)  کیا  تُہٕندۍ  کٲفر  چھا  تِمَو  (بروٗنٹھِمیٚو)  لُکو  کھوتہٕ  بہتر  کِنہٕ  تُہٕندِ  خٲطرٕ  چُھ  (آسمٲنۍ)  کتابن  منٛزنجات  لیٚکھنہٕ  آمُت  ؟


Athar: کِنہٕ یِمن لُکن ہُند وَنُن چُھ یہِ زِ أسۍ چِھ اکھ مضبوط جوتھہٕ، پنُن بچاو کرو؟
Transliteration: Am yaqooloona na<u>h</u>nu jameeAAun munta<u>s</u>ir<b>un</b>
Mirwaiz:
  کِنہٕ  تِہُنٛد  گُفت  چھُ  کہ  اَسہِ  سٍتۍ  ہیٚکہِ  نہٕ  مقابلے  کانٛہہ  کٔرِتھ،  أسۍ  چھِ  بٔڈ  جماعتھَہ  اَکھ  لہٰذا  روزو  أسی  غٲلِب۔

Tahir:
  کِنہٕ  یِم  (کٲفر)  چِھ  ونان  زِأسۍ  چِھ  (عظمت  وٲلِس  نبی  صلی  اللہ  علیہ  وسلمس  پیٚٹھ)  غٲلب  روزن  واجِنۍ  مضبوط  جماعت۔


Athar: عنقریب کھیٚیہِ یہِ جۅتھہٕ شکست تہٕ یِم سٲری یِن پوٚت پھِیرِتھ ژلان وُچھنہٕ۔
Tahir: جلدٕے کھیٚیہِ یہِ جماعت (بدرکِس مٲدانس منٛز) شکست تہٕ یِم لُکھ ژلن شانہٕ پھِرِتھ۔
Transliteration: Sayuhzamu aljamAAu wayuwalloona a<b>l</b>ddubur<b>a</b>
Mirwaiz:
  عنقریب  کھیٚیہِ  یہِ  جماعت  سخت  شکست،  بیٚیہِ  ژلن  تِم  میدانِ  جنگ  نِشہِ  تھر  پھِرِتھ۔  (چنانچہ  اَمہِ  پیشن  گوئی  ہُنٛد  ظہور  سپُد  جنگِ  بدرس  تہٕ  جنگِ  احزابس  اندر،  یہِ  گوٚو  دنیاہس  اندر۔  یُتُے  یوت  چھُنہٕ  یُہُنٛد  سزا)


Transliteration: Bali a<b>l</b>ss<u>a</u>AAatu mawAAiduhum wa<b>al</b>ss<u>a</u>AAatu adh<u>a</u> waamar<b>ru</b>
Athar:
  بلکہ  چُھ  یِمن  سٍتۍ  نِپٹاونہٕ  خٲطرٕ  اصل  وعدُک  وقت  قیامت،  تہٕ  سۅ  چھےٚ  بٔڑ  آفت  تہٕ  بیٚیہِ  چُھ  زیادہ  تلخ  ساعت۔

Mirwaiz:
  بلکہ  سپدن  یِم  بٔڈِس  عذابس  گرفتار  قیامتُک  دۅہ۔  اصلی  عذابُک  وعدٕہ  چھُ  تِمن  سٍتۍ  سُے  دۅہ،  قیامت  مہٕ  زانُن  ژٕہ  معمولی  چیزَہ  بلکہ  چھےٚ  قیامت  سٮ۪ٹھاہ  سخت  تہٕ  سٮ۪ٹھاہ  ٹِیٹھ  تہٕ  تلخ،  سۅے  قیامت  چھےٚ  ضرور  واقع  سپدٕوُنۍ۔

Tahir:
  بلکہ  چُھ  تِہُنٛد  (اصلی)  وعدٕہ  قیامت  تہٕ  قیامتٕچ  گٔر  چھے٘  سیٚٹھہٕے  سخت  تہٕ  سیٚٹھہٕے  ٹِیٔٹھ۔


Athar: یِم مجرم لُکھ چِھ درحقیقت غلط فہمی منٛز مبتلا تہٕ یِمن چُھ عقلہِ پیٚومُت تاوَن۔
Tahir: بے شک چِھ مجرم لُکھ گمرٲہی تہٕ دیوانگی (یانارٕ کس گیراوس) منٛز۔
Transliteration: Inna almujrimeena fee <u>d</u>al<u>a</u>lin wasuAAur<b>in</b>
Mirwaiz:
  بے  شک  یِم  مجرم  یِم  اَمہِ  قیامت  کِس  وقوعس  انکار  کران  چھِ  تِم  چھِ  سخت  گمرٲہی  تہٕ  جنونس  اندر  پیمٕتۍ۔  (یہِ  گمرٲہی  تہٕ  جنون  سپدِ  تِمن  ظٲہر  تَمہِ  دۅہ)


Athar:
  ییٚمہِ  دۅہ  یِم  بُتھۍ  کھکھرِ  نارس  یِن  تراونہٕ  تمہِ  دۅہ  یِیہِ  یِمن  وَننہٕ  زِ  وُچِھو  وۅنۍ  نارٕ  چپٲژ  ہُنٛد  مزٕہ۔

Mirwaiz:
  ییٚمہِ  دۅہ  تِم  کھکھرِ  یِن  پکناونہٕ  بُتھہِ  کِنۍ  تہٕ  دٲرِتھ  یِن  دِنہٕ  نارِ  جہنمس  اندر۔  توپتہٕ  یِیکھ  وننہٕ،  ژٕہِو  توٚہۍ  اے  کٲفرو  نارچہِ  ژنجہِ  ہُنٛد  مزٕہ۔  (ہرگاہ  یِمن  شُبہ  چھُ  کہ  ادٕہ  کۅنہٕ  چھےٚ  سۅ  قیامت  یِوان  تمیُک  جواب  چھُ  کہ)

Tahir:
  ییٚمہِ  دۅہ  تِم  لُکھ  بُتھۍ  کھکھرِ  جہنمس  کُن  پکناونہٕ  یِن  (پتہٕ  یِیہِ  تِمن  وَننہٕ،)  نارس  منٛز  دَزنُک  مزٕہ  وُچِھو۔

Transliteration:
  Yawma yus<u>h</u>aboona fee a<b>l</b>nn<u>a</u>ri AAal<u>a</u> wujoohihim <u>th</u>ooqoo massa saqar<b>a</b>


Tahir: بے شک چُھ اَسہِ پۯ تھ کانٛہہ چیز اَکہِ مقررہ ڈیزاین تہٕ پروگرامہ مطٲبق بنوومُت۔
Transliteration: Inn<u>a</u> kulla shayin khalaqn<u>a</u>hu biqadar<b>in</b>
Athar:
  اسہِ  چُھ  پرٛتھ  کانٛہہ  چیز  اکہِ  تقدیرٕ  سان  پٲدٕ  کوٚرمُت،  ﴿یعنی  دُنیاہُک  کانٛہہ  تہِ  چیز  چُھنہٕ  ہٕٹہٕ  مٕٹہٕ  پٲدٕ  آمُت  کرنہٕ،  بلکہ  چُھ  پرٛتھ  چیزُک  اکھ  تقدیر  ییٚمہِ  مطابق  سُہ  أکِس  مقرر  وقتس  پٮ۪ٹھ  بنان  چُھ،  اکھ  خاص  شکل  چُھ  اختیار  کران،  أکِس  خاص  حدس  تام  چُھ  پھانپھلان،  أکِس  خاص  وقتس  تام  چُھ  موجود  روزان  تہٕ  أکِس  خاص  وقتس  پٮ۪ٹھ  چُھ  ختم  گژھان﴾

Mirwaiz:
  اسہِ  چھُ  پرٛتھ  چیزَہ  پٲدٕہ  کوٚرمُت  اکہِ  خاص  اندازٕہ  موجوب۔  (یتھ  منٛز  واریاہن  چیزن  ہُنٛد  خصوصاً  وقتُک  تہٕ  زمانُک  اعتبار  تھاونہٕ  آمُت  چھُ  یُس  اَسہِ  پننِس  علمس  منٛز  مقرر  تہٕ  مُعین  کوٚرمُت  چھُ۔  لہٰذا  یوٚت  تانۍ  نہٕ  سُہ  وقت  واتہِ  توٚت  تانۍ  کِتھہٕ  پٲٹھۍ  سپدِ  تمیُک  وقوع۔  ییٚلہِ  تمیُک  وقت  واتہِ)


Tahir: تہٕ سون حکم چُھ یکدم تتھہ پٲٹھۍ واقع سپدان یِتھہٕ پٲٹھۍ أچھ ٹٹوار گژھان چُھ۔
Athar:
  تہٕ  سون  حُکم  چُھ  بس  اَکوے  حکم  آسان،  تہٕ  أچھ  ٹیٖنٹھ  سپدانٕے  چُھ  سُہ  عملہِ  منٛز  یِوان۔

Mirwaiz:
  سون  حکم  آسہِ  تمہِ  کِس  وقوعس  منز  کُنُے  حکمَہ۔  یُس  جٲری  سپدِ  أکِس  أچھ  ٹینٹھہِ  اندر۔  (اسہِ  چھُنہٕ  کانٛہہ  چیز  پٲدٕہ  کرنس  اندر  یا  تباہ  و  برباد  کرنس  اندر  زیادٕہ  کال  لگان۔)

Transliteration:
  Wam<u>a</u> amrun<u>a</u> ill<u>a</u> w<u>ah</u>idatun kalam<u>h</u>in bi<b>a</b>lba<u>s</u>ar<b>i</b>


Athar: تۅہیہِ ہِوۍ واریاہ چھِ اسہِ ہلاک کٔرِمٕتۍ، چھا وۅنۍ کانٛہہ نصیحت رَٹن وول؟
Transliteration: Walaqad ahlakn<u>a</u> ashy<u>a</u>AAakum fahal min muddakir<b>in</b>
Mirwaiz:
  بے  شک  اَسہِ  گٲلۍ  تۅہے  ہِی  واریاہ  کٲفر  تہٕ  نافرمان  لوٗکھ۔  پَس  چھا  تۅہیہِ  اندرٕ  کانٛہہ  نصیحت  رٹہٕ  وُنَہ؟

Tahir:
  تہٕ  بے  شک  کٔرۍ  اَسہِ  تُہٕندۍ  (واریاہ)  دٔرۍ  ہلاک،  چھا  تیٚلہِ  کانٛہہ  نصیحت  حٲصل  کرن  وول؟


Athar: یِکینژھاہ یِمو کوٚرمُت چُھ سُہ سورُے چُھ رجسٹرن منٛز موجود۔
Tahir: تہٕ یِکینٛژھاہ (تہِ) تِمَو کۆر چُھ اعمال نامن منٛز (درج)۔
Transliteration: Wakullu shayin faAAaloohu fee a<b>l</b>zzubur<b>i</b>
Mirwaiz:
  یُس  یُس  چیز  تِم  کران  ٲسۍ،  تہِ  سورُے  اوس  خدایس  معلوم،  باوجود  آں  آو  تہِ  سورُے  لیٚکھنہٕ  تِہندیٚن  نامۂ  اعمالن  اندر۔  (یہِ  کتھ  چھَنہٕ  کہ  کینٛہہ  آسہے  لیکھنہٕ  آمُت،  کینٛہہ  آسِہے  لیکھنے  روٗدمُت۔  نہ  بلکہ)


Athar: تہٕ پرٛتھ کانٛہہ لۅکٕٹ بٔڑ کتھ چھےٚ لیٚکھِتھ موجود۔
Tahir: تہٕ پۯتھ کانٛہہ لۅکٕٹ تہٕ بٔڑ (عمل) چھے٘ لیٚکھنہٕ آمٕژ۔
Transliteration: Wakullu <u>s</u>agheerin wakabeerin musta<u>t</u>ar<b>un</b>
Mirwaiz:
  پرٛتھ  لۅکٕٹ  کتھ  تہٕ  بٔڈ  کتھ  چھےٚ  تتھ  اندر  وارٕہ  لیکھنہٕ  آمٕژ۔  (یہِ  گوٚو  کٲفرن  تہٕ  مجرمن  ہُنٛد  حال۔  امہِ  پتہٕ  چھُ  باایمانن  تہٕ  متقینَن  ہُنٛد  حال)


Athar: نا فرمٲنی نِشہِ پرہیز کرن وٲلۍ آسن یقیناً باغن تہٕ کۅلن منٛز۔
Tahir: بے شک آسن پرہیز گار جنتن تہٕ کۅلن منٛز (لطف اندوزسپدان)۔
Transliteration: Inna almuttaqeena fee jann<u>a</u>tin wanahar<b>in</b>
Mirwaiz:
  بے  شک  یِم  کفرٕ  نِشہِ  نافرمٲنی  نِشہِ  بچہِ  وُنۍ  چھِ  تِم  آسن  جنتہٕ  کیٚن  باغن  اندر  تہٕ  جویَن  پٮ۪ٹھ۔


Athar: پزِ عزت چہِ جایہِ، بٔڈِس ذی اقتدار بادشاہس نکھہٕ۔
Tahir: پاک مجلِسن منٛزآسن (اصلی) اقتدارکِس مٲلک بادشاہ سٕندِس خاص قُربتس منٛز (بِہتھ)۔
Transliteration: Fee maqAAadi <u>s</u>idqin AAinda maleekin muqtadir<b>in</b>
Mirwaiz:
  حقیقی  عزت  چہِ  جایہِ  بٔڈِس  بادشاہس  نکھہٕ  یَس  کُل  کائناتس  پٮ۪ٹھ  اقتدار  چھُ۔  (یِم  پننہِ  پزِ  کہ  برکتہٕ  خدا  و  پیغمبرِ  خداے  سٕندِ  پَزِ  وعدٕہ  موجوب  آسن  أکِس  عمدٕہ  تہٕ  پسندیدٕہ  مقامس  اندر۔)


Athar: سٮ۪ٹھاہ مہربان ﴿خُداین چھےٚ﴾
Tahir: (سُہ) چُھ (پٔزۍ پٲٹھۍ) رحمٰن۔
Transliteration: A<b>l</b>rra<u>h</u>m<u>a</u>n<b>u</b>
Mirwaiz:
  رحمت  وٲلِس  خداے  سٕنزٕ  چھےٚ  بے  شمار  نعمژٕہ۔  (اَجہِ  روٗحٲنی،  اَجہِ  جسمٲنی،  اَجہِ  دُنیوی،  اَجہِ  اُخروی۔  روحانی  نعمتو  اندرٕہ  گٔیہِ  اَکھ  نعمت  کہ)


Athar: ییٚمہِ قرآنٕچ تعلیم دِژمٕژ۔
Transliteration: AAallama alqur<u>a</u>n<b>a</b>
Mirwaiz:
  تٔمی  ہیٚچھنٲوۍ  قرآنِ  مجید۔  (یعنی  تٔمی  کوٚر  نٲزل  قرآنِ  مجید  یُتھ  تٔۂندۍ  بندٕہ  تس  پٮ۪ٹھ  ایمان  أنِتھ،  تمُیک  علم  حٲصل  کٔرِتھ،  تَمہِ  موجوب  عمل  کٔرِتھ  تمِک  نفع  تہٕ  فٲیدٕہ  تُلن۔  تٔمۍ  سٕنز  بیاکھ  نعمت  گٔیہِ  جسمٲنی  یۅسہٕ  موقوف  علیہ  چھےٚ  روحٲنی  نعمتٕچ،  سۅ  گٔیہِ  یہِ  نعمت  کہ)

Tahir:
  ییٚمۍ  (پانہٕ  رسولِ  عربی  صلی  اللہ  علیہ  وسلم  یا  تِہِندِ  ذریعہ  انسان)  قرآن  ہیٚچھنوو۔ ﴿یہِ  آیت  ؤژھ  مکہ  کیٚن  کٲفرن  تہٕ  مشرکن  ہٕندِ  تمہ  الزام  کس  جوابس  منٛز  زِ  محمد  صلی  اللہ  علیہ  وسلمن  چُھ  ﴿معازاللہ﴾  کُستام  شخص  ژوٗرِ  پٲٹھۍ  قرآن  ہیٚژھناوان۔حوالہ  جاتو  خٲطرٕ  وچِھو،  تفسیر  القشیری،  البغوی،  الخازن،  البحرالمحیط،  الجمل،  اللباب،  الصاوی،  فتح  القدیر،  المظہری،  السراج  المنیر،  المراغی،  اضواء  البیان  تہٕ  مجمع  البیان  وغیرہ۔﴾


Athar: تہٕ یہِ ہیٚچھِنووُن بولُن۔
Tahir: تٔمی ہیٚچھنوو سُہ بیان۔
Transliteration: AAallamahu albay<u>a</u>n<b>a</b>
Mirwaiz:
  توپتہٕ  ہیچھنووُن  سُہ  کتھہٕ  کرنہِ۔  (یعنی  دِلُک  حال  تہٕ  خیال  ظٲہر  کرُن  کتھو  سٍتۍ  تہٕ  اَتھو  سٍتۍ،  تقریر  و  تحریر  سٍتۍ۔  تٔمی  سٍتۍ  چھُ  سُہ  قرآنِ  مجید  پانہٕ  پران  تہٕ  بیٚیَن  پرناوان،  بیاکھ  نعمت  گٔیہِ  آفٲقی  سۅ  گٔیہِ)


Athar: آفتاب تہٕ زوٗن چِھ اکہِ حسابٕکۍ پابند۔
Tahir: آفتاب تہٕ زوٗن چھے٘ (تٔمۍ سٕنزی ریاضیٲتی منصوبہ بندی سان) مقررہ حسابہٕ مطٲبق پکان۔
Transliteration: A<b>l</b>shshamsu wa<b>a</b>lqamaru bi<u>h</u>usb<u>a</u>n<b>in</b>
Mirwaiz:
  آفتاب  تہٕ  زوٗن  چھےٚ  پکان  اکہِ  منظم  حسابہٕ  موجوب۔  (ییٚمہِ  سٍتۍ  دۅہ  تہٕ  رات  وجودس  منٛز  یِوان  چھِ۔  یِمن  سٍتۍ  بندن  ہٕنزِ  بندگی  تہٕ  عبادتس  سٮ۪ٹھاہ  تعلق  چھُ۔)


Tahir: تہٕ زمینس پیٚٹھ پٔھہلن وٲلۍ بوٗٹہٕ تہٕ سٲری کُلۍ چِھ (تٔسۍ) سجدٕہ کران۔
Transliteration: Wa<b>al</b>nnajmu wa<b>al</b>shshajaru yasjud<u>a</u>n<b>i</b>
Athar:
  تہٕ  تارک  تہٕ  کُلۍ  سٲری  چِھ  سجدس  اندر۔  ﴿یعنی  فرمانس  چِھ  تابع،  خُداے  سٕندِ  حُکمہٕ  ہیٚکن  نہٕ  مَس  والس  سُمب  سرتٲبی  کٔرِتھ﴾

Mirwaiz:
  تارک  تہٕ  تھرِ  تہٕ  کُلۍ  یعنی  گۅڈٕ  روٚستُے  کُلۍ  تہٕ  گۅڈٕ  وٲلۍ  کُلۍ  چھِ  مشغول  پننِس  مولیٰ  سٕندِس  سجدس  سٍتۍ۔


Mirwaiz: تٔمی حضرتِ رحمانن کوٚر تھوٚد تہٕ بلند آسمان، تٔمۍ کٔر قٲیم دنیاہس اندر ترٛکٕر۔
Transliteration: Wa<b>al</b>ssam<u>a</u>a rafaAAah<u>a</u> wawa<u>d</u>aAAa almeez<u>a</u>n<b>a</b>
Athar:
  آسمان  کوٚر  تٔمۍ  بُلند  تہٕ  میزان  کوٚرُن  قٲیِم۔  ﴿قریب  قریب  چُھ  تمام  مُفسرو  یتھ  جایہِ  میزان  ﴿ترٛکرِ﴾  نِشہِ  مُراد  عدل  نِیومُت،  تہٕ  میزان  قٲیِم  کرنُک  مطلب  چُھکھ  یہِ  بیان  کوٚرمُت  زِ  خُداین  چُھ  کائناتُک  یہِ  پوٗرٕ  نظام،  عدلس  پٮ۪ٹھ  قٲیِم  کوٚرمُت۔﴾

Tahir:
  تہٕ  تٔمی  چِھ  آسمانۍکاینات  (پرٛتھ  طرفہ  پھہلٲوتھ)  بلند  کٔرِتھ  تھٲمژ  تہٕ  (تٔمی  چِھ  ریاضیٲتی  نظم  ہیتھ  تِہنزِ  گردِشہ  تہٕ  ہمیشہ  باقی  روزنہ  خٲطرٕ)  تۯ  کٕر  تھٲومٕژ  قٲیِم  کٔرِتھ۔


Tahir: تہٕ انصاف سان تھٲوِو وَزن ٹھیک تہٕ تول کٔرِو نہٕ کم۔
Transliteration: Waaqeemoo alwazna bi<b>a</b>lqis<u>t</u>i wal<u>a</u> tukhsiroo almeez<u>a</u>n<b>a</b>
Athar:
  اِنصاف  سان  توٗلِو  ٹھیک  پٲٹھی  تہٕ  ترٛکرِ  منٛز  مَہ  کٔرِو  توٗلس  کمی۔  ﴿یعنی  توٚہۍ  چِھو  أکِس  توازُن  وٲلِس  کائناتس  منٛز  روزان  ییٚمیُک  سورُے  نظام  عدلس  پیٹھ  چُھ  قٲیِم  کرنہٕ  آمُت،  لہٰذا،  پزیٚو  تۅہیہِ  تہِ  عدلس  پٮ۪ٹھ  قٲیِم  سپدُن۔  یتھ  دٲیرس  منٛز  تۅہیہِ  اختیار  چُھ  دِنہٕ  آمُت  تتھ  منٛز  اگر  توٚہۍ  ناانصافی  کٔرِو،  تیٚلہِ  آسہِ  یہِ  کائنات  کِس  فطرتس  سٍتۍ  تُہٕنز  بغاوت۔﴾

Mirwaiz:
  بیٚیہِ  تھٲوِو  قٲیِم  انصاف  موجوب  پرٛتھ  چیزُک  وزن،  بیٚیہِ  مہٕ  ٲسِو  کران  کمی  تولنس  اندر  کُنہِ  قٕسمہٕ۔


Tahir: اَتھ منٛز چِھ میوٕہ تہٕ کٔھزٕرگُرن۔
Transliteration: Feeh<u>a</u> f<u>a</u>kihatun wa<b>al</b>nnakhlu <u>tha</u>tu alakm<u>a</u>m<b>i</b>
Athar:
  اتھ  منٛز  چِھ  پرٛتھ  قسمٕکۍ  لذت  دار  میوٕہ۔  کٔھزٕر  کُلۍ  چِھ  یِہِندۍ  میوٕہ  غلافن  منٛز  ؤلِتھ  چِھ۔

Mirwaiz:
  یتھ  زمینس  منٛز  چھِ  کم  کم  میوٕہ،  بیٚیہِ  کھٔزٕر  کُلۍ  یِمن  ہٕندۍ  میوٕہ  چھِ  آسان  گۅژریٚن  تہٕ  غِلافن  منٛز  ؤلِتھ۔


Athar: رنگہٕ رنگٕکۍ اناج چِھ یِمن کوٚش تہِ چُھ آسان تہٕ دانہٕ تہِ۔
Tahir: تہٕ کۆش دار اناج تہٕ مُشک دار (پھل) پوش۔
Transliteration: Wa<b>a</b>l<u>h</u>abbu <u>th</u>oo alAAa<u>s</u>fi wa<b>al</b>rray<u>ha</u>n<b>i</b>
Mirwaiz:
  بیٚیہِ  چھُ  اَتھ  زمینس  منٛز  پرٛتھ  قسمُک  غلہٕ،  یتھ  غلس  سٍتۍ  چارواین  ہٕندِ  کھیٚنہٕ  خٲطرٕ  گاسہٕ  تہِ  چھُ  آسان،  بیٚیہِ  پرٛتھ  قسمٕکۍ  خۅشبو  دار  پوش  یِمو  سٍتۍ  دماغ  چھُ  سپدان  معطر۔


Tahir: لہٰذا (اے گروہِ جنّ و انسان) پننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  لہٰذا،  اے  جِنَو  تہٕ  انسانَو،  پننِس  ربّ  سٕندِس  کتھ  کتھ  نعمتس  پھِرِو  توٚہۍ  بُتھ؟  ﴿دراصل  چُھ  لفظ  آلَا  وَرتاونہٕ  آمُت  یُس  بروٗنٹھمیٚن  آیتن  منٛز  بار  بار  چُھ  دۅہراونہٕ  آمُت  تہٕ  اسہِ  چُھ  مختلف  جاین  اَمِیُک  مفہوم  مختلف  لفظن  منٛز  وَرتومُت۔  اَتھ  چُھ  معنی  نعمتن  ہُند  تہِ،  کمالاتِ  قدرت  تہِ،  تہٕ  اوصافِ  حمیدہ  تہِ۔  پرٛتھ  جایہِ  یِیہِ  اَتھ  سُہ  مفہوم  کڑنہٕ  یُس  سیاق  و  سباقس  سٍتۍ  مُناسبت  تھاوان  آسہِ﴾۔

Mirwaiz:
  پَس  کتھ  کتھ  نعمتس  پروردگارٕ  سٕندِس  کٔرِو  توٚہۍ  انکار  اے  جِنو  تہٕ  انسانو؟  (أکِس  حدیث  شریفس  کُن  نظر  کٔرِتھ  فرموو  عٲلمو  کہ  ییٚلہِ  کانٛہہ  شخصَہ  یہِ  آیۂ  کریمہٕ  بوزِ،  تٔمۍ  سُند  گژِھہ  جواب  دیُن  ﴿لَا  بِشیٔ  مِن  نِعمِکَ  رَبّنا  نُکذّبُ  فَلکَ  الحَمد﴾  اے  سانہِ  پروردگارٕ  چانیو  نعمتو  اندرٕ  کُنہِ  نعمتس  ہیٚکو  نہٕ  أسۍ  انکار  کٔرِتھ،  پس  سٲری  حمد  شوٗبنے  ژے۔)


Athar: اِنسان بنوو تٔمۍ تَتھ ہۅچھمَژِ میٚژِ یۅسہِ کترِ ہٕنٛدۍ پٲٹھۍ وَزان ٲس۔
Tahir: تٔمی بنوو انسان کترِ ہٕندۍپٲٹھۍ وَزن واجِنہِ خۅشک ربِہ نِشہِ۔
Transliteration: Khalaqa alins<u>a</u>na min <u>s</u>al<u>sa</u>lin ka<b>a</b>lfakhkh<u>a</u>r<b>i</b>
Mirwaiz:
  بیاکھ  نعمت  گٔیہِ  کہ  تٔمی  کوٚر  پٲدٕ  أمِس  انسان  سُنٛد  اصلِ  اوّل  یعنی  آدمؑ  تتھ  میٚژِ  یۅسہٕ  ہوٚکھِتھ  کترِ  ہٕندۍ  پٲٹھۍ  ترٛنٛو  ترٛنٛو  کرآن  ٲس  تہٕ  وزان  ٲس۔


Athar: تہٕ جِن کوٚرُن نارٕ لمبکہٕ نِشہِ پٲدٕ۔
Tahir: تہٕ جِن کٔرِن نارٕ لمبکہٕ نِشہِ پٲدٕ۔
Transliteration: Wakhalaqa alj<u>a</u>nna min m<u>a</u>rijin min n<u>a</u>r<b>in</b>
Mirwaiz:
  بیٚیہِ  کوٚر  تٔمۍ  پٲدٕ  جِنن  ہُنٛد  اصلِ  اوّل  نارچہِ  ریٚہہِ  یتھ  نہٕ  دٕہ  شٲمل  آسان  چھُ۔  (یِمن  دۅشوُنۍ  مخلوقن  کوٚر  وجودٕچ  نعمت  عطا  تٔمی  پروردگارن۔)


Mirwaiz: اے جِنو تہٕ انسانو خداے سٕنزو نعمتو اندرٕ کتھ کتھ نعمتس کٔرِو توٚہۍ انکار؟
Tahir: لہٰذا پننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  لہٰذا،  اے  جِنَو  تہٕ  انسانو،  پننِس  ربّ  سٕندٮ۪ن  کمن  کمن  قدرت  کیٚن  عجٲئباتن  پھِرِو  توٚہۍ  بُتھ؟


Tahir: (سُے) چُھ دۅشوٕنۍ مشرقن ہُنٛد مٲلک تہٕ (سُے) چُھ دۅشوٕنۍ مغربن ہُنٛد مٲلک۔
Transliteration: Rabbu almashriqayni warabbu almaghribayn<b>i</b>
Athar:
  دۅشوٕنۍ  مشرقن  تہٕ  دۅشوٕنۍ  مغربن  ہُند  مٲلِک  چُھ  پروردِگارٕے۔  ﴿دۅیَو  مشرقَو  تہٕ  دۅیَو  مغربَو  نِشہِ  ہیٚکن  وَندٕ  کالٕکۍ  لۅکٹہِ  کھۅتہٕ  لۅکٕٹۍ  دۅہ  ریٚتہٕ  کالٕکۍ  بڑِ  کھۅتہٕ  بٔڑۍ  دۅہ  تہِ  مُراد  ٲسِتھ  تہٕ  زمین  کیٚن  دۅشوٕنۍ  نصف  کُرّن  ہٕندۍ  مشرق  و  مغرب  تہِ﴾۔

Mirwaiz:
  بیٚیہِ  چھُ  سُے  معبودِ  برحق  دۅن  مَشرقن  تہٕ  دۅن  مغربن  ہُنٛد  مٲلکِ  حقیقی۔  (آفتاب  چھُ  وندس  تہٕ  ریٚتہٕ  کٲلِس  مختلف  جایَو  نِشہِ  طلوع  کران  تہٕ  کھسان،  بیٚیہِ  مختلف  جایو  کِنۍ  لوسان  تہٕ  غروب  سپدان،  تمی  اعتبارٕ  آو  وَننہٕ  مَشرِقَین  تہٕ  مَغرِبَین۔  آفتاب  کہ  مختلف  جایو  کھسُن  لوسُن،  اَمہِ  سٍتۍ  چھُ  موسم  بدلان،  تتھ  اندر  چھِ  بے  شمار  فٲیدٕہ  تہٕ  مصلحٔژ  زمین  کیٚن  لوٗکن  ہٕندِ  خٲطرٕ۔  اَمہِ  سارِکُے  مٲلک  تہٕ  اختیارہ  وول  چھُ  سُے  پروردگار۔)


Tahir: تِمن دۅن منٛزباگ چُھ اَکھ ٹھۆر تِم ہیٚکن نہٕ (پننہِ پننہِ) حدٕ نِشہِ نیٖرِتھ۔
Transliteration: Baynahum<u>a</u> barzakhun l<u>a</u> yabghiy<u>a</u>n<b>i</b>
Athar:
  توتہِ  چُھ  تِمن  منٛز  باگ  اکھ  پردٕہ  حٲیل  ییٚمہِ  نِشہِ  تِم  تجاوُز  چھِنہٕ  کران  ﴿یعنی  تِم  چِھنہٕ  رَلان﴾۔

Mirwaiz:
  یِمے  زٕہ  دریاو  چھِ  اَکھ  أکِس  سٍتۍ  ظٲہرۍ  پٲٹھۍ  مِیلِتھ  پکان  مگر  حقیقتس  منٛز  چھِ  یِمن  درمیان  اَکھ  ٹھوٚرَہ  یُس  نہٕ  یِمن  اَکھ  أکِس  پٮ۪ٹھ  غلبہٕ  دِوان  چھُ  کرنہٕ۔  (میوٗٹھ  سپدِہے  ژوش  یا  ژوش  سپدِہے  میوٗٹھ۔  یہِ  نعمت  تہِ  چھےٚ  قدرتُک  اَکھ  بوٚڈ  نشانہٕ۔)


Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  لہٰذا،  اے  جِنَو  تہٕ  انسانَو،  پننِس  ربّ  سٕندِ  قدرت  کیٚن  کمن  کمن  معجزن  کٔرِو  توٚہۍ  انکار؟

Mirwaiz:
  پننِس  پروردگار  سٕنزو  نعمتو  اندرٕہ  کتھ  نعمتس  ہیٚکِو  توٚہۍ  انکار  کٔرِتھ  اے  جِنو  تہٕ  انسانو؟


Athar: یِمو سمندرَو نِشہِ چِھ مۅختہٕ تہٕ مرجان نیران۔
Mirwaiz: یِمو دۅشوٕے دریاوَو منٛز چھِ نیران اَکھ مۅختہٕ بیٚیہِ لٔدرٕہ۔
Transliteration: Yakhruju minhum<u>a</u> alluluo wa<b>a</b>lmarj<u>a</u>n<b>u</b>
Tahir:
  تِمَودۅشوٕیو  (سمندرو)  نِشہِ  چُھ  مۅختہٕ  (یُس  سبز  چُھ  آسان)  تہٕ  مَرجان  (ییٚمِیُک  رنگ  وۅزُل  چُھ  آسان)  نیران۔


Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>ni
Athar:
  لہٰذا،  اے  جِنَو  تہٕ  انسانَو،  پننِس  ربّ  سٕندٮ۪ن  قدرت  کیٚن  کمن  کمن  کمالن  پھِرِو  توٚہۍ  بُتھ؟  

Mirwaiz:
  پننِس  پروردگار  سٕنزو  نعمتو  اندرٕہ  کتھ  کتھ  نعمتس  ہیٚکِو  توٚہۍ  انکار  کٔرِتھ  اے  جِنو  تہٕ  انسانو؟


Athar: تہٕ یِم جہاز چِھ تٔمۍ سٕندی، یِم سمندرس منٛز پہاڑن ہٕندۍ پٲٹھۍ تھوٚد ؤتِھتھ چِھ۔
Transliteration: Walahu aljaw<u>a</u>ri almunsha<u>a</u>tu fee alba<u>h</u>ri ka<b>a</b>laAAl<u>a</u>m<b>i</b>
Mirwaiz:
  تٔمۍ  سٕنزے  چھےٚ  تِمہٕ  ناوٕہ  تہٕ  جہازٕہ  یِمہٕ  تھزٕہ  تہٕ  بجہِ  چھےٚ  سمندرس  منٛز  کۅہن  سُمبہِ۔  (یِمن  پٮ۪ٹھ  سوار  سپدِتھ  توٚۍ  اَکہِ  مُلکہٕ  نِشہِ  بیٚیِس  مُلکس  واتان  چھِو،  ضروریات  تہٕ  مالِ  تجارت  واتناوان  چِھو۔  ﴿یَخرُجُ  مِنھُما﴾  اندرٕہ  گوٚو  اشارٕہ  تِمن  نعمتن  کُن  یِمہٕ  سمندرٕ  تہٕ  دریاوو  تلہٕ  نیران  چھےٚ۔  ﴿وَلَہ  الجَوارِ  المُنشاٰت﴾  اندرٕہ  چھُ  اشارٕہ  تِمن  نعمتن  کُن  یِمہٕ  آبہٕ  پٮ۪ٹھۍ  کِنۍ  سطح  نِشہِ  حٲصل  سپدان  چھِ۔  آبہٕ  پٮ۪ٹھۍ  کِنۍ  تہِ  نعمژٕ،  آبہٕ  تٔلۍ  تہِ  نعمژٕ۔)

Tahir:
  تہٕ  تھٔدۍ  بادبان  وٲلۍ  بٔڑۍ  بٔڑۍ  جہازٕ  (تہِ)  چِھ  تٔمۍ  سٕند  (سٕے  اختیارس  منٛز)  یِم  پہاڑن  ہٕندۍ  پٲٹھۍ  سمندرس  منٛز  چِھ  (ٹھہرتھ  آسان  یا  چِھ  پکان)۔


Athar: لہٰذا، اے جِنَو تہٕ انسانَو، پننِس ربّ سٕندِس کتھ کتھ احسانس پھِرِو توٚہۍ بُتھ؟
Tahir: لہٰذا پننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  پننِس  پروردگار  سٕنزو  نعمتو  اندرٕہ  کتھ  کتھ  نعمتس  ہیٚکِو  توٚہۍ  انکار  کٔرِتھ  اے  جِنو  تہٕ  انسانو؟  (اوٚتانۍ  یِمن  نعمتن  ہُنٛد  ذکر  کرنہٕ  آو،  لٲزم  چھُ  تِمن  نعمتن  گژِھہ  توحید  و  طاعتہٕ  سٍتۍ  شُکر  دپُن،  کفر  و  معصیت  سٍتۍ  گژِھہ  نہٕ  ناشکری  و  ناسپٲسی  کرٕنۍ۔  کیازِ  یَتھ  عالمس  چھُ  فنا  سپدُن،  ییٚمہِ  پتہٕ  چھُ  بیاکھ  عالم  یِوُن  یَتھ  عالمس  ایمان  و  کفرس  پٮ۪ٹھ  جزا  و  سزا  یِیہِ  دِنہٕ۔  یُہے  مضمون  چُھ  اللہ  تعالیٰ  فرماوان)


Athar: پرٛتھ کانٛہہ چیز یُس یتھ زمینس پٮ۪ٹھ چُھ، سُہ چُھ فنا گژھن وول۔
Tahir: پۯتھ کانٛہہ یُس تہِ زمینس پیٚٹھ چُھ (سُہ) چُھ فنا سپدن وول۔
Transliteration: Kullu man AAalayh<u>a</u> f<u>a</u>n<b>in</b>
Mirwaiz:
  یِم  جِن  تہٕ  انسان  اَتھ  روۓ  زمینس  پٮ۪ٹھ  چھِ  موجود  تِم  سٲری  چھِ  گلوُنۍ  تہٕ  فٲنی  سپدٕوُنۍ۔


Athar: تہٕ صرف چھےٚ تُہندِس ربّ سٕنز جلیل و کریم ذاتٕے یٲژ باقی روزن واجِنۍ۔
Transliteration: Wayabq<u>a</u> wajhu rabbika <u>th</u>oo aljal<u>a</u>li wa<b>a</b>likr<u>a</u>m<b>i</b>
Mirwaiz:
  باقی  روزوُن  چھُ  فقط  تُہندِس  پروردگارٕ  سُنٛد  ذاتِ  پاک  یُس  عظمت  وول  تہٕ  احسان  وول  چھُ۔  (یِم  چھِ  زٕہ  صفت  اللہ  تعالیٰ  سٕندۍ،  اَکھ  چھُ  ذٲتی  بیاکھ  چھُ  اضٲفی۔  اکثر  اہلِ  عظمت  چھِ  پننِس  عظمتسٕے  سٍتۍ  آسان،  بیٚیَن  کُن  چھِنہٕ  کانٛہہ  توجّہ  کران  مگر  معبودِ  برحق  چھُ  باوجودِ  کمالِ  عظمت،  صاحبِ  اکرام  تہٕ  پننیٚن  بندن  پٮ۪ٹھ  چھےٚ  تٔۂنز  رحمت  و  فضل  جٲری۔  چونکہ  امہِ  مضمونٕچ  خبر  دِنۍ  چھُ  موجبِ  ہدایت،  لہٰذا  چھےٚ  یِتہِ  نعمتو  اندرٕہ  اَکھ  اُخروی  نعمتَہ۔)

Tahir:
  تہٕ  تُہٕندِس  ربّ  سٕنزٕے  یوت  ذات  روزِ  باقی  یُس  صاحب  عظمت  و  جلال  تہٕ  صاحبِ  انعام  واکرام  چُھ۔


Athar: لہٰذا، اے جِنَو تہٕ انسانَو، پننِس ربّ سٕندِس کتھ کتھ کمالس پھِرِو توٚہۍ بُتھ؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  پننِس  پروردگار  سٕنزو  نعمتو  اندرٕہ  کتھ  کتھ  نعمتس  کٔرِو  توٚہۍ  انکار  اے  جِنو  تہٕ  انسانو؟  (اَمہِ  پتہٕ  چھُ  اکہِ  خاص  طریقہٕ  تٔۂندِس  عظمت  و  اِکرامس  متعلق  مضمون  بیان  یِوان  کرنہٕ۔)


Athar:
  زمینس  تہٕ  آسمانن  منٛز  یِم  تہِ  چِھ،  سٲری  چِھ  پنٕنۍ  حاجت  تٔسۍ  منگان۔  پرٛتھ  ساعتہٕ  چُھ  سُہ  نٔوِس  شانس  منٛز۔  ﴿یعنی  ہر  وقتہٕ  چُھ  یتھ  کار  گاہِ  عالمس  منٛز  تٔمۍ  سٕنزِ  کار  فرمٲیی  ہُند  اکھ  اَند  نَہ  واتن  وول  سِلسلہٕ  جٲری  تہٕ  سُہ  چُھ  بے  حدّ  و  حساب  چیز  نَوِ  کھۅتہٕ  نَوِ  وضح  سان،  شکلہِ  سان  تہٕ  وَصفو  سان  پٲدٕ  کران۔  تٔمۍ  سُند  دُنیا  چُھنہٕ  زانٛہہ  أکِس  حالس  پٮ۪ٹھ  روزان۔  پرٛتھ  ژِہِس  منٛز  چِھ  اَمِکۍ  حالات  بدلان  روزان  تہٕ  امیُک  خٲلق  چُھ  اتھ  اکہِ  نٔوِ  صوٗرت  سٍتۍ  ترتیب  دِوان  یۅسہٕ  پٔتِمیٚو  صوٗرتَو  نِشہِ  مختلف  چھےٚ  آسان۔﴾

Mirwaiz:
  سُہ  چھُ  تِیُتھُے  با عظمت  کہ  تٔسۍ  نِشہِ  چھِ  منگان  پنٕنۍ  پنٕنۍ  حاجت  تِم  سٲری  یِم  آسمانن  اندر  چھِ  بیٚیہِ  یِم  زمینن  اندر  چھِ،  سٲری  چھِ  محتاج  تٔسۍ  کُن،  سُہ  چھُ  سارِنٕے  ہُنٛد  محتاج  اِلیہ۔  یۅہے  چیز  چھُ  دلالت  کران  تٔۂندس  کمالِ  عظمتس  پٮ۪ٹھ۔  صاحبِ  اکرام  آسُن  تٔمۍ  سُنٛد  چھُ  نَنان  ییٚمہِ  سٍتۍ  کہ  پرٛتھ  وقتہٕ  چھُ  سُہ  کامہِ  اندرٕے،  یعنی  عالمن  اندر  یِکینژھاہ  واقع  چھُ  سپدان  تہِ  چُھ  تٔۂندی  تصرف  سٍتۍ۔  (تِمنٕے  تصرفاتن  اندر  آے  تِم  تصرفات  تہِ  یِم  دلالت  چھِ  کران  تٔۂندِس  اِکرام  و  احسانس  پٮ۪ٹھ  مثلاً  پٲدٕہ  کرُن،  عافیت  و  صحت  عطا  کرُن،  رزق  عطا  کرُن،  اولاد  عطا  کَرٕن،  ہدایت  تہٕ  علم،  توفیقِ  عمل۔  پس  باوجودِ  عظمت  یُتھ  اکرام  و  احسان  کرُن  یِتہِ  گٔیہِ  نعمتٕے۔)

Tahir:
  سٲری  چِھ  تٔسۍ  منگان  یِم  تہِ  آسمانن  تہٕ  زمینس  منٛز  چِھ۔  سُہ  چُھ  پۯتھ  وقتہٕ  نٔوِس  شانس  منٛز  آسان۔

Transliteration:
  Yasaluhu man fee a<b>l</b>ssam<u>a</u>w<u>a</u>ti wa<b>a</b>lar<u>d</u>i kulla yawmin huwa fee shan<b>in</b>


Mirwaiz: پننِس پروردگار سٕنزو نعمتو اندرٕہ کتھ کتھ نعمتس کٔرِو توٚہۍ انکار اے جِنو تہٕ انسانو؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  لہٰذا،  اے  جِنَو  تہٕ  انسانَو،  پننِس  ربّ  سٕندِس  کتھ  کتھ  تعریف  کرنہٕ  آمتِس  صفتس  پھِرِو  توٚہۍ  بُتھ؟


Tahir: اے دۅشوٕیو (انسانن تہٕ جِنن ہٕندیٚو) دَریٚو أسۍ پھِروعنقریب تُہٕندِس حسابس کُن توجہ۔
Transliteration: Sanafrughu lakum ayyuh<u>a</u> a<b>l</b>ththaqal<u>a</u>n<b>i</b>
Athar:
  اے  زمین  کیو  بارو،  عنقریب  گژَھو  أسۍ  تۅہیہِ  پٕرژھگٲر  کرنہٕ  خٲطرٕ  فارغ،  ﴿دراصل  چُھ  لفظ  ثَقَلٰن  ورتاونہٕ  آمُت۔  ثقل  چِھ  تتھ  بورس  وَنان  یُس  سوارِ  پٮ۪ٹھ  کھٲلِتھ  آسہِ۔  ثَقَلٰن  ہُک  لفظی  ترجمہٕ  سپدِ  زٕ  کھالنہٕ  آمٕتۍ  بور۔  یتھ  جایہِ  چھُ  یہِ  لفظ  جِنن  تہٕ  انسانن  خٲطرٕ  ورتاونہٕ  آمُت  تِکیازِ  یِم  دۅشوے  چِھ  زمینس  پٮ۪ٹھ  سوار،  تہٕ  چونکہ  خطاب  چُھ  تِمن  جِنن  تہٕ  اِنسانن  سپدان  یِم  پننِس  ربّ  سٕندِ  اطاعت  و  بندگی  نِشہِ  بُتھۍ  پھرِی  چِھ۔  امہِ  موجوب  چُھ  یِمن،  اے  زمین  کیو  بارو،  ؤنِتھ  خطاب  فرماونہٕ  آمُت،  گویا  خٲلِق  چُھ  پننہِ  مخلوق  کیٚن  یِمن  دۅن  نالایق  گروہن  فرماوان  زِ  اے  تِمو  لوٗکو  یِم  میٲنِس  زمینس  پیٹھ  بار  بٔنِتھ  چِھو،  عنقریب  گژٕھہ  بہٕ  تۅہیہِ  خبر  ہیٚنہٕ  خٲطرٕ  فارغ۔  فارغ  گژھنُک  مطلب  چُھنہٕ  یہِ  زِ  وُنۍ  کیٚنس  چُھ  اللہ  تعالیٰ  تیوٗتاہ  آوُر  زِ  تس  چَھنہٕ  یِمن  نافرمانن  پرٛژھگٲر  کرنٕچ  فرصت  میلان۔  بلکہ  چُھ  دراصل  امیُک  مطلب  یہِ  زِ  خُداین  چُھ  اکھ  خاص  اوقات  نامہٕ  مُقرر  کٔرِتھ  تھوومُت  ییٚمہِ  مطٲبق  وُنہِ  انسانن  تہٕ  جِنن  ٲخری  پرٛژھگٲر  کرنُک  وقت  چُھنہٕ  ووتمُت﴾۔

Mirwaiz:
  أسۍ  دِمو  پوٗرٕ  توجّہ  تۅہیہِ  حساب  ہیٚنس  کُن  اے  جِنو  تہٕ  انسانو۔  (یہِ  برونٹھُے  تۅہیہِ  اَمِچ  خبر  دِنۍ  یِتہِ  چَھو  سٲنۍ  نعمت  تہٕ  مہربٲنی  یُتھ  تۅہیہِ  تیٲری  ہُنٛد  خیال  پٲدٕ  گژِھہ۔)


Athar:
  اے  گروہ  جِن  و  اِنِس،  اگر  توٚہۍ  زمین  تہٕ  آسمانن  ہٕندیٚو  سرحدَو  نِشہِ  ژٔلِتھ  ہیٚکِو،  تیٚلہِ  وُچھِو  ژٔلِتھ۔  کینٛہہ  ہیٚکِو  نہٕ  ژٔلِتھ،  امہِ  خٲطرٕ  گژِھہ  سیٹھاہ  زور  آسُن۔  ﴿زمین  تہٕ  آسمانو  نِشہِ  چُھ  مُراد  کائنات،  یا  دوٚیِمیٚن  لفظن  منٛز  خُداے  سٕنز  خُدٲئی۔  آیتُک  مطلب  چُھ  یہِ  زِ  خُداے  سٕندِ  گرِفتہٕ  منٛز  نیرُن  چُھنہٕ  تۅہیہِ  تام۔  ییٚمہِ  پرٛژھگٲرِ  ہٕنز  خبر  تۅہیہِ  دِنہٕ  یِوان  چھےٚ  تمِیُک  وقت  واتنس  پیٹھ  ٲسِتو  توٚہۍ  کُنہِ  تہِ  جایہِ  بہر  حال  یِیِو  رٔٹِتھ  اَننہٕ۔  امہِ  نِشہِ  بچنہٕ  خٲطرٕ  ٲسیو  تۅہیہِ  خُداے  سٕنزِ  خُدٲئی  نِشہِ  ژَلُن  مگر  سُہ  بل  بوتہٕ  چُھنہٕ  تۅہیہِ  منٛز۔  اگر  یُتھ  گھمنڈ  تۅہیہِ  چُھو  تیٚلہِ  وُچھِو  پنٕنۍ  زور  لگٲوِتھ﴾

Mirwaiz:
  اے  جِنن  تہٕ  انسانن  ہٕنزو  جماعژو  ہرگاہ  تۅہیہِ  طاقت  تہٕ  قدرت  چُھ  توٚہۍ  کیا  ہیٚکیو  آسمان  و  زمین  کیو  کِنارو  نِشہِ  نیبر  نِیرتھ،  تَلا  نِیرتو  أسۍ  تہِ  وُچھو۔  ہرگز  ہیٚکِو  نہٕ  توٚہۍ  نِیرِتھ  کُنہِ  طاقتہٕ  سٍتۍ۔  سُہ  طاقت  چُھیی  نہٕ  تۅہیہِ،  نہ  ہیٚکِو  دنیاہس  اندر  نِیرِتھ  نہ  ژٔلِتھ  کُنہِ  طرفس  کُن۔  (یٔہے  حالت  آسہِ  تُہٕنز  قیامت  کہ  دۅہ  تَتہِ  ہیٚکِو  نہٕ  توٚہۍ  کُن  ژٔلِتھ۔  یہِ  کتھ  باوٕنۍ  تہِ  چَھو  سٲنۍ  نعمت۔)

Tahir:
  اے  جِنن  تہٕ  انسانن  ہٕندیٚو  دَریٚو!  اگر  تۆہۍ  اَتھ  کتھہِ  پیٚٹھ  طاقت  چِھو  تھاوان  زِ  آسمانن  ہنٛدیو  تہٕ  زمین  کیٚو  حدو  نِشہِ  نیٖرِو  نیٚبر  (تہٕ  کایناتُک  تسخیر  کٔرِو)  تیٚلہِ  نیٖرِو  تۆہۍ،  تۆہۍ  یَتھ  تہِ  (آسمٲنۍ  کُرٕہ  کِس)  مقامس  پیٚٹھہٕ  نیٖرِتھ  گٔژِھو  تَتہِ  آسہِ  تٔمۍ  سٕنزٕے  سلطنت۔

Transliteration:
  Y<u>a</u> maAAshara aljinni wa<b>a</b>linsi ini ista<u>t</u>aAAtum an tanfu<u>th</u>oo min aq<u>ta</u>ri a<b>l</b>ssam<u>a</u>w<u>a</u>ti wa<b>a</b>lar<u>d</u>i fa<b>o</b>nfu<u>th</u>oo l<u>a</u> tanfu<u>th</u>oona ill<u>a</u> bisul<u>ta</u>n<b>in</b>


Athar: پننِس ربّ سٕنزن کمن کمن قدرتن پھِرِو توٚہۍ بُتھ؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  پننِس  پروردگار  سٕنزو  نعمتو  اندرٕہ  کتھ  کتھ  نعمتس  کٔرِو  توٚہۍ  انکار  اے  جِنو  تہٕ  انسانو؟  (توٚہۍ  چِھو  حساب  دِنس  اندر  تہِ  عٲجزٕے  عذاب  و  عقابس  اندر  تہِ  عٲجزی۔)


Athar:
  ﴿اگر  ژلنٕچ  کوشش  کٔرِو﴾  تۅہیہِ  پٮ۪ٹھ  یِیہِ  نارٕ  لمبک  تہٕ  دٕہ  تراونہٕ،  ییٚمیُک  مُقابلہٕ  توٚہۍ  ہیٚکِو  نہٕ  کٔرِتھ۔

Mirwaiz:
  اے  جنو  تہٕ  انسانو  اندرٕ  مجرمو!  تۅہیہِ  پٮ۪ٹھ  یِن  قیامت  کہ  دۅہ  ترٛاونہٕ  نارٕکۍ  شعلہٕ  بیٚیہِ  دٕہ  یُتھ  نہٕ  تۅہیہِ  نِشہِ  کانٛہہ  تہِ  ہیٚکہِ  دفع  کٔرِتھ۔  یہِ  وَنُن  تہِ  چھُو  ذریعۂ  ہدایت  آسنہٕ  کہ  اعتبارٕہ  نعمتٕے۔

Tahir:
  تۅہیہِ  دۅشوٕنۍ  پیٚٹھ  یِن  خٲلص  نارٕ  لمبک  سوزنہٕ  تہٕ  (ریہہ  رُس)  دٕہہ  (تہِ  یِیہِ  سوزنہٕ)  تہٕ  تۆہۍ  دۅشوے  ہیٚکِو  نہٕ  تِمَو  نِشہِ  بٔچِتھ۔

Transliteration:
  Yursalu AAalaykum<u>a</u> shuw<u>a</u><i><u>th</u></i>un min n<u>a</u>rin wanu<u>ha</u>sun fal<u>a</u> tanta<u>s</u>ir<u>a</u>n<b>i</b>


Athar:
  پتہٕ  ﴿کیا  بنہِ  تمہِ  وقتہٕ﴾  ییٚلہِ  آسمان  پَھٹہِ  ﴿آسمان  پھٹنہٕ  نِشہِ  چُھ  مُراد  بندِش  افلاکُک  یَلہٕ  گژُھن،  نِظام  عالمُک  درہم  برہم  گژُھن،  ستارن  تہٕ  سیارن  ہُند  چھلہٕ  چھانگرِ  گژُھن﴾  تہٕ  وۅزلہِ  دالٕکۍ  پٲٹھۍ  گژِھہ  وۅزُل؟

Mirwaiz:
  اَدٕہ  ییٚلہِ  قیامت  یِیہِ  تتھ  منٛز  آسمان  پَھٹن،  پس  سپدِ  آسمانُک  رنگ  وۅزُل  دالہٕ  ہیوٗ۔  (اَمِچ  خبر  دِنۍ  تہِ  چھُ  اَکھ  نعمتَہ)

Tahir:
  پتہٕ  ییٚلہِ  آسمان  پھَٹہِ  تہٕ  (پتہٕ)  گژِھہ  دَدِمَتہِ  تیٖلٕکۍ  (یا  وۅزلہِ  چمرٕکۍ)  پٲٹھۍ  گلٲبۍ۔

Transliteration:
  Fai<u>tha</u> inshaqqati a<b>l</b>ssam<u>a</u>o fak<u>a</u>nat wardatan ka<b>al</b>ddih<u>a</u>n<b>i</b>


Athar: تمہِ دۅہ آسہِ نہٕ کٲنٛسہِ اِنسانس تہٕ کٲنٛسہِ جِنَس تٔمۍ سُند گناہ پٕرٛژھنٕچ ضرورت۔
Transliteration: Fayawmai<u>th</u>in l<u>a</u> yusalu AAan <u>th</u>anbihi insun wal<u>a</u> j<u>a</u>n<b>nun</b>
Mirwaiz:
  پَس  یِیہِ  نہٕ  تمہِ  دۅہ  گۅڈنی  پرٛژھنہٕ  تہٕ  سوال  کرنہٕ  اطلاع  حٲصل  کرنہٕ  خاطر  کٲنسہِ  انسانس  تہٕ  کٲنسہِ  جِنس۔  (کیازِ  اللہ  تعالیٰ  ہَس  چھےٚ  خبرٕے  سارِنٕے  ہٕنز۔  اَمِچ  خبر  دِنۍ  تہِ  چھُ  اَکھ  نعمتَہ)

Tahir:
  لہٰذا  نَہ  یِیہِ  تَمہِ  دۅہ  کٲنسہِ  انسانس  تٔمۍ  سٕندِس  گناہس  متعلق  پٕۯژھنہٕ  تہٕ  نَہ  یِیہِ  کٲنسہِ  جِن  سٕے۔


Mirwaiz: پننِس پروردگار سٕنزو نعمتو اندرٕہ کتھ کتھ نعمتس کٔرِو توٚہۍ انکار اے جِنو تہٕ انسانو؟
Tahir: لہٰذا پننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  پتہٕ  ﴿یِیہِ  وُچھنہٕ  زِ﴾  پننِس  ربّ  سٕندین  کمن  کمن  احساناتن  چِھو  توٚہۍ  دۅشوے  دٔرۍ  انکار  کران۔


Athar:
  مُجرم  یِن  تَتہِ  پننیو  بُتھیٚو  سٍتۍ  پرٛزناونہٕ،  تہٕ  تِمن  یِیہِ  ڈیٚکہ  کِس  مستس  تہٕ  کھۅرن  تھپھ  ترٲوۍ  ترٲوۍ  کھکٕھر  دِنہٕ۔

Mirwaiz:
  پرزٕہ  ناونہٕ  یِن  مجرم  لوٗکھ  پننیو  علاماتو  سٍتۍ،  تِہُنٛد  بُتھ  آسہِ  کِرٛہُن،  أچھۍ  آسنکھ  کاژرِ،  توپتہٕ  یِن  رٹنہٕ  تِم  کلہٕ  کہ  مستہٕ  سٍتۍ  بیٚیہِ  کھۅرو  سٍتۍ،  توپتہٕ  یِن  دٲرِتھ  دِنہٕ  جہنمس  اندر۔  (اَمِچ  خبر  دِنۍ  تہِ  چھُ  اَکھ  نعمتَہ)

Tahir:
  مجرم  لُکھ  یِن  پننیٚن  بُتھیٚن  ہٕندِ  کۯیہنیار  سٍتۍ  پرزٕناونہٕ  پتہٕ  یِیہِ  تِمن  ڈیٚکہٕ  پیٚٹھُک  مس  رٔٹِتھ  تہٕ  کھۅر  ن  تھپھ  ژھنتھ  لمنہٕ۔

Transliteration:
  YuAArafu almujrimoona biseem<u>a</u>hum fayukha<u>th</u>u bi<b>al</b>nnaw<u>as</u>ee wa<b>a</b>laqd<u>a</u>m<b>i</b>


Athar: ﴿تمہِ ساعتہٕ﴾ کمن کمن پننِس ربّ سٕنزن قدرتن پھِرِو توٚہۍ بُتھ؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  پننِس  پروردگار  سٕندیٚو  نعمتو  اندرٕہ  کمہِ  کمہِ  نعمتُک  کٔرِو  توٚہۍ  انکار  اے  جِنو  تہٕ  انسانو؟  (جہنمس  منٛز  ترٛاونہٕ  پتہٕ  یِیَکھ  وَننہٕ)


Athar: تٔتھۍ جہنمس تہٕ گرٛکہٕ وٕنِس آبس منٛز باگ روزن تِم گردش کران۔
Tahir: تِم کرن تَتھ (جہنمس) منٛزتہٕ گۯیکہِ وٕنِس آبس منٛز اورٕ یور۔
Transliteration: Ya<u>t</u>oofoona baynah<u>a</u> wabayna <u>h</u>ameemin <u>a</u>n<b>in</b>
Mirwaiz:
  پھیران  تہٕ  اورٕ  یور  آسن  کران  تتھ  جہنمس  تہٕ  تمہِ  چہِ  رسرِ  وٲنِس  اندر  یُس  سٮ۪ٹھاہ  گرم  آسہِ  گرمی  ہٕندِس  ٲخری  درجس  منٛز  گرم  آسہِ۔  (اکہِ  ساعتہٕ  جحیمُک  عذاب  بیٚیہِ  ساعتہٕ  حمیمُک  عذاب۔  اَمِچ  برونٹھُے  خبر  دِنۍ  تہِ  چھےٚ  اَکھ  نعمتَہ)


Transliteration: Waliman kh<u>a</u>fa maq<u>a</u>ma rabbihi jannat<u>a</u>n<b>i</b>
Athar:
  تہٕ  پرٛتھ  تس  شخصس  خٲطرٕ  یُس  پننِس  ربّس  برونٛہہ  کنہِ  پیش  سپدنُک  خوف  تھاوان  چُھ  ﴿یعنی  ییٚمۍ  دُنیاہس  منٛز  خُدایس  کھوٚژۍ  کھۅٚژۍ  زندگی  آسہِ  گُزٲرمٕژ،  تہٕ  یہِ  زٲنِتھ  آسیٚن  عمل  کٔرمٕژ  زِ  اکہِ  دۅہ  چُھ  مےٚ  پننِس  ربّس  برونٛہہ  کنہِ  کھڑا  سپدُن  تہٕ  پننیٚن  عملن  حساب  دِیُن۔﴾  زٕہ  باغ  چِھ  تس  خٲطرٕ۔

Mirwaiz:
  وۅنۍ  یُس  شخص  کھۅژِ  پننِس  پروردگارس  برونٹھہٕ  کنہِ  اِستادٕہ  سپدنس  پرٛتھ  ساعتہٕ  کھوژِتھ  رۅزِ  پتھ  گناہو  نِشہِ  تہٕ  نافرمانیو  نِشہِ،  تٔۂندِ  خٲطرٕ  چھِ  زٕہ  عٲلی  شان  جنت،  یہِ  گوٚو  خاص  بندن  ہٕندِ  خٲطرٕ۔

Tahir:
  تہٕ  یُس  شخص  پننِس  ربّ  سٕندِس  دربارس  منٛز  (پیشی  خٲطرٕ)  کھڑا  سپدنس  کھوژان  چُھ  تس  خٲطرٕ  چِھ  زٕ  جنت۔


Tahir: تِمن دۅشوٕنۍ منٛز چِھ پۯتھ پھلس (تہٕ میٚوس) زٕزٕ قٔسٕم۔
Transliteration: Feehim<u>a</u> min kulli f<u>a</u>kihatin zawj<u>a</u>n<b>i</b>
Athar:
  دۅشوٕنۍ  باغن  منٛز  پرٛتھ  میوٕکۍ  زٕہ  قسم۔  ﴿اَمِیُک  اکھ  مطلب  ہیٚکہِ  یہِ  ٲسِتھ  زِ  دۅشوٕنۍ  باغن  ہٕندین  میوَن  ہٕنز  شان  آسہِ  بدلٕے۔  أکِس  باغس  منٛز  گژِھہ،  تتہِ  آسن  اکہِ  شانٕکۍ  میوٕہ  تمہِ  چن  لنجن  پٮ۪ٹھ۔  بیٚکِس  باغس  منٛز  گژِھہ  تمہِ  کیٚن  میوَن  ہٕنز  شانٕے  آسہِ  بدل۔  بیاکھ  مطلب  ہیٚکِیس  یِتہِ  ٲسِتھ  زِ  یِمو  منٛزٕ  آسن  پرٛتھ  باغس  منٛز  اکہِ  قسمٕکۍ  میوٕہ  ویٚدۍ  ﴿معروف﴾  یِمَن  تِم  دُنیاہس  منٛز  زانان  ٲسۍ،  خواہ  تِم  ٲسِتن  مَزس  منٛز  دُنیاکیو  میوَو  نِشہِ  کٲژاہ  تہِ  فوقیت  تھاوان،  تہٕ  بیٚکہِ  قسمٕکۍ  میوٕہ  آسن  نٲدِر  یِم  دُنیاہس  منٛز  أمۍ  سٕندِس  خیالس  منٛز  تہِ  ٲسۍ  نہٕ  آمٕتۍ۔﴾

Mirwaiz:
  تمنٕے  دۅن  باغن  اندر  آسن  پرٛتھ  میوس  زٍز  قٕسم،  (کُنہِ  ساعتہٕ  اَکہِ  قٕسمہٕ  کہ  میوٕہ  سٍتۍ  مزٕہ  حٲصل  کران،  کُنہِ  ساعتہٕ  بیٚیہِ  میوُک  لطف  حٲصل  کران۔)


Athar:
  جنتی  لُکھ  آسن  تِتھیٚن  فرشن  پٮ۪ٹھ  تکیہِ  لگٲوِتھ  بِہِتھ  یِہِندۍ  اَستر  ریشمہِ  ہٕندۍ  آسن،  تہٕ  باغن  ہٕنزٕ  لنجہِ  آسن  میوَو  سٍتۍ  نٔمِتھ۔

Mirwaiz:
  تکیہِ  دِتھ  آسن  تِم  جنتی  تِمن  فرشن  تہٕ  وتھرٕنیٚن  پٮ۪ٹھ  یِمن  ہُنٛد  اَستَرے آسہِ  تافتہٕ  یعنی  زٲوِیُل  پوٹ،  ابرچ  چھَنہٕ  کتھے  سُہ  کیا  آسہِ۔  یِمن  دۅشوٕنۍ  جنتن  ہُنٛد  میوٕہ  آسہِ  تِمن  جنتی ین  سٮ۪ٹھاہ  نزدیک،  (پرٛتھ  حالس  اندر  آسن  تمُیک  لطف  تُلان  وۅدنہِ  تہِ،  بِہِتھ  تہِ،  شوٚنگِتھ  تہِ،  تکلیف  و  مشقت  ورٲے  آسہِ  تِمن  چانٛٹیٚن  نکھہٕ  واتان۔)

Tahir:
  اہلِ  جنت  آسن  تِتھیٚن  بسترن  پیٚٹھ  ڈۆکھ  دِتھ  بِہتھ  یہِندۍ  اَستر  نفیس  تہٕ  مۅچہِ  ریشمہِ  ہٕندۍ  (یعنی  اطلسٕکۍ)  آسن،  تہٕ  دۅشوٕنۍ  جنتن  ہٕندۍ  میٚوٕہ  آسن  (تِمن)  نکھہٕ  نمان۔

Transliteration:
  Muttakieena AAal<u>a</u> furushin ba<u>ta</u>inuh<u>a</u> min istabraqin wajan<u>a</u> aljannatayni d<u>a</u>n<b>in</b>


Athar:
  یِمن  نعمتن  منٛز  باگ  آسن  شرم  دار  نظرٕ  تھاوَن  واجِنہِ۔  ﴿یہِ  چھےٚ  زَنہِ  ہٕنز  اصلی  خوبی  زِ  سۅ  گژِھہ  نہٕ  بے  شرم  تہٕ  بِیمہٕ  ورٲے  آسٕنۍ  بلکہ  گژِھہ  تس  أچھن  منٛز  حیا  آسُن۔  اَمی  موجوب  چُھ  اللہ  تعالیٰ  جنت  کیٚن  نعمتن  درمیان  مستوٗراتن  ہٕنز  ذکر  کران  کران  سارِوٕے  برونٛہہ  تِہنزِ  حیا  دٲری  تہٕ  عفّت  مٲبی  ہٕندۍ  تعریف  کران،  سُہ  چُھنہٕ  تِہندِ  حسن  و  جمالٕکۍ  تعریف  کران۔  حسین  زنانہٕ  چھےٚ  مخلوط  کلبن،  تہٕ  فلمی  نگار  خانن  منٛز  جمع  سپدان  تہٕ  حسُن  و  جمال  کیٚن  مُقابلن  منٛز  چھےٚ  چھٲنٹۍ  چھٲنٹۍ  اکھ  أکِس  کھۅتہٕ  حسین  زٔنۍ  اَننہٕ  یِوان،  مگر  اکھ  بد  ذوق  تہٕ  بدراہ  اِنسانٕے  ہیٚکہِ  تِمن  سٍتۍ  دلچسپی  نِتھ۔  کٲنٛسہِ  شریف  انسانس  ہیٚکہِ  نہٕ  سُہ  حُسن  پانس  کُن  پھِرِتھ  یُس  پرٛتھ  بدنظر  انسانس  نظارٕچ  دعوت  دِیہِ،  تہٕ  پرٛتھ  کۅچھِہ  ہٕنز  زینت  بننہٕ  خٲطرٕ  آسہِ  تیار۔﴾  یِمن  یِمو  جنتِیَو  برونٛہہ  زانٛہہ  کٲنٛسہِ  انسانن  یا  جِنن  آسہِ  نہٕ  اتھہٕ  تہِ  لوگمُت۔  ﴿امہِ  نِشہِ  لوٚگ  پے  زِ  جنّتس  منٛز  اژن  نیک  انسانن  ہٕندۍ  پٲٹھۍ  نیک  جِنّ  تہِ۔  انسانن  خٲطرٕ  آسن  اِنسان  مستوٗراتہٕ  تہٕ  جِنن  خٲطرٕ  آسن  جِنّ  مستوٗراتہٕ۔  تہٕ  خُداے  سٕندِ  قدرت  سٍتۍ  یِن  تِمہٕ  سارے  اَنۂرِشہِ  بناونہٕ۔﴾

Mirwaiz:
  تِمن  باغن  ہٕنزن  لریٚن  تہٕ  بنگلن  منٛز  آسن  نظرٕ  بۅن  کُن  تھووُنہِ  زنانہٕ  یعنی  یِمہٕ  زنانہٕ  نہٕ  پننِس  خاندارس  ورٲے  کٲنسہِ  شخصس  کُن  أچھی  تُلان  چھےٚ۔  نَہ  آسہِ  تِمن  نزدیک  آمُت  پننیٚن  خاندارن  برونٹھ  نہ  کانٛہہ  انسان  تہٕ  نَہ  کانٛہہ  جِن۔

Tahir:
  تہٕ  تِمن  منٛز  آسن  نظرٕ  بۅن  کُن  تھاون  واجِنہِ  (حوٗرٕ)  یِمن  اَمہِ  برونٛہہ  نَہ  کٲنسہِ  انسانن  چُھ  اَتھہٕ  لوگمُت  تہٕ  نَہ  کٲنسہِ  جِنن۔

Transliteration:
  Feehinna q<u>as</u>ir<u>a</u>tu a<b>l</b><u>tt</u>arfi lam ya<u>t</u>mithhunna insun qablahum wal<u>a</u> j<u>a</u>n<b>nun</b>


Athar: تِژٕھہ خوٗب صوٗرت زنتہٕ لعل مرجان۔
Tahir: زنتہٕ تِمہٕ (حوٗرٕ) یاقوت تہٕ مرجان چھے٘۔
Transliteration: Kaannahunna aly<u>a</u>qootu wa<b>a</b>lmarj<u>a</u>n<b>u</b>
Mirwaiz:
  رنگ  تِمن  زنانن  ہُنٛد  آسہِ  تِیُتھ  صاف  تہٕ  شفاف  زن  تِمہٕ  آسن  یاقوت  تہٕ  لٔدرٕہ  ہِشہِ  سۅرخَا  سۅرخ۔


Athar: نیکی ہُند بدلہٕ کیا ہیٚکہِ نیکی ورٲے ٲسِتھ۔
Tahir: نیکی ہُنٛد بدلہٕ چُھنہٕ نیکی وَرٲے کِہِنۍ۔
Transliteration: Hal jaz<u>a</u>o ali<u>h</u>s<u>a</u>ni ill<u>a</u> ali<u>h</u>s<u>a</u>n<b>u</b>
Mirwaiz:
  کیا  رٕژِ  عبادت  و  اطاعتُک  بدلہٕ  چھا  کُنہِ  رٕژِ  موٚزوٗرِ  تہٕ  ثوابہٕ  ورٲے؟  (یِمو  جنتی یَو  کٔر  دنیاہس  اندر  رٕژ  عبادت،  تمُیک  بدلہٕ  آکھ  عطا  کرنہٕ  ٲخرتس  اندر۔  رُت  ثواب  یِنہٕ  کٲنسہِ  ہٕنزو  أچھو  وُچھمُت  آسہِ،  کٲنسہِ  ہٕندیو  کنو  بوٗزمُت  آسہِ،  کٲنسہِ  ہٕندِس  دِلس  راے  گٔمٕژ  آسہِ،  یہِ  چھُ  محض  خداے  سُنٛد  فضل  و  کرم۔)


Mirwaiz: پننِس پروردگار سٕنزو نعمتو اندرٕہ کتھ کتھ نعمتس کٔرِو توٚہۍ انکار اے جِنو تہٕ انسانو؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Athar:
  تیٚلہِ،  اے  جِنَو  تہٕ  انسانَو،  پننِس  ربّ  سٕندِس  کتھ  کتھ  تعریف  کرنہٕ  آمتِس  صفتس  کٔرِو  توٚہۍ  انکار؟


Tahir: تہٕ (تِہِندِ خٲطرٕ) چِھ یِمن دۅن ہٕندِ وَرٲے بیٚیہِ زٕ جنت تہِ۔
Transliteration: Wamin doonihim<u>a</u> jannat<u>a</u>n<b>i</b>
Athar:
  تہٕ  تِمو  دۅیو  باغو  علاوٕہ  آسن  بیٚیہِ  زٕہ  باغ۔  ﴿غالباً  آسن  گۅڈنِکۍ  زٕہ  باغ  قیام  گاہ  تہٕ  دوٚیِمۍ  زٕہ  باغ  تفریح  گاہ﴾

Mirwaiz:
  ہۅمَو  دۅیو  باغو  ورٲے  چھِ  بیٚیہِ  زٕہ  باغ  تِمو  کھۅتہٕ  ؤسِتھ  عام  باایمانن  ہٕندِ  خٲطرٕ،  پرٛتھ  باایمانس  زٍز  باغ۔


Athar: پننِس ربّ سٕندِس کتھ کتھ انعامس پھِرِو توٚہۍ بُتھ؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  ادٕہ  کتھ  کتھ  نعمتس  پننِس  پروردگار  سٕنزو  نعمتو  اندرٕہ  کٔرِو  توٚہۍ  انکار  اے  جِنو  تہٕ  انسانو؟


Tahir: تِژٕھہ حوٗرٕ یِمہٕ خٍمن منٛز پردٕہ کٔرِتھ چھے٘۔
Transliteration: <u>H</u>oorun maq<u>s</u>oor<u>a</u>tun fee alkhiy<u>a</u>m<b>i</b>
Athar:
  خٍمن  منٛز  ٹھٔہراونہٕ  آمٕژ  حوٗرٕ۔  ﴿خٍمَو  نِشہِ  چِھ  مُراد  تَمہِ  قسمٕکۍ  خٍمہٕ  یِتھۍ  امیرن  تہٕ  بڑٮ۪ن  لُکن  خٲطرٕ  سٲل  گاہن  منٛز  لگاونہٕ  چِھ  یِوان۔  تِمن  سٲل  گاہن  منٛز  آسن  جایہِ  جایہِ  خٍمہٕ  لٔگِتھ  یِمن  منٛز  حوٗرٕ  تِہندِ  خٲطرٕ  لطفُک  تہٕ  لذّتُک  سامان  فراہم  کرن﴾

Mirwaiz:
  تِمے  زنانہٕ  آسن  أچھ  ویٚچھہِ  کٔرِتھ  نوٗرٲنی  بُتھۍ  کٔرِتھ  خٍمن  اندرٕے  روزن  واجِنہِ،  اورٕہ  یور  پھیرٕوُنہِ  آسن  نہٕ۔


Athar: پننِس ربّ سٕندِس کتھ کتھ انعامس پھِرِو توٚہۍ بُتھ؟
Tahir: لہٰذاپننِس ربّ سٕنزن کمن کمن نعمتن کٔرِو تۆہۍ دۅشوے انکار؟
Transliteration: Fabiayyi <u>a</u>l<u>a</u>i rabbikum<u>a</u> tuka<u>thth</u>ib<u>a</u>n<b>i</b>
Mirwaiz:
  ادٕہ  کتھ  کتھ  نعمتس  کٔرِو  توٚہۍ  انکار  پننِس  پروردگار  سٕنزو  نعمتو  اندرٕہ  اے  جِنو  تہٕ  انسانو؟


Athar: تِم جنّتی بِہَن سبز قٲلینن تہٕ نفیس و نایاب فرشن پٮ۪ٹھ تکیہِ لگٲوِتھ۔
Tahir: (جنتی) آسن سبز قٲلینن پیٚٹھ نایاب تہٕ نفیس وَتھرٕنِس پیٚٹھ ڈۆکھ دِتھ (بِہتھ)۔
Transliteration: Muttakieena AAal<u>a</u> rafrafin khu<u>d</u>rin waAAabqariyyin <u>h</u>is<u>a</u>n<b>in</b>
Mirwaiz:
  تِمے  آسن  تکیہ  دِتھ  سبز  مخملی  قالینن  پٮ۪ٹھ  بِہِتھ  بیٚیہِ  نپہٕ  نپہٕ  کروُنیٚن  رٕتیٚن  فرشن  پٮ۪ٹھ  بِہِتھ۔


Athar: سٮ۪ٹھاہ برکت وول چُھ تُہندِس ربّ سُند ناو یُس عظمت وول تہٕ احسان کرن وول چُھ۔
Transliteration: Tab<u>a</u>raka ismu rabbika <u>th</u>ee aljal<u>a</u>li wa<b>a</b>likr<u>a</u>m<b>i</b>
Mirwaiz:
  بابرکت  چھُ  نامِ  پاک  تُہندِس  پروردگار  سُنٛد  یا  رسول  اللہؐ  یُس  پروردگار  عظمت  وول  تہٕ  احسان  وول  چھُ۔  (یِمہٕ  سارے  دُنیٲوی  نعمژٕ  چھےٚ  تسٕنزے،  یہِ  ییٚلہِ  نامِ  پاکٕچ  برکت  گٔیہِ،  اَمہِ  اندرٕہ  گژِھہ  زانُن  کہ  ناوٕہ  وول  کِیُتھ  آسہِ،  تٔہندِ  ذاتِ  پاکچہٕ  برکت  کِژٕھہ  آسن  کٲژاہ  آسن۔  ظاہراً  چھُ  سپدان  معلوم  کہ  باایمان  جنن  تہٕ  انسانن  دۅشوُنۍ  چھُ  واتُن  جنتس۔  دۅشوُنۍ  سپدن  حٲصل  جنتہٕ  چہِ  نعمژٕ،  دۅشوُنۍ  یِن  عطا  کرنہٕ  جنتہٕ  چہِ  حوٗرٕ۔  ﴿لَم  یَطمِثھنّ  اِنس  قَبلَھم  وَ  لَا  جَآن﴾  اندرٕ  چھُ  مُراد  کہ  یِمہٕ  حوٗرٕ  انسان  جنتی یَن  یِن  عطا  کرنہٕ  تِمن  حورن  نزدیک  آسہِ  نہٕ  آمُت  تِمن  انسان  جنتی یَن  برونٹھ  کانٛہہ  انسان،  کیازِ  تِمہٕ  حورٕ  آسن  انساننٕے  ہٕندِ  خٲطرٕ  مخصوص  آمژٕ  کرنہٕ۔  یِتھے  پٲٹھۍ  جِن  جنتی  یَن  یِمہٕ  حوٗرٕ  عطا  یِن  کرنہٕ  تِمن  حورن  آسہِ  نہٕ  نزدیک  آمُت  تِمن  جِن  جنتی یَن  برونٹھ  کانٛہہ  جِنَہ،  کیازِ  تِمہٕ  حورٕہ  آسن  جِن  جنتی یَن  ہٕندی  خٲطرٕ  مخصوص  آمژٕ  کرنہٕ۔  گۅڈنِکۍ  زٕہ  جنت  یِمن  ہٕنز  ذکر  گۅڈٕ  آیہِ  کرنہٕ  تِمن  ہٕندِ  افضل  تہٕ  بہتر  آسنس  کُن  آو  ترجمس  اندرے  اشارٕہ  کرنہٕ۔  وۅنۍ  چھِ  تمہِ  چہِ  دلیلہٕ  بیان  یِوان  کرنہٕ۔  تفسیرِ  دُرِّ منثورس  منٛز  ﴿جَنتانِ  مِن  ذَھب  لِلمُقرّبِین  وَ  جَنتانِ  مِن  وّرِق  لِاَصحَابِ  الیَمِین﴾  یعنی  تِم  زٕہ  جنت  چھِ  سۅنہٕ  سٕندۍ،  تِہُند  سورے  سامانہٕ  چُھ  سۅنہٕ  سُندے،  تِم  چِھ  مُقرّبِینن  ہٕندِ  خٲطرٕ۔  بیٚیہِ  زٕہ  جنت  چھِ  رۅپہٕ  سٕندۍ،  تِہُند  سورُے  سامانہٕ  چھُ  رۅپہٕ  سُندُے۔  تِم  چھِ  اصحابِ  یَمینَن  ہٕندِ  خٲطرٕ۔)

Tahir:
  تُہٕندِس  ربّ  سُنٛد  ناو  چُھ  سیٚٹھاہ  برکت  وول،  یُس  صاحبِ  عظمت  و  جلال  تہٕ  صاحبِ  اِنعام  و  اِکرام  چُھ۔


Athar: تیٚلہِ آسہِ نہٕ کانٛہہ تمہِ کِس واقعہ سپدنس بُتھ پھِرن وول۔
Tahir: تَمہِ کِس واقع سپدنس منٛز چُھنہٕ کانٛہہ اَپُز۔
Transliteration: Laysa liwaqAAatih<u>a</u> k<u>ath</u>iba<b>tun</b>
Mirwaiz:
  نَنہِ  تَمہِ  ساعتہٕ  کہ  اَمہِ  کِس  واقع  سپدنس  اندر  اوسنہٕ  کانٛہہ  شکَھہ  تہٕ  خِلافَہ  بلکہ  اوس  اَمُیک  واقع  سپدُن  بالکل  صحیح  تہٕ  پوٚز،  یہِ  ٲسنہٕ  ٹھٹھہٕ  بٲشَہ۔


Athar: سۅ آسہِ تلُکھ پٮ۪ٹھ کرن واجِنۍ آفت۔
Tahir: (سۅ قیامت چھے٘ کٲنسہِ) پست کرن واجِنۍ (کٲنسہِ) بلندکرن واجِنۍ۔
Transliteration: Kh<u>a</u>fi<u>d</u>atun r<u>a</u>fiAAa<b>tun</b>
Mirwaiz:
  سُہ  قیامت  چھےٚ  بعضے  لوٗکن  پست  کروُن،  بیٚیہِ  بعضے  لوٗکن  بُلند  کروُن  یعنی  تَمہِ  دۅہ  سپدِ  کٲفرن  ہٕندِ  ذلت  و  پستی  ہُنٛد  تہٕ  باایمانن  ہٕندِ  رفعت  و  بلندی  ہُنٛد  ظہوٗر۔


Mirwaiz: ییٚلہِ بونِیُل یِیہِ زمینس سٮ۪ٹھاہ سخت بونُیولَہ، یعنی ویسراونہٕ یِیہِ سُہ زورٕہ۔
Tahir: ییٚلہِ زمین نَٹھ أژِتھ لرزُن لاگہِ۔
Transliteration: I<u>tha</u> rujjati alar<u>d</u>u rajj<u>a</u><b>n</b>
Athar:
  زمین  یِیہِ  یکبار  تمہِ  ساعتہٕ  ہِلاونہٕ۔  ﴿یعنی  سُہ  آسہِ  نہٕ  عام  بِنُیل  کینٛہہ  بلکہ  یِیہِ  پوٗرٕ  زمین  بیک  وقت  ہِلاونہٕ﴾۔


Athar: توٚہۍ لُکھ سپدِو تمہِ ساعتہٕ ترین دَرین منٛز تقسیم۔
Tahir: تہٕ تۆہۍ لُکھ سپدِ وتریٚن قٔسمن منٛز تقسیم۔
Transliteration: Wakuntum azw<u>a</u>jan thal<u>a</u>tha<b>tan</b>
Mirwaiz:
  تۅہیہِ  سپدٕنو  سارِنٕے  لوٗکن  اولینن  تہٕ  آخرینن  ترٛےٚ  جمٲعژ۔  (اَکھ  جماعت  گٔیہِ  دوزخی،  بیاکھ  گٔیہِ  عام  جنتی یَن  ہٕنز،  بیاکھ  گٔیہِ  خاص  جماعت  مقرّبینن  ہٕنز  یِم  جنتہٕ  کیٚن  اعلیٰ  درجن  منٛز  آسن۔  اَمہِ  کُے  تفصیل  چھُ  اللہ  تعالیٰ  فرماوان)


Athar: دٔچھِنہٕ اندٕ وٲلۍ، لہٰذا، دٔچِھنہِ اندٕ کیٚن ﴿ہٕنزٕ خۅش نصیبی﴾ کیا چُھ وَنُن۔
Tahir: لہٰذا (أکِم) دٔچِھنہِ اَندٕ کۍ،دٔچِھنہِ اندکیٚن کیا چُھ وَنُن۔
Transliteration: Faa<u>s</u><u>ha</u>bu almaymanati m<u>a</u> a<u>s</u><u>ha</u>bu almaymanat<b>i</b>
Mirwaiz:
  پس  چھُ  یِمو  اندرٕہ  اَکھ  قٕسم  دٔچھنہِ  طرفٕکۍ  لوٗکھ،  کیا  رٕتۍ  چھِ  تِم  دٔچھِنہِ  طرفٕکۍ  لوٗکھ،  (تِم  گٔے  تِمے  یِمن  نامۂ  اعمال  یِیہِ  دِنہٕ  دٔچھنِس  اَتھس  کیٚتھ۔  دوٚیُم  قٕسم  گوٚو  لوٗکن  ہُنٛد)


Athar: تہٕ کھۅورِ اَندٕ وٲلۍ، وۅنۍ کیا ٹِھکانہٕ چُھ کھۅورِ اند کیٚن ﴿ہٕنزِ بدنصیبی﴾ ہُند۔
Tahir: تہٕ (دۆیِم) کھوورِ اَندٕکۍ، کیاہ (بُرٕ حالس منٛز آسن) کھوورِ اَندٕکۍ۔
Transliteration: Waa<u>s</u><u>ha</u>bu almashamati m<u>a</u> a<u>s</u><u>ha</u>bu almashamat<b>i</b>
Mirwaiz:
  کھوورِ  طرفٕکۍ  لوٗکھ،  تِم  کھوورِ  طرفٕکۍ  لوٗکھ  کٲتیاہ  یچھ  چھِ،  (مُراد  چھِ  تِمو  اندرٕہ  تِم  لوٗکھ  یِمن  نامۂ  اعمال  یِیہِ  دِنہٕ  کھوورِس  اَتھس  کیٚتھ،  یعنی  کٲفر۔)


Athar: بروٹِھمیو منٛزٕ آسن واریاہ۔
Tahir: (یِمَن ٹاٹھیٚن منٛز) آسہِ بۆڈ دۆر برونٹھِمیٚو لُکو منٛزٕ۔
Transliteration: Thullatun mina alawwaleen<b>a</b>
Mirwaiz:
  یِمن  مقرب  لوٗکن  ہٕنز  بٔڈ  جماعت  آسہِ  برٛونٹھِمیو  لوٗکو  اندرٕ،  (کیازِ  تِہُنٛد  تعداد  چھُ  زیادٕہ۔)


Athar: تہٕ پٔتِمیو منٛزٕ آسن کم۔
Tahir: تہٕ پٔتِمیٚو لُکو منٛزٕ آسن (یِمن منٛز) کم (کینٛژھاہ)۔
Transliteration: Waqaleelun mina al<u>a</u>khireena
Mirwaiz:
  کم  جماعت  آسہِ  پتہٕ  یِوُنیو  اندرٕہ۔  (برٛونٹھمیو  اندرٕ  چھُ  مُراد  آدم  علیہ  السلامس  پٮ۪ٹھہٕ  عیسیٰ  علیہ  السلامس  تانۍ،  پتہٕ  یِوُنیو  اندرٕ  چھُ  مُراد  پیغمبرِ  آخرُ  الزمانؐ  سٕندِ  پٮ۪ٹھہٕ  قیامتس  تام۔)


Athar: سۅنہٕ سٕنز ورتاوَو سٍتۍ وۅننہٕ آمتیٚن تختن پیٹھ آسن۔
Tahir: (یِم ٹٲٹھۍ) آسن سۅنہٕ سٕنزو تارَو سٍتۍ وۅننہٕ آمتیٚن تختن پیٹھ۔
Transliteration: AAal<u>a</u> sururin maw<u>d</u>oona<b>tin</b>
Mirwaiz:
  تِم  مقرب  لوٗکھ  آسن  بِہِتھ  تِمن  تختن  پٮ۪ٹھ  یِم  سۅنہٕ  سٕنزو  تارَو  سٍتۍ  وۅننہٕ  آسن  آمٕتۍ،  بیٚیہِ  آسنکھ  لعل  و  جوٲہر  جرنہٕ  آمٕتۍ۔


Tahir: ہمیشہ أکۍ سٕے حالس منٛز روزن وٲلۍنوجوان خدمتگار آسن تِمن أندۍ پٔکۍ پھیران۔
Transliteration: Ya<u>t</u>oofu AAalayhim wild<u>a</u>nun mukhalladoon<b>a</b>
Athar:
  تِہنزن  مجلِسن  منٛز  آسن  اَبدی  لڑکہٕ  ﴿امہِ  نِشہِ  چُھ  مُراد  تِتھۍ  لڑکہٕ  یِم  ہمیشہِ  روزن  لڑکے،  تِہٕنز  وٲنٛس  روزِ  ہمیشہ  أکِسٕے  حالتس  پٮ۪ٹھ  ٹھٔہرِتھ﴾۔

Mirwaiz:
  یِوان  گژھان  آسن  تِمن  نِشہِ  خوبصورت  لۅکٕٹۍ  لۅکٕٹۍ  خدمت  گار،  یِم  أکِسٕے  حالس  تہٕ  عمرِ  پٮ۪ٹھ  روزن  ہمیشہٕ۔


Athar: جٲری ناگ کہ شراب سٍتۍ بٔرِتھ پیالہٕ تہٕ شراب دٲنۍ تہٕ ساغر ہیٚتھ آسن دَوان پھیران۔
Transliteration: Biakw<u>a</u>bin waab<u>a</u>reeqa wakasin min maAAeen<b>in</b>
Mirwaiz:
  تِمے  آسن  تِمن  نِشہِ  انان  ژٔکۍ  دار  آب  خۅر،  بیٚیہِ  قَربہٕ  نارِ،  بیٚیہِ  پیالہٕ  یِم  شرابِ  طہورٕ  سٍتۍ  بٔرۍ  بٔرۍ  آسن،  یُس  شراب  قدرتی  طور  ناگو  تہٕ  چشمو  أندرٕ  نِیرِتھ  جٲری  آسہِ۔

Tahir:
  ناگو  نِشہِ  پکوٕنہِ  (شفاف  قربت  کہِ)  شراب  سٍتۍ  بٔرِتھ  شراب  دانہِ  تہٕ  پیالہٕ  ہیٚتھ  روزن  (خدمتس  منٛز  حٲضر)۔


Athar: سُہ چیتھ نہ یِیہِ تِمن کلس گِیوٗر نہ یِیہِ تِہنزِ عقلہِ منٛز فتور۔
Mirwaiz: ییٚمہِ شرابِ طہورٕ سٍتۍ نَہ کرِ تِمن کلہٕ دُوود، نَہ یِیَکھ عقلہِ منٛز فتور زانٛہہ۔
Transliteration: L<u>a</u> yu<u>s</u>addaAAoona AAanh<u>a</u> wal<u>a</u> yunzifoon<b>a</b>
Tahir:
  تِمن  نَہ  آسہِ  تَمہِ  (کہ  چیٚنہٕ)  سٍتۍ  کلہٕ  دادِچ  شکایت  تہٕ  نَہ  یِیَکھ  عقلہِ  منٛزفتور  (تہٕ  نَہ  ڈلنکھ  ہوش)۔


Athar: تہٕ تِم کرن یِمن برونٛہہ کنہِ قسمہٕ قسمٕکۍ میٖٹھۍ میوٕہ پیش زِ یُس یژھن سُہ تُلن۔
Mirwaiz: بیٚیہِ یِن تِم خوب صورت لۅکٕٹۍ تِمن برونٛٹھ کُن تِم میوٕہ ہیٚتھ یِم تِم پسند کرن۔
Transliteration: Waf<u>a</u>kihatin mimm<u>a</u> yatakhayyaroon<b>a</b>
Tahir:
  تہٕ  (جنتی  خدمت  گزار  آسن)  پھل  (تہٕ  میٚوٕہ)  ہیٚتھ  (تہِ  پھیران)  یِمن  تِم  (ٹٲٹھۍ)  پسند  کرن۔


Athar: تہٕ پرِندن ہُند ماز کرنکھ پیش زِ یَس پرندٕہ سُند یژھن سُہ کھیٚن۔
Tahir: تہٕ جاناوارن ہُنٛد ماز تہِ (آسہِ دستیاب) ییٚمِچ تِم (ٹٲٹھۍ) خوٲہش کرن۔
Transliteration: Wala<u>h</u>mi <u>t</u>ayrin mimm<u>a</u> yashtahoon<b>a</b>
Mirwaiz:
  بیٚیہِ  یِنکھ  ہیٚتھ  وُڈوُنیٚن  جانورن  ہُنٛد  بُزمُت  ماز  یِمن  ہُنٛد  تِم  مٲل  تہٕ  خواہش  کرن۔


Athar: تہٕ یِہندِ خٲطرٕ آسن خوبصورت أچھ واجِنہِ حوٗرٕ۔
Tahir: تہٕ مٲرۍ منٛزٕ کشادٕہ أچھ واجِنہِ حوٗرٕ تہِ (آسن تِہِندِس رفاقتس منٛز)۔
Transliteration: Wa<u>h</u>oorun AAeen<b>un</b>
Mirwaiz:
  بیٚیہِ  آسن  تِمن  جنتی یَن  ہٕندِ  خٲطرٕ  تِمن  جنتن  اندر  تِمے  زنانہٕ  یِمہٕ  پرٛیٚنہِ  آسن،  یِہنزٕ  أچھ  ویٚچھہِ  آسن۔


Athar: تتہِ بوزن نہٕ تِم کانٛہہ بے ہوٗدٕہ کلام یا گناہٕچ کتھ۔
Tahir: تِم نَہ بوزن تَتھ منٛز کانٛہہ بے ہوٗدٕ کتھ تہٕ نَہ کانٛہہ گناہٕچ کتھ۔
Transliteration: L<u>a</u> yasmaAAoona feeh<u>a</u> laghwan wal<u>a</u> tatheem<u>a</u><b>n</b>
Mirwaiz:
  سُہ  جنتُک  شرابِ  طہوٗر  چیٚتھ  یا  تَمہِ  ورٲے  تہِ  بوزن  نہٕ  تِمن  جنتن  اندر  کانٛہہ  بے  ہوٗدٕہ  کتَھہ،  یا  ناگوار  کلامَہ  ییٚمہِ  سٍتۍ  تِہُنٛد  عیش  منغض  سپدِ  ہے۔


Athar: یۅسہٕ کتھ تہِ سپدِ سۅ سپدِ رٕژ۔
Tahir: مگر اَکٲے کتھ (زِ یِم سلامہِ وٲلۍ) بوزن (پۯتھ طرفہٕ) سلامٕے سلام۔
Transliteration: Ill<u>a</u> qeelan sal<u>a</u>man sal<u>a</u>m<u>a</u><b>n</b>
Mirwaiz:
  مگر  آسہِ  پرٛتھ  طرفہٕ  یِوان  تِمن  سلامنٕے  ہٕنز  آواز۔  (حق  تعالیٰ  کرِ  تِمن  سلام،  سَلام  قولاً  مِّن  رَبِّ  الرّحیم،  ملٲیک  آسن  کران  تِمن  سلام۔  وَ  المَلائکتُہ  یَدخلونَ  عَلیھِم  مِن  کُلّ  بَاب  سَلام،  سَلام  عَلیکم  طِبتُم،  پانہٕ  وٲنۍ  تہِ  آسن  اَکھ  أکِس  سلام  کران۔  تَحیتھم  فِیھا  سَلام،  غرض  کہ  روحٲنی  و  جسمٲنی  پرٛتھ  قٕسمٕک  اعلیٰ  درجٕکۍ  لذت  آسہِ  تِمن  حٲصل۔  یہِ  گوٚو  سابقینن  ہُنٛد  حال۔  اَمہِ  پتہٕ  چھُ  بیان  یِوان  کرنہٕ  اصحابُ  الیمینن  ہُنٛد  حال)


Mirwaiz: تِم آسن بریٚیہِ کلیٚن ہٕندیٚن باغن اندر یِمن نہٕ کٔنڈی آسن۔
Tahir: تِم آسن کنڈیٚو رۆس بۯییَن منٛز۔
Transliteration: Fee sidrin makh<u>d</u>ood<b>in</b>
Athar:
  تِم  آسن  کنڈیٚو  روٚس  برٛیٚیَن  منٛز،  ﴿یعنی  تِژٕھہ  برٛییہِ  یِہندین  کُلیٚن  کٔنڈۍ  آسن  نہٕ۔  اعلیٰ  درجہِ  کیٚن  برٛییہِ  کُلیٚن  چِھ  کمٕے  کٔنڈۍ  آسان۔  اَمی  موجوب  چُھ  جنتہٕ  کیٚن  برٛییہِ  کُلیٚن  یہِ  وننہٕ  آمُت  زِ  تِم  آسن  کنڈیٚو  ورٲے،  یعنی  یہِ  آسہِ  سُہ  بہترین  قسم  یُس  دُنیاہس  منٛز  چُھنہٕ﴾


Athar: تہٕ دوٗر تام کیٚن شہجارن،
Tahir: تہٕ زیٹھیٚن زیٹھیٚن (واشدار) شیہجارن منٛز۔
Transliteration: Wa<i><u>th</u></i>illin mamdood<b>in</b>
Mirwaiz:
  بیٚیہِ  آسن  زیٹھہِ  زیٖٹھِس  سایس  تَل۔  (تیوٗت  زیوٗٹھ  سایہِ  کہ  ہرگاہ  تیز  رفتار  گُر  أکِس  ہتس  ؤرِیَس  کُنی  دور  تُلہِ،  تۅتہِ  وُبرِ  نہٕ  سُہ  سایہِ،  نَہ  آسہِ  تتھ  سایس  اندر  گرمی  نَہ  آسہِ  سردی،  نَہ  آسہِ  تٲریکی  تہٕ  نَہ  اَنہِ  گٹہٕ،  نہایت  خۅشگوار  تہٕ  معتدل  آسہِ۔)


Athar: تہٕ بے روک ٹوک میلن والیٚن بکثرت میوَن،
Tahir: یِم نَہ (زانٛہہ) ختم سپدن تہٕ نَہ آسہِ تِمن (ہٕنٛدس کھیٚنس) ممٲنعت۔
Transliteration: L<u>a</u> maq<u>t</u>ooAAatin wal<u>a</u> mamnooAAa<b>tin</b>
Mirwaiz:
  یِم  نہٕ  ختمٕے  گژھان  آسن  زانٛہہ  دنیاکیٚن  میون  ہٕندۍ  پٲٹھۍ،  (کہ  موسم  ختم  سپدنہٕ  سٍتۍ  کیا  آسہن  میوٕہ  تہِ  ختم  گژھان،  بیٚیہِ  آسن  نہ  تِم  میوٕہ  ٹھاکھ  کرنہٕ  آمٕتۍ۔)


Athar: تہٕ تِمہٕ بناووکھ اَنٔہرِشہِ۔
Tahir: پتہٕ بناوِ اَسہِ تِمہٕ اَنۂرۍشہِ۔
Transliteration: FajaAAaln<u>a</u>hunna abk<u>a</u>r<u>a</u><b>n</b>
Mirwaiz:
  تِمہٕ  آسن  اَسہِ  کرِمژٕ  سارے  انۂرِشے۔  (حوٗرٕ  تہِ  دنیاچہِ  زنانہٕ  تہِ  یِمہٕ  دنیاہس  اندر  آسہن  سپزمَژٕ  بُجہِ،  اَنہِ  تہٕ  کانہِ،  تِمنٕے  یِیہِ  جنتس  اندر  نٔو  زندگی  تہٕ  نوٚو  لۅکچار  عطا  کرنہٕ،  تِمن  آسہِ  نہٕ  سُہ  انہرِشر  پننیٚن  خاندارن  ہٕندِ  ہمبستری  کرنہٕ  سٍتۍ  تہِ  ژلان  تہٕ  زٲیِل  سپدان۔)


Athar: پننیٚن خاندارن ہٕنزٕ عاشق تہٕ عمرِ منٛز برابر۔
Tahir: یِمہٕ سیٚٹھاہ محبت کرن واجِنہِ ہم عمر (خاندارنہِ) چھے٘۔
Transliteration: AAuruban atr<u>a</u>b<u>a</u><b>n</b>
Mirwaiz:
  تِمے  آسن  دِلرُبا  تہٕ  تَمبلاوُنہِ،  یعنی  خاندارن  پننیٚن  نازَو  تہٕ  عِشوو  سٍتۍ  پانس  کُن  مٲیِل  کروُنہِ،  بیٚیہِ  آسن  اَکی  وٲنسہِ۔  (غرض  تِہُنٛد  حسن  و  جمال،  ناز  و  انداز،  حرکات  و  سکنات،  سٲری  چیز  آسن  دلکش۔)


Athar: تہٕ کھوورِ اَندٕ وٲلۍ، کھوورِ اَندٕ والیٚن ﴿ہٕنزِ بدنصیبی﴾ کیا چُھ وَنُن۔
Mirwaiz: بیٚیہِ یِم کھوورِ طرفٕکۍ لوٗکھ چھِ، تِم کھوورِ طرفٕکۍ لوٗکھ کٲتیاہ یچھ چھِ۔
Tahir: تہٕ کھوورِ اَندٕکۍ، کِتھۍ (بُرٕ لُکھ) چِھ کھوورِ اَندٕکۍ۔
Transliteration:
  Waa<u>s</u><u>ha</u>bu a<b>l</b>shshim<u>a</u>li m<u>a</u> a<u>s</u><u>ha</u>bu a<b>l</b>shshim<u>a</u>l<b>i</b>


Athar: یُس نَہ ٹھنڈٕ گژِھہ تہٕ نَہ بَنہِ آرام دِنہٕ وول۔
Tahir: یُس نَہ (زانٛہہ) تُرُن سپدِ تہٕ نَہ آسہِ آرام واتناون وول۔
Transliteration: L<u>a</u> b<u>a</u>ridin wal<u>a</u> kareem<b>in</b>
Mirwaiz:
  نَہ  آسہِ  سُہ  دۅہ  شُہُل،  نَہ  آسہِ  سُہ  کُنہِ  قٕسمُہ  خۅش  منظر  تہٕ  راحت  واتناووُن۔  (یہِ  یُتھ  عذاب  کیازِ  سنا  آسہِ  تِمن؟)


Athar: یِم آسن تِم لُکھ یِم اَتھ انجامس واتنہٕ برونٛہہ خۅش حال ٲسۍ۔
Tahir: بے شک ٲسۍ تِم (جہنمی) اَمہِ برونٛہہ (دنیاہس منٛز) خۅش حال روٗدِمٕتۍ۔
Transliteration: Innahum k<u>a</u>noo qabla <u>tha</u>lika mutrafeen<b>a</b>
Mirwaiz:
  بے  شک  تِم  ٲسۍ  نا  ییٚمہِ  برونٹھ  یعنی  دنیاہس  اندر  عیش  و  آرامس  منٛز  ییٚمہِ  سببہٕ  فکری  کھسان  اوسُکھ  نہٕ  کینٛہہ،  تتھ  خۅشحٲلی  اندر  ٲسۍ  غرق  گٔمٕتۍ۔


Athar:
  تِم  ٲسۍ  ونان،  کیا  ییٚلہِ  أسۍ  مٔرِتھ  مِیٚژ  بنَو  تہٕ  پتہٕ  ٲسَو  أڈجہِ  کرٛنٛز  بنیمٕتۍ،  تیٚلہِ  یِموٕہ  أسۍ  بیٚیہِ  کھڑا  کرنہٕ؟

Mirwaiz:
  بیٚیہِ  ٲسۍ  تِم  ونان،  کیا  أسۍ  ییٚلہِ  مرو،  توپتہٕ  دۅدرَو،  أسۍ  روزَو  نہٕ  کینہہ  تہِ  دۅدریمژو  أڈجو  ورٲے،  تہِ  گٔژِھتھ  یِموٕہ  أسۍ  دوبارٕہ  بیٚیہِ  زندٕہ  کرنہٕ؟

Tahir:
  تہٕ  ونان  ٲسۍ  زِ  کیا  ییٚلہِ  أسۍ  مَرو  تہٕ  أسۍ  بنَو  میٚژِ  (ہُنٛد  ڈھیر)  بیٚیہِ  (دۅدریمژٕ)  أڈِجہِ  پتہٕ  کیا  أسۍ  یِموا  (بیٚیہِ  زندٕہ  کٔرِتھ)  تُلنہٕ۔

Transliteration:
  Wak<u>a</u>noo yaqooloona ai<u>tha</u> mitn<u>a</u> wakunn<u>a</u> tur<u>a</u>ban waAAi<i><u>th</u></i><u>a</u>man ainn<u>a</u> lamabAAoothoon<b>a</b>


Athar: تہٕ کیا سٲنۍ مٲلۍ بُڈِبب تہِ یِنہٕ تُلنہٕ یِم برونٛہہ چِہ گُزریمٕتۍ۔
Tahir: تہٕ کیا سٲنۍ بروٗنٹھِم مٲلۍ بُڈِ بب تہِ (یِنہٕ زندٕہ کرنہٕ)۔
Transliteration: Awa <u>a</u>b<u>a</u>on<u>a</u> alawwaloon<b>a</b>
Mirwaiz:
  کیا  بیٚیہِ  یِنہٕ  سٲنۍ  بروٗنٹھِم  مٲلۍ  بُڈِبب  تہِ  زندٕہ  کرنہٕ،  یِہنز  حالت  سانہِ  کھۅتہٕ  تہِ  بدتر  آسہِ  گٔمٕژ؟


Athar: اکہِ دۅہ ضرور جمع کرنہٕ ییٚمیُک وقت مقرر چُھ کرنہٕ آمُت۔
Tahir: (اَند ہیٚتھ سٲری) ین اکہِ مقررکرنہٕ آمتہِ دۅہہ مقررکرنہٕ آمتِس وقتس پیٚٹھ سۅمبراونہٕ۔
Transliteration: LamajmooAAoona il<u>a</u> meeq<u>a</u>ti yawmin maAAloom<b>in</b>
Mirwaiz:
  سٲری  یِن  جمع  کرنہٕ  تہٕ  سۅمبراونہٕ  اَکہِ  دۅہ  أکِس  معین  کرنہٕ  آمتِس  وقتس  پٮ۪ٹھ،  یعنی  قیامتُک  دۅہ،  ییٚمُیک  وقت  اللہ  تعالیٰ  سٕندِس  علمس  اندر  مقرر  چھُ۔


Transliteration: Na<u>h</u>nu khalaqn<u>a</u>kum falawl<u>a</u> tu<u>s</u>addiqoon<b>a</b>
Athar:
  اسہِ  چِھو  توٚہۍ  پٲدٕ  کٔرِمٕتۍ  تیٚلہِ  کیازِ  چِھو  نہٕ  تصدیق  کران؟  ﴿یعنی  امہِ  کتھہِ  ہُند  تصدیق  زِ  أسی  چھِ  تُہندِۍ  رب  تہٕ  معبود  تہٕ  أسۍ  ہیکو  توٚہۍ  دوبارٕہ  تہِ  پٲدٕ  کٔرِتھ﴾۔

Mirwaiz:
  اسہِ  کٔروٕ  توٚہۍ  سٲری  پٲدٕہ  گۅڈنچہِ  لٹہِ،  یتھ  توٚہۍ  تہِ  چھِو  تسلیم  کران،  دوٚیمہِ  لٹہِ  دوبارٕہ  پٲدٕہ  کرنس  کۅنہٕ  چھِو  توٚہۍ  تسلیم  تہٕ  تصدیق  کران؟

Tahir:
  اَسی  ٲسۍوٕتۆہۍ  پٲدٕ  کٔرۍمٕتۍ  تیٚلہِ  کیازِ  چِھو  نہٕ  تۆہۍ (نَوِ  سرٕ  پٲدٕ  کرنہٕ  یِنُک) تصدیق  کران؟


Athar: زانٛہہ کوٚروا تۅہیہِ غور، یہِ نطفہٕ یُس توٚہۍ تراوان چِھو،
Tahir: ؤنۍ تو یُس نطفہ (تولیدی قطرہ) تۆہۍ (بچہِ دانہِ منٛز) تراوان چِھو۔
Transliteration: Afaraaytum m<u>a</u> tumnoon<b>a</b>
Mirwaiz:
  توٚہۍ  ؤنِتَو  یُس  منی  یعنی  نطفہٕ  توٚہۍ  واتناوان  چھِو  زنانن  ہٕندیٚن  شکمن  تہٕ  بچہِ  دانیٚن  اندر،


Athar: اتھ چِھوا توٚہۍ شُر بناوان کِنہٕ سُہ بناون وٲلۍ چِھ أسۍ؟
Tahir: پتہٕ کیا تتھ (نِشہِ) چِھوا تۆہۍ (انسان) پٲدٕ کران کِنہٕ أسۍ چِھ پٲدٕ کرن وٲلۍ ؟
Transliteration: Aantum takhluqoonahu am na<u>h</u>nu alkh<u>a</u>liqoon<b>a</b>
Mirwaiz:
  کیا  توٚہی  چھِو  تتھ  نطفس  انسان  بناوان  کِنہٕ  أسۍ  چھِ  انسان  بناون  وٲلۍ؟  (یہِ  کتھ  چھےٚ  ظاہر  کہ  بناون  وٲلۍ  تہٕ  پٲدٕ  کرن  وٲلۍ  چھِ  أسی،  منی  اندر  تراونہٕ  پتہٕ  چُھنہٕ  تتہِ  چہِ  کُنہِ  کامہِ  پٮ۪ٹھ  تُہُند  کانٛہہ  تصرف،  یہِ  چَھنہٕ  اَسہِ  ورٲے  کٲنسہِ  ہٕنز  کٲم۔)


Athar: اسہِ چُھ تۅہیہِ درمیان موت بٲگروومُت، تہٕ أسۍ چِھنہٕ امہِ نِشہِ عٲجز،
Transliteration: Na<u>h</u>nu qaddarn<u>a</u> baynakumu almawta wam<u>a</u> na<u>h</u>nu bimasbooqeen<b>a</b>
Mirwaiz:
  اَسی  چھُ  مقرر  کوٚرمُت  تُہندِ  خٲطرٕ  مرُن،  یعنی  سٲنی  کٲم  پٲدٕہ  کرُن،  توپتہٕ  أکِس  خاص  وقتس  تام  زندٕہ  تھاوُن،  توپتہٕ  أکِس  معین  و  مقرر  وقتس  پٮ۪ٹھ  مارُن،  یِمہٕ  چھےٚ  سارے  کامہِ  سانے،  أسۍ  چھِنہٕ  ہرگز  عٲجز۔

Tahir:
  اَسی  چُھ  تۅہیہِ  درمیان  موت  کۆرمُت  مقرر  تہٕ  أسۍ  چِھنہٕ  (اَمہِ  پتہٕ  بیٚیہِ  زندٕہ  کرنہٕ  نِشہِ  تہِ)  عٲجز  کینہہ۔


Transliteration: AAal<u>a</u> an nubaddila amth<u>a</u>lakum wanunshiakum fee m<u>a</u> l<u>a</u> taAAlamoon<b>a</b>
Athar:
  زِ  تُہنزٕ  شکلہٕ  بدلاوَو،  تہٕ  توٚہۍ  کَرو  کُنہِ  تِژِھہ  شکلہِ  منٛز  پٲدٕ  یۅسہٕ  نہٕ  توٚہۍ  زانان  ٲسِو۔

Mirwaiz:
  ییٚمہِ  کتھہِ  نِشہِ  کہ  أسۍ  کیا  بدلاوو  توٚہۍ،  تۅہے  ہِویٚن  بیٚین  لوٗکن  سٍتۍ،  بیٚیہِ  واتناوو  توٚہۍ  تتھ  عالمس  منٛز  ییٚتیُک  نہٕ  تۅہیہِ  پتہٕے  آسہِ،  یا  بناوو  توٚہۍ  تمی  قسمٕکۍ  مخلوق  یِمن  ہٕنز  نہٕ  تۅہیہِ  خبرٕے  آسہِ،  یعنی  تۅہیہِ  سپدِ  مسخِ  صورت،  واندرن  تہٕ  سورن  ہٕنز  شکل،  اَسہِ  ہیٚکہِ  نہٕ  تمہِ  نِشہِ  کانٛہہ  تہِ  پتھ  رٔٹِتھ۔

Tahir:
  اَمہِ  کتھہِ  نِشہِ  (تہِ  چِھنہٕ  عٲجز  کینہہ)  زِ  تُہنٛزجایہ  انوکھ  تۆہیہ  ہِوۍبدل  (بنٲوتھ)  تہٕ  تۆہۍ  کرو  تِتھِس  صورتس  منٛز  پٲدٕ  یۅسہٕ  نہٕ  تۆہۍ  زانان  تہِ  چِھو۔


Athar: پنٕنۍ گۅڈنِچ پیدٲیش چِھو توٚہۍ وارٕ پٲٹھۍ زانان، تیٚلہِ کیازِ چِھو نہٕ سبق رَٹان؟
Transliteration: Walaqad AAalimtumu a<b>l</b>nnashata alool<u>a</u> falawl<u>a</u> ta<u>th</u>akkaroon<b>a</b>
Mirwaiz:
  بے  شک  تۅہیہِ  چھےٚ  سانہِ  گۅڈٕ  پٲدٕ  کرنٕچ  خبرٕے،  ادٕہ  کۅنہٕ  چھُو  تۅہیہِ  یاد  پیٚوان  تہٕ  فکرِ  تران  کہ  قیامتُک  دۅہ  تہِ  یِیِو  توٚہۍ  یِتھے  پٲٹھۍ  بیٚیہِ  دوبارٕہ  پٲدٕہ  کرنہٕ؟

Tahir:
  تہٕ  بے  شک  کٔرٕو  تۅہیہِ  گۅڈنچِ  پیدٲیش  (ہٕنز  حقیقت)  معلوم  پتہٕ  کیازِ  چِھو  نہٕ  تۆہۍ  نصیحت  مانان؟


Athar: اتھ چِھوٕہ زراعت توٚہۍ وۅپداوان کِنہٕ یہِ وۅپداون وٲلۍ چِھ أسۍ؟
Tahir: تیٚلہِ کیا تتھ چھوا تۆہۍ (زراعت) وۅپداوان کِنہٕ أسۍ چِھ وۅپداون وٲلۍ؟
Transliteration: Aantum tazraAAoonahu am na<u>h</u>nu a<b>l</b>zz<u>a</u>riAAoon<b>a</b>
Mirwaiz:
  کیا  توٚہۍ  چھِو  تتھ  بیٲلِس  زمینہٕ  منٛزٕ  کُل  کَھاران،  کِنہٕ  زراعت  تہٕ  کُلۍ  کھاروُنۍ  چھِ  أسۍ؟  سُہ  زِراعت  تہِ  چُھ  سٲنِسٕے  اختیارس  اندر۔


Tahir: ہرگاہ أسۍ یَژھو تیٚلہِ کروتتھ بۆس پتہٕ روٗزِو تۆہۍبس تعجب تہٕ ندامت کران۔
Athar:
  أسۍ  اگر  یٚژھو  تیٚلہِ  کرَو  یِمن  زراعتن  بوٚس،  تہٕ  توٚہۍ  روٗزِو  رنگہٕ  رنگہٕ  چہِ  کتھہٕ  کران،

Mirwaiz:
  ہرگاہ  أسۍ  یژھو  سُہ  زِراعت  کرون  أسۍ  ہاشہِ  گوٚمُت  یُس  پنہٕ  پنہٕ  سورُے  ؤسۍ  پیٚیہِ،  پَس  سپدِو  توٚہۍ  حیران  تہٕ  پریشان،  دپنہِ  لگیو  توٚہۍ،

Transliteration:
  Law nash<u>a</u>o lajaAAaln<u>a</u>hu <u>h</u>u<u>ta</u>man fa<i><u>th</u></i>altum tafakkahoon<b>a</b>


Athar: یہِ چُھوا اوٚبرٕ نِشہِ تۅہیہِ تروومُت کِنہٕ یہِ تراون وٲلۍ چِھ أسۍ؟
Tahir: کیا سہُ چُھوا تۅہیہِ اۆبرٕ نِشہِ وولمُت کِنہٕ أسۍ چِھ والن وٲلۍ ؟
Transliteration: Aantum anzaltumoohu mina almuzni am na<u>h</u>nu almunziloon<b>a</b>
Mirwaiz:
  کیا  توٚہی  چھِوٕ  سُہ  آب  اوٚبرٕ  منٛزٕ  تراوان،  کِنہٕ  سُہ  آب  تراوَن  وٲلۍ  چھِ  أسی؟  سُہ  باران  ترٲوِتھ  تہِ  چھُ  سُہ  آسان  سٲنِسٕے  اختیارس  اندر۔


Athar: أسۍ اگر ییژھو یہِ بناوون سخت تلخ، تیٚلہِ کیازِ چِھو نہٕ توٚہۍ شکُر گُزار بنان؟
Tahir: ہرگاہ أسۍ یَژھو تیٚلہِ بناوون سہُ ژۆش، تیٚلہِ کیازِ چِھو نہٕ تۆہۍ شکر کران؟
Transliteration: Law nash<u>a</u>o jaAAaln<u>a</u>hu oj<u>a</u>jan falawl<u>a</u> tashkuroon<b>a</b>
Mirwaiz:
  ہرگاہ  أسۍ  یژھۅ  سُہ  کرون  أسۍ  نون  تہٕ  ٹیوٚٹھ،  بالکل  بدمزٕہ  تِی  ہیٚکون  کٔرِتھ،  وۅنۍ  چھَو  یہِ  سٲنۍ  بٔڈ  مہربٲنی  کہ  أسۍ  چھِو  نہٕ  سُہ  آب  ٹیٹھراوان،  ادٕہ  کۅنہٕ  چھِو  توٚہۍ  شکر  گزٲری  کران؟


Transliteration: Aantum anshatum shajaratah<u>a</u> am na<u>h</u>nu almunshioon<b>a</b>
Athar:
  اَمِیُک  کُل  چُھوا  تۅہیہِ  پٲدٕ  کوٚرمُت  کِنہٕ  یہِ  پٲدٕ  کرن  وٲلۍ  چِھ  أسۍ؟  ﴿یعنی  یِمن  کُلیٚن  ہُند  زِیُن  توٚہۍ  زالان  چِھو  تِم  چِھوا  تۅہیہِ  پٲدٕ  کٔرِمٕتۍ  کِنہٕ  اَسہِ؟﴾

Mirwaiz:
  کیا  تۅہیہِ  کروکھہٕ  تِم  کُلۍ  پٲدٕہ  یِمو  منٛزٕ  تِم  سبز  ٲسِتھ  سُہ  نار  چھُ  نیران  یُس  تِہنزن  لنجن  اَکھ  أکِس  سٍتۍ  گٔھکٕھر  دِنہٕ  کہ  وقتہٕ  ظٲہر  سپدان  چھُ،  کِنہٕ  أسی  چھِ  تِم  کُلیٚن  ہٕندۍ  پٲدٕہ  کروُنۍ،  تمو  منٛزٕ  سُہ  شعلہٕ  تہٕ  ریہہ  کڑوُنۍ؟

Tahir:
  کیا  اَمِیُک  کُل  (یعنی  زِیُن)  چُھوا  تۅہیہِ  پٲدٕ  کۆرمُت  کِنہٕ  أسۍ  چِھ  (سُہ)  پٲدٕ  کرن  وٲلۍ؟


Athar: اسہِ چُھ سُہ یادہٲنی ہُند ذریعہ تہٕ حاجت مندن خٲطرٕ زندگی ہُند سامان بنوومُت۔
Transliteration: Na<u>h</u>nu jaAAaln<u>a</u>h<u>a</u> ta<u>th</u>kiratan wamat<u>a</u>AAan lilmuqween<b>a</b>
Mirwaiz:
  اَسہِ  کوٚر  یہِ  دنیاہُک  نار  ٲخرتُک  نارِ  دوزخ  ژیٚتس  پاونُک  اَکھ  چیزَہ  پٲدٕہ،  بیٚیہِ  اَکھ  فٲیدُک  چیزَہ  مسٲفرن  ہٕندِ  خٲطرٕ،  سُہ  نفع  تُلُن  تہِ  چھُ  موقوف  خداے  سٕندِس  قدرتس  پٮ۪ٹھ۔  لہٰذا  ییٚمۍ  سٕنز  یہِ  قدرت  چھےٚ،

Tahir:
  اَسی  چُھ  یہِ  (کُلِیُک  نار  جہنم)  یاد  پاونہٕ  خٲطرٕ  (نصیحت  تہٕ  عبرت)  تہٕ  جنگلہٕ  کیٚن  سفر  کرن  والیٚن  خٲطرٕفٲیدٕہ  رٔنگۍ  بنوومُت۔


Mirwaiz: پَس کٔرِو توٚہۍ تَس پننِس بٔڈِس پروردگارٕ سٕندِ نامِ پاکُک تسبیح تہٕ تمحید۔
Tahir: لہٰذا ٲسِو پننِس تھَدِ پایہِ کِس ربّ سٕندِ ناوٕچ تسبیح کران۔
Transliteration: Fasabbi<u>h</u> bi<b>i</b>smi rabbika alAAa<i><u>th</u></i>eem<b>i</b>
Athar:
  لہٰذا،  اے  نبیؐ،  پننِس  عظیم  ربّ  سٕندِ  ناوٕچ  کٔرِو  تسبیح۔  ﴿یعنی  تٔمۍ  سُند  مُبارک  ناو  ہیٚتھ  کٔرِو  یہِ  اظہار  تہٕ  اعلان  زِ  سُہ  چُھ  تِمو  تمام  عیبو،  نُقصو  تہٕ  کمزوٗریَو  نِشہِ  پاک  یِم  کُفّار  تہٕ  مُشرک  تَس  کُن  منسوٗب  چِھ  کران  تہٕ  یِم  کفر  و  شرک  کِس  پرٛتھ  عقیدس  تہٕ  ٲخرتس  انکار  کرن  والیٚن  ہٕنٛدِس  پرٛتھ  استدلالس  منٛز  پوشیدٕہ  چِھ۔﴾


Mirwaiz: بہٕ چھُس قَسم ہاوان تارکن ہٕنزن لوسنہٕ چن جاین ہُنٛد،
Transliteration: Fal<u>a</u> oqsimu bimaw<u>a</u>qiAAi a<b>l</b>nnujoom<b>i</b>
Athar:
  لہٰذا،  نَہ  ﴿یعنی  کتھ  چَھنہٕ  سۅ  یہِ  تۅہیہِ  سمُجھمُت  چُھو۔  یتھ  جایہِ  چُھ  قرآن  اللہ  تعالیٰ  سٕندِ  طرفہٕ  آسنس  پٮ۪ٹھ  قسم  کھیٚنہٕ  برونٛہہ  لفظ  لَا  ورتاوُن  خۅد  یہِ  ظٲہر  کران  زِ  لُکھ  ٲسۍ  یتھ  پاک  کتابہِ  متعلق  کینٛہہ  کتھہٕ  بناوان  یُہُند  تردید  کرنہٕ  موجوب  یہِ  قسم  چُھ  کھیٚنہٕ  یِوان۔﴾  بہٕ  چُھس  قسم  کھیٚوان  تارکن  ہٕندین  مواقع  ہن  ہُنٛد،

Tahir:
  لہٰذا  چُھس  بہٕ  تِمن  جاین  ہُنٛد  قسم  کھیٚوان  ییٚتہِ  ییٚتہِ  قرآنٕکۍ  مختلف  حصہٕ  (رسول  عربی  صلی  اللہ  علیہ  وسلمن  پیٚٹھ)  نٲزل  چِھ  گژھان ﴿یہِ  ترجمہ  چُھ  حضرت  عبداللہ  بن  عباس  سندس  بیان  کرنہ  آمتس  معنی  یس  پیٚٹھ  کرنہ  آمُت،  مزید  حضرت  عکرمہ،  حضرت  مجاہد،  حضرت  عبداللہ  بن  جبیر،،  حضرت  سدی،  حضرت  فرأ  تہٕ  حضرت  زجاج  رضی  اللہ  عنہم  تہٕ  باقی  تفسیر  کیٚن  امامن  ہُند  قول  تہِ  چُھ  یوٚہے۔  تہٕ  کلامُک  تسلسل  تہِ  چُھ  امہِ  کُے  تقاضہ  کران۔  پتھ  کُن  چُھ  سورپ  النجمس  منٛز  حضور  نبی  صلی  اللہ  علیہ  وسلمن  نجم  وننہٕ  آمُت  یتھ  جایہِ  چُھ  قرآن  کیٚن  سورن  نجوم  وننہٕ  آمُت۔حوالہ  جاتو  خٲطرٕ  وُچھو،﴿ تفسیر  بغوی،  خازن،  طبری،  الدرالمنثور،  الکشاف،  تفسیر  ابنِ  ابی  حاتم،  روح  المعانی،  ابن  کثیر،  اللباب،  البحرالمحیط،  جمیل،  زادالمسیر،  فتح  القدیر،،  المظہری،  البیضاوی،  تفسیر  ابی  سعودتہٕ  مجمع  البیان﴾


Athar: تہٕ اگر تۅہیہِ فِکرِ تریو، تیٚلہِ چُھ یہِ سیٹھاہ بوٚڈ قسم۔
Tahir: تہٕ اگر تۆہۍ سمجھِو تیٚلہِ چُھ بے شک یہِ سیٚٹھاہ بۆڈ قَسم۔
Transliteration: Wainnahu laqasamun law taAAlamoona AAa<i><u>th</u></i>eem<b>un</b>
Mirwaiz:
  پٔزۍ پٲٹھۍ  یہِ  چھُ  قَسمَہ  سٮ۪ٹھاہ  بوٚڈ  ہرگاہ  تۅہیہِ  خبر  آسِہے،  کیازِ  خداے  ییمُیک  قسم  ہاوِ  سُہ  چھا  معمولی  کتَھہ،  قسم  چھُ  یتھ  کتھہِ  پٮ۪ٹھ  کہ


Transliteration: Innahu laqur<u>a</u>nun kareem<b>un</b>
Athar:
  زِ  یہِ  چُھ  اکھ  بلند  پایہِ  قرآن،  ﴿تارکن  تہٕ  سیارن  ہٕندیو  مواقع ہَو  نِشہِ  چُھ  مُراد  تِہندِۍ  مقامات،  تِہِندۍ  منٛزل  تہٕ  تِہِندۍ  مدار۔  تہٕ  قرآن  کِس  بُلند  پایہِ  کتاب  آسنس  پٮ۪ٹھ  تِہُند  قسم  کھینُک  مطلب  چُھ  یہِ  زِ  عالم  بالاہس  منٛز  یُتھ  محکم  تہٕ  مضبوط  اجرامِ  فلکی  ہُک  نظام  چُھ  تِیتُھے  مضبوط  تہٕ  محکم  چُھ  یہِ  کلام  تہِ۔  ییٚمۍ  خُداین  سُہ  نظام  بنوومُت  چُھ  تمی  خُداین  چُھ  یہِ  کلام  تہِ  نٲزِل  کوٚرمُت۔﴾

Mirwaiz:
  بے  شک  یہِ  قرآنِ  مجید  یُس  نبی  کریم  صلی  اللہ  علیہ و سلمن  پٮ۪ٹھ  نٲزل  سپدان  چھُ،  تمہِ  کہ  مُنزّلُ  مِّنَ  اللہ  آسنہٕ  مۅکھہٕ  چھُ  سُہ  سٮ۪ٹھاہ  مکرم  و  معظم۔

Tahir:
  بے  شک  چُھ  یہِ  بڑٕ  عظمت  وول  قرآن  (یُس  بٔڑِس  عظمت  وٲلِس  رسول  صلی  اللہ  علیہ  وسلمس  پیٚٹھ  نٲزل  چُھ  سپدان) 


Tahir: اَتھ لاگہِ نہٕ پاک (طہارت والیٚو) لُکو وَرٲے کانٛہہ اَتھہٕ۔
Transliteration: L<u>a</u> yamassuhu ill<u>a</u> almu<u>t</u>ahharoon<b>a</b>
Athar:
  یتھ  پاک  بازَو  وَرٲے  کانٛہہ  اتھہٕ  ہیٚکہِ  نہٕ  لٲگِتھ۔  ﴿یعنی  یہِ  چُھ  پاک  فرشتو  ذریعہ  آمُت،  شیطانن  ہُند  چُھنہٕ  یتھ  منٛز  کانٛہہ  دخل﴾

Mirwaiz:
  اتھہٕ  چھِنہٕ  لاگان  تتھ  لوحِ  محفوظس  مگر  پاک  و  پٲکیزٕہ  مَلک،  شیطانن  چھُنہٕ  ممکنٕے  اَتھ  نکھہٕ  پکُن  یا  اتھہٕ  لاگُن،  اَمہِ  کیٚن  معنی  ین  پٮ۪ٹھ  مطلع  سپدنٕچ  چھَنہٕ  کتھٕے۔  (بعضے  مفسرین  چھِ  لَا  یَمَسّہٗ  ہُک  ضمیر  راجع  کران  قرآنِ  مجیدس  کُن،  یعنی  اَتھ  قرآنِ  مجیدس  چھِنہٕ  اَتھہٕ  لاگان  مگر  پاک  لوٗکھ  یعنی  یِہندۍ  دل  صاف  چھِ،  یِہندۍ  اخلاق  پٲکیزٕہ  چھِ،  یِمن  وَتھ  چھےٚ  یِوان  اَمہِ  کیٚن  علوم  و  صنایعن  کُن۔  یا  چھُ  یہِ  نفع  بَمعنی  نہی  مطلب  گوٚو  اَتھ  قرآنِ  مجیدس  مہٕ  ٲسِن  اَتھہٕ  لاگان  مگر  پاک  لوٗکھ  یعنی  بے  طہارت  مہٕ  ٲسن  اَتھہٕ  لاگان  یا  تھپھ  کران  اتھ  قرآنِ  مجیدس،  چنانچہ  حدیث  شریفن  اندر  چھُ  تتھ  متعلق  بیان  فرموومُت  نبی  کریمنؐ۔)


Athar: تہٕ امہِ نعمت منٛزٕ چُھو تۅہیہِ پنُن حِصّہ یہِ تھوومُت زِ اَتھ چِھو انکار کران؟
Transliteration: WatajAAaloona rizqakum annakum tuka<u>thth</u>iboon<b>a</b>
Mirwaiz:
  اَمہِ  مُداہنت  علاوٕہ  چُھو  توہیہِ  بنوومُت  اَتھ  قرآنِ  مجیدس  انکار  کرُن  تہٕ  سُہ  اَپُز  زانُن  پنُن  غذا،  تمی  چھِو  توحیدس  تہٕ  قیامت  کِس  دۅہس  انکار  کران،  ہرگاہ  یہِ  انکار  کرُن  تُہُند  پوٚز  چھُ؟

Tahir:
  تہٕ  تۅہیہِ  چھَو  پَنُن  رِزق  (تہٕ  نصیب)  یٔہے  کتھ  بنٲوِتھ  تھٲومٕژ  زِ  تۆہۍروٗزِو  (اَتھ)  انکار  کران۔


Athar: تیٚلہِ کیازِ نہٕ، ییٚمہِ ساعتہٕ مَرن وٲلۍ سُند زُو ۂٹِس تام چُھ ووتمُت آسان،
Transliteration: Falawl<u>a</u> i<u>tha</u> balaghati al<u>h</u>ulqoom<b>a</b>
Mirwaiz:
  اَدٕہ  کۅنہٕ  چھِو  توٚہۍ  تَمہِ  وقتہٕ  کینٛہہ  ہیٚکان  کٔرِتھ  ییٚمہِ  وقتہٕ  تُہٕندِس  کٲنسہِ  رشتہٕ  دارس،  عزیزس  مَرنہٕ  وِزِ  زُو  ہِرِس  پٮ۪ٹھ  واتان  چھُ،  موت  چہِ  سختی  گرفتار  سپدان  چھُ۔

Tahir:
  پتہٕ  کیازِ  چِھو  نہٕ  (روح  واپس  اَنان)  ییٚلہِ  سُہ  (پرواز  کرنہٕ  خٲطرٕ)  ۂٹِس  تام  واتان  چُھ  ؟


Athar: تہٕ توٚہۍ چِھو آسان وُچھان زِ سُہ چُھ مَران،
Tahir: تہٕ تۆہۍ چِھو تَمہِ وقتہٕ وُچھٲنی روزان۔
Transliteration: Waantum <u>h</u>eenai<u>th</u>in tan<i><u>th</u></i>uroona
Mirwaiz:
  توٚہۍ  چھِو  حسرت  چو  نظرو  تَس  وُچھان،  تٔمۍ  سٕنز  بے  بسی  تہٕ  درماندگی  ہُنٛد  تَماشہِ  وُچھان۔


Transliteration: Wana<u>h</u>nu aqrabu ilayhi minkum wal<u>a</u>kin l<u>a</u> tub<u>s</u>iroon<b>a</b>
Athar:
  تمہِ  وقتہٕ  چِھ  أسۍ  تس  تُہٕندِ  بہ  نسبت  زیادٕہ  نکھہٕ  آسان،  مگر  توٚہۍ  چِھو  نہٕ  وُچھِتھ  ہیکان۔

Mirwaiz:
  أسۍ  تہِ  چھِ  تَس  مرن  وٲلِس  شخصس  تُہندِ  کھۅتہٕ  زیادٕہ  نزدیک  آسان،  توٚہۍ  چھِو  وُچھان  تُہَند  ظٲہری  حالٕے  یوت،  اَسہِ  چھُ  معلوم  تُہَند  بٲطنی  حال  تہِ۔  مگر  توٚہۍ  چِھو  نہٕ  سون  تَس  نزدیک  تہٕ  قریب  آسُن  وُچھان۔

Tahir:
  تہٕ  أسۍ  چِھ  أمِس  (مرن  وٲلِس)  تُہٕندِ  کھوتہٕ  زیادٕہ  نکھہٕ  آسان  البتہ  تۆہۍ  چِھو  نہٕ  (اَسہِ)  وُچھان۔


Athar: وۅنۍ اگر توٚہۍ کٲنٛسہِ ہٕندۍ محکوم چِھونہٕ، تہٕ پننِس اَتھ خیالس منٛز چِھو پٔزِیٲرۍ،
Transliteration: Falawl<u>a</u> in kuntum ghayra madeeneen<b>a</b>
Mirwaiz:
  اگر  فِی  الوقع  توٚہۍ  قیامتُک  دۅہ  دوبارٕہ  بیٚیہِ  زندٕہ  یِیِو  نہٕ  کرنہٕ،  تۅہیہِ  حساب  یِیہِ  نہٕ  ہیٚنہٕ،  توٚہۍ  کٲنسہِ  ہٕندِس  اختیارس  منٛز  چھِو  نہٕ۔

Tahir:
  پتہٕ  کیازِ  نہ  (چھوِ  ہیٚکان  یہِ  کٔرِتھ)  اگر  تۆہۍ  کٲنسہِ  ہٕندِس  اختیارس  منٛز  چِھو  نہٕ  (یعنی  خۅد  مختار  چِھو)۔


Athar: تمہِ ساعتہٕ کیازِ چِھو نہٕ تٔمۍ سُند نیرٕوُن زُو واپس اَنان؟
Tahir: زِ سُہ (رُوح) پھِریوٗن واپس ہرگاہ تۆہۍ پٔزۍیٲرۍ چِھو۔
Transliteration: TarjiAAoonah<u>a</u> in kuntum <u>sa</u>diqeen<b>a</b>
Mirwaiz:
  تیٚلہِ  کۅنہٕ  چھِ  أمِس  مرن  وٲلِس  شخصہٕ  سُنٛد  رُوح  واپس  انان،  یا  کیازِ  چھِو  تٔہندِس  رُوحس  نیرنہٕ  دِوان؟  چھِو  ہے  توٚہۍ  اَتھ  خبط  و  خیالس  یعنی  قیامت  کِس  انکارس  اندر  پٔزِیٲرۍ۔  (معلوم  سپُد  کہ  قیامتُک  وقوع  چھُ  حق  تہٕ  پوٚز۔  لہٰذا  ییٚلہِ  سۅ  قیامت  قٲیِم  سپدِ)


Athar: تیٚلہِ چُھ تٔمۍ سٕندِ خٲطرٕ راحت تہٕ جان رزق بیٚیہِ نعمت بوٚرُت جنت۔
Transliteration: Faraw<u>h</u>un waray<u>ha</u>nun wajannatu naAAeem<b>in</b>
Mirwaiz:
  تیٚلہِ  چھُ  تٔہندی  خٲطرٕ  مکمل  آرام،  بیٚیہِ  فراغتُک  غذا  یا  جنتُک  بۅے  خۅش  بیٚیہِ  نعمتن  ہندۍ  باغ۔

Tahir:
  تیٚلہِ  چُھ  (تٔمۍ  سٕندِ  خٲطرٕ)  شادمٲنی  تہٕ  فرحت  تہٕ  روحٲنی  رِزق  تہٕ  آرام  تہٕ  نعمتہٕ  بۆرُت  جنت۔


Mirwaiz: چانہِ خٲطرٕ چھُ امن و امان پرٛتھ آفت نِشہِ، کیازِ ژٕہ چھُکھ اصحابِ یمینو أندرٕہ۔
Transliteration: Fasal<u>a</u>mun laka min a<u>s</u><u>ha</u>bi alyameen<b>i</b>
Athar:
  تیٚلہِ  چُھ  تٔمۍ  سُند  استقبال  یِتھہٕ  پٲٹھۍ  سپدان  زِ  سلام  چھے  ژےٚ،  ژٕ  چُھکھ  اصحابِ  الیَمِینَو  منٛزٕ۔

Tahir:
  تیٚلہِ  (یِیہِ  تس  وَننہٕ)  چانہِ  خٲطرٕ  چھے٘  دٔچِھنہِ  اَندٕ  والیٚن  ہٕندِ  طرفہٕ  سلام  (یا  اے  نبی!  تۅہیہِ  پیٚٹھ  چھے٘  اصحابِ  یمینن  ہٕندِ  طرفہٕ  سلام)۔


Tahir: لہٰذا ٲسِو تۆہۍ پننِس عظیم ربّ سٕندِ ناوٕچ تسبیح کران۔
Transliteration: Fasabbi<u>h</u> bi<b>i</b>smi rabbika alAAa<i><u>th</u></i>eem<b>i</b>
Athar:
  لہٰذا،  اے  نبیؐ،  پننِس  عظمت  وٲلِس  ربّ  سٕندِ  ناوٕچ  تسبیح  کٔرِو۔  ﴿اَمی  ہدایت  مُطٲبق  دِیُت  نبی  صلی  اللہ  علیہ و سلمو  حُکم  زِ  رکوعس  منٛز  ؤنِو،  سُبحَانَ  رَبِّیَ  العَظِیمِ۔

Mirwaiz:
  لہٰذا  یسٕندِس  اختیار  و  تصرفس  منٛز  یِمہٕ  سارے  کتھہٕ  چھےٚ،  تَس  عظیمُ  الشان  پننِس  پروردگارٕ  سٕندِ  نامِ  پاک  سٍتۍ  کٔرِو  توٚہۍ  تُہَند  یاد۔  (پران  ٲسِو  سُبحانَ  رَبی  العَظِیم،  ییٚلہِ  یہِ  آیۂ  کریمَہ  نٲزل  سپُد  نبی  کریم  صلی  اللہ  علیہ و سلمو  فرموو،  اِجعلُوھَا  فِی  رَکوعِکُم،  یہِ  تھٲوِو  توٚہۍ  پنُن  وظیفہٕ  نٮ۪مازِ  ہٕندِس  رکوعس  اندر،  یعنی  رکوعس  اندر  ٲسِو  پران  یۅہے  تسبیح  سُبحانَ  رَبی  العظِیم۔  ییٚلہِ  نٲزل  سپُد  سَبحِ  اسّمَ  رَبکَ  الاَعلیٰ  تمہِ  ساعتہٕ  فرموو  نبی  کریموؐ،  اِجعلُوھَا  فِی  سُجُودِکُم،  یہِ  تھٲوِیوٗن  توٚہۍ  پننِس  سجدس  اندر،  یعنی  سجدس  اندر  ٲسِو  پران  سُبحانَ  رَبی  الاعلیٰ۔)


Athar:
  اللہ  تعالیٰ  سٕنز  تسبیح  چھےٚ  کٔرمٕژ  پرٛتھ  تٔمۍ  چیزن  یُس  زمینس  تہٕ  آسمانس  منٛز  چُھ،  سُے  چُھ  غٲلب  تہٕ  حکمت  وول۔

Mirwaiz:
  اللہ  تعالیٰ  سٕنز  پٲکی  چھِ  بیان  کران  سٲری  مخلوق  یِم  آسمانن  منٛز  تہٕ  زمینن  منٛز  چھِ،  أڈۍ  بَزبانِ  قال،  أڈۍ  بَزبانِ  حال،  سُہ  چھُ  سٮ۪ٹھاہ  زبردست  سٮ۪ٹھاہ  حکمت  وول۔

Tahir:
  اللہ  تعالیٰ  سٕنزٕے  تسبیح  چِھ  کران  یِم  تہِ  آسمانن  تہٕ  زمینس  منٛز  چِھ،  تہٕ  سُے  چُھ  سیٚٹھاہ  عزت  وول  سیٚٹھاہ  حکمت  وول۔

Transliteration:
  Sabba<u>h</u>a lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i wahuwa alAAazeezu al<u>h</u>akeem<b>u</b>


Athar:
  زمین  و  آسمانن  ہٕندِ  سلطنتُک  مٲلِک  چُھ  سُے،  زندگی  چُھ  بخشان  تہٕ  موت  چُھ  دِوان،  تہٕ  پرٛتھ  چیزس  پٮ۪ٹھ  چُھ  قدرت  تھاوان۔

Mirwaiz:
  تُہَندُے  راج  تہٕ  حکومت  چھُ  آسمانن  تہٕ  زمینن  اندر،  سُے  چھُ  زندگی  عطا  کران،  سُے  چھُ  ماران،  بیٚیہِ  چھُ  سُے  پرٛتھ  چیزس  پٮ۪ٹھ  قدرت  وول۔

Tahir:
  تٔمۍ  سٕے  خٲطرٕ  چھے٘  آسمانن  ہٕنز  تہٕ  زمینٕچ  بادشاہت،  سُے  چُھ  زندگی  تہٕ  موت  دِوان،  تہٕ  سُہ  چُھ  پۯتھ  چیزس  پیٚٹھ  سیٚٹھاہ  قدرت  تھاوان۔

Transliteration:
  Lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i yu<u>h</u>yee wayumeetu wahuwa AAal<u>a</u> kulli shayin qadeer<b>un</b>


Athar:
  سُے  چُھ  اوّل  تہِ  تہٕ  ٲخر  تہِ،  تہٕ  ظٲہر  تہِ  چُھ  تہٕ  بٲطن  تہِ،  ﴿یعنی  ییٚلہِ  کِہِنۍ  اوس  نہٕ  تیٚلہِ  اوس  سُے،  تہٕ  ییٚلہِ  کِہٕنۍ  روزِ  نہٕ  تیٚلہِ  روزِ  سُے۔  سُہ  چُھ  سارِوٕے  ظٲہرو  کھۅتہٕ  کھٔسِتھ  ظٲہر،  تِکیازِ  دُنیاہس  منٛز  یِکینژھاہ  تہِ  ظہور  چُھ،  سُہ  چُھ  تٔمۍ  سٕندِنٕے  صفاتن  تہٕ  افعالن  ہُند  تہٕ  تٔمۍ  سٕندی  نوٗرُک  ظہور،  تہٕ  سُہ  چُھ  پرٛتھ  بٲطن  کھۅتہٕ  کھٔسِتھ  بٲطن،  تِکیازِ  حواسَو  سٍتۍ  تٔمۍ  سٕنز  ذات  محسوس  کرٕنۍ  چُھ  درکنار،  عقل  و  فکر  تہٕ  خیال  تام  ہیٚکہِ  نہٕ  تٔمۍ  سٕنز  حقیقت  تہٕ  طرز  لٔبِتھ﴾  تہٕ  تس  چُھ  پرٛتھ  چیزُک  علم۔

Mirwaiz:
  سُے  چھُ  سارِنٕے  مخلوقن  برونٛٹھ،  سُے  چھُ  سارِنٕے  مخلوقن  پتہٕ،  سُے  چھُ  دلیلن  ہٕندِ  اعتبارٕہ  ظٲہر  تہٕ  نوٚن۔  (سُے  چھُ  ییٚمہِ  اعتبارٕہ  کہ  تٔہندِ  ذاتُک  کُنہِ  تہٕ  اِدراک  کیا  ہیٚکہِ  نہٕ  کانٛہہ  تہِ  کٔرِتھ  بٲطن  تہٕ  پوٗشیدٕہ۔)  سُے  چھُ  پرٛتھ  چیزَہ  پوٗرٕ  زانہٕ  وُن۔

Tahir:
  سُے  چُھ  (سارِوٕے  نِشہِ)  اوّل  تہٕ  (سارِوٕے  نِشہِ)  ٲخر  تہٕ  (پننہِ  قدرت  کہ  اعتبارٕ)  چُھ  ظٲہر  تہٕ  (پننہِ  ذات  کہ  اعتبارٕ)  چُھ  کٔھٹِتھ،  تہٕ  سُہ  چُھ  پۯتھ  چیزس  وارٕ  پٲٹھۍ  زانن  وول۔

Transliteration:
  Huwa alawwalu wa<b>a</b>l<u>a</u>khiru wa<b>al</b><i><u>thth</u></i><u>a</u>hiru wa<b>a</b>lb<u>at</u>inu wahuwa bikulli shayin AAaleem<b>un</b>


Athar:
  سُے  چُھ  ییٚمۍ  سٲری  آسمان  تہٕ  زمین  شیٚن  دۅہن  منٛز  پٲدٕ  کٔرۍ،  تہٕ  پتہٕ  سپُد  عرشس  پٮ۪ٹھ  جلوہ  گر۔  تٔمۍ  سٕندِس  عِلمس  منٛز  چُھ،  یِکینژھاہ  زمینس  منٛز  گژھان  چُھ  تہٕ  یِکینژھاہ  امہِ  منٛزٕ  نیران  چُھ،  تہٕ  یِکینژھاہ  آسمانہٕ  پٮ۪ٹھہٕ  وسان  چُھ  تہٕ  یِکینژھاہ  اَتھ  منٛز  کھسان  چُھ۔  ﴿دوٚیِمیٚن  لفظن  منٛز  وَنو  زِ  سُہ  چُھنہٕ  محض  کُلیاتن  ہُندُے  یوت  عٲلم  کینٛہہ  بلکہ  چُھس  جُزیاتن  ہُند  تہِ  علم۔  اکھ  اکھ  دانہٕ  یُس  تہن  تل  گژھان  چُھ،  اکھ  اکھ  ؤتھٕر  تہٕ  کوٚٹ  یُس  زمین  منٛزٕ  پھٹان  چُھ،  روٗدُک  اکھ  اکھ  قطرٕہ  یُس  آسمانہٕ  وَسان  چُھ  تہٕ  بُخاراتن  ہُند  پرٛتھ  مقدار  یُس  سمندرَو  تہٕ  جھِیٖلَو  پٮ۪ٹھہٕ  ؤتھِتھ  آسمانس  کُن  کھسان  چُھ،  چُھ  تس  درنظر۔  تس  چھےٚ  پے  زِ  کُس  دانہٕ  کتھ  جایہِ  چُھ  زمینس  منٛز،  توَے  چُھ  سُہ  تتھ  پھاٹوِتھ  کوٚٹ  کڑان  تہٕ  تتھ  چُھ  پرورش  کٔرِتھ  پھانپھلاوان۔  تس  چھےٚ  پے  زِ  بخاراتن  ہُند  کوٗتاہ  مقدار  کمہِ  جایہِ  پٮ۪ٹھہٕ  چُھ  ووٚتھمُت  تہٕ  کوٚت  چُھ  ووتمُت،  تیٚلی  چُھ  سُہ  تِمن  سارِنٕے  جمع  کٔرِتھ  اوٚبُر  بناوان  تہٕ  زمین  کیٚن  مختلف  حِصّن  منٛز  بٲگرٲوِتھ  چُھ  پرٛتھ  جایہِ  حسابہٕ  سان  روٗد  تراوان۔﴾  سُہ  چُھ  تۅہیہِ  سٍتۍ  ییٚتہِ  توٚہۍ  چِھو۔  یۅسہٕ  کٲم  تہِ  کران  چِھو  تتھ  چُھ  سُہ  وچھان۔

Mirwaiz:
  سُے  چھُ  تِیُتھ  قدرت  وول  کہ  تٔمۍ  کوٚر  آسمان  تہٕ  زمین  پٲدٕہ  شیٚن  دۅہن  ہٕندِس  مُدتس  اندر،  توپتہٕ  رُود  قٲیم  تہٕ  جلوٕہ  فرماں  عرشس  پٮ۪ٹھ  یُس  بمنزِلۂ  تختِ  سلطنت  چُھ،  تِتھہٕ  پٲٹھۍ  یِتھہٕ  پٲٹھۍ  تٔہندِس  شانس  شوٗبہِ۔  سُے  چھُ  زانان  تہِ  سورُے  یہِ  وَسان  تہٕ  واتان  تہٕ  اَژان  چھُ  زمینس  اندر،  بیٚیہِ  تہِ  سورُے  یہِ  تَمہِ  منٛزٕ  کھسان  تہٕ  نیران  چھُ،  بیٚیہِ  تہِ  سورُے  یہِ  وسان  چھُ  آسمان  کہ  طرفہٕ،  بیٚیہِ  تہِ  سورُے  یہِ  کھسان  چھُ  توکُن۔  چنانچہ  سُہ  چھُ  علم  و  اطلاع  کہ  اعتبارٕہ  تۅہیہِ  سٍتۍ  سٍتۍ  اَدٕہ  ییٚتہِ  تہِ  توٚہۍ  ٲسِو  تہِ  تَتہِ۔  بیٚیہِ  چھُ  سُہ  معبودِ  برحق  تُہنزٕ  سارے  کامہِ  وُچھان،  توٚہۍ  ہیٚکِو  نہِ  کُنہِ  شایہِ  تَس  نِشہِ  ژوٗرِ  تہٕ  کھٔٹِتھ  روٗزِتھ۔

Tahir:
  سُے  چُھ  ییٚمۍ  (سٲری)  آسمان  تہٕ  زمین  کٔر  شیٚن  دَورن  منٛز  پٲدٕ  پتہٕ  سَپُد  کاینات  کہِ  اقتدارکِس  مسندس  پیٚٹھ  (پننہِ  شانہٕ  مطٲبق)  جلوٕہ  گر  (یعنی  پوٗرٕ  کاینات  کٔرٕن  پننہِ  حکمہٕ  سٍتۍ  منظم)،  سُہ  چُھ  زانان  یِکینٛژھاہ  زمینس  منٛز  اژان  چُھ  تہٕ  یِکینٛژھاہ  اَمہِ  منٛزٕ  نیران  چُھ  تہٕ  یِکینٛژھاہ  آسمٲنۍ  کُرّو  نِشہِ  وسان  (یا  نیران)  چُھ  یا  یِکینٛژھاہ  یِمن  منٛز  کھسان  (یا  اژان)  چُھ۔  سُہ  چُھ  تۅہیہِ  سٍتۍ  آسان  تۆہۍ  ییٚتہِ  تہِ  چِھو  تہٕ  یِکینٛژھاہ  تۆہۍ  کران  چِھواللہ  تعالیٰ  چُھ  (تَتھ)  وارٕ  پٲٹھۍوُچھن  وول۔

Transliteration:
  Huwa alla<u>th</u>ee khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a fee sittati ayy<u>a</u>min thumma istaw<u>a</u> AAal<u>a</u> alAAarshi yaAAlamu m<u>a</u> yaliju fee alar<u>d</u>i wam<u>a</u> yakhruju minh<u>a</u> wam<u>a</u> yanzilu mina a<b>l</b>ssam<u>a</u>i wam<u>a</u> yaAAruju feeh<u>a</u> wahuwa maAAakum ayna m<u>a</u> kuntum wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  سُے  چُھ  زمین  تہٕ  آسمانن  ہٕنزِ  بادشٲہی  ہُند  مٲلِک،  تہٕ  سٲری  معاملات  چِھ  فٲصلہٕ  خٲطرٕ  تٔسۍ  کُن  رجوع  یِوان  کرنہٕ۔

Mirwaiz:
  تٔہٕنزٕی  سلطنت  تہٕ  حکومت  چھےٚ  آسمانن  تہٕ  زمینن  منٛز۔  پٮ۪ٹھہٕ  تہِ  آو  بیان  کرنہٕ  لَہٗ  مُلکُ  السمٰوٰت  و  الارض،  تتہِ نَس  چھُ  مراد  احیاء  و  اِماتت،  یعنی  زندٕہ  کرنُک  تہٕ  مارنُک  مَسلہٕ  چھُنہٕ  تَس  ورٲے  کٲنسہِ  ہٕندِس  اختیارس  اندر،  ییٚتہِ نَس  فرمووُکھ  بیٚیہِ  لَہٗ  مُلک  السمٰوٰت  و  الارض  یُتھ  ثٲبت  تہٕ  محقق  سپدِ  کہ  مرنہٕ  پتہٕ  بیٚیہِ  پٲدٕہ  کرُن  تہِ  چھُ  تٔۂندسٕے  اختیارس  اندر،  لہٰذا  چھُنہٕ  اَتھ  آیۂ  کریمس  اندر  تکرار  کینٛہہ  تہِ۔

Tahir:
  آسمانن  ہٕنزتہٕ  زمینٕچ  سٲرٕے  سلطنت  چھے٘  تٔمۍ  سٕنزٕے،  تہٕ  تٔسۍ  کُن  چھے٘  تمام  کامہِ  واپس  یِوان  نِنہٕ۔

Transliteration:
  Lahu mulku a<b>l</b>ssam<u>a</u>w<u>a</u>ti wa<b>a</b>lar<u>d</u>i wail<u>a</u> All<u>a</u>hi turjaAAu alomoor<b>u</b>


Athar:
  سُے  چُھ  رٲژ  کران  دۅہس  منٛز  تہٕ  دۅہس  کران  رٲژ  منٛز  دٲخل،  تہٕ  دِلن  منٛز  پوشیدٕ  راز  تام  چُھ  زانان۔

Mirwaiz:
  سُے  چھُ  رٲژ  ہٕںدیٚن  حصن  دۅہ  کیٚن  حصن  منٛز  مِلناوان،  ییٚمہِ  سٍتۍ  دۅہ  چھُ  بڑان۔  سُے  چھُ  دۅہ  کیٚن  حصن  رٲژ  سٍتۍ  مِلناوان  ییٚمہِ  سٍتۍ  رات  چھےٚ  بڑان۔  اَتھ  قدرتس  سٍتۍ  چھُ  تُہَنٛد  علم  تَمہِ  قٕسمہٕ  کٲمل  کہ  سُہ  چھُ  زانان  لوٗکن  ہٕندیٚن  دِلن  ہٕنزٕ  کتھہٕ  تہٕ  رایہِ  تانۍ  تہِ۔  (وۅنۍ  ییٚلہِ  تٔۂنز  وحدٲنیت  مکمل  طور  ثٲبت  سپٕز)

Tahir:
  سُے  چُھ  رٲژ  کران  دۅہس  منٛز  دٲخل  تہٕ  دۅہس  چُھ  کران  رٲژ  منٛز  دٲخل،  تہٕ  سُہ  چُھ  سیٖنن  ہٕنزو  (کٔھٹِتھ)  کتھَو  نِشہِ  تہِ  وارٕ  پٲٹھۍ  باخبر۔

Transliteration:
  Yooliju allayla fee a<b>l</b>nnah<u>a</u>ri wayooliju a<b>l</b>nnah<u>a</u>ra fee allayi wahuwa AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  ایمان  أنِو  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  پٮ۪ٹھ۔  ﴿یتھ  جایہِ  چُھنہٕ  ایمان  اَننہٕ  نِشہِ  مُراد  محض  زبٲنۍ  زبٲنۍ  اسلامُک  اقرار  بلکہ  چُھ  پزِ  دِلہٕ  ایمان  اَنُن﴾  تہٕ  خرچ  کٔرِو  تِمو  چیزو  منٛزٕ  یِمن  پٮ۪ٹھ  تٔمۍ  توٚہۍ  خلیفہٕ  چِھنَو  بنٲوِمٕتۍ۔  یِم  لُکھ  تۅہیہِ  منٛزٕ  ایمان  اَنن  بیٚیہِ  کرن  مال  خرٕچ،  تِہندِ  خٲطرٕ  چُھ  بوٚڈ  اَجر۔

Mirwaiz:
  اے  لوٗکو!  ایمان  أنِو  تہٕ  پَژھ  کٔرِو  کُنِس  خدایس،  سُہ  زٲنیوٗن  مُنزّہ  تہٕ  پاک  کُنہِ  چیزس  اندر  شریک  آسنہٕ  نِشہِ،  بیٚیہِ  کٔرِو  پَژھ  تٔہندِس  پیغمبرس۔  (کیازِ  تٔہندِس  رسالتس  پٮ۪ٹھ  پَژھ  کرنہٕ  ورٲے  چھُنہٕ  توحید  نجات  دِوُن  تَس  شخصس  یَس  پیغمبر  سٕنز  خبر  وٲژمٕژ  آسہِ،  بلکہ  چھُ  لٲزم  اقرارِ  الُوہیتس  سٍتۍ  اقرارِ  رسالت  تہِ  کرُن۔)  اَمہِ  پتہٕ  فرمووُکھ  اصلی  حکمس  سٍتۍ  فروعی  حُکمَہ  تہِ،  سُہ  گوٚو  بیٚیہِ  کٔرِو  خرچ  تمہِ  مالہٕ  اندرٕہ  ییٚمِکۍ  توٚہۍ  اللہ  تعالیٰ  ہن  خلیفہٕ  تہٕ  قٲیِم  مقام  کٔرِنَو  تٔہندِی  خٲطرٕ۔  (کیازِ  تٔہنزِ  وَتہِ  اندر  مال  خرچ  کرُن  چھُ  علامت  کہ  تۅہیہِ  چھَو  پوٗرٕ  پَژھ  خداے  سٕنز  تہٕ  تٔہندِس  پیغمبر  سٕنز۔  بیٚیہِ  سپدِ  مال  خرچ  کرنہٕ  سٍتۍ  اشاعتِ  اسلام  یُس  مقصودِ  اعظم  چھُ،  یعنی  پانہٕ  تہِ  أنِو  ایمان  خدایس  تہٕ  تٔہندِس  پیغمبرس  بیٚیہِ  کٔرِو  کوٗشش  بیٚیَن  لوٗکن  ہٕندِ  ایمان  اننٕچ۔)  مَما  جَعلکم  مُستخلفین  فِیہ  فرماونہٕ  سٍتۍ  کوٚرُکھ  اشارٕہ  یَتھ  کَتھہِ  کُن  کہ  یہِ  مال  اوس  تۅہیہِ  برونٛٹھ  بیٚیہِ  کٲنسہِ  نِشہِ،  توٚہۍ  بنٲوِنو  تٔۂندۍ  خلیفہٕ۔  (وۅنۍ  ییٖتِس  کالس  تۅہیہِ  نِشہِ  چھُ  یہِ  مال،  تیٖتِس  کالس  تُلِو  اَمہِ  سٍتۍ  فٲیدٕہ،  رٕژن  کامیٚن  اندر  خرچ  کرنہٕ  سٍتۍ،  تۅہیہِ  پتہٕ  واتہِ  یہِ  مال  بیٚیہِ  کٲنسہِ  نِشہِ،  سُہ  سپدِ  خلیفہٕ  اَمہِ  مالُک،  یہِ  مال  پوشہِ  وُن  چھُنہٕ،  یہِ  أتی  تھاوُن  جمع  کٔرِتھ  تھاوُن،  ضروری  مصرفن  اندر  خرچ  نہ  کرُن  چھےٚ  محض  حماقت۔)  اَتھ  کُن  نظر  کٔرِتھ  یِمو  لوٗکو  تۅہیہِ  اندرٕہ  ایمان  اوٚن  خدا  و  پیغمبرِ  خدایس،  بیٚیہِ  کوٚرُکھ  مال  خرچ  تٔہنزَن  وَتن  اندر،  تِہندِ  خٲطرٕ  چھُ  بوٚڈ  ثواب۔  (یِمَو  لوٗکو  ایمان  اوٚن  نہٕ  تِمن  چھِ  أسۍ  پٕرٛژھان)

Tahir:
  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  أنِو  ایمان  تہٕ  تَمہِ  (مال  و  دولت)  منٛزٕ  کٔرِو  خرچ  یَتھ  منٛز  تۆہۍ  تٔمۍ  پنٕنۍ  نٲیب  (تہٕ  امانت  دار)  چِھو  بنٲوِمٕتۍ،  لہٰذا  یِمَو  تۅہیہِ  منٛزٕ  ایمان  اۆن  تہٕ  پتہٕ  کۆرتِمَو  خرچ  تِہِندِ  خٲطرٕ  چُھ  سیٚٹھاہ  بۆڈ  اجر۔

Transliteration:
  <u>A</u>minoo bi<b>A</b>ll<u>a</u>hi warasoolihi waanfiqoo mimm<u>a</u> jaAAalakum mustakhlafeena feehi fa<b>a</b>lla<u>th</u>eena <u>a</u>manoo minkum waanfaqoo lahum ajrun kabeer<b>un</b>


Athar:
  تۅہیہِ  کیا  چُھو  گوٚمُت  زِ  توٚہۍ  چِھو  نہٕ  خُدایس  پٮ۪ٹھ  ایمان  انان  حالانکہ  رسولؐ  چُھو  تۅہیہِ  پننِس  ربّس  پٮ۪ٹھ  ایمان  اَنٕنچ  دعوت  دِوان۔  ﴿یتھ  جایہِ  تہِ  چُھ  ایمان  اننہٕ  نِشہِ  مُراد  پزِ  دِلہٕ  ایمان  اَنُن﴾  تہٕ  تٔمۍ  چُھنَو  تۅہیہِ  عہد  ہیوٚتمُت،  ﴿یعنی  اطاعتُک  وعدٕہ﴾  اگر  توٚہۍ  پٔزِ  پٲٹھۍ  مانن  وٲلۍ  چِھو۔

Mirwaiz:
  بیٚیہِ  کیا  وجہ  چھُ  کہ  توٚہۍ  چھِو  نہٕ  پَژھ  کران  معبودِ  برحقس  بیٚیہِ  تٔہندِس  رسولِ  برحقس،  حالانکہ  تمِکۍ  قوی  اسباب  تہٕ  دواعی  چِھو  سٲری  موجود۔  یہِ  بوٚڈ  پیغمبر  چھُ  تۅہیہِ  ناد  دِوان  کہ  کٔرِو  پَژھ  پننِس  پروردِگارس،  دوٚیُم  دواعی  گوٚو  یہِ  کہ  پانہٕ  چھُ  تُہٕنٛدۍ  پروردِگارن  تۅہیہِ  نِشہِ  ایمان  اننس  پٮ۪ٹھ  میثاقِ  اَلَستہٕ  کہ  دۅہ  عہد  روٚٹمُت،  ییٚمیُک  اجمالی  اثر  تُہندِس  فطرتس  منٛز  موجود  تہِ  چھُ،  ییٚمِچ  یاد  دہٲنی  پیٚغمبرانِ  کِرامَو  تہِ  تۅہیہِ  کٔرمٕژ  چھےٚ  وقتاً  فوقتاً،  اگر  تۅہیہِ  ایمان  اَنُن  چھُو  یِم  چیز  چھِ  تُہندِ  حقہٕ  کٲفی۔

Tahir:
  تہٕ  تۅہیہِ  کیا  چُھو  گۆمُت  زِ  تۆہۍ  چِھو  نہٕ  اللہ  تعالیٰ  ہس  پیٚٹھ  ایمان  اَنان،  ییٚلہِ  زن  رسول  (صلی  اللہ  علیہ  وسلم)  تۅہیہِ  ناد  چِھو  دِوان  زِ  تۆہۍ  أنِو  پننِس  ربّس  پیٚٹھ  ایمان  تہٕ  بے  شک  چُھو  (اللہ  تعالیٰ  ہن)  تۅہیہِ  مضبوط  عہد  ہیٚو  تمُت،  اگر  تۆہۍ  ایمان  اَنن  وٲلۍ  چِھو۔

Transliteration:
  Wam<u>a</u> lakum l<u>a</u> tuminoona bi<b>A</b>ll<u>a</u>hi wa<b>al</b>rrasoolu yadAAookum lituminoo birabbikum waqad akha<u>th</u>a meeth<u>a</u>qakum in kuntum mumineen<b>a</b>


Athar:
  سُہ  چُھ  اللہ  تعالیٰ  ہٕے  یُس  پننِس  بندس  پٮ۪ٹھ  چُھ  صاف  صاف  آیات  نٲزِل  کران۔  تاکہِ  تۅہیہِ  اَنیو  اَنہِ  گٹو  منٛزٕ  کٔڑِتھ  گاشس  کُن،  تہٕ  حقیقت  چھےٚ  یہِ  زِ  اللہ  تعالیٰ  چُھ  تۅہیہِ  پٮ۪ٹھ  سٮ۪ٹھاہ  شفیق  تہٕ  مہربان۔

Mirwaiz:
  سُہ  معبودِ  برحق  چھُ  تِیتھُے  رحمت  وول  کہ  سُہ  چھُ  پننِس  بندۂ  خاص  حضرت  محمد  صلی  اللہ  علیہ و سلمس  پٮ۪ٹھ  صاف  صاف  تہٕ  نٔنۍ  آیات  نٲزل  کران،  یُتھ  سُہ  بندۂ  خاص  تۅہیہِ  لوٗکن  کُفرٕچو  تہٕ  جہلٕچو  تٲریکیو  نِشہِ  کٔڑِتھ  ایمان  و  عرفان  کِس  نوٗرس  کُن  واتناوِ۔  بے  شک  اللہ  تعالیٰ  چھُ  تۅہیہِ  نسبت  سٮ۪ٹھاہ  مہربان  تہٕ  سٮ۪ٹھاہ  رحم  کروُن۔  (ییٚمۍ  تۅہیہِ  کُن  شفقت  وول  یُتھ  پیغمبرِ  برحق  سوٗز،  اَتھ  اندر  اوس  سوال  ایمان  نَہ  اننس  پٮ۪ٹھ،  اَمہِ  پتہٕ  چھُ  سوال  یِوان  کرنہٕ  مال  خرچ  نَہ  کرنس  پٮ۪ٹھ  یعنی  مال  کۅنہٕ  چھِو  خرچ  کران۔)

Tahir:
  سُے  چُھ  یُس  پننِس  (برگزیدٕہ)  بندس  پیٚٹھ  ٹاکارٕہ  نِشٲنِیہِ  نٲزل  چُھ  کران  تاکہ  تۅہیہِ  نِیَو  اَنہِ  گٹو  منٛزٕ  گاشس  کُن  کٔڑِتھ۔  تہٕ  بے  شک  چُھ  اللہ  تعالیٰ  تۅہیہِ  پیٚٹھ  سیٚٹھاہ  شفقت  کرن  وول  سیٚٹھاہ  رحم  کرن  وول۔

Transliteration:
  Huwa alla<u>th</u>ee yunazzilu AAal<u>a</u> AAabdihi <u>a</u>y<u>a</u>tin bayyin<u>a</u>tin liyukhrijakum mina a<b>l</b><i><u>thth</u></i>ulum<u>a</u>ti il<u>a</u> a<b>l</b>nnoori wainna All<u>a</u>ha bikum laraoofun ra<u>h</u>eem<b>un</b>


Athar:
  ٲخر  کیا  وجہ  چُھ  زِ  توٚہۍ  چِھو  نہٕ  اللہ  تعالیٰ  سٕنزِ  وَتہِ  منٛز  خرچ  کران،  حالانکہ  زمینُک  تہٕ  آسمانن  ہُند  میراث  چُھ  خُداے  سٕندِی  خٲطرٕ۔  ﴿اتھ  چِھ  زٕہ  مطلب۔  اکھ  یہِ  زِ  مال  چُھنہٕ  ہمیشہ  تۅہیہِ  نِشہِ  روزن  وول،  اکہِ  دۅہ  چُھو  لازِماً  تۅہیہِ  یہِ  ترٲوِتھ  گژُھن  تہٕ  اللہ  تعالیٰ  ہٕے  چُھ  اَمِیُک  وٲرث  بنن  وول۔  بیاکھ  مطلب  چُھس  یہِ  زِ  اللہ  تعالیٰ  سٕنزِ  وَتہِ  منٛز  گژھیو  نہٕ  تۅہیہِ  مال  خرچنہٕ  وِزِ  کُنہِ  غریبی  تہٕ  تنگ  دستی  ہُند  اندیشہ  لاحق  گژُھن،  تِکیازِ  یَس  خُداے  سٕندِ  خٲطرٕ  توٚہۍ  یہِ  خرچ  کٔرِو  سُہ  چُھ  زمین  و  آسمان  کیٚن  تمام  خزانن  ہُند  مٲلِک،  تس  نِشہِ  اوسنہٕ  تۅہیہِ  دِنہٕ  خٲطرٕ  بس  یُتُے  کینٛہہ  یُس  تۅہیہِ  تٔمۍ  دِیتمُت  چُھنَو،  بلکہ  ہیٚکیو  سُہ  تۅہیہِ  پگاہ  امہِ  کھۅتہٕ  واریاہ  زیادٕہ  دِتھ﴾  تۅہیہِ  منٛزٕ  یِم  لُکھ  فتح  حٲصل  سپدَنہٕ  پتہٕ  خرچاون  تہٕ  جہاد  کرن،  تِم  ہیٚکن  نہٕ  زانٛہہ  تِمن  لُکن  برابر  سپدِتھ  یِمو  فتح  حٲصل  گژھنہٕ  برونٛہہ  خرچوومُت  تہٕ  جہاد  کوٚرمُت  چُھ۔  تِہُند  درجہ  چُھ  تِمو  کھۅتہٕ  کھٔسِتھ  یِمو  پوٚتُس  خرچوو  تہٕ  جہاد  کوٚر،  اگرچہ  خداین  چھِ  دۅشوٕنۍ  سٍتۍ  رٕتۍ  وعدٕہ  کٔرِمٕتۍ  ﴿اَمہِ  نِشہِ  سپُد  معلوم  زِ  ییٚلہِ  تہِ  زانٛہہ  اسلامس  پٮ۪ٹھ  سُہ  وقت  یِیہِ  یتھ  منٛز  کُفر  تہٕ  کٲفرن  ہُند  پوتُر  گوٚب  آسہِ  تہٕ  بظٲہر  آسن  نہٕ  اسلام  کہ  غلبٕکۍ  آثار  دوٗر  دوٗر  تام  نظرِ  گژھان،  اَمہِ  وقتہٕ  یِم  لُکھ  اسلام  کہ  حمایت  خٲطرٕ  پنُن  جان  موٚنڈِس  پٮ۪ٹھ  تھاون  بیٚیہِ  کرن  مال  خرچ،  یِہندِس  مرتبس  واتن  نہٕ  تِم  لُکھ  یِم  کفر  و  اسلام  کہِ  کشمُکشک  فٲصلہٕ  اسلام  کِس  حقس  منٛز  سپدنہٕ  پتہٕ  قربٲنیہِ  دِن﴾  یِکینٛژھاہ  توٚہۍ  کران  چِھو  اللہ  تعالیٰ  چُھ  تمہِ  نِشہِ  باخبر۔

Mirwaiz:
  بیٚیہِ  کیا  وجہ  چھُ  کہ  توٚہۍ  چھِو  نہٕ  مال  خرچ  کران  خداے  سٕنزِ  وتہِ  اندر  دِل  چہِ  خوشی  سٍتۍ۔  اَمہِ  تُہٕندِ  مالٕچ  کیا  چھےٚ  کتھٕے،  سورُے  آسمان  تہٕ  زمین  سپدِ  پتولاکہ  خداے  سُندُے۔  (ییٚلہِ  سٲری  عارضی  مٲلک  مرن  تہٕ  ختم  سپدن،  سورُے  واتہِ  مالکِ  حقیقی یَس  نِشہِ،  دنیاہس  اندر  چھُ  یہِ  مال  تۅہیہِ  اَکہِ  نتہٕ  اَکہِ  دۅہ  ترٛاونُے،  لہٰذا  کۅنہٕ  دِیِو  تٔہندِ  رضا  خٲطرٕ  ییٚمہِ  تۅہیہِ  ثوابَہ  تہٕ  اجرَہ  حٲصل  سپدِ۔)  خرچ  کرنس  اندر  تہِ  چھےٚ  واریاہ  فرق  تہٕ  تفاوت،  برابر  چھِنہٕ  تِم  لوٗکھ  یِمو  مال  خرچ  کوٚر  خداے  سٕنزِ  وتہِ  اندر  یا  جہاد  کوٚر  خداے  سٕنزِ  وَتہِ  اندر  فتحِ  مکہ  برونٛٹھ۔  یِم  لوٗکھ  چھِ  درجہِ  کِنۍ  سٮ۪ٹھاہ  تٔھدۍ  تِمن  لوٗکن  ہٕندِ  کھۅتہٕ  یِمو  خرچ  تہٕ  جہاد  کوٚر  فتحِ  مکہ  پتہٕ۔  کیازِ  فتحِ  مکہ  برونٛٹھ  ٲس  زُو  تہٕ  مال  خرچ  کرنس  خداے  سٕنزِ  وتہِ  اندر  زیادٕہ  قدر،  کیازِ  مسلمان  ٲسۍ  کم  دشمن  ٲسۍ  واریاہ،  مالِ  غنیمت  اوس  نہٕ  یِوان  کُنہِ  طرفہٕ،  لہٰذا  ٲس  جہاد  کرنس  تہٕ  مال  خرچ  کرنس  زیادٕہ  قدر۔  فتحِ  مکہ  پتہٕ  سپٕز  یِمن  چیزن  اندر  واریاہ  فرق،  فتحِ  مکہ  پتہٕ  آے  لوٗکھ  پرٛتھ  طرفہٕ  بَرضا  و  رغبت  دینِ  اسلامس  اندر  دٲخل  سپدنہٕ  خٲطرٕ  فوجو  فوجو۔  یِتھہٕ  پٲٹھۍ  چھُ  اللہ  تعالیٰ  ہَن  ثواب  عطا  کرنُک  وعدٕہ  سارِنٕے  سٍتۍ  کوٚرمُت۔  اللہ  تعالیٰ  ہَس  چھےٚ  تُہنزَن  سارِنٕے  عملن  ہٕنز  پوٗرٕ  خبر،  کَس  کوٗت  اخلاص  چھُ  دِلس  اندر،  سُہ  دِیہِ  تمی  موجوب  سارِنٕے  موٚزوٗرۍ۔

Tahir:
  تہٕ  تۅہیہِ  کیا  چُھو  گۆمُت  زِ  تۆہۍ  چِھو  نہٕ  اللہ  تعالیٰ  سٕنزِ  وَتہِ  منٛز  خرچ  کران  ییٚلہِ  زن  آسمانن  ہٕنز  تہٕ  زمینٕچ  سٲرٕے  مِلکیت  اللہ  تعالیٰ  سٕنزٕے  چھے٘  (تۆہۍ  چِھو  صرف  تس  مٲلکہٕ  سٕندۍ  نٲیب)،  تۅہیہِ  منٛزٕ  یِمَو  لُکو  فتحِ  (مکہ)  برونٛہہ  (اللہ  تعالیٰ  سٕنزِ  وَتہِ  منٛز  پَنُن  مال)  خرچ  کۆربیٚیہِ  کۆرُکھ  (حق  خٲطرٕ)  قتال  تِم  (تہٕ  تۆہۍ)  ہیٚکِو  نہٕ  برابر  ٲسِتھ،  تِم  چِھ  تِمَو  لُکو  نِشہِ  درجس  منٛز  سیٚٹھاہ  بلند  یِمَو  (تَمہِ)  پتہٕ  مال  چُھ  خرچ  کۆرمُت  بیٚیہِ  چُھکھ  قتال  کۆرمُت،  مگر  اللہ  تعالیٰ  ہن  چُھ  حسنِ  ٲخرتُک  (یعنی  جنتُک)  وعدٕہ  سارِنٕے  سٍتۍکۆرمُت،  تہٕ  اللہ  تعالیٰ  چُھ  یِکینٛژھاہ  تۆہۍ  کران  چِھو  تِمَو  نِشہِ  وارٕ  پٲٹھۍ  باخبر۔

Transliteration:
  Wam<u>a</u> lakum all<u>a</u> tunfiqoo fee sabeeli All<u>a</u>hi walill<u>a</u>hi meer<u>a</u>thu a<b>l</b>ssam<u>a</u>w<u>a</u>ti wa<b>a</b>lar<u>d</u>i l<u>a</u> yastawee minkum man anfaqa min qabli alfat<u>h</u>i waq<u>a</u>tala ol<u>a</u>ika aAA<i><u>th</u></i>amu darajatan mina alla<u>th</u>eena anfaqoo min baAAdu waq<u>a</u>taloo wakullan waAAada All<u>a</u>hu al<u>h</u>usn<u>a</u> wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  کُس  چُھ  یُس  خُدایس  دِیہِ  قرض؟  رُت  قرض،  تاکہ  اللہ  تعالیٰ  دِیہِ  اتھ  کینٛہہ  گونہٕ  اضافہٕ  کٔرِتھ  واپس،  تہٕ  تس  خٲطرٕ  چُھ  بہترین  اجر۔  ﴿یہِ  چھےٚ  اللہ  تعالیٰ  سٕنزِ  کریمی  ہٕنز  شان  زِ  اگر  انسان  تٔمۍ  سُند  عطا  کرنہٕ  آمُت  مال  تٔمۍ  سٕنزی  وَتہِ  منٛز  خرچاوِ،  تیٚلہِ  چُھ  سُہ  تتھ  پننہِ  ذمہٕ  قرض  دِوان  قرار،  بشرطیکہ  سُہ  آسہِ  قرضِ  حسن  ﴿رُت  قرض﴾  یعنی  خٲلص  نیّت  سان  یِیہِ  کُنہِ  غرضہٕ  ورٲے  دِنہٕ۔  اَتھ  قرضس  متعلق  چھِ  اللہ  تعالیٰ  سٕندۍ  زٕہ  وعدٕہ،  اکھ  یہِ  زِ  سُہ  دِیہِ  کینٛہہ  گۅنہٕ  ہُر  رٲوِتھ  سُہ  واپس،  بیاکھ  یہِ  زِ  سُہ  کرِ  اَتھ  پیٹھ  پننہِ  طرفہٕ  بہترین  اجر  تہِ  عطا﴾۔

Mirwaiz:
  (یِمن  لوٗکن  فتح  مکہ  برونٛٹھ  مال  خرچ  کرنُک  موقع  آو  نہٕ،  تِمن  تہِ  چھُ  اللہ  تعالیٰ  دین  چن  کامیٚن  اندر  مال  خرچ  کرنُک  ترغیب  دِوان۔  فرماوان  چھُکھ،)  چَھا  کانٛہہ  شخصَہ  یُس  اللہ  تعالیٰ  ہس  قرض  دِیہِ  رٕتہِ  طریقہٕ  یعنی  خلوصہٕ  سان۔  تَس  ہورِ  اللہ  تعالیٰ  دۅگنٲوِتھ،  بیٚیہِ  چھِ  تٔہندِ  خٲطرٕ  موٚزوٗریاہ  باعزت  یۅسہٕ  حسبِ  مدعا  و  مطلب  آسہِ۔  (اَمہِ  قرضُک  مطلب  چھُ  کہ  جہاد  کہ  وقتہٕ  پانے  جہادس  نیرُن،  تَمہِ  کیٚن  ضروریاتن  منٛز  خرچ  کرُن،  توپتہٕ  پانے  مالِ  غنیمت  حٲصل  کرُن،  یہِ  گوٚو  دنیاہس  اندر،  ٲخرتس  اندر  گوٚو  تھوٚد  مرتبہٕ  حاصل  کرُن۔)

Tahir:
  کُس  شخص  چُھ  یُس  اللہ  تعالیٰ  ہس  قرضِ  حسنہ  رٔنگۍ  قرض  دِیہِ  تیٚلہِ  روزِ  سُہ  تٔمۍ  سٕندِ  خٲطرٕ  تَتھ  (قرضس)  واریاہ  گۅنہٕ  ہُریرکران  تہٕ  تس  خٲطرٕ  چُھ  سیٚٹھاہ  عظمت  وول  اجر۔

Transliteration:
  Man <u>tha</u> alla<u>th</u>ee yuqri<u>d</u>u All<u>a</u>ha qar<u>d</u>an <u>h</u>asanan fayu<u>da</u>AAifahu lahu walahu ajrun kareem<b>un</b>


Athar:
  تمہِ  دۅہ  ییٚلہِ  توٚہۍ  مومن  مرد  تہٕ  مومن  مستوٗراتہٕ  وُچھوٗکھ،  زِ  تِہُند  نوٗر  چُھ  تِمن  برونٛہہ  برونٛہہ  تہٕ  تِہندِ  دٔچِھنہِ  طرفہٕ  دَوان،  ﴿یتھ  جایہِ  ہیٚکہِ  اکھ  سوال  أکِس  شخصہٕ  سٕندِس  ذہنس  منٛز  شک  پٲدٕ  کٔرِتھ۔  سُہ  چُھ  یہِ  زِ  برونٛہہ  برونٛہہ  نوٗرُک  پکُن  چُھ  فِکرِ  تران  مگر  نوٗرُک  صرف  دٔچِھنہِ  اَندِ  دَونُک  مطلب  کیا  چُھ؟  کیا  تِہندِ  کھۅورِ  طرفہٕ  آسیا  انہِ  گوٚٹ؟  اَمِیُک  جواب  چُھ  یہِ  زِ  اگر  اکھ  شخص  پننِس  دٔچِھنِس  اتھس  کیٚتھ  گاش  ہیتھ  پکان  آسہِ،  اَمہِ  گاشہِ  گژِھہ  کھۅوُر  اند  تہِ  روشن  مگر  حقیقت  چھےٚ  یہِ  زِ  گاش  چھُ  أمِس  دٔچھِنِس  اتھس  کیتھ﴾۔  ﴿تِمن  یِیہِ  وَننہٕ  زِ﴾  از  چھےٚ  بشارت  تُہندِ  خٲطرٕ۔  جنّت  آسن،  یِمن  بٔنۍ  کِنۍ  کۅلہٕ  آسن  پکان،  یِمن  منٛز  تِم  ہمیشہِ  روزن۔  یٔہے  چھےٚ  بٔڑ  کامیٲبی۔

Mirwaiz:
  سُہ  دۅہ  تہِ  چھُ  قٲبلِ  ذکر  ییٚمہِ  دۅہ  توٚہۍ  وُچھِو  باایمان  مردن  تہٕ  باایمان  زنانن  ہُنٛد  نوٗر  تِمن  برنٛٹھ  برونٛٹھ  بیٚیہِ  تِمن  دٔچھِنۍ  کِنۍ  دوران۔  (ییٚمہِ  ساعتہٕ  محشرکہ  میدان  نِشہِ  پُلِ  صراطس  کُن  لوٗکھ  گژھن،  تَمہِ  ساعتہٕ  آسہِ  سخت  تٲریکی  تہٕ  اَنہِ  گٹہٕ،  تَمہِ  وقتہٕ  آسہِ  ایمانٕچ  تہٕ  نیک  عملَن  ہٕنز  روشنی  پرٛتھ  أکِس  سٍتۍ،  یوٗت  ایمانس  تہٕ  عملہِ  اندر  قوّت  آسیٚس،  تِیژ  آسیٚس  تتھ  گاشس  اندر  زیادتی،  ایمانُک  نوٗر  آسیٚس  برونٛٹھ  برونٛٹھ،  عملن  ہُنٛد  نوٗر  آسیٚس  دٔچھِنہِ  طرفہٕ۔  بعضے  روایتن  اندر  چھُ  آمُت  کھۅورِ  طرفہٕ  تہِ  آسہِ  نوٗر۔)  تِمن  باایمان  مردن  تہٕ  باایمان  زنانن  یِیہ  وننہٕ،  بشارت  بوٚوِن  تۅہیہِ  أزِکہ  دۅہ،  تِمن  باغن  ہٕنز  یِمو  منٛزۍ  بجہِ  بجہِ  کۅلہٕ  پکان  چھےٚ،  یِمن  منٛز  تۅہیہِ  ہمیشہٕ  روزُن  چھُ۔  یٔہے  گٔیہِ  بٔڈ  کامیٲبی۔  (کیازِ  جنت  چھُ  اللہ  تعالیٰ  سٕنزِ  خۅشنودی  تہٕ  رضاہُک  مقام،  یُس  توٚت  ووت  سُہ  سپُد  پننیٚن  سارِنٕے  مطلبن  اندر  کامیاب۔)  (یہِ  گوٚو  سُے  دۅہ)

Tahir:
  (اے  ٹاٹھہِ!)  ییٚمہِ  دۅہ  تۆہۍ  (پننہِ  اُمتٕکۍ)  مومن  مرد  تہٕ  مومن  خاتونہٕ  وُچھوٗکھ  زِ  تِہُنٛد  نوٗر  آسہِ  تِمن  بروٗنٹھۍ  کِنۍ  تہٕ  تِمن  دٔچِھنۍ  کِنۍ  تیزی  سان  پکان  (تہٕ  تِمن  یِیہِ  وَننہٕ)  تۅہیہِ  ٲسِنَو  بشارت  اَز  چِھ  (تُہٕندِ  خٲطرٕ)  جنت  یِمن  بٔنۍ  کِنۍ  کۅلہٕ  چھے٘  جٲری  (تۆہۍ)  روٗزِو  ہمیشہ  تِمن  منٛز،  یٔہے  چھے٘  سیٚٹھاہ  بٔڑکامیٲبی۔

Transliteration:
  Yawma tar<u>a</u> almumineena wa<b>a</b>lmumin<u>a</u>ti yasAA<u>a</u> nooruhum bayna aydeehim wabiaym<u>a</u>nihim bushr<u>a</u>kumu alyawma jann<u>a</u>tun tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> <u>tha</u>lika huwa alfawzu alAAa<i><u>th</u></i>eem<b>u</b>


Athar:
  تمہِ  دۅہ  آسہِ  منافق  مردن  تہٕ  مُنافق  زنانن  ہُند  یہِ  حال  زِ  تِم  وَنن  مومِنن،  ہے  اَسہِ  کُن  وُچِھتو  تاکہ  أسۍ  تُلہَو  تُہندِس  نوٗرس  کینٛہہ  فٲیدٕہ۔  مگر  تِمن  یِیہِ  وننہٕ  پتھ  ۂٹِو،  پنُن  نوٗر  ژھٲنڈِو  بیٚیہِ  کُنہِ  جایہِ۔  پتہٕ  یِیہِ  تِمن  منٛزباگ  اکھ  دیوار  کھڑا  کرنہٕ  یتھ  منٛز  اکھ  دروازٕہ  آسہِ۔  تتھ  دروازس  اندر  آسہِ  رحمت،  تہٕ  نیٚبرٕ  آسیٚس  عذاب۔

Mirwaiz:
  ییٚمہِ  دۅہ  منافق  مرد  تہٕ  منافق  زنانہٕ  وَنن  مسلمانن  پلِ  صراطس  پٮ۪ٹھ،  اے  مسلمانو!  اَسہِ  پیٲرۍتو  ہَنا،  أسۍ  تہِ  کرہَو  تُہُنٛد  گاش  حٲصل،  توپتہٕ  پکہَو  تُہٕندی  گاشہِ  سٍتۍ۔  وَننہِ  یِیَکھ  توٚہۍ  پِھیرِو  پانس  پتھ  کُن،  تٔتی  کٔرِو  تلاش  گاشُک۔  (تفسیرِ  دُرِ  منثورس  منٛز  چھُ  کہ  اَمہِ  پتھ  کُن  پھیرنہٕ  أندرٕ  چھُ  مُراد  سۅ  جاے  ییتِنس  سخت  انہِ  گٹہٕ  گٔژِھتھ  پُل  صراطس  کھسنہٕ  کہ  وقتہٕ  نوٗر  تقسیم  سپدیٚو،  یعنی  تتھ  نوٗر  تقسیم  سپدن  چہِ  جایہِ  گٔژِھو،  تٔتی  ژھٲنڈِو  گاش،  چنانچہ  تِم  گژھن  توٚت،  تَتہِ  ییٚلہِ  نہٕ  کینٛہہ  گاشَہ  حٲصل  سپدیٚکھ،  توپتہٕ  یِن  بیٚیہ  یمنٕے  مسلمانن  کُن۔)  پَس  یِیہِ  کھارنہٕ  تہٕ  قٲیم  کرنہٕ  مسلمانن  تہٕ  تِمن  منٛز  اَکھ  دیوارَہ  تہٕ  قلایَہ،  تتھ  آسہِ  دروازٕہ  تتھ  دروازس  آسن  زٕہ  ہال۔  ییٚمیُک  أندرِم  طرف  یُس  باایمانن  کُن  آسہِ،  سُہ  آسہِ  رحمت  تہٕ  نوٗر۔  تمیُک  نیٚبرِم  طرف،  یُس  تِمن  منافقن  کُن  آسہِ،  سُہ  آسہِ  عذاب  تہٕ  اَنہِ  گٹہٕ۔

Tahir:
  ییٚمہِ  دۅہ  منافق  مرد  تہٕ  منافق  زنانہٕ  ایمان  والیٚن  وَنن  اَسہِ  پیٚٹھ  (تہِ)  تۯاوۍتَو  (توجہ  سان)  نظر  أسۍ  کرہَو  تُہٕندِ  نورٕ  نِشہِ  کینہہ  گاش  حٲصل،  تِمن  یِیہِ  وَننہٕ،  تۆہۍ  پھیٖرِو  پانس  پتھ  کُن  تہٕ  (تور  گٔژِھتھ)  ژھٲنڈِو  نوٗر  (ییٚتہِ  تۆہۍ  نوٗرُک  انکار  ٲسۍوٕ  کران)،  پتہٕ  یِیہِ  (تَمی  ساعتہٕ)  تِمن  منٛزباگ  اَکھ  دیوار  کھڑا  کرنہٕ  یَتھ  منٛز  اَکھ  دروازٕہ  آسہِ،  تَتھ  أندرِمہِ  اَندٕآسہِ  رحمت  تہٕ  تَمہِ  کہ  نیٚبرِمہِ  اَندٕتَمہِ  طرفہٕ  آسہِ  عذاب۔

Transliteration:
  Yawma yaqoolu almun<u>a</u>fiqoona wa<b>a</b>lmun<u>a</u>fiq<u>a</u>tu lilla<u>th</u>eena <u>a</u>manoo on<i><u>th</u></i>uroon<u>a</u> naqtabis min noorikum qeela irjiAAoo war<u>a</u>akum fa<b>i</b>ltamisoo nooran fa<u>d</u>uriba baynahum bisoorin lahu b<u>a</u>bun b<u>at</u>inuhu feehi a<b>l</b>rra<u>h</u>matu wa<i><u>th</u></i><u>a</u>hiruhu min qibalihi alAAa<u>tha</u>b<b>u</b>


Athar:
  تِم  وَنن  آلو  کٔرۍ  کٔرۍ  مومنن،  کیا  أسۍ  ٲسۍ  نا  تۅہیہِ  سٍتۍ؟  مومِن  دِن  جواب،  آ،  مگر  تۅہیہِ  ترووُو  پنُن  پان  پانہٕ  فِتنس  منٛز،  موقع  پرستی  کٔرِو،  شکس  منٛز  روٗدِو،  تہٕ  اپٕزۍ  توقعات  روٗدِو  تۅہیہِ  فریب  دِوان،  یوٚت  تام  زن  اللہ  تعالیٰ  سُند  فٲصلہٕ  آو،  تہٕ  ٲخری  وقتس  تام  روٗدُو  تۅہیہِ  سُہ  بوٚڈ  دوکھہٕ  باز  ﴿شیطان﴾  خُداے  سٕندِس  معاملس  منٛز  دوکھہٕ  دِوان۔

Mirwaiz:
  تِم  منافق  دِن  آلو  تہٕ  آواز  مسلمانن،  اے  مسلمانو!  أسۍ  ٲسۍ  نا  دنیاہس  اندر  تۅہیہِ  سٍتۍ  اعمال  و  اطاعت  کران؟  اَز  تہِ  گٔژھۍ  أسۍ  پانسٕے  سٍتۍ  رٹٕنۍ۔  مسلمان  دپنکھ  واقعی  ٲسِو  توٚہۍ  دنیاہس  منٛز  اَسہِ  سٍتۍ  آسان  مگر  کیا  شرف  تتھ  سٍتۍ  آسنس،  توٚہۍ  ٲسوٕ  ظٲہرٕ  پٲٹھی  اَسہِ  سٍتۍ،  تُہٕندِ  بٲطنٕچ  حالت  ٲس  کہ  توٚہۍ  اوسوُ  تردّدَس  منٛز  پھسوومُت  پنُن  پان  بیٚیہِ  گمرٲہی  اندر،  سۅ  گمرٲہی  گٔیہِ  یٔہے  کہ  تُہٕندیٚن  دِلن  اندر  اوس  عداوت  پیغمبرِ  برحق  سُنٛد  بیٚیہِ  باایمانن  ہُنٛد۔  توٚہۍ  ٲسوٕ  پیاران  تہٕ  تمنا  کران  تِمن  گوٚژھ  کانٛہہ  تکلیفَہ  تہٕ  مصیبتَہ  واتُن،  بیٚیہِ  اوس  تۅہیہِ  اسلام  کِس  حق  آسنس  منٛز  شک  تہٕ  تردّد،  بیٚیہِ  ٲسِو  توٚہۍ  بے  ہوٗدٕہ  آرِزُوَو  دوکھس  منٛز  تھٲوِمٕتۍ،  توٚہیہِ  اوس  خیال  کہ  اسلام  گژِھہ  جلدی  ختم۔  أتھۍ  پٮ۪ٹھ  روٗدوٕ  توٚہۍ  عمرِ  یوٚتانۍ  خداے  سُنٛد  حکم  ووت  تُہندِ  خٲطرٕ  یعنی  مرنُک  حکم،  بیٚیہِ  دِیُت  تۅہیہِ  دوکھہٕ  باز  شیطانن  خداے  سٕندِ  حقہٕ  دوکھہٕ،  یِمَو  کُفرِیاتَو  سببہٕ  روٗدِو  نہٕ  توٚہۍ  اَتھ  قٲبل  کہ  ییٚتہٕ  تہِ  کیا  روٗزِہِو  توٚہۍ  اَسہِ  سٍتۍ۔

Tahir:
  تِم  (منافق)  وَنن  تِمن  (مومنن)  آلوکٔرِتھ،  کیا  أسۍ  ٲسۍ  نا  دنیاہس  منٛز  تۅہیہِ  سٍتۍ؟  تِم  وَنن،  کیازِ  نہٕ  مگر  تۅہیہِ  اوسُو  پَنُن  پان  (منافقت  کِس)  فتنس  منٛز  مبتلا  کۆرمُت  تہٕ  تۆہۍ  ٲسۍوٕ  (سانہِ  خٲطرٕ  بُرٲیی  تہٕ  نقصانس)  پۯاران  روزان  تہٕ  تۆہۍ  ٲسۍوٕ  (نبوّتِ  محمدی  یس  منٛز  تہٕ  دینِ  اسلامس  منٛز)  شک  کران  تہٕ  بٲطل  امیدَو  تۯٲوِہَو  تۆہۍ  دوکھس  منٛز،  یۆت  تام  زن  اللہ  تعالیٰ  سُنٛد  (موتُک)  حکم  ووت  تہٕ  تۅہیہِ  روٗدُو  اللہ  تعالیٰ  ہس  متعلق  دغا  باز  (شیطان)  دوکھہٕ  دِوان۔

Transliteration:
  Yun<u>a</u>doonahum alam nakun maAAakum q<u>a</u>loo bal<u>a</u> wal<u>a</u>kinnakum fatantum anfusakum watarabba<u>s</u>tum wa<b>i</b>rtabtum wagharratkumu alam<u>a</u>niyyu <u>h</u>att<u>a</u> j<u>a</u>a amru All<u>a</u>hi wagharrakum bi<b>A</b>ll<u>a</u>hi algharoor<b>u</b>


Athar:
  لہٰذا،  نَہ  یِیہِ  اَز  تۅہیہِ  نِشہِ  کانٛہہ  فِدِیہِ  قبول  کرنہٕ،  تہٕ  نَہ  تِمن  لُکن  نِشہِ  یِمو  ٹاکارٕ  کفر  اوس  کوٚرمُت۔  تُہُند  ٹِھکانہٕ  چُھ  جہنم،  سُے  چُھو  تۅہیہِ  خبر  ہیٚنہٕ  وول  تہٕ  یہِ  چُھ  بدترین  انجام۔

Mirwaiz:
  پَس  یِیہِ  نہٕ  رٹنہٕ  أزِکہ  دۅہ  نَہ  تۅہیہِ  نِشہِ  تہٕ  نَہ  کٲفرن  نِشہِ  کُنہِ  قسمہٕ  بدلہٕ  تہٕ  عوض،  (گۅڈٕہ  چِھنہٕ  تۅہیہِ  نِشہِ  عوض  پیش  کرنہٕ  خٲطرٕ  کٕہٕنۍ  چیز،  دوٚیُم  ہرگاہ  آسِہے  تہِ  تۅہیہِ  نِشہِ  کانٛہہ  چیز،  سُہ  یِیہِ  ہے  نہٕ  قبول  کرنہٕ،  کیازِ  یہِ  چھُ  دارُ  الجزا،  یہِ  چھُنہٕ  دارُ  العمل،  تِمہٕ  کتھہٕ  گُزرییہِ  دنیاہس  اندر۔)  تۅہیہِ  سارِنٕے  منافقن  تہٕ  کٲفرن  ہٕندِ  روزنٕچ  جاے  چھےٚ  نارِ  جہنم،  یۅہے  نارِ  جہنم  چھُ  تُہُنٛد  رفیق  تہٕ  سٍتۍ  سٍتۍ  روزوُن،  کٲژاہ  یَچھ  جاے  چھےٚ  یہِ  نارِ  جہنم۔  (ییٚمہِ  سٍتۍ  سپُد  ثٲبت  کہ  زیٚوِ  ہٕندِس  اقرارس  چھُنہٕ  کانٛہہ  اعتبار  یوٚتانۍ  نہٕ  دِلہٕ  سٍتۍ  تصدیق  آسہِ۔  اَمہِ  پتہٕ  چھِ  فرماوان  کہ  یتھ  ایمانس  سٍتۍ  ضروری  اعمالن  ہٕنز  کمی  آسہِ  سُتہِ  چھُ  کمزور  تہٕ  نامکمل،  لہٰذا  چھُ  اللہ  تعالیٰ  فرماوان  بطریقِ  عتاب  مسلمانن  حکم  کہ  تتھ  کمی  کریٚو  پوٗرٕ  یہِ۔)

Tahir:
  لہٰذا  أزِکہ  دۅہ  (اے  منافقو!)  تۅہیہِ  نِشہِ  یِیہِ  نہٕ  کانٛہہ  مُعاوضہ  قبول  کرنہٕ  تہٕ  نَہ  تِمنٕے  نِشہِ  یِمَو  کفر  اوس  کۆرمُت  تہٕ  تُہنٛد  (سارِنٕے  ہُنٛد)  ٹھکانہٕ  چُھ  جہنم،  تہٕ  یۅہے  ٹھکانہٕ  چُھ  تُہُنٛد  مولا  (یعنی  سٲتھی)،  تہٕ  سۅ  چھے٘  سیٚٹھاہ  بُرٕ  جاے۔  (تِکیازِ  تۅہیہِ  اوسُو  تِمن  مولا  ماننہٕ  نِشہِ  انکار  کۆرمُت  ییٚتہِ  پیٚٹھہٕ  تۅہیہِ  ایمانُک  نوٗر  تہٕ  مغفرتُک  خٲرات  میلن  وول  اوس)۔

Transliteration:
  Fa<b>a</b>lyawma l<u>a</u> yukha<u>th</u>u minkum fidyatun wal<u>a</u> mina alla<u>th</u>eena kafaroo maw<u>a</u>kumu a<b>l</b>nn<u>a</u>ru hiya mawl<u>a</u>kum wabisa alma<u>s</u>eer<b>u</b>


Athar:
  کیا  ایمان  اَنن  والیٚن  خٲطرٕ  ووت  نا  وُنہِ  سُہ  وقت۔  ﴿یتھ  جایہِ  چُھنہٕ  ایمان  اَنن  والیٚن  خٲطرٕ  مُراد  تمام  مُسلمان  کینٛہہ۔  بلکہ  چُھ  مُسلمانن  ہُند  سُہ  خاص  دوٚر  یُس  ایمانُک  اقرار  کٔرِتھ  رسول  اللہ  صلی  اللہ  علیہ و سلمن  ہٕندٮ۪ن  مانن  والیٚن  منٛز  شٲمِل  اوس  گوٚمُت  تہٕ  امہِ  باوجود  ٲس  نہٕ  تِہندِس  دِلس  منٛز  اسلامٕچ  دگ۔﴾  زِ  تِہندۍ  دِل  پِگلن  اللہ  تعالیٰ  سٕنزِ  ذکر  سٍتۍ،  تہٕ  تٔمۍ  سٕندِس  نٲزِل  کرنہٕ  آمتِس  حقس  برونٛہہ  کنہِ  نَمن،  تہٕ  تِم  گژھن  نہٕ  تِمن  لُکن  ہٕندۍ  پٲٹھۍ  بَنٕنۍ  یِمن  برونٛہہ  کتاب  ٲس  دِنہٕ  آمٕژ،  پتہٕ  گُزریاو  اَکھ  زیوٗٹھ  کال  تِمن  پٮ۪ٹھ  تہٕ  تِہندۍ  دِل  سپٕدۍ  سخت،  تہٕ  اَز  چِھ  تِمو  منٛزٕ  اکثر  فاسق  بٔنِتھ؟

Mirwaiz:
  کیا  با ایمانو  اندرٕ  یِم  لوٗکھ  طاعاتِ  ضروری  یعنی  فرٲیضن  اندر  کوتٲہی،  پہلو  تہی  تہٕ  سُستی  کران  چھِ،  تِمن  ووت  نا  وُنہِ  وقت  ییٚمہِ  کتھہِ  ہُنٛد  کہ  تِہِندۍ  دل  کیا  سپدٕہن  نرم  خدا  ژیٚتَس  پیٚنہٕ  سٍتۍ،  بیٚیہِ  یُس  دینِ  حق  خداے  سٕندِ  طرفہٕ  نٲزل  سپُد  تمِکۍ  سٲری  احکام  بجا  اننہٕ  سٍتۍ؟  (یعنی  دِلہٕ  سٍتۍ  کرہن  پوٗرٕ  عزم  طاعات  و  عباداتِ  ضرورِیَہ  پابندی  سان  ادا  کرنُک،  بیٚیہِ  روزہن  نافرمٲنیو  تہٕ  معصیتو  نِشہِ  پتھ۔)  بیٚیہِ  سپدٕہن  نہٕ  استغفارس  تہٕ  توبس  منٛز  تٲخیر  کرنہٕ  سٍتۍ  تِمن  لوٗکن  ہِی  یِمن  تِمن  برونٛٹھ  آسمٲنی  کتاب  عطا  کرنہٕ  آیہِ  یعنی  یہود  و  نصاریٰ،  یِمو  تِمن  کتابن  خلاف  نفسہٕ  چن  خوٲہشن  تہٕ  گناہن  منٛز  درٛوو  دِیُت،  توپتہٕ  گُزریوو  تتھ  حالس  اندر  تِمن  واریاہ  وقت،  کُنہِ  قسمہٕ  تِمن  احساس  سپُد  نہٕ  توبہٕ  و  استغفار  کرنُک،  تَمیُک  نتیجہٕ  درٛاو  کہ  تِہِندۍ  دِل  سپٕدۍ  سٮ۪ٹھاہ  سخت  تہٕ  دٔرۍ،  تَمہِ  قَساوتُک  نتیجہٕ  دراو  کہ  تِمۅ  اندرٕ  چھِ  اَز  تہِ  واریاہ  لوٗکھ  فاسق۔  (الغرض  مسلمانن  پزِ  جلد  پایس  پیوٚن  تہٕ  توبہٕ  کرُن،  تِم  مہٕ  کٔرِن  خیال  کہ  أسۍ  چھِ  گناہ  گار،  توبہٕ  سٍتۍ  کیا  اصلاح  ہیٚکہِ  سپدِتھ۔  بلکہ)

Tahir:
  کیا  ایمان  والیٚن  خٲطرٕ  آو  نا  (وُنہِ)  سُہ  وقت  زِ  تِہِندۍ  دل  نمن  اللہ  تعالیٰ  سٕندِ  یاد  خٲطرٕ  آہ  و  زٲری  سان  تہٕ  تَمہِ  حق  خٲطرٕ  (تہِ)  یُس  نٲزل  چُھ  سپُدمُت  تہٕ  تِمن  لُکن  ہٕندۍ  پٲٹھۍ  بنن  نہٕ  یِمن  ییٚمہِ  برونٛہہ  کتاب  ٲس  دِنہٕ  آمٕژ  پتہٕ  گُزریاو  تِمن  پیٚٹھ  واریاہ  کال  تہٕ  تِہِندۍ  دل  گٔے  سخت،تہٕ  تِمَو  منٛزٕ  چِھ  واریاہ  لُکھ  نافرمان۔

Transliteration:
  Alam yani lilla<u>th</u>eena <u>a</u>manoo an takhshaAAa quloobuhum li<u>th</u>ikri All<u>a</u>hi wam<u>a</u> nazala mina al<u>h</u>aqqi wal<u>a</u> yakoonoo ka<b>a</b>lla<u>th</u>eena ootoo alkit<u>a</u>ba min qablu fa<u>ta</u>la AAalayhimu alamadu faqasat quloobuhum wakatheerun minhum f<u>a</u>siqoon<b>a</b>


Athar:
  وارٕ  پٲٹھۍ  زٲنِو  زِ  اللہ  تعالیٰ  چُھ  زمینس  اَمہِ  کہ  موت  پتہٕ  زندگی  بخشان  ﴿یَتھ  جایہِ  ییٚمہِ  مناسبت  کِنۍ  یہِ  کتھ  ارشاد  چھےٚ  سپٕزمٕژ،  سۅ  پَزِ  ٹھیک  پٲٹھۍ  سمجھِنۍ۔  قرآنِ  مجیدس  منٛز  چُھ  واریاہن  جاین  نبوّتس  تہٕ  کتاب  نٲزِل  سپدنس  روٗدچن  برکتن  سٍتۍ  ہِشر  دِنہٕ  آمُت  تِکیازِ  انسٲنیتس  پٮ۪ٹھ  چِھ  اَمِکۍ  تِمَے  اثرات  مُرتب  سپدان  یِم  زمینس  چِھ  روٗدٕ  سٍتۍ  سپدان۔  یتھ  زمینس  منٛز  وۅپونٕچ  رَژھ  تہِ  صلٲحیت  چھےٚ  آسان،  سۅ  چھےٚ  پھۅلان،  البتہٕ  بنجر  زمین  چھےٚ  بنجرٕے  روزان۔﴾  اسہِ  چَھو  نِشٲنِیہِ  تۅہیہِ  صاف  صاف  ہاوِمژٕ،  بنان  چُھ  زِ  توٚہۍ  ہیٚیِو  عقلہِ  کٲم۔

Mirwaiz:
  یہِ  کتھ  زٲنِو  وارٕ  کہ  اللہ  تعالیٰ  سُنٛد  شان  چھُ  ییٚمہِ  قسمُک  کہ  سُہ  چھُ  خۅشک  گٲمتِس  زمینس  بیٚیہِ  زندٕہ  کران،  سرسبز  تہٕ  شاداب  کران۔  (یِتھے  پٲٹھۍ  کرِ  سُہ  گنہگار  بندن  پننہِ  رحمت  سٍتۍ  مۅردٕ  گٲمٕتۍ  دل  بیٚیہِ  زندٕہ۔)  کیازِ،  بَتحقیق  اَسہِ  کوٚر  بیان  اَمہِ  چہِ  مِثالہٕ  یُتھ  تۅہیہِ  فکرِ  تَرِ۔  (اَمہِ  پتہٕ  چُھ  فرماوان  اللہ  تعالیٰ  بیٚیہِ  مال  خرچ  کرنُک  فضیلت  خداے  سٕنزن  وَتن  اندر۔)

Tahir:
  زٲنِو  زِ  اللہ  تعالیٰ  ہٕے  چُھ  زمینس  تَمہِ  کہ  مردٕہ  گژھنہٕ  پتہٕ  زندٕہ  کران،  تہٕ  بے  شک  چھے٘  اَسہِ  تُہٕندِ  خٲطرٕ  نشٲنِیہِ  کرِمَژٕ  واضح  تاکہ  تۆہۍ  ہیٚیِو  عقلہِ  کٲم۔

Transliteration:
  IAAlamoo anna All<u>a</u>ha yu<u>h</u>yee alar<u>d</u>a baAAda mawtih<u>a</u> qad bayyann<u>a</u> lakumu al<u>a</u>y<u>a</u>ti laAAallakum taAAqiloon<b>a</b>


Athar:
  مردن  تہٕ  مستوٗراتن  منٛز  یِم  لُکھ  صدقات  دِنہٕ  وٲلۍ  چِھ  ﴿صَدقہ  چُھ  اُردو  زبٲنۍ  منٛز  سٮ۪ٹھاہ  بُرٕ  معنِیَن  منٛز  بولنہٕ  یِوان  مگر  اسلام  کِس  اصطلاحس  منٛز  چِھ  یہِ  تتھ  عطیس  ونان  یُس  پزِ  دِلہٕ  تہٕ  خٲلِص  نیّت  سان  محض  خُداے  سٕنزِ  خۅشنودی  خٲطرٕ  دِنہٕ  یِیہِ  تہٕ  یتھ  منٛز  کانٛہہ  ریاکٲری  آسہِ  نہٕ،  تہٕ  نہ  یِیہِ  کٲنٛسہِ  مِنتھ  تھاونہٕ۔  کٲشِر  زبٲنۍ  منٛز  تہِ  چُھ  اتھ  یۅہے  معنی﴾  تہٕ  یِمو  خُدایس  قرضِ  حَسَن  چُھ  دِیتُمُت،  تِمن  یِیہِ  یقیناً  کینٛہہ  گۅنہٕ  ہُر  رٲوِتھ  دِنہٕ،  تہٕ  تِہندِ  خٲطرٕ  چُھ  بہترین  اجر۔

Mirwaiz:
  بے  شک  سٮ۪ٹھاہ  صدقہٕ  دِوُنۍ  مرد  بیٚیہِ  سٮ۪ٹھاہ  صدقہٕ  دِوُنہِ  زنانہٕ،  بیٚیہِ  یِم  قرض  دِوُنۍ  چھِ  اللہ  تعالیٰ  ہَس  بکمالِ  خلوص  رُت  قرضَہ،  یِیہِ  تِمن  دۅگنٲوِتھ  عطا  کرنہٕ،  بیٚیہِ  چھِ  تِہندِ  خٲطرٕ  باعزت  موٚزوٗرۍ۔  (یعنی  یِم  لوٗکھ  اللہ  تعالیٰ  سٕنزِ  وتہِ  اندر  مال  خرچ  کرن  بَنیتِ  خٲلص،  محض  تٔہندی  رضامندی  تہٕ  خۅشنودی  خٲطرٕ،  پروردگارس  ورٲے  آسن  نہٕ  بیٚیہِ  کٲنسہِ  نِشہِ  تَمیُک  عوض  تہٕ  بدلہٕ  یا  شکریہ  ژھانڈان،  تِم  زن  اللہ  تعالیٰ  ہس  قرض  چھِ  دِوان،  تِم  تھٲوِن  اطمینان  کہ  تِہُنٛد  دیتمُت  مال  ضایع  گژِھہ  نہٕ  بلکہ  کرِ  تِمن  اللہ  تعالیٰ  عطا  تَمہِ  کھۅتہٕ  واریاہ  گۅنہٕ۔  اَمہِ  پتہٕ  چھُ  بیٚیہِ  ایمانٕچ  فضیلت  بیان  یِوان  کرنہٕ)

Tahir:
  بے  شک  صدقہ  تہٕ  خٲرات  دِنہٕ  وٲلۍ  مرد  تہٕ  صدقہ  تہٕ  خٲرات  دِنہٕ  واجِنہِ  خاتونہٕ  تہٕ  یِمَو  اللہ  تعالیٰ  ہس  قرضِ  حسنہ  رٔنگۍ  قرض  دِیت  تِہِندِ  خٲطرٕ  یِیہِ  (صدقُک  تہٕ  قرضُک  اجر)  واریاہ  گۅنہٕ  ہُرراونہٕ  تہٕ  تِہِندِ  خٲطرٕ  آسہِ  سیٚٹھاہ  عزت  وول  ثواب۔

Transliteration:
  Inna almu<u>ss</u>addiqeena wa<b>a</b>lmu<u>ss</u>addiq<u>a</u>ti waaqra<u>d</u>oo All<u>a</u>ha qar<u>d</u>an <u>h</u>asanan yu<u>da</u>AAafu lahum walahum ajrun kareem<b>un</b>


Athar:
  تہٕ  یِمو  لُکو  اللہ  تعالیٰ  تہٕ  تٔمۍ  سٕندٮ۪ن  رسولن  پٮ۪ٹھ  ایمان  چُھ  اوٚنمُت،  تِمے  چِھ  پننِس  ربّس  نزدیک  صدیق  تہٕ  شہید۔  ﴿صدیق  چُھ  صدقُک  مبالغہ۔  صادِق  گوٚو  پٔزِیور  تہٕ  صدیق  گوٚو  سٮ۪ٹھاہ  پٔزِیور۔  مُراد  چُھ  تِیُتھ  راست  باز  انسان  یَس  منٛز  نہٕ  کانٛہہ  کھۅچر  آسہِ،  یُس  نہٕ  زانٛہہ  آسہِ  حق  نِشہِ  تہٕ  سیٚزِرٕ  نِشہِ  ڈوٚلمُت،  یس  نِشہِ  نہٕ  یہِ  توقع  ہٕے  یِیہِ  کرنہٕ  زِ  سُہ  وَنہِ  زانٛہہ  پننِس  ضمیرس  خلاف  کانٛہہ  کتھ،  ییٚمۍ  کانٛہہ  کتھ  مٲنِمٕژ  آسہِ  تہٕ  سۅ  آسیٚن  پوٗرٕ  خلوصہٕ  سان  مٲنِمٕژ،  تمہِ  کہ  وفادٲری  ہُند  آسیٚن  حق  کوٚرمُت  ادا،  تہٕ  پننہِ  عملہِ  سٍتۍ  آسیٚن  ثٲبِت  دِیتمُت  کٔرِتھ  زِ  سُہ  چُھ  پٔزِ  پٲٹھۍ  تِیُتُھے  مانن  وول  یُتھ  أکِس  مانن  وٲلِس  پزِ  آسُن،  شہید  چُھ  یتھ  جایہِ  مُراد  سُہ  شخص  یُس  پننہِ  قول  و  عملہِ  سٍتۍ  حقٕچ  شہادت  دِیہِ۔﴾  تِہندِ  خٲطرٕ  چُھ  تِہُند  اجر  تہٕ  تِہُند  نوٗر،  تہٕ  یِمو  لُکو  کُفر  چُھ  کوٚرمُت  تہٕ  سانیٚن  آیاتن  چُھکھ  بُتھ  پھِیٚرمُت،  تِم  چِھ  جہنمی۔

Mirwaiz:
  بیٚیہِ  یِم  لوٗکھ  اللہ  تعالیٰ  ہس  بیٚیہِ  تٔۂندیٚن  پیغمبرن  پوٗرٕ  پٲٹھۍ  پَژھ  چھِ  کران  تِہِندۍ  احکام  چھِ  عملاً  بجا  انان،  بے  شک  تِمے  لوٗکھ  چھِ  پٔزۍ  پٲٹھۍ  باایمان،  بیٚیہِ  چھِ  تِمنے  لوٗکن  ہُنٛد  حال  پننِس  پروردگارس  نِشہِ  باوٕہ  وُنۍ  تہٕ  گوٲہی  دِوُنۍ،  تِہِندی  خٲطرٕ  چھُ  جنتس  اندر  تِہٕنز  خاص  موٚزوٗرۍ  تہٕ  ثواب،  بیٚیہِ  چھُ  تِہِندی  خٲطرٕ  پُلِ  صراطس  پٮ۪ٹھ  خاص  نوٗر  تہٕ  گاش،  یِمو  لوٗکو  کفر  تہٕ  انکار  کوٚر،  بیٚیہِ  زٲنِکۍ  اَپٕزۍ  سٲنۍ  آیات،  تِمے  لوٗکھ  چھِ  جہنمی۔

Tahir:
  تہٕ  یِمَو  لُکواللہ  تعالیٰ  ہس  تہٕ  تٔمۍ  سٕندیٚن  رسولن  پیٚٹھ  ایمان  اۆن  تِمَے  لُکھ  چِھ  پننِس  ربّس  نزدیک  صدیق  تہٕ  شہید،  تِہِندِ  خٲطرٕ  چُھ  تِہُنٛد  اجر  (تہِ)  تہٕ  تِہُنٛد  نوٗر  (تہِ)،  تہٕ  یِمَو  کفرکۆر  تہٕ  سانیٚن  آیاتن  کۆرُکھ  انکار  تِمَے  لُکھ  چِھ  جہنمی۔

Transliteration:
  Wa<b>a</b>lla<u>th</u>eena <u>a</u>manoo bi<b>A</b>ll<u>a</u>hi warusulihi ol<u>a</u>ika humu a<b>l</b><u>ss</u>iddeeqoona wa<b>al</b>shshuhad<u>a</u>o AAinda rabbihim lahum ajruhum wanooruhum wa<b>a</b>lla<u>th</u>eena kafaroo waka<u>thth</u>aboo bi<u>a</u>y<u>a</u>tin<u>a</u> ol<u>a</u>ika a<u>s</u><u>ha</u>bu alja<u>h</u>eem<b>i</b>


Athar:
  وارٕپٲٹھۍ  زٲنِو  زِ  یہِ  دُنیاہٕچ  زندگی  چَھنہٕ  امہِ  ورٲے  کِہِنۍ  زِ  اکھ  کھیل  تہٕ  دل  رنزوُن  بیٚیہِ  زینت  ﴿ظٲہری  ٹیپ  ٹاپ﴾،  تہٕ  تُہُند  پانہٕ  وٲنۍ  اکھ  أکِس  تھیٚکُن  بیٚیہِ  مال  و  اولادن  منٛز  اکھ  أکِس  برونٛہہ  نیرنٕچ  کوٗشش  کرٕنۍ۔  اَمِچ  مثال  چھےٚ  تِژھہ  زَنتہٕ  اکھ  بٲرش  سپٕز،  امہِ  نِشہِ  پٲدٕ  سپدن  وٲلۍ  پیداوار  وُچِھتھ  سپٕدۍ  کاشت  کار  خۅش۔  پتہٕ  چُھ  یۅہے  پیداوار  پپان  تہٕ  توٚہۍ  چِھو  وُچھان  زِ  یہِ  سپُد  زرد  ﴿یعنی  اَتھ  ژاو  ہَرُد﴾  پتہٕ  چُھ  یہِ  بوٚس  بٔنِتھ  روزان۔  اتھ  برعکس  چھےٚ  ٲخرت  سۅ  جاے  ییٚتہِ  سخت  عذاب  چُھ،  بیٚیہِ  چھےٚ  اللہ  تعالیٰ  سٕندِ  طرفہٕ  مغفرت  تہٕ  خۅشنودی۔  دُنیاہٕچ  زندگی  چَھنہٕ  ژھل  ﴿یعنی  دوکھہٕ  دِنہٕ  والہِ﴾  سامانہٕ  ورٲے  بیٚیہِ  کِہِنۍ۔

Mirwaiz:
  اے  لوٗکو  توٚہۍ  زٲنِو  یہِ  کتھ  وارٕہ  کہ  ٲخرتس  مقابلہ  چھَنہٕ  دنیاہٕچ  زندگی  ہرگز  تِیُتھ  چیزَہ  یَتھ  سٍتۍ  مشغول  روزُن  مقصود  آسُن  گوٚژھ،  کیازِ  تمِچ  حقیقت  چھےٚ  کہ  لۅکہٕ  چارس  منٛز  چھُ  گِندنس  سٍتۍ  وقت  ضایع  گژھان،  جوٲنی  منٛز  چھےٚ  زینت  و  آرٲیش  تہٕ  بیٚیَن  ہم  عمرن  پٮ۪ٹھ  تھیٚکنَس  کُن  فکر  آسان،  بُجرس  منٛز  چھُ  مال  و  دولت  تہٕ  شُرۍ  گبر  گٕنزراونس  تہٕ  سۅمبراونس  کُن  فکر  آسان،  یِم  سٲری  چیز  چھِ  فٲنی  گژھ وٕنۍ،  مقٲصد  بیٚیہِ  محض  خوابَہ  تہٕ  خیالَہ  ییٚمِچ  مثال  چھےٚ،  تَمہِ  روٗدٕچ  یُس  پیٚوان  چھُ،  تمہِ  سٍتۍ  زراعتُک  کھسُن  چھُ  زمیندارن  سٮ۪ٹھاہ  پسند  یِوان  تہٕ  خۅش  کران،  توپتہٕ  چھُ  زراعت  خشک  سپدان،  پَس  چُھہَن  سُہ  وُچھان  ژٕہ  لیٚدرِ  رنگہٕ،  توپتہٕ  چھُ  تمیُک  گاسہٕ  ہۅکھان،  تتھ  چھُ  چوٗرٕ  گژھان،  یِتھے  پٲٹھۍ  چھُ  دنیاہُک  بہار  کینژھن  دۅہن  آسان،  توپتہٕ  چھُ  تتھ  زوال  تہٕ  اضمحلال  سپدان،  یہِ  گوٚو  دنیا۔  ٲخرتس  اندر  چھُ  کٲفرن  ہٕندِ  خٲطرٕ  عذابِ  شدید،  اہلِ  ایمانن  ہٕندِ  خٲطرٕ  مغفرت  تہٕ  رضامندی  یِم  دوشوے  چھِ  باقی،  پَس  چھُ  ٲخرت  تہِ  باقی۔  دنیٲوی  زندگٲنی  چھَنہٕ  مگر  دوکُھک  اَکھ  سامانَہ۔  (ووںۍ  ییٚلہِ  متاعِ  دنیا  چھُ  فٲنی  ٲخرتٕچ  دولت  چھےٚ  باقی  یۅسہٕ  ایمان  کہ  برکتہٕ  حٲصل  ہیٚکہِ  سپدِتھ،  لہٰذا  پَزِ  تۅہیہِ  کہ)

Tahir:
  زٲنِو  زِ  دنیاہٕچ  زندگی  چھے٘  صرف  کھیل  تہٕ  تماشہِ  بیٚیہِ  چھے٘  ظٲہری  پٲراو  تہٕ  پانہٕ  وٲنۍ  چھے٘  فخر  تہٕ  ہاو  باو  بیٚیہِ  چھے٘  اَکھ  أکِس  پیٚٹھ  مال  و  اولادن  منٛز  زیادتی  ہٕنز  طلب،اَمِچ  مثال  چھے٘  روٗدٕکۍ  پٲٹھۍ  زِ  ییٚمِیُک  پٲداوار  زمیندارن  خۅش  چُھ  کران  پتہٕ  چُھ  سُہ  خۅشک  گژھان  پتہٕ  چھوون  تۆہۍ  سُہ  پٔپِتھ  وُچھان  لیٚدران  پتہٕ  چُھ  تَتھ  بۆس  گژھان،تہٕ  ٲخرتس  منٛز  چُھ  (نافرمانن  خٲطرٕ)  سخت  عذاب  تہٕ  (فرمانبردارن  خٲطرٕ)  چُھ  اللہ  تعالیٰ  سٕندِ  طرفہٕ  مغفرت  تہٕ  بٔڑ  خۅشنودی،  تہٕ  دنیاہٕچ  زندگی  چھَنہٕ  دوکھہٕ  کہ  سامانہٕ  وَرٲے  کِہِنۍ۔

Transliteration:
  IAAlamoo annam<u>a</u> al<u>h</u>ay<u>a</u>tu a<b>l</b>dduny<u>a</u> laAAibun walahwun wazeenatun wataf<u>a</u>khurun baynakum watak<u>a</u>thurun fee alamw<u>a</u>li wa<b>a</b>lawl<u>a</u>di kamathali ghaythin aAAjaba alkuff<u>a</u>ra nab<u>a</u>tuhu thumma yaheeju fatar<u>a</u>hu mu<u>s</u>farran thumma yakoonu <u>h</u>u<u>ta</u>man wafee al<u>a</u>khirati AAa<u>tha</u>bun shadeedun wamaghfiratun mina All<u>a</u>hi wari<u>d</u>w<u>a</u>nun wam<u>a</u> al<u>h</u>ay<u>a</u>tu a<b>l</b>dduny<u>a</u> ill<u>a</u> mat<u>a</u>AAu alghuroor<b>i</b>


Athar:
  دوٗرِو  تہٕ  کٔرِو  اکھ  أکِس  برونٛہہ  نیرنٕچ  کوٗشش  ربّ  سٕندِس  مغفرتس  تہٕ  تتھ  جنّتس  کُن،  ییٚمِچ  وُسعت  آسمان  و  زمینس  ہِش  چھےٚ۔  ﴿یہِ  آیت  ییٚلہِ  سورۂ  آل  عمران  کِس  آیت  133  ہس  سٍتۍ  پران  چِھ  تیٚلہِ  چُھ  تِیُتھ  تصّور  ذہنس  منٛز  یِوان  زِ  یِم  باغ  تہٕ  محل  أکِس  انسانس  جنّتس  منٛز  میلن  تِم  آسن  صرف  أمۍ  سٕندِ  قیامہٕ  خٲطرٕ  مگر  درحقیقت  آسہِ  سٲرٕے  کائنات  أمۍ  سٕنز  سٲل  گاہ۔﴾  یُس  فراہم  چُھ  کرنہٕ  آمُت  تِمن  لُکن  خٲطرٕ  یِمو  خُدایس  تہٕ  تٔمۍ  سٕندٮ۪ن  رسولن  پٮ۪ٹھ  آسہِ  ایمان  اوٚنمُت۔  یہِ  چُھ  اللہ  تعالیٰ  سُند  فضل،  یَس  یژھان  چُھ  تس  چُھ  عطا  فرماوان،  تہٕ  اللہ  تعالیٰ  چُھ  سٮ۪ٹھاہ  فضلہٕ  وول۔

Mirwaiz:
  دور  تُلِو  توٚہۍ  یعنی  جلدی  کٔرِو  پننِس  پروردگارٕ  سُند  مغفرت  حٲصل  کرنہٕ  خٲطرٕ،  بیٚیہِ  روٗدِو  سُہ  جنت  حٲصل  کرنہٕ  خٲطرٕ  ییٚمُیک  پناہ  چھُ  تیوٗت  یوٗت  آسمان  و  زمین  اَکھ  أکِس  سٍتۍ  مِلنٲوِتھ  بَنہِ،  یہِ  گوٚو  پَنہے  زیچَھر  تَمُیک  زانہِ  پانہٕ  اللہ  تعالیٰ۔  یۅہے  جنت  چھُ  تیار  کرنہٕ  آمُت  تِمن  لوٗکن  ہٕندِ  خٲطرٕ  یِمن  پوٗرٕ  پژھ  چھےٚ  خداے  سٕنز  بیٚیہِ  تٔہندیٚن  پیغمبرن  ہٕنز،  یہِ  مغفرت  تہٕ  رضاے  خدا  چھُ  خداے  سُنٛد  فضل،  سُہ  چھُ  یہِ  فضل  عطا  کران  تَس  یَس  یژھان  چھُ،  اللہ  تعالیٰ  چھُ  بوٚڈ  فضلہٕ  وول۔

Tahir:
  (اے  بندو!)  تۆہۍ  دوٗرِوپننِس  ربّ  سٕندِس  مغفرتس  کُن  تیز  تہٕ  جنتس  کُن  (تہِ)  ییٚمِیُک  کھجرٕے  آسمان  تہٕ  زمین  کِس  وسعتس  یوت  چُھ،  تِمن  لُکن  خٲطرٕ  چُھ  تیار  کرنہٕ  آمُت  یِمواللہ  تعالیٰ  ہس  تہٕ  تٔمۍ  سٕندیٚن  رسولن  پیٚٹھ  ایمان  چُھ  اۆنمُت،  یہِ  چُھ  اللہ  تعالیٰ  سُنٛد  فضل  یس  یژھان  چُھ  تس  چُھ  عطا  کران،  تہٕ  اللہ  تعالیٰ  چُھ  عظیم  فضلہٕ  وول۔

Transliteration:
  S<u>a</u>biqoo il<u>a</u> maghfiratin min rabbikum wajannatin AAar<u>d</u>uh<u>a</u> kaAAar<u>d</u>i a<b>l</b>ssam<u>a</u>i wa<b>a</b>lar<u>d</u>i oAAiddat lilla<u>th</u>eena <u>a</u>manoo bi<b>A</b>ll<u>a</u>hi warusulihi <u>tha</u>lika fa<u>d</u>lu All<u>a</u>hi yuteehi man yash<u>a</u>o wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  کانٛہہ  مُصیبت  چُھنہٕ  تِیُتھ  یُس  زمینس  منٛز  یا  تُہندِس  پننِس  نفسس  پٮ۪ٹھ  نٲزِل  آسہِ  سپدان،  تہٕ  اسہِ  آسہِ  نہٕ  سُہ  تمہِ  کہ  پٲدٕ  کرنہٕ  برونٛہہ  أکِس  کتابہِ  ﴿یعنی  تقدیر  کِس  نوِشتس﴾  منٛز  لیٚکھِتھ  تھوومُت۔  یہِ  کرُن  چُھ  اللہ  تعالیٰ  سٕندِ  خٲطرٕ  سٮ۪ٹھاہ  سہل  کٲم۔  ﴿یہِ  سورُے  کینٛہہ  چُھ  امہِ  موجوب﴾

Mirwaiz:
  کانٛہہ  مصیبتَہ  چھُنہٕ  دنیاہس  تہٕ  مُلکس  اندر،  یا  تُہٕندیٚن  زُوَن  اندر  واقع  سپدان  یعنی  خٲرجی  تہٕ  دٲخلی  مصیبت،  مگر  سُہ  مصیبت  چھُ  لیٚکھِتھ  أکِس  کتابہِ  اندر  یعنی  لوحِ  محفوظس  اندر،  تٔمۍ  تُہندۍ  زُو  پٲدٕ  کرنہٕ  برونٛٹھ  تھومُت  لیٚکِھتھ۔  یہِ  کتھ  یعنی  پٲدٕ  کرنہٕ  برونٛٹھ  لیکھِتھ  تھاوُن  چھُ  اللہ  تعالیٰ  ہس  نِشہِ  سہل  تہٕ  آسان۔  (کیازِ  تَس  چھُ  سورُے  علمِ  غیب  حٲصل۔  یہِ  کتھ  ؤنۍ  اَسہِ  تۅہیہِ  ییٚمہِ  مۅکھہٕ)

Tahir:
  کانٛہہ  تہِ  مصیبت  نَہ  چُھ  زمینس  منٛز  واتان  تہٕ  نَہ  تُہٕنزن  زندگی  ین  منٛز  مگر  سُہ  چُھ  أکِس  کتابِہ  منٛز  (یعنی  لوحِ  محفوظس  منٛز  یُس  اللہ  تعالیٰ  سٕندِ  پۯانہِ  علمُک  ترتیب  چُھ  موجود)  آسان،  اَمہِ  برونٛہہ  زِ  أسۍ  کرون  سُہ  پٲدٕ،  بے  شک  چُھ  یہِ  (مکمل  تہٕ  احاطہ  کرن  وول  علم)  اللہ  تعالیٰ  ہس  پیٚٹھ  سیٚٹھہٕے  سہل۔

Transliteration:
  M<u>a</u> a<u>sa</u>ba min mu<u>s</u>eebatin fee alar<u>d</u>i wal<u>a</u> fee anfusikum ill<u>a</u> fee kit<u>a</u>bin min qabli an nabraah<u>a</u> inna <u>tha</u>lika AAal<u>a</u> All<u>a</u>hi yaseer<b>un</b>


Athar:
  تاکہ  یِکینژھاہ  نقصان  تۅہیہِ  سپدیو  تتھ  پٮ۪ٹھ  گٔژِھو  نہٕ  توٚہۍ  غمگین  سپدٕنۍ،  تہٕ  یِکینژھاہ  اللہ  تعالیٰ  تۅہیہِ  عطا  فرماوِ  تتھ  پٮ۪ٹھ  گٔژھیو  نہٕ  تۅہیہِ  بوش  کھسُن۔  اللہ  تعالیٰ  چُھنہٕ  تِتھیٚن  لُکن  پسند  کران  یِم  پنُن  پان  بوٚڈ  چِھ  سمجھان  بیٚیہِ  چِھ  تھیٚکان۔

Mirwaiz:
  یُتھنہٕ  توٚہۍ  زیادٕہ  رنج  تہٕ  غم  کھیٚیِو  تتھ  چیزس  پٮ۪ٹھ  یُس  تۅہیہِ  نِشہِ  اَز  دست  گوٚو،  صحت  ہیوٗ،  مال  و  اولاد  ہِی،  تا  ایں  کہ  سُہ  رنج  و  غم  کھیٚون  سپدِ  تۅہیہِ  مانع  ٲخرت  چیٚن  کامیٚن  اندر  مشغول  روزنہٕ  نِشہِ،  بیٚیہِ  خداے  سُنٛد  رضا  ژھانڈنہٕ  نِشہِ،  ہرگاہ  رنجِ  طبعی  سپدِ  تتھ  چُھنہٕ  کانٛہہ  حرج۔  بیٚیہِ  یُتھنہٕ  توٚہۍ  تمہِ  چیزٕ  سٍتۍ  یُس  تٔمی  عطا  کوٚروُ  ژیٚنگِو،  خۅش  گٔژِھو  تہٕ  مغروٗر  سپدِو،  بلکہ  گژِھہ  زانُن  کہ  یہِ  کوٚر  عطا  اللہ  تعالیٰ  ہن  محض  پننہِ  فضلہٕ  سٍتۍ،  اللہ  تعالیٰ  چُھنہٕ  پسند  کران  کٲنسہِ  ژیٚنگہٕ  وُنِس  تہٕ  تھیٚکہٕ  وُنِس  شخصس۔

Tahir:
  تاکہ  تۆہۍ  کٔرِو  نہٕ  تَتھ  چیزس  پیٚٹھ  غم  یُس  تُہٕندِ  اَتھہٕ  منٛزٕ  دۯاو  تہٕ  تَتھ  چیزس  پیٚٹھ  کھٲلِو  نہ  بوش  یُس  تٔمۍ  تۅہیہِ  عطا  کۆر،تہٕ  اللہ  تعالیٰ  چُھنہٕ  کٲنسہِ  تکبّر  کرن  وٲلِس،فخر  کرن  وٲلِس  پسند  کران۔

Transliteration:
  Likayl<u>a</u> tasaw AAal<u>a</u> m<u>a</u> f<u>a</u>takum wal<u>a</u> tafra<u>h</u>oo bim<u>a</u> <u>a</u>t<u>a</u>kum wa<b>A</b>ll<u>a</u>hu l<u>a</u> yu<u>h</u>ibbu kulla mukht<u>a</u>lin fakhoor<b>in</b>


Athar:
  یِم  پانہٕ  بخُل  چِھ  کران  بیٚیہِ  چِھ  باقین  بخُل  کرنس  پٮ۪ٹھ  ہس  دِوان،  وۅنۍ  اگر  کانٛہہ  رُوگردٲنی  کران  چُھ  تیٚلہِ  چُھ  اللہ  تعالیٰ  بےنیاز  تہٕ  تعریف  کرنہٕ  آمُت۔

Mirwaiz:
  یِم  تمہِ  قسمٕکۍ  لوٗکھ  چھِ  کہ  مالِ  دنیا  کہ  سببہٕ  چھِ  پانہٕ  تہِ  بخُل  کران  پروردگارٕ  سٕنزن  وتن  اندر  خرچ  کرنہٕ  نِشہِ،  بیٚیہِ  چھِ  بیٚیَن  لوٗکن  تہِ  بخُل  کرنٕچ  تعلیم  کران،  یۅہے  محبتِ  دنیا  چھُ  تِمن  بٲعث  سپدان  پَزِ  دین  نِشہِ  اِعراض  کرنُک۔  یُس  اکَھہ  دینِ  حقہٕ  نِشہِ  اِعراض  کرِ،  کٔرِتن،  اللہ  تعالیٰ  ہَس  چھُنہٕ  تَمُیک  کانٛہہ  ضریٚر،  کیازِ  سُہ  چھُ  بے  نیاز  پننِس  ذاتس  تہٕ  صفاتن  اندر  کٲمل،  بیٚیہِ  سزاوارِ  حمد  و  ثناء،  سُہ  چھُنہٕ  محتاج  لوٗکن  ہٕندِس  بدنی  عبادتس  یا  مٲلی  عبادتس  کُن۔

Tahir:
  یِم  لُکھ  (پانہٕ  تہِ)  بخل  چِھ  کران  تہٕ  (دۆیِمیٚن)  لُکن  (تہِ)  چِھ  بخل  کرنُک  تلقین  کران،  تہٕ  یُس  شخص  (اللہ  تعالیٰ  سٕندیٚو  احکامو  نِشہِ)  بُتھ  چُھ  پھِران  تیٚلہِ  چُھ  بے  شک  اللہ  تعالیٰ  (تہِ)  بے  پرواہ،  سیٚٹھہٕے  حمدس  تہٕ  ثنا  ہس  قٲبل۔

Transliteration:
  Alla<u>th</u>eena yabkhaloona wayamuroona a<b>l</b>nn<u>a</u>sa bi<b>a</b>lbukhli waman yatawalla fainna All<u>a</u>ha huwa alghaniyyu al<u>h</u>ameed<b>u</b>


Athar:
  اسہِ  سوٗزۍ  پنٕنۍ  رسول  ٹاکارٕہ  نِشٲنیَو  تہٕ  ہدایتو  سان،  تہٕ  تِمن  سٍتۍ  کٔر  کتاب  تہٕ  میزان  نٲزِل،  تاکہِ  لُکھ  سپدن  انصافس  پٮ۪ٹھ  قٲیِم  ﴿یتھ  مختصر  کتھہِ  منٛز  چُھ  انبیا  علیھمُ  السلامن  ہٕندِ  مِشنُک  پوٗرٕ  لُبِ  لُباب  بیان  کرنہٕ  آمُت۔  خُداے  سٕندۍ  طرفہٕ  ییٖتاہ  تہِ  رسول  دُنیاہس  منٛز  آے  تِم  سٲری  ٲسۍ  ترےٚ  چیز  ہیٚتھ  آمٕتۍ  ﴿1﴾  بَیّنات،  یعنی  کُھلہٕ  کُھلہٕ  نِشٲنِیہِ،  روشن  دلٲئل  تہٕ  واضح  ہدایات۔  ﴿2﴾  کتاب،  یتھ  منٛز  تِم  سٲری  تعلیمات  لیٚکھنہٕ  آمٕتۍ  ٲسۍ  یِم  اِنسانن  ہٕندِ  ہدایت  خٲطرٕ  درکار  ٲسۍ  تاکہ  لُکھ  ہیٚکن  رہنمٲئی  خٲطرٕ  یِمن  کُن  رجوع  کٔرِتھ  ﴿3﴾  میزان،  یعنی  حق  و  بٲطلُک  سُہ  معیار  یُس  ٹھیک  ٹھیک  ترٛکرِ  توٗلۍ  توٗلۍ  یہِ  وَنہِ  زِ  افکار،  اخلاق  تہٕ  معاملاتن  منٛز  افراط  و  تفریط  کیٚن  مختلف  اِنتہاہن  درمیان  کۅسہٕ  کتھ  چھےٚ  انصافٕچ۔﴾  بیٚیہِ  کوٚر  شِستٕر  نٲزِل  یتھ  منٛز  سٮ۪ٹھاہ  زور  چُھ  تہٕ  لُکن  خٲطرٕ  چِھ  واریاہ  فٲیدٕہ۔  ﴿انبیا  عَلیہمُ  السّلامن  ہُند  مِشن  بیان  کرنہٕ  پتہٕ  أتھۍ  سٍتۍ  یہِ  فرماوُن،  چُھ  پٲنۍ  پانے  اتھ  کتھہِ  کُن  اشارٕہ  کران  زِ  یتھ  جایہِ  چُھ  شِستٕر  مُراد  سیٲسی  تہٕ  جنگی  طاقت،  تہٕ  کلامُک  مُدعا  چُھ  یہِ  زِ  خُداین  ٲسۍ  نہٕ  پنٕنۍ  رسول  قیامِ  عدلٕچ  محض  اکھ  اسکیم  پیش  کرنہٕ  خٲطرٕ  مبعوٗث  کٔرِمٕتۍ،  بلکہ  ٲس  یہِ  کتھ  تہِ  تِہندِس  مِشنس  منٛز  شٲمِل  زِ  اتھ  گژِھہ  عملاً  نٲفِذ  کرنٕچ  کوٗشش  یِنۍ  کرنہٕ،  تہٕ  سۅ  قُوّت  گژِھہ  فراہم  یِنۍ  کرنہٕ  ییٚمہِ  سٍتۍ  درحقیقت  عدل  سپدِ  قٲیِم،  اتھ  یِم  درہم  برہم  کرن  تِمن  یِیہِ  سزا  دِنہٕ،  تہٕ  یِم  اتھ  مزاحمت  کرن  تِہِندۍ  زور  یِن  پُھٹراونہٕ﴾  یہِ  چُھ  امہِ  موجوب  آمُت  کرنہٕ  زِ  خُدایس  سپدِ  معلوم  زِ  کُس  چُھ  تٔمِس  وُچھنہٕ  ورٲے  تَس  تہٕ  تٔمۍ  سٕندٮ۪ن  رسولن  مدد  کران۔  پٔزِ  پٲٹھۍ  چُھ  اللہ  تعالیٰ  سٮ۪ٹھاہ  قُوّتہٕ  وول  تہٕ  زبردست۔

Mirwaiz:
  بے  شک  اَسہِ  سوٗزۍ  پنٕنۍ  پیغمبر  لوٗکن  ہٕندِ  اصلاح  خٲطرٕ  نٔنۍ  تہٕ  واضح  احکام  ہیٚتھ،  بیٚیہِ  دِژ  اَسہِ  تِمن  سٍتۍ  پنٕنۍ  کتاب،  بیٚیہِ  کٔر  اَسہِ  نٲزل  ترٛکٕر  یعنی  عدل  و  انصافٕکۍ  احکام  و  اسباب،  تِمن  ہُنٛد  تعلق  چھُ  حقوق  العبادن  سٍتۍ،  یُتھ  لوٗکھ  خداے  سٕندیٚن  حقن  تہٕ  بندن  ہٕندیٚن  حقن  اندر  اعتدالس  پٮ۪ٹھ  قٲیِم  روزن۔  بیٚیہِ  وول  اَسہِ  شِستٕر  تتھ  منٛز  چھُ  کٲفی  قوّت  تہٕ  طاقت،  بیٚیہِ  چھِ  تتھ  اندر  لوٗکن  ہٕندِ  خٲطرٕ  واریاہ  نفع  تہٕ  فٲیدٕہ،  الحٲصل  یِم  لوٗکھ  آسمٲنی  کتابو  سٍتۍ  سیٚزِ  وَتہِ  پٮ۪ٹھ  یِن  نہٕ،  بیٚیہِ  یِم  نہٕ  میزانِ  عدل  دنیاہس  منٛز  قٲیِم  تھاون،  تِہِندِ  خٲطرٕ  چھےٚ  ضرورت  تِمن  گوشمالی  کرنہٕ  خٲطرٕ،  بیٚیہِ  ظٲلمن  تہٕ  ہوٚل  پکوٕنیٚن  راہِ  راستس  پٮ۪ٹھ  اَننہٕ  خٲطرٕ،  خدا  و  رسول  سٕندیٚن  احکامن  ہُنٛد  وقار  قٲیِم  تھاونہٕ  خٲطرٕ  شمشیرِ  کٲم  ہیٚنٕچ،  سۅ  تہِ  چھےٚ  تَمہِ  ساعتہٕ  اَکھ  دینی  کٲمَہ  یعنی  شمشیر  استعمال  کرنۍ  چھےٚ  تمہِ  ساعتہٕ  اَکھ  دینی  کٲمَہ۔  جہادَہ،  سۅ  کٲم  یِیہِ  ہیٚنہٕ  اَتھ  شِسترس،  تمی  ساعتہٕ  نَنہِ  کُس  اکَھہ  چھُ  اللہ  تعالیٰ  ہَس  تہٕ  تٔہندیٚن  پیغمبرن  یعنی  تٔہندِس  دینس  وُچھنہٕ  ورٲے  مدد  کران،  تٔہِندِ  دین  کہ  تھزرٕ  تہٕ  بلندی  خٲطرٕ  جہاد  کران۔  اگرچہِ  سُہ  چھُنہٕ  محتاج  لوٗکن  ہٕندِس  مددس  کُن،  کیازِ  سُہ  چھُ  پانہٕ  سٮ۪ٹھاہ  طاقت  وول  تہٕ  غلبہٕ  وول  مگر  سُہ  چھُ  یژھان  لوٗکھ  گٔژھۍ  اشاعتِ  دین  کرنہٕ  سٍتۍ  ثواب  حٲصل  کرٕنۍ۔

Tahir:
  بے  شک  سوٗزۍ  اَسہِ  پنٕنۍرسول  واضح  نِشٲنِیہِ  ہیٚتھ  تہٕ  اَسہِ  کٔر  تِمن  سٍتۍ  کتاب  تہٕ  عدلٕچ  تۯکٕر  نٲزل  تاکہ  لُکھ  ہیٚکن  انصافس  پیٚٹھ  قٲیِم  سپدِتھ،  تہٕ  اَسہِ  کۆر  (معدنیات  نِشہِ)  شِشتٕر  دستیاب  اَتھ  منٛز  چُھ  (جنگی  سامانہٕ  تہٕ  دفاع  خٲطرٕ)  سخت  قوّت  بیٚیہ  لُکن  خٲطرٕ  (کارخانہ  بناونہ  باپتھ  بیٚیہِ  تہِ  کینہہ)  فٲیدٕہ  تہٕ  (یہِ  کۆر  اَمہِ  موجوب)  تاکہ  اللہ  تعالیٰ  کڑِ  نۆن  زِ  کُس  چُھ  تٔمۍ  سُنٛد  تہٕ  تٔمۍ  سٕندیٚن  رسولن  ہُنٛد  (یعنی  دینِ  اسلامُک)  وُچھنہٕ  ورٲے  مددکران،  بے  شک  چُھ  اللہ  تعالیٰ  (پانے)  سیٚٹھاہ  قوّت  وول  سیٚٹھاہ  غلبہٕ  وول۔

Transliteration:
  Laqad arsaln<u>a</u> rusulan<u>a</u> bi<b>a</b>lbayyin<u>a</u>ti waanzaln<u>a</u> maAAahumu alkit<u>a</u>ba wa<b>a</b>lmeez<u>a</u>na liyaqooma a<b>l</b>nn<u>a</u>su bi<b>a</b>lqis<u>t</u>i waanzaln<u>a</u> al<u>h</u>adeeda feehi basun shadeedun waman<u>a</u>fiAAu li<b>l</b>nn<u>a</u>si waliyaAAlama All<u>a</u>hu man yan<u>s</u>uruhu warusulahu bi<b>a</b>lghaybi inna All<u>a</u>ha qawiyyun AAazeez<b>un</b>


Athar:
  اسہِ  سوٗز  نوح  علیہ  السلام  تہٕ  ابراہیم  علیہ  السلام،  تہٕ  تِمن  دۅشوٕنۍ  ہٕندِس  نسلس  منٛز  تھٲو  نبوّت  تہٕ  کِتاب۔  پتہٕ  روٚٹ  تِہندیو  اولادَو  منٛزٕ  کٲنٛسہِ  ہدایت  تہٕ  واریاہ  سپٕدۍ  فاسق۔

Mirwaiz:
  بے  شک  بیٚیہِ  سوٗز  اَسہِ  اَمی  اشاعتِ  دینِ  حق  کرنہٕ  خٲطرٕ  نوحؑ  بیٚیہِ  ابراہیمؑ  پیغمبر  بنٲوِتھ،  بیٚیہِ  تھٲو  اَسہِ  جٲری  تِمن  دۅن  ہٕندیٚن  اولادن  اندر  پیغمبری  تہٕ  کتاب  یعنی  تِہِندیٚو  اولادو  اندرٕہ  کٔرۍ  اَسہِ  بعضے  پیغمبر  بعضے  مرسل،  تِمن  کٔر  کتاب  تہِ  عطا،  تِمو  لوٗکو  اندرٕ  ٲسۍ  بعضے  یِمن  ہدایت  بنیوو،  واریاہ  ٲسۍ  تِمَو  اندرٕ  نافرمان۔

Tahir:
  تہٕ  بے  شک  سوٗزۍ  اَسہِ  نوح  تہٕ  ابراہیم  (علیہم  السلام)  تہٕ  اَسہِ  کٔر  دۅشوٕنۍ  ہٕندیٚن  اولادن  منٛز  رسالت  تہٕ  کتاب  مقرر  لہٰذا  چِھ  تِمو  منٛزٕ  (کینہہ)  ہدایت  یافتہٕ،  تہٕ  تِمَو  منٛزٕ  چِھ  اکثر  لُکھ  نافرمان۔

Transliteration:
  Walaqad arsaln<u>a</u> noo<u>h</u>an waibr<u>a</u>heema wajaAAaln<u>a</u> fee <u>th</u>urriyyatihim<u>a</u> a<b>l</b>nnubuwwata wa<b>a</b>lkit<u>a</u>ba faminhum muhtadin wakatheerun minhum f<u>a</u>siqoon<b>a</b>


Athar:
  تِمن  پتہٕ  سوٗزۍ  اَسہِ  پیٚوٹُھس  پٮ۪ٹھ  رسول،  تہٕ  تِمو  سارِوٕے  پتہٕ  کوٚر  عیسیٰ  ابنِ  مریم  علیہ  السلام  مبعوث  تہٕ  تس  کٔر  انجیل  عطا،  تہٕ  یِمو  لُکو  تٔمۍ  سٕنز  پیروی  کٔر  تِہندٮ۪ن  دِلن  منٛز  تروو  اَسہِ  عار  تہٕ  رحم۔  تہٕ  رہبٲنیت  کٔر  تِمو  پانے  ایجاد۔  ﴿رہبٲنیتُک  معنی  چُھ  تارِکُ  الدنیا  بنُن  تہٕ  دُنیٲوۍ  زندگی  نِشہِ  ژٔلِتھ  جنگلن  تہٕ  بالن  منٛز  روزُن،  نَتہٕ  کُنہِ  جایہِ  تنہٲئی  منٛز  بِہُن﴾  اسہِ  اوس  نہٕ  یہِ  تِمن  پٮ۪ٹھ  فرض  کوٚرمُت،  مگر  اللہ  تعالیٰ  سٕنزِ  خۅشنودی  ہٕندِس  طلبس  منٛز  کوٚڈ  تِمو  یہِ  بدعت  پانے  تہٕ  پتہٕ  یُس  امہِ  چہِ  پابندی  کرنُک  حق  اوس  سُہ  کوٚرُکھ  نہٕ  ادا۔  تِمو  منٛزٕ  یِمو  لُکو  ایمان  اوس  اوٚنمُت  تِہُند  اجر  کوٚر  اسہِ  تِمن  عطا،  مگر  تِمو  منٛزٕ  چِھ  اکثر  لُکھ  فاسق۔

Mirwaiz:
  تَمہِ  پتہٕ  سوٗزۍ  اَسہِ  تِمن  پتہٕ  پنٕنۍ  پیغمبر  اکھ  أکِس  پتہٕ  یِم  مُستقل  صاحبِ  شریعت  ٲسۍ  نہٕ  بلکہ  ٲسۍ  تابع  بیٚیِس  صاحبِ  شریعت  پیغمبرس،  توپتہٕ  سوز  اسہِ  تِمن  پتہٕ  اکھ  صاحبِ  شریعت  پیغمبر  عیسیٰ  فرزند  بی  بی  مریم  سُنٛد  علیھما  السلام،  تِمن  کٔر  عطا  اَسہِ  کتاب  یَتھ  انجیل  ناو  چھُ۔  (تِہندِس  اُمتس  سپزٕ  زٕہ  جمٲعژ،  اَکھ  جماعت  تِمن  پیروی  تہٕ  متابعت  کروُنیٚن  ہٕنز  بیاکھ  جماعت  یِمو  تِمن  انکار  کوٚر۔)  یِمو  لوٗکو  تِہُنٛد  اتباع  تہٕ  پیروی  کٔر  یعنی  گۅڈنِچ  جماعت،  اَسہِ  ترٲو  تِہندیٚن  دِلن  اندر  شفقت  تہٕ  مہربٲنی،  تِم  چھِ  خداے  سٕندیٚن  مخلوقن  نسبت  محبت  و  شفقتُک  برتاو  کران۔  (یِتھہٕ  پٲٹھۍ  اللہ  تعالیٰ  ہن  صحاب  صٲبن  ہٕندِ  حقہٕ  فرموو  رُحَمَاء  بَینھُم،  چونکہ  امتِ  عیسویَس  پٮ۪ٹھ  اوسنہٕ  جہاد  فرض  تَمہِ  مۅکھہٕ  فرمووُکھ  نہٕ  تِہُنٛد  صفت  اَشِدَاء  عَلَی  الکفار  کینہہ  تہِ،  سُہ  آو  صحاب  صٲبنٕے  ہُنٛد  صفت  بیان  کرنہٕ۔)  اللہ  تعالیٰ  چھُ  فرماوان  کہ  سانہِ  طرفہٕ  اوس  اُمتِ  عیسویس  پٮ۪ٹھ  صرف  اِتباعِ  احکام  کرنُکُے  یوت  حکم،  لیکن  تِمو  اندرٕ  بعضے  شخصو  نٔورٲو  پانے  رہبٲنیت،  یعنی  گوشہٕ  نشینی،  لوٗکن  سٍتۍ  نہٕ  مِلہٕ  ژار  تھاوُن،  ترکِ  نکاح  کرُن،  ترکِ  لذات  کرُن۔  (یہِ  ایجاد  کرنُک  وجہ  سپٕز  تِمن  یہِ  کتھ  کہ  عیسیٰ  علیہ  السلام  سٕندِ  رفع  پتہٕ  ترٲو  بعضے  لوٗکو  احکامو  موجوب  عمل  کرٕنۍ،  تِمن  اندر  ٲسۍ  بعضے  لوٗکھ  اہلِ  حق  تہِ،  تِم  روٗدۍ  بدستوٗر  اظہارِ  حق  کران،  یہِ  کتھ  سپٕز  ناگوار  ہواء  پرستن،  تِمو  کوٚر  تَمہِ  وقتہٕ  کِس  حکومتس  درخواست  کہ  یِم  لوٗکھ  گژھن  مجبوٗر  کرنہٕ  یِنۍ  اَسہِ  سٍتۍ  موافقت  کرنس  پٮ۪ٹھ۔  تِم  ییٚلہِ  اَتھ  پٮ۪ٹھ  مجبوٗر  کرنہٕ  آے  تِمو  تہِ  دِیُت  درخواست  کہ  اَسہِ  دِیِو  اجازت  کہ  أسۍ  تھاوَو  نہٕ  یِمن  لوٗکن  سٍتۍ  کانٛہہ  تعلق،  نہ  آسَو  أسۍ  تِمن  احکامن  پٮ۪ٹھ  عمل  نہ  کرنس  پٮ۪ٹھ  کانٛہہ  اعتراض  کران،  أسۍ  روزَو  لوٗکن  نِشہِ  الگ،  أسۍ  کرو  گوشہٕ  نشینی  تہٕ  سیر  و  سیاحتس  اندر  پننہِ  عمرٕہ  صرف۔  چنانچہ  تِمن  آو  تمہِ  کُے  اجازت  دِنہٕ۔)  غرض  تِمو  کوٚر  تہِ  پانے  ایجاد  اکھ  چیزَہ،  اَسہِ  کٔر  نہٕ  تِمن  پٮ۪ٹھ  یہِ  کتھ  وٲجب  کینہہ  تہِ،  مگر  تِمو  کریوو  یہِ  اختیار  اللہ  تعالیٰ  سُنٛد  رضا  حٲصل  کرنہٕ  خٲطرٕ  کہ  اَمے  سٍتۍ  روزِ  سون  دین  محفوظ،  مگر  یِمو  رٲہبو  اندرٕ  ٲسۍ  تِم  لوٗکھ  زیادٕہ،  تِمَو  کٔرنہٕ  اَتھ  رہبٲنِیتس  پورٕ  رٲچھ،  ییٚمہِ  غرضہٕ  خٲطرٕ  تِمَو  یہِ  اختیار  کرے  سُہ  گیوو  خداے  سُنٛد  رضا  ژھانڈُن،  تمُیک  کوٚرُکھ  نہٕ  پوٗرٕ  اہتمام  کینہہ  تہِ۔  (تِمن  رٲہِبن  سپزٕہ  زٕہ  جمٲعژ،  أڈۍ  گٔے  تِم  یِمو  رعایت  تہٕ  رٲچھ  کٔر،  أڈۍ  گٔے  تِم  یِمو  نہٕ  کانٛہہ  رعایت  کٔر،  تِمو  منٛزٕہ  یِمو  پیغمبرِ  آخرُ  الزمان  سُنٛد  وقت  لوٚب،  تِہِندِ  حقہٕ  اوس  حق  رعایتُک  شرط  حضور  صلی  اللہ  علیہ و سلمن  ایمان  اَنُن  تہٕ  پَژھ  کرٕنۍ۔  وۅنۍ  یِمو  تِمن  پژھ  کٔر،  تِم  گٔے  رعایت  کرٕوُنۍ،  یِمو  نہٕ  تِمن  پژھ  کٔر  تِم  گٔے  نہٕ  رعایت  تہٕ  رٲچھ  کرٕوُنۍ  تتھ  رہبٲنیتس۔)  تی  چھُ  فرماوان  اللہ  تعالیٰ،  پس  کٔر  اَسہِ  عطا  تِمو  اندرٕہ  تِمن  یِمو  ایمان  اوٚن  تہ  پژھ  کٔر  حضور  صلی  اللہ  علیہ و سلمن  تِہُنٛد  حصہٕ  تہٕ  موٚزوٗرۍ  تہٕ  اجر  ییمُیک  اَسہِ  تِمن  وعدٕہ  کوٚرمُت  اوس  مگر  تِم  ٲسۍ  کمٕے،  زیادٕہ  ٲسۍ  تِمو  اندرٕہ  فاسق  تہٕ  نافرمان  یِمو  نہٕ  حضور  صلی  اللہ  علیہ و سلمس  ایمان  اوٚن  تہٕ  پژھ  کٔر۔

Tahir:
  پتہٕ  سوٗزۍ  اَسہِ  یِمن  رسولن  ہٕندی٘ن  نقشِ  قدمن  پی٘ٹھ  (باقی)  رسول  تہٕ  اَسہِ  سوٗز  یِمن  پتہٕ  عیسیٰ  ابنِ  مریم  (علیہما  السلام)  تہٕ  اَسہِ  کٔرتِمن  انجیل  عطا  تہٕ  اَسہِ  کٔر  تِمن  لُکن  ہٕندی٘ن  دِلن  منٛز  شفقت  تہٕ  رحمت  پٲد  یِم  تِہٕنز  (یعنی  عیسیٰ  علیہ  السلامن  ہٕنز  صحیح)  پٲروی  ٲسۍ  کران۔  تہٕ  رہبٲنیتُک  (یعنی  عبادتِ  الٰہی  خٲطرٕ  ترکِ  دنیا  تہٕ  لذّتو  نِشہِ  لو٘ب  روزنُک)  بدعت  اوس  تِمَو  پانہٕ  ایجادکو٘رمُت،  یہِ  اوس  نہٕ  اَسہِ  تِمن  پی٘ٹھ  فرض  کو٘رمُت،  مگر  (تِمَو  اوس  یہِ  رہبٲنیتُک  بدعت)  صرف  اللہ  تعالیٰ  سٕنز  رضا  حٲصل  کرنہٕ  خٲطرٕ  (شروع  کو٘رمُت)  پتہٕ  یُس  اَمہِ  کہ  عملی  رٲچھ  راوٹُک  حق  اوس  تِم  ہی٘کۍ  نہٕ  اَمِچ  تِژھ  رٲچھ  راوَٹھ  کٔرِتھ  (یعنی  یہِ  ہیو٘کُکھ  نہٕ  تَمی  جذبہٕ  تہٕ  پابندی  سان  جٲری  تھٲوِتھ)،  لہٰذا  کو٘ر  اَسہِ  تِمن  لُکن  یِمَو  تِمَو  منٛزٕ  ایمان  او٘نمُت  اوس  (تہٕ  رہبٲنیتُک  بدعت  ٲسۍ  رضائے  الٰہی  خٲطرٕ  جٲری  تھٲوِتھ)  تِہُنٛد  اجروثواب  عطا  تہٕ  تِمَو  منٛزٕ  چِھ  اکثر  لُکھ  (یِمو  یہِ  ترک  کو٘ر  تہٕ  بدلیاے)  سی٘ٹھاہ  نافرمان۔

Transliteration:
  Thumma qaffayn<u>a</u> AAal<u>a</u> <u>a</u>th<u>a</u>rihim birusulin<u>a</u> waqaffayn<u>a</u> biAAees<u>a</u> ibni maryama wa<u>a</u>tayn<u>a</u>hu alinjeela wajaAAaln<u>a</u> fee quloobi alla<u>th</u>eena ittabaAAoohu rafatan wara<u>h</u>matan warahb<u>a</u>niyyatan ibtadaAAooh<u>a</u> m<u>a</u> katabn<u>a</u>h<u>a</u> AAalayhim ill<u>a</u> ibtigh<u>a</u>a ri<u>d</u>w<u>a</u>ni All<u>a</u>hi fam<u>a</u> raAAawh<u>a</u> <u>h</u>aqqa riAA<u>a</u>yatih<u>a</u> fa<u>a</u>tayn<u>a</u> alla<u>th</u>eena <u>a</u>manoo minhum ajrahum wakatheerun minhum f<u>a</u>siqoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  خُدایس  کھوٚژِو  تہٕ  تٔمۍ  سٕندِس  رسول  ﴿محمد  صلی  اللہ  علیہ و سلمس﴾  پٮ۪ٹھ  أنِو  ایمان،  اللہ  تعالیٰ  کریو  تۅہیہِ  پننہِ  رحمتُک  دۅگنہٕ  حصہٕ  عطا،  تہٕ  تۅہیہِ  بخشَو  سُہ  نُور  ییٚمہِ  کِس  گاشس  منٛز  توٚہۍ  پٔکِو،  تہٕ  تُہٕندۍ  قصور  کرِ  معاف،  اللہ  تعالیٰ  چُھ  سٮ۪ٹھاہ  معاف  کرن  وول  تہٕ  مہربان۔  ﴿تۅہیہِ  پزیو  یہِ  رٔوِش  اختیار  کرٕنۍ﴾

Mirwaiz:
  اے  تِمو  لوٗکو  یِمو  ایمان  اوٚن  عیسیٰ  علیہ  السلامس  پٮ۪ٹھ!  خدایس  کھوٚژِو،  تہِ  کٔرِو  یہِ  تس  کھۅژنس  سزاوار  چھُ،  ایمان  أنِو  تٔہندِس  ییٚمِس  پیغمبرس  حضرت  محمدسؐ،  اللہ  تعالیٰ  کرِ  تۅہیہِ  پننہِ  رحمت  سٍتۍ  زٕہ  حصہٕ  ثوابٕکۍ  عطا،  بیٚیہِ  کرِ  تۅہیہِ  تِیُتھ  نوٗر  عطا  یُس  تۅہیہِ  سٍتۍ  سٍتۍ  روزِ  ییٚتہِ  پٮ۪ٹھہٕ  پُلِ  صراطس  تانۍ،  بیٚیہِ  کرِ  اللہ  تعالیٰ  تۅہیہِ  سارِنٕے  گناہن  بخشٲیِش۔  اللہ  تعالیٰ  چھُ  مغفرت  کرٕوُن  رحم  کروُن۔

Tahir:
  اے  ایمان  والیو!  اللہ  تعالیٰ  سُنٛد  تقویٰ  پانہٕ  نٲوِوتہٕ  تٔمۍ  سٕندِس  (عظمت  وٲلِس)  رسولس  (صلی  اللہ  علیہ  وسلم)  پیٚٹھ  أنِو  ایمان  سُہ  کریو  تۅہیہِ  پننہِ  رحمتٕکۍ  زٕ  حصہٕ  عطا  تہٕ  تُہٕندِ  خٲطرٕ  کرِ  نوٗر  پٲدٕ  یَتھ  منٛز  تۆہۍ  (دنیا  ہس  تہٕ  ٲخرتس  منٛز)  پکان  ٲسِو  بیٚیہِ  کریٚو  تۅہیہِ  مغفرت،  تہٕ  اللہ  تعالیٰ  چُھ  سیٚٹھاہ  بخشن  وول  سیٚٹھاہ  رحم  کرن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo ittaqoo All<u>a</u>ha wa<u>a</u>minoo birasoolihi yutikum kiflayni min ra<u>h</u>matihi wayajAAal lakum nooran tamshoona bihi wayaghfir lakum wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  تاکہ  اہلِ  کتابن  لگہِ  پے  زِ  اللہ  تعالیٰ  سٕندِس  فضلس  پٮ۪ٹھ  چَھنہٕ  تِہٕنز  کانٛہہ  اجارٕہ  دٲری۔  بیٚیہِ  زِ  اللہ  تعالیٰ  سُند  فضل  چُھ  تس  پننِسٕے  اتھس  منٛز،  یَس  یژھان  چُھ  تس  چُھ  عطا  کران،  تہٕ  اللہ  تعالیٰ  چُھ  سٮ۪ٹھاہ  فضلہٕ  وول۔

Mirwaiz:
  یِمہٕ  زٕہ  مہربٲنِیہِ  کرِ  اللہ  تعالیٰ  ہن  عطا  ییٚمہِ  مۅکھہٕ،  یُتھ  تِم  اہلِ  کتاب  یِمو  نہٕ  پژھ  کٔر  حضرت  پیغمبرِ  آخر  الزمان  صلی  اللہ  علیہ و سلمس،  یہِ  کتھ  وارٕ  زانن  کہ  تِمن  چُھنٕہ  خداے  سٕندِ  فضلہٕ  منٛزٕ  کُنہِ  چیزس  پٮ۪ٹھ  کانٛہہ  اختیارَہ،  بیٚیہِ  سپدِ  تِمن  یہِ  کتھ  معلوم  کہ  سورُے  فضل  چھُ  خداے  سٕے  اَتھہِ،  سُہ  چھُ  سُہ  فضل  عطا  کران  یَس  یژھان  چھُ  تہٕ  تَس،  چنانچہ  تٔمۍ  یوٚژھ  سُہ  فضل  مسلمانن  عطا  کرُن  پَس  کوٚرُن  تِمنٕے  عطا،  اللہ  تعالیٰ  چھُ  بوٚڈ  فضلہٕ  وول۔

Tahir:
  (یہِ  بیان  چُھ  اَمہِ  موجوب)  زِ  اہلِ  کتابن  لگہِ  پے  زِ  تِمن  چُھنہٕ  اللہ  تعالیٰ  سٕندِس  فضلس  پیٚٹھ  کانٛہہ  اختیار  تہٕ  (یہِ)  زِ  سورُے  فضل  چُھ  اللہ  تعالیٰ  سٕندِسٕے  دستِ  قدرتس  منٛز  سُہ  یس  یژھان  چُھ  عطا  چُھس  کران،  تہٕ  اللہ  تعالیٰ  چُھ  سیٚٹھاہ  بۆڈ  فضل  وول۔

Transliteration:
  Liall<u>a</u> yaAAlama ahlu alkit<u>a</u>bi all<u>a</u> yaqdiroona AAal<u>a</u> shayin min fa<u>d</u>li All<u>a</u>hi waanna alfa<u>d</u>la biyadi All<u>a</u>hi yuteehi man yash<u>a</u>o wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  خُداین  پوٗز  تس  خاتوٗنہِ  ہٕنز  کتھ  یۅسہٕ  پننِس  خاندار  سٕندِس  معاملس  منٛز  تۅہیہِ  سٍتۍ  تکرار  چھےٚ  کران،  تہٕ  خُدایس  چھےٚ  فریاد  کران  ﴿یِم  آیات  ٲسۍ  أکِس  خاتوٗنہِ  خَولَہ  بنتِ  ثعلَبہَ  سٕندِس  معاملس  منٛز  نٲزِل  سپدِمٕتۍ  یَس  سٍتۍ  تٔمۍ  سٕندۍ  خاندارن  ظِہار  کوٚرمُت  اوس،  تہٕ  سۅ  ٲس  حضور  صلی  اللہ  علیہ و سلمن  نِشہِ  پٕرژھنہٕ  آمٕژ  زِ  اسلامَس  منٛز  کیا  حُکم  چُھ  اَمِیُک۔  چونکہ  اَتھ  وقتس  تام  اوس  نہٕ  اللہ  تعالیٰ  سٕندِ  طرفہٕ  اتھ  معاملس  منٛز  کانٛہہ  حُکم  نٲزِل  سپُدمُت،  لھٰذا  چِھ  حضورؐ  فرماوان  زِ  مےٚ  چُھ  باسان  زِ  ژٕ  گٔیکھ  پننِس  خاندارس  پٮ۪ٹھ  حرام۔  اَتھ  پٮ۪ٹھ  چھےٚ  سۅ  فریاد  کران  زِ  میٲنۍ  تہٕ  میانیٚن  شُرٮ۪ن  ہٕنز  زندگی  گژِھ  تباہ۔  أتھۍ  حالتس  منٛز  ییٚلہِ  سۅ  وَدان  وَدان  حضور  صلی  اللہ  علیہ و سلمن  عرض  ٲس  کران  زِ  کانٛہہ  تِژھ  صورت  فرمٲوِتَو  ییٚمہِ  سٍتۍ  میون  گھرٕ  برباد  گژھنہٕ  نِشہِ  بچہِ،  اللہ  تعالیٰ  سٕندِ  طرفہٕ  چھےٚ  وَحی  سپدان  نٲزِل  تہٕ  امہِ  مسلُک  حُکم  چُھ  بیان  کرنہٕ  یِوان۔﴾  اللہ  تعالیٰ  چُھ  تۅہیہِ  دۅشوٕنۍ  ہٕنز  کتھ  باتھ  بوزان،  تہٕ  سُہ  چُھ  سورُے  کینٛہہ  بوزن  وول  تہٕ  وُچھن  وول۔  تہٕ  سُہ  چُھ  سورُے  کینٛہہ  بوزن  وول  تہٕ  وُچھن  وول۔

Mirwaiz:
  بے  شک  اللہ  تعالیٰ  ہن  بۅزٕ  تَس  زنانہِ  ہٕنزٕ  کتھہٕ،  یۅسہٕ  تۅہیہِ  سٍتۍ  یا  رسول  اللہؐ  گفتگو  کران  ٲس  خاندار  سٕندِس  معاملس  اندر،  دپان  ٲس  تٔمۍ  ہپوٚت  نہٕ  طلاقُک  لفظٕے  زیٚوِہ  پٮ۪ٹھ،  بہٕ  کِتھہٕ  پٲٹھۍ  سپزٕس  تس  پٮ۪ٹھ  حرام،  پننہِ  اَمہِ  رنج  و  غمٕچ  شکایت  ٲس  کران  خدایس  نِشہِ۔  اللہ  تعالیٰ  اوس  بوزان  تُہُنٛد  گفتگو،  بے  شک  سُہ  چھُ  سورُے  بوزوُن،  سورُے  وُچھوُن،  سُے  چھُ  فریادس  واتہٕ  وُن۔  (اَمہِ  پتہٕ  چھُ  اللہ  تعالیٰ  فرماوان  ظِہارُک  حکم)

Tahir:
  بے  شک  بوٗز  اللہ  تعالیٰ  ہن  تس  خاتونہِ  ہٕنز  کتھ  یۅسہٕ  تۅہیہِ  سٍتۍ  پننِس  خاوندس  متعلق  تکرار  ٲس  کران  تہٕ  اللہ  تعالیٰ  ہس  ٲس  فریاد  کران،  تہٕ  اللہ  تعالیٰ  اوس  تۅہیہِ  دۅشوٕنۍ  ہٕندۍ  پانہ  وٲنۍ  سوال  جواب  بوزان،  بے  شک  چُھ  اللہ  تعالیٰ  وارٕ  پٲٹھۍ  بوزن  وول  وارٕ  پٲٹھۍ  وُچھن  وول۔

Transliteration:
  Qad samiAAa All<u>a</u>hu qawla allatee tuj<u>a</u>diluka fee zawjih<u>a</u> watashtakee il<u>a</u> All<u>a</u>hi wa<b>A</b>ll<u>a</u>hu yasmaAAu ta<u>ha</u>wurakum<u>a</u> inna All<u>a</u>ha sameeAAun ba<u>s</u>eer<b>un</b>


Athar:
  تۅہیہِ  منٛزٕ  یِم  لُکھ  پننیٚن  خاندارِنیٚن  سٍتۍ  ظِہار  چِھ  کران  ﴿عربس  منٛز  ٲس  کُنہِ  وِزِ  یہِ  صورت  پیش  یِوان  زِ  ییٚلہِ  خاندارس  تہٕ  خاندارنہِ  بکواس  اوس  گژھان،  خاندار  اوس  شرارتس  منٛز  یِتھ  ونان  زِ،  ژٕ  چھکھ  مےٚ  پٮ۪ٹھ  تِژھ  زَنتہٕ  میانہِ  ماجہِ  ہُند  کمر۔  اَمِیُک  اصلی  مفہوم  چُھ  یہِ  زِ،  ژےٚ  سٍتۍ  ہرگاہ  مُباشرت  کرٕ  زنتہٕ  کرٕ  ماجہِ  سٍتۍ۔  اَز  تہِ  چِھ  واریاہ  نادان  لُکھ  خاندارنہِ  سٍتۍ  ژُوان  ژُوان  تس  ماجہِ،  بیٚنہِ،  کورِ  سٍتۍ  ہِشر  دِوان  ییٚمیُک  صاف  مطلب  یہِ  آسان  چُھ  زِ  انسان  چُھنہٕ  وۅنۍ  تس  خاندارِنۍ  بلکہ  چُھس  تِمن  مستوٗراتن  ہٕندۍ  پٲٹھۍ  سمجھان  یِمہٕ  تَس  پٮ۪ٹھ  حرام  چھےٚ۔  أتھۍ  چِھ  ظِہار  ونان۔  جٲہلیت  کِس  زمانس  اوس  یہِ  اہلِ  عربن  منٛز  طلاق،  بلکہ  امہِ  کھۅتہٕ  تہِ  زیادٕہ  شدید  تعلق  ژٹنُک  اعلان  یِوان  ماننہٕ۔﴾  تِہنزٕ  خاندارنہِ  چَھنہٕ  تِہنزٕ  ماجہِ  کینٛہہ،  تِہنزٕ  ماجہِ  چھےٚ  تِمے  یِمو  تِمن  زنم  چُھ  دِیُتمُت۔  یِم  لُکھ  چِھ  اکھ  سخت  ناپسندیدٕہ  تہٕ  اَپٕز  کتھ  ونان،  تہٕ  حقیقت  چھےٚ  یہِ  زِ  اللہ  تعالیٰ  چُھ  سٮ۪ٹھاہ  معاف  کرن  وول  تہٕ  درگُزر  کرن  وول۔  ﴿یعنی  یہِ  حرکت  چھےٚ  تِژھ  زِ  اتھ  پٮ۪ٹھ  گوٚژھ  اِنسانس  سٮ۪ٹھاہ  سخت  سزا  میلُن،  مگر  اللہ  تعالیٰ  سٕنز  چھےٚ  یہِ  مہربٲنی  زِ  اوّل  بچٲو  تٔمۍ  ظِہار  کِس  معاملس  منٛز  جٲہلیتُک  قانون  منسوخ  کٔرِتھ  تُہٕنز  خانگی  زندگی  تبٲہی  نِشہِ،  دوٚیم  کوٚرُن  امہِ  غلطی  ہُند  ارتکاب  کرن  والیٚن  خٲطرٕ  سُہ  سزا  تجویز  یُس  امہِ  جُرمُک  لۅتہِ  کھۅتہٕ  لوٚت  سزا  ہیٚکہِ  ہے  ٲسِتھ﴾۔

Mirwaiz:
  اے  مسلمانو!  تۅہیہِ  أندرٕہ  یِم  ظِہار  کران  آسن  (یعنی  پننیٚن  زنانن  آسن  ونان  اَنتِ  عَلیّ  کَظہرِ  اُمّی  یعنی  ژٕ  چھَکھ  مےٚ  پٮ۪ٹھ  حرام  ماجہِ  ہُند  پُشت  تہٕ  تٔھر  ہِش)،  تِمہٕ  منکوحَہ  زنانہٕ  چھَنہٕ  فی  الحقیقت  تِہنزٕ  ماجہِ،  تِہنزٕ  ماجہِ  چھَنہٕ  مگر  تِمے  زنانہٕ  یِمن  تِم  زامٕتۍ  چھِ۔  بے  شک  تِم  لوٗکھ  یِم  زنانن  چھِ  ونان  موج  یا  ماجن  سٍتۍ  چھِکھ  تشبیہ  دِوان،  تِم  چھِ  بے  ہوٗدٕہ  تہٕ  اَپزٕ  کتھہٕ  ونان۔  لہٰذا  چھِ  تِم  گناہٕکۍ  مُرتکب  سپدان،  ہرگاہ  اَتھ  گناہس  تدارُک  کرنہٕ  یِیہِ،  اَتھ  سپدِ  معافی  تہِ،  کیازِ  اللہ  تعالیٰ  چھُ  سٮ۪ٹھاہ  عفو  کروُن  سٮ۪ٹھاہ  مغفرت  کروُن۔

Tahir:
  تۅہیہِ  منٛزٕ  یِم  لُکھ  پننیٚن  خاندارنیٚن  نش  ظِہار  کٔرتھ  گے  (یعنی  یہِ  چُھکھ  وۆنمت  زِ  ژٕ  چھَکھ  مے٘  پیٚٹھ  میانہِ  ماجہِ  ہٕندِ  پُشتٕکۍ  پٲٹھۍ)،  تیٚلہِ  چھَنہٕ  تِمہٕ  (یہِ  وَننہٕ  سٍتۍ)  تِہٕنزٕ  ماجہِ  (بنان)،  تِہٕنزٕ  ماجہِ  چھے٘  صرف  تِمَے  یِمن  تم  زامٕتۍ  چِھ،  تہٕ  بے  شک  چِھ  تِم  لُکھ  بُرٕ  تہٕ  اَپٕز  کتھ  ونان  تہٕ  بے  شک  چُھ  اللہ  تعالیٰ  ضرور  عفو  کرن  وول  سیٚٹھاہ  مغفرت  کرن  وول۔

Transliteration:
  Alla<u>th</u>eena yu<i><u>th</u></i><u>a</u>hiroona minkum min nis<u>a</u>ihim m<u>a</u> hunna ommah<u>a</u>tihim in ommah<u>a</u>tuhum ill<u>a</u> all<u>a</u>ee waladnahum wainnahum layaqooloona munkaran mina alqawli wazooran wainna All<u>a</u>ha laAAafuwwun ghafoor<b>un</b>


Athar:
  یِم  لُکھ  پننیٚن  خاندارِنیٚن  سٍتۍ  ظِہار  کرن،  پتہٕ  کرن  پننہِ  تتھ  کتھہِ  کُن  رجوع  یۅسہٕ  تِمو  ؤنِمٕژ  ٲس۔  ﴿اتھ  ہیٚکن  زٕ  مفہوم  ٲسِتھ۔  اکھ  یہِ  تمہِ  کتھہِ  ہُند  یژھن  تدارُک  کرُن  یۅسہٕ  تِمو  ؤنِمٕژ  ٲس۔  بیاکھ  یہِ  زِ  سُہ  چیز  یژھن  پانس  خٲطرٕ  حلال  کرُن  یُس  یہِ  کتھ  ؤنِتھ  تِمو  حرام  اوس  یوٚژھمُت  کرُن۔﴾  تیٚلہِ  آسہِ  اَمہِ  برونٛہہ  زِ  تِم  دۅشوے  لاگن  اکھ  أکِس  اَتھہٕ،  اکھ  غلام  آزاد  کرُن۔  امہِ  سٍتۍ  چَھو  یِوان  تۅہیہِ  نصیحت  کرنہٕ،  تہٕ  یِکینژھاہ  توٚہۍ  کران  چِھو  اللہ  تعالیٰ  چُھ  تمہِ  نِشہِ  باخبر۔  ﴿یعنی  اگر  اِنسان  ژوٗرِ  پٲٹھۍ  گھرس  منٛز  پننہِ  خاندارِنہِ  سٍتۍ  ظِہار  کرِ،  تہٕ  پتہٕ  روزن  کفّارٕہ  دِنہٕ  ورٲے  خاندارس  تہٕ  خاندارنہِ  درمیان  پرٲنۍ  پٲٹھۍ  زوجیتٕکۍ  تعلقات  پکان،  دُنیا  منٛز  مَتہٕ  ٲسِتن  کٲنٛسہِ  تہِ  اَمِچ  خبر،  خُدایس  چھےٚ  بہر  حال  اَمِچ  خبر۔  اللہ  تعالیٰ  سٕنزِ  پٕرٛژٕھہ  گارِ  نِشہِ  بچُن  چُھنہٕ  تِہِندِ  خٲطرٕ  کُنہِ  پٲٹھۍ  تہِ  ممکن۔﴾

Mirwaiz:
  بیٚیہِ  یِم  لوٗکھ  پننیٚن  زنانن  ظِہار  کرن،  توپتہٕ  یژھن  تِم  سۅے  کٲم  کرٕنۍ  یتھ  متعلق  تِمو  ونیوو  أسۍ  کَرو  نہٕ  یعنی  تعلقاتِ  زوجیت،  تیٚلہِ  چھُ  مٹہِ  مردس  اَکھ  غلام  یا  کنیز  آزاد  کرٕنۍ،  اورٕ  یور  دۅن  بٲژن  ہٕنز  اَکھ  أکِس  تھپھ  کرنہٕ  برونٛٹھ  یعنی  ہم  بستری  کرنہٕ  برونٛٹھ۔  ییٚمہِ  کفارٕہ  کہ  حکمہٕ  سٍتۍ  چھےٚ  تۅہیہِ  نصیحت  یِوان  کرنہٕ  یعنی  اَمِیُک  فٲیدٕہ  چھُ  کہ  یُتھ  توٚہۍ  آئندٕہ  یِژھ  بے  ہوٗدٕہ  تہٕ  لغو  کتھ  کٔرِو  نہٕ۔  اللہ  تعالیٰ  ہَس  چھےٚ  تُہٕنزن  سارِنٕے  کامیٚن  ہٕںز  پوٗرٕ  خبر،  سُہ  چھُ  زانان  کہ  تعمیلِ  احکام  کُس  چھُ  کران  کُس  چھُنہٕ  کران۔  (اَتھ  کفارٕہ  دِنس  اندر  چھِ  زٕہ  حِکمژ،  اَکھ  گناہن  ہٕنز  بخشٲیش،  بیٚیہِ  آئندٕہ  خٲطرٕ  جذبۂ  احتیاط  پٲدٕ  کرُن۔)

Tahir:
  تہٕ  یِم  لُکھ  پننیٚن  خاندارِنیٚن  سٍتۍ  ظِہارکرن،  پتہٕ  یہِ  وۆنُکھ  تَمہِ  نِشہِ  یژھن  پۆت  پھیرُن  تیٚلہِ  چھے٘  اَکھ  گردن  (غلام  یا  کنیز)  آزاد  کرٕنۍ  لٲزِم  اَمہِ  برونٛہہ  زِ  تِم  لاگن  اَکھ  أکِس  اَتھہٕ،  تۅہیہِ  چھَو  اَمہِ  کتھہِ  ہٕنز  نصیحت  یِوان  کرنہٕ،  تہٕ  اللہ  تعالیٰ  چُھ  تِمَو  کتھو  نِشہِ  وارٕ  پٲٹھۍ  باخبر  یِمہٕ  تۆہۍ  کران  چِھو۔

Transliteration:
  Wa<b>a</b>lla<u>th</u>eena yu<i><u>th</u></i><u>a</u>hiroona min nis<u>a</u>ihim thumma yaAAoodoona lim<u>a</u> q<u>a</u>loo fata<u>h</u>reeru raqabatin min qabli an yatam<u>a</u>ss<u>a</u> <u>tha</u>likum tooAAa<i><u>th</u></i>oona bihi wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  تہٕ  یُس  شخصس  غلام  آسہِ  نہٕ،  سُہ  تھٲوِن  دۅن  ریٚتن  ہیٚتھٕے  روزٕہ۔  اَمہِ  برونٛہہ  زِ  دۅشوے  لاگن  اکھ  أکِس  اتھہٕ۔  ﴿یعنی  دۅن  ریٚتن  درمیان  گژِھہ  نہٕ  کانٛہہ  دۅہ  پُھٹُن﴾  تہٕ  یَس  نہٕ  امیُک  تہِ  طاقت  آسہِ،  سُہ  کِھیٲوِن  شیٹھن  مِسکینن  کھیٚن۔  ﴿یعنی  دۅن  وقتن  ہُند  یڈ  بٔرِتھ  کھیٚن  گژِھہ  دِنہٕ  یُن،  سُہ  ٲسِتن  رٔنِتھ  یا  ٲسِتن  خۅراک  چہِ  شکلہٕ  منٛز،  شیٹھ  60  نفر  یِیہِ  تن  اَکی  دۅہ  کھیاونہٕ  یا  یِیہِ  تن  اکھ  نفر  شیٹھن  دۅہن  کھیاونہٕ﴾۔  یہِ  حُکم  چُھ  امہِ  موجوب  دِنہٕ  یِوان  زِ  توٚہۍ  أنِو  خُدایس  تہٕ  تٔمۍ  سٕندِس  رسولس  صلی  اللہ  علیہ و سلمس  پٮ۪ٹھ  ایمان۔  ﴿یتھ  جایہِ  چُھ  ایمان  اننہٕ  نِشہِ  مُراد  پٔزِس  تہٕ  مُخلص  مومن  سُند  ہیوٗ  رٔوِیہِ  اختیار  کرُن﴾۔  یِم  چھِ  اللہ  تعالیٰ  سٕندۍ  مُقرر  کرنہٕ  آمٕتۍ  حَد،  تہٕ  کٲفرن  خٲطرٕ  چُھ  دگ  تُلہٕ وُن  عذاب۔

Mirwaiz:
  وۅنۍ  یَسنہٕ  بنہِ  غلام  یا  کنیز  آزاد  کرنہٕ  خٲطرٕ  تَس  چھُ  مٹہِ  امِچ  کفارت  دِنہٕ  خٲطرٕ  دۅن  ریٚتن  پوٚتُس  پتھ  روزٕدار  روزُن،  اَکھ  أکِس  تَھپھ  کرنہٕ  یعنی  ہم  بستری  کرنہٕ  برونٛٹھ۔  پَس  یُس  شخص  نہٕ  پوٚتُس  پتھ  روزٕدار  ہیٚکہِ  روٗزِتھ،  تٔہندِ  خٲطرٕ  چھُ  کفارتِ  ظِہار  شیٹھن  مسکینن  کھیٚن  دِیُن۔  یہِ  حُکم  آو  بیان  کرنہٕ  یُتھ  توٚہۍ  عملن  متعلق  مصلحٔژ  حاصل  کرنہٕ  کہ  علاوہ  خدایس  تہٕ  تٔہندِس  پیغمبرس  پوٗرٕ  پَژھ  کٔرِو۔  یِم  احکام  چھِ  خداے  سٕنٛد  حد  مقرر  کرنہٕ  آمٕتۍ،  تٔۂند  قانون  تہٕ  ظٲبطہٕ  لیکھنہٕ  آمٕتۍ،  یِمو  حدو  نِشہِ  گژِھہ  نہٕ  نیبر  نیرُن،  حدٕ  ڈلہٕ وُنۍ  گٔے  کٲفر۔  کٲفرن  ہٕںدِ  خٲطرٕ  چھُ،  یِم  نہٕ  احکام  الہٰی  یَن  ہُنٛد  تصدیق  و  تعمیل  کرن،  سخت  دووَد  تُلہٕ  وُن  عذاب۔  (یہِ  سزا  چھُنہِ  یَتھ  حُکمس  خلاف  کرنہٕ  خٲطرٕ  خاص۔  بلکہ)

Tahir:
  پتہٕ  ییٚمِس  (غلام  یا  کنیز)  دستیاب  آسہِ  نہٕ  تیٚلہِ  چھے٘  دۅن  ریٚتن  ہیٚتھٕے  روزٕہ  تھاونہِ  (لٲزِم)  اَمہِ  برونٛہہ  زِ  تِم  لاگن  اَکھ  أکِس  اَتھہٕ،  پتہٕ  ییٚمِس  شخصس  امِیُک  (تہِ)  طاقت  آسہِ  نہٕ  تیٚلہِ  چُھ  شیٹھن  مسکینن  کھیٚن  کھیاوُن  (لٲزِم)،  یہِ  چُھ  اَمہِ  موجوب  زِ  تۆہۍ  تھٲوِو  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  ایمان۔  تہٕ  یِم  چِھ  اللہ  تعالیٰ  سٕندۍ  (مقررکرنہٕ  آمٕتۍ) حد،  تہٕ  کٲفرن  خٲطرٕ  چُھ  دگ  تُلوُن  عذاب۔

Transliteration:
  Faman lam yajid fa<u>s</u>iy<u>a</u>mu shahrayni mutat<u>a</u>biAAayni min qabli an yatam<u>a</u>ss<u>a</u> faman lam yasta<u>t</u>iAA fai<u>t</u>AA<u>a</u>mu sitteena miskeenan <u>tha</u>lika lituminoo bi<b>A</b>ll<u>a</u>hi warasoolihi watilka <u>h</u>udoodu All<u>a</u>hi walilk<u>a</u>fireena AAa<u>tha</u>bun aleem<b>un</b>


Athar:
  یِم  لُکھ  اللہ  تعالیٰ  سٕنز  تہٕ  رسول  اللہ  صلی  اللہ  علیہ و سلمن  ہٕنز  مخالفت  چِھ  کران،  تِم  یِن  تِتھے  پٲٹھۍ  ذلیل  و  خوار  کرنہٕ  یِتھہٕ  پٲٹھۍ  یِمن  بروٗنٹھِم  لُکھ  چِھ  آمٕتۍ  ذلیل  و  خوار  کرنہٕ۔  اَسہِ  چِھ  صاف  صاف  آیات  نٲزِل  کٔرمٕتۍ،  تہٕ  کٲفرن  خٲطرٕ  چُھ  ذِلّتُک  عذاب۔

Mirwaiz:
  یِم  لوٗکھ  خدایس  تہٕ  تٔہندِس  پیغمبرؐ  سٕنز  مخالفت  کُنہِ  حکمس  منٛز  کران  چھِ،  تِم  یِن  خوار  و  ذلیل  کرنہٕ  دنیاہس  اندر  تہِ  تِمن  لوٗکن  ہٕندۍ  پٲٹھۍ  یِم  تِمن  برونٛٹھ  ٲسۍ،  گٔژِھۍ  نا  تِم  عذابو  سٍتۍ  خوار  و  ذلیل  یِن  کرنہٕ،  بے  شک  اَسہِ  سوٗزۍ  تِمن  کُن  صاف  تہٕ  واضح  آیات،  تِمن  آیاتن  پَژھ  نَہ  کرٕنۍ  بلکہ  انکار  کرُن  چھُ  لامحالہ  موجبِ  سزا  یُس  دنیاہس  اندر  تِمن  دِنہٕ  آو۔  تَمہِ  علاوٕہ  چھُ  کٲفرن  تہٕ  منکرن  ہٕندِ  خٲطرٕ  ٲخرتَس  اندر  خوار  تہٕ  ذلیل  کروُن  عذاب۔  (سُہ  عذاب  کر  سپدِ  تِمن)

Tahir:
  بے  شک  یِمن  لُکن  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  عداوت  چُھ  تِم  یِن  تِتھے  پٲٹھۍ  ذلیل  کرنہٕ  یِتھہٕ  پٲٹھۍ  تِمن  بروٗنٹھِم  لُکھ  چِھ  آمٕتۍ  ذلیل  کرنہٕ  تہٕ  بے  شک  چِھ  اَسہِ  واضح  آیات  نٲزل  کٔرِمٕتۍ،  تہٕ  کٲفرن  خٲطرٕ  چُھ  ذِلتس  منٛز  تراوَن  وول  عذاب۔

Transliteration:
  Inna alla<u>th</u>eena yu<u>ha</u>ddoona All<u>a</u>ha warasoolahu kubitoo kam<u>a</u> kubita alla<u>th</u>eena min qablihim waqad anzaln<u>a</u> <u>a</u>y<u>a</u>tin bayyin<u>a</u>tin walilk<u>a</u>fireena AAa<u>tha</u>bun muheen<b>un</b>


Athar:
  تمہِ  دۅہ  چُھ  یہِ  ﴿ذِلّتُک  عذاب  سپدن  وول﴾  ییٚلہِ  اللہ  تعالیٰ  یِمن  سارِنٕے  نوِ  سرٕ  زندہ  کٔرِتھ  تُلہِ،  تہٕ  یِمن  وَنہِ  زِ  یِم  کیا  کینژھاہ  کٔرِتھ  چِھ  آمٕتۍ۔  تِمن  چُھ  مٔشِتھ  گوٚمُت  مگر  خُداین  چُھ  یُہُند  سورُے  کوٚرمُت  کرٛوومُت  گٔنزٕرۍ  گٔنزٕرۍ  محفوظ  کٔرِتھ  تھوومُت،  تہٕ  اللہ  تعالیٰ  چُھ  أکِس  أکِس  چیزس  پٮ۪ٹھ  شٲہِد۔

Mirwaiz:
  ییٚمہِ  دۅہ  تِمن  سارِنٕے  اللہ  تعالیٰ  دوبارٕہ  بیٚیہِ  زِندٕہ  کرِ،  توپتہٕ  وَنہِ  تِمن  تِمہٕ  کامہِ  یِمہٕ  تِمو  کرِمَژٕ  آسن  دنیاہس  اندر،  تِمہٕ  سارے  کامہِ  آسن  اللہ  تعالیٰ  ہن  اکہِ  اکہِ  لیٚکھِتھ  تہٕ  محفوظ  تھاوِمَژٕہ،  تِمن  آسن  نہٕ  پانس  تِمہٕ  کامہِ  یادے،  مٔشِتھ  آسنکھ  گٔمژٕہ۔  اللہ  تعالیٰ  چھُ  پانہٕ  پرٛتھ  کُنہِ  چیزس  پٮ۪ٹھ  پوٗرٕ  مطلع  تہٕ  باخبر۔

Tahir:
  ییٚمہِ  دۅہ  اللہ  تعالیٰ  یِمن  سارِنٕے  لُکن  (نَوِ  سرٕ  زندٕہ  کٔرِتھ)  تُلہِ  پتہٕ  کرِ  تِمن  تِہِندیٚو  اعمالو  نِشہِ  باخبر،  اللہ  تعالیٰ  ہن  چھے٘  (تِہٕنز)  پۯتھ  عمل  گٕنزرٲوِتھ  تھٲومٕژ  حالانکہ  تِمن  چھے٘  سۅ  مٔشِتھ  (تہِ)  گٔمٕژ،  تہٕ  اللہ  تعالیٰ  چُھ  پۯتھ  چیزس  پیٚٹھ  زٲنِیاب  (تہٕ  باخبر)۔

Transliteration:
  Yawma yabAAathuhumu All<u>a</u>hu jameeAAan fayunabbiohum bim<u>a</u> AAamiloo a<u>hsa</u>hu All<u>a</u>hu wanasoohu wa<b>A</b>ll<u>a</u>hu AAal<u>a</u> kulli shayin shaheed<b>un</b>


Athar:
  کیا  تۅہیہِ  چَھو  نا  خبر،  زمین  تہٕ  آسمانن  ہٕندِ  پرٛتھ  چیزُک  علم  چُھ  خُدایس؟  ﴿ییٚتہِ  پٮ۪ٹھہٕ  چھےٚ  آیت  10  ہَس  تام  مُسلسل  مُنافقن  ہٕندِس  تَتھ  طرزِ  عملس  پٮ۪ٹھ  گرفت  کرنہٕ  آمٕژ  یُس  تِمو  تَمہِ  وقتہٕ  مُسلم  معاشرس  منٛز  اختیار  اوس  کوٚرمُت۔  تِم  ٲسۍ  بظٲہر  مُسلمانن  ہٕندِس  جماعتس  منٛز  شٲمِل،  مگر  أندٕرۍ  أندٕرۍ  اوس  تِمو  اہلِ  ایمانن  نِشہِ  الگ  پنُن  اکھ  دوٚر  بنوومُت۔  مُسلمان  ییٚلہِ  تہِ  تِمن  وُچھان  ٲسۍ،  تِم  ٲسۍ  وُچھان  زِ  تِم  چِھ  کلہٕ  تہٕ  کلہٕ  رَلٲوِتھ  کنہٕ  پھِسراے  کران۔  یِمنٕے  ژۅین  منٛز  ٲسۍ  تِم  مُسلمانن  منٛز  پھاٹوَن  واد  تُلنہٕ  تہٕ  فتنہٕ  برپا  کرنہٕ  خٲطرٕ  تہٕ  خوف  پٔھہلاونہٕ  خٲطرٕ  رنگہٕ  رنگہٕ  منصوبہٕ  بناوان  تہٕ  نَوِ  نَوِ  افواہ  ٲسۍ  تُھران﴾  زانٛہہ  چُھنہٕ  سپدان  زِ  ترٮ۪ن  نفرن  درمیان  سپدِ  کانٛہہ  کنہٕ  شیٚچھ،  تہٕ  تِمن  درمیان  آسہِ  نہٕ  ژوٗرِم  اللہ  تعالیٰ،  یا  پانژن  نفرن  منٛز  سپدِ  شیٚچھ  تہٕ  تِمن  منٛز  آسہِ  نہٕ  شیٚیم  اللہ  تعالیٰ۔  خُفیہ  کتھ  کرن  وٲلۍ  ٲسِتن  امہِ  کھۅتہٕ  کم  زیادٕہ،  یتھ  جایہِ  تہِ  تِم  آسن،  اللہ  تعالیٰ  چُھ  تِمن  سٍتۍ  آسان،  پتہٕ  وَنہِ  سُہ  قیامت  کہ  دۅہ  تِمن  زِ  تِمو  کیا  کینژھاہ  چُھ  کوٚرمُت۔  خُدایس  چُھ  پرٛتھ  چیزُک  علم۔

Mirwaiz:
  کیا  تۅہیہِ  چھَنا  یہِ  کتھ  زیرِ  نظر  کہ  اللہ  تعالیٰ  ہَس  چھُ  تہِ  سورُے  معلوم  یہِ  آسمانن  اندر  چھُ،  بیٚیہِ  تہِ  سورُے  یہِ  زمینس  منٛز  چُھ؟  بوٚڈ  یا  لۅکُٹ  چیز،  بڈِ  بڈِ  کتھہٕ  یا  لۅتہِ  لۅتہِ  کتھہٕ،  بلکہ  کٔنۍ  کتھہٕ  تانۍ  تہِ۔  چنانچہ  چھَنہٕ  آسان  تریٚن  شخصن  ہٕنزٕ  کٔنۍ  کتھہٕ  کُنہِ  جایہِ  یِمن  سٍتۍ  نہٕ  اللہ  تعالیٰ  ژوٗرِیُم  آسان  چھُ،  یِتھے  پٲٹھۍ  چھَنہٕ  آسان  پانژن  شخصن  ہٕنزٕ  کٔنۍ  کتھہٕ  یِمن  سٍتۍ  نہٕ  شیٚیُم  چھُ  آسان  اللہ  تعالیٰ۔  نَہ  اَمہِ  عددٕ  کھۅتہٕ  کم  زٕہ  یا  ژور،  نَہ  اَمہِ  کھۅتہٕ  زیادٕہ  شےٚ  یا  ستھ،  مگر  پرٛتھ  حالس  اندر  چھُ  اللہ  تعالیٰ  تِمن  سٍتۍ  آسان  اَدٕہ  یتھ  جایہِ  آسن  تہٕ  تتھ۔  توپتہٕ  وَنہِ  سُہ  تِمن  سارِنٕے  قیامتُک  دۅہ  تِمہٕ  سارے  کامہِ  یِمہٕ  تِم  کران  ٲسۍ  دنیاہس  اندر،  بے  شک  اللہ  تعالیٰ  چھُ  پرٛتھ  کتھَہ  تہٕ  پرٛتھ  چیزَہ  پوٗرٕ  زانان۔

Tahir:
  (اے  انسانہٕ!)  کیا  ژے٘  چھے  نا  پے  زِ  اللہ  تعالیٰ  چُھ  تِمن  سارِنٕے  چیزن  زانان  یِم  آسمانن  منٛز  چِھ  تہٕ  یِم  زمینس  منٛز  چِھ،  کُنہِ  جایہِ  تہِ  چھَنہٕ  تریٚن  (نفرن)  ہٕنز  کنہٕ  شیٚچھ  سپدان  مگر  یہِ  زِ  سُہ  (اللہ  تعالیٰ)  چُھ  (پننہِ  احاطہٕ  کرن  والہِ  علمہٕ  تہٕ  آگہی  سان)  تِہُنٛد  ژوٗرِم  آسان  تہٕ  نَہ  چھے٘  کانٛہہ  پانژن  (نفرن)  ہٕنز  کنہٕ  شیٚچھ  سپدان  مگر  سُہ  چُھ  (پننہِ  احاطہِ  کرن  والہِ  علمہٕ  سان)  تِہُنٛد  شیٚیُم  آسان،  تہٕ  نَہ  یِمَو  کھوتہٕ  کمن  (لُکن)  ہٕنزتہٕ  نَہ  زیادن  ہٕنز  مگر  سُہ  چُھ  (ہمیشہ)  تِمن  سٍتۍ  آسان  ییٚتہِ  تہِ  تِم  آسان  چِھ،  پتہٕ  کرِ  سُہ  تِمن  قیامت  کہ  دۅہ  تِمَو  کامیٚو  نِشہِ  باخبر  یِمہٕ  تِم  کران  ٲسۍ  روٗدِمٕتۍ،  بے  شک  چُھ  اللہ  تعالیٰ  پۯتھ  چیزس  وارٕ  پٲٹھۍ  زانن  وول۔

Transliteration:
  Alam tara anna All<u>a</u>ha yaAAlamu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i m<u>a</u> yakoonu min najw<u>a</u> thal<u>a</u>thatin ill<u>a</u> huwa r<u>a</u>biAAuhum wal<u>a</u> khamsatin ill<u>a</u> huwa s<u>a</u>disuhum wal<u>a</u> adn<u>a</u> min <u>tha</u>lika wal<u>a</u> akthara ill<u>a</u> huwa maAAahum ayna m<u>a</u> k<u>a</u>noo thumma yunabbiohum bim<u>a</u> AAamiloo yawma alqiy<u>a</u>mati inna All<u>a</u>ha bikulli shayin AAaleem<b>un</b>


Athar:
  کیا  تۅہیہِ  وُچھوٗکھ  نا  تِم  لُکھ  یِمن  کنہٕ  شیٚچھہِ  کرنہٕ  نِشہِ  ٹھاکھ  اوس  آمُت  کرنہٕ۔  امہِ  پتہٕ  تہِ  تِم  سۅے  حرکت  کران  ییٚمہِ  نِشہِ  تِمن  ٹھاکھ  اوس  آمُت  کرنہٕ؟  یِم  لُکھ  چِھ  ژوٗرِ  ژورِ  پانہٕ  وٲنۍ  گناہ  تہٕ  زیادتی  تہٕ  رسول  صلی  اللہ  علیہ و سلمن  ہنزِ  نافرمٲنی  ہٕنزٕ  کتھہٕ  کران،  تہٕ  ییٚلہِ  تۅہیہِ  نِش  واتان  چِھ،  تیٚلہِ  چِھو  تۅہیہِ  تمہِ  طریقہٕ  سلام  کران  یِتھہٕ  پٲٹھۍ  خُداین  تۅہیہِ  پٮ۪ٹھ  سلام  چَھنہٕ  کٔرمٕژ۔  ﴿یہِ  اوس  یہوٗدٮ۪ن  تہٕ  مُنافقن  ہُند  مشترکہٕ  رٔویّہِ۔  واریاہن  روایتن  منٛز  چھےٚ  یہِ  کتھ  آمٕژ  زِ  کینٛہہ  یہوٗدۍ  آے  نبی  صلی  اللہ  علیہ و سلمن  ہٕندِس  خدمتس  منٛز  تِمو  ووٚن،  السّامُ  عَلَیکَ  یَا  اَبا  القَاسِم ،  یعنی  السّلامُ  عَلَیکَ  ہُک  تَلفّظ  کوٚرُکھ  تمہِ  اندازٕہ  زِ  بوٗزن  وٲلِس  ٲس  سلام  باسان،  مگر  تِمو  اوس  دراصل  سَام  ووٚنمُت  ییٚمیُک  معنی  موت  چُھ۔  تہٕ  پننیٚن  دِلن  منٛز  چِھ  ونان  زِ  سانیٚن  یِمن  کتھن  پٮ۪ٹھ  کیازِ  چُھنہٕ  اللہ  تعالیٰ  اسہِ  عذاب  دِوان؟  تِہِندِ  خٲطرٕ  چُھ  جہنمٕے  سٮ۪ٹھاہ۔  تمہِ  کُے  بنَن  تِم  زالُن۔  سٮ۪ٹھہٕے  بُرٕ  انجام  چُھ  تِہُند۔

Mirwaiz:
  کیا  توٚہۍ  چھِو  نا  تِمن  لوٗکن  کُن  وُچھان  یِمن  منع  آیو  کرنہٕ  کٔنۍ  کتھہٕ  کرنہٕ  نِشہِ،  مگر  توتہِ  چھِ  تِم  سۅے  کٲم  کران  ییٚمہِ  نِشہِ  تِمن  منع  آیو  کرنہٕ؟  زیادٕہ  افسوس  ناک  کتھ  چھےٚ  یہِ  کہ  تِم  چھِ  کٔنۍ  کتھ  کران  گناہن  متعلق  سرکشی  متعلق  بیٚیہِ  پیغمبرِ  برحق  سٕنزِ  نافرمٲنی  متعلق۔  یِم  یہوٗدۍ  چھِ  تِتھۍ  کہ  ییٚلہِ  تِم  تۅہیہِ  نِشہِ  یِوان  چھِ  یا  رسول  اللہؐ،  تۅہیہِ  چھِ  تِم  سلام  کران  تمی  لفظہٕ  سٍتۍ  ییٚمہِ  لفظہٕ  سٍتۍ  نہٕ  اللہ  تعالیٰ  ہَن  تۅہیہِ  سلام  کٔر۔  (اللہ  تعالیٰ  ہن  کٔر  تۅہیہِ  تہٕ  بیٚین  پیغمبرن  سلام  بَلفظ  سلام،  چنانچہ  فرمووُن  السلام  علیک  اَیُھا  النبی،  بیٚیہِ  فرمووُن  سلام  علی  المرسلین،  سلام  علیٰ  عبادہ  الذین  الصطفےٰ،  مگر  تِم  چھِ  ونان  السام  علیک،  سام  گوٚو  موت۔)  توپتہٕ  چھِ  تِم  پانہٕ  وٲنۍ  پانس  سٍتۍ  ونان  کہ  اگر  یِم  پیغمبر  چھِ  تیٚلہِ  کۅنہٕ  چھِ  اَسہِ  اللہ  تعالیٰ  یہِ  لفظ  وَننس  پٮ۪ٹھ  رٹان  تہٕ  سزا  دِوان،  کیازِ  اَتھ  اندر  چھےٚ  سراسر  بے  ادبی۔  تِہندِ  سزا  خٲطرٕ  چھُ  کٲفی  جہنم،  تٔتھۍ  منٛز  چھُ  تِمن  ضرور  دٲخل  سپدُن،  سۅ  چھےٚ  سٮ۪ٹھاہ  یچھ  جاے  تِہندِ  واتنہٕ  خٲطرٕ۔

Tahir:
  کیا  تۅہیہِ  وُچھووکھ  نا  تِم  لُکھ  یِمن  کنہٕ  شیٚچھہِ  کرنہٕ  نِشہِ  ٹھاکھ  اوس  کرنہٕ  آمُت  پتہٕ  لٲج  تِمَو  سۅے  کٲم  کرٕنۍ  ییٚمہِ  نِشہِ  تِم  پتھ  ٲسۍ  رٹنہٕ  آمٕتۍ  تہٕ  تِم  چِھ  گناہ  تہٕ  سرکشی  تہٕ  رسول  (صلی  اللہ  علیہ  وسلم)  سٕنزِ  نافرمٲنی  متعلق  کنہٕ  شیٚچِھہِ  (سِرکتھہٕ)  کران  تہٕ  ییٚلہِ  تۅہیہِ  نِشہِ  چِھ  حٲضر  سپدان  تیٚلہِ  چِھو  تۅہیہِ  تِمَو  (بے  شوٗب)  کلماتو  سان  سلام  کران  یِمَو  سٍتۍ  اللہ  تعالیٰ  ہن  تۅہیہِ  چھَو  نہٕ  سلام  فرمٲومٕژ  تہٕ  پننیٚن  دِلن  منٛز  چِھ  ونان  زِ  (اگر  یہِ  رسول  پٔزِیور  چُھ  تیٚلہِ)  کیازِ  چُھنہٕ  اللہ  تعالیٰ  اَسہِ  تِمن (کتھن) پیٚٹھ  عذاب  دِوان  یِمہٕ  أسۍ  ونان  چِھ  تِمن  چُھ  جہنم  (یعنی  جہنمُک  عذابٕے)  سیٚٹھاہ،  تِم  گژھن  تٔتھۍ  منٛز  دٲخل،  تہٕ  سُہ  چُھ  سیٚٹھہٕے  بُرٕ  ٹھکانہٕ۔

Transliteration:
  Alam tara il<u>a</u> alla<u>th</u>eena nuhoo AAani a<b>l</b>nnajw<u>a</u> thumma yaAAoodoona lim<u>a</u> nuhoo AAanhu wayatan<u>a</u>jawna bi<b>a</b>lithmi wa<b>a</b>lAAudw<u>a</u>ni wamaAA<u>s</u>iyati a<b>l</b>rrasooli wai<u>tha</u> j<u>a</u>ooka <u>h</u>ayyawka bim<u>a</u> lam yu<u>h</u>ayyika bihi All<u>a</u>hu wayaqooloona fee anfusihim lawl<u>a</u> yuAAa<u>thth</u>ibun<u>a</u> All<u>a</u>hu bim<u>a</u> naqoolu <u>h</u>asbuhum jahannamu ya<u>s</u>lawnah<u>a</u> fabisa alma<u>s</u>eer<b>u</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  توٚہۍ  پانہٕ  وٲنۍ  سِرٕ  کتھ  کٔرِو،  تیٚلہِ  مَہ  کٔرِو  گناہ  تہٕ  زیادتی  تہٕ  رسول  اللہ  صلی  اللہ  علیہ و سلمن  سٕنزِ  نافرمٲنی  ہٕنزٕ  کتھہٕ۔  بلکہِ  کٔرِو  نیکی  تہٕ  تقویٰ  چہِ  کتھہٕ،  تہٕ  تس  خُدایس  روٗزِو  کھۅژان  ییٚمۍ  سٕندِس  خدمتس  منٛز  تۅہیہِ  حشرس  منٛز  پیش  چُھو  سپدُن۔

Mirwaiz:
  اے  با  ایمانو!  ییٚلہِ  توٚہۍ  کُنہِ  ضرورت  وِزِ  پانہٕ  وٲنۍ  کٔنۍ  کتھ  ٲسِو  کران،  پَس  مَہ  ٲسِو  کٔنۍ  کتھ  کران  کُنہِ  گناہس  متعلق  یا  سرکشی  متعلق  یا  نبی  کریمؐ  سٕنزِ  نافرمٲنی  متعلق،  بلکہ  ٲسِو  توٚہۍ  کٔنۍ  کتھ  کران  لوٗکن  نفع  واتناونس  متعلق  بیٚیہِ  پرہیزگٲری  متعلق،  بیٚیہِ  کھوٚژِو  خدایس،  یَس  برونٛٹھہٕ  کنہِ  توٚہۍ  سٲری  سۅمبراونہٕ  یِیِو  حساب  خٲطرٕ۔

Tahir:
  اے  ایمان  والیٚو!  ییٚلہِ  تۆہۍ  پانہٕ  وٲنۍکنہٕ  شیٚچھ  کٔرِو  تیٚلہِ  مَہ  ٲسِوگناہ  تہٕ  ظلم  تہٕ  رسالت  مآب  (صلی  اللہ  علیہ  وسلم)  سٕنزِ  نافرمٲنی  ہٕنز  کنہٕ  شیٚچھ  کران  تہٕ  نیکی  تہٕ  پرہیزگٲری  ہٕنزکتھ  ٲسِو  اَکھ  أکۍ  سٕندِس  کنس  منٛز  ونان،  بیٚیہِ  روٗزِو  اللہ  تعالیٰ  ہس  کھوژان  یَس  کُن  تۆہۍ  سٲری  جمع  یِیِو  کرنہٕ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> tan<u>a</u>jaytum fal<u>a</u> tatan<u>a</u>jaw bi<b>a</b>lithmi wa<b>a</b>lAAudw<u>a</u>ni wamaAA<u>s</u>iyati a<b>l</b>rrasooli watan<u>a</u>jaw bi<b>a</b>lbirri wa<b>al</b>ttaqw<u>a</u> wa<b>i</b>ttaqoo All<u>a</u>ha alla<u>th</u>ee ilayhi tu<u>h</u>sharoon<b>a</b>


Athar:
  کنہٕ  پھِسراے  چھےٚ  اکھ  شیطٲنی  کٲم،  تہٕ  سۅ  چھےٚ  امہِ  موجوب  یِوان  کرنہٕ  زِ  ایمان  اَنن  وٲلۍ  گٔژھۍ  تمہِ  سٍتۍ  غمگین  سپدٕنۍ  حالانکہ  اللہ  تعالیٰ  سٕندِ  اِذنہٕ  ورٲے  ہیٚکہِ  نہٕ  سۅ  تِمن  رَژھ  تہِ  نقصان  واتنٲوِتھ،  تہٕ  مومنن  پزِ  اللہ  تعالیٰ  سٕے  پٮ۪ٹھ  بھروسہٕ  تھاوُن۔

Mirwaiz:
  منافقن  ہٕنز  کٔنۍ  کتھ  چھَنہٕ  مگر  شیطان  سٕندِ  ڈالنہٕ  سببہٕ،  یُتھ  با  ایمانن  غمس  تہٕ  تکلیفس  منٛز  تراوَن،  حالانکہ  شیطان  ہیٚکہِ  نہٕ  با  ایمانن  کُنہِ  قٕسمہٕ  ضریٚر  واتنٲوِتھ  خداے  سٕندِ  حکمہٕ  ورٲے،  با  ایمانن  پَزِ  پرٛتھ  کامہِ  اندر  اللہ  تعالیٰ  سٕے  پٮ۪ٹھ  توکل  تہٕ  اعتماد  کرُن۔

Tahir:
  (غلط  تہٕ  پھاٹوَن  وادٕچ)  کنہٕ  شیٚچھ  چھے٘  صرف  شیطان  سٕندی  طرفہٕ  آسان  یُتھ  زن  سُہ  ایمان  والیٚن  پریشان  کرِ  حالانکہ  سُہ  (شیطان)  ہیٚکہِ  نہٕ  تِمن  (مومنن)  کانٛہہ  نقصان  واتنٲوِتھ  مگر  اللہ  تعالیٰ  سٕندِ  حکمہٕ،  تہٕ  اللہ  تعالیٰ  سٕے  پیٚٹھ  پَزِ  مومنن  بھروسہٕ  تھاوُن۔

Transliteration:
  Innam<u>a</u> a<b>l</b>nnajw<u>a</u> mina a<b>l</b>shshay<u>ta</u>ni liya<u>h</u>zuna alla<u>th</u>eena <u>a</u>manoo walaysa bi<u>da</u>rrihim shayan ill<u>a</u> bii<u>th</u>ni All<u>a</u>hi waAAal<u>a</u> All<u>a</u>hi falyatawakkali almuminoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  تۅہیہِ  وننہٕ  یِیَو  پننٚین  مجلِسَن  منٛز  کٔرِو  کُشادگی  پٲدٕ  تیٚلہِ  ٲسِو  جاے  کران  کُشادٕہ۔  اللہ  تعالیٰ  بخشَو  تۅہیہِ  کُشادگی۔  ﴿اللہ  تعالیٰ  تہٕ  رسول  اللہ  صلی  اللہ  علیہ و سلمو  یِم  آداب  اہلِ  اسلام  ہیٚچِھنٲوِمٕتۍ  چِھ  تِمو  منٛزٕ  چھےٚ  اکھ  کتھ  یِتہِ  زِ  ییٚلہِ  کُنہِ  مجلِسہِ  منٛز  گۅڈ  پٮ۪ٹھٕے  کینٛہہ  لُکھ  بِہِتھ  آسن  تہٕ  پتہٕ  یِن  بیٚیہِ  کینٛہہ  لُکھ،  تیٚلہِ  گژِھہ  یہِ  تہذیب  گۅڈٕنٮ۪تھ  بیٖٹھۍ  مٕتیٚن  لُکن  منٛز  آسُن  زِ  تِم  گژھن  پانے  نوٮ۪ن  یِنہٕ  والیٚن  جاے  تراوٕنۍ  تہٕ  حتی  الامکان  گژھن  پنُن  پان  اورٕ  یور  ؤٹِتھ  تِہندِ  خٲطرٕ  کُشادگی  پٲدٕ  کرٕنۍ،  تہٕ  تیوٗت  تہذیب  تہٕ  شٲیستگی  گژھہ  پتہٕ  یِنہٕ  والیٚن  منٛز  آسٕنۍ  زِ  تِم  گژھن  نہٕ  زبردستی  یِمن  منٛز  اَژٕنۍ  تہٕ  کانٛہہ  شخص  گژِھہ  نہٕ  کٲنٛسہِ  زبردستی  تھوٚد  تُلِتھ  تٔمۍ  سٕنزِ  جایہِ  بِہُن﴾۔  تہٕ  ییٚلہِ  تۅہیہِ  وَننہٕ  یِیہِ  ؤتھِو  تیٚلہِ  گژِھہ  وۅتُھن  ﴿یعنی  ییٚلہِ  مجلس  برخاست  کرنہٕ  خٲطر  وَننہٕ  یِیہِ  تیٚلہِ  گژِھہ  وۅتُھن،  تٔتِی  گژِھہ  نہٕ  لٲرِتھ  روزُن﴾  تۅہیہ،  منٛز  یِم  لُکھ  ایمان  تھاون  وٲلۍ  چِھ  تہٕ  یِمن  علم  چُھ  بخشنہٕ  آمُت،  اللہ  تعالیٰ  کرِ  تِمن  بُلند  درجہِ  عطا،  تہٕ  یِکینژھاہ  توٚہۍ  کران  چِھو  خُدایس  چھےٚ  تمِچ  خبر۔

Mirwaiz:
  اے  با  ایمانو!  ییٚلہِ  تۅہیہِ  وننہٕ  یِیہِ  یعنی  نبی  کریمؐ  فرماون  تۅہیہِ  (یَا  اُولی  الامر)  اُولی  الامرَو  أندرٕہ  یا  واجبُ  الاطاعت  لوٗکو  اندرٕ  وَنہِ  تۅہیہِ  کانژَھہ  کہ  جایہِ  اندر  کٔرِو  وسعت،  نکھہٕ  نکھہٕ  بِہِو  یُتھ  بیٚیَن  لوٗکن  تہِ  یِیہِ  موقع  کلامِ  خدا  تہٕ  وعظ  و  نصیحت  بوزنُک،  تَمہِ  ساعتہٕ  ٲسِو  توٚہۍ  جایہِ  اندرٕ  کشادگی  کران،  بیٚیَن  یِنہٕ  والیٚن  ٲسِو  جاے  دِوان،  اللہ  تعالیٰ  کرِ  تُہٕنز  تنگی  تہِ  کشادٕہ،  سُہ  مٕژراوِ  تۅہیہِ  کُن  رحمتٕکۍ  دروازٕہ۔  ہرگاہ  کُنہِ  ضرورت  کہ  وقتہٕ  تۅہیہِ  وَننہٕ  یِیہِ  کہ  تھوٚد  ووٚتھِو،  بیٚیِس  یِنہٕ  وٲلِس  ترٲوِو  جاے،  فوراً  گژِھہ  تھوٚد  وۅتھُن  تہٕ  بیٚیِس  جاے  تراوٕنۍ،  پانہٕ  بیٚیِس  جایہِ  بِہُن۔  (یہِ  حکم  چھُ  نبی  کریمسؐ  ورٲے  بیٚیہِ  کٲنسہِ  ہٕںدِ  خٲطرٕ  تہِ  باقی،  یُس  کُنہِ  مجلسہِ  ہُنٛد  صدرِ  مجلس  آسہِ،  اَتھ  پٮ۪ٹھ  چھُ  دلالت  کران  لفظِ  قیل  یعنی  ییٚلہِ  تۅہیہِ  وننہٕ  یِوان  آسہِ،  سُہ  وَنہٕ وُن  ادٕہ  نبی  کریمؐ  ٲسِتن  یا  کانٛہہ  واجبُ  الاطاعت  شخص  ٲسِتن،  البتہ  اہلِ  مجلسو  اندرٕہ  یا  کٲنسہِ  پتہٕ  یِوُنِس  چھُنہٕ  جٲیز  کہ  کٲنسہِ  شخصس  تُلہِ  مجلسہِ  منٛزٕ  تھوٚد،  تٔہنزِ  جایہِ  بیہہِ  پانہٕ  یا  بیہنایہِ  بیٚیہِ  کٲنسہِ۔)  اللہ  تعالیٰ  کرِ  اَتھ  حکمس  تعمیل  و  اطاعت  کرنہٕ  سٍتۍ  تِمن  لوٗکن  ہنٛد  ﴿یِمو  تِمن  اندرٕ  ایمان  اوٚن﴾  ٲخرتس  اندر  درجہ  بلند،  بیٚیہِ  تِمن  لوٗکن  باایمانو  اندرٕہ  یِمن  علمِ  دین  عطا  آو  کرنہٕ،  زیادٕہ  تھٔدۍ  درجہِ  عطا،  کیازِ  یِہٕنز  اطاعت  تہٕ  تعمیلِ  حکم  چھُ  زیادٕہ  پُر  خلوص،  عملہِ  اندر  یوٗت  خلوص  آسہِ  تیوٗت  چھُ  ثواب  زیادٕہ  عطا  یِوان  کرنہٕ۔  اللہ  تعالیٰ  ہَس  چھےٚ  تُہٕنزن  سارِنٕے  عملن  ہٕنز  پوٗرٕ  خبر،  تَس  چھےٚ  خبر  کٔہٕنز  عمل  چھےٚ  خٲلی  از  ایمان،  کٔہٕنز  عمل  چھےٚ  ایمانداری  سان،  کٔہٕنزِ  عملہِ  منٛز  چھُ  کۅتَہ  اخلاص۔

Tahir:
  اے  ایمان  والیو!  ییٚلہِ  تۅہیہِ  وَننہٕ  یِیہِ  زِ  (پننیٚن)  مجلسن  منٛزکٔرِو  کُشادگی  پٲدٕ  تیٚلہِ  ٲسِو  کُشادٕہ  سپدان  اللہ  تعالیٰ  کریٚو  تۅہیہِ  کُشادگی  عطا  تہٕ  ییٚلہِ  وَننہٕ  یِیہِ  تھۆد  ؤتھِو  تیٚلہِ  ٲسِو  تۆہۍ  تھۆد  وۅتھان،  اللہ  تعالیٰ  کرِ  تِمن  لُکن  ہٕندۍ  درجات  بلند  یِمَو  تۅہیہِ  منٛزٕ  ایمان  اۆن  تہٕ  یِمن  علم  آو  عطا  کرنہٕ،  تہٕ  اللہ  تعالیٰ  چُھ  تِمَو  کامیٚو  نِشہِ  وارٕ  پٲٹھۍ  باخبر  یِمہٕ  تۆہۍ  کران  چِھو۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> qeela lakum tafassa<u>h</u>oo fee almaj<u>a</u>lisi fa<b>i</b>fsa<u>h</u>oo yafsa<u>h</u>i All<u>a</u>hu lakum wai<u>tha</u> qeela onshuzoo fa<b>o</b>nshuzoo yarfaAAi All<u>a</u>hu alla<u>th</u>eena <u>a</u>manoo minkum wa<b>a</b>lla<u>th</u>eena ootoo alAAilma daraj<u>a</u>tin wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  توٚہۍ  رسول  اللہ  صلی  اللہ  علیہ و سلمن  سٍتۍ  خلوَکھ  کتھ  کٔرِو،  تیٚلہِ  دِیِو  کتھ  کرنہٕ  برونٛہہ  کینٛہہ  صدقہٕ۔  ﴿حضرت  عبد  اللہ  بن  عباس  رضی  اللہ  عنہ  چِھ  امہ،  حُکمُک  وجہ  بیان  کران  زِ  لُکو  ٲسۍ  واریاہ  زیادٕہ  تہٕ  بِلا  ضرورت  خلوَکھ  مُلاقاتَو  خٲطرٕ  درخواست  لٲگِمٕتۍ  کرٕنۍ۔﴾  یہِ  چُھ  تُہندِ  خٲطرٕ  بہتر  تہٕ  پٲکیزٕہ  تر۔  البتہ  اگر  تۅہیہِ  صدقہٕ  دِنہٕ  خٲطرٕ  کِہِنۍ  اوسنہٕ،  تیٚلہِ  چُھ  اللہ  تعالیٰ  بخشن  وول  تہٕ  رحم  کرن  وول۔

Mirwaiz:
  اے  باایمانو!  ییٚلہِ  تۅہیہِ  نبی  کریم  صلی  اللہ  علیہ و سلمن  سٍتۍ  سِرٕ  کتھہٕ  کرنہِ  آسن،  تُہُنٛد  گژِھہ  تِمہٕ  پننہِ  سِرٕ  کتھہٕ  تِمن  سٍتۍ  کرنہٕ  برونٛٹھ  فقیرن  مسکینن  کینٛژھاہ  دِیُن  بَطورِ  صدقہٕ۔  (تمیُک  مقدار  چھُنہٕ  مقرر  کرنہٕ  آمُت  مگر  آسُن  گژِھہ  مُعتدبِہ۔)  یہِ  چھُ  تُہندِ  ثواب  تہٕ  اجر  حٲصل  کرنہٕ  خٲطرٕ  بیٚیہِ  تۅہیہِ  گناہو  نِشہِ  پاک  کرنہٕ  خٲطرٕ  رُت  ذریعہٕ۔  وۅنۍ  ہرگاہ  تۅہیہِ  صدقہٕ  جۅرِہ  نہٕ  تیٚلہِ  چھُ  تۅہیہِ  معاف،  پَس  بے  شک  اللہ  تعالیٰ  چھُ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  اے  ایمان  والیو!  ییٚلہِ  تۆہۍ  رسولس  (صلی  اللہ  علیہ  وسلم)  سٍتۍ  کانٛہہ  سِرٕ  کتھ  تنہٲیی  منٛز  کرٕنۍ  یژِھو  تیٚلہِ  ٲسِو  پنٕنۍ  سِرٕ  کتھ  وَننہٕ  برونٛہہ  کینہہ  صدقہٕ  خٲرات  کران،  یہِ  (عمل)  چھے٘  تُہٕندِ  خٲطرٕ  بہتر  تہٕ  حدٕ  کھوتہٕ  پاک،  پتہٕ  اگر  (خٲرات  کرنہٕ  خٲطرٕ)  کِہِنۍ  آسیٚو  نہٕ  تیٚلہِ  چُھ  بے  شک  اللہ  تعالیٰ  سیٚٹھاہ  مغفرت  کرن  وول  سیٚٹھاہ  رحم  کرن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> n<u>a</u>jaytumu a<b>l</b>rrasoola faqaddimoo bayna yaday najw<u>a</u>kum <u>s</u>adaqatan <u>tha</u>lika khayrun lakum waa<u>t</u>haru fain lam tajidoo fainna All<u>a</u>ha ghafoorun ra<u>h</u>eem<b>un</b>


Athar:
  کیا  توٚہۍ  کھوٚژِوٕ  اَتھ  کتھہِ  زِ  خلوَکھ  کتھ  باتھ  کرنہٕ  برونٛہہ  پیٚنَو  تۅہیہِ  صدقات  دِنۍ؟  اچھا،  اگر  توٚہۍ  یہِ  کٔرِو  نہٕ۔  تہٕ  خُداین  کوٚرنَو  امہِ  نِشہِ  تۅہیہِ  معاف۔  تیٚلہِ  روٗزِو  نماز  کران  قٲیِم،  زکواۃ  روٗزِو  دِوان،  بیٚیہ،  روٗزِو  اللہ  تعالیٰ  سٕنز  تہٕ  تٔمۍ  سٕندِس  رسولؐ  سٕنز  اطاعت  کران۔  توٚہۍ  یِکینژھاہ  کران  چِھو  اللہ  تعالیٰ  چُھ  تمہِ  نِشہِ  باخبر۔  ﴿یہِ  دوٚیم  حُکم  سپُد  پٮ۪ٹھہٕ  کنہِ  کہ  حُکمہٕ  پتے  کینٛہہ  کال  گٔژِھتھ  نٲزِل  تہٕ  أمۍ  کوٚر  صدقُک  وجوب  منسوح۔  اتھ  کتھہِ  منٛز  چُھ  اختلاف  زِ  صدقُک  یہِ  حُکم  کٍتِس  کالس  روٗد۔  قتادَہ  چِھ  ونان  زِ  اکہِ  دۅہ  کھۅتہٕ  تہِ  کم  کالس  روٗد  تہٕ  پتہٕ  آو  منسوح  کرنہٕ۔  مُقاتِل  بن  حیّان  چِھ  ونان  زِ  یہِ  حکم  روٗد  دَہَن  دۅہن۔﴾

Mirwaiz:
  کیا  تۅہیہِ  أندرٕہ  بعضے  متوسط  لوٗکھ  کھوٚژوٕہ  نبی  کریم  صلی  اللہ  علیہ و سلمن  سٍتۍ  سِرٕہ  کتھہٕ  کرنہٕ  برونٛٹھ  صدقہٕ  دِنس؟  خیر  ییٚلہِ  نہٕ  تۅہیہِ  پوٗرٕ  وسعت  نَہ  آسنہٕ  مۅکھہٕ  صدقہٕ  ہیٚکِو  دِتھ،  اللہ  تعالیٰ  ہن  کوٚر  تُہندِس  حالس  پٮ۪ٹھ  رحم  کٔرِتھ  تۅہیہِ  صدقہٕ  دِیُن  معاف  مگر  بیٚیَن  ضروری  عبادتن  اندر  کٔرِو  توٚہۍ  پابندی۔  پَس  تھٲوِو  قٲیِم  نٮ۪ماز  پابندی  سان  بیٚیہِ  ٲسِو  دِوان  زکوٰۃ  پابندی  سان،  بیٚیہِ  ٲسِو  فرماں  بردٲری  کران  خداے  سٕنز  بیٚیہِ  تٔہندِس  پیغمبرؐ  سٕنز۔  اللہ  تعالیٰ  ہس  چھےٚ  پوٗرٕ  خبر  تَمہِ  سارِچی  یہِ  توٚہۍ  کران  چھِو،  تَس  چھےٚ  تُہٕںز  ظٲہری  حالت  تہِ  معلوم  بٲطنی  حالت  تہِ  معلوم۔

Tahir:
  کیا  تۆہۍ  کھوٗژِوا  (بارگاہِ  رسالت  صلی  اللہ  علیہ  وسلمس  منٛز)  تنہٲیی  تہٕ  رازدٲری  سان  کتھ  کرنہٕ  برونٛہہ  صدقات  تہٕ  خٲرات  دِنس ؟  پتہٕ  ییٚلہِ  تۅہیہِ  (یِتھہٕ  پٲٹھۍ)  کۆرُو  نہٕ  تہٕ  اللہ  تعالیٰ  ہن  تُج  تۅہیہِ  نِشہِ  پٕۯژٕھہ  گٲر  (یعنی  یہِ  پابندی  تُجِن)  لہٰذا  تھٲوِو  (وۅنۍ)  نماز  قٲیم  تہٕ  زکوٰۃ  روٗزِو  دِوان  بییٚہ  روزو  اللہ  تعالیٰ  تہٕ  تمۍ  سٕندِس  رسول  (صلی  اللہ  علیہ  وسلم)  سٕنز  اطاعت  کران،  تہٕ  اللہ  تعالیٰ  چُھ  تُہٕنزو  تمام  کامیٚو  نِشہِ  وارٕ  پٲٹھۍ  باخبر۔

Transliteration:
  Aashfaqtum an tuqaddimoo bayna yaday najw<u>a</u>kum <u>s</u>adaq<u>a</u>tin fai<u>th</u> lam tafAAaloo wat<u>a</u>ba All<u>a</u>hu AAalaykum faaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta waa<u>t</u>eeAAoo All<u>a</u>ha warasoolahu wa<b>A</b>ll<u>a</u>hu khabeerun bim<u>a</u> taAAmaloon<b>a</b>


Athar:
  کیا  تۅہیہِ  وُچُھو  کھہٕ  تِم  لُکھ  یِمو  دوست  چُھ  بنوومُت  تِیُتھ  اکھ  دوٚر  یَس  پٮ۪ٹھ  خداین  غضب  چُھ  کوٚرمُت؟  تِم  نَہ  چِھ  تُہٕندۍ  تہٕ  نَہ  چِھ  تِہندۍ،  تہٕ  تِم  چِھ  زٲنِتھ  مٲنِتھ  اَپزِ  کتھہِ  پٮ۪ٹھ  قسم  کھیٚوان۔

Mirwaiz:
  کیا  توٚہۍ  چھِو  نا  وُچھان  یا  رسول  اللہؐ  تِمن  لوٗکن  کُن  یِمو  یارٕز  تہٕ  دوستی  چھےٚ  لٲجمٕژ  تِتھنٕے  لوٗکن  سٍتۍ  یِمن  پٮ۪ٹھ  اللہ  تعالیٰ  سُنٛد  غضب  چھُ؟  (تِم  گٔے  یہوٗد  تِمنٕے  سٍتۍ  ٲس  دوستی  لٲجمٕژ  منافقو۔)  یِم  منافق  چھِنہٕ  کٲنسہِ  ہٕندۍ،  نَہ  تُہندۍ  تہٕ  نَہ  تِہِندۍ۔  تِمن  چھےٚ  پننہِ  کھۅچرٕچ  تہٕ  خبثِ  باطنچ  خبرٕے  مگر  باوجود  آں  چھِ  اَپزِس  پٮ۪ٹھ  قَسم  ہاوان،  سُہ  اَپُز  گوٚو  یۅہے  کہ  مسلمانن  چھِ  قَسم  ہٲوِتھ  دپان،  أسۍ  چھ  تۅہی  سٍتۍ۔

Tahir:
  کیا  تۅہیہِ  وُچھووکھ  نا  تِم  لُکھ  یِم  تِتھِس  جماعتس  سٍتۍ  دوستی  چِھ  تھاوان  یِمن  پیٚٹھ  اللہ  تعالیٰ  ہن  غضب  کۆر،  نَہ  چِھ  تِم  تۅہیہِ  منٛزٕ  تہٕ  نَہ  چِھ  تِمَو  منٛزٕ  بیٚیہِ  چِھ  اَپٕزۍ  قسم  کھیٚوان  ییٚلہِ  زن  تِم  زانان  چِھ۔

Transliteration:
  Alam tara il<u>a</u> alla<u>th</u>eena tawallaw qawman gha<u>d</u>iba All<u>a</u>hu AAalayhim m<u>a</u> hum minkum wal<u>a</u> minhum waya<u>h</u>lifoona AAal<u>a</u> alka<u>th</u>ibi wahum yaAAlamoon<b>a</b>


Athar:
  خُداین  چُھ  تِہندِ  خٲطرٕ  سخت  عذاب  تیار  تھوومُت،  سٮ۪ٹھاہ  بُرٕ  کرتوٗت  چِھ،  یِم  تِم  کران  چِھ۔

Mirwaiz:
  اللہ  تعالیٰ  ہَن  چھُ  تِہِندِ  خٲطرٕ  تیار  تھوومُت  سخت  عذاب،  کیازِ  بے  شک  تِم  آسن  سٮ۪ٹھاہ  یچھ  کامہِ  کران۔  (چنانچہ  کفر  و  نِفاق  کھۅتہٕ  کۅسہٕ  ہِس  کٲم  چھِ  زیادٕہ  یچھ،  تِموٕے  یچھ  کامیو  اندرٕہ  گٔیہِ  اَکھ  یچھ  کٲم  کہ)

Tahir:
  اللہ  تعالیٰ  ہن  چُھ  تِہِندِ  خٲطرٕ  سخت  عذاب  تھوومُت  تیار  کٔرِتھ،  بے  شک  چھے٘  سۅ  بُرٕ  (کام)  یۅسہٕ  تِم  کران  چِھ۔

Transliteration:
  aAAadda All<u>a</u>hu lahum AAa<u>tha</u>ban shadeedan innahum s<u>a</u>a m<u>a</u> k<u>a</u>noo yaAAmaloon<b>a</b>


Athar:
  تِمو  چِھ  پنٕنۍ  قسم  بنٲوِمٕتۍ  سِپر،  یتھ  منٛز  باگ  تھٲوِتھ  تِم  لُکن  چِھ  اللہ  تعالیٰ  سٕنزِ  وَتہِ  نِشہِ  رُکاوان۔  اتھ  پٮ۪ٹھ  چُھ  تِہنٛدِ  خٲطرٕ  ذِلّتُک  عذاب۔

Mirwaiz:
  تِمَو  کٔرۍ  پنٕنۍ  تِمے  اَپٕزۍ  قَسم  پننہِ  بچاوٕہ  خٲطرٕ  سِپر،  ییٚمہِ  مۅکھہٕ  کہ  مسلمان  زانن  اَسہِ  مسلمانٕے،  سٲنِس  مال  و  جانس  لاگن  نہٕ  اَتھہٕ،  یپٲرۍ  کِنۍ  ٲسۍ  لوٗکن  خداے  سٕنزِ  وَتہِ  نِشہِ  یعنی  دینِ  اسلام  نِشہِ  پتھ  رٹان،  اَمہِ  مۅکھہٕ  چھُ  تِہِندِ  خٲطرٕ  خوار  و  ذلیل  کروُن  عذاب۔

Tahir:
  تِمَو  چِھ  پنٕنۍ  اَپٕزۍ  قسم  سِپر  بنٲوِمٕتۍ  لہٰذا  چِھ  تِم  (باقین)  خداے  سٕنزِ  وَتہِ  نِشہِ  پتھ  رَٹان،  لہٰذا  چُھ  تِہِندِ  خٲطرٕذِلّتہٕ  وول  عذاب۔

Transliteration:
  Ittakha<u>th</u>oo aym<u>a</u>nahum junnatan fa<u>s</u>addoo AAan sabeeli All<u>a</u>hi falahum AAa<u>tha</u>bun muheen<b>un</b>


Athar:
  خُدایس  نِشہِ  بچاونہٕ  خٲطرٕ  نہ  یِن  تِہِندۍ  مال  بکار  تہٕ  نَہ  تِہِندۍ  اولاد۔  تِم  چِھ  جہنمٕکۍ  یار،  أتھۍ  منٛز  روزن  تِم  ہمیشہ۔

Mirwaiz:
  ییٚلہِ  یہِ  عذاب  تِمن  کرنہٕ  یِیہِ،  تَمہِ  ساعتہٕ  یِیہِ  نہٕ  تِمن  بکار  خدایس  نِشہِ  نَہ  مال  تِہُنٛد  نَہ  گبر  تِہِندۍ،  تِم  کیا  مۅکلاوہَنکھ  اَمہِ  عذاب  نِشہِ،  بلکہ  چھِ  تِمے  جہنمی،  تِمنٕے  چھُ  اَتھ  جہنمس  اندر  روٗزِتھ  دَزُن  ہمیشہٕ۔

Tahir:
  اللہ  تعالیٰ  ہس  (یعنی  اللہ  تعالیٰ  سٕندِ  عذاب)  نِشہِ  نَہ  ہیٚکن  تِمن  تِہِندۍ  مال  بچٲوِتھ  تہٕ  نَہ  (ہیٚکن)  تِہِندۍاَولادٕے  (تِمن  بچٲوِتھ)،  یِمَے  لُکھ  چِھ  جہنمی،  یِم  چِھ  تَتھ  منٛز  ہمیشہ  روزن  وٲلۍ۔

Transliteration:
  Lan tughniya AAanhum amw<u>a</u>luhum wal<u>a</u> awl<u>a</u>duhum mina All<u>a</u>hi shayan ol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  ییٚمہِ  دۅہ  اللہ  تعالیٰ  تِمن  سارِنٕے  تُلہِ،  تس  برونٛٹھہٕ  کنہِ  تہِ  کھیٚن  تِم  تِتھے  پٲٹھۍ  قسم  یِتھہٕ  پٲٹھۍ  تۅہیہِ  برونٛہہ  کنہِ  چِھ  کھیٚوان،  تہٕ  تِمن  باسہِ  یہِ  ز  اَمہِ  سٍتۍ  یِیہِ  یِمن  کانٛہہ  فٲیدہ۔  وارٕ  زٲنِو،  تِم  چِھ  سارِوے  کھۅتہٕ  ؤسِتھ  اپزِیٲرۍ۔

Mirwaiz:
  یہِ  عذاب  آسہِ  تِمن  تمی  دۅہ  ییٚمہِ  دۅہ  اللہ  تعالیٰ  تِمن  بیٚیہِ  باقی  تمام  مخلوقاتن  دوبارٕہ  بیٚیہِ  زندٕہ  کرِ،  پَس  ہاون  تَس  برونٛٹھہٕ  کنہِ  تہِ  اَپٕزۍ  قَسم  یِتھہٕ  پٲٹھۍ  تۅہیہِ  برونٛٹھہٕ  کنہِ  چھِ  قَسم  ہاوان،  یِمن  آسہِ  خیال  کہ  تِم  ما  چھِ  کُنہِ  رٕتِس  حالس  پٮ۪ٹھ،  یِمَو  اپزیٚو  قَسمَو  سٍتۍ  ما  لبن  تِم  نجات۔  وارٕہ  بوٗزِو  کہ  بے  شک  تِمے  چھِ  بٔڈۍ  اَپزِیٲرۍ۔  (کیازِ  تِمو  کوٚر  نہٕ  خدایس  برونٹھہٕ  کَنہِ  تہِ  اَپُز  وَننہٕ  نِشہِ  کانٛہہ  وایہِ،  تِمن  ہٕنزٕ  تِمہٕ  کامہِ  یِمن  ہُنٛد  پٮ۪ٹھہٕ  کنہِ  ذکر  کرنہٕ  آو  کرنُک  وجہ  چھُ  یِی  کہ)

Tahir:
  ییٚمہِ  دۅہ  اللہ  تعالیٰ  تِمن  سارِنٕے  (نَوِ  سرٕ  زندٕہ  کٔرِتھ)  تُلہِ  پتہٕ  کھیٚن  تِم  تٔمۍ  سٕندِس  دربارس  منٛز  (تہِ)  قسم  یِتھہٕ  پٲٹھۍ  تۅہیہِ  برونٛہہ  کنہِ  قسم  چِھ  کھیٚوان  تہٕ  تِم  چِھ  گمان  کران  زِ  تِم  چِھ  کُنہِ  (جان)  چیزس  (یعنی  طریقس)  پیٚٹھ۔  باخبر  روٗزِو  یِم  لُکھ  چِھ  اَپزِیٲرۍ۔

Transliteration:
  Yawma yabAAathuhumu All<u>a</u>hu jameeAAan faya<u>h</u>lifoona lahu kam<u>a</u> ya<u>h</u>lifoona lakum waya<u>h</u>saboona annahum AAal<u>a</u> shayin al<u>a</u> innahum humu alk<u>ath</u>iboon<b>a</b>


Athar:
  شیطان  چُھ  تِمن  پٮ۪ٹھ  مُسلّط  سپُدمُت۔  تہٕ  تٔمۍ  چھےٚ  اللہ  تعالیٰ  سٕنز  یاد  تِہندِ  دِلہٕ  منٛزٕ  مٔشرٲومٕژ۔  تِم  چِھ  شیطان  سٕنز  پارٹی  ہٕندۍ  لُکھ۔  خبردار  روٗزِو،  شیطان  سٕنزِ  پارٹی  ہٕندی  لُکھ  چِھ  خسارس  منٛز  روزن  وٲلۍ۔

Mirwaiz:
  شیطانن  چھُ  تِمن  پٮ۪ٹھ  پوٗرٕ  تسلط  تہٕ  غلبہٕ  لوٚبمُت،  توپتہٕ  چھُنکھ  تمی  خداے  سُنٛد  یاد  مٔشروومُت  یعنی  تٔمۍ  سٕندیٚن  احکامن  تعمیل  کرُن،  واقعی  یِم  چھِ  شیطان  سٕنز  جماعت،  وارٕہ  بوٗزِو  شیطان  سٕنزٕے  جماعت  چھےٚ  برباد  تہٕ  خراب  گژٕھہ  وُنۍ۔

Tahir:
  تِمن  پیٚٹھ  چُھ  شیطانن  کۆرمُت  غلبہٕ  حٲصل  لہٰذا  چھے٘  تٔمۍ  تِمن  اللہ  تعالیٰ  سٕنز  ذکر  مٔشرٲومٕژ،  یِمَے  لُکھ  چِھ  شیطان  سُنٛد  لشکر۔  زٲنِو  زِ  بے  شک  چِھ  شیطان  سٕندِ  دَرِکی  لُکھ  خسارٕہ  تُلن  وٲلۍ۔

Transliteration:
  Ista<u>h</u>wa<u>th</u>a AAalayhimu a<b>l</b>shshay<u>ta</u>nu faans<u>a</u>hum <u>th</u>ikra All<u>a</u>hi ol<u>a</u>ika <u>h</u>izbu a<b>l</b>shshay<u>ta</u>ni al<u>a</u> inna <u>h</u>izba a<b>l</b>shshay<u>ta</u>ni humu alkh<u>a</u>siroon<b>a</b>


Athar:
  پٔز  پٲٹھی  چِھ  ذلیل  ترین  مخلوقو  منٛزٕ  تِم  یِم  اللہ  تعالیٰ  تہٕ  تٔمۍ  سٕندِس  رسولؐ  سُند  مقابلہٕ  چِھ  کران،

Mirwaiz:
  بے  شک  یِم  لوٗکھ  مخالفت  چھِ  کران  خداے  سٕنز  بیٚیہِ  تٔہندِس  پیغمبرؐ  سٕنز،  تِم  چھِ  سخت  ذلیل  لوٗکھ  خدایس  نِشہِ۔  (تِہُنٛد  ذلت  کِس  عذابس  گرفتار  سپدُن  کیا  عجٲیب  چھُ،  اللہ  تعالیٰ ہَن  یِتھہٕ  پٲٹھۍ  تِہِندِ  خٲطرٕ  ذلت  تجویز  کٔرمٕژ  تہٕ  یٔژھمٕژ  چھےٚ،  تِتھے  پٲٹھۍ  چھُ  تٔمی  یوٚژھمُت  تہٕ  تجویز  کوٚرمُت  فرماں  بردار  بندن  ہٕندیٚن  خٲطرٕ  عزت۔)

Tahir:
  بے  شک  یِمن  لُکن  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  عداوت  چُھ  تِمَے  چِھ  ذلیل  ترین  لُکو  منٛزٕ۔

Transliteration:
  Inna alla<u>th</u>eena yu<u>ha</u>ddoona All<u>a</u>ha warasoolahu ol<u>a</u>ika fee ala<u>th</u>alleen<b>a</b>


Transliteration: Kataba All<u>a</u>hu laaghlibanna an<u>a</u> warusulee inna All<u>a</u>ha qawiyyun AAazeez<b>un</b>
Athar:
  خُداین  چُھ  لیٚوکھمُت  زِ  بہٕ  تہٕ  میون  رسولٕے  صلی  اللہ  علیہ و سلم  روٗزَو  غٲلب  سپدِتھ۔  پٔزۍ  پٲٹھۍ  چُھ  اللہ  تعالیٰ  زبردست  تہٕ  زور  آور۔

Mirwaiz:
  یہِ  کتھ  چھےٚ  اللہ  تعالیٰ  ہَن  حکمِ  ازلی  یَس  منٛز  لیکِھتھ  تھٲومٕژ  کہ  بہٕ  تہٕ  میٲنۍ  پیغمبر  روزَو  غٲلب۔  (حقیقتس  اندر  چھُ  یۅہے  بوٚڈ  عزت،  ییٚتہِ  نَس  چھُ  مقصود  اللہ  تعالیٰ  ہَس  بیان  کرُن  پیغمبرن  ہُنٛد  غلبہٕ،  پنُن  ذکر  فرمووُن  پیغمبرن  ہُنٛد  شان  تہٕ  شرف  ننِراونہٕ  خٲطرٕ،  وۅنۍ  ییٚلہِ  پیغمبر  باعزت  چھِ،  تِمن  مطابعت  تہٕ  پیروی  کروُنۍ  تہِ  گٔے  باعزتھٕے۔)  بے  شک  اللہ  تعالیٰ  چھُ  قدرت  وول  تہٕ  غلبہٕ  وول  ٲسِتھٕے،  سُہ  یَس  یژِھہ  تَس  تہِ  دِیہِ  دشمنن  پٮ۪ٹھ  غلبہٕ۔

Tahir:
  اللہ  تعالیٰ  ہن  چُھ  لیۆکھمُت  زِ  یقینا  روزَو  بہٕ  تہٕ  میٲنۍ  رسول  ضرور  غٲلب  سپدِتھ،  بے  شک  چُھ  اللہ  تعالیٰ  سیٚٹھاہ  قُوت  وول  سیٚٹھاہ  غلبہٕ  وول۔


Athar:
  تۅہۍ  وُچِھو  نہٕ  یہِ  زانٛہہ  زِ  یِم  لُکھ  خُدایس  ٲخرتس  پٮ۪ٹھ  ایمان  چِھ  تھاوان،  تِم  آسن  تِمن  سٍتۍ  محبت  کران  یِمو  خُدایس  تہٕ  تٔمۍ  سٕندِس  رسولؐ  سٕنز  مُخالفت  چھےٚ  کٔرمٕژ،  خواہ  تِم  تِہندۍ  مٲلۍ  ٲسِتن،  یا  ٲستن  تِہِندۍ  نیٚچوۍ،  یا  ٲستن  تِہِندۍ  بٲے،  نَتہٕ  ٲسِتن  تِہندِ  خاندانٕکۍ  لُکھ۔  یِم  چِھ  تِم  لُکھ  یِہندٮ۪ن  دِلن  منٛز  خُداین  چُھ  ایمان  کوٚرمُت  ثبت،  تہٕ  پننہِ  طرفہٕ  چُھنَکھ  اکھ  رُوح  عطا  کٔرِتھ  طاقت  بخُشمُت۔  سُہ  کرِ  تِمن  تِتھیٚن  جنّتن  منٛز  دٲخل  یِمن  بٔنۍ  کِنۍ  کۅلہٕ  آسن  پکان۔  یِمن  منٛز  روزن  تِم  ہمیشہ۔  خداے  سپُد  تِمن  رٲضی  تہٕ  تِم  سپٕدۍ  خُدایس۔  تِم  چِھ  اللہ  تعالیٰ  سٕنزِ  پارٹی  ہٕندۍ  لُکھ۔  خبردار،  اللہ  تعالیٰ  سٕنزِ  پارٹی  ہٕندی  لُکھ  چِھ  فلاح  لبن  وٲلۍ۔

Mirwaiz:
  توٚہۍ  نَہ  حض  لٔبیوٗن  نہٕ  کانٛہہ  جماعتھَہ  یِمن  فِی  الواقع  پوٗرٕ  پَژھ  آسہِ  خداے  سٕنز  تہٕ  قیامت  کہ  دوہٕچ،  تِم  کیا  لاگن  دوستی  تِمن  لوٗکن  سٍتۍ  یِم  خداے  سٕندۍ  تہٕ  تسٕندِس  پیغمبرؐ  سٕندۍ  مخٲلف  تہٕ  دشمن  آسن،  ادٕہ  ٲسِتن  تِم  مخٲلف  مٲلۍ  تِہِندۍ  یا  نیچِوۍ  تِہِندۍ  یا  بٲے  تِہِندۍ  یا  قبیلہٕ  تِہُند،  کیازِ  تِہِندیٚن  دِلن  اندر  چھُ  کھوٚنمُت  اللہ  تعالیٰ  ہَن  ایمان،  بیٚیہِ  چھُن  تِہِندیٚن  دِلن  پننہِ  فیضہٕ  سٍتۍ  قوت  دِیُتمُت۔  (تَمہِ  فیضہٕ  اندرٕہ  چھُ  مُراد  نُور،  یَتھ  نوٗرس  ہدایت  مقتضی  چھُ،  ییٚمیُک  نِشانہٕ  چھُ  ظٲہرس  اندر  عملِ  صالح،  بٲطنس  اندر  سکونِ  قلب،  چونکہ  یہِ  چھُ  سبب  معنی  زندگٲنی  ہٕندِ  زیادتی  ہُنٛد،  تَمہِ  مۅکھہٕ  تھووُکھ  اَتھ  ناو  رُوح،  یہِ  دولت  و  نعمت  گٔے  تِمن  دنیاہس  اندر۔)  ٲخرتس  اندر  گوٚو  تِہِندِ  خٲطرٕ،  بیٚیہِ  واتناوِ  تِمن  لوٗکن  تِمن  جنتن  اندر  یِمَو  بوٚنۍ  کِنۍ  نہرٕ  تہٕ  کۅلہٕ  آسن  پکان،  تِمنٕے  جنتن  منٛز  روزن  تِم  ہمیشہٕ  ابدُ  الآباد،  اللہ  تعالیٰ  چھُ  تِمن  نِشہِ  رٲضی  تِم  چھِ  تَس  نِشہِ  رٲضی،  یٔہے  گٔے  اللہ  تعالیٰ  سٕنز  جماعت،  وارٕہ  بوٗزِو  کہ  اللہ  تعالیٰ  سٕنزٕے  جماعت  چھےٚ  کامیاب  سپدٕوُنۍ۔

Tahir:
  تۆہۍ  وُچھوٗکھ  نہٕ  تِم  لُکھ  یِمن  اللہ  تعالیٰ  ہس  تہٕ  ٲخرت  کِس  دۅہس  پیٚٹھ  ایمان  چُھ  زانٛہہ  تس  شخصس  سٍتۍدوستی  کران  یَس  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  سٍتۍ  دشمنی  چھے٘  خواہ  تِم  تِہِندۍ  مٲلۍ  (تہٕ  بُڈِ  بب)  آسن  یا  نیٚچِوۍ  (تہٕ  زُرۍ)  آسن  یا  تِہِندۍ  بٲے  آسن  یا  تِہِندۍ  قریبی  رشتہٕ  دارآسن۔  یِمَے  چِھ  تِم  لُکھ  یہِندیٚن  دِلن  منٛز  تٔمۍ  (اللہ  تعالیٰ  ہن)  ایمان  چُھ  ثبت  کۆرمُت  تہٕ  تِمن  چھَن  پننہِ  روح  (یعنی  خاص  فیض)  سٍتۍدلس  مضبوطی  عطا  کٔر  مٕژ۔  تہٕ  تِمن  کرِ  (تِتھیٚن)  جنتن  منٛز  دٲخل  یِمن  بٔنۍ  کِنۍ  کۅلہٕ  چھے٘  پکان،  تِم  چِھ  تِمن  منٛز  ہمیشہ  روزن  وٲلۍ،  اللہ  تعالیٰ  چُھ  تِمن  رٲضۍ  گۆمُت  تہٕ  تِم  چِھ  اللہ  تعالیٰ  ہس  رٲضۍ  گٔمٕتۍ،  یٔہے  چھے٘  اللہ  (والیٚن)  ہٕنز  جماعت،  یاد  تھٲوِو!  بے  شک  چھے٘  اللہ  (والیٚن)  ہٕنزٕے  جماعت  مُرادلبن  واجِنۍ۔

Transliteration:
  L<u>a</u> tajidu qawman yuminoona bi<b>A</b>ll<u>a</u>hi wa<b>a</b>lyawmi al<u>a</u>khiri yuw<u>a</u>ddoona man <u>ha</u>dda All<u>a</u>ha warasoolahu walaw k<u>a</u>noo <u>a</u>b<u>a</u>ahum aw abn<u>a</u>ahum aw ikhw<u>a</u>nahum aw AAasheeratahum ol<u>a</u>ika kataba fee quloobihimu aleem<u>a</u>na waayyadahum biroo<u>h</u>in minhu wayudkhiluhum jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> ra<u>d</u>iya All<u>a</u>hu AAanhum wara<u>d</u>oo AAanhu ol<u>a</u>ika <u>h</u>izbu All<u>a</u>hi al<u>a</u> inna <u>h</u>izba All<u>a</u>hi humu almufli<u>h</u>oon<b>a</b>


Mirwaiz: خداے سٕنز پٲکی چھِ بیان کران تِم سٲری لوٗکھ یِم آسمانن تہٕ زمینس منٛز چھِ مخلوقات۔
Athar:
  اللہ  تعالیٰ  سٕنزٕے  تسبیح  چھےٚ  کٔرمٕژ  پرٛتھ  چیزن  یُس  آسمانن  تہٕ  زمینس  منٛز  چُھ  تہٕ  سُے  چُھ  غٲلِب  تہٕ  حکمت  وول۔

Tahir:
  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ  (سٲری)  چِھ  اللہ  تعالیٰ  سٕنز  تسبیح  کران  تہٕ  سُے  چُھ  غٲلب  حکمت  وول  چُھ۔

Transliteration:
  Sabba<u>h</u>a lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wahuwa alAAazeezu al<u>h</u>akeem<b>u</b>


Athar:
  سُے  چُھ  ییٚمۍ  اہلِ  کتاب  کٲفر  گۅڈنِکۍسٕے  ہیلَس  منٛز  تِہندیو  گھرَو  منٛزٕ  نیٚبر  چٔھکۍ۔  ﴿یتھ  جایہِ  چُھ  اہلِ  کتاب  کٲفرو  نِشہِ  مُراد  بنی  نضیرُک  یہوٗدۍ  قبیلہٕ  یُس  مدینہ  کِس  أکِس  حصّس  منٛز  روزان  اوس۔  اتھ  قبیلس  سٍتۍ  اوس  رسول  اللہ  صلی  اللہ  علیہ و سلمن  ہُند  مُعاہدہ،  مگر  أمۍ  قبیلن  کٔر  گرِ  گرِ  عہد  شکنی۔  ٲخر  کار  چِھ  حضورؐ  ربیعُ  الاوّل  4ھ  منٛز  تِمن  نوٹس  دِوان  زِ  یا  نِیرِو  مدینہٕ  منٛزٕ  نَتہٕ  سپدِو  جنگ  خٲطرٕ  تیار۔  تِم  چِھ  نیرنہٕ  نِشہِ  انکار  کران  تہٕ  پتہٕ  چِھ  حضورؐ  مُسلمانن  ہُند  لشکر  ہیٚتھ  تِمن  مُحاصرٕہ  کران  تہٕ  جنگٕچ  نوبت  واتنہٕ  برونٹھٕے  چِھ  تِم  جلا  وطنی  پٮ۪ٹھ  آمادٕہ  سپدان  حالانکہ  تِہِندۍ  قلعہ  ٲسۍ  سٮ۪ٹھاہ  مضبوط،  تہٕ  تِہُند  تعداد  تہِ  اوس  نہٕ  مسلمانَو  کھۅتہٕ  کم  کینٛہہ  تہٕ  جنگی  ساز  و  سامان  تہِ  اوس  تِمن  سٮ۪ٹھاہ۔﴾  تۅہیہِ  اوسُو  نہٕ  ہرگز  یہِ  گُمان  زِ  تِم  نیرن،  تہٕ  تِمو  تہِ  اوس  یہِ  سمجھمُت  زِ  تِہندۍ  قلعہٕ  بچاون  تِمن  خُدایس  نِشہِ۔  مگر  اللہ  تعالیٰ  آو  تِمن  تمہِ  اَندٕ  یور  کُن  نہٕ  تِہُند  ظۅن  تہِ  اوس  گوٚمُت۔  ﴿اللہ  تعالیٰ  سُند  تِمن  پٮ۪ٹھ  یُن  اَتھ  چُھنہٕ  یہِ  معنی  زِ  اللہ  تعالیٰ  اوس  بیٚیہِ  کُنہِ  جایہِ  تہٕ  پتہٕ  کوٚرُن  تتہِ  پٮ۪ٹھہٕ  یِمن  حملہٕ۔  بلکہ  چُھ  یہِ  مجٲزی  کلام۔  اصلی  مُدعا  چُھ  یہِ  تصّور  دِیُن  زِ  مُسلمانن  ہٕندِ  حملہٕ  برونٛہہ  ٲسۍ  تِم  اَتھ  خیالس  منٛز  زِ  اگر  نیبرٕۍ  کِنۍ  کانٛہہ  حملہٕ  سپُد،  تیٚلہِ  رُکاوون  سُہ  أسۍ  پننیو  قلعہٕ  بٔندِیو  سٍتۍ۔  مگر  خُداین  کوٚر  تِمن  تژِھہ  وَتہِ  کِنۍ  حملہٕ  یپٲرۍ  کٲنٛسہِ  بلایہِ  ہٕندِ  یِنُک  تِمن  توقع ہٕے  اوس  نہٕ۔  تہٕ  سۅ  وَتھ  ٲس  یہِ  زِ  تِمن  منٛز  بنٲوٕن  تِہٕنز  ہمت  تہٕ  مقابلٕچ  قُوّت  کھۅکھر  تہٕ  کمزور  ییٚمہِ  پتہٕ  تِمن  نَہ  تِہندۍ  ہتھیار  بکار  لٔگۍ  تہٕ  نہ  تِہٕندۍ  مضبوط  قلعہٕ۔﴾  تٔمۍ  ترٛوو  تِہندٮ۪ن  دِلن  منٛز  بیم۔  نتیجہِ  درٛاو  یہِ  زِ  تِم  ٲسۍ  پننیو  اَتھ  تہِ  پنٕنۍ  گھرٕ  برباد  کران  تہٕ  مومِنن  ہٕندیو  اَتھو  تہِ  ٲسۍ  برباد  کرناوان۔  لہٰذا  کٔرِو  عبرت  حٲصل  اے  أچھ  گاش  تھاوَن  والیو۔

Mirwaiz:
  تٔہندِ  علووِ  شانُک،  قدرتِ  کٲملُک  تہٕ  کمالِ  حکمتُک  اثر  چھُ  یہِ  کہ  سُہ  گوٚو  سُے  ییٚمۍ  کفار  اہلِ  کتاب  یعنی  بنی  نضیر  کٔڈۍ  پننیٚو  گھرو  اندرٕ  نیٚبر  گۅڈنچہِ  لٹہِ  اِکہٕ  وَٹہٕ  سۅمبرِتھ۔  (یعنی  یہِ  مصیبت  آو  تِمن  بٔنِتھ  گۅڈنِچی  لٹہِ۔  یہِ  چھُ  تِمن  تِمنٕے  کامیٚن  ہُنٛد  سزا  یِمہٕ  تِم  کران  ٲسۍ  مخالفت  تہٕ  دشمنی  پیغمبرِ  آخرُ  الزمانؐ  سٕنز۔  یَتھ  منٛز  چھُ  اَکھ  لطیف  اشارٕہ  أکِس  پیشن  گوئی  کُن،  سۅ  گٔیہِ  یٔہے  کہ  تِہندِ  خٲطرٕ  چھُ  آئندٕہ  تہِ  یُتھُے  انقلاب  یِوُن۔  چنانچہ  حضرت  عمرؓ  تِمو  کٔڈۍ  تِم  پننِس  خلافتس  اندر  سٲری  یہوٗد  کٔڑِکھ  جزیرۂ  عربہٕ  أندرٕہ۔)  اے  مسلمانو!  تۅہیہِ  اوس  نہٕ  گمان  یِمن  یہوٗدیٚن  ہُنٛد  سامانہٕ  تہٕ  شوکت  وُچھِتھ  کہ  تِم  کیا  نیٚرن  سِیٚدِ  سِیوٚد،  تِمن  یہوٗدیٚن  تہِ  اوس  پننہِ  جایہِ  گمان  کہ  تِہنٛد  قَلاے  بچاوِ  تِمن  خداے  سٕندِ  انتقامہٕ  نِشہِ  یعنی  تِمن  تہِ  اوس  پننیٚن  قَلایَن  ہٕنزِ  مضبوطی  تہٕ  محکمی  پٮ۪ٹھ  بَڈٕ  ناز،  پَس  پیوٚو  وٲتِتھ  تِمن  خداے  سُنٛد  عذاب  تِژِھہ  جایہِ  کِنۍ  ییٚمیُک  نہٕ  تِمن  وہم  و  گمان  تہِ  اوس  نہٕ۔  (تَمہِ  اندرٕہ  چھُ  مراد  کہ  مسلمانن  ہٕندِ  اَتھہٕ  آے  تِم  کڑنہٕ  تہٕ  جلاوطن  کرنہٕ  یِمن  مسلمانن  ہٕنزِ  بے  سر  و  سامٲنی  کُن  نظر  کٔرِتھ  تہٕ  یہوٗدیٚن  ہٕندِس  با  سِلاح  و  سامان  آسنس  کُن  نظر  کٔرِتھ  اوسنہٕ  کٲنسہِ  ہٕندِس  وہم  و  گمانس  منٛز  یِوان  کہ  تِم  کیا  سپدن  یِمن  پٮ۪ٹھ  غٲلب۔)  بیٚیہِ  تروو  اللہ  تعالیٰ  ہَن  یہوٗدیٚن  ہٕندیٚن  دِلن  اندر  مسلمانن  ہُنٛد  رُعب۔  (تَمی  رُعبہٕ  سببہٕ  کوٚر  تِمو  پانے  نیرنُک  اِرادٕہ۔)  چنانچہ  تِہنز  حالت  سپٕز  تَمٕہ  قٕسمہٕ  کہِ  پنٕنۍ  گھرٕ  ٲسۍ  لوران  پانے  پننیٚو  اَتھو  بیٚیہِ  مسلمانن  ہٕندیو  اَتھو  سٍتۍ۔  (فِی  الحقیقت  ٲسۍ  لوٗران  تہٕ  منہدِم  کران  مسلمانے  تِہِند  گھرٕ مگر  مسلمانن  ہُند  لوٗرُن  آو  تِمنٕے  کُن  منسوب  کرنہٕ،  کیازِ  اصل  پٲٹھۍ  بنینا  تِمٔے  امیُک  سبب  عہد  شِکنی  کرنَس  سٍتۍ۔)  پَس  رٔٹِو  عبرت  توٚہۍ  یہِ  حال  وُچھِتھ  اے  عقلہِ  والیو۔  (وُچھِو  شرک،  کفر  تہٕ  بد  عہدی  کرنُک  انجام  کِیُتھ  چھُ  آسان۔  یِم  خداے  سٕنز  تہٕ  تٔہندِس  پیغمبر  سٕنز  مخالفت  چھِ  کران  تِمن  چھُ  اللہ  تعالیٰ  بعض  اوقات  دنیاہس  منٛز  تہِ  کِرٛیوٗٹھ  سزا  دِوان۔)

Tahir:
  سُے  چُھ  ییٚمۍ  تِم  کٲفر  اہلِ  کتاب  (یعنی  بنو  نضیر)  گۅڈنِچہِ  جلاوطنی  منٛز  گرَو  نِشہِ  (سۅمبرٲوِتھ  مدینہٕ  پیٚٹھہٕ  شام  کُن)  کٔڑِتھ  ژٕھنۍ۔تۅہیہِ  اوسُو  نہٕ  یہِ  گمانہٕ  (تہِ)  زِ  تِم  نیرن  تہٕ  تِمن  اوس  یہِ  گمانہٕ  زِ  تِہِندۍ  مضبوط  قلعہ  بچاون  تِمن  اللہ  تعالیٰ  ہس  (سٕنزِ  تھپہِ)  نِشہِ  پتہٕ  رٔٹۍ  تِم  اللہ  تعالیٰ  ہن  (یعنی  اللہ  تعالیٰ  سٕندۍ  عذابن)  تپٲرۍ  یپٲرۍ  تِم  گمان  (تہِ)  ہیٚکہن  نہٕ  کٔرِتھ  تہٕ  تٔمۍ  (اللہ  تعالیٰ  ہن)  تۯوو  تِہِندیٚن  دِلن  منٛز  بیم  تہٕ  دبدبہٕ  تِم  ٲسۍ  پننیٚن  گرَن  پننیٚو  اَتھَو  تہٕ  اہلِ  ایمانن  ہٕندیٚو  اَتھو  وٲران  کران۔  لہٰذا  اے  أچھ  گاش  تھاون  والیٚو!  (اَمہِ  نِشہِ)  کٔرِو  عبرت  حٲصل۔

Transliteration:
  Huwa alla<u>th</u>ee akhraja alla<u>th</u>eena kafaroo min ahli alkit<u>a</u>bi min diy<u>a</u>rihim liawwali al<u>h</u>ashri m<u>a</u> <i><u>th</u></i>anantum an yakhrujoo wa<i><u>th</u></i>annoo annahum m<u>a</u>niAAatuhum <u>h</u>u<u>s</u>oonuhum mina All<u>a</u>hi faat<u>a</u>humu All<u>a</u>hu min <u>h</u>aythu lam ya<u>h</u>tasiboo waqa<u>th</u>afa fee quloobihimu a<b>l</b>rruAAba yukhriboona buyootahum biaydeehim waaydee almumineena fa<b>i</b>AAtabiroo y<u>a</u> olee alab<u>sa</u>r<b>i</b>


Athar:
  اگر  خُداین  تِٕہندِس  حقس  منٛز  جِلا  وطنی  آسہِ  ہے  نہٕ  لیٛچھمٕژ،  تیٚلہِ  دِیہِ  ہے  سُہ  تِمن  دُنیا  سٕے  منٛز  عذاب،  ﴿دُنیا  کہ  عذاب  نِشہِ  چُھ  مُراد  تِہُند  نام  و  نشان  مِٹاوُن۔  اگر  تِم  صلح  کٔرِتھ  پنٕنۍ  زُو  بچاونہٕ  بجاے  لڑہَن  تیٚلہِ  مِٹہِ  ہے  تِہُند  نام  و  نشان﴾  تہٕ  ٲخرتس  منٛز  گوٚو  تِہندِ  خٲطرٕ  جہنمُک  عذاب  ٲسِتھٕے۔  

Mirwaiz:
  ہرگاہ  نے  اللہ  تعالیٰ  ہن  تِہندِ  حقہٕ  جِلاوطنی  ہُنٛد  حکم  لیوکھمُت  آسِہے  نَتہٕ  دِیہِ  ہے  تِمن  تہِ  دنیاسٕے  اندر  سزا،  قتل  کرنہٕ  سٍتۍ  یِتھہٕ  پٲٹھۍ  تِمن  پتہٕ  بنی  قریظن  سٍتۍ  معاملہٕ  کرنہٕ  آو،  ہرگاہ  تِمن  دنیاہس  اندر  عذابِ  قتل  نِشہِ  بچاے  تہِ  مگر  تِہندِ  خٲطرٕ  چھُ  ٲخرتس  اندر  نارُک  عذاب  تیار۔

Tahir:
  تہٕ  اگر  اللہ  تعالیٰ  ہن  تِہِندِس  حقس  منٛز  جلا  وطنی  آسِہے  نہٕ  لیٚکھِتھ  تھٲومٕژ  تیٚلہِ  دِیہِ  ہے  سُہ  تِمن  دنیاہس  منٛز  (مزید  سخت)  عذاب،  تہٕ  تِہِندِ  خٲطرٕ  چُھ  ٲخرتس  منٛز  (تہِ)  جہنمُک  عذاب۔

Transliteration:
  Walawl<u>a</u> an kataba All<u>a</u>hu AAalayhimu aljal<u>a</u>a laAAa<u>thth</u>abahum fee a<b>l</b>dduny<u>a</u> walahum fee al<u>a</u>khirati AAa<u>tha</u>bu a<b>l</b>nn<u>a</u>r<b>i</b>


Athar:
  یہِ  سُورُے  کینٛہہ  سپُد  امہِ  موجوٗب  زِ  تِمو  کوٚر  خُدایس  تہٕ  تٔمۍ  سٕندِس  رسول  صلی  اللہ  علیہ و سلمس  سٍتۍ  مقابلہٕ،  تہٕ  یُس  اکھاہ  خُدایس  سٍتۍ  مقابلہٕ  کرِ،  اللہ  تعالیٰ  چُھ  تس  سزا  دِنس  منٛز  واریاہ  سخت۔

Mirwaiz:
  یہِ  سزا  دنیاہس  اندر  جلاوطنی  ہُنٛد  تہٕ  ٲخرتَس  اندر  عذابِ  نارُک  چھُ  تِمن  اَمہِ  مۅکھہٕ  کہ  تِمو  کیا  کٔر  مخالفت  خداے  سٕنز  بیٚیہِ  تٔہندِس  پیغمبر  سٕنز،  یُس  شخص  خداے  سٕنز  مخالفت  کران  چھُ  سۅ  گٔیہِ  نبی  کریمؐ  سٕنز  مخالفت  کرٕنۍ۔  پَس  اللہ  تعالیٰ  چھُ  سخت  سزا  دِوُن۔  (یہِ  مخالفت  تہٕ  جرم  یہوٗدیٚن  ہُنٛد  اوس  دۅیہِ  قٕسمہٕ،  اَکھ  نقضِ  عہد  سٍتۍ  ییٚمیُک  سزا  آکھ  دِنہٕ  جلاوطنی  سٍتۍ،  بیاکھ  جرم  اوس  ایمان  نَہ  اَنُن،  تمیُک  سزا  چھُکھ  نارِ  جہنمُک  عذاب۔  اَمہِ  پتہٕ  چھُ  اللہ  تعالیٰ  فرماوان  یہوٗدیٚن  ہٕندِ  اَکہِ  طعنُک  جواب  یُس  تِمو  کُلۍ  ژَٹنُک  تہٕ  زالنُک  دِژوو  کہ  کیا  یہِ  گوٚو  نا  فساد  تہٕ  تبٲہی  تُلٕنۍ۔  بیٚیہِ  کریوو  بعض  مسلمانو  کُلۍ  ژَٹنہٕ  نِشہِ  ہِراسے  یہِ  خیال  کٔرِتھ  کہ  یِم  کُلۍ  سپدَن  تہٕ  واتن  مسلمان  نٕے  نِشہِ۔  لہٰذا  کیازِ  واتناوو  پٲنۍ  پانس  نقصان،  بعضیو  کَریو  خیال  کہ  اَمہِ  سٍتۍ  واتہِ  یہوٗدیٚن  تکلیف  تہٕ  رنج،  لہٰذا  گژھن  یِم  کُلۍ  ضرور  ژَٹٕنۍ،  اللہ  تعالیٰ  ہَن  کوٚر  دۅشوٕنۍ  جماعتن  ہٕنزِ  کامہِ  تٲیید۔  چنانچہ  فرمووُن)

Tahir:
  یہِ  سپُد  اَمہِ  وجہ  کِنۍ  زِ  تِمَو  کۆر  اللہ  تعالیٰ  ہس  تہٕ  رسولس  (صلی  اللہ  علیہ  وسلم)  سٍتۍ  شدید  عداوت  (تِہُنٛد  سرغنہٕ  کعب  بن  اشرف  اوس  بدنامِ  زمانہٕ  گستاخِ  رسول)،  تہٕ  یُس  شخص  اللہ  تعالیٰ  (تہٕ  رسول  صلی  اللہ  علیہ  وسلم)  سٕنٛزمخالفت  کران  چُھ  تیٚلہِ  چُھ  بے  شک  اللہ  تعالیٰ  سخت  عذاب  دِنہٕ  وول۔

Transliteration:
  <u>Tha</u>lika biannahum sh<u>a</u>qqoo All<u>a</u>ha warasoolahu waman yush<u>a</u>qqi All<u>a</u>ha fainna All<u>a</u>ha shadeedu alAAiq<u>a</u>b<b>i</b>


Athar:
  تۅہیہِ  لُکو  یِم  کٔھزٕر  کُلۍ  ژٔٹِو،  یا  یِمن  پننیٚن  گۅڈن  پٮ۪ٹھ  کھڑا  دِیتُو  روزنہٕ،  یہِ  سورُے  اوس  اللہ  تعالیٰ  سٕندی  اِذنہٕ  سٍتۍ۔  ﴿یہِ  اِشارہ  چُھ  تتھ  معاملس  کُن  زِ  بنی  نضیرس  دٔچِھنۍ  کھووٕرۍ  یِم  نخلستان  ٲسۍ،  تِہِندۍ  واریاہ  کُلۍ  ژٔٹۍ  مسلمانو  مُحاصرٕکِس  آغازس  منٛز  نَتہٕ  زٲلِکھ  تاکہ  مُحاصرٕہ  ہیٚکہِ  آسٲنی  سان  کرنہٕ  یِتھ،  تہٕ  یِم  کُلۍ  فوجی  نقل  و  حرکتس  منٛز  ٹٔھرۍ  ٲسۍ  تِم  تھٲوِکھ  کھڑا  ہٕے۔  اتھ  پٮ۪ٹھ  تُل  مدینہ  کیو  مُنافقو  تہٕ  یہوٗدیو  شور  زِ  محمدؐ  ہَے  فساد  فی  الارض  نِشہِ  ٹھاکھ  چِھ  کران،  مگر  وُچِھتَو  یہِ،  سرسبز  پھل  دار  کُلۍ  چِھ  ژَٹنہٕ  یِوان،  اگر  نہٕ  یہِ  فساد  فی  الارض  چُھ  تیٚلہِ  کیا  چُھ۔  اتھ  پٮ۪ٹھ  چُھ  اللہ  تعالیٰ  یہِ  حُکم  نٲزِل  فرماوان  زِ  تۅہیہِ  لُکو  یِم  کُلۍ  ژٔٹِو  تہٕ  یِمن  کھڑا  دِیتُو  روزنہٕ،  یِمو  منٛزٕ  چَھنہٕ  کانٛہہ  کٲم  ناجٲیز،  بلکہ  چُھ  دۅشوٕنۍ  اللہ  تعالیٰ  سُند  اِذن  حٲصل  تہٕ  خُداین  اوس  یہِ  حُکم  امہِ  موجوب  دِیتمُت﴾  تاکہ  فٲسِقن  کرِ  ذلیل  و  خوار۔  ﴿یعنی  اللہ  تعالیٰ  سُند  ارادٕہ  اوس  یِتہِ  زِ  یِم  کُلۍ  ژٹنہٕ  سٍتۍ  تہِ  سپدِ  تِمن  ذِلّت  تہٕ  رُسوٲئی،  تہٕ  نَہ  ژٹنہٕ  سٍتۍ  تہِ۔  ژٹنس  منٛز  اوس  تِہندِ  ذلّتُک  تہٕ  رُسوٲئی  ہُند  پہلو  یہِ  زِ  یِم  باغ  تِمو  پننیو  اَتھو  ٲسۍ  لگٲوِمٕتۍ  تہٕ  یِمن  باغن  ہٕندۍ  تِم  واریاہ  زیٹھہِ  کالہٕ  پیٹھہٕ  مٲلک  ٲسۍ،  تِہِندۍ  تِم  کُلۍ  ٲسۍ  تِہنزن  أچھن  برونٛہہ  کنہِ  ژٹنہٕ  یِوان  تہٕ  تِم  ہیٚکہن  نہٕ  ژَٹن  والیٚن  کُنہِ  پٲٹھۍ  تہِ  رُکٲوِتھ۔  روٗد  وۅنۍ  کُلیٚن  ہٕندِس  نہ  ژَٹنس  منٛز  ذِلّتُک  پہلو،  سُہ  اوس  یہِ  زِ  ییٚلہِ  تِم  مدینہٕ  منٛزٕ  درٛاے،  تِہنزٕ  أچھ  آسہٕ  یہِ  وُچھان  زِ  یِم  سرسبز  باغ  تِہنز  ملکیت  ٲسۍ  تِم  چِھ  اَز  مُسلمانن  ہٕندِس  قبضس  منٛز  گژھان۔  اگر  تِمن  پِلہِ  ہے  تِم  کرہن  تِمن  باغن  پوٗرٕ  پٲٹھۍ  وُجارٕ  تہٕ  پتہٕ  نیرہَن،  اکھ  کُل  تہِ  تھاوہن  نہٕ  سیوٚد  مُسلمانن  خٲطرٕ  پَتھ  کُن۔  مگر  بے  بسی  سان  ترٛوُوکھ  سورُے  کینٛہہ  تِتھے  پٲٹھۍ  تہٕ  درٛاے  حسرت  سان۔﴾  ﴿وۅنۍ  چھےٚ  تِمن  جائدادن  ہٕنٛز  تہٕ  اِملاکٕچ  ذکر  سپدان  یِم  بنی  نضیرٕکۍ  مِلکیت  ٲسۍ  تہٕ  تِہندِ  جلا  وطنی  پتہٕ  آے  اسلٲمی  حکومت  کِس  قبضس  منٛز۔  یِمن  متعلق  چُھ  خُداین  ییٚتہِ  پٮ۪ٹھہٕ  آیت  10  ہس  تام  فرموومُت  زِ  یُہُند  انتظام  کِتھہٕ  پٲٹھۍ  گژِھہ  کرنہٕ  یُن۔﴾

Mirwaiz:
  اے  مسلمانو!  یُس  کٔھزٕر  کُلَہ  تۅہیہِ  ژٔٹِتھ  ترووَن  یا  زولوَن  یا  تھووَن  پننیٚن  موٗلن  پٮ۪ٹھ  اِستادے  یعنی  ژٔٹِتھ  ترووَن  نہٕ  کینٛہہ،  دۅشوے  چیز  کٔرِو  تۅہیہِ  اللہ  تعالیٰ  سٕندی  حکمہٕ  تہٕ  رضامندی  مُوافق  یُتھ  مسلمانن  اللہ  تعالیٰ  عزت  تہٕ  آبرو  دِیہِ،  بیٚیہِ  یُتھ  ذلیل  و  خوار  کرِ  کٲفرن۔

Tahir:
  (اے  مومنو!  یہود  بنو  نضیر  کِس  گھیراوس  دوران)  یِم  کٔھزٕر  کُلۍ  تۅہیہِ  ژٔٹۍوٕ  یا  تۯٲوۍووکھ  تۅہیہِ  تِم  یَلہٕ  تِہِندیٚن  موٗلن  پیٚٹھ  کھڑا  تھٲوِتھ  (یعنی  تِم  ژٔٹۍووکھ  نہٕ)  یہِ  اوس  (سورُے)  اللہ  تعالیٰ  سٕندی  حکمہٕ  سٍتۍ  تہٕ  اَمہِ  موجوب  زِ  سُہ  کرِ  نافرمانن  ذلیل  تہٕ  رسوا۔

Transliteration:
  M<u>a</u> qa<u>t</u>aAAtum min leenatin aw taraktumooh<u>a</u> q<u>a</u>imatan AAal<u>a</u> o<u>s</u>oolih<u>a</u> fabii<u>th</u>ni All<u>a</u>hi waliyukhziya alf<u>a</u>siqeen<b>a</b>


Athar:
  تہٕ  یِم  مال  اللہ  تعالیٰ  ہن  تِہندِ  قبضہٕ  منٛزٕ  کٔڑِتھ  پننِس  رسول  صلی  اللہ  علیہ و سلمس  کُن  پھِرۍ،  ﴿یِمو  لفظو  سٍتۍ  چُھ  پٲنۍ  پانے  یہِ  معنی  نیران  زِ  یہِ  زمین  تہٕ  تِم  سٲری  چیز  یِم  ییٚتہِ  چِھ،  چِھنہٕ  دراصل  تِمن  لُکن  ہُند  حق  یِم  اللہ  تعالیٰ  سٕندۍ  بٲغی  چِھ۔  امہِ  موجوب  یِم  تہِ  مال  أکِس  جٲیز  تہٕ  برحق  جنگ  کِس  نتیجس  منٛز  کُفّارن  ہٕندِ  قبضہٕ  پٮ۪ٹھہٕ  نیرِتھ  اہلِ  ایمانن  ہٕندِس  قبضس  منٛز  یِن،  تِہٕنز  حقیقی  حیثیت  چھےٚ  یہِ  زِ  تِہِندۍ  مٲلِکن  چِھ  تِم  پننیو  خیانت  کرن  والیو  تہٕ  غدار  مُلٲزِمَو  ہٕندِ  قبضہٕ  نِشہِ  کٔڑِتھ  پننیٚن  فرماں  بردار  مُلٲزِمن  کُن  پِھرِمٕتۍ۔  اَمی  موجوب  چِھ  یِم  اِملاک  اسلٲمی  قانون  کِس  اصطلاحس  منٛز  فَے  یعنی  واپس  پِھرنہٕ  آمٕتۍ  مال،   قرار  دِنہٕ  آمٕتۍ۔﴾  تِم  چِھنہٕ  تِتھۍ  مال  یِمن  پٮ۪ٹھ  تۅہیہِ  پنٕنۍ  گُرۍ  تہٕ  اوٗنٹ  دَو  نٲوِمٕتۍ  آسن،  بلکہ  یَس  پٮ۪ٹھ  اللہ  تعالیٰ  پننیٚن  رسولن  ہُند  تسلّط  یژھان  چُھ  تس  پیٹھ  چُھ  فرماوان،  تہٕ  اللہ  تعالیٰ  چُھ  پرٛتھ  چیزس  پٮ۪ٹھ  قدرت  تھاوان۔  ﴿یعنی  یِمن  مالَن  ہُند  مُسلمانن  ہٕندِس  قبضس  منٛز  یُن  چُھنہٕ  سیدِ  سیوٚد  لڑن  والہِ  فوج چہِ  نَرِ  ہٕندِ  زورُک  نتیجہ،  بلکہ  چُھ  یہِ  تمہِ  مجموعی  قُوّتُک  نتیجہ  یۅسہٕ  خُداین  پننِس  رسول  صلی  اللہ  علیہ و سلمس  تہٕ  اُمّتس  تہٕ  تِہندِس  قٲیِم  کرنہٕ  آمتِس  نظامس  چھےٚ  عطا  کٔرمٕژ۔  امہِ  موجوب  چِھ  یِم  مال،  مالِ  غنیمت  نِشہِ  بالکل  مختلف  حیثیت  تھاوان  تہٕ  لڑن  والہِ  فوجُک  چُھنہٕ  یہِ  حق  زِ  مالِ  غنیمتٕکۍ  پٲٹھۍ  یِیہِ  یِتہِ  تَتھ  فوجس  منٛز  بٲگراونہٕ۔  یِتھہٕ  پٲٹھۍ  چُھ  شریعتس  منٛز  غنیمتُک  تہٕ  فَے  ہُک  حکم  بیوٚن  بیوٚن  کرنہٕ  آمُت۔  غنیمت  چِھ  تِم  اموالِ  منقولہ  یِم  جنگی  کاروٲین  دوران  دشمن  سٕندیو  لشکرَو  نِشہِ  حٲصل  گژَھن۔  یِمو  ورٲے  چِہ  دشمنِ  ملک  سٕندۍ  زمین،  مکانہٕ  تہٕ  باقی  اموالِ  منقولہٕ  و  غیر  منقولہٕ  غنیمت  کہ  تعریفہٕ  نِشہِ  خٲرج  تہٕ  یِم  چِھ  فَے  ہَس  منٛز  شٲمِل۔﴾

Mirwaiz:
  بیٚیہِ  یُس  تِمن  یہوٗدیٚن  ہُنٛد  مالَہ  اللہ  تعالیٰ  ہن  مالِ  غنیمت  بنٲوِتھ  واتنوو  پننِس  پیغمبرس  نِشہِ،  تتھ  منٛز  پیٚیہِ  نہٕ  تۅہیہِ  کانٛہہ  مشقتَہ  تُلٕنۍ،  نَہ  پیٚیہِ  تۅہیہِ  تَمہِ  خٲطرٕ  گُرۍ  تہٕ  ووٗنٹ  دورٕ  ناوٕنۍ  یعنی  نہ  پیوٚو  تۅہیہِ  سفر  کرُن  کیازِ  مدینہ  شریف  پٮ۪ٹھہٕ  ٲس  سۅ  جاے  زٕے  میٖل  دوٗر،  نَہ  پیوٚو  تۅہیہِ  جنگ  کرُن۔  لہٰذا  چھُنہٕ  تتھ  اندر  تُہُند  کانٛہہ  حق۔  لیکن  خداے  سُنٛد  عادت  چھُ  کہ  سُہ  چھُ  پننیٚن  پیغمبرن  خاص  غلبہ  دِوان  پننیو  دشمنو  اندرٕہ  یِمن  پٮ۪ٹھ  یژھان  چھُ  (یعنی  محض  رعبہٕ  سٍتۍ  غلبہٕ  دِوان  یَتھ  منٛز  نہٕ  کٲنسہِ  کانٛہہ  مشقتَہ  واتان  چھِ،  چنانچہ  تِمو  پیغمبرو  أندرٕہ  دیُتُن  غلبہ  حضرت  محمد  مصطفےؐ  ہَس،  واتنووُن  تِمن  نِشہِ  یِمن  یہوٗدیٚن  ہُنٛد  مال،  لہٰذا  چھُنہٕ  اَتھ  مالس  اندر  تۅہیہِ  کانٛہہ  حق  بلکہ  چھُ  اَتھ  پٮ۪ٹھ  مٲلکانہ  تصرف  کرنُک  تِمنٕے  پوٗرٕ  اختیار۔)  اللہ  تعالیٰ  ہَس  چھےٚ  پرٛتھ  چیزس  پٮ۪ٹھ  پوٗرٕ  قدرت۔  (یِتھہٕ  پٲٹھۍ  بنی  نضیرن  ہٕندِ  مالُک  حکم  بیان  آو  کرنہٕ  یِتھے  پٲٹھۍ  چھُ  حکم  کہ)

Tahir:
  تہٕ  یُس  (فَے  مال)  اللہ  تعالیٰ  ہن  تِمَو  نِشہِ  (کٔڑِتھ)  پننِس  رسولس  (صلی  اللہ  علیہ  وسلم)  کُن  واپس  اۆن،  تہٕ  تۅہیہِ  نَہ  ٲسۍوٕ  تِمن  (حٲصل  کرنس)  پیٚٹھ  گُرۍ  دورنٲوِمٕتۍتہٕ  نَہ  اوٗنٹ،  آ!  اللہ  تعالیٰ  چُھ  پننیٚن  رسولن  غلبہٕ  تہٕ  تسلط  عطا  کران  یس  پیٚٹھ  یژھان  چُھکھ  تس  پیٚٹھ،  تہٕ  اللہ  تعالیٰ  چُھ  پۯتھ  چیزس  پیٚٹھ  سیٚٹھاہ  قدرت  تھاون  وول۔

Transliteration:
  Wam<u>a</u> af<u>a</u>a All<u>a</u>hu AAal<u>a</u> rasoolihi minhum fam<u>a</u> awjaftum AAalayhi min khaylin wal<u>a</u> rik<u>a</u>bin wal<u>a</u>kinna All<u>a</u>ha yusalli<u>t</u>u rusulahu AAal<u>a</u> man yash<u>a</u>o wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  یِکینٛژھاہ  تہِ  اللہ  تعالیٰ  بٔستِیَن  ہٕندیو  لُکو  نِشہِ  پننِس  رسول  اللہ  صلی  اللہ  علیہ و سلمس  کُن  پِھرِ،  سُہ  چھُ  اللہ  تعالیٰ  تہٕ  رسول  صلی  اللہ  علیہ و سلمس  تہٕ  رشتہٕ  دارن  خٲطرٕ،  ﴿رشتہٕ  دارَو  نِشہِ  چُھ  مُراد  رسول  اللہ  صلی  اللہ  علیہ و سلمن  ہٕندۍ  رشتہٕ  دار،  یعنی  بنی  ہاشم  تہٕ  بنی  المُطلِب،  یہِ  حصّہٕ  اوس  اَمہِ  موجوب  آمُت  مقرر  کرنہٕ  زِ  رسول  اللہؐ  کرہن  پننہِ  ذاتٕکۍ  تہٕ  پننہِ  اہلِ  و  عیالِکۍ  حقوق  ادا  کرنس  سٍتۍ  سٍتۍ  پننیٚن  تِمن  رشتہٕ  دارن  ہٕندۍ  حقوق  تہِ  ادا،  یِم  تِہندِ  مدتٕکۍ  محتاج  آسٕہَن،  یا  یِمن  حضورؐ  مدد  کرنٕچ  ضرورت  کرہَن  محسوس۔  حضور  صلی  اللہ  علیہ و سلمن  ہٕندِ  وفات  پتہٕ  روٗد  نہٕ  یہِ  اکہِ  الگ  تہٕ  مُستقل  حیثیتہٕ  پَتھ  کُن،  بلکہ  سپٕدۍ  مُسلمانن  ہٕندٮ۪ن  باقی  مِسکینن،  یتیمن  تہٕ  مُسافرن  سٍتۍ  سٍتۍ  بنی  ہاشم  تہٕ  بنی  المطلب  کیٚن  محتاج  لُکن  ہٕندۍ  حقوق  تہِ  بیت  المال  کہ  ذِمّہ  عٲید۔  البتہٕ  آو  اَتھ  بِناہَس  پٮ۪ٹھ  یُہُند  حق  دوٚیِمیٚن  پٮ۪ٹھ  فٲیق  سمجھنہٕ  تِکیازِ  زکٲژ  منٛز  چُھنہٕ  یِمن  حصّہٕ۔﴾  تہٕ  یتیمن  تہٕ  مسکینن  تہٕ  مسافرن  خٲطرٕ،  تاکہ  سُہ  روزِ  نہٕ  تُہٕندٮ۪ن  مالدارنٕے  یوت  منٛز  گردش  کران۔  ﴿یہِ  چُھ  قرآنِ  مجیدکیو  اہم  اصولی  ہدایتو  منٛزٕ  یَتھ  اسلامی  مُعاشرٕچ  تہٕ  حکومت  چہِ  معٲشی  پالیسی  ہُند  یہِ  بُنیٲدی  قٲعدہ  چُھ  بیان  کرنہٕ  آمُت  زِ  دولتٕچ  گردش  گژِھہ  پوٗرٕ  مُعاشرس  منٛز  عام  سپدٕنۍ،  یہِ  گژِھہ  نہٕ  سپدُن  زِ  مال  روزِ  صرف  مالدارنٕے  یوت  منٛز  نَژان،  امیر  بَنہِ  دۅہ  کھۅتہٕ  دۅہ  امیر  تہٕ  غریب  روزن  دۅہ  کھۅتہٕ  دۅہ  غریب  تر  سپدان۔﴾  یِکینٛژھاہ  رسولؐ  تۅہیہِ  دِیَو  تہِ  رٔٹِو،  تہٕ  ییٚمہِ  چیزٕ  نِشہِ  سُہ  تۅہیہِ  رُکاوِ  تَمہِ  نِشہِ  رُکِو۔  خُدایس  کھوٚژِو،  اللہ  تعالیٰ  چُھ  سخت  سزا  دِنہٕ  وول۔  ﴿اگرچہِ  یہِ  ارشاد  بنی  نضیر  کِس  مال  کِس  بٲگراونس  متعلق  نٲزِل  سپُدمُت  اوس  مگر  حُکمٕکۍ  الفاظ  چِھ  عام،  لہٰذا  چُھ  امِیُک  مَنشہِ  یہِ  زِ  سارِنٕے  معاملاتن  منٛز  کٔرِن  مُسلمان  حضور  صلی  اللہ  علیہ و سلمن  ہٕنز  اطاعت۔  اَتھ  مَنشس  چھےٚ  یہِ  کتھ  وارَے  زیادٕہ  واضح  کران  زِ   یِکینژھاہ  رسول  تۅہیہِ  دِیَو   اَتھ  مقابلہٕ  چِھنہٕ  یِم  الفاظ  فرماونہٕ  آمٕتۍ  زِ   یِکینژھاہ  دِیَو  نہٕ   بلکہِ  چُھ  فرماونہٕ  آمُت  زِ   ییٚمہِ  چیزٕ  نِشہِ  سُہ  تۅہیہِ  رُکاوِ  یا  ٹھاکھ  کرِ  تمہِ  نِشہِ  رُکِو۔﴾

Mirwaiz:
  یُس  مال  اللہ  تعالیٰ  ہن  بَطریق  مالِ  غنیمت  واتنوو  پننِس  پیغمبرس  نِشہِ،  (یِتھے  پٲٹھۍ  یعنی  محنت  و  جنگ  کرنہٕ  ورٲے  کٲفرن  ہٕنزو  بیٚیَو  بستیَو  منٛزٕ  مثلاً  باغِ  فَدک  وغیرٕہ۔)  تَتھ  منٛز  چھُنہٕ  تۅہیہِ  کانٛہہ  استحقاق  مٲلِک  بننُک  بلکہ  چھُ  سُہ  حق  رسولِ  کریم  سُنٛد،  اللہ  تعالیٰ  ہن  چھُ  تِمن  تتھ  پٮ۪ٹھ  مٲلکانہٕ  تصرف  کرنُک  حق  دیُتمُت،  یَس  خۅش  کریٚکھ  تَس  ہیٚکن  عطا  کٔرِتھ،  بیٚیہِ  چھُ  تتھ  اندر  تِہندیٚن  اہلِ  قرابتن،  رشتہٕ  دارن  ہُنٛد  حق،  بیٚیہِ  یتیمن  مسکینن  تہٕ  مسافرن  ہُنٛد  حق۔  (یعنی  یِم  سٲری  چھِ  اَمہِ  مالٕکۍ  مصارف،  ہرگاہ  نبی  کریمؐ  مناسب  زانن۔  یہِ  حکم  آو  ییٚمہِ  مۅکھہٕ  کرنہٕ  کہ  یُتھنہٕ  سُہ  مالِ  غنیمت  واتہِ  تُہندیٚن  مالدارن  ہٕندِس  قبضس  منٛز  فقیر  تہٕ  مسکین  سپدن  محروم۔  یِتھہٕ  پٲٹھۍ  جٲہلیت  کِس  زمانس  منٛز  سپدان  اوس  کہ  مالِ  غنیمت  وغیرٕہ  محاصلِ  جنگ  ٲسۍ  کھیٚوان  اقتدارٕ  وٲلۍ  لوٗکھٕے،  فقیر  تہٕ  مسکین  لوٗکھ  ٲسۍ  محروم  سپدان۔  امی  مۅکھہٕ  تھوو  اللہ  تعالیٰ  ہَن  اَمہِ  مالُک  خرچ  کرُن  نبی  کریمؐ  سٕنزِ  رایہِ  پٮ۪ٹھ۔  تَمہِ  علاوٕہ  کٔرۍ  اللہ  تعالیٰ  ہَن  تمِکۍ  مصارف  بیان،  گویا  فرمووُن  کہ  باوجودِ  اِیں کہ  تۅہیہِ  چھےٚ  اَتھ  اندر  مٲلکانہٕ  حیثیت  مگر  تۅتہِ  گژِھہ  محتاجن  تہٕ  مصالحِ  عامن  ہٕندیٚن  مواقعن  ہُنٛد  خاص  خیال  تھٲوِتھ  تِمن  پٮ۪ٹھ  تہِ  صَرف  کرُن۔  اے  مسلمانو!  ییٚلہِ  تۅہیہِ  معلوم  سپُد  کہ  نبی  کریمؐ  سٕنزِ  رایہِ  پٮ۪ٹھ  تھاونس  منٛز  چھےٚ  حکمت،  لہٰذا)  یہِ  کینٛژھا  دِنَو  تہٕ  عطا  کَرنو  تۅہیہِ  رسولِ  کریمؐ،  تہِ  رٔٹِو  بیٚیہِ  ییٚمہِ  چیزٕ  کہ  رٹنہٕ  نِشہِ  تِم  تۅہیہِ  پتھ  رٹن  تَمہِ  نِشہِ  ٲسِو  روزان  پتھ۔  (یۅہے  حکم  زٲنِو  افعال  و  احکامن  منٛز  تہِ،  لفظ  مَا  عام  آسنہٕ  مۅکھہٕ۔)  بیٚیہِ  کھوٚژِو  اللہ  تعالیٰ  ہَس،  بے  شک  اللہ  تعالیٰ  چھُ  مخالفت  کرنس  پٮ۪ٹھ  سخت  عذاب  کرٕوُن  تہٕ  سزا  دِوُن۔

Tahir:
  یِم  (فَے  مال)  اللہ  تعالیٰ  ہن  (قُرَیظہ،  نَضِیر،  فِدَک،  خَیبر،  عُرَینہ  سان  باقی  جنگ  کرنہٕ  رۆس  فتح  گٔمژَو)  بستِیَو  نِشہِ  (کٔڑِتھ)  پننِس  رسولس  (صلی  اللہ  علیہ  وسلم)  پیٚٹھ  واپس  چِھ  أنۍ  مٕتۍ  تِم  چِھ  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  خٲطرٕبیٚیہِ  (رسول  صلی  اللہ  علیہ  وسلمن  ہٕندیٚن)  قرابت  دارن  (یعنی  بنو  ہاشم  تہٕ  بنو  عبد  المطّلبس)  خٲطرٕ  بیٚیہِ  چِھ  (معاشرٕکیٚن  عام)  یتیمن  تہٕ  محتاجن  تہٕ  مسافرن  خٲطرٕ  (یہِ  بٲگراونُک  نظام  چُھ  اَمہِ  موجوب)  تاکہ  (سورُے  مال)  روزِ  نہٕ  (صرف)  تُہٕندیٚن  مالدارنٕے  درمیان  گردش  کران  (بلکہ  گژِھہ  معاشرٕکیٚن  تمام  طبقن  منٛز  گردش  کرُن)  تہٕ  یِکینژھاہ  رسول  (صلی  اللہ  علیہ  وسلم)  تۅہیہِ  عطا  کرنو  تۆہۍ  ٲسِو  سُہ  رٹان  تہٕ  ییٚمہِ  نِشہِ  ٹھاکھ  کرنو  تیٚلہِ  ٲسِو  (تَمہِ  نِشہِ)  پتھ  روزان،  بیٚیہِ  روٗزِو  اللہ  تعالیٰ  ہس  کھوژان  (یعنی  رسول  صلی  اللہ  علیہ  وسلمن  ہٕندِس  بٲگراونس  تہٕ  عطا  کرنس  پیٚٹھ  مَہ  ٲسِو  ناگوٲری  سان  زبان  مٕژراوان)  بے  شک  چُھ  اللہ  تعالیٰ  سخت  عذاب  دِنہٕ  وول۔

Transliteration:
  M<u>a</u> af<u>a</u>a All<u>a</u>hu AAal<u>a</u> rasoolihi min ahli alqur<u>a</u> falill<u>a</u>hi wali<b>l</b>rrasooli wali<u>th</u>ee alqurb<u>a</u> wa<b>a</b>lyat<u>a</u>m<u>a</u> wa<b>a</b>lmas<u>a</u>keeni wa<b>i</b>bni a<b>l</b>ssabeeli kay l<u>a</u> yakoona doolatan bayna alaghniy<u>a</u>i minkum wam<u>a</u> <u>a</u>t<u>a</u>kumu a<b>l</b>rrasoolu fakhu<u>th</u>oohu wam<u>a</u> nah<u>a</u>kum AAanhu fa<b>i</b>ntahoo wa<b>i</b>ttaqoo All<u>a</u>ha inna All<u>a</u>ha shadeedu alAAiq<u>a</u>b<b>i</b>


Athar:
  ﴿امہِ  علاوٕہ  چُھ  سُہ  مال﴾  تِمن  غریب  مہاجرن  خٲطرٕ  یِم  پننیو  گھرو  تہٕ  جایدادَو  نِشہِ  کڑنہٕ  چِھ  آمٕتۍ۔  یِم  لُکھ  چِھ  اللہ  تعالیٰ  سُند  فضل  تہٕ  تٔمۍ  سٕنز  خوشنودی  یژھان،  بیٚیہِ  چھِ  اللہ  تعالی  سٕندِس  تہٕ  تٔمۍ  سٕندِس  رسول  صلی  اللہ  علیہ و سلمن  ہٕندِس  حمایتس  پٮ۪ٹھ  ہوٚل  گٔنڈِتھ  روزان۔  یِمے  چِھ  راست  باز  لُکھ۔  ﴿تہٕ  سُہ  چُھ  تِمن  لُکن  خٲطرٕ  تہِ﴾

Mirwaiz:
  اگرچہ  مالِ  غنیمتس  منٛز  چھُ  متعلق  مسکینن  ہُنٛد  حق  ٲسِتھٕے  مگر  فقیر  تہٕ  حاجت  مند  مہاجرن  ہُنٛد  حق  تہِ  چھُ  خصوصاً  تتھ  منٛز۔  یِم  مہاجر  پننیو  گھرو  تہٕ  مالَو  اندرٕ  جبراً  تہٕ  ظُلماً  کڑنہٕ  تہٕ  جُدا  کرنہٕ  آے،  کیازِ  تِم  کٔرۍ  کٲفرو  تیوٗت  تنگ  تہٕ  پریشان  کہ  تِم  سپٕدۍ  گھرٕ  بار  ترٛاونس  پٮ۪ٹھ  مجبوٗر۔  یہِ  ہجرت  کرنہٕ  سٍتۍ  چھِ  تِم  ژھانڈان  محض  خداے  سُنٛد  فضل  تہٕ  تٔہنز  رضامندی،  کُنہِ  دنیٲوی  غرضہٕ  خٲطرٕ  کٔرٕکھ  نہٕ  ہجرت۔  بیٚیہِ  چھِ  تِم  خدا  و  رسول  سٕندِس  دینس  مدد  کران،  یِمے  لوٗکھ  چھِ  پٔزۍ پٲٹھۍ  با  ایمان۔

Tahir:
  (پیٚٹھہٕ  کنہِ  وننہ  آمُت  فَے  مال)  چُھ  نادار  مہاجرن  خٲطرٕ  (تہِ)  یِم  پننیٚو  گرَو  تہٕ  پننیٚو  مالَو  (تہٕ  جائیدادو)  نِشہِ  نیٚبر  چِھ  آمٕتۍ  کڑنہٕ،  تِم  چِھ  اللہ  تعالیٰ  سُنٛد  فضل  تہٕ  تٔمۍ  سٕنز  رضا  مندی  تہٕ  خۅش  نوٗدی  یژھان  بیٚیہِ  چِھ  (پننہِ  مال  چہ  تہٕ  وطن  تراونہٕ  چہ  قربٲنی  سٍتۍ)  اللہ  تعالیٰ  ہس  تہٕ  تٔمۍ  سٕندِس  رسولس  (صلی  اللہ  علیہ  وسلم)  مددکران،  یِمَے  لُکھ  چِھ  پٔزۍ  مومن۔

Transliteration:
  Lilfuqar<u>a</u>i almuh<u>a</u>jireena alla<u>th</u>eena okhrijoo min diy<u>a</u>rihim waamw<u>a</u>lihim yabtaghoona fa<u>d</u>lan mina All<u>a</u>hi wari<u>d</u>w<u>a</u>nan wayan<u>s</u>uroona All<u>a</u>ha warasoolahu ol<u>a</u>ika humu a<b>l</b><u>ssa</u>diqoon<b>a</b>


Athar:
  یِم  یِمن  مہاجرن  ہٕندِ  یِنہٕ  برونٛٹھٕے  ایمان  أنِتھ  دارُالہجرتس  منٛز  بسان  ٲسۍ۔  ﴿مُراد  چِھ  انصار،  یعنی  فَے  یَس  منٛز  چُھنہٕ  صرف  مہاجرن  ہُندُے  یوت  حق،  بلکہ  یِم  مُسلمان  گۅڈٕہ  پٮ۪ٹھے  دارُلاسلامَس  منٛز  آباد  چِھ  تِم  تہِ  چِھ  حقدار۔﴾  یِم  چِھ  تِمن  لُکن  سٍتۍ  محبت  کران  یِم  ہجرت  کٔرِتھ  تِمن  نِش  چِھ  آمٕتۍ،  تہٕ  یِکینٛژھاہ  تہِ  تِمن  دِنہٕ  یِیہِ،  یِم  چِھنہٕ  تمِیُک  کانٛہہ  حاجت  تہِ  پننیٚن  دِلن  منٛز  محسوس  کران،  بیٚیہِ  چِھ  پننِس  ذاتس  پٮ۪ٹھ  باقین  ترجیح  دِوان  خواہ  پانہٕ  ٲسِتن  محتاج۔  حقیقت  چھےٚ  یہِ  زِ  یِم  لُکھ  پننہِ  دل چہِ  تنگی  نِشہِ  بچاونہٕ  آے،  تِمے  چِھ  فلاح  لبن  وٲلۍ۔  ﴿تہٕ  سُہ  چُھ  تِمن  لُکن  خٲطرٕ  تہِ﴾

Mirwaiz:
  بیٚیہِ  چھُ  اَتھ  مالِ  غنیمتس  اندر  حق  تِمن  لوٗکن  ہنٛد  یِمو  قرار  کوٚر  دارُ  الہجرتس  تہٕ  دارُ  الایمانس  اندرٕے  یعنی  مدینۂ  منورس  اندر  مہاجرن  ہٕنٛدِ  اوٚت  واتنہٕ  برونٹھ۔  (یعنی  تِم  ٲسۍ  نبی  کریمؐ  سٕندِ  ہجرت  کرنہٕ  برونٹھُے  مدینۂ  شریفس  منٛز  مسلمان  سپٕدمٕتۍ،  تِمو  آسہٕ  تَتہِ  مسجدِ  بِنا  کَرِمژٕ،  یہِ  اوس  تِہُنٛد  کمال  باوجود  موانع  و  مخالفت۔)  یِم  مدینۂ  شریفٕکۍ  لوٗکھ  چھِ  محبت  تھاوان  تِمن  لوٗکن  ہُنٛد  یِم  یِمن  کُن  ہجرت  کٔرِتھ  یوان  چھِ۔  مالِ  غنیمت  منٛزٕ  یہِ  کینٛژھاہ  دِنہٕ  یِوان  چھُ  مہاجرن  تَمہِ  سٍتۍ  چھِنہٕ  تِم  پننِس  دِلس  اندر  کُنہِ  قٕسمُک  طلب  تہٕ  رغبت  محسوس  کران،  بلکہ  چھِ  زیادٕہ  محبت  تِمن  بٲگراوان،  بلکہ  چھِ  تِمن  کھیاوان  چاوان۔  تتھ  اندر  چھِ  تِمنٕے  مقدم  زانان  تہٕ  ترجیح  دِوان  پننیٚن  پانن  پٮ۪ٹھ،  اَدٕہ  ٲستَنکھ  پانس  ووپسٔی  یعنی  پانہٕ  چھِ  روزان  بسا  اوقات  فاقے  تِمنٕے  چھِ  کھیاوان  چاوان۔  واقعی  یِم  لوٗکھ  پننہِ  نفس  و  طبعیت  کہ  بخلہٕ  نِشہِ  محفوظ  یِن  تھاونہٕ  یعنی  یِمن  اللہ  تعالیٰ  توفیق  دِیہِ  یعنی  تِہِنٛد  دل  تھاوِ  لالچہِ،  حرصہٕ  تہٕ  بُخلہٕ  نِشہِ  محفوظ  تِمے  لوٗکھ  چھِ  کامیاب  تہٕ  بامُراد  سپدٕوُنۍ۔  (کیازِ  لالچی  تہٕ  بخیل  انسان  کِتھہٕ  پٲٹھۍ  کرِ  بیٚیِس  پٮ۪ٹھ  ایثار،  سُہ  کر  گژِھہ  خۅش  بٲے  سٕنزِ  خۅش  حٲلی  سٍتۍ۔)

Tahir:
  (یہِ  مال  چُھ  تِمن  انصارن  خٲطرٕتہِ)  یِمَو  تِمن  (مہاجرن)  برونٛٹھُے  (مدینُک)  شہر  تہٕ  ایمان  اوس  (پَنُن)  گرٕ  بنوومُت۔  یِم  لُکھ  چِھ  تِمن  سٍتۍ  محبت  کران  یِم  یِمن  کُن  ہجرت  کٔرِتھ  چِھ  آمٕتۍ۔  تہٕ  یِم  چِھنہٕ  پننیٚن  سیٖنن  منٛز  تَمہِ  (مال)  کہ  نسبت  کانٛہہ  طلب  (یا  تنگی)  لبان  یُس  تِمن  (مہاجرن)  چُھ  دِنہٕ  یِوان  بیٚیہِ  چِھ  پننیٚن  زُوَن  پیٚٹھ  تِمن  ترجیح  دِوان  اگر  چہِ  پانہٕ  یِمن  سخت  حاجتھٕے  کیازِ  آسہِ  نہٕ،  تہٕ  یُس  شخص  پننہِ  نفسہٕ  چہ  بخیلی  نِشہِ  بچاونہٕ  آو  تیٚلہِ  چِھ  تِمَے  لُکھ  بامُراد  تہٕ  کامیاب۔

Transliteration:
  Wa<b>a</b>lla<u>th</u>eena tabawwaoo a<b>l</b>dd<u>a</u>ra wa<b>a</b>leem<u>a</u>na min qablihim yu<u>h</u>ibboona man h<u>a</u>jara ilayhim wal<u>a</u> yajidoona fee <u>s</u>udoorihim <u>ha</u>jatan mimm<u>a</u> ootoo wayuthiroona AAal<u>a</u> anfusihim walaw k<u>a</u>na bihim kha<u>sas</u>atun waman yooqa shu<u>hh</u>a nafsihi faol<u>a</u>ika humu almufli<u>h</u>oon<b>a</b>


Athar:
  یِم  یِمن  پتہٕ  چِھ  آمٕتۍ،  ﴿یعنی  فَے  کیو  مَالَو  منٛزٕ  چُھنہٕ  صرف  موجودٕہ  نسلن  ہُندُے  یوت  حق  بلکہ  چُھ  تِہُند  تہِ  حق  یِم  پتہٕ  یِن﴾  یِم  ونان  چِھ  زِ  اے  سانہِ  ربّہٕ،  اَسہِ  تہٕ  سانیٚن  تِمن  باین  کر  مغفرت  یِمو  اسہِ  برونٛہہ  چُھ  ایمان  اوٚنمُت،  تہٕ  سانیٚن  دِلن  منٛز  مَہ  تھاو  اہلِ  ایمانن  خٲطرٕ  بغُض،  اے  سانہِ  ربّہٕ،  ژٕ  چُھکھ  سٮ۪ٹھاہ  مہربان  تہٕ  رحیم۔  ﴿یتھ  آیتس  منٛز  چُھ  مُسلمانن  یہِ  اہم  اخلٲقی  درس  آمُت  دِنہٕ  زِ  تِم  مَہ  تھٲوِن  کٲنٛسہِ  مُسلمان  سٕندِ  خٲطرٕ  پننِس  دِلس  منٛز  بغُض  تہٕ  پانس  برونٛہہ  گُزریمتیٚن  مُسلمانن  ہٕندِس  حقس  منٛز  روٗزِن  دُعاے  مغفرت  کران،  نَہ  زِ  تِمن  پَرن  تبرا۔﴾

Mirwaiz:
  بیٚیہِ  چھُ  تِمن  لوٗکن  ہُنٛد  تہِ  اَتھ  مالِ  غنیمتس  اندر  حق  یِم  اسلامس  اندر  یا  ہجرتس  اندر  یا  دنیاہس  اندر  یِمن  مہاجرن  تہٕ  انصارن  پتہٕ  آے  یا  پتہٕ  یِن۔  یِم  پانس  سٍتۍ  مِلوِتھ  یِمن  مہاجرن  تہٕ  انصارن  دعاے  خیر  چھِ  کران۔  دپان  چھِ،  اے  سانہِ  پروردگارٕ!  سانیٚن  گناہن  کر  بخشٲیش  تہٕ  مغفرت،  بیٚیہِ  سانیٚن  باین  یِمِو  اَسہِ  برونٛٹھ  اوٚن  ایمان،  بیٚیہِ  مہٕ  تھاو  سانیٚن  دِلن  اندر  کُنہِ  قٕسمُک  کینہٕ  تہٕ  بغُض  کٲنسہِ  با ایمان  سُنٛد۔  اے  سانہِ  پروردگارٕ!  بے  شک  ژٕہ  چھُکھ  سٮ۪ٹھاہ  مہربان  سٮ۪ٹھاہ  رحم  کروُن۔

Tahir:
  تہٕ  تِم  لُکھ  (تہِ)  یِم  تِمن  (مہاجرن  تہٕ  انصارن)  پتہٕ  آے  (تہٕ)  عرض  چِھ  کران،  اے  سانہِ  ربّہ!  اَسہِ  کرمغفرت  تہٕ  سانیٚن  تِمن  باین  تہِ،  یِم  ایمان  اننس  منٛز  اَسہِ  برونٛہہ  گٔے  تہٕ  سانیٚن  دِلن  منٛز  مَہ  تھاو  ایمان  والیٚن  خٲطرٕ  کانٛہہ  کیٖنہٕ  تہٕ  بغُض  پتھ  کُن۔  اے  سانہِ  ربّہ!  بے  شک  چُھکھ  ژٕ  سیٚٹھاہ  شفقت  ورتاون  وول  سیٚٹھاہ  رحم  کرن  وول۔

Transliteration:
  Wa<b>a</b>lla<u>th</u>eena j<u>a</u>oo min baAAdihim yaqooloona rabban<u>a</u> ighfir lan<u>a</u> waliikhw<u>a</u>nin<u>a</u> alla<u>th</u>eena sabaqoon<u>a</u> bi<b>a</b>leem<u>a</u>ni wal<u>a</u> tajAAal fee quloobin<u>a</u> ghillan lilla<u>th</u>eena <u>a</u>manoo rabban<u>a</u> innaka raoofun ra<u>h</u>eem<b>un</b>


Athar:
  تۅہیہِ  وُچھوٗکھ  نا  تِم  لُکھ  یِمو  مُنافقتٕچ  رٔوِش  چھےٚ  اختیار  کٔرمٕژ؟  ﴿یتھ  پوٗرٕ  رکوعس  منٛز  چُھ  مُنافَقن  ہٕندِس  رٔوِیس  پٮ۪ٹھ  کلام  کرنہٕ  آمُت۔  ییٚلہِ  رسول  اللہ  صلی  اللہ  علیہ و سلمو  بنی  نضیرس  مدینہٕ  منٛزٕ  نیرنہٕ  خٲطرٕ  دَہن  دۅہن  ہٕنز  نوٹس  ٲس  دِژمٕژ  تہٕ  تِہُند  محاصرہ  شروع  سپدنس  منٛز  ٲسۍ  وُنہِ  کینٛہہ  دۅہ  باقی،  تمہِ  ساعتہٕ  ٲس  مدینہ  کیو  مُنافِق  لیڈرَو  تِمن  یہِ  شیٚچھ  سوٗزمٕژ  زِ  أسۍ  یِمو  زٕہ  ساس  نفر  ہیٚتھ  تۅہیہِ  مَدتس  تہٕ  بیٚیہِ  وۅتھہِ  بنی  قُریظہ  تہٕ  بنی  غطفان  تہِ  تُہندِ  حمایت  خٲطرٕ۔  لہٰذا،  روٗزِو  توٚہۍ  مُسلمانن  ہٕندِس  مقابلس  منٛز  ڈٔٹِتھ  تہٕ  ہرگز  مَہ  ترٲوِو  یِمن  برونٛہہ  کنہِ  ہتھیار۔  یِم  لڑن  تۅہیہِ  سٍتۍ  أسۍ  لڑَو  تُہندِ  اندٕ  تہٕ  اگر  توٚہۍ  ییٚتہِ  کٔڑۍہَو  أسۍ  تہِ  نیرَو  تۅہی  سٍتۍ۔﴾  یِم  چِھ  پننیٚن  کٲفر  اہلِ  کتاب  باین  ونان،  اگر  توٚہۍ  کڑنہٕ  ٲو،  تیٚلہِ  نیرَو  أسۍ  تہِ  تۅہیہِ  سٍتۍ،  تہٕ  تُہندِس  معاملس  منٛز  مانَو  نہٕ  أسۍ  ہرگز  کٲنٛسہِ  ہٕنز  کتھ،  تہٕ  ہرگاہ  تۅہیہِ  سٍتۍ  جنگ  آو  کرنہٕ،  تیٚلہِ  کرو  أسۍ  تۅہیہِ  مدد۔  مگر  اللہ  تعالیٰ  چُھ  گواہ  زِ  یِم  لُکھ  چِھ  درحقیقت  اَپزِیٲرۍ۔

Mirwaiz:
  کیا  تۅہیہِ  وُچھُو  نا  یِمن  منافقن  عبد  اللہ  ابن  اُبی  وغیرن  ہُنٛد  حال؟  تِم  چھِ  ونان  پننیٚن  ہم  مذہب  باین  یِم  اہلِ  کتابو  اندرٕہ  کٲفر  چھِ،  یعنی  نبی  نضیرن،  قَسمِ  خدا  أسۍ  چھِ  پرٛتھ  حالس  اندر  تۅہیہِ  سٍتۍ،  ہرگاہ  توٚہۍ  پننہِ  وطنہٕ  منٛزٕ  جبراً  یِیِو  کڑنہٕ  أسۍ  تہِ  نیرو  پننہِ  وطنہٕ  منٛزٕ  تۅہی  سٍتۍ،  بیٚیہِ  مانو  نہٕ  أسۍ  تۅہیہِ  متعلق  کٲنسہِ  ہٕںز  کتھ  زانٛہہ  تہِ  ہرگز۔  بیٚیہِ  ہرگاہ  تۅہیہِ  سٍتۍ  لڑٲے  تہٕ  جنگ  کرِ  کانٛہہ،  أسۍ  نیرو  ضرور  تُہٕندِ  مددٕ  خٲطرٕ،  اللہ  تعالیٰ  چھُ  گوٲہی  دِوان  کہ  یِم  منافق  چھِ  اَپزِیٲرۍ۔  (محض  چھِ  یہوٗدیٚن  مسلمانن  خلاف  تُلنہٕ  خٲطرٕ  یِمہٕ  کتھہٕ  ونان،  یہِ  زیٚوِ  سٍتۍ  ونان  چھِ  تتھ  کرن  نہٕ  تِم  زانٛہہ  تہِ  عمل۔)

Tahir:
  کیا  تۅہیہِ  وُچِھو  نا  منافق  یِم  پننیٚن  تِمن  باین  چِھ  ونان  یِم  اہلِ  کتابو  منٛزٕ  کٲفر  چِھ  بنیمٕتۍ  زِ  اگر  تۆہۍ  (ییٚتہِ)  کڑنہٕ  ٲو  تیٚلہِ  نیرو  أسۍ  تہِ  ضرورتۅہی  سٍتۍ  تہٕ  أسۍ  کرَو  نہٕ  تُہٕندِس  معاملس  منٛز  کٲنسہِ  أکۍ  سٕنز  تہِ  اطاعت  تہٕ  ہرگاہ  تۅہیہِ  سٍتۍ  جنگ  آو  کرنہٕ  تیٚلہِ  کرو  أسۍ  ضرور  تہٕ  ضرور  تۅہیہِ  مدد،  تہٕ  اللہ  تعالیٰ  چُھ  گوٲہی  دِوان  زِ  تِم  چِھ  یقیناً  اَپزِیٲرۍ۔

Transliteration:
  Alam tara il<u>a</u> alla<u>th</u>eena n<u>a</u>faqoo yaqooloona liikhw<u>a</u>nihimu alla<u>th</u>eena kafaroo min ahli alkit<u>a</u>bi lain okhrijtum lanakhrujanna maAAakum wal<u>a</u> nu<u>t</u>eeAAu feekum a<u>h</u>adan abadan wain qootiltum lanan<u>s</u>urannakum wa<b>A</b>ll<u>a</u>hu yashhadu innahum lak<u>ath</u>iboon<b>a</b>


Athar:
  اگر  تِم  کڑنہٕ  آے  یِم  نیرن  نہٕ  ہرگز  تِمن  سٍتۍ،  تہٕ  اگر  تِمن  سٍتۍ  جنگ  آو  کرنہٕ  تیٚلہِ  کرن  نہٕ  ہرگز  یِم  تِمن  مدد،  تہٕ  ہرگاہ  یِم  تِمن  مدد  تہِ  کرن،  تیٚلہِ  تہِ  ژلَن  پوٚت  پھِیرِتھ،  تہٕ  پتہٕ  لبن  نہٕ  کُنہِ  کِنۍ  مدد۔

Mirwaiz:
  قسمِ  خدا  ہرگاہ  یِم  یہوٗدۍ  پننیو  شہرو  اندرٕہ  کڑںہٕ  یِن،  یِم  منافق  نیرن  نہٕ  تِمن  سٍتۍ  ہرگز،  بیٚیہِ  ہرگاہ  تِمن  سٍتۍ  جنگ  آو  کرنہٕ  یِم  کُنہِ  قسمُک  تِمن  مدد  کرن  نہٕ۔  ہرگاہ  بَفرضِ  محال  تِمن  کُنہِ  قسمُک  مدد  تہِ  کرن،  لڑایہِ  منٛز  سپدن  شریک،  عینِ  وقتہٕ  وِزِ  ژلن  تِم  میدانہٕ  منٛزٕ  تِمن  کُن  تٔھر  پِھرِتھ۔  یِمن  منافقن  ہٕندِ  موقعس  پٮ۪ٹھ  ژلنہٕ  پتہٕ  ہیٚکہِ  نہٕ  کانٛہہ  تہِ  تِمن  مدد  کٔرِتھ۔  (چنانچہ  یِتھے  پٲٹھۍ  سپُد  واقع  ییٚمہِ  ساعتہٕ  بنی  نضیرن  صحاب  صٲبو  محاصرٕہ  کوٚر  تِہندِس  قَلایَس  یتھ  منٛز  لڑاے  ہُنٛد  احتمال  اوس،  منافقو  اندرٕہ  آو  نہٕ  اَکھ  تہِ  تِمن  برونٹھ  کُن،  توپتہٕ  ییٚمہِ  ساعتہٕ  کڑنہٕ  آے  تِم،  کانٛہہ  تہِ  دراو  نہٕ  تِمن  سٍتۍ،  صَدقَ  اللہ  مَولٰنا  العظِیم،  خداین  یہِ  فرموو  تہِ  سورُے  دراو  پوٚز  تہٕ  حق۔)

Tahir:
  ہرگاہ  تِم  (شرپسند  یہوٗدۍ  مدینہٕ  منٛزٕ)  کڑنہٕ  آے  تیٚلہِ  نیرن  نہٕ  یِم  (منافق  زانٛہہ)  تِمن  سٍتۍ،  تہٕ  ہرگاہ  تِمن  سٍتۍ  جنگ  آو  کرنہٕ  تیٚلہِ  کرن  نہٕ  یِم  تِمن  مدد،  تہٕ  ہرگاہ  تِمَو  تِمن  مددکۆر  (تہِ)  تیٚلہِ  ژلن  ضرور  شانہِ  پھِرِتھ،  پتہٕ  ہیٚکہِ  نہٕ  تِہُنٛد  مدد  (کُنہِ  کِنۍ)  سپدِتھ۔

Transliteration:
  Lain okhrijoo l<u>a</u> yakhrujoona maAAahum walain qootiloo l<u>a</u> yan<u>s</u>uroonahum walain na<u>s</u>aroohum layuwallunna aladb<u>a</u>ra thumma l<u>a</u> yun<u>s</u>aroon<b>a</b>


Athar:
  یِہندٮ۪ن  دِلن  منٛز  چُھ  اللہ  تعالیٰ  سٕندِ  کھۅتہٕ  کٔھسِتھ  تُہُند  خوف،  امہِ  موجوب  زِ  یِم  چِھ  تِتھۍ  لُکھ  یِمن  نہٕ  سۅد  بۅد  چھےٚ۔  ﴿یتھ  لۅکِٹس  حِصّس  منٛز  چھےٚ  اکھ  بٔڈ  حقیقت  آمٕژ  بیان  کرنہٕ۔  یَس  شخصس  سونچ  سمجھ  آسہِ  تس  چھےٚ  یہِ  خبر  زِ  دراصل  چُھ  کھۅژنس  لایق  اللہ  تعالیٰ  سُند  طاقت  نَہ  زِ  انسانن  ہُند  طاقت،  امہِ  موجوٗب  روزِ  سُہ  پرٛتھ  تِژِھہ  کامہِ  نِشہِ  پتھ  یتھ  پٮ۪ٹھ  تس  خُدایس  نِشہِ  پٕرٛژٕھگارِ  ہُند  خطرٕہ  آسہِ،  خواہ  کانٛہہ  اِنسٲنی  طاقت  ٲسِتن  پٔرژھگٲر  کرن  وول  یا  متہٕ  ٲسِتن،  سُہ  گژِھہ  پرٛتھ  کانٛہہ  سُہ  فریضہٕ  انجام  دِنہٕ  خٲطرٕ  کھڑا  یُس  خُداین  تس  پٮ۪ٹھ  عٲید  آسہِ  کوٚرمُت،  خواہ  سٲری  دُنیاہٕکۍ  طاقت  بٔنۍ  تن  اَتھ  منٛز  ٹٔھرۍ  تہٕ  رُکاوٹ۔  البتہ،  اکھ  ناسمجھ  انسان  چُھ  تمام  معاملاتن  منٛز  پننہِ  طرزِ  عملُک  فٲصلہٕ  خُدایس  بجاے  اِنسٲنی  طاقتن  ہٕندِ  لحاظہٕ  کران۔  سُہ  چُھنہٕ  امہِ  موجوب  کُنہِ  چیزٕ  نِشہِ  پتھ  روزان  زِ  خُداے  کیا  رَٹیٚم،  بلکہ  چُھ  امہِ  موجوب  پتھ  روزان  زِ  برونٛٹھہٕ  کنہِ  چُھم  کانٛہہ  انسٲنی  طاقت  خبر  ہیٚنہٕ  خٲطرٕ  پراران۔  تہٕ  اگر  کانٛہہ  کٲم  کرِ  سۅ  تہِ  کرِنہٕ  اتھ  بِناہس  پٮ۪ٹھ  زِ  خُداین  چُھ  اَمِیُک  حکم  دِیتمُت  بلکہ  کرِ  اَتھ  بِناہس  پٮ۪ٹھ  زِ  کانٛہہ  انسٲنی  طاقت  چُھ  امیُک  حکم  دِنہٕ  وول،  یا  اَتھ  پسند  کرن  وول۔  یٔہے  سمجھنٕچ  تہٕ  ناسمجھی  ہٕنز  فرق  چھےٚ  دراصل  مومن  تہٕ  غیرمومن  سٕندِس  سیرتس  تہٕ  کردارس  اکھ  أکِس  نِشہِ  بیوٚن  کڑان۔﴾

Mirwaiz:
  بے  شک  تۅہیہِ  لوٗکن  ہُنٛد  خوف  و  ہراس  چھُ  تِمن  منافقن  ہٕندیٚن  دِلن  اندر  خداے  سٕندِ  خوفہٕ  کھۅت  تہِ  زیادے،  اَمیُک  وجہ  چھُ  کہ  تِمن  چھَنہٕ  کفرٕ  سببہٕ  خداے  سٕنز  عظمت  فکری  تران۔  (یِم  سٲری  یہوٗدۍ  بنی  نضیر  وغیرہ  بیٚیہِ  منافق  تہِ  ہیٚکن  نہٕ  الگ  الگ  تۅہیہِ  سٍتۍ  مقابلے  کٔرِتھ،  تمِچ  چھَنہٕ  تِمن  سکتھٕے۔)

Tahir:
  (اے  مسلمانو!)  بے  شک  چُھ  تِہِندیٚن  دِلن  منٛز  اللہ  تعالیٰ  سٕندِ  کھوتہٕ  (تہِ)  زیادٕہ  تُہُنٛد  بیٖم  تہٕ  خوف،  یہِ  چُھ  اَمہِ  وجہ  کِنۍ  زِ  تِم  چِھ  تِتھۍ  لُکھ  یِمن  نہٕ  عقلٕے  چھے٘۔

Transliteration:
  Laantum ashaddu rahbatan fee <u>s</u>udoorihim mina All<u>a</u>hi <u>tha</u>lika biannahum qawmun l<u>a</u> yafqahoon<b>a</b>


Athar:
  یِم  کرن  نہٕ  زانٛہہ  یِکہٕ  وٹہٕ  سپدِتھ  ﴿کُھلہٕ  مٲدانس  منٛز﴾  تُہُند  مقابلہٕ،  اگر  لڑَن  تہِ،  سُہ  لڑَن  قلعہٕ  بند  بٔستِیَن  منٛز  بِہِتھ،  نَتہٕ  دیوارن  پٔتۍ  کِنۍ  ژھایہِ  روٗزِتھ۔  یِم  چِھ  پانہٕ  وٲنۍ  اکھ  أکۍ  سٕندِس  مخالفتس  منٛز  سٮ۪ٹھاہ  سخت۔  توٚہۍ  چھوٗکھ  یِم  یِکہٕ  وَٹہٕ  سمجھان  مگر  یِہِندۍ  دل  چِھ  اکھ  أکِس  نِشہِ  بیوٚن  بیوٚن۔  یُہُند  یہِ  حال  چُھ  امہِ  موجوب  تِکیازِ  یِم  چِھ  بےعقل  لُکھ۔

Mirwaiz:
  یِم  لوٗکھ  ہیٚکن  نہٕ  تۅہیہِ  سٍتۍ  جنگ  تہٕ  مقابلہٕ  کٔرِتھ  اِکہٕ  وٹہٕ  سٲری  میلِتھ  تہٕ  میدانس  اندر  مگر  ہیٚکن  جنگ  کٔرِتھ  تتھ  شہرس  منٛز  اندر  اندر  یَتھ  پرٛتھ  طرفہٕ  قَلاے  آسہِ  کھارنہٕ  آمُت،  نتہٕ  ہیٚکن  جنگ  کٔرِتھ  کُنہِ  دیوارن  تہٕ  دۅسن  ژھایہِ،  تِمن  چھےٚ  پانہٕ  وٲنۍ  سخت  لڑٲے  تہٕ  اختلاف  مسلمانن  مقابلہٕ  چھِنہٕ  یِم  کِہِنۍ۔  اے  بوزوُنہِ  ژٕہ  چُھہَکھ  یِم  زانان  متفق  تہٕ  کُنی،  یہِ  چھُ  ظٲہر  پٲٹھۍ،  حقیقتس  اندر  چھِ  تِہِندۍ  دل  بیوٚن  تہٕ  الگ  الگ  چھَلہِ  چھانگرِ  گرفتار۔  یہِ  چھُ  اَمی  وجہ  کہ  تِمن  چھَنہٕ  دینٕچ  عقل  یۅسہٕ  یِمن  متفق  تھاوِہے۔  (یِمن  بنی  نضیر  تہٕ  منافقن  ہٕنز  چھےٚ  اَکھ  اَکھ  مثالَہ۔  بنی  نضیرن  ہٕنز  مثال  چھےٚ)

Tahir:
  تِم  (مدینٕکۍ  وعدٕہ  پھُٹراون  وٲلۍ  یہوٗدۍ  تہٕ  منافق)  ہیٚکن  نہٕ  سٲری  سٔمِتھ  (تہِ)  تۅہیہِ  سٍتۍ  جنگ  کٔرِتھ  سوائے  قلعہ  بندشہرن  منٛز  یا  دیوارن  ٹھۆر  بنٲوِتھ،تِہٕنز  لڑٲے  چھے٘  تِمن  پانہٕ  وٲنی  سخت،  تۆہۍ  چھووکھ  تِم  یِکہٕ  وَٹہٕ  سمجھان  ییٚلہِ  زن  تِہِندۍ  دِل  پانہٕ  وٲنۍ  بیۆن  بیۆن  چِھ،  یہِ  چُھ  اَمہِ  موجوب  زِ  تِم  لُکھ  چِھنہٕ  عقلہِ  کٲم  ہیٚوان۔

Transliteration:
  L<u>a</u> yuq<u>a</u>tiloonakum jameeAAan ill<u>a</u> fee quran mu<u>h</u>a<u>ss</u>anatin aw min war<u>a</u>i judurin basuhum baynahum shadeedun ta<u>h</u>sabuhum jameeAAan waquloobuhum shatt<u>a</u> <u>tha</u>lika biannahum qawmun l<u>a</u> yaAAqiloon<b>a</b>


Athar:
  یِم  چِھ  تِمنٕے  لُکن  ہِوۍ  یِمَو  کمٕے  کال  برونٛہہ  پننہِ  کرِمَتِیُک  مزٕہ  چُھ  وُچھمُت۔  ﴿اشارٕہ  چُھ  کُفّارِ  قریشن  تہٕ  یہوٗد  بنی  قینقاعس  کُن  یِمو  پننہِ  تعداد  کہ  کثرت  تہٕ  پننہِ  ساز  و  سامان  باوجود  یِموٕے  کمزوریو  کِنۍ  مُسلمانن  ہٕنزِ  لۅکچہِ  بےساز  و  سامان  جمٲعژ  نِشہِ  شکست  کھیوٚو﴾  تہٕ  یِہندِ  خٲطرٕ  چُھ  دگ  تُلہٕ وُن  عذاب۔

Mirwaiz:
  تِمن  لوٗکن  ہٕنز  ہِش  مثال  یِم  یِمن  برونٛٹھ  کمٕے  کیںٛہہ  کالَہ  ٲسۍ  یِمو  دنیاہس  اندر  تہِ  پننیٚن  بد  اعمالن  ہُنٛد  مزٕہ  ژُوہ  بیٚیہِ  ٲخرتس  اندر  تہِ  تِہِندِ  خٲطرٕ  چھُ  کُڈُر  عذاب  سپدوُن۔  (تِم  گٔے  یہوٗدۍ  بنو  قینقاع،  تِہُنٛد  قصہٕ  چھُ  یِتھہٕ  پٲٹھۍ  کہ  تِمو  کٔر  بَد  عہدی  نبی  کریم  صلی  اللہ  علیہ و سلمن  سٍتۍ  سَنہٕ  زٕہ  ہجری  یَس  اندر  جنگِ  بدرٕ  پتہٕ،  تِمو  پُھٹروو  عہد  تہٕ  تَمہِ  پتہٕ  دراے  جنگ  کرنہِ،  تتھ  جنگس  اندر  سپٕدۍ  مغلوب  و  مقہور۔  پننہِ  قَلایہِ  منٛز  دراے  نیبر،  توپتہٕ  آو  تِہندِ  خٲطرٕ  عبد  اللہ  ابن  اُبی  منافق  تٔمۍ  کوٚر  سخت  زارٕ  پارٕہ،  دوٚپُن  یِم  نیرن  پانے  ییٚمہِ  شہرٕ  منٛزٕ۔  چنانچہ  نبی  کریمؐ  تِمو  کٔر  یہِ  کتھ  منظور،  توپتہٕ  دراے  تِم  یہوٗدۍ  مدینۂ  شریفہٕ  منٛزٕ  تہٕ  وٲتۍ  مُلکِ  شامَس  منٛز  أکِس  جایہِ  یَتھ  اذرعات  ونان  چھِ۔  یِمن  یہوٗدیٚن  ہُنٛد  سورُے  مال  و  جایداد  آو  مالِ  غنیمتٕکۍ  پٲٹھۍ  صحاب  صٲبن  اندر  تقسیم  کرنہٕ۔  منافقن  ہٕنٛز  مثال  چھےٚ)

Tahir:
  (تِہُنٛد  حال)  چُھ  تِمن  لُکن  ہیوٗ  یِمَو  تِمَن  برونٛہہ  کمےٕ  کینہہ  کال  پننیٚن  اعمالن  ہٕندِ  شہمتُک  مزٕہ  چُھ  وُچھمُت  (یعنی  بدر  س  منٛز  مشرکینِ  مکّہ،  تہٕ  یہود  یو  منٛزٕ  بنو  نضیر،  بنو  قینقاع  تہٕ  بنو  قریظہ  وغٲرٕہ)،  تہٕ  تِہِندِ  خٲطرٕ  چُھ  (ٲخرتس  منٛز  تہِ)  دگ  تُلوُن  عذاب۔

Transliteration:
  Kamathali alla<u>th</u>eena min qablihim qareeban <u>tha</u>qoo wab<u>a</u>la amrihim walahum AAa<u>tha</u>bun aleem<b>un</b>


Athar:
  یِہنز  مِثال  چھےٚ  شیطان  سٕنز  ہِش  زِ  گۅڈٕ  چُھ  سُہ  انسانس  وَنان  کُفر  کر،  تہٕ  پتہٕ  ییٚلہِ  انسان  چُھ  کُفر  کران،  سُہ  چُھ  ونان  بہٕ  چُھس  ژےٚ  نِشہِ  لاتعلق،  مےٚ  چُھ  اللہ  ربّ  العالمینس  نِشہِ  ڈر  باسان،

Mirwaiz:
  شیطان  سٕنز  مثال،  ییٚلہِ  سُہ  گۅڈٕ  چھُ  ونان  انسانس  کٲفر  سپد،  پَس  ییٚلہِ  انسان  أمۍ  سٕندِ  وننہٕ  موجوب  کُفرٕچ  کانٛہہ  کٲمَہ  کٔرِتھ  کٲفر  سپدان  چھُ،  أمِس  چھُ  ناوِ  والان،  ناوِ  وٲلِتھ  چھُس  ناوِ  نمس  دکہٕ  دِوان،  توپتہٕ  چھُ  یہِ  انسان  تمہِ  کِس  کُنہِ  یچھ  نتیجس  گرفتار  سپدان،  یہِ  انسان  چھُ  تَمہِ  ساعتہٕ  شیطانس  مدد  منگان،  تمہِ  ساعتہٕ  چھُس  سُہ  وانان  مےٚ  چھُنہٕ  ژےٚ  سٍتۍ  کانٛہہ  واسطے،  بہٕ  چھُس  ژےٚ  نِشہِ  الگ،  بہٕ  چھُس  کھۅژان  خدایس  یُس  ربّ  العالمین  چھُ۔

Tahir:
  (منافقن  ہٕنز  مثال)  چھے٘  شیطان  سٕنز  ہِش  ییٚلہِ  سُہ  انسانس  چُھ  وَنان  زِ  ژٕ  بن  کٲفر،  پتہٕ  ییٚلہِ  سُہ  کٲفر  چُھ  بنان  پتہٕ  چُھس  (شیطان)  ونان  بہٕ  چُھس  ژے٘  نِشہِ  بیزار،  بے  شک  چُھس  بہٕ  اللہ  تعالیٰ  ہس  کھوژان  یُس  تمام  جہانن  ہُنٛد  ربّ  چُھ۔

Transliteration:
  Kamathali a<b>l</b>shshay<u>ta</u>ni i<u>th</u> q<u>a</u>la lilins<u>a</u>ni okfur falamm<u>a</u> kafara q<u>a</u>la innee bareeon minka innee akh<u>a</u>fu All<u>a</u>ha rabba alAA<u>a</u>lameen<b>a</b>


Athar:
  پتہٕ  چُھ  دۅشوٕنۍ  ہُند  انجام  یہِ  سپدَن  وول  زِ  ہمیشہ  خٲطرٕ  گٔژِھن  جہنمس،  تہٕ  ظٲلِمن  چُھ  یۅہے  جزا۔

Mirwaiz:
  پَس  چھُ  یِمن  دۅشوٕنۍ  ہُنٛد  انجام  یِی  زِ  یِم  دۅشوے  چھِ  واتوُنۍ  نارِ  جہنمس  اندر،  ہمیشہٕ  ہمیشہٕ  چھُ  روزُن  یِمن  دۅشوُنۍ  تٔتھۍ  اندر۔  یۅہے  چھُ  ظٲلمن  ہُنٛد  سزا۔  (شیطان  یِتھہٕ  پٲٹھۍ  انسانس  چُھ  ڈالان  تہٕ  گمراہ  کران،  وقتہٕ  وِزِ  چھُس  توپتہٕ  دوٗر  ہیٚوان  تہٕ  ژلان،  یِتھے  پٲٹھۍ  کٔر  یِمو  منافقو  گۅڈنی  دوٚپُک  بنی  نضیرن  کہ  یُتھ  نہٕ  توٚہۍ  شہرٕ  منٛز  نِیرِو،  توپتہٕ  روٗدۍ  عینِ  موقعس  پٮ۪ٹھ  کٔھٹِتھ،  تِمن  دیُتُکھ  دونٛکھہٕ،  توپتہٕ  گٔے  دۅشوے  گرفتارِ  بَلا۔)

Tahir:
  پتہٕ  آسہِ  تِمن  دۅشوٕنۍ  ہُنٛد  انجام  یہِ  زِ  تِم  دۅشوے  آسن  جہنمس  منٛز  ہمیشہ  روزن  تٔتھۍ  منٛز،  تہٕ  ظٲلمن  ہُنٛد  چُھ  یۅہے  سزا۔

Transliteration:
  Fak<u>a</u>na AA<u>a</u>qibatahum<u>a</u> annahum<u>a</u> fee a<b>l</b>nn<u>a</u>ri kh<u>a</u>lidayni feeh<u>a</u> wa<u>tha</u>lika jaz<u>a</u>o a<b>l</b><i><u>thth</u></i><u>a</u>limeen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  خُدایس  کھوٚژِو،  تہٕ  پرٛتھ  شخص  وُچِھن  یہِ  زِ  تٔمۍ  کیا  سامان  چُھ  پگاہ  خٲطرٕ  تیار  کوٚرمُت۔  ﴿پگاہ  چُھ  مُراد  ٲخرت۔  گویا  دُنیاہٕچ  یہِ  پوٗرٕ  زندگی  چھےٚ  ﴿اَز  تہٕ  پگاہ﴾  چُھ  سُہ  قیامتُک  دۅہ  یُس  اَمہِ  ﴿اَز﴾  پتہٕ  یِنہٕ  وول  چُھ۔﴾  خُدایس  روٗزِو  کھۅژان،  اللہ  تعالیٰ  چُھ  یقیناً  تُہندیو  تِمو  سارِوٕے  اعمالو  نِشہِ  باخبر  یِم  توٚہۍ  کران  چِھو۔

Mirwaiz:
  اے  با  ایمانو!  توہیہِ  بوٗزوٕہ  نافرمانن  ہُنٛد  انجام  کیا  سپُد؟  لہٰذا  کھوٚژِو  توٚہۍ  خدایس،  تۅہیہِ  اندرٕ  پٛتھ  اکَھہ  وُچھِن  پگاہ  قیامت  خٲطرٕ  کیا  سامانہٕ  چھُ  تٔمۍ  سوٗزمُت۔  (یعنی  رٕژن  عملن  اندر  کٔرِو  کوشش  یۅسہٕ  تُہندِ  خٲطرٕ  سامانِ  ٲخرت  بَنہِ،  بیٚیہِ  یِتھہٕ  پٲٹھۍ  طاعات  تہٕ  اعمالِ  صالحَہ  حٲصل  کرنس  اندر  تقویٰ  و  پرہیزگٲری  ہُنٛد  حکم  چھُ  یِتھے  پٲٹھۍ  چھُ  گناہو  تہٕ  یَچھ  کامیو  نِشہِ  پتھ  روزنس  اندر  تہِ  تۅہیہِ  حکم  کہ)  کھوٚژِو  خدایس،  بے  شک  اللہ  تعالیٰ  ہَس  چھےٚ  پوٗرٕ  خبر  تُہنزن  کامیٚن  ہٕنز۔

Tahir:
  اے  ایمان  والیو!  تۆہۍ  روٗزِو  اللہ  تعالیٰ  ہس  کھوژان  تہٕ  پۯتھ  شخصس  پَزِ  وُچھان  روزُن  زِ  تٔمۍ  کیا  چُھ  پگاہ  (قیامت)  خٲطرٕ  برونٛہہ  کُن  سوٗزمُت،  تہٕ  تۆہۍ  روٗزِو  اللہ  تعالیٰ  ہس  کھوژان،  بے  شک  چُھ  اللہ  تعالیٰ  تِمَو  کامیٚو  نِشہِ  باخبر  یِمہٕ  تۆہۍ  کران  چِھو۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo ittaqoo All<u>a</u>ha waltan<i><u>th</u></i>ur nafsun m<u>a</u> qaddamat lighadin wa<b>i</b>ttaqoo All<u>a</u>ha inna All<u>a</u>ha khabeerun bim<u>a</u> taAAmaloon<b>a</b>


Athar:
  تِمن  لُکن  ہٕندۍ  پٲٹھۍ  مَہ  بٔنِو  یِمو  اللہ  تعالیٰ  مٔشروو،  تہٕ  خُداین  مٔشروو  تِمن  خۅد  پنُن  نفس،  ﴿یعنی  خُدا  فراموشی  ہُند  لٲزمی  نتیجہِ  چُھ  خۅد  فراموشی۔  ییٚلہِ  اِنسانس  یہِ  مٔشِتھ  چُھ  گژھان  زِ  سُہ  چُھ  کٲنٛسہِ  ہُند  بندٕہ،  تیٚلہِ  چُھ  لازماً  سُہ  دُنیاہس  منٛز  پنٕنۍ  اکھ  غلط  حیثیت  مُتعیّن  کران  تہٕ  أمۍ  سٕنز  سٲرٕے  زندگی  چھےٚ  اَمی  بُنیٲدی  غلط  فہمی  ہٕندِ  بٲعث  غلط  گٔژِھتھ  روزان۔  یِتھے  پٲٹھۍ  ییٚلہِ  تس  یہِ  مٔشِتھ  چُھ  گژھان  زِ  سُہ  چُھنہٕ  کُنِس  خُدایس  ورٲے  بیٚیہِ  کٲنٛسہِ  ہُند  بندٕہ،  پتہٕ  چُھنہٕ  سُہ  أمِس  أکِس  خُداے  سٕنز  بندگی  کران  ییٚمۍ  سُند  سُہ  درحقیقت  بندٕ  چُھ،  سُہ  چُھ  پتہٕ  تِمن  واریاہن  ہٕنز  بندگی  کران  روزان  یُہُند  سُہ  درحقیقت  بندے  چُھنہٕ﴾  یِمے  لُکھ  چِھ  فاسق۔

Mirwaiz:
  توٚہۍ  مَہ  بٔنِو  تِمن  لوٗکن  ہِی  یِمو  مٔشرٲوۍ  اللہ  تعالیٰ  سٕندۍ  احکام،  بے  پرواہ  سپٕدۍ  تِمو  نِشہِ،  چنانچہ  احکام  ترٲوِتھ  کریٚکھ  تِمہٕ  کامہِ  یِمو  نِشہِ  ممٲنعت  ٲسٕکھ،  اَمُیک  نتیجہ  دراو  کہ  اللہ  تعالیٰ  ہن  مٔشرٲوۍ  تِمن  پنٕنۍ  پان۔  (یعنی  تِمو  کرِ  نہٕ  تِمہٕ  کامہِ  یِمَو  سٍتۍ  تِم  پننیٚن  پانن  مۅکلاوہن  ٲخرت  کہ  عذاب  نِشہِ۔)  یِمے  لوٗکھ  کیا  گٔے  نافرمان۔  (یِمن  چھُ  نافرمٲنی  ہُنٛد  سزا  کھیٚون۔  پٮ۪ٹھ  آو  ذکر  کرنہٕ  دۅیہِ  قسمہٕ  کیٚن  لوٗکن  ہُنٛد  حال،  اَکھ  قسم  گوٚو  متقی یَن  تہٕ  پرہیزگارن  ہُنٛد،  بیاکھ  قٕسم  گوٚو  نافرمانن  تہٕ  حکم  نہ  مانہٕ  وُنیٚن  ہُنٛد۔  یِمو  اندرٕہ  چھُ  اَکھ  قٕسم  جنتی  بیاکھ  قٕسم  جہنمی۔)

Tahir:
  تہٕ  تِمن  لُکن  ہٕندۍ  پٲٹھۍ  مَہ  بٔنِو  یِمَو  اللہ  تعالیٰ  مٔشروو  پتہٕ  مٔشرٲوۍ  اللہ  تعالیٰ  ہن  تِہِندۍ  پانٕے  تِمَن  نِشہِ  (زِ  تِم  سوزہن  پننیٚن  پانن  خٲطرے  کینہہ  رٕٕژر  برونٛہہ  کُن)،  تِمَے  لُکھ  چِھ  نافرمان۔

Transliteration:
  Wal<u>a</u> takoonoo ka<b>a</b>lla<u>th</u>eena nasoo All<u>a</u>ha faans<u>a</u>hum anfusahum ol<u>a</u>ika humu alf<u>a</u>siqoon<b>a</b>


Tahir: جہنمی تہٕ جنتی ہیٚکن نہٕ برابر ٲسِتھ، صرف چِھ اہلِ جنت کامیاب تہٕ کامران۔
Athar:
  جہنمس  گژھن  وٲلۍ  تہٕ  جنتس  گژھن  وٲلۍ  ہیٚکن  نہٕ  زانٛہہ  یکساں  ٲسِتھ۔  جنتس  گژھن  وٲلۍ  چِھ  درحقیقت  کامیاب۔

Mirwaiz:
  برابر  چِھنہٕ  نارس  اندر  واتہٕ  وُنۍ  تہٕ  جنتس  اندر  واتہٕ  وُنۍ،  بلکہ  چھِ  جنتس  اندر  واتہٕ  وُنۍ  کامیاب  تہٕ  رستہٕ  گار،  نارٕہ  وٲلۍ  چھِ  ناکام۔  (تُہنز  گژِھہ  کوشش  کرٕنۍ  جنتی  بننٕچ،  جہنمی  بننٕچ  گژِھہ  نہٕ  ہرگز  کوشش  کرٕنۍ۔  یِمہٕ  مفید  تہٕ  رٕژٕ  نصیحژ  چھےٚ  تۅہیہِ  واتان  قرآنِ  مجید  کہ  ذریعہٕ۔  سُہ  قرآن  گوٚو  کہ)

Transliteration:
  L<u>a</u> yastawee a<u>s</u><u>ha</u>bu a<b>l</b>nn<u>a</u>ri waa<u>s</u><u>ha</u>bu aljannati a<u>s</u><u>ha</u>bu aljannati humu alf<u>a</u>izoon<b>a</b>


Athar:
  اگر  اسہِ  یہِ  قرآن  کُنہِ  پہاڑس  پٮ۪ٹھ  تہِ  وولمُت  آسہِ  ہے،  تیٚلہِ  وُچِھہو  توٚہۍ  زِ  سُہ  چُھ  اللہ  تعالیٰ  سٕندِ  خوفہٕ  سٍتۍ  دَبان  تہٕ  پھٹان۔  ﴿امہِ  مِثالہِ  ہُند  مطلب  چُھ  یہِ  زِ  قرآن  یِتھہٕ  پٲٹھۍ  اللہ  تعالی  سٕںز  کِبریٲئی  تہٕ  تس  برونٛہہ  کنہِ  بندٕہ  سٕںز  ذمہٕ  دٲری  تہٕ  جواب  دہی  صاف  صاف  چھُ  بیان  کران،  اَمِیُک  فہم  اگر  پہاڑس  ہِوِس  عظیم  مخلوقس  تہِ  نصیب  سپدِ  ہے،  تہٕ  تس  لگہِ  ہے  پے  زِ  تس  کٔمِس  ربِّ  قدیرس  برونٛہہ  کنہِ  چھےٚ  پننیٚن  اعمالن  ہٕنز  جواب  دِہی  کرٕنۍ،  تیٚلہِ  اَژ  ہے  بیٖمہٕ  سٍتۍ  تس  تہِ  نٹھ۔﴾  یِمہٕ  مِثالہٕ  چِھ  أسۍ  لُکن  برونٛہہ  کنہِ  امہِ  موجوب  بیان  کران  زِ  تِم  کرن  ﴿پننِس  حالتس  پٮ۪ٹھ﴾  غور۔

Mirwaiz:
  ہرگاہ  أسۍ  نٲزل  کرہون  یہِ  قرآنِ  مجید  کُنہِ  کۅہس  پٮ۪ٹھ،  تَوپتہٕ  تھاوہَو  أسۍ  تتھ  کۅہس  منٛز  شعور  و  فہمُک  مادٕہ  تہٕ  بیٚیہِ  آسِہے  نہٕ  تتھ  اندر  شہوات  و  خوٲہشاتن  ہُنٛد  مادٕہ۔  اے  انسان!  یقیناً  وُچھہَن  ژٕہ  سُہ  کۅہ  تَتھ  گژِھہ  ہے  ژَس  بیٚیہِ  گژھہنس  چَھلہٕ۔  (یعنی  قرآنِ  مجید  چُھ  در  ذاتِ  خۅد  تِیُتھ  موثِر  تہٕ  قوی  فٲعل  مگر  انسانس  چُھ  بَوجہِ  غلبۂ  شہوت  سۅ  قٲبلیت  تباہ  گٔمٕژ  ییٚمہِ  سببہٕ  تٔمِس  چھُنہٕ  قرآنِ  مجیدُک  کانٛہہ  اثر  سپدان۔  لہٰذا  پَزِ  انسانس  خدا  و  پیغمبرؐ  سٕنز  نافرمٲنی  ترٲوِتھ  پنُن  قوتِ  شہوٲنی  مغلوب  کٔرِتھ  فرماں  بردٲری  خدا  و  رسولؐ  کٔرِتھ  طاعات  و  عباداتو  سٍتۍ  پنُن  پان  پاک  کرُن۔)  أسۍ  چھِ  یِمہٕ  مثالہٕ  تہٕ  یِم  مضمون  بیان  کران  لوٗکن  ہٕندِ  نفع  خٲطرٕ  یُتھ  تِم  غور  و  فکر  کرن۔  (اوٚتانۍ  آیہِ  بیان  کرنہٕ  قرآنِ  مجیدٕچ  عظمت،  وۅنۍ  چھِ  بیان  یِوان  کرنہٕ  اللہ  تعالیٰ  سٕنز  عظمت  تٔہندیٚو  اسماءِ  حُسنیٰ ہَو  سٍتۍ۔)

Tahir:
  ہرگاہ  أسۍ  یہِ  قرآن  کُنہِ  پہاڑس  پیٚٹھ  نٲزل  کرہو  تیٚلہِ  (اے  بوزن  والہِ!)  ژٕ  وُچھہکھ  زِ  سُہ  نَمہِ  ہے  اللہ  تعالیٰ  سٕندِ  خوفہٕ  سٍتۍ،  پٔھٹِتھ  گژھ  ہَنس  ریزٕہ  ریزٕہ،  تہٕ  یِمہٕ  مثالہٕ  چِھ  أسۍ  لُکن  خٲطرٕ  بیان  کران  تاکہ  تِم  کرن  غوروفکر۔

Transliteration:
  Law anzaln<u>a</u> h<u>atha</u> alqur<u>a</u>na AAal<u>a</u> jabalin laraaytahu kh<u>a</u>shiAAan muta<u>s</u>addiAAan min khashyati All<u>a</u>hi watilka alamth<u>a</u>lu na<u>d</u>ribuh<u>a</u> li<b>l</b>nn<u>a</u>si laAAallahum yatafakkaroon<b>a</b>


Athar:
  سُہ  چُھ  اللہ  تعالیٰ  ہٕے  یَس  ورٲے  کانٛہہ  معبوٗد  چُھنہٕ،  ﴿یعنی  یَس  ورٲے  کٲنٛسہِ  ہٕنز  یہِ  حیثیت،  مقام  تہٕ  مرتبہٕ  چُھنہٕ  زِ  تٔمۍ  سٕنز  بندگی  تہٕ  پرستش  یِیہِ  کرنہٕ۔  یَس  ورٲے  کٲنٛسی  چِھنہٕ  خُدٲئی  ہٕندۍ  صفات  تہٕ  اختیار  زِ  تس  آسہِ  معبوٗد  آسنُک  حق  واتان۔﴾  پوشیدٕہ  نوٚن  پرٛتھ  چیزُک  زانن  وول،  سُے  چُھ  مہربان  تہٕ  رحم  کرن  وول۔

Mirwaiz:
  سُہ  پروردِگار  گوٚو  سُے  یَس  ورٲے  نہٕ  کانٛہہ  اکھاہ  چُھ  معبود  آسنس  قٲبل،  سُے  چھُ  زانن  وول  پوٗشیدٕہ  چیزن  تہٕ  نَنیٚن  چیزن،  سُے  چھُ  سٮ۪ٹھاہ  مہربان،  سُے  چھُ  سٮ۪ٹھاہ  رحمت  وول۔

Tahir:
  سُے  چُھ  اللہ  تعالیٰ  یس  وَرٲے  کانٛہہ  معبود  چُھنہٕ،  غیب  تہٕ  ظٲہرچُھ  زانن  وول،  سُے  چُھ  بے  حد  رحمت  فرماون  وول  سیٚٹھاہ  مہربان۔

Transliteration:
  Huwa All<u>a</u>hu alla<u>th</u>ee l<u>a</u> il<u>a</u>ha ill<u>a</u> huwa AA<u>a</u>limu alghaybi wa<b>al</b>shshah<u>a</u>dati huwa a<b>l</b>rra<u>h</u>m<u>a</u>nu a<b>l</b>rra<u>h</u>eem<b>u</b>


Athar:
  سُہ  چُھ  اللہ  تعالیٰ  ہٕے  یَس  ورٲے  کانٛہہ  معبوٗد  چُھنہٕ۔  سُہ  چُھ  بادشاہ  سٮ۪ٹھاہ  مُقدّس،  ﴿یعنی  سُہ  چُھ  امہِ  نِشہِ  بدرجہا  بالا  تہٕ  برتر  زِ  تٔمۍ  سٕندِس  ذاتس  منٛز  آسہِ  کانٛہہ  عیب  یا  نقُص  یا  کانٛہہ  قبیح  صفت۔  بلکہ  چُھ  سُہ  اکھ  پٲکیزٕہ  ترین  ہستی  یَس  متعلق  کُنہِ  برٲئی  ہُند  تصوّر  تہِ  ہیٚکو  نہٕ  کٔرِتھ﴾  سَراسَر  سلامتی،  ﴿یعنی  تٔمۍ  سٕنز  ذات  چھےٚ  امہِ  نِشہِ  بالاتر  زِ  کانٛہہ  آفت  یا  کمزوری  یا  خٲمی  کیا  سپدِ  تَس  لاحق،  یا  کُنہِ  ساعتہٕ  کیا  یِیہِ  تٔمۍ  سٕندِس  کمالس  پٮ۪ٹھ  زوال﴾  اَمن  دِنہٕ  وول،  ﴿یعنی  تٔمۍ  سُند  مخلوق  چُھ  اَمہِ  نِشہِ  اَمنس  منٛز  زِ  سُہ  کیا  کرِ  اَتھ  پٮ۪ٹھ  ظُلم،  یا  حق  نِیَس  تَھپہِ،  یا  کرِ  أمۍ  سُند  اجر  ضایع،  یا  کرِ  أمِس  سٍتۍ  پننیٚن  کٔرِمٕتیٚن  وعدن  ہٕنز  خلاف  ورزی﴾  نگہبان،  ﴿دراصل  چُھ  لفظ،  اَلمُھَیمِنُ  ورتاونہٕ  آمُت  یتھ  ترےٚ  معنی  چِھ۔  اکھ  رٲچھ  راوٹھ  تہٕ  حفاظت  کرن  وول،  دوٚیم  شٲھد  یُس  وُچھان  آسہِ  زِ  کُس  کیا  چُھ  کران۔  ترٛییم  سۅ  ہستی  ییٚمۍ  لُکن  ہٕندۍ  ضروریات  تہٕ  حاجت  پوٗرٕ  کرنُک  ذِمّہ  آسہِ  روٚٹمُت۔﴾  سارِنٕے  پٮ۪ٹھ  غٲلب،  پنُن  حکم  بزور  نٲفذ  کرن  وول،  تہٕ  بوٚڈُے  بٔنِتھ  روزن  وول۔  پاک  چُھ  اللہ  تعالیٰ  تمہِ  شرکہٕ  نِشہِ  یُس  لُکھ  کران  چِھ۔

Mirwaiz:
  سُے  پروردِگار  چھُ  یَس  ورٲے  نہٕ  کانٛہہ  اکھاہ  چھُ  معبود  بننس  قٲبل،  سُہ  چھُ  پادشاہ  سارِوٕے  عٲبو  نِشہِ  پاک  گزشتہٕ  زمانس  اندر  سارِوٕے  عٲبو  نقصانو  نِشہِ  پاک  و  سالم،  آیندٕہ  زمانس  اندر  پننیٚن  بندن  چھُ  سارِوٕے  خوفناک  چیزو  نِشہِ  اَمن  و  امان  دِوُن،  پننیٚن  بندن  چھُ  سارِوٕے  خطرناک  چیزو  نِشہِ  رٲچھ  کروُن،  زبردست  تہٕ  غٲلب  چھُ،  خرٲبی  تہٕ  نقصان  پوٗرٕ  کروُن  چھُ،  سٮ۪ٹھاہ  عظمت  وول  چھُ،  تُہَند  شان  چھُ  کہ  سُہ  چھُ  مُنزّہ  تہٕ  پاک  تِمَو  سارِوٕے  کتھو  نِشہِ  یِمہٕ  کتھہٕ  لوٗکھ  تَس  کُن  لاگان  چھِ۔

Tahir:
  سُے  چُھ  اللہ  تعالیٰ  یَس  وَرٲے  کانٛہہ  معبود  چُھنہٕ،  (حقیقی)  بادشاہ  چُھ،  پۯتھ  عٲبہٕ  نِشہِ  چُھ  پاک،پۯتھ  نُقصہٕ  نِشہِ  محفوظ  (تہٕ  سلامتی  دِنہٕ  وول)  چُھ،  امن  وامان  دِنہٕ  وول  (تہٕ  معجزاتو  ذریعہ  رسولن  ہُنٛد  تصدیق  کرن  وول)  چُھ،  حفاظت  کرن  وول  تہٕ  رٲچھدر  چُھ،  غلبہٕ  تہٕ  عزت  وول  چُھ،  زبردست  عظمت  وول  چُھ،  سلطنت  تہٕ  کبریائی  (تھاون)  وول  چُھ،  اللہ  تعالیٰ  چُھ  پۯتھ  تَمہِ  چیزٕ  نِشہِ  پاک  یَتھ  تِم  تٔمۍ  سُنٛد  شریک  چِھ  مانان۔

Transliteration:
  Huwa All<u>a</u>hu alla<u>th</u>ee l<u>a</u> il<u>a</u>ha ill<u>a</u> huwa almaliku alquddoosu a<b>l</b>ssal<u>a</u>mu almuminu almuhayminu alAAazeezu aljabb<u>a</u>ru almutakabbiru sub<u>ha</u>na All<u>a</u>hi AAamm<u>a</u> yushrikoon<b>a</b>


Athar:
  سُہ  چُھ  اللہ  تعالیٰ  ہٕے  یُس  تخلیقُک  منصوبہٕ  بناون  وول  تہٕ  تتھ  نٲفذ  کرن  وول  تہٕ  تتھ  مُطٲبق  صوٗرت  گری  کرن  وول  چُھ۔  تس  خٲطرٕ  چِھ  بہترین  ناو۔  پرٛتھ  کانٛہہ  چیز  یُس  آسمانن  تہٕ  زمینس  منٛز  چُھ،  چُھ  تٔمۍ  سٕنز  تسبیح  کران،  ﴿یعنی  زبانِ  قال  یا  زبانِ  حال  سان  چُھ  یہِ  بیان  کران  زِ  تٔمۍ  سُند  خٲلِق  چُھ  پرٛتھ  عیبہٕ،  نُقصہٕ،  کمزوری  تہٕ  غلطی  نِشہِ  پاک﴾  بیٚیہِ  چُھ  سُہ  زبردست  تہٕ  حکمت  وول۔

Mirwaiz:
  سُے  چھُ  معبودِ  برحق  سورُے  پٲدٕہ  کروُن،  سورُے  بَحکمت  پٲدٕہ  کروُن،  پرٛتھ  چیزس  صورت  و  شکل  عطا  کروُن،  تَس  چھِ  رٕتۍ  رٕتۍ  ناو۔  سٲری  چیز  یِم  آسمانن  تہٕ  زمینس  منٛز  چھِ،  یِم  چھِ  تٔۂنز  پٲکی  بیان  کران،  سُے  چھُ  زبردست  تہٕ  غٲلب  کمالِ  حکمت  وول،  پَس  یِتھِس  با  عظمت  خداے  سٕندیٚن  احکامن  ہُنٛد  تعمیل  چھُ  سٮ۪ٹھاہ  ضروری۔

Tahir:
  سُے  چُھ  اللہ  تعالیٰ  یُس  پٲدٕ  کرن  وول  چُھ،  عدم  نِشہِ  وجودس  منٛز  اَنن  وول  (یعنی  ایجاد  کرن  وول)  چُھ،  صورت  عطا  کرن  وول  چُھ۔  (غرض)  تمام  رٕتۍ  ناو  چِھ  تٔسۍ  خٲطرٕ،  تس  خٲطرٕ  چِھ  تِم  (سٲری)  چیز  تسبیح  کران  یِم  آسمانن  تہٕ  زمینس  منٛز  چِھ،  تہٕ  سُہ  چُھ  سیٚٹھاہ  عزت  وول  سیٚٹھاہ  حکمت  وول۔

Transliteration:
  Huwa All<u>a</u>hu alkh<u>a</u>liqu alb<u>a</u>rio almu<u>s</u>awwiru lahu alasm<u>a</u>o al<u>h</u>usn<u>a</u> yusabbi<u>h</u>u lahu m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i wahuwa alAAazeezu al<u>h</u>akeem<b>u</b>


Athar:
  اے  لوٗکو  یِمو  ایمان  چُھو  اوٚنمُت۔  ﴿مُفسِرن  ہُند  چُھ  اتھ  کتھہِ  پٮ۪ٹھ  اتفاق  زِ  یِم  آیات  ٲسۍ  تمہِ  ساعتہٕ  نٲزِل  سپٕدمٕتۍ  ییٚلہِ  مکہٕ  کیٚن  مشرکن  ہٕندِ  ناوٕ  حاطِب  بن  ابی  بلتعہ  رضی  اللہ  تعالیٰ  عنہ  سُند  خط  رَٹنہٕ  آو،  یتھ  منٛز  تِمو  قبل  اَز  وقت  دُشمن  ٲسۍ  مُطلع  کٔرِمٕتۍ  زِ  رسول  اللہؐ  چِھ  مکّس  پٮ۪ٹھ  حملہٕ  کرن  وٲلۍ۔﴾  مَہ  بنٲوِیوٗکھ  میٲنۍ  تہٕ  پنٕنۍ  دشمن  دوست۔  توٚہۍ  چِھو  تِمن  دوستی  ہُند  پیغام  سوزان،  حالانکہ  یُس  حق  تۅہیہِ  نِشہِ  ووتمُت  چُھ،  سُہ  ماننہٕ  نِشہِ  چُھ  تِمَو  انکار  کوٚرمُت۔  تہٕ  تِہٕنز  رٔوِش  چھےٚ  یہِ  زِ  تِم  چِھ  رسول  صلی  اللہ  علیہ و سلمس  تہٕ  خۅد  تۅہیہِ  صرف  اَتھ  قصورس  پٮ۪ٹھ  جلا  وطن  کران  زِ  تۅہیہِ  چُھو  پننِس  ربّس،  خدایس  پٮ۪ٹھ  ایمان  اوٚنمُت  ﴿لہٰذا  مَہ  کٔرِو  تِمن  سٍتۍ  دوستی﴾۔  اگر  توٚہۍ  میانہِ  وَتہِ  منٛز  جہاد  کرنہٕ  خٲطرٕ  تہٕ  میانہِ  رضا  خٲطرٕ  ﴿وطن  ترٲوِتھ  گھرو  منٛزٕ﴾  درٛامٕتۍ  چِھو۔  توٚہۍ  چِھو  ژوٗرِ  پٲٹھۍ  تِمن  دوستی  ہُنٛد  پیغام  سوزان،  حالانکہ  یِکینٛژھاہ  توٚہۍ  ژوٗرِ  پٲٹھۍ  چِھو  کران  تہٕ  یِکینٛژھاہ  نَنہِ  وانہٕ  چِھو  کران،  پرٛتھ  کانٛہہ  چیز  چُھس  بہٕ  وارٕ  پٲٹھۍ  زانان۔  یُس  شخص  تہِ  تۅہیہِ  منٛزٕ  یہِ  کرِ۔  سُہ  ڈوٚل  پٔزِ  پٲٹھۍ  سیٚزِ  وَتہِ  نِشہِ۔

Mirwaiz:
  اے  با  ایمانو!  توٚہۍ  مہٕ  رٔٹِیوٗکھ  مکٕکۍ  کٲفر  یِم  میٲنۍ  تہٕ  تُہٕندۍ  دشمن  چھِ  پنٕنۍ  دوست،  اگرچہ  تُہندیٚن  دِلن  منٛز  نَے  آسہِ  تمِیُک  خیال،  مگر  ظٲہر  چھِو  کران  دوستی  ہُنٛد  برتاو  تِمن  سٍتۍ،  تِتہِ  مہٕ  کٔرِو۔  حالانکہ  یُس  پوٚز  دین  تۅہیہِ  نِشہِ  ووت  تتھ  کوٚر  تِمو  صریح  انکار،  یہِ  گٔے  خدایس  نسبت  دشمنی۔  بیٚیہِ  گٔے  یِم  لوٗکھ  تِمے  یِمَو  پیغمبرؐ  تہٕ  توٚہۍ  سٲری  مسلمان  پننہِ  شہرٕ  اندرٕ  کٔڈِہَو  رنگا  رنگ  اِیذا  تہٕ  تکلیف  واتنٲوِتھ،  محض  ییٚمہِ  سببہٕ  کہ  تۅہیہِ  کیازِ  کٔرو  کُنِس  معبودِ  برحقس  پژھ  یُس  تۅہیہِ  سارِنٕے  ہُنٛد  ربّ  چھُ،  یہِ  گٔے  تۅہیہِ  نسبت  دشمنی،  غرض  یِتھیٚن  ذلیل  لوٗکن  سٍتۍ  گژِھیا  دوستی  تھاوٕنۍ۔  ہرگاہ  توٚہۍ  گھرو  منٛزٕ  درٛامٕتۍ  چھِو  میانہِ  وتہِ  اندر  جہاد  کرنہٕ  خٲطرٕ  بیٚیہِ  میٲنۍ  رضامندی  ژھانڈنہٕ  خٲطرٕ  تیٚلہِ  شوٗبیا  تۅہیہِ  کافرن  ہٕنز  رضامندی  ژھانڈٕنۍ۔  (تۅہیہِ  کٔروٕ  دشمنی  سارِنٕے  سٍتۍ  میانہِ  رضامندی  خٲطرٕ،  وۅنۍ  تِمنٕے  دشمنن  سٍتۍ  دوستی  ہُنٛد  سلسلہٕ  قٲیِم  کرُن  تِہنز  رضامندی  ژھانڈنہٕ  خٲطرٕ،  یِمن  دۅن  کتھن  چھُنہٕ  واٹھٕے  پانہٕ  وٲنۍ۔)  توٚہۍ  چھِو  زورٕ  زورٕ  کٔھٹِتھ  تِمن  سوزان  دوستی  ہٕنزٕ  شیچھہِ  تہٕ  پیغام۔  (گۅڈٕہ  چھےٚ  تِمن  سٍتۍ  دوستی  تھاوٕنۍ  یچھ،  توپتہٕ  پوٗشیدٕہ  تہٕ  کھٔٹِتھ  پیغام  سوزُن  یہِ  چھُ  زیادے  یچھ۔)  حالانکہ  مےٚ  چھُ  تِمن  سارِنٕے  چیزن  ہُنٛد  پورٕ  علم  یِم  چیز  توٚہۍ  کھٔٹِتھ  چھِو  کران  بیٚیہِ  یِم  چیز  توٚہۍ  نٔنۍ  پٲٹھۍ  چھِو  کران۔  (اَتھ  کُن  نظر  کٔرِتھ  تہِ  پزِ  ہا  نہٕ  تۅہیہِ  تِمن  سٍتۍ  دوستی  ہُنٛد  سلسلہٕ  قٲیِم  کرُن۔)  یُس  اکَھہ  تۅہیہِ  منٛزٕ  یِژھ  حرکت  کرِ،  پَس  بتحقیق  سُہ  ڈوٚل  سیزِ  وَتہِ  نِشہِ۔  (سیزِ  وَتہِ  نِشہِ  ڈلوٕنیٚن  ہُنٛد  انجام  تہٕ  عاقبت  چھُو  تۅہیہِ  معلومٕے،  تِم  مہٕ  زٲنیوٗکھ  توٚہۍ  دوست  بلکہ  چھِ  تِم  تُہندۍ  تِتھۍ  دشمن  کہ)

Tahir:
  اے  ایمان  والیو!  تۆہۍ  مَہ  بنٲوِیوٗکھ  میٲنۍ  تہٕ  پنٕنۍ  دُشمن  دوست  تۆہۍ  چِھو  (پننہِ)  دوستی  ہٕندِ  بٲعث  تِمن  تام  خبرٕ  واتناوان  ییٚلہِ  زن  تِم  تَتھ  حق  سٕے  انکار  چِھ  کران  یُس  تۅہیہِ  نِشہِ  آمُت  چُھ،  تِم  چِھ  رسولس  (صلی  اللہ  علیہ  وسلم)  تہٕ  تۅہیہِ  اَمہِ  وجہ  کِنۍ  (تُہٕندِ  وطنہٕ  نِشہِ)  کڑان  زِ  تۅہیہِ  چُھو  اللہ  تعالیٰ  ہس  پیٚٹھ  یُس  تُہُنٛد  پروردگار  چُھ،  ایمان  اۆنمُت۔  ہرگاہ  تۆہۍ  میانہِ  وَتہِ  منٛز  جہاد  کرنہِ  تہٕ  میٲنۍ  رضا  مندی  ژھانٛڈنہِ  دۯامٕتۍ  چِھو  (تیٚلہِ  مَہ  تھٲوِو  تِمن  سٍتۍ  دوستی)  تۆہۍ  چِھو  تِمن  کُن  ژوٗرِ  ژوٗرِدوستی  ہٕندۍ  پیغام  سوزان  ییٚلہِ  زن  مے٘  وارٕ  پٲٹھۍ  پے  چھے٘  یِکینٛژھاہ  تۆہۍ  کٔھٹِتھ  چِھو  تھاوان  تہٕ  یِکینژھاہ  تۆہۍ  ظٲہر  چِھو  کران،  تہٕ  یُس  شخص  تہِ  تۅہیہِ  منٛزٕ  یہِ  (حرکت)  کرِ  تیٚلہِ  چُھ  سُہ  سیٚزِ  وَتہِ  نِشہِ  ڈۆلمُت۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tattakhi<u>th</u>oo AAaduwwee waAAaduwwakum awliy<u>a</u>a tulqoona ilayhim bi<b>a</b>lmawaddati waqad kafaroo bim<u>a</u> j<u>a</u>akum mina al<u>h</u>aqqi yukhrijoona a<b>l</b>rrasoola waiyy<u>a</u>kum an tuminoo bi<b>A</b>ll<u>a</u>hi rabbikum in kuntum kharajtum jih<u>a</u>dan fee sabeelee wa<b>i</b>btigh<u>a</u>a mar<u>da</u>tee tusirroona ilayhim bi<b>a</b>lmawaddati waan<u>a</u> aAAlamu bim<u>a</u> akhfaytum wam<u>a</u> aAAlantum waman yafAAalhu minkum faqad <u>d</u>alla saw<u>a</u>a a<b>l</b>ssabeel<b>i</b>


Athar:
  تِہُند  رٔوِیہِ  چُھ  یہِ  زِ  اگر  تۅہیہِ  پٮ۪ٹھ  قابو  حٲصل  گژھیٚکھ،  تیٚلہِ  کرن  تۅہیہِ  سٍتۍ  دشمنی،  تہٕ  اَتھو  تہٕ  زیٚوِ  سٍتۍ  دِنَو  بُرٲئی  سان  آزار۔  تِم  چِھ  یی  یژھان  زِ  کُنہِ  پٲٹھۍ  گٔژِھو  توٚہۍ  کٲفر  سپدٕنۍ۔

Mirwaiz:
  ہرگاہ  تِمن  لوٗکن  تۅہیہِ  پٮ۪ٹھ  موقع  لگہِ  فوراً  نٔنِراون  تِم  پنٕنۍ  دشمنی  تۅہیہِ  سٍتۍ،  بیٚیہِ  مٕژراون  تۅہیہِ  ضریٚر  واتناونہٕ  خٲطرٕ  پنٕنۍ  اَتھہٕ  تہٕ  پننہِ  زیٚوٕہ۔  یہِ  گوٚو  دنیٲوی  ضریٚر  تِہُنٛد  دینی  ضریٚر  چُھ  تِہُنٛد،  تِمن  چھُ  تمنا  کہ  توٚہۍ  تہٕ  گٔژِھو  کٲفر  سپدٕنۍ۔  (یِتھۍ  لوٗکھ  چھا  دوستی  قٲبل،  اگر  توٚہۍ  اظہارِ  دوستی  کرنہٕ  اندرٕہ  پننہِ  اہل  و  عیالُک  خیال  چھُ  تتھ  متعلق  بوٗزِو  وارٕہ  کہ)

Tahir:
  ہرگاہ  تِم  تۅہیہِ  پیٚٹھ  دسترس  لبن  تیٚلہِ  (وُچھ  زیٚو)  آسن  تِم  تُہٕندۍ  (ٹاکارٕہ)  دشمن  تہٕ  تِم  زیٹھراون  پنٕنۍ  اَتھہٕ  تہٕ  پننہِ  زیٚوٕ  تۅہیہِ  کُن  بُرٲیی  سان  تہٕ  تِمن  آسہِ  طمع  زِ  تۆہۍ  گٔژِھو  (کُنہِ  پٲٹھۍ)  کٲفر  سپدٕنۍ۔

Transliteration:
  In yathqafookum yakoonoo lakam aAAd<u>a</u>an wayabsu<u>t</u>oo ilaykum aydiyahum waalsinatahum bi<b>al</b>ssooi wawaddoo law takfuroon<b>a</b>


Athar:
  قیامت  کہ  دۅہ  نَہ  یِن  تُہٕنزٕ  رشتہٕ  دٲریہِ  کُنہِ  بکار  تہٕ  نَہ  تُہندۍ  اولاد۔  ﴿چونکہ  حضرت  حاطِب  رضی  اللہ  عنہ  ہَن  ٲس  یہِ  کٲم  امہِ  موجوب  کٔرمٕژ  زِ  مکّس  منٛز  یُس  تِہُند  اہل  و  عیال  اوس  سُہ  گوٚژھ  جنگ  کِس  موقعس  پٮ۪ٹھ  محفوظ  روزُن۔  اَمہِ  موجوب  آو  فرماونہٕ  زِ  ییٚمہِ  آل  اولادٕ  خٲطرٕ  ژےٚ  یہِ  کٲم  کٔرِتھ  سُہ  چُھنہٕ  ٲخرتس  منٛز  بکار  یِنہٕ  وول۔﴾  تمہِ  دۅہ  ترٛاوِ  اللہ  تعالیٰ  تۅہیہِ  درمیان  جُدٲئی،  ﴿یعنی  دُنیاہٕکۍ  تمام  رشتہٕ  تعلقات  تہٕ  رابطہٕ  یِن  تَتہِ  پُھٹراونہٕ۔  ہر  کانٛہہ  شخص  سپدِ  پننِس  ذٲتی  حیثیتس  منٛز  پیش  تہٕ  پرٛتھ  کٲنٛسہِ  آسہِ  پننُے  یوت  حساب  دِیُن۔  لہٰذا  پزِنہٕ  دُنیاہس  منٛز  کٲنٛسہِ  أکِس  تہِ  کُنہِ  رشتہٕ  دٲری  یا  دوستی  یا  جتّھ  بندی  خٲطرٕ  کانٛہہ  ناجٲیز  کٲم  کرٕنۍ،  تِکیازِ  پننہِ  کرِمَتِیُک  سزا  آسہِ  تس  پانسٕے  تُلُن،  أمۍ  سٕنزِ  ذٲتی  ذمہ  دٲری  منٛز  سپدِ  نہٕ  بیٚیہِ  کانٛہہ  شریک﴾  تہٕ  سُے  چُھ  تُہندٮ۪ن  اعمالن  ہُند  وُچھن  وول۔

Mirwaiz:
  تُہندۍ  رشتہٕ  دار،  ٲشناو،  اولاد  تہٕ  گَبر  دِن  نہٕ  تۅہیہِ  کانٛہہ  نفع  تہٕ  فٲیدٕہ  قیامتُک  دۅہ،  اللہ  تعالیٰ  ہٕے  کرِ  تۅہیہِ  منٛز  فٲصلہٕ  تمہِ  دۅہ،  اللہ  تعالیٰ  چھُ  تُہنزٕ  سارے  کامہِ  پوٗرٕ  وُچھان۔  (پَس  کرِ  سُہ  پرٛتھ  کامہِ  ہُنٛد  فٲصلہٕ  وارٕ  پٲٹھۍ۔  ہرگاہ  تُہٕنزٕ  عملہٕ  آسن  عذابس  تہٕ  سزاہس  قٲبل  تَمہِ  عذابہٕ  نِشہِ  ہیٚکہٕ  نہٕ  مۅکلٲوِتھ  تۅہیہِ  کانٛہہ  نَہ  ٲشناو  تہٕ  نَہ  گبر،  تِمن  ہُنٛد  رعایت  کرُن  خداے  سٕندِس  حُکمس  نافرمٲنی  کرنہٕ  سٍتۍ،  یہِ  چھُ  سٮ۪ٹھاہ  یچھ  تہٕ  قٲبلِ  مذمت۔)

Tahir:
  قیامت  کہ  دۅہ  نَہ  دِنَو  ہرگز  تۅہیہِ  (کٲفرن  تہٕ  مشرکن  ہٕنزٕ)  نزدیکیہِ  فٲیدٕہ  تہٕ  نَہ  تُہٕندۍ  (کٲفر  تہٕ  مشرک)  اولاد،  (تَمہِ  دۅہ  کرِ  اللہ  تعالیٰ)  تۅہیہِ  درمیان  پوٗرٕ  پٲٹھۍ  جدٲے  (مومن  یِن  جنتس  منٛز  تہٕ  کٲفر  یِن  جہنمس  منٛز  سوزنہٕ)،  تہٕ  اللہ  تعالیٰ  چُھ  تِمن  کامیٚن  وارٕ  پٲٹھۍ  وُچھن  وول  یِمہٕ  تۆہۍ  کران  چِھو۔

Transliteration:
  Lan tanfaAAakum ar<u>ha</u>mukum wal<u>a</u> awl<u>a</u>dukum yawma alqiy<u>a</u>mati yaf<u>s</u>ilu baynakum wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  تۅہیہِ  لُکن  خٲطرٕ  چُھ  ابراہیمؑ  تہٕ  تٔمۍ  سٕندٮ۪ن  سٲتھِیَن  منٛز  اکھ  رُت  نمونہٕ،  تِمو  ووٚن  پننِس  قومَس  صاف  أسۍ  چِھ  پورٕ  پٲٹھۍ  بے  زار  تۅہیہِ  تہٕ  تِمن  تُہٕندٮ۪ن  معبوٗدن  یِم  توٚہۍ  اللہ  تعالیٰ  ترٲوِتھ  پوٗزان  چھوٗکھ،  اسہِ  کوٚر  تۅہیہِ  سٍتۍ  کُفُر  ﴿یعنی  أسۍ  چِھ  تُہٕندۍ  کٲفر،  أسۍ  نہ  چِھو  توٚہۍ  حقس  پٮ۪ٹھ  مانان  تہٕ  نہ  تُہُند  دین﴾  تہٕ  اسہِ  تہٕ  تۅہیہِ  درمیان  گوٚو  ہمیشہ  خٲطرٕ  عداوت  تہٕ  مُژُکری،  یوٚت  تام  نہٕ  توٚہۍ  کُنِس  خدایس  پٮ۪ٹھ  ایمان  أنِو۔  مگر  ابراہیمؑ  سُند  پننِس  مٲلِس  یہِ  وَنُن  ﴿چُھ  امہِ  نِشہِ  مُستثنٰی﴾  زِ  بہٕ  کرٕ  تُہند  خٲطرٕ  ضروٗر  مغفرتُک  درخواست،  تہٕ  خُدایس  نِشہِ   کینٛہہ  حٲصل  کرُن  چُھنہٕ  مےٚ  تام۔  ﴿دوٚیِمیٚن  لفظن  منٛز  چُھ  امیُک  یہِ  مطلب  زِ  تُہندِ  خٲطرٕ  چھےٚ  حضرت  ابراہیم  علیہ  السلامن  ہٕنز  یہِ  کتھ  قٲبل  تقلید  زِ  تِمو  کوٚر  پننِس  مُشرک  تہٕ  کٲفر  قومس  صاف  صاف  بے  زٲری  ہُنٛد  تہٕ  تعلق  ژٹنُک  اعلان،  مگر  تِہٕنز  یہِ  کتھ  چھَنہٕ  تقلیدس  قٲبل  زِ  تِمَو  کوٚر  پننِس  مشرک  مٲلۍ  سٕندِ  خٲطرٕ  دُعا  کرنُک  وعدٕہ  تہٕ  عملاً  کوٚرُکھ  تٔمۍ  سٕندِس  حقس  منٛز  دُعا۔  تہٕ  ابراہیم  علیہ  السلامن  تہٕ  اصحابِ  ابراہیمن  ہُند  دعا  اوس  یہِ  زِ﴾  اے  سانہِ  ربّہٕ،  ژیے  پٮ۪ٹھ  کوٚر  اَسہِ  بھروسہٕ  تہٕ  ژیے  کُن  کوٚر  اَسہِ  رجوع  تہٕ  چٲنۍ  سٕے  دربارس  منٛز  چُھ  اسہِ  واپس  پھیرُن۔

Mirwaiz:
  اے  مسلمانو!  تُہندِ  خٲطرٕ  اوس  اَکھ  رُت  نمونہٕ  پیروی  کرنہٕ  خٲطرٕ  ابراہیمؑ  بیٚیہِ  تِم  با  ایمان  یِم  تِمن  سٍتۍ  ایمان  و  طاعتس  اندر  شریکِ  کار  ٲسۍ  یعنی  اَتھ  بارس  اندر  گوٚژھ  کٲفرن  سٍتۍ  سُے  برتاو  کرُن  یُس  ابراہیم  علیہ  السلامن  تہٕ  تِہٕندیو  تابعو  کوٚر۔  ییٚلہِ  تِمو  سارِوٕے  مختلف  وقتن  اندر  پننِس  قومس  دوٚپ  أسۍ  چھِ  بے  زار  تۅہیہِ  نِشہِ  بیٚیہِ  یِمن  ہٕنز  توٚہۍ  پرستش  کران  چھِو  معبودِ  برحقس  ورٲے۔  أسۍ  چھِ  تُہٕندۍ  تہٕ  تُہٕندیٚن  بٲطل  معبودن  ہٕندۍ  منکِر،  اَسہِ  منٛز  تہٕ  تۅہیہِ  منٛز  سپُد  عداوت  تہٕ  بغُض  زیادٕہ  ظٲہر،  یہِ  عداوت  روزِ  اَسہِ  تہٕ  تۅہیہِ  منٛز  ہمیشہٕ  یوٚتانۍ  نہٕ  توٚہۍ  کُنہِ  سٕے  خدایس  ایمان  أنِو  تہٕ  پژھ  کٔرِو۔  غرض  ابراہیم  علیہ  السلامن  تہٕ  تِہِندیو  تابِعو  کوٚر  کٲفرن  نِشہِ  بالکل  قطع  تعلق  صاف  پٲٹھۍ۔  لیکن  ابراہیمؑ  سٕنز  کتھ  یۅسہٕ  تمو  فرمٲو  پننِس  مٲلِس  ییٚمہِ  منٛزٕ  نَنان  چھُ  کہ  تِمن  اوس  تس  سٍتۍ  کُنہِ  قسمہٕ  تعلق  باقی  دوٚپُہس  کہ  بہٕ  منگہٕ  مغفرت  چانہِ  خٲطرٕ  خدایس،  اَمہِ  استغفارٕ  علاوٕہ  چھُنہٕ  مےٚ  اختیار  خدایس  نِشہِ  کُنہِ  چیزس  پٮ۪ٹھ۔  (یہِ  چھُنہٕ  مےٚ  اَتھہِ  کہ  بہٕ  کیا  کرناوٕہ  یہِ  دعا  ضرور  قبول،  یِتہِ  ہیٚکہِ  نہٕ  بٔنِتھ  کہ  چانہِ  ایمان  اَننہٕ  ورٲے  کیا  بٔچراوَتھ  بہٕ  ژٕہ  عذاب  نِشہِ،  یُتُے  یوت  اوس  ابراہیم  علیہ  السلامن  ووٚنمُت  ییٚمہِ  اندرٕہ  بعضے  لوٗکن  مطلق  استغفارٕہ  فکرِ  توٚر،  حالانکہ  ییٚتنَس  چھُ  استغفارُک  بدل  مطلب  سُہ  گوٚو  طلبِ  ہدایت  ییٚمیُک  پرٛتھ  أکِس  اجازت  چھُ،  فِی  الواقع  چھُنہٕ  سُہ  قطعِ  تعلق  کرنس  خلاف  تہٕ  کینٛہہ۔  توپتہٕ  کوٚر  ابراہیم  علیہ  السلامن  دعا۔)  اے  سانہِ  پروردِگارٕ!  کٲفرن  اظہارِ  عداوت  کرنس  اندر  چھِ  أسۍ  ژے  پٮ۪ٹھ  توکل  کران،  ژے  کُن  چہِ  أسۍ  پرٛتھ  معاملس  اندر  رجوع  کران،  سون  اعتقاد  چھُ  کہ  ژے  کُن  چھُ  سارِنٕے  پتولاکن  واتُن۔  (اَتھ  اعتقادس  کُن  نظر  کٔرِتھ  یۅسہٕ  اَسہِ  کٲفرن  نِشہِ  بے  زٲری  ظٲہر  کٔر  سۅ  کٔر  دل  کہ  ژَکہِ  محض  خلوص  سان  کُنہِ  دنیٲوی  غرضہٕ  ورٲے  بیٚیہِ  ہاونہٕ  تہٕ  تھیکنہٕ  ورٲے۔)

Tahir:
  بے  شک  چُھ  تُہٕندِ  خٲطرٕ  ابراہیمس  (علیہ  السلام)  منٛز  تہٕ  تِہِندیٚن  سٲتھِین  منٛز  بہترین  (اقتداکرنُک)  نمونہٕ،  ییٚلہِ  تِمَو  پننِس  قومس  وۆن،  أسۍ  چِھ  تۅہیہِ  نِشہِ  تہٕ  تِمَو  پۅتلیٚو  نِشہِ  یِمن  تۆہۍ  اللہ  تعالیٰ  ہس  وَرٲے  پوٗزا  چِھو  کران  مکمل  پٲٹھۍ  بیزار  (تہٕ  لاتعلق)،  اَسہِ  کۆر  تۅہیہِ  سارِنٕے  ہُنٛد  نَنہِ  وانہٕ  انکار  اَسہِ  تہٕ  تۅہیہِ  درمیان  دۯایہِ  دشمنی  تہٕ  نفرت  تہٕ  عناد  ہمیشہ  خٲطرٕ  نٔنۍ،  اۆت  تام  زِ  تۆہۍ  أنِو  أکِس  اللہ  تعالیٰ  ہس  پیٚٹھ  ایمان،  مگرابراہیم  (علیہ  السلام)  سُنٛد  پننِس  (رَچھن  وٲلِس)  مٲلِس  یہِ  وَنُن  زِ  بہٕ  منگہٕ  چانہِ  خٲطرٕ  ضرور  مغفرت،  (اوس  صرف  بروٗنٹھِم  کرنہٕ  آمُت  اَکھ  وعدٕہ  یُس  تِمَو  پوٗرٕ  کۆر  تہٕ  سٍتی  پووُکھ  یاد  تہِ)  بیٚیہِ  یہِ  زِ  بہٕ  چُھس  نہٕ  چانہِ  خٲطرٕ  (چانہِ  کفرو  شرکہٕ  کِنۍ)  اللہ  تعالیٰ  سٕنزِ  بارگاہِ  منٛز  کُنہِ  چیزُک  مٲلک۔  (پتہٕ  سپٕدۍ  تِم  یہِ  دعا  کٔرِتھ  قومہٕ  نِشہِ  الگ)  اے  سانہِ  ربّہ!  اَسہِ  کۆر  ژے  پیٚٹھ  بھروسہٕ  تہٕ  اَسہِ  کۆر  ژے  کُن  رجوع  تہٕ  (سارِنٕے)  چُھ  ژے  کُن  واپس  واتُن۔

Transliteration:
  Qad k<u>a</u>nat lakum oswatun <u>h</u>asanatun fee ibr<u>a</u>heema wa<b>a</b>lla<u>th</u>eena maAAahu i<u>th</u> q<u>a</u>loo liqawmihim inn<u>a</u> bura<u>a</u>o minkum wamimm<u>a</u> taAAbudoona min dooni All<u>a</u>hi kafarn<u>a</u> bikum wabad<u>a</u> baynan<u>a</u> wabaynakumu alAAad<u>a</u>watu wa<b>a</b>lbagh<u>da</u>o abadan <u>h</u>att<u>a</u> tuminoo bi<b>A</b>ll<u>a</u>hi wa<u>h</u>dahu ill<u>a</u> qawla ibr<u>a</u>heema liabeehi laastaghfiranna laka wam<u>a</u> amliku laka mina All<u>a</u>hi min shayin rabban<u>a</u> AAalayka tawakkaln<u>a</u> wailayka anabn<u>a</u> wailayka alma<u>s</u>eer<b>u</b>


Athar:
  اے  سانہِ  ربّہٕ،  اسہِ  مَہ  بناو  کٲفرن  خٲطرٕ  فِتنہٕ۔  ﴿کٲفرن  خٲطرٕ  اہلِ  ایمانن  ہٕندِس  فِتنہٕ  بَننَس  ہیٚکن  واریاہ  صوٗرتہٕ  ٲسِتھ۔  مثلاً  یہِ  زِ  کٲفر  یِن  یِمن  پٮ۪ٹھ  غٲلب  تہٕ  پننِس  غلبس  دِن  امہِ  کتھہِ  ہٕنز  دلیل  قرار  زِ  أسۍ  چِھ  حقس  پٮ۪ٹھ  تہٕ  اہلِ  ایمان  چِھ  برسرِ  بٲطِل۔  نَتہٕ  یہِ  زِ  اہلِ  ایمانن  پٮ۪ٹھ  بَڈِ  کٲفرن  ہُند  ظُلم  و  ستم  تِہندِ  برداشت  کہ  حدٕ  کھۅتہٕ   ژوٚر،  تہٕ  ٲخر  کار  ییٚلہِ  تِم  تِمن  نِشہِ  پھُٹن  تہٕ  پتہٕ  گژھن  پننہِ  دین  و  اخلاقُک  سودا  کرنہٕ  مۅکھہٕ  مجبور۔  نَتہٕ  یہِ  زِ  دینِ  حق  کِس  نُمائندگی  ہٕندِس  بُلند  مقامس  پٮ۪ٹھ  فٲیز  سپدنہٕ  باوجود  آسن  اہلِ  ایمان  تمہِ  اخلاقی  فضیلت  نِشہِ  محروم  یۅسہِ  اَمہِ  مُقامہٕ  خٲطرٕ  شایانِ  شان  چھےٚ  تہٕ  دُنیاہس  یِن  یِہندِس  سیرت  و  کردارس  منٛز  تِمے  عیب  اَتھہِ  یِم  جٲہلیت  کِس  مُعاشرس  منٛز  عام  پٲٹھۍ  پٔھہلِتھ  آسن۔  امہِ  سٍتۍ  میلہِ  کٲفرن  یہِ  وننُک  موقع  زِ  اتھ  دینس  منٛز  کیا  خوبی  چھےٚ  ٲخر  سۅ  یۅسہٕ  اَتھ  سٲنِس  کُفرس  پٮ۪ٹھ  شرف  آسہِ  عطا  کران؟﴾  تہٕ  اے  سانہِ  ربّہٕ،  سانیٚن  قصورن  کر  درگُزر،  بے  شک  چُھکھ  ژٕے  زبردست  تہٕ  دانا۔

Mirwaiz:
  اے  سانہِ  پروردگارٕ!  اسہِ  مَتہٕ  کَر  تہٕ  کٲفرن  ہٕندِ  ظلم  و  تشددُک  تختۂ  مشق۔  (اَسہِ  کٔر  ظٲہر  تِہندِ  بٲطل  دینہٕ  تہٕ  بٲطل  معبودن  نِشہِ  بے  زٲری،  وۅنۍ  یُتھنہٕ  تِم  اَمِچ  کسر  کڈن  اَسہِ  پٮ۪ٹھ  ظلم  و  تعدی  کرنہٕ  سٍتۍ۔)  اے  سانہِ  پروردگارٕ!  بیٚیہِ  کر  اَسہِ  گناہن  مغفرت،  بے  شک  ژٕ  چھُکھ  زبردست  حکمت  وول،  ژے  چھے  پرٛتھ  قسمہٕ  قدرت۔  (یِم  زٕ  دعا  چھِ  پٮ۪ٹھمیٚن  دعاہن  ہٕنٛد  غرض  و  غایت،  اَکھ  غایت  بَاعتبارِ  دنیا،  بیاکھ  غایت  چھُ  بَاعتبارِ  ٲخرت،  چنانچہ  لَا  تَجعَلنَا  ہَس  چھُ  تعلق  دۅشوٕنۍ  سٍتۍ۔)

Tahir:
  اے  سانہِ  ربّہ!  ژٕ  مَہ  بناو  اَسہِ  کٲفرن  خٲطرٕ  آزمٲیشہِ  ہُنٛد  سبب  (یعنی  تِم  مَہ  کرُکھ  اَسہِ  پیٚٹھ  مسلّط)  تہٕ  اَسہِ  کر  مغفرت،  اے  سانہِ  ربّہ!  بے  شک  چُھکھ  ژٕے  غلبہ  تہٕ  عزت  وول  سیٚٹھاہ  حکمت  وول۔

Transliteration:
  Rabban<u>a</u> l<u>a</u> tajAAaln<u>a</u> fitnatan lilla<u>th</u>eena kafaroo wa<b>i</b>ghfir lan<u>a</u> rabban<u>a</u> innaka anta alAAazeezu al<u>h</u>akeem<b>u</b>


Athar:
  یِمنٕے  لُکن  ہٕندِس  طرزِ  عملس  منٛز  چُھ  تُہندِ  خٲطرٕ  بیٚیہِ  پرٛتھ  تس  شخصس  خٲطرٕ  رُت  نمونہٕ،  یُس  اللہ  تعالیٰ  سُند  تہٕ  ٲخرت  کہ  دۅہُک  اُمید  وار  آسہِ۔  تہٕ  اگر  اَمہِ  نِشہِ  کانٛہہ  بُتھ  آسہِ  پھِران،  تیٚلہِ  چُھ  اللہ  تعالیٰ  بے  نیاز  تہٕ  پننِس  ذاتس  منٛز  چُھ  پانہٕ  محمود۔

Mirwaiz:
  بے  شک  تِمن  لوٗکن  اندر  چھُ  (یعنی  ابراہیمؑ  تہٕ  تِہندیٚن  تابعی یَن  اندر)  تُہندِ  خٲطرٕ  رُت  نمونَہ  یِم  لوٗکھ  اعتقاد  چھِ  تھاوان  خدایس  برونٛٹھ  کُن  واتنُک  بیٚیہِ  قیامتُک  دۅہ  قٲیِم  سپدنُک۔  یُس  شخص  ییٚمہِ  حکمہٕ  نِشہِ  روگردٲنی  کرِ  تَس  واتہِ  پانس  اَمیُک  ضریٚر،  کیازِ  اللہ  تعالیٰ  چھُ  بے  نیاز،  تَس  چھُنہٕ  پرواہ  کُنہِ  چیزُک،  تَس  منٛز  سٲری  کمالات  جمع  آسنہٕ  مۅکھہٕ  چھُ  سُہ  سزاوارِ  حمد  و  ثنا،  تَس  چھَنہٕ  ضرورت  مخلوقن  ہٕندِ  عبادتچ۔  (اَمہِ  پتہٕ  چھُ  اللہ  تعالیٰ  مسلمانن  ہٕندِ  تسلی  خٲطرٕ  بطورِ  بشارت  اَکھ  پیشن  گوئی  فرماوان۔)

Tahir:
  بے  شک  چُھ  تُہٕندِ  خٲطرٕ  تِمن  منٛزبہترین  (اِقتداہُک)  نمونہٕ  (خاص  کر)  پۯتھ  تس  شخصس  خٲطرٕ  یَس  اللہ  تعالیٰ  (سٕنزِ  بارگاہِ  منٛز  حٲضری)  ہٕنز  تہٕ  ٲخرت  کہ  دۅہٕچ  امید  چھے٘،  تہٕ  یُس  شخص  بُتھ  چُھ  پھِران  تیٚلہِ  چُھ  بے  شک  اللہ  تعالیٰ  بے  نیاز  تہٕ  پۯتھ  حمدوثناہس  لایق۔

Transliteration:
  Laqad k<u>a</u>na lakum feehim oswatun <u>h</u>asanatun liman k<u>a</u>na yarjoo All<u>a</u>ha wa<b>a</b>lyawma al<u>a</u>khira waman yatawalla fainna All<u>a</u>ha huwa alghanniyyu al<u>h</u>ameed<b>u</b>


Athar:
  دوٗر  چُھنہٕ  زِ  اللہ  تعالیٰ  تراوِ  تۅہیہِ  تہٕ  تِمن  لُکن  درمیان  محبت  یِمن  سٍتۍ  اَز  تۅہیہِ  دُشمنی  چَھو  موٚلۍ  ہِیٔژمٕژ۔  ﴿پٮ۪ٹھہٕ  کنہِ  کیٚن  آیتن  منٛز  چھےٚ  مُسلمانن  پننیٚن  کٲفر  رِشتہٕ  دارن  سٍتۍ  تعلق  ژٹنُک  تلقین  کرنہٕ  پتہٕ  یہِ  اُمید  تہِ  دِنہٕ  آمٕژ  زِ  تِیُتھ  وقت  تہِ  ہیٚکہِ  یِتھ  ییٚلہِ  تُہٕندۍ  یِمے  رشتہٕ  دار  بنَن  مسلمان،  تہٕ  أزِچ  دشمنی  گژِھہ  پتہٕ  محبتس  منٛز  تبدیل﴾  اللہ  تعالیٰ  چُھ  قدرت  تھاوان  بیٚیہِ  چُھ  سُہ  بخشن  وول  تہٕ  رحم  کرن  وول۔

Mirwaiz:
  یہِ  کتھ  چھَنہٕ  کینٛہہ  عجٲیب  کہ  اللہ  تعالیٰ  کیا  کرِ  تۅہیہِ  منٛز  بیٚیہِ  تِمن  لوٗکن  منٛز  یِمن  سٍتۍ  تۅہیہِ  مذہبی  دشمنی  چھےٚ  دوستی  تہٕ  محبتُک  سلسلہٕ  قٲیِم  تِہندِ  مسلمان  سپدنہٕ  پتہٕ۔  کیازِ  تِمن  ییٚلہِ  اللہ  تعالیٰ  مُشرف  بَشرفِ  اسلام  سپدنُک  توفیق  دِیہِ،  دشمنی  روزِ  نہٕ  کُنہِ۔  یہِ  چھُنہٕ  خدایس  نِشہِ  کینٛہہ  دوٗر،  کیازِ  تَس  چھےٚ  پرٛتھ  چیزس  پٮ۪ٹھ  بٔڈ  قدرت،  چنانچہ  فتح  مکہ  کہ  دۅہ  سپٕدۍ  واریاہ  لوٗکھ  پننہِ  خوشی  سٍتۍ  مسلمان۔  از  تانۍ  ہرگاہ  کٲنسہِ  شخصس  اَتھ  اندر  خطا  گوٚمُت  چھُ  تہٕ  وۅنۍ  چھُ  سُہ  تمہِ  خطا  نِشہِ  توبہٕ  کران،  اللہ  تعالیٰ  چھُ  تسٕندِ  حقہٕ  سٮ۪ٹھاہ  مغفرت  کروُن  سٮ۪ٹھاہ  رحم  کرٕوُن۔

Tahir:
  تعجب  چُھنہٕ  زِ  اللہ  تعالیٰ  کرِ  تۅہیہِ  تہٕ  تِمَو  منٛزٕکینٛژھن  لُکن  درمیان  یِمن  سٍتۍ  تۅہیہِ  دشمنی  چھے٘،  (کُنہِ  ساعتہٕ  برونٛہہ  کُن)  دوستی  پٲدٕ  تہٕ  اللہ  تعالیٰ  چُھ  سیٚٹھاہ  قدرت  وول،  تہٕ  اللہ  تعالیٰ  چُھ  سیٚٹھاہ  مغفرت  کرن  وول  سیٚٹھاہ  مہربان۔

Transliteration:
  AAas<u>a</u> All<u>a</u>hu an yajAAala baynakum wabayna alla<u>th</u>eena AA<u>a</u>daytum minhum mawaddatan wa<b>A</b>ll<u>a</u>hu qadeerun wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  اللہ  تعالیٰ  چُھونہٕ  تۅہیہِ  امہِ  کتھہِ  نِشہِ  رُکاوان  زِ  یِمو  دین  کِس  معاملس  منٛز  تۅہیہِ  سٍتۍ  جنگ  چُھنہٕ  کوٚرمُت،  تہٕ  یِمو  توٚہۍ  چَھہَو  نہٕ  پننیو  گھرو  منٛز  کٔڑِمٕتۍ،  زِ  توٚہۍ  کٔرِو  تِمن  لُکن  سٍتۍ  نیکی  تہٕ  انصافُک  وَرتاو۔  اللہ  تعالیٰ  چُھ  انصاف  کرن  والیٚن  پسند  کران،  ﴿مطلب  چُھ  یہِ  زِ  یُس  شخص  تۅہیہِ  سٍتۍ  عداوت  چُھنہٕ  ورتاوان،  انصافُک  تقاضہٕ  چُھ  یہِ  زِ  توٚہۍ  تہِ  مَہ  ورتٲوِو  تَس  سٍتۍ  عداوت۔  دشمن  تہٕ  غیر  دشمن  أکِس  درجس  منٛز  تھاوُن  تہٕ  دۅشوٕنۍ  سٍتۍ  اَکوے  سلوک  کرُن  چُھنہٕ  انصاف۔  تۅہیہِ  چُھو  تِمن  لُکن  سٍتۍ  سخت  رٔوِیہِ  ورتاونُک  حق،  یِمو  ایمان  اننہٕ  کِس  پاداشس  منٛز  تۅہیہِ  پٮ۪ٹھ  ظُلم  کٔرۍ  تہٕ  توٚہۍ  کٔرِہَو  وطنہٕ  منٛز  نیرنس  پٮ۪ٹھ  مجبور،  تہٕ  وطنہٕ  منٛزٕ  نیرنہٕ  پتہٕ  تہِ  روٗدِو  تِم  پتے۔  مگر  یِمو  لُکو  اتھ  ظُلمس  منٛز  حصّہ  نیوٗونہٕ،  انصاف  چُھ  یہِ  زِ  توٚہۍ  کٔرِو  تِمن  سٍتۍ  رُت  برتاو،  تہٕ  رشتہٕ  تہٕ  برداری  ہٕندِ  لحاظہٕ  یِم  تِہِندۍ  حقوق  تۅہیہِ  پٮ۪ٹھ  چِھ  عٲید  سپدان  تِم  ادا  کرنس  منٛز  مَہ  کٔرِو  کمی۔﴾

Mirwaiz:
  اللہ  تعالیٰ  چھُنہٕ  تۅہیہِ  منع  کران  تِمن  لوٗکن  سٍتۍ  احسان  تہٕ  انصاف  کرنُک  یِمَو  نہٕ  دین  کِس  معاملس  اندر  تۅہیہِ  سٍتۍ  لڑٲے  کٔر،  بیٚیہِ  یِمو  نہٕ  توٚہۍ  گھرو  منٛزٕ  نیٚبر  کٔڈِو،  تِمن  سٍتۍ  احسانُک  تہٕ  انصافُک  برتاو  کرُن  چھُ  جٲیز۔  بے  شک  اللہ  تعالیٰ  چھُ  انصافُک  برتاو  کروُنیٚن  محبت  تھاوان  تہٕ  پسند  کران۔

Tahir:
  اللہ  تعالیٰ  چُھو  نہٕ  تۅہیہِ  اَمہِ  کتھہِ  نِشہِ  ٹھاکھ  کران  زِ  یِمَو  لُکو  تۅہیہِ  سٍتۍ  دیٖنس  (کِس  بارس)  منٛز  جنگ  کۆر  نہٕ  تہٕ  نَہ  چھَہَو  تۆہۍ  تُہٕندیٚو  گرَو  نِشہِ  (یعنی  وطنہٕ  نِشہِ)  کٔڑۍمٕتۍ  زِ  تۆہۍ  کٔرِو  تِمن  سٍتۍ  رٕژرُک  سلوک  تہٕ  تِمن  سٍتۍ  کٔرِو  عدلُک  تہٕ  انصافُک  برتاو  بے  شک  چُھ  اللہ  تعالیٰ  عدل  تہٕ  انصاف  کرن  والیٚن  پسندکران۔

Transliteration:
  L<u>a</u> yanh<u>a</u>kumu All<u>a</u>hu AAani alla<u>th</u>eena lam yuq<u>a</u>tilookum fee a<b>l</b>ddeeni walam yukhrijookum min diy<u>a</u>rikum an tabarroohum watuqsi<u>t</u>oo ilayhim inna All<u>a</u>ha yu<u>h</u>ibbu almuqsi<u>t</u>een<b>a</b>


Athar:
  سُہ  ییٚمہِ  کتھہِ  نِشہِ  تۅہیہِ  رُکاوان  چُھ،  سۅ  چھےٚ  یہِ  زِ  یِمو  دین  کِس  معاملس  منٛز  تۅہیہِ  سٍتۍ  جنگ  چُھ  کوٚرمُت،  تہٕ   توٚہۍ  چَھہَو  تُہندیو  گھرو  منٛزٕ  کٔڑِتھ  ژٕھنِمٕتۍ،  تہٕ  تُہندِس  کڑنس  منٛز  چُھکھ  اکھ  أکِس  مدد  کوٚرمُت  زِ  توٚہۍ  کٔرِو  تِمن  لُکن  سٍتۍ  دوستی۔  تِمن  سٍتۍ  یِم  لُکھ  دوستی  کرن  تِمے  چِھ  ظٲلِم۔

Mirwaiz:
  البتہ  اللہ  تعالیٰ  چھُ  صرف  منع  کران  تِمن  کٲفرن  سٍتۍ  دوستی  لاگنہٕ  نِشہِ  یِمو  تۅہیہِ  سٍتۍ  دینہٕ  سببہٕ  جنگ  کوٚرمُت  آسہِ،  بیٚیہِ  یِمَو  توٚہۍ  پننیو  گھرو  منٛزٕ  نیٚبر  کٔڈوٕ،  بیٚیہِ  یِمَو  تُہندِس  گھرو  منٛزٕ  کڈنس  مدد  کوٚرمُت  آسہِ۔  وۅنۍ  یِم  لوٗکھ  تِمن  کٲفرن  سٍتۍ  دوستی  لاگن  تِم  چھِ  سخت  گنہگار  تہٕ  ظٲلم۔

Tahir:
  اللہ  تعالیٰ  چُھو  تۅہیہِ  صرف  تِتھیٚن  لُکن  سٍتۍ  دوستی  کرنہٕ  نِشہِ  ٹھاکھ  کران  یِمَو  تۅہیہِ  سٍتۍ  دینس  (کِس  بارس)  منٛز  جنگ  کۆر  تہٕ  تۆہۍ  کٔڑۍہَو  تُہٕندیٚو  گرَو  (یعنی  وطنہٕ)  منٛز  تہٕ  تُہٕندِس  نیٚبر  کڑنس  پیٚٹھ  کۆرُکھ  (تُہٕندیٚن  دشمنن)  مدد۔  تہٕ  یُس  شخص  تِمن  سٍتۍ  دوستی  کرِ  تیٚلہِ  چِھ  تِمَے  لُکھ  ظٲلم۔

Transliteration:
  Innam<u>a</u> yanh<u>a</u>kumu All<u>a</u>hu AAani alla<u>th</u>eena q<u>a</u>talookum fee a<b>l</b>ddeeni waakhrajookum min diy<u>a</u>rikum wa<i><u>th</u></i><u>a</u>haroo AAal<u>a</u> ikhr<u>a</u>jikum an tawallawhum waman yatawallahum faol<u>a</u>ika humu a<b>l</b><i><u>thth</u></i><u>a</u>limoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  مومن  مستوٗراتہٕ  ہجرت  کٔرِتھ  تۅہیہِ  نِشہِ  یِن،  تیٚلہِ  کٔرِو  ﴿تِہندِ  مومن  آسنُک﴾  تحقیق،  تہٕ  تِہندِ  ایمانٕچ  حقیقت  چُھ  بس  اللہ  تعالیٰ  بہتر  زانان۔  پتہٕ  ییٚلہِ  تۅہیہِ  پے  لگیو  تِمہٕ  چھےٚ  مومن،  تیٚلہِ  مَہ  کٔرِیوٗکھ  تِمہٕ  کُفّارن  کُن  واپس۔  ﴿صلح  حُدیبیہ  پتہٕ  روٗدۍ  گۅڈٕہ  گۅڈٕہ  مُسلمان  مَرد  مکّہ  پٮ۪ٹھہٕ  مدینس  کُن  ژٔلۍ  ژٔلۍ  یِوان  تہٕ  تِم  ٲسۍ  معاہدٕہ  کیو  شرٲئطو  مُطابق  واپس  یِوان  کرنہٕ۔  پتہٕ  گوٚو  مُسلمان  مستوٗراتن  ہٕندِ  یِنُک  سلسلہٕ  شروع،  تہٕ  کٲفرو  کوٚر  معاہدُک  حوالہٕ  دِتھ  تِہنزِ  واپسی  ہُند  تہِ  مُطالبہٕ۔  اتھ  پٮ۪ٹھ  سپُد  یہِ  سوال  پٲدٕ  زِ  کیا  معاہدُک  اطلاق  چھا  مستوٗراتن  پٮ۪ٹھ  تہِ  سپدان؟  خُداین  چُھ  اَمی  سوالُک  جواب  یتھ  جایہِ  دِیتمُت  زِ  اگر  تِمہٕ  مُسلمان  آسن  تہٕ  اَمِیُک  یِیہِ  اطمنان  کرنہٕ  زِ  پٔزِ  پٲٹھۍ  چھےٚ  تِمہٕ  ایمان  خٲطرٕے  ہجرت  کٔرِتھ  آمژٕ،  بیٚیہِ  کُنہِ  چیزن  چَھنہٕ  تِمہٕ  اَنہِ  مژٕ،  تِمہٕ  گژھن  نہٕ  واپس  یِنہِ  کرنہٕ۔  یہِ  حکم  آو  اَتھ  بِناہس  پٮ۪ٹھ  دِنہٕ  زِ  معاہدٕکۍ  یِم  شرٲئط  لیٛکھنہٕ  ٲسۍ  آمٕتۍ  تِمن  منٛز  اوس  رَجُل  ﴿مرد﴾  لفظ  لیٛکھنہٕ  آمُت  یِتھہٕ  پٲٹھۍ  زَن  بخاری  ہٕندِس  روایتس  منٛز  چُھ  آمُت۔﴾  نَہ  چھےٚ  تِمہٕ  کٲفرن  خٲطرٕ  حلال  تہٕ  نَہ  چِھ  کٲفر  تِہندِ  خٲطرٕ۔  تِہندیو  کٲفر  خاندارَو  یِم  مَہر  تِمن  دِتۍمٕتۍ  ٲسۍ  تِم  کٔرِو  تِمن  واپس۔  تہٕ  تِمن  سٍتۍ  نکاح  کرنس  چُھنہٕ  تۅہیہِ  پٮ۪ٹھ  کانٛہہ  گناہ،  ییٚلہِ  زَن  توٚہۍ  تِہندۍ  مَہر  کٔرِو  تِمن  ادا۔  ﴿مطلب  چُھ  یہِ  زِ  تِہندٮ۪ن  کٲفر  خاندارن  یِم  مَہر  تِمن  واپس  یِن  سوزنہٕ،  تِمے  یِن  نہٕ  یِہِندۍ  مَہر  شُمار  کرنہٕ  بلکہ  وۅنۍ  یُس  مُسلمان  تہِ  یِمو  منٛزٕ  کٲنٛسہِ  خاتونہِ  سٍتۍ  نکاح  ییژِھہ  کرُن،  سُہ  دِیِن  تس  مَہر  تہٕ  کٔرِن  نکاح۔﴾  تہٕ  پانہٕ  تہِ  مَہ  تھٲوِیوٗکھ  توٚہۍ  کٲفر  زنانہٕ  پننِس  نِکاحس  منٛز  رُکٲوِتھ۔  یِم  مَہر  تۅہیہِ  پننیٚن  کٲفر  خاندارِنیٚن  دِتِمٕتۍ  ٲسِو،  تِمن  مٔنگِو  تِم  واپس،  تہٕ  یِم  مہر  کٲفرو  ٲسۍ  پننین  مسلمان  خاندارنین  دِتۍمٕتۍ  تِم  مٔنگِن  تِمن  واپس،  یہِ  چُھ  اللہ  تعالیٰ  سُند  حُکم،  سُہ  چُھ  تۅہیہِ  درمیان  فٲصلہٕ  کران،  تہٕ  سُہ  چُھ  زانن  وول  تہٕ  حکمت  وول۔

Mirwaiz:
  اے  با  ایمانو!  ییٚلہِ  تۅہیہِ  نِشہِ  باایمان  زنانہٕ  دارُ  الحربہٕ  پٮ۪ٹھہٕ  ہجرت  کٔرِتھ  واتان  آسن،  توٚہۍ  ٲسِو  تِمن  واقعی  مسلمان  آسنُک  امتحان  کران،  تِہندِ  حقیقی  باایمان  آسنُک  پورٕ  علم  چھُ  خداے  سٕے  یوت،  پَس  ہرگاہ  تۅہیہِ  امتحان  کٔرِتھ  معلوم  سپُد  تِہُنٛد  باایمان  آسُن،  پَس  مَہ  سوٗزِیوکھ  تِمہٕ  واپس  کٲفرن  کُن،  کیازِ  نَہ  چھےٚ  تِمہٕ  زنانہٕ  حلال  تِمن  کٲفرن  ہٕندِ  خٲطرٕ،  نہ  چھِ  تِم  مرد  حلال  تِمن  کٲفر  زنانن  ہٕندِ  خٲطرٕ۔  اَتھ  صورتس  اندر  یُس  مہر  وغیرٕہ  تِمو  کٲفرو  تِمن  زنانن  پٮ۪ٹھ  خرچ  کوٚرمُت  آسہِ،  سُہ  کٔرِو  توٚہۍ  تِمن  ادا۔  تۅہیہِ  چھُنہٕ  کانٛہہ  گناہ  تِمن  زنانن  سٍتۍ  نکاح  کرنس  اندر  ییٚلہِ  توٚہۍ  حسبِ  قٲعدٕہ  تِمن  مہر  دِیِو۔  اے  مسلمانو!  توٚہۍ  مہٕ  تھٲوِو  کٲفر  زنانن  سٍتۍ  تعلقات  باقی  کیازِ  یِمہٕ  زنانہٕ  تُہٕنزٕ  دارُ  الحَربس  اندر  روزٕہ  کُفرٕکۍسٕے  حالس  پٮ۪ٹھ،  تُہنٛدِ  مسلمان  سپدنہٕ  سٍتۍ  دارُ  الاسلامس  کُن  ہجرت  کرنہٕ  سٍتۍ  ژِھیوٚن  سُہ  نکاح  تُہُند،  وۅنۍ  روٗدنہٕ  باقی  تُہُنٛد  کانٛہہ  تعلق  تِمن  زنانن  سٍتۍ۔  اَتھ  صورتس  اندر  یُس  رقم  تۅہیہِ  تِمن  زنانن  ہٕندِس  مہرس  اندر  خرچ  کوٚرمُت  آسوٕ  سُہ  مٔنگِو  توٚہۍ  تِمن  کٲفرن  نِشہِ۔  یِتھے  پٲٹھۍ  یہِ  تِمَو  خرچ  کوٚرمُت  آسہِ  سُہ  مٔنگِن  تِم  تۅہیہِ  نِشہِ۔  یہِ  کینٛژھاہ  بیان  آو  کرنہٕ،  یہِ  چھُ  خداے  سُنٛد  حکم،  اَتھ  کٔرِو  تعمیل۔  سُہ  معبودِ  برحق  چھُ  اِتھۍ  منٲسب  فٲصلہٕ  تۅہیہِ  منٛز  کران۔  اللہ  تعالیٰ  چھُ  سٮ۪ٹھاہ  زانن  وول،  سٮ۪ٹھاہ  حکمت  وول،  تمی  علم  و  حکمت  موجوب  چھُ  احکام  مقرر  فرماوان۔

Tahir:
  اے  ایمان  والیو!  ییٚلہِ  تۅہیہِ  نِشہِ  مومن  خاتونہٕ  ہجرت  کٔرِتھ  یِن  تیٚلہِ  ٲسِیوٗکھ  تِمہٕ  اصل  پٲٹھۍ  پرکھاوان،  اللہ  تعالیٰ  چُھ  تِہِندِ  ایمان  (کہ  حقیقت)  نِشہِ  وارٕ  پٲٹھۍ  باخبر،  پتہٕ  اگرتۅہیہِ  تِہِندِ  مومن  آسنُک  یقین  سپدیٚو  تیٚلہِ  مَہ  سوٗزِیوٗکھ  تِمہٕ  کٲفرن  کُن  واپس،  نَہ  چھے٘  یِمہٕ  (مومن  خاتونہٕ)  تِمن  (کٲفرن)  خٲطرٕ  حلال  تہٕ  نَہ  چِھ  تِم  (کٲفر)  یِمن  (مومن  خاتونن)  خٲطرٕ  حلال،  تہٕ  تِمَو  (کٲفرو)  یُس  (مال  مَہر  کِس  صورتس  منٛز  یِمن  پیٚٹھ)  خرچ  آسہِ  کۆرمُت  سُہ  کٔرِو  تِمن  ادا،تہٕ  تۅہیہِ  پیٚٹھ  چُھنہٕ  اَتھ  (کتھہِ)  منٛز  کانٛہہ  گناہ  زِ  تۆہۍ  کٔرِو  یِمن  سٍتۍ  نکاح  ییٚلہِ  زن  تۆہۍ  تِمن  (خاتونن)  ہُنٛد  مَہر  تِمن  ادا  کٔرِو  تہٕ  (اے  مسلمانو!)  تۆہۍ  تہِ  مَہ  تھٲوِیوٗکھ  کٲفر  زنانہٕ  (پننِس) نکاح  کِس  گنڈس  منٛز  رُکٲوِتھ  تہٕ  تۆہۍ  مٔنگِو  (کٲفرن)  سُہ  (مال)  یُس  تۅہیہِ  (تِمن  خاتونن  پیٚٹھ  مَہر  کِس  صورتس  منٛز)  خرچ  اوسُو  کۆرمُت  تہٕ  تِم  (کٲفر)  مٔنگۍنَو  (تۅہیہِ)  سُہ  (مال)  یُس  تِمَو  (یِمن  خاتونن  پیٚٹھ  مَہر  کِس  صورتس  منٛز)  خرچ  اوس  کۆرمُت،  یۅہے  چُھ  اللہ  تعالیٰ  سُنٛد  حکم،  تہٕ  سُہ  چُھ  تۅہیہِ  درمیان  فٲصلہٕ  کران،  تہٕ  اللہ  تعالیٰ  چُھ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> j<u>a</u>akumu almumin<u>a</u>tu muh<u>a</u>jir<u>a</u>tin fa<b>i</b>mta<u>h</u>inoohunna All<u>a</u>hu aAAlamu bieem<u>a</u>nihinna fain AAalimtumoohunna mumin<u>a</u>tin fal<u>a</u> tarjiAAoohunna il<u>a</u> alkuff<u>a</u>ri l<u>a</u> hunna <u>h</u>illun lahum wal<u>a</u> hum ya<u>h</u>illoona lahunna wa<u>a</u>toohum m<u>a</u> anfaqoo wal<u>a</u> jun<u>ah</u>a AAalaykum an tanki<u>h</u>oohunna i<u>tha</u> <u>a</u>taytumoohunna ojoorahunna wal<u>a</u> tumsikoo biAAi<u>s</u>ami alkaw<u>a</u>firi wa<b>i</b>saloo m<u>a</u> anfaqtum walyasaloo m<u>a</u> anfaqoo <u>tha</u>likum <u>h</u>ukmu All<u>a</u>hi ya<u>h</u>kumu baynakum wa<b>A</b>ll<u>a</u>hu AAaleemun <u>h</u>akeem<b>un</b>


Athar:
  تہٕ  اگر  تُہنزو  کٲفر  خاندارِنیو  ہٕندیو  مَہرو  منٛزٕ  کٲفرن  نِشہِ  تۅہیہِ  کینٛہہ  واپس  میلہِ  نہٕ،  تہٕ  پتہٕ  واتہِ  تُہنزٕ  نوبت  تیٚلہِ  یِمن  لُکن  ہٕنزٕ  خاندارِنہِ  تور  چھےٚ  روزمژٕ،  تِمن   کٔرِو  تیوٗتاہ  رقم  ادا  یُس  تِہندٮ۪ن  دِنہٕ  آمتیٚن  مَہرن  یوت  آسہِ۔  تہٕ  تس  خُدایس  روٗزِو  کھۅژان  یَس  پٮ۪ٹھ  تۅہیہِ  ایمان  چُھو  اوٚنمُت۔

Mirwaiz:
  بیٚیہِ  ہرگاہ  تۅہیہِ  اَزدست  گژھن  تُہنزَو  زنانو  أندرٕہ  کانٛہہ  زنانہٕ،  سۅے  واتہِ  کٲفرن  نِشہِ،  تَمہِ  پتہٕ  سپدِنہٕ  سۅ  تۅہیہِ  دستیاب،  نَہ  سپدِ  تۅہیہِ  تُہَنٛد  مہر  وغیرٕہ  وصول  یُس  تۅہیہِ  تَس  پٮ۪ٹھ  خرچ  آسیو  کوٚرمُت۔  توپتہٕ  یِی  تۅہیہِ  تِمن  کٲفرن  سٍتۍ  جنگ  کرنُک  موقع،  توپتہٕ  کٔرِو  توٚہۍ  تِمن  نِشہِ  مالِ  غنیمت  وصول۔  پَس  دِیِو  توٚہۍ  تِمن  مسلمانن  یِہنزٕہ  زنانہٕ  اَزدست  گٔیہِ  تَمہِ  مالِ  غنیمت  پٮ۪ٹھہٕ  تیوٗت  رقم  یوٗت  تِمن  خرچ  گوٚمُت  آسہِ  تِمن  زنانن  پٮ۪ٹھ۔  بیٚیہِ  کھوٚژِو  تَس  خدایس  یَس  تۅہیہِ  پَژھ  کٔرمٕژ  چھَو۔  تٔہِندیٚن  حکمن  اندر  مَہ  ترٲوِو  کُنہِ  قٕسمہٕ  خلل۔  (اَمہِ  پتہٕ  چھُ  اللہ  تعالیٰ  نبی  کریم  صلی  اللہ  علیہ و سلمن  خطاب  کٔرِتھ  فرماوان)

Tahir:
  تہٕ  ہرگاہ  تُہٕنزو  خاندارِنیو  منٛزٕ  کانٛہہ  تۅہیہِ  نِشہِ  نیٖرِتھ  کٲفرن  کُن  گژِھہ  پتہٕ  (ییٚلہِ)  تۆہۍ  جنگس  منٛز  غٲلب  یِیِو  تہٕ  مالِ  غنیمت  کٔرِو  حٲصل  تیٚلہِ  کٔرِو  (اَمہِ  منٛزٕ)  تِمن  لُکن  یہِٕنزٕ  خاتونہٕ  دۯامژٕ  آسہٕ  تیوٗتاہ  (مال)  ادا  یوٗتاہ  تِمَو  (تِہِندِس  مَہرس  منٛز)  خرچ  اوس  کۆرمُت،  تہٕ  تس  اللہ  تعالیٰ  ہس  روٗزِو  کھوژان  یس  پیٚٹھ  تۅہیہِ  ایمان  چُھو۔

Transliteration:
  Wain f<u>a</u>takum shayon min azw<u>a</u>jikum il<u>a</u> alkuff<u>a</u>ri faAA<u>a</u>qabtum fa<u>a</u>too alla<u>th</u>eena <u>th</u>ahabat azw<u>a</u>juhum mithla m<u>a</u> anfaqoo wa<b>i</b>ttaqoo All<u>a</u>ha alla<u>th</u>ee antum bihi muminoon<b>a</b>


Athar:
  اے  نبیؐ،  ییٚلہِ  تۅہیہِ  نِشہِ  مومن  مستوٗراتہٕ  بیعت  کرنہِ  یِن۔  ﴿یہِ  آیت  ٲس  فتحِ  مکہ  برونٛہہ  کینٛہہ  کال  نٲزِل  گٔمٕژ۔  امہِ  پتہٕ  ییٚلہِ  مکّہ  فتح  سپُد،  قریشِکۍ  لُکھ  سپٕدۍ  کھیٚجو  کھیٚجو  بیعت  کرنہٕ  خٲطرٕ  حٲضر۔  حضور  صلی  اللہ  علیہ و سلمو  رٔٹ  پانہٕ  کوہِ  صفاہس  پٮ۪ٹھ  مَردن  بیعت  تہٕ  حضرت  عمر  رضی  اللہ  تعالیٰ  عنہ  کٔرِکھ  پننہِ  طرفہٕ  ماموٗر  زِ  تِم  رٔٹِن  مستوٗراتن  نِشہِ  بیعت،  تہٕ  تِمن  کتھن  ہُند  کرنٲوِنکھ  اقرار  یِمہٕ  یتھ  آیتس  منٛز  بیان  چھےٚ  کرنہٕ  آمژٕ۔  امہِ  پتہٕ  چِھ  حضورؐ  مدینہ  تشریف  نِوان۔  تتہِ  چِھ   أکِس  مکانس  منٛز  مستوٗراتن  جمع  کرنُک  حُکم  دِوان،  تہٕ  امہِ  پتہٕ  چِھ  حضرت  عمر  رضی  اللہ  تعالیٰ  عنہ  ہس  تِمن  بیعت  ہیٚنہٕ  خٲطرٕ  سوزان۔﴾  تہٕ  اَمہِ  کتھہِ  ہُند  کٔرِن  عہد  زِ  تِمہٕ  کرن  نہٕ  خُدایس  سٍتۍ  کٲنٛسہِ  شریک،  ژوٗر  کرن  نہٕ،  تہٕ  بدکٲری  کرن  نہٕ،  پننیٚن  اولادن  کرن  نہٕ  قتل،  پننیٚن  اَتھن  کھۅرن  برونٛہہ  کُن  اَنن  نہٕ  کانٛہہ  بہتان  بنٲوِتھ،  ﴿امہِ  نِشہِ  چِھ  دۅن  قٔسمن  ہٕندۍ  بہتان  مُراد۔  اکھ  یہِ  زِ  کانٛہہ  خاتون  لگاوِ  دوٚیِمہِ  خاتونہِ  غیر  مردن  سٍتۍ  تہمت۔  تہٕ  اَمہِ  قسمہٕ  چہ  کتھہٕ  پٔھلاوِ  لُکن  منٛز،  بیاکھ  یہِ  زِ  أکِس  خاتونہِ  زیٚوِ  شُر  بیٚیہِ  کٲنسہِ  ہُنٛد،  تہٕ  خاندارس   دِیہِ  یقین  زِ  یہِ  چُھ  چونُے﴾  تہٕ  کُنہِ  امرِ  معروفس  ﴿نیک  کامہِ﴾  منٛز  کرن  نہٕ  تُہٕنز  نافرمٲنی،  ﴿یتھ  مختصر  کتھہِ  منٛز  چِھ  بٔڈۍ  زٕہ  قانونی  نکتہٕ  بیان  آمٕتۍ  کرنہٕ۔  اکھ  یہِ  زِ  نبی  صلی  اللہ  علیہ و سلمن  ہٕندِس  اطاعتس  پٮ۪ٹھ  تہِ  چُھ  رٕژرس  منٛز  اطاعتُک  قٲد  آمُت  لگاونہٕ،  حالانکہ  حضور  صلی  اللہ  علیہ و سلمن  ہٕندِس   بارس  منٛز  ٲس  نہٕ  کُنہِ  ادنیٰ  شکٕچ  تہِ  گنجٲئش  زِ  تِم  کیا  ہیٛکن  کُنہِ  وِزِ  بُرٲئی  ہُند  حُکم  تہِ  دِتھ۔  امہِ  نِشہِ  گٔیہِ  یہِ  کتھ  پٲنۍ  پانے  واضح  زِ  دُنیاہس  منٛز  ہیٚکہِ  نہٕ  کٲنٛسہِ  مخلوق  سٕنز  اطاعت  قانونِ  خُداوندی  ہٕندیو  حَدو  نیٚبر  نِیرِتھ  کرنہٕ  یِتھ۔  تِکیازِ  ییٚلہِ  اللہ  تعالیٰ  سٕندِس  رسولؐ  سٕنز  اطاعت  تام  معروف  کہ  شرطہٕ  سٍتۍ  مشروط  آسہِ،  تیٚلہِ  کتہِ  ہیٚکہِ  بیٚیہِ  کٲنٛسہِ  ہُند  یہِ  مقام  ٲسِتھ  زِ  تس  واتہِ  غیر  مشروط  اطاعتُک  حق،  تہٕ  تٔمۍ  سٕندِ  کُنہِ  تِتھہِ  حُکمٕچ  یا  قانونٕچ  یا  ضٲبطٕچ  تہٕ  رسمٕچ  یِیہِ  پیروی  کرنہٕ  یُس  قانونِ  خداوندی  خلاف  آسہِ۔  دوٚیِم  کتھ  یۅسہٕ  آئینی  حیثیت  سٮ۪ٹھاہ  اہمیت  تھاوان  چھےٚ  سۅ  چھےٚ  یہِ  زِ  اتھ  آیتس  منٛز  چُھ  پانژھ  منفی  احکام  دِنہٕ  پتہٕ  مثبت  حکم  صرف  اَکوے  دِنہٕ  آمُت،  تہٕ  سُہ  چُھ  یہِ  زِ  تمام  نیک  کامیٚن  منٛز  یِیہِ  نبی  صلی  اللہ  علیہ و سلمن  ہٕندٮ۪ن  احکامن  ہٕنز  اطاعت  کرنہٕ۔  یوٚت  تام  زن  بُرٲیِین  ہُند  تعلق  چُھ،  تِمہٕ  بجہِ  بجہِ  بُرٲیِیہِ  آیہِ  گٔنٛزراونہٕ  یِمن  منٛز  زمانہٕ  جاہلیت  چہِ  مستوٗراتہٕ  مبتلا  آسہٕ،  تہٕ  یِمو  نِشہِ  آو  باز  روزنُک  عہد  ہیٚنہٕ۔  مگر  یوٚت  تام  رٕژرن  ﴿نیکیَن﴾  ہُند  تعلق  چُھ،  تِہُند  کانٛہہ  فہرست  دِتھ  آو  نہٕ  عہد  ہیٚنہٕ  زِ  تۅہیہِ  چِھو  فلٲنۍ  فلٲنۍ  اعمال  کرٕنۍ  بلکہ  آو  صرف  یہِ  عہد  ہیٚنہٕ  زِ  ییٚمہِ  نیک  کامہِ  ہُند  تہِ  حُکم  حضورؐ  دِن  تمِچ  آسیو  تۅہیہِ  پیروی  کرٕنۍ۔﴾  تیٚلہِ  ہیٚیِو  یِمن  بیعت  تہٕ  یِہندِس  حقس  منٛز  کٔرِو  خُدایس  نِشہِ  دُعاے  مغفرت،  یقیناً  چُھ  اللہ  تعالیٰ   درگُزر  فرماون  وول  رحم  کرن  وول۔

Mirwaiz:
  اے  پیغمبر!  ییٚلہِ  مسلمان  زنانہٕ  تۅہیہِ  نِشہِ  ییٚمہِ  غرضہٕ  خٲطرٕ  حٲضر  سپدن  کہ  تِمہٕ  کیا  کرن  تۅہیہِ  سٍتۍ  بیعت  یِمن  کتھن  پٮ۪ٹھ  کہ  شریک  ٹھٔہراون  نہٕ  تِمہٕ  معبودِ  برحقس  کانٛہہ  چیزَہ،  بیٚیہِ  کرن  نہٕ  ژوٗر،  بیٚیہِ  کرن  نہٕ  فسق  و  فجوٗر  یعنی  زنا  تہٕ  بدکٲری،  بیٚیہِ  مارن  نہٕ  پننیٚن  اولادن،  بیٚیہِ  ٹھٔہراون  نہٕ  اَپٕزۍ  اَولاد  یُس  بنوومُت  آسہِ  تِمو  پننیٚن  اَتھن  تہٕ  کھۅرن  منزباگ  (یعنی  بچہِ  آسیٚکھ  حٲصل  کوٚرمُت  فسق  و  فجور  کٔرِتھ  بے  سُندُ  سُے  لاگن  خاوندس  کُن،  یا  بیٚیِس  زنانہِ  ہُنٛد  اولاد  اَنن  فند  فریب  کٔرِتھ  سُے  لاگن  پانس  کُن۔  حدیث  شریفس  منٛز  چھُ  کہ  یُس  بے  سُنٛد  بچہِ  لاگہِ  پانس  کُن  یا  یُس  پننِس  مٲلِس  ورٲے  لاگہِ  پنُں  پان  بیٚیِس  شخصس  کُن  تَس  پٮ۪ٹھ  چھُ  جنت  حرام۔)  بیٚیہِ  کرن  نہٕ  تُہٕنز  نافرمٲنی  تہٕ  مخالفت  شرعہٕ  کِس  کُنہِ  حکمس  اندر،  (اَتھ  منٛز  آے  سٲری  احکامِ  شریعت۔  پَس  ہرگاہ  تِمہٕ  زنانہٕ  یِمن  شرطن  قبول  کرن  یِمن  ہُنٛد  اعتقاد  شرطِ  ایمان  چھُ  یِمن  پٮ۪ٹھ  پابندی  سان  عمل  کرٕنۍ  شرطِ  کمالِ  ایمان  چھُ)  تیٚلہِ  کرنٲوِیوٗکھ  تِمہٕ  زنانہٕ  بیعت  بیٚیہِ  مٔنگِو  تِہِندِ  خٲطرٕ  اللہ  تعالیٰ  ہس  مغفرت۔  بے  شک  اللہ  تعالیٰ  چھُ  سٮ۪ٹھاہ  مغفرت  کروُن،  سٮ۪ٹھاہ  رحم  کروُن۔  (یعنی  ییٚلہِ  تِمہٕ  زنانہٕ  یِم  احکام  زانن  پٔزۍ  تہٕ  واجبُ  العمل  تیٚلہِ  زٲنِیوٗکھ  تِمہٕ  زنانہٕ  مسلمان،  یۅہے  گوٚو  بیعتُک  آیۂ  کریمہٕ۔  نبی  کریم  صلی  اللہ  علیہ و سلمن  نِشہِ  ییٚلہِ  کانٛہہ  زنانہٕ  بیعت  کرنہٕ  خٲطرٕ  حٲضر  سپدان  ٲس،  تَس  ٲسۍ  اَتھ  مضمونس  پٮ۪ٹھ  اقرار  کرناوان۔  بیعت  کرنہٕ  وِزِ  اوسنہٕ  کٲنسہِ  زنانہِ  ہُنٛد  اَتھہٕ  لگان  تِہِندِس  دستِ  مبارکس  سٍتۍ۔  ییٚمہِ  برونٛٹھ  آیاتِ  کریمن  منٛز  فرموو  اللہ  تعالیٰ  ہَن  ممانعت  متعلق  کٲفرن  سٍتۍ  دوستی  ہُنٛد  تعلق  تھاونہٕ  نِشہِ۔  اَمہِ  پتہٕ  چھُ  فرماوان  ممانعت  یہوٗدن  سٍتۍ  دوستی  ہُنٛد  تعلق  تھاونہٕ  نِشہِ۔)

Tahir:
  اے  نبی!  ییٚلہِ  تُہٕندِس  خدمتس  منٛز  مومن  خاتونہٕ  اَتھ  کتھہِ  پیٚٹھ  بیعت  کرنہٕ  خٲطرٕ  حٲضر  سپدن  زِ  تِمہٕ  کرن  نہٕ  اللہ  تعالیٰ  ہس  سٍتۍ  کُنہِ  چیزس  شریک  تہٕ  ژوٗر  کرن  نہٕ  تہٕ  بدکٲری  کرن  نہٕ  تہٕ  پنٕنۍاولاد  کرن  نہٕ  قتل  تہٕ  پننیٚو  اَتھوتہٕ  کھۅرو  درمیان  اَنن  نہٕ  کانٛہہ  اَپُز  بہتان  بنٲوِتھ  (یعنی  پننِس  خاوندس  دوکھہٕ  دِتھ  وَنن  نہٕ  کٲنسہِ  غٲر  سٕندِس  شُرِس  پننہِ  مَرِ  زامُت)  تہٕ  (کُنہِ  تہِ)  شریعت  کِس  حکمس  منٛز  کرن  نہٕ  تُہٕنز  نافرمٲنی،  تیٚلہِ  ٲسِو  تۆہۍ  تِمن  بیعت  رَٹان  تہٕ  تِہِندِ  خٲطرٕ  ٲسِو  اللہ  تعالیٰ  ہس  مغفرت  منگان،  بے  شک  چُھ  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Y<u>a</u> ayyuh<u>a</u> a<b>l</b>nnabiyyu i<u>tha</u> j<u>a</u>aka almumin<u>a</u>tu yub<u>a</u>yiAAnaka AAal<u>a</u> an l<u>a</u> yushrikna bi<b>A</b>ll<u>a</u>hi shayan wal<u>a</u> yasriqna wal<u>a</u> yazneena wal<u>a</u> yaqtulna awl<u>a</u>dahunna wal<u>a</u> yateena bibuht<u>a</u>nin yaftareenahu bayna aydeehinna waarjulihinna wal<u>a</u> yaAA<u>s</u>eenaka fee maAAroofin fab<u>a</u>yiAAhunna wa<b>i</b>staghfir lahunna All<u>a</u>ha inna All<u>a</u>ha ghafoorun ra<u>h</u>eem<b>un</b>


