# translations

Athar:
  اے  لوٗکو  یِمو  ایمان  چُھو  اوٚنمُت،  تِم  لُکھ  مَہ  بنٲوِیوٗکھ  دوست  یِمن  پٮ۪ٹھ  خُداین  غضب  چُھ  کوٚرمُت،  یِم  ٲخرت  نِشہِ  تِتھے  پٲٹھۍ  نااُمید  چِھ،  یِتھہٕ  پٲٹھۍ  قبرن  منٛز  پٮ۪تھ  کٲفر  چِھ  غمگین۔

Mirwaiz:
  اے  با  ایمانو!  تِمن  لوٗکن  سٍتۍ  تہِ  مہٕ  تھٲوِو  دوستی  ہُند  تعلق  یِمن  پٮ۪ٹھ  اللہ  تعالیٰ  ہن  غضب  فرموو  یعنی  یہود  یِمن  ہٕنز  کثرت  مدینۂ  منورس  منٛز  ٲس،  تِم  چھِ  ٲخرت  کہ  ثواب  و  خیرٕ  نِشہِ  ناامید  تہٕ  مایوس،  یِتھہٕ  پٲٹھۍ  کٲفر  یِم  قبرن  اندر  دفن  چھِ  کرنہٕ  آمٕتۍ  چھِ  ٲخرت  کہ  ثوابہٕ  نِشہِ  مایوس  تہٕ  ناامید۔  (کیازِ  قبرن  اندر  وٲتِتھ  چھُ  کٲفرن  عالمِ  ٲخرتُک  معائنہٕ  سپدان،  یقین  چھُکھ  سپدان  کہ  سانہِ  خٲطرٕ  نجاتٕچ  کانٛہہ  صورتَھہ  چھَنہٕ۔  یِتھے  پٲٹھۍ  اوس  یہوٗدیٚن  پوٗرٕ  یقین  کہ  حضرت  محمدؐ  چھِ  بے  شک  پیغمبرِ  آخرُ  الزمان  مگر  دید  و  دٲنستہٕ  ٲسۍ  انکار  کران۔  لہٰذا  چھےٚ  یہوٗدیٚن  تہٕ  کٲفرن  ہٕنز  حالت  نجات  نَہ  بننس  اندر  کُنی۔)

Tahir:
  اے  ایمان  والیو!  تِتھیٚن  لُکن  سٍتۍ  مَہ  تھٲوِودوستی  یِمن  پیٚٹھ  اللہ  تعالیٰ  چُھ  غضب  ناک  سپُدمُت  بے  شک  چِھ  تِم  ٲخرت  نِشہِ  (تِتھہٕ  پٲٹھۍ)  ناامید  سپٕدۍمٕتۍ  یِتھہٕ  پٲٹھۍ  کٲفر  چِھ  قبرن  منٛز  روزن  والیٚو  نِشہِ  ناامید  سپٕدۍ  مٕتۍ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tatawallaw qawman gha<u>d</u>iba All<u>a</u>hu AAalayhim qad yaisoo mina al<u>a</u>khirati kam<u>a</u> yaisa alkuff<u>a</u>ru min a<u>s</u><u>ha</u>bi alquboor<b>i</b>


Athar:
  اللہ  تعالیٰ  سٕنز  تسبیح  چھےٚ  کٔرمٕژ  پرٛتھ  تٔمۍ  چیزن  یُس  آسمان  تہٕ  زمینس  منٛز  چُھ،  تہٕ  سُہ  چھُ  غٲلب  تہٕ  حکمت  وول۔

Mirwaiz:
  اللہ  تعالیٰ  سٕنز  پٲکی  چھِ  بیان  کران  تِم  سٲری  مخلوق  یِم  آسمانن  اندر  چھِ،  یِم  زمینن  اندر  چھِ،  سُے  چھُ  سٮ۪ٹھاہ  زبردست  سٮ۪ٹھاہ  حکمتہٕ  وول۔  (وۅنۍ  یُس  یُتھ  عظمتہٕ  وول  تہٕ  جلالہٕ  وول  آسہِ،  تٔۂنز  گژِھہ  پرٛتھ  حکمس  اندر  فرمٲں بردٲری  کرٕنۍ۔  جہاد  تہِ  چھُ  تٔہندیو  حکمو  اندرٕ  اَکھ  حُکمَہ  یُس  یتھ  سورۂ  شریفس  منٛز  ذکر  کرنہٕ  آمُت  چھُ،  ییٚمہِ  کہ  نٲزل  سپدنُک  سبب  چھُ  سپُدمُت  کہ  اَکہِ  دۅہ  ٲسۍ  بعضے  صحاب  صٲب  پانہٕ  وٲنۍ  تذکرٕہ  کران  کہ  ہرگاہ  اَسہِ  معلوم  سپدِہے  تِژھ  عملَہ  یۅسہٕ  خدایس  آسِہے  سٮ۪ٹھاہ  ٹٲٹھ،  سۅ  کرٕہَو  أسۍ۔  تہٕ  اَمہِ  برونٛٹھ  ٲسۍ  بعضے  صحاب  صٲب  جنگِ  احدس  منٛز  جہادٕہ  نِشہِ  واپس  آمٕتۍ،  بیٚیہِ  ییٚمہِ  ساعتہٕ  جہادُک  حکم  نٲزل  سپُد  تَمہِ  ساعتہٕ  اوس  بعضے  صحاب  صٲبن  پٮ۪ٹھ  گِران  گُزریومُت،  أتھۍ  پٮ۪ٹھ  سپٕدۍ  نٲزل  یِم  آیاتِ  کریمَہ۔)

Tahir:
  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ  (سٲری)  چِھ  اللہ  تعالیٰ  سٕنز  تسبیح  کران،  تہٕ  سُہ  چُھ  سیٚٹھاہ  عزت  تہٕ  غلبہٕ  وول  سیٚٹھاہ  حکمت  وول۔

Transliteration:
  Sabba<u>h</u>a lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wahuwa alAAazeezu al<u>h</u>akeem<b>u</b>


Athar: اے لوٗکو یِمو ایمان چُھ اوٚنمُت، توٚہۍ کیازِ چِھو سۅ کتھ ونان یۅسہٕ نہٕ کران چِھو؟
Mirwaiz: اے با ایمانو! تِژھ کتھ کیازِ چھِو کران یَتھ پٮ۪ٹھ نہٕ پانہٕ عمل چھِو کران۔
Tahir: اے ایمان والیو! تۆہۍ کیازِ چِھو تِمہٕ کتھہٕ ونان یِمہٕ تۆہۍ کران چِھو نہٕ۔
Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo lima taqooloona m<u>a</u> l<u>a</u> tafAAaloon<b>a</b>


Athar: خُدایس نزدیک چھےٚ یہِ سخت ناپسندیدٕہ حرکت زِ توٚہۍ ؤنِو سۅ کتھ یۅسہٕ کران چِھو نہٕ۔
Transliteration: Kabura maqtan AAinda All<u>a</u>hi an taqooloo m<u>a</u> l<u>a</u> tafAAaloon<b>a</b>
Mirwaiz:
  اللہ  تعالیٰ  ہَس  نِشہِ  چھُ  تٔہنزِ  ناراضگی  ہُنٛد  بوٚڈ  سبب  کہ  توٚہۍ  ؤنِو  تِمہٕ  کتھہٕ  یِمن  پٮ۪ٹھ  نہٕ  پانہٕ  عمل  کٔرِو۔

Tahir:
  اللہ  تعالیٰ  ہس  نزدیک  چھے٘  سیٚٹھاہ  سخت  ناپسندکرنہٕ  آمٕژکتھ  یہِ  زِ  تۆہۍ  ؤنِو  سۅ  کتھ  یۅسہٕ  پانہٕ  چِھو  نہٕ  کران۔


Athar:
  خُدایس  چِھ  پسند  تِم  لُکھ  یِم  تٔمۍ  سٕنزِ  وَتہِ  منٛز  تِتھہٕ  پٲٹھۍ  صفہٕ  گٔنڈِتھ  چِھ  لڑان،  زنتہٕ  سُہ  دیوار  چِھ  آسان  یتھ  ناگ  آسہِ  کٲرِتھ  تراونہٕ  آمُت۔  ﴿اوّل  سپُد  امہِ  سٍتۍ  یہِ  معلوم  زِ  اللہ  تعالیٰ  سٕنزِ  خۅشنودی  سٍتۍ  چِھ  تِمے  اہلِ  ایمان  سرفراز  سپدان  یِم  تٔمۍ  سٕنٛزِ  وَتہِ  منٛز  زُوَس  گنِدنہٕ  خٲطرٕ  تہٕ  خطرٕ  تُلنہٕ  خٲطرٕ  تیار  آسن۔  دوٚیم  کتھ  سپٕز  یہِ  معلوم  زِ  خُدایس  یُس  فوج  پسند  چُھ،  تتھ  منٛز  چِھ  ترےٚ  صفت  آسان۔  اکھ  یہِ  زِ  سُہ  گژِھہ  سوٗنچتھ  سمجھِتھ  اللہ  تعالیٰ  سٕنزِ  وَتہِ  منٛز  لڑُن  تہٕ  کُنہِ  تِژِھہ  وَتہِ  منٛز  گژِھہ  نہٕ  لڑُن  یۅسہٕ  فی  سبیل  اللہ  کِس  تعریفس  منٛز  آسہِ  نہٕ  یِوان۔  دوٚیم  یہِ  زِ  سُہ  گژِھہ  نہٕ  بدنظمی  تہٕ  انتشارس  منٛز  مبتلا  سپدُن  بلکہ  گژِھہ  مضبوط  تنظیم  سان  صفہٕ  گٔنڈِتھ  لڑُن۔  ترییم  یہِ  زِ  دشمنن  ہٕندِس  مقابلس  منٛز  گژِھہ  اَمِچ  حیثیت  ناگ  کٲرِتھ  تراونہٕ  آمتہِ  دیوارٕکۍ  پٲٹھۍ  آسٕنۍ۔﴾

Mirwaiz:
  بے  شک  اللہ  تعالیٰ  چھُ  تِمن  لوٗکن  پسند  کران  یِم  تٔہنزِ  وتہِ  اندر  تِتھہٕ  پٲٹھۍ  جہاد  چھِ  کران،  صف  دی  دی  خداے  سٕندیٚن  دشمنن  سٍتۍ  زَن  تِم  مجٲہد  چھِ  آسان  کٲرِتھ  ناگ  ترٛاونہٕ  آمٕتۍ  دیوار  ہِی۔  (صفو  منٛزٕ  چِھنہٕ  اورٕ  یور  ڈلان  تہٕ  پتھ  نیران۔  توٚہے  چِھو  وَنان  کہ  اَسے  معلوم  سپدِہے  کہ  سارِوٕے  عملو  أندرٕہ  کۅسہٕ  عمل  چھےٚ  زیادٕہ  ٹٲٹھ  اللہ  تعالیٰ  ہَس  چھےٚ  یِہے  عمل  جہاد  کرُن  خداے  سٕنزِ  وَتہِ  اندر  زیادٕہ  ٹٲٹھ۔  اَدٕہ  کیازِ  اوس  تۅہیہِ  پٮ۪ٹھ  شاق  گُزران  ییٚلہِ  جہادُک  حکم  نٲزل  سپدان  اوس،  بیٚیہِ  کیازِ  ژَجیوٕہ  جنگِ  احدس  منٛز،  اِتھۍ  چیز  کٔرِتھ  وۅنۍ  یہِ  وَنُن  کہ  اَسہِ  ہے  معلوم  سپدِہے  احبُ  الاعمال  کۅسہٕ  چھےٚ،  أسۍ  تہِ  کرہو  سۅ  عمل۔  یہِ  چھُ  ژھۅرُے  دعویٰ  ہٕے  یوت،  اَتھ  پٮ۪ٹھ  چَھو  نہٕ  تۅہیہِ  عمل  کٔرمٕژ۔  کٲفر  چھِ  مستحق  قتل  و  قتال  تہٕ  جنگ  و  جدال  اَمی  مۅکھہٕ  کہ  تِم  چھِ  پروردگار  سٕندیٚن  آیاتن  اَپزۍ  زانان،  پیغمبرن  ہٕنز  مخالفت  کران،  تِمن  اِیذا  تہٕ  تکلیف  واتناوان۔  أتھۍ  مناسب  چھُ  اللہ  تعالیٰ  موسیٰ  علیہ  السلام  بیٚیہِ  عیسیٰ  علیہ  السلام  سُنٛد  قصہٕ  بیان  فرماوان۔)

Tahir:
  بے  شک  چُھ  اللہ  تعالیٰ  تِمن  لُکن  پسند  کران  یِم  (ظلم  ختم  کرنہٕ  تہٕ  حق  کہ  مددٕ  خٲطرٕ)  تٔمۍ  سٕنزِ  وَتہِ  منٛز  (تِتھہٕ  پٲٹھۍ)  صفہٕ  گٔنڈِتھ  لڑان  چِھ  زنتہٕ  تِم  سُہ  دیوار  چِھ  یَتھ  ناگ  آسہِ  کٲرِتھ  تۯاونہٕ  آمُت۔

Transliteration:
  Inna All<u>a</u>ha yu<u>h</u>ibbu alla<u>th</u>eena yuq<u>a</u>tiloona fee sabeelihi <u>s</u>affan kaannahum buny<u>a</u>nun mar<u>s</u>oo<u>s</u><b>un</b>


Athar:
  تہٕ  یاد  کٔرِو  موسیٰ  سٕنز  سۅ  کتھ  یۅسہٕ  تٔمۍ  پننِس  قومس  ٲس  ؤنِمٕژ  زِ،  اے  میانہِ  قوم  کیو  لوٗکو،  توٚہۍ  کیازِ  چِھو  مےٚ  تکلیف  دِوان،  حالانکہ  توٚہۍ  چِھو  زانان  زِ  بہٕ  چُھس  اللہ  تعالیٰ  سٕندِ  طرفہٕ  تۅہیہِ  کُن  سوزنہٕ  آمُت  رسول؟  ﴿یہِ  کتھ  چھےٚ  امہِ  موجوب  فرماونہٕ  آمٕژ  زِ  مُسلمان  مَہ  کٔرِن  پننِس  نبی  صلی  اللہ  علیہ و سلمس  سٍتۍ  سۅے  رٔوِش  اختیار  یۅسہٕ  بنی  اسرائیلو  پننِس  نبیس  سٍتۍ  اختیار  ٲس  کٔرمٕژ،  نَتہٕ  پیٚیہِ  یِمن  تہِ  سُے  انجام  وُچُھن  یُس  بنی  اسرائیلن  وُچھ﴾  پتہٕ  ییٚلہِ  تِمو  ہجر  وَرتوو،  خُداین  تہِ  کٔرۍ  تِہندِۍ  دل  ۂلۍ،  اللہ  تعالیٰ  چُھنہٕ  فاسقن  ہدایت  دِوان۔  ﴿یعنی  اللہ  تعالیٰ  سُند  چُھنہٕ  یہِ  طریقہٕ  زِ  یِم  لُکھ  پانہٕ  یژھن  ہَجہِ  وَتہِ  پکُن  تِمن  پکناوِ  سُہ  خواہ  مخواہ  سیٚزِ  وَتہِ،  تہٕ  یِم  لُکھ  تٔمۍ  سٕنزِ  نافرمٲنی  پٮ۪ٹھ  ڈٔٹِتھ  آسن،  تِمن  کرِ  زبردستی  ہدایتہٕ  سٍتۍ  تہٕ  راست  روی  سٍتۍ  سرفراز۔﴾

Mirwaiz:
  سُہ  وقت  تہِ  چھُ  قٲبل  ذکر  ییٚلہِ  موسیٰ  علیہ  السلامن  فرموو  پننِس  قومس،  اے  میانہِ  قومہٕ!  کیازِ  چھِو  توٚہۍ  مےٚ  اِیذا  دِوان  حالانکہ  تۅہیہِ  چھُ  معلوم  کہ  بہٕ  چھُس  خداے  سٕندِ  طرفہٕ  تۅہیہِ  کُن  سوزنہٕ  آمُت  پیغمبر۔  پَس  ییٚلہِ  تِم  فہمٲیش  کٔرِتھ  تہِ  ہجرسٕے  پٮ۪ٹھ  روٗدۍ،  اِیذا  و  مخالفت  روٗدۍ  بدستور  کران،  اللہ  تعالیٰ  ہَن  ڈٲلۍ  تِہِندۍ  دِل  ہمیشہٕ  خٲطرٕ  پوٚز  قبول  کرنہٕ  نِشہِ  ہَنہِ  ہَنہِ  زیادٕہ،  یِتھہٕ  پٲٹھۍ  نافرمٲنی  پٮ۪ٹھ  مداومت  تہٕ  ڈاڈ  کرنہٕ  سٍتۍ  چِھ  دِلٕچ  سیٲہی  زیادٕہ  سپدان۔  اللہ  تعالیٰ  سُند  دستور  چھُ  کہ  سُہ  چھُنہٕ  یِتھیٚن  نافرمانن  سِیٔز  وَتھ  ہاوان۔  (یِتھے  پٲٹھۍ  چھِ  أزِکۍ  کٲفر  حضرت  رسول  کریمؐ  سٕنز  پرٛتھ  رنگہٕ  مخالفت  کران،  اِیذا  واتناوان،  تِمن  تہِ  چھےٚ  روزبروز  گمرٲہی  تہٕ  حسدس  اندر  ترقی  سپدان۔  پَس  آو  عالمہٕ  نِشہِ  فساد  تہٕ  تبٲہی  گالنہٕ  خٲطرٕ  مصلحتاً  تِمن  جہاد  و  قِتالُک  حکم  کرنہٕ۔)

Tahir:
  تہٕ  (اے  ٹاٹھہِ  سُہ  وقت  کٔرِو  یاد!)  ییٚلہِ  موسیٰ  ہن  (علیہ  السلام)  پننِس  قومس  وۆن،  اے  میانہِ  قومہٕ!  تۆہۍ  کیازِ  چِھو  مے٘  تکلیف  دِوان  ییٚلہِ  زن  تۆہۍزانان  چِھو  زِ  بہٕ  چُھس  اللہ  تعالیٰ  سٕندِ  طرفہٕ  تۅہیہِ  کُن  سوزنہٕ  آمُت  (رسول)۔  پتہٕ  ییٚلہِ  تِمَو  ہجر  تھوو  جٲری  پتہٕ  کٔرۍاللہ  تعالیٰ  ہن  تِہِندۍ  دِل  ۂلۍ،  تہٕ  اللہ  تعالیٰ  چُھنہٕ  نافرمان  لُکن  ہدایت  دِوان۔

Transliteration:
  Wai<u>th</u> q<u>a</u>la moos<u>a</u> liqawmihi y<u>a</u> qawmi lima tu<u>th</u>oonanee waqad taAAlamoona annee rasoolu All<u>a</u>hi ilaykum falamm<u>a</u> z<u>a</u>ghoo az<u>a</u>gha All<u>a</u>hu quloobahum wa<b>A</b>ll<u>a</u>hu l<u>a</u> yahdee alqawma alf<u>a</u>siqeen<b>a</b>


Athar:
  تہٕ  یاد  کٔرِو  عیسیٰ  ابن  مریم  علیہ  السلام  سٕنز  سۅ  کتھ  یۅسہٕ  تٔمۍ  ؤنِمٕژ  ٲس  زِ،  اے  بنی  اسرائیل،  بہٕ  چُھس  اللہ  تعالیٰ  سٕندِ  طرفہٕ  تۅہیہِ  کُن  سوزنہٕ  آمُت  رسول،  ﴿یہِ  چھےٚ  بنی  اسرائیل چہِ  دوٚیِمہِ  نافرمٲنی  ہٕنز  ذکر۔  اکھ  نافرمٲنی  ٲس  سۅ  یۅسہٕ  تِمو  پننِس  دورِ  عروج کِس  آغازس  منٛز  کٔر۔  تہٕ  دوٚیم  نافرمٲنی  چھےٚ  یہِ  یۅسہٕ  تِمو  اَمہِ  دَورٕکِس  ٲخرس  تہٕ  بالکل  اختتامَس  پٮ۪ٹھ  کٔر،  ییٚمہِ  پتہٕ  ہمیشہِ  ہمیشہِ  خٲطرٕ  اللہ  تعالیٰ  سُند  پھٹکار  ووٚتھ  تِمن۔  یِم  دۅشوے  واقعات  بیان  کرنُک  مُدعا  چُھ  یہِ  زِ  مُسلمان  گژھن  اللہ  تعالیٰ  سٕندِس  رسول  صلی  اللہ  علیہ و سلمس  سٍتۍ  بنی  اسرئیلُک  ہیوٗ  طرزِ  عمل  وَرتاونہٕ  کیو  نتیجو  نِشہِ  خبردار  کرنہٕ  یِنۍ۔﴾  تصدیق  کرن  وول  چُھس  تتھ  توراتس  یۅسہٕ  مےٚ  برونٛہہ  چھےٚ  آمٕژ،  تہٕ  بشارت  دِنہٕ  وول  چُھس  أکِس  رسول  سٕنز  یُس  مےٚ  پتہٕ  یِیہِ،  یَس  احمد  آسہِ  ناو۔  ﴿یہِ  چھےٚ  رسول  اللہ  صلی  اللہ  علیہ و سلمن  متعلق  حضرت  عیسیٰ  علیہ  السلامن  ہٕنزِ  ٹاکارٕہ  پیشن  گوئی  ہٕنز  ذِکر  ییٚمیُک  مفصّل  ثبوت  اَسہِ  تفہیمُ  القرآن  جلد  پانژس  5  منٛز  ییٚمہِ  آیتٕچ  تشریح  کران  چُھ  دِیتمُت۔﴾  مگر  ییٚلہِ  سُہ  تِمن  نِشہِ  ٹاکارٕہ  نِشٲنیہِ  ہیٚتھ  آو،  پتہٕ  ووٚن  تِمو  یہِ  چُھ  نَنہٕ  وانہٕ  دۅکھہٕ۔  ﴿دراصل  چُھ  لفظ  سِحر  ورتاونہٕ  آمُت۔  یتھ  جایہِ  چُھنہٕ  سِحر  جادِ  کِس  معنیس  منٛز  بلکہ  چُھ  دۅکھہٕ  تہٕ  فریب  کِس  معنیس  منٛز  ورتاونہٕ  آمُت،  تہٕ  عربی  لُغتس  منٛز  چِھ  جادِکۍ  پٲٹھۍ  اَمِکۍ  یِم  معنے  تہِ  ویٚدۍ  ﴿معروف﴾۔  آیتُک  مطلب  چُھ  یہِ  زِ  ییٚلہِ  سُہ  نبی،  ییٚمہِ  سٕندِ  ینٕچ  بشارت  حضرت  عیسیٰ  علیہ  السلامَو  ٲس  دِژمٕژ،  پننہِ  نبی  آسنہٕ  چہِ  ٹاکارٕہ  نِشٲنیہِ  ہیٚتھ  آو،  بنی  اسرائیل  تہٕ  عیسیٰ  علیہ  السلامن  ہٕندۍ  اُمّتن  دِیُت  تِہندِ  نبوّتُک  دعویٰ  فریب  قرار﴾  

Mirwaiz:
  یِتھے  پٲٹھۍ  چھُ  سُہ  وقت  تہِ  قٲبلِ  ذکر  ییٚلہِ  عیسیٰ  بن  مریم  علیہ  السلامن  فرموو،  اے  بنی  اسرٲئیلو!  بہٕ  چھُس  خداے  سُنٛد  پیغمبر  تۅہیہِ  کُن  سوزنہٕ  آمُت،  تصدیق  کرٕوُن  چھُس  بہٕ  تتھ  کتابہِ  یۅسہٕ  مےٚ  برونٛٹھ  نٲزل  آمٕژ  چھےٚ  کرنہٕ  یعنی  توراۃ۔  بیٚیہِ  چھُس  بہٕ  خۅش  خبری  تہٕ  بشارت  دِوُن  أکِس  عظیمُ  الشان  پیغمبر  سٕنز  یُس  مےٚ  پتہٕ  تشریف  اَنہِ،  نامِ  مبارک  تُہَنٛد  آسہِ  احمد۔  پَس  ییٚلہِ  عیسیٰ  علیہ  السلام  تِمن  نِشہِ  یِم  مضامین  بیان  کٔرِتھ  پننہِ  نبوّت  کہ  اثبات  خٲطرٕ  نَنہِ  دلیلہٕ  ہیٚتھ  آے،  تِم  لوٗکھ  لٔگۍ  وَننہِ  تِمن  دلیلن  تہٕ  معجزن  نسبت  کہ  یہِ  چھُ  نوٚن  تہٕ  صاف  جود  یعنی  تِہندِس  نبوتس  لٔگۍ  تکذیب  تہٕ  انکار  کرنہِ۔  (یِتھے  پٲٹھۍ  عیسیٰ  علیہ  السلامس  پتہٕ  ییٚلہِ  پیغمبرِ  آخرُ  الزمان  حضرت  محمد  صلی  اللہ  علیہ و سلمو  تشریف  اوٚن،  تَمہِ  ساعتہٕ  لٔگۍ  موجودٕہ  عربٕکۍ  کٲفر  تِمن  انکار  و  تکذیب  کرنہِ  بیٚیہِ  لٔگۍ  تِمن  اِیذا  تہٕ  تکلیف  واتناونہِ،  یہِ  گوٚو  ظلمِ  عظیم۔  اَمہِ  ظلمُک  مُہلک  اثر  واتنُک  خطرٕہ  اوس  بیٚیَن  لوٗکن  تہِ،  سُہ  خطرٕہ  دوٗر  کرنہٕ  خٲطرٕ  آو  مصلحتاً  جہادُک  حکم  کرنہٕ۔

Tahir:
  تہٕ  (سُہ  وقت  تہِ  کٔرِو  یاد)  ییٚلہِ  عیسیٰ  بن  مریمن  (علیہ  السلام)  وۆن،  اے  بنی  اسرائیل!  بے  شک  چُھس  بہٕ  تۅہیہِ  کُن  اللہ  تعالیٰ  سُنٛد  سوزنہٕ  آمُت  (رسول)،  پانس  بروٗٹھِمہِ  کتابِہ  توراتُک  تصدیق  کرن  وول  چُھس  تہٕ  تس  رسول  (معظم  صلی  اللہ  علیہ  وسلم)  سٕنز  (یِنٕچ)  خۅش  خبر  بوزناون  وول  چُھس  یِم  مے٘  پتہٕ  تشریف  چِھ  اَنن  وٲلۍ  یُہُنٛد  ناو  (آسمانن  منٛز  وُنۍکیٚنس)  احمد  (صلی  اللہ  علیہ  وسلم)  چُھ،  پتہٕ  ییٚلہِ  تِمَو  (رسولِ  آخرالزماں  صلی  اللہ  علیہ  وسلمو)  واضح  نِشٲنِیہِ  ہیٚتھ  تِمن  نِشہِ  تشریف  اۆن  پتہٕ  لوگ  تِمَو  وَنُن،  یہِ  چُھ  ٹاکارٕہ  جود۔

Transliteration:
  Wai<u>th</u> q<u>a</u>la AAees<u>a</u> ibnu maryama y<u>a</u> banee isr<u>a</u>eela innee rasoolu All<u>a</u>hi ilaykum mu<u>s</u>addiqan lim<u>a</u> bayna yadayya mina a<b>l</b>ttawr<u>a</u>ti wamubashshiran birasoolin yatee min baAAdee ismuhu a<u>h</u>madu falamm<u>a</u> j<u>a</u>ahum bi<b>a</b>lbayyin<u>a</u>ti q<u>a</u>loo h<u>atha</u> si<u>h</u>run mubeen<b>un</b>


Athar:
  وۅنۍ  کُس  ہیٚکہِ  تس  شخصہٕ  سٕندِ  کھۅتہٕ  بوٚڈ  ظٲلِم  ٲسِتھ  یُس  خُدایس  اَپٕزۍ  بہتان  گٔنڈِ۔  ﴿یعنی  اللہ  تعالیٰ  سٕندِس  سوزنہٕ  آمتِس  نبی  یس  دِیہِ  اَپُز  مُدعی  قرار،  تہٕ  اللہ  تعالیٰ  سٕندِس  یتھ  کلامَس  یُس  تٔمۍ  سٕندِس  نبی  یس  پٮ۪ٹھ  نٲزِل  چُھ  سپدان،  ٹٔھہراوِ  نبی  سُند  پنُن  بنوومُت  کلام۔﴾  حالانکہ  آسہِ  تس  اسلامٕچ  ﴿اللہ  تعالیٰ  ہس  برونٛہہ  کنہِ  سرِ  اطاعت  نوٚمراونٕچ﴾  دعوت  دِنہٕ  یِوان؟  ﴿یعنی  اوّل  چُھنہٕ  پٔزِس  نبی  یَس  اَپُز  مُدعی  وَنُن  بجاے  خۅد  کم  ظُلم  کیںٛہہ،  کُجا  کہِ  اَتھ  پٮ۪ٹھ  یِیہِ  مزید  ظُلم  یہِ  کرنہٕ  زِ  بُلاوَن  وول  آسہِ  اللہ  تعالیٰ  سٕنزِ  بندگی  تہٕ  اطاعتس  کُن  بُلاوان  تہٕ  بوزن  وول  آسہِ  درجواب  تس  لیٚکہٕ  ژاران،  تہٕ  تٔمۍ  سٕندِس  دعوتس  زَکھ  واتناونہٕ  خٲطرٕ  آسہِ  اَپُز،  بہتان  تہٕ  الزامن  ہٕندۍ  حربہٕ  استعمال  کران﴾  یِتھیٚن  ظٲلِمن  چُھنہٕ  اللہ  تعالیٰ  ہدایت  دِوان۔

Mirwaiz:
  بیٚیہِ  کُس  اکھَہ  چھُ  یُتھ  ظٲلم  تَس  شخصہٕ  سٕندِ  کھۅتہٕ  یُس  اللہ  تعالیٰ  ہَس  پٮ۪ٹھ  اَپُز  نوٚوراوِ،  حالانکہ  تَس  چُھ  ناد  تہٕ  دعوت  یِوان  کرنہٕ  دینِ  اسلامس  کُن۔  (نبوّتس  تکذیب  تہٕ  انکار  کرنُے  گوٚو  اللہ  تعالیٰ  ہَس  پٮ۪ٹھ  اَپُز  نوٚوراوُن۔  یتھ  اللہ  تعالیٰ  ثٲبت  چھُ  کران  تتھ  کرُن  نفی،  یتھ  نفی  چھُ  کران  تہِ  کرُن  ثٲبت،  یۅہے  گوٚو  اللہ  تعالیٰ  ہَس  پٮ۪ٹھ  اَپُز  نوٚوراوُن۔  زیادٕہ  افسوس  ناک  کتھ  چھےٚ  کہ  تَس  چھُ  ناد  تہِ  یِوان  دِنہٕ  اسلامس  کُن،  توتہِ  چُھنہٕ  سُہ  تَتھ  کُن  توجّہ  کران،  یہِ  گوٚو  زیادٕہ  ظٲلم  لاگُن۔)  اللہ  تعالیٰ  چھُنہٕ  ظٲلم  قومس  کامیٲبی  تہٕ  نجاتس  کُن  وتھ  ہاوان۔  (اَمی  سببہٕ  آو  تِہندِ  خٲطرٕ  سزاے  قِتالٕے  تجویز  کران۔  اللہ  تعالیٰ  دِیہِ  پٔزِس  غلبہٕ،  بٲطل  سپدِ  مغلوب۔)

Tahir:
  تہٕ  تس  شخصہٕ  سٕندِ  کھوتہٕ  کٔھسِتھ  ظٲلم  کُس  ہیٚکہِ  ٲسِتھ  یُس  اللہ  تعالیٰ  ہس  پیٚٹھ  اَپُز  بہتان  کھالہِ  ییٚلہِ  زن  تس  اِسلامس  کُن  ناد  آسہِ  یِوان  دِنہٕ،  تہٕ  اللہ  تعالیٰ  چُھنہٕ  ظٲلم  لُکن  ہدایت  دِوان۔

Transliteration:
  Waman a<i><u>th</u></i>lamu mimmani iftar<u>a</u> AAal<u>a</u> All<u>a</u>hi alka<u>th</u>iba wahuwa yudAA<u>a</u> il<u>a</u> alisl<u>a</u>mi wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  یِم  لُکھ  چِھ  پننیو  ٲسہٕ  کیو  پھۅکو  سٍتۍ  اللہ  تعالیٰ  سٕندِس  نوٗرس  ژھیٚتہٕ  کرُن  یژھان،  تہٕ  اللہ  تعالیٰ  سُند  فٲصلہٕ  چُھ  یہِ  زِ  سُہ  پٔھہلاوِ  پوٗرٕ  پٲٹھۍ  پنُن  نوٗر،  خواہ  کٲفرن  گٔژِھتن  یہِ  کوٗتاہ  تہِ  ناگوار۔

Mirwaiz:
  یِم  کٲفر  چِھ  یَژھان  خداے  سُند  نوٗر  ژھیتہٕ  کرُن  پننیٚو  چانٹیٚو  سٍتۍ  پھۅکھ  دِتھ  یعنی  تِم  چھِ  تِژٕھہ  کتھہٕ  کرنہِ  ہیٚوان  یِمَو  سٍتۍ  دینِ  حقس  فروغ  تہٕ  ترقی  سپدِہے  نہٕ،  حالانکہ  اللہ  تعالیٰ  چھُ  پننِس  اَتھ  نوٗرس  بہرحال  پوٗرٕ  کران  تہٕ  کمالس  واتناوُن  یژھان  اگرچہِ  کٲفرن  یِی  تن  تہِ  ناخۅشی۔

Tahir:
  یِم  (حقس  انکار  کرن  وٲلۍ)  چِھ  یژھان  زِ  تِم  کرہن  اللہ  تعالیٰ  سٕندِس  نوٗرس  پننہِ  ٲسہٕ  (کیٚو  پھۅکو)  سٍتۍ  ژھیٚتہٕ،  ییٚلہِ  زن  اللہ  تعالیٰ  پننِس  نوٗرس  پوٗرٕ  کرن  وول  چُھ  اگر  چہ  کٲفرن  کوتاہ  تہِ  ناپسند  گٔژھۍتن۔

Transliteration:
  Yureedoona liyu<u>t</u>fioo noora All<u>a</u>hi biafw<u>a</u>hihim wa<b>A</b>ll<u>a</u>hu mutimmu noorihi walaw kariha alk<u>a</u>firoon<b>a</b>


Athar:
  سُے  چُھ  ییٚمۍ  پنُن  رسولؐ  ہدایتہٕ  سان  تہٕ  دینِ  حق  سان  سوٗزمُت  چُھ،  تاکہ  تتھ  کرِ  تمام  دینن  پٮ۪ٹھ  غٲلب،  خواہ  مُشرکن  گٔژِھتن  یہِ  کوٗتاہ  تہِ  ناگوار۔

Mirwaiz:
  چنانچہ  سُہ  معبودِ  برحق  گوٚو  سُے  ییٚمۍ  اَمی  اِتمامِ  نوٗرٕ  خٲطرٕ  سوٗز  پنُن  پیغمبر  محمدِ  مصطفےٰ  صلی  اللہ  علیہ و سلم  ہدایتُک  سامان  یعنی  قرآنِ  مجید  ہیٚتھ،  بیٚیہِ  پوٚز  دین  یعنی  دینِ  اسلام  ہیٚتھ  دنیاہس  کُن  یُتھ  اتھ  دینس  باقی  تمام  دینن  پٮ۪ٹھ  غلبہٕ  دِیہِ۔  یِی  گوٚو  اِتمامِ  نوٗر  کرُن،  اَدٕہ  یِی تَن  مشرِکن  ناخۅشی۔

Tahir:
  سُے  چُھ  ییٚمۍ  پَنُن  رسول  (صلی  اللہ  علیہ  وسلم)  ہدایت  تہٕ  دینِ  حق  دِتھ  سوٗز  تاکہ  اَتھ  کرِ  تمام  دیٖنن  پیٚٹھ  غٲلب  تہٕ  سربلند  خواہ  مشرکن  گٔژھۍتن  کوتاہ  تہِ  ناپسند۔

Transliteration:
  Huwa alla<u>th</u>ee arsala rasoolahu bi<b>a</b>lhud<u>a</u> wadeeni al<u>h</u>aqqi liyu<i><u>th</u></i>hirahu AAal<u>a</u> a<b>l</b>ddeeni kullihi walaw kariha almushrikoon<b>a</b>


Athar:
  اے  لوٗکو  یِمو  ایمان  چُھ  اوٚنمُت،  بہٕ  وَنوٕہ  تۅہیہِ  سُہ  تجارت،  یُس  دگ  تُلوٕنہِ  عذاب  نِشہِ  تۅہیہِ  نجات  دِیہِ۔  ﴿تجارت  چُھ  سُہ  چیز  یتھ  منٛز  انسان  پنُن  مال،  وقت،  محنت  تہٕ  ذہانت  و  قٲبلیت  چُھ  استعمال  کران  تاکہ  تس  گژِھہ  نفع  حٲصِل۔  اَمی  رعایتہٕ  چُھ  یتھ  جایہ  ایمانس  تہٕ  جہاد  فی  سبیل  اللہ  ہس  تجارت  وَننہٕ  آمُت۔  مطلب  چُھ  یہِ  زِ  اتھ  وَتہِ  منٛز  ییٚلہِ  پنُن  سورُے  کینٛہہ  استعمال  کٔرِو  تیٚلہِ  گژھیو  سُہ  نفع  تۅہیہِ  حٲصِل  یُس  برونٛہہ  کُن  چُھ  بیان  سپدان۔﴾

Mirwaiz:
  اے  با  ایمانو!  کیا  بہٕ  ما  ہاوَو  تۅہیہِ  تِیُتھ  کاروبارَہ،  تِژھ  سوداگٔرِیَہ،  تِیُتھ  تِجارتھَہ  یُس  تۅہیہِ  نجات  دِیہِ  تہٕ  بچاوِ  اکہِ  دردناک  عذاب  نِشہِ؟

Tahir:
  اے  ایمان  والیو!  کیا  بہٕ  وَنہۆوا  تۅہیہِ  اَکھ  تِیُتھ  تجارت  یُس  تۅہیہِ  دگ  تُلوٕنہِ  عذاب  نِشہِ  بچاویٚو  ؟

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo hal adullukum AAal<u>a</u> tij<u>a</u>ratin tunjeekum min AAa<u>tha</u>bin aleem<b>in</b>


Athar:
  ایمان  أنِو  خُدایس  تہٕ  تٔمۍ  سٕندِس  رسول  صلی  اللہ  علیہ  وسلمس  پٮ۪ٹھ،  تہٕ  جہاد  کٔرِو  اللہ  تعالیٰ  سٕنزِ  وَتہِ  منٛز  پننیو  مالَو  تہٕ  جانَو  سٍتۍ۔  یۅہے  چُھ  تُہُندِ  خٲطرٕ  بہتر،  اگر  توٚہۍ  زٲنِو۔

Mirwaiz:
  سُہ  گوٚو  یُہَے  کہ  توٚہۍ  أنِو  ایمان  بیٚیہِ  کٔرِو  پَژھ  کُنِس  خدایس،  بیٚیہِ  تٔہندِس  پیغمبرس،  بیٚیہِ  کٔرِو  جہاد  خداے  سٕنزِ  وَتہِ  اندر  مال  پنُن  خرچ  کرنہٕ  سٍتۍ  تہٕ  جان  پنُن  فِدا  کرنہٕ  سٍتۍ،  یہِ  چھُ  تُہندِ  خٲطرٕ  سٮ۪ٹھاہ  رُت  ہرگاہ  توٚہۍ  زٲنِہِو۔  (ییٚلہِ  توٚہۍ  یہِ  کٔرِو)

Tahir:
  (سُہ  چُھ  یہِ  زِ)  تۆہۍ  تھٲوِو  اللہ  تعالیٰ  ہس  پیٚٹھ  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  (مکمل)  ایمان  تہٕ  اللہ  تعالیٰ  سٕنزِ  وَتہِ  منٛز  کٔرِو  پننہِ  مال  تہٕ  جان  سٍتۍ  جہاد،  یی  چُھ  تُہٕندِس  حقس  منٛز  بہتر  اگر  تۆہۍ  زانان  چِھو۔

Transliteration:
  Tuminoona bi<b>A</b>ll<u>a</u>hi warasoolihi watuj<u>a</u>hidoona fee sabeeli All<u>a</u>hi biamw<u>a</u>likum waanfusikum <u>tha</u>likum khayrun lakum in kuntum taAAlamoon<b>a</b>


Athar:
  اللہ  تعالیٰ  کرِ  تُہٕندۍ  گناہ  معاف،  تہٕ  تۅہیہِ  کریو  تِتھیٚن  باغن  منٛز  دٲخل  یِمن  بٔنۍ  کِنۍ  کۅلہٕ  آسن  پکان،  تہٕ  ابدی  قیام  کیٚن  جنّتن  منٛز  کریو  بہترین  گھرٕ  عطا،  یہِ  چھےٚ  بڈٕ  کامیٲبی۔

Mirwaiz:
  اللہ  تعالیٰ  کرِ  مغفرت  تُہندیٚن  گناہن  بیٚیہِ  واتناوِ  تۅہیہِ  جنتہٕ  کیٚن  تِمن  باغن  اندر  یِمن  بوٚنۍ  کِنۍ  کۅلہٕ  تہٕ  نہرٕ  جٲری  آسن،  بیٚیہِ  بساوِ  تۅہیہِ  تِمن  رٕتیٚن  گھرن  اندر  یِم  گھرٕ  تہٕ  مکانہٕ  ہمیشہٕ  پوشوٕنیٚن  باغن  اندر  بِنا  کرنہٕ  آسن  آمٕتۍ،  یٔہے  گٔیہِ  بٔڈ  کامیٲبی  تہٕ  رستہٕ  گٲری۔

Tahir:
  سُہ  کرِ  تُہٕندیٚن  گناہن  مغفرت  تہٕ  تۅہیہِ  کریو  جنتن  منٛز  دٲخل  یِمن  بٔنۍ  کِنۍ  کۅلہٕ  آسن  پکان  تہٕ  سیٚٹھاہ  بہترین  روزن  جاین  منٛز  (ٹٔھہراویٚو)  یِم  جناتِ  عدن  (یعنی  ہمیشہ  روزنہٕ  کیٚن  جنتن)  منٛز  چِھ،  یٔہے  چھے٘  زبردست  کامیٲبی۔

Transliteration:
  Yaghfir lakum <u>th</u>unoobakum wayudkhilkum jann<u>a</u>tin tajree min ta<u>h</u>tih<u>a</u> alanh<u>a</u>ru wamas<u>a</u>kina <u>t</u>ayyibatan fee jann<u>a</u>ti AAadnin <u>tha</u>lika alfawzu alAAa<i><u>th</u></i>eem<b>u</b>


Athar:
  تہٕ  سُہ  دوٚیم  چیز  یُس  توٚہۍ  یژھان  چِھو،  سُتہِ  دِیَو  تۅہیہِ،  اللہ  تعالیٰ  سٕندِ  طرفہٕ  نُصرت  تہٕ  کمٕے  کالہٕ  پتہٕ  حٲصل  سپدن  واجِنۍ  فتح۔  اے  نبیؐ،  اہلِ  ایمانن  دِیِو  اَمِچ  بشارت۔

Mirwaiz:
  بیٚیہِ  چھےٚ  اَمہِ  اُخروی  کامیٲبی  علاوٕہ  تُہندِ  خٲطرٕ  بیاکھ  دنیٲوی  کامیٲبی  یۅسہٕ  جلدی  پننہِ  مۅکھہٕ  تۅہیہِ  پسند  تہٕ  محبوب  چھےٚ،  سۅ  گٔیہِ  پروردِگارٕ  سٕندِ  طرفہٕ  یٲری  تہٕ  مددگٲری،  بیٚیہِ  نزدیک  فتح  یٲبی۔  اے  پیغمبرِ  برحقؐ!  توٚہۍ  فرمٲوِو  یِمن  سارِنٕے  چیزن  ہٕنز  بشارت  تہٕ  خۅش  خبری  با  ایمانن۔  (اَمہِ  خۅش  خبری  ہُند  ظہور  سپد  قُرونِ  اُولیٰ  کیٚن  مسلمانن  سٍتۍ  تَمِچ  چھےٚ  سارِنٕے  خبرے۔  أزِکہ  وقتہٕ  تہِ  ہے  مسلمان  وَژِھہ  وٲنجہِ  تہٕ  صحیح  معنِیَن  اندر  ایمان  تہٕ  جہاد  فی  سبیل  اللہ  ہَس  اندر  قٲیِم  روزن،  تِہندِ  خٲطرٕ  تہِ  چھےٚ  فتح  و  نصرت  پرٛتھ  وقتہٕ  سٍتۍ  سٍتۍ۔  اَمہِ  پتہٕ  چھُ  اللہ  تعالیٰ  عیسیٰ  علیہ  السلام  سٕندیٚن  حوٲرِیِیںَن  ہُنٛد  قصہٕ  بیان  کٔرِتھ  با  ایمانن  دینس  مدد  کرنُک  ترغیب  دِوان۔)

Tahir:
  تہٕ  (اَمہِ  اُخروی  نعمتہٕ  علاوٕہ  کرِ)  بیاکھ  اَکھ  (دنیٲوی  نعمت  تہِ  عطا)۔  یَس  تۆہۍسیٚٹھاہ  یژھان  چِھوٗ  (سۅ)  چِھ  اللہ  تعالیٰ  سٕندِ  طرفہٕ  مدد  تہٕ  جلد  حٲصل  سپدن  واجِنۍ  فتح،  تہٕ  (اے  نبیِ  مکرّم!)  تۆہۍ  بوزنٲوِیوٗکھ  مومن  خۅش  خبر  (یہِ  دۯایہِ  فتحِ  مکّہ،فارس  تہٕ  روم  کیٚن  فتوحاتن  منٛز  نٔنۍ)۔

Transliteration:
  Waokhr<u>a</u> tu<u>h</u>ibboonah<u>a</u> na<u>s</u>run mina All<u>a</u>hi wafat<u>h</u>un qarreebun wabashshiri almumineen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  اللہ  تعالیٰ  سٕندۍ  مددگار  بٔنِو،  یِتھہٕ  پٲٹھۍ  عیسیٰ  ابن  مریم  علیہ  السلامن  پننیٚن  حوارین  اوس  خطاب  کٔرِتھ  ووٚنمُت:  کُس  چُھ  خُدایس  کُن  ﴿بُلاونس﴾  منٛز  میون  مددگار؟  تہٕ  حواریو  اوس  جواب  دِیتمُت:  أسۍ  چِھ  اللہ  تعالیٰ  سٕندۍ  مددگار۔  تمہِ  ساعتہٕ  اوٚن  بنی  اسرائیلکۍ  أکۍ  دٔرۍ  ایمان،  تہٕ  بیٚکۍ  دٔرۍ  کوٚر  انکار۔  پتہٕ  کوٚر  اَسہِ  ایمان  اَنن  والیٚن  تِہندٮ۪ن  دشمنن  ہٕندِس  مُقابلس  منٛز  تٲئید  ﴿مدد﴾،  تہٕ  تِمے  دوٗدۍ  غٲلب  سپدِتھ۔  ﴿مسیح  علیہ  السّلامس  نَہ  مانن  وٲلۍ  چِھ  یہوٗدۍ۔  تہٕ  تِمن  مانن  وٲلۍ  چِھ  عیسٲے  تہِ  تہٕ  مُسلمان  تہِ۔  خُداین  کٔرۍ  گۅڈٕہ  عیسٲے  یہوٗدٮ۪ن  پٮ۪ٹھ  غٲلب  تہٕ  پتہٕ  سپٕدۍ  مُسلمان  تہِ  تِمن  پٮ۪ٹھ  غٲلب۔  یِتھہٕ  پٲٹھۍ  سپٕدۍ  مسیح  علیہ  السّلامس  انکار  کرن  وٲلۍ  دۅشوٕنۍ  نِشہِ  مغلوب۔  یہِ  معاملہٕ  آو  یتھ  جایہِ  امہِ  غرضہٕ  بیان  کرنہٕ  زِ  مُسلمانن  گژِھہ  یہِ  یقین  سپدُن  زِ  یِتھہٕ  پٲٹھۍ  حضرت  عیسیٰ  علیہ  السلامن  ہٕندۍ  مانن  وٲلۍ  تِمن  علیہ  السلامن  انکار  کرن  والیٚن  پٮ۪ٹھ  غٲلب  چِھ  آمٕتۍ،  تِتھے  پٲٹھۍ  یِن  وۅنۍ  محمد  صلی  اللہ  علیہ و سلمن  مانن  وٲلۍ  تِمن  صلی  اللہ  علیہ و سلمن  انکار  کرن  والیٚن  پٮ۪ٹھ  غٲلب۔﴾

Mirwaiz:
  اے  با  ایمانو!  توٚہۍ  سپدِو  پروردِگارٕ  سٕندِ  دینٕکۍ  مددگار۔  (تَمہِ  طریقہٕ  یُس  تُہندِ  خٲطرٕ  مقرر  کرنہٕ  آمُت  چھُ،  سُہ  گوٚو  جہاد۔  یِتھہٕ  پٲٹھۍ  حوٲرِیِین  پننہِ  طریقہٕ  موجوب  دینٕکۍ  مددگار  سپٕدۍ  ییٚلہِ  عیسیٰ  علیہ  السلامس  بکثرت  دشمن  وۅتلِتھ  آے۔)  تَمہِ  پتہٕ  یِتھہٕ  پٲٹھۍ  عیسیٰ  علیہ  السلامن  فرموو  حوٲرِیِینَن  کہ  سون  مددگار  کُس  بَنہِ  خداے  سٕندِ  رضا  خٲطرٕ  تۅہیہِ  أندرٕہ،  حوٲرِیِینو  دوٚپ  أسۍ  چھِ  خداے  سٕندِ  دینٕکۍ  مددگار۔  چنانچہ  تِمو  حوٲرِیِینو  کٔر  پننِس  دینس  مدد،  تَمہِ  کہ  اشاعتٕچ  کٔرٕکھ  پوٗرٕ  کوٗشِش،  تَمہِ  تِہنزِ  کوٗششہِ  پتہٕ،  پَس  اوٚن  ایمان  بنی  اسرٲئیلو  اندرٕ  بعضے  لوٗکو،  بعضے  لوٗکھ  روٗدۍ  کُفرسٕے  پٮ۪ٹھ۔  توپتہٕ  سپُد  تِمن  منٛز  مذہبی  اختلاف  سببہٕ  عداوت  تہٕ  خانہٕ  جنگی۔  پَس  کوٚر  اَسہِ  مدد  تِمَو  اندرٕ  با  ایمانن  تِہندیٚن  دشمنن  پٮ۪ٹھ،  پَس  سپٕدۍ  تِمے  غٲلب،  تِتھے  پٲٹھۍ  کٔرِو  توٚہۍ  تہِ  دینِ  محمدیؐ  خٲطرٕ  کوشش  تہٕ  جہاد  اے  مسلمانو۔

Tahir:
  اے  ایمان  والیو!  تو٘ہۍ  بٔنِو  اللہ  تعالیٰ  سٕندۍ  مددگار  یِتھہٕ  پٲٹھۍ  زن  عیسیٰ  ابن  مریمن  (علیہما  السلام  پننی٘ن)  حوارین  وو٘نمُت  اوس،  اللہ  تعالیٰ  ہس  (یعنی  اللہ  تعالیٰ  سٕنزِوَتہِ)  کُن  کم  چِھ  میٲنۍ  مددگار،حواری٘و  وو٘ن،أسۍ  چِھ  اللہ  تعالیٰ  سٕندۍ  مددگار۔  پتہٕ  او٘ن  بنی  اسرائیلٕکۍ  أکۍ  دٔرۍ  ایمان  تہٕ  بیاکھ  دو٘ر  سپُد  کٲفر،  لہٰذا  کو٘ر  اَسہِ  تِمن  لُکن  یِمَو  ایمان  اوس  او٘نمُت  تِہِندی٘ن  دشمنن  پی٘ٹھ  مدد،  پتہٕ  سپٕدۍ  تِم  غٲلب۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo koonoo an<u>sa</u>ra All<u>a</u>hi kam<u>a</u> q<u>a</u>la AAees<u>a</u> ibnu maryama lil<u>h</u>aw<u>a</u>riyyeena man an<u>sa</u>ree il<u>a</u> All<u>a</u>hi q<u>a</u>la al<u>h</u>aw<u>a</u>riyyoona na<u>h</u>nu an<u>sa</u>ru All<u>a</u>hi fa<u>a</u>manat <u>ta</u>ifatun min banee isr<u>a</u>eela wakafarat <u>ta</u>ifatun faayyadn<u>a</u> alla<u>th</u>eena <u>a</u>manoo AAal<u>a</u> AAaduwwihim faa<u>s</u>ba<u>h</u>oo <i><u>th</u></i><u>a</u>hireen<b>a</b>


Athar:
  اللہ  تعالیٰ  سٕنز  تسبیح  چُھ  کران  پرٛتھ  سُہ  چیز  یُس  آسمانن  منٛز  چُھ  تہٕ  پرٛتھ  سُہ  چیز  یُس  زمینس  منٛز  چُھ۔  بادشاہ  چُھ  نہایت  مقدس،  زبردست  تہٕ  حکمت  وول۔

Mirwaiz:
  اللہ  تعالیٰ  سٕنز  پٲکی  چھِ  بیان  کران  تِم  سٲری  چیز  یِم  آسمانن  اندر  چھِ  بیٚیہِ  تِم  سٲری  چیز  یِم  زمینن  منٛز  چھِ،  سُے  چھُ  بوٚڈ  پادشاہ،  مُنزّہ  تہٕ  پاک  سارِوٕے  عیبو  نِشہِ،  سُے  چھُ  سٮ۪ٹھاہ  زبردست  سٮ۪ٹھاہ  حکمت  وول۔

Tahir:
  (پۯتھ  کانٛہہ  چیز)  یُس  آسمانن  منٛز  چُھ  تہٕ  یُس  زمینس  منٛز  چُھ،  چُھ  اللہ  تعالیٰ  سٕنز  تسبیح  کران،  (یُس  حقیقی)  بادشاہ  چُھ،  (پۯتھ  نُقصہٕ  تہٕ  عٲبہٕ  نِشہِ)  پاک  چُھ،  عزت  تہٕ  غلبہٕ  وول  چُھ  سیٚٹھاہ  حکمت  وول  چُھ۔

Transliteration:
  Yusabbi<u>h</u>u lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i almaliki alquddoosi alAAazeezi al<u>h</u>akeem<b>i</b>


Athar:
  سُے  چُھ  ییٚمۍ  اُمّی یَو  منٛزٕ  اکھ  رسول  خۅد  تِموٕے  منٛزٕ  تُل۔  ﴿یتھ  جایہِ  چُھ  اُمّی  لفظ  یہوٗدۍ  اصطلاح  کہ  طور  آمُت،  تہٕ  اتھ  منٛز  چُھ  اکھ  لطیف  طنز  پوشیدٕہ۔  اَمیُک  مطلب  چُھ  یہِ  زِ  یِمن  عربن  حقارت  سان  یہوٗدۍ  چِھ  اُمّی  ونان  تہٕ  پانس  مقابلہٕ  چِھکھ  ؤسۍ  پایہِ  سمجھان،  تِموٕے  منٛزٕ  چُھ  غٲلب  تہٕ  گاٹٕلۍ  خُداین  اکھ  رسول  تُلمُت۔  سُہ  چُھنہٕ  پانہٕ  ووٚتھمُت  بلکہ  چُھ  تٔمۍ  سُند  تُلَن  وول  سُہ  یُس  کائناتُک  بادشاہ  چُھ،  زبردست  تہٕ  حکمت  وول  چُھ،  ییٚمۍ  سٕندِس  طاقتس  سٍتۍ  لٔڑِتھ  یِم  پانسٕے  کرن  نقصان  تہٕ  تس  ہیٚکن  نہٕ  نقصان  واتنٲوِتھ﴾۔  یُس  تِمن  تٔمۍ  سٕندۍ  آیات  چُھ  بوزناوان،  تِہٕنز  زندگی  چُھ  پٲراوان،  بیٚیہِ  چُھ  تِمن  کتابہِ  ہٕنز  تہٕ  حکمتٕچ  تعلیم  دِوان،  حالانکہ  تِم  ٲسۍ  اَمہِ  برونٛہہ  ٹاکارٕہ  گُمرٲہی  منٛز۔

Mirwaiz:
  سُہ  گوٚو  سُے  پروردِگار  ییٚمۍ  عربہٕ  کیٚن  اَن پڑ  لوٗکن  کُن  سوٗز  پیغمبر  تِہندِی  قومہٕ  منٛزٕ  یعنی  عربی۔  یُس  پیغمبر  پران  تہٕ  بوزناوان  چھُ  تِمن  اللہ  تعالیٰ  سٕندۍ  آیات  بیٚیہِ  چھُکھ  بٲطل  عقٲیدو  نِشہِ،  یچھ  اخلاقو  نِشہِ  پاک  کران،  بیٚیہِ  چُھکھ  ہیٚچھناوان  خداے  سٕنز  کتاب  بیٚیہِ  عقلہِ  ہٕنزٕ  کتھہٕ  یتھ  منٛز  سٲری  علومِ  دینیہَ  شٲمل  سپٕدۍ،  تِم  لوٗکھ  ٲسۍ  تِہندِ  مبعوث  سپدنہٕ  برونٛٹھ  نَنہِ  گمرٲہی  اندر  یعنی  شرکس  تہٕ  کفرس  اندر  مبتلا۔

Tahir:
  سُے  چُھ  ییٚمۍ  اَن  پَر  لُکن  منٛز  تِموٕے  منٛزٕ  اَکھ  (باعظمت)  رسول  (صلی  اللہ  علیہ  وسلم)  سوٗزۍ  تِم  چِھ  تِمن  پیٚٹھ  تٔمۍ  سٕندۍ  آیات  پٔرِتھ  بوزناوان۔  تہٕ  تِمن  (ہٕنٛدۍ  ظٲہر  تہٕ  بٲطن)  چِھ  پاک  کران  بیٚیہِ  چِھ  تِمن  کتابِہ  ہٕنز  تہٕ  حکمتٕچ  تعلیم  دِوان  بے  شک  ٲسۍ  تِم  لُکھ  یِمن  (ہٕنٛدِتشریف  اَننہٕ)  برونٛہہ  نَنہِ  وانہٕ  گمرٲہی  منٛز۔

Transliteration:
  Huwa alla<u>th</u>ee baAAatha fee alommiyyeena rasoolan minhum yatloo AAalayhim <u>a</u>y<u>a</u>tihi wayuzakkeehim wayuAAallimuhumu alkit<u>a</u>ba wa<b>a</b>l<u>h</u>ikmata wain k<u>a</u>noo min qablu lafee <u>d</u>al<u>a</u>lin mubeen<b>in</b>


Athar:
  تہٕ  ﴿ییٚمِس  رسول  سٕنز  بعثت﴾  چھےٚ  تِمن  باقی  لُکن  ہٕندِ  خٲطرٕ  تہِ  یِم  وُنہِ  تِمن  چِھنہٕ  سمکھیٚامٕتۍ۔  ﴿یعنی  محمد  صلی  اللہ  علیہ و سلمن  ہٕنز  رسالت  چَھنہٕ  صرف  عرب  قومس  تامٕے  محدوٗد  بلکہِ  چھےٚ  پوٗرٕ  دُنیا  کیٚن  تِمن  باقی  قومن  تہٕ  نٔسلن  خٲطرٕ  تہِ  یِم  وُنہِ  اہلِ  ایمانن  منٛز  یِتھ  شٲمِل  چِھنہٕ  گٔمٕتۍ  مگر  برونٛہہ  کُن  چِھ  قیامتس  تام  یِنہٕ  وٲلۍ۔﴾  اللہ  تعالیٰ  چُھ  زبردست  تہٕ  حکمت  وول۔  ﴿یعنی  یہِ  چُھ  تٔمۍ  سٕندی  قدرتُک  تہٕ  حکمتُک  معجزٕہ  زِ  یِتھہِ  ناترا  شیدٕہ  قوم  منٛزٕ  کوٚرُن  تِیُتھ  عظیم  نبی  پٲدٕ  ییٚمۍ  سٕنز  تعلیم  تہٕ  ہدایت  اَتھ  درجس  تام  انقلاب  انگیز  چھےٚ،  تہٕ  اَمہِ  پتہٕ  چھےٚ  تِتھیٚن  عالمگیر  ابدی  اصولن  ہٕنز  حٲمِل  یِمن  پٮ۪ٹھ  سٲرٕے  اِنسٲنی  زُریات  ہیٚکہِ  سٔمِتھ  اکھ  اُمّت  بٔنِتھ،  تہٕ  ہمیشہِ  ہمیشہِ  خٲطرٕ  ہیٚکہِ  یِمو  اصولَو  نِشہِ  رہنمٲئی  حٲصل  کٔرِتھ۔﴾

Mirwaiz:
  بیٚیہِ  سوٗزِن  یِمن  أزِکیٚن  لوٗکن  علاوٕہ  بیٚیَن  لوٗکن  کُن  تہِ  پیغمبر،  یِم  نہٕ  وُنہِ  تِمن  سٍتۍ  شٲمل  سپدمٕتۍ  چھِ  یا  ییٚمہِ  مۅکھہٕ  کہ  وُنہِ  چھُنہٕ  تِمَو  اسلام  اوٚنمُت  یا  ییٚمہِ  مۅکھہٕ  کہ  وُنہِ  چِھنہٕ  تِم  پٲدے  سپدمٕتۍ۔  (اَتھ  منٛز  آے  تِہِندۍ  سٲری  اُمتی  یِم  قیامتس  تانۍ  پٲدٕ  سپدٕوُنۍ  چھِ  عربٕکۍ  تہٕ  عجمٕکۍ  تہٕ۔)  سُے  پروردِگار  چھُ  زبردست  حکمت  وول،  تٔمی  سوٗز  پننہِ  قدرت  و  حکمت  سٍتۍ  یُتھ  جلیلُ  القدر  پیغمبر۔

Tahir:
  تہٕ  (یہِ  رسول  صلی  اللہ  علیہ  وسلم  چُھ)  یمو  منٛزدۆیِمیٚن  لُکن  منٛز  تہِ  (تزکیہ  تہٕ  تعلیمہِ  خٲطرٕ  سوٗزمُت)  یِم  نہٕ  وُنہِ  یِمن  لُکن  چِھ  سمکھیامٕتۍ  (یِم  وُنۍ  کیٚنس  موجو  چِھ  یعنی  یِمن  پتہٕ  یُس  زمانہٕ  یِیہِ  تَتھ  منٛز  یِن)،  تہٕ  سُہ  چُھ  سیٚٹھاہ  غٲلب  سیٚٹھاہ  حکمت  وول۔

Transliteration:
  Wa<u>a</u>khareena minhum lamm<u>a</u> yal<u>h</u>aqoo bihim wahuwa alAAazeezu al<u>h</u>akeem<b>u</b>


Athar: یہِ چُھ تٔمۍ سُند فضل، یس یژھان چُھ تس چُھ دِوان، تہٕ سُہ چُھ سٮ۪ٹھاہ فضل کرن وول۔
Mirwaiz:
  (ییٚمِس  پیغمبرِ  برحق  سٕندِ  ذریعہٕ  کفر  و  شرکہٕ  چہِ  گمرٲہی  منٛزٕ  کڈُن،  کتاب  و  حکمت  تہٕ  ہدایت  کِس  نوٗرس  کُن  واتناوُنۍ،)  یہِ  چھُ  خداے  سُنٛد  بوٚڈ  فضل،  سُہ  یَس  یژھان  چھُ  تَس  چُھ  یہِ  فضل  عطا  کران،  اللہ  تعالیٰ  چھُ  بوٚڈ  فضلہٕ  وول۔  (ہرگاہ  سُہ  سارِنٕے  فضل  پنُن  عطا  کرِ،  تٔمۍ  سٕندِس  فضلس  منٛز  کمی  چَھنہٕ  مگر  سُہ  چُھ  پننہِ  حکمت  سٍتۍ  یَس  یَژھان  تٔسۍ  عطا  کران،  یَس  یژھان  تَس  محروم  کران۔  چنانچہ  ناخواندٕہ  یعنی  اَن پڑ  جماعت  تِمن  کُرُن  پنُن  فضل  عطا،  تِمو  اوٚن  ایمان،  یہوٗدیو  اندرٕہ  عالِمن  تہٕ  پٔرِمٕتیٚن  ہٕنز  جماعتَھہ  تِم  سپٕدۍ  محروم  اَمہِ  فضلہٕ  نِشہِ۔)

Tahir:
  یہِ  (یعنی  أمِس  رسول  صلی  اللہ  علیہ  وسلمن  ہُنٛد  تشریف  اَنُن  تہٕ  یُہُنٛد  فیض  تہٕ  ہدایت)  چُھ  اللہ  تعالیٰ  سُنٛد  فضل  سُہ  یس  یژھان  چُھ  عطا  چُھس  کران،  تہٕ  اللہ  تعالیٰ  چُھ  سیٚٹھاہ  فضل  وول۔

Transliteration:
  <u>Tha</u>lika fa<u>d</u>lu All<u>a</u>hi yuteehi man yash<u>a</u>o wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  یِم  لُکھ  توراتٕکۍ  حٲمِل  ٲسۍ  بناونہٕ  آمٕتۍ،  مگر  تِمو  تُل  نہٕ  تمیُک  بار،  تِہٕنز  مثال  چھےٚ  تس  خرٕ  سٕنز  ہِش  یَس  پٮ۪ٹھ  کتابہٕ  آسن  کھٲلِتھ۔  اَمہِ  کھۅتہٕ  تہِ  زیادٕہ  بُرٕ  مثال  چھےٚ  تِمن  لُکن  ہٕنز  یِمو  اللہ  تعالیٰ  سٕندٮ۪ن  آیاتن  بُتھ  چُھ  پھِیرمُت۔  ﴿یعنی  تِہُند  حال  چُھ  خرٕ  سٕندِ  کھۅتہٕ  تہِ  بدتر،  تس  چُھنہٕ  سونچ  سمجھ  اَمہِ  موجوب  چُھ  معذور۔  مگر  یِمن  چُھ  سونچ  سمجٕھ،  تورات  چِھ  پران  تہٕ  پرناوان۔  امہِ  کِس  معنیس  چِھنہٕ  ناوٲقف،  اَمہِ  پتہٕ  تہِ  چِھ  یِم  اَمہِ  کہ  ہدایت  نِشہِ  زٲنِتھ  مٲنِتھ  بُتھ  پِھران،  تہٕ  قصداً  چِھ  ییٚمِس  نبیس  ماننہٕ  نِشہِ  انکار  کران  یُس  توراتہ  موجوٗب  سراسر  حقس  پٮ۪ٹھ  چُھ۔  یِم  چِھنہٕ  نا  فہمی  ہٕندۍ  قصور  وار  کینٛہہ  بلکہ  چِھ  زٲنِتھ  مٲنِتھ  اللہ  تعالیٰ  سٕندٮ۪ن  آیاتن  انکار  کرنٕکۍ  مُجرم۔﴾  یِتھیٚن  ظٲلِمن  چُھنہٕ  اللہ  تعالیٰ  ہدایت  دِوان۔

Mirwaiz:
  مثال  تِمن  لوٗکن  ہٕنز  یِم  تُلناونہٕ  آے  توراۃ  یعنی  یِمن  حکم  آیوو  کرنہٕ  توراۃ  موجوب  عمل  کرٕنۍ،  توپتہٕ  تُلنہٕ  تِمو  سُہ  یعنی  تَمہِ  موجوب  کٔرِکھ  نہٕ  عمل  چھےٚ  تَس  خرٕ  سٕنز  مثال  ییٚمۍ  کتابن  ہُنٛد  بور  تُلمُت  آسہِ  تٔھر  پٮ۪ٹھ  مگر  تِمن  کتابن  ہندِ  نفع  نِشہِ  آسہِ  محروم۔  (یِتھے  پٲٹھۍ  چھُ  اصل  مقصد  علمہٕ  اندرٕہ  عمل  صرف  تحصیل  کرنٕچ  تہٕ  حفظ  کرنٕچ  محنت  کرٕن  کَتھ  ییہِ  بکار  ییٚلہِ  نہٕ  عمل  آسہِ۔  خرٕ  سٕنز  مثال  آیہِ  بیان  کرنہٕ  اَمی  مۅکھہٕ  کہ  خرس  برابر  چھُنہٕ  جانورو  اندرٕہ  کانٛہہ  تہِ  بے  وقوف،  اَمہِ  سیت  سپٕز  بیٚیہِ  ہن  زٔٹ  بے  عمل  عٲلمن  ہٕنز۔)  سٮ۪ٹھاہ  یچھ  مثال  چھےٚ  تِمن  لوٗکن  ہٕنز  یِمو  اَپُز  زٲنِتھ  انکار  کوٚر  خداے  سٕندیٚن  آیاتن،  یِتھہٕ  پٲٹھۍ  یہوٗدیو  کوٚر،  اللہ  تعالیٰ  چھُنہٕ  یِتھیٚن  ظٲلِمن  ہدایتُک  توفیق  دِوان۔  (یہوٗدیٚن  اندر  ٲسۍ  تِتھۍ  ظٲلم  کہ  کتاب  ٲسۍ  پران،  دِلن  اوسُکھ  نہٕ  کینٛہہ  تہِ  اثر  سپدان،  کیازِ  تِم  ٲسۍ  زٲنِتھ  کٔرِتھ  نبی  آخرُ  الزمانسؐ  نسبت  حسد  تہٕ  عناد  کران،  تِمن  ہرگاہ  توراۃٕچ  پژھ  آسِہے  تیٚلہِ  کرہن  تَمہِ  موجوب  عمل،  سۅ  عمل  کرٕنۍ  گٔیوو  کہ  نبی  برحق  صلی  اللہ  علیہ  و  سلمس  انہَن  ایمان،  پَس  تِہُنٛد  ایمان  نَہ  اَنُن  چھُ  مُستلزِم  توراۃ  موجوب  عمل  نہ  کرنس۔  اگر  اَمہِ  باوجود  تِم  ونن  کہ  أسۍ  چِھ  پروردِگارٕہ  سٕندۍ  مقبول  بندٕہ)

Tahir:
  تِمن  لُکن  ہُنٛد  حال  یِمن  پیٚٹھ  توراتک  (یعنی  تورات  کیٚن  احکامن  تہٕ  تعلیماتن  ہُنٛد)  بورتۯاونہٕ  آو  پتہٕ  تُل  نہٕ  تِمَو  سُہ  (یعنی  تَتھ  منٛز  ٲس  أمِس  رسول  صلی  اللہ  علیہ  وسلم  سٕنز  ذکر  مگر  تِمَو  اۆن  نہٕ  یِمن  پیٚٹھ  ایمان)  چُھ  خرٕ  سٕندۍ  پٲٹھۍ  ییٚمِس  شانن  پیٚٹھ  بَجہِ  بَجہِ  کتابہٕ  کھٲلِتھ  آسن،  تِمن  لُکن  ہٕنز  مثال  کٲژاہ  بُرٕ  چھے٘  یِمَو  اللہ  تعالیٰ  سٕندیٚن  آیاتن  انکار  چُھ  کۆرمُت،  تہٕ  اللہ  تعالیٰ  چُھنہٕ  ظٲلم  لُکن  ہدایت  دِوان۔

Transliteration:
  Mathalu alla<u>th</u>eena <u>h</u>ummiloo a<b>l</b>ttawr<u>a</u>ta thumma lam ya<u>h</u>milooh<u>a</u> kamathali al<u>h</u>im<u>a</u>ri ya<u>h</u>milu asf<u>a</u>ran bisa mathalu alqawmi alla<u>th</u>eena ka<u>thth</u>aboo bi<u>a</u>y<u>a</u>ti All<u>a</u>hi wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  یِمن  ؤنِو،  اے  لوٗکو  یِم  یہوٗدۍ  چِھو  بنیمٕتۍ،  ﴿یہِ  نکتہ  چُھ  قٲبِل  توجہ  اے  یہوٗدیو،  چُھنہٕ  وَننہٕ  آمُت  بلکہ  چُھ  اے  تِمو  لُکو  یِم  یہوٗدۍ  چِھ  بنیمٕتۍ  یا  یِمو  یہوٗدیت  چھےٚ  اختیار  کٔرمٕژ،  وَننہٕ  آمُت۔  اَمیُک  وجہ  چُھ  یہِ  زِ  اصلی  دین  یُس  موسیٰ  علیہ  السّلامَو  تہٕ  تِمن  بروٗنٹھمیو  تہٕ  پٔتِمیو  انبیا  علیھم  السلامَو  اوٚنمُت  اوس،  سُہ  اوس  بس  اسلام۔  یِمو  انبیا  علیہم  السلامَو  منٛزٕ  اوس  نہٕ  کانٛہہ  یہوٗدۍ  تہٕ  نَہ  ٲس  تِہندِس  زمانس  منٛز  یہوٗدیت  پٲدٕ  گٔمٕژ۔  یہِ  مذہب  چُھ  اَمہِ  ناوٕ  واریاہ  پٔتِم  پیداوار۔﴾  اگر  تۅہیہِ  یہِ  گھمنڈ  چُھو  زِ  باقی  سٲری  لُکھ  ترٲوِتھ  چِھو  صرف  توٚہۍ  اللہ  تعالیٰ  سٕندۍ  ٹٲٹھۍ،  تیٚلہِ  کٔرِو  موتُک  تمنا  اگر  توٚہۍ  پننِس  اتھ  غرورس  منٛز  پٔزِیٲرۍ  چِھو۔  ﴿عربٕکۍ  یہوٗدۍ  ٲسۍ  نہٕ  پننِس  تعدادس  تہٕ  طاقتس  منٛز  مُسلمانَو  کھۅتہٕ  کم  کینٛہہ  تہٕ  وسٲیلن  ہٕندِ  لحاظہٕ  تہِ  ٲسۍ  واریاہ  کھٔسِتھ۔  مگر  ییٚمۍ  چیزن  اَتھ  نا  برابری  ہٕندِس  مقابلس  منٛز  مُسلمان  غٲلِب  تہٕ  یہوٗدۍ  مغلوب  کٔرۍ،  سُہ  اوس  یہِ  زِ  مُسلمان  ٲسۍ  نہٕ  اللہ  تعالیٰ  سٕنزِ  وَتہِ  منٛز  مرنس  کھۅژان  بلکہ  ٲسۍ  دِل  و  جانہٕ  پنُن  سر  منٛز  اَتھس  رٔٹِتھ  میدانِ  جنگس  منٛز  وَسان۔  اتھ  برعکس  اوس  یہوٗدٮ۪ن  ہُند  حال  یہِ  زِ  تِم  ٲسۍ  نہٕ  کُنہِ  تہِ  وَتہِ  منٛز  زُو  دِنہٕ  خٲطرٕ  تیار،  نَہ  اللہ  تعالیٰ  سٕنزِ  وَتہِ  منٛز،  نہ  قوم  چہِ  وَتہِ  منٛز،  نَہ  خۅد  پننہِ  زُو  چہِ  تہٕ  مال  و  عزت  چہِ  وَتہِ  منٛز۔  تِمن  ٲس  صرف  زندگی  بکار،  خواہ  سۅ  کِژھہ  تہِ  آسہِ۔  أمی  چیزن  ٲسۍ  تِم  بُزدل  بنٲوِمٕتۍ۔﴾

Mirwaiz:
  توٚہۍ  فرمٲوِیوٗکھ  یا  رسول  اللہؐ،  اے  یہودیو!  ہرگاہ  تُہُنٛد  دعویٰ  چھُ  کہ  توٚہی  کیا  چھِو  اللہ  تعالیٰ  سٕندۍ  دوست  سارِوٕے  لوٗکو  اندرٕہ،  تیٚلہِ  کٔرِو  توٚہۍ  اَمہِ  دعویٰ  کہ  تصدیق  خٲطرٕ  موتُک  تمنا،  ہرگاہ  توٚہۍ  اَتھ  دعواہس  اندر  پٔزِیٲرۍ  چھِو۔

Tahir:
  تۆہۍ  فرمٲوِو،  اے  یہوٗدیو!  ہرگاہ  تۆہۍ  یہِ  گمان  چِھو  کران  زِ  سٲری  لُکھ  ترٲوِتھ  چِھو  تۆہی  اللہ  تعالیٰ  سٕندۍ  دوست  (یعنی  اولیا)  تیٚلہِ  کٔرِو  موتُک  تمنّا  (تِکیازِ  تٔمۍ  سٕندیٚن  اولیاہن  آسہِ  نہٕ  قبرِ  منٛز  تہٕ  حشرس  منٛز  کانٛہہ  پریشٲنی)  اگر  تۆہۍ  (پننِس  خیالس  منٛز)  پٔزۍیٲرۍ  چِھو۔

Transliteration:
  Qul y<u>a</u> ayyuh<u>a</u> alla<u>th</u>eena h<u>a</u>doo in zaAAamtum annakum awliy<u>a</u>o lill<u>a</u>hi min dooni a<b>l</b>nn<u>a</u>si fatamannawoo almawta in kuntum <u>sa</u>diqeen<b>a</b>


Athar:
  مگر  یِم  کرن  نہٕ  ہرگز  تمِیُک  تمنّا  پننیو  تِمو  کرتوٗتو  ہٕندِ  وجہ  کِنۍ  یِم  تِمو  کٔرِمٕتۍ  چِھ،  تہٕ  اللہ  تعالیٰ  چُھ  یِمن  ظٲلِمن  وارٕ  پٲٹھۍ  زانان۔

Mirwaiz:
  أسۍ  چھِ  تۅہیہِ  اَتھ  سٍتۍ  یِتہِ  ونان  کہ  تِم  کرن  نہٕ  زانٛہہ  تہِ  موتُک  تمنا،  تِمن  چھےٚ  نٹھ  تِمن  کامیٚن  ہٕندِ  سزا  کھیٚنٕچ  یِمہٕ  کامہِ  تِمو  برونٛٹھ  کُن  سوزمَژٕ  چھےٚ  کفر  و  انکار،  عناد  وغیرٕہ۔  اللہ  تعالیٰ  ہس  چھُ  پوٗرٕ  علم  یِمن  ظٲلمن  ہٕندِ  حالُک۔  (ییٚمہِ  ساعتہٕ  مُقدِمُک  تٲریخ  واتیٚکھ  قیامتُک  دۅہ،  فردِ  جرم  بوزنٲوِتھ  یِیَکھ  سزا  دِنہٕ  تَمہِ  سزا  کہ  وعدٕہ  کہ  تٲییدٕہ  خٲطرٕ۔)

Tahir:
  تہٕ  یِم  لُکھ  کرن  نہٕ  زٕہٕنٛۍ  تہِ  اَمِیُک  تمنّا  تمہِ  (رسول  سٕندِ  انکارٕ  تہٕ  کفرٕ)  کہ  بٲعث  یُس  تِمَو  برونٛہہ  چُھ  سوٗزمُت۔  تہٕ  اللہ  تعالیٰ  چُھ  ظٲلِمن  وارٕ  پٲٹھۍ  زانان۔

Transliteration:
  Wal<u>a</u> yatamannawnahu abadan bim<u>a</u> qaddamat aydeehim wa<b>A</b>ll<u>a</u>hu AAaleemun bi<b>al</b><i><u>thth</u></i><u>a</u>limeen<b>a</b>


Athar:
  یِمن  ؤنِو  ییٚمہِ  موت  نِشہِ  توٚہۍ  ژَلان  چِھو،  سُہ  یِیَو  تۅہیہِ  ضرور۔  پتہٕ  یِیِو  توٚہۍ  تس  برونٛہہ  کنہِ  پیش  کرنہٕ  یُس  پوشیدٕہ  تہٕ  نوٚن  زانن  وول  چُھ،  تہٕ  سُہ  وَنیو  تۅہیہِ  زِ  توٚہۍ  کیا  کینٛژھاہ  چِھو  روٗدِمٕتۍ  کران۔

Mirwaiz:
  فرمٲوِیوٗکھ  توٚہۍ  یہِ  کتھ  تہِ  کہ  ییٚمہِ  موت  نِشہِ  توٚہۍ  ژَلان  چھِو  سُہ  موت  سَمکھہِ  تۅہیہِ  ضرور  اکہِ  نَتہٕ  اکہِ  دۅہ  توپتہٕ  یِیِو  توٚہۍ  واتناونہٕ  تٔسۍ  پروردِگارس  نِشہِ  یُس  سورُے  پوٗشیدٕہ  تہٕ  نوٚن  زانہٕ  وُن  چھُ،  توپتہٕ  بایوٕ  سُہ  تۅہیہِ  تہِ  سورُے  یہِ  توٚہۍ  کران  ٲسوٕ  دنیاہس  اندر،  تَمی  موجوب  دِیوٕ  سُہ  تۅہیہِ  سزا۔

Tahir:
  فرمٲوِو،  ییٚمہِ  موت  نِشہِ  تۆہۍ  ژَلان  چِھو  سُہ  چُھو  تۅہیہِ  ضرور  سمکھن  وول  پتہٕ  یِیِو  تۆہۍ  پۯتھ  پوٗشیدٕہ  تہٕ  ظٲہرچیز  زانن  وٲلِس  (ربّس)  کُن  واپس  نِنہٕ  پتہٕ  کریٚو  سُہ  تۅہیہِ  باخبر  یِکینٛژھاہ  تۆہۍ  کران  ٲسۍوٕ۔

Transliteration:
  Qul inna almawta alla<u>th</u>ee tafirroona minhu fainnahu mul<u>a</u>qeekum thumma turaddoona il<u>a</u> AA<u>a</u>limi alghaybi wa<b>al</b>shshah<u>a</u>dati fayunabbiokum bim<u>a</u> kuntum taAAmaloon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  ییٚلہِ  آلَو  یِیہِ  کرنہٕ  نمازِ  خٲطرٕ  جمعہ  دۅہ،  تیٚلہِ  دوٗرِو  اللہ  تعالیٰ  سٕنزِ   ذکرِ  کُن،  بیٚیہِ  ترٲوِو  خرید  و  فرخت،  ﴿اَتھ  حُکمس  منٛز  چُھ  ذِکر  مُراد  خطبہ،  تِکیازِ  بانگہِ  پتہٕ  یۅسہٕ  عمل  نبیؐ  کران  ٲسۍ  سُہ  اوس  خطبہ،  تہٕ  نماز  ٲسۍ  تِم  ہمیشہ  خطبہ  پتہٕ  ادا  فرماوان،  اللہ  تعالیٰ  سٕنزِ  ذِکرِ  کُن  دوٗرِو۔  اَمِیُک  مطلب  چُھنہٕ  یہِ  زِ  دَوان  دَوان  یِیِو  بلکہ  چُھ  امِیُک  مطلب  یہِ  زِ  جلدی  جلدی  کٔرِو  تور  واتنٕچ  کوشش۔  خرید  و  فروخت  ترٲوِو،  امِیُک  مطلب  چُھنہٕ  صرف  خرید  و  فروخت  تراوُنُے  یوت  بلکہ  چُھ  نمازِ  گژھنہٕ  چہِ  فِکرِ  تہٕ  اہتمام  ورٲے  پرٛتھ  کانٛہہ  بیاکھ  مصروفیت  تراوٕنۍ۔  اسلام  کیٚن  فقہاہن  ہُند  چُھ  اتھ  پٮ۪ٹھ  اتفاق  زِ  جمعہ  بانگہِ  پتہٕ  چُھ  بیع  تہٕ  پرٛتھ  قسمُک  کاروبار  حرام۔  البتہ  چُھ  حدیث  مُطٲبق  شُرۍ،  مستوٗراتہٕ،  غلام،  بیمار  تہٕ  مسافر  جمعہ  کہ  فرضیت  نِشہِ  مستثنیٰ  تھاونہٕ  آمٕتۍ۔﴾  یہِ  چُھ  تُہندِ  خٲطرٕ  زیادٕ  بہتر  اگر  توٚہۍ  زٲنِو۔

Mirwaiz:
  اے  با  ایمانو!  ییٚلہِ  بانگ  آسہِ  دِنہٕ  یِوان  نٮ۪مازِ  خٲطرٕ  جمعہ  کہ  دۅہ،  جمعہ  نٮ۪مازِ  خٲطرٕ  تانۍ  ٲسِو  فوراً  لارُن  ہیٚوان  توٚہۍ  خداے  سٕندِس  یادس  کُن  یعنی  نٮ۪ماز  پرنس  تہٕ  خطبہٕ  بوزنس  کُن۔  بیٚیہِ  ٲسِو  خرید  و  فروخت  کرٕنۍ  یَکدم  ترٛاوان،  بیٚیہِ  تِمہٕ  سارے  کامہِ  تراوان  یِمہٕ  پتھ  رٹوُنہِ  آسن  اداے  جمعہ  نِشہِ۔  سارے  کامہِ  ترٲوِتھ  جمعہ  نٮ۪مازِ  ہندُے  سَنز  کرُن  چھُ  تُہٕندِ  خٲطرٕ  زیادٕہ  بہتر  ہرگاہ  تۅہیہِ  خبر  آسِہے۔  (کیازِ  اَمُیک  نفع  تہٕ  فٲیدٕہ  چھُ  پوشوُن،  خرید  و  فروخت  وغیرٕہ  کامیٚن  ہُنٛد  نفع  چھُ  فٲنی  تہٕ  نَہ  پوشوُن۔)

Tahir:
  اے  ایمان  والیٚو!  ییٚلہِ  جمعہ  دۅہ  (جمعہ)  نمازِ  خٲطرٕ  بانگ  یِیہِ  پرنہٕ  تیٚلہِ  نیٖرِو  فوراً  اللہ  تعالیٰ  سٕنزِ  ذکرِ  (یعنی  خطبس  تہٕ  نمازِ)  کُن  تیزی  سان  تہٕ  ہیۆن  کٕنُن  (یعنی  کاروبار)  ترٲوِو۔  یہِ  چُھ  تُہٕندِس  حقس  منٛز  بہتر  اگر  تۅہیہِ  علم  چُھو۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> noodiya li<b>l</b><u>ss</u>al<u>a</u>ti min yawmi aljumuAAati fa<b>i</b>sAAaw il<u>a</u> <u>th</u>ikri All<u>a</u>hi wa<u>th</u>aroo albayAAa <u>tha</u>likum khayrun lakum in kuntum taAAlamoon<b>a</b>


Athar:
  پتہٕ  ییٚلہِ  نماز  پوٗرٕ  سپدِ،  تیٚلہِ  پٔھہلِو  زمینس  منٛز،  تہٕ  اللہ  تعالیٰ  سُند  فضل  کٔرِو  تلاش۔  ﴿اَمِیُک  مطلب  چُھنہٕ  یہِ  زِ  جمعہ  نمازِ  پتہٕ  زمینس  منٛز  پٔھلُن،  تہٕ  رزِق  تلاش  کرنہٕ  چہِ  دَو  دَوِ  منٛز  لگُن  چُھ  ضروری  بلکہ  چُھ  یہِ  ارشاد  اجازت  کِس  معنیس  منٛز۔  چونکہ  جُمعہ ہٕچ  بانگ  بوٗزِتھ  اوس  سورُے  کاروبار  تراونُک  حکم  دِنہٕ  آمُت،  امہِ  موجوب  آو  فرماونہٕ  زِ  نماز  ختم  سپدنہٕ  پتہٕ  چُھو  تۅہیہِ  اجازت  زِ  منتشر  سپدِو  تہٕ  پنٕنۍ  یِم  کاروبار  تہِ  ییٚژِھو  تِم  کٔرِو۔  یہِ  چُھ  تِتُھے  یُتھ  حالتِ  احرامس  منٛز  شکارس  ممٲنعت  کرنہٕ  پتہٕ  فرماونہٕ  آو  زِ  ییٚلہِ  توٚہۍ  احرام  کھوٗلِو  تیٚلہِ  کٔرِو  شکار۔  ﴿سورۂ  مائدہ  آیت  2﴾  اَمِیُک  مطلب  چُھنہٕ  زِ  ضروٗر  کٔرِو  شکار،  بلکہ  چُھ  یہِ  زِ  اَمہِ  پتہٕ  ہیٚکِو  توٚہۍ  شکار  کٔرِتھ،  لہٰذا  یِم  لُکھ  اَمہِ  آیت  نِشہِ  یہِ  استدلال  چِھ  کران  زِ  قرآن  مطٲبق  چَھنہٕ  جُمعہ  دۅہ  چُھٹی  تِم  چِھ  غلط  ونان۔  ہفتس  منٛز  اگر  اکہِ  دۅہ  چُھٹی  آسہِ  کرٕنۍ  تیٚلہِ  پزِ  مسلمانن  جُمعہ  دۅہ  کرٕنۍ،  یِتھہٕ  پٲٹھۍ  یہوٗدۍ  بٹہٕ  وارِ  تہٕ  عیسٲے  چِھ  آتھوارِ  کران۔﴾  تہٕ  اللہ  تعالیٰ  روٗزِیوٗن  کثرت  سان  یاد  کران،  شاید  زِ  تۅہیہِ  گژِھہ  فلاح  نصیب۔  ﴿یِتھیٚن  موقعن  پٮ۪ٹھ  لفظ   شاید   وَرتاونُک  مطلب  چُھنہٕ  یہِ  آسان  زِ  خُدایس  چُھ  معاذ  اللہ  کانٛہہ  شک،  بلکہ  چُھ  یہِ  دراصل  شاہانہٕ  اندازِ  بیان۔  یہِ  چُھ  تِیٛتُھے  زَنتہٕ  کانٛہہ  مہربان  مٲلِک  پننِس  ملٲزِمس  وَنہِ  زِ  ژٕ  کر  فلٲنۍ  کٲم  بنان  چُھ  ژےٚ  میٖلی  ترقی۔  اتھ  منٛز  چُھ  اکھ  لطیف  وعدہ  پوشیدٕ  آسان  ییٚمِچ  اُمید  تھٲوِتھ  ملٲزِم  چُھ  سٮ۪ٹھاہ  شوقہٕ  سان  سۅ  کٲم  انجام  دِوان۔﴾

Mirwaiz:
  پَس  ییٚلہِ  نٮ۪مازِ  جمعہ  مۅکلان  آسہِ  یعنی  توٚہۍ  ٲسِو  تَمہِ  نِشہِ  فارغ  سپدان،  پَس  نِیرو  تہٕ  پِھیرو،  یَس  یوکُن  گژُھن  آسہِ  سُہ  گٔژِھن  توکُن،  بیٚیہِ  ژھٲنڈِو  تہٕ  تلاش  کٔرِو  خداے  سُنٛد  رزق،  مگر  غفلتس  منٛز  مَہ  روٗزِو  بلکہ  اَتھ  حالس  منٛز  تہِ  کٔرِو  خداے  سُند  یاد  بَکثرت،  یُتھ  تَمہِ  کہ  برکتہٕ  توٚہۍ  رزق  ژھانڈنس  اندر  کامیاب  سپدِو۔  (ورنہٕ  چھُ  بعضے  لوٗکن  ہُنٛد  خیال  کہ)

Tahir:
  پتہٕ  ییٚلہِ  نماز  سپدِ  ادا  تیٚلہِ  سپدِو  زمینس  منٛز  منتشر  (یعنی  اورٕ  یور  نیٖرِو)  تہٕ  (پتہٕ)  لٲگِو  اللہ  تعالیٰ  سُنٛد  فضل  (یعنی  رزق)  ژھانڈُن  تہٕ  اللہ  تعالیٰ  ٲسِیوٗن  کثرت  سان  یاد  کران  تاکہ  تۆہۍ  لٔبِو  کامیٲبی۔

Transliteration:
  Fai<u>tha</u> qu<u>d</u>iyati a<b>l</b><u>ss</u>al<u>a</u>tu fa<b>i</b>ntashiroo fee alar<u>d</u>i wa<b>i</b>btaghoo min fa<u>d</u>li All<u>a</u>hi wa<b>o</b><u>th</u>kuroo All<u>a</u>ha katheeran laAAallakum tufli<u>h</u>oon<b>a</b>


Athar:
  تہٕ  ییٚلہِ  تِمو  تجارت  تہٕ  کھیل  تماشہِ  سپدان  وُچھ،  تِم  دَوِییہِ  تٔتھۍ  کُن،  تہٕ  توٚہۍ  ترٲوِوہَو  وۅدٔنۍ۔  ﴿یہِ  چُھ  مدینہ  کہ  ابتدٲئی  زمانُک  واقعہ۔  شام  پٮ۪ٹھہٕ  آو  اکھ  تجارتی  قٲفلہٕ  عینِ  نماز  جمعہ کہ  وقتہٕ  تہٕ  تٔمۍ  لٲگۍ  ڈول  تاشہِ  وایِنۍ  تاکہ  بستی  ہٕندٮ۪ن  لُکن  لگہِ  امہِ کہ  یِنُک  پَے۔  رسول  اللہؐ  ٲسۍ  اَمہِ  ساعتہٕ  خطبہٕ  ارشاد  فرماوان۔  یُتھے  لُکو  ڈولن  تاشن  ہٕنز  آواز  بوٗز  تِم  گٔے  بے  قرار  تہٕ  بَہَو  12  نفرو  وَرٲے  دورے  سٲری  قٲفِلس  کُن۔﴾  یِمن  ؤنِو،  یِکینژھاہ  خُدایس  نِشہِ  چُھ  سُہ  چھُ  کھیل  تماشہِ  تہٕ  تجارت  کھۅتہٕ  بہتر۔  ﴿یہِ  حصّہٕ  چُھ  وَنان  زِ  یۅسہٕ  غلطی  صحابن  سپٕز  تمِچ  نوعیت  کیا  ٲس۔  اگر  معاذ  اللہ  اَمِیُک  وجہ  ایمانس  تہٕ  ٲخرتس  پٮ۪ٹھ  دُنیاہٕچ  دٲنستہٕ  ترجیح  آسہِ  ہے،  تیٚلہِ  آسہِ  ہے  اللہ  تعالیٰ  سٕندِ  شرارتُک  تہٕ  غضبُک  اندازٕ  بَدلٕے۔  چونکہ  یِژھ  کانٛہہ  خرٲبی  ٲس  نہٕ  تَتہِ،  بلکہ  یِکینژھاہ  سپُدمُت  اوس  سُہ  اوس  تربیت  چہِ  کمی  ہٕندِ  وجہ  کِنۍ  سپُدمُت۔  امہِ  موجوب  آے  گۅڈٕہ  مُعلّمانہٕ  اندازٕہ  جمعہ  ہٕکۍ  آداب  وَننہٕ،  پتہٕ  آو  اَتھ  غلطی  پٮ۪ٹھ  گرفت  کٔرِتھ  مُربّیانہٕ  اندازٕہ  فِکرِ  تارنہٕ  زِ  جمعہ  ہُک  خطبہٕ  بوزنس  منٛز  تہٕ  جمعہ  ہٕچ  نماز  پرنس  منٛز  یِکینژھاہ  تۅہیہِ  خُدایس  نِشہِ  میلہِ۔  سُہ  چُھ  ییٚمہِ  دُنیاکہِ  تجارت  تہٕ  کھیل  تماشہِ  کھۅتہٕ  بہتر۔  تہٕ  اللہ  تعالیٰ  چُھ  ساروٕے  کھۅتہٕ  بہتر  رزِق  دِنہٕ  وول۔  ﴿یعنی  یتھ  دُنیاہس  منٛز  یِم  تہِ  مجازاً  رزِق  رسٲنی  ہُند  ذریعہ  چِھ  بنان  تِمو  سارِوٕیو  کھۅتہٕ  بہتر  رِزق  دِنہٕ  وول  چُھ  اللہ  تعالیٰ۔﴾

Mirwaiz:
  تِم  ییٚلہِ  وُچھان  چِھ  کانٛہہ  تجارت  یا  سُہ  چیز  یُس  بیٚیِس  طرفس  کُن  ڈالان  چھُ  تانۍ  چھِ  تتھ  طرفس  کُن  دوران،  تۅہیہِ  چِھ  ترٛاوان  وۅدنی  خطبہٕ  پرنہٕ  کِس  حالس  اندر۔  (یہِ  چھُ  یِتھہٕ  پٲٹھۍ  واقع  سپُدمُت  کہ  اکہِ  جمعہ  ٲسۍ  نبی  کریمؐ  خطبہٕ  پران،  تَمی  وقتہٕ  آو  نیبرٕ  پٮ۪ٹھہٕ  اَکھ  تجارتی  قٲفلہٕ  غَلہٕ  ہیٚتھ،  تَتھ  قٲفلس  سٍتۍ  اوس  اعلان  کرنہٕ  خٲطرٕ  نقارٕہ  وایِنہٕ  یِوان،  تِمن  دۅہن  ٲس  اَتھ  شہرس  اندر  اناجِچ  کمی،  یِم  لوٗکھ  نٮ۪مازِ  جمعہ  ہس  اندر  شٲمل  گژھنہِ  خٲطرٕ  آمٕتۍ  ٲسۍ  تِم  ٲسۍ  خطبہٕ  بوزان۔  تَمہِ  وقتہٕ  اوس  نٮ۪مازِ  جمعس  منٛز  تہِ  عید  ہٕندۍ  پٲٹھۍ  خطبہٕ  پتے  یِوان  پرنہٕ۔  لوٗکو  ٲس  نٮ۪ماز  پٔرمٕژ،  وۅنۍ  ٲسۍ  تِم  خطبہٕ  بوزان،  أتی  پوٚک  نیٚبٕرۍ  کِنۍ  یہِ  قافلہٕ  ڈُمڈُم  وایان،  لوٗکو  کوٚر  خیال  کہ  نٮ۪ماز  چھےٚ  ادا  کٔرمٕژ  ہرگاہ  خطبہٕ  بوزنے  أسۍ  وۅتھو  تتھ  آسہِ  نہٕ  کانٛہہ  حرج۔  اتی  ؤتھۍ  لوٗکھ  تہٕ  دراے۔  نبی  کریم  صلی  اللہ  علیہ و سلمن  سٍتۍ  روٗدۍ  صرف  باہے  صاحب  یِمن  منٛز  چہار  یار  با  صَفا  تہٕ  بیٚیہِ  کینٛہہ  صاحب  ٲسۍ،  تَمی  ساعتہٕ  سپُد  یہِ  آیۂ  کریمَہ  نٲزل۔)  توٚہۍ  فرمٲوِیوکھ  یا  رسول  اللہؐ،  یُس  چیز  اللہ  تعالیٰ  ہَس  نِشہِ  باعثِ  ثواب  تہٕ  قرب  چُھ  سُہ  چُھ  اَمہِ  تماشہٕ  کھۅت  تہٕ  اَمہِ  تجارت  کھۅتہٕ  بدرجہا  بہتر  تہٕ  افضل۔  بیٚیہِ  چھُ  اللہ  تعالیٰ  سارِوٕے  اندرٕ  بہتر  روٗزی  تہٕ  رزق  عطا  کروُن۔

Tahir:
  تہٕ  ییٚلہِ  تِمَو  کانٛہہ  تجارت  یا  کھیل  تماشہِ  وُچھ  تیٚلہِ  نِیَکھ  (پننہِ  حاجتہٕ  مۅکھہٕ  تہٕ  معٲشی  تنگی  ہٕندِ  کِنۍ)  تَتھ  کُن  ٹٕکھ  تہٕ  تۆہۍترٲوِہَو  (تٔتی  خطبس  منٛز)  کھڑا،  فرمٲوِو،  یِکینٛژھاہ  اللہ  تعالیٰ  ہس  نِشہِ  چُھ  سُہ  چُھ  کھیلہِ  نِشہِ  تہٕ  تجارت  نِشہِ  بہتر  تہٕ  اللہ  تعالیٰ  چُھ  سارِوٕے  کھوتہٕ  بہتر  رزق  دِنہٕ  وول۔

Transliteration:
  Wai<u>tha</u> raaw tij<u>a</u>ratan aw lahwan infa<u>dd</u>oo ilayh<u>a</u> watarakooka q<u>a</u>iman qul m<u>a</u> AAinda All<u>a</u>hi khayrun mina allahwi wamina a<b>l</b>ttij<u>a</u>rati wa<b>A</b>ll<u>a</u>hu khayru a<b>l</b>rr<u>a</u>ziqeen<b>a</b>


Athar:
  اے  نبیؐ،  ییٚلہِ  یِم  مُنافق  تۅہیہِ  نِش  یِوان  چِھ  تیٚلہِ  چِھ  ونان،  أسۍ  چِھ  گوٲہی  دِوان  زِ  توٚہۍ  چِھو  پٔزۍ پٲٹھۍ  اللہ  تعالیٰ  سٕندۍ  رسول۔  آ،  اللہ  تعالیٰ  چُھ  زانان  زِ  توٚہۍ  چِھو  ضرور  تٔمۍ  سٕندۍ  رسول۔  مگر  اللہ  تعالیٰ  چُھ  گوٲہی  دِوان  زِ  یِم  منافق  چِھ  بالکل  اَپزِیٲرۍ۔  ﴿یعنی  یۅسہٕ  کتھ  تِم  زیٚوِ  سٍتۍ  چِھ  ونان  سۅ  چھےٚ  بجاے  خۅد  پٔز،  چونکہ  یِمن  چُھنہٕ  پنُن  عقیدٕہ  سُہ  یُس  تِم  زیٚوِ  سٍتۍ  چِھ  ظٲہر  کران،  امہِ  موجوب  چِھ  تِم  پننِس  اَتھ  قولَس  منٛز  اَپزِیٲرۍ  زِ  تِم  چِھ  تُہندِ  رسول  آسنٕچ  شہادت  دِوان۔﴾

Mirwaiz:
  ییٚلہِ  تۅہیہِ  نِشہِ  منافق  یِوان  چھِ،  دپان  چھِ  أسۍ  حض  چھِ  دِلہٕ  سٍتۍ  گوٲہی  دِوان  کہ  توٚہۍ  چھِو  بے  شک  پیغمبرِ  خدا۔  اللہ  تعالیٰ  ہَس  چھےٚ  یہِ  کتھ  معلومٕے  کہ  توٚہۍ  چھِو  تسٕندۍ  پیغمبر،  باوجودِ  آں  چھُ  اللہ  تعالیٰ  گوٲہی  دِوان  کہ  یِم  منافق  چھِ  یہِ  وَننس  اندر  بِالکل  اَپزِیٲرۍ  کہ  أسۍ  چھِ  دِلہٕ  سٍتۍ  گوٲہی  دِوان،  کیازِ  تِہٕنز  سۅ  گوٲہی  چھےٚ  محض  زیٚوِ  سٍتۍ،  دل  کہ  اعتقادٕ  نہٕ  کینٛہہ  تہِ۔

Tahir:
  (اے  عظمت  والہِ  ٹاٹھہِ!)  ییٚلہِ  منافق  تۅہیہِ  نِشہِ  یِوان  چِھ  تیٚلہِ  چِھ  ونان  أسۍ  چِھ  گوٲہی  دِوان  زِ  تۆہۍ  چِھو  پٔزۍپٲٹھۍ  اللہ  تعالیٰ  سٕندۍ  رسول،  تہٕ  اللہ  تعالیٰ  چُھ  زانان  زِ  پٔزۍپٲٹھۍ  چِھو  تۆہۍ  تٔمۍ  سٕندۍ  رسول،  تہٕ  اللہ  تعالیٰ  چُھ  گوٲہی  دِوان  زِیقینا  چِھ  منافق  لُکھ  اَپزِیٲرۍ۔

Transliteration:
  I<u>tha</u> j<u>a</u>aka almun<u>a</u>fiqoona q<u>a</u>loo nashhadu innaka larasoolu All<u>a</u>hi wa<b>A</b>ll<u>a</u>hu yaAAlamu innaka larasooluhu wa<b>A</b>ll<u>a</u>hu yashhadu inna almun<u>a</u>fiqeena lak<u>ath</u>iboon<b>a</b>


Athar:
  یِمَو  چِھ  پنٕنۍ  قسم  سِپر  بنٲومٕتۍ،  تہٕ  یِتھہٕ  پٲٹھۍ  چِھ  یِم  اللہ  تعالیٰ  سٕنزِ  وتہِ  نِشہِ  پانہٕ  تہِ  رُکان  بیٚیہِ  چِھ  دُنیاہس  رُکاوان۔  کِژٕھہ  بُرٕہ  حرکتہٕ  چھےٚ  تِمہٕ  یِمہٕ  یِم  لُکھ  کران  چِھ۔

Mirwaiz:
  یِمو  لوٗکو  چھُ  قَسم  ہاوُن  کوٚرمُت  اَکھ  سِپرَہ  پنُن  مال  و  جان  بچاونہٕ  خٲطرٕ۔  (کیازِ  اظہارِ  کفرٕ  سٍتۍ  بَنہِ  تِہٕنز  حالت  تہِ  بیٚیَن  کٲفرن  ہٕنز  ہِش،  یِمن  سٍتۍ  تہِ  یِیہِ  جہاد  کٔرِتھ  قتل  و  غارت  کرنہٕ۔)  توپتہٕ  چَھ  یِہنزِ  اَتھ  لٲزمی  خرٲبی  سٍتۍ  بیاکھ  متعدی  خرٲبی  تہِ  کہ  تِم  چھِ  بیٚیَن  لوٗکن  تہِ  خداے  سٕنزِ  وَتہِ  کُن  یِنہٕ  نِشہِ  پتھ  رٹان،  بے  شک  یِہنزٕ  کامہِ  چھےٚ  سٮ۪ٹھاہ  خراب۔

Tahir:
  تِمَو  چِھ  پنٕنۍ  قسم  تھٲوِمٕتۍ  سِپر  بنٲوِتھ  پتہٕ  چِھ  یِم  (لُکن)  اللہ  تعالیٰ  سٕنزِ  وَتہِ  نِشہِ  پتھ  رٹان،  بے  شک  چھے٘  سۅ  سیٚٹھاہ  بُرٕ  (کٲم)  یۅسہٕ  یِم  لُکھ  کران  چِھ۔

Transliteration:
  Ittakha<u>th</u>oo aym<u>a</u>nahum junnatan fa<u>s</u>addoo AAan sabeeli All<u>a</u>hi innahum s<u>a</u>a m<u>a</u> k<u>a</u>noo yaAAmaloon<b>a</b>


Athar:
  یہِ  سورُے  کینٛہہ  چُھ  اَمہِ  وجہ  کِنۍ  زِ  ایمان  أنِتھ  کوٚر  یِمو  لُکو  بیٚیہِ  کُفر،  امہِ  موجوب  آیہِ  یِہٕندٮ۪ن  دِلن  پٮ۪ٹھ  مۅہر  لگاونہٕ،  وۅنۍ  چِھنہٕ  یِم  کِہِنۍ  سمجھان۔  ﴿یتھ  آیتس  منٛز  چُھ  ایمان  اننہٕ  نِشہِ  مُراد  ایمانُک  اقرار  کٔرِتھ  مُسلمانن  منٛز  شٲمِل  سپدُن۔  تہٕ  کُفر  کرنہٕ  نِشہِ  چُھ  مُراد  دِلہٕ  سٍتۍ  ایمان  نَہ  اَنُن،  تہٕ  تٔتھۍ  کُفرس  پٮ۪ٹھ  قٲیِم  روزُن  یتھ  پٮ۪ٹھ  تِم  پننہِ  ظٲہری  ایمان  کہ  اقرارٕ  برونٛہہ  قٲیِم  ٲسۍ۔  یہِ  آیت  چھےٚ  مِن  جُملہٕ  تِمو  آیاتو  منٛزٕ  یِمن  اللہ  تعالیٰ  سٕندِ  طرفہٕ  کٲنٛسہِ  ہٕندِس  دِلس  پٮ۪ٹھ  مۅہر  لگاونُک  مطلب  بالکل  واضح  طریقہٕ  بیان  چُھ  آمُت  کرنہٕ۔  یِمن  مُنافقن  گٔیہِ  نہٕ  یہِ  حالت  امہِ  موجوب  زِ  خُداین  ٲس  یِہندٮ۪ن  دِلن  پٮ۪ٹھ  مۅہر  لگٲومٕژ  امہِ  موجوب  ووٚتُھے  نہٕ  یِہندٮ۪ن  دِلن  منٛز  ایمان  تہٕ  یِم  روٗدۍ  مجبوراً  منافق  بٔنِتھ۔  بلکہ  لگٲو  تٔمۍ  یِہندٮ۪ن  دِلن  پٮ۪ٹھ  تمہِ  وقتہٕ  مۅہر  ییٚلہِ  یِمَو  ایمانُک  اظہٲر  کرنہٕ  باوجود  کُفرس  پٮ۪ٹھ  قٲیِم  روزنُک  فٲصلہٕ  کوٚر۔  ادٕہ  آو  یِمن  نِشہِ  مُخلصانہٕ  ایمانُک  توفیق  سلب  کرنہٕ،  تہٕ  تمی  منافقتُک  توفیق  آو  یِمن  دِنہٕ  یُس  یِمَو  پانہٕ  اختیار  اوس  کوٚرمُت۔﴾

Mirwaiz:
  تِمن  نسبت  یہِ  حُکم  چھُ  یَتھ  کُن  نظر  کٔرِتھ  کہ  تِمَو  لوٗکو  اوٚن  ظٲہر  پٲٹھۍ  گۅڈٕ  ایمان،  توپتہٕ  ییٚلہِ  پننیٚن  شیطانن  نِشہِ  گٔے،  تَتہِ  کریٚکھ  بیٚیہِ  کفرچہٕ  کامہِ،  أتھۍ  کُن  نظر  کٔرِتھ  آو  حکم  کرنہٕ  ﴿اِنّھم  سَاءَ  مَا  کَانُوا  یَعمَلون﴾  یعنی  یِہندِس  نِفاقس  کُن  نظر  کٔرِتھ،  اَمی  نفاق  کہ  سببہٕ  آیہِ  تِہندیٚن  دِلن  پٮ۪ٹھ  مۅہر  کرنہٕ،  پَس  چھَنہٕ  تِمن  پٔز  کتھ  فِکرِ  تران۔

Tahir:
  یہِ  چُھ  اَمہِ  وجہ  کِنۍ  زِ  تِمَو  اۆن  (زیٚوِ  سٍتۍ)  ایمان  پتہٕ  روٗدۍ  (دِلہٕ  کِنۍ)  کٲفر  پتہٕ  آیہِ  تِہِندیٚن  دِلن  پیٚٹھ  مۅہر  لگاونہٕ  لہٰذا  چِھنہٕ  تِم  کِہِنۍ  سمجھان۔

Transliteration:
  <u>Tha</u>lika biannahum <u>a</u>manoo thumma kafaroo fa<u>t</u>ubiAAa AAal<u>a</u> quloobihim fahum l<u>a</u> yafqahoon<b>a</b>


Athar:
  ییٚلہِ  یِم  توٚہۍ  وُچھوٗکھ  یِہِندۍ  جسم  یِن  تۅہیہِ  بڑٕ  شوٗبدار  اَتھہِ۔  ییٚلہِ  کینٛہہ  وَنن،  توٚہۍ  روٗزِو  تِہنزٕ  کتھہٕ  ﴿ضرور﴾  بوزان۔  مگر  دراصل  چِھ  یِم  لٔکرِ  موٚنڈۍ،  یِم  دیوارن  سٍتۍ  چِھ  ٹھاکنہٕ  آمٕتۍ۔  ﴿یعنی  یِم  یُس  دیوارن  سٍتۍ  چِھ  تکیہِ  لگٲوِتھ  بیہوان،  یِم  چِھنہٕ  انسان  بلکہ  چِھ  لٔکرِ  موٚنڈۍ۔  یِمن  لٔکرِ  سٍتۍ  ہِشر  دِتھ  چُھ  یہِ  وَننہٕ  آمُت  زِ  یِم  چِھ  اخلاق  رٔنگۍ  ژٔھری  یُس  انسٲنیتُک  اصل  جوہر  چُھ،  پتہٕ  چُھ  لٔکرِ  موٚنڈٮ۪ن  سٍتۍ  ہِشر  دِتھ  یِتہِ  وننہٕ  آمُت  زِ  یِم  چِھ  بالکل  ناکارٕہ۔  تِکیازِ  لٔکٕر  اگر  کانٛہہ  فٲیدٕ  چھےٚ  دِوان  تیٚلہِ  چھےٚ  سۅ  تمہِ  ساعتہٕ  فٲیدٕ  دِوان  ییٚلہِ  سۅ  کُنہِ  چھتس  یا  کُنہِ  دروازس  یا  کُنہِ  فرنیچرس  منٛز  لٔگِتھ  استعمال  سپدان  آسہِ۔  ییٚلہِ  سۅ  موٚنڈٮ۪ن  ہٕندۍ  پٲٹھۍ  لوٚب  کُن  آسہِ  تیٚلہِ  چَھنہٕ  فٲیدٕہ  دِوان۔﴾  پرٛتھ  کانٛہہ  زور  دار  آواز  چِھ  یِم  پانس  خلاف  سمجھان۔  یِم  چِھ  پکہٕ  دشمن،  یِمن  نِشہِ  روٗزِو  بٔچِتھ،  اللہ  تعالیٰ  گٲلِن  یِمن،  یِم  کور  کُن  چِھ  کھوٚش  پھِرِتھ  پکناونہٕ  یِوان۔  ﴿یہِ  چُھنہٕ  وَننہٕ  آمُت  زِ  یِمن  کُس  چُھ  ایمان  نِشہِ  نِفاقس  کُن  کھوٚش  پھِرِتھ  پکناوَن  وول۔  اَمِچ  وضاحت  نَہ  کرنہٕ  نِشہِ  چُھ  پٲنۍ  پانَے  یہِ  مطلب  نیران  زِ  یِہندِس  اتھ  کھوٚش  پھِرِتھ  پکنس  چُھنہٕ  کانٛہہ  اکھ  مُحرِک  کینٛہہ،  بلکہ  چِھ  واریاہ  مُحرکات  اَتھ  منٛز  کٲم  کران۔  شیطان  چُھ،  خراب  دوست  چِھ،  یِہندٮ۪ن  پننیٚن  نفسن  ہٕندۍ  اغراض  چِھ،  کٲنٛسہِ  ہٕنز  خاندارِنۍ  چھےٚ  تس  مُحرِک،  کٲنٛسہِ  ہُندۍ  شُرۍ  چِھ  تس  مُحرِک،  کٲنٛسہِ  ہٕنزِ  برادری  ہٕندۍ  خراب  لُکھ  چِھ  تس  مُحرِک،  کانٛہہ  چُھ  حسدَن،  بُغضن  تہٕ  تکبّرن  اَتھ  وَتہِ  پٮ۪ٹھ  پکنوومُت۔﴾

Mirwaiz:
  بیٚیہِ  چھِ  تِم  ظٲہر  پٲٹھۍ  میچھہِ  تہٕ  مٔدرِ  کتھہٕ  کران،  چنانچہ  ییٚلہِ  ژٕ  وُچھہَکھ  تِم  ظٲہری  شان  و  شوکت  تہٕ  قد  و  قامت  وُچِھتھ  یِنے  بوزنہٕ  تِم  ژےٚ  جان  تہٕ  دل  پسند۔  بیٚیہِ  ییٚلہِ  تِم  کتھہٕ  ہیٚن  کرنہِ  سٮ۪ٹھاہ  فصاحت  تہٕ  شیرینی  سببہٕ  روزکھ  ژٕ  کَن  دٲرِتھ  تِہُنٛد  کلام  بوزنہِ،  مگر  یہِ  سورُے  چھُ  نیٚبٕرۍ  نیٚبٕرۍ  أندرٕ  نہٕ  حقیقتَہ  کینٛہہ،  تہٕ  تمی  چھُ  تِہُنٛد  حال  زن  تِم  موٚنڈۍ  چھِ  لَبہِ  سٍتۍ  ڈکھرٲوِتھ  آمٕتۍ  تھاونہٕ،  تن  و  توشس  اندر  جان  موٚٹۍ  موٚٹۍ  مگر  اندرٕ  بے  جان۔  (چونکہ  ایمان  و  اخلاص  نِشہِ  چھِ  تِم  بِالکل  خٲلی،  اَمہِ  سببہٕ  چھُکھ  پرٛتھ  وقتہٕ  اندیشہٕ  تہٕ  خطرٕہ  روزان  کہ  مسلمانن  مَا  سپدِ  سون  حال  معلوم  کٲنٛسہِ  شخصہٕ  سٕندِ  اطلاع  دِنہٕ  سٍتۍ  یا  اسہِ  متعلق  وحی  نٲزل  سپدَنہٕ  سٍتۍ،  تِم  نیٚرَن  اسہِ  سٍتۍ  تہِ  کٲفرن  ہٕنٛد  پٲٹھۍ  جہاد  کرنہِ  امی  خیال  مۅکھہٕ  چَھکھ  پرٛتھ  وقتہٕ  نَٹھ  تہٕ  تَھر  آسان۔)  تَمی  سببہٕ  چھِ  پرٛتھ  شورٕہ  تہٕ  کرٛیٚکہِ  وِزِ  اَدٕ  ٲسِتن  سۅ  یہِ  کُنہِ  سببہٕ  مگر  تِم  چھِ  خیال  کران  آیہِ  مَا  اَسی  کانٛہہ  بَلایَہ  وُکرِتھ۔  حقیقتس  اندر  چھِ  تِمے  تُہُندۍ  دشمن،  لہٰذا  بٔچِو  تِمن  نِشہِ،  ہوشیار  روٗزِو  پوٗرٕ،  تِہنزِ  کُنہِ  کتھہِ  پٮ۪ٹھ  مَہ  ٲسِو  اعتماد  کران۔  اللہ  تعالیٰ  گٲلِن  تِمن،  کوٚت  سَنَہ  چھِ  دینِ  حق  ترٛٲوِتھ  دوٗر  ژَلان۔  (تِہندِ  تکبر  و  شرارتٕچ  کیفیت  چھےٚ  یٔہے  کہ)

Tahir:
  (اے  بنداہ!)  ییٚلہِ  ژٕ  تِم  وُچھہکھ  تیٚلہِ  باسنے  ژے٘  تِہِندۍ  جسم  (تہٕ  خولہٕ  خط  سیٚٹھاہ)  رٕتۍ،  تہٕ  اگر  تِم  کتھہٕ  کرن  تیٚلہِ  بوزکھ  ژٕ  تِہٕنز  کتھ  غورٕ  سان  (یعنی  ژے٘  باسنے  تم  عقلہ  وٲلۍ،  مگر  حقیقت  چھے٘  یہِ  زِ)  تِم  لُکھ  چِھ  زنتہٕ  دیوارس  سٍتۍ  سیدٕ  تھاونہٕ  آمژٕ  زِنۍ  ہَرِ  تِم  چِھ  پۯتھ  (کانٛہہ) تٔھز  آواز  پانس  پیٚٹھ  (بلاے  تہٕ  آفت)  سمجھان،  تِمَے  (منافق)  چِھ  (تُہٕندۍ)  دشمن  لہٰذا  روٗزِو  تِمن  نِشہِ  بٔچِتھ،  اللہ  تعالیٰ  کٔرِن  تِمن  نابود  تِم  کورکُن  چِھ  ڈٔلِتھ  پکان۔

Transliteration:
  Wai<u>tha</u> raaytahum tuAAjibuka ajs<u>a</u>muhum wain yaqooloo tasmaAA liqawlihim kaannahum khushubun musannadatun ya<u>h</u>saboona kulla <u>s</u>ay<u>h</u>atin AAalayhim humu alAAaduwwu fa<b>i</b><u>hth</u>arhum q<u>a</u>talahumu All<u>a</u>hu ann<u>a</u> yufakoon<b>a</b>


Athar:
  تہٕ  ییٚلہِ  تِمن  وَننہٕ  چُھ  یِوان  زِ  ؤلِو،  تاکہ  اللہ  تعالیٰ  سُند  رسولؐ  کرِ  تُہندِ  خٲطرٕ  مغفرتُک  دُعا،  تیٚلہِ  چِھ  کلس  ہیٚٹھ  دِوان،  تہٕ  توٚہۍ  چِھو  وُچھان  زِ  تِم  چِھ  بڑٕ  تکبُر  سان  یِنہٕ  نِشہِ  رُکان۔

Mirwaiz:
  ییٚلہِ  وَننہٕ  چھُ  یِوان  تِمن  کہ  پٔکِو  یِیِو  رسول  کریم  صلی  اللہ  علیہ  وسلمن  نِشہِ،  تِم  منگن  مغفرت  خدایس  تُہندِ  خٲطرٕ،  تِم  چھِ  یہِ  بوٗزِتھ  پنٕنۍ  کلہٕ  پھِران  انکار  کرنہٕ  کِس  اندازس  منٛز۔  توٚہۍ  وُچھوٗکھ  تِم  کہ  تِم  چھِ  نصیحت  کروُنِس  نِشہِ  بُتھ  پِھران  تکبر  کٔرِتھ۔  (تِہندِ  کفرٕچ  حالت  ییٚلہِ  اَمہِ  قسمٕچ  چھےٚ۔)

Tahir:
  تہٕ  ییٚلہِ  تِمن  وَننہٕ  چُھ  یِوان  زِ  ؤلِو  رسول  اللہ  (صلی  اللہ  علیہ  وسلم)  منگن  تُہٕندِ  خٲطرٕ  مغفرت  تیٚلہِ  چِھ  یِم  (منافق  گستٲخی  سان)  پنٕنۍ  کلہٕ  ہیٚٹھ  دِتھ  پھِران  تہٕ  تۆہۍ  چھووکھ  تِم  وُچھان  زِ  تِم  چِھ  تکبر  کٔرِتھ  (تُہٕندِس  خدمتس  منٛز  یِنہٕ  نِشہِ)  ہِراسہٕ  کران۔﴿ یہِ  آیت  گٔیہِ  عبداللہ  بن  اُبّی  ﴿منافقن  ہٕندس  سرغنہ﴾  سٕندس  بارس  منٛزنٲزل،  ییٚلہ  تس  حضور  نبی  اکرم  صلی  اللہ  علیہِ  وسلمن  ہٕندس  خدمتِ  اقدسس  منٛز  معٲفی  منگنہ  خٲطرٕ  حٲضر  سپدنپ  مۅکھہ  وننہٕ  آو،  تمۍ  دِژ  کلس  ہیٚٹھ  تہٕ  لوٚگ  وننہِ،  مےٚ  چُھنہ  گژھُں،  مےٚ  چُھ  ایمان  تہِ  اوٚنمُت،  تِہندس  وننس  پیٚٹھ  چُھم  زکوٰت  تہِ  دُیت  مُت۔  وۅنۍ  کیٚاہ  چُھ  پتھ  کُن  روٗدمُت  صرف  یتُے  زِ  ﴿وۅنۍ﴾  چُھم  محمد  صلی  اللہ  علیہِ  وسلمس  سجدٕ  تہِ  کرُن؟  ﴿الطبری،  الکشاف،  نسفی،  بغوی،  خازن﴾

Transliteration:
  Wai<u>tha</u> qeela lahum taAA<u>a</u>law yastaghfir lakum rasoolu All<u>a</u>hi lawwaw ruoosahum waraaytahum ya<u>s</u>uddoona wahum mustakbiroon<b>a</b>


Athar:
  اے  نبیؐ،  توٚہۍ  کٔرۍ  تو  یِہندِ  خٲطرٕ  مغفرتُک  دُعا  یا  متہٕ  کٔرِتو،  یِہِندِ  خٲطرٕ  چھےٚ  ہِشی  کتھاہ،  اللہ  تعالیٰ  کرِنہٕ  ہرگز  یِمن  معاف،  اللہ  تعالیٰ  چُھنہٕ  فاسق  لُکن  ہرگز  ہدایت  دِوان۔

Mirwaiz:
  لہٰذا  چھےٚ  تِہندِ  حقہٕ  دۅشوے  کتھہٕ  برابرے،  خواہ  توٚہۍ  تِہندِ  خٲطرٕ  مغفرت  مٔنگتو  یا  مَتہٕ  مٔنگتو۔  اللہ  تعالیٰ  کرِنہٕ  ہرگز  تِمن  مغفرت،  بے  شک  اللہ  تعالیٰ  چھُنہٕ  یِتھیٚن  نافرمان  لوٗکن  ہدایتُک  توفیق  دِوان۔

Tahir:
  یِمن  (رسول  سٕندیٚن  بدبخت  گُستاخن)  ہٕندِس  حقس  منٛز  چھے٘  ہِشی  کتھازِ  تۆہۍ  مٔنگۍتَو  تِہِندِس  حقس  منٛزمغفرت  یا  مَتہٕ  مٔنگۍ  تَوٗاللہ  تعالیٰ  کرِ  نہٕ  ہرگز  یِمن  مغفرت  (تِکیازِیِم  چِھ  تۅہیہِ  پیٚٹھ  پامہٕ  وۆتُر  کرن  وٲلۍ  تہٕ  تۅہیہِ  نِشہِ  بے  رخی  تہٕ  تکبر  کرن  وٲلۍ  لُکھ)۔  بے  شک  چُھنہٕ  اللہ  تعالیٰ  نافرمان  لُکن  ہدایت  دِوان۔

Transliteration:
  Saw<u>a</u>on AAalayhim astaghfarta lahum am lam tastaghfir lahum lan yaghfira All<u>a</u>hu lahum inna All<u>a</u>ha l<u>a</u> yahdee alqawma alf<u>a</u>siqeen<b>a</b>


Athar:
  یِم  چِھ  تِمے  لُکھ  یِم  وَنان  چِھ  زِ  رسولؐ  سٕندٮ۪ن  سٲتھین  پٮ۪ٹھ  خرچاوُن  کٔرِو  بند،  تاکہِ  یِم  گژھن  مُنتشر۔  حالانکہ  زمین  تہٕ  آسمانن  ہٕندٮ۪ن  خزانن  ہُند  مٲلِک  چُھ  اللہ  تعالیٰ،  مگر  یِم  مُنافق  چِھنہٕ  سمجھان۔

Mirwaiz:
  یِم  گٔے  نا  تِمے  یِم  ونان  چھِ  توٚہۍ  مَہ  کٔرِو  یِمن  مہاجرن  پٮ۪ٹھ  کینٛہہ  خرچ  تا  ایں  کہ  تنگ  دست  سپدِتھ  ژلن  یِم  پانے  ییٚمہِ  شہرٕ  منٛزٕ۔  یہِ  ونُن  یُہُند  چھُ  محض  جہالت  کیازِ  یِمن  چھَنہٕ  خبر  کہ  خداے  سٕندی  چھِ  آسمانن  تہٕ  زمینن  ہٕندۍ  سٲری  خزانہٕ  لیکن  منافقن  چھُنہٕ  فکرِ  تران۔

Tahir:
  (اے  عظمت  والہِ  ٹاٹھہِ!)  یِمَے  چِھ  تِم  لُکھ  یِم  (تۅہیہِ  سٍتۍ  بُغض  تہٕ  ذٲتِیات  کِس  بنیادس  پیٚٹھ)  یہِ  (تہِ)  چِھ  ونان  زِ  یِم  (درویش  تہٕ  فقیر)  رسول  اللہ  (صلی  اللہ  علیہ  وسلم)  سٕندِس  خدمتس  منٛز  روزان  چِھ  تِمن  پیٚٹھ  مَہ  خرچٲوِو  (یعنی  تِمن  مَہ  کٔرِو  مٲلی  اِمداد)  یۆت  تام  زن  تِم  (سٲری  تِمن  ترٲوِتھ)  ژَلن  (اورٕ  یور  گژھن)،  حالانکہ  آسمانن  ہٕندۍ  تہٕ  زمینٕکۍ  سٲری  خزانہٕ  چِھ  اللہ  تعالیٰ  سٕندی  البتہ  منافق  چِھنہٕ  سمجھان۔

Transliteration:
  Humu alla<u>th</u>eena yaqooloona l<u>a</u> tunfiqoo AAal<u>a</u> man AAinda rasooli All<u>a</u>hi <u>h</u>att<u>a</u> yanfa<u>dd</u>oo walill<u>a</u>hi khaz<u>a</u>inu a<b>l</b>ssam<u>a</u>w<u>a</u>ti wa<b>a</b>lar<u>d</u>i wal<u>a</u>kinna almun<u>a</u>fiqeena l<u>a</u> yafqahoon<b>a</b>


Athar:
  یِم  چِھ  وَنان  زِ  ییٚلہِ  أسۍ  مدینہٕ  واتَو  واپس،  پتہٕ  یُس  عزت  وول  چُھ  سُہ  کڑِ  ذلیل  شخصس  تَتہِ  نیٚبر۔  ﴿یعنی  صرف  چِھنہٕ  أتھۍ  پٮ۪ٹھ  بَس  کران  زِ  رسولس  نِشہِ  یِن  نہٕ  استغفارٕ  خٲطرٕ،  بلکہِ  چِھ  یہِ  کتھ  بوٗزِتھ  غرور  تہٕ  تکبرٕ  سان  کلس  ہیٚٹھ  دِوان  تہٕ  رسول  صلی  اللہ  علیہ و سلمس  نِشہِ  یِنَس  معٲفی  طلب  کرنس  چِھ  پنُن  توہین  سمجھان۔  یہِ  چھےٚ  ٹاکارٕ  علامت  یِہندِ  مومن  نَہ  آسنٕچ۔﴾  حالانکہ  عزت  چُھ  اللہ  تعالیٰ  تہٕ  تٔمۍ  سٕندِس  رسول  صلی  اللہ  علیہ و سلمس  تہٕ  مومنن  خٲطرٕ،  مگر  یِم  منافق  چِھنہٕ  زانان۔

Mirwaiz:
  یِم  منافق  چھِ  ونان  یِتہِ  کہ  أسۍ  ییٚلہِ  مدینس  منٛز  واپس  واتَو،  توٚت  وٲتِتھ  کڈِ  ضرور  عزت  وول  شخص  ذلیل  شخصس۔  (یعنی  أسۍ  کڈوکھ  یِم  پردیسی  لوٗکھ  پننہِ  شہرِ  منٛزٕ  نیٚبر،  یِمن  دِمَو  نہٕ  أسۍ  بسنہٕ  پننِس  شہرس  منٛز۔  پَنٕنۍ  پان  کٔرِکھ  عزت  وٲلۍ،  مسلمان  مہاجر  کٔرِکھ  ذلت  وٲلۍ،  یِتہِ  ووٚنُکھ  محض  جہالت  سببہٕ۔)  بلکہ  چھُ  عزت  خاص  اللہ  تعالیٰ  ہَس  بِالذات  بیٚیہِ  تٔہندِس  پیغمبرس  بَواسطۂ  تعلق  بَاخدا،  بیٚیہِ  چھُ  عزت  مسلمانن  بَواسطۂ  تعلق  بَاخدا  وَ  رسولِ  خداؐ  مگر  منافق  چھِنہٕ  زانان  یہِ  کتھ،  بلکہ  چھُ  تِمن  نِشہِ  عزتُک  دارومدار  فٲنی  تہٕ  ناپائدار  چیزن  پٮ۪ٹھ۔  (حضرت  زید  بن  ارقمنؓ  ییٚلہِ  أمِس  عبد  اللہ  ابن  اُبی  سٕنزٕ  یِمہٕ  کتھہٕ  بوزٕ،  تِم  آے  درخدمت  حضرت  رسولِ  کریمؐ،  تِمو  اَننوو  سُہ  ناد  دِتھ  توپتہٕ  پُرٛژھہَس،  تٔمۍ  کوٚر  قَسم  ہٲوِتھ  صریح  انکار۔  لوٗکو  ہیٚتۍ  زید  ابن  ارقمسؓ  طعنہٕ  دِنۍ  بیٚیہِ  لٔگِکھ  کرنہِ  ٹسنہٕ،  تِم  سپٕدۍ  شرمندٕہ  تہٕ  نٲدم،  اتے  ییٚلہِ  سپٕدۍ  یِم  آیاتِ  کریمَہ  نٲزل،  نبی  کریم  صلی  اللہ  علیہ و سلمو  فرموو  زید  بن  ارقمس  کہ  خۅش  روز  چون  پوٚز  پٔزروو  اللہ  تعالیٰ  ہن۔)

Tahir:
  تِم  چِھ  ونان،  اگر  (وۅنۍ)  أسۍمدینہٕ  گٔے  واپس  (أسۍ)  عزتہٕ  وٲلۍ  لُکھ  کڑوکھ  تیٚلہِ  ذلیل  لُکھ  (یعنی  مسلمان)  تَتہِ  نیٚبر،  حالانکہ  عزت  چُھ  صرف  اللہ  تعالیٰ  سٕندِ  خٲطرٕتہٕ  تٔمۍ  سٕندِس  رسول  (صلی  اللہ  علیہ  وسلم)  سٕندِ  خٲطرٕ  بیٚیہِ  مومنن  خٲطرٕ  مگر  منافق  چِھنہٕ  (اَتھ  حقیقتس)  زانان  کینہہ۔

Transliteration:
  Yaqooloona lain rajaAAn<u>a</u> il<u>a</u> almadeenati layukhrijanna alaAAazzu minh<u>a</u> ala<u>th</u>alla walill<u>a</u>hi alAAizzatu walirasoolihi walilmumineena wal<u>a</u>kinna almun<u>a</u>fiqeena l<u>a</u> yaAAlamoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  تُہٕندۍ  مال  تہٕ  تُہٕندۍ  اولاد  یِنہٕ  تۅہیہِ  اللہ  تعالیٰ  سٕندِ  یادٕ  نِشہِ  غٲفل  کرن۔  یِم  لُکھ  یہِ  کرن  تِمے  چِھ  خسارس  منٛز  روزن  وٲلۍ۔

Mirwaiz:
  اے  با  ایمانو!  تۅہیہِ  مَہ  کٔرِن  آوُر  تہٕ  غٲفل  مال  تہٕ  اولاد  تُہُنٛد  یعنی  دنیا  خداے  سٕندِ  یادٕ  نِشہِ  تہٕ  طاعتہٕ  نِشہِ  یعنی  دین  نِشہِ۔  (مُراد  چھُ  کہ  دنیاہس  اندر  مَہ  بوٚڈِو  تیوٗت  کہ  دین  چن  کامیٚن  اندر  سپدیٚو  خلل  واقع)  یُس  اکَھہ  تہِ  کرِ  تِم  لوٗکھ  سپدَن  نا  کام  تہٕ  تاون  زد۔  (کیازِ  دنیاہُک  نفع  تہٕ  فٲیدٕہ  چھُ  سورٕوُن  تہٕ  ختم  گژٕھہ وُن،  ٲخرتُک  ضرر  چھُ  ہمیشہٕ  روزوُن،  طاعات  و  عباداتو  اندرٕ  چھےٚ  اَکھ  عبادت  مال  خرچ  کرُن  خداے  سٕنزن  وَتن  اندر۔)

Tahir:
  اے  ایمان  والیو!  یِنہٕ  تُہٕندۍ  مال  تہٕ  تُہٕندۍ  اولاد  (زانٛہہ)  تۅہیہِ  اللہ  تعالیٰ  سٕندِ  یادٕ  نِشی  غٲفل  کرنَوٗ  تہٕ  یُس  شخص  یہِ  کرِتیٚلہِ  چِھ  تِمَے  لُکھ  خسارٕہ  تُلن  وٲلۍ۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tulhikum amw<u>a</u>lukum wal<u>a</u> awl<u>a</u>dukum AAan <u>th</u>ikri All<u>a</u>hi waman yafAAal <u>tha</u>lika faol<u>a</u>ika humu alkh<u>a</u>siroon<b>a</b>


Athar:
  یُس  رِزق  اَسہِ  تۅہیہِ  دِیتمُت  چُھو،  تمہِ  منٛز  کٔرِو  خرٕچ  اَمہِ  برونٛہہ  زِ  تۅہیہِ  منٛزٕ  واتہِ  کٲنٛسہِ  موتُک  وقت،  تہٕ  سُہ  وَنہِ  تمہِ  ساعتہٕ  زِ،  اے  میانہِ  ربّہٕ،  کیازِ  دِژٕتھ  نہٕ  ژےٚ  مےٚ  رَژھ  کھنڈ  بیٚیہِ  مہلت،  تاکہِ  بہٕ  دِمہا  صدقہٕ  تہٕ  صالح  لُکن  منٛز  گژٕھہ  ہا  شٲمِل۔

Mirwaiz:
  لہٰذا  کٔرِو  خرچ  تَمہِ  مالہٕ  اندرٕ  یُس  اَسی  تۅہیہِ  عطا  کوٚرمُت  چھُ  خداے  سٕنزن  وتن  اندر  تۅہیہِ  اندرٕ  کٲنسہِ  مرنُک  وقت  واتنہٕ  برٛونٛٹھ۔  تَمہِ  ساعتہٕ  لگہِ  دپنہِ  حسرت  و  تمنا  پٲٹھۍ،  اے  میانہِ  پروردگارٕ!  مےٚ  کونہٕ  دِژٲیتھ  ژےٚ  مہلت  تہٕ  فرصت  بیٚیہِ  کینٛہہ  کالَہ  تانۍ۔  تا  ایں  کہ  بٕتہِ  کرہا  صدقات  و  خیرات  بیٚیہِ  بنہا  بٕتہِ  نیکو  کارو  اندرٕ  مگر  تٔمۍ  سُنٛد  یہِ  حسرت  و  تمنا  کرُن  دِیہِ  نہٕ  تَس  کانٛہہ  فٲیدٕہ۔  (کیازِ)

Tahir:
  تہٕ  تۆہۍ  کٔرِو  تَمہِ  (مالہٕ)  منٛزٕ  یُس  اَسہِ  تۅہیہِ  عطا  چُھو  کۆرمُت  (اللہ  تعالیٰ  سٕنزِ  وَتہِ  منٛز)  خرچ  اَمہِ  برونٛہہ  زِ  تۅہیہِ  منٛزٕ  یِیہِ  کٲنسہِ  موت  پتہٕ  لاگہِ  سُہ  وَنُن،  اے  میانہِ  ربّہ!  ژے٘  کیازِ  دِژٕتھ  نہٕ  مے٘  بیٚیہِ  رَژھ  کھنڈمہلت  زِ  بہٕ  کرٕہا  صدقہٕ  تہٕ  خٲرات  بیٚیہِ  بنہٕ  ہا  نیکو  کارو  منٛزٕ۔

Transliteration:
  Waanfiqoo min m<u>a</u> razaqn<u>a</u>kum min qabli an yatiya a<u>h</u>adakumu almawtu fayaqoola rabbi lawl<u>a</u> akhkhartanee il<u>a</u> ajalin qareebin faa<u>ss</u>addaqa waakun mina a<b>l</b><u>ssa</u>li<u>h</u>een<b>a</b>


Athar:
  حالانکہ  ییٚلہِ  کٲنٛسہِ  ہٕنزِ  عملہِ  ہٕنز  مہلت  پوٗرٕ  گژھنُک  وقت  چُھ  واتان  پتہٕ  چُھنہٕ  اللہ  تعالیٰ  ہرگز  کٲنٛسہِ  شخصس  مزید  مہلت  دِوان،  تہٕ  یِکینٛژھاہ  توٚہۍ  کران  چِھو،  اللہ  تعالیٰ  چُھ  تمہِ  نِشہِ  باخبر۔

Mirwaiz:
  اللہ  تعالیٰ  چھُنہٕ  کٲنسہِ  أکِس  مہلت  دِوان  ییٚلہِ  عمر  ختم  سپدنس  پٮ۪ٹھ  تٔمۍ  سٕندِ  مرنُک  وقت  واتان  چھُ۔  اللہ  تعالیٰ  ہَس  چھےٚ  پوٗرٕ  خبر  تَمہِ  سارِچی  یہِ  توٚہۍ  کران  چھِو۔

Tahir:
  تہٕ  اللہ  تعالیٰ  چُھنہٕ  ہرگز  کٲنسہِ  شخصس  مہلت  دِوان  ییٚلہِ  تٔمۍ  سٕندِ  موتُک  وقت  چُھ  واتان،  تہٕ  اللہ  تعالیٰ  چُھ  تِمَو  کامیٚو  نِشہِ  وارٕ  پٲٹھۍ  باخبر  یِمہٕ  تۆہۍ  کران  چِھو۔

Transliteration:
  Walan yuakhkhira All<u>a</u>hu nafsan i<u>tha</u> j<u>a</u>a ajaluh<u>a</u> wa<b>A</b>ll<u>a</u>hu khabeerun bim<u>a</u> taAAmaloon<b>a</b>


Athar:
  اللہ  تعالیٰ  سٕنز  تسبیح  چُھ  کران  پرٛتھ  سُہ  چیز  یُس  آسمانن  منٛز  چُھ  تہٕ  پرٛتھ  سُہ  چیز  یُس  زمینس  منٛز  چُھ۔  تٔمۍ  سٕنزٕے  چھےٚ  بادشٲہی  تہٕ  تٔسۍ  خٲطرٕ  چُھ  حمد  تہٕ  سُہ  چُھ  پرٛتھ  چیزس  پٮ۪ٹھ  قدرت  تھاوان۔  ﴿یعنی  سُہ  چُھ  قادرِ  مطلق  یِکینژھاہ  کرُن  ییٚژِھہ  تہِ  ہیٚکہِ  کٔرِتھ,  کانٛہہ  طاقت  چُھنہٕ  تٔمۍ  سٕندِس  قدرتس  محدود  کرن  وول﴾

Mirwaiz:
  خداے  سٕنز  پٲکی  چھِ  بیان  کران  تِم  سٲری  چیز  یِم  آسمانن  اندر  چھِ  بیٚیہِ  یِم  چیز  زمینن  اندر  چھِ،  تٔہنزے  چھےٚ  سلطنت  بیٚیہِ  شوٗبن  تٔسۍ  سٲری  تعریف،  بیٚیہِ  چھُ  سُے  پرٛتھ  چیزس  پٮ۪ٹھ  قدرت  وول۔  (تٔمِس  ییٚلہِ  یِتھۍ  کمالٕک  صفت  چھِ،  لہٰذا  چھِ  تٔہنز  اطاعت  وٲجب  بیٚیہِ  چھِ  تٔہنز  نافرمٲنی  تہٕ  معصیت  یچھ۔)

Tahir:
  پۯتھ  کانٛہہ  سُہ  چیز  یُس  آسمانن  منٛز  چُھ  تہٕ  زمینس  منٛز  چُھ،  چُھ  اللہ  تعالیٰ  سٕنز  تسبیح  کران۔  تٔمۍ  سٕنزٕے  چھے٘  سٲرٕے  بادشاہت  تہٕ  تٔمۍ  سٕندی  خٲطرٕ  چِھ  سٲری  تعریف  تہٕ  سُہ  چُھ  پۯتھ  چیزس  پیٚٹھ  سیٚٹھاہ  قدرت  تھاوان۔

Transliteration:
  Yusabbi<u>h</u>u lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i lahu almulku walahu al<u>h</u>amdu wahuwa AAal<u>a</u> kulli shayin qadeer<b>un</b>


Athar:
  سُے  چُھ  ییٚمۍ  توٚہۍ  پٲدٕہ  کٔرِنَو،  پتہٕ  چُھ  تۅہیہِ  منٛزٕ  کانٛہہ  کٲفر  تہٕ  کانٛہہ  چُھ  مومن،  تہٕ  اللہ  تعالیٰ  چُھ  تہِ  سورُے  کینٛہہ  وُچھان  یہِ  توٚہۍ  کران  چِھو۔

Mirwaiz:
  سُہ  گوٚو  سُے  ذاتِ  پاک  ییٚمۍ  توٚہۍ  سٲری  پٲدٕ  کٔرِو،  تٔتھۍ  کُن  نظر  کٔرِتھ  پَزِہا  تۅہیہِ  سارِنٕے  تٔسۍ  پَژھ  کرٕنۍ  تہٕ  ایمان  اَنُن،  تَمہِ  باوجود  چھِ  تۅہیہِ  اندرٕ  بعضے  کٲفر  بیٚیہِ  چھِ  بعضے  با  ایمان۔  اللہ  تعالیٰ  چھُ  تُہنزٕ  سارے  کامہِ،  ایمان  چہِ  کامہِ  تہِ  کفرٕ  چہِ  کامہِ  تہِ  وُچھان۔  (پرٛتھ  کامہِ  منٲسب  دِیو  سُہ  تۅہیہِ  جزا۔)

Tahir:
  سُے  چُھ  ییٚمۍ  تۆہۍ  پٲدٕ  کٔرۍنَو  پتہٕ  سَپُد  تۅہیہِ  منٛزٕ  (کانٛہہ)  کٲفر،  تہٕ  تۅہیہِ  منٛزٕ  سَپُد  (کانٛہہ)  مومن،  تہٕ  اللہ  تعالیٰ  چُھ  تِمن  کامیٚن  یِمہٕ  تۆہۍ  کران  چِھو  وارٕ  پٲٹھۍ  وُچھن  وول۔

Transliteration:
  Huwa alla<u>th</u>ee khalaqakum faminkum k<u>a</u>firun waminkum muminun wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  تٔمۍ  چھےٚ  زمین  تہٕ  سٲری  آسمان  برحق  پٲدٕ  کٔرِمٕتۍ،  تہٕ  تُہٕنز  صورت  بنٲو  تٔمۍ،  تہٕ  سۅ  بنٲوٕن  سٮ۪ٹھاہ  جان،  تہٕ  تٔسۍ  کُن  چُھو  تۅہیہِ  ٲخر  کار  واپس  پھیرُن۔

Mirwaiz:
  تمی  کٔرۍ  آسمان  تہٕ  زمین  پٲدٕ  بَتدبیر  تہٕ  بَحکمت،  بیٚیہِ  کٔرۍ  تٔمی  تُہندۍ  نقشہِ  تہٕ  صورت  اے  انسانو  پَس  کٔرِن  سٮ۪ٹھاہ  رٕتۍ  تُہندۍ  نقش  تہٕ  تُہٕنز  صورت،  تٔسۍ  کُن  چُھ  پتولاکہٕ  سارِنٕے  واتُن۔

Tahir:
  تٔمی  کٔرۍ  (سٲری)  آسمان  تہٕ  زمین  حکمت  سان  تہٕ  مقصدٕ  سان  پٲدٕ  تہٕ  تٔمی  بناوِ  تُہٕنزٕ  شکلہٕ  پتہٕ  بناویٚن  تُہٕنزٕ  شکلہٕ  سیٚٹھاہ  مٲرۍ  منٛزٕ،  تہٕ  (سارِنٕے)  چُھ  تٔسۍ  کُن  پۆت  پھیٖرِتھ  گژُھن۔

Transliteration:
  Khalaqa a<b>l</b>ssam<u>a</u>w<u>a</u>ti wa<b>a</b>lar<u>d</u>a bi<b>a</b>l<u>h</u>aqqi wa<u>s</u>awwarakum faa<u>h</u>sana <u>s</u>uwarakum wailayhi alma<u>s</u>eer<b>u</b>


Athar:
  زمین  تہٕ  آسمانن  ہٕنٛدٮ۪ن  تمام  چیزن  ہُنٛد  چُھ  تس  علم،  یِکینٛژھاہ  توٚہۍ  چُھپاوان  چِھو  تہٕ  یِکینژھاہ  توٚہۍ  ظٲہر  چِھو  کران۔  ﴿بیاکھ  ترجمہ  ہیٚکیس  یِتہِ  ٲسِتھ  زِ  یِکینژھاہ  توٚہۍ  ژھایہِ  پٲٹھۍ  چِھو  کران  تہٕ  یِکینژھاہ  نَنہِ  وانہٕ  چِھو  کران۔﴾  سورُے  چُھ  تس  معلوم،  تہٕ  سُہ  چُھ  دِلن  ہُند  حال  تام  زانان۔

Mirwaiz:
  سُہ  چھُ  زانان  تِمن  سارِنٕے  چیزن  یِم  آسمانن  اندر  تہٕ  زمینن  اندر  چھِ،  بیٚیہِ  چھُ  سُہ  تِم  سٲری  چیز  زانان  یِم  توٚہۍ  پوٗشیدٕہ  تہٕ  کٔھٹِتھ  کران  چھِو،  بیٚیہِ  یِم  چیز  توٚہۍ  نٔنۍ  پٲٹھۍ  کران  چھِو،  اللہ  تعالیٰ  چھُ  دِلن  ہٕنزٕ  کتھہٕ  تانۍ  پوٗرٕ  زانان۔  (یِم  سٲری  چیز  چھِ  منگان  کہ  توٚہۍ  کٔرِو  تٔہنز  اطاعت  تہٕ  فرماں  بردٲری۔)

Tahir:
  یِکینٛژھاہ  آسمانن  تہٕ  زمینس  منٛز  چُھ  تَس  چھے٘  پَے  تہٕ  تِمن  کتھن  ہٕنز  (تہِ)  چھَس  پے  یِمہٕ  تۆہۍ  کٔھٹِتھ  چِھو  تھاوان،  تہٕ  یِمہٕ  ظٲہر  چِھو  کران  تہٕ  اللہ  تعالیٰ  چُھ  سیٖنن  ہٕنزٕ  (سِرٕ)  کتھہٕ  (تہِ)  وارٕ  پٲٹھۍ  زانن  وول۔

Transliteration:
  YaAAlamu m<u>a</u> fee a<b>l</b>ssam<u>a</u>w<u>a</u>ti wa<b>a</b>lar<u>d</u>i wayaAAlamu m<u>a</u> tusirroona wam<u>a</u> tuAAlinoona wa<b>A</b>ll<u>a</u>hu AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  کیا  تۅہیہِ  نِشہِ  وٲژنا  تِمن  لُکن  ہٕنز  کانٛہہ  خبر  یِمو  ییٚمہِ  برونٛہہ  کُفر  کوٚر،  تہٕ  پتہٕ  وُچُھکھ  پننیٚن  عملن  ہٕندِ  شہمتُک  مزٕہ؟  تہٕ  برونٛہہ  کُن  چُھ  تِہندِ  خٲطرٕ  اکھ  دگ  تُلہٕ وُن  عذاب۔

Mirwaiz:
  اَمہِ  علاوٕہ  چھَنَہ  وٲژمٕژ  تۅہیہِ  تِمن  لوٗکن  ہٕںز  خبر  یِمَو  تۅہیہِ  برٛونٹھ  کفر  و  انکار  کوٚر؟  پَس  ژُہ  تِمَو  پننیٚن  کامیٚن  ہٕنزِ  سختی  ہُنٛد  مزٕہ  دنیاہس  اندر  بیٚیہِ  چھُ  تَمہِ  علاوٕہ  تِہندی  خٲطرٕ  آخرتَس  اندر  دَگ  تہٕ  دُووَد  تُلوُن  عذاب۔

Tahir:
  کیا  تۅہیہِ  وٲژٕو  نا  تِمن  لُکن  ہٕنز  خبر  یِمَو  (تۅہیہِ)  برونٛہہ  کفر  اوس  کۆرمُت  پتہٕ  وُچھ  تِمَو  (دُنیاہس  منٛز)  پننہِ  کامہِ  ہٕندِ  سزاہُک  مزٕہ  تہٕ  تِہِندِ  خٲطرٕ  چُھ  (ٲخرتس  منٛز  تہِ)  دگ  تُلوُن  عذاب۔

Transliteration:
  Alam yatikum nabao alla<u>th</u>eena kafaroo min qablu fa<u>tha</u>qoo wab<u>a</u>la amrihim walahum AAa<u>tha</u>bun aleem<b>un</b>


Athar:
  اَمہِ  انجامٕکۍ  حقدار  سپٕدۍ  تِم  اَمہِ  موجوب  زِ  تِمن  نِشہِ  روٗدۍ  تِہندۍ  رسول  ٹاکارٕہ  دلیلہٕ  تہٕ  نِشٲنیہِ  ہیٚتھ  یِوان  مگر  تِمو  ووٚن   کیا  انسان  دِنہٕ  اَسہِ  ہدایت؟  تہٕ  یِتھہٕ  پٲٹھۍ  کوٚر  تِمو  ماننہٕ  نِشہِ  انکار  تہٕ  پُھیٚرُکھ  بُتھ،  پتہٕ  سپُد  اللہ  تعالیٰ  تہِ  تِمن  نِشہِ  بے پرواہ،  تہٕ  اللہ  تعالیٰ  چُھ  بےنیاز  تہٕ  پننِس  ذاتس  منٛز  چُھ  پانہٕ  محمود۔

Mirwaiz:
  یہِ  دنیاہُک  وبال  تہٕ  آخرتُک  عذاب  چھُ  تِمن  اَمی  مۅکھہٕ  کہ  تِمن  نِشہِ  ٲسۍ  یِوان  تِہندۍ  پیغمبر  واضح  تہٕ  نَنہِ  دلیلہٕ  ہیٚتھ۔  تِم  ٲسۍ  تِمن  پیغمبرن  نسبت  ونان  کہ  کیا  یِم  اَسی  ہی  انسان  ہاونہٕ  آسہ  وَتھ؟  تِمن  کیا  فوقیت  چھےٚ  اَسہِ  پٮ۪ٹھ؟  بہرحال  تِمو  کوٚر  کفر  تہٕ  اعراض،  اللہ  تعالیٰ  تہِ  سپُد  تِمن  نِشہِ  بے  نیاز،  تٔمۍ  بوٚر  نہٕ  تِہُنٛد  کانٛہہ  پرواہ  بلکہ  کوٚرُن  تِمن  پنُن  قہر،  اللہ  تعالیٰ  چھُ  سارِنٕے  نِشہِ  بے  نیاز  تعریف  کرنہٕ  آمُت۔  (تَس  چَھنہٕ  کٲنسہِ  ہٕنز  ضرورت،  نَہ  ہُریٚس  لوٗکن  ہٕنزِ  طاعت  و  فرماں  بردٲری  سٍتۍ  کینہہ،  نَہ  چھۅنیٚس  لوٗکن  ہٕنزِ  نافرمٲنی  سٍتۍ  کینٛہہ،  یِم  فرماں  بردٲری  کرن  تِمن  چھُ  پانس  تمیُک  فٲیدٕہ،  یِم  نافرمٲنی  کرن  تِمن  چھُ  پانس  تمیُک  ضرر۔)

Tahir:
  یہِ  چُھ  اَمہِ  موجوب  زِ  تِمن  نِشہِ  ٲسۍ  تِہِندۍ  رسول  واضح  نِشٲنِیہِ  ہیٚتھ  یِوان  پتہٕ  ٲسۍ  تِم  ونان،  کیا  (اَسی  ہِوۍ  تہٕ  سانی  جنسٕکۍ)  بشر٭کرنہٕ  اَسہِ  ہدایت  لہٰذا  سپٕدۍ  تِم  کٲفر  تہٕ  تِمَو  پھِیُر  (حق  نِشہِ)  بُتھ  تہٕ  اللہ  تعالیٰ  ہن  تہِ  کۆرنہٕ  (تِہُنٛد)  کانٛہہ  پرواہ،  تہٕ  اللہ  تعالیٰ  چُھ  بے  نیاز  حمدوثناہس  لایق۔ ﴿بشر  لفظُک  یہِ  معنی  چُھ  تفسیر  کیٚن  امامن  ہٕندِ  بیان  کرنہٕ  آمتہِ  معنی  مطٲبق،  حوالہ  جات  خٲطرٕ  وُچھو،  ﴿تفسیرطبری۔  الکشاف،  نسفی،  بغوی،  خازن،  جمل،  مظہری  تہٕ  فتح  القدیر  بیترِ۔﴾

Transliteration:
  <u>Tha</u>lika biannahu k<u>a</u>nat tateehim rusuluhum bi<b>a</b>lbayyin<u>a</u>ti faq<u>a</u>loo abasharun yahdoonan<u>a</u> fakafaroo watawallaw wa<b>i</b>staghn<u>a</u> All<u>a</u>hu wa<b>A</b>ll<u>a</u>hu ghaniyyun <u>h</u>ameed<b>un</b>


Athar:
  مُنکرو  چُھ  سٮ۪ٹھاہ  دعویٰ  سان  ووٚنمُت  زِ  تِم  یِن  نہٕ  مَرنہٕ  پتہٕ  ہرگز  دُبارٕہ  تُلنہٕ۔  یِمن  ؤنِو   نَہ  میٲنِس  ربّ  سُند  قسم  توٚہۍ  یِیِو  ضرور  تُلنہٕ،  ﴿یتھ  جایہِ  چُھ  یہِ  سوال  وۅتھان  زِ  أکِس  ٲخرت  کِس  مُنکرس  کیا  فرق  چھےٚ  ٲخر  اَمہِ  سٍتۍ  پیٚوان  زِ  توٚہۍ  دِیِو  تس  ٲخرت  کہ  ینٕچ  خبر  قسم  ہٲوِتھ  یا  قسم  ہاونہٕ  ورٲے؟  سُہ  ییٚلہِ  نہٕ  اَتھ  چیزس  مانٲنی  چُھ  تیٚلہِ  کِتھہٕ  پٲٹھۍ  ہیٚکہِ  محض  اَتھ  بِناہس  پٮ۪ٹھ  مٲنِتھ  زِ  توٚہۍ  چِھو  قسم  ہٲوِتھ  تس  یہِ  کتھ  وَنان؟  اَمِیُک  جواب  چُھ  یہِ  زِ  رسولُ  اللہؐ  ٲسۍ  تِم  لُکھ  مخٲطِب  یِم  پننِس  ذٲتی  عِلم  کِس  تہٕ  تجربہٕ  کِس  بِناہس  پٮ۪ٹھ  یہِ  کتھ  وارٕ  پٲٹھۍ  زانان  ٲسۍ  زِ  حضور  صلی  اللہ  علیہ و سلمو  چُھنہٕ  زانٛہہ  سٲرِسٕے  عمرِ  اَپُز  ووٚنمُت،  اَمہِ  موجوٗب  ٲسِتن  تِم  حضور  صلی  اللہ  علیہ و سلمن  خلاف  کِتھۍ  بہتان  تہِ  تُھران،  پننیٚن  دِلن  منٛز  ہیٚکہن  نہٕ  تِم  یہِ  تصور  تہِ  کٔرِتھ  زِ  یُتھ  پٔزِیور  انسان  کیا  ہیٚکہِ  زانٛہہ  اللہ  تعالیٰ  سُند  قسم  ہٲوِتھ  سۅ  کتھ  ؤنِتھ  ییٚمہِ  کہ  برحق  آسنُک  تس  عِلم  تہٕ  یقین  آسہِ  نہٕ﴾  پتہٕ  یِیَو  تۅہیہِ  ضروٗر  وَننہٕ  زِ  تۅہیہِ  کیا  کینژھاہ  چُھو  ﴿دُنیاہس  منٛز﴾  کوٚرمُت  کرٛومُت،  تہٕ  یہِ  کرُن  چُھ  اللہ  تعالیٰ  سٕندِ  خٲطرٕ  واریاہ  سہل۔

Mirwaiz:
  انکارِ  رسالتٕکۍ  پٲٹھۍ  چھِ  یِم  کٲفر  مرنہٕ  پتہٕ  بیٚیہِ  زندٕہ  سپدنس  تہِ  انکار  کران،  دعویٰ  چھِ  کران  کہ  تِم  یِن  نہٕ  بیٚیہِ  دوبارٕہ  قیامتُک  دۅہ  زندے  کرنہٕ۔  توٚہۍ  فرمٲوِیوکھ  یا  رسول  اللہؐ،  مےٚ  چھُ  قَسم  پننِس  پروردِگارٕ  سُنٛد  کہ  واقعی  یِیِو  توٚہۍ  مرنہٕ  پتہٕ  بیٚیہِ  پٲدٕ  کرنہٕ،  توپتہٕ  یِیہِ  تۅہیہِ  تہِ  سورُے  باونہٕ  یہِ  تۅہیہِ  کوٚرمُت  آسیٚو  دنیاہس  اندر،  توپتہٕ  یِیہِ  تۅہیہِ  تمیُک  سزا  دِنہٕ۔  بیٚیہِ  یہِ  پٲدٕ  کرُن  تہٕ  جزا  و  سزا  دِیُن  چھُ  اللہ  تعالیٰ  ہَس  نِشہِ  کمالِ  قدرت  آسنہٕ  مۅکھہٕ  بِالکل  سہل  تہٕ  آسان،  پَس  ییٚلہِ  یِتھۍ  چیز  چھِ  منگان  ایمانس۔

Tahir:
  کٲفر  لُکھ  چِھ  یہِ  خیال  کران  زِ  تِم  یِن  نہٕ  ہرگز  (نَوِ  سرٕ)  تُلنہٕ۔  فرمٲوِو،  کیازِ  نہٕ،میٲنِس  ربّ  سُنٛد  قسم،تۆہۍ  یِیِو  ضرور  تُلنہٕ  پتہٕ  یِیَو  تۅہیہِ  وَننہٕ  یِکینٛژھاہ  تۅہیہِ  کۆرمُت  اوسُو  تہٕ  یہِ  چُھ  اللہ  تعالیٰ  ہس  پیٚٹھ  سیٚٹھاہ  سہل۔

Transliteration:
  ZaAAama alla<u>th</u>eena kafaroo an lan yubAAathoo qul bal<u>a</u> warabbee latubAAathunna thumma latunabbaonna bim<u>a</u> AAamiltum wa<u>tha</u>lika AAal<u>a</u> All<u>a</u>hi yaseer<b>un</b>


Athar:
  لہٰذا،  أنِو  ایمان  خُدایس  پٮ۪ٹھ  تہٕ  تٔمۍ  سٕندِس  رسول  صلی  اللہ  علیہ و سلمس  پٮ۪ٹھ،  تہٕ  تَتھ  روشنی  پٮ۪ٹھ  یۅسہٕ  اَسہِ  نٲزِل  چھےٚ  کٔرمٕژ۔  ﴿یتھ  جایہِ  چُھ  سیاق  و  سباق  خۅد  وَنان  زِ  اللہ  تعالیٰ  سٕنزِ  نٲزِل  کرنہٕ  آمژِ  روشنی  نِشہِ  چُھ  مُراد  قرآن۔  یِتھہٕ  پٲٹھۍ  روشنی  چھےٚ  پانے  نٔنۍ  نیران،  تہٕ  أندۍ  پٔکۍ  کیٚن  تمام  تِمن  چیزن  چھےٚ  نوٚن  کڑان  یِم  گۅڈٕہ  اَنہِ  گٔٹِس  منٛز  چُھپِتھ  ٲسۍ،  تِتھے  پٲٹھۍ  چُھ  قرآن  اکھ  تِیُتھ  ژونگ  ییٚمیُک  برحق  آسُن  بجاے  خۅد  روشنی  چُھ،  تہٕ  اَمہِ  چہِ  روشنی  منٛز  ہیٚکہِ  انسان  پرٛتھ  کانٛہہ  سُہ  مسلہٕ  سمجِھتھ  یتھ  سمجھنہٕ  خٲطرٕ  أمِس  پنٕنۍ  علمٕکۍ  ذرائع  تہٕ  عقل  کٲفی  چَھنہٕ﴾  یِکینٛژھاہ  توٚہۍ  کران  چِھو  اللہ  تعالیٰ  چُھ  تمہِ  نِشہِ  باخبر۔  ﴿اَمِیُک  پے  لگیو  تۅہیہِ  تمہِ  دۅہ﴾

Mirwaiz:
  پَس  أنِو  توٚہۍ  ایمان  تہٕ  کٔرِو  پژھ  معبودِ  برحقس،  بیٚیہِ  تٔہندِس  پیغمبرِ  برحقس،  بیٚیہِ  تتھ  نوٗرس  یُس  اَسہِ  نٲزل  کوٚر  یعنی  قرآنِ  مجیدس۔  اللہ  تعالیٰ  ہَس  چھےٚ  تُہنزن  سارِنٕے  کامیٚن  ہٕنز  پورٕ  خبر۔

Tahir:
  لہٰذا  أنِو  تۆہۍ  اللہ  تعالیٰ  ہس  پیٚٹھ  تہٕ  تٔمۍ  سٕندِس  رسولس  (صلی  اللہ  علیہ  وسلم)  پیٚٹھ  تہٕ  تَتھ  نوٗرس  پیٚٹھ  ایمان  یُس  اَسہِ  نٲزل  چُھ  کۆرمُت،  تہٕ  اللہ  تعالیٰ  چُھ  تِمَو  کامیٚو  نِشہِ  وارٕ  پٲٹھۍ  باخبر  یِمہٕ  تۆہۍ  کران  چِھو۔

Transliteration:
  Fa<u>a</u>minoo bi<b>A</b>ll<u>a</u>hi warasoolihi wa<b>al</b>nnoori alla<u>th</u>ee anzaln<u>a</u> wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  ییٚلہِ  اجتماع  کہ  دۅہ  سُہ  تۅہیہِ  سارِنٕے  یِکہٕ  وَٹہٕ  کرِ۔  ﴿اجتماع  ہُک  دۅہ  چُھ  مُراد  قیامت،  تہٕ  سٲری  یِکہٕ  وَٹہٕ  کرنہٕ  نِشہِ  مُراد  تمام  تِم  انسان  بیک  وقت  زندٕہ  کٔرِتھ  جمع  کرٕنۍ  یِم  ابتدا  پٮ۪ٹھہٕ  قیامتس  تام  دنیاہس  منٛز  پٲدٕ  گٔمٕتۍ  آسن﴾  سُہ  دۅہ  آسہِ  اَکھ  أکۍسٕندِس  مقابلس  منٛز  لُکن  ہٕندِ  ہارنُک  زیننُک۔  ﴿یعنی  اصلی  ہار  جیت  آسہِ  قیامت  کہ  دۅہ۔  تور  وٲتِتھ  لگہِ  پے  زِ  اصلی  کٔمۍ  تُل  خسارٕہ  تہٕ  کُس  گوٚو  نفع  زِ  یٖنِتھ۔  کٔمۍ  کھیٚوو  اصلی  دوکھہٕ  تہٕ  کُس  درٛاو  عٲقل۔  کٔمۍ  کوٚڈ  پنُن  سورُے  زندگی  ہُند  سرمایہِ  غلط  کاروبارس  منٛز  لگٲوِتھ  پانس  دیوٚول،  تہٕ  کٔمۍ  کرِ  پننہِ  قُوّتہٕ  تہٕ  قٲبلیتہٕ  تہٕ  کوششہِ  تہٕ  مال  تہٕ  اوقات،  نفع  کِس  کاروبارس  منٛز  لگٲوِتھ  سٲری  فٲیدٕہ  حٲصِل،  یِم  گۅڈٕنِکِس  شخصس  تہِ  حٲصل  ہیٚکہ  ہَن  سپدِتھ  اگر  سُہ  دُنیاہٕچ  حقیقت  سمجھنس  منٛز  دوکھہٕ  کھیٚیہِ  ہے  نہٕ۔﴾  ییٚمۍ  خُدایس  پٮ۪ٹھ  ایمان  چُھ  اوٚنمُت  تہٕ  نیک  عمل  چُھ  کران،  اللہ  تعالیٰ  دٕنہِ  تٔمۍ  سٕندۍ  گناہ،  تہٕ  تس  کرِ  تِتھیٚن  جنّتن  منٛز  دٲخل  یِمن  بٔنۍکِنۍ  کۅلہٕ  آسن  پکان۔  یِم  لُکھ  روزَن  ہمیشہ  ہمیشہِ  یِمن  منٛز۔  یٔہے  چھےٚ  بٔڑ  کامیٲبی۔

Mirwaiz:
  بیٚیہِ  پٲوِو  سُہ  دۅہ  ژیٚتس  ییٚمہِ  دۅہ  تۅہیہِ  سارِنٕے  جمع  کرِ  سُہ  جمع  سپدن  کِس  دۅہس  اندر،  سُہ  گوٚو  سُے  دۅہ  یتھ  منٛز  ظٲہر  سپدِ  کہِ  کٔمۍ  کیا  زِیوٗن  تہٕ  کٔمۍ  کیا  ہور۔  با  ایمان  زینن  اَتھ  دۅہس  منٛز۔  کٲفر،  منافق  تہٕ  مشرِک  ہارن  اَمہِ  دۅہ۔  چنانچہ  یُس  اکَھہ  ایمان  اَنہِ  کُنِس  خدایَس،  بیٚیہِ  کرِ  رٕژٕ  عملہٕ  اللہ  تعالیٰ  کرِ  تَس  نِشہِ  دوٗر  تسٕندۍ  گناہ۔  بیٚیہِ  واتناوِ  تَس  جنتہٕ  کیٚن  تِمن  باغن  اندر  یِمو  مٔنزۍ  جویہِ  تہٕ  کۅلہٕ  پکان  آسن،  یِمن  جنتن  منٛز  ہمیشہٕ  ہمیشہٕ  تِم  روزن،  یٔہے  گٔیہِ  بٔڈ  کامیٲبی  تہٕ  رستہٕ  گٲری۔

Tahir:
  ییٚمہِ  دۅہ  سُہ  تۅہیہِ  جمع  گژھنہٕ  کہ  دۅہ  (حشرٕکِس  مٲدانس  منٛز)  سۅمبراو  یہِ  چُھ  ہارنُک  تہٕ  خسارٕہ  نۆن  نیرنُک  دۅہ۔  تہٕ  یُس  شخص  اللہ  تعالیٰ  ہس  پیٚٹھ  ایمان  چُھ  اَنان  بیٚیہِ  چُھ  نیک  عمل  کران  تیٚلہِ  مِٹاوِ  (اللہ  تعالیٰ)  تٔس  (سٕندِ  اعمال  نامہٕ)  نِشہِ  تٔمۍ  سٕندۍ  خطا  تہٕ  تس  کرِ  جنتن  منٛز  دٲخل  یِمن  بٔنۍ  کِنۍ  کۅلہٕ  چھے٘  پکان  تِم  آسن  تِمن  منٛز  ہمیشہ  روزن  وٲلۍ،  یہِ  چھے٘  سیٚٹھاہ  بٔڑ  کامیٲبی۔

Transliteration:
  Yawma yajmaAAukum liyawmi aljamAAi <u>tha</u>lika yawmu a<b>l</b>ttagh<u>a</u>buni waman yumin bi<b>A</b>ll<u>a</u>hi wayaAAmal <u>sa</u>li<u>h</u>an yukaffir AAanhu sayyi<u>a</u>tihi wayudkhilhu jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> abadan <u>tha</u>lika alfawzu alAAa<i><u>th</u></i>eem<b>u</b>


Athar:
  تہٕ  یِمو  لُکو  کُفر  چُھ  کوٚرمُت  تہٕ  سانیٚن  آیاتن  چُھکھ  بُتھ  پھِیرُمُت،  تِم  آسن  جہنمٕکۍ  بسکین  دار  یتھ  منٛز  تِم  ہمیشہ  روزَن،  تہٕ  سُہ  چُھ  بدترین  ٹِھکانہٕ۔

Mirwaiz:
  یِمَو  لوٗکو  کفر  کوٚرمُت  آسہِ  بیٚیہِ  آسنکھ  سٲنۍ  آیات  زٲنِمٕتۍ  اَپٕزۍ  تِم  لوٗکھ  گٔے  دوزخٕکۍ  لوٗکھ،  تِم  روزن  تتھ  منٛز  ہمیشہٕ،  سۅ  چھےٚ  سٮ۪ٹھاہ  یچھ  جایَہ  تِہندِ  بَسنہٕ  خٲطرٕ۔  (یِتھہٕ  پٲٹھۍ  کفر  چھُ  مانع  سپدان  ٲخرتچہِ  رستہٕ  گٲری  حٲصل  سپدنہٕ  نِشہِ،  یِتھے  پٲٹھۍ  چھُ  مصیبتس  اندر  بۅڈُن،  مال  و  دولت  چہِ  فکرِ  اندر  روزُن،  یا  زنانن  تہٕ  اولادن  سٍتۍ  مشغول  سپدِتھ  خداے  سٕندِ  یادٕ  نِشہِ  غٲفل  سپدُن،  تٔہندیٚن  احکامن  ہٕنز  تعمیل  کرنس  اندر  کوتٲہی  تہٕ  سستی  کرٕنۍ  تہِ  مانع  سپدان  ٲخرت  چہِ  فلاح  و  رستگٲری  نِشہِ۔  لہٰذا  گژِھہ  مصیبتس  متعلق  یہِ  خیال  کرُن  کہ)

Tahir:
  تہٕ  یِمَو  لُکو  کفر  کۆر  بیٚیہِ  کۆرُکھ  سانیٚن  آیاتن  انکار  تِمَے  لُکھ  چِھ  جہنمی  (یِم)  اَتھ  منٛز  ہمیشہ  روزن  وٲلۍ  چِھ،  تہٕ  کوتاہ  بدترین  ٹھکانہٕ  چُھ  سُہ۔

Transliteration:
  Wa<b>a</b>lla<u>th</u>eena kafaroo waka<u>thth</u>aboo bi<u>a</u>y<u>a</u>tin<u>a</u> ol<u>a</u>ika a<u>s</u><u>ha</u>bu a<b>l</b>nn<u>a</u>ri kh<u>a</u>lideena feeh<u>a</u> wabisa alma<u>s</u>eer<b>u</b>


Athar:
  کانٛہہ  مُصیبت  چُھنہٕ  زانٛہہ  یِوان  مگر  چُھ  اللہ  تعالیٰ  سٕندِ  اِذنہٕ  سٍتی  یِوان۔  یُس  شخص  خُدایس  پٮ۪ٹھ  ایمان  آسہِ  تھاوان  اللہ  تعالیٰ  چُھ  تٔمۍ  سٕندِس  دِلس  ہدایت  بخشان،  خُدایس  چُھ  پرٛتھ  چیزُک  علم۔

Mirwaiz:
  کانٛہہ  مصیبتَہ  چُھنہٕ  واتان  کٲنسہِ  أکِس  خداے  سٕندِ  حکمہٕ  ورٲے،  یہِ  کتھ  فکرِ  تٲرِتھ  گژِھہ  مصیبتس  پٮ۪ٹھ  صبر  کرُن۔  رٲضی  روزُن  خداے  سٕندِس  یژھنس۔  بیٚیہِ  یُس  اللہ  تعالیٰ  ہَس  چھُ  پوٗرٕ  پَژھ  کران،  تسٕندِس  دِلس  چھُ  اللہ  تعالیٰ  وَتھ  ہاوان  صبرس  تہٕ  رضاہس  کُن۔  اللہ  تعالیٰ  چھُ  پرٛتھ  چیزَہ  وارٕ  زانان  کہ  کٔمۍ  کوٚر  صبر  و  رضا  اختیار،  کٔمۍ  کوٚر  نہٕ  اختیار،  پرٛتھ  أکِس  چھُ  حسبِ  حکمت  جزاء  و  سزا  دِوان۔

Tahir:
  (کٲنسہِ)  چُھنہٕ  کانٛہہ  مصیبت  واتان  مگر  اللہ  تعالیٰ  سٕندِ  حکمہٕ  سٍتۍ  تہٕ  یُس  شخص  اللہ  تعالیٰ  ہس  پیٚٹھ  ایمان  چُھ  اَنان  تیٚلہِ  چُھ  سُہ  تٔمۍ  سٕندِس  دِلس  ہدایت  دِوان،  تہٕ  اللہ  تعالیٰ  چُھ  پۯتھ  چیزس  وارٕ  پٲٹھۍ  زانن  وول۔

Transliteration:
  M<u>a</u> a<u>sa</u>ba min mu<u>s</u>eebatin ill<u>a</u> bii<u>th</u>ni All<u>a</u>hi waman yumin bi<b>A</b>ll<u>a</u>hi yahdi qalbahu wa<b>A</b>ll<u>a</u>hu bikulli shayin AAaleem<b>un</b>


Athar:
  اللہ  تعالیٰ  سٕنز  اطاعت  کٔرِو،  بیٚیہِ  کٔرِو  رسول  صلی  اللہ  علیہ و سلمن  ہٕنز  اطاعت۔  البتہ  اگر  توٚہۍ  اطاعت  نِشہِ  بُتھ  چِھو  پِھران،  تیٚلہِ  چَھنہٕ  سٲنِس  رسول  صلی  اللہ  علیہ و سلمس  پٮ۪ٹھ  صاف  صاف  حق  واتناونہٕ  ورٲے  بیٚیہِ  کانٛہہ  ذمہٕ  دٲری۔

Mirwaiz:
  (خلاصہ  چھُ  یِی  زِ  پرٛتھ  کامہِ  اندرٕ  مصیبت  تہِ  چھُ  تِموٕے  کامیٚو  اندرٕ  اَکھ  کٲم،)  کٔرِو  فرماں  بردٲری  خداے  سٕنز  بیٚیہِ  کٔرِو  فرماں  بردٲری  پیغمبرِ  خداے  سٕنز  صلی  اللہ  علیہ و سلم۔  ہرگاہ  تۅہیہِ  اطاعت  نِشہِ  بُتھ  پِھرِو  کانٛہہ  پرواے  چھُنہٕ  تمیُک،  تیٚلہِ  تھاوِو  توٚہۍ  یاد  یہِ  کتھ  کہ  سٲنِس  پیغمبرس  چھُ  مٹہِ  صاف  صاف  پیغام  سون  واتناوُن  یُس  تِمو  واتنوو  رٕتہِ  طریقہٕ۔  (تِمن  چھُنہٕ  کانٛہہ  نقصان  تہٕ  ضرر  اَتھ  منٛز  بلکہ  چھُ  بوٚڈ  نقصان  تہٕ  ضرر  اَتھ  منٛز  تۅہیہِ  پانس۔)

Tahir:
  تہٕ  تۆہۍ  کٔرِو  اللہ  تعالیٰ  سٕنز  اطاعت  بیٚیہِ  کٔرِو  رسول  (صلی  اللہ  علیہ  وسلم)  سٕنز  اطاعت،  پتہٕ  اگر  تۅہیہِ  بُتھ  پھِیٚرُو  تیٚلہِ  (تھٲوِو  یاد)  چُھ  سٲنِس  رسول  (صلی  اللہ  علیہ  وسلم)  سٕندِ  ذمہٕ  صرف  واضح  پٲٹھۍ  (احکام)  واتناوٕنۍ۔

Transliteration:
  Waa<u>t</u>eeAAoo All<u>a</u>ha waa<u>t</u>eeAAoo a<b>l</b>rrasoola fain tawallaytum fainnam<u>a</u> AAal<u>a</u> rasoolin<u>a</u> albal<u>a</u>ghu almubeen<b>u</b>


Athar:
  اللہ  تعالیٰ  چُھ  سُہ  یَس  ورٲے  کانٛہہ  خُداے  چُھنہٕ۔  لہٰذا،  پزِ  ایمان  اَنن  والیٚن  اللہ  تعالیٰ  سٕے  پٮ۪ٹھ  بھروسہٕ  تھاوُن۔  ﴿یعنی  خُدٲئی  ہٕندۍ  سٲری  اختیارات  چِھ  تنہا  اللہ  تعالیٰ  سٕندِس  اَتھس  منٛز۔ بیاکھ  کانٛہہ  چُھنہٕ  بِالکُلٕے  یہِ  اختیار  تھاوان  زِ  تُہُند  رُت  یا  خراب  تقدیر  ہیٚکہِ  بنٲوِتھ،  رُت  وقت  ہیٚکہِ  یِتھ  سُہ  ہیٚکہِ  تٔمۍ  سٕندی  اَننہٕ  سٍتۍ  یِتھ،  تہٕ  خراب  وقت  ہیٚکہِ  ٹٔلِتھ  سُہ  ہیٚکہِ  تٔمۍ  سٕندی  ٹالنہٕ  سٍتۍ  ٹٔلِتھ۔  لہٰذا  یُس  شخص  پَزِ  دلہٕ  آسہِ  اللہ  تعالیٰ  ہس  اَکھ  خُداے  مانان  تس  خٲطرٕ  چُھنہٕ  کُنہِ  تہِ  حالتس  منٛز  امہِ  ورٲے  کانٛہہ  چارے  زِ  سُہ  تھاوِ  خُدایس  پٮ۪ٹھ  بھروسہٕ  تہٕ  دُنیاہس  منٛز  روٗزِن  أکِس  مومن  سٕندِ  حیثیتہٕ  پنُن  فرض  یقین  سان  انجام  دِوان  زِ  خیر  چُھ  بہر  حال  تٔتھۍ  وَتہِ  منٛز  یتھ  کُن  خُداین  چھےٚ  رہنمٲئی  کٔرمٕژ۔﴾

Mirwaiz:
  تُہُند  گژِھہ  وارٕ  زانُن  کہ  اللہ  تعالیٰ  ہَس  ورٲے  چُھنہٕ  کانٛہہ  اکَھہ  معبود  آسنس  لایق،  پَس  زٲنِیوٗن  سُے  پنُن  معبوٗد۔  با  ایمانن  ہُنٛد  گژِھہ  مصیبتن  اندر  اللہ  تعالیٰ  سٕے  پٮ۪ٹھ  توکل  کرُن۔

Tahir:
  اللہ  تعالیٰ  (ہٕے)  چُھ  (معبود)  تس  وَرٲے  چُھنہٕ  کانٛہہ  معبود،  تہٕ  اللہ  تعالیٰ  سٕے  پیٚٹھ  پَزِ  ایمان  والیٚن  بھروسہٕ  تھاوُن۔

Transliteration:
  All<u>a</u>hu l<u>a</u> il<u>a</u>ha ill<u>a</u> huwa waAAal<u>a</u> All<u>a</u>hi falyatawakkali almuminoon<b>a</b>


Athar:
  اے  لُوکو  یِمو  ایمان  چُھو  اوٚنمُت،  تُہنزو  خاندارنیو  منٛزٕ  تہٕ  تُہندیو  اولادَو  منٛزٕ  چِھ  کینٛہہ  تُہٕندۍ  دشمن،  تِمو  نِشہِ  روٗزِو  باخبر۔  تہٕ  اگر  توٚہۍ  عفووَس  تہٕ  درگُزرس  کٲم  ہیٚیِو  تہٕ  معاف  کٔرِو  تیٚلہِ  چُھ  اللہ  تعالیٰ  مغفرت  کرن  وول  تہٕ  مہربان۔  ﴿یعنی  دُنیٲوی  رشتہٕ  کہ  لحاظہٕ  اگر  چہِ  یِم  تِم  لُکھ  چِھ  یِم  انسانس  سارِوٕے  کھۅتہٕ  زیادٕہ  ٹٲٹھۍ  چِھ  آسان،  مگر  دین  کہ  لحاظہٕ  چِھ  یِم  تُہٕندۍ  دشمن۔  یہِ  دشمنی  ٲسِتن  خواہ  اَمہِ  حیثیتہٕ  زِ  تِم  آسن  تۅہیہِ  ایمان  نِشہِ  رُکاوان  تہٕ  کُفرس  کُن  آسن  لَمان،  یا  اَمہِ  حیثیتہٕ  زِ  یِہنزٕ  ہمدردِیہِ  آسن  کُفّارن  سٍتۍ،  بہر  حال  چُھ  یہِ  تِیُتھ  چیز  زِ  تۅہیہِ  پزیوٚ  یِمن  نِشہِ  ہُشار  روزُن،  تہٕ  یِہندِس  محبتس  منٛز  گرفتار  سپدِتھ  گژِھہ  نہٕ  پنُن  عاقبت  برباد  کرُن۔  البتہ  اَمیُک  مطلب  چُھنہٕ  یہِ  زِ  دشمن  سمجھِتھ  لٲگِو  توٚہۍ  تِمن  سٍتۍ  سخت  برتاو  کرُن،  بلکہ  چُھ  مُدعا  صرف  یہِ  زِ  تِہُند  اصلاح  اگر  ہیٚکیِو  نہٕ  کٔرِتھ  تیٚلہِ  بچٲوِو  کم  از  کم  پنُن  پان۔﴾

Mirwaiz:
  اے  با  ایمانو!  (یِتھہٕ  پٲٹھۍ  تۅہیہِ  حکم  کرنہٕ  آو  کہ  مصیبتن  اندر  گژِھہ  صبر  کرُن  یُتھنہٕ  بے  صبری  کرٕنۍ  مانع  سپدِ  تۅہیہِ  فلاحِ  ٲخرت  نِشہِ،  یِتھے  پٲٹھۍ  چھُو  تۅہیہِ  حکم  یِوان  کرنہٕ  کہ  نعمتن  اندر  مَہ  ٲسِو  بوٚڈِتھ  گژھان  کیازِ  نعمتنٕے  اندر  بوٚڈِتھ  گٔژِھتھ  خدایس  نِشہِ  گٲفل  سپدُن،  یِتہِ  چھُ  مانع  سپدان  ٲخرتُک  فلاح  حٲصل  کرنہٕ  نِشہِ،  لہٰذا  گژِھہ  تُہُنٛد  خیال  تھاوُن  کہ  تُہنزٕ  بعضے  زنانہٕ  بیٚیہِ  بعضے  اولاد  چھِ  تُہندۍ  دشمن،  پَس  روٗزِو  توٚہۍ  تِمن  نِشہِ  ہوشیار،  تِہندیٚن  تِتھیٚن  حکمن  تہٕ  فرمٲیشن  پٮ۪ٹھ  مَہ  کٔرِو  عمل،  بسا  اوقات  چھُ  انسان  زنانن  تہٕ  اولادن  ہٕندِس  محبتس  اندر  گرفتار  گٔژِھتھ  خدایس  تہٕ  خداے  سٕندیٚن  حکمن  مٔشراوان،  تِہندیٚن  تعلقاتن  ہٕندِ  سببہٕ  واریاہن  گناہن  ہُنٛد  مرتکب  سپدان  ییٚمہِ  سببہٕ  سُہ  واریاہو  چیزو  نِشہِ  محروم  چھُ  سپدان،  زنانن  تہٕ  اولادن  ہٕنزٕ  فرمٲیشہِ  تہٕ  نازبردٲرِیہِ  چھَنہٕ  مردس  سۅکھٕے  دِوان،  أتھۍ  فکرِ  اندر  روزنہٕ  سٍتۍ  چھُنہٕ  تَس  ٲخرت  ژیٚتسٕے  پیوان،  یہِ  کتھ  چھےٚ  ظٲہر  کہ  یُتھ  عیال  تہٕ  اَمہِ  قٕسمٕکۍ  شُرۍ  بٲژ  یِم  یِتھہِ  نقصانِ  عظیمُک  سبب  بنن۔)  یِم  چِھنہٕ  حقیقتس  اندر  دوست  وَننس  سزاوار  بلکہ  چھِ  تِم  بدترین  دشمن،  یِہنزِ  دشمنی  ہُنٛد  چھُنہٕ  کُنہِ  وقتہٕ  احساس  تہِ  سپدان،  تمی  مۅکھہٕ  فرموو  اللہ  تعالیٰ  ہن  کہ  امہِ  قٕسمہٕ  کیٚن  دشمنن  نِشہِ  روٗزِو  ہوشیار۔  (سُہ  طریقہٕ  مَہ  کٔرِو  اختیار  ییٚمیُک  نتیجہِ  یہِ  نیرِ  کہ  توٚہۍ  کٔرِو  تِہنٛد  دنیا  و  ٲخرت  سنبالنہٕ  خٲطرٕ  پنُن  دین  و  ٲخرت  برباد  مگر  اَمیُک  مطلب  چھُنہٕ  کہ  دنیاہس  اندر  چھےٚ  سارے  زنانہٕ  تہٕ  سٲری  اولاد  اَمی  قٕسمٕکۍ  آسان  بلکہ  چھِ  واریاہ  زنانہٕ  تہٕ  اولاد  یِم  پننیٚن  خاوندن  تہٕ  مالیٚن  چھِ  دین  چن  کامیٚن  اندر  معین  و  مددگار  بنان۔  وۅنۍ  ہرگاہ  تِمو  تۅہیہِ  سٍتۍ  دشمنی  کٔر،  دینی  یا  دنیٲوی  کانٛہہ  نقصانَہ  واتنوو،  تمیُک  نتیجہ  گژِھہ  نہٕ  یہِ  نیرُن  کہ  توٚہۍ  سپدِو  تِمن  انتقام  ہیٚنس  درپے،  تِمن  پٮ۪ٹھ  ہیٚیِو  توٚہۍ  کانٛہہ  سختیَہ  شروع  کرٕنۍ  ییٚمہِ  سٍتۍ  دنیاہُک  نظام  درہم  برہم  سپدِ)  بلکہ  ییٖژہن  تۅہیہِ  پِلہِ  تیٖژہن  گژِھہ  تُہٕنز  عقلہِ  کٲم  ہیٚتھ  تِہندیٚن  قصورن  تہٕ  خطاہن  درگُزر  کرُن،  تِہنزٕ  کوتٲہیہِ  معاف  کرنہِ،  یُتھ  سلوک  تِمن  سٍتۍ  ورتاونہٕ  سببہٕ  کرِ  اللہ  تعالیٰ  تُہندیٚن  گناہن  مغفرت  تُہندِس  حالس  پٮ۪ٹھ  کرِ  رحم  کیازِ  سُہ  چھُ  سٮ۪ٹھاہ  مغفرت  کرٕوُن  سٮ۪ٹھاہ  رحم  کرٕوُن۔

Tahir:
  اے  ایمان  والیو!  بے  شک  چِھ  تُہٕنزو  خاندارِنیٚو  تہٕ  تُہٕندیٚو  اولادو  منٛزٕکینہہ  تُہٕندۍ  دشمن  لہٰذا  روٗزِو  تِمَو  نِشہِ  ہُشار۔  تہٕ  ہرگاہ  تۆہۍنبھٲیو  تہٕ  درگزر  کٔرِو  تہٕ  معاف  کٔرِو  تیٚلہِ  چُھ  بے  شک  اللہ  تعالیٰ  بۆڈ  بخشن  وول  سیٚٹھاہ  مہربان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo inna min azw<u>a</u>jikum waawl<u>a</u>dikum AAaduwwan lakum fa<b>i</b><u>hth</u>aroohum wain taAAfoo wata<u>s</u>fa<u>h</u>oo wataghfiroo fainna All<u>a</u>ha ghafoorun ra<u>h</u>eem<b>un</b>


Athar:
  تُہٕندۍ  مال  تہٕ  تُہٕندۍ  اولاد  چِھ  دراصل  اکھ  آزمٲئش،  تہٕ  اللہ  تعالیٰ  ہٕے  چُھ  یَس  نِشہِ  بوٚڈ  اجر  چُھ۔

Mirwaiz:
  تُہُند  مال  تہٕ  تُہٕندۍ  اولاد  چھِ  تُہندِ  آزمٲیشہِ  خٲطرٕ  اَکھ  چیزَہ  یُتھ  أسۍ  وُچھو  کہ  کُس  چُھ  مال  و  اولادن  ہٕنزِ  فکرِ  منٛز  بوٚڈِتھ  خداے  سٕندۍ  حکم  مٔشراوان  کُس  چھُ  یاد  تھاوان،  یُس  شخص  مال  و  اولاد  ٲسِتھ  احکامِ  خداوندی  چھُ  یاد  تھاوان،  تٔہندِ  خٲطرٕ  چھُ  اللہ  تعالیٰ  ہَس  نِشہِ  اجرِ  عظیم  یعنی  بٔڈ  موٚزوٗرۍ۔

Tahir:
  تُہٕندۍ  مال  تہٕ  تُہٕندۍ  اولاد  چِھ  صرف  آزمٲیشی  یوت،  تہٕ  اللہ  تعالیٰ  سٕنزِ  بارگاہِ  منٛز  چُھ  سیٚٹھاہ  بۆڈ  اجر۔

Transliteration:
  Innam<u>a</u> amw<u>a</u>lukum waawl<u>a</u>dukum fitnatun wa<b>A</b>ll<u>a</u>hu AAindahu ajrun AAa<i><u>th</u></i>eem<b>un</b>


Athar:
  لہٰذا،  یوٚت  تام  تۅہیہِ  پانس  تام  آسہِ  خُدایس  روٗزِو  کھۅژان،  بیٚیہِ  بوٗزِو  تہٕ  کٔرِو  اطاعت،  تہٕ  پنٕنۍ  مال  کٔرِو  خرٕچ،  یہِ  چُھ  تُہٕندۍ  خٲطرٕ  بہتر۔  یِم  پننہِ  دل چہِ  تنگی  نِشہِ  محفوظ  روٗدۍ،  بس  چِھ  تِمے  فلاح  لبن  وٲلۍ۔

Mirwaiz:
  یِمہٕ  سارے  کتھہٕ  بوٗزِتھ  کھۅژِو  اللہ  تعالیٰ  ہَس  یوٗت  ہیٚکِو  تہٕ  تیوٗت  بیٚیہِ  بوٗزِو  تٔہندۍ  حکم  وارٕہ  پٲٹھۍ،  توپتہٕ  مٲنِو  تِم  حکم  بیٚیہِ  کٔرِو  مال  خرچ  تِمن  جاین  اندر  یِمن  منٛز  خرچ  کرنُک  حکم  اوو  کرنہٕ  یِی  چھُ  تُہندِ  حقہٕ  بہتر۔  یُس  اکَھہ  نفسٲنی  حِرصہٕ  نِشہِ  محفوظ  تھاونہٕ  آو  تَمی  قٕسمٕکۍ  لوٗکھ  چھِ  ٲخرتس  اندر  رستہٕ گٲری  تہٕ  فلاح  حٲصل  کرٕوُنۍ۔

Tahir:
  لہٰذا  روٗزِو  تۆہۍ  اللہ  تعالیٰ  ہس  کھوژان  یوٗت  تۅہیہِ  پِلہِ  تیوٗت  تہٕ  (تٔمۍ  سٕندۍ  احکام)  بوٗزِو  تہٕ  اطاعت  کٔرِو  تہٕ  (تٔمۍ  سٕنزِ  وَتہِ  منٛز)  کٔرِو  خرچ  یہِ  آسہِ  تُہٕندِ  خٲطرٕ  بہتر،  تہٕ  یُس  پننہِ  نفس  کہ  بُخلہٕ  نِشہِ  بچاونہٕ  یِیہِ  تِمَے  لُکھ  چِھ  کامیٲبی  لبن  وٲلۍ۔

Transliteration:
  Fa<b>i</b>ttaqoo All<u>a</u>ha m<u>a</u> ista<u>t</u>aAAtum wa<b>i</b>smaAAoo waa<u>t</u>eeAAoo waanfiqoo khayran lianfusikum waman yooqa shu<u>hh</u>a nafsihi faol<u>a</u>ika humu almufli<u>h</u>oon<b>a</b>


Athar:
  اگر  توٚہۍ  خُدایس  قرضِ  حَسن  دِیِو  تیٚلہِ  دِیہِ  سُہ  تۅہیہِ  کینٛہہ  گۅنہٕ  ہُررٲوِتھ،  تہٕ  تُہندیو  قصورَو  نِشہِ  کریٚو  درگزر،  اللہ  تعالیٰ  چُھ  سٮ۪ٹھاہ  قدر  دان  تہٕ  بُردبار۔

Mirwaiz:
  ہرگاہ  توٚہۍ  اللہ  تعالیٰ  ہس  قرض  دِیِو  رٕتۍ  طریقہٕ  یعنی  خلوص  سان،  سُہ  روزِ  تَتھ  اندر  تُہندِ  خٲطرٕ  زیادتی  ﴿ہُریٚر﴾  کران  بیٚیہِ  کرِ  تۅہیہِ  گناہن  مغفرت۔  اللہ  تعالیٰ  چھُ  سٮ۪ٹھاہ  قدردان  کہ  رٕژٕ  عملہٕ  چھُ  قبول  کران،  سُہ  چھُ  تحمّل  تہٕ  ژیٚڈ  کرٕوُن،  نافرمانیٚن  تہٕ  یچھ  عملن  پٮ۪ٹھ  چُھنہٕ  سٍتی  رٹان  تہٕ  گرفتار  کران۔

Tahir:
  ہرگاہ  تۆہۍ  اللہ  تعالیٰ  ہس  (اخلاص  تہٕ  نیک  نیتی  سان)  رُت  قرض  دِیِو  تیٚلہِ  کرِ  سُہ  تَتھ  تُہٕندِ  خٲطرٕ  واریاہ  گۅنہٕ  ہُریٚر  تہٕ  تۅہیہِ  کریو  مغفرت،  تہٕ  اللہ  تعالیٰ  چُھ  سیٚٹھاہ  قدر  زانن  وول  بُردبار۔

Transliteration:
  In tuqri<u>d</u>oo All<u>a</u>ha qar<u>d</u>an <u>h</u>asanan yu<u>da</u>AAifhu lakum wayaghfir lakum wa<b>A</b>ll<u>a</u>hu shakoorun <u>h</u>aleem<b>un</b>


Athar:
  اے  نبیؐ،  ییٚلہِ  توٚہۍ  لُکھ  زنانن  طلاق  دِیِو،  تیٚلہِ  ٲسِو  تِمن  تِہندِ  عِدت  خٲطرٕ  طلاق  دِوان۔  ﴿عِدت  خٲطرٕ  طلاق  دِنَس  چِھ  زٕہ  مطلب  تہٕ  یتھ  جایہِ  چِھ  دۅشوے  مُراد۔  اکھ  یہِ  زِ  حیض  کِس  حالتس  منٛز  مَہ  دِیِو  زَنانہِ  طَلاق  بلکہ  دِیو  تمہِ  وقتہٕ  طلاق  ییٚمہِ  سٍتۍ  تٔمۍ  سُند  عِدّت  شروع  ہیٚکہِ  سپدِتھ۔  دوٚیم  زِ  عِدّتس  منٛز  دِیِو  رجوع  کرنٕچ  گُنجٲیش  تھٲوِتھ  طلاق،  یِتھہٕ  پٲٹھۍ  مَہ  دِیِو  طلاق  ییٚمہِ  سٍتۍ  رجوع  کرنُک  موقعے  روزِ  نہٕ  پَتھ  کُن۔  اَمہِ  حُکمٕچ  یۅسہِ  تشریح  حدیثو  نِشہِ  میلان  چھےٚ  تمہِ  مطٲبق  چُھ  طلاقُک  قٲعدٕہ  یہِ  زِ  حیض  کہ  وقتہٕ  گژھہِ  نہٕ  طلاق  دِنہٕ  یُن،  بلکہ  گژِھہ  تتھ  طُہرکِس  حالتس  منٛز  دِنہٕ  یُن  یتھ  منٛز  خاندارن  آسہِ  نہٕ  خاندارِنہِ  سٍتۍ  مُباشرت  کٔرمٕژ،  یا  گژِھہ  تتھ  حالتس  منٛز  دِنہٕ  یُن  ییٚلہِ  زَن  زنانہِ  ہُند  گوبہِ  کھۅر  آسُن  پے  آسہِ۔  تہٕ  اَکی  وقتہٕ  گژھن  نہٕ  ترٛےٚ  طلاق  دِنہٕ  یِنۍ۔﴾  تہٕ  عِدّتُک  وقت  گٕنزرِو  ٹھیک  ٹھیک،  تہٕ  خُدایس  کھۅٚژِو  یُس  تُہُند  ربّ  چُھ۔  ﴿یعنی  طلاق  مَہ  سمجِھو  گِندُن  کینٛہہ  زِ  طلاقُک  اہم  معاملہٕ  پیش  یِنہٕ  پتہٕ  تہِ  یِیہِ  نہٕ  یہِ  یاد  تھاونہٕ  زِ  کر  چُھ  طلاق  دِنہٕ  آمُت،  کر  گوٚو  عِدّت  شروع  تہٕ  اَتھ  کر  چُھ  ختم  گژُھن۔  ییٚمہِ  ساعتہٕ  طلاق  دِنہٕ  یِیہِ،  سُہ  وقت  تہٕ  سُہ  تٲریخ  گژِھہ  یاد  تھاوُن،  تہٕ  یِتہِ  گژِھہ  یاد  تھاوُن  زِ  کتھ  حالتس  منٛز  چُھ  زنانہِ  آمُت  طلاق  دِنہٕ﴾،  ﴿عِدّت  کہ  وقتہٕ﴾  نَہ  مَہ  کٔڑِیوٗکھ  تِمہٕ  توٚہۍ  گھرو  منٛزٕ،  تہٕ  نَہ  مَہ  نیرِن  تِمہٕ  پانہٕ۔  ﴿یعنی  نَہ  گژِھہ  مَرد  شرارتس  منٛز  یِتھ  زنانہِ  گھرٕ  منٛزٕ  کڑُن،  تہٕ  نَہ  گژِھہ  زنانہٕ  شرارتس  منٛز  یِتھ  ژَلٕنۍ۔  عِدّتس  تام  چُھ  گھرٕ  أمۍ  سُند۔  أتھۍ  گھرس  منٛز  پزِ  دۅشوٕنۍ  روزُن  تاکہ  پانہٕ  وٲنۍ  اگر  کانٛہہ  موافقتٕچ  صوٗرت  نیٖرِتھ  ہیٚکہِ،  تیٚلہِ  ہیٚکہِ  تمہِ  نِشہِ  فٲیدٕہ  تُلنہٕ  یِتھ۔  اگر  دۅشوے  أکِس  گھرس  منٛز  روزن،  ترٮ۪ن  ریٚتن  یا  ترٛے  حیض  یِنس  تام  یا  گۅبہِ  کھۅر  آسنہٕ  کِس  صوٗرتس  منٛز  خلاص  گژھنس  تام  ہیٚکن  اَمِکۍ  موقع  بارہا  یِتھ۔﴾  اِلّا  یہِ  زِ  تِمہٕ  گژھن  کُنہِ  ٹاکارٕہ  بُرٲئی  ہٕنزٕ  مُرتکب۔  ﴿یعنی  بدچلنی  ہِنزٕ  مرتکب  سپدن  یا  روزَن  عِدّت  کِس  وقتس  منٛز  ژُوان  تہٕ  بدزبٲنی  کران۔﴾  یِم  چِھ  اللہ  تعالیٰ  سٕندۍ  مُقرر  کرنہٕ  آمٕتۍ  حد،  تہٕ  یُس  کانٛہہ  اللہ  تعالیٰ  سٕندیو  حدَو  نِشہِ  نیرِ،  سُہ  کرِ  خۅد  پانس  پٮ۪ٹھ  ظُلم،  توٚہۍ  چِھو  نہٕ  زانان،  بنان  چُھ  اللہ  تعالیٰ  کرِ  امہِ  پتہٕ  ﴿موافقتٕچ﴾  کانٛہہ  صوٗرت  پٲدٕہ۔

Mirwaiz:
  اے  پیغمبرِ  بزرگ  توٚہۍ  فرمٲوِو  لوٗکن  کہ  ییٚلہِ  توٚہۍ  تِمن  زنانن  طلاق  دِوان  ٲسِو  یِمن  سٍتۍ  تۅہیہِ  خلوتِ  صحیحَہ  کوٚرمُت  آسیو،  پَس  دِیِو  تِمن  طلاق  حیض  کہ  زمانہٕ  برٛونٛٹھ  طُہرس  اندر،  بیٚیہِ  تھٲوِو  طلاق  دِنہٕ  پتہٕ  یاد  عدت  یعنی  مرد  تہٕ  زنانہٕ  تھٲوِن  عدتُک  حساب  یاد۔  (وَاَحصُوا  فرمووُکھ  بَصیغۂ  جمع  مذکر  اَمی  مۅکھہٕ  کہ  زنانن  چھےٚ  سپدان  اکثر  غفلت،  لہٰذا  گژِھہ  مردن  ہُنٛد  تہِ  اَمیُک  خیال  تھاوُن۔)  بیٚیہِ  کھوٚژِو  اللہ  تعالیٰ  ہس  یُس  تُہُند  پروردِگار  چھُ۔  (تٔہندیٚن  حکمن  مَہ  ٲسِو  خلاف  ورزی  کران،  اِکہٕ  وَٹہٕ  مَہ  ٲسِو  ترٛےٚ  طلاق  دِوان،  حیض  کِس  حالس  اندر  مَہ  ٲسِو  طلاق  دِوان،  یِمو  چیزو  نِشہِ  چھےٚ  حدیث  شریفس  منٛز  ممانعت  فرمٲومٕژ  حضرتِ  رسولِ  کریموؐ۔)  بیٚیہِ  مَہ  ٲسیوٗکھ  تِمہٕ  زنانہٕ  تِمو  گھرو  أندرٕہ  نیبر  کڈان  یِمن  منٛز  تِمہٕ  بسان  آسن۔  (کیازِ  طلاق  دِنہٕ  آمژِ  زنانہِ  بسنہٕ  خٲطرٕ  جاے  دِنۍ  چھُ  وٲجب،  تِتھے  پٲٹھۍ  یتھہٕ  پٲٹھۍ  مَنکوحَہ  زنانہِ  ہٕندِ  خٲطرٕ  چھُ،  نَہ  گژِھہ  تِمن  زنانن  ہُنٛد  پانہٕ  نیرُن  تِمَو  گھرو  أندرٕہ  کیازِ  تِمن  بسنہٕ  خٲطرٕ  دِنۍ،  یہِ  چھُنہٕ  حقُ  العبدی  یوت  بلکہ  چھُ  یہِ  حقُ  الشرح  تہِ۔  سُہ  ہیٚکہِ  نہٕ  سٲقِط  سپدِتھ  تٔمۍ  سٕندِ  رضامندی  سٍتۍ۔)  مگر  اَمہِ  قٕسمٕچہِ  زنانہٕ  اگر  کُنہِ  نَنہِ  بے  حیٲئی  مرتکب  سپدن  مثلاً  بدکٲری  کرن  یا  ژوٗر  کرن  تتھ  صوٗرتَس  اندر  یِن  تِمہٕ  کڈنہٕ  بطورِ  سزا۔  (بعضے  علماہن  نِشہِ  چھُ  کہ  ہرگاہ  زبان  درٲزی  بیٚیہِ  پرٛتھ  وقتہٕ  ہَر  تہٕ  قضیہِ  لاگہِ  تیٚلہِ  تہِ  چھُ  جٲیز  سۅ  زنانہٕ  گھرٕ  منٛزٕ  نیبر  کڈٕنۍ۔)  یِم  سٲری  چیز  چھِ  خداے  سٕندۍ  مقرر  کٔرمٕتۍ  احکام،  یُس  اکَھہ  خداے  سٕندیٚو  احکامو  نِشہِ  تجاوُز  کرِ  تٔمۍ  کوٚر  بے  شک  پننِس  پانس  پٮ۪ٹھ  ظلم  یعنی  سُہ  سپُد  گنہگار۔  (امہِ  پتہٕ  چھُ  اللہ  تعالیٰ  ترغیب  دِوان  کہ  طلاقو  منٛز  چھُ  طلاقِ  رجعی  بہتر۔)  ژے  چھےٚ  نہٕ  خبر  اے  طلاق  دِوُنہِ  شاید  اللہ  تعالیٰ  ما  کرِ  اَمہِ  طلاق  دِنہٕ  پتہٕ  کانٛہہ  نٔو  کتَھہ  چٲنِس  دِلس  منٛز  پٲدٕ  یعنی  ژٕہ  مَا  سپدکھ  طلاق  دِنہٕ  پتہٕ  نٲدم  تہٕ  پشیمان۔  (پَس  ہرگاہ  ژےٚ  طلاقِ  رجعی  دِیتمُت  آسیٚتھ  تتھ  اندر  ہیٚکہِ  اَتھ  علاج  بٔنِتھ  بیٚیہِ  رجوع  کرنہٕ  یِتھ۔)

Tahir:
  اے  نبی!  (مسلمانن  فرمٲوِو)  ییٚلہِ  تۆہۍ  زنانن  طلاق  دِیُن  یژِھو  تیٚلہِ  دِیِو  تِہِندِس  طُہر  کِس  زمانس  منٛزتِمن  طلاق  تہٕ  عِدّت  گٕنزرٲوِو  تہٕ  اللہ  تعالیٰ  ہس  روٗزِو  کھوژان  یُس  تُہُنٛد  ربّ  چُھ،  تہٕ  تِمہٕ  مَہ  کٔڑِیوٗکھ  تِہِندیٚو  گرو  منٛزٕ  نیٚبر  تہٕ  نَہ  مَہ  نیٖرِن  تِمہٕ  پانہٕ  نیٚبراَمہِ  وَرٲے  زِ  تِمہٕ  کرن  نَنہِ  وانہٕ  بے  حیٲیی،تہٕ  یِم  چِھ  اللہ  تعالیٰ  سٕندۍ  (مقررکرنہٕ  آمٕتۍ)  حد،  تہٕ  یُس  شخص  اللہ  تعالیٰ  سٕندیٚو  حدو  نِشہِ  نیرِ  تیٚلہِ  چُھ  بے  شک  تٔمۍ  پننِس  نفسس  پیٚٹھ  ظلم  کۆرمُت،  (اے  شخصا!) ژے٘  چھے  نہٕ  پَے  بنان  چُھ  اللہ  تعالیٰ  کرِ  أمۍ  سٕندِ  (طلاق  دِنہٕ)  پتہٕ  (رجوع  کرنٕچ)  کانٛہہ  نٔو  صورت  پٲدٕ۔

Transliteration:
  Y<u>a</u> ayyuh<u>a</u> a<b>l</b>nnabiyyu i<u>tha</u> <u>t</u>allaqtumu a<b>l</b>nnis<u>a</u>a fa<u>t</u>alliqoohunna liAAiddatihinna waa<u>hs</u>oo alAAiddata wa<b>i</b>ttaqoo All<u>a</u>ha rabbakum l<u>a</u> tukhrijoohunna min buyootihinna wal<u>a</u> yakhrujna ill<u>a</u> an yateena bif<u>ah</u>ishatin mubayyinatin watilka <u>h</u>udoodu All<u>a</u>hi waman yataAAadda <u>h</u>udooda All<u>a</u>hi faqad <i><u>th</u></i>alama nafsahu l<u>a</u> tadree laAAalla All<u>a</u>ha yu<u>h</u>dithu baAAda <u>tha</u>lika amr<u>a</u><b>n</b>


Athar:
  پتہٕ  ییٚلہِ  تِمہٕ  پننِس  ﴿عِدّت  کِس﴾  خٲتِمس  پٮ۪ٹھ  واتن،  تیٚلہِ  رُکٲوِیوٗکھ  تِمہٕ  جان  طریقہٕ  ﴿پننِس  نکاحس  منٛز﴾  نَتہٕ  سپدِو  جان  طریقہٕ  تِمو  نِشہِ  جُدا۔  تہٕ  تِتھۍ  زٕہ  نفر  بنٲوِیوٗکھ  گواہ  یِم  تۅہیہِ  منٛز  صاحبِ  عدل  آسن۔  ﴿امہِ  نِشہِ  چُھ  مُراد  طلاقس  پٮ۪ٹھ  تہِ  گواہ  تھٲوٕنۍ  تہٕ  رجوع  کرنس  پٮ۪ٹھ  تہِ﴾۔  تہٕ  ﴿اے  گواہ  بنَن  والیو!﴾  گوٲہی  کٔرِو  ٹھیک  ٹھیک  اللہ  تعالیٰ  سٕندِ  خٲطرٕ  ادا۔  یِمہٕ  چھےٚ  کتھہٕ  یِہٕنز  نصیحت  تۅہیہِ  لُکن  کرنہٕ  چَھو  یِوان،  پرٛتھ  تس  شخصس  یُس  اللہ  تعالیٰ  تہٕ  ٲخرت  کِس  دۅہس  پٮ۪ٹھ  ایمان  آسہِ  تھاوان۔  ﴿یِم  لفظ  چِھ  پانہٕ  وَنان  زِ  یِم  ہدایات  پٮ۪ٹھہٕ  کنہِ  چِھ  دِنہٕ  آمٕتۍ  تِم  چِھ  نصیحتٕچ  حیثیت  تھاوان،  نَہ  زِ  قانونٕچ۔  اگر  اِنسان  وَننہٕ  آمتِس  طریقس  خلاف  طلاق  دِیہِ،  عِدّتُک  شمار  تھاوِنہٕ  یاد،  خاندارنہِ  کڑِ  معقول  عُذرٕ  ورٲے  گھرٕ  منٛزٕ،  عِدّت  مۅکلنس  پٮ۪ٹھ  کرِ  زنانہٕ  ستاونہٕ  خٲطرٕ  رجوع،  اگر  رخصت  کریٚس  تیٚلہِ  کریس  ژُوان  ژُوان،  تہٕ  طلاقس،  رجوعس،  علٰحیدگی،  کُنہِ  چیزس  پٮ۪ٹھ  تہِ  تھاونہِ  گواہ،  اَمہِ  سٍتۍ  پیٚیہِ  نہٕ  طلاقس،  رجوعس  تہٕ  علٰحیدگی  ہٕنٛدٮ۪ن  قانونی  نتیجن  منٛز  کانٛہہ  فرق۔  البتہ  اللہ  تعالیٰ  سٕندِس  نصیحتس  خلاف  عمل  کرٕنۍ  آسہِ  اَمہِ  کتھہِ  ہٕنز  دلیل  زِ  أمۍ  سٕندِس  دِلس  منٛز  چُھنہٕ  اللہ  تعالیٰ  تہٕ  ٲخرت  کِس  دۅہس  پٮ۪ٹھ  صحیح  ایمان  موجود،  ییٚمہِ  کِس  بِناہس  پٮ۪ٹھ  أمۍ  سُہ  طرزِ  عمل  اختیار  کوٚر،  یُس  أکِس  جان  مومنس  اختیار  پَزِنہٕ  کرُن﴾۔  یُس  اکھاہ  خُدایس  کھوٚژِتھ  کٲم  کرِ،  اللہ  تعالیٰ  کرِ  تٔمۍ  سٕندِ  خٲطرٕ  مُشکلاتو  منٛزٕ  نیرٕنٕچ  کانٛہہ  وَتھ  پٲدٕہ۔

Mirwaiz:
  پَس  ییٚلہِ  تِمہٕ  زنانہٕ  یِمن  طلاقِ  رجعی  دِنہٕ  آمُت  آسہِ  پنُن  عدت  وبرنس  نزدیک  واتن  تمہِ  ساعتہٕ  چھُ  تۅہیہِ  دۅن  کتھن  ہُنٛد  اختیار،  یا  رٔٹیوٗکھ  تِمہٕ  باقاعدٕہ  رجعت  کٔرِتھ  پننِس  نکاحس  اندر  یا  ترٲوِیوٗکھ  قٲعدٕہ  موجوب  یَلہٕ  یعنی  عدت  وبرنس  تانۍ  مَہ  کٔرِو  تِمن  کُن  رجعت۔  (ترییُم  صورت  مَہ  کٔرِو  کہ  تۅہیہِ  آسیو  نہٕ  سۅ  بساونس  غرض،  خوامخواہ  تکلیف  دِنہٕ  خٲطرٕ  تٔمۍ  سٕنز  عدت  زیٹھراونہٕ  خٲطرٕ  کٔرِو  تٔمِس  سٍتۍ  رجعت۔  ناحق  کٲنسہِ  ایذا  دِیُن  تہِ  چھُنہٕ  منٲسب  تتھ  چھُ  خداے  بے  زار۔)  یہِ  کینژھاہ  توٚہۍ  کٔرِو  پانس  نِشہِ  رٹنہٕ  أندرٕہ  یا  یلہٕ  تراونہٕ  اندرٕہ  تتھ  تھٲوِیوٗکھ  پننیٚو  اندرٕہ  زٕہ  معتبر  شخص  شٲہد  تہٕ  گواہ  یُتھ  نہٕ  آئندٕہ  کُنہِ  کتھہِ  پٮ۪ٹھ  اخلاف  پٲدٕ  سپدِ۔  اے  گواہو  ہرگاہ  گواہی  دِنٕچ  ضرورت  پیٚیہِ،  توٚہۍ  دِیزیٚو  پٔز  پٔز  گوٲہی  خداے  سٕندِ  خٲطرٕ  کٲنسہِ  ہُنٛد  طرف  کرنہٕ  ورٲے۔  ییٚمہِ  مضمونہٕ  سٍتۍ  چھےٚ  نصیحت  کرنہٕ  یِوان  تَس  شخصس  یَس  پوٗرٕ  پژھ  آسہِ  کُنِس  خداے  سٕنز،  بیٚیہِ  آسیٚس  یقین  پٔتِمہِ  دۅہُک  یعنی  قیامتُک۔  (کیازِ  ایمان  ورٲے  چھُنہٕ  سُہ  نصیحتُک  فٲیدٕہ  ہیٚکان  تُلِتھ  اگرچہ  نصیحت  چھےٚ  سارِنٕے  ہِندِ  خٲطرٕ۔  برٛونٹھ  یُس  حکم  تقویٰ  ہس  متعلق  بیان  کرنہٕ  آو  وۅنۍ  چھِ  تتھ  متعلق  احکامن  درمیان  فضٲیل  بیان  یِوان  کرنہٕ،  گۅدنِیُک  فضیلت  گوٚو)  یُس  شخص  اللہ  تعالیٰ  ہس  کھۅژِ،  اللہ  تعالیٰ  چھُ  تٔہندِ  خٲطرٕ  مضراتو  نِشہِ  نجات  لبنٕچ  صورت  پٲدٕہ  کران۔

Tahir:
  پتہٕ  یی٘لہِ  تِمہٕ  پننِس  مقرر  میعاد  (کِس  ختم  سپدنس)  نکھہٕ  واتن  تی٘لہِ  رُکٲوِیوٗکھ  تِمہٕ  رٕژرٕ  سان  (پننِس  زوجیتس  منٛز)  نَتہٕ  کٔرِیوٗکھ  رٕژرٕ  سان  الگ۔  تہٕ  پننی٘و  منٛزٕ  بنٲوِیوٗکھ  زٕ  عدل  کرن  وٲلۍ  مرد  گواہ  تہٕ  گوٲہی  ٲسِو  اللہ  تعالیٰ  سٕندِ  خٲطرٕ  قٲیِم  کران،  یِمَو  (کتھو)  سٍتۍ  چھے٘  تٔمۍ  سٕے  شخصس  نصیحت  یِوان  کرنہٕ  یی٘مِس  اللہ  تعالیٰ  ہس  تہٕ  ٲخرت  کِس  دۅہس  پی٘ٹھ  ایمان  چُھ،  تہٕ  یُس  اللہ  تعالیٰ  سُندتقویٰ  پانناوان  چُھ  سُہ  چُھ  تٔمۍ  سٕندِ  خٲطرٕ  (دنیا  تہٕ  ٲخرت  کہ  رنج  و  غم  نِشہِ)  نیرنٕچ  وَتھ  پٲدٕ  کران۔

Transliteration:
  Fai<u>tha</u> balaghna ajalahunna faamsikoohunna bimaAAroofin aw f<u>a</u>riqoohunna bimaAAroofin waashhidoo <u>th</u>away AAadlin minkum waaqeemoo a<b>l</b>shshah<u>a</u>data lill<u>a</u>hi <u>tha</u>likum yooAAa<i><u>th</u></i>u bihi man k<u>a</u>na yuminu bi<b>A</b>ll<u>a</u>hi wa<b>a</b>lyawmi al<u>a</u>khiri waman yattaqi All<u>a</u>ha yajAAal lahu makhraj<u>a</u><b>n</b>


Athar:
  تہٕ  أمِس  دِیہِ  تِژِھہ  وَتہِ  کِنۍ  رِزق  یور  نہٕ  تٔمۍ  سُند  گُمان  تہِ  آسہِ  گژھان۔  یُس  خُدایس  پٮ۪ٹھ  بھروسہٕ  کرِ  تٔمۍ  سٕندِ  خٲطرٕ  چُھ  سُہ  کٲفی۔  اللہ  تعالیٰ  چُھ  پنٕنۍ  کٲم  پوٗرٕ  کٔرِتھ  روزان،  خُداین  چُھ  پرٛتھ  چیزٕ  خٲطرٕ  اکھ  تقدیر  مقرر  کٔرِتھ  تھوومُت۔

Mirwaiz:
  بیٚیہِ  چھُ  تقویٰ  کہ  برکتہٕ  تَس  رزق  واتناوان  تِژِھہ  جایہِ  ییٚمیُک  نہٕ  تَس  برٛانٛتھ  تہٕ  گُمانے  چھُ  آسان۔  بیٚیہِ  چھُ  اَمہِ  تقواہُک  اَکھ  شاخ  توکل  تمِچ  خٲصیت  چھےٚ،  یُس  اکَھہ  اللہ  تعالیٰ  ہس  پٮ۪ٹھ  توکل  کرِ  سُہ  چھُ  تَس  اصلاحِ  مُہماتن  ہٕندِہ  خٲطرٕ  کٲفی،  سُہ  چھُ  پننہِ  کٲفی  آسنُک  اثرِ  خاص  ظٲہر  کران  اصلاحِ  مُہمات  کرنہٕ  سٍتۍ۔  بے  شک  اللہ  تعالیٰ  چھُ  پنٕنۍ  کٲم  یِتھہٕ  پٲٹھۍ  خۅش  کریٚس  تِتھہٕ  پٲٹھۍ  پوٗرٕ  کران،  تِتھے  پٲٹھۍ  چھُ  اصلاحِ  مُہمات  کرنُک  وقت  تہٕ  موقوف  تٔہندِس  اِرادس  پٮ۪ٹھ۔  کیازِ  اللہ  تعالیٰ  ہن  چھُ  پرٛتھ  چیزٕ  خٲطرٕ  اَکھ  اندازہ  پننِس  علمس  اندر  مقرر  کوٚرمُت،  تمی  موجوب  چھُ  سُہ  چیز  حکمتس  مطابق  واقع  کران۔  (اَمہِ  پتہٕ  چھُ  اللہ  تعالیٰ  بیٚیہِ  طلاق  کیٚن  احکامن  متعلق  تفصیلی  بیان  فرماوان۔)

Tahir:
  تہٕ  تس  چُھ  تِژِھہ  جایہِ  پیٚٹھہٕ  رِزق  عطا  کران  ییٚتہِ  پیٚٹھہٕ  تٔمۍ  سُنٛد  گمان  تہِ  چُھنہٕ  آسان،  تہٕ  یُس  شخص  اللہ  تعالیٰ  ہس  پیٚٹھ  توکّل  چُھ  کران  تیٚلہِ  چُھ  سُہ  (اللہ  تعالیٰ)  تس  سیٚٹھاہ،  بے  شک  چُھ  اللہ  تعالیٰ  پنٕنۍ  کٲم  پوٗرٕ  کرن  وول،  بے  شک  چُھ  اللہ  تعالیٰ  ہن  پۯتھ  چیزٕ  خٲطرٕ  تھوومُت  اندازٕہ  مقرر  کٔرِتھ۔

Transliteration:
  Wayarzuqhu min <u>h</u>aythu l<u>a</u> ya<u>h</u>tasibu waman yatawakkal AAal<u>a</u> All<u>a</u>hi fahuwa <u>h</u>asbuhu inna All<u>a</u>ha b<u>a</u>lighu amrihi qad jaAAala All<u>a</u>hu likulli shayin qadr<u>a</u><b>n</b>


Athar:
  تہٕ  تُہنزو  زَنانَو  منٛزٕ  یِمہٕ  حیض  نِشہِ  آسن  نااُمید  گٔمٕژ،  تِہندِس  معاملس  منٛز  اگر  تۅہیہِ  شک  چُھ  لاحق  تیٚلہِ  ﴿گٔژھیوٚ  تۅہیہِ  معلوم  آسُن﴾  تِہُند  عدّت  چُھ  ترےٚ  ریٚتھ۔  تہٕ  یۅہے  حکم  چُھ  تِہُند  یِمن  وُنہِ  ماہؤری  ﴿حیض﴾  آسہِ  نہٕ  گوٚمُت  ﴿خواہ  متہٕ  ٲسِتن  حیض  لۅکچارٕکِنۍ  آمُت  یا  امہِ  وجہ  زِ  کیںٛژھن  مستوٗراتن  چُھ  واریاہہِ  کٲلۍ  حیض  یُن  شروع  گژھان،  تہٕ  خال  خالٕے  چُھ  یہِ  سپدان  زِ  کٲنٛسہِ  زَنہِ  چُھنہٕ  سٲرِسٕے  وٲنٛسہِ  یِوان،  بہر  حال  چُھ  تمام  صوٗرتن  منٛز  یِژِھہ  زَنہِ  ہُند  عدّت  سُے  یُس  ﴿آیسہ﴾  زنانہِ  ہُند  عدّت  چُھ  یعنی  طلاق  کہ  وقتہٕ  پٮ۪ٹھہٕ  ترٛےٚ  ریٚتھ﴾  تہٕ  گۅبہِ  کھۅر  مستوٗراتن  ہندِ  عِدّتُک  حد  چُھ  یہِ  زِ  تِمہٕ  گژھن  خلاص  گژھنہِ۔  ﴿یعنی  زٔنۍ  گٔژھۍتن  خاندار  سٕندِ  وَفات  پتہٕ  فوراً  خلاص  یا  لٔگۍ  تنس  4  ریٚتھ  دَاہ  دۅہ  کھۅتہٕ  زیادٕہ  وقت،  بہر  حال  گژِھہ  خلاص  سپدنس  سٍتۍ  تٔمۍ  سُند  عِدّت  ختم﴾  یُس  شخص  خُدایس  کھۅژِ،  تٔمۍ  سٕندِس  معاملس  منٛز  چُھ  سُہ  سہولیت  پٲدٕ  کران۔

Mirwaiz:
  تُہنزن  طلاق  دِنہٕ  آمژن  زنانن  یِمہٕ  زیادٕہ  وٲنسہِ  آسنہٕ  مۅکھہٕ  خونِ  حیض  یِنہٕ  نِشہِ  نا امید  آسن  سپزمَژٕ،  ہرگاہ  تۅہیہِ  تِہندِس  عدتس  منٛز  شُبہٕ  آسہِ  ﴿چنانچہ  شُبہٕ  چھُ  اوسمُت  ییٚمہِ  سببہٕ  پٕرژھنہٕ  آو﴾  تِہنز  عدت  چھےٚ  ترےٚ  ریٚتھ۔  تِتھے  پٲٹھۍ  یِمن  زنانن  نہٕ  نا بالغ  آسنہٕ  مۅکھہٕ  وُنہِ  خونِ  حیض  یُن  شروع  سپُدمُت  آسہِ  تِہنز  عدت  تہِ  چھےٚ  ترےٚ  ریٚتھ۔  بیٚیہِ  یِمہٕ  زنانہٕ  حملہٕ  واجِنہِ  آسن  تِہنز  عدت  گٔیہِ  یوٚت  تانۍ  تِمہٕ  پرٛسن،  حملہٕ  نِشہِ  فارغ  سپدن۔  یُس  شخص  خدایس  کھۅژِ  تَس  کرِ  اللہ  تعالیٰ  پرٛتھ  کامہِ  منٛز  آسٲنی  دنیا  چہِ  کامہِ  تہِ،  ٲخرت  چہِ  کامہِ  تہِ۔

Tahir:
  تہٕ  تُہٕنزو  زنانو  منٛزٕ  یِمہٕ  حیض  (ماہوری)  نِشہِ  مایوس  آسن  گٔمژٕ  ہرگاہ  تۅہیہِ  شک  آسہِ  (زِ  تِہُنٛد  عدت  کیا  آسہِ)  تیٚلہِ  چُھ  تِہُنٛد  عدت  ترے٘  ریٚتھ  تہٕ  تِمہٕ  خاتونہٕ  یِمن  (وُنہِ)  ماہوری  آونہٕ  (تِہُنٛد  عدت  تہِ  چُھ  یی)،  تہٕ  گۅبِہ  کھۅر  خاتونہٕ  (تیٚلہِ)  چُھ  تِہُنٛد  عدّت  تِہُنٛد  خلاص  سپدُن،  تہٕ  یُس  شخص  اللہ  تعالیٰ  ہس  کھوژان  چُھ  (تیٚلہِ)  چُھ  سُہ  تٔمۍ  سٕنزِ  کامہِ  منٛز  آسٲنی  کران۔

Transliteration:
  Wa<b>a</b>ll<u>a</u>ee yaisna mina alma<u>h</u>ee<u>d</u>i min nis<u>a</u>ikum ini irtabtum faAAiddatuhunna thal<u>a</u>thatu ashhurin wa<b>a</b>ll<u>a</u>ee lam ya<u>h</u>i<u>d</u>na waol<u>a</u>tu ala<u>h</u>m<u>a</u>li ajaluhunna an ya<u>d</u>aAAna <u>h</u>amlahunna waman yattaqi All<u>a</u>ha yajAAal lahu min amrihi yusr<u>a</u><b>n</b>


Athar:
  یہِ  چُھ  اللہ  تعالیٰ  سُند  حکم  یُس  تٔمۍ  تۅہیہِ  کُن  چُھ  نٲزِل  کوٚرمُت۔  یُس  خُدایس  کھۅژِ،  اللہ  تعالیٰ  کرِ  تٔمۍ  سٕنزٕ  بُرٲیِیہِ  تس  نِشہِ  دوٗر،  تہٕ  تس  دِیہِ  بوٚڈ  اجر۔

Mirwaiz:
  یہِ  کینژھاہ  بیان  کرنہٕ  آو  یہِ  چھُ  اللہ  تعالیٰ  سُنٛد  حکم  یُس  تٔمۍ  تۅہیہِ  کُن  سوٗز،  یُس  اکَھہ  یِمن  معاملاتن  اندر  تہٕ  بیٚیَن  احکامن  اندر  خدایس  کھۅژِ  اللہ  تعالیٰ  کرِ  دوٗر  تَس  نِشہِ  تسٕندۍ  گناہ،  بجو  بجو  سختیَو  نِشہِ  رَچھس،  بیٚیہِ  کریٚس  عطا  بٔڈ  موٚزوٗرۍ  یعنی  بٔڈۍ  بٔڈۍ  فٲیدٕہ  تہٕ  نفع  واتناویس۔

Tahir:
  یہِ  چُھ  اللہ  تعالیٰ  سُنٛد  حکم  یُس  تٔمۍ  تۅہیہِ  کُن  چُھ  نٲزل  کۆرمُت۔  تہٕ  یُس  شخص  اللہ  تعالیٰ  ہس  کھوژان  چُھ  سُہ  چُھ  تٔمۍ  سٕندۍ  لۅکٕٹۍ  گناہ  تس  (سٕندِ  اعمال  نامہٕ)  نِشہِ  مِٹاوان  تہٕ  اجرو  ثواب  چُھ  تٔمۍ  سٕندِ  خٲطرٕ  ہُرراوان۔

Transliteration:
  <u>Tha</u>lika amru All<u>a</u>hi anzalahu ilaykum waman yattaqi All<u>a</u>ha yukaffir AAanhu sayyi<u>a</u>tihi wayuAA<i><u>th</u></i>im lahu ajr<u>a</u><b>n</b>


Athar:
  تِمہٕ  تھٲوِیوٗکھ  ﴿عدّت  کِس  وقتس  منٛز﴾  تٔتھۍ  جایہِ  ییٚتہِ  توٚہۍ  چِھو  روزان،  یِژھ  جاے  تہِ  تۅہیہِ  دستیاب  آسہِ،  تہٕ  تِمہٕ  تنگ  کرنہٕ  موجوٗب  مَہ  ستاوِیوٗکھ  تِمہٕ۔  تہٕ  اگر  تِمہٕ  گۅبہِ  کھۅر  آسن  تیٚلہِ  روٗزِو  تِمن  پٮ۪ٹھ  تتھ  وقتس  تام  خرچ  کران،  یوٚت  تام  نہٕ  تِمہٕ  خلاص  گژھن۔  پتہٕ  اگر  تِمہٕ  تُہٕندِ  خٲطرٕ  ﴿شُرِس﴾  چاوَن  دۅدہ،  تیٚلہِ  دِیِو  تِمن  تِہٕنز  اُجرت،  تہٕ  رٔتۍ  پٲٹھۍ  کٔرِو  ﴿اُجرتُک  معاملہٕ﴾  پانہٕ  وٲنۍ  کتھ  باتھہِ  سٍتۍ  مقرر،  البتہ  اگر  تۅہیہِ  ﴿اُجرت  مقرر  کرنس  منٛز﴾  اکھ  بیاکھ  تنگ  کوٚروٗن،  تیٚلہِ  چاوِ  بدل  خاتون  شُرِس  دۅدہ۔

Mirwaiz:
  بیٚیہِ  چھِ  طلاق  دِنہٕ  آمژن  زنانن  ہٕندۍ  تۅہیہِ  پٮ۪ٹھ  بیٚیہِ  تہِ  کینٛہہ  حقوق،  سُہ  گوٚو  تِمن  گژِھہ  بسنہٕ  تہٕ  روزنہٕ  خٲطرٕ  جاے  دِنۍ  پننہِ  طاقتہٕ  تہٕ  وُسعتہٕ  موجوب،  ییٚتہِ  توٚہۍ  بسان  ٲسِو  تٔتۍ  گژِھہ  تِمن  جاے  دِنۍ۔  (یعنی  عدتس  اندر  چھےٚ  طلاق  دِنہٕ  آمژِ  زنانہِ  جاے  دِنۍ  وٲجب  البتہ  ہرگاہ  طلاقِ  باین  آسہِ  دنہٕ  آمُت،  تیٚلہِ  أکۍسٕے  کُٹھِس  اندر  تِمن  دۅن  ہُنٛد  روزُن  چھُنہٕ  جٲیز  بلکہ  گژِھہ  منٛزٕہ  کینٛہہ  ٹھوٚر  آسُن  ضرور۔)  بیٚیہِ  مَہ  واتنٲوِو  تِمن  تکلیف  بسنہٕ  کِس  معاملس  اندر  تِمہٕ  تنگ  کرنہ  خٲطرٕ۔  بیٚیہِ  ہرگاہ  تِمہٕ  طلاق  دِنہٕ  آمژٕ  زنانہٕ  حملہٕ  واجِنہِ  آسن  تیٚلہِ  کٔرِو  تِہندِ  کھیٚنہٕ  چینہٕ  خٲطرٕ  تِمن  پٮ۪ٹھ  خرچ  برداشت  یوٚت  تانۍ  تِمہٕ  پرٛسَن،  حملہٕ  نِشہِ  فارغ  سپدن،  ہرگاہ  تِمہٕ  زنانہٕ  یِمن  تۅہیہِ  طلاق  دِتوُ  عدّتہٕ  پتہٕ  تُہندیٚن  شُریٚن  ﴿یِم  شُرۍ  تِمن  برونٹھُے  تُہُندۍ  آسن  یا  آسیٚکھ  عدّت  ختم  گٔمٕژ  شُرۍ  زینہٕ  سٍتۍ)  دۅد  دِنۍ  تُہندِ  خٲطرٕ  اُجرتَس  پٮ۪ٹھ،  توٚہۍ  دِیِو  تِمن  سۅ  اُجرت  یۅسہٕ  توٚہۍ  پانہٕ  وٲنۍ  مقرر  کٔرِو،  بیٚیہِ  کٔرِو  اَتھ  اُجرتَس  متعلق  پانہٕ  وٲنۍ  مشورٕہ  مناسب  طریقہٕ،  ہرگاہ  توٚہۍ  اَکھ  أکِس  پٮ۪ٹھ  تنگی  تہٕ  سختی  کٔرِو  تیٚلہِ  چاوِ  تَس  بچس  دۅد  بیٚیہِ  کانٛہہ  زنانہٕ۔

Tahir:
  تۆہۍ  تھٲوِیوٗکھ  تِمہٕ  (طلاق  دِنہٕ  آمژٕ)  زنانہٕ  تٔتی  ییٚتہِ  تۆہۍ  پننہِ  وُسعتہٕ  مطٲبق  روزان  چِھو  تہٕ  تِمن  مَہ  واتنٲوِو  تکلیف  زِ  تِمن  پیٚٹھ  کٔرِو  (روزن  جاے)  تنگ،  تہٕ  ہرگاہ  تِمہٕ  گۅبِہ  کھۅر  آسن  تیٚلہِ  روٗزِو  تِمن  پیٚٹھ  خرچ  کران  اۆت  تام  زِ  تِمن  زیٚوِ  شُر،پتہٕ  ہرگاہ  تِمہٕ  تُہٕندِ  خٲطرٕ  (شُرِس)  دۅدچاوَن  تیٚلہِ  روٗزِو  تِمن  تِہُنٛد  معاوضہٕ  دِوان،  تہٕ  پانہٕ  وٲنۍ  ٲسِو  (اَکھ  أکِس  سٍتۍ)  نیک  کتھہِ  ہُنٛد  مشورٕہ  (حسبِ  دستور)  کران،  تہٕ  ہرگاہ  تۅہیہِ  پانہٕ  وٲنۍ  دُشوٲری  باسیو  تیٚلہِ  چاوِ  تس  (وۅنۍ)  بیاکھ  (کانٛہہ)  خاتون  دۅد۔

Transliteration:
  Askinoohunna min <u>h</u>aythu sakantum min wujdikum wal<u>a</u> tu<u>da</u>rroohunna litu<u>d</u>ayyiqoo AAalayhinna wain kunna ol<u>a</u>ti <u>h</u>amlin faanfiqoo AAalayhinna <u>h</u>att<u>a</u> ya<u>d</u>aAAna <u>h</u>amlahunna fain ar<u>d</u>aAAna lakum fa<u>a</u>toohunna ojoorahunna watamiroo baynakum bimaAAroofin wain taAA<u>a</u>sartum fasatur<u>d</u>iAAu lahu okhr<u>a</u>


Athar:
  یُس  خۅشخال  نفر  آسہِ  سُہ  دِیِن  پننہِ  خۅشحٲلی  مطٲبق  نفقہ،  تہٕ  یَس  رزق  کم  آسہِ  دِنہٕ  آمُت،  سُہ  کٔرِن  تَمی  مالہٕ  منٛزٕ  خرچ  یُس  خُداین  چُھ  تس  دِیتمُت۔  خُداین  یَس  یِکینژھاہ  دِیتمُت  چُھ،  تمہِ  کھۅتہٕ  زیادٕہ  چُھنہٕ  سُہ  تس  مکلّف  ٹھہراوان  ﴿یعنی  بار  چُھس  نہٕ  تراوان﴾،  یہِ  کتھ  چَھنہٕ  دوٗر  زِ  اللہ  تعالیٰ  کرِ  تنگ  دستی  پتہٕ  فراخ  دستی  تہِ  عطا۔

Mirwaiz:
  وُسعت  وٲلۍ  کٔرِن  أمِس  شُرِس  پٮ۪ٹھ  خرچ  پننہِ  وسعت  موجوب،  وۅنۍ  ییٚمِس  تنگی  آمٕژ  آسہِ  کرنہٕ  رزقس  اندر  یعنی  آمدنی  آسیٚس  کم  سُہ  کٔرِن  أمِس  شُرِس  پٮ۪ٹھ  خرچ  تمی  منٛزٕ  یہِ  تٔمِس  دِیتمُت  آسہِ  اللہ  تعالیٰ  ہن۔  یعنی  امیر  شخص  کٔرِن  خرچ  پننہِ  حیثیتہٕ  موجوب،  فقیر  کرِ  خرچ  پننہِ  حیثیت  موجوب۔  اللہ  تعالیٰ  چھنہٕ  کٲنسہِ  شخصس  تکلیف  دِوان  مگر  تَمی  موجوب  یہِ  تٔمِس  عطا  کوٚرُن،  (تنگ  دست  شخصہٕ  سُند  گژِھہ  خیال  کرُن  کہ  ہرگاہ  بہٕ  أمِس  زنانہِ  پٮ۪ٹھ  خرچ  کرٕ  تیٚلہِ  ما  روزیٚم  نہٕ  پانس  کِہِنۍ۔)  اللہ  تعالیٰ  کرِ  عنقریب  سختی  تہٕ  تنگی  پتہٕ  وسعت  تہٕ  آسٲنی۔

Tahir:
  ییٚمِس  وُسعت  آسہِ  تس  پَزِ  پننہِ  وُسعت  (مطٲبق)  خرچ  کرُن،  تہٕ  یس  شخصس  پیٚٹھ  تٔمۍسُنٛد  رِزق  آسہِ  تنگ  کرنہٕ  آمُت  تیٚلہِ  کٔرِن  سُہ  تَمی  (روٗزی)  منٛزٕ  (نفقہٕ  رٔنگۍ)  خرچ  یُس  تٔمِس  اللہ  تعالیٰ  ہن  عطا  چُھ  کۆرمُت۔اللہ  تعالیٰ  چُھنہٕ  کٲنسہِ  شخصس  مکلّف  (یعنی  ذمہٕ  دار)  قرار  دِوان  مگر  تٔتھۍ  حدس  تام  یوٗتاہ  زن  تٔمۍتس  عطا  چُھ  کٔرِتھ  تھوومُت،  اللہ  تعالیٰ  کرِ  عنقریب  تنگی  پتہٕ  آسٲنی  پٲدٕ۔

Transliteration:
  Liyunfiq <u>th</u>oo saAAatin min saAAatihi waman qudira AAalayhi rizquhu falyunfiq mimm<u>a</u> <u>a</u>t<u>a</u>hu All<u>a</u>hu l<u>a</u> yukallifu All<u>a</u>hu nafsan ill<u>a</u> m<u>a</u> <u>a</u>t<u>a</u>h<u>a</u> sayajAAalu All<u>a</u>hu baAAda AAusrin yusr<u>a</u><b>n</b>


Athar:
  کٲژاہ  بستی  چھےٚ  یِمو  پننِس  ربّ  سٕنز  تہٕ  تٔمۍ  سٕندٮ۪ن  رسولن  ہٕندِس  حکمس  سرکشی  کٔر  ﴿وۅنۍ  چُھ  مُسلمانن  یِوان  تنبیہ  کرنہٕ  زِ  اللہ  تعالیٰ  سٕندِس  رسولؐ  تہٕ  تٔمۍ  سٕنزِ  کتابہِ  ہٕندِ  ذریعہِ  یِم  احکام  تِمن  دِنہٕ  چِھ  آمٕتۍ،  اگر  تِم  یِہنز  نافرمٲنی  کرن  تیٚلہِ  کُس  انجام  پیٚیہِ  تِمن  دُنیاہس  تہٕ  ٲخرتس  منٛز  وُچھُن،  تہٕ  اگر  اطاعتٕچ  وَتھ  کرن  اختیار  تیٚلہِ  کُس  جزا  کرن  حٲصل﴾  اَسہِ  ہِیوٚت  سختی  سان  تِمن  حساب،  تہٕ  تِمن  دِیُت  وُلٹہٕ  پٲٹھۍ  سزا۔

Mirwaiz:
  واریاہن  بستی  یَن  تہٕ  شہرن  ہٕندیو  لوٗکو  کٔر  نافرمٲنی  پننِس  پروردِگار  سٕندِس  حکمس  بیٚیہِ  خداے  سٕندیٚن  پیغمبر  ہٕندِس  حُکمس،  پس  ہیوٚت  اَسہِ  تِہٕنزن  عملن  ہُنٛد  سخت  حساب  یعنی  تِہٕنزَو  کفرٕچو  کامیٚو  اندرٕہ  کٔر  نہٕ  اَسہِ  کانٛہہ  کٲمَہ  تِمن  معاف  بلکہ  کوٚر  سارِنٕے  کامیٚن  پٮ۪ٹھ  سزا  تجویز  بلکہ  کوٚر  اَسہِ  تِمن  سُہ  عذاب  یُس  نہٕ  تِمَو  وُچھمُتٕے  اوس۔

Tahir:
  تہٕ  کٲژاوَے  بستی  آسہٕ  تِژٕھہ  یِمو  (یعنی  ےیہنٛدیوروزن  والیٚو)  پننِس  ربّ  سٕندِس  حکمس  تہٕ  تٔمۍ  سٕندِیٚو  رسولو  نِشہِ  بُتھ  پھِیُر  پتہٕ  کۆر  اَسہِ  تِمن  سخت  حساب  کِس  صورتس  منٛز  محاسبہٕ  تہٕ  تِم  کٔرۍ  تِتھِس  سخت  عذابس  منٛز  مبتلا  یُس  نہَ  وُچھنہٕ  (اوس  آمُت)  تہٕ  نہ  اوس  (کَنَو)  بوزنہٕ  آمُت۔

Transliteration:
  Wakaayyin min qaryatin AAatat AAan amri rabbih<u>a</u> warusulihi fa<u>ha</u>sabn<u>a</u>h<u>a</u> <u>h</u>is<u>a</u>ban shadeedan waAAa<u>thth</u>abn<u>a</u>h<u>a</u> AAa<u>tha</u>ban nukr<u>a</u><b>n</b>


Athar: تِمو وُچھ پننہِ کرِمَتِیُک سزا، تہٕ تِہُند انجامِ کار چُھ گاٹے گاٹہٕ۔
Tahir: لہٰذا وُچھ تِمَو پننہِ وَبالُک مزٕہ تہٕ تِہِنزِکامہِ ہُنٛد انجام سپُدصرف خسارٕہ۔
Mirwaiz:
  پس  ژُہ  تِمو  پننیٚن  یچھ  عملن  ہٕندِ  وبالُک  مزٕہ،  بیٚیہِ  اوس  تِہنزِ  کامہِ  ہُنٛد  انجام  تاوان  تہٕ  نقصان،  (یہِ  گوکھ  دنیاہس  اندر۔)

Transliteration:
  Fa<u>tha</u>qat wab<u>a</u>la amrih<u>a</u> wak<u>a</u>na AA<u>a</u>qibatu amrih<u>a</u> khusr<u>a</u><b>n</b>


Athar:
  خُداین  چُھ  ﴿ٲخرتس  منٛز﴾  تِہندِ  خٲطرٕ  سخت  عذاب  تھوومُت  دستیاب۔  لہٰذا  کھوٚژِو  خُدایس  اے  صاحبِ  عقل  لُکو،  یِمو  ایمان  چُھو  اوٚنمُت،  خُداین  چھےٚ  تۅہیہِ  کُن  اکھ  نصیحت  کٔرمٕژ  نٲزِل۔

Mirwaiz:
  امہِ  علاوٕہ  چھُ  اللہ  تعالیٰ  ہن  تِہندِ  خٲطرٕ  تیار  تھوومُت  ٲخرتس  اندر  سخت  عذاب۔  وۅنۍ  ییٚلہِ  نافرمٲنی  ہُنٛد  عذاب  بوٗزوٕ  پَس  کھۅژِو  اللہ  تعالیٰ  ہس  اے  عقلہِ  والیو  یِمو  ایمان  اوٚنمُت  چھُو۔  کیازِ  ایمان  تہِ  چھُ  أتھۍ  منگان،  خدایس  کھۅژُن  گوٚو  کہ  تٔہنز  کٔرِو  فرماں  بردٲری،  اطاعت  و  فرماں  بردٲری  ہٕنز  طریق  ہاونہٕ  خٲطرٕ۔  سوٗز  اللہ  تعالیٰ  ہن  تۅہیہِ  کُن  اَکھ  نصیحت  نامَہ۔

Tahir:
  اللہ  تعالیٰ  ہن  چُھ  تِہِندِ  خٲطرٕ  (ٲخرتس  منٛز  تہِ)  سخت  عذاب  تھوومُت  تیار  کٔرِتھ۔لہٰذا  ٲسِو  اللہ  تعالیٰ  ہس  کھوژان  روزان  اے  عقلہِ  والیو!  یِمَو  ایمان  چُھو  اۆنمُت،  بے  شک  چھے٘  اللہ  تعالیٰ  ہن  تۅہی  کُن  نصیحت  (قرآن)  نٲزل  کٔرمٕژ۔

Transliteration:
  aAAadda All<u>a</u>hu lahum AAa<u>tha</u>ban shadeedan fa<b>i</b>ttaqoo All<u>a</u>ha y<u>a</u> olee alalb<u>a</u>bi alla<u>th</u>eena <u>a</u>manoo qad anzala All<u>a</u>hu ilaykum <u>th</u>ikr<u>a</u><b>n</b>


Athar:
  اکھ  تِیُتھ  رسول  یُس  تۅہیہِ  اللہ  تعالیٰ  سٕندۍ  صاف  صاف  ہدایات  دِنہٕ  وٲلۍ  آیات  چُھو  بوزناوان  ﴿مفسرو  منٛزٕ  چُھ  کینٛژھو  ووٚنمُت  زِ  نصیحت  نِشہِ  چُھ  مُراد  قرآن  تہٕ  رسولس  نِشہِ  چِھ  مُراد  محمدؐ۔  تہٕ  کینٛہہ  چِھ  ونان  زِ  نصیحت  نِشہِ  چِھ  مُراد  پانہٕ  رسولُ  اللہؐ،  یعنی  تِہٕنٛز  ذات  ٲس  کُلھم  پٲٹھۍ  نصیحت۔  اَسہِ  نزدیک  چُھ  یہِ  دوٚیم  تفسیر  زیادٕہ  صحیح﴾  تاکہ  ایمان  انَن  والیٚن  تہٕ  نیک  عمل  کرن  والیٚن  اَنہِ،  اَنہِ گٹَو  منٛز  کٔڑِتھ  گاشس  کُن۔  یُس  کانٛہہ  خُدایس  پٮ۪ٹھ  ایمان  اَنہِ  تہٕ  نیک  عمل  کرِ،  اللہ  تعالیٰ  کرِ  تس  تِتھیٚن  جنّتن  منٛز  دٲخل  یِمن  بٔنۍ  کِنۍ  کۅلہٕ  آسن  پکان۔  یِم  لُکھ  روزن  تِمن  منٛز  ہمیشہ  ہمیشہ۔  خُداین  چُھ  یِتھِس  شخصس  خٲطرٕ  بہترین  رِزق  تھوومُت۔

Mirwaiz:
  سُہ  نصیحت  نامہٕ  ہیٚتھ  سوٗزُن  اَکھ  جلیلُ  القدر  پیغمبرَہ،  یُس  پران  تہٕ  بوزناوان  چھُ  تۅہیہِ  اللہ  تعالیٰ  سٕندۍ  آیات  ویژھنٲوِتھ۔  یُتھ  سُہ  پیغمبرِ  برحق  تِمن  لوٗکن  یِمو  ایمان  اوٚن  تہٕ  رٕژٕ  عملہٕ  کریٚکھ  کفرٕ  تہٕ  جہلہٕ  چو  تٲریکیو  منٛزٕ  کڈِ  ایمان  تہٕ  علم  و  عملہٕ  ہٕندِس  نوٗرس  کُن،  یُس  اَکَھہ  پژھ  کرِ  خدایس  بیٚیہِ  کرِ  رٕژٕ  عملہٕ  اللہ  تعالیٰ  واتناوِ  تَس  جنتہٕ  کیٚن  تِمن  باغن  منٛز  یِمَو  بوٚنۍ  کِنۍ  کَمہٕ  کَمہٕ  جویہِ  تہٕ  کۅلہٕ  آسن  پکان،  تِمنٕے  جنتن  منٛز  روزن  تِم  ہمیشہٕ  ابدُ  الآباد۔  بے  شک  اللہ  تعالیٰ  ہن  دِیُت  تَس  رُت  رزقَہ  ہمیشہٕ  پوشہِ  وُن۔

Tahir:
  (تہٕ)  رسول  (صلی  اللہ  علیہ  وسلم  تہِ  چِھن  سوٗزِمٕتۍ)  یِم  تۅہیہِ  پیٚٹھ  اللہ  تعالیٰ  سٕندۍ  واضح  آیات  چِھ  پٔرِتھ  بوزناوان  تاکہ  تِمن  لُکن  یِمَو  ایمان  چُھ  اۆنمُت  تہٕ  نیک  عملہٕ  چِھ  کران  نِیہِ  اَنہِ  گٹو  نِشہِ  گاشس  کُن  کٔڑِتھ،  تہٕ  یس  شخصس  اللہ  تعالیٰ  ہس  پیٚٹھ  ایمان  چُھ  بیٚیہِ  چُھ  نیک  عمل  کران  سُہ  کرِ  تس  تِمن  جنتن  منٛز  دٲخل  یِمن  بٔنۍ  کِنۍکۅلہٕ  چھے٘  جٲری  تِم  چِھ  یِمن  منٛز  ہمیشہ  روزن  وٲلۍ،  بے  شک  چُھ  اللہ  تعالیٰ  ہن  تٔمۍ  سٕندِ  خٲطرٕ  سیٚٹھاہ  رُت  رِزق  (تیار  کٔرِتھ)  تھوومُت۔

Transliteration:
  Rasoolan yatloo AAalaykum <u>a</u>y<u>a</u>ti All<u>a</u>hi mubayyin<u>a</u>tin liyukhrija alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti mina a<b>l</b><i><u>thth</u></i>ulum<u>a</u>ti il<u>a</u> a<b>l</b>nnoori waman yumin bi<b>A</b>ll<u>a</u>hi wayaAAmal <u>sa</u>li<u>h</u>an yudkhilhu jann<u>a</u>tin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> abadan qad a<u>h</u>sana All<u>a</u>hu lahu rizq<u>a</u><b>n</b>


Athar:
  اللہ  تعالیٰ  چُھ  سُہ  ییٚمۍ  سَتھ  آسمان  بنٲوۍ  تہٕ  زمین  کہ  قٔسمٕکۍ  تِمنٕے  ہِوۍ،  ﴿تِمنٕے  ہِوۍ،  اَمیُک  مطلب  چُھنہٕ  یہِ  زِ  ییتیاہ  آسمان  بنٲوِن  تِژَے  بناویٚن  زمینہٕ  تہِ،  بلکہ  چُھ  مطلب  یہِ  زِ  یتھہٕ  پٲٹھۍ  تٔمۍ  واریاہ  آسمان  چِھ  بنٲوِمٕتۍ،  تِژھے  بناویٚن  واریاہ  زمینہٕ  تہِ۔  تہٕ   زمین  کہ  قسمٕکۍ   اَمیُک  مطلب  چُھ  یہِ  زِ  یِتھہٕ  پٲٹھۍ  یہِ  زمین  یتھ  پٮ۪ٹھ  انسان  چِھ  روزان  چھےٚ  پننیو  موجوداتو  خٲطرٕ  فرش  تہٕ  مَنزُل،  تِتھے  پٲٹھۍ  چھےٚ  خُداین  کائناتس  منٛز  بیٚیہِ  زمینہٕ  تہِ  بناوِمَژٕ،  یِمہٕ  پننیٚن  پننیٚن  آبٲدِین  خٲطرٕ  فرش  تہٕ  مَنزُل  چھےٚ۔  دوٚیِمیٚن  لفظن  منٛز  وَنو  زِ  آسمانس  پٮ۪ٹھ  یِم  بےشمار  تارک  تہٕ  سیّارٕہ  چِھ  نظرِ  گژھان  یِم  سٲری  چِھنہٕ  وٲران  کھنڈراتن  ہٕنٛدۍ  پٲٹھۍ  کینٛہہ،  بلکہ  چِھ  زمینٕکۍ  پٲٹھۍ  یِمن  منٛز  تہِ  چِھ  واریاہ  تِتھۍ  یِمن  منٛز  دُنیا  چِھ  آباد۔﴾  تِمن  درمیان  چُھ  حُکم  نٲزِل  سپدان  روزان۔  ﴿یہِ  کتھ  چَھو  تۅہیہِ  اَمہِ  موجوب  یِوان  وَننہٕ﴾  تاکہ  توٚہۍ  زٲنِو  زِ  اللہ  تعالیٰ  چُھ  پرٛتھ  چیزس  پیٚٹھ  قدرت  تھاوان،  بیٚیہِ  یہِ  زِ  اللہ  تعالیٰ  سُند  علم  چُھ  پرٛتھ  چیزس  پٮ۪ٹھ  احاطہٕ  کٔرِتھ۔

Mirwaiz:
  اللہ  تعالیٰ  گوٚو  سُہ  معبودِ  برحق  ییٚمۍ  ستھ  آسمان  پٲدٕہ  کٔرۍ  بیٚیہِ  کٔرِن  تِہٕندی  پٲٹھۍ  ستھ  زمین۔  (چنانچہ  صحیح  ترمذی یَس  منٛز  چھُ  حدیث  شریف  کہ  أکِس  زمینس  تل  چھُ  بیاکھ  زمین،  تتھ  تل  چھُ  تریٚیُم  زمین،  یِتھے  پٲٹھۍ  چھِ  اکھ  أکِس  تل  ستھ  زمین۔)  اللہ  تعالیٰ  سٕندۍ  احکامِ  تکلیفیہ  تہٕ  تکوینیہ  چھِ  یِمن  ستن  آسمانن  تہٕ  ستن  زمینن  منٛز  نٲزِل  سپدان۔  یُتھ  تۅہیہِ  معلوم  سپدِ  کہ  اللہ  تعالیٰ  چھُ  پرٛتھ  چیزس  پٮ۪ٹھ  قدرت  وول  بیٚیہِ  چھُ  اللہ  تعالیٰ  پرٛتھ  چیزس  اِحاطہٕ  کٔرِتھ  پننہِ  علمہٕ  سٍتۍ،  اَتھ  کُن  نظر  کٔرِتھ  چھُ  وٲجب  اللہ  تعالیٰ  ہس  اطاعت  تہٕ  فرماں  بردٲری  کرٕنۍ۔

Tahir:
  اللہ  تعالیٰ  (ہٕے)  چُھ  ییٚمۍ  ستھ  آسمان  کٔرۍ  پٲدٕ  تہٕ  زمین  (کِس  تشکیلس)  منٛز  تہِ  (بنٲوِن)  یِمنٕے  ہِوۍ  (تہہ  بہ  تہہ  سَتھ  طبقہٕ)  یِمن  درمیان  چُھ  (نظامِ  قدرت  کہ  تدبیرُک)  حکم  وَسان  روزان  تاکہ  تۆہۍ  لگیٚو  پے  زِ  اللہ  تعالیٰ  چُھ  پۯتھ  چیزس  پیٚٹھ  سیٚٹھاہ  قدرت  تھاوان،  بیٚیہِ  یہِ  زِ  اللہ  تعالیٰ  ہن  چُھ  پۯتھ  چیزس  پننہِ  علمہٕ  سٍتۍ  احاطہٕ  کٔرِتھ  تھوومُت۔  (یعنی  یِنہٕ  والیٚن  زمانن  منٛز  ییٚلہِ  سائنسی  اکتشافات  مکمل  سپدن  پتہٕ  سپدیٚو  تۅہیہِ  اللہ  تعالیٰ  سٕندِ  قدرتُک  تہٕ  مُحیط  علم  کہ  عظمتُک  اندازٕہ  زِ  کِتھہٕ  پٲٹھۍ  چھ  تٔمۍ  ہتہٕ  وادَو  ؤرِی  بر  ونٛہہ  یمہٕ  حقیقتہ  تُہٕندِ  خٲطرٕ  بیان  کٔرِتھ  تھاوِمژ) 

Transliteration:
  All<u>a</u>hu alla<u>th</u>ee khalaqa sabAAa sam<u>a</u>w<u>a</u>tin wamina alar<u>d</u>i mithlahunna yatanazzalu alamru baynahunna litaAAlamoo anna All<u>a</u>ha AAal<u>a</u> kulli shayin qadeerun waanna All<u>a</u>ha qad a<u>hat</u>a bikulli shayin AAilm<u>a</u><b>n</b>


Athar:
  اے  نبیؐ،  توٚہۍ  کیازِ  چِھو  سُہ  چیز  حرام  کران  یُس  خُداین  چُھ  تُہندِ  خٲطرٕ  حلال  کوٚرمُت؟  ﴿یہِ  چُھنہٕ  دراصل  سوال  کینٛہہ  بلکہ  چُھ  نا پسندیدگی  ہُند  اظہار۔  یعنی  یہِ  چُھنہٕ  مقصد  زِ  نبی  صلی  اللہ  علیہ و سلمن  نِشہِ  یِیہِ  یہِ  دریافت  کرنہٕ  زِ  تۅہیہِ  کیازِ  کٔرٕو  یہِ  کٲم،  بلکہ  چُھ  مقصد  حضورنؐ  اتھ  کتھہِ  پٮ۪ٹھ  تنبیہ  کرُن  زِ  اللہ  تعالیٰ  سُند  حلال  کرنہٕ  آمُت  چیز  پانس  پٮ۪ٹھ  حرام  کرنٕچ  یۅسہٕ  حرکت  تۅہیہِ  کٔرٕو،  سۅ  چھےٚ  خُدایس  ناپسند۔  چونکہ  تُہنز  حیثیت  ٲس  نہٕ  أکِس  عام  انسان  سٕنز  کینٛہہ  بلکہ  ٲس  أکِس  رسول  سٕنز۔  تُہُند  پانس  پٮ۪ٹھ  کانٛہہ  چیز  حرام  کرنہٕ  سٍتۍ  ہیٚکہِ  ہے  یہِ  خطرٕہ  پٲدٕ  سپدِتھ  زِ  اُمّت  لاگہِ  ہے  یہِ  چیز  حرام  یا  کم  از  کم  مکروہ  سمجُھن۔  امہِ  موجوب  چُھ  اللہ  تعالیٰ  حضورنؐ  اتھ  حرکتس  پٮ۪ٹھ  گرفت  فرماوان  تہٕ  تِمن  چُھ  اَمہِ  تحریم  نِشہِ  باز  روزنُک  حکم  دِوان۔  اَمہِ  سٍتۍ  چھےٚ  یہِ  کتھ  تہِ  واضح  سپدان  زِ  حضور  صلی  اللہ  علیہ و سلمن  تہِ  اوس  نہٕ  بطورِ  خۅد  کُنہِ  چیزس  حلال  یا  حرام  کرنُک  اختیار۔﴾  ﴿کیا  امہِ  موجوبچ  زِ﴾  توٚہۍ  چِھو  پننیٚن  گھر  واجِنیٚن  ہٕنز  خوشی  یژھان؟  ﴿امہِ  نِشہِ  چُھ  پے  لگان  زِ  حضور  صلی  اللہ  علیہ و سلمو  اوس  نہٕ  یہِ  تحریم  پننہِ  کُنہِ  خوٲہِشہِ  ہٕندِس  بِناہس  پٮ۪ٹھ  کوٚرمُت،  بلکہ  اوس  تِہنزو  گھر  واجِنیٚو  یوٚژھمُت  زِ  حضورؐ  کرن  یہِ  تہٕ  حضور  صلی  اللہ  علیہ و سلمو  اوس  محض  تِمہٕ  خۅش  کرنہٕ  موجوب  اکھ  حلال  چیز  پانس  پٮ۪ٹھ  حرام  کوٚرمُت۔  حدیث  کیو  معتبر  روایتو  نِشہِ  چُھ  پے  لگان  زِ  رسول  اللہ  صلی  اللہ  علیہ و سلمن  ہٕنزِ  أکِس  گھر  واجِنہِ  ﴿حضرت  زینبس  رضی  اللہ  عنھا  ہس﴾  اوس  کتہِ  تام  پٮ۪ٹھہٕ  ماچھ  ووتمُت،  یُس  حضور  صلی  اللہ  علیہ و سلمن  پسند  اوس۔  اَمہِ  موجوب  ٲسۍ  حضورؐ  خلافِ  معمول  تِمن  نِشہِ  ژیر  تام  تشریف  تھٲوِتھ۔  اَتھ  پٮ۪ٹھ  سپُد  باقی  اَزواجِ  مطہراتن  رشک  تہٕ  کُنی  کتھ  کٔرِتھ  کٔر  تِمَو  حضورن  صلی  اللہ  علیہ و سلمن  ماچِھچ  نفرت  تہٕ  اَمہِ  پتہٕ  چِھ  حضورؐ  یہِ  استعمال  نَہ  کرنُک  عہد  کران﴾  اللہ  تعالیٰ  چُھ  معاف  کرن  وول  تہٕ  رحم  فرماون  وول۔

Mirwaiz:
  اے  بڈِ  پیغمبرٕ!  توٚہۍ  کیاز  حض  چھِو  قَسم  ہٲوِتھ  پانس  پٮ۪ٹھ  سُہ  چیز  حرام  کران  یُس  چیز  اللہ  تعالیٰ  ہن  تُہندِ  خٲطرٕ  حلال  کوٚرمُت  چھُ؟  تَمی  چھِو  کران  پننیٚن  بٲژن  ہٕنز  رضامندی  تہٕ  خۅشنودی  حٲصل  کرنہٕ  خٲطرٕ۔  (اگرچہ  کُنہِ  مباح  چیزُک  ترک  کرُن  چھُ  مُباح  توپتہٕ  تتھ  ترکِ  مباحس  تٲکید  کرُن  قَسمہٕ  سٍتۍ  تِتہِ  چھُ  مباح،  مگر  خلافِ  اولیٰ  چُھ  ضرور  خصوصاً  ییٚلہِ  تمیُک  موجب  تہٕ  بٲعث  آسہِ  معمولی  تہٕ  غیر  ضروری  اَکھ  چیزَہ  سُہ  گوٚو  گھرِکیٚن  بٲژن  ہٕںز  خۅشنودی  تہٕ  رضامندی  حٲصل  کرٕنۍ،)  اللہ  تعالیٰ  چھُ  بخشن  ہار،  سُہ  چھُ  گناہس  تانۍ  تہِ  بخشٲئش  تہٕ  معاف  کران۔  (تۅہیہِ  نِشہِ  سپُد  نہٕ  کانٛہہ  گناہ  تہِ  صٲدر،  یہِ  چھُنہٕ  تۅہیہِ  پٮ۪ٹھ  کانٛہہ  عِتاب  بلکہ  چھُ  اَتھ  کُن  تۅہیہِ  اکہِ  قٕسمہٕ  توجّہ  یِوان  دِنہٕ  شفقت  و  رفاقت  موجوٗب۔  تۅہیہِ  چھُو  وَننہٕ  یِوان  کہ  تۅہیہِ  کیازِ  حض  ترووٕہ  سُہ  چیز  یُس  مُباح  اوس  تُہندِ  خٲطرٕ،  یہِ  تکلیف  کیازِ  ہیوٚتوُ،  تتھ  سٍتۍ  ہوووُ  تۅہیہِ  اَتھ  پٮ۪ٹھ  قَسم،  لہٰذا  دِیِو  قَسمٕچ  کفارت  توپتہٕ  کٔرِو  بیٚیہِ  مانٛچھ  استعمال۔)

Tahir:
  اے  نبی  (مکرّم!)  تو٘ہۍ  کیازِ  چِھو  پانس  تَمہِ  چیزٕ  نِشہِ  ٹھاکھ  کران  یُس  اللہ  تعالیٰ  ہن  تُہٕندِ  خٲطرٕ  حلال  چُھ  کو٘رمُت؟  تو٘ہۍ  (کوتاہ)  چِھو  پننی٘ن  اَزواجن  ہُنٛد  دل  رنٛزناوان!  تہٕ  اللہ  تعالیٰ  چُھ  بو٘ڈ  مغفرت  کرن  وول  سیٚٹھاہ  مہربان۔

Transliteration:
  Y<u>a</u> ayyuh<u>a</u> a<b>l</b>nnabiyyu lima tu<u>h</u>arrimu m<u>a</u> a<u>h</u>alla All<u>a</u>hu laka tabtaghee mar<u>da</u>ta azw<u>a</u>jika wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  خُداین  چُھ  تۅہیہِ  لُکن  خٲطرٕ  پننیٚن  قسمَن  ہٕنزٕ  پابندی  نِشہِ  نیرنُک  طریقہٕ  مُقرر  کوٚرمُت۔  ﴿مطلب  چُھ  یہِ  زِ  کَفّارٕ  دِتھ  یُس  طریقہٕ  قسمن  ہٕنزِ  پابندی  منٛزٕ  نیرنُک  خُداین  سورۂ  مائدہ  آیت  89  منٛز  مُقرر  چُھ  کوٚرمُت،  تتھ  مطٲبق  عمل  کٔرِتھ  پُھٹرٲوِو  توٚہۍ  سُہ  عہد  یُس  تۅہیہِ  حلال  چیز  پانس  پٮ۪ٹھ  حرام  کرنہٕ  خٲطرٕ  چُھو  کوٚرمُت﴾  اللہ  تعالیٰ  چُھ  تُہُند  کار  ساز،  تہٕ  سُے  چُھ  زانن  وول  تہٕ  حکمت  وول۔

Mirwaiz:
  اللہ  تعالیٰ  ہن  چھےٚ  مقرر  کٔرمٕژ  تُہند  قَسم  مٔشراونٕچ  یعنی  قَسم  پُھٹراونہٕ  پتہٕ  تَمِچ  کفارت  دِنٕچ  طریق،  (سُہ  گوٚو  دہن  مسکینن  طعام  دِیُن  یا  غلام  یا  کنیز  آزاد  کَرٕنۍ  یا  ترٛیٚن  دۅہن  روزٕہ  دار  روزُن۔)  اللہ  تعالیٰ  چُھ  تُہُنٛد  دوست،  سُے  چُھ  سورُے  زانہٕ  وُن،  سُے  چھُ  سٮ۪ٹھاہ  حِکمتہٕ  وول،  (تَمی  علم  و  حکمت  سٍتۍ  چھُ  تُہنزٕ  مصلحژ  تہٕ  ضرورتٕکۍ  چیز  زٲنِتھ  تُہنزٕ  واریَہ  دشوٲرِیہِ  آسان  کرنٕچ  طریق  بیان  کران۔  چنانچہِ  قَسمٕچ  کفارت  دِنُک  حکم  کرنہٕ  سٍتۍ  کٔر  تٔمۍ  قَسمٕچہِ  پابندی  ہُنٛد  تکلیف  دوٗر۔)

Tahir:
  (اے  مومنو!)  بے  شک  چُھ  اللہ  تعالیٰ  ہن  تُہٕندِ  خٲطرٕ  تُہٕندیٚن  قسمن  ہُنٛد  (کَفّارٕہ  دِتھ)  یلہٕ  تۯاوُن  (یعنی  پھُٹراوُن)  مقررکۆرمُت۔  تہٕ  اللہ  تعالیٰ  چُھ  تُہُنٛد  مددگار  تہٕ  کارساز،  تہٕ  سُہ  چُھ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Qad fara<u>d</u>a All<u>a</u>hu lakum ta<u>h</u>illata aym<u>a</u>nikum wa<b>A</b>ll<u>a</u>hu mawl<u>a</u>kum wahuwa alAAaleemu al<u>h</u>akeem<b>u</b>


Athar:
  ﴿تہٕ  یہِ  معاملہٕ  تہِ  چُھ  قٲبِل  توجّہ  زِ﴾  نبی  صلی  اللہ  علیہ و سلمو  ٲس  اکھ  رازٕچ  کتھ  پننہِ  أکِس  خاندارِنہِ  ؤنمٕژ۔  پتہٕ  ییٚلہِ  تمہِ  خاندارِنہِ  ﴿کس  تام﴾  سُہ  راز  ووٚن،  تہٕ  خُداین  دِیُت  نبی  صلی  اللہ  علیہ و سلمس  سُہ  ﴿راز  افشا  کرنُک﴾  اطلاع،  نبی  صلی  اللہ  علیہ و سلمو  کٔر  اَتھ  پٮ۪ٹھ  کُنہِ  حدس  تام  ﴿سۅ  خاندارِنۍ﴾  خبردار،  تہٕ  کُنہِ  حدس  تام  کوٚرُکھ  تس  درگُزر۔  پتہٕ  ییٚلہِ  نبی  صلی  اللہ  علیہ و سلمو  تس  ﴿راز  افشا  کرنٕچ﴾  یہِ  کتھ  ؤنۍ،  تمہِ  پُرٚژھ  تۅہیہِ  کٔمۍ  دِژنَو  اَمِچ  خبر؟  نبی  صلی  اللہ  علیہ و سلو  فرموو  مےٚ  دِژ  تٔمۍ  خبر  یُس  سورُے  کینٛہہ  چُھ  زانان  تہٕ  وارٕہ  پٲٹھۍ  چُھ  باخبر۔  ﴿کُنہِ  روایت  نِشہِ  چُھنہٕ  تعیّن  سان  یہِ  پے  لگان  زِ  سۅ  رازٕچ  کتھ  کیا  ٲس۔  تہٕ  ییٚمہِ  مقصد  خٲطرٕ  یہِ  آیت  نٲزِل  چھےٚ  گٔمٕژ  تمہِ  لحاظہٕ  چَھنہٕ  موٗلی  اَتھ  سوالس  کانٛہہ  اہمیت  زِ  سۅ  رازٕچ  کتھ  کیا  ٲس۔  اصلی  غرض  ییٚمہِ  خٲطرٕ  یہِ  معاملہٕ  قرآنِ  مجیدس  منٛز  چھُ  بیان  کرنہٕ  آمُت،  سُہ  چُھ  ازواجِ  مطہراتن  تہٕ  بالواسطہٕ  مُسلمانن  ہٕندین  تمام  ذمہٕ  دار  لُکن  ہٕنزن  خاندارِنیٚن  اَتھ  کتھہِ  پٮ۪ٹھ  تنبیہ  کرُن  زِ  تِمہٕ  مَہ  ہیٚیِین  رازن  ہٕندِس  حفاظتس  منٛز  لاپروٲہی  کٲم۔  یۅسہٕ  ہستی  یٖژاہ  بٔڑ  ذمہٕ  دارانہٕ  حیثیت  آسہِ  تھاوان،  تٔمۍ  سٕندِ  گھرٕ  منٛز  راز  افشا  گژھن  چُھ  تیوٗتُے  خطر  ناک  آسان۔  کتھ  ٲسِتن  اہم  یا  ٲسِتن  غیر  اہم،  اگر  رازٕچ  حفاظت  کرنس  منٛز  لا  پرواہی  ہُنٛد  عادت  گژِھہ،  تیٚلہِ  ہیٚکہِ  غیر  اہم  کتھن  ہٕندۍ  پٲٹھۍ  کُنہِ  ساعتہٕ  اہم  کتھ  تہِ  نٔنۍ  نیٖرِتھ۔﴾

Mirwaiz:
  اے  ازواجِ  طاہراتو!  سُہ  وقت  چھُ  یاد  کرنس  قٲبل  ییٚلہِ  نبی  کریم  صلی  اللہ  علیہ و سلمو  پننِس  أکِس  بٲژس  سٍتۍ  سِرٕ  کتَھہ  اَکھ  فرماوییہِ،  (سۅ  کتھ  ٲس  یٔہے  بہٕ  کھیمہٕ  نہٕ  أزکہِ  پٮ۪ٹھہٕ  مانچھ  مگر  یُتھ  نہٕ  ژٕہ  یہِ  کتھ  کٲنسہِ  نِشہِ  باوکھ،)  تمہِ  پتہٕ  ییٚلہِ  تمہِ  دیٚد  صٲبہِ  بوو  سُہ  سِر  بیٚیَن  ازواجِ  طاہراتن  نِشہِ،  اللہ  تعالیٰ  ہن  نٔنِروو  سُہ  معاملہٕ  نبی  کریمسؐ،  نبی  کریم  صلی  اللہ  علیہ و سلمو  فرموو  تٔمِس  سِر  فاش  کروُنہِ  دیٚد  صٲبہِ  کہ  ژےٚ  چھَتھ  یہِ  میٲنۍ  سِر  کتھ  بیٚیَن  نِشہِ  واتنٲومٕژ۔  (مگر  أڈ  کتھ  کٔرٕکھ  بیان  اَجہِ  کتھہِ  نِشہِ  کوٚرُکھ  اعراض  تَمیُک  کوٚرُکھ  نہٕ  کینٛہہ  بیان،  یہِ  گوٚو  غایت  درجُک  کرم  تِہُند  کہ  پننِس  حُکمس  خلاف  کرنس  پٮ۪ٹھ  ییٚلہِ  شکایت  کٔرٕکھ  پننیٚن  بٲژن  ہٕنز،  سورُے  کوٚرُکھ  نہٕ  بیان  بلکہ  کٔرٕکھ  تَمہِ  منٛزٕ  مۅیہِ  ہَنا  بیان  یُتھنہٕ  تِمن  زیادٕہ  شرمندگی  پٲدٕ  سپدِ۔)  اَدٕہ  ییٚلہِ  نبی  کریمنؐ  تَس  سۅ  کتھ  فرمٲو،  سۅ  گٔیہِ  حیران،  تَمہِ  کوٚرُکھ  عرض  تۅہیہِ  کٔمۍ  حض  دوٚپوُ  مےٚ  کیا  بوو  تُہُند  سِر  بیٚیہِ  کٲنسہِ  نِشہِ؟  (تِمن  گٔیہِ  راے  حضرت  عائشہ نٕے  ما  آسہِ  یِمن  ووٚنمُت)  تمَو  فرمووُس  مےٚ  کٔر  خبر  اللہ  تعالیٰ  ہن  یُس  بوٚڈ  زانن  وول  چھُ  یَس  سارِچی  پوٗرٕ  خبر  چھےٚ۔  (یہِ  آو  وَننہٕ  ازواجِ  طاہراتن  یُتھ  تِمہٕ  آئندٕہ  اَمہِ  قسمٕچہِ  ژۅیہِ  کرنہٕ  نِشہِ  پتھ  روزن،  بیٚیہِ  کرن  توبہٕ  ییٚمیُک  تِمن  ییٚمہِ  پتہٕ  آیاتِ  کریمن  اندر  حُکم  چھُ  یِوان  کرنہٕ۔)

Tahir:
  تہٕ  ییٚلہِ  (عظمت  وٲلۍ)  نبی  ین  (صلی  اللہ  علیہ  وسلم)  پننہِ  أکِس  گھرواجِنہِ  اَکھ  رازٕچ  کتھ  فرمٲو  پتہٕ  ییٚلہِ  تَمہِ  تَمِچ  ذکر  کٔر  تہٕ  اللہ  تعالیٰ  ہن  کٔر  سۅ  (کتھ)  نبی  یس  (صلی  اللہ  علیہ  وسلم)  پیٚٹھ  ظٲہرتہٕ  نبی  یو  (صلی  اللہ  علیہ  وسلم)  فرموو  تَس  تَمِیُک  کینہہ  حصہٕ  تہٕ  کینہہ (وَننہٕ) نِشہِ  کٔرٕکھ  چشم  پوٗشی،پتہٕ  ییٚلہِ  نبی  یو  (صلی  اللہ  علیہ  وسلم)  تَس  اَمِچ  خبر  دِژ  (زِ  تۅہیہِ  چُھو  راز  فاش  کۆرمُت)  پتہٕ  وۆن  تَمہِ،  تۅہیہِ  کٔمۍ  چُھنَو  یہِ  وۆنمُت  نبی  یو  (صلی  اللہ  علیہ  وسلم)  فرموو  زِ  مے٘  چُھ  بٔڑۍ  علم  وٲلۍ  سیٚٹھاہ  خبردٲری  تھاون  وٲلۍ(ربّن) وۆنمُت۔

Transliteration:
  Wai<u>th</u> asarra a<b>l</b>nnabiyyu il<u>a</u> baAA<u>d</u>i azw<u>a</u>jihi <u>h</u>adeethan falamm<u>a</u> nabbaat bihi waa<i><u>th</u></i>harahu All<u>a</u>hu AAalayhi AAarrafa baAA<u>d</u>ahu waaAAra<u>d</u>a AAan baAA<u>d</u>in falamm<u>a</u> nabbaah<u>a</u> bihi q<u>a</u>lat man anbaaka h<u>atha</u> q<u>a</u>la nabbaaniya alAAaleemu alkhabeer<b>u</b>


Athar:
  اگر  توٚہۍ  دۅشوے  خُدایس  نِشہِ  توبہٕ  چَھو  کران  ﴿تیٚلہِ  چُھ  یہِ  تُہندِ  خٲطرٕ  بہتر﴾  تِکیازِ  تُہٕندۍ  دِل  چِھ  سیٚزِ  وَتہِ  نِشہِ  ڈٔلمٕتۍ،  ﴿حضرت  عمر  رضی  اللہ  تعالیٰ  عنہ  سٕندِ  روایت  مُطابق  چُھ  یِمو  دۅشوٕیَو  نِشہِ  مُراد  حضرت  عایشہ  رضی  اللہ  عنہا  تہٕ  حضرت  حفصہ  رضۍ  اللہ  عنھا،  تہٕ  سیٚزِ  وَتہِ  نِشہِ  ڈلنُک  مطلب  یُس  حضرت  عمر  رضی  اللہ  تعالیٰ  عنہ  چِھ  بیان  کران،  سُہ  چُھ  یہِ  زِ  یِمَو  دۅشوٕیو  اوس  نبی  کریم  صلی  اللہ  علیہ و سلمس  سٍتۍ  زیادے  جُرتہٕ  سان  لوگمُت  پیش  یُن،  یُس  خُداین  ناپسند  کوٚر  تہٕ  یِمن  کوٚرُن  تنبیہ﴾  تہٕ  اگر  تۅہیہِ  نبی  صلی  اللہ  علیہ و سلمن  ہٕندِس  مقابلس  منٛز  دوٚر  بنووُو،  تیٚلہِ  زٲنِو  اللہ  تعالیٰ  چُھ  تٔمۍ  سُند  مولیٰ،  تہٕ  تَمہِ  پتہٕ  چِھ  جبریلؑ  تہٕ  تمام  صالح  اہلِ  ایمان  تہٕ  سٲری  فرشتہٕ  تٔمۍ  سٕندۍ  سٲتھی  تہٕ  مددگار۔  ﴿مطلب  چُھ  یہِ  زِ  رسول  اللہ  صلی  اللہ  علیہ و سلمن  ہٕندِس  مقابلس  منٛز  دوٚر  بنٲوِتھ  کٔرِو  توٚہۍ  پان سٕے  نقصان،  تِکیازِ  ییٚمۍ  سُند  مولیٰ  اللہ  تعالیٰ  چُھ  تہٕ  یَس  سٍتۍ  جبریلؑ،  فرشتہٕ  تہٕ  تمام  صالح  اہلِ  ایمان  آسن  تٔمۍ  سٕندِس  مقابلس  منٛز  دوٚر  بنٲوِتھ  ہیٚکہِ  نہٕ  کانٛہہ  کامیاب  سپدِتھ﴾

Mirwaiz:
  اے  نبی  کریم  سٕنزو  دۅشوٕیَو  اہلیو!  (مراد  چھُ  اَمہِ  اندرٕہ  حضرت  عایشہ  بیٚیہِ  حضرت  حفصہ)  اگر  توٚہۍ  خدایس  برونٛہہ  کَنہِ  توبہٕ  کٔرِو  تہِ  چھُ  تُہندِ  خٲطرٕ  بہتر،  کیازِ  تٔتھۍ  لایق  چھُو  تۅہیہِ  کوٚرمُت  تہِ۔  (تہِ  گوٚو  یِی  زِ  کہ  تُہُند  دل  چھُ  یتھ  کَتھہِ  کُن  مٲیل  سپُدمُت  کہ  نبی  کریم  صلی  اللہ  علیہ و سلمن  ہُنٛد  توجّہ  پِھرہَو  أسۍ  بیٚیَن  ازواجِ  طاہراتو  نِشہِ  پانس  کُن،  تَمی  خٲطرٕ  چھو  توٚہۍ  پانہٕ  وٲنۍ  ژۅیہِ  کران۔  اگرچہِ  یتھ  کُن  نظر  کٔرِتھ  کہ  اَمیُک  سبب  چھُ  تۅہیہِ  محبتِ  رسولؐ  تَمی  اعتبارٕہ  اوسنہٕ  یہِ  ناکارٕہ  چیز  مگر  چونکہ  امہِ  سٍتۍ  چھےٚ  سپدان  بیٚیَن  ہٕنز  حق  تلفی  بیٚیہِ  چھُ  تِہندِ  دل  شکنی  ہُنٛد  باعث  سپدان،  اَتھ  کُن  نظر  کٔرِتھ  چھُ  ناکارے،  ییٚمہِ  مۅکھہٕ  تۅہیہِ  پزِ  توبہٕ  کرُن۔)  وۅنۍ  ہرگاہ  توٚہۍ  دۅشوے  نبی  کریم  صلی  اللہ  علیہ و سلمن  مقابلہٕ  پنٕنۍ  کاروٲئی  جٲری  تھٲوِو،  یہِ  کرنس  اندر  تۅہیہِ  اندِ  نہٕ  کینٛہہ  تہِ  کیازِ  تِہُنٛد  دوست  چھُ  پانہٕ  اللہ  تعالیٰ  بیٚیہِ  جبریلِ  امین  بیٚیہِ  نیکو  کار  مسلمان،  تَمہِ  علاوٕہ  چھِ  سٲری  ملٲیک  تِہندۍ  مددگار،  (تُہنزو  ژۅیَو  سٍتۍ  واتہِ  نہٕ  تِمن  کانٛہہ  ضرر  تہٕ  نقصان  بلکہ  چھُو  تۅہیہِ  پانس  اَمیُک  نقصان  کیازِ  یَس  صاحبس  یِتھۍ  مددگار  آسٕنۍ،  گۅڈٕ  چھُ  بس  تِمن  اکوے  بوٚڈ  مددگار،  تٔہندِس  مزاجِ  مبارکس  تہٕ  طبیعتِ  نازنینس  خلاف  کانٛہہ  حرکت  کرٕنۍ  تتھ  کۅسہٕ  کۅنٛدے  کھسہِ  تۅہیہِ،  تَمیُک  انجام  چھُ  نٔنۍ  پٲٹھۍ  سٮ۪ٹھاہ  یچھ  تُہندِ  خٲطرٕہ۔  ﴿اِنّ  اللہ  ھو  مَولٰہ﴾  اَتھ  آیۂ  کریمس  منٛز  یُس  وَننہٕ  آو  سارِنٕے  رفیق  سُہ  چھُ  پرٛتھ  أکِس  سٍتۍ  الگ  الگ  معنیہِ  کِنۍ،  اللہ  تعالیٰ  سٕنز  رفاقت  گٔیہِ  حقیقی،  جبریلِ  امین  سٕنز  رفاقت  گٔیہِ  ییٚمہِ  معنیہِ  کہ  سُہ  اوس  واسطہٕ  فیوضِ  الہٰی  واتہٕ  ناونس  اندر،  ملٲیکن  ہٕنز  رفاقت  گٔیہِ  انزالِ  سکینہٕ،  با  ایمانن  ہٕنز  رفاقت  گٔیہِ  تٲبعدٲری  تہٕ  فرماں  بردٲری،  بعضے  سلفِ  مُفسرینو  فرموو  صالحُ  المومنین  اندرٕ  چھِ  مُراد  شیخینِ  جلیلین  یعنی  حضرت  ابو  بکر  صدیقؓ  تہٕ  حضرت  فاروق  اعظمؓ  واللہُ  اعلم،  چونکہ  بعضے  روایتن  اندر  چھُ  اَمِیُک  سببِ  نزول  بے  واقعات  آمٕتۍ،  تِمن  روایتن  اندر  چھُ  آمُت  کہ  حضرت  عائشنؓ  تہٕ  حضرت  حفصہسؓ  ورٲے  تہِ  چھےٚ  بیٚیہِ  ازواجِ  طاہرات  اَتھ  تحریکس  منز  شٲمل  آسمژٕ،  حضرت  سودہؓ،  حضرت  صفیہؓ  وغیرہ۔  تمی  مۅکھہٕ  کوٚرُکھ  بیان  بَصیغۂ  جمع  کہ  اے  سارِوٕے  ازواجِ  طاہراتو  تۅہیہِ  مہٕ  روٗزِنَو  یہِ  خیال  کہ  مردس  چھِ  زنانن  ہٕنز  ضرورت  لٲزمی  آسان  تہٕ  أتھۍ  کُن  نظر  کٔرِتھ  یِن  سٲنۍ  مطالبات  تسلیم  کرنہٕ۔)

Tahir:
  اگر  تۆہۍ  دۅشوَے  اللہ  تعالیٰ  سٕنزِ  بارگاہِ  منٛز  توبہٕ  کٔرِو  (تیٚلہِ  چُھ  تُہٕندِ  خٲطرٕ  بہتر)  تِکیازِ  تۅہیہِ  دۅشوٕنۍ  ہٕندۍ  دِل  چِھ  (أکۍ  سٕے  کتھہِ  کُن)  نرمیمٕتۍ،  اگر  تۅہیہِ  دۅشوٕیَو  اَتھ  کتھہِ  پیٚٹھ  اَکھ  أکِس  مددکۆرُو  (تیٚلہِ  ہیٚکہِ  یہِ  عظمت  وٲلِس  نبی  صلی  اللہ  علیہ  وسلمن  ہٕندِ  خٲطرٕ  غمُک  بٲعث  سپدِتھ)  لہٰذا  چُھ  بے  شک  اللہ  تعالیٰ  ہٕے  تِہُنٛد  دوست  تہٕ  مددگار،  بیٚیہِ  جبریل  تہٕ  صالح  مومن  تہِ  تہٕ  اَمہِ  پتہٕ  چِھ  (سٲری)  فرشتہٕ  تہِ  (تِہِندۍ)  مددگار۔

Transliteration:
  In tatoob<u>a</u> il<u>a</u> All<u>a</u>hi faqad <u>s</u>aghat quloobukum<u>a</u> wain ta<i><u>th</u></i><u>a</u>har<u>a</u> AAalayhi fainna All<u>a</u>ha huwa mawl<u>a</u>hu wajibreelu wa<u>sa</u>li<u>h</u>u almumineena wa<b>a</b>lmal<u>a</u>ikatu baAAda <u>tha</u>lika <i><u>th</u></i>aheer<b>un</b>


Athar:
  دوٗر  چُھنہٕ  زِ  اگر  نبیؐ  تۅہیہِ  سارِنٕے  خاندارِنیٚن  طلاق  دِیہِ،  تیٚلہِ  کرِ  اللہ  تعالیٰ  تِمن  تُہندِ  بدلہٕ  تِژٕھہ  خاندارنہِ  عطا  یِمہٕ  تُہندِ  کھۅتہٕ  بہتر  آسن۔  ﴿اَمہِ  نِشہِ  چُھ  پے  لگان  زِ  قصور  اوس  نہٕ  صرف  حضرت  عایشہ  رضی  اللہ  عنہا  تہٕ  حضرت  حفصہ  رضی  اللہ  عنہا  سُندُے  یوت،  بلکہ  آسہٕ  باقی  ازواجِ  مطہرات  تہِ  کم  کاسہٕ  قصور  وار،  اَمی  موجوب  چُھ  یتھ  آیتس  منٛز  یِمن  دۅن  پتہٕ  باقی  سارِنٕے  ازواجن  تہِ  تنبیہ  کرنہٕ  آمُت۔  حدیثو  نِشہِ  چُھ  پے  لگان  زِ  تمہِ  ساعتہٕ  ٲسۍ  حضورؐ  خاندارنیٚن  تیوٗتاہ  ناراض  سپدٕمٕتۍ  زِ  أکِس  ریٚتس  ژوٚٹ  تِمو  تِمن  سٍتۍ  تعلق،  تہٕ  صحابن  منٛز  چُھ  مشہور  سپدان  زِ  حضور  صلی  اللہ  علیہ و سلمو  چُھ  یِمن  طلاق  دِیتمُت۔﴾  یِمہٕ  پکہٕ  مسلمان،  با  ایمان،  اطاعت  گُزار،  توبہٕ  کرن  واجِنہِ،  عبادت  گُزار،  تہٕ  روزہ  دار،  خواہ  وۅرزٕ  ٲسِتن  یا  اَنٔہرِشہِ۔

Mirwaiz:
  لہٰذا!  تھٲوِو  توٚہۍ  اے  پیغمبرِ  برحق  سٕنزو  اَزواجِ  طاہراتو  یہِ  کتھ  یاد  کہ  ہرگاہ  یہِ  پیغمبر  تۅہیہِ  سارِنٕے  زنانن  طلاق  دِیہِ،  اللہ  تعالیٰ  کرِ  تۅہیہِ  بدل  تِمن  تُہندِ  کھۅتہٕ  رٕژٕ  زنانہٕ  عطا،  یِمہٕ  زنانہٕ  مسلمان  آسن،  با  ایمان  آسن،  فرماں  بردار  آسن،  توبہٕ  کروُنہِ  آسن،  عبادت  کروُنہِ  آسن،  روزٕہ  دار  آسن،  بعضے  وۅرزٕہ  آسن،  بعضے  اَنۂرشہِ  آسن۔  (بعض  مصلحتن  کُن  نظر  کٔرِتھ  چھُ  زنانہٕ  وۅرزٕہ  آسُن  تہِ  مرغوب  کیازِ  سۅ  چھےٚ  سلیقہٕ  واجِنۍ  تہٕ  تجربہٕ  کار  آسان،  اَمی  آو  صفتن  اندر  بیان  کرنہٕ۔)

Tahir:
  اگر  تِم  تۅہیہِ  طلاق  دِن  تیٚلہِ  چُھنہٕ  دوٗر  زِ  تُہُنٛد  ربّ  کرِ  تِمن  تُہٕندِ  کھوتہٕ  بہتر  ازواج  بدلس  منٛزعطا  (یِمہٕ)  فرمانبردار،  ایماندار،  اطاعت  گزار،  توبہ  کرن  واجِنہِ،  عبادت  گزار،  روزہ  دار،  (کینہہ  آسن)  وۅرزٕ  تہٕ  (کینہہ)  اَنۂرۍشہِ۔

Transliteration:
  AAas<u>a</u> rabbuhu in <u>t</u>allaqakunna an yubdilahu azw<u>a</u>jan khayran minkunna muslim<u>a</u>tin mumin<u>a</u>tin q<u>a</u>nit<u>a</u>tin t<u>a</u>ib<u>a</u>tin AA<u>a</u>bid<u>a</u>tin s<u>a</u>i<u>ha</u>tin thayyib<u>a</u>tin waabk<u>a</u>r<u>a</u><b>n</b>


Athar:
  اے  لوٗکو  یِمو  ایمان  چُھ  اوٚنمُت،  بچٲوِو  پنُن  پان  تہٕ  پنُن  اہل  و  عیال  تمہِ  نارٕ  نِشہِ،  ییٚمیُک  زالُن  آسن  انسان  تہٕ  کنہِ،  ﴿یہِ  آیت  چھےٚ  وَنان  زِ  أکِس  شخصہٕ  سٕنز  ذمہٕ  دٲری  چَھنہٕ  صرف  پنٕنۍ  ذاتٕے  یٲژ  اللہ  تعالیٰ  سٕندِ  عذاب  نِشہِ  بچاونہٕ  چہِ  کوٗشِشہِ  تامٕے  محدوٗد،  بلکہ  چھےٚ  أمۍ  سٕنز  کٲم  یِتہِ  زِ  فطرتٕکۍ  نظامن  ییٚمہِ  خاندان  چہِ  سربرٲہی  ہُند  بار  أمِس  پٮ۪ٹھ  ترومُت  چُھ،  تتھ  تہِ  دِیِن  سُہ  پننِس  استطاعت  کِس  حدس  تام  تِژھہ  تعلیم  و  تربیت،  ییٚمہِ  سٍتۍ  تِم  اللہ  تعالیٰ  سٕندۍ  پسندیدٕہ  انسان  بنَن،  تہٕ  اگر  تِم  جہنم  چہِ  وَتہِ  پٮ۪ٹھ  گژھان  آسن،  تیٚلہِ  یوٚت  تام  أمِس  تام  آسہِ  یِمن  کٔرِن  رُکاونٕچ  کوٗشش۔  جہنمُک  زالُن  آسن  کنہِ،  اَمہِ  نِشہِ  چُھ  مُراد  شاید  کولہٕ  ژِنہِ۔  ابنِ  مسعود  رضی  اللہ  عنہ،  ابن  عباس  رضی  اللہ  عنہ،  مُجاھد  رحمتُ  اللہِ  علیہ،  امام  محمد  الباقر  رحمتُ  اللہ  علیہ  تہٕ  سُدّی  رحمتُ  اللہ  علیہ  چھِ  ونان  زِ  یِمہٕ  آسن  گندھک  کنہِ۔﴾  یَتھ  پٮ۪ٹھ  سٮ۪ٹھاہ  تُندخُو  تہٕ  سخت  گیر  فرشتہٕ  آسن  مُقرر،  یِم  زٕہٕنۍ  اللہ  تعالیٰ  سٕندِ  حُکمٕچ  نافرمٲنی  چِھنہٕ  کران،  تہٕ  یُس  حُکم  تہِ  یِمن  دِنہٕ  چُھ  یِوان  تَتھ  چِھ  بجا  اَنان۔  تمہِ  وقتہٕ  یِیہِ  وَننہٕ  زِ﴾

Mirwaiz:
  اے  با  ایمانو!  (ییٚلہِ  حضرتِ  رسولِ  کریمؐ  سٕنزن  ازواجِ  طاہراتن  تہِ  کانٛہہ  چارٕہ  چھُنہٕ  عبادت  تہٕ  عمل  کرنہٕ  ورٲے،  تِمن  تہِ  آو  بَذریعۂ  نبی  کریمؐ  تبلیغ  کرنہٕ،  تۅہیہِ  تہِ  چُھ  حکم  یِوان  کرنہٕ  کہ  توٚہۍ  تہِ  ٲسِو  پننِس  عیالس  تبلیغ  کران،  عیالس  تبلیغ  کرُن  چھُ  وٲجب،  پرٛتھ  مسلمانس  چھُ  لٲزِم  پانہٕ  تہِ  عمل  کرٕنۍ  پنُن  عیال  تہِ  عمل  کرناوُن،  دین  چہِ  وَتہِ  پٮ۪ٹھ  انٕنۍ،  وارٕ  وارٕ  فکرِ  تارنہٕ  سٍتۍ،  مار  دِنہٕ  سٍتۍ،  وعیدِ  شدید  بوزنانہٕ  سٍتۍ،  کھۅژناونہٕ  سٍتۍ،  پیار  کرنہٕ  سٍتۍ،  غرض  پرٛتھ  طریقہٕ  گژھن  تِم  سمجھاوٕنۍ۔)  لہٰذا  بچٲوِیوٗکھ  پنُن  پان  تہٕ  پنُن  عیال  نارِ  جہنم  نِشہِ  یَتھ  نارس  ہُرِہ  ہیٚنہٕ  یِیہِ  لوٗکن  تہٕ  کَنیٚو  سٍتۍ۔  یِمہٕ  کَنہِ  ژٕنیٚن  ہٕندۍ  پٲٹھۍ  دزان  چھےٚ۔  (پان  بچاوُن  گوٚو  پانہٕ  فرماں  بردٲری  کرٕنۍ،  عیال  بچاوُن  گوٚو  تِم  گژھن  خداے  سُند  کلام  ہیٚچھناوٕنۍ  بیٚیہِ  تِمن  احکامن  پٮ۪ٹھ  عمل  کرناوٕنۍ)  یَتھ  نارس  پٮ۪ٹھ  مقرر  تہٕ  معین  چھِ  کرنہٕ  آمٕتۍ  ژٔکھیٚل،  مضبوط،  طاقتور  ملٲیک  یِم  نہٕ  کُنہِ  قسمہٕ  رحم  کروُنۍ  چھِ،  یا  یِمن  سٍتۍ  نہٕ  کانٛہہ  مقابلہٕ  ہیٚکہِ  کٔرِتھ،  یِم  نہٕ  أکِس  ذرّس  برابر  خداے  سٕنز  نافرمٲنی  کران  چھِ  کُنہِ  حُکمس  اندر۔  یُس  حکم  تِمن  کرنہٕ  یِوان  چھُ،  یُس  حکم  اللہ  تعالیٰ  کران  چھُکھ،  تتھ  چھِ  تِم  فوراً  بجا  اَنان،  نہ  چھِ  تعمیل  کرنس  اندر  سُستی  تہٕ  تٲر  کران،  تِمے  ملٲیک  واتناوَن  کٲفرن  نارِ  جہنمس  اندر۔  (تمی  وقتہٕ  یِیہِ  تِمن  وَننہٕ)

Tahir:
  اے  ایمان  والیو!  پَنُن  پان  تہٕ  پنٕنۍ  اہل  و  عیال  بچٲوِیوٗکھ  تَمہِ  نارٕ  نِشہِ  ییٚمِیُک  زالُن  انسان  تہٕ  کنہِ  چھے٘،  یَتھ  پیٚٹھ  سخت  مِزاز  طاقتور  فرشتہ  (مقرر)  چِھ  یِم  کُنہِ  تہِ  کتھہِ  منٛز  ییٚمِیُک  سُہ  تِمن  حکم  چُھ  دِوان  چِھنہٕ  اللہ  تعالیٰ  سٕنز  نافرمٲنی  کران  تہٕ  سۅے  کٲم  چِھ  انجام  دِوان  ییٚمِیُک  تِمن  حکم  چُھ  دِنہٕ  یِوان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo qoo anfusakum waahleekum n<u>a</u>ran waqooduh<u>a</u> a<b>l</b>nn<u>a</u>su wa<b>a</b>l<u>h</u>ij<u>a</u>ratu AAalayh<u>a</u> mal<u>a</u>ikatun ghil<u>a</u><i><u>th</u></i>un shid<u>a</u>dun l<u>a</u> yaAA<u>s</u>oona All<u>a</u>ha m<u>a</u> amarahum wayafAAaloona m<u>a</u> yumaroon<b>a</b>


Athar:
  اے  کٲفرو،  اَز  مَہ  کٔرِو  عذر  پیش،  تۅہیہِ  چُھو  تِیُتُھے  بدلہٕ  دِنہٕ  یِوان  یٕژھہ  عملہٕ  توٚہۍ  کران  ٲسِو۔

Mirwaiz:
  اے  کٲفرو!  اَز  مَہ  کٔرِو  توٚہۍ  کُنہِ  قٕسمُک  عذُر  پیش،  کیازِ  تتھ  چھُو  نہٕ  فٲیدٕہ  کینٛہہ  تہِ،  کیازِ  تۅہیہِ  چھُو  تَمہِ  کُے  سزا  یِوان  دِنہٕ  یہِ  توٚہۍ  کران  ٲسوِ  دنیاہس  اندر۔  (اَمہِ  پتہٕ  چھُ  بیان  یِوان  کرنہٕ  اَمہِ  نارِ  جہنم  نِشہِ  بچنٕچ  کیا  صورت  چھےٚ،  تِی  ؤنِو  توٚہۍ  پننِس  اہل  و  عیالس۔)

Tahir:
  اے  کافرو!  أزۍکہ  دۅہ  مَہ  کٔرِو  کانٛہہ  عذر  پیش،  بس  تۅہیہِ  یِیَو  تَمہِ  کُے  بدلہٕ  دِنہٕ  یہِ  کران  روٗدِمٕتۍ  ٲسِو۔

Transliteration:
  Y<u>a</u> ayyuh<u>a</u> alla<u>th</u>eena kafaroo l<u>a</u> taAAta<u>th</u>iroo alyawma innam<u>a</u> tujzawna m<u>a</u> kuntum taAAmaloon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  خُدایس  نِشہِ  کٔرِو  توبہٕ،  خٲلص  توبہٕ،  دوٗر  چُھنہٕ  زِ  اللہ  تعالیٰ  کرِ  تُہنزٕ  بُرٲیِیہِ  دوٗر،  تہٕ  تۅہیہِ  کریو  تِتھیٚن  جنّتن  منٛز  دٲخل  یِمن  بٔنۍ  کِنۍ  کۅلہٕ  آسن  پکان۔  یہِ  آسہِ  سُہ  دۅہ  ییٚلہِ  اللہ  تعالیٰ  پننِس  نبی  صلی  اللہ  علیہ و سلمس  تہٕ  تِمن  لُکن  یِمو  تِمن  سٍتۍ  ایمان  چُھ  اوٚنمُت،  رُسوا  کرِنہٕ۔  ﴿یعنی  تِہنزن  نیک  عملن  ہُند  اجر  کرِ  نہٕ  ضائع۔  کفّارن  تہٕ  مُنافقن  دِیہِ  نہٕ  ہرگز  یہِ  وَننُک  موقع  زِ  یِمو  باایمان  لُکو  کٔر  خُدا  پرستی  تہِ،  امیُک  کیا  مُعاوضہٕ  میوٗلُکھ۔  رُسوٲئی  یِیہِ  بٲغین  تہٕ  نافرمانن  ہٕندِس  حصّس  منٛز،  نَہ  کہ  وفادارن  تہٕ  فرماں  بردارن  ہٕندِس  حصّس  منٛز۔﴾  تِہُند  نُور  آسہِ  تِمن  برونٛہہ  برونٛہہ،  تہٕ  تِمن  دٔچِھنۍ  کِنۍ  دَوان،  تہٕ  تِم  آسن  وانان  زِ  اے  سانہِ  ربّہٕ،  سون  نُور  کر  سانہِ  خٲطرٕ  مکمل  تہٕ  اَسہِ  کر  درگُزر،  ژٕ  چُھکھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  اے  با  ایمانو!  توٚہۍ  کٔرِو  خدایس  بُرٛونٛٹھہٕ  کَنہِ  پوٚز  توبہٕ۔  (یعنی  دِلس  منٛز  ہیٚیِو  پورٕ  تہٕ  کٲمل  ندامت  تِمن  گناہن  پٮ۪ٹھ  یِم  از  تام  کٔرِمٕتۍ  چھِو،  آئندٕہ  کٔرِو  پختہٕ  عزم  گناہ  ترٛاونس  پٮ۪ٹھ۔)  اَمہِ  توبہٕ  کہِ  برکتہٕ  امید  چھےٚ  یعنی  وعدٕہ  چھُ  تُہنٛد  پروردِگار  کرِ  تُہندیٚن  گناہن  عفو  بیٚیہِ  واتناوِ  تۅہیہِ  جنتہٕ  کیٚن  تِمن  باغن  اندر  یِمَو  بٔنۍ  کِنۍ  کۅلہٕ  تہٕ  جویہِ  پکان  آسن۔  یہِ  گوٚو  تَمی  دۅہ  ییٚمۍ  دۅہ  اللہ  تعالیٰ  عزت  دِیہِ  نبی  کریمسؐ  بیٚیہِ  تِمن  لوٗکن  یِمو  ایمان  اوٚن  تِمن  سٍتۍ۔  ییٚمہِ  ساعتہٕ  میدانِ  حشر  پتہٕ  پُلِ  صراط  پٮ۪ٹھۍ  تِم  با  ایمان  ترُن  ہیٚن،  تِمن  با  ایمانن  آسہِ  نوٗر  پنُن  دوران  تِمن  بروٗنٹھۍ  کِنۍ  تہٕ  بیٚیہِ  تِمن  دٔچھِنۍ  کِنۍ  تہِ۔  دعا  آسن  کران،  اے  سانہِ  پروردگارٕ!  سانہِ  خٲطرٕ  پوشناوُن  یہِ  نوٗر  سون  یُتھنہٕ  یہِ  وَتہِ  منزٕے  ژھیٚتہٕ  گژِھہ،  بیٚیہِ  کر  اَسہِ  مغفرت  بیشک  ژٕ  چھُکھ  پرٛتھ  چیزس  پٮ۪ٹھ  قدرت  وول۔

Tahir:
  اے  ایمان  والیو!  تۆہۍ  کٔرِو  اللہ  تعالیٰ  سٕنزِ  بارگاہِ  منٛز  مکمل  پٲٹھۍ  خٲلص  توبہٕ،  یقیٖن  چُھ  زِ  تُہُنٛد  ربّ  کرِ  تۅہیہِ  نِشہِ  تُہن۶د  خطا  دوٗر  تہٕ  تۅہیہِ  کریٚو  جنتن  منٛز  دٲخل  یِمن  بٔنۍ  کِنۍکۅلہٕ  چھے٘  پکان  ییٚمہِ  دۅہ  اللہ  تعالیٰ  (پننِس)  نبی  یس  (صلی  اللہ  علیہ  وسلم)  تہٕ  تِمن  اہلِ  ایمانن  یِم  تِہِندِس  (ظٲہری  یا  بٲطنی)  صحبتس  منٛز  چِھ  رسوا  کرِ  نہٕ،  تِہُنٛد  نوٗر  آسہِ  تِمن  بروٗنٹھۍکِنۍ  تہٕ  تِمن  دٔچِھنۍ  کِنۍ  (گاش  دِوان  دِوان)  تیزی  سان  پکان  تِم  آسن  عرض  کران،  اے  سانہِ  ربّہ!  سون  نوٗر  کر  سانہِ  خٲطرٕ  مکمل  تہٕ  اَسہِ  کر  مغفرت،  بے  شک  چھے  ژے٘  پۯتھ  چیزس  پیٚٹھ  سیٚٹھاہ  قدرت۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo tooboo il<u>a</u> All<u>a</u>hi tawbatan na<u>s</u>oo<u>h</u>an AAas<u>a</u> rabbukum an yukaffira AAankum sayyi<u>a</u>tikum wayudkhilakum jann<u>a</u>tin tajree min ta<u>h</u>tih<u>a</u> alanh<u>a</u>ru yawma l<u>a</u> yukhzee All<u>a</u>hu a<b>l</b>nnabiyya wa<b>a</b>lla<u>th</u>eena <u>a</u>manoo maAAahu nooruhum yasAA<u>a</u> bayna aydeehim wabiaym<u>a</u>nihim yaqooloona rabban<u>a</u> atmim lan<u>a</u> nooran<u>a</u> wa<b>i</b>ghfir lan<u>a</u> innaka AAal<u>a</u> kulli shayin qadeer<b>un</b>


Athar:
  اے  نبیؐ،  کُفّارن  تہٕ  مُنافقن  سٍتۍ  کٔرِو  جہاد،  تہٕ  تِمن  سٍتۍ  یِیِو  سختی  سان  پیش،  تِہُند  ٹھکانہٕ  چُھ  جہنم  تہٕ  سُہ  چُھ  سٮ۪ٹھاہ  بُرٕہ  ٹِھکانہٕ۔

Mirwaiz:
  اے  نبی  کریمؐ!  جہاد  کٔرِو  کٲفرن  سٍتۍ  سلاح  و  سامانہٕ  سٍتۍ۔  بیٚیہِ  کٔرِو  منٲفقن  سٍتۍ  جہاد  زیٚوِ  سٍتۍ  دٔلیلو  سٍتۍ۔  بیٚیہِ  کٔرِو  تِمن  پٮ۪ٹھ  سختی  دنیاہس  اندر۔  کیازِ  تِم  چھِ  تٔتھۍ  مُستحق  تہٕ  سزاوار،  ٲخرتس  اندر  چھےٚ  تِہنز  جاے  نارِ  جہنم،  سۅ  چھےٚ  سٮ۪ٹھاہ  یچھ  جاے  تِہندِ  روزنہٕ  خٲطرٕ۔

Tahir:
  اے  نبیِ  (مکرّم!)  تۆہۍ  کٔرِو  (تِمن)  کٲفرن  تہٕ  منافقن  سٍتۍ  جہاد  (یِمَو  تۅہیہِ  خلاف  جٲرحیت،  فتنہ  فساد  تہٕ  سٲزِشن  ہُنٛد  آغاز  چُھ  تھوومُت  کٔرِتھ)  تہٕ  تِمن  پیٚٹھ  کٔرِو  سختی،  تہٕ  تِہُنٛد  ٹھکانہٕ  چُھ  جہنم،  تہٕ  سُہ  کوتاہ  خراب  ٹھکانہٕ  چُھ۔

Transliteration:
  Y<u>a</u> ayyuh<u>a</u> a<b>l</b>nnabiyyu j<u>a</u>hidi alkuff<u>a</u>ra wa<b>a</b>lmun<u>a</u>fiqeena wa<b>o</b>ghlu<i><u>th</u></i> AAalayhim wamaw<u>a</u>hum jahannamu wabisa alma<u>s</u>eer<b>u</b>


Athar:
  اللہ  تعالیٰ  چُھ  کٲفرن  ہٕندِس  معاملس  منٛز  نوحؑ  تہٕ  لوطؑ  سٕنزن  خاندارِنیٚن  بطورِ  مثال  پیش  کران۔  تِمہٕ  آسہٕ  سانیٚن  دۅن  صالح  بندن  ہٕندِس  زوجیتس  منٛز،  مگر  تِمو  کٔر  پننیٚن  تِمن  خاندارن  سٍتۍ  خیانت۔  ﴿یہِ  خیانت  چَھنہٕ  اَتھ  معنِیس  منٛز  زِ  تِمو  ٲس  بدکٲری  کٔرمٕژ  بلکہ  چھےٚ  اَتھ  معنیس  منٛز  زِ  تِمو  دیُت  نہٕ  ایمان  چہِ  وَتہِ  منٛز  حضرت  نوحؑ  تہٕ  حضرت  لوط  علیہ  السّلامس  ساتھ،  بلکہ  روزٕ  تِہندِس  مقابلس  منٛز  دین  کیٚن  دشمنن  ساتھ  دِوان۔﴾  تہٕ  تِم  آے  نہٕ  اللہ  تعالیٰ  سٕندِس  مقابلس  منٛز  تِمن  رَژھ  تہِ  بکار۔  دۅشوٕنۍ  آو  وَننہٕ  زِ  گٔژِھو  نارس  منٛز  گژھن  والیٚن  سٍتۍ  توٚہۍ  تہِ۔

Mirwaiz:
  اللہ  تعالیٰ  ہن  فرمٲو  اَکھ  مثال  کٲفرن  ہٕندِ  عبرت  خٲطرٕ  نوحؑ  سٕنزِ  گھرٕ  واجنہِ  ہٕنز  بیٚیہِ  لوطؑ  سٕنزِ  گھرٕ  واجنہِ  ہٕنز،  تِمہٕ  دۅشوے  زنانہٕ  آسہٕ  سانیٚو  بندو  أندرٕہ  خاص  دۅن  نیکو  کار  بندن  ہٕندِس  نِکاحس  تل،  تِمو  دۅشوِیو  زنانو  کوٚر  تِمن  دۅشوُنۍ  صاحبن  ہُنٛد  حق  ضائع۔  (کیازِ  تِہنز  کٔرٕکھ  نہٕ  فرماں  بردٲری  تہٕ  تٲبعدٲری،  تِمہٕ  دۅشوے  زنانہٕ  آسہٕ  منافق۔  بظٲہر  آسہٕ  تِمن  سٍتۍ  لیکن  دِلہٕ  سٍتۍ  آسہٕ  کٲفرن  سٍتۍ۔)  پس  آے  نہٕ  تِم  دۅشوے  نیک  بندٕہ  کینہہ  بکار  اللہ  تعالیٰ  ہَس  برٛونٹھ  کَنہِ  تِمن  دۅن  زنانن۔  چنانچہ  تِمن  دۅشوُنۍ  زنانن  آو  حکم  کرنہٕ  کفرٕ  سببہٕ  أژِو  توٚہۍ  دۅشوے  عام  کٲفرن  سٍتۍ  نارِ  جہنمس  اندر۔  (دۅن  پیغمبرن  سٍتۍ  رشتہٕ  آسنن  دِتُکھ  نہٕ  کانٛہہ  فٲیدٕہ۔)

Tahir:
  اللہ  تعالیٰ  ہن  چھے٘  تِمن  لُکن  خٲطرٕ  یِمَو  کفرچُھ  کۆرمُت  نوح  (علیہ  السلام)  سٕنزِ  خاتونہِ  (واعلہ)  تہٕ  لوط  (علیہ  السلام)  سٕنزِخاتونہِ  (واہلہ)  سٕنز  مثال  کٔرمٕژ  بیان،  تِمہٕ  دۅشوے  آسہٕ  سانیٚو  بندو  منٛزٕ  دۅن  صالح  بندن  ہٕندِس  نکاحس  منٛز،  پتہٕ  کٔردۅشوٕیَو  تِمن  نِشہِ  خیانت  لہٰذا  آے  نہٕ  تِم  اللہ  تعالیٰ  ہس  (سٕندِس  عذابس)  برونٛہہ  کنہِ  تِمن  کُنہِ  بکار  تہٕ  تِمن  آو  وَننہٕ  زِ  تۆہۍ  دۅشوَے  (خاتونہٕ)  گٔژِھو  دٲخل  گژھن  والیٚن  سٍتۍ  جہنمس  منٛز  دٲخل۔

Transliteration:
  <u>D</u>araba All<u>a</u>hu mathalan lilla<u>th</u>eena kafaroo imraata noo<u>h</u>in wa<b>i</b>mraata loo<u>t</u>in k<u>a</u>nat<u>a</u> ta<u>h</u>ta AAabdayni min AAib<u>a</u>din<u>a</u> <u>sa</u>li<u>h</u>ayni fakh<u>a</u>nat<u>a</u>hum<u>a</u> falam yughniy<u>a</u> AAanhum<u>a</u> mina All<u>a</u>hi shayan waqeela odkhul<u>a</u> a<b>l</b>nn<u>a</u>ra maAAa a<b>l</b>dd<u>a</u>khileen<b>a</b>


Athar:
  تہٕ  اہلِ  ایمانن  ہٕندِس  معاملس  منٛز  چُھ  اللہ  تعالیٰ  فرعون  سٕنزِ  خاندارِنہِ  ہٕنز  مثال  پیش  کران،  ییٚلہِ  تمہِ  دُعا  کوٚر  اے  میانہِ  ربّہٕ،  میانہِ  خٲطرٕ  بناو  ﴿پانس  نِشہِ﴾  جنتس  منٛز  اکھ  گھرٕ،  تہٕ  مےٚ  بچاو  فرعونس  تہٕ  تٔمۍ  سٕنزِ  عملہِ  نِشہِ  تہٕ  ظٲلِم  قومہٕ  نِشہِ  دِم  نجات۔

Mirwaiz:
  بیٚیہِ  فرمٲو  اللہ  تعالیٰ  ہن  بیٚاکھ  مثال  باایمانن  ہٕندِ  تسلی  خٲطرٕ  فرعون  سٕندیٚن  بٲژن  ہٕںز،  (حضرت  آسیہ  بنت  مزاحم  سٕنز  ییٚلہِ  تِمو  دعا  کوٚر  عام  حالاتن  اندر  یا  ییٚلہِ  تِمو  أکِس  خاص  حالس  اندر  دعا  کوٚر  ییٚمہِ  ساعتہٕ  فرعونس  معلوم  سپُد  تِہندِ  باایمان  آسنُک۔  تٔمۍ  دِیُت  حکم  یہِ  کٔڈیوٗن  نٔنِس  تاپس،  توپتہٕ  ٹھٲسِہوٗس  اتھن  کھۅرن  چہار  مینخ،  سینس  پٮ۪ٹھ  تھٲوِیوٗس  گرٛٹٕچ  بوٚنِم  کٔنۍ۔)  تٔتھۍ  حالس  اندر  موٚنگ  تِمو  یہِ  دعا،  پروردِگارا  میانہِ  خٲطرٕ  کر  بِنا  جنتس  اندر  پننِس  قُربس  اندر  اَکھ  گھرَہ۔  بیٚیہِ  دِ  مےٚ  نجات  فرعون  سِندِ  شرٕ  نِشہِ،  بیٚیہِ  تٔہنزَو  کفرٕچو  کامیٚو  نِشہِ،  بیٚیہِ  دِ  مےٚ  نجات  سارِنٕے  ظٲلِمن  یعنی  کٲفرن  ہٕندِ  شرٕ  نِشہِ۔  (ییٚلہِ  تِمو  یہِ  دعا  موٚنگ  تِمن  آو  جنتس  اندر  سُہ  پنُن  گھرٕ  ہاونہٕ  ییٚمہِ  سٍتۍ  نہٕ  تِمن  سُہ  تکلیف  بوزنے  آو۔)

Tahir:
  تہٕ  اللہ  تعالیٰ  ہن  چھے٘  تِمن  لُکن  خٲطرٕ  یِمَو  ایمان  اۆن  فرعون  سٕنزِ  زوجہ  (آسیہ  بنت  مزاحم)  سٕنزمثال  بیان  فرمٲومٕژ،  ییٚلہِ  تَمہِ  عرض  کۆر،اے  میانہِ  ربّہ!  ژٕ  بناوتہٕ  جنتس  منٛز  میانہِ  خٲطرٕ  پانس  نِشہِ  اکھ  گرٕ۔تہٕ  مے٘  دِتہٕ  فرعونس  تہٕ  تٔمۍ  سٕنزِ  (بد)  عملہِ  نِشہِ  نجات  بیٚیہِ  بچاو  تہٕ  مے٘  ظٲلم  قومہٕ  نِشہِ  (تہِ)۔

Transliteration:
  Wa<u>d</u>araba All<u>a</u>hu mathalan lilla<u>th</u>eena <u>a</u>manoo imraata firAAawna i<u>th</u> q<u>a</u>lat rabbi ibni lee AAindaka baytan fee aljannati wanajjinee min firAAawna waAAamalihi wanajjinee mina alqawmi a<b>l</b><i><u>thth</u></i><u>a</u>limeen<b>a</b>


Athar:
  تہٕ  بیٚیہِ  چُھ  مثال  دِوان  عمران  سٕنزِ  کورِ  مریم  سٕنز  ﴿بنان  چُھ  زِ  مریمؑ  سٕندِس  مٲلۍ  سُند  ناو  آسہِ  ہے  عمران،  نَتہٕ  آسہِ  تِمن  علیہا  السلامن  عمران  سٕنز  کوٗر  امہِ  موجوب  وَننہٕ  آمُت  زِ  سۅ  ٲس  آلِ  عمران  منٛزٕ﴾  ییٚمہِ  پننہِ  شرم  گاہٕچ  حفاظت  ٲس  کٔرمٕژ۔  ﴿یہِ  چُھ  یہوٗدٮ۪ن  ہٕندِ  تمہِ  الزامُک  تردید  زِ  حضرت  عیسیٰ  علیہ  السلامن  ہٕنز  پیدٲیش  ٲس  معاذ  اللہ  گُناہُک  نتیجہِ۔  سورۂ  نسا  آیت  156  ہس  منٛز  چُھ  یِمن  ظٲلِمن  ہُند  یہِ  الزام  عظیم  بہتان  قرار  دِنہٕ  آمُت﴾  پتہٕ  چھوٚک  اَسہِ  تس  منٛز  پنُن  روح  پھۅکھ  دِتھ۔  ﴿یعنی  اَمہِ  ورٲے  زِ  تس  آسہِ  ہے  کٲنٛسہِ  مردس  سٍتۍ  کانٛہہ  تعلق،  تِہنزِ  بچہِ  دانہِ  منٛز  ترٛوو  اَسہِ  پننہِ  طرفہٕ  اکھ  زُو۔﴾  تہٕ  تٔمۍ  کوٚر  پننِس  ربّ  سٕندٮ۪ن  ارشاداتن  تہٕ  تٔمۍ  سٕنزن  کتابن  ہُند  تصدیق،  تہٕ  سۅ  ٲس  اطاعت  گُزار  لُکو  منٛزٕ۔  ﴿ییٚمہِ  مقصدٕ  خٲطرٕ  یتھ  جایہِ  حضرت  مریم  علیہا  السلام  مِثالہِ  رٔنگۍ  چھےٚ  پیش  کرنہٕ  آمٕژ،  سُہ  چُھ  یہِ  زِ  خُداین  ٲس  سۅ  أکِس  شدید  آزمٲیشہِ  منٛز  ترٲومٕژ،  تِکیازِ  اللہ  تعالیٰ  سٕندِ  معجزہ  سٍتۍ  روٗز  سۅ  حٲملہٕ  مگر  تمہِ  نٚومروو  صبرٕ  سان  اللہ  تعالیٰ  سٕنزِ  مرضی  برونٛہہ  کنہِ  پنُن  کلہٕ۔﴾

Mirwaiz:
  بیٚیہِ  چھُ  اللہ  تعالیٰ  ہن  مسلمانن  ہٕندِ  تسلی  خٲطرٕ  حضرت  مریمؑ  یۅسہٕ  صاحبزادی  چھےٚ  حضرت  عمران  سٕنز  مثال  بیان  فرمٲومٕژ  ییٚمہِ  پنُن  ناموس  تہٕ  عصمت  حلال  و  حرام  دۅشوٕیو  چیزو  نِشہِ  محفوظ  تھٲو،  پس  واتنوو  اَسہِ  تِمن  منٛز  پنُن  روح  یعنی  عیسیٰ  علیہ  السلام۔  بیٚیہِ  کوٚر  تِمو  تصدیق  پننِس  پروردِگار  سٕندیٚن  پیغامن  یِم  تِمن  نِشہِ  ملٲیکن  ہٕندِ  ذریعہٕ  واتناونہٕ  آے۔  بیٚیہِ  کوٚر  تِمَو  تصدیق  پروردِگار  سٕنزن  کتابن  یعنی  توراۃ  و  انجیلس،  بیٚیہِ  ٲس  سۅ  واقعی  اطاعت  و  فرماں  بردٲری  کروُنیو  اندرٕہ۔

Tahir:
  تہٕ  (بیاکھ  مثال  چھَن)  عمران  سٕنزِ  کورِ  مریم  سٕنز  (بیان  فرمٲومٕژ)  ییٚمہِ  پننہِ  عصمتٕچ  تہٕ  عفتٕچ  وارٕ  پٲٹھۍ  حفاظت  کٔر  پتہٕ  تۯوو  اَسہِ  (تٔمۍ  سٕندِ) نالہٕ  کِنۍ  پَنُن  روح  پھۅکھ  دِتھ  تہٕ  تَمہِ  کۆر  پننِس  ربّ  سٕندیٚن  کلماتن  تہٕ  تٔمۍ  سٕنزن  (نٲزل  کرنہٕ  آمژن) کتابن  ہُنٛد  تصدیق  تہٕ  سۅ  ٲس  اطاعت  گُزارَو  منٛزٕ۔

Transliteration:
  Wamaryama ibnata AAimr<u>a</u>na allatee a<u>hs</u>anat farjah<u>a</u> fanafakhn<u>a</u> feehi min roo<u>h</u>in<u>a</u> wa<u>s</u>addaqat bikalim<u>a</u>ti rabbih<u>a</u> wakutubihi wak<u>a</u>nat mina alq<u>a</u>niteen<b>a</b>


Transliteration: Tab<u>a</u>raka alla<u>th</u>ee biyadihi almulku wahuwa AAal<u>a</u> kulli shayin qadeer<b>un</b>
Athar:
  سٮ۪ٹھاہ  بزرگ  تہٕ  برتر  چُھ  سُہ  ییٚمۍ  سٕنٛدِس  اَتھس  منٛز  ﴿کائناتٕچ﴾  سلطنت  چھےٚ،  تہٕ  سُہ  چُھ  پرٛتھ  چیزس  پٮ۪ٹھ  قدرت  تھاوان۔  ﴿یعنی  یِکینٛژھاہ  ییٚژِھہ  تہِ  ہیٚکہِ  کٔرِتھ،  کانٛہہ  چیز  چُھنہٕ  تس  رُکاون  وول  زِ  تس  آسہِ  کانٛہہ  کٲم  کرٕنۍ  تہٕ  سُہ  کیا  ہیٚکہِ  نہٕ  کٔرِتھ﴾

Mirwaiz:
  سُہ  پروردِگار  چھُ  سٮ۪ٹھاہ  عٲلی  شان  تہٕ  برکت  وول  یسٕندِس  قبضس  منٛز  چھےٚ  سٲرٕے  پادشٲہت  تہٕ  حکومت،  بیٚیہِ  چھُ  سُہ  پرٛتھ  چیزس  پٮ۪ٹھ  قدرت  وول۔

Tahir:
  سۅ  ذات  چھے٘  سیٚٹھاہ  بابرکت  ییٚمۍ  سٕندِس  (قدرت  کس)  اتھس  منٛز  (تمام  جہانن  ہٕنز)  سلطنت  چھے٘،  تہٕ  سُہ  چُھ  پۯتھ  چیزس  پیٚٹھ  پوٗرٕ  پٲٹھۍ  قدرت  تھاوان۔


Athar:
  ییٚمۍ  موت  تہٕ  زندگی  ایجاد  کٔر  تاکہِ  تۅہیہِ  لُکن  وُچھِ  آزمٲوِتھ  زِ  تۅہیہِ  منٛز  کُس  چُھ  بہتر  عمل  کرن  وول۔  ﴿یعنی  دُنیاہس  منٛز  چُھ  تٔمۍ  انسانن  ہٕنٛدِ  مرنُک  تہٕ  زندٕہ  روزنُک  یہِ  سلسلہٕ  امہِ  موجوب  شروع  کوٚرمُت  زِ  یِمن  ہیٚیہِ  امتحان،  بیٚیہِ  وُچھہِ  کَس  انسان  سٕنٛز  عمل  چھےٚ  زیادٕہ  بہتر۔﴾  بیٚیہِ  چُھ  سُہ  زبردست  تہِ  تہٕ  درگُزر  کرن  وول  تہِ۔

Mirwaiz:
  ییٚمۍ  پروردِگارن  مرُن  تہٕ  زندٕہ  روزُن  پٲدٕہ  کوٚر  یُتھ  سُہ  تۅہیہِ  آزمٲئش  کرِ  کہ  تۅہیہِ  اندرٕہ  کُس  چھُ  رُت  عمل  کرنس  اندر،  (موتس  چھُ  دخل  رٕژِ  عملہِ  اندر  یِتھہٕ  پٲٹھۍ  کہ  موتُک  خیال  تھٲوِتھ  چھُ  انسان  دنیاہس  فٲنی  زانان،  مرنہٕ  پتہٕ  بیٚیہِ  زندٕہ  سپدن  کہ  اعتقادٕہ  سٍتۍ  چھُ  ٲخرتس  باقی  زانان،  بیٚیہِ  چھُ  ٲخرتُک  ثواب  حٲصل  کرنہٕ  خٲطرٕ  بیٚیہِ  تتہِ  کہ  عذابہٕ  نِشہِ  بچنہٕ  خٲطرٕ  مستعد  روزان۔  یِتھے  پٲٹھۍ  چھُ  حیاتس  تہِ  عمل  کرنس  اندر  دخل  ییٚمہِ  اعتبارٕ  کہ  حیات  نے  آسہِ  عمل  کتھ  اندر  کرِ  شخص۔  لہٰذا  چھُ  حیات  عملہِ  ہندِ  خٲطرٕ  بمنزلۂ  ظرف  چونکہ  موت  چھُنہٕ  عدمِ  محض  چیزَہ  بلکہ  چھُ  وجودی،  لہٰذا  آو  اَتھ  پٮ۪ٹھ  مخلوق  آسنُک  حکم  کرنہٕ۔)  بیٚیہِ  چھُ  سُہ  پروردِگار  زبردست  تہٕ  غٲلب،  یچھ  عملن  پٮ۪ٹھ  سزا  دِوُن  تہٕ  سُے  چھُ  گناہن  مغفرت  کرٕوُن  تہٕ  درگُزر  کرٕوُن  تہِ۔

Tahir:
  ییٚمۍ  موت  تہٕ  زندگی  (اَمہِ  موجوب)  پٲدٕ  کٔرۍ  زِ  سُہ  آزماویٚو  تۅہیہِ  زِ  تۅہیہِ  منٛزٕ  کُس  چُھ  عملہِ  ہٕندِ  لحاظہٕ  بہتر،  تہٕ  سُہ  چُھ  غٲلب،  بۆڈ  مغفرت  کرن  وول۔

Transliteration:
  Alla<u>th</u>ee khalaqa almawta wa<b>a</b>l<u>h</u>ay<u>a</u>ta liyabluwakum ayyukum a<u>h</u>sanu AAamalan wahuwa alAAazeezu alghafoor<b>u</b>


Athar:
  ییٚمۍ  پیوٚٹُھس  پٮ۪ٹھ  ستھ  آسمان  بنٲوۍ،  ﴿اے  انسانہٕ﴾  ژٕ  لبکھ  نہٕ  رحمان  سٕنٛدِس  تخلیقس  منٛز  کُنہِ  قسمٕچ  بےٚ  ربطی۔  ﴿دراصل  چُھ  لفظ  تَفاوُت  وَرتاونہٕ  آمُت،  اَتھ  چُھ  معنی  عدمِ  تناسُب۔  اکھ  چیز  بیٚکِس  چیزس  سٍتۍ  نَہ  رَلُن،  بے  جوڑ  آسُن﴾  پتہٕ  وُچھ  پوٚت  پھیٖرِتھ،  کُنہِ  جایہِ  چھےٚ  نہٕ  ژےٚ  کانٛہہ  خلل  نظرِ  گژھان؟  ﴿دراصل  چُھ  لفظ  فطُور  وَرتاونہٕ  آمُت،  اَتھ  چُھ  معنی،  پھرٛاٹھ،  رُم،  پھاس،  رخنہٕ،  پھوٚٹمُت  آسُن،  پُھٹمُت  آسُن۔  مطلب  چُھ  یہِ  زِ  پوٗرٕ  کائناتٕچ  بندِس  چھےٚ  تِژھہ  چُست  تہٕ  زمین  کہ  اکہِ  ذرٕہ  پٮ۪ٹھہٕ  عظیم  کہکشانن  تام  چُھ  پرٛتھ  کانٛہہ  چیز  تِیُتھ  مربوط  زِ  کُنہِ  جایہِ  چُھنہٕ  کائنات  کہ  نظمُک  تسلسل  پُھٹان۔  توٚہۍ  کٔرِتَو  خواہ  کوتاہ  تہِ  جستجو  تۅہیہِ  ہیکیو  نہٕ  اَتھ  منٛز  کُنہِ  جایہِ  رخنہٕ  میٖلتھ۔﴾

Mirwaiz:
  ییٚمۍ  پروردِگارن  ستھ  آسمان  پٲدٕہ  کٔرۍ  اَکھ  أکِس  پٮ۪ٹھ۔  چنانچہ  (حدیث  شریفس  منٛز  چھُ  آمُت،  اکھ  آسمانس  چھُ  بیٚیِس  آسمانس  پٮ۪ٹھۍ  کِنۍ،  تَمہِ  پٮ۪ٹھۍ  کنۍ  چھُ  تریٚیُم  آسمان،  یِتھے  پٲٹھۍ  چھِ  سِیٔد  ستوَے  آسمان۔  اَکہِ  آسمانہٕ  پٮ۪ٹھہٕ  چھےٚ  بیٚیِس  آسمانس  تانۍ  پانژن  ہَتن  ؤرِین  ہٕنز  مسافت،)  اے  آسمانس  کُن  وُچھوٕنہِ!  ژٕہ  لبکھ  نہٕ  حضرتِ  رحمان  سٕنزِ  اَتھ  کٲریگری  تہٕ  صنعتس  اندر  کُنہِ  قسمُک  خلل  تہٕ  نقصان۔  یُس  چیز  یُتھ  شوٗبہِ  ہے  سُہ  کوٚرُن  تِیتھُے  پٲدٕہ۔  بِلا  تامل  آسیٚتھ  ژےٚ  واریاہہِ  پِھرِ  اَتھ  کُن  نظر  دِژمٕژ،  وۅنۍ  دِتہٕ  ژٕہ  تامل  سان  بیٚیہِ  اَکھ  نظرَہ  اَتھ  کُن،  ژےٚ  چھُیہِ  بوزنہٕ  یِوان  اَتھ  منٛز  کانٛہہ  خللَہ،  پھرٛاٹَہ،  پھچرَہ  یا  رُمَہ؟

Tahir:
  یی٘مۍ  سَتھ  (یا  واریاہ)  آسمٲنۍ  کرّٕہ  پانہٕ  وٲنۍ  مطابقت  سان  (طبق  در  طبق  یعنی  أکِس  پی٘ٹھ  اَکھ)  پٲدٕ  کٔرۍ،ژٕ  وُچھکھ  نہٕ  (خدائے)  رحمان  سٕندِس  تخلیق  کِس  نظامس  منٛز  کانہہ  بے٘  ضٲبطگی  تہٕ  کمی  بیشی،  لہٰذا  وُچھ  ژٕ  (غوروفکرِہٕنز)  نظر  اورٕ  یورپھِرِتھ،  کیا  ژٕ  چُھکھااَتھ  (تخلیقس)  منٛز  کانٛہہ  رُم  یا  خلل  وُچھان۔

Transliteration:
  Alla<u>th</u>ee khalaqa sabAAa sam<u>a</u>w<u>a</u>tin <u>t</u>ib<u>a</u>qan m<u>a</u> tar<u>a</u> fee khalqi a<b>l</b>rra<u>h</u>m<u>a</u>ni min taf<u>a</u>wutin fa<b>i</b>rjiAAi alba<u>s</u>ara hal tar<u>a</u> min fu<u>t</u>oor<b>in</b>


Athar: پتہٕ وُچھتہٕ پھِرۍ پھِرۍ، چٲنۍ نظر پھیرِ تھٔکِتھ ناکام گٔژِھتھ واپس۔
Mirwaiz:
  توپتہٕ  دِتہِ  پِھیرۍ  پِھیرۍ  نظرَہ  کانٛہہ  رخنَہ  تہٕ  عٲبَہ  تلاش  کرنہٕ  خٲطرٕ  مگر  کینہہ  تہِ  اندِی  نہٕ،  ٲخر  کار  یِیہِ  نظر  ژےٚ  کُن  پوٚت  پھیرِتھ  دَکہٕ  زَد  گٔژِتھ  تہٕ  لوٗسِتھ۔

Tahir:
  ژٕ  وُچھ  بی٘یہِ  (تحقیق  چہ)  نظرٕگرِگرِ  (مختلف  زاویو)  اورٕ  یور  پھِرِتھ،  چٲ  نۍ  نظرپھیرِ  (پۯ  تھ  وِزِ)  تٔھکِتھ  ژےٚ  کُن  واپس  تہٕ  سۅ  گژِھہ  (کانٛہہ  تہِ  نقص  یا  کُنہ  تہِ  توازُنچ  کمی  ژھانڈنس  منٛز)  ناکام۔

Transliteration:
  Thumma irjiAAi alba<u>s</u>ara karratayni yanqalib ilayka alba<u>s</u>aru kh<u>a</u>sian wahuwa <u>h</u>aseer<b>un</b>


Athar:
  اَسہِ  چُھ  تُہُنٛد  نزدیکُک  آسمان  عظیمُ  الشان  ژانگیو  سٍتۍ  سجوومُت۔  ﴿نزدیکُک  آسمان  چُھ  مُراد  سُہ  آسمان  ییٚمکۍ  تارک  تہٕ  سیّارٕہ  دوٗربینہِ  ورٲے  أسۍ  وُچھان  چِھ۔﴾  تہٕ  تِم  چِھ  اَسہِ  شیطان  ژٔلراونٕکۍ  ذریعہ  بنٲوِمٕتۍ۔  یِمن  شیطانن  خٲطرٕ  چُھ  اَسہِ  سُہ  نار  دستیاب  تھوومُت  یَتھ  لمبَک  آسن  وۅتھان۔

Mirwaiz:
  بیٚیہِ  چِھ  سانہِ  قدرتٕچ  بٔڈ  دلیل  کہ  اَسہِ  دِیُت  زینت  تہٕ  لہلاو  نکھہٕ  تل  کِس  آسمانس  ژانگیو  یعنی  ستارو  سٍتۍ،  بیٚیہِ  کٔرۍ  اَسہِ  تِم  ستارٕہ  کنہِ  شیطانن  (یِم  ملٲیکن  ہٕنزن  کتھن  کن  دِنہِ  کھسان  ٲسۍ)  دفع  تہٕ  دوٗر  کرنہٕ  خٲطرٕ،  بیٚیہِ  چھِ  اَمہِ  علاوٕہ  ٲخرتس  اندر  تِہندِ  کفرٕ  سببہٕ  تِہندِ  خٲطرٕ  تیار  تھوومُت  جہنمُک  عذاب۔

Tahir:
  تہٕ  بے  شک  چھے٘  اَسہِ  سارِوٕے  کھوتہٕ  نزدیکٕچ  آسمٲنۍ  کاینات  (ستارن،  سیارن،  باقی  خلائی  کُرّن  تہٕ  ذرّن  ہٕنزِ  شکلہِ  منٛز)  ژانگیٚو ستۍ  پٲراو  مٕژ،تہٕ  اَسہِ  چِھ  یِمے  (ےعنی  ےموے  منٛزٕ  کینہہ)  شیطان  (یعنی  نافرمان  طاقت)  ژٔلراونٕکۍ  (یعنی  تِہِندۍ  ناکارٕہ  اثرات  ختم  کرنُک)  ذریعہ  (تہِ)  بنٲوۍمٕتۍ،  تہٕ  اَسہِ  چُھ  یِمن  (شیطانن)  خٲطرٕ  وُہوٕنہِ  نارُک  عذاب  تیار  کٔرِتھ  تھوومُت۔

Transliteration:
  Walaqad zayyann<u>a</u> a<b>l</b>ssam<u>a</u>a a<b>l</b>dduny<u>a</u> bima<u>sa</u>bee<u>h</u>a wajaAAaln<u>a</u>h<u>a</u> rujooman li<b>l</b>shshay<u>at</u>eeni waaAAtadn<u>a</u> lahum AAa<u>tha</u>ba a<b>l</b>ssaAAeer<b>i</b>


Transliteration: Walilla<u>th</u>eena kafaroo birabbihim AAa<u>tha</u>bu jahannama wabisa alma<u>s</u>eer<b>u</b>
Athar:
  یِمو  لُکو  پننِس  ربّس  سٍتۍ  کُفر  کوٚر،  تِہنٛدِ  خٲطرٕ  چُھ  جہنمُک  عذاب  تہٕ  سُہ  چُھ  سٮ۪ٹھٕے  بُرٕہ  ٹِھکانہٕ۔

Mirwaiz:
  بیٚیہِ  یِم  لوٗکھ  پننِس  پروردِگارٕ  سٕندِس  کُن  آسنس  انکار  کران  چھِ  تِہندِ  خٲطرٕہ  تہِ  چھُ  دوزخُک  عذاب،  سۅ  چھےٚ  سٮ۪ٹھاہ  یچھ  جاے۔

Tahir:
  تہٕ  تِتھیٚن  لُکن  خٲطرٕ  یِمَو  پننِس  ربّ  سُنٛد  انکار  کۆر  چُھ  جہنمُک  عذاب،  تہٕ  سۅ  کٲژاہ  وُلٹہٕ  جاے  چھے٘۔


Transliteration: I<u>tha</u> olqoo feeh<u>a</u> samiAAoo lah<u>a</u> shaheeqan wahiya tafoor<b>u</b>
Athar:
  ییٚلہِ  تِم  تتھ  منٛز  چَھکنہٕ  یِن،  تِم  بوزن  تَمہِ  چہِ  ہولناک  آوازٕ۔  ﴿اتھ  ہیٚکہِ  یِتہِ  معنی  ٲسِتھ  زِ  یہِ  آسہِ  خۅد  جہنمٕچ  آواز،  تہٕ  یِتہِ  ہیٚکیٚس  ٲسِتھ  زِ  یہِ  آواز  آسہِ  جہنم  منٛزٕ  یِوان  ییٚتہِ  تِم  لُکھ  آسن  کرٛیکہٕ  دِوان  یِم  یِمن  برونٛہہ  آسن  تور  چھکنہٕ  آمٕتۍ۔﴾  تہٕ  سُہ  آسہِ  جوش  ماران۔

Mirwaiz:
  ییٚلہِ  تِم  لوٗکھ  تتھ  منٛز  ترٛاونہٕ  یِن  تِم  بوزن  تَمِچ  اَکھ  سخت  خوفناک  کرٛیٚکَھہ  دَرحالتے  کہ  سۅ  آسہِ  گَرٛزان  تہٕ  گرٛۅتہٕ  گرٛۅتہٕ  کران۔

Tahir:
  ییٚلہِ  تِم  تَتھ  منٛز  تراونہٕ  یِن  پتہٕ  بوزن  تَمِچ  خوف  ناک  آواز  تہٕ  سُہ  (نار)  آسہِ  جوشہِ  ہۆت  تھۆد  تھۆد  وۅتھان۔


Athar:
  غضب  کہ  شِدّتہٕ  سٍتۍ  آسہِ  پھٹان،  پرٛتھ  وِزِ  ییٚلہِ  تتھ  منٛز  کانٛہہ  کھیٚج  ترٛاونہٕ  یِیہِ  تمِکۍ  کارِندٕہ  پٕرٚژھن  تِمن  لُکن،  کیا  تۅہیہِ  نِشہِ  اوسنا  کانٛہہ  خبردار  کرن  وول  آمُت؟

Mirwaiz:
  سۅ  آسہِ  تِتھہٕ  پٲٹھۍ  جوش  ماران  کہ  معلوم  آسہِ  سپدان  کہ  وُنۍ  نَتہٕ  وُنۍ  ما  پَھٹہِ  ژکھہِ  سٍتۍ  یۅسہٕ  تَس  آسہِ  مشرکن  تہٕ  کٲفرن  ہٕنز،  ییٚلہِ  ییٚلہِ  تتھ  جہنمس  منٛز  ترٛاونہٕ  آسہِ  یِوان  کٲفرن  ہٕنز  اَکھ  جماعتَھہ  تِمن  آسن  پٕرٛژھان  تمِکۍ  داروغہٕ،  کیا  تۅہیہِ  نِشہِ  واژونا  کانٛہہ  بیٖم  کروُن  پیغمبرَہ  ییٚمۍ  تۅہیہِ  بیٖم  آسِے  کوٚرمُت  ییٚمہِ  نارِ  جہنمُک؟  (یہِ  سوال  آسن  تِم  تِمن  کران  بطورِ  زجر  و  توبیخ۔)

Tahir:
  زنتہٕ  گژھنس  (وُنی)  شرارت  چہ  سختی  سٍتۍ  پٔھٹِتھ  پارٕ  پارٕ،  ییٚلہِ  اَتھ  منٛز  کانٛہہ  جماعت  یِیہِ  تۯاونہٕ  پتہٕ  پٕۯژھن  اَمِکۍ  داروغہٕ  تِمن  کیا  تۅہیہِ  نِشہِ  اوسنا  کانٛہہ  کھوژناون  وول  آمُت۔

Transliteration:
  Tak<u>a</u>du tamayyazu mina alghay<i><u>th</u></i>i kullam<u>a</u> olqiya feeh<u>a</u> fawjun saalahum khazanatuh<u>a</u> alam yatikum na<u>th</u>eer<b>un</b>


Athar:
  تِم  دن  جواب،  آ !  خبردار  کرن  وول  اوس  اَسہِ  نِشہِ  آمُت،  مگر  اَسہِ  پھِیرُ  تس  بُتھ  بیٚیہِ  ووٚن  خُداین  چُھنہٕ  کِہٕنۍ  تہِ  نٲزِل  کوٚرمُت،  توٚہۍ  چِھو  بجہِ  گُمرٲہی  منٛز۔

Mirwaiz:
  تِم  کٲفر  دپنکھ،  واقعی  آیوو  اَسہِ  نِشہِ  کھوژٕناوُن  پیغمبر!  مگر  شہمتہٕ  نہ  کارٕہ  زٲنۍ  اَسہِ  تِم  اَپزِیٲرۍ،  اَسہِ  دوٚپ  تِمن  پیغمبرن  کہ  اللہ  تعالیٰ  ہن  چھُنہٕ  نٲزِلٕے  کوٚرمُت  از  قسمِ  کتاب  یا  احکام  کینہہ،  توٚہۍ  چھِو  بجہِ  غلطی  اندر  پیمٕتۍ۔

Tahir:
  تِم  وَنن  کیازِ  نہٕ!  بے  شک  اوس  اَسہِ  نِشہِ  کھوژناون  وول  آمُت  پتہٕ  کۆر  اَسہِ  انکار  تہٕ  اسہِ  وۆن  زِ  اللہ  تعالیٰ  ہن  کۆر  نہٕ  کانٛہہ  چیز  نٲزل،  تۆہۍ  چِھو  صرف  بجہِ  گمرٲہی  منٛز  (ہیٚنہٕ  آمٕتۍ)۔

Transliteration:
  Q<u>a</u>loo bal<u>a</u> qad j<u>a</u>an<u>a</u> na<u>th</u>eerun faka<u>thth</u>abn<u>a</u> waquln<u>a</u> m<u>a</u> nazzala All<u>a</u>hu min shayin in antum ill<u>a</u> fee <u>d</u>al<u>a</u>lin kabeer<b>in</b>


Athar:
  تہٕ  تِم  وَنن  کاش  أسۍ  بوزہَو  یا  سمجھِہ  ہَو،  تیٚلہِ  گژھہَو  نہٕ  اَز  ییٚمہِ  شعلہٕ  وُنہِ  نارٕ  کیٚن  سزاوارن  منٛز  شٲمل۔

Mirwaiz:
  بٚییہِ  ونن  تِم  کٲفر  جہنم  کیٚن  داروغن  ہرگاہ  اَسہِ  پیغمبرن  ہُنٛد  وَنُن  بوٗزمُت  آسِہے،  فکرِ  تورمُت  آسِہے،  أسۍ  کتہِ  آسٕہو  تیٚلہِ  شٲمل  دوزخ  کیٚن  لوٗکن  سٍتۍ۔

Tahir:
  بیٚیہِ  وَنن  ہرگاہ  أسۍ  (حق)  بوزان  یا  سمجھان  آسہَو  تیٚلہِ  ما  سپدٕہَو  أسۍ  (اَز)  جہنمی  ین  منٛز  (شٲمل)۔

Transliteration:
  Waq<u>a</u>loo law kunn<u>a</u> nasmaAAu aw naAAqilu m<u>a</u> kunn<u>a</u> fee a<u>s</u><u>ha</u>bi a<b>l</b>ssaAAeer<b>i</b>


Athar: یِتھہٕ پٲٹھۍ کرن تِم پننہِ قصُورُک پانہٕ اعتراف، لعنت چھےٚ یِمن جہنمی یَن پٮ۪ٹھ۔
Mirwaiz: پس کرن تِم پننہِ جُرمُک اقرار، پس بوٚوِن لعنت جہنم کیٚن لوٗکن۔
Tahir:
  ےتھٕ  پٲٹھۍ  کرن  تِم  پننیٚن  گناہن  ہُنٛد  اعتراف،  لہٰذا  چُھ  جہنمی  ین  خٲطرٕ  (اللہ  تعالیٰ  سٕندِ  رحمت  نِشہِ)  دوٗریٚر  (مقرر)۔

Transliteration:
  Fa<b>i</b>AAtarafoo bi<u>th</u>anbihim fasu<u>h</u>qan lia<u>s</u><u>ha</u>bi a<b>l</b>ssaAAeer<b>i</b>


Athar:
  یِم  لُکھ  ربس  وُچھنہٕ  ورٲے  چھِ  کھۅژان،  پٔزِ  پٲٹھۍ  چھےٚ  تِہنٛدِ  خٲطرٕ  مغفرت  تہٕ  سٮ۪ٹھاہ  بوٚڈ  اجر۔

Mirwaiz:
  پٔزۍ  پٲتھۍ  یِم  لوٗکھ  پننِس  پروردِگارس  وُچھنہٕ  ورٲے  کھۅژِتھ  ایمان  و  اطاعت  اختیار  کرن،  تِہندِ  خٲطرٕ  چھُ  بوٚڈ  مغفرت  تہٕ  بٔڈ  موٚزٗرۍ  مقرر  کرنہٕ  آمٕژ۔

Tahir:
  بے  شک  یِم  لُکھ  وُچھنہٕ  وَرٲے  پننِس  ربّس  کھوژان  چِھ  تِہِندِ  خٲطرٕ  چُھ  مغفرت  تہٕ  بۆڈ  اجر۔

Transliteration:
  Inna alla<u>th</u>eena yakhshawna rabbahum bi<b>a</b>lghaybi lahum maghfiratun waajrun kabeer<b>un</b>


Transliteration: Waasirroo qawlakum awi ijharoo bihi innahu AAaleemun bi<u>tha</u>ti a<b>l</b><u>ss</u>udoor<b>i</b>
Athar:
  توٚہۍ  کٔرِتَو  لۅتہِ  لۅتہِ  کتھ  یا  کٔرِو  تَو  بَڈِ  ﴿خُدایس  خٲطرٕ  چُھ  یکساں﴾  سُہ  چھُ  دِلن  ہُنٛد  حال  تام  زانان۔

Mirwaiz:
  اے  لوٗکو!  توٚہۍ  لۅتہِ  پٲٹھۍ  کتھہٕ  کٔرِتو  یا  بڈِ  بڈِ  کٔرِتو  تَس  چھےٚ  سارِنٕے  چیزن  ہٕنز  خبر،  کیازِ  سُہ  چھُ  دِلن  ہٕنزٕ  کتھہٕ  تانۍ  پوٗرٕ  زانان۔

Tahir:
  تہٕ  تۆہۍ  لُکھ  ؤنۍ  تَو  پنٕنۍ  کتھ  ژوٗرِ  ژوٗرِ  یا  ؤنۍ  تَو  سۅ  بڑِ،  یقینا  چُھ  سُہ  سیٖنن  ہٕنزن  (کٔھٹِتھ)  کتھن  (تہِ)  وارٕ  پٲٹھۍ  زانان۔


Transliteration: Al<u>a</u> yaAAlamu man khalaqa wahuwa alla<u>t</u>eefu alkhabeer<b>u</b>
Athar:
  کیا  سُے  آسہِ  نا  زانان  ییٚمۍ  پٲدٕ  چُھ  کوٚرمُت؟  ﴿بیاکھ  ترجمہٕ  ہیٚکیس  یِتہِ  ٲسِتھ  زِ  کیا  پننِس  مخلوق  سٕے  زانہِ  نا  سُہ؟﴾  حالانکہ  سُہ  چُھ  باریک  بین  تہٕ  باخبر۔

Mirwaiz:
  کیا  سُہ  پروردِگار  ییٚمۍ  یہِ  انسان  پٲدٕ  کوٚر  گوٚژھ  نا  زانُن  تٔمۍ  سُنٛد  سورُے  حال،  سُے  چھُ  سٲری  پوٗشیدٕہ  چیز  زانہٕ  وُن،  سُے  چھُ  پوٗرٕ  باخبر۔

Tahir:
  کیا  سُہ  چُھنا  زانان  ییٚمۍ  پٲدٕ  چُھ  کۆرمُتٍ  ییٚلہِ  زن  سُہ  سیٚٹھاہ  سٔنۍ  نظر  تھاون  وول  (پۯتھ  چیزٕ  نِشہِ)  باخبر  چُھ۔


Athar:
  سُے  چُھ  ییٚمۍ  تُہُنٛدِ  خٲطرٕ  زمین  چھےٚ  تھٲومٕژ  تابع  کٔرِتھ،  پٔکِو  تمہِ  کِس  سینس  پٮ۪ٹھ  تہٕ  کھیٚیِو  اللہ  تعالیٰ  سُنٛد  رِزق،  تٔمۍ  سٕنٛدِ سٕے  دربارس  منٛز  چُھ  تۅہیہِ  دوبارہ  زندٕہ  سپدِتھ  واتُن۔

Mirwaiz:
  سُہ  چھُ  تِیتھُے  منعم  ییٚمۍ  تُہندِ  خٲطرٕ  کوٚر  یہِ  زمین  آرام  تہٕ  مسخر،  سُہ  چھُ  تُہندۍ  سٲری  تصرفات  قبول  کران،  پَس  پِھیرِو  توٚہۍ  تَمہِ  چن  وَتن  اندر  توپتہٕ  کھیٚیِو  خداے  سُنٛد  سُہ  رزق  یُس  تٔمۍ  اَتھ  زمینس  اندر  پٲدٕ  کوٚر  رٕتہِ  طریقہٕ  حٲصل  کٔرِتھ  مگر  ییٚمہِ  کتھہِ  ہُنٛد  تھٲوِو  وارٕ  خیال  کہ  تٔسۍ  کُن  چُھ  پتو لاکہٕ  واتُن  دوبارٕہ  زندٕہ  سپدِتھ۔  (لہٰذا  کٔرِو  تٔہنزَن  نعمتن  ہٕںز  شکر  گزٲری  ایمان  و  اطاعت  سٍتۍ۔)

Tahir:
  سُے  چُھ  ییٚمۍ  تُہٕندِ  خٲطرٕ  زمین  نرم  تہٕ  مسخر  کٔر،  لہٰذا  پٔکِوپھیٖرِو  تۆہۍ  اَمہِ  چن  وتن  پیٚٹھ،  تہٕ  تٔمۍ  سٕندِ  (دِنہٕ  آمتہِ)  رزقہٕ  منٛزٕ  کھیٚیِوٗتہٕ  تٔسۍ  کُن  چُھ  (مرنہٕ  پتہٕ)  تھۆد  ؤتِتھ  گژُھن۔

Transliteration:
  Huwa alla<u>th</u>ee jaAAala lakumu alar<u>d</u>a <u>th</u>aloolan fa<b>i</b>mshoo fee man<u>a</u>kibih<u>a</u> wakuloo min rizqihi wailayhi a<b>l</b>nnushoor<b>u</b>


Athar:
  کیا  توٚہۍ  چِھوا  تمہِ  نِشہِ  بےخوف  یہِ  آسمانن  منٛز  چُھ۔  ﴿اَمیُک  چُھنہٕ  یہِ  مطلب  زِ  اللہ  تعالیٰ  چُھ  آسمانس  منٛز  روزان،  بلکہ  چھےٚ  یہِ  کتھ  اَمہِ  لحاظہٕ  فرماونہٕ  آمٕژ  زِ  انسان  ییٚلہِ  فطری  طور  چُھ  خُدایس  سٍتۍ  رجوع  کرُن  یژھان  تیٚلہِ  چُھ  آسمانس  کُن  وُچھان۔  ییٚلہِ  دُعا  چُھ  منگان  تیٚلہِ  چُھ  آسمانس  کُن  اَتھہٕ  تُلان۔  کُنہِ  آفت  کِس  موقعس  پٮ۪ٹھ  ییٚلہِ  تمام  سہارَو  نِشہِ  نااُمید  چُھ  سپدان،  تیٚلہِ  چُھ  آسمانس  کُن  بُتھ  کٔرِتھ  خُدایس  فریاد  کران،  کانٛہہ  ناگہانی  بلاے  چھےٚ  یِوان  تیٚلہِ  چُھ  وَنان  یہِ  ؤژھ  ہیٚری  آسمانہٕ۔  غیر  معمولی  طور  حٲصِل  سپدن  وٲلِس  چیزس  متعلق  چُھ  وَنان  یہِ  چُھ  عالم  بالا  پٮ۪ٹھہٕ  آمُت۔  اللہ  تعالیٰ  سٕنٛزن  سوزنہٕ  آمژٕ  کتابن  چُھ  کُتبِ  آسمٲنی  یا  کتبِ  سماوی  وَننہٕ  یِوان۔  یِمو  سارِوٕیَو  کَتھو  نِشہِ  چُھ  ظٲہر  سپدان  زِ  یہِ  کتھ  چھےٚ  انسان  سٕنٛدِس  فطرت  سٕے  منٛز  زِ  ییٚلہِ  تہِ  سُہ  اللہ  تعالیٰ  سُنٛد  تصّور  چُھ  کران  تیٚلہِ  چُھنہٕ  تٔمۍ  سُنٛد  ذہن  بۅن  زمینس  کُن  گژھان  بلکہ  چُھ  ہیوٚر  آسمانس  کُن  گژھان۔﴾  تۅہیہِ  والیو  زمینس،  تہٕ  اچانک  لاگہِ  یہِ  زمین  ہیٚٹھ  ہیٚٹھ  کرٕنۍ؟

Mirwaiz:
  اے  لوٗکو!  کیا  توٚہۍ  چھِو  تَس  ذاتِ  پاکس  نِشہِ  سۅکَھس  اندر  بے  خوف  سپٕدمٕتۍ؟  یَسُند  حکم  تہٕ  تصرف  چھُ  آسمانن  اندر،  سُہ  کیا  والہِ  تۅہیہِ  قارون  سٕندۍ  پٲٹھۍ  زمینس  تل،  پَس  یِیہِ  تتھ  زمینس  بِنیُل  بیٚیہِ  وۅتھیٚس  نَٹھ،  توپتہٕ  سپدیٚس  تَلُک  پٮ۪ٹھ۔  (یعنی  اے  لوٗکو!  توٚہۍ  پِھیرِو  تہٕ  پٔکِو  اَتھ  زمینس  پٮ۪ٹھ،  کھیٚیِو  خداے  سُنٛد  رزق  مگر  مغرور  گٔژِھتھ  مَہ  سپدِو  غٲفل  تٔہندِ  یادٕ  نِشہِ۔)

Tahir:
  کیا  تۆہۍ  چِھواآسمان  وٲلِس  (ربّس)  نِشہِ  بے  خوف  گٔمٕتۍزِ  سُہ  والیٚو  تۅہیہِ  زمینس  (تِتھہٕ  پٲٹھۍ)  زِ  سۅ  لگہِ  اچانک  نَٹنہِ۔

Transliteration:
  Aamintum man fee a<b>l</b>ssam<u>a</u>i an yakhsifa bikumu alar<u>d</u>a fai<u>tha</u> hiya tamoor<b>u</b>


Athar:
  کیا  توٚہۍ  چِھوا  اَمہِ  نِشہِ  بےخوف  زِ  سُہ  یُس  آسمانس  منٛز  چُھ  سوزِ  تۅہیہِ  پٮ۪ٹھ  پتھراو  کرن  وول  ہوا؟  پتہٕ  لگیو  تۅہیہِ  پے  زِ  میون  نہیب  کِیُتھ  چُھ  آسان۔

Mirwaiz:
  کِنہٕ  توٚہۍ  لوٗکھ  چھِو  بے  خوف  تہٕ  سۅکھس  اندر  تَس  ذاتِ  پاکس  نِشہِ؟  یسُند  حکم  تہٕ  تصرف  چھُ  آسمانن  اندر  ییٚمہِ  کَتھہِ  نِشہِ  کہ  سُہ  کیا  سوزِ  تۅہیہِ  کُن  سخت  تیز  واو  (یتھ  منٛز  کَنہِ  پٔھلۍ  تہِ  آسن  قومِ  عادٕکۍ  پٲٹھۍ  ییٚمہِ  سٍتۍ  توٚہۍ  تہِ  ہلاک  گٔژِھو۔  تُہندِ  کفرٕ  موجوب  گوٚژھ  تۅہیہِ  تِی  بنُن،  وۅنۍ  ہرگاہ  کُنہِ  مصلحتہٕ  سببہٕ  تتھ  منٛز  تٲخیر  چھُ  سپدان  سرِدست  تۅہیہِ  پٮ۪ٹھ  عذاب  چھُنہٕ  نٲزل  سپدان۔)  مگر  عنقریب  تگہِ  تۅہیہِ  زانُن  کہ  میون  بیٖم  کرُن  تہٕ  کھۅژناوُن  عذابہٕ  نِشہِ  کِیُتھ  اوس۔

Tahir:
  کیا  تۆہۍ  چِھواآسمان  وٲلِس  (ربّس)  نِشہِ  بے  خوف  گٔمٕتۍزِ  سُہ  سوزِ  تۅہیہِ  پیٚٹھ  کنہِ  والن  وول  ہواٍ  لہٰذا  لگیٚو  تۅہیہِ  جلدٕے  پے  زِ  میون  کھوژناوُن  کِیُتھ  چُھ۔

Transliteration:
  Am amintum man fee a<b>l</b>ssam<u>a</u>i an yursila AAalaykum <u>has</u>iban fasataAAlamoona kayfa na<u>th</u>eer<b>i</b>


Transliteration: Walaqad ka<u>thth</u>aba alla<u>th</u>eena min qablihim fakayfa k<u>a</u>na nakeer<b>i</b>
Athar:
  یِمَو  بروٗنٹھمِیو  گزریمتیو  لُکو  چُھ  بُتھ  پھِیرمُت،  پتہٕ  وُچھِو  میٲنۍ  گرفت  کٲژاہ  سخت  ٲس۔

Mirwaiz:
  بے  شک  یِمَو  لوٗکو  یِمن  برونٛٹھ  دینِ  حقس  اَپُز  گنزرِتھ  انکار  کوٚر،  وُچھِو  میون  عذاب  کِتھہٕ  پٲٹھۍ  سپُد  تِمن  پٮ۪ٹھ  واقع۔  )آسمانٕچ  تہٕ  زمینٕچ  ذکر  کرنہٕ  پتہٕ  چھِ  بیان  کران،  زمین  و  آسمانس  درمیان  یُس  فضا  چھُ  تتھ  منٛز  تہِ  چِھ  میانہِ  کُن  آسنہٕ  چہِ  دٔلیلہٕ۔)

Tahir:
  تہٕ  بے  شک  اوس  تِمَو  لُکو  (تہِ)  انکار  کۆرمُت  یِم  یِمن  برونٛہہ  ٲسۍ،  لہٰذا  کِیُتھ  (عبرت  ناک)  سَپُدمیون  انکار (ثٲبت)۔


Athar:
  کیا  یِم  لُکھ  چِھنا  پانس  پیٚٹھۍ  کِنۍ  وُڑن  وٲلۍ  جاناوار  پکھہٕ  مٕژراوان  تہٕ  وَٹان  وُچھان؟  خداے  رحمانس  ورٲے  چُھنہٕ  کانٛہہ  یُس  یِمن  تھپھ  کٔرِتھ  آسہِ،  سُے  چُھ  پرٛتھ  چیزُک  نگہبان۔

Mirwaiz:
  کیا  تِمو  لوٗکو  دِژ  نا  نظر  پانس  پٮ۪ٹھ  کُن  وُڈوٕنیٚن  جانورن  کُن  یِم  پنٕنۍ  پر  مٕژرٲوِتھ  وُڈان  چھِ  بیٚیہِ  چھِ  پَر  ؤٹِتھ  تہِ  وُڈان؟  دۅشوٕنۍ  حالتن  اندر  چھِنہٕ  تِم  باوجودِ  ثقل  تہٕ  گۅبیٚر  آسنہٕ  کہ  پتھر  پیوان۔  کانٛہہ  تہِ  چھُنہٕ  تِمن  ہواہس  اندر  معلق  تھاوان  رحمت  وٲلِس  خدایس  ورٲے،  بے  شک  پرٛتھ  چیزس  کُن  چھےٚ  تَس  نظر۔  (یِتھہٕ  پٲٹھۍ  خۅش  کریٚس  تِتھہٕ  پٲٹھۍ  چھُ  تتھ  منٛز  تصرف  کران۔  وۅنۍ  ییٚلہِ  تۅہیہِ  بوٗزوٕ  کہ  خداے  سٕندۍ  تصرفات  چھِ  پرٛتھ  چیزس  اندر۔)

Tahir:
  کیا  تِمَو  وُچھنا  جاناوار  پانس  پیٚٹھۍ  کِنۍ  پکھہٕ  وَہرٲوِتھ  تہٕ  (کُنہِ  وِزِ)  پکھہٕ  ؤٹِتھٍ  تِمن  ہیٚکہِ  نہٕ  (فضاہس  منٛز  ؤسۍ  پیٚنہٕ  نِشہِ)  کانٛہہ  رُکٲوِتھ  رحمٰن  سٕندِ  (بناونہٕ  آمتہِ  قانونہٕ)  وَرٲے،  بے  شک  چُھ  سُہ  پۯتھ  چیزس  وارٕ  پٲٹھۍ  وُچھن  وول۔

Transliteration:
  Awalam yaraw il<u>a</u> a<b>l</b><u>tt</u>ayri fawqahum <u>sa</u>ff<u>a</u>tin wayaqbi<u>d</u>na m<u>a</u> yumsikuhunna ill<u>a</u> a<b>l</b>rra<u>h</u>m<u>a</u>nu innahu bikulli shayin ba<u>s</u>eer<b>un</b>


Athar:
  ؤنِو،  کُس  لشکر  چُھ  ٲخر  تۅہیہِ  نِشہِ  سُہ  یُس  خداے  رحمان  سٕنٛدِس  مقابلس  منٛز  تۅہیہِ  مدد  ہیٚکہِ  کٔرِتھ؟  ﴿بیاکھ  ترجمہٕ  ہیٚکہِ  یِتہِ  ٲسِتھ  زِ   خداے  رحمانس  ورٲے  کُس  چُھ  یُس  تُہُنٛد  لشکر  بٔنِتھ  تۅہیہِ  دستگیری  آسہِ  کران۔﴾  حقیقت  چھےٚ  یہِ  زِ  یِم  مُنکر  چِھ  دوکھس  منٛز  پیٚتھ۔

Mirwaiz:
  وۅنۍ  ؤنۍتو  توٚہۍ  کہ  حضرتِ  رحمانس  ورٲے  کُس  چھُ  تۅہیہِ  یُس  تۅہیہِ  لشکر  بنِتھ  بَلایو  تہٕ  آفتو  نِشہِ  نجات  دِنس  اندر  مدد  ہیٚکہِ  کٔرِتھ؟  کٲفر  یم  پننیٚن  معبودانِ  بٲطلن  نسبت  یہِ  خیال  تھٲوِتھ  چھِ،  تِم  چھِ  بِالکل  دوکھس  منٛز۔

Tahir:
  کیا  کانٛہہ  چھا  تِیُتھ  یُس  تُہُنٛد  فوج  بٔنِتھ  (خدائے)  رحمان  سٕندِس  مقابلس  منٛز  تُہُنٛد  مدد  کرٍ  کٲفر  چِھ  صرف  دوکھس  منٛز  (مبتلا)۔

Transliteration:
  Amman h<u>atha</u> alla<u>th</u>ee huwa jundun lakum yan<u>s</u>urukum min dooni a<b>l</b>rra<u>h</u>m<u>a</u>ni ini alk<u>a</u>firoona ill<u>a</u> fee ghuroor<b>in</b>


Athar:
  نَتہٕ  ؤنۍ  تو،  کُس  چُھ  یُس  تۅہیہِ  رزق  ہیٚکہِ  دِتھ  اگر  خداے  رحمان  پنُن  رِزق  رُکاوِ؟  دراصل  چِھ  یِم  لُکھ  سرکشی  کرنس  تہٕ  حق  نِشہِ  پوٚت  ہیٚنس  پٮ۪ٹھ  ڈٔٹِتھ۔

Mirwaiz:
  یِتہِ  ؤنۍتو  توٚہۍ  لوٗکھ  کہ  سُہ  کُس  شخص  چھُ  یُس  تۅہیہِ  رزق  ہیٚکہِ  دِتھ،  ہرگاہ  اللہ  تعالیٰ  بند  کرِ  تۅہیہِ  نِشہِ  پنُن  رزق؟  (مگر  یمن  لوٗکن  چھُنہٕ  یِمو  کتھو  سٍتۍ  تہِ  کانٛہہ  اثر  سپدان)  بلکہ  تِم  روٗدۍ  ڈاڈ  کٔرِتھ  سرکشی  تہٕ  ژلنس  پٮ۪ٹھ۔

Tahir:
  کیا  چھاکانٛہہ  تِیُتھ  یُس  تۅہیہِ  رزق  ہیٚکہِ  دِتھ  اگر  (اللہ  تعالیٰ  تۅہیہِ  نِشہِ)  پَنُن  رزق  رُکاوٍ  بلکہ  چِھ  تِم  نافرمٲنی  کرنس  تہٕ  (حقس  سٍتۍ)  نفرت  کرنس  پے٘ٹھ  مضبوطی  سان  ڈٔٹِتھ۔

Transliteration:
  Amman h<u>atha</u> alla<u>th</u>ee yarzuqukum in amsaka rizqahu bal lajjoo fee AAutuwwin wanufoor<b>in</b>


Athar:
  ہَنا  سوٗنچِتَو،  یُس  شخص  بُتھ  بۅن  کُنُے  رٔٹِتھ  پکان  آسہِ،  ﴿یعنی  چاروٲے  سٕندۍ  پٲٹھۍ  آسہِ  گردن  بۅن  رٔٹِتھ  تٔتھۍ  وَتہِ  پٮ۪ٹھ  پکان  یَتھ  پٮ۪ٹھ  کٲنٛسہِ  سُہ  تروومُت  آسہِ﴾  سُہ  چھا  زیادہ  صحیح  وَتھ  لبَن  وول،  کِنہٕ  سُہ  یُس  کلہٕ  تھوٚد  تُلِتھ  ہموار  سڑکہِ  پٮ۪ٹھ  آسہِ  پکان؟

Mirwaiz:
  یہِ  کتھ  بوٗزِتھ  سوٗنچِو  وارٕہ،  کیا  سُہ  شخص  یَس  وَتہِ  ہٕندِ  ناس  ترٛاس  آسنہٕ  مۅکھہٕ  کھونٛتۍ  لگان  آسن  تہٕ  سُہ  آسہِ  بُتھہِ  کِنۍ  پیٚوان  پیٚوان  پکان،  سُہ  چَھا  منزلِ  مقصودس  پٮ۪ٹھ  زیادٕہ  واتہٕ  وُن  کِنہٕ  سُہ  شخص  چھُ  یُس  سیٔدِ  تہٕ  ہموار  وَتہِ  پٮ۪ٹھ  آسہِ  پکان؟  (یۅہے  حال  چھُ  با  ایمانس  تہٕ  کٲفرٕ  سُنٛد۔  با  ایمان  چھُ  پکان  صراطِ  مستقیم  پٮ۪ٹھۍ  افراط  و  تفریط  ورٲے،  کٲفر  چھُ  گمرٲہی  ہٕندیو  کھۅڑو  پٮ۪ٹھۍ  پکان،  یَتھ  اندر  جایہِ  جایہِ  خطرے  چُھس،  سُہ  کیا  ہیٚکہِ  وٲتِتھ  تَتھ  منزلِ  مقصودس۔  اوٚتانۍ  آسہٕ  توحید  چہِ  دلیلہٕ  یِمہٕ  نیٚبرۍ  نیٚبرۍ  چھےٚ،  اَمہِ  پتہٕ  چھےٚ  تِمہٕ  دلیلہٕ  بیان  یِوان  کرنہٕ  یِمہٕ  انسانس  پانس  اندر  چھےٚ۔)

Tahir:
  کیا  سُہ  شخص  چھا  زیادٕہ  سیٚزِ  وَتہِ  پیٚٹھ  یُس  بُتھ  کھکھرِ  کلہٕ  وٲرۍپکان  چُھ  کِنہٕ  سُہ  شخص  یُس  سیٚدۍپٲٹھۍ  صحیح  وَتہِ  پیٚٹھ  پکان  چُھ۔

Transliteration:
  Afaman yamshee mukibban AAal<u>a</u> wajhihi ahd<u>a</u> amman yamshee sawiyyan AAal<u>a</u> <u>s</u>ir<u>at</u>in mustaqeem<b>in</b>


Athar:
  یِمن  ؤنِو  اللہ  تعالیٰ  ہے  چُھ  ییٚمۍ  توٚہۍ  پٲدٕہ  کٔرِنَو،  تۅہیہِ  دِتۍنَو  بوزنٕکۍ  تہٕ  وُچھنٕکۍ  طاقت،  بیٚیہِ  دِتۍنَو  سونچن  سمجھن  وٲلۍ  دِل،  مگر  توٚہۍ  چِھو  کمٕے  کران  شُکر  ادا۔  ﴿یعنی  تۅہیہِ  آسنو  خُداین  علم  و  عقل  تہٕ  سماعت  و  بینٲئی  ہٕنٛزٕ  یِمہٕ  نعمتہٕ  حق  شنٲسی  خٲطرٕ  دِژمَژٕ۔  توٚہۍ  چِھو  ناشکری  کران  زِ  یِمن  چِھو  سارے  کامہِ  ہیٚوان،  مگر  بس  سۅے  یٲژ  کٲم  چھوٗکھ  نہٕ  ہیوٚان  ییٚمہِ  خٲطرٕ  یِمہٕ  دِنہٕ  آسہٕ  آمژٕ۔﴾

Mirwaiz:
  توٚہۍ  فرمٲوِیوٗکھ  یا  رسول  اللہؐ  سُہ  پروردِگار  گوٚو  سُے  قدرت  وول  تہٕ  نعمژ  عطا  کرٕوُن  ییٚمۍ  توٚہۍ  پٲدٕہ  کٔروِ  بیٚیہِ  ییٚمۍ  بوزنہٕ  خٲطرٕ  کَن،  وُچھنہٕ  خٲطرٕ  أچھ،  زاننہٕ  خٲطرٕ  دِل  عطا  کوٚر  تۅہیہِ۔  یِمن  نعمتن  پٮ۪ٹھ  پزِہے  تۅہیہِ  سٮ۪ٹھاہ  شکر  دَپُن  مگر  توٚہۍ  چھِو  سٮ۪ٹھاہ  کم  شکر  دپان۔  (یِمن  نعمتن  ہُنٛد  شکر  گٔیوو  کہ  یِم  طاقت  تہٕ  قوّت  گٔژھۍ  استعمال  کرٕنۍ  تِمنٕے  جاین  اندر  یِمن  منٛز  اللہ  تعالیٰ  سُند  رضا  آسِہے  تہٕ  مگر  تہِ  کوٚروُ  نہٕ  تۅہیہِ۔)

Tahir:
  تۆہۍ  فرمٲوِو،  سُے  (اللہ  تعالیٰ)  چُھ  ییٚمۍ  تۆہۍ  پٲدٕ  کٔرۍنَو  تہٕ  تُہٕندِ  خٲطرٕ  بنٲوِن  کن  تہٕ  أچھ  تہٕ  دِل،  تۆہۍ  چِھو  سیٚٹھاہ  کم  شکرکران۔

Transliteration:
  Qul huwa alla<u>th</u>ee anshaakum wajaAAala lakumu a<b>l</b>ssamAAa wa<b>a</b>lab<u>sa</u>ra wa<b>a</b>lafidata qaleelan m<u>a</u> tashkuroon<b>a</b>


Transliteration: Qul huwa alla<u>th</u>ee <u>th</u>araakum fee alar<u>d</u>i wailayhi tu<u>h</u>sharoon<b>a</b>
Athar:
  یِمن  ؤنِو،  اللہ  تعالیٰ  ہٕے  چُھ  ییٚمۍ  توٚہۍ  زمینس  منٛز  چِھنَو  پٔھہلٲوِمٕتۍ،  تہٕ  تٔسۍ  کُن  یِیِو  توٚہۍ  ؤٹِتھ  نِنہٕ۔

Mirwaiz:
  توٚہۍ  فرمٲوِیوٗکھ  یِتہِ  کہ  سُے  چھُ  سُہ  پروردِگار  ییٚمۍ  توٚہۍ  پٲدٕہ  کٔرِتھ  روے  زمینس  اندر  چٔھکرٲووِ،  توپتہٕ  یِیِو  توٚہۍ  بیٚیہِ  تٔسۍ  نِشہِ  جمع  کرنہٕ  تہٕ  سۅمبراونہٕ،  (یَس  نِشہِ  ٲووٕ  تٔسۍ  نِشہِ  چھُو  تۅہیہِ  بیٚیہِ  واتُن۔  تۅہیہِ  اوس  لٲزِم  کہ  تَس  نِشہِ  گوٚژھ  نہٕ  أکِس  دَمس  تہِ  غٲفل  روزُن،  پرٛتھ  وقتہٕ  گوٚژھ  تۅہیہِ  فکر  آسٕنۍ  کہ  أسۍ  کیا  ہیٚتھ  گژھو  پننِس  مٲلکس  نِشہِ،  کَمہِ  بُتھہِ  واتو  تَس  نِشہِ  اَتھ  چَھنی،  کٲفرن  چھےٚ  نہ  امِژ  پژٕھے۔)

Tahir:
  فرمٲوِو،  سُے  چُھ  ییٚمۍ  تۆہۍ  زمینس  منٛز  پٔھہلٲوِنَو  تہٕ  تۆہۍ  یِیِو  (قیامت  کہ  دۅہ)  تٔسۍ  کُن  جمع  کرنہٕ۔


Athar: ؤنِو، اَمیُک علم چُھ خُدایس نِشہِ، بہٕ چُھس بس صاف صاف خبردار کرن وول۔
Mirwaiz:
  توٚہۍ  فرمٲوِیوٗکھ  جواب  کہ  اَمہِ  قیامت  کہ  تعینُک  علم  چھُ  خدایسٕے  یوت،  بہٕ  چھُس  محض  نٔنۍ  پٲٹھۍ  تُہندِ  خٲطرٕ  مستقبلُک  بیٖم  کرٕوُن۔

Tahir:
  فرمٲوِو  زِ  (تَمہِ  کہ  وقتُک)  علم  چُھ  اللہ  تعالیٰ  سٕے  نِشہِ،  تہٕ  بہٕ  چُھس  صرف  ٹاکارٕہ  کھوژناون  وول  (اگر  وقت  یِیہِ  وَننہٕ  تیٚلہِ  گژِھہ  ڈر  ختم)۔

Transliteration:
  Qul innam<u>a</u> alAAilmu AAinda All<u>a</u>hi wainnam<u>a</u> an<u>a</u> na<u>th</u>eerun mubeen<b>un</b>


Athar:
  پتہٕ  ییٚلہِ  یِم  تتھ  چیزس  نکھہٕ  وُچھن،  تِمن  سارِنٕے  لُکن  ہٕندٮ۪ن  بُتھیٚن  گژِھہ  مسخہٕ  صورت  یِمو  انکار  چُھ  کوٚرمُت،  تہٕ  تمہِ  وقتہٕ  یِیہِ  تِمن  وَننہٕ  زِ  یۅہے  چُھ  سُہ  چیز  ییٚمہِ  خٲطرٕ  توٚہۍ  تقاضہٕ  آسِو  کران۔

Mirwaiz:
  پَس  ییٚلہِ  ہولناک  مستقبل  یعنی  سُہ  عذاب  ییٚمیُک  تِمن  وعدٕہ  تھاونہٕ  چھُ  یِوان  وُچھن  تِم  نکھہٕ  تل  واتان۔  تتھ  کُن  نظر  پیوُنُے  بِگرن  تِمن  کٲفرن  ہٕندۍ  بُتھۍ،  شکلہٕ  ڈلنکھ۔  وننہٕ  یِیَکھ  یۅہے  کیا  گوٚو  سُہ  عذاب  یُس  توٚہۍ  جلد  ژھانڈان  ٲسوِ۔

Tahir:
  پتہٕ  ییٚلہِ  تَتھ  (دۅہس)  نکھہٕ  وُچھَن  تیٚلہِ  گژھن  کٲفرن  ہٕندۍ  بُتھۍ  خراب  گٔژِھتھ  کِۯہِنۍ،  تہٕ  (تِمن)  یِیہِ  وَننہٕ،  یۅہے  چُھ  سُہ  (وعدٕہ)  ییٚمِکۍ  تۆہۍ  (جلد  نۆن  کڑنٕکۍ)  سیٚٹھاہ  طلب  گار  ٲسۍوٕ۔

Transliteration:
  Falamm<u>a</u> raawhu zulfatan seeat wujoohu alla<u>th</u>eena kafaroo waqeela h<u>atha</u> alla<u>th</u>ee kuntum bihi taddaAAoon<b>a</b>


Athar:
  یِمن  ؤنِو،  زانٛہہ  سونچوٕ  تۅہیہِ  یِتہِ  زِ  اللہ  تعالیٰ  کٔرِتن  خواہ  مےٚ  تہٕ  میانیٚن  سٲتھِین  ہلاک  یا  کٔرِتن  اَسہِ  پٮ۪ٹھ  رحم،  کٲفرن  کُس  بچاوِ  دگ  تُلہٕ وٕنہِ  عذاب  نِشہِ؟  ﴿مکہ  معظّمس  منٛز  ییٚلہِ  رسول  اللہ  صلی  اللہ  علیہ و سلمن  ہٕنٛدِ  دعوتُک  آغاز  سپُد،  تہٕ  قریشن  ہٕنٛدٮ۪ن  مختلف  خاندانن  سٍتۍ  تعلق  تھاون  والیو  نفرو  لوگ  اسلام  قبول  کرُن،  گھرن  ہٕنٛدۍ  گھرٕ  لٔگۍ  حضور  صلی  اللہ  علیہ و سلمن  تہٕ  تِہنٛدٮ۪ن  سٲتھِیَن  بددُعا  کرنہِ۔  جٲدۍ  تہٕ  تعویزٕہ  لٲگِہَکھ  کرٕنۍ  تاکہ  تِم  گژھۍ  مَرٕنۍ۔  حتیٰ  کہ  قتلٕکۍ  منصوبہٕ  تہِ  لٲگِکھ  سونچِنۍ۔  اَتھ  پٮ۪ٹھ  آو  یہِ  فرماونہٕ  زِ  یِمن  ؤنِو  زِ  أسۍ  خواہ  ہلاک  گژھو  یا  روزَو  اللہ  تعالیٰ  سٕنٛدِ  فضل  سٍتۍ  زِندٕہ،  اَمہِ  سٍتۍ  کیا  گژھیو  تۅہیہِ  حٲصل؟  توٚہۍ  کٔرِو  پنٕنۍ  فِکر  زِ  اللہ  تعالیٰ  سٕنٛدِ  عذاب  نِشہِ  کِتھہٕ  پٲٹھۍ  بٔچِو۔﴾

Mirwaiz:
  توٚہۍ  فرمٲویوٗکھ  یا  رسول  اللہؐ،  اے  کافرو!  توٚہۍ  ؤنۍتو  ہرگاہ  اللہ  تعالیٰ  تُہنزِ  خواہشہِ  موجوب  مےٚ  بیٚیہِ  یِم  با  ایمان  مےٚ  سٍتۍ  چھِ  تِمن  ہلاک  کرِ  یا  ہرگاہ  سُہ  سانہِ  امید  موجوب  تہٕ  پننہِ  وعدٕہ  موجوب  اَسہِ  پٮ۪ٹھ  رحم  کرِ،  دۅشوٕنۍ  حالن  ہُنٛد  کیا  اثر  چھُ  تۅہیہِ  پٮ۪ٹھ؟  توٚہۍ  ہیٚیِو  خبر  پننی  حالٕچ  تۅہیہِ  کیا  بنیوو  یعنی  کٲفرن  چھُ  بہر  حال  عذابس  گرفتار  سپدُن  تِمن  کُس  ہیٚکہِ  مۅکلٲوِتھ  دُووَد  تہٕ  دگ  تُلہٕ  وُنہِ  عذاب  نِشہِ؟

Tahir:
  فرمٲوِو،  مے٘  ؤنۍ  تو  اگراللہ  تعالیٰ  مے٘  موت  دِیہِ  (یِتھہٕ  پٲٹھۍ  زن  تۆہۍ  یژھان  چِھو)  تہٕ  یِم  مے٘  سٍتۍ  چِھ  (تِمن  تہِ)،  یا  کرِ  اَسہِ  پیٚٹھ  رحم  (یعنی  اَسہِ  تۯاوِ  کینٛژھس  کالس  موت  نِشہِ  یلہٕ)  تیٚلہِ  کُس  چُھ  (یِمن  دۅشوٕنۍ  صورتن  منٛز)  یُس  کٲفرن  دگ  تُلوٕنہِ  عذاب  نِشہِ  پناہ  دِیہِ

Transliteration:
  Qul araaytum in ahlakaniya All<u>a</u>hu waman maAAiya aw ra<u>h</u>iman<u>a</u> faman yujeeru alk<u>a</u>fireena min AAa<u>tha</u>bin aleem<b>in</b>


Athar:
  یِمن  ؤنِو  زِ  سُہ  چُھ  سٮ۪ٹھاہ  مہربان،  تٔسۍ  پٮ۪ٹھ  چُھ  اَسہِ  ایمان  اوٚنمُت،  تہٕ  تٔسۍ  پٮ۪ٹھ  چُھ  اسہِ  بھروسہٕ،  عنقریب  لگیو  تۅہیہِ  پے  زِ  کُس  چُھ  ٹاکارٕہ  گُمرٲہی  منٛز  ہیٚنہٕ  آمُت۔

Mirwaiz:
  توٚہۍ  فرمٲوِیوٗکھ  یا  رسول  اللہؐ،  یِتہِ  کہ  سُہ  معبودِ  برحق  چھُ  سٮ۪ٹھاہ  رحمتہٕ  وول،  اَسہِ  چھےٚ  پَژھ  کٔرمٕژ  ایمان  اوٚنمُت  تٔسۍ،  ایمان  کہ  برکت  دِیہِ  سُہ  اَسہِ  نجات،  بیٚیہِ  چھِ  أسۍ  تٔسۍ  پٮ۪ٹھ  اعتماد  تہٕ  توکل  کران،  (تمہِ  کہ  برکتہٕ  سپدَو  أسۍ  مقصدن  اندر  کامیاب،  اَسہِ  رَچھہِ  سُہ  ٲخرت  کہ  عذاب  نِشہِ  تہٕ  دنیاکیٚو  حٲدِثاتو  نِشہِ  تہِ۔  ییٚلہِ  توٚہۍ  عذابس  گرفتار  گٔژِھو  تہٕ  أسۍ  روزَو  تَمہِ  عذابہٕ  نِشہِ  محفوظ،)  تَمی  ساعتہٕ  سپدِ  تۅہیہِ  معلوم  کُس  چھُ  نَنہِ  گمرٲہی  اندر۔  (أسۍ  آسوٕہ  یُس  توٚہۍ  چِھو  خیال  کران  کِنہٕ  توٚہۍ  ٲسِو،  یہِ  سون  عقیدٕہ  چھُ۔)

Tahir:
  فرمٲوِو،  سُے  (خدائے)  رحمان  چُھ  یس  پیٚٹھ  اَسہِ  ایمان  چُھ  اۆنمُت  تہٕ  تٔسۍ  پیٚٹھ  چُھ  اَسہِ  بھروسہٕ  کۆرمُت،  لہٰذا  لگیٚو  تۅہیہِ  عنقریب  پے  زِ  کُس  شخص  چُھ  ٹاکارٕہ  گمرٲہی  منٛز۔

Transliteration:
  Qul huwa a<b>l</b>rra<u>h</u>m<u>a</u>nu <u>a</u>mann<u>a</u> bihi waAAalayhi tawakkaln<u>a</u> fasataAAlamoona man huwa fee <u>d</u>al<u>a</u>lin mubeen<b>in</b>


Athar:
  یِمن  ؤنِو،  زانٛہہ  سونچوٕ  تۅہیہِ  یِتہِ  زِ  اگر  تُہٕندٮ۪ن  کرِیرٮ۪ن  ہُنٛد  آب  زمینس  تل  وَسہِ،  تیٚلہِ  کُس  چُھ  یُس  تۅہیہِ  پکہٕ  وُن  آب  ﴿آبِ  رواں﴾  ہیکیو  أنِتھ  دِتھ۔

Mirwaiz:
  توٚہۍ  فرمٲوِیوٗکھ  یا  رسول  اللہؐ،  یِتہِ  کہ  اے  لوٗکو!  ہرگاہ  تُہُند  آب  یُس  چشمو  تہٕ  کِیریو  منٛزٕہ  نیران  چھُ،  یہِ  شرٛپِتھ  گژِھہ  زمینس  منٛز،  کِرٛیرۍ  تہٕ  ناگ  تُہندۍ  گژھن  خشک،  اَدٕہ  کُس  ہیٚکہِ  أنِتھ  تۅہیہِ  آبِ  جٲری؟  (حدیث  شریفس  منٛز  چھُ  آمُت  کہ  یُس  شخص  سورۂ  مُلک  پرِ  توپتہٕ  پرِ  یہِ  آیۂ  کریمہٕ  ﴿قُل  اَرَءَیتُم۔۔۔۔۔۔۔﴾  سُہ  پٔرِن  ﴿اللہ  یَاتِینَا  بِہ  وَ  ھُوَ  رَبّ  العَالمِین﴾  مگر  یہِ  چھُ  پرٕوُنسٕے  پرُن،  بوزوُنیٚن  نہٕ  کینہہ،  کیازِ  لفظِ  حدیث  چُھ  ﴿مَن  قَرَءَ﴾  یہِ  لفظ  چھُنہٕ  ﴿مَن  سَمعَ﴾  اَتھ  کُن  نظر  کٔرِتھ  چھُ  اِمام  سٕے  پرُن  مقتدیَن  نہٕ  کینٛہہ۔)

Tahir:
  فرمٲوِو،  ہرگاہ  تُہُنٛد  آب  زمینس  منٛز  سیٚٹھاہ  تل  وَسہِ  (یعنی  خۅشک  گژِھہ)  تیٚلہِ  کُس  چُھ  یُس  تۅہیہِ  (زمینس  پیٚٹھ)  پکہٕ  وُن  آب  دِیَو  أنِتھ۔

Transliteration:
  Qul araaytum in a<u>s</u>ba<u>h</u>a m<u>a</u>okum ghawran faman yateekum bim<u>a</u>in maAAeen<b>in</b>


Transliteration: Noon wa<b>a</b>lqalami wam<u>a</u> yas<u>t</u>uroon<b>a</b>
Athar:
  ن،  قلمُک  بیٚیہِ  تمہِ  چیزُک  قسم  ییٚمہِ  سٍتۍ  لیٚکھن  وٲلۍ  لیکھان  چِھ،  ﴿امام  تفسیر  مجاہد  چِھ  فرماوان  زِ  قلم  چُھ  مُراد  سُہ  قلم  ییٚمہِ  سٍتۍ  ذکر  یعنی  قرآن  اوس  لیکھنہٕ  یِوان۔  اَمہِ  نِشہِ  چُھ  پٲنۍ  پانے  یہِ  نتیجہِ  نیران  زِ  سُہ  چیز  یُس  لیٚکھنہٕ  اوس  یِوان  تمہِ  نِشہِ  چُھ  مُراد  قرآن  مجید﴾

Mirwaiz:
  پروردگارسٕے  چھُ  معلوم  اَمہِ  اندرٕ  کیا  چھُ  مُراد۔  قَسم  چھُ  قلمُک  ییٚمہِ  سٍتۍ  مخلوقاتن  ہُنٛد  تقدیر  لوحِ  محفوظس  پٮ۪ٹھ  لیٚکھنہٕ  آمُت  چھُ،  (بیٚیہِ  چھُ  قَسم  تِمن  ملٲیکن  ہٕندِ  لیٚکھنُک  یِم  لوٗکن  ہٕنزٕ  عملہٕ  لیٚکھان  چھِ۔)

Tahir:
  نون  (اصلی  معنی  چُھ  اللہ  تعالیٰ  تہٕ  رسول  صلی  اللہ  علیہ  وسلمٕے  بہتر  زانان)  قلمُک  قسم  تہٕ  تَمہِ  مضمونُک  قسم  یُس  (فرشتہٕ)  لیٚکھان  چِھ۔


Tahir: (اے عظمت والہِ ٹاٹھہِ!) تۆہۍ چِھو نہٕ پننِس ربّ سٕندِ فضل سٍتۍ (ہرگز) دیوانہٕ۔
Transliteration: M<u>a</u> anta biniAAmati rabbika bimajnoon<b>in</b>
Athar:
  پننہِ  ربّ  سٕنٛدِ  فضل  سٍتۍ  چِھو  نہٕ  توٚہۍ  مجنون۔  ﴿یتھ  جایہِ  چُھ  خطاب  بظاہر  رسول  اللہ  صلی  اللہ  علیہ و سلمن  کُن  مگر  اصلی  مقصد  چُھ  کُفّارِ  مکن  تِہندِ  تمہِ  بہتانُک  جواب  دِیُن  زِ  تِم  ٲسۍ  حضور  صلی  اللہ  علیہ و سلمن  مجنون  وَنان۔  مطلب  چُھ  یہِ  زِ  یہِ  قرآن  یُس  وَحی  ہٕندیو  کٲتِبو  ہٕندیو  اَتھو  لیٚکھنہٕ  چُھ  یِوان  چھُ  بجاے  خۅد  تِہندِ  اَمہِ  بہتان  کہ  تردیدٕ  خٲطرٕ  کٲفی۔﴾

Mirwaiz:
  توٚہۍ  نَہ  حض  چھِو  نہٕ  پننِس  پروردِگارٕ  سٕندِ  فضلہٕ  سٍتۍ  مٔتۍ  تہٕ  دیوانہٕ  (یِتھہٕ  پٲٹھۍ  تُہندِ  نبوتٕکۍ  منکِر  وَنان  چھِ۔  غرض  چھُ  کہ  توٚہۍ  چھِو  نبی  برحق  شک  و  شبہٕ  ورٲے۔)


Tahir: تہٕ بے شک چُھ تُہٕندِ خٲطرٕ تِیُتھ اجر یُس زانٛہہ گژِھہ نہٕ ختم۔
Transliteration: Wainna laka laajran ghayra mamnoon<b>in</b>
Athar:
  تہٕ  یقیناً  چُھ  تُہندِ  خٲطرٕ  تِیُتھ  اجر  ییٚمُک  سِلسلہ  زانٛہہ  چُھنہٕ  ختم  سپدن  وول۔  ﴿یعنی  تُہندِ  خٲطرٕ  چُھ  اَتھ  کتھہِ  پٮ۪ٹھ  بے حساب  تہٕ  لازوال  اجر  زِ  یِمہٕ  کوٗششہِ  توٚہۍ  صلی  اللہ  علیہ و سلم  اللہ  تعالیٰ  سٕنٛدٮ۪ن  خلقن  ہٕنٛدِ  ہدایت  خٲطرٕ  کران  چِھو،  تمہِ  کِس  جوابس  منٛز  چَھو  تۅہیہِ  تِژٕھہ  تِژٕھہ  تکلیف  دِنہٕ  واجِنہِ  کتھہٕ  پیٚوان  بوزنہِ  مگر  توتہِ  چِھو  توٚہۍ  پنُن  یہِ  فرض  انجام  دِوان  پکان۔﴾

Mirwaiz:
  بے  شک  تُہندِ  خٲطرٕ  چھُ  لوٗکن  تبلیغِ  احکام  کرنہٕ  خٲطرٕ  لوٗکن  ہٕنزن  یچھ  کتھن  پٮ۪ٹھ  صبر  کرنہٕ  خٲطرٕ  سُہ  بوٚڈ  ثواب  یُس  نہٕ  زانٛہہ  وَبرٕوُن  چُھ۔


Transliteration: Wainnaka laAAal<u>a</u> khuluqin AAa<i><u>th</u></i>eem<b>in</b>
Athar:
  تہٕ  بے  شک  چِھو  توٚہۍ  اخلاق  کِس  تھدِس  مرتبس  پٮ۪ٹھ۔  ﴿یعنی  قرآن  علاوٕہ  چِھ  تُہٕندۍ  بلند  اخلاق  تہِ  اَمہِ  کتھہِ  ہٕندۍ  ٹاکارٕہ  ثبوت  زِ  کُفّار  یۅسہٕ  دیوانگی  ہٕنٛز  تہمت  حضور  صلی  اللہ  علیہ و سلمن  پٮ۪ٹھ  لاگان  ٲسۍ  سۅ  چھےٚ  سراسر  اَپٕز،  تِکیازِ  اخلاقُک  تھزر  تہٕ  دیوانگی  دۅشوے  ہیٚکن  نہٕ  أکۍ  سٕے  جایہِ  جمع  سپدِتھ۔﴾

Mirwaiz:
  بیٚیہِ  چھِو  توٚہۍ  بے  شک  رٕتیٚن  خلقن  ہٕندِس  اعلیٰ  پیمانس  پٮ۪ٹھ  پٲدٕ  کرنہٕ  آمٕتۍ،  (تُہنز  پرٛتھ  کٲم  چھےٚ  اعتدالس  پٮ۪ٹھ،  مجنونس  کتہِ  چھُ  آسان  کامیٚن  اندر  توازُن  تہٕ  اعتدال۔  دشمن  تُہندۍ  یِم  اَمہِ  قسمہٕ  چہِ  کتھہٕ  چِھ  ونان  تمیُک  مہٕ  بٔرِو  توٚہۍ  کانٛہہ  غم۔)

Tahir:
  تہٕ  بے  شک  چِھو  تۆہۍخُلقِ  عظیمس  پیٚٹھ  قٲیِم  (یعنی  قرآن  کیٚو  آدابو  سٍتۍ  چِھو  پٲرِتھ  تہٕ  وصف  چِھو  الٰہی  اخلاقن  ہٕندۍ)۔


Athar: تۅہیہِ منٛز کُس چُھ جنونس مبتلا۔
Tahir: زِ تۅہیہِ منٛزٕ کُس چُھ دیوانہٕ۔
Transliteration: Biayyikumu almaftoon<b>u</b>
Mirwaiz:
  کہ  تۅہیہِ  اندرٕہ  کُس  چھُ  مجنون  تہٕ  دیوانہٕ۔  (جنونٕچ  حقیقت  چھےٚ  عقل  زٲیل  گژٕھنۍ،  عقلہِ  ہُنٛد  غایت  چھُ  نفع  و  نقصان  فکرِ  ترُن۔  نفع  و  نقصان  گوٚو  سُے  یُس  ابدی  آسہِ۔  پَس  نَنہِ  قیامتک  دۅہ  تِمن  تُہندیٚن  دشمنن  کہ  عٲقل  تہٕ  گاٹٕلۍ  ٲسۍ  با  ایمانے  یِمو  یہِ  نفعِ  ابدی  حٲصل  کوٚر۔  مجنون  تہٕ  دیوانہٕ  ٲسۍ  کٲفر  یعنی  یِمے  دشمن  یِم  اَمہِ  نفعِ  ابدی  نِشہِ  محروم  سپدِتھ  ضرر  و  نقصانِ  ابدی یس  مبتلا  سپٕدۍ۔)


Athar:
  تُہُند  ربّ  چُھ  تِمن  لُکن  تہِ  وارٕ  پٲٹھۍ  زانان  یِم  تٔمۍ  سٕنزِ  وَتہِ  نِشہِ  ڈٔلِتھ  چھِ،  تہٕ  سُے  چُھ  تِمن  تہِ  زانان  یِم  سیٚزِ  وَتہِ  پٮ۪ٹھ  چِھ۔

Mirwaiz:
  بے  شک  تُہند  پروردِگار  چھُ  تَس  شخصس  وارٕہ  زانان  یُس  تٔہنزِ  وتہِ  نِشہِ  ڈوٚل،  سُے  چھُ  وارٕہ  زانان  سیٚزِ  وَتہِ  پٮ۪ٹھ  پکوٕنیٚن۔  (لہٰذا  دِیہِ  سُے  پرٛتھ  کٲنسہِ  جزا  تہٕ  سزا۔  وۅنۍ  ییٚلہِ  تۅہیہِ  سپُد  معلوم  کہ  توٚہۍ  چھِو  پٔزِس  پٮ۪ٹھ،  تُہٕند  دشمن  چِھ  اَپزِس  پٮ۪ٹھ۔)

Tahir:
  بے  شک  چُھ  تُہُنٛد  ربّ  تس  شخصس  (تہِ)  وارٕ  پٲٹھۍ  زانان  یُس  تٔمۍ  سٕنزِ  وَتہِ  نِشہِ  ڈۆلمُت  چُھ،  تہٕ  سُہ  چُھ  تِمن  (تہِ)  وارٕ  پٲٹھۍزانان  یِم  ہدایت  لبن  وٲلۍ  چِھ۔

Transliteration:
  Inna rabbaka huwa aAAlamu biman <u>d</u>alla AAan sabeelihi wahuwa aAAlamu bi<b>a</b>lmuhtadeen<b>a</b>


Transliteration: Waddoo law tudhinu fayudhinoon<b>a</b>
Athar:
  یِم  چِھ  یژھان  زِ  توٚہۍ  گٔژِھو  نرمی  کرٕنۍ  تیٚلہِ  کرہن  یِم  تہِ  نرمی۔  ﴿یعنی  توٚہۍ  ترٲوِو  اسلام  کِس  تبلیغس  منٛز  ڈیٚجر  تیٚلہِ  کرن  یِم  تہِ  تُہندِس  مخالفتس  منٛز  ہنا  نَرمی،  یا  گٔژِھو  توٚہۍ  تِہنزن  گُمرٲہِیَن  ہٕنٛز  رعایت  کٔرِتھ  پننِس  دینس  منٛز  ہنا  ترمیم  کرنس  پٮ۪ٹھ  آمادٕہ،  تیٚلہِ  کرن  تِم  تۅہیہِ  سٍتۍ  مصالحت۔﴾

Mirwaiz:
  تِم  چھِ  یژھان  توٚہۍ  گٔژِھو  نعوذ  باللہ  پننِس  فرضِ  منصبی یَس  یعنی  تبلیغس  بُت  پرستی  ہٕندِس  تردیدس  منٛز  تِہندِ  رعایت  خٲطرٕ  ہنا  نرمی  کرٕنۍ  تیٚلہِ  کرہن  تِم  تہِ  تُہندِس  مخالفتس  اندر  نرمی۔

Tahir:
  تِم  چِھ  یژھان  زِ  (دین  کِس  معاملس  منٛز)  گٔژِھو  تۆہۍ  (بٔلۍ)  نرمی  وَرتاوٕنۍ  تیٚلہِ  گژھن  تِم  تہِ  نرم۔


Athar: ہرگز مَہ دٔبِو تس شخصس نِشہِ یُس سٮ۪ٹھاہ زیادٕہ قسم کھیٚنہٕ وول بے وُقعت انسان چُھ۔
Transliteration: Wal<u>a</u> tu<u>t</u>iAA kulla <u>h</u>all<u>a</u>fin maheen<b>in</b>
Mirwaiz:
  توٚہۍ  محض  مٲنِو  تِہنزٕ  کتھہٕ  خصوصاً  تِتھِس  شخصہٕ  سٕنز  کتھہٕ  یُس  زیادٕہ  قَسم  ہاوان  آسہِ،  یُس  پننیٚو  یچھ  حرکتو  مۅکھہٕ  خدایس  تہٕ  لوٗکن  نِشہِ  بے  وقعت  تہٕ  ذلیل  آسہِ۔

Tahir:
  تہٕ  تۆہۍ  مَہ  مٲنِو  کٲنسہِ  تِتھِس  شخصسہٕ  سٕنز  کتھ  یُس  سیٚٹھاہ  قسم  کھیٚنہٕ  وول  اِنتہٲیی  ذلیل  چُھ۔


Athar: طعنہٕ چُھ دِوان، چُغلہِ کھیٚوان چُھ پھیران۔
Mirwaiz: یُس زُرکہِ تہٕ طعنہٕ دِوان آسہِ، یُس وَناؤنۍ کران پھیران آسہِ۔
Transliteration: Hamm<u>a</u>zin mashsh<u>a</u>in binameem<b>in</b>
Tahir:
  (یُس)  پامہٕ  گۆر،  عٲب  ژارن  وول  (چُھ  تہٕ)  لُکن  منٛز  چُھ  فساد  تُلنہٕ  مۅکھہٕ  أکۍ  سنٛز  کتھ  بے٘ےس  نش  تہٕ  بے٘ےہ  سنٛز  کتھ  بے٘ےس  نش  ونان  پھیران۔


Athar: نیکی نِشہِ چُھ رُکاوان، ظُلمس تہٕ زیادتی منٛز چُھ حدٕ نیرن وول، سخت بد اعمال چُھ۔
Transliteration: Mann<u>a</u>AAin lilkhayri muAAtadin atheem<b>in</b>
Mirwaiz:
  یُس  رٕژو  کامیٚو  نِشہِ  لوٗکن  پتھ  رٹہٕ  وُن  آسہِ،  یُس  حدٕ  نِشہِ  ڈلہٕ  وُن  آسہِ،  یُس  بدکار  تہٕ  گنہگار  آسہِ۔

Tahir:
  (یُس)  نیک  کامہِ  نِشہِ  سیٚٹھاہ  ٹھاکھ  کرن  وول  بخیل،  حدٕ  نِشہِ  نیرن  وول  بُتھۍ  پھِیُر  (تہٕ)  سخت  گنہگار  چُھ۔


Athar: ستم گر چُھ تہٕ یِمو سارِوٕے عیبو سان چُھ بداصل۔
Transliteration: AAutullin baAAda <u>tha</u>lika zaneem<b>in</b>
Mirwaiz:
  یُس  بد  مزاج  تہٕ  ژٔکُھیٚل  آسہِ۔  یُس  اَمہِ  ساری  علاوٕہ  ولدُ  الزنا  تہِ  آسہِ،  (غرض  کہ  توٚہۍ  مَہ  حض  مٲنِو  تِہنزٕ  کتھہٕ۔)

Tahir:
  (یُس)  بدمِزازٕہ  تۯۆش  چُھ،  اَمہِ  علاوٕہ  چُھ  بداَصل  (تہِ)۔﴿یم  اآیات  سپدۍ  ولید  بن  مغیرہ  ہس  متعلق  نٲزل،  حضرت  عبداللہ  بن  عباس  رضی  اللہ  عنہما  چِھ  فرماوان  زِ  ییٖتۍ  ذِلت  آمیز  لقب  بٲری  تعالیٰ  ہن  امس  بد  بختس  دِتۍ  از  تام  چِھنہ  اللہ  تعالیٰ  سٕندس  کلامس  منٛز  نیٚیہ  کٲنسہ  ہٕندِ  خٲطرٕورتاونہٕ  آمتۍ۔  وجہ  اوس  یہِ  زِ  تمۍ  کٔر  حضور  نبی  اکرم  صلی  اللہ  علیہِ  وسلمن  ہٕندس  شانِ  اقدسس  منٛز  گستٲخی،  یتھ  پیٚٹھ  اللہ  تعالیٰ  سُند  غضب  وۅتلتھ  آو۔  ولیدن  ٲس  حضور  نبی  اکرم  صلی  اللہ  علیہ  وسلمن  ہٕندس  شانس  منٛز  گستٲخی  ہٕنز  اکھ  کتھ  ؤنمژ،  درجواب  کٔرۍ  بٲری  تعالیٰ  ہن  تمۍ  سٕندۍ  داہ  رزیل﴿صفت﴾  بیان  تہٕ  ٲخرس  پیٚٹھ  کوٚرنس  نطفہ  حرام  آسُن  تہِ  ظٲہر،  تہٕ  تمۍ  سٕنزِ  ماجہ  کوٚر  کینہہ  کالہٕ  پتہٕ  امہِ  کتھہِ  ہُند  تصدیق  تہِ۔﴿تفسیر  قرطبی،  رازی،  نسفی  بیترِ﴾


Tahir: اَمہِ موجوب (مَہ دِیِو تٔمۍ سٕنزِ کتھہِ اہمیت) زِ سُہ چُھ مالدار بیٚیہِ چِھس اولاد۔
Transliteration: An k<u>a</u>na <u>tha</u> m<u>a</u>lin wabaneen<b>a</b>
Athar:
  اَتھ  بِنا ہس  پٮ۪ٹھ  زِ  تس  چُھ  واریاہ  مال  تہٕ  اولاد۔  ﴿یتھ  ہیٚکہِ  پیٹِھمِس  کلام  کِس  سلسلس  سٍتۍ  تہِ  تعلق  ٲسِتھ  تہٕ  اَمہِ  پتہٕ  کِس  تہِ۔  گۅڈنِکِس  صوٗرتس  منٛز  ہیٚکیس  یہِ  مطلب  ٲسِتھ  زِ  یِتھِس  نفرٕ  سُند  دباو  مَہ  کٔرِو  اَتھ  بِناہس  پٮ۪ٹھ  قبول  زِ  تس  چُھ  سٮ۪ٹھاہ  مال  تہٕ  اولاد۔  دوٚیِمِس  صوٗرتس  منٛز  چُھس  معنی  زِ  سٮ۪ٹھاہ  مال  تہٕ  اولاد  آسنہٕ  موجوب  چُھ  یہِ  مغرور  گوٚمُت۔﴾

Mirwaiz:
  ییٚمہِ  مۅکھہٕ  کہ  سُہ  کیا  آسہِ  مالہٕ  وول  تہٕ  شُرۍ  گبر  وول  (یعنی  دنیاہس  اندر  آسہِ  صاحبِ  وجاہت۔  یِتھِس  شخصہٕ  سٕنزٕ  کتھہٕ  ماننہٕ  نِشہِ  چھِ  أسۍ  تۅہیہِ  ممانعت  کران  ییٚمہِ  مۅکھہٕ  کہ  یِتھِس  شخصہٕ  سُنٛد  عادت  چھُ  کہ)


Athar:
  ییٚلہِ  سٲنۍ  آیات  چِھ  تس  بوزناونہٕ  یِوان  تیٚلہِ  چُھ  ونان  زِ  یِم  چِھ  بروٗنٹھمہِ  وقتٕکۍ  افسانہٕ۔

Mirwaiz:
  ییٚلہِ  تٔمِس  برونٛٹھہٕ  کنہِ  سٲنۍ  آیات  پرنہٕ  یِوان  چھِ  سُہ  چُھ  ونان  یِم  چھےٚ  بے  سند  کتھہٕ  یِمہٕ  نقل  چھےٚ  آمژٕ  کرنہٕ  برونٹھمِیٚن  نِشہِ۔

Tahir:
  ییٚلہِ  تس  پیٚٹھ  سٲنۍ  آیات  یِن  تلاوت  کرنہٕ  (تیٚلہِ)  چُھ  ونان،  یِم  (ہے)  چِھ  بروٗنٹھِمیٚن  لُکن  ہٕندۍ  افسانہٕ۔

Transliteration:
  I<u>tha</u> tutl<u>a</u> AAalayhi <u>a</u>y<u>a</u>tun<u>a</u> q<u>a</u>la as<u>at</u>eeru alawwaleen<b>a</b>


Tahir: وۅنۍ تۯاوَوأسۍ تٔمۍ سٕنزِ ۂسۍ کَر ہِشہِ نَستہِ پیٚٹھ داغ۔
Transliteration: Sanasimuhu AAal<u>a</u> alkhur<u>t</u>oom<b>i</b>
Athar:
  عنقریب  لگاوَو  أسۍ  أمۍ  سٕنٛزِ  ۂسۍ  نستہِ  پٮ۪ٹھ  داغ۔  ﴿چونکہ  سُہ  چُھ  پننِس  پانس  تھزِ  نستہِ  وول  سمجھان  امہِ  موجوب  چُھ  تٔمۍ  سٕنٛزِ  نستہِ  ۂسۍ  نَس  وَننہٕ  آمُت۔  تہٕ  نستہِ  پٮ۪ٹھ  داغ  لگاونہٕ  نِشہِ  چُھ  مُراد  تذلیل۔  یعنی  أسۍ  کرون  سُہ  دُنیاہس  تہٕ  ٲخرتس  منٛز  تِیُتھ  ذلیل  و  خوار  زِ  اَندس  تام  روزِ  یہِ  عیب  تس  پتے۔﴾

Mirwaiz:
  أسۍ  کرو  داغ  عنقریب  تٔہنزِ  نستہِ  پٮ۪ٹھ  (یعنی  قیامتُک  دۅہ  کرو  أسۍ  تٔہندِ  کفرٕ  سببہٕ  تٔہندِس  بُتھِس  تہٕ  نستہِ  پٮ۪ٹھ  سۅ  علامت  ییٚمہِ  سٍتۍ  تِمن  سٲری  لوٗکھ  پرزٕناوان  آسن،  تَمہِ  سٍتۍ  سپدن  تِم  وارٕہ  ذلیل  تہٕ  رسوا۔)


Athar:
  اَسہِ  چِھ  یِم  ﴿اہلِ  مکّہ﴾  تِتھے  پٲٹھۍ  آزمٲیشہِ  منٛز  ترٲوِمٕتۍ  یِتھہٕ  پٲٹھۍ  اکہِ  باغٕکۍ  مٲلِک  ٲسۍ  اسہِ  آزمایشہِ  منٛز  ترٲوِمٕتۍ،  ییٚلہِ  تِمو  قسم  کھیٚوو  زِ  پگاہ  صُبحٲے  والَو  أسۍ  پننِس  باغس  ضرور  میوٕہ۔

Mirwaiz:
  بے  شک  اَسہِ  چِھ  یمن  مکہٕ  کیٚن  لوٗکن  آزمایش  کٔرمٕژ  سامانِ  عیش  دِنہٕ  سٍتۍ  یتھ  پٮ۪ٹھ  تِم  مغرور  چھِ۔  (أسۍ  وُچھو  یِم  اَننہٕ  ایمان  خداے  سٕندِس  کُن  آسنس  کِنہٕ  یِم  کرن  ناشکری  کفر  و  شرکہٕ  سٍتۍ  یِتھہٕ  پٲٹھۍ)  اَسہِ  آزمٲیش  کٔر  تِمن  برونٹھ  باغہٕ  والیٚن۔  (یہِ  اوس  اَکھ  باغَہ  حبشس  منٛز  یا  یمنس  منٛز۔  اَمہِ  باغٕچ  ٲس  خبرٕے  مکہ  کیٚن  لوٗکن۔  تِمن  باغہٕ  والیٚن  ہُنٛد  قصہٕ  چھُ  یِتھہٕ  پٲٹھۍ  کہ  تِمن  باغہٕ  والیٚن  ہُنٛد  مول  اوس  پننہِ  وقتہٕ  اَمہِ  باغ  کہ  میوُک  اَکھ  بۅڈ  حصہٕ  غریبن  تہٕ  مسکینن  اندر  تقسیم  کران۔  ییٚلہِ  سُہ  ییٚمہِ  عالمہٕ  گوٚو،  أمۍ  سٕندیو  نیچویو  دوٚپ  یہِ  سون  مول  اوس  احمق  تہٕ  بے  عقل  کہ  یوٗت  حصہٕ  اَمہِ  باغ  کہ  آمدنی  ہُنٛد  اوس  مسکینن  دِوان۔  ہرگاہ  یہِ  سورُے  میوٕہ  أسۍ  گھرے  اَنو  سٮ۪ٹھاہ  فٲیدٕہ  واتہِ  اَسہِ۔  چنانچہ  اَتھ  پٮ۪ٹھ  سپٕدۍ  یِم  متفق۔)  ییٚلہِ  تِمو  پانہٕ  وٲنۍ  قَسم  ہوو  کہ  صبحس  سُلہِ  گژھو  أسۍ  ضرور  اَمہِ  باغُک  میوٕہ  ژٹنہٕ  خٲطرٕ۔

Tahir:
  بے  شک  کرو  أسۍ  یِمن  (مکہ  کیٚن  روزن  والیٚن)  ہٕنز  آزمٲیش  (تِتھے  پٲٹھۍ)  یِتھہٕ  پٲٹھۍ  اَسہِ  (یَمنٕکۍ)  تِم  باغہٕ  وٲلۍ  آزمٲوِمٕتۍ  ٲسۍ  ییٚلہِ  تِمَو  قسم  اوس  کھیۆمُت  زِ  پٔزۍپٲٹھۍ  والَو  أسۍ  صبحٲے  سُلی  تَمِکۍ  میوٕہ۔

Transliteration:
  Inn<u>a</u> balawn<u>a</u>hum kam<u>a</u> balawn<u>a</u> a<u>s</u><u>ha</u>ba aljannati i<u>th</u> aqsamoo laya<u>s</u>rimunnah<u>a</u> mu<u>s</u>bi<u>h</u>een<b>a</b>


Tahir: تہٕ تِمَو کۆر نہٕ (اِن شاء اللہ ؤنِتھ یا غریبن ہٕندِ حصُک) اِستثناء۔
Transliteration: Wal<u>a</u> yastathnoon<b>a</b>
Athar:
  تہٕ  تِم  ٲسۍ  نہٕ  کانٛہہ  استثناء  ﴿ان  شاء  اللہ﴾  کران۔  ﴿یعنی  تِمن  اوس  پننِس  طاقتس  تہٕ  اختیارس  پٮ۪ٹھ  تِیُتھ  بھروسہٕ  زِ  قسم  کھیٚتھ  ووٚنُکھ  بے  تکلف  زِ  أسۍ  والَو  پگاہ  ضروٗر  پننِس  باغس  میوٕہ  تہٕ  یہِ  وننٕچ  ضرورت  ٲس  نہٕ  تِمن  باسان  زِ  اگر  خُداین  یوٚژھ  تیٚلہِ  سپدِ  یہِ  کٲم۔﴾

Mirwaiz:
  یِتھہِ  اعتمادٕ  تہٕ  وثوقہٕ  سان  ؤنِکھ  یہِ  کتھ  کہ  ان  شاء  اللہ  پرُن  تہِ  گوکھ  مٔشِتھ،  (ییٚلہِ  اَمہِ  قسمٕچ  بدنیتی  سپٕز  یِہندیٚن  دِلن  اندر۔)


Athar: رٲتھۍ کِیُت ٲسۍ تِم شۅنگِتھ زِ تُہندِس ربّ سٕندِ طرفہٕ پھیٖر تتھ باغس اکھ بلاے،
Transliteration: Fa<u>ta</u>fa AAalayh<u>a</u> <u>ta</u>ifun min rabbika wahum n<u>a</u>imoon<b>a</b>
Mirwaiz:
  پَس  پھیوٗر  اسہِ  رٲتۍ  مٔنزی  اَتھ  باغس  تِہندِس  پروردِگارٕ  سٕندِ  طرفہٕ  اَکھ  کُنُے  واوٕ  پھشَہ  یتھ  نار  سٍتۍ  اوس،  ییٚمہِ  سٍتۍ  یہِ  سورُے  باغ  دٔزِتھ  گوٚو  وُنہِ  ٲسۍ  تِم  شوٚنگھتی۔

Tahir:
  بس  پھیوٗر  تُہٕندِس  ربّ  سٕندِ  طرفہٕ  اَکھ  پھیرن  وول  (عذاب  رٲتھ  کِیُتُے)  تَتھ  (باغس)  پیٚٹھ  تہٕ  تِم  روٗدۍ  شۅنگۍتھٕے۔


Transliteration: Waghadaw AAal<u>a</u> <u>h</u>ardin q<u>a</u>direen<b>a</b>
Athar:
  تِم  درٛاے  کینٛہہ  نَہ  دِنُک  فٲصلہٕ  کٔرِتھ  جلدی  جلدی  سُلی  تِتھہٕ  پٲٹھۍ  تور  زَنتہٕ  تِم  ﴿میوٕہ  والنس  پٮ۪ٹھ﴾  قدرت  چِھ  تھاوان۔

Mirwaiz:
  پس  دراے  تِم  پننہِ  خیالہٕ  کٲنسہِ  نہ  دِنس  پٮ۪ٹھ  قدرت  وٲلۍ  زٲنِتھ،  خیال  اوسُکھ  اَز  دِمَو  نہٕ  أسۍ  کٲنسہِ،  سورُے  اَنو  پننُے  گھرٕ۔

Tahir:
  تہٕ  تِم  دۯاے  صُبحٲے  سُلی  (میوٕہ  والنہِ  تہٕ  غریبن  تِہِندِ  حصہٕ  نِشہِ  محروم  کرنہٕ  کِس)  منصوبس  پیٚٹھ  عمل  کرنُک  طاقت  تھاون  وٲلۍ  بٔنِتھ۔


Athar: مگر ییٚلہِ باغ وُچُھکھ، تِم لٔگۍ وَننہِ اَسہِ چھےٚ وَتھ گٔمٕژ مٔشِتھ۔
Transliteration: Falamm<u>a</u> raawh<u>a</u> q<u>a</u>loo inn<u>a</u> la<u>da</u>lloon<b>a</b>
Mirwaiz:
  پس  ییٚلہِ  توٚت  وٲتِتھ  تتھ  پٮ۪ٹھ  نظر  پیٚیَکھ  باغہٕ  کِس  اَتھ  حالس  پٮ۪ٹھ،  دپنہِ  لٔگۍ  أسۍ  چھِ  لٔگمٕتۍ  خبر  کوٚت،  اَسہِ  چھےٚ  وَتھ  رٲومٕژ،  (کیازِ  ییٚتہِ  چھُنہٕ  باغ  واغ  اَسہِ  نظری  یِوان۔  توپتہٕ  ییٚلہِ  اورٕ  یور  نظرَہ  دِژٕکھ،  معلوم  سپدُکھ  یقیناً  چھےٚ  یہِ  سۅے  جاے۔  تمہِ  ساعتہٕ  لٔگۍ  وَننہِ)

Tahir:
  پتہٕ  ییٚلہِ  تِمَو  سُہ  (وُجارٕ  لد  باغ)  وُچھ  وۅنۍ  لٔگۍ  وَننہِ،  اَسہِ  چھے٘  پٔزۍپٲٹھۍ  وَتھ  ڈٔجمٕژ  (یہِ  چُھنہٕ  سون  باغ)۔


Transliteration: Q<u>a</u>la awsa<u>t</u>uhum alam aqul lakum lawl<u>a</u> tusabbi<u>h</u>oon<b>a</b>
Athar:
  تِمو  منٛزٕ  یُس  سارِوٕے  کھۅتہٕ  بہتر  شخص  اوس  تٔمۍ  ووٚن،  مےٚ  اوس مَونا  تۅہیہِ  ووٚنمُت  زِ  توٚہۍ  کیازِ  چِھونہٕ  تسبیح  کران؟  ﴿یعنی  اللہ  تعالیٰ  کیازِ  چھوٗن  نہٕ  یاد  کران؟  تِکیازِ  یہِ  کتھ  چَھو  مٔشِتھ  گٔمٕژِ  زِ  پٮ۪ٹھہٕ  کنہِ  چُھ  پاک  پروردگار  موجود۔﴾

Mirwaiz:
  تِمو  اندرٕہ  یُس  ہَنہ  جان  پہن  انسان  اوس  سُہ  لوٚگکھ  دَپنہِ،  مےٚ  ونیو  نا  تۅہیہِ  یِژھ  نیت  مَہ  کٔرِو۔  (مسکینن  فقیرن  دِنہٕ  سٍتۍ  چھےٚ  برکت  بنان،  اَمی  مۅکھہٕ  فرموو  اللہ  تعالیٰ  ہن  تس  جان  انسان،  توپتہٕ  دوٚپنکھ  وۅنۍ  یہِ  سانہِ  بد  نیتی  ہٕندِ  شہمتہٕ  اَتھ  بنُن  اوس  تہِ  بنیوس)  مگر  وۅنۍ  کونہٕ  چھِو  کران  توٚہۍ  توتہِ  خدایس  کُن  توبہٕ،  تسُند  یاد  کرنہٕ  سٍتۍ  تسبیح  پرنہٕ  سٍتۍ  دیٚو  اَتھ  گناہس  اَسہِ  معاف  کرِ  سُہ،  (اَمہِ  کھۅتہٕ  زیادٕہ  کانہہ  تکلیفَہ  اَسہِ  واتہِ  نہٕ۔)

Tahir:
  تِہِندۍ  أکۍ  انصاف  پسند  زِیرک  شخصن  وۆن،  کیا  مے٘  اوسمو  نا  تۅہیہِ  وۆنمُت  زِ  تۆہۍ  کیازِ  چِھو  نہٕ  (اللہ  تعالیٰ  سٕنز)  ذکر  تہٕ  تسبیح  کران۔


Athar: تِمو دِژ کریٚکھ پاک چُھ سون ربّ، پزی ٲسۍ أسۍ گناہ گار۔
Tahir: (پتہٕ) لٔگۍ تِم وَننہِ زِ سون ربّ چُھ پاک، بے شک ٲسۍ أسی ظٲلم۔
Mirwaiz:
  چنانچہ  سارِوٕے  ہیوٚت  پرُن  توبہٕ  کران  کران،  سون  پروردِگار  چھُ  منزہ  تہٕ  پاک،  أسۍ  چھِ  بے  شک  پٲنۍ  پانس  ظلم  کرٕوُنۍ،  اَسہِ  کوٚر  قصور۔

Transliteration:
  Q<u>a</u>loo sub<u>ha</u>na rabbin<u>a</u> inn<u>a</u> kunn<u>a</u> <i><u>th</u></i><u>a</u>limeen<b>a</b>


Athar: پتہٕ لٲج تِمو اکھ أکِس ملامت کرٕنۍ۔
Tahir: لہٰذا لٲج تِمَو اَکھ أکِس کُن ظۅن پھِرِتھ پانہٕ وٲنۍ ملامت کرٕنۍ۔
Transliteration: Faaqbala baAA<u>d</u>uhum AAal<u>a</u> baAA<u>d</u>in yatal<u>a</u>wamoon<b>a</b>
Mirwaiz:
  پس  پھیرۍ  أڈۍ  اڈیٚن  کُن،  اَکھ  أکِس  ہیوٚتُکھ  الزام  دِیُن  (یِتھہٕ  پٲٹھۍ  عادت  چھُ  لوٗکن  ہُنٛد  کہ  کٲم  خراب  گٔژِھتھ  چھِ  اَکھ  أکِس  ٹھۅلِ  دِوان،  پانس  پٮ۪ٹھ  چھُنہٕ  کانٛہہ  تہِ  بور  ہیٚوان۔)


Athar: پوٚتُس ووٚن تِمو افسوس سٲنِس حالس پٮ۪ٹھ، بے شک ٲسۍ أسۍ بُتھۍ پھِرۍ گٔمٕتۍ۔
Tahir: وَننہِ لٔگۍ، وائے سٲنۍ شہمت! بے شک ٲسۍ أسی بُتھۍ پھِرۍ تہٕ نافرمان۔
Transliteration: Q<u>a</u>loo y<u>a</u> waylan<u>a</u> inn<u>a</u> kunn<u>a</u> <u>ta</u>gheen<b>a</b>
Mirwaiz:
  توپتہٕ  لٔگۍ  سٲری  متفق  سپدِتھ  وننہِ  کہ  افسوس  واقعی  ٲسۍ  أسۍ  سٲری  حدٕ  ڈلہٕ  وُنۍ،  (یہِ  چھُنہٕ  اَسہِ  اندرٕہ  أکۍ  سُندُے  یوت  خطا  بلکہ  چھِ  أسۍ  سٲری  اَتھ  اندر  خطا  کار،  چَھاودٲسی  سٍتۍ  نیرِنہٕ  کِینٛہہ  تہِ،  أسۍ  سٲری  کرو  یِکہٕ  وَٹہٕ  توبہٕ۔)


Athar:
  دوٗر  چُھنہٕ  زِ  سون  ربّ  دِیہِ  اَسہِ  اَمہِ  کھۅتہٕ  بہتر  باغ۔  أسۍ  چِھ  پننِس  ربّس  کُن  رجوع  کران۔

Mirwaiz:
  شاید  توبہٕ  کہ  برکتہٕ  ما  کرِ  سون  پروردِگار  اَسہِ  اَمہِ  باغہٕ  بدل  اَمہِ  کھۅتہٕ  رُت  باغَہ  عطا  دنیاہس  اندر  یا  ٲخرتس  اندر۔  (اَمہِ  اندرٕہ  چھُ  سپدان  معلوم  کہ  یِم  لوٗکھ  ٲسۍ  با  ایمان،  بخلہٕ  سببہٕ  سپزٕکھ  بدنیتی  ییمیُک  سزا  یہِ  نقصان  تُلُکھ  مگر  توبہٕ  کہ  برکتہٕ  کوٚرُکھ  اللہ  تعالیٰ  ہن  دنیاسٕے  اندر  اَمیُک  عوض  عطا۔  چنانچہ  تفسیر  روحُ  المعانی  اندر  چھُ  عبد  اللہ  ابن  مسعودؓ  سُند  قول  نقل  کرنہٕ  آمُت  کہ  تِمن  آو  اَمہِ  خۅتہٕ  رُت  باغ  عطا  کرنہٕ۔  اللہ  تعالیٰ  چھُ  فرماوان)

Tahir:
  امید  چھے٘  زِ  سون  ربّ  دِیہِ  اَسہِ  اَمہِ  بدلہٕ  اَمہِ  کھوتہٕ  بہتر،  بے  شک  چِھ  أسۍ  پننِس  ربّس  کُن  رجوع  کران۔

Transliteration:
  AAas<u>a</u> rabbun<u>a</u> an yubdilan<u>a</u> khayran minh<u>a</u> inn<u>a</u> il<u>a</u> rabbin<u>a</u> r<u>a</u>ghiboon<b>a</b>


Athar:
  یُتھ  چُھ  آسان  عذاب،  تہٕ  ٲخرتُک  عذاب  چُھ  اَمہِ  کھۅتہٕ  تہِ  بوٚڈ،  کاش  زانہَن  یِم  لُکھ  اَتھ۔

Mirwaiz:
  یِتھے  پٲٹھۍ  چھُ  آسان  سون  عذاب،  (اَے  مکہ  کیو  کٲفرو  توٚہۍ  تہِ  کیا  چھِو  یِتھی  عذابٕکۍ  مستحق  تہٕ  سزاوار  بلکہ  اَمہِ  کھۅتہٕ  سخت  عذابٕکۍ  سزاوار  کیازِ  یہِ  عذاب  ییٚمیُک  ذکر  کرنہٕ  آو،  یہِ  آو  تِمن  کرنہٕ  محض  أکِس  معصیتس  پٮ۪ٹھ،  توٚہۍ  چھِو  کفر  تہٕ  شرک  کران،  تۅہیہِ  شوٗبہِ  اَمہِ  کھۅتہٕ  زیادے۔)  ٲخرتُک  عذاب  چھُ  ییٚمہِ  دنیاکہ  عذابہٕ  کھۅتہٕ  سٮ۪ٹھاہ  بوٚڈ،  کیا  رُت  اوس  ہرگاہ  یِم  کٲفر  اَتھ  کتھہِ  وارٕہ  زانہن۔

Tahir:
  عذاب  چُھ  یِتھے  پٲٹھۍ  آسان،تہٕ  پٔزۍپٲٹھۍ  چُھ  ٲخرتُک  عذاب  (اَمہِ  کھوتہٕ)  سیٚٹھاہ  کٔھسِتھ،  کاش!  تِمن  لُکن  آسِہے  پَے۔

Transliteration:
  Ka<u>tha</u>lika alAAa<u>tha</u>bu walaAAa<u>tha</u>bu al<u>a</u>khirati akbaru law k<u>a</u>noo yaAAlamoon<b>a</b>


Tahir: بے شک چِھ پرہیزگارن خٲطرٕ تِہِندِس ربّس نِشہِ نعمت وٲلۍ باغ۔
Transliteration: Inna lilmuttaqeena AAinda rabbihim jann<u>a</u>ti a<b>l</b>nnaAAeem<b>i</b>
Athar:
  پٔزِ  پٲٹھۍ  چِھ  خُدا  ترس  لُکن  خٲطرٕ  تِہندِس  ربّس  نِشہِ  نعمتن  ہٕنٛدۍ  جنّت۔  ﴿مکٕکۍ  بٔڈۍ  بٔڈۍ  سردار  ٲسۍ  مُسلمانن  ونان  زِ  یِمہٕ  نعمت  اَسہِ  دُنیاہس  منٛز  میلان  چھےٚ،  یہِ  چھےٚ  علامت  اَمہِ  کتھہِ  ہٕنٛز  زِ  أسۍ  چِھ  خُدایس  نِشہِ  مقبول،  تہٕ  یتھ  بدحٲلی  منٛز  توٚہۍ  چِھو  مبتلا،  یہِ  چھےٚ  اَمہِ  کتھِ  ہٕنٛز  دٔلیل  زِ  تۅہیہِ  پٮ۪ٹھ  چُھ  اللہ  تعالیٰ  سُند  غضب۔  لہٰذا  اگر  کانٛہہ  ٲخرت  اوس  تہِ،  یِتھہٕ  پٲٹھۍ  زَن  توٚہۍ  وَنان  چِھو،  أسۍ  کرَو  تَتہِ  تہِ  عیش،  عذاب  آسیو  تۅہیہِ،  نہ  کہ  اَسہِ۔  امِیُک  جواب  چُھ  یِمن  آیاتن  منٛز  دِنہٕ  آمُت۔﴾

Mirwaiz:
  بے  شک  پرہیزگارن  ہٕندِ  خٲطرٕ  چھِ  تِہندِس  پروردِگارس  نِشہِ  آسٲئش  ہٕنٛد  جنت  یعنی  جنتس  واتنُک  سبب  تہٕ  ذریعہ  چھُ  تقویٰ  تہٕ  پرہیزگٲری۔  (کٲفر  تہٕ  مشرِک  چھِ  اَمہِ  نِشہِ  عٲری  تہٕ  خٲلی  لہٰذا  کِتھہٕ  پٲٹھۍ  ہیٚکن  تِم  جنتس  وٲتِتھ۔)


Mirwaiz: کیا تۅہیہِ نِشہِ چھا کانٛہہ آسمانی کتابَہ یتھ منٛز توٚہۍ پران چِھو؟
Tahir: کیا تۅہیہِ نِشہِ چھا کانٛہہ کتاب یَتھ منٛز تۆہۍ (یہِ) پران چِھو۔
Transliteration: Am lakum kit<u>a</u>bun feehi tadrusoon<b>a</b>
Athar:
  کیا  تۅہیہِ  نِشہِ  چھا  کانٛہہ  کتاب؟  ﴿یعنی  اللہ  تعالیٰ  سٕنز  سوزنہٕ  آمٕژ  کانٛہہ  کتاب﴾  یتھ  منٛز  توٚہۍ  یہِ  پران  چِھو  زِ،


Athar: تُہندِ خٲطرٕ چُھ تَتہِ ضروٗرتی کینٛژھاہ یِکینٛژھاہ توٚہۍ پننہِ خٲطرٕ چِھو پسند کران؟
Tahir: زِ تُہٕندِ خٲطرٕ چُھ تتھ منٛزتِکینژھاہ یہِ تۆہۍ پسند چِھو کران۔
Transliteration: Inna lakum feehi lam<u>a</u> takhayyaroon<b>a</b>
Mirwaiz:
  بے  شک  یتھ  کتابہِ  منٛز  چھُ  لیٚکھِتھ  تُہندِ  خٲطرٕ  سُہ  چیز  یُس  تۅہیہِ  پسند  چھُو  یعنی  تتھ  کتابہِ  منٛز  کیا  چھُ  لیٚکھِتھ  کہ  ٲخرتس  اندر  کیا  یِیہِ  تۅہیہِ  عطا  کرنہٕ  رٕژ  موٚزوٗرۍ۔


Athar:
  کِنہٕ  تُہندِ  خٲطرٕ  چِھ  قیامت  کِس  دۅہس  تام  اسہِ  پٮ۪ٹھ  کینٛہہ  عہد  و  پیمان  ثٲبت  زِ  تۅہیہِ  میلیو  تی  کینٛژھاہ،  ییٚمیُک  توٚہۍ  حکم  لگٲوِو؟

Mirwaiz:
  کِنہٕ  اَسہِ  پٮ۪ٹھ  چھِ  ذِمہٕ  کٔھتمٕتۍ  کینٛہہ  قَسم  یِم  اَسہِ  تُہندِ  خٲطرٕ  ہٲیمٕتۍ  چھِ،  یِم  قَسم  قیامتس  تانۍ  برابر  باقی  روزٕوُنۍ  چھِ،  (یِم  نہٕ  پھُٹنٕے  زانٛہہ،  یِم  قَسم  یتھ  کتھہِ  پٮ۪ٹھ  ہاونہٕ  آمٕتۍ  چھِ  کہ)  بے  شک  تُہندِ  خٲطرٕ  چھِ  تِم  چیز  یم  چیز  تۅہیہِ  پننہِ  حقہٕ  فیصلہ  کٔرِیو  یعنی  ثواب  تہٕ  جنت۔

Tahir:
  کِنہٕ  تُہٕندِ  خٲطرٕ  چِھ  سانہِ  ذِمّہ  کینہہ  (تِتھۍ)  پختہٕ  عہدوپیمان  (یعنی  وعدٕہ  اقرار)  یِم  قیامت  کِس  دۅہس  تام  باقی  روزن  (یہِندِ  ذریعہ  أسۍ  پابند  آسَو)  زِ  تُہٕندِ  خٲطرٕ  آسہِ  تی  کینٛژھاہ  ییٚمِیُک  تۆہۍ  (پننِس  حقس  منٛز)  فٲصلہٕ  کٔرِو۔

Transliteration:
  Am lakum aym<u>a</u>nun AAalayn<u>a</u> b<u>a</u>lighatun il<u>a</u> yawmi alqiy<u>a</u>mati inna lakum lam<u>a</u> ta<u>h</u>kumoon<b>a</b>


Athar: یِمن پٔرٛژِھو تۅہیہِ منٛز کُس چُھ اَمیُک ضٲمِن؟
Mirwaiz: توٚہۍ پٕرٛژھۍتَو یا رسول اللہؐ تِمن کہ تۅہیہِ اندرٕہ کُس چھُ اَمیُک ذِمہٕ دار؟
Transliteration: Salhum ayyuhum bi<u>tha</u>lika zaAAeem<b>un</b>
Tahir:
  یِمَن  پٕۯژِھو  زِ  یِمَو  منٛزٕ  کُس  چُھ  اَمُیک  (یعنی  امہ  قسمہٕ  چہ  فضول  کتھہ  ہُنٛد)  ذِمّہ  دار۔


Transliteration: Am lahum shurak<u>a</u>o falyatoo bishurak<u>a</u>ihim in k<u>a</u>noo <u>sa</u>diqeen<b>a</b>
Athar:
  کِنہٕ  یِہِندۍ  کینٛہہ  ٹھٔہراونہٕ  آمٕتۍ  شریک  چِھ؟  ﴿یِمو  اَمیُک  ذِمہٕ  آسہِ  روٚٹمُت﴾  اگر  یہِ  کتھ  چھےٚ  تیٚلہِ  أنِن  پننیٚن  شریکن  اگر  یِم  پٔزِیٲرۍ  چِھ۔

Mirwaiz:
  کیا  تِہندۍ  ٹٔھہرٲوِمٕتۍ  خداے  سٕندۍ  شریک  چَھا  تِمن  اَمہِ  کتھہِ  ہٕندۍ  ذمہٕ  دار  کہ  تِمن  کیا  بَنہِ  ٲخرتس  اندر  ثواب  تہٕ  جنت،  پس  کٔرِن  تِم  پیش  تِمن  شریکن  ہرگاہ  تِم  پوٚز  ونان  چھِ۔  (غرض  ییٚلہِ  نہٕ  یہِ  کُنہِ  آسمٲنی  کتابہِ  اندر  تہِ  چھُ،  نَہ  چھُ  سانہِ  طَرفہٕ  یِمن  اَتھ  پٮ۪ٹھ  کانٛہہ  وعدہ  یُس  بَمنزلۂ  قَسم  آسہے،  نہ  چھُ  اَمہِ  کتھہِ  ہُنٛد  ذمہٕ  دار  یِمَو  اندرٕہ  کانٛہہ  بنان،  نہ  تِہندیو  شریکو  اندرٕہ۔  پَس  اَمہِ  بے  بنیاد  کتھہِ  ہُنٛد  دعویٰ  کرُن  تہٕ  یہِ  وَنُن  کہ  ﴿لَیٕن  رُجعتُ  الیٰ  رَبی  اِنّ  لی  عِندَہ  لَلحسنیٰ﴾  یعنی  ہرگاہ  بہٕ  خدایس  نِشہِ  واتناونہٕ  یِمہٕ،  تَس  نِشہِ  بنہِ  مےٚ  رٕژ  موٚزوٗرۍ،  کٲژاہ  شرمناک  کتھ  چھےٚ۔  اَمہِ  پتہٕ  چھُ  اللہ  تعالیٰ  فرماوان  کہ  تِمن  کٲفرن  کٲژاہ  رسوٲئی  آسہِ  قیامتُک  دۅہ۔)

Tahir:
  کِنہٕ  یِمن  چِھ  بیٚیہِ  (تہِ)  کینہہ  شریک  ؟  تیٚلہِ  پَزِ  یِمن  زِ  پنٕنۍ  شریک  أنِن  ہرگاہ  تِم  پٔزۍیٲرۍ  چِھ۔


Athar:
  ییٚمہِ  دۅہ  سخت  وقت  واتہِ،  تہٕ  لُکھ  یِن  سجدٕہ  کرنہٕ  خٲطرٕ  بُلاونہٕ،  یِم  لُکھ  ہیٚکن  نہٕ  سجدٕہ  کٔرِتھ۔

Mirwaiz:
  سُہ  دۅہ  تہِ  چھُ  ژیٚتس  پاونس  قٲبل  ییٚمہِ  دوہ  گُرٛۅزِ  ہُند  تجلّی  ننِراونہِ  یِیہِ  توپتہٕ  یِیہِ  سارِنٕے  لوٗکن  سجدس  کُن  ناد  دِنہٕ۔  یِم  کٲفر  دنیاہس  اندر  خدایس  کُن  نَمان  ٲسۍ  نہٕ  یعنی  نٮ۪ماز  پران  ٲسۍ  نہٕ  تِم  ہیٚکن  نہٕ  تَمہِ  وقتہٕ  سجدے  دِتھ۔  (حدیث  شریفس  اندر  چھُ  کہ  اللہ  تعالیٰ  نٔنِراوِ  قیامتُک  دوہ  پنٕنۍ  گُرٛۅز۔  گُرٛۅز  ننراونہٕ  اندرٕہ  چھُ  مراد  کانٛہہ  خاص  صفتَہ  یتھ  کُنہِ  مناسبت  مۅکھہٕ  گُرٛۅز آو  وننہٕ،  تتھ  حدیث  شریفس  منٛز  چھُ  کہ  یہِ  تجلی  وُچھِتھ  دِن  سٲری  مسلمان  مرد  تہٕ  مسلمان  زنانہٕ  سجدٕہ،  یِم  دنیاہس  اندر  بیٚیَن  ہاونہٕ  خٲطرٕ  سجدٕہ  دِوان  ٲسۍ  تِم  ہیٚکن  نہٕ  سجدے  دِتھ،  تِمن  گژِھہ  کمر  شِسترٕچ  پٔٹ  ہیوٗ،  تِم  ہیٚکن  نہٕ  بۅن  کُن  نٔمتِھے۔  یہِ  آسہِ  اَمہِ  تجلی  یُک  اثر  کہ  مخلص  با  ایمان  سپدن  مضطر  سجدٕہ  دِنس  پٮ۪ٹھ،  رِیا  کار  تہٕ  منافق  کرہَن  سجدٕہ  دِنُک  ارادٕہ  مگر  قدرت  لبن  نہٕ  تِم  سجدٕہ  دِنس  پٮ۪ٹھ،  کٲفرن  ہٕنز  چھَنہٕ  کتھے۔)

Tahir:
  ییٚمہِ  دۅہ  ساق  (یعنی  قیامت  کیٚن  حالن  ہٕندِشدت)  نِشہِ  پردٕہ  یِیہِ  تُلنہٕ  تہٕ  تِم  نافرمان  لُکھ  یِن  سجدٕہ  خٲطرٕ  ناد  دِتھ  اَننہٕ  تِم  ہیٚکن  نہٕ  پتہٕ  (سجدٕہ)  کٔرِتھ۔

Transliteration:
  Yawma yukshafu AAan s<u>a</u>qin wayudAAawna il<u>a</u> a<b>l</b>ssujoodi fal<u>a</u> yasta<u>t</u>eeAAoon<b>a</b>


Athar:
  یِہنٛزٕ  نظرٕ  آسن  بۅن  کُن،  یِمن  پٮ۪ٹھ  آسہِ  ذِلّت  وَسان۔  ییٚلہِ  یِم  صحیح  و  سالم  ٲسۍ  تمہِ  ساعتہٕ  ٲسۍ  یِم  سجدٕہ  خٲطرٕ  بُلاونہٕ  یِوان  ﴿تہٕ  یِم  ٲسۍ  انکار  کران﴾۔

Mirwaiz:
  تِہنزٕ  أچھ  پیٚن  شرمندگی  سببہٕ  بۅن  کُن،  تِمن  پٮ۪ٹھ  آسہِ  ذلّت  تہٕ  رسوٲئی  وَلنہٕ  آمٕژ۔  اَمیُک  وجہ  آسہِ  یی  کہ  یِمن  اوس  دنیاہس  اندر  سجدس  کُن  ناد  یِوان  دِنہٕ  یعنی  وننہٕ  اوسُکھ  یِوان  کہ  ایمان  أنتو،  معبودِ  برحق  سٕنز  عبادت  کٔرِتو،  تِم  أرۍ  تہٕ  دٔرۍ  ٲسِتھ  ٲسۍ  نہٕ  خداے  سٕنز  عبادت  تہٕ  بندگی  کران۔  (یِمن  آسن  قیامتُک  دوہ  مختلف  حالات،  کُنہِ  وقتہٕ  آسنکھ  غیرت  غٲلب  سپدِتھ  أچھ  ہیوٚر  کُن  درٕہ  لگان،  تہٕ  کُنہِ  وقتہٕ  آسنکھ  غلبۂ  ندامت  و  خجالت  وِزِ  بۅن  کُن  پیٚوان۔)

Tahir:
  تِہٕنزٕ  أچھ  آسن  (ہٲبت  تہٕ  ندامت  کہ  بٲعث)  بۅن  کُن  نرمِتھ  (تہٕ)  تِمن  آسہِ  ذِلت  وَلان  نال،  حالانکہ  تِمن  اوس  (دنیاہس  منٛز  تہِ)  سجدٕہ  خٲطرٕناد  دِنہٕ  یِوان  ییٚلہِ  زن  تِم  تندرست  ٲسۍ  (مگر  توتہِ  ٲسۍ  سجدٕہ  کرنہٕ  نِشہِ  انکار  کران)۔

Transliteration:
  Kh<u>a</u>shiAAatan ab<u>sa</u>ruhum tarhaquhum <u>th</u>illatun waqad k<u>a</u>noo yudAAawna il<u>a</u> a<b>l</b>ssujoodi wahum s<u>a</u>limoon<b>a</b>


Athar:
  لہٰذا،  اے  نبیؐ،  توٚہۍ  ترٲوِو  اَتھ  کلامس  انکار  کرن  والیٚن  ہُند  معاملہٕ  مےٚ  پٮ۪ٹھ۔  أسۍ  نِموکھ  یِم  تمہِ  طریقہٕ  درجہ  پتہٕ  درجہ  تبٲہی  کُن  زِ  یِمن  لگہِ  نہٕ  خبر  تہِ۔

Mirwaiz:
  توٚہۍ  ترٲوِو  مےٚ  یا  رسول  اللہؐ  بیٚیہِ  تِمن  لوٗکن  یِم  یتھ  کلامس  یعنی  قرآنِ  مجیدس  اَپُز  گٕنزران  چھِ  موجودٕہ  حالسٕے  پٮ۪ٹھ،  (توٚہۍ  مہٕ  بانبرِو  یِمن  کونہٕ  چھُ  جلد  عذاب  کرنہٕ  یِوان،)  أسۍ  چھِکھ  تِم  واتناوان  پاوِ  پاوِ  بتدریج  جہنمس  کُن  تَمہِ  طریقہٕ  کہ  ژینہٕ  نٕے  نہٕ  تِم  کہ  کتھ  بلایہِ  کُن  چھِ  واتان۔

Tahir:
  لہٰذا  (اے  عظمت  والہِ  ٹاٹھہِ!)  ترٲوِوتۆہۍ  مے٘  بیٚیہِ  (ترٲوِیوٗن)  سُہ  شخص  یُس  یَتھ  کلامس  انکار  چُھ  کران  (انتقام  خٲطرٕ)،  وۅنۍ  نِموکھ  أسۍ  یِم  وارٕ  وارٕ  (تبٲہی  کُن)  تِتھہٕ  پٲٹھۍ  زِ  یِمن  لگہِ  نہٕ  پَے  تہِ۔

Transliteration:
  Fa<u>th</u>arnee waman yuka<u>thth</u>ibu bih<u>atha</u> al<u>h</u>adeethi sanastadrijuhum min <u>h</u>aythu l<u>a</u> yaAAlamoon<b>a</b>


Transliteration: Am tasaluhum ajran fahum min maghramin muthqaloon<b>a</b>
Athar:
  کیا  توٚہۍ  چِھوا  یِمن  نِشہِ  کانٛہہ  اجر  طلب  کران  زِ،  یِم  آسن  اَتھ  چیٚٹہِ  ہٕندِس  بارس  تل  دٔبِتھ  گژھان؟

Mirwaiz:
  (کوتاہ  تعجب  چھُ  یِمن  ہٕندِس  انکارِ  نبوّتس  پٮ۪ٹھ)  کیا  توٚہۍ  چھِوٕہ  تِمن  نِشہِ  تبلیغ  و  دعوت  کرنس  پٮ۪ٹھ  کینٛہہ  موٚزوٗرۍ  تہٕ  عوض  منگان؟  پَس  کیا  چھِ  تِم  تمہِ  کِسٕے  بارس  تل  لٔگمٕتۍ  تہٕ  تھوٚد  چھِنہٕ  ہیٚکان  ووٚتھِتھ۔

Tahir:
  کیا  تۆہۍ  چِھوٕ  یِمن  (رسالت  کِس  تبلیغس  پیٚٹھ)  کانٛہہ  معاوضہ  منگان  زِ  تِم  آسن  چیٚٹہِ  (ہٕندِ  بارٕ)  سٍتۍ  دٔبِتھ  گژھان۔


Athar: کیا یِمن نِشہِ غیبُک علم ییٚمہِ سٍتۍ یِم لیٚکھان آسن؟
Transliteration: Am AAindahumu alghaybu fahum yaktuboon<b>a</b>
Mirwaiz:
  کِنہٕ  تِمن  نِشہِ  چھُ  غٲبُک  علم  سُہ  محفوظ  تھاونہٕ  خٲطرٕ  چھِ  تِم  سُہ  لیٚکھان؟  (یعنی  یِمن  چَھا  خداے  سٕندۍ  احکام  بیٚیہِ  کُنہِ  ذریعہ  واتان،  تا  ایں  کہ  یِمن  کیا  چَھنہٕ  ضرورت  تُہٕندِ  متابعت  و  پیروی  ہٕنز۔  یہِ  کتھ  چھےٚ  ظٲہر  کہ  یِمَو  دۅیو  کتھو  اندرٕہ  چَھنہٕ  تِمن  نِشہِ  کانٛہہ  کتھ۔  وۅنۍ  ہے  یِم  تُہٕندِس  نبوّتس  انکار  کران  چھِ  تہٕ  کتھ  بِناہس  پٮ۪ٹھ۔  ییٚلہِ  تۅہیہِ  معلوم  سپُد  یا  رسول  اللہؐ  کہ  یِم  چِھ  کفرٕ  سببہٕ  مستحقِ  عذاب،  وۅنۍ  یۅسہٕ  تِمن  مہلت  یِوان  چھےٚ  دِنہٕ  سۅ  چھےٚ  اَمی  مۅکھہٕ  یُتھ  ناو  تِہٕنز  برنہٕ  یِیہِ،  مقرر  وقتس  پٮ۪ٹھ  سپدن  تِم  ضرور  گرفتارِ  عذاب۔)

Tahir:
  کیا  تِمن  نِشہِ  چھا  علمِ  غیب  زِ  تِم  چِھ  (تَمہِ  کِس  بنیادس  پیٚٹھ  پنٕنۍ  فٲصلہٕ)  لیٚکھان۔


Athar:
  اچھا،  کٔرِو  پننِس  ربّ  سُنٛد  فٲصلہٕ  صٲدِر  سپدنس  تام  صبر۔  تہٕ  گاڈِ  وٲلۍ  ﴿یونسؑ﴾  سٕنٛدۍ  پٲٹھۍ  یِنہٕ  بٔنِو،  ﴿یعنی  یونس  علیہ  السلامن  ہٕنٛدۍ  پٲٹھۍ  ہے  زیٚو  نہٕ  بےصبری  کٲم،  یِم  پننہِ  بےصبری  ہٕنٛدِ  وجہ  کِنۍ  گاڈِ  ہٕنٛدِس  شکمس  منٛز  واتناونہٕ  ٲسۍ  آمٕتۍ﴾  ییٚلہِ  تٔمۍ  ناد  اوس  لویمُت  تہٕ  سُہ  اوس  غمہٕ  ہوٚت۔

Mirwaiz:
  پَس  کٔرِو  توٚہۍ  پننِس  پروردِگارٕ  سٕندِس  اَتھ  تجویزس  پٮ۪ٹھ  صبر،  دل  تنگ  سپدنس  اندر  مَہ  سپدِو  توٚہۍ  گاڈِ  ہٕنزِ  یٔڈ  اندر  اَژوُنِس  پیغمبرس  یونس  علیہ  السلامس  ہِۍ۔  (تِم  سپٕدۍ  دشمنن  پٮ۪ٹھ  عذاب  نٲزل  نہ  سپدنہٕ  مۅکھہٕ  دل  تنگ۔)  سُہ  وقت  تہِ  پٲوِو  ژیٚتس  ییٚلہِ  یوٗنس  علیہ  السلامن  پننِس  پروردِگارس  موٚنگ  دُعا  یَتھ  حالس  منٛز  کہ  تِم  ٲسۍ  واریاہن  غمن  اندر  بٔڈمٕتۍ۔  سُہ  دُعا  گوٚو  ﴿لَا  اِلٰہ  الّا  اَنتَ  سُبحانکَ  اِنیّ  کُنتُ  مِنَ  الظالِمین﴾

Tahir:
  لہٰذا  کٔرِو  تۆہۍ  پننِس  ربّ  سٕندِ  س  حکمہٕ  کِس  انتظارس  منٛز  صبر  تہٕ  گاڈِ  وٲلِس  (پیغمبر  یونس  علیہ  السلام)  سٕندۍ  پٲٹھۍمَہ  بٔنِو  (دلس  پیٚٹھ  رٹن  وٲلۍ)،  ییٚلہِ  تِمَو  اللہ  تعالیٰ  ہس  آلَو  کۆراَتھ  حالس  منٛز  زِتِم  ٲسۍ  (پننِس  قومس  پیٚٹھ)  غمہٕ  سٍتۍ  تہٕ  شرارت  سٍتۍ  بٔرِتھ۔

Transliteration:
  Fa<b>i</b><u>s</u>bir li<u>h</u>ukmi rabbika wal<u>a</u> takun ka<u>sah</u>ibi al<u>h</u>ooti i<u>th</u> n<u>a</u>d<u>a</u> wahuwa mak<i><u>th</u></i>oom<b>un</b>


Athar:
  اگر  تٔمۍ  سٕنٛدِس  ربّ  سٕنٛز  مہربٲنی  تس  شٲملِ  حال  سپدِ  ہے  نہٕ،  تیٚلہِ  یِیہِ  ہے  سُہ  ہموار  مٲدانس  منٛز  چھکنہٕ  تہٕ  سُہ  آسِ  ہے  ملامت  زدٕہ  ﴿ابتر  حالتس  منٛز﴾۔

Mirwaiz:
  ہرگاہ  نے  احسانِ  خداوندی  تِمن  دستگیری  کرِہے  نَتہٕ  یِہن  ترٛاونہٕ  تٔتھۍ  حالس  اندر  یَتھ  حالس  اندر  گاڈِ  ہٕندِ  شِکمہٕ  اندرٕ  کٔڈِتھ  میدانس  اندر  ترٛاونہٕ  آے  یچھ  طریقس  اندر۔  (مگر  اللہ  تعالیٰ  ہن  کوٚرُکھ  توبہٕ  قبول،  سۅے  گٔیہِ  دستگیری  کرٕنۍ۔  توبہٕ  قبول  کٔرِتھ  اوٚننکھ  نہٕ  روبہٕ  اجتہٲدی  غلطی  ہُنٛد  سُہ  آس  نہایت  بدحٲلی۔)

Tahir:
  ہرگاہ  تِہِندِس  ربّ  سٕنز  رحمت  تہٕ  نعمت  تِمن  دستگیری  کرِہے  نہٕ  تیٚلہِ  یہَِن  تِم  ضرورپاتھلِس  مٲدانس  منٛز  چھکنہٕ  بیٚیہِ  آسہن  تِم  ابتر  حالتس  منٛز  (مگراللہ  تعالیٰ  ہن  تھٲوۍ  تِم  تَمہِ  نِشہِ  محفوظ)۔

Transliteration:
  Lawl<u>a</u> an tad<u>a</u>rakahu niAAmatun min rabbihi lanubi<u>th</u>a bi<b>a</b>lAAar<u>a</u>i wahuwa ma<u>th</u>moom<b>un</b>


Athar: ٲخر کار کوٚر سُہ تٔمۍ سٕنٛدۍ ربّن برگُزیدٕہ، تہٕ سُہ کوٚرُن صالح بندن منٛز شٲمِل۔
Transliteration: Fa<b>i</b>jtab<u>a</u>hu rabbuhu fajaAAalahu mina a<b>l</b><u>ssa</u>li<u>h</u>een<b>a</b>
Mirwaiz:
  بلکہ  کٔرۍ  تِم  پنٕنۍ  پروردِگارن  برگزیدٕہ،  تِمن  کوٚرُن  زیادٕہ  مرتبہٕ  عطا،  تِم  کٔرِن  صالحَو  اندرٕ۔  (اَمہِ  اندرٕ  چھُ  غرض  پننہِ  اجتہادٕہ  موجوب  عمل  کرٕنۍ  کوتاہ  مُضر  ثٲبت  سپُد  تِہندِ  حقہٕ۔  یِتھے  پٲٹھۍ  محض  کٔرِو  توٚہۍ  جلدی  کٲفرن  عذاب  نٲزل  سپدنس  اندر  بلکہ  کٔرِو  توٚہۍ  صبر  تہٕ  توکل۔  تَمِیُک  پھل  تہٕ  نتیجہ  نیرِ  سٮ۪ٹھاہ  رُت۔)

Tahir:
  پتہٕ  بنٲوۍ  تِم  تِہِندۍ  ربّن  برگزیدٕہ  تہٕ  تِم  کٔرِکھ  (پنُن  خاص  قُرب  عطا  کٔرِتھ)  کٲمل  نیکو  کارن  منٛز  (شٲمل)۔


Athar:
  ییٚلہِ  یِم  کٲفر  نصیحتُک  کلام  ﴿قرآن﴾  چِھ  بوزان،  تیٚلہِ  چِھو  تۅہیہِ  تِمو  نظرو  وُچھان  زِ  زَنتہٕ  تُہٕنٛدۍ  قدم  موٗلے  کڑن،  بیٚیہِ  چِھ  ونان  زِ  یہِ  چُھ  ضرور  دیوانہٕ۔

Mirwaiz:
  یِم  کٲفر  ییٚلہِ  یہِ  قرآنِ  مجید  تُہندِ  زَبانِ  مُبارک  بوزان  چھِ۔  سخت  عداوت  کہ  سببہٕ  چھِ  تۅہیہِ  کُن  تِتھے  پٲٹھۍ  وُچھان  زن  أچھوٕے  سٍتۍ  کھیٚتھ  ژٕھن ہن،  (تِہنزٕ  أچھ  لگنہٕ  سٍتۍ  ما  ڈلن  تہٕ  نِیرِتھ  گژھن  تُہندۍ  پاۓ  مبارک،  توٚہۍ  یِیِو  پتھر  لایِنہٕ،  شدّتِ  عداوتہٕ  مۅکھہٕ  چِھ)  تِم  تۅہیہِ  ونان  نعوذ  باللہ  موٚت  تہٕ  دیوانہٕ۔

Tahir:
  تہٕ  بے  شک  ییٚلہِ  کٲفر  لُکھ  قرآن  چِھ  بوزان  تیٚلہِ  چُھ  تِتھہٕ  پٲٹھۍ  باسان  زِ  تۅہیہِ  چِھو  پننیٚو  (حسد  کروٕنیو  بد)  نظرو  سٍتۍ  نقصان  واتناوُن  یژھان  بیٚیہِ  چِھ  ونان  زِ  یہِ  ہے  دیوانہٕ  چُھ۔

Transliteration:
  Wain yak<u>a</u>du alla<u>th</u>eena kafaroo layuzliqoonaka biab<u>sa</u>rihim lamm<u>a</u> samiAAoo a<b>l</b><u>thth</u>ikra wayaqooloona innahu lamajnoon<b>un</b>


Athar: حالانکہ سارِنٕے دُنیا والیٚن خٲطرٕ چُھ یہِ اکھ نصیحت۔
Tahir: تہٕ سُہ (قرآنےٕ) چُھ تمام جہانن خٲطرٕ نصیحت۔
Transliteration: Wam<u>a</u> huwa ill<u>a</u> <u>th</u>ikrun lilAA<u>a</u>lameen<b>a</b>
Mirwaiz:
  (حالانکہ  یہِ  قرآنِ  مجید  یُس  توٚہۍ  تِمن  پران  چھِو)  یہِ  چھُ  ساری  جہانہٕ  خٲطرٕ  بوٚڈ  نصیحت  تہٕ  وعظ۔


Mirwaiz: قیامتُک وقت،
Tahir: پٔزۍپٲٹھۍ واقع سپدن واجِنۍ گٔر۔
Transliteration: Al<u>ha</u>qqa<b>tu</b>
Athar:
  پٔزۍ پٲٹھۍ  سپدن  وول!  ﴿دراصل  چُھ  لفظ  اَلحَاقّہ  وَرتاونہٕ  آمُت،  امہِ  نِشہِ  چُھ  مطلب  سُہ  واقعہ  یتھ  لازماً  چُھ  پیش  یُن۔  مطلب  چُھ  یہِ  زِ  توٚہۍ  لُکھ  کٔرِ تَو  اَتھ  کوتاہ  تہِ  انکار  سُہ  یِیہِ  لازماً  پیش،  تُہُنٛدِ  انکار  سٍتۍ  ہیٚکہِ  نہٕ  تمِیُک  یُن  رُکِتھ  کینٛہہ﴾۔


Transliteration: Ka<u>thth</u>abat thamoodu waAA<u>a</u>dun bi<b>a</b>lq<u>a</u>riAAa<b>ti</b>
Athar:
  ثمودن  تہٕ  عادن  زٲنۍ  اَپٕز  سۅ  حملہ  کرن  واجِنۍ  آفت۔  ﴿قیامت  کِس  واقعس  پٔزۍ پٲٹھۍ  سپدن  وول  وَننہٕ  پتہٕ  چُھ  وۅنۍ  اَمہِ  خٲطرٕ  یہِ  بیاکھ  لفظ  امہِ چہِ  ہولناکی  ہُند  تصوّر  دِنہٕ  خٲطرٕ  وَرتاونہٕ  آمُت۔﴾

Mirwaiz:
  قومِ  ثمودن  تہٕ  قومِ  عادن  زون  اَپُز  سُہ  ژیٹوُن  دۅہ،  (یُس  دۅہ  آسمانس  تہٕ  زمینس،  زوٗنہِ  تہٕ  آفتابس  کۅہن  تہٕ  بالن  ژِیٹِتھ  تراوِ،  بیٚیہِ  کمن  کمن  سخت  چیزن  ریزٕہ  ریزٕہ  تہٕ  سوٗر  کرِ،  تتھ  دۅہس  انکار  کرنہٕ  مۅکھہٕ  چھَیہِ  خبر  کیا  گُزریوو  یِمن  دۅشوٕنۍ  قومن۔)

Tahir:
  ثمودن  تہٕ  عادن  اوس  (تمام  موجود  اتن)  پانہٕ  وٲنۍ  ٹکراونہٕ  سٍتۍ  پاش  پاش  کرن  واجِنہِ  (قیامٔژ)  انکار  کۆرمُت۔


Athar: ثمود آے پتہٕ اکہِ سخت حٲدِثہٕ سٍتۍ ہلاک کرنہٕ۔
Transliteration: Faamm<u>a</u> thamoodu faohlikoo bi<b>al</b><u>tta</u>ghiya<b>ti</b>
Mirwaiz:
  پس  آو  قومِ  ثمود  گالنہٕ  جبریلِ  امین  سٕنزِ  کُنی  کرٛیٚکہِ  سٍتۍ،  (تِہنزٕ  لَرِ  جایہِ  آیہِ  ألراونہٕ  تہٕ  ؤسۍ  پیٚیہِ۔)

Tahir:
  اَدٕ  قوم  ثمودٕکۍ  لوٗکھ!  پتہٕ  آے  تِم  حدٕ  کھوتہٕ  زیادٕہ  زوردار  آوازِ  ہنٛد  گۯیٚز  سٍتۍ  ہلاک  کرنہٕ۔


Athar: تہٕ عاد آے اکہِ سٮ۪ٹھاہ شدید طوفٲنی واوٕ سٍتۍ تباہ کرنہٕ۔
Mirwaiz: قومِ عاد یُس اوس سُہ آو گالنہٕ سخت تہٕ تیز واوٕ سٍتۍ یُس بے قابو سپُدمُت اوس۔
Tahir:
  تہٕ  روٗدۍ  عاد  قومٕکۍ  لُکھ!  پتہٕ  آے  تِم  (تہِ)  تِتھہِ  تیز  واوٕ  طوفانہٕ  سٍتۍ  ہلاک  کرنہٕ  یُس  انتہٲیی  تُرُن  سیٚٹھاہ  گگرایہِ  دار  اوس۔

Transliteration:
  Waamm<u>a</u> AA<u>a</u>dun faohlikoo biree<u>h</u>in <u>s</u>ar<u>s</u>arin AA<u>a</u>tiya<b>tin</b>


Athar:
  خُداین  تھوو  سُہ  تِمن  پٮ۪ٹھ  لگاتار  ستن  رٲژن  تہٕ  ٲٹھن  دۅہن  مسلّط۔  ﴿اگر  توٚہۍ  تتہِ  ٲسِہِو  تیٚلہِ﴾  وُچِھ ہِو  زِ  تِم  چِھ  تَتہِ  تِتھہٕ  پٲٹھۍ  بدحال  پیٚتھ،  زنتہٕ  تِم  کھٔزٕر  کُلیٚن  ہٕنٛدۍ  کھۅکھٕرۍ  گۅڈ  ٲسۍ۔

Mirwaiz:
  یُس  واو  مسلط  کرنہٕ  آو  تِمن  پٮ۪ٹھ  برابر  ستن  راتن  تہٕ  ٲٹھن  دۅہن  پے  در  پے،  اے  مخٲطب  ہرگاہ  ژٕ  تَمہِ  وقتہٕ  تتھ  جایہِ  موجود  آسہکھ  ژٕ  وُچھہن  سُہ  قوم  زمینس  پٮ۪ٹھ  ؤسۍ  پیوٚمُت  زَن  تِم  کھۅکریٚن  کھزٕر  کُلیٚن  ہٕندۍ  بٔنِم  حصہ  ٲسۍ،  قد  بلند  مۅکھہٕ  آکھ  کٔھزٕر  سٍتۍ  تشبیہ  دِنہٕ۔

Tahir:
  اللہ  تعالیٰ  ہن  تھوو  سُہ  (واوٕ  طوفان)  تِمن  پیٚٹھ  ہیٚتھٕے  ستن  رٲژن  تہٕ  ٲٹھن  دۅہن  مسلّط،  پتہٕ  اگر  ژٕ  تِم  لُکھ  اَتھ  (وقتس)  منٛز  (یِتھہٕ  پٲٹھۍ)  مۅردٕ  پیٚتھ  وُچھہکھ  (تیٚلہِ  باسِہے)  زنتہٕ  تِم  ؤسۍ  پیمتیٚن  کٔھزٕر  کُلیٚن  ہٕندۍ  کھۅکھٕرۍ  گۅڈ  چِھ۔

Transliteration:
  Sakhkharah<u>a</u> AAalayhim sabAAa lay<u>a</u>lin watham<u>a</u>niyata ayy<u>a</u>min <u>h</u>usooman fatar<u>a</u> alqawma feeh<u>a</u> <u>s</u>arAA<u>a</u> kaannahum aAAj<u>a</u>zu nakhlin kh<u>a</u>wiya<b>tun</b>


Athar: کیا وۅنۍ چُھوٕہ تۅہیہِ تِمو منٛزٕ کانٛہہ پتھ کُن بچومُت باسان؟
Tahir: تیٚلہِ کیا چھَہنہٕ ژٕ تِمَو منٛزٕ کانٛہہ باقی وُچھان۔
Transliteration: Fahal tar<u>a</u> lahum min b<u>a</u>qiya<b>tin</b>
Mirwaiz:
  پس  چھُیہِ  ژےٚ  اے  مخٲطب  تِمو  أندرٕہ  کانٛہہ  درینٹھۍ  یِوان  یعنی  تِمو  اندرٕہ  روٗد  نہٕ  اَکھ  تہِ  باقی۔  (تِم  آے  موٗلہٕ  مۅنجہِ  صفحۂ  ہستی  نِشہِ  نیست  و  نابود  کرنہٕ،  تِہُند  بیول  تانۍ  آو  گالنہٕ۔)


Transliteration: Waj<u>a</u>a firAAawnu waman qablahu wa<b>a</b>lmutafik<u>a</u>tu bi<b>a</b>lkh<u>at</u>ia<b>ti</b>
Athar:
  تہٕ  اَمی  عظیم  خطاہُک  اَتُر  کوٚر  فرعونن  تہٕ  تس  برونٹھمیو  لُکو،  بیٚیہِ  دُبہٕ  گژھن  واجِنیو  بٔستِیَو۔  ﴿مُراد  چھےٚ  قوم  لوٗط  چہِ  بستی  یِمہٕ  دُبہٕ  آیہِ  پِھرنہٕ﴾

Mirwaiz:
  یِتھے  پٲٹھۍ  آو  فرعون  بیٚیہِ  یِم  لوٗکھ  تَس  برونٛٹھ  ٲسۍ  قومِ  نوح  بیٚیہِ  قومِ  لوٗط  یِمن  ہٕنزن  جاین  تہٕ  بستِین  تلُک  پٮ۪ٹھ  آو  کرنہٕ،  (بٔڈۍ  بٔڈۍ  قصور  تہٕ  جرم  ہیٚتھ  یعنی  کفر  تہٕ  شرک  تَمہِ  خٲطرٕہ  سوٗز  اسہِ  تِمن  کُن  پنٕنۍ  پیغمبر۔)

Tahir:
  بیٚیہِ  فرعونن  تہٕ  یِم  تس  برونٛہہ  ٲسۍ  بیٚیہِ  ٲسۍ  (قومِ  لوط  چو)  دُبہٕ  پھِرنہٕ  آمژو  بستی  یو  (ہٕندیٚو  روزن  والیو)  بٔڑۍ  خطا  کٔرۍمٕتۍ۔


Transliteration: FaAAa<u>s</u>aw rasoola rabbihim faakha<u>th</u>ahum akh<u>th</u>atan r<u>a</u>biya<b>tan</b>
Athar:
  یِمو  سارِوٕے  مٲنۍ  نہٕ  پننِس  ربّ  سٕندِس  رسول  سٕنز  کتھ،  پتہٕ  رٔٹۍ  تٔمۍ  تِم  سٮ۪ٹھاہ  سختی  سان۔

Mirwaiz:
  مگر  تِمو  کٔر  تَس  پننِس  خداے  سٕندِس  پیغمبر  سٕنز  نافرمٲنی۔  (کفر  و  شرکہٕ  نِشہِ  روٗدۍ  نہٕ  پتھ  بیٚیہِ  کوٚرُکھ  قیامتس  انکار)  پس  رٔٹۍ  تِم  اللہ  تعالیٰ  ہن  سٮ۪ٹھاہ  سختی  سان۔  (تِمو  اندرٕہ  قومِ  عاد  و  ثمود،  تِہُنٛد  قصہٕ  آو  بیان  کرنہٕ،  قومِ  لوطُک  تہِ  آو  اشارتاً  بیان  کرنہٕ،  بیٚیہِ  آو  قومِ  فرعونس  متعلق  تہِ  واریاہن  آیۂ  کریمن  اندرِ  تہ  بیان  کرنہٕ،  وۅنۍ  چھُ  یِوان  بیان  کرنہٕ  قومِ  نوحس  متعلق۔)

Tahir:
  لہٰذا  کٔرتِمَو  (تہِ)  پننِس  ربّ  سٕندِس  رسول  سٕنز  نافرمٲنی،  پتہٕ  رٔٹۍ  تِم  اللہ  تعالیٰ  ہن  سیٚٹھاہ  سخت  تھپہِ  منٛز۔


Athar:
  ییٚلہِ  آبہٕ  طوفان  حدٕ  نِشہِ  ڈوٚل۔  ﴿اشارٕہ  چُھ  نوحؑ  سٕنٛدِس  طوفانس  کُن﴾  پتہٕ  کٔرِو  اَسہِ  توٚہۍ  ناوِ  منٛز  سوار۔  ﴿اگرچہِ  ناوِ  منز  ٲسۍ  تِم  لُکھ  سوار  کرنہٕ  آمٕتۍ  یِم  ساسہٕ  بٔدۍ  ؤری  برونٛہہ  گُزریمٕتۍ  ٲسۍ،  مگر  چونکہ  پٔتِم  سورُے  انسٲنی  نسل  چُھ  تِمنٕے  لُکن  ہُنٛد  اولاد  یِم  تمہِ  ساعتہٕ  طوفان  نِشہِ  بچاونہٕ  ٲسۍ  آمٕتۍ،  اَمہِ  موجوب  چُھ  فرماونہٕ  یِوان  زِ  اَسہِ  کرناوِو  توٚہۍ  ناوِ  منٛز  سوار﴾

Mirwaiz:
  ییٚلہِ  نوحؑ  سٕندِ  وقتہٕ  آبس  یُپ  کھوٚت،  عالم  سپُد  غرق،  (تَھدیو  کۅہو  پٮ۪ٹھۍ  کِنۍ  گوٚو  آب  ژتجی  گز،)  تَمہِ  ساعتہٕ  کھٲروِ  اَسہِ  توٚہۍ  ناوِ  اندر۔  (یعنی  تَمہِ  وقتٕکۍ  تُہندۍ  آباو  اجداد  یِم  با  ایمان  ٲسۍ  کیازِ  تِمن  نجات  بنُن  سپُد  بٲعث  تُہندِ  وجوٗدُک،  تِمن  نے  نجات  بنہِ  ہے،  تُہُند  وجودُے  آسِہا  نہٕ  کُنہِ  باقی،  نافرمان  تہٕ  کٲفر  پھاٹٕوۍ  اَسہِ  سٲری۔)

Tahir:
  بے  شک  ییٚلہِ  (نوح  سٕندِ  طوفانُک)  آب  حدٕ  نِشہِ  دۯاو  پتہٕ  کٔرِو  اَسہِ  تۆہۍ  پکہٕ  وٕنہِ  ناوِ  منٛز  سوار۔

Transliteration:
  Inn<u>a</u> lamm<u>a</u> <u>t</u>agh<u>a</u> alm<u>a</u>o <u>h</u>amaln<u>a</u>kum fee alj<u>a</u>riya<b>ti</b>


Athar:
  تاکہ  یہِ  واقعہ  بناوون  تُہنٛدِ  خٲطرٕ  اکھ  سبق  آموز  یادگار،  تہٕ  یاد  تھاوَن  وٲلۍ  کَن  تھاوَن  اَمِچ  یاد  محفوظ۔

Mirwaiz:
  تاکہ  یُتھ  أسۍ  کروہون  یہِ  معاملہٕ  تُہندِ  خٲطرٕ  اَکھ  یاد  گارَہ  تہٕ  عبرتُک  سببَہ  بیٚیہِ  یُتھ  ژیٚتس  تھاوٕوُنۍ  یُتھ  واقعہ  پوٗرٕ  ژیٚتس  تھاوَن،  (یعنی  یُتھ  لوٗکھ  یہِ  کتھ  ژیٚتس  تھٲوِتھ  تِمو  نافرمانیو  نِشہِ  پتھ  روزن  یِمو  سٍتۍ  یِژھن  بلاین  گرفتار  چھِ  سپدان۔  یہِ  گوٚو  اوٚت  تانۍ  قیامت  کیٚن  منکرن  ہُنٛد  حال۔  اَمہِ  پتہٕ  چُھ  بیان  یِوان  کرنہٕ  قیامتٕکۍ  ہولناک  واقعات  و  حالات۔)

Tahir:
  تاکہ  أسۍ  بناوو  یہِ  (واقعہ)  تُہٕندِ  خٲطرٕ  (یادگار)  نصیحت  تہٕ  رٔژھرِتھ  تھاوَن  وٲلۍ  کن  تھاون  اتھ  یاد۔

Transliteration:
  LinajAAalah<u>a</u> lakum ta<u>th</u>kiratan wataAAiyah<u>a</u> o<u>th</u>unun w<u>a</u>AAiya<b>tun</b>


Athar: تہٕ زمین تہٕ پہاڑ یِن تھوٚد تُلِتھ أکۍسٕے دَبس منٛز ریزٕہ ریزٕہ کرنہٕ۔
Mirwaiz:
  بیٚیہِ  یِن  زمین  تہٕ  کۅہ  تَمہِ  وقتہٕ  تھوٚد  تُلنہٕ  پننہِ  جایہِ  نِشہِ  ڈالنہٕ،  پس  یِیہِ  دۅشوٕنۍ  ریزٕہ  ریزٕہ  کرنہٕ۔

Tahir:
  تہٕ  زمین  تہٕ  پہاڑ  یِن  (پننیو  جایَو  نِشہِ)  تُلنہٕ،  پتہٕ  یِن  تِم  اَکی  لٹہِ  ٹکرٲوِتھ  ریزٕہ  ریزٕہ  کرنہٕ۔

Transliteration:
  Wa<u>h</u>umilati alar<u>d</u>u wa<b>a</b>ljib<u>a</u>lu fadukkat<u>a</u> dakkatan w<u>ah</u>ida<b>tan</b>


Athar: تَمہِ دۅہ پَھٹہِ آسمان تہٕ اَمیُک گنڈ گژِھہ ڈیوٚل۔
Transliteration: Wa<b>i</b>nshaqqati a<b>l</b>ssam<u>a</u>o fahiya yawmai<u>th</u>in w<u>a</u>hiya<b>tun</b>
Mirwaiz:
  بیٚیہِ  پُھٹہِ  تَمہِ  دۅہ  آسمان،  سُہ  آسہِ  تَمہِ  دۅہ  ہپیومُت  لیوز  تہٕ  کمزور  سپُدمُت،  تمی  سپدنس  کھنجہِ  تہٕ  پھراٹہٕ۔

Tahir:
  تہٕ  (سٲری)  آسمٲنۍ  کُرّٕہ  گژھن  چاک  تہٕ  یہِ  کاینات  گژِھہ  (أکِس  نظامس  منٛز  مربوط  تہٕ  حرکتس  منٛز  تھاون  والہِ  طاقتہٕ  کہ  ذریعہ  کۯہنیٚن)  گدیٚن  پیٚٹھ  مشتمل۔ ﴿واھیہ۔۔۔  الوَھی،  وَھِیَ،  یَھِی،  وَھَیا  ہُک  معنی  چُھ  شقَّ  فی  الاَدیِم  و  الثوب  و  نحو  ھما  یقال،  وَھِیَ  التّوب  اَی  اِنشقَّ  وَ  تَخَرقَّ  ﴿چمرُک،  کپرُک  یا  امہِ  قسمہ  کیٚن  باقی  چیٖزن  تٕر  لگُن  تہٕ  تمن  گوٚڈ  گژھُن۔  امی  موجوب  چُھ  وننہٕ  یوان،  کپُر  پھوٚٹ  تہٕ  اتھ  گوٚو  گوٚد﴾۔۔۔۔  ﴿المفردات،  لسان  العرب،  قاموس  المحیط،  المنجد  وغیرہ﴾  اتھ  چُھ  جدید  ساینس  Black  Holes  سٍتۍ  تعبیر  کران۔﴾


Athar:
  فرشتہٕ  آسن  اَتھ  أندۍ  پٔکۍ،  تہٕ  ٲٹھۍ  فرشتہٕ  آسن  تُہنٛدِس  ربّ  سُنٛد  فرش  پانس  پٮ۪ٹھ  کُن  رٔٹِتھ۔  ﴿یہِ  چُھ  آیت  متشابہات  منٛزٕ  ییٚمِکۍ  معنے  مُتعین  کرٕنۍ  مُشکل  چِھ۔  أسۍ  نَہ  ہیٚکَو  یہِ  زٲنِتھ  زِ  عرش  کیا  چیز  چُھ،  تہٕ  نَہ  ہیٚکو  یی  سمجھتھ  زِ  قیامت کہ  دۅہ  کیا  آسہِ  ٲٹھن  فرشتن  ہٕنٛدِ  آسمان  تُلنٕچ  کیفیت۔  مگر  یہِ  کتھ  چَھنہٕ  بہرحال  قٲبلِ  تصّور  زِ  اللہ  تعالیٰ  آسہِ  عرشس  پٮ۪ٹھ  بِہِتھ  تہٕ  ٲٹھۍ  فرشتہٕ  آسن  تس  عرش  ہیٚتھ  رٔٹِتھ۔  آیتس  منٛز  تہِ  چُھنہٕ  یہِ  وَننہٕ  آمُت  زِ  تمہِ  ساعتہٕ  آسہِ  اللہ  تعالیٰ  عرشس  پٮ۪ٹھ  بِہِتھ،  تہٕ  بٲری  تعالیٰ  سٕنٛد  ذاتُک  یُس  تصوّر  اَسہِ  قرآنِ  مجیدس  منٛز  چُھ  دِنہٕ  آمُت،  سُتہِ  چُھ  یہِ  خیال  کرنس  منٛز  ٹھوٚر  زِ  سۅ  جسم  و  جہت  تہٕ  مقام  نِشہِ  مُنزّہ  ہستی  آسہِ  کُنہِ  جایہِ  قرار  کٔرِتھ  تہٕ  کانٛہہ  مخلوق  آسہِ  تس  اَتھن  کیٚتھ  رٔٹِتھ۔  امہِ  موجوب  چھےٚ  اَتھ  تٔچھ  تٔچھ  معنی  متعین  کرنٕچ  کوشش  کرٕنۍ  پنُن  پان  گُمرٲہی  ہٕنٛدِس  خطرس  منٛز  تراوُن۔﴾

Mirwaiz:
  تمہِ  وقتہٕ  روزن  ملٲیک  آسمان  کیٚن  کنارن  پٮ۪ٹھ۔  (آسمان  پھٹہِ  منٛزٕ  باگ  کِنارٕہ  روزنس  موجود۔  یِم  واقعات  سپدن  گوڈنِکہِ  پھۅکہٕ  سٍتۍ۔  اَمہِ  پتہٕ  یِمن  واقعاتن  ہٕنٛز  ذکر  چھےٚ  تِم  سپدن  دوٚیِمہِ  پھۅکہٕ  سٍتۍ،)  بیٚیہِ  تُلن  تُہٕندس  پروردگارٕ  سُنٛد  عرش  پانس  پٮ۪ٹھ  تمہِ  دۅہ  ٲٹھ  ملک۔  (از  چِھ  تتھ  تُلِتھ  چورے  مَلک،  قیامتُک  دۅہ  تُلن  تتھ  عرشس  ٲٹھ  ملک،  تِمے  واتناون  عرشِ  مجیدس  محشرکِس  میدانس  اندر،  توپتہٕ  سپدِ  حساب  شروع،  تَمِیُک  بیان  چھُ  اَمہِ  پتہٕ۔)

Tahir:
  تہٕ  فرشتہٕ  آسن  تَمہِ  کیٚن  اَندن  پیٚٹھ  کھڑا،  تہٕ  تُہٕندِس  ربّ  سٕندِس  عرشس  آسن  تَمہِ  دۅہ  ٲٹھ  (فرشتہٕ  یافرشتن  ہٕندۍ  طبقات)  نکھ  دِتھ۔

Transliteration:
  Wa<b>a</b>lmalaku AAal<u>a</u> arj<u>a</u>ih<u>a</u> waya<u>h</u>milu AAarsha rabbika fawqahum yawmai<u>th</u>in tham<u>a</u>niya<b>tun</b>


Transliteration: Yawmai<u>th</u>in tuAAra<u>d</u>oona l<u>a</u> takhf<u>a</u> minkum kh<u>a</u>fiya<b>tun</b>
Athar:
  سُہ  دۅہ  آسہِ  ییٚلہِ  توٚہۍ  لُکھ  پیش  یِیِو  کرنہٕ،  تُہُنٛد  کانٛہہ  راز  تہِ  روزِ  نہٕ  ژوٗرِ۔

Mirwaiz:
  تَمی  دۅہ  یِیِو  توٚہۍ  سٲری  پیش  کرنہٕ  خدایس  برونٛٹھ  کُن،  تُہنز  کانٛہہ  کتَھہ  روزِ  نہٕ  اللہ  تعالیٰ  ہس  نِشہِ  کٔھٹِتھ۔  (توپتہٕ  یِن  نامۂ  اعمال  وڑان  وڑان  دِنہٕ  لوٗکن  ہٕندیٚن  اتھن  اندر۔)

Tahir:
  تَمہِ  دۅہ  یِیِو  تۆہۍ  (حساب  خٲطرٕ)  پیش  کرنہٕ،  تُہٕنز  کانٛہہ  پوٗشیدٕہ  کتھ  روزِ  نہٕ  کٔھٹِتھ۔


Transliteration: Faamm<u>a</u> man ootiya kit<u>a</u>bahu biyameenihi fayaqoolu h<u>a</u>omu iqraoo kit<u>a</u>biyah
Athar:
  تَمہِ  ساعتہٕ  ییٚمۍ  سُند  نامۂ  اعمال  تس  دٔچھنِس  اَتھس  منٛز  دِنہٕ  یِیہِ،  سُہ  وَنہٕ،  رٔٹِو  وُچِھو  پٔرِو  میون  نامۂ  اعمال۔

Mirwaiz:
  پَس  یمن  نامۂ  اعمال  پنُن  دِنہٕ  یِیہِ  دٔچھنِس  اَتھس  کیٚتھ  سُہ  دَپہِ  خۅش  گٔژِھتھ  پانس  أندۍ  پٔکۍ  لوٗکن،  ہا  لوٗکو  ؤلِو  پٔرِو  میون  نامۂ  اعمال۔

Tahir:
  لہٰذا  سُہ  شخص  ییٚمۍ  سُنٛد  اَعمال  نامہٕ  تٔمۍ  سٕندِس  دٔچِھنِس  اَتھس  منٛزدِنہٕ  یِیہِ  تیٚلہِ  وَنہِ  سُہ  (خوشی  سان)،  ؤلِو  میون  اعمال  نامہٕ  پٔرِو۔


Tahir: مے٘ ٲس پَژھ زِ بہٕ چُھس پَنُن حساب (سہل) لبن وول۔
Transliteration: Innee <i><u>th</u></i>anantu annee mul<u>a</u>qin <u>h</u>is<u>a</u>biyah
Athar:
  بہٕ  اوسُس  زٲنِتھ  زِ  مےٚ  چُھ  ضروٗر  پنُن  حساب  میلن  وول۔  ﴿یعنی  سُہ  وَنہِ  پننہِ  خۅش  قسمتی  ہٕنٛدِ  وجہ  کِنۍ  زِ  سُہ  اوس  نہٕ  دُنیا  تہٕ  ٲخرت  نِشہِ  غٲفل  بلکہ  روٗد  یہِ  زٲنِتھ  زندگی  بسر  کران  زِ  اکہِ  دۅہ  چُھ  تس  پننِس  ربّس  نِشہِ  حٲضر  سپدِتھ  حساب  دِیُن۔﴾

Mirwaiz:
  مےٚ  اوس  گۅڈٕ  پٮ۪ٹھے  اعتقاد  تہٕ  پژھ  کہ  مےٚ  چھُ  ضرور  پیش  یِنہٕ  وول  پنُن  حساب۔  (یعنی  بہٕ  اوسُس  اعتقاد  تہٕ  پژھ  تھاوان  قیامتُک  تہٕ  حسابُک،  تَمہِ  کہ  برکتہٕ  کٔر  مےٚ  اللہ  تعالیٰ  ہن  بٔڈ  مہربٲنی۔)


Athar: ییٚمِکۍ میوٕہ گُرن آسن آویزان۔
Tahir: ییٚمِکۍ گُرن (میٚون ہٕندِ کثرت کِنۍ) نَرمِتھ آسن۔
Transliteration: Qu<u>t</u>oofuh<u>a</u> d<u>a</u>niya<b>tun</b>
Mirwaiz:
  ییٚمِکۍ  میوٕہ  تیٖتۍ  نکھہٕ  آسن  کہ  پرٛتھ  حالس  اندر  یِن  تِم  استعمال  کرنہٕ،  (یِتھہٕ  پٲٹھۍ  تِمن  خۅش  کرِ  تِتھہٕ  پٲٹھۍ۔  وَننہٕ  یِیکھ)


Transliteration: Kuloo wa<b>i</b>shraboo haneean bim<u>a</u> aslaftum fee alayy<u>a</u>mi alkh<u>a</u>liya<b>ti</b>
Athar:
  ﴿یِتھیٚن  لُکن  یِیہِ  وَننہٕ﴾  مزٕہ  سان  کھیٚیِو  تہٕ  چیٚیو  پننیٚن  تِمن  عملن  ہٕندِ  بدلہٕ  یِمہٕ  تۅہیہِ  گُزریمتیٚن  دۅہن  منٛز  چَھو  کرِمژٕ۔

Mirwaiz:
  کھییِو  تہٕ  چییِو  مزٕہ  کٔرِتھ،  یہِ  چھُ  تِمن  عملن  ہُنٛد  بدلہٕ  یِمہٕ  توٚہۍ  بڈِ  ثواب  چہِ  امید  سٍتۍ  کران  ٲسِو  برونٹھمِیٚن  دۅہن  اندر  یعنی  یِم  دۅہ  تۅہیہِ  دنیاہس  اندر  گُزٲروِ۔

Tahir:
  (تِمن  یِیہِ  وَننہٕ،)  سیٚٹھاہ  مزٕہ  سان  کھیٚیِو  تہٕ  چیٚیِو  تِمن  (عملن)  ہٕندِ  بدلہٕ  یِمہٕ  تۅہیہِ  (زندگی  ہٕندیٚن)  گُزریمہِ  تیٚن  دۅہن  منٛز  برونٛہہ  آسَو  سوزمَژٕ۔


Athar:
  تہٕ  ییٚمہِ  سُند  نامۂ  اعمال  تٔمۍ  سٕندِس  کھوورِس  اَتھس  منٛز  دِنہٕ  یِیہِ،  سُہ  وَنہِ،  کاش  آسہِ ہے  نہٕ  مےٚ  اعمال  نامَے  دِنہٕ  آمُت۔

Mirwaiz:
  وۅنۍ  یَس  نامۂ  اعمال  پنُن  کھووٕرِس  اَتھس  منٛز  دِنہٕ  یِیہِ،  سُہ  وَنہِ  نہایت  حسرت  و  افسوس  کِنۍ  کہ  کیا  رُت  گژِھہے  میانہِ  حقہٕ  کہ  ہرگاہ  مےٚ  نامۂ  اعمالٕے  دِنہٕ  یِیہِ  ہے  نہٕ۔

Tahir:
  تہٕ  سُہ  شخص  ییٚمۍ  سُنٛد  اعمال  نامہٕ  تٔمۍ  سٕندِس  کھوورِس  اَتھس  منٛز  دِنہٕ  یِیہِ  پتہٕ  وَنہِ  سُہ،  ہاے  کاش!  آسِہے  نہٕ  مے٘  میون  اعمال  نامہٕ  دِنہٕ  آمُت۔

Transliteration:
  Waamm<u>a</u> man ootiya kit<u>a</u>bahu bishim<u>a</u>lihi fayaqoolu y<u>a</u> laytanee lam oota kit<u>a</u>biyah


Mirwaiz: مےٚ سپدِہا نہٕ معلومٕے میون حساب کیاہ آسہِ۔
Tahir: تہٕ مے٘ آسِہے نہٕ خبر زِ میون حساب کیا چُھ۔
Transliteration: Walam adri m<u>a</u> <u>h</u>is<u>a</u>biyah
Athar:
  تہٕ  مےٚ  لگہِ  ہے  نہٕ  پَے  میون  حساب  کیا  چُھ۔  ﴿یتھ  آیتس  ہیٚکہِ  بیاکھ  مطلب  یِیہِ  ٲسِتھ  زِ  مےٚ  اوس  نہٕ  زانٛہہ  یہِ  زونمتُے  زِ  حساب  کیا  بلاے  چُھ  آسان۔  مےٚ  آو  نہٕ  یہِ  خیال  تہِ  زانٛہہ  زِ  مےٚ  چُھ  اکہِ  دۅہ  حساب  تہِ  دِیُن  تہٕ  میون  سورُے  کوٚرمُت  کرٛوومُت  یِیہِ  مےٚ  برونٛہہ  کنہِ  تھاونہٕ۔﴾


Athar: کاش میون سُے موت ﴿یُس دُنیاہس منٛز اوسُم آمُت﴾ آسہِ ہے فٲصلہٕ کرن وول۔
Tahir: ہاے کاش! تٔمی (موتن) آسِہے اَندہیٚتھ مۅکلٲومٕژ کٲم۔
Transliteration: Y<u>a</u> laytah<u>a</u> k<u>a</u>nati alq<u>ad</u>iya<b>tu</b>
Mirwaiz:
  کیا  رُت  گژِھہے  اگر  گۅڈنِکُے  مرُن  ختم  کرِہے  معاملس۔  (تَمہِ  مرنہٕ  پتہٕ  آسِہے  نہٕ  بیٚیہِ  پٲدٕ  سپدُن۔  نَہ  یِہن  نامۂ  اعمالٕے  تقسیم  کرنہٕ  نَہ  یِیہِ  ہا  حسابٕے  ہیٚنہٕ۔)


Mirwaiz: میون حشمت تہٕ عزت گوٚو برباد۔ (یِتھِس شخصہٕ سٕندِ خٲطرٕ سپدِ حکم ملٲیکن۔)
Tahir: مے٘ نِشہِ گۆو میون طاقت تہٕ سلطنت (تہِ) ختم۔
Transliteration: Halaka AAannee sul<u>ta</u>niyah
Athar:
  میون  سورُے  اقتدار  گوٚو  ختم۔  ﴿یعنی  دُنیاہس  منٛز  یتھ  طاقت  کِس  بل  بوتس  پٮ۪ٹھ  مےٚ  غروٗر  اوس  سُہ  چُھم  ییٚتہِ  ختم  گوٚمُت۔  وۅنۍ  چُھنہٕ  ییٚتہِ  مےٚ  کانٛہہ  لشکر۔  کانٛہہ  چُھنہٕ  میون  حکم  مانن  وول،  بہٕ  چُھس  أکِس  بےبس  تہٕ  لاچار  بندٕہ  سٕندِ  حیثیتہٕ  کھڑا  یُس  پننہِ  دفاع  خٲطرٕ  وۅنۍ  کِہِنۍ  ہیٚکہِ  نہٕ  کٔرِتھ۔﴾


Athar: پتہٕ چھٔکیوٗن جہنمس منٛز،
Tahir: پتہٕ چٔھکیوٗن یہِ جہنمس منٛز۔
Transliteration: Thumma alja<u>h</u>eema <u>s</u>allooh<b>u</b>
Mirwaiz:
  توپتہٕ  واتنٲوِیون  نارِ  جہنمس  اندر۔  (حدیثِ  شریفس  اندر  چُھ  آمُت  کہ  سُہ  اکھ  غۅل  ہے  بٔڈِس  کۅہس  پٮ۪ٹھ  یِیہِ  تراونہٕ  ریزٕہ  ریزٕہ  گژھیٚس)


Athar: پتہٕ گٔنڈِیوٗن یہِ ستتھ پاوٕ زیچھہِ ہانکلہِ،
Tahir: پتہٕ گٔنڈِیوٗن أکِس ہانکلہِ یۅسہٕ ستتھ گز زیٖٹھ چھے٘۔
Mirwaiz:
  توپتہٕ  وٕرِیوٗن  تتھ  ہانکلہِ  ییٚمِچ  پیمٲیش  چھےٚ  ستتھ  گز۔  (اکھ  اکھ  گز  چُھ  ستتھ  پاوٕ،  اکھ  اکھ  پاو  چھِ  تیٖژ  یوٗت  مکہ  شریف  پٮ۪ٹھہٕ  شامہِ  شریفس  تام  چُھ۔  اَمہِ  عذابُک  وجہ  کیا  چھُ)

Transliteration:
  Thumma fee silsilatin <u>th</u>arAAuh<u>a</u> sabAAoona <u>th</u>ir<u>a</u>AAan fa<b>o</b>slukooh<b>u</b>


Tahir: تہٕ نَہ اوس محتاجس کھیٚن کھیاونس پیٚٹھ رغبت کران پادٕ۔
Transliteration: Wal<u>a</u> ya<u>h</u>u<u>dd</u>u AAal<u>a</u> <u>t</u>aAA<u>a</u>mi almiskeen<b>i</b>
Athar:
  تہٕ  نہ  اوس  مسکین  کھیٚن  کھیاونہٕ  خٲطرٕ  ترغیب  دِوان۔  ﴿یعنی  خۅد  کھیٚیاوِہے  کٲنٛسہِ  غریبس  کھیٚن  سۅ  ٲس  نہٕ  کتھےٕ،  یہِ  وَنُن  تہِ  اوس  نہٕ  پسند  کران  زِ  اللہ  تعالیٰ  سٕندٮ۪ن  بۅچھہِ  ہیتیٚن  دِیِو  کھیٚن۔﴾

Mirwaiz:
  بیٚیہِ  اوسنہٕ  یہِ  غریب  تہٕ  مسکین  لوٗکن  کھیاونُک  ترغیب  دِوان۔  (نَہ  اوس  پانہٕ  فقیرن  مسکینن  کھیاوان  چاوان۔  غرض  أمِس  شخصس  ٲس  نہٕ  دِلس  اندر  نَہ  خٲلق  سٕنز  عظمت  نَہ  ٲسٕس  مخلوقن  ہٕنز  شفقت  نَہ  اوس  یہِ  حقوقُ  اللہ  ادا  کران،  نَہ  حقوقُ  العباد  بجا  اَنان۔  یہِ  چھُ  تِمن  دۅشوٕنۍ  حقن  ہُنٛد  تارِک  تہٕ  مُنکِر۔  تمی  سببہٕ  چھُ  یہِ  مستحقِ  عذاب۔)


Athar: تہٕ نَہ چُھ زخمن ہٕنٛدِ پاکھہٕ ورٲے أمۍ سٕنٛدِ خٲطرٕ کانٛہہ غذا،
Tahir: تہٕ نَہ چُھ پاکہٕ وَرٲے (تس خٲطرٕ) کانٛہہ کھیٚن۔
Transliteration: Wal<u>a</u> <u>t</u>aAA<u>a</u>mun ill<u>a</u> min ghisleen<b>in</b>
Mirwaiz:
  نَہ  چُھ  تٔہندِ  خٲطرٕ  کھیٚنُک  کانٛہہ  چیزَہ  نصیب  غِسلینہٕ  ورٲے  یعنی  جہنمِین  ہٕندیٚن  زخمن  ہُنٛد  پٲل  تہٕ  پاک۔


Athar: یُس خطارَو ورٲے کٕہٕنۍ چُھنہٕ کھیٚوان۔
Tahir: یَتھ گنہگارو وَرٲے کٕہٕنۍ کھیٚیہِ نہٕ۔
Transliteration: L<u>a</u> yakuluhu ill<u>a</u> alkh<u>at</u>ioon<b>a</b>
Mirwaiz:
  یُس  نہٕ  بڈیٚن  گنہگارن  ورٲے  کانٛہہ  تہِ  کھیٚیہِ۔  (اَمہِ  پتہٕ  چھِ  بیان  یِوان  کرنہٕ  تَمہِ  قرآنِ  مجیدٕچ  حقانیت  یتھ  منٛز  یِمن  مجرمن  ہٕندِ  اَمہِ  سزاہٕچ  ذکر  چھِ۔  یُس  اَتھ  قرآنِ  مجیدس  انکار  کرِ  سُتہِ  سپدِ  اَمے  قسمٕہ  کِس  عذابس  گرفتار۔)


Athar: تہٕ تُہِند تہِ یِم نہٕ توٚہۍ وُچھان چھوٗکھ،
Tahir: تہٕ تِمن چیزن ہُنٛد (تہِ) یِم نہٕ تۆہۍوُچھان چھووکھ۔
Transliteration: Wam<u>a</u> l<u>a</u> tub<u>s</u>iroon<b>a</b>
Mirwaiz:
  بیٚیہِ  تِمن  ساری  چیزن  ہُند  یِم  نہٕ  توٚہۍ  وُچھان  چِھو،  (یَتھ  قَسمس  چھےٚ  اَکھ  مناسبتَہ  اصل  مقصدس  سٍتۍ  کیازِ  قرآنِ  مجید  یُس  اَنان  اوس  سُہ  اوس  نہٕ  کٲنسہِ  درینٹھۍ  یِوان۔  یِمن  نِشہِ  واتان  اوس  تِمن  ٲسۍ  سٲری  وُچھان  یعنی  مےٚ  چھُ  سارِنٕے  مخلوقن  ہُنٛد  قَسم  کہ)


Athar: یہِ چُھ أکِس رسولِ کریم سُند قَول۔
Transliteration: Innahu laqawlu rasoolin kareem<b>in</b>
Mirwaiz:
  بے  شک  یہِ  قرآنِ  مجید  چھُ  خداے  سُنٛد  کلام  یُس  معزز  ملکہٕ  سٕندِ  ذریعہ  واتناونہٕ  چھُ  یِوان،  لہٰذا  یَس  صاحبس  نِشہِ  سُہ  واتان  چھُ  تِم  چھِ  بے  شک  پیغمبرِ  برحق۔

Tahir:
  بے  شک  چُھ  یہِ  (قرآن)  بزرگی  تہٕ  عظمت  وٲلِس  رسول  (صلی  اللہ  علیہ  وسلم)  سُنٛد  (اللہ  تعالیٰ  سٕندِ  طرفہٕ  نٲزل  سپُدمُت)  فرمان،  (یُس  تِم  بحیثت  رسول  تہٕ  بحیثت  نٲیب  بیان  چِھ  کران)۔


Athar: کٲنٛسہِ شٲعرٕ سُند قَول چُھنہٕ، توٚہۍ لُکھ کمٕے ایمان اَنان۔
Transliteration: Wam<u>a</u> huwa biqawli sh<u>a</u>AAirin qaleelan m<u>a</u> tuminoon<b>a</b>
Mirwaiz:
  یہِ  چُھنہٕ  کٲنسہِ  شٲعر  سُنٛد  کلام  (یِتھہٕ  پٲٹھۍ  تۅہیہِ  اندرٕہ  بعضے  کٲفر  چھِ  ونان  أمِس  جلیلُ  القدر  پیغمبرس  نعوذ  باللہ  شٲعر  ونان)  مگر  تۅہیہِ  منٛز  چھِ  کَمٕے  پژھ  کران  یعنی  پژٕھے  چُھنہٕ  کران  کانٛہہ۔

Tahir:
  تہٕ  یہِ  چُھنہٕ  کٲنسہِ  شٲعرٕ  سُنٛد  کلام  کینہہ  (زِ  اَدبی  مہارت  سان  آسہِ  پانہٕ  لیٚکھنہٕ  آمُت)،  تۅہیہِ  چُھو  سیٚٹھاہ  کم  یقین۔


Athar: تہٕ نَہ چُھ یہِ کٲنٛسہِ کاہن سُند قَول، توٚہۍ لُکھ چِھو کمٕے پہن غور کران۔
Transliteration: Wal<u>a</u> biqawli k<u>a</u>hinin qaleelan m<u>a</u> ta<u>th</u>akkaroon<b>a</b>
Mirwaiz:
  بیٚیہِ  چُھنہٕ  یہٕ  کٲنسہِ  کٲہن  سُنٛد  کلام  (یِتھہٕ  پٲٹھۍ  بعضے  کٲفر  ٲسۍ  تِمن  کٲہن  ونان)  مگر  کمے  چھِو  توٚہۍ  نصیحت  رٹان۔  (حقیقت  چھےٚ  یٔہے  نہ  چھُ  یہِ  قرآنِ  مجید  شاعرٕ  سُند  شعر  نہ  چھُ  کٲہن  سٕنز  کہانت  بلکہ  چھُ  یہِ)

Tahir:
  تہٕ  نَہ  چُھ  (یہِ)  کٲنسہِ  کاہن  سُنٛد  کلام  (زِ  فنی  اَندازو  آسہِ  شیرنہٕ  آمُت)،  تۆہۍ  چِھو  سیٚٹھہٕے  کم  نصیحت  حٲصل  کران۔


Tahir: تہٕ ہرگاہ تِم اَسہِ پیٚٹھ کانٛہہ (اَکھ) کتھ تہ پانے بنٲوِتھ وَنہن۔
Transliteration: Walaw taqawwala AAalayn<u>a</u> baAA<u>d</u>a alaq<u>a</u>weel<b>i</b>
Athar:
  اگر  أمۍ  ﴿نبی  صلی  اللہ  علیہ و سلمن﴾  خۅد  آسہِ ہے  کانٛہہ  کتھ  پانہٕ  بنٲوِتھ  اَسہِ  کُن  منسوب  کٔرمٕژ،

Mirwaiz:
  توپتہٕ  ہرگاہ  بِالفرض  پیغمبر  اَسہِ  کُن  لاگہِ  ہے  کینٛہہ  اَپزٕ  کتھہٕ،  (یعنی  یُس  کلام  اسہِ  فرموومُت  آسہِ  ہے  نہٕ  تتھ  دپہِ  ہے  سُہ  سون  کلام  یعنی  اَپُز  دعویٰ  نبوت  کرِہے،  یا  خداے  سٕندِس  کلامس  سٍتۍ  مِلناوِ  ہے  پنُن  کلام  تیٚلہِ  کتہِ  چھڑہون  أسۍ  سُہ۔)


Tahir: پتہٕ آسِہے نہٕ تۅہیہِ منٛزٕ کانٛہہ تہِ (اَسہِ) اَمہِ نِشہِ پتھ رٹن وول۔
Transliteration: Fam<u>a</u> minkum min a<u>h</u>adin AAanhu <u>ha</u>jizeen<b>a</b>
Athar:
  پتہٕ  آسہِ  ہے  نہٕ  تۅہیہِ  منٛزٕ  کانٛہہ  ﴿اَسہِ﴾  اَمہِ  کامہِ  نِشہِ  رُکاون  وول۔  ﴿دراصل  چُھ  مقصد  یہِ  وَنُن  زِ  نبی  صلی  اللہ  علیہ و سلمن  چُھنہٕ  پننہِ  طرفہٕ  وَحی  منٛز  کمی  پیشی  کرنُک  اختیار  کینٛہہ،  تہٕ  ہرگاہ  تِم  یہِ  کرن  تیٚلہِ  دِمَو  أسۍ  تِمن  سخت  سزا،  مگر  یہِ  کتھ  چھےٚ  اَمہِ  اندازٕہ  آمٕژ  بیان  کرنہٕ  ییٚمہِ  سٍتۍ  یہِ  تصویر  أچھن  برونٛہہ  کُن  چھےٚ  یِوان  زِ  أکِس  بادشاہ  سُند  مُقرر  کرنہٕ  آمُت  افسر  اگر  تٔمۍ  سٕندِ  ناوٕہ  کانٛہہ  جعل  سٲزی  کرِ،  بادشاہ  کرِ  اَتھس  تھپھ  کٔرِتھ  تٔمۍ  سُند  سر  قلم۔  کینٛژھو  لُکو  چُھ  اَمہِ  آیت  نِشہِ  یہِ  غلط  استدلال  کوٚرمُت  زِ  یُس  شخص  تہِ  نبوّتُک  دعویٰ  کَرِ  اگر  تٔمۍ  سٕنز  رگِ  دل  یا  رگِ  گردن  اللہ  تعالیٰ  سٕندِ  طرفہٕ  فوراً  یِیہِنہٕ  ژٹنہٕ،  تیٚلہِ  چُھ  یہِ  تٔمۍ  سٕندِ  نبی  آسنُک  ثبوت۔  حالانکہ  یتھ  آیتس  منٛز  یۅسہٕ  کتھ  فرماونہٕ  چھےٚ  آمٕژ  سۅ  چھےٚ  پٔزِس  نبی  سٕندِس  بارس  منٛز۔  نبوّت  کیٚن  اَپزٮ۪ن  دعویٰ  کرن  والیٚن  ہٕندِس  بارس  منٛز  چَھنہٕ۔  اَپٔزۍ  نبی  چِھنہٕ  صرف  نبوّت  کُے  یوت  بلکہ  چِھ  خُدٲئی  ہٕندۍ  تہِ  دعویٰ  کران  تہٕ  زمینس  پٮ۪ٹھ  چِھ  واریاہس  کالس  عٲش  کران  پھیران۔  یہِ  چُھنہٕ  تِہِندِ  صداقتُک  ثبوت  کیںہہ۔

Mirwaiz:
  پَس  آسہِ  ہے  نہٕ  تۅہیہِ  اندرٕہ  کانٛہہ  اکَھہ  تِمن  امہِ  سزا  نِشہِ  پتھ  رٹوُن  تہٕ  بچاوٕوُن۔  (چونکہ  یُتھ  معاملہٕ  چھُنہٕ  آمتُے  درپیش  لہٰذا  چھُ  اَمے  سٍتۍ  ثٲبت  کہ  یِم  چھِ  رسولِ  برحق۔  یہِ  کلام  چھُ  بے  شک  کلامِ  حضرتِ  حق  جلّ  جلالہ۔)


Athar: تہٕ أسۍ چِھ زانان زِ تۅہیہِ منٛز چِھ کینٛہہ لُکھ بُتھۍ پھِرۍ۔
Transliteration: Wainn<u>a</u> lanaAAlamu anna minkum muka<u>thth</u>ibeen<b>a</b>
Mirwaiz:
  بیٚیہِ  چھِ  اَسہِ  خبرٕے  کہ  تۅہیہِ  اندرٕہ  چھِ  بعضے  اَتھ  قرآنِ  مجیدس  اَپُز  گٕنزران،  اَمہِ  کِس  کلامِ  خدا  آسنس  انکار  کران۔  (تِمن  دِمَو  أسۍ  پانے  سزا)

Tahir:
  تہٕ  یقینا  چِھ  أسۍ  زانان  زِ  تۅہیہِ  منٛزٕ  چِھ  کینہہ  لُکھ  (اَتھ  ٹاکارٕہ  پزرس)  انکار  کرن  وٲلۍ۔


Athar: یِتھیٚن کٲفرن خٲطرٕ چُھ یہِ پٔز پٲٹھۍ حسرت۔
Tahir: تہٕ پٔزۍپٲٹھۍ چُھ یہِ کٲفرن خٲطرٕ (لایقِ) حسرت۔
Transliteration: Wainnahu la<u>h</u>asratun AAal<u>a</u> alk<u>a</u>fireen<b>a</b>
Mirwaiz:
  اَتھ  کُن  نظر  کٔرِتھ  چھُ  یہِ  قرآنِ  مجید  کٲفرن  ہٕندِ  حقہٕ  موجبِ  حسررت  کیازِ  تِمن  سپدِ  انکار  کرُن  عذابُک  سبب۔


Athar: لہٰذا، اے نبیؐ پننِس عظیم ربّ سٕندِ ناوٕچ کٔرِو تسبیح۔
Transliteration: Fasabbi<u>h</u> bi<b>i</b>smi rabbika alAAa<i><u>th</u></i>eem<b>i</b>
Mirwaiz:
  پَس  یسُند  یہِ  کلامِ  پاک  چھُ  تَس  عظیمُ  الشان  پروردِگارٕ  سٕندِ  نامِ  پاک  سٍتۍ  ٲسِو  توٚہۍ  بَپٲکی  تُہَند  یاد  کران۔  (ییٚلہِ  یہِ  آیۂ  کریم  نٲزل  سپُد،  فرموو  حضرتِ  رسول  کریمنؐ  ﴿اِجعَلواھَا  فِی  رکُوعِکم﴾  یہِ  تسبیح  ٲسِو  پران  پننیٚن  رکوعن  اندر۔)

Tahir:
  لہٰذا  (اے  عظمت  والہِ  ٹاٹھہِ!)  تۆہۍ  روٗزِو  پننِس  عظمت  وٲلِس  ربّ  سٕندِ  ناوٕچ  تسبیح  کران۔


Athar: کٲفرن خٲطرٕ، کانٛہہ چُھنہٕ تتھ دفع کرن وول۔
Tahir: کٲفرن خٲطرٕ یَتھ نہٕ کانٛہہ چُھ دوٗر کرن وول۔
Transliteration: Lilk<u>a</u>fireena laysa lahu d<u>a</u>fiAA<b>un</b>
Mirwaiz:
  یُس  کٲفرن  پٮ۪ٹھ  ضرور  واقع  سپدٕوُن  چھُ  (سُہ  شخص  سوال  کروُن  اوس  کافرو  أندرٕہ  نضر  بن  الحارث،  سُے  لوٚگ  دَپنہِ  گستا  خانہ  اللھم  اِن  کانَ  ھٰذا  ھو  الحق  من  عندِک  فَامتِر  عَلَینا  حِجَارَۃ  الخ،)  یتھ  عذابس  نہٕ  کانٛہہ  اکھہَ  پتھ  ہیٚکہِ  رٔٹِتھ۔


Athar: اللہ تعالیٰ سٕندٕ طرفہٕ چُھ یُس عروج کیٚن پاوٚین ہُند مالک چُھ۔
Transliteration: Mina All<u>a</u>hi <u>th</u>ee almaAA<u>a</u>rij<b>i</b>
Mirwaiz:
  سُے  عذاب  چھُ  واقع  سپدٕوُن  تَس  پروردِگارٕ  سٕندِ  طرفہٕ  یُس  آسمانن  ہُنٛد  مٲلک  چھُ۔  (یِم  آسمان  اَکھ  أکِس  پٮ۪ٹھ  چھِ  درجہٕ  بدرجہٕ  ہیرٕ  پاویٚن  ہٕندۍ  پٲٹھۍ۔)

Tahir:
  (سُہ  سپدِ)  اللہ  تعالیٰ  سٕندِ  طرفہٕ  (واقع)  یُس  آسمٲنۍہیرٕ  پاویٚن  (تہٕ  تھَدِ  پایہِ  کیٚن  درجاتن)  ہُنٛد  مٲلک  چُھ۔


Athar:
  ملٲیِک  تہٕ  رُوح  چِھ  تٔمۍ  سٕندِس  دربارس  منٛز  کھسان۔  ﴿رُوح  چُھ  مُراد  جبریلؑ  تہٕ  یِہندِس  عظمت  کِس  بُنیادس  پٮ۪ٹھ  چھےٚ  یِہنز  ذکر  مَلکو  نِشہِ  الگ  پٲٹھۍ  کرنہٕ  آمٕژ۔۔۔  تہٕ  یہِ  مضمون  چُھ  متشابہات  منٛزٕ،  اِمیُک  معنی  ہیٚکہِ  نہٕ  مُتعین  کرنہٕ  یِتھ،  أسۍ  نَہ  چِھ  فرشتن  ہٕنز  حقیقت  زانان،  نَہ  ہیٚکو  یِہندِ  کھسنٕچ  کیفیت  سمجِھتھ،  نَہ  ہیٚکہِ  یہِ  کتھ  سٲنِس  ذہن  کِس  گرفتس  منٛز  یِتھ  زِ  تِم  پٲوۍ  کِتھۍ  چِھ  یِمن  پٮ۪ٹھ  فرشتہٕ  چِھ  کھسان  تہٕ  اللہ  تعالیٰ  سٕندِس  بارس  منٛز  تہِ  ہیٚکہِ  نہٕ  یہِ  تصّور  کرنہٕ  یِتھ  زِ  سُہ  چُھ  کُنہِ  خاص  مقامس  پٮ۪ٹھ  روزان  تِکیازِ  تٔمۍ  سٕنز  ذات  چھےٚ  زمان  و  مکان  کیو  قٲدَو  نِشہِ  مُنزّہ۔﴾  أکِس  تِتھس  دۅہس  منٛز  ییٚمیُک  مقدار  پنژاہ  ساس  ؤری  چُھ۔  ﴿سورۂ  حج  آیت  نمبر  47  تہٕ  سُورۂ  السّجدہ  آیت  نمبر  5  ہس  منٛز  چھےٚ  ساسن  ؤرِین  ہٕندِ  اکہِ  دۅہٕچ  ذکر  آمٕژ  کرنہٕ۔  تہٕ  یتھ  جایہِ  چُھ  عذاب  کِس  مطالبہ  کِس  جوابس  منٛز  اللہ  تعالیٰ  سٕنٛدِ  اکہِ  دۅہُک  مقدار  پنژاہ  ساس  ؤری  وَننہٕ  آمُت۔  مطلب  چُھ  یہِ  زِ  لُکھ  چِھ  پننہِ  ذہن  چہِ  تہٕ  پننہِ  سونچن  ترٛایہِ  تہٕ  نظر  ہٕندِ  دٲیرٕہ  چہِ  تنگی  ہٕندِ  باعث  اللہ  تعالیٰ  سٕندٮ۪ن  معاملاتن  پننیو  وقت  کیو  پیانَو  سٍتۍ  مینان  تہٕ  تِمن  چھےٚ  ہَتھ  ؤری  پنژاہ  ؤری  مُدّت  سٮ۪ٹھاہ  زِیٖٹھ  باسان۔  البتہ  خُدایس  نِشہِ  چھےٚ  اکھ  اکھ  اسکیم  ساسن  ساسن  ؤرِین  تہٕ  پنژہن  پنژہن  ساسن  ؤرِیِن  ہٕنز  آسان  تہٕ  مُدّت  تہِ  چھےٚ  بطور  مثال۔﴾

Mirwaiz:
  یِمَو  ہیرَو  کِنۍ  ملٲیک  تہٕ  با  ایمانن  ہٕندۍ  روح  چھِ  تَس  نِشہِ  کھسان۔  (تس  نِشہِ  کھسنہٕ  اندرٕ  چھِ  مُراد  تِم  چھِ  عالمِ  بالاہس  اندر  تتھ  مقامس  واتان  یُس  تِہندِ  عروجُک  نہایت  مقرر  کرنہٕ  آمُت  چُھ۔  چونکہ  اَمہِ  تِہندِ  کھسنٕچ  وَتھ  چھےٚ  آسمان،  اَمی  آو  تِمن  وَننہٕ  معارِج۔  معارِج  چھُ  جمعِ  معراج،  معراج  چھِ  ونان  ہیرِ۔  سُے  عذاب  ییٚمیُک  کٲفر  پٕرٛژھان  چھِ،)  سُہ  عذاب  سپدِ  واقع  تتھ  دۅہس  اندر  ییٚمیُک  مقدار  تہٕ  مدت  آسہِ  دنیاہٕک  پنژاہ  ساس  ؤری۔  (سُہ  دۅہ  گوٚو  قیامتُک  دۅہ،  بیٚیِس  آیہ  کریمس  منٛز  چھُ  اللہ  تعالیٰ  فرماوان  ﴿کَان  مِقدارُہ  ألفَ  سنتہ  مِمّا  تَعدّون﴾  یعنی  قیامت  کہ  دۅہُک  مقدار  آسہِ  اَکھ  ساس  ؤری  تِمَو  ؤرِیو  أندرٕہ  یِم  توٚہۍ  گٕنزران  تہٕ  شمار  کران  چھِو۔  یہِ  تفاوت  آسہِ  کٲفرن  ہٕندیو  احوالو  موجوب،  کٲنسہِ  سپدِ  محسوس  سُہ  دۅہ  زِیوٗٹھ  أکِس  ساسس  ؤرِیَس  برابر،  کٲنسہِ  یِیہِ  بوزنہٕ  سُہ  دۅہ  سختی  تہٕ  بے  چینی  مۅکھہٕ  پنژاہ  ساس  ؤری  مگر  با  ایمانن  سپدِ  سُہ  دۅہ  محسوس  أکِس  فرض  نٮ۪مازِ  برابر،  تِی  فرموو  حضرت  نبی  کریمنؐ۔  ییٚلہِ  کٲفرن  عذاب  ضرور  واقع  سپدِ)

Tahir:
  تٔسۍ  (یعنی  تٔمۍسٕندِس  عرشس)  کُن  چِھ  فرشتہٕ  بیٚیہِ  روح  الامین  کھسان  أکِس  دۅہس  منٛز،  ییٚمِیُک  اندازٕہ  (دنیٲوی  حساب  کِنۍ)  پنژاہ  ساس  ؤرِی  چُھ۔﴿ فِی  یَو  مِ  اگر  واقِع  ہُک  صلہ  آسہِ  تیٚلہ  نیرِ  معنی  زِ  ییٚمہ  دۅہ  ﴿قیامت  کہ  دۅہ﴾  عذاب  واقع  سپدِ  تَمُیک  کال  چُھ  تقریباً  50  ساس  وری۔  تہٕ  اگر  یہِ  تَعرُجُ  ہُک  صلہ  آسہِ  تیٚلہ  آسہِ  معنی  زِ  ملٲیکن  تہٕ  مومنن  ہٕندۍ  روح  یِم  عرشِ  الٰہی  یس  کُن  کھسان  چِھ  تِہندِ  کھسنٕچ  رفتار  چِھ  50  ساس  وری  پرٛتھ  دۅہ،  توتہِکٲتس  وقتس  تام  چِھ  تِم  منٛزلِ  مقصودس  تام  واتان۔  وَاللہ  اَعلم  بالصواب۔﴿ییٚتہِ  پیٚٹھ  چُھ  نوری  وری﴿Light  Year﴾  کہِ  تڈوُرک  ابتدا  سپدان﴾

Transliteration:
  TaAAruju almal<u>a</u>ikatu wa<b>al</b>rroo<u>h</u>u ilayhi fee yawmin k<u>a</u>na miqd<u>a</u>ruhu khamseena alfa sana<b>tin</b>


Tahir: لہٰذا (اے ٹاٹھہِ!) تۆہۍ کٔرِو (کٲفرن ہٕنزن کتھن پیٚٹھ) پۯتھ گۯاوِ نِشہِ پاک صبر۔
Transliteration: Fa<b>i</b><u>s</u>bir <u>s</u>abran jameel<u>a</u><b>n</b>
Athar:
  اے  ﴿نبیؐ﴾،  لہٰذا  کٔرِو  صبر  یُس  شٲیستہٕ  صبر  آسہِ۔  ﴿یعنی  تِیُتھ  صبر  یُس  أکِس  عٲلی  ظرف  انسانس  شوٗبان  چُھ۔﴾

Mirwaiz:
  پس  کٔرِو  توٚہۍ  یا  رسول  اللہؐ  کٲفرن  ہٕندِس  مخالفتس  پٮ۪ٹھ  پوٗرٕ  صبر،  (تِیتھُے  صبر  یَتھ  سٍتۍ  نہٕ  کُنہِ  قسمٕچ  شکایت  آسہِ  یعنی  تِہِندِس  کفرس  تہٕ  مخالفت  کرنس  پٮ۪ٹھ  گژِھہ  نہٕ  تُہُند  دل  تنگ  سپدِتھ  شکایت  کرُن  بلکہ  گژِھہ  تُہُند  یہِ  کتھ  زٲنِتھ  پوٗرٕ  صبر  و  تحمل  کرُن  کہ  تِمن  یِیہِ  ضرور  اَتھ  کفر  و  مخالفتس  پٮ۪ٹھ  سزا  دِنہٕ  قیامتُک  دوہ۔)


Athar: ییٚمہ، دۅہ آسمان گژِھہ ویٚگلاونہٕ آمتہِ رۅپٕکۍ پٲٹھۍ۔ ﴿یعنی بار بار بدلاوِ رنگ﴾
Tahir: ییٚمہِ دۅہ آسمان ویٚگلاونہٕ آمتہِ ترامٕکۍ پٲٹھۍ سپدِ۔
Transliteration: Yawma takoonu a<b>l</b>ssam<u>a</u>o ka<b>a</b>lmuhl<b>i</b>
Mirwaiz:
  (سُہ  عذاب  سپدِ  واقع  تِمن  کٲفرن  پٮ۪ٹھ  تَمہِ  دۅہ)  ییٚمہِ  دۅہ  آسمانُک  رنگ  آسہِ  پٔلِم  ہیوٗ  کِرٛہُن۔


Athar:
  حالانکہ  تِم  یِن  اکھ  أکِس  ہاونہٕ۔  مُجرم  ییٚژھہ  تمہِ  دۅہ  کہ  عذاب  نِشہِ  بچنہٕ  خٲطرٕ  فدیس  منٛز  پنٕنۍ  اولاد  دِنۍ،

Mirwaiz:
  اَکھ  أکِس  آسن  بوزنہٕ  یِوان  مگر  کٲنسہِ  آسہِ  نہٕ  کٲنسہِ  ہٕنز  ہمدردی،  پرٛتھ  أکِس  آسہِ  پننی  پننی  پریشٲنی،  تَمہِ  دۅہ  کرِ  مجرم  یعنی  کٲفر  تمنا  ہرگاہ  تَمہِ  دۅہ  کہ  عذاب  نِشہِ  بچنہٕ  خٲطرٕ  مےٚ  پییہِ  ہے  فِدیہِ  تہٕ  بدلہٕ  دِیُن،  پنٕنۍ  نیچِوۍ  تہٕ  گبر،

Tahir:
  (ییٚلہِ  زن)  تِم  (اَکھ  أکِس)  آسن  ہاونہٕ  یِوان،  مجرم  کرِ  تمنا  زِ  کاش!  تَمہِ  دۅہ  کہ  عذاب  (نِشہِ  مۅکلن)  کِس  بدلس  منٛزدِمہَکھ  پنٕنۍ  نیٚچِوۍ۔

Transliteration:
  Yuba<u>ss</u>aroonahum yawaddu almujrimu law yaftadee min AAa<u>tha</u>bi yawmii<u>th</u>in bibaneeh<b>i</b>


Athar: تہٕ روے زمینٕکۍ سٲری لُکھ، تہٕ یہِ تدبیر گٔژِھہ تَس نجات دِیاوٕنۍ۔
Transliteration: Waman fee alar<u>d</u>i jameeAAan thumma yunjeeh<b>i</b>
Mirwaiz:
  بیٚیہِ  تِم  سٲری  لوٗکھ  یِم  دنیاہس  اندر  چھِ،  سُے  فِدیہِ  تہٕ  بدلہٕ  دِنُے  مےٚ  نجات  دِیہِ  ہے  (یعنی  تَمہِ  دۅہ  آسہِ  تَمہِ  قسمٕچ  نفسا  نفسی  کہ  پرٛتھ  اَکَھہ  آسہِ  پننی  فکر  کران۔  دنیاہس  اندر  یِہندِ  خٲطرٕ  زُو  دِوان  اوس  تَمہِ  دۅہ  کرِ  تمنا  کہ  ہرگاہ  یِمے  میانہِ  بدل  لگہٕ  ہن  بہٕ  گوٚژُھس  مۅکلُن۔  اللہ  تعالیٰ  فرماوان)

Tahir:
  تہٕ  ییٖتیاہ  لُکھ  تہِ  زمینس  منٛز  چِھ،اند  ہیٚتھ  سٲری  (دِیہِ  پننہِ  ذات  کہ  بدلہٕ)،  پتہٕ  گۆژھ  یہِ  (فدیہ)  تس  (اللہ  تعالیٰ  سٕندِ  عذاب  نِشہِ)  بچاوُن۔


Athar: ہرگزنہٕ، سۅ آسہِ شعلہ وُنہِ نارُک اکھ لمبکھ۔
Tahir: تہِ سپدِ نہٕ ہرگز، بے شک چُھ سُہ وہوُن نار۔
Transliteration: Kall<u>a</u> innah<u>a</u> la<i><u>th</u></i><u>a</u>
Mirwaiz:
  تہِ  بنہِ  نہٕ  ہرگز  یعنی  کانٛہہ  ہیٚکہِ  نہٕ  لٔگِتھ  کٲنسہِ  ہندِ  بدلہٕ،  بے  شک  سُہ  جہنم  چھُ  شولہٕ  ماران  تہٕ  ریٚہہ  تراوان۔


Tahir: سُہ چُھ تس آلو کران ییٚمۍ (حق نِشہِ) شانہٕ پھِرِ تہٕ روگردٲنی لٲجِن کرٕنۍ۔
Transliteration: TadAAoo man adbara watawall<u>a</u>
Athar:
  کرٛیکھ  دِوان  دِوان  بُلاوِ  پانس  کُن  پرٛتھ  تس  شخصس  ییٚمۍ  حق  نِشہِ  بُتھ  پُھیٚر  تہٕ  شانہٕ  پھِرِن۔

Mirwaiz:
  سُے  جہنم  دِیہِ  پانے  ناد  تَس  شخصس  ییٚمۍ  دنیاہس  اندر  پٔزِس  کُن  تھر  پھِرمٕژ  آسہِ۔  خداے  سٕنزِ  فرماں بردٲری  نِشہِ  بُتھ  پھیُرمُت  آسہِ۔


Athar: بیٚیہِ کوٚرُن مال جمع تہٕ پتہٕ تھووُن گنٛزٕرۍ گنٕٛزرۍ بند۔
Tahir: تہٕ (تٔمۍ) کۆرن مال جمع پتہٕ رۆٹُن (سُہ بٲگراونہٕ نِشہِ) پتھ۔
Transliteration: WajamaAAa faawAA<u>a</u>
Mirwaiz:
  بیٚیہِ  آسیٚن  لوٗکن  ہُنٛد  حق  کھے  کھے  مال  جمع  کوٚرمُت،  (سُے  آسیٚن  صندوقن  تہٕ  شِستٕرویٚن  الماریٚن  اندر  رٲچھ  کٔرِتھ  تھوومُت۔)


Mirwaiz: بے شک انسان چھُ پٲدٕہ کرنہٕ آمُت بے صبر تہٕ کم ہمت۔
Tahir: بے شک چُھ انسان بے صبر تہٕ لالچی پٲدٕ سپُدمُت۔
Transliteration: Inna alins<u>a</u>na khuliqa halooAA<u>a</u><b>n</b>
Athar:
  انسان  چُھ  بےٚ  صبر  تہٕ  کم  ہمت  پٲدٕ  کرنہٕ  آمُت۔ ﴿یۅسہٕ  کتھ  أسۍ  پننہِ  زبٲنۍ  منٛز  یِتھہٕ  پٲٹھۍ  چِھ  ونان  زِ   یہِ  کتھ  چھےٚ  انسان  سٕندِس  خصلتس  منٛز  یا  یہِ  چھےٚ  انسان  سٕنز  فطری  کمزوٗری،  اَتھ  چُھ  اللہ  تعالیٰ  یِتھہٕ  پٲٹھۍ  بیان  فرماوان  زِ  انسان  چُھ  اَمہِ  قٔسمُک  آمُت  پٲدٕ  کرنہٕ۔﴾


Athar: ییٚلہِ أمِس مصیبت چھُ یِوان تیٚلہِ چھُ بانبران۔
Tahir: ییٚلہِ تس مصیبت (یا مٲلی نقصان) واتہِ تیٚلہِ چُھ کھوژان۔
Transliteration: I<u>tha</u> massahu a<b>l</b>shsharru jazooAA<u>a</u><b>n</b>
Mirwaiz:
  ییٚلہِ  تَس  سختِیَہ  تہٕ  مصیبتَہ  واتان  چھُ  تَمہِ  ساعتہٕ  چھُ  ژہٹہٕ  ژہٹہٕ  تہٕ  جزع  و  فزع  کران۔


Athar: تہٕ ییٚلہِ أمِس خۅشحٲلی چھےٚ نصیب سپدان تیٚلہِ چُھ لاگان بخُل کرُن۔
Tahir: تہٕ ییٚلہِ تس رٕژر (یامٲلی وسعت) حٲصل سپدِ تیٚلہِ چُھ بخل کران۔
Transliteration: Wai<u>tha</u> massahu alkhayru manooAA<u>a</u><b>n</b>
Mirwaiz:
  توپتہٕ  ییٚلہِ  تَس  کانٛہہ  خیرَہ  واتان  چھُ  تَمہِ  ساعتہٕ  چھُ  خیرچو  کامیٚو  نِشہِ  پتھ  روزان۔


Athar: مگر تِم لُکھ ﴿چِھ اَمہِ عیبہٕ نِشہِ بٔچِتھ﴾ یِم نماز پرن وٲلۍ چِھ۔
Tahir: مگر تِم نماز ادا کرن وٲلۍ۔
Transliteration: Ill<u>a</u> almu<u>s</u>alleen<b>a</b>
Mirwaiz:
  مگر  چھِ  یِمو  عذابو  نِشہِ  مستثنیٰ  تِم  با  ایمان  لوٗکھ  یِم  پننیٚن  نٮ۪مازن  پٮ۪ٹھ  برابر  توجّہ  تہٕ  ڈاڈ  کرٕوُنۍ  چھِ۔


Athar: سٲیل تہٕ محروم سُند اکھ حق چُھ مُقرر۔
Tahir: منگن وٲلِس تہٕ نَہ منگن وٲلِس محتاج سُنٛد۔
Transliteration: Li<b>l</b>ss<u>a</u>ili wa<b>a</b>lma<u>h</u>room<b>i</b>
Mirwaiz:
  منگہٕ  وُنیٚن  خٲطرٕ  تہِ  نَہ  منگہٕ  وُنیٚن  ہندِ  خٲطرٕ  تہِ  (یعنی  زکوٰۃ  علاوٕہ  تہِ  چھِ  تِم  پنُن  مال  خرچ  کران  رٕژن  رٕژن  وَتن  اندر۔)


Tahir: بے شک چُھنہٕ تِہِندِس ربّ سُنٛد عذاب تِیُتھ کینہہ ییٚمہِ نِشہِ بے خوف یِیہِ گژھنہٕ۔
Transliteration: Inna AAa<u>tha</u>ba rabbihim ghayru mamoon<b>in</b>
Athar:
  تِکیازِ  تِہنٛدِس  ربّ  سُند  عذاب  چُھنہٕ  تِیُتھ  چیز  کینٛہہ  ییٚمہِ  نِشہِ  کانٛہہ  بے خوف  آسہِ۔

Mirwaiz:
  بے  شک  تِہندِس  پروردگارٕ  سُنٛد  عذاب  چھُ  خطرناک  چیزَہ  ییٚمہِ  نِشہِ  نہٕ  بے  خوف  روزُن  شوٗبہِ۔


Athar:
  پننیو  خاندارِنیو  پننیو  مملوکہٕ  مستوٗراتو  ورٲے،  یِمو  نِشہِ  محفوظ  نہ  روزنس  منٛز  تِمن  پٮ۪ٹھ  کانٛہہ  مَلامت  چَھنہٕ۔

Mirwaiz:
  مگر  چھِنہٕ  رٲچھ  کران  سترٕچَن  جاین  پننیٚن  مَنکُوحَہ  زنانن  نِشہِ  بیٚیہِ  تِمن  زنانن  نِشہِ  یِمن  تِم  بَمِلکِ  یَمِین  مٲلک  آسن  یعنی  شرعی  کنیزن  نِشہِ  کیازِ  تِمن  چھُنہٕ  تَمہِ  خٲطرٕ  کانٛہہ  باز  خواست۔

Tahir:
  پننیٚو  تِمَو  خاندرِنیٚو  وَرٲے  یِمن  سٍتۍ  نکاح  چُھکھ  یا  پننیٚو  تِمَو  کینزووَرٲے  یِمہٕ  ملکیت  چھکھ،  لہٰذا  چھَنہٕ  (اَتھ  منٛز)  تِمن  پیٚٹھ  کانٛہہ  ملامت۔

Transliteration:
  Ill<u>a</u> AAal<u>a</u> azw<u>a</u>jihim aw m<u>a</u> malakat aym<u>a</u>nuhum fainnahum ghayru maloomeen<b>a</b>


Athar: البتہ یِم اَمہِ علاوٕہ بیٚیہِ کینٛہہ یژھن، تِمے چِھ حدٕ نیرن وٲلۍ۔
Tahir: پتہٕ یُس یِمَو علاوٕہ ژھانڈِ تیٚلہِ چِھ تِمَے لُکھ حدٕ نِشہِ نیرن وٲلۍ۔
Transliteration: Famani ibtagh<u>a</u> war<u>a</u>a <u>tha</u>lika faol<u>a</u>ika humu alAA<u>a</u>doon<b>a</b>
Mirwaiz:
  وۅنۍ  یُس  شخصَہ  پنٕنۍ  شہوت  پوٗرٕ  کرنہٕ  خٲطرٕ  یِمو  دۅیو  حلال  صورتو  ورٲے  بیٚیہِ  کانٛہہ  حرام  صورتَہ  ژھانڈِ  تہٕ  اختیار  کرِ  پننہِ  نفسٕچ  خواہش  پوٗرٕ  کرنہٕ  خٲطرٕ،  پس  کیا  گٔے  تِمے  لوٗکھ  حدِ  شرعی  نِشہِ  ڈلہٕ  وُنۍ۔


Athar: یِم پننیٚن امانتن حفاظت تہٕ پننِس عہدس ﴿وعدس﴾ چِھ پاس کران،
Tahir: بیٚیہِ تِم لُکھ یِم پننیٚن امانتن تہٕ پننیٚن وعدن ہٕنز رٲچھ راوَٹھ چِھ کران۔
Transliteration: Wa<b>a</b>lla<u>th</u>eena hum liam<u>a</u>n<u>a</u>tihim waAAahdihim r<u>a</u>AAoon<b>a</b>
Mirwaiz:
  بیٚیہِ  یِم  لوٗکھ  پننیٚن  امانتن  یِم  تِمن  سپرد  کرنہٕ  آسن  آمٕتۍ  بیٚیہِ  پننیٚن  عہدن  رٲچھ  کرٕوُنۍ  تہٕ  خیال  تھاوٕوُنۍ  آسن۔


Athar: یِم پننیٚن گوٲہِیَن منٛز پزرس پٮ۪ٹھ چِھ قٲیِم روزان،
Tahir: بیٚیہِ تِم لُکھ یِم پننیٚن گوٲہِین پیٚٹھ قٲیِم چِھ روزان۔
Transliteration: Wa<b>a</b>lla<u>th</u>eena hum bishah<u>a</u>d<u>a</u>tihim q<u>a</u>imoon<b>a</b>
Mirwaiz:
  بیٚیہِ  یِم  پننیٚن  گوٲہِیَن  پٮ۪ٹھ  ثٲبت  تہٕ  مضبوط  روزٕوُنۍ  آسن،  (تِمن  منٛز  آسن  نہٕ  کمی  یا  زیادتی  کران  یا  کٲنسہِ  ہُنٛد  رعایت  کٔرِتھ  کانٛہہ  کتھہَ  کھٹان۔)


Athar: تہٕ یِم پننہِ نمازِ چِھ حفاظت کران،
Mirwaiz: بیٚیہِ یِم پننیٚن فرض نٮ۪مازن پٮ۪ٹھ پابندی کران چھِ۔
Tahir: بیٚیہِ تِم لُکھ یِم پننیٚن نمازن ہٕنز حفاظت چِھ کران۔
Transliteration:
  Wa<b>a</b>lla<u>th</u>eena hum AAal<u>a</u> <u>s</u>al<u>a</u>tihim yu<u>ha</u>fi<i><u>th</u></i>oon<b>a</b>


Athar: یِم لُکھ روزن عزت سان جنّت کیٚن باغن منٛز۔
Tahir: یِمَے لُکھ چِھ یِم جنتن منٛز عزت وٲلۍ تہٕ احترام وٲلۍ آسن۔
Transliteration: Ol<u>a</u>ika fee jann<u>a</u>tin mukramoon<b>a</b>
Mirwaiz:
  یِمنٕے  لوٗکن  کیا  یِیہِ  جنتن  اندر  تعظیم  و  تکریم  کرنہٕ،  (تِم  چیز  یِم  سعادت  و  شقاوتٕکۍ  موجب  چھِ  تِم  ییٚلہِ  بہ  وضاحت  بیان  کرنہٕ  آے۔)


Athar: لہٰذا، یہِ کیا کتھ چھےٚ زِ یِم منکرین چِھ تۅہیہِ کُن پکان دَوان،
Tahir: تیٚلہِ کیا چُھ کٲفرن گۆمُت زِ تۅہیہِ کُن چِھ دوران پکان۔
Transliteration: Fam<u>a</u>li alla<u>th</u>eena kafaroo qibalaka muh<u>t</u>iAAeen<b>a</b>
Mirwaiz:
  پَس  کیا  سنا  گوٚو  کٲفرن  کہ  تِم  چھِ  تۅہیہِ  برونٛٹھ  کِنۍ  استہزا  تہٕ  ٹھٹھہٕ  پٲٹھۍ  دورٕ  دور  تہٕ  اورٕ  یور  کران۔


Mirwaiz: دٔچِھنۍ تہٕ کھووٕرۍ چھِ انکار و تکذیب کرنہٕ خٲطرٕ ڈِھپرِ کران۔
Tahir: دٔچِھنہِ اندِٕ کِنۍ (تہِ) تہٕ کھۅورِ اندٕکِنۍ (تہِ) چھۅکو چھۅکو۔
Transliteration: AAani alyameeni waAAani a<b>l</b>shshim<u>a</u>li AAizeen<b>a</b>
Athar:
  دٔچِھنۍ  تہٕ  کھوٚوٕرۍ  کھیٚجو  کھیٚجو؟  ﴿یہِ  چھےٚ  تِمن  لُکن  ہٕنز  ذکر  یِم  نبی  صلی  اللہ  علیہ و سلمن  ہٕنز  دعوت  و  تبلیغ  تہ  تلاوتِ  قرآنٕچ  آواز  بوٗزِتھ  ہزٕل  کرنہٕ  مۅکھہٕ  تہٕ  مذاق  کرنہٕ  مۅکھہٕ  ژورَو  طرفَو  ٲسۍ  دَوان  دَوان  یِوان۔﴾


Transliteration: Aya<u>t</u>maAAu kullu imriin minhum an yudkhala jannata naAAeem<b>in</b>
Athar:
  کیا  یِمو  منٛزٕ  چھا  پرٛتھ  کانٛہہ  یہِ  لالٕچ  تھاوان  زِ  سُہ  یِیہِ  نعمت  وٲلِس  جنّتس  منٛز  دٲخل  کرنہٕ؟

Mirwaiz:
  کیا  اَتھ  استہزا  و  انکار  کرنس  پٮ۪ٹھ  چَھا  تِمن  شانٛکھ  کہ  تِمو  اندرٕ  پرٛتھ  اَکھہَ  کیا  یِیہِ  واتناونہٕ  نعمتن  ہٕندِس  جنتس  اندر؟

Tahir:
  کیا  تِمَو  منٛزٕ  چھا  پۯتھ  کٲنسہِ  شخصس  یہِ  توقع  زِ  سُہ  یِیہِ  (ایمان  تہٕ  عملہِ  وَرٲے)  نعمت  وٲلِس  جنتس  منٛز  دٲخل  کرنہٕ۔


Athar: ہرگز نہٕ، اَسہِ ییٚمہِ چیزٕ سٍتۍ یِم پٲدٕہ چِھ کٔرِ مٕتۍ تتھ چِھ یِم پانہٕ زانان۔
Tahir: ہرگز نہٕ، بے شک چِھ اَسہِ تِم تَمہِ چیزٕ نِشہِ پٲدٕ کٔرۍمٕتۍ یُس تِمن (تہِ) پے چُھ۔
Transliteration: Kall<u>a</u> inn<u>a</u> khalaqn<u>a</u>hum mimm<u>a</u> yaAAlamoon<b>a</b>
Mirwaiz:
  تہِ  بنہِ  نہٕ  ہرگز  کُنہِ  صورتس  اندر،  (کیازِ  تِمو  چھےٚ  کرِمژٕ  تِمہٕ  کامہِ  یِمہٕ  سزاوارِ  نار  چھےٚ۔  تہِ  ٲسِتھ  کِتھہٕ  پٲٹھۍ  واتن  تِم  جنتس۔  جنتس  واتن  تِمے  لوٗکھ  یِمَو  تِمہٕ  کامہِ  کرِمَژٕ  آسن  یِمہٕ  سزاوارِ  جنت  چھےٚ۔  وۅنۍ  گوٚو  تِہُند  انکارِ  معاد  یعنی  مرنہٕ  پتہٕ  بیٚیہِ  دوبارٕہ  پٲدٕہ  سپدنس  انکار  کرُن،  تہِ  چھِ  تِم  کران  بے  وقوفی  سببہٕ،  تِم  چھِنہٕ  زانان  تِم  کتھ  چیزس  آے  پٲدٕہ  کرنہٕ  گۅڈٕ۔)  بے  شک  اَسہِ  کٔرۍ  تِم  پٲدٕ  تتھ  چیزس  ییٚمِچ  تِمن  خبرٕے  چھےٚ۔  (سُہ  گوٚو  آبِ  نطفہٕ  مگر  تامل  تہٕ  غور  چھِنہٕ  کران  کہ  یَتھ  آبِ  نطفس  انسان  آو  پٲدٕ  کرنہٕ  تتھ  ٲسنہٕ  حیات  تہٕ  زندگی  نکھہٕ  پٔچمٕژ۔  تتھ  ییٚلہِ  اللہ  تعالیٰ  ہن  انسان  پٲدٕ  کوٚر،  وۅنۍ  یۅسہٕ  مِیٔژ  یا  دۅدریمژٕ  أڈِجہِ  یِمن  کینٛہہ  کالَہ  حیاتُک  تہٕ  زندگی  ہُنٛد  تعلق  روٗدمُت  چھُ  تتھ  کیازِ  ہیکہِ  نہٕ  اللہ  تعالیٰ  بیٚیہِ  دوبارٕہ  زندٕہ  کٔرِتھ،  یہِ  تِہُند  ناممکن  تہٕ  محال  زانُن  گٔیہِ  تِہنز  بے  وقوفی۔)


Athar:
  لہٰذا،  نَہ،  بہٕ  چُھس  قسم  ہاوان  مشرقن  تہٕ  مغربن  ہٕندِس  مٲلِک  سُنٛد۔  ﴿مشرقن  تہٕ  مغربن  ہُنٛد  لفظ  چُھ  اَمہِ  موجوب  ورتاونہٕ  آمُت  زٕ  ؤرِیَس  دوران  چُھ  آفتاب  پرٛتھ  دۅہ  اکہِ  نَوِ  زاوِیہِ  کِنۍ  کھسان  تہٕ  نَوِ  زاویہِ  کِنۍ  چُھ  لوسان،  امہِ  علاوٕ  چُھ  آفتاب  زمین  کیٚن  مختلف  حصّن  پٮ۪ٹھ  الگ  الگ  وقتن  منٛز  پیوٚٹُھس  پٮ۪ٹھ  کھسان  تہٕ  لوسان۔  اَمہِ  اعتبارٕ  چُھنہٕ  مشرق  تہٕ  مغرب  اَکوے  بلکہ  چِھ  واریاہ۔﴾  أسۍ  چِھ  اَتھ  پٮ۪ٹھ  قدرت  تھاوان  زِ،

Mirwaiz:
  توپتہٕ  چھُس  بہٕ  قسم  ہاوان  مَشرقن  تہٕ  مَغربن  ہٕندِس  پروردِگارٕ  سُنٛد  یعنی  بہٕ  چھُس  پننہِ  ذاتِ  پاکُک  قسم  ہاوان  کہ  اَسہِ  چھےٚ  ضرور  قدرت۔

Tahir:
  لہٰذا  چُھس  بہٕ  مشرقن  تہٕ  مغربن  ہٕندِس  ربّ  سُنٛد  قسم  کھیٚوان  زِ  بے  شک  چِھ  اَسہِ  پوٗرٕ  قدرت۔

Transliteration:
  Fal<u>a</u> oqsimu birabbi almash<u>a</u>riqi wa<b>a</b>lmagh<u>a</u>ribi inn<u>a</u> laq<u>a</u>diroon<b>a</b>


Tahir: اَتھ پیٚٹھ زِ بدلٲوِتھ اَنَو أسۍ یہِندِ کھوتہٕ بہتر لُکھ، تہٕ أسۍ چِھنہٕ ہرگز عٲجز۔
Transliteration: AAal<u>a</u> an nubaddila khayran minhum wam<u>a</u> na<u>h</u>nu bimasbooqeen<b>a</b>
Athar:
  یِہنزِ  جایہِ  اَنوکھ  یِہِندِ  کھۅتہٕ  بہتر  لُکھ،  تہٕ  کانٛہہ  چُھنہٕ  اَسہِ  نِشہِ  بٲزۍ  نِنہٕ  وول۔

Mirwaiz:
  یَتھ  کتھہِ  پٮ۪ٹھ  کہ  تِہنزِ  جایہِ  تہٕ  تِمن  بدل  انوکھ  أسۍ  دنیاہسٕے  اندر  تِم  لوٗکھ  یِم  تِہندِ  کھۅتہٕ  بہتر  آسن  یعنی  پٲدٕ  کروکھ۔  أسۍ  چھِنہٕ  تَمہِ  نِشہِ  عٲجز،  اَسہِ  نِشہِ  چھُ  نٔوۍ  مخلوق  پٲدٕ  کرٕنۍ  آسان،  توٚہۍ  دوبارٕہ  پٲدٕ  کرٕنۍ  کیا  مشکل  چھُ  سانہِ  خٲطرٕ۔  (وۅنۍ  ہرگاہ  یِم  لوٗکھ  اَمہِ  انکار  و  عنادٕ  نِشہِ  باز  یِن  نہٕ)


Athar:
  لہٰذا  دِیِو  یِمن  پننیٚن  بے  ہوٗدٕہ  کتھن  تہٕ  پننہِ  کھیلہِ  منٛزٕے  روزنہٕ،  یوٚت  تام  زن  یِم  پننِس  تتھ  دۅہس  واتن  ییٚمیُک  یِمن  سٍتۍ  وعدہ  چُھ  یِوان  کرنہ۔

Mirwaiz:
  تیٚلہِ  ترٲوِیوٗکھ  توٚہۍ  تِم  أتھۍ  پننِس  شغلس،  بے  ہوٗدٕہ  کتھہٕ  کرنس  تہٕ  گِندنس  سٍتۍ  یوٚت  تانۍ  سمکھن  تِم  تتھ  دۅہس  ییٚمیُک  تِمن  وعدٕہ  کرنہٕ  یِوان  چھُ  یعنی  قیامت  کِس  دۅہس۔

Tahir:
  لہٰذا  ترٲوِیوٗکھ  تۆہۍ  تِم،  روٗزِن  تِم  پننیٚن  بے  ہودٕ  کتھن  تہٕ  کھیل  تماشس  منٛز  آوٕرۍ  اۆت  تام  زِ  پننِس  تَتھ  دۅہس  سمکھن  ییٚمِیُک  تِمن  سٍتۍ  وعدٕہ  چُھ  یِوان  کرنہٕ۔

Transliteration:
  Fa<u>th</u>arhum yakhoo<u>d</u>oo wayalAAaboo <u>h</u>att<u>a</u> yul<u>a</u>qoo yawmahumu alla<u>th</u>ee yooAAadoon<b>a</b>


Athar:
  ییٚلہِ  یِم  پننیو  قبرو  منٛزٕ  نیٖرِتھ  تِتھہٕ  پٲٹھۍ  آسن  دَوان  زنتہٕ  پننیٚن  پۅتٕلۍ  اَستانن  کُن  آسن  دَوان۔

Mirwaiz:
  ییٚمہِ  دۅہ  نیرن  تِم  قبرو  أندرٕہ  دوران  دوران  زَن  تِم  آسن  کُنہِ  نشانس  کُن  برونٛٹھ  واتنس  اندر  مان  مان  کران۔

Tahir:
  ییٚمہِ  دۅہ  تِم  قبرو  منٛزٕ  دوران  تِتھہٕ  پٲٹھۍ  نیرن  زنتہٕ  تِم  پۅتلیٚن  ہٕندیٚن  آستانن  کُن  دَوان  چِھ  گژھان۔

Transliteration:
  Yawma yakhrujoona mina alajd<u>a</u>thi sir<u>a</u>AAan kaannahum il<u>a</u> nu<u>s</u>ubin yoofi<u>d</u>oon<b>a</b>


Athar:
  یِہنٛزٕ  نظرٕ  آسن  بۅن  کُن  یِمن  پٮ۪ٹھ  آسہِ  ذلّت  وَسان،  یہِ  چُھ  سُہ  دۅہ  ییٚمیُک  یِمن  سٍتۍ  وعدہ  چُھ  یِوان  کرنہٕ۔

Mirwaiz:
  بۅن  کُن  آسن  أچھ  تِہنزٕ  شرمندگی  سببہٕ،  وَلنہٕ  آسیٚکھ  آمٕژ  ذلت  تہٕ  خوٲری،  یۅہے  کیا  گوٚو  سُہ  دۅہ  ییٚمیُک  تِمن  وعدٕہ  اوس  یِوان  تھاونہٕ۔

Tahir:
  (تِہُنٛد)  حال  آسہِ  یہِ  زِ  تِہٕنزٕ  أچھ  آسن  (شرمہِ  تہٕ  خوفہٕ  سٍتۍ)  بۅن  کُن  نیٚمان،ذِلت  آسہِ  تِمن  پیٚٹھ  وُرُن  کران،  یۅہے  چُھ  سُہ  دۅہ  ییٚمِیُک  تِمن  سٍتۍ  وعدٕہ  اوس  کرنہٕ  یِوان۔

Transliteration:
  Kh<u>a</u>shiAAatan ab<u>sa</u>ruhum tarhaquhum <u>th</u>illatun <u>tha</u>lika alyawmu alla<u>th</u>ee k<u>a</u>noo yooAAadoon<b>a</b>


Athar:
  اَسہِ  سوٗز  نوحؑ  تٔمۍ  سٕندِس  قومَس  کُن  ﴿اَمہِ  ہدایت  سان﴾  زِ  پننہِ  قوم  کیٚن  لُکن  کرِ  خبردار،  اَمہِ  برونٛہہ  زِ  تِمن  پٮ۪ٹھ  یِیہِ  اکھ  دگ  تُلہٕ وُن  عذاب۔

Mirwaiz:
  بے  شک  اَسہِ  سوٗز  نوحؑ  پیغمبر  بنٲوِتھ  پننِس  قومس  کُن،  اَسہِ  فرموو  تَس  کہ  بیٖم  کٔرِو  پننِس  قومس  کفرٕ  کہ  وبالہٕ  نِشہِ  تِمن  نِشہِ  کُڈُر  عذاب  واتنہٕ  برونٛٹھ۔  (دنیاہس  اندر  گوٚو  سُہ  عذاب  طوفان  ٲخرتس  اندر  گوٚو  عذابِ  نیران۔)

Tahir:
  بے  شک  سوٗز  اَسہِ  نوح  (علیہ  السلام)  تِہِندِس  قومس  کُن  زِ  تۆہۍ  کھوژنٲوِیوٗن  پَنُن  قوم  اَمہِ  برونٛہہ  زِ  تِمن  واتہِ  دگ  تُلوُن  عذاب۔

Transliteration:
  Inn<u>a</u> arsaln<u>a</u> noo<u>h</u>an il<u>a</u> qawmihi an an<u>th</u>ir qawmaka min qabli an yatiyahum AAa<u>tha</u>bun aleem<b>un</b>


Mirwaiz: چنانچہ تِمو دوٚپ پننِس قومس، اے قوم! بہٕ چھُس تُہندِ خٲطرٕ نٔنۍ پٲٹھۍ بیٖم کرٕوُن۔
Tahir: تِمَو وۆن، اے میانہِ قومہٕ! بے شک چُھسو بہٕ تۅہیہِ ٹاکارٕہ کھوژناون وول۔
Transliteration: Q<u>a</u>la y<u>a</u> qawmi innee lakum na<u>th</u>eerun mubeen<b>un</b>
Athar:
  تٔمۍ  ووٚن،  اے  میانہِ  قوم کیو  لوٗکو،  بہٕ  چُھس  تُہندِ  خٲطرٕ  اکھ  صاف  صاف  خبردار  کرن  وول  ﴿پیغمبر﴾، ﴿توٚہۍ  چُھسَو  خبردار  کران﴾


Athar: اللہ تعالیٰ سٕنز بندگی کٔرِو، تہٕ تس کھوٚژِو بیٚیہِ کٔرِو میٲنۍ اطاعت۔
Tahir: زِ تۆہۍ کٔرِو اللہ تعالیٰ سٕنز عبادت بیٚیہِ کھوٗژِو تس بیٚیہِ کٔرِو میٲنۍ اِطاعت۔
Transliteration: Ani oAAbudoo All<u>a</u>ha wa<b>i</b>ttaqoohu waa<u>t</u>eeAAoon<b>i</b>
Mirwaiz:
  بہٕ  چھُس  تۅہیہِ  ونان  کہ  عبادت  کٔرِو  توٚہۍ  خداے  سٕنزٕے  یٲژ  بیٚیہِ  کھوٚژِو  تٔسۍ،  شریک  مَہ  ٹٔھہرٲوِیوٗس  کُنہِ  قسمہٕ  بیٚیہِ  مَہ  کٔرِو  تٔہنٛز  نافرمٲنی  بیٚیہِ  مٲنِو  میون۔


Athar:
  اللہ  تعالیٰ  کرِ  تُہنٛدٮ۪ن  گناہن  مغفرت،  تہٕ  تۅہیہِ  تھاویوٚ  أکِس  مُقرر  وقتس  تام  باقی۔  ﴿یعنی  اگر  تۅہیہِ  یِمہٕ  کتھہٕ  مانیو  تیٚلہِ  یِیَو  تۅہیہِ  دُنیاہس  منٛز  زندٕہ  روزنٕچ  مہلت  تتھ  وقتس  تام  دِنہٕ  یُس  وقت  خُداین  تُہندِ  طبعی  موت  خٲطرٕ  چُھ  مقرر  کوٚرمُت﴾  حقیقت  چھےٚ  یہِ  زِ  ییٚلہِ  اللہ  تعالیٰ  سُنٛد  مقرر  کرنہٕ  آمُت  وقت  چُھ  واتان،  پتہٕ  چُھنہٕ  سُہ  ٹالنہٕ  یِوان۔  ﴿ییٚمہِ  دوٚیمہِ  وقتہٕ  نِشہِ  چھُ  مُراد  سُہ  وقت  یُس  خُداین  آسہِ  کُنہِ  قومس  پٮ۪ٹھ  عذاب  نٲزِل  کرنہٕ  خٲطرٕ  مُقرر  کوٚرمُت۔  اَتھ  متعلق  چھےٚ  قرآنِ  مجیدس  منٛز  واریاہن  جاین  یہِ  کتھ  وضاحت  سان  آمٕژ  بیان  کرنہٕ  زِ  ییٚلہِ  کُنہِ  قوم کِس  حقس  منٛز  عذاب  نٲزِل  سپدنُک  فٲصلہ  چُھ  صٲدِر  سپدان۔  اَمہِ  پتہٕ  اگر  سُہ  ایمان  تہِ  اَنہِ  تس  چُھنہٕ  یِوان  معاف  کرنہٕ۔﴾  کاش  تۅہیہِ  آسِہیٚو  اَمیُک  علم۔

Mirwaiz:
  تَمہِ  کہ  برکتہٕ  کرِ  سُہ  تۅہیہِ  گناہن  مغفرت  بیٚیہِ  دِیہِ  سُہ  تۅہیہِ  مہلت  مقرر  کرنہٕ  آمتِس  وقتس  تانۍ  آرامہٕ  سان  زندگی  بسر  کرنٕچ۔  (وقتِ  مقرر  اندرٕہ  چھُ  مُراد  موتُک  وقت  یعنی  اجل۔)  بے  شک  اللہ  تعالیٰ  سُند  موتہٕ  خٲطرٕ  مقرر  کوٚرمُت  وقت  سُہ  پتھ  یِیہِ  نہٕ  کڈنہٕ۔  (کیا  رُت  گژِھہ  ہے  ہرگاہ  تۅہیہِ  یِمہٕ  کتھہٕ  زاننہِ  تگہن۔  ییٚلہِ  واریاہس  مدتس  تانۍ  یِمن  لوٗکن  کانٛہہ  اثرَہ  گوٚو  نہٕ)

Tahir:
  سُہ  کرِ  تُہٕندیٚن  گناہن  مغفرت  تہٕ  تۅہیہِ  کریو  مقرر  وقتس  تام  مہلت  عطا،  بے  شک  ییٚلہِ  اللہ  تعالیٰ  سُنٛد  (مقررکرنہٕ  آمُت)  وقت  واتہِ  پتہٕ  چھَنہٕ  مہلت  یِوان  دِنہٕ،  کاش!تۆہۍ  ٲسِہِو  زانان۔

Transliteration:
  Yaghfir lakum min <u>th</u>unoobikum wayuakhkhirkum il<u>a</u> ajalin musamman inna ajala All<u>a</u>hi i<u>tha</u> j<u>a</u>a l<u>a</u> yuakhkharu law kuntum taAAlamoon<b>a</b>


Transliteration: Q<u>a</u>la rabbi innee daAAawtu qawmee laylan wanah<u>a</u>r<u>a</u><b>n</b>
Athar:
  تٔمۍ  کوٚر  عرض،  اے  میانہِ  ربّ،  بہٕ  روٗدُس  پننِس  قومَس  راتس  دۅہس  ناد  لایان،  ﴿منٛز  باگ  چُھ  اکہِ  طویل  زمانٕچ  تواریخ  ترٲوِتھ  حضرت  نوح  علیہ  السلامن  ہُنٛد  سُہ  عرض  داشت  نقل  یِوان  کرنہٕ  یُس  تِمو  پننِس  رسالت  کِس  ٲخری  دَورس  منٛز  اللہ  تعالیٰ  سٕنٛدِس  دربارس  منٛز  پیش  کوٚر۔﴾

Mirwaiz:
  نوح  علیہ  السلامن  کوٚر  دعا،  اے  میانہِ  پروردگارٕ!  مےٚ  دِژوو  ناد  پننِس  قومس  دینِ  حقس  کُن  راتس  تہٕ  دۅہس۔

Tahir:
  نوح  ہن  (علیہ  السلام)  کۆر  عرض،  اے  میانہِ  ربّہ!  بے  شک  روٗدُس  بہٕ  پننِس  قومس  راتس  دۅہس  دعوت  دِوان۔


Athar: مگر میٲنۍ نادَن کوٚر تِہِندِس ژَلنس منٛز وارے اضافہٕ۔
Tahir: البتہ میٲنۍ دعوتن کۆر نہٕ تِہِندِ خٲطرٕ ژلنہٕ وَرٲے بیٚیہِ کُنہ منٛز ہُریر۔
Transliteration: Falam yazidhum duAA<u>a</u>ee ill<u>a</u> fir<u>a</u>r<u>a</u><b>n</b>
Mirwaiz:
  مگر  تِمن  ہُریوو  نہٕ  میانہِ  دعوت  کرنہٕ  سٍتۍ  کینٛہہ  تہِ  ژلنہٕ  ورٲے  یوٗت  بہٕ  تِمن  برونٛہہ  اننٕچ  کوشش  اوسُس  کران  تیوٗت  ٲسۍ  تِم  پتھ  ژلان۔


Athar:
  تہٕ  ییٚلہِ  تہِ  مےٚ  تِمن  ناد  دِیُت  تاکہِ  ژٕ  کرکھ  تِمن  معاف،  تِمو  برِ  کنن  منٛز  اُنگجہِ،  تہٕ  پننیو  پلوَو  سٍتۍ  تھٲوِکھ  بُتھۍ  ژھایہِ۔  ﴿بُتھ  ژھایہِ  تھاونُک  غرض  اوس  یہِ  زِ  یا  ٲسۍ  نہٕ  تِم  حضرت  نوح  علیہ  السلامن  ہٕنز  کتھ  بوزٕنۍ  گوٚو  کُجا  تِہٕنز  شکل  وُچھِنۍ  تہِ  پسند  کران،  نتہٕ  ٲسۍ  تِم  اَمہِ  موجوب  یہِ  حرکت  کران  زِ  تِم  گٔژھۍ  نہٕ  یِمن  وُچِھنۍ  تہٕ  کتھ  کرنٕچ  نوبت  گٔژھ  نہٕ  واتٕنۍ،  توے  ٲسۍ  پنُن  بُتھ  ژھایہِ  تھاوان۔﴾  تہٕ  پننہِ  رٔوِشہِ  پٮ۪ٹھ  روٗدۍ  بضد  تہٕ  کوٚرُکھ  سٮ۪ٹھاہ  تکبر۔

Mirwaiz:
  مےٚ  ییٚلہِ  ییٚلہِ  تِمن  دینِ  حقس  کُن  ناد  دِیُت  یُتھ  ژٕہ  تِمن  ایمان  کہ  برکتہٕ  مغفرت  کرکھ  گناہن،  تِمَو  ہیٚژٕہ  پننہِ  اوٚنگجہِ  کنن  منٛز  تھاونہِ  یُتھ  نہٕ  پَزِ  کتھہِ  ہٕںز  آواز  تہِ  تِہٕندیٚن  کنن  واتہِ،  بیٚیہِ  ؤلِکھ  پنٕنۍ  پَلو  کلہٕ  پٮ۪ٹھۍ  یُتھ  نہٕ  پٔز  کتھ  وَنہٕ  وُنیٚن  پٮ۪ٹھ  تِمن  نظر  تہِ  پیٚیہِ،  بیٚیہِ  کٔر  تِمَو  کفر  و  انکارس  پٮ۪ٹھ  ڈاڈ،  بیٚیہِ  کوٚر  تِمَو  میانہِ  فرماں بردٲری  نِشہِ  سٮ۪ٹھاہ  تکبر۔  (باوجود  آں  روٗدُس  بہٕ  تِمن  مختلف  طریقو  نصیحت  کران۔)

Tahir:
  تہٕ  مے٘  ییٚلہِ  (تہِ)  تِمن  (ایمانس  کُن)  دعوت  دِژ  تاکہ  ژٕ  کرکھ  تِمن  مغفرت  تیٚلہِ  بَرِ  تِمَو  پننہِ  اۆنگجہِ  پننیٚن  کنن  منٛز  تہٕ  پانس  پیٚٹھ  ؤلِکھ  پنٕنۍ  پَلَو  تہٕ  (کفرس  پیٚٹھ)  کٔرٕکھ  ہٹ  دھرمی  بیٚیہِ  کۆرُکھ  شدید  تکبر۔

Transliteration:
  Wainnee kullam<u>a</u> daAAawtuhum litaghfira lahum jaAAaloo a<u>sa</u>biAAahum fee <u>atha</u>nihim wa<b>i</b>staghshaw thiy<u>a</u>bahum waa<u>s</u>arroo wa<b>i</b>stakbaroo istikb<u>a</u>r<u>a</u><b>n</b>


Athar: پتہٕ دِژ مےٚ تِمن بآوازِ بلند دعوت۔
Tahir: پتہٕ دِژ مے٘ تِمن تھَزِ آوازِ منٛز دعوت۔
Transliteration: Thumma innee daAAawtuhum jih<u>a</u>r<u>a</u><b>n</b>
Mirwaiz:
  توپتہٕ  تہِ  دِیُت  مےٚ  تِمن  دینِ  حقس  کُن  ناد  بَآوازِ  بلند  یعنی  عام  مجلسن  اندر  پوٚرمَکھ  وعظ  یُس  وعظ  بڈِ  بڈِ  بآوازِ  بلند  چھُ  یِوان  پرنہٕ۔


Athar: پتہٕ کوٚر مےٚ اعلانیہِ تہِ تِمن تبلیغ، تہٕ ژوٗرِ ژوٗرِ تہِ سمجھٲوِم۔
Tahir: پتہٕ سمجھٲوۍ مے٘ تِم اِعلٲنیہ (تہِ) بیٚیہِ سمجھٲوِم ژوٗرِ ژوٗرِ رازدٲری سان (تہِ)۔
Transliteration: Thumma innee aAAlantu lahum waasrartu lahum isr<u>a</u>r<u>a</u><b>n</b>
Mirwaiz:
  توپتہٕ  بوٚزنٲوۍ  مےٚ  تِم  خصوصی  مجلسن  اندر  نٔنۍ  پٲٹھۍ  بیٚیہِ  توٚر  مےٚ  تِمن  فکرِ  پوشیدٕہ  پٲٹھۍ  تہِ  انفرٲدی  صورتس  اندر۔


Athar: مےٚ ووٚن، پننِس ربس مٔنگِو معٲفی، بے شک چُھ سُہ سٮ۪ٹھاہ معاف کرن وول۔
Tahir: پتہٕ وۆن مے٘ زِ تۆہۍ مٔنگِو پننِس ربّس مغفرت، بے شک چُھ سُہ بۆڈ مغفرت کرن وول۔
Transliteration: Faqultu istaghfiroo rabbakum innahu k<u>a</u>na ghaff<u>a</u>r<u>a</u><b>n</b>
Mirwaiz:
  اَتھ  فکرِ  تارنس  اندر  ووٚن  مےٚ  تِمن  وُنہِ  چھُو  موقع  توٚہۍ  مٔنگِو  بخشٲئش  پننِس  پروردِگارس  ایمان  اننہٕ  سٍتۍ،  بے  شک  چھُ  سُہ  سٮ۪ٹھاہ  مغفرت  تہٕ  بخشٲئش  کرٕوُن۔


Athar: سُہ تراوِ آسمانہٕ پٮ۪ٹھہٕ تۅہیہِ سٮ۪ٹھاہ بٲرِشہِ۔
Tahir: سُہ سوزِ تۅہیہِ پیٚٹھ سیٚٹھاہ زوردار روٗد۔
Transliteration: Yursili a<b>l</b>ssam<u>a</u>a AAalaykum midr<u>a</u>r<u>a</u><b>n</b>
Mirwaiz:
  ایمانہٕ  کہ  برکتہٕ  کرِ  سُہ  اُخروی  نعمتن  ہٕندِ  علاوٕہ  تۅہیہِ  دنیٲوی  نعمژ  تہِ  عطا،  سُہ  گوٚو  آسمان  کہ  طرفہٕ  تراوِ  سُہ  بٲرش  تہٕ  روٗد  (ییٚمہِ  سٍتۍ  تُہند  زِراعت  سرسبز  و  شاداب  سپدِ۔)


Athar:
  تۅہیہِ  کریو  مال  تہٕ  اولاد  عطا،  تُہنٛدِ  خٲطرٕ  کرِ  باغ  پٲدٕ  تہٕ  تُہنٛدِ  خٲطرٕ  کرِ  کۅلہٕ  جٲری۔

Mirwaiz:
  بیٚیہِ  دِیہِ  سُہ  ترقی  تۅہیہِ  مالس  تہٕ  اولادن  اندر،  بیٚیہِ  کرِ  سُہ  تُہندِ  خٲطرٕ  باغ  تیار،  بیٚیہِ  پِھروِ  سُہ  تُہندیٚو  زمینو  منٛز  کۅلہٕ  تہٕ  جویہِ۔  (اَمہِ  پتہٕ  چُھ  اللہ  تعالیٰ  فرماوان  نوحؑ  سُند  باقی  کلام  یعنی  بہٕ  اوسُس  تِمن  وَنان)

Tahir:
  تہٕ  تُہُنٛد  مددکرِ  مالَو  تہٕ  اولادو  سٍتۍ  بیٚیہِ  وۅپداوِ  تُہٕندِ  خٲطرٕ  باغ  بیٚیہِ  کرِ  تُہٕندِ  خٲطرٕ  کۅلہٕ  جٲری۔

Transliteration:
  Wayumdidkum biamw<u>a</u>lin wabaneena wayajAAal lakum jann<u>a</u>tin wayajAAal lakum anh<u>a</u>r<u>a</u><b>n</b>


Tahir: تۅہیہِ کیا چُھو گۆمُت زِ تۅہیہِ چُھو نہٕ اللہ تعالیٰ سٕندِ عظمتُک اِعتقاد تہٕ پہچان۔
Transliteration: M<u>a</u> lakum l<u>a</u> tarjoona lill<u>a</u>hi waq<u>a</u>r<u>a</u><b>n</b>
Athar:
  تۅہیہِ  کیا  چُھو  گوٚمُت  زِ  اللہ  تعالیٰ  سٕندِ  خٲطرٕ  چِھو  نہٕ  توٚہۍ  کُنہِ  وقارُک  توقع  تھاوان؟  ﴿مطلب  چھُ  یہِ  زِ  دنیاکین  لۅکٹین  لۅکٹین  رئیسن  تہٕ  سردارن  ہٕندِس  بارس  منٛز  چھِو  توٚہۍ  یہِ  سمجھان  زِ  تِہِندِس  وقارس  خلاف  کانٛہہ  حرکت  کرٕنۍ  چھےٚ  خطرناک،  مگر  خُداوندِ  عالمس  متعلق  چِھو  نہٕ  توٚہۍ  یہِ  توقع  تھاوان  زِ  سُہ  آسہِ  کانٛہہ  باوقار  ہستی۔  تس  خلاف  چِھو  توٚہۍ  بغاوت  کران  تٔمۍ  سٕنٛزِ  خُدٲئی  منٛز  چھوٗکھ  باقی  ٹھٔہراوان  شریک،  تٔمۍ  سٕندٮ۪ن  احکامن  ہٕنٛز  چِھو  نافرمٲنی  کران  تہٕ  اَمہِ  سٍتۍ  چُھو  ونہٕ  تۅہیہِ  یہِ  اندیشہٕ  لاحق  سپدان  زِ  سُہ  دِیہِ  اِمیُک  سزا۔﴾

Mirwaiz:
  اے  قوم!  تۅہیہِ  کیا  گوٚو  توٚہۍ  چھِو  نہٕ  اللہ  تعالیٰ  سٕندِس  عظمتس  اقرار  کران،  تٔہنزِ  عزت  و  عظمتُک  اعتقاد  تھاوان؟  (ہرگاہ  ہے  تۅہیہِ  تٔہندِ  عظمتُک  اعتقاد  آسہِ  ہے  تیٚلہِ  ٹٔھہرٲوِیوٗس  نہٕ  شریک  حالانکہ  یِم  چیز  اعتقادِ  عظمتس  منگان  چھِ  تِم  ٲسۍ  موجود۔)


Tahir: حالانکہ تٔمۍ کٔرۍ نَو تۆہۍ رنگہٕ رنگہٕ چو حالتو نِشہِ پٲدٕ۔
Transliteration: Waqad khalaqakum a<u>t</u>w<u>a</u>r<u>a</u><b>n</b>
Athar:
  حالانکہ  تٔمۍ  چِھنَو  توٚہۍ  مختلف  اندازَو  سان  بنٲوِمٕتۍ۔  ﴿یعنی  توٚہۍ  چِھنَو  تخلیق  کیو  مختلف  دَرجَو  تہٕ  اَطوارَو  منٛزۍ  کٔڑِتھ  موجودٕہ  حالتس  پٮ۪ٹھ  أنِمٕتۍ﴾

Mirwaiz:
  چنانچہ  تٔمۍ  کٔروِ  توٚہۍ  پٲدٕہ  اَکہِ  حالہٕ  پتہٕ  بیٚیِس  حالس  اندر۔  (اَکھ  حال  اوسُو  نطفہٕ،  بیاکھ  حال  علقہ،  بیاکھ  حال  مضغہ  وغیرٕہ  وغیرٕہ۔  یہِ  گٔیہِ  دٔلیلِ  انفسی  یعنی  سۅ  دلیل  یۅسہٕ  تِہندِس  ذاتس  اندر  چھےٚ۔  اَمہِ  پتہٕ  چُھ  فرماوان  اللہ  تعالیٰ  آفٲقی  دلیل  یعنی  سۅ  دلیل  یۅسہٕ  خٲرجس  اندر  موجود  چھےٚ۔)


Athar: کیا توٚہۍ چِھو نا وُچھان زِ کِتھہٕ پٲٹھۍ بنٲوۍ خُداین ستھ آسمان پیوٚٹُھس پٮ۪ٹھ؟
Mirwaiz:
  اے  لوٗکو!  توٚہۍ  چھِو  نا  وُچھان  کِتھہٕ  پٲٹھۍ  کٔرۍ  اللہ  تعالیٰ  ہن  ستھ  آسمان  پٲدٕہ  اَکھ  أکِس  پٮ۪ٹھ؟

Tahir:
  کیا  تۅہیہِ  وُچُھو  نا  زِ  اللہ  تعالیٰ  ہن  کِتھہٕ  پٲٹھۍ  کٔرۍ  سَتھ  (یا  واریاہ)  آسمٲنۍ  کُرّٕہ  باہمی  مطابقت  سان  (طبق  در  طبق)  پٲدٕ۔

Transliteration:
  Alam taraw kayfa khalaqa All<u>a</u>hu sabAAa sam<u>a</u>w<u>a</u>tin <u>t</u>ib<u>a</u>q<u>a</u><b>n</b>


Athar: تہٕ تِمو منٛز بنٲوٕن زوٗن اَکھ نوٗر تہٕ آفتاب بنووُن ژونگ۔
Transliteration: WajaAAala alqamara feehinna nooran wajaAAala a<b>l</b>shshamsa sir<u>a</u>j<u>a</u><b>n</b>
Mirwaiz:
  بیٚیہِ  کِتھہٕ  پٲٹھۍ  کٔرۍ  اللہ  تعالیٰ  ہن  زوٗن  یِمن  آسمانن  اندر  اَکھ  نوٗرٲنی  چیزَہ،  بیٚیہِ  کوٚرُن  آفتاب  اَکھ  روشن  ژونگَہ۔

Tahir:
  تہٕ  تٔمۍ  کٔر  یِمن  منٛز  زوٗن  روشن  تہٕ  تٔمۍ  بنوو  آفتاب  ژونگ  (یعنی  گاشُک  تہٕ  وُشنیرُک  آگُر)۔


Transliteration: Wa<b>A</b>ll<u>a</u>hu anbatakum mina alar<u>d</u>i nab<u>a</u>t<u>a</u><b>n</b>
Athar:
  تہٕ  خُداین  وۅپدٲوِ  نو  توٚہۍ  زمین  نِشہِ  عجیب  پٲٹھۍ،  ﴿یتھ  جایہِ  چھےٚ  زمین  کیو  مادَونِشہِ  انسان  سٕنٛز  پیدٲیشہِ  کُلیٚن  کٹیٚن  ہٕندِس  وۅپدنس  سٍتۍ  تشبیہ  آمٕژ  دِنہٕ۔  یِتھہٕ  پٲٹھۍ  کُنہِ  وقتہٕ  یتھ  زمین  کِس  کُرّس  پٮ۪ٹھ  کُلۍ  کٔٹۍ  موجود  ٲسۍ  نہٕ،  پتہٕ  وۅپدٲوۍ  خُداین  تِم،  یِتھے  پٲٹھۍ  اوس  اکھ  وقت  ییٚلہِ  روے  زمینس  پٮ۪ٹھ  انسان  سُند  کانٛہہ  وجود  اوس  نہٕ،  پتہٕ  لٲج  خُداین  ییٚتہِ  تٔمۍ  سٕنز  نِۂلۍ۔﴾

Mirwaiz:
  بیٚیہِ  کھٲروِ  توٚہۍ  اللہ  تعالیٰ  ہن  زمینہٕ  منٛزٕ  اکہِ  خاص  طریقہٕ۔  (یِتھہٕ  پٲٹھۍ  کہ  آدمؑ  کوٚرُن  پٲدٕہ  میٚژِ  نشہِ،  توپتہٕ  باقی  انسان  تِم  کٔرِن  پٲدٕہ  نطفہٕ  نِشہِ۔  نطفہٕ  چھُ  بنان  غذاہس،  غذا  چھُ  بنان  عناصرن،  تِمن  چھِ  غٲلب  زمینٕک  اجزاء۔)

Tahir:
  تہٕ  اللہ  تعالیٰ  ہن  وۅپدٲوِنَوتۆہۍ  زمین  منٛزٕ  گاسٕکۍ  پٲٹھۍ۔ ﴿زمینی  زندگی  منٛز  سپُد  کُلیٚن  ہٕندۍ  پٲٹھۍ  انسٲنی  زندگی  ہُند  ابتداتہٕ  پھانپھلُن  تہِ  کیمیٲیی  تہٕ  حیاتیٲتی  مرحلو  منٛزٕنیرتھ  درجہ  پتہٕ  درجہ،  امی  موجوب  چُھ  یہِ  اَنبتکُم  مِنَ  اَلاَرضِ  نَبَاتَاً،  کہ  معنہ  سٲوۍ  استعارٕ  کہ  ذریعہ  بیان  کرنہ  آمُت۔﴾


Transliteration: Thumma yuAAeedukum feeh<u>a</u> wayukhrijukum ikhr<u>a</u>j<u>a</u><b>n</b>
Athar:
  پتہٕ  نِیَو  تۅہیہِ  سُہ  ییتھۍ  زمینس  منٛز  واپس،  تہٕ  اَمی  منٛزٕ  کڑیو  تہٕ  کریو  تۅہیہِ  کھڑا۔

Mirwaiz:
  توپتہٕ  چھُ  واتناوان  تۅہیہِ  مرنہٕ  پتہٕ  أتھۍ  زمینس  اندر۔  توپتہٕ  کڈوِ  تۅہیہِ  اَمی  زمینہٕ  منٛزٕ  قیامت  کہ  دۅہ  اَکہِ  خاص  طریقہٕ۔

Tahir:
  پتہٕ  والیٚو  تۅہیہِ  أتھۍ  (زمینس)  منٛز  واپس  تہٕ  (پتہٕ)  کڑیٚو  تۅہیہِ  (اَمی  منٛزٕ  دُبارٕہ)  نیٚبر۔


Athar: تاکہ توٚہۍ پٔکِو اَتھ منٛز کُھلہٕ وَتو مٔنٛزۍ۔
Tahir: تاکہ تۆہۍ پٔکوِپھیٖرِو اَمہِ چن کھجن وَتن منٛز۔
Transliteration: Litaslukoo minh<u>a</u> subulan fij<u>a</u>j<u>a</u><b>n</b>
Mirwaiz:
  یُتھ  توٚہۍ  پٔکِو  تَمہِ  چو  کُشادٕہ  وَتو  منٛزۍ۔  (یہِ  سورُے  کلام  چھُ  یُس  نوح  علیہ  السلامن  اللہ  تعالیٰ  ہس  بطورِ  فریاد  حِکایتاً  پیش  کوٚر  یعنی  یِمہٕ  یِمہٕ  کتھہٕ  ؤنۍ  ؤنۍ  تاریوو  مےٚ  فِکرِ  پننِس  قومس  مگر  تِمن  توٚر  نہٕ  کینٛہہ  تہِ  فکرِ۔)


Athar:
  نوح  علیہ  السلامن  ووٚن،  میانہِ  ربّ،  تِمو  کٔر  میٲنۍ  کتھ  رَد،  تہٕ  تِمن  ﴿رئیسن﴾  ہٕنز  کٔرٕکھ  پیروی  یِم  مال  تہٕ  اولاد  حٲصل  کٔرِتھ  وارَے  زیادٕہ  چِھ  نامُراد  گٔمٕتۍ۔

Mirwaiz:
  ووٚن  نوح  علیہ  السلامن،  اے  میانہِ  پروردگارٕ!  یِمو  لوٗکو  مون  نہٕ  میون  کینٛہہ  تہٕ  تِمو  کٔر  پیروی  تِمن  شخصن  ہٕنز  یِمن  مال  و  اولادو  کانٛہہ  چیز  زیادٕہ  کوٚر  نہٕ  نقصانہٕ  تہٕ  تاوانہٕ  ورٲے  (یعنی  یِمو  کٔر  رٔئیسن  تہٕ  زٕٹھیٚن  ہٕنز  پیروی،  یِمن  مال  تہٕ  اولاد  آسُن  سبب  سپُد  زیادٕہ  طغیٲنی  و  سرکشی  ہُنٛد۔)

Tahir:
  نوح  ہن  (علیہ  السلام)  کۆر  عرض،  اے  میانہِ  ربّہ!  تِمَو  کٔر  میٲنۍ  نافرمٲنی  تہٕ  تَمچِ  (یعنی  بُتھۍ  پھِرۍ  امیرن  ہٕندِ  طبقٕچ)  روٗدۍ  پٲروی  کران  ییٚمِکۍ  مالن  تہٕ  دولتن  تہٕ  اولادو  تِمن  خسارٕہ  وَرٲے  کُنہِ  منٛز  ہُریٚر  کۆرنہٕ۔

Transliteration:
  Q<u>a</u>la noo<u>h</u>un rabbi innahum AAa<u>s</u>awnee wa<b>i</b>ttabaAAoo man lam yazidhu m<u>a</u>luhu wawaladuhu ill<u>a</u> khas<u>a</u>r<u>a</u><b>n</b>


Athar:
  یِمو  ووٚن  ہرگز  مَہ  ترٲویوٗکھ  پنٕنۍ  معبود،  تہٕ  نَہ  مَہ  ترٲوِیوٗن  وَدّ،  تہٕ  سُواع،  تہٕ  نَہ  یَغُوث  تہٕ  یَعُوق  تہٕ  نَسر۔  ﴿قومِ  نوح کیو  معبودَو  منٛزٕ  چُھ  یتھ  جایہِ  تِمن  معبودن  ہُنٛد  ناو  ہیٚنہٕ  آمُت  یِم  پتہٕ  اہلِ  عربَو  تہِ  پوٗزٕنۍ  ٲسۍ  لٲگمٕتۍ  تہٕ  اسلام  کہ  آغاز  کہ  وقتہٕ  ٲسۍ  جایہِ  جایہِ  یِہنٛدۍ  مندر۔﴾

Mirwaiz:
  تِمَو  دوٚپ  پننیٚن  تابعاً  یُتھ  نہٕ  توٚہۍ  پنٕنۍ  معبود  ترٲوِیوٗکھ  خصوصاً  مَہ  ترٲوِیوٗن  وَد،  سواع،  یَغوث،  یعوق،  بیٚیہِ  نسر۔  (یم  ٲسۍ  مشہور  پۅتٕلۍ۔  بعضے  روایتن  اندر  چھُ  کہ  گوڈنِکِس  زمانس  اندر  ٲسۍ  کینٛہہ  بزرگ  تِم  ییٚلہِ  ییٚمہِ  عالمہٕ  گٔے،  تِہندِ  انتقالہٕ  پتہٕ  آو  شیطان۔  تٔمۍ  کٔرۍ  پیش  تِمن  لوٗکن  نِشہِ  تِمن  بزرگن  ہٕنٛد  تصویر۔  دوٚپنکھ  یِم  تھٲوِیوٗکھ  توٚہۍ  پانس  نِشہِ  بطورِ  یادگار۔  تمہِ  پتہٕ  کینٛہہ  کالَہ  گٔژِھتھ  ہیژ  لوٗکو  تِمن  شکلن  تہٕ  تصویرن  ہٕنز  پرستش  کرٕنۍ۔  تتی  پٮ۪ٹھہٕ  سپٕز  شروع  بُت  پرستی  اَلعیاذ  باللہ۔)

Tahir:
  بیٚیہِ  روٗدۍ  ونان  زِتۆہۍ  ترٲوِزیوکھ  نہٕ  پنٕنۍ  معبود  تہٕ  وَدّ،  تہٕ  سُواع،  تہٕ  یَغُوث،  تہٕ  یَعُوق  تہٕ  نَسر  (نٲوۍ  پۅتٕلۍتہِ)  ترٲوِزیوکھ  نہٕ  ہرگز۔

Transliteration:
  Waq<u>a</u>loo l<u>a</u> ta<u>th</u>arunna <u>a</u>lihatakum wal<u>a</u> ta<u>th</u>arunna waddan wal<u>a</u> suw<u>a</u>AAan wal<u>a</u> yaghootha wayaAAooqa wanasr<u>a</u><b>n</b>


Athar:
  یِمو  چِھ  واریاہ  لُکھ  گُمراہ  کٔرِمٕتۍ،  تہٕ  ژٕ  تہِ  مَہ  دِ  یِمن  ظٲلِمن  گمُرٲہی  ورٲے  بیٚیہِ  کُنہِ  چیزس  منٛز  ترقی۔  ﴿حضرت  نوح  علیہ  السلامن  ہُنٛد  یہِ  بد  دُعا  اوس  نہٕ  کُنہِ  بےصبری  ہٕندِس  بنیادس  پٮ۪ٹھ  بلکہ  اوس  یہِ  تمہِ  وقتہٕ  درٛامُت  تِہنٛزِ  زبٲنۍ  ییٚلہِ  ہَتہٕ  بدٮ۪ن  ؤرِین  تبلیغُک  حق  نکھہٕ  والنہٕ  پتہٕ  تِم  پوٗرٕ  پٲٹھۍ  پننہِ  قوم  نِشہِ  ٲسۍ  مایوٗس  سپٕدِمٕتۍ۔﴾

Mirwaiz:
  یِمو  رئیسو  تہٕ  زٕٹھیٚو  ڈٲلۍ  واریَہ  لوٗکھ،  (چونکہ  ژےٚ  فرمووُتھ  کہ  یِمو  چانہِ  قومہٕ  اندرٕ  ایمان  اوٚن  تمہٕ  علاوٕہ  اَنہِ  نہٕ  وۅنۍ  کانٛہہ  تہِ  ایمان،  لہٰذا  چھُسے  منگان  کہ)  یِمن  ظٲلمن  ہُرراو  ژٕہ  بیٚیہِ  ہن  گمرٲہی۔  (چنانچہ)

Tahir:
  تہٕ  پٔزۍپٲٹھۍ  کٔرۍ  تِمَو  واریاہ  لُکھ  گمراہ،  لہٰذا  (اے  میانہِ  ربّہ!)  ژٕ  (تہِ)  مَہ  کر  (یِمن)  ظٲلمن  ہٕنزِ  گمرٲہی  وَرٲے  (کُنہِ  بیٚیِس  چیزس  منٛز) ہُریٚر۔

Transliteration:
  Waqad a<u>d</u>alloo katheeran wal<u>a</u> tazidi a<b>l</b><i><u>thth</u></i><u>a</u>limeena ill<u>a</u> <u>d</u>al<u>a</u>l<u>a</u><b>n</b>


Athar:
  پننیٚن  خطٲہن  ہٕندِس  بنیاد  سٕے  پٮ۪ٹھ  آے  تِم  غرق  کرنہٕ،  تہٕ  پتہٕ  آے  نارس  منٛز  چھکنہٕ،  پتہٕ  لوٚب  نہٕ  تِمو  پننہِ  خٲطرٕ  خُدایس  نِشہِ  بچاون  وول  کانٛہہ  مددگار۔

Mirwaiz:
  پننیٚو  گناہن  ہٕندِ  سببہٕ  آے  تِم  پھاٹونہٕ  تَمہِ  پتہٕ  آے  دٲخل  کرنہٕ  نارس  اندر۔  پس  لوٚب  نہٕ  تِمو  خدایس  ورٲے  کانٛہہ  مدد  کرٕوُنَہ۔

Tahir:
  (ٲخرکار)  آے  تِم  پننیو  گناہو  ہٕندِ  وجہ  کِنۍ  غرق  کرنہٕ،  پتہٕ  آے  نارس  منٛز  تراونہٕ،  لہٰذا  ہیۆک  نہٕ  تِمَو  پننہِ  خٲطرٕ  اللہ  تعالیٰ  سٕندِس  مقابلس  منٛزکانٛہہ  مددگار  لٔبِتھ۔

Transliteration:
  Mimm<u>a</u> kha<u>t</u>ee<u>a</u>tihim oghriqoo faodkhiloo n<u>a</u>ran falam yajidoo lahum min dooni All<u>a</u>hi an<u>sa</u>r<u>a</u><b>n</b>


Athar:
  تہٕ  نوح  علیہ  السّلامن  ووٚن،  میانہِ  ربّ،  یِمو  کٲفرو  منٛزٕ  مَہ  تھاوُن  کانٛہہ  زمینس  پٮ۪ٹھ  بسن  وول۔

Mirwaiz:
  بیٚیہِ  دوٚپ  نوح  علیہ  السلامن  یِتہِ  کہ  اے  میانہِ  پروردگارٕ!  یِمو  کافرو  اندرٕہ  مَہ  تھاوُن  اَتھ  زمینس  پٮ۪ٹھ  کانٛہہ  تہِ  موجود  بلکہ  کرُکھ  سٲری  ہلاک  تہٕ  برباد۔

Tahir:
  تہٕ  نوح  ہن  (علیہ  السلام)  کۆر  عرض،  اے  میانہِ  ربّہ!  زمینس  منٛز  مَہ  زٕرناوُن  کٲفرومنٛزٕ  کانٛہہ  بسن  وول  پتھ  کُن۔

Transliteration:
  Waq<u>a</u>la noo<u>h</u>un rabbi l<u>a</u> ta<u>th</u>ar AAal<u>a</u> alar<u>d</u>i mina alk<u>a</u>fireena dayy<u>a</u>r<u>a</u><b>n</b>


Athar:
  اگر  ژےٚ  یِم  یَلہٕ  ترٲوِتھکھ  تیٚلہِ  کرن  یِم  چانیٚن  بندن  گُمراہ،  تہٕ  یِہندِ  نسلہٕ  منٛزٕ  یُس  تہِ  کانٛہہ  پٲدٕہ  سپدِ  سُہ  آسہِ  بدکار  تہٕ  سخت  کٲفر۔

Mirwaiz:
  کیازِ  ہرگاہ  ژٕ  تِم  ہلاک  گژھنہٕ  نِشہِ  چَھڑہ ہَکھ،  یِم  لوٗکھ  کرن  چانیٚن  بندن  گمراہ  بیٚیہِ  نوراوَن  نہٕ  یِم  پنٕنۍ  اولاد  تہٕ  زُریت  مگر  فٲجر  تہٕ  کٲفرے۔

Tahir:
  بے  شک  اگر  ژٕ  تِم  (زندٕہ)  تۯاوہکھ  تیٚلہِ  روزن  تِم  چانیٚن  بندن  گمراہ  کران،  تہٕ  تِم  دِن  نہٕ  بدکار  (تہٕ)  سخت  کٲفراولادَو  وَرٲے  بیٚیہِ  کٲنسہِ  زایُت۔

Transliteration:
  Innaka in ta<u>th</u>arhum yu<u>d</u>illoo AAib<u>a</u>daka wal<u>a</u> yalidoo ill<u>a</u> f<u>a</u>jiran kaff<u>a</u>r<u>a</u><b>n</b>


Athar:
  میانہِ  ربّہ،  مےٚ  تہٕ  میانِس  مٲلِس  ماجہِ  کر  مغفرت،  تہٕ  پرٛتھ  تس  شخصس  یُس  میٲنِس  گھرس  منٛز  مومن  سٕندِ  حیثیت  چُھ  ژامُت،  تہٕ  سارِنٕے  مومن  مردن  تہٕ  مستوٗراتن  کر  مغفرت،  تہٕ  ظٲلِمن  خٲطرٕ  مَہ  کر  ہلاکت  ورٲے  بیٚیہِ  کُنہِ  چیزس  منٛز  اضافہٕ۔

Mirwaiz:
  اے  میانہِ  پروردگارٕ!  مغفرت  کرتہٕ  مےٚ  بیٚیہِ  میٲنِس  مٲلِس  ماجہِ  بیٚیہِ  تِمن  یِم  ایمان  کِس  حالس  اندر  میٲنِس  گھرس  اندر  ژامٕتۍ  چھِ  (یعنی  میٲنِس  اہل  و  عیالس،  کنعانس  تہٕ  تٔہنزِ  آشنہِ  ورٲے  بیٚیہِ  سارنٕے  با ایمان  مردن  با ایمان  زنانن  یِم  قیامتس  تانۍ  پٲدٕہ  سپدن۔)  بیٚیہِ  ہُرراو  ظٲلمن  بیٚیہِ  ہن  تبٲہی  تہٕ  بربٲدی  تِمَو  اوٚن  نہٕ  ایمان۔  (اے  میانہِ  پروردگارٕ  نوحؑ  سٕندِ  دُعا  کہ  برکتہٕ  کر  مےٚ  بندۂ  گنہگارس  تہٕ  خطا  کارس  تہِ  پننہِ  رحمت  و  فضلہٕ  سٍتۍ  سارِنٕے  بڈیٚن  گناہن  تہٕ  لۅکٹیٚن  گناہن  مغفرت۔  دنیا  و  ٲخرت  کہ  عذاب  ورٲے  واتناو  مےٚ  پننِس  رحمت  کِس  تہٕ  رضا  کِس  گھرس  اندر،  ژےٚ  نِشہِ  چھنہٕ  کانٛہہ  بٔڈ  کتَھہ  مےٚ  گنہگارس  سٲری  گناہ  بخشِنۍ۔  اِنّک  غَافر  غَفور  غفارا)

Tahir:
  اے  میانہِ  ربّہ!  مے٘  کر  مغفرت  بیٚیہِ  میٲنِس  مٲلِس  ماجہِ  بیٚیہِ  پۯتھ  تس  شخصس  یُس  مومن  سپدِتھ  میٲنِس  گرس  منٛز  ژاو  تہٕ  (تمام)  مومن  مردن  تہٕ  مومن  خاتونن،  تہٕ  ظٲلمن  خٲطرٕ  مَہ  کر  ہلاکت  وَرٲے  کُنہِ (تہِ) ہُریٚر۔

Transliteration:
  Rabbi ighfir lee waliw<u>a</u>lidayya waliman dakhala baytiya muminan walilmumineena wa<b>a</b>lmumin<u>a</u>ti wal<u>a</u> tazidi a<b>l</b><i><u>thth</u></i><u>a</u>limeena ill<u>a</u> tab<u>a</u>ran


Athar:
  اے  نبیؐ!  ؤنِو،  مےٚ  کُن  چھےٚ  آمٕژ  وَحی  سوزنہٕ  زِ  جِنن  ہٕنٛزِ  اکہِ  جمٲعژ  بوٗز  قرآن۔  ﴿امہِ  نِشہِ  چُھ  پے  لگان  زِ  رسول  صلی  اللہ  علیہ و سلمن  ٲسۍ  نہٕ  تمہِ  ساعتہٕ  جِن  اَتھہِ  آمٕتۍ  تہٕ  تِمن  ٲس  نہٕ  پے  زِ  تِم  چِھ  قرآن  بوزان،  بلکہ  چُھ  اَمہِ  پتہٕ  وحی  ہٕندِ  ذریعہ  اللہ  تعالیٰ  تِمن  اَمہِ  واقعٕچ  خبر  دِوان۔  حضرت  عبد  اللہ  بن  عباسؓ  چِھ  فرماوان  زِ  رسول  اللہ  صلی  اللہ  علیہ و سلمو  اوس  نہٕ  جِنن  برونٛہہ کَنہِ  قرآن  پوٚرمُت  نَہ  ٲسۍ  تِمو  تِم  وُچھمٕتۍ۔  ﴿مسلم،  ترمذی،  مسند  احمد،  ابن  جریر﴾  پتہٕ  ووٚنُکھ  ﴿پننیٚن  قوم  کیٚن  لُکن  نِشہِ  وٲتِتھ﴾  اَسہِ  چُھ  اکھ  سٮ۪ٹھاہ  عجیب  قرآن  بوٗزمُت۔

Mirwaiz:
  توٚہۍ  فرمٲوِو  یا  رسول  اللہؐ  یِمن  مکہٕ  کیٚن  لوٗکن  کہ  مےٚ  کُن  آو  وحی  سوزنہٕ  کہ  جِنَو  اندرٕہ  أکۍ  جماعتن  بوٗز  میون  قرآنِ  مجید  پرُن  صبح  نٮ۪مازِ  اندر،  توپتہٕ  ییٚلہِ  تِم  جِن  واپس  پننِس  قومس  کُن  گٔے  تِمن  دوٚپُکھ  اَسہِ  بوٗز  اَکھ  عجیب  قرآنَہ۔

Tahir:
  تۆہۍ  فرمٲوِو،  مے٘  کُن  چھے٘  وحی  آمٕژ  کرنہٕ  زِجِنن  ہٕنزِ  اکہِ  جمٲعژ  بوٗز  (میٲنۍ  تلاوت)  غورٕ  سان،پتہٕ  لوگُکھ  (پننِس  قومس  نِشہِ  گٔژِھتھ)  وَنُن،  بے  شک  چُھ  اَسہِ  اَکھ  عجیب  قرآن  بوٗزمُت۔

Transliteration:
  Qul oo<u>h</u>iya ilayya annahu istamaAAa nafarun mina aljinni faq<u>a</u>loo inn<u>a</u> samiAAn<u>a</u> qur<u>a</u>nan AAajab<u>a</u><b>n</b>


Athar:
  یُس  سیٚزِ  وَتہِ  کُن  چُھ  رہنمٲئی  کران،  اَمہِ  موجوب  چُھ  اَسہِ  تتھ  پٮ۪ٹھ  ایمان  اوٚنمُت،  تہٕ  وۅنۍ  کرون  نہٕ  أسۍ  پننِس  ربّس  سٍتۍ  کانٛہہ  شریک۔

Mirwaiz:
  یُس  قرآن  سیٚز  وَتھ  ہاوان  چھُ،  پَس  کٔر  اَسہِ  تتھ  پَژھ،  اَسہِ  توٚر  فکرِ  کہ  معبوٗدِ  برحق  چھُ  کُنُے،  شریک  آسنہٕ  نِشہِ    منزہ  تہٕ  پاک،  وۅنۍ  ٹٔھہراوون  نہٕ  أسۍ  پننِس  پروردِگارس  کانٛہہ  اَکَھہ  شریک،  (توپتہٕ  کوٚر  تِمَو  جِنو  پانہٕ  وٲنۍ  تِمن  کتھن  ہُنٛد  تذکرٕہ۔)

Tahir:
  یُس  ہدایتٕچ  وَتھ  چُھ  ہاوان،لہٰذا  چُھ  اَسہِ  تَتھ  پیٹھ  ایمان  اونمُت،  تہٕ  پننِس  ربّس  سٍتۍ  کرون  نہٕ  ہرگز  کانٛہہ  شریک۔

Transliteration:
  Yahdee il<u>a</u> a<b>l</b>rrushdi fa<u>a</u>mann<u>a</u> bihi walan nushrika birabbin<u>a</u> a<u>h</u>ad<u>a</u><b>n</b>


Athar:
  تہٕ  سٲنِس  ربّ  سٕنز  شان  چھےٚ  سٮ۪ٹھاہ  اعلیٰ  تہٕ  ارفع،  تٔمۍ  چَھنہٕ  کانٛہہ  خاندارِنۍ  یا  نیٚچِو  بنوومُت۔

Mirwaiz:
  بیٚیہِ  ووٚن  تِمَو  سٲنِس  پروردِگار  سُند  شان  چُھ  سٮ۪ٹھاہ  تھوٚد،  تٔمۍ  بنٲو  نہٕ  کانٛہہ  زنانَہ  پنٕنۍ  آشِنۍ،  نہ  بنٲوٕن  کانٛہہ  کوٗر  یا  نیٚچُو  پنُن۔

Tahir:
  بیٚیہِ  یہِ  زِ  سٲنِس  ربّ  سٕنز  شان  چھے٘  سیٚٹھاہ  تٔھز،  تٔمِس  نَہ  چھے٘  کانٛہہ  خاندارِنۍ  تہٕ  نَہ  کانٛہہ  اولادٕے۔

Transliteration:
  Waannahu taAA<u>a</u>l<u>a</u> jaddu rabbin<u>a</u> m<u>a</u> ittakha<u>th</u>a <u>sah</u>ibatan wal<u>a</u> walad<u>a</u><b>n</b>


Athar:
  تہٕ  سٲنۍ  نادان  لُکھ  چِھ  خُدایس  متعلق  واریاہ  خلافِ  حق  کتھہٕ  کران  روٗدِمٕتۍ۔  ﴿دراصل  چُھ  لفظ   سَفِیھُنَا   ورتاونہٕ  آمُت  یُس  أکِس  فرد  سٕنٛدِ  خٲطرٕ  تہِ  وننہٕ  ہیٚکہِ  یِتھ  تہٕ  أکِس  جمٲعژ  خٲطر  تہِ۔  اگر  یہِ  أکِس  نادان  فرد  سٕندِس  معنیس  منٛز  نِنہٕ  یِیہِ،  تیلہِ  چھُ  مراد  ابلیس  تہ  اگر  أکِس  جمٲعژ  ہٕندِس  معنیس  منٛز  نِنہٕ  یِیہِ  تیٚلہِ  چُھ  مطلب  یہِ  زِ  جِنو  منٛزٕ  ٲسۍ  واریاہ  احمق  تہٕ  بےعقل  لُکھ  یِژھ  کتھہٕ  وَنان۔﴾

Mirwaiz:
  بیٚیہِ  ٲسۍ  ونان  تِم  جِن  اَسہِ  منٛز  یِم  احمق  تہٕ  نادان  چھِ  تِم  چھِ  ونان  خداے  سٕندِس  ذاتس  نسبت  تِمہٕ  کتھہٕ  یِمہٕ  تٔہندِ  شانہٕ  نِشہِ  دوٗر  چِھ  مثلاً  کلماتِ  شرکیہ  وغیرٕہ۔

Tahir:
  بیٚیہِ  یہِ  زِ  اَسہِ  منٛزٕ  اوس  کُستام  اَحمقٕے  اللہ  تعالیٰ  سٕندِس  بارس  منٛز  حق  نِشہِ  دوٗرحدٕ  کھوتہٕ  گٔژِھتھ  کتھہٕ  ونان۔

Transliteration:
  Waannahu k<u>a</u>na yaqoolu safeehun<u>a</u> AAal<u>a</u> All<u>a</u>hi sha<u>t</u>a<u>ta</u><b>n</b>


Athar:
  بیٚیہِ  یہِ  زِ  اَسہِ  اوس  سمجھمُت  زِ  انسان  تہٕ  جِن  ہیٚکن  نہٕ  زانٛہہ  اللہ  تعالیٰ  سٕندِس  بارس  منٛز  اَپُز  ؤنِتھ۔

Mirwaiz:
  اَسہِ  اوس  گۅڈٕ  خیال  کہ  انسان  تہٕ  جِن  وَنن  نہٕ  زانٛہہ  تہِ  خدایس  نسبت  اَپزٕہ  کتھہٕ،  (یعنی  چونکہ  اکثر  جن  تہٕ  انسان  ٲسۍ  شرک  بخدا  اَنان،  اَسہِ  گوٚو  خیال  یِیتِہو  شخصو  کِتھہٕ  پٲٹھۍ  آسہِ  اپزِس  پٮ۪ٹھ  اتفاق  کوٚرمُت،  تٔتھۍ  کُن  نظر  کٔرِتھ  کوٚر  اَسہِ  تہِ  تِہٕنزی  طریق  اختیار۔)

Tahir:
  بیٚیہِ  یہِ  زِ  أسۍ  ٲسۍ  گمان  کران  زِ  انسان  تہٕ  جن  وَنن  نہٕ  ہرگز  اللہ  تعالیٰ  سٕندِس  بارس  منٛز  اَپُز۔

Transliteration:
  Waann<u>a</u> <i><u>th</u></i>anann<u>a</u> an lan taqoola alinsu wa<b>a</b>ljinnu AAal<u>a</u> All<u>a</u>hi ka<u>th</u>ib<u>a</u><b>n</b>


Athar:
  تہٕ  انسانو  منٛزٕ  ٲسۍ  کینٛہہ  لُکھ  جِنَو  منٛزٕ  کینٛژھن  لُکن  ہُند  پناہ  منگان،  یِتھہٕ  پٲٹھۍ  ہُر  روو  تِمو  جِنن  ہُند  غرور  وارے  زیادٕہ۔

Mirwaiz:
  واریاہ  لوٗکھ  ٲسۍ  انسانو  اندرٕہ  یِم  پناہ  نِوان  ٲسۍ  جنو  اندرٕہ  کینژھو  لوٗکو  سٍتۍ،  تِموٕے  ہُرروو  تِمن  جِنن  نخوت  تہٕ  تکبر،  (ییٚمہِ  سٍتۍ  تِمَو  کفر  و  عناد  زیادٕہ  ہیوٚت  کَرُن۔)

Tahir:
  تہٕ  یہِ  زِ  انسانو  منٛزٕٲسۍ  کینہہ  لُکھ  جِنومنٛزٕ  کینٛژھن  نفرن  ہُنٛد  پناہ  نوان،  لہٰذا  کۆر  تِمَو  لُکو  تِمن  جِنن  ہٕندِس  بُتھ  پھِرنس  منٛز  مزید  ہُریٚر۔

Transliteration:
  Waannahu k<u>a</u>na rij<u>a</u>lun mina alinsi yaAAoo<u>th</u>oona birij<u>a</u>lin mina aljinni faz<u>a</u>doohum rahaq<u>a</u><b>n</b>


Athar:
  تہٕ  انسانَو  تہِ  کوٚر  سُے  گُمان  یُتھ  تُہُند  گُمان  اوس  زِ  اللہ  تعالیٰ  سوزِ  نہٕ  کٲنٛسہِ  رسول  بنٲوِتھ۔

Mirwaiz:
  بیٚیہِ  اوس  تِمو  انسانو  خیال  کوٚرمُت  یِتھہٕ  پٲٹھۍ  تۅہیہِ  تہِ  خیال  اوسُو  کوٚرمُت  کہ  اللہ  تعالیٰ  کرِ  نہٕ  ہرگز  کٲنسہِ  شخصس  دوبارٕہ  بیٚیہ  زندٕہ،  (مگر  یہِ  خیال  تہِ  سپُد  غلط  ثٲبت  بلکہ  سپُد  معلوم  کہ  مرنہٕ  پتہٕ  زندٕہ  سپدُن  چھُ  حق  تہٕ  پوٚز۔)  یا  گوٚو  معنی  کہ  تِمو  اوس  خیال  کوٚرمُت  تُہٕندۍ  پٲٹھۍ  کہ  آئندٕہ  سوزِ  نہٕ  اللہ  تعالیٰ  کٲنسہِ  پیغمبرس۔  (یِم  پیغمبر  از  تانۍ  آے  تہٕ  تِم  آے  مگر  وۅنۍ  سپُد  قرآنِ  مجیدٕ  سٍتۍ  معلوم  کہ  پروردِگارن  چھُ  سوٗزمُت  اَکھ  عظیمُ  الشان  پیغمبرَہ  یُس  لوٗکن  چھُ  فرماوان  کہ  توٚہۍ  سٲری  یِیِو  مرنہٕ  پتہٕ  بیٚیہِ  زندٕہ  کٔرِتھ  قبرو  اندرٕہ  تُلنہٕ،  توپتہٕ  یِیوِ  ذرٕہ  ذرُک  حساب  ہیٚنہٕ۔)

Tahir:
  تہٕ  (اے  گروہِ  جنات!)  تِمَو  انسانوتہِ  لوگ  تِیُتھٕے  گمانہٕ  کرُن  یُتھ  گُمان  تۅہیہِ  کۆرُو  زِ  اللہ  تعالیٰ  تُلہِ  نہٕ  (مرنہٕ  پتہٕ)  ہرگز  کٲنسہِ۔

Transliteration:
  Waannahum <i><u>th</u></i>annoo kam<u>a</u> <i><u>th</u></i>anantum an lan yabAAatha All<u>a</u>hu a<u>h</u>ad<u>a</u><b>n</b>


Athar:
  تہ  یہِ  زِ  اَسہِ  دِژ  آسمانس  ژھٲنٛڈ،  پتہٕ  وُچھ  زِ  سُہ  چُھ  سخت  پہرٕہ  دارَو  سٍتۍ  بٔرِتھ  تہٕ  شہابن  ہٕنٛز  بٲرش  چھےٚ  سپدان۔  ﴿شِہاب  گوٚو  سُہ  تارُک  یُس  نار  برساوان  چُھ  آسمان  پٮ۪ٹھہٕ  وسان﴾

Mirwaiz:
  بیٚیہِ  کٔر  اَسہِ  ژھٲنڈ  گٲر  آسمانس،  اَسہِ  لوٚب  سُہ  پرٛتھ  طرفہٕ  بٔرِتھ  پہرٕہ  دارو  یعنی  محافظ  تہٕ  رٲچھ  کروُنیو  مَلکو  سٍتۍ  بیٚیہِ  وُچھ  اَسہِ  پرٛتھ  طرفہٕ  نار  ریٚہہ  نیران  یعنی  یِم  جن  آسمٲنی  خبرن  کَن  دِنہِ  کھسان  ٲسۍ  تِمن  چھِ  تِم  پہرٕہ  دار  مَلک  نارٕہ  ریہَو  سٍتۍ  دوٗر  تہٕ  دفع  کران۔

Tahir:
  بیٚیہِ  یہِ  زِ  اَسہِ  لوگ  آسمانن  اَتھہٕ،  تہٕ  تِم  وُچھ  سخت  پہرٕہ  دارو  تہٕ  (تیونگلن  ہٕندۍ  پٲٹھۍ)  دزن  والیٚو  تہٕ  پۯزلن  والیٚو  تارکو  سٍتۍ  بٔرِتھ۔

Transliteration:
  Waann<u>a</u> lamasn<u>a</u> a<b>l</b>ssam<u>a</u>a fawajadn<u>a</u>h<u>a</u> muliat <u>h</u>arasan shadeedan washuhub<u>a</u><b>n</b>


Athar:
  بیٚیہِ  یہِ  زِ  گوڈٕہ  ٲسۍ  أسۍ  ژوٗرِ  ژھیٚپہِ  کینٛہہ  بوزنہٕ  خٲطرٕ  آسمانس  اندر  بیٚہن  جاے  لبان،  مگر  وۅنۍ  یُس  ژوٗرِ  ژھیپہِ  بوزنٕچ  کوشش  چھُ  کران،  سُہ  چھُ  پانس  زاگہِ  روٗزِتھ  اکھ  شہابِ  ثاقب  وُچھان۔

Mirwaiz:
  بیٚیہِ  أسۍ  ٲسۍ  برونٛٹھ  آسمان  چہِ  خبرٕ  بوزنہٕ  خٲطرٕ  بعضے  جاین  پٮ۪ٹھ  روزان  تہٕ  ٹٔھہران،  مگر  وۅنۍ  یُس  تِمہٕ  خبرٕ  بوزنہِ  کھسان  چھُ  سُہ  چھُ  تتہِ  پننہِ  خٲطرٕ  اَکھ  نارٕہ  ریٚہَہ  تیار  لبان۔  (یِمہٕ  خبرٕ  بوزنہِ  بند  سپدنہِ  سَپُد  بٲعث  یِمن  جِنن  ہٕندِ  اوٚت  مکہ  شریف  واتنُک  کیازِ  تِمن  اوس  بوزنہٕ  یِوان  کہ  کیاہ  تانۍ  واقعہ  چھُ  دنیاہس  اندر  سپُدمُت  ییٚمہِ  سببہٕ  أسۍ  چھِ  یِوان  خبرٕ  بوزنہٕ  نِشہِ  دوٗر  کرنہٕ۔  امہِ  کہ  تحقیقات  خٲطرٕ  آسہٕ  جِنو  مختلف  جمٲعژٕہ  دنیاہس  اندر  پرٛتھ  طرفہٕ  سوزنہٕ  خٲطرٕ  مقرر  کٔرَمژٕ۔  یہٕ  جماعت  یۅسہٕ  مکہ  شریفس  منٛز  وٲژ  تِمن  سپُد  معلوم  کہ  بعثتِ  حضرتِ  پیغمبر  آخرُ  الزمانؐ  بیٚیہِ  نزولِ  قرآنے  چھُ  سپُدمُت  تِہندِ  دوٗر  سپدنُک  آسمانن  ہٕندیٚو  کِنارو  نِشہِ  تمیُک  سبب۔)

Tahir:
  تہٕ  یہِ  زِ  أسۍ  ٲسۍ  (گۅڈٕ  آسمٲنۍ  خبرٕ  بوزنہٕ  خٲطرٕ)  اَمہِ  چن  کینٛژھن  جاین  بیہان،  مگروۅنۍ  اگر  کانٛہہ  بوزُن  یژھہ  تیٚلہِ  وُچھہِ  سُہ  پانس  زاگہِ  روٗزِتھ  نارٕ  لمبک  (پۯاران)۔

Transliteration:
  Waann<u>a</u> kunn<u>a</u> naqAAudu minh<u>a</u> maq<u>a</u>AAida li<b>l</b>ssamAAi faman yastamiAAi al<u>a</u>na yajid lahu shih<u>a</u>ban ra<u>s</u>ad<u>a</u><b>n</b>


Athar:
  تہٕ  یہِ  زِ  اَسہِ  اوس  نہٕ  فِکرِ  تران  زِ  زمین  والیٚن  سٍتۍ  چھا  کانٛہہ  بُرٕ  معاملہٕ  کرنُک  ارادٕہ  کرنہٕ  آمُت،  کِنہٕ  تُہِنٛد  ربّ  چُھ  تِمن  راہِ  راست  ہاوُن  یَژھان۔  ﴿اَمہِ  نِشہِ  لوٚگ  یہِ  پَے  زِ  یِم  جِن  ٲسۍ  آسمانٕچ  یہِ  کیفیت  وُچھِتھ  اَتھ  تلاشس  منٛز  درٛامٕتۍ  زِ  ٲخر  کیا  معالہٕ  چُھ  زمینس  منٛز  پیش  آمُت  نَتہٕ  چُھ  پیش  یِنہٕ  وول،  ییٚمہِ  چہِ  خبرٕ  محفوظ  تھاونہٕ  خٲطرٕ  اَتھ  حدس  تام  چِھ  سخت  انتظامات  کرنہٕ  آمٕتۍ  زِ  وونۍ  چِھنہٕ  أسۍ  عالِم  بالاہس  منٛز  کتھا  باتھا  بوزنُک  کانٛہہ  موقع  لبان،  تہٕ  أسۍ  یور  تہِ  گژھان  چِھ  تَتہِ  کٔڑِتھ  یِوان  ژٕھننہٕ۔﴾

Mirwaiz:
  بیٚیہِ  ٲسۍ  ونان  تِم  جن  اَسہِ  چَھنہٕ  خبر  کہ  ییٚمِس  نٔوِس  پیغمبرسؐ  سٕندِ  سوزنہٕ  سٍتۍ  چَھا  زمین  کیٚن  لوٗکن  کانٛہہ  تکلیفَہ  واتناونُک  ارادٕہ  خدایس  کِنہٕ  تِہندۍ  پروردِگارن  چھُ  یوٚژھمُت  تِہندِ  خٲطرٕ  سیٚزِ  وَتہِ  پٮ۪ٹھ  اَنُن  تہٕ  رٕژ  وَتھ  ہاوٕنۍ۔

Tahir:
  بیٚیہِ  یہِ  زِ  اَسہِ  چھَنہٕ  پے  زِ  (سانہِ  بندشہِ  سٍتۍ)  چھَا  تِمن  لُکن  ہٕندِس  حقس  منٛز  یِم  زمینس  منٛز  چِھ  کُنہِ  برٲیی  ہُنٛد  ارادٕہ  آمُت  کرنہٕ  کِنہٕ  تِہِندۍ  ربّن  چُھ  تِمن  سٍتۍ  رٕژرُک  اِرادٕہ  کۆرمُت۔

Transliteration:
  Waann<u>a</u> l<u>a</u> nadree asharrun oreeda biman fee alar<u>d</u>i am ar<u>a</u>da bihim rabbuhum rashad<u>a</u><b>n</b>


Athar:
  بیٚیہِ  یہِ  زِ  اَسہِ  منٛزٕ  چِھ  کینٛہہ  لُکھ  صالح،  تہٕ  کینٛہہ  چِھ  اَمہِ  نِشہِ  کمتر،  أسۍ  چِھ  مختلف  طریقن  منٛز  بٲگرِتھ۔

Mirwaiz:
  بیٚیہِ  ٲسۍ  وَنان  تِم  جِن  کہ  اَسہِ  منٛزٕہ  ٲسۍ  گۅڈٕہ  پٮ۪ٹھہٕ  نیکو  کار  تہٕ  بعضے  تَمہِ  ورٲے  بیٚیہِ  طریقٕکۍ  لوٗکھ،  أسۍ  ٲسۍ  مختلف  وتن  پٮ۪ٹھ  پکان۔

Tahir:
  تہٕ  یہِ  زِ  اَسہِ  منٛزٕ  چِھ  کینہہ  نیک  لُکھ  تہٕ  اَسی  منٛزٕ  چِھ  کینہہ  اَمہِ  وَرٲے  (بُرٕ)  تہِ،  أسۍ  ٲسۍ  مختلف  طریقن  پیٚٹھ  (پکان)۔

Transliteration:
  Waann<u>a</u> minn<u>a</u> a<b>l</b><u>ssa</u>li<u>h</u>oona waminn<u>a</u> doona <u>tha</u>lika kunn<u>a</u> <u>t</u>ar<u>a</u>iqa qidad<u>a</u><b>n</b>


Athar:
  تہٕ  یہِ  زِ  أسۍ  ٲسۍ  سمجھان  زِ  نَہ  ہیٚکون  اللہ  تعالیٰ  أسۍ  زمینس  منٛز  عٲجز  کٔرِتھ،  تہٕ  نَہ  ہیکون  ژٔلِتھ  سُہ  ہار  نٲوِتھ۔  ﴿مطلب  چُھ  یہِ  زِ  سٲنۍ  أمی  خیالن  ہٲو  اَسہِ  نجاتٕچ  وَتھ۔  چونکہ  أسۍ  ٲسۍ  نہٕ  خُدایس  نِشہِ  بے  خوف  کینٛہہ،  تہٕ  اَسہِ  اوس  یقین  زِ  اگر  اَسہِ  تٔمۍ  سٕنٛز  نافرمٲنی  کٔر  تیٚلہِ  ہیٚکو  نہٕ  تٔمۍ  سٕنٛزِ  تھپہِ  نِشہِ  کُنہِ  پٲٹھۍ  تہِ  بٔچِتھ،  اَمی  موجوب  ییٚلہِ  سُہ  کلام  اَسہِ  بوٗز  یُس  اللہ  تعالیٰ  سٕنٛدِ  طرفہٕ  سِیٔز  وَتھ  وَننہٕ  خٲطرٕ  آمُت  اوس،  پتہٕ  ہِیوٚک  نہٕ  اَسہِ  یہِ  جُرات  کٔرِتھ  زِ  حق  پے  لگنہٕ  پتہٕ  تہِ  روزَو  تِمنٕے  عقیدن  پٮ۪ٹھ  جٔمِتھ  یِم  سانیو  نادان  لُکو  اَسہِ  منٛز  پھٔہلٲوِمٕتۍ  ٲسۍ۔﴾

Mirwaiz:
  بیٚیہِ  ووٚن  تِمَو  جِنو  کہ  اَسہِ  اوس  خیالس  منٛز  کہ  أسۍ  ہیٚکون  نہٕ  اللہ  تعالیٰ  زمین  کِس  کُنہِ  حِصس  منٛز  روٗزِتھ  ہارنٲوِتھ  تہٕ  عٲجِز  کٔرِتھ۔  نَہ  ہیٚکون  سُہ  عٲجز  کٔرِتھ  کُنہِ  صورتس  منٛز  زمین  ورٲے  کُنہِ  جایہِ  مثلاً  آسمانس  کُن  ژلنہٕ  سٍتۍ۔

Tahir:
  تہٕ  اَسہِ  چھے٘  پَژھ  کٔرمٕژ  زِ  أسۍ  ہیکون  نہٕ  اللہ  تعالیٰ  زمینس  منٛز  (روٗزِتھ)  ہرگزعٲجز  کٔرِتھ  تہٕ  نہ  ہیٚکون  (زمین  نِشہِ)  ژٔلِتھ  سُہ  عٲجز  کٔرِتھ۔

Transliteration:
  Wann<u>a</u> <i><u>th</u></i>anann<u>a</u> an lan nuAAjiza All<u>a</u>ha fee alar<u>d</u>i walan nuAAjizahu harab<u>a</u><b>n</b>


Athar:
  تہٕ  اَسہِ  ییٚلہِ  ہدایتٕچ  تعلیم  بوٗز  اَسہِ  اُوٚن  اَتھ  پٮ۪ٹھ  ایمان۔  وۅنۍ  یُس  اکھاہ  تہِ  پننِس  ربّس  پٮ۪ٹھ  ایمان  اَنہِ،  تس  آسہِ  نہٕ  کُنہِ  حق  تلفی  ہُند  یا  ظُلمُک  کانٛہہ  خوف۔

Mirwaiz:
  اسہِ  ییٚلہِ  بوٗز  ہدایتٕچ  کتھ  اَسہِ  کٔر  تتھ  پژھ،  یُس  وۅنۍ  سٲنۍ  پٲٹھۍ  پننِس  خدایس  پژھ  کرِ  سُہ  کھۅژٕ  نہٕ  کُنہِ  قسمہٕ  چہِ  کمی  نہ  کُنہِ  قسمٕہ  چہِ  زیادتی  یعنی  تٔمِس  چھُنہٕ  کانٛہہ  خطرٕہ۔  (تٔہنزَو  رٕژَو  عَملو  اندرٕہ  کیا  روزِہے  کانٛہہ  عمل  درج  سپدنہٕ  ورٲے  یا  کانٛہہ  گناہ  کیا  یِیہِ  ہے  لیٚکھنہٕ  زیادٕہ۔)

Tahir:
  تہٕ  یہِ  زِ  ییٚلہِ  اَسہِ  (کتابِ)  ہدایت  بوٗز  پتہٕ  اۆن  اَسہِ  اَتھ  پیٚٹھ  ایمان،  پتہٕ  یُس  شخص  پننِس  ربّس  پیٚٹھ  ایمان  چُھ  انان  تیٚلہِ  نَہ  چُھ  سُہ  نقصان  سٕے  کھوژان  تہٕ  نَہ  ظلمس۔

Transliteration:
  Waann<u>a</u> lamm<u>a</u> samiAAn<u>a</u> alhud<u>a</u> <u>a</u>mann<u>a</u> bihi faman yumin birabbihi fal<u>a</u> yakh<u>a</u>fu bakhsan wal<u>a</u> rahaq<u>a</u><b>n</b>


Athar:
  تہٕ  یہِ  زِ  اَسہِ  منٛز  چِھ  کینٛہہ  مسلم  ﴿اللہ  تعالیٰ  سٕندۍ  اطاعت  گُزار﴾  تہٕ  کینٛہہ  چِھ  حق  نِشہِ  ڈٔلِمٕتۍ۔  لہٰذا،  یِمو  اسلام  ﴿اطاعتٕچ  وَتھ﴾  اختیار  کٔر  تِمو  لٔب  نجاتٕچ  وَتھ۔

Mirwaiz:
  بیٚیہِ  زون  تِمَو  جِنو  اَسہِ  منٛز  چھِ  بعضے  مسلمان  سپٕدۍمٕتۍ،  بیٚیہِ  چھِ  اَسہِ  منٛز  بعضے  جِن  بدستور  وَتہِ  نِشہِ  ڈٔلمٕتۍ  تہٕ  نافرمان۔  وۅنۍ  یِمو  اسلام  اوٚن  تِمو  ژھٲنڈ  سیٚزرٕچ  وَتھ  ییٚمہِ  پٮ۪ٹھۍ  پٔکِتھ  تِمن  ثواب  حٲصل  سپدِ۔

Tahir:
  بیٚیہِ  یہِ  زِ  اَسہِ  منٛزٕ  چِھ  (کینہہ)  فرمان  بردار  تہِ  تہٕ  اَسہِ  منٛزٕ  چِھ  (کینہہ)  ظٲلم  تہِ،  پتہٕ  یُس  کانٛہہ  فرمانبردار  سپُد  تیٚلہِ  ژھونٛڈ  یِتھوٕے  لُکو  رٕژر۔

Transliteration:
  Waann<u>a</u> minn<u>a</u> almuslimoona waminn<u>a</u> alq<u>a</u>si<u>t</u>oona faman aslama faol<u>a</u>ika ta<u>h</u>arraw rashad<u>a</u><b>n</b>


Tahir: تہٕ یِم ظٲلم چِھ تِم آسن جہنمُک زالُن۔
Athar:
  تہٕ  یِم  حق  نِشہِ  ڈٔلِمٕتۍ  چِھ،  تِم  چِھ  جہنمُک  زالُن  بنَن  وٲلۍ۔ ﴿سوال  ہیٚکہِ  کرنہٕ  یِتھ  زِ  قرآن  مطٲبق  چِھ  جِن  پانہٕ  نارٕہ  مخلوق،  تیٚلہِ  کیا  تکلیف  ہیٚکہِ  یِمن  جہنم  کہ  نارٕ  سٍتۍ  وٲتِتھ؟  اِمیُک  جواب  چُھ  یہِ  زِ  قرآن  مطٲبق  چُھ  انسان  تہِ  میٚژِ  بناونہٕ  آمُت،  پتہٕ  اگر  تس  میٚژِ  پھوٚل  چُھ  لایِنہٕ  یِوان  تس  کیازِ  چھےٚ  دگ  وۅتھان؟﴾

Mirwaiz:
  وۅنۍ  یِمَو  سیٔزِ  وَتہِ  نِشہِ  ژٔلِتھ  نافرمٲنی  کٔر  تِم  سپٕدۍ  جہنمُک  زِیُن  تہٕ  کاٹھ۔  (یوٚت  تام  گوٚو  ختم  جِنن  ہُنٛد  کلام،  اَمہِ  پتہٕ  چھُ  اللہ  تعالیٰ  فرماوان  توٚہۍ  فرمٲوِیوٗکھ  حض  یا  رسول  اللہؐ  کہ  بیٚیہِ  آو  مےٚ  کُن  وحی  سوزنہٕ  کہ)

Transliteration:
  Waam<u>a</u> alq<u>a</u>si<u>t</u>oona fak<u>a</u>noo lijahannama <u>h</u>a<u>t</u>ab<u>a</u><b>n</b>


Athar:
  تہٕ  ﴿اے  نبیؐ،  ؤنِو،  مےٚ  پٮ۪ٹھ  چھےٚ  یہِ  وحی  تہِ  آمژٕ﴾  زِ  اگر  لُکھ  سیٚزِ  وَتہِ  ثٲبت  قدمی  سان  پکہَن،  تیٚلہِ  کر  ہوکھ  أسۍ  تِم  خوٗب  سٲراب۔

Mirwaiz:
  ہرگاہ  یِم  شہرِ  مکٕکۍ  لوٗکھ  سیٔزِ  وَتہِ  پٮ۪ٹھ  قٲیِم  روزہن  تیٚلہِ  چاوہوکھ  تہٕ  سیراب  کَرہوکھ  أسۍ  تِم  گُتلہِ  آبہٕ  یعنی  آبِ  وٲفر  سٍتۍ۔

Tahir:
  تہٕ  یہِ  (وحی  تہِ  چھے٘  مے٘  نِشہِ  آمٕژ)  زِ  اگر  تِم  طریقتس  (حق  چہ  وَتہِ،  ذِکرِ  اِلٰہی  کِس  طریقس)  پیٚٹھ  قٲیِم  روزہن  تیٚلہِ  کرہوکھ  أسۍ  تِم  سیٚٹھاہ  آبہٕ  سٍتۍ  سٲراب۔

Transliteration:
  Waallawi istaq<u>a</u>moo AAal<u>a</u> a<b>l</b><u>tt</u>areeqati laasqayn<u>a</u>hum m<u>a</u>an ghadaq<u>a</u><b>n</b>


Athar:
  تاکہِ  اَمہِ  نعمت  سٍتۍ  کر  ہَو  یِمن  آزمٲیش۔  تہٕ  یُس  پننِس  ربّ  سٕنٛزِ  ذکرِ  نِشہِ  بُتھ  پھِرِ،  تٔمۍ  سُند  ربّ  کرِ  تس  سخت  عذابس  منٛز  مبتلا۔

Mirwaiz:
  یُتھ  أسۍ  تِمن  امتحان  تہٕ  آزمٲیش  کرہَو  (کہ  تِم  چَھا  شکر  گزار  تہٕ  فرماں  بردار  کِنہٕ  نافرمان  تہٕ  ناشکر  گزار  مگر  چونکہ  تِمو  کوٚر  ایمان  اننہٕ  بدل  اعراض  تہٕ  انکار،  تَمہِ  سببہٕ  گٔے  تِم  مبتلا  قحطس  تہٕ  درٛاگس۔  کفر  و  انکارُک  یہِ  سزا  چھُنہٕ  خاص  مکہٕ  کیٚن  لوٗکن  سٍتی  بلکہ)  یُس  اکَھہ  پننِس  پروردِگار  سٕندِ  یادٕ  نِشہِ  یعنی  ایمان  و  طاعتہٕ  نِشہِ  بُتھ  پِھرِ  تَس  واتناوِ  اللہ  تعالیٰ  سخت  عذابس  اندر۔

Tahir:
  تاکہ  أسۍ  کرو  اَتھ  (نعمتس)  منٛز  تِہٕنز  آزمٲیش،  تہٕ  یُس  شخص  پننِس  ربّ  سٕنزِ  ذکرِ  نِشہِ  بُتھ  پھِرِ  تیٚلہِ  کرِ  سُہ  تس  سیٚٹھاہ  سخت  عذابس  منٛز  دٲخل۔

Transliteration:
  Linaftinahum feehi waman yuAAri<u>d</u> AAan <u>th</u>ikri rabbihi yaslukhu AAa<u>tha</u>ban <u>s</u>aAAad<u>a</u><b>n</b>


Athar:
  بیٚیہِ  یہِ  زِ  مسجدٕ  چھےٚ  اللہ  تعالیٰ  سٕندِ  خٲطرٕ۔  لہٰذا،  مَہ  دِیِو  تِمن  منٛز  خُدایس  سٍتۍ  بیٚیہِ  کٲنٛسہِ  ناد۔  ﴿یعنی  خُدایس  سٍتۍ  مَہ  کٔرِو  بیٚیہِ  کٲنٛسہِ  ہٕنٛز  عبادت،  بیٚیہِ  کٲنٛسہِ  مَہ  مٔنگِو  دُعا،  بیٚیہِ  کٲنٛسہِ  مَہ  لٲیِو  مددٕ  خٲطرٕ  ناد۔﴾

Mirwaiz:
  بیٚیہِ  آو  مےٚ  کُن  وحی  سوزنہٕ  کہ  یِمہٕ  مسجدٕ  چھےٚ  تِمہٕ  سارے  چھےٚ  خداے  سٕنزے،  معبودِ  برحق  سٕنزے،  عبادت  خٲطرٕ  خاص  آمژٕ  کرنہٕ،  پَس  مَہ  کٔرِو  تَس  سٍتۍ  بیٚیہِ  کٲنسہِ  ہٕنز  عبادت  یِمن  مسجدن  اندر۔  (نہ  گژِھہ  مسجدن  اندر  تَس  ورٲے  بیٚیہِ  کٲنسہِ  مخلوقس  آلو  دِیُن  حاجتو  خٲطرٕ۔  بعضے  مفسرو  فرموو  مساجد  اندرٕ  چھُ  مُراد  اعضاے  سجدٕہ  یعنی  سجدٕکۍ  تان۔  کلہٕ  یتھ  منٛز  ڈیکہٕ  تہٕ  نَس  تہِ  چھےٚ،  بیٚیہِ  اَتھہٕ  زٕہ،  بیٚیہِ  کوٚٹھۍ  زٕہ،  بیٚیہِ  کھۅر  زٕہ۔  یِمے  گٔے  ستھ  تان  یِمو  سٍتۍ  سجدٕہ  یِوان  چھُ  دِنہٕ۔  یِم  ستھ  تان  چھِ  خداے  سٕندی  یِمو  ستو  تانو  سٍتۍ  گژِھہ  نہٕ  عبادت  کرٕنۍ  خدایس  ورٲے  بیٚیہِ  کٲنسہِ  ہٕںز۔)

Tahir:
  بیٚیہِ  یہِ  زِ  سجدٕہ  کرنہٕ  چہ  جایہِ  چھے٘  اللہ  تعالیٰ  سٕندِ  خٲطرٕ  (مخصوص)،  لہٰذا  مَہ  ٲسِواللہ  تعالیٰ  ہس  سٍتۍبیٚیہِ  کٲنسہِ  ہٕنز  عبادت  کران۔

Transliteration:
  Waanna almas<u>a</u>jida lill<u>a</u>hi fal<u>a</u> tadAAoo maAAa All<u>a</u>hi a<u>h</u>ad<u>a</u><b>n</b>


Athar:
  تہٕ  یہِ  زِ  ییٚلہِ  اللہ  تعالیٰ  سُند  بندہ  تس  آلَو  کرنہٕ  خٲطرٕ  کھڑا  سپُد،  لُکھ  سپٕدۍ  تس  حملہٕ  کرنہٕ  خٲطرٕ  تیار۔

Mirwaiz:
  بیٚیہِ  آو  مےٚ  کُن  وحی  سوزنہٕ  کہ  ییٚلہِ  خداے  سُند  بندۂ  خاص  یعنی  محمدؐ  خداے  سٕنز  بندگی  کرنہٕ  خٲطرٕہ  یا  قرآنِ  مجید  پرنہٕ  خٲطرٕہ  تھوٚد  وۅتھان  چھُ  تَمہِ  ساعتہٕ  ہیوٚت  جِنو  تِمن  أندۍ  أندۍ  ہجوم  کٔرِتھ  جمع  سپدُن۔  یا  ٲسۍ  لوٗکھ  تَمہِ  ساعتہٕ  جمٲژَو  جمٲژَو  سَمُن  ہیٚوان،  با  ایمان  ٲسۍ  سمان  شوقہٕ  ذوقہٕ  سان  قرآنِ  مجید  بوزنہٕ  خٲطرٕہ۔  کٲفر  ٲسۍ  عِناد  و  عداوتہٕ  سببہٕ  ہجوم  کٔرِتھ  یِوان  مجلسہِ  اندر  خلل  تراونہٕ  خٲطرٕہ۔

Tahir:
  بیٚیہِ  یہِ  زِ  ییٚلہِ  اللہ  تعالیٰ  سٕندۍبندٕہ  (محمد  صلی  اللہ  علیہ  وسلم)  تٔمۍ  سٕنز  عبادت  کرنہٕ  خٲطرٕ  کھڑا  سپٕدۍ  پتہٕ  گٔے  تِم  تِمن  پیٚٹھ  کھیٚجو  کھیٚجو  جمع  (تاکہ  تِہٕنز  قرأت  ہیٚکہن  بوٗزِتھ)۔

Transliteration:
  Waannahu lamm<u>a</u> q<u>a</u>ma AAabdu All<u>a</u>hi yadAAoohu k<u>a</u>doo yakoonoona AAalayhi libad<u>a</u><b>n</b>


Transliteration: Qul innam<u>a</u> adAAoo rabbee wal<u>a</u> oshriku bihi a<u>h</u>ad<u>a</u><b>n</b>
Athar:
  اے  نبیؐ،  ؤنِو  زِ  بہٕ  چُھس  پننِس  ربّس  ناد  لایان،  تہٕ  تس  سٍتۍ  چُھسَن  نہٕ  کانٛہہ  شریک  کران۔

Mirwaiz:
  توٚہۍ  فرمٲوِو  یا  رسول  اللہؐ  یہِ  کتھ  کہ  بہٕ  چھُس  صرف  پننِس  پروردِگارٕ  سٕنز  عبادت  کران،  بہٕ  چھُس  نہٕ  تَس  کانٛہہ  اَکَھہ  شریک  ٹٔھہراوان۔  (یہِ  کتھ  گٔیہِ  توحیدس  متعلق)

Tahir:
  تۆہۍ  فرمٲوِو  زِ  بہٕ  چُھس  صرف  پننِس  ربّ  سٕنز  عبادت  کران  تہٕ  تس  سٍتۍ  چُھسَن  نہٕ  کانٛہہ  شریک  بناوان۔


Transliteration: Qul innee l<u>a</u> amliku lakum <u>d</u>arran wal<u>a</u> rashad<u>a</u><b>n</b>
Athar:
  ؤنِو،  بہٕ  نَہ  چُھس  تۅہیہِ  لُکن  خٲطرٕ  کُنہِ  نقصانُک  اختیار  تھاوان،  تہٕ  نَہ  کُنہِ  رٕژرُک۔

Mirwaiz:
  یِتہِ  فرمٲوِیوٗکھ  رسالتس  متعلق  کہ  بہٕ  چھُس  فقط  خداے  سٕندۍ  احکام  تہٕ  پیغامات  واتناوُن۔  بہٕ  چھُس  نہٕ  مٲلک  تہٕ  اختیارٕ  وول  نَہ  تُہندِ  ضرِرُک  نَہ  تُہندِ  نفع  و  خیرُک  نَہ  تُہندِ  ہدایتُک۔  (تِم  چھِ  تۅہیہِ  ونان  ہرگاہ  توٚہۍ  واقعی  پیغمبر  چِھوِ  تیٚلہِ  ہٲوِو  اَسہِ  فلٲنۍ  فلٲنۍ  معجزٕہ۔  توٚہۍ  فرمٲوِیوٗکھ  کہ  مےٚ  تِمن  چیزن  ہُنٛد  اختیار  پانس  اَتھہِ  چُھنہٕ،  یہِ  سورُے  چھُ  خداے  سٕندِسٕے  اختیارس  اندر۔  بیٚیہِ  ٲسۍ  کٲفر  وَنان  کہ  أسۍ  مانو  تُہٕنز  رسالت  ہرگاہ  توٚہۍ  مضمونِ  توحیدس  بیٚیہِ  قرآنِ  مجیدس  منٛز  کُنہِ  قسمہٕ  کینٛہہ  تغیر  و  تبدیل  کٔرِو۔)

Tahir:
  تۆہۍ  فرمٲوِو  زِ  بہٕ  نَہ  چُھس  تُہٕندِ  خٲطرٕ  نقصانُک  (یعنی  کفرُک)  مٲلِک  تہٕ  نَہ  رٕژرُک  (یعنی  ایمانُک،  مطلب  اصلی  مٲلک  چُھ  اللہ  تعالیٰ  بہٕ  چُھس  صرف  ذریعہ  تہٕ  وسیلہٕ)۔


Athar:
  ؤنِو،  مےٚ  ہیکہِ  نہٕ  اللہ  تعالیٰ  سٕندِ  گرفت  نِشہِ  کانٛہہ  بچٲوِتھ،  تہٕ  نَہ  ہیٚکہٕ  بہٕ  تٔمۍ  سٕندِ  دامنہٕ  ورٲے  کانٛہہ  جاے  پناہ  لٔبِتھ۔

Mirwaiz:
  تَمِیُک  جواب  فرمٲوِیوکھ  توٚہۍ  ہرگاہ  خدا نخواستہٕ  بہٕ  یِژھ  کٲم  کرٕ  تیٚلہِ  ہیٚکہِ  نہٕ  مےٚ  کانٛہہ  اَکَھہ  خداے  سٕندِ  غضبہٕ  تہٕ  عذابہٕ  نِشہِ  نجات  تہٕ  پناہ  دِتھ،  نہ  ہیٚکہٕ  بٕہ  تَس  ورٲے  بیٚیہِ  کٲنسہِ  نِشہِ  لٔبِتھ  کانٛہہ  چھپن  جایَہ۔  (میٲنۍ  کٲم  چھَنہٕ  کینٛہہ  تہِ۔)

Tahir:
  تۆہۍ  فرمٲوِو  زِ  نَہ  ہیٚکہِ  مے٘  ہرگزکانٛہہ  اللہ  تعالیٰ  سٕندِس  (حکمس  خلاف)  عذاب  نِشہِ  پناہ  دِتھ  تہٕ  نَہ  چُھس  بہٕ  قطعاً  تٔمۍ  سٕندِ  پناہ  وَرٲے  کانٛہہ  چھپن  جاے  لبان۔

Transliteration:
  Qul innee lan yujeeranee mina All<u>a</u>hi a<u>h</u>adun walan ajida min doonihi multa<u>h</u>ad<u>a</u><b>n</b>


Athar:
  میٲنۍ  کٲم  چَھنہٕ  امہِ  ورٲے  کِہِنۍ  زِ  اللہ  تعالیٰ  سٕنز  کتھ  تہٕ  تٔمۍ  سٕندۍ  پیغام  واتناوٕ۔  وۅنۍ  یُس  تہِ  اللہ  تعالیٰ  سٕنٛز  تہٕ  تسٕندِس  رسولؐ  سٕنز  کتھ  مانہِ  نہٕ،  تس  خٲطرٕ  چُھ  جہنمُک  نار  تہٕ  یِتھۍ  لُکھ  روزن  تتھ  منٛز  ہمیشہ۔

Mirwaiz:
  مگر  واتناوُنۍ  خداے  سٕندِ  طرفہٕ  تٔہندۍ  احکام  بیٚیہِ  تٔہندۍ  پیغامات  لوٗکن  یعنی  پیغمبر  سٕنز  کٲم  چھےٚ  احکامِ  الہٰی  لوٗکن  نِشہِ  واتناوُنۍ  تغیر  و  تبدیل  ورٲے،  یِم  لوٗکھ  نافرمانی  کرن  خداے  سٕنز  بیٚیہِ  تٔہندِس  پیغمبر  سٕنز  یعنی  تٔہندۍ  احکام  مانن  نہٕ،  پس  چھُ  یقیناً  تِہندِ  سزا  خٲطرٕ  نارِ  جہنم،  (یتھ  منٛز  تِم  ہمیشہِ  ہمیشہِ  روزن،  یِمن  کٲفرن  چھُنہٕ  اَز  یقین  یِوان  اَمِیُک  مگر  یِمن  یِیہِ  نہٕ  یقین۔)

Tahir:
  مگر  اللہ  تعالیٰ  سٕندِ  طرفہٕ  احکامات  تہٕ  تٔمۍ  سٕندۍ  پیغامات  واتناوٕنۍ  (چھے٘  میٲنۍ  ذمہٕ  دٲری)،  تہٕ  یُس  کانٛہہ  اللہ  تعالیٰ  سٕنز  تہٕ  تٔمۍ  سٕندِس  رسول  (صلی  اللہ  علیہ  وسلم)  سٕنزنافرمٲنی  کرِتیٚلہِ  چُھ  بے  شک  تٔمۍ  سٕندِ  خٲطرٕجہنمُک  نار  یَتھ  منٛز  تِم  ہمیشہ  روزن۔

Transliteration:
  Ill<u>a</u> bal<u>a</u>ghan mina All<u>a</u>hi waris<u>a</u>l<u>a</u>tihi waman yaAA<u>s</u>i All<u>a</u>ha warasoolahu fainna lahu n<u>a</u>ra jahannama kh<u>a</u>lideena feeh<u>a</u> abad<u>a</u><b>n</b>


Athar:
  ﴿یِم  لُکھ  یِن  نہٕ  پننہِ  رٔوِشہِ  نِشہِ  باز﴾  یوٚت  تام  زَن  سُہ  چیز  وُچھن  ییٚمیُک  یِمن  سٍتۍ  وعدٕہ  چُھ  یِوان  کرنہٕ،  پتہٕ  لگہِ  یِمن  پے  زِ  کٔمۍ  سٕندۍ  مددگار  چِھ  کمزور  تہٕ  کٔمۍ  سٕنٛز  چھۅکھ  چھےٚ  تعدادس  منٛز  کم۔  ﴿تتھ  زمانس  منٛز  یِم  قریشکِۍ  لُکھ  رسول  اللہ  صلی  اللہ  علیہ و سلمس  پٮ۪ٹھ  دعوت  اِلی  اللہ  بوزان  بوزانٕے  حملہٕ  ٲسۍ  کران،  تِم  ٲسۍ  اَتھ  تکبرس  منٛز  مبتلا  زِ  تِہٕنٛز  چھۅکھ  چھے  سٮ۪ٹھاہ  زبردست  تہٕ  رسول  اللہ  صلی  اللہ  علیہ و سلمن  سٍتۍ  چِھ  کٔژتام  نفرٕے،  اَمہِ  موجوب  ہیٚکن  آسٲنی  سان  تِم  تِمن  دبٲوِتھ۔﴾

Mirwaiz:
  یوٚتانۍ  سُہ  عذاب  وُچھن  چنانچہ  ییٚلہِ  تِم  سُہ  عذاب  وُچھن  ییٚمیُک  تِمن  وعدٕہ  تھاونہٕ  یِوان  چھُ  تَمہِ  ساعتہٕ  زانن  تِم  کٔمۍ  سٕندۍ  مددگار  چھِ  کمزور  بیٚیہِ  کٔمۍ  سٕنز  جماعت  چھےٚ  کم  تعدادٕ  کِنۍ۔  (وۅنۍ  یِم  تۅہیہِ  قیامتُک  وقت  پرٛژھان  چِھ  بطورِ  انکار)

Tahir:
  اۆت  تام  زِ  ییٚلہِ  یِم  لُکھ  سُہ  (عذاب)  وُچھن  ییٚمِیُک  وعدٕہ  یِمن  سٍتۍ  کرنہٕ  چُھ  یِوان  پتہٕ  لگہِ  یِمن  (تَمہِ  وقتہٕ)  پَے  زِ  کُس  چُھ  مددگار  سٕندِ  اعتبارٕ  کِنۍواریاہ  کمزورتہٕ  تعدادکہ  اعتبارٕ  کِنۍ  واریاہ  کم۔

Transliteration:
  <u>H</u>att<u>a</u> i<u>tha</u> raaw m<u>a</u> yooAAadoona fasayaAAlamoona man a<u>d</u>AAafu n<u>as</u>iran waaqallu AAadad<u>a</u><b>n</b>


Transliteration: Qul in adree aqareebun m<u>a</u> tooAAadoona am yajAAalu lahu rabbee amad<u>a</u><b>n</b>
Athar:
  ؤنِو،  بہٕ  چُھس  نہٕ  زانان  ییٚمہِ  چیزُک  وعدٕہ  تۅہیہِ  سٍتۍ  کرنہٕ  چُھ  یِوان  سُہ  چھا  نکھہٕ،  کِنہٕ  میون  ربّ  کرِ  تمہِ  خٲطرٕ  کانٛہہ  زیوٗٹھ  کال  مقرر۔

Mirwaiz:
  توٚہۍ  فرمٲوِو  تِمن  مےٚ  چَھنہٕ  خبر  ییٚمہِ  عذابُک  تۅہیہِ  وعدٕہ  تھاونہٕ  یِوان  چھُ  سُہ  چَھا  نزدیک  یِنہٕ  وول  کِنہٕ  میٲنۍ  پروردِگارن  چھُ  تَمہِ  خٲطرٕہ  کانٛہہ  زِیوٗٹھ  مُدتَہ  مقرر  کوٚرمُت،  (تمِیُک  خاص  تہٕ  مُعین  وقت،  یہِ  گوٚو  علمِ  غیب،  یہِ  زانہِ  سُے  یوت  کیازِ  سُے  چھُ)

Tahir:
  تۆہۍ  فرمٲوِو،  مے٘  چھَنہٕ  پے  زِ  ییٚمُیک  (یعنی  قیامت  کہ  دۅہُک)  تۅہیہِ  سٍتۍ  وعدٕہ  چُھ  کرنہٕ  یِوان  سُہ  چھا  نزدیک  کِنہٕ  تَمہِ  خٲطرٕ  چُھ  میٲنۍ  ربّن  زیوٗٹھ  کال  مقرر  کۆرمُت۔


Athar: سُہ چُھ عالمُ الغیب، پننِس غیبس پٮ۪ٹھہ چُھنہٕ کٲنٛسہِ مطلع کران۔
Mirwaiz:
  سورُے  سِر  تہٕ  پوٗشیدٕہ  چیز  زانہٕ  وُن،  سُہ  چھُنہٕ  پننہِ  اَمہِ  قٕسمہٕ  چہِ  پوٗشیدٕہ  کتھہٕ  کٲنسہِ  نِشہِ  باوان۔

Tahir:
  (سُہ)  چُھ  غیبُک  زانن  وول،  لہٰذا  چُھنہٕ  سُہ  پننِس  غیبس  پیٚٹھ  کٲنٛسہ  (عام  شخصس)  مطلع  کران۔

Transliteration:
  AA<u>a</u>limu alghaybi fal<u>a</u> yu<i><u>th</u></i>hiru AAal<u>a</u> ghaybihi a<u>h</u>ad<u>a</u><b>n</b>


Athar:
  تس  رسولس  ورٲے  یُس  تٔمۍ  ﴿غیبُک  علم  دِنہٕ  خٲطرٕ﴾  پسند  آسہِ  کوٚرمُت،  ﴿یعنی  رسول  چُھنہٕ  بذاتِ  خۅد  عالمُ  الغیب  آسان  بلکہ  ییٚلہِ  اللہ  تعالیٰ  تس  رسالتُک  فریضہٕ  انجام  دِنہٕ  خٲطرٕ  منتخب  چُھ  کران،  تیٚلہِ  یِمو  غیب  کیو  حقایقو  منٛزٕ  یِمن  چیزن  ہُند  تہِ  علم  سُہ  یژھان  چُھ،  تس  چُھ  عطا  کران۔﴾  تیٚلہِ  چُھ  تس  بروٗنٹھۍ  کِنۍ  تہٕ  پٔتۍ  کِنۍ  محافظ  لگاوان۔  ﴿محافظو  نِشہ،  چُھ  مُراد  فرشتہٕ۔  مطلب  چُھ  یہِ  زِ  ییٚلہِ  اللہ  تعالیٰ  وَحی  ہٕندِ  ذریعہ  غیب  کیٚن  حقایقن  ہُند  علم  رسولس  نِشہِ  سوزان  چُھ،  تیٚلہِ  چُھ  تٔمۍ  سٕنٛز  رٲچھ  راوٹھ  کرنہٕ  خٲطرٕ  پرٛتھ  طرفہٕ  فرشتہٕ  مقرر  کران  تاکہ  سُہ  علم  واتہِ  سٮ۪ٹھاہ  محفوظ  طریقہٕ  رُسولس  تام  تہٕ  اَتھ  منٛز  سپدِنہٕ  کُنہِ  قسمٕچ  مِلاوٹ۔﴾

Mirwaiz:
  مگر  چھُ  باوان  تہٕ  مطلع  کران  پننِس  کٲنسہِ  برگزیدٕہ  پیغمبرس۔  (سُتہِ  چھُ  یِتھہٕ  پٲٹھۍ  خاص  أکِس  طریقس  اندر  تَس  مطلع  کران  کہ)  تَس  پیغمبرس  پتہٕ  برونٹھ  بلکہ  پرٛتھ  طرفہٕ  چِھ  سُہ  وحی  نٲزل  کرنہٕ  کہ  وقتہٕ  محٲفظ  ملٲیکن  ہُنٛد  بروقت  پہرٕہ  سوزان۔  (یِم  نہٕ  شیطانس  تتھ  نکھہٕ  چھِ  دِوان  پکنہٕ،  چنانچہ  تِمن  شیطانن  چھُنہٕ  ممکِنٕے  سپدان  تتھ  وحی  یَس  کُن  اَنوکھ  یا  کُنہِ  قسمہٕ  وسوسہٕ  تراونُک۔  حضرت  عبد  اللہ  ابن  عباسؓ  چھِ  روایت  کران  کہ  نبی  کریم  صلی  اللہ  علیہ  وسلمس  ٲسۍ  ژور  مَلک  مستقل  اَمہِ  حفاظت  خٲطرٕہ،  یہِ  انتظام  چھُ  اَمہِ  مۅکھہٕ  کرنہٕ  یِوان۔)

Tahir:
  پننیٚو  پسندیدٕہ  رسولو  وَرٲے  (تِمنٕے  چُھ  غیبس  پیٚٹھ  مطلع  کران  تِکیازِ  یہِ  چُھ  خاصہ  نبوت  تہٕ  معجزہ  رسالت)،  تیٚلہِ  چُھ  بے  شک  سُہ  أمِس  (رسول  صلی  اللہ  علیہ  وسلمس)  بروٗنٹھۍکِنۍ  تہٕ  پٔتۍ  کِنۍ  (علمِ  غیب  کہ  حفاظت  خٲطرٕ)  رٲچھدر  مقررکران۔

Transliteration:
  Ill<u>a</u> mani irta<u>da</u> min rasoolin fainnahu yasluku min bayni yadayhi wamin khalfihi ra<u>s</u>ad<u>a</u><b>n</b>


Athar:
  تاکہ  سُہ  زانہِ  زِ  تِمو  چِھ  پننِس  ربّ  سٕندۍ  پیغام  واتنٲوِمٕتۍ،  ﴿امہِ  نِشہِ  سپُد  معلوم  زِ  رُسولس  چُھ  سُہ  علمِ  غیب  یِوان  دِنہٕ  یُس  رسالت  کہ  فریضہٕ  کہ  انجام  دہی  خٲطرٕ  تس  چُھ  ضروری  دِیُن  آسان،  تہٕ  فرشتہٕ  چِھ  اَمہِ  کتھہِ  ہٕنز  تہِ  رٲچھ  راوٹھ  کران  زِ  رسولس  تام  گِژھہ  یہِ  علم  صحیح  صورتس  منٛز  واتُن،  تہٕ  اَمہِ  کتھہِ  ہٕنز  تہِ  چِھ  رٲچھ  راوَٹھ  کران  زِ  رسول  گژِھہ  پننِس  ربّ  سٕندۍ  پیغام  تٔمۍ  سٕندٮ۪ن  بندن  تام  ٹھیک  ٹھیک  واتناوُن﴾  تہٕ  سُہ  چُھ  تِہنٛدِس  پوٗرٕ  ماحولس  احاطہٕ  کٔرِتھ،  تہٕ  اکھ  اکھ  چیز  چُھ  تٔمۍ  گٕنزرِتھ  تھوومُت۔  ﴿یعنی  رُسولس  پٮ۪ٹھ  تہِ  تہٕ  فرشتن  پٮ۪ٹھ  تہِ  چھےٚ  اللہ  تعالیٰ  سٕنز  قدرت  تِتھہٕ  پٲٹھۍ  مُحیط  زِ  اگر  مَس والس  سُمب  تہِ  تٔمۍ  سٕنزِ  مرضی  خلاف  حرکت  کرن،  تیٚلہِ  یِن  فوراً  تِم  گرفتس  منٛز۔  تہٕ  یِم  پیغام  اللہ  تعالیٰ  سوزان  چُھ  تِہُند  حرف  حرف  چُھ  گٕنزرِتھ،  رسولن  تہٕ  فرشتن  چَھنہٕ  یہِ  مجال  زِ  یِمن  منٛز  کیا  ہیکن  اکہِ  حرفٕچ  کمی  پیشی  کٔرِتھ﴾۔

Mirwaiz:
  یُتھ  اللہ  تعالیٰ  ہس  ظٲہری  طور  معلوم  سپدِ  کہ  یِم  ملٲیک  وحی  ہیٚتھ  سوزنہٕ  آمٕتۍ  ٲسۍ  تِمو  واتنٲوۍ  پننِس  پروردِگارٕ  سٕندۍ  پیغامات  پیغمبرِ  برحقس  نِشہِ۔  وتہِ  منٛز  سپٕز  نہٕ  کٲنسہِ  ہٕنز  مداخلت۔  اللہ  تعالیٰ  چھُ  یِمن  پہرٕہ  دار  ملٲیکن  ہٕندیٚن  احوالن  احاطہٕ  کٔرِتھ،  اَمہِ  خٲطرٕہ  چھِ  اللہ  تعالیٰ  ہن  تِمے  پہرٕہ  دار  مقرر  کٔرِمٕتۍ  یِم  اَمہِ  کامہِ  خٲطرٕ  موزون  و  منٲسب  چھِ  بیٚیہِ  یِم  اَمہِ  کامہِ  ہٕندۍ  پوٗرٕ  اہل  چھِ۔  بیٚیہِ  چھِ  اللہ  تعالیٰ  ہس  پرٛتھ  چیزٕچ  گرنٛد  معلوم۔  (لہٰذا  چھِ  وحی یِکۍ  سٲری  اجزا  اَکہِ  اَکہِ  تَس  معلوم،  سُہ  چھُ  تِمن  سارِنٕے  اجزاہن  پوٗرٕ  حفاظت  تہٕ  رٲچھ  کران۔  ملٲیکن  تہٕ  پیغمبرن  ہٕنزن  ذہنس  اندر  لفظ  یَسعلُک  وننہٕ  سٍتۍ  چھِ  شیطانن  ہٕنزِ  استراق  سمعت  تہٕ  التباسہٕ  نِشہِ  حفاظت،  لفظ  واحاطہ  بیان  کرنہٕ  سٍتۍ  چھےٚ  حفاظت  ییٚمہِ  اعتبارٕہ  کہ  ذرائع  و  وسائل  یِم  چھِ،  تِمن  چھےٚ  خداے  سٕنز  حفاظت،  و  احصیٰ  بیان  کرنہٕ  سٍتۍ  چھےٚ  حفاظت  اَز  نِسیان  و  ذہول  مرسل  الیہ  سندِ  حقہٕ،  لہٰذا  چھِ  گۅڈٕہ  پٮ۪ٹھہٕ  اَند  تانۍ  سارِنٕے  حفاظتن  ہُنٛد  رعایت  تھاونہٕ  آمُت۔  حٲصل  چھُ  ییٚتہِ  نَس  کہ  قیامت  کہ  تعینُک  علم  آسُن،  یہِ  چھُنہٕ  نبوت  کیو  علومو  أندرٕہ،  لہٰذا  اَمیُک  علم  نہ  آسُن  چھُنہٕ  نبوتس  پٮ۪ٹھ  کانٛہہ  ناکارٕہ  اثر  تراوان  یا  تمیُک  علم  نہ  آسنس  چھُنہٕ  لٲزم  کہ  سُہ  سپدِنہٕ  واقع  پننِس  وقتس  تہٕ  موقعس  پٮ۪ٹھ،  البتہ  علومِ  نبوّت  یِم  چھِ  تِم  چھِ  مستقل  تہٕ  مقصود  بِا  الذّات  علوم۔  تِمے  علوم  لوٗکن  نِشہِ  واتناونہٕ  خٲطرٕہ  آو  پیغمبرِ  برحقؐ  سوزنہٕ۔  تِمے  علوم  کٔرِو  توٚہۍ  حٲصل،  تِموٕے  سٍتۍ  سپدِو  توٚہۍ  مستفید۔  تِمَو  علومو  ورٲے  باقی  علوم  حٲصل  کرنُک  خیال  ترٲوِو،  تتھ  منٛز  چھُنہٕ  تۅہیہِ  کانٛہہ  فٲیدٕہ۔)

Tahir:
  تاکہ  اللہ  تعالیٰ  کڑِ  (یہِ  کتھ)  نٔنۍ  زِ  بے  شک  وٲتنٲوۍ  تِمَو  (رسولو)  پننِس  ربّ  سٕندۍ  پیغامات،بیٚیہِ  یِکینژھاہ  (اللہ  تعالیٰ  سٕندیو  احکامو  تہٕ  غیب  کیو  علمو  منٛزٕ)  تِمن  نِشہِ  چُھ  اللہ  تعالیٰ  ہن  چُھ  (گۅڈٕ  پیٚٹھے)  تَمِیُک  احاطہ  کٔرِتھ  تھوومُت،  تہٕ  تٔمۍ  چھے٘  پۯتھ  چیزس  گرنٛد  تھٲومٕژ  کٔرِتھ۔

Transliteration:
  LiyaAAlama an qad ablaghoo ris<u>a</u>l<u>a</u>ti rabbihim waa<u>hat</u>a bim<u>a</u> ladayhim waa<u>hsa</u> kulla shayin AAadad<u>a</u><b>n</b>


Athar: اے وُرُن رٔٹِتھ شۅنگن والہِ!
Tahir: اے کمل ؤلتھ تھاون والہِ (ٹاٹھہِ!)
Transliteration: Y<u>a</u> ayyuh<u>a</u> almuzzammil<b>u</b>
Mirwaiz:
  اے  پَلوَن  منٛز  ؤلِتھ  روزوُنہِ  صاحبہٕ،  (اَمہِ  عنوانہٕ  خطاب  کرنُک  وجہ  چھُ  یہِ  زِ  ابتداء  نبوتس  اندر  ٲسۍ  قریش  دارُ  الندوہس  اندر  سٔمِتھ  مشورٕہ  کران  کہ  ییٚمِس  پیغمبر  سٕندِس  حالس  مطابق  گوٚژھ  کانٛہہ  یَچھ  لقبَہ  تجویز  کرُن  تَمی  سٍتۍ  آسو  تِہُند  ذکر  کران۔  أکۍ  زٔنۍ  دوٚپ  کٲہن،  بے  زٔنۍ  دوٚپ  مجنون،  بے  زٔنۍ  دوٚپ  سٲحر۔  مگر  اتفاق  سپدُکھ  نہٕ  کُنہِ  پٮ۪ٹھ۔  یہے  شیٚچھ  وٲژ  درخدمتِ  حضرت  نبی  کریمؐ،  دلِ  مبارک  سپدُکھ  آزُردٕہ۔  کپر  ژادرَہ  بٔڈ  ہیٚژٕکھ  سرِ  مبارکہٕ  پٮ۪ٹھۍ،  یِتھہٕ  پٲٹھۍ  اکثر  چھُ  غمگین  شخص  چھُ  کلہٕ  پٮ۪ٹھۍ  پلو  ہیٚتھ  روزان۔  اللہ  تعالیٰ  ہن  کوٚر  اَمی  عنوانہٕ  سٍتۍ  بکمالِ  اُنس  و  ملاطفت  تِمن  خطاب  فرموونکھ  ﴿یَا  اَیھَا  المزّمِل﴾  اے  پَلوَن  منٛز  ؤلِتھ  روزوُنہِ  صاحبہٕ۔  یِتھہٕ  پٲٹھۍ  حدیث  شریفس  منٛز  چھُ  آمُت  کہ  علی  مرتضیٰ  کرم  اللہ  وجہ  دراے  اَکہِ  پِھرِ  گھرٕ  أندرٕ  آزُردٕہ  سپدِتھ  مسجدِ  نبوی  کِس  صحنس  اندر  روٗدۍ  شوٚنگِتھ،  نِندرَہ  پیٚیہِ  تِمن  مٔژ  تہٕ  رۅے  مبارک  گوٚو  سُست،  نٔنۍ  سٕے  بدنِ  مبارکس  آیہِ  گرد  مَتھنہٕ۔  تِمن  ژھانڈان  ژھانڈان  وٲتۍ  نبی  کریمؐ  اوٚتُے  مسجدِ  شریف  کِس  صحنس  اندر۔  وُچھِکھ  تِمن  بدنِ  مبارکس  میٚژ  تہٕ  گرد  لاریمٕژ،  توپتہٕ  ہیٚژٕکھ  سۅ  گرد  وۅتھراوٕنۍ،  دستِ  مبارکہٕ  سٍتۍ  ٲسِکھ  پَھش  پَھش  دِوان  تہٕ  فرماوان  ٲسِکھ  ﴿قُم  اَبَا  تُرَاب،  قُم  اَبَا  تُرَاب﴾  بکمالِ  اُنس  و  محبت۔  غرض  اللہ  تعالیٰ  ہن  فرموو  تِمن  توٚہۍ  مَہ  بٔرِو  دشمنن  ہٕنزن  کتھن  ہُنٛد  کانٛہہ  غم،  توٚہۍ  روٗزِو  ہمیشہٕ  زیادٕہ  متوجہ  پننِس  پروردِگار  سٕندِس  عبادتس  کُن  یِتھہٕ  پٲٹھۍ  کہ)


Athar: نصف رٲژ یا کٔرِو اَمہِ کھۅتہٕ کینٛہہ کم۔
Tahir: نصف رات نَتہٕ کٔرِو اَمہِ کھوتہٕ رَژھ کھنڈ کم۔
Transliteration: Ni<u>s</u>fahu awi onqu<u>s</u> minhu qaleel<u>a</u><b>n</b>
Mirwaiz:
  مثلاً  رٲژ  ہٕندِس  نصفس،  (باقی  نصفس  ٲسِو  آرام  کران)  یا  کٔرِو  نصفہٕ  کھۅتہٕ  کم  کالس  عبادت،  (نصفہٕ  کھۅتہٕ  زیادٕہ  حصس  کٔرِو  آرام،  یعنی  رٲژ  ہٕندِس  ترٛیمِس  حِصس  ٲسِو  عبادت  کران،  دۅن  حصن  ٲسِو  آرام  کران۔)


Athar: یا ہُر رٲوِو اَمہِ کھۅتہٕ کینٛہہ زیادٕہ، تہٕ قرآن پٔرِو خوٗب ٹھٔہرۍ ٹھٔہرۍ۔
Tahir: نَتہٕ کٔرِو اَتھ پیٚٹھ کینہہ ہُریٚر تہٕ قرآن ٲسِو سیٚٹھاہ ٹٔھہرۍٹٔھہرۍپران۔
Transliteration: Aw zid AAalayhi warattili alqur<u>a</u>na tarteel<u>a</u><b>n</b>
Mirwaiz:
  یا  کٔرِو  نصفہٕ  کھۅتہٕ  زیادٕہ  وقتس  عبادت  یعنی  تریٚیو  حصو  اندرٕہ  دۅن  حصن،  أکِس  حصس  ٲسِو  آرام  کران۔  (یہِ  قیامِ  لیل  چھُ  تۅہیہِ  پٮ۪ٹھ  فرض  مگر  وقتِ  قیامس  چھےٚ  ترےٚ  صوٗرژٕ۔  یا  نصفَہ  نصف،  یا  ترٛیمِس  حِصس  قیام  دۅن  حصن  آرام  یا  دۅن  حصن  قیام  أکِس  حصس  آرام۔)  اَتھ  قیامِ  لیلس  منٛز  ٲسِو  قرآنِ  مجید  پران  وارٕہ  وارٕہ  صاف  صافَ۔  (یُتھ  اَکھ  اَکھ  حرف  بیوٚن  بیوٚن  ترِ  فکرِ  بوزن  والین،  اَمہِ  طریقہٕ  پرنہٕ  سٍتۍ  چھُ  فہم  و  تدبرس  اندر  مدد  حٲصل  سپدان،  بیٚیہِ  چھُ  اَمِیُک  اثر  دِلس  پٮ۪ٹھ  زیادٕہ  پیوان،  بیٚیہِ  چھُ  ذوق  و  شوق  ہُران۔  یۅہے  حکم  چھُ  نٮ۪مازِ  ورٲے  قرآنِ  مجیدُک۔  قِیامِ  لیلکہِ  بار  تراونُک  مقصد  چُھ  یُتھ  استعداد  تۅہیہِ  قوی  تہٕ  مضبوط  سپدِ،  کیازِ)


Athar: أسۍ چِھ تۅہیہِ پٮ۪ٹھ اکھ گوٚب کلام نٲزِل کرن وٲلۍ۔
Tahir: أسۍ کرو عنقریب تۅہیہِ پیٚٹھ اَکھ گۆب فرمان نٲزل۔
Transliteration: Inn<u>a</u> sanulqee AAalayka qawlan thaqeel<u>a</u><b>n</b>
Mirwaiz:
  اَسہِ  چھُ  ترٛاوُن  تۅہیہِ  پٮ۪ٹھ  یعنی  نٲزل  کرُن  اَکھ  گوٚب  تہٕ  وزن  دار  کلامَہ  یعنی  قرآنِ  مجید،  (ییٚمہِ  کہ  ثقلک  تہٕ  گۅبِرُک  یہِ  حال  اوس  کہ  اَمہِ  کہ  نٲزل  سپدنہٕ  کہ  وقتہٕ  ٲس  نبی  کریمنؐ  عجیب  کیفیتَہ  پٲدٕہ  سپدان،  بدنِ  مبارک  اوس  گۅبان،  شاہ  تہٕ  شانٛش  ٲس  تیز  سپدان،  سردی  ہٕندِس  موسمس  منز  تہِ  اوس  بدنِ  مبارکس  عَرق  یِوان۔  عَرقٕک  قطرات  ٲسۍ  جبینِ  مبارکہٕ  پٮ۪ٹھہٕ  مۅختہٕ  پھلیٚن  ہٕندۍ  پٲٹھۍ  پتھر  پیٚوان۔  اکہِ  پِھرِ  اوس  تِہُنٛد  زانوے  مبارک  حضرت  زید  بن  ثابتہؓ  سٕنزِ  رانہِ  پٮ۪ٹھ،  تٔتھۍ  حالس  اندر  ہیٚوتُن  وحی  نٲزل  سپدنۍ۔  زید  بن  ثابتسؓ  سپُد  محسوس  کہ  رانہِ  ما  سپدُص  ژَس  مگر  شہہ  تہِ  ہیوٚکُکھ  نہٕ  کٔڈِتھ۔  ہرگاہ  تَمہِ  وقتہٕ  کُنہِ  سوٲری  پٮ۪ٹھ  سوار  آسٕہن  تس  سوٲری  آسہٕ  زنگہٕ  پُھٹان،  فقط  ٲس  ناقۂ  عضباء  مخصوص  تِہٕنز  سوٲرۍ،  تَس  اوس  برونٹھُے  اِلہام  سپدان،  سۅ  ٲس  اَمہِ  وقتہٕ  پتھر  بِہان۔  بیاکھ  وجہ  چھُ  أسۍ  چھِ  تۅہیہِ  قیامِ  لیلُک  یعنی  رات  کہ  وقتہٕ  نٮ۪ماز  پرنُک  حُکم  کران،  کیازِ)


Transliteration: Inna n<u>a</u>shiata allayli hiya ashaddu wa<u>t</u>an waaqwamu qeel<u>a</u><b>n</b>
Athar:
  درحقیقت  چُھ  رٲژ  ہُنٛد  وۅتُھن  نفس  کاپہِ  رٹنہٕ  خٲطرٕ  سٮ۪ٹھاہ  کار  گر،  تہٕ  قرآنِ  مجید  ٹھیک  پرنہٕ  خٲطرٕ  چُھ  زیادٕہ  مناسب۔

Mirwaiz:
  بیشک  رات  کہ  وقتہٕ  نِندرِ  پتہٕ  وۅتھُن  عبادت  کرنہٕ  خٲطرٕ،  یہِ  چھُ  زیادٕہ  موثر  نفس  پامال  کرنہٕ  خٲطرٕ،  بیٚیہِ  چھُ  یہِ  زیادٕہ  سیوٚد  تہٕ  راست  کروُن  کلامَس  تہٕ  کَتھہِ۔  اَمہِ  ساعتہٕ  یِکینژھاہ  پرنہٕ  یِوان  چھُ  قرآنِ  مجید،  دُعا  یا  اذکار،  تِم  چھِ  پرنہٕ  یِوان  پریشٲنی  ورٲے  بکمالِ  توجّہ۔

Tahir:
  بے  شک  چُھ  رٲژ  ہُنٛد  وۅتھُن  (نفسس)  سخت  مدٕ  والان  تہٕ  (دِل  تہ  ٕدماغ  چہ  یکسویی  سان)  چُھ  زیٚوِ  سیۆد  کتھ  کڑان۔


Athar: دۅہ کیٚن وقتن منٛز چِھ تُہندِ خٲطرٕ واریاہ مصروفیات۔
Tahir: بے شک چِھ تُہٕندِ خٲطرٕ دۅہس منٛز واریاہ آورِیار آسان۔
Transliteration: Inna laka fee a<b>l</b>nnah<u>a</u>ri sab<u>h</u>an <u>t</u>aweel<u>a</u><b>n</b>
Mirwaiz:
  بے  شک  تۅہیہِ  چھےٚ  دۅہس  اندر  واریاہ  کامہِ،  (دیٖن  چہٕ  تہِ  دنیا  چہٕ  تہِ،  لہٰذا  کٔرِو  خداے  سٕنز  کٲم  رات  کہ  وقتہٕ۔)


Athar: پننِس ربّ سٕندِ ناوٕچ ٲسِو ذکر کران، تہٕ سارِنٕے نِشہِ ژھیٚنِتھ سپدِو تٔمۍ سٕندی۔
Transliteration: Wa<b>o</b><u>th</u>kuri isma rabbika watabattal ilayhi tabteel<u>a</u><b>n</b>
Mirwaiz:
  تَمہِ  علاوٕہ  تہِ  کٔرِو  توٚہۍ  یاد  نامِ  پاک  پننِس  پروردِگار  سُنٛد  پرٛتھ  وقتہٕ  بیٚیہِ  ژٔٹِو  دِلُک  تعلق  سارِنٕے  نِشہِ  مشغول  تہٕ  متوجہ  روٗزِو  تٔسۍ  سٍتۍ  (یعنی  ذکر  و  تبتل  چھُ  پرٛتھ  وقتُک  فرض۔  قطع  تعلقاتن  اندرٕ  چھُ  مُراد  علاقۂ  خداوندی  گژِھہ  غٲلب  روزُن  باقی  سارِنٕے  تعلقاتن  پٮ۪ٹھ،  کیازِ)

Tahir:
  بیٚیہِ  روٗزِو  تۆہۍ  پننِس  ربّ  سٕندِ  ناوٕچ  ذِکر  کران  تہٕ  (پننِس  دِلس  تہٕ  بٲطنس  منٛز)  پۯتھ  أکِس  نِشہِ  ژھیٚنِتھ  روٗزِو  تٔمۍ  سٕندی  بٔنِتھ۔


Athar:
  سُہ  چُھ  مَشرقُک  تہٕ  مغربُک  مٲلِک،  تس  ورٲے  چُھنہٕ  کانٛہہ  خُداے،  لہٰذا  بنٲوِویوٗن  سُے  پنُن  وکیل۔  ﴿وکیل  چِھ  تس  شخصس  ونان  یَس  پٮ۪ٹھ  اعتماد  کٔرِتھ  کانٛہہ  شخص  پنُن  معاملہٕ  تَس  حوالہِ  کرِ۔  أسۍ  چِھ  کٲشِر  زبٲنۍ  منٛز  تہِ  وکیل  لفظ  تس  شخصس  خٲطرٕ  ورتاوان  یَس  پنُن  مقدمہٕ  حوالہٕ  کٔرِتھ  اکھ  انسان  مطمئن  چُھ  گژھان  زِ  تٔمۍ  سٕنٛدِ  طرفہٕ  لڑِ  جان  پٲٹھۍ  سُہ  مقدمہٕ،  تہٕ  تس  روزِ  نہٕ  پنُن  مقدمہٕ  پانہٕ  لڑنُک  کانٛہہ  حاجت۔﴾

Mirwaiz:
  سُہ  چھُ  مٲلک  مشرقُک  تہٕ  مغربُک،  تَس  ورٲے  چھُنہ  کانٛہہ  تہِ  عبادتس  لایق،  پَس  پُشرٲوِو  پنٕنۍ  کٲم  تٔسۍ  یوت۔

Tahir:
  سُہ  چُھ  مشرقُک  تہٕ  مغربُک  مٲلک،  تس  وَرٲے  چُھنہٕ  کانٛہہ  معبود،لہٰذا  بنٲوِیوٗن  سُے  (پَنُن)  کارساز۔

Transliteration:
  Rabbu almashriqi wa<b>a</b>lmaghribi l<u>a</u> il<u>a</u>ha ill<u>a</u> huwa fa<b>i</b>ttakhi<u>th</u>hu wakeel<u>a</u><b>n</b>


Athar:
  تہٕ  یمہٕ  کَتھہٕ  لُکھ  بناوان  چِھ  تِمن  پٮ۪ٹھ  کٔرِو  صبر،  تہٕ  شرافت  سان  گٔژِھو  تِمن  نِشہِ  الگ۔  ﴿الگ  گژھنُک  مطلب  چُھنہٕ  یہِ  زِ  تِمن  سٍتۍ  ژٔٹِو  تعلق  تہٕ  کٔرِو  پنُن  تبلیغ  بند،  بلکہِ  چُھ  اَمیُک  مطلب  یہِ  زِ  تِمن  مَہ  لٔگِو  بُتھہِ،  تِہنٛزٕ  بیہوٗد  گِیہِ  کٔرِو  بالکل  نظر  انداز،  تہٕ  تِہنزِ  کُنہِ  بدتمیزی  ہُند  جواب  مَہ  دِیِو۔  پتہٕ  گژِھ  نہٕ  یہِ  طریقہٕ  کُنہِ  غمہٕ  تہٕ  شرارتٕ  سان  تہِ  آسُن  بلکہ  گِژھ  امہِ  قسمُک  طریقہٕ  آسُن  زِ  یِتھہٕ  پٲٹھۍ  اکھ  شریف  انسان  کٲنٛسہِ  بازٲرۍ  انسان  سٕنز  لیٚکھ  بوٗزِتھ  چُھ  کنہٕ  ڈول  دِوان،  تہٕ  دِلس  پٮ۪ٹھ  چُھنہٕ  رژھ  تہِ  امِیُک  اثر  رَٹان۔﴾

Mirwaiz:
  بیٚیہِ  کٔرِو  صبر  یِمن  لوٗکن  ہٕنزن  کتھن  پٮ۪ٹھ،  بیٚیہِ  روٗزِو  تِمن  نِشہِ  الگ  تہٕ  دوٗر  رٕتہِ  طریقہٕ،  (تِمن  سٍتۍ  مَہ  تھٲوِو  کانٛہہ  تعلق۔  رُت  طریقہٕ  اختیار  کرُن  گوٚو  تِہٕنز  شکایت  مَہ  کٔرِو،  تِمن  انتقام  ہیٚنٕچ  فکر  مَہ  بٔرِو۔)

Tahir:
  تہٕ  تۆہۍ  کٔرِو  تِمن  (کتھن)  پیٚٹھ  صبر  یِکینژھاہ  تِم  (کٲفر)  ونان  چِھ،  تہٕ  سیٚٹھاہ  خوبصورتی  سان  گٔژِھو  تِمن  نِشہِ  لۆب۔

Transliteration:
  Wa<b>i</b><u>s</u>bir AAal<u>a</u> m<u>a</u> yaqooloona wa<b>o</b>hjurhum hajran jameel<u>a</u><b>n</b>


Athar:
  یِمن  انکار  کرن  والیٚن  خۅشحال  لُکن  سٍتۍ  نِپٹاونٕچ  کٲم  ترٲوِو  توٚہۍ  مےٚ  پٮ۪ٹھ،  تہٕ  یِمن  دِیِو  کینٛژھس  کالس  أتھۍ  حالتس  منٛز  روزنہٕ۔

Mirwaiz:
  بیٚیہِ  ترٲوِو  مےٚ  تہٕ  بیٚیہِ  تِمن  انکار  کروُنیٚن  ناز  و  نعمتن  اندر  روزن  والیٚن  موجودٕہ  حالتس  منٛز۔  تِمن  دِیِو  بیٚیہِ  کینٛہہ  دۅہ  مہلت،  (توٚہۍ  کٔرِو  بیٚیہِ  کینٛہہ  کالَہ  صبر۔  تِہِندِ  سزاہُک  تہٕ  عذابُک  وقت  چھُ  وۅنۍ  قریب۔)

Tahir:
  تہٕ  تۆہۍ  ترٲوِو  مے٘  تہٕ  انکارکرن  والیٚن  سرمایہ  دارن  (انتقام  ہیٚنہٕ  خٲطرٕ)  تہٕ  تِمن  دِیِو  ہَنا  مہلت  (تاکہ  تِہِندۍ  بد  اعمال  واتن  پننِس  اِنتہاہس)۔

Transliteration:
  Wa<u>th</u>arnee wa<b>a</b>lmuka<u>thth</u>ibeena olee a<b>l</b>nnaAAmati wamahhilhum qaleel<u>a</u><b>n</b>


Athar: اسہِ نِشہِ چھےٚ ﴿یِہنٛدِ خٲطرٕ﴾ گوٚبہِ ہانکلہٕ تہٕ نارٕ اَلاوٕ۔
Tahir: بے شک چھے٘ اَسہِ نِشہِ گۅبِہ ہانکلہٕ تہٕ (جہنمُک) شعلہٕ وُن نار۔
Transliteration: Inna ladayn<u>a</u> ank<u>a</u>lan waja<u>h</u>eem<u>a</u><b>n</b>
Mirwaiz:
  کیازِ  بے  شک  اسہِ  نِشہِ  چھِ  تِم  گرفتار  کرنہٕ  خٲطرٕ  برٛیڈِ،  بیٚیہِ  تِم  زالنہٕ  خٲطرٕ  نارِ  جہنم۔


Athar: تہٕ ۂٹِس پٮ۪ٹھ پھسن وول کھیٚن تہٕ دگ تُلہٕ وُن عذاب۔
Tahir: بیٚیہِ چُھ ۂٹِس پیٚٹھ رونٛٹہٕ گژھن وول کھیٚن تہٕ سیٚٹھاہ دگ تُلوُن عذاب۔
Transliteration: Wa<u>t</u>aAA<u>a</u>man <u>tha</u> ghu<u>ss</u>atin waAAa<u>tha</u>ban aleem<u>a</u><b>n</b>
Mirwaiz:
  بیٚیہِ  تِہِندِ  خٲطرٕ  ہٹہِ  نَہ  وُسوُن  خۅراک،  یُس  کھیٚوان  کھیٚوان  ۂٹِس  بند  آسیٚکھ  گژھان،  بیٚیہِ  تَمہِ  ورٲے  دَگ  تہٕ  دُووَد  تُلہٕ  وُن  عذاب۔  (یِموٕے  چیزو  سٍتۍ  یِیہِ  تِمن  سزا  دِنہٕ۔  یۅہے  سزا  یِیَکھ  دِنہٕ  تَمہٕ  دۅہ)


Athar:
  یہِ  سپدِ  تمہِ  دۅہ  ییٚلہِ  زمین  تہٕ  پہاڑ  لرزِتھ  وۅتھن  تہٕ  پہاڑن  ہُند  حال  بنہِ  تِیُتھ  زنتہٕ  سیٚکہِ  ڈھیر  چِھ  یِم  چھٔکراونہٕ  چِھ  یِوان۔

Mirwaiz:
  ییٚمہِ  دۅہ  الہٕ  الہٕ  وۅتھہِ  زمینس  تہٕ  کۅہن  بیٚیہِ  سپدن  کۅہ  ریزٕہ  ریزٕہ  گٔژِھتھ  پکہٕ  وُنۍ  سیٚکھ  ہِش،  (اے  انکار  و  تکذیب  کروُنیو)

Tahir:
  ییٚمہِ  دۅہ  زمین  تہٕ  پہاڑ  زورٕ  سان  نَٹنہ  لگن  تہٕ  پہاڑ  بنن  چٔھکرنہٕ  ینہ  واجنہ  سیٚکہِ  ہٕندۍٹینگ۔

Transliteration:
  Yawma tarjufu alar<u>d</u>u wa<b>a</b>ljib<u>a</u>lu wak<u>a</u>nati aljib<u>a</u>lu katheeban maheel<u>a</u><b>n</b>


Athar:
  تۅہیہِ  لُکن  نِشہِ  چُھ  اسہِ  تِتھے  پٲٹھۍ  اکھ  رسول  تۅہیہِ  ٮ۪پٹھ  گواہ  بنٲوِتھ  سوٗزمُت  ﴿وۅنۍ  چُھ  مکہ کیٚن  تِمن  کٲفرن  خطاب  کرنہٕ  یِوان  یِم  رسول  اللہ  صلی  اللہ  علیہ و سلمن  انکار  ٲسۍ  کران  تہٕ  تِہنٛدِس  مخالفتس  منٛز  ٲسۍ  سرگرم﴾  یِتھہٕ  پٲٹھۍ  اسہِ  فرعونس  کُن  اکھ  رسول  اوس  سوٗزمُت۔

Mirwaiz:
  پزۍ  پٲٹھۍ  اسہِ  سوٗز  تۅہیہِ  کُن  تِیتھُے  پیغمبرَہ  یُس  تۅہیہِ  پٮ۪ٹھ  قیامتُک  دۅہ  گوٲہی  دِیہِ  کہ  یِمَو  لوٗکو  کیا  برتاو  کوٚر  میانہِ  تبلیغہٕ  پتہٕ  یِتھہٕ  پٲٹھۍ  اَسہِ  فرعونس  کُن  اَکھ  پیغمبرَہ  سوٗزمُت  اوس۔

Tahir:
  بے  شک  چُھ  اَسہِ  تۅہیہِ  کُن  اَکھ  رسول  (صلی  اللہ  علیہ  وسلم)  سوٗزمُت  یُس  تۅہیہِ  پیٚٹھ  (حالن  ہُنٛد  مشٲہدٕہ  کٔرِتھ)  گوٲہی  دِنہٕ  وول  چُھ،  یِتھہٕ  پٲٹھۍ  زن  اَسہِ  فرعونس  کُن  اکھ  رسول  اوس  سوٗزمُت۔

Transliteration:
  Inn<u>a</u> arsaln<u>a</u> ilaykum rasoolan sh<u>a</u>hidan AAalaykum kam<u>a</u> arsaln<u>a</u> il<u>a</u> firAAawna rasool<u>a</u><b>n</b>


Athar:
  ﴿پتہٕ  وُچِھو﴾  ییٚلہِ  فرعونن  تس  رسول  سٕنٛز  کتھ  مٲنۍ  نہٕ  پتہٕ  روٚٹ  سُہ  اسہِ  سٮ۪ٹھاہ  سختی  سان۔

Mirwaiz:
  پس  کٔر  نافرمٲنی  فرعونن  تَس  پیغمبر  سٕنز،  پس  روٚٹ  تہٕ  گرفتار  کوٚر  اَسہِ  سُہ  فرعون  سٮ۪ٹھاہ  سختی  سان۔  (ہرگاہ  توٚہۍ  تہِ  یہِ  پیغمبرِ  برحق  سوزنہٕ  پتہٕ  نافرمٲنی  کٔرٕو  تیٚلہِ  پیٚیہِ  تۅہیہِ  تہِ  اَکہِ  دۅہ  سُہ  مصیبت  تُلُن،  چنانچہ  سُہ  مصیبت  چھُ  عنقریب  یِنہٕ  وول۔)

Tahir:
  پتہٕ  کٔر  فرعونن  تس  رسول  (علیہ  السلام)  سٕنز  نافرمٲنی،  اَمہِ  موجوب  رۆٹ  سُہ  اَسہِ  ہلاک  کرن  واجِنہِ  تھپہِ  منٛز۔

Transliteration:
  FaAAa<u>sa</u> firAAawnu a<b>l</b>rrasoola faakha<u>th</u>n<u>a</u>hu akh<u>th</u>an wabeel<u>a</u><b>n</b>


Transliteration: Fakayfa tattaqoona in kafartum yawman yajAAalu alwild<u>a</u>na sheeb<u>a</u><b>n</b>
Athar:
  اگر  توٚہۍ  ماننہٕ  نِشہِ  انکار  کٔرِو  تیٚلہِ  کِتھہٕ  پٲٹھۍ  بٔچِو  تمہِ  دۅہ  یُس  دۅہ  شُرٮ۪ن  بناوِ  بُڈٕ؟

Mirwaiz:
  ہرگاہ  توٚہۍ  کفر  کٔرِو  پس  کِتھہٕ  پٲٹھۍ  بٔچِو  تہٕ  مۅکلِو  تَمہِ  دۅہ  کہ  مصیبت  نِشہِ  ییٚمِچ  سختی  تہٕ  شِدّت  تیژ  زیادٕہ  آسہِ  کہ  لۅکٹیٚن  معصوم  بچن  تانۍ  بُڑراوِ  سُہ؟

Tahir:
  ہرگاہ  تۆہۍ  کفرروٗزِو  کران  تیٚلہِ  کِتھہٕ  پٲٹھۍ  بٔچِو  تَمہِ  دۅہ  (کہ  عذاب)  نِشہِ  یُس  شُریٚن  بناوِ  بُڈٕ۔


Mirwaiz: ییٚمہِ دۅہ آسمانس کھنجہِ گژھن، تٔمۍ سُند وعدٕہ سپدِ ضرور پوٗرٕ۔
Tahir: (ییٚمہِ دۅہ کہ) شدت کِنۍ آسمان پھٹہِ، تٔمۍ سُنٛد وعدٕہ روزِ پوٗرٕ گٔژِھتھ۔
Transliteration: A<b>l</b>ssam<u>a</u>o munfa<u>t</u>irun bihi k<u>a</u>na waAAduhu mafAAool<u>a</u><b>n</b>
Athar:
  تہٕ  ییٚمہِ چہِ  سختی  سٍتۍ  آسمان  آسہِ  پھٔٹِتھ  گژھان،  اللہ  تعالیٰ  سُند  وعدٕہ  روزِ  پوٗرٕ  سپدِتھ۔


Athar:
  یہِ  چھےٚ  اکھ  نصیحت،  وونۍ  ییٚمۍ  سُند  دل  ییٚژِھہ  سُہ  کٔرِن  پننِس  ربّس  کُن  گژھنٕچ  وَتھ  اختیار۔

Mirwaiz:
  بے  شک  یہِ  سورُے  مضمون  چھُ  اَکھ  بوٚڈ  وعظ  تہٕ  بٔڈ  نصیحت،  لہٰذا  ییٚمِس  خۅش  کرِ  سُہ  ہیٚیہِ  پننِس  پروردِگارس  کُن  وَتھ  یعنی  سُہ  کرِ  خدایس  نِشہِ  واتنہٕ  خٲطرٕ  دینٕچ  وَتھ  اختیار۔

Tahir:
  بے  شک  چُھ  یہِ  (قرآن)  نصیحت،  لہٰذا  یُس  شخص  یژھہ  سُہ  رٔٹِن  پننِس  ربّس  تام  واتنٕچ  وَتھ۔

Transliteration:
  Inna h<u>ath</u>ihi ta<u>th</u>kiratun faman sh<u>a</u>a ittakha<u>th</u>a il<u>a</u> rabbihi sabeel<u>a</u><b>n</b>


Athar:
  اے  نبیؐ،  تُہُنٛد  ربّ  چُھ  زانان  زِ  توٚہۍ  چِھو  کُنہِ  وِزِ  زٕہ  تِہٲئی  رٲژ  قریب  تہٕ  کُنہِ  وِزِ  نصف  رٲژ  تہٕ  کُنہِ  وِز  اکھ  تہٲئی  رٲژ  عبادتس  منٛز  کھڑا  روزان  تہٕ  تُہنٛدیو  سٲتھیو  منٛزٕ  تہِ  چُھ  اکھ  دوٚر  یہِ  عمل  کران۔  ﴿یہِ  رکوع  چُھ  گۅڈنِکہِ  رکوع  پتہٕ  داہ  ؤری  گٔژِتھ  مدینس  منٛز  نٲزِل  سپُدمُت﴾  اللہ  تعالیٰ ہٕے  چُھ  رٲژ  ہٕندٮ۪ن  تہٕ  دۅہ  کیٚن  وقتن  ہُند  حساب  تھاوان،  تس  چھےٚ  پے  زِ  توٚہۍ  ہیٚکِو  نہٕ  وقتن  ہُند  ٹھیک  شُمار  کٔرِتھ۔  لہٰذا  کٔر  تٔمۍ  تۅہیہِ  پٮ۪ٹھ  مہربٲنی،  وۅنۍ  یوٗتاہ  قرآن  توٚہۍ  آسٲنی  سان  پٔرِتھ  ہیٚکِو  پٔرِو۔  ﴿چونکہ  نمازِ  منٛز  چُھ  طوٗل  زیادٕہ  پہن  قرآن کہ  طویل  قرات  سٍتی  سپدان،  امہِ  موجوب  آو  فرماونہٕ  زِ  تہجد  نمازِ  منٛز  یوٗتاہ  قرآن  سہولیت  سان  پٔرِتھ  ہیٚکِو  پٔرِو۔  اَمہِ  سٍتۍ  گژِھ  نماز  ہٕندِس  طوالتس  منٛز  پٲنۍ  پانے  کمی۔﴾  تس  چھےٚ  خبر  زِ  تۅہیہِ  منٛزٕ  آسن  کینٛہہ  مریض،  بیٚیہِ  کینٛہہ  لُکھ  چِھ  اللہ  تعالیٰ  سٕندِس  فضلہٕ  کِس  تلاشس  منٛز  سفر  کران،  تہٕ  بیٚیہِ  چِھ  کینٛہہ  لُکھ  اللہ  تعالیٰ  سٕنٛزِ  وَتہِ  منٛز  جنگ  کران۔  لہٰذا،  یوٗتاہ  قرآن  آسٲنی  سان  پرنہٕ  ہیٚکہِ  یِتھ  پٔرِو۔  نماز  کٔرِو  قٲیِم  تہٕ  زکوٰۃ  دِیِو۔  ﴿مُفسرن  ہُنٛد  چھُ  اتھ  پٮ۪ٹھ  اتفاق  زِ  امہِ  نِشہِ  چُھ  مُراد  پانژھ  وقت  نماز  تہٕ  فرض  زکوٰۃ  ادا  کرٕنۍ﴾  تہٕ  خُدایس  روٗزِو  رُت  قرض  دِوان۔  یِکینٛژھا  رٕژر  توٚہۍ  پننہِ  خٲطرٕ  برونٛہہ  کُن  سوٗزِو  اللہ  تعالیٰ  سٕندِس  دربارس  منٛز  وُچِھو  سُہ  موجود۔  سُے  چُھ  زیادٕہ  بہتر  تہٕ  اَمیُک  اجر  چُھ  واریاہ  بوٚڈ۔  خدایس  روٗزِو  مغفرت  منگان،  بے شک  چُھ  اللہ  تعالیٰ  سٮ۪ٹھاہ  مغفرت  کرن  وول  تہٕ  رحم  کرن  وول۔

Mirwaiz:
  بے  شک  تُہٕندِس  پروردِگارس  چھُ  معلوم  کہ  توٚہۍ  بیٚیہِ  تۅہیہِ  سٍتۍ  اَکھ  جماعتَھہ  تِمَو  لوٗکو  اندرٕہ  یِم  تۅہیہِ  سٍتۍ  چھِ  رات  کہ  وقتہٕ  نٮ۪ماز  پرنہٕ  خٲطرٕ  وۅتھان  قریب  رٲژ  ہٕندیٚن  دۅن  حصن  کُنہِ  شبہٕ  بیٚیہِ  نصف  راتس  کُنہِ  شبہٕ  رٲژ  ہٕندِس  تریمِس  حصس  کُنہِ  شبہٕ،  اللہ  تعالیٰ  ہٕے  چھُ  پوٗرٕ  اندازٕہ  ہیٚکان  کٔرِتھ  دۅہُک  تہٕ  راتُک،  تَس  چھُ  معلوم  کہ  توٚہۍ  ہیٚکِو  نہٕ  اَمہِ  وقتُک  اندازٕہ  ضبط  کٔرِتھ،  تۅہیہِ  چھِ  تتھ  اندر  سخت  مشقت  (لہٰذا  کٔر  تٔمۍ  تُہٕندِس  حالس  پٮ۪ٹھ  عنایت،  سُہ  گۅڈنیُک  حکم  قیامِ  لیلُک  کوٚرُن  تُہںدِ  خٲطرٕ  منسوخ۔)  وۅنۍ  یوٗت  توٚہۍ  آسٲنی  سان  قرآنِ  مجید  ہیکِو  پٔرِتھ  تیوٗت  ٲسِو  پران۔  (اَمہِ  قرآنِ  مجید  پرنہٕ  اندرٕ  چھُ  مُراد  تہجد  پرُن  یتھ  منٛز  قرآنِ  مجید  پرنہٕ  یِوان  چھُ۔  یہِ  چھُ  استحبابی  امر  مطلب  چھُ  کہ  تہجدٕچ  فرضیت  گٔے  منسوخ  وۅنۍ  ہرگاہ  توٚہۍ  یژِھو  تہجد  پرُن  تیٚلہِ  ٲسِو  پران  بیٚیہِ  چھُ  تہجد  کہ  منسوخ  سپدنُک  بیاکھ  وجہ  کہ)  یِتہِ  چھُ  اللہ  تعالیٰ  ہس  معلوم  کہ  تۅہیہِ  اندر  آسن  بعضے  لوکھ  بیمار،  تِم  ہیکن  نہٕ  تتھ  حالتس  اندر  رات  کہ  وقتہٕ  ووٚتِھتھ  تہٕ  تہجد  پٔرِتھ۔  بیٚیہِ  آسن  بعضے  لوٗکھ  خداے  سُند  فضل  یعنی  معاش  تہٕ  رزق  ژھانڈنہٕ  خٲطرٕ  مُلکن  اندر  سفر  کران،  تِہِندِ  خٲطرٕ  تہِ  چھُ  یہِ  مشکل۔  بیٚیہِ  چھِ  بعضے  لوٗکھ  خداے  سٕنزِ  وتہِ  منٛز  جہاد  کران،  تِہِندِ  حقہٕ  تہِ  چھُ  تہجدٕچ  پابندی  کرٕنۍ  مشکل،  پَس  پٔرِو  قرآنِ  مجید  یوٗت  تۅہیہِ  آسان  سپدِ،  اگرچہ  تہجدُک  حکمِ  وجوب  سپُد  منسوخ  مگر  فرض  نٮ۪ماز  کٔرِو  پابندی  سان  ادا  بیٚیہِ  ٲسِو  زکوٰۃ  دِوان،  بیٚیہِ  ٲسِو  اللہ  تعالیٰ  ہس  خۅش  کرنہٕ  خٲطرٕ  قرض  دِوان  رٕتۍ  پٲٹھۍ  یعنی  بکمالِ  اخلاص۔  بیٚیہِ  یۅسہٕ  نیک  تہٕ  رٕژ  عمل  پننہِ  خٲطرٕ  توٚہۍ  برونٹھ  کُن  سوٗزِو  سۅ  لٔبِیوٗن  توٚہۍ  موجود  خدایس  نِشہِ،  سۅ  رٕژ  عمل  آسہِ  سٮ۪ٹھاہ  بہتر  بیٚیہِ  سٮ۪ٹھاہ  بٔڈ  ثواب  کِنۍ۔  (دنیٲوی  معاملن  اندر  مال  خرچ  کرنہٕ  سٍتۍ  یُس  عوض  تہٕ  نفع  تۅہیہِ  حاصل  سپدان  چھُو  تَمہِ  کھۅتہٕ  بہتر  تہٕ  بوٚڈ  نفع  تہٕ  فٲیدٕہ  سپدِ  توہیہِ  حٲصل  خیرچن  کامیٚن  اندر  خداے  سُند  رضا  حٲصل  کرنہٕ  خٲطرٕ  مال  خرچ  کرنس۔)  اللہ  تعالیٰ  ہس  ٲسِو  منگان  گناہن  مغفرت  کیازِ  سُہ  چھُ  بے  شک  گناہن  مغفرت  کرٕوُن  رحم  کرٕوُن۔

Tahir:
  بے  شک  چُھ  تُہُنٛد  ربّ  زانان  زِ  تۆہۍ  چِھو  (کُنہِ  وِزِ)  رٲژ  ہنٛدیو  تۯییٚو  منٛز  دۅن  حصن  تہٕ  (کُنہِ  وِزِ)  نصف  راتس  تہٕ  (کُنہِ  وِزِ)  تۯے٘  یو  منٛز  اکس  حصس  (نمازِ  منٛز)  قیام  کران،  تہٕ  تِمن  لُکن  ہٕنز  اَکھ  جماعت  (تہِ)  یِم  تۅہیہِ  سٍتۍ  چِھ  (چھے٘  قیامس  منٛز  شریک  آسان)،  تہٕ  اللہ  تعالیٰ  سٕے  چُھ  رات  تہٕ  دۅہ  (کہ  ژھۅٹنُک  تہٕ  زیٹھنُک)  صحیح  اندازٕہ،  تس  چھے٘  پے  زِ  تۅہیہِ  چُھو  نہٕ  ہرگزتمہِ  کہِ  احاطُک  طاقت،  لہٰذادِژ  تٔمۍتۅہیہِ  (مشقتس  منٛز  کمی  کٔرِتھ)  معٲفی،  وۅنۍ  یوٗتاہ  آسٲنی  سان  ہیٚکِو  قرآن  ٲسِو  پران،  تس  چِھ  پتہَ  زِ  تۅہیہِ  منٛزٕ  آسن  (کینہہ  لُکھ)  بیمار  تہٕ  (کینہہ)  باقی  لُکھ  کرن  زمینس  منٛز  سفر  تاکہ  اللہ  تعالیٰ  سُنٛد  فضل  ژھانڈن  تہٕ  (کینہہ)  باقی  کرن  اللہ  تعالیٰ  سٕنزِ  وَتہِ  منٛز  جنگ،  لہٰذایوتاہ  آسٲنی  سان  ہیٚکِو  تِیُتٕے  ٲسِو  پران،  بیٚیہِ  تھٲوِو  نماز  قٲیِم  تہٕ  زکوٰۃ  روٗزِو  دِوان  بیٚیہِ  ٲسِو  اللہ  تعالیٰ  ہس  قرضِ  حسن  دِوان،  بیٚیہِ  یُس  رٕژر  تۆہۍ  پننہ  خٲطرٕ  برونٛہہ  کُن  سوٗزِو  سُہ  لٔبِیوٗن  اللہ  تعالیٰ  سٕندِس  دربارس  منٛز  بہتر  تہٕ  اجرس  منٛزسیٚٹھاہ  تھۆد،  تہٕ  اللہ  تعالیٰ  ہس  روٗزِو  مغفرت  منگان،  اللہ  تعالیٰ  چُھ  سیٚٹھاہ  بخشن  وول  حدٕ  رُس  رحم  کرن  وول۔

Transliteration:
  Inna rabbaka yaAAlamu annaka taqoomu adn<u>a</u> min thuluthayi allayli wani<u>s</u>fahu wathuluthahu wa<u>ta</u>ifatun mina alla<u>th</u>eena maAAaka wa<b>A</b>ll<u>a</u>hu yuqaddiru allayla wa<b>al</b>nnah<u>a</u>ra AAalima an lan tu<u>hs</u>oohu fat<u>a</u>ba AAalaykum fa<b>i</b>qraoo m<u>a</u> tayassara mina alqur<u>a</u>ni AAalima an sayakoonu minkum mar<u>da</u> wa<u>a</u>kharoona ya<u>d</u>riboona fee alar<u>d</u>i yabtaghoona min fa<u>d</u>li All<u>a</u>hi wa<u>a</u>kharoona yuq<u>a</u>tiloona fee sabeeli All<u>a</u>hi fa<b>i</b>qraoo m<u>a</u> tayassara minhu waaqeemoo a<b>l</b><u>ss</u>al<u>a</u>ta wa<u>a</u>too a<b>l</b>zzak<u>a</u>ta waaqri<u>d</u>oo All<u>a</u>ha qar<u>d</u>an <u>h</u>asanan wam<u>a</u> tuqaddimoo lianfusikum min khayrin tajidoohu AAinda All<u>a</u>hi huwa khayran waaAA<i><u>th</u></i>ama ajran wa<b>i</b>staghfiroo All<u>a</u>ha inna All<u>a</u>ha ghafoorun ra<u>h</u>eem<b>un</b>


Mirwaiz: اے کلہٕ پٮ۪ٹھ وُرُن ہیٚوُنہِ صاحبہٕ۔
Tahir: اے ژادر وُرَن والہِ (ٹاٹھہِ!)
Transliteration: Y<u>a</u> ayyuh<u>a</u> almuddaththir<b>u</b>
Athar:
  اے  وُرُن  ووٚلُتھ  کٔرِتھ  لَر  تراوان  والہِ!  ﴿ییٚمہِ  سُورٕکۍ  ابتدٲئی  ستھ  آیات  چِھ  تِم  یِمن  منٛز  سارِوٕے  برونٛٹھ  رسول  اللہ  صلی  اللہ  علیہ و سلمن  اسلام کہ  تبلیغُک  حکم  آو  دِنہٕ۔  یہِ  چھےٚ،  اِقرأ  بِسمِ  رَبِّکَ  الَّذی  خَلَقَ۔۔۔،  پتہٕ  دوٚیم  وَحی  یۅسہٕ  حضور  صلی  اللہ  علیہ و سلمن  پٮ۪ٹھ  نٲزِل  سپٕژ۔﴾


Athar: ؤتِھو تہٕ کٔرِو خبردار۔
Tahir: ؤتھِو تہٕ بوزنٲوو (لوٗکن اللہ تعالیٰ سُند) خوف۔
Transliteration: Qum faan<u>th</u>ir
Mirwaiz:
  پننہِ  جایہِ  نِشہِ  ووٚتھِو  تھوٚد  یا  سپدِو  مستعد۔  پَس  کھۅژنٲوِیوٗکھ  سٲری  لوٗکھ،  (تی  چھُ  تُہٕندِس  منصبِ  نبوتس  لٲزم۔  اَمہِ  وقتہٕ  ٲسۍ  اَکھ  زٕے  صاحب  وُنہِ  مسلمان  سپدمٕتۍ  تَمہِ  مۅکھہٕ  آیہِ  نہٕ  بشارتٕچ  ذکر  کرنہٕ۔)


Athar: تہٕ پننِس ربّ سٕنٛدِ بجرُک کٔرِو اعلان۔
Tahir: بیٚیہِ کٔرِو پننِس ربّ سُنٛد بجر (تہٕ عظمت) بیان۔
Transliteration: Warabbaka fakabbir
Mirwaiz:
  بیٚیہِ  زٲنِیوٗن  پنُن  پروردِگار  بوٚڈ،  تٔہنزٕے  عظمت  کٔرِو  بیان۔  (تبلیغس  اندر  چھُ  گۅڈنِیکُے  چیز  اشاعتِ  توحید  بیٚیہِ  گژِھہ  مبلغ  سُنٛد  پانہٕ  عٲمِل  آسُن،  تس  پزن  پانس  اندر  رٕتۍ  صفت  پٲدٕہ  کرٕنۍ،  رٕژٕ  عملہٕ،  رٕتۍ  اعتقاد  تہٕ  رٕتۍ  اخلاق  پٲدٕہ  کرٕنۍ۔  اَکھ  چیز  گوٚو  تِمَو  اندرٕہ)


Athar: تہٕ پنٕنۍ پلو تھٲوِو پاک۔
Tahir: تہٕ پنُن (ظٲہرُک تہٕ بٲطنُک) پۅشاک تھٲوِو (بروٗنٹھِم پٲٹھۍ ہمیشہ) پاک۔
Transliteration: Wathiy<u>a</u>baka fa<u>t</u>ahhir
Mirwaiz:
  پنٕنۍ  پَلو  تھٲوِو  پاک۔  (اَمہِ  وقتہٕ  ٲس  نہٕ  وُنہِ  نٮ۪ماز  فرضٕے  سپزمٕژ  لہٰذا  کٔرٕکھ  نہٕ  تمِچ  ذکر  کینٛہہ  تہِ۔  امہِ  اندرٕہ  سپُد  معلوم  کہ  جامہٕ  پاک  آسُن  چھُ  لٲزِم  نٮ۪مازِ  ورٲے  تہِ۔)


Athar: تہٕ احسان مَہ کٔرِو زیادٕہ حٲصل کرنہٕ خٲطرٕ۔
Transliteration: Wal<u>a</u> tamnun tastakthir<b>u</b>
Mirwaiz:
  کٲنسہِ  مَہ  دِیِو  کانٛہہ  چیز  تَمِیُک  عوض  زیادٕہ  حٲصل  کرنہٕ  خٲطرٕ،  (نہ  علم  تہٕ  نہ  مال۔)

Tahir:
  تہٕ  (اَمہِ  غرضہٕ)  مَہ  کٔرِو  (کٲنسہِ  پیٚٹھ)  احسان  زِ  تس  نِشہِ  ٲسِوتمہِ  کھوتہ  زیادٕہ  حٲصل  کرُن  یژھان۔


Athar: تہٕ پننِس ربّس خٲطرٕ کٔرِو صبر۔
Tahir: تہٕ پننِس ربّ سٕندِ خٲطر ٲسِو صبرکران۔
Transliteration: Walirabbika fa<b>i</b><u>s</u>bir
Mirwaiz:
  بیٚیہِ  کٔرِو  صبر  پننِس  پروردِگارٕ  سٕندِ  رضا  خٲطرٕہ،  (ہرگاہ  تبلیغ  کرنس  منٛز  کانٛہہ  تکلیف  تہِ  واتوِ۔  یِم  نہٕ  تُہُندِ  بیٖم  کرنہٕ  پتہٕ  تہِ  ایمان  اَنن  تِہِندِ  خٲطرٕ  چھُ  یہِ  وعید  کہ)


Mirwaiz: پس ییٚلہِ پھۅکھ یِیہِ دِنہٕ پوگس منٛز۔
Tahir: پتہٕ ییٚلہِ (دۆیِمہِ پھِرِ) صورس منٛز پھۅکھ یِیہِ لایِنہٕ۔
Transliteration: Fai<u>tha</u> nuqira fee a<b>l</b>nn<u>a</u>qoor<b>i</b>
Athar:
  اچھا،  ییٚلہِ  صُورس  یِیہِ  پھۅکھ  دِنہٕ  ﴿یہِ  حصّہ  سپُد  ابتدٲئی  آیاتو  پتہٕ  کینٛہہ  ریٚتھ  گٔژِھتھ  نٲزِل  ییٚلہِ  رسول  اللہ  صلی  اللہ  علیہ و سلمن  ہٕنٛدِ  طرفہٕ  اسلامُک  تبلیغ  اعلانیہ  شروع  سپدنہٕ  پتہٕ  گۅڈنِچہِ  لٹہِ  حجُک  وقت  ووت،  تہٕ  قریش  کیو  سردارَو  کوٚر  اکھ  کانفرس  کٔرِتھ  یہِ  طے  زِ  نیبرٕ  پٮ۪ٹھہٕ  یِنہٕ  والیٚن  حاجن  گِژھ  قرآن  تہٕ  محمد  صلی  اللہ  علیہ و سلمن  نِشہِ  بدگُمان  کرنہٕ  خٲطرٕ  پروپگنڈچ  اکھ  زبردست  مُہم  چلاونہٕ  یِنۍ۔﴾


Athar: کٲفرن خٲطرٕ آسہِ نہٕ لوٚت کینٛہہ۔
Tahir: کٲفرن پیٚٹھ آسہِ نہٕ ہرگز سہل۔
Transliteration: AAal<u>a</u> alk<u>a</u>fireena ghayru yaseer<b>in</b>
Mirwaiz:
  تتھ  دۅہس  منٛز  آسہِ  نہٕ  کُنہِ  قٕسمچ  آسٲنِیَہ  تِہِندِ  حقہٕ۔  (امہِ  پتہٕ  چھےٚ  ذِکر  بعضے  خاص  کٲفرن  ہٕنز)


Tahir: تۆہۍ تۯٲوِو مے٘ تہٕ تس شخصس یُس مے٘ کُن زۆن پٲدٕ کۆر (انتقام ہیٚنہٕ خٲطرٕ) یلہٕ۔
Transliteration: <u>Th</u>arnee waman khalaqtu wa<u>h</u>eed<u>a</u><b>n</b>
Athar:
  ترٲوِو  مےٚ  بیٚیہِ  ترٲوِیوٗن  سُہ  شخص  یُس  مےٚ  کُنُے  زوٚن  پٲدٕ  کوٚر۔  ﴿اَمہِ  نِشہِ  چُھ  مُراد  ولید  بن  مغیرہ  یُس  أندرۍ  أندرۍ  قرآن کہ  کلام  الٰہی  آسنُک  قٲیل  اوس  سپُدمُت  مگر  مکس  منٛز  پنٕنۍ  سردٲری  قٲیِم  تھاونہٕ  خٲطرٕ  دِیُت  أمۍ  مذکورٕہ  کانفرنسہِ  منٛز  کٲفرن  یہِ  مشورٕہ  زِ  حضورؐ  کٔرِیوٗن  جادوگر  سٕندِ  حیثیت  تہٕ  قرآن  کٔرِیوٗن  جادِ  کہ  حیثیت  مشہور﴾

Mirwaiz:
  (یا  رسول  اللہؐ  توٚہۍ  مَہ  بٔرِو  کانٛہہ  فکر)  ترٲوِو  مےٚ  تہٕ  تَس  شخصس  یُس  مےٚ  پٲدٕہ  کوٚر  کُنُے،  بہٕ  بوزٕہ  تَس  سٍتۍ  پانے،  (سُہ  شخص  گوٚو  ولید  ابن  مغیرہ،  یہِ  اوس  مٲلِس  کُنُے  نیٚچُو۔  زینہٕ  وِزِ  اوس  نوٚنُے  تہٕ  چھوٚنُے،  کانٛہہ  چیزَہ  اوسُس  نہٕ  سٍتۍ،  نَہ  مال  تہٕ  نَہ  اولاد۔)


Athar: تہٕ تِم فرزند دِتِس یِم تس برونٛہہ کنہِ حٲضر ٲسۍ روزان۔
Tahir: تہٕ (تس برونٛہہ کنہِ) حٲضر روزن وٲلۍ نیٚچِوۍ (ٲسِمس دِتۍمٕتۍ)۔
Transliteration: Wabaneena shuhood<u>a</u><b>n</b>
Mirwaiz:
  بیٚیہِ  کٔرِس  میے  گَبَر  تہٕ  اولاد  عطا  یِم  تَس  پرٛتھ  وَقتہٕ  ٲسۍ  حٲضر  برونٛٹھہٕ  کنہِ  ٲسِس  آسان،  (تعمیلِ  حکم  کرنہٕ  خٲطرٕ  تیار۔)


Athar: تہٕ أمۍ سٕندِ خٲطرٕ کٔر ریاستٕچ ﴿سردٲری ہٕنٛز﴾ وَتھ تہِ ہموار۔
Tahir: بیٚیہِ ٲس مے٘ تس (عیش و عشرت کِس سامانس منٛز) سیٚٹھاہ وُسعت دِژمٕژ۔
Transliteration: Wamahhadtu lahu tamheed<u>a</u><b>n</b>
Mirwaiz:
  بیٚیہِ  وَتھروو  میے  تٔہندِ  خٲطرٕ  عزت  و  جاہُک  فرش  تہٕ  وَتھرُن  (تا  ایں  کہ  سٲری  لوٗکھ  ٲسۍ  تَس  رئیس  تہٕ  زِیُٹھ  مانان  مگر  باوجود  آں  کوٚر  نہٕ  تٔمۍ  یِمن  نعمتن  ہُنٛد  شکر  ادا۔)


Athar: ہرگز نَہ، تس چُھ سانیٚن آیاتن سٍتۍ ضِد۔
Tahir: ہرگز بَنہِ نہٕ (تہِ)، بے شک چُھ سُہ سانیٚن آیاتن ہُنٛد دشمن روٗدمُت۔
Transliteration: Kall<u>a</u> innahu k<u>a</u>na li<u>a</u>y<u>a</u>tin<u>a</u> AAaneed<u>a</u><b>n</b>
Mirwaiz:
  تہِ  بنہِ  نہٕ  ہرگز،  کیازِ  یہِ  اوس  سانیٚن  آیاتن  ہُنٛد  مخٲلف  تہٕ  دُشمن،  (أمۍ  سٕندِ  خٲطرٕ  چھےٚ  زیادتی  دنیا  و  ٲخرتس  منٛز  بند۔  چنانچہ  یِم  آیاتِ  کریمہ  نٲزل  سپدنہٕ  پتہٕ  روٗد  نہٕ  أمِس  مال  و  دولت  کُنہِ،  نہ  جاہ  و  عزت  نہ  اولاد،  خوار  و  ذلیل  سپُد۔)


Athar: بہٕ کھالناوَن سُہ عنقریب أکِس دُشوار چڑھایہِ۔
Tahir: عنقریب دِمہٕ بہٕ تس سخت مشقت وول (عذابُک) تکلیف۔
Transliteration: Saorhiquhu <u>s</u>aAAood<u>a</u><b>n</b>
Mirwaiz:
  آئندٕہ  ٲخرتس  اندر  کھارن  بہٕ  سُہ  جہنمس  منٛز  تتھ  کۅہس  یتھ  ناو  چھُ  صعود۔  (حدیث  شریف  چھُ  صحیح  تِرمذی یس  اندر  کہ  فرموو  حضرت  نبی  کریموؐ  کہ  صعود  چھُ  جہنمس  اندر  اَکھ  کۅہَہ۔  ستتھن  ؤرِیَن  واتہِ  جہنمی  تمہِ  چہِ  تالہِ  پٮ۪ٹھ۔  توپتہٕ  یِیہِ  تَمہِ  پٮ۪ٹھہٕ  بیٚیہِ  بۅن  دٲرِتھ  دِنہٕ۔  یِتھے  پٲٹھۍ  روزِ  سُہ  ہمیشہِ  اَتھ  کۅہس  کھسان  توپتہٕ  تَمہِ  کۅہ  پٮ۪ٹھہٕ  ؤسۍ  پیٚوان۔  یہِ  سزا  یِیہِ  تَس  دِنہٕ  اَمی  عناد  مۅکھہٕ  ییٚمِیُک  ذکر  کرنہ  آو۔)


Athar: تٔمۍ سُونچ تہٕ کینٛہہ کتھ بناونٕچ کرٕن کوشش۔
Tahir: بے شک کۆر تٔمۍ غور و فکرتہٕ اَکھ سٲزِش کٔرٕن تیار۔
Transliteration: Innahu fakkara waqaddar<b>a</b>
Mirwaiz:
  پزۍ  پٲٹھۍ  تٔمۍ  شخصن  کٔر  فکر  بیٚیہِ  کوٚرُن  اندازٕہ  (کہ  قرآنِ  مجیدس  نسبت  کُس  یچھ  لفظ  کرٕ  تجویز  توپتہٕ  کٔرٕن  واریاہ  فکر  تہٕ  تامُل  کٔرِتھ  اَکھ  لغو  تہٕ  بے  ہودٕہ  کتَھہ  پیش۔)


Athar: آ، ؤسۍ تن اللہ تعالیٰ سُند مار تَس پٮ۪ٹھ، کِژھ کتھ بناونٕچ کرٕن کوٗشش۔
Transliteration: Thumma qutila kayfa qaddar<b>a</b>
Mirwaiz:
  توپتہٕ  گٔژِھن  سُہ  بیٚیہِ  اَڈٕہ  ژوٚٹ  دوبارٕہ،  یہِ  کِژھ  کتَھہ  کٔر  تٔمۍ،  (یہِ  تعجب  مکرر  کرُن  چھُ  أمۍ  سٕنز  سخت  مذمت  کرنہٕ  خٲطرٕہ  یعنی  یہِ  کِژھ  بے  ربط  کتَھہ  کٔر  تٔمۍ  ییٚمِیُک  نہٕ  کُنہِ  صورتس  منٛز  احتمالٕے  ہیکہِ  سپدِتھ۔  کیازِ  سِحرٕچ  چھےٚ  پرٛتھ  أکِس  خبر  کہ  تمِیُک  اثر  چُھنہٕ  زیادٕہ  کالس  پوشان۔  سِحرُک  طاقت  چھُنہٕ  سُہ  کیا  ہیٚکہِ  غٲیِبن  پٮ۪ٹھ  تہِ  اثر  کٔرِتھ۔  گٲمتِس  زمانس  تہٕ  آئندٕہ  یِوُنِس  زمانس  پٮ۪ٹھ  اثر  کٔرِتھ  یعنی  نعوذ  باللہ  ہرگاہ  یہِ  قرآنِ  مجید  جود  آسِہے  سُہ  کِتھہٕ  پٲٹھۍ  ہیٚکہِ  پرٛتھ  زمانہٕ  کیٚن  لوٗکن  جووَد  کٔرِتھ  کہ  تِم  ہیٚکہٕ  ہن  تَمہِ  جادِ  کہ  اثرٕ  سٍتۍ  تمِیُک  مُقابلہٕ  کٔرِتھ،  جادوگر  یعنی  اَپزِیور  کِتھہٕ  پٲٹھۍ  ہیٚکہ  عَلی  الاعلان  دعویٰ  کرنُک  جُرأت  کٔرِتھ  کہ  مثل  تہِ  یتھ  کلامس  ہیوٗ  ہیٚکِو  نہٕ  توٚہۍ  جن  تہٕ  انسان  ہرگز  کانٛہہ  کلامَہ  پیش  کٔرِتھ۔)

Tahir:
  تس  پیٚٹھ  ٲسِن  بیٚیہِ (اللہ  تعالیٰ  سُنٛد)  مار  (یعنی  لعنت)،  تٔمۍ  کِژھ  سٲزش  کٔر(یہِ)  تیار۔


Athar: پتہٕ وُچُھن ﴿لُکن کُن﴾۔
Tahir: پتہٕ کۆر تٔمۍ (پننہِ تجویزِ پیٚٹھ دُوبارہ) غور۔
Transliteration: Thumma na<i><u>th</u></i>ar<b>a</b>
Mirwaiz:
  توپتہٕ  لوٚگ  مجلسہِ  ہٕندیٚن  لوٗکن  کُن  بُتھہِ  بُتھہِ  وُچھنہِ،  (سۅ  کتھ  یۅس  مےٚ  تجویز  کٔر  ونَہ  کِنہٕ  وَننہٕ۔)


Athar: پتہٕ ژٕکرووُن ڈیٚکہٕ تہٕ کھولُن بُتھ۔
Tahir: پتہٕ ژٔکرٲوُن ڈیٚکہٕ تہٕ لٔدُن بُتھ۔
Transliteration: Thumma AAabasa wabasar<b>a</b>
Mirwaiz:
  توپتہٕ  لوٚدُن  بُتھِس  بوم،  توپتہٕ  لوٚگ  بُتھ  ژٕکراونہِ،  (ڈیٚکس  دٕرٛکھ  کھارنہِ  یُتھ  لُکھ  دَپن  ییٚمِس  چھےٚ  سخت  نَکہت  قرآنِ  مجیدٕچ۔)


Mirwaiz: توپتہٕ ووٚنُن یہِ قرآنِ مجید چھُنہٕ مگر بیٚیَن نِشہِ نقل کرنہٕ آمُت جودَہ۔
Transliteration: Faq<u>a</u>la in h<u>atha</u> ill<u>a</u> si<u>h</u>run yuthar<b>u</b>
Athar:
  ٲخر  کار  ووٚن  تٔمۍ  زِ  یہِ  چُھنہٕ  کِہِنۍ  مگر  اکھ  جود  یُس  برونٛہہ  پیٚٹھہٕ  چُھ  چلان  پکان۔

Tahir:
  پتہٕ  لوگُن  وَنُن  زِ  یہِ  (قرآن)  چُھنہٕ  جادِ  وَرٲے  کِہِنۍ  یُس  (بروٗنٹھِمیٚو  جٲدۍ  گرو  نِشہِ)  نقل  سپدان  پکان  چُھ۔


Athar: یہِ چُھ اکھ انسٲنۍ کلام۔
Tahir: یہِ (قرآن) چُھنہٕ انسان سٕندِ کلام وَرٲے (بیٚیہِ کِہِنۍ)۔
Transliteration: In h<u>atha</u> ill<u>a</u> qawlu albashar<b>i</b>
Mirwaiz:
  یہِ  چھُنہٕ  کینٛہ  تہِ  بشرٕہ  سٕندِہ  کلامہٕ  ورٲے  یعنی  اللہ  تعالیٰ  سُند  کلام  چھُنہٕ،  (اللہ  تعالیٰ  چھُ  فرماوان  أمِس  دِیتَو  وورنہٕ۔)


Tahir: سُہ (چُھ تِیُتھ نار یُس) نَہ چُھ باقی تھاوان تہٕ نَہ چُھ ییٚلہ تۯاوان۔
Transliteration: L<u>a</u> tubqee wal<u>a</u> ta<u>th</u>ar<b>u</b>
Athar:
  نہ  تھاوِ  باقی  نہ  تراوِ  ﴿یعنی  سُہ  تھاوِنہٕ  عذاب  کیو  حقدارو  منٛزٕ  کٲنٛسہِ  باقی  یُس  تٔمۍ  سٕنٛدِس  گرفتس  منٛز  یِیہِ،  عذاب  دِنہٕ  ورٲے  تراوِ  نہٕ  تس﴾۔

Mirwaiz:
  سُہ  نار  ترٛاوِنہٕ  باقی  بدنُک  کانٛہہ  حصَہ  زالنہٕ  ورٲے،  نہ  چَھڈِ  کٲنسہِ  نافرمانس  عذاب  کرنہٕ  ورٲے۔


Athar: اِنسانس مٕسلہٕ والن وول۔
Tahir: (سُہ) چُھ جسمٲنی مٕسلس زٲلِتھ کۯہُن بناون وول۔
Transliteration: Laww<u>ah</u>atun lilbashar<b>i</b>
Mirwaiz:
  پُھسرٕ  والہٕ  وُن  چھُ  بُتھہِ  کِس  دالس،  (ییٚمہِ  سٍتۍ  شکل  و  صورتھٕے  تباہ  تہٕ  برباد  گژِھہ۔)


Athar: کُنوُہ کار کُن چِھ تتھ پٮ۪ٹھ مُقرر۔
Tahir: تَتھ پیٚٹھ چِھ کُنوُہ (19 فرشتہٕ داروغہ) مقرر۔
Transliteration: AAalayh<u>a</u> tisAAata AAashar<b>a</b>
Mirwaiz:
  تتھ  جہنمس  پٮ۪ٹھ  چھِ  مقرر  کرنہٕ  آمٕتۍ  کُنوُہ  مَلک  بٔڈۍ  بٔڈۍ  سردار  (یِم  کٲفرن  رنگا  رنگ  عذاب  کرن۔  ملٲیکن  ہُنٛد  قوّت  تہٕ  طاقت  چھُ  سٮ۪ٹھاہ  زیادٕہ  جِنن  تہٕ  انسانن  ہٕندِ  کھۅتہٕ،  چنانچہ  سارِنٕے  جہنمِیَن  عذاب  کرنہٕ  خٲطرٕ  اوس  اکوے  مَلک  کٲفی۔  مگر  اللہ  تعالیٰ  ہن  کٔرۍ  مُقرر  کُنوُہ  مَلک،  اَمہِ  اندرٕہ  چھُ  معلوم  سپدان  کہ  کٲفرن  تہٕ  مشرِکن  عذاب  کرنُک  اہتمام  چھُ  سٮ۪ٹھاہ  زیادٕہ۔  کُنوُہن  ہُنٛد  عدد  خاص  کرنُک  سِر  چھُ  معلوم  اللہ  تعالیٰ  سٕے۔  مگر  بعض  علماہو  تہٕ  مُفسرینو  چُھ  بیان  کوٚرمُت  امیُک  نُکتہٕ  حضرت  مولانا  مولوی  اشرف  علی  تھانوی  صاحب،  تِمو  چُھ  فرموومُت  کہ  میٲنِس  دلس  اندر  سپُد  اتھ  متعلق  اللہ  تعالیٰ  سٕندۍ  طرفہٕ  بطورِ  اِلقاء  اکھ  مضمونَہ،  سُہ  گوٚو  یہِ  کہ  اصل  پٲٹھۍ  سپدِ  کٲفرن  جہنمُک  عذاب  ییٚمہِ  کتھہِ  مۅکھہٕ  کہ  تِمو  کیا  کٔرۍ  مُخالفت  پَزیٚن  عقٲیدن  ہٕنز۔  پٔزۍ  عقٲید  چِھ  نو  اکۍ  قٕسمٕکۍ  تہٕ  داہ  اکۍ  قٕسمٕکۍ۔  (1)  گوٚو  ایمان  انُن  تہٕ  پژھ  کَرٕنۍ  معبودِ  برحقس،  (2)  گوٚو  پژھ  کَرٕنۍ  کہ  عالم  چُھ  حادِث  مَنزے  پٲدٕہ  گومُت،  (3)  گوٚو  مَلٲیکن  پژھ  کَرٕنۍ،  (4)  گوٚو  سارنے  آسمٲنی  کِتابن  پژھ  کَرٕنۍ،  (5)  گوٚو  سارنے  پیغمبرن  پژھ  کَرٕنۍ  (6)  گوٚو  تقدیرس  پژھ  کِرٕنۍ،  (7)  گوٚو  قیامت  کِس  دوہس  پژھ  کَرٕنۍ،  (8)  گوٚو  جنتس  پژھ  کَرٕنۍ،  (9)  گوٚو  جہنمس  پژھ  کَرٕنۍ۔  امہِ  پتہٕ  گٔے  داہ  چیز  یِمن  اعمالن  سٍتۍ  تعلق  چُھ،  تِمو  اندرِ  گٔے  پانٛژ  چیز  معمورات  یعنی  تِم  چیز  یِمن  ہُند  امٕر  کرنہٕ  آمُت  چُھ،  تِمے  پانژ  چیز  چِھ  شعائرِ  اسلام۔  تِمو  منٛز  گوٚو  (1)  زِیوِ  سٍتۍ  شہادتینن  ہُند  اقرار  کَرُن  زیوِ  سٍتۍ  پَرُن  اَشھَد  أن  لَا  اِلٰہ  الّا اللہ  وَ  اَشھَد  أن  محمدًا  عبدُہ  و  رَسولہ،  (2)  گوٚو  نٮ۪ماز  برپا  تھاوٕنۍ،  (3)  گوٚو  مالٕچ  زکوٰۃ  دِنۍ،  (4)  گوٚو  ماہِ  رمضانس  روزدار  روزُن،  (5)  گوٚو  حجِ  بیتُ  اللہ  کَرُن۔  بیٚیہِ  پانٛژ  چیز  گٔے  منہیات  یِمن  ہُند  منع  چُھ  کرنہٕ  آمُت  تِمن  ہندِ  حرام  تہٕ  ناجٲیز  آسنُک  گژِھ  اعتقاد  تھاوُن  تِم  پانژ  چیز  گٔے  تِمے  یِمن  متعلق  سورۂ  ممتحنَہ  کِس  آیۂ  اِمتِحانَس  اندر  منع  چُھ  کرنہِ  آمُت،  سۅ  گٔے  ژوٗر  کَرٕنۍ،  زِنا  کَرُن،  کانٛہہ  شخصَہ  مارُن  خصوصاً  اولاد  مارٕنۍ،  بہتان  تہٕ  اپُز  ٹھٔہراوُن،  بیٚیہِ  نہِ  نبی  کریمؐ  سٕندِس  کُنہِ  حُکمس  مُخالفت  کَرٕنۍ  یِمٔے  چِھ  واتان  کُل  عقٲید  کُنوُہ۔  یِمن  عقٲیدَن  خلاف  کرنہٕ  خٲطرٕ  کرَن  یِم  کُنوُہ  مَلک  کُنوُہِ  قٕسمہٕ  لوٗکن  عذاب۔  یِمن  کُنوُہن  مَلکن  ہٕندِس  سردارس  چھُ  ناو  مٲلِک۔  ییٚلہِ  ییٚمہِ  آیہ  کریمُک  مضمون  بوٗز  کٲفرو  تِم  لٔگۍ  ٹھٹھہٕ  تہٕ  استہزاء  کرنہِ۔  چنانچہ  اَکھ  کٲفرَہ  اَکھ  اوس  ابو  الاَشد  سُہ  اوس  سٮ۪ٹھاہ  طاقت  ور  شخصَہ،  سُہ  لوٚگ  وںنہِ  کہ  اے  قریشو  توٚہۍ  مَہ  کھوٚژِو۔  یِمو  اندرٕہ  دَہ  مَلک  ہٹاوکھ  بہٕ  دٔچھنہِ  نَرِ  سٍتۍ  باقی  نَو  ہٹاوَکھ  بہٕ  کھورِ  نَرِ  سٍتۍ،  اللہ  تعالیٰ  ہن  کوٚر  اَتھ  تردید۔)


Athar:
  اسہِ  چِھ  دوزخٕکۍ  یِم  کارکُن  فرشتہٕ  بنٲوِمٕتۍ،  ﴿ییٚتہِ  پٮ۪ٹھہٕ،  تُہٕندٮ۪ن  ربّ  سٕندٮ۪ن  لشکرن  چُھنہٕ  پانہٕ  تس  ورٲے  کٕہٕنۍ  زانان،  اوٚت  تام  چھےٚ  یہِ  پوٗرٕ  عبارت  اکھ  جملۂ  معترضہ  یُس  دورانِ  تقریر  کلامُک  سلسلہٕ  پُھٹرٲوِتھ  تِمن  اعتراض  کرن  والیٚن  درجواب  چُھ  فرماونہٕ  آمُت  یِمو  رسول  اللہ  صلی  اللہ  علیہ و سلمن  ہٕنٛزِ  زبٲنۍ  یہِ  بوٗزِتھ  زِ  دوزخ  کیٚن  کارکُن  ہُنٛد  تعداد  آسہِ  صرف  19  اَتھ  ٹسنہٕ  ٲسۍ  لٲگِمٕتۍ  کرٕنۍ۔  تِمن  باسے  یہِ  کتھ  عجیب  زِ  اَکہ  پاسہٕ  چُھ  اَسہِ  وَننہٕ  یِوان  زِ  آدمؑ  سٕندِ  وقتہٕ  پٮ۪ٹھہٕ  قیامتس  تام  یِمو  انسانَو  تہِ  کُفر  تہٕ  بٔڈۍ  گناہ  چِھ  کٔرِمٕتۍ  تِم  یِن  دوزخس  منٛز  تراونہٕ،  تہٕ  دوٚیِمہِ  پاسہٕ  چھےٚ  اَسہِ  یہِ  خبر  دِنہٕ  یِوان  زِ  یِیتِس  بٔڈِس  دوزخس  منٛز  یٖتِہین  بے شمار  انسانن  عذاب  دِنہٕ  خٲطرٕ  آسن  صرف  19  کارکُن  مقرر﴾  تہٕ  یُہُند  تعداد  چُھ  کٲفرن  خٲطرٕ  فتنہٕ  بنوومُت  تاکہ  اہلِ  کتابن  یِیہِ  یقین،  تہٕ  ایمان  والیٚن  ہُنٛد  ایمان  ہُرِ  تہٕ  اہلِ کتاب  تہٕ  مُومن  روزن  نہٕ  کُنہِ  شکس  منٛز،  ﴿چونکہ  اہلِ  کتاب  تہٕ  اہلِ  ایمان  چِھ  فرشتن  ہٕندیو  غیر  معمولی  طاقتو  نِشہِ  وٲقف،  اَمہِ  موجوب  آسہِ  نہٕ  تِمن  اَتھ  منٛز  کُنہِ  قسمُک  شک  زِ  19  فرشتہٕ  چِھ  دوزخُک  انتظام  کرنہٕ  خٲطرٕ  سٮ۪ٹھاہ۔﴾  تہٕ  دِلٕکۍ  بیمار  تہٕ  کُفّار  وَنن  یہِ  زِ  خُدایس  کیا  ہیٚکہِ  امہِ  کتھہِ  نِشہِ  مطلب  ٲسِتھ۔  یِتھہٕ  پٲٹھۍ  یَس  اللہ  تعالیٰ  یژھان  چُھ  تس  چُھ  گُمراہ  کران  تہٕ  یس  یژھان  چُھ  تس  ہدایت  بخشان،  تہٕ  تُہندِس  ربّ  سٕندٮ۪ن  لشکرن  چُھنہٕ  پانہٕ  تس  ورٲے  کانٛہہ  زانان۔  تہٕ  ییٚمہِ  دوزخٕچ  ذکر  چَھنہٕ  امہِ  ورٲے  بیٚیہِ  کُنہِ  غرضہٕ  کرنہٕ  آمٕژ  زِ  لُکن  سپدِ  امہِ  سٍتۍ  نصیحت۔

Mirwaiz:
  اَسہِ  کٔرۍ  نہٕ  جہنمٕکۍ  داروغہٕ  انسان  یِمن  کانٛہہ  قوی  انسانَہ  ہٹٲوِتھ  ہیکہِ  ہے  بلکِہ  کٔرۍ  اَسہِ  جہنمٕکۍ  داروغہٕ  صرف  ملٲیک  یِمو  اندرٕہ  اَکھ  مَلک  تیوٗت  قوّت  چھُ  تھاوان  یوٗت  سارِنٕے  جِنن  تہٕ  انسانن  اوّلینن  تہٕ  ٲخرینن  قوت  چھُ۔  (چنانچہ  حدیث  شریفس  منٛز  چھُ  لَھم  مِثلُ  قوّۃ  الثقلین)  بیٚیہِ  کوٚر  نہٕ  اَسہِ  تِہُند  تعداد  یوٗت  بیان  کرنہٕ  آو  مگر  کٲفرن  آزمٲیش  کرنہٕ  خٲطرٕہ،  یُتھ  تِہٕنزن  گمرٲہِین  ہُند  سبب  بنہِ،  بیٚیہِ  یُتھ  اتھ  پٮ۪ٹھ  اَمِکۍ  نتٲیج  مرتب  سپدن،  یُتھ  یِم  اہلِ  کتاب  یہِ  بوٗزِتھ  یقین  کرن  کیازِ  تِمن  آسہِ  پننیو  کتابو  موجوب  اَتھ  تعدادس  متعلق  اطلاع  خبر  برونٹھُے۔  بیٚیہِ  یُتھ  تَمۍ  سٍتۍ  با ایمانن  ہُنٛد  ایمان  زیادٕہ  سپدِ،  بیٚیہِ  روزِ  نہٕ  کانٛہہ  شک  تہٕ  تردُد  نَہ  اہل  کتابن  نَہ  با ایمانن،  تِمن  لگہِ  نہٕ  مشرکن  ہٕندِ  استہزاہ  تمسخرٕہ  سٍتۍ  کُنہِ  قسمہٕ  دوکھہٕ،  بیٚیہِ  یِمن  ہٕندیٚن  دِلن  اندر  شکُک  مرض  چھُ  یعنی  مُنافق  تہٕ  ضعیف  الایمان  لوٗکھ  بیٚیہِ  کٲفر  نٔنۍ  پٲٹھۍ  انکار  کروُنۍ  تِم  ونن  کہ  یہِ  عجیب  مضمون  یعنی  جہنم  کیٚن  داروغن  ہٕنز  گرٛند  وَننہٕ  أندرٕہ  کیا  سنا  چھُ  مقصود  اللہ  تعالیٰ  ہس۔  (یِتھہٕ  پٲٹھۍ  اللہ  تعالیٰ  ہن  یتھ  معاملس  اندر  با  ایمانن  خاص  ہدایت  کوٚر  بیٚیہِ  کٔرِن  اَتھ  معاملس  اندر  کٲفر  خاص  طور  گمراہ۔)  یِتھے  پٲٹھۍ  چھُ  اللہ  تعالیٰ  گمراہ  کران  یس  یژھان  چھُ  تس۔  بیٚیہِ  چھُ  ہدایت  کران  یس  یژھان  چھُ  تس۔  (جہنم  کیٚن  داروغن  ہٕنز  گرٛند  کُنوُہ  وَننس  اندر  چھے  کمہٕ  کمہٕ  حکمژٕہ،  نتہٕ  چھا  کُل  بِل  یُتُے  فوج،  نہ  ہرگز  نہ)  بلکہ  اے  پیغمبر!  چٲنِس  پروردِگارٕہ  سُند  فوج  چھُ  تیوٗت  یِمن  ہُند  شمار  نہ  کانٛہہ  تہِ  زانہِ  تَس  معبودِ  برحقس  ورٲے،  یہِ  جہنمُک  حال  بیان  کرُن  چھُ  بٔڈ  نصیحت  صرف  انسانن  ہٕندِ  خٲطرٕہ۔

Tahir:
  تہٕ  اَسہِ  چِھ  جہنمٕکۍ  داروغہ  صرف  فرشتے  یٲتۍ  مقرر  کٔرِمٕتۍ  تہٕ  اَسہِ  چھے٘  تِہٕنز  گرنٛد  کٲفرن  خٲطرٕ  محض  آزمٲیشہِ  ہٕندِ  رٔنگۍ  مقرر  کٔرمٕژتاکہ  اہلِ  کتاب  کرن  پژھ  (زِ  قرآن  تہٕ  نبوتِ  محمدی  چھے٘  حق  تِکیازِ  تِہٕنزن  کتابن  منٛز  تہِ  اوس  یۅہے  تعداد  بیان  کرنہٕ  آمُت)  تہٕ  اہلِ  ایمانن  ہُنٛد  ایمان  ہُرِ  (اَمہِ  تصدیق  سٍتۍ)  بیٚیہِ  ہن،  تہٕ  اہلِ  کتاب  تہٕ  مومن  ہیٚکن  نہٕ  (اَمہِ  کِس  حق  آسنس  منٛز)  شک  کٔرِتھ،  تہٕ  تاکہ  تِم  لُکھ  یہِٕندیٚن  دِلن  منٛز  نفاقٕچ  بیمٲرۍچھے٘  تہٕ  کٲفر  وَنن  یہِ  زِ  اَمہِ  (تعداد  چہ)  مثالہِ  سٍتۍ  کیا  مُراد  چُھ  اللہ  تعالیٰ  سُنٛدٍ  یِتھے  پٲتھۍ  چُھ  اللہ  تعالیٰ  (اَکی  کتھہِ  سٍتۍ)  یس  یژھان  چُھ  تس  چُھ  گمراہ  کران  تہٕ  یس  یژھان  چُھ  تس  چُھ  ہدایت  دِوان،  تہٕ  تُہٕندِس  ربّ  سٕندیٚن  لشکرن  چُھنہٕ  تس  وَرٲے  کانٛہہ  زانان،  تہٕ  یہِ  (جہنمُک  بیان)  چُھ  انسان  سٕندِ  نصیحت  خٲطرے۔

Transliteration:
  Wam<u>a</u> jaAAaln<u>a</u> a<u>s</u><u>ha</u>ba a<b>l</b>nn<u>a</u>ri ill<u>a</u> mal<u>a</u>ikatan wam<u>a</u> jaAAaln<u>a</u> AAiddatahum ill<u>a</u> fitnatan lilla<u>th</u>eena kafaroo liyastayqina alla<u>th</u>eena ootoo alkit<u>a</u>ba wayazd<u>a</u>da alla<u>th</u>eena <u>a</u>manoo eem<u>a</u>nan wal<u>a</u> yart<u>a</u>ba alla<u>th</u>eena ootoo alkit<u>a</u>ba wa<b>a</b>lmuminoona waliyaqoola alla<u>th</u>eena fee quloobihim mara<u>d</u>un wa<b>a</b>lk<u>a</u>firoona m<u>atha</u> ar<u>a</u>da All<u>a</u>hu bih<u>atha</u> mathalan ka<u>tha</u>lika yu<u>d</u>illu All<u>a</u>hu man yash<u>a</u>o wayahdee man yash<u>a</u>o wam<u>a</u> yaAAlamu junooda rabbika ill<u>a</u> huwa wam<u>a</u> hiya ill<u>a</u> <u>th</u>ikr<u>a</u> lilbashar<b>i</b>


Mirwaiz: بتحقیق قَسم چھُ زوٗنہِ ہُند۔
Tahir: آ، زوٗنہِ ہُنٛد قسم (ییٚمِیُک لۅکٹُن،بڑُن تہٕ غٲب سپدُن گوٲہی چھے٘)۔
Transliteration: Kall<u>a</u> wa<b>a</b>lqamar<b>i</b>
Athar:
  ہرگز  نہٕ،  ﴿یعنی  یہِ  چَھنہٕ  کانٛہہ  ہوٲئی  کتھ  یتھ  اَمہِ  طریقہٕ  چِھ  ہزٕل  یِوان  کرنہٕ﴾  قسم  چُھ  زوٗنہٕ  ہُند،


Athar: تہٕ صُبحُک ییٚلہ سُہ روشن چُھ سپدان،
Tahir: بیٚیہِ صبحُک قسم ییٚلہِ سُہ روشن سپدِ۔
Transliteration: Wa<b>al</b><u>ss</u>ub<u>h</u>i i<u>tha</u> asfar<b>a</b>
Mirwaiz:
  بیٚیہِ  چھُ  قَسم  صبحُک  ییٚلہِ  سُہ  پھۅلان  چھُ۔  (وارٕہ  گاش  یِوان  چھُ،  یِمے  قَسم  چھُس  بہٕ  ہاوان  یتھ  کتھہِ  پٮ۪ٹھ  کہ)


Mirwaiz: بے شک جہنم چھُ بڈیٚو ہولناک چیزو أندرٕہ اَکھ چیزَہ۔
Tahir: بے شک چُھ یہِ (جہنم) سیٚٹھاہ بَجو آفتو منٛزٕ اکھ (آفت)۔
Transliteration: Innah<u>a</u> lai<u>h</u>d<u>a</u> alkubar<b>i</b>
Athar:
  یہِ  دوزخ  تہِ  چُھ  بڈیو  چیزو  منٛز  اکھ۔  ﴿یعنی  یِتھہٕ  پٲٹھۍ  زوٗن  تہٕ  رات  تہٕ  دۅہ  اللہ  تعالیٰ  سٕندِ  قدرتٕکۍ  عظیم  نشانات  چِھ  تِتھے  پٲٹھۍ  چُھ  دوزخ  تہِ  قدرت  کیو  عظیم  چیزو  منٛز  اکھ  چیز﴾


Transliteration: Liman sh<u>a</u>a minkum an yataqaddama aw yataakhkhar<b>a</b>
Athar:
  تۅہیہِ  منزٕ  پرٛتھ  تس  شخصس  خٲطرٕ  کھۅژناون  وول  یُس  برونٛہہ  چُھ  یژھان  پکُن  یا  چُھ  پتھ  یژھان  روزُن۔

Mirwaiz:
  تِمن  سارِنٕے  ہٕندِ  خٲطرٕہ  یِم  تۅہیہِ  أندرٕہ  نیکیَن  تہٕ  خیرچن  کامیٚن  برونٛٹھ  گژُھن  یژھن،  بیٚیہِ  تِمن  یِم  نیکیو  تہٕ  خیرچو  کامیو  نِشہِ  پتھ  روزن  یژھن۔  (اَمہِ  بیمُک  تہٕ  کھۅژناونُک  انجام  سپدِ  ظٲہر  قیامت  کہ  دۅہ۔  تمی  آے  اَتھ  چیزس  پٮ۪ٹھ  تِمنٕے  چیزن  ہُنٛد  قَسم  ہاونہٕ  یِمن  چیزن  قیامتس  سٍتۍ  اکھ  مناسبتَہ  چھےٚ،  چنانچہ  زوٗن  چھےٚ  ابتداہس  اندر  بڑان  بڑان  تَمہِ  پتہٕ  چھےٚ  پوٗرٕ  تہٕ  برابر  سپدِتھ  کم  ہیوان  گژُھن  یوٚت  تانۍ  ختم  چھےٚ  سپدان،  یٔہے  چھےٚ  ییٚمہِ  عالمہٕ  کہ  وجودٕچ  تہٕ  فنا  گژھنٕچ  حقیقت،  یِتھے  پٲٹھۍ  چھِ  دۅہ  کِس  یِنس  تہٕ  رات  کِس  گژھنس  تہِ  مناسبت  دنیا  کِس  ختم  گژھنس  تہٕ  قیامت  کِس  یِنس  سٍتۍ۔  رٲژ  ہُند  ختم  گژُھن  گوٚو  ییٚمہِ  عالمُک  ختم  گژُھن،  صبح  پھۅلُن  تہٕ  دۅہُک  یُن  گوٚو  تَمہِ  عالمُک  ظہور  سپدُن۔  اَمہِ  پتہٕ  چھُ  بیان  کران  جہنمِیَن  ہٕندیٚن  بعضے  حالات  ہُند۔)

Tahir:
  (یعنی)  تس  شخصس  خٲطرٕ  یُس  تۅہیہِ  منٛزٕ  (نیکی  منٛز)  برونٛہہ  گژُھن  یژھہ  یا  یُس  (بدی  منٛز  پٔھسِتھ)  پَتھ  روزِ۔


Athar: پرٛتھ کانٛہہ شخص چُھ پننہِ کسبہٕ بدلہٕ گِرو۔
Tahir: پۯتھ کانٛہہ شخص چُھ تِمن (عملن) ہٕندِ بدلہٕ یِمہٕ تٔمۍ کماوِمَژٕ چھے٘ گِرَو۔
Transliteration: Kullu nafsin bim<u>a</u> kasabat raheena<b>tun</b>
Mirwaiz:
  پرٛتھ  شخصَہ  یِیہِ  پننیٚن  کفرچن  کامیٚن  ہٕندِ  مۅکھہٕ  جہنم  کِس  قید  خانس  اندر  بند  کرنہٕ  تہٕ  قید  تھاونہٕ۔


Athar: دٔچِھنہِ اَندٕ والیو ورٲے۔
Tahir: دٔچِھنہِ اَندٕکیٚو وَرٲے۔
Transliteration: Ill<u>a</u> a<u>s</u><u>ha</u>ba alyameen<b>i</b>
Mirwaiz:
  مگر  یِن  نہٕ  تتھ  جہنمس  منٛز  قٲد  تھاونہٕ  تِم  لوکھ  یِمن  نامۂ  اعمال  یِیہِ  دِنہٕ  دٔچھنِس  اَتھس  کیٚتھ۔


Athar: توٚہۍ کٔمۍ چیزن نِینو دوزخس؟
Tahir: (تہٕ وَنن،) تۆہۍ کٔمۍ چیزن نِیہِ نَو جہنمس منٛز۔
Transliteration: M<u>a</u> salakakum fee saqar<b>a</b>
Mirwaiz:
  تِم  با  ایمان  آسن  تِمن  کٲفرن  پرٛژھان،  توٚہۍ  کٔمۍ  چیزن  واتنٲوٕہ  جہنمس  یعنی  کمو  یچھ  عَلمو  مۅکھہٕ  ٲو  جہنمس  اندر  واتناونہٕ؟


Athar: تِم ونن، أسۍ ٲسۍ نہٕ نماز پرن والیو منٛزٕ۔
Tahir: تِم وَنن، أسۍ ٲسۍ نہٕ نماز پرن والیو منٛزٕ۔
Transliteration: Q<u>a</u>loo lam naku mina almu<u>s</u>alleen<b>a</b>
Mirwaiz:
  تِم  دپنکھ  أسۍ  ٲسۍ  نہٕ  دنیاہس  اندر  نٮ۪ماز  پرٕوُنیو  اندرٕہ  یعنی  معبودِ  برحقس  عبادت  کروُنیو  اندرٕہ۔


Athar: تہٕ حقس خلاف کتھہٕ بناون والیٚن سٍتۍ رٔلِتھ ٲسۍ أسۍ تہِ کتھہٕ بناونہِ لگان۔
Transliteration: Wakunn<u>a</u> nakhoo<u>d</u>u maAAa alkh<u>a</u>i<u>d</u>een<b>a</b>
Mirwaiz:
  بیٚیہِ  ٲسۍ  أسۍ  تِمن  لوٗکن  سٍتۍ  شٲمل  سپدان  یِم  دینِ  حق  یعنی  اسلام  بٲطل  کرنٕچ  کوشش  کران  ٲسۍ۔

Tahir:
  تہٕ  بے  ہوٗدٕ  کامہِ  کرن  والیٚن  سٍتۍ  (رٔلِتھ)  ٲسۍ  أسۍ  تہٕ  بے  ہوٗدٕ  کامیٚن  منٛز  آوٕرۍ  روزان۔


Athar: یوٚت تام زن اَسہِ تتھ یقینی چیزس سٍتۍ سابقہٕ آو پیش۔
Tahir: اۆت تام زِ اَسہِ پیٚٹھ ییٚمِیُک یُن یقینی اوس (سُہ موت) آو۔
Transliteration: <u>H</u>att<u>a</u> at<u>a</u>n<u>a</u> alyaqeen<b>u</b>
Mirwaiz:
  یوتانۍ  أتھۍ  حالس  اندر  مرنُک  وقت  ووت  یعنی  یِمَو  حالاتو  نِشہِ  آے  نہٕ  أسۍ  باز  تا  ایں کہ  أتھۍ  نا  فرمٲنی  ہٕندِس  حالس  پٮ۪ٹھ  موٗدۍ  أسۍ۔


Athar: تمہِ وقتہٕ یِیہِ نہٕ سفارش کرن والیٚن ہٕنز کانٛہہ سفارش تِمن کُنہِ بکار۔
Tahir: لہٰذا واتناوِنہٕ (وۅنۍ) شفاعت کرن والیٚن ہُنٛد شفاعت تِمن کانٛہہ فٲیدٕہ۔
Transliteration: Fam<u>a</u> tanfaAAuhum shaf<u>a</u>AAatu a<b>l</b>shsh<u>a</u>fiAAeen<b>a</b>
Mirwaiz:
  پَس  یہِ  نہٕ  کانٛہہ  نفع  تہٕ  فٲیدٕہ  تِمن  شفاعت  کروُنیٚن  ہٕنز  شفاعت  یعنی  تِمن  کرِ  نہٕ  شفاعت  تہٕ  سفٲرشی  کانٛہہ۔  (تِمن  ییٚلہِ  اَمہِ  کفر  و  اعراضہٕ  مۅکھہٕ  یہِ  حالت  بنہِ)


Athar: ٲخر کیا چُھ یِمن لُکن گوٚمُت زِ یِم چِھ ییٚمہِ نصیحت نِشہِ بُتھ پِھران۔
Tahir: تیٚلہِ کیا چُھ یِمن (کٲفرن) گۆمُت زِ (توتہِ) چِھ نصیحت نِشہِ بُتھ پھِرِتھ روٗزِتھ۔
Transliteration: Fam<u>a</u> lahum AAani a<b>l</b>tta<u>th</u>kirati muAAri<u>d</u>een<b>a</b>
Mirwaiz:
  پس  کیا  گوٚو  تِمن  کہ  تِم  چھِ  اَمہِ  قرآن  کہ  نصیحت  نِشہِ  بُتھ  پِھران  تہٕ  روگردٲنی  کران  تہٕ  ژلان۔


Tahir: یِم سٕہَس نِشہِ ژٔلِمٕتۍ چِھ۔
Transliteration: Farrat min qaswara<b>tin</b>
Athar:
  یِم  سٕہَس  کھوٚژِھ  ژٔلِمٕتۍ  چِھ،  ﴿یہِ  چُھ  اکھ  عربی  محاورٕہ۔  جنگلی  خرن  چُھ  یہِ  عادت  آسان  زِ  ییٚلہِ  تِمن  خطرُک  مُشکُے  یوت  چُھ  یِوان،  تِم  چِھ  تِتھہٕ  پٲٹھۍ  بدحواس  سپدِتھ  ژلان  زِ  بیاکھ  کانٛہہ  جانور  چُھنہٕ  یِتھہٕ  پٲٹھۍ  ژلان۔﴾

Mirwaiz:
  یِم  سٕہہ  وُچھِتھ  چھِ  کٕھرٛک  کھیٚوان  تہٕ  ژلان۔  (اَمہِ  تِہندِ  ژلنُک  وجہ  چھُ  کہ  تِم  چھِنہٕ  پننہِ  خیالہٕ  قرآنِ  مجیدس  کٲفی  دلیل  زانان۔)


Transliteration: Bal yureedu kullu imriin minhum an yut<u>a</u> <u>s</u>u<u>h</u>ufan munashshara<b>tan</b>
Athar:
  بلکہ  چُھ  یِمو  منٛزٕ  پرٛتھ  کانٛہہ  یہِ  یژھان،  زِ  تٔمۍ  سٕندِ  ناوٕ  گژھن  کھلہٕ  خط  یِنۍ  سوزنہٕ۔  ﴿یعنی  تِم  چِھ  یژھان  زِ  اگر  خُداین  پٔزۍ پٲٹھۍ  محمدؐ  نبی  چِھ  مُقرر  کٔرِمٕتۍ،  تیٚلہِ  سوٗزِن  سُہ  مکہٕ  کِس  أکِس  أکِس  سردارس  تہٕ  أکِس  أکِس  شیخ  سٕندِ  ناوٕ  خط  لیٚکھِتھ  زِ  محمدؐ  چِھ  سٲنۍ  نبی،  توٚہۍ  کٔرِو  یِہٕنز  پیروی  قبول﴾

Mirwaiz:
  بلکہ  چُھ  تِمو  اندرٕہ  پرٛتھ  اکَھہ  یژھان  کہ  تَس  نِشہِ  گوٚژھ  واتُن  آسمٲنی  خط  وارٕہ  مٕژرٲوِتھ،  (یَتھ  خطس  اندر  بَوضاحت  لیٚکھِتھ  آسِہے  خداے  سٕندِ  طرفہٕ  خصوصی  طور  تٔہنٛدِ  ناوٕ  کہ  توٚہۍ  کٔرِو  حضرت  محمدؐ  سٕنز  متابعت،  اللہ  تعالیٰ  چھُ  فرماوان)

Tahir:
  بلکہ  چُھ  تِمَو  منٛزٕ  پۯتھ  اَکھ  شخص  یہِ  یژھان  زِ  تس  گژھن  (براہِ  راست  آسمٲنۍ)  صحیفہٕ  مٕژرٲوِتھ  دِنہٕ  یِنۍ۔


Athar: ہرگز نہٕ، اصلی کتھ چھےٚ یہِ زِ یِمن چُھنہٕ ٲخرتُک خوف۔
Transliteration: Kall<u>a</u> bal l<u>a</u> yakh<u>a</u>foona al<u>a</u>khira<b>ta</b>
Mirwaiz:
  تہِ  بنہِ  نہٕ  ہرگز  (کیازِ  اَمِچ  چَھنہٕ  ضرورتھٕے،  نہ  چھِ  یِمن  تمِچ  لیاقت  تہٕ  قٲبلیت،  یہِ  درخواست  کرنُک  وجہ  چھُنہٕ  یِمن  کیا  چھُ  دِلن  اندر  پژھ  کرنُک  پۅختہٕ  ارادٕہ)  بلکہ  چھُ  یہِ  درخواست  کرنُک  وجہ  کہ  یِمن  چھَنہٕ  ٲخرتٕچ  پژٕھے،  یِمن  چھُنہٕ  ٲخرت  کہ  عذابُک  خوفٕے  کینٛہہ،  (تمی  چھُنہٕ  یِمن  پوٚز  ژھانڈنُک  خیالٕے  کانٛہہ۔)

Tahir:
  یِتھہٕ  پٲٹھۍ  چُھنہٕ  ہرگز  ممکن،  بلکہ  (چھے٘  حقیقت  یہِ  زِ)  تِم  لُکھ  چِھنہٕ  ٲخرتس  بالکلےٕ  کھوژان۔


Tahir: کٕہٕنۍ شک چُھنہٕ زِ یہِ (قرآن) چُھ نصیحت۔
Transliteration: Kall<u>a</u> innahu ta<u>th</u>kira<b>tun</b>
Athar:
  ہرگز  نہٕ  ﴿یعنی  یُہُند  کانٛہہ  یُتھ  مطالبہٕ  یِیہِ  نہٕ  ہرگز  پوٗرٕ  کرنہٕ﴾  یہِ  چھےٚ  اکھ  نصیحت۔

Mirwaiz:
  (ییٚلہِ  وۅنۍ  تِہِندِ  درخواست  کرنُک  بٲطل  آسُن  ثٲبت  سپُد)  لہٰذا  ہیٚکہِ  نہٕ  تہِ  ہرگز  بٔنِتھ  ییٚمِچ  تِم  خوٲہش  کران  چھِ۔  بلکہ  چھُ  یۅہے  قرآنِ  مجید  وعظ  تہٕ  نصیحت  خٲطرٕ  کٲفی  بیٚیہِ  کُنہِ  خصوصی  نصیحتٕچ  چھَنہٕ  کانٛہہ  ضرورت۔


Athar: وۅنۍ ییٚمۍ سُند دِل ییٚژِھہ سُہ کٔرِتن امہِ نِشہِ سبق حٲصل۔
Tahir: لہٰذا یُس یژھہ اَتھ تھٲوِن یاد۔
Transliteration: Faman sh<u>a</u>a <u>th</u>akarah<b>u</b>
Mirwaiz:
  اَتھ  کُن  نظر  کٔرِتھ  یُس  اَمہِ  قرآنِ  مجید  سٍتۍ  نصیحت  رٹٕن  ییٚژِھہ،  سُہ  رٔٹِن  نصیحت،  (یُس  نہٕ  ییٚژِھہ  سُہ  مہٕ  رٔٹِن،  گٔژِھن  گرفتار  جہنم  کِس  عذابس۔  اسہِ  چھَنہٕ  تٔہنٛز  کانٛہہ  ضرورت  کہ  تَس  نِشہِ  کیا  سوزو  أسۍ  خصوصی  صحیفَہ۔)


Athar:
  تہٕ  یِم  کرن  نہٕ  کانٛہہ  سبق  حٲصل  اِلّا  یہِ  زِ  اللہ  تعالیٰ  ہٕے  اگر  ییژِھہ۔  سُہ  چُھ  امِیُک  حقدار  زِ  تس  نِشہِ  گژِھہ  یُن  تقویٰ  کرنہٕ،  تہٕ  سُہ  چُھ  امِیُک  اہل  زِ  ﴿تقویٰ  کرن  والیٚن﴾  کرِ  مغفرت۔

Mirwaiz:
  بیٚیہِ  کتہِ  کرن  تِم  نصیحت  قبول  یوٚت  تانۍ  نہٕ  اللہ  تعالیٰ  تِہُند  نصیحت  قبول  کرُن  ییٚژِھہ،  (تٔمۍ  سٕندِس  نہ  یژھنس  اندر  چھےٚ  بجہِ  بجہِ  حکمژٕہ  باوجود  آں  چھُ  ضرور  قرآنِ  مجید  بوٚڈ  وعظ  تہٕ  بٔڈ  نصیحت۔  لہٰذا  گژِھہ  اَمہِ  سٍتۍ  نصیحت  رٹٕنۍ  تہٕ  خداے  سٕنز  اطاعت  و  فرماں  بردٲری  کٔرِن،)  کیازِ  سُے  چھُ  سُہ  ذاتِ  پاک  یسٕندِس  عذابس  کھۅژُن  شوٗبہِ،  بیٚیہِ  چھُ  سُے  لایق  بندن  ہٕندیٚن  گناہن  بخشٲیش  کرنس  یعنی  انسانے  ڈٹھ  کٍتۍ  گناہ  کرِ  توپتہٕ  ییٚلہِ  سُہ  تقویٰ  چہِ  وَتہِ  پٔکِتھ  تَس  کھۅژِ  توپتہٕ  کرِ  توبہٕ،  گناہن  منگیٚس  بخشایش،  سُہ  پروردِگار  کریٚس  سارِنٕے  گناہن  مغفرت،  توبہٕ  کریٚس  قبول۔  (چنانچہ  أکِس  حدیث  شریفس  منٛز  چھُ  آمُت  یُس  بَرِوایت  انس  بن  مالک  چھُ  کہ  حضرت  آنحضرتوؐ  پوٚر  اَکہِ  دۅہ  یہِ  آیہ  کریمہٕ  توپتہٕ  فرمووُکھ  ﴿قَال  رَبّکم  عزّ  و  جل  أنا  اھل  أن  أتقیٰ  فَلا  یُشرِک  بِی  شی  فَاذا  اتقانی  العبد  فأنا  أھل  أن  أغفِر  لَہ﴾  یعنی  بہٕ  چھُس  یتھ  لایق  کہ  بندٕہ  کھۅژَن  مےٚ،  توپتہٕ  ٹھٔہراونم  نہٕ  کانٛہہ  اَکَھہ  کُنہِ  چیزس  تہٕ  کُنہِ  کامہِ  منٛز  شریک،  توپتہٕ  ییٚلہِ  بندٕہ  مےٚ  کھۅژِ،  شرکہٕ  نِشہِ  سپدِ  پاک  تَمہِ  ساعتہٕ  چھُ  میون  شان  یہِ  زِ  بہٕ  کرٕ  تَس  گناہن  مغفرت۔)  ﴿اللہ  تعالیٰ  تھٲوِن  اَسہِ  پننہِ  فضل  و  رحمت  سٍتۍ  ہمیشہٕ  ایمان  و  توحیدس  پٮ۪ٹھ  قٲیم  بیٚیہِ  کٔرِن  سانیٚن  سارِنٕے  گناہن  بخشٲیِش۔  آمین  یا  رب  العالمین﴾

Tahir:
  تہٕ  یِم  لُکھ  تھاوَن  نہٕ  (اَتھ)  یاد  مگر  ییٚلہِ  اللہ  تعالیٰ  یژھہ،  سُے  چُھ  تقویٰ  ہُک  (تہٕ  پرہیزگٲری  ہُنٛد)  حقدار  بیٚیہِ  چُھ  مغفرتُک  مٲلک۔

Transliteration:
  Wam<u>a</u> ya<u>th</u>kuroona ill<u>a</u> an yash<u>a</u>a All<u>a</u>hu huwa ahlu a<b>l</b>ttaqw<u>a</u> waahlu almaghfirat<b>i</b>


Mirwaiz: قَسم چُھس بہٕ ہاوان قیامت کہ دۅہُک۔
Tahir: بہٕ چُھس قسم کھیٚوان قیامت کہ دۅہُک۔
Transliteration: L<u>a</u> oqsimu biyawmi alqiy<u>a</u>mat<b>i</b>
Athar:
  نَہ،  ﴿کلامُک  ابتدا  نَہ  سٍتۍ  کرُن  چُھ  خۅد  اَتھ  کتھہِ  پٮ۪ٹھ  دلالت  کران  زِ  گۅڈے  ٲس  کۅستام  کتھ  چلان  ییٚمہِ کِس  تردیدس  منٛز  یہِ  سورٕہ  نٲزِل  چُھ  سپُدمُت۔  لہٰذا  چُھ  یتھ  جایہِ  نَہ  وننُک  مطلب  یہِ  زِ  یِکینٛژھاہ  توٚہۍ  سمجھان  چِھو  سُہ  چُھنہٕ  صحیح،  بہٕ  چُھس  قسم  ہٲوِتھ  ونان  زِ  اصلی  کتھ  چھےٚ  یہِ﴾  بہٕ  چُھس  قسم  ہاوان  قیامت کہ  دۅہُک،  ﴿قیامت  کِس  یِنس  پٮ۪ٹھ  خۅد  قیامتُک  قَسم  چُھ  امہِ  موجوب  ہاونہٕ  آمُت  زِ  امِیُک  یُن  چُھ  یقینی،  سورُے  نظامِ  عالم  چُھ  گوٲہی  دِوان  زِ  یہِ  نظام  نَہ  چُھ  ازلی  نَہ  چُھ  اَبدی،  ییٚلہِ  کِہِنۍ  اوس  نہٕ  تیٚلہِ  آو  وجودس  تہٕ  اکہِ  وقتہٕ  گژِھہ  ضروٗر  ختم﴾


Tahir: بیٚیہِ چُھس بہٕ قسم کھیٚوان (بُرائین پیٚٹھ) ملامت کرن والہِ نفسُک۔
Transliteration: Wal<u>a</u> oqsimu bi<b>al</b>nnafsi allaww<u>a</u>mat<b>i</b>
Athar:
  تہٕ  نَہ،  بہٕ  چُھس  قسم  ہاوان  ملامت  کرن  والہ  نفسُک،  ﴿یعنی  ضمیر  یُس  بُرٲئی  پٮ۪ٹھ  انسانس  چُھ  ملامت  کران  تہٕ  ییٚمیُک  انسانس  منٛز  موجود  آسُن  یہِ  شہادت  چُھ  دِوان  زِ  انسان  چُھ  پننیو  اعمالو  خٲطرٕ  جواب  دہ﴾

Mirwaiz:
  بیٚیہِ  چھُس  بہٕ  قَسم  ہاوان  تَمہِ  نفسُک  یُس  پٲنۍ  پانس  ملامت  کرِ۔  (مُحققو  چھُ  لیوٚکھمُت  کہ  انسانس  چھُ  نفس  اَکوے  مگر  تَمہِ  کیو  ترٛیٚیو  حالو  منٛزٕ  چھِ  تتھ  ترٛے  ناو۔  اگر  انسان  سُنٛد  نفس  آسہِ  مٲیل  عالمِ  عِلویَس  کُن  توپتہٕ  آسہِ  اللہ  تعالیٰ  سٕنز  عبادت  تہٕ  فرماں بردٲری  کران۔  بیٚیہِ  آسہِ  تَس  شریعتٕچ  پیروی  کرنس  اندر  سکون  و  قرار  محسوس  سپدان  تَتھ  نفسس  چھِ  ونان  نفسِ  مطمئنہ،  اگر  تُہَند  نفس  عالمِ  سِفلِیَس  کُن  مٲیل  آسہِ،  دنیا  کیٚن  لذتن  تہٕ  نفسہٕ  چیٚن  خوٲہشہِ  اندر  آسہِ  بوٚڈمُت  توپتہٕ  آسہِ  یَچھ  کامیٚن  تہٕ  بدِیَن  کُن  رغبت  کران،  شریعت  چہِ  پیروی  نشہِ  آسہِ  ژلان  تہٕ  گُریز  کران  تَتھ  چھِ  ونان  نفسِ  امارہ۔  ہرگاہ  کُنہِ  وِزِ  عالمِ  سِفلِیَس  کُن  آسہِ  نمان،  شہوتن  تہٕ  خوٲہشن  منٛز  آسہِ  مبتلا  سپدان  تہٕ  کُنہِ  وقتہٕ  آسہِ  عالمِ  علوِیَس  کُن  مٲیل  سپدِتھ  یِمن  چیزن  یچھ  تہٕ  خراب  زٲنِتھ  دوٗر  ژَلان،  بیٚیہِ  آسہِ  یِمَو  کامیٲبیو  سببہٕ  شرمندٕہ  تہٕ  خٔجِل  گٔژِھتھ  نٲدم  تہٕ  پشیمان  سپدِتھ  پننِس  پانس  ملامت  کران  تَتھ  چھِ  دپان  نفسِ  لوامَہ۔  یۅہے  مضمون  یِیہِ  بیٚیہِ  طریقہٕ  تہِ  بیان  کرنہٕ  کہ  انسان  سُنٛد  دل  چھُ  گۅڈٕ  گۅڈٕ  نفسہٕ  چیٚن  خوٲہشن  گِندنس  تہٕ  بیہودٕہ  کامیٚن  منٛز  بوٚڈِتھ  غرق  گژھان۔  نیکِین  کُن  چھُس  نہٕ  رغبتٕے  آسان۔  سُہ  گوٚو  نفسِ  امارہ۔  توپتہٕ  چھُس  ہوش  یِوان،  رُت  تہٕ  یچھ  چھُس  فکرِ  تران،  پایس  چھُ  ہیٚوان  پیوٚن،  یچھ  کامیو  نِشہِ  چھُ  باز  ہیٚوان  یُن،  محسوس  چھُ  ہیٚوان  کرُن  کہ  مےٚ  کوٚر  یہِ  نہٕ  کرُن  گوٚژھ،  پننِس  پانس  چھُ  ملامت  ہیٚوان  کَرٕن  سُہ  گوٚو  نفسِ  لوامَہ۔  توپتہٕ  ییٚلہِ  پننِس  پانس  درست  کران  تہٕ  سمبھالان  چھُ،  دِلہٕ  سٍتۍ  چھُ  نیکِین  کُن  رغبت  کران،  بیہودٕہ  تہٕ  ناجٲیز  کامیو  نِشہِ  چھُ  خۅدبخۅد  دوٗر  روزُن  ہیٚوان،  یچھ  کامہِ  کرنٕچ  چھَنہٕ  کتھے،  تِمن  ہُنٛد  تصوّر  کرنہٕ  سٍتۍ  تہِ  چھُ  تکلیف  تہٕ  انقباض  محسوس  کران،  تَتھ  چھِ  وَنان  نفسِ  مطمئنہ،  ییٚتہِ  نَس  چھُ  اللہ  تعالیٰ  نفسِ  لوامُک  قَسم  ہاوان  کیازِ  اگر  کٲنسہِ  فطرتِ  سلیمَہ  آسان  چھُ  سُہ  چھُ  خۅدبخۅد  دنیاہس  اندرٕے  یچھ  کامیٚن  پٮ۪ٹھ  نٲدم  تہٕ  پشیمان  سپدِتھ  پننِس  پانس  اصلاح  کران۔  ییٚتہِ  نس  چھُ  جوابِ  قَسم  محذوف  کیازِ  اَمہِ  پتہٕ  یِم  آیات  چھِ  تِم  چِھ  تتھ  پٮ۪ٹھ  دلالت  کران  سُہ  جوابِ  قَسم  چھُ  کہ  توٚہۍ  سٲری  یِیِو  بیٚیہِ  دوبارٕہ  مرنہٕ  پتہٕ  زندٕہ  کرنہٕ،  قبرو  اندرٕہ  کٔڈِتھ  محشر  کِس  میدانس  اندر  سۅمبراونہٕ۔)


Athar: کیا انسان چھا یہِ سمجھان زِ أسۍ ہیٚکو نہٕ تٔمۍ سٕنزٕ أڈِجہِ جمع کٔرِتھ؟
Transliteration: Aya<u>h</u>sabu alins<u>a</u>nu allan najmaAAa AAi<i><u>th</u></i><u>a</u>mah<b>u</b>
Mirwaiz:
  کیا  انسان  چَھا  خیال  کران  کہ  أسۍ  کیا  ہیٚکو  نہٕ  ہرگِز  تٔہنزٕ  أڈِجہِ  سۅمبرٲوِتھ  تہٕ  جمع  کٔرِتھ؟  (انسان  اندرٕ  چھُ  مُراد  کٲفر)

Tahir:
  کیا  انسان  چھا  یہِ  خیال  کران  زِ  أسۍ  کروکھ  نہٕ  تٔمۍ  سٕنزٕ  أڈِجہِ  (یِمہٕ  مرنہٕ  پتہٕ  بۆس  گٔژِھتھ  چھلہٕ  چھانگرِ  گژھن)  ہرگز  جمع۔


Athar: کیازِ نہٕ؟ أسۍ چِھ تٔمۍ سٕنٛدۍ اوٚنگجہِ گںڈ تام بناونس پٮ۪ٹھ قدرت تھاوان۔
Transliteration: Bal<u>a</u> q<u>a</u>direena AAal<u>a</u> an nusawwiya ban<u>a</u>nah<b>u</b>
Mirwaiz:
  أسۍ  کروکھ  ضرور  أڈِجہِ  جمع،  (تہِ  چھُنہٕ  اَسہِ  نِشہِ  کینٛہہ  دشوار  تہٕ  مشکل،  کیازِ  بجہِ  أڈِجہِ  جمع  کرنہِ  کیا  چھےٚ  کتھٕے)  اَسہِ  چھےٚ  قدرت  تٔمۍ  سٕنزٕ  لۅکچہِ  أڈِجہِ  یعنی  اوٚنگجہِ  ٹیٚنٛڈۍ  تانۍ  سۅمبرنس  تہٕ  جمع  کرنس  تہٕ  پننہِ  پننہِ  جایہِ  برابر  کرنس  پٮ۪ٹھ  قدرت،  (یُس  حصہٕ  بدنُک  سانہِ  نظرِ  اندر  مشکل  چھُ  واٹُن  تہٕ  برابر  کرُن  تتھ  پٮ۪ٹھ  ییٚلہِ  تَس  قدرت  چھےٚ،  تِمہٕ  گٔیہِ  نِچہِ  نِچہِ  أڈجہِ  بدنہٕ  چہِ،  وۅنۍ  کیا  عجٲیب  چھُ  تَس  نِشہِ  بٔڈۍ  بٔڈۍ  تان  جمع  کرٕنۍ  لیکن  بعضے  لوٗکھ  چھِنہٕ  خداے  سٕندِس  قدرتَس  منٛز  غور  کران  تَمی  چھِ  قیامتس  انکار  کران۔)

Tahir:
  کیازِ  نہٕ!  اَسہِ  چھے٘  اَتھ  کتھہِ  پیٚٹھ  تہِ  قدرت  زِ  تٔمۍ  سٕنزن  اۆنگجن  ہُنٛد  اَکھ  اَکھ  جوڑ  تہٕ  گنڈ  تام  کرون  ٹھیک۔


Tahir: بلکہ چُھ انسان یہِ یژھان زِ پننہِ یِنہٕ واجنہِ (زندگی منٛز) تہِ روزِہے گناہ کران۔
Transliteration: Bal yureedu alins<u>a</u>nu liyafjura am<u>a</u>mah<b>u</b>
Athar:
  مگر  انسان  چُھ  یژھان  یہِ  زِ  برونٛہہ  کُن  تہِ  روزِہے  گناہ  کران۔  ﴿یعنی  قیامت کہِ  انکارُک  اصلی  وجہ  چُھ  یۅہے،  نَہ  زِ  کانٛہہ  تِژھ  غلطی  تہٕ  علمی  دلیل  ییٚمہِ  کِس  بِناہس  پٮ۪ٹھ  انسان  یہِ  ہیٚکہِ  ؤنِتھ  زِ  قیامت  سپدِ  نہٕ  ہرگز  برپا  یا  امیُک  برپا  سپدُن  چُھ  ناممکن﴾

Mirwaiz:
  بلکہ  چھُ  انسان  قیامتس  انکار  کٔرِتھ  یژھان  کہ  آئندٕہ  پننہِ  زندگی  اندر  خوف  تہٕ  خطرٕہ  ورٲے  فسق  و  فجورس  اندر  دُرٛو  دِیُن۔


Athar: پٕرٛژھان چُھ ٲخر کر چُھ تتھ قیامت کِس دۅہس یُن؟
Tahir: سُہ چُھ (ہزل کرنہٕ کِس اندازس منٛز) پٕۯژھان زِ قیامتُک دۅہ کر آسہِ۔
Transliteration: Yasalu ayy<u>a</u>na yawmu alqiy<u>a</u>ma<b>ti</b>
Mirwaiz:
  تَمی  چھِو  بطریقِ  انکار  پرٛژھان  کہ  کَمہِ  دۅہ  تہٕ  کتھ  سنس  منٛز  آسہِ  سۅ  قیامت؟  (یہِ  چھُ  سُہ  ٹھٹھہٕ  پٲٹھۍ  تہٕ  ٹسنہٕ  پٲٹھۍ  سوال  کران،  پَس  بوزنٲوِیوٗن)


Athar: تہٕ زوٗن تہٕ آفتاب رَلٲوِتھ یِیہِ تِمن کُنُے کرنہٕ،
Tahir: بیٚیہِ گژھن آفتاب تہٕ زوٗن یِکہٕ وَٹہٕ (گاشہٕ رُس)۔
Transliteration: WajumiAAa a<b>l</b>shshamsu wa<b>a</b>lqamar<b>u</b>
Mirwaiz:
  (زوٗنہِ  کیا  کتھٕے  چھےٚ)  بلکہ  ییٚلہِ  کُنی  حالت  سپدِ  آفتابس  تہٕ  زوٗنہِ  (یعنی  دۅشوٕنۍ  لگہِ  گِرٛہُن  دۅشوے  سپدن  گٔٹۍ  تہٕ  بے  نوٗر۔  یِم  یِم  حالات  ییٚلہِ  تَمہِ  دۅہ  رونما  سپدن۔)


Athar: تمہِ ساعتہٕ وَنہِ یۅہے انسان اَز کوور گژٕھہ ژٔلِتھ؟
Tahir: تَمہِ وقتہٕ لایہِ انسان کریکھ زِ ژلنٕچ جاے کتہِ چھے٘۔
Transliteration: Yaqoolu alins<u>a</u>nu yawmai<u>th</u>in ayna almafar<b>ru</b>
Mirwaiz:
  یہِ  منکرِ  قیامت  انسان  گژِھہ  حیران  بدحواس  گٔژِھتھ  لاگہِ  وَننہِ،  کوٚت  گژٕھہ؟  ژلن  جایہِ  چَھا؟  یا  چَھپن  جایَہ  چَھنا  کُنہِ؟  (اللہ  تعالیٰ  چھُ  فرماوان)


Athar: تمہِ دۅہ آسہِ تُہندِس ربّ سٕے برونٹھ کُن گٔژِھتھ ٹٔھہرُن۔
Tahir: تَمہِ دۅہ آسہِ تُہٕندِس ربّس نِشی قرار کرنٕچ جاے۔
Transliteration: Il<u>a</u> rabbika yawmai<u>th</u>in almustaqar<b>ru</b>
Mirwaiz:
  تَمہِ  دۅہ  آسہِ  سارِنٕے  پننِس  پروردِگار  سٕنزِ  درگاہِ  اندر  تہٕ  عدالتس  اندر  حٲضر  سپدُن،  تٔہنزِ  پیشی  اندر  اِیستادٕہ  روزُن،  تٔہندِسٕے  فٲصلس  پیارُن،  (توپتہٕ  چھُس  تتھ  جایہِ  واتُن  ییٚمہِ  جایہِ  ہُنٛد  سُہ  فٲصلہٕ  کریٚس،  جنتس  یا  نارس  منٛز)


Athar: تمہِ دۅہ یِیہِ انسانس تٔمۍ سُند پٔتِم کوٚرمُت کرٚوومُت وَننہٕ۔
Transliteration: Yunabbao alins<u>a</u>nu yawmai<u>th</u>in bim<u>a</u> qaddama waakhkhar<b>a</b>
Mirwaiz:
  تَمہِ  دۅہ  یِیہِ  أمِس  انسانس  کوٚرمُت  تہٕ  کرٛوومُت  پٔتِیُم  تہٕ  بروٗنٹھیُم  سورُے  یاد  پاونہٕ  (بلکہ  چھَنہٕ  تَس  یاد  باونٕچ  ضروٗرتھٕے۔)

Tahir:
  تَمہِ  دۅہ  یِیہِ  انسان  تِمَو  (عملو)  نِشہِ  باخبر  کرنہٕ  یِم  تٔمۍ  برونٛہہ  آسہٕ  سوزمَژٕ  تہٕ  یِم  (اَثرات  پننہِ  موت  پتہٕ)  پتھ  کُن  ٲسِن  ترٲوِمٕتۍ۔


Athar: بلکہ چُھ انسان خۅد پنُن پان وارٕہ پٲٹھۍ زانان۔
Tahir: بلکہ سَپدِ انسان پننیٚن نفسن (ہنٛدین حالن) پیٚٹھ (پٲنۍپانے) باخبر۔
Transliteration: Bali alins<u>a</u>nu AAal<u>a</u> nafsihi ba<u>s</u>eera<b>tun</b>
Mirwaiz:
  بلکہ  چھُ  یہِ  انسان  پننِس  پانس  پٮ۪ٹھ  پانہٕ  دلیل،  تَس  چھےٚ  پننیٚن  کرتوٗتن  ہٕںز  پانس  خبرٕے۔


Tahir: اگر چہ سُہ پنٕنۍ تمام عذر کرِ پیش۔
Transliteration: Walaw alq<u>a</u> maAA<u>ath</u>eerah<b>u</b>
Athar:
  چاہَے  سُہ  کٔرتن  کٲتیاہ  تہِ  عُذر  پیش۔  ﴿یعنی  انسان  سُند  نامۂ  اعمال  تس  برونٛہہ  کنہِ  تھاونُک  غرض  آسہِ  نہٕ  درحقیقت  یہِ  مُجرمس  یِیہِ  تٔمۍ  سُند  جرم  وننہٕ،  بلکہ  آسہِ  یہِ  کرُن  اَمہِ  وجہ  کِنۍ  ضروری  زِ  انصافٕکۍ  تقاضہٕ  چِھنہٕ  برسرِ  عدالت  جُرمُک  ثبوت  پیش  کرنہٕ  ورٲے  پوٗرٕ  سپدان،  نَتہٕ  چُھ  پرٛتھ  کانٛہہ  انسان  زانان  زِ  سُہ  کیا  چُھ  پانہٕ﴾

Mirwaiz:
  اگر  چہِ  برونٛٹھ  کُن  ترٛٲوِتن  سُہ  ڈیٚٹھ  کٍتۍ  عذُر  تہٕ  بہانہٕ  تِم  چلنس  نہٕ  تَمہِ  دۅہ  کینٛہہ۔  (ونناوُوکھ  تٔمۍ  سٕندۍ  تان  تہِ  سورُے  یہِ  تٔمۍ  کوٚرمُت  آسہِ،  لہٰذا  عذر  تہٕ  بہانہٕ  یا  انکار  کرنٕچ  روزِ  نہٕ  گنجٲیشی،  ییٚمہِ  آیہ  کریمہٕ  ﴿یُنبّؤاُ  الاِنسَانُ﴾  منٛزٕ  دراے  زٕہ  مضمون،  اَکھ  گوٚو  کہ  اللہ  تعالیٰ  چھُ  سورُے  زانہٕ  وُن،  سارِنٕے  چیزن  اِحاطہٕ  کروُن،  تَس  نِشہِ  چھُنہٕ  کٔھٹِتھ  کینہہ  تہٕ،  دوٚیُم  گوٚو  کہ  اللہ  تعالیٰ  سُند  عادت  چھُ  کہ  ییٚلہِ  سُہ  یژھان  چھُ  بَاِقتضاء  حکمت  چھُ  سُہ  تِم  تِم  علم  تہٕ  تِم  تِم  واقعات  مخلوقن  ہٕندِ  ذہنہٕ  اندرٕہ  حٲضر  کران،  یِم  تِہنزَن  ذہنس  نِشہِ  غٲیب  تہٕ  پوٗشیدٕہ  آسن۔  چنانچہ  تِی  سپدِ  لوٗکن  ہُنٛد  حال  قیامتُک  دۅہ،  سٔتِیُم  تہٕ  پٔتِیُم  پیٚیہِ  تِمن  پانے  خۅدبخۅد  یاد۔  ییٚلہِ  یہِ  سانہِ  قدرتٕچ  حقیقت  تہٕ  کیفیت  چھےٚ،  توٚہۍ  کیا  حض  چھِو  یارسول  اللہؐ  پننِس  پانس  تکلیف  دِوان،  وحی  نٲزل  سپدنہٕ  کہ  وقتہٕ  چھِو  جبریل  امینس  سٍتۍ  سٍتۍ  پران۔  بوزان  تہِ  چھِو  پران  تہِ  چھِو  محض  ییٚمہِ  اندیشہِ  مۅکھہٕ  کہ  وحِی یُک  کانٛہہ  حصہٕ  ما  روزِ  غیر  محفوظ  تہٕ  ذہنِ  مبارکہٕ  منٛزٕہ  نیرِ  نیٚبر۔  توٚہۍ  کیازِ  چھِو  یہِ  اندیشہِ  کران  ییٚلہِ  اَسہِ  توٚہۍ  پیغمبر  بنٲوِو  تۅہیہِ  نِشہِ  چھےٚ  اَسہِ  تبلیغٕچ  کٲم  ہیٚنۍ۔  سٲنی  کٲم  چھےٚ  تِم  سٲری  مضامین  تُہٕنزِ  ذہنِ  مبارکس  اندر  جمع  کرٕنۍ  تہٕ  محفوظ  تھاوٕنۍ۔  توٚہۍ  کیازِ  چھِو  تمیُک  غم  بران  تہٕ  محنت  و  مشقت  برداشت  کران۔)


Transliteration: L<u>a</u> tu<u>h</u>arrik bihi lis<u>a</u>naka litaAAjala bih<b>i</b>
Athar:
  اے  نبیؐ  ﴿ییٚتہِ  پٮ۪ٹھہٕ،  پتہٕ  چُھ  یُہُند  مطلب  یہِ  سمجھاوُن  تہِ  چُھ  سانی  ذمہٕ،  اوٚت  تامٕچ  سٲرٕے  عبارت  چھےٚ  اکھ  جملۂ  معترضہ  یُس  کلامُک  سلسلہٕ  پُھٹرٲوِتھ  چھےٚ  نبی  صلی  اللہ  علیہ  وسلمن  مخاطب  کٔرِتھ  فرماونہٕ  آمٕژ۔  جبریلؑ  ییٚلہِ  یہِ  سُورٕہ  حضور  صلی  اللہ  علیہ و سلمن  بوزناوان  ٲسۍ  تمہِ  ساعتہٕ  ٲسۍ  تِم  اَمہِ  اندیشہِ  کِنۍ  زِ  مےٚ  گوٚژھ  نہٕ  مٔشِتھ  گژُھن  سُہ  زبٲنۍ  مُبارکہٕ  سٍتۍ  دۅہراونٕچ  کوٗشش  کران﴾  یہِ  وَحی  جلدی  جلدی  یاد  کرنہٕ  موجوب  مَہ  دِیو  پننہِ  زبٲنۍ  حرکت۔

Mirwaiz:
  مَہ  ٲسِو  توٚہۍ  زبانِ  مبارکس  حرکت  کران  وحی  مۅکلنہٕ  برونٛٹھ  (ییٚمہِ  خیالہٕ  کہ  جلدی  سان  کرٕہا  بہٕ  وحی یِکۍ  الفاظ  یاد،  کیازِ)

Tahir:
  (اے  ٹاٹھہِ!)  تۆہۍ  مَہ  ٲسِو  (قرآن  یاد  کرنہٕ  چہ)  بانٛبرِ  منٛز  (وحی  نٲزل  گژھنہٕ  وِزِ)  پننہِ  زیٚوِحرکت  دِوان۔


Athar: یہِ یاد کرناوٕنۍ تہٕ پرناوناوٕنۍ چُھ سانہِ ذمہٕ۔
Transliteration: Inna AAalayn<u>a</u> jamAAahu waqur<u>a</u>nah<b>u</b>
Mirwaiz:
  بے  شک  اَسی  چھُ  مَٹہِ  یہِ  قرآنِ  مجید  تُہٕندِس  دلِ  مبارکس  منٛز  جمع  کرُن  بیٚیہِ  چھُ  اَسی  مَٹہِ  تُہندِ  زبانِ  مبارکہٕ  یہِ  پرناوُن۔

Tahir:
  بے  شک  چُھ  یہِ  (تُہٕندِس  سیٖنس  منٛز)  جمع  کرُن  بیٚیہِ  یہِ  (تُہٕنزِ  زبانہِ  سٍتۍ)  پرناوُن  سانہِ  ذمہٕ۔


Athar: لہٰذا ییٚلہِ أسۍ یہِ پران آسو تمہِ ساعتہٕ روٗزِو توٚہۍ اَمِچ قرات غورٕ سان بوزان۔
Transliteration: Fai<u>tha</u> qaran<u>a</u>hu fa<b>i</b>ttabiAA qur<u>a</u>nah<b>u</b>
Mirwaiz:
  پَس  ییٚلہِ  أسۍ  یہِ  قرآنِ  مجید  پران  آسو  یعنی  سون  فِرستادٕہ  مَلک  جبریلِ  امین  ییٚلہِ  یہِ  پران  آسہِ  تُہُند  ذہن  تہٕ  فکر  گژِھہ  تمہِ  ساعتہٕ  اَمہِ  کِس  بوزنس  کُن  متوجَہ  تہٕ  تابع  روزُن،  (سٍتۍ  سٍتۍ  پرنس  سٍتۍ  گژِھہ  نہٕ  مشغول  روزُن۔)

Tahir:
  وۅنۍ  ییٚلہِ  أسۍیہِ  (جبریل  سٕنزِ  زبٲنۍ)  پٔرِتھ  مۅکلاوو  اَدٕ  ٲسِو  تۆہۍ  اَمہِ  پرنہٕ  آمتٕچ  پٲروی  کران۔


Athar: پتہٕ چُھ امِیُک مطلب سمجھاوُن تہِ سانی ذِمہٕ۔
Tahir: پتہٕ چُھ بے شک اَمِیُک (معانی) ویٚژھنٲوِتھ بیان کرُن سانی ذمہٕ۔
Transliteration: Thumma inna AAalayn<u>a</u> bay<u>a</u>nah<b>u</b>
Mirwaiz:
  تَمہِ  پتہٕ  ییٚلہِ  تۅہیہِ  لوٗکن  برونٛٹھہٕ  کنہِ  بیان  آسہِ  کرُن،  تَمہِ  ساعتہٕ  تُہُندِ  زبانِ  مبارکہٕ  بیان  کرناوُن  چھُ  سانی  مٹہِ۔  (یہِ  مضمون  ضِمنی  طور  بیان  کٔرِتھ  چھُ  بیٚیہِ  قیامت  کیٚن  منکرن  کُن  خطاب  یِوان  کرنہٕ۔  اے  منکریو!  انسان  پٔتِمیٚن  تہٕ  بروٗنٹھِمیٚن  عملن  پٮ۪ٹھ  مطلع  کرنہٕ  یُن  سپدِ  ضرور  قیامتُک  دۅہ،  تۅہیہِ  لوٗکن  چُھ  خیال  کہ  قیامت  سپدی  نہٕ  قٲیِم۔)


Tahir: حقیقت چھے٘ یہِ (اے کٲفرو!) تۅہیہِ چُھو جلد حٲصل گژھن وول (دنیا) ٹوٹھ۔
Transliteration: Kall<u>a</u> bal tu<u>h</u>ibboona alAA<u>a</u>jila<b>ta</b>
Athar:
  ہرگز  نہٕ،  ﴿ییٚتہِ  پٮ۪ٹھہٕ  چُھ  بیٚیہِ  کلامُک  سلسلہٕ  تتھۍ  مضمونس  سٍتۍ  رَلان  یُس  مٔنٛزِمہِ  جملۂ  معترضہ  برونٛہہ  پکان  اوس۔  ہرگز  نہ  اَمیُک  مطلب  چُھ  یہِ  زِ  تۅہیہِ  لُکن  ہٕندِ  ٲخرت کہ  انکارُک  اصلی  وجہ  چُھنہٕ  یہِ  زِ  توٚہۍ  چھوٗن  خالقِ  کائنات  قیامت  برپا  کرنس  تہٕ  موت  پتہٕ  دُوبارٕہ  زندٕہ  کرنہٕ  نِشہِ  عٲجز  سمجھان  بلکہ  چُھ  اصلی  وجہ  یہِ﴾  اصلی  کتھ  چھےٚ  یہِ  زِ  توٚہۍ  لُکھ  چھِو  جلدی  حٲصل  سپدان  وٲلِس  چیزس  ﴿یعنی  دُنیاہس﴾  سٍتۍ  محبت  تھاوان۔

Mirwaiz:
  یہِ  تُہُند  خیال  چھُنہٕ  ہرگز  صحیح،  تۅہیہِ  چھَنہٕ  اَتھ  پٮ۪ٹھ  کٕہٕنۍ  دٔلیل  حقیقتس  اندر  چھےٚ  کتھ  یٔہے  کہ  توٚہۍ  چھِو  بلکہ  دنیاہُک  محبت  تھاوان،  (تَمہِ  کِسٕے  محبتس  منٛز  چھِو  توٚہۍ  بٔڈِتھ  گٔمٕتۍ۔)


Athar: تہٕ ٲخرت چِھو ترٛاوان۔
Tahir: تہٕ تۅہیہِ چُھو ٲخرت ژُھنمُت ترٲوِتھ۔
Transliteration: Wata<u>th</u>aroona al<u>a</u>khira<b>ta</b>
Mirwaiz:
  ٲخرت  نِشہِ  چِھو  غٲفل  سپدِتھ  سُہ  چھوٗن  پسِ  پُشت  ترٛاوان،  (تُہُندِ  قیامتس  انکار  کرنُک  بِنا  چھُ  دنیاہُک  محبت۔  لہٰذا  زٲنِو  توٚہۍ  وارٕہ  کہ  قیامت  سپدِہ  قٲیِم  ضرور۔  پرٛتھ  اَکَھہ  یِیہِ  پننیٚن  عملن  پٮ۪ٹھ  مطلع  کرنہٕ  توپتہٕ  یِیہِ  پرٛتھ  أکِس  تِمن  عملن  ہٕنز  موٚزوٗرۍ  دِنہٕ،  رٕژن  عملن  رٕژ  موٚزوٗرۍ  یچھ  عملن  یچھ  موٚزوٗرۍ  ییٚمیُک  تفصیل  یِتھہٕ  پٲٹھۍ  چھُ)


Athar: پننِس ربّس کُن آسن وُچھان۔
Transliteration: Il<u>a</u> rabbih<u>a</u> n<u>a</u><i><u>th</u></i>ira<b>tun</b>
Mirwaiz:
  تِم  آسن  پننِس  پروردِگارس  کُن  وُچھان  (لذتِ  دیدارٕ  سٍتۍ  آسن  سرشار،  ہشاش  تہٕ  بشاش  یعنی  اَسہٕ  وُنۍ  تہٕ  پھۅلہٕ  وُنۍ۔)

Tahir:
  تہٕ  (حجاب  وَرٲے)  آسن  پننِس  ربّس  (یعنی  ربّ  سٕندِس  حُسنس  تہٕ  جمالس)  مُدے  گٔنڈِتھ  وُچھان۔


Athar: تہٕ سونچان آسن زِ تِمن سٍتۍ چُھ کمر پُھٹراون وول برتاو سپدن وول۔
Tahir: یہِ گمان آسن کران زِ تِمن سٍتۍ یِیہِ تِژھ سختی کرنہٕ یۅسہٕ تِمن کمبر پھُٹراوِ۔
Transliteration: Ta<i><u>th</u></i>unnu an yufAAala bih<u>a</u> f<u>a</u>qira<b>tun</b>
Mirwaiz:
  تِم  لوٗکھ  آسن  زٲنِتھٕے  کہ  تِمن  سٍتۍ  سپدِ  سُے  معاملہٕ  یُس  تِہُنٛد  کمر  پُھٹراوٕوُن  آسہِ  یعنی  تِمن  یِیہِ  کرنہٕ  عذابِ  شدید۔  (اَمہِ  پتہٕ  چھُ  دنیاکِس  محبتس  پٮ۪ٹھ  زَجَر  یِوان  کرنہٕ  کہ  اے  انسان!  ژٕ  اوسُکھ  دنیاہس  محبوب  زانان  تہٕ  ٲخرتَس  ناپسند  تہٕ  نامرعوب  زانان۔)


Tahir: نَہ نَہ،ییٚلہِ زُو ۂٹِس تام واتہِ۔
Transliteration: Kall<u>a</u> i<u>tha</u> balaghati a<b>l</b>ttar<u>a</u>qiy<b>a</b>
Athar:
  ہرگز  نہ،  ﴿امہِ  ہرگز  نہٕ  ہُک  تعلق  چُھ  تتھۍ  کلامکِس  سلسلس  سٍتۍ  یُس  ہیٚرِ  پٮ۪ٹھہٕ  پکان  چُھ،  یعنی  تُہُند  یہِ  خیال  چُھ  غلط  زِ  مٔرِتھ  چُھو  تۅہیہِ  فنا  گژُھن  تہٕ  پننِس  ربّ  سٕنٛدِس  دربارس  منٛز  کیا  چُھوو  نہٕ  تۅہیہِ  واپس  گژُھن﴾  ییٚلہِ  زُو  ۂٹِس  تام  واتہِ،

Mirwaiz:
  سۅ  کتھ  چھَنہٕ،  (کیازِ  اَمہِ  دنیا  نِشہِ  چھے  ژےٚ  اکہِ  نتہٕ  اَکہِ  دۅہ  مفارقت  تہٕ  جدٲئی  کرٕنۍ،  توپتہٕ  چھُے  ژےٚ  بہر  حال  ٲخرتَس  کُن  واتُن)  ییٚلہِ  زُو  واتان  چھُ  ہِرِس  پٮ۪ٹھ  یعنی  انسان  چھُ  مرنہِ  لگان۔


Athar: تہٕ وَننہٕ یِیہِ زِ چھا کانٛہہ پھۅکھا وۅکھا دِنہٕ وول؟
Transliteration: Waqeela man r<u>a</u>q<b>in</b>
Mirwaiz:
  تَمہِ  ساعتہٕ  چھُ  نہایت  حسرت  کِنۍ  وَننہٕ  یِوان  یعنی  بٮ۪مار  دار  چھِ  تَمہِ  ساعتہٕ  ونان  کانٛہہ  پرن  وولَہ  چھُنا  یُس  ییٚمِس  پھۅکھَہ  دِیہِ  ہا  یا  کانٛہہ  علاج  کروُنَہ  حکیمَہ  چھُنا؟

Tahir:
  تہٕ  وَننہٕ  آسہِ  یِوان  زِ  (وُنۍکیٚن)  کُس  چُھ  پھۅکہ  تعویزٕٕ  سٍتۍ  علاج  کرن  وول  (ییٚمۍسٕندِ  سٍتۍ  فرق  گژِھہ)۔


Athar: تہٕ انسانس ترِ فکرِ زِ یہِ چُھ دُنیا نِشہِ جُدٲئی ہُند وقت۔
Tahir: تہٕ (زُو دِنہٕ وول) سمجھِن زِ (وۅنۍ) چھے٘ (سٲرِنٕے سٍتۍ) جُدٲے۔
Transliteration: Wa<i><u>th</u></i>anna annahu alfir<u>a</u>q<b>u</b>
Mirwaiz:
  سُہ  مَرٕوُن  چھُ  پانہٕ  یقین  کران  کہ  یہِ  چھُ  دنیا  نِشہِ  عزیزن  تہٕ  رشتہٕ  دارن  نِشہِ  جدا  سپدنُک  وقت۔


Athar: دۅشوے گرٛۅزٕہ رَلن اکھ أکِس سٍتۍ۔
Tahir: تہٕ گۯۅزِ سٍتۍ لاگہِ گرۅز رَلٕنۍ۔
Transliteration: Wa<b>i</b>ltaffati a<b>l</b>ss<u>a</u>qu bi<b>a</b>lss<u>a</u>q<b>i</b>
Mirwaiz:
  موت  چہِ  سختی  سٍتۍ  چھَس  اَکھ  گرٛۅز  بیٚیِس  گرٛۅزِ  وَلنہٕ  یِوان،  (یہِ  چھُ  علامت  سکراتُ  الموتُک۔)


Athar: سُہ دۅہ آسہِ تُہنٛدِس ربّس کُن روانگی ہُند۔
Tahir: پتہٕ چُھ تَمہِ دۅہ تُہٕندِس ربّس کُن گژُھن آسان۔
Transliteration: Il<u>a</u> rabbika yawmai<u>th</u>in almas<u>a</u>q<b>u</b>
Mirwaiz:
  (ییٚلہِ  یِژھ  حالت  پیش  یِوان  چھےٚ،  دپنہٕ  چھُ  یِوان  أمِس  مروُنِس  کہ)  ژےٚ  چھُے  اَز  پننِس  پروردِگارس  کُن  پکُن،  (توپتہٕ  خدایس  نِشہِ  واتنہٕ  پتہٕ  اگر  سُہ  شخص  کٲفر  آسہِ،  تٔمۍ  سُند  حال  آسہِ  سٮ۪ٹھاہ  خراب،  کیاز)


Athar: مگر تٔمۍ نَہ مون پوٚز تہٕ نَہ پٔرٕن نماز۔
Transliteration: Fal<u>a</u> <u>s</u>addaqa wal<u>a</u> <u>s</u>all<u>a</u>
Mirwaiz:
  کیازِ  تٔمۍ  ٲسۍ  نہٕ  کٔرمٕژ  تصدیق  تہٕ  پژھ  کُنِس  خدایس  تہٕ  پیغمبرِ  برحقس  بیٚیہِ  ٲسٕنۍ  نہٕ  پٔرمٕژ  نٮ۪ماز۔

Tahir:
  تیٚلہِ  (کٲژاہ  بدنصیبی  چھے٘  زِ)  تٔمۍ  نَہ  کۆر  (رسول  صلی  اللہ  علیہ  وسلمن  ہٕنزن  کتھن  ہُنٛد)  تصدیق  نَہ  پٔرٕن  نماز۔


Athar: پتہٕ درٛاو پننیٚن گھر والیٚن کُن تکبر سان۔
Tahir: پتہٕ پۆک پننیٚن بٲژن کُن تکبّر سان۔
Transliteration: Thumma <u>th</u>ahaba il<u>a</u> ahlihi yatama<u>tta</u>
Mirwaiz:
  اعراض  کٔرِتھ  تہٕ  بُتھ  پِھرِتھ  ہیوٚتُن  گھرٕ  کُن  پکُن  ہیٚٹہٕ  ماران  (زَن  تٔمۍ  لاس  لوٚبمُت  اوس  بٔڈ  کٲمَہ  کٔرمٕژ  ٲس۔)


Tahir: کیا انسان چھا یہِ خیال کران زِ سُہ یِیہِ بے کار (حساب کتاب وَرٲے) یلہٕ تراونہٕ۔
Transliteration: Aya<u>h</u>sabu alins<u>a</u>nu an yutraka sud<u>a</u><b>n</b>
Athar:
  کیا  انسانن  چھا  یہِ  سمجھمُت  زِ  سُہ  یِیہِ  یِتھے  مہمل  ﴿یونہی﴾  یلہٕ  تراونہٕ؟  ﴿دراصل  چُھ  لفظ  سُدیٰ  وَرتاونہٕ  آمُت۔  عربی  زبٲنۍ  منٛز  چُھ  اِبِل  سُدیٰ  تس  اونٹ  سٕندِ  خٲطرٕ  وننہٕ  یِوان  یُس  یِتھے  آسہِ  ہٹرِ  ہٹرِ  پھیران،  یپٲرۍ  خۅش  آسیٚس  گژھان  تپٲرۍ  آسہِ  گاسہٕ  کھیٚوان  پھیران،  کانٛہہ  آسہِ  نہٕ  تس  نگرٲنی  کرن  وول۔  اتھ  معنی  یس  منٛز  چِھ  أسۍ  شُتر  بے مہار  یعنی  لاکمہِ  روس  اونٹ  ونان﴾

Mirwaiz:
  کیا  یہِ  انسان  چَھا  گُمان  کران  کہ  سُہ  کیا  یِیہِ  ترٛاونہٕ  یلے؟  تَس  کیا  یِیہِ  نہٕ  آزمٲیش  کرنہٕ  امر  و  نہی  کیو  احکامو  سٍتۍ،  توپتہٕ  کیا  یِیَس  نہٕ  پرٛژھنہٕ  تہٕ  کانٛہہ  حِساب  ہیٚنہٕ  بلکہ  چھُ  سُہ  یقیناً  مکلف۔  بیٚیہِ  یِیہِ  تَس  یقیناً  حساب  و  کتاب  کرنہٕ،  جزا  و  سزا  دِنہٕ۔  یہِ  انسان  اوس  مرنہٕ  پتہٕ  زِندٕہ  سپدَنس  محال  زانان،  یِتہِ  ٲس  أمۍ  سٕنز  کمال  حماقت۔)


Transliteration: Alam yaku nu<u>t</u>fatan min manayyin yumn<u>a</u>
Athar:
  کیا  سُہ  اوسنا  اکھ  ؤسۍ  پایہِ  آبُک  نطفہ  یُس  ﴿ماجہِ  ہٕنزِ  بچہِ  دانہِ  منٛز﴾  تراونہٕ  چُھ  یِوان؟

Mirwaiz:
  (کیا  أمِس  چُھنا  پنُن  ابتدا  معلوم؟)  کیا  یہِ  اوسنا  گۅڈٕہ  محض  اَکھ  منی  قطرَہ  یُس  پشپاونہٕ  آو  زنانہِ  ہٕندِس  شکمس  تہٕ  بچہِ  دانہِ  اندر۔

Tahir:
  کیا  سُہ  اوس  نا  (پننِس  ابتداہس  منٛز)  منی  ہُنٛد  اَکھ  قطرٕ  یُس  (زنانہِ  ہٕنزِ  بچہِ  دانہِ  منٛز)  تۯاونہٕ  چُھ  یِوان۔


Transliteration: Thumma k<u>a</u>na AAalaqatan fakhalaqa fasaww<u>a</u>
Athar:
  پتہٕ  بنیاو  سُہ  اکھ  ﴿خوٗنہٕ﴾  دۅگُل  پتہٕ  بنوو  خُداین  تٔمۍ  سُند  جسم  تہٕ  کٔرِنس  اُستخان  ﴿جسمٕکۍ  تان﴾  دُرست۔

Mirwaiz:
  توپتہٕ  بنیوو  تتھ  منی  قطرس  خونہٕ  دتَھہ  اَکھ۔  توپتہٕ  کوٚر  تَتھ  اللہ  تعالیٰ  ہن  پٲدٕہ  اَکھ  انسانَہ  تٔسۍ  کٔرِن  اعضاء  بدن  برابر۔

Tahir:
  پتہٕ  بنیاو  سُہ  (بچہِ  دانہِ  منٛز  زالٕکۍ  پٲٹھۍ  لٔگِتھ  گۆمُت)  اَکھ  معلق  وجود،  پتہٕ  کٔر  تٔمۍ  (تمام  جسمانی  تانن  ہٕنز  اِبتدائی  شکل  اَتھ  وجودس  منٛز)  پٲدٕ۔  پتہٕ  کٔرۍ  تٔمۍ  (تِم)  درست۔


Athar: کیا تس چَھنا اَتھ پٮ۪ٹھ قدرت زِ موٗدِمٕتیٚن کرِ نوِ سرٕ زندٕہ؟
Tahir: تیٚلہِ کیا تس چھَنا اَتھ کتھہِ پیٚٹھ قدرت زِمۅردن کرِ نوِ سرٕ زندٕہ۔
Transliteration: Alaysa <u>tha</u>lika biq<u>a</u>dirin AAal<u>a</u> an yu<u>h</u>yiya almawt<u>a</u>
Mirwaiz:
  کیا  یہِ  قادرِ  مطلق  ییٚمۍ  پننہِ  قدرت  سٍتۍ  ابتداہًا  یہِ  سورُے  کینٛہہ  پٲدٕہ  کوٚر  أکِس  بے  جان  قطرس  کوٚرُن  عٲقل  تہٕ  دانا  انسانَہ  پٲدٕہ،  سُہ  ہیٚکہِ  نا  مرنہٕ  پتہٕ  بیٚیہِ  دوبارٕہ  تَس  پٲدٕہ  کٔرِتھ؟  (حدیث  شریفس  منٛز  چھُ  آمُت  ﴿مَن  قَرَأ  سُورۃ  القیامتہِ  وقَرَأ  فِیھا  اَلَیسَ  ذَالکَ  بِقَادِر  عَلیٰ  أن  یُحیِی  المَوتَی  فَلیَقُل  بَلیٰ  إنہ  عَلیٰ  کُلِّ  شَیٕ  قَدیر﴾  یعنی  یُس  سورہ  قیامہ  پَرِ  توپتہٕ  پرِ  تَمِیُک  پٔتِیُم  آیہ  کریمہ  ﴿ اَلَیسَ  ذٰلِکَ  ألخ﴾  سُہ  پٔرِن  ﴿ بَلیٰ  إنہ  عَلیٰ  کُلِّ  شَیٕ  قَدیر﴾  ادٕہ  سُہ  پٔرِتن  نٮ۪مازِ  منٛز  یا  نٮ۪مازِ  ورٲے۔  یُس  یہِ  سورہ  شریف  پروُن  آسہِ  تَس  چھُ  حکم  اَمہِ  پتہٕ  بلیٰ  پرنُک۔  بوزوُنِس  چھُنہٕ  پرنُک  حکم۔  یِتھے  پٲٹھۍ  چھُ  امام  سٕے  یوت  پرُن  مقتدِیَن  چھُنہٕ  پرُن،  کیازِ  لفظِ  حدیث  چھُ  مَن  قَرَأ،  اَتھ  منٛز  چھُنہٕ  مَن  سَمِعَ  یعنی  یُس  بوزِ  یہِ  آیہ  کریمہ  تُہُند  گژِھہ  پَرُن  یہٕ  گژِھہ  وارٕہ  تامل  کرُن۔)


Athar:
  کیا  اِنسانس  پٮ۪ٹھ  چُھنا  پتھ  کالُک  اکھ  وقت  تِیُتھ  تہِ  گُزریومُت  ییٚلہِ  سُہ  قابلِ  ذِکر  چیز  اوس  نہٕ؟  ﴿امہِ  نِشہِ  چُھنہٕ  سوال  کرُن  مقصد  بلکہ  چُھ  اِنسان  امہِ  کتھہِ  ہُند  اقرار  کرناوُن  زِ  آ،  تَس  پٮ۪ٹھ  چُھ  اکھ  تِیُتھ  وقت  گُزریومُت،  تہٕ  امہِ  علاوٕہ  چُھ  سُہ  یہِ  سونچنہٕ  خٲطرٕ  مجبور  کرُن  زِ  اگر  سُہ  گۅڈٕہ  چُھ  عدمہٕ  نِشہِ  وجودس  منٛز  اَننہٕ  آمُت  تیٚلہِ  کِتھہٕ  پٲٹھۍ  آسہِ  تٔمۍ  سُند  دُبارٕہ  پٲدٕ  سپدُن  ناممکن؟﴾

Mirwaiz:
  بے  شک  أمِس  انسانس  پٮ۪ٹھ  گُزریوو  زمانہٕ  منٛزٕ  اَکھ  وقتَہ  یَتھ  وقتس  منٛز  اوسنہٕ  سُہ  کانٛہہ  چیزَہ  زیٚوِ  پٮ۪ٹھ  ہیوٚن  لایق  (یعنی  قٲبلِ  ذکر  انسان  اوسنہٕ  بلکہ  اوس  نطفہٕ،  تَمہِ  برونٛٹھ  اوس  غذا،  تَمہِ  برٛونٹھ  اوس  اکھ  چیزَہ  جماداتو  اندرٕہ۔)

Tahir:
  بے  شک  چُھ  انسانس  پیٚٹھ  زمانُک  اَکھ  تِیُتھ  وقت  تہِ  گُزریومُت  زِ  سُہ  اوس  نہٕ  ذِکر  کرُن  لایق  کانٛہہ  چیزٕے۔

Transliteration:
  Hal at<u>a</u> AAal<u>a</u> alins<u>a</u>ni <u>h</u>eenun mina a<b>l</b>ddahri lam yakun shayan ma<u>th</u>koor<u>a</u><b>n</b>


Athar:
  اَسہِ  کوٚر  اکھ  انسان  اکہِ  مخلوط  نُطفہٕ  نِشہِ  پٲدٕ  تاکہِ  تس  ہیٚمَو  امتحان،  تہٕ  امہِ  غرضہٕ  خٲطرٕ  بنوو  سُہ  اَسہِ  بوزن  وول  تہٕ  وُچھن  وول۔  ﴿یعنی  یہِ  بنوو  ہوش  گوش  وول﴾

Mirwaiz:
  اَسی  کوٚر  پٲدٕہ  یہِ  انسان  مِلناونہٕ  آمتِس  آبِ  نطفس  یعنی  مردٕ  سٕندِس  آبس  تہٕ  زنانہِ  ہٕندِس  آبس  سٍتۍ  مِلنٲوِتھ،  (کیازِ  زنانہِ  ہٕںز  منی  چھےٚ  اندٕرۍ  أندری  تٔہندِس  شِکمس  یعنی  بچہِ  دانہِ  اندر  جمع  سپدان  توپتہٕ  چھِ  تِم  دۅشوے  آب  پانہٕ  وٲنۍ  رلان  تہٕ  مِلناونہٕ  یِوان،  تٔتھۍ  چھُ  انسان  بنان۔  یِتہِ  ہیٚکہِ  معنی  ٲسِتھ  کہ  سُہ  مادٕہ  چھُ  مختلف  چیزو  سٍتۍ  مرکب  آسان  سپُدمُت  یا  یتھ  نُطفس  سٍتۍ  قبرِ  ہنٛز  مِیٔژ  مِالناونہٕ  یِوان  چھےٚ  غرض  یِتھہِ  سٕے  نُطفس  کوٚر  پٲدٕہ  اَسہِ  یہِ  انسان۔  ییٚمہِ  طریقہٕ  کہ  أسۍ  کَرہون  سُہ  مکلف  یعنی  پنٕنۍ  احکام  اوٲمر  تہٕ  نوٲہی  واتناوو  تَس  نِشہِ،  دَپہُوس  یہِ  کر  تہٕ  یہِ  مہ  کر۔)  امی  سٍتۍ  کرو  أسۍ  تَس  آزمٲیش  تہٕ  امتحان،  تمی  مۅکھہٕ  کوٚر  اَسہِ  سُہ  بوزوُن  تہٕ  وُچھوُن۔  (بیٚیہِ  کٔر  اَسہِ  تس  عقل  و  فکر  عطا  غرض  کہ  سۅ  ہیئت  تہٕ  تِم  صفت  کٔرۍ  اَسہِ  تَس  عطا  یِمَو  سٍتۍ  تٔمِس  اندرٕہ  مکلف  بنہٕ  نٕچ  قٲبلیت  سپٕز  پٲدٕہ،  تَمہِ  پتہٕ  ییلہِ  تس  مکلف  بننُک  وقت  ووت۔)

Tahir:
  بے  شک  کۆر  اَسہِ  انسان  مخلوط  نطفہٕ  نِشہِ  پٲدٕ  یُس  أسۍ  (زیٚنس  تام  اَکہِ  مرحلہٕ  پیٚٹھہٕ  دۆیِمِس  مرحلس  کُن)  پھِران  تہٕ  جانچان  روزان  چِھن،  لہٰذا  بنوو  اَسہِ  یہِ  (ترتیب  سان)  بوزن  وول  (پتہٕ)  وُچھن  وول۔

Transliteration:
  Inn<u>a</u> khalaqn<u>a</u> alins<u>a</u>na min nu<u>t</u>fatin amsh<u>a</u>jin nabtaleehi fajaAAaln<u>a</u>hu sameeAAan ba<u>s</u>eer<u>a</u><b>n</b>


Athar:
  اسہِ  ہٲو  تس  وَتھ  خواہ  سُہ  شُکر  کرن  وول  بٔنۍ تن  یا  کُفر  کرن  وول  بٔنۍ تن۔  ﴿یعنی  کُفر  کرنُک  تہٕ  شُکر  کرنُک  اختیار  دِوان  دِوان  ووٚن  تس  زِ  کُفرچ  وَتھ  کۅسہٕ  چھےٚ  تہٕ  شُکرچ  وَتھ  کۅسہٕ  چھےٚ۔﴾

Mirwaiz:
  اَسہِ  کوٚر  سُہ  مطلع  رٕژن  کامیٚن  پٮ۪ٹھ  تہِ  یچھ  کامیٚن  پٮ۪ٹھ  تہِ،  توپتہٕ  ہٲوٕس  اَسہِ  سِیٔز  وَتھ  یعنی  پننیو  احکامو  سٍتۍ  کوٚر  اَسہِ  تس  کُن  خطاب۔  (تَمہِ  سٍتۍ  سپُد  سُہ  یا  شکر  گُزار  با ایمان  یا  سپُد  نا شکر  گزار  کٲفر  یعنی  ییٚمہِ  وَتہِ  تَس  دوٚپ  پکُن  ہرگاہ  تمی  وَتہِ  پوٚک  تیٚلہِ  گوٚو  با ایمان،  ہرگاہ  تَمہِ  وَتہِ  پوٚک  نہٕ  تیٚلہِ  گوٚو  کٲفر۔  وۅنۍ  چھُ  بیان  یِوان  کرنہٕ  یِمن  دۅشوٕنۍ  ہُنٛد  جزا  و  سزا۔)

Tahir:
  بے  شک  ہٲو  اَسہِ  أمِس  (حقس  تہٕ  بٲطلس  منٛز  فرق  کرنہٕ  خٲطرٕ  شعورٕچ  تہٕ  بصیرتٕچ)  وَتھ  تہِ،  (وۅنۍ)  بٔنۍتن  خواہ  سُہ  شکر  گزار  یا  نا  شکر  گزار۔

Transliteration:
  Inn<u>a</u> hadayn<u>a</u>hu a<b>l</b>ssabeela imm<u>a</u> sh<u>a</u>kiran waimm<u>a</u> kafoor<u>a</u><b>n</b>


Mirwaiz: اسہِ چھُ تیار تھوومُت کٲفرن ہٕندِ خٲطرٕہ ہانکلہٕ تہٕ طوق بیٚیہِ دَزٕہ وُن نار۔
Athar:
  کُفر  کرن  والیٚن  خٲطرٕ  چھےٚ  اَسہِ  ہانکلہٕ  تہٕ  طوق  تہٕ  نارٕ  اَلاو  دستیاب  کٔرِتھ  تھوومُت۔

Tahir:
  بے  شک  چِھ  اَسہِ  کٲفرن  خٲطرٕ  (کھۅرن  ہٕنزٕ)  ہانکلہٕ  تہٕ  (گردٕنۍ  ہٕندۍ)  طوق  تہٕ  (جہنمُک)  شعلہٕ  وُن  نار  تیار  کٔرِتھ  تھوومُت۔

Transliteration:
  Inn<u>a</u> aAAtadn<u>a</u> lilk<u>a</u>fireena sal<u>a</u>sila waaghl<u>a</u>lan wasaAAeer<u>a</u><b>n</b>


Athar: نیک لُکھ چیٚن ﴿جنتن منٛز﴾ شرابٕکۍ تِتھۍ جام یتھ منٛز آبِ کافور آسہِ رَلٲوِتھ۔
Mirwaiz:
  بے  شک  یِم  نیکو  کار  آسن  تِم  چیٚن  جنتُک  شرابِ  طہور  پیالو  سٍتۍ،  یَتھ  شرابِ  طہورس  مِلناونہٕ  آسہِ  آمُت  جنتہٕ  کہ  کوفوٗرٕ  منٛزٕ  موے  ہَنہ۔  (جنتس  منٛز  چھُ  اَکھ  چشمَہ  اَکھ  ناگَہ  یُس  اللہ  تعالیٰ  ہن  چھُ  مخصوص  کوٚرمُت  مقرّب  بندن  ہٕندِ  خٲطرٕہ۔  سُہ  آسہِ  خۅشبو  تہٕ  فرحت  افزا  تہٕ  سفید،  تمی  مناسبتہٕ  آس  وَننہٕ  کافوٗر۔)

Tahir:
  بے  شک  چیٚن  مخلص  اطاعت  گزار  (شرابِ  طہورٕکۍ)  تِتھۍجام  یَتھ  منٛز  (خۅشبوے،  رنگت  تہٕ  لذت  ہُرراونہٕ  خٲطرٕ)  کافوٗر  آسہِ  رَلٲوِتھ۔

Transliteration:
  Inna alabr<u>a</u>ra yashraboona min kasin k<u>a</u>na miz<u>a</u>juh<u>a</u> k<u>a</u>foor<u>a</u><b>n</b>


Athar:
  یہِ  آسہِ  اکھ  پکہٕ وُن  ناگ  ییٚمہِ  کِس  آبس  سٍتۍ  اللہ  تعالیٰ  سٕندۍ  بندٕہ  شراب  چیٚن۔  تہٕ  یپٲرۍ  یژھن  تپٲرۍ  کڑن  سہولیت  سان  اَمِکۍ  شاخ۔

Mirwaiz:
  اکھ  چشمَہ  ییٚمہِ  منٛزٕ  چیٚن  اللہ  تعالیٰ  سٕندۍ  خاص  بندٕہ،  تَتھ  آسن  تِم  خاص  بندٕہ  پھِران  یوکُن  تِمن  خۅش  آسہِ  کران،  سُہ  آسہِ  بوٚن  کُن  پکان  ہیوٚرکُن  پکان۔  (جنتہٕ  چہِ  جویہِ  آسن  جنتِیَن  تابع،  تِہٕندِ  اشارٕہ  سٍتۍ  توکُن  پکان  یوکُن  تِہٕنز  خوٲہش  آسہِ۔  دُرّ  منثورس  اندر  چھےٚ  اَکھ  روایت  کہ  جنتِیَن  آسن  اَتھن  منٛز  سۅنہٕ  سٕںزٕ  لۅرِ،  تِموٕے  سٍتۍ  آسن  جوین  کُن  اشارٕہ  کران،  تِمہٕ  جویہِ  آسن  تِہندِ  اشارٕہ  سٍتۍ  تٔتھۍ  طرفس  پکان  یتھ  طرفس  کُن  تِہٕنز  خوٲہش  آسہِ  گژھان۔)

Tahir:
  (کافوٗر)  چُھ  (جنتُک)  اَکھ  ناگ  ییٚمہِ  منٛزخداے  سٕندۍ  (خاص)  بندٕہ  (یعنی  اَولیاء  اللہ)  چوان  روزن  (تہٕ)  یور  یژھن  (تور)  نِن  (باقین  چاونہٕ  خٲطرٕ)  اَتھ  لۅکچن  لۅکچن  کۅلن  ہٕنزِ  شکلہِ  منٛز۔

Transliteration:
  AAaynan yashrabu bih<u>a</u> AAib<u>a</u>du All<u>a</u>hi yufajjiroonah<u>a</u> tafjeer<u>a</u><b>n</b>


Athar:
  یِم  آسن  تِم  لُکھ  یِم  ﴿دُنیاہس  منٛز﴾  نذر  چِھ  پوٗرٕہ  کران  ﴿نذر  چُھ  مُراد،  خُدایس  سٍتۍ  عہد  کرُن  زِ  انسان  کرِ  تٔمۍ  سٕندِ  خٲطرٕ  فرض  کھۅتہٕ  زٲید  فلٲنۍ  نیک  کام﴾،  تہٕ  تتھ  دۅہس  چِھ  کھۅژان  ییٚمِچ  آفت  پرٛتھ  اندٕ  پٔھہلِتھ  آسہِ۔

Mirwaiz:
  تِم  عبادُ  اللہ  خداے  سٕندۍ  بندٕہ  گٔے  تِمے  یِم  پوٗرٕہ  چھِ  کران  تِم  واجبات  یعنی  نذر  و  نیاز  یِم  تِمَو  پانس  پٮ۪ٹھ  مَٹہِ  ہیٚتمٕتۍ  آسن  چھِ،  (ییٚلہِ  تِم  پانے  مٹہِ  ہیٚتمٕتۍ  چیز  پورٕہ  کران  چھِ،  وۅنۍ  یِم  چیز  اللہ  تعالیٰ  پانہٕ  چھُ  تِمن  پٮ۪ٹھ  وٲجب  تہٕ  مَٹہِ  کران  تِمن  چیزن  ہٕنز  چھَنہ  کتھٕے  کہ  تِم  کِتھہٕ  پٲٹھۍ  آسن  سُہ  پوٗرٕہ  کران۔)  واجبات  ربّانی  چھِ  بکمالِ  اخلاص  پوٗرٕہ  کران  کیازِ  تِم  چھِ  کھۅژان  تتھ  دۅہس  ییٚمہِ  دۅہٕچ  سختی  آسہِ  پرٛتھ  أکِس  واتہٕ  وٕنۍ،  (اِلّا  ما  شاء  اللہ۔)

Tahir:
  (یِم  خاص  بندہ  چِھ  تِم)  یِم  (پننہِ)  نذرٕ  چِھ  پوٗرٕ  کران  تہٕ  تَتھ  دۅہس  چِھ  کھوژان  ییٚمِچ  سختی  سیٚٹھاہ  پٔھہلن  واجِنۍ  چھے٘۔

Transliteration:
  Yoofoona bi<b>al</b>nna<u>th</u>ri wayakh<u>a</u>foona yawman k<u>a</u>na sharruhu musta<u>t</u>eer<u>a</u><b>n</b>


Athar: تہٕ اللہ تعالیٰ سٕندِس محبتس منٛز چِھ مسکینس تہٕ یتیمس تہٕ قٍدِس کھیٚن کھیاوان۔
Mirwaiz:
  تِم  پروردِگارٕ  سٕندۍ  بندٕہ  گٔے  تِمے  یِم  تٔہندِ  محبتہٕ  پَنُں  تیار  کوٚرمُت  غذا  چھِ  کھیاوان  مسکینن  یتیٖمن  تہٕ  قٍدیٚن۔  (قٍدۍ  اگر  مظلوم  آسہِ  تمۍ  سُنٛد  مستحق  آسُن  چھُ  ظٲہرٕے،  ہرگاہ  ظٲلم  تہِ  آسہِ  سُہ  کھیاوُن  تہِ  چھُ  سخت  حاجتہٕ  وِزِ  جانٕے۔  طعام  کھیاوان  کھیاوان  چھِ  تِم  زیٚوِ  سٍتۍ  ونان  تِمن۔)

Tahir:
  تہٕ (پَنُن)  کھیٚن  چِھ  اللہ  تعالیٰ  سٕندِس  محبتس  منٛز  (پانہٕ  تَمِیُک  حاجت  تہٕ  ضرورت  آسنہٕ  باوجود  ایثارٕ  کِنۍ)  محتاجس  تہٕ  یتیمس  تہٕ  قٍدِس  کھیاوان۔

Transliteration:
  Wayu<u>t</u>AAimona a<b>l</b><u>tt</u>aAA<u>a</u>ma AAal<u>a</u> <u>h</u>ubbihi miskeenan wayateeman waaseer<u>a</u><b>n</b>


Athar:
  ﴿تہٕ  تِمن  چِھ  وَنان  زِ﴾  أسۍ  چِھو  تۅہیہِ  صرف  اللہ  تعالیٰ  سٕندِ  خٲطرٕ  کھیاوان،  أسۍ  نَہ  چِھ  تۅہیہِ  نِشہِ  کانٛہہ  بدلہٕ  یژھان  تہٕ  نَہ  چِھ  شکریہ  یَژھان۔

Mirwaiz:
  أسۍ  چھِ  توٚہۍ  کھیاوان  یہِ  طعام  محض  خداے  سٕندِ  رضا  مندی  خٲطرٕہ،  أسۍ  چھِنہٕ  تۅہیہِ  نِشہِ  اَمِیُک  عوض  تہٕ  بدلہٕ  یژھان  نَہ  چھِ  زیٚوِ  سٍتۍ  اَمِیُک  شکر  و  سپاس  تہٕ  تعریف  و  ثنا  خوانی  یژھان۔  (أسۍ  چھِو  توٚہۍ  محض  خداے  سٕندِ  رضا  مندی  خٲطرٕہ  ییٚمہِ  مۅکھ  کھیاوان)

Tahir:
  (تہٕ  ونان  چِھ  زِ)  أسۍ  چِھو  صرف  اللہ  تعالیٰ  سٕندِ  رضا  خٲطرٕ  تۆہۍ  کھیاوان،  نَہ  چِھ  تۅہیہِ  نِشہِ  کانٛہہ  معاوضہ  ژھانڈان  تہٕ  نَہ  چِھ  شکرگُزٲری  ہٕندۍ  (خواہش  منٛد)۔

Transliteration:
  Innam<u>a</u> nu<u>t</u>AAimukum liwajhi All<u>a</u>hi l<u>a</u> nureedu minkum jaz<u>a</u>an wal<u>a</u> shukoor<u>a</u><b>n</b>


Transliteration: Inn<u>a</u> nakh<u>a</u>fu min rabbin<u>a</u> yawman AAaboosan qam<u>t</u>areer<u>a</u><b>n</b>
Athar:
  اسہِ  چُھ  پننِس  ربّس  نِشہِ  تمہِ  دۅہ کہ  عذابُک  خوف  یُس  سخت  مصیبتُک  سٮ۪ٹھاہ  زِیوٗٹھ  دۅہ  آسہِ۔

Mirwaiz:
  أسۍ  چھِ  باوجودِ  آں  پننِس  پروردِگار  سٕندِس  تتھ  دۅہس  کھۅژان  یُس  بُتھ  ژٕکرِتھ  تہٕ  سٮ۪ٹھاہ  سخت  آسہِ،  (امید  چھِ  تھاوان  کہ  مخلصانہٕ  عملن  ہٕندِ  برکتہٕ  تھاوِ  سُہ  اَسہِ  تَمہِ  دۅہ  چہِ  سختی  تہٕ  تلخی  نِشہِ  محفوظ۔  اَمہِ  اندرٕ  سپُد  معلوم  کہ  ٲخرت  کہ  خوفہٕ  سببہٕ  کانٛہہ  کٲمَہ  کرٕنۍ  چھُنہٕ  خلافِ  اخلاص۔)

Tahir:
  اَسہِ  چُھ  پننِس  ربّس  نِشہِ  تَمہِ  دۅہُک  بیٖم  روزان  یُس  (بُتھیٚن)  سیٚٹھاہ  کرِہُن  (تہٕ)  بدنما  کرن  وول  چُھ۔


Athar: لہٰذا، بچاوِ اللہ تعالیٰ تِمن تمہِ دۅہ کہ شرٕ نِشہِ تہٕ تِمن بخشنہٕ تازگی تہٕ سُرور۔
Mirwaiz:
  پس  رَچھہِ  تِمن  اللہ  تعالیٰ  اطاعت  و  اخلاص  کہ  برکتہٕ  تَمہِ  دۅہ  چہِ  پرٛتھ  سختی  نِشہِ  بیٚیہِ  کریٚکھ  بُتھیٚن  ہٕںز  تازگی  تہٕ  دِلن  ہٕنز  خوشی  عطا  یعنی  بُتھیُک  نوٗر  تہٕ  دِلُک  سروٗر۔

Tahir:
  پتہٕ  بچاوِ  اللہ  تعالیٰ  تِمن  (خوفِ  اِلٰہی  سببہٕ)  تَمہِ  دۅہ  چہ  سختی  نِشہِ  تہٕ  تِمن  کرِ  (بُتھیٚن  پیٚٹھ)  رونق  تہٕ  تازگی  تہٕ  (دِلن  منٛز)  سروٗر  تہٕ  خوشی  عطا۔

Transliteration:
  Fawaq<u>a</u>humu All<u>a</u>hu sharra <u>tha</u>lika alyawmi walaqq<u>a</u>hum na<u>d</u>ratan wasuroor<u>a</u><b>n</b>


Transliteration: Wajaz<u>a</u>hum bim<u>a</u> <u>s</u>abaroo jannatan wa<u>h</u>areer<u>a</u><b>n</b>
Athar:
  تہٕ  تِہندِ  صبرٕ  بدلہٕ  کرِ  تِمن  جنّت  تہٕ  ریشمی  لباس  عطا۔  ﴿صبرُک  لفظ  چُھ  یتھ  جایہِ  اتھ  معنیس  منٛز  ورتاونہٕ  آمُت  زِ  ایمان  اَننہٕ  پتہٕ  روٗدۍ  تِم  مرنہٕ کِس  دَمس  تام  اللہ  تعالیٰ  سٕندٮ۪ن  احکامن  ہٕنٛز  پابندی  کران  تہٕ  تٔمۍ  سٕنزِ  نافرمٲنی  نِشہِ  روٗدۍ  پرہیز  کران۔﴾

Mirwaiz:
  بیٚیہِ  دِیہِ  تِمن  تِہُنٛد  اللہ  تعالیٰ  صبر  و  استقامت  بدلہٕ  جنت  تہٕ  جنتٕکۍ  پاٹیوٗ  جامہٕ۔

Tahir:
  تہٕ  اَمہِ  کتھہِ  ہٕندِ  بدلہٕ  زِ  تِمَو  چُھ  صبر  کۆرمُت  کریکھ  (روزنہٕ  خٲطرٕ)  جنت  تہٕ  (لاگنہٕ  خٲطرٕ)  ریشمی  پۅشاک  عطا۔


Athar:
  تتہِ  آسن  تِم  تَھدٮ۪ن  مسندن  پٮ۪ٹھ  تکیہِ  لگٲوۍ  لگٲوۍ  بِہِتھ،  نَہ  ستاوِ  تِمن  تاپٕچ  گرمی  تہٕ  نَہ  سخت  سردی۔

Mirwaiz:
  یتھ  حالس  منٛز  کہ  تِم  آسن  تِمن  جنتن  منٛز  پادشاہن  ہٕندۍ  پٲٹھۍ  لعل  و  جوٲہرو  سٍتۍ  جٔرمٕتیٚن  تختن  پٮ۪ٹھ  عزت  و  آرام  سان  بِہِتھ۔  نہ  لبن  تَتہِ  آفتابٕچ  تٔپِش  تہٕ  گرمی،  نہ  لبن  تٍر  تہٕ  سردی،  (بلکہ  آسہِ  تتہِ  خۅشگوار  موسم،  گاش  آسہِ  تَتہِ  عرشِ  مجیدُک  نوٗر۔)

Tahir:
  یِم  لُکھ  آسن  تَتھ  منٛز  تختن  پیٚٹھ  ڈۆکھ  دِتھ  بِہتھ،  نَہ  وُچھن  تَتہِ  تاپٕچ  ژٔنٛڈ  تہٕ  نَہ  تٍرِ  ہٕنز  سختی۔

Transliteration:
  Muttakieena feeh<u>a</u> AAal<u>a</u> alar<u>a</u>iki l<u>a</u> yarawna feeh<u>a</u> shamsan wal<u>a</u> zamhareer<u>a</u><b>n</b>


Athar:
  جنتٕکۍ  شِہلۍ  آسن  نٔمِتھ  تِمن  پٮ۪ٹھ  سایہِ  کران،  تہٕ  تمِکۍ  پھل  آسن  ہر  وقتہٕ  تِمن  نکھہٕ  اَننہٕ  آمٕتۍ  تہٕ  تِمن  آسہِ  پانس  تام  ﴿زِ  یِتھہٕ  پٲٹھۍ  یژھن  تِتھہٕ  پٲٹھۍ  والن﴾۔

Mirwaiz:
  جنتہٕ  کیٚن  کُلیٚن  ہُنٛد  خۅشگوار  سایہِ  آسہِ  تِمن  نکھہٕ  تل،  نوٚمراونہٕ  آسہِ  آمُت  تِمن  کُلیٚن  ہُنٛد  میوٕہ  تیوٗت  کہ  تکلیف  و  مشقت  ورٲے  آسن  تِم  سُہ  میوٕہ  استعمال  کٔرِتھ  ہیٚکان  پرٛتھ  حالس  اندر،  وۅدنہِ  تہِ  بِہِتھ  تہِ  شوٚنگِتھ  تہِ۔  (سُہ  آسہِ  تِمن  طابع  تھاونہٕ  آمُت  یِتھہٕ  پٲٹھۍ  خۅش  آسیٚکھ  کران  تِتھہٕ  پٲٹھۍ  آسن  کھیٚوان۔)

Tahir:
  تہٕ  (جنت  کیٚن  کُلیٚن  ہٕندۍ)  سایہِ  آسن  تِمن  پیٚٹھ  نیٚمان  تہٕ  تِہٕندۍ  (میٚوٕہ)  گُرن  آسن  نٔمِتھ  اَلٲندۍ۔

Transliteration:
  Wad<u>a</u>niyatan AAalayhim <i><u>th</u></i>il<u>a</u>luh<u>a</u> wa<u>th</u>ullilat qu<u>t</u>oofuh<u>a</u> ta<u>th</u>leel<u>a</u><b>n</b>


Athar:
  تِمن  برونٛہہ  کنہِ  آسن  رۅپہِ  سٕندۍ  بانہٕ،  ﴿سورۂ  زُخرف  آیت  71  تَھس  منٛز  چُھ  ارشاد  سپُدمُت  زِ  تِمن  برونٛہہ  کنہِ  آسن  سۅنہٕ  سٕندۍ  بانہٕ  گردش  کرناونہٕ  یِوان۔  امہِ  نِشہِ  لوٚگ  پَے  زِ  کُنہِ  وِزِ  گژھن  سۅنہٕ  سٕندۍ  بانہٕ  استعمال  تہٕ  کُنہِ  وِزِ  گژھن  رۅپہٕ  سٕندۍ﴾  تہٕ  شِیشِو  پیالہٕ  آسن  گردش  کرناونہٕ  یِوان۔

Mirwaiz:
  بیٚیہِ  یِن  تِمن  نِشہِ  کھیٚنہٕ  چیٚنٕکۍ  چیز  پیش  کرنہٕ  رۅپہٕ  سٕندیٚن  بانن  تہٕ  رۅپہٕ  سٕندیٚن  ژٔکۍدار  آبخوٚرن  منٛز  یِم  رۅپھ  ہِی  آسن  سفید  شیشہٕ  ہِی  آسن  شفاف  تہٕ  صاف۔

Tahir:
  تہٕ  (خدمت  گار)  آسن  تِمن  دٔچِھنۍ  کھۅوٕرۍرۅپہ  سٕنٛدۍ  بانہٕ  تہٕ  (صاف  شفاف)  شیٖشہ  گلاسہٕ  ہیٚتھ  پھیران۔

Transliteration:
  Wayu<u>ta</u>fu AAalayhim bi<u>a</u>niyatin min fi<u>dd</u>atin waakw<u>a</u>bin k<u>a</u>nat qaw<u>a</u>reer<u>a</u>


Transliteration: Qaw<u>a</u>reera min fi<u>dd</u>atin qaddarooh<u>a</u> taqdeer<u>a</u><b>n</b>
Athar:
  شیشہِ  تہِ  تِم  یِم  رۅپہٕ  قسمٕکۍ  آسن،  ﴿یعنی  آسہِ  سُہ  رۅپھ  مگر  شیشِکۍ  پٲٹھۍ  آسہِ  شفاف﴾  تہٕ  تِم  آسن  ﴿جنتہٕ  کیو  انتظام  کرن  والیو﴾  ٹھیک  اندازٕ  مُطٲبق  بٔھرِتھ  تھٲوِمٕتۍ۔

Mirwaiz:
  رۅپہٕ  سٕندۍ  ٲسِتھ  آسن  شیشہٕ  ہِوۍ،  شیشِو  ٲسِتھ  آسن  رۅپھ  ہِوۍ،  یِمن  آنجورن  منٛز  پھِرن  وٲلۍ  اکہِ  خاص  اندازٕہ  موجوٗب  پھِران  آسن  تہٕ  یَتھ  کُن  جنتِیَن  خوٲہش  گژھان  آسہِ۔

Tahir:
  (تہٕ)  شیٖشہِ  تہِ  آسن  رۅپہٕ  سٕندۍ  (بنیمٕتۍ)  یِم  تِمَو  (پۯتھ  أکۍ  سٕنز  طلب  وُچِھتھ)  ٹھیک  ٹھیک  اندازٕہ  سان  بٔرِمٕتۍ  آسن۔


Tahir: تہٕ تِم یِن تَتہِ (شرابِ طہورٕکۍ) تِتھۍ جام چاونہٕ یِمن منٛز زنجبیل رَلہٕ آسہِ۔
Transliteration: Wayusqawna feeh<u>a</u> kasan k<u>a</u>na miz<u>a</u>juh<u>a</u> zanjabeel<u>a</u><b>n</b>
Athar:
  تِم  یِن  تَتہِ  تِتھہِ  شرابٕکۍ  جام  چاونہٕ  یتھ  منٛز  شونٛٹھ  رَلہٕ  آسہِ۔  ﴿اہلِ  عرب  ٲسۍ  چونکہ  شرابس  سٍتۍ  شونٛٹھ  رَلٲونہٕ  آمتہِ  آبٕچ  مِلاوٹ  پسند  کران  امہِ  موجوب  آو  فرماونہٕ  زِ  تَتہِ  یِیہِ  تِمن  سُہ  شراب  چاونہٕ  یتھ  منٛز  شونٛٹھ  رَلٲوِتھ  آسہِ﴾

Mirwaiz:
  بیٚیہِ  یِن  جنتی  تِمن  جنتن  اندر  (تَمہِ  شرابہٕ  علاوٕہ  یَتھ  کافوٗر  مِلناونہٕ  آسہِ  آمُت  بیٚیہِ  تہِ  بیاکھ  قٕسمُک  شرابُک)  چاونہٕ  یَتھ  منٛز  شونٛٹھ  ہیوٗ  ذٲیقہٕ  تہٕ  مزٕہ  لبنہٕ  یِوان  آسہِ۔


Athar:
  تِہندِ  خدمت  خٲطرٕ  آسن  تِتھۍ  لڑکہٕ  دَوان  پھیران  یِم  ہمیشہ  لڑکے  روزن،  توٚہۍ  وُچھوٗکھ  تِم  تہٕ  باسیو  زَنتہٕ  مۅختہٕ  پٔھلۍ  چِھ  یِم  چھکراونہٕ  چِھ  آمٕتۍ۔

Mirwaiz:
  بیٚیہِ  آسن  تِمن  برونٛٹھ  کُن  چیز  ہیٚتھ  یِوان  گژھان  تِم  خوبصورت  لۅکٕٹۍ  بچہِ  یِم  تَمہِ  قسمہٕ  حسین  و  جمیل  آسن  کہ  ییٚلہِ  ژٕہ  اے  مخٲطب  تِم  وُچھہکھ  اورٕہ  یور  کران،  ژٕہ  کرکھ  گُمان  یِم  ما  چھِ  چٔھکرنہٕ  آمٕتۍ  مۅختہٕ  پٔھلۍ،  (تِتھۍ  آسن  تِم  نُندٕہ  بٲنۍ۔)

Tahir:
  تہٕ  تِمن  دٔچِھنۍ  کھۅوٕرۍ  روزن  تِتھۍ  (معصوم)  شُرۍ  پھیران،  یِم  ہمیشہ  تٔتھۍ  حالس  منٛز  روزن،  ییٚلہِ  تۆہۍ  تم  وُچھوٗکھ  تیٚلہِ  گژھیٚوگمان  زِ  تِم  چِھ  چٔھکرتھ  مۅختہٕ  پٔھلۍ۔

Transliteration:
  Waya<u>t</u>oofu AAalayhim wild<u>a</u>nun mukhalladoona i<u>tha</u> raaytahum <u>h</u>asibtahum luluan manthoor<u>a</u><b>n</b>


Transliteration: Wai<u>tha</u> raayta thamma raayta naAAeeman wamulkan kabeer<u>a</u><b>n</b>
Athar:
  تتہِ  یورکُن  تہِ  توٚہۍ  نظر  ترٲوِو  نعمتے  نعمتہٕ  وُچِھو  بیٚیہِ  وُچِھو  اکہِ  بڈِ  سلطنتُک  ساز  و  سامان۔

Mirwaiz:
  اے  مخاطب!  جنتُک  حال  کیا  یِیہِ  وَننہٕ،  سُہ  سپدی  ژےٚ  تیٚلہِ  معلوم  ییٚلہِ  ژٕہ  پانہٕ  وُچھکھ،  وُچھکھ  ژٕہ  کمہٕ  کمہٕ  عظیمُ  الشان  نعمژٕہ  بیٚیہِ  سٮ۪ٹھاہ  بٔڈ  سلطنت،  (یۅسہٕ  ادنیٰ  جنتِیَس  عطا  یِیہِ  کرنہٕ  سۅ  گٔے  کہَن  دنیاہن  برابر۔)

Tahir:
  تہٕ  ییٚلہِ  تۆہۍ  (جنتس  پیٚٹھ)  نظرترٲوِو  تیٚلہِ  وُچِھو  تَتہِ  (کثرت  سان)  نعمتہٕ  تہٕ  (پۯتھ  طرفہٕ)  بٔڑ  سلطنت۔


Athar:
  تِمن  پٮ۪ٹھ  آسن  زۅوِجہِ  ریشمہِ  ہٕندۍ  سبز  لباس،  بیٚیہِ  اطلس  تہٕ  دیباہٕکۍ  پَلو،  تِمن  یِن  رۅپہٕ  سٕندۍ  کٔرۍ  لاگنہٕ۔  ﴿سورۂ  حج  آیت  123  تہٕ  سورۂ  فاطر  آیت  33  ہَس  منٛز  چُھ  آمُت  زِ  تِمن  یِن  تَتہٕ  سۅنہٕ  سٕندۍ  کٔرۍ  لاگنہٕ،  امہِ  نِشہِ  لوٚگ  پے  زِ  پننہِ  مرض  تہٕ  پسندٕ  مطٲبق  ییٚمہِ  ساعتہٕ  تِم  یژھن  تمہِ  ساعتہٕ  لاگن  سۅنہٕ  سٕندۍ  کٔرۍ،  ییٚمہِ  ساعتہٕ  یژھن  تمہِ  ساعتہٕ  لاگن  رۅپہٕ  سٕندۍ  کٔرۍ،  تہٕ  ییٚمہِ  ساعتہٕ  یژھن  دۅشوے  قسم  لاگن  یِکہٕ وٹہٕ۔﴾  تہٕ  تِہُند  ربّ  چاوِ  تِمن  سُہ  شراب  یُس  سٮ۪ٹھاہ  پٲکیزٕہ  آسہِ۔

Mirwaiz:
  پٮ۪ٹھیُم  پۅشاک  تِہُنٛد  آسہِ  زٲوِیُل  سبز  پوٹ  تہٕ  سوٗت  ووٗنمُت  پوٹ،  بیٚیہِ  یِن  لاگنہٕ  جنتِیَن  رۅپہٕ  سٕندۍ  کٔرۍ  یِمن  کریٚن  ہُنٛد  حسن  و  خوبی  بیانٕے  ہیٚکہِ  نہٕ  کانٛہہ  کٔرِتھ،  بیٚیہِ  چاوِہ  تِمن  پنُن  پروردِگار  پاک  و  پٲکیزٕہ  شراب،  (یُس  نہٕ  دنیاکہ  شرابٕکۍ  پٲٹھۍ  عقل  زٲیل  کروُن  آسہِ  یا  بدبو  دار  آسہِ  بلکہ  آسہِ  سُہ  معطر  تہٕ  مُشک  دار،  حدیث  شریفس  منٛز  چھُ  آمُت  یُس  دنیاکہ  شرابُک  اَکھ  قطرٕہ  چیٚیہِ  سُہ  سپدِ  محروم  ٲخرتس  اندر  جنتہٕ  کہ  شرابِ  طہور  نِشہِ۔)

Tahir:
  تِمن  (ہٕنٛدین  جسمن)  پیٚٹھ  آسن  تَنہِ  ریشمہِ  ہٕندۍ  سبز  تہٕ  مۅٹہِ  اطلسٕکۍ  پَلوٗ  تہٕ  تِمن  یِن  رۅپہٕ  سٕندۍ  کٔرۍ  لاگنہٕ  تہٕ  تِہُنٛد  ربّ  چاوِ  تِمن  پاک  شراب۔

Transliteration:
  AA<u>a</u>liyahum thiy<u>a</u>bu sundusin khu<u>d</u>run waistabraqun wa<u>h</u>ulloo as<u>a</u>wira min fi<u>dd</u>atin wasaq<u>a</u>hum rabbuhum shar<u>a</u>ban <u>t</u>ahoor<u>a</u><b>n</b>


Athar: یہِ چُھ تُہُند جزا، تہٕ تُہُنزٕ کار گُزٲری چھےٚ قٲبلِ قدر ماننہٕ آمٕژ۔
Tahir: بے شک آسہِ یہِ تُہُنٛد معاوضہ تہٕ تُہٕنز محنت سَپٕز قبول۔
Transliteration: Inna h<u>atha</u> k<u>a</u>na lakum jaz<u>a</u>an wak<u>a</u>na saAAyukum mashkoor<u>a</u><b>n</b>
Mirwaiz:
  وَننہٕ  یِیَکھ  بے  شک  اے  جنتیو!  یہِ  چھےٚ  تُہندِ  خٲطرٕ  تُہٕنزن  عملن  ہٕںز  موٚزوٗرۍ،  تُہٕنز  کوشش  تہٕ  جد  و  جہد  چھےٚ  قابلِ  قبول  تہٕ  قابلِ  تعریف۔  (یہِ  بوٗزِتھ  گژھن  جنتی  زیادٕہ  خۅش۔  اے  پیغمبر!  تۅہیہِ  بوٗزوٕہ  کہ  تُہٕندیٚن  مُوافقن  کۅسہٕ  رٕژ  موٚزوٗرۍ  یِیہِ  عطا  کرنہٕ۔  تہٕ  تُہٕندیٚن  مخٲلفن  کُس  سزا  یِیہِ  دِنہٕ،  لہٰذا  مَہ  کٔرِو  توٚہۍ  تِہنزِ  مخالفتُک  کانٛہہ  پرواہ۔  توٚہۍ  روٗزِو  مشغول  پننہِ  کامہِ  سٍتۍ۔)


Tahir: بے شک چُھ اَسہِ قرآن تۅہیہِ پیٚٹھ ہَنہِ ہَنہِ نٲزل کۆرمُت۔
Transliteration: Inn<u>a</u> na<u>h</u>nu nazzaln<u>a</u> AAalayka alqur<u>a</u>na tanzeel<u>a</u><b>n</b>
Athar:
  اے  نبیؐ  اَسی  چُھ  یہِ  قرآن  ہَنہِ  ہَنہِ  تۅہیہِ  پٮ۪ٹھ  نٲزِل  کوٚرمُت،  ﴿یتھ  جایہِ  چِھ  مخٲطب  بظٲہر  نبیؐ  البتہ  جواب  چُھ  کُفارن  ہٕندِ  اکہِ  اعتراضُک  دِنہِ  یِوان۔  تِم  ٲسۍ  وَنان  زِ  محمدؐ  چِھ  یہِ  قرآن  خۅد  پانہٕ  سوٗنچ  سوٗنچ  بناوان،  نتہٕ  اگر  اللہ  تعالیٰ  سٕندِ  طرفہٕ  کانٛہہ  فرمان  یِیہِ  ہے  تیٚلہِ  یِیہِ  ہے  یِکہٕ وٹہٕ  اَکی  ساعتہٕ۔﴾

Mirwaiz:
  بے  شک  اَسہِ  کوٚر  نٲزل  تۅہیہِ  یہِ  قرآنِ  مجید  وارٕہ  وارٕہ  ہَنہِ  ہَنہِ،  (یُتھ  توٚہۍ  تہِ  واتہٕ  نٲوِو  لوٗکن  وارٕہ  وارٕہ  تہٕ  ہَنہِ  ہَنہِ،  ییٚمہِ  سٍتۍ  تِمن  آسٲنی  سپدِ،  وارٕہ  وارٕہ  زانن  تِم  پَنُن  نیک  و  بد۔  بیٚیہِ  تگیٚکھ  زانُن  کَمو  رٕژَو  علمو  سٍتۍ  چھُ  حٲصل  یِوان  کرنہٕ  رضاے  خدا،  ہرگاہ  یِتھہٕ  پٲٹھۍ  فکرِ  تارنہٕ  سٍتۍ  تہِ  تِم  مانن  نہٕ،  پننہِ  سٕے  انکارس  پٮ۪ٹھ  روزن  قٲیِم۔)


Athar:
  لہٰذا،  کٔرِو  توٚہۍ  پننِس  ربّ  سٕندِس  حُکمس  پٮ۪ٹھ  صبر،  ﴿یعنی  تُہٕندۍ  ربّن  یتھ  کارِ  عظمیس  پٮ۪ٹھ  توٚہۍ  ماموٗر  چِھو  کٔرِمٕتۍ  تمہِ  کیٚن  مشکلاتن  تہٕ  سختین  پٮ۪ٹھ  کٔرِو  صبر،  یکینژھاہ  تہِ  تۅہیہِ  پٮ۪ٹھ  گُزرِ  سُہ  روزِو  ہمت  سان  برداشت  کران  تہٕ  ثٲبت  قدمی  منٛز  مَہ  دِیو  کمزوری  یِنہٕ﴾  تہٕ  تِمَو  منٛزٕ  مَہ  مٲنِو  کٲنسہِ  بدعمل  سٕنز  یا  منکرِ  حق  سٕنز  کتھ۔

Mirwaiz:
  توٚہۍ  روٗزِو  پننِس  پروردِگار  سٕندِس  حکمس  پٮ۪ٹھ  مضبوط  تہٕ  محکم  بیٚیہِ  پیٲرِو  تٔہٕندِس  ٲخری  فٲصلس۔  توٚہۍ  روٗزِو  بدستور  تبلیغ  و  دعوت  کران،  احکامِ  الہٰی  لوٗکن  واتناوان  اَتھ  اندر  مَہ  مٲنِو  توٚہۍ  کٲنسہِ  فٲسقہٕ  سٕنز  یا  کٲفرٕ  سٕنز  کانٛہہ  کتَھہ۔  (کٲفرو  اندرٕہ  عتبہ  تہٕ  ولید  وغیرٕہ  ٲسۍ  نبی  کریم  صلی  اللہ  علیہ و سلمن  دنیٲوی  لالٕچ  دِتھ  تبلیغ  و  دعوت  نِشہِ  پتھ  رَٹان،  اللہ  تعالیٰ  ہن  فرمووُکھ  کہ  یِمَو  منٛزٕ  یُتھ  نہٕ  توٚہۍ  کٲنسہِ  ہٕنز  کتھ  مٲنِو۔  یہِ  تبلیغ  و  دعوت  گٔیہِ  سۅ  عبادت  ییمِیُک  فیض  بیٚیَن  واتان  چھُ۔  امہِ  پتہٕ  چھُ  اللہ  تعالیٰ  فرماوان  تَمہِ  عبادتُک  حکم  ییمیُک  فٲیدٕہ  خاص  پننِس  ذاتس  چھُ۔)

Tahir:
  لہٰذا  تھٲوِو  تۆہۍ  پننِس  ربّ  سٕندِ  حکمہٕ  موجوب  صبر  (جٲری)  تہٕ  یِمَو  منٛزٕ  مَہ  تھٲوِو  کٲنسہِ  اپزِیٲرِس  تہٕ  گنہگار  یا  کٲفر  ناشکرگزار  سٕنزِ  کتھہِ  کن۔

Transliteration:
  Fa<b>i</b><u>s</u>bir li<u>h</u>ukmi rabbika wal<u>a</u> tu<u>t</u>iAA minhum <u>a</u>thiman aw kafoor<u>a</u><b>n</b>


Transliteration: Wamina allayli fa<b>o</b>sjud lahu wasabbi<u>h</u>hu laylan <u>t</u>aweel<u>a</u><b>n</b>
Athar:
  راتس  تہِ  سپدِو  تٔمۍ  سٕندِس  حضورس  منٛز  سجدٕہ  ریز،  تہٕ  رٲژ  ہٕندٮ۪ن  طویل  وقتن  منٛز  روٗزِو  تٔمۍ  سٕنز  تسبیح  کران۔  ﴿ییٚلہِ  اللہ  تعالیٰ  سٕندِ  یاد  کرنُک  حکم  وقتہٕ  کہ  تعیُن  سان  دِنہٕ  چُھ  یِوان  تیٚلہِ  چُھ  تمہِ  نِشہِ  مُراد  نماز  آسان۔  یتھ  آیتس  منٛز  چُھ  سارِوٕے  برونٛہہ  فرماونہٕ  آمُت:  وَ  اذکُرِ  اسمَ  رَبِّکَ  بُکرَۃَ  وّ  اَصِیلاً،  بکُرہ  چِھ  عربی  زبٲنۍ  منٛز  صُبحس  ونان  تہٕ  لفظ  اصل  چُھ  زوال  کہ  وقتہٕ  پٮ۪ٹھہٕ  غروبِ  آفتابس  تام  خٲطرٕ  ورتاونہٕ  یِوان  یَتھ  منٛز  ظہر  تہٕ  عصرٕکۍ  اوقات  چِھ  یِوان۔  پتہٕ  آو  فرماونہٕ:  وَمِنَ  الَّیلِ  فَاسجُد  لَہٗ۔  رٲژ  ہُند  وقت  چُھ  آفتاب  لوسنہٕ  پتہٕ  شروع  گژھان،  امہِ  موجوب  چھےٚ  رٲژ  منٛز  سجدٕہ  کرنہٕ  کِس  حکمس  منٛز  مغرب  تہٕ  عشاء  دۅشوٕنۍ  وقتن  ہٕنزٕ  نمازٕ  شٲمل  سپدان۔  اَمہِ  پتہٕ  یہِ  ارشاد  زِ  رٲژ  ہٕندٮ۪ن  طویل  وقتن  منٛز  روٗزِو  تٔمۍ  سٕنز  تسبیح  کران،  چُھ  تہجُد  نمازِ  کُن  صاف  اشارٕہ  کران۔﴾  

Mirwaiz:
  بیٚیہِ  ٲسِو  رٲژ  ہٕندِس  کُنہِ  حصس  منٛز  تَس  سجدٕہ  دِوان۔  (اَمہِ  أندرٕ  چھُ  مُراد  شام  نٮ۪ماز  تہٕ  خۅفتن  نٮ۪ماز۔)  بیٚیہِ  ٲسِو  تٔہنٛز  پٲکی  بیان  کران  شب  کِس  زیٖٹھِس  حصس  منٛز۔  (تَمہِ  اندرٕہ  چھُ  مُراد  نٮ۪مازِ  تہجُد،  واللہ  اعلم۔)

Tahir:
  تہٕ  رٲژ  ہٕنزٕ  کینہہ  گرِٲسِو  تٔمۍ  سٕندِس  دربارس  منٛز  سجدس  منٛز  گزاران  تہٕ  رٲژ  ہٕندِس  (باقی) زیٖٹھِس  حصس  منٛز  ٲسِو  تٔمۍ  سٕنز  تسبیح  کران۔


Athar:
  یِم  لُکھ  چھِ  جلدی  حٲصل  سپدن  وٲلِس  چیزس  ﴿دُنیاہس﴾  سٍتۍ  محبت  تھاوان،  تہٕ  برونٛہہ  کُن  یُس  گوٚب  دۅہ  یِنہٕ  وول  چُھ  تتھ  چِھ  نظر  انداز  کران۔

Mirwaiz:
  بے  شک  یِم  تُہٕندۍ  دشمن  یِم  نہٕ  تُہٕنز  نصیحت  تہٕ  ہدایت  قبول  چھِ  کران  یِم  چھِ  دنیاہُک  محبت  تھاوان  تَمی  چھَکھ  نہٕ  اَتھ  وَتھ  یِوان  تُہُنٛد  حکم  ماننس  کُن۔  دنیاہٕکۍ  محبتن  چھِ  تِم  أنۍ  تہٕ  زٔرۍ  کٔرِمٕتۍ  بیٚیہِ  چھِ  تِم  پتھ  کُن  ترٛاوان  سُہ  دۅہ  یُس  گوٚب  یعنی  سٮ۪ٹھاہ  مشکل  تہٕ  خطرناک  چھُ  بلکہ  چھِ  یِم  تتھ  دۅہس  انکارٕے  کران۔  (یِم  چھِ  زانان  کہ  قبرِ  ہٕنزِ  میٚژِ  منٛز  روٗزِتھ  کُس  کرِ  اَسہِ  بیٚیہِ  پٲدٕہ،  اللہ  تعالیٰ  چھُکھ  تتھ  جواب  فرماوان  کہ)

Tahir:
  بے  شک  چُھ  یِمن  (دُنیا  ژھانڈن  والیٚن)  جلد  حاصل  سپدن  وول  مفاد  ٹوٹھ  تہٕ  سخت  گۅب  دۅہ  (یعنی  تمِچ  یاد)  چھَکھ  پانس  پتھ  کُن  تۯٲوِتھ  منسٲومٕژ۔

Transliteration:
  Inna h<u>a</u>ol<u>a</u>i yu<u>h</u>ibboona alAA<u>a</u>jilata waya<u>th</u>aroona war<u>a</u>ahum yawman thaqeel<u>a</u><b>n</b>


Athar:
  اَسی  چِھ  یِم  پٲدٕ  کٔرِمٕتۍ  تہٕ  یِہِندۍ  بند  تہٕ  جوڑ  چِھ  مضبوط  کٔرِمٕتۍ  تہٕ  ییٚلہِ  أسۍ  یژھو  یِہنزٕ  شکلہٕ  ہیکو  بدلٲوِتھ۔

Mirwaiz:
  اَسی  کٔرۍ  تِم  گۅڈٕہ  پٲدٕہ،  اَسہ  کٔرۍ  تِہٕندۍ  بند  تہٕ  اُستخوان  مضبوط۔  اَز  تہِ  چھےٚ  اَسہِ  سۅ  قدرت  بدستور  موجود۔  أسۍ  ہرگاہ  یژھو  أسۍ  ہیٚکو  یِہٕنز  موجودٕہ  ہستی  ختم  کٔرِتھ  توپتہٕ  ہیٚکوکھ  أسۍ  یِمنٕے  ہِوۍ  یِمن  بدل  پٲدٕہ  کٔرِتھ۔

Tahir:
  (تِم  چِھنہٕ  سونچان  زِ)  اَسی  چِھ  تِم  پٲدٕ  کٔرۍمٕتۍ  تہٕ  تِہِندۍ  جوڑ  جوڑ  چِھ  مضبوط  بنٲوِمٕتۍ،  تہٕ  أسۍ  ییٚلہِ  یَژھو  (تِم)  بدلاووکھ  تِمنٕے  ہِویٚو  لُکو  سٍتۍ۔

Transliteration:
  Na<u>h</u>nu khalaqn<u>a</u>hum washadadn<u>a</u> asrahum wai<u>tha</u> shin<u>a</u> baddaln<u>a</u> amth<u>a</u>lahum tabdeel<u>a</u><b>n</b>


Athar:
  یہِ  چھےٚ  اکھ  نصیحت،  وونۍ  ییٚمۍ  سُند  دل  ییژِھہ  سُہ  کٔرِن  پننِس  ربّس  کُن  گژھنٕچ  وَتھ  اختیار۔

Mirwaiz:
  بے  شک  یہِ  سورُے  یہِ  بیان  آو  کرنہٕ،  یہِ  چھےٚ  اَکھ  نصیحتَہ،  زور  جبر  کرنٕچ  چھَنہٕ  ضرورت۔  پس  یَس  خۅش  کرِ  یہِ  نصیحت  بوٗزِتھ  سُہ  کٔرِن  اختیار  پننِس  پروردِگارس  نِشہِ  واتنٕچ  وَتھ۔  (یہِ  قرآنِ  مجید  چھُ  یقیناً  در  ذاتِ  خۅد  اَکھ  بٔڈ  نصیحتَہ  لیکن)

Tahir:
  بے  شک  چُھ  یہِ  (قرآن)  نصیحت،  لہٰذا  یُس  کانٛہہ  یژھہ  پننِس  ربّس  کُن  (واتنٕچ)  وَتھ  رٔٹِن۔

Transliteration:
  Inna h<u>ath</u>ihi ta<u>th</u>kiratun faman sh<u>a</u>a ittakha<u>th</u>a il<u>a</u> rabbihi sabeel<u>a</u><b>n</b>


Athar:
  تہٕ  تُہندِ  یژھنہٕ  سٍتۍ  چُھنہٕ  کِہنۍ  سپدان  یوٚت  تام  نہٕ  اللہ  تعالیٰ  ییٚژِھہ،  یقیناً  چُھ  اللہ  تعالیٰ  سٮ۪ٹھاہ  زانن  وول  تہٕ  حکمت  وول۔

Mirwaiz:
  توٚہۍ  ہیٚکِو  نہٕ  کانٛہہ  چیز  ییٚژِتھ  مگر  تِی  یہِ  اللہ  تعالیٰ  ییٚژِھہ۔  بعضے  لوٗکن  ہٕندِ  حقہٕ  چھِ  آسان  خداے  سٕندِس  نہ  یژھنس  اندر  بجہِ  بجہِ  حِکمژٕہ  کیازِ  اللہ  تعالیٰ  چھُ  بوڈ  زانن  وول  سٮ۪ٹھاہ  حکمت  وول۔

Tahir:
  تہٕ  تۆہۍ  ہیٚکِو  نہٕ  پانہٕ  کِہِنۍ  یژِھتھ  تَمہِ  وَرٲے  یہِ  اللہ  تعالیٰ  یژِھہ،  بے  شک  چُھ  اللہ  تعالیٰ  وارٕ  پٲٹھۍ  زانن  وول  سیٚٹھاہ  حکمت  وول۔

Transliteration:
  Wam<u>a</u> tash<u>a</u>oona ill<u>a</u> an yash<u>a</u>a All<u>a</u>hu inna All<u>a</u>ha k<u>a</u>na AAaleeman <u>h</u>akeem<u>a</u><b>n</b>


Athar:
  پننِس  رحمتس  منٛز  یَس  یژھان  چُھ  تس  چُھ  دٲخل  کران،  تہٕ  ظٲلمن  خٲطرٕ  چُھ  تٔمۍ  دگ  تُلہٕ وُن  عذاب  تیار  تھوومُت۔

Mirwaiz:
  سُہ  یَس  یژھان  چھُ  تَس  چھُ  بے  شک  سٮ۪ٹھاہ  رحمتس  منٛز  واتناوان۔  (یَس  یژھان  چھُ  تَس  چھُ  شرک  و  کفرس  مبتلا  کران،  شرک  اَننہٕ  مۅکھہٕ  چھِ  تِم  ظٲلم  بنان)  ظٲلمن  ہٕندِ  خٲطرٕہ  چھُ  تٔمۍ  تیار  تھوومُت  دگ  تہٕ  دُووَد  تُلہٕ  وُن  عذاب۔

Tahir:
  سُہ  یَس  یژھان  چُھ  پننِس  رحمتس  (کِس  دٲیرس)  منٛز  چُھس  دٲخل  کران،  تہٕ  ظٲلمن  خٲطرٕ  چُھ  تٔمۍ  دگ  تُلوُن  عذاب  تھوومُت  تیار  کٔرِتھ۔

Transliteration:
  Yudkhilu man yash<u>a</u>o fee ra<u>h</u>matihi wa<b>al</b><i><u>thth</u></i><u>a</u>limeena aAAadda lahum AAa<u>tha</u>ban aleem<u>a</u><b>n</b>


Athar: پتہٕ چِھ طوٗفٲنی رفتارِ سان پکان۔
Tahir: پتہٕ طوفٲنۍتہٕ تیز ہواہن ہُنٛد قسم یِم شدیدژَھٹو سٍتۍ پکان چِھ۔
Transliteration: Fa<b>a</b>lAA<u>as</u>if<u>a</u>ti AAa<u>s</u>f<u>a</u><b>n</b>
Mirwaiz:
  توپتہٕ  چھُ  قَسم  تِمن  ہواہن  ہُنٛد  یِم  تیزی  سان  پکان  چھِ،  (یِمن  اندر  خطرُک  احتمال  چھُ  آسان۔)


Athar: تہٕ ﴿اوٚبرس﴾ چِھ تھوٚد تُلِتھ پٔھٲلاوان۔
Tahir: بیٚیہِ تِہُنٛد قسم یِم اۆبرن چِھ پۯتھ طرفس کُن پھٔہلاوان۔
Transliteration: Wa<b>al</b>nn<u>a</u>shir<u>a</u>ti nashr<u>a</u><b>n</b>
Mirwaiz:
  توپتہٕ  چھُ  قَسم  تِمن  ہواہن  ہُنٛد  یِم  اوٚبرن  تُلِتھ  چھِ  تِمن  مٕژراوان  (ییٚمہِ  پتہٕ  اَدٕہ  روٗد  چھُ  ہیٚوان  پیوٚن۔)


Athar: پتہٕ چِھ ﴿تِمن﴾ پھاسوِتھ جُدا کران۔
Tahir: پتہٕ تِہُنٛد قسم یِم (تِمن) پھاسوِتھ چِھ بیۆن بیۆن کران۔
Transliteration: Fa<b>a</b>lf<u>a</u>riq<u>a</u>ti farq<u>a</u><b>n</b>
Mirwaiz:
  توپتہٕ  چھُ  قَسم  تِمن  اوٚبرن  ہُنٛد  یِم  اوٚبرس  چھِ  چھلہٕ  کران  (یۅسہٕ  صورت  اوٚبرس  روٗد  پیٚنہٕ  پتہٕ  چھےٚ  سپدان۔)


Tahir: حجت تمام کرنہٕ مۅکھہٕ یا کھوژناونہٕ خٲطرٕ۔
Transliteration: AAu<u>th</u>ran aw nu<u>th</u>ra<b>n</b>
Athar:
  عذرٕ کہ  طور  نَتہٕ  کھۅژناونہٕ  کہ  طور۔  ﴿یعنی  کُنہِ  وِزِ  چِھ  تِہندِ  نَہ  یِنہٕ  کہ  وجہ  سٍتۍ  تہٕ  قحطُک  خطرہ  پٲدٕ  سپدنہٕ  سٍتۍ  دل  غمگین  سپدان  تہٕ  لُکھ  چِھ  لاگان  خُدایس  برونٛہہ  کنہِ  توبہٕ  تہٕ  استغفار  کرُن۔  کُنہِ  ساعتہٕ  ییٚلہِ  تِم  رحمتِ  باران  ہیٚتھ  چِھ  یِوان  تمہِ  ساعتہٕ  چِھ  لُکھ  اللہ  تعالیٰ  سُند  شکر  کران  تہٕ  کُنہِ  وِزِ  چھےٚ  تِہٕنز  طوفٲنی  سختی  دِلن  منٛز  بیم  پٲدٕ  کران،  تہٕ  تبٲہی  ہٕندِ  ڈرٕ  چِھ  لُکھ  خُدایس  کُن  رجوع  کران۔﴾

Mirwaiz:
  توبُک  خیال  یا  خداے  سُند  خوف  دِلس  منٛز  پٲدٕہ  کران  چھِ۔  (اَمہِ  پتہٕ  چھُ  جوابِ  قَسم،  سُہ  گوٚو)


Tahir: بے شک یُس (قیامتُک) وعدہ تۅہیہِ سٍتۍ کرنہٕ چُھ یِوان سُہ روزِ ضرور پوٗرٕ سپدِتھ۔
Transliteration: Innam<u>a</u> tooAAadoona law<u>a</u>qiAA<b>un</b>
Athar:
  ییٚمہِ  چیزُک  تۅہیہِ  سٍتۍ  وعدٕہ  چُھ  یِوان  کرنہٕ  سُہ  چُھ  ضرور  واقع  سپدن  وول۔  ﴿یعنی  ہوا ہن  ہُند  یہِ  انتظام  چُھ  امہِ  کتھہِ  ہٕنز  شہادت  دِوان  زِ  اکہِ  وقتہٕ  یِیہِ  قیامت  ضرور۔  اگرچہِ  ہوا  مخلوقن  ہٕنزِ  زندگی  خٲطرٕ  اکھ  اہم  ذریعہ  چُھ  مگر  اللہ  تعالیٰ  ییٚلہِ  ییٚژِھہ،  اتھ  ہیٚکہِ  تبٲہی  ہُند  ذریعہ  بنٲوِتھ  تہٕ  بناوان  تہِ  چُھ۔﴾

Mirwaiz:
  ییٚمہِ  چیزُک  تۅہیہِ  وعدٕہ  کرنہٕ  یِوان  چھُ  سُہ  چیز  چھُ  ضرور  واقع  سپدُوُن  یعنی  قیامتُک  دۅہ۔


Tahir: تہٕ ییٚلہِ پیغمبریِن مقرروقتس پیٚٹھ (پننیٚن پننیٚن اُمّتن پیٚٹھ گوٲہی خٲطرٕ) جمع کرنہٕ۔
Transliteration: Wai<u>tha</u> a<b>l</b>rrusulu oqqitat
Athar:
  تہٕ  رسولن  ہٕنزِ  حٲضری  ہُند  وقت  واتہِ۔  ﴿قرآن  عظیمس  منٛز  چھےٚ  واریاہن  جاین  یہِ  کتھہ  بیان  کرنہٕ  آمٕژ  زِ  میدانِ  حشرس  منٛز  ییٚلہِ  اِنسٲنی  زُریٲژ  ہُند  مقدمہٕ  پیش  سپدِ  پرٛتھ  قومُک  رسول  یِیہِ  شہادت  خٲطرٕ  پیش  کرنہٕ  تاکہ  سُہ  دِیہِ  امہِ  کتھہِ  ہٕنز  گوٲہی  زِ  تٔمۍ  اوس  اللہ  تعالیٰ  سُند  پیغام  لُکن  تام  واتنوومُت﴾،  ﴿تمہِ  دۅہ  سپدِ  سُہ  چیز  ضرور  واقع﴾

Mirwaiz:
  بیٚیہِ  ییٚلہِ  سٲری  پیغمبر  مقرر  کٔرمٕتِس  وقتس  پٮ۪ٹھ  پنٕنۍ  پنٕنۍ  اُمتی  ہیٚتھ  پیش  یِن  کرنہٕ۔


Athar: کمہِ دۅہ خٲطرٕ چھےٚ یہِ کٲم آمٕژ تُلِتھ تھاونہٕ؟
Tahir: کمہِ سَنادۅہ خٲطرٕ چُھ (یِمن سارِنٕے کتھن ہُنٛد) وقت آمُت مقرر کرنہٕ۔
Transliteration: Liayyi yawmin ojjilat
Mirwaiz:
  تۅہیہِ  چھا  کینٛہہ  معلوم  کہ  کمہِ  دۅہ  خٲطرٕہ  اوس  پیغمبرن  ہُنٛد  معاملہٕ  ملتوی  آمُت  تھاونہٕ؟


Athar: تبٲہی چھےٚ تمہِ دۅہ بُتھ پِھرن والیٚن خٲطرٕ۔
Tahir: تَمہِ دۅہ چھے٘ انکار کرن والیٚن خٲطرٕ خرٲبی (تہٕ تبٲہی)۔
Transliteration: Waylun yawmai<u>th</u>in lilmuka<u>thth</u>ibeen<b>a</b>
Mirwaiz:
  سخت  تبٲہی  تہٕ  مصیبتُک  دۅہ  چھُ  سُہ  قیامتس  اَپُز  زانہٕ  وُنیٚن  ہٕندِ  خٲطرٕ۔  (منکرینِ  قیامت  چھِ  خیال  کران  کہ  یِہ  کِتھہٕ  پٲٹھۍ  بنہِ  کہ  سٲری  لوٗکھ  کیا  مرن،  کٕہٕنۍ  انسان  روزِ  نہٕ  دنیاہس  اندر  موجود،  تمِیُک  جواب  چھُ  اللہ  تعالیٰ  فرماوان  کہ)


Athar: پتہٕ کڑوکھ أسۍ تِمنٕے پتہٕ پٔتِم۔
Tahir: پتہٕ چِھکھ أسۍ پٔتِم لُکھ تہِ (ہلاکتس منٛز) تِمن پتہٕ پکناوان۔
Transliteration: Thumma nutbiAAuhumu al<u>a</u>khireen<b>a</b>
Mirwaiz:
  توپتہٕ  تھاوُوکھ  أسۍ  تِمن  تابع  پتہٕ  یِوُنۍ  تہٕ۔  (یِم  تِہِندی  پٲٹھۍ  کفر  و  انکار  کرن  یۅسہٕ  ہستی  الگ  الگ  وقتس  اندر  بڈیٚن  بڈیٚن  مضبوط  تہٕ  طاقت  ور  انسانن  ختم  ہیٚکہِ  کٔرِتھ  سۅ  ہستی  ہیٚکہِ  نا  سارِنٕے  نافرمانن  اَکی  وقتہٕ  رٔٹِتھ،  گرفتار  کٔرِتھ،  تِمن  عذابُک  مزٕہ  ژٕہنٲوِتھ۔)


