# translations

Athar:
  اَتھ  برعکس  یِمو  لُکو  ایمان  چُھ  اوٚنمُت،  تہٕ  یِمو  اللہ  تعالیٰ  سٕنٛزِ  وَتہِ  منٛزٕ  گھرٕ  بار  چُھ  ترٛوومُت  تہٕ  جہاد  چُھکھ  کوٚرمُت  ﴿جہادُک  معنی  چُھ  کانٛہہ  مقصد  حٲصل  کرنہٕ  مۅکھہٕ  پنٕنۍ  انتہٲئی  کوشش  صَرف  کرٕنۍ۔  یہِ  چُھنہٕ  محض  جنگک  ہم  معنی،  جنگ  خٲطرٕ  چُھ  قِتال  لفظ  ورتاونہٕ  یِوان،  جہاد  چُھ  اَمہِ  کھۅتہٕ  واریاہ  وسیع  مفہوم  تھاوان  تہٕ  اَتھ  منٛز  چھےٚ  پرٛتھ  قسمٕچ  جد  و  جہد  شٲمِل﴾  تِم  چِھ  اللہ  تعالیٰ  سٕندِ  رحمتٕکۍ  جٲیز  امیدوار  تہٕ  اللہ  تعالیٰ  چُھ  تِہنٛزن  لغزِشن  معاف  کرن  وول  تہٕ  پننہِ  رحمت  سٍتۍ  چُھ  تِمن  نوازن  وول۔

Mirwaiz:
  بیشک  یِمو  لوٗکو  ایمان  بخدا  اوٚن  بیٚیہِ  یِمو  ہِجرت  کٔر  بیٚیہِ  یِمو  جہاد  خداے  سٕںٛزِ  وتہِ  اندر  کوٚر،  تِم  لوٗکھ  چھِ  امیدوار  پروردِگارٕہ  سٕندِس  رحمتس،  اللہ  تعالیٰ  تہِ  چُھ  تِہٕندِ  حقہٕ  مغفرت  کروُن  رحم  کروُن۔  یِمو  صُحابہٕ  صٲبو  اتھ  مذکورہ  جہادس  اندر  شمولیت  کٔرمٕژ  ٲس  تِمن  اوس  تردُد  کہ  خبر  چھا  اسہِ  ما  آسہِ  گناہ  کھوٚتمُت  تعظیم  کِس  ریٚتس  اندر  جہاد  کرنہٕ  سٍتۍ۔  سُہ  تردُد  کوٚرُکھ  اللہ  تعالیٰ  ہن  ییٚمہِ  آیہِ  کریمہ  سٍتۍ  دوٗر۔

Tahir:
  بے  شک  یِمَو  لُکو  ایمان  اۆن،  تہٕ  یِمَو  اللہ  تعالیٰ  سٕنٛدِ  خٲطرٕ  وطن  تۯووٗ  بیٚیہِ  کۆرُکھ  اللہ  تعالیٰ  سٕنٛزِ  وَتہِ  منٛزجہاد،  یِمَے  لُکھ  چِھ  اللہ  تعالیٰ  سٕندِ  رحمتٕکۍ  اُمیدوار،  تہٕ  اللہ  تعالیٰ  چُھ  بۆڈ  بخشن  وول  مہربان۔

Transliteration:
  Inna alla<u>th</u>eena <u>a</u>manoo wa<b>a</b>lla<u>th</u>eena h<u>a</u>jaroo waj<u>a</u>hadoo fee sabeeli All<u>a</u>hi ol<u>a</u>ika yarjoona ra<u>h</u>mata All<u>a</u>hi wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  پرٛژھان  چِھو،  شرابُک  تہٕ  زارُک  کیا  حُکم  چُھ؟  ؤنِیوٗکھ،  یِمن  دۅشوٕنۍ  چیزن  منٛز  چھےٚ  بٔڈ  خرٲبی  اگرچہِ  یِمن  منٛز  لُکن  خٲطرٕ  کینٛہہ  نفع  تہِ  چِھ،  مگر  تِہُند  گناہ  چُھ  تِہنٛدِ  فٲیدٕہ  کھۅتہٕ  واریاہ  زیادٕہ  ﴿یہِ  چُھ  شرابس  تہ  زارس  متعلق  گۅڈنِیُک  حُکم  یتھ  منٛز  صرف  ناپسندگی  ہُنٛد  اظہار  کٔرِتھ  یہِ  تراونہٕ  چُھ  آمُت،  برونٛٹھ  کُن  یِن  سورۂ  نساء  آیت  43  تہٕ  سورۂ  مائدہ  آیت  90  تھس  منٛز  باقی  احکام۔﴾  پرٛژھان  چِھ،  أسۍ  کیا  کرو  اللہ  تعالیٰ  سٕنٛزِ  وَتہِ  منٛز  خرچ؟  وَنیوٗکھ،  یِکینٛژھاہ  تُہٕنٛدِ  ضرورت  کھۅتہٕ  زیادٕہ  آسہِ  ﴿یَتھ  آیتس  چِھ  ازکل  عجیب  عجیب  معنی  کڑنہٕ  یِوان۔  حالانکہ  آیت  کیٚو  الفاظو  نِشہِ  چُھ  صاف  ظٲہر  زِ  یِم  لُکھ  ٲسۍ  پننہِ  مالٕکۍ  پانہٕ  مٲلِک۔  سوال  ٲسۍ  یہِ  پرٛژھان  زِ  اللہ  تعالیٰ  سٕنٛدِ  رضا  خٲطرٕ  کیا  کَرو  أسۍ  خرچ؟  فرماونہٕ  آو  زِ  گۅڈٕہ  کٔرِو  اَمہِ  سٍتۍ  پننہِ  ضرورتہٕ  پوٗرٕ  پتہٕ  یہِ  ہُرِ  سُہ  کٔرِو  اللہ  تعالیٰ  سٕنزِ  وَتہِ  منٛز  خرچ،  یہِ  چھُ  رضاکارانہٕ  خرچ  یُس  اَکھ  بندٕہ  پننِس  ربّ  سٕنزِ  وَتہِ  منٛز  پننہِ  خوشی  سان  کران  چھُ﴾  یِتھہٕ  پٲٹھۍ  چُھ  اللہ  تعالیٰ  تُہنٛدِ  خٲطرٕ  صاف  صاف  احکام  بیان  کران۔  شاید  زِ  توٚہۍ  کٔرِو  دنیا  تہٕ  ٲخرت  دۅشوٕنۍ  ہٕنز  فکر۔

Mirwaiz:
    پرژھان  چھِ  تۅہیہِ  یارسول  اللہؐ  باایمان  شرابس  تہٕ  زارس  متعلق،  توٚہۍ  فرمٲوِیوکھ  یِمن  منز  چُھ  بوٚڈ  گناہ  اگرچہ  نفع  تہِ  چُھ  کینہہ  یِمن  منٛز  لوٗکن  ہٕندِ  خٲطرٕ،  مگر  گناہ  یِہٕندِی  چھِ  زیادٕہ  یِمن  ہٕندِ  نفع  کھۅتہٕ۔  یہِ  چُھ  گۅڈنیُک  آیہِ  کریمہ  یُس  شرابس  تہٕ  زارس  متعلق  نٲزِل  کرنہٕ  آو،  یتھ  منٛز  بیان  کرنہٕ  آو  کہ  یِمو  دۅیو  چیزو  یعنے  شراب  تہٕ  زارٕ  سٍتۍ  چُھ  شخص  واریہن  گناہن  منٛز  گرفتار  سپدان۔  کیازِ  شراب  چیٚنہٕ  سٍتۍ  چھنہٕ  عقل  ڈنجہِ  روزان،  یۅسہٕ  عقل  اِنسانس  گناہ  کرنہٕ  نِشہِ  پتھ  چھےٚ  رٹان۔  ییٚلہِ  عقلہِ  اندت  فتور  یِوان  چُھ  انسان  چُھ  گناہن  تہٕ  نافرمٲنین  منٛز  دروو  دوان۔  عقل  چھِ  ونان  تتھ  رزِ  ییٚمہِ  سٍتۍ  چاروٲے  سٕںٛزن  زنگن  گںڈ  ﴿ڈنگ﴾  کرنہٕ  چُھ  یِوان  ادٕہ  چُھنہٕ  سُہ  مٲلکس  نِشہِ  ژٔلِتھ  ہیٚکان۔  یتھ  ڈنگ  ونان  چھِ۔  یِتھے  پٲٹھۍ  چھےٚ  عقل  انسانس  گناہو  تہٕ  نافرمٲنیو  نِشہِ  پتھ  رٹان،  زارٕ  سٍتۍ  چُھ  مال  ودولتُک  حرص  تہٕ  طمع  پٲدٕہ  سپدان  ییٚمہِ  حرصہٕ  تہٕ  طمع  مۅکھہٕ  چُھ  شخس  تھپہٕ  دِوان  تہٕ  ژوٗرٕہ  کران۔  لوٗکن  ہٕندِس  حقس  پیٚٹھ  ناجٲیز  پٲٹھۍ  قبضہٕ  کران۔  امی  طریقہٕ  چُھ  سُہ  واریہن  گناہن  گرفتار  سپدان۔  یِمن  دۅن  چیزن  شرابُک  تہٕ  زارُک  نفع  تہٕ  فٲیدٕہ  چُھ  عارضی  لذتاہ  حٲصل  سپدُن  کم  کینہہ  وقتس  تانۍ۔  بیٚیہِ  مال  حٲصل  سپدُن  زار  گِندِتھ۔  سُہ  تہِ  چُھ  عارضی  پٲٹھۍ  زانان۔  کیازِ  سُہ  چُھ  بے  برکت  جلدی  ختم  گژھان۔  لہذا  چُھنہِ  یِمن  دۅشوٕنۍ  چیزن  ہُند  نفع  تہٕ  فٲیدٕہ  یِمن  ہٕندِس  نقصانس  تہٕ  ضررس  مُقٲبِل  کِہِنۍ۔  لہذا  یوٗت  یِمن  منٛز  نقصان  چُھ  تیوت  چُھنہٕ  نفع  تہٕ  فٲیدٕہ۔  نفع  یِمن  دۅن  چیزن  ہُند  چُھ  عارضی  تہٕ  وقتی،  ذٲتی  تہٕ  انفرٲدی  مگر  ضریر  یِمن  دۅن  ہُند  چُھ  دایمی  متعدی  تہٕ  عام۔  بعض  صحابہٕ  صٲبو  تروو  شراب  چوٚن  تہٕ  زار  گِندُن  فوراً  امی  آیہِ  کریمہ  کہ  نٲزِل  سپدنہٕ  سٍتۍمگر  بعض  روٗدۍ  امہِ  کیو  مضراتو  نِشہِ  بچنہٕ  خٲطرٕ  احتیٲطی  تدابیر  اِختیار  کٔرِتھ  بدستور  استعمال  کران۔  پتہٕ  ییٚلہِ  بیاکھ  آیہِ  کریم  یُس  سورہ  مایدس  منٛز  چُھ  نٲزِل۔  یکدم  روٗدۍ  سٲرِی  صُحابہٕ  صٲب  شراب  چیٚنہٕ  نِشہِ  تہٕ  زار  گِندنہٕ  نِشہِ  پتھ۔  اللہ  تعالیٰ  چُھ  فرماوان،۔۔۔۔ اے  باایمانو  شراب  چوٚن  زار  گِندُن  پۅتلین  پرستِش  کرٕنۍ  تہٕ  تیرو  سٍتۍ  ماز  تقسیم  کرُن  یِم  ژۅشوے  چیز  چھِ  مُردار  نجس  تہٕ  ناپاک۔  یِمو  چیزو  نِشہِ  روزِو  پتھ،  شیطان  چُھو  نا  مگر  یژھان  تۅہیہِ  منٛز  عداوت  تہٕ  دُشمنی  تراوٕنۍ  شراب  چیٚنہٕ  سٍتۍ  تہٕ  زار  گِندناونہٕ  سٍتۍ۔  بیٚیہِ  چُھ  شیطان  سُند  غرض  یِمو  دۅیو  چیزو  سٍتۍ  توٚہۍ  پتھ  رٹٕنۍ  خداے  سٕندِ  یادٕہ  نِشہِ  خصوصاً  نماز  پرنہٕ  ںِشہِ،  کیازِ  شراب  چیٚتھ  چُھ  شخص  بیہوش  تہٕ  مست  سپدان۔  اتھ  حالس  منٛز  کِتھہٕ  پٲٹھۍ  ہیٚکہِ  خداے  سُند  یاد  کٔرِتھ  یا  نماز  پٔرِتھ۔  زار  گِندِتھ  چُھ  زینہٕ  وُن  شخص  خوش  سپدان،  اتھ  خوشی  منٛز  چُھنہٕ  تس  خدا  ژیٚتس  پیٚوان۔  یُس  شخص  ہاران  چُھ  سُہ  چُھ  غمگین  تہٕ  آزردٕہ  سپدان۔  تمہِ  علاوٕہ  چُھ  سُہ  تتھ  فِکرِ  آسان  کہ  بییِس  بازس  منٛز  کتھہٕ  پٲٹھۍ  زینہٕ  بہٕ۔  امہِ  فِکرِ  سببہٕ  چھَنہٕ  تس  خداے  سٕںٛز  یاد  کرنس  کُن  یا  نماز  پرنس  کُن  اتھ  وتھٕے  یِوان۔  شیطان  سٕںٛز  چھےٚ  کٲم  بنان۔  اصٕل  مقصود  اوس  یتھ  آیہِ  کریمس  منٛز  شراب  تہٕ  زار  حرام  آسُن  بیان  کرُن  مگر  سٍتۍ  آے  بیان  کرنہٕ  زٕ  چیز۔  ازلام  تہٕ  انصاب۔  ازلام  چُھ  زارٕ  کیو  قسمو  أندرٕہ  اکھ  قسٕم۔  یِتھہٕ  پٲٹھۍ  کہ  پانژھ  شےٚ  زٔنۍ  ٲسۍ  سٔمِتھ  چندٕہ  کٔرِتھ  موٚلۍ  ہیٚوان  ووںٹھاہ  یا  کانہہ  جانوراہ  توپتہٕ  ٲسۍ  تس  کھش  کران  تہٕ  ماران  توپتہٕ  ٲسۍ  نہٕ  رقمہٕ  موجوب  تسٕندِس  مازس  تقسیم  کران  ییٚمۍ  یوٗت  کوٚڈمُت  آسِہا  تس  دِہن  تیوت  حصہٕ،  نہ  بلکہ  ٲسۍ  کینہہ  تیر  انان  یِمن  تیرن  علامات  تہٕ  نِشانہٕ  ٲسۍ  آسان  تھاونہٕ  آمٕتۍ  تِمے  تیر  ٲسۍ  أکِس  تھیلس  منٛز  تراوان  توپتہٕ  تھیلہٕ  منٛزٕہ  اکھ  تیراہ  کڈان۔  تمی  موجوب  أکِس  زٔنِس  ماز  دِوان  امہِ  سٍتۍ  اوس  أکِس  کم  تہٕ  أکِس  زیادٕہ  واتان۔  انصاب  گٔیہِ  بُت  پرستی،  امہِ  اندر  چُھ  مطلب  شراب  چیٚنٕچ  تہٕ  زار  گِندنٕچ  پوٗرٕہ  مذمت  کرٕنۍیا  فرمٲوِیوکھ  شراب  چوٚن  تہٕ  زار  گِندُن  چُھ  اتھ  سزاوار  کہ  یِم  گژھن  بت  پرستی  سٍتۍ  ذکر  کرنہِ  یِن  کیازِ  یِم  زٕ  چیز  چھِ  خداے  سٕںدِ  یادٕ  نِشہِ  خصوصاًنمازِ  نِشہِ  ﴿یۅسہٕ  نماز  اِسلام  کیو  تہٕ  ایمان  کیو  شعایرو  تہٕ  نِشانو  أندرٕہ  بوٚڈ  نشانہٕ  چُھ﴾  پتھ  رٹان  ییٚلہِ  امہِ  موجوب  ایمان  نِش  شخص  دورِ  پیٚیو  دوٚیمہِ  طرفہٕ  چُھ  أمِس  کُفرس  تہٕ  بُت  پرستی  سٍتۍ  واٹھ  لگان۔  امی  مُناسبت  آو  شراب  چیٚنس،  زار  گِندنس  تہٕ  بُت  پرستی  منع  کرنہٕ۔  وارٕہ  گژِھہ  عقلہِ  والین  ہُند  غور  کرُن  کہ  کوٗتاہ  یچھ  چُھ  شراب  چوٚن  تہٕ  زار  گِندُن۔  اِسلامس  اندر  چُھ  شرابُک  ناو  اُم  لخبایث  بیٚیہِ  راس  الاثام  یعنے  سارنٕے  کامین  ہٕںٛز  موج  تہٕ  سارنٕے  گناہن  ہُند  منبع  تہٕ  اصل  چُھ  شراب  چوٚن،

Tahir:
  تۅہیہِ  چِھ  شرابس  تہٕ  زارس  متعلق  پٕۯژھان  فرمٲوِیوٗکھ،  یِمن  دۅشوٕنۍ  منٛز  چُھ  بۆڈ  گناہ  تہٕ  لُکن  خٲطرٕ  چِھ  کینہہ  (دُنیٲوی)  فٲیدٕہ  تہِ  مگر  یِمن  دۅشوٕنۍ  ہُنٛد  گناہ  چُھ  یہِندِ  نفع  کھۅتہٕ  کٔھسِتھ،تہٕ  تۅہیہِ  چِھو  یِتہِ  پٕۯژھان  زِ  کیا  کینٛژھاہ  کرو  خرچ  فرمٲوِیوٗکھ،  یِکینٛژھاہ  ضرورت  کھۅتہٕ  ہُریمانہٕ  چُھ  (خرچ  کٔرِو)  یِتھے  پٲٹھۍ  چُھ  اللہ  تعالیٰ  تُہٕنٛدِ  خٲطرٕ  (پنٕنۍ)  احکام  ویٚژھنٲوِتھ  بیان  کران  تاکہ  تۆہۍ  کٔرِو  غوروفکر۔

Transliteration:
  Yasaloonaka AAani alkhamri wa<b>a</b>lmaysiri qul feehim<u>a</u> ithmun kabeerun waman<u>a</u>fiAAu li<b>l</b>nn<u>a</u>si waithmuhum<u>a</u> akbaru min nafAAihim<u>a</u> wayasaloonaka m<u>atha</u> yunfiqoona quli alAAafwa ka<u>tha</u>lika yubayyinu All<u>a</u>hu lakumu al<u>a</u>y<u>a</u>ti laAAallakum tatafakkaroon<b>a</b>


Athar:
  پرٛژھان  چِھو،  یتیمن  سٍتۍ  کیا  معاملہٕ  یِیہِ  وَرتاونہٕ؟  وَنیوٗکھ،  یتھ  طرزِ  عملس  منٛز  تِہندِ  خٲطرٕ  رٕژَر  آسہِ  سُے  وَرتاوُن  چُھ  بہتر،  اگر  توٚہۍ  پنُن  تہٕ  تِمن  ہُنٛد  خرچہِ  تہٕ  لسُن  بسُن  مُشترکہٕ  تھٲوِو  تیٚلہِ  چُھنہٕ  اَتھ  منٛز  کانٛہہ  حرج۔  ٲخر  چِھو  تۅہیہِ  تِم  پننی  بٲے،  برٲئی  کرن  والیٚن  تہٕ  نیکی  کرن  والیٚن  دۅشوٕنۍ  ہُنٛد  حال  چُھ  خُدایس  برونٛہہ  کنہِ  روشن،  ہرگاہ  اللہ  تعالیٰ  یژِھہ ہے  اَتھ  معاملس  منٛز  کرِہے  تۅہیہِ  پٮ۪ٹھ  سختی  مگر  سُہ  چُھ  صاحبِ  اختیار  آسنہٕ  علاوٕہ  صاحبِ  حکمت  تہِ۔

Mirwaiz:
  بیٚیہِ  چھِ  یِم  تۅہیہِ  پرژھان  کیاہ  کرن  خرٕچ  کوٗتاہ  کرن  خرٕچ،  توٚہۍ  فرمٲوِیوکھ  یہِ  پننیو  تہٕ  پننہِ  عیال  کیو  ذٲتی  اخراجاتو  نِشہِ  بچان  آسیو،  کیاہ  چُھ  اللہ  تعالیٰ  واضح  کران  تہٕ  ننراوان  تُہٕندِ  خٲطرٕ  پنٕنۍ  احکام  یُتھ  تۅہیہِ  وارٕہ  فِکرِ  تران  آسیو  دنیا  وٲخرت  کین  معاملاتن  اندر،  بیٚیہِ  چُھو  یِم  پرژھان  تۅہیہِ  یتیمن  متعلق،  توٚہۍ  فرمٲوِیوکھ  پرتھ  کٲماہ  تُہٕںٛز  سمبالٕنۍ  تہٕ  درُست  کرٕنۍ  چھےٚ  بہترہرگاہ  توٚہۍ  تِم  پانس  سٍتۍ  کھیٚنس  چیٚنس  اندر  تِجارتس  اندر  مِلنٲوِیوکھ  کانہہ  حرٕج  چُھنہٕ،  پنٕنۍ  چھِو  بٲے،  مگر  اللہ  تعالیٰ  چُھ  زانان  تۅہیہِ  أندرٕہ  بدنیت  کُس  چُھ،  نیک  نیت  تہٕ  کٲم  سمبالہٕ  وُن  کُس  چُھ،  ہرگاہ  اللہ  تعالیٰ  یژِھہ  ہا  سخت  تہٕ  دُشوار  احکام  نٲزِل  کٔرِتھ  کرِ  ہو  مشقتس  گرفتار  مگر  تٔمۍ  یوٚژھ  نہٕ  تہِ،  پٔزۍ  پٲٹھۍ  اللہ  تعالیٰ  چُھ  زبردست  حِکمت  وول۔  صُحابہٕ  صٲبو  أندرٕہ  اکھ  صٲحِباہ  یِمن  ناو  اوس  مرثد  بِن  ابی  مرثد۔  تِمن  ٲس  خواہش  مُشرِک  زنانہِ  سٍتۍ  نکاح  کرنٕچ  برونٹھہٕ  پیٚٹھے۔  تتھ  متعلق  آیوو  سُہ  صاحب  اِجازت  ہیٚنہِ  نبی  کریمسؐ۔  اللہ  تعالیٰ  ہن  کوٚر  نٲزِل  یہِ  آیہِ  کریمہ۔

Tahir:
  (تُہُنٛد  غوروفکرگژِھہ) دنیا  ہس  تہٕ  ٲخرتس  (دۅشوٕنۍہٕندیٚن  معاملن)  منٛز  (روزُن)،  تہٕ  تۅہیہِ  چِھو  یتیمن  متعلق  پٕۯژھان،  فرمٲوِیوٗکھ،  تِمن  (ہٕندیٚن  معاملن)  ہٕنز  شیرپٲر  کرٕنۍ  چُھ  بہتر،  تہٕ  اگرتِم  (کھیٚنس  چیٚنس  تہٕ  کاروبارس  منٛز)  پانس  سٍتۍ  رَلٲوِیوٗکھ  تیٚلہِ  چِھ  تِم  تہِ  تُہٕندۍ  بٲے،  تہٕ  اللہ  تعالیٰ  چُھ  خرٲبی  کرن  وٲلِس  رٕژر  وَرتاون  وٲلِس  نِشہِ  الگ  پَۯزناوان،تہٕ  اگر  اللہ  تعالیٰ  ییٚژِھہ  ہے  تیٚلہِ  تۯاوِہیٚو  تۅہیہِ  مشقتس  منٛز،  بے  شک  چُھ  اللہ  تعالیٰ  غالب  بۆڈ  حکمت  وول۔

Transliteration:
  Fee a<b>l</b>dduny<u>a</u> wa<b>a</b>l<u>a</u>khirati wayasaloonaka AAani alyat<u>a</u>m<u>a</u> qul i<u>s</u>l<u>ah</u>un lahum khayrun wain tukh<u>a</u>li<u>t</u>oohum faikhw<u>a</u>nukum wa<b>A</b>ll<u>a</u>hu yaAAlamu almufsida mina almu<u>s</u>li<u>h</u>i walaw sh<u>a</u>a All<u>a</u>hu laaAAnatakum inna All<u>a</u>ha AAazeezun <u>h</u>akeem<b>un</b>


Athar:
  توٚہۍ  کٔرۍزیٚو  نہٕ  مُشرک  زنانن  سٍتۍ  ہرگز  نکاح  یوٚت  تام  نہٕ  تِمہٕ  ایمان  اَنن،  اکھ  مومن  لونڈی  چھےٚ  أکِس  مُشرک  شریف  زادِ  کھۅتہٕ  بہتر  اگرچہِ  تۅہیہِ  سو  سٮ۪ٹھاہ  پسند  آسیٚو،  تہٕ  پننیٚن  مَستوٗراتن  ہُنٛد  نکاح  مہ  کٔرِو  زانٛہہ  مُشرِک  مردن  سٍتۍ  یوٚت  تام  نہٕ  تِم  ایمان  اَنن،  اکھ  مومن  غلام  چُھ  شریف  مُشرِک  سٕنٛدِ  کھۅتہٕ  بہتر  اگر چہِ  سُہ  تۅہیہِ  سٮ۪ٹھاہ  پسند  آسیٚو،  یِم  لُکھ  چِھو  تۅہیہِ  نارس  کُن  بُلاوان،  تہٕ  اللہ  تعالیٰ  چُھو  تۅہیہِ  پننہِ  اِذنہٕ  سٍتۍ  جنّتس  تہٕ  مغفرتس  کُن  بُلاوان،  تہٕ  سُہ  چُھ  پنٕنۍ  احکام  واضح  طور  لُکن  برونٛہہ  کنہِ  بیان  کران،  توقع  چُھ  زِ  تِم  رٹن  سبق  تہٕ  نصیحت  کرن  قبول۔

Mirwaiz:
  اے  باایمانو  نکاح  مہ  کٔرِو  مُشرِک  زنانن  سٍتۍ  یوٚتانۍ  نہٕ  تِمہٕ  ایمان  انن،  پٔزۍ  پٲٹھۍ  مسلمان  باایمان  کنیزے  چھےٚ  بہتر  مُشرِک  آزاد  زنانہِ  ہٕندِ  کھۅتہٕ  اگر  چہ  سۅ  ٲسِتن  حُسن  وجمال  کہ  لحاظہ  تۅہیہِ  پسندٕے،  مسلمان  باایمان  زنانن  مہ  کٔرِو  نکاح  مُشرِک  مردن  سٍتۍ  یوٚتانۍ  نہٕ  تِم  تہِ  ایمان  انن،  پٔزۍ  پٲٹھۍ  باایمان  غلامٕے  چھُو  بہتر  مُشرِک  آزاد  مردٕہ  سٕندِ  کھۅتہٕ  اگر  چہ  سُہ  ٲسِتن  بیٚیہِ  کُنہِ  اعتبارٕہ  پسندٕے،  کیازِ  یِم  مُشرِک  چھِ  ناد  دِوان  نارس  کُن،  اللہ  تعالیٰ  چُھو  ناد  دِوان  بواسطہ  حضراتِ  انبیا  علیہم  السلام  جنتس  تہٕ  مغفرتس  کُن  پننہِ  حُکم  سٍتۍ،  بیٚیہِ  چُھ  اللہ  تعالیٰ  پنٕنۍ  احکام  ننرٲوِتھ  بیان  کران  لوٗکن  یُتھ  تم  نصیحت  حٲصِل  کرن۔

Tahir:
  تہٕ  تۆہۍ  مَہ  کٔرِو  مشرک  زنانن  سٍتۍ  نکاح  یۆت  تام  نہٕ  تِمہٕ  مسلمان  سپدن،  تہٕ  بے  شک  چھے٘  مسلمان  کنیز  (آزاد)  مشرک  زنانہِ  ہٕنٛدِ  کھۅتہٕ  بہتر  خواہ  سۅ  تۅہیہِ  رٕژٕے  کونہٕ  باسہِ،  تہٕ  (مسلمان  خاتونن  ہنٛد)  مہ  کرو  مشرک  مردن  سٍتۍ  نکاح  یۆت  تام  نہٕ  تِم  مسلمان  سپدن،  تہٕ  یقینا  چُھ  مشرک  مردٕ  سٕندٕ  کھۅتہٕ  مومن  غلام  بہتر  خواہ  سُہ  تۅہیہِ  رُتُے  کونہٕ  باسہِ،  تِم  (کٲفر  تہٕ  مشرک)  چِھ  جہنمس  کُن  ناد  دِوان،  تہٕ  اللہ  تعالیٰ  چُھ  پننہِ  حکمہٕ  سٍتۍ  جنتس  تہٕ  مغفرتس  کُن  ناد  دِوان  تہٕ  پنٕنۍ  آیات  چُھ  لُکن  ہٕنٛدِ  باپت  ویٚژھنٲوِتھ  بیان  فرماوان  تاکہ  تِم  رَٹن  نصیحت۔

Transliteration:
  Wal<u>a</u> tanki<u>h</u>oo almushrik<u>a</u>ti <u>h</u>att<u>a</u> yuminna walaamatun muminatun khayrun min mushrikatin walaw aAAjabatkum wal<u>a</u> tunki<u>h</u>oo almushrikeena <u>h</u>att<u>a</u> yuminoo walaAAabdun muminun khayrun min mushrikin walaw aAAjabakum ol<u>a</u>ika yadAAoona il<u>a</u> a<b>l</b>nn<u>a</u>ri wa<b>A</b>ll<u>a</u>hu yadAAoo il<u>a</u> aljannati wa<b>a</b>lmaghfirati bii<u>th</u>nihi wayubayyinu <u>a</u>y<u>a</u>tihi li<b>l</b>nn<u>a</u>si laAAallahum yata<u>th</u>akkaroon<b>a</b>


Athar:
  پرٛژھان  چِھ،  حیضُک  کیا  حُکم  چُھ؟  وَنیوٗکھ،  سۅ  چھےٚ  گندگی  ہٕنٛز  اکھ  حالت  اَتھ  منٛز  روٗزِو  زَنانَو  نِشہِ  الگ  تہٕ  تِمن  نکھہٕ  مَہ  گٔژِھو  ﴿مطلب  چُھ  زِ  اَتھ  حالتس  منٛز  مَہ  کٔرِو  تِمن  سٍتۍ  مُباشرت﴾  یوٚت  تام  نہٕ  تِمہٕ  پاک  و  صاف  سپدن،  پتہٕ  ییٚلہٕ  تِمہٕ  صاف  سپدن  تیٚلہِ  گٔژِھو  تِمن  نِشہِ  تِتھہٕ  پٲٹھۍ  یِتھہٕ  پٲٹھۍ  خداین  تۅہیہِ  حُکم  چُھنَو  دِیتمُت،  اللہ  تعالیٰ  چُھ  تِمن  لُکن  پسند  کران  یِم  بدی  نِشہِ  پَتھ  روزن  تہٕ  پٲکیزگی  کرن  اختیار۔

Mirwaiz:
  بییہِ  چھِ  پرژھان  لوٗکھ  تۅہیہِ  حیضس  متعلق  ییٚلہِ  زنانن  سُہ  وقت  یِوان  آسہِ  تِتھِس  حالتس  منٛز  چھا  تِمن  نزدیک  گژُھن  جٲیِز  کِنہٕ  نہ،  توٚہۍ  فرمٲوِیوکھ  سۅ  چھےٚ  ناپٲکی،  پس  ٲسِو  الگ  روزان  زنانن  نِشہِ  حیض  کِس  حالتس  اندر،  نزدیک  مہ  ٲسِو  سپدان  نفسٕچ  خواہش  پوٗرٕہ  کرنہٕ  خٲطرٕ  توٚتانۍ  یوٚتانۍ  نہٕ  تِم  پاک  آسن  سپدان  بلکہ  گژِھنہٕ  مردٕہ  سُند  حیض  کین  دۅہن  اندر  توٗنہِ  پیٹھہٕ  کوٚٹھۍ  آنچن  تانۍ  نہ  اتھہٕ  لاگُن  نہ  نظر  دِنۍ  ہرگاہ  کٲنسہِ  شخصن  حیض  کین  دۅہن  أندرے  نزدیکی  کٔرِتھ  نفسٕچ  خواہش  پوٗرٕہ  کٔر  تس  پزِ  توبہٕ  کرُن  استغفار  پرُن  کیازِ  یہِ  سپُد  سخت  گناہس  گرفتار۔  امہِ  علاوٕہ  چُھ  أمِس  مردس  جُرمانہٕ  تہِ  دیُن  سُہ  گوو  کینہہ  رقم  خٲرات  کرُن،  ییٚلہِ  تِم  پاک  آسن  سپدان۔  پس  ٲسِو  تِمن  نزدیک  یِوان  نفسٕچ  خواہش  پوٗرٕہ  کرنہٕ  خٲطرٕ  مگر  تمی  جایہِ  کِنۍ  ییٚمہِ  جایہِ  کِنۍ  یِنُک  تجویز  اللہ  تعالیٰ  ہن  کوٚرُو،  سۅ  گٔیہِ  سۅے  جاے  ییٚمہِ  نِشہِ  دوٗر  روزنُک  حُکم  کوٚرنو  حیض  کین  دۅہن  اندر،  سۅ  گٔیہِ  برونٹھمہِ  طرفٕچ  جاے۔  امہِ  جایہِ  نِشہِ  گژِھہ  نہٕ  زانہہ  تہِ  ڈلُن  بییِس  جایہِ  کُن  تہِ  چُھ  حرام  تہٕ  ناجٲیِز  ہمیشہ  یِتھہٕ  پٲٹھۍ  حیض  کین  دۅہن  اندر  برونٹھمہِ  طرفٕچ  جاے  استعمال  کرٕنۍ  حرام  تہٕ  ناجٲیِز  چُھ۔  کیازِ  یِمن  دۅہن  چھےٚ  سۅ  جاے  آسان  ملوث  تہٕ  ناپاک  حیضُک  خون  جٲرِی  آسنہٕ  مۅکھہٕ۔  پتہٕ  چھےٚ  سۅ  جاے  حیضٕکۍ  دۅہ  ختم  گٔژِھتھ  پاک  سپدان۔  مگر  بیاکھ  وتھ  پٔتمہِ  طرفٕچ  یۅسہٕ  چھےٚ  سۅ  چھےٚ  ہمیشہ  آسان  ناپاکھٕے۔  مردن  ہٕںٛز  تہِ  زنانن  ہٕںٛز  تہِ  لہٰذا  گژِھہ  ہمیشہ  تمہِ  جایہِ  نِشہِ  دوٗر  روزُن۔  بیٚیہِ  چُھ  حیض  کِس  حالتس  اندر  نفسٕچ  خواہش  پوٗرٕہ  کرنہٕ  خٲطرٕ  زنانہِ  نِشہِ  گژھنس  منٛز  یہِ  خطرٕ  مردس  چُھ  سترچہ  جایہِ  تمہِ  سٍتۍ  ورم  کھسان  تہٕ  نار  گںڈان۔  زنانہِ  چُھ  بچہٕ  دانہِ  اندر  تیُتھ  قصور  پٲدٕہ  سپدان  ییٚمہِ  سٍتۍ  سۅ  ہانٹھ  تہٕ  بے  اولاد  چھےٚ  سپدان،  بیشک  اللہ  تعالیٰ  ہس  چھِ  ٹٲٹھۍ  توبہٕ  کروٕنۍ  بندٕہ،  بیٚیہِ  چھِس  ٹٲٹھۍ  صاف  وپاک  روزن  وٲلۍ  بندٕہ۔  یہود  ٲسۍ  ونان  ییٚلہِ  زنانہِ  نِشہِ  مرد  ییہِ  برونٹھمٕے  جاے  استعمال  کرنہٕ  خٲطرٕ  مگر  پُشتہٕ  کہ  طرفہٕ  تیٚلہِ  چُھ  اولاد  یعنے  شُر  دولہٕ  أچھ  کٔرِتھ  زیٚوان۔  اللہ  تعالیٰ  چُھ  فرماوان  یہودن  ہُند  یہِ  خیال  چُھ  بالکل  غلط۔

Tahir:
  تہٕ  تۅہیہِ  چِھو  حیضس  (ماہؤری  ہٕندیٚن  دۅہن)  متعلق  پٕۯژھان،  فرمٲوِیوٗکھ،  سۅ  چھے٘  گندگی،  لہٰذا،  ٲسِو  تۆہۍ  حیض  کیٚن  دۅہن  زنانن  نِشہِ  دوٗر  روزان،تہٕ  یۆت  تام  نہٕ  تِمہٕ  پاک  سپدن  تِمن  نکھہٕ  ٲسۍ  زیٚو  نہٕ  گژھان،  تہٕ  ییٚلہِ  تِمہٕ  اصل  پٲٹھۍپاک  سپدن،  پتہٕ  ییٚمہِ  وَتہِ  کِنۍ  اللہ  تعالیٰ  ہن  تۅہیہِ  اجازت  چُھو  دِیُتمُت  تِمن  نِشہِ  ٲسِو  گژھان،  بے  شک  چُھ  اللہ  تعالیٰ  سیٚٹھاہ  توبہٕ  کرن  والیٚن  سٍتۍ  محبت  کران،  بیٚیہِ  یِم  جان  پٲٹھۍ  پٲکیزگی  چِھ  اختیار  کران  تِمن  سٍتۍ  چُھ  محبت  کران۔

Transliteration:
  Wayasaloonaka AAani alma<u>h</u>ee<u>d</u>i qul huwa a<u>th</u>an fa<b>i</b>AAtaziloo a<b>l</b>nnis<u>a</u>a fee alma<u>h</u>ee<u>d</u>i wal<u>a</u> taqraboohunna <u>h</u>att<u>a</u> ya<u>t</u>hurna fai<u>tha</u> ta<u>t</u>ahharna fatoohunna min <u>h</u>aythu amarakumu All<u>a</u>hu inna All<u>a</u>ha yu<u>h</u>ibbu a<b>l</b>ttaww<u>a</u>beena wayu<u>h</u>ibbu almuta<u>t</u>ahhireen<b>a</b>


Athar:
  تُہٕنٛزٕ  زنانہٕ  چھےٚ  تُہٕنٛدۍ  ذراعت  ﴿ڈوٗرۍ﴾،  تۅہیہِ  چُھو  اختیار  یپٲرۍ  ییٚژِھو  پننِس  زراعتس  منٛز  گٔژِھو،  مگر  پننہِ  مستقبلٕچ  کٔرِو  فکر  تہٕ  اللہ  تعالیٰ  سٕنٛزِ  نارٲضی  نِشہِ  بٔچِو  ﴿یِم  چِھ  جامع  الفاظ،  یِمو  منٛزٕ  چِھ  زٕہ  مطلب  نیران  تہٕ  دۅشوٕنۍ  ہٕنٛز  اہمیت  چھےٚ  ہشی۔  اکھ  یہِ  زِ  پنُن  نسٕل  برقرار  تھاوٕنٕچ  کٔرِو  کوٗشش  تاکہ  تُہٕنٛدِ  دُنیا  ترٛاونہٕ  برونٛہہ  سپدَن  تُہٕنٛزِ  جایہِ  کٲم  کرن  وٲلۍ  پٲدٕہ۔  دوٚیُم  یہِ  زِ  یُس  ینہٕ  وول  نسٕل  توٚہۍ  پننہِ  جایہِ  تھاون  وٲلۍ  چِھو  سُہ  کٔرِیوٗن  دین  اخلاق  تہٕ  انسٲنیت کیٚو  جوہَرو  سٍتۍ  سجاونٕچ  کوٗشش﴾  تہٕ  وارٕ  پٲٹھۍ  زٲنِو  زِ  تۅہیہِ  چُھو  اکہِ  دۅہ  تٔمِس  سمکُھن۔  تہٕ  اے  نبیؐ،  یِم  تُہٕندٮ۪ن  ہدایتن  مانن  تِم  بوزنٲیوٗکھ  کامیٲبی  ہٕنٛز  تہٕ  سعادتٕچ  خۅشخبر۔

Mirwaiz:
  زنانہِ  تُہٕںٛزٕہ  چھےٚ  زراعت  تُہُند،  پس  یِیو  پننِس  زراعتس  یپٲرۍ  خوش  کریوٕ  مگر  جاے  گژِھہ  آسٕنۍ  سۅے  یتھ  منٛز  بیول  ترٲوِتھ  کُل  کھسہِ۔  ادٕہ  سۅ  جاے  یِتھہٕ  پٲٹھۍ  استعمال  ہیٚکِو  کٔرِتھ  تِتھہٕ  پٲٹھۍ۔  ذتِن  کٔرتو۔  پشتہٕ  کِنۍ  کٔرتو،  لرِ  روٗزِتھ  کٔر  تو،  بِہِتھ  کٔرتو،  وۅتھ  وٕنہٕ  کٔرِتو  تمیُک  چُھو  تۅہیہِ  اختیارمگر  جاے  گژِھہ  آسٕنۍ  سۅے  یۅسہ  امہِ  خٲطرٕ  مخصوص  چھےٚ،  سۅ  گٔیہِ  برونٹھہِ  طرفٕچ  جاے،  بروںٹھ  کُن  سوٗز  و  پننہِ  طرفہٕ  کانہہ  رٕژ  عملاہ  یعنی  زنانن  نِشہِ  نزدیک  سپدنہٕ  أندرٕہ  ٲسِو  نیت  تھاوان  اولاد  حٲصِل  کرنٕچ  محض  نہٕ  نفسٕچ  خواہش  پوٗرٕہ  کرنہٕ  خٲطرٕبلکہ  ٲسِو  امیدوار  روزان  کہ  دیو  اللہ  تعالیٰ  وُنۍ  کین  کی  وقتہٕ  اسہِ  اولاد  عطا  کرِ۔  کیازِ  اولادِ  صالح  تہِ  چھُ  رٕژ  عمل۔  باقیات  الصالحات  أندرٕہ  اکھ  چیز،  بیٚیہِ  کھوٗژِو  اللہ  تعالیٰ  ہس  تِہٕںدین  حُکمن  مُخالفت  کرنہٕ  نِشہِ،  بیٚیہِ  تھٲوِ  ویقین  بیشک  چھِو  توٚہۍ  خدایس  برونٹھ  کُن  واتہٕ  وٕنۍ  تس  سٍتۍ  مُلاقات  کروٕنۍسارنٕے  عملن  ہُند  حساب  دِنہٕ  خٲطرٕ،  بیٚیہِ  دِیو  بشارت  خدایس  کھوژٕ  وٕنین  باایمانن  جنتِچ  تہٕ  دیدارٕچ۔

Tahir:
  تُہٕنزٕخاندارِنہِ  چھے٘  تُہٕندۍکھاہ  لہٰذا،پننیٚن  کھہَن  منٛز  یِتھہٕ  پٲٹھۍ  ییٚژِھویِیِوٗتہٕ  پننہِ  خٲطرٕ  کٔرِوآیندٕہ  مۅکھہٕ  کیہنٛہ  سامانہ  تیار  تہٕ  اللہ  تعالیٰ  سُنٛد  تقویٰ  کٔرِو  اختیار،بیٚیہِ  زٲنِو  زِ  تۆہۍ  چِھو  تٔمۍ  سٕندِس  دربارس  منٛز  پیش  سپدن  وٲلۍ،  تہٕ  (اے  ٹاٹھہِ!) تۆہۍ  بوزنٲوِیوٗکھ  اہلِ  ایمان  خۅش  خبر (زِ  اللہ  تعالیٰ  سٕندِس  دربارس  منٛز  روزِ  تِہِنز  پیشی  بہتر)۔

Transliteration:
  Nis<u>a</u>okum <u>h</u>arthun lakum fatoo <u>h</u>arthakum ann<u>a</u> shitum waqaddimoo lianfusikum wa<b>i</b>ttaqoo All<u>a</u>ha wa<b>i</b>AAlamoo annakum mul<u>a</u>qoohu wabashshiri almumineen<b>a</b>


Athar:
  اللہ  تعالیٰ  سُنٛد  ناو  مَہ  کٔرِو  تِتھۍ  قسم  کھینہٕ  خٲطرٕ  استعمال  یِمو  سٍتۍ  مقصد  آسہِ  نیکی  نِشہِ  تہٕ  تقویٰ  نِشہِ  تہٕ  اللہ  تعالیٰ  سٕندیٚو  بندن  ہٕنٛزو  نیک  کامیو  نِشہِ  پَتھ  روزُن،  ﴿مطلب  کانٛہہ  رٕژ  کٲم  نہ  کرنُک  قسم  کِھیٚون﴾  اللہ  تعالیٰ  چُھ  تُہٕنٛزٕ  سارے  کتھہٕ  بوزان  تہٕ  سورُے  کینٛہہ  چُھ  زانان۔

Mirwaiz:
  اے  باایمانو  کٔرِو  خداے  سُند  نامِ  پاک  ٹھوٚر  پننین  قسمن  منٛز  رٕژٕ  کامہِ  کرنہٕ  نِشہِ  یعنی  خداے  سُند  قسم  مہ  ٲسِو  ہاوان،  نیکِیو  نِشہِ  پتھ  روزنہٕ  خٲطرٕ،  پرہیز  گٲرِی  نہ  کرنہٕ  خٲطرٕ۔  لوٗکن  منٛز  صلح  کرنہٕ  خٲطرٕ۔  مثلاً  کانہہ  ہاوِ  ہا  قسم  خداے  سُند  قسم  نماز  پرنس  پیٚٹھ  یا  کانہہ  رٕژ  کٲم  نہ  کرنس  پیٚٹھ۔  حُکم  چُھ  تٔمۍسُند  گژِھہ  سُہ  قسم  پھُٹراوُن  قسمٕچ  کفارت  دِنۍ،  سۅ  رٕژ  کٲم  گژِھہ  ضروٗر  کرٕنۍ،  اللہ  تعالیٰ  چُھ  سورُے  بوزٕ  وُن،  سورُے  زانہٕ  وُن۔

Tahir:
  تہٕ  پننیٚن  قَسمن  ہٕنٛدِ  بٲعث  مَہ  بنٲوِیوٗن  اللہ  تعالیٰ  (سُنٛد  ناو  لُکن  سٍتۍ)  نیکی  کرنس  تہٕ  پرہیزگٲری  اختیار  کرنس،  بیٚیہِ  لُکن  منٛز  صلح  کرناونس  منٛز  ٹھۆر،  تہٕ  اللہ  تعالیٰ  چُھ  بہتر  پٲٹھۍ  بوزن  وول  بہتر  پٲٹھۍ  زانن  وول۔

Transliteration:
  Wal<u>a</u> tajAAaloo All<u>a</u>ha AAur<u>d</u>atan liaym<u>a</u>nikum an tabarroo watattaqoo watu<u>s</u>li<u>h</u>oo bayna a<b>l</b>nn<u>a</u>si wa<b>A</b>ll<u>a</u>hu sameeAAun AAaleem<b>un</b>


Athar:
  یِم  بےٚ  معنی  قسم  توٚہۍ  بِلا  ارادٕہ  کھیٚوان  چِھو،  تِمن  پٮ۪ٹھ  چُھنہٕ  اللہ  تعالیٰ  گِرفت  کران  مگر  یِم  قسم  توہۍ  پزِ  دِلہٕ  سان  کھیٚوان  چِھو،  تِہٕنز  پرٛژھہٕ گٲر  کٔریٚو  سُہ  ضرور،  اللہ  تعالیٰ  چُھ  سٮ۪ٹھاہ  درگُزر  کرن  وول  تہٕ  بُردبار۔

Mirwaiz:
  اللہ  تعالیٰ  رٹہِ  نہٕ  تۅہیہِ  لغو  تہٕ  بیہودٕہ  قسمن  پیٚٹھ،  لیکن  سُہ  رٹوٕ  تۅہیہِ  تِمن  قسمن  پیٚٹھ  یِمن  متعلق  دِل  سٍتۍ  اپُز  ونہٕ  نُک  قصٕد  کوٚرمُت  آسیو۔  اللہ  تعالیٰ  چُھ  مغفرت  کروُن  تِمن  یِم  اپزِ  نِشہِ  توبہٕ  کرن۔  اللہ  تعالیٰ  چُھ  تحمُل  تہٕ  ژیٚڈ  کروُن۔

Tahir:
  اللہ  تعالیٰ  رَٹہِ  نہٕ  تۅہیہِ  تُہٕندیٚن  فضول  قسمن  پیٚٹھ  مگر  تِمن  متعلق  پٕۯژِھہ  ضروٗریُہُنٛد  اِرادٕہ  تُہٕندیٚو  دِلَو  آسہِ  کۆرمُت،  تہٕ  اللہ  تعالیٰ  چُھ  بۆڈ  بخشن  وول  سیٚٹھاہ  بُردبٲری  تھاون  وول۔

Transliteration:
  L<u>a</u> yu<u>a</u>khi<u>th</u>ukumu All<u>a</u>hu bi<b>a</b>llaghwi fee aym<u>a</u>nikum wal<u>a</u>kin yu<u>a</u>khi<u>th</u>ukum bim<u>a</u> kasabat quloobukum wa<b>A</b>ll<u>a</u>hu ghafoorun <u>h</u>aleem<b>un</b>


Athar:
  یِم  لُکھ  پننیٚن  گھر  واجِنیٚن  سٍتۍ  تعلق  نَہ  تھاونُک  قسم  کھیٚوان  چِھ  تِہنٛدِ  خٲطرٕ  چھےٚ  ژۅن  ریٚتن  ہٕنٛز  مہلت  ﴿شرح  کِس  اصطلاحس  منٛز  چِھ  اَتھ  ایلا  وَنان،  خاندارس  تہٕ  خاندارنہِ  درمیان  ہیٚکن  نہٕ  ہمیشہ  خۅشگوار  تعلقات  روٗزِتھ،  بِگرٕنٕکۍ  سبب  چِھ  پٲدٕہ  گژھان  روزان،  البتہ  تِتھِس  بِگرٕنس  چُھنہٕ  اللہ  تعالیٰ  سُنٛد  شریعت  پسند  کران  زِ  دۅشوے  روزن  اکھ  أکِس  سٍتۍ  قانونی  طور  دۅن  بٲژن  ہِندِس  رشتس  منٛز  گٔنڈِتھ  مگر  عملاً  روزن  اکھ  أکِس  نِشہِ  تِتھہٕ  پٲٹھۍ  الگ  زِ  زَنتہٕ  تِم  زٕہ  بٲژ  آسن  نہٕ۔  یِتھِس  بِگرنَس  خٲطرٕ  چھےٚ  خُداین  ژۅن  ریٚتن  ہٕنٛز  مہلت  مقرر  کٔرمٕژ  زِ  یا  تہٕ  گژھن  تِم  اَتھ  دوران  تعلقات  دُرست  کرٕنۍ  نَتہٕ  گژھن  دۅن  بٲژن  ہُنٛد  رشتہٕ  ژٹٕنۍ  تاکہ  دۅشوے  گژھن  اَکھ  أکِس  نِشہِ  آزاد  تہٕ  یَس  سٍتۍ  پتہٕ  گُزارٕ  ہیٚکن  کٔرِتھ  تس  سٍتۍ  کرن  نکاح﴾  وۅنۍ  اگر  تِمو  رجوع  کوٚر  تیٚلہِ  چُھ  اللہ  تعالیٰ  معاف  کرن  وول  تہٕ  رحیم۔

Mirwaiz:
  تِمن  لوٗکن  ہٕںدِ  خٲطرٕ  چُھ  حُکم  یِمن  قسم  ہاون  زنانن  نزدیک  گژھنس  پیٚٹھ،  پیارُن  گژِھہ  تِہُند  ژۅن  ریٚتن،  پس  اگر  یِمن  ژۅن  ریٚتن  اندر  اندر  تِمو  مردو  قسم  پُھٹرٲوِتھ  زنانن  نِشہِ  نزدیکی  کٔر  اللہ  تعالیٰ  چُھ  رحم  کروُن  مغفرت  کروُن  تِہٕندِ  حقہٕ۔  تِمن  چُھنہٕ  کانہہ  باز  خواست۔

Tahir:
  تہٕ  تِمن  لُکن  خٲطرٕ  یِم  پننیٚن  خاندارِنیٚن  نکھہٕ  نَہ  گژھنُکھ  قسم  کھیٚن  چھے٘  ژۅن  ریٚتن  ہٕنز  مہلت، وۅنۍ  اگر  تِم  (اَتھ  وقتس  منٛز)  رجوع  کرن  تیٚلہِ  چُھ  بے  شک  اللہ  تعالیٰ  بۆڈ  بخشن  وول  مہربان۔

Transliteration:
  Lilla<u>th</u>eena yuloona min nis<u>a</u>ihim tarabbu<u>s</u>u arbaAAati ashhurin fain f<u>a</u>oo fainna All<u>a</u>ha ghafoorun ra<u>h</u>eem<b>un</b>


Transliteration: Wain AAazamoo a<b>l</b><u>tt</u>al<u>a</u>qa fainna All<u>a</u>ha sameeAAun AAaleem<b>un</b>
Athar:
  تہٕ  ہرگاہ  تِمو  طلاق  دِنہٕ کُے  فٲصلہٕ  آسہِ  کوٚرمُت  تیٚلہِ  زٲنِن  زِ  اللہ  تعالیٰ  چُھ  سورُے  بوزان  تہٕ  زانان  ﴿یعنی  اگر  ژےٚ  ہٕٹہٕ مٕٹہٕ  خاندارِنۍ  ترٲومٕژ  چھےٚ  تیٚلہِ  مَہ  روز  خُدایس  نِشہِ  بے خوف  کینٛہہ،  سُہ  چُھنہٕ  چانہِ  زیادتی  نِشہِ  ناوٲقف  کینٛہہ﴾۔

Mirwaiz:
  ہرگاہ  تِمو  امہِ  أندرٕہ  طلاق  کُے  قصٕد  کوٚر  اتھ  مُدعتس  اندر  رجوع  کوٚرُکھ  نہٕ  زنانن  نِشہِ  نزدیک  سپدنہٕ  سٍتۍ،  پس  چُھ  اللہ  تعالیٰ  سورُے  بوزٕ  وُن  تہٕ  سورُے  زانہٕ  وُن،  تیٚلہِ  گوو  یۅہے  طلاق  ادٕہ  پزِ  نہٕ  مردس  زنانہِ  نزدیک  گژُھن  نوٚونکاح  کرنہٕ  ورٲے۔  ایجابِ  قبول  تہٕ  فاتح  خیر  نوٚو  پرنہٕ  ورٲے۔

Tahir:
  تہٕ  ہرگاہ  تِمَو  طلاقُک  پۅختہٕ  ارادٕہ  آسہِ  کۆرمُت  تیٚلہِ  چُھ  بے  شک  اللہ  تعالیٰ  وارٕپٲٹھۍ  بوزن  وول  زانن  وول۔


Athar:
  یِمن  مستوراتن  طلاق  آسہِ  دِنہٕ  آمُت  تِمہٕ  تھٲوِن  ترٛے  ماہؤری  گژھنس  تام  پنُن  پان  پَتھ،  تہٕ  تِمن  خٲطرٕ  چُھنہٕ  یہِ  جٲیز  زِ  خُداین  یِکینٛژھاہ  تِہنٛزن  بچہِ  دانیٚن  منٛز  پٲدٕہ  آسہِ  کوٚرمُت  سُہ  تھاوَن  کھٔٹِتھ،  تِمن  پَزِ  نہٕ  ہرگز  تہِ  یہِ  کرُن  اگر  تِمہٕ  خُدایس  تہٕ  ٲخرت  کِس  دۅہس  پٮ۪ٹھ  ایمان  چھےٚ  تھاوان،  تہٕ  ہرگاہ  تِہندۍ  خاوند  آسن  تعلقات  درست  کرنس  پٮ۪ٹھ  آمادٕہ  تیٚلہِ  چِھ  تِم  اَتھ  عِدّتس  دوران  بیٚیہِ  تِمن  پننِس  زوجیتس  منٛز  واپس  رٹنٕکۍ  حقدار،  ﴿یہِ  حکم  چُھ  صرف  اَتھ  صورتس  متعلق  یَتھ  منٛز  خاندارن  پننہِ  خاندارِنہِ  اکھ  یا  زٕہ  طلاق  آسن  دِتِمٕتۍ،  اَتھ  صورتس  منٛز  چُھ  طلاقِ  رَجعی  سپدان  تہٕ  عدت  کِس  وقتس  دوران  ہیٚکہِ  خاندار  رجوع  کٔرِتھ﴾  مستوراتن  خٲطرٕ  تہِ  چِھ  معروف  طریقہٕ  تِتھی  حقوق  یِتھۍ  مردن  ہٕندۍ  حقوق  تِمن  پٮ۪ٹھ  چِھ،  البتہٕ  مردن  چُھ  تِمن  پٮ۪ٹھ  اکھ  درجہِ  حٲصل  تہٕ  سارِنٕے  پٮ۪ٹھ  چُھ  اللہ  تعالیٰ  غٲلب  اقتدار  تھاون  وول  حکیم  تہٕ  دانا  موجود۔

Mirwaiz:
  طلاق  دِنہٕ  آمژٕ  زنانہٕ  پیارٕ  نٲوِن  پننین  پانن،  نکاح  مہ  کٔرِن  ترٚین  عذرن  یعنی  حیضن  تانۍ،  تِمن  طلاق  واجنین  زنانن  چُھ  جٲیِز  کہ  تِمہٕ  کیاہ  کھٹن  تتھ  یہِ  اللہ  تعالیٰ  ہن  آسہِ  پٲدٕہ  کوٚرمُت  تِہٕندین  رحمن  بچہٕ  دانین  اندر  اولاد  یا  خون  حیض  کیازِ  عِدتُک  حساب  چُھ  تمی  موجوب  کرنہٕ  یِوان،  ہرگاہ  تِمن  پوٗرٕ  پژھ  چھےٚ  خداے  سٕںٛز  تہٕ  کٲمِل  یقین  چُھکھ  پٔتمہِ  دۅہُک۔  پٔتِم  دۅہ  گوو  قیامتُک  دۅہ،  یِمن  مطلقہ  زنانن  ہٕںٛدۍ  رٍنۍ  خاوند  چھ،  زیادٕہ  حقدار  یِمن  کُن  رجوع  کرنس  تہٕ  یِمن  بیٚیہِ  واپس  پننِس  نکاحس  منٛز  تھاونس  منٛز  اتھ  انتظارکِس  مُدتس  اندر  اندر  نو  ونِکاح  کرنہٕ  ورٲےہرگاہ  تِم  تتھ  اندر  نیک  نیتی  ہُند  اِرادٕہ  تھاوان  آسن۔  یہِ  حُکم  اِصلاح  آو  بیان  کرنہٕ  ییٚمہِ  خٲطرٕ  کہ،  زنانن  ہٕندۍ  تہِ  چھِ  تِتھِی  حق  مردن  پیٚٹھ  یِتھۍ  مردن  ہٕںدۍ  چھِ  زنانن  پیٚٹھ  یعنی  وٲجِب  آسنس  منٛز  چھِ  برابر۔  مردٕہ  سُند  حق  چُھ  زنانہِ  پیٚٹھ  فرماں بردٲری  کرٕنۍ،  مردٕہ  سُند  عزت  رچُھن،  تٔمۍ  سٕندِس  چیزس  تہٕ  مال  و  متاعس  رٲچھ  تہٕ  حفاظت  کرٕنۍ۔  بیٚیہِ  پننِس  پانس  رٲچھ  کرٕنۍ  وۅپر  مردن  سٍتۍ  تعلق  تھاونہٕ  نِشہِ ،  تِمن  سٍتۍ  کتھ  باتھ  کرنہٕ  نِشہِ۔  زنانن  ہُند  حق  چُھ  مردن  پیٚٹھ  تِمن  سٍتۍ  رُت  سلوک  کرُن،  تِہٕندۍ  اخراجات  پوٗرٕہ  کرٕنۍ۔  تِمہٕ  دینٕکۍ  احکام  ہیٚچھناوٕنۍ،  بیٚیہِ  چھ،  مردن  پننین  خاندارنین  پیٚٹھ  فضیلت  اللہ  تعالیٰ  چُھ  عزت  وول  تہٕ  حِکمت  وول،  تٔمِس  چُھ  اختیار  ییٚمِس  فضیلت  دِیہِ  تہٕ  تس۔

Tahir:
  تہٕ  یِمن  خاتونن  طلاق  آسہِ  دِنہٕ  آمُت  تِمہٕ  رُکٲوِن  پَنُن  پان  تۯیٚن  حیضن  تام،تہٕ  تِہِندِ  خٲطرٕ  چُھنہٕ  جٲیز  زِ  تِمہٕ  تھاون  تہِ  ژوٗرِ  یہِ  اللہ  تعالیٰ  ہن  تِہنزن  بچہِ  دانیٚن  منٛز  پٲدٕ  آسہِ  کۆرمُت  ہرگاہ  تِمہٕ  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  چھے٘  تھاوان،  تہٕ  اَتھ  وقتس  منٛز  چُھ  تِہٕندیٚن  خاوندن  تِمن  (بیٚیہِ)  پننِس  زوجیتس  منٛز  واپس  پھِرنُک  حق  زیادٕہ  اگر  تِم  اصلاح  کرنُک  ارادٕہ  کرن،  تہٕ  دستورٕ  مطٲبق  چِھ  زنانن  ہٕنٛدۍ  تہِ  مردن  پیٚٹھ  تِتھے  پٲٹھۍ  حقوق  یِتھہٕ  پٲٹھۍ  مردن  چِھ  زنانن  پیٚٹھ،  البتہ  مردن  چھے٘  تِمن  پیٚٹھ  فضیلت،  تہٕ  اللہ  تعالیٰ  چُھ  سیٚٹھاہ  غٲلب  بۆڈ  حکمت  وول۔

Transliteration:
  Wa<b>a</b>lmu<u>t</u>allaq<u>a</u>tu yatarabba<u>s</u>na bianfusihinna thal<u>a</u>thata qurooin wal<u>a</u> ya<u>h</u>illu lahunna an yaktumna m<u>a</u> khalaqa All<u>a</u>hu fee ar<u>ha</u>mihinna in kunna yuminna bi<b>A</b>ll<u>a</u>hi wa<b>a</b>lyawmi al<u>a</u>khiri wabuAAoolatuhunna a<u>h</u>aqqu biraddihinna fee <u>tha</u>lika in ar<u>a</u>doo i<u>s</u>l<u>ah</u>an walahunna mithlu alla<u>th</u>ee AAalayhinna bi<b>a</b>lmaAAroofi wali<b>l</b>rrij<u>a</u>li AAalayhinna darajatun wa<b>A</b>ll<u>a</u>hu AAazeezun <u>h</u>akeem<b>un</b>


Athar:
  طلاق  چُھ  دۅیہِ  پِھرِ  پتہٕ  گژِھہ  خاندارِنۍ  یا  تہٕ  سیٚود  پٲٹھۍ  رُکاوٕنۍ  نَتہٕ  گژِھہ  سۅ  جان  طریقہٕ  رخصت  یِنۍ  کرنہٕ،  ﴿ییٚمہِ  آیت  کِنۍ  ہیٚکہِ  اکھ  مرد  أکِس  نکاحس  منٛز  پننہِ  خاندارِنہِ  زیادٕہ  کھۅتہٕ  زیادٕہ  دۅئی  پِھرِ  طلاقِ  رَجعی ہُک  حق  استعمال  کٔرِتھ۔  ییٚمۍ  شخصن  پننہِ  خاندارِنہِ  دۅیہِ  پِھرِ  طلاق  دِتھ  رجوع  آسہِ  کوٚرمُت،  اگر  سُہ  پننہِ  عمرِ  منٛز  کُنہِ  تہِ  ساعتہٕ  أمِس  ترٛییم  طلاق  دِیہِ،  مستقل  طور  گژھہِ  خاندارِنۍ  تس  نِشہِ  جُدا﴾  تہٕ  رخصت  کرنہٕ  وقتہٕ  چُھنہٕ  تۅہیہِ  یہِ  جٲیز  زِ  یِکینژھاہ  تۅہیہِ  تِمن  دِیتمُت  آسیٚو  تمہِ  منٛزٕ  ہِیٚیو  کینٛہہ  واپس،  البتہ  یہِ  صورت  چھےٚ  الگ  زِ  دۅن  بٲژن  آسہِ  نہٕ  اللہ  تعالیٰ  سٕنٛدٮ۪ن  حدوٗدن  پٮ۪ٹھ  قٲیِم  روزنُک  اندیشہِ،  اَتھ  صوٗرتس  منٛز  اگر  تۅہیہِ  یہِ  خوف  آسیو  زِ  تِم  دۅشوے  ہیٚکن  نہٕ  اللہ  تعالیٰ  سٕندٮ۪ن  حدوٗدن  پٮ۪ٹھ  قٲیِم  روٗزِتھ  تیٚلہِ  چُھنہٕ  تِمن  دۅن  درمیان  یہِ  معاملہٕ  سپدنس  منٛز  کانٛہہ  حرج  زِ  خاندارِنۍ  کرِ  پننِس  خاوندس  کینٛہہ  مُعاوضہٕ  دِتھ  مۅکجار  حٲصِل،  ﴿شریعت کِس  اصطلاحس  منٛز  چِھ  اَتھ  خُلح  ونان  یعنی  أکِس  خاندارِنہٕ  ہُنٛد  پننِس  خاوندس  کینٛہہ  معاوضہٕ  دِتھ  تس  نِشہِ  طلاق  حٲصل  کرُن۔  اَتھ  صورتس  منٛز  آسہِ  مردٕ  سٕنٛدِ  خٲطرٕ  جٲیز  کہ  پنُن  دِیتمُت  مال  یا  امہِ  منٛزٕ  کانٛہہ  حصہٕ  یَتھ  پٮ۪ٹھ  پانہٕ  وٲنۍ  اتفاق  آسہِ  سپُدمُت  رَٹہِ  خاندارِنہِ  نِشہِ  واپس۔  البتہٕ  اگر  مَردن  پانے  آسہِ  خاندارِنہٕ  طلاق  دِیتمُت  تیٚلہِ  ہیٚکہِ نہٕ  سُہ  تَس  پننہِ  دِتہِ مَتہِ  مالہٕ  منٛزٕ  کِہِنۍ  واپس  ہیٚتھ﴾  یِم  چِھ  اللہ  تعالیٰ  سٕندۍ  مقرر  کرنہٕ  آمٕتۍ  حدود  یِمو  پیٚٹھۍ  مَہ  نِیرِو،  تہٕ  یِم  لُکھ  اللہ  تعالیٰ  سٕندیٚو  حدوٗد  پیٹھۍ  نیرن  تِمَے  چِھ  ظٲلِم۔

Mirwaiz:
  طلاق  یتھ  منٛز  رجعت  کرٕنۍ  جٲیز  چھےٚ  مردس  سُہ  چُھ  دۅن  لٹن  تانۍ،  تمہِ  پتہٕ  چُھنہٕ  بیٚیہِ  رجعت  کرنُک  حق  مردس  یعنی  دوٚیمہِ  طلاق  پتہٕ  بلکہ  چھےٚ  زٕ  صوٗرژٕ  تمہِ  پتہٕ  یا  رٹنس  پانس  نِش  باقٲعدٕہ  یا  تراونس  ییٚلہِ  توٚتانۍ  یوٚتانۍ  عِدت  وُبریس  پوٗرٕہ  حقوق  ادا  کٔرِتھ۔  عدت  وُبرت  ہرگاہ  توپتہٕ  مرد  یژِھہ  بیٚیہِ  أمِس  زنانہِ  سٍتۍ  نکاح  کرُن،  نوٚونکاح  کٔرِتھ  نوو  ایجاب  و  قبول  کٔرِتھ  سپدِ  سۅ  بیٚیہِ  أمۍسٕںٛز  زنانہٕ،  ہرگاہ  ترٚییِم  طلاق  تہِ  دیتنس  تیٚلہِ  گٔیہِ  یہِ  أمِس  مردس  نِشہِ  تِژھ  جُدا  تہٕ  الگ۔  ادٕہ  چُھنہٕ  أمِس  زنانہِ  أمِس  مردس  سٍتۍ  بیٚیہِ  نکاح  کرُن  توٚتانی  جٲیِز  یوٚتانۍ  نہٕ  سۅ  زنانہٕ  بییِس  مردس  سٍتۍ  گۅڈٕہ  نکاح  کرِ۔  چنانچہ  اللہ  تعالیٰ  فرماوان  برونٹھمِس  آیہِ  کریمس  منٛز  پانے،  جٲیِز  چُھونہٕ  تۅہیہِ  اے  مردو،  اینکہ  واپس  کیاہ  ہیٚیُو  توٚہۍ  تمہِ  مالہٕ  منٛزٕہ  کینہہ  یُس  مال  تۅہیہِ  یِمن  زنانن  دیُتمُت  آسیو،  مگر  ے  کھوٚژِن  یِم  بٲژ  زٕ  کہ  قٲیِم  ہیٚکن  نہٕ  تھٲوِتھ  یِم  پروردِگارٕہ  سٕندۍ  احکام  تہٕ  قانون  یعنی  تعلقاتِ  باہمیں  متعلق،  ہرگاہ  توٚہۍ  واقعی  طور  کھوٗژِو۔  یی  خداے  سٕندۍ  احکام  تہٕ  قانون  قٲیِم  تھاونہٕ  کیو  ذمہٕ  دارو  کہ  یِم  بٲژ  زٕ  ہیٚکن  تہٕ  قٲیِم  تھٲوِتھ  خداے  سٕندۍ  احکام  تہٕ  قانون،  پس  چُھنہٕ  کانہہ  حرٕج  تہٕ  گناہ  تِمن  پیٚٹھ،  یتھ  اندر  کہ  زنانہٕ  کیاہ  دِیہِ  طلاق  بدل  کینہہ  مال  مردس،  اتھ  چھِ  ونان  خُلع  یعنی  زنان  ہیٚیہِ  مردس  طلاق  کینہہ  مال  دِتھ،  یِم  احکام  چھِ  پروردِگارٕہ  سٕندۍ  قانون،  پس  مہ  کٔرِو  یِمن  قانونن  ہٕںٛز  خلاف  ورزی،  یُس  اکھاہ  خلاف  ورزی  کرِ  خداے  سٕںدین  قانونن  ہٕںٛز  پس  تِمے  لوٗکھ  چھِ  پننِس  پانس  ظلم  کروٕنۍ،  ٲخرتس  منٛز  گرفتارِ  عذاب  کرنہٕ  سٍتۍ۔

Tahir:
  طلاق  چُھ  (صرف)  دۅیہِ  پھِرِ  (بس)  پتہٕ  یا  چھے٘  (خاندارِنۍ)  جان  طریقہٕ  (زوجیتس  منٛز)  رُکاوٕنۍ  نَتہٕ  چھے٘  جان  طریقہٕ  تۯاوٕنۍ،  تہٕ  تُہٕندِ  خٲطرٕ  چُھنہٕ  جٲیز  زِ  یِم  چیز  تۅہیہِ  تِمن  دِتۍ  مٕتۍ  چِھو  تِمو  منٛزٕ  ہیٚیوٗکھ  کینہہ  واپس  اَمہِ  ورٲے  زِ  دۅشوٕنۍآسہِ  خدشہ  زِدۅشوَے  ہیٚکن  نہٕ  (وۅنۍدۅن  بٲژن  ہُنٛد  رشتہٕ  برقرار  تھٲوتھ)  اللہ  تعالیٰ  سٕندۍ  حد  قٲیِم  تھٲوِتھ،  پتہٕ  اگر  تۅہیہِ  اندیشہِ  آسہِ  زِ  دۅشوَے  ہیٚکن  نہٕ  اللہ  تعالیٰ  سٕنٛدۍ  حدقٲیِم  تھٲوِتھ،  تیٚلہِ  چُھنہٕ  (اَتھ  صورتس  منٛز)  تِمن  پیٚٹھ  کانٛہہ  گناہ  زِ  خاندارِنۍکٔرِن  (پانہٕ)  کینہہ  بدلہٕ  دِتھ  (اَمہِ  تکلیف  دِنہٕ  والہِ  رشتہٕ  نِشہِ)  آزادی  حٲصل،  یِم  چِھ  اللہ  تعالیٰ  سٕندۍ  (مقرر  کرنہٕ  آمٕتۍ)  حد،  لہٰذا  مَہ  نیٖرِو  تۆہۍ  یِمن  برونٛہہ  تہٕ  یِم  لُکھ  اللہ  تعالیٰ  سٕندیٚو  حدَو  نِشہِ  برونٛہہ  چِھ  نیران،  تِمے  لُکھ  چِھ  ظٲلم۔

Transliteration:
  A<b>l</b><u>tt</u>al<u>a</u>qu marrat<u>a</u>ni faims<u>a</u>kun bimaAAroofin aw tasree<u>h</u>un bii<u>h</u>s<u>a</u>nin wal<u>a</u> ya<u>h</u>illu lakum an takhu<u>th</u>oo mimm<u>a</u> <u>a</u>taytumoohunna shayan ill<u>a</u> an yakh<u>a</u>f<u>a</u> all<u>a</u> yuqeem<u>a</u> <u>h</u>udooda All<u>a</u>hi fain khiftum all<u>a</u> yuqeem<u>a</u> <u>h</u>udooda All<u>a</u>hi fal<u>a</u> jun<u>ah</u>a AAalayhim<u>a</u> feem<u>a</u> iftadat bihi tilka <u>h</u>udoodu All<u>a</u>hi fal<u>a</u> taAAtadooh<u>a</u> waman yataAAadda <u>h</u>udooda All<u>a</u>hi faol<u>a</u>ika humu a<b>l</b><i><u>thth</u></i><u>a</u>limoon<b>a</b>


Athar:
  پتہٕ  اگر  ﴿دۅیہِ  لٹہِ  طلاق  دِنہٕ  پتہٕ  خاوندن  خاندارِنہِ  ترٛییٚمہِ  پِھرِ﴾  طلاق  دِیُت  تیٚلہِ  آسہِ  نہٕ  سۅ  خاندارِنۍ  پتہٕ  تس  خٲطرٕ  حلال  اِلّا  یہِ  تٔمۍ  سُنٛد  نکاح  سپدِ  کٲنٛسہِ  دوٚیمِس  شخصس  سٍتۍ  تہٕ  سُہ  دِیہِ  تس  طلاق،  ﴿یعنی  زانٛہہ  کٲلۍ  دِیَس  پننہِ  مرضی  طلاق۔  اَمہِ  منٛز  چُھنہٕ  سٲزشی  نکاحُک  تہٕ  طلاقُک  کانٛہہ  جواز  نیران  یُس  محض  گۅڈِنِکِس  خاندارس  خٲطرٕ  زنانہٕ  حلال  کرنہٕ  خٲطرٕ  آسہِ  کرنہٕ  آمُت﴾  پتہٕ  اگر  گۅڈنِیُک  خاندار  تہٕ  یہِ  زنانہٕ  دۅشوے  یہِ  سونچن  زِ  اللہ  تعالیٰ  سٕندٮ۪ن  حدوٗدن  پٮ۪ٹھ  روزَو  قٲیم،  تیٚلہِ  چُھنہٕ  یِمن  اکھ  أکِس  کُن  رجوع  کرنس  کانٛہہ  حرج،  یِم  چِھ  اللہ  تعالیٰ  سٕندۍ  مُقرر  کرنہٕ  آمٕتۍ  حد  یِمن  سُہ  تِمن  لُکن  ہٕندِ  ہدایتہٕ  خٲطرٕ  واضح  چُھ  کران،  یِم  ﴿تٔمۍ  سٕندٮ۪ن  حدن  پُھٹراونُک  انجام﴾  زانان  چِھ۔

Mirwaiz:
  پس  ہرگاہ  مردن  أمِس  زنانہِ  بیاکھ  طلاق  دیُت  دۅیو  طلاقو  پتہٕ،  ادٕہ  چھَنہٕ  سۅ  زنانہٕ  حلال  أمِس  مردس  پیٚٹھ  یعنی  أمِس  سٍتۍ  نکاح  کرُن  چُھنہٕ  جٲیِز،  یوٚتانۍ  سۅ  زنانہٕ  بییِس  مردس  سٍتۍ  نکاح  کرِ،  پس  اگر  سُہ  دۅیِم  خاوند  أمِس  زنانہِ  ظلاق  دِیہِ،  توپتہٕ  تِہٕںٛز  عدت  تہٕ  ووبریس،  پس  چُھنہٕ  کانہہ  گناہ  ہرگاہ  یِم  گۅڈنٕکۍ  بٲژ  زٕ  پانہٕ  وٲنۍ  رجوع  کٔرِتھ  بیٚیہِ  نکاح  کرن،  ہرگاہ  یِمن  یقین  آسہِ  أسۍ  کیاہ  تھاوو  خداے  سٕندۍ  احکام  تہٕ  قانونِ  زوجیت  قٲیِم،  یِم  چھِ  پروردِگارٕہ  سٕندۍ  احکام  تہٕ  قانون  تِمے  چھِ  سُہ  ویٚژھناوان  زانن  والین  ہٕندِ  خٲطرٕ۔

Tahir:
  پتہٕ  اگر  تٔمۍ  (تۯیٚمہِ  لٹہِ)  طلاق  دِیُت  تیٚلہِ  آسہِ  نہٕ  سۅ  اَمہِ  پتہٕ  تس  خٲطرٕ  حلال  یۆت  تام  (نہٕ)  سۅ  بیٚیہِ  کٲنسہِ  خاوندس  سٍتۍ  نکاح  کرِ،  پتہٕ  اگر  سُہ  (دۆیُم  خاوند)  تہِ  طلاق  دِیہِ  تیٚلہِ  آسہِ  نہٕ  وۅنۍ  یِمن  دۅن  (یعنی  گۅڈنِکِس  خاوندس  تہٕ  أمِس  زنانہِ)  پیٚٹھ  کانٛہہ  گناہ  ہرگاہ  تِم  (نوِ  سرٕ  دۅن  بٲژن  ہٕندِس  رشتس  کُن)  واپس  پھیرن  مگر  شرط  چُھ  یہ  زِ  دۅشوے  آسن  یہ  خیال  تھاون  زِتِم  ہیٚکن  (وۅنۍ)  اللہ  تعالیٰ  سٕندۍ  حد  قٲیِم  تھٲوِتھ،یِم  چِھ  اللہ  تعالیٰ  سٕندۍ  (مقررکرنہٕ  آمٕتۍ)  حد  یِمن  سُہ  علمہٕ  والیٚن  خٲطرٕ  بیان  چُھ  فرماوان۔

Transliteration:
  Fain <u>t</u>allaqah<u>a</u> fal<u>a</u> ta<u>h</u>illu lahu min baAAdu <u>h</u>att<u>a</u> tanki<u>h</u>a zawjan ghayrahu fain <u>t</u>allaqah<u>a</u> fal<u>a</u> jun<u>ah</u>a AAalayhim<u>a</u> an yatar<u>a</u>jaAA<u>a</u> in <i><u>th</u></i>ann<u>a</u> an yuqeem<u>a</u> <u>h</u>udooda All<u>a</u>hi watilka <u>h</u>udoodu All<u>a</u>hi yubayyinuh<u>a</u> liqawmin yaAAlamoon<b>a</b>


Athar:
  تہٕ  ییٚلہِ  توٚہۍ  خاندارِنیٚن  طلاق  دِیِو  تہٕ  تِہُنٛد  عِدّت  ہیٚیہِ  پوٗرٕ  سپدُن  تیٚلہِ  رُکٲوِیوٗکھ  یا  جان  طریقہٕ  نَتہٕ  کٔرِیوٗکھ  جان  طریقہٕ  رخصت،  محض  ستاونہٕ  خٲطرٕ  تھٲوِزیوکھ  نہٕ  رُکٲوِتھ  زِ  یہِ  آسہِ  زیادتی  تہٕ  یُس  یہِ  کرِ  سُہ  کر  حقیقتس  منٛز  پٲنۍ  پانس  پٮ۪ٹھ  ظُلم،  اللہ  تعالیٰ  سٕندٮ۪ن  آیاتن  مَہ  بنٲوِو  مذاق،  مٔشِتھ  مَہ  گٔژِھۍنَو  زِ  خُداین  کِژھ  بٔڈ  نعمت  چَھنَو  تۅہیہِ  عطا  کٔرمٕژ،  سُہ  چُھو  تۅہیہِ  نصیحت  کران  زِ  یۅسہٕ  کتاب  تہٕ  حکمت  تٔمۍ  تۅہیہِ  پٮ۪ٹھ  نٲزِل  چھےٚ  کٔرمٕژ  تمہِ کہ  احترامُک  تھٲوِو  لحاظ،  خُدایس  کھوٚژِو  تہٕ  ٹھیک  پٲٹھۍ  زٲنِو  زِ  خُدایس  چھےٚ  پرٛتھ  کتھہِ  ہٕنٛز  خبر۔

Mirwaiz:
  اے  مردو  ییٚلہِ  تۅہیہِ  طلاق  دیُتو  پننین  زنانن  طلاقِ  رجعی  یعنی  سُہ  طلاق  یتھ  منٛز  مردس  چُھ  اِجازت  نوٚو  نکاح  کرنہٕ  ورٲے  رجوع  کرُن،  توپتہٕ  واتن  تِمہٕ  زنانہٕ  عدتک  مُدت  ووبرنس  قریب،  پس  چُھو  اختیار  تۅہیہِ  عِدت  گژھنہٕ  برونٹھ  رجعت  کٔرِتھ  رٔٹیوٗکھ  تِمہٕ  پانس  نِشہِ  پننِس  نکاحس  تل  باقٲعدٕہ  تہٕ  رٕتہِ  طریقہٕ،  یا  ترٲوِیوکھ  ییٚلہٕ  یوٚتانۍ  عدتٕکۍ  دۅہ  تِمن  پوٗرٕہ  پٲٹھۍ  گُذرن،  مہ  ٲسِیوکھ  تِمہٕ  بند  کران  تِمن  تکلیف  واتناونہٕ  خٲطرٕ  تِمن  پیٚٹھ  ظلم  کرنہٕ  خٲطرٕ  عدتُک  مُدت  زیٹھراونہٕ  خٲطرٕ،  پس  یُس  شخصاہ  امہِ  قسمٕچ  کٲم  کرِ  یعنی  ناحق  کٲنسہِ  ظلُم  کرِ،  یِمو  کوٚر  پٲنۍ  پانس  ظُلم  کیازِ  ٲخرتس  منٛز  کھیٚیہِ  سُہ  ظلم  کرنُک  سزا،  خداے  سٕندۍ  آیات  تہٕ  احکام  مہ  ٲسِو  زانان  ٹھٹھہٕ  باشیاہ،  بیٚیہِ  پٲوِو  ژیٚتس  خداے  سٕںٛزٕہ  تِمہٕ  نعمژٕہ  یِمہٕ  تۅہیہِ  عطا  کرِنو،  خصۅصاً  کٔرِو  یاد  یہِ  بٔڈ  نعمت  کہ  نٲزِل  کٔرٕن  تۅہیہِ  پیٚٹھ  یہِ  بٔڈ  کتاب  یعنی  قرآنِ  مجید  بیٚیہِ  حِکمت  چہِ  کتھہٕ  ییٚمہِ  سٍتۍ  اللہ  تعالیٰ  چُھو  تۅہیہِ  نصیحت  کران،  بیٚیہِ  کھوژِو  اللہ  تعالیٰ  ہس  یقین  زٲنِو  بیشک  اللہ  تعالیٰ  چُھ  پرتھ  چیز  اہ  پوٗرٕہ  زانہٕ  وُن۔

Tahir:
  تہٕ  ییٚلہِ  تۆہۍ  زنانن  طلاق  دِیِو  تہٕ  تِمہٕ  واتن  پنُن  عدت  (پوٗرٕ  سپدنس)  تام  تیٚلہِ  رُکٲوِیوٗکھ  تِمہٕ  جان  طریقہٕ  (پننِس  زوجیتس  منٛز)  نتہ  تۯٲوِیوٗکھ  تِمہٕ  جان  طریقہٕ  سان،تہٕ  تِمہٕ  مَہ  رُکٲوِیوٗکھ  محض  تکلیف  دِنہٕ  مۅکھہٕ  زِ  (تِمن  پیٚٹھ)  روٗزِو  زیادتی  کران،  تہٕ  یُس  کانٛہہ  یہِ  کرِ  تیٚلہِ  کۆر  تٔمۍ  پننِسٕے  پانس  پیٚٹھ  ظلم،  تہٕ  اللہ  تعالیٰ  سٕندۍ  احکام  مَہ  بنٲوِیوٗکھ  مذاق،  تہٕ  یاد  کٔرِواللہ  تعالیٰ  سٕنز  سۅ  نعمت  یۅسہٕ  تۅہیہِ  پیٚٹھ  چھے٘  (کرنہٕ  آمٕژ)،  بیٚیہِ  سۅ  کتاب  یۅسہٕ  تٔمۍ  تۅہیہِ  پیٚٹھ  نٲزل  کٔر،  تہٕ  دانٲیی  (ہٕنزٕ  کتھہٕ  یہِنز  تعلیم  تۅہیہِ  تٔمۍ  دِژمٕژ  چھَنَو)  سُہ  چُھو  تۅہیہِ  (اَمہِ  کتھہِ  ہٕنز)  نصیحت  کران،  تہٕ  اللہ  تعالیٰ  ہس  کھوٗژِو  بیٚیہِ  زٲنِو  زِ  بے  شک  چُھ  اللہ  تعالیٰ  سورُے  کینہہ  زانن  وول۔

Transliteration:
  Wai<u>tha</u> <u>t</u>allaqtumu a<b>l</b>nnis<u>a</u>a fabalaghna ajalahunna faamsikoohunna bimaAAroofin aw sarri<u>h</u>oohunna bimaAAroofin wal<u>a</u> tumsikoohunna <u>d</u>ir<u>a</u>ran litaAAtadoo waman yafAAal <u>tha</u>lika faqad <i><u>th</u></i>alama nafsahu wal<u>a</u> tattakhi<u>th</u>oo <u>a</u>y<u>a</u>ti All<u>a</u>hi huzuwan wa<b>o</b><u>th</u>kuroo niAAmata All<u>a</u>hi AAalaykum wam<u>a</u> anzala AAalaykum mina alkit<u>a</u>bi wa<b>a</b>l<u>h</u>ikmati yaAAi<i><u>th</u></i>ukum bihi wa<b>i</b>ttaqoo All<u>a</u>ha wa<b>i</b>AAlamoo anna All<u>a</u>ha bikulli shayin AAaleem<b>un</b>


Athar:
  ییٚلہِ  توٚہۍ  پننیٚن  خاندارنین  طلاق  مۅکلٲوِو  دِتھ  تہٕ  تِمہٕ  کرن  پنُن  عدّت  پوٗرٕ  تہٕ  پتہٕ  مَہ  بٔنِو  اَتھ  منٛز  رُکاوٹ  زِ  تِمہٕ  کرن  پننیٚن  زیرِ  تجویز  خاوندن  سٍتۍ  نکاح  ییٚلہِ  زن  تِم  معروف  طریقہٕ  پانہٕ  وٲنۍ  نکاح  کرنس  پٮ۪ٹھ  رٲضۍ  آسن،  تۅہیہِ  چَھو  نصیحت  یِوان  کرنہٕ  زِ  یِژھ  حرکت  کٔرۍزیٚو  نہٕ  ہرگز  اگر  توٚہۍ  خُدایس  تہٕ  ٲخرت  کِس  دوہس  پٮ۪ٹھ  ایمان  اَنن  وٲلۍ  چِھو،  تُہٕنٛدِ  خٲطرٕ  چُھ  شٲیستہٕ  تہٕ  پٲکیزٕہ  طریقہٕ  یۅہے  زِ  امہِ  نِشہِ  روٗزِو  باز،  اللہ  تعالیٰ  چُھ  زانان  توٚہۍ  چِھو  نہٕ  زانان۔

Mirwaiz:
  بیٚیہِ  ییٚلہِ  تۅہیہِ  طلاق  دِتُو  پننین  زنانن  توپتہٕ  ووبر  ییہِ  تُہٕنٛز  عدت،  پس  مہ  رٔٹِیوٗکھ  پتھ  توٚہۍ﴿  اے  رشتہٕ  دارو﴾  تِمہٕ  زنانہٕ  نکاح  کرنہٕ  نِشہِ  پننین  مجوزہ  خاوندن  سٍتۍ  ادٕہ  ٲسِتن  سُہ  یۅہے  طلاق  دِوٕوُن  خاوند  یا  بیٚیہِ  کانہہ،  ییٚلہِ  تِم  پانہٕ  وٲنۍ  رٲضی  سپٕدمٕتۍ  آسن  قٲعدٕہ  موجوب،  یِمو  کتھو  سٍتۍ  چھےٚ  نصیحت  یِوان  کرنہٕ  تس  یُس  آسہِ  تۅہیہِ  أندرٕہ  پژھ  کران  معبودِ  برحقس  بیٚیہِ  پٔتمِس  دۅہس  یعنی  قیامتس۔  تعمیلِ  احکامِ  خداوندی  کرِ  سُے  شخص  یس  خداے  سٕںٛز  پوٗرٕہ  پژھ  آسہِ  بیٚیہِ  آسیس  قیامتٕچ  پژھ  ییٚمہِ  دۅہہ  خدایس  برونٹھ  کنہِ  اِستادٕہ  ییہِ  کرنہٕ۔  یُس  نہٕ  تعمیلِ  احکام  کران  چُھ  زن  نہٕ  تٔمِس  خداے  سٕںٛز  تہٕ  قیامتٕچ  پژٕھے  چھےٚ،  یہِ  نصیحت  قبول  کرٕنۍ  چھےٚ  تُہٕندِ  خٲطرٕ  زیادٕہ  صفٲیی  ہٕںٛز  تہٕ  زیادٕہ  پٲکی  ہٕںٛز  کتھ،  اللہ  تعالیٰ  چُھ  زانان  سارے  مصلحژٕ  توٚہۍ  زٲنِو  نہٕ  کینہہ  تہِ۔  لہٰذا  پزِ  تۅہیہِ  خداے  سٕندِ  نٕے  حُکمن  پیٚٹھ  عمل  کرٕنۍ۔

Tahir:
  تہٕ  ییٚلہِ  تۆہۍ  زنانن  طلاق  دِیِو  تہٕ  تِمہٕ  واتن  پننِس  عدتس  تام  (یعنی  عدت  کرن  پوٗرٕ)  پتہٕ  ییٚلہِ  تِمہٕ  شرعی  دستورٕ  مطٲبق  پانہٕ  وٲنۍ  رضامند  سپدن  تیٚلہِ  مَہ  رُکٲوِیوٗکھ  (پرانیٚن  یا  نویٚن)  خاوندن  سٍتۍ  نکاح  کرنہٕ  نِشہِ،تس  شخصس  چھے٘  اَمہِ  کتھہِ  ہٕنٛز  نصیحت  یِوان  کرنہٕ  یُس  تۅہیہِ  منٛزٕ  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  آسہِ  تھاوان،  یہِ  چھے٘  تُہٕندِ  خٲطرٕ  سیٚٹھاہ  صاف  تہٕ  نہایت  پاکیزٕہ  کتھ، تہٕ  اللہ  تعالیٰ  چُھ  زانان  تہٕ  تۆہۍ  چِھو  نہٕ  (واریاہ  کتھہٕ)  زانان۔

Transliteration:
  Wai<u>tha</u> <u>t</u>allaqtumu a<b>l</b>nnis<u>a</u>a fabalaghna ajalahunna fal<u>a</u> taAA<u>d</u>uloohunna an yanki<u>h</u>na azw<u>a</u>jahunna i<u>tha</u> tar<u>ad</u>aw baynahum bi<b>a</b>lmaAAroofi <u>tha</u>lika yooAAa<i><u>th</u></i>u bihi man k<u>a</u>na minkum yuminu bi<b>A</b>ll<u>a</u>hi wa<b>a</b>lyawmi al<u>a</u>khiri <u>tha</u>likum azk<u>a</u> lakum waa<u>t</u>haru wa<b>A</b>ll<u>a</u>hu yaAAlamu waantum l<u>a</u> taAAlamoon<b>a</b>


Athar:
  ماجہِ  چٲون  پوٗرٕ  دون  ؤرِین  پننیٚن  شُرٮ۪ن  دۅد،  اگر  مٲلۍ  یژھان  آسن  زِ  تِہٕنٛدۍ  اولاد  گٔژھۍ  رضاعت  کِس  وقتس  تام  پوٗرٕ  دۅد  چیٚنۍ۔  ﴿یہِ  چُھ  اَتھ  صورتس  منٛز  حکم  ییٚلہِ  زٕہ  بٲژ  اکھ  أکِس  نِشہِ  الگ  آسن  گٔمٕتۍ،  خواہ  تِم  طلاق کہ  ذریعہ  ٲسِتن  یا  خُلح  یا  فسخ  تہٕ  تفریق کہ  ذریعہ  ٲسِتن  الگ  گٔمٕتۍ،  تہٕ  زَنانہِ  ہٕنٛزِ  کۅچِھ  منٛز  آسہِ  دۅد  چیٚون  شُر﴾  اتھ  صوٗرتس  منٛز  آسن  شُرۍ  سٕندِس  مٲلِس  معروف  طریقہٕ  تِمن  کھیٚن  تہٕ  پَلو  دِنۍ،  مگر  کٲنٛسہِ  پٮ۪ٹھ  گژِھہ  نہٕ  تٔمۍ  سٕندِ  وُسعتہٕ  کھۅتہٕ  زیادٕہ  بار  ترٛاوُن  کینٛہہ،  نہ  گژِھہ  موج  اَمہِ  وجہ  کِنۍ  تکلیفس  منٛز  یِنۍ  تراونہٕ  زِ  شُر  چُھ  تٔمۍ  سُنٛد،  تہٕ  نہ  گژِھہ  مولٕے  اَمہِ  وجہِ  کِنۍ  تنگ  یُن  کرنہٕ  زِ  شُر  چُھ  تٔمۍ  سُنٛد،  دۅد  چاون  واجِنہِ  ہُنٛد  یہِ  حق  یُتھ  شُرۍ  سٕنٛدِس  مٲلِس  پٮ۪ٹھ  چُھ  سُے  چُھس  تٔمۍ  سٕندِس  وٲرِثَس  پٮ۪ٹھ  تہِ،  البتہ  اگر  فریق  باہمی  رضا  مندی  تہٕ  مَشورٕہ  سان  دۅد  ترٛاوناوُن  یژھن  تیٚلہِ  چُھنہٕ  اَتھ  منٛز  کانٛہہ  حرج،  تہٕ  ہرگاہ  تُہُنٛد  خیال  آسہِ  زِ  پنُن  اولاد  چٲوِیوٗن  غیر  زَنہِ  نِشہِ  دۅد  تہٕ  اَتھ  منٛز  تہِ  چُھنہٕ  کانٛہہ  حرج،  بشرطیکہِ  یِکینٛژھاہ  اَمِیُک  مُعاوضہٕ  مقرر  کٔرِو،  سُہ  کٔرِو  معروف  طریقہٕ  ادا،  خُدایس  کھوٗژِو  تہٕ  زٲنِو  کہ  یِکینٛژھاہ  توٚہۍ  کران  چِھو  سورُے  چُھ  خُدایس  نظرن  تل۔

Mirwaiz:
  ماجین  ہُند  گژِھہ  دۅد  دیُن  پننین  اولادن  پوٗرن  دۅن  ؤرِین  ادٕہ  تِمہٕ  ماجہِ  نکاحس  اندر  ٲسِتن  یا  طلاق  دِنہٕ  آمژٕ  ٲسِتن،  یہِ  گوو  تِہٕندِ  خٲطرٕ  یُس  پوٗرس  مُدتس  دۅد  چاوُن  یژِھہ،  أمِس  بچہٕ  سٕندِس  مٲلِس  پیٚٹھ  چُھ  مٹہِ  أمِس  ماجہِ  ہُند  کھیٚن  چیٚن  تہٕ  پۅشاک  قٲعدٕہ  موجوب،  کٲنسہِ  شخصس  چُھنہٕ  خداے  سٕندِ  طرفہٕ  کانہہ  حُکماہ  دِنہٕ  یِوان  مگر  سُے  حُکم  یُس  سُہ  برداشت  ہیٚکہِ  کٔرِتھ  لہٰذا  آو  زنانہِ  حُکم  کرنہٕ  أمِس  بچس  دۅد  دِنُک  کیازِ  تِہٕندِ  حقہٕ  چُھ  تی  سہل  تہٕ  آسان۔  مردس  آو  حُکم  کرنہٕ  تٔمِس  زنانہِ  ہُند  کھیٚن  چیٚن  تہٕ  پۅشاک  دِنُک  کیازِ  تسٕندِ  حقہٕ  چُھ  تی  سہل  تہٕ  آسان،  ضریر  تہٕ  نقصان  ییہِ  نہٕ  واتناونہٕ  کٲنسہِ  ماجہِ  پننِس  بچہٕ  سٕندِ  سٍتۍ،  نہ  کٲنسہِ  مٲلِس  پننِس  بچہٕ  سٕندِ  سٍتۍ۔  یعنی  بچہٕ  سٕندِس  مٲلِس  ماجہِ  ہُند  گژِھہ  اکھ  أکِس  بچہٕ  سٕندِ  وجہہ  تکلیف  واتناوُن۔  مثٰلاً  موج  کرِ  ہا  أمِس  بچس  دۅد  دِنہٕ  نِشہِ  بِلا  وجہ  اِنکار  یا  مول  کرِ  ہا  جبراً  أمِس  بچس  ماجہِ  نِشہِ  جُدا  تہٕ  دوٗر  توپتہٕ  دِیاوِ  بییِس  کٲنسہِ  زنانہِ  اتھہِ  دۅد۔  یا  کرِ  أمِس  ماجہِ  ہٕنٛدِکھینہٕ  چیٚنہٕ  کِنۍ  تہٕ  اخراجاتو  کِنۍ  تنگ،  تہِ  گژِھہ  نہٕ  کرُن،  وٲرِثن  پیٚٹھ  تہِ  چُھ  یۅہے  حُکم  یُس  مٲلِس  پیٚٹھ  چُھ،  پس  ہرگاہ  یِم  دۅشوے  یعنی  مول  تہٕ  موج  پانہٕ  وٲنۍ  رضامندی  تہٕ  مشورٕہ  سان  دۅن  ؤرِین  اندر  اندر  بچس  دۅد  ژٹُن  یژھن  ادٕہ  تِمن  پیٚٹھ  چُھنہٕ  کانہہ  گناہ،  بیٚیہِ  ہرگاہ  توٚہۍ  یژِھو  کہ  بچہٕ  کیاہ  چاوناوون  دۅد  بیٚیہِ  کٲنسہِ  زنانہِ  ہُند  کُنہِ  خاص  وجہہ  مۅکھہٕ۔  مثلاً  پننہِ  ماجہِ  ہُند  دۅد  آسہِ  تس  بچس  مُضر  یا  آسہِ  ماجی  کُنہِ  تکلیف  واتنُک  خطرٕ  تتھ  تہِ  چُھنہٕ  کانہہ  گناہ  تۅہیہِ  پیٚٹھ،  ییٚلہِ  توٚہۍ  دِیو  تِمن  سۅ  مزوٗرۍ  یۅسہٕ  تۅہیہِ  تِمن  سٍتۍ  مُقرر  کٔرمٕژ  آسیو  رٕتۍ  پٲٹھۍ  تہٕ  ضابطہٕ  موجوب،  کھوٗژِو  خدایس  بیٚیہِ  تھٲوِو  یقین  کہ  پٔزۍ  پٲٹھۍ  اللہ  تعالیٰ  چُھ  تُہٕںٛزٕ  سارے  کامہِ  وارٕہ  وُچھان۔

Tahir:
  تہٕ  ماجہِ  چٲوِن  پننیٚن  شُریٚن  پوٗرٕ  دۅن  ؤرِیَن  تام  دۅد،  یہِ  (حکم)  چُھ  تس  خٲطرٕ  یُس  دۅد  چاوٕنُک  مُدّت  پوٗرٕ  کرُن  ییٚژِھہ،تہٕ  دۅد  چاون  واجِنیٚن  ماجن  ہُنٛد  کھیٚن  چیٚن  تہٕ  پَلو  پۅشاک  چُھ  دستورٕ  مطٲبق  شُرۍ  سٕندِس  مٲلِس  پیٚٹھ  لٲزم،کٲنسہِ  جانس  گژِھہ  نہٕ  تٔمۍ  سٕندِ  طاقت  کھۅتہٕ  ہُریمانہٕ  تکلیف  دِنہٕ  یُن،  (تہٕ)  نَہ  گژِھہ  ماجہِ  تٔمۍ  سٕندِس  شُرۍ  سٕندِ  کِنۍ  نقصان  واتناونہٕ  یُن  تہٕ  نَہ  مٲلِس  تٔمۍ  سٕندِ  اولادٕ  سٕندِ  وجہ  کِنۍ،  تہٕ  وٲرِثن  پیٚٹھ  تہِ  گژِھہ  یۅہے  حکم  عٲیِد،  پتہٕ  اگر  مول  موج  دۅشوَے  پانہ  وٲنۍرضامندی  تہٕ  مشورٕہ  سان  (زٕؤری  برونٛٹھُے)  دۅد  تۯاوناوُن  یژھن  تیٚلہِ  چُھنہٕ  تِمن  پیٚٹھ  کانٛہہ  گناہ،  تہٕ  پتہٕ  اگر  تۅہیہِ  پننِس  اولادس  (دایہِ  ہٕندِ  ذریعہ)  دۅد  چاوناونُک  ارادٕہ  چُھوٗ  تیٚلہِ  تہِ  چُھنہٕ  تۅہیہِ  پیٚٹھ  کانٛہہ  گناہ  ییٚلہِ  زَن  تۆہۍ  دستورٕ  مطٲبق  یہ  (کینژھا)  دِوان  چِھوتِمن  دِیِوٗ  بیٚیہِ  روٗزِو  اللہ  تعالیٰ  ہَس  کھۅژان  تہٕ  یہِ  زٲنِو  زِ  بے  شک  یِکینٛژھاہ  تۆہۍ  کران  چِھو  اللہ  تعالیٰ  چُھ  تَتھ  وارٕ  پٲٹھۍ  وُچھن  وول۔

Transliteration:
  Wa<b>a</b>lw<u>a</u>lid<u>a</u>tu yur<u>d</u>iAAna awl<u>a</u>dahunna <u>h</u>awlayni k<u>a</u>milayni liman ar<u>a</u>da an yutimma a<b>l</b>rra<u>da</u>AAata waAAal<u>a</u> almawloodi lahu rizquhunna wakiswatuhunna bi<b>a</b>lmaAAroofi l<u>a</u> tukallafu nafsun ill<u>a</u> wusAAah<u>a</u> l<u>a</u> tu<u>da</u>rra w<u>a</u>lidatun biwaladih<u>a</u> wal<u>a</u> mawloodun lahu biwaladihi waAAal<u>a</u> alw<u>a</u>rithi mithlu <u>tha</u>lika fain ar<u>a</u>d<u>a</u> fi<u>sa</u>lan AAan tar<u>ad</u>in minhum<u>a</u> watash<u>a</u>wurin fal<u>a</u> jun<u>ah</u>a AAalayhim<u>a</u> wain aradtum an tastar<u>d</u>iAAoo awl<u>a</u>dakum fal<u>a</u> jun<u>ah</u>a AAalaykum i<u>tha</u> sallamtum m<u>a</u> <u>a</u>taytum bi<b>a</b>lmaAAroofi wa<b>i</b>ttaqoo All<u>a</u>ha wa<b>i</b>AAlamoo anna All<u>a</u>ha bim<u>a</u> taAAmaloona ba<u>s</u>eer<b>un</b>


Athar:
  تۅہیہِ  منٛزٕ  یِم  لُکھ  مَرن،  تِمن  پَتھ  کُن  اگر  تِہٕنٛزٕ  خاندارِنہِ  زندٕہ  آسن  تیٚلہِ  تھٲوِن  تِمہٕ  پنُن  پان  ژۅن  ریٚتن  دَہن  دۅہن  پتھ،  ﴿یہِ  وفاتُک  عِدّت  چُھ  تِمن  مستوراتن  خٲطرٕ  تہِ  یِمن  سٍتۍ  خاندارن  ہٕنٛز  خلوتِ  صحیحہ  آسہِ  نہٕ  سپزمٕژ۔  البتہ  گۅبہِ  کھۅر  خاتون  چھےٚ  امہِ  نِشہِ  مُچھہِ۔  تٔمۍ  سٕندِ  وفاتُک  عِدّت  چُھ  خلاص  گژھنس  تام،  خۅاہ  سۅ  خاندار  سنٛدِ  مرنہٕ  پتے  خلاص  گژھۍتَن  یا  لٔگۍتن  اَتھ  کینٛہہ  ریٚتھ۔  پنُن  پان  تھٲوِن  پَتھ،  اَمِیُک  مُراد  چُھنہٕ  صرف  یُتُے  یوت  زِ  یِمہٕ  مَہ  کٔرِن  اَتھ  وقتس  اندر  نکاح  بلکہ  چُھ  اَمہِ  نِشہِ  یِتہِ  مُراد  زِ  پنُن  پان  رٔٹِن  بناوٕ  سنگارٕ  نِشہِ  تہِ  پتھ﴾  پتہٕ  ییٚلہِ  تِہُند  عدّت  پوٗرٕ  سپدِ  تیٚلہِ  چُھ  تِمن  اختیار  پننِس  ذات کِس  معاملس  منٛز  یِکینٛژھاہ  معروف  طریقہٕ  یَژھن  تہِ  کٔرِن۔  تۅہیہِ  پٮ۪ٹھ  چَھنہٕ  اَمِچ  کانٛہہ  ذمہٕ دٲری،  اللہ  تعالیٰ  چُھ  تۅہیہِ  سارِنٕے  ہٕنٛزو  عملو  نِشہِ  باخبر۔

Mirwaiz:
  بیٚیہِ  یِم  شخص  تۅہیہِ  أندرٕہ  مرن  پتھ  کُن  ترٲوِتھ  زنانہٕ  منکوحہ  تِمن  زنانن  ہُند  گژِھہ  پیارُن  ژۅن  ریٚتن  تہٕ  دہن  دۅہن۔  یہے  چھےٚ  تِہٕںٛز  عدت  ییتِس  کالس  چُھنہٕ  جٲیِز  تِمن  زنانن  زینت  کرُن،  مُشُک  متُھن،  گرٕہ  منٛزٕہ  نیرُن۔  یہِ  گٔیہِ  عدت  تس  زنانہِ  ہٕںٛز  یس  مردن  طلاق  آسہِ  دیُتمُت  تٔمۍسٕنٛز  عدت  چھےٚ  ترٚے  ﴿3﴾ حیض۔  بیاکھ  گٔیہِ  تس  زنانہِ  ہٕںٛز  عدت  یس  خاوند  موٚمُت  آسہِ،  شِکمس  منٛز  آسیس  بچہٕ۔  تٔمۍ  سٕںٛز  عدت  گٔیہِ  توٚتانۍ  یوٚتانۍ  سۅپرٚسہِ  یعنی  تٔمۍ  سٕںٛز  عدت  چھےٚ  بچہٕ  زیٚنس  تانۍ  تمیُک  حُکم  ییہِ  بیان  کرنہٕ  سورہ  طلاقس  منٛز،  پس  ییٚلہِ  زنانہٕ  پوٗرٕہ  کرن  پنٕنۍ  عدت  پس  چُھنہٕ  تۅہیہِ  کانہہ  گناہ  اے  زنانن  ہٕںدیو  متعلقو  تہٕ  رشتہٕ  دارو  یتھ  کتھہِ  منٛز  کہ  تِمہٕ  زنانہٕ  کیاہ  کرن  پننہِ  حصہٕ  دوٚیمہِ  نکاحُک  تلاش  یُس  شرعس  موٲفِق  آسہِ،  اللہ  تعالیٰ  چُھ  تِہٕںٛزن  سارنٕے  کامین  ہٕںٛز  پوٗرٕہ  خبر  تھاوان۔

Tahir:
  تہٕ  تۅہیہِ  منٛزٕ  یِم  فوت  سپدن  تہٕ  (پننہِ)  خاندارِنہِ  تۯاوَن  پتھ  کُن  تیٚلہِ  تھأوِن  تِمہٕ  پَنُن  پان  ژۅن  ریٚتن  دَہن  دۅہن  انتظارس  منٛز  رُکٲوِتھ،  پتہٕ  ییٚلہِ  تِمہٕ  واتن  پننِس  عدتس  تام  (یعنی  عدت  کرن  پوٗرٕ)  پتہٕ  یِکینٛژھاہ  تِمہٕ  شرعی  دستورمطٲبق  پننِس  حقس  منٛز  کرن،  تۅہیہِ  پیٚٹھ  چھَنہٕ  اَتھ  معاملس  منٛز  کانٛہہ  پٕۯژٕھہ  گٲر،  تہٕ  یِکینژھاہ  تۆہۍ  کران  چِھو  اللہ  تعالیٰ  چُھ  تَمہِ  نِشہِ  اصل  پٲٹھۍ  خبردار۔

Transliteration:
  Wa<b>a</b>lla<u>th</u>eena yutawaffawna minkum waya<u>th</u>aroona azw<u>a</u>jan yatarabba<u>s</u>na bianfusihinna arbaAAata ashhurin waAAashran fai<u>tha</u> balaghna ajalahunna fal<u>a</u> jun<u>ah</u>a AAalaykum feem<u>a</u> faAAalna fee anfusihinna bi<b>a</b>lmaAAroofi wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  دۅشوٕنۍ  صوٗرتن  منٛز  چُھنہٕ  کانٛہہ  حرج،  عدّت کِس  وقتس  منٛز  کٔرۍتو  خواہ  توٚہۍ  تِمن  مونڈن  مستوراتن  سٍتۍ  اِشارن  منٛز  نِشانہِ  ہُنٛد  ارادٕہ  یا  کٔرۍتو  وَرگہٕ  پٲٹھۍ  خواہ  دِلس  منٛز  تھٲوِۍتَو  کھٔٹِتھ،  خُدایس  چھےٚ  پے  زِ  تِہندِس  بارس  منٛز  سوٗنچوٕے  توٚہۍ  دِلس  منٛز۔  مگر  وُچِھو  سِر  پٲٹھۍ  کٔرۍزیٚو  نہٕ  وعٕدہ  اقرار،  اگر  کانٛہہ  کتھ  چَھو  کرٕنۍ  تیٚلہِ  کٔرِو  معروف  طریقہٕ،  تہٕ  نکاحُک  قَول  و  قرار  کرنُک  فٲصلہٕ  مَہ  کٔرِو  توٚت  تام  یوٚت  تام  نہٕ  عدّت  پوٗرٕ  سپدِ۔  ٹھیک  پٲٹھۍ  سمجِھو  زِ  اللہ  تعالیٰ  چُھ  تُہٕنٛدٮ۪ن  دِلن  ہُنٛد  حال  تام  زانان،  لہٰذا  کھوٚژِو  تَس  تہٕ  یِتہِ  زٲنِو  زِ  اللہ  تعالیٰ  چُھ  بُردبار  ﴿لۅکچن  لۅکچن  کتھن  چُھ﴾  درگُزر  فرماوان۔

Mirwaiz:
  بیٚیہِ  چُھو  نہٕ  تۅہیہِ  کانہہ  گناہ  اے  مردو  ہرگاہ  توٚہۍ  کانہہ  اِشارٕہ  کٔرِو  امہِ  قسمہٕ  چن  زنانن  یِمہٕ  خاوند  مٔرِتھ  عدتس  منٛز  آسن  نکاحس  پیغامس  متعلق  یا  پوٗشیدٕہ  تھٲوِو  تمیُک  ارادٕہ  پننین  دِلن  منٛز،  اللہ  تعالیٰ  ہس  چھُ  معلوم  کہ  توٚہۍ  کٔرِو  ضروٗر  تِمن  زنانن  سٍتۍ  نکاح  کرنُک  تذکِرٕہ  خٲر۔  اِشارٕہ  پٲٹھۍتذکِرٕہ  کرنس  چُھنہٕ  کانہہ  حرٕج،  لیکن  نکاحس  متعلق  گژِھنہٕ  وعدٕہ  قرار  کرُن  پوٗشیدٕہ  پٲٹھۍ،  مگرہے  کانہہ  کتھاہ  کٔرِو  ضٲبطہٕ  موجوب  تہِ  گوو  اِشارٕہ  پٲٹھۍ  نکاحس  متعلق  کتھاہ  واتناوٕنۍ،  بیٚیہِ  مہ  کٔرِو  پختہٕ  اِرادٕہ  فوراً  أمِس  زنانہِ  سٍتۍ  نیتھٕر  کرنُک  یوٚتانۍ  نہٕ  تس  عدتٕکۍ  ایام  ختم  گژھن،  ییٚمہِ  عدتُک  حُکم  تہٕ  تجویز  اللہ  تعالیٰ  ہن  پننہِ  کتابہِ  اندر  فرموو،  بیٚیہِ  زٲنِو  یقین  سان  کہ  بیشک  اللہ  تعالیٰ  چُھ  زانان  تہِ  سورُے  یہِ  تُہٕندین  دِلن  اندر  چُھ،  پس  کھوٗژِو  تس۔  ناجٲیز  اِرادٕہ  مہ  ٲسِو  دِلن  اندر  تھاوان  یعنی  عدتس  منٛزٕے  مہ  ٲسِو  نکاح  کرنُک  اِرادٕہ  کران،  کیازِ  عدتس  منٛز  نکاح  کرُن  چُھ  حرام  تہٕ  ناجٲیز،  بیٚیہِ  زٲنِو  وارٕہ  یقین  کہ  اللہ  تعالیٰ  چُھ  سیٹھاہ  مغفرت  کروُن  توبہٕ  کروٕنین  بندن  ہرگاہ  کٲنسہِ  ناجٲیز  کامہِ  ہُند  ارادٕہ  کوٚرمُت  آسہِ  توپتہٕ  پیٚیہِ  حیٚسس  نٲدِم  تہٕ  پشیمان  گٔژِھتھ  کرِ  توبہٕ  تس  چھےٚ  امید  مغفرتچ۔  اللہ  تعالیٰ  چُھ  حلیم  ہرگاہ  تو  بہٕ  نہ  کروٕنِس  جلدی  سزا  دِتُن  نہٕ  تمہِ  سٍتۍ  گژِھنہٕ  دوکھہٕ  کھیٚون  سُہ  کیاہ  مۅکلیوو  بلکہ  چُھ  خطرٕ  کُنہِ  نتہٕ  کُنہِ  وقتہ  رٹیٚس۔

Tahir:
  تہٕ  تۅہیہِ  پیٚٹھ  چُھنہٕ  اَتھ  کتھہِ  منٛز  کانٛہہ  گناہ  زِ  (عدتس  دوران  تہِ)  دِیِو  تِمن  خاتونن  اشارٕہ  پٲٹھۍ  نکاحُک  پیغام،یاتھٲوِو  (یہِ  خیال)  پننیٚن  دِلن  منٛز  کٔھٹِتھ،  اللہ  تعالیٰ  چُھ  زانان  زِ  تۆہۍ  کٔرِو  جلدٕے  یِمن  نِشہِ  ذکر  مگر  تِمن  مَہ  ہیٚیِو  ژوٗرِ  پٲٹھۍ  تہِ  (یُتھ)  وعدٕہ  اَمہِ  وَرٲے  زِ  تۆہۍ  ؤنِو  فقط  شریعتچ  (وَرگہٕ  پٲٹھۍ)  معروف  کتھ،  تہٕ  (اَتھ  دوران)  مَہ  کٔرِو  نکاح  کرنُک  پۅختہٕ  اِرادہ  یۆت  تام  زن  مقررٕہ  عدت  پننِس  اَندس  پیٚٹھ  واتہِ،تہٕ  زٲنِو  زِ  اللہ  تعالیٰ  چُھ  تُہٕندیٚن  دِلن  ہٕنزکتھ  تہِ  زانان،لہٰذا،  روٗزِو  تس  کھۅژان،  تہٕ  (یِتہِ)  زٲنِو  زِ  اللہ  تعالیٰ  چُھ  بۆڈ  بخشنہٕ  وول  بۆڈ  بُردبار۔

Transliteration:
  Wal<u>a</u> jun<u>ah</u>a AAalaykum feem<u>a</u> AAarra<u>d</u>tum bihi min khi<u>t</u>bati a<b>l</b>nnis<u>a</u>i aw aknantum fee anfusikum AAalima All<u>a</u>hu annakum sata<u>th</u>kuroonahunna wal<u>a</u>kin l<u>a</u> tuw<u>a</u>AAidoohunna sirran ill<u>a</u> an taqooloo qawlan maAAroofan wal<u>a</u> taAAzimoo AAuqdata a<b>l</b>nnik<u>ah</u>i <u>h</u>att<u>a</u> yablugha alkit<u>a</u>bu ajalahu wa<b>i</b>AAlamoo anna All<u>a</u>ha yaAAlamu m<u>a</u> fee anfusikum fa<b>i</b><u>hth</u>aroohu wa<b>i</b>AAlamoo anna All<u>a</u>ha ghafoorun <u>h</u>aleem<b>un</b>


Athar:
  تۅہیہِ  پٮ۪ٹھ  چُھنہٕ  کینٛہہ  گناہ  اگر  پننیٚن  خاندارِنیٚن  طلاق  دِیِو  اَمہِ  برونٛہہ  زِ  اَتھہٕ  لاگنٕچ  نوبت  وَاتہِ  یا  مَہر  سپدِ  مُقرر،  اَتھ  صوٗرتس  منٛز  گژِھہ  تِمن  کینٛہہ  نَتہٕ  کینٛہہ  ضروٗر  دِیُن،  خۅشحال  شخٕص  دِیِن  پننہِ  مقدوٗر  مُطٲبق  تہٕ  غریب  شخص  دِیِن  پننہِ  مقدورٕ  مطٲبق  معروٗف  طریقہٕ  خرچ،  یہِ  حق  چُھ  نیک  انسانن  پٮ۪ٹھ۔

Mirwaiz:
  تۅہیہِ  پیٚٹھ  چُھنہٕ  کانہہ  گناہ  اے  مردو  ہرگاہ  توٚہۍ  طلاق  دِیو  زنانن  تِمن  اتھہٕ  لاگنہٕ  برونٹھٕے  کُٹھِس  منٛز  اژنہٕ  برونٹھٕے  بیٚیہِ  مہر  مُقرر  کرنہٕ  برونٹھٕے۔  اتھ  صوٗرتس  منٛز  چُھو  نہٕ  تۅہیہِ  تِمن  زنانن  مہر  دیُن  مٹہِ  کھسان،  تتھ  صورتس  اندر  واتنٲوِو  توٚہۍ  تِمن  کانہہ  فٲیدٕہ  تہٕ  نفعاہ  یعنی  تِمن  دِیو  توٚہۍ  خرچاہ  ییمیُک  ادنیٰ  درجہ  گوو  پۅشاکُک  اکھ  جوراہ  تہٕ  اعلیٰ  درجہٕ  گوو  مہرُک  نصف،  آسن  وٲلِس  پیٚٹھ  یُتھ  تس  شوبہِ۔  تنگدستس  پیٚٹھ  یُتھ  تس  شوبہِ،  خرچٲوِو  دستورٕہ  تہٕ  قٲعدٕہ  موجوب،  بیٚیہِ  چُھ  لٲزِم  نیک  معاملہٕ  کروٕنین  لوٗکن  پیٚٹھ۔  پرتھ  مسلمانس  پزِ  رُتُے  معاملہٕ  کرُن۔  خوش  معاملہٕ  آسُن  بد  معاملہٕ  نہ  لاگُن۔

Tahir:
  تۅہیہِ  پیٚٹھ  چُھنہٕ  اَتھ  کتھہِ  منٛز  (تہِ)  کانٛہہ  گناہ  زِ  اگر  تۅہیہِ  (پانس  سٍتۍ  نکاح  کرنہٕ  آمژن)  زنانن  تِمن  اَتھہٕ  لاگنہٕ  برونٛہہ  یا  تِہِندۍ  مَہر  مقرر  کرنہٕ  برونٛہہ  تہِ  طلاق  چُھو  دِیتمُت،  تیٚلہِ  دِیِو  (اَتھ  صورتس  منٛز)  تِمن  منٲسب  خرچہ،  آسن  وٲلس  پیٚٹھ  چُھ  تٔمۍ  سٕندِ  حیثیت  مطٲبق  (لٲزِم)  تہٕ  یس  اَتھہٕ  چھۅنیٚر  آسہِ  تس  پیٚٹھ  چُھ  تٔمۍ  سٕندِ  حیثیت  مطٲبق،  (کُنہِ  تہِ  پٲٹھۍ)  گژِھہ  یہِ  خرچہ  منٲسب  طریقس  پیٚٹھ  دِنہٕ  یُن،  یہِ  چُھ  رُت  ورتاوَن  والیٚن  پیٚٹھ  وٲجب۔

Transliteration:
  L<u>a</u> jun<u>ah</u>a AAalaykum in <u>t</u>allaqtumu a<b>l</b>nnis<u>a</u>a m<u>a</u> lam tamassoohunna aw tafri<u>d</u>oo lahunna faree<u>d</u>atan wamattiAAoohunna AAal<u>a</u> almoosiAAi qadaruhu waAAal<u>a</u> almuqtiri qadaruhu mat<u>a</u>AAan bi<b>a</b>lmaAAroofi <u>h</u>aqqan AAal<u>a</u> almu<u>h</u>sineen<b>a</b>


Athar:
  تہٕ  اگر  تۅہیہِ  اَتھہٕ  لاگنہٕ  برونٛہہ  طلاق  آسیٚو  دِیتمُت  البتہ  مَہر  آسہِ  مُقرر  کرنہٕ  آمُت  تیٚلہِ  چُھو  اَتھ  صوٗرتس  منٛز  نصف  مَہر  دِیُن،  یہِ  چھےٚ  بیاکھ  کتھ  زِ  زَنانہٕ  کرِ  نرمی  ﴿تہٕ  مَہر  ہیٚیہِ  نہٕ﴾  یا  سُہ  مرد  ییٚمۍ  سٕندِس  اختیارس  منٛز  نِکاحُک  قول  و  قرار  آسہِ  ہیٚیہِ  نرمی  کٲم  ﴿تہٕ  پوٗرٕ  مَہر  دِیہِ﴾  تہٕ  توٚہۍ  ﴿یعنی  مرد﴾  ہیٚیِو  نرمی  کٲم،  تیٚلہِ  چُھ  یہِ  تقویٰ ہس  سٍتۍ  زیادٕہ  ہِشر  تھاوان  پانہٕ  وٲنۍ  یِم  معاملات  آسنو  تِمن  منٛز  مٔشرٲوِزیٚو  نہٕ  احسان،  تُہنٛزن  عملن  چُھ  اللہ  تعالیٰ  وُچھان۔

Mirwaiz:
  ہرگاہ  توٚہۍ  طلاق  دِیو  تِمن  زنانن  خلوتِ  صحیح  کرنہٕ  برونٹھ  درحالتیکہ  مہر  اوس  مُقرر  کرنہٕ  آمُت،  تیٚلہِ  گژِھہ  تِمن  دیُن  مُقرر  کرنہٕ  آمتہِ  مہرُک  نصف،  مگرہے  زنانہٕ  پننہِ  خواہشہِ  موجوب  سُہ  نصف  تہِ  معاف  کرن،  نتہٕ  سُہ  شخص  معاف  کرِ  یس  اتھ  نکاح  جٲرِی  تھاونُک  یا  نہ  تھاونُک  اختیار  چُھ،  سُہ  گوو  خاوند،  یعنی  خاوند  دپہِ  بہٕ  دِمہٕ  سورُے  مہر  پنُن  حق  کرنہٕ  وصول،  اے  حقدارو  تِہُند  معاف  کرُن  بخشُنُے  چُھ  زیادٕہ  قریب  پرہیزگٲری  سٍتۍ،  مہ  مٔشرٲوِو  پانہٕ  وٲنۍ  اکھ  أکِس  پیٚٹھ  احسان  کرُن،  بیشک  اللہ  تعالیٰ  چُھ  تتھ  سٲرسٕے  یہِ  توٚہۍ  کران  چھِو  وارٕہ  وُچھان۔  

Tahir:
  تہٕ  ہرگاہ  تۅہیہِ  تِمن  اَتھہٕ  لاگنہٕ  برونہہ  طلاق  دِیتُو  ییٚلہِ  زَن  تۅہیہِ  تِہُنٛد  مَہر  مقرر  اوسُو  کۆرمُت  تیٚلہِ  چُھ  تَمہِ  مَہرُک  یُس  تۅہیہِ  مقرر  کۆرمُت  اوسُونصف  دِیُن  ضروری  اَمہِ  وَرٲے  زِ  تِمہٕ  کرن  (پَنُن  حق)  پانے  معاف  یا  سُہ  خاوند  کرِ  معاف  ییٚمۍ  سٕندِس  اَتھس  منٛز  نکاہُک  گنڈ  (وعدٕہ  اقرار)  چُھ  (یعنی  بجایہِ  نصف  کرِ  زیادٕہ  یا  پوٗرٕ  ادا)  تہٕ  (اے  مَردو!)  ہرگاہ  تۆہۍ  معاف  کٔرِو  تیٚلہِ  چُھ  یہِ  تقویٰ  ہس  واریاہ  نکھہٕ،  تہٕ  (کشیدگی  ہٕندیٚن  یِمن  ژِہیٚن  منٛز  تہِ)  مَہ  مٔشرٲوِو  پانہٕ  وٲنۍ  احسان  کرُن،  بے  شک  چُھ  اللہ  تعالیٰ  تُہٕنٛزن  عملن  وارٕ  پٲٹھۍ  وُچھن  وول۔

Transliteration:
  Wain <u>t</u>allaqtumoohunna min qabli an tamassoohunna waqad fara<u>d</u>tum lahunna faree<u>d</u>atan fani<u>s</u>fu m<u>a</u> fara<u>d</u>tum ill<u>a</u> an yaAAfoona aw yaAAfuwa alla<u>th</u>ee biyadihi AAuqdatu a<b>l</b>nnik<u>ah</u>i waan taAAfoo aqrabu li<b>l</b>ttaqw<u>a</u> wal<u>a</u> tansawoo alfa<u>d</u>la baynakum inna All<u>a</u>ha bim<u>a</u> taAAmaloona ba<u>s</u>eer<b>un</b>


Athar:
  پننیٚن  نمازن  کٔرِو  رٲچھ  راوٹھ  خصوصاً  تمہِ  نمازِ  ہٕنٛز  یۅسہٕ  صلوٰۃ  الوسطیٰ  آسہِ  ﴿آیتس  منٛز  چُھ  لفظ  صلوٰۃ  الوسطیٰ  وَرتاونہٕ  آمُت۔  وسطیٰ ہُک  معنی  چُھ  مٔنٛزِمہِ  چیزُک  تہِ  تہٕ  تِتھہِ  چیزُک  تہِ  یُس  اعلیٰ  تہٕ  اشرف  آسہِ۔  صلوٰۃ  الوسطیٰ ہُک  مُراد  ہیٚکہِ  مٔنٛزِمہِ  نمازِ  ہُنٛد  تہِ  ٲسِتھ  تہٕ  تمہِ  نمازِ  ہُنٛد  تہِ  یۅسہٕ  صحیح  وقتس  پٮ۪ٹھ  پوٗرٕ  خشوع  تہٕ  توجہ  سان  خُدایس  کُن  یِیہِ  پرنہٕ،  یَتھ  منٛز  نمازِ  ہٕنٛزٕ  تمام  خوٗبیہِ  موجوٗد  آسن۔  یِمَو  مفسرو  یہِ  لفظ  مٔنٛزِمہِ  نمازِ  ہٕنٛدِس  معنیس  منٛز  چُھ  نِیومُت  تِمن  نِشہِ  چُھ  عام  پٲٹھۍ  اَمہِ  نِشہِ  مُراد  عصر  نماز﴾  خُدایس  برونٛہہ کنہِ  سپدِو  تِتھہٕ  پٲٹھۍ  کھڑا  یِتھہٕ  پٲٹھۍ  فرماں بردار  غلام  چِھ  کھڑا  سپدان۔

Mirwaiz:
  رٲچھ  کٔرِو  سارنٕے  نمازن  یُتھنہٕ  کانہہ  نماز  اتھہٕ  گژھیو  یا  پننہِ  وقتہٕ  نِشہِ  ڈلہِ  وٕہ۔  بیٚیہِ  کٔرِو  رٲچھ  مٔنٛزمہِ  نمازِ،  مٔنزِم  نماز  گٔیہِ  دِگر  نماز۔  نتہٕ  چُھ  یہِ  تہِ  تٲکید  سارنٕے  نمازن  ہٕندِ  خٲطرٕ  کیازِ  پرتھ  نماز  چھےٚ  پانژو  نمازو  أندرٕہ  مٔنزِم  نماز۔  سارنٕے  نمازن  متعلق  گژِھہ  لٲزِم  تہٕ  ضروٗری  آسنُک  ہِوُے  خیال  تھاوُن،  وۅتھنہِ  روزِو  خدایس  بروںٹھ  کنہِ  عٲجزی  سان۔  تِژھ  کانہہ  حرکتاہ  مہ  کٔرِو  نمازِ  اندر  ییٚمہِ  سٍتۍ  لبنہٕ  ییہِ  یہِ  چُھنہٕ  نماز  پران۔  سُہ  گوو  کھیٚون  چوٚن،  کتھہٕ  کرنہِ  تہٕ  اورٕہ  یور  نظرٕہ  دِنہِ۔

Tahir:
  سارِنٕے  نمازن  ٲسو  رٲچھ  کران  تہٕ  خاص  پٲٹھۍ  مٔنزِمہِ  نمازِ  ہٕنز،  تہٕ  اللہ  تعالیٰ  سٕندِس  دربارس  منٛز  ٲسوادب  و  احترام  تہٕ  عٲجزی  سان  قیام  کران۔

Transliteration:
  <u>Ha</u>fi<i><u>th</u></i>oo AAal<u>a</u> a<b>l</b><u>ss</u>alaw<u>a</u>ti wa<b>al</b><u>ss</u>al<u>a</u>ti alwus<u>ta</u> waqoomoo lill<u>a</u>hi q<u>a</u>niteen<b>a</b>


Athar:
  ہرگاہ  بداَمنی  ہٕنٛز  حالت  آسہِ  تیٚلہِ  خواہ  پیدل  ٲسِو  خواہ  سوار  ٲسِو  یِتھہٕ  پٲٹھۍ  ممکن  سپدِ  نمازِ  پٔرِو،  تہٕ  ییٚلہِ  امن  سپدیٚو  حٲصل  تیٚلہِ  کٔرِیوٗن  اللہ  تعالیٰ  تمہِ  طریقہٕ  یاد  یُس  تٔمۍ  توٚہۍ  ہیٚچھنٲوِمٕتۍ  چِھو  ییٚمہِ  نِشہِ  توٚہۍ  گۅڈٕہ  ناوٲقف  ٲسِو۔

Mirwaiz:
  پس  ہرگاہ  توٚہۍ  کھوٗژِو  دُشمنس  یا  بیٚیہِ  کٲنسہِ  پس  پٔرِو  نماز  پتھر  وۅدٕنۍ  یاسواریٚن  پیٚٹھ  بِہِتھ،  ادٕہ  ییٚلہِ  امنُک  پوٗرٕہ  اطمینان  سپدِ  خوفٕچ  حالت  گژِھہ  دوٗر،  پس  کٔرِو  خداے  سُند  یاد  یعنی  پٔرِو  نماز  حسبِ  دستور  یِتھہٕ  پٲٹھۍ  اللہ  تعالیٰ  ہن  ہیٚچھنٲوِو  توٚہۍ  تہِ  یِنہٕ  توٚھۍ  زٲنِہو  یعنی  لڑایہِ  منٛز  یا  دُشمن  سٕندِ  خوف  کہ  وقتہٕ  وۅدٕنۍ  یا  سوارِ  پیٚٹھ  اِشارٕہ  سٍتۍ  نماز  پرٕنۍ  چھےٚ  جٲیِزمگر  امن  وامان  ییٚلہِ  حٲصِل  سپدِ  تیٚلہِ  گژِھہ  بیٚیہِ  تمہِ  طریقہٕ  نماز  ادا  کرٕنۍ  ییٚمہِ  طریقہٕ  خداین  حُکم  کوٚر۔  ییٚمہِ  آیہِ  کریمہٕ  أندرٕہ  چُھ  صاف  ظٲہِر  سپدان  کہ  نماز  وقتس  پیٚٹھ  ادا  کرٕنۍ  کوٗتاہ  ضروٗری  تہٕ  لٲزمی  چُھ۔

Tahir:
  پتہٕ  اگر  تۆہۍ  خوف  کِس  حالتس  منٛز  چِھوٗ  پیدل  چِھو  یا  سوار  چِھو  (یِتھہٕ  پٲٹھۍ  تہِ  چِھوٗ  نماز  ٲسو  پران)،  پتہٕ  ییٚلہِ  تۆہۍ  اَمنس  منٛز  وٲتِو  تیٚلہِ  کٔرِیوٗن  تمو  طریقو  اللہ  تعالیٰ  یاد  یِم  طریقہ  تٔمۍ  تۆہۍ  ہیٚچھنٲوِمٕتۍ  چِھوٗیِم  نہٕ  تۆہۍ  (گۅڈٕ)  زانان  ٲسِو۔

Transliteration:
  Fain khiftum farij<u>a</u>lan aw rukb<u>a</u>nan fai<u>tha</u> amintum fa<b>o</b><u>th</u>kuroo All<u>a</u>ha kam<u>a</u> AAallamakum m<u>a</u> lam takoonoo taAAlamoon<b>a</b>


Athar:
  تۅہیہِ  منٛز  یِم  لُکھ  مَرن  تہٕ  پتھ  کُن  ترٛاوَن  خاندارِنہِ  تِمن  پزِ  پننیٚن  خاندارِنیٚن  ہٕندِس  حقس  منٛز  یہِ  وصیت  کرٕنۍ  زِ  أکِس  ؤریس  تام  گژِھہ  تِمن  نان  و  نفقہ  دِنہٕ  یُن  تہٕ  تِمہٕ  گژھن  نہٕ  گھرٕ  منٛزٕ  یِنہٕ  کڑنہٕ،  پتہٕ  اگر  تِمہٕ  پانے  نیرن  کانٛہہ  ذِمہٕ دٲری  چَھنہٕ  تۅہیہِ  پٮ۪ٹھ،  اَتھ  منٛز  یِکینٛژھاہ  تِمہٕ  معروف  طریقہٕ  پننِس  ذاتس  متعلق  کرن،  اللہ  تعالیٰ  چُھ  سارِنٕے  پٮ۪ٹھ  غٲلب  اقتدار  تھاون  وول  تہٕ  سُہ  چُھ  حکمت  وول  تہٕ  دانا۔

Mirwaiz:
  بیٚیہِ  یِم  تۅہیہِ  أندرٕہ  مرنس  قریب  آسن  ﴿اے  مردو﴾  تہٕ  پتھ  کُن  تراون  زنانہٕ  تِمن  پزِ  وصیت  کرٕنۍ،  وصیتاہ  پننین  زنانن  ہٕندِ  خٲطرٕ،  خرٕچ  دِنہٕ  خٲطرٕ  أکِس  وریس  تانۍ۔  بیٚیہِ  گژھن  نہٕ  گرو  منٛزٕہ  کڈنہِ  تِمہٕ  زنانہٕ،  پس  ہرگاہ  تِمہٕ  زنانہٕ  پانے  درایہِ  گرٕ  أندرٕہ،  پس  چُھنہٕ  تۅہیہِ  کانہہ  گناہ  اے  أمِس  میت  سٕندیو  وٲرِثو،  تتھ  اندر  یہِ  کینژھاہ  تِمہٕ  زنانہٕ  کرن  پننِس  پانس  منٛز  کانہہ  جٲیِز  کٲماہ،  زینت  یا  بیٚیہِ  کینہہ،  اللہ  تعالیٰ  چُھ  غٲلِب  حِکمت  وول۔  یہِ  حُکم  چُھ  منسوخ  سپُد  مُت  وراثت  کہ  حُکمہٕ  سٍتۍ۔

Tahir:
  تہٕ  تۅہیہِ  منٛزٕ  یِم  لُکھ  فوت  سپدن  تہٕ  (پننہِ)  خاندارِنہِ  تراوَن  (پتھ  کُن)  تِمن  پیٚٹھ  چُھ  لٲزم  زِ  (مرنہٕ  برونٛہہ)  کٔرِن  تِم  پننیٚن  خاندارِنیٚن  خٲطرٕ  تِمن  اکہِ  ؤرِیُک  خرچہ  دِنٕچ  (تہٕ)  پننیو  گرو  منٛزٕ  نَہ  کڑنٕچ  وصیّت،  پتہٕ  اگر  تِمہٕ  پانے  (پننہِ  مرضی)  نیرن،  تیٚلہِ  یِکینژھاہ  دستور  مطٲبق  تِمہٕ  پننِس  حقس  منٛزکرن  تۅہیہِ  پیٚٹھ  چُھنہٕ  اَتھ  معاملس  منٛز  کانٛہہ  گناہ،  تہٕ  اللہ  تعالیٰ  چُھ  بۆڈ  غٲلب  سیٚٹھاہ  حکمت  وول۔

Transliteration:
  Wa<b>a</b>lla<u>th</u>eena yutawaffawna minkum waya<u>th</u>aroona azw<u>a</u>jan wa<u>s</u>iyyatan liazw<u>a</u>jihim mat<u>a</u>AAan il<u>a</u> al<u>h</u>awli ghayra ikhr<u>a</u>jin fain kharajna fal<u>a</u> jun<u>ah</u>a AAalaykum fee m<u>a</u> faAAalna fee anfusihinna min maAAroofin wa<b>A</b>ll<u>a</u>hu AAazeezun <u>h</u>akeem<b>un</b>


Athar:
  یِتھے  پٲٹھۍ  یِمن  زنانن  طلاق  آسہِ  دِنہٕ  آمُت  تِمہٕ  تہِ  گژھن  مُنٲسِب  طور  کینٛہہ  نَتہٕ  کینٛہہ  دِتھ  رخصت  یِنہِ  کرنہٕ،  یہِ  چُھ  حق  تِمن  لُکن  پٮ۪ٹھ  یِم  متّقی  چِھ۔

Mirwaiz:
  بیٚیہِ  یِمن  زنانن  طلاق  دِنہٕ  آمُت  آسہِ  تِمن  پزِ  خرٕچ  دیُن  ضٲبطہٕ  موجوب،  یہِ  چُھ  لٲزِم  پرہیزگارن  پیٚٹھ،  سٲرِی  مسلمان  گٔے  پرہیزگارٕے۔

Tahir:
  تہٕ  یِمن  زنانن  طلاق  آسہِ  دِنہٕ  آمُت  تِمن  تہِ  گژِھہ  منٲسب  طریقہٕ  خرچہ  دِنہٕ  یُن،  یہِ  چُھ  پرہیزگارن  پیٚٹھ  وٲجب۔

Transliteration:
  Walilmu<u>t</u>allaq<u>a</u>ti mat<u>a</u>AAun bi<b>a</b>lmaAAroofi <u>h</u>aqqan AAal<u>a</u> almuttaqeen<b>a</b>


Transliteration: Ka<u>tha</u>lika yubayyinu All<u>a</u>hu lakum <u>a</u>y<u>a</u>tihi laAAallakum taAAqiloon<b>a</b>
Athar:
  یِتھہٕ  پٲٹھۍ  چُھو  اللہ  تعالیٰ  تۅہیہِ  صاف  صاف  پنٕنۍ  احکام  وَنان  اُمید  چھےٚ  زِ  توٚہۍ  کٔرِو  گاٹہٕ  جارٕ  سان  کٲم۔

Mirwaiz:
  یِتھہٕ  پٲٹھۍ  چُھ  اللہ  تعالیٰ  وارٕہ  بیان  کران  تہٕ  ویٚژھناوان  تۅہیہِ  پنٕنۍ  آیات  تہٕ  احکام  یُتھ  تۅہیہِ  فِکرِ  ترِ۔

Tahir:
  یِتھے  پٲٹھۍ  چُھ  اللہ  تعالیٰ  تُہٕندِ  خٲطرٕ  پننٕۍ  احکام  واضح  کران  تاکہ  تۆہۍ  ہیٚکِو  سمجھِتھ۔


Athar:
  تۅہیہِ  کوٚروٕہ  تِمن  لُکن  ہٕندِس  حالس  پٮ۪ٹھ  تہِ  ہَنا  غور  یِم  موت کہ  ڈرٕ  پنٕنۍ  گھرٕ بار  ترٛٲوِتھ  درٛامٕتۍ  ٲسۍ  تہٕ  ساسن  ہٕندِس  تعدادس  منٛز  ٲسۍ؟  خُداین  فرموو  تِمن،  مٔرِو  پتہٕ  بخش  تٔمۍ  تِمن  نوِ  سرٕہ  زندگی  ﴿یہِ  اشارٕہ  چُھ  بنی  اسرٲئیل کِس  خروج  کِس  واقعس  کُن۔  سورۂ  مائدٕہ کِس  ژوٗرِمِس  رکوعس  منز  چُھ  اللہ  تعالیٰ ہن  اَمِیُک  تفصیل  بیان  کوٚرمُت﴾  حقیقت  چھےٚ  یہِ  زِ  اللہ  تعالیٰ  چُھ  انسانس  پٮ۪ٹھ  سٮ۪ٹھاہ  فضل  کرن  وول  مگر  اکثر  لُکھ  چِھنہٕ  شُکر  کران۔

Mirwaiz:
  تۅہیہِ  وُچُھو  نا  تِمن  لوٗکن  کُن  یِم  درٲے  ژلنہٕ  خٲطرٕ  پننیو  گرو  أندرٕہ  ﴿تِم  ٲسۍ  واریاہ  ساس  لوٗکھ﴾  مرنٕکہِ  خوفہٕ۔  تِہٕندِس  شہرس  اندر  ییٚلہِ  طاعون  ووٚتھ  یا  دُشمنن  سٍتۍ  مُقابلہٕ  کرنُک  تاب  اوٚنُکھ  نہٕ  تہٕ  توے  ژٔلۍ۔  تِمو  کوٚر  خیال  ژلنہٕ  سٍتۍ  لبو  أسۍ  مرنہٕ  نِشہِ  نجات،  تقدیرس  پیٚٹھ  روٗدۍ  نہٕ  رٲضۍ۔  تمہِ  پتہٕ  ییٚلہِ  تِم  وٲتۍ  أکِس  مٲدانس  اندر،  أتی  فرموو  اللہ  تعالیٰ  ہن  مٔرِو۔  یکدم  موٗدۍ  سٲرِی،  توپتہٕ  گوو  کینہہ  کالاہ  ﴿ستھ  ٲٹھ  دۅہ  تقریباً﴾  اللہ  تعالیٰ  ہن  کٔرۍ  تِم  بیٚیہِ  زِندٕہ  یُتھ  تِم  امہِ  گناہ  نِشہِ  توبہٕ  کرن،  پٔزۍ  پٲٹھۍ  اللہ  تعالیٰ  چُھ  فضٕل  کروُن  لوٗکن  پیٚٹھ  یِمن  پیٚٹھ  تہِ  کوٚرُن  پنُن  فضٕل۔  بیٚیہِ  زِندٕہ  کٔرِتھ  دیُتنکھ  توبہٕ  کرنُک  موقعہٕ،  مگر  اکثر  لوٗکھ  چھِنہٕ  خداے  سٕںٛز  شُکر  گذٲری  کران۔

Tahir:
  (اے  ٹاٹھہِ!)  کیا  تۅہیہِ  وُچھووکھ  نا  تِم  لُکھ  یِم  مرنہٕ  کہ  ہٲبتہٕ  پننیو  گھرو  منٛزٕ  دۯاے  حالانکہ  ٲسۍ  تِم  ساسن  (ہٕندِس  تعدادس)  منٛز،  اللہ  تعالیٰ  ہَن  کۆر  تِمن  حکم  زِ  مٔرِو  (پتہٕ  موٗدۍ  تِم)،  پتہٕ  کٔرِن  بیٚیہِ  تِم  زندٕہ،  بے  شک  چُھ  اللہ  تعالیٰ  لُکن  پیٚٹھ  فضل  کرن  وول  مگر  اکثر  لُکھ  چِھنہٕ  (تٔمۍ  سُنٛد)  شکر  کران۔

Transliteration:
  Alam tara il<u>a</u> alla<u>th</u>eena kharajoo min diy<u>a</u>rihim wahum oloofun <u>h</u>a<u>th</u>ara almawti faq<u>a</u>la lahumu All<u>a</u>hu mootoo thumma a<u>h</u>y<u>a</u>hum inna All<u>a</u>ha la<u>th</u>oo fa<u>d</u>lin AAal<u>a</u> a<b>l</b>nn<u>a</u>si wal<u>a</u>kinna akthara a<b>l</b>nn<u>a</u>si l<u>a</u> yashkuroon<b>a</b>


Athar:
  مُسلمانو!  اللہ  تعالیٰ  سٕنٛزِ  وَتہٕ  منٛز  کٔرِو  جنگ  تہٕ  وارٕ  پٲٹھۍ  زٲنِو  زِ  اللہ  تعالیٰ  چُھ  بوزن  وول  تہٕ  زانن  وول۔

Mirwaiz:
  اے  مسلمانو  توٚہۍ  مہ  ٲسِو  مرنس  کھوژان۔  توٚہۍ  ٲسِو  خداے  سٕںٛزِ  وتہِ  اندر  خداے  سٕندِ  دین  کہِ  تھزرٕہ  خٲطرٕ  جہاد  کران،  جہاد  کرنہٕ  خٲطرٕ  تیار  روزان،  بیٚیہِ  تھٲوِو  یقین  اللہ  تعالیٰ  چُھ  سورُے  بوزٕوُن  سورُے  زانہٕ  وُن۔

Tahir:
  (اے  مسلمانو!)  اللہ  تعالیٰ  سٕنزِ  وَتہِ  منٛزکٔرِو  (امنس  تہٕ  انسٲنۍیتس  رٲچھ  کرنہ  خٲطرٕ)  جنگ  تہٕ  زٲنِو  زِ  اللہ  تعالیٰ  چُھ  وارٕ  پٲٹھۍ  بوزن  وول  زانن  وول۔

Transliteration:
  Waq<u>a</u>tiloo fee sabeeli All<u>a</u>hi wa<b>i</b>AAlamoo anna All<u>a</u>ha sameeAAun AAaleem<b>un</b>


Athar:
  تۅہیہِ  منٛز  کُس  چُھ  یُس  خُدایس  قرضِ  حَسَن  دِیہِ  تاکہِ  اللہ  تعالیٰ  کرِ  تس  کینٛہہ  گونہٕ  ہُررٲوِتھ  واپس؟  ﴿قرضِ  حَسن  نِشہِ  چُھ  مُراد  خٲلص  نیکی  ہٕنٛدِ  جذبہٕ  سان  لالچہِ  روٚس  اللہ  تعالیٰ  سٕنٛزِ  وَتہِ  منٛز  مال  خرچاوُن۔  اَتھ  چُھ  اللہ  تعالیٰ  پانس  پٮ۪ٹھ  قرض  مانان  تہٕ  وعدٕہ  چُھ  کران  زِ  صرف  دِمَو  نہٕ  بہٕ  تۅہیہِ  اصلٕے  یوت  بلکہ  دِمَو  اَمہِ  کھۅتہٕ  کینٛہہ  گۅنہٕ  ہُریمانہٕ﴾  کم  کرُن  تہِ  چُھ  اللہ  تعالیٰ  سٕندِس  اختیارس  منٛز  تہٕ  ہُرراوُن  تہِ  چُھ  اللہ  تعالیٰ  سٕندِس  اختیارس  منٛز،  تہٕ  تٔسۍ  کُن  چُھو  تۅہیہِ  پھیرِتھ  گژُھن۔

Mirwaiz:
  کُس  اکھاہ  چُھ  یُس  وۅزُم  دِیہِ  خدایس  وۅزماہ  رُت  یعنی  تِہٕںٛزن  وتن  اندر  کرِ  مال  پنُن  خرٕچ  وژِھہ  وٲنجہِ۔  اتھ  تُھوو  اللہ  تعالیٰ  ہن  ناو  قرض  مجازٕہ  پٲٹھۍ۔  امہِ  أندرٕہ  چُھ  مطلب  یِتھہ  پٲٹھۍ  قرضُک  عوض  ضروٖر  چُھ  دِنہٕ  یِوان  یِتھے  پٲٹھۍ  ییہِ  خداے  سٕندِ  حُکمہٕ  موجوب  رٕژن  وتن  اندر  مال  خرٕچ  کرنُک  عوض  عطا  کرنہٕ،  پس  کرِ  اللہ  تعالیٰ  تٔمِچ  مزوٗرۍ  واریاہ  گُنہٕ  زیادٕہ،  أکسٕے  داہ  گُنہِ  تہِ،  ستتھ  گُنہِ  تہِ،  ستھ  ہتھ  گُنہِ  تہِ،  ستتھ  ساس  گُنہِ  تہِ،  اللہ  تعالیٰ  چُھ  رزقس  اندر  تنگی  کران  آزماونہٕ  خٲطرٕ  سُے  چُھ  رزقس  اندر  وسعت  کرن  امتحان  خٲطرٕ،  تٔسۍ  کُن  بیٚیہِ  نہٕ  کٲنسہِ  کُن  ییِو  توٚہۍ  واتناونہٕ۔

Tahir:
  کُس  چُھ  یُس  اللہ  تعالیٰ  ہَس  قرض  حسن  دِیہِ،  پتہٕ  کرِ  سُہ  تٔمۍ  سٕندِ  خٲطرٕ  تَتھ  واریاہ  گۅنہٕ  ہُریر،  تہٕ  اللہ  تعالیٰ  ہٕے  چُھ  (تُہٕندِس  رزقس  منٛز)  تنگی  تہٕ  کشادگی  کران،  تہٕ  تۆہۍ  یِیِو  تٔسۍ  کُن  واپس  پھِرنہٕ۔

Transliteration:
  Man <u>tha</u> alla<u>th</u>ee yuqri<u>d</u>u All<u>a</u>ha qar<u>d</u>an <u>h</u>asanan fayu<u>da</u>AAifahu lahu a<u>d</u>AA<u>a</u>fan katheeratan wa<b>A</b>ll<u>a</u>hu yaqbi<u>d</u>u wayabsu<u>t</u>u wailayhi turjaAAoon<b>a</b>


Athar:
  پتہٕ  کوٚروا  تۅہیہِ  تتھ  معاملس  پٮ۪ٹھ  تہِ  غور  یُس  موسیٰ  علیہ  السلامس  پتہٕ  بنی  اسرٲئیل  کیٚن  سردارن  پیش  اوس  آمُت؟  تِمو  ووٚن  پننِس  پیغمبرس  سانہِ  خٲطرٕ  کرُن  اکھ  بادشاہ  مُقرر  تاکہ  أسۍ  کرو  اللہ  تعالیٰ  سٕنٛزِ  وَتہِ  منٛز  جنگ۔  پیغمبرن  پُرٛوٚژھنکھ،  پتہٕ  گوٚژھ  نہٕ  یہِ  سپدُن  زِ  تۅہیہِ  یِیَو  لڑایہِ  ہُنٛد  حُکم  دِنہٕ  تہٕ  پتہٕ  لٔڑِو  نہٕ  توٚہۍ؟  تِم  لٔگۍ  وَننہٕ،  یہِ  کِتھہٕ  پٲٹھۍ  ہیٚکہِ  سپدِتھ  زِ  اللہ  تعالیٰ  سٕنٛزِ  وَتہِ  منٛز  لڑَو  نہٕ  أسۍ  ییٚلہِ  زن  أسۍ  پننیٚو  گھرَو  منٛزٕ  چِھ  کڑنہٕ  آمٕتۍ  تہٕ  سٲنۍ  شُرۍ  بٲژ  چِھ  اَسہِ  نِشہِ  جُدا  آمٕتۍ  کرنہٕ،  مگر  ییٚلہِ  تِمن  جنگک  حُکم  آو  دِنہٕ  اکہِ  کم  تعدادٕ  وَرٲے  پِھرۍ  تِمو  سارِوٕیو  شانہٕ،  تہٕ  اللہ  تعالیٰ  چُھ  تِمو  منٛز  أکِس  أکِس  ظٲلِمَس  زانان۔

Mirwaiz:
  تۅہیہِ  وُچُھونا  شریفن  ہٕںٛزِ  أکِس  جمٲژ  کُن،  یِم  بنی  اسراییلو  أندرٕہ  ٲسۍ،  حضرتِ  موسیٰ  سٕندِ  وفات  پتہٕ،  ییٚلہِ  تِمو  ووٚن  پننِس  پیغمبرس  حضرتِ  شمویلس،  مُقرر  کٔرِیون  سانہٕ  خٲطرٕ  پادشاہ  تہٕ  امیراہ  اکھ،  یُتھ  تِہٕنٛزِ  ماتحتی  اندر  أسۍ  خداے  سٕندِ  خٲطرٕ  تِہٕندِس  دُشمنس  جالوتس  سٍتۍ  جہاد  کرو،  پیغمبرن  فرمووُکھ،  کیاہ  یہِ  ما  سپدِ  کہ  اگر  تۅہیہِ  پیٚٹھ  جہاد  فرض  آو  کرنہٕ  تمہِ  پتہٕ  کٔرِونہٕ  تۅہیہِ  جہاد،  تِمو  دوٚپ  اسہِ  کیاہ  گوو  أسۍ  کرونہٕ  جہاد  خداے  سٕںٛزِ  وتہِ  اندر،  حالانکہ  اسہِ  چُھ  تِہٕندِ  دستہٕ  ذٲتی  تکلیف  تہِ  واتناونہٕ  آمُت،  أسۍ  چھِ  جلاے  وطن  کرنہٕ  آمٕتۍ،  شُریو  بٲژو  منٛزٕہ  کڈنہٕ  آمٕتۍ،  پس  ییٚلہِ  فرض  کرنہٕ  آو  تِمن  پیٚٹھ  جہاد  تمہِ  وقتہٕ  ژٔلۍ  بُتھۍ  پھِرِکھ،  بُزدِل  سپٕدۍ،  مگر  نہٕ  کثیروشخصو  تِمو  أندرٕہ  تِم  ٲسۍ  ترٚے  ہتھ  تہٕ  ترٚواہ  شخص،  اللہ  تعالیٰ  چُھ  پوٗرٕہ  زانہٕ  وُن  ظٲلمن  تہٕ  نافرمانن۔  

Tahir:
  (اے  ٹاٹھہِ!)  کیا  تۅہیہِ  وُچھوٗنا  بنی  اسرٲیلُک  سُہ  دۆر  یُس  موسیٰ  (علیہ  السلام)  سٕندِ  پتہٕ  آوٗییٚلہِ  تِمَو  پننِس  پیغمبرس  وۆن  زِ  سانہِ  خٲطرٕ  کرُن  اکھ  بادشاہ  مقرر  تاکہ  أسۍ  کرو  (تٔمۍ  سٕندِس  قیادتس  منٛز)  اللہ  تعالیٰ  سٕنزِ  وَتہِ  منٛز  جنگ،  نبی  ین  فرموو  (تِمن)،  یِنہٕ  یہِ  سپدِ  زِ  قتال  یِیہِ  تۅہیہِ  پیٚٹھ  فرض  کرنہٕ  تہٕ  پتہٕ  کٔرِو  نہٕ  تۆہۍ  قِتال تِمو  وۆن  اَسہِ  کیا  چُھ  گۆمُت  زِ  أسۍ  کرَو  نہٕ  اللہ  تعالیٰ  سٕنزِ  وَتہِ  منٛز  جنگ  حالانکہ  أسۍ  چِھ  آمٕتۍ  پننیو  گرو  نِشہِ  تہٕ  پننیو  اولادو  نِشہِ  جُدا  کرنہٕ،پتہٕ  ییٚلہِ  تِمن  پیٚٹھ  (ظلمس  تہٕ  زیادتی  خلاف)  قتال  فرض  کرنہٕ  آوٗ  تِمَو  منٛزٕ  پھیٖرۍ  کینٛژھو  وَرٲے  سٲری  (پۆت)،  تہٕ  اللہ  تعالیٰ  چُھ  ظٲلِمن  وارٕ  پٲٹھۍ  زانن  وول۔

Transliteration:
  Alam tara il<u>a</u> almalai min banee isr<u>a</u>eela min baAAdi moos<u>a</u> i<u>th</u> q<u>a</u>loo linabiyyin lahumu ibAAath lan<u>a</u> malikan nuq<u>a</u>til fee sabeeli All<u>a</u>hi q<u>a</u>la hal AAasaytum in kutiba AAalaykumu alqit<u>a</u>lu all<u>a</u> tuq<u>a</u>tiloo q<u>a</u>loo wam<u>a</u> lan<u>a</u> all<u>a</u> nuq<u>a</u>tila fee sabeeli All<u>a</u>hi waqad okhrijn<u>a</u> min diy<u>a</u>rin<u>a</u> waabn<u>a</u>in<u>a</u> falamm<u>a</u> kutiba AAalayhimu alqit<u>a</u>lu tawallaw ill<u>a</u> qaleelan minhum wa<b>A</b>ll<u>a</u>hu AAaleemun bi<b>al</b><i><u>thth</u></i><u>a</u>limeen<b>a</b>


Athar:
  تِہنٛدۍ  پیغمبرن  ووٚن  تِمن  زِ  خُداین  چُھ  طالوت  کوٚرمُت  تُہٕنٛدِ  خٲطرٕ  بادشاہ  مقرر۔  یہِ  بوٗزِتھ  ووٚن  تِمو،  سُہ  کِتھہٕ  پٲٹھۍ  بنیٚاو  اَسہِ  پٮ۪ٹھ  بادشاہ  بننُک  حقدار؟  تٔمۍ  سٕنٛدِ  کھۅتہٕ  چِھ  أسۍ  بادشٲہی  ہٕندۍ  زیادٕہ  حقدار،  سُہ  چُھنہٕ  کانٛہہ  بوٚڈ  مالدار  شخٕص  تہِ  کینٛہہ۔  پیغمبرن  دِیتُنکھ  جواب،  خداین  چُھ  تُہٕنٛدِ  بدلہٕ  سُے  کوٚرمُت  منتخب  تہٕ  تس  چَھن  دمٲغی  تہٕ  جسمٲنی  دۅشوے  قٲبلیتہٕ  پوٗرِ  پوٗرٕ  عطا  کرِمژٕ  تہٕ  خُدایس  چُھ  اختیار  یَس  پنُن  مُلک  ییٚژِھہ  تس  دِیہِ،  اللہ  تعالیٰ  چُھ  سٮ۪ٹھاہ  وُسعت  تھاوان  تہٕ  سورُے  کینٛہہ  چھےٚ  تس  پے۔

Mirwaiz:
  بیٚیہِ  فرموو  تِمن  پیغمبرن  پنٕنۍ۔  پٔزۍ  پٲٹھۍ  اللہ  تعالیٰ  ہن  کوٚر  مُقرر  طالوت  تُہُند  بادشاہ،  دپنہِ  لٔگۍ  تس  کِتھہٕ  پٲٹھۍ  چُھ  حق  اسہِ  پیٚٹھ  حُکمرٲنی  کرنُک،  أسۍ  چھِنا  حکوٗمت  کرنٕکۍ  حقدار  تسٕندِ  کھۅتہٕ،  بیٚیہِ  چُھنہٕ  تس  وسعت  مال  ودولتس  اندر  سانہِ  کھۅتہٕ  زیادٕہ  کینہہ،  پیغمبرن  فرمووُکھ  پٔزۍ  پٲٹھۍ  اللہ  تعالیٰ  ہن  کوٚر  سُے  برگزیدٕہ  تۅہیہِ  پیٚٹھ،  بیٚیہِ  کٔرٕن  تس  زیادتی  عطا  علمس  منٛز  تہِ  تہٕ  جسمس  منٛز  تہِ۔  اللہ  تعالیٰ  ہن  اوس  تس  علمِ  سیاست،  علمِ  تدبیرِ  ملک،  علمِ  حرب  یعنی  جنگ  کرنُک  علم  عطا  کوٚرمُت  بیٚیہِ  اوس  سُہ  قد  بُلند  تہٕ  خوبصورت،  اللہ  تعالیٰ  چُھ  عطا  کران  ملک  پنٕنۍ  یس  یژھان  چُھ  تہٕ  تس۔  کٲنسہِ  چُھنہٕ  حق  تس  اعتراض  کرنُک،  اللہ  تعالیٰ  چُھ  سیٹھاہ  آسن  وول،  سُہ  کرِ  تس  تہِ  وسعت  عطا۔  سُہ  چُھ  سیٹھاہ  زانن  وول۔  تٔمسٕے  چھےٚ  خبر  کُس  کتھ  قٲبِل  چُھ۔  یِمو  بنی  اسراییلو  دوٚپ  ییمیُک  کیاہ  نِشانہٕ  تہٕ  علامت  چُھ  کہ  اللہ  تعالیٰ  ہن  کیاہ  چُھ  واقعی  طالوت  حُکمرٲنی  خٲطرٕ  مُقرر  کوٚرمُت۔

Tahir:
  تہٕ  تِمن  فرموو  تِہِندۍ  نبی  یَن  بے  شک  چُھ  اللہ  تعالیٰ  ہن  تُہٕندِ  خٲطرٕ  طالوت  کۆرمُت  بادشاہ  مقرر،  وَننہِ  لٔگۍ  زِ  تس  کِتھہٕ  پٲٹھۍ  گٔیہِ  اَسہِ  پیٚٹھ  حکومت  حٲصل  حالانکہ  أسۍ  چھ  تسند  کھوتہ  زیادہ  حکومتٕکۍ  (یعنی  حکومت  کرنٕکۍ)  حق  دار،  تٔمِس  آیہِ  نہٕ  دولتٕچ  سۅلبہٕ  گی  تہِ  دِنہٕ،  (نبی  ین)  فرمووکھ،  بے  شک  چُھ  اللہ  تعالیٰ  ہن  سُہ  تۅہیہِ  پیٚٹھ  منتخب  کۆرمُت  تہٕ  تٔمِس  چھَن  علمس  تہٕ  جسمس  منٛز  زیادٕہ  کشادگی  عطا  کٔرمٕژ،تہٕ  اللہ  تعالیٰ  یَس  یژھان  چُھ  تس  چُھ  پننۍ  سلطنت  (یعنی  سلطنتُک  امانت)  عطا  کران،  تہٕ  اللہ  تعالیٰ  چُھ  بۆڈ  وُسعت  وول  وارٕ  پٲٹھۍ  زانن  وول۔

Transliteration:
  Waq<u>a</u>la lahum nabiyyuhum inna All<u>a</u>ha qad baAAatha lakum <u>ta</u>loota malikan q<u>a</u>loo ann<u>a</u> yakoonu lahu almulku AAalayn<u>a</u> wana<u>h</u>nu a<u>h</u>aqqu bi<b>a</b>lmulki minhu walam yuta saAAatan mina alm<u>a</u>li q<u>a</u>la inna All<u>a</u>ha i<u>st</u>af<u>a</u>hu AAalaykum waz<u>a</u>dahu bas<u>t</u>atan fee alAAilmi wa<b>a</b>ljismi wa<b>A</b>ll<u>a</u>hu yutee mulkahu man yash<u>a</u>o wa<b>A</b>ll<u>a</u>hu w<u>a</u>siAAun AAaleem<b>un</b>


Athar:
  اَتھ  سٍتۍ  ووٚن  تِہٕنٛدۍ  پیغمبرن  تِمن  یِتہِ  زِ  اللہ  تعالیٰ  سٕنٛدِ  طرفہٕ  تٔمۍ  سُنٛد  بادشاہ  مُقرر  سپدنٕچ  علامت  چھےٚ  یہِ  زِ  تٔمۍ  سٕندِس  وقتس  منٛز  میلیو  تۅہیہِ  سُہ  صندوق  واپس،  یتھ  منٛز  تُہنٛدِس  ربّ  سٕندِ  طرفہٕ  تُہٕنٛدِ  خٲطرٕ  دِل کہ  سکونُک  سامانہٕ  چُھ،  یتھ  منٛز  آلِ  موسیؑ  تہٕ  آلِ  ہارونؑ  سٕندۍ  پتھ  کُن  ترٲوِمٕتۍ  تبرکات  چِھ،  تہٕ  یَتھ  وُنۍکیٚنس  فرشتہٕ  سنٛبھٲلِتھ  چِھ،  اگر  توٚہی  مومن  چِھو  تیٚلہِ  چھےٚ  یہِ  تُہنٛدِ  خٲطرٕ  واریاہ  بٔڈ  نِشٲنی۔

Mirwaiz:
  فرمووُکھ  پنٕنۍ  پیغمبرن  بیشک  أمۍ  سٕندِ  بادشٲہی  ہُند  نِشانہٕ  چُھ  یہِ  کہ  تۅہیہِ  نِش  واتہِ  سُہ  صندوق  یتھ  اندر  خداے  سٕندِ  تُہٕندِ  خٲطرٕ  دِلُک  قرار  چُھ،  بیٚیہِ  کینہہ  بچےمٕتۍ  چیز  تِمو  چیزو  أندرٕہ  یِم  چیز  پتھ  کُن  ترٲومٕتۍ  چھِ  حضرتِ  موسیٰ  ہن  تہٕ  حضرتِ  ہارونن،  تتھ  تابوتس  واتناون  تۅہیہِ  نِشہِ  ملٲیک  یعنی  حضرتِ  موسیٰ  سٕندۍ  نعلین،  حضرتِ  ہارون  سُند  عمامہٕ  بیٚیہِ  کینہہ  حصہٕ  من  وصلواہُک  بیٚیہِ  تورات  چہِ  کینہہ  پچہِ،  بیشک  اتھ  منٛز  چُھ  پوٚز  نِشانہٕ  تُہٕندِ  خٲطرٕ  چھِوہے  توٚہۍ  پژھ  کروٕنۍ۔  أتی  آے  ملٲیک  سُہ  صندوق  ہیٚتھ  توپتہٕ  واتنووُکھ  طالوتس  نِشہِ،  بنی  اسراییل  ٲسۍ  سُہ  حال  پانہٕ  وُچھان۔  أتی  کوٚر  تِمو  تسلیم  تِہٕندِس  پادشاہتس۔  توپتہٕ  سپٕدۍسٲرِی  آمادٕہ  أمۍسٕندِس  قیادتس  اندرجہاد  کرنس  پیٚٹھ۔

Tahir:
  تہٕ  تِہندۍ  نبی  ین  فرموو  تمن،  تٔمۍ  سٕنٛدِ  سلطنتچ  (اللہ  تعالیٰ  سٕندِ  طرفہٕ  آسنٕچ)  نشٲنی  چھے٘  یہِ  زِ  تۅہیہِ  نِشہِ  یِیہِ  صندوق  تَتھ  منٛز  آسہِ  تُہٕندِس  ربّ  سٕندِ  طرفہٕ  دِل  کہ  سکونُک  سامانہٕ،  بیٚیہِ  آسن  کینہہ  آلِ  موسیٰ  تہٕ  آلِ  ہارون  سٕندۍ  (پتھ  کُن)  تراونہٕ  آمٕتۍ  تبرکات،  تَتھ  انن  فرشتہ  تُلتھ،  اگر  تۆہۍ  ایمان  وٲلۍ  چِھو  تیٚلہِ  چھے٘  بے  شک  اَتھ  منٛز  تُہٕندِ  خٲطرٕ  بٔڑ  نشٲنی۔

Transliteration:
  Waq<u>a</u>la lahum nabiyyuhum inna <u>a</u>yata mulkihi an yatiyakumu a<b>l</b>tt<u>a</u>bootu feehi sakeenatun min rabbikum wabaqiyyatun mimm<u>a</u> taraka <u>a</u>lu moos<u>a</u> wa<u>a</u>lu h<u>a</u>roona ta<u>h</u>miluhu almal<u>a</u>ikatu inna fee <u>tha</u>lika la<u>a</u>yatan lakum in kuntum mumineen<b>a</b>


Athar:
  پتہٕ  ییٚلہِ  طالوت  درٛاو  لشکر  ہیٚتھ۔  تہٕ  تٔمۍ  ووٚن،  أکِس  دٔرِیاوس  پٮ۪ٹھ  چھےٚ  اللہ  تعالیٰ  سٕندِ  طرفہٕ  تُہٕنٛز  اَزمٲئش  سپدَن  واجِیٚنۍ  یُس  تمہِ  منٛزٕ  ترٛیش  چیٚیہِ  سُہ  چُھنہٕ  میون  سٲتھی،  میون  سٲتھی  چُھ  صرف  سُہ  یُس  نہٕ  تَمہِ  سٍتۍ  ترٛیش  ہوٚمراوِ۔  آ،  تھوٚمب  اوٚڈ  تھوٚمب  اگر  کانٛہہ  چیٚیہِ  چیٚیِن،  اکہِ  لۅکچہِ  چھۅکہٕ  ورٲے  سپٕدۍ  سٲری  اَمہِ  دِریاوٕ  نِشہِ  سٲراب۔  پتہٕ  ییٚلہِ  طالوٗت  تہٕ  تٔمۍ  سٕندۍ  مسلمان  سٲتھی  دریاوس  تٔرِتھ  برونٛہہ  پٔکۍ  اَمہِ  پتہٕ  ووٚن  تِمو  طالوتس  زِ  اَز  چُھنہٕ  اَسہِ  منٛز  جالوتس  تہٕ  تٔمۍ  سٕندٮ۪ن  لشکرن  سٍتۍ  مُقابلہٕ  کرنُک  طاقت،  ﴿یہِ  وَنن  وٲلۍ  آسٕہن  غالباً  تِمے  لُکھ  یِمَو  دریاوس  پٮ۪ٹھ  گۅڈے  پننہِ  بے صبری  ہُنٛد  اظہارس  اوس  کوٚرمُت﴾  مگر  یِم  لُکھ  یہِ  سمجھان  ٲسۍ  زِ  تِمن  چُھ  اکہِ  دۅہ  خدایس  سمکھُن  تِمو  ووٚن،  واریاہہِ  پِھرِ  چُھ  یہِ  سپُدمُت  زِ  اکھ  لۅکٕٹ  چھۅکھ  چھےٚ  اللہ  تعالیٰ  سٕندِ  اِذنہٕ  سٍتۍ  أکِس  بجہِ  چھۅکہِ  پٮ۪ٹھ  غٲلب  سپزمٕژ،  اللہ  تعالیٰ  چُھ  صبر  کرن  والیٚن  سٲتھی۔

Mirwaiz:
  ادٕہ  ییٚلہِ  دراو  طالوت  بنی  اسراییلن  ہُند  لشکر  ہیٚتھ۔  یہِ  اوس  گرمُک  موسم۔  فوجس  لٔج  وتہِ  پکان  سخت  تریش۔  تِمو  ژھونڈ  آب،  دوٚپُکھ  طالوتن  اے  لوٗکو  معلوم  چُھنہٕ  تۅہیہِ  أندرٕہ  کُس  چُھ  مُخلص  تہٕ  کُس  چُھنہٕ  مُخلص۔  لہٰذا  کرِ  اللہ  تعالیٰ  تۅہیہِ  آزمٲیِش  برونٹھ  اکہِ  دریاوٕ  سٍتۍ،  پس  یُس  اکھاہ  تمہِ  دریاوُک  آب  چیٚیہِ  سُہ  چُھ  میون  یعنی  میانہِ  جماعتُک،  یُس  نہٕ  سُہ  آب  ژٕہہِ  تہِ  سُے  چُھ  میون،  مگر  کانژھاہ  دۅژِھہ  سٍتۍ  تُلِتھ  دامہٕ  ہنا  چیٚیہِ۔  أتی  آو  برنٹھ  دریاواہ  اکھ  مگر  یِمن  روٗد  نہٕ  طالوت  سُند  اتھ  متعلق  بیان  کرُن  یادٕے،  یِمن  ٲس  سخت  تریش  لٔجمٕژ  یِمو  چُو  بٔرِتھ  آباہ،  مگر  نہٕ  کم  کینژھویِمو  أندرٕہ۔  تِمو  کوٚر  صبرٕے،  پس  ییٚلہِ  طالوت  بیٚیہِ  تِم  باایمان  یِم  اتھ  امتحانس  منٛز  کامیاب  روٗدۍ  یِمو  نہٕ  آب  چوٚویا  تِمو  اتھہٕ  سٍتۍ  تُلِتھ  کم  دامہٕ  ہنا  چیٚیہِ  تِم  ٲسۍ  ترٚے  ﴿3﴾  ہتھ  تہٕ  ترٚواہ۔  تِمے  ییٚلہِ  امہِ  دریاوٕہ  نِشہِ  اپور  تٔرۍ۔  اپور  تٔرِتھ  وُچھ  یِمو  دُشمن  سٕںٛز  لشکر  جالو  ت  سٕنٛز،  جالوت  سٕںٛز  یہِ  لشکر  وُچھِتھ  کھوٚژۍ  دپنہِ  لٔگۍ  اسہِ  کتہِ  چُھ  طاقت  جالوتس  تہٕ  تِہٕںٛزِ  لشکرِ  سٍتۍ  جنگ  کرنُک،  مگر  یِمن  یقین  اوس  پننِس  خدایس  سٍتۍ  مُلاقات  کرنُک  تِمو  دوٚپُکھ،  پرواہ  مہ  بٔرِو  کینہہ۔  کینژھاہ  کمٕے  جمٲعژ  آسہِ  تِمے  سپزٕغٲلِب  واریہن  جماعتن  پیٚٹھ  خداے  سٕندِ  حُکم  سٍتۍ،  اللہ  تعالیٰ  چُھ  صبٕر  کروٕنین  سٍتۍ  سٍتۍ۔

Tahir:
  پتہٕ  ییٚلہِ  طالوت  پننٕۍ  لشکر  ہیٚتھ  شہرٕ  منٛزٕ  دۯاوٗ  تٔمۍ  وۆن  بے  شک  چُھواللہ  تعالیٰ  تۅہیہِ  اَکہِ  کۅلہِ  ہٕنٛدِ  ذریعہ  آزماون  وول،پتہٕ  ییٚمۍ  تمہِ  منٛزٕ  تۯیش  چیٚیہِ،  تیٚلہِ  آسہِ  نہٕ  سُہ  میانیو  (سٲتھِیَو)  منٛزٕتہٕ  یُس  نہٕ  یہِ  چیٚیہِ،سُے  آسہِ  میانہِ  (جماعتہٕ)  منٛزٕ،مگر  یُس  شخص  پننہِ  اَتھہٕ  (صرف)  اَکھ  تھۆمب  چیٚیہِ  (تس  چُھنہٕ  حرج)،  پتہٕ  چیٚیہِ  تِمَو  منٛزٕ  کینٛژھو  لُکو  وَراے  سارِوٕیَو  تَمہِ  منٛزٕ  تریش،و  ۅنۍییٚلہِ  طالوت  تہٕ  تٔمۍ  سٕندۍ  ایمان  وٲلۍ  سٲتھۍ  کۅلہِ  اَپور  تٔرۍ،پتہٕ  لٔگۍ  وَننہِ،اَز  چُھنہٕ  اَسہِ  منٛز  جالوت  تہٕ  تٔمۍ  سٕندیٚن  فوجن  سٍتۍ  مقابلہٕ  کرنُک  طاقت،  یِمن  لُکن  یقین  اوس  زِ  تِم  چِھ  (شہید  سپدِتھ  یا  مرنہٕ  پتہٕ)  اللہ  تعالیٰ  ہس  سٍتۍ  ملاقاتُک  شرف  حٲصل  کرن  وٲلۍ،  لٔگۍوننہ،  واریاہہِ  لٹہِ  چھے٘  اللہ  تعالیٰ  سٕندِ  حکمہٕ  سٍتۍ  لۅکٕٹ  جماعت  (أکِس  خاص)  بجہِ  جمٲعژ  پیٚٹھ  غٲلب  یِوان،  تہٕ  اللہ  تعالیٰ  چُھ  بے  شک  صبر  کرن  والیٚن  سٍتۍ۔

Transliteration:
  Falamm<u>a</u> fa<u>s</u>ala <u>ta</u>lootu bi<b>a</b>ljunoodi q<u>a</u>la inna All<u>a</u>ha mubtaleekum binaharin faman shariba minhu falaysa minnee waman lam ya<u>t</u>AAamhu fainnahu minnee ill<u>a</u> mani ightarafa ghurfatan biyadihi fashariboo minhu ill<u>a</u> qaleelan minhum falamm<u>a</u> j<u>a</u>wazahu huwa wa<b>a</b>lla<u>th</u>eena <u>a</u>manoo maAAahu q<u>a</u>loo l<u>a</u> <u>ta</u>qata lan<u>a</u> alyawma bij<u>a</u>loota wajunoodihi q<u>a</u>la alla<u>th</u>eena ya<i><u>th</u></i>unnoona annahum mul<u>a</u>qoo All<u>a</u>hi kam min fiatin qaleelatin ghalabat fiatan katheeratan bii<u>th</u>ni All<u>a</u>hi wa<b>A</b>ll<u>a</u>hu maAAa a<b>l</b><u>ssa</u>bireen<b>a</b>


Athar:
  تہٕ  ییٚلہِ  تِم  جالوت  تہٕ  تٔمۍ  سٕندِس  لشکرس  سٍتۍ  مُقابلہٕ  کرنہٕ  درٛاے  تہٕ  تِمو  کوٚر  دُعا،  اے  سانہِ  ربّہٕ!  اَسہِ  دِ  صبر،  سٲنۍ  قدم  جماو،  تہٕ  یَتھ  کٲفر  چھۅکہِ  پٮ۪ٹھ  کر  اَسہِ  فتح  نصیب۔

Mirwaiz:
  تِمو  پتہٕ  ییٚلہِ  طالوت  سُند  فوج  دراو  جالوتس  تہٕ  تِہٕندِس  فوجس  سٍتۍ  مُقابلہٕ  کرنہٕ  خٲطرٕ،  دعا  لٔگۍ  کرنہِ  اے  سانہِ  پروردِگارٕہ  ژٕ  تراو  اسہِ  پیٚٹھ  صبرواستقلال  بیٚیہِ  دٔر  راو  قدم  سٲنۍ  بیٚیہِ  کر  یٲرِی  اسہِ  غلبہٕ  دِ  کٲفرن  ہٕندِس  قومس  پیٚٹھ۔

Tahir:
  تہٕ  ییٚلہِ  تِم  جالوت  تہٕ  تِمۍ  سٕندِس  فوجس  برونٛہہ  کُن  وٲتۍ،  عرض  لوگُکھ  کرُن  اے  سانہِ  پروردگارٕ!  اَسہِ  کر  صبرس  منٛز  وُسعت  عطا  تہٕ  اَسہِ  تھاو  ثٲبت  قدم  تہٕ  اَسہِ  کر  کٲفرن  پیٚٹھ  غلبہٕ  عطا۔

Transliteration:
  Walamm<u>a</u> barazoo lij<u>a</u>loota wajunoodihi q<u>a</u>loo rabban<u>a</u> afrigh AAalayn<u>a</u> <u>s</u>abran wathabbit aqd<u>a</u>man<u>a</u> wa<b>o</b>n<u>s</u>urn<u>a</u> AAal<u>a</u> alqawmi alk<u>a</u>fireen<b>a</b>


Athar:
  ٲخر  کار  ژٔلرٲوۍ  تِمو  اللہ  تعالیٰ  سٕندِ  اِذنہٕ  سٍتۍ  کٲفر  تہٕ  داوٗدن  کوٚر  جالوت  قتل،  تہٕ  خُداین  کٔر  تَس  سلطنت  تہٕ  حکمت  عطا،  بیٚیہِ  یِمن  یِمن  چیزن  ہُنٛد  علم  یوٚژھنَس  سُہ  علم  دِیُتنَس،  اگر  یِتھہٕ  پٲٹھۍ  اللہ  تعالیٰ  انسانن  ہٕنٛزِ  أکِس  چھۅکہٕ  دوٚیِمہِ  چھۅکہِ  ہٕندِ  ذریعہِ  ڈالان  روزِہے  نہٕ  تیٚلہِ  بِگرِہے  زمینُک  نظام،  وۅنۍ  گوٚو  دُنیا کیٚن  لُکن  پٮ۪ٹھ  چُھ  اللہ  تعالیٰ  سُنٛد  بوٚڈ  فضل  ﴿زِ  سُہ  فساد  دفع  کرنُک  انتظام  کران  روزان﴾۔

Mirwaiz:
  پس  دیُت  شِکس  طالوت  سٕںٛزِ  ی  لشکرِ  یتھ  منٛز  حضرتِ  داوود  اوس  اکھ  سِپاہ  جالوتس  تہٕ  تِہٕںٛزِ  لشکرِ  خداے  سٕندِ  حُکم  سٍتۍ،  حضرتِ  داوودن  مور  جالوت۔  ییٚلہِ  طالوتُن  لشکرٕہ  منٛزٕہ  اعلان  کوٚر  کہ  کُس  اکھاہ  مارِ  جالوتس،  تس  کرٕ  بہٕ  پننہِ  صاحبزادِ  سٍتۍ  نکاح  بیٚیہِ  دِمس  نصف  سلطنت  حضرتِ  داوود  دراو  برونٹھ  کُن  دوٚپُن  بہٕ  کرٕ  یہِ  کٲم۔  چنانچہ  یانۍ  مُقابلہٕ  سپُد  حضرتِ  داوو  دآو  جالوتس  قتل  کٔرِتھ  توپتہٕ  کوٚر  طالوتن  وعدٕہ  پنُن  پوٗرٕہ،  داماد  تہِ  بنووُن  بیٚیہِ  تھووُن  سلطنتُک  شریک  پانس  سٍتۍ۔  پتہٕ  ییٚلہِ  طالوت  بییِس  أکِس  لڑایہِ  اندر  شہید  سپُد  پتہٕ  سپُد  سٲرے  مملِکتُک  پادشاہ  حضرتِ  داوود،  اللہ  تعالیٰ  ہن  کوٚر  حضرتِ  داوودس  عطا  پادشاہت  تہٕ  حِکمت،  بیٚیہِ  ہیٚچھنٲوِن  تِم  تِم  چیز  یِم  تس  خۅش  کٔرۍ،  ہرگاہ  نے  اللہ  تعالیٰ  أڈیو  لوٗکو  سٍتۍ  اڈین  لوٗکن  ہٕندۍ  شر  دوٗر  کرِ  ہا  مُلک  گژِھہ  ہا  تباہ  تہٕ  برباد  کُفر و شِرکہٕ  سٍتۍ  فِتنو  تہٕ  فسادو  سٍتۍ،  مگر  اللہ  تعالیٰ  چُھ  فضل  وول  مخلوقن  پیٚٹھ۔

Tahir:
  پتہٕ  دِژ  تِمَو  تِمن  (جالوتی  فوجن)  اللہ  تعالیٰ  سٕندِ  حکمہٕ  شکست،  تہٕ  داوٗدن  (علیہ  السلام)  کۆر  جالوت  قتل  تہٕ  اللہ  تعالیٰ  ہن  کٔر  تِمن  (یعنی  داوٗد  علیہ  السلامس)  حکومت  تہٕ  حکمت  عطا  تہٕ  یِکینٛژھاہ  یۆژُھن  تہِ  ہیٚچِھنٲوِن  تِم،تہٕ  اگراللہ  تعالیٰ  (ظلم  و  زیادتی  کرن  والیٚن  اَمنہٕ  کیٚن  دشمن)  لُکن  ہُنٛد  اَکھ  دۆر  (انسانیتُک  احترام  کرن  والہِ  تہٕ  اَمنٕچ  حفاظت  کرن  والہِ)  دۆیِمہِ  دَرِکہِ  ذریعہ  ہٹاوان  روزِ  ہے  نہٕ،تیٚلہِ  گژِھہ  ہے  زمین  (یعنی  زمینس  پیٚٹھ  انسٲنی  زندگی  کینٛژھن  جٲبرن  ہٕندِ  مسلسل  تسلّط  تہٕ  ظلمہٕ  کِنۍ)  بربادمگراللہ  تعالیٰ  چُھ  تمام  عَالمن  پیٚٹھ  فضل  فرماون  وول۔

Transliteration:
  Fahazamoohum bii<u>th</u>ni All<u>a</u>hi waqatala d<u>a</u>woodu j<u>a</u>loota wa<u>a</u>t<u>a</u>hu All<u>a</u>hu almulka wa<b>a</b>l<u>h</u>ikmata waAAallamahu mimm<u>a</u> yash<u>a</u>o walawl<u>a</u> dafAAu All<u>a</u>hi a<b>l</b>nn<u>a</u>sa baAA<u>d</u>ahum bibaAA<u>d</u>in lafasadati alar<u>d</u>u wal<u>a</u>kinna All<u>a</u>ha <u>th</u>oo fa<u>d</u>lin AAal<u>a</u> alAA<u>a</u>lameen<b>a</b>


Athar:
  یِم  چِھ  اللہ  تعالیٰ  سٕندۍ  آیات  یِم  أسۍ  ٹھیک  ٹھیک  توٚہۍ  بوزناوان  چِھو۔  تہٕ  اے  محمدؐ،  توٚہۍ  چِھو  یقیناً  تِمو  لُکو  منٛزٕ  یِم  رسول  بنٲوِتھ  سوزنہٕ  چِھ  آمٕتۍ۔

Mirwaiz:
  یِم  قصہٕ  برونٹمین  لوٗکن  ہٕندۍ  چھِ  نٔنۍ  نِشانہٕ  پروردِگارٕہ  سٕندِ  قدرتٕکۍ  یِم  أسۍ  تۅہیہِ  پیٚٹھ  پران  چھِ  پٔزۍ  پٲٹھۍ  یِمے  چھےٚ  بجہ  دلیلہٕ  یِتھہٕ  پٲٹھۍ  کہ  توٚہۍ  چھِو  بیشک  پیغمبرو  أندرٕہ۔

Tahir:
  یِم  چِھ  اللہ  تعالیٰ  سٕندۍ  آیات،  أسۍ  چِھ  یِم  (اے  ٹاٹھہِ!)  تۅہیہِ  پیٚٹھ  پَزرٕسان  پَران،  تہٕ  بے  شک  چِھو  تۆہۍ  رسولَو  منٛزٕ۔

Transliteration:
  Tilka <u>a</u>y<u>a</u>tu All<u>a</u>hi natlooh<u>a</u> AAalayka bi<b>a</b>l<u>h</u>aqqi wainnaka lamina almursaleen<b>a</b>


Athar:
  یِم  رسول  ﴿یِم  سانہِ  طرفہٕ  انسانن  ہٕنٛدِ  ہدایتہٕ  خٲطرٕ  مُقرر  سپٕدۍ﴾  اَسہِ  کٔرۍ  یِمن  اکھ  أکۍ  سٕندِ  کھۅتہٕ  کھٔسِتھ  مرتبہٕ  عطا،  تِمو  منٛزٕ  اوس  کانٛہہ  تِیُتھ  یَس  سٍتۍ  اللہ  تعالیٰ  بذاتِ  خۅد  ہمکلام  سپُد،  کٲنٛسہِ  دِتِن  باقیو  حیثیتو  بُلند  درجہِ  تہٕ  ٲخرس  پٮ۪ٹھ  کریٚن  عیسیٰ  ابن  مریم  علیہ  السلامس  روشن  نشٲنیہِ  عطا  تہٕ  روحِ  پاک  سٕندِ  ذریعہ  کوٚرنس  مدد،  اگر  اللہ  تعالیٰ  ییٚژِھہ ہے  تیٚلہِ  اوس  نہٕ  ممکن  زِ  یِمو  پیغمبرو  پتہٕ  یِمو  لُکو  ٹاکارٕ  نشٲنیہِ  وُچھمژٕ  آسہٕ،  تِم  کیا  لڑہن  پانہٕ  وٲنۍ  مگر  اللہ  تعالیٰ  سٕنٛز  مشیّت  ٲس  نہٕ  یہِ  زِ  سُہ  رُکاوِہے  لُکن  جبراً  اختلاف  نِشہِ،  اَمہِ  وجہ﴾  کوٚر  تِمو  پانہٕ  وٲنۍ  اختلاف،  پتہٕ  اوٚن  کٲنٛسہِ  ایمان  تہٕ  کٲنٛسہِ  رٔٹ  کُفرٕچ  وَتھ۔  آ،  ہرگاہ  اللہ  تعالیٰ  ییٚژِھہ ہے  تیٚلہِ  لڑہَن  نہٕ  تِم  ہرگز  مگر  اللہ  تعالیٰ  یہِ  یژھان  چُھ  تہِ  چُھ  کران۔

Mirwaiz:
  تِم  پیغمبر  یِمن  ہٕںٛز  ذکر  یتھ  سورہ  شریفس  منٛز  آیہِ  کرنہٕ  یا  یِمو  پیغمبرو  أندرٕہ  توٚہۍ  چھِو،  فضیلت  دیُت  اسہِ  تِمو  أندرٕہ  بعض  پیغمبرن  بعض  پیغمبرن  پیٚٹھ،  تِمو  أندرٕہ  چھِ  بعض  تِم  یِمن  سٍتۍ  اللہ  تعالیٰ  ہن  کتھہٕ  کرِ  بِلا  واسطہ  مِثل  موسیٰ  علیہ  السلام،  بعضن  ہٕںدۍ  درجہٕ  کٔرِن  بُلند،  تِم  کٔرِن  خاص  تِمو  خصوصیاتو  سٍتۍ  یِم  نہٕ  بیین  آے  عطا  کرنہٕ،  حضرتِ  ابراہیمس  خلت،  حضرتِ  داوودس  ملک  تہٕ  نبوت،  حضرتِ  سلیمانس  تسخیر  جن  وانس  وہوا،  حضرتِ  محمد  عربیسؐ  رسالت  عامہ  ختمِ  نبوت،  معراجِ  جسمٲنی،  سیر  ملک  وملکوت  بیٚیہِ  کمالِ  قُرب،  بیٚیہِ  کرِ  اسہِ  عطا  حضرتِ  عیسیٰ  ہس  یُس  فرزںد  حضرتِ  مریم  سُند  چُھ  ننہِ  دلیلہٕ  بٔڈۍ  معجزات،  بیٚیہِ  کوٚر  اسہِ  تِمن  تٲیید  جبریل  امین  سٕندِ  سٍتۍ۔  سُہ  اوس  تِہٕندِ  حفاظت  خٲطرٕ  تِمن  سٍتۍ  سٍتۍ  آسان،  توپتہٕ  ہرگاہ  اللہ  تعالیٰ  یژِھہ  ہا  سارنٕے  لوٗکن  ہُند  ہدایت  تیٚلہِ  کرہن  نہٕ  تِم  لوٗکھ  یِم  پیغمبرن  پتہٕ  آے  پانہٕ  وٲنۍ  اِختلاف  تہٕ  قتل  وقتال  وخونریزی  ننہِ  دلیلہٕ  تِمن  نِشہِ  واتنہٕ  پتہٕ،  مگر  تِمو  کوٚر  اِختلاف  ییٚمہِ  سببہٕ  تِمو  قتل  وقتال  وخونریزی  تہِ  کٔر۔  چنانچہ  تِمو  اندر  روٗدۍ  بعض  حقس  تہٕ  ایمانس  پیٚٹھ  ثٲبِت  بعضو  کوٚر  تِمو  أندرٕہ  کُفر  تہٕ  انکار  حقیقت  چھےٚ،  ہرگاہ  اللہ  تعالیٰ  یژِھہ  ہا  تِمن  سارنٕے  ہُند  ہدایت  تِم  اِختلاف  تہٕ  قتل  وقتال  وخونریزی  کرہن  نہٕ،  لیکن  اللہ  تعالیٰ  سُند  اِرادٕہ  اوس  یِتھے  پٲٹھۍ۔  سُہ  یہِ  یژھان  چُھ  پننہِ  حِکمت  سٍتۍ  تہِ  چُھ  کران  پننہِ  قدرت  سٍتۍ۔

Tahir:
  یِم  سٲری  رسول  (یِم  اَسہِ  مبعوث  کٔرۍ)  اَسہِ  دِژ  یِمَو  منٛزٕ  کینٛژھن  پیٚٹھ  کینٛژھن  فضیلت،  یِمَو  منٛزٕ  کۆر  کٲنسہِ  سٍتۍ  اللہ  تعالیٰ  ہن  (سیدِ  سیۆد)  کلام  تہٕ  کٲنسہِ  دِژٕن  درجاتن  منٛز  (سارِنٕے  پیٚٹھ)  فوقیت (یعنی  حضور  اکرم  صلی  اللہ  علیہ  وسلمن  کٔر  تمام  درجاتن  منٛز  سارِنٕے  پیٚٹھ  بلندی  عطا)  تہٕ  اَسہِ  کرِ  مریم  سٕندِس  فرزند  عیسیٰ  ہس  (علیہ  السلام)  ٹاکارٕہ  نشٲنِیہِ  عطا  تہٕ  اَسہِ  کۆر  تس  پاک  روح  سٕندِ  ذریعہ  مدد،  تہٕ  اگر  اللہ  تعالیٰ  یژھِ  ہے  یِمن  رسولن  پتہٕ  یِنہٕ  وٲلۍلُکھ  لڑہن  نہٕ  پانہٕ  وٲنۍپانس  نِشہِ  ٹاکارٕہ  نِشٲنِیہِ  یِنہٕ  پتہٕ  زانٛہہ  تہِ،مگرتِمَو  کۆراختلاف،  لہٰذا،  اۆن  تِمَو  منٛزٕ  کینٛژَھو  ایمان  تہٕ  کینٛژھو  کۆر  تِمَو  منٛزٕ  کُفر  اختیار،  (تہٕ  یہِ  کتھ  تھٲوِو  یاد  زِ)  اگراللہ  تعالیٰ  یژھِ  ہے  (یعنی  تِمن  تھاوِہے  أکِسٕے  کتھہِ  پیٚٹھ  مجبور  کٔرِتھ)  تیٚلہِ  لڑہن  نہٕ  تِم  پانہٕ  وٲنۍ  زانٛہہ  تہِ،  مگراللہ  تعالیٰ  یہِ  یژھان  چھ  (تہِ)  چُھ  کران  (یعنی  لُکن  چُھ  فٲصلہٕ  کرنٕچ  آزٲدی  عطا  کران  تہٕ  تِمن  ہنٛدچُھکھ  ذمہٕ  دار  ٹھہراوان)۔ 

Transliteration:
  Tilka a<b>l</b>rrusulu fa<u>dd</u>aln<u>a</u> baAA<u>d</u>ahum AAal<u>a</u> baAA<u>d</u>in minhum man kallama All<u>a</u>hu warafaAAa baAA<u>d</u>ahum daraj<u>a</u>tin wa<u>a</u>tayn<u>a</u> AAees<u>a</u> ibna maryama albayyin<u>a</u>ti waayyadn<u>a</u>hu biroo<u>h</u>i alqudusi walaw sh<u>a</u>a All<u>a</u>hu m<u>a</u> iqtatala alla<u>th</u>eena min baAAdihim min baAAdi m<u>a</u> j<u>a</u>athumu albayyin<u>a</u>tu wal<u>a</u>kini ikhtalafoo faminhum man <u>a</u>mana waminhum man kafara walaw sh<u>a</u>a All<u>a</u>hu m<u>a</u> iqtataloo wal<u>a</u>kinna All<u>a</u>ha yafAAalu m<u>a</u> yureed<b>u</b>


Athar:
  اے  لوٗکو  یِمو  ایمان  چُھو  اوٚنمُت،  یِکینژھاہ  مال  و  متاع  اَسہِ  تۅہیہِ  بخشمُت  چُھو،  تَمہِ  منٛزٕ  کٔرِو  خرچ  اَمہِ  برونٛہہ  زِ  سُہ  دۅہ  واتہِ،  ییٚمہِ  دۅہ  خرید  و  فروخت  سپدِ  نہٕ،  نَہ  یِیہِ  دوستی  بکار  تہٕ  نَہ  چلہِ  سفٲرش،  تہٕ  ظٲلِم  چِھ  دراصل  تِمے  یِم  کُفرٕچ  وَتھ  پانناوان  چِھ۔

Mirwaiz:
  اے  باایمانو  خرٕچ  کٔرِو  تمہِ  مالہٕ  أندرٕ  یُس  اسی  عطا  کوٚر  تۅہیہِ،  سُہ  خوفناک  دۅہ  یِنہٕ  بروںٹھ  ییٚمہِ  دۅہہ  ہیٚون  کٕنُن  آسہِ  نہ،  یار  برادری  آسہِ  نہ،  سُفٲرشہِ  ہُند  کانہہ  سِلسلہٕ  آسہِ  نہٕ،  کٲفرٕے  چھِ  بٔڈ  ظٲلِم،  یِمو  پننِس  پانس  ظلم  کوفر  کُفروشِرکہٕ  سٍتۍ۔  خداے  سٕںزِ  نافرمٲنی  سٍتۍ،  تِمنٕے  نہ  دِیہِ  کٲنسہِ  ہٕںٛز  دوستی  فٲیدٕہ  نہ  کٲنسہِ  ہٕنٛز  سُفٲرِش۔  اے  باایمانو  توٚہۍ  مہ  بٔنِو  تِمن  ہِوۍ۔

Tahir:
  اے  ایمان  والیو! یہِ کینٛژھاہ  اَسہِ  تۅہیہِ  عطا  چُھ  کۆرمُت  تَمہِ  منٛزٕ  کٔرِو (اللہ  تعالیٰ  سٕنزِ  وَتہِ  منٛز) خرچ  اَمہِ  برونٛہہ  زِ  سُہ  دۅہ  واتہِ  یَتھ  منٛز  نَہ  کانٛہہ  ہیۆن  کٕنُن  سپدِ  تہٕ  نَہ  آسہِ  (کٲفرن  خٲطرٕ) کانٛہہ  دوستی (فایدٕہ  مند)،تہٕ  نَہ (کانٛہہ)  سفٲرش،تہٕ  یِم  کُفارٕے  چِھ  ظٲلِم۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo anfiqoo mimm<u>a</u> razaqn<u>a</u>kum min qabli an yatiya yawmun l<u>a</u> bayAAun feehi wal<u>a</u> khullatun wal<u>a</u> shaf<u>a</u>AAatun wa<b>a</b>lk<u>a</u>firoona humu a<b>l</b><i><u>thth</u></i><u>a</u>limoon<b>a</b>


Athar:
  اللہ  تعالیٰ  چُھ  سُہ  زندٕہ  جاوید  ہستی  یُس  سٲرِسٕے  کائناتس  چُھ  سنبھٲلِتھ،  تس  ورٲے  چُھنہٕ  کانٛہہ  خداے،  سُہ  نَہ  چُھ  شۅنگان  تہٕ  نَہ  چھےٚ  تس  زولہٕ  گژھان،  یِکینٛژھاہ  زمینس  تہٕ  آسمانن  اندر  چُھ  سُہ  چُھ  تٔمۍ  سُندُے،  کُس  چُھ  سُہ  یُس  تٔمۍ  سٕندِس  خدمتس  اندر  تٔمۍ  سٕندِ  اجازتہٕ  ورٲے  سفٲرش  ہیٚکہِ  کٔرِتھ؟  یِکینژھاہ  بندن  برونٛہہ کنہِ  چُھ  تمِچ  تہِ  چَھس  خبر  تہٕ  یِکینژھاہ  تِمن  نِشہِ  کھٔتِتھ  چُھ  تمہِ  نِشہِ  تہِ  چُھ  وٲقف،  تہٕ  بیٚیہِ  ہیٚکن  نہٕ  تِم  تٔمۍ  سٕندیٚو  معلوماتو  منٛزٕ  کُنہِ  چیزس  متعلق  سوٗنچتھٕے  اِلّا  یہِ  زِ  سُہ  اگر  کُنہِ  چیزُک  علم  تِمن  پانے  دِیُن  ییژِھہ۔  تٔمۍ  سٕنٛز  حکومت  چھےٚ  آسمانن  تہٕ  زمینس  پٮ۪ٹھ  اِحاطہٕ  کٔرِتھ،  ﴿یتھ  جایہ  چُھ  لفظ  کُرسی  استعمال  سپُدمُت  یتھ  عام  پٲٹھۍ  حکومت  تہٕ  اقتدار  رٔنگۍ  چِھ  وَرتاوان۔  اردو  تہٕ  کٲشرِ  زبٲنۍ  اندر  تہِ  چِھ  کُرسی  لفظ  ؤنِتھ  حٲکمانہٕ  اختیارات  مُراد  آسان۔  اَمی  لفظہٕ کہ  رعایت  سٍتۍ  چھےٚ  یہِ  آیت  آیتَ  الکرسی  ناوٕ  مشہور،  تہٕ  اتھ  اندر  چھےٚ  اللہ  تعالیٰ  سٕنز  تِژھ  مکمل  معرفت  بخشنہٕ  آمٕژ  ییٚمِچ  مثال  کُنہِ  چھَنہٕ  میلان۔  حدیث  شریفس  اندر  چھےٚ  یہِ  أتھۍ  بنیادس  پٮ۪ٹھ  قرآنٕچ  سارِوٕے  کھۅتہٕ  افضل  آیت  قرار  دِنہٕ  آمٕژ۔﴾  تہٕ  تِہٕنٛز  رٲچھ  راوٹھ  چَھنہٕ  تٔمۍ  سٕندِ  خٲطرٕ  تھٔکراوَن  واجیٚنۍ  کٲم،  بس  سۅے  چھےٚ  اکھ  بزرگ  تہٕ  تَھدِ  پایِچ  ذات۔

Mirwaiz:
  اللہ  تعالیٰ  گوٚو  سُے،  کانہہ  اکھاہ  چُھنہٕ  عبادتس  سزاوار  تس  ورٲے،  سُے  چُھ  پانہٕ  زِندٕہ  بیین  سارنٕے  زِندٕہ  تھاوٕ  وُن،  کھسان  چَھنہٕ  تس  نہ  پِنک  تہٕ  نہ  نندٕریعنی  مغلوب  چَھنہٕ  تس  کران  نہ  لوٚژ  نِندٕر  تہٕ  نہ  گوٚب  نِندٕر،  تِہُندُے  چُھ  تہِ  سورُے  یہِ  آسمانن  اندر  چُھ  بیٚیہِ  یہِ  زمینس  اندر  چُھ،  کس  أکۍ  سُند  طاقت  چُھ  تہٕ  جرات  چُھ  سُہ  کیاہ  کرِ  کٲنسہِ  شخصس  سُفٲرِش  تس  نِشہِ  تِہٕندِ  حُکمہٕ  تہٕ  اِجازت  ورٲے،  سُہ  چُھ  پانے  زانان  مخلوقن  ہٕندۍ  سٲرِی  حالات  یِم  تِمن  برونٹھ  کنہِ  چھِ  بیٚیہِ  یِم  تِمن  پتہٕ  کنہِ  چھِ  یعنی  پوٗشیدٕہ  تہٕ  نٔنۍ  حالات،  حٲضروغایب  حالات،  ظاہِرو  باطِن  حالات  زانہٕ  وُن  چُھ  سُے،  لہٰذا  سُفٲرِش  کروُن  کیاہ  چیز  ہیٚکہِ  تِمو  حالاتو  علاوٕہ  پیش  کٔرِتھ،  مخلوق  ہیٚکہِ  نہٕ  احاطہٕ  کٔرِتھ  کُنہِ  چیزس  تِہٕندِ  علمہٕ  أندرٕہ  مگر  تِژٕے  ہنا  ییژہن  سُہ  ییژِھہ۔  حدیث  شریفس  اندر  چُھ  کہ  حوضِ  کوثرس  پیٚٹھ  یِن  پیش  کرنہٕ  کینہہ  لوٗکھ۔  تِمے  یِن  پکناونہٕ  جہنمس  کُن۔  بہٕ  دپہٕ  یِم  چھِ  میٲنۍ،  یِم  کیازِ  نِیوکھ  جہنمس  کُن۔  دپنہٕ  یِیم۔۔۔۔  تۅہیہِ  نہ  حض  چھو  نہٕ  پتہ  یِمو  کیاہ  نوٚروو  تۅہیہِ  پتہٕ  دینس  اندر۔  ڈٔلمٕتیو  جماعتو  أندرٕہ  چھےٚ  اکھ  جماعتھاہ  معتزلہ،  تِم  چھِ  انکار  کرن  شفاعتس  مگر  اہلِ  سنت  وجماعتن  ہُند  اعتقاد  چُھ  اللہ  تعالیٰ  یِمن  شفاعت  کرنُک  اِختیار  دِیہِ  تِم  کرن  ضروٗر  شفاعت  تہٕ  تِہُند  شفاعت  کرِ  اللہ  تعالیٰ  ضروٗر  قبول۔  اللہ  تعالیٰ  ہن  چُھ  سٲنِس  رسولِ  کریمسؐس  وعدٕہ  کوٚرمُت  شفاعتُک۔  تِم  کرن  پننِس  اُمتس  ضروٗر  شفاعت۔  تِمو  فرموو  حدیث  شریفس  اندر۔۔۔۔  میون  شفاعت  چُھ  بٔڈین  گنہگارن  ہٕںدِ  خٲطرٕ  میانیو  اُمتیو  أندرٕہ  مگر  تِم  تہِ  ہیٚن  گۅڈٕہ  اللہ  تعالیٰ  ہس  شفاعت  کرنُک  اِجازت۔  چنانچہِ  عرشِ  مجیدس  بروںٹھ  کنہِ  یِتھ  دِن  تِم  دنیاکین  ستن  دۅہن  برابر  کُنُے  سجدٕہ۔  تتھ  سجدس  منٛز  پرن  تِم  تِم  حمدوثنا  پروردِگارٕہ  سٕندۍ  یِم  نہٕ  کٲنسہِ  پٔرِمٕتۍ  آسن۔  ستہِ  دۅہۍ  فرماویٚکھ  اللہ  تعالیٰ  تُلِوحض  تھوٚد  سرِ  مُبارک۔۔۔۔ مٔنگِو  حض  یہِ  مٔنگِو  تہِ  کرو  عطابیٚیہِ  کرو  شفاعت،  تُہُند  شفاعت  کرو  أسۍ  قبول۔  امہِ  اِجازت  پتہٕ  کرن  تِم  شفاعت  مگر  ییٚتیس  چھےٚ  وارٕہ  اکھ  کتھاہ  سوچنس  قٲبِل،  سۅ  گٔیہِ  یہِ  کتھ  کہ  کٲنسہِ  أکۍ  سُند  گژِھنہٕ  ناجٲیِز  تہٕ  حرام  چیز  ممنوع  کرنس  پیٚٹھ  یا  فرٲیِض  تہٕ  واجبات  تراونس  پیٚٹھ  آمادٕہ  سپدُن  تہٕ  جرات  کرُن۔  شفاعتس  پیٚٹھ  اعتماد  تہٕ  بھروسہٕ  کٔرِتھ  یعنے  کانہہ  دپہِ  بہٕ  کرٕ  تِہٕںٛز  مُخالفت  تہٕ  نافرمٲنی  تِم  کرنم  شفاعت،  یہِ  چُھ  عقلہِ  تہٕ  انصاف  نِشہِ  سیٹھاہ  دوٗر  تمہِ  علاوٕہ  چُھ  یہِ  محض  خیالاہ  بٲطِل  تہٕ  بے  بُنیاد۔  اللہ  تعالیٰ  چُھ  پانہٕ  فرماوان  قرآنِ  مجیدس  اندر۔۔۔۔ یُس  اکھاہ  مُخالفت  کرِ  سٲنِس  پیغمبرٕہ  سٕںٛزاحکام  تس  نِش  وارٕہ  پٲٹھۍ  واتنہٕ  پتہٕ  بیٚیہِ  کرِ  سُہ  پیروی  باایمانن  ہٕںٛزِ  وتہِ  ورٲے  بیٚیہِ  کُنہِ  وتہِ  ہٕںٛز۔  پکناوون  أسۍ  سُہ  تمی  وتہِ  یۅسہٕ  وتھ  تٔمۍ  اختیار  کٔر۔  بیٚیہِ  واتناوون  أسۍ  سُہ  جہنمس  یۅسہٕ  سیٹھاہ  یچھ  جاے  چھےٚ،  ویژراوہ  کرسی  تِہُند  پانس  منٛز  آسمانس  تہٕ  زمینس  تیوت  چُھ  بوٚڈ  تہٕ  کھوٚل۔  حدیث  شریفس  منٛز  چُھ  ستھ  آسمان  چھِ  کرسیس  منٛز  تِتھی  یِتھۍ  ستھ  پنیسہ  چھِ  بٔڈِس  مٲدانس  منٛز۔  عرشس  مُقابلہٕ  چھےٚ  کُرسی  تِتھُے  یُتھ  اکھ  پنیسہ  چُھ  بٔڈِس  مٲدانس  منٛز۔  نتہٕ  گوو  معنی  احاطہٕ  کٔرِتھ  چُھ  تِہُند  علم  آسمانن  تہٕ  زمینن،  تھکراوان  چُھنہٕ  تس  یعنی  دُشوٲری  تہٕ  تکلیفس  منٛز  چُھنہٕ  تراوان  تس  آسمانن  تہٕ  زمینن  رٲچھ  تہٕ  حفاظت  کرٕنۍ،  بیٚیہِ  چُھ  سیٹھاہ  عٲلی۔  تِہٕندِس  علوس  نہایتھاہ  چُھنہٕ،  سُہ  چُھ  سیٹھاہ  بوٚڈ۔  تِہٕندِس  بجرس  نہایتھاہ  چُھنہٕ۔

Tahir:
  اللہ،تَس  ورٲے  چُھنہٕ  کانٛہہ  عبادتس  لایق،ہمیشہ  چُھ  زندٕہ  روزن  وول  (سٲرِسٕے  عالمس  چُھ  پننہِ  تدبیرِ  سٍتۍ)  قٲیِم  تھاون  وول،نَہ  چھے٘  تس  زۅل  گژھان  تہٕ  نَہ  چھَس  نِندٕر،  یِکینٛژھاہ  آسمانن  منٛز  چُھ  تہٕ  یِکینٛژھاہ  زمینس  منٛز  چُھ،  سورُے  چُھ  تٔمۍ  سُندُے۔کُس  چُھ  تِیُتھ  شخص  یُس  تٔمۍ  سٕندِس  دربارس  منٛز  تٔمۍ  سٕندِ  اجازت  وَرٲے  سفٲرش  کٔرِتھ  ہیٚکہِ،  یِکینٛژھاہ  مخلوقن  برونٛہہ  کنہِ (سپدان  چُھ  یا  سپُدمُت)  چُھ  تہٕ  یِکینٛژھاہ  تِمن  پتہٕ (سپدن  وول)  چُھ (سُہ)  چُھ  سورُے  زانان،  تہٕ  تِم  ہیٚکن  نہٕ  تٔمۍ  سٕندیٚو  معلوماتَو  منٛزٕ  کُنہِ  چیزُک  تہِ  احاطہٕ  کٔرِتھ  مگر  یَتھ  حدس  تام  سُہ  یژھِ،تٔمۍ  سٕنز  کرسی  (سلطنت  تہٕ  قدرت)  چھے٘  تمام  آسمانن  تہٕ  زمینس  اِحاطہٕ  کٔرِتھ،  تہٕ  تَس  پیٚٹھ  چھَنہٕ  یِمن  دۅشوٕنۍ (یعنی  زمین  تہٕ  آسمانن)  ہٕنز  حفاظت  ہرگز  دُشوار،  سُے  چُھ  سارِوٕے  کھۅتہٕ  تھۆد  رۅتبہٕ،تھَدِ  پایِچ  عظمت  تھاون  وول۔

Transliteration:
  All<u>a</u>hu l<u>a</u> il<u>a</u>ha ill<u>a</u> huwa al<u>h</u>ayyu alqayyoomu l<u>a</u> takhu<u>th</u>uhu sinatun wal<u>a</u> nawmun lahu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i man <u>tha</u> alla<u>th</u>ee yashfaAAu AAindahu ill<u>a</u> bii<u>th</u>nihi yaAAlamu m<u>a</u> bayna aydeehim wam<u>a</u> khalfahum wal<u>a</u> yu<u>h</u>ee<u>t</u>oona bishayin min AAilmihi ill<u>a</u> bim<u>a</u> sh<u>a</u>a wasiAAa kursiyyuhu a<b>l</b>ssam<u>a</u>w<u>a</u>ti wa<b>a</b>lar<u>d</u>a wal<u>a</u> yaooduhu <u>h</u>if<i><u>th</u></i>uhum<u>a</u> wahuwa alAAaliyyu alAAa<i><u>th</u></i>eem<b>u</b>


Athar:
  دین  کِس  معاملس  منٛز  چَھنہٕ  کانٛہہ  زور  زبردستی  ﴿یعنی  کانٛہہ  اکھا  ہیکون  نہٕ  ایمان  اَننس  پٮ۪ٹھ  مجبور  کٔرِتھ﴾  صحیح  کتھ  چھےٚ  آمٕژ  غلط  خیالاتو  نِشہِ  چھٲنٹِتھ  بیٚون  تھاونہٕ،  وۅنۍ  ییٚمۍ  طاغوتس  انکار  کٔرِتھ  خُدایس  پٮ۪ٹھ  ایمان  اوٚن  ﴿لُغت کہ  اعتبارٕ  یِیہِ  طاغوت  تس  پرٛتھ  شخصس  وَننہٕ  یُس  پننہِ  جٲیز  حدٕ  نِشہِ  نیٚبر  آسہِ  درٛامُت۔  قرآن کِس  اصطلاحس  منٛز  چُھ  طاغوت  مُراد  سُہ  بندٕہ  یُس  بندگی  ہٕنٛدِ  حدٕ  ڈٔلِتھ  خۅد  آقٲئی  تہٕ  خداوندی  ہٕندۍ  دَم  دِیہِ،  بیٚیہِ  کرناوِ  اللہ  تعالیٰ  سٕندٮ۪ن  بندن  پنٕنۍ  بندگی۔﴾  تٔمۍ  کٔر  تِتھِس  مضبوط  سہارس  تَھپھ  یُس  نہٕ  زانٛہہ  پُھٹن  وول  چُھ،  تہٕ  اللہ  تعالیٰ  ﴿ییٚمۍ  سُند  سہارٕہ  أمۍ  روٚٹمُت  چُھ﴾  چُھ  سورُے  کینٛہہ  بوزن  وول  تہٕ  زانن  وول۔

Mirwaiz:
  زور  تہٕ  زبردستی  چَھنہٕ  دینس  اندر،  کیازِ  پٔزۍ  پٲٹھۍ  وارٕہ  ننیو  بذاتِ  خود  بیٚیہِ  دلیلو  سٍتۍ،  ہدایت  تہٕ  گمرٲہی  ایمان  تہٕ  کُفر  حق  تہٕ  بٲطِل  پوٚز  تہٕ  اپُز،  پس  یُس  اکھاہ  انکار  کرِ  بٲطِل  تہٕ  اپُزین  معبودن  شیطانن  وغٲرن  اقرار  کرِ  تہٕ  پژھ  کرِ  کُنِس  معبودِ  برحقس،  پس  بیشک  تمی  کٔر  تھپھ  مُحکم  گنڈس  رزِ  ہٕندِس۔  سُہ  گوو  حدیث  قال  اللہ  قال  رسول  اللہؐ،  یتھ  نہٕ  ڈیٚجر  چُھ  کُنہِ  قسمہٕ،  یۅسہٕ  نہٕ  مُژراونہٕ  ییہِ  زانہہ  تہِ،  اللہ  تعالیٰ  چُھ  سورُے  بوزٕوُن  سورُے  زانہٕ  وُن۔

Tahir:
  دیٖنس  منٛز  چھَنہٕ  کانٛہہ  زبردستی،بے  شک  چُھ  ہدایتس  گمرٲہی  نِشہِ  ٹاکارٕہ  پٲٹھۍ  امتیاز  حٲصل  گۆمُت،لہٰذا،یُس  کانٛہہ  اَپزیٚن  خداین  انکار  کرِ  تہٕ  اللہ  تعالیٰ  ہس  پیٚٹھ  اَنہِ  ایمان،  تیٚلہِ  رۆٹ  تٔمۍ  تِیُتھ  اکھ  مضبوط  کۆر  ییٚمہِ  خٲطرٕ  پھُٹُن  چُھنہٕ  (ممکن)،  تہٕ  اللہ  تعالیٰ  چُھ  وارٕ  پٲٹھۍ  بوزن  وول  زانن  وول۔

Transliteration:
  L<u>a</u> ikr<u>a</u>ha fee a<b>l</b>ddeeni qad tabayyana a<b>l</b>rrushdu mina alghayyi faman yakfur bi<b>al</b><u>tta</u>ghooti wayumin bi<b>A</b>ll<u>a</u>hi faqadi istamsaka bi<b>a</b>lAAurwati alwuthq<u>a</u> l<u>a</u> infi<u>sa</u>ma lah<u>a</u> wa<b>A</b>ll<u>a</u>hu sameeAAun AAaleem<b>un</b>


Athar:
  یِم  لُکھ  ایمان  چِھ  اَنان  تِہُنٛد  حٲمی  تہٕ  مدد  گار  چُھ  اللہ  تعالیٰ  تہٕ  سُہ  چُھ  تِمن  اَنہِ گٹۅ  منٛزٕ  کٔڑِتھ  گاشس  کُن  اَنان،  تہٕ  یِم  لُکھ  کُفرٕچ  وَتھ  رَٹان  چِھ  تِہنٛدۍ  حٲمی  تہٕ  مددگار  چِھ  طاغوت،  ﴿یَتھ  جایہِ  چُھ  طاغوت  طواغیت  کِس  معنیس  منٛز  وَرتاونہٕ  آمُت  طواغیت  مطلب  چُھ  واریاہ  طاغوت  یعنی  خُدایس  بُتھ  پِھرتھ  چُھنہٕ  انسان  أکۍسٕے  طاغوت  سٕندِس  زالَس  منٛز  پھسان  بلکہ  چِھ  واریاہ  طاغوت  أمِس  پٮ۪ٹھ  مُسلط  سپدان﴾  تہٕ  تِم  چِھ  تِمن  گاشہِ  منٛزٕ  کٔڑِتھ  اَنہِ گٹن  کُن  لٔمِتھ  نِوان،  یِم  چِھ  نارس  گژھن  وٲلۍ  لُکھ  ییٚتہِ  یِم  ہمیشہ  روزَن۔

Mirwaiz:
  اللہ  تعالیٰ  چُھ  دوس  تہٕ  مددگار  ایماندارن  ہُند  یِمو  طاغوتن  انکار  کٔرِتھ  کُنِس  خدایس  پژھ  کٔر،  سُہ  چُھ  تِمو  کُفرٕچہِ  تٲریکیو  منٛزٕہ  کٔڈِتھ  یا  لوٚب  رٔٹِتھ  اِسلام  کِس  نُورس  اندر  واتناوان،  یِمو  لوٗکو  معبودِ  برحقس  انکار  کوٚر،  تِہٕندۍ  دوس  گٔے  شیطان،  تِم  چھِ  اِسلام  کہ  نورٕ  نِشہِ  کٔڈِتھ  یا  لوٚب  رٔٹِتھ  کُفرٕچن  تٲریکین  اندر  واتناوان،  تِمے  لوٗکھ  چھِ  نارٕہ  وٲلۍ  یتھ  منٛز  تِمن  ہمیشہ  روزُن  چُھ  عذابس  گرفتار۔

Tahir:
  اللہ  تعالیٰ  چُھ  ایمان  والیٚن  ہُنٛد  مددگار،سُہ  چُھ  تِمن  اَنہِ  گٹَو  منٛزٕ  کٔڑِتھ  نوٗرس  کُن  نِوان،تہٕ  یِم  لُکھ  کٲفر  چِھ،  تِہِندۍ  حمایت  کرن  وٲلۍ  چِھ  شیطان، تِم  چِھ  تِمن (حق  کہ)  گاشہِ  نِشہِ  کٔڑِتھ (اَپزِچن)  اَنہِ  گٹن  کُن  نِوان،یِمَے  لُکھ  چِھ  جہنمی  تِم  روزن  تَتھ  منٛز  ہمیشہ۔

Transliteration:
  All<u>a</u>hu waliyyu alla<u>th</u>eena <u>a</u>manoo yukhrijuhum mina a<b>l</b><i><u>thth</u></i>ulum<u>a</u>ti il<u>a</u> a<b>l</b>nnoori wa<b>a</b>lla<u>th</u>eena kafaroo awliy<u>a</u>ohumu a<b>l</b><u>tta</u>ghootu yukhrijoonahum mina a<b>l</b>nnoori il<u>a</u> a<b>l</b><i><u>thth</u></i>ulum<u>a</u>ti ol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  کیا  تۅہیہِ  کوٚرُو  نا  تس  شخصسہٕ  سٕندِس  حالس  پٮ۪ٹھ  غور،  ییٚمۍ  ابراہیم  علیہ  السلامس  سٍتۍ  لڑٲے  ٲس  کٔرمٕژ۔  ﴿تس  شخصس  نِشہِ  چُھ  مُراد  نمروٗد  یُس  حضرت  ابراہیم  علیہ  السلامن  ہٕندِ  وطنُک  یعنی  عراقُک  بادشاہ  اوس﴾  لڑٲے  اَتھ  کتھہِ  پٮ۪ٹھ  زِ  ابراہیمؑ  سُند  ربّ  کُس  چُھ  تہٕ  اتھ  بنیادس  پٮ۪ٹھ  زِ  تس  شخصس  ٲس  خداین  حکومت  دِژمٕژ،  ییٚلہِ  ابراہیم  علیہ  السلامو  ووٚن  زِ  میون  ربّ  چُھ  سُہ  ییٚمۍ  سٕندِس  اختیارس  منٛز  زندگی  تہٕ  موت  چُھ۔  تہٕ  تٔمۍ  دِیُت  تورٕ  جواب،  زندگی  تہٕ  موت  چُھ  میٲنِس  اختیارس  منٛز۔  ابراہیم  علیہ  السلامو  ووٚن،  اچھا،  اللہ  تعالیٰ  چُھ  آفتابس  مشرق  کِنۍ  کھالان  ژٕ  کھالتَن  سُہ  مغرب  کِنۍ،  یہِ  بوٗزِتھ  گوٚو  سُہ  منکِر  حق  رٔہِتھ  مگر  اللہ  تعالیٰ  چُھنہٕ  ظٲلِمن  سِیٔز  وَتھ  ہاوان۔

Mirwaiz:
  تۅہیہِ  وُچھونا  اے  پیغمبرٕہ  یا  ژےٚ  وُچُھتھ  نا  اے  وُچھہٕ  وٕنہِ  تس  شخصس  کُن  یس  ناو  اوس  نمرود۔  ییٚمۍ  بحث  کریو  حضرتِ  ابراہیمس  سٍتۍ  تِہٕندِس  پروردِگارٕہ  سٕندِس  وجودس  متعلق  کیازِ  اللہ  تعالیٰ  ہن  اوسُس  دیُتمُت  مُلک  تہٕ  پادشاہت  باوجودآں  اوس  خداے  سٕندِ  س  وجودس  مُنکر،  یہِ  بحث  سپُدتمہِ  وقتہٕ  ییٚلہِ  تٔمۍ  پرُژھ  حضرتِ  ابراہیمس  علیہ  السلام  تِہٕندِس  پروردِگارٕہ  سُند  شان  کیاہ  چُھ۔  حضرتِ  ابراہیمن  فرمووُس  میون  پروردِگار  گوو  سُے  یُس  سارنٕے  زِندٕہ  کران  چُھ  بیٚیہِ  ماران  چُھ،  نمرودن  دوٚپ  بہٕ  تہِ  چُھس  زِندٕہ  کران  تہٕ  ماران،  فرمووُس  حضرتِ  ابراہیمن  اللہ  تعالیٰ  سٕںٛز  بیاکھ  کٲم  چھےٚ  سُہ  چُھ  آفتابس  کھاران  پرتھ  دۅہہ  مشرِق  کہ  طرفہٕ،  ژٕ  کھار  تن  اکہِ  دۅہہ  مغرِب  کہ  طرفہٕ،  پس  سپُدیہِ  کٲفر  نمرود  حٲران  تہٕ  لاجواب  تہٕ  کینہہ  پُھورُسنہٕ،  اللہ  تعالیٰ  چُھنہٕ  وتھ  ہاوان  ظٲلِمن۔  یہِ  دلیل  ٲس  ذاتِ  بٲری  تعالیٰ  سٕندِس  وجودس  پیٚٹھ۔  امہِ  پتہٕ  چُھ  اللہ  تعالیٰ  مرنہٕ  پتہٕ  زِندٕہ  کرنس  پیٚٹھ  زٕ  دلیلہٕ  فرماوان۔

Tahir:
  (اے  ٹاٹھہِ!)  کیا  تۅہیہِ  وُچھوون  نا  سُہ  شخص  یُس  اَمہِ  وجہ  کِنۍ  زِ  اللہ  تعالیٰ  ہَن  ٲس  تس  سلطنت  دِژمٕژلۆگ  ابراہیمس  (علیہ  السلام)  سٍتۍ  (خۅد)  پننِس  ربّ  سٕے  متعلق  ژُونہِ،  ییٚلہِ  ابراہیمن  (علیہ  السلام)  وۆن  میون  ربّ  چُھ  سُہ  یُس  زندٕہ  (تہِ)  چُھ  کران  تہٕ  موت  (تہِ)  چُھ  دِوان۔  (درجواب)  وۆننس،  بہٕ  (تہِ)  چُھس  زندٕہ  کران  تہٕ  ماران،  ابراہیمن  (علیہ  السلام)  وۆننس،  بے  شک  چُھ  اللہ  تعالیٰ  آفتابس  مشرق  کِنۍ  کڑان،  ژٕ  اَنتن  یہِ  مغرب  کِنۍ  کٔڑِتھ!پتہٕ  گۆو  سُہ  کٲفر  رۆبوٗدٕ،  تہٕ  اللہ  تعالیٰ  چُھنہٕ  ظٲلم  قومس  حقٕچ  وَتھ  ہاوان۔

Transliteration:
  Alam tara il<u>a</u> alla<u>th</u>ee <u>ha</u>jja ibr<u>a</u>heema fee rabbihi an <u>a</u>t<u>a</u>hu All<u>a</u>hu almulka i<u>th</u> q<u>a</u>la ibr<u>a</u>heemu rabbiya alla<u>th</u>ee yu<u>h</u>yee wayumeetu q<u>a</u>la an<u>a</u> o<u>h</u>yee waomeetu q<u>a</u>la ibr<u>a</u>heemu fainna All<u>a</u>ha yatee bi<b>al</b>shshamsi mina almashriqi fati bih<u>a</u> mina almaghribi fabuhita alla<u>th</u>ee kafara wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  نَتہٕ  وُچھتون  مثالہِ  رٔنگۍ  سُہ  شخص  یُس  اکہِ  تِژِھہ  بستی  کِنۍ  درٛاو  یۅسہٕ  پننیٚن  چَھتن  پٮ۪ٹھ  دُبہٕ  ٲس  پھیرمٕژ۔  تٔمۍ  ووٚن،  یہِ  آبٲدی  یۅسہٕ  ہلاک  چھےٚ  سپزمٕژ،  اَتھ  کِتھہٕ  پٲٹھۍ  بخشہِ  اللہ  تعالیٰ  دُبارٕہ  زندگی؟  یہِ  وَننس  سٍتی  کوٚر  خداین  تٔمۍ  سُند  رُوح  قبض  تہٕ  سُہ  روٗد  ہتھس  ؤرِیس  تام  مٔرِتھ،  اَمہِ  پتہٕ  دِژ  خداین  تس  دوبارٕہ  زندگی  تہٕ  پرٛژُھنس،  وَن  کوتاہ  کال  سپدُے  ﴿اَتھ  حالتس  منٛز﴾؟  تٔمۍ  ووٚن،  اکھ  دۅہ  یا  کینٛہہ  گٲنٛٹہٕ  آسہٕ  روٗدمُت۔  فرماونہٕ  آس،  ہتھ  ؤری  گٔیہِ  ژےٚ  أتھۍ  حالتس  منٛز  وۅنۍ  دِتہٕ  نظراہ  پننِس  کھیٚنس  تہٕ  تریشہِ  زِ  اَتھ  منٛز  ما  چھےٚ  کانٛہہ  فرق  آمٕژ،  دویِمہِ  پاسہٕ  ترٛاو  تہٕ  پننِس  خرس  تہِ  نظراہ  ﴿زِ  أمۍ  سُند  کرٛنٛز  تہِ  چُھ  دۅدرِیومُت﴾  تہٕ  یہِ  کوٚر  اَسہِ  امہِ  موجوٗب  زِ  أسۍ  چِھ  یژھان  ژٕ  بناووتھ  لُکن  خٲطرٕ  اکھ  نشٲنی،  پتہٕ  وُچھتہٕ  زِ  أڈِجن  ہُنٛد  یہِ  کرٛنٛز  کِتھہٕ  پٲٹھۍ  تُلوون  أسۍ  تہٕ  کھالوس  ماز  مٕسلہٕ۔  یِتھہٕ  پٲٹھۍ  ییٚلہِ  حقیقت  تس  برونٛہہ  کنہِ  بالکل  ظٲہر  سپٕز۔  تہٕ  تٔمۍ  ووٚن،  بہٕ  چُھس  زانان  زِ  اللہ  تعالیٰ  چُھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  بیٚیہِ  وُچُھتھ  نا  ژےٚ  تس  شخصس  کُن  یُس  پۅک  اکہ  شہرٕہ  کِنۍ،  سُہ  شہر  اوس  منہدم  تہٕ  وٲران  سپُدمُت،  مکانن  ہٕںدۍ  پش  ٲسۍ  دُبہٕ  بیٖٹھمٕتۍ  تمہِ  کین  ژکین  پیٚٹھ۔  سُہ  پکہٕ  وُن  اوس  حضرتِ  عزیز۔  شہر  اوس  بیت  المقدس  یُس  بخت  نصرن  اوس  وٲران  تہٕ  تباہ  کوٚرمُت۔  امی  وٲران  شہرٕ  کِنۍ  ییٚلہِ  حضرتِ  عزیز  پوٚک،  سٍتۍ  اوسُس  سوارِ  ہُند  خر  بیٚیہِ  توشہٕ  دانس  منٛز  کھینہٕ  چیٚنٕکۍ  چیز،  دپنہِ  لوٚگ  پٲنۍ  پانس  سٍتۍ،  کِتھہٕ  سنا  پٲٹھۍ  کرِ  اللہ  تعالیٰ  یتھ  شہرس  آباد  ﴿بیٚیہِ﴾  امہِ  کہ  وٲرٲنی  پتہٕ۔  یہِ  ووٚن  نہٕ  تِمو  نامُمکن  زٲنِتھ  بلکہ  ووٚنُکھ  مےٚ  گژِھہ  تٔمِچ  کیفیت  معلوم  سپدٕنۍ،  پس  کٔر  اللہ  تعالیٰ  ہن  تِہٕںٛز  زندگی  زایل  یعنی  مٲرۍ  تِم  اللہ  تعالیٰ  ہن  أکِس  ہتس  ؤرِیس،  توپتہٕ  کٔرِن  اکہِ  ہتہٕ  وہرۍ  بیٚیہِ  زِندٕہ،  توپتہٕ  تُلِن  تھوٚد،  پرُژھنس  پانہٕ  یا  ملکہٕ  سٕندِ  ذریعہ،  ژٕ  کٍتِس  کالس  ٹھہریوکھ  ییٚتنس،  دوٚپُن  بہٕ  ٹھہریوس  غٲلباً  دۅہس  یا  دۅہہ  کھۅتہٕ  کم  کالس  أڈِس  دۅہس،  اللہ  تعالیٰ  ہن  فرمووُس،  نہ  بلکہ  گٔے  ژےٚ  ییٚتنس  ٹھہرِتھ  اکھ  ہتھ  ؤرِی،  وُچھ  وۅنۍ  سٲنۍ  قدرت،  ملاحظہ  کر  پننِس  کھیٚن  چیٚنس  کُن۔  یوٗت  کال  گٔژِھتھ  چُھنہٕ  سُہ  کُنہِ  قسمہٕ  ڈوٚلمُت  تہٕ  متغیر  سپُدمُت،  بیٚیہِ  وُچھ  ژٕ  پننِس  خرس  کُن  تٔمِس  کیاہ  چُھ  بنیومُت،  أڈجہِ  تانۍ  چھس  دۅدریمژٕہ،  بیٚیہِ  چُھ  سون  مقصد  ژٕ  کروتھ  أسۍ  لوٗکن  ہٕندِ  اعتمادٕہ  خٲطرٕ  اکھ  نِشانہٕ،  وۅنۍ  وُچھ  ژٕ  یِمن  خرٕ  سٕںٛزن  أڈجن  کُن،  کِتھہٕ  پٲٹھۍ  مِلناووکھ  أسۍ  تِمہٕ  أڈجہِ،  توپتہٕ  کِتھہٕ  پٲٹھۍ  ولو  أسۍ  تِمن  پیٚٹھ  ماز۔  یہِ  چُھ  وُچھٲنی  یکدم  سپُد  خر  زِندٕہ  توپتہٕ  وۅتھ  تھوٚد  دِژٕن  ٹانگ،  ادٕہ  ییٚلہِ  یہِ  سورُے  حال  تٔمِس  ننیوو،  دپنہِ  لوٚگ  بہٕ  چُھس  یقین  کران  کہ  بیشک  چُھ  اللہ  تعالیٰ  پرتھ  چیزس  پیٚٹھ  قدرت  وول۔

Tahir:
  یا  یِتھے  پٲٹھۍ (وُچھوون  نا)  سُہ  شخص  یُس  اَکہِ  بستی  کِنۍ  دۯاو  یۅسہٕ  پنییو  پَشو  کِنۍ  دُبہٕ  ٲس  پھیٖرمٕژ،تٔمۍ  وۆن  زِاللہ  تعالیٰ  کِتھہٕ  پٲٹھۍ  کرِ  اَمہِ  کہ  موت  پتہٕ  اَتھ  زندٕہ،لہٰذا،تھوو  اللہ  تعالیٰ  ہن  سُہ (پننہِ  قدرتُک  مشٲہِدٕہ  کرناونہٕ  خٲطرٕ)  ہتس  ؤرِیَس  تام  مۅردٕ،  پتہٕ  کۆرُن  سُہ  زندٕہ،  (اَمہِ  پتہٕ)  پُۯژھنس،ژٕ  کٍتِس  کالس  چُھکھ (مرنہٕ  پتہٕ)  یَتھ  جایہ  (ٹٔھہر  یامُت)  تٔمۍ  وۆن  بہٕ  چُھس  أکِس  دۅہس  نَتہٕ  اَکہِ  دۅہُک  کینہہ  حِصہٕ  ٹٔھہریامُت،  فرموونس،  (نَہ) بلکہ  روٗدُک  ژٕ  ہَتس  ؤرِیس  پیٚتھ،  لہٰذاوُچھ  ژٕ  (وۅنۍ)  پننِس  کھیٚنس  چیٚنس (یعنی  کھیٚن  چیٚن  کیٚن  چیزن)  کُن،تمن  منٛز  چھنہ  کانٛہہ  فرق  آمژ  (پھیرۍ  متۍ  چھنہ)،  تہٕ  (وۅنۍ) کر  پننِس  خرس  کُن  نظراہ  (ییٚمۍ  سٕنٛز  أڈجہِ  تام  سلامت  چھَنہٕ  روزمژٕ)  تہٕ  یہِ  چُھ  اَمہِ  موجوب  زِ  أسۍ  بناووتھ  ژٕ  لُکن  خٲطرٕ  (پننہِ  قدرتٕچ)  نشٲنی،  تہٕ  وُچھ  (وۅنۍ  یِمن)  أڈِجن  کُن  أسۍ  کِتھہٕ  پٲٹھۍدِمو  یِمن  حرکت  (تہٕ  تلوکھ  تھۆد)،  پتہٕ  ولو  یِمن  ماز  (پۅشاک)،  ییٚلہِ  یہِ  معاملہٕ  تس  پیٚٹھ  وارٕ  پاٍٹھۍ  نۆن  گۆو  پتہٕ  وۆنُن  مے٘  زون  (پننیو  اچھو  وچھتھ  تہٕ  کۆرم  یقین)  ز  بے  شک  چُھ  اللہ  تعالیٰ  پۯتھ  چیزس  پیٚٹھ  وارٕ  پا  ٹھۍ  قدرت  تھاوان۔

Transliteration:
  Aw ka<b>a</b>lla<u>th</u>ee marra AAal<u>a</u> qaryatin wahiya kh<u>a</u>wiyatun AAal<u>a</u> AAurooshih<u>a</u> q<u>a</u>la ann<u>a</u> yu<u>h</u>yee h<u>ath</u>ihi All<u>a</u>hu baAAda mawtih<u>a</u> faam<u>a</u>tahu All<u>a</u>hu miata AA<u>a</u>min thumma baAAathahu q<u>a</u>la kam labithta q<u>a</u>la labithtu yawman aw baAA<u>d</u>a yawmin q<u>a</u>la bal labithta miata AA<u>a</u>min fa<b>o</b>n<i><u>th</u></i>ur il<u>a</u> <u>t</u>aAA<u>a</u>mika washar<u>a</u>bika lam yatasannah wa<b>o</b>n<i><u>th</u></i>ur il<u>a</u> <u>h</u>im<u>a</u>rika walinajAAalaka <u>a</u>yatan li<b>l</b>nn<u>a</u>si wa<b>o</b>n<i><u>th</u></i>ur il<u>a</u> alAAi<i><u>th</u></i><u>a</u>mi kayfa nunshizuh<u>a</u> thumma naksooh<u>a</u> la<u>h</u>man falamm<u>a</u> tabayyana lahu q<u>a</u>la aAAlamu anna All<u>a</u>ha AAal<u>a</u> kulli shayin qadeer<b>un</b>


Athar:
  تہٕ  سُہ  واقعہ  تہِ  روزِن  نظرن  تل  ییٚلہِ  ابراہیم  علیہ  السلامن  اوس  ووٚنمُت  زِ  میانہِ  مٲلکہٕ!  مےٚ  ہاو  تہٕ  ژٕ  کِتھہٕ  پٲٹھۍ  چھَہَکھ  مُردٕہ  کران  زندٕہ۔  فرماونہٕ  آس،  کیا  ژےٚ  چھی  نا  ﴿اتھ  کتھہِ  پٮ۪ٹھ﴾  ایمان؟  تٔمۍ  کوٚر  عرض،  مےٚ  چُھ  اتھ  پٮ۪ٹھ  ایمان،  مگر  دِلُک  اِطمینان  چُھم  درکار؟  ﴿یعنی  سُہ  اطمینان  یُس  أچھو  وُچھنہٕ  سٍتۍ  حٲصِل  چُھ  سپدان﴾  فرماونہٕ  آس،  اچھا  ژور  وُڈوٕنۍ  جاناوار  رَٹُکھ  تِم  کرُکھ  سِوۍ  پتہٕ  تھاو  تِمن  ہُنٛد  اکھ  اکھ  ٹُکرٕ  أکِس  أکِس  بالس  پٮ۪ٹھ  پتہٕ  لایُکھ  ناد  تِم  یِن  دَوان  ژےٚ  نِش،  وارٕ  پٲٹھۍ  زان  زِ  اللہ  تعالیٰ  چُھ  سٮ۪ٹھاہ  با اقتدار  تہٕ  حکمت  وول۔

Mirwaiz:
  بیٚیہِ  پٲوِو  ژیٚتس  توٚہۍ  سُہ  وقت  ییٚلہِ  حضرتِ  ابراہیمن  عرض  کوٚر  خدایس  اے  میانہِ  پروردِگارٕہ  مےٚ  ہاوتکھ  کِتھہٕ  پٲٹھۍ  کرہکھ  ژٕ  مُردٕہ  زِندٕہ  قیامت  کہ  دۅہہ  بہٕ  تھاوٕ  ہاامیُک  علم  حٲصِل  کٔرِتھ  کیازِ  خبر  چھا  یہِ  کٲفر  نمرود  ما  پرٚژِھہ  اتھ  متعلق  دُوبارٕہ،  اللہ  تعالیٰ  ہن  فرمووُس  کیاہ  ژےٚ  آےنا  پژھ  وٕنہِ،  دوٚپُن  گژھیٚمنا  پژھ  یِن  مگر  امہِ  عرض  کرنہٕ  أندرٕہ  چُھ  یُتھ  میون  مطلب  دِل  مطمعین  سپدِتھ  چانین  دُشمنن  سٍتۍ  بحث  کرنہٕ  خٲطرٕ  قوی  سپدِ۔  اللہ  تعالیٰ  ہن  فرمووُس،  پس  رٹُکھ  ژٕ  ژور  جانور  مور،  کۅکُر،  کوتُر  تہٕ  کاو،  پس  رچُھکھ  ژٕ  کینہہ  کالاہ  پانس  نِشہِ،  وارٕہ  تھاوُکھ  ونہِ،  توپتہٕ  مارُکھ،  کلہٕ  تِہُند  تھاو  الگ،  بدنن  تِہٕندین  کر  کُفتہٕ۔  تِہُند  ماز  مِلناوأکِس  سٍتۍ،  توپتہٕ  تھاو  پرتھ  کۅہس  پیٚٹھ  تِہٕندِ  مِلنٲوِتھ  مازٕہ  أندرٕہ  اکھ  اکھ  حصہٕ،  توپتہٕ  دِ  تِمن  آلو۔  یِم  یِنے  ژےٚ  نِشہِ  دوران  دوران،  توپتہٕ  زان  ژٕ  بیشک  اللہ  تعالیٰ  چُھ  پرتھ  چیزس  پیٚٹھ  قدرت  وول  حِکمت  وول۔  

Tahir:
  تہٕ  (سُہ  واقعہ  تہِ  کٔرِو  یاد)  ییٚلہِ  ابراہیمن  (علیہ  السلام)  عرض  کۆۯ  میانہِ  ربّہ!  مے٘  ہاو  زِ  ژٕ  کِتھہٕ  پٲٹھۍ  چھَہکھ  مۅردٕ  کران  زندٕہ  ارشاد  سپُد،  کیا  ژے٘  چُھے  نا  یقین  تٔمۍ  کۆر  عرض،  کیازِ  نہٕ  (یقین  چُھم)  مگر  (یژھان  چُھس  زِ)  میٲنِس  دِلس  تہِ  گۆژھ  وارٕ  پٲٹھۍ  سکون  نصیب  گژُھن،  ارشادفرمووُکھ،  ژٕرَٹُکھ  ژور  جاناوار،  پتہٕ  کرُکھ  تِم  پانس  کُن  سِوۍ  پتہٕ  تھاو  (تِم  ذبح  کٔرِتھ)  تِہُنٛد  اکھ  اکھ  ٹُکرٕأکِس  أکِس  بالس  پیٚٹھ،  پتہٕ  کر  تمن  آلَوٗ  تِم  یِن  ژے٘  نِش  دَوان  دَوان،  تہٕ  زان  زِ  پٔزۍپٲٹھۍ  چُھ  اللہ  تعالیٰ  بۆڈ  غٲلب  سیٚٹھاہ  حکمت  وول۔  

Transliteration:
  Wai<u>th</u> q<u>a</u>la ibr<u>a</u>heemu rabbi arinee kayfa tu<u>h</u>yee almawt<u>a</u> q<u>a</u>la awalam tumin q<u>a</u>la bal<u>a</u> wal<u>a</u>kin liya<u>t</u>mainna qalbee q<u>a</u>la fakhu<u>th</u> arbaAAatan mina a<b>l</b><u>tt</u>ayri fa<u>s</u>urhunna ilayka thumma ijAAal AAal<u>a</u> kulli jabalin minhunna juzan thumma odAAuhunna yateenaka saAAyan wa<b>i</b>AAlam anna All<u>a</u>ha AAazeezun <u>h</u>akeem<b>un</b>


Athar:
  یِم  لُکھ  پنٕنۍ  مال  اللہ  تعالیٰ  سٕنزِ  وَتہِ  اندر  خرچ  چِھ  کران،  تِہندِ  خرچاونٕچ  مثال  چھےٚ  تِژھہ  زَنتہٕ  اکھ  دانہٕ  یِیہِ  وَونہٕ  تہٕ  تتھ  نیرن  سَتھ  ہیٚلۍ  تہٕ  پرٛتھ  ہیٚلِس  منٛز  آسن  ہَتھ  پھٔلۍ،  یِتھے  پٲٹھۍ  ییٚمۍ  سٕنزِ  عملہِ  اللہ  تعالیٰ  یژھان  چُھ  تتھ  چُھ  ہُرراوان،  سُہ  چُھ  فراخ  دست  تہِ  تہٕ  زَانن  وول  تہِ۔

Mirwaiz:
  مِثال  تِمن  لوٗکن  ہٕںٛز  یِم  خرٕچ  چھِ  کران  مال  پنُن  خداے  سٕںٛزِ  وتہِ  اندر،  تمہِ  پھلِچ  مِثال  یتھ  نیران  چھِ  زمینس  منٛز  ؤوِتھ  ستھ  ہیٚلۍ،  پرتھ  ہیٚلِس  چھِ  آسان  ہتھ  ہتھ  پھٔلۍ،  امہِ  علاوٕہ  چُھ  اللہ  تعالیٰ  ہُرراوان  یسٕندِ  خٲطرٕ  یژھان  چُھ،  اللہ  تعالیٰ  چُھ  وسعت  وول  تس  چھنہٕ  کُنہِ  چیزٕچ  کمی،  اللہ  تعالیٰ  چُھ  رُت  زانن  وول،  تس  چُھ  معلوم  کٔمۍسٕںٛز  کِژھ  نیت  چھےٚ  تمی  نیتہٕ  موجوب  چُھ  سُہ  وسعت  عطا  کران۔

Tahir:
  یِم  لُکھ  اللہ  تعالیٰ  سٕنٛزِ  وَتہِ  منٛز  پنٕنۍ  مال  چِھ  خرچاوان،  تِہٕنز  مثال  چھے٘  (تَمہِ)  بیلۍپھلچ  ہِش  یَتھ  سَتھ  ہیٚلۍ  وۅپدن  (تہٕ  پتہٕ) آسن  پۯتھ  ہیٚلِس  ہَتھ  پھٔلۍ (یعنی  ستھ  ہَتھ  گۅنہٕ  اجر  چِھ  لبان)  تہٕ  اللہ  تعالیٰ  ییٚمۍ  سٕندِ  خٲطرٕ  یژھان  چُھ  (امہِ  کھوتہ  تہِ)  اضافہ  چُھ  کران،تہٕ  اللہ  تعالیٰ  چُھ  سیٚٹھاہ  وُسعت  وول  وارٕ  پٲٹھۍ  زانن  وول۔

Transliteration:
  Mathalu alla<u>th</u>eena yunfiqoona amw<u>a</u>lahum fee sabeeli All<u>a</u>hi kamathali <u>h</u>abbatin anbatat sabAAa san<u>a</u>bila fee kulli sunbulatin miatu <u>h</u>abbatin wa<b>A</b>ll<u>a</u>hu yu<u>da</u>AAifu liman yash<u>a</u>o wa<b>A</b>ll<u>a</u>hu w<u>a</u>siAAun AAaleem<b>un</b>


Athar:
  یِم  لوٗکھ  پنٕنۍ  مال  اللہ  تعالیٰ  سٕنزِ  وَتہِ  اندر  خرچ  کران  چِھ  تہٕ  خرچ  کٔرِتھ  چِھنہٕ  پتہٕ  آسان  گٕنٛزران،  نہ  چِھ  دُکھ  دِوان  تِہُنٛد  اجر  چُھ  تِہندِس  ربّس  نِشہِ  تہٕ  تِہنٛدِ  خٲطرٕ  چَھنہٕ  کُنہِ  غمٕچ  تہٕ  خوفٕچ  گُنجٲئش۔

Mirwaiz:
  تِم  لوٗکھ  یِم  خرٕچ  چھِ  کران  مال  پنُن  خداے  سٕںٛزِ  وتہِ  اندر  توپتہٕ  چھِنہٕ  تٔمِس  رٹہٕ  وٕنِس  پیٚٹھ  احسان  تہٕ  مِنت  تھاوان،  نہ  چھِس  کتھہِ  رٔنگۍ  اِذا  واتناوان،  تِہٕںٛز  مزوٗرۍ  چھےٚ  امہِ  خرٕچ  کرنٕچ  تِہٕندِس  پروردِگارس  نِش،  بیٚیہِ  آسہِ  نہٕ  تِمن  کانہہ  خوفاہ  قیامت  کہ  دۅہ،  نہ  آسہِ  تِمن  کانہہ  غماہ۔

Tahir:
  یِم  لُکھ  اللہ  تعالیٰ  سٕنٛزِ  وَتہِ  منٛز  پنٕنۍ  مال  چِھ  خرچاوان،پتہٕ  چِھنہٕ  پننِس  خرچ  کٔرِمٕتِس  پتہٕ  کنہِ  احسان  گٕنزراوان  تہٕ  نَہ  چِھ  تکلیف  دِوان،تِہِندِ  خٲطرٕ  چُھ  تِہِندِس  ربّس  نِشہِ  تِہُنٛد  اجر  تہٕ  (قیامت  کہ  دۅہ) نَہ  آسہِ  تِمن  کانٛہہ  خوف  تہٕ  نَہ  آسن  تِم  غمگین۔

Transliteration:
  Alla<u>th</u>eena yunfiqoona amw<u>a</u>lahum fee sabeeli All<u>a</u>hi thumma l<u>a</u> yutbiAAoona m<u>a</u> anfaqoo mannan wal<u>a</u> a<u>th</u>an lahum ajruhum AAinda rabbihim wal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  اکھ  میٖٹھ  کتھ  تہٕ  کُنہِ  ناگوار  کتھہِ  پٮ۪ٹھ  أچھ  وَٹنہِ  چُھ  تمہِ  خیرات  کھۅتہٕ  بہتر  یَتھ  پٔتۍکِنۍ  دُکھ  آسہِ،  اللہ  تعالیٰ  چُھ  بے نیاز  تہٕ  بُردبٲری  چھےٚ  تٔمۍ  سُند  صفت۔

Mirwaiz:
  رٕژ  کتھ  ونٕںۍ  سٲیلس  بیٚیہِ  درگُذر  کرُن،  یہِ  چُھ  بہتر  تمہِ  خٲرات  کھۅتہٕ  یتھ  پتہٕ  کتھہِ  رٔنگۍ  تکلیف  تہٕ  اِذا  آسہِ،  اللہ  تعالیٰ  چُھ  آسن  وول  بیٚیہِ  ژیٚڈ  ہیٚنہٕ  وول۔  جلٕد  چُھنہٕ  رٹان  تہٕ  گرفتار  کران  سٲیلس  تکلیف  تہٕ  اِذا  واتناوٕنین۔

Tahir:
  (سٲیِلس  سٍتۍ) نرمی  سان  کتھ  کرٕنۍ،تہٕ  درگزرکرُن  چُھ  تَمہِ  صدقہٕ  کھۅتہٕ  زیادٕہ  بہتر  ییٚمہِ  پتہٕ (تٔمۍ  سٕنز) دل  آزٲری  سپدِ،  تہٕ  اللہ  تعالیٰ  چُھ  بے  نیاز  سیٚٹھاہ  بُردبار۔

Transliteration:
  Qawlun maAAroofun wamaghfiratun khayrun min <u>s</u>adaqatin yatbaAAuh<u>a</u> a<u>th</u>an wa<b>A</b>ll<u>a</u>hu ghaniyyun <u>h</u>aleem<b>un</b>


Athar:
  اے  ایمان  اَنن  والیو!  پنٕنۍ  صدقات  مَہ  رَلٲوِو  احسان  زٲنِتھ  تہٕ  دُکھ  دِتھ  تس  شخصہٕ  سٕندۍ  پٲٹھۍ  خاکس  یُس  پنُن  مال  محض  لُکن  ہاونہٕ  موجوٗب  چُھ  خرچ  کران،  بیٚیہِ  نہ  چُھس  خدایس  پٮ۪ٹھ  ایمان  تہٕ  نہ  ٲخرت  کِس  دۅہس  پٮ۪ٹھ،  تٔمۍ  سٕندِ  خرچاونٕچ  مِثال  چھےٚ  تِژھ  زنتہٕ  اکھ  پَل  اوس  یتھ  پٮ۪ٹھ  میٚژِ  ہُنٛد  اکھ  تہہ  اوس  کھوتمُت،  اَتھ  پٮ۪ٹھ  ییٚلہِ  زورٕ  سان  روٗدٕ  لَوٕ  پیٚیہِ  تہٕ  یہِ  سٲرٕے  میٚژ  آیہِ  چَھلنہٕ،  پَل  روٗد  پلٕکۍ  پٲٹھۍ۔  یِتھۍ  لُکھ  یۅسہٕ  پنٕنۍ کِنۍ  خیرات  کٔرِتھ  نیکی  کماوان  چِھ  تمہِ  سٍتۍ  چُھنہٕ  تِمن  کِہِنۍ  تہِ  اَتھہِ  لگان،  تہٕ  کافرن  سیز  وَتھ  ہاوٕنۍ  چُھنہٕ  اللہ  تعالیٰ  سُنٛد  دستور  ﴿یتھ  جایہِ  چُھ  کٲفر  لفظ  ناشکر  گُزار  تہٕ  مُنکر  نعمت  کِس  معنیس  منٛز  ورتاونہٕ  آمُت﴾

Mirwaiz:
  اے  باایمانو  مہ  کٔرِو  خٲرات  پنُن  برباد  مِنت  تہٕ  احسان  تھاونہٕ  سٍتۍ۔  بیٚیہِ  پامہٕ  تہٕ  اِذا  دِنہٕ  سٍتۍ،  تس  شخصہٕ  سٕندۍ  پٲٹھۍ  یُس  مال  پنُن  خرٕچ  کران  چُھ  لوٗکن  ہاونہٕ  خٲطرٕ،  بیٚیہِ  چُھنہٕ  پژھ  کران  کُنِس  خدایس  تہٕ  پٔتمِس  دۅہس  یعنی  قیامتس،  پس  چھےٚ  مِثال  تِہٕںٛز  تمہِ  پِشجہِ  کنہِ  ہٕںٛز  یتھ  پیٚٹھ  میٚژ  آسہِ  لٲرِتھ،  تتھ  پیٚیہِ  گُتُل  روٗد۔  سۅ  میٚژ  یِیس  چھلنہٕ  پس  تھاوِ  اتھ  کنہِ  چھلِتھ  چھۅکِتھ  تِژٕھے  یِژھ  ٲس۔  یِمو  اتھ  کنہِ  ہٕںٛزِ  میٚژِ  پیٚٹھ  کینہہ  ووٚمُت  آسہِ،  تِم  ہیٚکن  نہٕ  کانہہ  چیزٕے  حٲصِل  کٔرِتھ  تمہِ  منٛزٕہ  یہِ  تِمو  وومُت  آسہِ۔  یِتھے  پٲٹھۍ  یِم  خرٕچ  کٔرِتھ  مِنت  تھاون  یا  کرن  خرٕچ  تھیٚکنہٕ  تہٕ  لوٗکن  ہاونہٕ  خٲطرٕ  تِمن  چُھنہٕ  تتھ  خرٕچ  کرنس  کانہہ  ثواباہ  تہٕ  مزوٗریاہ،  اللہ  تعالیٰ  چُھنہٕ  وتھ  ہاوان  کٲفرن۔

Tahir:
  اے  ایمان  والیو!  پنٕنۍ  صدقات  مَہ  ٲسِو (پتہٕ)  احسان  گٕنزرٲوِتھ  تہٕ  تکلیف  واتنٲوِتھ  تس  شخصہٕ  سٕندۍ  پٲٹھۍ  بربادکران  یُس  لُکن  ہاونہٕ  مۅکھہٕ  مال  چُھ  خرچ  کران  تہٕ  نَہ  چُھ  اللہ  تعالیٰ  ہس  پیٚٹھ  ایمان  تھاوان  تہٕ  نَہ  قیامت  کِس  دۅہس  پیٚٹھ،تٔمۍ  سٕنز  مثال  چھے٘  تِژِھہ  اَکہِ  پِشجہِ  کنہِ  ہٕنٛز  ہِش  یَتھ  پیٚٹھ  کم  کینٛژھاہ  مِیٔژ  آسہِ  تہٕ  پتہٕ  پیٚیہِ  تَتھ  پیٚٹھ  زوردار  روٗد  تہٕ  سُہ  بناوِ  تَتھ (بیٚیہِ  تِژٕھے) سخت  تہٕ  صاف  (پِشِج  کٔنۍ)،  لہٰذا،یِیہِ  نہٕ  پننہِ  کمایہِ  منٛزٕ  تِمن  (تھیٚکن  والیٚن)  کِہِنۍ  تہِ  اَتھس  منٛز،تہٕ  اللہ  تعالیٰ  چُھنہٕ  کٲفرقومس  ہدایت  دِوان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tub<u>t</u>iloo <u>s</u>adaq<u>a</u>tikum bi<b>a</b>lmanni wa<b>a</b>la<u>tha</u> ka<b>a</b>lla<u>th</u>ee yunfiqu m<u>a</u>lahu ri<u>a</u>a a<b>l</b>nn<u>a</u>si wal<u>a</u> yuminu bi<b>A</b>ll<u>a</u>hi wa<b>a</b>lyawmi al<u>a</u>khiri famathaluhu kamathali <u>s</u>afw<u>a</u>nin AAalayhi tur<u>a</u>bun faa<u>sa</u>bahu w<u>a</u>bilun fatarakahu <u>s</u>aldan l<u>a</u> yaqdiroona AAal<u>a</u> shayin mimm<u>a</u> kasaboo wa<b>A</b>ll<u>a</u>hu l<u>a</u> yahdee alqawma alk<u>a</u>fireen<b>a</b>


Athar:
  اَتھ  برعکس  یِم  لُکھ  پنُن  مال  محض  اللہ  تعالیٰ  سٕندِ  رضا  جوٗئی  خٲطرٕ  دِل کہ  پوٗرٕ  ثبات  و  قرار  سان  خرٕچ  چِھ  کران  تِہندِ  خرچاونٕچ  مِثال  چھےٚ  تِژھ  زنتہٕ  کُنہِ  پاتھلِس  پٮ۪ٹھ  آسہِ  اکھ  باغ،  ہرگاہ  صحیح  روٗد  پیٚیہِ  تَتھ  نیرِ  دۅگنہٕ  پھل  تہٕ  ہرگاہ  صحیح  روٗد  پیٚوو  نہٕ  کینٛہہ  تیٚلہِ  تہِ  آسہِ  تَمہِ  خٲطرٕ  اکٲے  روٗدٕ  لَوٕ  کٲفی،  توٚہۍ  یِکینژھاہ  کران  چِھو  سورُے  چُھ  اللہ  تعالیٰ  وُچھان۔

Mirwaiz:
  وۅنۍ  گٔیہِ  مِثال  تِمن  لوٗکن  ہٕںٛز  یِم  خرٕچ  کران  چھِ  مال  پنُن  خداے  سُند  رضا  ژھانڈنہٕ  خٲطرٕ  بیٚیہِ  پننین  پانن  ہُند  اعتقاد  یقین  صدقات  وخٲراتہٕ  کِس  ثوابس  متعلق  مضبوط  تہٕ  پختہٕ  کرنہٕ  خٲطرٕ،  تمہِ  باغٕچ  مِثال  یُس  تھزرس  پیٚٹھ  آسہِ  ییمیُک  زمین  سیٹھاہ  رُت  آسہِ،  تتھ  آسہِ  پیٚوان  گُتُل  روٗد  ییٚمہِ  سٍتۍ  تتھ  دۅگنہٕ  میٚوٕہ  نیران  آسہِ،  ہرگاہ  گُتُل  روٗد  پیٚیس  تہِ  نہٕ  توتہِ  چُھ  تتھ  نُیک  نُیک  روٗد  پیٚونُے  کٲفی  سپدان  رُت  زمین  آسنہٕ  مۅکھہٕ۔  یِتھے  پٲٹھۍ  چُھ  اللہ  تعالیٰ  باایمان  بندن  صدقات  وخٲراتن  نفع  تہٕ  فٲیدٕہ  عطا  کران،  یہِ  کینژھاہ  توٚہۍ  کران  چھِو  تہِ  سورُے  چُھ  اللہ  تعالیٰ  وُچھان۔

Tahir:
  تہٕ  یِم  لُکھ  پنٕنۍ  مال  اللہ  تعالیٰ  سٕنز  رضا  حٲصل  کرنہٕ  خٲطرٕ  تہٕ  پَنُن  پان (ایمانس  تہٕ  اطاعتس  پیٚٹھ) مضبوط  کرنہٕ  خٲطرٕ  خرچ  چِھ  کران،  تِہٕنز  مثال  چھے٘  تِتھہِ  اکہِ  باغٕچ  ہِش  یُس  تھزرس  آسہِ،  تَتھ  پیٚٹھ  سپدِ  زوردار  بٲرش،  پتہٕ  کڑِ  سُہ  دۅگنہٕ  میٚوٕہ،تہٕ  ہرگاہ  تَتھ  زورداربٲرِش  حٲصل  تہِ  گژِھہ  نہٕ،  تیٚلہِ  آسہِ  (تَتھ) شبنم (نَتہٕ  لۅتہِ  وایہِ  روٗدٕ  لَوٕ)  تہِ  سیٚٹھاہ،  تہٕ  اللہ  تعالیٰ  چُھ  تُہٕندیٚن  اعمالن  وارٕ  پٲٹھۍ  وُچھن  وول۔

Transliteration:
  Wamathalu alla<u>th</u>eena yunfiqoona amw<u>a</u>lahumu ibtigh<u>a</u>a mar<u>da</u>ti All<u>a</u>hi watathbeetan min anfusihim kamathali jannatin birabwatin a<u>sa</u>bah<u>a</u> w<u>a</u>bilun fa<u>a</u>tat okulah<u>a</u> <u>d</u>iAAfayni fain lam yu<u>s</u>ibh<u>a</u> w<u>a</u>bilun fa<u>t</u>allun wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  کیا  تۅہیہِ  منٛزٕ  چھا  کانٛہہ  یہِ  پسند  کران  زِ  تس  گوٚژھ  اکھ  پھۅلہٕ وُن  باغ  آسُن،  تتھ  گژٕھہ  کۅلہٕ  آسنہِ  سگہٕ وان،  کھٔزٕر  دَچھ  تہٕ  پرٛتھ  قسمہٕ کیو  میوَو  سٍتۍ  گوٚژھ  بٔرِتھ  آسُن،  تہٕ  تَتھ  نِیہِ  عینِ  تمہِ  وقتہٕ  نارٕ  ژَٹھ  زٲلِتھ  ییٚلہِ  زن  سُہ  پانہٕ  بُڈیومُت  آسہِ  تہٕ  تٔمۍ  سٕندۍ  نابالغ  شُرۍ  آسن  نہٕ  وَنہِ  کُنہِ  لائق؟  ﴿یعنی  ہرگاہ  توٚہۍ  یہِ  پسند  چِھو  نہٕ  کران  زِ  تُہٕنز  وٲنٛسہِ  وادن  ہٕنٛز  کمٲے  سپدِ  أکِس  تِتِھس  موقعس  پٮ۪ٹھ  تباہ،  ییٚلہِ  زن  توٚہۍ  تمہِ  نِشہِ  فٲیدٕہ  تُلنٕکۍ  سارِوٕے  کھۅتہٕ  زیادہ  حاجت مند  ٲسِو  تہٕ  تۅہیہِ  آسہِ  نہِ  روٗدمُت  نَوِ  سرٕ  زیننُک  کانٛہہ  موقع  پتھ کُن،  تیٚلہِ  کِتھہٕ  پٲٹھۍ  چِھو  توٚہۍ  یہِ  کتھ  پسند  کران  زِ  دُنیاہس  منٛز  أکِس  زِیٹِھس  وقتس  تام  کٲم  کرنہٕ  پتہٕ  ترٲوِو  توٚہۍ  ٲخرت چہِ  زندگی  اندر  تِتھہٕ  پٲٹھۍ  قدم  زِ  تور  وٲتِتھ  لگیَو  تۅہیہِ  اچانک  پے  زِ  تُہندِس  زندگی  ہِندِس  پوٗرٕ  کارنامس  چُھنہٕ  ییٚتہِ  کانٛہہ  مۅل،  یِکینژھاہ  تۅہیہِ  دُنیا  خٲطرٕ  کموومُت  اوسُو  سُہ  روٗدو  دُنیا ہس  منٛز۔  ٲخرتس  خٲطرٕ  اوسُو  نہٕ  کِہِنۍ  کموومُت  زِ  ییٚتہِ  کھیٚیہِ  ہِوۍ  تَمِیُک  پھل﴾  یِتھہٕ  پٲٹھۍ  چُھ  اللہ  تعالیٰ  پننہِ  کتھہٕ  تۅہیہِ  بیان  کران  بنان  چُھ  زِ  توٚہۍ  کٔرِو  غور  و  فکر۔

Mirwaiz:
  کیاہ  تۅہیہِ  أندرٕہ  چھا  کٲنسہِ  یہِ  کتھ  پسند  کہ  تس  آسہِ  باغاہ  کھٔزرٕ  کُلین  تہٕ  دچھہِ  رانٹھن  ہُند  تِموٕے  کُلیو  مٔنٛزۍ  آسن  جۅیہِ  پکان،  أمِس  شخصس  آسن  اتھ  باغس  منٛز  پرتھ  کُنہِ  قسمٕکۍ  میٚوٕہ،  أمِس  شخصس  آسہِ  بُجرُک  وقت  آمُت  بیٚیہِ  آسہِ  أمِس  خام  عیال،  توپتہٕ  واتہِ  اتھ  باغس  أمۍسٕںدِس  تُندواواہ  یتھ  سٍتۍ  نار  تہِ  آسہِ  یعنی  نارِ  سموم،  اَمی  سٍتۍ  پیٚیہِ  یہِ  باغ  دٔزِتھ۔  یہے  کیفیت  چھےٚ  بنان  نیکین  پیٚٹھ  احسان  تہٕ  مِنت  تھاونہٕ  سٍتۍ،  اِذا  تہٕ  پامہٕ  دِنہٕ  سٍتۍ،  ریا  کرنہٕ  سٍتۍ،  یِتھے  پٲٹھۍ  چُھ  اللہ  تعالیٰ  ویٚژھناوان  تۅہیہِ  پنٕنۍ  آیات  یُتھ  توٚہۍ  غوروفِکر  کٔرِتھ  پنٕنۍ  صدقات  وخٲرات  منت  تہٕ  احسان  تھاونہٕ  سٍتۍ،  اذاتہٕ  پامہٕ  دِنہٕ  سٍتۍ  لوٗکن  ہاونہٕ  سٍتۍ  ضایع  تہٕ  تباہ  کران  ٲسِو  نہٕ۔

Tahir:
  کیا  تۅہیہِ  منٛزٕ  کرێا  کانٛہہ  شخص  یہِ  پسند  زِ  تس  آسہِ  کھٔزرن  تہٕ  دچھن  ہُنٛد  اَکھ  باغ  یَتھ  بٔنۍ  کِنۍ  کۅلہٕ  آسن  پکان،تس  خٲطرٕ  آسن  تتھ  منٛز (کھٔزرو  تہٕ  دَچھو  علاوٕہ  تہِ) پۯتھ  قٔسمٕکۍ  میٚوٕہ  تہٕ  (اَتھ  وقتس  منٛز)  واتہِ  أمِس  بُجر  تہٕ (وُنہِ)  آسن  أمۍ  سٕندۍ  اولاد  تہِ  کمزور  تہٕ (اَتھ  وقتس  منٛز) یِیہِ  اَکھ  ژَھٹھ  یَتھ  منٛز (صرف) نار  آسہِ  تہٕ  سُہ  باغ  دَزِ (تیٚلہِ  کیا  آسہِ  تٔمۍ  سٕنزِ  محرومی  تہٕ  پریشٲنی  ہُنٛد  حال)  یِتھے  پٲٹھۍ  چُھ  اللہ  تعالیٰ  تُہٕندِ  مۅکھہٕ  ٹاکارٕہ  پٲٹھۍ  نشٲنِیہِ  بیان  فرماوان  تاکہ  تۆہۍ  کٔرِو  غور (کیا  تیٚلہِ  چِھوا  تۆہۍ  یژھان  زِ  ٲخرتس  منٛز  گژھ  تُہٕنزن  عملن  ہُنٛد  باغ  تہِ  ریاکٲری  ہٕندِس  نارس  منٛز  دٔزِتھ  پیۆن  تہٕ  تۅہیہِ  آسیو  نہٕ  ڈٔکھِس  روزن  وول  تہِ  کانٛہہ)۔ 

Transliteration:
  Ayawaddu a<u>h</u>adukum an takoona lahu jannatun min nakheelin waaAAn<u>a</u>bin tajree min ta<u>h</u>tih<u>a</u> alanh<u>a</u>ru lahu feeh<u>a</u> min kulli a<b>l</b>ththamar<u>a</u>ti waa<u>sa</u>bahu alkibaru walahu <u>th</u>urriyyatun <u>d</u>uAAaf<u>a</u>o faa<u>sa</u>bah<u>a</u> iAA<u>sa</u>run feehi n<u>a</u>run fa<b>i</b><u>h</u>taraqat ka<u>tha</u>lika yubayyinu All<u>a</u>hu lakumu al<u>a</u>y<u>a</u>ti laAAallakum tatafakkaroon<b>a</b>


Athar:
  اے  لوکو!  یِمو  ایمان  چُھو  اوٚنمُت،  یِم  مال  تۅہیہِ  کمٲوِمٕتۍ  چِھو  تہٕ  یِکینژھاہ  اَسہِ  زمین  منٛز  تُہٕندِ  خٲطرٕ  کوٚڈمُت  چُھ  تمہِ  منٛزٕ  کٔرِو  بہترین  حصہٕ  اللہ  تعالیٰ  سٕنزِ  وَتہِ  منٛز  خرچ،  یِنہٕ  یہِ  سپدِ  زِ  تٔمۍ  سٕنزِ  وَتہِ  منٛز  دِنہٕ  خٲطرٕ  لٲگِو  خراب  کھۅتہٕ  خراب  چیز  ژارنٕچ  کوشش  کرٕنۍ،  حالانکہ  یۅہے  چیز  ہرگاہ  کانٛہہ  تۅہیہِ  دِیَو  توٚہۍ  کٔرِو  نہٕ  ہرگز  تہِ  سُہ  چیز  رٹُن  برداشت،  اِلّا  یہِ  زِ  رٹنس  منٛز  ؤٹِو  أچھ۔  تۅہیہِ  پزیٚو  زانُن  زِ  اللہ  تعالیٰ  چُھ  بے نیاز  تہٕ  بہترین  صفات  چِھس  وصف۔

Mirwaiz:
  اے  باایمانو  خرٕچ  ٲسِو  کران  رٕژن  کامین  اندر،  تمہِ  أندرٕہ  رٕتۍ  رٕتۍ  چیز  یہِ  توٚہۍ  زینان  تہٕ  کماوان  چھِو،  بیٚیہِ  رٕتۍ  رٕتۍ  چیز  تمہِ  أندرٕہ  یہِ  اسہِ  زمین  أندرٕہ  تُہٕندِ  خٲطرٕ  کھور،  بیٚیہِ  مہ  ٲسِو  ردی  تہٕ  خراب  چیزن  ہُند  قصد  کران،  تمی  ردی  چیزٕہ  منٛزٕہ  ٲسِو  خرٕچ  کران  ردی  تہٕ  کھوٚٹ  چیز  ٲسِو  ژٲرِتھ  تہٕ  الگ  کٔڈِتھ  تھاوان  خداے  سٕندِ  خٲطرٕ  دِنس  کیُت۔  یہِ  گووپست  ہمت  لاگُن،  کھوٚٹ  پونسہٕ،  کھوچہِ  روپیہ،  کھوٚٹ  پھُٹہٕ  ووٹ  یا  دٔزمژٕ  ژۅچہِ،  دۅدریومُت  غلہٕ  مہ  ٲسِو  خداے  سٕںٛزِ  وتہِ  دِوان،  حالانکہ  توٚہۍ  چھِونہٕ  سُے  چیز  پانس  رٹہٕ  وٕنۍ  کُنہٕ  صورتس  اندر،  مگرہے  کُنہِ  ساتہٕ  أچھ  ٹُوِتھ  تتھ  اندر  سہل  انگاری  کٔرِو  تہٕ  بُل  گٔژِھو،  وارٕہ  زٲنِو  یہِ  کتھ  کہ  اللہ  تعالیٰ  چُھ  بےنیاز  حمُد  دپنہٕ  آمُت  تعریف  کرنہٕ  آمُت،  تٔمِس  چُھنہٕ  تُہٕندِین  ردی  مالن  ہٕںٛز  ضروٗرتھٕے،  سُہ  چُھنہٕ  رٲضی  سپدان  کھوٚٹیو  دیارو  سٍتۍ۔  سُہ  گژِھہ  خوش  فقیرس  مسکینس  حاجت  نیرنہٕ  سٍتۍ۔  تٔمِس  ییٚلہِ  نہٕ  کھوٚٹ  پونسہٕ  کُنہِ  چلییو  تٔمِس  کیاہ  حاجت  دراو۔

Tahir:
  اے  ایمان  والیو!  تِمَو  پاک  کمایَو  منٛزٕ  تہٕ  تَمہِ  منٛزٕ  یہِ  اَسہِ  تُہٕندِ  خٲطرٕ  زمین  منٛزٕ  کۆڈمُت  چُھ  ٲسِو (اللہ  تعالیٰ  سٕنزِ  وَتہِ  منٛز) خرچ  کران  تہٕ  تَمہِ  منٛزٕ  مَہ  کٔرِو  مۆکُر  مال  (اللہ  تعالیٰ  سٕنزِ  وَتہِ  منٛز) خرچ  کرنُک  ارادہ  تکیاز (ہرگاہ  تۅہی  سُہ  دِنہٕ  یِیہِ  تیٚلہِ)  رٔٹِو  نہٕ  تۆ  ہۍ  پانہ  ہرگز  سُہ  اَمہِ  وَراے  زِ  تۆہۍ  ؤٹِو  تَتھ  منٛز  أچھ،تہٕ  زٲنِو  زِ  بے  شک  چُھ  اللہ  تعالیٰ  بے  نیاز  پۯتھ  حمدس  لایق۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo anfiqoo min <u>t</u>ayyib<u>a</u>ti m<u>a</u> kasabtum wamimm<u>a</u> akhrajn<u>a</u> lakum mina alar<u>d</u>i wal<u>a</u> tayammamoo alkhabeetha minhu tunfiqoona walastum bi<u>a</u>khi<u>th</u>eehi ill<u>a</u> an tughmi<u>d</u>oo feehi wa<b>i</b>AAlamoo anna All<u>a</u>ha ghaniyyun <u>h</u>ameed<b>un</b>


Athar:
  شیطان  چُھو  توٚہۍ  غریبی  نِشہِ  کھۅژناوان  تہٕ  شرمناک  طرزِ  عمل  پانناونٕچ  ترغیب  چُھو  دِوان،  مگر  اللہ  تعالیٰ  چُھو  تۅہیہِ  پننہِ  مغفرتٕچ  تہٕ  فضلٕچ  اُمید  دِوان،  اللہ  تعالیٰ  چُھ  بوٚڈ  فراخ  دست  تہٕ  دانا۔

Mirwaiz:
  شیطان  چُھو  تۅہیہِ  کھوژناوان  محتاج  سپدنس،  بیٚیہِ  چُھو  امر  کران  تۅہیہِ  یچھ  کامین  ہُند  یعنی  بخلُک،  اللہ  تعالیٰ  چُھو  تۅہیہِ  صدقہٕ  تہٕ  خٲراتس  پیٚٹھ  وعدٕہ  کران  پننہِ  بڈِ  مغفرتُک  تہٕ  رزقس  اندر و سعتُک،  اللہ  تعالیٰ  چُھ  پانہٕ  آسن  وول  سورُے  زانن  وول۔

Tahir:
  شیطان  چُھو  تۅہیہِ  (اللہ  تعالیٰ  سٕنزِ  وَتہِ  منٛزخرچ  کرنہٕ  نِشہِ  پتھ  رٹنہٕ  مۅکھہٕ) اَتھہٕ  چھۅنِرُک  بیم  پاوان  تہٕ  بے  حیٲیی  ہُنٛد  چُھو  حکم  دِوان،  تہٕ  اللہ  تعالیٰ  چُھو  تۅہیہِ  پننہِ  مغفرتُک  تہٕ  فضلُک  وعدٕہ  فرماوان،  تہٕ  اللہ  تعالیٰ  چُھ  سیٚٹھاہ  وُسعت  وول  وارٕ  پٲٹھۍ  زانن  وول۔

Transliteration:
  A<b>l</b>shshay<u>ta</u>nu yaAAidukumu alfaqra wayamurukum bi<b>a</b>lfa<u>h</u>sh<u>a</u>i wa<b>A</b>ll<u>a</u>hu yaAAidukum maghfiratan minhu wafa<u>d</u>lan wa<b>A</b>ll<u>a</u>hu w<u>a</u>siAAun AAaleem<b>un</b>


Athar:
  یَس  یژھان  چُھ  تس  چُھ  حکمت  عطا  کران  تہٕ  یَس  حکمت  حٲصل  سپٕز  تس  سپٕز  درحقیقت  بٔڈ  دولت  حٲصل،  یِمو  کَتھو  نِشہِ  چِھ  صرف  تِمے  لُکھ  سبق  رٹان  یِم  گاٹٕلۍ  چِھ۔

Mirwaiz:
  عقل  ودانٲیی  چُھ  عطا  کران  یس  یژھان  چُھ  تس،  یس  عقل  ودانٲیی  عطا  ییہِ  کرنہٕ  بیشک  تس  آو  عطا  کرنہٕ  خٲر  کثیر  یعنی  وارِیاہ  خٲر،  نصیحت  چُھنہٕ  قبول  کران  مگر  عقلہِ  وٲلۍ۔

Tahir:
  یس  یژھان  چُھ  تس  چُھ  گاٹہٕ  جار  عطا  کران  تہٕ  یس (حکمت  تہٕ) گاٹہٕ  جار  عطا  کرنہٕ  آو  تس  گۆو  سیٚٹھاہ  بۆڈ  رٕژر  حٲصل،تہٕ  صرف  چِھ  تِمَے  لُکھ  نصیحت  حٲصل  کران  یِمن  عقل  تہٕ  دانٲیی  آسان  چھے٘۔

Transliteration:
  Yutee al<u>h</u>ikmata man yash<u>a</u>o waman yuta al<u>h</u>ikmata faqad ootiya khayran katheeran wam<u>a</u> ya<u>thth</u>akkaru ill<u>a</u> oloo alalb<u>a</u>b<b>i</b>


Athar:
  تۅہیہِ  یِکینژھاہ  تہِ  خرچ  آسیٚو  کوٚرمُت  تہٕ  یۅسہٕ  نَذر  تہِ  مٲنۍمٕژ  آسیو،  ﴿نذر  گوٚو  یہِ  زِ  انسان  کرِ  عہد  زِ  اگر  تس  یہِ  مُراد  پوٗرٕ  گوٚو  تیٚلہِ  کرِ  سُہ  تِژھ  کانٛہہ  نیک  کٲم  یۅسہٕ  نہٕ  تس  پٮ۪ٹھ  فرض  آسہِ،  اگر  یہِ  مُراد  کُنہِ  حلال  تہٕ  جٲیز  کتھہِ  ہُنٛد  آسہِ  تہٕ  خُدایس  آسہِ  منگنہٕ  آمُت،  تہٕ  یہِ  مُراد  پوٗرٕ  گژھنس  پٮ۪ٹھ  یُس  عہد  انسانن  کوٚرمُت  آسہِ  سُہ  آسہِ  اللہ  تعالیٰ  سٕندی  خٲطرٕ،  تیٚلہِ  چھےٚ  یِژھ  نذر  اللہ  تعالیٰ  سٕندِس  اطاعتس  منٛز  تہٕ  اَمِیُک  پوٗرٕ  کرُن  چُھ  اجر  و  ثوابُک  ذریعہ۔  ہرگاہ  وۅنۍ  یہِ  صورت  آسہِ  نہٕ  تیٚلہِ  چھےٚ  امہِ  قسمٕچ  نذر  معصیت  یعنی  گناہ  اَمِیُک  پوٗرٕ  کرُن  چُھ  عذابُک  ذریعہ﴾  خدایس  چُھ  تَمیُک  علم،  تہٕ  ظٲلِمن  ہُنٛد  چُھنہٕ  کانٛہہ  مددگار۔

Mirwaiz:
  بیٚیہِ  یہِ  کینژھاہ  توٚہۍ  خرٕچ  کٔرِو  یا  نذر  تھٲوِو  کانہہ  نذراہ  پس  چُھ  اللہ  تعالیٰ  سورُے  زانان،  چُھنہٕ  ظٲلِمن  ہٕندِ  خٲطرٕ  کانہہ  مددگاراہ  ییٚمۍ  بخلہٕ  سٍتۍ،  احسان  تھاونہٕ  سٍتۍ،  اِذا  دِنہٕ  سٍتۍ،  لوٗکن  ہاونہٕ  تہٕ  تھیٚکنہٕ  سٍتۍ،  خٲرات  کہِ  ثواب  نِشہِ  پننین  پانن  محروم  کرن  یا  یِم  حرام  مالہٕ  سٍتۍ  خٲرات  کرن  یا  یِہ  نذر  ناجٲیز  تھاون  غیراللہ  یعنی  خدایس  ورٲے  مخلوقن  ہٕندِ  خٲطرٕ  یا  یِم  جٲیِز  نذرن  وفا  کرن  نہٕ۔

Tahir:
  تہٕ  تۆہۍ  یِکینٛژھاہ  تہِ  خرچ  کٔرِوٗ  یا  یۅسہٕ  تہِ  نَذرتھٲوِو،  تیٚلہِ  چُھ  اللہ  تعالیٰ  تَتھ  پزۍپٲٹھۍ  زانان،تہٕ  ظٲلِمن  خٲطرٕ  چُھنہٕ  کانٛہہ  مدد  کرن  وول۔

Transliteration:
  Wam<u>a</u> anfaqtum min nafaqatin aw na<u>th</u>artum min na<u>th</u>rin fainna All<u>a</u>ha yaAAlamuhu wam<u>a</u> li<b>l</b><i><u>thth</u></i><u>a</u>limeena min an<u>sa</u>r<b>in</b>


Athar:
  اگر  پنٕنۍ  صدقات  عَلانیہِ  ﴿نَنہِ  وانہٕ﴾  دِیِو  تیٚلہِ  چُھ  یِتہِ  ٹھیک،  وۅنۍ  اگر  ژھایہِ  پٲٹھۍ  حاجت  مندن  دِیِو  تیٚلہِ  چُھ  یہِ  تُہٕنٛدِ  خٲطرٕ  زیادٕہ  بہتر،  تُہنزٕ  واریاہ  بُرٲیہِ  چھےٚ  اَمہِ  طریقہٕ  سٍتۍ  مِٹان  تہٕ  یِکینژھاہ  توٚہۍ  کران  چِھو  بہرحال  چھےٚ  خدایس  تمِچ  خبر۔

Mirwaiz:
  ہرگاہ  توٚہۍ  پنٕنۍ  صدقات  نٔنۍ  پٲٹھۍ  دِیِو  تِتہِ  گوٚو  سیٹھاہ  جان  مگر  ہرگاہ  لۅتہِ  پٲٹھۍ  تہٕ  ژوٗرِ  پٲٹھۍ  دِیِو  بیٚیہِ  دِیِو  فقیرنٕے،  سُہ  چھُ  ژوٚر  بہتر  نٔنۍ  پٲٹھۍ  تہ  آسن  والین  دِنہٕ  کھۅتہٕ۔  فرضُک  صدقہ  آسہِ  زکوٰت  وغٲرٕہ  ہیوٗ،  سُہ  نٔنۍ  پٲٹھۍ  دیُن  چُھ  بہتر  یُتھ  بییِس  تہِ  رغبت  پٲدٕہ  سپدِ۔  ہرگاہ  نفلُک  صدقہٕ  آسہِ  سُہ  چُھ  پوٗشیدٕہ  پٲٹھۍ  دیُن  چھُ  بہتر  یُتھنہٕ  ریا  لبنہٕ  ییہِ،  بیٚیہِ  چُھ  اللہ  تعالیٰ  امہِ  سببہٕ  تُہٕندین  بعض  گناہن  بخشٲیِش  تہٕ  درگُذر  کران،  بیٚیہِ  چُھ  اللہ  تعالیٰ  پوٗرٕہ  زانان  یہِ  توٚہۍ  کران  چھِو۔

Tahir:
  اگر  تۆہۍ  خیرات  دِیِو  نٔنۍ  پٲٹھۍ  تیٚلہِ  چُھ  یِتہِ  جان (اَمہِ  سٍتۍ  میلہِ  باقین  ترغیب) تہٕ  اگر  تۆہۍ  یِم  ژوٗرِپٲٹھۍ  (پتہٕ)  محتاجن  تام  واتنٲوِوتیٚلہِ  چُھ  تُہٕندِ  خٲطرٕ  (زیادٕہ)  بہتر،  تہٕ  اللہ  تعالیٰ  کرِ  (اَمہِ  خیرات  کہ  وجہ  کِنۍ) تُہٕندۍ  کینہہ  گناہ  تۅہیہِ  نشہ  دوٗر،  تہٕ  اللہ  تعالیٰ  چُھ  تُہٕندیۆ  اعمالو  نِشہِ  باخبر۔

Transliteration:
  In tubdoo a<b>l</b><u>ss</u>adaq<u>a</u>ti faniAAimm<u>a</u> hiya wain tukhfooh<u>a</u> watutooh<u>a</u> alfuqar<u>a</u>a fahuwa khayrun lakum wayukaffiru AAankum min sayyi<u>a</u>tikum wa<b>A</b>ll<u>a</u>hu bim<u>a</u> taAAmaloona khabeer<b>un</b>


Athar:
  اے  نبیؐ،  تۅہیہِ  پٮ۪ٹھ  چَھنہٕ  لُکن  ہدایت  بخشنٕچ  ذمہٕ دٲری،  ہدایت  چُھ  خدایس  تام  یس  ییٚژِھہ  تس  چُھ  بخشان،  تہٕ  نیکی  ہٕنزِ  وَتہِ  منٛز  یُس  مال  توٚہۍ  خرچ  کران  چِھو  سُہ  چُھو  تۅہیہِ  پننہِ  خٲطرٕ  رُت،  ٲخٕر  ہَے  چِھو  توٚہۍ  اَمی  غرضہٕ  خرچ  کران  زِ  اللہ  تعالیٰ  سٕنز  رضا  گٔژھ  حٲصل  سپدٕنۍ  تیٚلہِ  یِکینٛژھاہ  مال  توٚہۍ  نیکی  ہٕنزِ  وتہِ  اندر  خرچ  کٔرِو  تَمِیُک  پوٗرٕ  پوٗرٕ  اجر  یِیہِ  تۅہیہِ  دِنہٕ  تہٕ  ہرگز  تہِ  سپدِ  نہٕ  تُہٕنز  حق  تلفی۔

Mirwaiz:
  تۅہیہِ  نہ  حض  چُھو  مٹہ  یارسول  اللہ  یِم  کٲفر  راہِ  راستس  پیٚٹھ  انٕںۍ  مگر  اللہ  تعالیٰ  یس  یژِھہ  تس  کرِ  ہدایت،  تۅہیہِ  یُس  مالاہ  خرٕچ  کوٚرُو  خداے  سٕندِ  خٲطرٕ  تمیُک  فٲیدٕہ  چُھو  تۅہیہِ  پانس،  توٚہۍ  چھِو  نہٕ  خرٕچ  کران  خداے  سُندُے  رضا  حٲصِل  کرنہٕ  خٲطرٕ،  توٚہۍ  یہِ  کینژھاہ  خرٕچ  کٔرِو  پننہِ  مالہٕ  أندرٕہ  تمیُک  ثواب  تہٕ  بدلہٕ  ییہِ  تۅہیہِ  عطا  کرنہٕ۔  تۅہیہِ  کُنہِ  قسمُک  ظلم  ییہِ  نہٕ  کرنہٕ۔  تُہُند  حق  ییہِ  نہٕ  ضایع  کرنہٕ۔

Tahir:
  یُہُند  ہدایت  پراوَن  وٲلۍبَنُن  چُھنہٕ  تُہٕندِ  ذمہٕ  بلکہ  یس  اللہ  تعالیٰ  ہٕے  یژھان  چُھ  تس  چُھ  ہدایت  دِوان،  تہٕ  تو٘ہۍ  یُس  تہِ  مال  خرچ  کٔرِو  تَتھ  منٛزچُھو  تۅہیہِ  پانسٕے  فٲیِدہ  تہٕ  اللہ  تعالیٰ  سٕنٛزرضا  مندی  ژھارنہ  ورٲے  چُھنہٕ  تُہُنٛد  خرچ  کرُن  ہرگز  منٲسب،تہٕ  تو٘ہۍ  یُس  تہِ  مال  خرچ  کٔرِو (تَمِیُک  اجر) یِیَو  تۅہیہِ  پوٗرٕ  پوٗرٕ  دِنہٕ  تہٕ  تۅہیہِ  پی٘ٹھ  یِیہِ  نہٕ  کانٛہہ  ظلم  کرنہٕ۔

Transliteration:
  Laysa AAalayka hud<u>a</u>hum wal<u>a</u>kinna All<u>a</u>ha yahdee man yash<u>a</u>o wam<u>a</u> tunfiqoo min khayrin falianfusikum wam<u>a</u> tunfiqoona ill<u>a</u> ibtigh<u>a</u>a wajhi All<u>a</u>hi wam<u>a</u> tunfiqoo min khayrin yuwaffa ilaykum waantum l<u>a</u> tu<i><u>th</u></i>lamoon<b>a</b>


Athar:
  خاص  طور  چِھ  تُہنٛدِ  مددٕکۍ  حقدار  تِم  تنگ  دست  لُکھ  یِم  اللہ  تعالیٰ  سٕنٛزِ  کامہِ  اندر  تِتھہٕ  پٲٹھۍ  چِھ  آوٕرۍ  گٔمٕتۍ  زِ  تِم  چِھنہٕ  ہیٚکان  پنُن  روزگار  کماونہٕ  باپت  زمینس  پٮ۪ٹھ  تگ دَو  کٔرِتھ،  تِہٕنز  خۅد  دٲری  وُچِھتھ  چُھ  ناوٲقف  انسان  گُمان  کران  زِ  تِم  چِھ  خۅشحال،  توٚہۍ  ہیٚکِو  تِہٕندِیٚو  بُتھیو  پٮ۪ٹھہٕ  تِہٕنز  اندرونی  حالت  پَچھٲنِتھ،  مگر  تِم  چِھنہٕ  اَمہِ  قسمٕکۍ  زِ  لُکن  پتہٕ  پتہٕ  پٔکِتھ  منگن  تِمن  کینٛہہ،  تِہندِس  اِعانتس  منٛز  یِکینژھاہ  مال  توٚہۍ  خرچ  کٔرِو  سُہ  روزِ  نہٕ  خُدایس  نِشہِ  کٔھٹِتھ۔

Mirwaiz:
  خٲرات  گژِھہ  دیُن  تِم  فقیرن  یِم  بند  آسن  کرنہٕ  آمٕتۍ  خداے  سٕںٛزِ  وتہِ  اندر  یعنی  تِہٕندۍ  وقت  آسن  مصروف  دین  چن  کامین  اندر  یِمن  اندر  عام  لوٗکن  ہٕندِ  خٲطرٕ  بہتری  آسہِ،  سُہ  گوو  جہاد  ہِیو،  تبلیغ  ہِیو،  طلب  علمِ  دین  ہِیو۔  یِم  چھِ  مُصارف  صدقاتو  أندرٕہ  بہتر  مصرف،  یِم  نہٕ  تمی  سببہٕ  آسن  ہیٚکان  اورٕہ  یور  پھیرِتھ  رزق  کماونہٕ  خٲطرٕ،  ناوٲقف  لوٗکھ  آسن  تِمن  مالدار  زانان۔  تِہٕندِ  سوال  نِشہِ  پتھ  روزنٕکہ  سببہٕ،  ژٕ  پرزٕ  ناوہکھ  تِم  تِہٕندِ  بُتھہِ  کہ  علامت  سٍتۍ  یعنی  فاقہٕ  گی  ہٕندِ  سببہٕ  آسن  تِہٕندۍ  بُتھۍ  زرد،  تِم  آسن  نہٕ  لوٗکن  منگان  چھپٕر  لٲگِتھ،  یہِ  کینژھاہ  توٚہۍ  خرٕچ  کٔرِو  مالہٕ  أندرٕہ  یِمن  مِسکینن  پیٚٹھ  یِمن  منٛز  یِم  پانژھ  صفت  موجود  آسن،  پس  اللہ  تعالیٰ  ہس  چُھ  تہِ  سورُے  معلوم۔

Tahir:
  (خیرات)  چُھ  تِمن  فقیرن  ہُنٛد  حق  یِم  اللہ  تعالیٰ  سٕنٛزِ  وَتہِ  منٛز (کماونہٕ  نِشہِ)  رُکاونہٕ  چِھ  آمٕتۍ، تِم  چِھنہٕ  ہیٚکان (دین  کیٚن  اموٗرن  منٛز  لگاتار  آوٕرۍ  روزنہٕ  کِنۍ) زمینس  منٛز  پھیٖرِتھ  تھوٗرِتھ،تِہِندِ (پرہیزگٲری  کِنۍ)  طمع  نِشہِ  پَتھ  روزنہٕ  موجوب  چُھ  نادان (یُس  تِہِندِ  حالہٕ  نِشہِ  بے  خبر  چُھ) تِمن  مالدار  سمجھان،تۆہۍ  پرزٕ  نٲوِیوٗکھ  تِم  تِہِنزِ  شکلہِ  کِنۍ،تِم  چِھنہٕ  لُکن  ہرگز  اَتھہٕ  داران  زِ  خبر  زارٕپارٕما  پیٚیہِ  کرُن  (مخلو  قس  برونٛہہ  کنہِ)،  تہٕ  تۆہۍ  یُس  مال  تہِ  خرچ  کٔرِو  تتھ  چُھ  کُنہِ  شک  ورٲے  اللہ  تعالیٰ  وارٕ  پٲٹھۍ  زانان۔

Transliteration:
  Lilfuqar<u>a</u>i alla<u>th</u>eena o<u>hs</u>iroo fee sabeeli All<u>a</u>hi l<u>a</u> yasta<u>t</u>eeAAoona <u>d</u>arban fee alar<u>d</u>i ya<u>h</u>sabuhumu alj<u>a</u>hilu aghniy<u>a</u>a mina a<b>l</b>ttaAAaffufi taAArifuhum biseem<u>a</u>hum l<u>a</u> yasaloona a<b>l</b>nn<u>a</u>sa il<u>ha</u>fan wam<u>a</u> tunfiqoo min khayrin fainna All<u>a</u>ha bihi AAaleem<b>un</b>


Athar:
  یِم  لُکھ  پنٕنۍ  مال  چِھ  خرچ  کران  راتس  تہٕ  دۅہس  ژھایہِ  پٲٹھۍ  بیٚیہِ  نَنہِ  وانہٕ،  تِہُنٛد  اجر  چُھ  تِہندِس  ربّس  نِشہِ  تہٕ  تِہندِ  خٲطرٕ  چَھنہٕ  کُنہِ  خوفٕچ  تہِ  غمٕچ  جاے۔

Mirwaiz:
  یِم  لوٗکھ  مال  پنُن  خرٕچ  کران  چھِ  رٲتۍ  کیُت  یا  دۅہلہِ  لوٚتۍ  پٲٹھۍ  یا  نٔنۍ  پٲٹھۍ،  تِہٕندِ  خٲطرٕ  چھےٚ  تِہٕںٛز  مزوٗرۍ  پروردِگارس  نِش،  بیٚیہِ  آسہِ  نہٕ  تِمن  کانہہ  خوفاہ  کانہہ  غماہ۔

Tahir:
  یِم  لُکھ (اللہ  تعالیٰ  سٕنٛزِ  وَتہِ  منٛز) راتس  دۅہس  پنٕنۍ  مال  ژھایہِ  پٲٹھۍ  تہٕ  نٔنۍ  پٲٹھۍ  خرچ  چِھ  کران  تیٚلہِ  چُھ  تِہِندِ  خٲطرٕ  تِہِندِس  ربّس  نِشہِ  تِہُنٛداجر  تہٕ (قیامت  کہ  دۅہ)  نَہ  آسہِ  تِمن  کانٛہہ  خوف  تہٕ  نَہ  آسن  تِم  غمگین۔

Transliteration:
  Alla<u>th</u>eena yunfiqoona amw<u>a</u>lahum bi<b>a</b>llayli wa<b>al</b>nnah<u>a</u>ri sirran waAAal<u>a</u>niyatan falahum ajruhum AAinda rabbihim wal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  مگر  یِم  لُکھ  سوٗد  کھیوان  چِھ  تِہُند  حال  چُھ  تس  شخصہٕ  سُنٛد  ہیوٗ  آسان  یُس  شیطانن  زیٖر  دِتھ  باولہٕ  آسہِ  کوٚرمُت،  ﴿عربٕکۍ  ٲسۍ  دیوانہٕ  انسانس  مجنون  یعنی  آسیب  زَدٕہ  وَنان  تہٕ  ییٚلہِ  کٲنٛسہِ  شخصس  متعلق  یہِ  وَنُن  آسہِ  زِ  یہِ  چُھ  پاگل  گوٚمُت  تیٚلہِ  ٲسۍ  ونان  زِ  أمِس  چُھ  جِن  ژامُت،  یۅہے  محاورٕہ  وَرتٲوِتھ  چُھ  قرآن  سوٗد  خورس  تَس  شخصس  سٍتۍ  ہِشر  دِوان  یس  دماغ  آسہِ  ڈوٚلمُت﴾  تہٕ  اَتھ  حالتس  منٛز  تِہندِ  مبتلا  گژھنُک  وجہ  چُھ  یہِ  زِ  تِم  چِھ  ونان  تجارت  تہِ  ہے  چھُ  سوٗدسٕے  ہِیوٗ  چیز،  ﴿یعنی  تِہندِ  نظریہ ہٕچ  خرٲبی  چھےٚ  یہِ  زِ  تِم  چِھنہٕ  سمجھان  فرق  زِ  تجارتس  منٛز  یُس  اصل  لاگتس  پٮ۪ٹھ  مُنافع  چُھ  رَٹنہٕ  یِوان  أمہِ  کِس  نوعیتس  تہٕ  سوٗدکِس  نوعیتس  منٛز،  تہٕ  دۅشوٕنۍ  چِھ  أکۍ  قسمُک  چیز  سمجِھتھ  یہِ  دلیل  دِوان  زِ،  ییٚلہِ  تجارتس  منٛز  لگاونہٕ  آمتِس  پونٛسَس  پٮ۪ٹھ  نفع  جٲیز  چُھ  تیٚلہِ  کیازِ  چُھ  قرضس  پٮ۪ٹھ  دِنہٕ  آمتِس  پونٛسَس  پٮ۪ٹھ  نفع  رٹُن  ناجٲیز﴾  حالانکہ  خداین  چُھ  تجارت  حلال  کوٚرمُت  تہٕ  سوٗد  حرام،  لہٰذا  یس  شخصس  پننِس  ربّ  سٕندِ  طرفہٕ  یہِ  نصیحت  واتہِ  تہٕ  آئندٕہ  خٲطرٕ  پھیرِ  سُہ  سوٗد  کھیٚنہٕ  نِشہِ  باز،  تیٚلہِ  یِکینژھاہ  پتھ  کُن  تٔمۍ  کھیٚوو  تہِ  کھیٚوون،  تٔمۍ  سُند  معاملہ  چُھ  خُدایس  حوالہٕ۔  ﴿یہِ  چُھنہٕ  آمُت  فرماونہٕ  زِ  یِکینژھاہ  تٔمۍ  کھیٚوو  تَتھ  کرِ  اللہ  تعالیٰ  معاف  بلکہ  چُھ  ارشاد  یہِ  سپدان  زِ  تٔمۍ  سُند  معاملہٕ  چُھ  خُدایس  حوالہٕ۔  امہِ  کَتھہِ  نِشہِ  چُھ  یہِ  پے  لگان  زِ  یہِ  کھیون  تہِ  کھیون  وَننُک  مطلب  چُھنہٕ  زِ  یِکینٛژھاہ  کھیون  سُہ  آو  معاف  کرنہٕ،  بلکہ  چُھ  امہِ  نِشہِ  محض  قانونی  رعایت  مُراد۔  یعنی  یُس  سوٗد  کھینہٕ  آو  تتھ  یِیہِ  نہٕ  قانونی  طور  واپس  دِنُک  مطالبہٕ  کرنہٕ﴾  پتہٕ  یُس  امہِ  حکمہٕ  پتہٕ  بیٚیہِ  یٔہے  حرکت  کرِ  سُہ  چُھ  جہنمی  ییتہِ  سُہ  ہمیشہ  روزِ۔

Mirwaiz:
  یِم  لوٗکھ  سوٗد  کھیٚوان  چھِ،  تِم  وۅتھن  نہٕ  قیامت  کہِ  دۅہہ  قبرومنٛزٕہ  مگر  تس  شخصہٕ  سٕندِ  پٲٹھۍ  یس  زورٕ  ژٔنڈ  آسہِ  دِژمٕژ  شیطانن  تمی  سٍتۍ  آسیٚس  دماغ  خراب  گومُت  یعنی  سیتہٕ  لد  ہِوۍ،  یہِ  سزا  آسہِ  تِمن  امی  مۅکھہٕ  کہ  تِمو  کیاہ  دوٚپ  ہیوٚن  کٕنُن  تہِ  چُھ  بیازی  ہِیو،  حالانکہ  اللہ  تعالیٰ  ہن  چُھ  ہیٚیون  کٕنُن  حلال  کوٚرمُت۔  سوٗد  چُھن  حرام  کوٚرمُت،  حلال  وحرام  کرنُک  اِختیار  وول  چُھ  سُے  یوت،  پس  یس  أکِس  ووت  پننِس  پروردِگارٕہ  سٕندِ  طرفہٕ  نصیحتُک  کلام،  توپتہٕ  روٗد  سُہ  امہِ  سوٗدکہ  معاملہٕ  نِشہِ  پتھ،  پس  یہِ  کینژھاہ  پتھ  کُن  گُذریو  تہِ  گوو  تِہُندُے  ملک۔  فٲصلہٕ  تِہُند  کرِ  پانے  اللہ  تعالیٰ،  یِم  لوٗکھ  خداے  سُند  حکُم  بوٗزِتھ  بیٚیہِ  دُوبارٕہ  کرن  زٲنِتھ  کٔرِتھ  سوٗدُک  معاملہٕ،  تِمے  لوٗکھ  گٔے  دوزخی  تِم  روزن  تتھ  دوزخس  منٛز  ہمیشہ  کیازِ  تِمو  کوٚر  خداے  سُند  حُکم  نظر  انداز۔

Tahir:
  یِم  لُکھ  سوٗد  چِھ  کھیٚوان  تِم  ہیٚکن  نہٕ  (قیامت  کہ  دۅہ)  تھود  ؤتھِتھ  مگر  تِتھہٕ  پٲٹھۍ  (وۅتھن)  یِتھہٕ  پٲٹھۍ  سُہ  شخص  تھۆد  چُھ  وۅتھان  یُس  شیطانن (جِنن) اَتھہٕ  لٲگِتھ  بوولہٕ  آسہِ  کۆرمُت،یہِ  چُھ  اَمہِ  موجوٗب  زِ  تِم  چِھ  ونان  زِ  تجارت (ہیۆن  کٕنُن) تہِ  ہے  سوٗدٕکۍ  پٲٹھۍ  چُھ،حالانکہ  اللہ  تعالیٰ  ہن  چُھ  تجارت (سوداگری)  حلال  کۆرمُت  تہٕ  سوٗد  چُھن  حرام  کۆرمُت،آ،  ییٚمِس  نِشہِ  تٔمۍ  سٕندِس  ربّ  سٕنٛدِ  طرفہٕ  نصیحت  وٲژ،  پتہٕ  پھیوٗر  سُہ (سوٗدٕ  نِشہِ) باز،وۅنۍ  یِکینٛژھاہ  اَمہِ  برونٛہہ  سپُدمُت  چُھ  تہِ  چُھ  أمۍ  سُندُے،  تہٕ  أمۍ  سُنٛد  معاملہٕ  چُھ  اللہ  تعالیٰ  ہَس  حوالہٕ،  وۅنۍ  ییٚمۍ  اَمہِ  پتہٕ  تہِ  رۆٹ  تیٚلہِ  چِھ  یِتھۍ  لُکھ  جہنمی،  تِم  روزن  تَتھ  منٛز  ہمیشہ۔

Transliteration:
  Alla<u>th</u>eena yakuloona a<b>l</b>rrib<u>a</u> l<u>a</u> yaqoomoona ill<u>a</u> kam<u>a</u> yaqoomu alla<u>th</u>ee yatakhabba<u>t</u>uhu a<b>l</b>shshay<u>ta</u>nu mina almassi <u>tha</u>lika biannahum q<u>a</u>loo innam<u>a</u> albayAAu mithlu a<b>l</b>rrib<u>a</u> waa<u>h</u>alla All<u>a</u>hu albayAAa wa<u>h</u>arrama a<b>l</b>rrib<u>a</u> faman j<u>a</u>ahu mawAAi<i><u>th</u></i>atun min rabbihi fa<b>i</b>ntah<u>a</u> falahu m<u>a</u> salafa waamruhu il<u>a</u> All<u>a</u>hi waman AA<u>a</u>da faol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  اللہ  تعالیٰ  چُھ  سوٗدس  نیست  نابود  کران  تہٕ  صدقاتن  چُھ  پوچھر  دِوان،  تہٕ  اللہ  تعالیٰ  چُھنہٕ  کٲنٛسہِ  ناشکر  بدعمل  انسانس  پسند  کران۔

Mirwaiz:
  گالان  چُھ  اللہ  تعالیٰ  سودٕکین  دیارن  چَھنہٕ  کانہہ  برکتھاہ،  ہُر  راوان  چُھ  اللہ  تعالیٰ  خٲراتس۔  أکِس  چُھ  اللہ  تعالیٰ  داہ  گُنہٕ  تہٕ  ساسہٕ  گُنہٕ  تہٕ  لچھہٕ  گُنہٕ  دِوان،  اللہ  تعالیٰ  ہس  چُھنہٕ  پسند  کِہِنۍ  ناسُپاس  بندٕہ  یُس  سوٗدس  حلال  آسہِ  زانان،  کٕہٕنۍ  مُجرم  بندٕہ  یُس  سوٗدکِس  معاملس  پیٚٹھ  ڈاڈ  آسہِ  کٔرِتھ۔

Tahir:
  تہٕ  اللہ  تعالیٰ  چُھ  سوٗدس  مِٹاوان (یعنی  سوٗدی  مالس  چُھ  برکت  کران  ختم)  تہٕ  صدقاتن  چُھ  ہُریر  کران  (یعنی  صدقہ  سٍتۍ  چُھ  مالس  زیادٕہ  برکت  کران)  تہٕ  اللہ  تعالیٰ  چُھنہٕ  کٲنسہِ  نا  شُکر  س  نافرمانس  پسند  کران۔

Transliteration:
  Yam<u>h</u>aqu All<u>a</u>hu a<b>l</b>rrib<u>a</u> wayurbee a<b>l</b><u>ss</u>adaq<u>a</u>ti wa<b>A</b>ll<u>a</u>hu l<u>a</u> yu<u>h</u>ibbu kulla kaff<u>a</u>rin atheem<b>in</b>


Athar:
  وۅنۍ  یِم  لُکھ  ایمان  اَنن  تہٕ  نیک  عملہٕ  کرن  بیٚیہِ  کرن  نماز  قٲیِم  تہٕ  زکوٰۃ  دِن،  تِہُنٛد  اجر  چُھ  بے شک  تِہندِس  ربّس  نِشہِ  تہٕ  تِمن  خٲطرٕ  چُھنہٕ  کُنہِ  خوفُک  تہٕ  غمُک  موقع  کینٛہہ۔

Mirwaiz:
  پٔزۍ  پٲٹھۍ  یِمو  لوٗکو  ایمان  اوٚن  بیٚیہِ  کٔریٚکھ  رٕژٕ  عملہٕ  بیٚیہ  تھٲوٕکھ  نماز  برپا،  بیٚیہِ  دِژٕکھ  مالٕچ  زکوات،  پس  تِہٕندِ  خٲطرٕ  چھےٚ  تِہٕںٛز  مزوٗرۍ  تِہٕندِس  پروردِگارس  نِشہِ  بیٚیہِ  آسہِ  نہٕ  تِمن  کانہہ  خوفاہ  بیٚیہِ  نہٕ  کانہہ  غماہ۔  

Tahir:
  بے  شک  یِمَو  لُکو  ایمان  اۆن  تہٕ  پتہٕ  کرِ  تِمَونیک  عملہٕ،بیٚیہِ  تھٲوٕکھ  نماز  قٲیِم  تہٕ  زکوٰۃ  روٗدۍ  دِوان،تِہِندِ  خٲطرٕ  چُھ  تِہِندِس  ربّس  نِشہِ  تِہُنٛد  اجر،تہٕ  تِمن  پیٚٹھ  آسہِ  نہٕ (ٲخرتس  منٛز)  کانٛہہ  خوف  تہٕ  نَہ  آسن  تِم  غمگین۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti waaq<u>a</u>moo a<b>l</b><u>ss</u>al<u>a</u>ta wa<u>a</u>tawoo a<b>l</b>zzak<u>a</u>ta lahum ajruhum AAinda rabbihim wal<u>a</u> khawfun AAalayhim wal<u>a</u> hum ya<u>h</u>zanoon<b>a</b>


Athar:
  اے  لوٗکو!  یِمو  ایمان  اوٚنمُت  چُھو،  خُدایس  کھوٗژِو  تہٕ  یِکینژھاہ  تُہُند  سوٗد  لُکن  پٮ۪ٹھ  باقی  چُھ  روٗدمُت  سُہ  ترٛٲوِو  اگر  پٔزۍ  پٲٹھۍ  تۅہیہِ  ایمان  چُھو  اوٚنمُت۔

Mirwaiz:
  اے  باایمانو  کھوژِو  خدایس  بیٚیہِ  ترٲوِو  سُہ  رقم  یُس  باقٕے  آسیو  رودمُت  سوٗدُک  لوٗکن  نِشہِ  چُھوے  توٚہۍ  پٔزۍ  پٲٹھۍ  باایمان۔

Tahir:
  اے  ایمان  والیو!  اللہ  تعالیٰ  ہس  کھۆژِو  تہٕ  یِکینٛژھاہ  تہِ  سوٗدٕ  منٛزٕ  پتھ  کُن  روٗدمُت  چُھ، (سُہ)  تٕرٲوِو  اگر  تۆہۍ (پَزِدل  سان) ایمان  تھاوان  چِھو۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo ittaqoo All<u>a</u>ha wa<u>th</u>aroo m<u>a</u> baqiya mina a<b>l</b>rrib<u>a</u> in kuntum mumineen<b>a</b>


Athar:
  وۅنۍ  ہرگاہ  تۅہیہِ  یہِ  کوٚرُو  نہٕ  تیٚلہِ  سپدِو  باخبر  زِ  اللہ  تعالیٰ  تہٕ  تَسٕندِس  رسول  صلی  اللہ  علیہ و سلمن  ہٕنٛدِ  طرفہٕ  تۅہیہِ  خلاف  اعلانِ  جنگ۔  ﴿یہِ  آیت  ٲس  فتح  مکہ  پتہٕ  نٲزِل  سپزمٕژ  ییٚلہِ  زن  عرب  اوس  اِسلٲمی  مملکتس  ماتحت  آمُت۔  اَمہِ  برونٛہہ  اگرچہِ  سوٗد  اکھ  ناپسندیدٕہ  چیز  اوس  سمجھنہٕ  یِوان  مگر  قانونی  طور  اوس  نہٕ  یہِ  بند  کرنہٕ  آمُت۔  یہِ  آیت  نٲزِل  سپدنہٕ  پتہٕ  بنیاو  اسلٲمی  حکومت  کیٚن  حدودن  اندر  سوٗدی  کار و بار  اکھ  فوجدٲری  جُرم۔  آیت  کیٚن  ٲخری  الفاظن  ہٕنٛدِس  بُنیادس  پٮ۪ٹھ  چھےٚ  ابن  عباس  رضی  اللہ  تعالیٰ  عنہ،  حسن  بصری  رحمتہ  اللہ  علیہ،  ابن  سیرین  رحمتہ  اللہ  علیہ  تہٕ  ربیع  بن  انس  رحمتہ  اللہ  علیہ  سٕنز  راے  یہِ  زِ  یُس  شخس  دارُ  الاسلامَس  اندر  سوٗد  کھیٚیہِ  سُہ  گژِھہ  توبہٕ  کرنہٕ  مۅکھہٕ  مجبور  یُن  کرنہٕ۔  تہٕ  اگر  باز  پِھیُور  نہٕ  تیٚلہِ  گژِھہ  یُن  قتل  کرنہٕ۔  باقی  فقہاہن  ہٕنز  راے  چھےٚ  زِ  یُتھ  شخص  چُھ  قٲد  کرُن  کٲفی  یوٚت  تام  سُہ  سوٗد  نہَ  کھینُک  عہد  کرِ  توٚت  تام  گژِھہ  نہٕ  سُہ  یلہٕ  یُن  تراونہٕ﴾  وُنہ  تہِ  چُھ  موقع  توبہٕ  کٔرِو  ﴿تہٕ  سوٗد  ترٲوِو﴾  پنُن  اصل  سرمایہِ  واپس  رٹنُک  چِھو  توٚہۍ  حق  تھاوان  نَہ  مَہ  کٔرِو  ظُلم،  نہ  گژِھہ  تۅہیہِ  پٮ۪ٹھ  ظُلم  کرنہٕ  یُن۔

Mirwaiz:
  پس  ہرگاہ  سودٕہ  نِشہِ  پتھ  روٗزونہٕ  تیٚلہِ  روزِو  خبردار  تہٕ  تیار  جنگ  کرنہٕ  خٲطرٕ  خدایس  تہٕ  تِہٕندِس  رسولس  سٍتۍ،  ہرگاہ  توٚہۍ  توبہٕ  کٔرِو،  سوٗدٕہ  نِشہِ  پتھ  روٗزِو  تیٚلہِ  یِیو  اصٕل  رقم  واپس  دِنہٕ،  نہ  مہٕ  کٔرِو  توٚہۍ  کٲنسہِ  پیٚٹھ  ظلم،  نہ  ییہِ  تۅہیہِ  پیٚٹھ  کانہہ  ظلم  کرنہٕ۔

Tahir:
  وۅنۍ  اگر  تۅہیہِ  یہِ  کۆرُو  نہٕ  تیٚلہِ  گٔژِھو  اللہ  تعالیٰ  تہٕ  تمۍ  سٕندِس  رسول  (صلی  اللہ  علیہ  وسلم)  سندِ  طرفہٕ  اعلانِ  جنگس  پیٚٹھ  خبردار  تہٕ  اگر  تۆہۍ  توبہٕ  کٔرِو  تیٚلہِ  چِھ  تُہٕندِ  خٲطرٕ  تُہٕندۍ  اصل  مال (جٲیِز،اَتھ  صورتس  منٛز) نَہ  کٔرِو  تۆہۍ  پانہٕ  ظلم  تہٕ  نَہ  یِیہِ  تۅہیہِ  پیٚٹھ  ظلم  کرنہٕ۔

Transliteration:
  Fain lam tafAAaloo fa<u>th</u>anoo bi<u>h</u>arbin mina All<u>a</u>hi warasoolihi wain tubtum falakum ruoosu amw<u>a</u>likum l<u>a</u> ta<i><u>th</u></i>limoona wal<u>a</u> tu<i><u>th</u></i>lamoon<b>a</b>


Athar:
  تُہُند  قرض  دار  اگر  تنگ  دست  آسہِ،  تنگ  دستی  ختم  گژھنس  تام  دِیوٗس  مہلت،  تہٕ  ہرگاہ  صدقہٕ  کٔرِو  تیٚلہِ  چُھ  یہِ  تُہٕندِ  خٲطرٕ  زیادٕہ  بہتر  اگر  توٚہۍ  سمجِھو  ﴿اَمی  آیتہٕ  منٛزٕ  چُھ  یہِ  حُکم  کڑنہٕ  آمُت  زِ  یُس  شخص  قرض  نکھہٕ  والنہٕ  نِشہِ  عٲجز  سپُد،  اسلٲمی  عدالت  کرِ  تٔمۍ  سٕندٮ۪ن  قرض  دِنہٕ  والیٚن  مُہلت  دِنہٕ  مۅکھہٕ  مجبور  تہٕ  کینٛژھن  حالاتن  منٛز  آسہِ  یہِ  عدالت  پوٗرٕ  قرض  یا  قرضُک  اکھ  حصہٕ  معاف  کرناونٕچ  مجاز  تہِ۔  فقہاہَو  چھےٚ  وضاحت  کٔرمٕژ  زِ  کٲنٛسہِ  ہُنٛد  مکان  یَتھ  منٛز  بسان  آسہِ،  کھینہٕ  بانہٕ،  لاگنٕکۍ  پَلو  تہٕ  تِم  آلات  یِمو  سٍتۍ  سُہ  پنُن  روزگار  کماوان  آسہِ،  ہیٚکن  نہٕ  کُنہِ  تہِ  حالتس  منٛز  قُرُق  کرنہٕ  یِتھ﴾

Mirwaiz:
  اگر  قرضدار  آسہِ  تنگدست،  تس  گژِھہ  پیارُن  یوٚتانۍ  تس  وسعت  بنہِ،  وۅنۍ  ہے  توٚہۍ  سُہ  رقم  صدقس  پیٚٹھ  قرضدارس  ترٲوِو،  سُہ  چُھ  تُہٕندِ  خٲطرٕ  بہتر۔  ہرگہے  تۅہیہِ  تمیُک  ثواب  معلوم  آسِہا  یا  ہرگہے  توٚہۍ  مُنٲسِب  زٲنِو۔

Tahir:
  تہٕ  ہرگاہ  قرض  دار  تنگ  دست  آسہِ  تیٚلہِ  گژِھہ  خۅشحٲلی  تام  مہلت  دِنہٕ  یِنۍ،تہٕ  تُہُنٛد (قرض) معاف  کرُن  چُھ  تُہٕندِ  خٲطرٕ  بہتراگر  تۅہیہِ  پے  آسہِ (زِ  غریب  سُنٛد  دل  رَچُھن  کیا  مقام  چُھ  تھاوان  اللہ  تعالیٰ  سٕنزن  نظرن  منٛز)۔

Transliteration:
  Wain k<u>a</u>na <u>th</u>oo AAusratin fana<i><u>th</u></i>iratun il<u>a</u> maysaratin waan ta<u>s</u>addaqoo khayrun lakum in kuntum taAAlamoon<b>a</b>


Athar:
  تمہِ  دۅہ چہِ  رُسوٲئی  تہٕ  مصیبت  نِشہِ  بٔچِو،  ییٚلہِ  توٚہۍ  خُدایس  کُن  واپس  گٔژِھو  پتہٕ  میلہِ  تَتہِ  پرٛتھ  شخصس  تٔمۍ  سٕنزِ  کماونہٕ  آمژٕ  نیکی  یا  بدی  ہُنٛد  پوٗرٕ  بدلہٕ  تہٕ  کانٛسہِ  پٮ۪ٹھ  سپدِ  نہٕ  ہرگز  تہِ  ظُلم۔

Mirwaiz:
  بیٚیہِ  کھوژِو  تتھ  دۅہس  ییٚمہِ  دۅہہ  توٚہۍ  واتناونہٕ  یِیو  خدایس  برونٹھ  کُن،  توپتہٕ  ییہِ  پرتھ  أکِس  تَمہِ  سارے  نیک  وبدُک  بدلہٕ  پوٗرٕہ  دِنہٕ  یہِ  تٔمۍ  کوٚرمُت  آسہِ،  بیٚیہِ  ییہِ  نہٕ  تِمن۔  بہ  ہیچ  وجہ  کُنہِ  قسمہٕ  ظلُم  کرنہٕ۔

Tahir:
  تہٕ  تَتھ  دۅہس  کھۆژِو  یَتھ  منٛز  تۆہۍ  اللہ  تعالیٰ  ہس  کُن  واپس  پھِرنہٕ  یِیِوٗپتہٕ  یِیہِ  پۯتھ  شخصس  یِکینٛژھاہ  عمل  تٔمۍ  کٔرمٕژ  چھے٘  تَمِیُک  پوٗرِ  پوٗر  جزا  دِنہٕ  تہٕ  تِمن  پیٚٹھ  سپدِنہٕ  ظلم۔

Transliteration:
  Wa<b>i</b>ttaqoo yawman turjaAAoona feehi il<u>a</u> All<u>a</u>hi thumma tuwaff<u>a</u> kullu nafsin m<u>a</u> kasabat wahum l<u>a</u> yu<i><u>th</u></i>lamoon<b>a</b>


Athar:
  اے  لوٗکو،  یِمو  ایمان  چُھو  اوٚنمُت،  ییٚلہِ  توٚہۍ  کُنہِ  مقرر  کرنہٕ  آمتہِ  وقتہٕ  خٲطرٕ  پانہٕ  وٲنۍ  قرضُک  لین  دین  ٲسِو  کران  ﴿اَمہِ  منٛزٕ  چُھ  یہِ  حُکم  نیران  زِ  قرضہٕ کِس  معاملس  منٛز  گژِھہ  وقت  مقرر  کرنہٕ  یُن﴾،  تیٚلہِ  گژِھہ  یہِ  لیٚکِھتھ  تھاوُن  فریقن  درمیان  گژِھ  اکھ  شخص  انصاف  سان  دستاویز  لیٚکھُن،  یس  خداین  پَرنٕچ  لیٚکھنٕچ  قٲبلیت  آسہِ  بخشمٕچ  تس  پزِ  نہٕ  لیٚکھنہٕ  نِشہِ  انکار  کرُن،  سُہ  لیٚکِھن  تہٕ  اِملا  ﴿عبارت﴾  ؤنِن  سُہ  شخص  یس  پٮ۪ٹھ  حق  چُھ  واتان  ﴿یعنی  قرض  نِنہٕ  وول﴾  تہٕ  تس  پزِ  خدایس،  پننِس  ربّس  کھوٚژُن  زِ  یُس  معاملہٕ  طے  آسہِ  سپُدمُت  تتھ  منٛز  گژِھہ  نہٕ  کانٛہہ  کمی  بیشی  کرُن،  البتہٕ  اگر  قرض  نِنہٕ  وول  خۅد  بذات  آسہِ  نادان  یا  ضعیف  آسہِ  یا  آسہِ  نہٕ  ہیٚکان  اِملا  کرنٲوِتھ  تیٚلہِ  کرنٲوِن  تٔمۍ  سُنٛد  ولی  انصافہٕ  سان  اِملا،  پتہٕ  تھٲوِیوٗکھ  پننیو  مردَو  منٛز  زٕہ  نفر  اَتھ  پٮ۪ٹھ  گواہ  تہٕ  اگر  زٕہ  مرد  آسن  نہٕ  تیٚلہِ  گژھن  اکھ  مرد  تہٕ  زٕہ  مستوٗراتہٕ  آسنہِ۔  یِم  گواہ  گژھن  تِتھیو  لُکو  منٛزٕ  آسٕنۍ  یِہنزِ  گوٲہی  تۅہیہِ  درمیان  مقبول  آسہِ  تاکہ  اگر  أکِس  مٔشِتھ  گژِھہ  بیٚاکھ  پاویٚس  یاد،  گواہن  ییٚلہِ  گواہ  بننہٕ  موجوٗب  وَننہٕ  یِیہِ،  تیٚلہِ  پزِ  نہٕ  تِمن  انکار  کرُن،  معاملہٕ  ٲسِتن  لۅکُٹ  یا  بوٚڈ،  معیاد  مُقرر  کٔرِتھ  گژِھہ  نہٕ  اَمیُک  دستاویز  لیٚکھناونس  کٲہلی  ورتاوِنۍ،  خُدایس  نکھہٕ  چُھ  یہِ  طریقہٕ  تُہندِ  خٲطرٕ  زیادٕہ  انصافس  پٮ۪ٹھ  بناونہٕ  آمُت،  اَمہِ  سٍتۍ  چھےٚ  شہادت  قٲیِم  سپدنس  پٮ۪ٹھ  زیادٕہ  سہولیت  گژھان،  تہٕ  شکن  تہٕ  شُبہاتن  منٛز  مبتلا  سپدنُک  امکان  چُھ  تُہٕندِ  خٲطرٕ  کم  روزان،  البتہ  یُس  تجارتی  لین  دین  توٚہۍ  اَتھو  پیٚٹھی  پانہٕ  وٲنۍ  کران  چِھو  کانٛہہ  حرج  چُھنہٕ  اگر  یہِ  لیٚکھِتھ  یِیہِ  نہٕ  تھاونہٕ،  مگر  تجارتی  معاملہٕ  طے  کرنہٕ  وقتہٕ  گژھن  گواہ  تھاوٕنۍ،  کٲتب  تہِ  گواہ  گژِھہ  نہٕ  ستاونہٕ  یُن،  اگر  یہِ  کٔرِو  تیٚلہِ  کٔرِو  گُناہُک  اَتُر،  اللہ  تعالیٰ  سٕندِ  غضبہٕ  نِشہِ  بٔچِو،  سُہ  چُھو  تۅہیہِ  عملہِ  ہٕندِ  صحیح  طریقٕچ  تعلیم  دِوان  تہٕ  تس  چُھ  پرٛتھ  چیزُک  علم۔

Mirwaiz:
  اے  باایمانو  توٚہۍ  ییٚلہِ  قرضُک  لین  دین  ٲسَو  کران  کُنہِ  مُقرر  مُدتس  تانۍ  پس  ٲسِو  لیکھان،  بیٚیہِ  لیٚکھِن  یہِ  کاغذ  تۅہیہِ  أندرٕہ  کانہہ  لیکھھن  وولاہ  پوٚز  پوٚز۔  یُس  نہٕ  کمی  یا  زیادتی  کرِ  رقمس  اندر  یا  وقتس  اندر،  بیٚیہِ  مہ  کٔرِن  انکار  کانہہ  لیٚکھن  وول  یہِ  کاغذ  لیٚکھنہٕ  نِشہِ  کیازِ  اللہ  تعالیٰ  ہن  یِتھہٕ  پٲٹھۍ  سُہ  ہیٚچھنوو  لیٚکھُن  پس  ٲسِن  سُہ  تمہِ  کِس  شُکرانس  اندر  لوٗکن  کاغذ  تہٕ  امہِ  قسمٕکۍ  دستاویزات  لیٚکھِتھ  دِوان،  بیٚیہِ  ٲسِنس  سُے  شخص  لیکھناوان  تہٕ  عبارت  ونان  یس  پیٚٹھ  حق  چُھ  یعنی  یُس  قرض  نِوان  آسہِ،  کھوٗژِن  سُہ  خدایس  یُس  تُہُند  پروردِگار  چُھ،  کم  مہٕ  کٔرِن  سُہ  امہِ  منٛزٕہ  کانہہ  چیزاہ،  پس  ہرگاہ  قرض  نِووُن  کم  عقل  آسہِ  یا  ضعیف  تہٕ  نوتوان  آسہِ،  یا  آسہِ  نہٕ  سُہ  ہیٚکان  پانہٕ  عبارت  ؤنِتھ  نہ  زاننہٕ  مۅکھہٕ،  پس  لیکھنٲوِن  تہٕ  عبارت  ؤنِن  وٲلۍ  تِہُند  معتبر  تہٕ  کارکُن  تُہُند  وارٕہ  پٲٹھۍ  تہٕ  اِںصاف  پٲٹھۍ،  بیٚیہِ  تھٲوِیوکھ  شاہِد  زٕ  گواہ  مسلمان  مردو  أندرٕہ،  ہرگاہ  نے  زٕ  مسلمان  مرد  بیٚٹن  یعنی  میسر  تہٕ  دستیاب  ہیٚکن  نہٕ  سپدِتھ  تیٚلہِ  روٗزِن  گواہ  اکھ  مرد  تہٕ  زٕ  زنانہٕ،  یِم  توٚہۍ  پسند  کٔرِیوکھ  گواہو  أندرٕہ،  کیازِ  ہرگاہ  مٔشِتھ  گژِھہ  دۅیو  أندرٕہ  أکِس  زنانہِ،  ژیٚتس  پاویٚس  دوٚیِم  زنانہٕ،  گواہن  ہُند  گژِھنہٕ  انکار  کرُن  ییٚلہِ  تِمن  گواہ  روزنہٕ  خٲطرٕ  ناد  آسہِ  یِوان  دِنہٕ،  سُستی  مہ  ٲسِو  کران  یہِ  معیادی  کاغذ  لیٚکھنہٕ  نِشہِ  ادٕہ  معاملہٕ  لۅکُٹ  ٲسِتن  یابوٚڈ،  یہِ  چُھ  تُہٕندِ  خٲطرٕ  اِنصافس  زیادٕہ  قٲیِم  تھاوٕوُن  خدایس  نِشہِ،  بیٚیہِ  چُھ  یہِ  لیکھُن  زیادٕہ  قٲیِم  تھاوان  گوٲہیہِ،  بیٚیہِ  چُھ  زیادٕہ  نزدیک  یتھ  کتھہِ  کہ  تۅہیہِ  روزِ  نہٕ  شک  تہٕ  شُبہٕ،  مگرہے  آسہِ  تجارتاہ  فوری  ہیٚنہٕ  دِنُک،  یُس  تجارت  توٚہۍ  پانہٕ  وٲنۍ  پھِران  ٲسِو  یعنی  ہیٚنہٕ  وول  آسہِ  قٍمت  دِوان،  کٕنن  وول  آسہِ  چیز  پیش  کران،  پس  چُھنہٕ  کانہہ  حرٕج  تۅہیہِ  ہرگاہ  اتھ  صوٗرتس  منٛز  لیکھان  ٲسِونہٕ،  بیٚیہِ  ٲسِو  گواہ  تھاوان  ییٚلہِ  توٚہۍ  خرید و فروخت  کران  ٲسِو۔  یُتھنہٕ  کانہہ  دۅیو  أندرٕہ  انکار  کرِ،  نقصان  گژِھنہٕ  واتناونہٕ  یُن  نہ  لیکھن  وٲلِس  تہٕ  نہ  شٲہِدن،  ہرگاہ  تۅہیہِ  تہِ  کوٚرُو  کٲتبن  تہٕ  شٲہِدن  واتنوو  تکلیف  تہٕ  ضریر  سُہ  چُھ  تُہٕندِ  خٲطرٕ  بوٚڈ  گناہ،  کھوٗژِو  خدایس  ہمیشہ  خصوصاًتِمہٕ  کامہِ  کرنس  اندر  یِمو  نِشہِ  منع  آو  تۅہیہِ  کرنہٕ،  اللہ  تعالیٰ  چُھ  دین  ودنیاچہ  کامہِ  تہٕ  احکام  ہیٚچھناوان،  اللہ  تعالیٰ  چُھ  پرتھ  چیز  پوٗرٕہ  زانہٕ  وُن۔

Tahir:
  اے  ایمان  والیو!ییٚلہِ  تۆہۍ  کُنہِ  مقرر  وقتس  تام  پانہٕ  وٲنۍ  قرضُک  معاملہٕ  کٔرِو  تیٚلہِ  ٲسِو  سُہ  لیٚکھان،  تہٕ  تۅہیہِ  درمیان  یُس  لیٚکھن  وول  آسہِ  تس  پَزِ  زِ  انصاف  سان  لیٚکھِن  تہٕ  لیٚکھن  وول  مَہ  کٔرِن  لیٚکھنس  انکار  یِتھہٕ  پٲٹھۍ  زن  سُہ  اللہ  تعالیٰ  ہن  لیٚکھُن  چُھ  ہیٚچِھنوومُت،لہٰذا  لیٚکھِن  سُہ  (یعنی  شرع  تہٕ  ملکی  دستور  مطٲبق  کٔرِن  دستاویز  لیٚکھنُک  حق  پوٗرٕ  دیانت  دٲری  سان  ادا)  تہٕ  مضمون  لیٚکھنٲوِن  سُہ  شخص  ییٚمہِ  سٕنٛدِ  ذمہٕ  حق (یعنی  قرض) آسہِ  تہٕ  تس  پَزِ  زِ  اللہ  تعالیٰ  ہس  کھۆژِن  یُس  تٔمۍ  سُنٛدپروردگار  چُھ  تہٕ  اَتھ (قرض  کِس  رقمس)  منٛز  گژِھہ  نہٕ (لیٚکھناونہٕ  وقتہٕ)  کانٛہہ  تہِ  کمی  کرُن،پتہٕ  اگر  سُہ  شخص  ییٚمۍ  سٕندِ  ذمہٕ  حق  وٲجب  چُھ  سپُدمُت  آسہِ  ناسمجھ  یا  ناتواں،یا  آسہِ  نہٕ  پانہٕ  لیٚکھنٕچ  صلاحیت  تھاوان  تیٚلہِ  پزِ  تٔمۍ  سٕندِس  کٲرِندس  زِ  سُہ  لیٚکھنٲوِن  انصاف  سان،  تہٕ  پننیو  لُکو  منٛزٕ  بنٲوِیوٗکھ  زٕ  مرد  گواہ،پتہٕ  اگردۅشوے  مرد  آسن  نہٕ  دستیاب  تیٚلہِ  گژھین  اَکھ  مرد  تہٕ  زٕ  خاتونہٕ  آسنہِ  (یِم) گژھن  تِمَو  لُکو  منٛزٕ  آسٕنۍ  یِم  تۆہۍ  گوٲہی  خٲطرٕ  پسند  چھووکھ  کران (یعنی  اعتمادس  قٲبل  ٲسیوٗکھ  زانان)  تاکہ  یِمَودۅیَو  خاتونو  منٛزٕ  (ہرگاہ)  أکِس  خاتونہِ  مٔشِتھ  گژِھہ  تیٚلہِ  پاوِ  أمِس  بیاکھ  یاد،تہٕ  گواہ  ییٚلہِ  تہِ (گوٲہی  خٲطرٕ)  بُلاونہٕ  یِن،تِم  مَہ  کٔرِن  انکار،تہٕ  معاملہٕ  ٲسِتن  لۅکُٹ  یا  بۆڈ،  سُہ  پننِس  معیادس  تام  لیٚکھِتھ  تھاونس  منٛز  گژِھہ  نہٕ  آلٕسۍلاگُن،  یہِ  تُہُنٛد  دستاویز  تیار  کٔرِتھ  تھاوُن  چُھ  اللہ  تعالیٰ  ہس  نزدیک  زیادے  انصافس  نکھہٕ  تہٕ  گوٲہی  خٲطرٕ  زیادٕہ  مضبوط،تہٕ  یہِ  چُھ  اَتھ  تہِ  زیادٕہ  قریب  زِ  تۆہۍ  گٔژِھو  نہٕ  شکس  منٛز  مبتلا  اَمہِ  ورٲے  زِ  اَتھَو  پیٚٹھی  آسہِ  کانٛہہ  تِیُتھ  تجارت  ییٚمِیُک  لین  دن  تۆہۍ  پانہٕ  وٲنۍ  کران  روزان  چِھو  تیٚلہِ  چُھنہٕ  تۅہیہِ  پیٚٹھ  اَمہِ  کہ  نَہ  لیٚکھنُک  کانٛہہ  گناہ،تہٕ  ییٚلہِ  تہِ  پانہٕ  وٲنۍ  ہینک  کٕننُک  معاملہ  کٔرِو  تیٚلہِ  ٲسِو  گواہ  بناوان،بیٚیہِ  نَہ  گژِھہ  لیٚکھن  وٲلِس  نقصان  واتناونہٕ  یُن  تہٕ  نَہ  گواہس،تہٕ  ہرگاہ  تۅہیہِ  یہِ  کۆرُو  تیٚلہِ  آسہِ  یہِ  تُہُند  حکم  پُھٹراوُن،  بیٚیہِ  روٗزِو  اللہ  تعالیٰ  ہس  کھۅژان  تہٕ  اللہ  تعالیٰ  چُھ  تۅہیہِ  (معاملاتن  ہٕنز)  تعلیم  دِوان  تہٕ  اللہ  تعالیٰ  چھ  پۯتھ  کُنہ  چیزس  وارٕپٲٹھۍ  زانن  وول۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo i<u>tha</u> tad<u>a</u>yantum bidaynin il<u>a</u> ajalin musamman fa<b>o</b>ktuboohu walyaktub baynakum k<u>a</u>tibun bi<b>a</b>lAAadli wal<u>a</u> yaba k<u>a</u>tibun an yaktuba kam<u>a</u> AAallamahu All<u>a</u>hu falyaktub walyumlili alla<u>th</u>ee AAalayhi al<u>h</u>aqqu walyattaqi All<u>a</u>ha rabbahu wal<u>a</u> yabkhas minhu shayan fain k<u>a</u>na alla<u>th</u>ee AAalayhi al<u>h</u>aqqu safeehan aw <u>d</u>aAAeefan aw l<u>a</u> yasta<u>t</u>eeAAu an yumilla huwa falyumlil waliyyuhu bi<b>a</b>lAAadli wa<b>i</b>stashhidoo shaheedayni min rij<u>a</u>likum fain lam yakoon<u>a</u> rajulayni farajulun wa<b>i</b>mraat<u>a</u>ni mimman tar<u>d</u>awna mina a<b>l</b>shshuhad<u>a</u>i an ta<u>d</u>illa i<u>h</u>d<u>a</u>hum<u>a</u> fatu<u>th</u>akkira i<u>h</u>d<u>a</u>hum<u>a</u> alokhr<u>a</u> wal<u>a</u> yaba a<b>l</b>shshuhad<u>a</u>o i<u>tha</u> m<u>a</u> duAAoo wal<u>a</u> tasamoo an taktuboohu <u>s</u>agheeran aw kabeeran il<u>a</u> ajalihi <u>tha</u>likum aqsa<u>t</u>u AAinda All<u>a</u>hi waaqwamu li<b>l</b>shshah<u>a</u>dati waadn<u>a</u> all<u>a</u> tart<u>a</u>boo ill<u>a</u> an takoona tij<u>a</u>ratan <u>had</u>iratan tudeeroonah<u>a</u> baynakum falaysa AAalaykum jun<u>ah</u>un all<u>a</u> taktubooh<u>a</u> waashhidoo i<u>tha</u> tab<u>a</u>yaAAtum wal<u>a</u> yu<u>da</u>rra k<u>a</u>tibun wal<u>a</u> shaheedun wain tafAAaloo fainnahu fusooqun bikum wa<b>i</b>ttaqoo All<u>a</u>ha wayuAAallimukumu All<u>a</u>hu wa<b>A</b>ll<u>a</u>hu bikulli shayin AAaleem<b>un</b>


Athar:
  ہرگاہ  توہۍ  سفرٕ کِس  حالتس  اندر  چِھو  تہٕ  دستاویز  لیٚکھنہٕ  خٲطرٕ  سپدیٚو  نہٕ  کٲتب  دستیاب،  تیٚلہِ  کٔرِو  رَہن  بالقَبَضس  پٮ۪ٹھ  معاملہٕ  طے  ﴿رہن  بِالقَبضُک  مقصد  چُھ  صرف  یہِ  زِ  قرض  دِنہٕ  وٲلِس  گژِھہ  پننہِ  قرض چہِ  واپسی  ہُنٛد  اطمینان  سپدُن،  مگر  تس  چُھنہٕ  پننِس  دِنہٕ  آمتِس  مال کِس  معاوضس  منٛز  گِرو  تھاونہٕ  آمتِس  چیزس  فٲیدٕہ  تُلنُک  حق،  تِکیازِ  یہِ  چُھ  سوٗد۔  البتہ  اگر  کانٛہہ  جانور  گِرو  آسہِ  آمُت  رَٹنہٕ  تیٚلہِ  ہیٚکہِ  تٔمۍ  سُنٛد  دۅد  استعمال  کرنہٕ  یِتھ،  تس  ہیکہِ  سوٲرۍ  تہٕ  بور  تُلناونٕچ  خدمت  ہیٚنہٕ  یِتھ،  تِکیازِ  یہِ  چُھ  دراصل  تَمہِ  غذاہُک  معاوضہٕ  یُس  گِرو  رَٹن  وول  تس  جانورس  کھیاوان  چُھ۔﴾  اگر  تۅہیہِ  منٛزٕ  کانٛہہ  شخص  دوٚیمِس  شخصس  پٮ۪ٹھ  بھروسہٕ  کٔرِتھ  تس  سٍتۍ  کانٛہہ  معاملہٕ  طے  کرِ  تیٚلہِ  یس  پٮ۪ٹھ  بھروسہٕ  کرنہٕ  آو  تس  پزِ  زِ  امانت  کٔرِن  ادا،  بیٚیہِ  کھوٚژِن  خدایس  پننِس  ربّس،  تہٕ  ہرگز  مَہ  چُھپٲوِو  شہادت،  یُس  شہادت  چُھپاوان  چُھ  تٔمۍ  سُنٛد  دِل  چُھ  گناہس  منٛز  آلودٕ  تہٕ  اللہ  تعالیٰ  چُھنہٕ  تُہندیٚو  اعمالو  نِشہِ  بے خبر۔

Mirwaiz:
  وۅنۍ  ہرگاہ  توٚہۍ  ٲسِو  سفرس  اندر  توپتہٕ  لٔبیون  نہٕ  توٚہۍ  کانہہ  لیٚکھن  وولاہ  تتھ  سفرس  منٛز،  تتھ  صوٗرتس  اندر  گژھن  بند  تھاونٕکۍ  چیز  پیش  کرٕنۍ  یِمن  چیزن  قبضہٕ  کرِ  قرضُک  رقم  دِنہٕ  وول،  پس  ہرگاہ  مطمعین  آسہِ  تۅہیہِ  أندرٕہ  اکھ  بییِس  پیٚٹھ  یعنی  اکھ  أکِس  پیٚٹھ  اعتماد  تہٕ  اعتبار  آسہِ،  پس  ییٚمِس  پیٚٹھ  اعتماد  تہٕ  اعتبار  آو  کرنہٕ  سُہ  کٔرِن  ادا  پنُن  پوٗرٕہ  امانت،  بیٚیہِ  کھوٗژِن  خدایس  پننِس  پروردِگارس  تٔمۍ  سُند  حق  مہ  کھیٚیِن،  اے  مسلمانو  مہ  ٲسِو  گوٲہی  کھٹان،  یُس  اکھاہ  گوٲہی  تہٕ  شہادت  کھٹان  آسہِ  تٔمۍسُند  دِل  چُھ  گنہگاریعنی  سُہ  مہٕ  زٲنِن  یہِ  شہادت  نہ  دِنۍ  ما  چُھ  زیٚوِ  ہُندُے  یوت  گناہ  بلکہ  چُھ  یہِ  دِلُک  گناہ  تہِ،  کیازِ  پرتھ  گناہُک  ارادٕہ  چُھ  دِلہٕ  پیٚٹھے  وۅتھان۔  اللہ  تعالیٰ  چُھ  پوٗرٕ  زانان  یہِ  توٚہۍ  کران  چِھو  دِلو  یا  تانو  سٍتۍ۔

Tahir:
  تہٕ  اگر  تۆہۍ  سفرس  پیٚٹھ  ٲسو  تہٕ  کانٛہہ  لیٚکھن  وول  گژِھہ  نہٕ  دستیاب،  تیٚلہِ  ٲسِو  کانٛہہ  چیز  (قرضہ  بدل)  بند  تھاوان۔پتہٕ  اگر  تۅہیہِ  منٛزٕ  أکِس  آسہِ  دۆیِمِس  پیٚٹھ  اعتماد  تیٚلہِ  ییٚمۍ  سٕندِس  دیانتس  پیٚٹھ  اعتماد  آوکرنہٕ،تس  پَزِ  پَنُن  امانت  ادا  کرُن  تہٕ  بیٚیہِ  روٗزِن  اللہ  تعالیٰ  ہس  کھۅژان  یُس  تٔمۍ  سُنٛدپالن  وول  چُھ،  تہٕ  تۆہۍ  مَہ  ٲسِو  گوٲہی  کٔھٹِتھ  تھاوان،تہٕ  یُس  شخص  گوٲہی  چُھ  کٔھٹِتھ  تھاوان  تیٚلہِ  چُھ  پٔزۍپٲٹھۍ  تٔمۍ  سُنٛد  دل  گنہگار،  تہٕ  اللہ  تعالیٰ  چُھ  تُہٕندیٚن  اعمالن  وارٕ  پٲٹھۍ  زانن  وول۔

Transliteration:
  Wain kuntum AAal<u>a</u> safarin walam tajidoo k<u>a</u>tiban farih<u>a</u>nun maqboo<u>d</u>atun fain amina baAA<u>d</u>ukum baAA<u>d</u>an falyuaddi alla<u>th</u>ee<u> </u>itumina am<u>a</u>natahu walyattaqi All<u>a</u>ha rabbahu wal<u>a</u> taktumoo a<b>l</b>shshah<u>a</u>data waman yaktumh<u>a</u> fainnahu <u>a</u>thimun qalbuhu wa<b>A</b>ll<u>a</u>hu bim<u>a</u> taAAmaloona AAaleem<b>un</b>


Athar:
  آسمانن  تہٕ  زمینس  اندر  یِکینٛژھاہ  چُھ  سورُے  چُھ  اللہ  تعالیٰ  سُند،  خواہ  توٚہۍ  پننہِ  دِل چہِ  کتھہٕ  ظٲہر  کٔرِتو  یا  چھپٲوِتو  اللہ  تعالیٰ  ہیٚیہِ  بہرحال  تِہُنٛد  حساب  تۅہیہِ،  پتہٕ  چُھ  تس  اختیار  یَس  یژِھہ  تس  کرِ  معاف  تہٕ  یس  ییژِھہ  تس  دِیہِ  سزا،  سُہ  چُھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  خداے  سُندُے  چُھ  یہِ  سورُے  آسمانن  اندر  چُھ  بیٚیہِ  یہِ  زمینن  اندر  چُھ۔  خود  آسمان  تہٕ  زمین  چُھ  تِہُندُے،  ہرگاہ  نٔنرٲوِو  تہِ  یہِ  تُہٕندین  دِلن  اندر  چُھو  یا  کھٹِتھ  تھٲوِو،  اللہ  تعالیٰ  چُھ  تہِ  سورُے  زانان،  تتھ  سٲرسٕے  پیٚٹھ  ہیٚیو  سُہ  حساب،  توپتہٕ  یس  خوش  کریٚس  تس  کرِ  مغفرت  یس  خۅش  کریس  تس  کرِ  عذاب،  اللہ  تعالیٰ  چُھ  پرتھ  چیزس  پیٚٹھ  قدرت  وول۔

Tahir:
  یِکینٛژھاہ  آسمانن  منٛز  تہٕ  زمینس  منٛز  چُھ  سورُے  چُھ  اللہ  تعالیٰ  سٕنٛدِ  خٲطرٕ،تِمہٕ  کتھہٕ  یِمہٕ  تُہٕندیٚن  دِلن  منٛز  چھے٘  خواہ  تِمہٕ  ظٲہر  کٔرۍ  تَو  یا  ژوٗرِ  تھٲوِتَوٗاللہ  تعالیٰ  ہیٚیَو  تۅہیہِ  تَمِیُک  حساب،پتہٕ  یس  سُہ  ییٚژِھہ  تس  کرِ  مغفرت  تہٕ  یس  ییٚژِھہ  تس  دِیہِ  عذاب،تہٕ  اللہ  تعالیٰ  چُھ  پۯتھ  چیزس  پیٚٹھ  مکمل  قدرت  تھاوان۔

Transliteration:
  Lill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wain tubdoo m<u>a</u> fee anfusikum aw tukhfoohu yu<u>ha</u>sibkum bihi All<u>a</u>hu fayaghfiru liman yash<u>a</u>o wayuAAa<u>thth</u>ibu man yash<u>a</u>o wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  رسول  صلی  اللہ  علیہ و سلمَو  چُھ  تتھ  ہدایتس  پٮ۪ٹھ  ایمان  اوٚنمُت  یُس  تِمن  پٮ۪ٹھ  تِہنٛدِس  ربّ  سٕنٛدِ  طرفہٕ  نٲزِل  چُھ  سپُدمُت  تہٕ  یِم  لُکھ  أمِس  رسولس  مانن  وٲلۍ  چِھ،  تِمو  تہِ  چُھ  یہِ  ہدایت  دِلہٕ  سٍتۍ  تسلیم  کوٚرمُت،  یِم  سٲری  چِھ  خدایس  تٔمۍ  سٕندٮ۪ن  فرشتن  تٔمۍ  سٕنزن  کتابن  تہٕ  تٔمۍ  سٕندٮ۪ن  رسولن  مانان،  تہٕ  تِہُنٛد  قَول  چُھ  یہِ  زِ  أسۍ  چِھکھ  نہٕ  خداے  سٕندۍ  رسول  اکھ  أکِس  نِشہِ  الگ  کران۔  اَسہِ  بوٗز  حُکم  تہٕ  اطاعت  کٔر  قبول۔  اے  مالکہٕ،  اَسہِ  کر  مغفرت  تہٕ  اَسہِ  چُھ  ژے  کُن  واپس  پھیرُن۔

Mirwaiz:
  ییٚلہِ  یہِ،  نٲزِل  سپُد  صحابہٕ  صٲب  سپٕدۍ  غمگین،  عرض  کوٚرُکھ  آنحضرتؐن  ہٕندِس  خدمتس  منٛز  کہ  یا  رسول  اللہؐ  یہِ  حض  چُھ  سیٹھاہ  مُشکل  سانہِ  خٲطرٕ۔  فرمووُکھ  کیاہ  توٚہۍ  تہِ  ؤنوٕ  تی  یہِ  یہودونصاریٰ  ہَو  ووٚن  پننین  پیغمبرن۔۔۔۔  توٚہۍ  مٲنِو  توٚہۍ  کٔرِو  تسلیم  خداے  سُند  حُکم  توٚہۍ  دٔپِو۔۔۔۔  بوٗز  اسہِ  مون  اسہِ۔  اللہ  تعالیٰ  کرِ  تۅہیہِ  پیٚٹھ  رحم۔  چنانچہ  امیُک  نتیجہٕ  دراو  اللہ  تعالیٰ  ہن  کٔر  نبی  کریمسؐ  سٍتۍ  باایمانن  ہٕںدۍ  تعریف  فرمووُن،  پیغمبرِ  برحقن  کٔر  پژھ  تتھ  سٲرسٕے  یہِ  نٲزِل  آو  کرنہٕ  تِمن  پیٚٹھ  تِہٕندِس  پروردِگارٕہ  سٕندِ  طرفہٕ  بیٚیہِ  کٔر  پژھ  تتھ  باایمانو،  پرتھ  أکۍ  اوٚن  ایمان  کُنِس  خدایس  بیٚیہِ  تِہٕندین  ملٲیکن،  بیٚیہِ  تِہٕںٛزن  کتابن  بیٚیہِ  تِہٕندین  پیغمبرن  تِمو  دوٚپ،  أسۍ  چھِنہٕ  فرق  کران  پیغمبرو  أندرٕہ  کٲنسہِ  أکِس  منٛز۔  اسہِ  نِشہِ  چھِ  سٲرِی  پیغمبر  برحق۔  یِم  حضرتِ  آدمس  علیہ  الصلوٰت  والسلامس  پیٚٹھہٕ  حضرتِ  محمدسؐ  تانۍ  آے  سوزنہٕ،  بیٚیہِ  وۅن  باایمانو  بوٗز  اسہِ  مون  اسہِ،  وۅنۍ  چھِ  ژھانڈان  أسۍ  چون  مغفرت  اے  سانہِ  پروردِگارٕہ  پتولاکہ  واتُن  چُھ  ژے  نِش۔

Tahir:
  ا (أمۍ) رسولن (صلی  اللہ  علیہ  وسلم)  اۆن  تَتھ  پیٚٹھ  ایمان  (یعنی  تَتھ  کۆرُن  تصدیق) یِکینٛژھاہ  تِمن  پیٚٹھ  تِہِندِس  ربّ  سٕندِ  طرفہٕ  نٲزل  کرنہٕ  آوٗ  بیٚیہِ  اہلِ  ایمانَو  تہِ،  سارِوٕیَو  اۆن (دل  سان) ایمان  اللہ  تعالیٰ  ہس  پیٚٹھ  تہٕ  تٔمۍ  سٕندیٚن  فرشتن  پیٚٹھ  تہٕ  تٔمۍ  سٕنزن  کتابن  پیٚٹھ  تہٕ  تٔمۍ  سٕندیٚن  رسولن  پیٚٹھ، (بیٚیہِ  چِھ  ونان)،أسۍ  چِھنہٕ  تٔمۍ  سٕندیٚو  پیغمبرومنٛزٕکٲنسہِ  درمیان  تہِ (ایمان  اننس  منٛز)  فرق  کران،  بیٚیہِ  چِھ (اللہ  تعالیٰ  سٕندِس  دربارس  منٛز)  عرض  کران،اَسہِ  بوٗز  (چون  حکم)  تہٕ  اطاعت  کٔر (قبول)،  اے  سانہِ  ربّہٕ!  أسۍ  چِھی  ژے٘  مغفرت  منگان  تہٕ  ژے  کُن  چُھ  (اَسہِ  سارِنٕے)  پۆت  پھیرُن۔

Transliteration:
  <u>A</u>mana a<b>l</b>rrasoolu bim<u>a</u> onzila ilayhi min rabbihi wa<b>a</b>lmuminoona kullun <u>a</u>mana bi<b>A</b>ll<u>a</u>hi wamal<u>a</u>ikatihi wakutubihi warusulihi l<u>a</u> nufarriqu bayna a<u>h</u>adin min rusulihi waq<u>a</u>loo samiAAn<u>a</u> waa<u>t</u>aAAn<u>a</u> ghufr<u>a</u>naka rabban<u>a</u> wailayka alma<u>s</u>eer<b>u</b>


Athar:
  اللہ  تعالیٰ  چُھنہٕ  کٲنٛسہِ  جاندارس  پٮ۪ٹھ  تٔمۍ  سٕندِ  طاقتہٕ  کھۅتہٕ  زیادٕہ  ذمہٕ دٲری  ہُند  بار  تراوان،  پرٛتھ  شخصن  یوسہٕ  نیکی  کٔر  تَمِیُک  پھل  چُھ  تٔمۍ  سٕندِی  خٲطرٕ،  تہٕ  یوسہٕ  بدی  کٔرمٕژ  چَھن  تَمِیُک  وبال  چُھ  تٔمۍسٕے  پٮ۪ٹھ۔  ﴿اے  ایمان  اَنن  والیو،  توٚہۍ  کٔرِو  یِتھہٕ  پٲٹھۍ  دعا﴾  اے  سانہِ  ربّہٕ،  اسہِ  یِم  قصور  سہواً  گژھن،  تِمن  پٮ۪ٹھ  مَہ  رٹھ  اَسہِ۔  سانہٕ  مٲلکہٕ،  اسہِ  پٮ۪ٹھ  مَہ  ترٛاو  تِم  بار  یِم  ژےٚ  اَسہِ  برونٛٹھمیٚن  لُکن  پٮ۪ٹھ  ٲسی  ترٲوِمٕتۍ۔  سانہِ  پروردگارٕ،  یُس  بار  اَسہِ  منٛز  تُلنُک  طاقت  چُھنہٕ  سُہ  مَہ  تھاو  اَسہِ  پٮ۪ٹھ،  اَسہِ  سٍتۍ  کر  نرمی،  اَسہِ  کر  درگُزر،  اَسہِ  پٮ۪ٹھ  کر  رحم  ژٕے  چُھکھ  سون  مولیٰ،  کٲفرن  ہٕنٛدِس  مقابلس  منٛز  کر  اَسہِ  مدد۔

Mirwaiz:
  عبادتُک  تکلیف  چُھنہٕ  اللہ  تعالیٰ  دِوان  کٲنسہِ  أکِس  مگر  تِہٕندِ  طاقتہٕ  موجوب،  پرتھ  أکِس  چُھ  ثواب  تمہِ  کُے  یہِ  یِم  کموومُت  تہٕ  حٲصل  کوٚرمُت  آسہِ  نیکیو  أندرٕہ  بیٚیہِ  چُھ  پرتھ  أکِس  تمہِ  کُے  عذاب  تہٕ  سزا  یہِ  تٔمۍ  کوٚرمُت  آسہِ  بٔدیو  أندرٕہ،  اے  سانہِ  پروردِگارٕہ  رٹھتہٕ  متہٕ  اسہِ  ہرگاہ  اسہِ  کینہہ  مٔشِتھ  گوو  یا  خطا  گوو،  اے  سانہِ  پروردِگارٕہ  بیٚیہِ  متہٕ  کھارتہٕ  اسہِ  پیٚٹھ  عبادتُک  سُہ  بور  یُس  بور  کھورُتھ  ژےٚ  تِمن  لوٗکن  پیٚٹھ  یِم  اسہِ  برونٹھ  ٲسۍ،  اے  سانہِ  پروردِگارٕہ  بیٚیہِ  مہٕ  تُلناو  اسہِ  سُہ  بور  ییٚمہِ  کہ  تُلنُک  اسہِ  طاقتھٕے  چُھنہٕ،  بیٚیہِ  کر  عفو  اسہِ،  بیٚیہِ  کر  مغفرت  اسہِ،  بیٚیہِ  کر  اسہِ  پیٚٹھ  رحم،  ژٕے  چُھکھ  سون  مولا  تہٕ  آغہٕ،  پس  کر  ژٕ  اسہِ  یٲری  تہٕ  مدد  کٲفرن  پیٚٹھ۔  حدیث  شریفس  منٛز  چُھ  آمُت  ییٚلہِ  یِم  آیاتِ  کریمہ  نٲزِل  سپٕدۍ  توپتہٕ  پٔرۍ  حضرتِ  رسول  کریمنؐ  یِم  آیات  اللہ  تعالیٰ  ہن  فرمووُکھ  أکِس  أکِس  دعاہس  پتہٕ  ادٕہ  حض  یعنی  اِجابت  کوٚرُم  اکہِ  اکہِ  تُہٕندین  سارنٕے  مطالباتن۔

Tahir:
  اللہ  تعالیٰ  چُھنہٕ  کٲنسہِ  نفسس  تٔمۍ  سٕندِ  طاقت  کھۅتہٕ  زیادٕہ  تکلیف  دِوان،تٔمۍ  یۅسہٕ  نیکی  کمٲوتَس  خٲطرٕ  چُھ  تمِیُک  اجر،تہٕ  تٔمۍ  یُس  گناہ  کموو  تَتھ  پیٚٹھ  چُھ  تٔمۍ  سُنٛد  عذاب،اے  سانہِ  ربّہٕ!ہرگاہ  اَسہِ  مشر  پھہٕ  گژِھہ  یا  خطا  گژِھہ  تتھ  پیٹھ  متہ  کر  تہ  اسہ  گرفت،  اے  سانہِ  پروردگارٕ!  بییہ  مہ  تۯاو  اسہ  پیٹھ  تیوٗتاہ  بار  (تہِ)  یُتھ  ژے٘  اَسہِ  بروٗنٹھِمیٚن  لُکن  پیٚٹھ  تۯوومُت  اوسُے،اے  سانہِ  پروردگارٕ!  بییہ  مہ  تۯاو  اَسہِ  پیٚٹھ  تیوٗتاہ  بار  (تہِ)  یُس  تُلنُک  طاقت  اَسہِ  منٛز  چُھنہٕ،  بیٚیہِ  کراسہِ  نشِ  (گناہن  پیٹھ)  درگزر،  بیٚیہِ  کر  اَسہِ  مغفرت،  بییہ  کر  اَسہِ  پیٚٹھ  رحم،ژٕے  چُھکھ  سون  کارساز،  وۅنۍکر  اَسہِ  کٲفرن  ہٕندِس  قومس  پیٚٹھ  غلبہٕ  عطا۔  

Transliteration:
  L<u>a</u> yukallifu All<u>a</u>hu nafsan ill<u>a</u> wusAAah<u>a</u> lah<u>a</u> m<u>a</u> kasabat waAAalayh<u>a</u> m<u>a</u> iktasabat rabban<u>a</u> l<u>a</u> tu<u>a</u>khi<u>th</u>n<u>a</u> in naseen<u>a</u> aw akh<u>t</u>an<u>a</u> rabban<u>a</u> wal<u>a</u> ta<u>h</u>mil AAalayn<u>a</u> i<u>s</u>ran kam<u>a</u> <u>h</u>amaltahu AAal<u>a</u> alla<u>th</u>eena min qablin<u>a</u> rabban<u>a</u> wal<u>a</u> tu<u>h</u>ammiln<u>a</u> m<u>a</u> l<u>a</u> <u>ta</u>qata lan<u>a</u> bihi wa<b>o</b>AAfu AAann<u>a</u> wa<b>i</b>ghfir lan<u>a</u> wa<b>i</b>r<u>h</u>amn<u>a</u> anta mawl<u>a</u>n<u>a</u> fa<b>o</b>n<u>s</u>urn<u>a</u> AAal<u>a</u> alqawmi alk<u>a</u>fireen<b>a</b>


Transliteration: All<u>a</u>hu l<u>a</u> il<u>a</u>ha ill<u>a</u> huwa al<u>h</u>ayyu alqayyoom<b>u</b>
Athar:
  اللہ  تعالیٰ،  سُہ  زندٕہ  جاوید  ہستی،  یُس  کائنات کِس  نظامس  سنبھٲلِتھ  چُھ،  حقیقتس  منٛز  چُھنہٕ  تس  ورٲے  کانٛہہ  خُداے۔

Mirwaiz:
  اللہ  تعالیٰ  چُھ  معبودِ  برحق۔  کانہہ  مبوداہ  چُھنہٕ  تس  ورٲے،  سُے  چُھ  زِندٕہ  مرنہٕ  نِشہِ  مُنزہ  تہٕ  پاک۔  سُے  چُھ  سارنٕے  زِندن  زندگی  عطا  کران۔  پانہٕ  چُھ  قٲیِم  بذاتِ  خود۔  سُے  چُھ  سارنٕے  چیزن  قٲیِم  تھاوٕوُن۔  سُے  چُھ  ازلاً و ابداً  موجود۔  تس  ورٲے  یِم  تہِ  چھِ  تِم  سٲرِی  چھِ  پننِس  وجودس  اندر،  پننہِ  وجودٕہ  کِس  حفاظت  تہٕ  رٲچھ  کرنس  اندرتس  کُن  مُحتاج۔  لہٰذا  چُھنہٕ  کانہہ  اکھاہ  عبادتس  سزاوار  تس  ورٲے۔  عبادت  گٔیہِ  عٲجزی  تہٕ  پستی  نٔنراوٕنۍ،  یہِ  شوٗبہِ  تس  برونٹھ  کنہِ  ننراوٕنۍ  یس  سٮ۪ٹھاہ  بے  حدوبے  نہایت  عزت  تہٕ  بجر  آسہِ۔  یُس  نہٕ  حیات  وبقاہس  منٛز  کٲنسہِ  کُن  محتاج  آسہِ۔  سُہ  چُھنہٕ  کانہہ  تہٕ  تس  کُنِس  خدایس  ورٲے۔  اتھ  کُن  نظر  کٔرِتھ  شوٗبہِ  نہٕ  بندن  ہٕںٛز  کٲنسہِ  برونٹھ  کنہِ  عٲجزی  و  پستی  نٔنراوٕنۍ  تس  عزت  وعظمت  وٲلِس  خدایس  ورٲے۔

Tahir:
  اللہ،تس  ورٲے  چُھنہٕ  کانٛہہ  عبادتس  لایق،  (سُہ  چُھ)  ہمیشہ  زندٕہ  روزن  وول،  (سارِۍسے  عالمس  پننہِ  تدبیرِ  سٍتۍ) قایِم  تھاون  وول۔


Athar:
  اے  نبیؐ،  تٔمۍ  کٔر  تۅہیہِ  پٮ۪ٹھ  یہِ  کتاب  نٲزل  یۅسہٕ  حق  ہیٚتھ  چھےٚ  آمٕژ  تہٕ  تِمن  کتابن  چھےٚ  تصدیق  کران  یِمہٕ  گۅڈٕہ  پٮ۪ٹھے  آسہٕ  آمژٕ  تہٕ  تٔمۍ  کٔر  نٲزِل  توراۃ  تہٕ  انجیل۔

Mirwaiz:
  تمِی  کٔر  تۅہیہِ  پیٚٹھ  نٲزِل  یہِ  بٔڈ  کتاب  پٔزۍ  پٲٹھۍ  یا  رسول  اللہؐ،  یتھ  حالت  اندر  کہ  یہِ  کتاب  چھےٚ  تصدیق  کران  تِمن  سارنٕے  کتابن  یِمہٕ  امہِ  برونٹھ  نٲزِل  کرنہٕ  آیہِ،  بیٚیہِ  کوٚر  تمی  نٲزِل  توراۃ  تہٕ  اِنجیل  امہِ  برونٹھ  حضرتِ  موسیٰ  کلیم  اللہ  ہس  پیٚٹھ  توراۃ،  حضرتِ  عیسیٰ  روح  اللہ  ہس  پیٚٹھ  اِنجیل،  یِم  دۅشوے  کتابہٕ  آسہٕ  لوٗکن  ہٕندِ  خٲطرٕ  بوٚڈ  ہدایت،

Tahir:
  (اے  ٹاٹھہِ!) تٔمی  چھے٘ (یہِ)  کتاب  تۅہیہِ  پیٚٹھ  حق  ہیٚتھ  نٲزل  کٔرمٕژ (یہِ) چھے٘  تِمن (سارِنٕے  کتابن) تصدیق  کرن  واجِنۍ  یِمہٕ  اَمہِ  برونٛہہ  چھے٘  نٲزِل  گٔمژٕ  تہٕ  تٔمی  چھے٘  تورات  تہٕ  انجیل  (تہِ)  نٲزل  کٔرمٕژ۔

Transliteration:
  Nazzala AAalayka alkit<u>a</u>ba bi<b>a</b>l<u>h</u>aqqi mu<u>s</u>addiqan lim<u>a</u> bayna yadayhi waanzala a<b>l</b>ttawr<u>a</u>ta wa<b>a</b>linjeel<b>a</b>


Athar:
  ییٚمہِ  برونٹھ  انسانن  ہٕندِ  ہدایتہٕ  خٲطرٕ  تہٕ  تٔمۍ  چھےٚ  سۅ  کہؤٹ  نٲزِل  کٔرمژٕ  ﴿یۅسہٕ  حقٕچ  تہٕ  بٲطلٕچ  فرق  ہاون  واجِیٚنۍ  چھےٚ﴾  وۅنۍ  یِم  لُکھ  اللہ  تعالیٰ  سٕندۍ  فرمان  قبول  کرنہٕ  نِشہِ  انکار  کرن  تِمن  میلہِ  پٔزۍ  پٲٹھۍ  سزا۔  اللہ  تعالیٰ  چُھ  بے پناہ  طاقتُک  مٲلک  تہٕ  سُہ  چُھ  بُرٲئی  ہُند  بدلہٕ  دِنہٕ  وول۔

Mirwaiz:
  بیٚیہِ  کرِ  تٔمۍ  نٲزِل  حضراتِ  انبیاہن  پیٚٹھ  تِمہٕ  کتابہٕ  تہٕ  تِم  معجزات  یِمو  سٍتۍ  پٔزِس  تہٕ  اپزِس  فرق  سپٕز،  بیشک  یِم  لوٗکھ  اِنکار  چھِ  کران  خداے  سٕندین  آیاتن  یِم  تِہٕندِس  وحدانیتس  پیٚٹھ  دلالت  چھِ  کران،  تِہٕندِی  خٲطرٕ  چُھ  سخت  عذاب،  اللہ  تعالیٰ  چُھ  غلبہٕ  وول  تہٕ  قدرت  وول  بدلہٕ  تہٕ  اِنتقام  ہیٚنہٕ  وول۔

Tahir:
  (یِتھہٕ  پٲٹھۍ)  یمہِ  برونٛہہ  لُکن  ہٕنزِ  رہنمٲیی  خٲطرٕ  (کتابہٕ  آیہِ  نٲزل  کرنہٕ)  تہٕ  تٔمۍچُھ  (تتھے  پٲٹھۍ  وۆنۍ)  حقس  تہٕ  بٲطلس  منٛز  فرق  کرن  وول (قرآن) نازل  فرموومُت،بے  شک  یِم  لُکھ  اللہ  تعالیٰ  سٕندیٚن  آیاتن  انکار  چِھ  کران  تِہِندِ  خٲطرٕ  چُھ  سنگین  عذاب،  تہٕ  اللہ  تعالیٰ  چُھ  سیٚٹھاہ  غٲلب  انتقام  ہیٚنہٕ  وول۔

Transliteration:
  Min qablu hudan li<b>l</b>nn<u>a</u>si waanzala alfurq<u>a</u>na inna alla<u>th</u>eena kafaroo bi<u>a</u>y<u>a</u>ti All<u>a</u>hi lahum AAa<u>tha</u>bun shadeedun wa<b>A</b>ll<u>a</u>hu AAazeezun <u>th</u>oo intiq<u>a</u>m<b>in</b>


Athar: زمین و آسمانُک کانٛہہ چیز چُھنہٕ خُدایس نِشہِ پوشیدٕہ۔
Tahir: پٔزۍپٲٹھۍ چُھنہٕ اللہ تعالیٰ ہس پیٚٹھ زمینُک تہٕ آسمانُک کانٛہہ تہِ چیز کھٔٹِتھ۔
Mirwaiz:
  بیشک  اللہ  تعالیٰ  ہس  نِش  چُھنہٕ  کانہہ  چیزاہ  کھٹِتھ  نہ  زمینن  اندر  نہ  آسمانن  اندر،  لہٰذا  چُھ  تٔمۍسُند  علم  نہایت  کٲمِل۔

Transliteration:
  Inna All<u>a</u>ha l<u>a</u> yakhf<u>a</u> AAalayhi shayon fee alar<u>d</u>i wal<u>a</u> fee a<b>l</b>ssam<u>a</u><b>i</b>


Athar:
  سُے  چھُ  یُس  تُہٕنزن  ماجن  ہٕنزن  یٔڈن  منٛز  تُہنزٕ  صوٗرتہٕ  یِژٕھہ  یژھان  چُھ  تِژٕھہ  چُھ  بناوان،  تس  زبردست  حکمت  وٲلِس  ورٲے  چُھنہٕ  بیٚیہِ  کانٛہہ  خُداے۔

Mirwaiz:
  سُہ  گوو  قدرت  وول  یُس  ماجن  ہٕندین  شِکمن  اندر  بچہٕ  دانین  اندر  چُھو  تۅہیہِ  سارنٕے  شکل  وصورت  عطا  کران۔  یِتھہ  پٲٹھۍ  سُہ  یژھان  چُھ  أکِس  اکھ  صورت  بییِس  بیاکھ  صورت۔  سٲرِی  اعضا  بُتھ،  أچھ،  نس،  ٲس،  ڈیٚکہٕ،  ہۅنگٕنۍ۔  سارنٕے  برابر  مگر  باوجودآں  چُھنہٕ  کانہہ  کٲنسہِ  ہِیوٗ۔  امہِ  أندرٕہ  چُھ  ننان  تِہٕںٛز  کمالِ  قدرت  پس  سپُد  ثٲبِت  کہ  حیات  کٲملہٕ  تہِ  تٔسۍ  یوت  قیومیت  تہٕ  تٔسۍ  یوت۔  علمِ  کٲمِل  تہِ  تٔسۍ  یوت۔  قدرتِ  کٲملہ  تہِ  تٔسۍ  یوت۔  یِم  گٔے  اصولِ  صفات۔  یِم  سٲرِی  چھِ  موجود  تس  ذاتِ  پاکس  اندر  بدرجہ  اتم  بغایتِ  کمال  کٲنسہِ  ہٕندِ  شِرکت  ورٲے۔  امی  سٍتۍ  سپُد  ثٲبِت  کہ،  اکھاہ  چُھنہٕ  عبادتس  لایق  معبود  آسنس  سزاور  تس  ورٲے،  سُے  چُھ  غٲلِب  تۅحیدٕہ  کین  مُنکِرن  ہیٚکہِ  سُے  اِنتقام  ہیٚتھ  حِکمت  وول  تہِ  چُھ۔  تہِ  گوو  سٍتی  چُھنہٕ  مُنکِرن  عذابس  گرفتار  کران۔

Tahir:
  سُے  چُھ  یُس (ماجیٚن  ہٕنزن)  بچہِ  دانیٚن  منٛز  تُہٕنزٕ  شکلہٕ  یِتھہٕ  پٲٹھۍ  یژھان  چُھ  تِتھہٕ  پٲٹھۍ  چُھ  بناوان،  تس  ورٲے  چُھنہٕ  کانٛہہ  عبادتس  لایق  (سُہ  چُھ)  سیٚٹھاہ  غٲلب  تہٕ  بۆڈ  حکمت  اول۔

Transliteration:
  Huwa alla<u>th</u>ee yu<u>s</u>awwirukum fee alar<u>ha</u>mi kayfa yash<u>a</u>o l<u>a</u> il<u>a</u>ha ill<u>a</u> huwa alAAazeezu al<u>h</u>akeem<b>u</b>


Athar:
  اے  نبیؐ،  سُے  خُداے  چُھ  ییٚمۍ  یہِ  کتاب  تۅہیہِ  پٮ۪ٹھ  نٲزِل  چھےٚ  کٔرمٕژ،  یتھ  کتابہِ  اندر  چِھ  دۅیہِ  قسمٕکۍ  آیات:  اکھ  محکمات،  یِم  کتابہِ  ہٕندۍ  اصل  بنیاد  چِھ  ﴿آیاتِ  محکمات  گٔیہِ  تِم  آیات  یِہٕنز  زبان  بالکل  صاف  چھےٚ  تہٕ  یُہُند  معنی  متعین  کرنس  منٛز  کُنہِ  شکٕچ  گنجٲیش  چَھنہٕ۔  یِم  آیات  چِھ  کتابہِ  ہٕنٛز  اصل  بنیاد۔  یعنی  قرآن  ییٚمہِ  غرضہٕ  خٲطرٕ  نٲزِل  سپُدمُت  چُھ،  تتھ  غرضس  چِھ  یِمے  آیات  پوٗرٕ  کران۔  یِمنٕے  منٛز  چھےٚ  دُنیاہس  آمٕژ  اسلامس  کُن  دعوت  دِنہٕ۔  یِمنٕے  منٛز  چھےٚ  عبرت چہ  تہٕ  نصیحت چہ  کتھہٕ  فرماونہٕ  آمژٕ،  یِمنٕے  منٛز  چُھ  گُمرٲہیَن  ہُنٛد  تردید  تہٕ  سیٚزِ  وَتہِ  ہٕنز  توضیح  کرنہٕ  آمٕژ،  یِمنٕے  منٛز  چِھ  دینٕکۍ  بنیٲدی  اصول  بیان  کرنہٕ  آمٕتۍ،  یِمنٕے  منٛز  چِھ  عقٲید،  عبادات،  اخلاق،  فرٲیض  تہٕ  امر  و  نہی ہٕکۍ  احکام  ارشاد  سپدۍمٕتۍ﴾۔  تہٕ  دوٚیِمۍ  چِھ  مُتشابہات  ﴿مُتشابہات  یعنی  تِم  آیات  یِہندِس  مفہومس  منٛز  شکٕچ  گنجٲیش  چھےٚ۔  یہِ  کتھ  چھےٚ  ظٲہر  زِ  انسان  سٕندِ  خٲطرٕ  ہیٚکہِ  نہٕ  زندگی  ہٕنز  کانٛہہ  وَتھ  تجویز  کرنہٕ  یِتھ  یوٚت  تام  نہ  انسانس  غیبی  حقیقتن  متعلق  کم  کھۅتہٕ  کم  ضروری  معلومات  دِنہٕ  یِن۔  تہٕ  یِتہِ  چُھ  ظٲہر  زِ  یِم  چیز  انسان  سٕندِ  حواسہٕ  نِشہِ  پوشیدٕہ  چِھ،  یِم  نہٕ  تٔمۍ  زانٛہہ  ؤچھمٕتۍ  چِھ  نَہ  لوگنکھ  اَتھہٕ  نَہ  وُچھنکھ  مزٕہ۔  نَہ  ہیٚکن  یِمن  خٲطرٕ  انسٲنی  زبٲنۍ  منٛز  تِتھۍ  الفاظ  میٖلِتھ  یِم  یِمنٕے  خٲطرٕ  وضع  آسن  کرنہٕ  آمٕتۍ،  تہٕ  نَہ  ہیٚکن  تِتھۍ  بیانٕکۍ  ویٚدۍ  طریقہٕ  ﴿اسلوب﴾  مِیلِتھ،  یِمو  سٍتۍ  ہر  کٲنٛسہِ  بوزن  وٲلۍ  سٕندِس  ذہنس  منٛز  تِہُنٛد  نقشہِ  بٔنِتھ  ہیکہِ۔  ضروری  چُھ  زِ  اَمہِ  نوعیتٕکۍ  مضمون  بیان  کرنہٕ  خٲطرٕ  یِن  تِم  الفاظ  تہٕ  بیان  کرنٕکۍ  طریقہٕ  ﴿اسلوب﴾  وَرتاونہٕ  یِم  اصل  حقیقتس  سٮ۪ٹھاہ  نکھہٕ  ہِشر  تھاون  والیٚن  محسوس  چیزن  خٲطرٕ  انسٲنی  زبٲنۍ  منٛز  لبنہٕ  چِھ  یِوان۔  چنانچہِ  یِمن  حقیقتن  ہٕندِس  بیانس  منٛز  چھےٚ  قرآنس  اندر  اَمی  قسمٕچ  زبان  وَرتاونہٕ  آمٕژ،  تہٕ  متشابہات  گٔیہِ  تِم  آیات  یِمن  منٛز  یہِ  زبان  چھےٚ  استعمال  سپزمٕژ۔﴾  یِمن  لُکن  ہٕندِس  دِلس  منٛز  ہجر  چُھ  تِم  چِھ  فِتنہٕ کِس  تلاشس  منٛز  ہمیشہ  متشابہات نٕے  پتہٕ  روزان  تہٕ  تِمن  چِھ  معنی  پُشراونچہِ  کوششہِ  کران  روزان  حالانکہ  تِہُند  حقیقی  مفہوم  چُھنہٕ  خدایس  ورٲے  کٕہٕنۍ  زانان۔  اتھ  برعکس  یِم  لُکھ  عِلمس  اندر  پختہٕ  کار  چِھ  تِم  چِھ  ونان  زِ،  اَسہِ  چُھ  تِمن  پٮ۪ٹھ  ایمان  یِم  سٲری  چِھ  سٲنِس  ربّ  سٕندی  طرفہٕ  ﴿یتھ  جایہِ  گژِھہ  نہٕ  کٲنٛسہِ  شک  گژُھن  زِ  ییٚلہِ  تِم  لُکھ،  متشابہاتن  ہُنٛد  صحیح  مفہوم  زانانٕے  چِھنہٕ  تیٚلہِ  کِتھہٕ  پٲٹھۍ  اوٚن  تِمو  یِمن  پٮ۪ٹھ  ایمان۔  حقیقت  چھےٚ  یہِ  زِ  أکِس  عقل  تھاون  وٲلِس  انسانس  چُھ  قرآن کہ  کلامُ  اللہ  آسنُک  یقین  محکمات کہ  مطالبہٕ  سٍتۍ  حٲصل  سپدان،  نَہ  زِ  متشابہات چَو  تٲوِیلو  سٍتۍ۔  ییٚلہِ  آیاتِ  محکماتن  پٮ۪ٹھ  غور  و  فکر  کرنہٕ  سٍتۍ  تس  یہِ  اِطمینان  حاصل  چُھ  سپدان  زِ  یہِ  کتاب  چھےٚ  واقعی  اللہ  تعالیٰ  سٕنزٕے  کتاب،  پتہٕ  چِھنہٕ  متشابہات  تٔمۍ  سٕندِس  دِلس  اندر  کُنہِ  قسمُک  اندیشہِ  پٲدٕ  کران﴾  تہٕ  یہِ  چُھ  پوٚز  زِ  صرف  چِھ  دٲنش مند  لُکھٕے  کُنہِ  چیزٕ  نِشہِ  صحیح  سبق  حٲصل  کران۔

Mirwaiz:
  سُہ  گوو  سُے  ییٚمۍ  نٲزِل  کٔر  تۅہیہِ  پیٚٹھ  یارسول  اللہؐ  یہِ  بٔڈ  کتاب  قرآنِ  مجید،  تمہِ  منٛزٕہ  چھِ  کینہہ  آیات  مضبوط  تہٕ  مُحکم  پننین  معنین  پیٚٹھ  صاف  تہٕ  واضح  یِمن  پیٚٹھ  احکامن  ہُند  دارومدار  چُھ،  بیٚیہِ  چھِ  کینہہ  آیات  امہِ  کتابہِ  ہٕندۍ  یِمن  ہٕندین  معنین  ہِشر  چُھ  بیین  لفظن  ہٕندین  معنین  سٍتۍ  یِمن  آیاتن  ہُند  معنی  پرتھ  أکِس  معلوم  چُھنہٕ،  پس  یِمن  لوٗکن  ہٕندین  دِلن  اندر  ہِجر  تہٕ  وٹھ  چُھ،  تِم  چھِ  تٔمی  بدنیتی  تہٕ  ہجرٕہ  مۅکھہٕ  پتہٕ  لگان  تِمنٕے  آیاتن  یِمن  ہٕندِ  معنیچ  وجحت  چَھنہٕ  آسان،  فتنہٕ  تہٕ  فساد  تُلنہٕ  کہ  غرضہٕ  بیٚیہِ  پننہِ  طرفہٕ  غلط  معنی  کرنٕہ  کہ  غرضہٕ  یُتھ  لوٗکن  شک  تہٕ  شبہات  پٲدٕہ  سپدن  تِم  ڈلن  راہِ  راست  نِشہِ،  حالانکہ  تِمن  آیاتن  ہُند  صحیح  معنی  چُھنہٕ  زانان  کانہہ  تہِ  اللہ  تعالیٰ  ہس  ورٲے،  توے  یِم  گاٹٕلۍ  تہٕ  پۅختہٕ  کار  عٲلِم  چھِ،  تِم  چھِ  ونان  اسہِ  اوٚن  ایمان  یِمن  متشابہٕ  آیاتن۔  سٲرِی  آیات  مُحکم  تہِ  تہٕ  مُتشابہٕ  تہِ  چھِ  سٲنِس  پروردِگارٕہ  سٕندِ  طرفہٕ،  نصیحتٕچ  کتھ  کرن  نہٕ  قبول  مگر  عقلہٕ  وٲلۍ۔  تِم  عقلہٕ  وٲلۍ  چھِنہٕ  اتھ  پننِس  صحیح  طریقس  پیٚٹھ  آسنس  پیٚٹھ  تھیٚکان  تہٕ  ژیٚنگان  بلکہ  چھِ  خداے  سٕںٛزٕے  مہربٲنی  تہٕ  نعمت  زٲنِتھ  تس  بعاجزی  منگان۔

Tahir:
  سُے  چُھ  ییٚمۍ  تۅہیہِ  پیٚٹھ  کتاب  نٲزل  فرمٲو  یَتھ  منٛز  کینہہ  آیات  محکم (یعنی  ظٲہری  طور  تہِ  صاف  تہٕ  واضح  معنی  تھاون  وٲلۍ)  چِھ،تِمَے (احکام) چِھ  کتابِہ  ہٕنز  بنیاد،  تہٕ  دۆیِم  چِھ  متشابہ  آیات (یعنی  معنی  یس  منٛز  کینہہ  احتمال  تہٕ  اشتباہ  تھاون  وٲلۍآیات) لہٰذا  تِم  لُکھ  یہِٕندیٚن  دِلن  منٛز  ہجر  چُھ،  چِھ  اَمہِ  منٛزٕ  صرف  متشابہاتن  ہٕنز  پٲروی  کران (فقط) فتنس  گۅڈ  برنہٕ  کِس  اثرس  تل  تہٕ  اصلی  مقصد  بجایہِ  پننہ  مرضی  ہنٛد  معنی  حٲصل  کرنہٕ  کہ  غرضہٕ،تہٕ  اَمِیُک  اصلی  مقصد  چُھنہٕ  اللہ  تعالیٰ  ہس  ورٲے  بیٚیہِ  کانٛہہ  زانان،  تہٕ  عِلمس  منٛز  مکمل  پۅختگی  تھاون  وٲلۍ  چِھ  ونان  زَ  اَسہِ  اۆن  اَتھ  پیٚٹھ  ایمان،  سٲرٕے  (کتاب)  چھے٘  سٲنِس  ربّ  سٕنٛدِ  طرفہٕ  نٲزل  گٔمٕژ،  تہٕ  نصیحت  چھے٘  صرف  عقل  مند  لُکہٕ  نےٕ  نصیب  سپدان۔

Transliteration:
  Huwa alla<u>th</u>ee anzala AAalayka alkit<u>a</u>ba minhu <u>a</u>y<u>a</u>tun mu<u>h</u>kam<u>a</u>tun hunna ommu alkit<u>a</u>bi waokharu mutash<u>a</u>bih<u>a</u>tun faamm<u>a</u> alla<u>th</u>eena fee quloobihim zayghun fayattabiAAoona m<u>a</u> tash<u>a</u>baha minhu ibtigh<u>a</u>a alfitnati wa<b>i</b>btigh<u>a</u>a taweelihi wam<u>a</u> yaAAlamu taweelahu ill<u>a</u> All<u>a</u>hu wa<b>al</b>rr<u>a</u>sikhoona fee alAAilmi yaqooloona <u>a</u>mann<u>a</u> bihi kullun min AAindi rabbin<u>a</u> wam<u>a</u> ya<u>thth</u>akkaru ill<u>a</u> oloo alalb<u>a</u>b<b>i</b>


Athar:
  تِم  چِھ  خدایس  دُعا  کران  زِ،  پروردگارٕ،  ییٚلہِ  ژےٚ  اَسہِ  سِیٔز  وَتھ  چھےٚ  ہٲومٕژ  تیٚلہِ  کٔرۍزیٚنہٕ  سٲنۍ  دِل  ہجرس  منٛز  مبتلا  اَسہِ  کر  پننہِ  فیض کہ  خزانہٕ  منٛز  رحمت  عطا،  بے شک  چُھکھ  ژٕے  حقیقی  فیاض۔

Mirwaiz:
  اے  سانہِ  پروردِگارٕہ  ۂلۍ  متہٕ  کرتکھ  ڈالتکھ  متہٕ  دِل  سٲنۍ  اسہِ  ہدایت  کرنہٕ  پتہٕ،  عطاکر  تہٕ  اسہِ  پنٕنۍ  بٔڈ  رحمت۔  سۅ  رحمت  گٔیہِ  یہے  کہ  اسہِ  تھاو  تہٕ  قٲیِم  تہٕ  محکم  راہِ  راستس  پیٚٹھ،  پٔزۍ  پٲٹھۍ  ژٕے  چُھکھ  عطا  کروُن،  بٔڈ  رحمت  عطا  کروُن،  اے  سانہِ  پروردِگارٕہ  أسۍ  چھِنہٕ  یہِ  دعا  منگان  کُنہِ  دنیٲوِی  غرضہٕ  خٲطرٕ  بلکہ  چھِ  أسۍ  یہِ  دعا  کران  محض  چانہِ  ٲخرت  کہِ  عذاب  نِشہِ  بچنہٕ  خٲطرٕ  کیازِ  اسہِ  چھےٚ  پژھ۔

Tahir:
  (بیٚیہِ  چِھ  عرض  کران) اے  سانہِ  ربّہٕ!سانیٚن  دِلن  منٛز  مَہ  کر  ہجر  پٲدٕ  اَمہِ  پتہٕ  زِ  ژے٘  چِھی  أسۍ  ہدایت  سٍتۍ  سرفراز  کٔرۍمٕتۍ  تہٕ  اَسہِ  کر  خاص  پٲٹھۍ  پننہِ  طرفہٕ  رحمت  عطا۔ بے  شک  چُھکھ  ژٕے  سیٚٹھاہ  عطا  کرن  وول۔

Transliteration:
  Rabban<u>a</u> l<u>a</u> tuzigh qulooban<u>a</u> baAAda i<u>th</u> hadaytan<u>a</u> wahab lan<u>a</u> min ladunka ra<u>h</u>matan innaka anta alwahh<u>a</u>b<b>u</b>


Athar:
  پروردِگارٕ،  پٔزۍ پٲٹھۍ  چُھکھ  ژٕ  اکہِ  دۅہ  سٲری  لوٗکھ  جمع  کرن  وول۔  تمہِ  دۅہ  کِس  یِنَس  منٛز  چُھنہٕ  کانٛہہ  شک،  ژٕ  چُھکھ  نہٕ  ہرگز  پننِس  وعدس  ڈلن  وول۔

Mirwaiz:
  بیشک  ژٕے  چُھکھ  سونبرٕہ  وُن  سارنٕے  لوٗکن  محشرکِس  مٲدانس  اندر  تمہِ  دۅہہ  کِس  یِنس  منٛز  کانہہ  شک  تہٕ  شُبہٕ  چُھنہٕ۔  کیازِ  ژےٚ  چُھتھ  تمہِ  دۅہکہ  یِنُک  پانہٕ  وعدٕہ  فرموومُت،  پٔزۍ  پٲٹھۍ  اللہ  تعالیٰ  چُھنہٕ  پننِس  وعدس  خلاف  کران۔

Tahir:
  اے  سانہِ  ربّہ!بے  شک  چُھکھ  ژٕ  تَمہِ  دۅہ  زِ  یَتھ  منٛز  کانٛہہ  شک  چُھنہٕ  سٲرِنٕے  لُکن  جمع  کرن  وول، پٔزۍپٲٹھۍ  چُھنہٕ  اللہ  تعالیٰ  (پننِس)  وعدس  خلاف  کران۔

Transliteration:
  Rabban<u>a</u> innaka j<u>a</u>miAAu a<b>l</b>nn<u>a</u>si liyawmin l<u>a</u> rayba feehi inna All<u>a</u>ha l<u>a</u> yukhlifu almeeAA<u>a</u>d<b>a</b>


Athar:
  یِمو  لُکو  کُفرُک  رٔوِیہِ  وَرتوو  تِمن  نَہ  یِیہِ  اللہ  تعالیٰ  سٕندِس  مقابلس  منٛز  تِہُند  مال  بکار  تہٕ  نَہ  اولاد  تِم  بَنن  جہنمُک  زالُن۔

Mirwaiz:
  بیشک  یِمو  لوٗکو  کُفر  تہٕ  اِنکار  کوٚر،  ہرگِز  ہیٚکہِ  نہٕ  تِمن  نفع  تہٕ  فٲیدٕہ  واتنٲوِتھ  نہ  تِہُند  مال  و  دولت  نہ  تِہٕندۍ  اولاد  خدایس  ںِشہِ  کُنہِ  چیزُک،  بیٚیہِ  آسن  تِمے  یِہٕندِ  سٍتۍ  نارِ  جہنم  تاونہٕ  ییہِ،  تِہُند  حال  چُھ۔

Tahir:
  بے  شک  یِمَو  کُفر  کۆر، نَہ  ہیٚکن  تِہِندۍ  مال  تِمن  اللہ  تعالیٰ  ہس  نِشہِ  (یعنی  تمۍسٕندِ  عذاب  نِشہ)  بچٲوِتھ  تہٕ  نَہ  تِہِندۍ  اولاد،تہٕ  تِمے  لُکھ  چِھ  جہنمُک  زالُن۔

Transliteration:
  Inna alla<u>th</u>eena kafaroo lan tughniya AAanhum amw<u>a</u>luhum wal<u>a</u> awl<u>a</u>duhum mina All<u>a</u>hi shayan waol<u>a</u>ika hum waqoodu a<b>l</b>nn<u>a</u>r<b>i</b>


Athar:
  تِہُند  انجام  آسہِ  تِیُتھے،  یُتھ  فرعون  سٕندٮ۪ن  سٲتھیِن  تہٕ  تِمن  بروٗنٹھمیٚن  نافرمانن  ہُنٛد  سپُدمُت  چُھ،  تِمو  زٲنۍ  اللہ  تعالیٰ  سٕندۍ  آیات  اَپٕزۍ  نتیجہِ  درٛاو  یہِ  زِ  خُداین  رٔٹۍ  تِم  تِہندٮ۪ن  گناہن  پٮ۪ٹھ،  تہٕ  پَزر  چُھ  یہِ  زِ  اللہ  تعالیٰ  چھُ  سخت  سزا  دِنہٕ  وول۔

Mirwaiz:
  فرعونی  لوٗکن  بیٚیہِ  تِمن  کٲفرن  ہُند  ہِیُو  حال  یِم  برونٹھ  ٲسۍ،  تِمو  تہِ  کیاہ  زٲنۍ  اَپزۍ  سٲنۍ  آیات،  توے  کٔرٕکھ  نافرمٲنی،  پس  کٔرۍ  تِم  گرفتار  عذابس  اللہ  تعالیٰ  ہن  پننین  گنہن  تہٕ  نافرمٲنین  ہٕندِ  سببہٕ،  اللہ  تعالیٰ  چُھ  سخت  عذاب  کروُن  سخت  سزا  دِ  ووُٕن۔

Tahir:
  (یُہُنٛد  تہِ)  چُھ  فرعون  سٕندِ  قومُک  تہٕ  تِمن  بروٗنٹھِمیٚن  قومن  ہُنٛد  ہیوٗ  طریقہٕ،یِمَو  سانیٚن  آیاتن  بُتھ  پھِیُر،پتہٕ  رٔٹۍ  اللہ  تعالیٰ  ہن  تِم  تِہِندیو  گناہَو  کِنۍ،تہٕ  اللہ  تعالیٰ  چُھ  سخت  عذاب  دِنہٕ  وول۔

Transliteration:
  Kadabi <u>a</u>li firAAawna wa<b>a</b>lla<u>th</u>eena min qablihim ka<u>thth</u>aboo bi<u>a</u>y<u>a</u>tin<u>a</u> faakha<u>th</u>ahumu All<u>a</u>hu bi<u>th</u>unoobihim wa<b>A</b>ll<u>a</u>hu shadeedu alAAiq<u>a</u>b<b>i</b>


Athar:
  لہٰذا،  اے  نبیؐ،  یِمو  لُکو  تُہٕنز  دعوت  قبول  کرنہٕ  نِشہِ  انکار  چُھ  کوٚرمُت،  تِمن  ؤنِو  زِ  نزدیک  چُھ  سُہ  وقت،  ییٚلہِ  توٚہۍ  مغلوب  گٔژِھو  تہٕ  جہنمس  کُن  یِیِو  کھٕرٛکوان  پکناونہٕ  تہٕ  جہنم  چُھ  سٮ۪ٹھاہ  بُرٕ  ٹھکانہٕ۔

Mirwaiz:
  فرمٲوِیوکھ  توٚہۍ  یا  رسول  اللہ  صلی  اللہ  علیہ  و سلم  یِمن  کٲفرن  اے  کٲفرو  توٚہۍ  سپدِو  جلدی  مغلوب  مسلمانن  ہٕندِ  اتھہٕ  دنیاہس  اندر،  توپتہٕ  ییِو  سومبرٲوِتھ  واتناونہٕ  نارِ  جہنمس۔  سۅ  چھےٚ  سٮ۪ٹھاہ  یچھ  جایاہ  تُہٕندِ  ٹھہرنہٕ  خٲطرٕ۔  یتھ  منٛز  قرارٕہ  بدل  سخت  بیٚقرٲری  آسہِ  تۅہیہِ۔

Tahir:
  کٲفرن  فرمٲوِو،  تۆہۍ  گٔژِھو  جلدٕے  مغلوب  تہٕ  جہنمس  کُن  یِیِو  کھٕۯیکہ  ناونہٕ،تہٕ  سۅچھے٘  سخت  خراب  جاے۔

Transliteration:
  Qul lilla<u>th</u>eena kafaroo satughlaboona watu<u>h</u>sharoona il<u>a</u> jahannama wabisa almih<u>a</u>d<b>u</b>


Athar:
  تُہٕندِ  خٲطرٕ  اوس  تِمن  دۅن  دَریٚن  منٛز  اکھ  عبرتُک  نِشانہٕ،  یِمو  ﴿بدرس  اندر﴾  اکھ  أکِس  سٍتۍ  مقابلہٕ  کوٚر،  اکھ  دوٚر  اوس  اللہ  تعالیٰ  سٕنزِ  وَتہِ  منٛز  لڑان  تہٕ  بیاکھ  دوٚر  اوس  کٲفر،  وُچھن  وٲلۍ  أسۍ  ہوشہِ  گوشہِ  پننیو  چشمو  وُچھان  زِ  کٲفرن  ہُنٛد  دوٚر  چُھ  مومنن  ہٕندِ  دَرِ  کھۅتہٕ  دۅگنہٕ  ﴿اگرچہِ  حقیقی  فرق  ترٛوگنہٕ  ٲس،  البتہ  سرسری  نظر  ترٛاون  وول  تہِ  ہیٚکہِ  ہے  نہٕ  یہِ  محسوس  کرنہٕ  ورٲے  روٗزِتھ  زِ  کٲفرن  ہُنٛد  لشکر  چُھ  مسلمانو  کھۅتہٕ  دۅگنہٕ﴾  مگر  ﴿نتیجن  کوٚر  ثٲبِت  زِ﴾  اللہ  تعالیٰ  یَس  پننہِ  فتح  تہٕ  نصرت  سٍتۍ  یژھان  چُھ،  تَس  چُھ  مدد  دِوان،  یِم  پٔزۍ  پٲٹھۍ  وُچھن  وٲلۍ  چِھ  تِمن  خٲطرٕ  چُھ  اَتھ  منٛز  بوٚڈ  سبق  پوٗشیدٕہ۔

Mirwaiz:
  بتحقیق  اوس  تِہٕندِ  خٲطرٕ  بوٚڈ  نمونہٕ  تہٕ  عبرت  حٲصِل  کرنُک  نِشانہٕ  تِمن  دۅن  جماعتن  ہٕندِس  مُقابلہٕ  کرنس  منٛز  یِم  میٖلۍ  اکھ  أکِس  سٍتۍ  بدرس  منٛز،  اکھ  جماعت  ٲس  جہاد  کران  خداے  سٕندِ  خٲطرٕ  یعنی  حضرتِ  محمد  صلی  اللہ  علیہ  و سلم  سٕنٛز  لشکر۔  تِم  ٲسۍ  ترٚے  ہتھ  تہٕ  ترُواہ ﴿313﴾ صٲحب۔  مہاجِرو  أندرٕہ  ستہٕ  ستتھ  ﴿77﴾  انصارو  أندرٕہ  زٕ  ہتھ  تہٕ  شیٚیہ  ترہ  ﴿236﴾  صٲحِب۔  سٍتۍ  ٲسِکھ  زٕ  گُرۍ،  ستتھ  ﴿70﴾  ووٗنٹھ۔  ٲٹھ  ﴿8﴾  شمشیرٕہ۔  شےٚ  ﴿6﴾زِرہ،  بیاکھ  جماعت  ٲس  خدایس  اِنکار  تہٕ  کُفر  کروٕنۍ  ابو  جہل  سٕنٛز  لشکر  تِم  ٲسۍ  نو  شیٚتھ  تہٕ  پنٛزاہ  ﴿950﴾  زٔنۍ  تِمن  سٍتۍ  ٲسۍ  اکھ  ہتھ  گُرۍ۔  ستھ  ہتھ  ووٗنٹ،  مسلمان  ٲسۍ  وُچھان  کٲفرن  پانس  دۅگن  وارٕہ  کارٕہ  أچھو  سٍتۍ۔  باوجودآں  ٲسۍ  قوتِ  ایمانی  سببہٕ  تِمن  سٍتۍ  مُقابلہٕ  کرنہٕ  خٲطرٕ  تیار۔  تِہٕندۍ  حوصلہٕ  ٲسۍ  بُلند  سپدان۔  نتہٕ  گوو  معنی  کٲفر  ٲسۍ  وُچھان  مسلمانن  پننہِ  کھۅتہٕ  دۅگن۔  تِہٕندۍ  حوصلہٕ  ٲسۍ  پست  سپدان،  یہے  گٔیہِ  یٲرِی  خدا،  اللہ  تعالیٰ  چُھ  یٲرِی  تہٕ  مدد  کران  یس  یژھان  چُھ  تس۔  یتھہٕ  پٲٹھۍ  یژھان  چُھ  تِتھہ  پٲٹھۍ،  پٔزۍ  پٲٹھۍ  یتھ  جنگِ  بدرٕہ  کِس  واقعس  اندر  چھےٚ  بٔڈ  عبرت  گاشدارن  ہٕندِ  خٲطرٕ۔

Tahir:
  بے  شک  چھے٘  تُہٕندِ  خٲطرٕ  تِمن  دۅن  جمٲعژن  منٛز  اکھ  نِشٲنی  یِمَو  ﴿بدر  کِس  مٲدانس  منٛز) پانہٕ  وٲنۍمقابلہٕ  کۆر،اکہِ  جمٲعژ (یعنی  اہلِ  ایمانَو)  کۆر  اللہ  تعالیٰ  سٕنزِ  وَتہِ  منٛز  (پننہ  بچاوٕ  خٲطرٕ) جنگ  تہٕ  بیاکھ  ٲس  کٲفر (یعنی  مکٕکۍکٲفر  یِمَو  مدینہ  کیٚن  پُراَمن  مسلمانن  پیٚٹھ  فوجی  حملہٕ  کۆر)،تِم  ٲسۍ  تِمن (پننیو) أچھَو  وُچھان  پانس  کھۅتہٕ  دۅگنہ،تہٕ  اللہ  تعالیٰ  یس  پننہِ  مددٕکہ  ذریعہ  یژھان  چُھ  تس  چُھ  تقویت  دِوان،پٔزۍپٲٹھۍ  چُھ  اَتھ  واقعس  منٛز  بینٲیی  تھاون  والیٚن  خٲطرٕ (بٔڑ) عبرت۔  

Transliteration:
  Qad k<u>a</u>na lakum <u>a</u>yatun fee fiatayni iltaqat<u>a</u> fiatun tuq<u>a</u>tilu fee sabeeli All<u>a</u>hi waokhr<u>a</u> k<u>a</u>firatun yarawnahum mithlayhim raya alAAayni wa<b>A</b>ll<u>a</u>hu yuayyidu bina<u>s</u>rihi man yash<u>a</u>o inna fee <u>tha</u>lika laAAibratan liolee alab<u>sa</u>r<b>i</b>


Athar:
  لُکن  خٲطرٕ  چُھ  پانس  کُن  رٲغب  کرن  والین  چیزن  ہُنٛد  محبت  خۅش  کروُن  بناونہٕ  آمُت  ﴿مثلاً﴾  مستوٗراتہٕ،  اولاد،  سۅنٕکۍ  رۅپٕکۍ  ڈھیر،  چیدٕہ  گُرۍ،  چاروٲے  تہٕ  زرعی  زمین،  مگر  یِم  سٲری  چِھ  دنیاچہِ  کینژھن  دۅہن  ہٕنٛزٕ  زندگی  ہٕنٛدۍ  سامانہ،  درحقیقت  یُس  بہتر  ٹھکانہٕ  چُھ  سُہ  چُھ  خدایس  نِشہِ۔

Mirwaiz:
  زینت  آو  دِنہٕ  لوٗکن  ہٕندِ  خٲطرٕ  نفسٕچن  خواہِشن  ہٕندِس  محبتس۔  مثلاً  زنانہٕ،  شُرۍ،  گبر،  بیٚیہِ  سونبروومُت  وارِیاہ  مال  سۅن  تہٕ  رۅپھ  بیٚیہِ  نِشانہٕ  دار  گُرۍ،  بیٚیہِ  چروٲے،  ووٗنٹ،  گُپن  تہٕ  تیٖر۔  بیٚیہِ  زراعت،  یہِ  سورُے  چُھ  دنیاچہِ  ناپایدار  زندگی  ہُند  اکھ  سامانہٕ۔  نہ  دنیاہس  اعتبار  نہ  اتھ  سامانس  اعتبار،  اللہ  تعالیٰ  سٕے  نِش  چھےٚ  جاے  رٕژِ  واپسی  ہٕنٛز۔

Tahir:
  لُکن  خٲطرٕ  چُھ  تِمن  خوٲہشاتن  ہُنٛد  محبت (خوب)  پٲراونہٕ  آمُت (یِمن  منٛز) زنانہٕ  بیٚیہِ  اولاد  بییہ  سۅنٕکۍ  تہٕ  رۅپٕکۍ  جمع  کرنہٕ  آمٕتۍ  خزانہٕ  بییہ  نِشان  تۯاونہٕ  آمٕتۍ  خوبصورت  گُرۍ  بیٚیہِ  چاروٲے  تہٕ  کھاہ (شٲمل  چِھ)،یِم  (سٲری)  چِھ  دُنیٲوی  زندگی  ہٕندۍ  (سنٛزتہٕ) سامانہٕ،تہٕ  اللہ  تعالیٰ  ہس  نِشہِ  چُھ  اَمہِ  نِشہِ  رُت  ٹھکانہٕ۔

Transliteration:
  Zuyyina li<b>l</b>nn<u>a</u>si <u>h</u>ubbu a<b>l</b>shshahaw<u>a</u>ti mina a<b>l</b>nnis<u>a</u>i wa<b>a</b>lbaneena wa<b>a</b>lqan<u>at</u>eeri almuqan<u>t</u>arati mina a<b>l</b><u>thth</u>ahabi wa<b>a</b>lfi<u>dd</u>ati wa<b>a</b>lkhayli almusawwamati wa<b>a</b>lanAA<u>a</u>mi wa<b>a</b>l<u>h</u>arthi <u>tha</u>lika mat<u>a</u>AAu al<u>h</u>ay<u>a</u>ti a<b>l</b>dduny<u>a</u> wa<b>A</b>ll<u>a</u>hu AAindahu <u>h</u>usnu alma<u>a</u>b<b>i</b>


Athar:
  ؤنِو،  بہٕ  وَنوٕہ  زِ  یِمو  کھۅتہٕ  زیادہ  رُت  چیز  کیا  چُھ؟  یِم  لوٗکھ  تقویٰ ہٕچ  رٔوِش  پانناون  تِمن  خٲطرٕ  چِھ  تِہندِس  ربّس  نِشہِ  باغ  یِمن  بٔنۍ کِنۍ  کۅلہٕ  آسن  پکان  تَتہِ  سپدِ  تِمن  ہمیشہ  روزنٕچ  زندگی  حٲصل،  پٲکیزٕہ  خاندارِنہِ  آسن  تِمن  رفیق  تہٕ  اللہ  تعالیٰ  سٕندِ  رضا  سٍتۍ  آسن  تِم  سرفراز  اللہ  تعالیٰ  چُھ  پننیٚن  بندن  ہٕندِس  رٔوِیس  پٮ۪ٹھ  سٔنۍ  نظر  تھاوان۔

Mirwaiz:
  فرمٲوِیوکھ  توٚہۍ  یا  رسول  اللہؐ  کیاہ  بہٕ  کروٕ  تۅہیہِ  خبر  تمِچ  یہِ  یِمو  ساروٕے  چیزو  کھۅتہٕ  سٮ۪ٹھاہ  بہتر  تہٕ  افضل  چُھ،  یِم  لوٗکھ  خدایس  کھوژن  تِہٕندِ  خٲطرٕ  چھِ  تِہٕندِس  پروردِگارس  نِش  تِم  تِم  باغ  یِمو  مٔںٛزۍ  جۅیہِ  پکان  چھےٚ،  تِمنٕےباغن  منٛز  چُھ  تِمن  روزُن  تہٕ  بسُن  ہمیشہ  ابدالآباد،  بیٚیہِ  چھےٚتِہٕندِی  خٲطرٕ  تِمن  باغن  اندر  پاک  وپاکیزٕہ  زنانہٕ  یِمہٕ  پاک  وصاف  آسن  حیض  نِشہِ  نفاس  نِشہِ  بیٚیہِ  ساروٕے  آلٲیشو  تہٕ  گندٕہ  گِیو  نِشہِ،  بیٚیہِ  چُھ  تِہٕندِی  خٲطرٕ  رضاے  خدا  یۅسہٕ  ساروِیو  نعمتو  أندرٕہ  بٔڈ  نعمت  چھےٚ،  اللہ  تعالیٰ  چُھ  وارٕہ  وُچھان  بندن  ہُند  حال۔  پرتھ  أکِس  دِیہِ  جزا  پننہِ  پننہِ  کامہِ  ہُند۔

Tahir:
  (اے  ٹاٹھہِ!) تۆہۍ  فرمٲوِو،کیا  بہٕ  دِموٕ  تۅہیہِ  یِمَو  کھۅتہٕ  بہترین  چیزن  ہٕنز  خبر؟ (آ) پرہیزگارن  خٲطرٕ  چِھ  تِہِندِس  ربّس  نِشہِ  (تِتھۍ) جنت  یِمن  بٔنۍ  کِنۍ  کۅلہٕ  چھے٘  پکان،تِم  روزن  ہمیشہِ  یِمن  منٛز (تِہِندِ  خٲطرٕ  آسن) پاک  خاندارِنہِ  تہٕ  (سارِوٕے  کھۅتہٕ  بٔڑ  کتھ  یہِ  زِ)  اللہ  تعالیٰ  سٕندِ  طرفہٕ  گژھیٚکھ  خۅشنودی  نصیب،تہٕ  اللہ  تعالیٰ  چُھ  بندن  وارٕ  پٲٹھۍ  وُچھن  وول۔

Transliteration:
  Qul aonabbiokum bikhayrin min <u>tha</u>likum lilla<u>th</u>eena ittaqaw AAinda rabbihim jann<u>a</u>tun tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> waazw<u>a</u>jun mu<u>t</u>ahharatun wari<u>d</u>w<u>a</u>nun mina All<u>a</u>hi wa<b>A</b>ll<u>a</u>hu ba<u>s</u>eerun bi<b>a</b>lAAib<u>a</u>d<b>i</b>


Athar:
  یِم  چِھ  تِم  لُکھ  یِم  ونان  چِھ  زِ،  سانہِ  مٲلکہٕ،  اَسہِ  اوٚن  ایمان  سانیٚن  خطاہن  کر  درگُزر  تہٕ  اَسہِ  بچاو  نارِ  جہنم  نِشہِ۔

Mirwaiz:
  تِم  مُتقی  یِہٕندِ  خٲطرٕ  یِمہٕ  مہربٲنی  تہٕ  انعامات  چھِ۔  تِہٕندۍ  صفت  چھِ  یِم۔  تِم  چھِ  عٲجزی  سان  منگان  آسان  کہ  سانہِ  پروردِگارٕہ  بیشک  اسہِ  اوٚن  ایمان۔  وۅنۍ  کرتہٕ  سانین  گنہن  مغفرت۔  بیٚیہِ  رچھتہٕ  اسہِ  نارکہِ  عذاب  نِشہِ۔  بیٚیہِ  چھِ  تِہٕندۍ  صفت۔

Tahir:
  (یِم  چِھ  تِم  لُکھ) یِم  ونان  چِھ،اے  سانہِ  ربّہٕ!اَسہِ  چُھ  پٔزۍپٲٹھۍ  ایمان  اۆنمُت،  لہٰذا  کر  تہٕ  سٲنۍ  گناہ  معاف  تہٕ  اَسہِ  بچاوتہٕ  جہنم  کہ  نارٕ  نِشہِ۔

Transliteration:
  Alla<u>th</u>eena yaqooloona rabban<u>a</u> innan<u>a</u> <u>a</u>mann<u>a</u> fa<b>i</b>ghfir lan<u>a</u> <u>th</u>unooban<u>a</u> waqin<u>a</u> AAa<u>tha</u>ba a<b>l</b>nn<u>a</u>r<b>i</b>


Athar:
  یِم  لُکھ  چِھ  صبر  کرن  وٲلۍ،  پٔزِیٲرۍ  چِھ  فرماں  بردار  تہٕ  خرچاون  وٲلۍ  چِھ  بیٚیہِ  چِھ  رٲژ  ہٕندٮ۪ن  ٲخری  پہرن  منٛز  خُدایس  مغفرتٕکۍ  دُعا  منگان۔

Mirwaiz:
  تِم  چھِ  صبر  کروٕنۍ  بیٚیہِ  چھِ  تِم  پوٚز  ونہٕ  وٕنۍ۔  بیٚیہِ  چھِ  تِم  فرمانبردٲری  کروٕنۍ  بیٚیہِ  چھ،  تِم  رٕژن  کامین  اندر  مال  پنُن  خرٕچ  کروٕنۍ  خداے  سٕندِ  رضا  خٲطرٕ۔  بیٚیہِ  چھِ  تِم  گنہن  مغفرت  تہٕ  بخشٲیِش  منگہٕ  وٕنۍ  سحرٕہ  کین  وقتن  اندر  پاسہِ  ٲخرس۔  کیازِ  تمہِ  وقتہٕ  چھےٚ  دعا  قبول  سپدنٕچ  زیادٕہ  امید۔

Tahir:
  (یِم  لُکھ)  صبر  کرن  وٲلۍ  چِھ  تہٕ  وَننس  تہٕ  کرنس  منٛز  چِھ  پزر  وَرتاون  وٲلۍ،بیٚیہِ  چِھ  ادبہٕ  سان  تہٕ  فرمانبردٲری  سان  نیمن  وٲلۍ،بیٚیہِ  چِھ  اللہ  تعالیٰ  سٕنزِ  وَتہِ  منٛز  خرچ  کرن  وٲلۍ،بیٚیہِ  چِھ  رٲژ  ہٕندِس  پٔتِمِس  پہرس  منٛز (ؤتھِتھ)  اللہ  تعالیٰ  ہس  مغفرت  منگن  وٲلۍ۔

Transliteration:
  A<b>l</b><u>ssa</u>bireena wa<b>al</b><u>ssa</u>diqeena wa<b>a</b>lq<u>a</u>niteena wa<b>a</b>lmunfiqeena wa<b>a</b>lmustaghfireena bi<b>a</b>las<u>ha</u>r<b>i</b>


Athar:
  خُداین  چھےٚ  پانہٕ  امہِ  کتھہِ  ہٕنٛز  شہادت  دِژمٕژ  زِ،  تس  ورٲے  چُھنہٕ  کانٛہہ  خُدا  تہٕ  فرشتہٕ  تہٕ  سٲری  اہلِ  علم  تہِ  چِھ  پزرٕ  سان  تہٕ  انصاف  سان  اَتھ  پٮ۪ٹھ  گواہ  زِ  تس  زبردست  حکیمس  وَرٲے  چُھنہٕ  درحقیقت  کانٛہہ  خُدا۔

Mirwaiz:
  گوٲہی  چھےٚ  دِژ  مٕژ  اللہ  تعالیٰ  ہن  برونٹھمین  کِتابن  اندر  امچِی  کہ  کانہہ  معبوداہ  چُھنہٕ  تس  ذاتِ  پاکس  ورٲے،  بیٚیہِ  چھےٚ  گوٲہی  دِژ  مٕژ  أمِچ  ملٲیکو  پننین  اذکارو  اورادن  اندر  تِہٕنٛز  ذِکر  چھےٚ  تسبیحات  وتمیدات  وتہلیلات۔  بیٚیہِ  چھےٚ  دِژمٕژ  گوٲہی  أمِچ  علمہٕ  والیو  پننین  تقریراتن  وتحریراتن  وبیاناتن  اندر،  درحالتیکہ  سُہ  معبودِ  برحق  چُھ  قٲیِم  تھٲوِتھ  پرتھ  چیزُک  نِظام  اعتدال  سان۔  تمیِ  چُھ  مقرر  وننہٕ  یِوان،  کانہہ  معبود  چُھنہٕ  تس  ورٲے  سُہ  چُھ  غلبہٕ  وول  تہٕ  حِکمت  وول۔  کیازِ  یہِ  چھےٚ  تٔمۍسٕنزٕے  کٲم  بیٚیہِ  نہٕ  کٲنسہِ  ہٕںٛز۔

Tahir:
  اللہ  تعالیٰ  ہن  دِژ  یتھ  کتھہِ  پیٹھ  گوٲہی  زِ  تس  ورٲے  چُھنہٕ  کانٛہہ  عبادتس  لایق،  بیٚیہِ  دِژ  فرشتو  تہٕ  علمہٕ  والیو  تہِ (بیٚیہِ  سٍتۍ  یِتہِ)  زِ  سُہ  چُھ  پۯتھ  کا  نٛہہ  تدبیر  عدلہٕ  سان  انجام  دِنہٕ  وول،تس  ورٲے  چُھنہٕ  کانٛہہ  عبادتس  لایق،  سُے  چُھ  غٲلب  حکمت  وول۔  

Transliteration:
  Shahida All<u>a</u>hu annahu l<u>a</u> il<u>a</u>ha ill<u>a</u> huwa wa<b>a</b>lmal<u>a</u>ikatu waoloo alAAilmi q<u>a</u>iman bi<b>a</b>lqis<u>t</u>i l<u>a</u> il<u>a</u>ha ill<u>a</u> huwa alAAazeezu al<u>h</u>akeem<b>u</b>


Athar:
  خُدایس  نزدیک  چُھ  دین  صرف  اسلام،  اَمہِ  دِینہٕ  نِشہِ  ۂٹِتھ  یِم  مختلف  طریقہٕ  تِمو  لُکو  اختیار  چِھ  کٔرِمٕتۍ  یِمن  کتاب  ٲس  دِنہٕ  آمٕژ  تِہِندِ  اَمہِ  طرزِ  عملُک  وجہ  اوس  نہٕ  اَمہِ  ورٲے  کِہِنۍ  زِ  تِمو  کوٚر  علم  یِنہٕ  پتہٕ  پانہٕ  وٲنۍ  اکھ  أکِس  پٮ۪ٹھ  زیادتی  کرنہٕ  موجوٗب  یہِ،  تہٕ  یُس  اکھاہ  اللہ  تعالیٰ  سٕندٮ۪ن  احکامن  تہٕ  ہدایتن  ہٕنٛدِ  اطاعت  نِشہِ  انکار  کرِ  خُدایس  چَھنہٕ  تس  حساب  ہیٚنَس  منٛز  تٲر  لگان۔

Mirwaiz:
  پوٚز  دین  تہٕ  مقبول  دین  چُھ  اللہ  تعالیٰ  ہس  نِشہِ  صِرف  دینِ  اِسلام،  اِختلاف  کوٚر  نا  یہودو  تہٕ  نصاریٰ  ہو  اِسلام  کِس  دینِ  حق  آسنس  اندر  مگر  تِمن  نِشہِ  امہِ  کتھہِ  ہُند  پوٗرٕہ  علم  واتنہٕ  پتہٕ۔  یعنی  یہِ  اِختلاف  کوٚر  تِمو  خبر  ٲسِتھ  دید  ہو  دانستہٕ  زٲنِتھ  کٔرِتھ،  سُے  اِختلاف  کوٚرُکھ  حسدٕہ  کِنۍ  تہٕ  عنادٕہ  کِنۍ  یُس  تِمن  منٛز  ٲستھٕے  اوس،  وۅنۍ  یُس  اِنکار  کرِ  پروردِگارٕہ  سٕندین  آیاتن  یعنی  قرآنِ  مجیدس  تہٕ  معجزاتن  یِتھہٕ  پٲٹھۍ  یِمو  یہودو  کوٚر  پس  اللہ  تعالیٰ  چُھ  جلٕد  تِمن  حِساب  ہیٚوُن  تس  لگنہِ  زیادٕہ  وقت  یِمن  حِساب  ہیٚنس  اندر۔  حِسابہٕ  پتے  گوو  تِہٕندِ  خٲطرٕ  سخت  عذاب۔

Tahir:
  بے  شک  چُھ  اللہ  تعالیٰ  ہس  نزدیک  دین (بس)  اسلام  تہٕ  یُس  اختلاف  اہلِ  کتابَو  پانس  نِشہِ  علم  یِتھ  کۆر  سُہ  اوس  صرف  باہمی  حسدٕ  کِنۍ  تہٕ  ضدٕ  کِنۍ،تہٕ  یُس  اکھاہ  اللہ  تعالیٰ  سٕندیٚن  آیاتن  انکار  کرِ  تیٚلہِ  چُھ  بے  شک  اللہ  تعالیٰ  حسابس  منٛز  جلدی  کرن  وول۔

Transliteration:
  Inna a<b>l</b>ddeena AAinda All<u>a</u>hi alisl<u>a</u>mu wam<u>a</u> ikhtalafa alla<u>th</u>eena ootoo alkit<u>a</u>ba ill<u>a</u> min baAAdi m<u>a</u> j<u>a</u>ahumu alAAilmu baghyan baynahum waman yakfur bi<u>a</u>y<u>a</u>ti All<u>a</u>hi fainna All<u>a</u>ha sareeAAu al<u>h</u>is<u>a</u>b<b>i</b>


Athar:
  اے  نبیؐ،  وۅنۍ  ہرگاہ  یِم  لُکھ  تۅہیہِ  سٍتۍ  جھگڑٕ  کرن  تیٚلہِ  ؤنِو  یِمن،  مےٚ  تہٕ  میانیو  پیروکارو  چُھ  خُدایس  برونٛٹھہٕ  کَنہِ  کلہٕ  نوٚمرٲوِتھ  تسلیم  کوٚرمُت۔  پتہٕ  پرٛژِھو  اہلِ  کتابن  تہٕ  غیر  اہلِ  کتابن  دۅشوٕنۍ،  کیا  تۅہیہِ  تہِ  کٔروٕہ  تٔمۍ  سٕنز  اطاعت  تہٕ  بندگی  قبول؟  اگر  کٔرٕکھ  تیٚلہِ  لٔبٕکھ  سِیٔز  وَتھ  تہٕ  ہرگاہ  امہِ  نِشہِ  بُتھ  پھیٚرُکھ  تیٚلہِ  ٲس  تۅہیہِ  پٮ۪ٹھ  صرف  پیغام  واتناونٕچ  ذمہٕ  دٲری،  برونٛٹھ  کُن  چُھ  اللہ  تعالیٰ  پانہٕ  پننیٚن  بندن  ہٕندۍ  معاملات  وُچھن  وول۔

Mirwaiz:
  وۅنۍ  ہرگاہ  تۅہیہِ  سٍتۍ  یا  رسول  اللہؐ  یِم  لوٗکھ  بحث  لاگن،  توٚہۍ  فرمٲوِیوکھ،  مےٚ  کوٚر  پنُن  رۅخ  کُنِس  خدایس  کُن  بیٚیہِ  تِمو  ساروٕے  یِم  مےٚ  پتہٕ  پتہٕ  پکان  چھِ  میٲنۍ  متابعت  کران  چھِ  توٚہۍ  مٲنتِو  یا  متہٕ  مٲنِتو،  تو  پتہٕ  فرمٲوِو  توٚہۍ  بیٚیہِ  یہودن  نصاریٰ  ہن  بیٚیہِ  عربہٕ  کین  مُشرِکن  یِم  ان  پر  چھِ،  کیاہ  توٚہۍ  چھِوٕہ  اِسلام  قبول  کران۔  یعنی  توٚہۍ  کٔرۍتو  اِسلام  قبول۔  تتھ  اندر  ٲس  تُہٕندِ  حقہٕ  بہتری،  ہرگاہ  تِمو  اِسلام  قبول  کوٚر  تیٚلہِ  لٔب  تِمو  سیٚز  وتھ،  ہرگاہ  اِسلام  قبول  کرنہٕ  نِشہِ  تِموبُتھ  پھِیُر۔  توٚہۍ  مہ  بٔرِو  تمیُک  کانہہ  پروا،  تۅہیہِ  اوس  نہ  مٹہِ  مگر  پیغام  واتناوان۔  تہِ  واتنووُو  تۅہیہِ  پوٗرٕہ  پٲٹھۍ،  اللہ  تعالیٰ  چُھ  وارٕہ  وُچھان  بندن  ہُند  حال۔  سُہ  پرٚژِھہ  پانے  نافرمانن،  کیاہ  کوٚر  تِمو۔

Tahir:
  (اے  ٹاٹھہِ!)  اگر  تۅہیہِ  سٍتۍ  اَمہِ  پتہٕ  تہِ  ژُوَن،  تیٚلہِ  فرمٲوِو  زِ  مے٘  تہٕ  بیٚیہِ  ییٚمۍ  (تہِ)  میٲنۍ  پٲروی  کٔر،اَسہِ  چُھ  نۆمروو  مُت  پَنُن  رۅے  اللہ  تعالیٰ  سٕندِس  دربارس  منٛز،تہٕ  تۆہۍ  فرمٲوو  اہلِ  کتابن  تہٕ  انپڑھ  لُکن  کیا  تۆہۍ  تہِ  چِھوٕ  اللہ  تعالیٰ  سٕندِس  دربارس  منٛز  نیمان (یعنی  اسلام  چِھوٕ  قبول  کران) پتہٕ  اگر  تِم  فرمانبردٲری  اختیار  کرن،تیٚلہِ  لۆب  تِمَو  پٔزۍپٲٹھۍ  ہدایت،تہٕ  اگر  تِم  بُتھ  پھِرن  تیٚلہِ  چُھ  تُہٕندِ  ذمہٕ  صرف  حکم  واتناونُے  یوت،تہٕ  اللہ  تعالیٰ  چُھ  بندن  وارٕ  پٲٹھۍ  وُچھن  وول۔

Transliteration:
  Fain <u>ha</u>jjooka faqul aslamtu wajhiya lill<u>a</u>hi wamani ittabaAAani waqul lilla<u>th</u>eena ootoo alkit<u>a</u>ba wa<b>a</b>l<b></b>ommiyyeena aaslamtum fain aslamoo faqadi ihtadaw wain tawallaw fainnam<u>a</u> AAalayka albal<u>a</u>ghu wa<b>A</b>ll<u>a</u>hu ba<u>s</u>eerun bi<b>a</b>lAAib<u>a</u>d<b>i</b>


Athar:
  یِم  لُکھ  اللہ  تعالیٰ  سٕندۍ  احکام  تہٕ  ہدایت  ماننہٕ  نِشہِ  انکار  چِھ  کران  تہٕ  تٔمۍ  سٕندٮ۪ن  پیغمبرن  چِھ  ناحق  قتل  کران  تہٕ  تِتھیٚن  لُکن  چِھ  زُوَس  پتہٕ  لگان  یِم  خلقِ  خُدایس  اندر  عدلُک  تہٕ  راستی  ہُنٛد  حُکم  دِنہٕ  خٲطرٕ  وۅتھن  تِم  بوزنٲوِیوٗکھ  دگ  تُلوٕنہِ  عذابٕچ  خۅش  خبر۔

Mirwaiz:
  یِم  لوٗکھ  اِنکار  کران  چھِ  خداے  سٕندین  آیاتن  مثلاً  یہو  دتِم  چھِنہٕ  مانان  اِنجیلس  تہٕ  قرآنِ  مجیدس،  بیٚیہِ  چھِ  قتل  کران  پیغمبرن  ناحق،  بیٚیہِ  چھِ  قتل  کران  تِمن  لوٗکن  یِم  تِمن  امرچھِ  کران  اِنصاف  کرنُک،  تِمن  ؤنِو  بشارت  کڈرِ  عذابٕچ۔  مروی  چُھ  از  نبی  کریم  صلی  اللہ  علیہ  وسلم  بنی  اسراییلو  کٔرۍ  شہید  صبحس  تیہ  تٲجی  ﴿43﴾  پیغمبر۔  تو  پتہٕ  کریکھ  فہمٲیِش  نیک  لوٗکو  أندرٕہ  اکھ  ہتھ  تہٕ  ستتھو  زٔنیو۔  تمیِ  دۅہہ  شامس  تانۍ  کٔرِکھ  تِم  تہِ  شہید۔  تِہٕںٛزٕے  ذِکر  چُھ  اللہ  تعالیٰ  فرماوان  یتھ  آیہِ  کریمس  اندر۔

Tahir:
  پٔزۍپٲٹھۍ  یِم  لُکھ  اللہ  تعالیٰ  سٕندیٚن  آیاتن  انکار  چِھ  کران  تہٕ  انبیاہن  چِھ  ناحق  قتل  کران  تہٕ  لُکو  منٛزٕ  تہِ  چِھ  تِمن  قتل  کران  یِم  عدلُک  تہٕ  انصافُک  حکم  چِھ  دِوان،  تیٚلہِ  بوزنٲوِیوٗکھ  تۆہۍ  تم  دگ  تُلوٕنہِ  عذابٕچ  خبر۔

Transliteration:
  Inna alla<u>th</u>eena yakfuroona bi<u>a</u>y<u>a</u>ti All<u>a</u>hi wayaqtuloona a<b>l</b>nnabiyyeena bighayri <u>h</u>aqqin wayaqtuloona alla<u>th</u>eena yamuroona bi<b>a</b>lqis<u>t</u>i mina a<b>l</b>nn<u>a</u>si fabashshirhum biAAa<u>tha</u>bin aleem<b>in</b>


Athar:
  یِم  چِھ  تِم  لُکھ  یِہِندۍ  اعمال  دنیا  ہس  تہٕ  ٲخرتس  دۅشوٕنۍ  منٛز  ضایع  سپٕدۍ  تہٕ  یُہُند  چُھنہٕ  کانٛہہ  مددگار۔

Mirwaiz:
  یِمے  لوٗکھ  گٔے  تِم  یِہٕںٛزٕہ  عملہٕ  ضایع  گٔیہِ  دنیاہس  اندر  تہٕ  ٲخرتس  اندر  تہِ،  بیٚیہِ  آسہِ  نہٕ  تِمن  کانہہ  مددگاراہ  سزا  کہ  وقتہٕ۔

Tahir:
  یِم  چِھ  تِم  لُکھ  یہِندۍ  اعمال  دُنیاہس  تہٕ  ٲخرتس (دۅشوٕنۍ)  منٛز  ضایع  سپٕدۍ  تہٕ  تِمن  آسہِ  نہٕ  کانٛہہ  مددگار۔

Transliteration:
  Ol<u>a</u>ika alla<u>th</u>eena <u>h</u>abi<u>t</u>at aAAm<u>a</u>luhum fee a<b>l</b>dduny<u>a</u> wa<b>a</b>l<u>a</u>khirati wam<u>a</u> lahum min n<u>as</u>ireen<b>a</b>


Athar:
  تۅہیہِ  وُچُھو  نا  زِ  یِمن  لُکن  کتابہِ  ہٕندِ  علمہِ  منٛزٕ  کینٛہہ  حصہٕ  میوٗلمُت  چُھ،  تِمن  ہُنٛد  حال  کیا  چُھ؟  ییٚلہِ  تِمن  اللہ  تعالیٰ  سٕنزِ  کتابہِ  کُن  ناد  چُھ  یوان  دِنہٕ  تاکہِ  سۅ  کرِ  تِمن  درمیان  فٲصلہٕ  تِمو  منٛز  چُھ  اکھ  فریق  امہِ  نِشہِ  پتھ  ہیٚوان  تہٕ  اَتھ  فٲصلس  کُن  چُھ  یِنہٕ  نِشہِ  بُتھ  پِھران۔

Mirwaiz:
  آیاوُچھان  چھِوہ  ناتِمن  لوٗکن  کُن  یِمن  اکھ  کٲفی  حِصاہ  چُھ  آمُت  دِنہٕ  توراۃک۔  اگر  تِم  ہِدایت  ژھانڈوٕنۍ  آسہن  سُ،  ے  حصہٕ  اوس  تِہٕندِ  حقہٕ  کٲفی،  ناد  چُھ  یِوان  دِنہٕ  تِمن  خداے  سٕنٛزِ  تتھ  کتابہِ  کُن  یۅسہٕ  تِمنٕے  نِشہِ  چھےٚ  یُتھ  تِمنٕے  سٍتۍ  تِمن  منٛز  اِختلافُک  فٲصلہٕ  ییہِ  ہا  کرنہٕ،  تو  پتہٕ  چھِ  تمہِ  نِشہِ  ژلان  تہٕ  روگردٲنی  کران  تِمو  أندرٕہ  اکھ  جماعت۔  بیٚیہِ  چھِ  تِم  بُتھ  پھِران۔

Tahir:
  کیا  تۅہیہِ  وُچھ  ووکھ  نا  تِم  لُکھ  یِمن  کتابِ (ہٕندِ  علمہٕ)  منٛزٕ  اکھ  حصہٕ  دِنہٕ  آوٗتِمن  چُھ  اللہ  تعالیٰ  سٕنزِ  کتابِہ  کُن  ناد  یِوان  دِنہٕ  تاکہ  سۅ (کتاب)  کرتِمن  درمیان  (تنازن  ہُنٛد)  فٲصلہٕ،پتہٕ  چُھ  تِمو  منٛزٕ  اکھ  طبقہٕ  بُتھ  پھِران،  تہٕ  تِم  چھ  بُتھ  پھِرن  وٲلۍ۔

Transliteration:
  Alam tara il<u>a</u> alla<u>th</u>eena ootoo na<u>s</u>eeban mina alkit<u>a</u>bi yudAAawna il<u>a</u> kit<u>a</u>bi All<u>a</u>hi liya<u>h</u>kuma baynahum thumma yatawall<u>a</u> fareequn minhum wahum muAAri<u>d</u>oon<b>a</b>


Athar:
  تِہُند  یہِ  طرزِ  عمل  چُھ  اَمہِ  وجہ  کِنۍ  زِ  تِم  چِھ  وَنان،  جہنمُک  نار  ہیکہِ  نہٕ  اَسہِ  چُھوِتھ  تہِ  تہٕ  ہرگاہ  جہنمُک  سزا  اَسہِ  دِنہٕ  تہِ  یِیہِ  مگر  سُہ  آسہِ  صرف  کینٛژھن  دۅہن  خٲطرٕ۔  تِہِندیو  خۅد  ساختہٕ  عقیدو  چِھ  تِم  پننِس  دین  کِس  معاملس  منٛز  بجن  غلط  فہمِیَن  منٛز  ترٲوِمٕتۍ۔

Mirwaiz:
  یہِ  اعتراض  کرُن  تِہُند  چُھ  تمی  مۅکھہٕ  تِمن  چُھ  پننہِ  جایہِ  اکھ  خیالاہ  کہ  تِمن  زالہِ  نہٕ  نارِ  جہنم  مگر  کینژھن  دۅہن۔  تو  پتہٕ  بنہِ  تِمن  مغفرت۔  نارٕہ  نِشہِ  یِن  کڈنہٕ۔  یہِ  چُھ  تِہُند  بٲطِل  اعتقاد۔  اتھ  پیٚٹھ  چَھنہٕ  تِمن  نِشہِ  دلیلاہ  کانہہ  تہِ،  تِم  چھِ  دین  کِس  حقس  منٛز  دھوکس  منٛز  ترٲومٕتۍ  پننیو  کتھو  یِمہٕ  تِمو  پانے  ٹھہراومژٕ  چھےٚ۔

Tahir:
  یہِ (بُتھ  پھِرنُک  جُرات  چُھ)  اَمہِ  موکھہٕ  تِکیازِ  تِم  چِھ  ونان  زِ  اَسہِ  چُھوِ  نہٕ  کینٛژھو  گٔۯنٛز  ہٕندیٚو  دۅہَو  ورٲے  جہنمُک  نار،  تہٕ  یُس  بہتان (اللہ  تعالیٰ  ہس  پیٚٹھ) تِم  کھالان  روزان  چِھ،تٔمۍ  چِھ  تِم  پننِس  دینس  متعلق  دوکھس  منٛز  مبتلا  کٔرِمٕتۍ۔

Transliteration:
  <u>Tha</u>lika biannahum q<u>a</u>loo lan tamassan<u>a</u> a<b>l</b>nn<u>a</u>ru ill<u>a</u> ayy<u>a</u>man maAAdood<u>a</u>tin wagharrahum fee deenihim m<u>a</u> k<u>a</u>noo yaftaroon<b>a</b>


Athar:
  مگر  کیا  بنہِ  تِمن  ییٚلہِ  أسۍ  تِم  تَمہِ  دۅہ  جمع  کروکھ  ییٚمہِ  دۅہُک  یُن  یقینی  چھُ؟  تمہِ  دۅہ  یِیہِ  پرتھ  شخصس  تٔمۍ  سٕنزِ  کمایہِ  ہُنٛد  پوٗرٕ  پوٗرٕ  بدلہٕ  دِنہٕ  تہٕ  کٲنٛسہِ  یِیہِ  نہٕ  ظُلم  کرنہٕ۔

Mirwaiz:
  پس  کیاہ  سنا  حال  آسہِ  تِہُند  ییٚلہِ  أسۍ  تِم  سونبراووکھ  تمہِ  دۅہہ  ییٚمہِ  دۅہہ  تِہٕںٛز  پیشی  ییہِ  احکم  الحاکمینس  نِشہِ  کرنہٕ۔  ییٚمہِ  دۅہہ  کِس  یِنس  منٛز  نہٕ  کانہہ  شکھاہ  تہٕ  شُبہاہ  چُھ،  بیٚیہِ  ییہِ  تمہِ  دۅہہ  پرتھ  أکِس  پننہِ  کرتوتُک  پوٗرٕہ  پوٗرٕہ  بدلہٕ  دِنہٕ۔  کٲنسہِ  نسبت  ییہِ  نہٕ  کُنہِ  قسمُک  ظلم  کرنہٕ۔  یی  وومُت  آسیٚکھ  تی  لۅنن۔  نبی  کریم  صلی  اللہ  علیہ  و سلمو  کوٚر  فتحِ  مکہ  پتہٕ  مسلمانن  روم  تہٕ  فارس  فتح  سپدنُک  وعدٕہ۔  مُنافِق  تہٕ  یہود  لٔگۍ  اتھ  پیٚٹھ  ٹھٹھہٕ  تہٕ  اِستہزا  کرنہِ۔  اتی  سپُد  نٲزِل  یہِ  آیہِ  کریم۔

Tahir:
  تیٚلہِ  کیا  حال  آسہِ  ییٚلہِ  أسۍتِم  تَمہِ  دۅہ  یتھ  (یِنس)  منٛز  کانٛہہ  شک  چُھنہٕ،  جمع  کروکھ،تہٕ  ییٚمۍنفسن  یِکینٛژھاہ  تہِ (عَملَو  منٛزٕ) کموومُت  آسہِ  تس  یِیہِ  تَمِیُک  پوٗرٕ  پوٗرٕ  بدلہٕ  دِنہٕ  تہٕ  تِمن  پیٚٹھ  یِیہِ  نہٕ  کانٛہہ  ظلم  کرنہٕ۔

Transliteration:
  Fakayfa i<u>tha</u> jamaAAn<u>a</u>hum liyawmin l<u>a</u> rayba feehi wawuffiyat kullu nafsin m<u>a</u> kasabat wahum l<u>a</u> yu<i><u>th</u></i>lamoon<b>a</b>


Athar:
  ؤنِو،  خُدایا،  مٕلکہٕ کہِ  مٲلکہٕ،  ژٕ  یَس  یژھکھ  تس  دِکھ  حکومت  تہٕ  یَس  یژھکھ  تس  نِکھ  تھپہِ،  یَس  یژھکھ  تس  دِکھ  عزت  تہٕ  یُس  یژھہَن  سُہ  کرٕہَن  ذلیل،  رٕژَر  چُھ  چٲنِس  اختیارس  منٛز،  بے شک  چُھکھ  ژٕ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  اے  محمد  صلی  اللہ  علیہ  و سلم  خدایس  ٲسِو  یہِ  دعا  منگان۔  یا  اللہ  ژٕے  چُھکھ  سارے  مُلکُک  مٲلِک۔  عطا  چُھکھ  کران  ژٕے  مُلک  یس  یژھان  چُھکھ،  اتھہٕ  چُھکھ  ہیٚوان  مُلک  یس  نِشہِ  یژھان  چُھکھ،  بیٚیہِ  چُھکھ  عزت  دِوان  تس  یس  یژھان  چُھکھ۔  بیٚیہِ  چُھہن  ذلیل  کران  سُہ  یُس  یژھان  چُھہن،  ژے  اَتھہِ  چُھ  سورُے  خٲر،  بیشک  ژٕے  چُھکھ  پرتھ  چیزس  پیٚٹھ  قدرت  وول۔

Tahir:
  (اے  ٹاٹھہِ!  یِتھہٕ  پٲٹھۍ) کٔرِو  عرض،یا  اللہ!  سلطنت  کہ  مٲلکہٕ!ژٕ  یَس  یژھکھ  تس  کرکھ  سلطنت  عطا  تہٕ  یس  یژھکھ  تس  نِکھ  سلطنت،  تہٕ  یس  یژھکھ  تس  دِکھ  عزت  تہٕ  یَس  یژھکھ  تس  دِکھ  ذلّت،سورُے  رٕژر  چُھ  چٲنۍسےٕ  دستِ  قدرتس  منٛز،بے  شک  چُھکھ  ژٕ  پۯتھ  چیزس  پیٚٹھ  سیٚٹھاہ  قدرت  تھاون  وول۔

Transliteration:
  Quli all<u>a</u>humma m<u>a</u>lika almulki tutee almulka man tash<u>a</u>o watanziAAu almulka mimman tash<u>a</u>o watuAAizzu man tash<u>a</u>o watu<u>th</u>illu man tash<u>a</u>o biyadika alkhayru innaka AAal<u>a</u> kulli shayin qadeer<b>un</b>


Athar:
  رات  چَھہَن  دۅہ  منٛزٕ  کٔڑِتھ  اَنان  تہٕ  دۅہ  چھہَن  رٲژ  منٛزٕ  کٔڑِتھ  اَنان،  بے جان  منٛزٕ  چھہَن  جاندار  کڑان  تہٕ  جاندار  منٛزٕ  چَھہَن  بے جان  کڑان،  تہٕ  یَس  یژھان  چُھکھ  تس  چُھکھ  بے حساب  رزِق  دِوان۔

Mirwaiz:
  دٲخٕل  چُھہن  کران  رات  دۅہس  منٛز۔  بیٚیہِ  چُھہن  دۅہ  دٲخٕل  کران  راتس  منٛز  یعنی  مُختلف  موسمن  اندر۔  رٲژ  ہُند  وقت  کم  کٔرِتھ  دۅہ  بڑاوان۔  دۅہُک  وقت  کم  کٔرِتھ  راتھ  بڑاوان،  بیٚیہِ  چُھہن  ژٕے  جاندار  کڈان  بے  جانس  نِشہِ۔  پوٗت  ٹھوٗلہٕ  منٛزٕہ،  بیٚیہِ  چُھکھ  ژٕے  رزق  عطا  کران  یس  یژھان  چُھکھ  تہٕ  تس  حِسابہٕ  ورٲے  اسبابو  ذرایعوورٲے۔

Tahir:
  ژٕے  چھَہن  رات  کران  دۅہس  منٛزدٲخل  تہٕ  دۅہ  چھَہن  کران  راتس  منٛز  دٲخل،  تہٕ  ژٕے  چھَہن  زندٕہ  کڑان  مۅردس  نِشہِ  تہٕ  مۅردٕ  چھَہن  کڑان  زندس  نِشہِ،بیٚیہِ  یَس  یژھان  چُھکھ  تس  چُھکھ  حساب  ورٲے  رزق (پننیو  نوٲزِشو  سٍتۍ) عطا  کران۔

Transliteration:
  Tooliju allayla fee a<b>l</b>nnah<u>a</u>ri watooliju a<b>l</b>nnah<u>a</u>ra fee allayli watukhriju al<u>h</u>ayya mina almayyiti watukhriju almayyita mina al<u>h</u>ayyi watarzuqu man tash<u>a</u>o bighayri <u>h</u>is<u>a</u>b<b>in</b>


Athar:
  مومنین  مَہ  بنٲوِن  ہرگز  اہلِ  ایمان  ترٲوِتھ  کٲفرن  پنٕنۍ  رفیق  تہٕ  یار  و  مددگار،  یُس  یہِ  کرِ  تَس  چُھنہٕ  خُدایس  سٍتۍ  کانٛہہ  تعلق۔  آ،  یہِ  چُھ  معاف  زِ  توٚہۍ  کٔرِو  تِہِندِ  ظُلمہٕ  نِشہِ  بچنہٕ  خٲطرٕ  یہِ  طرزِ  عمل  اختیار۔  ﴿یعنی  اگر  کانٛہہ  مومن  کٲنٛسہِ  اسلام  دشمن  جماعت  کِس  چُنگلس  منٛز  پھسیامُت  آسہِ  تہٕ  تس  آسہِ  تِہندِ  ظُلم  و  ستمُک  خوف،  تیٚلہِ  چُھ  تس  اجازت  زِ  سُہ  تھٲوِن  پنُن  ایمان  چُھپٲوِتھ  تہٕ  کٲفرن  سٍتۍ  روٗزِن  بظٲہر  تِتھہٕ  پٲٹھۍ  زِ  زَنتہٕ  تِموٕے  منٛز  کانٛہہ  نفر  آسہِ۔  یا  ہرگاہ  تٔمۍ  سُنٛد  مُسلمان  آسُن  ظٲہر  آسہِ  سپُدمُت  تیٚلہِ  ہیکہِ  سُہ  کُفارن  سٍتۍ  دوستانہٕ  رٔوِیُک  اظہار  کٔرِتھ،  حتیٰ کہ  شدید  خوف کِس  حالتس  منٛز  یَس  شخصس  برداشت  کرنُک  طاقت  آسہِ  نہٕ،  تس  چُھ  کلمۂ  کُفر  وننُک  تام  اجازت﴾  مگر  اللہ  تعالیٰ  چُھو  تۅہیہِ  پننہِ  پانہٕ  نِشہِ  کھۅژناوان  تہٕ  تۅہیہِ  چُھو  تٔسۍ  کُن  واپس  پھیٖرِتھ  گژُھن۔  ﴿یعنی  پنُن  زُو  بچاونہٕ  خٲطرٕ  ہیٚکِو  توٚہۍ  اَتھ  حدس  توتقیّہ  ﴿خوف کہ  وجہ  کِنۍ  حق  ژوٗرِ  تھاوُن﴾  کٔرِتھ  زِ  اسلام  کِس  مِشنس  تہٕ  اسلٲمی  جماعت  کِس  مفادس  تہٕ  کٲنٛسہِ  مسلمان  سٕندِس  جان  و  مالس  نقصان  واتناونہٕ  ورٲے  کٔرِو  پننہِ  جان  و  مالُک  تحفظ۔  مگر  خبردار  کُفر  تہٕ  کُفارن  ہٕنٛز  تِژھہ  کانٛہہ  خدمت  گژِھ  نہٕ  تُہندیٚو  اَتھو  انجام  واتٕنۍ  ییٚمہِ  سٍتۍ  اسلام کِس  مقابلس  منٛز  کُفرس  فروغ  حٲصل  سپدنُک  تہٕ  مُسلمانن  پٮ۪ٹھ  کُفار  غٲلِب  سپدنُک  اِمکان  آسہِ﴾

Mirwaiz:
  مہ  بنٲوٕنۍ  تہٕ  مہ  تھٲوِنۍ  باایمان  کٲفرن  پنٕنۍ  دوست۔  باایمان  مسلمان  ترٲوِتھ،  یُس  اکھاہ  یژِھ  کٲم  کرِ  پس  چُھنہٕ  تس  خدایس  سٍتۍ  کانہہ  تعلُقاہ  کُنہِ  چیزس  اندر  یعنی  خداے  سٕندین  دُشمنن  سٍتۍ  ییٚمۍ  دوستی  لٲج  سُہ  شوٗبہِ  نہٕ  خداے  سُند  دوست۔  تس  ژھیُون  خداے  سٕنٛزِ  دوستی  ہُند  تعلُق،  مگرہے  تِمن  ہٕندِ  شرٕ  نِشہِ  بچنہٕ  خٲطرٕ  ظٲہِر  دٲری  سان  پکنہٕ  ییہِ،  اللہ  تعالیٰ  چُھو  تۅہیہِ  پننہِ  ذاتِ  پاک  نِشہِ  کھوژناوان  یعنی  پننہِ  بیزٲری  تہٕ  غضبہٕ  نِشہِ۔  تٔمِس  کھوژِو  تِہٕںٛز  مہ  کٔرِو  نافرمٲنی،  اللہ  تعالیٰ  سٕے  نِشہِ  چُھ  پرتھ  کٲنسہِ  پتولاکہِ  واتُن۔  ٲخر  سُہ  کمہِ  بُتھہِ  سپدِ  تس  نِشہِ  پیش۔

Tahir:
  مسلمانن  پَزِ  زِ  اہلِ  ایمان  ترٲوِتھ  مَہ  بنٲوِن  کٲفرن (پنٕنۍ)  دوست،  تہٕ  یُس  اکھاہ  یہِ  کرِ  تس  خٲطرٕ  آسہِ  نہٕ  اللہ  تعالیٰ  ہس  نش (دوستی  منٛزٕ) کِہِنۍ  تہِ  اَمہِ  ورٲے  زِتۆہۍ  ییٚژِھو  تِمن (ہنٛدشرٕ) نِشہِ  بَچُن،تہٕ  اللہ  تعالیٰ  چُھو  تۅہیہِ  پننہِ  ذات (کہ  غضبہٕ) نِشہِ  کھۅژناوان،بیٚیہِ  چُھ  اللہ  تعالیٰ  سٕے  کُن  پھیٖرِتھ  گژُھن۔

Transliteration:
  L<u>a</u> yattakhi<u>th</u>i almuminoona alk<u>a</u>fireena awliy<u>a</u>a min dooni almumineena waman yafAAal <u>tha</u>lika falaysa mina All<u>a</u>hi fee shayin ill<u>a</u> an tattaqoo minhum tuq<u>a</u>tan wayu<u>h</u>a<u>thth</u>irukumu All<u>a</u>hu nafsahu wail<u>a</u> All<u>a</u>hi alma<u>s</u>eer<b>u</b>


Athar:
  اے  نبیؐ،  لُکھ  کٔرِیِوٗکھ  خبردار  زِ  تُہندٮ۪ن  دِلن  اندر  یِکینٛژھاہ  چُھ،  خواہ  توٚہۍ  سُہ  کھٔٹِتھ  تھٲوِتو  یا  نوٚن  کٔڑۍتو  بہرحال  چُھ  اللہ  تعالیٰ  تتھ  زانان،  زمین  و  آسمانن  ہُنٛد  کانٛہہ  چیز  چُھنہٕ  تٔمۍ  سٕندِ  علمہٕ  نِشہِ  نیٚبر  تہٕ  تٔمۍ  سُنٛد  اقتدار  چُھ  پرٛتھ  چیزس  پٮ۪ٹھ  حٲوی۔

Mirwaiz:
  توٚہۍ  فرمٲوِیوکھ  یا  رسول  اللہؐ  ہرگاہ  توٚہۍ  پوٗشیدٕہ  تھٲوِو  تِمہٕ  کتھہٕ  یِمہٕ  تُہٕندین  دِلن  اندر  چھےٚ  یا  نٔنرٲوِو  بہرحال  تِمہٕ  سارے  چھےٚ  اللہ  تعالیٰ  ہس  معلوم،  بیٚیہِ  چُھ  تس  معلوم  تہِ  سورُےیہِ  آسمانن  اندر  چُھ۔  یہِ  زمینس  اندر  چُھ،  بیٚیہِ  چُھ  اللہ  تعالیٰ  پرتھ  چیزس  پیٚٹھ  قدرت  وول۔

Tahir:
  تۆہۍ  فرمٲوِو  یِکینٛژھاہ  تُہٕندیٚن  سیٖنن  منٛز  چُھ  خواہ  تۆہۍ  سُہ  ژوٗرِ  تھاوِو  یا  نۆن  کٔڑِوٗ  اللہ  تعالیٰ  چُھ  تَتھ  زانان،تہٕ  یِکینٛژھاہ  آسمانن  تہٕ  زمینس  منٛز  چُھ  تس  چھے٘  وارٕ  پٲٹھۍ  خبر،  بیٚیہِ  چُھ  اللہ  تعالیٰ  پۯتھ  چیزس  پیٚٹھ  قدرت  تھاوان۔

Transliteration:
  Qul in tukhfoo m<u>a</u> fee <u>s</u>udoorikum aw tubdoohu yaAAlamhu All<u>a</u>hu wayaAAlamu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wa<b>A</b>ll<u>a</u>hu AAal<u>a</u> kulli shayin qadeer<b>un</b>


Athar:
  سُہ  دۅہ  چُھ  یِنہٕ  وول  ییٚلہِ  پرٛتھ  کانٛہہ  نفس  پننہِ  کرِمَتِیُک  پھل  حٲضر  وُچھہِ  خواہ  تٔمۍ  رٕژر  ٲسِتن  کوٚرمُت  یا  بُرٲئی،  تمہِ  دۅہ  کرِ  انسان  یہِ  تمنا  زِ  کاش  آسہِ ہے  یہِ  دۅہ  تس  نِشہِ  واریاہ  دوٗر،  اللہ  تعالیٰ  چُھو  تۅہیہِ  پننہِ  پانہٕ  نِشہِ  کھۅژناوان،  تہٕ  سُہ  پننیٚن  بندن  ہُند  سٮ۪ٹھاہ  خیر  خواہ۔

Mirwaiz:
  پرتھ  کٲنسہِ  چُھ  خدایس  نِشہِ  واتُن  تمہِ  دۅہہ  ییٚمہِ  دۅہہ  لبہِ  پرتھ  کانہہ  شخصاہ  تہِ  سورُے  یہِ  تٔمۍ  کوٚرمُت  آسہِ  خٲرچو  کامیو  أندرٕہ  پانس  بروںٹھ  کنہِ  بیٚیہِ  تہِ  سورُے  یہِ  تٔمۍ  کوٚرمُت  آسہِ  یچھ  کامیو  أندرٕہ،  تتھ  تہِ  لٔبہِ  پانس  برونٹھ  کنہِ،  تمنا  کرِ  ہرگاہے  مےٚ  منٛزٕہ  تہِ  یتھ  قیامتس  منٛز  آسِہا  زیٹھہِ  زِیوٹھ  وقتاہ۔  یہِ  تمنا  کرِ  سُہ  شخص  یُس  نیکیہِ  تہِ  وُچھہِ  تہٕ  بدیہِ  تہِ  وُچھہِ۔  وۅنۍ  یس  بدیے  بدیہِ  آسن  سُہ  کوٗتاہ  غم  تہٕ  افسوس  آسہِ  کھیٚوان،  بیٚیہِ  چُھ  اللہ  تعالیٰ  کھوژناوان  پانس  نِشہِ  یعنی  پننہِ  بیزٲری  نِشہِ،  بیٚیہِ  چُھ  اللہ  تعالیٰ  مہربان  پننین  بندن  پیٚٹھ۔  کھوٚژناوُن  تِہُند  تہِ  چھےٚ  بٔڈ  مہربٲنی۔

Tahir:
  ییٚمہِ  دۅہ  پۯتھ  کانٛہہ  نفس  پۯتھ  کانٛہہ  سۅ  نیکی (پانس  برونٛہہ  کنہِ) حٲضر  وُچھہِ  یۅسہِ  تٔمۍ  کٔرمٕژ  ٲس،  تہٕ  پۯتھ  کانٛہہ  بُرٲیی  تہِ  یۅسہٕ  تٔمۍ  کٔرمٕژ  ٲس،  پتہٕ  کرِ  سُہ  تمنا  زِ  کاش!مے٘  تہٕ  اَتھ  بُرٲیی (یا  تَتھ  دۅہس) درمیان  آسہِ  ہے  واریاہ  دوٗریٚر،تہٕ  اللہ  تعالیٰ  چُھو  تۅہیہِ  پننہِ  ذات (کہ  غضبہٕ) نِشہِ  کھۅژناوان،بیٚیہِ  چُھ  اللہ  تعالیٰ  بندن  پیٚٹھ  سیٚٹھاہ  مہربان۔

Transliteration:
  Yawma tajidu kullu nafsin m<u>a</u> AAamilat min khayrin mu<u>hd</u>aran wam<u>a</u> AAamilat min sooin tawaddu law anna baynah<u>a</u> wabaynahu amadan baAAeedan wayu<u>h</u>a<u>thth</u>irukumu All<u>a</u>hu nafsahu wa<b>A</b>ll<u>a</u>hu raoofun bi<b>a</b>lAAib<u>a</u>d<b>i</b>


Athar:
  اے  نبیؐ،  لُکن  ؤنِو  زِ،  ہرگاہ  تۅہیہِ  پٔزۍ  پٲٹھۍ  خُدایس  سٍتۍ  محبت  چُھو  تیٚلہِ  کٔرِو  میٲنۍ  پیروی،  اللہ  تعالیٰ  کرِ  تۅہیہِ  سٍتۍ  محبت  تہٕ  تُہندٮ۪ن  خطاہن  کرِ  درگُزر،  سُہ  چُھ  سٮ۪ٹھاہ  معاف  کرن  وول  تہٕ  رَحیم۔

Mirwaiz:
  فرمٲوِیوکھ  توٚہۍ  یا  رسول  اللہؐ  خداے  سٕندِ  محبتُک  دعویٰ  دۅہ  ونین  کہ  ہرگاہ  تۅہیہِ  خدا  ٹوٹھ  چُھوتیٚلہِ  کٔرِو  میٲنۍ  متابعت۔  تمہِ  سٍتۍ  بٔنِو  خداے  سٕندۍ  محبوب،  بیٚیہِ  کٔریو  مغفرت  تُہٕندین  گنہن۔  اللہ  تعالیٰ  چُھ  سٮ۪ٹھاہ  مغفرت  کروُن  سٮ۪ٹھاہ  رحم  کروُن  میانین  تابعدارن۔

Tahir:
  (اے  ٹاٹھہِ!) تۆہۍ  فرمٲوِو،اگر  تۆہۍ  اللہ  تعالیٰ  ہَس  سٍتۍ  محبت  چِھو  کران  تیٚلہِ  کٔرِو  میٲنۍ  پٲروی،اَدٕبناویٚو  اللہ  تعالیٰ  تۅہیہِ (پنُن) ٹوٹھ  تہٕ  تُہٕندِ  خٲطرٕ  کرِ  تُہٕندۍ  گناہ  معاف،تہٕ  اللہ  تعالیٰ  چُھ  سیٚٹھاہ  بخشن  وول  مہربان۔

Transliteration:
  Qul in kuntum tu<u>h</u>ibboona All<u>a</u>ha fa<b>i</b>ttabiAAoonee yu<u>h</u>bibkumu All<u>a</u>hu wayaghfir lakum <u>th</u>unoobakum wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  تِمن  ؤنِو  زِ،  اللہ  تعالیٰ  سٕنز  تہٕ  رسول  سٕنز  اطاعت  کٔرِو  قبول۔  پتہٕ  اگر  تِم  تُہٕنٛز  یہِ  دعوت  قبول  کرن  نہٕ  تیٚلہِ  چُھنہٕ  پٔزۍ  پٲٹھۍ  یہِ  ممکن  زِ  اللہ  تعالیٰ  کرِ  تِتھیٚن  لُکن  سٍتۍ  محبت  یِم  تٔمۍ  سٕندِس  تہٕ  تسندِس  رسول  سٕندِس  اطاعتس  اِنکار  آسن  کران۔

Mirwaiz:
  فرمٲوِیوکھ  توٚہۍ  فرماں نبردٲری  کٔرِو  خداے  سٕنٛز  بیٚیہِ  تِہٕندِس  پیغمبرٕہ  سٕںٛز،  پس  ہرگاہ  تِم  بُتھ  پھِرن  اِطاعت  قبول  کرن  نہٕ  پس  اللہ  تعالیٰ  ہس  چھِنہٕ  ٹٲٹھۍ  کٲفر  تہٕ  مُنکر  بندٕہ۔  تِتھین  بندن  پیٚٹھ  چُھ  اللہ  تعالیٰ  بیزار۔

Tahir:
  تۆہۍ  فرمٲوِو  زِاللہ  تعالیٰ  سٕنز  تہٕ  رسول  (صلی  اللہ  علیہ  وسلم) سٕنزکٔرِو  اطاعت،پتہٕ  اگر  تِم  بُتھ  پھِرن  تیٚلہِ  چُھنہٕ  اللہ  تعالیٰ  کٲفرن  پسند  کران۔

Transliteration:
  Qul a<u>t</u>eeAAoo All<u>a</u>ha wa<b>al</b>rrasoola fain tawallaw fainna All<u>a</u>ha l<u>a</u> yu<u>h</u>ibbu alk<u>a</u>fireen<b>a</b>


Athar:
  خداین  ٲسۍ  آدم  تہٕ  نوح  تہٕ  آلِ  ابراہیم  تہٕ  آلِ  عمران  علیھم  السلام  تمام  دنیا  والیٚن  پٮ۪ٹھ  ترجیح  دِتھ  ﴿پننہِ  رسالتہٕ  خٲطرٕ﴾  منتخب  کٔرِمٕتۍ  ﴿عمران  اوس  حضرت  موسیؑ  تہٕ  حضرت  ہارونؑ  سٕندِس  مٲلِس  ناو،  یتھ  بائیبلس  منٛز  عمرام  چُھ  لیٚکھنہٕ  آمُت۔﴾

Mirwaiz:
  پٔزۍ  پٲٹھۍ  اللہ  تعالیٰ  ہن  کوٚر  حضرتِ  آدم  بیٚیہِ  حضرتِ  نوح  بیٚیہِ  خاندانِ  حضرتِ  ابراہیم  تہٕ  خاندانِ  حضرتِ  عمران  برگزیدٕہ  سارنٕے  عالمینن  پیٚٹھ۔

Tahir:
  بے  شک  کٔرۍاللہ  تعالیٰ  ہن  آدم  (علیہ  السلام)  تہٕ  نوح  (علیہ  السلام)  بیٚیہِ  آلِ  ابراہیم  تہٕ  آلِ  عمران  تمام  دنیا  والیٚن  پیٚٹھ (بزرگی  منٛز) منتخب۔

Transliteration:
  Inna All<u>a</u>ha i<u>st</u>af<u>a</u> <u>a</u>dama wanoo<u>h</u>an wa<u>a</u>la ibr<u>a</u>heema wa<u>a</u>la AAimr<u>a</u>na AAal<u>a</u> alAA<u>a</u>lameen<b>a</b>


Athar:
  یِم  ٲسۍ  اکہِ  سلسلٕکۍ  لُکھ،  یِم  اکھ  أکۍ  سٕندِ  نسلہٕ  منٛز  زامٕتۍ  ٲسۍ،  اللہ  تعالیٰ  چُھ  سورُے  بوزان  تہٕ  زانان۔

Mirwaiz:
  یِم  اکھ  أکۍسٕندۍ  اولاد  چھِ،  اللہ  تعالیٰ  چُھ  سورُے  بوزان،  سورُے  زانان۔  تس  چھےٚ  خبر  کُس  کتھ  قٲبِل  چُھ۔

Tahir:
  یہِ  چُھ  کُنُے  نسل،کینہہ  چِھ  یِمَو  منٛزٕ  کینٛژھن  ہٕندۍاولاد،تہٕ  اللہ  تعالیٰ  چُھ  وارٕپٲٹھۍ  بوزن  وول  وارٕپٲٹھۍ  زانن  وول۔

Transliteration:
  <u>Th</u>urriyyatan baAA<u>d</u>uh<u>a</u> min baAA<u>d</u>in wa<b>A</b>ll<u>a</u>hu sameeAAun AAaleem<b>un</b>


Athar:
  ﴿سُہ  اوس  تمہِ  وقتہٕ  بوزان﴾  ییٚلہِ  عمران  سٕنٛز  زٔنۍ  وَنان  ٲس  زِ،  میانہِ  پروردگارٕ،  بہٕ  چَھس  یہِ  شُر  یُس  مےٚ  یٔڈ  منٛز  چُھ  چانہِ  نٲوۍ  کران،  سُہ  آسہِ  چانی  کامہِ  خٲطرٕ  وقف،  میٲنۍ  یہِ  پیش  کش  کر  قبول،  ژٕ  چُھکھ  بوزن  وول  تہٕ  زانن  وول۔  ﴿اگر  عمران  سٕنٛز  زٔنۍ  مُراد  نِمو  عمران  سٕنٛز  خاندارِنۍ،  تیٚلہِ  نیرِ  اَتھ  مطلب  یہِ  زِ  یہِ  چُھنہٕ  سُہ  عمران  ییٚمۍ  سٕنز  ذکر  پٮ۪ٹھہٕ  کنہِ  سپزمٕژ  چھےٚ  بلکہ  ٲسۍ  یِم  حضرت  مریمؑ  سٕندۍ  والد  یُہُند  ناو  شاید  عمران  آسہِ۔  وۅنۍ  اگر  عمران  سٕنٛز  زٔنۍ  مُراد  نِمو  آلِ  عمرانٕچ  زٔنۍ  تیٚلہِ  نیرِ  اَتھ  یہِ  مطلب  زِ  حضرت  مریمؑ  سٕنز  وٲلدٕہ  ٲس  اَمہِ  قبیلٕچ﴾۔

Mirwaiz:
  ییٚلہِ  حضرتِ  عمران  سٕندیو  بٲژو  دوٚپ  یِمن  ناو  اوس  حنہ،  اے  میانہِ  پروردِگارٕہ  بہٕ  چھس  نذر  تھاوان  چانہِ  خٲطرٕ  یہِ  میٲنِس  شِکمس  منٛز  اولاد  چُھ۔  آزاد  گژِھہ  روزُن  سُہ  دنیاچو  کامیو  نِشہِ  چانہِ  عبادت  خٲطرٕ،  پس  کرُن  قبول  ژٕ  میانہِ  طرفہٕ،  پٔزۍ  پٲٹھۍ  ژٕے  چُھکھ  سورُے  بوزٕوُن  سورُے  زانہٕ وُن۔

Tahir:
  تہٕ (یاد  کٔرِو) ییٚلہِ  عمران  سٕنزِ  خاندارِنہِ  عرض  کۆۯاے  میانہِ  ربّہٕ!یہِ  میانہِ  یٔڈ  منٛز  چُھ،بہٕ  چھَسن  یہِ (باقی  ذمہٕ  دٲرِیَو  نِشہِ) آزاد  کٔرِتھ  صرف  چانہِ  نٲوۍ  کران،لہٰذا  کرتہٕ  ژٕ  میانہِ  طرفہٕ (یہِ  ڈٲلۍ)  قبول،بے  شک  چُھکھ  ژٕ  وارٕپٲٹھۍ  بوزن  وول  سیٚٹھاہ  زانن  وول۔

Transliteration:
  I<u>th</u> q<u>a</u>lati imraatu AAimr<u>a</u>na rabbi innee na<u>th</u>artu laka m<u>a</u> fee ba<u>t</u>nee mu<u>h</u>arraran fataqabbal minnee innaka anta a<b>l</b>ssameeAAu alAAaleem<b>u</b>


Athar:
  پتہٕ  ییٚلہِ  تَس  سۅ  کوٗر  زَایہِ  تہٕ  تمہِ  ووٚن،  میانہِ  مٲلکہٕ،  مےٚ  چھےٚ  کوٗر  زَامٕژ  حالانکہ  یِکینژھاہ  تس  زامُت  اوس  خُدایس  ٲس  تمِچ  خبر  تہٕ  لڑکہٕ  چُھنہٕ  کورِ  ہٕندۍ  پٲٹھۍ  آسان۔  خیر،  مےٚ  تھوو  أمِس  مریم  ناو  تہٕ  بہٕ  چَھسن  یہِ  کوٗر  تہٕ  أمۍ  سُند  یِنہٕ  وول  نسل  شیطانِ  مردود  سٕندِ  فتنہٕ  نِشہِ  چٲنِس  پناہس  منٛز  دِوان۔

Mirwaiz:
  پس  ییٚلہِ  زایہِ  تس  کوٗر،  دوٚپُن  پروردِگاراہ  مےٚ  ٲس  امید  مےٚ  زیٚوِ  نیٚچُو۔  سُے  تھاون  بہٕ  محض  چانہِ  عبادت  خٲطرٕ  بیت  المقدس  کہ  خدمت  خٲطرٕ  آزاد۔  مگر  مےٚ  زایہِ  کوٗر،  أمۍ  سٕندِ  اظہارٕہ  ورٲے  ٲسۍ  اللہ  تعالیٰ  ہس  خبرٕے  أمِس  کیاہ  زاو۔  مگر  أمۍ  کورِ  اظہارِ  ندامت  پننہِ  طرفہٕ،  بیٚیہِ  نیٚچُو  چُھنہٕ  کورِہِیوٗ۔  سُہ  چھُ  آسان  قوت  وول  تہٕ  مشقت  برداشت  کرن  وول،  بیشک  مےٚ  کوٚر  أمِس  کورِ  ناو  مریم  یعنی  عابدٕہ،  وۅنۍ  چھس  بہٕ  تھاوان  سُہ  بیٚیہِ  تٔمۍ  سٕنٛز  ذریت  ییٚلہِ  سُہ  أمِس  ژٕ  عطا  کرکھ  چٲنِس  پناہس  منٛز۔  مردوٗد  شیطان  سٕندِ  شرٕہ  نِشہِ۔

Tahir:
  پتہٕ  ییٚلہِ  تَس  کوٗر  زایہِ،تَمہِ  کۆرعرض،میانہِ  ربّہ!مے٘  چھے٘  یہِ  کوٗر  زامٕژ،حالانکہ  یِکینٛژھاہ  تس  زامُت  اوس،  اللہ  تعالیٰ  اوس  تَتھ  وارٕ  پٲٹھۍ  زانان، (تَمہِ  وۆن) تہٕ  نیٚچُو (یُس  مے٘  مۆنگمُت  اوس)  اوس  نہٕ  ہرگز  ییٚمِس  کورِ  ہیوٗ  (یعنی  ہیکہ  ہے  نہ  یمس  کورِ  ہُیو  ٲسِتھ  یۅسہٕ  اللہ  تعالیٰ  ہن  عطا  چھے٘  کٔرمٕژ)، تہٕ  مے٘  چُھ  ییٚمۍ  سُنٛد  ناوٕے  مریم (عبادت  کرن  واجِنۍ) تھوومُت،تہٕ  بے  شک  چھَسن  بہٕ  یہِ  تہٕ  أمۍ  سٕندۍاولادشیطانِ  مردود  (سٕندِ  شرٕ) نِشہِ  چٲنس  حفاظتس  منٛز  دوان۔

Transliteration:
  Falamm<u>a</u> wa<u>d</u>aAAath<u>a</u> q<u>a</u>lat rabbi innee wa<u>d</u>aAAtuh<u>a</u> onth<u>a</u> wa<b>A</b>ll<u>a</u>hu aAAlamu bim<u>a</u> wa<u>d</u>aAAat walaysa a<b>l</b><u>thth</u>akaru ka<b>a</b>lonth<u>a</u> wainnee sammaytuh<u>a</u> maryama wainnee oAAee<u>th</u>uh<u>a</u> bika wa<u>th</u>urriyyatah<u>a</u> mina a<b>l</b>shshay<u>ta</u>ni a<b>l</b>rrajeem<b>i</b>


Athar:
  ٲخر  کار  کٔر  تَسٕندۍ  ربّن  یہِ  کوٗر  خوشی  سان  قبول،  سۅ  بنٲوٕن  اکھ  سٮ۪ٹھاہ  رٕژ  کوٗر  تہٕ  زَکَریاؑ  بنوون  تٔمۍ  سُند  سرپرست۔  زکریاؑ  ییٚلہِ  کُنہِ  وِزِ  تَسٕندِس  محرابس  اندر  اوس  گژھان  سُہ  اوس  کانٛہہ  نَتہٕ  کانٛہہ  کھینہٕ  چیٚنُک  چیز  تس  نِشہِ  وُچھان،  پرٛژھان  اوسُس  مریم،  یہِ  کتہِ  پٮ۪ٹھہٕ  ووت  ژےٚ  نِش؟  سۅ  ٲس  جواب  دِوان،  اللہ  تعالیٰ  سٕندِ  طرفہٕ  آو،  اللہ  تعالیٰ  یس  یژھان  چُھ  تس  چُھ  بے  حساب  رزِق  دِوان۔

Mirwaiz:
  پس  کٔر  قبول  سۅ  اللہ  تعالیٰ  ہن  نیٚچِو  سٕندِ  کھۅتہٕ  زیادٕہ  رٕتۍ  پٲٹھۍ،  اللہ  تعالیٰ  ہن  دیُت  أمِس  رُت  تھدن  پاے  تہٕ  بڈن  پاے۔  یہِ  ٲس  وٕنہِ  ماجہِ  ہٕندِس  شِکمسٕے  اندر  تہٕ  حضرتِ  عمران  گوو  ییمہٕ  عالمہٕ۔  امہِ  پتہٕ  ییٚلہِ  یہِ  زایہِ۔  أمۍسٕنٛز  والدٕہ  حضرتِ  حِنہٕ  آیہِ  بیت  المقدس  کین  خٲدمن  نِشہِ۔  دوٚپنکھ  رٔٹیون  یہِ  میٲنۍ  کوٗر  یۅسہٕ  مےٚ  بیت  المقدس  کہ  خدمت  خٲطرٕ  نذر تھٲومٕژ  چھےٚ۔  یِمن  خٲدمن  پیوٚو  اخِتلاف،  پرتھ  أکۍ  کٔرۍ  خواہِش  بٕے  تہٕ  بٕے  رٹن  یہِ  کوٗر  پننہِ  نِگرٲنی  اندر۔  حضرتِ  ذکریا  علیہ  السلام  تہِ  اوس  یِموٕے  أندرٕہ  اکھ  خٲدِم  بیت  المُقدسُک۔  تِمو  دوٚپ  یہِ  کوٖر  روزِ  مےٚ  نِش  کیازِ  بہٕ  چُھس  أمۍ  سُند  ماسُو۔  أمۍسٕنٛز  ماس  چھےٚ  میٲنِس  عقدِ  نِکاحس  اندر۔  بہر  حال  اِختلاف  رفع  کرنہٕ  خٲطرٕ  تراوِ  یِمو  چیرِ۔  چیرِ  تراونٕچ  طریق  ٲس  تِمن  دۅہن  یہِ  کہ  قلم  ٲسۍ  تراوان  دریاوس  اندر۔  ییٚمۍ  سُند  قلم  آبس  پیٚٹھ  اِستادٕہ  روزِ  ہا۔  ہیٚور  کُن  پکہِ  ہا  تٔمۍ  سٕندِ  حقہٕ  اوس  فٲصلہٕ  سپدان۔  چنانچہ  تِمو  خٲدمو  تہِ  ترٲوِ  ۍنہر  آرونس  اندر  پنٕنۍ  قلم۔  تِمو  أندرٕہ  روٗد  حضرتِ  ذکریا  سُند  قلم  اِستادٕہ،  ہیٚور  کُن  لوٚگ  پکنہِ۔  پس  آیہِ  تِمنٕے  یہِ  حضرتِ  مریم  سپُرد  کرنہٕ،  تِمو  بنوو  اکھ  بالاخانہٕ۔  تتھ  منٛز  تھٲوٕکھ  یہِ  حضرتِ  مریم۔  تتھ  بالاخانس  ٲسۍ  تِم  ہیر  لاگان۔  تمی  ہیٚرِ  پیٚٹھۍ  ٲسۍ  تِمن  نِشہِ  کُنہِ  کُنہِ  ساتہٕ  یِوان۔  تمہِ  پتہٕ  ٲسۍ  سۅ  ہیٚر  تُلان۔  پانس  سٍتۍ  نِوان  تہٕ  قلفس  تل  بند  کٔرِتھ  تھاوان،  ییٚلہِ  ییٚلہِ  حضرتِ  ذکریا  ٲسۍ  یِوان  یِمن  نِشہِ  اتھ  بالاخانس  منٛز  لبان  ٲسۍ  تِمن  ںِشہِ  عجیب  وغریب  رِزقاہ۔  وندُک  میٚوٕہ  ریٚتہٕ  کٲلِس  منٛز۔  ریٚتہٕ  کالِیُک  میٚوٕہ  وندس  منٛز،  پرژھان  ٲسِکھ  اے  مریم  مےٚ  ورٲے  چُھنہٕ  یوٚت  ژےٚ  نِش  کانہہ  یِوان،  یِم  چیز  کتہِ  چھکھ  ژٕ  انان،  دپان  ٲس  سۅ  یہِ  چُھ  خداے  سٕندِ  طرفہٕ  واتان۔  پٔزۍ  پٲٹھۍ  خدا  چُھ  رِزق  سوزان  یس  یژھان  چُھ  تس  حِساب  رۅستُے  اسبابو  تہٕ  ذرایعو  ورٲے۔  یہِ  وُچھِتھ  سپٕز  عجیب  کیفیتاہ  پٲدٕہ  حضرتِ  ذکریاہس۔  تِمن  اوس  نہٕ  اولاد  پننہِ  بُجرٕکہ  سببہٕ  پننین  بٲژن  ہٕندِہ  ہانٹھ  آسنہٕ  سببہٕ  ٲسۍ  اولادٕہ  نِشہِ  سپٕدمٕتۍ  مایوس۔  مگر  حضرتِ  مریم  سُند  یہِ  کلام  بوزنہٕ  سٍتۍ  سپزٕکھ  اکھ  امیداہ  پٲدٕہ۔  اتی  کوٚرُکھ  اتھ  محرابس،  اتھ  بالاخانس  منٛز  خدایس  کُن  رجوع۔  تی  چُھ  فرماوان  اللہ  تعالیٰ۔

Tahir:
  پتہٕ  کٔر  تٔمۍ  سٕندۍ  ربّن  سۅ  (مریم)  رٕتہِ  قبولیت  سان  قبول،  تہٕ  رٕژ  تربیت  کٔرِتھ  رٔچِھن،  تہٕ  أمۍ  سٕنز  رٲچھ  راوَٹھ  کٔرٕن  زکریا  ہس  (علیہ  السلام)  حوالہٕ،  ییٚلہِ  تہِ  زکریا  (علیہ  السلام)  تس  نِشہِ  عبادت  گاہس  منٛز  اژان  ٲسۍ،  تیٚلہِ  ٲسۍ  تِم  تس  نِشہِ  (نٔوۍ  نٔوۍ)  کھیٚنہٕ  چیز  موجودوُچھان،  تِمَو  پُۯژھ،  اے  مریم،  چانہِ  مۅکھہٕ  کتہِ  چِھ  یِم  چیز  یِوان  تَمہِ  وۆن  یہِ  (رزق)  چُھ  اللہ  تعالیٰ  سٕندِ  طرفہٕ  واتان،  بے  شک  یَس  اللہ  تعالیٰ  یژھان  چُھ  تس  چُھ  بے  حساب  رزق  عطا  کران۔

Transliteration:
  Fataqabbalah<u>a</u> rabbuh<u>a</u> biqaboolin <u>h</u>asanin waanbatah<u>a</u> nab<u>a</u>tan <u>h</u>asanan wakaffalah<u>a</u> zakariyy<u>a</u> kullam<u>a</u> dakhala AAalayh<u>a</u> zakariyy<u>a</u> almi<u>h</u>r<u>a</u>ba wajada AAindah<u>a</u> rizqan q<u>a</u>la y<u>a</u> maryamu ann<u>a</u> laki h<u>atha</u> q<u>a</u>lat huwa min AAindi All<u>a</u>hi inna All<u>a</u>ha yarzuqu man yash<u>a</u>o bighayri <u>h</u>is<u>a</u>b<b>in</b>


Athar:
  یہِ  حال  وُچِھتھ  لٲے  زَکریا ہن  پننِس  ربّس  کریٚکھ،  ووٚنُن،  پروردگارٕ،  پننہِ  قدرت  سٍتۍ  کر  تہٕ  مےٚ  نیک  اولاد  عطا،  ژٕے  چُھکھ  دُعا  بوزن  وول۔

Mirwaiz:
  امی  وقتہٕ  اتھ  جایہِ  موٚنگ  دعا  حضرتِ  ذکریاہن۔  دوٚپُن  اے  میانہِ  پروردِگارٕہ  عطا  کر  مےٚ  خاص  پننہِ  طرفہٕ  پننہِ  کمالِ  قدرت  سٍتۍ  رُت  فرزنداہ،  پاک  نافرمٲنِیو  نِشہِ۔  پٔزۍ  پٲٹھۍ  ژٕے  چُھکھ  بوزوُن  قبول  کروُن  دعاہس۔

Tahir:
  أتھۍ  جایہِ  کۆرزکریا  ہن  (علیہ  السلام)  پننِس  ربّس  دعا،  عرض  کۆرُن  میانہِ  ربّہٕ!  مے٘  کرتہٕ  پننہِ  دربارٕ  پاک  اولاد  عطا،  بے  شک  چُھکھ  ژٕے  دُعا  بوزن  وول۔

Transliteration:
  Hun<u>a</u>lika daAA<u>a</u> zakariyy<u>a</u> rabbahu q<u>a</u>la rabbi hab lee min ladunka <u>th</u>urriyyatan <u>t</u>ayyibatan innaka sameeAAu a<b>l</b>dduAA<u>a</u><b>i</b>


Athar:
  در  جواب  چِھ  فرشتہٕ  آواز  دِوان،  ییٚلہِ  سُہ  محرابس  منٛز  کھڑا  نماز  اوس  پران  زِ  اللہ  تعالیٰ  چھی  ژےٚ  یحییٰ  سٕنز  خۅش  خبر  دِوان،  سُہ  یِیہِ  اللہ  تعالیٰ  سٕندِ  طرفہٕ  اکہِ  فرمانُک  تصدیق  کرن  وول  بٔنِتھ۔  ﴿اللہ  تعالیٰ  سٕندِ  فرمان  نِشہِ  چُھ  مُراد  حضرت  عیسیؑ۔  چونکہ  تِہِنز  پیدٲیش  ٲس  اللہ  تعالیٰ  سٕندِ  اکہِ  زبردست  فرمانہٕ  سٍتۍ  معجزٲتی  طور  سپزمٕژ۔  امہِ  موجوب  چُھ  تِمن  قرآن  مجیدس  منٛز  کَلِمَتُہ  مِّنَ  اللہ  وَننہٕ  آمُت﴾  تس  منٛز  آسہِ  سردٲری  تہٕ  بزرگی  ہٕنٛز  شان،  کمال  درجُک  ضٲبطہٕ  آسیٚس،  نبوّت  سٍتۍ  سپدِ  سرفراز  تہٕ  صالحینَن  منٛز  یِیہِ  شُمار  کرنہٕ۔

Mirwaiz:
  پس  دیُت  آلو  تِمن  ملٲیکو  ییلہِ  تِم  نماز  ٲسۍ  پران  اتھ  بالاخانس  منٛز،  پٔزۍ  پٲٹھۍ  اللہ  تعالیٰ  چُھ  بشارت  دِوان  تۅہیہِ  فرزند  عطا  کرنٕچ  یسُند  ناو  چُھ  یحییٰ،  یِم  تصدیق  کروٕنۍ  آسن  اللہ  تعالیٰ  سٕندِس  کلمس  یعنی  حضرتِ  عیسیٰ  ہس  بیٚیہِ  چھِ  تِم  سزا  وار  تہٕ  رغبت  نہ  کروٕنۍ  زنانن  کُن  قٲدِر  ٲسِتھ  بیٚیہِ  پیغمبراہ  نیکو  کارو  أندرٕہ۔

Tahir:
  وُنہِ  ٲسۍ  تِم  حُجرس  منٛز  وۅدنہِ  نمازٕے  پران  (یا  ٲسۍ  دُعا  منگان)  زِ  تِمن  دِژ  فرشتو  آواز،  بے  شک  چُھ  اللہ  تعالیٰ  تۅہیہِ  (فرزند)  یحییٰ  (علیہ  السلام)  سٕنٛز  خۅش  خبر  دِوان  یُس  کلمتہ  اللہ  سُند  (یعنی  عیسیٰ  علیہ  السلامن  ہُنٛد)  تصدیق  کرن  وول  آسہِ  تہٕ  سردار  آسہِ،  تہٕ  خاتونن  (ہٕندِ  رغبت)  نِشہِ  آسہِ  سیٚٹھاہ  محفوظ  تہٕ  (سانیٚو) خاص  نیکو  کاربندَو  منٛزٕ  آسہِ  نبی۔

Transliteration:
  Fan<u>a</u>dathu almal<u>a</u>ikatu wahuwa q<u>a</u>imun yu<u>s</u>allee fee almi<u>h</u>r<u>a</u>bi anna All<u>a</u>ha yubashshiruka biya<u>h</u>y<u>a</u> mu<u>s</u>addiqan bikalimatin mina All<u>a</u>hi wasayyidan wa<u>h</u>a<u>s</u>ooran wanabiyyan mina a<b>l</b><u>ssa</u>li<u>h</u>een<b>a</b>


Athar:
  زَکریا  علیہ  السلامن  ووٚن،  پروردگإ،  مےٚ  کَتہِ  بنہِ  لڑکہٕ؟  مےٚ  چُھ  واریاہ  بُجر  آمُت  تہٕ  میٲنۍ  خاندارِنۍ  چھےٚ  ہانٹھ۔  جواب  میوٗلُس،  یی  سپدِ،  ﴿یعنی  چانہِ  بُڈٕ  آسنہٕ  باوجود  تہٕ  چانہِ  خاندارنہِ  ہِندِ  ہانٹھ  آسنہٕ  باوجود  دِی  ژےٚ  اللہ  تعالیٰ  لڑکہٕ۔﴾  اللہ  تعالیٰ  یِکینژھاہ  یژھان  چُھ  تہِ  چُھ  کران۔

Mirwaiz:
  دوٚپُن  اے  میانہِ  پروردِگارٕہ  کِتھہٕ  پٲٹھۍ  بنہِ  مےٚ  فرزند  حالانکہ  مےٚ  چُھ  بُجرُک  وقت  ووتمُت  بیٚیہِ  چھےٚ  میٲنۍ  آشِنۍ  ہانٹھ،  ملکن  دوٚپُس،  یِتھے  پٲٹھۍ  بغیر  اسباب  وذرایع۔  اللہ  تعالیٰ  یہِ  یژھان  چُھہ  تہِ  چُھ  کران،  تس  نِش  چُھنہٕ  مُشکل  کہٕنۍ  چیز۔

Tahir:
  زکریا  ہن  (علیہ  السلام)  کۆر  عرض،  اے  میانہِ  ربّہٕ!  مے٘  کِتھہٕ  پٲٹھۍ  زیٚوِ  نیٚچُو  ییٚلہِ  زن  مے٘  بُجر  چُھ  آمُت  تہٕ  میٲنۍ  خاندارِنۍ  (تہِ)  چھے٘  ہا  نٛٹھ،  فرماونہٕ  آس،  یِتھے  پٲٹھۍ  (یعنی  یی  سَپدِ)،  یہِ  اللہ  تعالیٰ  یژھان  چُھ  تہِ  چُھ  کران۔

Transliteration:
  Q<u>a</u>la rabbi ann<u>a</u> yakoonu lee ghul<u>a</u>mun waqad balaghaniya alkibaru wa<b>i</b>mraatee AA<u>a</u>qirun q<u>a</u>la ka<u>tha</u>lika All<u>a</u>hu yafAAalu m<u>a</u> yash<u>a</u><b>o</b>


Athar:
  عرض  کوٚرُن،  مٲلکہٕ،  تیٚلہِ  کر تہٕ  میانہِ  خٲطرٕ  کانٛہہ  نشٲنی  مقرر۔  وَننہٕ  آس،  نِشٲنی  چھےٚ  یہِ  زِ  ژٕ  کرکھ  نہٕ  ترٮ۪ن  دۅہن  لُکن  سٍتۍ  اشارٕہ  ورٲے  کانٛہہ  کتھ  باتھ  ﴿یا  ہیٚککھ  نہٕ  کٔرِتھ﴾  اتھ  دوران  کٔرِۍ  زٮ۪ن  پنُن  ربّ  سٮ۪ٹھاہ  یاد  تہٕ  صبح  و  شام  روٗزِۍ  زِ  تٔمۍ  سٕنز  تسبیح  کران۔

Mirwaiz:
  دوٚپن  پروردِگاراہ  میانہِ  خٲطرٕ  کر  کینہہ  علامتھاہ  ییٚمہِ  سٍتۍ  معلوم  سپدِ  ژےٚ  کیاہ  کوٚرُتھ  میون  دعا  قبول،  ژےٚ  کیاہ  کوٚرُتھ  مےٚ  فرزند  عطا،  اللہ  تعالیٰ  ہن  فرمووُس،  نِشانہٕ  تہٕ  علامت  چون  چُھ  ژٕ  ہیٚککھ  نہٕ  کتھ  کٔرِتھ  لوٗکن  سٍتۍ  ترٚین  دۅہن  مگر  اِشارٕہ  پٲٹھۍ،  یانۍ  سُہ  حال  ژٕ  پانس  منٛز  لبکھ  تانۍ  زٲنۍ  زِہ  اللہ  تعالیٰ  ہن  کوٚرُے  ژےٚ  فرزند  عطا،  بیٚیہِ  کر  ژٕ  پننِس  پرودِگارٕہ  سُند  یاد  بکثرت۔  بیٚیہِ  آسُن  سُہ  پٲکی  یاد  کران  شامس  تہِ  صبحن  تہِ۔  کیازِ  اللہ  تعالیٰ  ہن  کوٚر  چون  دعا  قبول۔  مایوسی  تہٕ  ناامیدی  پتہٕ  کورُے  فرزند  عطا۔

Tahir:
  عرض  کۆرُن،  اے  میانہِ  ربّہٕ!میانہِ  خٲطرٕ  کر  کانٛہہ  نشٲنی  مقرر،فرماونہٕ  آس،چانہِ  خٲطرٕ  چھے٘  نشٲنی  یہِ  زِژٕ  ہیٚککھ  نہٕ  لُکن  سٍتۍ  تریٚن  دۅہن  تام  اشارٕہ  وَرٲے  کتھ  کٔرِتھ،تہٕ  پَنُن  ربّ  کرُن  کثرت  سان  یاد،بیٚیہِ  روز  شامس  تہٕ  صُبحس  تٔمۍ  سٕنز  تسبیح  کران۔

Transliteration:
  Q<u>a</u>la rabbi ijAAal lee <u>a</u>yatan q<u>a</u>la <u>a</u>yatuka all<u>a</u> tukallima a<b>l</b>nn<u>a</u>sa thal<u>a</u>thata ayy<u>a</u>min ill<u>a</u> ramzan wa<b>o</b><u>th</u>kur rabbaka katheeran wasabbi<u>h</u> bi<b>a</b>lAAashiyyi wa<b>a</b>libk<u>a</u>r<b>i</b>


Athar:
  پتہٕ  ووت  سُہ  وقت  ییٚلہِ  مریم  علیھا  السلامس  نِشہِ  فرشتہٕ  آے  تہٕ  ووٚنہَس،  اے  مریمؑ،  خُداین  کٔرنکھ  ژٕ  برگزیدٕہ  تہٕ  پٲکیزگی  کٔرنے  عطا  تہٕ  تمام  دنیا چن  مستوراتن  پٮ۪ٹھ  ترجیح  دِتھ  ژٲرنکھ  ژٕ  پننہِ  خدمت  خٲطرٕ۔

Mirwaiz:
  بیٚیہِ  پٲوِو  ژیٚتس  ییٚلہِ  ملکو  دوٚپ  حضرتِ  مریمس  بیشک  اللہ  تعالیٰ  ہن  کٔرٕکھ  ژٕ  برگزیدٕہ  ژٕ  کٔرنکھ  قبول  ماجہِ  ہُند  نذر  بیٚیہِ  کٔرنکھ  پاک  ساروٕے  آلودگِیو  نِشہِ۔  بیٚیہِ  کٔرنکھ  ژٕے  منتخب  عالمٕچو  زنانو  أندرٕہ۔  ژے  یوت  کوٚرنے  عطا  فرزند  مٲلِس  ورٲے۔

Tahir:
  تہٕ  ییٚلہِ  فرشتو  وۅن،  اے  مریم!بے  شک  کٔرنکھ  ژٕ  اللہ  تعالیٰ  ہن  منتخب  تہٕ  ژے٘  چھَنے  پٲکیزگی  عطاکٔرمٕژ،  بیٚیہِ  بنٲونکھ  ژٕ  اَز  سارِنٕے  جہانن  ہٕنزن  خاتونن  پیٚٹھ  برگزیدٕہ۔

Transliteration:
  Wai<u>th</u> q<u>a</u>lati almal<u>a</u>ikatu y<u>a</u> maryamu inna All<u>a</u>ha i<u>st</u>af<u>a</u>ki wa<u>t</u>ahharaki wa<b>i</b><u>st</u>af<u>a</u>ki AAal<u>a</u> nis<u>a</u>i alAA<u>a</u>lameen<b>a</b>


Athar:
  اے  مریمؑ،  پننِس  ربّ  سٕندِ  فرمانٕچ  طٲبع  دار  بٔنِتھ  روز،  تس  برونٛہہ  کَنہِ  سپد  سربسجود،  تہٕ  یِم  بندٕہ  تس  برونٛہہ  کنہِ  نمن  وٲلۍ  چِھ  ژٕ  تہِ  نَم  تِمن  سٍتۍ۔

Mirwaiz:
  اے  مریم  عبادت  آس  کران  پننِس  پروردِگارٕہ  سٕنٛز  یُتھنہٕ  برگزیدٕہ  گی  ہُند  غرور  پٲدٕہ  سپدِی۔  بیٚیہِ  آس  سجدٕہ  تہٕ  رکوع  کران  یعنی  نماز  پران  بیین  نمازٕہ  پروٕنین  سٍتۍ۔

Tahir:
  اے  مریم!ژٕروز  پننِس  ربّ  سٕنزبندگی  سیٚٹھاہ  عٲجزی  سان  کران،بیٚیہِ  کر  سجدٕہ  تہٕ  رکوع  کرن  والیٚن  سٍتۍ  آس  رکوع  کران۔

Transliteration:
  Y<u>a</u> maryamu oqnutee lirabbiki wa<b>o</b>sjudee wa<b>i</b>rkaAAee maAAa a<b>l</b>rr<u>a</u>kiAAeen<b>a</b>


Athar:
  اے  نبیؐ،  یِم  چھےٚ  غیب چہِ  خبرٕ  یِم  أسۍ  تۅہیہِ  وحی  ہٕندِ  ذریعہ  وَنان  چِھ  نَتہٕ  ٲسِو  تَمہِ  وقتہٕ  توٚہۍ  تَتہِ  موجود  ییٚلہِ  ہَیکلٕکۍ  خٲدِم  یہِ  فٲصلہٕ  کرنہٕ  خٲطرٕ  زِ  مریمؑ  سُنٛد  سرپرست  کُس  گژِھہ  آسُن  پنٕنۍ  پنٕنۍ  قلم  ٲسۍ  چھکان۔  ﴿یعنی  چیٖرِ  ٲسۍ  ترٛاوان﴾  تہٕ  نہ  ٲسِو  تمہِ  وقتہٕ  حٲضر  ییٚلہِ  تِم  پانہٕ  وٲنۍ  ژُوان  ٲسۍ۔

Mirwaiz:
  یِم  قصہٕ  چھُ  غٲبہٕ  چو  خبرو  أندرٕہ،  یِمہٕ  خبرٕ  أسۍ  تۅہیہِ  کُن  یارسول  اللہؐ  بطریق  وحی  سوزان  چھِ،  توٚہۍ  ما  ٲسِو  تِمن  احبارن  تہٕ  خٲدمن  نِش،  ییٚلہِ  تِم  دریاوس  منٛز  پنٕنۍ  قلم  تراوان  ٲسۍ  آبس  منٛز  چیرِہ  ترٲوِتھ  دریافت  کرنہٕ  خٲطرٕ۔  یہِ  ٲس  تمہِ  وقتہٕ  چیرِہ  تراونٕچ  طریق۔  یا  کوٚر  تِمو  خٲدِمو  یِتھے  پٲٹھۍ  پانہٕ  وٲنۍ  فٲصلہٕ  کہ  قلم  ترٲوِو  دریاوس  منٛز  وُچُھو  کٔمۍسُند  قلم  روزِ  آبس  اندر  وۅدٕنۍ۔  ییٚمۍ  سُند  قلم  آبس  منٛز  وۅدٕنۍ  روزِ  سُے  کرِ  حضرتِ  مریمس  پرورِش،  تِمو  احبارو  أندرٕہ  کُس  کرِ  کفالت  حضرتِ  مریم  سٕنٛز،  بیٚیہِ  ٲسِو  نا  توٚہۍ  تِمن  نِشہِ  ییٚلہِ  تِم  پانہٕ  وٲنۍ  تنازعہ  ٲسۍ  کران۔

Tahir:
  (اے  ٹاٹھہِ!)  یِمہٕ  چھے٘  غیب  چہ  خبرٕ  یِمہٕ  أسۍ  تۅہیہِ  کُن  وحی  چِھ  فرماوان،حالانکہ  تۆہۍ  ٲسۍوٕ  نہٕ (تَمہِ  وقتہٕ)  تِمن  نِشہِ  ییٚلہِ  تِم (چیٖرِ  تراونہٕ  کہ  غرضہٕ)  پنٕنۍ  قلم  ٲسۍ  چھکان  زِ  تِمَو  منٛزٕ  کُس  رچِھ  مریمس (علیہا  السلام﴾،  تہٕ  نَہ  ٲسۍوٕ  تۆہۍ  تَمہِ  وقتہٕ  تِمن  نِشہِ  ییٚلہِ  تِم  پانہٕ  وٲنۍ  ژُوان  ٲسۍ۔

Transliteration:
  <u>Tha</u>lika min anb<u>a</u>i alghaybi noo<u>h</u>eehi ilayka wam<u>a</u> kunta ladayhim i<u>th</u> yulqoona aql<u>a</u>mahum ayyuhum yakfulu maryama wam<u>a</u> kunta ladayhim i<u>th</u> yakhta<u>s</u>imoon<b>a</b>


Athar:
  تہٕ  ییٚلہِ  فرشتَو  ووٚن،  اے  مریمؑ،  اللہ  تعالیٰ  چھی  ژےٚ  پننہِ  اکہِ  فرمانٕچ  خۅش  خبر  دِوان،  تَسُند  ناو  آسہِ  مسیح  عیسیٰ  ابنِ  مریم،  دُنیا ہس  تہٕ  ٲخرتس  منٛز  آسہِ  مُعزز،  اللہ  تعالیٰ  سٕندٮ۪ن  مُقرّب  بندن  منٛز  یِیہِ  شُمار  کرنہٕ۔

Mirwaiz:
  ژیٚتس  پٲوِو  ییٚلہِ  ووٚن  ملٲیکو  حضرتِ  مریمس،  پٔزۍ  پٲٹھۍ  اللہ  تعالیٰ  چُھے  ژےٚ  بشارت  فرماوان  أکِس  کلمہٕ  سٕنٛز  یُس  تِہٕندِی  طرفہٕ  آسہِ،  ییٚمۍ  سُند  ناو  آسہِ  مسیح  عیسیٰ  مریم  سُند  نیٚچُو۔  مسیح  چُھس  لقب۔  عیسیٰ  چُھس  ناو۔  بعض  وقتہٕ  چُھ  لقب  ناوس  پیٚٹھ  مُقدم  یِوان  کرنہٕ  تعظیم  خٲطرٕ،  یُس  باعزت  باوقار  آسہِ  دنیا  وٲخرتس  منٛز  بیٚیہِ  پروردِگارٕہ  سٕندیو  مقرب  بندو  أندرٕہ۔

Tahir:
  ییٚلہِ  فرشتو  وۆن  اے  مریم!  بے  شک  چُھے  ژے٘  اللہ  تعالیٰ  پننہِ  طرفہٕ  اَکہِ  (خاص)  کلمٕچ  خۅش  خبر  دِوان  ییٚمۍ  سُنٛد  ناو  مسیح  عیسیٰ  بن  مریم  (علیہ  السلام)  آسہِ،  سُہ  آسہِ  دُنیا  ہس  تہٕ  ٲخرتس  (دۅشوٕنۍ)  منٛز  تھَدِ  پایُک  قدرٕوول،  بیٚیہِ  آسہِ  اللہ  تعالیٰ  سٕندیۆخاص  قُربت  تھاون  والیٚو  بندو  منٛزٕ۔

Transliteration:
  I<u>th</u> q<u>a</u>lati almal<u>a</u>ikatu y<u>a</u> maryamu inna All<u>a</u>ha yubashshiruki bikalimatin minhu ismuhu almasee<u>h</u>u AAees<u>a</u> ibnu maryama wajeehan fee a<b>l</b>dduny<u>a</u> wa<b>a</b>l<u>a</u>khirati wamina almuqarrabeen<b>a</b>


Athar: منٛزلِس منٛز تہِ کرِ لُکن سٍتۍ کلام تہٕ بوٚڈ گٔژِھتھ تہِ تہٕ سُہ آسہِ اکھ صالح مرد۔
Mirwaiz:
  بیٚیہِ  کرِ  سُہ  کلام  لوٗکن  سٍتۍ  منزلِس  اندر  تِتھے  پٲٹھۍ  یِتھہٕ  پٲٹھۍ  بوٚڈ  وٲتِتھ  جوان  سپدِتھ  کرِ  کلام،  بیٚیہِ  آسہِ  سُہ  نیکو  کارو  أندرٕہ۔

Tahir:
  بیٚیہِ  کرِ  سُہ  لُکن  سٍتۍ  منٛزلِس  منٛز  تہٕ  بۆڑ  گٔژ  ھتھ  (یکسان  پٲٹھۍ) کتھ  تہٕ  سُہ  آسہِ (اللہ  تعالیٰ  سٕندیۆ)  نیکوکار  بندو  منٛزٕ۔

Transliteration:
  Wayukallimu a<b>l</b>nn<u>a</u>sa fee almahdi wakahlan wamina a<b>l</b><u>ssa</u>li<u>h</u>een<b>a</b>


Athar:
  یہِ  بوٗزِتھ  چھےٚ  مریمؑ  ونان،  پروردِگارٕ،  مےٚ  کَتہِ  زیوِ  شُر  مےٚ  چُھنہٕ  کٲنٛسہِ  مَردن  اَتھہٕ  لوگمُت۔  جواب  آس  دِنہٕ،  ییٖ  سپدِ۔  ﴿یعنی  امہِ  باوجود  زِ  کٲنٛسہِ  مردَن  چِھی  نہ  ژےٚ  اتھہٕ  لوگمُت،  ژےٚ  زیٚوی  شُر﴾  اللہ  تعالیٰ  یہِ  یژھان  چُھ  تہِ  چُھ  پٲدٕ  کران،  ییٚلہِ  سُہ  کُنہِ  کامہِ  ہندِ  کرنُک  فٲصلہٕ  چُھ  کران۔  بس  چُھ  ونان  سَپَد  تہٕ  سۅ  چھےٚ  سپدان۔

Mirwaiz:
  حضرتِ  مریمن  دوٚپ  پروردِگاراہ  مےٚ  کِتھہٕ  پٲٹھۍ  بنہِ  اولاد  حالانکہ  مےٚ  چُھنہٕ  اتھہٕ  تہِ  لوگمُت  کٲنسہِ  اِنسانن۔  کانہہ  مرد  چُھنہٕ  مےٚ  نزدیک  آمُت،  نہ  جٲیِز  طریقہٕ  پٲٹھۍنہ  ناجٲیِز  طریقہٕ  پٲٹھۍ۔  عادتاً  چُھنہٕ  بچہٕ  زیٚوان  مردٕہ  سٕندِ  نزدیک  یِنہٕ  ورٲے  کٲنسہِ  زنانہِ۔  معلوم  چُھنہٕ  کہ  اللہ  تعالیٰ  کِتھہٕ  پٲٹھۍ  کرِ  مےٚ  فرزند  عطا۔  کٲنسہِ  سٍتۍ  نِکاح  کٔرِتھ  کرِ  مہٕ  عطا  کِنہٕ  محض  پننہِ  قدرت  کٲمل  سٍتۍ  کریٚم  عطا،  اللہ  تعالیٰ  ہن  فرمووُس  مَلکہِ  سٕندِ  واسطہ،  تِتھے  پٲٹھۍ  یعنی  قدرتِ  کٲملہٕ  سٍتۍ،  اللہ  تعالیٰ  چُھ  پٲدٕہ  کران  اسبابو  تہٕ  ذرایعو  ورٲے  یہِ  یژھان  چُھ  تہِ،  سُہ  ییٚلہِ  کُنہِ  چیزکہ  پٲدٕہ  کرنُک  اِرادٕہ  کران  چُھ  پس  چُھنہٕ  تس  کینہہ  کرُن  آسان  فقط  فرماوُن  تتھ  کُن  یہِ  تِہٕندِس  علمس  منٛز  آسان  چُھ  کہ  سپد۔  اتی  چُھ  چیز  سپدان۔

Tahir:
  (مریم  علیہا  السلامن)  کۆرن  عرض،  اے  میانہِ  ربّہٕ!  مے٘  کِتھہٕ  پٲٹھۍ  آسہِ  لڑکہٕ،  ییٚلہِ  زن  مے٘  کٲنسہِ  شخصن  اَتھہٕ  تام  چُھنہٕ  لوگمُت،  ارشاد  سپُد،  یِتھے  پٲٹھۍ  (یعنی  یی  سَپدِ)،  اللہ  تعالیٰ  یہِ  یژھان  چُھ  تہِ  چُھ  پٲدٕ  فرماوان،  ییٚلہِ  کُنہِ  کامہ  ہُنٛد  (کرنُک)  فٲصلہٕ  چُھ  فرماوان،  تیٚلہِ  چُھ  تَتھ  فقط  یُتُے  فرماوان  زِ  سَپَد  سۅ  چھے٘  سپدان۔

Transliteration:
  Q<u>a</u>lat rabbi ann<u>a</u> yakoonu lee waladun walam yamsasnee basharun q<u>a</u>la ka<u>tha</u>liki All<u>a</u>hu yakhluqu m<u>a</u> yash<u>a</u>o i<u>tha</u> qa<u>da</u> amran fainnam<u>a</u> yaqoolu lahu kun fayakoon<b>u</b>


Tahir: تہٕ اللہ تعالیٰ ہیٚچھناوِ تٔمِس کتاب تہٕ حکمت بیٚیہِ تورات تہٕ انجیل (سورُے کینہہ)۔
Athar:
  ﴿پتہٕ  ووٚن  فرشتو  پننِس  کلام کِس  سلسِلس  منٛز﴾  تہٕ  اللہ  تعالیٰ  دِیہِ  تس  کتاب  تہٕ  حکمتٕچ  تعلیم۔  توراۃ  تہٕ  انجیلُک  علم  ہیٚچھناویٚس۔  تہٕ  بنی  اسرٲئیلس  کُن  کریٚس  پنُن  رسول  مقرر۔

Mirwaiz:
  بیٚیہِ  ہیٚچھناوِ  تس  چٲنِس  فرزندس  کتاب  یعنی  پرُن  تہِ  لیٚکھُن  بیٚیہِ  گاٹہٕ  جارچہ  کتھہٕ  بیٚیہِ  توراۃ  تہٕ  اِنجیل۔  بعض  عٲلِمو  فرموو  کتابہِ  أندرٕہ  چُھ  مُراد  قرآن  وحدیث۔  کیازِ  ٲخرزمانس  منٛز  ییٚلہِ  حضرتِ  عیسیٰ  آسمان  پیٚٹھہٕ  نٲزِل  سپدِ  برزمین،  تمہِ  وقتہٕ  کرِ  سُہ  پیروی  بکتاب  وسنت  حضرتِ  محمد  صلی  اللہ  علیہ  و سلم۔

Transliteration:
  WayuAAallimuhu alkit<u>a</u>ba wa<b>a</b>l<u>h</u>ikmata wa<b>al</b>ttawr<u>a</u>ta wa<b>a</b>linjeel<b>a</b>


Athar:
  ﴿پتہٕ  ییٚلہِ  سُہ  بحیثیتِ  رسول  بنی  اسرٲئیلس  کُن  آو  تہٕ  ووٚنُن﴾  بہٕ  چُھس  تُہندِس  ربّ  سٕندِ  طرفہٕ  تۅہیہِ  نِشہِ  نشٲنی  ہیٚتھ  آمُت،  بہٕ  چُھس  تۅہیہِ  برونٛٹھہٕ  کنہِ  میٚژِ  سٍتۍ  پرندٕہ  سٕنزِ  شکلہِ  ہُنٛد  اکھ  پُتلہٕ  بناوان  تہٕ  تتھ  چُھس  پھۅکھ  لایان  سُہ  چُھ  اللہ  تعالیٰ  سٕندِ  حُکمہٕ  سٍتۍ  پرندٕہ  بنان،  بہٕ  چُھسَن  اللہ  تعالیٰ  سٕندِ  حُکمہٕ  سٍتۍ  زیٚنہٕ  گرِ  پیٚٹھُک  اوٚن  تہٕ  میٚندۍلد  ٹھیک  کران،  تہٕ  تٔمۍ  سٕندِ  حُکمہٕ  سٍتۍ  چُھس  مُردٕہ  زندٕہ  کران۔  بہٕ  چُھسو  تۅہیہِ  ونان  زِ  توٚہۍ  کیا  چِھو  کھیوان  تہٕ  کیا  چِھو  پننیٚن  گھرن  منٛز  ذخیرٕہ  کٔرِتھ  تھاوان۔  اَتھ  منٛز  چھےٚ  تُہٕندِ  خٲطرٕ  کٲفی  نِشٲنی  ہرگاہ  توٚہۍ  ایمان  وٲلۍ  چِھو۔

Mirwaiz:
  بیٚیہِ  سوزِ  تس  بنی  اِسراییلن  کُن  پیغمبر  یُس  فرماوِ  تِمن،  اے  بنی  اِسراییلو  بہٕ  آسو  تۅہیہِ  ہیٚتھ  کینہہ  معجزٕہ  تُہٕندِس  پروردِگارٕہ  سٕندِ  طرفہٕ  یِم  معجزٕہ  میٲنِس  پیغمبر  آسنس  پیٚٹھ  دلالت  چھِ  کران،  بیشک  بہٕ  بناون  تُہٕندِ  خٲطرٕ  میٚژِ  ہُند  جانوراہ۔  سُہ  بنہِ  وُڈوُن  جانور  خداے  سٕندِ  حِکمت  سٍتۍ۔  دۅیِم  معجزٕہ  گوو،  بیٚیہِ  بلہٕ  راون  بہٕ  سُہ  یُس  اوٚنُے  ماجہِ  زامُت  آسہِ۔  تس  ییہِ  أچھن  گاش۔  بیٚیہِ  بلہٕ  راون  بہٕ۔۔۔۔  أہتھرِ  لد،  یس  بدنس  آسن  سفید  داغ۔  یِم  زٕ  مرض  ٲسۍ  تمہِ  وقتہٕ  لاعلاج۔  چنانچہ  اکہِ  دۅہہ  بلرٲوۍ  تِمو  پنژاہ  ساس  ﴿50000﴾  بیٚمار  امہِ  قسمٕکۍ۔  بیٚیہِ  کٔرِکھ  زِندٕہ  مٔمٕتۍ  اِنسان  خداے  سٕندِ  حُکم  سٍتۍ،  بیٚیہِ  کرو  بہٕ  خبر  تٔمِچ  یہِ  توٚہۍ  کھیٚوان  چھِوبیٚیہِ  یہِ  توٚہۍ  گرن  اندر  موجود  تھاوان  چِھو،  بیشک  اتھ  منٛز  چھےٚ  بٔڈ  دلیل  تُہٕندِ  خٲطرٕ  ہرگاہ  توٚہۍ  پژھ  کروٕنۍ  چھِو۔

Tahir:
  تہٕ  سُہ  آسہِ  بنی  اسراییلس  کُن  رسول (تِمن  وَنہِ) زِ  بے  شک  چُھس  بہٕ  تۅہیہِ  نِشہِ  تُہٕندِس  ربّ  سٕنٛدِ  طرفہٕ  اَکھ  نشٲنی  ہیٚتھ  آمُت،بہٕ  چُھس  تُہٕندِ  خٲطرٕ  میٚژِبناوان  جاناوار  سٕنزِ  شکلہِ  ہیوٗ (اکھ  پُتلہٕ) پتہٕ  چُھس  بہٕ  اَتھ  پھۅکھ  لایان،  پتہٕ  چُھ  سُہ  فوراً  اللہ  تعالیٰ  سٕندِ  حکمہٕ  وُڈوُن  جاناوار  بنان،  بیٚیہِ  چُھسن  بہٕ  مادر  زاد  اۆن  تہٕ  سفید  داغ  وول  ٹھیک  کران،بیٚیہِ  چُھسن  بہٕ  اللہ  تعالیٰ  سٕندِ  حکمہٕ  مۅردٕ  کران  زندٕہ،تہٕ  یِکینٛژھاہ  تۆہۍ  کھیٚتھ  چِھو  آمٕتۍ  تہٕ  یِکینٛژھاہ  تۆہۍ  پننیٚن  گرن  منٛز  جمع  چِھوکران،  بہٕ  چُھسَو  تۅہیہِ (تہِ  سورُے  کینہہ)  ونان،بے  شک  چھے٘  اَتھ  منٛز  تُہٕندِ  خٲطرٕ  نشٲنی  اگر  تۅہیہِ  ایمان  چُھو۔

Transliteration:
  Warasoolan il<u>a</u> banee isr<u>a</u>eela annee qad jitukum bi<u>a</u>yatin min rabbikum annee akhluqu lakum mina a<b>l</b><u>tt</u>eeni kahayati a<b>l</b><u>tt</u>ayri faanfukhu feehi fayakoonu <u>t</u>ayran bii<u>th</u>ni All<u>a</u>hi waobrio alakmaha wa<b>a</b>labra<u>s</u>a wao<u>h</u>yee almawt<u>a</u> bii<u>th</u>ni All<u>a</u>hi waonabbiokum bim<u>a</u> takuloona wam<u>a</u> taddakhiroona fee buyootikum inna fee <u>tha</u>lika la<u>a</u>yatan lakum in kuntum mumineen<b>a</b>


Athar:
  تہٕ  بہٕ  چُھس  تَتھ  تعلیمہِ  تہٕ  ہدایتس  تصدیق  کرن  وول  بٔنِتھ  آمُت  یُس  توراتس  منٛز  وُنۍ  کیٚنَس  میٲنِس  زمانس  منٛز  موجود  چُھ  تہٕ  بیٚیہِ  چُھس  امہِ  موجوٗب  آمُت  زِ  تُہندِ  خٲطرٕ  کرٕ  کینٛہہ  تِم  چیز  حلال  یِم  تۅہیہِ  پٮ۪ٹھ  حرام  کرنہٕ  چِھ  آمٕتۍ۔  ﴿یعنی  تُہٕندٮ۪ن  جٲہلن  ہٕندٮ۪ن  توہماتن،  تُہٕندٮ۪ن  فقیہ ہن  ہٕندٮ۪ن  قانونی  سنرن  تہٕ  زٲوِجارن،  تُہٕندٮ۪ن  رہبٲنیت  پسند  لُکن  ہٕنزن  سختی یَن،  تہٕ  غیر  مُسلم  قومن  ہٕندِ  غلبہٕ  تہٕ  تسلُط کہ  بدولت  یِمن  قٲدن  ہُنٛد  اضافہٕ  تۅہیہِ  منٛز  اللہ  تعالیٰ  سٕندِس  اصلی  شریعتس  سپُدمُت  چُھ،  بہٕ  کرٕ  تِم  منسوخ  تہٕ  تُہُندِ  خٲطرٕ  دِمہٕ  تِمے  چیز  حلال  تہٕ  تِمے  چیز  حرام  قرار  یِم  خُداین  حلال  یا  حرام  چِھ  کٔرِمٕتۍ﴾  وُچِھو،  بہٕ  چُھس  تُہٕندِس  ربّ  سٕندِ  طرفہٕ  تۅہیہِ  نِشہِ  نشٲنی  ہیٚتھ  آمُت،  لہٰذا  کھوژِو  خُدایس  تہٕ  میٲنۍ  اطاعت  کٔرِو۔

Mirwaiz:
  بیٚیہِ  چُھس  بہٕ  تۅہیہِ  کُن  یِوان  تتھ  کتابہِ  تصدیق  کران  یۅسہٕ  مےٚ  برونٹھ  چھےٚ  نٲزِل  کرنہٕ  آمٕژ۔  سۅکتاب  گٔیہِ  توراۃ،  بیٚیہِ  آس  بہٕ  تۅہیہِ  کُن  یُتھ  حلال  کرٕ  تُہٕندِ  خٲطرٕ  تِمو  چیزو  أندرٕہ  بعض  چیز  یِم  تۅہیہِ  پیٚٹھ  حرام  آمٕتۍ  ٲسۍ  کرنہٕ۔  یہِ  میون  دعوٰے  نسخ  چُھنہٕ  بِلا  دلیل  بلکہ،  بیٚیہِ  آس  بہٕ  تۅہیہِ  کُن  تُہٕندِس  خداے  سٕندِ  طرفہٕ  أمِچ  دلیل  ہیٚتھ۔  سۅ  دلیل  گٔیہِ  میون  نبی  آسُن،  پس  کھوٗژِو  اللہ  تعالیٰ  ہس،  تِہٕندِس  حُکمس  مہ  کٔرِو  مُخالفت،  دین  کِس  معاملس  منٛز  مٲنِو  میون  حکُم۔  خلاصہٕ  میانہِ  دینی  تعلیمہِ  ہُند  چُھ  یی  کہ۔

Tahir:
  تہٕ  بہٕ  چُھس  پانس  برونٛہہ  نٲزل  سپدن  واجِنہِ  (کتابِہ)  توراتُک  تصدیق  کرن  وول  تہٕ  یہِ  چُھ  اَمہِ  موجوٗب  زِ  تُہٕندِ  خٲطرٕ  کرٕ  کینہہ  تِتھۍ  چیز  حلال  یِم  تۅہیہِ  پیٚٹھ  حرام  ٲسۍ  کرنہٕ  آمٕتۍ،  تہٕ  تۅہیہِ  نِش  چُھس  تُہٕندِس  ربّ  سٕندِ  طرفہٕ  نشٲنی  ہیٚتھ  آمُت،لہٰذا،کھۆژِو  اللہ  تعالیٰ  ہس  تہٕ  میٲنۍ  کٔرِو  اطاعت۔

Transliteration:
  Wamu<u>s</u>addiqan lim<u>a</u> bayna yadayya mina a<b>l</b>ttawr<u>a</u>ti walio<u>h</u>illa lakum baAA<u>d</u>a alla<u>th</u>ee <u>h</u>urrima AAalaykum wajitukum bi<u>a</u>yatin min rabbikum fa<b>i</b>ttaqoo All<u>a</u>ha waa<u>t</u>eeAAoon<b>i</b>


Athar:
  اللہ  تعالیٰ  چُھ  میون  ربّ  تہِ  تہٕ  تُہُند  ربّ  تہِ،  لہٰذا  کٔرِو  تٔمۍ  سٕنزے  بندگی،  یہِ  چھےٚ  سِیٔز  وَتھ۔

Mirwaiz:
  پٔزۍ  پٲٹھۍ  اللہ  تعالیٰ  چُھ  میون  تہٕ  تُہُند  معبود  پس  کٔرِو  تِہںٛزٕے  عبادت۔  یۅہے  چُھ  راہِ  راست۔  یتھ  وتہِ  کُن  سٲرِی  پیغمبر  آے  ناد  دِوان۔

Tahir:
  بے  شک  چُھ  اللہ  تعالیٰ  میون  ربّ  تہٕ  تُہُنٛد  ربّ  تہِ  چُھ (سُے)،  لہٰذاکٔرِو  تٔمۍ  سٕنزٕے  عبادت،یٔہے  چھے٘  سِیٔز  وَتھ۔

Transliteration:
  Inna All<u>a</u>ha rabbee warabbukum fa<b>o</b>AAbudoohu h<u>atha</u> <u>s</u>ir<u>at</u>un mustaqeem<b>un</b>


Athar:
  ییٚلہِ  عیسیٰ  علیہ  السلامن  محسوس  کوٚر  زِ  بنی  اسرٲئیل  چِھ  کُفرس  تہٕ  انکارس  پٮ۪ٹھ  آمادٕہ  پتہٕ  ووٚن  تٔمۍ،  کُس  بَنہِ  اللہ  تعالیٰ  سٕنزِ  وَتہِ  منٛز  میون  مددگار؟  حوارِیَو  دِیُت  جواب،  أسۍ  چِھ  اللہ  تعالیٰ  سٕندۍ  مددگار  ﴿حوٲرۍ  لفظ  چُھ  تقریباً  سُے  معنی  تھاوان  یُس  انصار  لفظُک  مفہوم  چُھ۔  أسۍ  چِھ  اللہ  تعالیٰ  سٕندۍ  مددگار  اَمِیُک  مطلب  چُھ  زِ  اللہ  تعالیٰ  سٕنزِ  کامہِ  منٛز  چِھ  أسۍ  تۅہیہِ  مددگار﴾  اَسہِ  اوٚن  خُدایس  پٮ۪ٹھ  ایمان،  توٚہۍ  روٗزِو  گواہ  زِ  أسۍ  چِھ  مُسلم  ﴿خُدایس  برونٛہہ  کنہِ  اطاعتُک  کلہٕ  نوٚمراوَن  وٲلۍ﴾۔

Mirwaiz:
  دوٚپُکھ  بنی  اسراییلن  کُن  کُس  اکھاہ  چُھ  تۅہیہِ  أندرٕہ  میون  مددگار  خدایس  کُن  لوٗکن  ناد  دِنہٕ  خٲطرٕ،  روشن  دِلو  أندرٕہ  خدایس  کُن  رجوع  کروٕنیو  أندرٕہ  ؤژھ  اکھ  جماعتھاہ،  تِم  ٲسۍ  باہ  زٔنۍ۔  تِموٕے  دوٚپ،  أسۍ  چھِ  خداے  سٕندِدینٕکۍ  مددگار،  اسہِ  اوٚن  ایمان  تہٕ  اسہِ  کٔرپژھ  کُنِس  خدایس،  اے  عیسیٰ  توٚہۍ  روٗزِو  گواہ،  أسۍ  چھِ  فرمانبردار  أکِس  خداے  سٕندۍ  بیٚیہِ  تُہٕندۍ۔

Tahir:
  پتہٕ  ییٚلہِ  عیسیٰ  ہن  (علیہ  السلام)  تِہُنٛد  کفر  محسوس  کۆر،  تٔمۍوۆن  اللہ  تعالیٰ  سٕندِ  کنہِ  کم  لُکھ  چِھ  میٲنۍ  مددگار،تٔمۍ  سٕندیۆ  خلوص  والیو  سٲتھِیَو  کۆر  عرض،  أسۍ  چِھ  اللہ  تعالیٰ  سٕندۍ  (یعنی  تمۍسٕندِ  دیٖنٕکۍ)  مددگار،  اَسہِ  چُھ  اللہ  تعالیٰ  ہس  پیٚٹھ  ایمان  اۆنمُت  تہٕ  تۆہۍ  روٗزِو  گواہ  زِ  أسۍ  چِھ  پٔزۍپٲٹھۍ  مسلمان۔

Transliteration:
  Falamm<u>a</u> a<u>h</u>assa AAees<u>a</u> minhumu alkufra q<u>a</u>la man an<u>sa</u>ree il<u>a</u> All<u>a</u>hi q<u>a</u>la al<u>h</u>aw<u>a</u>riyyoona na<u>h</u>nu an<u>sa</u>ru All<u>a</u>hi <u>a</u>mann<u>a</u> bi<b>A</b>ll<u>a</u>hi wa<b>i</b>shhad biann<u>a</u> muslimoon<b>a</b>


Athar:
  سانہِ  مالکہٕ،  یُس  فرمان  ژےٚ  نازِل  چُھے  کوٚرمُت،  اَسہِ  کوٚر  سُہ  تسلیم  تہٕ  رسول  سٕنز  پیروی  کٔر  قبول،  سون  ناو  لیکھ  گوٲہی  دِنہٕ  والیٚن  منٛز۔

Mirwaiz:
  اے  سانہِ  پروردِگارٕہ  اسہِ  اوٚن  ایمان  تتھ  سٲرسٕے  یہِ  ژےٚ  نٲزِل  کوٚرُتھ۔  بیٚیہِ  کٔر  اسہِ  پیروی  ییٚمِس  چٲنِس  پیغمبرس  حضرتِ  عیسیٰ  ہس۔  پس  لیکھ  اسہِ  تہِ  شٲہِدن  سٍتۍ۔

Tahir:
  اے  سانہِ  ربّہ!اَسہِ  اۆن  تَتھ  کتابِہ  پیٚٹھ  ایمان  یۅسہٕ  ژے٘  نٲزل  کٔرتھن  تہٕ  اَسہِ  کٔر  تس  رسول  سٕنز  اتباع،  لہٰذا،  لیٚکھ  اَسہِ  (حقٕچ) گوٲہی  دِنہٕ  والیٚن  سٍتۍ۔

Transliteration:
  Rabban<u>a</u> <u>a</u>mann<u>a</u> bim<u>a</u> anzalta wa<b>i</b>ttabaAAn<u>a</u> a<b>l</b>rrasoola fa<b>o</b>ktubn<u>a</u> maAAa a<b>l</b>shsh<u>a</u>hideen<b>a</b>


Transliteration: Wamakaroo wamakara All<u>a</u>hu wa<b>A</b>ll<u>a</u>hu khayru alm<u>a</u>kireen<b>a</b>
Athar:
  پتہٕ  لاجہِ  بنی  اسرٲئیلو  ﴿مسیحس  خلاف﴾  خفیہ  تدبیرٕ  کرنہِ۔  درجواب  کٔر  خُداین  تہِ  پنٕنۍ  خُفیہ  تدبیر،  تہٕ  یِژھن  تدبیرٕن  منٛز  چُھ  اللہ  تعالیٰ  سارِنٕے  سَرس۔

Mirwaiz:
  بیٚیہِ  کٔر  یہوٗدو  وارِیاہ  حیلہٕ  تہٕ  مکر۔  پوٗشیدٕہ  تدبیر  حضرتِ  عیسیٰ  ہس  بیٚیہِ  حوارِینن  تکلیف  واتناونہٕ  خٲطرٕ،  اللہ  تعالیٰ  ہن  تہِ  کٔرۍ  تِم  تدبیر  یِمو  سٍتۍ  حضرتِ  عیسیٰ  ہن  تہٕ  حوارینو  نجات  لوٚب۔  یہودن  ہٕندِۍ  تدبیر  میلۍخاکس  سٍتۍ۔  چنانچہ  یہودو  ییٚلہِ  تِم  گرفتار  کرنہٕ  تہٕ  توپتہٕ  کٲٹھِس  پیٚٹھ  کھارنہٕ  خٲطرٕ  تیٲری  کٔر،  اللہ  تعالیٰ  ہن  کٔر  بییِس  أکِس  شخصس  حضرتِ  عیسیٰ  سٕنٛز  شکل  تہٕ  تِم  کھٲرِن  آسمانس  پیٚٹھ۔  یُس  شخص  حضرتِ  عیسیٰ  سٕنٛزِ  شکلہِ  بناونہٕ  آو،  سُہ  روٚٹ  تِمو  یہودو  تہٕ  دیُتُکھ  پھہہِ۔  اللہ  تعالیٰ  چُھ  اتھ  متعلق  بییِس  جایہِ  فرماوان،  اللہ  تعالیٰ  چُھ  ساروٕے  تدبیر  کروٕنیو  أندرٕہ  بہتر  تدبیر  کروُن۔

Tahir:
  پتہٕ  کٔر  (یہوٗدۍ)  کٲفرو  (عیسیٰ  علیہا  السلامن  ہٕنٛدِ  قتل  کرنہٕ  خٲطرٕ)  رٲسہٕ  پٲٹھۍ  سٲزش،  تہٕ  اللہ  تعالیٰ  ہن  کٔر  (عیسیٰ  علیہ  السلامس  بچاونہٕ  خٲطرٕ)  رٲسہٕ  پٲٹھۍ  تدبیر،  تہٕ  اللہ  تعالیٰ  چُھ  سارِنٕے  ہٕندِ  کھۅتہٕ  بہترخفیہ  تدبیر  کرن  وول۔


Athar:
  ﴿سۅ  ٲس  اللہ  تعالیٰ  سٕنز  خُفیہ  تدبیرے﴾  ییٚلہِ  تٔمۍ  ووٚن  زِ،  اے  عیسیؑ،  وۅنۍ  نِمتھ  بہٕ  ژٕ  واپس  تہٕ  تُلتھ  پانس  کُن  ﴿دراصل  چُھ  لفظ  مَتَوفِّیک  ورتاونہٕ  آمُت،  تَوَفِّی ہُک  اصلی  معنی  چُھ  رَٹنُک  تہٕ  وصول  کرنُک۔  رُوح  قبض  کرُن  چُھ  امہِ  لفظُک  مجازی  استعمال  نَہ  زِ  اصلی  لغوی  معنی﴾  تہٕ  یِمو  چون  اِنکار  چُھ  کوٚرمُت  تِمو  نِشہِ  ﴿یعنی  تِمن  تہٕ  تِہندِس  گندٕہ  ماحولس  منٛز  تِمن  سٍتۍ  روزنہٕ  نِشہِ﴾  کرتھ  بہٕ  پاک  تہٕ  چٲنۍ  پیروی  کرن  وٲلۍ  تھاوکھ  قیامتس  تام  تِمن  لُکن  پٮ۪ٹھ  بالادست،  یِمو  ژےٚ  انکار  چُھے  کوٚرمُت،  پتہٕ  چُھو  تۅہیہِ  سارِنٕے  ٲخر  کار  مےٚ  نِش  واتُن،  تمہِ  وقتہٕ  کرٕ  بہٕ  تِمن  کتھن  ہُند  فٲصلہٕ  یِمن  منٛز  تۅہیہِ  درمیان  اختلاف  چُھ  سپُدمُت۔

Mirwaiz:
  سُہ  وقت  کٔرِو  یاد  ییٚلہِ  اللہ  تعالیٰ  ہن  فرموو  حضرتِ  عیسیٰ  ہس،  اے  عیسیٰ  کینہہ  غم  مہٕ  بر،  بیشک  بہٕ  چُھس  ژےٚ  وفات  دِووُن  پننِس  موقعس  پیٚٹھ۔  لہٰذا  مہ  کھوژ  ژٕ  یِم  دُشمن  ما  کھارنم  کٲٹھِس  پیٚٹھ۔  بہٕ  دِمہٕ  نہٕ  تِمن  تمیُک  موقعے،  بلکہ  کھارتھ  ژٕ  بہٕ  پانس  کُن۔  واتناوتھ  بہٕ  ژم  عالمِ  بالاہس  منٛز،  بیٚیہِ  کرتھ  ژٕ  بہٕ  پاک  مُنکِرن  ہٕنٛزو  تہمتو  نِشہِ۔  یعنی  بہٕ  رچھتھ  ژٕ  تِمن  لوٗکن  ہٕندیو  اِرادو  نِشہِ  یِمو  ژےٚ  اِنکار  کوٚرُے،  بیٚیہِ  کرکھ  بہٕ  چٲنۍ  پیرو۔  چون  حکُم  مانن  وٲلۍ  غٲلِب  تِمن  لوٗکن  پیٚٹھ  یِمو  ژےٚ  اِنکار  کوٚرُے  قیامت  کِس  دۅہس  تانۍ،  تو  پتہٕ  چھےٚ  میے  کُن  تۅہیہِ  سارنٕے  ہٕندِ  واتنٕچ  جاے،  پس  کرٕ  بٕے  فٲصلہٕ  تۅہیہِ  منٛز۔

Tahir:
  ییٚلہِ  اللہ  تعالیٰ  ہن  فرموو،  اے  عیسیٰ!  بے  شک  چُھسَتھ  بہٕ  ژٕ  پوٗرٕ  وٲنسہِ  تام  واتناون  وول،  تہٕ  بیٚیہِ  چُھسَتھ  پانس  کُن  (آسمانس  پیٚٹھ)  تُلن  وول  تہٕ  کٲفرو  نِشہِ  چُھسے  نجات  دِنہٕ  وول،  تہٕ  چانیٚن  پٲرو  کارن  چُھس  (یِمن)  کٲفرن  پیٚٹھ  قیامتس  تام  تھزر  دِنہٕ  وول،  پتہٕ  چُھو  تۅہیہِ  مے  کُن  واپس  پھیٖرِتھ  یُن،  لہٰذا  یِمن  کتھن  منٛز  تۆہۍ  ژُوان  ٲسۍوٕ،  بہٕ  کرٕ  تۅہیہِ  درمیان  تِہُنٛد  فٲصلہٕ۔

Transliteration:
  I<u>th</u> q<u>a</u>la All<u>a</u>hu y<u>a</u> AAees<u>a</u> innee mutawaffeeka war<u>a</u>fiAAuka ilayya wamu<u>t</u>ahhiruka mina alla<u>th</u>eena kafaroo waj<u>a</u>AAilu alla<u>th</u>eena ittabaAAooka fawqa alla<u>th</u>eena kafaroo il<u>a</u> yawmi alqiy<u>a</u>mati thumma ilayya marjiAAukum faa<u>h</u>kumu baynakum feem<u>a</u> kuntum feehi takhtalifoon<b>a</b>


Athar:
  یِمو  لُکو  کُفر  تہٕ  انکارٕچ  رٔوِش  اختیار  چھےٚ  کٔرمٕژ۔  تِمن  دِمہٕ  دُنیاہس  تہٕ  ٲخرتس  دۅشوٕنۍ  منٛز  سخت  سزا۔  تہٕ  تِم  وُچھن  نہٕ  کانٛہہ  مددگار۔

Mirwaiz:
  تِمن  سارنٕے  معاملن  منٛز  یِمن  منٛز  توٚہۍ  اِختلاف  کران  ٲسِو۔  تِمو  چیزو  أندرٕہ  گوو  اکھ  معاملہٕ  حضرتِ  عیسیٰ  سُند۔  اتھ  تہِ  کرٕ  بہٕ  فٲصلہٕ،  پس  تِم  لوٗکھ  یِمو  کُفر  تہٕ  اِنکار  کوٚر  یعنی  یہودونصاریٰ،  بیٚیہِ  آسِنہٕ  تِمن  کانہہ  مددگاراہ  تمہِ  عذاب  نِشہِ  مۅکلاونہٕ  خٲطرٕ۔

Tahir:
  پتہٕ  یِم  لُکھ  کٲفر  سپٕدۍ  تِمن  دِمہٕ  دُنیاہس  تہٕ  ٲخرتس  (دۅشوٕنۍ)  منٛزسخت  عذاب  تہٕ  تِمن  آسہِ  نہٕ  کانٛہہ  مددگار۔

Transliteration:
  Faamm<u>a</u> alla<u>th</u>eena kafaroo faoAAa<u>thth</u>ibuhum AAa<u>tha</u>ban shadeedan fee a<b>l</b>dduny<u>a</u> wa<b>a</b>l<u>a</u>khirati wam<u>a</u> lahum min n<u>as</u>ireen<b>a</b>


Athar:
  تہٕ  یِمو  ایمان  تہٕ  نیک  عملی  ہُند  رٔوِیہِ  اختیار  چُھ  کوٚرمُت  تِمن  یِن  تِہِندۍ  اجر  پوٗرٕ  پوٗرٕ  دِنہٕ  تہٕ  ﴿وارٕ  پٲٹھۍ  زٲنِو  زِ﴾  ظٲلِمن  سٍتۍ  چُھنہٕ  اللہ  تعالیٰ  ہرگز  محبت  کران۔

Mirwaiz:
  وۅنۍ  یِمو  لوٗکو  ایمان  اوٚن  پژھ  کٔرٕکھ  کُنِس  خدایس  بیٚیہِ  کریٚکھ  رٕژٕ  عملہٕ،  پس  کرِ  اللہ  تعالیٰ  تِمن  پوٗرٕہ  مزوٗرۍ  عطا،  اللہ  تعالیٰ  ہس  چِھنہٕ  پسند  ظٲلِم۔

Tahir:
  تہٕ  یِمَو  لُکو  ایمان  اۆن  تہٕ  پتہٕ  کرِ  تِمَونیک  عملہٕ،  تیٚلہِ  دِیہِ  تِمن (اللہ  تعالیٰ)  تِمن  ہُند  پوٗرٕ  پٲٹھۍ  اجر،  تہٕ  اللہ  تعالیٰ  چُھنہٕ  ظٲلِمن  پسند  کران۔

Transliteration:
  Waamm<u>a</u> alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti fayuwaffeehim ojoorahum wa<b>A</b>ll<u>a</u>hu l<u>a</u> yu<u>h</u>ibbu a<b>l</b><i><u>thth</u></i><u>a</u>limeen<b>a</b>


Athar: اے نبیؐ، یِم چِھ آیات تہٕ حکمت سٍتۍ لبریز تذکرٕہ یِم أسۍ توٚہۍ بوزناوان چِھو۔
Mirwaiz:
  یہِ  سورُے  قصہٕ  حضرتِ  عیسیٰ  سُند  چھِ  أسۍ  تۅہیہِ  پیٚٹھ  پران  یا  رسول  اللہ  صلی  اللہ  علیہ  وسلم۔  یِمہٕ  ژچھےٚ  بجہِ  دلیلہٕ  تُہٕندِس  نبوتس  پیٚٹھ۔  بیٚیہِ  چُھ  یہِ  قرآنِ  مجید  محکم  بیان۔

Tahir:
  یُس  یہ  أسۍ  تۅہیہِ  پٔرِتھ  چِھ  بوزناوان (یِمہٕ)  چھے٘  نشٲنِیہِ  بیٚیہِ  چھے٘  حکمت  واجِنۍ  نصیحت۔

Transliteration:
  <u>Tha</u>lika natloohu AAalayka mina al<u>a</u>y<u>a</u>ti wa<b>al</b><u>thth</u>ikri al<u>h</u>akeem<b>i</b>


Athar:
  خُدایس  نزدیک  چھےٚ  عیسیؑ  سٕنز  مثال  آدمؑ  سٕنز  ہِش،  خُداین  کوٚر  سُہ  میژِ  پٲدٕ  تہٕ  حُکم  دِیتُنَس  سپَد  تہٕ  سُہ  سپُد۔  ﴿یعنی  اگر  محض  مٲلۍ  سٕندِ  ورٲے  پٲدٕ  سپُدنُے  کٲنٛسہِ  خُداے  یا  خُداے  سُنٛد  نیچُو  بناونہٕ  خٲطرٕ  دلیل  کٲفی  آسہِ  تیٚلہِ  پَزِ ہے  عیساین  آدمس  متعلق  تھٔدِس  درجس  پیٚٹھ  یُتھ  عقیدٕہ  تجویز  کرُن،  تِکیازِ  مسیح  اوس  صرف  مالہِ  ورٲے  زامُت،  مگر  آدمؑ  زاو  مٲلِس  تہٕ  ماجہِ  دۅشوٕنۍ  ورٲے﴾۔

Mirwaiz:
  پٔزۍ  پٲٹھۍ  حضرتِ  عیسیٰ  سٕنٛز  مِثال  ژچھےٚ  خدایس  نِش  حضرتِ  آدم  سٕنٛز  ہِش،  حضرتِ  آدم  کوٚرُن  پٲدٕہ  میٚژِ  نِشہِ،  نہ  اوسُس  مولٕے  نہ  اوسُس  موجی،  تو  پتہٕ  فرمووُن  تس  سپد  پٲدٕہ  اِنسان،  أتی  سپُد،  یِتھے  پٲٹھۍ  فرمووُن  حضرتِ  عیسیٰ  سپدِ  پٲدٕہ  مٲلِس  ورٲے  تی  سپُد۔  حضرتِ  آدم  سُند  مٲلِس  ماجہِ  ورٲے  پٲدٕہ  سپدُن  اوس  زیادٕہ  عجٲیِب  مگر  تِہٕنٛزِ  لوہیتُک  چُھنہٕ  کانہہ  تہِ  ذِکر  کران۔  حضرتِ  عیسیٰ  زاو  مٲلِس  ورٲے  ماجہِ  نِشہِ۔  تِہٕندِس  پٲدٕہ  سپدنس  چھِ  لوٗکھ  زیادٕہ  عجٲیِب  زٲنِتھ  تِمن  متعلق  خدا  آسنُک  دعویٰ  کران۔

Tahir:
  بے  شک  چھے٘  عیسیٰ  (علیہ  السلام)  سٕنز  مثال  اللہ  تعالیٰ  ہس  نزدیک  آدم  (علیہ  السلام)  سٕنز  ہِش،  یُس  تٔمۍ  میٚژِ  نِشہِ  بنوو،پتہٕ  فرمووُن  (تَتھ)  سَپَد  سُہ  سَپُد۔

Transliteration:
  Inna mathala AAees<u>a</u> AAinda All<u>a</u>hi kamathali <u>a</u>dama khalaqahu min tur<u>a</u>bin thumma q<u>a</u>la lahu kun fayakoon<b>u</b>


Transliteration: Al<u>h</u>aqqu min rabbika fal<u>a</u> takun mina almumtareen<b>a</b>
Athar:
  یہِ  چھےٚ  اصلی  حقیقت  یۅسہٕ  تُہٕندِس  ربّ  سٕندِ  طرفہٕ  وَننہٕ  چھےٚ  یِوان  تہٕ  توٚہۍ  مہ  گٔژِھو  تِمن  لُکن  منٛز  شٲمل  یِم  اتھ  منٛز  شک  چِھ  کران۔

Mirwaiz:
  پوٚز  چُھ  تی  یہِ  حضرتِ  عیسیٰ  ہس  متعلق  ووت  تۅہیہِ  نِشہِ  پننِس  پروردِگارٕہ  سٕندِ  طرفہٕ  پس  مہ  ٲسِو  توٚہۍ  شک  تہٕ  شُبہٕ  کروٕنیو  أندرٕہ۔

Tahir:
  (اُمّت  کہ  نہیبہ  خٲطرٕ  آو  فرماونہٕ) یہِ  چُھ  تُہٕندِس  ربّ  سٕندِ  طرفہٕ  حق،لہٰذا،بٔنۍ  زیٚو  نہٕ  شک  کرن  والیٚو  منٛزٕ۔


Athar:
  یہِ  علم  یِنہٕ  پتہٕ  یُس  کانٛہہ  اکھا  وۅنۍ  اتھ  معاملس  منٛز  تۅہیہِ  سٍتۍ  جھگڑٕ  کرِ۔  اے  نبیؐ  تیٚلہِ  وَنوِ  تس  زِ،  وَلہٕ  بہٕ  تہٕ  ژٕ  یِمو  پانہٕ  وٲنۍ  تہِ  تہٕ  پنٕنۍ  شُرۍ  بٲژ  تہِ  اَنوکھ  تہٕ  خُدایس  مَنگو  دُعا  زِ  یُس  اَپزِیور  آسہِ  تس  پٮ۪ٹھ  ٲسِن  اللہ  تعالیٰ  سٕنز  لعنت۔

Mirwaiz:
  پس  یُس  اکھاہ  تۅہیہِ  سٍتۍ  اتھ  معاملس  منٛز  ہر  تہٕ  قضیہِ  کرِ  تۅہیہِ  نِشہِ  امیُک  علم  واتنہٕ  پتہٕ،  سُہ  کریون  توٚہۍ  مغلوب  بیٚیہِ  طریقہٕ  تس  سٍتۍ  کٔرِو  توٚہۍ  مباہلہٕ،  پس  فرمٲوِیوکھ  اے  عیسایو  ؤلِو  أسۍ  دِمو  نا  د  تو  پتہٕ  سونبرٲوِیوکھ  پنٕنۍ  لۅکٕٹۍ  تہٕ  تِہٕندۍ  لۅکٕٹۍ،  پننہِ  زنانہٕ  تہٕ  تِہٕںٛزٕہ  زنانہٕ۔  بیٚیہِ  پنٕنۍ  پان  تہٕ  تِہٕندۍ  پان۔  سٲرِی  سٔمِتھ  کٔرِو  خدایس  کُن  التجا۔  تو  پتہٕ  مٔنگِو  خدایس  لعنت  اپزِیارین  خٲطرٕ۔  أسۍ  ونو  یا  اللہ  یُس  اسہِ  منٛزٕہ  اپزیور  چُھ  حضرتِ  عیسیٰ  سٕندِس  معاملس  اندر  تٔمِس  کر  لعنت۔  اتھ  چھِ  ونان  مباہلہٕ۔  بخرانک  عیسٲیی  یِم  بحث  کرنہِ  ٲسۍ  آمٕتۍ  تِمو  دوٚپہکھ  اسہِ  دِیِو  سونچنٕچ  مہلت۔  تِمن  أندرٕہ  یِم  گاٹٕلۍ  ہِی  ٲسۍ  تِمو  دوٚپ  بیین  عیساین  پننہِ  جایہِ  چھےٚ  کتھ  تۅہیہِ  چُھو  معلوم  یہِ  صٲحِب  چُھ  بیشک  پیغمبرِ  خدا۔  یہِ  تہِ  چُھو  توٚہِی  معلوم  کہ  ییٚمۍ  قومن  کٲنسہِ  پیغمبرس  سٍتۍ  مُباہلہٕ  کوٚر  سُہ  قوم  گوو  فنا  تہٕ  تباہ۔  لہٰذا  چُھ  مشورٕہ  کہ  أمِس  صٲحِبس  سٍتۍ  کرو  أسۍ  مصالحت،  چنانچہِ  دراے  امی  خیالہٕ۔  یورٕ  ٲسۍ  درامٕتۍ  نبی  کریم  صلی  اللہ  علیہ  وسلم،  سٍتۍ  ٲسِکھ  حضرتِ  علی۔  حضرتِ  سیدہ  النسافاطمہ  زہرا،  حضرتِ  اِمامِ  حسن  تہٕ  حضرتِ  اِمامِ  حُسین۔  یِمن  صٲحِبن  اوسُکھ  فرموومُت  بہٕ  کرٕ  دعا  توٚہۍ  کٔرِو  آمین۔  مگر  ییٚلہِ  یِم  عیسٲیی  نزدیک  وٲتۍ  یِمن  ںِشہِ  عرض  کوٚرہکھ  أسۍ  حض  کرو  نہٕ  مُباہلہ  توہیہِ  سٍتۍ  کینہہ  تہِ۔  پس  سپٕزیِمن  سٍتۍ  مصالحت۔  حدیث  شریفس  منٛز  چُھ  آمُت  ہرگاہ  یِم  عیسٲیی  مُباہلہٕ  کرہن۔  مال  وجان  گژھن  تباہ  وبرباد۔

Tahir:
  لہٰذا،  تۅہیہِ  نِشہِ  علم  یِنہٕ  پتہٕ  یُس  شخص  عیسیٰ  (علیہ  السلام)  سٕندِس  معاملس  منٛز  تۅہیہِ  سٍتۍ  ژُوٗ  تیٚلہِ  فرمٲوِو  تۆہۍ  زِ  ؤلِو  (یِکہٕ  وَٹہٕ)  اَنوکھ  پنٕنۍ  نیچِوۍتہٕ  تُہٕندۍنیٚچِوۍ،  بیٚیہِ  پننہِ  خاتونہ  تہٕ  تُہٕنزٕخاتونہ،  بیٚیہِ  أسۍ  تہِ  تہٕ  تۆہۍ  تہِ  (أکِس  جایہِ)  ناد  دِتھ،  پتہٕ  کرو  أسۍمباہلہ  (یعنی  آہ  وزٲری  کران  کران  دُعا)  تہٕ  اَپزیاریٚن  پیٚٹھ  سوزَواللہ  تعالیٰ  سٕنز  لعنت۔

Transliteration:
  Faman <u>ha</u>jjaka feehi min baAAdi m<u>a</u> j<u>a</u>aka mina alAAilmi faqul taAA<u>a</u>law nadAAu abn<u>a</u>an<u>a</u> waabn<u>a</u>akum wanis<u>a</u>an<u>a</u> wanis<u>a</u>akum waanfusan<u>a</u> waanfusakum thumma nabtahil fanajAAal laAAnata All<u>a</u>hi AAal<u>a</u> alk<u>ath</u>ibeen<b>a</b>


Athar:
  یِم  چِھ  بالکل  صحیح  واقعات  تہٕ  حقیقت  چھےٚ  یہِ  زِ  اللہ  تعالیٰ  ہَس  ورٲے  چُھنہٕ  کانٛہہ  خُداوند،  تہٕ  سۅ  چھےٚ  اللہ  تعالیٰ  سٕنزٕے  ہستی  ییٚمۍ  سُند  طاقت  سارِوٕے  کھۅتہٕ  بالا  چُھ  تہٕ  ییٚمۍ  سٕنز  حکمت  عالمہٕ کِس  نظامس  اندر  کار  فرما  چھےٚ۔

Mirwaiz:
  پٔزۍ  پٲٹھۍ  یہِ  ذِکر  کرنہٕ  آو  یِم  چھِ  پٔزۍ  واقعات،  بیٚیہِ  چُھنہٕ  کانہہ  معبود  آسنس  سزاوار۔  اللہ  تعالیٰ  ہس  ورٲے،  بیٚیہِ  چُھ  پٔزۍ  پٲٹھۍ  اللہ  تعالیٰ  سٮ۪ٹھاہ  غٲلِب،  سٮ۪ٹھاہ  حِکمت  وول۔

Tahir:
  بے  شک  چُھ  یۅہے  پۆز  بیان،  تہٕ  کانٛہہ  تہِ  چُھنہٕ  اللہ  تعالیٰ  ہس  ورٲے  عبادتس  لایق،تہٕ  بے  شک  چُھ  اللہ  تعالیٰ  ہٕے  بۆڈ  غٲلب  حکمت  وول۔

Transliteration:
  Inna h<u>atha</u> lahuwa alqa<u>s</u>a<u>s</u>u al<u>h</u>aqqu wam<u>a</u> min il<u>a</u>hin ill<u>a</u> All<u>a</u>hu wainna All<u>a</u>ha lahuwa alAAazeezu al<u>h</u>akeem<b>u</b>


Transliteration: Fain tawallaw fainna All<u>a</u>ha AAaleemun bi<b>a</b>lmufsideen<b>a</b>
Athar:
  وۅنۍ  اگر  یِم  لُکھ  ﴿اَتھ  شرطس  پٮ۪ٹھ  برونٛٹھ  کُن  یِنہٕ  نِشہِ﴾  بُتھ  پِھرن  ﴿تیٚلہِ  سپدِ  تِہُند  فسٲدۍ  آسُن  صاف  ظاہر﴾  تہٕ  اللہ  تعالیٰ  چُھ  فسادیٚن  ہُنٛد  حال  وارٕ  پٲٹھۍ  زانان۔

Mirwaiz:
  پس  اگر  تِم  توتہِ  حق  قبول  کرنہٕ  نِشہِ  بُتھ  پھِرن۔  پس  پُشرٲوِو  توٚہۍ  یہِ  معاملہٕ  خدایس  سُہ  چُھ  پوٗرٕہ  زانان  مُفسِدن،  سُہ  ہیٚیہِ  پانے  تِمن  اِنتقام۔

Tahir:
  پتہٕ  اگر  تِم  لُکھ  بُتھ  پھِرن  تیٚلہِ  چُھ  پٔزۍپٲٹھۍاللہ  تعالیٰ  فساد  کرن  والیٚن  وارٕ  پٲٹھۍ  زانان۔


Athar:
  اے  نبیؐ،  ؤنِو،  اے  اہلِ  کتاب  ؤلِو  أکِس  تِژھہ  کتھہِ  کُن  یۅسہٕ  تۅہیہِ  تہٕ  اَسہِ  درمیان  ہِشی  چھےٚ  یہِ  زِ  أسۍ  کرو  نہٕ  خُدایس  ورٲے  کٲنٛسہِ  ہٕنز  بندگی،  تس  سٍتۍ  کرون  نہٕ  کانٛہہ  شریک،  تہٕ  اَسہِ  منٛزٕ  مَہ  بنٲوِن  کانٛہہ  کٲنٛسہِ  پنُن  ربّ،  یہِ  دعوت  قبول  کرنہٕ  نِشہِ  ہرگاہ  تِم  بُتھ  پِھرن  تیٚلہِ  ؤنیوٗکھ  صاف  زِ  گواہ  روٗزِو  أسۍ  چِھ  مُسلم  ﴿یعنی  صرف  اللہ  تعالیٰ  سٕنز  بندگی  تہٕ  اطاعت  کرن  وٲلۍ﴾۔

Mirwaiz:
  فرمٲوِیوکھ  توٚہۍ  یا  رسول  اللہؐ  اے  اہلِ  کتابو  ؤلِو  تتھ  کلمس  کُن  یُس  اسہِ  منٛز  تہٕ  تۅہیہِ  منٛز  برابر  مُسلم  چُھ،  سُہ  کلمہٕ  گوو  یۅہے  کہ  أسۍ  کرو  نہٕ  کٲنسہِ  ہٕںٛز  عبادت  اللہ  تعالیٰ  ہس  ورٲے۔  بیٚیہِ  ٹھہراوو  نہٕ  تس  کانہہ  چیزاہ  شریک  کُنہِ  چیزس  اندر۔  بیٚیہِ  رٹن  نہٕ  اسہِ  اندر  أڈۍ  اڈین  روب  تہٕ  معبود،  معبودِ  برحقس  ورٲے۔  عیسٲیی  ٲسۍ  پوپ  یا  بیین  مشٲیخن  تہٕ  مولوین  امہِ  طریقہٕ  مانان  کہ  ہرگاہ  تِم  سراسر  کُنہِ  چیزس  اندر  عقلہِ  خلاف  یا  نقلس  خلاف  کانہہ  کتھاہ  کرہن،  سۅ  ٲسۍ  تِم  بے  چون  وچرا  مانان  تہٕ  تسلیم  کران۔  چنانچہ  از  تہِ  چِھ  عیسٲیی  تی  کران۔  امہِ  قسمُک  مذہبی  تقلید  چُھ  یقیناً  حرام،  کیازِ  یہِ  مرتبہٕ  یعنی  کٲنسہِ  ہٕںٛز  کتھ  بے  چون  وچرا  مانٕنۍ  چُھنہٕ  خدایس  ورٲے  بیٚیہِ  کٲنسہِ  أکۍ  سُند۔  پیغمبر  سُند  مرتبہٕ  تہِ  چُھ  یہِ  مگر  تیٚلہِ  ییٚلہِ  خداے  سٕندِ  طرفہٕ  تتھ  متعلق  اِرشاد  آسیٚس۔  الغرض  بے  چون  وچرا  چُھ  صِرف  خداے  سُند  یا  پیغمبرِ  خداے  سُند  حکُم  ماننہٕ  یِوان۔  تِمن  پتہٕ  چُھنہٕ  کٲنسہِ  أکۍ  سُند  قول  قابلِ  تسلیم  تہٕ  قٲبلِ  قبول  مگر  سُے  یُس  نقل  آسہِ  آمُت  کرنہٕ  ازخدا و رسول۔  اِسلامس  اندر  یُس  تقلیدِ  ایمہ  مذاہِب  چُھ،  سُہ  چُھ  امی  قسمُک۔  لہٰذا  امہِ  طریقہٕ  ارباب  مذاہِبن  ہُند  قول  مانُن  گوفی  الحقیقت  خدا  ورسول  سُندُے  قول  مانُن۔  البتہ  ہرگاہ  تِہُند  کانہہ  قولاہ  قرآن  وحدیث  کِس  صریح  نقلس  خلاف  آسہِ  سُہ  چُھنہٕ  ہرگِز  قٲبلِ  تسلیم  وعمل  تتھ  متعلق  چُھ  پانہٕ  اربابِ  مذاہِبو  باتفاق  فرموومُت  کہ  سون  کانہہ  قولاہ  ہرگاہ  قرآن  وحدیثس  خلاف  آسہِ  سُہ  دِیو  لٔبہِ  بٔرِتھ،  پس  ہرگاہ  تِم  امہِ  توحیدٕہ  نِشہِ  بُتھ  پھِرن،  پس  دٔپِیوکھ  توٚہۍ  اے  اہلِ  کتابو  گواہ  روزِو،  یتھ  کتھہِ  پیٚٹھ  کہ  أسۍ  چھِ  مسلمان  موحد۔

Tahir:
  تۆہۍ  فرمٲوِو،اے  اہلِ  کتاب!تۆہۍ  ؤلِو  تَتھ  کتھہِ  کُن  یۅسہٕ  تۅہیہِ  تہٕ  اَسہِ  درمیان  ہِشی  چھے٘ (سۅ  چھے٘  یہِ)  زِ  أسۍ  کَرو  نہٕ  اللہ  تعالیٰ  ہس  ورٲے  کٲنسہِ  ہٕنز  عبادت  تہٕ  بیٚیہِ  ٹٔھہراوون  نہ  أسۍتس  سٍتۍ  کانٛہہ  شریک،  بیٚیہِ  بناوِ  نہٕ  اَسہِ  منٛزٕ  کانٛہہ  اَکھ  اللہ  تعالیٰ  ہس  وَرٲ  ے  بیٚیہِ  کٲنسہ  ربّ،  پتہٕ  اگر  تِم  بُتھ  پھِرن،تیٚلہِ  ؤنِو  زِ  گواہ  روٗزِو  زِ  أسۍ  چِھ  اللہ  تعالیٰ  سٕندس  فرمانس  تابع  (مسلمان)۔

Transliteration:
  Qul y<u>a</u> ahla alkit<u>a</u>bi taAA<u>a</u>law il<u>a</u> kalimatin saw<u>a</u>in baynan<u>a</u> wabaynakum all<u>a</u> naAAbuda ill<u>a</u> All<u>a</u>ha wal<u>a</u> nushrika bihi shayan wal<u>a</u> yattakhi<u>th</u>a baAA<u>d</u>un<u>a</u> baAA<u>d</u>an arb<u>a</u>ban min dooni All<u>a</u>hi fain tawallaw faqooloo ishhadoo biann<u>a</u> muslimoon<b>a</b>


Athar:
  اے  اہلِ  کتاب  توٚہۍ  کیازِ  چِھو  ابراہیم  سٕندِس  ﴿دین  کِس﴾  بارس  منٛز  ژُوان؟  توراۃ  تہٕ  انجیل  چھےٚ  ابراہیم  علیہ  السلامس  پتہٕ  نٲزِل  گٔمٕژ  تیٚلہِ  کیازِ  چِھو  نہٕ  توٚہۍ  یہِ  کتھ  سمجھان۔

Mirwaiz:
  اے  اہلِ  کتابو  توٚہۍ  کیازِ  چھِو  قضیہِ  لاگان  تنازعہ  کران۔  حضرتِ  اِبراہیم  سٕندِس  حقس  اندر۔  ونان  چھِو  تِم  ٲسۍ  یہود  یا  نصاریٰ،  حالانکہ  نٲزِل  آو  کرنہٕ  توراۃ  تہٕ  اِنجیل۔  مگر  تِمن  پتہٕ  وارِیاہہِ  کٲلۍ۔  یہودیت  تہٕ  نصرانیت  زایہِ  توراۃ  تہٕ  اِنجیل  نٲزِل  سپدنہٕ  پتہٕ۔  توراۃ  آو  نٲزِل  کرنہٕ  حضرتِ  ابراہیمس  علیہ  السلام  پتہٕ  اکہِ  ساسہٕ  ؤہرۍ۔  اِنجیل  آو  نٲزِل  کرنہٕ  حضرتِ  موسیٰ  ہس  پتہٕ  دۅیہِ  ساسہٕ  ؤہرۍ،  کونہٕ  چِھو  عقل  کران۔  برونٹھمہِ  زمانُک  شخص  کِتھہٕ  پٲٹھۍ  بنہِ  پیرو  پٔتمہِ  کتابہِ  ہُند۔

Tahir:
  اے  اہلِ  کتاب!  تۆہۍ  کیازِ  چِھو  ابراہیم  (علیہ  السلام)  سٕندِس  بارس  منٛز  ژُوان  (یعنی  تِم  کیازِ  چھووکھ  یہوٗدۍ  یا  نصرٲنۍ  ٹٔھہراوان)  حالانکہ  تورات  تہٕ  انجیل  (یِمن  پیٚٹھ  تُہٕندیٚن  دۅشوٕنۍ  مذہبن  ہٕنز  بنیاد  چھے٘)  آسہٕ  تِمن  پتہٕ  نٲزل  آمژٕ  کرنہٕ،  کیا  تۅہیہِ  چھَو  نا  (ییٖژ)  عقل  تہِ۔

Transliteration:
  Y<u>a</u> ahla alkit<u>a</u>bi lima tu<u>ha</u>jjoona fee ibr<u>a</u>heema wam<u>a</u> onzilati a<b>l</b>ttawr<u>a</u>tu wa<b>a</b>linjeelu ill<u>a</u> min baAAdihi afal<u>a</u> taAAqiloon<b>a</b>


Athar:
  تۅہیہِ  لُکن  یِمن  چیزن  ہُند  علم  چُھو  تِمن  منٛز  کٔرِو  تۅہیہِ  سٮ۪ٹھاہ  بحث  وۅنۍ  کیازِ  چِھو  تِمن  معاملاتن  منٛز  بحث  کرنہِ  درٛامٕتۍ  یِمن  متعلق  تۅہیہِ  رَژھ  تہِ  علم  چُھنہٕ،  اللہ  تعالیٰ  چُھ  زانان  توٚہۍ  چِھو  نہٕ  زانان۔

Mirwaiz:
  وارٕہ  بوٗزِو  اے  لوٗکو  اِختلاف  چھِوٕہ  توٚہۍ  کران،  تتھ  مںٛز  ییٚمِچ  تۅہیہِ  کینژھاہ  خبر  چھو  یعنی  حضرتِ  عیسیٰ  ہس  متعلق۔  أڈۍ  چُھوس  دپان  خداے  تہٕ  أڈۍ  چُھوس  دپان  خداے  سُند  نیٚچُو۔  تِہٕندِس  معاملس  منٛز  چھَو  نہٕ  تۅہیہِ  کُنی  کتھ،  پس  کیازِ  چھِو  اِختلاف  کران  تِمن  معاملن  اندر  یِمن  ہٕںٛز  نہٕ  تۅہیہِ  کینہہ  خبر  تہٕ  علم  چُھ  یعنی  حضرتِ  ابراہیم  علیہ  السلامس  متعلق،  اللہ  تعالیٰ  چُھ  زانان  حضرتِ  ابراہیم  کُس  صٲب  اوس  توٚہۍ  چھِو  نہٕ  زانان۔

Tahir:
  بوٗزِو!  تۆہۍ  چِھو  تِمَے  لُکھ  یِم  تِمن  کتھن  منٛز  تہِ  ژُوان  روٗدِو  یُہُنٛد  تۅہیہِ (کینہہ  نَتہٕ  کینہہ) علم  اوسُوٗ  مگر  تِمن  کتھن  منٛز  کیازِ  چِھو  تکرار  کران  یُہُنٛد  نہٕ  تۅہیہِ  (ژکے)  کانٛہہ  علمٕے  چُھنہٕ،تہٕ  اللہ  تعالیٰ  چُھ  زانان  تہٕ  تۆہۍ  چِھو  نہٕ  زانان۔

Transliteration:
  H<u>a</u>antum h<u>a</u>ol<u>a</u>i <u>ha</u>jajtum feem<u>a</u> lakum bihi AAilmun falima tu<u>ha</u>jjoona feem<u>a</u> laysa lakum bihi AAilmun wa<b>A</b>ll<u>a</u>hu yaAAlamu waantum l<u>a</u> taAAlamoon<b>a</b>


Athar:
  ابراہیمؑ  نَہ  اوس  یہودۍ  تہٕ  نہ  اوس  عیسٲے  بلکہ  اوس  سُہ  مُسلم  یکسوٗ۔  ﴿دراصل  چُھ  لفظ  حنیف  استعمال  سپُدمُت،  امہِ  نِشہِ  چُھ  مُراد  سُہ  شخص  یُس  پرٛتھ  طرفہٕ  بُتھ  پِھرِتھ  أکِس  خاص  وَتہِ  پٮ۪ٹھ  پکہِ۔  یۅہے  مفہوٗم  چُھ  مسلم  یکسوٗ  ادا  کران﴾  تہٕ  سُہ  اوس  نہٕ  ہرگِز  مُشرِکو  منٛزٕ۔

Mirwaiz:
  اوس  نہٕ  حضرتِ  ابراہیم  نہٕ  یہودی  تہٕ  نہ  نصرٲنۍ،  بلکہ  اوس  سُہ  ساروٕے  اپزیو  دینو  نِشہِ  بیزار،  پوٚز  دین  اِختیار  کروُن  تابعدار  تہٕ  فرمانبردار  موحدِ  کٲمِل،  بیٚیہِ  اوس  نہٕ  سُہ  مُشرِکو  أندرٕہ  یِم  دعویٰ  چھِ  کران  أسۍ  چھِ  تِہٕندِس  مِلتس  پیٚٹھ  حالانکہ  یِم  چھِ  پانے  کانہہ  چیزاہ  بناوان  کنِو،  ہچو  یا  بیٚیہِ  کُنہِ  چیزُک۔  تتھ  چھِ  نمان،  تتھ  نِشہِ  چھِ  برکت  ژھاںڈان۔  تس  چھِ  حاجت  منگان۔  یی  چھا  کوٚرمُت  حضرتِ  ابراہیمن  نعوذباللہ۔

Tahir:
  ابرہیم (علیہ  السلام)  نَہ  ٲسۍ  یہوٗدۍ  تہٕ  نَہ  نصرٲنۍ،  تِم  ٲسۍ  پۯتھ  بٲطلس  نِشہِ  بیۆن  روزن  وٲلۍ  (پٔزۍ)  مسلمان،  بیٚیہِ  ٲسۍ  نہٕ  تِم  مشرکو  منٛزٕتہِ  کینہہ۔

Transliteration:
  M<u>a</u> k<u>a</u>na ibr<u>a</u>heemu yahoodiyyan wal<u>a</u> na<u>s</u>r<u>a</u>niyyan wal<u>a</u>kin k<u>a</u>na <u>h</u>aneefan musliman wam<u>a</u> k<u>a</u>na mina almushrikeen<b>a</b>


Athar:
  ابراہیم  ﴿علیہ  السلامس﴾  سٍتۍ  نسبت  تھاونُک  سارِوٕے  کھۅتہٕ  زیادٕہ  حق  ہرگاہ  کٲنٛسہِ  واتان  چُھ  تیٚلہِ  چُھ  تِمن  لُکن  واتان  یِمو  تٔمۍ  سٕنز  پیروی  کٔر،  تہٕ  وۅنۍ  چُھ  یہِ  نبیؐ  تہٕ  أمۍ  سٕندۍ  مانن  وٲلۍ  امہِ  نسبتٕکۍ  زیادہ  حقدار،  اللہ  تعالیٰ  چُھ  صرف  تِمن  لُکن  ہُند  حٲمی  تہٕ  مددگار  یِم  ایمان  وٲلۍ  آسن۔

Mirwaiz:
  پٔزۍ  پٲٹھۍ  زیادٕہ  نزدیک  چھِ  لوٗکو  أندرٕہ  حضرتِ  ابراہیمس  علیہ  السلام  تِمے  یِمو  تِہٕںٛز  متابعت  تہٕ  پیروی  کٔرتِہٕندِس  وقتس  اندر،  بیٚیہِ  چُھ  تِمن  نزدیک  یہِ  بوٚڈ  پیغمبر  حضرتِ  محمد  صلی  اللہ  علیہ  و سلم،  بیٚیہِ  چھِ  تِمن  نزدیک  باایمان۔  اُمتی  ییٚمِس  پیغمبرِ  برحق  سٕندۍ  یِمنٕے  پزِ  ونُن  أسۍ  چھِ  بردین  ابراہیمی  نہ  کہ  تۅہیہِ  یا  مُشرِکن،  اللہ  تعالیٰ  چُھ  دوست  باایمانن  تِہٕںٛزٕہ  کامہِ  سنبھالان۔

Tahir:
  بے  شک  چِھ  سارِوٕے  لُکو  کھۅتہٕ  کٔھسِتھ  ابراہیمس  (علیہ  السلام)  نکھہٕ  (تہٕ  حقدار)  تِمے  لُکھ  یِمَوتِہنٛز  (یعنی  تِہِندِ  دیٖنٕچ)  پیروی  کٔرمٕژ  چھے٘  تہٕ  (سُہ)  چُھ  یۅہے  نبی  (صلی  اللہ  علیہ  وسلم)،  بیٚیہِ  (یِمن  پیٚٹھ)  ایمان  اَنن  وٲلۍ،  تہٕ  اللہ  تعالیٰ  چُھ  ایمان  والیٚن  ہُنٛد  مددگار۔

Transliteration:
  Inna awl<u>a</u> a<b>l</b>nn<u>a</u>si biibr<u>a</u>heema lalla<u>th</u>eena ittabaAAoohu wah<u>atha</u> a<b>l</b>nnabiyyu wa<b>a</b>lla<u>th</u>eena <u>a</u>manoo wa<b>A</b>ll<u>a</u>hu waliyyu almumineen<b>a</b>


Athar:
  ﴿اے  ایمان  اَنن  والیو﴾  اہلِ  کتابَو  منٛزٕ  چُھ  اکھ  دوٚر  یژھان  زِ  کُنہِ  پٲٹھۍ  ڈالیو  تۅہیہِ  سُہ  سیٚزِ  وَتہِ  نِشہِ،  حالانکہ  تِم  چِھنہٕ  درحقیقت  پانس  ورٲے  بیٚیہِ  کٲنٛسہِ  گُمرٲہی  منٛز  تراوان  مگر  تِمن  چُھنہٕ  اَمِیُک  شعور۔

Mirwaiz:
  یژھوو  یہودو  أندرٕہ  أکۍ  جماعتن،  تِم  کرہن  تۅہیہِ  دینِ  حق  نِشہِ  گُمراہ،  فی  الحقیقت  چھِ  تِم  تۅہیہِ  گمراہ  کرُن  یژھان  بلکہ  چھِ  تِم  امہِ  سٍتۍ  پننین  پانن  گمراہ  کران،  مگر  تمیُک  چھِنہٕ  ژینان۔

Tahir:
  (اے  مسلمانو!)  اہلِ  کتابو  منٛزٕ  چُھ  اَکھ  دۆر  (شدید)  خٲہِش  تھاوان  زِ  کاش  تِم  ہیٚکہٕ  ہَانَو  تۅہیہِ  گُمراہ  کٔرِتھ،  مگر  تِمَو  چُھ  فقط  پَننُے  پان  گمراہ  کٔرِتھ  تھوومُت  تہٕ  تِمن  چُھنہٕ﴿اَمہِ  کتھہِ  ہُنٛد)  شعور۔

Transliteration:
  Waddat <u>ta</u>ifatun min ahli alkit<u>a</u>bi law yu<u>d</u>illoonakum wam<u>a</u> yu<u>d</u>illoona ill<u>a</u> anfusahum wam<u>a</u> yashAAuroon<b>a</b>


Athar:
  اے  اہل  کتاب،  کیازِ  چِھو  اللہ  تعالیٰ  سٕندٮ۪ن  آیاتن  انکار  کران  حالانکہ  توہۍ  چِھو  خود  یِمن  ہُنٛد  مشٲہدٕہ  کران۔  ﴿دوٚیم  ترجمہٕ  ہیکہِ  اَمِیُک  یِتہِ  ٲسِتھ  زِ،  توٚہۍ  چِھو  پانہٕ  تہِ  گوٲہی  دِوان۔  دۅشوٕنۍ  صوٗرتن  منٛز  چُھنہٕ  معنی یَس  کانٛہہ  اثر  پیٚوان۔  نبی  صلی  اللہ  علیہ و سلمن  ہٕنز  پٲکیزٕہ  زندگی،  تہٕ  صحابہ  کِرامن  ہٕنزن  زندگی  یَن  پٮ۪ٹھ  تِہندِ  تعلیم  و  تربیتٕکۍ  حیرت  انگیز  اثرات،  تہٕ  تِم  بُلند  پایہِ  مضمون  یِم  قرآنس  منٛز  ارشاد  سپدان  ٲسۍ،  دراصل  ٲسۍ  یِم  سٲری  چیز  اللہ  تعالیٰ  سٕند  تِتھۍ  روشن  آیات  زِ  یُس  شخص  انبیاء  علیھم  السلامن  ہٕندٮ۪ن  احوالن  تہٕ  آسمٲنۍ  کتابن  ہٕندِ  طرزٕ  نِشہِ  وٲقف  آسہِ  ہے،  تس  خٲطرٕ  اوس  یِمن  آیاتن  وُچِھتھ  حضور  صلی  اللہ  علیہ و سلمن  ہٕندِس  نبوّتس  پٮ۪ٹھ  شک  کرُن  سٮ۪ٹھاہ  مُشکل۔﴾

Mirwaiz:
  اے  اہلِ  کتابو  کیازِ  چھِو  خداے  سٕندین  آیاتن  قرآنِ  مجیدس  اِنکار  کران  حالانکہ  توٚہۍ  چھِو  پننہِ  جایہِ  اتھ  اِقرار  کران۔

Tahir:
  اے  اہلِ  کتاب!تۆہۍ  کیازِ  چِھو  اللہ  تعالیٰ  سٕندیٚن  آیاتن  انکار  کران  حالانکہ  تۆہۍ  چِھو  پانہٕ  گواہ (یعنی  تۅہیہِ  چُھو  پننیٚن  کتابن  منٛز  سورُے  کینہہ  پانہٕ  پۆرمُت)۔ 

Transliteration:
  Y<u>a</u> ahla alkit<u>a</u>bi lima takfuroona bi<u>a</u>y<u>a</u>ti All<u>a</u>hi waantum tashhadoon<b>a</b>


Athar:
  اے  اہل  کتاب،  کیازِ  چِھو  حق  بٲطلُک  رنگ  کھٲلِتھ  شکہٕ لد  بناوان؟  کیازِ  چِھو  زٲنِتھ  مٲنِتھ  حق  چُھپاوان؟

Mirwaiz:
  اے  اہلِ  کتابو  کیازِ  چِھو  پوٚز  أپزِس  سٍتۍ  مِلناوان  بیٚیہِ  کیازِ  چِھو  پوٚز  کھٹان  یعنی  نعتِ  نبی  کریم  صلی  اللہ  علیہ  و سلم  حالانکہ  توٚہۍ  چھِو  زانان  یہِ  چُھ  بیشک  پیغمبر  آخرالزمان۔

Tahir:
  اے  اہل  کتاب!تۆہۍ  کیازِ  چِھو  حق  کران  بٲطلس  سٍتۍ  رَلہٕ  مِلہٕ  تہٕ  حق  کیازِ  چِھو  ژوٗرِ  تھاوان  حالانکہ  تۆہۍچِھو  زانان۔

Transliteration:
  Y<u>a</u> ahla alkit<u>a</u>bi lima talbisoona al<u>h</u>aqqa bi<b>a</b>lb<u>at</u>ili wataktumoona al<u>h</u>aqqa waantum taAAlamoon<b>a</b>


Athar:
  اہلِ  کتابو  منٛزٕ  چُھ  اکھ  دوٚر  وَنان  زِ  أمِس  نبی یَس  مانن  والیٚن  پٮ۪ٹھ  یِکینژھاہ  نٲزِل  چُھ  سپُدمُت  تتھ  پٮ۪ٹھ  أنِو  صُبحٲے  ایمان  تہٕ  شامس  کٔرِو  تتھ  انکار،  شاید  پھیرن  یِم  لُکھ  امہِ  ترکیبہِ  سٍتۍ  پننہِ  ایمانہٕ  نِشہِ۔

Mirwaiz:
  بیٚیِہ  أکۍ  جماعتن،  یہِ  ووٚن  یہودو  أندرٕہ  أکۍ  جماعتن  بیین  یہودن  مسلمانن  گُمراہ  کرنٕچ  اکھ  صورت  چھےٚ  یِتہِ  کہ  ظٲہِر  پٲٹھۍ  أنِو  ایمان  اتھ  یہِ  نٲزِل  آو  کرنہٕ  مسلمانن  پیٚٹھ  یعنی  قرآنِ  مجیدس  صبحس  تو  پتہٕ  کٔرِو  اِنکار  شامس،  یُتھ  یِم  باایمان  امی  سٍتۍ  اِسلام  نِشہِ  پھیرن  تہٕ  رجوع  کرن۔  شک  پییکھ  تہٕ  حوصلہٕ  سپدنکھ  پست۔

Tahir:
  تہٕ  اہلِ  کتابن  ہنٛز  اکھ  جماعت  چِھ  (لُکن) ونان  زِ  تۆہۍ  ٲسِو  اَتھ  کتابِہ (قرآنس) پیٚٹھ  یۅسہٕ  مسلمانن  پیٚٹھ  نٲزل  چھے٘  آمٕژ  کرنہٕ  دۅہ  کھسوُن (یعنی  صبحٲے) ایمان  اَنان  تہٕ  شامن  ٲسِو  انکار  کران  تاکہ  تِم  تہِ  پھیرن  (تۅہیہِ  وُچِھتھ) پۆت۔

Transliteration:
  Waq<u>a</u>lat <u>ta</u>ifatun min ahli alkit<u>a</u>bi <u>a</u>minoo bi<b>a</b>lla<u>th</u>ee onzila AAal<u>a</u> alla<u>th</u>eena <u>a</u>manoo wajha a<b>l</b>nnah<u>a</u>ri wa<b>o</b>kfuroo <u>a</u>khirahu laAAallahum yarjiAAoon<b>a</b>


Athar:
  بیٚیہِ  چِھ  یِم  لُکھ  پانہٕ  وٲنۍ  ونان  زِ  پننِس  مذہب  دارٕ  سٕندِ  ورٲے  مٲنۍزیٚو  نہٕ  بیٚیہِ  کٲنٛسہِ  ہٕنز  کتھ۔  اے  نبیؐ،  یِمن  ؤنِو  زِ،  دراصل  چُھ  ہدایت  اللہ  تعالیٰ  سُند  ہدایت  تہٕ  یہِ  چُھ  تٔمۍ  سُندُے  دِیُت  زِ  کٲنٛسہِ  یِیہِ  تی  کینژھاہ  دِنہٕ  یہِ  کُنہِ  وِزِ  تۅہیہِ  اُوسُو  دِنہٕ  آمُت،  یایہِ  زِ  دوٚیِمیٚن  میلہِ  تۅہیہِ  خلاف  تُہندِس  ربّ  سٕندِس  دربارس  منٛز  پیش  کرنہٕ  خٲطرٕ  مضبوط  حُجت۔  اے  نبیؐ،  یِمن  ؤنِو  زِ،  فضل  تہٕ  شرف  چُھ  اللہ  تعالیٰ  سٕندِس  اختیارس  منٛز  یَس  یِژھہ  تس  کرِ  عطا،  اللہ  تعالیٰ  سٕنٛز  نظر  چھےٚ  سٮ۪ٹھاہ  وسیع،  تہٕ  سُہ  چُھ  سورُے  کینٛہہ  زانان۔  ﴿دراصل  چُھ  لفظ  وَاسِع  استعمال  سپُدمُت  یُس  بِالعموم  قرآنس  اندر  ترٮ۪ن  موقعن  پٮ۪ٹھ  چُھ  یِوان۔  اکھ  سُہ  موقع  یتھ  جایہِ  انسانن  ہٕندِ  کُنہِ  دَرِ چہِ  تنگ  خیٲلی  تہٕ  تنگ  نظری  ہٕنز  ذِکر  چھےٚ  یِوان  تہٕ  تس  چھےٚ  اتھ  حقیقتس  پٮ۪ٹھ  مُتنبہ  ﴿خبردار﴾  کرنٕچ  ضرورت  پیش  یِوان  زِ  اللہ  تعالیٰ  چُھنہٕ  تُہٕندۍ  پٲٹھۍ  تنگ  نظر۔  دوٚیُم  چُھ  سُہ  موقع  ییٚلہِ  کٲنٛسہِ  ہٕندِس  بخلس،  تنگ  دلی  تہٕ  کم  حوصلگی  پٮ۪ٹھ  ملامت  کٔرِتھ  یہِ  وَنُن  چُھ  آسان  زِ  اللہ  تعالیٰ  چُھ  فراخ  دست،  تُہٕندۍ  پٲٹھۍ  چُھنہٕ  بخیل۔  ترٛییم  چُھ  سُہ  موقع  ییٚلہِ  لُکھ  پننہِ  تخیّل  چہِ  تنگی  ہٕندِ  وجہ کِنۍ  خُدایس  کُن  کُنہِ  قسمٕچ  محدودیت  منسوٗب  چِھ  کران  تہٕ  تِمن  چُھ  یہِ  وَنُن  آسان  زِ  اللہ  تعالیٰ  چُھ  غیر  محدود﴾۔

Mirwaiz:
  بیٚیہِ  مہ  ٲسِو  وژِھہ  وٲنجہ  تصدیق  کران  کُنہِ  دینس  مگر  تِمنٕے  یِم  پیرو  آسن  تُہٕندِس  دینس  یعنی  یہودیتس،  توٚہۍ  فرمٲوِیوکھ  تُہٕںٛزو  چالٲکیو  سٍتۍ  ہیٚکہِ  نہٕ  کینہہ  بٔنِتھ۔  کیازِ  پٔزۍ  پٲٹھۍ  ہِدایت  یُس  لوٗکن  بنان  چُھ  سُہ  ہِدایت  چُھ  خداے  سُند  ہِدایت۔  ،  سُے  چُھ  اصٕل  ہِدایت۔  سُہ  چُھہ  خداے  سٕندِسٕے  اتھس  اندر،  تمیُک  اِختیار  وول  چُھ  سُے۔  یس  سُہ  ہِدایت  کرِ  تس  ہیٚکہِ  نہٕ  ڈٲلِتھ  کانہہ  کُنہِ  طریقہٕ،  یس  نہٕ  سُہ  ہِدایت  کرِ  تس  ہیٚکہِ  نہٕ  کانہہ  ہِدایت  کٔرِتھ،  بیٚیہِ  دوٚپ  یہودو  أندرٕہ  أکۍ  جمٲژ۔  تصدیق  مہ  ٲسِو  کران  یتھ  کتھہِ  کہ  کٲنسہِ  کیاہ  ییہِ  عطا  کرنہٕ  تہٕ  یہِ  تۅہیہِ  بنی  اسراییلن  عطا  کرنہٕ  آو،  سُہ  گوو  نبوت،  کتاب،  حِکمت۔  یتھ  کتھہِ  تہِ  مہ  ٲسِو  تصدیق  کران  کہ  مسلمان  کیاہ  کرن  تۅہیہِ  مقابلہٕ  خدایس  تُہٕندِس  نِشہِ۔  کیازِ  تِہُند  دین  چُھ  مضبوط  تُہٕںٛز  دلیل  چھےٚ  قوی۔  یہِ  ٲسۍ  یہود  ونان  پانہٕ  وٲنۍ  اکھ  أکِس،  توٚہۍ  فرمٲوِیوکھ  یا  رسول  اللہ  صلی  اللہ  علیہ  و سلم  پٔزۍ  پٲٹھۍ  فضل  وکرم  چُھ  خداے  سٕندِس  اتھس  اندر۔  یس  خوش  کریٚس  تس  کرِ  عطا۔  ہرگاہ  کینہہ  کالاہ  نبوت  وہدایت  تٔمۍ  عطا  کٔر  بنی  اسراییلو  أندرٕ  بعض  صٲحِبن،  وۅنۍ  یوٚژھ  تٔمۍ  نبوت  وہدایت  عطا  کرُن  بنی  اسراییلو  أندرٕہ  أکِس  مخصوص  صٲحِبس،  توٚہۍ  کم  چھِو،  اللہ  تعالیٰ  سٕنٛز  رحمت  چھےٚ  وسیع۔  سُہ  چُھ  سٮ۪ٹھاہ  زانہٕ  وُن  تٔمِس  چھےٚ  خبر  کُس  چُھ  قٲبِل  تہٕ  سزاوار  اتھ  رحمتس۔

Tahir:
  تہٕ  کٲنسہِ  ہٕنز  کتھ  مَہ  مٲنِو  تس  شخصس  ورٲے  یُس  (صرف)  تُہٕندِ  دیٖنُک  پٲروکار  آسہِ،فرمٲوِو  زِ  بے  شک  چُھ  ہدایت (فقط) اللہ  تعالیٰ  سُنٛدہدایت (تہٕ  بیٚیہِ  چِھ  مزید  پننیٚن  لُکن  ونان  زِ  یِتہِ  مٲنۍ  زیٚو  نہٕ  ہرگز) زِ  یِژھ  کتاب (یا  دیٖن)  تۅہیہِ  دِنہٕ  چُھوآمُت،یُتھ  ہیوٗ  یِیہِ  بیٚیہِ  تہِ  کٲنسہِ  دِنہٕ،  یا  یہِ  زِ  کانٛہہ  ہیٚکہِ  تُہٕندِس  ربّس  نِشہِ  تۅہیہِ  خلاف  حجت  أنِتھ،فرمٲوِیوٗکھ،بے  شک  چُھ  فضل  اللہ  تعالیٰ  سٕندِسٕے  اَتھس  منٛز،یَس  یژھان  چُھ  عطا  چُھس  کران،بیٚیہِ  چُھ  اللہ  تعالیٰ  وسعت  وول  سیٚٹھاہ  علمہٕ  وول۔

Transliteration:
  Wal<u>a</u> tuminoo ill<u>a</u> liman tabiAAa deenakum qul inna alhud<u>a</u> hud<u>a</u> All<u>a</u>hi an yut<u>a</u> a<u>h</u>adun mithla m<u>a</u> ooteetum aw yu<u>ha</u>jjookum AAinda rabbikum qul inna alfa<u>d</u>la biyadi All<u>a</u>hi yuteehi man yash<u>a</u>o wa<b>A</b>ll<u>a</u>hu w<u>a</u>siAAun AAaleem<b>un</b>


Athar:
  پننہِ  رحمتہٕ  خٲطرٕ  یس  یژھان  چُھ  تس  چُھ  مخصوص  کران،  تہٕ  تٔمۍ  سُند  فضل  چھُ  سٮ۪ٹھاہ  بوٚڈ۔

Mirwaiz:
  یسٕندِہ  حقہٕ  سُہ  یژِھہ  تس  کرِ  مخصوص  رحمت  سٍتۍ،  نبوت  سٍتۍ،  کتابہِ  سٍتۍ  تہٕ  حِکمت  سٍتۍ  توٚہۍ  کم  چھِو،  اللہ  تعالیٰ  چُھ  بوٚڈ  فضل  وول۔

Tahir:
  سُہ  یَس  یژھان  چُھ  تس  چُھ  پننہِ  رحمت  سٍتۍ  خاص  بناوان،بیٚیہِ  چُھ  اللہ  تعالیٰ  سیٚٹھاہ  فضل  وول۔

Transliteration:
  Yakhta<u>ss</u>u bira<u>h</u>matihi man yash<u>a</u>o wa<b>A</b>ll<u>a</u>hu <u>th</u>oo alfa<u>d</u>li alAAa<i><u>th</u></i>eem<b>i</b>


Athar:
  اہلِ  کتابو  منٛزٕ  چُھ  کانٛہہ  تِیُتھ  تہِ  زِ  ہرگاہ  توٚہۍ  تٔمۍ  سٕنٛدِس  بھروسس  پٮ۪ٹھ  مال  و  دولتُک  اکھ  ڈھیر  تہِ  دِیِو  سُہ  کر  تُہُند  مال  تۅہیہِ  واپس  تہٕ  کٲنٛسہِ  ہُند  حال  چُھ  یہِ  زِ  اگر  توٚہۍ  أکِس  دینار کِس  معاملس  منٛز  تہِ  تس  پٮ۪ٹھ  بھروسہٕ  کٔرِو  سُہ  دِیَو  نہٕ  واپس،  اِلاّ  یہِ  زِ  توٚہۍ  گٔژِھو  تس  کلس  پٮ۪ٹھ  سوار،  تِہِند  اَمہِ  اخلاقی  حالتُک  وجہ  چُھ  یہِ  زِ  تِم  چِھ  ونان،  اُمِّیَن  ﴿غیر  یہودی  لُکن﴾  ہٕندِس  معاملس  پٮ۪ٹھ  چَھنہٕ  اَسہِ  پٕرٛژھہ گٲر  تہٕ  یہِ  کتھ  چِھ  تِم  محض  اَپُز  بنٲوِتھ  خُدایس  کُن  منسوٗب  کران،  حالانکہ  تِمن  چُھ  معلوم  ﴿زِ  خُداین  چَھنہٕ  یِژھہ  کانٛہہ  کتھ  فرمٲومٕژ﴾۔

Mirwaiz:
  بیٚیہِ  چھِ  بعض  اہلِ  کتابو  أندرٕہ  تمہِ  قسمٕکۍ  لوٗکھ  ہرگاہ  تِمن  بے  شُمار  مال  زٕ  ساس  زٕ  ہتھ  اوقیہ  سۅنٕکۍ  امانت  ییہِ  تھاونہٕ  سُہ  دِی  واپس  ژےٚ  ییٚلہِ  ژٕ  منگہس  مثلِ  عبداللہ  بِن  سلام۔  یِمو  یہودو  أندرٕہ  چھِ  بعض  تِم  ہرگاہ  تِمن  ژٕ  اکھ  دینار  یعنی  اکھ  مُہر  امانت  تھاوکھ  سُہ  دِی  نہٕ  واپس  سُہ  اکھ  دینار  تہِ،  یوٚتانۍ  وۅدٕنۍ  روزکھ  ژٕ  تٔمِس  مُطالبہٕ  تہٕ  وُگرٲے  کران،  یہِ  خیانت  کرنُک  وجہ  چُھ  تِم  چھِ  دپان  اسہِ  چُھنہٕ  ناخواندن،  نا  تعلیم  یافتن  غٲر  اہلِ  کتابن  ہُند  مال  کھیٚنس  اندر  کانہہ  قصوراہ  تہٕ  گنہاہ۔  بیٚیہِ  ٲسۍ  تِم  ونان  کہ  توراۃس  اندر  وچُھ  سانہِ  دین  کین  مُخالفن  ہٕندِس  مٲلِس  اندر  خیانت  کرٕنۍ  جٲیِز۔  اللہ  تعالیٰ  چُھکھ  اتھ  رد  فرماوان،  نوراوان  چھِ  یِم  یہِ  کتھ  وننہٕ  سٍتۍ  اللہ  تعالیٰ  ہس  پیٚٹھ  اپُز،  زٲنِتھ  کٔرِتھ۔  یِمن  چُھ  معلوم  کہ  اللہ  تعالیٰ  ہن  چُھنہٕ  کُنہِ  جایہِ  امیُک  اِجازت  دیُتمُت۔  امانتس  اندر  خیانت  کرٕنۍ  چُھ  پرتھ  کٲنسہِ  ہٕندِ  حقہٕ  ممنوع۔  پرتھ  دینس  تہٕ  مذہبس  منٛز  ناجٲیِز،  یِہٕںٛز  یہِ  کتھ  چَھنہٕ  صحیح  بلکہ  یہِ  کرُن  چُھ  سخت  گناہ۔  خیانت  کروٕنِس  پیٚٹھ  چُھ  ضروٗر  سخت  الزام۔  کیازِ  تتھ  متعلق  چھِ  سٲنۍ  زٕہ  قانون۔  اکھ  گوو۔

Tahir:
  تہٕ  اہلِ  کتابو  منٛزٕ  چِھ  کینہہ  تِتھۍ  تہِ  زِہرگاہ  تۆہۍ  تس  نِشہِ  مالُک  انبار  امانت  تھٲوِوٗ  سُہ  دِیَو  تۅہیہِ  واپس،  تہٕ  یِمنٕے  منٛز  چِھ  تِتھۍ  تہِ  زِ  ہرگاہ  تۆہۍ  تٔمِس  نِشہِ  اکھ  دینار  امانت  تھٲوِوٗ  سُہ  دِیَو  نہٕ  ہرگز  واپس  اَمہِ  ورٲے  زِ  تۆہۍ  روٗزِو  تس  کلس  پیٚٹھ  کھڑا،  یہِ  چُھ  اَوے  زِ  تِم  چِھ  ونان  زِ  اَن  پڑھن  ہٕندِس  معاملس  منٛز  چھَنہٕ  اَسہِ  پٕۯژھ  گٲر،  بیٚیہِ  چِھ  اللہ  تعالیٰ  ہس  پیٚٹھ  اَپُز  کھالان  تہٕ  تِمن  چِھ  پانس (تہِ) خبر۔

Transliteration:
  Wamin ahli alkit<u>a</u>bi man in tamanhu biqin<u>ta</u>rin yuaddihi ilayka waminhum man in tamanhu bideen<u>a</u>rin l<u>a</u> yuaddihi ilayka ill<u>a</u> m<u>a</u> dumta AAalayhi q<u>a</u>iman <u>tha</u>lika biannahum q<u>a</u>loo laysa AAalayn<u>a</u> fee alommiyyeena sabeelun wayaqooloona AAal<u>a</u> All<u>a</u>hi alka<u>th</u>iba wahum yaAAlamoon<b>a</b>


Athar:
  ٲخر  کیازِ  سپدِ  نہٕ  تِمن  پٕرٛژھہ گٲر؟  یُس  تہِ  پَنُن  عہد  پوٗرٕ  کرِ  تہٕ  بُرٲئی  نِشہِ  روزِ  بٔچِتھ  سُہ  بنہِ  اللہ  تعالیٰ  سُند  ٹوٹھ  تِکیازِ  پرہیزگار  لُکھ  چِھ  خدایس  پسند۔

Mirwaiz:
  ییٚمۍ  أکۍ  وفا  کوٚر  پننِس  عہدس  یُس  تٔمۍ  خدایس  سٍتۍ  کوٚرمُت  آسہِ  یا  جٲیِز  عہداہ  کٲنسہِ  مخلوقس  سٍتۍ  کوٚرمُت  آسہِ،  بیٚیہِ  کھوژِ  اللہ  تعالیٰ  ہس  کہ  کٲنسہِ  ہُند  مال  زانہِ  نہٕ  حلال  بِلا  وجہ،  پس  بیشک  اللہ  تعالیٰ  چُھ  دوست  تھاوان  پسند  کران  پرہیز  گارن۔  دوٚیِم  قانون  گوو۔

Tahir:
  آ،  وۅنۍ  یُس  پَنُن  وعدٕہ  پوٗرٕ  کرِ،بیٚیہِ  کرِ  تقویٰ  اختیار  (تس  چھَنہٕ  پٔزۍپٲٹھۍ  پٕۯژھ  گٲر) امہِ  موجوب  چُھ  بے  شک  اللہ  تعالیٰ  پرہیز  گارن  سٍتۍ  محبت  کران۔

Transliteration:
  Bal<u>a</u> man awf<u>a</u> biAAahdihi wa<b>i</b>ttaq<u>a</u> fainna All<u>a</u>ha yu<u>h</u>ibbu almuttaqeen<b>a</b>


Athar:
  روٗدۍ  وۅنۍ  تِم  لُکھ  یِم  اللہ  تعالیٰ  سُند  عہد  تہٕ  پنٕنۍ  قسم  کَمس  قٍمتس  پٮ۪ٹھ  چِھ  کٕنان  تِمن  خٲطرٕ  چُھنہٕ  ٲخرتس  اندر  کانٛہہ  حصہٕ،  اللہ  تعالیٰ  نہ  کرِ  قیامت کہِ  دۅہ  تِمن  سٍتۍ  کتھ،  نہ  وُچِھہ  تِمن  کُن  تہٕ  نہ  کرِ  تِمن  پاک  بلکہ  چُھ  تِہندِ  خٲطرٕ  سخت  دگ  تُلوُن  عذاب۔

Mirwaiz:
  پٔزۍ  پٲٹھۍ  یِم  لوٗکھ  کٕنان  تہٕ  بدلاوان  چھِ  خداے  سٕندِس  عہدس  یُس  امانتس  متعلق  چُھ  توراۃس  منٛز  بیان  کرنہٕ  آمُت۔  یا  یُس  عہد  نبی  کریمس  صلی  اللہ  علیہ  و سلم  متعلق  چُھ  پننیو  اپزیو  قسمو  سٍتۍ  موٗلس  حٲصِل  چھِ  کران  تِم  قٍمتھاہ  تہٕ  مولاہ  سٮ۪ٹھاہ  کم  یعنی  وُشکہِ  ہُند  اکھ  ترٚکھ  یا  کپرٕکۍ  کینہہ  گز۔  یِم  تِمن  کعب  بِن  اشرف  یہود  یس  نِشہِ  بنان  ٲسۍ  نعتِ  پیغمبر  آخر  الزمانس  تحریف  کرنس  پیٚٹھ،  یِم  عہد  شِکن  تہٕ  اپزیٲرۍ  اپٕزۍ  قسم  ہاوٕوُنۍ  یِم  چھِ،  یِہٕندِ  خٲطرٕ  چُھنہٕ  ٲخرتس  اندر  کانہہ  حِصہٕ  ثوابُک،  بیٚیہِ  کرِ  نہٕ  اللہ  تعالیٰ  یِمن  سٍتۍ  کتھ  تہِ۔  بیٚیہِ  دِیہِ  نہٕ  تِمن  کُن  نظر  تہِ  قیامت  کہ  دۅہ،  نہ  کرِ  تِہٕںٛزن  کامین  ہٕںٛز  کانہہ  تعریف،  نہ  کرِ  تِمن  گُنہو  نِشہِ  پاک  بلکہ  آسہِ  تِہٕندِ  خٲطرٕ  کڈُر  عذاب۔

Tahir:
  بے  شک  یِم  لُکھ  اللہ  تعالیٰ  سٕندِعہدُک  (وعدُک)  تہٕ  پننیٚن  قَسمن  ہُنٛد  معمولی  قٍمت  کہ  بدلہ  سودا  چِھ  کران،  یِمے  چِھ  تِم  لُکھ  یِٕہِندِ  خٲطرٕ  ٲخرتس  منٛز  کانٛہہ  حصہٕ  چُھنہٕ،تہٕ  نَہ  کرِ  قیامت  کہ  دۅہ  اللہ  تعالیٰ  تِمن  سٍتۍ  کلام  تہٕ  نَہ  کرِ  تِمن  کُن  نظر،تہٕ  نَہ  کر  تِمن  پٲکیزگی  عطا،  بیٚیہِ  چُھ  تِہِندِ  خٲطرٕ  دگ  تُلوُن  عذاب۔

Transliteration:
  Inna alla<u>th</u>eena yashtaroona biAAahdi All<u>a</u>hi waaym<u>a</u>nihim thamanan qaleelan ol<u>a</u>ika l<u>a</u> khal<u>a</u>qa lahum fee al<u>a</u>khirati wal<u>a</u> yukallimuhumu All<u>a</u>hu wal<u>a</u> yan<i><u>th</u></i>uru ilayhim yawma alqiy<u>a</u>mati wal<u>a</u> yuzakkeehim walahum AAa<u>tha</u>bun aleem<b>un</b>


Athar:
  تِمن  منٛز  چِھ  کینٛہہ  لُکھ  تِتھۍ  یِم  کتاب  پران  پران  تِتھہٕ  پٲٹھۍ  چِھ  زیٚو  پِھران  زِ  توٚہیہِ  باسیو  یِکینٛژھاہ  تِم  پران  چِھ  سۅ  چھےٚ  کتابہِ  ہٕنٛزٕے  عبارت  حالانکہ  چَھنہٕ  سۅ  کتابہِ  ہٕنز  عبارت  آسان۔  تِم  چِھ  وَنان  یہِ  کینٛژھاہ  أسۍ  پران  چِھ  یہِ  چُھ  اللہ  تعالیٰ  سٕندِ  طرفہٕ  حالانکہ  چُھنہٕ  سُہ  اللہ  تعالیٰ  سٕندِ  طرفہٕ  آسان،  تِم  چِھ  زٲنِتھ  مٲنِتھ  اَپٕز  کتھ  خُدایس  کُن  منسوب  کران۔

Mirwaiz:
  یِمو  یہودو  أندرٕہ  چھےٚ  اکھ  جماعتھاہ  یِم  زِیٚو  وُٹھِتھ  تہٕ  ۂج  کٔرِتھ  توراۃٕچ  عبارت  پران  چھِ۔  یتھ  جایہِ  نبی  کریم  صلی  اللہ  علیہ  و سلم  سٕندین  تعریفن  تہٕ  نعتن  تحریف  تہٕ  تغیر  چُھ  آسان  آمُت،  یُتھ  تۅہیہِ  گُمان  گژِھہ  یہِ  تہِ  چھےٚ  توراۃ  چی  عبارت،  حالانکہ  فی  الواقع  چَھنہٕ  سۅ  توراۃٕچ  عبارت  کینہہ  تہِ،  ونان  چھِ  یِم  کہ  یہِ  عبارت  تہِ  چھےٚ  خداے  سٕندِی  طرفہٕ،  حالانکہ  سۅ  عبارت  چَھنہٕ  ہرگِز  خداے  سٕندِ  طرفہٕ،  نوٚراوان  چھِ  یِم  خدایس  پیٚٹھ  اپُز  حالانکہ  یِم  چھِ  زانان  أسۍ  چھِ  اپُز  ونان  مگر  زٲنِتھ  کٔرِتھ  چھِ  اپُز  ونان۔  یِتھے  پٲٹھۍ  چھِ  نصاریٰ  تہِ  اپُز  نوٚراوان  خدایس  پیٚٹھ۔  تِم  چھِدپان  حضرتِ  عیسیٰ  ہن  چُھ  کوٚرمُت  خدا  آسنُک  دعویٰ۔  لوٗکن  دیُت  ناد  تِمو  پننِس  عبادتس  کُن  تتھ  چھُ  رد  کران  اللہ  تعالیٰ۔

Tahir:
  تہٕ  بے  شک  چُھ  تِمن  منٛز  اَکھ  دۆر  تِیُتھ  تہِ  یِم  کتاب  پران  پران  پننیٚن  زیٚوَن  وُٹھِنۍ  چِھ  دِوان  تاکہ  تۆہۍ  سمجھِو  تِہِنِدس  ہیۆر  بۅن  کرنس  تہِ  کتابِہ (ہُندُے  حصہٕ)  حالانکہ  چُھنہٕ  سُہ  کتابِہ  منٛزٕ  کینہہ،  بیٚیہِ  چِھ  ونان  یہ  (سورُے)  چُھ  اللہ  تعالیٰ  سٕندِ  طرفہٕ  مگرسُہ  چُھنہٕ  (ہرگز)  اللہ  تعالیٰ  سٕندِ  طرفہٕ،  تہٕ  تِم  چِھ  اللہ  تعالیٰ  ہس  پیٚٹھ  اَپُز  کھالان  تہٕ  (یہِ)  چُھ  تِمن  پانس  تہِ  پَے۔

Transliteration:
  Wainna minhum lafareeqan yalwoona alsinatahum bi<b>a</b>lkit<u>a</u>bi lita<u>h</u>saboohu mina alkit<u>a</u>bi wam<u>a</u> huwa mina alkit<u>a</u>bi wayaqooloona huwa min AAindi All<u>a</u>hi wam<u>a</u> huwa min AAindi All<u>a</u>hi wayaqooloona AAal<u>a</u> All<u>a</u>hi alka<u>th</u>iba wahum yaAAlamoon<b>a</b>


Athar:
  کٲنٛسہِ  انسان  سٕنز  کٲم  چَھنہٕ  یہِ  زِ  اللہ  تعالیٰ  کرِ  تس  کتاب  تہٕ  حُکم  تہٕ  نبوّت  عطا  تہٕ  سُہ  وَنہِ  لُکن  زِ  خُدایس  ورٲے  بٔنِو  توٚہۍ  میٲنۍ  بندٕہ  سُہ  ونہِ  یٖی  زِ  پٔزۍ  ربّٲنۍ  بٔنِو  یِتھہٕ  پٲٹھۍ  زَن  تمہِ  کتابہِ  ہٕنٛزِ  تعلیمہِ  ہُنٛد  تقاضہٕ  چُھ  یوسہٕ  توٚہۍ  پران  تہٕ  پرناوان  چِھو۔

Mirwaiz:
  کٲنسہِ  بشرس  نِشہِ  چَھنہٕ  یہِ  کتھ  ممکِن  کہ  اللہ  تعالیٰ  ہن  کیاہ  آسہِ  تس  عطا  کٔرمٕژ  سۅ  کتاب  یتھ  اندر  توحیدُک  حکُم  تہٕ  شِر  کٕچ  ممانعت  آسہِ۔  بیٚیہِ  آسنس  عطا  کٔر  مٕژ  عقل  تہٕ  فہم۔  بیٚیہِ  آسنس  عطا  کوٚرمت  نبوت،  توپتہٕ  کیاہ  وَنہِ  سُہ  لوٗکن  توٚہۍ  بٔنِو  میٲنۍ  بندٕہ  خدایس  ورٲے  یعنی  میٲنۍ  کٔرِو  عبادت،  بلکہ  چھےٚ  تِہٕںٛز  کٲم  لوٗکن  ونُن۔  بٔنِو  توٚہۍ  اے  لوٗکو  خداے  سٕندۍ  بندٕہ۔  پنٕنۍ  خاص  تعلقات  تھاوٕوُنۍ  تس  سٍتۍ۔  عبادت  کٔرِو  تِہٕںٛزٕے  یٲژ۔  کیازِ  سُہ  کھوژِ  ہرگاہ  بہٕ  لوٗکن  پننِس  عبادتس  تہٕ  پرستِشہِ  کُن  ناد  دِمہٕ۔  اللہ  تعالیٰ  ہن  یۅسہٕ  مہربٲنیاہ  چھم  کٔرمٕژ  سۅ  ہیٚیم  واپس  بیٚیہِ  گژھیم  بیزار،  امی  وجہہ  کہ  توٚہۍ  چُھوکھ  ہیٚچھناوان  لوٗکھ  سۅ  کتاب  یتھ  منٛز  توحیدکی  سبق  چھِ۔  امی  وجہہ  کہ  توٚہۍ  چھِو  سۅ  کتاب  پانہٕ  پران۔

Tahir:
  کٲنسہِ  بشرس  چُھنہٕ  یہِ  حق  زِ  اللہ  تعالیٰ  کرِ  تس  کتاب  تہٕ  حکمت  تہٕ  نبوت  عطا،پتہٕ  لاگہِ  سُہ  لُکن  یہِ  وَنُن  زِ  اللہ  تعالیٰ  تٕرٲوِتھ  بٔنِو  میٲنۍ  بندٕہ  بلکہ  (وَنہِ  سُہ  یہِ) تۆہۍ  بٔنِو  اللہ  تعالیٰ  سٕندۍ،اَمہِ  کِنۍ  زِ  تۆہۍ  چِھو  کتاب  ہیٚچھناوان،بیٚیہِ  اَمہِ  کِنۍ  زِ  تۆہۍ  چِھو  یہِ  پانہٕ  تہِ  پران۔

Transliteration:
  M<u>a</u> k<u>a</u>na libasharin an yutiyahu All<u>a</u>hu alkit<u>a</u>ba wa<b>a</b>l<u>h</u>ukma wa<b>al</b>nnubuwwata thumma yaqoola li<b>l</b>nn<u>a</u>si koonoo AAib<u>a</u>dan lee min dooni All<u>a</u>hi wal<u>a</u>kin koonoo rabb<u>a</u>niyyeena bim<u>a</u> kuntum tuAAallimoona alkit<u>a</u>ba wabim<u>a</u> kuntum tadrusoon<b>a</b>


Athar:
  سُہ  وَنہِ  نہٕ  ہرگز  تہِ  تۅہیہِ  یہِ  زِ  فرشتہٕ  یا  پیغمبر  بنٲوِیوٗکھ  پنٕنۍ  ربّ،  کیا  یہِ  چھا  ممکن  زِ  اکھ  نبی  دِیو  تۅہیہِ  کُفرُک  حُکم  ییٚلہِ  زَن  توٚہۍ  مُسلم  چِھو؟

Mirwaiz:
  بیٚیہِ  ہیٚکہِ  نہٕ  سُہ  بشر  امر  کٔرِتھ  کہ  توٚہۍ  بنٲوِیوکھ  ملٲیک  تہٕ  پیغمبر  معبود  پنٕنۍ  خدایس  ورٲے،  کیاہ  یہِ  چھا  ممکِن  کہ  سُہ  بشر  کیاہ  کرِ  تۅہیہِ  کُفرُک  تجویز  توٚہۍ  مسلمان  بننہٕ  پتہٕ۔

Tahir:
  تہٕ  سُہ  پیغمبر  چُھو  نہٕ  تۅہیہِ  یہِ  حکم  زانٛہہ  دِوان  زِ  توہۍ  بنٲوِیوٗکھ  فرشتہٕ  تہٕ  پیغمبر  ربّ،کیا  سُہ  دِیوٕ  تۅہیہِ  تُہٕندِ  مسلمان  سپدنہٕ  پتہٕ (وۅنۍ) کفرُک  حکم

Transliteration:
  Wal<u>a</u> yamurakum an tattakhi<u>th</u>oo almal<u>a</u>ikata wa<b>al</b>nnabiyyeena arb<u>a</u>ban ayamurukum bi<b>a</b>lkufri baAAda i<u>th</u> antum muslimoon<b>a</b>


Athar:
  یاد  کٔرِو  خُداین  اوس  پیغبرن  عہد  ہیوٚتمُت  زِ،  اَز  چِھو  مےٚ  توٚہۍ  کتابہِ  سٍتۍ  تہٕ  حکمت  تہٕ  دانٲئی  سٍتۍ  نوٲزِمٕتۍ،  پگاہ  اگر  کانٛہہ  بیاکھ  رسول  تۅہیہِ  نِشہِ  تمی  تعلیمہِ  ہُند  تصدیق  کران  یِیہِ  یۅسہٕ  گۅڈے  تۅہیہِ  نِشہِ  موجود  چھےٚ  تیٚلہِ  آسیو  تۅہیہِ  تتھ  پٮ۪ٹھ  ایمان  اَنُن  تہٕ  تس  آسیو  مدد  کرُن۔  ﴿مطلب  چُھ  یہِ  زِ  پرٛتھ  پیغمبرس  چُھ  اَمہِ  کتھہِ  ہُند  عہد  ہیٚنہٕ  آمُت،  یتھ  جایہِ  چھےٚ  یہِ  کتھ  ہنا  بیٚیہِ  سمجھِنۍ  زِ  حضرت  محمد  صلی  اللہ  علیہ و سلمن  برونٛٹھ  چُھ  پرٛتھ  نبیس  یۅہے  عہد  ہیٚنہٕ  آمُت  تہٕ  أتھۍ  بُنیادس  پٮ۪ٹھ  چھےٚ  پرٛتھ  نبیَن  پننِس  اُمتس  یِنہٕ  وٲلِس  نبی  سٕنز  خبر  دِژمٕژ  تہٕ  تس  ساتھ  دِنُک  ہدایت  کوٚرمُت۔  البتہ  نَہ  چُھ  قرآنس  اندر  نہ  حدیثن  منٛز  کُنہِ  تہِ  جایہِ  امہِ  کتھہِ  ہُنٛد  پے  لگان  زِ  حضرت  محمد  صلی  اللہ  علیہ و سلمس  کیا  چُھ  اَمہِ  قسمُک  کانٛہہ  عہد  ہینہٕ  آمُت  یا  تِمو  کیا  چُھ  پننِس  اُمتس  کٲنٛسہِ  یِنہٕ  وٲلِس  نبی  سٕنز  خبر  دِتھ  تس  پٮ۪ٹھ  ایمان  اَنُنک  ہدایت  دِیتمُت۔  بلکہ  چُھ  قرآنس  اندر  صراحت  سان  حضور  صلی  اللہ  علیہ و سلمن  خاتم  النبیینؐ  فرماونہٕ  آمُت  تہٕ  واریاہن  حدیثن  اندر  چُھ  حضور  صلی  اللہ  علیہ و سلمو  فرموومُت  زِ  تِمن  پتہٕ  چُھنہٕ  کانٛہہ  نبی  یِنہٕ  وول۔﴾  یہِ  ارشاد  فرمٲوِتھ  پرٛوژھ  خُداین،  کیا  توٚہۍ  چِھوٕہ  اَمِیُک  اقرار  کران  تہٕ  اَتھ  پٮ۪ٹھ  چِھوٕہ  میانہِ  طرفہٕ  عہدٕچ  گوٚب  ذمہٕ  دٲری  رٹان؟  تِمو  ووٚن،  آ،  أسۍ  چِھ  اقرار  کران۔  خُداین  فرموو،  اچھا  تیٚلہِ  روٗزِو  گواہ  تہٕ  بٕتہِ  چُھس  تۅہیہِ  سٍتۍ  گواہ۔

Mirwaiz:
  سُہ  وقت  پٲوِو  ژیٚتس  ییٚلہِ  اللہ  تعالیٰ  ہن  عہد  کرنٲوۍ  سٲرِی  پیغمبر،  البتہ  یہِ  کینژھاہ  مےٚ  تۅہیہِ  عطا  کوٚر  کتاب  تہٕ  حِکمت،  تو  پتے  واتہِ  تۅہیہِ  نِش  پیغمبراہ  عظیم  الشان،  سُہ  آسہِ  تصدیق  کروُن  تِہٕںٛزن  سارنٕے  بُنیٲدی  کتھن  یِمہٕ  تۅہیہِ  سٍتۍ  چھےٚ،  توٚہۍ  کٔرِزیو  تٔمِس  پیغمبرس  ضروٗر  پژھ،  بیٚیہِ  کٔرِزیو  تِہٕندِس  دینس  ضروٗر  مدد،  اللہ  تعالیٰ  ہن  فرمووُکھ  اے  پیغمبرو  وارٕہ  کٔرِو  اتھ  پیٚٹھ  اِقرار،  اتھ  پیٚٹھ  کٔرِو  میون  عہد  تہٕ  حکُم  قبول  یتھ  عہدس  توٚہۍ  وفا  کٔرِو،  ساروٕے  پیغمبرو  دوٚپ  اسہِ  کوٚر  اِقرار،  اللہ  تعالیٰ  ہن  فرمووُکھ  پس  روزِو  أڈۍ  اڈین  گواہ،  بٕتہِ  چُھس  تۅہِی  سٍتۍ  گواہو  أندرٕہ۔

Tahir:
  تہٕ (اے  ٹاٹھہِ!  سُہ  وقت  کٔرِو  یاد) ییٚلہِ  اللہ  تعالیٰ  ہن  انبیاہن  پۅختہٕ  وعدٕہ  ہیۆت  زِ  ییٚلہِ  بہٕ  تۅہیہِ  کتاب  تہٕ  حکمت  عطا  کرٕ،پتہٕ  اَنہِ  تۅہیہِ  نِشہِ  سُہ (سارِنٕے  پیٚٹھ  عظمت  تھاون  وول) رسول  (صلی  اللہ  علیہ  وسلم) تشریف  یُس  تِمن  کتابن  تصدیق  فرماون  وول  آسہِ  یِمہٕ  تۅہیہِ  سٍتۍ  آسن،  تیٚلہِ  أنِو  ضروٗر  تہٕ  ضروٗر  تِمن  پیٚٹھ  ایمان،بیٚیہِ  کٔرِوضروٗر  تہٕ  ضروٗر  تِمن  مدد،فرمووُکھ،کیا  تۅہیہِ  کۆروٕ  اقرار  تہٕ  اَتھ (شرطس)  پیٚٹھ  رۆٹوٕمیون  گۆب  وعدٕہ  مضبوطی  سان؟  سارِوٕے  کۆر  عرض،اَسہِ  کۆر  اقرار،  فرمووُکھ  زِ  تۆہۍ  روٗزِوگواہ  تہٕ  بٕتہِ  چُھس  تۅہیہِ  سٍتۍ  گواہَو  منٛزٕ۔

Transliteration:
  Wai<u>th</u> akha<u>th</u>a All<u>a</u>hu meeth<u>a</u>qa a<b>l</b>nnabiyyeena lam<u>a</u> <u>a</u>taytukum min kit<u>a</u>bin wa<u>h</u>ikmatin thumma j<u>a</u>akum rasoolun mu<u>s</u>addiqun lim<u>a</u> maAAakum latuminunna bihi walatan<u>s</u>urunnahu q<u>a</u>la aaqrartum waakha<u>th</u>tum AAal<u>a</u> <u>tha</u>likum i<u>s</u>ree q<u>a</u>loo aqrarn<u>a</u> q<u>a</u>la fa<b>i</b>shhadoo waan<u>a</u> maAAakum mina a<b>l</b>shsh<u>a</u>hideen<b>a</b>


Athar: امہِ پتہٕ یُس پننِس عہدس پھیرِ سُے چُھ فٲسِق۔
Mirwaiz: یُس یِمو منٛزٕہ روگردٲنی کرِ امہِ معاہدٕہ پتہٕ تِمے چھِ کٲفر تہٕ نافرمان۔
Transliteration: Faman tawall<u>a</u> baAAda <u>tha</u>lika faol<u>a</u>ika humu alf<u>a</u>siqoon<b>a</b>
Tahir:
  (وۅنۍ  آو  آدم  سٕندِپوٗرٕ  نسلہٕ  خٲطرٕنہیب  رٔنگۍ  فرماونہٕ) پتہٕ  ییٚمۍ  اَمہِ (اقرارٕ) پتہٕ  بُتھ  پِھیُر،تیٚلہِ  آسن  تِمے  لُکھ  نافرمان۔


Athar:
  وۅنۍ  کیا  یِم  لُکھ  چھا  اللہ  تعالیٰ  سٕندِ  اطاعتُک  طریقہٕ  ﴿دینُ  اللہ﴾  ترٲوِتھ  بیٚیہِ  کانٛہہ  طریقہٕ  یژھان؟  حالانکہ  آسمانٕکۍ  تہٕ  زمینٕکۍ  سٲری  چیز  چِھ  چار  و  ناچار  اللہ  تعالیٰ  سٕندِی  فرمانٕکۍ  طابع  ﴿مُسلم﴾  تہٕ  تٔسۍ  کُن  چُھ  سارِنٕے  واپس  پھیرُن۔

Mirwaiz:
  کیاہ  تِم  عہد  شِکن  چھا  خداے  سٕندِ  دیندٲری  ورٲے  بیاکھ  دیناہ  ژھانڈان،  حالانکہ  یُس  اکھاہ  آسمانس  تہٕ  زمینس  اندر  چُھ  تِمو  ساروٕے  چھےٚ  گردن  دٲرمٕژ  خداے  سٕندِس  حُکمس،  خوشی  سٍتۍ  یا  لاچار  سپدِتھ،  پتولاکہ  چُھ  تس  کُن  سارنٕے  رجوع  کرُن۔

Tahir:
  کیا  یِم  چھا  اللہ  تعالیٰ  سٕندِ  دیٖن  ورٲے  بیٚیہِ  کانٛہہ  دیٖن  یژھان،  تہٕ  یُس  اکھاہ  تہِ  آسمانن  تہٕ  زمینس  منٛز  چُھ  تٔمۍ  چھے٘  خوشی  سان  یا  لاچٲری  سان  (پۯتھ  حالس  منٛز)  تٔمۍ  سٕنزٕے  فرمانبردٲری  اختیار  کٔرمٕژ  تہٕ  ساری  یِن  تٔسۍ  کُن  واپس  نِنہٕ۔

Transliteration:
  Afaghayra deeni All<u>a</u>hi yabghoona walahu aslama man fee a<b>l</b>ssam<u>a</u>w<u>a</u>ti wa<b>a</b>lar<u>d</u>i <u>t</u>awAAan wakarhan wailayhi yurjaAAoon<b>a</b>


Athar:
  اے  نبیؐ،  ؤنِو  زِ،  أسۍ  چِھن  اللہ  تعالیٰ  مانان،  سۅ  تعلیم  چِھ  مانان  یۅسہٕ  اَسہِ  پٮ۪ٹھہٕ  نٲزِل  چِھ  آمٕژ  کرنہٕ،  تِم  تعلیمات  تہِ  چِھ  مانان  یِم  ابراہیم،  اسماعیل،  اسحاق،  یعقوب  تہٕ  اولادِ  یعقوب  علیھم  السلامس  پٮ۪ٹھ  نٲزِل  ٲسۍ  سپدۍمٕتۍ،  تہٕ  تِمن  ہدایتن  پٮ۪ٹھ  تہِ  چِھ  ایمان  تھاوان  یِم  موسیٰ  تہٕ  عیسیٰ  علیھم  السلام  تہٕ  باقی  پیغمبرن  تِہندِس  ربّ  سٕندِ  طرفہٕ  دِنہٕ  آے،  أسۍ  چِھنہٕ  تِمن  درمیان  فرق  کران،  تہٕ  أسۍ  چِھ  اللہ  تعالیٰ  سٕندۍ  فرماں بردار  ﴿مُسلم﴾۔

Mirwaiz:
  فرمٲوِیوکھ  توٚہۍ  یا  رسول  اللہ  صلی  اللہ  علیہ  و  سلم  اسہِ  کٔر  پژھ  کُنِس  خدایس  بیٚیہِ  تتھ  یہِ  اسہِ  کُن  نٲزِل  کرنہٕ  آو،  بیٚیہِ  تتھ  یہِ  نٲزِل  کرنہٕ  آو  حضرتِ  ابراہیمس،  حضرتِ  اِسماعیلس،  حضرتِ  اِسحاقس،  حضرتِ  یعقوبس  بیٚیہِ  تِہٕندین  اولادن  پیٚٹھ،  بیٚیہِ  تتھ  یہِ  عطا  کرنہٕ  آو  حضرتِ  موسیٰ  ہس،  حضرتِ  عیسیٰ  ہس  بیٚیہِ  سارنٕے  پیغمبرن  پننِس  پروردِگارٕہ  سٕندِ  طرفہٕ،  کانہہ  فرق  چھِنہٕ  أسۍ  کران  یِمو  أندرٕہ  کٲنسہِ  أکِس  اندر،  أسۍ  چھِ  خداے  سٕندۍ  فرمانبردار  تٔمۍ  کوٚر  اسہِ  یہِ  دین  عطا۔  اسہِ  کوٚر  قبول  تہٕ  اِختیار  یۅہے  دین۔

Tahir:
  تۆہۍ  فرمٲوِو،  اَسہِ  چُھا  اللہ  تعالیٰ  ہس  پیٚٹھ  ایمان  اۆنمُت،  بیٚیہِ  یِکینٛژھاہ  اَسہِ  پیٚٹھ  نازل  چُھ  کرنہٕ  آمُت  بیٚیہِ  یِکینٛژھاہ  ابراہیمس  تہٕ  اسماعیلس  تہٕ  اسحاقس  تہٕ  یعقوبس  (علیہمُ  السلام)  تہٕ  تِہندیٚن  اولادن  پیٚٹھ  نازل  چُھ  آمُت  کرنہٕ،  بیٚیہِ  یِکینٛژھاہ  موسیٰ  ہس  تہٕ  عیسیٰ  ہس  تہٕ  سارِنٕے  انبیأ  ہن  (علیہمُ  السلام)  تِہِندِس  ربّ  سٕندِ  طرفہٕ  عطا  کرنہٕ  چُھ  آمُت  (سارِنٕے  پیٚٹھ  چُھ  ایمان  اۆنمُت)  أسۍ  چِھنہٕ  یِمَو  منٛزٕکٲنسہِ  پیٚٹھ  تہِ  ایمانس  منٛزفرق  کران،  بیٚیہِ  چِھ  أسۍ  تٔمۍ  سٕندِسٕے  فرمانس  تابع۔

Transliteration:
  Qul <u>a</u>mann<u>a</u> bi<b>A</b>ll<u>a</u>hi wam<u>a</u> onzila AAalayn<u>a</u> wam<u>a</u> onzila AAal<u>a</u> ibr<u>a</u>heema waism<u>a</u>AAeela wais<u>ha</u>qa wayaAAqooba wa<b>a</b>lasb<u>at</u>i wam<u>a</u> ootiya moos<u>a</u> waAAees<u>a</u> wa<b>al</b>nnabiyyoona min rabbihim l<u>a</u> nufarriqu bayna a<u>h</u>adin minhum wana<u>h</u>nu lahu muslimoon<b>a</b>


Athar:
  اَمہِ  فرماں بردٲری  ﴿اسلام﴾  ورٲے  یُس  شخص  بیٚیہِ  کانٛہہ  طریقہٕ  اختیار  کرُن  ییٚژِھہ  تٔمۍ  سُند  سُہ  طریقہٕ  یِیہِ  نہٕ  ہرگز  قبول  کرنہٕ  تہٕ  ٲخرتس  منٛز  روزِ  سُہ  ناکام  تہٕ  نامُراد۔

Mirwaiz:
  وۅنۍ  یُس  اکھاہ  ژھانڈِہ  اِسلام  ورٲے  بیاکھ  دیناہ۔  ادٕہ  سُہ  دین  یِیس  نہٕ  ہرگِز  قبول  تہٕ  منظور  کرنہٕ،  بیٚیہِ  آسہِ  سُہ  ٲخرتس  اندر  تاوان  زدو  أندرٕہ  یِم  نہٕ  نجات  ہیٚکن  لٔبِتھ۔

Tahir:
  تہٕ  یُس  کانٛہہ  اسلام  ورٲے  بیٚیہِ  کانٛہہ  دین  ییٚژِھہ  تیٚلہِ  یِیہِ  نہٕ  سُہ  تس  نِشہِ  ہرگز  قبول  کرنہٕ،بیٚیہِ  آسہِ  سُہ  ٲخرتس  منٛز  خسارٕہ  تُلن  والیو  منٛزٕ۔

Transliteration:
  Waman yabtaghi ghayra alisl<u>a</u>mi deenan falan yuqbala minhu wahuwa fee al<u>a</u>khirati mina alkh<u>a</u>sireen<b>a</b>


Athar:
  کِتھہٕ  پٲٹھۍ  چُھ  ممکن  زِ  اللہ  تعالیٰ  بخشہِ  تِمن  لُکن  ہدایت  یِمو  ایمانٕچ  نعمت  حٲصل  سپدنہٕ  پتہٕ  نوِ  سرٕ  کفر  کوٚر،  حالانکہ  تِمو  چھےٚ  اتھ  کتھہِ  پٮ۪ٹھ  پانہٕ  گوٲہی  دِژمٕژ  زِ  یہِ  رسول  چُھ  حقس  پٮ۪ٹھ  تہٕ  تِمن  نِشہِ  چھےٚ  ٹاکارٕ  نِشٲنیہِ  تہِ  آمژٕ  اللہ  تعالیٰ  چُھنہٕ  ظٲلِمن  ہدایت  دِوان۔

Mirwaiz:
  اللہ  تعالیٰ  کِتھہٕ  پٲٹھۍ  ہاوِ  وتھ  تِمن  لوٗکن  یِمو  کُفر  تہٕ  اِنکار  کوٚر  اکہِ  پھِرِ  ایمان  أنِتھ،  یِمو  اکہِ  پھِرِ  گوٲہی  دِژ  یہِ  پیغمبر  چُھ  پٔزۍ  زیور،  بیٚیہِ  واژٕ  تِمن  نِشہِ  ننہِ  دلیلہٕ،  بیٚیہِ  کتہِ  انہِ  اللہ  تعالیٰ  سیٚزِ  وتہِ  پیٚٹھ  یِمن  ظٲلِمن  یِمو  ایمان  چہ  جایہِ  کُفر  تھوو۔

Tahir:
  اللہ  تعالیٰ  کِتھہٕ  کرِ  تِمن  لُکن  ہدایت  یِم  ایمان  اَننہٕ  پتہٕ  کٲفر  سپٕدۍ  حالانکہ  تِمَو  ٲس  اَمہِ  کتھہِ  ہٕنز  گوٲہی  دِژمٕژ  زِ  یہِ  رسول  چُھ  پٔزۍیور  تہٕ  تِمن  نِشہِ  آسہٕ  ٹاکارٕہ  نشٲنِیہِ  تہِ  آمژٕ،  تہٕ  اللہ  تعالیٰ  چُھنہٕ  ظٲلم  قومس  ہدایت  فرماوان۔

Transliteration:
  Kayfa yahdee All<u>a</u>hu qawman kafaroo baAAda eem<u>a</u>nihim washahidoo anna a<b>l</b>rrasoola <u>h</u>aqqun waj<u>a</u>ahumu albayyin<u>a</u>tu wa<b>A</b>ll<u>a</u>hu l<u>a</u> yahdee alqawma a<b>l</b><i><u>thth</u></i><u>a</u>limeen<b>a</b>


Athar:
  تِہندِ  ظُلمُک  صحیح  بدلہٕ  چُھ  یٖی  زِ  تِمن  پٮ۪ٹھ  چھےٚ  اللہ  تعالیٰ  سٕنز  تہٕ  فرشتن  ہٕنز  تہٕ  تمام  انسانن  ہٕنز  لعنت۔

Mirwaiz:
  یِمنٕے  لوٗکن  ہُند  سزا  چُھ  یِمن  پیٚٹھ  لعنت  خداے  سٕنٛز  بیٚیہِ  ملٲیکن  ہٕںٛز  بیٚیہِ  سارنٕے  لوٗکن  ہٕںٛز،  تتھ  لعنتس  منٛز  روزن  گرفتار  ہمیشہ  یا  لعنت  کِس  اثرس  منٛز۔  سُہ  گوو  عذابِ  جہنم  تتھ  منٛز  روزن  ہمیشہ۔

Tahir:
  یِتھیٚن  لُکن  ہُنٛد  سزا  چُھ  یہِ  زِ  یِمن  پیٚٹھ  گژِھہ  اللہ  تعالیٰ  سٕنز  تہٕ  فرشتن  ہٕنز  تہٕ  تمام  انسانن  ہٕنز  لعنت  وسان  روزٕنۍ۔

Transliteration:
  Ol<u>a</u>ika jaz<u>a</u>ohum anna AAalayhim laAAnata All<u>a</u>hi wa<b>a</b>lmal<u>a</u>ikati wa<b>al</b>nn<u>a</u>si ajmaAAeen<b>a</b>


Athar:
  أتھۍ  حالتس  منٛز  روزن  تِم  ہمیشہ،  نہ  گژِھہ  تِہندِس  عذابس  منٛز  کمی  تہٕ  نہ  یِیہِ  تِمن  مہلت  دِنہٕ۔

Mirwaiz:
  لوٚژراونہٕ  تہٕ  کم  ییہِ  نہٕ  کرنہٕ  تِمن  نِشہِ  سُہ  عذاب،  نہ  ییہِ  تِمن  مہلت  دِنہٕ  یعنی  جہنم  کہ  قٲد  خانہٕ  منٛزٕہ  یِہن  کُنہِ  وقتہٕ  نیٚبر  کڈنہٕ۔  

Tahir:
  تِم  روزن  اَتھ  سزاہس  منٛز  ہمیشہ (گرفتار)  تہٕ  تِمن  یِیہِ  نہٕ  اَتھ  عذابس  منٛز  کمی  کرنہٕ،  بیٚیہِ  یِیہِ  نہٕ  تِمن  مہلت  دِنہٕ۔

Transliteration:
  Kh<u>a</u>lideena feeh<u>a</u> l<u>a</u> yukhaffafu AAanhumu alAAa<u>tha</u>bu wal<u>a</u> hum yun<i><u>th</u></i>aroon<b>a</b>


Athar:
  البتہ  بچن  تِم  لُکھ  یِم  امہِ  پتہٕ  توبہٕ  کٔرِتھ  پننہِ  طرزِ  عملُک  اصلاح  کرن  اللہ  تعالیٰ  چُھ  بخشن  وول  تہٕ  رحم  کرن  وول۔

Mirwaiz:
  مگر  یِمو  توبہٕ  کوٚر  امہِ  پتہٕ  بیٚیہِ  سنبھٲلِکھ  دِل  پنٕنۍ  بیٚیہِ  عملہٕ  پننہِ  پس  تِہٕندِ  خٲطرٕ  چُھ  اللہ  تعالیٰ  مغفرت  کروُن  رحم  کروُن۔

Tahir:
  تِمَو  لُکو  وَرٲے  یِمَو  اَمہِ  پتہٕ  توبہٕ  کۆر  تہٕ (پانس)  کۆرُکھ  اصلاح،بے  شک  چُھ  تیٚلہِ  اللہ  تعالیٰ  بۆڈ  بخشن  وول  مہربان۔

Transliteration:
  Ill<u>a</u> alla<u>th</u>eena t<u>a</u>boo min baAAdi <u>tha</u>lika waa<u>s</u>la<u>h</u>oo fainna All<u>a</u>ha ghafoorun ra<u>h</u>eem<b>un</b>


Athar:
  مگر  یِمو  لُکو  ایمان  اَننہٕ  پتہٕ  کُفر  پاننوو،  پتہٕ  روٗدۍ  پننِس  کُفرس  منٛز  برونٛٹھ  پکان۔  ﴿یعنی  تِمو  کوٚر  نہٕ  انکار سٕے  یوت  پٮ۪ٹھ  بس  بلکہ  کٔرٕکھ  عملی  طور  مخالفت  تہٕ  مزاحمت  تہِ،  اللہ  تعالیٰ  سٕنزِ  وَتہِ  نِشہِ  لُکھ  رُکاونہٕ  خٲطرٕ  لگووُکھ  حدٕ  کھۅتہٕ  زور،  شبہات  کٔرِکھ  پٲدٕ،  بدگُمانیہِ  پھٔہلاویٛکھ،  دِلن  منٛز  ترٛٲوِکھ  وَسوسہٕ  تہٕ  بدترین  سٲزِشہِ  تہٕ  فساد  کٔرِکھ  پٲدٕ  تاکہ  نبی  صلی  اللہ  علیہ و سلمن  ہُنٛد  مِشن  گوٚژھ  نہٕ  کُنہِ  پٲٹھۍ  کامیاب  سپدُن﴾  تِمن  ہُند  توبہٕ  گژِھہ  نہٕ  ہرگز  قبول  یِتھۍ  لُکھ  چِھ  پکہٕ  گمرٲہ۔

Mirwaiz:
  پٔزۍ  پٲٹھۍ  یِمو  کُفر  کوٚر  ایمان  اننہٕ  پتہٕ،  تو  پتہٕ  کٔرٕکھ  زیادتی  کُفرس  اندر،  یِہُند  توبہٕ  ییہِ  نہٕ  ہرگِز  قبول  کرنہٕ  یُس  توبہٕ  تِم  بیین  گنہن  ہٕندِ  خٲطرٕ  کرن۔  بیٚیہِ  چھِ  تِمے  گمراہ  تہٕ  ڈلمٕتۍ۔

Tahir:
  بے  شک  یِمَو  لُکو  پننہِ  ایمان  پتہٕ  کفر  کۆر،پتہٕ  روٗدۍ  تِم  پننِس  کفرس  منٛز  برونٛہہ  برونہہ  پکان،تِہُنٛد  توبہٕ  یِیہِ  نہٕ  ہرگز  قبول  کرنہٕ  تہٕ  تِمے  لُکھ  چھ  گمراہ۔

Transliteration:
  Inna alla<u>th</u>eena kafaroo baAAda eem<u>a</u>nihim thumma izd<u>a</u>doo kufran lan tuqbala tawbatuhum waol<u>a</u>ika humu a<b>l</b><u>dda</u>lloon<b>a</b>


Athar:
  یقین  تھٲوِو  یِمو  لُکو  کُفر  پاننوو،  تہٕ  کفرٕکِسٕے  حالتس  منٛز  دِیتُکھ  زُو  تِمو  منٛزٕ  ہرگاہ  کانٛہہ  پنُن  پان  سزا  نِشہِ  بچاونہٕ  خٲطرٕ  روے  زمینس  یوت  تہِ  سۅن  فِدیس  منٛز  دِیہِ  تہٕ  سُہ  یِیہِ  نہ  قبول  کرنہٕ،  یِتھیٚن  لُکن  خٲطرٕ  چُھ  دگ  تُلوُن  عذاب  تیار  تہٕ  تِم  لبن  نہٕ  پنُن  کانٛہہ  مدد  گار۔

Mirwaiz:
  پٔزۍ  پٲٹھۍ  یِمو  کُفر  کوٚر  تہٕ  موٗدۍ  کُفرٕسٕے  پیٚٹھ،  پس  ہرگِز  ییہِ  نہٕ  تِمن  نِشہِ  قبول  کرنہٕ  تیوت  سۅن  ییٚمہِ  سٍتۍ  سٲرٕے  زمین  پُر  آسہِ،  ہرگاہ  سُہ  تیوٗت  سۅن  عذابس  بدلہٕ  دِیہِ  ہرگِز  ییِس  نہٕ  قبول  کرنہٕ۔  یِمن  یِتھیٚن  لوٗکن  ہٕندِ  خٲطرے  چُھ  کڈُر  عذاب،  بیٚیہِ  آسنہٕ  تِمن  کانہہ  مددگاراہ۔

Tahir:
  بے  شک  یِم  لُکھ  کٲفر  سپٕدۍ  تہٕ  کفرکِس  حالتس  منٛزٕے  موٗدۍ،وۆنۍ  ہرگاہ  تِمَو  منٛزٕ  کانٛہہ  شخص  زمینس  یوت  سۅن  تہِ (پننہِ  نجات  مۅکھہٕ) معاوضس  منٛز  دِیُن  یژھِ،  سُہ  یِیہِ  نہٕ  ہرگز  قبول  کرنہٕ،تِمنٕے  لُکن  خٲطرٕ  چُھ  دگ  تُلوُن  عذاب  تہٕ  تِمن  ہیٚکہِ  نہٕ  کانٛہہ  مددگار  سپدِتھ۔

Transliteration:
  Inna alla<u>th</u>eena kafaroo wam<u>a</u>too wahum kuff<u>a</u>run falan yuqbala min a<u>h</u>adihim milo alar<u>d</u>i <u>th</u>ahaban walawi iftad<u>a</u> bihi ol<u>a</u>ika lahum AAa<u>tha</u>bun aleemun wam<u>a</u> lahum min n<u>as</u>ireen<b>a</b>


Athar:
  توٚہۍ  ہیٚکِوۍ  نہٕ  نیکی  تام  وٲتِتھ  یٚوت  تام  نہٕ  پنٕنۍ  تِم  چیز  ﴿اللہ  تعالیٰ  سٕنزِ  وَتہِ  منٛز﴾  خرچ  کٔرِو  یِم  تۅہیہِ  ٹٲٹھۍ  چِھو  تہٕ  یِکینٛژھاہ  توٚہۍ  خرچ  کٔرِو  اللہ  تعالیٰ  آسہِ  نہٕ  تمہِ  نِشہِ  بے  خبر۔

Mirwaiz:
  اے  مسلمانو  ہرگِز  ہیٚکِو  نہٕ  کٲملِ  نیکی  یعنی  بوٚڈ  ثواب  حٲصِل  کٔرِتھ  یوٚتانۍ  نہٕ  خرٕچ  ٲسِو  کران  تمہِ  مالہٕ  منٛزٕہ  یُس  تۅہیہِ  ٹوٹھ  آسہِ،  ادٕہ  سُہ  کم  ٲسِتن  یا  زیادٕہ،  بیٚیہِ  یہِ  توٚہۍ  خرٕچ  کٔرِو  کُںہِ  چیزٕہ  أندرٕہ،  پس  اللہ  تعالیٰ  چُھ  تہِ  پوٗرٕہ  زانان۔  تتھ  پیٚٹھ  کروٕ  تۅہیہِ  ثواب  عطامگر  ثوابِ  عظیم  گوو  تُہٕندِ  خٲطرٕ  تمہِ  چیزٕہ  منٛزٕہ  خرٕچ  کرُن  یُس  ٹوٹھ  آسہِ۔

Tahir:
  تۆہۍ  ہیٚکِو  نہٕ  ہرگز  نیکی  تام  وٲتِتھ  یۆت  تام  نہٕ  تۆہۍ (اللہ  تعالیٰ  سٕنزِ  وَتہِ  منٛز)  پننیو  ٹاٹھیٚو  چیزو  منٛزٕ  خرچ  کٔرِوٗ  بیٚیہِ  یِکینٛژھاہ  تہِ  تۆہۍ  خرچ  چِھو  کران،بے  شک  چُھ  اللہ  تعالیٰ  تَتھ  وارٕ  پٲٹھۍ  زانن  وول۔

Transliteration:
  Lan tan<u>a</u>loo albirra <u>h</u>att<u>a</u> tunfiqoo mimm<u>a</u> tu<u>h</u>ibboona wam<u>a</u> tunfiqoo min shayin fainna All<u>a</u>ha bihi AAaleem<b>un</b>


Athar:
  کھیٚنٕکۍ  یِم  سٲری  چیز  ﴿یِم  شریعتِ  محمدیؐ یَس  منٛز  حلال  چِھ﴾  ٲسۍ  بنی  اسرٲئیلس  خٲطرٕ  تہِ  حلال،  ﴿قرآنس  تہٕ  محمد  صلی  اللہ  علیہ و سلمن  ہٕندِٮ۪ن  تعلیماتن  پٮ۪ٹھ  ییٚلہِ  یہوٗدۍ  عٲلِم  کانٛہہ  اصولی  اعتراض  ہیٚکۍ  نہٕ  کٔرِتھ  ﴿تِکیازِ  دین چہِ  بنیادٕ  یِمن  کتھن  پٮ۪ٹھ  چھےٚ  تِمن  منٛز  ٲس  نہٕ  سٲبق  انبیاہن  ہٕنزن  تعلیماتن  تہٕ  نبی  عربی  صلی  اللہ  علیہ و سلمن  ہٕنزِ  تعلیمہِ  اندر  رَژھ  تہِ  فرق﴾  پتہٕ  کٔرۍ  تِمو  فقہی  اعتراضات  شروع۔  اتھ  سلسلس  منٛز  اوس  تِہُند  گۅڈنیُک  اعتراض  یہِ  زِ  تۅہیہِ  چِھو  کھینہٕ  چینٕکۍ  کینٛہہ  چیز  حلال  قرار  دِتمٕتۍ  یِم  پٔتِمیٚن  انبیاہن  ہٕندِ  زمانہٕ  پٮ۪ٹھہٕ  اَز  تام  حرام  چِھ۔  اَمی  اعتراضُک  جواب  چُھ  یتھ  جایہِ  دِنہٕ  یِوان۔  یِتھے  پٲٹھۍ  اوس  تِہُند  اکھ  اعتراض  یِتہِ  زِ  بیت  المُقدس  ترٲوِتھ  کیازِ  آو  خانہ  کعبہ  قبلہٕ  بناونہٕ۔  اَمہِ  پتٕکۍ  آیات  چِھ  اَمہِ  کِسٕے  جوابس  منٛز۔﴾  البتہ  کینٛہہ  چیز  ٲسۍ  تِتھۍ  یِم  توراۃ  نٲزِل  کرنہٕ  برونٛٹھ  اسرٲئیل  ﴿حضرت  یعقوب  علیہ  السلامن﴾  خۅد  پانس  پٮ۪ٹھ  حرام  ٲسۍ  کٔرِمٕتۍ۔  یِمن  ؤنِو،  ہرگاہ  توٚہۍ  ﴿پننِس  اعتراضس  منٛز﴾  پٔزِیٲرۍ  چِھو  تیٚلہِ  أنِو  توراۃ  تہٕ  پیش  کٔرِو  تمِچ  کانٛہہ  عبارت۔

Mirwaiz:
  سٲرِی  کھیٚنٕکۍ  چیز  ٲسۍ  حلال  بن  اسراییلن  ہٕندِ  خٲطرٕ  توراۃ  نٲزِل  سپدنہٕ  برونٹھ۔  تِمو  چیزو  ورٲے  یِم  حضرتِ  یعقوبن  پانس  پیٚٹھ  حرام  ٲسۍ  کٔرِمٕتۍ  بطریق  نذر۔  تِمو  اوس  نذر  تھوومُت  کہ  ہرگاہ  عرق  النساہُک  تکلیف  مہ  دوٗر  گژِھہ  تیٚلہِ  تراوٕ  بہٕ  اوٗںٹہٕ  ماز  تہٕ  اوٗںٹہٕ  دۅد  کھیٚون۔  امہِ  سببہٕ  ٲسۍ  نہٕ  تِم  یِم  زٕ  چیز  اِستعمال  کران۔  تِہٕندِس  شریعتس  منٛز  آسِہا  طریقہ  نذر  تھاوُن  جٲیِز۔  یعنی  کانہہ  چیز  پانے  پانس  پیٚٹھ  حرام  کرُن  یا  کانہہ  حلال  چیز  ترک  کرُن  یُس  خداین  حلال  کوٚرمُت  آسہِ۔  تہِ  چُھ  اِسلامس  منٛز  ناجٲیِز۔  اللہ  تعالیٰ  چُھ  فرماوان  نبی  کریمس  صلی  اللہ  علیہ  و سلم،  توٚہۍ  کیازِ  چُھو  پانس  پیٚٹھ  سُہ  چیز  حرام  کران  یُس  خداین  تُہٕندِ  خٲطرٕ  حلال  کوٚرمُت  چُھ،  فرمٲوِیوکھ  توٚہۍ  یا  رسول  اللہؐ،  اے  یہودو  توٚہۍ  ہے  چُھ  توراۃک  حوالہٕ  دِوان،  پس  کٔرِو  پیش  توراۃ  تہٕ  سُے  پٔرِو۔  ہاوِو  کتہِ  نس  چُھ  توراۃس  اندر  لیٚکھِتھ۔  ہرگاہ  توٚہۍ  اعتراض  کرنس  اندر  پٔزِیٲرۍ  چِھو۔  سُہ  اعتراض  اوس  تُہُند  یۅہے  کہ  تۅہیہِ  مسلماننٕے  چھِو  دپان  أسۍ  چھِ  برمِلتِ  ابراہیمی،  کیازِ  چھِو  تِم  چیز  کھیٚوان  یِم  چیز  حضرتِ  ابراہیمس  پیٚٹھ  اللہ  تعالیٰ  ہن  ٲسۍ  حرام  کٔرِمٕتۍ۔  تتھ  اعتراضس  کوٚرُکھ  اللہ  تعالیٰ  ہن  رد۔

Tahir:
  تورات  نٲزل  گژھنہٕ  برونٛہہ  اوس  پۯتھ  کانٛہہ  کھیٚنہٕ  چیز  بنی  اسرٲییلس  خٲطرٕ  حلال  تِمَو  (چیزو)  وَرٲے  یِم  یعقوبن  (علیہ  السلام)  پانے  پانس  پیٚٹھ  حرام  کٔرِمٕتۍ  ٲسۍ،  فرمٲوِو،  تورات  أنِو  تہٕ  پٔرِو  سۅ،  ہرگاہ  تۆہۍ  پٔزۍیٲرۍ  چِھو۔

Transliteration:
  Kullu a<b>l</b><u>tt</u>aAA<u>a</u>mi k<u>a</u>na <u>h</u>illan libanee isr<u>a</u>eela ill<u>a</u> m<u>a</u> <u>h</u>arrama isr<u>a</u>eelu AAal<u>a</u> nafsihi min qabli an tunazzala a<b>l</b>ttawr<u>a</u>tu qul fatoo bi<b>al</b>ttawr<u>a</u>ti fa<b>o</b>tlooh<u>a</u> in kuntum <u>sa</u>diqeen<b>a</b>


Mirwaiz: پس یُس اکھاہ اپُز نوراوِ معبودِ برحقس پیٚٹھ امہِ پتہٕ۔ پس تِمے چھِ ظٲلِم بے اِنصاف۔
Athar:
  امہِ  پتہٕ  تہِ  یِم  لُکھ  پننہِ  بناونہٕ  آمژٕ  اَپزِ  کتھہٕ  خُدایس  کُن  منسوب  کران  روزن  تِمے  چھِ  درحقیقت  ظٲلِم۔

Tahir:
  پتہٕ  یُس  شخص  اَمہِ  پتہٕ  تہِ  اللہ  تعالیٰ  ہس  پیٚٹھ  بہتان  لاگہِ  تیٚلہِ  چِھ  تِمے  لُکھ  ظٲلم۔

Transliteration:
  Famani iftar<u>a</u> AAal<u>a</u> All<u>a</u>hi alka<u>th</u>iba min baAAdi <u>tha</u>lika faol<u>a</u>ika humu a<b>l</b><i><u>th</u></i><u>a</u>limoon<b>a</b>


Athar:
  ؤنِو،  خُداین  یِکینٛژھاہ  فرموومُت  چُھ،  پوٚز  چُھن  فرموومُت،  تۅہیہِ  پزیو  یکسوٗ  سپدِتھ  ابراہیمؑ  سٕندِ  طریقٕچ  پیروی  کرٕنۍ  تہٕ  ابراہیمؑ  اوس  نہٕ  شرک  کرن  والیو  منٛزٕ۔

Mirwaiz:
  فرمٲوِیوکھ  پوٚز  فرموو  اللہ  تعالیٰ  ہن  حضرتِ  ابراہیمس  متعلق  یہِ  خبر۔  ؤلِو  اتھ  پزِ  کتھہِ  پیٚٹھ  کٔرِو  فٲصلہٕ،  پس  ہرگاہ  تۅہیہِ  تِہٕندِ  متابعتُک  دعویٰ  چُھوتیٚلہِ  کٔرِو  تِہٕںٛز  متابعت۔  تِم  ٲسۍ  ساروٕے  دینونِشہِ  بیزار،  ثٲبِت  ٲسۍ  بردینِ  اِسلام  بیٚیہِ  ٲسۍ  نہٕ  تِم  مُشرِکو  أندرٕہ۔

Tahir:
  فرمٲوِو  زِ  اللہ  تعالیٰ  ہن  فرموو  پۆز،  لہٰذا،  کٔرِو  تۆہۍ  ابراہیم  (علیہ  السلام)  سٕنٛدِ  دیٖنٕچ  پٲروی  یِم  پۯتھ  بٲطلس  نِشہِ  بُتھ  پھِرِتھ  صرف  اللہ  تعالیٰ  سٕنٛدۍ  ٲسۍ  بنیمٕتۍ،  تہٕ  تِم  ٲسۍ  نہٕ  مشرکو  منٛزٕ۔

Transliteration:
  Qul <u>s</u>adaqa All<u>a</u>hu fa<b>i</b>ttabiAAoo millata ibr<u>a</u>heema <u>h</u>aneefan wam<u>a</u> k<u>a</u>na mina almushrikeen<b>a</b>


Athar:
  بے  شک  یُس  سارِوٕے  برونٛٹھِم  عبادت  گاہ  انسانن  خٲطرٕ  تعمیر  سپُد  چُھ  سُے  یُس  مکس  اندر  واقع  چُھ،  اَتھ  ٲس  خیر  و  برکت  دِنہٕ  آمٕژ  تہٕ  تمام  دنیا  والیٚن  خٲطرٕ  اوس  ہدایتُک  مرکز  بناونہٕ  آمُت۔

Mirwaiz:
  پٔزۍ  پٲٹھۍ  عبادتُک  گۅڈنِکُے  سُہ  گرٕ  یُس  تعمیر  آو  کرنہٕ،  سُہ  گوو  سُے  گرٕ  یُس  مکہ  شریفس  منٛز  چُھ،  یُس  سٮ۪ٹھاہ  بابرکت  چُھ۔  ییٚمہِ  آیہِ  کریم  سٍتۍ  چُھ  اللہ  تعالیٰ  رد  کران  یہودن  ہٕندِس  بییِس  اعتراضس  سُہ  گوو  یۅہے  کہ  تِم  ٲسۍ  دپان  ہرگاہ  توٚہۍ  حضرتِ  ابراہیم  سٕندِ  مِلتس  پیروی  چِھو  کران  تیٚلہِ  اوس  حضرتِ  ابراہیمن  عراقہٕ  پیٚٹھہ  ہِجرت  کٔرِتھ  شامس  منٛز  پنُن  وطن  بنوومُت،  تِہُند  قبلہٕ  اوس  بیت  المُقدس۔  توٚہۍ  کِتھہٕ  پٲٹھۍ  چِھو  دعویٰ  کران  تِمن  سٍتۍ  قربُک  تہٕ  نزدیکی  ہُند۔  اللہ  تعالیٰ  ہن  فرمووُکھ  ساروٕے  مقاماتِ  مُقدسن  برونٹھ  چُھ  گۅڈنِکُے  مُقدس  تہٕ  محترم  گرٕ  کعبہٕ  شریف  یُس  مکہ  معظمس  اندر  چُھ،  بیٚیہِ  چُھ  یہِ  کعبہٕ  شریف  بوٚڈ  ہِدایت  عالمینن  ہٕںدِ  خٲطرٕ۔

Tahir:
  بے  شک  یُس  سارِوٕے  بروٗنٛٹھِم  گرٕ  لُکن  ہٕندِ  (عبادت)  خٲطرٕ  بناونہٕ  آو  چُھ  سُے  یُس  مکّس  منٛز  چُھ،  برکت  وول  چُھ،  بیٚیہِ  چُھ  تمام  دُنیا  والیٚن  خٲطرٕ  (مرکز)  ہدایت۔

Transliteration:
  Inna awwala baytin wu<u>d</u>iAAa li<b>l</b>nn<u>a</u>si lalla<u>th</u>ee bibakkata mub<u>a</u>rakan wahudan lilAA<u>a</u>lameen<b>a</b>


Athar:
  اَتھ  منٛز  چھےٚ  ٹاکارٕ  نِشٲنیہِ،  ﴿یعنی  اَتھ  گھرس  اندر  چِھ  تِتھۍ  ٹاکارٕہ  علامات  لبنہٕ  یِوان  یِمو  سٍتۍ  ثٲبت  چُھ  سپدان  زِ  یہِ  چُھ  اللہ  تعالیٰ  سٕندِس  دربارس  اندر  مقبول  سپُدمُت  تہٕ  یہِ  چُھ  خُداین  پننہِ  گھرٕ کہ  حیثیتہٕ  رٔنگۍ  پسند  فرموومُت۔  وٲران  ریگستانس  منٛز  آو  بناونہٕ  تہٕ  اَمہِ  پتہٕ  کوٚر  خُداین  اَتھ  أندۍ پٔکۍ  روزن  والیٚن  خٲطرٕ  رزق  رسٲنی  ہُنٛد  بہتر  کھۅتہٕ  بہتر  انتظام۔  ڈاین  ساسن  ؤرِین  روٗد  جاہلیت کہ  وجہ  کِنۍ  سورُے  ملکِ  عرب  انتہٲئی  بد  امنی  ہٕندِس  حالتس  اندر  مبتلا،  مگر  اَتھ  فساد  وٲلِس  سر  زمینس  منٛز  اوس  کعبہ  تہٕ  کعبُک  اوٚند  پوٚکُے  تِیُتھ  یتھ  منٛز  اَمن  قٲیِم  روٗد۔  بلکہ  ٲس  اَمی  کعبٕچ  یہِ  برکت  زِ  پوٗرٕ  ؤری  کیٚن  ژۅن  ریٚتن  اوس  پوٗرٕ  مٕلکس  اَمہِ کی  بدولتہٕ  اَمن  حٲصل  سپدان۔  امہِ  پتہٕ  اوس  وُنہِ  نصف  صدی  برونٛہہ  سارِوٕیَو  وُچھمُتھ  زِ  اَبرہہ ہن  ییٚلہِ  کعبہ کہ  تخریب  خٲطرٕ  مکس  پٮ۪ٹھ  حملہٕ  کوٚر  تہٕ  تٔمۍ  سُند  فوج  کِتھہٕ  پٲٹھۍ  سپُد  اللہ  تعالیٰ  سٕندِ  قہرُک  شکار۔  اَمہِ  واقعہ  نِشہِ  اوس  عربُک  بچہِ  بچہِ  وٲقف  تہٕ  اَمکۍ  چشم  دید  گواہ  ٲسۍ  یِمن  آیاتن  ہٕندِ  نٲزِل  سپدنہٕ  وقتہٕ  موجود۔﴾  یہِ  چُھ  ابراہیمؑ  سٕندِ  عبادتُک  مقام  تہٕ  اَمِیُک  حال  چُھ  یہِ  زِ  یُس  اَتھ  منٛز  دٲخل  سپُد  تٔمۍ  لوٚب  اَمن،  لُکن  پٮ۪ٹھ  چُھ  اللہ  تعالیٰ  سُند  یہِ  حق  زِ  یُس  اتھ  گھرس  تام  واتنُک  استطاعت،  یعنی  طاقت﴾  تھاوان  آسہِ،  سُہ  کٔرِن  اَمِیُک  حج  تہٕ  یُس  اکھاہ  امہِ  حُکمہٕ چِہ  پیروی  نِشہِ  انکار  کرِ،  تس  گژِھہ  پے  آسٕنۍ  زِ  اللہ  تعالیٰ  چُھ  تمام  دنیا  والیو  نِشہِ  بے  نیاز۔

Mirwaiz:
  اتھ  خانہ  کبس  منٛز  چھِ  خداے  سٕندِ  قدرتٕکۍ  نٔنۍ  نِشانہٕ۔  تِمو  أندرٕہ  گوو  اکھ  مقام  ابراہیم۔  سۅ  کٔنۍ  یتھ  پیٚٹھ  اِستادٕہ  روٗزِتھ  حضرتِ  اِبراہیم  خانہ  کعبہ  بِنا  کران  ٲسۍ۔  تتھ  کنہِ  منٛز  چھِ  ژور  نِشانہٕ۔  تتھ  منٛز  چھِ  حضرتِ  ابراہیم  سٕندۍ  پایے  مبارک  سنےمٕتۍ  ﴿2﴾  تِمے  پایے  مُبارک  چھِ  سنےمٕتۍ  ژیٖنین  تانۍ  ﴿3﴾  تِمے  نِشانہٕ  چھِ  تتھ  کنہِ  پیٚٹھ  یوٗت  کال  گٔژِھتھ  تہِ  وُنہِ  موجود ﴿4﴾  بیٚیہِ  چھےٚ  سۅکٔنۍ  ازتانۍ  موجود  باوجودآنکہ  کعبہٕ  شریفس  چھےٚ  دُشمنو  وارِیاہ  پھِرِ  بے  حُرمتی  کرمٕژ،  لٔرٕومُت  تہٕ  منہدم  کوٚرمُت۔  مگر  تتھ  کنہِ  چُھنہٕ  کانہہ  تغیراہ  سپُدمُت،  بیٚیہِ  یُس  اکھاہ  اتھ  گرس  منٛز  ژاو  تٔمۍ  لوٚب  امن  وامان،  بیٚیہِ  چُھ  خداے  سٕندِی  خٲطرٕ  لوٗکن  پیٚٹھ  مٹہِ  امہِ  گرٕچ  زیارت  کرنہٕ  خٲطرٕ  بقصد  سفر  کرُن،  یۅہے  چُھ  مٹہِ  لوٗکو  أندرٕہ  تِمن  پیٚٹھ  یِمن  توٚت  واتنُک  طاقت  آسہِ  مٲلی  یا  بدنی،  وۅنۍ  یُس  اکھاہ  حج  مٹہِ  ٲسِتھ  حج  کرِ  نہٕ،  متہٕ  کٔرۍتن  تمیُک  نقصان  چُھ  تس  پانس۔  اللہ  تعالیٰ  چُھ  بے  نیاز  ساروٕے  مخلوقاتو  نِشہِ۔

Tahir:
  اَتھ  منٛز  چھے٘  ٹاکارٕہ  نشٲنِیہِ  (یِمَو  منٛزٕ  چھے٘  اکھ)  ابرہیم  (علیہ  السلام)  سٕندِ  قیامٕچ  جاے،  تہٕ  یُس  اَتھ  منٛز  دٲخل  سپُد  تٔمۍ  لۆب  امان،  تہٕ  اللہ  تعالیٰ  سٕندِ  خٲطرٕ  چُھ  لُکن  پیٚٹھ  اَمہِ  گرُک  حج  فرض  یُس  تہِ  اَتھ  تام  واتنُک  طاقت  آسہِ  تھاوان،  تہٕ  یُس  (اَمِیُک)  منکر  آسہِ  تیٚلہِ  چُھ  بے  شک  اللہ  تعالیٰ  تمام  جہانَو  نِشہِ  بے  نیاز۔

Transliteration:
  Feehi <u>a</u>y<u>a</u>tun bayyin<u>a</u>tun maq<u>a</u>mu ibr<u>a</u>heema waman dakhalahu k<u>a</u>na <u>a</u>minan walill<u>a</u>hi AAal<u>a</u> a<b>l</b>nn<u>a</u>si <u>h</u>ijju albayti mani ista<u>ta</u>AAa ilayhi sabeelan waman kafara fainna All<u>a</u>ha ghaniyyun AAani alAA<u>a</u>lameen<b>a</b>


Athar:
  ؤنِو،  اے  اہلِ  کتاب  توٚہۍ  کیازِ  چِھو  اللہ  تعالیٰ  سٕنزٕ  کتھہٕ  ماننہٕ  نِشہِ  انکار  کران؟  یِمہٕ  حرکتہٕ  توٚہۍ  کران  چِھو  اللہ  تعالیٰ  چُھ  سورُے  وُچھان۔

Mirwaiz:
  فرمٲوِو  یا  رسول  اللہؐ،  اے  اہلِ  کتابو  کیازِ  چِھو  اِنکار  کران  خداے  سٕندین  آیاتن  حالانکہ  اللہ  تعالیٰ  چُھ  وُچھان  تہِ  یہِ  توٚہۍ  کران  چھِو۔  سُہ  دِیوٕ  ضروٗر  امیُک  سزا۔

Tahir:
  فرمٲوِو،اے  اہلِ  کتاب!  تۆہۍ  کیازِ  چِھو  اللہ  تعالیٰ  سٕندیٚن  آیاتن  انکار  کران  ؟  تہٕ  اللہ  تعالیٰ  چُھ  تُہٕنزن  کامیٚن  وُچھان۔

Transliteration:
  Qul y<u>a</u> ahla alkit<u>a</u>bi lima takfuroona bi<u>a</u>y<u>a</u>ti All<u>a</u>hi wa<b>A</b>ll<u>a</u>hu shaheedun AAal<u>a</u> m<u>a</u> taAAmaloon<b>a</b>


Athar:
  ؤنِو،  اے  اہلِ  کتاب  یہِ  کیا  رٔوِش  چھےٚ  تُہٕنز  زِ  یُس  اللہ  تعالیٰ  سٕنز  کتھ  مانان  چُھ  سُتہِ  چھوٗن  توٚہۍ  اللہ  تعالیٰ  سٕنزِ  وَتہِ  نِشہِ  رُکاوان  تہٕ  یژھان  چِھو  زِ  سُہ  گژِھہ  ہَجہِ  وَتہِ  پکُن،  حالانکہ  توٚہی  چِھو  پانہٕ  ﴿تٔمۍ  سٕندِس  راہِ  راستس  پٮ۪ٹھ  آسنس﴾  گواہ،  تُہٕنزو  حرکتو  نِشہِ  چُھنہٕ  اللہ  تعالیٰ  بے  خبر۔

Mirwaiz:
  فرمٲوِیوکھ  توٚہۍ  یا  رسول  اللہ  صلی  اللہ  علیہ  و سلم  اے  اہلِ  کتابو  کیازِ  چُھوکھ  پتھ  رٹان  خداے  سٕنٛزِ  وتہِ  نِشہِ  دینِ  اِسلام  نِشہِ  تِم  لوٗکھ  یِمو  ایمان  اوٚن  تہٕ  پوٚز  دین  قبول  کوٚر،  ژھانڈان  چھِو  توٚہۍ  اتھ  دینس  اندر  نقصان  تہٕ  خرٲبی،  حالانکہ  تۅہیہِ  چُھو  معلوم  یہِ  چُھ  دینِ  حق،  اللہ  تعالیٰ  چُھنہٕ  بے  خبر  تُہٕںٛزو  کامیو  نِشہِ۔

Tahir:
  فرمٲوِو،اے  اہلِ  کتاب،  ییٚمۍ  شخصن  ایمان  چُھ  اۆنمُت،  تۆہۍ  کیازِ  چھوون  سُہ  اللہ  تعالیٰ  سٕنزِ  وَتہِ  نِشہِ  رُکاوان  تۆہۍ  چِھو  تِہِنزِ  وَتہِ  منٛز  تہِ  ہجر  یژھان  حالانکہ  تۆہۍ  چِھو  (تمہ  کس  حق  آسنس  پیٹھ)  پانہٕ  گواہ،  تہٕ  اللہ  تعالیٰ  چُھنہٕ  تُہٕنزو  عملو  نِشہِ  بے  خبر  کینہہ۔

Transliteration:
  Qul y<u>a</u> ahla alkit<u>a</u>bi lima ta<u>s</u>uddoona AAan sabeeli All<u>a</u>hi man <u>a</u>mana tabghoonah<u>a</u> AAiwajan waantum shuhad<u>a</u>o wam<u>a</u> All<u>a</u>hu bigh<u>a</u>filin AAamm<u>a</u> taAAmaloon<b>a</b>


Athar:
  اے  لوٗکو،  یِمو  ایمان  چُھو  اوٚنمُت  اگر  تۅہیہِ  یِمو  اہلِ  کتابو  منٛزٕ  أکِس  دٔرۍ  سٕنز  کتھ  مٲنِو  تیٚلہِ  پِھرٕنَو  یِم  ایمان  نِشہِ  تۅہیہِ  بیٚیہِ  کُفرس  کُن۔

Mirwaiz:
  اے  باایمانو  ہرگاہ  توٚہۍ  کانہہ  کتھاہ  مٲنِو  کُنہِ  جماعتٕچ  اہلِ  کتابو  أندرٕہ،  تِم  واتناونو  تۅہیہِ  تُہٕندِ  ایمان  اننہٕ  پتہٕ  بیٚیہِ  کُفرس  کُن۔

Tahir:
  اے  ایمان  والیو!  ہرگاہ  تۆہۍ  اہلِ  کتابو  منٛزٕ  کٲنسہِ  دٔرۍ  سُنٛد  تہِ  وَنُن  مٲنِوٗ  تیٚلہِ  پھِرنَو  تِم  تۅہیہِ  تُہٕندِ  ایمان  (اَننہٕ)  پتہٕ  بیٚیہِ  کُفرس  کُن۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo in tu<u>t</u>eeAAoo fareeqan mina alla<u>th</u>eena ootoo alkit<u>a</u>ba yaruddookum baAAda eem<u>a</u>nikum k<u>a</u>fireen<b>a</b>


Athar:
  تُہٕندِ  خٲطرٕ  کُس  موقع  چُھ  وۅنۍ  کُفرس  کُن  گژھنُک،  ییٚلہِ  زَن  تۅہیہِ  اللہ  تعالیٰ  سٕندۍ  آیات  بوزناونہٕ  چِھ  یِوان  تہٕ  تۅہیہِ  درمیان  چُھ  تٔمۍ  سُند  رسول  موجود؟  یُس  اللہ  تعالیٰ  سُند  دامن  مضبوطی  سان  رَٹہِ  سُہ  لبہِ  ضرور  سِیٔز  وَتھ۔

Mirwaiz:
  توٚہۍ  کِتھہٕ  پٲٹھۍ  ہیٚکِو  بیٚیہِ  کُفرس  کُن  پھیرِتھ  تۅہیہِ  پیٚٹھ  ہے  چھِ  خداے  سٕندۍ  آیات  پرنہٕ  یِوان۔  بیٚیہِ  ہے  تۅہیہِ  منٛز  موجود  چُھ  تسُند  پیغمبر،  یُس  اکھاہ  زورٕہ  کرِ  تھپھ  أکسٕے  خدایس  پس  بتحقیق  تس  آیہِ  وتھ  ہاونہٕ  سیٚزِ  وتہِ  کُن۔

Tahir:
  تہٕ  تۆہۍ  کِتھہٕ  پٲٹھۍ  کٔرِو  (وۅنۍ)  کفر  حالانکہ  تۆہۍچِھو  تِم  (خۅش  نصیب)  زِتۅہیہِ  پیٚٹھ  چِھ  اللہ  تعالیٰ  سٕندۍ  آیات  تلاوت  کرنہٕ  یِوان  تہٕ  تۅہیہِ  منٛز  چِھ  (پانہٕ)  اللہ  تعالیٰ  سٕندۍ  رسول  (صلی  اللہ  علیہ  وسلم)  موجود،  تہٕ  یُس  شخص  اللہ  تعالیٰ  (سٕندِس  دامنس)  چیٖرٕتھپھ  چُھ  کران  تیٚلہِ  چُھ  تس  ضرور  یِوان  سیٚزِ  وَتہِ  کُن  ہدایت  کرنہٕ۔

Transliteration:
  Wakayfa takfuroona waantum tutl<u>a</u> AAalaykum <u>a</u>y<u>a</u>tu All<u>a</u>hi wafeekum rasooluhu waman yaAAta<u>s</u>im bi<b>A</b>ll<u>a</u>hi faqad hudiya il<u>a</u> <u>s</u>ir<u>at</u>in mustaqeem<b>in</b>


Athar:
  اے  لوٗکو  یِمو  ایمان  چُھو  اوٚنمُت،  خُدایس  کھوٚژِو  یُتھ  کھوٚژنُک  حق  تٔمۍ  سُند  چُھ،  تۅہیہِ  گژھیو  نہٕ  موت  یُن  مگر  اَتھ  حالتس  منٛز  زِ  توٚہۍ  گٔژِھو  مُسلم  آسٕنۍ۔

Mirwaiz:
  اے  باایمانو  کھوٗژِو  اللہ  تعالیٰ  ہس  یُتھ  تس  کھوژُن  شوٗبہِ۔  تس  کھوژُن  گوو  یِتھہ  پٲٹھۍ  توٚہۍ  کُفروشِرکہٕ  نِشہِ  پتھ  روٗزِو  یِتھے  پٲٹھۍ  روٗزِو  ساروٕے  گنہو  نِشہِ  تہِ  پتھ،  بیٚیہِ  مہ  مٔرِو  مگر  اِسلامس  پیٚٹھ  جان  دِیو  اِسلامسٕے  پیٚٹھ۔

Tahir:
  اے  ایمان  والیو!اللہ  تعالیٰ  ہس  ٲسِو  کھۅژان  یِتھہٕ  پٲٹھۍ  تس  کھۅژنُک  حق  چُھ  تہٕ  تۅہیہِ  گژھیٚو  موت  صرف  اَتھ  حالتس  پیٚٹھ  یُن  زِ  تۆہۍ  ٲسِو  مسلمان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo ittaqoo All<u>a</u>ha <u>h</u>aqqa tuq<u>a</u>tihi wal<u>a</u> tamootunna ill<u>a</u> waantum muslimoon<b>a</b>


Athar:
  اللہ  تعالیٰ  سٕنز  رَزِ  کٔرِو  سٲری  سٔمِتھ  مضبوٗطی  سان  تھپھ  تہٕ  پھاٹوَن  واد  مَہ  تُلِو۔  ﴿اللہ  تعالیٰ  سٕنز  رَز  چُھ  مُراد  اللہ  تعالیٰ  سُند  دین،  تہٕ  یہِ  چُھ  اَمہِ  موجوٗب  رَزِ  سٍتۍ  تعبیر  آمُت  کرنہٕ  زِ  یۅہے  چُھ  سُہ  رِشتہٕ  یُس  اکہِ  طرفہٕ  اہلِ  ایمانن  ہُند  تعلق  خُدایس  سٍتۍ  قٲیِم  چُھ  کران  تہٕ  دوٚیِمہِ  پاسہٕ  چُھ  تمام  ایمان  اَنن  والیٚن  پانہٕ  وٲنۍ  رَلٲوِتھ  اکھ  جماعت  بناوان۔﴾  اللہ  تعالیٰ  سُند  سُہ  احسان  تھٲوِو  یاد  یُس  تٔمۍ  تۅہیہِ  پٮ۪ٹھ  کوٚرمُت  چُھ،  توٚہۍ  ٲسِو  اکھ  أکۍ  سٕندۍ  دشمن  تٔمۍ  رَلٲوۍ  تُہٕندۍ  دِل  تہٕ  تٔمۍ  سٕندِ  فضل  و  کرمہٕ  سٍتۍ  بنیو  توٚہۍ  بٲے  بٲے،  توٚہۍ  ٲسِو  أکِس  نارٕ  بٔرِتِس  چاہ کِس  بٔٹھِس  پٮ۪ٹھ  وۅدنہِ،  خُداین  بچٲوِۍنَو  توٚہۍ  امہِ  نِشہِ،  یِتھہٕ  پٲٹھۍ  چُھ  اللہ  تعالیٰ  پننہِ  نِشٲنیہِ  تۅہیہِ  برونٛہہ کَنہِ  روشن  کران،  بنان  چُھ  زِ  یِمو  نِشٲنیو  سٍتۍ  یِیَو  تۅہیہِ  پننہِ  کامیٲبی  ہٕنز  سِیٔز  وَتھ  اَتھہِ۔

Mirwaiz:
  بیٚیہِ  کٔرِو  زورٕہ  تھپھ  اللہ  تعالیٰ  سٕنٛزِ  محکم  رزِہ  سٲرِی  سٔمِتھ  تہٕ  مُتفِق  روزِتھ۔  محکم  رزِہ  تھپھ  کرٕنۍ  گوو  سارنٕے  اِسلام  کین  حُکمن  اصولن  تہٕ  فروعن  پیٚٹھ  پوٗرٕہ  عمل  کرٕنۍ،  الگ  الگ  مہ  سپدِو،  نااِتفٲقی  مہ  کٔرِو  مسلمان  ٲسِتھ  کیازِ  اِسلامس  اندر  چھےٚ  أمِچ  سخت  ممانعت،  ژیٚتس  پٲوِو  سۅ  نعمت  خداے  سٕںٛز  یۅسہٕ  خاص  تۅہیہِ  عطا  کٔرنو  اے  قبیلہٕ  اوس  وخزِرج  کیو  مسلمانو،  ییٚلہِ  توٚہۍ  ٲسِو  اِسلام  برونٹھ  اکھ  أکۍ  سٕںدۍ  دُشمن،  پس  ترٲو  اللہ  تعالیٰ  ہن  اُلفت  تِہٕںدین  دِلن  اندر  چنانچہ  توٚہۍ  سپدِو  تِہٕںٛزِ  مہربٲنی  سٍتۍ  پانہٕ  وٲنۍ  بٲے  بٲے۔  بیاکھ  مہربٲنی  گٔیہِ  تِہٕندِ  حقہٕ  یہِ  کہ  بیٚیہِ  ٲسِو  توٚہۍ  اکہِ  نارٕہ  کھۅڈ  کِس  بٔٹھِس  پیٚٹھ  وٲتمٕتۍ۔  تیارٲسِو  کہ  تتھ  منٛز  کیاہ  پیہِ  ہِوۍ  توٚہۍ،  اللہ  تعالیٰ  ہن  بچٲوِنو  تتھ  منٛز  پیٚنہٕ  نِشہِ  ایمان  کہ  برکتہٕ۔  لہٰذا  کٔرِو  توٚہۍ  یِمن  خداے  سٕنٛزن  مہربٲنین  ہٕںٛز  قدر۔  پانہٕ  وٲنۍ  مہ  کٔرِو  ہرٕہ  ہر  تہٕ  لایہِ  لاے،  امہِ  سٍتۍ  سپدٕنو  یِم  مہربٲنیہِ  ضایع،  یِتھہ  پٲٹھۍ  اللہ  تعالیٰ  ہن  یہِ  حکُم  واضح  تہٕ  نٔنۍ  پٲٹھۍ  بیان  فرموو  یِتھے  پٲٹھۍ  چُھ  اللہ  تعالیٰ  پنٕنۍ  احکام  تہٕ  ہِدایت  چہ  دلیلہٕ  صاف  صاف  بوضاحت  بیان  کران،  یُتھ  تۅہیہِ  وتھ  ییہِ  راہِ  راستس  کُن  تہٕ  تتھ  وتہِ  پیٚٹھ  روٗزِو  توٚہۍ  ثٲبِت  تہٕ  محکم۔

Tahir:
  تہٕ  سٔمِتھ  کٔرِو  تۆہۍ  سٲری  اللہ  تعالیٰ  سٕنزِ  رَزِ  چیٖرٕ  تَھپھ،  تہٕ  پھاٹوَن  واد  مَہ  ترٲوِوٗ  بیٚیہِ  کٔرِو  پانس  پیٚٹھ  اللہ  تعالیٰ  سٕنز  سۅ  نعمت  یادییٚلہِ  تۆہۍ  (اَکھ  أکۍ  سٕندۍ)  دشمن  ٲسۍوٕ،  تہٕ  تٔمۍ  کۆر  تُہٕندیٚن  دِلن  منٛزاُلفت  پٲدٕ  تہٕ  تۆہۍ  سپدےوٕ  تمۍ  سٕندِ  نعمتہٕ  کِنۍپانہٕ  وٲنۍ  بٲے  بٲے،  تہٕ  تۆہۍ  ٲسۍوٕ  (جہنم  کِس)  نارٕ  دۅبہٕ  کِس  بٔٹھِس  پیٚٹھ  (وٲتِمٕتۍ)  پتہٕ  بچٲوۍنَو  تۆہۍاَمہِ  (نارٕ)  دۅبہٕ  نِشہِ،  یِتھے  پٲٹھۍ  چُھ  اللہ  تعالیٰ  تُہٕندِ  مۅکھہٕ  پننہِ  نشٲنِیہِ  ویٚژنٲوِتھ  بیان  فرماوان  تاکہ  تۆہۍ  لٔبِو  ہدایت۔

Transliteration:
  Wa<b>i</b>AAta<u>s</u>imoo bi<u>h</u>abli All<u>a</u>hi jameeAAan wal<u>a</u> tafarraqoo wa<b>o</b><u>th</u>kuroo niAAmata All<u>a</u>hi AAalaykum i<u>th</u> kuntum aAAd<u>a</u>an faallafa bayna quloobikum faa<u>s</u>ba<u>h</u>tum biniAAmatihi ikhw<u>a</u>nan wakuntum AAal<u>a</u> shaf<u>a</u> <u>h</u>ufratin mina a<b>l</b>nn<u>a</u>ri faanqa<u>th</u>akum minh<u>a</u> ka<u>tha</u>lika yubayyinu All<u>a</u>hu lakum <u>a</u>y<u>a</u>tihi laAAallakum tahtadoon<b>a</b>


Athar:
  تۅہیہِ  منٛز  گژھن  کینٛہہ  لُکھ  ضروٗر  تِتھۍ  آسٕنۍ  یِم  نیکی  کُن  ناد  دِن  رٕژرُک  حُکم  دِن  تہٕ  بُرٲیِیو  نِشہِ  روزَن  پتھ  رَٹان،  یِم  لُکھ  یہِ  کٲم  کرن  تِمے  لبَن  فلاح۔

Mirwaiz:
  بیٚیہِ  چُھ  لٲزِم  تۅہیہِ  أندرٕہ  ٲسِن  اکھ  جماعتھاہ  یِم  ناد  آسن  دِوان  لوٗکن  خٲرس  کُن  یعنی  دینِ  اِسلامس  کُن  یا  خٲر  چین  کامین  کُن،  پانہٕ  وٲنۍ  متحد  تہٕ  مُتفِق  روزنس  کُن،  بیٚیہِ  یِم  امر  آسن  کران  رٕژن  کامین  کُن،  منع  آسن  کران  یچھ  کامیو  نِشہِ۔  معروف  گٔیہِ  تِمہٕ  کامہِ  یِمہٕ  موافِق  آسن  قرآن  وحدیثس۔  مُنکِر  گٔیہِ  تِمہٕ  کامہِ  یِم  مُخٲلِف  آسن  کتاب  وسنتس،  رٕژن  کامین  ہُند  امر  کروٕنۍ  تہٕ  یچھ  کامین  ہُند  منع  کروٕنۍ  جماعتھٕے  چھےٚ  ٲخرتس  منٛز  ثواب  حٲصِل  کرنس  اندر  کامیاب  تہٕ  رستگار۔

Tahir:
  تہٕ  تۅہیہِ  منٛزٕ  گژِھہ  تِتھیٚن  لُکن  ہٕنز  اَکھ  جماعت  ضرور  آسٕنۍ  یِم  لُکن  نیکی  کُن  ناد  دِن،  بیٚیہِ  دِنکھ  رٕژرُک  حکم  تہٕ  یچھ  کامیٚو  نِشہِ  رَٹنکھ  پَتھ،تہٕ  تِمے  لُکھ  چِھ  فلاح  لبن  وٲلۍ۔

Transliteration:
  Waltakun minkum ommatun yadAAoona il<u>a</u> alkhayri wayamuroona bi<b>a</b>lmaAAroofi wayanhawna AAani almunkari waol<u>a</u>ika humu almufli<u>h</u>oon<b>a</b>


Athar:
  یِنہٕ  تۅہیہِ  تِمن  لُکن  ہٕنٛز  بٲش  گژھیو  یِم  فرقن  منٛز  تقسیم  سپٕدۍ  تہٕ  نٔنۍ  نٔنۍ  واضح  ہدایات  رَٹنہٕ  پتہٕ  سپٕدۍ  بیٚیہِ  اختلافن  منٛز  مبتلا،  یِمو  یہِ  رٔوِش  وَرتٲو  تِمن  چُھ  تَمہِ  دۅہ  سخت  سزا  رَٹُن۔

Mirwaiz:
  بیٚیہِ  مہ  ٲسِو  توٚہۍ  اے  مسلمانو  تِمن  لوٗکن  ہِوۍ  یِمو  مُتفرق  تہٕ  الگ  الگ  سپدِتھ  دینس  اندر  پانہٕ  وٲنۍ  اِختلاف  کوٚر،  صاف  صاف  تہٕ  واضح  احکام  تِمن  نِشہِ  واتنہٕ  پتہٕ،  تِہٕںدِی  خٲطرٕ  چُھ  بیٚیہِ  بوٚڈ  عذاب۔

Tahir:
  تہٕ  تِمن  لُکن  ہٕندۍ  پٲٹھۍ  بٔنۍ  زیٚو  نہٕ  یِم  فرقن  منٛز  تقسیم  سپٕدۍ  تہٕ  ییٚلہِ  تِمن  نِشہِ  ٹاکارٕ  نشٲنِیہِ  واژٕ،  تَمہِ  پتہٕ  تہِ  لٔگۍ  اختلاف  کرنہِ،  تہٕ  یِمنٕے  لُکن  خٲطرٕ  چُھ  سخت  عذاب۔

Transliteration:
  Wal<u>a</u> takoonoo ka<b>a</b>lla<u>th</u>eena tafarraqoo wa<b>i</b>khtalafoo min baAAdi m<u>a</u> j<u>a</u>ahumu albayyin<u>a</u>tu waol<u>a</u>ika lahum AAa<u>tha</u>bun AAa<i><u>th</u></i>eem<b>un</b>


Athar:
  ییٚلہِ  زَن  کینٛہہ  لُکھ  سرخرو  آسن  تہٕ  کینٛژھن  لُکن  ہُنٛد  بُتھ  آسہِ  کِرٛہُن  یِہُند  بُتھ  کِرٛہُن  آسہِ  ﴿تِمن  یِیہِ  وَننہٕ  زِ﴾  ایمانٕچ  نعمت  حٲصل  کرنہٕ  پتہٕ  تہِ  کوٚرُو  تۅہیہِ  کٲفرانہٕ  رٔوِیہِ  اختیار؟  وُچِھتو  وۅنۍ  امہِ  کُفرانِ  نعمت  کہ  بدلہٕ  عذابُک  مزٕہ۔

Mirwaiz:
  تمی  دۅہہ  ییٚمہِ  دۅہہ  أڈین  ہٕںدۍ  بُتھۍ  سپدن  سفید  أڈین  ہٕںدۍ  بُتھۍ  سپدن  سیاہ،  پس  یِمن  ہٕندۍ  بُتھۍ  سپدن  سیاہ  تِمن  ییہِ  وننہٕ،  کیازِ  اِنکار  کوٚرُو  اِقرار  کرنہٕ  پتہٕ۔  پس  ژٕہِو  مزٕہ  جہنم  کہ  عذابُک۔  کیازِ  توٚہۍ  ہے  ایمان  اننہٕ  پتہٕ  کُفرچہِ  کامِہ  ٲسِو  کران۔

Tahir:
  ییٚمہِ  دۅہ  کینہہ  بُتھۍ  سفید  آسن  تہٕ  کینہہ  بُتھۍ  آسن  کِرہِنۍ،  پتہٕ  یہِندۍ  بُتھۍ  کِرہِنۍ  سپدن  (تِمن  یِیہِ  وَننہٕ)  کیا  تۅہیہِ  کۆروٕ  ایمان  اَننہٕ  پتہٕ  کفر؟  لہٰذا  یُس  کفر  تۆہۍ  کران  ٲسۍوٕ  روٗدِمٕتۍ،وُچِھو  وۅنۍ  تَمہِ  کِس  عذابس  (مزٕہ)۔  

Transliteration:
  Yawma tabya<u>dd</u>u wujoohun wataswaddu wujoohun faamm<u>a</u> alla<u>th</u>eena iswaddat wujoohuhum akafartum baAAda eem<u>a</u>nikum fa<u>th</u>ooqoo alAAa<u>tha</u>ba bim<u>a</u> kuntum takfuroon<b>a</b>


Athar:
  روٗدۍ  تِم  لُکھ  یِہنٛدۍ  بُتھۍ  روشن  آسن  تِمن  میلہِ  اللہ  تعالیٰ  سٕندِس  رحمت کِس  دامنس  تل  جاے  تہٕ  ہمیشہ  روزن  تِم  أتھۍ  حالتس  منٛز۔

Mirwaiz:
  وۅنۍ  یِمن  ہٕںدۍ  بُتھۍ  سفید  تہٕ  روشن  آسن  تِم  آسن  خداے  سٕندِس  رحمتس  اندر  یعنی  رحمت  چہِ  جایہِ  اندر۔  سُہ  گوو  جنت،  تِم  روزن  تتھ  جنتس  اندر  ہمیشہ۔

Tahir:
  تہٕ  یِمن  لُکن  ہٕندۍ  بُتھۍ  سفید  (پۯزلان)  آسن،  تِم  آسن  اللہ  تعالیٰ  سٕندِ  س  رحمتس  منٛز  تہٕ  تِم  روزن  تَتھ  منٛز  ہمیشہ۔

Transliteration:
  Waamm<u>a</u> alla<u>th</u>eena ibya<u>dd</u>at wujoohuhum fafee ra<u>h</u>mati All<u>a</u>hi hum feeh<u>a</u> kh<u>a</u>lidoon<b>a</b>


Athar:
  یِم  چِھ  اللہ  تعالیٰ  سٕندۍ  ارشادات  یِم  أسۍ  توٚہۍ  ٹھیک  ٹھیک  بوزناوان  چِھو  تِکیازِ  خُدایس  چُھنہٕ  دنیا  والیٚن  پٮ۪ٹھ  ظُلم  کرنُک  کانٛہہ  ارادٕہ۔

Mirwaiz:
  یہِ  بیان  آو  کرنہٕ  یِم  چھِ  خداےسٕندۍ  آیات  تہٕ  فٲصلہٕ  جات  یِم  أسۍ  تۅہیہِ  پیٚٹھ  صحیح  طور  پران  چھِ  یا  رسول  اللہؐ،  اللہ  تعالیٰ  چُھنہٕ  ہرگِز  مخلوقن  پیٚٹھ  ظُلم  یژھان  کرُن۔  وۅنۍ  یہِ  کینژھاہ  کٲنسہِ  ہٕندِ  خٲطرٕ  جزا  وسزا  بیان  آو  کرنہٕ  تہِ  چُھ  بالکل  مُنٲسِب  تہٕ  مو  زون  تُہٕندِ  کامہِ  موجوب۔  

Tahir:
  یِم  چِھ  اللہ  تعالیٰ  سٕندۍ  آیات،  یِم  أسۍ  تۅہیہِ  پیٚٹھ  حقہٕ  سان  چِھ  پران،  تہٕ  اللہ  تعالیٰ  چُھنہٕ  دُنیا  والیٚن  پیٚٹھ  ظلم  یژھان۔

Transliteration:
  Tilka <u>a</u>y<u>a</u>tu All<u>a</u>hi natlooh<u>a</u> AAalayka bi<b>a</b>l<u>h</u>aqqi wam<u>a</u> All<u>a</u>hu yureedu <i><u>th</u></i>ulman lilAA<u>a</u>lameen<b>a</b>


Athar:
  زمین  و  آسمانکیٚن  تمام  چیزن  ہُنٛد  مٲلک  چُھ  اللہ  تعالیٰ  تہٕ  سٲری  معاملات  چِھ  اللہ  تعالیٰ  سٕندِسٕے  دربارس  منٛز  پیش  سپدان۔

Mirwaiz:
  خداے  سُندُے  چُھ  تہِ  یہِ  آسمانن  تہٕ  زمینن  اندر  چُھ،  تتھ  کُن  نظر  کٔرِتھ  پزِ  ہا  سارنٕے  پننِس  مٲلکہٕ  سٕںٛز  فرماں بردٲری  کرٕنۍ،  یِمَو  فرماں بردٲری  کٔرتِم  چھِ  ثواب  و  اجرس  مستحق،  یِمَو  نافرمٲنی  کٔرتِم  چھِ  عذاب  وسزاہس  مستحق۔  خداے  سٕے  کُن  یِن  واتناونہٕ  سٲرِی  معاملات  تہٕ  سٲرِی  مُقدمات،  فٲصلہٕ  چُھ  تس  کرُن،  تس  ورٲے  بیاکھ  اِختیارٕہ  وولاہ  آسِنہٕ  کانہہ  تہِ۔

Tahir:
  تہٕ  اللہ  تعالیٰ  سٕندی  خٲطرٕچُھ  یِکینٛژھاہ  آسمانن  تہٕ  زمینس  منٛز  چُھ،  تہٕ  تمام  کامہِ  یِن  اللہ  تعالیٰ  سٕے  کُن  پھِرنہٕ۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wail<u>a</u> All<u>a</u>hi turjaAAu alomoor<b>u</b>


Athar:
  وۅنۍ  چِھو  دُنیاہس  منٛز  سۅ  بہترین  چھۅکھ  توٚہۍ  یۅسہٕ  انسانن  ہٕندِ  ہدایتہٕ  تہٕ  اصلاح  خٲطرٕ  دنیاہس  منٛز  اَننہٕ  چھےٚ  آمٕژ،  توٚہۍ  چِھو  نیکی  ہُنٛد  حُکم  دِوان  بدی  نِشہِ  چِھو  رُکاوان  تہٕ  خُدایس  پٮ۪ٹھ  چِھو  ایمان  تھاوان  یِم  اہلِ  کتاب  اگر  ایمان  اَنہن  یِہِندۍ  خٲطرٕ  اوس  بہتر  ﴿یتھ  جایہِ  چُھ  اہلِ  کتاب  مُراد  یہودۍ﴾  اگرچہِ  یِمو  منٛزٕ  کینٛہہ  لُکھ  ایمان دار  تہِ  چِھ  مگر  یِہِندۍ  اکثر  افراد  چِھ  نافرمان۔

Mirwaiz:
  اے  مسلمانو  ٲسِو  توٚہۍ  اُمتو  أندرٕہ  بہتر  اُمتاہ  در  علم  ازلی  کڈنہٕ  آمٕژ  لوٗکن  ہٕںدِ  فٲیدٕہ  خٲطرٕ۔  تُہٕندِ  بہتر  آسنُک  وجہ  چُھ  کہ،  توٚہۍ  چُھو  لوٗکن  رٕژن  کامین  ہُند  امر  کران  تہٕ  یچھ  کامیو  نِشہِ  منع  کران،  بیٚیہِ  چُھو  پانہٕ  کُنِس  خدایس  پژھ  کرنس  پیٚٹھ  ڈاڈ  کران۔  خدا  چُھون  ہمیشہ  منزہ  تہٕ  پاک  زانان  شریک  آسنہٕ  نِشہِ۔  تس  ایمان  أنِتھ  تہٕ  پژھ  کٔرِتھ۔  یِمن  یِمن  پژھ  کرٕنۍ  لٲزِم  چھےٚ  تِمن  سارنٕے  چیزن  چُھو  پژھ  کران،  ہرگہے  یہود  ونصاریٰ  تہِ  ایمان  انہٕ  ہن  خدایس  کُنُے  زانہٕ  ہن  پیغمبرِ  برحقس  پژھ  کرہن،  تہِ  اوس  تِہٕندِ  خٲطرٕ  سٮ۪ٹھاہ  بہتر۔  تیٚلہِ  سپدہن  تِم  خیرالامم  آسنس  منٛز  تۅہیہِ  سٍتۍ  شٲمِل،  تِمو  أندرٕہ  چھِ  بعض  ایمان  انہٕ  وٕنۍ،  اکثر  چھِ  فٲسِق  تہٕ  کٲفربلکہ  چھِ  تِم  مسلمانن  دینی  ودنیٲوی  ضریر  واتناونہٕ  خٲطرٕ  سخت  کوٗشِش  کران  مگر۔

Tahir:
  تۆہۍ  چِھو  بہترین  اُمّت  یۅسہٕ  سارِنٕے  لُکن  (ہٕنزِ  رہنمٲیی)  خٲطرٕ  نٔنۍ  چھے٘  آمٕژ  کڈنہٕ،  تۆہۍ  چِھو  رٕژرُک  حکم  دِوان  تہٕ  بُرٲیی  نِشہِ  چِھو  ٹھاکھ  کران  تہٕ  اللہ  تعالیٰ  ہس  پیٚٹھ  چِھو  ایمان  تھاوان،  تہٕ  ہرگاہ  اہلِ  کتاب  تہِ  ایمان  اَنہَن،تیٚلہِ  اوس  پٔزۍپٲٹھۍ  تِہِندِ  خٲطرٕ  بہتر،  تِمَو  منٛز  چِھ  کینہہ  ایمان  وٲلۍ  تہِ  تہٕ  تِمَو  منٛزٕ  چِھ  اکثر  نافرمان۔

Transliteration:
  Kuntum khayra ommatin okhrijat li<b>l</b>nn<u>a</u>si tamuroona bi<b>a</b>lmaAAroofi watanhawna AAani almunkari watuminoona bi<b>A</b>ll<u>a</u>hi walaw <u>a</u>mana ahlu alkit<u>a</u>bi lak<u>a</u>na khayran lahum minhumu almuminoona waaktharuhumu alf<u>a</u>siqoon<b>a</b>


Athar:
  یِم  ہیٚکن  نہٕ  تۅہیہِ  کانٛہہ  نقصان  واتنٲوِتھ،  زیادٕہ  کھۅتہٕ  زیادہ  ہیٚکن  رَژھ  کھنڈ  ستٲوِتھ  اگر  یِم  تۅہیہِ  سٍتۍ  لڑن،  مقابلہٕ  وِزِ  ژَلن  پوٚت  کھورِ  پتہٕ  گژھن  تِتھہٕ  پٲٹھۍ  بے  بس  زِ  کُنہِ  جایہِ  میلہِ  نہٕ  یِمن  مدد۔

Mirwaiz:
  ہرگِز  ہیٚکن  نہٕ  تۅہیہِ  تِم  ضریر  وتنٲوِتھ  مگر  زیٚوِ  سٍتۍ  ونن  یچھ  کتھ  تمی  سٍتۍ  شہلاون  دِل  پنُن،  ہرگاہ  تِم  تۅہیہِ  سٍتۍ  مُقابلہٕ  کرنہِ  نیرن،  ہیٚکن  نہٕ  مُقابلہٕ  کٔرِتھ  بلکہ  ژلن  تۅہیہِ  کُن  تھر  پھِرِتھ  شِکست  کھیٚوان،  تو  پتہٕ  ییِکھ  نہٕ  کُنہِ  طرفہٕ  مدد  کرنہٕ۔

Tahir:
  یِم  لُکھ  ہیٚکن  نہٕ  تۅہیہِ  ستاونہٕ  وَرٲے  کٕہٕنۍ  تہِ  نقصان  واتنٲوِتھ،  تہٕ  ہرگاہ  یِم  تۅہیہِ  سٍتۍ  جنگ  کرن  تیٚلہِ  ژَلن  یِم  پۆت  کھورِ،پتہٕ  یِیہِ  نہٕ  یِمن  مدد  (تہِ)  کرنہٕ۔

Transliteration:
  Lan ya<u>d</u>urrookum ill<u>a</u> a<u>th</u>an wain yuq<u>a</u>tilookum yuwallookumu aladb<u>a</u>ra thumma l<u>a</u> yun<u>s</u>aroon<b>a</b>


Athar:
  یِم  یتھ  جایہِ  تہِ  لبنہٕ  آے  یِمن  ووٚتھ  ذِلّت  کُے  مار  کُنہِ  جایہِ  ہرگاہ  اللہ  تعالیٰ  سٕندِ  ذمہٕ  یا  انسانن  ہٕندِ  ذمہٕ  پناہ  حٲصل  گوکھ  تہِ  سۅ  چھےٚ  بیٚاکھ  کتھ۔  ﴿یعنی  اگر  دُنیا ہس  منٛز  یِمن  کُنہِ  جایہِ  رَژھ  کھنڈ  امن  تہٕ  سکون  نصیب  سپُد  تہِ  سُہ  چُھنہٕ  یِمن  پننِس  بل بوتس  پٮ۪ٹھ  قٲیِم  کرنہٕ  آمُت  اَمن  و  سکون  کینٛہہ  بلکہ  چُھکھ  دوٚیِمیٚن  ہٕندِ  حمایتُک  تہٕ  مہربٲنی  ہُند  نتیجہِ۔  کُنہِ  جایہِ  دِیُت  یِمن  کٲنٛسہِ  مُسلم  حکومتن  اللہ  تعالیٰ  سٕندِ  طرفہٕ  اَمان  تہٕ  کُنہِ  جایہِ  رٔٹۍ  کٲنٛسہِ  غیر  مُسلم  حکومتن  پننِس  حمایتس  منٛز۔  یِتھے  پٲٹھۍ  میوٗل  یِمن  بسا  اوقات  دُنیاہس  منٛز  کُنہِ  جایہِ  زور  حاصل  کرنُک  موقع  تہِ  مگر  سُتہِ  نہٕ  پننیو  زورو  بلکہ  محض  ہمسایہِ  زورو  یٔہے  حیثیت  چھےٚ  تمہِ  یہوٗدۍ  ریاستٕچ  یۅسہٕ  اسرٲئیل  ناوٕ  محض  امریکہ،  برطانیہ،  تہٕ  روس کہ  حمایتہٕ  قٲیِم  سپٕز۔﴾  یِم  چِھ  اللہ  تعالیٰ  سٕندِس  غضبس  منٛز  ہیٚنہٕ  آمٕتۍ  یِمن  پٮ۪ٹھ  چھےٚ  محتٲجی  تہٕ  مغلوبی  مُسلط  کرنہٕ  آمٕژ،  تہٕ  یہِ  سورُے  چُھ  اَمی  وجہ  کِنۍ  سپُدمُت  زِ  یِم  روٗدۍ  اللہ  تعالیٰ  سٕندٮ۪ن  آیاتن  سٍتۍ  کُفر  کران  تہٕ  یِمو  کٔرۍ  پیغمبر  ناحق  قتل،  یہِ  چُھ  یِہنزن  نافرمٲنین  تہٕ  زیادتین  ہُنٛد  انجام۔

Mirwaiz:
  تراونہٕ  چھےٚ  آمٕژ  تِمن  پیٚٹھ  خوٲری  ییٚتہِ  تِم  لبنہٕ  یِن  تتہِ،  مگرہے  کانہہ  بچاوٕکۍ  ذریعہ  خداے  سٕندِ  طرفہٕ  یا  لوٗکن  ہٕندِ  طرفہٕ  تِمو  أندرٕہ  کٲنسہِ  حٲصِل  آسہِ  سُہ  روزِ  تمہِ  خوٲرِی  نِشہِ  محفوظ۔  خداے  سُند  ذریعہ  گوو  کہ  کانہہ  آسہِ  تِمو  أندرٕہ  خداے  سٕندِس  عبادتس  منٛز  مشغول۔  مسلمانن  سٍتۍ  آسہِ  نہٕ  مُقابلہٕ  تہٕ  مُقاتلہٕ  کران  لوٗکن  ہٕندِ  ذریعہ  أندرٕہ  چُھ  مطلب  تٔمۍ  آسہِ  مسلمانن  سٍتۍ  صلح  تہٕ  معاہدٕہ  کوٚرمُت،  حٲصِل  کٔرِتھ  آے  تِم  یہود  خدا  ے  سُند  غضب،  بیٚیہِ  آیہِ  تراونہٕ  تِمن  پیٚٹھ  مُحتٲجی  تہٕ  بدحٲلی،  یہِ  سزا  آکھ  امی  مۅکھہٕ  دِنہٕ  کہ  تِم  ٲسۍ  خداے  سٕندین  آیاتن  تہٕ  احکامن  اِنکار  کران۔  تِمن  ہٕںدِ  تعمیل  کرنہٕ  نِشہِ  دانستہٕ  پتھ  روزان۔  بیٚیہِ  ٲسۍ  پیغمبرن  یعنے  تِم  احکامِ  اِلہیٰ  واتناووٕنین  ناحق  قتل  کران،  یہِ  بے  عملی  تہٕ  بدکِردٲری  تہٕ  شقاوت  سپٕز  تِمن  امی  وجہہ  کہ  تِمو  کٔرنافرمٲنی  بیٚیہِ  ٲسۍ  تِم  حدٕہ  ڈلان۔

Tahir:
  تِم  یَتھ  جایہِ  تہِ  لبنہٕ  یِن  تِمن  پیٚٹھ  چھے٘  ذلّت  مسلط  کرنہٕ  آمٕژ  اَمہِ  وَرٲے  زِتِمن  یِیہِ  کُنہِ  جایہِ  اللہ  تعالیٰ  سٕندِ  وعدٕہ  سٍتۍ  یا  لُکن  ہٕندِ  وعدٕہ  سٍتۍ  (چھپن  جاے  دِنہٕ)  تہٕ  تِم  چِھ  اللہ  تعالیٰ  سٕندِ  غضبٕکۍ  حقدار  بنیمٕتۍتہٕ  تِمن  پیٚٹھ  چھے٘  مۅحتٲجی  مسلط  آمٕژ  کرنہٕ،  یہِ  چُھ  اَوے  زِ  تِم  ٲسۍ  اللہ  تعالیٰ  سٕندیٚن  آیاتن  انکار  کران  بیٚیہِ  ٲسۍ  انبیاہن  ناحق  قتل  کران،تکیازِ  تِم  ٲسۍ  نافرمان  سپٕدۍ  مٕتۍ  تہٕ  (بُتھ  پھِرنس  منٛز)  ٲسۍ  حدٕ  دۯامٕتۍ۔

Transliteration:
  <u>D</u>uribat AAalayhimu a<b>l</b><u>thth</u>illatu ayna m<u>a</u> thuqifoo ill<u>a</u> bi<u>h</u>ablin mina All<u>a</u>hi wa<u>h</u>ablin mina a<b>l</b>nn<u>a</u>si wab<u>a</u>oo bigha<u>d</u>abin mina All<u>a</u>hi wa<u>d</u>uribat AAalayhimu almaskanatu <u>tha</u>lika biannahum k<u>a</u>noo yakfuroona bi<u>a</u>y<u>a</u>ti All<u>a</u>hi wayaqtuloona alanbiy<u>a</u>a bighayri <u>h</u>aqqin <u>tha</u>lika bim<u>a</u> AAa<u>s</u>aw wak<u>a</u>noo yaAAtadoon<b>a</b>


Athar:
  مگر  سٲری  اہل  کتاب  چِھنہٕ  یکساں،  یِمن  منٛز  چِھ  کینٛہہ  لُکھ  تِتھۍ  تہِ  یِم  سیٚزِ  وَتہِ  پٮ۪ٹھ  قٲیِم  چِھ،  رٲژن  چِھ  اللہ  تعالیٰ  سٕندۍ  آیات  پران  تہٕ  تس  برونٛہہ  کنہِ  چِھ  سجدٕہ  کران۔

Mirwaiz:
  چھِنا  تِم  سٲرِی  ہِوِی  تہٕ  برابر  کیازِ  اہلِ  کتابو  أندرٕہ  چھےٚ  اکھ  جماعتھاہ  یِم  راہِ  راستس  پیٚٹھ  دینِ  حقس  پیٚٹھ  قٲیِم  روٗزِتھ  چھِ۔  رٲتۍ  کیُت  چھِ  خداے  سٕندۍ  آیات  پران۔  بیٚیہِ  چھےٚ  تٔمۍ  سٕندِس  حضورس  اندر  سربسجود  روزان۔  

Tahir:
  یِم  سٲری  چِھنہٕ  برابر،  اہلِ  کتابو  منٛزٕ  چِھ  کینہہ  لُکھ  حقس  پیٚٹھ  (تہِ)  قٲیِم،  تِم  چِھ  رٲژ  پہرن  منٛز  اللہ  تعالیٰ  سٕندیٚن  آیاتن  ہٕنزتلاوت  کران  بیٚیہِ  چِھ  سجدن  منٛز  روزان۔

Transliteration:
  Laysoo saw<u>a</u>an min ahli alkit<u>a</u>bi ommatun q<u>a</u>imatun yatloona <u>a</u>y<u>a</u>ti All<u>a</u>hi <u>a</u>n<u>a</u>a allayli wahum yasjudoon<b>a</b>


Athar:
  خُدایس  تہٕ  ٲخرت  کِس  دوہس  پٮ۪ٹھ  چِھ  ایمان  تھاوان  نیکی  ہُند  حُکم  چِھ  دِوان،  بُرٲییو  نِشہِ  چِھ  رُکاوان  تہٕ  رٕژن  کامیٚن  منٛز  چِھ  سرگرم  روزان،  یِم  چِھ  صالح  لُکھ۔

Mirwaiz:
  پژھ  چھےٚ  تِمن  کُنِس  خدایس  بیٚیہِ  قیامت  کِس  دۅہس۔  بیٚیہِ  چھِ  رٕژن  کامین  ہُند  امر  کران  بیٚیہِ  چھِ  یچھ  کامیو  نِشہِ  منع  کران۔  بیٚیہِ  چھِ  تِم  رٕژن  کامین  اندر  برونٹھ  گژھان،  بیٚیہِ  چھِ  تِم  نیکو  کارو  أندرٕہ۔

Tahir:
  تِم  چِھ  اللہ  تعالیٰ  ہس  پیٚٹھ  تہٕ  ٲخرت  کِس  دۅہس  پیٚٹھ  ایمان  انان،  تہٕ  رٕژرُک  چِھ  حکم  دِوان  تہٕ  برٲیی  نِشہِ  چِھ  ٹھاکھ  کران،  تہٕ  نیک  کامیٚن  منٛز  چِھ  برونٛہہ  برونٛہہ  آسان،  تہٕ  یِمَے  لُکھ  چِھ  نیکو  کارو  منٛزٕ۔

Transliteration:
  Yuminoona bi<b>A</b>ll<u>a</u>hi wa<b>a</b>lyawmi al<u>a</u>khiri wayamuroona bi<b>a</b>lmaAAroofi wayanhawna AAani almunkari wayus<u>a</u>riAAoona fee alkhayr<u>a</u>ti waol<u>a</u>ika mina a<b>l</b><u>ssa</u>li<u>h</u>een<b>a</b>


Athar:
  تہٕ  یۅسہٕ  نیکی  تہِ  یِم  کرن  تَتھ  یِیہِ  نہٕ  بے  قدری  کرنہٕ  اللہ  تعالیٰ  چُھ  پرہیزگار  لُکن  ٹھیک  پٲٹھۍ  زانان۔

Mirwaiz:
  بیٚیہِ  یۅسہٕ  رٕژٕ  کامہِ  یِم  کرن۔  سُہ  ہرگِز  یِمن  نِش  پوٗشیدٕہ  یینہٕ  تھاونہٕ  بلکہ  یِیکھ  تمیُک  ثواب  عطا  کرنہٕ،  اللہ  تعالیٰ  چُھ  پوٚز  زانان  پرہیز  گارن۔

Tahir:
  تہٕ  یِم  لُکھ  یۅسہٕ  تہِ  نیک  کٲم  کرن  تَتھ  یِیہِ  نہٕ  بے  قدری  کرنہٕ،تہٕ  اللہ  تعالیٰ  چُھ  پرہیزگارن  وارٕ  پٲٹھۍ  زانن  وول۔

Transliteration:
  Wam<u>a</u> yafAAaloo min khayrin falan yukfaroohu wa<b>A</b>ll<u>a</u>hu AAaleemun bi<b>a</b>lmuttaqeen<b>a</b>


Athar:
  روٗدۍ  تِم  لُکھ  یِمو  کُفرُک  رٔویہِ  اختیار  کوٚر  تِمن  یِیہِ  نہٕ  اللہ  تعالیٰ  سٕندِس  مقابلس  منٛز  نَہ  تِہُند  مال  بکار  تہٕ  نَہ  اولاد،  تِم  چِھ  نارس  گژھن  وٲلۍ  لُکھ  تہٕ  ہمیشہ  روزَن  نار سٕے  منٛز۔

Mirwaiz:
  پٔزۍ  پٲٹھۍ  یِمو  لوٗکو  اِنکار  کوٚر  کُفرسٕے  پیٚٹھ  روٗد  ۍتِمن  ہیٚکہِ  نہٕ  خداے  سٕندِ  عذاب  نِشہِ  بچٲوِتھ  تہٕ  مۅکلٲوِتھ  کانہہ۔  تِہُند  مال  تہٕ  تِہُند  اولاد  کُنہِ  قسمہٕ،  یِمے  لوٗکھ  چھِ  جہنمی۔  یِمنٕے  چُھ  ہمیشہ  تتھ  منٛز  روزُن۔

Tahir:
  پٔزۍپٲٹھۍ  یِمَو  لُکو  کفر  چُھ  کۆرمُت،نَہ  ہیٚکن  تِہِندۍ  مال  تِمن  اللہ  تعالیٰ  ہس  نشہ  (یعنی  تمۍسٕندِ  عذاب  نشہِ)  بچٲوِتھ  تہٕ  نَہ  تِہِندۍ  اولاد،  تہٕ  تِمَے  لُکھ  چِھ  جہنمی  یِم  تَتھ  منٛز  ہمیشہ  روزن۔

Transliteration:
  Inna alla<u>th</u>eena kafaroo lan tughniya AAanhum amw<u>a</u>luhum wal<u>a</u> awl<u>a</u>duhum mina All<u>a</u>hi shayan waol<u>a</u>ika a<u>s</u><u>ha</u>bu a<b>l</b>nn<u>a</u>ri hum feeh<u>a</u> kh<u>a</u>lidoon<b>a</b>


Athar:
  یِکینٛژھاہ  تِم  پننہِ  ییٚمہِ  دُنیا چہِ  زندگی  منٛز  خرچ  کران  چِھ  تمِچ  مثال  چھےٚ  تمہِ  ہواہٕچ  ہِش  یتھ  منٛز  کٹھ  کوٚش  آسہِ  تہٕ  سُہ  پکہِ  تِمن  لُکن  ہٕندِ  زراعتہٕ  پیٚٹھۍ  یِمو  پانس  پٮ۪ٹھ  ظُلم  چُھ  کوٚرمُت  تہٕ  تتھ  تراوِ  برباد  کٔرِتھ،  خُداین  کوٚر  نہٕ  تِمن  پٮ۪ٹھ  ظُلم  بلکہ  چِھ  تِم  درحقیقت  پانے  پانس  پٮ۪ٹھ  ظُلم  کران۔

Mirwaiz:
  مِثال  چھےٚ  تمِچ  یِم  لوٗکھ  خرٕچ  کران  چھِ  یتھ  دنیاچہ  زندگی  اندر،  تمہِ  واوٕچ  مِثال  یتھ  منٛز  سخت  سردی  آسہِ،  سۅے  واتہِ  کُنہٕ  قوم  کِس  زراعتس  یِمو  پٲنۍ  پانس  ظلُم  کوٚر۔  پس  کوٚر  تٔمۍ  واون  سُہ  تِہُند  زراعت  تباہ  تہٕ  برباد۔  یِتھے  پٲٹھۍ  گژِھہ  تِمن  ہُند  خرٕچ  کرُن  سورُے  ٲخرتس  اندر  ضایع  تہٕ  بیکار،  اللہ  تعالیٰ  ہن  کوٚر  نہٕ  تِمن  پیٚٹھ  ظلم  بلکہ  کوٚر  تِمو  پٲنۍ  پانس  ظلم  کُفر  کرنہٕ  سٍتۍ  کیازِ  کٲفرن  ہٕںٛز  کانہہ  عمل  چھنہٕ  کُفرٕ  سببہٕ  قبولیتس  سزاوار۔

Tahir:
  (یِم  لُکھ) یُس  مال  (تہِ)  ییٚمہِ  دُنیاچہ  زندگی  منٛز  خرچ  چِھ  کران،  تَمِچ  مثال  چھے٘  تَمہِ  ہَوہٕچ  ہِش  یَتھ  منٛز  سخت  کٹھ  کۆش  آسہِ  (تہٕ)  سُہ  پیٚیہِ  تِتھِس  قوم  کِس  زراعتس  پیٚٹھ  یُس  پننیٚن  زُوَن  پیٚٹھ  ظلم  آسہِ  کران،  تہٕ  پتہٕ  کرِ  سُہ  تَتھ  تباہ،  تہٕ  اللہ  تعالیٰ  ہن  کۆر  نہٕ  تِمن  پیٚٹھ  کانہہ  تہِ  ظلم  بلکہ  چِھ  تِم  پانہٕ  پننیٚن  پانن  پیٚٹھ  ظلم  کران۔

Transliteration:
  Mathalu m<u>a</u> yunfiqoona fee h<u>ath</u>ihi al<u>h</u>ay<u>a</u>ti a<b>l</b>dduny<u>a</u> kamathali ree<u>h</u>in feeh<u>a</u> <u>s</u>irrun a<u>sa</u>bat <u>h</u>artha qawmin <i><u>th</u></i>alamoo anfusahum faahlakathu wam<u>a</u> <i><u>th</u></i>alamahumu All<u>a</u>hu wal<u>a</u>kin anfusahum ya<i><u>th</u></i>limoon<b>a</b>


Athar:
  اے  لوٗکو  یِمو  ایمان  چُھو  اوٚنمُت،  پننہِ  جماعت  کیو  لُکو  ورٲے  مَہ  بنٲوِیوٗکھ  باقی  پنٕنۍ  راز  دار،  تِم  چِھنہٕ  تُہٕنزِ  خرٲبی  ہٕندِس  کُنہِ  موقعس  فٲیدٕہ  تُلنس  ژیر  کران،  تۅہیہِ  ییٚمہِ  چیزٕ  سٍتۍ  نقصان  واتہِ  سُے  چُھ  تِمن  ٹوٹھ،  تِہندِ  دِلُک  بغض  چُھ  تِہندِ  ٲسہٕ  کِنۍ  نیران  تہٕ  یِکینژھاہ  تِم  پننیٚن  وَچھن  منٛز  چُھپٲوِتھ  چِھ  سُہ  چُھ  امہِ  کھۅتہٕ  تہِ  شدید  تر،  اَسہِ  چِھو  تۅہیہِ  صاف  صاف  ہدایات  دِتمٕتۍ  اگر  تۅہیہِ  عقل  چَھو  ﴿تیٚلہِ  وَرتٲوِو  یِمن  سٍتۍ  تعلق  تھاونس  منٛز  احتیاط﴾۔

Mirwaiz:
  اے  باایمانو،  مہ  ٲسِوکھ  بناوان  پننہِ  جماعت  ورٲے  بیٚیہِ  کانہہ  سِرٕبوج  پننین  اِسرارن  محرم،  یِم  دُشمن  چھِنہٕ  کانہہ  کمی  کران  تۅہیہِ  خلاف  فتنہ  وفساد  کرنس  اندر،  کانچھان  چھِ  تِم  پرتھ  وقتہٕ  تُہُند  تکلیف  تہٕ  سختی  منٛز  آسُن،  تِہٕںٛز  دُشمنی  چھےٚ  تِہٕندیو  چانٹیو  أندرٕہ  نیران،  تِہٕںٛزو  کتھو  أندرٕہ  وارٕہ  ننان۔  یہِ  چُھ  توتہِ  کمٕے،  یُس  عداوت  تُہٕندین  دِلن  اندر  چُھ،  سُہ  چُھ  سٮ۪ٹھاہ  بوٚڈ  تہٕ  زیادٕہ،  پٔزۍ  پٲٹھۍ  اسہِ  کٔرۍ  واضح  تُہٕندِ  خٲطرٕ  تُہٕندِ  عداوتٕکۍ  نِشانہٕ۔  چھِو  ہے  توٚہۍ  عقلہِ  وٲلۍ  تیٚلہِ  زٲنِو  توٚہۍ  پانے  یِمو  نِشانو  سٍتۍ  تُہٕندین  دِلن  ہٕںدۍ  حالات۔

Tahir:
  اے  ایمان  والیو!  تۆہۍ  مَہ  بنٲوِیوٗکھ  غیر  (پنٕنۍ)  راز  دار،  تِم  کرن  نہٕ  تُہٕندِ  خٲطرٕفتنہٕ  تُلنس  منٛز  (زانٛہہ)  کمی،  تِمن  چھے٘  خوٲہش  زِ  تۅہیہِ  گۆژُھو  سخت  تکلیف  واتُن،  بُغُض  چُھ  تِہٕنزو  زبانو  منٛزٕ  پانہٕ  نۆن  دۯامُت،  تہٕ  یُس  عداوت  تِہٕندیۆسیٖنَو  چُھ  کٔھٹِتھ  تھوومُت  سُہ  چُھ  اَمہِ  کھۅتہٕ  (تہِ)  زیادٕہ۔  اَسہِ  چھے٘  تُہٕندِ  خٲطرٕ  نشٲنِیہِ  واضح  کرِمَژٕ  ہرگاہ  تۅہیہِ  عقل  آسیٚو۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> tattakhi<u>th</u>oo bi<u>ta</u>natan min doonikum l<u>a</u> yaloonakum khab<u>a</u>lan waddoo m<u>a</u> AAanittum qad badati albagh<u>da</u>o min afw<u>a</u>hihim wam<u>a</u> tukhfee <u>s</u>udooruhum akbaru qad bayyann<u>a</u> lakumu al<u>a</u>y<u>a</u>ti in kuntum taAAqiloon<b>a</b>


Athar:
  تۅہیہِ  چُھو  یِمن  سٍتۍ  محبت  مگر  یِمن  چُھنہٕ  تۅہیہِ  سٍتۍ  محبت  حالانکہ  توٚہۍ  چِھو  تمام  آسمٲنی  کتابہٕ  مانان  ییٚلہِ  تِم  تۅہیہِ  سمکھان  چِھو،  تیٚلہِ  چِھ  تِم  ونان  زِ  اَسہِ  تہِ  چُھ  ﴿تُہُند  رسول  تہٕ  تُہٕنز  کتاب﴾  مٲنمٕژ  مگر  ییٚلہِ  الگ  سپدان  چِھ  پتہٕ  چُھ  تۅہیہِ  خلاف  تِہندِ  عداوتُک  تہٕ  غضبُک  حال  یہِ  آسان  زِ  پننہِ  اُنگجہِ  چِھ  لاگان  ژاپنہِ،  یِمن  ؤنِو  زِ  پننِس  شرارتس  منٛز  مٔرِو  أندری  دٔزِتھ،  اللہ  تعالیٰ  چُھ  دِلن  منٛز  چُھپاونہٕ  آمٕتۍ  راز  تام  زانان۔

Mirwaiz:
  وارٕہ  بوزِو  اے  باایمانو،  توٚہۍ  چھِو  تِہُند  محبت  تھاوان  حالانکہ  تِمن  چُھنہٕ  تُہُند  محبت  کینہہ  تہِ،  توٚہۍ  چھِو  سارنٕے  آسمٲنی  کتابن  ایمان  انان،  پژھ  کران  تِمن  چھنہٕ  سارنٕے  کتابن  ہٕںٛز  پژھ،  تِم  چھِ  تۅہیہِ  سٍتۍ  دھوکہٕ  پٲٹھۍ  پکان  مگر  توٚہۍ  چھِو  تِمن  سٍتۍ  دوستی  ہٕںدۍ  تعلقات  تھاوان،  ییٚلہِ  تِم  تۅہیہِ  سمکھان  چھ،  تمہِ  ساتہٕ  چھِ  تۅہیہِ  ہاونہٕ  خٲطرٕ  مُنافِقانہٕ  طریقس  پیٚٹھ  ونان  اسہِ  اوٚن  ایمان،  مگر  ییٚلہِ  تۅہیہِ  ورٲے  آسان  چھِ  تمہِ  ساتہٕ  چھِ  اتھہٕ  پنٕنۍ  کھیٚوان  شرارت  تہٕ  ژکھہِ  سٍتۍ،  فرمٲوِیوکھ  توٚہۍ  یا  رسول  اللہ  اتھہٕ  کھیٚنۍ  کیاہ  کتھ  چھےٚ  ہرگاہ  توٚہۍ  ژکھہِ  سٍتۍ  مٔرِ  وتہِ  توتہِ  نیرِ  نہٕ  تُہُند  مطلب،  پٔزۍ  پٲٹھۍ  اللہ  تعالیٰ  چُھ  پوٗرٕہ  زانہٕ  وُن  تِمہٕ  سارے  کتھہٕ  یِمہٕ  تُہٕندین  سینن  اندر  پوٗشیدٕہ  چھےٚ۔

Tahir:
  خبردار  سپدِو!  تۆہۍ  چِھو  تِم  لُکھ  زِ  تِمن  سٍتۍ  چِھو  محبت  تھاوان  تہٕ  تِم  چِھو  نہٕ  تۅہیہِ  پسند  (تہِ)  کران  حالانکہ  تۅہیہِ  چُھو  سارِنٕے  کتابن  پیٚٹھ  ایمان،بیٚیہِ  ییٚلہِ  تِم  تۅہیہِ  چِھ  سمکھان  (تیٚلہِ)  چِھ  ونان،اَسہِ  چُھ  ایمان  اۆنمُت،  تہٕ  ییٚلہِ  کُنۍ  زٔنۍ  چِھ  آسان  تیٚلہِ  چِھ  تۅہیہِ  پیٚٹھ  شرارت  سٍتۍاَتھن  ژٔپۍ  ہیٚوان،  فرمٲوِو،  مٔرِو  پننہِ  ہیٚہہ  سٍتۍ،  بے  شک  چُھ  اللہ  تعالیٰ  دِلن  منٛز  (کٔھٹِتھ  تھاونہٕ  آمژن)  کتھن  وارٕ  پٲٹھۍ  زانن  وول۔

Transliteration:
  H<u>a</u>antum ol<u>a</u>i tu<u>h</u>ibboonahum wal<u>a</u> yu<u>h</u>ibboonakum watuminoona bi<b>a</b>lkit<u>a</u>bi kullihi wai<u>tha</u> laqookum q<u>a</u>loo <u>a</u>mann<u>a</u> wai<u>tha</u> khalaw AAa<u>dd</u>oo AAalaykumu alan<u>a</u>mila mina alghay<i><u>th</u></i>i qul mootoo bighay<i><u>th</u></i>ikum inna All<u>a</u>ha AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  ییٚلہِ  تۅہیہِ  خیر  چُھو  واتان  تیٚلہِ  چُھ  تِمن  یہِ  شر  باسان،  تہٕ  ییٚلہِ  تۅہیہِ  پٮ۪ٹھ  کانٛہہ  مصیبت  چھُ  یِوان  تیلہِ  چھِ  یِم  خۅش  گژھان،  مگر  یِہٕنز  کانٛہہ  تہِ  تدبیر  ہیکہِ  نہٕ  تۅہیہِ  خلاف  کارگر  سپدِتھ،  بشرطیکہ  توٚہۍ  ہیٚیِو  صبرس  کٲم  تہٕ  خُدایس  کھوٗژِتھ  روٗزِو  کٲم  کران،  یِکینٛژھاہ  یِم  کران  چِھ  اللہ  تعالیٰ  چُھ  تتھ  پٮ۪ٹھ  حٲوی۔

Mirwaiz:
  ہرگاہ  تۅہیہِ  کانہہ  رٕژ  حالتھاہ  پیش  یِوان  چھےٚ۔  کانہہ  خوشی  ہٕںٛز  کتھاہ  واتان  چھےٚ  تِمن  چُھ  تمہِ  ساتہٕ  مُصیبت  پیٚوان،  ہرگاہ  تۅہیہِ  کانہہ  مُصیبتھاہ  یا  غماہ  واتان  چُھ  تمہِ  ساتہٕ  چھِ  تِم  خوش  گژھان  تمہِ  سٍتۍ۔  وۅنۍ  یِم  امہِ  قسمٕکۍ  دُشمن  آسن  تِمنٕے  سٍتۍ  شوبیاہ  تُہٕںٛز  دوستی  لاگٕنۍ  یا  دوستی  ہٕںدۍ  تعلقات  تھاوٕنۍ۔  مگر  یُتھنہٕ  توٚہۍ  بانبرِو  تِہٕںٛزِ  دُشمنی  سٍتۍ۔  تمیُک  علاج  چُھ  صبر،  ہرگاہ  توٚہۍ  صبر  واِستقلال  کٔرِتھ  خدایس  کھوٗژِو  کینہہ  ضریر  ہیٚکہِ  نہٕ  واتنٲوِتھ  تۅہیہِ  تِہُند  مکرو  فریب  کُنہِ  قسمہٕ،  پٔزۍ  پٲٹھۍ  اللہ  تعالیٰ  چُھ  تتھ  سٲرسٕے  یہِ  تِم  کران  چھِ  احاطہ  کروُن  تہٕ  پوٗرٕہ  زانہٕ  وُن۔  سُہ  دِیہِ  تۅہیہِ  تِہٕندین  حالاتن  ہُند  اطلاع،  تِمن  دِیہِ  سزا۔

Tahir:
  ہرگاہ  تۅہیہِ  کانٛہہ  خیر  واتہِ،  تیٚلہِ  چُھ  یِمن  ناگوار  گژھان،  تہٕ  اگر  تۅہیہِ  کانٛہہ  تکلیف  واتہِ  تَمہِ  سٍتۍچِھ  خۅش  گژھان،  تہٕ  ہرگاہ  تۆہۍ  صبر  کران  روٗزِو  تہٕ  تقویٰ  روٗزِو  اختیار  کٔرِتھ،  تیٚلہِ  ہیٚکہِ  نہ  تِہُنٛد  فریب  تۅہیہِ  کانٛہہ  نقصان  واتنٲوِتھ،  یِکینٛژھاہ  تِم  کران  چِھ  بے  شک  چُھ  اللہ  تعالیٰ  تَتھ  پیٚٹھ  احاطہٕ  کٔرِتھ۔

Transliteration:
  In tamsaskum <u>h</u>asanatun tasuhum wain tu<u>s</u>ibkum sayyiatun yafra<u>h</u>oo bih<u>a</u> wain ta<u>s</u>biroo watattaqoo l<u>a</u> ya<u>d</u>urrukum kayduhum shayan inna All<u>a</u>ha bim<u>a</u> yaAAmaloona mu<u>h</u>ee<u>t</u><b>un</b>


Athar:
  ﴿اے  پیغمبرؐ،  مُسلمانن  برونٛہہ کنہِ  کٔرِو  تمہِ  ساعتٕچ  ذِکر﴾  ییٚلہِ  توٚہۍ  واریاہ  سُلہِ  پننہِ  گھرِ  ٲسِو  درٛامٕتۍ  تہٕ  ﴿اُحد کِس  میدانس  اندر﴾  ٲسِو  مُسلمانن  جنگ  خٲطرٕ  جابجا  مامور  کران،  اللہ  تعالیٰ  چُھ  سارے  کتھہٕ  بوزان  تہٕ  سُہ  چُھ  سٮ۪ٹھاہ  باخبر۔

Mirwaiz:
  بیٚیہِ  چُھوٕہ  تۅہیہِ  یاد  یارسول  اللہؐ   ییٚلہِ  صبحس  درٲو  توٚہۍ  حضرتِ  عایشہ  صدیقہ  سٕندِ  حُجرے  مُبارک  کہ  أندرٕہ  توپتہٕ  وٲتِو  توٚہۍ  کوہِ  احدس  نزدیک  تتہِ  ہیٚتیوٗکھ  تۅہیہِ  باایمان  محاذِ  جنگس  پیٚٹھ  مُنٲسِب  مُنٲسِب  جاین  ٹھہراوٕنۍ،  اللہ  تعالیٰ  اوس  تمہِ  ساتُک  تُہُند  سورُے  کلام  بوزان  تُہُند  حال  زانان۔

Tahir:
  تہٕ (سُہ  وقت  کٔرِو  یاد) ییٚلہِ  تۆہۍ  صُبحٲے  پننہِ  گرِ  پیٚٹھہٕ  روانہٕ  سپدِتھ  مسلمان  ٲسِووکھ  (غزوۂ  احد  کِس  موقعس  پیٚٹھ  اہلِ  مکہ  کیٚن  طاقت  ور  فوجن  خلاف  دفٲعی)  جنگ  خٲطرٕ  مورچن  پیٚٹھ  بیٚہناوان،  تہٕ  اللہ  تعالیٰ  چُھ  اصل  پٲٹھۍ  بوزن  وول  زانن  وول۔

Transliteration:
  Wai<u>th</u> ghadawta min ahlika tubawwio almumineena maq<u>a</u>AAida lilqit<u>a</u>li wa<b>A</b>ll<u>a</u>hu sameeAAun AAaleem<b>un</b>


Athar:
  یاد  کٔرِو  ییٚلہِ  تۅہیہِ  منٛزٕ  زٕ  دٔرۍ  بُزدلی  ہاونس  پٮ۪ٹھ  آمادٕہ  سپدۍمٕتۍ  ٲسۍ  حالانکہ  اللہ  تعالیٰ  اوس  یِہندِ  مددٕ  خٲطرٕ  موجود  تہٕ  مومنَن  پَزِ  اللہ  تعالیٰ  سٕے  پٮ۪ٹھ  بھروسہٕ  تھاوُن۔

Mirwaiz:
  ییٚلہِ  نا  تۅہیہِ  أندرٕہ  دۅیو  جمٲژو  ہمت  ہارنُک  تہٕ  واپس  ژلنُک  اِرادٕہ  کریو،  خدا  چُھ  تُہُند  دوست  تہٕ  مددگار۔  سُہ  کِتھہ  پٲٹھۍ  دِیہِ  ہا  تِمن  ہمت  ہٲرِتھ  ژلنہٕ،  باایمانن  پزِ  خداے  سٕے  پیٚٹھ  بھروسہٕ  کرُن،  تُہُند  مددگار  چُھ  پرتھ  وقتہٕ  سُے۔  کم  ہمت  گژِھنہٕ  کُنہِ  وقتہٕ  لاگُن۔

Tahir:
  ییٚلہِ  تۅہیہِ  منٛزٕ  (بنو  سلمہ  خزرج  تہٕ  بنو  حارثہ  اوس)  دۅیَو  دریٚو  بُزدلی  ہاونُک  ارادٕہ  کۆر،  حالانکہ  اللہ  تعالیٰ  اوس  تِمن  دۅشوٕنۍ  ہُنٛد  مددگار،  تہٕ  ایمان  والیٚن  پَزِ  اللہ  تعالیٰ  سٕے  پیٚٹھ  بھروسہٕ  کرُن۔

Transliteration:
  I<u>th</u> hammat <u>ta</u>ifat<u>a</u>ni minkum an tafshal<u>a</u> wa<b>A</b>ll<u>a</u>hu waliyyuhum<u>a</u> waAAal<u>a</u> All<u>a</u>hi falyatawakkali almuminoon<b>a</b>


Athar:
  خُداین  اوسنو  گۅڈے  جنگِ  بدرٕ کِس  موقعس  پٮ۪ٹھ  تۅہیہِ  مدد  کوٚرمُت  حالانکہ  تتھ  وقتس  تام  ٲسِو  توٚہۍ  سٮ۪ٹھاہ  کمزور  لہٰذا  پزیٚو  تۅہیہِ  زِ  توٚہۍ  بٔچِو  اللہ  تعالیٰ  سٕنزِ  ناشکری  نِشہِ،  امید  چھےٚ  زِ  وۅنۍ  بٔنِو  توٚہۍ  شکر  گزار۔

Mirwaiz:
  پٔزۍ  پٲٹھۍ  اللہ  تعالیٰ  ہن  کوٚر  تۅہیہِ  مدد  جنگِ  بدرس  منٛز،  ییٚلیہِ  توٚہۍ  بظٲہِر  سامان  چہِ  کمی  تہٕ  فوج  کہ  کمی  سببہٕ  پست  ٲسِو،  سُہ  حال  ٲسِتھ  کٔرنو  یٲرِی  محض  تُہٕںٛدِ  پرہیزگٲری  تہٕ  صبر  واستقلال  کہ  برکتہٕ،  پس  کھوٗژِو  توٚہۍ  ہمیشہِ  خدایس  تاکہ  تۅہیہِ  آسیو  یِوان  موقعہ  تِہٕنٛزِ  شُکر  گُذٲری  ہُند۔

Tahir:
  تہٕ  اللہ  تعالیٰ  ہن  کۆرنَو  تۅہیہِ  بدرس  منٛز  مدد  حالانکہ  تۆہۍٲسۍوٕ  (تَمہِ  وقتہٕ)  بالکل  اَتھہٕ  چھٔنۍ،  لہٰذا،  روٗزِو  اللہ  تعالیٰ  ہس  کھۅژان  تاکہ  تۆہۍ  بٔنِو  شکر  گزار۔

Transliteration:
  Walaqad na<u>s</u>arakumu All<u>a</u>hu bibadrin waantum a<u>th</u>illatun fa<b>i</b>ttaqoo All<u>a</u>ha laAAallakum tashkuroon<b>a</b>


Athar:
  اے  نبیؐ،  یاد  کٔرِو  ییلہِ  توٚہۍ  مومنن  ٲسِو  ونان،  کیا  تُہٕندِ  خٲطرٕ  چَھنا  یہِ  کتھ  کٲفی  زِ  اللہ  تعالیٰ  کرِ  ترٛے ساس  فرشتہٕ  سوٗزِتھ  تُہُند  مدد؟

Mirwaiz:
  یہِ  مدد  تہٕ  یٲری  سپٕز  تۅہیہِ  تمہِ  وقتہٕ  عطا  ییٚلہِ  توٚہۍ  یا  رسول  اللہ  دپان  ٲسِو  باایمانن  ﴿یِم  یہِ  خبر  بوٗزِتھ  پریشان  ٲسۍ  سپٕدمٕتۍ  کہ  کٲفرن  ووت  بیٚیہِ  فوج  مدد  دِنہٕ  خٲطرٕ﴾۔  کیاہ  تۅہیہِ  چھنا  دِل  مضبوط  کرنہٕ  خٲطرٕ  یہِ  کتھ  کٲفی  کہ  تۅہیہِ  کرِ  اللہ  تعالیٰ  مدد  ترٚیو  ساسو  ﴿3000﴾  ملٲیکو  سٍتۍ،  یِم  والنہٕ  آے  تُہٕندِ  مددکہ  خٲطرٕ  آسمان  کہ  طرفہٕ۔

Tahir:
  ییٚلہِ  تۆہۍ  مسلمانن  فرماوان  ٲسۍوٕزِ  کیا  تُہٕندِ  خٲطرٕ  چُھنا  یہِ  کٲفی  زِ  تُہُنٛد  ربّ  کرِ  تۯیٚن  ساسن  نٲزل  کرنہٕ  آمتیٚن  فرشتن  ہٕنٛدِ  ذریعہ  تُہُنٛد  مدد۔

Transliteration:
  I<u>th</u> taqoolu lilmumineena alan yakfiyakum an yumiddakum rabbukum bithal<u>a</u>thati <u>a</u>l<u>a</u>fin mina almal<u>a</u>ikati munzaleen<b>a</b>


Athar:
  بے  شک،  اگر  توٚہۍ  صبر  کٔرِو،  تہٕ  خُدایس  کھۅژان  کھۅژان  روٗزِو  کٲم  کران  تیٚلہِ  ییٚمہِ  وِزِ  دشمن  تۅہیہِ  پٮ۪ٹھ  حملہٕ  کرن  تمی  وِزِ  کرِ  تُہُند  ربّ  ﴿ترٛے  ساس  نہٕ  کینٛہہ﴾  پانٛژو  ساسَو  صاحبِ  نِشان  فرشتو  سٍتۍ  تُہُنٛد  مدد۔

Mirwaiz:
  بیشک  چھےٚ  یہِ  کتھ  کٲفی  بلکہ  أمِچ  کیاہ  چھےٚ  کتھٕے  ہرگاہ  توٚہۍ  صبرو  استقلال  کٔرِو  بیٚیہِ  کھوٗژِو  خدایس،  ادے  دُشمن  تۅہیہِ  پیٚٹھ  جوش  وخروشہٕ  سان  ہنگہٕ  تہٕ  منگہٕ  تہِ  حملہٕ  کرن،  تمی  ساتہٕ  کرِ  تۅہیہِ  اللہ  تعالیٰ  یُس  تُہُند  ربّ  چُھ  پانژ  ساس  ﴿5000﴾  ملٲیکو  سٍتۍ  مدد۔  یِم  نِشانہٕ  دار  آسن  مخصوص  وردی  لٲگِتھ۔  یِم  یورٕہ  کنہِ  تیار  آسن۔

Tahir:
  آ،  اگر  تۆہۍ  صبر  روٗزِو  کران  تہٕ  پرہیزگٲری  تھٲوِو  قٲیِم  تہٕ  تِم  (کفّار)  سپدن  تۅہیہِ  پیٚٹھ  تمی  وقتہٕ  (پوٗرٕ)  جوشہِ  سان  حملہٕ  آور  تیٚلہِ  کرِ  تُہُنٛد  ربّ  پانژَو  ساسَو  نشان  والیٚو  فرشتو  ہٕنٛدِ  ذریعہ  تُہُنٛد  مدد۔

Transliteration:
  Bal<u>a</u> in ta<u>s</u>biroo watattaqoo wayatookum min fawrihim h<u>atha</u> yumdidkum rabbukum bikhamsati <u>a</u>l<u>a</u>fin mina almal<u>a</u>ikati musawwimeen<b>a</b>


Athar:
  یہِ  کتھ  چھےٚ  خُداین  تۅہیہِ  امہِ  موجوٗب  ؤنِمٕژ  زِ  توٚہۍ  گٔژِھو  خۅش  تہٕ  تُہٕندٮ۪ن  دِلن  سپدِ  اَمہِ  سٍتۍ  اطمینان۔  فتح  تہٕ  نصرت  یِکینٛژھاہ  تہِ  چُھ  سُہ  چُھ  اللہ  تعالیٰ  سٕندِ  طرفہٕ،  یُس  سٮ۪ٹھاہ  قُوّت  وول  تہٕ  دانا  بینا  چُھ۔  

Mirwaiz:
  اللہ  تعالیٰ  ہن  کوٚرنا  یہِ  اِمداد  مگر  تُہٕندِ  غلبہٕ  کہِ  بشارت  تہٕ  خوشخبری  خٲطرٕ،  بیٚیہِ  یُتھ  تُہٕںدۍ  دِل  قرار  رٹن  امہِ  سٍتۍ،  بیٚیہِ  چھےٚ  حقیقت  کہ  یٲری  تہٕ  مدد  چُھنہٕ  کٲنسہِ  ہٕندِ  طرفہٕ  عزت  وٲلِس  تہٕ  حِکمت  وٲلِس  خدایس  ورٲے۔

Tahir:
  تہٕ  اللہ  تعالیٰ  ہن  بنوو  یہِ  (مدد)  محض  تُہٕندِ  خٲطرٕ  خۅش  خبر  تہٕ  اَمہِ  موجوٗب  زِ  اَمہِ  سٍتۍ  گژھن  تُہٕندۍ  دل  مطمین،  بیٚیہِ  چُھ  مدد  صرف  اللہ  تعالیٰ  سٕندی  طرفہٕ  آسان  یُس  سیٚٹھاہ  غٲلب  حکمت  وول  چُھ۔

Transliteration:
  Wam<u>a</u> jaAAalahu All<u>a</u>hu ill<u>a</u> bushr<u>a</u> lakum walita<u>t</u>mainna quloobukum bihi wam<u>a</u> a<b>l</b>nna<u>s</u>ru ill<u>a</u> min AAindi All<u>a</u>hi alAAazeezi al<u>h</u>akeem<b>i</b>


Athar:
  ﴿تہٕ  یہِ  مدد  دِیہِ  سُہ  تۅہیہِ  امہِ  موجوب﴾  تاکہ  کُفرٕ چہِ  وَتہِ  پٮ۪ٹھ  پکن  والیٚن  ہٕنز  اکھ  نٔر  ژٹہِ  نَتہٕ  دِیہِ  تِمن  تِیُتھ  ذلیل  شکست  زِ  تِم  گژھن  نامرٲدی  سان  پسپا۔

Mirwaiz:
  یُتھ  کٲفرو  أندرٕہ  أکِس  جمٲژ  ہلاک  کرِ،  یا  کریٚکھ  خوار و ذلیل،  پس  ژلن  تِم  واپس  ناکام  گٔژِھتھ۔  چنانچہ  ستتھن  کٲفرن  یِم  بٔڈۍ  ڈانگر  ٲسۍ  آیہِ  گردن  دِنہٕ۔  ستتھ  زٔنۍ  آے  گرفتار  کرنہٕ،  باقٕے  ژٔلۍ  شِکست  فاش  کھیٚتھ۔  نبی  کریمس  صلی  اللہ  علیہ  وسلم  ییٚلہِ  جنگِ  احدس  منٛز  کٲفرن  ہٕندِ  طرفہٕ  سخت  تکلیف  ووت،  دندانِ  مُبارک  سپٕدۍ  شہید،  روے  مُبارکس  سنیاے  خود  شریفُک  کٔر  وارِیاہ  زخم  آے  بدنِ  مُبارکس  بیٚیہِ  آے  حضرتِ  حمزہ  رضی  اللہ  تعالیٰ  عنہ  نہایت  بے  دردی  سان  شہید  کرنہٕ۔  دِلِ  مُبارک  سپُد  نبی  کریم  سُند  تمہِ  سٍتۍ  سٮ۪ٹھاہ  آزردٕہ۔  اِرادٕہ  کوٚرُکھ  کہ  دُشمنن  پیٚٹھ  کرہن  دعاے  بد۔  أتی  سپُد  نٲزِل  یہِ  آیہِ  کریم۔

Tahir:
  (مزید)  اَمہِ  موجوٗب  زِ  (اللہ  تعالیٰ) کرِ  کٲفرن  ہٕندِس  أکِس  دٔرِس  ہلاک  نَتہٕ  کریکھ  ذلیل،  تاکہ  تِم  پھیرن  ناکام  گٔژِھتھ  پۆت۔

Transliteration:
  Liyaq<u>t</u>aAAa <u>t</u>arafan mina alla<u>th</u>eena kafaroo aw yakbitahum fayanqaliboo kh<u>a</u>ibeen<b>a</b>


Athar:
  ﴿اے  پیغمبرؐ﴾  فٲصلہٕ  کیٚن  اختیاراتن  منٛز  چُھنہٕ  تُہُند  کانٛہہ  حصہٕ،  خُدایس  چُھ  اختیار  چاہے  سُہ  تِمن  معاف  کرِ  چاہے  سزا  دِیَکھ  تِکیازِ  تِم  چِھ  ظٲلِم۔

Mirwaiz:
  اے  پیغمبر  تۅہیہِ  نہ  حض  چُٰھنہٕ  دخلاہ  اتھ  معاملس  اندر  کانہہ  سپٕدۍ  تن  مسلمان  کانہہ  متہٕ  سپٕدۍ  تن۔  امیُک  سورُے  اِختیار  چُھ  خدایس  اَتھہِ،  تۅہیہِ  پزِ  صبر  کرُن،  توٚتانۍ  یوٚتانۍ  دۅیو  چیزو  أندرٕہ  اکھ  چیز  لبنہٕ  ییہِ،  یا  دِیہِ  اللہ  تعالیٰ  تِمن  توبہٕ  کرنُک  توفیق،  تِم  سپدن  مسلمان۔  تُہُند  دِلِ  مُبارک  سپدِ  خوش  یا  کریٚکھ  عذابس  گرفتار۔  ہرگاہ  کُفرسٕے  پیٚٹھ  تِمو  اِصرار  کوٚر،  تمہِ  سٍتۍ  شیہلن  مسلمانن  ہٕندۍ  دِل،  کیازِ  تِم  چھِ  پزۍ  پٲٹھۍ  ظٲلِم  کُفر  وشِرک  کرنٕہ  کہِ  سببہٕ۔

Tahir:
  (اے  ٹاٹھہِ!  وۅنۍ)  چُھنہٕ  اَتھ  معاملس  سٍتۍ  تُہُنٛد  کانٛہہ  تعلق  درکار،  (وۅنۍ)  کٔرۍتن  اللہ  تعالیٰ  تِمن  توبُک  توفیق  نصیب  یا  دِی  تنکھ  عذاب  تِکیازِ  تِم  چِھ  ظٲلم۔

Transliteration:
  Laysa laka mina alamri shayon aw yatooba AAalayhim aw yuAAa<u>thth</u>ibahum fainnahum <i><u>th</u></i><u>a</u>limoon<b>a</b>


Athar:
  زمینس  تہٕ  آسمانن  اندر  یِکینٛژھاہ  چُھ  تَمِیُک  مٲلِک  چُھ  اللہ  تعالیٰ،  یَس  ییٚژِھ  تس  کرِ  معاف  تہٕ  یَس  ییٚژِھہ  تس  دِیہِ  عذاب،  سُہ  چُھ  معاف  کرن  وول  تہٕ  رحیم۔  ﴿جنگِ  اُحدس  اندر  ییٚلہِ  نبیؐ  زخمی  سپٕدۍ،  تمہِ  وِزِ  درٛاو  نبی  صلی  اللہ  علیہ و سلمن  ہٕندِ  دہانِ  مبارکہ  منٛزٕ  کُفارن  ہٕندِس  حقس  منٛز  بد  دُعا  تہٕ  تِمو  فرموو  زِ،  سُہ  قوم  کِتھہٕ  پٲٹھۍ  لبہِ  فلاح  یُس  پننِس  نبی یَس  زخمی  کرِ۔  یِم  آیات  چِھ  أتھۍ  متعلق  ارشاد  سپدۍمٕتۍ۔﴾

Mirwaiz:
  خداے  سُندُے  چُھ  تہِ  سورُے  یہِ  آسمانن  تہٕ  زمینن  اندر  چُھ،  مغفرت  کرِ  یس  یژِھہ  تس،  عذاب  کرِ  یس  یژِھہ  تس  بیٚیہِ  چُھ  اللہ  تعالیٰ  سٮ۪ٹھاہ  مغفرت  کروُن  سٮ۪ٹھاہ  رحم  کروُن۔

Tahir:
  تہٕ  اللہ  تعالیٰ  سٕندی  خٲطرٕ  چُھ  یِکینٛژھاہ  آسمانن  منٛز  تہٕ  زمینس  منٛز  چُھ۔  سُہ  یَس  یژھِ  تس  کرِ  مغفرت،  یَس  ییٚژِھہ  تس  دِیہِ  عذاب،  تہٕ  اللہ  تعالیٰ  چُھ  واریاہ  زیادٕہ  بخشن  وول  مہربان۔

Transliteration:
  Walill<u>a</u>hi m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i yaghfiru liman yash<u>a</u>o wayuAAa<u>thth</u>ibu man yash<u>a</u>o wa<b>A</b>ll<u>a</u>hu ghafoorun ra<u>h</u>eem<b>un</b>


Athar:
  اے  لوٗکو  یِمو  ایمان  چُھو  اوٚنمُت  یہِ  بڑوُن  تہٕ  کھسُون  سوٗد  کھیٚون  ترٲوِو  تہٕ  خُدایس  کھوٗژِو،  اُمید  چھےٚ  زِ  فلاح  گژھیو  حٲصل۔

Mirwaiz:
  اے  باایمانو  مہ  کھیٚیو  مال  دۅگنٲوۍ  دۅگنٲوۍ  کیازِ  یہِ  چھےٚ  سۅ  کٲم  یۅسہٕ  جہنمس  واتناوِ۔  سوٗد  چُھ  حرام  کم  ٲسِتن  یا  زیادٕہ۔  یہِ  چُھنہٕ  مُراد  دۅگنٲوۍ  دۅگنٲوۍ  مَہ  کھیٚیو  کم  کم  کھیٚیو،  تتھ  چھِ  ونان  قیدِ  واقعی۔  تمہِ  وقتہٕ  اوس  واقع  یِتھے  پٲٹھۍ  سپدان۔  لوٗکھ  ٲسۍ  دۅگنٲوۍ  دۅگنٲوۍ  سود  وصول  کران۔  یہِ  چُھنہٕ  قیدِ  احترٲزی  تمیُک  مطلب  یہِ  نیرِ  ہا  کہ  دۅگنٲوۍ  دۅگنٲوۍ  آسِہانا  جٲیز،  کم  کم  آسِہا  جٲیِز،  کھوٗژِو  خدایس  تاکہِ  توٚہۍ  سپدِو  کامیاب،  نارٕہ  نِشہِ  نجات  لٔبِتھ  وٲتِو  جنتس۔

Tahir:
  اے  ایمان  والیو!  دۅگنہٕ  تہٕ  ژۅگنہٕ  کٔرِتھ  مَہ  ٲسِو  سوٗدکھیٚوان،  تہٕ  اللہ  تعالیٰ  ہس  ٲسِو  کھۅژان  تاکہ  تۆہۍ  لٔبِو  کامیابی۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> takuloo a<b>l</b>rrib<u>a</u> a<u>d</u>AA<u>a</u>fan mu<u>da</u>AAafatan wa<b>i</b>ttaqoo All<u>a</u>ha laAAallakum tufli<u>h</u>oon<b>a</b>


Athar: تَمہِ نارٕ نِشہِ بٔچِو یُس کٲفرن خٲطرٕ چُھ تھاونہٕ آمُت۔
Tahir: تہٕ تَتھ نارس کھۆژِو یُس کٲفرن ہٕندِ خٲطرٕ تیار چُھ کرنہٕ آمُت۔
Transliteration: Wa<b>i</b>ttaqoo a<b>l</b>nn<u>a</u>ra allatee oAAiddat lilk<u>a</u>fireen<b>a</b>
Mirwaiz:
  بیٚیہِ  کھوٗژِو  تتھ  نارس،  یُس  نار  اصٕل  تیار  آمُت  چُھ  کرنہٕ  کٲفرن  ہٕںدِ  خٲطرٕ۔  باایمان  ٲسِتھ  مہ  واتنٲوِیوکھ  پنٕنۍ  پان  کٲفرن  ہٕںٛزِ  جایہِ  منٛز  نافرمٲنِیو  سٍتۍ۔ 


Transliteration: Waa<u>t</u>eeAAoo All<u>a</u>ha wa<b>al</b>rrasoola laAAallakum tur<u>h</u>amoon<b>a</b>
Athar:
  بیٚیہِ  کٔرِو  اللہ  تعالیٰ  سٕنٛز  تہٕ  رسولؐ  ہٕنٛز  اطاعت  توقع  چُھ  زِ  تۅہیہِ  پٮ۪ٹھ  یِیہِ  رحم  کرنہٕ۔

Mirwaiz:
  حکُم  مٲنِو  خداے  سُند،  بیٚیہِ  تِہٕندِس  پیغمبر  سُند،  دیٚوتۅہیہِ  پیٚٹھ  رحم  ییہِ  کرنہٕ  قیامت  کہ  دۅہ۔

Tahir:
  بیٚیہِ  روٗزِواللہ  تعالیٰ  سٕنز  تہٕ  رسول  (صلی  اللہ  علیہ  وسلم)  سٕنز  فرمانبردٲری  کران  تاکہ  تۅہیہِ  پیٚٹھ  یِیہِ  رحم  کرنہٕ۔


Athar:
  دَوان  پٔکِو  تتھ  وَتہِ  پٮ۪ٹھ  یۅسہٕ  تُہنٛدِس  ربّ  سٕندِس  مغفرتس  تہٕ  تٔمۍ  سٕندِس  جنتس  کُن  گژھان  چھےٚ،  ییٚمِچ  وُسعت  زمینس  تہٕ  آسمانن  ہِش  چھےٚ،  تہٕ  سۅ  چھےٚ  تِمن  خُدایس  کھۅژن  والیٚن  لُکن  خٲطرٕ  دستیاب  آمٕژ  تھاونہٕ،

Mirwaiz:
  بیٚیہِ  تُلِو  دور  پننِس  پروردِگارٕہ  سٕندِس  بٔڈِس  مغفرتس  کُن،  تِمہٕ  عملہٕ  کٔرِو  ییٚمہِ  سٍتۍ  مغفرت  تہٕ  جنت  حٲصِل  سپدیو،  بیٚیہِ  تتھ  جنتس  کُن  یمیُک  پنہٕے  چُھ  تیوٗت  یوٗت  ستھ  آسمان  تہٕ  ستھ  زمین  دۅگنیارٕہ  نِشہِ  مُژرٲوِتھ  اکھ  أکِس  سٍتۍ  مِلنٲوِتھ  تھٲوِتھ  گژِھہ،  یہِ  گووپناہ  تمیُک۔  زیچھرُک  اندازٕہ  چُھ  خداے  سٕے  معلوٗم،  سُے  جنت  چُھ  تیار  کرنہٕ  آمُت  خدایس  کھوژوٕنین  ہٕںدِ  خٲطرٕیِم  خداے  سٕندِس  حُکمس  تعمیل  کرن۔  ممنوع  چیزو  نِشہِ  پتھ  روزن۔

Tahir:
  تہٕ  پننِس  ربّ  سٕندِس  مغفرتس  تہٕ  تتھ  جنّتس  کُن  پٔکوِ  تیزی  سان  ییٚمہِ  کِس  وسعتس  منٛز  سٲری  آسمان  تہٕ  زمین  چِھ  یِوان،  یُس  پرہیزگارن  خٲطرٕ  تیار  چُھ  کرنہٕ  آمُت۔

Transliteration:
  Was<u>a</u>riAAoo il<u>a</u> maghfiratin min rabbikum wajannatin AAar<u>d</u>uh<u>a</u> a<b>l</b>ssam<u>a</u>w<u>a</u>tu wa<b>a</b>lar<u>d</u>u oAAiddat lilmuttaqeen<b>a</b>


Athar:
  یِم  پرٛتھ  حالس  منٛز  پنُن  مال  چِھ  خرچ  کران  خواہ  تِم  بدحال  ٲسِتن  یا  خۅشحال  ٲسِتن،  یِم  شرارتس  چِھ  چیٚتھ  نِوان  تہٕ  دوٚیِمیٚن  ہٕندۍ  قصور  چِھ  معاف  کران۔  یِتھۍ  نیک  لُکھ  چِھ  خُدایس  سٮ۪ٹھاہ  پسند۔

Mirwaiz:
  اول  درجہ  متقی  گٔے  تِمے  یِم  خرٕچ  کرن  خداےٕ  سندِ  خٲطرٕ  پرتھ  حالس  اندر۔  وسعتس  اندر  تہٕ  تنگی  اندر،  بیٚیہِ  یِم  ژکھ  ژاپہٕ  وٕنۍ  آسن،  بیٚیہِ  یِم  عفو  کروٕنۍ  آسن  لوٗکن  پیٚٹھ،  اللہ  تعالیٰ  چُھ  یِتھین  نیکو  کارن  ٹوٹھ  تھاوان۔

Tahir:
  یِم  چِھ  تِم  لُکھ  یِم  خۅش  حٲلی  تہٕ  تنگی  (دۅشوٕنۍ  حالتن)  منٛز  خرچ  چِھ  کران،بیٚیہِ  چِھ  شرارت  کاپہِ  رٹن  وٲلۍ  تہٕ  لُکن  چِھ  (تِہٕنزن  غلطین  پیٚٹھ)  درگزر  کرن  وٲلۍ،  تہٕ  اللہ  تعالیٰ  چُھ  احسان  کرن  والیٚن  سٍتۍ  محبت  کران۔

Transliteration:
  Alla<u>th</u>eena yunfiqoona fee a<b>l</b>ssarr<u>a</u>i wa<b>al</b><u>dd</u>arr<u>a</u>i wa<b>a</b>lk<u>a</u><i><u>th</u></i>imeena alghay<i><u>th</u></i>a wa<b>a</b>lAA<u>a</u>feena AAani a<b>l</b>nn<u>a</u>si wa<b>A</b>ll<u>a</u>hu yu<u>h</u>ibbu almu<u>h</u>sineen<b>a</b>


Athar:
  تہٕ  یِہُند  حال  یہِ  چُھ  زِ  اگر  کُنہِ  وقتہٕ  تِہندِ  دٔسۍ  کانٛہہ  فحش  کٲم  سرزد  چِھ  سپدان  یا  کانٛہہ  گناہ  کٔرِتھ  چِھ  تِم  پانس  پٮ۪ٹھ  ظُلم  کران،  تِمن  چُھ  سٍتی  اللہ  تعالیٰ  یاد  پیٚوان  تہٕ  تس  چِھ  پننیٚن  قصورن  پٮ۪ٹھ  معٲفی  منگان،  تِکیازِ  خُدایس  ورٲے  کُس  چُھ  یُس  گناہ  ہیکہِ  معاف  کٔرِتھ؟  تہٕ  تِم  چِھنہٕ  زانٛہہ  دٲنستہٕ  پننِس  کٔرۍمٕتِس  پٮ۪ٹھ  اِصرار  کران۔

Mirwaiz:
  بیٚیہِ  گٔے  دۅیمہِ  درجٕکۍ  مُتقی  تِمے  یِم  کانہہ  یچھ  کٲماہ  کرن  یا  کرن  ظلم  پننین  پانن  پیٚٹھ،  تمہِ  ساتہٕ  آسن  یاد  کران  خداے  سٕندِس  وعیدس  تہٕ  گناہس  تہٕ  سزاہس،  پس  آسن  مغفرت  ژھانڈان  پننین  گناہن  ہٕںدِ  خٲطرٕ۔  تمہِ  طریقہٕ  یۅسہٕ  معٲفی  ہیٚنہٕ  خٲطرٕ  مُقرر  کرنہٕ  آمٕژ  چھےٚ۔  سُہ  گوو  ہرگاہ  گناہ  گارن  بیین  پیٚٹھ  زیادتی  کٔرمٕژ  چھےٚ،  لوٗکن  ہُند  حق  ضایع  کوٚرمُت  چُھ  تیٚلہِ  گژِھہ  حقدارن  پنُن  حق  واتناوُن  یا  تِمن  نِشہِ  معٲفی  حٲصِل  کرٕنۍ۔  یتھ  گناہس  پننِسٕے  پانس  سٍتۍ  تعلق  آسہِ  تمہِ  سٍتۍ  کٲنسہِ  ہُند  حق  ضایع  سپُدمُت  آسہِ  نہٕ،  تتھ  منٛز  گژِھہ  خداے  سٕے  نِش  معٲفی  حٲصِل  کرٕنۍ،  کُس  اکھاہ  چُھ  مغفرت  کروُن  سارنٕے  گناہن  خدایس  ورٲے،  بیٚیہِ  آسن  نہٕ  تِم  لوٗکھ  تتھ  یچھ  کامہِ  پیٚٹھ  اِصرار  تہ  ڈاڈکران  زٲنِتھ  کٔرِتھ۔

Tahir:
  تہٕ  (یِم)  چِھ  تِتھۍ  لُکھ  زِ  ییٚلہِ  کانٛہہ  اَتُر  چُھکھ  گژھان  یا  چِھ  پننیٚن  نفسن  پیٚٹھ  ظلم  کران  تیٚلہِ  چِھ  اللہ  تعالیٰ  سٕنز  ذکر  کران،  پتہٕ  چِھ  پننیٚن  گناہن  معافی  منگان،  تہٕ  اللہ  تعالیٰ  ہس  وَرٲے  کُس  چُھ  گناہن  مغفرت  کران،  تہٕ  پتہٕ  یِم  گناہ  تِمَو  کٔرِمٕتۍ  ٲسۍ  تِمن  پیٚٹھ  چِھنہٕ  زٲنِتھ  مٲنِتھ  اصرار  تہِ  کران۔

Transliteration:
  Wa<b>a</b>lla<u>th</u>eena i<u>tha</u> faAAaloo f<u>ah</u>ishatan aw <i><u>th</u></i>alamoo anfusahum <u>th</u>akaroo All<u>a</u>ha fa<b>i</b>staghfaroo li<u>th</u>unoobihim waman yaghfiru a<b>l</b><u>thth</u>unooba ill<u>a</u> All<u>a</u>hu walam yu<u>s</u>irroo AAal<u>a</u> m<u>a</u> faAAaloo wahum yaAAlamoon<b>a</b>


Athar:
  یِتھیٚن  لُکن  ہُنٛد  جزا  چُھ  یِہندِس  ربّس  نِشہِ  یہِ  زِ  سُہ  کرِ  تِمن  معاف  تہٕ  تِتھیٚن  باغن  منٛز  کرِ  تِمن  دٲخل  یِمن  بٔنۍکِنۍ  کۅلہٕ  آسن  پکان  تہٕ  تَتہِ  روزن  تِم  ہمیشہ،  کِیُتھ  جان  بدلہٕ  چُھ  نیک  اعمال  کرن  والیٚن  خٲطرٕ۔

Mirwaiz:
  یِمے  لوٗکھ  گٔے  تِم  یِمن  ہٕںٛز  مزوٗرۍ  چھےٚ  بٔڈ  مغفرت  پننِس  خداے  سٕندِ  طرفہٕ،  بیٚیہِ  تِم  جنت  یِمو  منٛزٕہ  جۅیہِ  پکان  آسن،  تِمنٕے  جنتن  اندر  روزن  تِم  ہمیشہ،  کیاہ  رٕژ  مزوٗریاہ  چھےٚ  یہِ  رٕژٕ  کامہ  کروٕنین  ہٕندِ  خٲطرٕ۔  

Tahir:
  یِم  چِھ  تِم  لُکھ  یُہُنٛد  بدلہٕ  تِہِندِس  ربّ  سٕنٛدِ  طرفہٕ  مغفرت  چُھ،  بیٚیہِ  چِھ  جنت  یِمن  بٔنۍ  کِنۍ  کۅلہٕ  چھے٘  جٲری،  تِم  چِھ  یِمن  منٛز  ہمیشہ  روزن  وٲلۍ،  تہٕ  (نیک)  عمل  کرن  والیٚن  ہُنٛد  کوتاہ  رُت  بدلہٕ  چُھ۔

Transliteration:
  Ol<u>a</u>ika jaz<u>a</u>ohum maghfiratun min rabbihim wajann<u>a</u>tun tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> waniAAma ajru alAA<u>a</u>mileen<b>a</b>


Athar:
  تۅہیہِ  برونٛٹھ  چِھ  واریاہ  دَور  گُزریمٕتۍ  زمینس  پٮ۪ٹھ  پھیرِتھ  تھوٗرِتھ  وُچِھتو  زِ  تِمن  لُکن  ہُند  انجام  کیا  سپُد  یِمو  ﴿اللہ  تعالیٰ  سٕندۍ  احکام  تہٕ  ہدایات﴾  اَپزٕۍ  زٲنۍ۔

Mirwaiz:
  پٔزۍ  پٲٹھۍ  گُذرے  تۅہیہِ  برونٹھ  واریاہہِ  طریقٕکۍ  لوٗکھ  یِمن  منٛز  مسلمان  تہِ  ٲسۍ  یِمن  منٛز  کٲفر  تہِ  ٲسۍ۔  ہرگاہ  توٚہۍ  تِہٕندین  ہلاکت  کین  آثارن  تہٕ  نِشانن  ہُند  ملاحظہٕ  کرُن  یژھان  چھِو،  پس  پھیٖرتو  توٚہۍ  روے  زمینس،  پس  وُچھتو  نافرمانن،  پژھ  نہ  کروٕنین  ہُند  انجام  کیاہ  چُھ  سپُد  مُت۔

Tahir:
  تۅہیہِ  برونٛہہ  چِھ  (پٔتِمیٚن  اُمّتن  خٲطرٕ  قدرت  کہ  قانونٕکۍ)  واریاہ  ضٲبطہٕ  گُزریمٕتۍ،  لہٰذا،  ٲسِو  تۆہۍ  زمینس  منٛز  پھیران،  پتہٕ  ٲسِو  وُچھان  زِ  بُتھ  پھِرن  والیٚن  ہُنٛد  کیا  انجام  سَپُد۔

Transliteration:
  Qad khalat min qablikum sunanun faseeroo fee alar<u>d</u>i fa<b>o</b>n<i><u>th</u></i>uroo kayfa k<u>a</u>na AA<u>a</u>qibatu almuka<u>thth</u>ibeen<b>a</b>


Tahir: یہِ قرآن چُھ لُکن خٲطرٕ واضح بیان تہٕ ہدایت، بیٚیہِ چُھ پرہیزگارن خٲطرٕ نصیحت۔
Athar:
  یہِ  چُھ  لُکن  خٲطرٕ  اکھ  صاف  تہٕ  ٹاکارٕ  تنبیہ،  تہٕ  یِم  خُدایس  آسن  کھۅژان  تِمن  خٲطرٕ  چُھ  ہدایت  تہٕ  نصیحت۔

Mirwaiz:
  یہِ  چُھ  واضح  کلام  لوٗکن  ہٕندِ  خٲطرٕ۔  تِم  ہرگاہ  اتھ  منٛز  غور  کرن،  بٔڈعبرت  سپدیٚکھ  حٲصِل،  بیٚیہِ  چُھ  بوٚڈ  ہِدایت  تہٕ  نصیحت  خاص  خدایس  کھوژوٕنین  ہٕندِ  خٲطرٕ۔

Transliteration:
  H<u>atha</u> bay<u>a</u>nun li<b>l</b>nn<u>a</u>si wahudan wamawAAi<i><u>th</u></i>atun lilmuttaqeen<b>a</b>


Athar: دل شکستہٕ مَہ گٔژِھو، غم مہ کٔرِو، توٚہی روٗزِو غٲلب اگر توٚہۍ مومن چِھو۔
Transliteration: Wal<u>a</u> tahinoo wal<u>a</u> ta<u>h</u>zanoo waantumu alaAAlawna in kuntum mumineen<b>a</b>
Mirwaiz:
  بیٚیہِ  ہرگاہ  توٚہۍ  وٕنۍکین  یتھ  جنگِ  احدس  منٛز  مغلوٗب  تہِ  سپدِو،  کیاہ  ہِش  کتھاہ  گٔیہِ۔  امہِ  سٍتۍ  مہ  سپدِو  توٚہۍ  سُست  بیٚیہِ  مہ  کھیٚیو  امیُک  غم،  توٚہِی  سپدِو  غٲلِب  ہرگاہ  توٚہۍ  پۅختہٕ  باایمان  تہٕ  پژِھہ  وٲلۍ  ٲسِو،  تتھ  پیٚٹھ  ثٲبِت  قدم  روِزِو۔

Tahir:
  تہٕ  تۆہۍ  مَہ  ہٲرِو  ہمت  تہٕ  نَہ  مَہ  بٔرِو  غم،  تہٕ  تۆہی  یِیِو  غٲلب  ہرگاہ  تۅہیہِ  (مکمل)  ایمان  چُھو۔


Athar:
  وُنۍ  کیٚنس  اگر  توٚہیہِ  چوٹ  چُھو  لوٚگمُت  اَمہِ  برونٛہہ  چُھ  یُتھُے  چوٹ  تُہندِس  مخٲلف  فریقس  تہِ  لوٚگمُت۔  ﴿اِشارٕہ  چُھ  جنگِ  بدرس  کُن  تہٕ  وَننُک  مطلب  چُھ  یہِ  ییٚلہِ  یہِ  چوٹ  کھیٚتھ  کٲفر  پست  ہمت  سپٕدۍ  نہٕ،  جنگِ  اُحدس  منٛز  یہِ  چوٹ  کھیٚتھ  کیازِ  گٔژِھو  توٚہۍ  غمگین؟﴾  یِم  چِھ  زمانٕکۍ  سنیٛر  وۅگنیار  یِمن  أسۍ  لُکن  درمیان  چِھ  گردِش  دِوان  روزان،  تۅہیہِ  پٮ۪ٹھ  آو  یہِ  وقت  اَمہِ  موجوب  زِ  اللہ  تعالیٰ  اوس  وُچُھن  یژھان  زِ  تۅہیہِ  منٛز  کم  چِھ  پٔزۍ  مومن،  تہٕ  تِمن  لُکن  اوس  ژارُن  یژھان  یِم  پٔزۍ  پٲٹھۍ  ﴿سیٚزرٕکۍ  پزرٕکۍ﴾  گواہ  آسن۔  ﴿اصل  الفاظ  چِھ  وَیَتَخِذَ  مِنکُم  شُھَدَاءَ،  اَمِیُک  اکھ  مطلب  چُھ  یہِ  زِ  تۅہیہِ  منزٕ  اوس  کینٛہہ  شہید  یژھان  نِیُن،  یعنی  کینٛژھن  لُکن  اوس  شہادتُک  عزت  یژھان  عطا  کرُن۔  تہٕ  دوٚیُم  مطلب  چُھ  یہِ  زِ  اہلِ  ایمانن  تہٕ  مُنافقن  ہٕندِس  اتھ  مخلوط  دٔرِس  منٛز  یتھ  پٮ۪ٹھ  توٚہۍ  وُنۍ  کیٚنس  مشتمل  چِھو،  اوس  تِمن  لُکن  یژھان  ژارُن  یِم  حقیقتس  منٛز  شُھَدَاءَ  عَلیٰ  النّاس  چِھ  یعنی  تَمہِ  اعلیٰ  منصبٕکۍ  چِھ  اہل  یتھ  پٮ۪ٹھ  اَسہِ  اُمتِ  مُسلمہ  چھےٚ  سرفراز  کٔرمٕژ۔﴾  تِکیازِ  ظٲلِم  لُکھ  چِھنہٕ  خُدایس  پسند۔

Mirwaiz:
  ہرگاہ  از  یتھ  جنگِ  احدس  اندر  ووت  تۅہیہِ  تکلیف،  کیاہ  ہِش  کتھ  چھےٚ،  پس  بتحقیق  ووت  اتھ  قومس  یعنی  یِمن  کٲفرن  یُتُھے  تکلیف  جنگِ  بدرس  منٛز،  أسۍ  چھِ  یِم  زِندگی  ہٕںدۍ  ایام  لوٗکن  أندرٕ  وارٕہ  وارٕہ  بدلاوان،  اکہ  دۅہہ  عیش  وآرام  بیٚیہِ  دۅہہ  غم  تہٕ  تکلیف،  بیٚیہِ  ووت  تۅہیہِ  یہِ  تکلیف  یُتھ  نٔنراوِ  اللہ  تعالیٰ  باایمانن،  بیٚیہِ  یُتھ  واتناوِ  تۅہیہِ  أندرٕہ  بعضن  شہادت  کِس  مرتبس  یعنی  تۅہیہِ  أندرٕہ  بعضن  کرِ  شہادتُک  درجہ  عطا  یُس  تھوٚد  مرتبہٕ  چُھ،  اللہ  تعالیٰ  چُھنہٕ  پسند  کران  ظٲلِمن  یعنی  کٲفرن  تہٕ  مُشرِکن  یعنے  تِمنٕے  غلبہٕ  دِیُتُن  امہِ  مۅکھہٕ  نہٕ  کہ  تِم  کیاہ  چھِس  ٹٲٹھۍ  بلکہ  آسہِ  اتھ  اندر  تُہٕندِی  خٲطرٕ  خاص  مصلحژٕ۔

Tahir:
  ہرگاہ  تۅہیہِ (وۅنۍ) کانٛہہ  زخم  چُھو  لۆگمُت  تیٚلہِ  (تھٲوِو  یاد  زِ)  تِمن  لُکن  تہِ  چُھ  اَمی  قٔسمُک  زخم  لۆگمُت،  تہٕ  یِم  چِھ  دۅہ  یِم  أسۍ  لُکن  درمیان  پھِروان  روزان  چِھکھ،  تہٕ  یہِ  (دۅہن  ہٕنزوَتہٕ  گتھ)  چھے٘  اَمہِ  موجوب  زِ  اللہ  تعالیٰ  کرناوِ  اہلِ  ایمانن  ہٕنز  پہچان  تہٕ  تۅہیہِ  منٛز  کرِ  کینٛژھن  شہادتُک  رۅتبہٕ  عطا،  تہٕ  اللہ  تعالیٰ  چُھنہٕ  ظٲلِمن  پسند  کران۔

Transliteration:
  In yamsaskum qar<u>h</u>un faqad massa alqawma qar<u>h</u>un mithluhu watilka alayy<u>a</u>mu nud<u>a</u>wiluh<u>a</u> bayna a<b>l</b>nn<u>a</u>si waliyaAAlama All<u>a</u>hu alla<u>th</u>eena <u>a</u>manoo wayattakhi<u>th</u>a minkum shuhad<u>a</u>a wa<b>A</b>ll<u>a</u>hu l<u>a</u> yu<u>h</u>ibbu a<b>l</b><i><u>thth</u></i><u>a</u>limeen<b>a</b>


Athar: تہٕ سُہ اوس اَمہِ آز مٲیشہِ ہٕندِ ذریعہ یَژھان مومنن الگ ژٲرِتھ کٲفر مِٹاوٕنۍ۔
Mirwaiz:
  امچی  بیاکھ  مصلحت  ٲس  یُتھ  اللہ  تعالیٰ  صاف  وپاک  کرِ  ہا  باایمانن  امہِ  تکلیف  سٍتۍ  گناہن  ہٕںٛزو  آلٲیشو  نِشہِ،  بیٚیہِ  یُتھ  گالِہا  یِمن  کٲفرن  یعنی  تِمن  دِتُن  موقعہ  ظلم  وسِتم  تِہٕندِ  تبٲہی  ہُند  بٲعث  بنیوو۔

Tahir:
  تہٕ  یہِ  چُھ  اَمہِ  موجوب  (تہِ)  زِ  اللہ  تعالیٰ  پۯزلاوِ  (مزید)  ایمان  والیٚن  (یعنی  پاک  تہٕ  صاف  کریٚکھ)  تہٕ  کٲفرن  مِٹاوِ۔

Transliteration:
  Waliyuma<u>hh</u>i<u>s</u>a All<u>a</u>hu alla<u>th</u>eena <u>a</u>manoo wayam<u>h</u>aqa alk<u>a</u>fireen<b>a</b>


Athar:
  کیا  تۅہیہِ  چُھوٕہ  یہِ  سمُجھمُت  زِ  یتھے  گٔژِھو  جنتس  اندر  حالانکہ  وُنہِ  وُچھنہٕ  خُداین  یہِ  زِ  تۅہیہِ  منٛزٕ  کم  چِھ  تِم  لُکھ  یِم  تٔمۍ  سٕنزِ  وَتہِ  منٛز  زُوَن  چِھ  گندن  وٲلۍ  تہٕ  تٔمۍ  سٕندِ  خٲطرٕ  چِھ  صبر  کرن  وٲلۍ۔

Mirwaiz:
  کیاہ  تۅہیہِ  چھا  خیال  توٚہۍ  کیاہ  وٲتِو  جنتس  آزمٲیشو  تہٕ  اِمتحانو  ورٲے،  وٕنہِ  آسہِ  نہٕ  ننیومُت  کہ  جہاد  کمو  کوٚر  تۅہیہِ  أندرٕہ  تہٕ  تکلیفس  پیٚٹھ  صبر  کروٕنۍ  کم  چھِ  تۅہیہِ  أندرٕہ۔

Tahir:
  کیا  تۆہۍ  چُھوا  یہِ  گمان  زِ  تۆہۍ  گٔژِھو (یِتھے)  جنتس  منٛز حالانکہ  اللہ  تعالیٰ  ہن  چِھنہٕ  وُنہ  تۅہیہِ  منٛزٕ  جہاد  کرن  وٲلۍپرکھٲوِمٕتۍ  تہٕ  نَہ  چِھن  صبر  کرن  وٲلی  پرکھٲوِمٕتۍ۔

Transliteration:
  Am <u>h</u>asibtum an tadkhuloo aljannata walamm<u>a</u> yaAAlami All<u>a</u>hu alla<u>th</u>eena j<u>a</u>hadoo minkum wayaAAlama a<b>l</b><u>ssa</u>bireen<b>a</b>


Athar:
  توٚہۍ  ہے  ٲسِو  موتُک  تمنا  کران!  مگر  یہِ  ٲس  تمہِ  وقتٕچ  کتھ  ییٚلہِ  موت  برونٛہہ  کُن  اوس  نہٕ  آمُت،  وۅنۍ  ووتو  سُہ  تۅہیہِ  برونٛٹھ  کُن  تہٕ  تۅہیہِ  وُچھوٗن  أچھو۔

Mirwaiz:
  پٔزۍ  پٲٹھۍ  ٲسِو  توٚہۍ  موتُک  تمنا  کران  سُہ  وُچھنہٕ  برونٹھ  یعنی  خداے  سٕنزِوتہِ  اندر  ٲسِو  توٚہۍ  مرُن  یژھان،  پس  بتحقیق  وُچھُون  تۅہیہِ  سُہ  أچھو  سٍتۍ،  وۅںۍ  کیازِ  چُھو  بانبران۔  ییٚلہِ  جنگِ  احدس  منٛز  کٲفرو  غلبہٕ  لوٚب  تِمن  تیر  اندازن  ہٕندِ  جایہ  ڈلنہٕ  سٍتۍ  یِم  کوہ  درس  اندر  نبی  کریم  صلی  اللہ  علیہ  وسلم  حفاظت  خٲطرٕ  مُقرر  کٔرمٕتۍ  ٲسۍ۔  فرموومُت  اوسہکھ  اگر  توٚہۍ  وُچِھو  اسہِ  دُشمن  تِکہِ  تِکہِ  ماز  ژٹان  توٚتہِ  ڈٔلۍ  زیو  نہٕ  توٚہۍ  پننہِ  جایہِ۔  نبی  کریم  صلی  اللہ  علیہ  وسلمن  آے  دۅیہِ  شیتھ  زخم۔  دندان  مُبارک  سپٕدۍ  شہید  یعنی  اکھ  کھٔنڈ  آیہِ  ؤسِتھ  أکِس  دندس  ییٚمہِ  سٍتۍ  خون  جٲرِی  سپُد۔  بیٚیہِ  آیہِ  کریٚکھ  دِنہٕ  تِہٕندِ  شہادتٕچ  ییٚمہِ  سٍتۍ  بعض  صحابہٕ  صٲبن  ہٕںدۍ  حوصلہٕ  پست  سپٕدۍ،  تمی  وقتہٕ  کوٚر  نٲزِل  اللہ  تعالیٰ  ہن

Tahir:
  تہٕ  تۆہۍہے  ٲسۍوٕاَتھ  سمکھنہٕ  برونٛہہ  (شہادت  کہ)  موتُک  تمنا  کران،  لہٰذا،  وُچھوون  سہُ  تۅہیہِ  ونۍ  پننیٚن  أچھن  برونٛہہ  کنہِ۔

Transliteration:
  Walaqad kuntum tamannawna almawta min qabli an talqawhu faqad raaytumoohu waantum tan<i><u>th</u></i>uroon<b>a</b>


Athar:
  محمدؐ  چِھنہٕ  اَمہِ  ورٲے  کِہِنۍ  زِ  بس  چِھ  اکھ  رسول،  تِمن  برونٛہہ  چِھ  بیٚیہِ  تہِ  رسول  گُزریمٕتۍ،  تیٚلہِ  کیا  اگر  تِم  مَرن  یا  قتل  یِن  کرنہٕ،  کیا  توٚہۍ  لُکھ  پھیٖرِوا  پوٚت  کھورِ  واپس؟  یاد  تھٲوِو!  یُس  پوٚت  پھیرِ  سُہ  واتناوِنہٕ  خُدایس  کانٛہہ  نقصان،  البتہ  یِم  اللہ  تعالیٰ  سٕندی  شکر  گُزار  بندٕہ  بٔنِتھ  روزن  تِمن  دِیہِ  اَمِیُک  جزا۔

Mirwaiz:
  چُھنہٕ  حضرتِ  محمد  صلی  اللہ  علیہ  و سلم  مگر  پیغمبراہ،  گٔمٕتۍ  چھِ  تِمن  برونٹھ  وارِیاہ  پیغمبر،  کیاہ  ہرگاہ  تِم  پانے  ییٚمہِ  عالمہٕ  گٔمٕتۍ  آسن،  یا  دُشمنن  ہٕندِ  اتھہٕ  شہید  سپٕدمٕتۍ  آسن،  کیاہ  توٚہۍ  پھیٖروٕ  پوٚت،  تمہِ  مۅکھہٕ  ترٲوِوٕتوٚہۍ  جہاد  کرُن  یا  ڈٔلِو  توٚہۍ  امہِ  دینِ  اِسلام  نِشہِ  کُفرس  کُن،  یُس  اکھاہ  پھیرِ  پوٚت  پھیٖرتن،  پس  کانہہ  ضریر  تہٕ  نقصاناہ  ہیٚکہِ  نہٕ  واتنٲوِتھ  اللہ  تعالیٰ  ہس  بلکہ  چُھس  تمیُک  ضریر  تہٕ  نقصان  پٲنۍ  پانس،  اللہ  تعالیٰ  دِیہِ  جلدی  رٕژ  مزوٗرۍ  شُکر  گُذارن۔

Tahir:
  تہٕ  محمد  (صلی  اللہ  علیہ  وسلم  تہِ)  چِھ  رسولٕے  (نَہ  کہ  خدا)،  تۅہیہِ  برونٛہہ  تہِ  چِھ  کینہہ  پیغمبر  (مشکلات  تہٕ  تکلیف  وی٘ترٲوۍوی٘ترٲوۍ  یی٘مہِ  دُنیا)  گُزریمٕتۍ،پتہٕ  ہرگاہ  تِم  (صلی  اللہ  علیہ  وسلم)  وفات  کرن  یا  شہید  یِن  کرنہٕ  تی٘لہِ  کیاتو٘ہۍ  گٔژِھو  ا (پٔتِمِس  مذہبس  کُن)  پو٘ت  کھورِ  پھیرِتھ؟  (یعنی  کیا  تو٘ہۍ  کٔرِوا  تِہٕندِس  وفاتس  یا  شہادتس  پی٘ٹھ  معاذ  اللہ  دین  اسلام  کہ  حق  نَہ  آسنُک  یا  تِہُنٛد  حقیقی  رسول  نَہ  آسنُک  گُمان)  تہٕ  یُس  اَکھا  پو٘ت  کھورِ  پھیٖرِتھ  گژِھہ،  سُہ  واتنایہِ  نہٕ  اللہ  تعالیٰ  ہس  ہرگزتہِ  کانٛہہ  دَدارٕہ،  تہٕ  اللہ  تعالیٰ  کرِ  جلدٕے  (مشکلاتن  پی٘ٹھ  ثٲبت  قدم  روٗزِتھ)  شکر  کرن  والی٘ن  جزا  عطا۔

Transliteration:
  Wam<u>a</u> mu<u>h</u>ammadun ill<u>a</u> rasoolun qad khalat min qablihi a<b>l</b>rrusulu afain m<u>a</u>ta aw qutila inqalabtum AAal<u>a</u> aAAq<u>a</u>bikum waman yanqalib AAal<u>a</u> AAaqibayhi falan ya<u>d</u>urra All<u>a</u>ha shayan wasayajzee All<u>a</u>hu a<b>l</b>shsh<u>a</u>kireen<b>a</b>


Athar:
  کانٛہہ  زُو  ذات  ہیکہِ  نہٕ  اللہ  تعالیٰ  سٕندِ  اِذنہٕ  ورٲے  مٔرِتھ،  موتُک  وقت  چُھ  لیٚکھِتھ  یُس  شخص  دنیا کہ  ثواب کہِ  اِرادٕہ  کٲم  کرِ،  تس  دِمَو  أسۍ  دُنیا  منٛزے  تہٕ  یُس  ٲخرت کہ  ثواب کہِ  اِرادٕہ  کٲم  کرِ  تس  میلہِ  ٲخرتُک  ثواب،  تہٕ  شُکر  کرن  والیٚن  کرَو  أسۍ  تِہُند  جزا  ضرور  عطا۔

Mirwaiz:
  بیٚیہِ  تھٲوِو  یاد  کانہہ  اکھاہ  ہیٚکہِ  نہٕ  مٔرِتھ  خداے  سٕںدِ  حُکمہٕ  ورٲے،  پرتھ  أکۍ  سُند  مرُن  چُھ  لیٚکھنہٕ  آمُت  وقت  مُقرر  کرنہٕ  آمُت،  ژلنہٕ  سٍتۍ  نہ  ہیٚکہِ  سُہ  وقت  پتھ  نیرِتھ۔  ثٲبِت  قدم  روزنہٕ  سٍتۍ  ہیٚکہِ  نہٕ  بروںٹھ  یِتھ،  وۅنۍ  یُس  اکھاہ  عمل  کٔرِتھ  دنیاکُے  ثواب  تہٕ  مزوٗرۍ  یژھان  چُھ  تس  چھِ  کران  أسۍ  تمہِ  منٛزٕہ  کینہہ  عطا،  بیٚیہ  یُس  اکھاہ  ٲخرتُک  ثواب  تہٕ  مزوٗرۍ  یژھان  چُھ  تس  تہِ  چھِ  أسۍ  تمی  منٛزٕہ  عطا  کران،  بیٚیہِ  کرو  أسۍ  جلدی  رٕژ  مزوٗرۍ  عطا  شُکر  گُذارن۔

Tahir:
  تہٕ  کانٛہہ  شخص  ہیٚکہِ  نہٕ  اللہ  تعالیٰ  سٕنٛدِ  حکمہٕ  وَرٲے  مٔرِتھ  (تٔمۍ  سُنٛد)  وقت  چُھ  لیٚکھِتھ،  تہٕ  یُس  شخص  دُنیاہُک  انعام  چُھ  یژھان،  أسۍ  چِھ  تس  تَمہِ  منٛزٕ  دِوان،  تہٕ  یُس  ٲخرتُک  انعام  چُھ  یژھان،  أسۍ  چِھ  تس  تَمہِ  منٛزٕ  دِوان،  بیٚیہِ  دِمَو  أسۍ  جلدٕے  شکر  کرن  والیٚن  (سیٚٹھاہ  زیادٕہ)  بدلہٕ۔

Transliteration:
  Wam<u>a</u> k<u>a</u>na linafsin an tamoota ill<u>a</u> bii<u>th</u>ni All<u>a</u>hi kit<u>a</u>ban muajjalan waman yurid thaw<u>a</u>ba a<b>l</b>dduny<u>a</u> nutihi minh<u>a</u> waman yurid thaw<u>a</u>ba al<u>a</u>khirati nutihi minh<u>a</u> wasanajzee a<b>l</b>shsh<u>a</u>kireen<b>a</b>


Athar:
  ییٚمہِ  برونٛٹھ  کٲتیاوَے  نبی  چِھ  تِتھۍ  گُزریمٕتۍ  یِمن  سٍتۍ  رٔلِتھ  واریاہو  خُدا  پرستو  جنگ  کوٚر،  اللہ  تعالیٰ  سٕنزِ  وتہِ  اندر  یِم  مصیبت  تِمن  تُلنٕۍ  پے  تِمَو  سٍتۍ  سپٕدۍ  نہٕ  تِم  دل  شکستہٕ،  تِمو  ہٲو  نہٕ  کمزوری،  تِم  نمیہِ  نہٕ  ﴿بٲطلس  برونٛہہ  کنہِ﴾  یِتھۍنٕے  صٲبرن  چُھ  اللہ  تعالیٰ  پسند  کران۔

Mirwaiz:
  بیٚیہِ  کٲتیاہ  پیغمبر  یِمن  سٍتۍ  سٍتۍ  جہاد  ٲسۍ  کران۔  وارِیاہ  لوٗکھ  خداے  سٕندیو  رٕتیو  بندو  أندرٕہ  کٲفرن  سٍتۍ،  پس  آسن  نہٕ  تِم  خداے  سٕںدۍ  بندٕہ  سُست  سپدان  خداے  سٕنٛزِ  وتہِ  جنگس  اندر  تکلیف  واتنہٕ  سٍتۍ،  نہ  ٲسۍ  تِم  ہمت  ہاران،  نہ  ٲسۍ  تِم  دُشمنن  بروںٹھ  کنہِ  ہتھیار  تراوان  تہٕ  آن  مانان  بلکہ  ٲسۍ  خوب  مضبوطی  سٍتۍ  تکلیفن  پیٚٹھ  صبر  کران،  اللہ  تعالیٰ  چُھ  صبر  اِستقلال  کروٕنین  سٮ۪ٹھاہ  پسند  کران،  تِہُند  چُھ  محبت  تھاوان۔  

Tahir:
  تہٕ  کٲتیاوے  انبیأ  ٲسۍ  تِتھۍ  یِمَو  جہاد  کۆر،تِمن  سٍتۍ  سپٕدۍ  واریاہ  اللہ  وٲلۍ  (اولیأ)  تہِ  شریک،  پتہٕ  نَہ  ہٲر  تِمَوہمت  تِمن  مصیبتن  ہٕنٛدِ  بٲعث  یِم  تِمن  اللہ  تعالیٰ  سٕنزِ  وَتہِ  منٛز  آے،  تہٕ  نَہ  ہٲو  تِمَوکمزوٗر  ی  تہٕ  نَہ  مٲنۍ  تِمَو  ہار،  تہٕ  اللہ  تعالیٰ  چُھ  صبر  کرن  والیٚن  سٍتۍ  محبت  کران۔

Transliteration:
  Wakaayyin min nabiyyin q<u>a</u>tala maAAahu ribbiyyoona katheerun fam<u>a</u> wahanoo lim<u>a</u> a<u>sa</u>bahum fee sabeeli All<u>a</u>hi wam<u>a</u> <u>d</u>aAAufoo wam<u>a</u> istak<u>a</u>noo wa<b>A</b>ll<u>a</u>hu yu<u>h</u>ibbu a<b>l</b><u>ssa</u>bireen<b>a</b>


Athar:
  تِہُند  دُعا  اوس  بس  یہِ  زِ،  اے  سانہِ  ربّہٕ،  سانیٚن  غلطین  تہٕ  کوتٲہیِن  کر  دَرگُزر،  سانیٚن  کامیٚن  اندر  یِکینژھاہ  چانیٚو  حدو  نِشہِ  ڈٔلِتھ  چُھ  سپُدمُت  سُہ  کر  معاف،  اَسہِ  تھاو  ثٲبت  قدم  تہٕ  کٲفرن  ہٕندِس  مقابلس  منٛز  کر  اَسہِ  مدد۔

Mirwaiz:
  ٲسۍ  نہٕ  تِم  تکلیف  واتنٕہ  کہِ  وقتہٕ  کینہہ  ونان،  مگر  ٲسۍ  خداے  سٕے  منگان،  اے  سانہِ  پروردِگارٕہ  مغفرت  کرتہٕ  گناہن  سانین،  بیٚیہِ  ہرگاہ  سانہِ  طرفہٕ  کینہہ  زیادتی  تہٕ  کوتٲہی  لبنہٕ  آیہِ  سانہِ  کامہ  اندر،  مضبوط  تھاو  قدم  سٲنۍ،  غلبہٕ  دِاسہِ  کٲفرن  پیٚٹھ  صبر  واِستقلال  کہ  برکت  بیٚیہِ  دعا  واِلتجا  کہ  برکتہٕ۔

Tahir:
  تہٕ  تِہُنٛد  وَنُن  اوس  نہٕ  اَمہِ  التجاوَرٲے  کِہِنۍزِ،  اے  سانہِ  ربّہ!  سانیٚن  گناہن  کر  مغفرت  تہٕ  سانیٚن  کامیٚن  منٛز  کر  سانہِ  دٔسۍ  سپدن  واجِنیوزیادتِیَو  نِشہِ  درگزر  تہٕ  اَسہِ  تھاو  (پننہِ  وَتہِ  منٛز)  ثٲبت  قدم،  بیٚیہِ  کر  اَسہِ  کٲفرن  پیٚٹھ  غلبہٕ  عطا۔

Transliteration:
  Wam<u>a</u> k<u>a</u>na qawlahum ill<u>a</u> an q<u>a</u>loo rabban<u>a</u> ighfir lan<u>a</u> <u>th</u>unooban<u>a</u> waisr<u>a</u>fan<u>a</u> fee amrin<u>a</u> wathabbit aqd<u>a</u>man<u>a</u> wa<b>o</b>n<u>s</u>urn<u>a</u> AAal<u>a</u> alqawmi alk<u>a</u>fireen<b>a</b>


Athar:
  ٲخر  کار  دِیُت  خُداین  تِمن  دُنیاہُک  ثواب  تہِ  تہٕ  اَمہِ  کھۅتہٕ  بہتر  کوٚرنَکھ  ٲخرتُک  ثواب  تہِ  عطا،  خُدایس  چِھ  یِتھی  نیک  عمل  لُکھ  پسند۔

Mirwaiz:
  پس  عطا  کوٚر  اللہ  تعالیٰ  ہن  تِمن  دنیاہُک  ثواب  یعنی  غلبہٕ  تہٕ  مالِ  غنیمت،  بیٚیہِ  ٲخرتُک  رُت  ثواب  تہٕ  رٕژ  مزوٗرۍ،  اللہ  تعالیٰ  ہس  چھِ  سٮ۪ٹھاہ  ٹٲٹھۍ  امہِ  قسمٕکۍ  نیکو  کار  بندٕہ۔

Tahir:
  لہٰذا  کۆر  اللہ  تعالیٰ  ہن  تِمن  دنیاہُک  انعام  تہِ  عطا  تہٕ  ٲخرت  کہ  بہترین  اجرٕ  سٍتۍ  تہِ  نوٲزِن،  تہٕ  اللہ  تعالیٰ  چُھ  (تِمن)  نیکوکارن  سٍتۍ  محبت  کران  (یِم  صرف  تٔسۍ  یوت  چِھ  یژھان)۔

Transliteration:
  Fa<u>a</u>t<u>a</u>humu All<u>a</u>hu thaw<u>a</u>ba a<b>l</b>dduny<u>a</u> wa<u>h</u>usna thaw<u>a</u>bi al<u>a</u>khirati wa<b>A</b>ll<u>a</u>hu yu<u>h</u>ibbu almu<u>h</u>sineen<b>a</b>


Athar:
  اے  لوٗکو  یِمو  ایمان  چُھو  اوٚنمُت،  اگر  توٚہۍ  تِمن  لُکن  ہٕندٮ۪ن  اِشارن  پٮ۪ٹھ  پٔکِو  یِمو  کُفرٕچ  وَتھ  چھےٚ  پانناومٕژ  تیٚلہِ  پکناونَو  تِم  تۅہیہِ  پوٚت  کھوریٚو  واپس  تہٕ  توٚہۍ  سپدِو  نامُراد۔

Mirwaiz:
  اے  باایمانو،  اگر  توٚہۍ  مٲنِو  کٲفرن  ہٕںٛزٕہ  کتھہٕ،  تِم  پھِرنو  تۅہیہِ  کُفرس  کُن،  پس  بٔنِو  توٚہۍ  تاوان  زد  دنیا  و ٲخرتس  اندر،  بیٚیہِ  سپدِ  تۅہیہِ  پرتھ  قسمہٕ  ناکٲمی۔  کٲفر  بنن  نہٕ  زانہہ  تہِ  تُہٕندۍ  دوست۔

Tahir:
  اے  ایمان  والیو!ہرگاہ  تۅہیہِ  کٲفرن  ہُنٛد  وۆنمُت  مونُو  تیٚلہِ  پھِرنَوتۅہیہِ  تِم  واپس  (کفرس  کُن)  پتہٕ  پھیٖرِو  تۆہۍ  خسارٕہ  لد  بٔنِتھ  پۆت۔  

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo in tu<u>t</u>eeAAoo alla<u>th</u>eena kafaroo yaruddookum AAal<u>a</u> aAAq<u>a</u>bikum fatanqaliboo kh<u>a</u>sireen<b>a</b>


Transliteration: Bali All<u>a</u>hu mawl<u>a</u>kum wahuwa khayru a<b>l</b>nn<u>as</u>ireen<b>a</b>
Athar:
  ﴿تِہٕنزٕ  کتھہٕ  چَھو  غلط﴾  حقیقت  چھےٚ  یہِ  زِ  اللہ  تعالیٰ  چُھ  تُہُند  حٲمی  تہٕ  مددگار  تہٕ  سُہ  چُھ  بہترین  مدد  کرن  وول۔

Mirwaiz:
  بلکہ  چُھ  اللہ  تعالیٰ  تُہُند  مولیٰ  تہٕ  آقا،  مددگار  تہٕ  دوست،  سُے  چُھ  تۅہیہِ  سارنٕے  ہٕںدِ  کھۅتہٕ  بہتر  تہٕ  یٲرِی  کروُن۔

Tahir:
  بلکہ  چُھ  اللہ  تعالیٰ  تُہُنٛد  مولیٰ،  تہٕ  سُہ  چُھ  سارِنٕے  ہٕنٛدِ  کھۅتہٕ  بہترمدد  کرن  وول۔


Athar:
  عنقریب  چُھ  سُہ  وقت  یِنہٕ  وول  ییٚلہِ  أسۍ  حقس  انکار  کرن  والیٚن  ہٕندٮ۪ن  دِلن  اندر  ہٲبتھ  بیٚہناوَو،  امہِ  موجوب  زِ  تِمو  چِھ  خُدایس  سٍتۍ  تٔمۍ  سٕنزِ  خُدٲئی  منٛز  تِم  شریک  ٹھہرٲوِمٕتۍ  یِہندِس  شریک  آسنس  پٮ۪ٹھ  خُداین  کانٛہہ  سَنَد  چَھنہٕ  نٲزِل  کٔرمٕژ،  تِہُند  ٲخری  ٹِھکانہٕ  چُھ  جہنم  تہٕ  سٮ۪ٹھاہ  بُرٕ  چھےٚ  سۅ  روزن  جاے  یۅسہٕ  تِمن  ظٲلِمن  نصیب  سپدِ۔

Mirwaiz:
  جلدی  تراوو  أسۍ  کٲفرنن  ہٕندین  دِلن  منٛز  ہیبت  تہٕ  رعب،  کیازِ  تِمو  کیاہ  ٹھہرٲوۍ  کُنِس  خدایس  تِمے  چیز  شریک  یِمن  ہٕںدِ  قٲبلِ  شریک  آسنہٕ  خٲطرٕ  نہٕ  تٔمۍ  کانہہ  دلیلاہ  نٲزِل  کٔر،  تِمن  کٲفرن  تہٕ  مُشرِکن  ہٕںٛز  جاے  چھےٚ  نارِ  جہنم،  سۅ  چھےٚ  سٮ۪ٹھاہ  یچھ  جاے  یِمن  ظٲلِمن  تہٕ  مُشرِکن  ہٕںدِ  خٲطرٕ  یِم  خدایس  ورٲے  بیین  تہِ  معبود  زانان  چھِ۔

Tahir:
  أسۍتراوَو  جلدٕے  کٲفرن  ہٕنٛدیٚن  دِلن  منٛز  (تُہُنٛد)  بیٖم،  اَمہِ  وجہ  کِنۍ  زِ  تِمَو  چُھ  سُہ  چیزاللہ  تعالیٰ  سُنٛد  شریک  ٹٔھہروومُت  ییٚمہِ  خٲطرٕ  اللہ  تعالیٰ  ہن  کانٛہہ  سَنّد  چھَنہٕ  نٲزل  کٔرمٕژ،  تہٕ  تِہُنٛد  ٹھکانہٕ  چُھ  جہنم،  تہٕ  ظٲلمن  ہُنٛد  (سُہ)  ٹھکانہٕ  چُھ  سیٚٹھاہ  خراب۔

Transliteration:
  Sanulqee fee quloobi alla<u>th</u>eena kafaroo a<b>l</b>rruAAba bim<u>a</u> ashrakoo bi<b>A</b>ll<u>a</u>hi m<u>a</u> lam yunazzil bihi sul<u>ta</u>nan wamaw<u>a</u>humu a<b>l</b>nn<u>a</u>ru wabisa mathw<u>a</u> a<b>l</b><i><u>thth</u></i><u>a</u>limeen<b>a</b>


Athar:
  خُداین  یُس  ﴿تٲیید  و  نُصرتُک﴾  وعدٕہ  تۅہیہِ  سٍتۍ  اوس  کوٚرمُت  سُہ  کوٚر  تٔمۍ  پوٗرٕ،  ابتداہس  اندر  ٲسِو  تٔمۍ  سٕندِ  حُکمہٕ  سٍتۍ  توٚہی  تِم  قتل  کران  مگر  ییٚلہِ  تۅہیہِ  کمزوری  ہٲوٕو  تہٕ  پننہِ  کامہِ  منٛز  کوٚرُو  پانہٕ  وٲنۍ  اختلاف  تہٕ  یُتھُے  خُداین  سُہ  چیز  تۅہیہِ  ہوونَو  ییٚمہِ  کِس  محبتس  اندر  توٚہۍ  گرفتار  ٲسِو  ﴿یعنی  مالِ  غنیمت﴾  تۅہیہِ  کٔرٕو  پننِس  سردار  سٕندِ  حُکمٕچ  خلاف  ورزی،  امہِ  موجوب  زِ  تۅہیہِ  منٛزٕ  ٲسۍ  کینٛہہ  لُکھ  دنیاہٕکۍ  طٲلب  تہٕ  کینٛہہ  ٲسۍ  ٲخرتٕچ  خوٲہش  تھاوان،  تمہِ  وِزِ  کٔرِۍنَو  توٚہۍ  خُداین  کٲفرن  ہٕندِس  مقابلس  منٛز  پسپا  تاکہ  سُہ  کرِہے  تُہٕنز  آزمٲیش،  تہٕ  حق  چُھ  یہِ  زِ  خُداین  کوٚرنَو  تۅہیہِ  توتہِ  معاف  تِکیازِ  مومنن  پٮ۪ٹھ  چُھ  اللہ  تعالیٰ  نظرِ  عنایت  تھاوان۔

Mirwaiz:
  بتحقیق  پوٚز  کوٚر  اللہ  تعالیٰ  ہن  وعدٕہ  پنُن  تۅہیہِ  سٍتۍ،  ییٚلہِ  توٚہۍ  تِم  کتراوان  ٲسِیوٗکھ  ماران  ٲسِوکھ  تِہٕندِ  حُکمہٕ  توٚتانۍ  یوٚتانۍ  توٚہۍ  مضبوط  ٲسِو،  ادٕہ  ییٚلہِ  توٚہۍ  پانہٕ  سُست  سپدیو،  بیٚیہِ  کوٚروٕہ  اِختلاف  نبی  کریم  سٕندِس  حُکمس  اندر،  تِہٕندِ  حُکمٕکۍ  پابند  رودِو  نہٕ  توٚہۍ۔  حالانکہ  تٔمۍ  ﴿خداین﴾  اوس  تۅہیہِ  ہوومُت  تۅہیہِ  سُہ  چیز  یُس  تۅہیہِ  پسند  اوس  غلبہٕ  تہٕ  فتح۔  وۅنۍ  ٲس  ضروٗرت  بیٚیہِ  کینہہ  کالاہ  صبر  کرنٕچ  مگر  تۅہیہِ  کوٚرُو  نہٕ،  تۅہیہِ  أندرٕہ  ٲسۍ  بعض  یِم  دنیا  ژھانڈان  ٲسۍ،  بیٚیہِ  ٲسۍ  بعض  یِم  ٲخرت  ژھاںڈان  ٲسۍ،  امی  سببہٕ  سپُد  تۅہیہِ  منٛز  اِختلاف  ییٚمہِ  وجہہ  توٚہۍ  نبی  کریم  صلی  اللہ  علیہ  و سلم  سٕندِس  حُکمس  پیٚٹھ  رودِو  نہٕ،  تو  پتہٕ  پھِرنو  اللہ  تعالیٰ  ہن  تِمن  کٲفرن  نِشہِ،  توٚہۍ  ٲسِو  غٲلِب  توپتہٕ  سپدِو  مغلوب۔  تۅہیہِ  سزا  دِنہٕ  خٲطرٕ  نہ  کہِ  تۅہیہِ  آزمٲیِش  کرنہٕ  خٲطرٕ  کہ  تۅہیہِ  أندرٕہ  کم  چھِ  مُنافِق  کم  چھِ  باایمان،  یقین  زٲنِو  کہ  اللہ  تعالیٰ  ہن  کوٚر  تۅہیہِ  عفو۔  تۅہیہِ  سپدِنہٕ  ٲخرتس  اندر  تہِ  امیُک  کانہہ  بازخواست،  اللہ  تعالیٰ  چُھ  فضل  وول  باایمانن  ہٕندِ  حقہٕ  تااینکہ  امہِ  نافرمٲنی  سببہٕ  کٔرِنو  نہٕ  توٚہۍ  سٲرِ  ی  ہلاک۔

Tahir:
  تہٕ  بے  شک  ہوونَو  اللہ  تعالیٰ  ہن  تۅہیہِ  پَنُن  وعدٕہ  پۆز  کٔرِتھ  ییٚلہِ  تۆہۍ  تٔمۍ  سٕنٛدِ  حکمہٕ  تِم  قتل  ٲسۍووکھ  کران  اۆت  تام  زِ  تۅہیہِ  کٔرٕوبزدلی  تہٕ (رسول  صلی  اللہ  علیہ  وسلمن  ہٕندِس)  حکمس  متعلق  لٔگوِ  ژُونہِ  تہٕ  تۅہیہِ  کٔرٕو  اَمہِ  پتہٕ  (تِہٕنز)  نافرمٲنی  ییٚلہِ  زن  تۅہیہِ  اللہ  تعالیٰ  ہن  سۅ  (فتح)  ہٲومٕژ  ٲسنَو  یۅسہٕ  تۆہۍ  یژھان  ٲسۍوٕ،  تۅہیہِ  منٛزٕ  اوس  کانٛہہ  دنیاہُک  خواہش  مند  تہٕ  تۅہیہِ  منٛز  اوس  کانٛہہ  ٲخرتُک  طلبگار،  پتہٕ  پھِرِنَو  تۆہۍتٔمۍتِمن  نِشہِ  (مغلوب  کٔرِتھ)  تاکہ  سُہ  آزماویٚو  تۅہیہِ  (اَمہِ  پتہٕ)  کۆرنَوتٔمۍ  تۅہیہِ  معاف،  تہٕ  اہلِ  ایمانن  پیٚٹھ  چُھ  اللہ  تعالیٰ  بۆڈ  فضل  کرن  وول۔

Transliteration:
  Walaqad <u>s</u>adaqakumu All<u>a</u>hu waAAdahu i<u>th</u> ta<u>h</u>ussoonahum bii<u>th</u>nihi <u>h</u>att<u>a</u> i<u>tha</u> fashiltum watan<u>a</u>zaAAtum fee alamri waAAa<u>s</u>aytum min baAAdi m<u>a</u> ar<u>a</u>kum m<u>a</u> tu<u>h</u>ibboona minkum man yureedu a<b>l</b>dduny<u>a</u> waminkum man yureedu al<u>a</u>khirata thumma <u>s</u>arafakum AAanhum liyabtaliyakum walaqad AAaf<u>a</u> AAankum wa<b>A</b>ll<u>a</u>hu <u>th</u>oo fa<u>d</u>lin AAal<u>a</u> almumineen<b>a</b>


Athar:
  یاد  کٔرِو  ییٚلہِ  توٚہۍ  ژلان  ٲسِو،  کٲنٛسہِ  کُن  پوٚت  پھیرِتھ  وُچھنُک  تہِ  اوسو  نہٕ  ہوش  تہٕ  رسولؐ  اوسُو  تۅہیہِ  پتہٕ  پتہٕ  ناد  لایان۔  ﴿جنگِ  اُحدس  اندر  ییٚلہِ  مُسلمانن  پٮ۪ٹھ  دۅیہِ  طرفہٕ  بیک  وقت  اچانک  حملہٕ  سَپُد  تہٕ  تِہندٮ۪ن  صفن  منٛز  پھٔہلیہِ  اَبتری،  کینٛہہ  لُکھ  ژٔلۍ  مدینس  کُن  تہٕ  کینٛہہ  کھٔتۍ  اُحدس  پٮ۪ٹھ  مگر  نبیؐ  ڈٔلۍ  نہٕ  پننہِ  جایہِ  اکھ  ٲنٹ  تہِ۔  ژورَو  طرفو  اوس  دُشمنن  ہُنٛد  ہجوم،  دَہن  بَہن  نفرن  ہٕنز  اکھ  لۅکٕٹ  جماعت  ٲس  موجود،  مگر  اللہ  تعالیٰ  سٕندۍ  رسولؐ  ٲسۍ  اَتھ  نازُک  موقعس  پٮ۪ٹھ  تہِ  پہاڑکۍ  پٲٹھۍ  پننہِ  جایہِ  جٔمِتھ  تہٕ  ژَلن  والیٚن  ٲسۍ  ناد  لایان،  اِلَیّ  عِبَادِ  اللہِ،  اِلَیّ  عِبَادِ  اللہِ،  اللہ  تعالیٰ  سٕندیٚو  بندو  مےٚ  کُن  یِیو،  اللہ  تعالیٰ  سٕندیٚو  بندو  مےٚ  کُن  یِیو۔﴾  تمہِ  وقتہٕ  دِیتُنو  خُداین  تُہٕنزِ  اَمہِ  رٔوِشہِ  ہُند  بدلہٕ  یہِ  زِ  تۅہیہِ  دِیتُنو  غمس  پٮ۪ٹھ  غم  تاکہ  آیندٕہ  خٲطرٕ  میلہِ  تۅہیہِ  یہِ  سبق  زِ  یِکینژھاہ  تُہُندِ  اتھہٕ  منٛز  نیرِ  یا  یُس  مصیبت  تۅہیہِ  پٮ۪ٹھ  نٲزِل  سپدِ،  تتھ  پٮ۪ٹھ  گٔژِھو  نہٕ  غمگین  سپدٕنۍ،  اللہ  تعالیٰ  چُھ  تُہندیو  سارِوٕے  اعمالو  نِشہِ  باخبر۔

Mirwaiz:
  توٚہۍ  پٲوِو  پنُن  حال  ژیٚتس  جُرم  تُہُند  کوٗتاہ  سخت  اوس  ییٚلہِ  توٚہۍ  کۅہس  کھسان  کھسان  ژلان  ٲسِو  تہٕ  پتھ  کُن  ٲسِو  نہٕ  کٲنسہِ  کُن  نظر  دِوان،  حالانکہ  یہِ  بوٚڈ  پیغمبر  اوس  تۅہیہِ  پتہٕ  پتہٕ  ناد  دِوان  اے  خداے  سٕندیو  بندو  ژٔلِو  مہٕ  واپس  پھیٖرِو  مےٚ  کُن،  بہٕ  چُھس  پیغمبرِ  خدا  مگر  تۅہیہِ  بوزُو  نہٕ  کینہہ،  پس  واتنووو  تۅہیہِ  خداین،  غمس  پیٚٹھ  غم،  یُتھنہٕ  توٚہۍ  مالِ  غنیمت  اتھہٕ  گژھنُک  تہٕ  جسمٲنی  تکلیف  واتنُک  غم  کھیٚیِو،  کیازِ  بڈِ  غمہٕ  سٍتۍ  چھِ  لۅکٕٹۍ  غم  مٔشِتھ  گژھان۔  بٔڈۍ  زٕ  غم  گٔے  صحابہٕ  صٲبن  ہُند  شہید  سپدُن  بیٚیہِ  نبی  کریم  سٕندِ  شہادتٕچ  خبر  بوزٕنۍ،  اللہ  تعالیٰ  ہس  چھےٚ  خبر  تمہِ  سارچی  یہِ  توٚہۍ  کران  چھِو۔

Tahir:
  ییٚلہِ  تۆہۍ  (افراتفری  ہٕندِس  حالتس  منٛز)  ژَلان  ٲسۍوٕ  تہٕ  پۆت  نظر  دِتھ  ٲسۍوٕ  نہٕ  کٲنسہِ  کُن  وُچھان  تہٕ  رسول  (صلی  اللہ  علیہ  وسلم)  ٲسۍ  وٕ  تَتھ  جماعتس  منٛز  (کھڑا)  یۅسہٕ  تۅہیہِ  پتہٕ  کنہِ  (ثٲبت  قدم)  روٗزمٕژ  ٲس  توہیہِ  ناد  لایان،  پتہٕ  دِیُتنَو  تٔمۍ  تۅہیہِ  غمس  پیٚٹھ  غم  (یہِ  ٲس  نصیحت  تہٕ  تربیت)  تاکہ  تۆہۍ  کٔرِو  نہٕ  غم  تَتھ  پیٚٹھ  یُس  تُہٕندیٚو  اَتھو  منٛزٕدۯاو  تہٕ  تَتھ  مصیبتس  پیٚٹھ  یُس  تۅہیہِ  پیٚٹھ  آو،  تہٕ  اللہ  تعالیٰ  چُھ  تُہٕنزو  کامیٚو  نِشہِ  باخبر۔

Transliteration:
  I<u>th</u> tu<u>s</u>AAidoona wal<u>a</u> talwoona AAal<u>a</u> a<u>h</u>adin wa<b>al</b>rrasoolu yadAAookum fee okhr<u>a</u>kum faath<u>a</u>bakum ghamman bighammin likayl<u>a</u> ta<u>h</u>zanoo AAal<u>a</u> m<u>a</u> f<u>a</u>takum wal<u>a</u> m<u>a</u> a<u>sa</u>bakum wa<b>A</b>ll<u>a</u>hu khabeerun bim<u>a</u> taAAmaloon<b>a</b>


Athar:
  اَمہِ  غمہٕ  پتہٕ  کٔر  خُداین  تۅہیہِ  منٛزٕ  کینژھن  لُکن  پٮ۪ٹھ  تِژھ  اِطمینانٕچ  حالت  طٲری  زِ  تِمن  لجہِ  نِندرِ  ڈِکسہٕ  گژھنہٕ۔  ﴿یہِ  اوس  اکھ  عجیب  تجربہٕ  یُس  اَمہِ  وقتہٕ  لشکرِ  اسلام  کیٚن  کینژھن  لُکن  پیش  آو۔  حضرت  ابو  طلحہ  رضی  اللہ  تعالیٰ  عنہ  یِم  اتھ  جنگس  منٛز  شریک  ٲسۍ،  تِم  چِھ  پانہٕ  بیان  کران  زِ  اتھ  حالتس  منٛز  اوس  اَسہِ  پٮ۪ٹھ  نِندرِ  ڈِکسن  ہُند  تِیُتھ  غلبہٕ  سپدان  زِ  تلوار  آسہٕ  اَتھو  منٛز  ؤسۍ  پیٚنہِ  ہیٚوان۔﴾  مگر  بیاکھ  اکھ  چھۅکھ،  ییٚمۍ  سٕندِ  خٲطرٕ  سٲرٕے  اہمیت  بس  پننہِ  ذاتہٕ  خٲطرٕ  ٲس  خُدایس  متعلق  لٲگِن  رنگہٕ  رنگہٕ  جٲہلانہٕ  گمانہٕ  کرٕنۍ  یِم  سراسر  حقس  خلاف  ٲسۍ،  یِم  لُکھ  چِھ  وۅنۍ  وَنان  زِ،  یہِ  کٲم  چلاونس  اندر  چُھ  سون  تہِ  کانٛہہ  حصہٕ؟  یِمن  ؤنِو!  ﴿کٲنٛسہِ  ہُنٛد  چُھنہٕ  کانٛہہ  حصہٕ﴾  اَمہِ  کامہِ  ہٕندۍ  سٲری  اختیارات  چِھ  اللہ  تعالیٰ  سٕندِس  اتھس  منٛز۔  دراصل  یۅسہٕ  کتھ  یِم  لُکھ  پننیٚن  دِلن  منٛز  چُھپٲوِتھ  چِھ  سۅ  چِھنہٕ  یِم  تۅہیہِ  پٮ۪ٹھ  ظٲہر  کران،  تِہُند  اصلی  مطلب  چُھ  یہِ  زِ،  اگر  ﴿قیادت  کیٚن﴾  اختیاراتن  منٛز  سون  کینٛہہ  حصہ  آسِہ  ہے  تیٚلہِ  یِمہَو  نہٕ  أسۍ  ییٚتہِ  مارنہٕ۔  یِمن  ؤنِو  زِ،  اگر  توٚہۍ  پننیٚن  گھرن  منٛز  تہِ  ٲسِہِو،  یِمن  لُکن  ہُنٛد  موت  لیٚکھنہٕ  اوس  آمُت  تِم  نیرہن  خۅد  پننیٚن  قتل  گاہن  کُن،  تہٕ  یُس  یہِ  معاملہٕ  پیش  آو  یہِ  اوس  امہِ  موجوب  زِ  یِکینژھاہ  تُہندٮ۪ن  سینن  اندر  کھٔٹِتھ  چُھ،  اللہ  تعالیٰ  آزماوِ  تتھ  تہٕ  یُس  کھۅچر  تُہندٮ۪ن  دِلن  اندر  چُھ  تتھ  ترٛاوِ  چھٲنٛٹِتھ،  اللہ  تعالیٰ  چُھ  دِلن  ہُنٛد  حال  وارٕ  پٲٹھۍ  زانان۔

Mirwaiz:
  تو  پتہٕ  سوٗز  اللہ  تعالیٰ  ہن  تۅہیہِ  پیٚٹھ  اے  مسلمانو  امہِ  غمہٕ  پتہٕ  آرام  و  قرار،  نِندراہ،  یۅسہٕ  ولنہٕ  آیہِ  تۅہیہِ  اندر  أکِس  جماعتس  یعنی  باایمانن۔  تمہِ  سٍتۍ  روٗد  نہٕ  تِمن  غمٕے  ژیٚتس،  بیاکھ  جماعت  تِمن  ٲس  پیٚمٕژ  پننہِ  پانٕچ  فِکر  کہ  أسۍ  کِتھہٕ  پٲٹھۍ  مۅکلو  ییٚتہِ  یعنی  مُنافِق،  تِم  ٲسۍ  خدایس  نسبت  اپٕزۍ  خیالات  تھاوان،  جاہلیتُک  تہٕ  حِماقتٕکۍ  خیالات،  ونان  ٲسۍ  تِم  اسہِ  چھا  اِختیار  کُنہِ  چیزُک  یعنی  سون  چھا  بوزان  یِم۔  سانہِ  مشورٕہ  ہے  یِم  پکہن  یوٚت  پیٚٹھ  ما  واتہِ  ہا  نوبت  نتہٕ  گوو  معنی  تِم  ٲسۍ  ونان  مسلمانن  ڈالنہٕ،  گُمراہ  کرنہٕ  تہٕ  بدظُن  کرنہٕ  خٲطرٕ،  توٚہۍ  فرمٲوِیوکھ  یا  رسول  اللہ،  پٔزۍ  پٲٹھۍ  سارکُے  اِختیار  چُھ  کُنِس  خدایس،  یہِ  سُہ  یژِھہ  تِی  بنہِ۔  کھٔٹِتھ  چھِ  تھاوان  پانس  نِشہِ،  تِمہٕ  تِمہٕ  کتھہٕ  یِمہٕ  نہٕ  نٔنراوان  چھِ  تۅہیہِ  نِش،  ونان  چھِ  یَم  مُنٲفِق  ہرگاہ  اسہِ  تانۍ  کینہہ  آسہِایعنی  سانہِ  مشورٕہ  موجوبٕے  عمل  کرنہٕ  آسِہا  آمٕژ  یا  ہرگاہ  سون  دین  پوٚز  آسِہا،  فرمٲوِیوکھ  توٚہۍ  یا  رسول  اللہ  ہرگاہ  ہے  توٚہۍ  ٲسِہِوگرن  پننین  اندر  تہِ  البتہ  ضروٗر  نیرٕہن  تِم  لوٗکھ  یِمن  ییٚتہِ  میدانِ  احدس  اندر  مرُن  لیکھنہٕ  اوس  آمُت  پننین  مرنٕہ  چن  جاین  کُن،  بیٚیہِ  یہِ  کینژھاہ  سپُدتہِ  سپُد  یُتھ  اللہ  تعالیٰ  آزمٲیِش  کرِ  ہاتتھ  یہِ  تِہٕںدین  سینن  تہٕ  دِلن  منٛز  چُھ  یعنی  ایمان،  بیٚیہِ  یُتھ  وارٕہ  صاف  نٔنراوِہا  تہِ  یہِ  تُہٕندین  دِلن  اندر  چُھ،  اگرچہ  اللہ  تعالیٰ  ہس  چُھ  پانس  پوٗرٕہ  علم  سارنِٕے  ہٕندین  دِلن  ہُندمگر  یِتھین  موقعن  پیٚٹھ  چُھ  سُہ  آزمٲیِش  تہٕ  اِمتحان  کران  یُتھ  لوٗکن  تہِ  پتاہ  لگہِ  کم  چھِ  باایمان  تہٕ  کم  چھِ  مُنافِق۔

Tahir:
  پتہٕ  کۆر  تٔمۍ  (اَمہِ)  غمہٕ  پتہٕ  تۅہیہِ  پیٚٹھ  (تسکین  خٲطرٕ)  غنودگی  ہٕنٛدِس  صورتس  منٛز  اَمان  نٲزل  یۅسہٕ  تۅہیہِ  منٛزٕ  أکِس  جماعتس  پیٚٹھ  طٲری  گٔیہِ،  تہٕ  بیٚیہِ  أکِس  دٔرِس  (یُس  منافقن  ہُنٛد  اوس)  ٲس  صرف  پننیٚن  زُوَن  ہٕنز  فکر،  تِم  ٲسۍ  اللہ  تعالیٰ  ہس  سٍتۍ  ناحق  گمان  کران  یِم  (محض)  جہالتٕکۍ  گمان  ٲسۍ،  تِم  چِھ  ونان  کیا  اَتھ  کامہِ  منٛز  چھا  سانہِ  خٲطرٕ  تہِ  کینہہ  (اختیار)؟  فرمٲوِو  زِ  سارے  کامہِ  چھے٘  اللہ  تعالیٰ  سٕندِسٕے  اَتھس  منٛز،  تِم  چِھ  پننیٚن  دِلن  منٛز  تِمہٕ  کتھہٕ  کٔھٹِتھ  تھٲوِتھ  یِمہٕ  تۅہیہِ  پیٚٹھ  ظٲہر  چِھنہٕ  دِوان  گژھنہٕ۔  ونان  چِھ  زِ  ہرگاہ  اَتھ  کامہِ  منٛزسون  اختیار  آسہِ  ہے  تیٚلہِ  یِمہٕ  ہَونہٕ  أسۍ  اَتھ  جایہِ  قتل  کرنہٕ۔  فرمٲوِو،  ہرگاہ  تۆہۍ  پننیٚن  گرَن  منٛز  (تہِ)  ٲسِہِوٗ  تیٚلہِ  تہِ  یُہُنٛد  مارنہٕ  یُن  لیٚکھنہٕ  اوس  آمُت  تِم  یہَِن  ضرور  پننیٚن  قتل  گاہن  کُن  نیٖرِتھ،  تہٕ  یہِ  چُھ  اَمہِ  موجوب  (کرنہٕ  آمُت)  زِیِکینٛژھاہ  تُہٕندیٚن  سیٖنن  منٛز  چُھ  اللہ  تعالیٰ  آزماوِ  تَتھ  تہٕ  یِم  (وسوسہٕ)  تُہٕندیٚن  دِلن  منٛز  چِھ،  تِمن  کرِ  وارٕ  پٲٹھۍ  صاف  تہٕ  اللہ  تعالیٰ  چُھ  سیٖنن  ہٕنز  کتھ  اصل  پٲٹھۍ  زانان۔

Transliteration:
  Thumma anzala AAalaykum min baAAdi alghammi amanatan nuAA<u>a</u>san yaghsh<u>a</u> <u>ta</u>ifatan minkum wa<u>ta</u>ifatun qad ahammathum anfusuhum ya<i><u>th</u></i>unnoona bi<b>A</b>ll<u>a</u>hi ghayra al<u>h</u>aqqi <i><u>th</u></i>anna alj<u>a</u>hiliyyati yaqooloona hal lan<u>a</u> mina alamri min shayin qul inna alamra kullahu lill<u>a</u>hi yukhfoona fee anfusihim m<u>a</u> l<u>a</u> yubdoona laka yaqooloona law k<u>a</u>na lan<u>a</u> mina alamri shayon m<u>a</u> qutiln<u>a</u> h<u>a</u>hun<u>a</u> qul law kuntum fee buyootikum labaraza alla<u>th</u>eena kutiba AAalayhimu alqatlu il<u>a</u> ma<u>da</u>jiAAihim waliyabtaliya All<u>a</u>hu m<u>a</u> fee <u>s</u>udoorikum waliyuma<u>hh</u>i<u>s</u>a m<u>a</u> fee quloobikum wa<b>A</b>ll<u>a</u>hu AAaleemun bi<u>tha</u>ti a<b>l</b><u>ss</u>udoor<b>i</b>


Athar:
  تۅہیہِ  منٛزٕ  یِم  لُکھ  مقابلہٕ کہ  دۅہہ  پوٚت  پھیرِمٕتۍ  ٲسۍ  تِہنزِ  اَمہِ  لغزشہِ  ہُنٛد  وجہ  اوس  یہِ  زِ  تِہٕنزو  کینٛژھو  کمزوٗریو  کِنۍ  ٲسۍ  شیطانن  تِہندۍ  قدم  نٹہٕ نٲوِمٕتۍ،  خُداین  کوٚر  تِمن  معاف،  اللہ  تعالیٰ  چھ  سٮ۪ٹھاہ  درگُزر  کرن  وول  تہٕ  بُردبار۔

Mirwaiz:
  پٔزۍ  پٲٹھۍ  تِم  لوٗکھ  یِم  تۅہیہِ  اندر  ژٔلۍ  تمہِ  دۅہ،  توٚہۍ  ییٚمہِ  دۅہہ  زٕ  جمٲژ  مسلمانن  ہٕںٛز  جماتھ  تہٕ  کٲفرن  ہٕںٛز  جماعتھ  اکھ  أکِس  مُقابل  روٗدۍ  جنگِ  احدس  اندر،  تِم  ڈٲلۍ  نہٕ  کٲنسہِ  مگر  ڈٲلۍ  شیطانن،  تِہٕںٛزو  بعض  خامیو  سٍتۍ  یِمہٕ  تِمو  کرِ  یعنی  کوہِ  درٕہ  منٛزٕ  نیرنہٕ  سٍتۍ  سۅ  جاے  خٲلی  تراونہٕ  سٍتۍ،  پٔزۍ  پٲٹھۍ  اللہ  تعالیٰ  ہن  کوٚر  تِمن  عفو،  پٔزۍ  پٲٹھۍ  اللہ  تعالیٰ  چُھ  سٮ۪ٹھاہ  مغفرت  کروُن  ژیٚڈ  کروُن،  گنہگارن  چُھنہٕ  فوراً  رٹان۔

Tahir:
  بے  شک  یِم  لُکھ  تۅہیہِ  منٛزٕ  تَمہِ  دۅہ  ژٔلِمٕتۍ  ٲسۍییٚلہِ  دۅشوٕنۍ  فوجن  پانہٕ  وٲنۍ  بُتھۍ  لاگے  گٔمٕژ  ٲس،  تِم  ٲسۍ  محض  شیطانن  ڈٲلِمٕتۍ،  تِہِنز  کمہِ  تام  عملہِ  ہٕنٛدِ  کِنۍ  یۅسہٕ  تِمَو  کٔرمٕژ  ٲس،  بے  شک  کۆر  اللہ  تعالیٰ  ہن  تِمن  معاف،  پٔزۍپٲٹھۍ  چُھ  اللہ  تعالیٰ  سیٚٹھاہ  بخشن  وول  بۆڈ  بردبار۔

Transliteration:
  Inna alla<u>th</u>eena tawallaw minkum yawma iltaq<u>a</u> aljamAA<u>a</u>ni innam<u>a</u> istazallahumu a<b>l</b>shshay<u>ta</u>nu bibaAA<u>d</u>i m<u>a</u> kasaboo walaqad AAaf<u>a</u> All<u>a</u>hu AAanhum inna All<u>a</u>ha ghafoorun <u>h</u>aleem<b>un</b>


Athar:
  اے  لوٗکو  یِمو  ایمان  چُھو  اوٚنمُت،  کٲفرن  ہٕنزٕ  ہِشہِ  کتھہِ  مَہ  کٔرِو،  یِہِندۍ  یار  بٲے  اگر  کُنہِ  وِزِ  سفرس  چِھ  نیران  یا  جنگس  منٛز  چِھ  شریک  سپدان  ﴿تہٕ  تَتہِ  چِھ  کُنہِ  حٲدثٕکۍ  شکار  سپدان﴾  تیٚلہِ  چِھ  تِم  ونان  زِ  اگر  تِم  اَسہِ  نِشہِ  آسہن  تیٚلہِ  نَہ  یِہَن  مارنہٕ  نہ  گژھہَن  قتل،  اللہ  تعالیٰ  چُھ  اَمہِ  قسمہٕ چن  کتھن  یِہندٮ۪ن  دِلن  منٛز  حسرتُک  تہٕ  غمُک  سبب  بناوان  حالانکہ  مارن  وول  تہٕ  زندٕہ  کرن  وول  چھ  دراصل  اللہ  تعالیٰ  ہٕے  یوت،  تہٕ  تُہندٮ۪ن  تمام  حرکاتن  پٮ۪ٹھ  چُھ  سُے  نظر  تھٲوِتھ۔

Mirwaiz:
  اے  باایمانو  مہ  بٔنِو  توٚہۍ  کٲفرن  ہِوۍ  یعنی  مُنافِقن  ہِوۍ،  تِم  اگرچہ  ونان  چھِ  پانس  مُسلمان  مگر  درحقیقت  چھِ  تِم  کٲفر۔  توٚہۍ  مہ  کٔرِو  تمہِ  قسمٕچہ  کتھ  یِمہٕ  تِم  کران  چھِ،  تِم  چھِ  پننین  باین  ہٕںدِ  حقہٕ  ونان،  ییٚلہِ  تِم  سفرس  چھِ  نیران  کُنہِ  شہرس  کُن  یا  ییٚلہِ  جہاد  کرنہِ  چھِ  نیران  تو  پتہٕ  چھِ  سفرس  اندر  مران  یا  چھِ  جہادس  اندر  شہید  سپدان،  ہرگاہ  ہے  تِم  آسہن  اَسِی  نِشہِ  پننِس  شہرس  اندر  سفرس  یا  جہادس  آسہنٕے  نہٕ  درامٕتۍ  تیٚلہِ  ما  مرٕہن،  نہ  یِہن  مارنہٕ۔  اے  باایمانو  توٚہۍ  مہ  ٲسِو  امہِ  قسمٕچہِ  کتھہٕ  ونان،  یُتھ  اللہ  تعالیٰ  کرِ  یِمہٕ  کتھہٕ  تُہٕنٛزٕہ  تُہٕندین  دِلن  اندر  بوٚڈ  حسرت  تہٕ  افسوس،  اللہ  تعالیٰ  ہٕے  چُھ  زِندٕہ  تھاوان  تہٕ  ماران،  سفر  ٲسِتن  یا  حضر،  جنگ  ٲسِتن  یا  امن،  موت  وحیات  چُھ  تسٕندسٕے  اِختیارس  اندر،  اللہ  تعالیٰ  چُھ  تتھ  سٲرسٕے  یہِ  توٚہۍ  کران  چھِو  وارٕہ  وُچھان،  سُہ  دِیہِ  تۅہیہِ  تٔمِچ  مزوٗرۍ۔

Tahir:
  اے  ایمان  والیو!  تۆہۍ  مَہ  بٔنِو  تِمن  کٲفرن  ہٕندۍ  پٲٹھۍ  یِم  پننیٚن  تِمن  باین  متعلق  یِم  (کُنہِ  جایہِ)  سفرس  پیٚٹھ  آسن  گٔمٕتۍ  یا  آسن  جہاد  کران  (تہٕ  تَتہِ  مرن)  یہِ  وَنان  چِھ  زِ  ہرگاہ  اَسہِ  نِشہِ  آسہَن  تیٚلہِ  نَہ  مرہَن  تہٕ  نَہ  یہِن  قتل  کرنہٕ،  تاکہ  اللہ  تعالیٰ  تھاوِ  اَتھ  (گمانس)  تِہِندیٚن  دِلن  منٛز  حسرت  بنٲوِتھ،  تہٕ  اللہ  تعالیٰ  ہٕے  یوت  چُھ  زندٕہ  تھاوان  تہٕ  ماران،  بیٚیہِ  چُھ  اللہ  تعالیٰ  تُہٕندۍ  اعمال  اصل  پٲٹھۍ  وُچھان۔

Transliteration:
  Y<u>a</u> ayyuh<u>a</u> alla<u>th</u>eena <u>a</u>manoo l<u>a</u> takoonoo ka<b>a</b>lla<u>th</u>eena kafaroo waq<u>a</u>loo liikhw<u>a</u>nihim i<u>tha</u> <u>d</u>araboo fee alar<u>d</u>i aw k<u>a</u>noo ghuzzan law k<u>a</u>noo AAindan<u>a</u> m<u>a</u> m<u>a</u>too wam<u>a</u> qutiloo liyajAAala All<u>a</u>hu <u>tha</u>lika <u>h</u>asratan fee quloobihim wa<b>A</b>ll<u>a</u>hu yu<u>h</u>yee wayumeetu wa<b>A</b>ll<u>a</u>hu bim<u>a</u> taAAmaloona ba<u>s</u>eer<b>un</b>


Athar:
  اگر  توٚہۍ  اللہ  تعالیٰ  سٕنزِ  وَتہِ  اندر  مارنہٕ  یِیو  یا  مٔرِو  تیٚلہِ  یۅسہٕ  اللہ  تعالیٰ  سٕنز  رحمت  تہٕ  مغفرت  تُہندِس  حصس  منٛز  یِیہِ  سۅ  چھےٚ  تِمو  سارِوٕے  چیزو  نِشہِ  زیادٕہ  بہتر  یِمن  یِم  لُکھ  جمع  چِھ  کران۔

Mirwaiz:
  بیٚیہِ  ہرگاہ  توٚہۍ  خداے  سٕنزِوتہِ  اندر  یعنی  جہادکران  کران  مارنہٕ  یِیو  یا  مٔرِو  تہٕ  کیاہ  پروا  چُھو،  خداے  سُند  مغفرت  تہٕ  رحمت  چھےٚ  تُہٕندِ  خٲطرٕ  سٮ۪ٹھاہ  بہتر  تمہِ  سارے  کھۅتہٕ  یہِ  یِم  لوٗکھ  سونبران  یا  وٹان  چھِ۔

Tahir:
  تہٕ  ہرگاہ  تۆہۍ  اللہ  تعالیٰ  سٕنزِ  وَتہِ  منٛز  قتل  کرنہٕ  یِیِو  یا  موت  یِیَو،  تیٚلہِ  چِھ  اللہ  تعالیٰ  سنز  مغفرت  تہٕ  رحمت  تَمہِ  (مال  ودولت)  کھۅتہٕ  سیٚٹھاہ  بہتر  یُس  تۆہۍ  جمع  چِھو  کران۔

Transliteration:
  Walain qutiltum fee sabeeli All<u>a</u>hi aw muttum lamaghfiratun mina All<u>a</u>hi wara<u>h</u>matun khayrun mimm<u>a</u> yajmaAAoon<b>a</b>


Transliteration: Walain muttum aw qutiltum lail<u>a</u> All<u>a</u>hi tu<u>h</u>sharoon<b>a</b>
Athar:
  تہٕ  خواہ  توٚہی  مٔرۍتَو  یا  مارنہٕ  یِیہِ  تَو  بہرحال  چُھ  تۅہیہِ  سارِنٕے  سٔمِتھ  گژُھن  اللہ  تعالیٰ سٕے  کُن۔

Mirwaiz:
  بیٚیہِ  ہرگاہ  توٚہۍ  مٔرِو  یا  مارنہٕ  یِیو  جہادس  اندر  ضروٗر  چُھو  تۅہیہِ  سمُن  تہٕ  جمع  سپدُن  معبودِ  برحقس  نِشہِ  بیٚیہِ  نہٕ  کٲنسہِ  نِشہِ۔  

Tahir:
  تہٕ  ہرگاہ  تۆہۍ  مٔرِو  یا  مارنہٕ  یِیِوٗ  تۆہۍ  (سٲری)  یِیِو  پتہٕ  اللہ  تعالیٰ  سٕندِس  دربارس  منٛز  جمع  کرنہٕ۔


Athar:
  ﴿اے  پیغمبرؐ﴾  یہِ  چھےٚ  اللہ  تعالیٰ  سٕنٛز  بٔڈ  رحمت  زِ  توٚہۍ  چِھو  یِمن  لُکن  خٲطرٕ  سٮ۪ٹھاہ  نرم  مزاج،  نَتہٕ  اگر  توٚہۍ  تیز  مزاج  تہٕ  سنگ  دِل  ٲسِہِو  تیٚلہِ  ژَلہَن  یِم  تۅہیہِ  أندۍ  پٔکۍ،  یِہِندۍ  قصور  کٔرِو  معاف،  یِہِندِس  حقس  منٛز  کٔرِو  دُعاے  مغفرت  تہٕ  دین چہِ  کامہِ  منٛز  تھٲوِیوٗکھ  یِم  تہِ  مشورس  منٛز  شٲمل،  پتہٕ  ییٚلہِ  تُہُند  عزم  کُنہِ  رایہِ  پٮ۪ٹھ  مُستحکم  سپدِ  تیٚلہِ  کٔرِو  خُدایس  پٮ۪ٹھ  بھروسہٕ،  خُدایس  چِھ  تِم  لُکھ  پسند  یِم  تٔمۍ  سٕندِسٕے  بھروسس  پٮ۪ٹھ  کٲم  چِھ  کران۔

Mirwaiz:
  پس  خداے  سٕندِی  رحمتہٕ  سٍتۍ  سپدیو  تۅہیہِ  یا  رسول  اللہؐ  تہٕندِ  حقہٕ  نرم  تہٕ  حلیم  یِمن  لوٗکن  ہٕندِ  خٲطرٕ  یِمو  تُہٕنٛز  مُخالفت  کٔر۔  تۅہیہِ  اوس  حق  تِمن  سختی  سٍتۍ  بازخواست  کرنُک،  اگر  توٚہۍ  ٲسِہو  خدا  نخواستہ  ژکھل،  دِلہٕ  دٔرۍ،  تند  خو  ضروٗر  ژلہن  تِم  تیٚلہِ  تۅہیہِ  نِشہِ۔  محروم  سپدہن  تِم  تُہٕندیو  فیض  وبرکاتو  نِشہِ،  پس  کٔرِو  توٚہۍ  تہِ  تِمن  معاف  بیٚیہِ  مٔنگِو  تِہٕندِ  خٲطرٕ  خدایس  مغفرت،  بیٚیہِ  ٲسِو  تِمن  سٍتۍ  یِتھیٚن  معاملن  پیٚٹھ  مشورٕہ  کران۔  تمہِ  سٍتۍ  سپدن  تُہٕندۍ  حوصلہٕ  بُلند،  پس  ییٚلہِ  توٚہۍ  کُنہِ  معاملس  اندر  مشورٕہ  کٔرِتھ  کُنہِ  رایہِ  پیٚٹھ  پۅختہٕ  اِرادٕہ  ٲسِو  کران،  پس  ٲسِو  پوٗرٕہ  اعتماد  کران  خدایس  پیٚٹھ  تو  پتہٕ  سۅ  کٲم  کران،  پٔزۍ  پٲٹھۍ  اللہ  تعالیٰ  ہس  چھِ  ٹٲٹھۍ  تس  پیٚٹھ  اعتماد  کروٕنۍ  بندٕہ۔

Tahir:
  (اے  صفات  تھاون  والہِ  ٹاٹھہِ!) کِژھ  رحمت  چھے٘  اللہ  تعالیٰ  سٕنززِ  تۆہۍ  چِھو  یہِندِ  خٲطرٕنرم  دل  تہٕ  ہرگاہ  تۆہۍ  ترۆش  (تہٕ)  سخت  دل  ٲسِہِو  تیٚلہِ  ژلہَن  تۅہیہِ  أندۍ  پٔکۍ  لُکھ  منتشر  گٔژِھتھ،  لہٰذا  ٲسِو  تۆہۍ  یِمن  درگزر  کران  تہٕ  یہِندِ  خٲطرٕ  ٲسِو  مغفرت  منگان  تہٕ  (اہم)  کامیٚن  منٛز  ٲسِو  یِمن  سٍتۍ  مشورٕہ  کران،  پتہٕ  ییٚلہِ  تۆہۍ  پۅختہ  ارادٕہ  کٔرِو  پتہٕ  ٲسِو  اللہ  تعالیٰ  ہس  پیٚٹھ  بھروسہٕ  کران،  بے  شک  چُھ  اللہ  تعالیٰ  توکل  کرن  والیٚن  سٍتۍ  محبت  کران۔

Transliteration:
  Fabim<u>a</u> ra<u>h</u>matin mina All<u>a</u>hi linta lahum walaw kunta fa<i><u>thth</u></i>an ghalee<i><u>th</u></i>a alqalbi la<b>i</b>nfa<u>dd</u>oo min <u>h</u>awlika fa<b>o</b>AAfu AAanhum wa<b>i</b>staghfir lahum wash<u>a</u>wirhum fee alamri fai<u>tha</u> AAazamta fatawakkal AAal<u>a</u> All<u>a</u>hi inna All<u>a</u>ha yu<u>h</u>ibbu almutawakkileen<b>a</b>


Athar:
  ییٚلہِ  اللہ  تعالیٰ  تُہٕندِس  مددس  پٮ۪ٹھ  آسہِ  تیٚلہِ  چُھنہٕ  کانٛہہ  طاقت  تۅہیہِ  پٮ۪ٹھ  غٲلب  یِنہٕ  وول،  تہٕ  ییٚلہِ  سُہ  تۅہیہِ  ترٛاوِ  تیٚلہِ  کُس  چُھ  تس  پتہٕ  یُس  تۅہیہِ  مدد  ہیٚکہِ  کٔرِتھ؟  لہٰذا  یِم  پٔزۍ  مومنن  چِھ  تِمن  پزِ  اللہ  تعالیٰ  سٕے  پٮ۪ٹھ  بھروسہٕ  تھاوُن۔

Mirwaiz:
  اگر  اللہ  تعالیٰ  تۅہیہِ  مدد  تہٕ  یٲری  کرِ،  تیٚلہِ  ہیٚکہِ  نہٕ  کانہہ  اکھاہ  تۅہیہِ  پیٚٹھ  غٲلِب  سپدِتھ،  ہرگاہ  سُہ  تۅہیہِ  مدد  کرِنہٕ،  پس  کُس  اکھاہ  چُھ  یُس  تۅہیہِ  تس  پتھ  یٲری  ہیٚکہِ  کٔرِتھ،  پس  خداے  سٕے  پیٚٹھ  بیٚیہِ  نہٕ  کٲنسہِ  پیٚٹھ  کرن  اعتماد  باایمان  جنگِ  بدرکہ  مالِ  غنیمت  أندرٕہ  ییٚلہِ  رٲواَ  کھ  سرُخ  ژادراہ۔  لوٗکو  دوٚپ  یہِ  ژادر  آسہِ  تھٲومٕژ  تُلِتھ  نبی  کریمن  صلی  اللہ  علیہ  و سلم  پننہِ  خاص  اِستعمال  خٲطرٕ۔  اللہ  تعالیٰ  ہن  سوز  یہِ  آیہِ  کریم۔

Tahir:
  اگر  اللہ  تعالیٰ  تۅہیہِ  مدد  کرِ  تیٚلہِ  ہیٚکہِ  نہٕ  تۅہیہِ  پیٚٹھ  کانٛہہ  غٲلب  سپدِتھ  تہٕ  اگر  سُہ  تۅہیہِ  مدد  کرِنہٕ،  تیٚلہِ  کُس  چُھ  تِیُتھ  یُس  پتہٕ  تۅہیہِ  مدد  ہیٚکہِ  کٔرِتھ  بیٚیہِ  پَزِ  مومنن  اللہ  تعالیٰ  سٕے  پیٚٹھ  بھروسہٕ  تھاوُن۔

Transliteration:
  In yan<u>s</u>urkumu All<u>a</u>hu fal<u>a</u> gh<u>a</u>liba lakum wain yakh<u>th</u>ulkum faman <u>tha</u> alla<u>th</u>ee yan<u>s</u>urukum min baAAdihi waAAal<u>a</u> All<u>a</u>hi falyatawakkali almuminoon<b>a</b>


Athar:
  کٲنٛسہِ  نبی  سٕنز  ہیٚکہِ  نہٕ  یہِ  کٲم  ٲسِتھ  زِ  سُہ  کرِ  خیانت  تہٕ  یُس  اکھا  خیانت  کرِ  سُہ  سپدِ  پنٕنۍ  خیانت  ہیٚتھ  قیامت کہ  دۅہ  حٲضر  پتہٕ  میلہِ  پرٛتھ  کٲنٛسہِ  شخصس  پننہِ  کمایہِ  ہُنٛد  پوٗرٕ  پوٗرٕ  بدلہٕ  تہٕ  کٲنٛسہِ  پٮ۪ٹھ  سپدِ  نہٕ  کانٛہہ  ظُلم۔

Mirwaiz:
  چُھنہٕ  ہرگِز  سزاوار  کٲنسہِ  پیغمبرس  سُہ  کیاہ  کرِ  خیانت  مالِ  غنیمتس  اندر،  یُس  اکھاہ  مالِ  غنیمتس  اندر  خیانت  کٔرِتھ  کانہہ  چیزاہ  تھاوِہ  تُلِتھ  خاص  پننہِ  خٲطرٕ،  سُہ  ییہِ  قیامت  کہ  دۅہ  سُہ  چیز  ہیٚتھ  پیش  کرنہٕ،  تو  پتہٕ  ییہِ  پرتھ  أکِس  پوٗرٕہ  بدلہٕ  دِنہٕ  تمیُک  یہِ  تٔمۍ  کوٚرمُت  آسہِ،  تِمن  ییہِ  نہٕ  کُنہِ  قسمہٕ  ظلم  کرنہٕ۔

Tahir:
  تہٕ  کٲنسہِ  نبی  سٕندِس  بارس  منٛز  چُھنہٕ  یہِ  گمانے  ممکن  زِ  سُہ  تھاوِ  کینہہ  کھٔٹِتھ،  تہٕ  یُس  کانٛہہ  (کٲنسہِ  ہُنٛد  حق)  کٔھٹِتھ  چُھ  تھاوان  تیٚلہِ  پیٚیہِ  قیامتُک  دۅہ  تس  تہِ  اَنُن  یہِ  تٔمۍ  کٔھٹِتھ  اوس  تھوومُت،  پتہٕ  یِیہِ  پۯتھ  شخصس  تٔمۍ  سٕنزِ  عملہِ  ہُنٛد  پوٗرٕ  بدلہٕ  دِنہٕ  تہٕ  تِمن  پیٚٹھ  یِیہِ  نہٕ  ظلم  کرنہٕ۔

Transliteration:
  Wam<u>a</u> k<u>a</u>na linabiyyin an yaghulla waman yaghlul yati bim<u>a</u> ghalla yawma alqiy<u>a</u>mati thumma tuwaff<u>a</u> kullu nafsin m<u>a</u> kasabat wahum l<u>a</u> yu<i><u>th</u></i>lamoon<b>a</b>


Athar:
  یہِ  کِتھہٕ  پٲٹھۍ  چُھ  ممکن  زِ  یُس  شخص  ہمیشہٕ  اللہ  تعالیٰ  سٕنزِ  مرضی  پٮ۪ٹھ  پکن  وول  آسہِ  سُہ  کرِ  تس  شخصہٕ  سٕنزٕ  کامہِ  ہِشہِ  کامہِ  یُس  اللہ  تعالیٰ  سٕندِس  غضبس  منٛز  آسہِ  ہیٚنہٕ  آمُت  تہٕ  ییٚمۍ  سُنٛد  ٲخری  ٹِھکانہٕ  جہنم  آسہِ  یُس  بدترین  ٹِھکانہٕ  چُھ۔

Mirwaiz:
  آیا  یُس  اکھاہ  پیروی  کرِ  خداے  سٕںٛزِہ  رضامندی۔  مالِ  غنیمتس  اندر  کرِنہٕ  کُنہِ  قسمہٕ  خیانت  یعنے  تی  کرِیتھ  خدا  رٲضی  آسہِ،  سُہ  چھا  برابر  تس  شخصس  ہِیوٗ  یُس  واپس  گژِھہ  خداے  سٕںٛز  بیزٲری  ہیٚتھ،  نافرمٲنی  تہٕ  خیانت  کرنہٕ  سببہٕ۔  ہرگِز  چھِنہٕ  یِم  زٕ  برابر  بلکہ  چُھ  فرمانبردارس  تہٕ  امانتدارس  خدا  رٲضی۔  نافرمانس  تہٕ  خیامت  کروٕنِس  پیٚٹھ  چُھ  خدا  بیزار،  بیٚیہِ  چھےٚ  تسٕنٛزٕے  جاے  نارِ  جہنم،  کٲژاہ  یچھ  جاے  چھےٚ  سۅ  نارِ  جہنم۔

Tahir:
  ٲخرسُہ  شخص  یُس  اللہ  تعالیٰ  سٕنزِ  مرضی  تابع  سپُد  کِتھہٕ  ہیٚکہِ  تس  شخصہٕ  سٕندۍ  پٲٹھۍ  ٲسِتھ  یُس  اللہ  تعالیٰ  سٕنٛدِ  غضبُک  حقدار  بنیاو  تہٕ  تٔمۍ  سُنٛد  ٹھکانہٕ  چُھ  جہنم،  تہٕ  سۅ  چھے٘  سیٚٹھاہ  وُلٹہٕ  جاے۔

Transliteration:
  Afamani ittabaAAa ri<u>d</u>w<u>a</u>na All<u>a</u>hi kaman b<u>a</u>a bisakha<u>t</u>in mina All<u>a</u>hi wamaw<u>a</u>hu jahannamu wabisa alma<u>s</u>eer<b>u</b>


Athar:
  خُدایس  نزدیک  چھےٚ  دۅشوٕنۍ  قٔسمہٕ کیٚن  انسانن  منٛز  واریاہ  فرق  تہٕ  اللہ  تعالیٰ  چُھ  سارِنٕے  ہٕنزن  عملن  پٮ۪ٹھ  نظر  تھاوان۔

Mirwaiz:
  تِم  لوٗکھ  چھِ  مُختلف  درجاتن  پیٚٹھ،  امانت  دٲری  چُھ  تھوٚد  درجہ  پننِس  خدایس  نِشہِ  جنتس  اندر۔  خیانت  کروٕنۍ  چھِ  جہنمی،  بیٚیہِ  چُھ  اللہ  تعالیٰ  تِہٕںٛزٕہ  سارے  کامہِ  پانہٕ  وُچھان،  کُس  چُھ  امانت  دار  کُس  چُھ  خیانت  کروُن۔  یُس  مال  عام  مسلمانن  ہُند  آسہِ  یا  کُنہِ  انجُمنُک  یاکُنہِ  مدرسُک  آسہِ  تتھ  منٛز  خیانت  کرنس  تہِ  چُھ  یۅہے  سزا  یُس  مالِ  غنیمتس  خیانت  کروٕنۍ  سٕندِ  خٲطرٕ  آو  بیان  کرنہٕ۔

Tahir:
  اللہ  تعالیٰ  سٕندِس  دربارس  منٛز  چِھ  تِہِندۍ  مختلف  درجات،  تہٕ  اللہ  تعالیٰ  چُھ  تِہِندۍ  اعمال  وارٕ  پٲٹھۍ  وُچھان۔

Transliteration:
  Hum daraj<u>a</u>tun AAinda All<u>a</u>hi wa<b>A</b>ll<u>a</u>hu ba<u>s</u>eerun bim<u>a</u> yaAAmaloon<b>a</b>


Athar:
  درحقیقت  چھےٚ  اہل  ایمانن  پٮ۪ٹھ  خُداین  یہِ  بٔڈ  بارٕ  مِنَتھ  تھٲومٕژ  زِ  تِمن  درمیان  تُلُن  خۅد  تِموٕے  منٛزٕ  اکھ  تِیُتھ  پیغمبر  یُس  تٔمۍ  سٕندۍ  آیات  چُھ  تِمن  بوزناوان،  تِہنزٕ  زندگیہِ  چُھ  پاک  کران  تہٕ  تِمن  چُھ  کتاب  تہٕ  دانٲئی  ہٕنز  تعلیم  دِوان،  حالانکہ  امہِ  برونٛٹھ  ٲسۍ  یِمے  لُکھ  نَنہِ  وانہِ  گُمرٲہِیَن  منٛز  ہیٚنہٕ  آمٕتۍ۔

Mirwaiz:
  پٔزۍ  پٲٹھۍ  اللہ  تعالیٰ  ہن  تھٲو  بٔڈ  مِنت  باایمانن  پیٚٹھ،  کیازِسوزُن  تِمن  منٛز  پیغمبراہ  جلیل  القدر  تہٕ  عظیم  الشان  تِموٕے  منٛزٕہ،  یُس  پیغمبر  تِمن  خداے  سٕندۍ  آیات  پران  چھُ،  بیٚیہِ  یُس  پیغمبر  تِمن  جاہلانہٕ  خیالو  نِشہِ  پاک  کران  چُھ،  بیٚیہِ  چُھکھ  ہیٚچھناوان  قرآنِ  مجید،  بیٚیہِ  عقلہِ  ہٕںٛزٕہ  کتھہٕ،  پٔزۍ  پٲٹھۍ  ٲسۍ  تِم  تِہٕندِ  تشریف  اننہٕ  برونٹھ  ننہِ  گُمرٲہی  اندر۔

Tahir:
  پٔزۍپٲٹھۍکۆر  اللہ  تعالیٰ  ہن  مسلمانن  پیٚٹھ  بۆڈ  احسان  زِ  تِمن  منٛز  سوٗزُن  تِموٕے  منٛزٕ  (عظمت  وول)  رسول  (صلی  اللہ  علیہ  وسلم)  یُس  تِمن  پیٚٹھ  تٔمۍ  سٕندۍ  آیات  چُھ  پران  تہٕ  تِمن  چُھ  پاک  کران،  بیٚیہِ  چُھ  تِمن  کتاب  تہٕ  حکمتٕچ  تعلیم  دِوان  اگر  چہِ  تِم  لُکھ  گۅڈٕ  ٹاکارٕہ  گمرٲہی  منٛز  ٲسۍ۔

Transliteration:
  Laqad manna All<u>a</u>hu AAal<u>a</u> almumineena i<u>th</u> baAAatha feehim rasoolan min anfusihim yatloo AAalayhim <u>a</u>y<u>a</u>tihi wayuzakkeehim wayuAAallimuhumu alkit<u>a</u>ba wa<b>a</b>l<u>h</u>ikmata wain k<u>a</u>noo min qablu lafee <u>d</u>al<u>a</u>lin mubeen<b>in</b>


Athar:
  تہٕ  یہِ  کُس  حال  چُھ  تُہُند  زِ  ییٚلہِ  تۅہیہِ  مصیبت  ووت  تہٕ  تۅہیہِ  لوگُو  وَنُن،  یہِ  کتہِ  آو؟  حالانکہ  ﴿جنگِ  بدرس  منٛز﴾  چُھ  امہِ  کھۅتہٕ  دۅگنہٕ  مُصیبت  تُہندیٚو  اَتھو  ﴿مُخٲلف  فریقس﴾  ووتمُت۔  اے  نبیؐ،  یِمن  ؤنِو،  یہِ  مصیبت  چُھو  تۅہیہِ  پننہِ  دَستہٕ  پانے  اوٚنمُت،  اللہ  تعالیٰ  چُھ  پرٛتھ  چیزس  پٮ۪ٹھ  قٲدِر۔

Mirwaiz:
  کیاہ  ییٚلہِ  ووت  تۅہیہِ  جنگِ  احدس  منٛز  اکھ  تکلیفاہ  تہٕ  مُصیبتھاہ،  حالانکہ  تۅہیہِ  واتنووُو  تِمن  دُشمنن  تمہِ  دۅگنہٕ  جنگِ  بدرس  منٛز،  ستتھ  کٔرِیوکھ  قتل،  ستتھ  کٔرِوکھ  قٲد  تِمو  منٛزٕہ،  دپنہِ  لٔگِو  توٚہۍ  تعجُب  کِنۍ  یہِ  مُصیبت  کیازِ  سنا  ووت  اسہِ  یعنی  کِتھہٕ  پٲٹھۍ  ووت  اسہِ،  اسہِ  گوٚژھ  نہٕ  واتُن  أسۍ  ہے  مسلمان  ٲسۍ۔  اسہِ  سٍتۍ  ہے  پیغمبرِ  خدا  صلی  اللہ  علیہ  و سلم  اوس،  توٚہۍ  فرمٲوِیوکھ  یا  رسول  اللہ  صلی  اللہ  علیہ  و سلم  یہِ  مُصیبت  ووت  تۅہیہِ  پننِی  طرفہٕ۔  کیازِ  توٚہۍ  نے  مُخالفت  کٔرِہِومیانِس  حُکمس  یہِ  حالت  سپدِہانہٕ  تۅہیہِ،  پٔزۍ  پٲٹھۍ  اللہ  تعالیٰ  چُھ  پرتھ  چیزس  پیٚٹھ  قدرت  وول،  یٲرِی  کرنس  پیٚٹھ  تہِ  چنانچہ  کٔرنو  تۅہیہِ  نٔنۍ  یٲرِی  بدرس  منٛز۔  یٲرِی  نہ  کرنس  پیٚٹھ  تہِ  ییٚلہِ  تۅہیہِ  پانہٕ  غلطی  کٔروٕہ  کۅہ  در  خٲلی  تراونہٕ  سٍتۍ  جنگِ  احدس  منٛز۔

Tahir:
  کیا  ییٚلہِ  تۅہیہِ  اَکھ  مصیبت  ووتُوحالانکہ  تۅہیہِ  اوسُو  اَمہِ  کھۅتہٕ  دۅگنہٕ  (دشمنس)  واتنوومُت،  پتہٕ  لوگُو  تۅہیہِ  وَنُن  زِ  یہِ  کتہِ  آو؟  فرمٲوِیوٗکھ،یہِ  چُھو  تۅہیہِ  پننی  طرفہٕ،  بے  شک  چُھ  اللہ  تعالیٰ  پۯتھ  چیزس  پیٚٹھ  وارٕ  پٲٹھۍ  قدرت  تھاوان۔

Transliteration:
  Awalamm<u>a</u> a<u>sa</u>batkum mu<u>s</u>eebatun qad a<u>s</u>abtum mithlayh<u>a</u> qultum ann<u>a</u> h<u>atha</u> qul huwa min AAindi anfusikum inna All<u>a</u>ha AAal<u>a</u> kulli shayin qadeer<b>un</b>


Athar:
  یُس  نقصان  لڑایہِ  ہٕندِ  دۅہ  تۅہیہِ  ووتُو  سُہ  اوس  اللہ  تعالیٰ  سٕندِ  اِذنہٕ  سٍتۍ  تہٕ  امہِ  موجوٗب  اوس  زِ  اللہ  تعالیٰ  وُچھہِ  زِ  تۅہیہِ  منٛزٕ  کم  چِھ  مومن۔

Mirwaiz:
  بیٚیہِ  یُس  تکلیفاہ  تہٕ  مُصیبتھاہ  ووت  تۅہیہِ  تمہِ  دۅہہ  ییٚمہِ  دۅہہ  جماژ  اکھ  أکِس  سٍتۍ  میجہِ  جنگِ  احدس  اندر،  پس  ووت  سُہ  مُصیبت  تۅہیہِ  بحُکمِ  خدا  یتھ  منٛز  وارِیاہ  حِکمژٕ  آسہٕ۔  تِمو  حِکمتو  أندرٕہ  گٔیہِ  اکھ  حِکمت،  بیٚیہِ  یُتھ  معلوم  سپدِہا  باایمان  کم  چھِ۔

Tahir:
  تہٕ  تَمہِ  دۅہ  یُس  تکلیف  تۅہیہِ  ووتُو  ییٚلہِ  دۅشوَے  لشکر  اَکھ  أکِس  مقابلہٕ  ٲسۍ  آمٕتۍ،  آ،  سُہ  اوس  اللہ  تعالیٰ  سٕندِ  (ی)  حکمہٕ،  تہٕ  یہِ  اوس  اَمہِ  مۅکھہٕ  زِاللہ  تعالیٰ  کرناوِ  ایمان  والیٚن  ہٕنز  پہچان۔

Transliteration:
  Wam<u>a</u> a<u>sa</u>bakum yawma iltaq<u>a</u> aljamAA<u>a</u>ni fabii<u>th</u>ni All<u>a</u>hi waliyaAAlama almumineen<b>a</b>


Athar:
  تہٕ  زانُن  اوس  یژھان  کم  چِھ  منافق؟  تِم  منافق  زِ  ییٚلہِ  تِمن  وَننہٕ  آو،  ؤلِو  اللہ  تعالیٰ  سٕنزِ  وتہِ  اندر  کٔرِو  جنگ  یا  کٔرِو  کم  از  کم  ﴿پننی  شہرُک﴾  دِفاع۔  وَننہٕ  لٔگۍ،  زِ  اگر  اَسہِ  پے  آسِہے  زِ  اَز  گژِھہ  جنگ  تیٚلہِ  نیرٕہَو  أسۍ  ضرور  تۅہیہِ  سٍتۍ۔  یہِ  کتھ  ییٚلہِ  تِم  ونان  ٲسۍ  تمہِ  وقتہٕ  ٲسۍ  تِم  ایمان کہ  بہ  نسبت  کُفرس  زیادٕہ  قریب۔  تِم  چِھ  پننیو  زبانَو  سٍتۍ  تِمہٕ  کتھہٕ  ونان  یِمہٕ  نہٕ  تِہندٮ۪ن  دِلن  منٛز  آسان  چھےٚ  تہٕ  یِکینٛژھاہ  تِم  دِلن  منٛز  چُھپاوان  چِھ  اللہ  تعالیٰ  چھ  تتھ  ٹھیک  پٲٹھۍ  زانان۔

Mirwaiz:
  بیٚیہِ  یُتھ  معلوم  سپدِہا  مُنٲفِق  کم  چھِ  کیازِ  مُصیبت  کہِ  وقتہٕ  چُھ  ننان،  مُخلص  کم  چھِ  تہٕ  غٲر  مُخلِص  کم  چھِ،  وننہٕ  آیاو  تِمن  مُنافِقن  ییٚلہِ  تِم  ژٔلۍ  میدانِ  جنگ  ترٲوِتھ،  تِم  گٔے  عبداللہ  بِن  اُبی  بیٚیہِ  تِہٕںٛز  جماعت  یِم  ترٚے  ﴿300﴾  ہتھ  لوٗکھ  ٲسۍ،  یِیو  واپس،  جہاد  کٔرِو  خداے  سٕںٛزِ  وتہِ  اندر،  تہِ  نے  توتہِ  کریوکھ  دُشمن  پانس  نِشہِ  دفع،  دپنہِ  لٔگۍ  تِم  ہرگاہ  أسۍ  زانہٕ  ہو  جنگ  کرُن  تیٚلہِ  روزہو  توٚہِی  سٍتۍ،  تِم  مُنافِق  ٲسۍ  تمہِ  دۅہہ  یژ  نزدیک  کُفرس  ایمان  کھۅتہٕ،  ونان  چھِ  تی  تِم  پننیو  چانٹیو  سٍتۍ  یہِ  نہٕ  تِہٕندین  دِلن  منٛز  چُھ  یعنی  دِل  چُھکھ  اکھ  تہٕ  زیٚو  چھکھ  بیاکھ،  اللہ  تعالیٰ  چُھ  پوٗرٕہ  زانان  تہِ  سورُے  یہِ  تِم  کھٹِتھ  تھاوان  چھِ۔

Tahir:
  تہٕ  تِتھیٚن  لُکن  ہٕنز  پہچان  تہِ  کرناوِ  یِم  منافق  چِھ  تہٕ  ییٚلہِ  تِمن  وَننہٕ  آو  زِ  ؤلِواللہ  تعالیٰ  سٕنزِ  وَتہِ  منٛز  کٔرِو  جنگ  یا  (آو  واضح  کٔرتھ  وَننہٕ  زِ  دشمن  سٕندِ  حملُک) دفاع  کٔرِو  پتہٕ  لٔگۍ  وَننہِ،  ہرگاہ  اَسہِ  پے  آسہِ  ہے  زِ  (پٔزۍپٲٹھۍ)  سپدِ  لڑٲے  (یا  زانہَو  یہِ  اللہ  تعالیٰ  سٕنزِ  وَتہِ  منٛز  جنگ)  تیٚلہِ  کرہَو  ضرور  تُہٕنز  پٲروی۔تَمہِ  دۅہ  ٲسۍ  تِم  (ظٲہری)  ایمان  کھوتہ  زیادہ  ٹاکارٕہ  کفرس  نکھہٕ،  تِم  چِھ  پننہِ  چانٹہِ  تِمہٕ  کتھہٕ  ونان  یِمہٕ  تِہِندیٚن  دِلن  منٛز  چھَنہٕ،  تہٕ  اللہ  تعالیٰ  چُھ  (تِمہٕ  کتھہٕ)  وارٕپٲٹھۍ  زانان  یِمہٕ  تِم  کھٔٹِتھ  چِھ  تھاوان۔

Transliteration:
  WaliyaAAlama alla<u>th</u>eena n<u>a</u>faqoo waqeela lahum taAA<u>a</u>law q<u>a</u>tiloo fee sabeeli All<u>a</u>hi awi idfaAAoo q<u>a</u>loo law naAAlamu qit<u>a</u>lan la<b>i</b>ttabaAAn<u>a</u>kum hum lilkufri yawmai<u>th</u>in aqrabu minhum lileem<u>a</u>ni yaqooloona biafw<u>a</u>hihim m<u>a</u> laysa fee quloobihim wa<b>A</b>ll<u>a</u>hu aAAlamu bim<u>a</u> yaktumoon<b>a</b>


Athar:
  یِم  چِھ  تِمے  لُکھ  یِم  پانہٕ  روٗدۍ  بِہِتھ  تہٕ  یِہِندۍ  یِم  یار  بٲے  لڑنہِ  گٔے  تہٕ  مارنہٕ  آے  تِمن  متعلق  ووٚن  تِمو  زِ  اگر  تِم  سٲنۍ  کتھ  مٲنہن  تیٚلہِ  ما  یِہَن  مارنہٕ۔  یِمن  ؤنِو،  اگر  توٚہۍ  پننہِ  اَتھ  کتھہِ  منٛز  پٔزِیٲرۍ  چِھو  تیٚلہِ  ییٚمہِ  ساعتہٕ  تۅہیہِ  خۅد  پانس  موت  یِیہِ  سُہ  ڈٲلۍ زِیون  تہٕ  أسۍ  تہِ  وُچھو۔

Mirwaiz:
  یِم  گٔے  نا  تِمے  یِمو  دوٚپ  پننین  ہم  نسب  باین  ہٕندِ  حقہٕ  یِم  جنگِ  احدس  منٛز  شہید  سپٕدۍ،  حالانکہ  پانہٕ  روٗدۍ  بِہِتھ  گرن  اندر،  ہرگاہ  تِم  سون  مانہٕ  ہن  مارٕہ  گژھہن  نہٕ۔  اسہِ  دپِیوکھ  مہ  نیرِو  جنگس۔  گرِ  بِہِتھٕے  کیاہ  چھےٚ  یِمن  کتھہٕ  پھوران،  فرمٲوِیوکھ  توٚہۍ  یا  رسول  اللہ  صلی  اللہ  علیہ  و سلم،  تلا  دوٗر  ہیٚکۍتو  کٔرِتھ  توٚہۍ  پننیو  پانو  نِشہِ  مرُن،  ہرگاہ  توٚہۍ  پوٚز  ونہٕ  وٕنۍ  چِھو۔

Tahir:
  (یِم)  چِھ  تِمے  لُکھ  یِمَو  اَمہِ  باوجود  زِ  پانہٕ  روٗدۍ  (گرن  منٛز)  بِہتھ،  پننیٚن  باین  متعلق  وۆن  زِ  ہرگاہ  تِم  سون  مانہَن  تیٚلہِ  یہَِن  نہٕ  مارنہٕ،  فرمٲوِو،  تۆہۍ  بچٲوِو  پَنُن  پان  موت  نِشہِ،  ہرگاہ  تۆہۍ  پٔزۍیٲرۍ  چِھو۔

Transliteration:
  Alla<u>th</u>eena q<u>a</u>loo liikhw<u>a</u>nihim waqaAAadoo law a<u>ta</u>AAoon<u>a</u> m<u>a</u> qutiloo qul fa<b>i</b>draoo AAan anfusikumu almawta in kuntum <u>sa</u>diqeen<b>a</b>


Athar:
  یِم  لُکھ  اللہ  تعالیٰ  سٕنزِ  وَتہِ  اندر  قتل  سپدۍمٕتۍ  چِھ  تِمن  مَہ  ؤنِو  مۅردٕہ  تِم  چھِ  درحقیقت  زِندٕہ،  پننِس  ربّس  نِشہِ  چِھ  رزق  حاصل  کران۔

Mirwaiz:
  بیٚیہِ  مہٕ  کر  ژٕ  ہرگِز  گُمانہٕ  اے  بوزوٕنہِ  تِمن  لوٗکن  متعلق  یِم  شہید  سپٕدۍ  خداے  سٕںزِہ  وتہِ  اندر،  تِم  کیاہ  چھِ  مردٕہ،  بلکہ  چھِ  تِم  زِندے  پننِس  پروردِگارس  نِشہِ۔  تِمن  چُھ  تمہِ  عالمُک  رِزِق  تہِ  یِوان  عطا  کرنہٕ  یُس  تتھ  عالمس  منٛز  شوٗبہِ۔

Tahir:
  تہٕ  یِم  لُکھ  اللہ  تعالیٰ  سٕنٛزِ  وَتہِ  منٛز  قتل  یِن  کرنہٕ،  ہرگز (تہِ)  زٲنۍزِیوکھ  نہٕ  تِم  مۅردٕ،  بلکہ  چِھ  تِم  پننِس  ربّ  سٕندِس  دربارس  منٛز  زندٕہ،  تِمن  چھ  (جنت  چن  نعمتن  ہُنٛد)  رزق  یِوان  دِنہٕ۔

Transliteration:
  Wal<u>a</u> ta<u>h</u>sabanna alla<u>th</u>eena qutiloo fee sabeeli All<u>a</u>hi amw<u>a</u>tan bal a<u>h</u>y<u>a</u>on AAinda rabbihim yurzaqoon<b>a</b>


Athar:
  یِکینٛژھاہ  خُداین  تِمن  پننہِ  فضلہٕ  سٍتۍ  دِیتمُت  چُھ  تتھ  پٮ۪ٹھ  چِھ  خۅش  تہٕ  خُرم،  تہٕ  اِطمینان  چُھکھ  زِ  یِم  اہلِ  ایمان  یِمن  پتہٕ  دُنیاہس  اندر  پتھ  کُن  روٗدِمٕتۍ  چِھ  تہٕ  وُنہِ  چِھنہٕ  تور  وٲتِمٕتۍ  تِمن  خٲطرٕ  تہِ  چُھنہٕ  کُنہِ  خوفُک  تہٕ  غمُک  کانٛہہ  موقع۔

Mirwaiz:
  خوش  چھِ  تِم  تِمو  مہربٲنِیو  سٍتۍ  یِمہٕ  تِمن  عطا  کرِمژٕ  چھےٚ  اللہ  تعالیٰ  ہن  پننہِ  فضل  سٍتۍ،  بیٚیہِ  چھِ  تِم  خوش  تہٕ  مسرور  سپدان  تِم  لوٗکن  ہٕندِ  رٕتہِ  حالہٕ  سٍتۍ،  یِم  نہٕ  وٕنہِ  تِمن  نِشہِ  وٲتۍ۔  یہِ  بوزنہٕ  سٍتۍ  کہ  تِمن  کیاہ  چُھنہٕ  کانہہ  خوفاہ  تہٕ  کانہہ  غماہ۔  تِم  چھِ  امن  وامانس  اندر  زندگی  بسر  کران۔

Tahir:
  تِم  چِھ  (پوشہِ  وُنہِ  زندگی  ہٕنزن)  تِمن  (نعمتن)  پیٚٹھ  خۅش  تہٕ  خۅشحال  روزان  یِمہٕ  اللہ  تعالیٰ  ہن  تِمن  پننہِ  فضلہٕ  سٍتۍ  عطا  چھے٘  کٔرِتھ  تھاوِمَژٕ،  بیٚیہِ  چِھ  پننیٚن  تِمن  پٔتِمیٚن  تہِ  یِم  (وُنِیُس  تام)  تِمن  سمکھِتھ  ہیٚکۍ  نہٕ  (تِمن  ایمان  تہٕ  اطاعت  چہ  وَتہِ  پیٚٹھ  وُچِھتھ)  خۅش  سپدان  زِ  تِمن  پیٚٹھ  تہِ  نَہ  آسہِ  کانٛہہ  خوف  تہٕ  نَہ  آسن  تِم  غمگین۔

Transliteration:
  Fari<u>h</u>eena bim<u>a</u> <u>a</u>t<u>a</u>humu All<u>a</u>hu min fa<u>d</u>lihi wayastabshiroona bi<b>a</b>lla<u>th</u>eena lam yal<u>h</u>aqoo bihim min khalfihim all<u>a</u> khawfun AAalayhim wal<u>a</u> hum ya<u>h</u>zanoon<b>a</b>


