# translations

Athar:
  اسہِ  کٔرۍ  تِہندۍ  دل  تمہِ  وقتہٕ  مضبوط  ییٚلہِ  تِم  ووٚتھۍ،  تہٕ  تِمو  کوٚر  یہِ  اعلان  زِ،  سون  ربّ  چُھ  بس  سُے  یُس  آسمانن  تہٕ  زمینُک  ربّ  چُھ۔  أسۍ  لایَو  نہٕ  سُہ  ترٲوِتھ  بیٚیہِ  کٲنٛسہِ  معبودس  ناد،  اگر  أسۍ  یہِ  کرو،  تیٚلہِ  کرو  بالکل  بے  جا  کتھ۔  ﴿پتہٕ  ووٚن  تِمو  پانہٕ  وٲنۍ  اکھ  أکِس﴾

Mirwaiz:
  بیٚیہِ  ٲسۍ  اَسہِ  تِہِندۍ  دل  صبرٕ  سٍتۍ،  ثٲبت  قدمی  سٍتۍ  مضبوط  کٔرِمٕتۍ۔  ییٚلہِ  تِم  ووٚتھۍ  توپتہٕ  دوٚپُکھ  علی  الاعلان  ربّ  سو  ن  چھُ  سُے  یُس  آسمانن  تہٕ  زمینن  ہُنٛد  ربّ  چھُ۔  یہِ  بَنہِ  نہٕ  ہرگز  أسۍ  کیا  کرو  تس  ورٲے  بیٚیہِ  کٲنسہِ  معبودٕ  سٕنز  پرستش  تہٕ  عبادت۔  اگر  أسۍ  تِژھ  ہِش  کٲم  کرو،  تتھ  صورتس  منٛز  کرو  أسۍ  سۅ  حرکتھاہ  یوسہم  پَزِ  نِشہِ  دوٗر  چھےٚ۔

Tahir:
  تہٕ  اَسہِ  بنٲوۍ  تِہِندۍ  دل  (پننہِ  ربط  تہٕ  نسبت  سٍتۍ)  مضبوط  تہٕ  مستحکم،  ییٚلہِ  تِم  (پننِس  بادشاہس  برونٛہہ  کنہِ)  کھڑا  سپٕدۍ  پتہٕ  لٔگۍ  وننہِ،  سون  ربّ  چُھ  آسمانن  ہُند  تہٕ  زمینُک  ربّ  أسۍ  کرَو  نہٕ  تس  ورٲے  ہرگز  کٲنسہِ  (اپزِس)  معبود  سٕنزبندگی  (ہرگاہ  یہِ  کرو)  تیٚلہِ  کرو  أسۍ  ضرور  حق  نِشہِ  ڈٔلِتھ  کتھ۔

Transliteration:
  Waraba<u>t</u>n<u>a</u> AAal<u>a</u> quloobihim i<u>th</u> q<u>a</u>moo faq<u>a</u>loo rabbun<u>a</u> rabbu a<b>l</b>ssam<u>a</u>w<u>a</u>ti wa<b>a</b>lar<u>d</u>i lan nadAAuwa min doonihi il<u>a</u>han laqad quln<u>a</u> i<u>th</u>an sha<u>t</u>a<u>ta</u><b>n</b>


Athar:
  ییٚمۍ  سٲنۍ  قومن  چِھ  کائناتُک  ربّ  ترٲوِتھ  باقی  خُداے  بنٲوِمٕتۍ۔  یِم  لُکھ  کیازِ  چِھنہٕ  یِہِندِس  معبود  آسنس  پٮ۪ٹھ  کانٛہہ  ٹاکارٕ  دلیل  اَنان؟  ٲخر  کُس  ہیٚکہِ  تس  شخصہٕ  سٕنزِ  کھۅتہٕ  تہِ  بوٚڈ  ظٲلِم  ٲسِتھ  یُس  خُدایس  پٮ۪ٹھ  اَپُز  کھالہِ؟

Mirwaiz:
  یہِ  یُس  سون  قوم  چھُ  تِمَو  چھِ  معبودِ  برحق  ترٲوِتھ  بدل  معبود  مقرر  کٔرِمٕتۍ۔  یہِ  قوم  تہٕ  تِہُند  پادشاہ  ٲسۍ  بُت  پرست۔  یِم  کونہٕ  چھِ  اَتھ  بُت  پرستی  پٮ۪ٹھ  پیش  کران  کانٛہہ  دلیلاہ  یِتھہٕ  پٲٹھۍ  موحد  چھِ  خداے  سٕندِس  وحدٲنیتس  تہٕ  لاشریک  آسنس  پٮ۪ٹھ  دلیل  پیش  کران۔  وۅنۍ  ییٚلہِ  توحید  ثٲبت  روشن  دلیلو  سٍتۍ  چھُ،  پس  کُس  اَکھاہ  چھُ  یُتھ  ظٲلم  تس  شخصہٕ  سٕندِ  کھۅتہٕ  یُس  اَپُز  نوٚوراوِ  کُنِس  خدایس  پٮ۪ٹھ  شریک  ٹھہراونہٕ  سٍتۍ۔  توپتہٕ  لٔگۍ  پانہٕ  وٲنۍ  وَننہِ۔

Tahir:
  یِم  چِھ  سانہِ  قومٕکۍ  لُکھ،  یِمَو  تس  وَرٲے  (بیٚیہِ  تہِ)  کینہہ  معبود  بنٲوِمٕتۍ  چِھ  تیٚلہِ  کیازِ  چِھنہٕ  یِم  تِمن  (ہٕنٛدس  معبود  آسنس)  پیٚٹھ  کانٛہہ  واضح  سند  انان  پتہٕ  کُس  آسہِ  تٔمۍ  سٕندِ  کھۅتہٕ  کٔھسِتھ  ظٲلم  یُس  اللہ  تعالیٰ  ہس  پیٚٹھ  اَپُز  بہتان  چُھ  گنڈان۔

Transliteration:
  H<u>a</u>ol<u>a</u>i qawmun<u>a</u> ittakha<u>th</u>oo min doonihi <u>a</u>lihatan lawl<u>a</u> yatoona AAalayhim bisul<u>ta</u>nin bayyinin faman a<i><u>th</u></i>lamu mimmani iftar<u>a</u> AAal<u>a</u> All<u>a</u>hi ka<u>th</u>ib<u>a</u><b>n</b>


Athar:
  وۅنۍ  ییٚلہِ  توٚہۍ  یِمن  نِشہِ  تہٕ  بیٚیہِ  یِہِندٮ۪ن  غیرُ  اللہ  معبودن  نِشہِ  لا  تعلق  چِھو  گٔمٕتۍ،  تیٚلہِ  پٔکِو  فلٲنۍ  غارس  منٛز  نِمو  پناہ۔  تُہُند  ربّ  کرِ  تۅہیہِ  پٮ۪ٹھ  پننہِ  رحمتُک  دامن  وسیع،  تہٕ  تُہٕنزِ  کامہِ  خٲطرٕ  کرِ  سہولیت  تہٕ  آسٲیش  مہیّا۔  ﴿منٛز  باگ  چھےٚ  یہِ  ذکر  تراونہٕ  آمٕژ  زِ  امہِ  باہمی  فٲصلہٕ  مطٲبق  درٛاے  تِم  امہِ  شہرٕ  منٛزٕ  تہٕ  پہاڑن  درمیان  روٗدۍ  أکِس  غارس  منٛز  چُھپِتھ،  تاکہ  سنگسار  سپد  نہٕ  نِشہِ  یا  اِرتدادس  پٮ۪ٹھ  مجبور  کرنہٕ  یِنہٕ  نِشہِ  بچن﴾

Mirwaiz:
  ییٚلہِ  توٚہۍ  تِمن  لوٗکن  نِشہِ  الگ  چھِو  اعتقادٕہ  کِنۍ،  بیٚیہِ  چھِو  تِہِندین  معبودانِ  بٲطلن  نِشہِ  تہِ  الگ،  پس  پَزِ  اَسہِ  روزُن  جایہِ  اندر  تہِ  یِمن  نِشہِ  الگ  تہٕ  دوٗر  بیٚیہِ  تِہِندین  معبودانِ  بٲطلن  نِشہِ۔  پس  یِیِو  فلٲنۍ  گۅپھہِ  منٛز  روزَو  کھٔٹِتھ  لوٗکن  نِشہِ۔  محفوظ  روٗزِتھ  کرو  فراغت  سان  معبودِ  برحق  سٕنز  عبادت۔  سُہ  پروردگار  کرِ  نٲزل  تۅہیہِ  پٮ۪ٹھ  پنٕنۍ  بٔڈ  رحمت  بیٚیہِ  کرِ  تیار  تُہٕندِ  خٲطرٕ  تُہٕنزِ  کامہِ  ہٕنزِ  کامیابی  خٲطرٕ  بوٚڈ  سامان  ییٚمہِ  خٲطرٕ  یِمَو  دعا  کوٚرمُت  اوس۔  إہِ  پتہٕ  چھُ  اللہ  تعالیٰ  فرماوان  تَمہِ  گۅپھہِ  ہٕنزِ  جایہِ  متعلق  سۅ  گۅپھ  کتھ  موقعس  پٮ۪ٹھ  چھےٚ  محفوظ۔

Tahir:
  تہٕ  (تِمَو  نوجوانو  وۆن  پانہٕ  وٲنۍ،)  ییٚلہِ  تۆہۍتِمَو  نِشہِ  بیٚیہِ  تمو  (اپزیٚو  معبودو)  نِشہِ  یِمن  تِم  ا  للہ  تعالیٰ  ہس  وَرٲے  پوٗزان  چِھ  بیۆن  چِھو  گٔمٕتۍتیٚلہِ  روٗزِوتۆہۍ  (یَتھ)  گۅپھِ  منٛز  ژھایہِ،  تُہُنٛد  ربّ  کرِ  تُہٕندِ  خٲطرٕ  پنٕنۍ  رحمت  کشادٕہ  تہٕ  تُہٕندِ  خٲطرٕ  کرِ  تُہٕنزِ  کامہِ  منٛز  سہولیت  فراہم۔

Transliteration:
  Wai<u>th</u>i iAAtazaltumoohum wam<u>a</u> yaAAbudoona ill<u>a</u> All<u>a</u>ha fawoo il<u>a</u> alkahfi yanshur lakum rabbukum min ra<u>h</u>matihi wayuhayyi lakum min amrikum mirfaq<u>a</u><b>n</b>


Athar:
  توٚہۍ  اگر  تِم  غارس  منٛز  وُچھِہوٗکھ،  تیٚلہِ  باسِہیٚو  تۅہیہِ  زِ  آفتاب  ییٚلہِ  کھسان  چُھ،  تہٕ  ییٚلہِ  لوسان  چُھ،  تیٚلہِ  چُھ  تِہُند  غار  ترٲوِتھ  دٔچِھنۍ  کِنۍ  کھسان،  تہٕ  ییٚلہِ  لوسان  چھُ  تیٚلہِ  چُھ  تِمن  نِشہِ  ژھایہِ  روٗزِتھ  کھووٕرۍ  کِنۍ  وَسان،  تہٕ  تِم  چِھ  غارس  منٛز  أکِس  وسیع  جایہِ  روٗزِتھ۔  یہِ  چھےٚ  اللہ  تعالیٰ  سٕنزو  نشٲنیَو  منٛز  اکھ،  یس  اللہ  تعالیٰ  ہدایت  دِیہِ  سُے  چُھ  ہدایت  لبن  وول،  تہٕ  یس  خُداے  ڈالہِ  تس  خٲطرٕ  وُچھوٗن  نہٕ  توٚہۍ  کانٛہہ  ولی  مُرشد  ﴿مددگار  تہٕ  سیٚز  وَتھ  ہاون  وول﴾۔

Mirwaiz:
  بیٚیہِ  وُچھکھ  ژٕہ  اے  مخٲطب  آفتاب  ییٚلہِ  کھسان  چھُ  تاپھ  چھُ  پیوان  تِہٕنزِ  گۅپھہِ  نِشہِ  ڈٔلِتھ  دٔچھِنہِ  طرفہٕ۔  بیٚیہِ  آفتاب  لوسان  چھُ  تَمہِ  ساعتہٕ  تہِ  چھُ  تراوان  تِمن  کھوفرِس  طرفس  کُن،  تَمہِ  ساعتہٕ  تہِ  چھُنہٕ  گۅپھہِ  ہٕندِس  گٔلِس  پٮ۪ٹھ  تاپھ  پیوان  یُتھ  نہٕ  تِمن  تاپُک  تکلیف  واتہِ۔  تِم  اصحاب  کہف  چھِ  گۅپھہِ  ہٕنزِ  أکِس  کُشادٕہ  جایہِ  اندر  ییٚتہِ  نس  تِمن  پوٗرٕ  ہوا  چھُ  واتان۔  یہِ  چھُ  خداے  سٕندیو  قدرت  کیو  نشانو  أندرٕ  بوٚڈ  نِشانہٕ  کہ  یِمن  اصحاب  کہفن  ہٕندِ  تعدادِ  کِنۍ  کم  آسنہٕ  کہ  تہٕ  مخٲلفن  ہٕندِ  زیادٕہ  آسنہٕ  کہ  باوجود  لوٚب  تِمَو  ہدایت  راہِ  راستس  کُن۔  اللہ  تعالیٰ  کِتھہٕ  پٲٹھۍ  چھُ  پننین  برگزیدٕہ  بندن  ظٲہری  اسبابن  خلاف  ہمت  و  استقلال  عطا  کران۔  پس  معلوم  چھُ  یہِ  یَس  سُہ  وَتھ  ہاوِ  سُہ  چھُ  لبان  وَتھ،  بیٚیہِ  یس  سُہ  گمراہ  کرِ،  وَتھ  راورِ  تسٕندِ  خٲطرٕ  لبہن  نہٕ  ژٕہ  کانٛہہ  مددگاراہ  یُس  تس  وَتھ  ہاوِہا۔

Tahir:
  تہٕ  تۆہۍ  چِھو  وُچھان  ییٚلہِ  آفتاب  چُھ  کھسان  تیٚلہِ  چھ  تِہِنزِ  گۅپھِ  نِشہِ  دٔچُھن  کُن  ڈٔلِتھ  نیران  تہٕ  ییٚلہِ  لوسُن  چُھ  ہیٚوان  تیٚلہِ  چھ  تِمَو  نِشہِ  کھووُر  کُن  ڈٔلِتھ  نیران  تہٕ  تِم  چِھ  اَتھ  غارٕ  کِس  کشادٕہ  مٲدانس  منٛز  (لرترٲوِتھ)،  یہِ  (آفتابٕچ  پنٕنۍ  وَتھ  بدلاوٕنۍ)  چُھ  اللہ  تعالیٰ  سٕنزو  (قدرت  چو  بجو)  نشٲنیو  منٛزٕ،  یس  اللہ  تعالیٰ  ہدایت  کرِ  تیٚلہِ  چُھ  سُے  ہدایت  یافتہٕ،  تہٕ  یس  سُہ  گمراہ  ٹھہراوِ  تیٚلہِ  لٔبِیوٗن  نہٕ  تۆہۍ  تس  خٲطرٕ  کانٛہہ  ولی  مرشد  (یعنی  وَتھ  ہاون  وول  مددگار)۔

Transliteration:
  Watar<u>a</u> a<b>l</b>shshamsa i<u>tha</u> <u>t</u>alaAAat taz<u>a</u>waru AAan kahfihim <u>tha</u>ta alyameeni wai<u>tha</u> gharabat taqri<u>d</u>uhum <u>tha</u>ta a<b>l</b>shshim<u>a</u>li wahum fee fajwatin minhu <u>tha</u>lika min <u>a</u>y<u>a</u>ti All<u>a</u>hi man yahdi All<u>a</u>hu fahuwa almuhtadi waman yu<u>d</u>lil falan tajida lahu waliyyan murshid<u>a</u><b>n</b>


Athar:
  تِم  وُچِھتھ  سمجِھہِو  توٚہۍ  زِ  تِم  چِھ  ہُشار،  حالانکہ  تِم  ٲسۍ  شوٚنگِتھ،  أسۍ  ٲسۍ  تِمن  دَچُھن  کھۅوُر  لرِ  پِھرُن  دیاوناوان،  تہٕ  تِہُند  ہوٗن  اوس  غار  کِس  گٔلِس  پٮ۪ٹھ  اتھہٕ  پھٔہلٲوِتھ  بِہِتھ۔  اگر  توٚہۍ  تِمن  کُن  نظر  ترٲوِہِو،  تیٚلہِ  ژٔلِہِو  پوٚت  کھوری،  تہٕ  تۅہیہِ  یِیہِ  ہیوٚ  امہِ  نظارٕہ  سٍتۍ  کھۅژُن۔

Mirwaiz:
  اے  مخٲطب  ہرگاہ  تِمن  پٮ۪ٹھ  نظر  پیٚیی  ژٕہ  کرکھ  خیال  کہ  تِم  چھِ  ہُشیار۔  کیازِ  تِہِنزٕ  أچھ  چھےٚ  مُژرٲوِتھ  درحالتیکہ  تِم  چھِ  شوٚنگِتھ۔  بیٚیہِ  چھِ  أسۍ  تِمن  لَرِ  پھِرُن  دِوان  دٔچھِنہِ  طرفہٕ  بیٚیہِ  کھوفرِ  طرفہٕ  یُتھنہٕ  تِمن  بدنس  پٮ۪ٹھ  زمینُک  اثر  سَپدِ۔  بیٚیہِ  چھُ  تِہُند  ہوٗن  یُس  تِمن  پتہٕ  پتہٕ  تِمن  سٍتۍ  درٛامُت  اوس  بَژٕھہ  زٕہ  پننہِ  مُژرٲوِتھ  گۅپھہِ  ہِندِس  گٔلِس  پٮ۪ٹھ۔  یِتہِ  کوٚر  اللہ  تعالیٰ  ہن  تِہِندِ  حفاظتُک  اَکھ  سبب۔  اے  مخٲطب  ہرگاہ  ژٕہ  نظر  دِکھ  تِمن  کُن،  پوٚت  پھیرکھ  ژٕہ  واپس  ژلان  ژلان۔  بیٚیہِ  یِیہِ  چون  دل  برنہٕ  تِم  وُچھِتھ  خوفہٕ  سٍتۍ۔

Tahir:
  تہٕ  (اے  بوزن  والہِ!)  ژٕ  سمجھکھ  (تِم  وُچِھتھ  زِ)  تِم  چِھ  ہُشار  ییٚلہِ  زن  تِم  شۆنگِتھ  چِھ  تہٕ  أسۍ  چِھکھ  (وقفن  سٍتۍ  سٍتۍ)  تِم  دٔچُھن  کُن  تہٕ  کھووُر  کُن  لرِ  پھِرُن  دیاوناوان،  تہٕ  تِہُنٛد  ہوٗن  چُھ  (تِہِندِس)  گٔلِس  پیٚٹھ  پننہِ  دۅشوے  بژٕھہ  وہرٲوِتھ  (بِہتھ)،  ہرگاہ  ژٕ  تِمن  کُن  نظر  دتھ  وُچھہکھ  تیٚلہِ  ژلہکھ  تِمو  نِشہِ  پۆت  کھورِ  واپس  تہٕ  چٲنِس  دِلس  منٛز  اَژِہے  تِہُنٛد  دہشت۔

Transliteration:
  Wata<u>h</u>sabuhum ayq<u>a</u><i><u>th</u></i>an wahum ruqoodun wanuqallibuhum <u>tha</u>ta alyameeni wa<u>tha</u>ta a<b>l</b>shshim<u>a</u>li wakalbuhum b<u>a</u>si<u>t</u>un <u>th</u>ir<u>a</u>AAayhi bi<b>a</b>lwa<u>s</u>eedi lawi i<u>tt</u>alaAAta AAalayhim lawallayta minhum fir<u>a</u>ran walamulita minhum ruAAb<u>a</u><b>n</b>


Athar:
  تہٕ  اَمی  عجیب  کرامت  سٍتۍ  تُلۍ  اسہِ  تِم  تھوٚد  ﴿یعنی  ییٚمہِ  عجیب  طریقہٕ  تِم  ساونہٕ  ٲسۍ  آمٕتۍ،  تہٕ  دُنیا  اوس  تِہِندِ  حالہٕ  نِشہِ  بے  خبر  تھاونہٕ  آمُت۔  تِژٕھے  عجیب  قدرتٕچ  کرامت  ٲس  تِہندِ  اکہِ  طویل  وقتہٕ  پتہٕ  ہُشار  سپدُن  تہِ﴾  تاکہ  پانہٕ  وٲنۍ  کرن  ہنا  پٕرٛژھگٲر۔  تِمو  منٛز  پُرٛوژھ  أکۍ،  ؤنِو،  کٍتِس  کالس  روٗدۍ  یتھ  حالس  منٛز؟  باقیو  ووٚن،  شاید  دۅہس  کھنڈس  یا  آسَو  امہِ  کھۅتہٕ  کم  کالس  روٗدِمٕتۍ۔  پتہٕ  ووٚن  تِمو،  اللہ  تعالیٰ  ہٕے  چُھ  بہتر  زانان  زِ  اَسہِ  کوتاہ  وقت  گُزریو  اَتھ  حالتس  منٛز،  پٔکِو،  وۅنۍ  سوزون  پننیٚو  منٛزٕ  کانٛہہ  یہِ  رۅپہٕ  سِکہٕ  دِتھ  شہر،  تہٕ  سُہ  وُچھہِ  سارِوٕے  کھۅتہٕ  جان  کھیٚن  کتہِ  چُھ  میلان،  تَتہِ  اَنہِ  سُہ  کینٛہہ  کھیٚنہٕ  خٲطرٕ،  بیٚیہِ  پزیٚس  زِ  ہنا  کرِ  ہُشٲری  سان  کٲم،  یہِ  گوژھ  نہٕ  بنُن  زِ  سُہ  کرِ  کٲنٛسہِ  خبردار  زِ  أسۍ  چِھ  ییٚتہِ۔

Mirwaiz:
  یِتھہٕ  پٲٹھۍ  اَسہِ  تِمن  نِندٕر  پٲو،  زیٖٹھ  نِندٕر  پننہِ  قدرت  سٍتۍ،  تِتھے  پٲٹھۍ  کٔرۍ  اَسہِ  تِم  بیدار۔  وُزٕہ  نٲوۍ  اَسہِ  تِم  زیچھہِ  نِندرِ  نِشہِ  یُتھ  یِم  پانہٕ  وٲنۍ  اَکھ  أکِس  پرٛژھن  گۅپھہِ  منٛز  کٍتِس  کالس  روٗدۍ  تِم۔  چنانچہ  تِمَوأندرٕہ  أکۍ  شخصن  ووٚن  باقین  کہ  اَسہِ  کوٗر  کال  گوٚو  یَتھ  گۅپھہِ  اندر  روزان؟  تٔمۍ  دوٚپ  أکِس  دۅہس  یا  أڈِس  دۅہس  آسو  روٗدِمٕتۍ۔  توپتہٕ  پیٚیَکھ  نظر  پننین  نَمن  تہٕ  زالیٚن  کُن،  تِم  وُچھِکھ  سٮ۪ٹھاہ  زیٹھیمٕتۍ،  حٲران  گٔے،  دَپنہِ  لٔگۍ  تُہٕندِس  خداے  سٕے  چھُ  معلوم  صحیح  توٚہۍ  کٍتِس  کالس  چھِو  یَتھ  گۅپھہِ  منٛز  روٗدِمٕتۍ۔  یہِ  اختلاف  ترٲوِو،  وۅنۍ  کٔرِو  کھیٚنہٕ  چینُک  کانٛہہ  انتظام۔  پس  سوٗزِیوٗن  اَکھ  شخصاہ  یتھ  شہرس  کُن  یہِ  رۅپے  ہیتھ۔  سُہ  وُچھِن  کَس  شخصس  نِشہِ  آسہِ  پاک  و  پٲکیزٕہ  رُت  حلال  غذا،  سُہ  شخص  أنِن  شہرٕہ  منٛزٕہ  کینٛہہ  کھینہٕ  چیزاہ،  یہِ  سٲرٕے  کٲم  کٔرِن  سُہ  رٕتہِ  تدبیرٕہ  سان،  بیٚیہِ  یُتھنہٕ  سُہ  شخص  کٲنسہِ  أکِس  تُہُند  نیب  دِیہِ۔

Tahir:
  تہٕ  یِتھے  پٲٹھۍ  تُلۍ  اَسہِ  تِم  تاکہ  تِم  پٕۯژھن  پانہٕ  وٲنۍ،  (چنانچہ)  تِمَو  منٛزٕ  وۆن  أکۍ  ونن  وٲلۍ،  تۆہۍ  کٍتِس  کالس  ٲسۍوٕ  (ییٚتہِ)  ٹٔھہرِتھ  تِمَو  وۆن  أسۍ  چِھ  (ییٚتہِ)  أکِس  دۅہس  نَتہٕ  تَمِیُک  (تہِ)  کینہہ  حصہٕ  ٹٔھہریمٕتۍ،  (ٲخرس)  وۆنُکھ،  تُہُند  ربّےٕ  چُھ  بہترزانان  زِ  تۆہۍ  کٍتِس  کالس  چِھو  (ییٚتہِ)  ٹٔھہریمٕتۍ،  لہٰذا  سوٗزِیوٗن  تۆہۍ  پننیو  منٛزٕکانٛہہ  اَکھ  پَنُن  یہِ  پونٛسہٕ  دِتھ  شہرس  کُن  پتہٕ  وُچِھن  سُہ  زِ  کُس  ہیوٗ  کھیٚن  چُھ  زیادٕہ  حلال  تہٕ  پاک  پتہٕ  اَنہِ  تَمہِ  منٛزٕ  کینہہ  کھیٚن  تۅہیہِ  نِشہِ  بیٚیہِ  پزِ  تٔمِس  زِ  (یِنس  گژھنس  تہٕ  مٔلۍ  ہیٚنس  منٛز)  ہیٚیہِ  لۅژرس  تہٕ  نرمی  کٲم  تہٕ  کٲنسہِ  أکِس  شخصس  (تہِ)  دیہِ  نہ  تُہنٛز  خبر  لگنہٕ۔

Transliteration:
  Waka<u>tha</u>lika baAAathn<u>a</u>hum liyatas<u>a</u>aloo baynahum q<u>a</u>la q<u>a</u>ilun minhum kam labithtum q<u>a</u>loo labithn<u>a</u> yawman aw baAA<u>d</u>a yawmin q<u>a</u>loo rabbukum aAAlamu bim<u>a</u> labithtum fa<b>i</b>bAAathoo a<u>h</u>adakum biwariqikum h<u>ath</u>ihi il<u>a</u> almadeenati falyan<i><u>th</u></i>ur ayyuh<u>a</u> azk<u>a</u> <u>t</u>aAA<u>a</u>man falyatikum birizqin minhu walyatala<u>tt</u>af wal<u>a</u> yushAAiranna bikum a<u>h</u>ad<u>a</u><b>n</b>


Athar:
  ہرگاہ  تِمن  لُکن  ہُند  اتھہٕ  اسہِ  پٮ۪ٹھ  پیوٚو،  تیٚلہِ  کرن  بَس  اسہِ  ضرور  سنگسار،  یا  نِن  پتہٕ  زبردستی  سان  پننِس  مِلّتس  منٛز  واپس،  تہٕ  اگر  یہِ  سپُد  تیٚلہِ  ہیٚکَو  نہٕ  زانٛہہ  أسۍ  فلاح  لٔبِتھ۔

Mirwaiz:
  بے  شک  ییٚمہِ  شہرٕکۍ  لوٗکھ  یِم  چھِ،  ہرگاہ  تِمن  تُہُند  پتَہ  لگہِ  تِم  مارن  تۅہیہِ  کنیو  سٍتۍ،  نَتہٕ  پھِرنَو  تۅہیہِ  جبراً  پننِس  دینس  کُن۔  تتھ  صورتس  منٛزہیٚکِو  نہٕ  توٚہۍ  زانٛہہ  کامیاب  سپدِتھ۔

Tahir:
  بے  شک  ہرگاہ  تِمَو  تۅہیہِ  (نِشہِ  باخبر  سپدِتھ  تۅہیہِ)  پیٚٹھ  دسترس  حٲصل  کٔر  تیٚلہِ  کرنو  تۅہیہِ  کنہِ  کنہِ  نَتہٕ  پھِرنَو  (جبری  طور)  تۅہیہِ  پننِس  مذہبس  منٛز  تہٕ  (ہرگاہ  یہِ  سپُد)  تیٚلہِ  لٔبِو  نہٕ  تۆہۍ  ہرگز  زانٛہہ  تہِ  فلاح۔

Transliteration:
  Innahum in ya<i><u>th</u></i>haroo AAalaykum yarjumookum aw yuAAeedookum fee millatihim walan tufli<u>h</u>oo i<u>th</u>an abad<u>a</u><b>n</b>


Athar:
  یِتھہٕ  پٲٹھۍ  کٔرۍ  اسہِ  شہرٕکۍ  لُکھ  تِہندِس  حالس  پٮ۪ٹھ  باخبر۔  ﴿یعنی  ییٚلہِ  سُہ  شخص  کھیٚن  موٚلۍ  ہیٚنہٕ  خٲطرٕ  شہر  گوٚو،  دُنیا  اوس  بدلیامُت۔  روم  یُس  بُت  پرست  اوس،  تَتھ  اوس  عیسٲے  بنیمتِس  واریاہ  کال  گوٚمُت۔  زبان،  تہذیب،  تمدّن،  لباس  پرٛتھ  چیزس  منٛز  ٲس  ٹاکارٕ  فرق  آمٕژ۔  زٕہ ہتھ  ؤری  بروٗنٹھِم  یہِ  شخص  بنیاو  پننہِ  سِٹائلہٕ  سٍتۍ،  پلَوو  سٍتۍ،  زبٲنۍ  سٍتۍ  پرٛتھ  چیز  کہ  اعتبارٕ  فوراً  اکھ  تماشہِ،  تہٕ  ییٚلہِ  تٔمۍ  پرانہِ  زمانُک  سکّہٕ  کھیٚن  موٚلۍ  ہینہٕ  خٲطرٕ  کوٚڈ،  وانہٕ  وٲلۍ  سٕنز  أچھ  گٔیہِ  روٚبوٗدٕہ۔  ییٚلہِ  تحقیق  آو  کرنہٕ،  پتہٕ  لوٚگ  پے  زِ  یہِ  شخص  چُھ  مسیح  علیہ  السلام  سٕندیو  پیروکارو  منٛزٕ،  یِم  زٕہ ہَتھ  ؤری  برونٛہہ  پنُن  ایمان  بچاونہٕ  خٲطرٕ  ژٔلمٕتۍ  ٲسۍ۔  یہِ  خبر  وٲژ  سٮ۪ٹھاہ  جلد  شہر  چہِ  عیسٲے  آبٲدی  تام  تہٕ  حُکّام  ہیٚتھ  ووت  لُکن  ہُند  اکھ  ہجوم  غار  کِس  گٔلِس  پٮ۪ٹھ۔  وۅنۍ  ییٚلہِ  اصحابِ  کہف  خبردار  سپٕدۍ  زِ  تِم  چِھ  زٕہ  ہتھ  ؤری  پتہٕ  نیندرٕ  بیدار  گٔمٕتۍ،  تِمو  کٔر  پننیٚن  عیسٲے  باین  سلام،  اَمہِ  پتہٕ  چِھ  لَر  ترٛوان  تہٕ  أتھۍ  سٍتۍ  چِھ  تِہندۍ  روح  پرواز  کران﴾  تاکہ  لُکھ  زانن  زِ  اللہ  تعالیٰ  سُند  وعدٕہ  چُھ  پوٚز،  بیٚیہِ  یہِ  زِ  قیامت  چہِ  گرِ  چُھ  بے  شک  یُن۔  ﴿مگر  ہنا  کٔرۍ  تَو  خیال  زِ  ییٚلہِ  سونچنٕچ  اصلی  کتھ  یہِ  ٲس﴾  تمہِ  ساعتہٕ  ٲسۍ  تِم  پانہٕ  وٲنۍ  اتھ  کتھہِ  پٮ۪ٹھ  ژوُان  زِ  یِمن  اصحابِ  کہفن  سٍتۍ  کیا  گژِھہ  یُن  کرنہٕ،  کینژھو  لُکو  ووٚن،  یِمن  پٮ۪ٹھ  کھٲلِو  اکھ  دیوار،  یُہُند  ربّٕے  چُھ  یُہُند  معاملہٕ  بہتر  پٲٹھۍ  زانان۔  ﴿اندازِ  کلام  نِشہِ  چُھ  باسان  زِ  یہِ  کتھ  ٲس  تِمَو  لُکو  ؤنِمٕژ  یِم  نصاریٰ  ہَن  منٛز  رٕتۍ  ٲسۍ۔  تِہٕنز  راے  ٲس  یہِ  زِ  اصحابِ  کہف  یِتھہٕ  پٲٹھۍ  غارس  منٛز  لَر  ترٲوِتھ  چِھ،  تِمن  دِیو  تِتھے  پٲٹھۍ  لر  ترٲوِتھ  روزنہٕ،  تہٕ  غار  کِس  گٔلِس  لگٲوِو  محرٲبۍ  دروازٕہ  ،  یُہنُد  ربّے  چُھ  بہتر  زانان  زِ  یِم  کم  لُکھ  چِھ،  کمہِ  مرتبٕکۍ  انسان  چِھ،  کمہِ  جزاہٕکۍ  چِھ  حقدار۔﴾  مگر  یِم  لُکھ  تِہندٮ۪ن  معاملاتن  پٮ۪ٹھ  غٲلب  ٲسۍ۔  تِمو  ووٚن،  أسۍ  بناوَو  یِمن  پٮ۪ٹھ  اکھ  عبادت  گاہ۔  ﴿یہِ  سپُد  امہِ  وجہ  کِنۍ  زِ  امہِ  وقتہٕ  ٲسۍ  عیسٲے  لُکن  منٛز  تہِ  مُشرِکانہٕ  خیالات  پھٔہلیمٕتۍ۔  پرانیٚو  پۅتلیٚو  بجاے  میٖلۍ  تِمن  یِم  نٔوۍ  معبوٗد  پوٗزایہِ  خٲطرٕ﴾

Mirwaiz:
  یِتھے  پٲٹھۍ  کٔرۍ  اَسہِ  پننہِ  قدرت  و  حکمت  سٍتۍ  مطلع  تُہٕندِس  حالس  پٮ۪ٹھ  تَمہِ  زمانٕکۍ  لوٗکھ،  کیازِ  تِمَو  منٛز  ییٚلہِ  سُہ  اَکھ  شخص  اَمہِ  شہرٕ  کِس  بازرس  منٛز  ووت  کھینہٕ  چیز  موٚلۍ  ہیٚنہٕ  خٲطرٕ۔  وانہٕ  وٲلِس  دکاندارس  دُیت  تٔمۍ  طعامُک  قٍمت،  سۅ  ٲس  دقیانوسی  رۅپے،  دقیانوس  پادشاہ  سٕندِ  وقتہٕ  پٮ۪ٹھہٕ  اوس  واریاہ  کال  گوٚمُت۔  واریاہ  پادشاہ  ٲسۍ  اَتھ  وقتس  تانۍ  بدلیمٕتۍ۔  سُہ  دکاندار  گوٚو  حٲران  پرانہِ  وقتٕچ  رۅپے  وُچھِتھ،  تٔمۍ  پُرٛژُھس  ژےٚ  کتہِ  چھے  أنِمٕژ  یہِ  رۅپے۔  ژےٚ  ٲسی  گرس  منٛز  خزانہٕ  درٛامُت۔  سُہ  حٲران  یہِ  کیا  چھُ  مےٚ  ونان۔  تٔمۍ  دوٚپُس  مےٚ  چھےٚ  اوترٕ  مٲلۍ  سٕندِ  گرِ  خرچہِ  خٲطرٕ  تُجمٕژ  پانس  سٍتۍ  یہِ  رۅپے۔  ژٕہ  کیا  چھُکھ  مےٚ  ونان۔  یُہُند  یہِ  گفتگو  بوٗز  بیٚیہِ  لوٗکو۔  یکدم  گٔیہِ  سٲرِسٕے  بازرس  اَمِچ  خبر۔  واتان  واتان  وٲژ  یہِ  خبر  پولیس  تھانس  تانۍ۔  تِمَو  کوٚر  یہِ  شخص  گرفتار،  پُرٛژھہس  مٲلِس  کیا  چھُے  ناو۔  تٔمِس  زانہِ  ہے  نہٕ  اَمہِ  وقتہٕ  کیو  لوٗکو  اندرٕہ  کانٛہہ  تہِ۔  توپتہٕ  ییٚلہِ  یِمَو  سُہ  سخت  تنگ  کوٚر۔  تٔمۍ  دوٚپُکھ  مےٚ  نِیِو  دقیانوس  پادشاہس  نِشہِ،  تس  چھےٚ  میانہِ  حالٕچ  خبر۔  تس  ٲس  تقریباً  ترےٚ  ہتھ  ؤری  گٔمٕتۍ  موٚمتِس۔  لوٗکو  ہیٚتِس  ٹھٹھہٕ  کرٕنۍ۔  واتان  واتان  ووت  یہِ  قصہٕ  اَمہِ  وقتہٕ  کِس  پادشاہس  نِشہِ۔  تس  نِشہِ  تہِ  ووٚن  أمۍ  شخصن  یۅہے  قصہٕ۔  پادشاہن  کٔرۍ  جمع  پنٕنۍ  سٲری  اہلِ  کار  تہٕ  تَمہِ  شہرٕکۍ  رٔییس  لوٗکھ،  تِم  سٲری  ہیتھ  آو  سُہ  اَتھ  گۅپھہِ  نِشہِ  ییٚتہِ  أمۍ  سٕندۍ  باقی  رفیق  ٲسۍ۔  پادشاہن  کڈنٲو  سۅ  ترامہٕ  پٔٹ  شٲہی  خزانہٕ  منٛزٕ  یتھ  پٮ۪ٹھ  تِمن  سارِنٕے  ہٕندۍ  ناو  ٲسۍ  مع  ولدیت  کھننہٕ  آمٕتۍ۔  سۅ  ترامہٕ  پٔٹ  أنِن  پانس  سٍتۍ۔  یُتھ  لوٗکھ  زانن  کہ  پٔزِپٲٹھۍ  خداے  وعدٕہ  چھُ  حق  تہٕ  پوٚز  یُس  تٔمۍ  مرنہٕ  پتہٕ  بیٚیہِ  زندٕہ  سپدنس  متعلق  کوٚرمُت  چھُ۔  بیٚیہِ  یُتھ  لوٗکھ  زانن  کہ  قیامت  کِس  یِنس  منٛز  چھُنہٕ  کانٛہہ  شکھاہ۔  یہِ  کتھ  تہِ  چھےٚ  قٲبل  ذکر  ییٚلہِ  تَمہِ  وقتٕکۍ  لوٗکھ  تِہٕندِس  معاملس  منٛز  ٲسۍ  پانہٕ  وٲنۍ  قضیہ  تہٕ  تنازعہ  کران،  بعض  ٲسۍ  ونان  اَمہِ  گۅپھہِ  ہُنٛد  گوٚل  کرو  بند  یُتھ  بدن  تِمن  اصحاب  کہفن  ہٕندۍ  محفوظ  روزن۔  تِہِندِس  یادگارس  منٛز  بناوَو  اَتذھ  گۅپھہِ  سٍتۍ  اَکھ  مسجداہ  یَتھ  منٛز  لوٗکھ  خداے  سٕنز  عبادت  کران  آسن۔  یہِ  گوٚو  تمی  وقتہٕ  ییٚمہِ  وقتہٕ  لوٗکھ  ٲسۍ  مرنہٕ  پتہٕ  بیٚیہِ  زندٕہ  سپدنہٕ  کِس  مسلس  منٛز  اختلاف  کران۔  اللہ  تعالیٰ  ہن  کوٚر  اصحاب  کہفن  ہٕندِ  واقعہ  سٍتۍ  اَتھ  منٛز  فٲصلہٕ۔  چنانچہ  اکثر  لوٗکو  اوٚن  ایمان  قیامتس  مرنہٕ  پتہٕ  بیٚیہِ  زندٕہ  سپدنس  کٔرٕکھ  پژھ۔  پس  دوٚپ  لوٗکو  کہ  کھٲرِو  یِمن  پٮ۪ٹھ  اَکھ  عمارتھاہ۔  تُہُند  پروردگارے  اوس  زانان  تِہِندۍ  حالات۔  بالآخر  یِم  لوٗکھ  پننِس  خیالس  پٮ۪ٹھ  غلبہٕ  لبان  ٲسۍ  تِم  گٔے  اہلِ  حکومت،  تِم  ٲسۍ  اَمہِ  وقتہٕ  دینِ  حقس  پٮ۪ٹھ۔  تِمَو  کوٚر  ارادہ  أسۍ  بناوو  اَتھ  گۅپھہِ  متصل  اَکھ  مسجداہ  یوسہٕ  مسجد  روزِ  علامت  ییٚمہِ  کتھہِ  ہُنٛد  کہ  یِم  لوٗکھ  یعنی  اصحابِ  کہف  چھِ  ٲسِمٕتۍ  خداے  سٕندۍ  بندۂ  خاص،  خدایس  عبادت  کروُنۍ،  تااینکہ  تِمن  بناوِ  نہٕ  کانٛہہ  معبود۔

Tahir:
  تہٕ  یِتھہٕ  پٲٹھۍ  کٔرۍ  اَسہِ  یِمن  (ہٕنٛدس  حالس)  پیٚٹھ  تِم  لُکھ  باخبر (یِم  کینہہ  ہَتھ  ؤری  تمن  پٔتم  ٲسۍ)  تاکہ  تِمن  لگہِ  پے  زِ  اللہ  تعالیٰ  سُنٛد  وعدٕہ  چُھ  پۆز  بیٚیہِ  یہِ  (تہِ)  زِ  قیامت  کِس  یِنَس  منٛز  چُھنہٕ  کانٛہہ  شک۔  ییٚلہِ  تِم  (بستی  وٲلۍ)  پانہٕ  وٲنۍ  تِہِندِس  معاملس  منٛز  ژُونہِ  لٔگۍ  (ییٚلہِ  اصحابِ  کہفو  وفات  کۆر)  پتہٕ  وۆن  تِمو  زِ  یِمن  (ہٕنٛدس  غارس)  پیٚٹھ  بنٲوِو  اکھ  عمارت  (یادگاررٔنگۍ)،  یُہُنٛد  ربّ  چُھ  یِمن  (ہٕنٛدِحال)  نِشہِ  وارٕ  پٲٹھۍ  باخبر،  تِمَو  (ایمان  والیٚو)  وۆن  یِمن  یہِندِس  معاملس  پیٚٹھ  غلبہٕ  حٲصل  اوس  زِ  أسۍ  بناوو  یِمن  (ہٕنٛدس  دروازس)  پیٚٹھ  ضرور  اکھ  مسجد  (تاکہ  مسلمان  پرن  تَتھ  منٛز  نماز  تہٕ  یہِنزِ  نزدیکی  سٍتۍ  کرن  خصوصی  برکت  حٲصل)۔

Transliteration:
  Waka<u>tha</u>lika aAAtharn<u>a</u> AAalayhim liyaAAlamoo anna waAAda All<u>a</u>hi <u>h</u>aqqun waanna a<b>l</b>s<u>a</u>AAata l<u>a</u> rayba feeh<u>a</u> i<u>th</u> yatan<u>a</u>zaAAoona baynahum amrahum faq<u>a</u>loo ibnoo AAalayhim buny<u>a</u>nan rabbuhum aAAlamu bihim q<u>a</u>la alla<u>th</u>eena ghalaboo AAal<u>a</u> amrihim lanattakhi<u>th</u>anna AAalayhim masjid<u>a</u><b>n</b>


Athar:
  کینٛہہ  لُکھ  وَنن  زِ  تِم  ٲسۍ  ترٚے  تہٕ  ژورِم  اوس  تِہُند  ہوٗن،  تہٕ  کینٛہہ  باقی  وَنن  زِ  پانژھ  ٲسۍ  تہٕ  شییم  اوس  تِہُند  ہوٗن،  یِم  سٲری  چِھ  أچھ  ؤٹِتھ  کتھہٕ  کران،  بیٚیہِ  کینٛہہ  لُکھ  چِھ  ونان  زِ  ستھ  ٲسۍ  تہٕ  ٲٹھِم  اوس  تِہُند  ہوٗن  ﴿امہِ  نِشہِ  چُھ  پے  لگان  زِ  اَمہِ  واقعہ  پتہٕ،  دوٗن  ترٚے  ہتھ  ؤرۍ  ٲسۍ  نزولِ  قرآن  کِس  زمانس  منٛز  امہِ  کیٚن  تفصیلاتن  متعلق  مختلف  افسانہٕ  عیسٲین  منٛز  پھٔہلیمٕتۍ،  تہٕ  عموماً  ٲسۍ  نہٕ  لُکن  نِشہِ  مُستند  معلومات  کینٛہہ۔  تاہم  چُھنہٕ  چونکہ  خُداین  ترٛییٚمہِ  کتھہِ  ہُند  تردید  کوٚرمُت،  امہِ  موجوٗب  ہیکو  گُمان  کٔرِتھ  زِ  صحیح  تعداد  اوس  سَتَے﴾  ؤنِو،  میون  ربّٕے  چُھ  بہتر  زانان  زِ  تِم  کٲتیاہ  ٲسۍ،  کمٕے  لُکھ  چِھ  تِہُند  صحیح  تعداد  زانان،  پس  سرسری  کتھہِ  کھۅتہٕ  کھٔسِتھ  مَہ  کٔرِو  یِہندِس  تعداد  کِس  معاملس  منٛز  لُکن  سٍتۍ  بحث،  تہٕ  نَہ  مَہ  پٕرٛژِھو  یِمن  متعلق  کٲنٛسہِ  کینٛہہ۔  ﴿مطلب  چُھ  یہِ  زِ  اصل  چیز  چُھنہٕ  تِہُند  تعداد  کینٛہہ،  بلکہ  چُھ  اصل  چیز  تِم  سبق  یِم  امہِ  قصہٕ  نِشہِ  میلان  چِھ﴾

Mirwaiz:
  ییٚمہِ  وقتہٕ  اصحابِ  کہفن  ہُند  قصہ  أسۍ  بیان  کرو  تَمہِ  وقتہٕ  وَنن  لوٗکھ  تِہِندِس  تعدادس  متعلق  مختلف  کتھہٕ۔  بعض  دپن  تِم  اصحابِ  کہف  ٲسۍ  ترےٚ  نفر،  ژوٗرِم  اوسُکھ  ہوٗن،  بیٚیہِ  وَنن  بعض  تِم  ٲسۍ  پانٛژھ  نفر  شیٚیُم  اوسُکھ  ہوٗن  مگر  یِمن  دۅشوُنۍ  جماعتن  ہُنٛد  وَنُن  چھُ  بے  دلیل  تہٕ  بے  تحقیق۔  یہِ  گوٚۅ  نشانہٕ  وُچھنے  أچھ  ؤٹِتھ  کںہِ  لایِنہِ۔  بعض  چھِ  ونان  تِم  ٲسۍ  ستھ  نفراوٗٹھُیم  اوسُکھ  ہوٗن۔  توٚہۍ  فرمٲوِیوٗکھ  یارسول  اللہ  صلی  اللہ  علیہ  و سلم  میون  پروردگارٕے  چھُ  زیادٕہ  زانان  تِہِند،  س  شمارس  تعدادس۔  لوٗکو  منزٕہ  زانن  نہٕ  تِہُنٛد  صحیح  تعداد  مگر  کمٕے  کینٛہہ  اشخاص۔  حضرت  عبداللہ  بن  عباس  ٲسۍ  فرماوان،  بٕتہِ  چھُس  تِمَو  اشخاصو  اندرٕہ  اَکھ  شخص۔  مےٚ  چھُ  معلوم  تِم  کٔژ  نفر  ٲسۍ۔  تِم  ٲسۍ  ستھ  نفر،  اوٗٹھیُم  اوسُکھ  ہوٗن  کیازِ  اَتھ  قولس  منٛز  فرموو  اللہ  تعالیٰ  ہن  رجمابالغیب۔  پس  مَہ  حض  کٔرِو  بحث  یِمن  اصحابِ  کہفن  متعلق  مگر  سرسری  پٲٹھۍ،  زیادٕہ  مَہ  سٔنِو  اَتھ  اندر۔  بیٚیہِ  مَہ  حض  پٕرٛژِھو  یِمن  اصحاب  کہفن  ہُنٛد  کٲنسہِ  أکِس  لوٗکو  اندرٕہ۔  یِہِندِ  تعدادُک  تحقیق  کرنس  اندر  تہِ  چھُنہٕ  کانٛہہ  فٲیداہ،  نہ  کانٛہہ  اہم  مطلباہ۔  ییٖژہن  اَتھ  متعلق  خداین  بیان  فرموو  تیٖژہن  چھےٚ  کٲفی۔  مُشرکو  پُروژھ  حضرت  نبی  کریمس  صلی  اللہ  علیہ  و سلم  یہوٗدن  ہٕندِ  تحریک  سٍتۍ  اصحابِ  کہفن  ہُند  قصہ۔  تِمَو  فرمووہَکھ،  پحاہ  وَنو  اَمُیک  جواب۔  ان  شاء  اللہفرمووُکھ  نہٕ  اَتھ  سٍتۍ  کینٛہہ  تہِ۔  خیال  کوٚرُکھ  کہ  جبریلِ  امین  یِیہِ  تس  پٕرٛژھو  تَمہِ  پتہٕ  وَنو  یِمن  لوٗکن  جواب۔  جبریل  امین  اوسنہٕ  یِوان  پانے  پننہِ  خوٲہشہِ،  سُہ  اوس  یِوان  خداے  سٕندِ  حکمہٕ۔  اَمہِ  پتہٕ  آو  نہٕ  جبریل  امین  پندہن  دۅہن  تانۍ  کینٛہہ۔  نبی  کریم  سپٕدۍ  سٮ۪ٹھاہ  غمگین  تہٕ  پریشان۔  پنداہہِ  دوٚہۍ  آو  یہِ  آیہ  کریم  ہیتھ۔

Tahir:
  کینہہ  لُکھ  ونن  (وۅنۍ)،  (اصحابِ  کہف)  ٲسۍ  ترے٘  تِمَو  منٛزٕ  اوس  ژوٗرِم  تِہُنٛد  ہوٗن،  تہٕ  کینہہ  ونن  پانٛژھ  ٲسۍ  تِمن  منٛز  اوس  شیٚیُم  تِہُنٛد  ہوٗن،  یِم  چِھ  وُچھنہٕ  رۆس  اندازٕہ،  تہٕ  کینہہ  ونن  (تِم)  ٲسۍ  ستھ  تہٕ  تِمن  منٛز  اوس  ٲٹھم  تِہُنٛد  ہوٗن۔  فرمٲوِو،  میون  ربّٕے  چُھ  تِہُنٛد  تعداد  وارٕ  پٲٹھۍ  زانان  تہٕ  کینٛژھو  لُکو  ورٲے  چُھنہٕ  تِہِندِ  (صحیح  تعدادُک)  علم  کٲنسہِ،  لہٰذا  مَہ  ٲسِو  تۆہۍ  کٲنسہِ  سٍتۍ  تِمن  متعلق  بحث  کران  سِواے  سۅے  وضاحت  یۅسہٕ  نٔنۍ  چھے٘  دۯامٕژ  بیٚیہِ  مَہ  کٔرِو  تِمَو  منٛزٕ  کٲنسہِ  نِشہِ  تِمن  (اصحابِ  کہفن)  متعلق  کِہِنۍ  معلوم۔

Transliteration:
  Sayaqooloona thal<u>a</u>thatun r<u>a</u>biAAuhum kalbuhum wayaqooloona khamsatun s<u>a</u>disuhum kalbuhum rajman bi<b>a</b>lghaybi wayaqooloona sabAAatun wath<u>a</u>minuhum kalbuhum qul rabbee aAAlamu biAAiddatihim m<u>a</u> yaAAlamuhum ill<u>a</u> qaleelun fal<u>a</u> tum<u>a</u>ri feehim ill<u>a</u> mir<u>a</u>an <i><u>th</u></i><u>a</u>hiran wal<u>a</u> tastafti feehim minhum a<u>h</u>ad<u>a</u><b>n</b>


Mirwaiz: بیٚیہِ مَہ حض ٲسِو کُنہِ چیزٕ خٲطرٕ ونان بہٕ کرٕ یہِ کٲم پگاہ،
Transliteration: Wal<u>a</u> taqoolanna lishayin innee f<u>a</u>AAilun <u>tha</u>lika ghad<u>a</u><b>n</b>
Athar:
  تہٕ  وُچِھو،  کُنہِ  چیزس  متعلق  مَہ  ؤنِو  زانٛہہ  یہِ،  زِ  بہٕ  کرٕ  پگاہ  یہِ  کٲم۔  ﴿یہِ  چُھ  جُملۂ  مُعترضَہ  یُس  پٔتِمہِ  آیت  کہ  مضمون  کہ  مناسبتہٕ  سلسلۂ  کلامس  منٛزباگ  چُھ  ارشاد  فرماونہٕ  آمُت۔  پٔتِمس  آیتس  منٛز  اوس  ہدایت  دِنہٕ  آمُت  زِ  اصحابِ  کہفن  ہُند  صحیح  تعداد  چُھ  خُدایس  معلوم  تہٕ  امِیُک  تحقیق  کرُن  چھےٚ  غیر  ضروری  کٲم۔  اتھ  سِلسلس  منٛز  چُھ  برونٹھِم  کتھ  ارشاد  فرماونہٕ  برونٛہہ  جملۂ  معترضہ  رٔنگۍ  بِیاکھ  اکھ  ہدایت  تہِ  نبی  صلی  اللہ  علیہ و سلمس  تہٕ  اہلِ  ایمانن  دِنہٕ  آمُت،  تہٕ  سُہ  چُھ  یہِ  زِ  توٚہۍ  ؤنۍزیو  نہٕ  زانٛہہ  دعویٰ  سان  زِ  پگاہ  کرٕ  بہٕ  فلٲنۍ  کٲم۔  تۅہیہِ  کیا  خبر  چَھو  زِ  توٚہۍ  ہیٚکہِ وا  سۅ  کٲم  کٔرِتھ  تہِ  کِنہٕ  نہٕ۔﴾

Tahir:
  تہٕ  کُنہِ  تہِ  چیزس  متعلق  گژِھہ  نہٕ  ہرگز  یہِ  وَنُن  زِ  بہٕ  چُھس  یہِ  کٲم  پگاہ  کرن  وول۔


Athar:
  ﴿توٚہۍ  ہیٚکِو  نہٕ  کِہِنۍ  کٔرِتھ﴾  اِلاّ  یہِ  زِ  اللہ  تعالیٰ  ییٚژِھہ،  اگر  مشرپھہٕ  کِنۍ  یِژھ  کتھ  زیوِ  نیرِ،  تیٚلہِ  کٔرِیوٗن  فوراً  پنُن  ربّ  یاد  تہٕ  ؤنِو،  اُمید  چھےٚ  زِ  میون  ربّ  کرِ  مےٚ  اتھ  معاملس  منٛز  رٕژرٕ  نِشہِ  قریب  تر  کتھہِ  کُن  رہنمٲئی۔

Mirwaiz:
  مگر  ٲسِو  تتھ  سٍتۍ  ونان  انشاء  اللہ،  یوٚژھ  ہے  خداین۔  بیٚیہِ  ییٚلہِ  توہیہِ  اتفاقاً  ان  شاء  پَرُن  مٔشِتھ  آسہِ  گژھان  توپتہٕ  آسہِ  کُنہِ  ساعتہٕ  تۅہیہِ  یاد  پیوان  تَمی  ساعتہٕ  گژِھہ  تُہُند  انشاء  اللہ  پرُن۔  بیٚیہِ  ؤنو  کہ  مےٚ  چھےٚ  امید  کہ  میون  پروردگار  ہاوِ  مےٚ  وَتھ  اصحاب  کہفن  ہٕندِ  قصہٕ  کھۅتہٕ  کُنہِ  نزدیک  امرس  کُن  یُس  نبوتٕچ  دلیل  بننہٕ  خٲطرٕ  زیادٕہ  مفید  آسہِ۔  وۅنۍ  اوس  بیاکھ  مسلہٕ  کہ  یِم  اصحاب  کہف  کٍتِس  کالس  روٗدۍ  اَتھ  غارس  اندر۔  تتھ  متعلق  چھُ  اللہ  تعالیٰ  فرماوان۔

Tahir:
  مگر  یہِ  زِ  اگراللہ  تعالیٰ  یژھِ  (یعنی  اِن  شاء  اﷲ  ؤنِتھ)  تہٕ  پننِس  ربّ  سٕنز  ذکر  ٲسِو  کران  ییٚلہِ  تۅہیہِ  مٔشِتھ  گژِھہ  بیٚیہِ  ؤنِو،  امید  چھے٘  زِ  میون  ربّ  ہاوِ  مے٘  اَمہِ  کھۅتہٕ  (تہِ)  زیادہ  نزدیک  ہدایتٕچ  وَتھ۔

Transliteration:
  Ill<u>a</u> an yash<u>a</u>a All<u>a</u>hu wa<b>o</b><u>th</u>kur rabbaka i<u>tha</u> naseeta waqul AAas<u>a</u> an yahdiyani rabbee liaqraba min h<u>atha</u> rashad<u>a</u><b>n</b>


Athar:
  تہٕ  تِم  روٗدۍ  پننِس  غارس  منٛز  ترٮ۪ن  ہَتن  ؤرِین،  تہٕ  ﴿کینٛہہ  لُکھ  چِھ  مدّت  کِس  شُمارس  منٛز﴾  9  ؤری  بیٚیہِ  برونٛہہ  پٔکِمٕتۍ۔

Mirwaiz:
  بیٚیہِ  یِتھہٕ  پٲٹھۍ  اصحاب  کہفن  ہٕندِس  تعدادس  پٮ۪ٹھ  لوٗکن  اختلاف  اوس  یِتھے  پٲٹھۍ  اوس  لوٗکن  اختلاف  تِہِنزِ  گۅپھہِ  اندر  نِندرِ  ہٕندِس  مُدتس  اندر،  أسۍ  چھِ  بیان  کران  امرِ  واقعی  سُہ  گوٚو  یی  کہ  اصحابِ  کہف  روٗدۍ  کہف  اَتھ  گۅپھہِ  اندر  شوٚنگِتھ  تریٚن  ہتھن  ؤرِیَن۔  بیٚیہِ  ہُررٲوِہس  نَو  ؤری،  سُہ  گوٚو  تریٚن  ؤرِین  تہٕ  نَوَن  ؤرِیَن۔

Tahir:
  تہٕ  تِم  (اصحابِ  کہف)  روٗدۍ  پننِہ  گۅپھِ  منٛز  تریٚن  ہتن  ؤرِیَن  ٹٔھہرِتھ  تہٕ  تِمَو  ہُررٲوۍ  (اَتھ  پیٚٹھ)  نَو  (ؤری)  بیٚیہِ۔

Transliteration:
  Walabithoo fee kahfihim thal<u>a</u>tha miatin sineena wa<b>i</b>zd<u>a</u>doo tisAA<u>a</u><b>n</b>


Athar:
  توٚہۍ  ؤنِو،  اللہ  تعالیٰ  چُھ  تِہندِ  قیامٕچ  مُدّت  زیادٕہ  زانان،  ﴿یعنی  اصحابِ  کہفن  ہٕند  تعدادٕکۍ  پٲٹھۍ  اگر  تِہندِس  قیام  کِس  مُدّتس  متعلق  لُکن  درمیان  اختلاف  چُھ،  مگر  تۅہیہِ  چَھو  نہٕ  اَتھ  ژھٲنڈ  دِنٕچ  ضرورت۔  اللہ  تعالیٰ  ہٕے  چُھ  بہتر  زانان  زِ  تِم  کٍتِس  کالس  روٗدۍ  اتھ  حالتس  منٛز﴾  آسمانن  تہٕ  زمینٕکۍ  سٲری  پوشیدٕہ  حال  چِھ  تٔسۍ  معلوم،  کوتاہ  جان  چُھ  سُہ  وُچھن  وول  تہٕ  بوزن  وول،  ﴿زمین  و  آسمان  کیٚن  مخلوقن  ہُند﴾  چُھنہٕ  تس  ورٲے  کانٛہہ  خبر اَتر  ہیٚنہٕ  وول،  سُہ  چُھنہٕ  پننِس  حکومتس  منٛز  کٲنٛسہِ  شریک  کران۔

Mirwaiz:
  توٚہۍ  فرمٲوِیوٗکھ  یارسول  اللہ  صلی  اللہ  علیہ  و سلم  اللہ  تعالیٰ  سٕے  چھےٚ  اَمِچ  خبر،  اللہ  تعالیٰ  ہس  گژِھہ  پوٗرٕ  خبر  آسٕنۍ،  کیازِ  تٔسۍ  چھُ  آسمان  و  زمینن  ہٕندین  سارِنٕے  پوٗشیدٕہ  حالاتن  ہُنٛد  علم،  کوتاہ  زیادٕہ  وُچھہِ  وُن  چھُ  سُہ،  کوتاہ  زیادٕہ  بوزوُن  چھُ  سُہ۔  سبحان  اللہ،  کانٛہہ  کتھاہ  چھا  تَس  نِشہِ  کٔھٹِتھ  تہٕ  پوشیدٕہ،  ہرگاہ  کانٛہہ  شخصاہ  تسٕندِس  علم  محیطس  سٍتۍ  معاوضہ  کرِ،  سُہ  چھُ  مستحق  سزا  و  عذاب۔  سزا  دِنہٕ  کہ  وقتہٕ  ہیٚہِ  نہٕ  کانٛہہ  اکھاہ  تِمن  کُنہِ  قسمہٕ  مددکٔرِتھ۔  کانٛہہ  اکھاہ  چھُنہٕ  تِمَو  لوٗکو  منٛزٕ  آسمان  و  زمین  کیو  مخلوقو  منٛزٕ  تس  أکِس  معبودِ  برحقس  ورٲے  اختیارٕ  وول،  نہ  کانٛہہ  مٲلک،  بیٚیہِ  چھُنہٕ  سُھ  معبودِ  برحق  سٍتی  رٹان،  شرہک  تھاوان  کٲنسہِ  أکِس،  نہ  عالمِ  علویکیو  مخلوقو  اندرٕہ  نہ  عالم  سفلی  کیو  مخلوقو  أندرٕہ  یعنی  نہ  کٲنسہِ  ملکِ  مُقربس،  نہ  کٲنسہِ  نبی  مرسلس  پننِس  حکمس  اندر  شریک  رٹان۔  لہٰذا  یِتھِس  جلیل  القدر  عٲلی  شان  پادشاہس  گوٚژھ  سخت  کھۅژُن۔  تِہِندِ  نافرمٲنی  تہٕ  مخالفتہٕ  نِشہِ  گوٚژھ  سٮ۪ٹھاہ  پتھ  روزُن۔

Tahir:
  فرمٲوِو،  اللہ  تعالیٰ  ہٕے  چُھ  بہتر  زانان  زِ  تِم  کٍتِس  کالس  روٗدۍ  (تَتہِ)  ٹٔھہرِتھ  آسمانن  ہٕنز  تہٕ  زمین  چہ  (تمام)  کٔھٹِتھ  کتھہٕ  چھے٘  تٔمۍ  سٕندِسٕے  علمس  منٛز،  کوتاہ  وارٕ  پٲٹھۍ  وُچھن  وول  تہٕ  کوتاہ  وارٕ  پٲٹھۍ  بوزن  وول  چُھ،  تس  وَرٲے  نَہ  چُھ  تِہُند  کانٛہہ  کارساز  تہٕ  نَہ  چُھ  سُہ  پننِس  حکمس  منٛز  کٲنسہِ  شریک  کران۔

Transliteration:
  Quli All<u>a</u>hu aAAlamu bim<u>a</u> labithoo lahu ghaybu a<b>l</b>ssam<u>a</u>w<u>a</u>ti wa<b>a</b>lar<u>d</u>i ab<u>s</u>ir bihi waasmiAA m<u>a</u> lahum min doonihi min waliyyin wal<u>a</u> yushriku fee <u>h</u>ukmihi a<u>h</u>ad<u>a</u><b>n</b>


Athar:
  اے  نبیؐ،  تُہندِس  ربّ  سٕنزِ  کتابہِ  منٛز  یِکینژھاہ  تۅہیہِ  پٮ۪ٹھ  وَحی  چُھ  آمُت  کرنہٕ  سُہ  ﴿یِتھہٕ  پٲٹھۍ  چُھ  تِتھے  پٲٹھۍ﴾  بوزنٲوِو،  کانٛہہ  چُھنہٕ  تَمِکۍ  فرمودات  بدلاونُک  مجاز،  ﴿تہٕ  اگر  توٚہۍ  کٲنٛسہِ  ہٕندِ  خٲطرٕ  اتھ  منٛز  رد  و  بدل  کٔرِو  تیٚلہِ﴾  لٔبِو  نہٕ  تس  نِشہِ  بچِتھ  ژلنہٕ  خٲطرٕ  کانٛہہ  چَھپن  جاے۔

Mirwaiz:
  تُہٕنز  کٲم  چھےٚ  صرف  یہِ  کہ  توٚہۍ  پٔرِو  پننِس  پروردگارٕ  سٕنز  سۅ  کتاب  یۅسہٕ  نٲزل  آیہِ  کرنہٕ  تۅہیہِ  کُن  بطریقِ  وحی۔  فکر  مَہ  ٲسِو  کران  بڈین  بڈین  لوٗکن  ہٕندِس  مخالفتس  کرنس  کُن۔  تِہِنزِ  مخالفت  سٍتۍ  ما  سَپدِ  دینٕچ  ترقی  کرنس  اندر  کانٛہہ  رکاوٹ۔  دین  چہ  ترقی  ہُنٛد  چھُ  اَسہِ  تۅہیہِ  سٍتۍ  وعدہ  کوٚرمُت۔  لہٰذا  روٗزِو  توٚہۍ  مطمعِن۔  کانٛہہ  اَکھاہ  چھُنہٕ  ادلہٕ  بدلہٕ  کروُن  تِہِندین  حکمن  وعدن۔  وۅنۍ  ہرگاہ  توٚہۍ  کٲفرن  ہٕںز  دلجویی  کٔرِو  ییٚمہِ  سٍتۍ  احکامِ  الہٰی  متروک  سپدنک  امکان  سَپدِ  تیٚلہِ  چھُ  تُہٕنزِ  خٲطرٕ  معاملہٕ  سٮ۪ٹھاہ  مشکل۔  تتھ  صورتس  اندر  لٔبِو  نہٕ  توٚہۍ  کانٛہہ  چھُن  جایاہ  پناہٕچ  جایاہ  تس  ورٲے۔  نبی  کریم  صلی  اللہ  علیہ  و سلمن  ہُنٛد  کٲفرن  ہٕنز  دلجویی  احکام  الہٰی  ین  مقابلہ  کرُن  چھُ  سرعی  دلیلو  سٍتۍ  محال۔  یہِ  آو  بیان  کرنہٕ  صرف  ییٚمہِ  مۅکھہٕ  اَمُیک  اثر  چھُ  اَمہ  قسمُک۔

Tahir:
  تہٕ  تۆہۍ  بوزنٲوِو  سُہ  (کلام)  پٔرِتھ  یُس  تُہٕندِس  ربّ  سٕنزِ  کتابِہ  منٛزٕ  تۅہیہِ  کُن  وحی  چُھ  آمُت  کرنہٕ،تٔمۍ  سٕندِس  کلامس  چُھنہٕ  کانٛہہ  بدلاون  وول  تہٕ  تۆہۍ  لٔبِو  نہٕ  تس  وَرٲے  ہرگز  کانٛہہ  چھپن  جاے۔

Transliteration:
  Wa<b>o</b>tlu m<u>a</u> oo<u>h</u>iya ilayka min kit<u>a</u>bi rabbika l<u>a</u> mubaddila likalim<u>a</u>tihi walan tajida min doonihi multa<u>h</u>ad<u>a</u><b>n</b>


Athar:
  تہٕ  پنُن  پان  کٔرِیوٗن  تِمن  لُکن  سٍتۍ  روزنس  پٮ۪ٹھ  مطمئن،  یِم  پننِس  ربّ  سٕندِ  رضاہٕکۍ  طلب  گار  بٔنِتھ  تس  صُبحس  تہٕ  شامس  آلَو  چِھ  دِوان،  تہٕ  تِمن  نِشہِ  مَہ  ڈٲلِو  ہرگز  تہِ  نظر،  کیا  توٚہۍ  چِھوٕہ  دُنیا ہٕچ  زینت  پسند  کران؟  کٲنٛسہِ  تِتھِس  شخصہٕ  سٕنز  اطاعت  مَہ  کٔرِو،  ییٚمۍ  سُند  دل  اسہِ  پننہِ  ذکر  ﴿یاد  کرنہٕ﴾  نِشہِ  غٲفِل  چُھ  کوٚرمُت،  ﴿یعنی  تٔمۍ  سٕنز  کتھ  مَہ  مٲنِو،  تس  برونٛہہ  کنہِ  مَہ  نٔمِو،  تٔمۍ  سٕنز  مرضی  مَہ  کٔرِو  پوٗرٕ  تہٕ  تٔمۍ  سٕندِس  وننس  پٮ۪ٹھ  مَہ  پٔکِو۔  یَتھ  جایہِ  چُھ  اطاعت  لفظ  پننِس  وسیع  مفہومس  منٛز  استعمال  سپُدمُت﴾  تہٕ  یُس  پننہِ  نفسہٕ  چہِ  خوٲہشہِ  ہٕنز  پیروی  چُھ  کران،  تہٕ  ییٚمۍ  سُند  طریقِ  کار  یرٕوٕنۍ  ناوِ  پٮ۪ٹھ  مبنی  چُھ۔

Mirwaiz:
  یِتھہٕ  پٲٹھۍ  حکم  آوکرنہٕ  حضرت  نبی  کریمس  صلی  اللہ  علیہ  و سلمس  کہ  کٲفرن  سٍتۍ  مہ  تھٲوِو  تعلق،  یِتھے  پٲٹھۍ  آکھ  حکم  کرنہٕ  مسلمان  فقیرن  کُن  زیادٕہ  التفات  و  توجہ  کرنُک۔  بیٚیہِ  تھٲوِو  حض  زورٕہ  پَنُں  ذاتِ  مبارک  تِمنٕے  لوٗکن  سٍتۍ  یِم  صبح  و  شام  یعنی  ہمیشہ  پننِس  پروردگارٕ  سٕنز  عبات  چھِ  کران،  یِم  ژھانڈان  تِہُندُے  رضا  چھِ۔  بیٚیہِ  مَہ  ڈٔلِن  تُہند  نظرِ  مبارک  تِمن  نِشہِ  یعنی  تِم  تھٲویوٗکھ  ہمیشہ  درنظر۔  توٚہۍ  چھِو  دنیا  چہ  زندگی  ہُنٛد  زینت  ژھانڈان،  تۅہیہِ  پَزِ  نہٕ  تہِ  کرُن۔  توٚہۍ  مَہ  حض  مٲنِو  تِمن  لوٗکن  ہٕنز  کتھ،  فقیر  باایمان  الگ  کرنس  متعلق،  یِمن  ہٕندۍ  دل  اَسہِ  بطورِ  سزا  چھِ  غٲفل  کٔرِمٕتۍ  پننہِ  ذکرِ  نِشہِ  پننہِ  یادٕ  نِشہِ  ییٚمہِ  سببہٕ  تِمَو  دینِ  حق  قبول  کوٚر  نہٕ۔  بیٚیہِ  تِم  پننہِ  نفسہٕ  چن  خوٲہشن  ہٕںز  پٲروی  کران  چھِ۔  بیٚیہِ  یِمن  ہُنٛد  حال  اتباع  ہوا  کرنس  اندر  حدٕہ  کھۅتہٕ  زیادٕہ  سَپُدمُت  چھُ۔  یعنی  نفسہٕ  چہ  خوٲہشہِ  ہٕںز  پٲروی  کرنس  اندر  چھِ  تِم  حدٕہ  ڈٔلِمٕتۍ،  تِہٕنزنٕے  کتھن  شوٗبیا  کن  تھاوُن،  بلکہ  شوٗبن  تِم  پانس  نِشہِ  دفع  کرٕنۍ۔

Tahir:
  (اے  میانہِ  بندٕہ!)  ژٕ  آس  پَنُن  پان  تِمن  لُکن  ہٕندِس  صحبتس  منٛز  گٔنڈِتھ  تھاوان  یِم  صبح  و  شام  پننِس  ربّس  چِھ  یاد  کران  تٔمۍ  سٕندِ  رضاہٕکۍ  چِھ  طلب  گار  روزان  (تٔمۍ  سٕندِ  دیدارٕکۍ  طمع  دار  تہٕ  تٔمۍ  سٕندِس  رۅےس  مُدے  گٔنڈِتھ  وُچھنُک  چُھکھ  آرزو)  چانہِ  (محبت  تہٕ  توجہ  چہِ)  نظرٕ  یِنہٕ  تِمن  نِشہِ  ڈلن،  کیا  ژٕ  چُھکھہٕ  (تِمن  فقیرن  نِشہِ  توجہ  ڈٲلِتھ)  دنیٲوی  زندگی  ہُنٛد  مٲرۍ  منٛزر  یژھان،  بیٚیہِ  مَہ  کر  ژٕ  تس  شخصہٕ  سٕنز  اطاعت  (تہِ)  ییٚمۍ  سُنٛد  دل  اَسہِ  پننہِ  ذکرِ  نِشہِ  غٲفل  چُھ  کۆرمُت  تہٕ  سُہ  چُھ  پننی٘ن  نفسٲنی  خوٲہِشن  ہٕنز  پٲروی  کران  تہٕ  تٔمۍ  سُنٛد  حال  چُھ  حدٕ  نِشہِ  دۯامُت۔

Transliteration:
  Wa<b>i</b><u>s</u>bir nafsaka maAAa alla<u>th</u>eena yadAAoona rabbahum bi<b>a</b>lghad<u>a</u>ti wa<b>a</b>lAAashiyyi yureedoona wajhahu wal<u>a</u> taAAdu AAayn<u>a</u>ka AAanhum tureedu zeenata al<u>h</u>ay<u>a</u>ti a<b>l</b>dduny<u>a</u> wal<u>a</u> tu<u>t</u>iAA man aghfaln<u>a</u> qalbahu AAan <u>th</u>ikrin<u>a</u> wa<b>i</b>ttabaAAa haw<u>a</u>hu wak<u>a</u>na amruhu furu<u>ta</u><b>n</b>


Athar:
  صاف  ؤنِو  زِ  یہِ  چُھ  حق  تُہندِس  ربّ  سٕندِ  طرفہٕ،  وۅنۍ  یُس  ییژِھہ  سُہ  مٲنِتَن،  تہٕ  یُس  نہٕ  ییٚژِھہ  سُہ  کٔرِ  تن  انکار،  اسہِ  چُھ  ﴿انکار  کرن  والیٚن﴾  ظٲلمن  خٲطرٕ  اکھ  نار  تیار  تھوومُت،  ییٚمہِ  کیو  لَمبکَو  تِم  گھیرس  منٛز  رٔٹِمٕتۍ  چِھ،  تَتہِ  اگر  تِم  تریش  منگن،  تِمن  یِیہِ  تِتھہٕ  آبہٕ  سٍتۍ  تواضح  کرنہٕ  یُس  پٔلِمہِ  ہیوٗ  آسہِ،  تہٕ  سُہ  زالہِ  تِمن  ٲس،  بدترین  چینُک  چیز  تہٕ  سٮ۪ٹھاہ  بُرٕ  آرام  گاہ۔

Mirwaiz:
  بیٚیہِ  فرمٲوِیوٗکھ  توٚہۍ  یارسول  اللہ  صلی  اللہ  علیہ  وسلم  یِمن  کٲفرن  صاف  پٲٹھۍ  یہِ  دینِ  حق  چھُ  تُہٕںدِسپروردگار  سٕندِ  طرفہٕ  یُس  مےٚ  تۅہیہِ  نِشہِ  واتنوو۔  وۅنۍ  یُس  اکھاہ  ییٚژِھہ  سُہ  کٔرِن  پژھ،  سُہ  أنِن  ایمان،  یُس  اکھاہ  ییٚژِھہ  سُہ  روٗزِن  کفرسٕے  پٮ۪ٹھ،  اَسہِ  چھُنہٕ  تتھ  اندر  نہ  کانٛہہ  نفع  نہ  کانٛہہ  نقصان  بلکہ  ایمان  اننُک  نفع  چھُو  تۅہیہِ  پانس،  ایمان  نہ  اننُک،  کفرس  پٮ۪ٹھ  روزنُک  نقصان  تہٕ  ضریٚر  تہِ  چھُ  تۅہیہِ  پانس۔  بے  شک  اَسہِ  چھُ  ظٲلمن  یعنی  بے  ایمانن  پژھ  نہ  کروُنین  ہٕندِ  خٲطرٕ  سُہ  نارِ  جہنم  تیار  تھوومُت  ییٚمہِ  چہ  لبہٕ  تہٕ  دیوار  آسن  تِمن  کٲفرن  پرتھ  طرفہٕ  احاطہ  کٔرِتھ،  کانٛہہ  وتھاہ  آسہِ  نہٕ  تِمن  ژلنس۔  بیٚیہِ  ہرگاہ  تِم  تریشہِ  دوٚدسہٕ  مۅکھہٕ  فریادو  زٲری  کرن،  تِہٕنز  فریاد  رسی  سَپدِ  تمہِ  آبہٕ  سٍتۍ  یُس  سیاہ  پٔلِم  ہیوٗآسہِ۔  گرم  آسہِ  تیوٗت  یُس  دوٗری  زالہِ  تِہُند  بُتھ۔  حدیث  شریفس  منٛز  چھُ  آمُت  کہ  بُتھیُک  سورُے  دالہٕ  پیٚیَکھ  ۂرِتھ  تَمہِ  بَہہ  سٍتۍ۔  کوتاہ  یچھ  تہٕ  ناکارٕہ  آسہِ  یہِ  چیٚنہٕ  چیز ﴿پناہ  بخدا﴾ تِہِندِ  خٲطرٕ۔  بیٚیہِ  کٲژاہ  یچھ  جاے  چھےٚ  جہنم  تِہِندِ  روزنہٕ  خٲطرٕ ﴿الہٰی  نجات﴾ یہِ  گوٚو  ایمان  نہ  اَنہٕ  وُنین  ہٕندِ  ضرِرُک  حال۔  امہِ  پتہٕ  چھُ  اللہ  تعالیٰ  فرماوان  باایمانن  ہٕندِ  نفع  تہٕ  فٲیدُک  حال۔

Tahir:
  تہٕ  فرمٲوِو  زِ  (یہِ)  حق  چُھ  تُہٕندِس  ربّ  سٕندِ  طرفہٕ،  وۅنۍ  یُس  یژھِ  ایمان  أنۍ  تن  تہٕ  یُس  یژھِ  انکارکٔرۍ  تن  بے  شک  چُھ  اَسہِ  ظٲلمن  خٲطرٕ  (جہنمُک)  نار  تیار  کٔرِتھ  تھوومُت  ییٚمِکۍ  دیوار  تِمن  گھیرٕ  کرن،  تہٕ  اگر  تِم  (تریشہِ  تہٕ  تکلیف  کِنۍ)  فریاد  کرن  تیٚلہِ  یِیہِ  تِہٕنز  فریاد  رٔسی  تِتھہِ  آبہٕ  سٍتۍ  کرنہٕ  یُس  ویٚگلنہٕ  آمتہِ  تۯامٕکۍ  پٲٹھۍ  آسہِ  یُس  تِہِندیٚن  بُتھیٚن  بُزِتھ  تۯاوٗکوتاہ  خراب  چیٚنہٕ  وونۍ  چُھ  تہٕ  کٲژاہ  خراب  آرام  کرنٕچ  جاے  چھے٘۔

Transliteration:
  Waquli al<u>h</u>aqqu min rabbikum faman sh<u>a</u>a falyumin waman sh<u>a</u>a falyakfur inn<u>a</u> aAAtadn<u>a</u> li<b>l</b><i><u>thth</u></i><u>a</u>limeena n<u>a</u>ran a<u>hat</u>a bihim sur<u>a</u>diquh<u>a</u> wain yastagheethoo yugh<u>a</u>thoo bim<u>a</u>in ka<b>a</b>lmuhli yashwee alwujooha bisa a<b>l</b>shshar<u>a</u>bu was<u>a</u>at murtafaq<u>a</u><b>n</b>


Athar:
  روٗدۍ  تِم  لُکھ  یِم  مانن  تہٕ  کرن  نیک  عملہٕ،  تیٚلہِ  چِھنہٕ  أسۍ  یقیناً  نیکوکار  لُکن  ہُند  اجر  ضایع  کران۔

Mirwaiz:
  پٔزِپٲٹھۍ  یِمَولوٗکو  ایمان  اوٚن  بیٚیہِ  کریکھ  رٕژٕ  عملہٕ،  پٔزِپٲٹھۍ  أسۍ  کرو  نہٕ  تِمن  لوٗکن  ہٕنز  موٚزوٗرۍ  ضایع  یِم  جان  کٲم  تہٕ  رٕژ  عمل  کرن۔

Tahir:
  بے  شک  یِمَو  لُکو  ایمان  اۆن  تہٕ  نیک  عملہٕ  کریٚکھ  پٔزۍپٲٹھۍ  چِھنہٕ  أسۍ  تس  شخصہٕ  سُنٛد  اجر  کران  ضایع  یُس  نیک  عمل  کران  چُھ۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti inn<u>a</u> l<u>a</u> nu<u>d</u>eeAAu ajra man a<u>h</u>sana AAamal<u>a</u><b>n</b>


Athar:
  تِہندِ  خٲطرٕ  چِھ  سدا  بہار  جنت،  یِمن  بٔنۍکِنۍ  کۅلہٕ  آسن  پکان،  آ،  تِم  یِن  سۅن  سٕندِیو  کریٚو  سٍتۍ  پٲروانہٕ۔  ﴿پرٲنِس  زمانس  منٛز  ٲسۍ  بادشاہ  سۅن  سٕندۍ  کٔرۍ  لاگان۔  اہلِ  جنت  کیٚن  لباسن  منٛز  امہِ  چیزٕچ  ذِکر  کرنہٕ  نِشہِ  چُھ  مقصد  یہِ  زِ  تَتہِ  یِن  تِمن  شاہانہٕ  لباس  لاگنہٕ۔  اکھ  کٲفر  تہٕ  فاسق  بادشاہ  سپدِ  تَتہِ  ذلیل  و  خوار،  تہٕ  اکھ  مومن  تہٕ  صالح  موٚزوٗر  روزِ  تَتہِ  بادشاہن  ہٕندۍ  پٲٹھۍ  شان  و  شوکت  سان۔﴾  تٔنۍ  ریشم  تہٕ  اَطلس  تہٕ  دِیبَاہٕکۍ  سبز  پلو  لاگن،  تہٕ  تھدٮ۪ن  مسندن  پٮ۪ٹھ  بیٚہَن  تکیہِ  لگٲوِتھ۔  بہترین  اجر  تہٕ  تھدِ  درجِچ  روزن  جاے۔

Mirwaiz:
  تِمنٕے  لوٗکں  ہٕندِ  خٲطرٕ  چھِ  ہمیشہِ  روزنٕکۍ  باغ  یِمَو  مٔنزۍ  کۅلہٕ  تہٕ  جۅیہِ  آسن  پکان۔  تِمنٕے  جنتن  اندر  آسہِ  تِمن  لوٗکن  زیور  گنڈنہٕ  یِوان  سۅنہٕ  سٕندۍ  کٔرۍ،  بیٚیہِ  لاگن  تِم  پۅشاک  سبز  جامن  ہُند،  یُس  زٲوِلہِ  پاٹُیک  تہٕ  ویٹھہِ  پا  ٹِیُک  آسہِ  نپہٕ  نپہٕ  کروُن۔  تِمن  جنتن  اندر  آسن  تکیہ  دِتھ  پلنگن  پٮ۪ٹھ  بِہِتھ۔  کیاہ  رُت  ثواباہ  چھُ  یہِ،  بیٚیہِ  کیاہ  رٕژ  موٚزوٗریاہ  چھےٚ  یہِ۔  یہِ  کٲژھاہ  آرام  و  آسٲیشہِ  ہٕنز  جاے  چھےٚ  یہِ  جنت۔

Tahir:
  تِمن  لُکن  خٲطرٕ  چِھ  ہمیشہ  (آباد)  روزن  وٲلۍ  باغ  (یِمن  منٛز)  تِمن  (تِہِندیٚن  محل  خانن)  بٔنۍ  کِنۍ  چِھ  کۅلہٕ  پکان  تِمن  یِن  تِمن  جنتن  منٛز  سۅنہٕ  سٕندۍ  کٔرۍ  لاگنہٕ  تہٕ  تِم  لاگن  زٲوِلہِ  دیبا  (ہٕکۍ)  تہٕ  گۅبۍ  اطلسٕکۍ  (ریشمی)  سبز  پۅشاک  تہٕ  تھَدِ  پایہِ  کیٚن  تختن  پیٚٹھ  آسن  ڈۆکھ  دتھ  بِہتھ،  کوتاہ  رُت  ثواب  چُھ  تہٕ  کٲژاہ  رٕژ  آرام  کرنٕچ  جاے  چھے٘۔

Transliteration:
  Ol<u>a</u>ika lahum jann<u>a</u>tu AAadnin tajree min ta<u>h</u>tihimu alanh<u>a</u>ru yu<u>h</u>allawna feeh<u>a</u> min as<u>a</u>wira min <u>th</u>ahabin way<b>a</b>lbasoona thiy<u>a</u>ban khu<u>d</u>ran min sundusin waistabraqin muttakieena feeh<u>a</u> AAal<u>a</u> alar<u>a</u>iki niAAma a<b>l</b>ththaw<u>a</u>bu wa<u>h</u>asunat murtafaq<u>a</u><b>n</b>


Athar:
  اے  نبیؐ،  تِمن  برونٛہہ  کنہِ  کٔرِو  اکھ  مثال  پیش،  زٕہ  شخص  ٲسۍ،  یِمو  منٛز  دِتۍ  اسہِ  أکِس  زٕہ  دچھِ  باغ،  تہٕ  تِمن  أندۍ  أندۍ  لگٲو  اَسہِ  کھٔزر  کُلیٚن  ہٕنزٕ  قطارٕ،  تہٕ  تِمن  درمیان  تھٲو  کاشتٕچ  زمین۔

Mirwaiz:
  بیٚیہِ  فرمٲوِیوٗکھ  توٚہۍ  یارسول  اللہ  صلی  اللہ  علیہ  و سلم  دنیاچہ  بے  ثبٲتی  تہٕ  بے  اعتبٲری  تہٕ  ٲخرت  چہ  باقی  پایدٲری  پٮ۪ٹھ  مثال  دۅن  شخصن  ہٕنز،  أکِس  شخصس  ٲسۍ  دِتِمٕتۍ  اسہِ  زٕہ  باغ  دچھہِ  کُلین  ہٕندۍ،  یِمن  أندۍ  أندۍ  ٲسۍ  کھٔزٕر  کلۍ،  منٛزٕہ  اوسُس  زراعت  تہِ  وَونہٕ  آمُت۔

Tahir:
  تہٕ  تۆہۍ  کٔرِو  یِمن  نِشہِ  تِمن  دۅن  شخصن  ہٕنز  مثال  بیان  یِمَو  منٛزٕ  أکِس  خٲطرٕ  اَسہِ  زٕ  دَچھہِ  باغ  بنٲوۍ  تہٕ  اَسہِ  ؤلۍ  تِم  دۅشوے  تمام  اَندوکِنۍ  کٔھزٕر  کُلیٚو  سٍتۍ  تہٕ  اَسہِ  وۅپدٲوۍ  تِمن  منٛزباگ  (سرسبز  تہٕ  شاداب)  زراعت۔

Transliteration:
  Wa<b>i</b><u>d</u>rib lahum mathalan rajulayni jaAAaln<u>a</u> lia<u>h</u>adihim<u>a</u> jannatayni min aAAn<u>a</u>bin wa<u>h</u>afafn<u>a</u>hum<u>a</u> binakhlin wajaAAaln<u>a</u> baynahum<u>a</u> zarAA<u>a</u><b>n</b>


Athar:
  دۅشوے  باغ  پھوٚلۍ  تہٕ  وۅپدے  جان  پٲٹھۍ،  تہٕ  بار  آور  سپدنس  منٛز  تھٲونہٕ  تِمو  کانٛہہ  تہِ  کسر،  تِمن  باغن  منٛزباگ  کٔر  اسہِ  اکھ  نہر  جٲری۔

Mirwaiz:
  دۅشوے  باغ  ٲسۍ  دِوان  میوٕہ  پَنُن،  کُنہِ  قسمٕچ  کمی  ٲسۍ  نہٕ  کران  بیٚیَن  باغن  ہٕندۍ  پٲٹھۍ،  بیٚیہِ  ٲسۍ  اَسہِ  یِمن  دۅشوُنۍ  باغن  منٛز  جٲری  کرِمَژٕہ  کۅلہٕ۔

Tahir:
  یِمو  دۅشوٕیَو  باغو  أنۍ  (سۅلبہٕ  گی  سان)  پنٕنۍ  میٚوٕہ  تہٕ  تِمن  (ہٕنٛدس  پیداوارس)  منٛز  روٗز  نہٕ  کانٛہہ  کمی  تہٕ  اَسہِ  کٔرتِمن  دۅشوٕنۍ  (منٛزپۯتھ  أکِس)  منٛزباگ  اکھ  کۅل  (تہِ)  جٲری۔

Transliteration:
  Kilt<u>a</u> aljannatayni <u>a</u>tat okulah<u>a</u> walam ta<i><u>th</u></i>lim minhu shayan wafajjarn<u>a</u> khil<u>a</u>lahum<u>a</u> nahar<u>a</u><b>n</b>


Athar:
  تہٕ  تس  سپُد  خوٗب  نفع  حٲصل،  یہِ  سورُے  حٲصل  کٔرِتھ  ووٚن  تٔمۍ  اکہِ  دۅہ  پننِس  ہمسایس  کتھ  کران  کران،  بہٕ  چُھس  چانہِ  کھۅتہٕ  زیادہ  مالدار،  تہٕ  چانہِ  کھۅتہٕ  چَھم  زیادہ  طاقتور  نفری۔

Mirwaiz:
  بیٚیہِ  ٲسۍ  تس  شخصس  بیٚیہِ  اَمہِ  ورٲے  تہِ  میوٕہ  جات  آمدنی  ہٕندۍ  ذرایع،  بیٚیہِ  ٲسِس  اولاد  شُرۍ  گبر۔  پس  ووٚن  أمۍ  شخصن  پننِس  رفیقس  کتھہٕ  کران  کران،  بہٕ  چھُس  چانہِ  کھۅتہٕ  زیادٕہ  مال  ودولت  کِنۍ،  بیٚیہِ  چھُس  چانہِ  کھۅتہٕ  زیادٕہ  عزت  وول  اولادن  تہٕ  شُریو  گَبروکِنۍ  نوکرو  چاکرو  کِنۍ۔  ژٕہ  چھُکھ  پننِس  طریقس  حق  زٲنِتھ  خدایس  نِشہِ  پسندیدہ  آسنُک  دعویٰ  کران۔  میٲنِس  طریقس  چھُکھ  بٲطل  زٲنِتھ  خدایس  نِشہِ  ناپسند  زانان  مگر  نتیجہ  چھُ  اَتھ  برعکس  سپدان،  کیازِ  دشمنس  چھُنہٕ  کانہہ  تہِ  فٲیدٕہ  تہٕ  نفع  واتناوان،  دوستس  چھُنہٕ  کانٛہہ  تہِ  نقصان  واتناوان۔

Tahir:
  تہٕ  أمِس  شخصس  نِشہِ  ٲسۍ  (اَمہِ  ورٲے  تہِ)  واریاہ  پھل  (یعنی  وسٲیل)،  پتہٕ  وۆن  تٔمۍ  پننِس  سٲتھِیَس  تہٕ  سُہ  اوس  تس  سٍتۍ  خیالن  ہُنٛد  تبادلہٕ  کران  زِ  بہٕ  چُھس  چانہٕ  کھۅتہٕ  مال  و  دولتس  منٛز  کٔھسِتھ  بیٚیہِ  چُھس  قبیلہ  تہٕ  خاندا  نکہ  لحاظہٕ  (تہِ)  زیادٕہ  عزت  وول۔

Transliteration:
  Wak<u>a</u>na lahu thamarun faq<u>a</u>la li<u>sah</u>ibihi wahuwa yu<u>ha</u>wiruhu an<u>a</u> aktharu minka m<u>a</u>lan waaAAazzu nafar<u>a</u><b>n</b>


Athar:
  پتہٕ  سپُد  سُہ  پننِس  جنتس  منٛز  دٲخل،  تہٕ  پننہِ  پان  کِس  حقس  منٛز  لوگُن  ظٲلِم  بٔنِتھ  وَنُن،  مےٚ  چُھنہٕ  باسان  زِ  یہِ  دولت  سپدِ  زانٛہہ  فنا۔

Mirwaiz:
  توپتہٕ  ژاو  یہِ  شخص  اَتھ  پننِس  باغس  اندر  سُہ  رفیق  سٍتۍ  ہیتھ،  درحالیتکہ  سُہ  اوس  جُرم  یعنی  کفرپانس  پٮ۪ٹھ  قٲیم  تھٲوِتھ  یعنی  شرکس  منٛز  اوس  مبتلا،  کبروغرورُک  اوسُس  نَشہِ  دماغس  منٛز،  بیٚیَن  لوٗکن  اوس  حقیر  زانان۔  دپنہِ  لوٚگ  مےٚ  چھُنہٕ  باسان  یہِ  باغ  کیا  گژِھہ  برباد  زانٛہہ  میانہِ  زندگٲنی  اندر۔  اَمہِ  أندرٕ  اوس  تس  غرض  توحیدس  پٮ۪ٹھ  اعتراض  کرُن۔  أمِس  رفیقس  دوٚپُن  ژے  چھُکھہ  خٲلق  عالم  سُند  قٲیِل  بیٚیہِ  چھُکھ  ونان  کہ  سورُے  چھُ  تٔسۍ  اَتھہِ۔  مگر  مےٚ  چھُنہٕ  گمانہٕ  کہ  طبعی  اسبابن  کیا  ہیٚکہِ  کانٛہہ  معطل  تہٕ  بے  کارکٔرِتھ۔  مےٚ  چھُنہٕ  بوزنہٕ  یِوان  یَتھ  میٲنِس  باغس  یَتھ  کارخانس  ییٚمہِ  کہ  آبٲدی  ہٕندۍ  سٲری  سامانہٕ  موجود  چھِ،  کُلۍ  تہٕ  کُلین  ہُنٛد  آب  تہٕ  موجودٕہ  کٲم  کار  کرن  وٲلۍ  تہِ  سٲری  موجود،  خرچ  اخراجات  کرنہٕ  خٲطرٕ  مال  و  دولت  موجود،  مال  کہ  حفاظت  خٲطرٕ  سامانہٕ  موجود،  وۅنۍ  ہے  یہِ  برباد  گژِھہ  تہٕ  کِتھہٕ  پٲٹھۍ۔

Tahir:
  تہٕ  سُہ  سپُد  (تس  ہیٚتھ)  پننِس  باغس  منٛز  دٲخل  (تکبر  کِس  صورتس  منٛز)  لوگُن  پننِس  نفسس  پیٚٹھ  ظلم  کران  کران  وَنُن  بہٕ  چُھس  نہٕ  یہِ  گمان  (تہِ)  کران  زِ  یہِ  باغ  گژِھہ  تباہ۔

Transliteration:
  Wadakhala jannatahu wahuwa <i><u>th</u></i><u>a</u>limun linafsihi q<u>a</u>la m<u>a</u> a<i><u>th</u></i>unnu an tabeeda h<u>ath</u>ihi abad<u>a</u><b>n</b>


Athar:
  تہٕ  مےٚ  چُھنہٕ  توقع  زِ  قیامتٕچ  گٔر  کیا  یِیہِ  زانٛہہ،  تاہم  اگر  بہٕ  پننِس  رب  سٕندِس  دربارس  منٛز  واپس  تہِ  آس  نِنہٕ،  مےٚ  سپدِ ضروٗر  یِیمہِ  کھۅتہٕ  تہِ  شاندار  جاے  حٲصل۔

Mirwaiz:
  بیٚیہِ  چھُنہٕ  مےٚ  خیال  کہ  قیامت  کیا  سپدِ  قٲیِم۔  اگر  بفرضِ  محال  قیامت  یِیہِ  تہِ،  بیٚیہِ  ہرگاہ  بہٕ  واتناونہٕ  یِمہٕ  پننِس  پروردگارس  نِشہِ،  بہٕ  لَبہٕ  تَتہِ  ییٚمہِ  کھۅتہٕ  بہتر  جاے۔  أمۍ  شخصن  کٔرۍ  ژور دعویٰ۔  اکھ  یی  زِ  کفر  چھُنہٕ  قٲبل  مذمت۔  دوٚیُم  کوٚرُن  انکارِ  توحید۔  ترییم  کوٚرُن  انکار  قیامت۔  ژوٗریُم  کوٚرُن  پَنُن  پان  خدایس  نِشہِ  باعزت  تہٕ  محترم  ثٲبت۔

Tahir:
  تہٕ  نَہ  چُھس  یۅہے  گمان  کران  زِ  قیامت  گژِھہ  قٲیِم  تہٕ  اگر  (بالفرض)  بہٕ  آس  پننِس  ربّس  کُن  واپس  تہِ  نِنہٕ  تیٚلہِ  تہِ  گژِھہ  مے٘  یِمَو  باغو  کھۅتہٕ  بہتر  واپس  گژھنٕچ  جاے  حٲصل۔

Transliteration:
  Wam<u>a</u> a<i><u>th</u></i>unnu a<b>l</b>ss<u>a</u>AAata q<u>a</u>imatan walain rudidtu il<u>a</u> rabbee laajidanna khayran minh<u>a</u> munqalab<u>a</u><b>n</b>


Athar:
  تٔمۍ  سٕندۍ  ہمساین  ووٚن  کتھ  باتھ  کران  کران  تس،  کیا  ژٕ  چُھکھہٕ  تس  ذاتس  سٍتۍ  کُفر  کران  ییٚمۍ  ژٕ  گۅڈٕ  میٚژِ  نِشہِ  تہٕ  پتہٕ  نُطفہٕ  نِشہِ  پٲدٕ  کوٚرنکھ،  تہٕ  ژٕ  کوٚرنکھ  مکمل  انسان  بنٲوِتھ  کھڑا؟

Mirwaiz:
  یِمہٕ  کتھہٕ  بوٗزِتھ  ووٚن  أمِس  پنٕنۍ  رفیقن  یُس  دیندار  غریب  اوس۔  کیا  ژےٚ  کوٚرتھہٕ  توحیدس  تہٕ  قیامتس  انکار  کرنہٕ  سٍتۍ  انکار  تس  پروردگارس  ییٚمۍ  ژٕہ  پٲدٕ  کوٚرُکھ  گۅڈٕ  میٚژِ  نِشہِ،  توپتہٕ  کوٚرنکھ  ژٕہ  پٲدٕہ  نُطفس  مٔنی  ہٕندِس  آبس۔  توپتہٕ  کوٚرنکھ  ژٕ  تیار  پوٗرٕ  انسان،  مرنہٕ  پتہٕ  بیٚیہِ  زندٕہ  سپدنس  انکار  کرُن  گوٚو  خداے  سٕندِس  قدرتس  انکار  کرُن،  تِہِندِس  قدرتس  انکار  کرُن  گوٚو  وارٕہ  تٔسۍ  انکار  کرُن۔

Tahir:
  تٔمۍ  سٕندۍ  سٲتھِیَن  وۆن  تس  تہٕ  سُہ  اوس  تس  سٍتۍ  خیالُک  تبادلہٕ  کران  کیا  ژے٘  چُھیہِ  تس  (ربّ)  سُنٛد  انکار  کۆرمُت  ییٚمۍ  ژٕ  (گۅڈٕ  نیٚتھ)  میٚژِ  نِشہِ  پٲدٕ  کۆرنکھ  پتہٕ  اَکہِ  تولیدی  قطرٕ  نِشہِ  پتہٕ  بنوونکھ  (جسمٲنی  طور)  پوٗرٕ  مرد

Transliteration:
  Q<u>a</u>la lahu <u>sah</u>ibuhu wahuwa yu<u>ha</u>wiruhu akafarta bi<b>a</b>lla<u>th</u>ee khalaqaka min tur<u>a</u>bin thumma min nu<u>t</u>fatin thumma saww<u>a</u>ka rajul<u>a</u><b>n</b>


Transliteration: L<u>a</u>kinna huwa All<u>a</u>hu rabbee wal<u>a</u> oshriku birabbee a<u>h</u>ad<u>a</u><b>n</b>
Athar:
  وۅنۍ  روٗدُس  بہٕ،  میون  ربّ  چُھ  سُے  اللہ  تعالیٰ،  تہٕ  بہٕ  چُھسن  نہٕ  تس  سٍتۍ  کانٛہہ  شریک  کران۔

Mirwaiz:
  لٰکِنَا  ییٚمُیک  اصل  چھُ  لٰکِن  أنَا  یعنی  بہٕ  یُس  چہُس  بہٕ  چھُس  اعتقاد  تھاوان  اقرار  کران  کہ  سُے  چھُ  میون  پروردگار۔  بہٕ  چھُس  نہٕ  پننِس  پروردگارس  کانٛہہ  اکھاہ  شریک  زانان۔

Tahir:
  مگر  بہٕ  (چُھس  یہِ  ونان)  زِ  سُے  اللہ  تعالیٰ  چُھ  میون  ربّ  تہٕ  بہٕ  چُھسن  نہٕ  پننِس  ربّس  سٍتۍ  کانٛہہ  شریک  گٕنزران۔


Athar:
  تہٕ  ییٚلہِ  ژٕ  پننِس  جنتس  منٛز  اَژان  اوسُکھ،  تیٚلہِ  کیازِ  درٛاو  نہٕ  چانہِ  زیٚوِ  تمہِ  ساعتہٕ  یہِ  زِ،  مَا  شَاءَ  اللہ  لَا  قوّۃ  اِلّا  بِاللہ؟  ﴿یعنی  یِکینژھاہ  اللہ  تعالیٰ  ییٚژِھہ  تی  سپدِ،  نَہ  چھُ  میون  زور  تہٕ  نَہ  چھُ  بیٚیہِ  کٲنسہِ  ہُنٛد  کانٛہہ  زور،  سون  اگر  کینٛہہ  چٔلِتھ  ہیٚکہِ  سُہ  ہیٚکہِ  بس  اللہ  تعالیٰ  سٕندِی  توفیق  تہٕ  تٲئید  سٍتۍ  چٔلِتھ۔﴾  اگر  ژےٚ  بہٕ  مالس  تہٕ  اولادن  منٛز  چُھسَے  ؤسۍ  پایہِ  باسان،

Mirwaiz:
  ژےٚ  کونہٕ  پریوتھ  پننِس  باغس  اندراَژنہٕ  وِزِیِہا  اللہ  تعالیٰ  ییٚژِھہ  تی  بَنہِ۔  کٲنسہِ  چھُنہٕ  کُنہِ  چیزس  پٮ۪ٹھ  طاقت  تہٕ  قوت  تِہِندِ  مددٕ  ورٲے۔  اللہ  تعالیٰ  ییٖتِس  کالس  باغ  روزُن  ییٚژِہہ  تیٖتِس  کالس  روزِ،  اگر  سُہ  ییٚژِھہ  سُہ  سپدِ  وٲران  تہٕ  برباد۔  تٔمۍ  سٕندِس  ییٚژھنس  مقابلہ  چھِ  ساری  اسباب  بیکار،  تِہِندِ  مددٕ  ورٲے  ہیٚکہِ  نہٕ  کانٛہہ  سبباہ  کٲم  کٔرِتھ۔  ہرگاہ  ژٕہ  مےٚ  وُچھان  چھُکھ  مالہٕ  کِنۍ  اولادو  کِنۍ  کمٕے،  کانٛہہ  غم  چھُنہٕ۔

Tahir:
  تہٕ  ییٚلہِ  ژٕ  پننِس  باغس  منٛز  ژاکھ  تیٚلہِ  کیازِ  وۆنُتھ  نہٕ  ژے٘،  ماشاء  اﷲ  لا  قوۃ  الا  باﷲ  (تی  چُھ  سپدان  یہِ  اللہ  تعالیٰ  ییٚژِھہ  کٲنسہِ  چُھنہِ  کِہِنۍ  طاقت  مگر  اللہ  تعالیٰ  سٕندِ  مددٕ  سٍتۍ)،  اگر  ژٕ  مے٘  (وُنۍ  کیٚنس)  مال  تہٕ  اولادن  منٛز  پننہ  کھوتہٕ  ؤسۍ  پایہِ  چُھکھ  وُچھان  (تیٚلہِ  تہِ  کیا  گۆو)۔

Transliteration:
  Walawl<u>a</u> i<u>th</u> dakhalta jannataka qulta m<u>a</u> sh<u>a</u>a All<u>a</u>hu l<u>a</u> quwwata ill<u>a</u> bi<b>A</b>ll<u>a</u>hi in tarani an<u>a</u> aqalla minka m<u>a</u>lan wawalad<u>a</u><b>n</b>


Athar:
  تیٚلہِ  چھنہٕ  یہِ  کتھ  دوٗر  زِ  میون  ربّ  ہیکہِ  مےٚ  چانہِ  جنت  کھۅتہٕ  بہتر  عطا  کٔرِتھ،  تہٕ  چٲنِس  جنتس  پٮ۪ٹھ  سوزِ  آسمانہٕ  کانٛہہ  آفت،  ییٚمہِ  سٍتۍ  سُہ  صاف  مٲدان  روزِ  بٔنِتھ۔

Mirwaiz:
  مےٚ  چھُ  بوزنہٕ  یِوان  سُہ  وقت  چھُ  نزدیک  ییٚلہِ  میون  پروردگار  عطا  کرِ  مےٚ  سُہ  باغ  یُس  بہتر  آسہِ  چانہِ  باغہٕ  کھۅتہٕ۔  بیٚیہِ  سوزِ  چٲنِس  باغس  پٮ۪ٹھ  غٲبی  آفتاہ  آسمان  کہ  طرفہٕ  ییٚمہِ  سٍتۍ  یہِ  چون  باغ  سَپدِ  صاف  مٲداناہ  ہیوٗ،  ییٚمہِ  پٮ۪ٹھہٕ  کھۅرآسن  نیٖرِتھ  ژلان۔

Tahir:
  دوٗر  چُھنہٕ  کینہہ  زِ  میون  ربّ  کرِ  مے٘  چانہٕ  باغہٕ  کھۅتہٕ  بہتر  عطا  تہٕ  اَتھ  (باغس)  پیٚٹھ  سوزِ  آسمان  نِشہِ  کانٛہہ  عذاب  پتہٕ  بَنہِ  سُہ  ہموار  تہٕ  پِشُل  زمین۔

Transliteration:
  FaAAas<u>a</u> rabbee an yutiyani khayran min jannatika wayursila AAalayh<u>a</u> <u>h</u>usb<u>a</u>nan mina a<b>l</b>ssam<u>a</u>i fatu<u>s</u>bi<u>h</u>a <u>s</u>aAAeedan zalaq<u>a</u><b>n</b>


Athar:
  یا  وَسہِ  تمِیُک  آب  زمینس  اندر  ﴿تہٕ  خشک  گژِھہ﴾،  تہٕ  پتہٕ  ہیککھ  نہٕ  ژٕ  سُہ  کُنہِ  پٲٹھۍ  تہِ  کٔڑِتھ۔

Mirwaiz:
  بیٚیہِ  گژِھہ  تِمن  باغن  ہُنٛد  آب  زمینس  منٛز  شرٛپِتھ،  پس  ہیٚککھ  نہٕ  ژٕہ  کُنہِ  صورتس  منٛز  زمینہِ  کٔڈِتھ  سُہ  آب۔

Tahir:
  نَتہٕ  گژِھہ  امیُک  آب  زمین  کِس  سَنِرس  منٛز  ؤسِتھ  پتہٕ  ہیٚککھ  نہٕ  ژٕ  تَتھ  حٲصل  کرنُک  طاقت  تہِ  لٔبِتھ۔

Transliteration:
  Aw yu<u>s</u>bi<u>h</u>a m<u>a</u>oh<u>a</u> ghawran falan tasta<u>t</u>eeAAa lahu <u>t</u>alab<u>a</u><b>n</b>


Athar:
  ٲخر  کار  سپُد  یہِ  زِ  تٔمۍ  سُند  سورُے  میوٕہ  آو  تھپہِ  نِنہٕ،  تہٕ  سُہ  روٗد  پننِس  دچھہِ  باغس  پٮ۪ٹھ  خرچاونہٕ  آمتِس  لاگتس  پٮ۪ٹھ  اتھہٕ  موٗران،  ﴿تِکیازِ﴾  باغ  اوس  پننیٚن  ڈکھن  پٮ۪ٹھ  دُبہٕ  پھیوٗرمُت،  تہٕ  وَننہٕ  لوٚگ  زِ،  کاش!  مےٚ  آسِہے  نہٕ  پننِس  ربّس  سٍتۍ  کانٛہہ  شریک  ٹھہروومُت۔

Mirwaiz:
  چنانچہ  اَمہِ  گفتگٮو  پتے  آیہِ  ولنہٕ  أمِس  شخصہٕ  سٕندین  میوٕہ  باغن  آسمانی  ناگہٲنی  بلاے۔  آناً  فاناً  منٛز  گوٚو  یہِ  باغ  تباہ۔  سُھ  نافرمان  شخص  لوٚگ  افسوس  کران  کران  گُلۍ  پننۍ  موٗرٕنہِ۔  تتھ  مالس  تہٕ  لاگتس  پٮ۪ٹھ  وَدنہِ  یۅسہٕ  اَتھ  باغس  پٮ۪ٹھ  خرچ  کٔرمٕژ  ٲسٕن۔  مگر  اَتھ  باغس  اوس  اَمہِ  ساعتہٕ  وِجہِ  واو  آمُت،  سُہ  اوس  ڈوٚکھیو  سان  پتھر  پیوٚمُت،  دَچھہِ  باغن  چھِ  ڈکھۍ  آسان۔  بیٚیہِ  لوٚگ  سُہ  شخص  وَننہِ،  اے  کاش  مےٚ  نے  آسِہے  پننِس  پروردگارس  کانٛہہ  تہِ  شریک  ٹھٔہروومُت،  تٔمِس  توٚر  فکرِ  یہِ  بلاے  آیہِ  کوٹھس  کُفرٕ  سببہٕ۔  یہِ  ندامت  ٲس  تس  نقصان  گژھنہٕ  مۅکھہٕ۔

Tahir:
  تہٕ (اَمہِ  تکبرکِنۍ)  آے  تٔمۍ  سٕندۍ  (سٲری)  میٚوٕہ  (تبٲہی  منٛز)  وَلنہٕ  پتہٕ  روٗد  سُہ  صُبحس  تَتھ  رقمس  پیٚٹھ  یُس  تٔمۍ  تتھ  (باغ  س  بناونس)  منٛز  خرچ  اوس  کۆرمُت  اَتھہٕ  موٗران  تہٕ  سُہ  باغ  اوس  پننیٚن  چھپرن  پیٚٹھ  ؤسِتھ  پیۆمُت  تہٕ  سُہ  اوس  (سراپا  حسرت  تہٕ  ناامیدی  بٔنتِھ)  ونان  ہاے  کاش!  مے٘  آسِہے  نہٕ  پننِس  ربّس  سٍتۍ  کانٛہہ  شریک  کۆرمُت (تہٕ  پانس  پیٚٹھ  آسِہیٚم  نہٕ  تکبر  کۆرمُت)۔

Transliteration:
  Wao<u>h</u>ee<u>t</u>a bithamarihi faa<u>s</u>ba<u>h</u>a yuqallibu kaffayhi AAal<u>a</u> m<u>a</u> anfaqa feeh<u>a</u> wahiya kh<u>a</u>wiyatun AAal<u>a</u> AAurooshih<u>a</u> wayaqoolu y<u>a</u> laytanee lam oshrik birabbee a<u>h</u>ad<u>a</u><b>n</b>


Athar:
  نَہ  درٛایہِ  تس  اللہ  تعالیٰ  ترٲوِتھ  کانٛہہ  جماعت  زِ  تس  کر  ہے  مدد،  نہ  ہیوٚک  تٔمۍ  اَمہِ  آفتُک  مقابلہٕ  کٔرِتھ۔

Mirwaiz:
  بیٚیہِ  ٲس  نہٕ  تٔمِس  کانٛہہ  جماعتھاہ  یِم  تٔمِس  مدد  کرہن  خدایس  ورٲے۔  نہ  ہیوٚک  تٔمۍ  تِم  پانہٕ  پانس  نِشہِ  اَمُیُک  بدلہٕ  ہیتھ۔

Tahir:
  تہٕ  تس  خٲطرٕ  اوس  نہٕ  کانٛہہ  دۆر  (تہِ)  تِیُتھ  یُس  اللہ  تعالیٰ  سٕندِس  مقابلس  منٛز  تٔمۍ  سُنٛد  مددکرِہے  تہٕ  نَہ  اوس  سُہ  پانہٕ  (خۅد  تَمہِ  تبٲہی  ہُنٛد)  بدلہٕ  ہیٚنس  قٲبل۔

Transliteration:
  Walam takun lahu fiatun yan<u>s</u>uroonahu min dooni All<u>a</u>hi wam<u>a</u> k<u>a</u>na munta<u>s</u>ir<u>a</u><b>n</b>


Athar:
  تمہِ  وقتہٕ  لوٚگ  پے  زِ  کار  سٲزی  ہُند  اختیار  چُھ  خُداے  برحق  سٕندی  خٲطرٕ،  انعام  چُھ  سُے  بہتر  یُس  سُہ  عطا  کرِ  تہٕ  انجام  چُھ  سُے  بخیر  یُس  سُہ  ہاوِ۔

Mirwaiz:
  تِتھے  کیا  سَپُد  ثٲبت  کہ  سورُے  اختیار  چھُ  پٔزِس  خدایس  اَتھہِ۔  یِتھِس  موقعس  پٮ۪ٹھ  مدد  کرُن  تہِ  چھےٚ  تِہِنزٕے  کٲم۔  تِہُندُے  ثۅاب  اجر  چھُ  سٮ۪ٹھاہ  رُت،  تِہُندُے  نتیجہ  چھُ  دنیاہس  منٛز  سٮ۪ٹھاہ  رُت۔

Tahir:
  ییٚتہِ  نس  (چُھ  پے  لگان)  زِ  سورُے  اختیار  چُھ  اللہ  تعالیٰ  سُندُے  (یُس)  حق  چُھ،  سُے  چُھ  بہتر  انعام  دِنس  منٛز  تہٕ  سُے  چُھ  بہتر  انجام  کرنس  منٛز۔

Transliteration:
  Hun<u>a</u>lika alwal<u>a</u>yatu lill<u>a</u>hi al<u>h</u>aqqi huwa khayrun thaw<u>a</u>ban wakhayrun AAuqb<u>a</u><b>n</b>


Athar:
  تہٕ  اے  نبیؐ،  یِم  سمجھٲویوٗکھ  دُنیا  چہِ  زندگی  ہٕنز  حقیقت  ییٚمہِ  مثالہِ  سٍتۍ،  زِ  اَز  ترٛوو  اَسہِ  آسمانہٕ  روٗد،  زمینُک  دَرٛمُن  تہٕ  گاسہٕ  وۅپدیٚاو  جان  پٲٹھۍ  گوٚن  گوٚن،  پگاہ  گوٚو  أتھۍ  درٛمنَس  تہٕ  گاسس  بوٚس،  یَتھ  ہوا  چِھ  اورٕ  یورٕ  وُڑناوان۔  اللہ  تعالیٰ  چُھ  پرٛتھ  چیزس  پٮ۪ٹھ  قدرت  تھاوان۔

Mirwaiz:
  بیٚیہِ  کٔرِو  توٚہۍ  بیان  یارسول  اللہؐ  لوٗکن  دنیاچہ  زندگی  ہٕنز  مثال۔  سۅ  مثال  گٔیہِ  یٔہے  کہ  اَمہِ  کوٚر  آسمان  کہ  طرفہ  باران  روٗد  نٲزل،  تَمہِ  آب  کہ  ذریعہ  کھوٚت  زمینہ  منٛزٕ  گاسہٕ  سرسبز،  کینٛہہ  کالاہ  گٔژِھتھ  سَپُد  سُہ  سرسبز  گاسہٕ  خشک  یُس  واوَن  اورٕہ  یور  چھٔکروو،  یۅہے  چھُ  حال  دنیاہُک۔  از  چھُ  تروتازٕہ  بوزنہٕ  یِوان  کینٛہہ  کالاہ  گٔژِھتھ  چھُنہٕ  تمُیک  نام  و  نشان  تہِ  باقی  روزان۔  اللہ  تعالیٰ  چھُ  پرتھ  چیزس  پٮ۪ٹھ  پوٗرٕ  قدرت  وول۔  

Tahir:
  تہٕ  تۆہۍ  کٔرِو  یِمن  دنیٲوی  زندگی  ہٕنز  مثال  (تہِ)  بیان  (یۅسہٕ)  تَتھ  آبس  ہِش  چھے٘  یُس  اَسہِ  آسمان  کہ  طرفہٕ  وول  پتہٕ  گۆو  تَمہِ  کہ  بٲعث  زمینُک  گاسہٕ  سیٚٹھاہ  گۆن  پتہٕ  بنیاو  سُہ  ہۅکھہِ  گاسُک  بۆس  یَتھ  واو  چِھ  نِوان  تُلِتھ،  تہٕ  اللہ  تعالیٰ  چُھ  پۯتھ  چیزس  پیٚٹھ  مکمل  قدرت  وول۔

Transliteration:
  Wa<b>i</b><u>d</u>rib lahum mathala al<u>h</u>ay<u>a</u>ti a<b>l</b>dduny<u>a</u> kam<u>a</u>in anzaln<u>a</u>hu mina a<b>l</b>ssam<u>a</u>i fa<b>i</b>khtala<u>t</u>a bihi nab<u>a</u>tu alar<u>d</u>i faa<u>s</u>ba<u>h</u>a hasheeman ta<u>th</u>roohu a<b>l</b>rriy<u>ah</u>u wak<u>a</u>na All<u>a</u>hu AAal<u>a</u> kulli shayin muqtadir<u>a</u><b>n</b>


Athar:
  یہِ  مال  تہٕ  یِم  اولاد  چِھ  محض  دُنیٲوی  زندگی  ہٕنز  اکھ  ہنگٲمی  آرٲیش  ﴿زینت﴾  دراصل  چھےٚ  پتھ  کُن  روزن  واجِنہِ  نیکی  تُہٕندِس  ربّس  نزدیک  نتیجہِ  کہ  لحاظہٕ  بہتر،  تہٕ  یِمنٕے  کُن  یِن  رٕژٕ  اُمیدٕ  وابستہٕ  کرنہٕ۔

Mirwaiz:
  مال  تہٕ  اولاد  چھِ  دنیاچہ  زندگی  ہُنٛد  اَکھ  زیٖنتھاہ  تہٕ  نیتاہ  ناپایدار  تہٕ  بے  اعتبار۔  رٕژٕہ  عملہٕ  چھےٚ  پایدار  ہمیشہ  پوشہِ  وُنِ  چٲنِس  پروردگارس  نِشہِ  ثواب  کہ  اعتبارٕ۔  حدیث  شریفس  منٛز  چھُ  آمُت،  فرموو  حضرت  نبی  کریمن  صلی  اللہ  علیہ  و سلم ﴿۔۔۔۔۔۔۔﴾ یِمے  کلمات  پرٕنۍ  چھِ  باقیات  الصالحات۔

Tahir:
  مال  تہٕ  اولادچِھ  (صرف)  دنیٲوی  زندگی  ہٕنز  زینت  تہٕ  (درحقیقت)  چھے٘  باقی  روزن  واجِنہِ  (بس)  نیکیہِ  (یِمہٕ)  تُہٕندِس  ربّس  نزدیک  چھے٘  ثواب  کہ  لحاظہٕ  (تہِ)  بہتر  تہٕ  طمع  کہ  لحاظہٕ  (تہِ)  چھے٘  سیٚٹھاہ  جان۔

Transliteration:
  Alm<u>a</u>lu wa<b>a</b>lbanoona zeenatu al<u>h</u>ay<u>a</u>ti a<b>l</b>dduny<u>a</u> wa<b>a</b>lb<u>a</u>qiy<u>a</u>tu a<b>l</b><u>ssa</u>li<u>ha</u>tu khayrun AAinda rabbika thaw<u>a</u>ban wakhayrun amal<u>a</u><b>n</b>


Athar:
  فِکر  گژِھ  تمہِ  دۅہٕچ  آسٕنۍ،  ییٚلہِ  أسۍ  پہاڑ  چلاووکھ،  تہٕ  توٚہۍ  لٔبِیوٗن  زمین  بالکل  نیٚتھہٕ  نٔنۍ،  تہٕ  أسۍ  کروکھ  تمام  انسان  تِتھہٕ  پٲٹھۍ  گھیٖرِتھ  جمع  زِ  ﴿پٔتِمیو  بروٗنٹھمیو  منٛزٕ﴾  پیٚیہِ  نہٕ  اکھ  تہِ۔

Mirwaiz:
  بیٚیہِ  گژِھہ  سُہ  دۅہ  یاد  کرُن  ییٚمہِ  دۅہ  أسۍ  کۅہ  تہٕ  بال  پکناووکھ،  پننیو  جایَو  نِشہِ  تُلوکھ  تہٕ  ڈالوکھ،  توپتہٕ  کروکھ  ریزٕہ  ریزٕہ۔  سَمستُر  کرو  أسۍ  کۅہن  تہٕ  لریٚن  جاین،  مکاناتن  تہٕ  باغن،  وُچھُن  ژٕہ  زمین  اے  وُچھوُنہِ،  نوٛنُے  اَکہِ  اندٕھ  پٮ۪ٹھہٕ  بیٚیِس  اندس  تانۍ  ہموار  تہٕ  برابر،  نہ  آسن  کۅہ  تہٕ  بال  کُنہِ،  نہ  آسن  لَرِ  تہٕ  جایہِ  کُنہِ۔  بیٚیہِ  کڑوکھ  أسۍ  سٲری  لوٗکھ  قبرو  أندرٕہ،  توپتہٕ  سۅمبراووکھ  أسۍ  محشر  کِس  مٲدانس  اندر۔  تِمَو  أندرٕھ  چھڈون  نہٕ  کانٛہہ  اَکھاہ۔

Tahir:
  سُہ  دۅہ  آسہِ  (قیامتُک)  ییٚلہِ  أسۍ  پہاڑ  (ریزٕہ  ریزٕہ  کٔرِتھ  ہَواہس  منٛز)  پکناووکھ  تہٕ  تۆہۍ  وُچِھو  زمین  صاف  مٲدان  (تَتھ  پیٚٹھ  آسہِ  نہٕ  کُلیوٗکنیوتہٕ  حیوانو  تہٕ  نباتاتو  منٛزٕ  کِہِنۍ  تہِ)  تہٕ  أسۍ  سۅمبراووکھ  تمام  انسان  تہٕ  تِمَو  منٛزٕ  تۯاوون  نہٕ  کٕہٕنۍ  (تہِ)۔

Transliteration:
  Wayawma nusayyiru aljib<u>a</u>la watar<u>a</u> alar<u>d</u>a b<u>a</u>rizatan wa<u>h</u>asharn<u>a</u>hum falam nugh<u>a</u>dir minhum a<u>h</u>ad<u>a</u><b>n</b>


Athar:
  تہٕ  سٲری  یِن  اند  ہیٚتھ  تُہٕندِس  ربّ  سٕندِس  دربارس  منٛز  صف  در  صف  جمع  کرنہٕ۔  وُچِھتَو  وۅنۍ  ٲو  نا  توٚہۍ  اَسہِ  نِشہِ  تِتھے  پٲٹھۍ  یِتھہٕ  پٲٹھۍ  اَسہِ  توٚہۍ  گۅڈنِچہِ  لٹہِ  پٲدٕ  ٲسِو  کٔرِمٕتۍ۔  تۅہیہِ  اوسُو  سمجھمُت  زِ  اسہِ  چُھنہٕ  تُہندِ  خٲطرٕ  وعدُک  کانٛہہ  وقت  مُقررٕے  کوٚرمُت۔

Mirwaiz:
  بیٚیہِ  یِن  سٲری  لوٗکھ  حٲضر  کرنہٕ  تُہٕندِس  پروردگارس  برونٹھ  کُن  صفن  منٛز  یِم  قیامتس  انکار  کران  ٲسۍ،  تِمن  یِیہِ  وَننہٕ۔  بے  شک  توٚہۍ  واتنٲوِو  أسہِ  تتھ  حالس  اندر  یَتھ  منٛز  اَسہِ  توٚہۍ  گۅڈنی  پٲدٕہ  کٔرِمٕتۍ  ٲسِو  یعنی  نٔنی  چھٔنی،  تۅہیہِ  وُچھیوٕہ  گۅڈنِچ   پیدٲیش  مگر  پژھ  کٔرٕو  نہٕ  بیٚیہِ  دوبارٕہ  پٲدٕ  سپدنس۔  بلکہ  اوس  تۅہیہِ  خیال  کہ  أسۍ  کروٕے  نہٕ  تُہُندِ  خٲطرٕپَنُن  وعدٕہ  پوٗرٕ  کرنُک  کانٛہہ  وقتاہ  مقرر۔

Tahir:
  تہٕ  (تمام  لُکھ)  یِن  تُہٕندِس  ربّ  سٕندِس  دربارس  منٛز  قطار  در  قطار  پیش  کرنہٕ،  (تِمن  یِیہِ  وننہٕ،)  بے  شک  چِھو  (اَز)  تۆہۍ  اَسہِ  نِشہِ  (تِتھے  پٲٹھۍ)  آمٕتۍ  یِتھہٕ  پٲٹھۍ  زن  اَسہِ  تۆہۍ  گۅڈنِچہِ  پھِرِ  پٲدٕٲسۍوٕ  کٔرۍمٕتۍ  بلکہ  ٲسۍوٕ  تۆہۍ  یہِ  گمان  کران  زِ  أسۍ  کرَو  نہٕ  ہرگز  تُہٕندِ  خٲطرٕوعدُک  وقتٕے  مقرر۔

Transliteration:
  WaAAuri<u>d</u>oo AAal<u>a</u> rabbika <u>s</u>affan laqad jitumoon<u>a</u> kam<u>a</u> khalaqn<u>a</u>kum awwala marratin bal zaAAamtum allan najAAala lakum mawAAid<u>a</u><b>n</b>


Athar:
  تہٕ  نامۂ  اعمال  یِیہِ  برونٹھہٕ  کنہِ  تھاونہٕ۔  تمہِ  وقتہٕ  وُچِھو  توٚہۍ  زِ  مُجرم  لُکھ  آسن  پننہِ  زندگی  ہٕنزِ  کتابہِ  ہٕندیٚو  درج  کرنہٕ  آمتیو  چیزو  نِشہِ  کھۅژان،  تہٕ  ونان  آسن  زِ،  ہاے  سٲنۍ  بدقسمتی،  یہِ  کِژھ  کتاب  چھےٚ  زِ  سٲنۍ  کانٛہہ  لۅکٕٹ  بٔڈ  حرکت  روٗزنہٕ  تِژھ،  یۅسہٕ  نہٕ  اتھ  منز  درج  آسہِ  کرنہٕ  آمٕژ۔  یہِ  یِکینژھاہ  تِمو  کوٚرمُت  اوس  تہِ  سورُے  لبَن  پانس  برونٛہہ  کنہِ  حٲضر،  تہٕ  تُہُند  ربّ  کرِ نہٕ  کٲنٛسہِ  پٮ۪ٹھ  ظُلم۔

Mirwaiz:
  بیٚیہِ  یِن  تَمہِ  دۅہ  لوٗکن  ہٕنزن  عملن  ہُنٛد  دفتر  تِمن  برونٹھ  کُن  تراونہٕ،  کٲنسہِ  دِن  دٔچھِنِس  اَتھس  کیتھ،  کٲنسہِ  دِن  کھۅفرس  اَتھس  کیتھ۔  پس  وُچھوٗکھ  توٚہۍ  کٲفر  کھۅژان  تہٕ  نَٹان  تَمہِ  سٍتۍ  یہِ  تتھ  منٛز  لیکھِتھ  آسہِ۔  بیٚیہِ  وَنن  ہاے  افسوس  کیاہ  گوٚو  سانہِ  حقہٕ  ییٚمۍ  سٲنۍ  نامۂ  اعمالن  چھُنہٕ  تروومُت  کانٛہہ  لۅکُٹ  گناہ  نہ  کانٛہہ  بوٚڈ  گناہ  یُس  نہٕ  لیوکھمُت  تہٕ  درج  چھُن  کوٚرمُت۔  بیٚیہِ  لبن  تِم  پننہِ  سارے  عملہٕ  یِمہٕ  تِمَو  کرِمَژٕ  آسن  عمرِ  دنیاہس  منٛز  پانس  برونٹھہٕ  کنہِ۔  تُہُند  پروردگار  کرِنہٕ  ظلم  کٲنسہِ  سٍتۍ۔  نہ  کوٚرمُت  گناہ  کیا  آسِہا  کٲنسہِ  شخصس  لیکھنہٕ  آمُت  یا  کٔرمٕژ  نیکی  کیا  آسِہا  کٲنسہِ  شخصس  لیکھنے  روٗزمٕژ۔

Tahir:
  تہٕ (پۯتھ  أکِس  برونٛہہ  کَنہِ)  یِیہِ  اعمال  نامہٕ  تھاونہٕ  پتہٕ  وُچھوٗکھ  تۆہۍ  مجرم  (تِم)  آسن  تِمَو  (گناہو  تہٕ  جُرمَو)  سٍتۍ  لرزیمٕتۍ  یِم  تَتھ  (اعمال  نامس)  منٛز  درج  آسن  تہٕ  ونن  ہاے  موٗدۍ!  یَتھ  اعمال  نامس  کیا  چُھ  گۆمُت  أمۍ  نَہ  چھے٘  کانٛہہ  لۅکٕٹ  (کتھ)  ترٲومٕژ  تہٕ  نَہ  چھَن  کانٛہہ  بٔڑ  (کتھ)،  مگر  أمۍ  چھے٘  (اَکھ  اَکھ  کتھ)  گٕنزرٲومٕژ  تہٕ  تِم  یِکینٛژھاہ  کران  ٲسۍ  روٗدِمٕتۍتہِ  لبن  (پانس  برونٛہہ  کنہِ)  حٲضر،تہٕ  تُہُنٛد  ربّ  کرِ  نہٕ  کٲنسہِ  پیٚٹھ  ظلم۔

Transliteration:
  Wawu<u>d</u>iAAa alkit<u>a</u>bu fatar<u>a</u> almujrimeena mushfiqeena mimm<u>a</u> feehi wayaqooloona y<u>a</u> waylatan<u>a</u> m<u>a</u> lih<u>atha</u> alkit<u>a</u>bi l<u>a</u> yugh<u>a</u>diru <u>s</u>agheeratan wal<u>a</u> kabeeratan ill<u>a</u> a<u>hsa</u>h<u>a</u> wawajadoo m<u>a</u> AAamiloo <u>had</u>iran wal<u>a</u> ya<i><u>th</u></i>limu rabbuka a<u>h</u>ad<u>a</u><b>n</b>


Athar:
  یاد  کٔرِو،  ییٚلہِ  اسہِ  فرشتن  ووٚن  زِ  آدمسؑ  کٔرِو  سجدٕہ،  تِمو  کوٚر  سجدٕہ  مگر  ابلیسن  کوٚر  نہٕ،  سُہ  اوس  جِنو  منٛزٕ  امہِ  موجوب  درٛاو  پننِس  ربّ  سٕندِ  حکم  کہ  اطاعت  نِشہِ۔  ﴿یعنی  ابلیس  اوسنہٕ  فرشتو  منٛزٕ،  بلکہ  اوس  جِنو  منٛزٕ،  اَمی  موجوب  سپُد  تٔمۍ  سٕندِ  خٲطرٕ  اطاعت  نِشہِ  نیٚبر  نیرُن  ممکن۔  فرشتو  منٛزٕ  ہرگاہ  آسِہے  تیٚلہِ  ہیٚکہِ  ہے  نہٕ  نافرمٲنی  کٔرِتھ۔  اتھ  برعکس  چِھ  جنّ  انسانن  ہٕندۍ  پٲٹھۍ  ذی  اختیار  مخلوق  یِم  پیدٲیشی  طور  فرمانبردار  چِھنہٕ  بناونہٕ  آمٕتۍ  بلکہ  چُھکھ  کفر  و  ایمان  تہٕ  اطاعت  و  معصیتُک  دۅشوٕنۍ  ہُند  اختیار  دِنہٕ  آمُت﴾  وۅنۍ  کیا  توٚہۍ  چِھوٕ  مےٚ  ترٲوِتھ  سُہ  تہٕ  بیٚیہِ  تٔمۍ  سٕنز  ذُریت  پنٕنۍ  سرپرست  بناوان،  حالانکہ  تِم  چِھ  تُہٕندۍ  دُشمن؟  سٮ۪ٹھہٕے  بُرٕ  بدل  چُھ  یتھ  ظالم  لُکھ  اختیار  چِھ  کران۔

Mirwaiz:
  بیٚیہِ  چھُ  قٲبل  ذکر  سُہ  وقت  ییٚلہِ  اَسہِ  حکم  کوٚر  ملٲیکن  کہ  سجدٕہ  دِیِو  آدم  علیہ  السلامس  برونٹھہٕ  کنہِ،  پس  دُیت  تِمَو  سارِوٕیو  سجدٕہ  ابلیسس  ورٲے۔  ابلیسن  ٲس  تیٖژ  عبادت  کٔرمٕژ  سُتہِ  اوس  ووتمُت  ملٲیکن  ہٕندِس  درجس۔  تمی  آو  تٔمِس  تہِ  ملٲیکن  سٍتۍ  سجدٕھ  کرنُک  حکم  کرنہٕ  مگر  تٔمۍ  دُیت  نہٕ  سجدٕہ۔  سُہ  اوس  جِنو  أندرٕھ،  پس  درٛاو  سُہ  نیبر  پننِس  پروردگارٕ  سٕندِ  حکمہٕ  نِشہِ،  عدول  حکمی  کٔرٕن  یعنی  سجدٕھ  دُیتُن  نہٕ،  سُہ  ییٚلہِ  وۅنۍ  یُتھ  شریر  چھُ،  اے  بنی  آدمو  اے  انسانو  توٚہۍ  چھوٗنہٕ  سُھ  ابلیس  تہٕ  تِہٕنز  ذُریت  بہٕ  معبودِ  برحق  ترٲوِتھ  پنٕنۍ  دوست  زانان  حالانکہ  سُہ  چھُ  تُہُند  سخت  دشمن۔  کٲژاہ  چھےٚ  شرمہِ  ہٕنز  کتھ  کہ  سُہ  تُہند  دشمن،  تُہٕںدِس  بابہٕ  صٲب  حضرت  آدم  علیہ  السلام  سُند  دشمن،  سُہ  چھوٗن  توٚہۍ  زانان  دوست  پَنُن  بہٕ  تُہُند  مہربان  دوست  ٲسِتھ،  میٲنۍ  چھِو  کران  نافرمٲنی۔  حٲف  صد  حٲف  تُہٕنزِ  عقلہِ  پٮ۪ٹھ۔  یہِ  ابلیس  تہٕ  تِہٕنز  ذریت  دوست  بناوٕنۍ  چھُ  ظٲلمن  ہٕندِ  خٲطرٕ  سٮ۪ٹھاہ  یچھ  بدل۔  دوست  گوٚژُھس  زانُن  تہٕ  رٹُن  بہٕ۔  تتھ  بدل  چھِو  دوست  رٹان  شیطانس  یُس  تُہُند  دشمن  قوی  چھُ۔

Tahir:
  تہٕ  (سُہ  وقت  کٔرِو  یاد)  ییٚلہِ  اَسہِ  فرشتن  فرموو  زِ  تۆہۍ  کٔرِوآدمس  (علیہ  السلام  تعظیمُک)  سجدٕہ  پتہٕ  کۆر  تِمَو  (سارِوٕے)  سجدٕہ  ابلیسس  وَراے،  سُہ  (ابلیس)  اوس  جنّو  منٛزٕپتہٕ  دۯاو  سُہ  پننس  ربّ  سٕندِ  اطاعت  نِشہِ  نیٚبر،  کیا  تۆہۍ  چھوونہٕ  سُہ  تہٕ  تٔمۍ  سٕندۍ  اولاد  مے٘  ترٲوِتھ  دوست  بناوان  ییٚلہِ  زن  تِم  تُہٕندۍ  دشمن  چِھ،  کوتاہ  بُرٕ  بدلہٕ  چُھ  یہِ  ظٲلمن  خٲطرٕ  (یہِ  تِمَو  میانہِ  جایہِ  چُھ  ژورمُت)۔

Transliteration:
  Wai<u>th</u> quln<u>a</u> lilmal<u>a</u>ikati osjudoo li<u>a</u>dama fasajadoo ill<u>a</u> ibleesa k<u>a</u>na mina aljinni fafasaqa AAan amri rabbihi afatattakhi<u>th</u>oonahu wa<u>th</u>urriyyatahu awliy<u>a</u>a min doonee wahum lakum AAaduwwun bisa li<b>l</b><i><u>thth</u></i><u>a</u>limeena badal<u>a</u><b>n</b>


Athar:
  مےٚ  ٲسۍ  نہٕ  آسمان  تہٕ  زمین  پٲدٕ  کرنہٕ  وقتہٕ  تِم  ناد  دِتھ  أنٕمٕتۍ،  تہٕ  نہ  ٲسِم  خۅد  تِم  تِہندِس  تخلیقس  منٛز  شریک  کٔرِمٕتۍ۔  میٲنۍ  کٲم  چَھنہٕ  یہِ  زِ  گُمراہ  کران  وٲلۍ  آسکھ  پنٕنۍ  مددگار  بناوان۔  ﴿مطلب  چُھ  یہِ  زِ  یِم  شیطان  کِتھہٕ  پٲٹھۍ  بنے  تُہندِ  اطاعتٕکۍ  تہٕ  بندگی  ہٕندۍ  حقدار؟  بندگی  ہُند  حقدار  ہیکہِ  صرف  خٲلِقٕے  ٲسِتھ۔  تہٕ  یِمن  شیطانن  ہُند  حال  چُھ  یہِ  زِ  آسمان  و  زمین  کِس  تخلیقس  منٛز  شریک  سپدُن  چھےٚ  دوٗر  کتھ،  یِم  چِھ  پانہٕ  مخلوق۔﴾

Mirwaiz:
  مےٚ  چھِنہٕ  یِم  شیاطین  رٔٹِمٕتۍ  آسمان  و  زمین  پٲدٕہ  کرنہٕ  کہ  وقتہٕ،  بیٚیہِ  چھِم  نہٕ  سٍتۍ  رٔٹِمٕتۍ  تَمہِ  ساعتہٕ  ییٚمہِ  ساعتہٕ  مےٚ  تِم  پٲدٕہ  کٔرۍ،  تِمن  کیا  پٕرٛژھہا  بہٕ  کہ  کِتھہٕ  پٲٹھۍ  کرٕ  بہٕ  آسمان  تہٕ  زمین  پٲدٕہ  یا  کِتھہٕ  پٲٹھۍ  کرو  بہٕ  توٚہۍ  پٲدٕہ،  یا  پٕرٛژھہَکھ  کہ  یہِ  کوٚرہ  مےٚ  جانٕے،  کُنہِ  جایہِ  ما  چھُس  بہٕ  ہیوٚربۅن  گوٚمُت۔  بہٕ  اوسُس  نہٕ  تَمہِ  قسمُک  ناقص  قدرتس  اندر  بہٕ  کیا  رٹہکھ  گمراہ  کروُنۍ  میانین  بندن  پنٕنۍ  مددگار  یا  بہٕ  کیا  ہیٚمہٕ  ہا  تِمن  نِشہِ  کانٛہہ  مشورہ۔

Tahir:
  نَہ  ٲسۍ  مے٘  تِم  آسمانن  تہٕ  زمین  کِس  تخلیقس  پیٚٹھ  (پلزٕنہِ  یا  گوٲہی  خٲطرٕ)  ناد  دِتھ  أنۍ  مٕتۍ  تہٕ  نَہ  تِہِندِ  پننہِ  تخلیق  (کہ  وقتہٕ)،  تہٕ  نَہ  اوسُس  بہٕ  تِیُتھ  زِ  گمراہ  کرن  وٲلۍ  بناوہکھ  (پنٕنۍ)  اَتھہٕ  تہٕ  نَرِ۔

Transliteration:
  M<u>a</u> ashhadtuhum khalqa a<b>l</b>ssam<u>a</u>w<u>a</u>ti wa<b>a</b>lar<u>d</u>i wal<u>a</u> khalqa anfusihim wam<u>a</u> kuntu muttakhi<u>th</u>a almu<u>d</u>illeena AAa<u>d</u>ud<u>a</u><b>n</b>


Athar:
  پتہٕ  کیا  کرن  یِم  لُکھ  تمہِ  دۅہ  ییٚلہِ  یُہُند  ربّ  یِمن  وَنہِ  زِ  دِیِو  آلَو  تِمن  ۂستِین  یِم  تۅہیہِ  میٲنۍ  شریک  ٲسِیوٗکھ  سمٕجھ  مٕتۍ،  یِم  دِن  تِمن  آلو  مگر  تِم  یِن  نہٕ  یِہندِس  مددس،  تہٕ  أسۍ  بناوَو  یِمن  منٛزباگ  اَکُے  مشترکہٕ  ہلاکتُک  چاہ۔

Mirwaiz:
  سُہ  دۅہ  تہِ  چھُ  یاد  کرنس  لایق  ییٚمہِ  دۅہ  اللہ  تعالیٰ  فرماوِ  مُشرکن،  تَلا  آلَو  دِیتو  پننہِ  مددٕ  خٲطرٕ  تِمن  معبودنِ  بٲطلن  یِم  میٲنۍ  شریک  ٲسِہوٗکھ  زانان،  توپتہٕ  دِنکھ  آلَو،  تورٕھ  وَننکھ  نہٕ  تِم  کانٛہہ  جواب  ییٚمہِ  سٍتۍ  تِم  مایوس  سَپدن۔  بیٚیہِ  کروأسۍ  تِمن  منٛز  ٹہوٚراہ  اَکھ  نارٕھ  خندقاہ  یُس  سخت  مُہلک  آسہِ۔

Tahir:
  تہٕ  تمہ  دۅہ  (یعنی  سہُ  دۅہ  کٔرِو  یاد  یی٘لہِ)  فرماوِاللہ  تعالیٰ،  تِمَن  کٔرِو  آلَو  یِم  تو٘ہۍ  میٲنۍ  شریک  ٲسۍووکھ  زانان،  پتہٕ  کرن  تِم  تِمن  آلو  مگر  تِم  دِن  نہٕ  تِمن  کانٛہہ  جواب  تہٕ  أسۍ  بناوو  تِمن  منٛزباگ  (اَکھ  جہنمٕچ  وٲدی)  ہلاکتٕچ  جاے۔

Transliteration:
  Wayawma yaqoolu n<u>a</u>doo shurak<u>a</u>iya alla<u>th</u>eena zaAAamtum fadaAAawhum falam yastajeeboo lahum wajaAAaln<u>a</u> baynahum mawbiq<u>a</u><b>n</b>


Athar:
  سٲری  مجرم  وُچَھن  تمہِ  دۅہ  نار،  تہٕ  سمجھن  زِ  وۅنۍ  چُھ  تِمن  اَتھ  منٛز  گژُھن،  تہٕ  تِم  لبن  نہٕ  امہِ  نِشہِ  بچنہٕ  خٲطرٕ  کانٛہہ  چھپن  جاے۔

Mirwaiz:
  بیٚیہِ  وُچھن  نافرمان  نارِ  جہنم،  یقین  کرن  کہ  تِم  چھِ  واتہٕ  وٕنۍ  اَتھ  نارس  منٛز،  بیٚیہِ  لبن  نہٕ  تَمہِ  نِشہِ  بچنٕچ  کانٛہہ  وَتھاہ۔

Tahir:
  تہٕ  مجرم  لُکھ  وُچھن  جہنمُک  نار  پتہٕ  تَرِ  تِمن  فکرِ  زِ  پٔزۍپٲٹھۍ  چِھ  تِم  تٔتھۍ  منٛز  پیٚنہٕ  وٲلۍتہٕ  تِم  ہیٚکن  نہٕ  تَمہِ  نِشہِ  بچ  نٕچ  کانٛہہ  جاے  لٔبِتھ۔

Transliteration:
  Wara<u>a</u> almujrimoona a<b>l</b>nn<u>a</u>ra fa<i><u>th</u></i>annoo annahum muw<u>a</u>qiAAooh<u>a</u> walam yajidoo AAanh<u>a</u> ma<u>s</u>rif<u>a</u><b>n</b>


Athar:
  اَسہِ  سمجھٲوۍ  یتھ  قرآنس  اندر  لُکھ  رنگہٕ  رنگہٕ،  مگر  انسان  سپُد  سٮ۪ٹھہٕے  لڑایہِ  گوٚر  ثٲبت۔

Mirwaiz:
  پٔزِپٲٹھۍ  بیٚیہِ  کوٚڑ  اَسہِ  یتھ  قرآن  مجیدس  منٛز  بیان  لوٗکن  ہٕںدِ  ہدایت  خٲطرٕ  پرتھ  کُنہِ  قسمٕکۍ  مضامین  واریاہو  طریقو  مگر  باوجودآں  چھُ  انسان  سارِوٕے  کھۅتہٕ  ہَر  تہٕ  قضیہِ  تہٕ  تنازعہ  کروُن۔

Tahir:
  تہٕ  بے  شک  چھے٘  اَسہِ  یَتھ  قرآنس  منٛزلُکن  خٲطرٕ  پۯتھ  قٔسمٕچ  مثال  (اندازبدلٲوۍبدلٲوۍ)  گرِگرِ  بیان  کٔرمٕژ،  تہٕ  انسان  چُھ  ژُونس  منٛز  پۯتھ  چیزٕ  کھۅتہٕ  کٔھسِتھ۔

Transliteration:
  Walaqad <u>s</u>arrafn<u>a</u> fee h<u>atha</u> alqur<u>a</u>ni li<b>l</b>nn<u>a</u>si min kulli mathalin wak<u>a</u>na alins<u>a</u>nu akthara shayin jadal<u>a</u><b>n</b>


Athar:
  تِمن  برونٛٹھ  کُن  ییٚلہِ  ہدایت  ووت،  اتھ  ماننہٕ  نِشہِ  تہٕ  پننِس  ربّس  معٲفی  منگنہٕ  نِشہِ  کٔمۍ  چیزن  رُکٲوۍ  ٲخر  تِم؟  اَمہِ  ورٲے  چُھنہٕ  بیٚیہِ  کینٛہہ  زِ  تِم  چِھ  انتظارس  زِ  تِمن  سٍتۍ  تہِ  گژِھہ  تی  کینژھا  سپدُن  یہِ  پٔتِمیٚن  قومن  سٍتۍ  چُھ  سپُدمُت،  یا  یہِ  زِ  تِم  گژھن  عذابس  برونٛہہ  کُن  واتان  وُچِھنۍ۔

Mirwaiz:
  بیٚیہِ  رٔٹۍ  نہٕ  لوٗکھ  کُنہِ  چیزن  پتھ  ایمان  اننہٕ  نِشہِ،  بیٚیہِ  پننِس  پروردگارس  مغفرت  منگنہٕ  نِشہِ،  تِمن  نِشہِ  ہدایت  وٲتِتھ۔  مگر  تٔمی  چیزن  کہ  تِمن  پٮ۪ٹھ  تہِ  کیا  گُزرِ  سُے  حال  یُس  بروٗنٹھِمین  نافرمانن  پٮ۪ٹھ  گُزریومُت  اوس  یا  واتہِ  تِمن  عذاب  بُتھیٚن  برونٹھ  کُن۔

Tahir:
  تہٕ  لُکن  اوسنہٕ  کٲنسہِ  (اَمہِ  کتھہِ  نِشہِ)  ٹھاکھ  کۆر  مُت  ییٚلہِ  زن  تِمن  نِشہِ  ہدایت  اوس  آمُت  زِ  تِم  اَنن  ایمان  بیٚیہِ  منگن  پننِس  ربّس  مغفرت  اَمہِ  (انتظارٕ)  وَرٲے  زِ  تِمن  یِیہِ  بروٗٹھِمیٚن  لُکن  ہُنٛد  (ہلاکتُک)  طریقہٕ  پیش  نَتہٕ  یِیہِ  عذاب  تِمن  برونٛہہ  کُن۔

Transliteration:
  Wam<u>a</u> manaAAa a<b>l</b>nn<u>a</u>sa an yuminoo i<u>th</u> j<u>a</u>ahumu alhud<u>a</u> wayastaghfiroo rabbahum ill<u>a</u> an tatiyahum sunnatu alawwaleena aw yatiyahumu alAAa<u>tha</u>bu qubul<u>a</u><b>n</b>


Athar:
  رسول  چِھکھ  نہٕ  أسۍ  امہِ  کامہِ  ورٲے  بیٚیہِ  کُنہِ  غرضہٕ  خٲطرٕ  سوزان  زِ  تِم  دِن  بشارتٕکۍ  تہٕ  نہیب  کرنٕکۍ  خدمات  انجام۔  مگر  کٲفرن  ہُند  حال  چُھ  یہِ  زِ  تِم  چِھ  بٲطلٕکۍ  ہتھیار  ہیٚتھ  حقس  ؤسۍ  پایہِ  ہاونٕچ  کوٗشش  کران،  تہٕ  تِمو  چِھ  میٲنۍ  آیات  تہٕ  تِم  نہیب  یِم  تِمن  کرنہٕ  آے  مذاق  بنٲوِمٕتۍ۔

Mirwaiz:
  بیٚیہِ  چھِکھ  نہٕ  أسۍ  سوزان  حضرتِ  انبیاء  و  مرسلین  مگر  باایمانن  فرماں بردارن  بشارت  وںنہٕ  خٲطرٕ  بیٚیہِ  کٲفر نافرمانن  عذابُک  بیٖم  کرنہٕ  خٲطرٕ،  تَمہِ  کہ  ثبوت  خٲطرٕ  چھِ  أسۍ  تِمن  کٲفی  دلیلہٕ  عطا  کران۔  تِمَو  دلیلو  کھۅتہٕ  زیادٕہ  چھِ  تِمن  نِشہِ  تِم  فرمٲیشہ  معجزٕہ  ژھابنڈان،  تہِ  چھُ  لغو  تہٕ  بیکار۔  بیٚیہِ  چھِ  ٲفر  اَپزِ  اَپزِ  کتھہٕ  پیش  کٔرۍ  کٔرۍ  ہَر  تہٕ  قضیہ  لاگان  یُتھ  پننہِ  خیالہٕ  پٔزِس  مغلوب  کرن۔  تہِ  بَنہِ  نہٕ،  پوٚز  چھُ  ہمیشہ  غٲلب  سُھ  سَپدِنہٕ  مغلوب  زانٛہہ  تہِ۔  بیٚیہِ  چھِ  تِمو  سٲنۍ  آیات  بیٚیہِ  ییٚمہِ  عذابُک  بیٖم  آو  تِمن  کرنہٕ  روٹمُت  تہٕ  زونمُت  اَکھ  ٹھٹھاہ  تہٕ  مسخر گِیا۔

Tahir:
  تہٕ  أسۍ  چِھکھ  نہٕ  رسول  سوزان  مگر  (لُکن)  خوش  خبر  بوزناون  وٲلۍ  تہٕ  کھوژناون  وٲلۍ  (بنٲوِتھ)،  تہٕ  کٲفر  لُکھ  چِھ  (یِمن  رسولن  سٍتۍ)  ناشٲیستہٕ  کتھن  ہٕندِ  دٔسۍ  ژُوان  تاکہ  اَمہِ  (بٲطل)  کہ  ذریعہ  کرن  حقس  ختم  تہٕ  تِم  چِھ  میانیٚن  آیاتن  بیٚیہِ  تَتھ  (عذابس) ییٚمہِ  نِشہِ  تِم  کھوژناونہٕ  چِھ  یِوان  ٹھٹھہٕ  مذاق  بناوان۔

Transliteration:
  Wam<u>a</u> nursilu almursaleena ill<u>a</u> mubashshireena wamun<u>th</u>ireena wayuj<u>a</u>dilu alla<u>th</u>eena kafaroo bi<b>a</b>lb<u>at</u>ili liyud<u>h</u>i<u>d</u>oo bihi al<u>h</u>aqqa wa<b>i</b>ttakha<u>th</u>oo <u>a</u>y<u>a</u>tee wam<u>a</u> on<u>th</u>iroo huzuw<u>a</u><b>n</b>


Athar:
  تہٕ  تس  شخصس  کھۅتہٕ  بوٚڈ  ظٲلِم  کُس  چُھ،  یس  تٔمۍ  سٕندِس  ربّ  سٕندۍ  آیات  بوزنٲوِتھ  نصیحت  یِیہِ  کرنہٕ،  تہٕ  سُہ  پِھرِ  تِمو  نِشہِ  بُتھ،  تہٕ  مٔشراوِ  سُہ  بُرٕ  انجام  ییٚمیُک  انتظام  تٔمۍ  پننہِ  خٲطرٕ  خۅد  پننیٚو  اَتھو  چُھ  کوٚرمُت؟  ﴿یِمو  لُکو  یہِ  رٔوِش  اختیار  چھےٚ  کٔرمٕژ﴾  تِہندٮ۪ن  دِلن  پٮ۪ٹھ  چھےٚ  اَسہِ  غلافہٕ  کھاجِمژٕ،  یِمہٕ  تِمن  قرآنٕچ  کتھ  چَھنہٕ  سمجھنہٕ  دِوان،  تہٕ  تِہندٮ۪ن  کنن  چُھ  اسہِ  گۅبٚیر  پٲدٕ  کوٚرمُت۔  توٚہۍ  دِیتَو  ہدایتس  کُن  تِمن  کوتاہ  تہِ  ناد،  تِم  لبن  نہٕ  اتھ  حالتس  منٛز  زٕہٕنۍ  ہدایت۔

Mirwaiz:
  بیٚیہِ  کُس  اَکھاہ  چھُ  زیادٕہ  ظٲلم  تس  شخصہٕ  سٕندِ  کھۅتہٕ  یس  خداے  سٕندیو  آیاتو  سٍتۍ  نصیحت  کرنہٕ  آیہِ  تَمہِ  پتہٕ  پھُیٛر  تٔمۍ  تِمَو  آیاتو  نِشہِ  بُتھ۔  ،  بیٚیہِ  مٔشرٲوِن  تِم  گناہ  یِم  تٔمۍ  پننیو  اَتھو  برونٹھ  کُن  سوٗزِمٕتۍ  چھِ۔  پٔزِپٲٹھۍ  اَسہِ  چھِ  ترٲوِمٕتۍ  تِہِںدین  دِلن  پٮ۪ٹھ  پردٕہ  یُتھ  نہٕ  تِمن  خداے  سٕندۍ  آیات  فکرِ  ترن،  بیٚیہِ  چھُکھ  تروومُت  کنن  وۅگہٕ  تہٕ  زَر،  تَمی  سببہٕ  چھُ  تِہُند  حال  کہ  ہرگاہ  توٚہۍ  تِمن  دعوت  دِیِو  ہدایتس  کُن  تِم  لبن  نہٕ  ہدایت  زانٛہہ  تہِ،  لہٰذا  کیازِ  چھِو  توٚہۍ  بران  اَمُیک  غم۔  یِمن  چھُ  تٲخیرعذاب  سٍتۍ  خیال  گژھان  کہ  شاید  یِمن  آسِنہٕ  عذاب  کینٛہہ  مگر  تٲخیرِ  عذابُک  وجہ  چھُ  کہ۔

Tahir:
  تہٕ  تس  شخصس  کھۅتہٕ  کٔھسِتھ  ظالم  کُس  آسہِ  یس  تٔمۍ  سٕندِس  ربّ  سٕنزٕ  نشٲنِیہِ  آیہِ  یاد  پاونہٕ  پتہٕ  پھِیُر  تٔمۍ  تِمَو  نِشہِ  بُتھ  تہٕ  تِم  (بداعمال)  گٔیِس  مٔشِتھ  یِم  تٔمۍ  سٕندیٚو  اَتھو  برونٛہہ  کُن  ٲسۍ  سوٗزِمٕتۍ،  بے  شک  چِھ  اَسہِ  تِہِندیٚن  دِلن  پیٚٹھ  پردٕہ  ترٲوِمٕتۍ  زِ  تِم  گژھن  (نہٕ)  یہِ  حق  سمجِتھ  ہیٚکٕنۍ  تہٕ  تِہِندیٚن  کنن  منٛز  چُھ  گۅبیر  پٲدٕ  کۆرمُت  (زِ  تِم  گژھن  نہٕ  یہِ  حق  بوٗزِتھ  ہیٚکٕنۍ)  تہٕ  ہرگاہ  تۆہۍ  تِمن  ہدایتس  کُن  ناد  دِیِو  پتہٕ  تہِ  لبن  نہٕ  تم  قطعاً  ہدایت۔

Transliteration:
  Waman a<i><u>th</u></i>lamu mimman <u>th</u>ukkira bi<u>a</u>y<u>a</u>ti rabbihi faaAAra<u>d</u>a AAanh<u>a</u> wanasiya m<u>a</u> qaddamat yad<u>a</u>hu inn<u>a</u> jaAAaln<u>a</u> AAal<u>a</u> quloobihim akinnatan an yafqahoohu wafee <u>atha</u>nihim waqran wain tadAAuhum il<u>a</u> alhud<u>a</u> falan yahtadoo i<u>th</u>an abad<u>a</u><b>n</b>


Athar:
  تُہُند  ربّ  چُھ  بوٚڈ  مغفرت  کرن  وول  تہٕ  رحمت  وول۔  اگر  سُہ  تِمن  تِہندٮ۪ن  کرتوٗتن  پٮ۪ٹھ  رَٹُن  ییٚژِھہ  ہے،  تیٚلہِ  سوزِ  ہے  تِمن  جلدی  عذاب۔  مگر  تِہندِ  خٲطرٕ  چُھ  وعدُک  اکھ  وقت  مُقرر،  تہٕ  تمہِ  نِشہِ  بٔچِتھ  لبن  نہٕ  تِم  ژلنٕچ  کانٛہہ  وَتھ۔

Mirwaiz:
  تُہُند  پروردگار  چھُ  سٮ۪ٹھاہ  مغفرت  کروُن  رحمت  وول۔  پس  چھُ  سُہ  تِمن  مہلت  دِوان  ییٚمہِ  کتھہِ  مۅکھہٕ  کہ  شاید  تِمَو  منٛزٕ  ما  سَپدِ  کانٛہہ  مسلمان،  تس  کرِ  اللہ  تعالیٰ  مغفرت  تہٕ  گناہن  گُزران،  ہرگاہ  سُہ  تِمن  تِہٕنزو  یچھ  عملو  سببہٕ  گرفتار  کرُن  ییٚژِھہ  ہا  تیٚلہِ  کرِ  ہا  تِمن  پٮ۪ٹھ  جلد  عذاب  نٲزل،  مگر  تٔمۍ  چھُ  تِہِندِ  عذابہٕ  خٲطرٕ  اَکھ  وقتاہ  مقرر  کوٚرمُت  ییٚمہِ  نِشہِ  نہٕ  تِم  ہرگز  کانٛہہ  چھپن  جایاہ  لَبن،  یۅہے  قٲعدٕہ  آو  استعمال  کرنہٕ  بروٗنٹھِمین  تہٕ  نافرمانن  سٍتۍ  تہِ  چنانچہ۔

Tahir:
  تہٕ  تُہُنٛد  ربّ  چُھ  بۆڈ  بخشن  وول  رحمت  وول،  اگر  سُہ  تِہِندِس  کرۍ  مٕتِس  پیٚٹھ  تِمن  رَٹہِ  ہے  تیٚلہِ  سوزِ  ہے  پٔزۍپٲٹھۍ  تِمن  پیٚٹھ  جلد  عذاب،  بلکہ  چُھ  تِہِندِ  خٲطرٕوعدُک  وقت  (مقرر،  ییٚلہِ  سُہ  وقت  واتہِ  پتہٕ)  لبن  نہٕ  تس  وَرٲے  ہرگز  کانٛہہ  چھپن  جاے۔

Transliteration:
  Warabbuka alghafooru <u>th</u>oo a<b>l</b>rra<u>h</u>mati law yu<u>a</u>khi<u>th</u>uhum bim<u>a</u> kasaboo laAAajjala lahumu alAAa<u>tha</u>ba bal lahum mawAAidun lan yajidoo min doonihi mawil<u>a</u><b>n</b>


Athar:
  یِمہٕ  عذاب  دِنہٕ  آمژٕ،  بٔستیہِ  چھےٚ  تۅہیہِ  برونٛہہ  کنہِ  موجود۔  تِمو  ییٚلہِ  ظُلم  کوٚر،  اَسہِ  کٔرۍ  تِم  ہلاک،  تہٕ  تِمو  منٛزٕ  اوس  پرٛتھ  کٲنٛسہِ  خٲطرٕ  اسہِ  ہلاکتُک  وقت  مُقرر  کوٚرمُت۔

Mirwaiz:
  ییٚمہِ  بستی  یِمن  ہٕندۍ  قصہ  معروف  و  مشہور  چھِ  یعنی  قوم  عاد  تہٕ  ثمود  وغٲرٕہ  ییٚلہِ  تِمَو  ظلم  کوٚر،  نافرمانی  کٔر،  اَسہِ  اوس  تِہِندِ  ہلاک  کرنہٕ  خٲطرٕ  وقتاہ  مقرر  کوٚرمُت،  سُہ  وقت  ییٚلہِ  واتیکھ  یِم  تہِ  گژھن  ہلاک  تہٕ  برباد۔  برونٹھ  آو  بیان  کرنہٕ  کہ  کافرن  ہُنٛد  فقیر  مسلمانن  سٍتۍ  شریک  تعلیم  عار  زانُن  چھُ  سٮ۪ٹھاہ  یچھ۔  اللہ  تعالیٰ  چھُ  فرماوان  موسیٰ  علیہ  السلامن  ہُنٛد  قصہٕ  حضرت  موسیٰ  علیہ  السلام  باوجود  جلالت  قدر،  تِمَو  کوٚر  نہٕ  کانٛہہ  عار  خضر  علیہ  السلامس  یِم  تِمن  نِشہِ  بۅن  مرتبس  تہٕ  درجس  منٛز  ٲسۍ  تِمن  نِشہِ  علم  حاصل  کرنس  اندر۔  تمُیک  وجہ  سَپُد  یی  کہ  اَکہِ  دۅہ  پوٚر  حضرت  موسیٰ  علیہ  السلامن  وعظ  بنی  اسرٲیلن  ہٕندِس  جماعتس  منٛز۔  تتھ  مجلسہِ  اندر  پُرٛژھ  أکۍ  شخصن  تِمن  کہ  أزِکہ  وقتہٕ  کین  لوٗکن  اندر  کُس  حض  شخص  چھُ  سارِوٕے  کھۅتہٕ  بوٚڈ  عٲلم۔  تِمَو  فرمووہکھ،  بہٕ  چھُس  سارِوٕے  کھۅتہٕ  بوٚڈ  عٲلم۔  اگر  چہ  یہِ  اوس  بالکل  صحیح  لیکن  اللہ  تعالیٰ  ہن  یٔیٚژھ  یِمن  کلام  کرنس  اندر  احتیاط  کرنٕچ  تعلیم  کرٕنۍ۔  اللہ  تعالیٰ  ہن  فرموو  تِمن،  اے  موسیٰ،  یہِ  کِتھہٕ  پٲٹھۍ  ووٚنُو  تۅہیہِ؟  حالانکہ  مجمع  البحرین  ییٚتہِ  نَس  زٕہ  دریاو  پانہٕ  وٲنۍ  رَلان  چھِ  متصل  چھُ  سون  اَکھ  بندٕہ  یُس  بعض  چیزن  اندر  تُہُندِ  کھۅتہٕ  زیادٕہ  عٲلِم  چھُ۔  یِمن  سَپُد  تِہِندِ  ملاقاتُک  شوق  تٔتھۍ  متعلق  چھُ  اللہ  تعالیٰ  فرماوان۔

Tahir:
  تہِ  یِمہٕ  چھے٘  بستی  یہِندۍ  روزن  وٲلۍ  اَسہِ  ہلاک  کٔرۍ  ییٚلہِ  تِمَو  ظلم  کۆر  تہٕ  اَسہِ  اوس  تِہِندِ  ہلاکت  خٲطرٕ  اَکھ  وقت  مقرر  کٔرِتھ  تھوومُت۔

Transliteration:
  Watilka alqur<u>a</u> ahlakn<u>a</u>hum lamm<u>a</u> <i><u>th</u></i>alamoo wajaAAaln<u>a</u> limahlikihim mawAAid<u>a</u><b>n</b>


Athar:
  ﴿یِمن  ؤنۍتَو  سُہ  قٕصہٕ  یُس  موسیٰ  علیہ  السلامس  پیش  اوس  آمُت﴾  ییٚلہِ  موسیٰ  ﴿علیہ  السلامن﴾  پننِس  خٲدِمَس  ووٚن  زِ،  بہٕ  مۅکلاو  نہٕ  پنُن  سفر  یوٚت  تام  نہٕ  بہٕ  دۅن  دریاون  ہٕندِس  سنگمس  پٮ۪ٹھ  واتہِ،  نَتہٕ  روزٕ  بہٕ  أکِس  زیٖٹھِس  وقتس  تام  لگاتار  پکان۔  ﴿کُنہِ  مُستند  ذریعہ  نِشہِ  چُھنہٕ  یہِ  معلوم  سپُدمُت  زِ  حضرت  موسیٰ  علیہ  السلامن  ہُند  یہِ  سفر  کتھ  زمانس  منٛز  اوس  پیش  آمُت،  تہٕ  تِم  زٕہ  دریاو  کم  ٲسۍ  یِہندِس  سنگمس  پٮ۪ٹھ  یہِ  واقعہ  پیش  آو۔  مگر  ییٚلہِ  قٕصس  پٮ۪ٹھ  غور  چِھ  کران  تیٚلہِ  چُھ  باسان  زِ  یہِ  چُھ  تمہِ  وقتُک  واقعہ  ییٚلہِ  موسیٰ  علیہ  السلام  مِصرس  منٛز  ٲسۍ  تہٕ  فرعونس  سٍتۍ  ٲس  تِمن  کشمکش  چلان،  تہٕ  دۅیَو  دریاوَو  نِشہِ  چُھ  مُراد،  نیلِ  اَزرق  تہٕ  نیلِ  اَبیض،  یِہندِس  سنگمس  پٮ۪ٹھ  موجودٕہ  شہر  خرطوم  چُھ  بٔسِتھ۔  امہِ  قیاس  کیٚن  وجوہاتن  پٮ۪ٹھ  چُھ  اسہِ  تفصیلی  بحث  تفہیمُ  القرآن،  جلد  سوم  تفسیر  سورۂ  کہفس  اندر  کوٚرمُت﴾

Mirwaiz:
  سُہ  وقت  پٲوِو  ژیٚتس  ییٚلہِ  موسیٰ  علیہ  السلامن  دوٚپ  پننِس  خٲدِمس  یُوشع  ابن  نونس ﴿یِم  ٲسۍ  ابتداہس  اندر  حضرت  موسیٰ  سٕندۍ  خٲدِم  پتہٕ  سپٕدۍ  پیغمبر﴾ ییٚلہِ  تِمن  حضرت  خضرس  سٍتۍ  ملاقات  کرنہِ  گژُھن  اوس۔  اللہ  تعالیٰ  ہس  پُرٛژھ  تِمَو،  خدایا  تِمن  نِشہِ  واتنٕچ  کیاہ  صورت  چھےٚ۔  ارشاد  سَپدُکھ  اَکھ  بُزِتھ  گاڈِ  ہَنا  تُلِو  سٍتۍ  توٚہۍ،  توپتہٕ  نیٖرِو  سفرس۔  یَتھ  جایہِ  سۅ  گاڈ  زندٕہ  گٔژِھتھ  ٹوکرِ  منٛزٕہ  راوِ  تٔتھۍ  جایہِ  لٔبیوٗن  توٚہۍ  سُہ  صاحب۔  بہٕ  روزٕہ  نہٕ  توٚت  تانۍ  پتھ  یوٚت  تانۍ  نہٕ  بہٕ  واتہٕ  مجمع  البحرینس۔  ادٕہ  پیتَن  مےٚ  واریاہن  ؤرِیَن  سفرکرُن۔

Tahir:
  تہٕ (سُہ  واقعہ  تہِ  کٔرِو  یاد)  ییٚلہِ  موسیٰ  ہن  (علیہ  السلام)  پننِس  (نوجوان  سٲتھی  تہٕ)  خٲدمس  (یوشع  بن  نون  علیہ  السلامس)  وۆن،  بہٕ  ہیٚکہٕ  نہٕ  (پۆت)  پھیٖرِتھ  یۆت  تام  نہٕ  بہٕ  دۅن  دریاون  ہٕنزِرَلنہٕ  چہ  جایہِ  تام  واتہٕ  نَتہٕ  روزٕ  واریاہس  کالس  پکان۔

Transliteration:
  Wai<u>th</u> q<u>a</u>la moos<u>a</u> lifat<u>a</u>hu l<u>a</u> abra<u>h</u>u <u>h</u>att<u>a</u> ablugha majmaAAa alba<u>h</u>rayni aw am<u>d</u>iya <u>h</u>uqub<u>a</u><b>n</b>


Athar:
  پس  ییٚلہِ  تِم  تِہندِس  سنگمس  پٮ۪ٹھ  وٲتۍ،  پنٕنۍ  گاڈ  گٔیکھ  مٔشِتھ،  تہٕ  سۅ  گٔیہِ  نِیٖرِتھ  تِتھہٕ  پٲٹھۍ  دریاوس  منٛز  زنتہٕ  کانٛہہ  سُرنگ  لٲگِتھ  ٲس  ﴿تمی  مٔنٛزۍ  ژٔج﴾۔

Mirwaiz:
  پس  ییٚلہِ  پکان  پکان  وٲتۍ  تِم  مجمع  البحرینس  ییٚتہِ  نَس  زٕہ  دریاو  پانہٕ  وٲنۍ  رَلان  تہٕ  میلان  ٲسۍ،  توٚتنس  وٲتِتھ  روٗدۍ  تِم  أکِس  کنہِ  پلس  سٍتۍ  ڈوفخہ  دِتھ  تَکھ  دِنہِ۔  تتھ  حالس  اندر  پیٚیہِ  تِمن  نِندٕر۔  سۅ  گاڈ  سَپٕز  ٹوکرِ  اندر  بحکمِ  خدا  بیٚیہِ  زندٕہ،  توپتہٕ  ؤژھ  سۅ  دریاوس  اندر۔  یوشع  علیہ  السلام  ییٚلہِ  بیدار  سپٕدۍ  تہٕ  وُچھِکھ  نہٕ  ٹوکرِ  اندر گاڈاہ  کینٛہہ  تہِ۔  اِرادہ  کوٚرُکھ  ییٚلہِ  حضرت  موسیٰ  علیہ  السلام  تہِ  بیدار  سَپدن  تَمی  ساعتہٕ  کرٕہ  بہٕ  تِمن  نِشہِ  یہِ  واقع  بیان  مگر  یِمن  روٗزنہٕ  مُطلق  یہِ  کتھ  ذہنہٕ  أندری۔  اللہ  تعالیٰ  چھُ  فرماوان  یِمن  دۅشوُنۍ  گٔیہِ  گاڈِ  متعلق  کتھ  باتھ  کرٕنۍ  مٔشِتھ۔  پس  ہِیٔژ  تَمہِ  گاڈِہ  پنٕنۍ  وَتھ  دریاوس  منٛز  گٔیہِ  اَکھ  سرٛۅنگاہ  تہٕ  گۅپھاہ  تَس  گاڈِہ  ہٕندِ  پکنہٕ  سٍتۍ۔

Tahir:
  پتہٕ  یی٘لہِ  تِم  دۅشوے  دۅن  دریاون  منٛز  باگ  رَلنٕچ  جایہ  پی٘ٹھ  وٲتۍ  تِمن  دۅشوٕنۍ  گٔیہِ  پنٕنۍ  گاڑ  (تٔتی)  مٔشِتھ  پتہٕ  گے  سۅ  (تلنہٕ  آمٕژ  گاڑ  زندٕہ  سپدِتھ)  دریاوٕ  مٔنزۍسرۅنگہِ  ہٕندۍ  پٲٹھۍ  پنٕنۍ  وَتھ  بناوان  بناوان  نیٖرتھ۔

Transliteration:
  Falamm<u>a</u> balagh<u>a</u> majmaAAa baynihim<u>a</u> nasiy<u>a</u> <u>h</u>ootahum<u>a</u> fa<b>i</b>ttakha<u>th</u>a sabeelahu fee alba<u>h</u>ri sarab<u>a</u><b>n</b>


Athar:
  برونٛہہ  پٔکِتھ  چِھ  موسیٰ  علیہ  السلام  پننِس  خٲدمس  ونان،  اَن  سَہ  سون  ناشتہٕ،  أزِکِس  سفرس  منٛز  چِھ  أسۍ  وُلٹہٕ  پٲٹھۍ  تھٔکِمٕتۍ۔

Mirwaiz:
  یِم  زٕہ  صاحب  حضرت  موسیٰ  علیہ  السلام  بیٚیہِ  حضرت  یوشع  علیہ  السلام  ییٚلہِ  اَمہِ  جایہِ  نِشہِ  برونٹھ  کُں  پٔکۍ،  بۅچھہِ  لٔجِکھ۔  موسیٰ  علیہ  السلامن  فرموو  خٲدِمَس  پننِس،  کٔرِو  پیش  کوج  سون  کھیٚنہٕ  خٲطرٕ۔  اَسہِ  تُل  تکلیف  یتھ  سفرس  اندر۔  ییٚمہِ  برونٹھ  دَہن  منزِلن  پکنہٕ  سٍتۍ  واژاو  نہٕ  اَسہِ  کانٛہہ  تکلیفاہ۔

Tahir:
  پتہٕ  ییٚلہِ  تِم  دۅشوَے  برونٛہہ  پٔکۍ  (وۅنۍ)  وۆن  موسیٰ  ہن  (علیہ  السلام)  پننِس  خٲدمس،سون  کھیٚن  اَن  اَسہِ  نِشہِ  بے  شک  چُھ  اَسہِ  پننِس  یَتھ  سفرس  منٛز  سیٚٹھاہ  مشقتُک  مقابلہٕ  کۆرمُت۔

Transliteration:
  Falamm<u>a</u> j<u>a</u>waz<u>a</u> q<u>a</u>la lifat<u>a</u>hu <u>a</u>tin<u>a</u> ghad<u>a</u>an<u>a</u> laqad laqeen<u>a</u> min safarin<u>a</u> h<u>atha</u> na<u>s</u>ab<u>a</u><b>n</b>


Athar:
  خٲدم  چُھ  ونان،  تۅہیہِ  وُچھوٕہ!  یہِ  کیا  سپُد؟  ییٚلہِ  أسۍ  تَتھ  پلس  نِشہِ  ٹھٔہرِتھ  ٲسۍ  تمہِ  ساعتہٕ  روٗد  نہٕ  مےٚ  گاڈِ  ہُنٛد  خیال،  تہٕ  شیطانن  کوٚرنس  بہٕ  تِتھہٕ  پٲٹھۍ  غٲفِل  زِ  مےٚ  گٔیہِ  ﴿تۅہیہِ  نِشہِ﴾  امِچ  ذِکر  کرٕنۍ  مٔشِتھ۔  گاڈ  درٛایہِ  عجیب  پٲٹھۍ  تہٕ  ؤژھ  دریاوس۔

Mirwaiz:
  دوٚپنَس  أسۍ  ییٚلہِ  تتھ  بجہِ  کنہِ  تل  واژٲے  ییٚتہِ  نَس  تھکھ  کڈنہِ  روزٲے۔  بے  شک  مےٚ  گوٚو  مٔشِتھ  گاڈِ  ہُنٛدو  قصہٕ  تۅہیہِ  نِشہِ  بیان  کرُن،  تہِ  مٔشروونہٕ  مےٚ  مگر  شیطانن۔  مےٚ  آو  نہٕ  ذہنہٕ  اندری  سُہ  معاملہٕ  پیش  کرُن۔  تَمہِ  گاڈِہ  یۅسہٕ  اَسہِ  بُزِتھ  ٲس  تھٲومٕژ  ٹوکرِ  اندر  کٲجِس  کھیٚنہٕ  خٲطرٕ،  سۅ  گٔیہِ  زندٕہ،  توپتہٕ  تُجِن  وۅٹھ  بیٚیہِ  ہیٔژن  وَتھ  دریاوس  کُن  عجیب  طریقہٕ۔  دریاوُک  آب  روٗد  مُعلق،  تتھ  گٔیہِ  گۅپھاہ  ہَش  زِیٖٹھ۔

Tahir:
  (خٲدِمن)  وۆنن،  کیا  تۅہیہِ  وُچھوٕ  ییٚلہِ  اَسہِ  کنہِ  نِشہِ  تھکھ  دِژاو  پتہ  ٲس  مے٘  تتۍ  نے  گاڑ  مٔشِتھ  گمٕژ،  تہٕ  مے٘  کۆر  نہٕ  یہِ  مَشرپھہٕ  کٲنسہِ  شیطانس  وَرٲے  زِ  بہٕ  کرٕہا  اَمِچ  ذکر  تۅہیہِ  نِشہِ،  تہٕ  تَمہِ  (گاڑِ)  ٲس  (زندٕہ  سپدِتھ)  دریاوس  منٛز  عجیب  پٲٹھۍ  پنٕنۍ  وَتھ  بنٲومٕژ  (تہٕ  سۅ  ٲس  غٲب  گٔمٕژ)۔

Transliteration:
  Q<u>a</u>la araayta i<u>th</u> awayn<u>a</u> il<u>a</u> a<b>l</b><u>ss</u>akhrati fainnee naseetu al<u>h</u>oota wam<u>a</u> ans<u>a</u>neehu ill<u>a</u> a<b>l</b>shshay<u>ta</u>nu an a<u>th</u>kurahu wa<b>i</b>ttakha<u>th</u>a sabeelahu fee alba<u>h</u>ri AAajab<u>a</u><b>n</b>


Athar:
  موسیٰ  علیہ  السلام  چِھ  ونان،  اَمہِ  کُے  اوس  اسہِ  تلاش۔  ﴿یعنی  منزلِ  مقصودُک  اوس  یۅہے  نیب  وَننہٕ  آمُت۔﴾  چنانچہِ  تِم  دۅشوٕے  دراے  پننیٚن  قدمن  ہٕندیٚن  نِشانن  پٮ۪ٹھ  واپس۔

Mirwaiz:
  موسیٰ  علیہ  السلامن  فرموو،  تی  اوس  تہِ  یہِ  أسۍ  ژھانڈان  ٲسۍ۔  ژےٚ  کونہٕ  ونیوتھ  تتھ  جایہِ  یہِ  قصہٕ۔  پس  پھیٖر  تِم  اَتی  پٮ۪ٹھہٕ  واپس  پننیو  کھۅرن  ہٕندیٚو  نِشانو  موجوب۔  واتان  واتان  وٲتۍ  تِم  بیٚیہِ  کنہِ  نکھہٕ  تل  یَتھ  سٍتۍ  ڈوٚکھ  دِتھ  تِمن  نِندٕر  پیٚمٕژ  ٲس۔

Tahir:
  موسیٰ  ہن  (علیہ  السلام)  وۆن،  یٔہے  چھے٘  سۅ  (جاے)  یۅسہٕ  أسۍژھانڈان  ٲسۍ،  وۅنۍ  آے  دۅشوَے  پننیٚو  وَتہٕ  پدیٚو  پیٚٹھۍ  (سۅے  وَتھ)  ژھانڈان  ژھانڈان  (تٔتھۍ  جایہِ)  پۆت  پھیٖرِتھ۔

Transliteration:
  Q<u>a</u>la <u>tha</u>lika m<u>a</u> kunn<u>a</u> nabghi fa<b>i</b>rtadd<u>a</u> AAal<u>a</u> <u>a</u>th<u>a</u>rihim<u>a</u> qa<u>s</u>a<u>sa</u><b>n</b>


Athar:
  تہٕ  تَتہِ  لوٚب  تِمو  سانیٚو  بندو  منٛزٕ  اکھ  بندہ،  یُس  اَسہِ  پننہِ  رحمت  سٍتۍ  نَووزمُت  اوس،  تہٕ  پننہِ  طرفہٕ  اوس  تس  اکھ  خاص  علم  عطا  کوٚرمُت۔  ﴿تمام  معتبر  حدیثن  منٛز  چُھ  تس  بندٕہ  سُند  ناو  خضر  وَننہٕ  آمُت﴾۔

Mirwaiz:
  پس  لوٚب  تِمَو  سانیو  بندو  أندرٕہ  اَکھ  بندٕہ  یعنی  ملاقات  کوٚرُکھ  حضرت  خضرس  سٍتۍ  یَس  اَسہِ  عطا  کٔرمٕژ  ٲس  پنٕنۍ  بٔڈ  رحمت  نبوت  یا  ولایت۔  بیٚیہِ  اوس  اَسہِ  سُہ  خضر  علیہ  السلام  ہیچھنوومُت  پننہِ  طرفہٕ  اَکھ  خاص  عِلماہ۔  موسیٰ  علیہ  السلام  اوس  زانان  علمِ  اسرار  اِلہٰیہ۔

Tahir:
  پتہٕ  لۆب  دۅشوٕیَو  (تَتہِ)  سانیو  بندو  منٛزٕ  اَکھ  (خاص)  بندٕہ  (خضر  علیہ  السلام)  ییٚمِس  اَسہِ  پننہِ  بارگاہِ  نِشہِ  (خصوصی)  رحمت  عطا  ٲس  کٔرمٕژ  تہٕ  اَسہِ  اوس  سُہ  علمِ  لدنی  (یعنی  اَسرارن  تہٕ  معارفُک  اِلہٲمی  علم)  ہیٚچھنوومُت۔

Transliteration:
  Fawajad<u>a</u> AAabdan min AAib<u>a</u>din<u>a</u> <u>a</u>tayn<u>a</u>hu ra<u>h</u>matan min AAindin<u>a</u> waAAallamn<u>a</u>hu min ladunn<u>a</u> AAilm<u>a</u><b>n</b>


Athar:
  موسیٰ  علیہ  السلام  چِھ  تس  ونان،  کیا  بہٕ  ہیٚکا  تۅہیہِ  سٍتۍ  روٗزِتھ،  تاکہ  توٚہۍ  دِیو  میٚتہِ  تمہِ  دٲنِش  مندی  ہٕنز  تعلیم  یۅسہٕ  ہیٚچھناونہٕ  چِھو  آمٕتۍ؟

Mirwaiz:
  موسیٰ  علیہ  السلامن  دوٚپ  تِمن  کیا  حض،  بہٕ  پکا  تۅہیہِ  سٍتۍ  سٍتۍ  یَتھ  شرطس  پٮ۪ٹھ  کہ  توٚہۍ  کیا  ہیچھنٲوِو  مےٚ  تَمہِ  علمہٕ  منٛزٕہ  کینٛہہ  یُس  مفید  علم  توٚہۍ  ہیچھناونہٕ  آمٕتۍ  چھِو۔

Tahir:
  موسیٰ  ہن  (علیہ  السلام)  وۆن  تس،  کیا  بہٕ  ہیٚکا  تۅہیہِ  سٍتۍ  اَتھ  (شرطس)  پیٚٹھ  روٗزِتھ  زِ  تۆہۍ  ہیٚچِھنٲوِو  مے٘  (تہِ)  تَمہِ  علمہٕ  منٛزٕ  کینہہ  یُس  تۅہیہِ  ارشاد  کہ  غرضہٕ  ہیٚچھناونہٕ  چُھو  آمُت۔

Transliteration:
  Q<u>a</u>la lahu moos<u>a</u> hal attabiAAuka AAal<u>a</u> an tuAAallimani mimm<u>a</u> AAullimta rushd<u>a</u><b>n</b>


Athar: تٔمۍ دِیُت جواب، توٚہۍ ہیکِو نہٕ مےٚ سٍتۍ صبر کٔرِتھ۔
Mirwaiz: خضر علیہ السلامن دوٚپُکھ، توٚہۍ نہ حض ہیٚکِو نہٕ مےٚ سٍتۍ روزنس پٮ۪ٹھ صبر کٔرِتھ۔
Transliteration: Q<u>a</u>la innaka lan tasta<u>t</u>eeAAa maAAiya <u>s</u>abr<u>a</u><b>n</b>
Tahir:
  تٔمۍ  (یعنی  خضرعلیہ  السلامن)  وۆننس،  بے  شک  ہیٚکِو  نہٕ  تۆہۍ  مے٘  سٍتۍ  روٗزِتھ  ہرگز  صبرکٔرِتھ۔


Transliteration: Wakayfa ta<u>s</u>biru AAal<u>a</u> m<u>a</u> lam tu<u>h</u>i<u>t</u> bihi khubr<u>a</u><b>n</b>
Athar:
  ٲخر  کِتھہٕ  پٲٹھۍ  ہیٚکِوۍ  توٚہۍ  تتھ  پٮ۪ٹھ  صبر  کٔرِتھ  ییٚمہِ  چیزٕچ  تۅہیہِ  خبرٕے  آسہِ  نہٕ؟

Mirwaiz:
  بیٚیہِ  کِتھہٕ  پٲٹھۍ  ہیٚکِو  توٚہۍ  تتھ  کتھہِ  پٮ۪ٹھ  صبر  کٔرِتھ  یَتھ  نہٕ  تۅہیہِ  احاطہٕ  کوٚرمُت  آسیو  پننہِ  علمہٕ  سٍتۍ  یعنی  یۅسہٕ  کتھ  نہٕ  تۅہیہِ  معلوم  آسہِ۔  

Tahir:
  تہٕ  تۆہۍ  کِتھہٕ  پٲٹھۍ  ہیٚکِو  تَتھ  (کتھہِ)  پیٚٹھ  صبر  کٔرِتھ  یۅسہٕ  نہٕ  تۅہیہِ  (پوٗرٕپٲٹھۍ)  پننِس  علم  کِس  احاطس  منٛز  أنۍ  مٕژ  آسیٚو؟


Athar:
  موسیٰ  علیہ  السلام  چِھ  ونان،  ان  شاء  اللہ  لٔبِو  توٚہۍ  مےٚ  صٲبر،  تہٕ  بہٕ  کرنہٕ  کُنہِ  معاملس  منٛز  تُہٕنز  نافرمٲنی۔

Mirwaiz:
  موسیٰ  علیہ  السلامن  دوٚپکھ،  یوٚژھ  ہے  خداین  توٚہۍ  لٔبِو  مےٚ  صبر و ضبط  کروُن۔  بیٚیہِ  کرٕنہٕ  بہٕ  تۅہیہِ  کُنہِ  کامہِ  اندر  نافرمٲنی۔

Tahir:
  موسیٰ  ہن  (علیہ  السلام)  وۆن،  تۆہۍ  لٔبِو  مے٘  ان  شاء  اﷲ  ضرورصبر  کر  ن  وول  تہٕ  بہٕ  کرٕ  نہٕ  تُہٕنزِ  کُنہِ  کتھہِ  ہٕنز  خلاف  ورزی۔

Transliteration:
  Q<u>a</u>la satajidunee in sh<u>a</u>a All<u>a</u>hu <u>sa</u>biran wal<u>a</u> aAA<u>s</u>ee laka amr<u>a</u><b>n</b>


Athar:
  تٔمۍ  ووٚن،  اچھا،  اگر  تۅہیہِ  مےٚ  سٍتۍ  پکُن  چُھو،  تیٚلہِ  پٕرٛژھۍزیٚو  نہٕ  مےٚ  کانٛہہ  کتھ،  یوٚت  تام  نہٕ  بہٕ  پانہٕ  تمِچ  ذکر  تۅہیہِ  نِش  کرٕ۔

Mirwaiz:
  خضر  علیہ  السلامن  دوٚپُکھ،  ہرگاہ  توٚہۍ  مےٚ  سٍتۍ  روٗزِو  تیٚلہِ  یُتھ  نہٕ  مےٚ  پٕرٛژِھو  کُنہِ  چیزس  متعلق،  یہِ  کیازِ  نہٕ؟  یہِ  کونہٕ؟  یوٚت  تانی  بہٕ  پانے  تۅہیہِ  بیان  کرٕہ  تتھ  متعلق  کانٛہہ  کتھاہ۔

Tahir:
  (خضرعلیہ  السلامن)  وۆننس،وۅنۍ  ہرگاہ  تۆہۍ  مے٘  سٍتۍ  روٗزِو  تیٚلہِ  کٔرۍ  زیٚو  نہٕ  مے٘  کُنہِ  چیزس  متعلق  سوال  یۆت  تام  بہٕ  پانہٕ  تَمِچ  ذکر  تۅہیہِ  نِشہِ  کرٕ۔

Transliteration:
  Q<u>a</u>la faini ittabaAAtanee fal<u>a</u> tasalnee AAan shayin <u>h</u>att<u>a</u> o<u>h</u>ditha laka minhu <u>th</u>ikr<u>a</u><b>n</b>


Athar:
  وۅنۍ  سپٕدۍ  تِم  دۅشوے  روانہٕ  یوٚت  تام  زن  تِم  أکِس  ناوِ  کٔھتۍ،  تٔمۍ  شخصن  کوٚر  ناوِ  گوٚد،  موسیٰ  علیہ  السلام  چِھ  ونان،  تۅہیہِ  کوٚرُو  یتھ  ناوِ  گوٚد  تاکہ  سٲری  سوار  ڈُبٲوِیوٗکھ؟  یہِ  کٔرٕو  تۅہیہِ  اکھ  سخت  حرکت۔

Mirwaiz:
  توپتہٕ  پٔکۍ  تِم  دۅشوے  صاحب  برونٹھ  کُن،  بُتھہِ  اوس  تِمن  دریاوس  تار  دُین  تَمہِ  مۅکھہٕ  کھٔتۍ  أکِس  تارٕہ  ناوِہ  پٮ۪ٹھ۔  ناوِہ  والیو  پرٛزٕہ  نوو  خضر  علیہ  السلام،  تِمَو  دُیتہَکھ  اپور  تار  مُفت  اُجرت  ورٲے۔  خضر  علیہ  السلامن  کوٚر  اَتھ  ناوِہ  نَمس  سۅراخ  تہٕ  گوٚد،  سۅ  ناو  کٔرٕن  عٲبدار۔  موسیٰ  علیہ  السلامن  دوٚپُکھ۔  کیا  حض  اَکھ  دُیت  یِمَو  ناوِ  والیو  اَسہِ  تاراَپور  تانۍ  مفت  اُجرت  ورٲے  بیٚیہِ  کوٚروٗکھ  تۅہیہِ  اَتھ  ناوِ  سۅراخ۔  یِم  لوٗکھ  پھَٹن  ناوِہ  سۅراخ  سپدنہٕ  مۅکھہٕ  آبس۔  تۅہیہِ  کٔرٕو  یہِ  عجیب  کٲماہ۔

Tahir:
  پتہٕ  دۯاے  دۅشوَے  یۆت  تام  زن  دۅشوَے  ناوِ  منٛز  سوار  سپٕدۍ  (پتہٕ)  کۆرن  (خضر  علیہ  السلامن)  تَتھ  (ناوِ)  منٛز  گۆد،  موسیٰ  ہن  (علیہ  السلام)  وۆن،  کیا  تۅہیہِ  کٔروٕاَتھ  اَمہِ  موجوب  (گۆدکٔرِتھ)  رُم  زِ  تۆہۍ  کٔرِیوٗکھ  ناوِ  وٲلۍ  غرق  بے  شک  کٔرٕو  تۅہیہِ  سیٚٹھاہ  عجیب  کتھ  (یعنی  عجیب  حرکت)۔

Transliteration:
  Fa<b>i</b>n<u>t</u>alaq<u>a</u> <u>h</u>att<u>a</u> i<u>tha</u> rakib<u>a</u> fee a<b>l</b>ssafeenati kharaqah<u>a</u> q<u>a</u>la akharaqtah<u>a</u> litughriqa ahlah<u>a</u> laqad jita shayan imr<u>a</u><b>n</b>


Athar: سُہ چُھ ونان، مےٚ اوسمے نا ژےٚ ووٚنمُت زِ ژٕ ہیککھ نہٕ مےٚ سٍتۍ صبر کٔرِتھ؟
Transliteration: Q<u>a</u>la alam aqul innaka lan tasta<u>t</u>eeAAa maAAiya <u>s</u>abr<u>a</u><b>n</b>
Mirwaiz:
  خضر  علیہ  السلامن  دوٚپُکھ  مےٚ  ونیو  نا  توٚہۍ  نہ  حض  ہیٚکِو  نہٕ  مےٚ  سٍتۍ  روزنس  پٮ۪ٹھ  صبر  کٔرِتھ۔

Tahir:
  (خضرعلیہ  السلامن)  وۆننس،  کیا  مے٘  اوس  نا  وۆنمُت  زِ  تۆہۍ  ہیٚکِو  نہٕ  مے٘  سٍتۍ  روٗزِتھ  صبر  کٔرِتھ؟


Athar:
  موسیٰ  علیہ  السلام  چِھ  ونان،  بُل  چُکِس  پٮ۪ٹھ  مَہ  رٔٹِو  مےٚ،  میٲنِس  معاملس  منٛز  مَہ  ہیٚیِو  توٚہۍ  سختی  کٲم۔

Mirwaiz:
  موسیٰ  علیہ  السلامن  دوٚپُکھ،  مےٚ  حض  گوٚو  مٔشِتھ۔  اَتھ  پٮ۪ٹھ  مَہ  کٔرِو  مےٚ  بازخواست،  بیٚیہِ  مَہ  کٔرِو  اَتھ  معاملس  پٮ۪ٹھ  مےٚ  پٮ۪ٹھ  زیادٕہ  تنگی۔  

Tahir:
  موسیٰ  ہن  (علیہ  السلام)  وۆن،  تۆہۍ  مَہ  رٔٹِو  مے٘  میٚانہِ  غلطی  پیٚٹھ  تہٕ  میٲنِس  (اَتھ)  معاملس  منٛز  مَہ  ترٲوِو  مے٘  زیادٕہ  مشکلس  منٛز۔

Transliteration:
  Q<u>a</u>la l<u>a</u> tu<u>a</u>khi<u>th</u>nee bim<u>a</u> naseetu wal<u>a</u> turhiqnee min amree AAusr<u>a</u><b>n</b>


Athar:
  پتہٕ  پٔکۍ  تِم  دۅشوے،  یوٚت  تام  زن  تِمن  اکھ  لڑکہٕ  میوٗل،  تہٕ  تٔمۍ  کوٚر  سُہ  قتل،  موسیٰ  علیہ  السلام  چِھ  ونان،  تۅہیہِ  کوٚروٗن  اَکھ  بے  گناہ  قتل،  حالانکہ  تٔمۍ  اوس  نہٕ  کٲنٛسہِ  ہُند  قتل  کوٚرمُت؟  یہِ  کٲم  کٔرٕو  تۅہیہِ  سٮ۪ٹھہٕے  بُرٕ۔

Mirwaiz:
  پس  پٔکۍ  تِم  تااینکہ  سَمُکھ  تِمن  لۅکٹا  اَکھ۔  خضر  علیہ  السلامن  روٚٹ  سُہ  لۅکُٹ  توپتہٕ  چوٗرنس  ہوٚٹ  تہٕ  مورُن۔  حضرت  موسیٰ  علیہ  السلامن  دوٚپُکھ،  کیا  حض  توہیہِ  موروٗن  اَکھ  معصوم  تہٕ  بے  گناہ  شخصاہ  یِتھے  کانٛہہ  جُرم  کرنہٕ  ورٲے،  کٲنسہِ  ہُنٛد  خون  کرنہٕ  ورٲے۔  یِتہِ  کٔرٕو  تۅہیہِ  اَکھ  عجیب  کٲماہ  تہٕ  بے  جا  حرکتھاہ۔

Tahir:
  پتہٕ  پٔکۍ  تِم  دۅشوَے  یۆت  تام  زن  دۅشوَے  أکِس  لٔڑکس  سمکھییہِ  پتہٕ  کۆرن  (خضرعلیہ  السلامن)  سُہ  قتل  موسیٰ  ہن  (علیہ  السلام)  وۆن،  کیا  تۅہیہِ  کۆرُونہٕ  اَکھ  بے  گناہ  جان  کُنہِ  جان  (کہ  بدلہٕ)  رۆس  قتل  بے  شک  کٔروٕ  تۅہیہِ  سیٚٹھہٕے  سخت  کٲم۔

Transliteration:
  Fa<b>i</b>n<u>t</u>alaq<u>a</u> <u>h</u>att<u>a</u> i<u>tha</u> laqiy<u>a</u> ghul<u>a</u>man faqatalahu q<u>a</u>la aqatalta nafsan zakiyyatan bighayri nafsin laqad jita shayan nukr<u>a</u><b>n</b>


Athar: تٔمۍ ووٚن، مےٚ اوسمے نا ژےٚ ووٚنمُت زِ ژٕ ہیککھ نہٕ مےٚ سٍتۍ صبر کٔرِتھ۔
Transliteration: Q<u>a</u>la alam aqul laka innaka lan tasta<u>t</u>eeAAa maAAiya <u>s</u>abr<u>a</u><b>n</b>
Mirwaiz:
  حضرت  خضر  علیہ  السلامن  دوٚپُکھ،  مےٚ  ونیونا  تۅہیہِ  توٚہۍ  ہیٚکِو  نہٕ  مےٚ  سٍتۍ  پکنس  پٮ۪ٹھ  صبر  کٔرِتھ۔

Tahir:
  (خضر  علیہ  السلامن)  وۆننس،  کیا  مے٘  اوسمو  نا  تۅہیہِ  وۆنمُت  زِ  تۆہۍ  ہیٚکِو  نہٕ  مے٘  سٍتۍ  روٗزِتھ  ہرگز  صبر  کٔرِتھ؟


Athar:
  موسیٰ  علیہ  السلام  چِھ  ونان،  ییٚمہِ  پتہٕ  اگر  بہٕ  تۅہیہِ  کینٛہہ  پٕرٛژَھو،  تیٚلہِ  رٔٹۍزیوٚ  نہٕ  توٚہۍ  مےٚ  پانس  سٍتۍ،  رٔٹۍتَو،  وۅنۍ  میوٗلُو  تۅہیہِ  میانہِ  طرفہٕ  عُذر۔

Mirwaiz:
  حضرت  موسیٰ  ہن  دوٚپُکھ،  ادٕہ  حض  وۅنۍ  ہرگاہ  بہٕ  تۅہیہِ  بیٚیہِ  پٕرٛژھو  کُنہِ  چیزُک  تَمہِ  پتہٕ  مَہ  رٔٹِو  توٚہۍ  مےٚ  پانس  سٍتۍ،  واقعی  تۅہیہِ  چھُو  پانس  سٍتۍ  رٹنس  منٛز  میون  یہِ  وَنُن  کٲفی  عذُر۔

Tahir:
  موسیٰ  ہن  (علیہ  السلام)  وۆن،  ہرگاہ  بہٕ  تۅہیہِ  ییٚمہِ  پتہ  کُنہِ  چیزس  متعلق  پٕۯژٕھہ  تیٚلہِ  تھٲوِزیٚو  نہٕ  تۆہۍ  مے٘  پانس  سٍتۍ،  بے  شک  چِھو  تۆہۍ  میانہِ  طرفہٕ  عذرٕکِس  حدس  وٲتِمٕتۍ۔

Transliteration:
  Q<u>a</u>la in saaltuka AAan shayin baAAdah<u>a</u> fal<u>a</u> tu<u>sah</u>ibnee qad balaghta min ladunnee AAu<u>th</u>r<u>a</u><b>n</b>


Athar:
  پتہٕ  پٔکۍ  تِم  برونٛہہ  یوٚت  تام  أکِس  بستی  منٛز  وٲتۍ،  تہٕ  تمہِ  کیٚن  لُکن  موٚنگُکھ  کھیٚن،  مگر  تِمو  کوٚر  تِمن  دۅشوٕنۍ  ہٕندِ  ضیافتہٕ  نِشہِ  انکار،  تَتہِ  وُچھ  تِمو  اکھ  دیوار،  یُس  ؤسِتھ  اوس  ہیٚوان  پیٚون،  تٔمۍ  شخصن  کوٚر  سُہ  دیوار  بیٚیہِ  کھڑا،  موسیٰ  علیہ  السلام  چِھ  ونان،  اگر  توٚہۍ  ییژِھہ  ہِو،  اَتھ  پٮ۪ٹھ  ہیٚکہِ  ہِو  توٚہۍ  یِمن  اُجرت  ہیٚتھ۔

Mirwaiz:
  پس  پٔکۍ  تِم  برونٹھ  کُں  بیٚیہِ،  تااینکہ  وٲتۍ  تِم  أکِس  گامس  منٛز،  ییٚتہِ  کین  لوٗکن  منجہِ  تِمَو  ضیافت  مہمان  نوٲزی  مگر  تِمَو  لوٗکو  کوٚر  تِمن  مہمان  نوٲزی  کرنہٕ  نِشہِ  انکار،  پس  روٗدۍ  تِم  رٲتۍ  راتس  فاقے۔  صُبحس  ییٚلہِ  درٛاے  تِم  اَمہِ  گامہٕ  منٛزٕ۔  پس  وُچھ  تِمَو  اَتھ  گامس  منٛز  دۅساہ  اَکھ  دیواراہ  اَکھ  ہوٚل  گوٚمُت،  تیار  اوس  پیٚنَس۔  حضرت  خضر  علیہ  السلامن  لوگ  تتھ  دیوارس  اَتھہٕ،  سُہ  دیوار  کوٚرُکھ  سیوٚد  روحٲنی  طاقت  سٍتۍ۔  موسیٰ  ہن  دوٚپُکھ،  کیاحض  اَکھ  کٔر  نہٕ  یِمَو  سٲنۍ  مہمان  نوٲزی،  بیٚیہِ  کوٚروٗکھ  تۅہیہِ  مُفتٕے  ہوٚل  گوٚمُت  دیوار  سیوٚد،  ہرگاہ  توٚہۍ  اَمِچ  اُجرت  تہٕ  موٚزوٗرۍ و صول  کٔرِہِو  تہِ  اوس  بہتر۔

Tahir:
  پتہٕ  پٔکۍ  دۅشوَے  یۆت  تام  زن  دۅشوَے  أکِس  بستی  والیٚن  نِشہِ  وٲتۍ،  دۅشوٕیَو  مۆنگ  تَتہِ  کیٚن  روزن  والیٚن  کھیٚن  تورٕ  کۆر  تِمَو  یِمن  دۅشوٕنۍ  ہٕنٛزمیز  بٲنی  کرنہ  نِش  انکار،  پتہٕ  وُچھ  دۅشوٕیَو  تَتہِ  اکھ  دیوار  یُس  ؤسۍ  پیٚنس  تیار  اوس  (خضرعلیہ  السلامن)  کۆرن  سُہ  سیٚود،  موسیٰ  ہن  (علیہ  السلام)  وۆن،  ہرگاہ  تۆہۍ  ییٚژھہِو  تیٚلہِ  ہیٚیہِ  ہِو  اَتھ  (بناونس)  پیٚٹھ  مۆزوٗرۍ۔

Transliteration:
  Fa<b>i</b>n<u>t</u>alaq<u>a</u> <u>h</u>att<u>a</u> i<u>tha</u> atay<u>a</u> ahla qaryatin ista<u>t</u>AAam<u>a</u> ahlah<u>a</u> faabaw an yu<u>d</u>ayyifoohum<u>a</u> fawajad<u>a</u> feeh<u>a</u> jid<u>a</u>ran yureedu an yanqa<u>dd</u>a faaq<u>a</u>mahu q<u>a</u>la law shita la<b>i</b>ttakha<u>th</u>ta AAalayhi ajr<u>a</u><b>n</b>


Athar:
  تٔمۍ  ووٚن،  بس  چون  تہٕ  میون  ساتھ  سپُد  ختم،  وۅنۍ  وَنے  بہٕ  ژےٚ  تِمن  کتھن  ہٕنز  حقیقت  یِمن  پٮ۪ٹھ  ژےٚ  صبر  ہیوٚکُتھ  نہٕ  کٔرِتھ۔

Mirwaiz:
  خضر  علیہ  السلامن  دوٚپُکھ،  بس  وۅنۍ  چھُ  یَتھ  کتھہِ  پٮ۪ٹھ  مےٚ  منٛز  تہٕ  تۅہیہِ  منٛز  جُدٲیی  ہُنٛد  فٲصلہٕ۔  وۅنۍ  کرو  بہٕ  خبر  تۅہیہِ  تِمن  کتھن  ہٕندِ  حقیقتٕچ  یِمن  پٮ۪ٹھ  تۅہیہِ  صبر  تہٕ  تاب  ہیوٚکُو  نہٕ  کٔرِتھ۔

Tahir:
  (خضر  علیہ  السلامن)  وۆننس،  یہِ  چُھ  مے٘  تہٕ  تۅہیہِ  درمیان  جدٲیی  (ہُنٛد  وقت)،  وۅنۍ  کَرو  بہٕ  تۆہۍ  تِمَن  کتھن  ہٕندِ  حقیقت  نِشہِ  باخبر  یِمن  پیٚٹھ  تۅہیہِ  صبر  ہیۆکُو  نہٕ  کٔرِتھ۔

Transliteration:
  Q<u>a</u>la h<u>atha</u> fir<u>a</u>qu baynee wabaynika saonabbioka bitaweeli m<u>a</u> lam tasta<u>t</u>iAA AAalayhi <u>s</u>abr<u>a</u><b>n</b>


Athar:
  تمہِ  ناوِ  ہُند  معاملہٕ  چُھ  یہِ  زِ  سۅ  ٲس  کینژھن  غریب  نفرن  ہٕنز،  یِم  دریاوس  منٛز  محنت  موٚزوٗرۍ  ٲسۍ  کران،  مےٚ  یوٚژھ  زِ  سۅ  بناون  عٲب دار،  تِکیازِ  برونٛہہ  کُن  اوس  تِتھِس  أکِس  بادشاہ  سُند  علاقہٕ،  یُس  پرٛتھ  ناوِ  اوس  زبردستی  تھپھ  دِتھ  نِوان۔

Mirwaiz:
  وۅنۍ  یۅسہٕ  ناو  ٲس  سۅ  ٲس  کینٛژھن  غریبن  تہٕ  مسکینن  ہٕنز،  یِم  یتھ  دریاوس  منٛز  پنٕنۍ  محنت  موٚزوٗرۍ  کٔرِتھ  گُزارٕہ  کران  ٲسۍ۔  مےٚ  کوٚر  اِرادٕہ  تِمن  فٲیدٕہ  واتناونہٕ  خٲطرٕ  تِہٕنز  ناو  عٲبدار  کرٕنۍ۔  کیازِ  تِمن  اَپارِ  کِنۍ  اوس  اَکھ  ظٲلم  پادشِہا  اَکھ  یُس  پرٛتھ  اَرِہ  ناوِہ ﴿بے  عٲب﴾  اوس  جبراً  قبضہٕ  کران،  یا  ہٲنزن ﴿ملاحن﴾ بیگارِ  نِوان۔  مےٚ  کٔر  تِہٕنز  ناو  عٲبدار،  یُتھ  تِم  تِہِندِ  ظلمہٕ  نِشہِ  نجات  لَبن۔

Tahir:
  یۅسہٕ  سۅ  ناو  ٲس  سۅ  ٲس  کینٛژھن  غریب  لُکن  ہٕنز  تِم  ٲسۍ  دریاوس  منٛز  محنت  مۆزوٗرۍکران  تَوے  کۆر  مے٘  ارادٕہ  زِ  سۅ  بناون  عٲب  لد  تہٕ  (اَمِیُک  وجہ  اوس  یہِ  زِ)  تِمن  بُتھہِ  اوس  اَکھ  (جٲبر)  بادشاہ  (کھڑا)  یُس  پۯتھ (عٲب  رۆس)  ناوِ  اوس  زبردستی  (مٲلکو  نِشہِ  معاوضہٕ  وَرٲے)  تھَپہِ  نِوان۔

Transliteration:
  Amm<u>a</u> a<b>l</b>ssafeenatu fak<u>a</u>nat limas<u>a</u>keena yaAAmaloona fee alba<u>h</u>ri faaradtu an aAAeebah<u>a</u> wak<u>a</u>na war<u>a</u>ahum malikun yakhu<u>th</u>u kulla safeenatin gha<u>s</u>b<u>a</u><b>n</b>


Athar:
  روٗد  وۅنۍ  سُہ  لڑکہٕ،  تٔمۍ  سٕندۍ  والدین  ٲسۍ  مومن،  اسہِ  باسیوو  زِ  یہِ  لڑکہٕ  کرِ  پننہِ  سرکشی  تہٕ  کُفرٕ  کِنۍ  تِمن  تنگ۔

Mirwaiz:
  وۅنۍ  یُس  لۅکُٹ  اوس  تٔمۍ  سُند  مول  موج  ٲسۍ  باایمان،  پس  کھوٗژۍ  أسۍ  سُہ  گژِھہ  نہٕ  تِمن  پٮ۪ٹھ  کرُن  سختی  تہٕ  سرکشی  کفرٕہ  سٍتۍ  تِمن  گژِھہ  نہٕ  سُہ  سبب  بَنُن  ایمان  سلب  کرنُک۔

Tahir:
  بیٚیہِ  یُس  سُہ  لڑکہٕ  اوس  تٔمۍ  سُنٛد  مول  موج  اوس  باایمان  پتہٕ  گۆو  اَسہِ  اندیشہِ  زِ  یہِ  (ہرگاہ  زندٕہ  روٗد  تیٚلہِ  بَنہِ  کٲفر  تہٕ)  کرِتِمن  دۅشوٕنۍ  (بۆڈ  گٔژِھتھ)  سرکشی  تہٕ  کفرس  منٛز  مبتلا۔

Transliteration:
  Waamm<u>a</u> alghul<u>a</u>mu fak<u>a</u>na abaw<u>a</u>hu muminayni fakhasheen<u>a</u> an yurhiqahum<u>a</u> <u>t</u>ughy<u>a</u>nan wakufr<u>a</u><b>n</b>


Athar:
  امہِ  موٗجوب  یٚوژھ  اسہِ  زِ  تِہُند  رب  گژِھہ  تِمن  تس  بدلہٕ  تِیُتھ  اولاد  دِیُن،  یُس  اخلاقس  منٛز  تہِ  تٔمۍ  سٕندِ  کھۅتہٕ  بہتر  آسہِ  تہٕ  یس  نِشہِ  صلۂ  رحمی  ہُند  تہِ  زیادہ  توقع  آسہِ۔

Mirwaiz:
  پس  یٔژھ  اَسہِ  یٔہے  کتھ  کہ  تُہُند  پروردگار  دِیہِ  تِمن  تس  لۅکٹِس  بدل  تِہِندِ  کھۅتہٕ  بہتر  تہٕ  رُت  فرزند  پٲکیزگی  اندر  بیٚیہِ  زیادٕہ  نزدیک  شفقت  و  محبتس  اندر۔  دپان  چھِ  اَمہِ  پتہٕ  کٔر  اللہ  تعالیٰ  ہن  یِمن  دۅن  کوٗر  عطا  یَس  کورِ  نکاح  آو  کرنہٕ  أکِس  پیغمبرس  سٍتۍ۔  توپتہٕ  یُس  فرزندزاو  تِمن،  سُتہِ  اوس  پیغمبرٕے  یُس  بٲعثِ  ہدایت  بنیوو  بٔڈِس  أکِس  قومس۔

Tahir:
  پتہٕ  کۆر  اَسہِ  ارادٕہ  زِ  تِہُنٛد  ربّ  کرِ  تِمن  (تِیُتھ)  بدل  عطا  یُس  پٲکیزگی  منٛز  (تہِ)  تس  (لڑکہٕ)  سٕندِ  نِشہِ  بہتر  آسہِ  تہٕ  شفقت  تہٕ  رحم  دِلی  منٛز  (تہِ)  آسہِ  (مٲلِس  ماجہِ)  سیٚٹھاہ  نزدیک۔

Transliteration:
  Faaradn<u>a</u> an yubdilahum<u>a</u> rabbuhum<u>a</u> khayran minhu zak<u>a</u>tan waaqraba ru<u>h</u>m<u>a</u><b>n</b>


Athar:
  تہٕ  ییٚمہِ  دیوارُک  معاملہٕ  چُھ  یہ  زِ  یہِ  چُھ  دۅن  یتیم  لڑکن  ہُند،  یِم  یتھ  شہرس  منٛز  روزان  چِھ،  اَتھ  دیوارس  تلہٕ  کنہِ  چُھ  یِمن  بچن  خٲطرٕ  اکھ  خزانہٕ  دفن،  تہٕ  یِہُند  مول  اوس  اکھ  نیک  انسان،  اَمہِ  موجوٗب  یٚوژھ  چٲنۍ  ربن  زِ  یِم  دۅشوے  بچہِ  گژھن  بالغ  گژٕھنۍ،  تہٕ  پنُن  خزانہٕ  کڑٕنۍ،  یہِ  چُھ  چٲنِس  رب  سٕندِس  رحمت  کِس  بنیادس  پٮ۪ٹھ  کرنہٕ  آمُت،  مےٚ  چُھنہٕ  پننہِ  اختیارٕ  کِہِنۍ  کوٚرمُت۔  یہِ  چھےٚ  حقیقت  تِمن  کتھن  ہٕنز  یِمن  پٮ۪ٹھ  ژےٚ  صبر  ہیوٚکُتھ  نہٕ  کٔرِتھ۔  ﴿یتھ  قصس  منٛز  چھےٚ  یہِ  کتھ  واضح  زِ  حضرتِ  خضرن  یِمہٕ  ترٛے  کامہِ  کرِ،  تِمہٕ  آسہٕ  اللہ  تعالیٰ  سٕندی  حُکمہٕ،  مگر  یہِ  کتھ  تہِ  چھےٚ  واضح  زِ  یِمن  منٛز  آسہٕ  گۅڈٕنِچہِ  زٕہ  کامہِ  تِژٕھ  یُہُند  اجازت  اللہ  تعالیٰ  سٕندِس  سوزنہٕ  آمتِس  کُنہِ  شریعتس  منٛز  کٲنٛسہِ  انسانس  زانٛہہ  چُھنہٕ  دِنہٕ  آمُت۔  حتیٰ  کہ  اِفہام  کِس  بنیادس  پٮ۪ٹھ  تہِ  چُھنہٕ  کانٛہہ  انسان  اَمِیُک  مجاز  زِ  کٲنٛسہِ  ہٕنزِ  ناوِ  کرِ  اتھ  بنیادس  پٮ۪ٹھ  خراب  زِ  برونٛہہ  پٔکِتھ  نِیہِ  تس  کانٛہہ  غٲصب  سۅ  تھپھ  دِتھ،  تہٕ  کٲنٛسہِ لٔڑکس  کرِ  امہِ  موجوب  قتل  زِ  بوٚڈ  گٔژِھتھ  چُھ  سُہ  سرکش  تہٕ  کافر  سپدن  وول۔  امہِ  موجوب  چُھنہٕ  یہِ  ماننہٕ  ورٲے  کانٛہہ  چارے  زِ  حضرت  خضرن  کرِ  نہٕ  یِمہٕ  کامہِ  احکامِ  شریعت  کِس  بنیادس  پٮ۪ٹھ،  بلکہ  آسن  احکام  مشیت  کِس  بنیادس  پٮ۪ٹھ  کرِمَژٕ  تہٕ  یِژھن  کامیٚن  خٲطرٕ  چُھ  اللہ  تعالیٰ  انسانَو  ورٲے  بیٚیہِ  قسمہٕ  کیٚن  مخلوقن  کٲم  ہیٚوان۔  قٕصہ  کہ  نوعیت  نِشی  چُھ  یہِ  ظٲہر  سپدان  زِ  خُداین  ٲسۍ  حضرت  موسیٰ  علیہ  السلام  پننِس  أمِس  بندس  نِشہِ  امہِ  غرضہٕ  سوٗزِمٕتۍ  زِ  پردٕہ  تُلِتھ  ہاوَن  تِمن  اکہِ  نظرٕ  زِ  یتھ  مشیت  کِس  کار خانس  منٛز  کمو  مصلحتو  مطٲبق  چھےٚ  کٲم  سپدان،  تہٕ  یِم  مصلحتہٕ  ہیکہِ  نہٕ  انسان  سمجِھتھ۔  صرف  اتھ  بُنیادس  پٮ۪ٹھ  زِ  خُداین  چُھ  حضرت  خضر  سٕندِ  خٲطرٕ  بندٕہ  استعمال  کوٚرمُت  چُھنہٕ  تِمن  انسان  قرار  دِنہٕ  خٲطرٕ  کٲفی۔  سورۂ  انبیاء  آیت  نمبر  26  سورۂ  زُخرُف  آیت  نمبر  19  تہٕ  واریاہن  جاین  چُھ  فرشتن  خٲطرٕ  تہِ  یہِ  لفظ  وَرتاونہٕ  آمُت﴾۔

Mirwaiz:
  وۅنۍ  یُس  دیوار  اوس  سُہ  اوس  شہرٕہ  کین  دۅن  یتیمن  ہُنٛد۔  اَتھ  دیوارس  تل  اوس  خزانہٕ  یِمن  دۅن  لۅکٹین  ہُنٛد،  بیٚیہِ  اوس  یِمن  دۅن  لۅٹین  ہُنٛد  مول  موج  صالح  تہٕ  نیک۔  تِمن  ہٕندِ  نیک  آسنہٕ  سببہٕ  تھوو  اللہ  تعالیٰ  ہن  یِمن  دۅن  لۅکٹین  نابالغن  ہُنٛد  مال  محفوظ،  ہرگاہ  دیوار  ؤسِتھ  پیٚیہِ  ہا  تتھ  تِہِندِس  مالس  سَپدِہا  لوٗٹ،  سُہ  گژِھہ  ہا  ضایع۔  پس  یوٚژھ  چٲنۍ  پروردگارن  تِم  گژھن  واتٕنۍ  پننِس  بالغ  سپدنس  توپتہٕ  کڈن  تِم  پانے  پَنُں  خزانہٕ۔  یہِ  چٲنِس  پروردگارٕہ  سٕنز  کمالِ  رحمت  تِہِندِ  حقہٕ۔  بیٚیہِ  کٔرۍ  نہٕ  مےٚ  یِم  چیزپانے  بلکہ  کٔرِم  خداے  سٕندِ  حکمہٕ۔  یٔہے  کیا  چھےٚ  اصل  حقیقت  تِمن  کتھن  ہٕنز  یِمن  پٮ۪ٹھ  تۅہیہِ  تاب  تہٕ  صبر  ہیوٚکُو  نہٕ  کٔرِتھ۔

Tahir:
  تہٕ  یُس  سُہ  دیوار  اوس  سُہ  اوس  شہرس  منٛز  (روزن  والیٚن)  دۅن  یتیم  شُریٚن  ہُنٛد  تہٕ  تَتھ  تلہٕ  کَنہِ  اوس  تِمن  دۅشوٕنۍ  خٲطرٕ  اَکھ  خزانہٕ  (دۆبرٲوِتھ)  تہٕ  تِہُنٛد  مول  اوس  صالح  (شخص)،  پتہٕ  کۆر  تُہٕندۍ  ربّن  ارادٕہ  زِ  تِم  دۅشوَے  وٲتِن  پننہِ  جوٲنی  تام  تہٕ  تُہٕندِس  ربّ  سٕندِ  رحمت  سٍتۍ  کٔڑِن  تِم  پَنُن  خزانہٕ  (پانے)،  تہٕ  مے٘  (یِکینژھاہ  تہِ  کۆر  تہِ)  کۆرُم  نہٕ  پٲنۍ  پانہٕ،  یہِ  چھے٘  تِمن  (واقعاتن)  ہٕنز  حقیقت  یِمن  پیٚٹھ  تۅہیہِ  صبر  ہیۆکُو  نہٕ  کٔرِتھ۔

Transliteration:
  Waamm<u>a</u> aljid<u>a</u>ru fak<u>a</u>na lighul<u>a</u>mayni yateemayni fee almadeenati wak<u>a</u>na ta<u>h</u>tahu kanzun lahum<u>a</u> wak<u>a</u>na aboohum<u>a</u> <u>sa</u>li<u>h</u>an faar<u>a</u>da rabbuka an yablugh<u>a</u> ashuddahum<u>a</u> wayastakhrij<u>a</u> kanzahum<u>a</u> ra<u>h</u>matan min rabbika wam<u>a</u> faAAaltuhu AAan amree <u>tha</u>lika taweelu m<u>a</u> lam tas<u>t</u>iAA AAalayhi <u>s</u>abr<u>a</u><b>n</b>


Transliteration: Wayasaloonaka AAan <u>th</u>ee alqarnayni qul saatloo AAalaykum minhu <u>th</u>ikr<u>a</u><b>n</b>
Athar:
  اے  نبیؐ  یِم  لُکھ  چھِو  تۅہیہِ  ذوالقرنینس  متعلق  پٕرژھان،  یِمن  ؤنِو،  بہٕ  بوزناوَو  توٚہۍ  تٔمۍ  سُند  کینٛہہ  حال۔

Mirwaiz:
  بیٚیہِ  چھِ  لوٗکھ  پٕرٛژھان  تۅہیہِ  یارسول  اللہؐ  ذوالقرنین  سُند  حال۔  توٚہۍ  فرمٲوِیوٗکھ  بہٕ  کرٕہ  بیان  تۅہیہِ  عنقریب  تِہُنٛد  حال۔  سُہ  ذوالقرنین  اوس  اَکھ  پادشاہا  جلیل  القدر۔

Tahir:
  تہٕ  (اے  حبیبِ  معظم!)  یِم  چِھو  تۅہیہِ  ذوالقرنینس  متعلق  پٕۯژھان،  فرمٲوِیوٗکھ،  بہٕ  بوزناوَو  پٔرِتھ  تۆہۍ  وُنی  تٔمۍ  سٕندِ  حالُک  تذکرٕہ۔


Athar:
  اسہِ  اوس  تس  زمینس  منٛز  اقتدار  عطا  کوٚرمُت،  تہٕ  تس  ٲسۍ  پرٛتھ  قسمٕکۍ  اَسباب  تہٕ  وَسٲیِل  بخشمٕتۍ۔

Mirwaiz:
  پٔزِپٲٹھۍ  اَسہِ  کٔرعطا  تِمن  تمام  روے  زمینٕچ  سلطنت  بادشاہت۔  بیٚیہِ  کوٚر  اَسہِ  تِمن  پرتھ  کُنہِ  قسمُک  سامان  عطا  ییٚمہِ  سٍتۍ  تِم  پننین  شٲہی  ارادن  تہٕ  عزٲیِمن  پوٗرٕہ  ہیکان  ٲسۍ  کٔرِتھ۔

Tahir:
  بے  شک  اوس  اَسہِ  تٔمِس  (پرٲنِس  زمانس  منٛز)  زمینس  پیٚٹھ  اقتدارعطا  کۆرمُت  تہٕ  اَسہِ  ٲسۍ  تٔمِس  (یعنی  تٔمۍ  سٕندِس  سلطنتس)  تمام  وسیلہٕ  تہٕ  سامانہٕ  سَنز  عطا  کٔرۍمٕتۍ۔

Transliteration:
  Inn<u>a</u> makkann<u>a</u> lahu fee alar<u>d</u>i wa<u>a</u>tayn<u>a</u>hu min kulli shayin sabab<u>a</u><b>n</b>


Athar: تٔمۍ کوٚر ﴿گۅڈٕہ مغربس کُن اکہِ مُہِمہِ ہُند﴾ سَنٛز۔
Tahir: پتہٕ پۆک سُہ (بیٚیسِ) أکِس وَتہِ پیٚٹھ۔
Transliteration: FaatbaAAa sabab<u>a</u><b>n</b>
Mirwaiz:
  پس  روٗدۍ  تِم  تِمن  سامانن  تہٕ  ذرٲیعن  پتہٕ  یِمَو  سٍتۍ  تِم  وٲتِتھ  ہیٚکہٕ  ہن  آفتاب  غروب  سپدن  چہ  جایہِ۔


Athar:
  یوٚت  تام  زن  سُہ  آفتاب  لوسنہٕ  چہِ  جایہِ  تام  ووت  ﴿یعنی  مغرب  کِس  ٲخری  سرحدس  تام﴾  تٔمۍ  وُچھ  آفتاب  أکِس  کِرٛہنِس  آبس  منٛز  لوسان  ﴿یعنی  تَتہِ  اوس  آفتاب  لوسنہٕ  وِزِ  باسان  زِ  آفتاب  چُھ  سمندر  کِس  سیٲہی  مٲیل  آبس  منٛز  ڈُبان﴾  تہٕ  تَتہِ  میوٗل  تس  اکھ  قوم،  اَسہِ  ووٚن،  اے  ذُوالقرنین،  ژےٚ  چھی  یہِ  اختیار  تہِ  حٲصل  زِ  ژٕ  ہیٚککھ  یِمن  تکلیف  واتنٲوِتھ،  بیٚیہِ  یِتہِ  زِ  ژٕ  ہیٚککھ  یِمن  سٍتۍ  نیک  سلوک  کٔرِتھ۔

Mirwaiz:
  تااینکہ  ییٚلہِ  وٲتۍ  تِم  آفتاب  لوسنہٕ  چہ  جایہِ،  وُچھُن  سُہ  آفتاب  لوسان  أکِس  کِرٛہنہِ  رَبہِ  ہٕندِس  ناگس  اندر۔  بیٚیہِ  وُچھُن  تَتہِ  اَکھ  قوماہ  کٲفرن  ہُنٛد۔  اسہِ  فرموو  تِمن  اے  ذوالقرنین،  اختیار  چھُے  ژےٚ  سانہِ  طرفہٕ  خۅش  کری  یِمن  سارِنٕے  کر  عذاب،  یِم  سٲری  مارُکھ  یکدم،  ہرگاہ  خۅش  کری  یِمن  پٮ۪ٹھ  تھاو  احسان  یعنی  یِمن  کر  دینِ  حقُک  تبلیغ،  اَدٕہ  یُس  یِمَو  اندرٕہ  اسلام  قبول  کرِ  سُہ  ترٛاوُن۔  تس  مَہ  واتناو  کُنہِ  قسمہٕ  تکلیف،  یُس  یِمَو  اندرٕہ  انکار  کرِ  سُہ  کرُن  ہلاک۔  چنانچہ  تِمَو  کٔر  دوٚیُم  کتھٕے  اختیار۔  

Tahir:
  یۆت  تام  زن  سُہ  آفتاب  لوسنہٕ  کِس  (طرفس  کُن  آبٲدی  ہٕندِس)  ٲخری  اَندس  پیٚٹھ  ووت  تَتہِ  کۆر  تٔمۍ  آفتاب  لۅسنُک  منظر  تِتھہٕ  پٲٹھۍ  محسوس  زنتہٕ  سُہ  (رَبِہ  ہٕندۍ  پٲٹھۍ  کریٚہنہِ  رنگہٕ)  آب  کِس  گرم  ناگس  منٛز  لوسان  چُھ  تہٕ  تٔمۍ  وُچھ  تَتہِ  اَکھ  قوم  (بٔسِتھ)۔  اَسہِ  فرموو،  اے  ذو  القرنین!  (ژے٘  چھے  پنٕنۍ  مرضی)  خواہ  ژٕ  یِمن  سزا  دِتہٕ  یا  کرتہٕ  یِمن  سٍتۍ  رُت  سلوک۔

Transliteration:
  <u>H</u>att<u>a</u> i<u>tha</u> balagha maghriba a<b>l</b>shshamsi wajadah<u>a</u> taghrubu fee AAaynin <u>h</u>amiatin wawajada AAindah<u>a</u> qawman quln<u>a</u> y<u>a</u> <u>tha</u> alqarnayni imm<u>a</u> an tuAAa<u>thth</u>iba waimm<u>a</u> an tattakhi<u>th</u>a feehim <u>h</u>usn<u>a</u><b>n</b>


Athar:
  تٔمۍ  ووٚن،  یُس  تِمو  منٛزٕ  ظُلم  کرِ،  أسۍ  دِمَو  تس  سزا،  پتہٕ  یِیہِ  سُہ  پننِس  ربّس  کُن  واپس  اَننہٕ،  تہٕ  سُہ  دِیہِ  تس  بیٚیہِ  زیادہ  سخت  عذاب۔

Mirwaiz:
  چنانچہ  تِمَو  کوٚڑ  اعلان  یُس  اکھاہ  ظلم  کرِ  کفرٕ  تہٕ  انکارٕہ  سٍتۍ  تس  کرو  أسۍ  ضرور  عذاب  یعنی  سُہ  کرون  قتل  أسۍ۔  توپتہٕ  یِیہِ  سُھ  واتناونہٕ  پننِس  پروردگارس  نِشہِ۔  سُہ  کریٚس  تَتہِ  سُہ  عذاب  یُس  نہٕ  تٔمۍ  وُچھمُتُے  آسہِ۔

Tahir:
  ذوالقرنینن  وۆننکھ،  یُس  شخص  (کفرتہٕ  نافرمٲنی  ہنٛدس  صورتس  منٛز)  ظلم  کرِ  تٔمِس  دِمَو  أسۍ  ضرورسزا،  پتہٕ  یِیہِ  سُہ  پننِس  ربّس  کُن  واپس  پھِرنہٕ،  پتہٕ  دِیہِ  سُہ  تس  سیٚٹھہٕے  سخت  عذاب۔

Transliteration:
  Q<u>a</u>la amm<u>a</u> man <i><u>th</u></i>alama fasawfa nuAAa<u>thth</u>ibuhu thumma yuraddu il<u>a</u> rabbihi fayuAAa<u>thth</u>ibuhu AAa<u>tha</u>ban nukr<u>a</u><b>n</b>


Athar:
  تہٕ  یُس  تِمَو  منٛز  ایمان  اَنہِ  تہٕ  نیک  عمل  کرِ،  تس  خٲطرٕ  چُھ  رُت  جزا،  تہٕ  ٲسۍ  دِمَو  تس  نرم  احکام۔

Mirwaiz:
  بیٚیہِ  یُس  میانہِ  دعوت  و  تبلیغ  پتہٕ  ایمان  اَنہِ  تہٕ  رٕژٕ  عملہٕ  کرِ،  تسٕندِ  خٲطرٕ  چھےٚ  ٲخرتس  اندر  رٕژ  موٚزوٗرۍ۔  بیٚیہِ  وَنو  أسۍ  تس  دنیاہس  اندر  پنٕنۍ  سہل  تہٕ  آسان  احکام۔

Tahir:
  تہٕ  یُس  شخص  ایمان  اَنہِ  بیٚیہِ  کرِ  نیک  عمل  تیٚلہِ  چُھ  تس  خٲطرٕ  بہترجزا  تہٕ  أسۍ  (تہِ)  وَنَو  تس  خٲطرٕ  پننیٚن  احکامن  منٛز  سہل  کتھ۔

Transliteration:
  Waamm<u>a</u> man <u>a</u>mana waAAamila <u>sa</u>li<u>h</u>an falahu jaz<u>a</u>an al<u>h</u>usn<u>a</u> wasanaqoolu lahu min amrin<u>a</u> yusr<u>a</u><b>n</b>


Athar: پتہٕ کٔر تٔمۍ ﴿اکہِ دوٚیِمہِ مُہِمہِ ہٕنز﴾ تیٲری۔
Tahir: (مغربس منٛز فتوحات مکمل کٔرتھ) پۆک سُہ پتہٕ (دۆیِمہِ) وَتہِ پیٚٹھ۔
Transliteration: Thumma atbaAAa sabab<u>a</u><b>n</b>
Mirwaiz:
  توپتہٕ  ہیوٚت  سلطان  سکندرن  سنٛز  تہٕ  سامانہٕ  کرُن  مشرقس  کُن  گژھنہٕ  خٲطرٕ  تااینکہ  مشرقُک  شہر  تہِ  کرن  فتح۔


Athar:
  یٚوت  تام  زن  سُہ  آفتاب  کھسنہٕ  چہِ  جایہِ  تام  ووت۔  ﴿یعنی  مشرق  کِس  ٲخری  سرحدس  تام﴾  تَتہِ  وُچھ  تٔمۍ  زِ  آفتاب  چُھ  تِتھس  أکِس  قومس  پٮ۪ٹھ  طلوع  سپدان،  یتھ  خٲطرٕ  تاپہٕ  نِشہِ  بچنہٕ  مۅکھہٕ  کانٛہہ  سامانہٕ  چُھنہٕ  اسہِ  کوٚرمُت۔

Mirwaiz:
  تااینکہ  ییٚلہِ  ووت  سُہ  آفتاب  کھسنہٕ  چہ  جایہِ،  وُچھُن  سُہ  کھسان  أکِس  قومس  پٮ۪ٹھ  یعنی  تتھ  جایہِ  وُچھُں  اَکھ  قوماہ  آباد۔  اوسنہٕ  کوٚرمُت  اَسہِ  تِمن  آفتابس  نِشہِ  کانٛہہ  ٹھوٚراہ  یعنی  تِم  لوٗکھ  ٲسۍ  نہٕ  لریٚن  تہٕ  جایَن  یا  خٍمن  منٛز  روزان  بلکہ  ٲسۍ  تِم  نٔنۍ  سٕے  تاپس  منٛزروٗزِتھ  زندگی  بسرران  لِباس  تہٕ  پۅشاکہٕ  ورٲے۔

Tahir:
  یۆت  تام  زن  سُہ  آفتاب  کھسنہٕ  کِس  (طرفس  کُن  آبٲدی  ہٕندِس)  ٲخری  اَندس  پیٚٹھ  ووت  تَتہِ  کۆر  تٔمۍ  آفتاب  (کہ  کھسنُک  منظر)  تِتھہٕ  پٲٹھۍ  محسوس  (زنتہٕ)  آفتاب  چُھ  (زمین  کِس  تتھ  خطس  پیٚٹھ  بٔسِتھ)  أکِس  قومس  پیٚٹھ  کھسان  ییٚمہِ  خٲطرٕ  اَسہِ  آفتاب  نِشہِ  (بچنہٕ  موجوب)  پردٕہ  تام  بنوومُت  اوسنہٕ  (یعنی  تِم  لُکھ  ٲسۍ  پۅشاک  تہٕ  مکانہٕ  وَرٲے  گۅپھن  منٛز  بسان)۔

Transliteration:
  <u>H</u>att<u>a</u> i<u>tha</u> balagha ma<u>t</u>liAAa a<b>l</b>shshamsi wajadah<u>a</u> ta<u>t</u>luAAu AAal<u>a</u> qawmin lam najAAal lahum min doonih<u>a</u> sitr<u>a</u><b>n</b>


Athar: یہِ حال اوس تِہُند، تہٕ ذُوالقرنینس نِشہِ یِکینژھاہ اوس سُہ ٲسۍ أسۍ زانان۔
Transliteration: Ka<u>tha</u>lika waqad a<u>h</u>a<u>t</u>n<u>a</u> bim<u>a</u> ladayhi khubr<u>a</u><b>n</b>
Mirwaiz:
  اَتھ  جایہِ  تہِ  کوٚر  سلطان  سکندرن  سُے  معاملہ  یُس  مغربس  منٛز  کریون۔  پٔزِپٲٹھۍ  اَسہِ  اوس  احاطہ  کوٚرمُت  تتھ  سٲرِسٕے  یہِ  تس  حاصل  سپُدمُت  اوس  اَتھ  سفرس  اندر  پننہِ  عِلمہٕ  سٍتۍ۔

Tahir:
  پزر  چُھ  یی،  تہٕ  یِکینٛژھاہ  تس  نِشہِ  اوس  اَسہِ  چُھ  پننہِ  عِلمہٕ  سٍتۍ  تَتھ  اِحاطہ  کۆرمتٕ۔


Athar:
  یٚوت  تام  زن  سُہ  دۅن  پہاڑن  منٛزباگ  ووت،  یِمن  نِشہِ  میوٗل  تس  اکھ  قوم،  یُس  مُشکلی  سان  کانٛہہ  کتھ  سمجھان  اوس۔

Mirwaiz:
  واتان  واتان  ووت  سُہ  دۅن  کۅہ  دَرن  منٛزباگ۔  تِمن  کۅہ  درن  اَپارِکِنۍ  وُچھُکھ  اَکھ  قوم  یِم  نہٕ  کُنہِ  قسمٕچ  کتھاہ  باتھاہ  بوزان  ٲسۍ،  نہ  آسہٕ  تِہٕنزٕمہ  کتھہٕ  فکرِ  تران۔

Tahir:
  یۆت  تام  زن  سُہ  (أکِس  جایہِ)  دۅن  بالن  منٛزباگ  ووت  تٔمۍ  وُچھ  تِمن  بالن  پتہٕ  کنہِ  اکھ  تِیُتھ  قوم  بٔسِتھ  یِم  (کٲنسہِ  ہٕنز)  کتھ  سمجھِتھ  ٲسۍ  نہٕ  ہیٚکان۔

Transliteration:
  <u>H</u>att<u>a</u> i<u>tha</u> balagha bayna a<b>l</b>ssaddayni wajada min doonihim<u>a</u> qawman l<u>a</u> yak<u>a</u>doona yafqahoona qawl<u>a</u><b>n</b>


Athar:
  تِمو  لُکو  ووٚن  زِ،  اے  ذُوالقرنین،  یاجوج  تہٕ  ماجوج  چِھ  یتھ  سر  زمینس  اندر  فساد  پھٔہلاوان،  ﴿یاجوج  تہٕ  ماجوج  نِشہِ  چُھ  مُراد،  ایشا  کیٚن  شمال  مشرقی  علاقن  ہٕندۍ  تِم  قوم،  یِم  پرانہِ  زمانہٕ  پٮ۪ٹھے  تہذیب  یافتہٕ  مُلکن  پٮ۪ٹھ  برباد  کروٕنۍ  حملہٕ  چِھ  روٗدِمٕتۍ  کران،  تہٕ  یِہِندۍ  سہلاب  وقتاً  فوقتاً  وۅتلِتھ  ایشاہس  تہٕ  یوٗرپس  دۅشوٕنۍ  طرفن  رۅخ  چِھ  روٗدِمٕتۍ  کران۔  حزقی  ایل  سٕندِس  صحیفس  ﴿باب  38،  39﴾  منٛز  چُھ  تِہُند  علاقہٕ  روس  تہٕ  توبل  ﴿موجودٕہ  توبالسک﴾  تہٕ  مسک  ﴿موجودٕہ  ماسکو﴾  وَننہٕ  آمُت۔  اسرٲئیلی  مورِخ  یوسیفوس  چُھ  یِمَو  نِشہِ  چُھ  مُراد  سیتھین  قوم  نِوان،  یُہُند  علاقہٕ  بحرِ  اَسود  کِس  شمالس  تہٕ  مشرقس  منٛز  بٔسِتھ  اوس۔  جیروم  سٕندِ  بیان  مطٲبق  ٲسۍ  ماجوج  کاکیشیا  کِس  شمالس  منٛز  بحرِ  خَزَرس  نکھہٕ  بٔسِتھ۔﴾  کیا  أسۍ  دِمویہِ  ژےٚ  امہِ  کامہِ  خٲطرٕ  کانٛہہ  ٹیکس،  تاکہ  ژٕ  بناوکھ  اَسہِ  تہٕ  تِمن  منٛزباگ  اکھ  دیوار؟

Mirwaiz:
  تِمَو  دوٚپ  ٲخر  کٲنسہِ  ترجمان  سٕندِ  ذریعہ  اے  ذوالقرنین۔  پٔزِپٲٹھۍ  ییٚتہِ  چھےٚ  یاجوج  ماجوجن  ہٕنز  اَکھ  جماعتھاہ  یِمَو  سٮ۪ٹھاہ  تبٲہی  چھےٚ  کٔرمٕژ  یتھ  علاقس  اندر۔  پس  تُہُند  اجازت  چھا  أسۍ  کرو  تِہِندِ  خٲطرٕ  کینٛہہ  رقم  چندٕہ  کٔرِتھ  یتھ  شرطس  پٮ۪ٹھ  کہ  توٚہۍ  کیا  کٔرِو  بِناہ  اَسہِ  منٛز  تہٕ  تِمن  منٛز  اَکھ  مضبوط  قلایہِ۔

Tahir:
  تِمَو  وۆن،  اے  ذوالقرنین!  بے  شک  چُھ  یاجوٗجَو  تہٕ  ماجوٗجَو  زمینس  منٛز  فساد  برپا  کٔرِتھ  تھوومُت  کیا  تیٚلہِ  کروٕ  أسۍتُہٕندِ  خٲطرٕ  اَتھ  (شرطس)  پیٚٹھ  کینہہ  مال  (باجہِ  رٔنگۍ)  مقرر  زِ  تۆہۍ  بنٲوِو  اَسہِ  تہٕ  تِمن  منٛزباگ  اکھ  تھۆد  دیوار۔

Transliteration:
  Q<u>a</u>loo y<u>a</u> <u>tha</u> alqarnayni inna yajooja wamajooja mufsidoona fee alar<u>d</u>i fahal najAAalu laka kharjan AAal<u>a</u> an tajAAala baynan<u>a</u> wabaynahum sadd<u>a</u><b>n</b>


Athar:
  تٔمۍ  ووٚن،  یِکینژھاہ  میٲنۍ  ربّن  مےٚ  دِیتمُت  چُھ  سُہ  چُھ  سٮ۪ٹھاہ،  توٚہۍ  کٔرِو  بس  محنتہٕ  سان  مےٚ  مدد،  بہٕ  بناوٕ  تۅہیہِ  تہٕ  تِمن  درمیان  مضبوط  ٹھوٚر۔

Mirwaiz:
  سلطان  سکندرن  دوٚپُکھ  یُس  مال  و  دولت  مےٚ  پنٕنۍ  پروردگارن  عطا  کوٚرمُت  چھُ،  سُہ  چھُ  سٮ۪ٹھاہ  بہتر۔  مےٚ  چھَنہٕ  ضرورت  تُہٕندِ  چندٕہ  کٔرِتھ  رقم  جمع  کرنٕچ۔  ہرگاہ  توٚہۍ  مےٚ  سٍتۍ  تعاوُن  کرُن  یژھان  چھِو  تیٚلہِ  کٔرِو  توٚہۍ  مےٚ  مددپننہِ  طاقتہٕ  و  محنت  سٍتۍ  تااینکہ  بہٕ  کرٕہ  تۅہیہِ  منٛز  تہٕ  تِمن  منٛز  اَکھ  بوٚڈ  قلایاہ  محکم  تہٕ  مضبوط  قٲیِم۔

Tahir:
  (ذو  القرنینن)  وۆننکھ،  مے٘  یُس  میٲنۍ  ربّن  اَتھ  متعلق  اختیار  دِیُتمُت  چُھ  (سُہ)  چُھ  بہتر،  تۆہۍ  کٔرِو  پننہِ  نرِ  زورٕ  (یعنی  محنت  تہٕ  مشقت)  سٍتۍ  میون  مدد،  بہٕ  بناوٕ  تۅہیہِ  تہٕ  تِمن  منٛزباگ  اکھ  مضبوط  دیوار۔

Transliteration:
  Q<u>a</u>la m<u>a</u> makkannee feehi rabbee khayrun faaAAeenoonee biquwwatin ajAAal baynakum wabaynahum radm<u>a</u><b>n</b>


Athar:
  مےٚ  دِیِو  شستٕر  ژادٕر  ﴿پٔٹۍ﴾  أنِتھ۔  ٲخر  ییٚلہِ  دۅشوٕنۍ  پہاڑن  درمیان  تٔمۍ  خٲلی  جاے  برابر  کٔر،  تہٕ  وونُن  لُکن  زِ  وۅنۍ  زٲلِو  نار،  یوٚت  تام  زن  ﴿یہِ  شِستُرو  دیوار﴾  بالکل  نارٕکی  پٲٹھۍ  وۅزُل  کرنہٕ  آو،  پتہٕ  ووٚن  تٔمۍ،  أنِو،  وۅنۍ  پھِرٕ  بہٕ  اتھ  پٮ۪ٹھ  وٮ۪گلاونہٕ  آمُت  ترٛام۔  ﴿یہِ  دیوار  اوس  تِیُتھ  زِ﴾

Mirwaiz:
  توٚہۍ  واتنٲوِوو  مےٚ  ن،  شہِ  شِستٕرٕکۍ  بٔڈۍ  بٔڈۍ  ٹُکرٕ،  تَمُیک  قٍمت  تریٚو  تۅہیہِ  سرکٲرۍ  خزانہٕ  منٛزٕہ۔  أتی  أنۍ  تِمَو  شِستٕرٕوۍ  ٹُکرٕ،  تَمہِ  پتہٕ  تھٲوِکھ  تِم  اَکھ  أکِس  پٮ۪ٹھ  لٲگِتھ  یِتھہٕ  پٲٹھۍ  دیوارس  منٛز  کنہِ  سیرِ  چھےٚ  تھاونہٕ  یِوان۔  منٛزٕہ  برٕہکھ  ژِنہِ  تہٕ  زِیُن  بیٚیہِ  گنجیٚکھ  اَتھ  أندۍ  أندۍ  دَمن  بَستہٕ۔  تااینکہ  ییٚلہِ  تِمہٕ  شِستٕر  کھنجہِ  برابر  سپزٕہ  کۅہ  تالن  سٍتۍ  دۅشۅٕیَو  طرفو۔  دوٚپہَکھ  دِیِو  اَتھ  ژٕھکھ،  توپتہٕ  دِیوٗس  دَمن  بستو  سٍتۍ  پھۅکھ۔  اَدٕہ  ییٚلہِ  یہِ  شِستٕر  سورُے  تیوٚنگُل  ہیوٗ  وۅزلیوو۔  دوٚپُکھ  وۅنۍ  أنِو  ترام،  سُہ  ترٲوِو  اَتھ  پٮ۪ٹھ  کٲرِتھ۔  چنانچہ  تہِ  تہِ  آو  کرنہٕ۔  توپتہٕ  سَپُد  دیواراہ  اَکھ  تہٕ  قلایاہ  اَکھ  قٲیِم  سٮ۪ٹھاہ  تھوٚد  تہٕ  بلند۔

Tahir:
  تو٘ہۍ  دِیِومے٘  بٔڑۍبٔڑۍ  شِشتٕر  پٔٹۍانتھ،یو٘ت  تام  زن  تٔمۍ  دۅشوٕنۍ  تھو٘نٛگیٚن  منٛزباگُک  حصہ  برابر  کو٘ر  پتہٕ  لو٘گ  وَننِہ،  پھُکِو  (وونۍ  ناردِتھ)،  یو٘ت  تام  زن  تٔمۍ  سُہ  (شِشتٕر  پھُکٕوۍ  پھُکٕوۍ)  نار  بنوو  پتہٕ  لو٘گ  وَننہِ،  (وۅنۍ)  انومے٘  نِش  وی٘گلاونہٕ  آمُت  ترام  یُس  بہٕ  اتھ  پیٹھٕ  تراوٕ۔

Transliteration:
  <u>A</u>toonee zubara al<u>h</u>adeedi <u>h</u>att<u>a</u> i<u>tha</u> s<u>a</u>w<u>a</u> bayna a<b>l</b><u>s</u>adafayni q<u>a</u>la onfukhoo <u>h</u>att<u>a</u> i<u>tha</u> jaAAalahu n<u>a</u>ran q<u>a</u>la <u>a</u>toonee ofrigh AAalayhi qi<u>t</u>r<u>a</u><b>n</b>


Athar:
  یاجوج  و  ماجوج  ہیٚکہَن  نہٕ  اتھ  پٮ۪ٹھ  کھٔسِتھ  تہٕ  برونٛہہ  پٔکِتھ،  تہٕ  اتھ  منٛز  نقب  لگاون  اوس  تِہِندِ  خٲطرٕ  وارے  مُشکل۔

Mirwaiz:
  بیٚیہِ  پِشُل  آسنہٕ  کہ  سببہٕ  سَپُد  یہِ  تِتھُے  کہ  یاجوج  و  ماجوجَو  ہیوٚکھ  نہٕ  اَتھ  پٮ۪ٹھ  کھٔسِتھ،  بیٚیہِ  ہیوٚکُکھ  نہٕ  تتھ  گوٚد  تہٕ  سۅ  راخ  کٔرِتھ  کُنہِ  جایہِ۔  اَتھ  چھِ  ونان  سدِّ  سکندری۔

Tahir:
  پتہٕ  نَہ  اوس  تِمن  (یاجوجن  تہٕ  ماجوجن)  منٛز  تیوٗت  طاقت  زِ  تَتھ  پیٚٹھ  ہیکہَن  کٔھسِتھ  تہٕ  نَہ  اوسُکھ  تیوٗتاہ  زور  زِ  تَتھ  منٛز  کرہن  گۆد۔

Transliteration:
  Fam<u>a</u> is<u>ta</u>AAoo an ya<i><u>th</u></i>haroohu wam<u>a</u> ista<u>ta</u>AAoo lahu naqb<u>a</u><b>n</b>


Athar:
  ذُوالقرنینن  ووٚن،  یہِ  چھےٚ  میٲنِس  ربّ  سٕنز  رحمت،  مگر  ییٚلہِ  میٲنِس  ربّ  سٕندِ  وعدُک  وقت  یِیہِ،  تیٚلہِ  کرِ  سُہ  تتھ  ہموار،  تہٕ  میٲنِس  ربّ  سُند  وعدہ  چُھ  برحق۔

Mirwaiz:
  سلطان  سکندرن  دوٚپُکھ  یہِ  دیوار  تہٕ  یہِ  قلاے  بناوُن  تہٕ  باتمام  واتُن  چھُ  محض  میٲنِس  پروردگار سٕنز  بٔڈ  مہربٲنی  مگر  ییٚلہِ  اللہ  تعالیٰ  سُند  وعدٕہ  قیامت  واتہِ،  اَتھ  دیوارس  کرِ  سَمستُر،  میٲنِس  پروردگار  سُنٛد  وعدٕہ  چھُ  حق  تہٕ  پوٚز۔

Tahir:
  (ذوالقرنینن)  وۆننکھ،  یہِ  چھے٘  میٲنِس  ربّ  سٕندِ  طرفہٕ  رحمت  پتہٕ  ییٚلہِ  میٲنِس  ربّ  سُنٛد  (قیامتُک)  وعدٕہ  (نکھہٕ)  یِیہِ  پتہٕ  کرِ  سُہ  اَتھ  دیوارس  (دٲرِتھ  دِتھ)  ہموار  (دیوار  گژِھہ  ریزٕہ  ریزٕہ)  تہٕ  میٲنِس  ربّ  سُنٛد  وعدٕہ  چُھ  برحق۔

Transliteration:
  Q<u>a</u>la h<u>atha</u> ra<u>h</u>matun min rabbee fai<u>tha</u> j<u>a</u>a waAAdu rabbee jaAAalahu dakk<u>a</u>a wak<u>a</u>na waAAdu rabbee <u>h</u>aqq<u>a</u><b>n</b>


Athar:
  تہٕ  تمہِ  دۅہ  تراووکھ  أسۍ  لُکھ  یَلہٕ  ﴿مُراد  چُھ  قیامتُک  دۅہ۔  ذوالقرنین  یُس  اشارٕہ  قیامت  کِس  برحق  وعدس  کُن  کوٚر  تمہِ  کہ  مُناسبت  چِھ  یِم  آیات  تٔمۍ  سٕنزِ  کتھہِ  پٮ۪ٹھ  اِضافہٕ  کران  کران  فرماونہٕ  آمٕتۍ﴾  زِ  ﴿سمندر  چن  لہرن  ہٕندۍ  پٲٹھۍ﴾  یِن  اکھ  أکِس  سٍتۍ  ٹاسوَنہٕ،  پتہٕ  یِیہِ  صوٗرس  پھۅکھ  دِنہٕ،  تہٕ  أسۍ  کروکھ  سٲری  انسان  یِکہٕ  وَٹہٕ  جمع۔

Mirwaiz:
  تَمہِ  دۅہ  کرو  أسۍ  تِہٕنز  حالت  اَمہِ  قسمٕچ  کہ  تِم  آسن  أڈۍ  اَڈیٚن  منٛز  اَژان۔  یِتھہٕ  پٲٹھۍ  آبٕکۍ  موج  چھِ  اَکھ  أکِس  منٛزاَژان۔  نیرن  اَمہِ  جایہِ  منٛزٕہ  نیٚبر  فوجو  فوجو،  اَمہِ  پتہٕ  آسہِ  قیامت۔  چنانچہ  کینٛہہ  کالاہ  گٔژِھتھ  یِیہِ  پوگس  منٛز  گۅڈنُیک  پھۅکھ  دِنہٕ،  تَمہِ  سٍتۍ  سَپدِ  سورُے  عالم  فنا۔  توپتہٕ  یِیہِ  دوٚیُم  پھۅکھ  دِنہٕ  پوگس  اندر  ییٚمہِ  سٍتۍ  سٲری  بیٚیہِ  زندٕہ  سپدن۔  پس  کروکھ  أسۍ  سٲری  جمع  اکہِ  اکہِ  محشرکِس  مٲدانس  اندر۔

Tahir:
  تہٕ  أسۍ  کرووکھ  تَمہِ  ساعتہٕ  (سٲری  مخلوقات  یا  یاجوج  تہٕ  ماجوج)  آزاد  تِم  اَژن  (تیز  تہٕ  تند  لہرن  ہٕنٛدۍ  پٲٹھۍ)  اَکھ  أکِس  منٛز  تہٕ  صوٗرس  یِیہِ  پھۅکھ  دِنہٕ  پتہٕ  کرووکھ  أسۍ  تِم  سٲری  (حشرٕکِس  مٲدانس  منٛز)  جمع۔

Transliteration:
  Watarakn<u>a</u> baAA<u>d</u>ahum yawmai<u>th</u>in yamooju fee baAA<u>d</u>in wanufikha fee a<b>l</b><u>ss</u>oori fajamaAAn<u>a</u>hum jamAA<u>a</u><b>n</b>


Athar:
  تِمن  کٲفرن  برونٛہہ  کُن  یِم  میٲنِس  نصیحتس  کُن  أنۍ  بٔنِتھ  ٲسۍ،  تہٕ  کینٛہہ  بوزنہٕ  خٲطرٕ  ٲسۍ  نہٕ  تیارٕے۔

Mirwaiz:
  یِمن  کٲفرن  ہٕنزٕ  أچھ  آسہٕ  پردن  تہٕ  ٹھریٚن  تل  پوٗشیدٕہ  میانہِ  یادٕہ  نِشہِ  یعنی  درٛیٖنٹھۍ  اوسُکھ  نہٕ  یِوان  میٲنۍ  آیاتِ  قدرت  ییٚمہِ  سٍتۍ  بہٕ  پیٚمہٕ  ہکھ  ژیٚتس،  میون  کرہن  یاد۔  بیٚیہِ  ٲسۍ  نہٕ  تِم  قرآن  مجیدٕکۍ  آیات  بوزنُک  تہِ  طاقت  تھاوان۔

Tahir:
  تِم  لُکھ  یہِٕنزٕ  أچھ  میانہِ  ذکرِ  نِشہِ  (غفلت  کِس)  پردس  منٛز  آسہٕ  تہٕ  تِم  ٲسۍ  نہٕ  (میٲنۍ  ذکر)  بوٗزِتھ  تہِ  ہیٚکان۔

Transliteration:
  Alla<u>th</u>eena k<u>a</u>nat aAAyunuhum fee ghi<u>ta</u>in AAan <u>th</u>ikree wak<u>a</u>noo l<u>a</u> yasta<u>t</u>eeAAoona samAA<u>a</u><b>n</b>


Athar:
  کیا  تیٚلہِ  چھا  تِم  لُکھ  یِمو  کُفر  چُھ  اختیار  کوٚرمُت،  یہِ  خیال  تھاوان  زِ  مےٚ  ترٲوِتھ  بناوَن  میانیٚن  بندن  پنٕنۍ  کار  ساز؟  اسہِ  چُھ  یِتھیٚن  کٲفرن  ہٕندِ  ضیافت  خٲطرٕ  جہنم  تیار  تھوومُت۔

Mirwaiz:
  کیا  گمان  چھا  کٲفرن  کہ  میانین  بندن  کیا  بناوَن  تہٕ  رٹن  پرستش  کٔرِتھ  مےٚ  مقابلہ  پَنُن  مددگار،  تہِ  بَنہِ  نہٕ  ہرگز۔  کیازِ  اَسہِ  چھُ  یِمنٕے  کٲفرن  ہٕندِ  خٲطرٕ  نارِ  جہنم  تیار  تھوومُت  گۅڈنی  پیش  کرنُک  اَکھ  چیزاہ۔

Tahir:
  کیا  کٲفر  لُکھ  چھا  یہِ  سمجھان  زِ  مے٘  ترٲوِتھ  بناون  تِم  میانیٚن  بندن  مددگار،  بے  شک  چھے٘  اَسہِ  کٲفرن  خٲطرٕ  جہنمٕچ  میزبٲنۍ  تیار  کٔرِتھ  تھٲومٕژ۔

Transliteration:
  Afa<u>h</u>asiba alla<u>th</u>eena kafaroo an yattakhi<u>th</u>oo AAib<u>a</u>dee min doonee awliy<u>a</u>a inn<u>a</u> aAAtadn<u>a</u> jahannama lilk<u>a</u>fireena nuzul<u>a</u><b>n</b>


Transliteration: Qul hal nunabbiokum bi<b>a</b>lakhsareena aAAm<u>a</u>l<u>a</u><b>n</b>
Athar:
  اے  نبیٖؐ،  یِمن  ؤنِو،  کیا  أسۍ  وَنوٕہ  تۅہیہِ  زِ  پننیٚن  اعمالن  منٛز  کم  لُکھ  چِھ  سارِوٕے  کھۅتہٕ  ناکام  تہٕ  نامُراد؟

Mirwaiz:
  فرمٲوِیوٗکھ  توٚہۍ  یارسول  اللہ  صلی  اللہ  علیہ  و سلم  أسۍ  کرو  تۅہیہِ  بیان  کہ  کم  لوٗکھ  آسن  سٮ۪ٹھاہ  نقصان  و  تاونس  اندر  عَملو  کِنۍ  یعنی  کمن  ہٕنزٕ  عملہٕ  گژہن  ضایع  تہٕ  بے  کار۔

Tahir:
  فرمٲوِو،  کیا  أسۍ  کروٕ  تۆہۍ  تِتھیٚو  لُکو  نِشہِ  باخبر  یِم  اعمالو  ہٕندِ  حسابہٕ  کِنۍ  سخت  خسارٕہ  تُلن  وٲلۍ  چِھ۔


Athar:
  تِم  یِہٕنز  سٲرِے  جد  و  جہد  دُنیا  چہِ  زندگی  منٛز  سیٚزِ  وتہِ  نِشہِ  ڈٔلِتھ  روٗز،  تہٕ  تِم  روٗدۍ  سمجھان  زِ  تِم  چِھ  سورُے  کینٛہہ  ٹھیک  کران۔

Mirwaiz:
  تِم  گٔے  تِم  یِہٕنز  کوشش  ضایع  سپٕز  دنیاچہ  زندگی  اندر  دنیا  ژھانڈان  ژھانڈان،  تِمن  چھُ  پننہِ  جایہِ  گُمان  کہ  تِم  چھِ  یہِ  رٕژ  کٲماہ  کران۔  

Tahir:
  یِم  چِھ  تِم  لُکھ  یہِٕنز  سٲرٕے  جدوجہد  دنیاچہ  زندگی  منٛزٕے  برباد  گٔیہِ  تہٕ  تِم  چِھ  یہِ  خیال  کران  زِ  أسۍ  چِھ  سیٚٹھاہ  رٕژٕ  کامہِ  کران۔

Transliteration:
  Alla<u>th</u>eena <u>d</u>alla saAAyuhum fee al<u>h</u>ay<u>a</u>ti a<b>l</b>dduny<u>a</u> wahum ya<u>h</u>saboona annahum yu<u>h</u>sinoona <u>s</u>unAA<u>a</u><b>n</b>


Athar:
  یِم  چِھ  تِم  لُکھ  یِمو  پننِس  ربّ  سٕندۍ  آیات  ماننہٕ  نِشہِ  انکار  کوٚر،  تہٕ  تٔمۍ  سٕندِس  دربارس  منٛز  پیش  سپدنس  کوٚرُکھ  نہٕ  یقین،  امہِ  موجوب  سپٕدۍ  تِہندۍ  اعمال  ضایع،  قیامت  کہ  دۅہ  دِمَو  نہِ  أسۍ  تِمن  کانٛہہ  وزن۔

Mirwaiz:
  مگر  حقیقت  چھےٚ  یٔہے  کہ  تِم  گٔے  تِمے  یِمَو  انکار  کوٚر  پننِس  پروردگار  سٕندین  آیاتن  بیٚیہِ  تسٕندِس  دیدارس  تہٕ  تس  برونہہ  کُن  حٲضر  سپدنس۔  لہٰذا  تُلَو  نہٕ  أسۍ  تِہِندِ  خٲطرٕ  قیامتُک  دۅہ  ترٛکرٕے  تِہٕنزٕ  عملہٕ  تولنہٕ  خٲطرٕہ۔

Tahir:
  یِمَے  چِھ  تِم  لُکھ  یِمَو  پننِس  ربّ  سٕنزن  نشٲنِین  ہُنٛد  تہٕ  (مرنہٕ  پتہٕ)  تس  سٍتۍ  ملاقاتُک  انکار  چُھ  کۆرمُت  لہٰذا  گٔے  تِہِندۍسٲری  اعمال  ضایع  لہٰذا  کَرَو  نہٕ  أسۍ  تِہِندِ  خٲطرٕ  قیامت  کہ  دۅہ  کانٛہہ  وزن  تہٕ  کانٛہہ  حیثیت  (تٕے)  قٲیِم۔

Transliteration:
  Ol<u>a</u>ika alla<u>th</u>eena kafaroo bi<u>a</u>y<u>a</u>ti rabbihim waliq<u>a</u>ihi fa<u>h</u>abi<u>t</u>at aAAm<u>a</u>luhum fal<u>a</u> nuqeemu lahum yawma alqiy<u>a</u>mati wazn<u>a</u><b>n</b>


Athar:
  تِہُند  جزا  چُھ  جہنم،  تمہِ  کُفر  کہ  بدلہٕ  یُس  تِمو  کوٚر،  تہٕ  تَتھ  مذاق  کِس  پاداشس  منٛز  یُس  تِم  میانیٚن  آیاتن  تہٕ  میانیٚن  رسولن  سٍتۍ  کران  روٗدۍ۔

Mirwaiz:
  یۅہے  کیا  چھُ  سزا  تِہُنٛد  نارِ  جہنم  کیازِ  تِم  ٲسۍ  اَکھ  انکار  کران  بیٚیہِ  ٲسۍ  میانین  آیاتن  تہٕ  میانین  پیغمبرن  استہزاء  تہٕ  ٹھٹھہٕ  کران۔

Tahir:
  یۅہے  جہنمٕے  چُھ  تِہُنٛدجزا  اَمہِ  وجہ  کِنۍ  زِ  تِم  روٗدۍ  کفر  کران  بیٚیہِ  روٗدۍ  میانیٚن  نشٲنِیَن  تہٕ  میانیٚن  رسولن  ہزٕل  کران۔

Transliteration:
  <u>Tha</u>lika jaz<u>a</u>ohum jahannamu bim<u>a</u> kafaroo wa<b>i</b>ttakha<u>th</u>oo <u>a</u>y<u>a</u>tee warusulee huzuw<u>a</u><b>n</b>


Athar:
  البتہ  تِم  لُکھ  یِمو  ایمان  اوٚن  تہٕ  یِمو  نیک  عملہٕ  کرِ،  تِہنزِ  میزبٲنی  خٲطرٕ  آسن  فِردوسٕکۍ  باغ۔

Mirwaiz:
  پٔزِپٲٹھۍ  یِمَو  لوٗکو  ایمان  اوٚن  تہٕ  رٕژٕ  عملہٕ  کریکھ  تھِندِ  خٲطرٕ  چھُ  فردوسُک  باغ  پیش  کشاہ  یعنی  گۅڈنِچی  ضیافتاہ  یۅسہٕ  تِمن  پیش  یِیہِ  کرنہٕ۔  

Tahir:
  بے  شک  یِمَو  لُکو  ایمان  اۆن  بیٚیہِ  روٗدۍ  نیک  عملہٕ  کران  تیٚلہِ  آسہِ  تِہِندِ  خٲطرٕ  فردوس  کیٚن  باغن  ہٕنزپٔژھۍ  لٲزی۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti k<u>a</u>nat lahum jann<u>a</u>tu alfirdawsi nuzul<u>a</u><b>n</b>


Tahir: تِم روزن اَتھ منٛز ہمیشہ تَمہِ جایہِ یَژھن نہٕ (پَنُن ٹھکانہٕ) زانٛہہ بدلاوُن۔
Transliteration: Kh<u>a</u>lideena feeh<u>a</u> l<u>a</u> yabghoona AAanh<u>a</u> <u>h</u>iwal<u>a</u><b>n</b>
Athar:
  یِمن  منٛز  تِم  ہمیشہ  روزن،  تہٕ  تمہِ  جایہِ  نیرِتھ  کُنہِ  جایہِ  گژھنس  یِیہِ  نہٕ  تِمن  وۅندے۔

Mirwaiz:
  تِمنٕے  باغن  منٛز  آسہِ  روزُن  تِمن  ہمیشہ۔  خوٲہشی  کرن  نہٕ  تِم  تِمَو  باغو  منٛزٕہ  نیرنٕچ۔  نہ  کڈیکھ  تِمَو  باغو  اندرٕ  کانٛہہ  باوجودآں  کروکھ  أسۍ  عطا  تِم  تِم  چیز  یِم  تَمہِ  کھۅتہٕ  بہتر  تہٕ  رٕتۍ  آسن۔


Athar:
  اے  نبیؐ،  ؤنِو  زِ  اگر  سمندر  میٲنِس  ربّ  سٕنزٕ  کتھہٕ  لھیٚکھنہٕ  خٲطرٕ  روشنٲئی  ﴿میٖل﴾  بنہِ،  سُہ  گژِھہ  ختم  مگر  میٲنِس  ربّ  سٕنزٕ  کتھہٕ  گژھن  نہٕ  ختم،  بلکہ  اگر  أسۍ  بیٚیہِ  ییٖژھاہ  روشنٲئی  اَنَو،  تیٚلہِ  پوشہِ  نہٕ  سۅ  تہِ۔  ﴿اللہ  تعالیٰ  سٕنزو  کتھو  نِشہِ  چُھ  مُراد  تٔمۍ  سٕنزٕ  کامہِ  تہٕ  کمالات،  بیٚیہِ  قدرتٕکۍ  تہٕ  حکمتٕکۍ  عجائبات﴾

Mirwaiz:
  فرمٲوِو  توٚہۍ  یارسول  اللہؐ  لوٗکن  ہرگاہ  میٲنِس  پروردگار سٕنزٕ  کتھہٕ  یعنی  تِم  کلمات  و  عبارات  تِہِندین  کمالاتن  و  صفاتن  پٮ۪ٹھ  دلالت  کران  چھِ  لیکھنہٕ  خٲطرٕ  سمندر  آسن  میٖلہِ  بدل،  تِم  سٲری  مۅکلن  تہٕ  ختم  گژھن  میٲنِس  پروردگار  سٕندۍ  کلمات  ختم  گژھنہٕ  برونٹھ،  بٚیہِ  ہرگاہ  أسۍ  تِمن  سمندرن  ہِوۍ  بیٚیہِ  سمندر  تہِ  مددٕ  خٲطرٕ  مِلناووکھ  تِمن  سٍتۍ،  تِم  تہِ  مۅکلن  لیکھان  لیکھان  مگر  کمالات  و  صفات  الہٰیہ  سپدن  نہٕ  ختم  کیازِ  تِم  چھِ  غٲر  متناہی۔  لہٰذا  چھےٚ  الوہیت  تہٕ  ربوبیت  مخصوص  تٔسۍ  یوت۔

Tahir:
  فرمٲوِو،  اگر  سمندر  میٲنِس  ربّ  سٕندیٚن  کلماتن  خٲطرٕ  میٖل  بَنہِ  تیٚلہِ  گژِھہ  سُہ  سمندر  میٲنِس  ربّ  سٕندۍکلمات  ختم  سپدنہٕ  برونٛٹھُے  ختم  یۆدوَے  أسۍ  اَتھ  ہیوٗ  بیٚیہِ  (سمندر  یا  میٖل)  مددٕ  خٲطرٕ  اَنون۔

Transliteration:
  Qul law k<u>a</u>na alba<u>h</u>ru mid<u>a</u>dan likalim<u>a</u>ti rabbee lanafida alba<u>h</u>ru qabla an tanfada kalim<u>a</u>tu rabbee walaw jin<u>a</u> bimithlihi madad<u>a</u><b>n</b>


Athar:
  اے  نبیؐ،  ؤنِو  زِ  بہٕ  چُھس  اکھ  انسان  تۅہیہ  ہِیوٗ،  مےٚ  کُن  چھےٚ  وحی  یِوان  کرنہٕ  زِ  تُہُند  خُدا  چُھ  بس  اَکوے  خُداے،  لہٰذا  یُس  کانٛہہ  اکھاہ  پننِس  ربّ  سٕندِ  ملاقاتُک  اُمیدوار  آسہِ،  تس  پزِ  سُہ  کٔرِن  نیک  عمل،  تہٕ  بندگی  منٛز  مَہ  کٔرِن  پننِس  ربّس  سٍتۍ  کٲنٛسہِ  شریک۔

Mirwaiz:
  توٚہۍ  فرمٲوِیوٗکھ  یارسول  اللہؐ  یہِ  کتھ  تہِ  کہ  اے  کٲفرو  توٚہۍ  یُس  انکارٕ  سٍتۍ  مےٚ  پیش  یِوان  چھِو،  کیا  بہٕ  چھُسہٕ  تۅہیہِ  برونٹھہٕ  کنہِ  تِژھ  کتھاہ  پیش  کران  یۅسہٕ  ناممکن  تہٕ  دشوار  چھےٚ۔  بہٕ  چھُسنہٕ  مگر  تۅہی  ہیوٗ  اَکھ  بشراہ،  تۅہیہِ  تہٕ  مےٚ  منٛز  چھےٚ  فرق  یٔہے  کہ  وحی  الہٰی  چھُ  مےٚ  پٮ۪ٹھ  نٲزل  سپدان  کہ  تُہُند  چھُنہٕ  أکِس  معبودس  ورٲے  کانٛہہ  تہِ،  نہ  چھُ  وحی  واتُن  کانٛہہ  عجیب  کتھاہ،  نہ  چھُ  توحیدِ  باری  تعالیٰ  کانٛہہ  وحشت  ناک  اَمراہ،  وۅنۍ  ہے  توٚہۍ  مےٚ  انکار  کران  چھِو  تہٕ  کیازِ؟  وۅنۍ  یُس  اَکھاہ  امید  وارآسہِ  پننِس  پروردگار  سٕندِ  دیدارُک،  تس  سٍتۍ  ملاقات  کرنُک،  تِہُند  محبوب  تہٕ  مقرب  بننُک،  ادٕہ  سُہ  کٔرِن  میٲنِس  پیغمبر  برحق  آسنس  پژھ  کٔرِتھ  میانہِ  شریعت  موجوب  رٕژٕ  عملہٕ۔  بیٚیہِ  مَہ  تھٲوِن  سُہ  پننِس  پروردگار  سٕندِس  عبادتس  منٛز  کٲنسہِ  أکِس  شریک  یعنی  توحید و رسالتُک  تھٲوِن  کٲمل  اعتقاد۔

Tahir:
  فرمٲوِو،  بہٕ  چُھس  صرف  (ظٲہری  خلقت  کِنۍ)  بشر  آسنس  منٛز  تۅہیہِ  ہیوٗ  (اَمہِ  وَرٲے  کیا  مناسبت  چھے٘  تُہٕنز  مے٘  سٍتۍ!  ہنا  کٔرۍ  تو  غور)  مے٘  کُن  چھے٘  یہِ  وحی  سوزنہٕ  آمٕژ  زِ  تُہُنٛد  معبود  چُھ  فقط  اَکوے  معبود  (ٲخرتۅہیہِ  منٛز  کتہِ  چھے٘  یہِ  نوری  صلٲحیت  زِ  تۅہیہِ  پیٚٹھ  ہیٚکہِ  کلامِ  الٰہی  نٲزل  گٔژِھتھ) !  وۅنۍ  یُس  شخص  پننِس  ربّس  سٍتۍ  ملاقاتٕچ  امید  چُھ  تھاوان  تیٚلہِ  پَزِ  تس  زِ  نیک  عمل  کٔرِن  بیٚیہِ  مَہ  کٔرِن  پننِس  ربّ  سٕندِس  عبادتس  منٛز  کٲنسہِ  شریک۔

Transliteration:
  Qul innam<u>a</u> an<u>a</u> basharun mithlukum yoo<u>ha</u> ilayya annam<u>a</u> il<u>a</u>hukum il<u>a</u>hun w<u>ah</u>idun faman k<u>a</u>na yarjoo liq<u>a</u>a rabbihi falyaAAmal AAamalan <u>sa</u>li<u>h</u>an wal<u>a</u> yushrik biAAib<u>a</u>dati rabbihi a<u>h</u>ad<u>a</u><b>n</b>


Athar: ک۔ ہ۔ ی۔ ع۔ ص۔
Mirwaiz: یِم چھِ حروف مقطعات یِمن ہُنٛد معنی چھُ خداے سٕے معلوم۔
Transliteration: K<u>a</u>fh<u>a</u>y<u>a</u>AAayn<u>sa</u>d
Tahir:
  کاف  ھا  یا  عین  صاد،  (حقیقی  معنی  چُھ  اللہ  تعالیٰ  تہٕ  رسول  صلی  اللہ  علیہ  وسلمٕے  بہتر  زانان)۔ 


Transliteration: <u>Th</u>ikru ra<u>h</u>mati rabbika AAabdahu zakariyy<u>a</u>
Athar:
  ذِکر  چھےٚ  تمہِ  رحمتٕچ  یۅسہٕ  تُہٕندۍ  ربّن  پننِس  بندس  زَکرِیّا  ﴿علیہ  السلامس﴾  پٮ۪ٹھ  کٔرمٕژ  ٲس۔

Mirwaiz:
  یہِ  چھےٚ  تُہٕندِس  پروردگارٕ  سٕندِ  تَمہِ  رحمتُک  ذکر  یۅسہٕ  رحمت  تٔمۍ  پننِس  بندس  حضرت  زکریاہس  عطا  کٔر۔

Tahir:
  یہِ  چھے٘  تُہٕندِس  ربّ  سٕندِ  رحمتٕچ  ذکر  (یۅسہٕ  تٔمۍ)  پننِس  (برگزیدٕہ)  بندس  زکریا  ہس  (علیہ  السلام)  پیٚٹھ  (فرمٲومٕژ  ٲس)۔


Athar: ییٚلہِ تٔمۍ پننِس ربّس ژوٗرِ ژوٗرِ آلَو دِیُت۔
Tahir: ییٚلہِ تِمَو پننِس ربّس (ادب واجِنہِ) لۅژِ آوازِ سٍتۍ ناد لوے۔
Transliteration: I<u>th</u> n<u>a</u>d<u>a</u> rabbahu nid<u>a</u>an khafiyy<u>a</u><b>n</b>
Mirwaiz:
  ییٚلہِ  تِمَو  کٔھٹِتھ  رٲژ  ہٕنزِ  اَنہِ  گٹہِ  منٛز  پننِس  پروردگارس  آلو  دُیت،  پست  آوازِ  سٍتۍ  یُتھنہٕ  بیٚیہِ  کانٛہہ  بوزِ،  کیازِ  بُجرس  اندر  اولاد  ژھانڈُن  زون  تِمَو  مَندچھ۔


Athar:
  تٔمۍ  کوٚر  عرض،  اے  پروردگارٕ،  میانہِ  أڈجہِ  تام  چھےٚ  سوختہٕ  گٔمٕژ،  تہٕ  کلہٕ  چُھ  بُجرٕ  سٍتۍ  گرمِیامُت،  اے  پروردِگارٕ،  بہٕ  گوس  نہٕ  زانٛہہ  ژےٚ  دُعا  مٔنگِتھ  نامُراد۔

Mirwaiz:
  دوٚپُن  میانہِ  پروردگارٕ،  میانہِ  أڈِجہِ،  اُستخوان  گٔے  کمزور  بُجرٕ  سببہٕ،  بیٚیہِ  چھۅ  تیوم  کلہٕ  سورُے،  یِتھِس  حالس  منٛز  اولاد  ژھانڈُن  اوسنہٕ  شایان  مگر  چٲنِس  قدرت  کٲملس  نِشہِ  چھُنہٕ  کینہہ  دوٗر۔  بیٚیہِ  چھُس  بہٕ  ہمیشہِ  چانہٕ  قدرتُک  تہٕ  ظہور  وُچھنُک  خوگر  تہٕ  عٲدی  سَپُدمُت  چنانچہ۔  بیٚیہِ  چھُس  نہٕ  بہٕ  اَزتانۍ  ژےٚ  منگنس  اندر  زانٛہہ  تہِ  ناکام  تہٕ  خٲلی  روٗدمُت،  أزِکہ  پتھ  کُن  تہِ  چھُس  امیدوار  چٲنِس  اجابتس۔

Tahir:
  عرض  کۆرُن،  اے  میانہِ  ربّہ!  میانہِ  جسمہٕ  چہِ  أڈجہِ  چھے٘  کمزور  گٔمژٕ  تہٕ  بجرٕ  کِنۍ  چُھ  کلہٕ  نارٕلۆمبکٕکۍ  پٲٹھۍ  سفید  گۆمُت  تہٕ  اے  میانہِ  ربّہ!  ژے٘  مٔنگِتھ  روٗدُس  نہٕ  زانٛہہ  محروم  (تہٕ  ناکام)۔

Transliteration:
  Q<u>a</u>la rabbi innee wahana alAAa<i><u>th</u></i>mu minnee wa<b>i</b>shtaAAala a<b>l</b>rrasu shayban walam akun biduAA<u>a</u>ika rabbi shaqiyy<u>a</u><b>n</b>


Athar:
  مےٚ  چُھ  پانس  پٔتۍکِنۍ  پننیٚن  باین  رشتہٕ  دارن  ہٕنزن  بُرٲیِیَن  ہُند  خوف،  تہٕ  میٲنۍ  خاندارِنۍ  چھےٚ  ہانٹھ،  ژٕ  کر  مےٚ  پننہِ  خاص  فضلہٕ  سٍتۍ  اکھ  وٲرث  عطا۔

Mirwaiz:
  بہٕ  چھُس  کھۅژان  پننین  رشتہٕ  دارن،  تِم  ما  کرن  نہٕ  میانہِ  مرنہٕ  پتہٕ  میانہِ  مرضی  موٲفق  دینٕچ  تہٕ  شریعتٕچ  خدمت۔  یۅہے  وجہ  چھُ  کہ  بہٕ  چھُس  یتھ  بُجرس  اندر  اولاد  ژھانڈان،  بیٚیہِ  ٲس  آشیٚںۍ  میٲنۍ  ہانٹھ  گۅڈٕ  پٮ۪ٹھے،  لہٰذا  چھنہٕ  مےٚ  اولاد  بننٕچ  کانہہ  صورتھاہ۔

Tahir:
  تہٕ  بہٕ  چُھس  پننہِ  (رخصت  سپدنہٕ)  پتہٕ  (بے  دین)  رشتہٕ  دارن  کھوژان  (زِ  تِم  گٔژھۍ  نہٕ  دیٖنٕچ  نعمت  ضایع  کرٕنۍ)  تہٕ  میٲنۍ  خاندارِنۍ  (تہِ)  چھے٘  ہانٛٹھ  وۅنۍ  کرتہٕ  ژٕ  مے٘  پننہِ  (خاص)  بارگاہِ  نِشہِ  اَکھ  وٲرث  (فرزند)  عطا۔

Transliteration:
  Wainnee khiftu almaw<u>a</u>liya min war<u>a</u>ee wak<u>a</u>nati imraatee AA<u>a</u>qiran fahab lee min ladunka waliyy<u>a</u><b>n</b>


Transliteration: Yarithunee wayarithu min <u>a</u>li yaAAqooba wa<b>i</b>jAAalhu rabbi ra<u>d</u>iyy<u>a</u><b>n</b>
Athar:
  یُس  وٲرِث  تہِ  آسہِ  تہٕ  آلِ  یعقوبؑ  سُند  میراث  تہِ  کرِ  حٲصل،  تہٕ  اے  پروردگار،  سُہ  بناوُن  اکھ  پسندیدہ  انسان۔ ﴿جواب  آس  دِنہٕ﴾

Mirwaiz:
  وۅنۍ  کرتہٕ  ژٕ  پننہِ  خاص  لطف  و  مہربٲنی  سٍتۍ  اسبابِ  عادین  ہٕندِ  وساطتہٕ  ورٲے  مےٚ  تُیتھ  فرزنداہ  عطا  یُس  اَکھ  میانین  خاص  علمن  ہُنٛد  وٲرث  بنہِ  ہا  بیٚیہِ  خاندانِ  یعقوب  علیہ  السلام  سٕندین  موروثی  علومن  ہُنٛد  وٲرث  بنہِ  ہا۔  میانہِ  پروردگارٕ  بیٚیہِ  کرتن  سُہ  فرزند  باعمل  آسنہٕ  مۅکھہٕ  مقبول  تہٕ  محبوب  پَنُن۔  چنانچہ  بواسطہ  ملٲیک  سَپُد  تِمن  ارشاد۔

Tahir:
  یُس (آسمٲنۍ  نعمتس  منٛز)  میون  (تہِ)  وٲرث  بَنہِ  تہٕ  یعقوب  (علیہ  السلام)  سٕندیٚن  اولادن  (ہٕندِ  نبوت  کہ  سلسلُک)  تہِ  آسہِ  وٲرث  تہٕ  اے  میانہِ  ربّہ!  ژٕ  (تہِ)  بناوُن  سُہ  پننہِ  رضاہُک  حٲمل۔


Athar:
  اے  ذکرِیاؑ،  أسۍ  چِھی  ژےٚ  أکِس  لڑکہٕ  سٕنز  بشارت  دِوان  ییٚمۍ  سُند  ناو  یحییٰ  ﴿علیہ  السلام﴾  آسہِ،  اَسہِ  چُھنہٕ  اَمہِ  ناوُک  کانٛہہ  انسان  ییٚمہِ  برونٛہہ  پٲدٕ  کوٚرمُت۔

Mirwaiz:
  اے  زکریا  بے  شک  أسۍ  چھی  ژےٚ  خبر  دِوان  أکِس  فرزند  سٕنز  یَسُند  ناو  چھُ  یحییٰ،  اَسہِ  چھُنہٕ  کوٚرمُت  پٲدٕ  أمِس  برونٹھ  أمۍ  سُند  ہمنام۔  از  تانۍ  چھُنہٕ  اَمہِ  ناوُک  کانٛہہ  انسان  پٲدٕہ  آمُت  کرنہٕ۔

Tahir:
  (ارشاد  سپُد)  اے  زکریا!  بے  شک  چِھتھ  ژٕ  أسۍ  أکِس  لٔڑکہٕ  سٕنز  خۅش  خبر  بوزناوان  ییٚمۍ  سُنٛد  ناو  یحییٰ  (علیہ  السلام)  آسہِ  اَسہِ  چُھنہٕ  اَمہِ  برونٛہہ  تِیُتھ  کانٛہہ  بنوومُت  ییٚمِس  یہِ  ناو  آسہِ۔

Transliteration:
  Y<u>a</u> zakariyy<u>a</u> inn<u>a</u> nubashshiruka bighul<u>a</u>min ismuhu ya<u>h</u>y<u>a</u> lam najAAal lahu min qablu samiyy<u>a</u><b>n</b>


Athar:
  عرض  کوٚرُن،  پروردِگارٕ،  مےٚ  کِتھہٕ  پٲٹھۍ  ہیٚکہِ  نیچُو  ٲسِتھ،  ییٚلہِ  زن  میٲنۍ  خاندارِنۍ  ہانٹھ  چھےٚ،  تہٕ  بہٕ  چُھس  بُڈٕ  گٔژِھتھ  ہوٚکھمُت؟

Mirwaiz:
  حضرت  زکریا  علیہ  السلامن  ووٚن،  پروردگارٕ  اَسہِ  کِتھہٕ  پٲٹھۍ  بنہِ  نیچُو،  میٲنۍ  آشیٚنۍ  چھےٚ  ہانٹھ،  بہٕ  چھُس  پانہٕ  ووتمُت  بُجرٕ  کِس  نہایتس،  مےٚ  چھُنہٕ  معلوم  سپدان،  ژٕ  ہے  اَسہِ  فرزند  عطا  کرکھ  تہٕ  کِتھہٕ  پٲٹھۍ۔  أسۍ  سَپدَوٕہ  دۅشوے  بٲژ  جوان  کِنہٕ  مےٚ  آسہِ  نوٚو  نکاح  کرُن،  کِنہٕ  موجودٕہ  حساب  سٕے  اندر  کرکھ  ژٕ  اَسہِ  فرزند  عطا۔

Tahir:
  (زکریا  علیہ  السلامن)  کۆرن  عرض،  اے  میانہِ  ربّہ!  مے٘  کِتھہٕ  پٲٹھۍ  ہیٚکہِ  لڑکہٕ  ٲسِتھ  ییٚلہِ  زن  میٲنۍ  خاندارِنۍ  ہانٹھ  چھے٘  تہٕ  بہٕ  چُھس  پانہٕ  بُجرٕکِنۍ  (سیٚٹھاہ  کمزوری  منٛز)  ہۆکھمُت۔

Transliteration:
  Q<u>a</u>la rabbi ann<u>a</u> yakoonu lee ghul<u>a</u>mun wak<u>a</u>nati imraatee AA<u>a</u>qiran waqad balaghtu mina alkibari AAitiyy<u>a</u><b>n</b>


Athar:
  جواب  میولُس،  یی  سپدِ  ﴿یعنی  چون  بُڈِ  آسنہٕ  باوجود  تہٕ  چانہِ  خاندارِنہِ  ہٕندِ  ہانٹھ  آسنہٕ  باوجود  زیوِی  ژےٚ  لڑکہٕ﴾  چون  ربّ  چُھ  فرماوان  یہِ  چھےٚ  میانہِ  خٲطرٕ  اکھ  معمولی  کتھ،  ٲخر  چُھمکھ  ژٕ  میے  ییٚمہِ  برونٛہہ  پٲدٕ  کوٚرمُت،  ییٚلہِ  زَن  ژٕ  کانٛہہ  چیزٕے  اوسُکھ  نہٕ۔

Mirwaiz:
  اللہ  تعالیٰ  ہن  فرمووُس  موجودٕہ  حساب  سٕے  اندر۔  چون  پروردگار  چھُ  فرماوان  یہِ  چھُ  مےٚ  نِشہِ  آسان۔  اَمِچ  کیاچھےٚ  حقیقتھٕے،  اَمہِ  کھۅتہٕ  بجہِ  کامہِ  تہِ  چھےٚ  مےٚ  کرِمَژٕہ،  مثلاً  ژٕہ  چھُکھ  پٲدٕہ  کوٚرمُت  أزِکہ  برونٹھ،  ژٕ  اوسُکھ  نہٕ  کِہِنۍ،  یِتھے  پٲٹھۍ  چھِنہٕ  اسباب  عادِیہ  تہِ  کینٛہہ  چیز،  ییٚلہِ  بہٕ  پننہِ  قدرت  سٍتۍ  نیستس  چھُس  ہست  کران،  نابودس  چھُس  بوٗد  کران،  معدومس  چھُس  موجود  کران،  أکِس  موجودس  نِشہِ  بیاکھ  موجود  پٲدٕہ  کرُن،  یہِ  کیا  مشکل  چھُے  ژےٚ  میٲنِس  قدرتس  نِشہِ  بوزنہٕ  یِوان۔

Tahir:
  فرماونہٕ  آو  (تعجب  مَہ  کر)  یِتھے  پٲٹھۍسپدِ،  چٲنۍ  ربّن  چُھ  فرموومُت  یہِ  (لڑکہٕ  پٲدٕ  کرُن)  چُھ  میانہِ  خٲطرٕ  سہل  تہٕ  بے  شک  چُھکھ  مے٘  ژٕ  (تہِ)  اَمہِ  برونٛہہ  پٲدٕ  کۆرمُت  اتھ  حالتس  منٛز  زِ  ژٕ  اوسُکھ  نہٕ  (اندٕپیٚٹھہٕ)  کانٛہہ  چیزٕے۔

Transliteration:
  Q<u>a</u>la ka<u>tha</u>lika q<u>a</u>la rabbuka huwa AAalayya hayyinun waqad khalaqtuka min qablu walam taku shay<u>a</u><b>n</b>


Athar:
  زکریاؑ  چھُ  ونان،  پروردگارٕ!  میانہِ  خٲطرٕ  کر  تہٕ  کانٛہہ  نشٲنی  مقرر،  فرماونہٕ  آس،  چانہِ  خٲطرٕ  چھےٚ  نِشٲنی  یہِ  زِ  ژٕ  گژھکھ  نہٕ  لگا  تار  ترٮ۪ن  دۅہن  لُکن  سٍتۍ  کتھ  ہیٚکُن  کٔرِتھ۔

Mirwaiz:
  حضرت  زکریا  ہن  دوٚپ  پروردگارا،  وعدٕہ  سٍتۍ  سَپدُم  اطمینان،  وۅنۍ  کرکھنا  میانہِ  مزید  اطمیناہٕ  خٲطرٕ  کانٛہہ  علاماتھاہ  مقرر  ییٚمہِ  سٍتۍ  مےٚ  ترِ  ہا  فکرِ  ژےٚ  کوٚرُتھ  مےٚ  عطا  فرزند۔  اللہ  تعالیٰ  ہن  فرمووُس،  چون  علامت  تہٕ  نشانہٕ  چھُ  ژٕہ  ہیٚککھ  نہٕ  تندرست  ٲسِتھ،  تریٚن  شَبن  تہٕ  تریٚن  دۅہن  لوٗکن  سٍتۍ  کتھ  کٔرِتھ۔

Tahir:
  (زکریا  علیہ  السلامن)  کۆرن  عرض،  اے  میانہِ  ربّہ!  میانہِ  خٲطرٕ  کرکانٛہہ  نشٲنی  مقرر،  ارشاد  سپُد  چٲنۍ  نشٲنی  چھے٘  یہِ  زِ  ژٕہیٚککھ  نہ  بالکل  وارٕ  کارٕ  ٲسِتھ  تہِ  تریٚن  رٲژن  (تہٕ  دۅہن)  لُکن  سٍتۍ  کتھ  کٔرِتھ۔

Transliteration:
  Q<u>a</u>la rabbi ijAAal lee <u>a</u>yatan q<u>a</u>la <u>a</u>yatuka all<u>a</u> tukallima a<b>l</b>nn<u>a</u>sa thal<u>a</u>tha lay<u>a</u>lin sawiyy<u>a</u><b>n</b>


Athar:
  چنانچہِ  محراب  نِشہِ  نیٚبر  نیرِتھ  آو  سُہ  پننِس  قومس  برونٛہہ  کُن،  تہٕ  تٔمۍ  کوٚر  اِشارہ  سٍتۍ  تِمن  ہدایت  زِ  صُبحس  شامس  کٔرِو  تسبیح۔

Mirwaiz:
  پس  درٛاو  کُٹھہِ  منٛزٕ  پننِس  قومس  نِشہِ۔  کتھ  ہیٚچِن  نہٕ  کٔرِتھ  کینٛہہ۔  پس  ہووُن  تِمن  اشارٕہ  کہ  توٚہۍ  کٔرِو  خداے  سٕنز  پٲکی  بیان  صبحس  تہٕ  شامس،  چنانچہ  کینہہ  کالاہ  گوٚو  تہٕ  حضرت  یحییٰ  سپٕدۍ  پٲدٕہ۔  توپتہٕ  ییٚلہِ  سُہ  ووت  سِنِ  شعورس۔  اللہ  تعالیٰ  فرماوان  اَسہِ  فرموو  تس۔

Tahir:
  پتہٕ  آے (زکریا  علیہ  السلام)  عبادت  خانہٕ  منٛزٕ  نیٖرِتھ  پننیٚن  لُکن  کُن  تہٕ  تِمن  کُن  کۆرُکھ  اشارٕہ  (تہٕ  سمجھٲوِکھ) زِ  تۆہۍ  کٔرِو  صبح  و  شام  (اللہ  تعالیٰ  سٕنز)  تسبیح۔

Transliteration:
  Fakharaja AAal<u>a</u> qawmihi mina almi<u>h</u>r<u>a</u>bi faaw<u>ha</u> ilayhim an sabbi<u>h</u>oo bukratan waAAashiyy<u>a</u><b>n</b>


Athar:
  اے  یحییٰ  علیہ  السلام،  اللہ  تعالیٰ  سٕنز  کتاب  رَٹُن  مضبوطی  سان۔  ﴿منٛز  باگ  چُھ  یہِ  تفصیل  تراونہٕ  آمُت  زِ  امہِ  فرمانِ  الہٰی  مطٲبق  زاے  حضرت  یحییٰ  علیہ  السلام  تہٕ  سپٕدۍ  بالغ﴾  اسہِ  کوٚر  تس  بچپن  سٕے  منٛز   حُکُم  عطا۔  ﴿حکم  یعنی  فاصلہٕ  کرنُک  طاقت،  قوّتِ  اجتہاد،  تفَقہ  فی  الدین،  معامالاتن  منٛز  صحیح  راے  قٲیِم  کرنٕچ  صلاحیت  تہٕ  اللہ  تعالیٰ  سٕندِ  طرفہٕ  معاملاتن  منٛز  فاصلہٕ  دِنُک  اختیار﴾

Mirwaiz:
  اے  یحییٰ  کتاب  یعنی  توراۃس  کرزورٕہ  تھپھ  یعنی  تتھ  پٮ۪ٹھ  کر  زورٕہ  عمل،  تَمہِ  ساعتہٕ  تہِ  اوس  توراۃھٕے  کربِ  شریعت،  انجیل  اوسنہٕ  وُنہِ  نٲزل  سَپُدمُت۔  بیٚیہِ  کٔر  اَسہِ  حضرت  یحییٰ  ہس  نبوت  عطا  لۅکچارسٕے  منٛز۔  

Tahir:
  اے  یحییٰ!  (سانہِ)  کتابِہ  (توراتس)  تھاو  دٔرۍپٲٹھۍ  تھپھ  کٔرِتھ  تہٕ  اَسہِ  ٲس  تِمن  شُرۍ  پانہٕ  پیٚٹھے  حکمت  تہٕ  بصیرت  (نبوت)  عطا  کٔرمٕژ۔

Transliteration:
  Y<u>a</u> ya<u>h</u>y<u>a</u> khu<u>th</u>i alkit<u>a</u>ba biquwwatin wa<u>a</u>tayn<u>a</u>hu al<u>h</u>ukma <u>s</u>abiyy<u>a</u><b>n</b>


Athar: تہٕ پننہِ طرفہٕ کٔر تس نرم دلی تہٕ پٲکیزگی عطا، تہٕ سُہ اوس سٮ۪ٹھہٕے پرہیز گار۔
Transliteration: Wa<u>h</u>an<u>a</u>nan min ladunn<u>a</u> wazak<u>a</u>tan wak<u>a</u>na taqiyy<u>a</u><b>n</b>
Mirwaiz:
  بیٚیہِ  کٔر  اَسہِ  عطا  تس  پننہِ  طرفہٕ  رقّتِ  قلب  بیٚیہِ  اخلاقن  ہٕنز  پٲکیزگی،  بیٚیہِ  اوس  سُہ  سٮ۪ٹھاہ  پرہیزگار۔

Tahir:
  تہٕ  پننہِ  خاص  عنایت  سٍتۍ  (ٲسمس)  شفقت  تہٕ  نرمی  (یعنی  دگہ  دار  دل)  بیٚیہِ  پاکیزگی  تہٕ  طہارت  (تہِ  عطا  کۆرمت)،  تہٕ  تِم  ٲسۍ  سیٚٹھاہ  پرہیزگار۔


Athar: تہٕ پننِس مٲلِس ماجہِ ہُند حق شناس، سُہ اوسنہٕ جٲبِر تہٕ نَہ اوس نافرمان۔
Transliteration: Wabarran biw<u>a</u>lidayhi walam yakun jabb<u>a</u>ran AAa<u>s</u>iyy<u>a</u><b>n</b>
Mirwaiz:
  بیٚیہِ  اوس  سُہ  فرمانبردار،  خدمتگار  مٲلِس  ماجہِ  ہُنٛد،  بیٚیہِ  اوسنہٕ  سُہ  مخلوقن  نسبت  سرکش  تہٕ  خٲلقس  نسبت  نافرمان۔  پروردگارس  نِشہِ  ٲسۍ  تَمہِ  سٍتۍ  مکرم  تہٕ  محترم  کہ  اللہ  تعالیٰ  چھُ  فرماوان  تِہِندِ  حقہٕ۔

Tahir:
  تہٕ  پننِس  مٲلِس  ماجہِ  سٍتۍ  ٲسۍ  سیٚٹھاہ  نیکی  (تہٕ  خدمت)  سان  پیش  یِنہٕ  وٲلۍ  تہٕ  (عام  لڑکن  ہٕندۍ  پٲٹھۍ)  ٲسۍ  نہٕ  ہرگز  بُتھۍپھِرۍ  تہٕ  نافرمان۔


Athar:
  سلام  ٲسِن  تس  پٮ۪ٹھ  ییٚمہِ  دۅہ  سُہ  زاو،  تہٕ  ییٚمہِ  دۅہ  سُہ  مرِ،  تہٕ  ییٚمہِ  دۅہ  سُہ  زندہ  کٔرِتھ  تُلنہٕ  یِیِہ۔

Mirwaiz:
  سلام  بوٚوِن  تِمن  پٮ۪ٹھ  ییٚمہِ  دۅہ  تِم  زاے  بیٚیہِ  ییٚمہِ  دۅہ  تِم  ییٚمہِ  عالمہٕ  فژھن،  بیٚیہِ  ییٚمہِ  دۅہ  تِم  مرنہٕ  پتہٕ  بیٚیہِ  تُلنہٕ  یِن  زندٕہ  سَپدِتھ۔

Tahir:
  تہٕ  یحییٰ  ہس  پیٚٹھ  ٲسِن  سلام  تِہِندِ  میلاد  کہ  دۅہ  تہٕ  تِہِندِ  وفات  کہ  دۅہ  تہٕ  ییٚمہِ  دۅہ  تِم  زندٕہ  یِن  تُلنہٕ۔

Transliteration:
  Wasal<u>a</u>mun AAalayhi yawma wulida wayawma yamootu wayawma yubAAathu <u>h</u>ayy<u>a</u><b>n</b>


Athar:
  تہٕ  اے  نبیؐ،  یتھ  کتابہِ  منٛز  کٔرِو  مریم  علیھا  السلام  سُند  حال  بیان،  ییٚلہِ  سۅ  پننیٚن  لُکن  نِشہِ  الگ  سپدِتھ  مشرقی  اندس  کُن  الگ  سپٕز  ﴿یعنی  بیتُ  المقدس  کِس  مشرقی  حصّس  منٛز﴾۔

Mirwaiz:
  بیٚیہِ  پٲوِو  ژیٚتس  قرآن  مجید  کِس  أکِس  حصس  اندر  قصۂ  حضرت  مریم،  ییٚلہِ  الگ  روٗز  سۅ  پننین  گرِکین  لوٗکن  نِشہِ  الگ  أکِس  مکانس  اندر  یُس  بیت  المقدس  کہ  مشرق  کہ  طرفہٕ  اوس۔  ماہواری  عذرٕہ  نِشہِ  پٲکی  ہُنٛد  سران  کرنہٕ  خٲطرٕ۔

Tahir:
  تہٕ (اے  حبیبِ  مکرّمؐ!)  تۆہۍ  کٔرِو  کتابِہ  (قرآن  مجیدس)  منٛز  مریم  (علیہا  السلام)  سٕنٛز  ذکر،  ییٚلہِ  سۅ  پننیٚن  بٲژن  نِشہِ  بیۆن  سپدِتھ  (عبادت  خٲطرٕ  خلوت  مۅکھہٕ)  مشرقی  مکانس  منٛز  آیہِ۔

Transliteration:
  Wa<b>o</b><u>th</u>kur fee alkit<u>a</u>bi maryama i<u>th</u>i intaba<u>th</u>at min ahlih<u>a</u> mak<u>a</u>nan sharqiyy<u>a</u><b>n</b>


Athar:
  تہٕ  پردٕہ  ترٲوِتھ  ٲس  تِمن  نِشہِ  ژوٗرِ  بیٖٹھمٕژ  ﴿یعنی  اعتکافس  ٲس  بیٖٹھمٕژ﴾،  اتھ  حالتس  منٛز  سوٗز  اسہِ  تس  نِشہِ  پنُن  روح  ﴿یعنی  فرشتہٕ﴾  تہٕ  سُہ  گوٚو  تس  برونٛہہ  کنہِ  أکِس  مکمل  انسان  سٕنزِ  شکلہِ  منٛز  ظٲہر۔

Mirwaiz:
  تراوُن  آویزان  تِمن  یپٲرۍ  کِنۍ  ٹھوٚر  تہٕ  پردہ  یُتھ  تتھ  ٹھٔرِس  تل  روٗزِتھ  سۅ  سران  کرِ۔  اَمہِ  پتہٕ  ییٚلہِ  سران  کٔرِتھ  مۅکلییہِ۔  پلو  لٲگِن  أتی  سوٗز  اَسہِ  تس  نِشہِ  پَنُن  روح  یعنی  جبریل  امین  علیہ  السلام۔  یۅہے  روٗد  أمِس  برونٹھہٕ  کنہِ  انسان  بٔنِتھ  درکمالِ  حسن  و  جمال۔

Tahir:
  پتہٕ  کۆر  تَمہِ  تِمن  (بٲژن  تہٕ  لُکن)  ہٕنٛدِ  اَندٕ  پردٕہ  (تاکہ  حسنِ  مطلق  تُلہِ  پَنُن  پردٕہ)  پتہٕ  سوٗز  اَسہِ  تس  کُن  پَنُن  روح  (یعنی  فرشتہ  جبریلؑ)  تہٕ  سپُد  (جبریل)  تس  برونٛہہ  کنہِ  مکمل  بشری  صورتس  منٛز  ظٲہر۔

Transliteration:
  Fa<b>i</b>ttakha<u>th</u>at min doonihim <u>h</u>ij<u>a</u>ban faarsaln<u>a</u> ilayh<u>a</u> roo<u>h</u>an<u>a</u> fatamaththala lah<u>a</u> basharan sawiyy<u>a</u><b>n</b>


Athar:
  مریم  لٔج  تس  جلدی  وَننہِ  زِ،  اگر  ژٕ  کانٛہہ  خُدا  ترس  انسان  چُھکھ  تیٚلہِ  چھس  بہٕ  ژےٚ  نِشہِ  خُداے  رحمٰن  سُند  پناہ  منگان۔

Mirwaiz:
  حضرت  مریمس  ییٚلہِ  نظر  پیٚیہِ  تس  پٮ۪ٹھ۔  دپنہِ  لٔج  پناہ  چھَس  بہٕ  منگان  حضرت  رحمانس  ژےٚ  نِشہِ۔  چھُکھ  ہے  ژٕہ  شریف  تہٕ  خدایس  کھۅژوُن  ییٚمہِ  جایہِ  نِشہِ  سَپد  دوٗر  فوراً۔  تِمن  گٔیہِ  راے  یہِ  ما  چھُ  انسانٕے۔

Tahir:
  (مریم  علیھا  السلامن)  وۆننس،  بے  شک  چھَس  بہٕ  ژے٘  نِشہِ  (خداے)  رحمٰن  سُنٛد  پناہ  منگان  اگر  ژٕ  (اللہ  تعالیٰ  ہس)  کھوژن  وول  چُھکھ۔

Transliteration:
  Q<u>a</u>lat innee aAAoo<u>th</u>u bi<b>al</b>rra<u>h</u>m<u>a</u>ni minka in kunta taqiyy<u>a</u><b>n</b>


Athar:
  تٔمۍ  ووٚن،  بہٕ  چُھس  چٲنِس  ربّ  سُند  فرشتہٕ،  تہٕ  امہِ  موجوٗب  چُھس  سوزنہٕ  آمُت  زِ  ژےٚ  دِمے  اکھ  پٲکیزٕہ  لڑکہٕ۔

Mirwaiz:
  جبریلِ  امینن  دوٚپُس  بانبرمَہ،  بہٕ  چھُس  نہٕ  انسان  بلکہ  چھُس  بہٕ  چٲنِس  پروردگار سٕندِ  طرفہٕ  سوزنہٕ  آمُت  اَکھ  مَلکا  اَکھ  یُتھ  بہٕ  ژےٚ  عطا  کرے  خداے  سٕندِ  طرفہٕ  اَکھ  فرزنداہ  اَکھ  یُس  پاک  و  پٲکیزٕہ  تہٕ  نُندٕہ  بون  آسہِ۔  بہٕ  دِمے  ٲسَس  منٛز  یا  نلس  منٛز  پھۅکھ،  تَمہِ  اثرٕ  سٍتۍ  تہٕ  خداے  سٕندِ  حکمہٕ  سٍتۍ  روٗزی  ژےٚ  شِکمس  منٛز  حمل،  توپتہٕ  زیٚوی  ژےٚ  فرزند۔  

Tahir:
  (جبریل  علیہ  السلامن)  وۆننس،  بہٕ  چُھس  صرف  چٲنِس  ربّ  سُنٛد  سوزنہٕ  آمُت،  (اَمہِ  موجوب  چُھس  آمُت)  زِ  بہٕ  کرے  ژے٘  اَکھ  پاکیزٕہ  فرزند  عطا۔

Transliteration:
  Q<u>a</u>la innam<u>a</u> an<u>a</u> rasoolu rabbiki liahaba laki ghul<u>a</u>man zakiyy<u>a</u><b>n</b>


Athar:
  مریم  چھےٚ  ونان،  مےٚ  کِتھہٕ  پٲٹھۍ  آسہِ  لڑکہٕ،  ییٚلہِ  زن  مےٚ  کٲنٛسہِ  بشرن  اتھہٕ  تہِ  چُھنہٕ  لوگمُت،  تہٕ  بہٕ  چَھس  نہٕ  بدکار۔

Mirwaiz:
  حضرتِ  مریمن  دوٚپُس  مےٚ  کِتھہٕ  پٲٹھۍ  بَنہِ  فرزند  حالانکہ  مےٚ  چھُنہٕ  باقٲعدہ  نکاح  کٔرِتھ  اَتھہٕ  تہِ  لوگمُت  کٲنسہِ  انسانن  وُنیکتانۍ۔  بیٚیہِ  چھَس  نہٕ  بہٕ  بدکار  تہِ  ٲسمٕژ  زانٛہہ۔

Tahir:
  (مریم  علیھا  السلامن)  وۆننس،  مے٘  کِتھہٕ  پٲٹھۍ  آسہِ  فرزند  ییٚلہِ  زن  مے٘  کٲنسہِ  انسانن  اَتھہٕ  تہِ  چُھنہٕ  لوگمُت  تہٕ  نَہ  چھَس  بہٕ  بدکار۔  

Transliteration:
  Q<u>a</u>lat ann<u>a</u> yakoonu lee ghul<u>a</u>mun walam yamsasnee basharun walam aku baghiyy<u>a</u><b>n</b>


Athar:
  فرشتن  ووٚن،  یی  سپدِ  ﴿یعنی  اَمہِ  ورٲے  زِ  کانٛہہ  مرد  لٲگی  ژےٚ  اتھہٕ،  ژےٚ  زیٚوی  شُر﴾  چون  ربّ  چُھ  فرماوان  زِ  یہِ  کرُن  چُھ  میانہِ  خٲطرٕ  واریاہ  سہل،  تہٕ  أسۍ  کرَو  یہِ  امہِ  موجوٗب  زِ  سُہ  لڑکہٕ  بناوون  لُکن  خٲطرٕ  اکھ  نشٲنی۔  ﴿یعنی  أسۍ  چِھن  سُہ  بچہ  اکھ  زندہ  معجزٕہ  یژھان  بناوُن﴾  تہٕ  پننہِ  طرفہٕ  اکھ  رحمت۔  تہٕ  یہِ  کٲم  سپدِ  ضرور۔

Mirwaiz:
  جبریلِ  امینن  دوٚپُس  یِتھے  پٲٹھۍ  کٲنسہِ  بشرٕ  سٕندِ  تھپھ  کرنہٕ  ورٲے  سپدِ  ژےٚ  نِشہِ  فرزند  پٲدٕہ،  بہٕ  چھُسے  نہٕ  یہِ  پانہٕ  ونان  بلکہ  چون  پروردگار  چھُ  فرماوان  مٲلِس  ماجہِ  ورٲے  ژےٚ  فرزند  عطا  کرُن  چھُ  مےٚ  نِشہِ  سہل  تہٕ  آسان،  بیٚیہِ  چھُ  چون  پروردگار  فرماوان  کہ  أسۍ  چھِن  یہِ  فرزند  بلا  اسباب  عادیہ  پٲدٕہ  کران  یُتھ  کرون  سُہ  پننہِ  قدرتُک  اکھ  نشاناہ  لوٗکن  ہٕندِ  خٲطرٕ،  بیٚیہِ  لوٗکن  ہٕندِ  خٲطرٕ  پننہِ  رحمتُک  ذریعاہ  دنیاہس  اندر۔  أمِس  فرزند  سُند  بے  پدر  پٲدٕہ  سَپدُن  چھُ  اَکھ  طے  کرنہٕ  آمُت  امراہ،  یُس  ضرور  عملہِ  اندر  یِیہِ،  یہِ  چھےٚ  کتھاہ  فٲصلہٕ  کرنہٕ  آمٕژ۔

Tahir:
  (جبریل  علیہ  السلامن)  وۆننس،  (تعجب  مَہ  کر)  یِتھے  پٲٹھۍ  سپدِ،  چٲنۍ  ربّن  چُھ  فرموومُت،  یہِ  (کٲم)  چھے٘  مے٘  پیٚٹھ  سہل،  تہٕ  (یہِ  سپدِ  اَمہِ  موجوب)  تاکہ  أسۍ  بناوون  سہُ  لُکن  خٲطرٕ  نشٲنی  تہٕ  پننہِ  طرفہٕ  رحمت،تہٕ  یہِ  کتھ  چھے٘  (گۅڈے)  طے  کٔرِتھ۔

Transliteration:
  Q<u>a</u>la ka<u>tha</u>liki q<u>a</u>la rabbuki huwa AAalayya hayyinun walinajAAalahu <u>a</u>yatan li<b>l</b>nn<u>a</u>si wara<u>h</u>matan minn<u>a</u> wak<u>a</u>na amran maq<u>d</u>iyy<u>a</u><b>n</b>


Transliteration: Fa<u>h</u>amalathu fa<b>i</b>ntaba<u>th</u>at bihi mak<u>a</u>nan qa<u>s</u>iyy<u>a</u><b>n</b>
Athar:
  مریم  ﴿علیھا  السلامس﴾  روٗد  أمِس  شُرۍ  سُند  حمل،  تہٕ  سۅ  گٔیہِ  یہِ  حمل  ہیٚتھ  دوٗر  أکِس  جایہِ۔

Mirwaiz:
  پس  تُل  حضرت  مریمن  فرزند  سُند  بار  خۅدبخود،  وُچھان  وُچھان،  پس  گٔیہِ  سۅ  گرٕ  نِشہِ  دوٗر  سُہ  حمل  ہیتھ  الگ  أکِس  کۅہس  تہٕ  جنگلس  منٛز۔  

Tahir:
  پتہٕ  رۆٹ  سُہ  مریمن  (علیھا  السلام)  یٔڈمنٛز  تہٕ  (آبٲدی  نِشہِ)  الگ  سپدِتھ  بیٖٹھ  دوٗرأکِس  جایہِ  گٔژِھتھ۔


Athar:
  پتہٕ  واتنٲو  سۅ  خلٲصی  ہٕندۍ  تکلیفن  أکِس  کھٔزر  کُلس  تل،  سۅ  لٔج  وَننہِ،  کاش  امہِ  برونٹھےٕ  مرٕ  ہا  بہٕ،  تہٕ  میون  نام  و  نشان  روزِہے  نہٕ۔  ﴿یتھ  کلامس  پٮ۪ٹھ  اگر  غور  یِیہِ  کرنہٕ  تیٚلہِ  لگہِ  پے  زِ  حضرت  مریم  علیھا  السلام  چَھنہٕ  یہِ  کتھ  خلٲصی  ہٕندِس  تکلیف  کِس  بُنیادس  پٮ۪ٹھ  ونان  بلکہ  ؤنِن  اَتھ  بنیادس  پٮ۪ٹھ  زِ  مٲلِس  ورٲے  یُس  شُر  زامُت  چُھ،  سُہ  ہیٚتھ  کوٚت  گژِھہ۔  اَمی  وجہ  کِنۍ  ٲس  سۅ  حمل  کہ  وقتہٕ  کُنی  زٔنۍ  أکِس  دوٗر  دراز  جایہِ  گٔمٕژ  حالانکہ  تٔمۍ  سٕنز  موج  تہٕ  خاندان  وٲلۍ  ٲسۍ  وطنس  منٛز  موجود﴾

Mirwaiz:
  ییٚلہِ  وضع  حملُک  دود  شروع  سَپدُس،  تٔمۍ  دٲدۍ  واتنٲو  سۅ  أکِس  کھٔزٕر  کُلہِ  کِس  گۅڈس  تل  أکِس  تھزرس  پٮ۪ٹھ،  تتھ  سٍتۍ  ڈوٚکھ  دِتھ،  دَپنہِ  لٔج  اے  کاش  بہٕ  کونہٕ  مۅیے  یَس  اَمہِ  برونٹھُے،  تااینکہ  گٔمٕژ  آسہا  نہٕ  بوٗد،  ژیٚتہٕ  سٕے  آسِہا  نہٕ  کٲنسہِ،  ناوٕے  ہیٚہَم  نہٕ  کانٛہہ۔

Tahir:
  پتہٕ  أنۍ  سۅ  خلٲصی  ہٕندۍ  دٲدۍأکِس  کٔھزٕر  کُلِس  کُن،  سۅ  لٔج  (پریشٲنی  ہٕندِس  حالتس  منٛز)  وَننہِ،  اے  کاش!  بہٕ  آسہا  گۅڈے  مٔمٕژ  تہٕ  بالکل  آسہا  مٔشراونہٕ  آمٕژ۔

Transliteration:
  Faaj<u>a</u>ah<u>a</u> almakh<u>ad</u>u il<u>a</u> ji<u>th</u>AAi a<b>l</b>nnakhlati q<u>a</u>lat y<u>a</u> laytanee mittu qabla h<u>atha</u> wakuntu nasyan mansiyy<u>a</u><b>n</b>


Athar:
  فرشتن  ووٚن  تس  بٔنِمہِ  اندٕ  آلَو  دِتھ،  غم  مَہ  کر،  چٲنۍ  ربّن  چُھ  ژےٚ  بٔنۍ  کِنۍ  اکھ  ناگ  جٲری  کوٚرمُت۔

Mirwaiz:
  پس  دُیتُس  آلو  جبریلِ  امینن  اَمہِ  تھزرٕ  بوٚنۍ  کِنۍ۔  غمگین  تہٕ  آزُردٕہ  مَہ  سَپد۔  پٔزِپٲٹھۍ  چٲنۍ  پروردگارن  کوٚر  ژےٚ  بوٚنۍ  کِنۍ  اَکھ  ناگہٕ  راداہ  جٲری  ییٚمُیک  آب  اوس  دوا  تِمن  سارِنٕے  عوارضن  ہُنٛد  یِم  پرسنہٕ  کہ  وقتہٕ  زنانن  لاحق  چھِ  سپدان،  بیٚیہِ  سپٕز  سۅ  خۅش  تَمہِ  ناگہٕ  رادُک  آب  وُچھتھ،  طبعیتس  منٛز  سَپدُس  فرحت  و  سرور  پٲدٕہ۔

Tahir:
  پتہٕ  دِژ  تس  بٔنِمہِ  طرفہٕ  (جبریلن  یا  پانہٕ  عیسیٰ  علیہ  السلامن) آواز  زِ  ژٕ  مَہ  گژھ  دل  ملول  بے  شک  چُھ  چٲنۍ  ربّن  ژے٘  تل  کنہِ  اَکھ  ناگ  جٲری  کۆرمُت  (یا،  چُھن  ژے٘  بۅنہٕ  کنہِ  اَکھ  تھدِ  پایُک  انسان  پٲدٕکٔرِتھ  لَرِ  تۯوومُت)۔ 

Transliteration:
  Fan<u>a</u>d<u>a</u>h<u>a</u> min ta<u>h</u>tih<u>a</u> all<u>a</u> ta<u>h</u>zanee qad jaAAala rabbuki ta<u>h</u>taki sariyy<u>a</u><b>n</b>


Athar: تہٕ ہنا ہِلاو ژٕ اَمہِ کُلِیُخ گۅڈ، ژےٚ پیٚٹھۍ کِنۍ پیٚن تازٕہ تازٕہ کٔھزر بۅن۔
Tahir: تہٕ کٔھزٕر کُلِس دِ پانس کُن دٕنن سُہ تراوِ ژے٘ پیٚٹھ تازٕہ تہٕ پٔپۍ کٔھزٕر۔
Mirwaiz:
  بیٚیہِ  دِژٕ  دٕنن  پانس  کُن  کھٔزٕر  کُلہِ  کِس  گۅڈس،  یہِ  ترٲوی  ژےٚ  پٮ۪ٹھ  پٔپۍ  پٔپۍ  تازٕہ  کھٔزر۔

Transliteration:
  Wahuzzee ilayki biji<u>th</u>AAi a<b>l</b>nnakhlati tus<u>a</u>qi<u>t</u> AAalayki ru<u>t</u>aban janiyy<u>a</u><b>n</b>


Athar:
  لہٰذا  کھےٚ  تہٕ  چےٚ،  تہٕ  پننہِ  أچھ  کر  ٹھنڈٕ،  پتہٕ  اگر  کانٛہہ  انسان  ژٕ  وُچھہن،  تیٚلہِ  وَن  تس  مےٚ  چھےٚ  رحمان  سٕندِ  خٲطرٕ  روزن  ہٕنز  نذر  ﴿نیت﴾  تھٲوِمٕژ،  امہِ  موجوب  کرٕ  نہٕ  بہٕ  از  کٲنٛسہِ  سٍتۍ  کتھ۔

Mirwaiz:
  یِم  کھٔزٕر  کھےٚ  ژٕہ،  اَمہِ  ناگُک  آب  چےٚ  ژٕہ،  أمِس  نُندٕ  بٲنِس  فرزندس  کُن  وُچھِتھ  شیٚہلاو  پننہِ  أچھ،  بیٚیہِ  تُلُن  یہِ  فرزند  کۅچھہِ  کیتھ،  توپتہٕ  گژھ  پننِس  قومس  نِشہِ،  ہرگاہ  وَتہِ  پکان  کانٛہہ  انساناہ  وُچھہَن،  سُہ  ہیٚیہِ  ژےٚ  پٕرٛژُھن  گارُن۔  ژٕہ  دپھ  تس  اشارٕہ  پٲٹھۍ،  مےٚ  چھُ  خداے  رحمان  سٕندِ  خٲطرٕ  روزٕہ  دٲری  ہُنٛد  نذر  تھوومُت،  بہٕ  ہیٚکہٕ  نہٕ  کٲنسہِ  انسانس  سٍتۍ  اَز  کتھ  کٔرِتھ۔

Tahir:
  وۅنۍ  کھے٘  تہٕ  چے٘  بیٚیہِ  شیہلاو  (پننِس  حسین  تہٕ  جمیل  فرزندس  وُچِھتھ)  پننہِ  أچھ،پتہٕ  ہرگاہ  ژٕ  کانٛہہ  تہِ  انسان  وُچھہن  تیٚلہِ  ؤنۍ  زِ (اشارٕہ  سٍتۍ)  زِ  مے٘  چھے٘  (خداے)  رحمانس  خٲطرٕ  (خاموشی  ہٕنزن)  روزن  ہٕنز  نیت  کٔرمٕژ  لہٰذا  کرنہٕ  بہٕ  اَز  کٲنسہِ  انسانس  سٍتۍ  قطعاً  کتھ۔

Transliteration:
  Fakulee wa<b>i</b>shrabee waqarree AAaynan faimm<u>a</u> tarayinna mina albashari a<u>h</u>adan faqoolee innee na<u>th</u>artu li<b>l</b>rra<u>h</u>m<u>a</u>ni <u>s</u>awman falan okallima alyawma insiyy<u>a</u><b>n</b>


Athar:
  پتہٕ  آیہِ  سۅ  سُہ  شُر  ہیٚتھ  پننِس  قومس  منٛز،  لُکو  ووٚن،  اے  مریم  علیھا  السلام،  ہے  یہِ  کوٚرتھ  ژےٚ  بوڈ  گناہ۔

Mirwaiz:
  چنانچہ  وٲژ  یہِ  فرزند  ہیتھ  پننِس  قومس  نِشہِ،  سُہ  اوسُس  کھۅنہِ  کیتھ۔  لوٗکو  دوٚپہَس  اے  مریم،  ژٕہ  آیکھ  اَکھ  عجیب  کتھاہ  ہیتھ،  بچاہ  مٲلِس  ورٲے۔

Tahir:
  پتہٕ  آیہِ  سۅ  تس  (شُرس  کھۅنہِ  منٛز)  تُلِتھ  پننِس  قومس  نِشہِ۔  تِم  لٔگۍ  وَننہِ،  اے  مریم!  پٔزۍپٲٹھۍ  چُھوے  ژے٘  اَکھ  سیٚٹھہٕے  عجیب  چیز  اۆنمُت۔

Transliteration:
  Faatat bihi qawmah<u>a</u> ta<u>h</u>miluhu q<u>a</u>loo y<u>a</u> maryamu laqad jiti shayan fariyy<u>a</u><b>n</b>


Tahir: اے ہارون سٕنزۍ بیٚنۍ! نَہ اوس چون مول خراب تہٕ نَہ ٲس چٲنۍ موج بدکار۔
Athar:
  اے  ہارونؑ  سٕنز  بیٚنی،  ﴿یعنی  ہارون  سٕندِ  خاندانٕچ  کوٗری۔  یہِ  چُھ  عربی  زبٲنۍ  ہُند  محاورٕہ  زِ  کُنہِ  قبیلہ  کِس  فردس  چُھ  تمہِ  قبیلُک  بوے  یِوان  وَننہٕ۔  قوم  کیٚن  لُکن  ہٕنزِ  امہِ  کتھہِ  ہُند  مطلب  اوس  یہِ  زِ  سانہِ  سارِوٕے  کھۅتہٕ  تھدِ  مذہبی  گھرٕچ  کوٗری  ژےٚ  کیا  کوٚرُتھ  یہِ﴾  نہ  اوس  چون  مول  کانٛہہ  بُرٕ  انسان،  تہٕ  نہ  ٲس  چٲنۍ  موجی  کانٛہہ  بدکار  زنانہٕ۔

Mirwaiz:
  اے  ہمشیرہ  ہارون،  ژٕہے  شریف  زٲدۍ  چھَکھ،  نہ  اوس  چون  مول  یچھ  شخصاہ،  نہ  ٲس  موج  چٲنۍ  بدکار،  یہِ  کیا  کوٚرُتھ  ژےٚ  یہِ۔

Transliteration:
  Y<u>a</u> okhta h<u>a</u>roona m<u>a</u> k<u>a</u>na abooki imraa sawin wam<u>a</u> k<u>a</u>nat ommuki baghiyy<u>a</u><b>n</b>


Athar:
  مریم  علیھا  السلام  چھےٚ  شُرس  کُن  اشارٕہ  کران۔  لُکو  ووٚن،  أسۍ  کیا  کتھ  کرو  تَس  سٍتۍ  یُس  منزلِس  منٛز  روٗزِتھ  اکھ  شُر  چُھ؟

Mirwaiz:
  توپتہٕ  ہووُکھ  حضرت  مریمن  اشارٕہ  سٍتۍ  أمِس  فرزندس  کُن  زِ  أمۍ  سٕے  پٕرٛژِھو۔  تِمَو  دوٚپُس  أسۍ  کِتھہٕ  پٲٹھۍ  کرو  کتھ  کھۅنہِ  منٛز  کِس  لۅکٹِس  سٍتۍ۔  یِم  چھِ  وُنہِ  یِمے  کتھہٕ  کران،  أمۍ  فرزندن  ہیٚژٕہ  کتھہٕ  کرنہِ۔  

Tahir:
  پتہٕ  کۆر  مریمن  (علیہ  السلام)  تس  (شُرِس)  کُن  اشارٕہ،  تِم  لٔگۍ  وَننہِ،  أسۍ  کِتھہٕ  پٲٹھۍ  کرو  أمِس  سٍتۍ  کتھ  یُس  (وُنہِ)  منٛزلِس  منٛز  شُر  چُھ؟

Transliteration:
  Faash<u>a</u>rat ilayhi q<u>a</u>loo kayfa nukallimu man k<u>a</u>na fee almahdi <u>s</u>abiyy<u>a</u><b>n</b>


Athar:
  شُرۍ  لٲج  کتھ  کرٕنۍ،  بہٕ  چُھس  اللہ  تعالیٰ  سُند  بندٕہ  ﴿یہِ  ٲس  سۅ  نشٲنی  ییٚمِچ  ذکر  ییٚمہِ  برونٛہہ  آیت  21  ہس  منٛز  سپٕز۔  زیٚوٕنۍ  شُرۍ  لاجہِ  منٛزلِس  منٛز  کتھہٕ  کرنہِ  ییٚمہِ  سٍتۍ  سارِنٕے  پے  لوٚگ  زِ  سُہ  چُھنہٕ  کُنہِ  گناہُک  نتیجہِ  کینٛہہ  بلکہ  چُھ  اکھ  معجزٕہ  یُس  خُداین  ہوو،  سورۂ  آلِ  عمران  آیت  46  تہٕ  سورۂ  مائدہ  آیت  110  ہس  منٛز  تہِ  چُھ  فرماونہٕ  آمُت  زِ  حضرت  عیسیٰ  علیہ  السلامن  ٲس  منزلِس  منٛز  کتھ  کٔرمٕژ۔﴾  تٔمۍ  دِژ  مےٚ  کتاب،  تہٕ  نبی  بنوونس،

Mirwaiz:
  دوٚپُن  اے  لوٗکب  بے  شک  بہٕ  چھُس  خداے  سُند  خاص  بندہ،  تٔمۍ  کٔرمےٚ  عطا  پنٕنۍ  کتاب  بیٚیہِ  کوٚرنس  بہٕ  پیغمبر۔

Tahir:
  (شُرۍلاجہِ  پانے  کتھہٕ  کرنہِ  تہٕ)  وۆنُنکھ،  بے  شک  چُھس  بہٕ  اللہ  تعالیٰ  سُنٛد  بندٕہ  تٔمۍ  چھے٘  مے٘  کتاب  کٔرمٕژ  عطا  بیٚیہِ  چُھنَس  بہٕ  نبی  بنوومُت۔

Transliteration:
  Q<u>a</u>la innee AAabdu All<u>a</u>hi <u>a</u>t<u>a</u>niya alkit<u>a</u>ba wajaAAalanee nabiyy<u>a</u><b>n</b>


Athar:
  تہٕ  بابرکت  کوٚرنس  یَتھ  جایہِ  تہِ  بہٕ  روزٕ،  تہٕ  نمازِ  زکوٰۃ  چہِ  پابندی  ہُند  دُیتنم  حُکم  یوٚت  تام  بہٕ  زندہ  روزٕ،

Mirwaiz:
  بیٚیہِ  کوٚرنس  بہٕ  برکتہٕ  وول،  کیازِ  میانہِ  سٍتۍ  واتہِ  لوٗکن  دینی  نفع،  ییٚتہِ  نس  بہٕ  روزٕ،  یوٚت  یوٚت  بہٕ  واتہٕ،  تَتہِ  کرٕ  بہٕ  اشاعتِ  دین۔  بیٚیہِ  کوٚر  مےٚ  خداین  تٲکیدی  حکم  نٮ۪ماز  پرنُک  تہٕ  زکوٰۃہ  دِنُک  یوٗت  کال  بہٕ  زندٕہ  چھُس  دنیاہس  اندر۔

Tahir:
  تہٕ  بہٕ  یَتھ  جایہِ  تہِ  روزٕ  تٔمۍ  چُھنَس  بہٕ  سراپا  برکت  بنوومُت  تہٕ  بہٕ  یۆت  تام  (تہِ)  زندٕہ  چُھس  تٔمۍ  چُھ  مے٘  نمازہُنٛدتہٕ  زکوٰتُک  حکم  فرموومُت۔

Transliteration:
  WajaAAalanee mub<u>a</u>rakan ayna m<u>a</u> kuntu waaw<u>sa</u>nee bi<b>al</b><u>ss</u>al<u>a</u>ti wa<b>al</b>zzak<u>a</u>ti m<u>a</u> dumtu <u>h</u>ayy<u>a</u><b>n</b>


Transliteration: Wabarran biw<u>a</u>lidatee walam yajAAalnee jabb<u>a</u>ran shaqiyy<u>a</u><b>n</b>
Athar:
  تہٕ  پننہِ  ماجہِ  ہُند  حق  ادا  کرن  وول  بنوونس  ﴿مٲلِس  ماجہِ  ہُند  حق  ادا  کرن  وول  نہٕ  کینٛہہ  بلکہ  چُھ  آمُت  فرماونہٕ  صرف  ماجہِ  ہُند  حق  ادا  کرن  وول  بنوونس۔  یِتہِ  چھےٚ  امہِ  کتھہِ  ہٕنز  دلیل  زِ  حضرت  عیسیٰ  سُند  مول  اوس  نہٕ  کٕہٕنۍ،  تہٕ  امِچ  اکھ  ٹاکارٕ  دلیل  چھےٚ  یہِ  زِ  قرآنس  اندر  چُھ  تِمن  پرٛتھ  جایہِ  عیسیٰ  ابن  مریم  علیھا  السلام  وَننہٕ  آمُت﴾  تہٕ  بہٕ  بنوونس  نہٕ  جٲبر  تہٕ  سنگ  دل۔

Mirwaiz:
  بیٚیہِ  کوٚرنس  بہٕ  ماجہِ  ہُنٛد  فرماں بردار،  بیٚیہِ  کوٚرنس  نہٕ  بہٕ  زبردست  تہٕ  بدمخت  کہ  خٲلقہٕ  سٕندۍ  حقوق  کرہا  ترک  یا  والدۂ  ماجدہ  سٕندیو  حقوقو  نِشہِ  کرٕہا  سرکشی۔

Tahir:
  بیٚیہِ  ﴿چُھنس﴾  پننہِ  ماجہِ  سٍتۍ  نیک  سلوک  کرن  وول  (بنوومُت)  تہٕ  تٔمۍ  بنوونَس  نہٕ  بہٕ  بُتھۍپھِیُر  تہٕ  بدنصیب۔


Athar:
  سلام  چھےٚ  مےٚ  پٮ۪ٹھ  ییٚلہِ  بہٕ  زاس،  تہٕ  ییٚلہِ  بہٕ  مَرٕ،  تہٕ  ییٚلہِ  زندٕہ  کٔرِتھ  تُلنہٕ  یِمہٕ۔  ﴿یہِ  نشٲنی  ہٲوِتھ  ٲس  خُداین  تمہِ  وقتہٕ  بنی  اسرٲئیلس  پٮ۪ٹھ  حُجت  مکمل  کٔرمٕژ۔  یۅہے  وجہ  چُھ  زِ  ییٚلہِ  جوان  سپدِتھ  حضرت  عیسیٰ  علیہ  السلام  چِھ  نبوّتٕچ  کٲم  شروع  کران،  أمۍ  قومن  کوٚر  نہٕ  تِمن  صرف  انکارٕے  یوت  بلکہ  لوٚگ  تِمن  زُوَس  پتہٕ،  تہٕ  تِہنزِ  ماجہِ  پٮ۪ٹھ  بدکٲری  ہُند  الزام  دِنس  تہِ  کوٚر  نہٕ  تِمو  ہِراسہٕ،  پتہٕ  دِیُت  خُداین  تِمن  تِیُتھ  سزا  یُس  نہٕ  کُنہِ  قومس  دِنہٕ  آو۔﴾

Mirwaiz:
  خداے  سٕندِ  طرفہٕ  چھےٚ  مےٚ  پٮ۪ٹھ  سلام،  ییٚمہِ  دۅہ  بہٕ  زاس  بیٚیہِ  ییٚمہِ  دۅہ  بہٕ  مَرٕہ،  بیٚیہِ  ییٚمہِ  دۅہ  بہٕ  دوبارٕہ  زندٕہ  سپدِتھ  تھوٚد  یِمہٕ  تُلنہٕ۔

Tahir:
  تہٕ  مے٘  پیٚٹھ  ٲسِن  سلام  میانہِ  زیٚنہٕ  کہ  دۅہ،تہٕ  میانہِ  مرنہٕ  کہ  دۅہ،تہٕ  ییٚمہِ  دۅہ  بہٕ  زندٕہ  تُلنہٕ  یِمہٕ۔

Transliteration:
  Wa<b>al</b>ssal<u>a</u>mu AAalayya yawma wulidtu wayawma amootu wayawma obAAathu <u>h</u>ayy<u>a</u><b>n</b>


Athar:
  یہِ  چُھ  عیسیٰ  ابنِ  مریم  علیھا  السلام،  تہٕ  یہِ  چھےٚ  تِمن  متعلق  سۅ  پٔز  کتھ،  یتھ  منٛز  لُکھ  شک  چِھ  کران۔

Mirwaiz:
  یۅہے  کیا  گوٚو  حضرت  عیسیٰ  حضرت  مریم  سُند  فرزند  یِمن  ہٕندۍ  احوال  تہٕ  اقوال  وَننہٕ  آے  ییٚمہِ  سٍتۍ  تُہُند  مقبول  بندٕہ  ثٲبت  سپدان  چھُ۔  نہ  چھےٚ  نصاریٰ  ہن  ہٕنز  کتھ  صحیح  کہ  بندگی  منٛزٕ  کٔڈِتھ  الوٗہیتس  منٛز  واتناوُن،  نہ  چھےٚ  یہوٗدین  ہٕنز  کتھ  صحیح  کہ  مقبول  بندہ  آسنہٕ  نِشہِ  کٔڈِتھ  تِمن  پٮ۪ٹھ  بےشمار  ہانژھ  لاگنہِ۔  یٔہے  چھےٚ  پٔز  کتھ  یتھ  منٛز  لوٗکھ  شک  کران  چھِ۔  نصاریٰ  چھِ  ونان  یہِ  عیسیٰ  چھُ  خداے  سُند  نیچُو،  حالانکہ۔  

Tahir:
  یِم  چِھ  مریم  (علیھا  السلام)  سٕندۍفرزند  عیسیٰ  (علیہ  السلام)،  پٔز  کتھ  چھے٘  (یٔہے)  یَتھ  منٛز  یِم  لُکھ  شک  چِھ  کران۔

Transliteration:
  <u>Tha</u>lika AAees<u>a</u> ibnu maryama qawla al<u>h</u>aqqi alla<u>th</u>ee feehi yamtaroon<b>a</b>


Athar:
  اللہ  تعالیٰ  سٕنز  چَھنہٕ  یہِ  کٲم  زِ  سُہ  بناوِ  کٲنٛسہِ  نیٚچُو،  سۅ  چھےٚ  پاک  ذات،  سُہ  ییٚلہِ  کُنہِ  کتھہِ  ہُند  فٲصلہٕ  چُھ  کران  تیٚلہِ  چُھ  ونان  سپَد  تہٕ  بس  سۅ  چھےٚ  سپدان۔  ﴿یہِ  چھےٚ  عیساین  پٮ۪ٹھ  اِتمام  حُجت۔  محض  معجزہ  سٍتۍ  کٲنٛسہِ  ہُند  پٲدٕ  سپدُن  چَھنہٕ  امہِ  کتھہِ  ہٕنز  دلیل  زِ  معاذ  اللہ،  یِیہِ  سُہ  اللہ  تعالیٰ  سُند  نیٚچُو  قرار  دِنہٕ۔﴾

Mirwaiz:
  خداے  سُند  شان  چھُنہٕ  کہ  سُہ  کیا  بناوِ  کٲنسہِ  پَنُں  نیچُو،  سُہ  چھُ  اولاد  آسنہٕ  نِشہِ  مُنزہ  تہٕ  پاک،  تٔمۍ  سُند  شان  چھُ  کہ  سُہ  ییٚلہِ  ارادہ  چھُ  کران  کُنہِ  چیزکہ  پٲدٕ  کرنُک  سُہ  چھُنہٕ  تتھ  چیزس  ونان  کینہہ  تہِ  مگر  لفظِ  کُن  یعنی  پٲدٕہ  سَپَد،  أتی  چھُ  سُہ  چیز  پٲدٕھ  سپدان،  از  عدم  بوجود  یِوان۔  حضرت  عیسیٰ  تہِ  کوٚرُن  یِتھے  پٲٹھۍ  بحکمِ  کُن  پٲدٕہ۔  یِتھِس  باکمال  خدایس  نیٚچُوآسُن  چھُ  عٲب  تہٕ  نقصان۔

Tahir:
  یہِ  چھَنہٕ  اللہ  تعالیٰ  سٕنز  شان  زِ  سُہ  بناوِ  (کٲنسہِ  پَنُن)  نیٚچُو  سُہ  چُھ  (اَمہِ  نِشہِ)  پاک  ییٚلہِ  سُہ  کُنہِ  کامہِ  ہُنٛد  فٲصلہٕ  چُھ  فرماوان  تیٚلہِ  چُھ  تَتھ  صرف  یۅہے  حکم  دِوان  سَپَد  بس  سۅ  چِھ  سپدان۔

Transliteration:
  M<u>a</u> k<u>a</u>na lill<u>a</u>hi an yattakhi<u>th</u>a min waladin sub<u>ha</u>nahu i<u>tha</u> qa<u>da</u> amran fainnam<u>a</u> yaqoolu lahu kun fayakoon<b>u</b>


Athar:
  ﴿تہٕ  عیسیٰ  علیہ  السلامن  اوس  ووٚنمُت  زِ﴾  اللہ  تعالیٰ  چُھ  میون  ربّ  تہِ،  تہٕ  تُہُند  ربّ  تہِ،  لہٰذا  کٔرِو  توٚہۍ  تٔمۍ  سٕنزٕے  بندگی،  یٔہے  چھےٚ  سِیٚز  وَتھ۔

Mirwaiz:
  بیٚیہِ  چھُ  بے  شک  میون  تہٕ  تُہُند  پروردگار  اللہ  تعالیٰ،  پس  کٔرِو  تِہِنزٕے  عبادت،  یٔہے  چھَو  سیٚز  وَتھ  توحیدس  پٮ۪ٹھ  یِژھ  دلیل  آسنہٕ  کہ  باوجود۔

Tahir:
  تہٕ  بے  شک  چُھ  میون  ربّ  (تہِ)  اللہ  تعالیٰ  تہٕ  تُہُندربّ  (تہِ)  لہٰذا  ٲسِو  تۆہۍ  تٔمۍ  سٕنزٕے  عبادت  کران،  یٔہے  چھے٘  سیٚز  وَتھ۔

Transliteration:
  Wainna All<u>a</u>ha rabbee warabbukum fa<b>o</b>AAbudoohu h<u>atha</u> <u>s</u>ir<u>at</u>un mustaqeem<b>un</b>


Athar:
  مگر  پتہٕ  لٔگۍ  مختلف  گروہ  پانہٕ  وٲنۍ  اختلاف  کرنہِ،  لہٰذا،  یِمو  لُکو  کُفر  کوٚر  تِہندِ  خٲطرٕ  آسہِ  سُہ  وقت  سخت  تبٲہی  ہُند،  ییٚلہِ  تِم  اکھ  بوٚڈ  دۅہ  وُچھن۔

Mirwaiz:
  پس  توحیدس  انکار  کٔرِتھ  کٔر  الگ  الگ  وَتھ  اختیار  مختلف  جمٲعژو  تِمَو  أندرٕہ۔  پس  افسوس  تِمن  لوٗکن  یِمَو  انکار  کوٚر،  یِمن  اَکہِ  بڈِ  دۅہ  ضرورحٲضر  سَپدُن  پیٚیہِ  ملک  الجبارس  برونٹھ  کُن  یعنی  قیامتُک  دۅہ۔

Tahir:
  پتہٕ  لٔگۍ  تِہِندۍ  فرقہٕ  پانہٕ  وٲنۍ  اختلاف  کرنہِ،  لہٰذاچھے٘  کٲفرن  خٲطرٕ  (قیامت  کہ)  بڑِ  دۅہ  چہ  حٲضری  سٍتۍ  تبٲہی۔

Transliteration:
  Fa<b>i</b>khtalafa ala<u>h</u>z<u>a</u>bu min baynihim fawaylun lilla<u>th</u>eena kafaroo min mashhadi yawmin AAa<i><u>th</u></i>eem<b>in</b>


Athar:
  ییٚلہِ  تِم  اَسہِ  برونٛہہ  کنہِ  حٲضر  سپدَن،  تَمہِ  دۅہ  آسن  تِہندِۍ  کن  تہِ  وارٕ  پٲٹھۍ  بوزان،  تہٕ  تِہٕنزٕ  أچھ  تہِ  آسن  وارٕ  پٲٹھۍ  وُچھان،  مگر  از  چِھ  یِم  ظٲلم  ٹاکارٕہ  گمرٲہی  منٛز  مبتلا۔

Mirwaiz:
  کوتاہ  آسن  تِم  پوٗرٕہ  بوزوُنۍ  تہٕ  پوٗرٕہ  وچھہِ  وُنۍ  تَمہِ  دۅہ،  مگر  اَز  چھِ  تِم  ظٲلم  دنیاہس  اندر  نَنہِ  گمرٲہی  اندر۔

Tahir:
  ییٚمہ  دۅہ  تِم  اَسہِ  نِشہِ  حٲضر  سپدن  پتہٕ  کِتھہٕ  پٲٹھۍ  بوزن  (کن  مٕژرٲوِتھ)  تہٕ  (کِتھہٕ  پٲٹھۍ)  وُچھن  (أچھ  مٕژٕرۍمٕژٕرۍ)  البتہ  ظٲلم  لُکھ  چِھ  اَز  ٹاکارٕہ  گمرٲہی  منٛز  (ہیٚنہٕ  آمٕتۍ)۔

Transliteration:
  AsmiAA bihim waab<u>s</u>ir yawma yatoonan<u>a</u> l<u>a</u>kini a<b>l</b><i><u>thth</u></i><u>a</u>limoona alyawma fee <u>d</u>al<u>a</u>lin mubeen<b>in</b>


Athar:
  اے  نبیؐ،  اتھ  حالتس  اندر  کھۅژنٲوِیوٗکھ  یِم  تَمہِ  دۅہ  نِشہِ  ییٚلہِ  فٲصلہٕ  یِیہِ  کرنہٕ،  تہٕ  پشتاونہٕ  ورٲے  آسہِ  نہٕ  کانٛہہ  چارۂ  کار،  ییٚلہِ  زَن  یِم  لُکھ  غٲفل  چِھ  تہٕ  ایمان  چِھنہٕ  انان۔

Mirwaiz:
  بیٚیہِ  کٔرِو  تِمن  بیٖم  حسرت  و  افسوس  کہ  دۅہُک  ییٚمہِ  دۅہ  پٔتِم  فٲصلہٕ  یِیہِ  دِنہٕ  جنتِیَن  دوزخِیَن  برونٹھ  کنہِ  نیِیہِ  موتس  کھش  کرنہٕ۔  دۅشوے  یِن  بوزناونہٕ  حکم  خلود۔  وُنۍ  کیٚنس  دنیاہس  اندر  چھِ  تِم  لوٗکھ  غفلتس  اندر  بوٚڈِمٕتۍ،  تِم  چھِنہٕ  پژھ  کران،  ٲخرچھُ  تِمن  اَکہِ  دۅہ  مرُن۔

Tahir:
  تہٕ  تۆہۍ  کھوژنٲوِیوٗکھ  تِم  حسرت  (تہٕ  ندامت)  کہ  دۅہ  نِشہِ  ییٚلہِ  (پۯتھ)  کتھہِ  ہُنٛدفٲصلہٕ  یِیہِ  کرنہٕ،مگر  تِم  چِھ  غفلتس  (یعنی  غفلت  کِس  حالتس)  منٛز  پیٚتھ  تہٕ  ایمان  چِھنہٕ  اَنٲنی۔

Transliteration:
  Waan<u>th</u>irhum yawma al<u>h</u>asrati i<u>th</u> qu<u>d</u>iya alamru wahum fee ghaflatin wahum l<u>a</u> yuminoon<b>a</b>


Athar:
  ٲخر  کار  آسَو  أسی  زمینٕکۍ  تہٕ  امہِ  کیٚن  سارِنٕے  چیزن  ہٕندۍ  وٲرث،  تہٕ  سٲری  یِن  اَسی  کُن  واپس  پھِرنہٕ۔

Mirwaiz:
  پٔزِپٲٹھۍ  أسۍ  چھِ  پتولاکہ  ساری  زمینٕکۍ  وٲرث  بیٚیہِ  تِمن  سارِنٕے  لوٗکن  ہٕندۍ  یِم  اَتھ  زمینس  پٮ۪ٹھ  چھِ،  بیٚیہِ  چھُ  سارِنٕے  پتولاکہ  اَسی  کُن  واتُن  تہٕ  رجوع  کرُن،  توپتہٕ  کھیٚن  تِم  سزا  شرکُک  تہٕ  کفرُک۔

Tahir:
  بے  شک  چِھ  أسی  زمینٕکۍ  (تہِ)  وٲرث  تہٕ  تِہِندۍ  (تہِ)  یِم  اَتھ  پیٚٹھ  (روزان)  چِھ  تہٕ  (سٲری)  یِن  اَسی  کُن  واپس  اَننہٕ۔

Transliteration:
  Inn<u>a</u> na<u>h</u>nu narithu alar<u>d</u>a waman AAalayh<u>a</u> wailayn<u>a</u> yurjaAAoon<b>a</b>


Athar:
  تہٕ  یتھ  کتابہِ  منٛز  کٔرِو  ابراہیم  علیہ  السلام  سُند  قصہٕ  بیان،  بے  شک  اوس  سُہ  اکھ  پٔزِیور  انسان  تہٕ  اکھ  نبی۔

Mirwaiz:
  بیٚیہِ  کٔرِو  لوٗکن  نِشہِ  ذکرقرآن  مجیدس  اندر  یُس  قصہٕ  حضرت  ابرہیم  سُند  چھُ  یُتھ  تِمن  توحید  و  رسالتُک  قصہ  پوٗرٕ  منکشف  سَپدِ۔  بے  شک  ٲسۍ  تِم  پرتھ  کتھہِ  منٛز  پوٚز  وَنہٕ  وُنۍ  بیٚیہِ  ٲسۍ  پیغمبر۔

Tahir:
  تہٕ  تۆہۍ  کٔرِو  کتابِہ  (قرآن  مجیدس)  منٛز  ابراہیم  (علیہ  السلام)  سٕنز  ذکر،  بے  شک  ٲسۍ  تِم  پٔزۍیٲرۍ  نبی۔

Transliteration:
  Wa<b>o</b><u>th</u>kur fee alkit<u>a</u>bi ibr<u>a</u>heema innahu k<u>a</u>na <u>s</u>iddeeqan nabiyy<u>a</u><b>n</b>


Athar:
  ﴿یِمن  پٲوِتو  سُہ  موقع  یاد﴾  ییٚلہِ  تٔمۍ  پننِس  مٲلِس  ووٚن  زِ،  ابّا  جان،  توٚہۍ  کیازِ  چِھو  تِمن  چیزن  ہٕنز  عبادت  کران  یِم  نَہ  بوزان  چِھ،  تہٕ  نَہ  چِھ  وُچھان،  تہٕ  نَہ  ہیٚکن  تُہٕنز  کانٛہہ  کٲم  کٔرِتھ؟

Mirwaiz:
  ییٚلہِ  تِمَو  فرموو  مٲلِس  پننِس،  یُس  مشرک  اوس  اے  میانہِ  بابہٕ  ژٕہ  کیازِ  چھُکھ  پرستش  کران  تِمن  پۅتلین  ہٕنز  یِم  نہٕ  کینٛہہ  بوزان  چھِ،  بیٚیہِ  یِم  نہٕ  کینٛہہ  وُچھان  چھِ،  بیٚیہِ  یِم  نہٕ  کُنہِ  کامہِ  بکار  یِوان  چھِ،  کینہہ  کٔرِتھ  ہیکان  چھِ،  مُراد  چھُ  اَمہِ  منٛزٕ  پۅتٕلۍ۔  حالانکہ  ہرگاہ  تِم  پۅتٕلۍ  وُچھہن  تہِ  بوزہن  تہِ  تہٕ  کُنہِ  کامہِ  لگہَن،  توتہِ  ٲسۍ  نہٕ  تِم  قٲبلِ  پرستش  کیازِ  واجب  الوجود  ٲسۍ  نہٕ،  وۅنۍ  چہَنہٕ  کتھے  یتھ  حالس  اندر۔

Tahir:
  ییٚلہِ  تِمَو  پننِس  مٲلِس  (یعنی  آزرؔ  چیٚچہِ  بابس  ییٚمۍ  تِم  وٲلد  تارخؔ  سٕندِ  مرنہٕ  پتہٕ  رٔچِھمٕتۍ  ٲسۍ)  وۆن،  اے  میانہِ  اباجان!  تۆہۍ  کیازِ  چِھو  یِمن  (پۅتلیٚن)  ہٕنز  پوٗزا  کران  یِم  نَہ  بوٗزِتھ  چِھ  ہیٚکان  تہٕ  نَہ  چِھ  وُچِھتھ  ہیٚکان  تہٕ  نَہ  ہیٚکن  تۅہیہِ  نِشہِ  کانٛہہ  (تکلیف  دِنہٕ  وول)  چیز  دوٗر  کٔرِتھ۔

Transliteration:
  I<u>th</u> q<u>a</u>la liabeehi y<u>a</u> abati lima taAAbudu m<u>a</u> l<u>a</u> yasmaAAu wal<u>a</u> yub<u>s</u>iru wal<u>a</u> yughnee AAanka shay<u>a</u><b>n</b>


Athar:
  ابّا  جان،  مےٚ  نِش  چُھ  تِیُتھ  اکھ  علم  آمُت،  یُس  تۅہیہِ  نِش  آو  نہٕ،  توٚہۍ  پٔکِو  مےٚ  پتہٕ  پتہٕ،  بہٕ  وَنَو  تۅہیہِ  سِیٚز  وَتھ۔

Mirwaiz:
  اے  میانہِ  بابہٕ  مےٚ  نِش  چھُ  ووتمُت  داے  سٕندِ  طرفہٕ  اَکھ  علماہ  یُس  نہٕ  ژےٚ  نِش  ووت،  یَتھ  منٛز  نہٕ  غلطی  ہُنٛد  کُنہِ  قسمُک  احتمالٕے  چھُ۔  ژےٚ  چھے  نہٕ  تَمِچ  خبرٕے،  لہٰذا  پکھ  ژٕہ  میانہِ  وَتہِ،  میٲنۍ  مُتابَعَت  کرتہٕ  بہٕ  ہاوَے  سیٚز  وَتھ  یعنی  توحیدٕچ  وَتھ۔

Tahir:
  اے  میٚانہِ  ابّا  !  بے  شک  چُھ  مے٘  نِشہِ  (بارگاہِ  الٰہی  طرفہ)  سُہ  علم  آمُت  یُس  ژے٘  نِشہِ  آو  نہٕ  ژٕ  کر  میٲنۍ  پٲروی  بہٕ  ہاوَے  ژے٘  سی٘ز  وَتھ۔

Transliteration:
  Y<u>a</u> abati innee qad j<u>a</u>anee mina alAAilmi m<u>a</u> lam yatika fa<b>i</b>ttabiAAnee ahdika <u>s</u>ir<u>at</u>an sawiyy<u>a</u><b>n</b>


Athar: ابّا جان، توٚہۍ مَہ کٔرِو شیطان سٕنز بندگی، شیطان چُھ رحمان سُند نافرمان۔
Mirwaiz:
  اے  میانہِ  بابہٕ  مَتہٕ  کرتہٕ  شیطان  سٕنز  پرستش  یعنی  شیطان  سٕندِ  وَننہٕ  موجوب  پۅتلین  ہٕنز  پرستش۔  پٔزِپٲٹھۍ  یہِ  شیطان  چھُ  اوسمُت  گۅڈٕہ  پٮ۪ٹھے  خداے  سُند  نافرمان،  لہٰذا  شوٗبیا  أمۍ  سٕنز  پٲروی  کرٕنۍ۔

Tahir:
  اے  میٚانہِ  ابّا  !  شیطان  سٕنز  پوٗزا  مَہ  ٲسِو  کران،  بے  شک  چُھ  شیطان  (خداے)  رحمٰن  سُنٛد  سی٘ٹھہٕے  نافرمان۔

Transliteration:
  Y<u>a</u> abati l<u>a</u> taAAbudi a<b>l</b>shshay<u>ta</u>na inna a<b>l</b>shshay<u>ta</u>na k<u>a</u>na li<b>l</b>rra<u>h</u>m<u>a</u>ni AAa<u>s</u>iyy<u>a</u><b>n</b>


Athar:
  ابّا  جان،  مےٚ  چُھ  ڈر  زِ  توٚہۍ  گٔژِھو  نہٕ  رحمان  سٕندِس  عذابس  منٛز  مبتلا  سپدٕنۍ،  تہٕ  شیطان  سٕندۍ  سٲتھی  بٔنِتھ  روزٕنۍ۔

Mirwaiz:
  اے  میانہِ  بابہٕ  مےٚ  چھےٚ  نَتھ  ژےٚ  گوٚژُھے  نہٕ  حضرت  رحمان  سٕندِ  طرفہٕ  کانٛہہ  عذاباہ  وَلنہٕ  یُن،  پس  گژھکھ  نہٕ  ژٕہ  شیطان  سُند  رفیق  بَنُن  عذابس  اندر۔

Tahir:
  اے  میٚانہِ  ابّا  !  بے  شک  چُھس  بہٕ  اَتھ  کتھہِ  کھوژان  زِ  ژے٘  ما  وٲتی  (خداے)  رحمٰن  سُنٛد  عذاب  تہٕ  ژٕ  بنکھ  شیطان  سُنٛد  سٲتھی۔

Transliteration:
  Y<u>a</u> abati innee akh<u>a</u>fu an yamassaka AAa<u>tha</u>bun mina a<b>l</b>rra<u>h</u>m<u>a</u>ni fatakoona li<b>l</b>shshya<u>ta</u>ni waliyy<u>a</u><b>n</b>


Athar:
  مٲلۍ  ووٚن،  ابراہیمؑ،  کیا  ژٕ  چُھکھہٕ  میانیو  معبودَو  نِشہِ  پھیوٗرمُت  ﴿بُتھۍ  پِھیُر  گوٚمُت﴾؟  اگر  ژٕ  باز  پھیوٗرُکھ  نہٕ،  تیٚلہِ  کرتھ  بہٕ  سنگسار۔  بس  ژٕ  گژھ  ہمیشہ  خٲطرٕ  مےٚ  نِش  الگ۔

Mirwaiz:
  تٔمۍ  مٲلۍ  ووٚننس  تورٕہ  اے  ابراہیم  ژٕہ  چہُکھ  میانین  معبودن  نِشہِ  بُتھ  پھِران،  ہرگاہ  نے  ژٕہ  اَمہِ  نِشہِ  پتھ  روزکھ،  کنہِ  لٲے  لٲے  کرتھ  بہٕ  ژٕہ  سنگسار۔  چھُے  ہے  پان  بچاوُن  تیٚلہِ  روز  کینٛہہ  کالاہ  مےٚ  نشہِ  دوٗر۔

Tahir:
  (آزرن) وۆننس،  اے  ابراہیم!کیا  ژٕ  چُھکھہٕ  میانیو  معبودو  نِشہِ  بُتھۍ  پھِیُرگۆمُت؟  اگر  پٔزۍپٲٹھۍ  ژٕ  (اَمہِ  مخالفت  نِشہِ)  باز  آکھ  نہٕ  تیٚلہِ  کرتھ  بہٕ  ژٕ  ضرور  کنہِ  کنہِ  تہٕ  أکِس  زیٖٹھِس  کالس  خٲطرٕ  گژھ  ژٕ  مے٘  نِشہِ  بیۆن۔

Transliteration:
  Q<u>a</u>la ar<u>a</u>ghibun anta AAan <u>a</u>lihatee y<u>a</u> ibr<u>a</u>heemu lain lam tantahi laarjumannaka wa<b>o</b>hjurnee maliyy<u>a</u><b>n</b>


Athar:
  ابراہیمؑ  چِھ  ونان،  سلام  ٲسِن  تۅہیہِ،  بہٕ  کرٕ  پننِس  ربّس  دُعا  زِ  تۅہیہِ  کٔرِنَو  معاف،  میون  ربّ  چُھ  مےٚ  پٮ۪ٹھ  سٮ۪ٹھہٕے  مہربان۔

Mirwaiz:
  حضرت  ابراہیمن  دوٚپُس  میانہِ  طرفہٕ  چھے  سلام،  توتہِ  منگہٕ  بہٕ  چانہِ  خٲطرٕ  پننِس  پروردگارس  مغفرت،  بے  شک  سُہ  چھُ  مےٚ  پٮ۪ٹھ  سٮ۪ٹھاہ  مہربان۔

Tahir:
  (ابراہیم  علیہ  السلامن)  وۆننس،  (اچھا)  ژے٘  ٲسۍنے  سلام،  بہٕ  منگہٕ  وُنہِ  (تہِ)  پننِس  ربّس  چانہِ  خٲطرٕ  مغفرت،  بے  شک  چُھ  سُہ  مے٘  پیٚٹھ  سیٚٹھاہ  مہربان  (شاید  ما  کٔری  ژے٘  ہدایت)۔

Transliteration:
  Q<u>a</u>la sal<u>a</u>mun AAalayka saastaghfiru laka rabbee innahu k<u>a</u>na bee <u>h</u>afiyy<u>a</u><b>n</b>


Athar:
  بہٕ  چُھسَو  توٚہۍ  لُکھ  تہِ  تراوان،  تہٕ  تِمہٕ  ۂستِیہِ  تہِ  یِمن  توٚہۍ  لُکھ  خُدایس  ترٲوِتھ  آلَو  چِھو  دِوان۔  بہٕ  کرٕ  بس  پننِس  ربّس  آلو،  اُمید  چھےٚ  زِ  بہٕ  روزٕ  نہٕ  پننِس  ربّس  آلو  دِتھ  نامُراد۔

Mirwaiz:
  بہٕ  روزٕھ  الگ  اَکھ  تۅہیہِ  نِشہِ  بیٚیہِ  یِمن  توٚہۍ  عبادت  کران  چھِو  معبودِ  برحقس  ورٲے۔  توپتہٕ  کرٕ  بہٕ  الگ  روٗزِتھ  اطمینانہٕ  سان  پننِس  پروردگار  سٕنز  عبادت۔  بیٚیہِ  چھےٚ  امید  کہ  بہٕ  روزنہٕ  پننِس  پروردگارس  عبادت  کٔرِتھ  محروم  تہٕ  نامُراد  یِتھہٕ  پٲٹھۍ  بُت  پرست  پننین  بٲطل  معبودن  پرستش  کٔرِتھ  محروم  تہٕ  نامراد  چھِ  روزان۔  یہِ  کتھ  باتہ  کٔرِتھ  سپٕدۍ  تِمن  نِشہِ  علیحدٕہ،  مُلکِ  شامس  کُن  کٔرٕکھ  ہجرت۔

Tahir:
  تہٕ  بہٕ  چُھس  تۅہیہِ  (سارِنٕے)  نِشہِ  تہٕ  تِمن  (پۅتلیٚن)  نِشہِ  یِمن  تۆہۍ  اللہ  تعالیٰ  ہس  وَراے  پوٗزان  چِھو  بیۆن  سپدان  تہٕ  پننِس  ربّ  سٕندِس  عبادتس  منٛز  چُھس  (یکسوٗ  سپدِتھ)  آوُر  سپدان،  امید  چھے٘  بہٕ  روزٕ  نہٕ  پننِس  ربّ  سٕندِ  عبادت  کہ  بٲعث  (کرمہٕ  نِشہِ)  محروم۔

Transliteration:
  WaaAAtazilukum wam<u>a</u> tadAAoona min dooni All<u>a</u>hi waadAAoo rabbee AAas<u>a</u> all<u>a</u> akoona biduAA<u>a</u>i rabbee shaqiyy<u>a</u><b>n</b>


Athar:
  پتہٕ  ییٚلہِ  سُہ  تِمن  لُکن  نِشہِ  تہٕ  تِہندیٚو  معبودانِ  غیرُ  اللہ  ہَو  نِشہِ  جُدا  سپُد،  اَسہِ  دِیُت  تس  اسحاقؑ  تہٕ  یعقوبؑ  ہیوٗ  اولاد،  تہٕ  پرٛتھ  کانٛہہ  بنوو  نبی۔

Mirwaiz:
  ادٕہ  ییٚلہِ  حضرت  ابراہیمن  تِمن  نِشہِ  بیٚیہِ  تِہِندیٚن  معبودانِ  بٲطلن  نِشہِ،  یِہٕنز  تِم  معبودِ  برحق  ترٲوِتھ  پرستش  کران  ٲسۍ  جُدا  سپٕدۍ،  تَمہِ  شہرٕ  نِشہِ  ہجرت  کٔر۔  عطا  کوٚر  اَسہِ  حضرت  ابراہیمس  دوٚیُم  فرزند  اسحاق  بیٚیہِ  فرزند  سُند  فرزند  یعقوب  علیہ  السلام،  بیٚیہِ  کٔرۍ  اَسہِ  تِم  دۅشوے  صاحبِ  پیغمبر  یِم  رفاقت  خٲطرٕ  بُت  پرست  برادری  کھۅتہٕ  بہترٲسۍ۔

Tahir:
  پتہٕ  ییٚلہِ  ابراہیم  (علیہ  السلام)  تِمن  لُکن  نِشہِ  تہٕ  تِمن  (پۅتلیٚن)  نِشہِ  یہِٕنز  تِم  اللہ  تعالیٰ  ہس  وَرٲے  پوٗزا  ٲسۍ  کران  (وۅتھُن  بِہُن  ترٲوِتھ)  بالکل  الگ  سپٕدۍ  (پتہٕ)  کٔرۍ  اَسہِ  تِمن  (فرزند)  اسحاق  تہٕ  (زُر)  یعقوب  (علیہمُ  السلام)  عطا،  تہٕ  اَسہِ  بنٲوۍ  (دۅشوے)  نبی۔

Transliteration:
  Falamm<u>a</u> iAAtazalahum wam<u>a</u> yaAAbudoona min dooni All<u>a</u>hi wahabn<u>a</u> lahu is<u>ha</u>qa wayaAAqooba wakullan jaAAaln<u>a</u> nabiyy<u>a</u><b>n</b>


Athar: تہٕ تِم نوٲزۍ پننہِ رحمت سٍتۍ، تہٕ تِمن کٔر پٔز ناماوٲری عطا۔
Mirwaiz:
  بیٚیہِ  کٔرۍ  اَسہِ  تِمن  واریاہہِ  قسمٕکۍ  کمالات  عطا  کٔرِتھ  پننہِ  رحمتُک  اَکھ  حصہٕ  عطا۔  بیٚیہِ  کوٚر  اَسہِ  آیندٕہ  نسلن  اندر  تِہُند  ناو  نیک  تہٕ  بلند۔  سٲری  آسن  تعظیم  سان  تِہُند  ذکرِ  خیر  کران۔  اسحاق  علیہ  السلامس  برونٹھ  اوس  اَسہِ  تِمن  گۅڈنُیک  فرزند  اسماعیل  علیہ  السلام  عطا  کوٚرمُت۔  تِمن  اندر  تہِ  ٲسۍ  یِمے  صفات۔  تِہُند  ذکر  یِیہِ  برونٹھ  پہن۔

Tahir:
  تہٕ  اَسہِ  کٔر  تِمن  (سارِنٕے)  پنٕنۍ  (خاص)  رحمت  عطا  تہٕ  اَسہِ  کٔر  تِہِندِ  خٲطرٕ  (تمام  آسمٲنۍ  مذہب  مانن  والیٚن  منٛز)  تعریفن  ہنٛز  تہٕ  ذکرِ  خیرٕچ  زیو  بلند۔

Transliteration:
  Wawahabn<u>a</u> lahum min ra<u>h</u>matin<u>a</u> wajaAAaln<u>a</u> lahum lis<u>a</u>na <u>s</u>idqin AAaliyy<u>a</u><b>n</b>


Athar:
  تہٕ  ذکر  کٔرِو  یتھ  کتابہِ  اندر  موسیٰ  علیہ  السلام  سٕنز،  سُہ  اوس  اکھ  چیدٕہ  شخص،  تہٕ  بیٚیہِ  اوس  رسول  نبی۔  ﴿رسول  چُھ  معنی  تھاوان  فِرِستادٕہ  سوزنہٕ  آمُت۔  نبی  کِس  معنیس  منٛز  چُھ  اہلِ  لغتن  درمیان  اختلاف۔  کینژھن  نزدیک  چُھ  نبی  ہُک  معنی  خبر  دِنہٕ  وول،  تہٕ  کینژھن  نزدیک  چُھ  بُلند  مرتبہٕ  تہٕ  عٲلی  مقام۔  لہٰذا  چُھ  کٲنٛسہِ  شخصس  رسُول  نبی  وَننُک  مطلب  یا  عالی  مقام  پیغمبر  یا  چُھ  االلہ  تعالیٰ  سٕندِ  طرفہٕ  خبرٕ  دِنہٕ  وول  پیغمبر۔  قرآن  مجیدس  منٛز  چِھ  یِم  دۅشوے  لفظ  بالعموم  ہم  معنی  استعمال  سپدمٕتۍ۔  البتہٕ  کینژھن  جاین  پٮ۪ٹھ  چُھ  رسول  تہٕ  نبی  لفظ  تِتھہٕ  پٲٹھۍ  تہِ  استعمال  سپُدمُت،  ییٚمہِ  نِشہِ  ظاہر  چُھ  سپدان  زِ  یِمن  دۅشوٕنۍ  منز  چھےٚ  مرتبہٕ  یا  کامہِ  ہٕندِ  نوعیت  کہ  لحاظہٕ  اِصطلاحی  فرق۔  مثلاً  سورۂ  حج  آیت  نمبر  52  ہس  منٛز  چُھ  فرماونہٕ  آمُت،  اسہِ  سوٗز  نہٕ  تۅہیہِ  برونٛہہ  کانٛہہ  رسول  تہٕ  نَہ  نبی  مگر۔  یِم  الفاظ  چِھ  صاف  ظٲہر  کران  زِ  رسول  تہٕ  نبی  چھےٚ  زٕ  بیٚون  بیون  اِصطلاح  یِمن  درمیان  کانٛہہ  معنوی  فرق  ضرور  چھےٚ۔  أتھۍ  بُنیادس  پٮ۪ٹھ  چُھ  اہلِ  تفسیرن  منٛز  یہِ  بحث  پکان  زِ  امہِ  فرقہِ  ہٕنز  نوعیت  کیا  چھےٚ۔  البتہ  حقیقت  چھےٚ  یہِ  زِ  قطعی  دَلیلَو  سان  چُھنہٕ  کٲنٛسہِ  ہیوٚکمُت  رسول  تہٕ  نبی  سٕنزن  الگ  الگ  حیثیتن  ہُند  تعیُن  کٔرِتھ۔  زیادہ  کھۅتہٕ  زیادہ  یوسہٕ  کتھ  یقین  سان  وَننہٕ  ہیکہِ  یِتھ،  سۅ  چھےٚ  یہِ  زِ  رسول  لفظ  چُھ  نبی  کہ  بہ  نسبت  خاص،  یعنی  پرٛتھ  کانٛہہ  رسول  چھُ  نبی  تہِ  آسان  مگر  پرتھ  کانٛہہ  نبی  چھُنہٕ  رسول  آسان۔  دوٚیِمیٚن  لفظن  منٛز  وَنو  زِ  انبیاہَو  منٛزٕ  چھُ  رسول،  تِمن  جلیلُ  القدر  ۂستِیَن  خٲطرٕ  وَننہٕ  آمُت  یِمن  عام  انبیاہَو  بہ  نسبت  زیادہ  اہم  منصب  اوس  سپُرد  کرنہٕ  آمُت۔  امہِ  کُے  تٲیید  چُھ  ییٚمہِ  حدیث  سٍتۍ  تہِ  سپدان  یتھ  منٛز  رسولن  ہُند  تعداد  پٕرژھنہٕ  آو  تہٕ  حضور  صلی  اللہ  علیہ و سلمو  فرموو  313  یا  315  تہٕ  ییٚلہِ  انبیاہَن  ہُند  تعداد  آو  پرٛژھنہٕ  تِمو  فرموو  اکھ  لچھ  ژوٚوُہ  ساس۔﴾

Mirwaiz:
  بیٚیہِ  کٔرِو  ذکر  قرآن  مجیدس  منٛز  حضرت  موسیٰ  سُند  قصہٕ  یعنی  سُہ  کٔرِو  لوٗکن  نِشہِ  بیان۔  تِم  تہِ  ٲسۍ  پٔزِپٲٹھۍ  خاص  کرنہٕ  آمٕتۍ  بندٕہ،  بیٚیہِ  ٲسۍ  تِم  رسول  تہِ  تہٕ  نبی  تہِ،  تِمن  ٲسۍ  یِم  دۅشوے  شان۔

Tahir:
  تہٕ  (اَتھ)  کتابِہ  منٛز  کٔرِو  موسیٰ  (علیہ  السلام)  سٕنز  ذکر  بے  شک  ٲسۍ  تِم  (نفسچہ  تھپہِ  نش  آزٲدی  لٔبتھ)  برگزیدٕہ  سپٕدۍمٕتۍ  بیٚیہِ  ٲسۍ  رسالت  وٲلۍ  نبی۔

Transliteration:
  Wa<b>o</b><u>th</u>kur fee alkit<u>a</u>bi moos<u>a</u> innahu k<u>a</u>na mukhla<u>s</u>an wak<u>a</u>na rasoolan nabiyy<u>a</u><b>n</b>


Athar:
  اَسہِ  کوٚر  طور  کہ  دٔچِھنہِ  اندٕ  تس  آلو،  تہٕ  راز  چہِ  کتھ  باتھہِ  سٍتۍ  کوٚر  تس  تقرّب  ﴿نزدیکی﴾  عطا۔

Mirwaiz:
  بیٚیہِ  دُیت  اَسہِ  تِمن  ناد  کوہِ  طورکہ  دٔچھِنہِ  طرفہٕ  کِنۍ،  بیٚیہِ  کٔراَسہِ  تِمن  سٍتۍسیٚز  کتھ  پانس  نکھہٕ  أنِتھ۔

Tahir:
  تہٕ  اَسہِ  دِیُت  تِمن  (کوہِ)  طور  کہ  دٔچِھنہِ  اندٕ  ناد  تہٕ  اَسہِ  نوٲزۍ  تِم  رازو  نیاز  چہ  کتھہٕ  کرنہٕ  خٲطرٕ  خاص  پاننیارٕسٍتۍ۔

Transliteration:
  Wan<u>a</u>dayn<u>a</u>hu min j<u>a</u>nibi a<b>l</b><u>tt</u>oori alaymani waqarrabn<u>a</u>hu najiyy<u>a</u><b>n</b>


Athar: تہٕ پننہِ مہربٲنی سٍتۍ دِیُت تٔمۍ سُند بوے ہارونؑ ﴿بطور مددگار﴾ تس نبی بنٲوِتھ۔
Mirwaiz:
  بیٚیہِ  کوٚر  اَسہِ  تِمن  پننہِ  مہربٲنی  سٍتۍ  تِہُند  برادر  ہارون  علیہ  السلام  پیغمبر  بنٲوِتھ  عطا  تِہِندِ  درخواست  کرنہٕ  موجوب  تِہِندِ  مددٕ  خٲطرٕ۔

Tahir:
  تہٕ  اَسہِ  کۆر  پننہِ  رحمت  سٍتۍ  تِہُنٛد  بوے  ہارون  (علیہ  السلام)  نبی  بنٲوِتھ  تِمن  عطا  (تاکہ  تِم  پلزن  تِمن  تِہٕنزِ  کامہِ  منٛز)۔

Transliteration:
  Wawahabn<u>a</u> lahu min ra<u>h</u>matin<u>a</u> akh<u>a</u>hu h<u>a</u>roona nabiyy<u>a</u><b>n</b>


Athar:
  تہٕ  یتھ  کتابہِ  منٛز  کٔرِو  اسماعیلؑ  سٕنز  ذکر۔  سُہ  اوس  وعدُک  پٔزِیور،  بیٚیہِ  اوس  رسُول  تہٕ  نبی۔

Mirwaiz:
  بیٚیہِ  کٔرِو  لوٗکن  نِشہِ  ذکر  قرآن  مجیدس  اندر  اسماعیل  علیہ  السلام  سُند  حال۔  بے  شک  تِم  ٲسۍ  وعدٕہ  پٔزِۍ  کروُنۍ،  بیٚیہِ  ٲسۍ  تِم  رسول  تہٕ  نبی،  تِمن  تہِ  ٲسۍ  دۅشوَے  شان۔

Tahir:
  تہٕ  تۆہۍ  کٔرِو  (اَتھ)  کتابِہ  منٛز  اسماعیل  (علیہ  السلام)  سٕنز  ذکر  بے  شک  ٲسۍ  تِم  وعدٕکۍ  پٔزۍیٲرۍ  بیٚیہِ  ٲسۍ  رسالت  وٲلۍ  نبی۔

Transliteration:
  Wa<b>o</b><u>th</u>kur fee alkit<u>a</u>bi ism<u>a</u>AAeela innahu k<u>a</u>na <u>sa</u>diqa alwaAAdi wak<u>a</u>na rasoolan nabiyy<u>a</u><b>n</b>


Athar:
  سُہ  اوس  پننیٚن  گھرِکیٚن  بٲژن  نماز  ہُنٛد  تہٕ  زکوٰتُک  حکم  دِوان،  تہٕ  پننِس  ربّس  نزدیک  اوس  اکھ  پسندیدٕہ  اِنسان۔

Mirwaiz:
  بیٚیہِ  ٲسۍ  تِم  پننِس  عیالس  حکم  کران  نٮ۪ماز  پرنُک  بیٚیہِ  زکوٗتہ  دِنُک،  بیٚیہِ  ٲسۍ  تِم  پننِس  پروردگار  سٕندۍ  مقبول  بندٕہ۔

Tahir:
  تہٕ  تِم  ٲسۍ  پننیٚن  بٲژن  نمازہُنٛد  تہٕ  زکوٰتُک  حکم  دِوان  بیٚیہِ  ٲسۍتِم  پننِس  ربّ  سٕنزِ  بارگاہِ  منٛز  مقامِ  مرضیّہ  ہَس  پیٚٹھ  (فٲیز،  یعنی  تِہُنٛد  ربّ  اوس  تِمن  رٲضۍ)۔

Transliteration:
  Wak<u>a</u>na yamuru ahlahu bi<b>al</b><u>ss</u>al<u>a</u>ti wa<b>al</b>zzak<u>a</u>ti wak<u>a</u>na AAinda rabbihi mar<u>d</u>iyy<u>a</u><b>n</b>


Athar: تہٕ یتھ کتابہِ منٛز کٔرِو اِدریسؑ سٕنز ذکر، سُہ اوس اکھ پٔزیور انسان تہٕ اکھ نبی۔
Mirwaiz:
  بیٚیہِ  کٔرِو  قرآن  مجیدس  اندر  حضرت  ادریس  سُند  حال  لوٗکن  نِشہِ  بیان۔  بے  شک  تِم  ٲسۍ  سٮ۪ٹھاہ  پٔزِیٲرۍ  پیغمبر۔

Tahir:
  تہٕ  (اَتھ)  کتابِہ  منٛزکٔرِو  اِدریس  (علیہ  السلام)  سٕنز  ذکر  بے  شک  ٲسۍ  تِم  سیٚٹھاہ  پٔزۍیٲرۍنبی۔

Transliteration:
  Wa<b>o</b><u>th</u>kur fee alkit<u>a</u>bi idreesa innahu k<u>a</u>na <u>s</u>iddeeqan nabiyy<u>a</u><b>n</b>


Athar:
  یِم  چِھ  تِم  پیغمبر  یِمن  پٮ۪ٹھ  خُداین  انعام  فرموو،  آدمؑ  سٕندیو  اولادَو  منٛزٕ،  تہٕ  تِمن  لُکن  ہٕندِ  نسلہٕ  منٛزٕ  یِم  نوحسؑ  سٍتۍ  اَسہِ  ناوِ  منٛز  ٲسۍ  سوار  کٔرِمٕتۍ،  تہٕ  ابراہیمؑ  سٕندِ  نسلہٕ  نِشہِ  تہٕ  اسرائیل  ﴿یعقوب  علیہ  السلام﴾  سٕندِ  نسلہٕ  نِشہِ،  تہٕ  یِم  ٲسۍ  تِمَو  لُکو  منٛزٕ  یِمن  اَسہِ  ہدایت  بخُش  تہٕ  بیٚیہِ  بنٲوۍ  برگزیدٕہ،  تِہُند  حال  اوس  یہِ  زِ  ییٚلہِ  رحمان  سٕنٛدۍ  آیات  تِمن  بوزناونہٕ  ٲسۍ  یِوان،  تیٚلہِ  ٲسۍ  وَدان  وَدان  سجدس  وسان۔

Mirwaiz:
  یِمے  پیغمبر  گٔے  تِم  یِمن  اللہ  تعالیٰ  ہن  پَنُن  انعام  کوٚر  عطا  پیغمبرو  أندرٕہ۔  یِم  سٲری  پیغمبر  چھِ  حضرت  آدم  سٕندِ  ذُریتہٕ  أندرٕہ،  بیٚیہِ  تِمَو  اندرٕہ  یِم  اَسہِ  کھٲرۍ  ناوِ  اندر  حضرت  نوحس  سٍتۍ،  بیٚیہِ  حضرت  ابراہیم  سٕندِ  ذُریتہٕ  أندرٕہ،  بیٚیہِ  حضرت  یعقوب  سٕندِ  ذُریتہٕ  اندرٕہ،  بیٚیہِ  تِمَو  اندرٕہ  یِمن  اَسہِ  وَتھ  ہٲو،  بیٚیہِ  یِم  اَسہِ  مقبول  تہٕ  برگزیدہ  کٔرۍ۔  باوجود  اَمہِ  مقبولیتہٕ  ٲسۍ  تِم  بندگی  اندر  تِتھۍ  منہمک  کہ  ییٚلہِ  تِمن  پٮ۪ٹھ  حضرت  رحمان  سٕندۍ  آیات  پرنہٕ  ٲسۍ  یِوان،  تانۍ  ٲسۍ  تِم  بکمالِ  عٲجزی  و  انکسٲری  سجدٕہ  دِوان،  وَدان  وَدان  زمینس  پٮ۪ٹھ  کلہٕ  تراوان،  پَنُں  پان  بٔرِتھ  دِوان۔  

Tahir:
  یِم  چِھ  تِم  لُکھ  یِمن  پیٚٹھ  اللہ  تعالیٰ  ہن  انعام  چُھ  فرموومُت،  انبیاہن  ہٕندِس  زُمرس  منٛز  چِھ  آدم  (علیہ  السلام)  سٕندیٚو  اولادو  منٛزٕ  بیٚیہِ  چِھ  تِمَو  (مومنو)  منٛزٕ  یِم  اَسہِ  نوح  ہس  (علیہ  السلام)  سٍتۍ  ناوِ  منٛز  (طوفان  نِشہِ  بچٲوِتھ)  تُلِمٕتۍ  ٲسۍ،  بیٚیہِ  چِھ  ابراہیم  (علیہ  السلام)  سٕندیٚو  تہٕ  اسراییل  (یعنی  یعقوب  علیہ  السلام)  سٕندیٚو  اولادو  منٛزٕبیٚیہِ  چِھ  تِمَو  (ژارنہٕ  آمتیو)  لُکو  منٛزٕ  یِمن  اَسہِ  ہدایت  بخُش  تہٕ  برگزیدٕہ  بنٲوۍ،  ییٚلہ  ےیمن  پیٚٹھ  (خداے)  رحمٰن  سٕندیٚن  آیاتن  ہٕنز  تلاوت  چھے٘  یِوان  کرنہٕ  تِم  چِھ  سجدٕہ  کران  کران  تہٕ  (لگاتار)  ودان  ودان  پتھر  پیٚوان۔

Transliteration:
  Ol<u>a</u>ika alla<u>th</u>eena anAAama All<u>a</u>hu AAalayhim mina a<b>l</b>nnabiyyeena min <u>th</u>urriyyati <u>a</u>dama wamimman <u>h</u>amaln<u>a</u> maAAa noo<u>h</u>in wamin <u>th</u>urriyyati ibr<u>a</u>heema waisr<u>a</u>eela wamimman hadayn<u>a</u> wa<b>i</b>jtabayn<u>a</u> i<u>tha</u> tutl<u>a</u> AAalayhim <u>a</u>y<u>a</u>tu a<b>l</b>rra<u>h</u>m<u>a</u>ni kharroo sujjadan wabukiyy<u>a</u><b>n</b>


Athar:
  پتہٕ  سپٕدۍ  یِمن  پتہٕ  تِم  نا  خلف  لُکھ  یِہِندۍ  جانشین،  یِمو  نماز  ضایع  کٔر  تہٕ  نفس  کیٚن  خوٲہشاتن  ہٕنز  کٔرٕکھ  پیروی،  لہٰذا،  وُچھن  تِم  عنقریب  گمرٲہی  ہُند  انجام۔

Mirwaiz:
  توپتہٕ  آے  تِمن  پتہٕ  تِہِندۍ  بعض  خلف  یِمَو  نٮ۪ماز  برباد  تہٕ  ضایع  کٔر،  خواہ  اعتقاداً  انکار  کرنہٕ  سٍتۍ،  خواہ  عملاً  سۅ  ادا  کرنس  نادر  کوتٲہی  کرنہٕ  سٍتۍ  یا  تَمہِ  کیٚن  ضروری  حقوقن  تہٕ  آدابن  اندر  کوتٲہی  کرنہٕ  سٍتۍ۔  بیٚیہِ  کٔرٕکھ  ناجٲیز  نفسہٕ  چن  خوٲہشن  ہٕنزپٲروی۔  پس  وُچھن  تِم  عنقریب  ٲخرتس  منٛز  تَمچ  خرٲبی،  خواہ  اَبدی  خواہ  غٲر اَبدی۔

Tahir:
  پتہٕ  سپٕدۍ  یِمن  پتہٕ  تِم  ناخلف  جانشین  یِمَو  نمازٕ  کرِ  ضایع  بیٚیہِ  بنییہ  (نفسٲنی)  خواہشاتن  ہٕندۍ  پٲرو  کار  وۅنۍ  وُچھن  تِم  عنقریب  ٲخرتُک  عذاب  (یعنی  جہنمٕچ  وٲدی  یَتھ  غی  چُھ  ناو)۔

Transliteration:
  Fakhalafa min baAAdihim khalfun a<u>da</u>AAoo a<b>l</b><u>ss</u>al<u>a</u>ta wa<b>i</b>ttabaAAoo a<b>l</b>shshahaw<u>a</u>ti fasawfa yalqawna ghayy<u>a</u><b>n</b>


Athar:
  البتہ  یِم  توبہٕ  کرن  تہٕ  ایمان  اَنن،  بیٚیہِ  کرن  نیک  عملہٕ،  تِم  سپدن  جنتس  منز  دٲخل،  تہٕ  تِمن  سپدِ  نہٕ  ذرس  برابر  حق  تلفی۔

Mirwaiz:
  مگر  یِمَو  کفر و معصیت  نِشہِ  توبہٕ  کٔرِتھ  ایمان  اوٚن  تہٕ  رٕژٕ  عملہٕ  کریکھ،  پس  تِم  لوٗکھ  واتن  جنتس  اندر  کُنہِ  قسمٕچ  خرٲبی  وُچھنہٕ  ورٲے،  بیٚیہِ  یِیَکھ  نہٕ  ظلم  کرنہٕ  کُنہِ  قسمہٕ۔

Tahir:
  تس  شخصس  وَرٲے  ییٚمۍ  توبہٕ  کۆر  تہٕ  ایمان  اۆنُن  بیٚیہِ  روٗد  نیک  عمل  کران  یِم  لُکھ  گژھن  جنتس  منٛز  دٲخل  تہٕ  یِمن  پیٚٹھ  یِیہِ  نہٕ  کِہِنۍ  تہِ  ظلم  کرنہٕ۔

Transliteration:
  Ill<u>a</u> man t<u>a</u>ba wa<u>a</u>mana waAAamila <u>sa</u>li<u>h</u>an faol<u>a</u>ika yadkhuloona aljannata wal<u>a</u> yu<i><u>th</u></i>lamoona shay<u>a</u><b>n</b>


Athar:
  تِہندِ  خٲطرٕ  چِھ  ہمیشہ  روزن  وٲلۍ  جنت  یُہُند  وعدٕہ  خداے  رحمانن  غٲیبانہٕ  پٲٹھۍ  پننیٚن  بندن  سٍتۍ  چُھ  کٔرِتھ  تھوومُت،  تہٕ  یقیناً  چُھ  یہِ  وعدہ  پوٗرٕ  سپدن  وول۔

Mirwaiz:
  تِمن  جنتن  منٛز  واتن  یِمن  منٛز  ہمیشہ  روزُن  آسیکھ  یِمن  جنتن  ہُنٛد  حضرت  رحمانن  پننین  سٍتۍ  وعدٕہ  کوٚرمُت  چھُ  غٲیبانہٕ۔  پٔزِپٲٹھۍ  تِہُند  وعدٕہ  چھُ  پوٗرٕ  کرنہٕ  آمُت  یعنی  تَمہِ  کِس  پوٗرٕ  سپدںس  اندر  چھُنہٕ  شکھٕے  کانٛہہ۔  

Tahir:
  تِتھیٚن  ہمیشہ  روزوُنہِ  بہار  کیٚن  باغن  منٛز  (روزن)  یُہُنٛد  وعدٕہ  (خداے)  رحمانن  پننیٚن  بندن  سٍتۍ  غیبس  منٛز  کۆرمُت  چُھ،  بے  شک  چُھ  تٔمۍ  سُنٛد  وعدٕہ  یِنہٕ  وول  (یعنی  پوٗرٕ  سپدن  وول)۔

Transliteration:
  Jann<u>a</u>ti AAadnin allatee waAAada a<b>l</b>rra<u>h</u>m<u>a</u>nu AAib<u>a</u>dahu bi<b>al</b>ghaybi innahu k<u>a</u>na waAAduhu matiyy<u>a</u><b>n</b>


Athar:
  تَتہِ  بوزن  نہٕ  تِم  کانٛہہ  بہیوٗدٕہ  کتھ،  یِکینژھاہ  بوزن  تہِ  بوزن  رُتُے،  تہٕ  تِہُند  رزق  روزِ  تِمن  پیہم  صُبحس  شامس  میلان۔

Mirwaiz:
  تِمن  جنتن  منٛز  بوزن  نہٕ  تِم  کانٛہہ  بے  ہوٗدٕ  کتھاہ  مگر  پرتھ  طرفہٕ  آسن  سلامے  سلامہٕ،  پانہٕ  وٲنۍ  تہِ  سلامہٕ  تہٕ  ملٲیکن  ہٕندِ  طرفہٕ  تہِ  سلامَے،  تِہِندِ  خٲطرٕ  چھُ  تِمن  جنتن  اندر  کھیٚن  تِہُنٛد،  صُبحس  تہِ  شامس  تہِ۔

Tahir:
  تِم  بوزن  نہٕ  تَتھ  منٛز  کانٛہہ  بے  ہوٗدٕ  کتھ  مگر  (پۯتھ  طرفہٕ  آسن)  سلام  (بوزان)،  تِہِندِ  خٲطرٕ  آسہِ  تِہُنٛد  رزق  تَتھ  منٛز  صبح  و  شام  (میسر)۔

Transliteration:
  L<u>a</u> yasmaAAoona feeh<u>a</u> laghwan ill<u>a</u> sal<u>a</u>man walahum rizquhum feeh<u>a</u> bukratan waAAashiyy<u>a</u><b>n</b>


Tahir: یہِ چُھ سُہ جنت ییٚمِیُک وٲرث أسۍ پننیو بندومنٛزٕسُہ بناوون یُس متقی آسہِ۔
Transliteration: Tilka aljannatu allatee noorithu min AAib<u>a</u>din<u>a</u> man k<u>a</u>na taqiyy<u>a</u><b>n</b>
Athar:
  یہِ  چُھ  سُہ  جنت  ییٚمیُک  وٲرث  أسۍ  پننیٚو  بندو  منٛزٕ  سُہ  بناوون،  یُس  پرہیزگار  روٗدمُت  آسہِ۔

Mirwaiz:
  یِمے  جنت  یِمن  ہُنٛد  ذکر  کرنہٕ  آو  کروأسۍ  عطا  وِرثہٕ  پٲٹھۍ  پننیو  بندو  أندرٕ  تِمن  یِم  شانت  تہٕ  پرہیزگار  آسن۔


Athar:
  اے  نبیؐ،  أسۍ  چِھنہٕ  تُہندِس  ربّ  سٕندِ  حُکمہٕ  ورٲے  وَسان۔  ﴿یتھ  جایہِ  چِھ  یہِ  کلامہٕ  فرشتہٕ  کران،  اگر  چہِ  کلام  چُھ  اللہ  تعالیٰ  سُند،  یعنی  مَلَک  چِھ  رسول  اللہ  صلی  اللہ  علیہ و سلمس  ونان  زِ  أسۍ  چِھنہٕ  پننہِ  اختیارٕ  یِوان  بلکہ  ییٚلہِ  اللہ  تعالیٰ  سوزان  چُھ  تیٚلہِ  چِھ  یِوان﴾  یِکینژھاہ  اسہِ  برونٛہہ  کنہِ  چُھ،  تہٕ  یِکینژھاہ  پتہٕ  کنہِ  چُھ،  تہٕ  یِکینژھاہ  اتھ  درمیان  چُھ،  پرٛتھ  چیزُک  مٲلِک  چُھ  سُے  تہٕ  تُہُند  ربّ  چُھنہٕ  مٔشرن  وول۔

Mirwaiz:
  جبریلِ  امین  سٕندِس  یِنَس  منٛز  سَپُد  کینٛہہ  کالاہ  تٲخیر  تہٕ  کٲفرو  ہیٚتۍ  طعنہٕ  دِنۍ۔  نبی  کریم  صلی  اللہ  علیہ  و سلمن  ہُنٛد  دِلِ  مبارک  سَپُد  آزُردٕہ۔  تَمہِ  پتہٕ  ییٚلہِ  جبریلِ  امین  آو،  تِمَو  پُرٛژُھس  تٲخیرُک  سبب،  اللہ  تعالیٰ  ہن  فرموو  جبریلِ  امینس  ژٕہ  وَن  اَمُۍک  جواب  کہ،  أسۍ  نہ  حض  چھِنہٕ  زمینس  پٮ۪ٹھ  وَسان  مگر  تُہٕندِس  پروردگار  سٕندی  حکمہٕ،  تہِ  سورُے  یہِ  اَسہِ  برونٹھہٕ  نہِ  چھُ  آیندٕہ،  بیٚیہِ  یہِ  اَسہِ  پتہٕ  کنہِ  چھُ  گزشتہٕ  وقتس  اندر،  بیٚیہِ  یہِ  اَتھ  درمیان  چھُ  موجود  وقتس  اندر،  سارِکُے  چھُ  خدایس  پوٗرٕ  علم۔  بیٚیہِ  چھُنہٕ  پروردگار  تُہُند  کانٛہہ  چیز  مٔشراوٕوُن۔

Tahir:
  تہٕ  (جبریل  میٲنِس  ٹٲٹھِس  صلی  اللہ  علیہ  وسلمس  وَن  زِ)  أسۍ  ہیٚکَو  نہٕ  تُہٕندِس  ربّ  سٕندِ  حکمہٕ  وَرٲے  (زمینس  پیٚٹھ)  ؤسِتھ،  یِکینٛژھاہ  اَسہِ  برونٛہہ  کَنہِ  چُھ  تہٕ  یِکینٛژھاہ  اَسہِ  پٔتۍ  کِنۍ  چُھ  تہٕ  یِکینٛژھاہ  اَتھ  منٛزباگ  چُھ  (سورُے)  چُھ  تٔمۍ  سُندُے،  تہٕ  تُہُنٛد  ربّ  چُھو  نہٕ  (تۅہیہِ)  زانٛہہ  تہِ  مٔشراون  وول۔

Transliteration:
  Wam<u>a</u> natanazzalu ill<u>a</u> biamri rabbika lahu m<u>a</u> bayna aydeen<u>a</u> wam<u>a </u>khalfan<u>a</u> wam<u>a</u> bayna <u>tha</u>lika wam<u>a</u> k<u>a</u>na rabbuka nasiyy<u>a</u><b>n</b>


Athar:
  سُہ  چُھ  ربّ  آسمانن  ہُند  تہٕ  زمینُک،  تہٕ  تِمن  سارِنٕے  چیزٕن  ہُند  یِم  آسمانس  تہٕ  زمینس  درمیان  چِھ،  لہٰذا  کٔرِو  توٚہۍ  تٔمۍ  سٕنز  بندگی،  تہٕ  تٔمۍ  سٕنزی  بندگی  پٮ۪ٹھ  روٗزِو  ثٲبت  قدم،  کیا  چھا  کانٛہہ  ہستی  تُہندِس  علِمس  منٛز  تٔمۍ  سٕنز  ہم  پایہِ؟

Mirwaiz:
  سُے  چھُ  مٲلک  آسمانن  تہٕ  زمینن  ہُنٛد،  بیٚیہِ  یہِ  یِمن  منٛزباگ  چھُ۔  پس  کٔرِو  تِہٕنزٕے  عبادت  تہٕ  پرستش۔  تِہٕنز  عبادت  کرنس  اندر  یِم  تکلیف  واتنو،  تِمن  پٮ۪ٹھ  کٔرِو  صبر۔  کیا  ژٕ  چھَہن  حض  زانان  تَسُند  کانٛہہ  ہم  صِفتھاہ،  سُہ  چھُ  سُے،  تس  ہیوٗ  چھُنہٕ  کانٛہہ  تہِ،  تٔسۍ  یٲژ  عبادت  کرٕنۍ  چھےٚ  لٲزِم۔

Tahir:
  (سُہ)  چُھ  آسمانن  ہُند  تہٕ  زمینُک  تہٕ  یِکینٛژھاہ  یِمن  دۅن  منٛزباگ  چُھ  (سارِکُے)  ربّ  لہٰذا  کٔرِو  تٔمۍ  سٕنز  عبادت  تہٕ  تٔمۍ  سٕندِس  عبادتس  منٛز  روٗزِو  ثٲبت  قدم،  کیا  تۆہۍ  چُھوونہٕ  تٔمۍ  سٕندِ  ناوُک  ہیوٗ  بیٚیہِ  کانٛہہ  زانان۔

Transliteration:
  Rabbu a<b>l</b>ssam<u>a</u>w<u>a</u>ti wa<b>a</b>lar<u>d</u>i wam<u>a</u> baynahum<u>a</u> fa<b>o</b>AAbudhu wa<b>i</b><u>st</u>abir liAAib<u>a</u>datihi hal taAAlamu lahu samiyy<u>a</u><b>n</b>


Tahir: تہٕ انسان چُھ ونان کیا ییٚلہِ بہٕ مَرٕپتہٕ یِما بہٕ عنقریب زندٕہ کٔرِتھ کڑنہٕ؟
Transliteration: Wayaqoolu alins<u>a</u>nu ai<u>tha</u> m<u>a</u> mittu lasawfa okhraju <u>h</u>ayy<u>a</u><b>n</b>
Athar:
  انسان  چُھ  ونان  کیا  پٔزۍ  پٲٹھۍ  ییٚلہِ  بہٕ  موٗدمُت  آسہٕ،  تہٕ  پتہٕ  یِما  زندٕہ  کٔرِتھ  بہٕ  بیٚیہِ  کڑنہٕ؟

Mirwaiz:
  بیٚیہِ  چھُ  یہِ  انسان  یَس  نہٕ  قیامتٕچ  پژھ  چھےٚ۔  ونان  کیا  ییٚلہِ  بہٕ  مَرٕہ،  توپتہٕ  یِما  بہٕ  بیٚیہِ  زندٕہ  کٔرِتھ  قبرِ  منٛزٕ  نیٚبر  کڈنہٕ۔


Athar:
  کیا  انسانس  چُھنا  یاد  پیٚوان  زِ  اسہِ  چُھ  یہِ  گۅڈٕ  پٲدٕ  کوٚرمُت،  ییٚلہِ  زَن  سُہ  کِہِنۍ  تہِ  اوس  نہٕ؟

Mirwaiz:
  کیا  یہِ  انسان  چھُنا  پاوان  ژیٚتس  کہ  اَسہِ  کوٚر  یہِ  پٲدٕہ  برونٹھ،  حالانکہ  یہِ  اوسنہٕ  کِہِنۍ  عدم  محضہ  منٛزٕ،  ییٚلہِ  اَسہِ  توٚگ  سُہ  وجودس  اندر  اَنُن  مرنہٕ  پتہٕ  بیٚیہِ  دوبارٕہ  زندٕہ  کرُن  کیا  عجٲیب  چھُ۔

Tahir:
  کیا  انسان  چُھنا  یہِ  کتھ  یاد  کران  زِ  اَسہِ  اوس  سُہ  ییٚمہِ  برونٛہہ  (تہِ)  پٲدٕ  کۆرمُت  ییٚلہِ  کہ  زن  سُہ  کانٛہہ  چیزٕے  اوس  نہٕ۔

Transliteration:
  Awal<u>a</u> ya<u>th</u>kuru alins<u>a</u>nu ann<u>a</u> khalaqn<u>a</u>hu min qablu walam yaku shay<u>a</u><b>n</b>


Athar:
  تُہندِس  ربّ  سُند  قسم،  أسۍ  انوکھ  ضرور  یِم  سٲری  بیٚیہِ  یِمن  سٍتۍ  شیاطین  تہِ  ؤٹِتھ،  پتہٕ  پاووکھ  یِم  جہنم  کِس  اندس  پٮ۪ٹھ  أنِتھ  کۅٹھیٚو  کِنۍ  پتھر۔

Mirwaiz:
  تُہٕندِس  پروردگار  سُند  قسم،  أسۍ  کروکھ  تِم  قیامتُک  دۅہ  بیٚیہِ  پٲدٕہ،  توپتہٕ  سۅمبراووکھ  تِم  سٲری  انسان  بیٚیہِ  سٲری  شیطان،  توپتہٕ  انوکھ  أسۍ  تِم  سٲری  تھاووکھ  حٲضر  جہنمس  أندۍ  أندۍ،  ہٲبتہٕ  سٍتۍ  آسن  تِم  کۅٹھیٚن  پٮ۪ٹھ  روٗزِتھ،  روٗزِتھ  گٔمٕتۍ۔

Tahir:
  لہٰذاتُہٕندِس  ربّ  سُنٛد  قسم  أسۍ  کروکھ  تِم  تہٕ  (تمام)  شیطان  (قیامت  کہ  دۅہ)  ضرور  جمع  پتہٕ  کروکھ  أسۍتِم  (سٲری)  جہنمس  أندۍ  أندۍ  ضرور  حٲضر  تِتھہٕ  پٲٹھۍ  زِ  تِم  آسن  کۅٹھیٚن  پیٚٹھ  پیتھ  رٔہِتھ  گٔمٕتۍ۔

Transliteration:
  Fawarabbika lana<u>h</u>shurannahum wa<b>al</b>shshay<u>at</u>eena thumma lanu<u>hd</u>irannahum <u>h</u>awla jahannama jithiyy<u>a</u><b>n</b>


Athar:
  پتٕہ  چھانٹون  پرٛتھ  گروہ  منٛزٕ  پرٛتھ  کانٛہہ  سُہ  شخص،  یُس  خداے  رحمان  سٕندِس  مقابلس  منز  زیادہ  بُتھۍ  پِھیُر  اوس  بنیومُت۔

Mirwaiz:
  توپتہٕ  کڈوکھ  الگ  پرتھ  جماعتہٕ  منٛزٕ  تِم  تِم  اشخاص  یِم  تِمَو  اندرٕہ  اآسن  حضرت  رحمان  سٕندۍ  زیادٕہ  نافرمان  تہٕ  سرکش  یُتھ  تِم  گۅدنی  یِن  نارس  منٛز  دٲرِتھ  دِنہٕ۔  اَسہِ  چھَنہٕ  ضرورت  تِمن  متعلق  تحقیقات  کرنٕچ۔

Tahir:
  پتہٕ  کڑون  ٲسۍ  پۯتھ  دَرِ  منٛزٕ  تِیُتھ  شخص  ضرور  ژٲرِتھ  یُس  یِمَو  منٛزٕ  (خداے)  رحمانس  پیٚٹھ  سارِوٕے  کھۅتہٕ  زیادٕہ  نافرمان  تہٕ  بُتھۍ  پھِیُر  آسہِ۔

Transliteration:
  Thumma lananziAAanna min kulli sheeAAatin ayyuhum ashaddu AAal<u>a</u> a<b>l</b>rra<u>h</u>m<u>a</u>ni AAitiyy<u>a</u><b>n</b>


Mirwaiz: کیازِ اَسہِ چھُ پوٗرٕ علم تِمن لوٗکن ہُنٛد یِم جہنمس واتنس زیادٕہ سزاوار چھِ۔
Athar:
  پتہٕ  چِھ  یہِ  أسۍ  زانان  زِ  یِمو  منٛز  کُس  چُھ  سارِوٕے  کھۅتہٕ  کھٔسِتھ  جہنمس  چھکنُک  حقدار۔

Tahir:
  پتہٕ  چِھکھ  أسۍ  تِم  لُکھ  وارٕ  پٲٹھۍ  زانان  یِم  جہنمس  منٛز  تراونہٕ  یِنٕکۍ  زیادٕہ  حقدار  چِھ۔

Transliteration:
  Thumma lana<u>h</u>nu aAAlamu bi<b>a</b>lla<u>th</u>eena hum awl<u>a</u> bih<u>a</u> <u>s</u>iliyy<u>a</u><b>n</b>


Athar:
  تۅہیہِ  منٛزٕ  چُھنہٕ  کانٛہہ  تِیُتھ  یَس  جہنم  کِنۍ  نیرُن  آسہِ  نہٕ،  یہِ  چھےٚ  اکھ  طے  کرنہٕ  آمٕژ  کتھ  یۅسہٕ  پوٗر  کرٕنۍ  تُہٕندِس  ربّ  سٕندِ  ذِمہ  چھےٚ۔

Mirwaiz:
  بیٚیہِ  چھُنہٕ  کانٛہہ  اَکھاہ  تۅہیہِ  اندرٕہ  یُسنہٕ  پکہِ  اَمہِ  جہنم  کِنۍ۔  یہِ  چھُ  تُہٕندِس  پروردگار  سٕندِ  وعدٕہ  موجوب  اَکھ  لٲزم  مؤکد،  اَکھ  معاملاہ  یُس  ضرور  پوٗرٕ  سَپدِ۔

Tahir:
  تہٕ  تۅہیہِ  منٛزٕ  چُھنہٕ  کانٛہہ  شخص  مگر  تٔمۍ  سُنٛد  چُھ  تَمہِ  (جہنم)  پیٚٹھۍ  گُزر  سپدن  وول  یہِ  (وعدٕہ)  چُھ  پوٗرٕ  پٲٹھۍ  تُہٕندِس  ربّ  سٕندِذمہٕ  یُس  ضرور  روزِ  پوٗرٕ  سپدِتھ۔

Transliteration:
  Wain minkum ill<u>a</u> w<u>a</u>riduh<u>a</u> k<u>a</u>na AAal<u>a</u> rabbika <u>h</u>atman maq<u>d</u>iyy<u>a</u><b>n</b>


Tahir: پتہٕ دِمَو أسۍ پرہیزگارن نجات تہٕ ظٲلم تۯاووکھ چونکھُڑ کٔرتھ تتھۍ منٛز۔
Athar:
  پتہٕ  بچاووکھ  أسۍ  تِم  لُکھ  یِم  ﴿دُنیا  ہس  منٛز﴾  متّقی  ٲسۍ،  تہٕ  ظٲلِم  تراووکھ  تٔتھۍ  منٛز  کۅٹھیٚو  کِنۍ  گِرٲوِتھ۔

Mirwaiz:
  توپتہٕ  دِمَو  أسۍ  نجات  تِمن  لوٗکن  یِم  پتھ  روٗدۍ  کفرٕ  نِشہِ  شِرکہٕ  نِشہِ،  باقی  تراووکھ  أسۍ  تتھ  جہنمس  اندر  ظٲلم  یعنی  کٲفر  ہمیشہ  روزنہٕ  خٲطرٕ  ژُپیٚندُل  کٔرِتھ۔

Transliteration:
  Thumma nunajjee alla<u>th</u>eena ittaqaw wana<u>th</u>aru a<b>l</b><i><u>thth</u></i><u>a</u>limeena feeh<u>a</u> jithiyy<u>a</u><b>n</b>


Athar:
  یِمن  لُکن  ییٚلہِ  سٲنۍ  ٹاکارٕہ  آیات  چِھ  بوزناونہٕ  یِوان،  تیٚلہِ  چِھ  انکار  کرن  وٲلۍ  ایمان  والیٚن  ونان،  ؤنِو،  اسہِ  دۅیو  دَریو  منٛزٕ  کُس  چُھ  بہتر  حالتس  منٛز  تہٕ  کٔمۍ  سٕنزِ  مجلسہٕ  چھےٚ  زیادہ  شاندار؟  ﴿مکّہ  کیٚن  کٲفرن  ہُند  استدلال  اوس  یہِ  زِ  وُچِھو،  دُنیا  ہس  منٛز  کُس  چُھ  اللہ  تعالیٰ  سٕندِ  فضل  تہٕ  تٔمۍ  سٕنزو  نعمتو  سٍتۍ  نوازنہٕ  یِوان؟  کٔمۍ  سٕندۍ  گھرٕ  چِھ  زیادہ  شاندار؟  کٔمۍ  سُند  معیارِ  زندگی  چُھ  زیادہ  بُلند؟  کٔمۍ  سٕنزٕ  محفلہٕ  چھےٚ  زیادہ  شاندار  پٲٹھۍ  جمان؟  اگر  یہِ  سورُے  کینٛہہ  اسہِ  میسر  چُھ  تہٕ  توٚہۍ  مُسلمان  چِھو  امہِ  نِشہِ  محروم،  تیٚلہِ  سوٗنچِو  پانے  زِ  ٲخر  کِتھہٕ  پٲٹھۍ  اوس  یہِ  ممکن  زِ  أسۍ  آسو  بٲطلس  پٮ۪ٹھ  تہٕ  یِتھہٕ  پٲٹھۍ  کرہَو  عٲش  تہٕ  مزٕہ،  تہٕ  توٚہۍ  ٲسِو  حقس  پٮ۪ٹھ  تہٕ  یِتھہٕ  پٲٹھۍ  روٗزِہِو  خستہٕ  حالتس  منٛز۔﴾

Mirwaiz:
  بیٚیہِ  ییٚلہِ  پرنہٕ  یِوان  چھےٚ  تِمن  منکرن  برونٹھہٕ  کنہِ  سانہِ  نَنہِ  دلیلہٕ  تہٕ  واضح  آیات،  ونان  چھِ  کٲفرتہٕ  منکر  باایمانن  تہٕ  پژِھہ  والین،  اَسہِ  تہٕ  تۅہیہِ  منزٕہ  کۅسہٕ  جماعت  چھےٚ  بہتر  جایہِ  کِنۍ  بٚیہِ  کۅسہِ  جماعت  چھےٚ  رٕژ  مجلسہِ  کِنۍ۔  یہِ  کتھ  چھےٚ  ظٲہر  کہ  خانہٕ  گی  تہٕ  مجلسی  سازو  سامان  وغٲرٕہ  چیزن  اندر  چھِ  أسۍ  تھٔدۍ  تُہُندِ  کھۅتہٕ۔  دوٚیُٕ  کتھ  چھےٚ  یہِ  کہ  محبوبٕے  چھُ  کھیاونہٕ  تہٕ  چاونہٕ  یِوان۔  اَمہِ  منٛزٕ  چھُ  ثٲبت  سپدان  کہ  أسی  چھِ  محبوب  خدایس  نِشہِ  تہٕ  توٚہۍ  چھِو  مردوٗد۔  اللہ  تعالیٰ  چھُ  یِہِندِس  وَننس  رَد  کران،  فرماوان  چھُ۔

Tahir:
  تہٕ  ییٚلہِ  یِمن  پیٚٹھ  سٲنۍ  ٹاکارٕہ  آیات  تلاوت  چِھ  کرنہٕ  یِوان  تیٚلہِ  چِھ  کٲفر  لُکھ  ایمان  والیٚن  ونان  (ییٚتھۍ  دنیاہس  منٛز  وُچِھو  اَسہِ)  دۅشوٕیَو  دریٚو  منٛزٕ  کٔمۍ  سٕنز  روزن  جاے  چھے٘  بہتر  تہٕ  (کٔمۍ  سٕنز)  مجلس  چھے٘  شاندار۔

Transliteration:
  Wai<u>tha</u> tutl<u>a</u> AAalayhim <u>a</u>y<u>a</u>tun<u>a</u> bayyin<u>a</u>tin q<u>a</u>la alla<u>th</u>eena kafaroo lilla<u>th</u>eena <u>a</u>manoo ayyu alfareeqayni khayrun maq<u>a</u>man waa<u>h</u>sanu nadiyy<u>a</u><b>n</b>


Transliteration: Wakam ahlakn<u>a</u> qablahum min qarnin hum a<u>h</u>sanu ath<u>a</u>than wariy<u>a</u><b>n</b>
Athar:
  حالانکہ  یِمو  برونٛہہ  کٲتیاہ  قوم  چِھ  اسہِ  ہلاک  کٔرِمٕتۍ،  یِمن  یِمو  کھۅتہٕ  تہِ  زیادہ  سَنٛز  تہٕ  سامان  اوس،  تہٕ  ظٲہری  شان  و  شوکتس  منٛز  تہِ  أسۍ  یِہندِ  کھۅتہٕ  کھٔسِتھ۔

Mirwaiz:
  اَسہِ  چھےٚ  کٲژاہ  جماعژ  ہلاک  تہٕ  تباہ  کرِمَژٕ  یِمہٕ  تِمن  برونٹھ  آسہٕ،  تِمہٕ  تہِ  آسہِ  سازو  سامان  کِنۍ  تہٕ  ظٲہری  صورتہٕ  کِنۍ  أہٕندِ  کھۅتہٕ  تہِ  رٕژٕہ۔  دوٚیُم  جواب  گوٚو۔

Tahir:
  تہٕ  اَسہِ  کٲتیاوَے  قوم  کٔرۍ  یِمن  برونٛہہ  ہلاک  یِم  زندگی  ہٕندِ  سازوسامان  تہٕ  ہاوباوٕ  لحاظہٕ  (یِمَو  کھۅتہٕ  تہِ)  کہیابہتر  ٲسۍ۔


Athar:
  یِمن  ؤنِو،  یُس  شخص  گُمرٲہی  منٛز  مبتلا  چُھ  گژھان،  تس  چُھ  خُداے  رحمان  یلہٕ گی  تراوان،  توٚت  تام  ییٚلہِ  زَن  یِتھۍ  لُکھ  سُہ  چیز  وُچھان  چِھ  ییٚمیُک  تِمن  سٍتۍ  وعدہ  چُھ  کرنہٕ  آمُت،  خواہ  سُہ  عذابِ  الہٰی  آسہِ  یا  قیامتٕچ  گٔر،  تیٚلہِ  چُھ  یِمن  پے  لگان  زِ  کٔمۍ  سُند  حال  چُھ  خراب  تہٕ  کٔمۍ  سُند  دوٚر  ﴿لشکر﴾  چُھ  کمزور۔

Mirwaiz:
  فرمٲوِیوٗکھ  توٚہۍ  یِم  لوٗکھ  گمرٲہی  منٛز  چھِ  یعنی  توٚہۍ  اے  کٲفرو،  پس  تراوان  چھُ  تِمن  ییٚلہِ  حضرت  رحمان  پوٗرٕ  پٲٹھۍ  یعنی  مہلت  چھُکھ  دِوان  یُتھ  تِمن  ناو  برنہٕ  یِیہِ،  تااینکہ  ییٚلہِ  وُچھن  تِم  تہِ  سورُے  ییٚمیُک  تِمن  وعدٕہ  یِوان  چھُ  تھاونہٕ۔  ادٕہ  سُہ  دنیاہُک  عذاب  آسہِ  یاقیامت  آسہِ۔  پس  تگہِ  تِمن  زانُن  کُس  چھُ  خراب  تہٕ  یچھ  جایہِ  کِنۍ  بیٚیہِ  کُس  چھُ  بالکل  کمزور  لشکرٕھ  کِنۍ  تہٕ  مددگارو  کِنۍ۔

Tahir:
  فرمٲوِو،  یُس  شخص  گمراہی  منٛزہیٚنہٕ  چُھ  آمُت  آسان  تس  چُھ  (خداے)  رحمٰن  (تہِ)  عمرِ  تہٕ  عٲشن  منٛز  سیٚٹھاہ  مہلت  دِوان  روزان،  یۆت  تام  زن  تِم  لُکھ  تَتھ  چیزس  وُچھن  ییٚمِیُک  تِمن  سٍتۍ  وعدٕہ  چُھ  آمُت  کرنہٕ  خواہ  عذاب  تہٕ  خواہ  قیامت،  اَدٕلگہِ  تِمن  تس  شخصس  متعلق  پے  یُس  روزن  جایہِ  ہٕندِ  اعتبارٕ  (تہِ)  خراب  چُھ  تہٕ  لشکر  کہ  اعتبارٕ  (تہِ)  سیٚٹھاہ  کمزورچُھ۔

Transliteration:
  Qul man k<u>a</u>na fee a<b>l</b><u>dd</u>al<u>a</u>lati falyamdud lahu a<b>l</b>rra<u>h</u>m<u>a</u>nu maddan <u>h</u>att<u>a</u> i<u>tha</u> raaw m<u>a</u> yooAAadoona imm<u>a</u> alAAa<u>tha</u>ba waimm<u>a</u> a<b>l</b>ss<u>a</u>AAata fasayaAAlamoona man huwa sharrun mak<u>a</u>nan waa<u>d</u>AAafu jund<u>a</u><b>n</b>


Athar:
  اتھ  برعکس  یِم  لُکھ  سیٚز  وَتھ  چِھ  اختیار  کران،  اللہ  تعالیٰ  چُھ  تِمن  سیٚود  پکنس  منٛز  ترقی  عطا  کران،  تہٕ  بس  چھےٚ  باقی  روزن  واجِنہِ  نیکی  تُہندِس  ربّس  نزدیک  جزا  تہٕ  انعام  کہ  اعتبارٕ  بہتر۔

Mirwaiz:
  بیٚیہِ  چھُ  ہُرراوان  اللہ  تعالیٰ  سیزِ  وتہِ  پٮ۪ٹھ  پکہٕ  وُنین  ہدایت  یُس  سرمایہ  نجات  چھُ۔۔  بیٚیہِ  چھےٚ  تِمہٕ  رٕژٕ  کامہِ  یِمہٕ  روزوُنہِ  چھےٚ  بہتر  تُہٕندِس  پروردگارس  نِشہِ  ثواب  کِنۍ  بیٚیہِ  چھےٚ  تِمے  بہتر  انجامہٕ  کِنۍ۔

Tahir:
  تہٕ  اللہ  تعالیٰ  چُھ  ہدایت  یافتہٕ  لُکن  ہٕندِس  ہدایتس  منٛز  مزید  ہُریٚر  کران،  تہٕ  موجود  روزن  واجِنہِ  نیک  عملہٕ  چِھ  تُہٕندِس  ربّس  نزدیک  اجرو  ثوابس  منٛز  (تہِ)  بہتر  تہٕ  انجامس  منٛز  (تہِ)  واریاہ  جان۔

Transliteration:
  Wayazeedu All<u>a</u>hu alla<u>th</u>eena ihtadaw hudan wa<b>a</b>lb<u>a</u>qiy<u>a</u>tu a<b>l</b><u>ssa</u>li<u>ha</u>tu khayrun AAinda rabbika thaw<u>a</u>ban wakhayrun maradd<u>a</u><b>n</b>


Athar:
  پتہٕ  وُچھوٗنہٕ  تۅہیہِ  سُہ  شخص  یُس  سٲنۍ  آیات  ماننہٕ  نِشہِ  انکار  چُھ  کران،  بیٚیہِ  چُھ  ونان  زِ  بہٕ  یِمہٕ  مال  و  اولاد  سٍتۍ  لگا  تار  نوازنہٕ؟

Mirwaiz:
  کیا  تۅہیہِ  وُچھوٕہ  تس  شخصہٕ  سُند  حال  ییٚمۍ  سانین  آیاتن  انکار  کوٚر۔  ونان  چھُ  سُہ  ٹھٹھہٕ  پٲٹھۍ،  مےٚ  یِیہِ  ٲخرتس  منٛز  تہِ  مال  تہٕ  اولاد  عطا  کرنہٕ۔  غرض  أمۍ  سٕنز  حالت  تہِ  چھےٚ  قٲبل  تعجب۔

Tahir:
  کیا  تۅہیہِ  چُھوٕ  سُہ  شخص  وُچھمُت  ییٚمۍ  سانیٚن  آیاتن  سٍتۍ  کفرکۆر  تہٕ  وَننہِ  لۆگ،  مے٘  یِن  (قیامت  کہ  دۅہ  تہِ  یِتھے  پٲٹھۍ)  مال  تہٕ  اولاد  ضرور  دِنہٕ۔

Transliteration:
  Afaraayta alla<u>th</u>ee kafara bi<u>a</u>y<u>a</u>tin<u>a</u> waq<u>a</u>la laootayanna m<u>a</u>lan wawalad<u>a</u><b>n</b>


Athar: کیا أمِس چھا غیبُک پے لوٚگمُت، کِنہٕ أمۍ چُھ خداے رحمانس نِشہِ کانٛہہ عہد روٚٹمُت؟
Tahir: سُہ چھا غیب زانان کِنہٕ تٔمۍ چُھ (خداے) رحمانس (کانٛہہ) عہد تھوومُت ہیٚتھ؟
Mirwaiz:
  کیا  سنا  یہِ  چھا  غٲبس  پٮ۪ٹھ  مطلع  سَپُدمُت  کِنہٕ  أمۍ  چھُ  حضرت  رحمانس  نِشہِ  کانٛہہ  عہداہ  حٲصل  کوٚرمُت  اَتھ  کتھہِ  پٮ۪ٹھ۔

Transliteration:
  A<u>tt</u>alaAAa alghayba ami ittakha<u>th</u>a AAinda a<b>l</b>rra<u>h</u>m<u>a</u>ni AAahd<u>a</u><b>n</b>


Transliteration: Kall<u>a</u> sanaktubu m<u>a</u> yaqoolu wanamuddu lahu mina alAAa<u>tha</u>bi madd<u>a</u><b>n</b>
Athar:
  ہرگز  نہٕ،  یِکینژھاہ  یہِ  بکان  چُھ  أسۍ  لیٚکھو  سُہ،  تہٕ  أمِس  خٲطرٕ  کرو  سزا  ہس  منٛز  بیٚیہِ  زیادہ  اِضافہٕ۔

Mirwaiz:
  ہرگز  نہٕ،  یہِ  چھُ  محض  غلط  ونان،  أسۍ  چھِ  لیکھِتھ  تھاوان  أمۍ  سٕنزٕ  کتھہٕ،  تِمن  کتھن  پٮ۪ٹھ  تہِ  یِیَس  سزا  دِنہٕ۔  أسۍ  دِمَو  سٮ۪ٹھاہ  زیچھر  أمۍ  سٕندِس  عذابس  اندر۔  

Tahir:
  ہرگز  نہٕ،  وۅنۍ  روزَو  أسۍ  تہِ  سورُے  کینہہ  لیٚکھان  یہِ  سُہ  ونان  چُھ  تہٕ  تس  خٲطرٕ  روزَو  (عذابس  پیٚٹھ)  عذاب  وارٕ  پٲٹھۍ  ہُرراوان۔


Transliteration: Wanarithuhu m<u>a</u> yaqoolu wayateen<u>a</u> fard<u>a</u><b>n</b>
Athar:
  ییٚمہِ  سنٛز  تہٕ  سامانُک  تہٕ  لاو  لشکرُک  یہِ  ذکر  چُھ  کران  سُہ  روزِ  سورُے  اسہِ  نِشہِ۔  تہٕ  یہِ  سپدِ  کُنُے  زوٚن  اسہِ  برونٛہہ  کنہِ  حٲضر۔

Mirwaiz:
  بیٚیہِ  چھِ  أسۍ  وٲرث  تہٕ  مٲلک  تَمہِ  سارِکی  ییٚمُیک  یہِ  ونان  چھُ  یعنی  مال  تہٕ  اولاد۔  سُہ  واتہِ  اَسہِ  نِشہِ  کُنُے  زوٚن،  نہ  آسیٚس  مالٕے  سٍتۍ  نہ  آسنس  اولادٕے  سٍتۍ۔

Tahir:
  تہٕ  یتھ  متعلق  یہ  ونان  چُھ  (مرنہٕ  پتہٕ)  آسو  تمہِ  سارِکی  وٲرث  أسی  تہٕ  سُہ  یِیہِ  اَسہِ  نِش  کُنُے  زۆن  (تس  آسن  نہٕ  تٔمۍ  سٕندۍمال  تہٕ  اولاد  سٍتۍ)۔


Athar:
  یِمو  لُکو  چِھ  اللہ  تعالیٰ  ترٲوِتھ  پنٕنۍ  کینٛہہ  خُداے  بنٲوِمٕتۍ،  تاکہ  تِم  آسن  یِہِندۍ  ڈٔکھۍ  ﴿مددگار﴾۔

Mirwaiz:
  بیٚیہِ  چھِ  یِمَو  مشرکو  خدایس  ورٲے  معبود  مقرر  کٔرِمٕتۍ  یُتھ  تِم  بنن  تِہِندۍ  حٲمی  تہٕ  مددگار۔

Tahir:
  تہٕ  تِمَو  چِھ  اللہ  تعالیٰ  ہس  وَرٲے  (بیٚیہِ  تہِ  کینہہ)  معبود  بنٲوِمٕتۍ  تاکہ  تِم  آسن  تِہِندِ  خٲطرٕعزتٕکۍبٲعث۔

Transliteration:
  Wa<b>i</b>ttakha<u>th</u>oo min dooni All<u>a</u>hi <u>a</u>lihatan liyakoonoo lahum AAizz<u>a</u><b>n</b>


Transliteration: Kall<u>a</u> sayakfuroona biAAib<u>a</u>datihim wayakoonoona AAalayhim <u>d</u>idd<u>a</u><b>n</b>
Athar:
  کانٛہہ  آسہِ  نہٕ  ﴿ڈوٚکھ﴾  مددگار۔  تِم  سٲری  کرن  یِہندِ  عبادتُک  انکار،  تہٕ  پوٚت  پِھرِتھ  بَنن  یہِندۍ  مخٲلف۔

Mirwaiz:
  تہِ  ہرگز  بَنہِ  نہٕ  بلکہ  کرن  تِم  ضرور  انکار  تِہٕنزِ  پرستشہِ،  بیٚیہِ  آسن  تِم  تِہِندۍ  مخٲلف  تہٕ  دشمن،  توٚہۍ  چھِو  کٲفرن  ہٕنزِ  گمرٲہی  پٮ۪ٹھ  غمگین  سپدان۔

Tahir:
  ہرگزچُھنہٕ  (تہِ)،  عنقریب  کرن  تِم  (بٲطل  معبود  پانہٕ)  تِہِنزِ  بندگی  ہُنٛد  انکارتہٕ  تِہِندۍ  بنن  دُشمن۔


Athar:
  کیا  توٚہۍ  چِھونا  وُچھان  زِ  اسہِ  چِھ  حقس  انکار  کرن  والیٚن  پٮ۪ٹھ  شیطان  ترٲوِمٕتۍ،  یِم  تِمن  وارٕ  پٲٹھۍ  ﴿حق  کِس  مُخٲلفتس  پٮ۪ٹھ﴾  چِھ  ہٕس  دِوان؟

Mirwaiz:
  کیا  تۅہیہِ  چھُنا  معلوم  کہ  اَسہِ  چھُ  ہُروومُت  شیطان  کٲفرن  پٮ۪ٹھ  یِم  تِمن  کفرو  گمرٲہی  تہٕ  نافرمٲنی  پٮ۪ٹھ  آمادٕہ  کران  چھِ،  تُلان  چھِ،  یُس  پانے  دشمن  بدخواہ  سٕندِ  وَننہٕ  موجوب  پکہِ  تَسُند  شوٗبیاہ  غم  کھیوٚن۔

Tahir:
  کیا  تۅہیہِ  وُچُھو  نا  زِ  اَسہِ  چِھ  شیطان  سوٗزِمٕتۍ  کٲفرن  پیٚٹھ  تِم  چِھ  تِمن  پۯتھ  وقتہٕ  (اسلام  کِس  مخالفتس  پیٚٹھ)  ہٕس  دِوان  روزان۔

Transliteration:
  Alam tara ann<u>a</u> arsaln<u>a</u> a<b>l</b>shshay<u>at</u>eena AAal<u>a</u> alk<u>a</u>fireena taozzuhum azz<u>a</u><b>n</b>


Transliteration: Fal<u>a</u> taAAjal AAalayhim innam<u>a</u> naAAuddu lahum AAadd<u>a</u><b>n</b>
Athar:
  اچھا،  وۅنۍ  مَہ  سپدِو  تِمن  پٮ۪ٹھ  عذاب  نٲزِل  گژھنہٕ  مۅکھہٕ  بے  تاب،  أسۍ  چِھ  تِہِندۍ  دۅہ  گٕنزراوان۔

Mirwaiz:
  پس  مَہ  کٔرِو  توٚہۍ  درخواست  تِہِندِ  بجلدی  عذابس  گرفتار  سپدنہٕ  خٲطرٕ،  أسۍ  چھِ  تِہٕنزٕ  کتھہٕ  یِمن  پٮ۪ٹھ  تِمن  عذاب  یِیہِ  کرنہٕ  پانہٕ  گٕنزراوان۔  سُہ  عذاب  یِیہِ  تِمن  کرنہٕ  تَمہِ  دۅہہ۔

Tahir:
  لہٰذا  مَہ  کٔرِو  تۆہۍیمن  پیٚٹھ  (عذاب  خٲطرٕ)  جلدی  أسۍ  چِھ  پانے  (انجام  خٲطرٕ)  یہِندۍ  دۅہ  گٕنزران  روزان۔


Transliteration: Yawma na<u>h</u>shuru almuttaqeena il<u>a</u> a<b>l</b>rra<u>h</u>m<u>a</u>ni wafd<u>a</u><b>n</b>
Athar:
  سُہ  دۅہ  چُھ  یِنہٕ  وول  ییٚلہِ  متقی  لُکھ  أسۍ  پژھیٚن  ہٕندۍ  پٲٹھۍ  رحمان  سٕندِس  دربارس  منٛز  پیش  کروکھ۔

Mirwaiz:
  ییٚمہِ  دۅہ  أسۍ  متقی  تہٕ  پرہیزگار  مہمانن  ہٕندۍ  پٲٹھۍ  جمع  کروکھ  عزت  سان  حضرت  رحمان  سٕندِس  مہمان  خانس  اندر  جمٲعژو  جمٲعژو۔

Tahir:
  ییٚمہِ  دۅہ  أسۍ  پرہیزگار  جمع  کٔرِتھ  (خداے)  رحمٰن  سٕنزِ  بارگاہِ  منٛز  (عزت  دار  پژھیٚن  ہٕنٛدۍ  پٲٹھۍ)  سواریٚن  پیٚٹھ  نِموکھ۔


Athar:
  تمہِ  وقتہٕ  آسہِ  نہٕ  لُکن  کانٛہہ  سفارش  اَننُک  اختیار،  ماسِواے  تَس  ییٚمۍ  خداے  رحمٰن  سٕندِ  دربارٕ  نِشہِ  پروانہٕ  آسہِ  حٲصل  کوٚرمُت۔

Mirwaiz:
  اختیار  آسہِ  نہٕ  کٲنسہِ  أکِس  شفاعت  تہٕ  سفٲرش  کرنُک  مگر  تٔسۍ  ییٚمۍ  حضرت  رحمانس  نِشہِ  کانٛہہ  عُہداہ  تہٕ  اجازت  آسہِ  حاصل  کوٚرمُت۔

Tahir:
  (تَمہِ  دۅہ)  آسن  نہٕ  لُکھ  شفاعتٕکۍمٲلک  تِمَو  وَرٲے  یِمَو  (خداے)  رحمانس  (شفاعتُک)  وعدٕہ  ہیۆتمُت  چُھ۔

Transliteration:
  L<u>a</u> yamlikoona a<b>l</b>shshaf<u>a</u>AAata ill<u>a</u> mani ittakha<u>th</u>a AAinda a<b>l</b>rra<u>h</u>m<u>a</u>ni AAahd<u>a</u><b>n</b>


Athar: تِم چِھ ونان زِ خداے رحمانن چُھ کُستام نیٚچُو بنوومُت۔
Tahir: تہٕ (کٲفر) چِھ ونان زِ (خداے) رحمانن چُھ (پانس خٲطرٕ) لڑکہٕ بنوومُت۔
Transliteration: Waq<u>a</u>loo ittakha<u>th</u>a a<b>l</b>rra<u>h</u>m<u>a</u>nu walad<u>a</u><b>n</b>
Mirwaiz:
  بیٚیہِ  چھِ  یِم  کٲفرونان  حضرت  رحمانس  چھِ  اولاد،  نصاریٰ  چھِ  ونان  عیسیٰ  علیہ  السلامس،  یہود  چھِ  ونان  عُزیرعلیہ  السلامس،  مشرکینِ  عرب  چھِ  ونان  ملٲیکن  یِم  خداے  سٕندۍ  نیچِو  تہٕ  کورِ۔


Athar: نکھہٕ چُھ زِ آسمان پھٹن، زمینس سپدِ چاک، تہٕ پہاڑ پیٚن ؤستِھ،
Mirwaiz:
  یہِ  چھےٚ  تِژھ  مشکل  کتھاہ  کہ  قریب  چھُ  آسمانن  ماگژھن  اَمہِ  کتھہِ  سٍتۍ  چھَلہٕ،  بیٚیہِ  ما  پھَٹہِ  زمین،  بیٚیہِ  ما  پیٚن  ؤسِتھ  کۅہ  سوٗر  گٔژِھتھ۔

Tahir:
  تعجب  چُھنہ  کینہہ  زِ  اَمہِ  (بہتان)  سٍتۍ  پھَٹن  آسمان  تہٕ  زمینس  گژِھہ  چاکھ  تہٕ  پہاڑ  پیٚن  ریزٕہ  ریزٕہ  سپدِتھ  ؤسۍ۔

Transliteration:
  Tak<u>a</u>du a<b>l</b>ssam<u>a</u>w<u>a</u>tu yatafa<u>tt</u>arna minhu watanshaqqu alar<u>d</u>u watakhirru aljib<u>a</u>lu hadd<u>a</u><b>n</b>


Athar:
  زمینس  تہٕ  آسمانن  اندر  یِم  تہِ  چِھ،  سٲری  چِھ  تٔمۍ  سٕندِس  دربارس  منز  بندن  ہٕندِ  حیثیتہٕ  پیش  سپدن  وٲلۍ۔

Mirwaiz:
  کیازِ  چھُنہٕ  کانٛہہ  آسمانن  تہٕ  زمینن  اندر  یُس  نہٕ  حضرتِ  رحمانس  برونٹھ  کُن  غلام  بٔنِتھ  حٲضر  سپدان  چھُ۔

Tahir:
  آسمانن  تہٕ  زمینس  منٛز  یِم  تہِ  (بٔسِتھ)  چِھ  (خواہ  فرشتہٕ  یا  جن  تہٕ  انسان)  تِم  چِھ  اللہ  تعالیٰ  سٕندِس  دربارس  منٛز  محض  بندٕہ  سٕندِ  رٔنگۍ  حٲضر  سپدن  وٲلۍ۔

Transliteration:
  In kullu man fee a<b>l</b>ssam<u>a</u>w<u>a</u>ti wa<b>a</b>lar<u>d</u>i ill<u>a</u> <u>a</u>tee a<b>l</b>rra<u>h</u>m<u>a</u>ni AAabd<u>a</u><b>n</b>


Athar: تٔمۍ چِھ تِم گھیرس منٛز رٔٹِمٕتۍ، تہٕ تٔمۍ چِھ تِم گٕنٛزرٲوِتھ تھٲوِمٕتۍ۔
Transliteration: Laqad a<u>hsa</u>hum waAAaddahum AAadd<u>a</u><b>n</b>
Mirwaiz:
  بے  شک  تٔمۍ  چھُ  سارِنٕے  بندن  پننہِ  قدرت  سٍتۍ  احاطہ  کوٚرمُت،  بیٚیہِ  چھِن  سٲری  گٕنزرِتھ  تھٲوِمٕتۍ،  یہِ  گوٚو  دنیاہس  اندر۔

Tahir:
  بے  شک  چِھ  تٔمۍ  (اللہ  تعالیٰ  ہن)  تِم  پننِس  علمہٕ  کِس  احاطس  منٛز  رٔٹۍمٕتۍ  تہٕ  تِم  چِھن  (اَکہِ  اکہِ)  پوٗرٕ  پٲٹھۍ  گٕنزرِتھ  تھٲوِمٕتۍ۔


Athar: سٲری گژھن قیامت کہ دۅہ تس برونٛہہ کنہِ فرداً حٲضر۔
Transliteration: Wakulluhum <u>a</u>teehi yawma alqiy<u>a</u>mati fard<u>a</u><b>n</b>
Mirwaiz:
  بیٚیہِ  واتن  تِم  سٲری  قیامتُک  دۅہ  تس  برونٹھ  کُن  اَکہِ  اَکہِ  کُنُے  زوٚن،  کانٛہہ  تہِ  سٍتۍ  آسیٚس  نہٕ۔

Tahir:
  تہٕ  تِمَو  منٛزٕ  چُھ  پۯتھ  کانٛہہ  قیامت  کہ  دۅہ  تٔمۍ  سٕنزِ  بارگاہِ  منٛز  کُن  زۆن  یِنہٕ  وول۔


Athar:
  یقیناً  یِمو  لُکو  ایمان  چُھ  اوٚنمُت،  بیٚیہِ  چِھ  نیک  عملہٕ  کران،  عنقریب  کرِ  خداے  رحمان  تِہندٮ۪ن  دِلن  منز  محبّت  پٲدٕ  ﴿یعنی  از  چِھ  تِم  مکہ  چن  گلیَن  منٛز  بے  عزت  تہٕ  رُسوا  یِوان  کرنہٕ۔  مگر  یہِ  حالت  چَھنہٕ  روزٕوٕنۍ۔  نکھہٕ  چُھ  سُہ  وقت،  ییٚلہِ  تِم  پننیٚو  صالح  عملو  تہٕ  رٕتٚیو  اخلاقو  سٍتۍ  لُکن  سپدن  ٹٲٹھۍ۔  دِلن  سپدِ  تِمن  کُن کٔشِش۔  دُنیا  وَتھراوِ  تِمن  برونٛہہ  کنہِ  پننہِ  چشمہٕ،  فسق  و  فجور،  غرور  تہٕ  کبر،  اَپُز  تہٕ  ریاکٲری  ہٕندِس  بُنیادس  پٮ۪ٹھ  یوسہٕ  سیادت  تہٕ  قیادت  چلان  آسہِ،  سۅ  نٚومرٲوِتن  خواہ  لُکن  ہٕنزٕ  گردنہٕ،  مگر  دل  ہیٚکہِ  نہٕ  مُسخّر  کٔرِتھ۔  اتھ  برعکس  یِم  لُکھ  صداقت،  دیانت،  اخلاص  تہٕ  رٕتیو  اخلاقو  سان  سیٚزِ  وَتہِ  کُن  دعوت  دِن،  گۅڈٕ  گۅڈٕ  ہیٚیہِ  تن  دُنیا  تِمو  نِشہِ  کوتاہ  تہِ  پتھ،  مگر  ٲخر  کار  چِھ  تِم  دِل  زینان،  تہٕ  بد  دیانت  لُکن  ہُند  اَپُز  ہیٚکہِ  نہٕ  زیادہ  کالس  تام  تِہٕنزِ  وَتھ  رُکٲوِتھ۔﴾

Mirwaiz:
  پٔزِپٲٹھۍ  یِمَو  ایمان  اوٚن  بیٚیہِ  کریکھ  رٕژٕ  عملہٕ،  ضرور  کرِ  اللہ  تعالیٰ  ضروری  نعمتو  علاوٕہ  دنیاہس  اندر  تِہُند  محبت  پٲدٕہ  لوٗکن  ہٕندین  دِلن  اندر،  توٚہۍ  فرمٲوِو  تِمن  بشارت  اَمِچ۔

Tahir:
  بے  شک  یِمَو  لُکو  ایمان  اۆن  تہٕ  نیک  عملہٕ  کریٚکھ  تیٚلہِ  کرِ  (خداے)  رحمٰن  تِہِندِ  خٲطرٕ  (لُکن  ہٕندیٚن)  دِلن  منٛز  محبت  پٲدٕ۔

Transliteration:
  Inna alla<u>th</u>eena <u>a</u>manoo waAAamiloo a<b>l</b><u>ssa</u>li<u>ha</u>ti sayajAAalu lahumu a<b>l</b>rra<u>h</u>m<u>a</u>nu wudd<u>a</u><b>n</b>


Athar:
  لہٰذا  اے  نبیؐ،  یہِ  کلام  چُھ  اسہِ  سہل  بنٲوِتھ  تُہنزِ  زبٲنۍ  منٛز  اَمی  موجوب  نٲزِل  کوٚرمُت  زِ  توٚہۍ  دِیِو  پرہیز  گارن  خۅش  خبر،  تہٕ  لڑایہِ  گٔرۍ  ﴿ہٹ  دھرم﴾  لُکھ  کھۅژنٲوِیوٗکھ۔

Mirwaiz:
  اَسہِ  کوٚڑ  نہٕ  سہل  تہٕ  آسان  یہِ  قرآن  مجید  تِہٕنزِ  زیٚوِہ  یعنی  عربی  پٲٹھۍ  مگر  کوٚر  ییٚمی  مۅکھہٕ  یُتھ  توٚہۍ  بشارت  فرمٲوِو  شانتین  تہٕ  پرہیزگارن،  بیٚیہِ  یُتھ  توٚہۍ  بیٖم  کٔرِو  کھۅژنٲوِیوٗن  اَمہِ ﴿قرآن  مجید﴾  سٍتۍ  ہَرل  قوم۔

Tahir:
  لہٰذا  چُھ  اَسہِ  بے  شک  یہِ  (قرآن)  تُہٕنزی  زبٲنۍ  منٛز  سہل  بنوومُت  تاکہ  تۆہۍ  ہیٚکیوٗکھ  امہ  کہ  ذریعہ  پرہیزگار  خۅش  خبر  بوزنٲوِتھ  تہٕ  اَمہِ  سٍتۍ  ہیٚکیوٗن  لڑایہِ  گۆر  قوم  کھوژنٲوِتھ۔

Transliteration:
  Fainnam<u>a</u> yassarn<u>a</u>hu bilis<u>a</u>nika litubashshira bihi almuttaqeena watun<u>th</u>ira bihi qawman ludd<u>a</u><b>n</b>


Athar:
  یِمن  برونٛہہ  کٲتیاہ  قوم  چِھ  اسہِ  ہلاک  کٔرِمٕتۍ،  پتہٕ  کیا  اَز  چِھوٕہ  توٚہۍ  تِہُند  نشان  لبان،  کِنہٕ  تِہُنٛد  ژٕر  تہِ  چُھو  کُنہِ  جایہِ  کنن  گژھان؟

Mirwaiz:
  بیٚیہِ  کٲژاہ  جمٲعژ  نافرمانن  ہٕنزٕ  کرِ  اَسہِ  ہلاک  تہٕ  تباہ  أزِکین  نافرمانن  برونٹھ،  توٚہۍ  چھِو  نہٕ  لبان  تِمَو  اندرٕہ  کانژھاہ  یا  چھِوٕہ  بوزان  تِہِندِ  لۅتہِ  لۅتہِ  پکنٕچ  آوازاہ،  تِہُند  نام  و  نشان  تھوو  نہٕ  اَسہِ  کُنہِ۔  یِتھے  پٲٹھۍ  یِم  تُہٕنز  مخالفت  کرن،  یِمن  تہِ  بَنہِ  تِہٕنزٕے  بٲش،  خۅش  روٗزِو۔

Tahir:
  تہٕ  یِمن  برونٛہہ  چِھ  اَسہِ  کہیاقوم  ہلاک  کٔرِمٕتۍ،  کیا  تۆہۍ  چِھوٕ  تِمَو  منٛزٕ  کٲنسہِ  ہُنٛدوجود  تہِ  وُچھان  یا  کٲنسہِ  ہُنٛد  ژٕر  تہِ  چِھوٕ  بوزان۔

Transliteration:
  Wakam ahlakn<u>a</u> qablahum min qarnin hal tu<u>h</u>issu minhum min a<u>h</u>adin aw tasmaAAu lahum rikz<u>a</u><b>n</b>


Transliteration: M<u>a</u> anzaln<u>a</u> AAalayka alqur<u>a</u>na litashq<u>a</u>
Athar:
  اَسہِ  چُھنہٕ  یہِ  قرآن  تۅہیہِ  پٮ۪ٹھ  امہِ  موجوٗب  نٲزِل  کوٚرمُت  زِ  توٚہۍ  یِیِو  مصیبتس  منٛز  ہیٚنہٕ۔

Mirwaiz:
  اَسہِ  کوٚر  نہٕ  نٲزل  تۅہیہِ  پٮ۪ٹھ  یہِ  قرآن  مجید  یُتھ  توٚہۍ  پانس  تکلیف  تہٕ  محنت  واتنٲوِو۔

Tahir:
  (اے  محبوبِ  مکرّم!)  اَسہِ  چُھنہٕ  تۅہیہِ  پیٚٹھ  قرآن  (اَمہِ  موجوب)  نٲزل  کۆرمُت  زِ  تۆہۍ  پیٚیِو  مشقتس  منٛز۔


Mirwaiz: بلکہ کوٚر نٲزل تس شخصہٕ سٕندِ نصیحت خٲطرٕ یُس کھۅژان آسہِ۔
Tahir: مگر (یہِ) چُھ تس شخصس خٲطرٕ نصیحت (بنٲوِتھ نٲزل کۆرمُت) یُس (پننِس ربّس) کھوژان چُھ۔
Transliteration: Ill<u>a</u> ta<u>th</u>kiratan liman yakhsh<u>a</u>
Athar:
  یہِ  چھےٚ  اکھ  یاد  دِہٲنی  پرٛتھ  تس  شخصس  خٲطرٕ  یُس  کھۅژِ  ﴿یعنی  اے  نبی  صلی  اللہ  علیہ و سلم،  یہِ  قرآن  نٲزِل  کٔرِتھ  چَھنہٕ  أسۍ  تۅہیہِ  کانٛہہ  عجیب  کٲم  یژھان  ہیٚنۍ۔  تۅہیہِ  چَھنہٕ  یہِ  خدمت  حوالہٕ  آمٕژ  کرنہٕ  زِ  یِم  لُکھ  مانُن  چِھنہٕ  یژھان  تِم  چِھو  تۅہیہِ  مانناوٕنۍ،  تہٕ  یِہِندۍ  دل  ایمان  خٲطرٕ  بند  چِھ  سپدمٕتۍ،  تِمن  منٛز  چُھو  تۅہیہِ  لٲزمی  ایمان  والُن۔  یہِ  چُھ  بس  اکھ  تذکیر  تہٕ  یاد  دِہٲنی  تہٕ  امہِ  موجوٗب  چھےٚ  سوزنہٕ  آمٕژ  زِ  ییٚمۍ  سٕندِس  دِلس  منٛز  اللہ  تعالیٰ  سُند  خوف  آسہِ،  سُہ  بوزِ  اَتھ  تہٕ  یِیہِ  ہوشس  منٛز۔﴾


Transliteration: Tanzeelan mimman khalaqa alar<u>d</u>a wa<b>al</b>ssam<u>a</u>w<u>a</u>ti alAAul<u>a</u>
Athar:
  نٲزِل  چُھ  آمُت  کرنہٕ  تس  ذات  سٕند  طرفہٕ  ییٚمۍ  پٲدٕ  چھےٚ  کٔرمٕژ  زمین  تہٕ  بُلند  آسمان  سٲری۔

Mirwaiz:
  یہِ  قرآن  مجید  چھُ  نٲزل  کرنہٕ  آمُت  تس  خداے  سٕندِ  طرفہٕ  ییٚمۍ  زمین  تہٕ  تھٔدۍ  آسمان  پٲدٕہ  کٔرِمٕتۍ  چھِ۔

Tahir:
  (یہِ)  چُھ  تس  (اللہ  تعالیٰ)  سٕندِ  طرفہٕ  نٲزل  کرنہ  آمُت  ییٚمۍ  زمین  تہٕ  تٔھدۍ  تہٕ  بٔڑۍ  آسمان  پٲدٕ  کٔرۍ۔


Athar: سُہ خُداے رحمان چُھ ﴿کائنات کِس﴾ سلطنت کِس تختس پٮ۪ٹھ جلوہ فرما۔
Mirwaiz: ییٚمۍ سُند اکھ ناو چھُ رحمٰن یُس عرشس پٮ۪ٹھ قٲیم چھُ۔
Transliteration: A<b>l</b>rra<u>h</u>m<u>a</u>nu AAal<u>a</u> alAAarshi istaw<u>a</u>
Tahir:
  (سُہ  چُھ)  سیٚٹھاہ  رحمت  وول  ییٚمۍعرشس  (یعنی  تمام  کاینات  کیٚن  نظامن  ہٕندِس  اقتدارس)  پیٚٹھ  (پننہِ  شانہٕ  مطٲبق)  قرار  کۆر۔


Athar:
  مٲلک  چُھ  تِمن  سارِنٕے  چیزن  ہُند  یِم  آسمانن  اندر  تہٕ  زمینس  اندر  چِھ،  بیٚیہِ  یِم  زمین  و  آسمانس  درمیان  چِھ  تہٕ  یِم  میٚژِ  تل  چِھ۔

Mirwaiz:
  تِہُندُے  چھُ  تہِ  سورُے  یہِ  آسمانن  تہٕ  زمینن  منٛز  قٲیِم  چھُ۔  بیٚیہِ  تہِ  سورُے  یہِ  یِمن  دۅن  منٛزباگ  چھُ۔  بیٚیہِ  یہِ  زمینہِ  تل  چھُ۔

Tahir:
  (لہٰذا)  یِکینٛژھاہ  آسمانن  (ہٕنزن  پیٹھۍ  مین  نوٗری  کایناتن  تہٕ  شُنیاہ  کین  مٲدی  کایناتن)  منٛز  چُھ  تہٕ  یِکینٛژھاہ  زمینس  منٛز  چُھ  تہٕ  یِکینٛژھاہ  یِمن  دۅشوٕنۍ  منٛزباگ  (فضٲیی  تہٕ  ہوٲیی  کُرّن  منٛز)  چُھ  تہٕ  یِکینٛژھاہ  زمین  کہ  سطح  بۅن  ٲخری  تہس  تام  چُھ  سورُے  چُھ  تٔمۍ  سُنٛدے  (یعنی  تمۍسٕنٛدۍ  سےٕ  نظامس  تہٕ  قدرتس  ماتحت)۔

Transliteration:
  Lahu m<u>a</u> fee a<b>l</b>ssam<u>a</u>w<u>a</u>ti wam<u>a</u> fee alar<u>d</u>i wam<u>a</u> baynahum<u>a</u> wam<u>a</u> ta<u>h</u>ta a<b>l</b>ththar<u>a</u>


Transliteration: Wain tajhar bi<b>a</b>lqawli fainnahu yaAAlamu a<b>l</b>ssirra waakhf<u>a</u>
Athar:
  توٚہۍ  ؤنۍتو  پنٕنۍ  کتھ  کریکھ  لٲیِتھ،  سُہ  چُھ  ژوٗرِ  پٲٹھۍ  ؤنِمٕژ  کتھ  بلکہ  امہِ  کھۅتہٕ  پوشیدٕہ  تر  کتھ  تہِ  زانان۔

Mirwaiz:
  تِہِندِ  علمٕچ  کیفیت  چھےٚ  یہِ  کہ  ہرگاہ  ژٕہ  اے  مخٲطب  بٔڈ  کتھ  کرکھ  تَمِچ  چھَنہٕ  کتھٕے،  سُہ  چھُ  لوٚت  لوٚت  کٹہہٕ  تہِ  بوزان،  بیٚیہِ  لۅتہِ  کھۅتہٕ  لوٚت  کتھ  تہِ  بوزان  یۅسہٕ  وُنہِ  دل  سٕے  منٛز  آسہِ۔  

Tahir:
  تہٕ  اگر  تۆہۍذکرتہٕ  دعاہَس  منٛز  جہر (یعنی  آوازبلند)  کٔرِو  (تیٚلہِ  تہِ  چُھنہٕ  کانٛہہ  حرج)  سُہ  چُھ  سِرّ  (یعنی  دِلن  ہٕندۍ  راز)  تہٕ  اخفیٰ  (یعنی  سارِوٕے  کھۅتہٕ  کٔھٹِتھ  راز)  تہِ  زانان  (تیٚلہِ  کیازِ  بوزِنہٕ  تِم  عرض  یِم  بڑِبَڑِ  یِن  کرنہٕ)۔


Athar: سُہ چُھ اللہ، تس ورٲے چُھنہٕ کانٛہہ خُداے، تس خٲطرٕ چِھ بہترین ناو۔
Transliteration: All<u>a</u>hu l<u>a</u> il<u>a</u>ha ill<u>a</u> huwa lahu alasm<u>a</u>o al<u>h</u>usn<u>a</u>
Mirwaiz:
  سُہ  چھُ  سُہ  معبودِ  برحق،  کانٛہہ  معبوداہ  چھُنہٕ  تس  ورٲے۔  تس  چھِ  رٕتۍ  نامِ  پاک  یِم  تِہِندین  صفاتن  تہٕ  کمالاتن  پٮ۪ٹھ  دلالت  چھِ  کران۔  تٔمی  ذات  مستجمع  الصفاتن  کوٚر  نٲزل  یہِ  قرآن  مجید۔

Tahir:
  اللہ  چُھ  (تٔمۍ  سٕندی  ذاتُک  ناو)  یس  وَرٲے  کانٛہہ  معبود  چُھنہٕ  (یعنی  تۆہۍ  کٔرِو  تٔمۍ  سُندُے  اقرار  تہٕ  باقی  تمام  اَپزیٚن  معبودن  کٔرِو  انکار)  تس  خٲطرٕ  چِھ  (بیٚیہِ  تہِ)  واریاہ  مٲرۍ  مٔنٛدۍ  ناو  (یِم  تٔمۍ  سٕندیٚن  حسین  تہٕ  جمیل  صفاتن  ہُنٛد  نیب  چِھ  دِوان)۔


Athar: تہٕ تۅہیہِ چَھوٕہ موسیٰ علیہ السلامن ہٕنٛز خبر تہِ وٲژمٕژ؟
Tahir: تہٕ کیا تۅہیہِ نِشہِ چھا موسیٰ (علیہ السلام) سٕنز خبر آمٕژ۔
Transliteration: Wahal at<u>a</u>ka <u>h</u>adeethu moos<u>a</u>
Mirwaiz:
  بیٚیہِ  چھا  تۅہیہِ  وٲژمٕژ،  اے  محمدؐ  موسیٰ  علیہ  السلام  سٕندِ  قصٕچ  خبر،  سُہ  قصہٕ  چھُ  بوزنس  لایق۔  تتھ  منٛز  چھِ  توحیدس  متعلق  علوم،  یِمن  ہُنٛد  تبلیغ  کرُن  نفع  دِوُن  چھُ  یُس  یِتھہٕ  پٲٹھۍ  واقع  سَپُدمُت  چھُ۔


Athar:
  ییٚلہِ  تٔمۍ  اکھ  نار  وُچھ۔  ﴿یہِ  چھےٚ  تمہِ  وقتٕچ  کتھ  ییٚلہِ  حضرت  موسیٰ  علیہ  السلام  مَدیَنس  منٛز  جلا  وطنی  ہٕنز  زندگی  گُزارنہٕ  پتہٕ  پننہِ  خاندارِنہِ  ﴿یِمن  سٍتۍ  مَدیَن  سٕے  منٛز  خاندر  اوسُکھ  سپُدمُت﴾  ہیٚتھ  مِصرس  کُن  واپس  ٲسۍ  گژھان﴾  تہٕ  پننیٚن  گھر  والیٚن  ووٚنُن  زِ،  ہَنا  ٹھٔہرِو،  مےٚ  وُچھ  اکھ  نار۔  بنان  چُھ  زِ  بہٕ  اَنہٕ  تُہٕندِ  خٲطرٕ  نارٕ  تیوٚنگُل،  یا  گژِھ  اتھ  نارس  پٮ۪ٹھ  مےٚ  ﴿وَتہِ  متعلق﴾  کانٛہہ  رہنمٲئی  حٲصل۔  ﴿باسان  چُھ  زِ  یہِ  اوس  رٲژ  ہُند  وقت  تہٕ  تٍرِ  ہُند  موسم،  حضرت  موسیٰ  علیہ  السلام  ٲسۍ  جزیرہ  نماے  سینا  کہ  جنوبی  علاقہٕ  کِنۍ  پکان۔  دوٗرِ  ییٚلہِ  تِمو  اکھ  نار  وُچھ  دزان،  تِمو  سوٗنچ  زِ  یا  تہٕ  میلہِ  اَتہِ  تیوٚنگل  تاکہِ  شُرٮ۪ن  بٲژن  بَنہِ  وُشنیر  کرنُک  کانٛہہ  بند  و  بست،  یا  کم  از  کم  لگہِ  تَتہِ  یہِ  پے  زِ  وَتھ  کورکُن  چھےٚ  پکان،  تِمو  اوس  خیال  کوٚرمُت  دُنیا  چہِ  وَتہِ  ہُند،  تہٕ  تَتہِ  گٔیکھ  حٲصل  عقبٰی  ہٕچ  وَتھ﴾

Mirwaiz:
  ییٚلہِ  تِمَو  وُچھ  دوٗرِ  اَکھ  ناراہ  ییٚلہِ  تِم  شہرِ  مدینَس  نِشہِ  واپس  یِوان  ٲسۍ۔  وَتہِ  لٔجِکھ  رات  بیٚیہِ  لٔجِکھ  سردی،  پس  دوٚپُکھ  عیالس  پننِس  توٚہۍ  ٹھٕہرِو  ییٚتۍ  تھٕے۔  مےٚ  آو  لبنہٕ  ناراہ  یُس  نوٗر  اوس  مگر  شکل  ٲسٕس  نارٕچ۔  بہٕ  گژٕھہ  تتھ  جایہِ  دیٚو  بہٕ  تورٕہ  اَنہٕ  تَمہِ  نارٕہ  منٛزٕ  تُہٕندِ  خٲطرٕ  تیوٚنگلاہ  یُتھ  سردی  ہُنٛد  علاج  سپدِ،  یا  لبہٕ  بہٕ  نارٕہ  چہ  جایہِ  پٮ۪ٹھ  کانٛہہ  وَتہٕ  ہاوُکھاہ۔

Tahir:
  ییٚلہِ  موسیٰ  ہن  (علیہ  السلام  مَدیَن  پیٚٹھہٕ  مصرکُن  واپس  یِوان)  اَکھ  نار  وُچھ  پتہٕ  وۆن  تِمَو  پننیٚن  بٲژن  زِ  تۆہۍ  روٗزِو  ییٚتی  ٹٔھہرِتھ  مے٘  چُھ  اَکھ  نار  وُچھمُت  (نَتہٕ  چُھم  أکِس  نارس  منٛز  لگاوُک  تہٕ  محبتُک  شعلہٕ  لۆبمُت)  بنان  چُھ  زِ  بہٕ  اَنہٕ  تُہٕندِ  خٲطرٕ  (تہِ)  تَمہِ  منٛزٕاَکھ  تیۆنگُل  نَتہٕ  لَبہٕ  تَمہِ  نارٕنِشہ  (سۅ)  رہنمٲیی  (یۅسہٕ  بہٕ  ژھانڈان  چُھس)۔

Transliteration:
  I<u>th</u> ra<u>a</u> n<u>a</u>ran faq<u>a</u>la liahlihi omkuthoo innee <u>a</u>nastu n<u>a</u>ran laAAallee <u>a</u>teekum minh<u>a</u> biqabasin aw ajidu AAal<u>a</u> a<b>l</b>nn<u>a</u>ri hud<u>a</u><b>n</b>


Athar: بٕے چُھس چون رب، کھۅربانہٕ کڑ، ژٕ چُھکھ وادی مقدّس طُویٰ ہس منٛز۔
Mirwaiz:
  نار  چھُنہٕ  یار  چھُ۔  بے  شک  بہٕ  چھُس  پروردگار  چون۔  پس  کٔڈِو  کھۅرو  اندرٕہ  نعلین  پنٕنۍ،  کیازِ  توٚہۍ  چھِو  پاک  مٲدانس  اندر  یَتھ  ناو  چھُ  طویٰ۔  نعلین  تُہٕندۍ  چھِنہٕ  پاک  تِم  چھِ  مستعمل۔  کھۅربانہٕ  اگر  پاک  آسہِ  تَمہِ  سان  نٮ۪ماز  پرٕنۍ  چھےٚ  جٲیز  مگر  ہرگاہ  مستعمل  تہٕ  ناپاک  آسہِ  تیٚلہِ  چھَنہٕ  تمہِ  سان  نٮ۪ماز  جٲیز۔

Tahir:
  بے  شک  چُھس  بٕے  چون  ربّ  لہٰذا  کڑژٕ  پنٕنۍ  کھۅربانہٕ  نیٚبر،  بے  شک  چُھکھ  ژٕ  طویٰ  چہ  مقدس  وادی  منٛز۔

Transliteration:
  Innee an<u>a</u> rabbuka fa<b>i</b>khlaAA naAAlayka innaka bi<b>a</b>lw<u>a</u>di almuqaddasi <u>t</u>uw<u>a</u><b>n</b>


Athar: تہٕ مےٚ چُھمَکھ ژٕ ژورمُت، بوز یِکینژھاہ وَحی چُھ یِوان کرنہٕ۔
Transliteration: Waan<u>a</u> ikhtartuka fa<b>i</b>stamiAA lim<u>a</u> yoo<u>ha</u>
Mirwaiz:
  مےٚ  کٔرۍ  مَو  توٚہۍ  باقی  لوٗکو  اندرٕہ  پیغمبری  خٲطرٕ  منتخب۔  پس  بوٗزِو  وارٕہ  تِم  احکام  یِم  تۅہیہِ  کُن  سوزنہٕ  یِن۔

Tahir:
  تہٕ  مے٘  چُھمَکھ  ژٕ  (پننہِ  رسالت  خٲطرٕ)  ژورمُت  لہٰذا  بوز  ژٕ  پوٗرٕ  توجہ  سان  یۅسہٕ  ژے٘  وحی  چھے  یِوان  کرنہٕ۔


Athar:
  بےٕ  چُھس  اللہ،  مےٚ  ورٲے  چُھنہٕ  خُدا،  لہٰذا  کر  ژٕ  میٲنۍ  بندگی،  تہٕ  بہٕ  یاد  کرنہٕ  خٲطرٕ  کر  نماز  قٲیِم۔

Mirwaiz:
  بے  شک  بٕے  چھُس  معبودِ  برحق،  کانٛہہ  معبوداہ  چھُنہٕ  مےٚ  ورٲے،  پس  کٔرِو  میٲنی  یٲژ  پرستش،  بیٚیہِ  تھٲوِو  نٮ۪ماز  برپا  میانہِ  یادٕہ  خٲطرٕہ۔  دویِم  کتھ  چھےٚ  یہِ  کہ۔

Tahir:
  بے  شک  چُھس  بٕے  اللہ  (تعالیٰ)  مے٘  وَرٲے  چُھنہٕ  کانٛہہ  معبود  لہٰذا  ٲسِوتۆہۍ  میٲنۍ  عبادت  کران  تہٕ  میٲنۍ  ذکر  کرنہٕ  خٲطرٕ  ٲسِونمازقٲیِم  کران۔

Transliteration:
  Innanee an<u>a</u> All<u>a</u>hu l<u>a</u> il<u>a</u>ha ill<u>a</u> an<u>a</u> fa<b>o</b>AAbudnee waaqimi a<b>l</b><u>ss</u>al<u>a</u>ta li<u>th</u>ikree


Athar:
  قیامتٕچ  گٔر  چھےٚ  ضرور  یِنہٕ  واجِنۍ،  بہٕ  چُھس  تمِیُک  وقت  کھٔٹِتھ  یژھان  تھاوُن،  تاکہ  پرٛتھ  متنفس  ﴿جاندار﴾  لبہِ  پننہِ  سعی  ﴿کوششہِ﴾  مطٲبق  بدلہٕ۔

Mirwaiz:
  پٔزِپٲٹھۍ  قیامت  چھےٚ  ضرور  یِوُنۍ۔  بہٕ  چھُس  سۅ  مخلوقن  نِشہِ  کھٔٹِتھ  تھاوُنۍ  یژھان۔  سۅ  قیامت  یِیہِ  ییٚمہِ  مۅکھہٕ،  یُتھ  پرتھ  اَکھاہ  بدلہٕ  حٲصل  ہیٚکہِ  کٔرِتھ  تَمہِ  سارِکُے  ییٚمہِ  خٲطرٕ  سُہ  اورٕہ  یور  سعی  و  تلاش  کران  چھُ۔

Tahir:
  بے  شک  چھے٘  قیامتٕچ  گٔرواتن  واجِنۍ،  بہٕ  چُھسن  سۅ  کٔھٹِتھ  یژھان  تھاوٕنۍتاکہ  پۯتھ  نفسس  یِیہِ  تَمہِ  (عملہِ)  ہُنٛد  بدلہٕ  دِنہٕ  ییٚمہِ  خٲطرٕ  سُہ  کوشش  چُھ  کران۔

Transliteration:
  Inna a<b>l</b>ss<u>a</u>AAata <u>a</u>tiyatun ak<u>a</u>du okhfeeh<u>a</u> litujz<u>a</u> kullu nafsin bim<u>a</u> tasAA<u>a</u>


Athar:
  پس  یِنہٕ  تۅہیہِ  تمہِ  گرِ  ہٕنزِ  فکرِ  نِشہِ  رُکاوِ  کانٛہہ  تِیُتھ  شخص  یُس  تَتھ  پٮ۪ٹھ  ایمان  چُھنہٕ  اَنان،  تہٕ  پننہِ  نفسہٕ  چہِ  خوٲہشہِ  ہُند  چُھ  بندٕہ  بنیامُت،  نَتہٕ  پیٚکھ  ژٕ  ہلاکتس  منٛز۔

Mirwaiz:
  پس  مَہ  رٔٹِنے  ژےٚ  پتھ  قیامت  کہ  فکرِ  نِشہِ  سُہ  شخص  ییٚمِس  نہٕ  تمِچ  پژٕھے  چھےٚ۔  بیٚیہِ  چھُ  سُہ  نفسہٕ  چہ  خوٲہشہِ  ہٕنز  پٲری  کران۔  ہرگاہ  ژٕہ  تٔمۍ  ڈولُکھ  اَدٕہ  گژھکھ  ژٕہ  تباہ۔

Tahir:
  لہٰذا  گٔژھی  نہٕ  ژے٘  سُہ  شخص  اَمہِ  (کہ  توجہ)  نِشہِ  رُکٲوِتھ  تھاوُن  یُس  (پانہٕ)  اَتھ  پیٚٹھ  ایمان  چُھنہٕ  تھاوان  بیٚیہِ  چُھ  پننہِ  (نفس  چہ)  خوٲہشہِ  ہُنٛدپٲروکار  نَتہٕ  گژھکھ  ژٕ  (تہِ)  مارٕ۔

Transliteration:
  Fal<u>a</u> ya<u>s</u>uddannaka AAanh<u>a</u> man l<u>a</u> yuminu bih<u>a</u> wa<b>i</b>ttabaAAa haw<u>a</u>hu fatard<u>a</u>


Athar:
  موسیؑ  چِھ  جواب  دِوان،  یہِ  چھےٚ  میٲنۍ  لوٗر،  اَتھ  پٮ۪ٹھ  چُھس  توٗل  ترٲوِتھ  پکان،  امہِ  سٍتۍ  چُھس  پننیٚن  ژھاوجن  خٲطرٕ  پَن  چھانان،  بیٚیہِ  تہِ  چھےٚ  واریاہ  کامہِ  یِم  اتھ  چُھس  ہیٚوان۔

Mirwaiz:
  تِمَو  دوٚپ  خدایا  یہِ  چھَم  پنٕنۍ  لورِ  ہن۔  یہِ  چھُسَن  بہٕ  کُنہِ  ڈکھراوان،  بیٚیہِ  چھُس  بہٕ  کُنہِ  اَمہِ  سٍتۍ  پننین  تیٖرن  ہٕندِ  خٲطرٕ  پَن  چھانان،  بیٚیہِ  تہِ  چھِ  مےٚ  اَتھ  منٛز  واریاہ  مطلب۔

Tahir:
  تِمَو  وۆن  یہِ  چھے٘  میٲنۍ  لوٗر،  یہِ  چُھسَن  بہٕ  ڈٔکھوان  بیٚیہِ  چُھس  بہٕ  اَمہِ  سٍتۍ  پننیٚن  ژھاوجن  خٲطرٕ  پن  چھانان  تہٕ  اَتھ  منٛز  چِھ  میانہِ  خٲطرٕ  بیٚیہِ  تہِ  کینہہ  فٲیدٕہ۔

Transliteration:
  Q<u>a</u>la hiya AAa<u>sa</u>ya atawakkao AAalayh<u>a</u> waahushshu bih<u>a</u> AAal<u>a</u> ghanamee waliya feeh<u>a</u> ma<u>a</u>ribu okhr<u>a</u>


Athar: تٔمۍ چھٔچ سۅ پتھر، تہٕ اچانک ٲس سۅ اکھ سرُپھ، یُس دَوان اوس۔
Tahir: وۅنۍ ترٲو تِمَو سۅ (زمینس پیٚٹھ) پتہٕ سپٕز سۅ اچانک سرُپھ (یُس اورٕ یور) دورنہِ لۆگ۔
Transliteration: Faalq<u>a</u>h<u>a</u> fai<u>tha</u> hiya <u>h</u>ayyatun tasAA<u>a</u>
Mirwaiz:
  پس  ترٲوٕن  اَتھہٕ  منٛزٕہ  سۅ  لوٗر۔  أتی  بنیوو  تتھ  ہنگہٕ  منگہٕ  سرپھا  دورٕ  دور  کران۔  موسیٰ  علیہ  السلام  کھوٚژ۔


Athar: فرماونہٕ آس، رٹُن یہِ تہٕ کھۅژ مَہ، أسۍ کرون یہِ بیٚیہِ تِژٕھے یِژھ یہِ ٲس۔
Mirwaiz:
  اللہ  تعالیٰ  ہن  فرمووُس  کٔریوٗس  تھپھ،  کھوٚژِو  مَہ۔  تھپھ  کروُنُے  نِمون  أسۍ  یہِ  بیٚیہِ  گۅڈنِکۍ  سٕے  حالتس  کُن  یعنی  یہِ  سپدِ  بیٚیہِ  لوٗر،  اَکھ  قدرتُک  نشانہٕ  گوٚو  یہِ۔  اَمہِ  پتہٕ  کرو  عطا  قدرتُک  بیاکھ  نشانہٕ۔

Tahir:
  ارشاد  سپُد،  یہِ  رَٹُن  تہٕ  کھوژ  مَہ  أسۍ  اَنون  یہِ  وُنی  اَمہِ  کِس  گۅڈنِکِس  حالتس  پیٚٹھ۔

Transliteration:
  Q<u>a</u>la khu<u>th</u>h<u>a</u> wal<u>a</u> takhaf sanuAAeeduh<u>a</u> seeratah<u>a</u> alool<u>a</u>


Athar:
  پننِس  اتھس  دِ  پننِس  کژھس  منٛز  ژیٚل،  یہِ  نیرِ  پرٛزلان  پرٛزلان  کُنہِ  تکلیف  ورٲے۔  ﴿یعنی  آفتابٕکۍ  پٲٹھۍ  آسہِ  روشن،  مگر  ژےٚ  گٔژھی  نہٕ  امہِ  سٍتۍ  کانٛہہ  تکلیف﴾  یہِ  چھےٚ  دوٚیِم  نِشٲنی۔

Mirwaiz:
  بیٚیہِ  تھٲوِو  پَنُن  دٔچہُن  اَتھہٕ  پننِس  کھوفرِس  کژھس  منٛز،  سُہ  نیرِہ  تورٕہ  سٮ۪ٹھاہ  سفید  روشن،  نَپہٕ  نَپہٕ  کروُن  کُنہِ  عٲبہٕ  ورٲے،  یہِ  چھُ  دوٚیُم  معجزہ۔  یِم  دۅشوے  معجزٕہ  سانہِ  قدرتٕکۍ  تہٕ  تُہٕندِ  نبوتٕکۍ  یِم  کٔرۍ  اَسہِ  تۅہیہِ  عطا۔

Tahir:
  تہٕ  (حکم  سپُد)  پنُن  اتھٕ  ژھن  پننِس  کژھس  منٛز  سُہ  نیرِ  کُنہِ  بیمارِ  وَرٲے  سفید  پۯزلہٕ  وُن  سپدِتھ  (یہِ)  چھے٘  بیاکھ  نشٲنی۔

Transliteration:
  Wa<b>o</b><u>d</u>mum yadaka il<u>a</u> jan<u>ah</u>ika takhruj bay<u>da</u>a min ghayri sooin <u>a</u>yatan okhr<u>a</u>


Athar: وۅنۍ گژھ ژٕ فرعونس نِشہِ، سُہ چُھ بُتھۍ پِھیُر بنیومُت۔
Tahir: ژٕ گژھ فرعونس نِشہِ سُہ چُھ (نافرمٲنی تہٕ سرکشی منٛز) حدٕ نِشہِ دۯامُت۔
Transliteration: I<u>th</u>hab il<u>a</u> firAAawna innahu <u>t</u>agh<u>a</u>
Mirwaiz:
  یِمے  ہیتھ  گٔژِھو  توٚہۍ  فرعونس  نِشہِ۔  پٔزِپٲٹھۍ  تٔمۍ  چھےٚ  سرکشی  کٔرمٕژ۔  تٔمۍ  چھُ  دعواے  خدٲیی  دُیمُت۔  موسیٰ  علیہ  السلامس  سَپد  معلوم  کہ  بہٕ  یِمہٕ  سوزنہٕ  پیغمبر  فرعونس  فہمٲیش  کرنہٕ  خٲطرٕ۔  تِمَو  کوٚر  دعا  کہ  پروردگارا،  اَمہِ  تھدِ  منصبٕکۍ  مشکلات  کرژٕہ  مےٚ  سہل  تہٕ  آسان۔


Athar: تہٕ سُہ کرُن میانہِ کامہِ منٛز شریک،
Tahir: تہٕ سُہ کرُن میٲنِس (رسالت کِس) کارس منٛز شریک۔
Transliteration: Waashrikhu fee amree
Mirwaiz:
  بیٚیہِ  کرُن  سُہ  میون  شریک  میانہِ  تبلیغ  چہ  کامہِ  اندر  یعنی  سُتہِ  بناوُن  پیغمبر،  تٔمِس  تہِ  کر  حکم  تبلیغ  کرنُک۔


Athar: فرماونہٕ آس، اے موسیٰ علیہ السلام دِنہٕ ٲے یہِ ژےٚ موٚنگُتھ۔
Tahir: (اللہ تعالیٰ ہن) فرمووکھ ارشاد، اے موسیٰ! چٲنۍ پۯتھ منگ کٔرٕے ژے٘ عطا۔
Transliteration: Q<u>a</u>la qad ooteeta sulaka y<u>a</u> moos<u>a</u>
Mirwaiz:
  اللہ  تعالیٰ  ہن  فرمووُس،  اے  موسیٰ  تۅہیہِ  اوو  عطا  کرنہٕ  یہِ  توٚہۍ  منگان  چھِو۔  ربِّ  الشرح  لی  پٮ۪ٹھہٕ،  یِم  گٔے  تِم  چیز  یِمن  ہُنٛد  تۅہیہِ  درخواست  کوٚرُو۔


Tahir: ییٚلہِ اَسہِ چانہِ ماجہِ ہٕندِس دِلس منٛز سۅ کتھ تۯٲو یۅسہٕ تراونہٕ ٲس آمٕژ۔
Transliteration: I<u>th</u> aw<u>h</u>ayn<u>a</u> il<u>a</u> ommika m<u>a</u> yoo<u>ha</u>
Athar:
  یاد  کر  سُہ  وقت  ییٚلہِ  اسہِ  چانہِ  ماجہِ  اشارٕہ  کوٚر،  تِیُتھ  اشارٕہ  یُس  وَحی  ہٕندی  ذریعہ  چُھ  کرنہٕ  یِوان۔

Mirwaiz:
  ییٚلہِ  اَسہِ  الہام  تروو  تُہٕنزِ  ماجہِ  وٲلدس  تُہٕندِ  زیٚنہٕ  کہ  وقتہٕ،  سۅ  کتھ  یۅسہٕ  الہام  پٲٹھی  واتناونہٕ  یِوان  چھےٚ۔


Athar:
  زِ  یہِ  بچہِ  تھاوُن  صندوقس  منٛز،  تہٕ  صندوق  تراوُن  دریاوس  منٛز۔  دریاو  چھکہِ  اتھ  بٔٹھِس  پٮ۪ٹھ،  تہٕ  اتھ  تُلہِ  میون  دُشمن  تہٕ  أمِس  بچہِ  سُند  دشمن۔  مےٚ  کوٚر  پننہِ  طرفہٕ  ژےٚ  پٮ۪ٹھ  محبت  طٲری  تہٕ  تِیُتھ  کوٚرُم  انتظام  زِ  ژٕ  گژھکھ  میانہِ  نگرٲنی  منٛز  رَچھنہٕ  یُن۔

Mirwaiz:
  یٔہے  کتھ  کہ  موسیٰ  بچاوُن  جلادو  ہٕندیو  اَتھو  نِشہِ،  یہِ  تھاوُن  صندوقس  منٛز،  توپتہٕ  تراوُن  سُہ  صندوق  دریاوس  منٛز،  توپتہٕ  واتناوِ  دریاو  صندوقس  بٔٹھِس  سٍتۍ،  پتو  لاکس  رَٹہِ  أمِس  اَکھ  میون  دشمن،  بیٚیہِ  تُہُند  دشمن،  بیٚیہِ  تروو  مےٚ  تۅہیہِ  پٮ۪ٹھ  پَنُن  محبت،  یعنی  یُس  تۅہیہِ  کُں  وُچھان  اوس،  تس  اوس  تُہُند  محبت  گژھان،  بیٚیہِ  یُتھ  توٚہۍ  رچھنہٕ  یِیِو  میانہِ  خاص  نگرٲنی  تل،  یہِ  گوٚو  تمی  وقتہٕ۔

Tahir:
  زِژٕ  تھاوُن  یہِ  (موسیٰ  علیہ  السلام)  صندوقس  منٛزپتہٕ  تراوُن  سُہ  (صندوق)  درۍیاوس  منٛز  پتہٕ  اَنہِ  درۍیاو  تٔمِس  بٔٹھِس  کُن،  تس  تُلہِ  میون  دشمن  تہٕ  تٔمۍ  سُنٛد  دشمن،  تہٕ  مے٘  چُھ  ژے٘  پیٚٹھ  پننہِ  طرفہٕ  (خاص)  محبتُک  پَرتَوتروومُت  (یعنی  چٲنۍ  شکل  چھَم  تیٖژاہ  مٲرۍ  مٔنٛز  تہٕ  دِل  نِنہٕ  واجِنۍ  بناومٕژ  زِ  یُس  ژے٘  وُچھی  سُہ  گژِھہ  مٔتۍ)،  تہٕ  (یہِ  کۆر  اَمہِ  موجوب)  تاکہ  ژٕ  گژھکھ  میانیٚن  أچھن  برونٛہہ  کنہِ  رَچھنہٕ  یُن۔

Transliteration:
  Ani iq<u>th</u>ifeehi fee a<b>l</b>tt<u>a</u>booti fa<b>i</b>q<u>th</u>ifeehi fee alyammi falyulqihi alyammu bi<b>al</b>ss<u>ah</u>ili yakhu<u>th</u>hu AAaduwwun lee waAAaduwwun lahu waalqaytu AAalayka ma<u>h</u>abbatan minnee walitu<u>s</u>naAAa AAal<u>a</u> AAaynee


Athar:
  یاد  کَر  ییٚلہِ  چٲنۍ  بیٚنہِ  ٲس  پکان،  پتہٕ  چھےٚ  گٔژِھتھ  ونان،  بہٕ  دِموٕہ  تۅہیہِ  تٔمۍ  سُند  نیب  یُس  أمِس  بچہِ  سٕنز  پرورش  جان  پٲٹھی  کرِ؟  ﴿یعنی  درِیاوٕ  بٹھہِ  بٹھہِ  ٲس  ٹوٗکرِ  سٍتۍ  سٍتۍ  پکان۔  پتہٕ  ییٚلہِ  فرعون  سٕندِیو  گھرِکیو  سُہ  بچہِ  تُل،  تہٕ  پتہٕ  لٲج  تِمو  تٔمۍ  سٕندِ  خٲطرٕ  داے  ژھانڈٕنۍ،  اَدٕ  چھےٚ  حضرت  موسیٰ  علیہ  السلامن  ہٕنز  بیٚنہِ  تِمن  یہِ  کتھ  ونان۔﴾  یِتھہٕ  پٲٹھۍ  واتنووُکھ  ژٕ  اسہِ  بیٚیہِ  پننہِ  ماجہِ  نِشہِ،  تاکہ  تٔمۍ  سٕنزن  چشمن  روزِ  شیٚہجار  تہٕ  سۅ  سپدِ  نہٕ  غمگین،  تہٕ  ﴿یِتہِ  کر  یاد  زِ﴾  ژےٚ  اوستھن  اکھ  شخص  قتل  کوٚرمُت،  اسہِ  کوٚڑُکھ  ژٕ  تمہِ  غمہٕ  منٛزٕ،  بیٚیہِ  آزمووُکھ  مختلف  آزمٲیِشَو  سٍتۍ،  پتہٕ  روٗدُکھ  ژٕ  مَدیَن  کیٚن  لُکن  منٛز  کینژھن  ؤرِین۔  وۅنۍ  چُھکھ  ژٕ  پننِس  ٹھیک  وقتس  پٮ۪ٹھ  آمُت  اے  موسیٰ۔

Mirwaiz:
  ییٚلہِ  پکان  پکان  وٲژ  بیٚنہِ  ہمشیرہ  تُہٕنز  تُہُند  حال  دریافت  کران  کران  فرعون  سُنٛد  گرٕ،  تِمَو  آسہٕ  انہِ  مَژٕ  واریاہ  دۅدٕماجہِ  تۅہیہِ  دۅد  دِنہٕ  خٲطرٕ،  توٚہۍ  ٲسِو  نہٕ  کٲنسہِ  ہٕنز  بب  رَٹان۔  پس  لٔجِکھ  سۅ  تُہٕنز  ہمشیرٕ  وَننہِ  بہٕ  ہاوو  تۅہیہِ  تس  زنانہِ  ہُنٛد  پتہ  یۅسہٕ  أمِس  وارٕ  پٲٹھۍ  رچھہِ۔  تِمَو  دوٚپ  ہَس  کینژھاہ  کرتہٕ  جلد  پہن۔  تَمہِ  أنۍ  وٲلدٕہ  تُہٕنز۔  توپتہٕ  واتنٲوِو  اَسہِ  توٚہۍ  پننہِ  ماجہِ  نِشہِ  یُتھ  تِہٕنزٕ  أچھ  شیہلن  بیٚیہِ  سپدِنہٕ  سۅ  تُہٕنزِ  جدٲیی  سببہٕ  غمگین۔  بوٚڈ  وٲتِتھ  کوٚرُو  تۅہیہِ  اَسہِ  بیاکھ  احسان،  بیٚیہِ  موروٗن  تۅہیہِ  غلطی  سببہٕ  قبطیو  اندرٕہ  اَکھ  شخصاہ۔  پس  دُیت  اَسہِ  تۅہیہِ  نجات  غمہٕ  نِشہِ۔  خوف  عقابہ  نِشہِ  دُیت  اَسہِ  تۅہیہِ  نجات  استغفارُک  توفیق  دِنہٕ  سٍتۍ۔  یُس  استغفار  ا۔  سہِ  قبول  کوٚر۔  خوفہ  انتقامہٕ  نِشہِ  دُیت  اَسہِ  تۅہیہِ  نجات،  مِصرٕ  نِشہِ  واتنٲوِو  اَسہِ  توٚہۍ  شہر  مدینس  منٛز،  بیٚیہِ  کرِ  اَسہِ  تۅہیہِ  شہر  مدینہ  واتنس  تانۍ  واریاہ  آزمٲیشہِ  یِمَو  سٍتۍ  انسان  پختہٕ  کار  چھُ  بنان۔  توپتہٕ  روٗدِو  توٚہۍ  شہرِ  مدین  کین  لوٗکن  نِشہِ  واریاہن  ؤرِیَن،  توپتہٕ  وٲتِو  توٚہۍ  خاص  وقتس  پٮ۪ٹھ  یُس  تُہٕندِ  خٲطرٕ  تقدیرٕ  موجوب  موزون  و  منٲسب  اوس  میانہِ  ہمکلٲمی  خٲطرٕ  بیٚیہِ  مصرس  منٛز  اے  موسیٰ۔

Tahir:
  تہٕ  ییٚلہِ  چٲنۍبیٚنہِ  (غٲرزان  بٔنتِھ)  پکان  پکان  (فرعون  سٕندیٚن  گھرِ  کیٚن)  وَننہِ  لٔج،  کیا  بہٕ  کروٕ  تۅہیہِ  کٲنسہِ  (تِژِھہ  خاتوٗنہِ)  ہٕنز  نشاندہی  یۅسہٕ  أمِس  (شُرِس)  رچھہِ  پتہٕ  اۆنُکھ  ژٕ  اَسہِ  (رَچھنہٕ  کہ  بہانہٕ)  چانہِ  ماجہِ  کُن  واپس  تاکہ  تٔمۍ  سٕنزأچھ  تہِ  روزِ  شیٚہلان  بیٚیہِ  گژِھہ  نہٕ  سۅ  دل  ملوٗل  تہِ،  تہٕ  ژے٘  اوستھن  (فرعون  سٕندِ  قومُک)  اَکھ  (کٲفر)  شخص  مورمُت  پتہٕ  بخشُے  اَسہِ  ژے٘  (تَمہِ)  غمہٕ  نِشہِ  (تہِ)  نجات  تہٕ  واریاہوآزمایشو  مٔنٛزۍ  پکنٲوِتھ  پرکھووُکھ  ژٕ  اَسہِ  ٹھیک  پٲٹھۍ،  پتہٕ  روٗدُکھ  ژٕ  کینٛژھن  ؤرۍین  مَدیَن  کیٚن  لُکن  منٛز  پتہٕ  آکھ  ژٕ  (اللہ  تعالیٰ  سٕندِس)  مقررکرنہٕ  آمتِس  وقتس  پیٚٹھ  (یور)۔  اے  موسیٰ!  (تَمہِ  وقتہٕ  ٲس  تِہٕنز  وٲنس  ژتجی  ؤری  سپٕزمٕژ)۔

Transliteration:
  I<u>th</u> tamshee okhtuka fataqoolu hal adullukum AAal<u>a</u> man yakfuluhu farajaAAn<u>a</u>ka il<u>a</u> ommika kay taqarra AAaynuh<u>a</u> wal<u>a</u> ta<u>h</u>zana waqatalta nafsan fanajjayn<u>a</u>ka mina alghammi wafatann<u>a</u>ka futoonan falabithta sineena fee ahli madyana thumma jita AAal<u>a</u> qadarin y<u>a</u> moos<u>a</u>


Transliteration: I<u>th</u>hab anta waakhooka bi<u>a</u>y<u>a</u>tee wal<u>a</u> taniy<u>a</u> fee <u>th</u>ikree
Athar:
  نیر،  ژٕ  تہٕ  چون  بوے  میانِیو  نِشٲنیو  سان۔  تہٕ  وُچھ،  ژٕ  کٔرۍزیٚنہٕ  میٲنِس  یادس  ﴿ذکرِ﴾  منٛز  کوتٲہی۔

Mirwaiz:
  لہٰذا  گٔژِھو  توٚہۍ  بیٚیہِ  تُہند  برادر  ہارون  علیہ  السلام  میٲنۍ  آیات  ہیتھ  یعنی  میٲنۍ  معجزاتِ  عصا  تہٕ  یَدِ  بیضا  ہیتھ،  یُتھنہٕ  سُستی  کٔرِو  میٲنِس  بارس  منٛز۔

Tahir:
  ژٕ  تہٕ  چون  بوے  (ہارون)  گٔژِھو  میانہِ  نشٲنِیہِ  ہیٚتھ  تہٕ  میانہِ  ذکرِ  منٛزٕ  کٔرۍزیٚو  نہٕ  سُستی  (لاپروٲہی)۔


Athar: تس سٍتۍ کٔرۍ زِیو نرمی سان کتھ، بنان چُھ زِ سُہ ما کرِ نصیحت قبول، نَتہٕ ما کھۅژِ۔
Transliteration: Faqool<u>a</u> lahu qawlan layyinan laAAallahu yata<u>th</u>akkaru aw yakhsh<u>a</u>
Mirwaiz:
  پس  کٔرِو  تس  سٍتۍ  کتھ  نرم  نرم،  شایس  سُہ  ما  رٹہِ  نصیحت  یا  ما  کھۅژِ  خداے  سٕندِس  عذابس۔

Tahir:
  پتہٕ  کٔرۍ  زیٚو  تۆہۍ  دۅشوَے  تس  سٍتۍ  نرم  (اندازس  منٛز)  کتھ  بنان  چُھ  سُہ  کرِ  نصیحت  قبول  نَتہٕ  لگہِ  (میٲنِس  غضبس)  کھوژنہِ۔


Athar:
  دۅشوٕیو  کوٚر  عرض،  پروردگارٕ،  اسہِ  چُھ  اندیشہِ  زِ  سُہ  کرِ  اسہِ  پٮ۪ٹھ  زیادتی،  نَتہٕ  ما  نیرِ  حدٕ۔  ﴿یہِ  چھےٚ  تمہِ  وقتٕچ  کتھ  ییٚلہِ  حضرت  موسیٰ  علیہ  السلام  مِصر  وٲتۍ،  تہٕ  حضرتِ  ہارون  علیہ  السلام  سپدۍ  عملی  طور  تِمن  سٍتۍ  اتھ  کامہِ  منٛز  شریک،  تمہِ  ساعتہٕ  آسہِ  دۅشوٕیو  فرعونس  نِشہِ  گژھنہٕ  برونٛہہ  اللہ  تعالیٰ  سٕندِس  دربارس  منٛز  یہِ  گُزارش  کٔرمٕژ﴾۔

Mirwaiz:
  تِمَو  دۅشوِیو  دوٚپ  اے  سانہِ  پروردگارٕ  أسۍ  چھِ  کھۅژان  سُہ  گژِھہ  نہٕ  برونٹھُے  اَسہِ  پٮ۪ٹھ  کُنہِ  بدسلوکی  سٍتۍ  پیش  یُن  یا  گژِھہ  نہٕ  اَسہِ  برونٹھہٕ  کنہِ  تہِ  سرکشی  کرُن۔

Tahir:
  دۅشوٕیَو  کۆر  عرض،  اے  سانہِ  ربّہ!  بے  شک  چُھ  اَسہِ  اندیشہ  زِ  سُہ  (ما)  کرِ  اَسہِ  پیٚٹھ  زیادتی  نَتہٕ  (ما)  بنہِ  زیادٕہ  بُتھۍ  پھِیُر۔

Transliteration:
  Q<u>a</u>l<u>a</u> rabban<u>a</u> innan<u>a</u> nakh<u>a</u>fu an yafru<u>t</u>a AAalayn<u>a</u> aw an ya<u>t</u>gh<u>a</u>


Athar: فرماونہٕ آکھ، کھوٚژِو مَہ، بہٕ چُھس تۅہیہِ سٍتۍ، سورُے کینٛہہ چُھس بوزان تہٕ وُچھان۔
Transliteration: Q<u>a</u>la l<u>a</u> takh<u>a</u>f<u>a</u> innanee maAAakum<u>a</u> asmaAAu waar<u>a</u>
Mirwaiz:
  اللہ  تعالیٰ  ہن  فرمووُکھ  کھوٚژِو  مَہ  توٚہۍ،  اَمُیک  مَہ  کٔرِو  کانٛہہ  پرواہ۔  بہٕ  چھُس  پانہٕ  تۅہیہِ  سٍتۍ  سوڑُے  بوزان،  سورُے  وُچھان،  میٲنۍ  یٲری  تہٕ  مدد  چھُو  تۅہیہِ  سٍتۍ،  فکر  مَہ  کٔرِو  بہٕ  کرٕ  تُہٕنز  حفاظت،  سُہ  کرن  بہٕ  مرعوب۔

Tahir:
  ارشاد  آو  فرماونہٕ،  تۆہۍ  دۅشوے  مَہ  کھوژِو  بے  شک  چُھس  بہٕ  تۅہیہِ  دۅشوٕنۍ  سٍتۍبہٕ  چُھس  (سورُے  کینہہ)  وُچھان  تہٕ  بوزان۔


Athar:
  گٔژِھو  تس  نِشہِ  تہٕ  ؤنِیوٗس  زِ  أسۍ  چِھ  چٲنِس  ربّ  سٕندۍ  فرستادٕہ  ﴿سوزنہٕ  آمٕتۍ﴾،  بنی  اسرٲئیل  تراوُکھ  اَسہِ  سٍتۍ  گژھنہٕ  خٲطرٕ،  تہٕ  تِمن  مَہ  دِ  تکلیف،  أسۍ  چِھ  ژےٚ  نِشہِ  چٲنِس  ربّ  سٕنز  نشٲنی  ہیٚتھ  آمٕتۍ،  تہٕ  رٕژَر  چُھ  تس  خٲطرٕ  یُس  سیٚزِ  وَتہِ  ہٕنز  پیروی  کرِ۔

Mirwaiz:
  لہٰذا  گٔژِھو  تس  نِشہِ  بے  خوف  و  خطر،  توپتہٕ  ؤنِیوٗس  پٔزِپٲٹھۍ  أسۍ  چھِ  چٲنِس  پروردگار  سٕندِ  طرفہٕ  زٕہ  پیغمبر،  لہٰذا  کر  ژٕہ  سٲنۍ  اطاعت،  توحید  مان،  بیٚیہِ  روز  ظلمہٕ  نِشہِ  پتھ،  تراوُکھ  اَسہِ  سٍتۍ  بنی  اسرٲییل،  تِم  مَہ  بناوُکھ  ژٕہ  پنٕنۍ  غلام،  تِم  کرُکھ  آزاد،  تِمن  دِہ  آزادانہٕ  زندگی  بسر  کرنہٕ،  تِمن  پٮ۪ٹھ  مَہ  کر  ظلم۔  أسۍ  یُس  پیغمبری  ہُنٛد  دعویٰ  کران  چھِ،  یہِ  دعویٰ  چھِنہٕ  کران  أسۍ  یِتھے۔  پٔزِپٲٹھۍ  أسۍ  چھِ  آمٕتۍ  ژےٚ  نِشہِ  پروردگارٕ  سٕندِ  طرفہٕ  معجزہ  ہیتھ۔  سلامتی  چھےٚ  تس  شخصہٕ  سٕندِ  خٲطرٕ  یُس  پٲروی  کرِ  سیٚزِ  وتہِ  ہٕنز۔

Tahir:
  لہٰذا  گٔژِھو  تۆہۍ  دۅشوے  تس  نِشہِ  تہٕ  ونیوٗس،  أسۍ  چِھ  چٲنِس  ربّ  سٕندۍ  سوزنہٕ  آمٕتۍ  (رسول)  وۅنۍ  سوزُکھ  ژٕ  بنی  اسراییل  (پننہِ  غلٲمی  نِشہِ  آزاد  کٔرِتھ)  اَسہِ  سٍتۍ  تہٕ  تِمن  مَہ  واتناو  (مزید)  تکلیف،  بے  شک  چِھ  أسۍ  ژے٘  نِشہِ  چٲنِس  ربّ  سٕندِ  طرفہٕ  نشٲنی  ہیٚتھ  آمٕتۍ،  تہٕ  تس  شخصس  پیٚٹھ  ٲسِن  سلامتی  ییٚمۍ  ہدایتٕچ  پٲروی  کٔر۔

Transliteration:
  Fatiy<u>a</u>hu faqool<u>a</u> inn<u>a</u> rasool<u>a</u> rabbika faarsil maAAan<u>a</u> banee isr<u>a</u>eela wal<u>a</u> tuAAa<u>thth</u>ibhum qad jin<u>a</u>ka bi<u>a</u>yatin min rabbika wa<b>al</b>ssal<u>a</u>mu AAal<u>a</u> mani ittabaAAa alhud<u>a</u>


Athar: اسہِ آو وَحی سٍتۍ وَننہٕ، زِ عذاب چُھ تس خٲطرٕ یُس انکار کرِ تہٕ بُتھ پِھرِ۔
Mirwaiz:
  أسۍ  پٮ۪ٹھ  چھُ  پٔزِپٲٹھۍ  وحی  آمٕژ  نٲزل  کرنہٕ  کہ  بے  شک  خداے  سُند  عذاب  یِیہِ  تس  کرنہٕ  یُس  پٔزِس  زانہِ  اَپُز،  بیٚیہِ  کرِ  روگردٲنی  یعنی  پَزِ  نِشہِ  پھِرِ  بُتھ۔  یہِ  سورُے  مضمون  ؤنِو  تس۔  چنانچہ  تِم  دۅشوے  آےفرعونس  نِشہِ  یہِ  سورُے  مضمون  کوٚرُکھ  تس  بیان۔

Tahir:
  بے  شک  چھے٘  اَسہِ  کُن  وحی  سوزنہٕ  آمٕژزِ  عذاب  سپدِ  (پۯتھ)  تس  شخصس  پیٚٹھ  یُس  (رسولس)  انکار  کرِ  بیٚیہِ  پھِرِ  (تس  نِشہِ)  بُتھ۔

Transliteration:
  Inn<u>a</u> qad oo<u>h</u>iya ilayn<u>a</u> anna alAAa<u>tha</u>ba AAal<u>a</u> man ka<u>thth</u>aba watawall<u>a</u>


Mirwaiz: فرعونن دوٚپُکھ تورٕہ سُہ کُس چھُ تُہُند پروردگار اے موسیٰ؟
Tahir: (فرعونن) وۆننس، اے موسیٰ! کُس چُھ تۅہیہِ دۅشوٕنۍ ہُنٛد ربّ
Transliteration: Q<u>a</u>la faman rabbukum<u>a</u> y<u>a</u> moos<u>a</u>
Athar:
  فرعونن  ووٚن،  اچھا،  تیٚلہِ  کُس  چُھ  تۅہیہِ  دۅشوٕنۍ  ہُند  ربّ  اے  موسیؑ؟  ﴿وۅنۍ  چُھ  تمہِ  ساعتُک  قصہٕ  شروع  سپدان  ییٚلہِ  دۅشوے  بٲے  فرعونس  نِشہِ  وٲتۍ﴾


Transliteration: Q<u>a</u>la rabbun<u>a</u> alla<u>th</u>ee aAA<u>ta</u> kulla shayin khalqahu thumma had<u>a</u>
Athar:
  موسیٰ  علیہ  السلام  چِھ  جواب  دِوان،  میون  ربّ  چُھ  سُہ  ییٚمۍ  پرٛتھ  چیزس  پنٕنۍ  ساخت  بخٕش،  پتہٕ  ؤنِن  تس  وتھ  ﴿یعنی  دُنیا  ہُک  پرٛتھ  کانٛہہ  چیز  یُتھ  چُھ،  سُہ  چُھ  تٔمۍ  سٕندی  بناونہٕ  سٍتۍ  بٔنِتھ۔  پتہٕ  کوٚر  نہٕ  تٔمۍ  یُتُے  زِ  پرٛتھ  کُنہِ  چیزس  دِژِن  پنٕنۍ  مخصوص  بناوٹ  تہٕ  ترووُن  سُہ  بٔلۍ  یَلہٕ۔  بلکہ  چُھ  امہِ  پتہٕ  سُے  یِمن  سارِنٕے  چیزن  ہٕنز  رہنمٲئی  تہِ  کران۔  دُنیا  ہُک  کانٛہہ  چیز  چُھنہٕ  تِیُتھ،  یَتھ  نہٕ  تٔمۍ  پننہِ  ساخت  سٍتۍ  کٲم  ہیٚنُک  تہٕ  پننہِ  تخلیقُک  مقصد  پوٗرٕ  کرنُک  طریقہٕ  ہیٚچھنومُت  آسہِ۔  کنَن  بوزُن  تہٕ  أچھن  وُچُھن،  گاڈِ  سرانٹھ  تہٕ  ژرِ  چُھ  وُڑُن  تٔمی  ہیٚچھنوومُت۔  سُہ  چُھنہٕ  صرف  پرٛتھ  چیزک  خٲلقٕے  یوت  بلکہ  چُھ،  ہادی  تہٕ  مُعلّم  تہِ﴾

Mirwaiz:
  حضرت  موسیٰ  ہس  دوٚپُس  سون  پروردگار  چھُ  سُے  ییٚمۍ  پرتھ  چیزس  دِژ  پنٕنۍ  پنٕنۍ  صورت  تہٕ  شکل۔  توپتہٕ  یِم  تِمو  اندرٕہ  جاندار  چیز  چھِ  تِمن  ہٲوٕن  وَتھ  پننین  پننین  مُنافعن  کُن۔

Tahir:
  (موسیٰ  علیہ  السلامن)  فرموون،  سون  ربّ  چُھ  سُے  ییٚمۍ  پۯتھ  چیزس  (تَتھ  لایق)  وجود  عطا  کۆر  پتہٕ  کٔرٕن  (تٔمۍ  سٕندِ  حالہٕ  مطٲبق) تٔمۍ  سٕنز  رہنمٲیی۔


Transliteration: Q<u>a</u>la fam<u>a</u> b<u>a</u>lu alqurooni alool<u>a</u>
Athar:
  فرعونن  ووٚن،  تہٕ  یِم  بروٗنٹھمہِ  پیٖرِ  گُزرییہِ،  تِہٕنز  کیا  حالت  ٲس  پتہٕ؟  ﴿یعنی  اگر  کتھ  یٔہے  چھےٚ  زِ  ربّ  چُھ  صرف  سُے  اکھ  خُداے،  تیٚلہِ  یِم  اسہِ  سارِنٕے  ہٕنٛدۍ  مٲلۍ  بُڈِبب  ؤری  وادَو  پٮ۪ٹھہٕ  نسل  در  نسل  دوٚیِمیٚن  ہٕنز  بندگی  کران  چھِ  پکان،  تۅہیہِ  نزدیک  کیا  پوزشن  چھےٚ  تِہیز؟  کیا  تِم  سٲری  ٲسیا  عذابٕکۍ  حقدار؟  کیا  تِم  سٲری  ٲسِیا  ڈٔلِمٕتۍ؟﴾

Mirwaiz:
  فرعونن  دوٚپُکھ  بروٗنٹھمہِ  وقتہٕ  کین  لوٗکن  ہُنٛد  کیا  حال  سَپُد  یِمَو  بروٗنٹھِمین  پیغمبرن  تکذیب  کوٚر،  تِمن  پٮ۪ٹھ  کُس  عذاب  سَپُد  نٲزل۔

Tahir:
  (فرعونن) وۆننس،تیٚلہِ  کیا  سپُد  (تِمن)  پٔتۍ  مین  قومن  ہُنٛد  حال  (یِم  تُہٕندِس  ربّس  مانان  ٲسۍ  نہٕ)۔


Athar:
  موسیٰ  علیہ  السلام  چِھ  ونان،  امِیُک  علم  چُھ  میانِس  ربّس  نِشہِ  أکِس  نٔوِشتس  ﴿کتابہِ﴾  اندر  محفوظ۔  میون  ربّ  نَہ  چُھ  غلطی  کران  تہٕ  نَہ  چُھس  مشرپھہٕ  گژھان۔  ﴿فرعون  سٕندِ  سوَالُک  مقصد  اوس  بوزن  والیٚن  ہٕندٮ۪ن  دِلن  اندر  تہٕ  تِہندِ  توسّطہٕ  پوٗرٕ  قوم  کیٚن  دِلن  منٛز  تعصبُک  نار  زالُن۔  حضرت  موسیٰ  علیہ  السلامن  ہٕنٛدۍ  أمۍ  جوابن  پھٹرٲوۍ  تٔمۍ  سٕندۍ  سٲری  زہریلہٕ  دَند  زِ  تِم  لُکھ  یِتھۍ  ٲسۍ  تِتھۍ،  پنٕنۍ  کٲم  سپدٲوِتھ  گٔے  تِم  خُدایس  نِشہِ۔  تِہنز  اکھ  اکھ  حرکت  تہٕ  تمِکۍ  محرکات  چُھ  اللہ  تعالیٰ  زانان۔  تِمن  سٍتۍ  یُس  معاملہٕ  تہِ  خُدایس  کرُن  چُھ،  تتھ  چُھ  سُے  زانان۔﴾

Mirwaiz:
  حضرت  موسیٰ  ہن  دوٚپُس  کہ  میون  دعویٰ  چھُنہٕ  کہ  سُہ  عذاب  کیا  سپدِ  تِمن  دنیاسٕے  اندر  ضرور  بلکہ  چھُ  سُی  عذاب  دنیاہس  منٛز  تہِ  تِمن  ہٕندِ  حقہٕ،  ہرگاہ  سُہ  ییٚژِھہ  ٲخرتس  منٛز  چھُ  یقیناً،  چنانچہ  تِہِندین  بداعمالن  ہُنٛد  علم  چھُ  میٲنِس  پروردگارس  نِشہِ  اعمالن  ہٕندِس  دفترس  منٛز  موجود۔  اگر  چہ  تس  چھَنہٕ  ضرورت  دفترس  محفوظ  تھاونٕچ  کیازِ  میون  پروردگار  چھُ  تِیُتھ  زانن  وول  کہ،  نہ  چھُ  سُہ  غلطی  کران  کُنہِ  چیزس  منٛز  نہ  چھُ  تس  مٔشِتھ  گژھان۔  پس  چھُ  تس  تُہٕندین  سارِنٕے  عملن  ہُنٛد  صحیح  صحیح  علم  مگر  عذابہٕ  خٲطرٕ  چھُن  وقت  مقرر  کوٚرمُت۔  ییٚلہِ  سُہ  وقت  واتہِ،  سُہ  عذاب  یِیہِ  تِمن  پٮ۪ٹھ  جٲری  کرنہٕ۔  یوٚت  تانۍ  سَپُد  موسیٰ  علیہ  السلام  سُنٛد  تقریر  ختم۔  اَمہِ  پتہٕ  چھُ  اللہ  تعالیٰ  پَنُں  شان  پانہٕ  فرماوان۔

Tahir:
  (موسیٰ  علیہ  السلامن)  فرموون،  تِہُنٛد  علم  چُھ  میٲنِس  ربّس  نِشہِ  کتابِہ  منٛز  (رٔژھرِتھ)  نَہ  چُھ  میون  ربّ  غلطی  کران  تہٕ  نَہ  چُھس  مشرپھہٕ  گژھان۔

Transliteration:
  Q<u>a</u>la AAilmuh<u>a</u> AAinda rabbee fee kit<u>a</u>bin l<u>a</u> ya<u>d</u>illu rabbee wal<u>a</u> yans<u>a</u>


Athar:
  سُے  ییٚمۍ  تُہٕندِ  خٲطرٕ  زمینُک  فرش  وَتھروو،  ﴿اندازِ  کلام  نِشہِ  چُھ  ٹاکارٕہ  باسان  زِ  حضرت  موسیٰ  علیہ  السلامن  ہُنٛد  جواب،  نَہ  چُھس  مشرپھہٕ  گژھان،  گوٚو  اَتھ  پٮ۪ٹھ  ختم،  تہٕ  ییٚتہِ  پٮ۪ٹھہٕ  یۅسہٕ  عبارت  آیت  55  ہَس  تام  چھےٚ،  سۅ  چھےٚ  اللہ  تعالیٰ  سٕندِ  طرفہٕ  بطورِ  شرح  تہٕ  تذکیر  ارشاد  سپزمٕژ۔﴾  تہٕ  تتھ  منٛز  بناوٮ۪ن  تُہندِ  پکنہٕ  خٲطرٕ  وَتہٕ،  تہٕ  آسمانہٕ  پٮ۪ٹھہٕ  ترووُن  آب،  پتہٕ  کٔڑِن  تمہِ  کہ  ذریعہِ  مختلف  قٕسمٕکۍ  پیداوار۔

Mirwaiz:
  سُہ  پروردگار  گوٚو  سُے  ییٚمۍ  زمین  کٔرتُہٕندِ  خٲطرٕ  وَتھرُناہ،  تتھ  پٮ۪ٹھ  چھِو  توٚہۍ  آرام  کران،  بیٚیہِ  کجن  اَتھ  زمینس  منٛز  تُہٕندِ  پکنہٕ  خٲطرٕ  وَتہٕ،  بیٚیہِ  ترووُن  آسمان  کہ  طرفہٕ  روٗد۔  پس  کھٲرۍ  اَسہِ  تمی  روٗدٕ  سٍتۍ  زمین  منٛزٕ  نباتات،  گاسن  ہٕندۍ  اقسام۔

Tahir:
  سُے  چُھ  ییٚمۍ  زمین  بنٲو  تُہٕندِ  روزنٕچ  جاے  تہٕ  اَتھ  منٛز  بناویٚن  تُہٕندِ  (سفرکرنہٕ) خٲطرٕوَتہٕ  تہٕ  آسمان  طرفہٕ  وولُن  آب،  پتہٕ  کٔڑۍ  اَسہِ  تَمہِ  (آب)  کہ  ذریعہ  (زمین  منٛزٕمختلف)  شکلن  تہٕ  قٔسمن  ہٕندیٚن  کُلیٚن  کٹیٚن  ہٕندۍ  جورٕ۔

Transliteration:
  Alla<u>th</u>ee jaAAala lakumu alar<u>d</u>a mahdan wasalaka lakum feeh<u>a</u> subulan waanzala mina a<b>l</b>ssam<u>a</u>i m<u>a</u>an faakhrajn<u>a</u> bihi azw<u>a</u>jan min nab<u>a</u>tin shatt<u>a</u>


Athar:
  کھیٚیِو  تہٕ  پنٕنۍ  جانور  تہِ  کھیٲوِیوٗکھ  نیوٗر  ﴿گاسہٕ﴾۔  پٔزِپٲٹھۍ  چھےٚ  اتھ  منٛز  واریاہ  نشٲنِیہِ  عقل  تھاون  والیٚن  خٲطرٕ۔

Mirwaiz:
  توپتہٕ  آو  تۅہیہِ  اجازت  دِنہٕ  کہ  کھیٚیِو  توٚہۍ  اَکھ  پانہٕ  بیٚیہِ  کھیٲوِیوٗکھ  پنٕنۍ  چاروٲے  تہٕ  مویشی۔  پٔزِپٲٹھۍ  یِمن  سارِنٕے  چیزن  منٛز  چھِ  کم  کم  نشانہٕ  خداے  سٕندِ  قدرتٕکۍ  عقلہِ  والین  ہٕندِ  خٲطرٕ،  یِتھہٕ  پٲٹھۍ  نباتات  اَسہِ  کھٲرۍ  زمینہ  منزٕ  یِتھے  پٲٹھۍ۔

Tahir:
  تۆہۍ  کھیٚیِو  تہٕ  پنٕنۍ  چاروٲے  ترٲوِیوٗکھ  نیٖرِس،  بے  شک  چھے٘  اَتھ  منٛز  گاٹلیٚن  خٲطرٕ  نشٲنِیہِ۔

Transliteration:
  Kuloo wa<b>i</b>rAAaw anAA<u>a</u>makum inna fee <u>tha</u>lika la<u>a</u>y<u>a</u>tin liolee a<b>l</b>nnuh<u>a</u>


Athar:
  ییٚمی  زمینہٕ  منٛز  چِھو  اَسہِ  توٚہۍ  پٲدٕ  کٔرِمٕتۍ،  ییٚتھۍ  منٛز  نِمو  توٚہۍ  أسۍ  واپس،  تہٕ  ییٚمی  منٛزٕ  کڑَوو  أسۍ  توٚہۍ  دوبارٕہ۔

Mirwaiz:
  اَمی  زمینہ  نِشہِ  کرو  أسۍ  توٚہۍ  پٲدٕہ۔  ابتداہس  اندر  آو  حضرت  آدم  پٲدٕہ  کرنہٕ  میٚژِہ۔  لہٰذا  چھُ  سارِنٕے  انسانن  ہُنٛد  مادۂ  بعید  میٚژ۔  بیٚیہِ  واتناوو  توٚہۍ  اَتھ  میٚژِ  اندر  مرنہٕ  پتہٕ۔  اَمی  میٚژِ  منٛزٕ  کڈو  بیٚیہِ  دوبارٕہ  قیامتُک  دۅہ۔

Tahir:
  (زمین  چہ)  اَمی  (میٚژِ)  نِشہِ  کٔرۍوٕ  اَسہِ  تۆہۍ  پٲدٕتہٕ  أتھۍ  منٛزنِمَو  تۆہۍ  أسۍ  واپس  تہٕ  اَمی  منٛزٕ  کڑو  أسۍ  تۆہۍ  دۆیِمہِ  لٹہِ  (بیٚیہِ)۔

Transliteration:
  Minh<u>a</u> khalaqn<u>a</u>kum wafeeh<u>a</u> nuAAeedukum waminh<u>a</u> nukhrijukum t<u>a</u>ratan okhr<u>a</u>


Athar: اسہِ ہاوِ فرعونس پننہِ ساریے نشٲنِیہِ، مگر سُہ روٗد بُتھ پھِران تہٕ مونُن نہٕ کینٛہہ۔
Transliteration: Walaqad arayn<u>a</u>hu <u>a</u>y<u>a</u>tin<u>a</u> kullah<u>a</u> faka<u>thth</u>aba waab<u>a</u>
Mirwaiz:
  پٔزِپٲٹھۍ  بیٚیہِ  ہاوے  اَسہِ  فرعونس  پنٕنۍ  سٲری  نِشانہٕ  تہٕ  معجزہ،  تہِ  کٔرِتھ  تہِ  زون  تٔمۍ  اَپزُے،  بیٚیہِ  کوٚرُن  انکارٕے۔

Tahir:
  تہٕ  بے  شک  ہاوِ  اَسہِ  تس  (فرعونس)  پننہِ  تمام  نشٲنِیہِ  (یِمہٕ  موسیٰ  تہٕ  ہارون  علیہمُ  السلامن  دِنہٕ  آسہٕ  آمژٕ)  مگر  تٔمۍپِھیُر  بُتھ  تہٕ  (ماننہٕ  نِشہِ)  کۆرُن  انکار۔


Athar:
  وَننہِ  لوٚگ،  اے  موسیٰ  علیہ  السلام،  کیا  ژٕ  چُھکھہٕ  اسہِ  نِشہِ  اَمہِ  موجوٗب  آمُت  زِ  پننہِ  جادِ  کہِ  زورٕ  سٍتۍ  کڑکھ  ژٕ  اسہِ  سانہِ  مٕلکہٕ  منٛز؟

Mirwaiz:
  دپنہِ  لوٚگ  اے  موسیٰ،  کیا  توٚہۍ  چھِوٕہ  اَسہِ  نِشہِ  آمٕتۍ  یہِ  دعویٰ  ہیتھ  یُتھ  اَمی  بہانہٕ  سٍتۍ  اَسہِ  پننہِ  مُلکہٕ  منٛزٕ  کٔڈِو  پننہِ  سِحرٕ  تہٕ  جادِ  سٍتۍ  اے  موسیٰ۔

Tahir:
  تٔمۍ  وۆن،  اے  موسیٰ!  کیا  ژٕ  چُھکھہٕ  اَسہِ  نِش  اَمہِ  موجوب  آمُت  زِ  ژٕ  کڑکھ  اَسہِ  پننہِ  جادِکہ  ذریعہ  سانہِ  مُلکہٕ  منٛزٕ؟

Transliteration:
  Q<u>a</u>la ajitan<u>a</u> litukhrijan<u>a</u> min ar<u>d</u>in<u>a</u> bisi<u>h</u>rika y<u>a</u> moos<u>a</u>


Athar:
  اچھا،  أسۍ  تہِ  اَنو  چٲنِس  مقابلس  منٛز  تِیٚتُھے  جود،  ژٕ  کر  طے  زِ  کر  تہٕ  کتہِ  چُھ  فٲصلہٕ  کرُن،  نَہ  پھیرو  أسۍ  اَمہِ  فٲصلہٕ  نِشہ،  تہٕ  نَہ  پھیٖرۍ زِ  ژٕ۔  کُھلہٕ  مٲدانس  منٛز  یہِ  برونٛہہ  کُن۔

Mirwaiz:
  أسۍ  تہِ  اَنَو  چٲنِسٕے  جٲدِس  ہیوٚ  سِحر  تہٕ  جود  مقابلہٕ  خٲطرٕ۔  پس  کوٚر  اَسہِ  تہِ  پانس  منٛز  مقرر  اَکھ  وقتاہ۔  نہ  کرو  أسۍ  تتھ  خلاف  تہٕ  نہ  کٔرِو  توٚہۍ  تتھ  خلاف۔  أکِس  صاف  تہٕ  ہموار  مٲدانس  منٛز  سَمو  أسۍ  دۅشوے  مقابلہٕ  خٲطرٕ۔

Tahir:
  لہٰذا  اَنو  أسۍ  تہِ  ژے٘  نِش  یتھُے  جود  ژٕ  کر  پانس  تہٕ  اَسہِ  منٛزباگ  (مقابلہٕ  خٲطرٕ)  وعدہ  مقرر  ییٚمِچ  خلاف  ورزی  نَہ  أسۍ  کروتہٕ  نَہ  کرکھ  ژٕ،  (مقابلٕچ  جاے)  گژِھہ  بۆڈ  تہٕ  پاتھُل  مٲدان  آسُن۔

Transliteration:
  Falanatiyannaka bisi<u>h</u>rin mithlihi fa<b>i</b>jAAal baynan<u>a</u> wabaynaka mawAAidan l<u>a</u> nukhlifuhu na<u>h</u>nu wal<u>a</u> anta mak<u>a</u>nan suw<u>a</u><b>n</b>


Athar:
  موسیٰ  علیہ  السلامن  ووٚن،  جشنہٕ  باپت  سپُد  دۅہ  مقرر،  تہٕ  آفتاب  کھٔسِتھ  گژھن  لُکھ  جمع  سپٕدۍ  ﴿فرعون  سُند  مُدعا  اوس  یہِ  زِ  اکہِ  لٹہِ  ہاوناوِہے  جادوگرن  ہٕنزن  لورٮ۪ن  تہٕ  رزن  ہٕندۍ  سرُپھ  بنٲوِتھ،  تہٕ  یُس  موسیٰ  علیہ  السلامن  ہٕندِ  معجزُک  اثر  لُکن  ہٕند  دِلن  پٮ۪ٹھ  سپدمُت  چُھ،  سُہ  گژِھ  دوٗر۔  یہِ  اوس  حضرت  موسیٰ  علیہ  السلامن  ہُند  پانہٕ  مونگمُت  مُراد۔  تِمو  ووٚن  زِ  کانٛہہ  الگ  دۅہ  تہٕ  جاے  مقرر  کرنٕچ  کیا  ضرورت  چھےٚ۔  جشن  باپت  یُس  دۅہ  چُھ  سُہ  چُھ  نکھے،  یتھ  منٛز  عام  مٕلکٕکۍ  لُکھ  دارُ  السلطنتس  منٛز  ژٔسِتھ  چِھ  یِوان۔  تٔتی  گژِھہ  مٲلہٕ کِس  مٲدانس  منٛز  مقابلہٕ  سپدُن،  تاکہ  سورُے  قوم  وُچِھہِ  تہٕ  وقت  تہِ  گژِھہ  دُہُل  آسُن  تاکہ  شکس  وکس  خٲطرٕ  روزِ  نہٕ  کانٛہہ  گنجٲیش﴾

Mirwaiz:
  حضرت  موسیٰ  علیہ  السلامن  دوٚپُکھ  وعدٕہ  تُہُند  چھُ  تَمہِ  دۅہ  یَتھ  منٛز  تۅہیہِ  مٲلہٕ  آسان  چھُ۔  یِم  ٲسۍ  فرعون  سُند  سالگرہ  مناونہٕ  خٲطرٕ  مٲلہٕ  لاگان۔  ﴿معلوم  سَپُد  سالگرہ  مناوُن  چھُ  فرعون  سُند  ایجاد۔  مترجم﴾ مگر  شرط  چھُ  لوٗکن  ہُنٛد  گژِھہ  اَڈٕہ  کٲجِس  جمع  سپدُن۔

Tahir:
  (موسیٰ  علیہ  السلامن)  فرموونس،  تُہٕندِ  وعدُک  دۅہ  چُھ  یومِ  عید  (سالانہٕ  جشنُک  دۅہ)  بیٚیہِ  یہِ  زِ  (اَمہِ  دوہ)  گژھن  سٲری  لُکھ  چاشت  کہ  وقتہٕ  جمع  گژٕھنۍ۔

Transliteration:
  Q<u>a</u>la mawAAidukum yawmu a<b>l</b>zzeenati waan yu<u>h</u>shara a<b>l</b>nn<u>a</u>su <u>d</u>u<u>ha</u><b>n</b>


Athar: فرعونن کٔرۍ پوٚت پھیرِتھ پنٕنۍ سٲری داو ﴿حربہٕ﴾ جمع تہٕ آو مقابلس منٛز۔
Transliteration: Fatawall<u>a</u> firAAawnu fajamaAAa kaydahu thumma at<u>a</u>
Mirwaiz:
  توپتہٕ  گوٚو  یہِ  بوٗزِتھ  فرعون،  دربارٕہ  منٛزٕ  درٛاو،  پس  ہیوٚتُن  کرُن  جمع  مکرُک  سورُے  سامانہٕ،  توپتہٕ  آو  مقرر  کٔرِمٕتِس  دۅہس  پٮ۪ٹھ،  بیٚیہِ  أنِس  سٲری  پانس  سٍتۍ۔

Tahir:
  پتہٕ  پھِیوٗر  فرعون  (مجلسہِ  نِشہِ)  پۆت  وۅنۍ  کرِ  تٔمۍ  پننہِ  چالہٕ  تہٕ  دوکھہٕ  بٲزی  (ہٕنزٕتدبیرٕ)  یِکہٕ  وَٹہٕ  پتہٕ  آو  (مقرر  وقتس  پیٚٹھ)۔


Athar:
  موسیٰ  علیہ  السلام  چُھ  ﴿عینِ  موقعس  پٮ۪ٹھ  مقابلہٕ  خٲطرٕ  یِنہٕ  والیٚن﴾  ونان،  شۂمژ  لَدو،  مَہ  گٔنڈِو  خُدایس  پٮ۪ٹھ  اَپزٕ  تہمتہٕ،  ﴿یعنی  اتھ  معجزس  مَہ  ؤنِو  جود  ﴿سِحر﴾  تہٕ  امہِ  کِس  ہاون  وٲلِس  پیغمبرس  مَہ  ؤنِو  سٲحر  تہٕ  کذّاب۔﴾  نَتہٕ  کریٚو  سُہ  تۅہیہِ  اکہِ  سخت  عذاب  سٍتۍ  ہلاک،  ییٚمۍ  کٲنٛسہِ  تہِ  اُپُز  بنوو،  سُہ  سپُد  نامُراد۔

Mirwaiz:
  ییٚمہِ  دۅہ  اَدٕہ  تِم  سٲری  جادو  گر  سمییہِ،  حضرت  موسیٰ  علیہ  السلامن  کوٚرُکھ  تقریر۔  تتھ  منٛز  فرموونکھ،  اے  جادو  گرو!  تُہٕندِ  خٲطرٕ  چھُ  افسوس،  توٚہۍ  مَہ  نوٚورٲوِو  خدایس  پٮ۪ٹھ  اَپُز،  ہرگاہ  نے  توٚہۍ  اَمہِ  نِشہِ  پتھ  روٗزِو  تیٚلہِ  گالیٚو  سُہ  تۅہیہِ  پننہِ  عذابہٕ  سٍتۍ۔  پٔزِپٲٹھۍ  ییٚمۍ  اَپُز  نوٚوروو  خدایس  پٮ۪ٹھ  سُہ  گوٚو  یقیناً  ناکام۔

Tahir:
  (موسیٰ  علیہ  السلامن)  فرموون  تِمن  (سحرٕ  گرن)،  افسوس  تۅہیہِ  پیٚٹھ  (خبردار!)  اللہ  تعالیٰ  ہس  پیٚٹھ  گٔنڈۍ  زیٚو  نہٕ  اَپُزبہتان  نَتہٕ  کریٚو  سُہ  تۅہیہِ  عذاب  کہ  ذریعہ  تباہ  تہٕ  برباد  تہٕ  پٔزۍپٲٹھۍ  سَپُد  سُہ  شخص  نامرادییٚمۍ  (اللہ  تعالیٰ  ہس)  بہتان  گۆنڈ۔

Transliteration:
  Q<u>a</u>la lahum moos<u>a</u> waylakum l<u>a</u> taftaroo AAal<u>a</u> All<u>a</u>hi ka<u>th</u>iban fayus<u>h</u>itakum biAAa<u>tha</u>bin waqad kh<u>a</u>ba mani iftar<u>a</u>


Transliteration: Fatan<u>a</u>zaAAoo amrahum baynahum waasarroo a<b>l</b>nnajw<u>a</u>
Athar:
  یہِ  بوٗزِتھ  گوٚو  تِمن  درمیان  تنازٕ  ﴿اختلافِ  راے﴾،  تہٕ  تِمو  لوگ  ژوٗرِ  ژوٗرِ  پانہٕ  وٲنۍ  مشورٕہ  کرُن۔  ﴿امہِ  نِشہِ  چُھ  پے  لگان  زِ  تِم  ٲسۍ  پننٚین  دِلن  منٛز  پنٕنۍ  کمزوٗری  محسوس  کران۔  تِمن  ٲس  پے  زِ  حضرت  موسیٰ  علیہ  السلامن  یِکینژھاہ  فرعون  سٕندِس  دربارس  منٛز  ہوومُت  اوس۔  سُہ  اوس  نہٕ  جود۔  تِم  ٲسۍ  گوڈٕہ  پٮ۪ٹھے  امہِ  مقابلہٕ  خٲطرٕ  نٹان  نٹان  تہٕ  کھۅژان  کھۅژان  آمٕتۍ،  تہٕ  ییٚلہِ  عینِ  موقعس  پٮ۪ٹھ  حضرت  موسیٰ  علیہ  السلام  چِھ  تِمن  بہادُری  سان  خبردار  کران،  تِہُند  عزم  چُھ  اَکی  ساعتہٕ  لرزان۔  تِہُند  اختلافِ  راے  آسِہے  اتھ  کتھہِ  پٮ۪ٹھ  سپُدمُت  زِ  کیا  اتھ  بٔڈِس  وۅرسس  پٮ۪ٹھ  ییٚلہِ  تمام  مٕلکٕکۍ  لُکھ  آسن  یِکہٕ  وَٹہٕ،  چھا  کُھلہٕ  مٲدانس  منٛز  پوٗرٕ  دُہٕلۍ  گاشس  اندر  مقابلہٕ  کرُن  ٹھیک  کِنہٕ  نہ۔  اگر  یتھ  جایہِ  اسہِ  شِکست  کھیوٚو  تہٕ  سارِنٕے  برونٛہہ  کنہِ  درٛایہِ  جادِچ  تہٕ  معجزٕچ  فرق  نٔنۍ،  پتہٕ  ہیٚکَو  نہٕ  کُن  وٲتِتھ  تہٕ  کتھ  گژِھہ  عام۔﴾

Mirwaiz:
  تَمہِ  پتہٕ  ہیوٚت  تِمَو  جادو  گرو  پانہٕ  وٲنۍ  اختلاف  کرُن  بیٚیہِ  ہیٚژَکھ  لۅتہِ  لۅتہِ  کتھہٕ  کرنہِ۔

Tahir:
  چناچہ  تِم (سحرٕ  گر) لٔگۍپننِس  معاملس  منٛزپانہٕ  وٲنۍ  ژُونہِ  تہٕ  ژورِژورِ  لٔگۍ  پھِسرایہِ  کرنہِ۔


Athar:
  ٲخر  کار  ووٚن  کینژھو  لُکو  زِ،  یِم  زٕہ  چِھ  محض  جادوگر  یُہُند  مقصد  چُھ  یہِ  زِ  پننہِ  جادِ  کہ  زورٕ  کرنَو  تۅہیہِ  تُہٕندِ  زمینہٕ  نِشہِ  بے  دخل،  تہٕ  تُہنزِ  زندگی  ہٕندِس  مثٲلی  طریقس  کرن  خٲتِمہٕ۔

Mirwaiz:
  دَپنہِ  لٔگۍ  یِکہٕ  وَٹہٕ  سٲری  جادو  گر  یِم  دۅشوے  بارٕنۍ  موسیٰ  و  ہارون  علیہم  السلام  چھِ  بے  شک  جادو  گر۔  یِم  چھِ  یژھان  تۅہیہِ  سارِنٕے  کڈنَو  پننیو  شہرو  اندرٕہ۔  بیٚیہِ  ژلن  ہیتھ  تۅہیہِ  نِشہِ  تُہُند  عمدہ  مذہب  توپتہٕ  کرن  سُہ  ختم۔

Tahir:
  وَننہِ  لٔگۍ،  یِم  دۅشوے  چِھ  پٔزۍپٲٹھۍ  سحرٕ  گر  تہٕ  یمن  چھ  ارادہ  زِ  تۅہیہِ  کڑنو  جادِ  کہ  ذریعہ  تُہٕندِ  زمینہٕ  منٛزٕنیٚبر  تہٕ  تُہٕندِس  شاندار  مذہبس  تہٕ  ثقافتس  کرہن  نابود۔

Transliteration:
  Q<u>a</u>loo in h<u>atha</u>ni las<u>ah</u>ir<u>a</u>ni yureed<u>a</u>ni an yukhrij<u>a</u>kum min ar<u>d</u>ikum bisi<u>h</u>rihim<u>a</u> waya<u>th</u>hab<u>a</u> bi<u>t</u>areeqatikumu almuthl<u>a</u>


Transliteration: FaajmiAAoo kaydakum thumma itoo <u>s</u>affan waqad afla<u>h</u>a alyawma mani istaAAl<u>a</u>
Athar:
  پننہِ  سارے  تدبیرٕ  کٔرِو  اَز  جمع،  تہٕ  اتحاد  کٔرِتھ  یِیِو  مٲدانس  منٛز۔  بس  سمجھِو  یہِ  زِ  اَز  یُس  غٲلب  روٗد  تٔمی  زِیوٗن۔

Mirwaiz:
  پس  سۅمبرٲوِو  پنٕنۍ  سٲری  حیلہٕ  توپتہٕ  یِیِو  صفہٕ  دی  دی  مقابلہٕ  کرنہٕ  خٲطرٕ۔  پٔزِپٲٹھۍ  اَز  زِیوٗن  تٔمی  یُس  غٲلب  سَپُد۔

Tahir:
  (تِمَو  کۆر  پانہٕ  وٲنۍ  فٲصلہٕ)  وۅنۍ  کٔرِو  تۆہۍ  (جادِچہِ)  پننہِ  تمام  تدبیرٕ  جمع  پتہٕ  یِیِو  دۆر  گٔنڈِتھ  (یِکہٕ  وٹہٕ)  مٲدانس  منٛز  تہٕ  أزۍکہ  دۅہ  روزِ  سُے  کامیاب  یُس  غٲلب  یِیہِ۔


Athar: جادُوگرو ووٚن، اے موسیؑ، ژٕ چھککھہٕ گۅڈٕ کِنہِ أسۍ چَھکو؟
Mirwaiz: جادو گرو دوٚپ، اے موسیٰ ! توٚہۍ ترٲوِوٕہ کِنہٕ أسۍ تراوَو گۅڈٕ؟
Tahir:
  (سحرٕ  گرو)  وۆنکھ،  اے  موسیٰ!یا  ترٲوِو  تۆہۍ  (پَنٕنۍ  چیز)  تہٕ  نَتہٕ  بنو  أسی  گۅڈٕ  تراون  وٲلۍ۔

Transliteration:
  Q<u>a</u>loo y<u>a</u> moos<u>a</u> imm<u>a</u> an tulqiya waimm<u>a</u> an nakoona awwala man alq<u>a</u>


Athar:
  موسیٰ  علیہ  السلام  چِھ  ونان،  نَہ،  توٚہی  چھٔکِو۔  اچانک  باسییہِ  موسیٰ  علیہ  السلامس  تِہنزٕ  رَزٕ  تہٕ  تِہنزٕ  لورِ  تِہندِ  جادِ  کہ  زور  سٍتۍ  دَوان  پکان۔

Mirwaiz:
  تِمَو  دوٚپہَکھ  نہایت  بے  پروٲہی  سان،  نہ  گۅڈٕہ  ترٲوِو  توٚہی۔  توپتہٕ  تروو  تِمَو  پَنُن  جود۔  أتی  آو  حضرت  موسیٰ  سٕندِس  خیالس  اندر  تِہِندِ  جادِکہ  زورٕ  سٍتۍ  کہ  تِہٕنزٕ  لورِ  تہٕ  رَزٕہ  چھےٚ  سرپھن  ہٕندۍ  پٲٹھۍ  دورٕ  دور  کران۔

Tahir:
  (موسیٰ  علیہ  السلامن)  فرموونکھ،  بلکہ  ترٲوِو  تۆہی،  پتہٕ  کیا  اوس  اچانک  باسییہِ  تِہٕنزٕ  رَزٕ  تہٕ  تِہٕنزٕ  لورِ  تِہِندِ  جادِ  کہ  اثرٕ  سٍتۍ  موسیٰ  (علیہ  السلام)  سٕندِس  خیالس  منٛزتِتھہٕ  پٲٹھۍ  زنتہٕ  تِمہٕ  (مٲدانس  منٛز)  دوان  چھے٘۔

Transliteration:
  Q<u>a</u>la bal alqoo fai<u>tha</u> <u>h</u>ib<u>a</u>luhum waAAi<u>s</u>iyyuhum yukhayyalu ilayhi min si<u>h</u>rihim annah<u>a</u> tasAA<u>a</u>


Mirwaiz: توپتہٕ لٔگۍ حضرت موسیٰ پانس منٛز خوف محسوس کرنہِ۔
Tahir: وۅنۍ لۆگ موسیٰ ہس (علیہ السلام) پننِس دِلس منٛز اَکھ کٔھٹِتھ خوف ہیوٗباسنہِ۔
Transliteration: Faawjasa fee nafsihi kheefatan moos<u>a</u>
Athar:
  تہٕ  موسیٰ  علیہ  السلام  چِھ  دِلس  منٛز  خوف  محسوس  کران۔  ﴿یعنی  یُتُھے  حضرت  موسیٰ  علیہ  السلامن  ہٕنزِ  زبٲنۍ   چھٔکِو   لفظ  درٛاو،  جادُوگرو  چھِچہِ  اَکی  ساعتہٕ  پننہِ  لورِ  تہٕ  رَزٕ  تِمن  کُن،  تہٕ  اچانک  باسیاو  تِمن  زِ  ساسہٕ  بٔدۍ  سٔرٕپھ  چِھ  دَوان  دَوان  تِمن  کُن  پکان۔  یہِ  منظر  وُچھِتھ  اگر  فوری  طور  حضرتِ  موسیٰ  علیہ  السلامن  پانس  اندر  اکھ  دہشت  محسوس  آسہِ  کوٚرمُت  یہِ  چَھنہٕ  کانٛہہ  عجیب  کتھ۔  انسان  چُھ  بہر  حال  اِنسانٕے  آسان،  خواہ  سُہ  پیغمبر  کونہٕ  ٲسِتن۔  اِنسٲنیتٕکۍ  تقاضہٕ  ہیٚکن  نہٕ  تس  نِشہِ  الگ  سپدِتھ۔  یتھ  جایہِ  چھےٚ  یہِ  کتھ  قابلِ  ذِکر  زِ  قرآن  چُھ  یتھ  جایہِ  ییٚمہِ  کتھہِ  ہُند  تصدیق  کران  زِ  عام  انسانن  ہٕندۍ  پٲٹھۍ  ہیٚکہِ  اکھ  پیغمبر  تہِ  جادِ  سٍتۍ  مُتٲثر  سپدِتھ،  اگرچہِ  جود  ہیٚکہِ  نہٕ  تٔمۍ  سٕنزِ  نبوّت  چہِ  کامہِ  منٛز  خلل  ترٲوِتھ،  مگر  تٔمۍ  سٕندٮ۪ن  انسٲنی  قُوّتن  پٮ۪ٹھ  ہیکہِ  ضروٗر  اثر  ترٲوِتھ۔  امہِ  سٍتۍ  چھےٚ  تِمن  لُکن  ہٕندِ  خیالٕچ  غلطی  کُھلان،  یِم  احادیثن  منٛز  نبی  صلی  اللہ  علیہ  وسلمن  پٮ۪ٹھ  جادِیُک  اثر  سپدن  چہِ  روایتہٕ  پٔرِتھ  نَہ  صرف  تِمن  روایتن  ہُند  تکذیب  چِھ  کران  بلکہ  چِھ  امہِ  کھۅتہٕ  تہِ  برونٛہہ  پٔکِتھ  سارِنٕے  حدیثن  ناقابلِ  اعتبار  ٹھٔہراونہِ  لگان﴾


Athar:
  چھکھ،  یِکینژھاہ  ژےٚ  اتھس  منٛز  چُھے،  وُنۍ  ژٕھنہِ  یِہٕندٮ۪ن  تمام  بناوٹی  چیزن  نینٚگلٲوِتھ،  یِمو  یِکینژھاہ  بنٲوِتھ  چُھ  اوٚنمُت  یہِ  چُھ  جادُوگر  سُند  فریب،  تہٕ  جادُوگر  ہیٚکہِ  نہٕ  زانٛہہ  کامیاب  سپدِتھ،  خواہ  کُنہِ  شانہٕ  سان  تہِ  یِیہِ  تَن۔

Mirwaiz:
  بیٚیہِ  تراو  ژٕتہِ  یہِ  ژےٚ  پننِس  دٔچھِنِس  اَتھس  کیتھ  چھُے  یعنی  عصا،  کُنُے  میوٚنڈ  کڈِ  سُہ  عسا  اَتھ  سٲرِسٕے،  یہِ  تِمَو  تیار  چھُ  کوٚرمُت۔  یِمَو  چھُنہٕ  تیار  کوٚرمُت  مگر  جادو  گرٕ  سُند  مکر  تہٕ  فریب۔  جادو  گر  چھُ  نہٕ  کامیاب  سپدان  کُنہِ  جایہِ۔  چنانچہ  حضرت  موسیٰ  ہن  ییٚلہِ  لوٗر  پنٕنۍ  ترٲو  پتھر،  تتھ  لورِ  بنیوو  اژدہا  ییٚمۍ  اَتھ  سٲرِسٕے  جادو  گرن  ہٕندِس  جٲدِس  ستیاناس  کور،  تہِ  ییٚلہِ  جادو  گرو  وُچھ۔

Tahir:
  تہٕ  ژٕ  تراوُن  (سۅ  لوٗر)  یۅسہٕ  چٲنِس  دٔچِھنِس  اَتھس  منٛزچھے٘  (زمینس  پی٘ٹھ)  سۅ  نی٘نگلاوِ  اَتھ  (فریبس)  یُس  یِمَو  (مصنوعی  طور)  بنٲوِتھ  چُھ  تھوومُت۔  یِکینٛژھاہ  یِمَو  بنٲوِتھ  چُھ  تھوومُت  (سُہ)  چُھ  فقط  سحرٕ  گرسُنٛد  فریب،  تہٕ  سحرٕ  گر  یَتھ  جایہِ  تہِ  واتہِ  کامیٲبی  لبِہ  نہٕ۔

Transliteration:
  Waalqi m<u>a</u> fee yameenika talqaf m<u>a</u> <u>s</u>anaAAoo innam<u>a</u> <u>s</u>anaAAoo kaydu s<u>ah</u>irin wal<u>a</u> yufli<u>h</u>u a<b>l</b>ss<u>ah</u>iru <u>h</u>aythu at<u>a</u>


Athar:
  ٲخرس  سپُد  یی  زِ  سٲری  جادُوگر  آے  سجدس  منٛز  گِراونہٕ  ﴿یعنی  ییٚلہِ  تِمو  موسیٰ  علیہ  السلامن  ہٕندِ  عاصُک  کار  نامہٕ  وُچھ،  تِمن  آو  فوراً  یقین  زِ  یہِ  چُھ  پٔزِپٲٹھۍ  معجزہ،  یہِ  چُھنہٕ  تِہٕندِ  فنُک  چیز،  امہِ  موجوب  ؤتھۍ  تِم  یکبار  تہٕ  بے  ساختہٕ  سجدس،  زَنتہٕ  کٲنٛسہِ  ٲسۍ  تِم  تھوٚد  تٔلۍ  تُلۍ  گِرٲوِمٕتۍ۔﴾  تہٕ  کرٚیکھ  ژٔجِکھ  نیرِتھ،  اسہِ  مون  ہارون  علیہ  السلام  تہٕ  موسیٰ  علیہ  السلام  سُند  ربّ۔

Mirwaiz:
  تِم  جادو  گر  آے  وُکراونہٕ  سجدس  منٛز،  تِمَو  دوٚپ  اَسہِ  کٔر  پژھ  حضرت  ہارون  تہٕ  حضرت  موسیٰ  سٕندِس  پروردگارس۔

Tahir:
  پتہٕ (سپُد  تی  تہٕ)  آے  سٲری  سحرٕ  گر  سجدس  منٛز  دٲرِتھ  دِنہٕ،  وَننہِ  لٔگۍ،  اَسہِ  او٘ن  ہارون  تہٕ  موسیٰ  (علیہما  السلام)  سٕندِس  ربّس  پی٘ٹھ  ایمان۔

Transliteration:
  Faolqiya a<b>l</b>ssa<u>h</u>aratu sujjadan q<u>a</u>loo <u>a</u>mann<u>a</u> birabbi h<u>a</u>roona wamoos<u>a</u>


Athar:
  فرعونن  ووٚن،  تۅہیہِ  اوٚنُو  أمِس  پٮ۪ٹھ  ایمان  امہِ  برونٛہہ  زِ  بہٕ  دِمہَو  تۅہیہِ  امِیُک  اجازت؟  معلوم  سپُد  یہِ  چُھ  تُہُنٛد  زِیُٹھ،  ییٚمۍ  توٚہۍ  جادوگری  ٲسِو  ہیٚچھنٲوِمٕتۍ۔  اچھا،  وۅنۍ  ژٹناوٕ  بہٕ  تُہٕندۍ  اتھہٕ  کھۅر  مخالف  طرفو،  تہٕ  کھزر  کُلیٚن  پٮ۪ٹھ  کھٲلِتھ  دِمَو  تۅہیہِ  پھٲنسۍ،  پتہٕ  لگیو  تۅہیہِ  پے  زِ  اسہِ  دۅشوٕیو  منٛزٕ  کٔمۍ  سُند  عذاب  چُھ  زیادٕہ  سخت  تہٕ  واریاہس  کالس  روزن  وول  ﴿یعنی  بہٕ  ہیٚکوٕہ  تۅہیہِ  زیادہ  سخت  سزا  دِتھ  کِنہٕ  موسیؑ﴾

Mirwaiz:
  فرعونن  دوٚپُکھ  کیا  تۅہیہِ  کٔروٕہ  پژھ  تتھ  میانہِ  اجازتہ  ورٲے،  معلوم  چھُ  سپدان  یہِ  چھُ  تُہُند  زِیُٹھ  ییٚمۍ  توٚہۍ  تہِ  سِحر  تہٕ  جود  ہیٚچھ،  نٲوِمٕتۍ  چھِو،  وۅنۍ  وُچھِو  بہٕ  کیا  کرو  تۅہیہِ۔  پس  ژٹہٕ  بہٕ  تۅہیہِ  اَتھہٕ  تُہٕندۍ  تہٕ  کھۅر  تُہُندۍ  دٔچہِنۍ  کھوفٕرۍ،  بیٚیہِ  دِمَو  بہٕ  توٚہۍ  پھَہہِ  کھٔزٕر  کُلین  پٮ۪ٹھ  یُتھ  سٲری  لوٗکھ  وُچھن  تُہُند  حال،  بیٚیہِ  تَرِ  تۅہیہِ  فکرِ  زِ  اَسہِ  منٛز  کُس  چھُ  سخت  تہٕ  پوشہِ  وُن  عذاب  کروُن،  بہٕ  چھُسا  کِنہٕ  موسیٰ  سُند  پروردگار۔

Tahir:
  (فرعون)  لۆگ  وَننہِ،  تۅہیہِ  چُھوٕ  تس  پیٚٹھ  ایمان  اۆنمُت  اَمہِ  برونٛہہ  زِ  بہٕ  دِمَو  تۅہیہِ  اجازت،  بے  شک  چُھ  سُہ  (موسیٰ)  تُہُنٛدِ  (کھۅتہٕ  تہِ)  بۆڈ  (استاد)  ییٚمۍ  تۆہۍ  جود  چِھو  ہیٚچھنٲوِمٕتۍ  لہٰذا  ژَٹو  بہٕ  (وۅنۍ)  تُہٕندۍ  اَتھہٕ  تہٕ  تُہٕندۍ  کھۅر  مخٲلف  طرفو  تہٕ  تۆہۍ  کھالو  ضرور  کٔھزٕر  کُلیٚن  پیٚٹھ  پھانسہِ  تہٕ  تۅہیہِ  لگیو  ضرور  پے  زِ  اَسہِ  منٛزٕ  کُس  چُھ  عذاب  دِنَس  منٛز  زیادٕہ  سخت  تہٕ  واریاہس  کالس  تام  روزن  وول۔

Transliteration:
  Q<u>a</u>la <u>a</u>mantum lahu qabla an <u>ath</u>ana lakum innahu lakabeerukumu alla<u>th</u>ee AAallamakumu a<b>l</b>ssi<u>h</u>ra falaoqa<u>tt</u>iAAanna aydiyakum waarjulakum min khil<u>a</u>fin walao<u>s</u>allibannakum fee ju<u>th</u>ooAAi a<b>l</b>nnakhli walataAAlamunna ayyun<u>a</u> ashaddu AAa<u>tha</u>ban waabq<u>a</u>


Athar:
  جادُوگرو  دِیُت  جواب،  قسم  چُھ  تس  ذات  سُند  ییٚمۍ  أسۍ  پٲدٕ  چِھ  کٔرِمٕتۍ،  یہِ  ہیٚکہِ  نہٕ  ہرگز  تہِ  بٔنِتھ  زِ  أسۍ  دِمَو  ٹاکارٕ  نِشٲنیہِ  برونٹھ  کُن  یِنہٕ  پتہٕ  تہِ  ﴿صداقتس  پٮ۪ٹھ﴾  ژےٚ  ترجیح،  ژٕ  یِکینژھاہ  یژھکھ  کرُن  ﴿تہِ﴾  کر،  ژٕ  ہیٚککھ  زیادہ  کھۅتہٕ  ییٚمی  دُنیا چہ  زندگی  ہُنٛد  فٲصلہٕ  کٔرِتھ۔

Mirwaiz:
  جادو  گرو  دوٚپُس  اے  فرعون،  گژھ  گژھ۔  أسۍ  ہرگز  ژٕہ  مانوتھ  نہٕ،  ژٕہ  اختیار  کروتھ  نہٕ  ننیو  دلیلو  کھۅتہٕ  یِمہٕ  اَسہِ  نِشہِ  واژٕہ،  بیٚیہِ  تس  پروردگار  سٕندِ  کھۅتہٕ  ییٚمۍ  أسۍ  پٲدٕہ  کٔرۍ،  پس  ژےٚ  یہِ  کرُن  چھُے  تہِ  کر،  أسۍ  کھۅژٕ  وُنۍ  چھِنہٕ۔  بوٚڈ  بٔڈیٖم  گوٚوژٕہ  چلاوَکھ  حکم  یتھ  سانہِ  دنیاچہ  زندگی  پٮ۪ٹھ  یعنی  اَسہِ  مارکھ،  تمُیک  چھُنہٕ  اَسہِ  کانٛہہ  پرواہ۔

Tahir:
  (سحرٕ  گرو)  وۆنکھ،  أسۍ  دِموے  نہٕ  ژے٘  ہرگز  تِمن  واضح  ثبوٗتن  پیٚٹھ  تر  جیح  یِم  اَسہِ  نِشہِ  آمٕتۍ  چِھ،  تس  (ربّ)  سُنٛد  قسم  ییٚمۍ  أسۍ  پٲدٕ  چِھ  کٔرِمٕتۍ  ژٕ  یُس  حکم  کرن  وول  چُھکھ  کر،  ژٕ  ہیٚککھ  فقط  (یَتھ  کینٛژھن  دۅہن  ہٕنزِ)  دنیٲوی  زندگی  متعلقٕے  یوت  فٲصلہٕ  کٔرِتھ۔

Transliteration:
  Q<u>a</u>loo lan nuthiraka AAal<u>a</u> m<u>a</u> j<u>a</u>an<u>a</u> mina albayyin<u>a</u>ti wa<b>a</b>lla<u>th</u>ee fa<u>t</u>aran<u>a</u> fa<b>i</b>q<u>d</u>i m<u>a</u> anta q<u>ad</u>in innam<u>a</u> taq<u>d</u>ee h<u>ath</u>ihi al<u>h</u>ay<u>a</u>ta a<b>l</b>dduny<u>a</u>


Athar:
  اسہِ  اوٚن  پننِس  ربّس  پٮ۪ٹھ  ایمان،  تاکہ  سُہ  کرِ  سٲنۍ  خطا  معاف  تہٕ  ییٚمہِ  جادُو  گری  نِشہِ،  یتھ  پٮ۪ٹھ  ژےٚ  أسۍ  مجبور  ٲسِتھ  کٔرِمٕتۍ،  کٔرِ  درگُزر،  بس  چُھ  اللہ  تعالیٰ  جان  تہٕ  سُے  چُھ  باقی  روزن  وول۔

Mirwaiz:
  أسۍ  چھِ  علی  الاعلان  ونان،  پٔزِپٲٹھۍ  اَسہِ  کٔر  پژھ  پننِس  پروردگارس  دیٚو  سُہ  اَسہِ  مغفرت  تہٕ  بخشٲیِش  کرِ  گناہن  سانین  بیٚیہِ  سٲنِس  جود  کرنس  یَتھ  پٮ۪ٹھ  ژیے  أسۍ  مجبور  کٔرِتھ۔  معبود  برحقٕے  چھُ  بااعتبار  ذات  و  صفات  سٮ۪ٹھاہ  رُت،  بااعتبار  ثواب  و  عقاب  تہٕ  چھُ  پوشوُن،  باقی  روزوُن،  ژےٚ  چھُے  نہٕ  خیریت  نصیب  نہ  بقا۔  اَسہِ  کیا  کھسہِ  چون  انعام  فکرِ  یا  چون  عذاب۔  اللہ  تعالیٰ  سُند  قانون  چھُ۔

Tahir:
  بے  شک  چُھ  اَسہِ  پننِس  ربّس  پیٚٹھ  ایمان  اۆنمُت  تاکہ  سُہ  کرِ  سٲنۍ  خطا  معاف  تہٕ  تَتھ  تہِ  (کرِمعاف)  یَتھ  سحرٕ  گری  پیٚٹھ  ژے٘  أسۍ  مجبور  ٲسِتھ  کٔرۍمٕتۍ،  تہٕ  اللہ  تعالیٰ  ہٕے  چُھ  بہتر  بیٚیہِ  چُھ  ہمیشہ  باقی  روزن  وول۔

Transliteration:
  Inn<u>a</u> <u>a</u>mann<u>a</u> birabbin<u>a</u> liyaghfira lan<u>a</u> kha<u>ta</u>y<u>a</u>n<u>a</u> wam<u>a</u> akrahtan<u>a</u> AAalayhi mina a<b>l</b>ssi<u>h</u>ri wa<b>A</b>ll<u>a</u>hu khayrun waabq<u>a</u>


Athar:
  حقیقت  چھےٚ  یہِ  زِ  یُس  مُجرم  بٔنِتھ  پننِس  ربّ  سٕندِس  دربارس  منٛز  حٲضر  سپدِ،  تس  خٲطرٕ  چُھ  جہنم  ﴿یہِ  چُھ  جادُو  گرن  ہٕندِس  وَننس  پٮ۪ٹھ  اللہ  تعالیٰ  سُند  پنُن  اضافہٕ۔  اندازِ  کلام  چُھ  پانے  ونان  زِ  یہِ  عبارت  چَھنہٕ  جادُوگرن  ہٕنزِ  کتھہِ  ہُند  حصّہ﴾  یتھ  منٛز  نَہ  سُہ  زندہ  روزِ  تہٕ  نَہ  مرِ۔

Mirwaiz:
  پٔزِپٲٹھۍ  یُس  شخص  واتہِ  پننِس  مٲلکس  برونٹھ  کُن  گنہگار  تہٕ  نافرمان  یعنی  کٲفر  حالتس  اندر،  پس  تِہِندی  خٲطرٕ  چھُ  سزاے  نارِ  جہنم،  یَتھ  منٛز  وٲتِتھ  نَہ  مَرِ،  نہ  آسہِ  زندٕہ،  کیازِ  زندٕہ  روزُن  گٔیوو  آراماہ  تُلہِ  ہا۔

Tahir:
  بے  شک  یُس  شخص  پننِس  ربّس  نِشہِ  مجرم  بٔنتِھ  یِیہِ  تیٚلہِ  چُھ  بے  شک  تس  خٲطرٕ  جہنم،  (تہٕ  سُہ  چُھ  تِیُتھ  عذاب  زِ)  نَہ  ہیٚکہِ  سُہ  تَتھ  منٛزمٔرِتھ  تہٕ  نَہ  زندہ  روزتھ۔

Transliteration:
  Innahu man yati rabbahu mujriman fainna lahu jahannama l<u>a</u> yamootu feeh<u>a</u> wal<u>a</u> ya<u>h</u>y<u>a</u>


Athar:
  تہٕ  یُس  تٔمۍ  سٕندِس  دربارس  منٛز  مومن  سٕندِ  حیثیتہ  حٲضر  سپدِ۔  ییٚمۍ  نیک  عملہٕ  آسن  کرِمَژ،  یتھیٚن  تمام  لُکن  خٲطرٕ  چِھ  بُلند  درجہ۔

Mirwaiz:
  البتہ  یِم  واتن  پننِس  مٲلِکس  نِشہِ  تس  ایمان  انہٕ  وُن  بیٚیہِ  آسنس  واقعی  رٕژٕہ  عملہٕ  کرِمَژٕ،  تِمنٕے  لوٗکن  ہٕندِ  خٲطرٕ  چھِ  تھٔدۍ  درجہِ۔ 

Tahir:
  تہٕ  یُس  شخص  تٔمۍ  سٕندِس  دربارس  منٛز  مومن  بٔنتِھ  یِیہِ  (مزیدیہِ  زِ)  تٔمۍآسن  نیک  عملہٕ  کرِمَژٕ  بس  چِھ  تِمنٕے  لُکن  خٲطرٕ  تھدِپایِکۍ  درجات۔

Transliteration:
  Waman yatihi muminan qad AAamila a<b>l</b><u>ssa</u>li<u>ha</u>ti faol<u>a</u>ika lahumu a<b>l</b>ddaraj<u>a</u>tu alAAul<u>a</u>


Athar:
  سدا  بہار  باغ،  یِمن  بٔنۍ  کِنۍ  کۅلہٕ  آسن  پکان،  تِمن  منٛز  روزن  تِم  ہمیشہ،  یہِ  چُھ  جزا  تس  شخصہٕ  سُند  یُس  پٲکیزگی  کرِ  اختیار۔

Mirwaiz:
  تَم  تھٔدۍ  درجہ  گٔے  ہمیشہ  روزنٕکۍ  باغ  یِمَو  مٔنزۍ  جویہِ  تہٕ  کۅلہٕ  پکان  آسن،  تِمنٕے  جنتن  منٛز  آسن  روزوُنۍ  تِم  ہمیشہِ۔  یٔہے  چھےٚ  موٚزوٗرۍ  تِمن  لوٗکن  ہٕنز  یِم  شرکہٕ  تہٕ  کفرٕ  نِشہِ  پاک  آسن۔  اَتھ  قانونس  ماتحت  تروو  اَسہِ  کفر،  اختیار  کوٚر  اَسہِ  ایمان۔

Tahir:
  (تِم)  چِھ  ہمیشہ  روزوُنہِ  بہارٕکۍباغ  یِمن  بٔنۍ  کِنۍ  کۅلہٕ  چھے٘  جٲری  (تِم)  چِھ  تِمن  منٛز  ہمیشہ  روزن  وٲلۍ،  تہٕ  یہِ  چُھ  تس  شخصہٕ  سُنٛد  بدلہٕ  یُس  (کفرتہٕ  گناہ  چہ  گندگی  نِشہِ)  پاک  سَپُد۔

Transliteration:
  Jann<u>a</u>tu AA<u>a</u>dnin tajree min ta<u>h</u>tih<u>a</u> alanh<u>a</u>ru kh<u>a</u>lideena feeh<u>a</u> wa<u>tha</u>lika jaz<u>a</u>o man tazakk<u>a</u>


Athar:
  اسہِ  کٔر  موسیٰ  علیہ  السلامس  وحی،  وۅنۍ  نیر  راتو  رات  میٲنۍ  بندہ  ہیٚتھ،  ﴿منٛزس  چُھ  تِمن  حالاتن  ہُند  تفصیل  تراونہٕ  آمُت  یِم  اَمہِ  پتہٕ  مصرٕکِس  طویل  قیام  کِس  زمانس  منٛز  پیش  آے۔  وۅنۍ  چھےٚ  تمہِ  وقتٕچ  ذکر  شروع  سپدان  ییٚلہِ  حضرت  موسیٰ  علیہ  السلامس  حُکم  سپُد  زِ  بنی  اسرائیل  ہیٚتھ  نیر  مصرٕ  منٛز۔﴾  تہٕ  تِہندِ  خٲطرٕ  بناو  سمندرٕ  مٔنٛزۍ  خشک  وَتھ،  ژےٚ  گٔژھی  نہٕ  کٲنٛسہِ  ہٕندِ  پَتہٕ  دَونُک  خوف  آسُن  بیٚیہِ  گژھکھ  نہٕ  ﴿سمندر  مٔنٛزۍ  پکان  پکان﴾  گابرُن۔

Mirwaiz:
  بیٚیہِ  سوٗز  اَسہِ  وحی  پٔزِپٲٹھۍ  موسیٰ  ہس  کُن  کہ  نیٖرِو  توٚہۍ  میٲنۍ  بندٕہ  یعنی  بنی  اسرٲییل  ہیتھ،  رات  کُیت  واتنٲوِیوٗکھ  دوٗر  کُنہِ  جایہِ  یُتھ  تِم  فرعون  سٕندِ  ظلمہٕ  نِشہِ  نجات  لبن۔  توپتے  وَتہِ  منٛز  تۅہیہِ  دریاے  قُلزم  یِیہِ  تتھ  لٲیِو  پننہِ  لورِ  سٍتۍ  ژٔنڈ،  تَمہِ  منٛزٕ  کڈَو  وَتھ  خشک۔  توٚہۍ  مَہ  کھۅٚژِو  فرعون  سٕندِس  پتہٕ  لٲرِتھ  رٹنس،  نہ  مَہ  کھوٚژِو  دریاوس  منٛز  پھٹنس،  توٚہۍ  واتناوَو  اَپور  امن  و  امان  سان۔

Tahir:
  تہٕ  بے  شک  سوٗز  اَسہِ  موسیٰ  ہس  (علیہ  السلام)  کُن  وحی  زِ  میٲنۍ  بندٕہ  نِکھ  رات  کِیتے  کٔڑِتھ،  لہٰذا  بناو  تِہِندِ  خٲطرٕ  دریاوس  منٛز  (پَننہِ  عاصٕچ  ژٔنٛڈ  لٲیِتھ)  خۅشک  وَتھ،  نَہ  مَہ  کر  (فرعون  سٕندِ  طرفہٕ)  رٹنہٕ  ینُک  خوف  تہٕ  نَہ  مَہ  تھاو  (درِیاوٕ  بُزۍسپدنُک)  اندیشہٕ۔

Transliteration:
  Walaqad aw<u>h</u>ayn<u>a</u> il<u>a</u> moos<u>a</u> an asri biAAib<u>a</u>dee fa<b>i</b><u>d</u>rib lahum <u>t</u>areeqan fee alba<u>h</u>ri yabasan l<u>a</u> takh<u>a</u>fu darakan wal<u>a</u> takhsh<u>a</u>


Transliteration: FaatbaAAahum firAAawnu bijunoodihi faghashiyahum mina alyammi m<u>a</u> ghashiyahum
Athar:
  پٔتۍ  کِنۍ  ووت  فرعون  پنٕنۍ  لشکر  ہیٚتھ،  تہٕ  پتہٕ  پھیوٗر  سمندر  تِمن  پٮ۪ٹھ،  یِتھہٕ  پٲٹھۍ  پھیرنُک  حق  اوس  ﴿یعنی  سمندری  لہرو  رٔٹۍ  تِم  تَل﴾۔

Mirwaiz:
  پس  دوریوو  پتہٕ  تِمن  فرعون  پنٕنۍ  لشکر  ہیتھ۔  توپتہٕ  ووت  سُتہِ  اَتھ  دریاوس  منٛز،  سُتہِ  پوٚک  اَمی  دریاوٕہ  مٔنزۍ،  پس  وٲلۍ  تِم  دریاوس  منٛز  تٔمۍ  چیزن  ییٚمۍ  تِم  وٲلۍ  یعنی  آب  آکھ  پرتھ  طرفہٕ،  تٔمی  کٔرۍ  غرق۔

Tahir:
  پتہٕ  دورِیاو  فرعون  پننیو  لشکرو  سان  تِمن  پتے،  پتہٕ  کۆر  دٔرۍیاون  (یعنی  درۍیاوچو  لہَرو)  تِمن  وَلُتھ  یوٗتاہ  تہِ  تِمن  وَلُتھ  کۆرُن  (یعنی  غرق  کٔرِن)۔


Athar:
  اے  بنی  اسرائیل  ﴿سمندر  عبور  کرنہٕ  پٮ۪ٹھہٕ  کوہِ  سینا  کِس  دامنس  تل  واتنس  تام  چھےٚ  داستان  تراونہٕ  آمٕژ،  امِیُک  تفصیل  چُھ  سورۂ  اعراف  رکوع  نمبر  16  تہٕ  17 ہَس  منٛز  پتھ  کُن  آمُت﴾  اَسہِ  دِیتُو  تۅہیہِ  تُہِندِس  دشمنس  نِشہِ  نجات،  تہٕ  طوٗرٕ  دٔچِھنۍ  کِنۍ  کوٚر  تُہٕنز  حٲضری  خٲطرٕ  وقت  مُقرر،  تہٕ  تۅہیہِ  پٮ۪ٹھ  وول  من  و  سلویٰ۔

Mirwaiz:
  اے  بنی  اسرٲیلو  وُچھِو  اَسہِ  دُیتُو  تۅہیہِ  نجات  تُہٕندِ  سبٔڈِس  دشمنس  نِشہِ،  بیٚیہِ  تھوو  اَسہِ  وعدٕہ  تۅہیہِ  یعنی  تُہٕندِس  پیغمبرس  موسیٰ  کلیم  اللہ  ہس  کوہِ  طورکِس  دٔچھنِس  پاسس  پٮ۪ٹھ  یِنُک۔  تَتہِ  توراۃ  عطا  کرنُک،  بیٚیہِ  کوٚر  اَسہِ  نٲزل  تۅہیہِ  پٮ۪ٹھ  وادی  تیہس  منٛز  من  و  سلوٰی۔

Tahir:
  اے  بنی  اسرائیل!  (وُچِھو)  بے  شک  بخشُو  اَسہِ  تۅہیہِ  تُہٕندِس  دُشمنس  نِشہِ  نجات  تہٕ  اَسہِ  کۆر  تۅہیہِ  سٍتۍ  (کوہِ)  طورس  دٔچِھنۍ  کِنۍ  (یِنُک)  وعدٕہ  تہٕ  (تَتہِ)  کۆر  اَسہِ  تۅہیہِ  پیٚٹھ  مَن  وسلویٰ  نٲزل۔

Transliteration:
  Y<u>a</u> banee isr<u>a</u>eela qad anjayn<u>a</u>kum min AAaduwwikum waw<u>a</u>AAadn<u>a</u>kum j<u>a</u>niba a<b>l</b><u>tt</u>oori alaymana wanazzaln<u>a</u> AAalaykumu almanna wa<b>al</b>ssalw<u>a</u>


Athar:
  کھیٚیِو  سون  دِنہٕ  آمُت  پاک  رزق،  تہٕ  یہِ  کھیٚتھ  مَہ  کٔرِو  سرکشی،  نَتہٕ  گژِھہ  تۅہیہِ  پٮ۪ٹھ  میون  غضب  نٲزِل،  تہٕ  یس  پٮ۪ٹھ  میون  غضب  ووٚتھ،  سُہ  روٗد  پتہٕ  گِرِتھٕے  ﴿یعنی  ہلاک  گوٚو﴾۔

Mirwaiz:
  اَسہِ  ووٚن  تۅہیہِ  کھیٚیِو  رٕتۍ  چیز،  تِمَو  چیزو  اندرٕہ  یِم  اَسہِ  تۅہیہِ  عطا  کٔرۍ،  یُتھنہٕ  توٚہۍ  تتھ  منٛز  حدٕ  ڈٔلِو،  پگاہ  کہ  خٲطرٕ  تھٲوِو  ذکرِ  خیر  کٔرِتھ،  تتھ  پٮ۪ٹھ  سپدیٚو  میٲنۍ  بے  زٲری۔  یس  پٮ۪ٹھ  میٲنۍ  بے  زٲری  سپدِ،  پس  پٔزِپٲٹھۍ  سُہ  پیوٚو  خوٲری  ہٕندین  سرٛنیٚن  چَہن  اندر۔

Tahir:
  (تہٕ  تۅہیہِ  فرمووٕمَو،)  تِمَوپاک  چیزو  منٛزٕ  کھیٚیِو  یُہُنٛد  رزق  اَسہِ  تۅہیہِ  دِیُتمُت  چُھ  تہٕ  اَتھ  منٛز  مَہ  نیٖرِو  حدٕ  نِشہِ  نَتہٕ  گژِھہ  تۅہیہِ  پیٚٹھ  میون  غضب  وٲجب،  تہٕ  یس  پیٚٹھ  میون  غضب  وٲجب  گۆو  سُہ  گۆو  پٔزۍ  پٲٹھۍ  ہلاک۔

Transliteration:
  Kuloo min <u>t</u>ayyib<u>a</u>ti m<u>a</u> razaqn<u>a</u>kum wal<u>a</u> ta<u>t</u>ghaw feehi faya<u>h</u>illa AAalaykum gha<u>d</u>abee waman ya<u>h</u>lil AAalayhi gha<u>d</u>abee faqad haw<u>a</u>


Athar:
  البتہ  تس  خٲطرٕ  چُھس  بہٕ  سٮ۪ٹھاہ  درگُزر  کرن  وول،  یُس  توبہٕ  کرِ  تہٕ  ایمان  اَنہِ  تہٕ  نیک  عمل  کرِ،  پتہٕ  روزِ  سیوٚد  پکان۔

Mirwaiz:
  پٔزِپٲٹھۍ  بہٕ  چھُس  سٮ۪ٹھاہ  مغفرت  کروُن  تِمن  یِم  توبہٕ  کرن،  ایمان  اَنن  بیٚیہِ  رٕژٕ  عملہٕ  کرن،  توپتہٕ  روزن  قٲیِم  تتھ  سیٚزِ  وَتہِ  پٮ۪ٹھ۔  ییٚلہِ  اللہ  تعالیٰ  ہن  منظور  کوٚر  موسیٰ  علیہ  السلامس  توراۃ  عطا  کرُن،  فرموونکھ  کوہِ  طورس  پٮ۪ٹھ،  سٍتۍ  أنیوٗکھ  پننہِ  قومہٕ  منٛزٕ  بعض  اشخاص  مگر  موسیٰ  علیہ  السلامن  کٔر  جلدی،  قومس  برونٹھُے  وٲتۍ  کوہِ  طورس  پٮ۪ٹھ۔  اللہ  تعالیٰ  ہن۔  

Tahir:
  تہٕ  بے  شک  چُھس  بہٕ  سیٚٹھاہ  زیادٕہ  مغفرت  کرن  وول  تس  شخصس  ییٚمۍ  توبہٕ  کۆر  تہٕ  ایمان  اۆنُن  تہٕ  نیک  عملہٕ  کریٚن  پتہٕ  روٗد  ہدایتس  پیٚٹھ  (قٲیم)۔

Transliteration:
  Wainnee laghaff<u>a</u>run liman t<u>a</u>ba wa<u>a</u>mana waAAamila <u>sa</u>li<u>h</u>an thumma ihtad<u>a</u>


Mirwaiz: اے موسیٰ ژٕہ کٔمۍ چیزن اوٚنُکھ پننِس قومس برونٹھ مےٚ نِش، تِم کیازِ ترٲوِتھکھ پتھ۔
Transliteration: Wam<u>a</u> aAAjalaka AAan qawmika y<u>a</u> moos<u>a</u>
Athar:
  تہٕ  کٔمۍ  چیزن  اوٚننکھ  ژٕ  پننہِ  قومہٕ  برونٛہہ  اے  موسیٰ  علیہ  السلام؟  ﴿وۅنۍ  چھےٚ  تمہِ  موقعٕچ  ذکر  شروع  سپدان  ییٚلہِ  حضرتِ  موسیٰ  علیہ  السلامن  طورکِس  دامنس  تل  بنی  اسرائیل  ترٲوِتھ  شریعتٕکۍ  احکام  رٹنہٕ  خٲطرٕ  تشریف  اوس  نِیومُت۔  اللہ  تعالیٰ  سٕندِ  اَمہِ  اشارہ  نِشہِ  چُھ  پے  لگان  زِ  حضرت  موسیٰ  علیہ  السلام  ٲسۍ  پنُن  قوم  وَتہِ  منٛزٕے  ترٲوِتھ  پننِس  ربّ  سٕندِ  ملاقات  کہ  شوقہٕ  برونٛہہ  گٔمٕتۍ۔﴾

Tahir:
  تہٕ  اے  موسیٰ!  ژے٘  کیازِ  کٔرٕتھ  پننہِ  قوم  نِشہِ  (برونٹھُے  طوٗرس  پیٚٹھ  یِنَس  منٛز)  بانٛبٕر۔


Transliteration: Q<u>a</u>la hum ol<u>a</u>i AAal<u>a</u> atharee waAAajiltu ilayka rabbi litar<u>da</u>
Athar:
  تٔمۍ  کوٚر  عرض،  تِم  چِھ  پکان  مےٚ  پتے،  بہٕ  آس  جلدی  کٔرِتھ  تُہٕندِس  دربارس  منٛز،  اے  میانہِ  ربّہٕ،  تاکہ  ژٕ  سپدکھ  مےٚ  خۅش۔

Mirwaiz:
  عرض  کوٚرُن  ییٚکیا  تِم  چھِ  پکان  مےٚ  پتے،  مےٚ  کٔر  جلدی  ژےٚ  نِشہِ  حٲضر  سپدنہٕ  خٲطرٕ  یُتھ  ژٕہ  رٲضۍ  گژھ  ہم  میانہِ  پروردگارٕ۔

Tahir:
  (موسیٰ  علیہ  السلامن)  کۆرن  عرض،  تِم  لُکھ  تہِ  چِھ  مے٘  پتے  پکان  تہٕ  مے٘  چھے٘  (شوق  تہٕ  محبت  کِس  غلبس  منٛز)  چٲنِس  دربارس  منٛز  واتنس  منٛز  بانٛبٕر  کٔرمٕژ  اے  میانہِ  ربّہ!  یُتھ  زن  ژٕ  رٲضۍ  گژھکھ۔


Athar:
  فرماونہٕ  آس،  اچھا،  بوز  تیٚلہِ،  اَسہِ  تروو  ژےٚ  پٔتۍ  کِنۍ  چون  قوم  آزمٲیشہِ  منٛز،  تہٕ  سامری  یَن  کٔرۍ  تِم  گُمراہ۔  ﴿یعنی  سۅنہٕ  سُند  ووٚژھ  بنٲوِتھ  لٲگِن  تٔمۍ  سٕنز  پوٗزا  کرناونس  کُن﴾

Mirwaiz:
  اللہ  تعالیٰ  ہن  فرمووُس  اے  موسیٰ،  ژےٚ  پتہٕ  کوٚر  اَسہِ  چون  قوم  بیٚیِس  آزمٲیشہِ  منٛز  مبتلا،  تِم  ڈٲلۍ  سامری  یَن۔

Tahir:
  ارشاد  سپُد،  بے  شک  چُھ  اَسہِ  چانہِ  (یِنہٕ)  پتہٕ  چون  قوم  فتنس  منٛز  مبتلاکۆرمُت  تہٕ  تِم  چِھ  سامری  یَن  گمراہ  کٔرۍمٕتۍ۔

Transliteration:
  Q<u>a</u>la fainn<u>a</u> qad fatann<u>a</u> qawmaka min baAAdika waa<u>d</u>allahumu a<b>l</b>ss<u>a</u>miriy<b>yu</b>


Athar:
  موسیٰ  علیہ  السلام  چُھ  سخت  شرارت  ہوٚت  تہٕ  تکلیف  کِس  حالتس  منٛز  پننِس  قومس  کُن  پھیران،  گٔژِھتھ  ووٚن  تٔمۍ،  اے  میانہ  قوم  کیٚو  لُکو،  کیا  تُہٕندۍ  ربّن  ٲسۍنا  تۅہیہِ  سٍتۍ  جان  وعدہ  کٔرِمٕتۍ؟  ﴿یعنی  از  تام  یِمن  رٕژرن  ہُند  تہِ  وعدہ  تُہٕندۍ  ربّن  تۅہیہِ  سٍتۍ  کوٚرمُت  چُھ،  تِم  سٲری  چِھو  تۅہیہِ  حٲصل  سپدان  روٗدِمٕتۍ۔  توٚہۍ  کٔڑِنو  مِصرٕ  منٛزٕ  بخیریت،  غلٲمی  نِشہِ  دِیتُنَو  نجات،  تُہندِس  دشمنس  کوٚرُن  لُرپار،  تُہندِ  خٲطرٕ  اوسُن  یِمن  صحراوَن  تہٕ  پہاڑی  علاقن  منٛز  شیہجار  تہٕ  خۅراکُک  بند  و  بست  کوٚرمُت،  کیا  یِم  سٲری  رٕتۍ  وعدہ  سپدۍ  نا  پوٗرٕ؟  تٔمۍ  یُس  تۅہیہِ  وۅنۍ  شریعت  تہٕ  ہدایت  نامہٕ  عطا  کرنُک  وعدہ  اوسنَو  کوٚرمُت،  کیا  تۅہیہِ  نزدیک  اوسنا  سُہ  کُنہِ  خیرُک  تہٕ  رٕژرُک  وعدہ  کینٛہہ؟﴾  کیا  تۅہیہِ  چُھوٕ  ژیر  گوٚمُت؟  کِنہٕ  توٚہۍ  چِھو  پننِس  ربّ  سُند  غضبٕے  پانس  پٮ۪ٹھ  اَنُن  یژھان،  زِ  تۅہیہِ  کٔروٕ  مےٚ  سٍتۍ  وعدہ  خلٲفی؟

Mirwaiz:
  پس  پھیوٗر  پوٚت  حضرت  موسیٰ  پننِس  قومس  کُن  ژکھہِ  ہوٚت  افسوس  کران۔  قومس  دوٚپُن  اے  قوم  تۅہیہِ  سٍتۍاوسنا  پروردگارن  تُہٕندۍ  وعدٕہ  کوٚرمُت،  رُت  وعداہ  کہ  تۅہیہِ  کٔرٕو  عطا  اَکھ  کتاباہ  یتھ  منٛز  تُہٕندِ  خٲطرٕ  احکام  آسن،  تۅہیہِ  واس  لٲزم  تمُیک  انتظار  کرُن۔  کیا  تتھ  وعدس  گیاوٕہ  تۅہیہِ  زیادٕہ  ژیر  تااینکہ  تۅہیہِ  سپٕز  ناامیدی  تَمہِ  نِشہِ  تہٕ  تۅہیہِ  کٔرِو  ایجاد  اَکھ  عبارتاہ  پانے،  کِنہٕ  تۅہیہِ  کانچھوو  ناامید  سپدنہٕ  ورٲے  پانس  پٮ۪ٹھ  پننِس  خداے  سٕنز  بے  زٲری،  تتھ  کُن  نظر  کٔرِتھ  کوٚرُو  میٲنِس  وعدس  بدل  کہ  أسۍ  کرو  نہٕ  کُنِس  خدایس  ورٲے  بیٚیہِ  کٲنسہِ  ہٕنز  پرستش۔

Tahir:
  وۅنۍ  پھِیوٗر  موسیٰ  (علیہ  السلام)  پننِس  قومس  کُن  سخت  شرارتہٕ  ہۆت  (تہٕ)  دل  ملوٗل  گٔژِھتھ  (تہٕ)  فرمووُن،  اے  میانہِ  قومہٕ!  کیا  تُہٕندۍ  ربّن  اوسنا  تۅہیہِ  سٍتۍ  اَکھ  رُت  وعدٕہ  کۆرمُت،  کیا  تۅہیہِ  پیٚٹھ  اوساوعدَس  (پوٗرٕ  سپدنس)  منٛزواریاہ  کال  (یعنی  ژیر)  گۆمُت،  کیا  تۅہیہِ  یۆژھوٕ  یہِ  زِتۅہیہِ  پیٚٹھ  گژِھہ  تُہٕندِس  ربّ  سُنٛد  غضب  وٲجب  (تہٕ  نٲزل)  گژُھن  لہٰذا  چھَو  تۅہیہِ  میانہِ  وعدٕچ  خلاف  ورزی  کٔرمٕژ۔

Transliteration:
  FarajaAAa moos<u>a</u> il<u>a</u> qawmihi gha<u>d</u>b<u>a</u>na asifan q<u>a</u>la y<u>a</u> qawmi alam yaAAidkum rabbukum waAAdan <u>h</u>asanan afa<u>ta</u>la AAalaykumu alAAahdu am aradtum an ya<u>h</u>illa AAalaykum gha<u>d</u>abun min rabbikum faakhlaftum mawAAidee


Athar:
  تِمو  دیُت  جواب،  اسہِ  کٔر  نہٕ  تۅہیہِ  سٍتۍ  پننہِ  اختیارٕ  وعدہ  خلٲفی  کینٛہہ،  معاملہٕ  سپُد  یہِ  زِ  لُکن  ہٕندٮ۪ن  زیوراتن  ہُند  بور  اوس  اسہِ  پٮ۪ٹھ  کھوٚتمُت،  تہٕ  اَسہِ  ٲسۍ  بس  تِم  چھٔکِمٕتۍ۔  ﴿یہِ  اوس  تِمن  لُکن  ہُند  عُذر  یِم  سامری  سٕندِس  فِتنس  منٛز  مبتلا  سپٕدۍ۔  تِہُند  وَنُن  اوس  یہِ  زِ  اسہِ  ٲسۍ  زیورات  چھٔکِمٕتۍ۔  نَہ  ٲس  کانٛہہ  نیت  اَسہِ  ووٚژھ  بناونٕچ،  نہ  ٲس  اَسہِ  پے  زِ  بنن  وول  کیا  چُھ۔  امہِ  پتہٕ  یُس  معاملہٕ  پیش  آو،  سُہ  اوس  تِیُتھے  زِ  وُچِھتھ  سپٕدۍ  أسۍ  بے  اختیار  شِرکس  منٛز  مبتلا﴾  پتہٕ  تروو  یِتھے  پٲٹھۍ  سامری  ین  تہِ  کیا  تام،  ﴿ییٚتہِ  پٮ۪ٹھہٕ  آیت  نمبر  91  کِس  ٲخرس  تام  کِس  عبارتس  پٮ۪ٹھ  غور  کرنہٕ  سٍتۍ  چُھ  صاف  باسان  زِ  قومُک  جواب  سپُد  ختم،   چھوٚکمُت  اوس   لفظن  پٮ۪ٹھ۔  تہٕ  امہِ  پتُک  تفصیل  چُھ  اللہ  تعالیٰ  پانہٕ  ونان﴾

Mirwaiz:
  تِمَو  دوٚپ  اے  موسیٰ  اسہِ  کوٚر  نہٕ  تُہٕندِس  وعدس  بدل  پننہِ  اختیارٕ  لیکن  قصہٕ  سَپُد  یِتھہٕ  پٲٹھۍ  کہ  أسۍ  ٲسۍ  تُلناونہٕ  آمٕتۍ  قوم  قبطٕکۍ  گٔہنہٕ  تہٕ  زیور،  سُے  تراویوو  اَسہِ  سامری  سٕندِ  وَننہٕ  موجوب  نارس  منٛز  گالنہٕ  خٲطرٕ،  سُہ  زیور  اوسنہٕ  وُنہِ  تِمَو  پننِس  تصرفس  منٛز  اوٚنمُت،  کیازِ  سُہ  مال  اوس  تِمن  بنیومُت  قبطی  کٲفرن  نِشہِ  تِہِندِ  رضا  مندی  ورٲے،  تِمن  اوسنہٕ  وُنہِ  تمُیک  حکم  بیان  آمُت  کرنہٕ  شریعت  موسوی  موجوب۔  تمی  ووٚننُکھ  سامری  یَن  کہ  یہِ  مال  تھٲوِو  تانۍ  جمع  کٔرِتھ،  یِتھہٕ  پٲٹھۍ  روزِ  یہِ  محفوظ۔  پتہٕ  ییٚلہِ  حکم  یِیہِ  بیان  کرنہٕ  اَتھ  متعلق  تَمہِ  ساعتہٕ  کرَو  تقسیم۔  سامِر  اوس  اَکھ  گاماہ  مُلکِ  شامس  اندر،  تَتہِ  کُے  اوس  یہِ  شخص،  تَمی  ٲسِس  ونان  سامری،  یہِ  شخص  اوس  منافق۔  تِتھے  پٲٹھۍ  تروو  سامری  یَن  تہِ  پننہِ  حصُک  زیور  نارس  منٛز  گالنہٕ  خٲطرٕ۔

Tahir:
  تِمَو  وۆن،  اَسہِ  کٔرنہٕ  پننہِ  اختیارٕتُہٕندِوعدٕچ  خلاف  ورزی  مگر  (سَپُد  یہِ  زِ)  قوم  کیٚن  زیوراتن  ہٕندۍ  گۆبۍبورأسۍ  اَسہِ  پیٚٹھ  کھالنہٕ  آمٕتۍ  پتہٕ  ترٲوۍ  اَسہِ  تِم  (نارس  منٛز)  یِتھے  پٲٹھۍ  ترٲوۍ  سامری  یَن  (تہِ)۔

Transliteration:
  Q<u>a</u>loo m<u>a</u> akhlafn<u>a</u> mawAAidaka bimalkin<u>a</u> wal<u>a</u>kinn<u>a</u> <u>h</u>ummiln<u>a</u> awz<u>a</u>ran min zeenati alqawmi faqa<u>th</u>afn<u>a</u>h<u>a</u> faka<u>tha</u>lika alq<u>a</u> a<b>l</b>ss<u>a</u>miriy<b>yu</b>


Athar:
  تہٕ  تِہندِ  خٲطرٕ  کٔڑٕن  أکِس  ؤژھۍ  سٕنز  موٗرت  بنٲوِتھ  ییٚمہِ  منٛزٕ  داندٕ  سٕنز  ہِش  آواز  نیران  ٲس،  لُکو  دِیُت  آلو،  یۅہے  چُھ  تُہُند  خُدا  تہٕ  موسیٰ  علیہ  السلام  سُند  خُدا،  موسیٰ  علیہ  السلامس  گوٚو  یہِ  مٔشِتھ۔

Mirwaiz:
  پس  کوٚڈ  تٔمی  لوٗکن  ہٕندِ  خٲطرٕ  تتھ  سٲرِسٕے  سۅنس  بنٲوِتھ  اَکھ  ووٚژھاہ،  ؤژھۍ  سُنٛد  جِسماہ  تٔتھۍ  ٲس  آواز  تہِ  ؤژھۍ  سٕنزٕے  ہِش  یعنی  سُہ  سۅنہٕ  سُند  ووٚژھ  اوس  ٹانگ  دِوان  ؤژھۍ  سٕندۍ  پٲٹھۍ۔  تتھ  نسبت  لٔگۍ  وَننہِ  تِم  احمق  لوٗکھ  اَکھ  أکِس،  یۅہے  چھُ  تُہُند  معبود  بیٚیہِ  حضرت  موسیٰ  سُند  معبود،  أمۍ  سٕنزٕے  کٔرِو  عبادت۔  تس ﴿یعنی  حضرت  موسیٰ  ہس﴾ روٗدنہٕ  ژیٚتس  سُہ  گوٚو  کوہِ  طورس  پٮ۪ٹھ  معبودس  سٍتۍ  ملاقات  کرنہِ۔  

Tahir:
  پتہٕ  کۆڈتٔمۍ  (سامری  یَن)  تِہِندِ  خٲطرٕ  (تِمَو  ویٚگلے  متیٚو  زیوراتو  منٛزٕ)  أکِس  ؤژھۍ  سُنٛد  قٲلب  (تیار  کٔرِتھ)  تَمِس  منٛزٕ  ٲس  گٲو  ہٕنز  ہِش  آواز  (نیران)  پتہٕ  وۆن  تِمَو،  یہِ  چُھ  تُہُنٛد  معبود  تہٕ  موسیٰ  (علیہ  السلام)  سُنٛد  معبود  (تہِ  چُھ  یۅہے)  بس  تس  (سامرِیَس)  گۆومٔشِتھ۔

Transliteration:
  Faakhraja lahum AAijlan jasadan lahu khuw<u>a</u>run faq<u>a</u>loo h<u>atha</u> il<u>a</u>hukum wail<u>a</u>hu moos<u>a</u> fanasiy<b>a</b>


Athar:
  کیا  تِم  ٲسۍ  نا  وُچھان  زِ  نَہ  اوس  سُہ  تِہنزِ  کُنہِ  کتھہِ  جواب  دِوان،  تہٕ  نَہ  اوس  تِہندِ  نفع  تہٕ  نقصانُک  کانٛہہ  اختیار  تھاوان؟

Mirwaiz:
  یِم  احمق  لوٗکھ  چھِنا  وُچھان  کہ  ووٚژھ  چہُنہٕ  یِمن  کانٛہہ  جواباہ  ہیکان  پھیرِتھ  ؤنِتھ،  بیٚیہِ  چھُنہٕ  سُہ  مٲلک  کُنہِ  ضرِرَس  تُہٕندِس  نہ  کُنہِ  نفعس۔

Tahir:
  کیا  تِمن  اوس  نا  (یوٗت  تہِ)  اَتھہِ  یِوان  زِ  سُہ  (وۆژھ)  ہیٚکہِ  نہٕ  تِمن  کُنہِ  کتھہِ  ہُنٛد  جواب  (تہِ)  دِتھ  تہٕ  نَہ  چُھس  تِہِندِ  خٲطرٕ  کُنہِ  نقصانُک  اختیار  تہٕ  نَہ  نفعُک۔

Transliteration:
  Afal<u>a</u> yarawna all<u>a</u> yarjiAAu ilayhim qawlan wal<u>a</u> yamliku lahum <u>d</u>arran wal<u>a</u> nafAA<u>a</u><b>n</b>


Athar:
  ہارون  علیہ  السلامن  اوس  ﴿موسیٰ  علیہ  السلامن  ہٕنٛدِ  یِنہٕ﴾  برونٹھُے  یِمن  ووٚنمُت  زِ،  اے  لوٗکو،  توٚہۍ  چِھو  أمۍ  سٕندِ  وجہِ  کِنۍ  فتنس  منٛز  پیمٕتۍ،  تُہُند  ربّ  چُھ  خداے  رحمٰن،  لہٰذا  کٔرِو  توٚہۍ  میٲنۍ  پیروی  تہٕ  میٲنۍ  کتھ  مٲنِو۔

Mirwaiz:
  بیٚیہِ  اوس  پٔزِپٲٹھۍ  تِمن  ووٚنمُت  حضرت  موسیٰ  سٕندِ  واپس  یِنہٕ  برونٹھ  ہارون  علیہ  السلامن  کہ  اے  میانہِ  قومہٕ،  توٚہۍ  ٲو  آزماونہٕ  ییٚمِس  ؤژھۍ  سٕندِ  سٍتۍ،  توٚہۍ  پھسیو  گمرٲہی  اندر۔  بے  ش  تُہند  پروردگار  چھُ  حضرت  رحمان،  یہِ  ووٚژھ  چھُنہٕ۔  لہٰذا  کٔرِو  توٚہۍ  مٲنۍ  پٲروی  بیٚیہِ  مٲنِو  میون  حکم۔

Tahir:
  تہٕ  بے  شک  اوس  ہارونن  (علیہ  السلام  تہِ)  تِمن  اَمہِ  برونٛہہ  (نہیب  کِنۍ)  وۆنمُت  زِ  اے  قومہٕ!تۆہۍ  چِھو  أمِس  (ؤژھۍ)  سٕندِ  دٔسۍ  صرف  فتنسٕے  منٛز  ہیٚنہٕ  آمٕتۍ،  حالانکہ  بے  شک  (چُھنہٕ  یہِ) تُہُنٛد  ربّ  (بلکہ)  چُھ  سُے  رحمٰن  لہٰذا  کٔرِو  تۆہۍ  میٲنۍ  پٲروی  بیٚیہِ  کٔرِو  میٲنہِ  حکمٕچ  اطاعت۔

Transliteration:
  Walaqad q<u>a</u>la lahum h<u>a</u>roonu min qablu y<u>a</u> qawmi innam<u>a</u> futintum bihi wainna rabbakumu a<b>l</b>rra<u>h</u>m<u>a</u>nu fa<b>i</b>ttabiAAoonee waa<u>t</u>eeAAoo amree


Athar:
  مگر  تِمو  ووٚن  تس  زِ،  أسۍ  روزَو  ییٚمۍ  سٕنزے  پوٗزا  کران،  یوٚت  تام  نہٕ  موسیٰ  علیہ  السلام  اسہِ  نِشہِ  واپس  یِیہِ۔

Mirwaiz:
  تِمَو  دوٚپہس  جواب  أسۍ  روزَو  برابر  أمِس  ؤژھۍ  سٕنز  پرستش  کران  یوٚت  تانۍ  واپس  یِیہِ  اَسہِ  نِشہِ  حضرت  موسیٰ۔  توپتہٕ  آو  واپس  حضرت  موسیٰ۔  قومس  کُن  خطاب  کرنہٕ  پتہٕ  فرموو  تِمَو  ہارون  علیہ  السلام  پیغمبرس۔

Tahir:
  تِمَو  وۆن  أسۍ  روزو  أمۍ  سٕے  (پوٗزاکرنس)  پیٚٹھ  ڈٹِتھ  یۆت  تام  موسیٰ  (علیہ  السلام)  اَسہِ  کُن  پۆت  پھیٖرِتھ  یِن۔

Transliteration:
  Q<u>a</u>loo lan nabra<u>h</u>a AAalayhi AA<u>a</u>kifeena <u>h</u>att<u>a</u> yarjiAAa ilayn<u>a</u> moos<u>a</u>


Transliteration: Q<u>a</u>la y<u>a</u> h<u>a</u>roonu m<u>a</u> manaAAaka i<u>th</u> raaytahum <u>d</u>alloo
Athar:
  موسیٰ  علیہ  السلام  چِھ  ﴿قومس  بیٚؤری  کٔرِتھ  ہارون  علیہ  السلامس  کُن  پھیران  تہٕ﴾  ونان،  ہارونؑ،  ییٚلہِ  ژےٚ  وُچھمُت  اوسُتھ  زِ  یِم  چِھ  گُمراہ  سپدان،  تیٚلہِ  کٔمۍ  چیزن  اوس  چون  اتھہٕ  رُکٲوِتھ  تھوومُت۔

Mirwaiz:
  حضرت  موسیٰ  ہن  دوٚپ  اے  ہارون،  توٚہۍ  کٔمۍ  چیزن  رٔٹِو  پتھ  مےٚ  نِشہِ  واتنہٕ  نِشہِ،  تۅہیہِ  وُچھے  یوکھ  تِم  گمراہ  سپدان  یعنی  تۅہیہِ  پزِہے  تِم  أتۍ  تھٕے  تراوُنۍ  تہٕ  مےٚ  نِشہِ  واتُن۔  یِمن  سپدِہا  تَمہِ  سٍتۍ  معلوم  اَسہِ  کٔر  یہِ  ناجٲیز  حرکت۔  مےٚ  اوس  تۅہیہِ  ووٚنمُت  کہ ﴿۔۔۔۔۔۔۔۔۔۔۔﴾ یُتھنہٕ  توٚہۍ  پٲروی  کٔرِو  مُفسدن  ہٕنزِ  وَتہِ  ہٕنز،

Tahir:
  (موسیٰ  علیہ  السلامن)  فرموون،  اے  ہارون  ژٕ  کٔمۍ  چیزن  تھوونکھ  رُکٲوِتھ  ییٚلہِ  ژے٘  وُچُھتھ  زِ  یِم  چِھ  گمراہ  سپدان۔


Mirwaiz: لہٰذا کیازِ کوٚرُوتۅہیہِ میٲنِس اَتھ حکمس بدل۔
Transliteration: All<u>a</u> tattabiAAani afaAAa<u>s</u>ayta amree
Athar:
  زِ  میٲنِس  طریقس  پٮ۪ٹھ  ہیٚکہٕ  ہَکہ  نہٕ  عمل  کٔرِتھ؟  کیا  ژےٚ  کٔرتھہٕ  میانہِ  حُکمٕچ  خلاف  ورزی؟  ﴿حکمہٕ  نِشہِ  چُھ  مُراد  سُہ  حکم  یُس  پہاڑس  پٮ۪ٹھ  گژھنہٕ  وقتہٕ،  تہٕ  پننہِ  جایہِ  حضرت  ہارون  علیہ  السلامس  بنی  اسرائیلٕچ  سرداری  حوالہٕ  کرنہٕ  وقتہٕ  موسیٰ  علیہ  السلامن  دِیُتمُت  اوس۔  سورۂ  اعراف  آیت  نمبر  142  ہس  منٛز  چھےٚ  یہِ  ذکر  آمٕژ  زِ  حضرت  موسیٰ  علیہ  السلامن  ووٚن  پننِس  بٲیِس  ہارون  علیہ  السلامس  زِ  ژٕ  روز  میٲنِس  قومس  منٛز  میون  جانشین  بٔنِتھ،  بیٚیہِ  وُچھ،  اصلاح  کٔرۍزِ،  مُفسدن  ہٕندِ  طریقٕچ  پیروی  کٔرۍ  زٮ۪نہٕ۔﴾

Tahir:
  زِ  ژٕ  یہِکھ  مے٘  پتے  (تہٕ  مے٘  دِہکھ  اطلاع)  یا  ژے٘  کٔمۍ  کۆرُے  ٹھاکھ  زِ  (یِمن  سختی  سان  رُکاونس  منٛز)  مَہ  کر  ژٕ  میانہِ  طریقٕچ  پٲروی،  کیا  ژے٘  کٔرتھہٕ  میٲنۍ  نافرمٲنۍ؟


Athar:
  ہارون  علیہ  السلامن  دِیُت  جواب،  اے  میانہِ  ماجہِ  ہٕندِ  نیٚچِوِ،  میون  ریش  مَہ  رٹھ  مۅچھہِ  منٛز،  نَہ  مَہ  لَم  میٲنِس  مَستَس،  مےٚ  اوس  اَمہِ  کتھہِ  ہُند  ڈر  زِ  ژٕ  یِکھ  تہٕ  وَنکھ  ژےٚ  ترووُتھ  بنی  اسرائیلس  منٛز  پھوٗٹ،  تہٕ  میانہِ  کتھہِ  ہُند  کوٚرُتھ  نہٕ  پاس۔  ﴿حضرت  ہارون  علیہ  السلامن  ہٕندِ  اَمہِ  جوابُک  مطلب  چُھنہٕ  ہرگز  یہِ  زِ  قومُک  سمِتھ  روزُن  چُھ  تَمہِ  کِس  راہِ  راستس  پٮ۪ٹھ  روزنہٕ  کھۅتہٕ  زیادہ  اہمیت  تھاوان،  تہٕ  اتحاد  کونہٕ  آسہِ  شِرکسٕے  پٮ۪ٹھ،  اختلاف  نِشہِ  چُھ  بہتر۔  اگر  کانٛہہ  شخص  امہِ  آیتُک  یہِ  مطلب  نِیہِ،  تیٚلہِ  کرِ  قرآن  نِشہِ  ہدایتہٕ  بجاے  گمراہی  اَخذ۔  حضرت  ہارون  علیہ  السلامن  ہٕنز  پوٗرٕ  کتھ  سمجھنہٕ  خٲطرٕ  گژِھہ  یہِ  آیت  سورۂ  اعراف  کِس  آیت  نمبر  150  ہَس  سٍتۍ  رلٲوِتھ  پرٕنۍ  ییٚتہِ  حضرتِ  ہارون  علیہ  السلام  فرماوان  چِھ  زِ،  میانہِ  ماجہِ  ہٕندِ  نیٚچِوِ،  یِمو  لُکو  دَبوو  ہس  بہٕ  تہٕ  قریب  اوس  زِ  یِم  مارہَن  مےٚ۔  لہٰذا  مَہ  دِ  ژٕ  دُشمنن  مےٚ  پٮ۪ٹھ  اَسنُک  موقع،  تہٕ  اتھ  ظٲلم  دٔرِس  منٛز  مَہ  کر  مےٚ  شُمار۔  وۅنۍ  چھےٚ  اَمہِ  سٍتۍ  واقعٕچ  یہِ  تصویر  برونٛہہ  کُن  یِوان  زِ  حضرت  ہارون  علیہ  السلام  چِھ  لُکن  امہِ  گُمرٲہی  نِشہِ  رُکاونٕچ  پوٗرٕ  کوٗشش  کران،  مگر  تِمو  کوٚر  تِمن  خلاف  فساد  کھڑا،  تہٕ  تِمن  سپٕدۍ  مارنس  پٮ۪ٹھ  تیار۔  مجبوراً  سپدۍ  تِم  امہِ  اندیشہِ  کِنۍ  خاموش  زِ  خبر  حضرت  موسیٰ  علیہ  السلامن  ہٕنٛدِ  یِنہٕ  برونٛہہ  ما  وۅتھہِ  ییٚتہِ  خانہٕ  جنگی،  تہٕ  تِم  ما  وَنن  پتہٕ  زِ  ژےٚ  کیازِ  کوٚرُتھ  نہٕ  صورتِ  حالُک  مقابلہٕ،  تہٕ  ژےٚ  کیازِ  دِتِتھۍ  حالات  یتھ  حدس  تام  بِگرنہٕ؟  تہٕ  مےٚ  کیازِ  پرٛاریوکھ  نہٕ۔﴾

Mirwaiz:
  ہارون  علیہ  السلامن  دوٚپُکھ،  بٲے  صٲبا،  مَہ  حض  کرتھپھ  ریشس  تہٕ  مستس  میٲنِس۔  مۅے  رٔٹِتھ  مَہ  لِتھو  مےٚ۔  ذرا  تراو  خشم،  وارٕ  ہ  بوز  کتھ۔  بہٕ  کھوٚژُس  توٚہۍ  ما  دٔپِو  ژےٚ  کوٚرُتھ  تفرقہ  تہٕ  جدٲیی  بنی  اسرٲیلن  منٛز۔  ژےٚ  کوٚرُتھ  نہٕ  کانٛہہ  خیال  میانہِ  کتھہِ  ہُنٛد،  میٲنۍ  کتھ  تھٲوٕتھ  نہٕ  ژیٚتس،  توپتہٕ  سَپُد  حضرت  موسیٰ  متوجہ  سامرِیَس  کُن۔

Tahir:
  (ہارون  علیہ  السلامن)  ووننس،  اے  میانہِ  ماجہِ  ہٕندِ  گۆبرا!  تۆہۍ  نَہ  مَہ  لٔمِو  میٲنِس  ریشس  تہٕ  نَہ  میٲنِس  کلس  (یعنی  مستس)،  بہٕ  اوسُس  (سختی  کرنس  منٛز)  اَتھ  کتھہِ  کھوژان  زِ  (خبر)  تۆہۍ  (ما)  ؤنِو  زِ  ژے٘  کٔرٕتھ  بنی  اسرائیلس  درمیان  فرقہ  بندی  تہٕ  میانہِ  کتھہِ  کٔرٕتھ  نہٕ  رٲچھ۔

Transliteration:
  Q<u>a</u>la ya bna omma l<u>a</u> takhu<u>th</u> bili<u>h</u>yatee wal<u>a</u> birasee innee khasheetu an taqoola farraqta bayna banee isr<u>a</u>eela walam tarqub qawlee


Athar: موسیٰ علیہ السلام چِھ ونان، تہٕ اے سامری، ژےٚ کیا معاملہٕ چُھے؟
Tahir: (موسی علیہ السلامن) فروون، اے سامری! (وَن) چون معاملہٕ کیا چُھ؟
Transliteration: Q<u>a</u>la fam<u>a</u> kha<u>t</u>buka y<u>a</u> s<u>a</u>miriy<b>yu</b>
Mirwaiz:
  دوٚپہس،  اے  سامری  چون  معاملہٕ  کیا  چھُ؟  ژےٚ  کُس  وکانہٕ  گۅے،  یِژھ  حرکت  کیازِ  کٔرٕتھ  ژےٚ؟


Athar:
  تٔمۍ  دِیُت  جواب،  مےٚ  وُچھ  سُہ  چیز  یُس  یِمن  لُکن  اَتھہِ  آو  نہٕ،  لہٰذا  تُج  مےٚ  رسول  سٕندِ  نقشِ  قدم  پٮ۪ٹھہٕ  اکھ  مۅٹھ  تہٕ  سۅ  ترٲوٕم،  میٲنۍ  نفسن  سمجھووُس  یُتُھے  کیا  تام۔  ﴿یتھ  جایہِ  چُھ  رسول  مُراد  غالباً  حضرت  موسیٰ  علیہ  السلام۔  سامری  اوس  اکھ  مکّار  شخص،  تٔمۍ  کٔر  حضرت  موسیٰ  علیہ  السلامس  تہِ  پننِس  فریب  کِس  زالس  منٛز  پھساونٕچ  کوٗشش  تہٕ  تِمن  ووٚنُن  زِ  حضرت  یہِ  چھےٚ  تُہٕندی  قدمن  ہٕنزِ  میٚژِ  ہٕنز  برکت  زِ  ییٚلہِ  مےٚ  یہِ  گٔلۍمٕتِس  سۅنس  منٛز  ترٲو،  پتہٕ  درٛاو  یُتھ  شاندار  ووٚژھ  تَمہِ  منٛز﴾

Mirwaiz:
  دوٚپُن  مےٚ  آو  بوزنہٕ  تی،  یِنہٕ  لوٗکن  بوزنہٕ  آو  یعنی  جبریل  امین  ییٚلہِ  حضرت  موسیٰ  ہس  نِشہِ  آو،  سُہ  اوس  تَمہِ  ساعتہٕ  گُرِس  کیٚتھ۔  پس  تُج  مےٚ  اَکھ  میٚژِ  مۅٹھاہ  سوزنہٕ  آمتِس  شخصہٕ  سٕنِد  سوارِ  ہٕندیو  کھۅرو  تلہٕ۔  سۅے  ترٲوٕم  سۅنہٕ  ؤژِھس  منٛز۔  یۅہے  خیالاہ  ووٚتھ  مےٚ  تَمہِ  ساعتہٕ  دِلہٕ  پٮ۪ٹھہٕ۔

Tahir:
  تٔمۍ  وۆن،  مے٘  وُچھ  سُہ  چیز  یُس  یِمَو  لُکو  اوسنہٕ  وُچھمُت  لہٰذا  بٔر  مے٘  تَس  سوزنہٕ  آمتِس  (فرشتہٕ)  سٕندِ  نقشِ  قدمہٕ  نِشہِ  (یُس  تۅہیہِ  نِشہِ  آمُت  اوس)  اَکھ  مۅٹھ  (میٚژِ  ہٕنز)  پتہٕ  ترٲو  مے٘  سۅ (ؤژھۍ  سٕندِس  قٲلبس  منٛز)  تہٕ  یِتھے  پٲٹھۍ  ہٲو  میٲنۍ  نفسن  مے٘  (یہِ  کتھ)  خۅش  کروٕنۍبنٲوِتھ۔

Transliteration:
  Q<u>a</u>la ba<u>s</u>urtu bim<u>a</u> lam yab<u>s</u>uroo bihi faqaba<u>d</u>tu qab<u>d</u>atan min athari a<b>l</b>rrasooli fanaba<u>th</u>tuh<u>a</u> waka<u>tha</u>lika sawwalat lee nafsee


Athar:
  موسیٰ  علیہ  السلام  چِھ  ونان،  اچھا  نیر  ژٕ،  وۅنۍ  چھی  زندگی  بھر  ژےٚ  یۅہے  آلو  دِیُن  زِ  مےٚ  مَہ  لٲگِو  اتھہٕ۔  ﴿یعنی  یُتُے  یوت  نہٕ  کینٛہہ  زِ  پوٗرٕ  زندگی  خٲطرٕ  آے  تٔمۍ  سٕندۍ  تعلقات  مُعاشرس  سٍتۍ  پُھٹراونہٕ،  تہٕ  سُہ  آو  اَچھوٗت  بنٲوِتھ  تھاونہٕ۔  بلکہ  آیہِ  یہِ  ذمہٕ  دٲری  تہِ  تس  پٮ۪ٹھ  تراونہٕ  زِ  پرٛتھ  شخصس  کرِ  سُہ  پننہِ  اَچھوٗت  نِیٚارٕ  نِشہِ  باخبر  تہٕ  دوٗرِ  پٮ۪ٹھٕے  روزِ  لُکن  باخبر  کران  زِ  بہٕ  چُھس  اَچھوٗت،  مےٚ  لٲگۍزیٚو  نہٕ  اتھہٕ﴾  تہٕ  چانہِ  خٲطرٕ  چُھ  پرٛژھگارِ  ہُند  اکھ  وقت  مقرر  یُس  نہٕ  ہرگز  ژےٚ  نِشہِ  ڈلہِ،  تہٕ  وُچُھن  پنُن  سُہ  خُداے  یَس  پٮ۪ٹھ  ژےٚ  بوش  اوسُے  کھوٚتمُت،  وۅنۍ  زالون  أسۍ  یہِ،  تہٕ  سوٗر  کٔرِتھ  چھکون  درِیاوس۔

Mirwaiz:
  حضرت  موسیٰ  ہن  دوٚپُس،  گژھ  چانہِ  حقہٕ  چھُ  اَمُیک  سزا  دنیاہس  اندر  یۅہے  کہ  ییٖتِس  کالس  ژٕہ  زندٕہ  چھُکھ،  ژٕ  آسکھ  ونان  لوٗکن،  دوٗر  روٗزِو  مےٚ  یُتھنہٕ  اَتھہٕ  لٲگِو۔  بیٚیہِ  چھُ  اَمہِ  علاوٕہ  چانہِ  خٲطرٕ  عذابُک  وعداہ  یُس  نہٕ  ڈٔلِتھ  ہیٚکہِ،  یَتھ  نہٕ  ژےٚ  سٍتۍ  بدل  یِیہِ  کرنہٕ،  بیٚیہِ  وُچھ  ژٕہ  بٲطل  معبودس  کُن،  یَس  داڈ  کٔرِتھ  اوسُکھ  ژٕہ  پرستش  کران،  وُچھ  سُہ  زالون  أسۍ،  توپتہٕ  کروس  سوٗر،  سُے  سوٗر  چھَکو  دریاوس  منٛز  پوٗرٕ  پٲٹھۍ،  آبس  سٍتۍ  گژِھہ  سُہ  سوٗر  ییٖرٕہ۔

Tahir:
  (موسیٰ  علیہ  السلامن)  فرموون،  وۅنۍ  گژھ  ژٕ  (ییٚتہِ  نیٖرِتھ)  چنانچہ  چُھ  چانہٕ  خٲطرٕ  (تمام)  زندگی  منٛزیہِ  (سزا)  زِ  ژٕ  روز  (پۯتھ  کٲنسہِ  یی)  ونان،  (مے٘)  لٲگۍ  زیٚو  نہٕ  اَتھہٕ (مے٘  لٲگۍ  زیٚو  نہٕ  اَتھہٕ)  تہٕ  بے  شک  چُھ  چانہِ  خٲطرٕ  بیٚیہِ  اَکھ  (عذابُک)  وعدٕہ  تہِ  ییٚمِچ  خلاف  ورزی  ہرگز  سپدِنہٕ،  تہٕ  ژٕ  وُچھ  پننِس  أمِس  (پانے  بنٲوِمٕتِس)  معبودس  کُن  یمس  (پوٗزا  کرنس)  پیٚٹھ  ژٕڈٔٹِتھ  روٗدُکھ،  أسۍ  زالون  یہِ  ضرور  پتہٕ  چٔھکراوون  أسۍ  یہِ  (أمۍسُنٛد  سوٗر)  ضروٗردریاوس  منٛز  اصل  پٲٹھۍ۔

Transliteration:
  Q<u>a</u>la fa<b>i</b><u>th</u>hab fainna laka fee al<u>h</u>ay<u>a</u>ti an taqoola l<u>a</u> mis<u>a</u>sa wainna laka mawAAidan lan tukhlafahu wa<b>o</b>n<i><u>th</u></i>ur il<u>a</u> il<u>a</u>hika alla<u>th</u>ee <i><u>th</u></i>alta AAalayhi AA<u>a</u>kifan lanu<u>h</u>arriqannahu thumma lanansifannahu fee alyammi nasf<u>a</u><b>n</b>


Athar:
  لوٗکو  تُہُند  خُدا  چُھ  بس  اَکوے  اللہ  یَس  ورٲے  بیٚیہِ  کانٛہہ  خُداے  چُھنہٕ،  پرٛتھ  چیزس  پٮ۪ٹھ  چُھ  تٔمۍ  سُند  علم  حٲوی۔

Mirwaiz:
  اے  لوٗکو  تُہُند  معبود  چھُنہٕ  کانٛہہ  تس  ذاتِ  پاکس  ورٲے،  یُس  ورٲے  نہٕ  کانٛہہ  معبوداہ  چھُ،  سُہ  چھُ  پرتھ  چیزس  احاطہٕ  کٔرِتھ  پننہِ  علمہٕ  سٍتۍ۔

Tahir:
  (لوٗکو!)  تُہُنٛد  معبود  چُھ  صرف  (سُے)  اللہ  تعالیٰ  یس  وَرٲے  کانٛہہ  معبود  چُھنہٕ،  سُہ  چُھ  پۯتھ  چیزس  (پننِس)  علم  کِس  احاطس  منٛز  رٔٹِتھ۔

Transliteration:
  Innam<u>a</u> il<u>a</u>hukumu All<u>a</u>hu alla<u>th</u>ee l<u>a</u> il<u>a</u>ha ill<u>a</u> huwa wasiAAa kulla shayin AAilm<u>a</u><b>n</b>


Athar:
  اے  نبی  صلی  اللہ  علیہ و سلم،  یِتھہٕ  پٲٹھۍ  چِھ  أسۍ  پٔتِمیٚن  گُزریمٕتیٚن  حالاتن  ہٕنز  خبرٕ  تۅہیہِ  بوزناوان،  تہٕ  اسہِ  چُھ  خاص  پننہِ  دربارٕ  پٮ۪ٹھہٕ  تۅہیہِ  اکھ   ذکر   ﴿درسِ  نصیحت﴾  عطا  کوٚرمُت۔

Mirwaiz:
  یِتھہٕ  پٲٹھۍ  اَسہِ  تۅہیہِ  موسیٰ  علیہ  السلام  سُند  قصہٕ  بیان  کوٚر  یِتھے  پٲٹھۍ  چھِ  أسۍ  تۅہیہِ  بیان  کران  بروٗنٹھِم  حالات  و  واقعات۔  بے  شک  بیٚیہِ  کوٚر  اَسہِ  تۅہیہِ  عطا  یارسول  اللہؐ  پننہِ  طرفہٕ  اَکھ  نصیحت  ناماہ،  قرآن  مجید  یُس  پانہٕ  اَکھ  بوٚڈ  معجزہ  آسنہٕ  سببہٕ  تُہٕندِ  نبوتٕچ  بٔڈ  دلیل  چھےٚ،  سُہ  نصیحت  نامہٕ  چھُ  تِیُتھ۔

Tahir:
  یِتھہٕ  پٲٹھۍ  چِھو  أسۍ  تۅہیہِ  (اے  حبیبِ  معظم!)  تِمن  (قومن)  ہٕنزٕ  خبرٕ  بوزناوان  یِم  گُزریمٕتۍ  چِھ  تہٕ  بے  شک  چُھ  اَسہِ  تۅہیہِ  پننہِ  خاص  بارگاہِ  نِشہِ  ذکر  (یعنی  نصیحت  نامہٕ)  عطا  کۆرمُت۔

Transliteration:
  Ka<u>tha</u>lika naqu<u>ss</u>u AAalayka min anb<u>a</u>i m<u>a</u> qad sabaqa waqad <u>a</u>tayn<u>a</u>ka min ladunn<u>a</u> thikra<b>n</b>


Tahir: یُس شخص اَمہِ نِشہِ بُتھ پھِرِ تیٚلہِ تُلہِ سُہ بے شک قیامت کہ دۅہ سخت بور۔
Transliteration: Man aAAra<u>d</u>a AAanhu fainnahu ya<u>h</u>milu yawma alqiy<u>a</u>mati wizr<u>a</u><b>n</b>
Athar:
  یُس  اکھاہ  امہِ  نِشہِ  بُتھ  پِھرِ،  سُہ  تُلہِ  قیامت  کہ  دۅہ  گناہن  ہُنٛد  سخت  بار،  تہٕ  یِتھۍ  سٲری  لُکھ  روزن  ہمیشہ  امہِ  کِس  وَبالس  منٛز  گرفتار۔

Mirwaiz:
  یُس  اَکھاہ  بُتھ  پھِرِ  تَمہِ  نِشہِ،  تَمہِ  کین  اعمالن  تعمیل  کرنہٕ  نِشہِ،  پس  بے  شک  سُہ  تُلہِ  قیامتُک  دۅہ  گۅنہن  ہُنٛد  بوٚڈ  بور  یِمن  حنہن  ہٕندِ  شامتہٕ  بڈِس  عذابس  گرفتار  سپدن۔


Mirwaiz: تتھ عذابس منٛز روزن ہمیشہِ، بیٚیہِ آسہِ سٮ۪ٹھاہ یچھ قیامتُک دۅہ یِہُند بور۔
Transliteration: Kh<u>a</u>lideena feehi was<u>a</u>a lahum yawma alqiy<u>a</u>mati <u>h</u>iml<u>a</u><b>n</b>
Athar:
  تہٕ  قیامت  کہ  دۅہ  آسہِ  تِہندِ  خٲطرٕ  ﴿امہِ  جُرم  چہِ  ذمہٕ  دٲری  ہُند  بور﴾  سٮ۪ٹھاہ  تکلیف  دہ  بور۔

Tahir:
  تِم  روزن  اَتھ  (عذابس)  منٛز  ہمیشہ  (پیٚتھ)،  تہٕ  تِہِندِ  خٲطرٕ  آسہِ  قیامت  کہ  دۅہ  سیٚٹھاہ  وُلٹہٕ  بور۔


Athar:
  تمہِ  دۅہ  ییٚلہِ  صوٗرس  یِیہِ  پھۅکھ  لایِنہٕ،  تہٕ  أسۍ  اَنوکھ  مُجرم  تِتھہٕ  پٲٹھۍ  گھیرٕ  کٔرِتھ،  زِ  تِہٕنزٕ  أچھ  آسن  ﴿دہشت  سٍتۍ﴾  درس  لَجمَژٕ۔

Mirwaiz:
  ییٚمہِ  دۅہ  پھۅکھ  یِیہِ  دِنہٕ  پوغس  منٛز،  بیٚیہِ  سۅمبراووکھ  أسۍ  تَمہِ  دۅہ  نافرمان  أچھ  کاژرِ  کٔرِتھ  گاشہِ  رژھے۔

Tahir:
  ییٚمہِ  دۅہ  صوٗرس  پھۅکھ  یِیہِ  دِنہٕ  تہٕ  تَمہِ  دۅہ  کروکھ  أسۍ  مجرم  تِتھہٕ  پٲٹھۍ  جمع  زِ  تِہِندۍ  پان  تہٕ  أچھ  آسن  (خوف  کہ  شِدّتہٕ  بیٚیہِ  اَنِرٕ  کِنۍ)  نیٖلیمژٕ۔

Transliteration:
  Yawma yunfakhu fee a<b>l</b><u>ss</u>oori wana<u>h</u>shuru almujrimeena yawmai<u>th</u>in zurq<u>a</u><b>n</b>


Transliteration: Yatakh<u>a</u>fatoona baynahum in labithtum ill<u>a</u> AAashr<u>a</u><b>n</b>
Athar:
  پانہٕ  وٲنۍ  وَنن  ژوٗرِ  ژوٗرِ،  دُنیا  ہس  منٛز  آسنو  مُشکلنٕے  تۅہیہِ  یِمَے  داہ  دۅہ  گُزٲرِمٕتۍ۔

Mirwaiz:
  لۅتہِ  لۅتہِ  کرن  پانہٕ  وٲنۍ  کتھہٕ۔  دپن  توٚہۍ  روٗدِو  نہٕ  قبرن  منٛز  یا  دنیاہس  منٛز  مگر  دۅہ  داہ  مَرٕہ۔

Tahir:
  پانہٕ  وٲنۍ  آسن  ژوٗرِ  ژوٗرِ  کتھہٕ  کران  زِ  تۆہۍ  ٲسِو  دنیاہس  منٛز  مُشکِلن  دَہنٕے  دۅہن  ٹٔھہریمٕتۍ۔


Athar:
  اسہِ  چُھ  وارٕ  پٲٹھۍ  پَے  زِ  تِم  کیا  کتھہٕ  آسن  کران۔  ﴿أسۍ  چِھ  یِتہِ  زانان  زِ﴾  تمہِ  وقتہٕ  یُس  تِمَو  منٛزٕ  زیادٕہ  کھۅتہٕ  زیادہ  مُحتاط  اندازٕہ  لگاون  وول  آسہِ،  سُہ  وَنہِ  زِ،  نَہ،  تُہندِ  دُنیاہٕچ  زندگی  ٲس  بس  اکہِ  دۅہٕچ  زندگی۔

Mirwaiz:
  تُہٕندِ  لۅتہِ  لۅتہِ  کتھہٕ  کرنہٕ  سٍتۍ  کیا  سنا  اندِہ،  أسۍ  چھِ  پوٗرٕ  زانان  تِم  کیا  چھِ  ونان  پانہٕ  وٲنۍ۔  ییٚمہِ  ساعتہٕ  تِمَو  اندرٕہ  زیادٕہ  گاٹٕلۍ  ونان  ٲسۍ  تِمن،  توٚہۍ  نا  روٗدِو  نہٕ  دنیاہس  اندر  مگر  اَکھ  دۅہا  ییٚتہِ  کِس  مدتس  کُن  نظر  کٔرِتھ۔

Tahir:
  أسۍ  چِھ  وارٕ  پٲٹھۍ  زانان  یِکینٛژھاہ  تِم  ونان  آسن  ییٚلہِ  زن  تِمَو  منٛزٕ  اَکھ  عقلہِ  تہٕ  عملہِ  منٛز  بہتر  شخص  وَنہِ  زِ  تۆہۍ  چِھو  نہٕ  اکہِ  دۅہ  وَرٲے  (دنیاہس  منٛز)  ٹٔھہریمتی۔

Transliteration:
  Na<u>h</u>nu aAAlamu bim<u>a</u> yaqooloona i<u>th</u> yaqoolu amthaluhum <u>t</u>areeqatan in labithtum ill<u>a</u> yawm<u>a</u><b>n</b>


Transliteration: Wayasaloonaka AAani aljib<u>a</u>li faqul yansifuh<u>a</u> rabbee nasf<u>a</u><b>n</b>
Athar:
  یِم  لُکھ  چِھو  تۅہیہِ  پرٛژھان  زِ  ٲخر  کوٚت  گژھن  تمہِ  دۅہ  یِم  پہاڑ؟  ؤنِو،  میون  ربّ  وُڈاوِ  یِمن  گرد  بنٲوِتھ۔

Mirwaiz:
  بیٚیہِ  چھِ  پرٛژھان  تۅہیہِ  یارسول  اللہؐ  بعض  لوٗکھ  قیامتُک  حال  بوٗزِتھ  تَمہِ  دۅہ  کیا  بَنہِ  یِمن  کۅہن۔  پس  فرمٲوِیوٗکھ  توٚہۍ  یارسول  اللہؐ،  میون  پروردگار  کرِ  یِمن  ریزٕہ  ریزٕہ،  سوٗر،  توپتہٕ  چھٔکراویکھ  ہواہس  منٛز  پوٗرٕ  پٲٹھۍ۔ 

Tahir:
  تہٕ  تۅہیہِ  چِھو  یِم  لُکھ  پہاڑن  متعلق  پٕۯژھان  لہٰذا  فرمٲوِیوٗکھ،  میون  ربّ  وُڈناوِیِمن  ریزٕہ  ریزٕہ  کٔرِتھ  (ہواہس  منٛز)۔


Athar:
  تمہِ  دۅہ  یِن  سٲری  لُکھ  منٲدۍ  سٕندِس  آلوس  پٮ۪ٹھ  سیوٚدُے  پکان،  کانٛہہ  ہیکہِ  نہٕ  تکجار  ہٲوِتھ،  تہٕ  آوازٕ  دَبَن  خداے  رحمانس  برونٛہہ  کنہِ،  اکہِ  لۅژِ  آوازِ  ورٲے  بوٗزِو  نہٕ  توٚہۍ  کِہِنۍ۔

Mirwaiz:
  وُچھکھ  ژٕہ  تمہِ  دۅہ  ہ  سٲری  لوٗکھ  کرن  آلو  دِوُنۍ  سٕندِس  آلوس  پٲروی  اورٕہ  یور  گژھنہٕ  ورٲے  یعنی  پوگس  منٛز  ییٚلہِ  پھۅکھ  دِنہٕ  یِیہِ،  سۅ  آواز  واتہِ  سارِنٕے  قبرن  منٛز،  أتی  ہیٚن  نیرُن  سٲری  لوٗکھ  قبرو  منٛزٕہ۔  تتھ  آوازِ  برونٹہہٕ  کنہِ  ہیٚکہِ  نہٕ  کانٛہہ  تہِ  کُنہِ  قسمُک  ہجراہ  لٲگِتھ۔  بیٚیہِ  آسن  تَمہِ  دۅہ  سارے  کریکہٕ  بیچھمَژٕہ  خداے  رحمان  سٕندِ  خوف  سببہٕ۔  پس  آسکھ  نہٕ  ژٕہ  بوزان  تیٖتہیٚن  لوٗکن  اندر  مگر  لوٚت  لوٚت  کنہٕ  پھِسراے  یا  صرف  کھۅرن  ہٕندِ  پکنُک  صدا۔

Tahir:
  تَمہِ  دۅہ  پکن  لُکھ  ناد  لاین  وٲلِس  پتہٕ  پتہٕ  تتھ  (پتہٕ  پتہٕ  پکنس)  منٛز  آسہِ  نہٕ  کانٛہہ  ہجر،  تہٕ  (خداے)  رحمٰن  سٕندِ  جلال  سٍتۍ  گژھن  تمام  آوازٕہ  پست  پتہٕ  بوٗزِو  نہٕ  تۆہۍ  اَکہِ  لۅژِ  آوازِ  وَرٲے  کِہِنۍ۔

Transliteration:
  Yawmai<u>th</u>in yattabiAAoona a<b>l</b>dd<u>a</u>AAiya l<u>a</u> AAiwaja lahu wakhashaAAati ala<u>s</u>w<u>a</u>tu li<b>l</b>rra<u>h</u>m<u>a</u>ni fal<u>a</u> tasmaAAu ill<u>a</u> hams<u>a</u><b>n</b>


Athar:
  تمہِ  دۅہ  گژِھہ  نہٕ  شفاعت  کار  گر،  الّا  یہِ  زِ  کٲنٛسہِ  دِیہِ  خداے  رحمان  اِجازت،  تہٕ  تٔمۍ  سٕنز  کتھ  بوزٕنۍ  کرِ  پسند۔

Mirwaiz:
  تَمہِ  دۅہ  دِیہِ  نہٕ  کانٛہہ  فٲیداہ  کٲنسہِ  أکِس  کٲنسہِ  ہٕنز  سفٲرش  مگر  تٔسۍ  دِیہِ  فٲیدٕہ  یسٕندِ  حقہٕ  حضرت  رحمان  شفاعتُک  اجازت  دِیہِ۔  بیٚیہِ  آسہِ  حضرت  رحمان  رٲضۍ  تِہِندِس  ونہٕ  نس،  کلامس  تس  شخصہٕ  سٕندِ  حقہٕ۔  اَمہِ  اندرٕہ  چھُ  مُراد  باایمان،  تِہِندِ  شفاعتُک  اجازت  یِیہِ  نہٕ  شفاعت  کروُنین۔  تِمن  متعلق  شفاعت  کرُن  آسہِ  پسند  اللہ  تعالیٰ  ہس۔  کٲفرن  تہٕ  مشرکن  شفاعت  کرنُک  یِیہِ  نہٕ  اجازتھٕے  دِنہٕ  کٲنسہِ۔

Tahir:
  تَمہِ  دۅہ  آسہِ  نہٕ  سفٲرش  فایدٕہ  مند  تس  شخصس  (سٕنز  سفٲرِشہِ)  وَرٲے  یس  (خداے)  رحمانن  اِذن  (تہٕ  اجازت)  دِیُتمُت  چُھ  بیٚیہِ  ییٚمۍ  سٕنزِ  کتھہِ  سٍتۍسُہ  رٲضۍ  چُھ  گۆمُت  (یِتھہٕ  پٲٹھۍ  زن  انبیاہن،  مرسلینن،  اولیاہن،  متقینن،  معصوم  شُریٚن  تہٕ  باقی  کینٛژھن  بندن  ہُنٛد  شفاعت  کرُن  ثٲبت  چُھ)۔

Transliteration:
  Yawmai<u>th</u>in l<u>a</u> tanfaAAu a<b>l</b>shshaf<u>a</u>AAatu ill<u>a</u> man a<u>th</u>ina lahu a<b>l</b>rra<u>h</u>m<u>a</u>nu wara<u>d</u>iya lahu qawl<u>a</u><b>n</b>


Athar: سُہ چُھ لُکن ہُند پٔتِم برونٹھِم حال زانان۔
Mirwaiz:
  سُہ  پروردگارِ  رحمان  چھُ  زانان  تہِ  سورُے  یہِ  تِمن  برونٹھہٕ  کنہِ  آسہِ،  بیٚیہِ  یہِ  تِمَو  پتھ  کُن  کوٚرمُت  آسہِ،  لوٗکھ  ہیکن  نہٕ  احاطہٕ  کٔرِتھ  خداے  سٕندِس  علمس۔  

Tahir:
  سُہ  چُھ  تِمن  (تمام  چیزن)  زانان  یِم  تِمن  بروٗنٹھۍ  کِنۍ  چِھ  تہٕ  یِم  تِمن  پٔتۍ  کِنۍ  چِھ  تہٕ  تِم  ہیٚکن  نہٕ  (پننہِ)  علمہٕ  سٍتۍ  تٔمۍسُنٛد  (یعنی  تمۍ  سٕندِعِلمُک)  احاطہٕ  کٔرِتھ۔

Transliteration:
  YaAAlamu m<u>a</u> bayna aydeehim wam<u>a</u> khalfahum wal<u>a</u> yu<u>h</u>ee<u>t</u>oona bihi AAilm<u>a</u><b>n</b>


Athar:
  تہٕ  دوٚیمیٚن  چُھنہٕ  امِیُک  پوٗرٕ  علم۔  لُکن  ہٕندۍ  کلہٕ  نمن  تس  حیّ  و  قیومس  ﴿ہمیشہ  زندٕہ  تہٕ  قٲیِم  روزن  وٲلِس﴾  برونٛہہ  کنہِ،  نامُراد  آسہِ  یُس  تمہِ  وقتہٕ  کُنہِ  ظُلمٕکہ  گناہُک  بور  ہیٚتھ  آسہِ۔

Mirwaiz:
  بیٚیہِ  آسن  سٲری  بُتھ  نٔمِتھ  تَمہِ  دۅہ  تس  خدایس  کُن  یُس  زندٕہ  چھُ،  زندٕہ  تھاووُن  چھُ،  بیٚیہِ  آسہِ  ذلیل  تہٕ  ناکام  تَمہِ  دۅہ  سُے  یُس  شرکُک  بور  تُلِتھ  آسہِ۔

Tahir:
  تہٕ  (تمام)  بُتھۍ  نیٚمن  تس  ہمیشہ  زندٕہ  (تہٕ)  قٲیِم  روزن  وٲلِس  (ربّ)  سٕنزِ  بارگاہِ  منٛز،  تہٕ  بے  شک  آسہِ  سُہ  شخص  نامراد  ییٚمۍ  ظلمُک  بور  تُل۔

Transliteration:
  WaAAanati alwujoohu lil<u>h</u>ayyi alqayyoomi waqad kh<u>a</u>ba man <u>h</u>amala <i><u>th</u></i>ulm<u>a</u><b>n</b>


Athar:
  تہٕ  یُس  نیک  عمل  کرِ  تہٕ  اتھ  سٍتۍ  آسہِ  مومن  تہِ،  تس  شخصس  پٮ۪ٹھ  آسہِ  نہٕ  ظُلمُک  یا  حق  تلفی  ہُند  خطرٕہ۔

Mirwaiz:
  بیٚیہِ  ییٚمۍ  رٕژٕ  عملہٕ  کرِمَژٕ  آسن  در  حالتیکہ  سُہ  آسہِ  باایمان،  پس  کھۅژِ  نہٕ  سُہ  نہ  گناہن  ہٕنزِ  زیادتی  تہٕ  نہ  نیکین  ہٕنزِ  کمی۔

Tahir:
  تہٕ  یُس  شخص  نیک  عمل  چُھ  کران  بیٚیہِ  چُھ  سُہ  ایمان  وول  تہِ  تیٚلہِ  نَہ  آسہِ  تس  کُنہِ  ظلمُک  خوف  تہٕ  نَہ  نقصانُک۔

Transliteration:
  Waman yaAAmal mina a<b>l</b><u>ssa</u>li<u>ha</u>ti wahuwa muminun fal<u>a</u> yakh<u>a</u>fu <i><u>th</u></i>ulman wal<u>a</u> ha<u>d</u>m<u>a</u><b>n</b>


Athar:
  تہٕ  اے  نبی  صلی  اللہ  علیہ و سلم،  یِتھے  پٲٹھۍ  چُھ  اسہِ  یہِ  قرآن  عربی  بنٲوِتھ  نازِل  کوٚرمُت۔  ﴿یعنی  یِژھوٕے  نصیحتو،  مضمونَو  تہٕ  تعلیماتَو  سٍتۍ  لبریز۔  اَمِیُک  اشارہ  چُھ  تِمن  تمام  مضمونن  کُن  یِم  قرآنس  منٛز  بیان  چِھ  سپدمٕتۍ﴾  تہٕ  اَتھ  منٛز  چِھ  رنگہٕ  رنگہٕ  پٲٹھۍ  تنبیہ  کٔرِمٕتۍ،  بنان  چُھ  زِ  یِم  لُکھ  کرن  پرہیزگٲری  اختیار،  یا  سپدن  امہِ  کہ  بدولتہٕ  یِمن  منٛز  کینٛہہ  ہوشِکۍ  آثار  پٲدٕ۔

Mirwaiz:
  یِتھہٕ  پٲٹھۍ  یِم  مضامین  آے  صاف  صاف  بیان  کرنہٕ،  یِتھے  پٲٹھۍ  کوٚر  اسہِ  نٲزل  سورُے  قرآن  مجید  عربی  زیٚوِ  اندر،  بیٚیہِ  کٔرۍ  اَسہِ  تتھ  منٛز  بیان  پھِرۍ  پھِرۍ  وعید  یُتھ  لوٗکھ  کفروشرکہٕ  نِشہِ  نافرمٲنیو  نِشہِ  پتھ  روزن۔  یا  کرِ  یہِ  قرآن  مجید  تُہٕندین  دِلن  اندر  پٲدٕہ  کانٛہہ  شعوراہ  ییٚمہِ  سببہٕ  کُنہِ  نَتہٕ  کُنہِ  وقتہٕ  سپدن  تِم  اسلامس  کُن  مٲیل۔

Tahir:
  تہٕ  یِتھے  پٲٹھۍ  چُھ  اَسہِ  یہِ  (یعنی  ٲخری  وحی)  عربی  زبٲنۍ  منٛزقرآن  (چہ  شکلہِ  منٛز)  نٲزل  کۆرمُت  تہٕ  اَسہِ  چھے٘  اَتھ  منٛز  (عذاب  نِشہِ)  کھوژناونہٕ  چہ  کتھہٕ  گرِ  گرِ  (مختلف  طریقو)  بیان  کرِمَژٕ  تاکہ  تِم  بنن  پرہیزگار  نَتہٕ  کرِ  (یہِ  قرآن)  تِمن  (ہٕنٛدین  دِلن)  منٛز  (ٲخرتٕچ)  یاد  (نَتہٕ  نصیحت  قبول  کرنُک  جذبہٕ) پٲدٕ۔

Transliteration:
  Waka<u>tha</u>lika anzaln<u>a</u>hu qur<u>a</u>nan AAarabiyyan wa<u>s</u>arrafn<u>a</u> feehi mina alwaAAeedi laAAallahum yattaqoona aw yu<u>h</u>dithu lahum <u>th</u>ikr<u>a</u><b>n</b>


Athar:
  پس،  بالا  تہٕ  برتر  چُھ  اللہ،  بادشاہِ  حقیقی  ﴿امہِ  قٕسمٕکۍ  جملہٕ  چِھ  قرآنس  اندر  عام  پٲٹھۍ  اکھ  تقریر  ختم  کران  کران  ارشاد  یِوان  فرماونہٕ،  تہٕ  مقصد  چُھ  یہ  آسان  زِ  یتھ  جایہِ  سپُد  اکھ  تقریر  ختم،  تہٕ  وَلَقَد  اَھِدنَ  اِلیٰ  اٰدَمَ  مِن  قَبل،  پٮ۪ٹھہٕ  چُھ  دوٚیُم  تقریر  شروع  سپدان﴾  تہٕ  وُچھِو،  قرآن  پرنس  منٛز  مَہ  ٲسِو  جلدی  کران،  یوٚت  تام  نہٕ  تۅہیہِ  کُن  تٔمۍ  سٕنز  وَحی  تکمیلس  واتہِ،  تہٕ  دُعا  کٔرِو  زِ  اے  پروردِگارٕ،  مےٚ  کر  مزید  علم  عطا۔  ﴿یِمو  لفظو  سٍتۍ  چُھ  صاف  پے  لگان  زِ  نبی  صلی  اللہ  علیہ و سلم  آسٕہَن  وحی  ہُند  پیغام  حٲصل  کرنس  دوران  یہِ  یاد  کرنٕچ  تہٕ  زبانِ  مُبارک  سٍتۍ  دۅہراونٕچ  کوٗشش  کران  ییٚمہِ  کِنۍ  پیغام  بوزنس  کُن  توجہ  آسِہے  نہٕ  پوٗرٕ  پٲٹھۍ  روٗدمُت۔  یہِ  کیفیت  وُچِھتھ  آو  تِمن  ہدایت  دِنہٕ  زِ  وَحی  نٲزِل  سپد  نہٕ  وقتہٕ  مَہ  ٲسِو  توٚہۍ  یہِ  یاد  کرنٕچ  کوٗشش  کران﴾

Mirwaiz:
  بس  چھُ  بوٚڈ  تہٕ  تھوٚد  اللہ  تعالیٰ  یُس  حقیقی  بادشاہ  چھُ  ییٚمۍ  یہِ  قرآن  مجید  نٲزل  کوٚر  یَتھ  منٛز  سٮ۪ٹھاہ  نفع  چھُ،  بیٚیہِ  یِتھہٕ  پٲٹھۍ  قرآن  مجید  موجوب  عمل  کرٕنۍ،  تَمہِ  چہ  نصیحتہٕ  ماننہِ  سارِنٕے  مکلفن  پٮ۪ٹھ  فرض  چھُ،  یِتھے  پٲٹھۍ  چھِ  بعض  آداب  قرآن  مجید  کِس  نٲزل  کرنس  متعلق،  یِمن  ہٕندِ  ادا  کرنُک  تۅہیہِ  سٍتۍ  تعلق  چھُ  یارسول  اللہ۔  تِمَو  اندرٕہ  گوٚو،  اَکھ  مَہ  ٲسِو  توٚہۍ  جلدی  کران  قرآن  مجید  سٍتۍ  سٍتۍ  پرنس  اندر  تَمہِ  کہ  وحی  یُک  نزول  ختم  سپدنہٕ  برونہہ،  اَتھ  منٛز  چھُ  تۅہیہِ  پانس  تکلیف،  کیازِ  جبریل  امین  سُند  پرُن،  تُہُند  بوزُن،  توپتہٕ  سُہ  پانہٕ  یُن،  اگر  تۅہیہِ  اندیشہِ  چھُ  کہ  یہِ  ما  روزِنہٕ  مےٚ  یاد،  سۅ  کٲم  ترٲوِو  توٚہۍ  اَسہِ  پٮ۪ٹھ،  توٚہۍ  ٲسِو  تَمہِ  خٲطرٕ  یہِ  دعا  پران۔  توٚہۍٲسِو  دعا  کران،  اے  میانہِ  پروردگارٕ  مےٚ  ہُرراو  علم۔  تتھ  منٛز  آے  یِم  سٲری  مطلب۔

Tahir:
  لہٰذا  چُھ  اللہ  تعالیٰ  تھدِپایُک  شانہٕ  وول  سُے  چُھ  حقیقی  بادشاہ،  تہٕ  تۆہۍ  مَہ  ٲسِو  قرآنس  (پرنس)  منٛزجلدی  کران  اَمہِ  برونٛہہ  زِ  تۅہیہِ  پیٚٹھ  آسہِ  اَمِچ  وحی  مکمل  سپدان،  تہٕ  تۆہۍ  ٲسِو  (ربّ  سٕنزِ  بارگاہِ  منٛز  یہِ)  عرض  کران  زِ  اے  میانہِ  ربّہ!  مے٘  کر  علمس  منٛز  زیادٕہ  ہُریٚر۔

Transliteration:
  FataAA<u>a</u>l<u>a</u> All<u>a</u>hu almaliku al<u>h</u>aqqu wal<u>a</u> taAAjal bi<b>a</b>lqur<u>a</u>ni min qabli an yuq<u>da</u> ilayka wa<u>h</u>yuhu waqul rabbi zidnee AAilm<u>a</u><b>n</b>


Athar:
  اسہِ  اوس  آدم  علیہ  السلامس  امہِ  برونٛہہ  حکم  دِیمُت،  مگر  تس  گوٚ  مٔشِتھ  تہٕ  اسہِ  لوٚب  نہٕ  تس  منٛز  عزم۔  ﴿معلوم  سپُد  زِ  پوٚتَس  یۅسہٕ  آدم  علیہ  السلامس  امہِ  حُکمٕچ  خلاف  ورزی  سپٕز،  سۅ  ٲس  نہٕ  دٲنِستہٕ  سرکشی  ہٕندِس  بنیادس  پٮ۪ٹھ  بلکہ  ٲس  غفلت  تہٕ  مشرپھہٕ  گژھنہٕ  کِنۍ  تہٕ  عزم  و  اِرادٕہ  چہ  کمزوری  منٛز  مبتلا  سپدنہٕ  کہ  وجہ  کِنۍ  سپزمٕژ﴾

Mirwaiz:
  ییٚمہِ  برونٹھ  واریاہ  کال  زیادٕہ  دِژوو  اَسہِ  آدم  علیہ  السلامس  اَکھ  حکماہ  ییٚمہِ  حکمُک  بیان  برونٹھ  پہن  یِیہِ،  تِمن  روٗد  نہٕ  یاد،  تِمن  گٔیہِ  غفلت  تہٕ  بے  احتیٲطی۔  اَسہِ  لوٚب  نہٕ  اَمہِ  حکمہٕ  کِس  اہتمامس  اندر  تِمن  منٛز  پختگی  تہٕ  ثٲبت  قدمی۔  اگر  اَمہِ  اجمالُک  تفصیل  تۅہیہِ  بوزُن  غرض  چھُ۔

Tahir:
  تہٕ  درحقیقت  اوس  اَسہِ  اَمہِ  نِشہِ  (واریاہ)  برونٛہہ  آدمس  (علیہ  السلام)  تٲکیدی  حکم  کۆرمُت  پتہٕ  گۆو  تِمن  مٔشِتھ  تہٕ  اَسہِ  لۆب  نہٕ  تِمن  منٛز  بالکل  (نافرمٲنی  ہُنٛد  کانٛہہ)  ارادٕہ  (یہِ  اوس  محض  اَکھ  سہو)۔

Transliteration:
  Walaqad AAahidn<u>a</u> il<u>a</u> <u>a</u>dama min qablu fanasiya walam najid lahu AAazm<u>a</u><b>n</b>


Athar:
  یاد  کٔرِو  سُہ  وقت  ییٚلہِ  اسہِ  فرشتن  اوس  ووٚنمُت  زِ  آدم  علیہ  السلامس  کٔرِو  سجدٕہ،  تِمو  سارِوٕے  کوٚر  سجدہ،  مگر  اکھ  ابلیس  اوس  ییٚمۍ  انکار  کوٚر۔

Mirwaiz:
  تیٚلہِ  پٲوِو  ژیٚتس  سُہ  وقت  ییٚلہِ  اَسہِ  حکم  کوٚر  ملٲیکن  سجدٕہ  دِیِو  آدم  علیہ  السلامس۔  پس  دُیت  تِمَو  سجدٕہ  مگر  دُیت  نہٕ  ابلیسن،  تٔمۍکوٚر  انکار۔

Tahir:
  تہٕ  (سُہ  وقت  کٔرِو  یاد)  ییٚلہِ  اَسہِ  فرشتن  فرموو،  تۆہۍ  کٔرِو  آدمس  (علیہ  السلام)  سجدٕہ  پتہٕ  کۆر  تِمَو  سجدٕہ  اِبلیسس  وَرٲے،  تٔمۍ  کۆر  انکار۔

Transliteration:
  Wai<u>th</u> quln<u>a</u> lilmal<u>a</u>ikati osjudoo li<u>a</u>dama fasajadoo ill<u>a</u> ibleesa ab<u>a</u>


Athar:
  اتھ  پٮ۪ٹھ  ووٚن  اَسہِ  آدمس  زِ،  وُچھ،  یہِ  چُھ  چون  تہٕ  چانہِ  خاندارنہِ  ہُند  دشمن،  یِنہٕ  یہِ  سپدِ  زِ  یہِ  کڑیو  تۅہیہِ  جنتہٕ  منٛزٕ  تہٕ  توٚہۍ  یِیِو  مصیبتس  منٛز  ہیٚنہٕ۔

Mirwaiz:
  پس  ووٚن  اَسہِ  اے  آدم  پٔزِپٲٹھۍ  یہِ  ابلیس  چھُ  چون  تہٕ  چانہِ  زنانہِ  ہُنٛد  دشمن،  کیازِ  تُہٕندی  وجہ  سٍتۍ  سَپُد  یہِ  مردود،  یُتھنہٕ  وۅنۍ  یہِ  تۅہیہِ  دۅشوُنۍ  ییٚمہِ  جنتہٕ  منٛزٕ  کڈِہ۔  یعنی  یُتھنہٕ  أمۍ  سٕندِ  وَننہٕ  موجوب  تِژھ  کٲماہ  کٔرِو  ییٚمہِ  سببہٕ  جنتہٕ  منٛزٕ  یِیِو  کڈنہٕ۔  ادٕہ  تُلِو  توٚہۍ  دۅشوے  مشقت  تہٕ  تکلیف  معاش  حٲصل  کرنس  اندر،  ییٚتہِ  جنتس  اندر  چھُ  تۅہیہِ  آرام  کہ۔

Tahir:
  پتہٕ  فرموو  اَسہِ،  اے  آدم!  بے  شک  چُھ  یہِ  (شیطان)  چون  تہٕ  چانہٕ  خاندارِنہِ  ہُنٛد  دشمن،  لہٰذا  گۆژُھو  نہٕ  یہِ  تۅہیہِ  جنتہٕ  منٛزٕ  کڈناوُن  پتہٕ  یِیِو  تۆہۍ  تکلیفس  منٛز  ہیٚنہٕ۔

Transliteration:
  Faquln<u>a</u> y<u>a</u> <u>a</u>damu inna h<u>atha</u> AAaduwwun laka walizawjika fal<u>a</u> yukhrijannakum<u>a</u> mina aljannati fatashq<u>a</u>


Athar: ییٚتہِ چَھو تۅہیہِ یِمہٕ آسٲیشہِ حٲصل زِ نَہ چِھو بوچھہِ ۂتۍ تہٕ نیٚتھہٕ نٔنۍ روزان۔
Transliteration: Inna laka all<u>a</u> tajooAAa feeh<u>a</u> wal<u>a</u> taAAr<u>a</u>
Mirwaiz:
  یَتھ  منٛز  چھَنہٕ  کانٛہہ  بۅچھاہ  ییٚمہِ  سببہٕ  تکلیف  واتِہا  تۅہیہِ،  سۅ  دوٗر  کرنہٕ  خٲطرٕ  کانٛہہ  سامانہ  آسِہا  نہٕ  مہیا،  نہ  چھِو  توٚہۍ  ننگے۔

Tahir:
  بے  شک  چُھ  تُہٕندِ  خٲطرٕ  اَتھ  (جنتس)  منٛز  یہِ  (راحت)  زِ  تۅہیہِ  نَہ  لگیو  بۅچھہِ  تہٕ  نَہ  سَپدِو  نیٚتھہٕ  نٔنۍ  (یعنی  بے  پردٕہ  تہٕ  ننگہٕ)۔


Athar: نَہ چَھو تریش تۅہیہِ ستاوان تہٕ نَہ چُھو تاپھ ستاوان۔
Tahir: بیٚیہِ یہِ زِ تۅہیہِ نَہ لگیو ییٚتہِ تریش تہٕ نَہ کریو تاپھ تنگ۔
Transliteration: Waannaka l<u>a</u> ta<i><u>th</u></i>mao feeh<u>a</u> wal<u>a</u> ta<u>dha</u>
Mirwaiz:
  بیٚیہِ  نہ  چھِو  تریشہِ  ۂتۍ،  نہ  چھِو  نَنِرس  تہٕ  تاپس  منٛز  روزوُنۍ  کیازِجنتس  منٛز  آسہِ  نہٕ  تاپھٕے،  بیٚیہِ  آسن  جنتس  منٛز  مکانات  پرتھ  قسمٕکۍ  موجود۔  اگر  جنتہٕ  منٛزٕ  نیٚبر  دنیاہس  منٛز  توٚہۍ  سوزنہٕ  یِیِو  تَتہِ  آسیو  پرتھ  معاملس  منٛز  مشکلے  تہٕ  مصیبتھٕے۔  یِمہٕ  کتھہٕ  زیرِ  نظر  تھٲوِتھ  روٗزۍ  زِ  ہُشٲری  سان۔


Athar:
  مگر  شیطانن  ڈول  یہِ،  وَننہِ  لوٚگ،  اے  آدمؑ،  وَنیہِ  سُہ  کُل  ییٚمہِ  سٍتۍ  ابدی  زندگی  تہٕ  لازوال  سلطنت  چھےٚ  حٲصل  سپدان؟

Mirwaiz:
  پس  تروو  وَسوَسہِ  شیطانن  تِمن  منٛز۔  دوٚپنس  اے  آدم،  بہٕ  ما  ہاوَے  ژےٚ  سُہ  کُل  ییٚمُیک  پھل  کھیٚنہٕ  سٍتۍ  ہمیشہِ  چھِ  زندٕہ  روزان  بیٚیہِ  چھےٚ  بنان  سۅ  پادشاہت  یۅسہٕ  نہٕ  پرٛانان  چھےٚ  زانٛہہ،  یَتھ  نہٕ  ضعف  و  سُستی  یِوان  چھےٚ۔

Tahir:
  پتہٕ  تروو  شیطانن  تِمن  (اَکھ)  وسوسہٕ  تٔمۍ  لوگ  وَنُن،  اے  آدم!  کیا  بہٕ  ونیہِ  ژے٘  (قُربِ  الٰہی  کِس  جنتس  منٛز)  پوشوٕنۍ  زندگی  گُزارنُک  کُل  تہٕ  (تِژِھہ  ملکوتی)  بادشٲہی  (ہُنٛد  راز)  تہِ  یَتھ  نَہ  زوال  یِیہِ  نَہ  گژِھہ  فنا۔

Transliteration:
  Fawaswasa ilayhi a<b>l</b>shshay<u>ta</u>nu q<u>a</u>la y<u>a</u> <u>a</u>damu hal adulluka AAal<u>a</u> shajarati alkhuldi wamulkin l<u>a</u> yabl<u>a</u>


Athar:
  ٲخر  کار  کھیٚوو  ﴿دۅشوٕیو  بٲژو﴾  سُہ  میوٕہ،  نتیجہِ  درٛاو  یہِ  زِ  فوراً  سپدۍ  تِہٕندۍ  ستر  اکھ  أکِس  برونٛہہ  کنہِ  یلہٕ،  تہٕ  لٔگۍ  دۅنوے  جنتہٕ  کیو  ؤتھرو  سٍتۍ  پَنُن  پان  ژھایہِ  تھاونہِ  ﴿دوٚیِمیٚن  لفظن  منٛز  وَنو  زِ  نافرمٲنی  سپدنس  سٍتی  آیہِ  تِمن  آسٲیشہِ  نِنہٕ،  یِمہٕ  سرکٲرۍ  انتظامہٕ  سٍتۍ  تِمن  دستیاب  آسہِ  یِوان  تھاونہٕ،  تہٕ  امِیُک  گۅڈنِیُک  ظہور  سپُد  سرکٲرۍ  لباس  نِنہٕ  کِس  صوٗرتس  منٛز۔  غذا،  آب  تہٕ  روزن  جاے  نِشہِ  محرومی  ہٕنز  نوبت  ٲس  پتہٕ  یِنہٕ  واجِنۍ﴾  آدمن  کٔر  پننِس  ربّ  سٕنز  نافرمٲنی  تہٕ  ڈوٚل  سیٚزِ  وَتہِ  نِشہِ۔

Mirwaiz:
  پس  کھیوٚو  تِمو  دۅشوٕے  بٲژَو  تمُیک  پھل۔  أتی  نَنیوو  تِمن  دۅشوُنۍ  بدنُک  سُہ  حصہٕ  یَتھ  ستر  چھُ  یِوان  کرنہٕ  یعنی  جنتُک  لباس  آکھ  پانے  بدنہٕ  پٮ۪ٹھہٕ  مُژراونہٕ۔  أتی  ہیٚتِکھ  جنتہٕ  کین  کُلین  ہٕندۍ  پنہٕ  ؤتھٕر  بدنس  پٮ۪ٹھ  لاگٕنۍ،  تِموٕے  سٍتۍ  ہیوٚتُکھ  بدنس  ستر  کرُن۔  بیٚیہِ  کوٚر  آدم  علیہ  السلامن  خداے  سٕندِس  حکمس  اندر  قصور،  پس  کٔرتٔمۍ  غلطی۔

Tahir:
  پتہٕ  کھیۆو  دۅشوٕیو  (تَمہِ  قربِ  الٰہی  مقام  چہ  لازوال  زندگی  ہٕندِ  شوقہٕ) تَمہِ  کُلہِ  نِشہِ  میٚوٕہ  لہٰذا  گٔیہِ  تِمن  پیٚٹھ  تِہٕنزٕ  سترٕچہ  جایہِ  ظٲہر  تہٕ  دۅشوٕیو  لٲگۍ  پانس  (جسمس)  پیٚٹھ  جنتکۍ  (یعنی  جنت  کیٚن  کُلیٚن  ہٕندۍ)  پنہٕ  ؤتھٕر  مَرٕنۍ  (یعنی  پَنہٕ  ؤتھرو  سٍتۍلوگُکھ  سترکرُن)  تہٕ  آدمس  (علیہ  السلام)  گۆو  پننِس  ربّ  سُنٛد  حکم  (سمجھ  نس)  منٛز  بِل  چُک  ﴿زِ  ممانعت  ٲسا  أکس  مخصوص  کُلس  کنہ  ٲس  تمہ  کس  قسمس  تکیازِ  آدم  علیہ  السلامن  اوس  نہ  تمہِ  مخصوص  کُلیُک  میوہ  کھیٚومُت  بلکہ  اوسن  تمی  قسمہ  کہِ  بیٚیہِ  اکہِ  کُلیُک  کھیٚومُت،  یہِ  زٲنتھ  زِ  شایدٲس  ممانعت  تمی  اکہِ  کُلِچ﴾  لہٰذا  گۆو  نہٕ  تِمن  (جنتس  منٛز  پوشوٕنہِ  زندگی  ہُنٛد)  مراد  حٲصل۔

Transliteration:
  Faakal<u>a</u> minh<u>a</u> fabadat lahum<u>a</u> saw<u>a</u>tuhum<u>a</u> wa<u>t</u>afiq<u>a</u> yakh<u>s</u>if<u>a</u>ni AAalayhim<u>a</u> min waraqi aljannati waAAa<u>sa</u> <u>a</u>damu rabbahu faghaw<u>a</u>


Transliteration: Thumma ijtab<u>a</u>hu rabbuhu fat<u>a</u>ba AAalayhi wahad<u>a</u>
Athar:
  پتہٕ  کوٚر  تٔمۍ  سٕندۍ  ربّن  سُہ  برگُزیدٕہ،  تہٕ  تٔمۍ  سُند  توبہٕ  کوٚرُن  قبول  تہٕ  تس  بخشُن  ہدایت۔  ﴿یعنی  شیطان  سٕندۍ  پٲٹھۍ  کوٚڑُن  نہٕ  پننہِ  دربارٕ  منٛز  بے  عزت  پٲٹھۍ  بلکہ  ییٚلہِ  تٔمۍ  نٲدم  تہٕ  شرمسار  سپدِتھ  توبہٕ  کوٚر  پتہٕ  کوٚر  خُداین  تس  سٍتۍ  یہِ  مہربٲنی  ہُند  سلوک﴾

Mirwaiz:
  توپتہٕ  ییٚلہِ  تِمَو  معذرت  پیش  کٔر،  اللہ  تعالیٰ  ہن  کٔرۍ  تِم  برگزیدہ  تہٕ  زیادہ  مقبول،  بیٚیہِ  کوٚرنس  توبہٕ  قبول  بیٚیہِ  ہٲونس  وَتھ  پننہِ  رضا  مندی  ہٕنز،  بیٚیہِ  تھووُن  راہِ  راستس  پٮ۪ٹھ  قٲیِم۔  مگر  تَمہِ  کُلیُک  پھل  کھیٚنہٕ  کہ  وجہ۔

Tahir:
  پتہٕ  ژٲرۍ  تِم  تِہِندۍ  ربّن  (پننہِ  قربت  تہٕ  نبوت  خٲطرٕ)  تہٕ  تِمن  پیٚٹھ  فرمووُن  (عفو  تہٕ  رحمتُک  خاص)  توجہ  بیٚیہِ  ہٲونکھ  منٛزلِ  مقصودٕچ  وَتھ۔


Athar:
  تہٕ  فرماونہٕ  آو،  توٚہۍ  دۅشوے  فریق  ﴿یعنی  انسان  تہٕ  شیطان﴾  ؤسِو  ییٚتہِ  بۅن،  توٚہۍ  روٗزِو  اکھ  أکۍ  سٕندۍ  دشمن،  وۅنۍ  اگر  میانہِ  طرفہٕ  کانٛہہ  ہدایت  واتہِ،  تیٚلہِ  یُس  اکھاہ  میانہِ  اَمہِ  ہدایتٕچ  پیروی  کرِ،  سُہ  نَہ  ڈلہِ  تہٕ  نَہ  سپدِ  بدبختی  منٛز  مبتلا۔

Mirwaiz:
  اللہ  تعالیٰ  ہن  فرمووُکھ  ؤسِو  دۅشوَے  جنتہٕ  منٛزٕ  زمینس  پٮ۪ٹھ  یَتھ  حالس  اندر  کہ  توٚہۍ  روٗزِو  تَتہِ،  تُہٕندۍ  فرزند  آسن  أڈۍ  اَڈیٚن  ہٕندۍ  دشمن۔  پس  ییٚلہِ  واتہِ  تۅہیہِ  نِشہِ  میون  ہدایت  تہٕ  احکام  پیغمبرن  تہٕ  کتابن  ہٕندِ  ذریعہ۔  پس  یُس  پٲروی  کرِ  میانِس  ہدایتس،  سُہ  وَتہِ  نِشہِ  ڈلہِ  نہٕ،  گمراہ  سپدِنہٕ  دنیاہس  اندر۔  نہ  آسہِ  سُہ  شقی  ٲخرتس  اندر۔

Tahir:
  ارشاد  سَپُد،  تۆہۍ  سٲری  ؤسِو  اَند  ہیٚتھ  ییٚتہِ  بۅن،  تۅہیہِ  منٛز  آسن  کینہہ  کینٛژھن  ہٕنٛدۍ  دشمن،  پتہٕ  ییٚلہِ  میانہِ  طرفہٕ  تۅہیہِ  نِشہِ  کانٛہہ  ہدایت  (وحی)  واتہِ،  پتہٕ  یُس  شخص  میانہِ  ہدایتٕچ  پٲروی  کرِ  تیٚلہِ  نَہ  گژِھہ  سُہ  (دنیاہس  منٛز)  گمراہ  تہٕ  نَہ  آسہِ  (ٲخرتس  منٛز)  بدنصیب۔

Transliteration:
  Q<u>a</u>la ihbi<u>ta</u> minh<u>a</u> jameeAAan baAA<u>d</u>ukum libaAA<u>d</u>in AAaduwwun faimm<u>a</u> yatiyannakum minnee hudan famani ittabaAAa hud<u>a</u>ya fal<u>a</u> ya<u>d</u>illu wal<u>a</u> yashq<u>a</u>


Athar:
  تہٕ  یُس  میانہِ  ذِکر  ﴿درسِ  نصیحت﴾  نِشہِ  بُتھ  پِھرِ،  تس  خٲطرٕ  آسہِ  دُنیاہس  اندر  تنگ  زندگی  ﴿دُنیا  ہس  منٛز  تنگ  زندگی  آسنُک  مطلب  چُھنہٕ  یہِ  زِ  تس  گژِھہ  تنگ  دستی  غٲلب۔  بلکہ  چُھ  امِیُک  مطلب  یہِ  زِ  ییٚتہِ  سپدِ  نہٕ  تس  سکون  نصیب۔  کرور  پٔتۍ  تہِ  آسہِ،  بے  قرار  تہِ  روزِ۔  کُل  دُنیا  ہُک  فرماں روا  تہِ  آسہِ  تہٕ  بے  چینی  تہٕ  بے  اطمینٲنی  نِشہِ  لبہِ  نہٕ  نجات۔  تٔمۍ  سٕنزٕ  دُنیٲوۍ  کامیٲبِیہِ  آسن  ساسن  قٕسمن  ہٕنزن  ناجٲیز  تدبیرن  ہُند  نتیجہ،  یِہِندِ  وجہ  کِنۍ  تس  پننہِ  ضمیرٕ  پٮ۪ٹھہٕ  أندۍ  پٔکۍ  کِس  پوٗرٕ  اجتمٲعی  ماحولس  تام  پرٛتھ  چیزس  سٍتۍ  پیہم  کشمکش  جٲری  روزِ  یۅسہٕ  نہٕ  تس  زٕہٕنۍ  تہِ  امن  و  اطیمنان  تہٕ  پٔز  خوشی  حٲصل  دِیہِ  گژھنہٕ﴾  تہٕ  قیامت  کہ  دۅہ  تُلون  أسۍ  سُہ  اوٚن۔

Mirwaiz:
  بیٚیہِ  یُس  میانہِ  تَمہِ  نصیحتہٕ  تہٕ  حکمہٕ  نِشہِ  بُتھ  پھِرِ،  پس  آسہِ  تِہِندِ  خٲطرٕ  قیمات  برونٹھ  دنیاہس  تہٕ  قبرِ  منٛز  تنگی  ہٕنز  زندگی۔  بیٚیہِ  تُلون  أسۍ  سُہ  قیامتُک  دۅہ  قبرِ  منٛزٕ  اوٚن  تہٕ  اعمیٰ۔

Tahir:
  تہٕ  ییٚمۍ  میانہِ  ذکرِ  (یعنی  میانہِ  یادٕ  تہٕ  نصیحت)  نِشہِ  بُتھ  پھِیُر  تیٚلہِ  یِیہِ  تس  خٲطرٕ  دنیاوی  روزگار  (تہِ)  تنگ  کرنہٕ  تہٕ  أسۍ  تُلون  سُہ  قیامت  کہ  دۅہ  (تہِ)  اۆن۔

Transliteration:
  Waman aAAra<u>d</u>a AAan <u>th</u>ikree fainna lahu maAAeeshatan <u>d</u>ank<u>a</u><b>n</b> wana<u>h</u>shuruhu yawma alqiy<u>a</u>mati aAAm<u>a</u><b>n</b>


Transliteration: Q<u>a</u>la rabbi lima <u>h</u>ashartanee aAAm<u>a</u> waqad kuntu ba<u>s</u>eer<u>a</u><b>n</b>
Athar:
  سُہ  وَنہِ،  پروردگار،  ییٚتہِ  کیازِ  تُلتھس  بہٕ  اوٚن؟  ییٚلہِ  زن  مےٚ  دُنیا  ہس  اندر  أچھ  آسہٕ۔  اللہ  تعالیٰ  فرماویٚس،  آ،  یِتھے  پٲٹھۍ  ٲسی  ژےٚ  سٲنۍ  آیات  ییٚلہِ  تِم  ژےٚ  نِشہِ  وٲتِمٕتۍ  ٲسۍ،  مٔشرٲوِمٕتۍ۔

Mirwaiz:
  دَپہِ  سُہ  تعجب  کِنۍ،  پروردگارا،  بہٕ  کیازِ  تُلتھس  ژےٚ  اوٚن،  بہٕ  ہے  اوسُس  دنیاہس  اندر  گاشدار۔

Tahir:
  سُہ  لۆگ  وَننہِ،  اے  میانہِ  ربّہ!  ژے٘  کیازِ  تُلہٕ  تھس  بہٕ  (اَز)  اۆن  ییٚلہِ  زن  بہٕ  (دنیاہس  منٛز)  گاشدار  اوسُس۔


Athar:
  تِتھے  پٲٹھۍ  چُھکھ  ژٕ  اَز  مٔشراونہٕ  یِوان۔  یِتھہٕ  پٲٹھۍ  چِھ  أسۍ  حدٕ  نیرن  وٲلِس  تہٕ  پننِس  ربّ  سٕندۍ  آیات  نہ  مانن  وٲلِس  ﴿دُنیا  ہس  منٛز﴾  بدلہٕ  دِوان،  تہٕ  ٲخرتُک  عذاب  چُھ  زیادہ  سخت  تہٕ  زیادہ  کالس  روزن  وول۔

Mirwaiz:
  اللہ  تعالیٰ  فرماویٚس،  یِتھے  پٲٹھۍ  کیا  واژاے  ژےٚ  نِشہِ  انبیأ  ٮ۪  علماہن  ہٕندِ  واسطہ  سٲنۍ  آیات  تہٕ  احکام،  ژےٚ  مٔشرٲوِتھ  تِم،  تِمن  ہُنٛد  کوٚرُتھ  نہٕ  کانٛہہ  خیال،  تِتھے  پٲٹھۍ  کیا  یِکھ  ژٕہ  تہِ  اَز  مٔشراونہٕ،  چون  یِیہِ  نہٕ  کانٛہہ  خیال  کرنہٕ۔

Tahir:
  ارشاد  سپدِ،  یتھے  پٲٹھۍ  (سپُد  زِ  دنیاہس  منٛز)  آیہِ  ژے٘  نِش  سانہِ  نشٲنیہِ  پتہٕ  مٔشراوِتھکھ  ژے٘  تِمہٕ  تہٕ  اَز  یِکھ  تِتھے  پٲٹھۍ  ژٕ  (تہِ)  مٔشراونہٕ۔

Transliteration:
  Q<u>a</u>la ka<u>tha</u>lika atatka <u>a</u>y<u>a</u>tun<u>a</u> fanaseetah<u>a</u> waka<u>tha</u>lika alyawma tuns<u>a</u>


Athar:
  پتہٕ  کیا  یِمن  لُکن  گوٚو  نا  ﴿تواریخ  کہ  ییٚمہِ  سبقہٕ  نِشہِ﴾  کانٛہہ  ہدایت  حٲصل  زِ  یِمن  برونٛہہ  کٲتیاہ  قوم  چِھ  اسہِ  ہلاک  کٔرِمٕتۍ،  یِہٕنزن  ﴿برباد  سپزمَژَن﴾  بستی  یَن  منٛز  از  یِم  پھیران  تھوران  چِھ؟

Mirwaiz:
  یِتھہٕ  پٲٹھۍ  یہِ  سزا  عملہِ  منٲسب  آو  دِنہٕ،  یِتھے  پٲٹھۍ  دِمَو  أسۍ  سزا  پرتھ  زیادتی  کروُنِس  یُس  نہٕ  پژھ  تہٕ  یقین  کرِ  پننِس  پروردگارسٕندین  آیاتن۔  ٲخرتُک  عذاب  چھُ  سٮ۪ٹھاہ  سخت  تہٕ  سٮ۪ٹھاہ  پوشہِ  وُن،  تتھ  چھُنہٕ  نہایتھٕے  کُنہِ۔  ٲخرت  کہ  عذاب  نِشہِ  بچنٕچ  گژِھہ  سٮ۪ٹھاہ  کوشش  کرٕنۍ۔

Tahir:
  تہٕ  یِتھے  پٲٹھۍ  چِھ  أسۍ  تس  شخصس  بدلہٕ  دِوان  یُس  (گناہن  منٛز)  حدٕ  نِشہِ  نیرِ  تہٕ  پننِس  ربّ  سٕندیٚن  آیاتن  پیٚٹھ  اَنہِ  نہٕ  ایمان،  تہٕ  بے  شک  چُھ  ٲخرتُک  عذاب  سیٚٹھاہ  سخت  بیٚیہِ  ہمیشہ  روزن  وول۔

Transliteration:
  Waka<u>tha</u>lika najzee man asrafa walam yumin bi<u>a</u>y<u>a</u>ti rabbihi walaAAa<u>tha</u>bu al<u>a</u>khirati ashaddu waabq<u>a</u>


Athar:
  درحقیقت  چھےٚ  اتھ  منٛز  واریاہ  نشٲنِیہِ  تِمن  لُکن  خٲطرٕ  یِم  عقلِ  سلیم  چِھ  تھاوان۔  اگر  تُہندِس  ربّ  سٕندِ  طرفہٕ  گۅڈٕ  اکھ  طے  آسِہے  نہٕ  کرنہٕ  آمٕژ،

Mirwaiz:
  یِم  بُتھ  پھِروُنۍ  تہٕ  اعراض  کروُنۍ،  یِم  اعراض  کرنس  پٮ۪ٹھ  ڈاڈ  کٔرِتھ  چھِ،  کیا  یِن  ہٲو  نا  وَتھ  ییٚمہِ  کتھہِ  کہ  اَسہِ  کٲژاہ  جمٲعژ  چھےٚ  یِمن  برونٹھ  ہلاک  کرِ  مَژٕہ،  یِمے  اعراض  کرنہٕ  مۅکھہٕ۔  وُنۍ  کیٚنس  تہِ  چھِ  یِم  پکان  تہٕ  اورٕ  یور  کران  تِہٕنزو  واریاہو  جایَو  کِنۍ  شہرِ  شامس  کُن  گژھنہٕ  یِنہٕ  کہ  وقتہٕ،  کیازِ  تِہٕنزِ  یِمہٕ  لَرِ  جایہِ  آسہٕ  مکہ  کیٚن  لوٗکن  وَتہِ  منٛز  یِوان۔  پٔزِپٲٹھۍ  اَتھ  اَمرِ  مذکورس  اندر  تہِ  چھےٚ  اکھ  فہم  تہٕ  عقلہِ  والین  ہٕندِ  خٲطرٕ  کٲفی  دلیلہٕ  خدایس  نِشہِ  اعراض  کِس  مذموم  تہٕ  ناپسند  آسنس  پٮ۪ٹھ  موجود۔

Tahir:
  کیا  یِمن  دِیُت  نا  (اَمہِ  کتھہِ)  ہدایت  زِ  اَسہِ  کٲژاوَے  اُمّتہٕ  کرِیِمن  برونٛہہ  ہلاک  یہِٕنزن  بسن  جاین  منٛز  (وۅنۍ)  یِم  پھیران  چِھ،  بے  شک  چھے٘  اَتھ  منٛز  گاٹلیٚن  خٲطرٕ  (واریاہ)  نشٲنیہِ۔

Transliteration:
  Afalam yahdi lahum kam ahlakn<u>a</u> qablahum mina alqurooni yamshoona fee mas<u>a</u>kinihim inna fee <u>tha</u>lika la<u>a</u>y<u>a</u>tin liolee a<b>l</b>nnuh<u>a</u>


Athar: تیٚلہِ آسِہے ضرور یُہُند فٲصلہٕ تہِ کرنہٕ آمُت۔
Mirwaiz:
  بیٚیہِ  ہرگاہ  نے  تُہٕندِس  پروردگار  سٕندِ  طرفہٕ  اَکھ  کتھاہ  بیان  کرنہٕ  آسِہا  آمٕژ،  سۅ  گٔیہِ  یٔہے  کتھ  کہ  بعض  مصلحتن  ہٕندِ  مۅکھہٕ  یِیہِ  نافرمانن  مہلت  دِنہٕ۔  بیٚیہِ  نے  پرتھ  کامہِ  ہُنٛد  وقت  مقرر  کرنہٕ  آسِہا  آمُت،  یِمن  نافرمانن  یِیہِ  ہا  لٲزمی  طور  ضرور  عذاب  کرنہٕ  دنیاسٕے  اندر  مگر  سُہ  وقت  چھُ  مقرر  کرنہٕ  آمُت،  سُہ  گوٚو  قیامتُک  دۅہ۔  وۅنۍ  ییٚلہِ  عذابُک  واتُن  یقینی  چھُ  لہٰذا۔

Tahir:
  تہٕ  اگر  تُہٕندِس  ربّ  سٕندِ  طرفہٕ  گۅڈے  اَکھ  کتھ  طے  آسہے  نہٕ  سپٕزمٕژتہٕ  (یہِندِ  عذاب  خٲطرٕ)  آسِہے  نہٕ  (قیامتُک)  وقت  مقرر  تیٚلہِ  گژِھہ  ہے  (یِمن  پیٚٹھ  عذابُک  وُنی  یُن)  لٲزم۔

Transliteration:
  Walawl<u>a</u> kalimatun sabaqat min rabbika lak<u>a</u>na liz<u>a</u>man waajalun musamm<u>a</u><b>n</b>


Athar:
  لہٰذا،  اے  نبی  صلی  اللہ  علیہ و سلم،  یِمہٕ  کتھہٕ  یِم  لُکھ  بناوان  چِھ  تِمن  پٮ۪ٹھ  کٔرِو  ژیٚڈ،  تہٕ  پننِس  ربّ  سٕندِ  حمد  و  ثنا  سان  کٔرِو  تٔمۍ  سٕنز  تسبیح،  آفتاب  کھسنہٕ  برونٛہہ  تہٕ  لوسنہٕ  برونٛہہ،  تہٕ  رٲثن  ہٕندیٚن  وقتن  منٛز  تہِ  کٔرِو  تسبیح  تہٕ  دۅہ  کیٚن  اندن  پیٹھ  تہِ  ﴿ربّ  سٕندِ  حمد  و  ثنا  سان  تٔمۍ  سٕنز  تسبیح،  کرنہٕ  نِشہِ  چُھ  مُراد  نماز۔  امہِ  کیٚن  وقتن  کُن  چُھ  یتھ  جایہِ  تہِ  صاف  اشارٕہ  آمُت  کرنہٕ  آفتاب  کھسنہٕ  برونٛہہ  فجر  ﴿صُبح﴾  نماز  تہٕ  آفتاب  لوسنہٕ  برونٛہہ  عصر  ﴿دِگر﴾  نماز  تہٕ  رٲژ  ہٕندٮ۪ن  وقتن  اندر  عشاء  ﴿خۅفتن﴾  تہٕ  تہجُد  نماز۔  روٗدۍ  وۅنۍ  دۅہٕکۍ  اند،  یِم  ہیٚکن  صرف  ترٛے  ٲسِتھ۔  اکھ  اند  چُھ  صبح،  بیاکھ  اند  چُھ  زوالِ  آفتاب  تہٕ  ترییم  اند  چُھ  شام،  لہٰذا  چُھ  دۅہ  کیٚن  اندن  نِشہِ  مُراد  فجر،  ظہر  تہٕ  مغرب  چہِ  نمازٕ﴾  شاید  زِ  توٚہۍ  سپدِو  رٲضۍ۔  ﴿اَتھ  ہیٚکن  زٕہ  مطلب  ٲسِتھ،  اکھ  یہِ  زِ  توٚہۍ  سپدِو  پننِس  موجودٕہ  حالتس  پٮ۪ٹھ  رٲضۍ  یتھ  منٛز  پننہِ  مِشنہٕ  خٲطرٕ  تۅہیہِ  رنگہٕ  رنگہٕ  چہِ  ناگوار  کتھہٕ  چَھو  ویتراونہِ  پیٚوان۔  دوٚیم  مطلب  چُھ  یہِ  زِ،  وُچِھتَو  ہنا  یہِ  کٲم  کٔرِتھ  توٚہۍ،  امِیُک  نتیجہِ  یِیہِ  تِکینٛژھاہ  برونٛہہ  کُن  ییٚمہِ  سٍتۍ  تُہُنٛد  دل  خۅش  سپدِ﴾

Mirwaiz:
  پس  کٔرِو  توٚہۍ  دشمنن  ہٕنزن  کفرآمیز  کتھن  پٮ۪ٹھ  صبر،  بیٚیہِ  یۅسہٕ  تۅہیہِ  خداے  سٕندِ  خٲطرٕ  تِمن  پٮ۪ٹھ  ژکھ  کھسان  چھےٚ  تِمن  پٮ۪ٹھ  عذابس  اندر  درنگی  سپدنہٕ  مۅکھہٕ  اضطراب  پٲدٕہ  سپدان  چھُ،  سُہ  اضطراب  ترٲوِو،  توٚہۍ  سپدِو  متوجہ  پننِس  یادس  کُن،  پننِس  پروردگار  سُنٛد  حمدوثناء  ٲسِو  دپان۔  تسبیح  و  تقدیس  ٲسِو  کران  یَتھ  منٛز  نٮ۪ماز  تہِ  شٲمل  سپٕز  آفتاب  کھسنہٕ  برونٹھ،  سۅ  گٔیہِ  صبح  نٮ۪ماز،  بیٚیہِ  آفتاب  لوسنہٕ  برونٹھ،  تتھ  منٛز  یِیہِ  پیٚشِن  نٮ۪ماز  تہٕ  دِگر  نٮ۪ماز،  بیٚیہِ  رٲژ  ہٕندیٚو  وقتو  منٛزٕ  تہِ  ٲسِو  تسبیح  پران،  تتھ  منٛز  سپٕز  شٲمل  شام  نٮ۪ماز  تہٕ  خفتن  نٮ۪ماز،  بیٚیہِ  دۅہ  کِس  گۅڈس  تہٕ  اندس  منٛز  تہِ  ٲسِو  تسبیح  پران  تااینکہ  اَتھ  پٮ۪ٹھ  یُس  ثواب  تۅہیہِ  حاصل  سپدِ  تَمہِ  سٍتۍ  ٲسِو  توٚہۍ  خۅش  سپدان۔  غرض  کہ  توٚہۍ  کٔرِوپننِس  معبودِ  برحقس  کُن  پوٗرٕ  توجہ،  دشمنن  ہٕنز  فکر  مَہ  کٔرِو۔

Tahir:
  لہٰذا  ٲسِو  تۆہۍ  یہِٕنزن  (دِلس  تکلیف  دِنہٕ  واجنیٚن)  کتھن  پیٚٹھ  صبرکران  تہٕ  پننِس  ربّ  سٕنز  ٲسِوحمدٕسان  تسبیح  کران  آفتاب  کھسنہٕ  برونٛہہ  (صبح  نمازِ  منٛز)  تہٕ  تَمہِ  کہ  لوسنہٕ  برونٛہہ  (دِگر  نمازِ  منٛز)  تہٕ  رٲژ  ہٕنزن  ابتدٲیی  گریٚن  منٛز  (یعنی  شامچہ  تہٕ  خۅفتن  چہ  نمازِ  منٛز)  تہِ  ٲسِو  تسبیح  کران  تہٕ  دۅہ  کیٚن  اندن  پیٚٹھ  تہِ  (پیٚشِن  نمازِ  منٛز  ییٚلہِ  دۅہُک  گۅڈنِیُک  نصف  مۅکلان  چُھ  تہٕ  دۆیُم  نصف  چُھ  شروع  سپدان،  اے  حبیب  مکرّم!  یہِ  سورُے  چُھ  اَمہِ  موجوب)  تاکہ  تۆہۍ  سپدِو  رٲضۍ۔

Transliteration:
  Fa<b>i</b><u>s</u>bir AAal<u>a</u> m<u>a</u> yaqooloona wasabbi<u>h</u> bi<u>h</u>amdi rabbika qabla <u>t</u>ulooAAi a<b>l</b>shshamsi waqabla ghuroobih<u>a</u> wamin <u>a</u>n<u>a</u>i allayli fasabbi<u>h</u> waa<u>t</u>r<u>a</u>fa a<b>l</b>nnah<u>a</u>ri laAAallaka tar<u>da</u>


Athar:
  تہٕ  نگاہ  تھوٚد  تُلِتھ  تہِ  مَہ  وُچِھو  دُنیٲوی  زندگی  ہٕندِس  تتھ  شان  و  شوکتس  یُس  اسہِ  یِمو  منٛز  مختلف  قٕسمہٕ  کیٚن  لُکن  چُھ  دِیتمُت،  سُہ  چُھ  اسہِ  یِمن  آزمٲیشہِ  منٛز  تراونہٕ  خٲطرٕ  دیتمُت،  تہٕ  تُہندِس  ربّ  سُند  دِنہٕ  آمُت  رزقِ  حلال  چُھ  بہتر  تہٕ  ژیر  تام  روزن  وول۔  ﴿رِزقُک  ترجمہ  چُھ  اسہِ،  رزقِ  حلال  کوٚرمُت،  تِکیازِ  خُداین  چُھنہٕ  کُنہِ  تہِ  جایہِ  حرام  مال،  ربّ  سٕندِس  رِزقس  سٍتۍ  تعبیر  کوٚرمُت﴾

Mirwaiz:
  بیٚیہِ  مَہ  حض  زیٹھرٲوِو  توٚہۍ  پنٕنۍ  نظر  تتھ  مالس  کُن  ییٚمہِ  مالہٕ  سٍتۍ  فٲیدٕہ  تُلناوۍ  اَسہِ  کٲفرو  اندرٕ  مختلف  قسمٕکۍ  لوٗکھ  مثلاً  یہوٗد  و  نصاریٰ  بیٚیہِ  مشرکین۔  یُس  مال  چھُ  دنیا  چہ  زندگی  ہٕنز  ناپایدار  پھُلیاہ  یُتھ  أسۍ  اَمہِ  سٍتۍ  کرو  تِمن  آزمٲیش۔  تۅہیہِ  یہِ  دیتمُت  چھُ  پنٕنۍ  پروردگارن  تہِ  چھُ  سٮ۪ٹھاہ  بہتر  تہٕ  پوشہِ  وُن۔

Tahir:
  تہٕ  تۆہۍ  مَہ  کٔرِو  دنیٲوی  زندگی  منٛز  شان  و  شوکت  کیٚن  تِمن  چیزن  کُن  حٲرتٕچ  تہٕ  تعجبچ  نظر  یِم  اَسہِِ  (کٲفر  دُنیا  دارن  ہٕندیٚن)  کینٛژھن  طبقن  (عارضی)  لطف  تُلنہٕ  مۅکھہٕ  دِتھ  چِھ  تھٲوِمٕتۍ  تاکہ  أسۍ  کرو  تِمنٕے  (چیزن)  منٛز  تِہِندِ  خٲطرٕ  فتنہٕ  پٲدٕ،  تہٕ  تُہٕندِس  ربّ  سٕنز  (ٲخرتٕچ)  عطا  چھے٘  بہتر  تہٕ  پوشوٕنۍ۔

Transliteration:
  Wal<u>a</u> tamuddanna AAaynayka il<u>a</u> m<u>a</u> mattaAAn<u>a</u> bihi azw<u>a</u>jan minhum zahrata al<u>h</u>ay<u>a</u>ti a<b>l</b>dduny<u>a</u> linaftinahum feehi warizqu rabbika khayrun waabq<u>a</u>


Athar:
  پننِس  اہلِ  و  عیالس  کٔرِو  نمازِ  ہُند  تلقین،  تہٕ  پانہٕ  تہِ  روٗزِو  امِکۍ  پابند،  أسۍ  چِھنہٕ  تۅہیہِ  نِشہِ  کانٛہہ  رزق  یژھان،  رزق  چِھو  أسی  تۅہیہِ  دِوان  تہٕ  انجامُک  رٕژر  چُھ  تقویٰ  سٕے  یوت  خٲطرٕ  ﴿یعنی  پرہیزگارن  خٲطرٕ﴾۔

Mirwaiz:
  بیٚیہِ  کٔرِو  توٚہۍ  حکم  پننین  گرِکیٚن  پننِس  اُمتس  نٮ۪ماز  پرنُک،  پانہٕ  تہِ  کٔرِو  نٮ۪مازِ  پٮ۪ٹھ  استقامت،  یِمہٕ  کامہِ  چھےٚ  زیادٕھ  توجہس  قٲبل۔  أسۍ  چھِنہٕ  تۅہیہِ  دپان  یا  تۅہیہِ  ورٲے  باقی  لوٗکن  دپان  تیوٗت  معاش  تہٕ  رزق  کماوُن  یُس  مانع  سپدِ  ضروری  طاعاتن  نہ  عباداتن،  رزق  تہٕ  معاش  کرو  أسۍ  تۅہیہِ  بیٚیہِ  تۅہیہِ  ورٲے  بیٚیَن  عطا  یعنی  مقصود  اصلی  چھُنہٕ  رزق  کماوُن  تہٕ  معاش  کماوُن  بلکہ  چھُ  مقصود  اصلی  دین  تہٕ  اطاعت  باری  تعالیٰ  کرٕنۍ۔  مال  زینہٕ  نُک  تہٕ  رزق  کماونُک  چھُ  اجازت  تتھ  حدس  تانۍ  ییٚمہِ  سٍتۍ  ضروری  اطاعتس  تہٕ  عبادتس  فتور  یِیہِ  نہٕ۔  رُت  انجام  چھُ  پرہیزگارن  ہُنٛد۔

Tahir:
  تہٕ  تۆہۍ  کٔرِو  پننیٚن  بٲژن  نمازِ  ہنٛد  حکم  تہٕ  اَتھ  پیٚٹھ  روٗزِو  ڈٔٹِتھ،  أسۍ  چِھو  نہٕ  تۅہیہِ  رزق  منگان  (بلکہ)  چِھ  أسۍ  تۅہیہِ  رزق  دِوان،  تہٕ  بہتر  انجام  چُھ  پرہیزگٲری  ہُندُے۔

Transliteration:
  Wamur ahlaka bi<b>al</b><u>ss</u>al<u>a</u>ti wa<b>i</b><u>st</u>abir AAalayh<u>a</u> l<u>a</u> nasaluka rizqan na<u>h</u>nu narzuquka wa<b>a</b>lAA<u>a</u>qibatu li<b>l</b>ttaqw<u>a</u>


Athar:
  تِم  چِھ  ونان  زِ  یہِ  شخص  کیازِ  چُھنہٕ  پننِس  ربّ  سٕندِ  طرفہٕ  کانٛہہ  نشٲنی  ﴿معجزٕہ﴾  انان؟  بیٚیہِ  کیا،  یِمن  نِشہِ  آو  نا  برونٹھِمیٚن  صحیفن  ہٕندٮ۪ن  تعلیماتن  ہُند  واضح  بیان؟  ﴿کیا  یہِ  چھا  کم  معجزہ  کینٛہہ  زِ  یِموٕے  منٛزٕ  چھےٚ  أکۍ  اُمّی  شخصن  سۅ  کتاب  پیش  کٔرمٕژ۔  یتھ  منٛز  شروع  پٮ۪ٹھہٕ  وُنسیتامٕکۍ  تمام  آسمٲنی  کتابن  ہٕندۍ  مضمون  تہٕ  تعلیماتن  ہٕنزٕ  عطرٕ  چھےٚ  آمٕژ  کٔڑِتھ  تھاونہٕ۔  انسان  سٕندِ  ہدایت  تہٕ  رہنمٲئی  خٲطرٕ  یِکینژھاہ  تِمن  کتابن  منٛز  اوس،  سُہ  سورُے  آو  نہٕ  صرف  جمع ہٕے  یوت  کرنہٕ،  بلکہ  آو  سُہ  تِتھہٕ  پٲٹھۍ  کھوٗلِتھ  واضح  تہِ  کرنہٕ  زِ  صحرا  نشین  لُکھ  تام  ہیٚکن  اتھ  سمجھِتھ  فٲیدہ  تُلِتھ۔﴾

Mirwaiz:
  بیٚیہِ  چھِ  ونان  اعراض  کروُنۍ  لوٗکھ  یہِ  پیغمبر  کیازِ  چھُنہٕ  اَسہِ  نِشہِ  انان  کانٛہہ  نِشاناہ  پننہِ  نبوتُک  پننِس  پروردگارس  نِشہِ۔  کیا  تِمن  نِشہِ  ووت  نا  بیان  تِمن  مضمونن  ہُنٛد  یِم  بروٗنٹھِمین  کتابن  منٛز  ٲسۍ  قرآن  مجیدس  متعلق۔

Tahir:
  تہٕ  (کٲفر)  چِھ  ونان  زِ  یہِ  (رسول)  کیازِ  چُھنہٕ  اَسہِ  نِش  پننِس  ربّ  سٕندِ  طرفہٕ  کانہہ  نشٲنی  اَنان،  کیا  تِمن  نِشہِ  آو  نا  تِمن  کتھن  ہُنٛد  واضح  ثبوت  (یعنی  قرآن)  یِمہٕ  بروٗنٹھمیٚن  کتابن  منٛز  (درج)  آسہٕ۔

Transliteration:
  Waq<u>a</u>loo lawl<u>a</u> yateen<u>a</u> bi<u>a</u>yatin min rabbihi awalam tatihim bayyinatu m<u>a</u> fee a<b>l</b><u>ss</u>u<u>h</u>ufi alool<u>a</u>


Athar:
  اگر  أسۍ  تٔمۍ  سٕندِ  یِنہٕ  برونٛہہ  یِم  کُنہِ  عذاب  سٍتۍ  ہلاک  کر  ہوکھ،  تیٚلہِ  ونہن  یِمے  لُکھ  زِ  اے  سانہِ  پروردگارٕ،  ژےٚ  کیازِ  سوٗزتھن  نہٕ  اسہِ  نِشہِ  کانٛہہ  رسول،  تاکہ  ذلیل  تہٕ  رُسوا  سپدنہٕ  برونٹُھے  کرہَو  أسۍ  چانیٚن  آیاتن  ہٕنز  پیروی  اختیار؟

Mirwaiz:
  بیٚیہِ  ہرگاہ  أسۍ  تِم  گالہوکھ  کُنہِ  عذابہٕ  سٍتۍ  قرآن  مجید  نٲزل  کرنہٕ  برونٹھُے،  ضرور  ونہٕ  ہن  تِم  اے  سانہِ  پروردگارٕ،  ژےٚ  کونہٕ  سوٗزتھن  اَسہِ  کُن  کانٛہہ  پیغمبراہ  تااینکہ  أسۍ  کرہَو  پٲروی  چانین  حکمن  ذلیل  و  رسوا  گژھنہٕ  برونٹھُے  تہِ  وننٕچ  تھاووکھ  نہٕ  أسۍ  گنجٲیشی  اگر  تِم  وَنن  سُہ  عذاب  کرسَپدِ  واقع۔

Tahir:
  تہٕ  ہرگاہ  اَسہِ  یِم  لُکھ  اَمہِ  برونٹھُے  کُنہِ  عذاب  سٍتۍ  ہلاک  آسہن  کٔرِمٕتۍ  تیٚلہِ  ونہن  یِم،  اے  سانہِ  ربّہ!  ژے٘  کیازِ  سوٗزتھن  نہٕ  اَسہِ  نِشہِ  کانٛہہ  رسول  تاکہ  أسۍ  کرہَو  چانیٚن  آیاتن  ہٕنز  پٲروی  اَمہِ  برونٛہہ  زِ  أسۍ  گژھہَو  ذلیل  تہٕ  رسوا۔

Transliteration:
  Walaw ann<u>a</u> ahlakn<u>a</u>hum biAAa<u>tha</u>bin min qablihi laq<u>a</u>loo rabban<u>a</u> lawl<u>a</u> arsalta ilayn<u>a</u> rasoolan fanattabiAAa <u>a</u>y<u>a</u>tika min qabli an na<u>th</u>illa wanakhz<u>a</u>


Athar:
  اے  نبیؐ،  یِمن  ؤنِو  پرٛتھ  کانٛہہ  چُھ  انجامس  پرٛاران،  لہٰذا  روٗزِو  وۅنۍ  انتظارس،  عنقریب  لگیو  تۅہیہِ  پے  زِ  کم  چِھ  سیزِ  وَتہِ  پکن  وٲلۍ  تہٕ  کم  چِھ  ہدایت  یافتہٕ۔

Mirwaiz:
  توٚہۍ  فرمٲوِیوٗکھ  یارسول  اللہؐ،  أسۍ  سٲری  چھِ  پیاران،  کینٛہہ  کالاہ  پیٲرِو  توٚہۍ  تہِ،  تۅہیہِ  تگہِ  پانے  زانُن  سیٚزِ  وَتہِ  ہٕندۍ  لوٗکھ  کم  چھِ،  بیٚیہِ  کم  چھِ  منزلِ  مقصودس  واتہٕ  وُنۍ۔

Tahir:
  فرمٲوِیوٗکھ،  پۯتھ  کانٛہہ  چُھ  پۯاران،  وۅنۍ  روٗزِو  تۆہۍ  انتظارس،  پتہٕ  لگیو  تۅہیہِ  جلدی  پے  زِ  کم  لُکھ  چِھ  تِم  یِم  سیٚزِ  وتہِ  پیٚٹھ  چِھ  تہٕ  کم  چِھ  تِم  یِمن  ہدایت  چُھ  حاصل  گۆمُت۔

Transliteration:
  Qul kullun mutarabbi<u>s</u>un fatarabba<u>s</u>oo fasataAAlamoona man a<u>s</u><u>ha</u>bu a<b>l</b><u>ss</u>ir<u>at</u>i a<b>l</b>ssawiyyi wamani ihtad<u>a</u>


Athar:
  نکھہٕ  چُھ  ووتمُت  لُکن  ہٕندِ  حسابُک  وقت،  تہٕ  تِم  وُچھتوکھ  زِ  غفلتس  منٛز  چِھ  ﴿تَمہِ  نِشہِ﴾  بُتھ  پِھرِتھ۔

Mirwaiz:
  نزدیک  سَپُد  یِمن  منکر  لوٗکن  ہٕندِ  حسابُک  وقت  کیازِ  قیامت  چھےٚ  روز  بروز  نزدیک  یِوان  مگر  تِم  چھِ  وُنہِ  بے  خبری  تہٕ  غفلتس  اندر  پیتھ  اِعراض  کران  تہٕ  بُتھ  پھِران،  تِہٕنز  غفلت  چھےٚ  یوٗت  وٲژمٕژ۔

Tahir:
  لُکن  خٲطرٕ  چُھ  تِہِندِ  حسابُک  وقت  نزدیک  ووتمُت  مگر  تِم  چِھ  غفلتس  منٛز  (پیٚتھ  اطاعت  نِشہِ)  بُتھ  پھِرِتھ۔

Transliteration:
  Iqtaraba li<b>l</b>nn<u>a</u>si <u>h</u>is<u>a</u>buhum wahum fee ghaflatin muAAri<u>d</u>oon<b>a</b>


Athar:
  تِمن  نِشہِ  یۅسہٕ  تازٕہ  نصیحت  تِہندِس  ربّ  سٕندِ  طرفہٕ  یِوان  چھےٚ،  سۅ  چھِ  بے  پرواہ  پٲٹھۍ  بوزان  تہٕ  اوٗرۍ  چِھ  گِندنس  منٛز۔

Mirwaiz:
  کہ  یۅسہٕ  نصیحتاہ  تازٕہ  تِمن  نِشہِ  پننِس  پروردگارسٕندِ  طرفہٕ  واتان  چھےٚ  تتھ  چھِ  تِم  تِتھہٕ  پٲٹھۍ  بوزان  کہ  زَن  گِندنہٕ  ہَنا  چھےٚ۔

Tahir:
  تِمن  نِشہِ  ییٚلہِ  تِہِندِس  ربّ  سٕندِ  طرفہٕ  کانٛہہ  نٔو  نصیحت  چھے٘  یِوان  تیٚلہِ  چِھ  تِم  تتھ  تِتھہِ  پٲٹھۍ  (لاپروٲہی  سان)  بوزان  زنتہٕ  تِم  گندان  آسان  چِھ۔

Transliteration:
  M<u>a</u> yateehim min <u>th</u>ikrin min rabbihim mu<u>h</u>dathin ill<u>a</u> istamaAAoohu wahum yalAAaboon<b>a</b>


Athar:
  تِہندۍ  دِل  چِھ  ﴿باقی  فِکرن  منٛز﴾  آوٕرۍ  تہٕ  ظٲلِم  چِھ  پانہٕ  وٲنۍ  سِرٕ  کتھہٕ  کران  زِ،  یہِ  شخص  چُھ  ٲخر  تۅہی  ہیوٗ  اکھ  بشر،  پتہٕ  کیا  توٚہۍ  پھٔسِوٕہ  وُچھان  وُچھان  جادِ  کِس  پھندس  منٛز؟

Mirwaiz:
  غٲفل  چھِ  تِہِندۍ  دل  تَمہِ  نصیحت  نِشہِ،  تتھ  چھِنہٕ  کانٛہہ  توجہ  کران۔  لۅتہِ  لۅتہِ  چھِ  تِم  ظٲلم  تہٕ  کٲفر  لوٗکھ  کنہٕ  کتھہٕ  کران  پانہٕ  وٲنۍ۔  دپان  چھِ  یہِ  ﴿حضرت﴾  محمدؐ  چھُ  محض  تۅہی  ہیوٗ  اَکھ  انساناہ  بیٚیہِ  نہٕ  کینٛہہ۔  وۅنۍ  یِمہٕ  کتھہٕ  تِم  بیان  کران  چھِ،  تِمہٕ  چھےٚ  سِحر  تہٕ  جود۔  تَمہِ  اندرٕہ  کٔرۍزیٚو  نہٕ  توٚہۍ  معجزہ  آسنُک  خیال۔  معجزہ  آسنُخ  خیال  ٲسِتھ  کٔرۍ  زیٚو  نہٕ  توٚہۍ  تِہِندِ  پیغمبر  آسنُک  خیال۔  ادٕہ  کیازِ  چھِو  أچھن  ڈیشیمان  توٚہۍ  سُہ  سِحر  بوزنہٕ  خٲطرٕ  تِمن  نِشہِ  یِوان،  پَنُن  پان  زورٕہ  گرفتار  کرنہٕ  خٲطرٕ۔

Tahir:
  تِہِندۍ  دل  چِھ  غٲفل  سپٕدۍ  متۍ،  تہٕ  (یِم) ظٲلم  لکھ  چِھ  (تۅہیہِ  خلاف)  لۅتہِ  لۅتہِ  کنہٕ  شیٚچھہِ  کران  زِ  یہِ  چُھ  محض  تۅہی  ہیوٗ  اَکھ  بشر،  کیا  تۆہۍ  چِھوٕاَمہِ  پتہ  ٕ (تہِ  أمۍ  سٕندِس)  جٲدِس  نِشہِ  گژھان  ییٚلہِ  زن  تۆہۍ  وُچھان  چِھو۔

Transliteration:
  L<u>a</u>hiyatan quloobuhum waasarroo a<b>l</b>nnajw<u>a</u> alla<u>th</u>eena <i><u>th</u></i>alamoo hal h<u>atha</u> ill<u>a</u> basharun mithlukum afatatoona a<b>l</b>ssi<u>h</u>ra waantum tub<u>s</u>iroon<b>a</b>


Athar:
  رسولؐ  چُھ  وَنان  میون  ربّ  چُھ  پرٛتھ  سۅ  کتھ  زانان  یۅسہٕ  آسمانس  تہٕ  زمینس  منٛز  کرنہٕ  یِیہِ،  سُہ  چُھ  بوزن  وول  تہٕ  زانن  وول۔  ﴿یعنی  رسول  صلی  اللہ  علیہ و سلمن  دِیُت  نہٕ  زانٛہہ  اَمہِ  اَپزِ  پروپگنڈُک  تہٕ  کنہٕ  شیچھن  ہٕنزِ  امہِ  مُہمہِ  ہُند  جواب  امہِ  ورٲے  زِ  توٚہۍ  لُکھ  یِمہٕ  کتھہٕ  بناوان  چِھو،  تمہٕ  سارے  چُھ  اللہ  تعالیٰ  بوزان،  خواہ  بَڈِ ؤنۍتو،  یا  ؤنۍتو  لۅتہِ  لۅتہِ  کنَن  منٛز۔  سُہ  ووٚتھ  نہٕ  بے  انصاف  دشمنن  ہٕندِس  مقابلس  منٛز  فی  الفور  جواب  دِنس  پٮ۪ٹھ۔﴾

Mirwaiz:
  فرمووُکھ  پیغمبرِ  برحقن،  توٚہۍ  کٔرۍ  تَو  ژوٗرِ  ژوٗرِ  کنہٕ  کتھہٕ،  میون  پروردگار  چھُ  زانان  پرتھ  کتھ۔  اَدٕہ  سۅ  آسمانن  منٛز  ٲسِتن  یا  زمینن  منٛز،  ادٕہ  سۅ  ظٲہر ٲسِتن  یا  پوٗشیدہ۔  بیٚیہِ  چھُ  سورُے  وارٕہ  بوزوُن۔  سورُے  پوٗرٕ  زانہٕ  وُن،  تُہٕںز  کتھ  چھَنہٕ  تس  نِشہِ  کٔھٹ،  تھ،  سُہ  دِیہِ  تۅہیہِ  پوٗرِ  سزا۔  تِمَو  کٲفرو  ووٚن  نہٕ  قرآن  مجیدس  سِحرٕے  یوت۔  

Tahir:
  (نبی  معظم  صلی  اللہ  علیہ  وسلمو)  فرمووُکھ  زِ  میون  ربّ  چُھ  آسمانس  تہٕ  زمینس  منٛز  وَننہٕ  یِنہٕ  واجِنۍ  (پۯتھ  کانٛہہ)  کتھ  زانان  تہٕ  سُہ  چُھ  وارٕ  پٲٹھۍ  بوزن  وول  وارٕ  پٲٹھۍ  زانن  وول۔

Transliteration:
  Q<u>a</u>la rabbee yaAAlamu alqawla fee a<b>l</b>ssam<u>a</u>i wa<b>a</b>lar<u>d</u>i wahuwa a<b>l</b>ssameeAAu alAAaleem<b>u</b>


Athar:
  تِم  چِھ  ونان،  بلکہ  چِھ  یِم  پریشان  خواب،  بلکہ  چُھ  یہِ  أمۍ  سُنٛد  پانہٕ  بنوومُت،  بلکہ  چُھ  یہِ  شخص  شٲعر،  نَتہٕ  أنۍتن  یہِ  کانٛہہ  نشٲنی  یِتھہٕ  پٲٹھۍ  پرانہِ  زمانٕکۍ  رسُول  نِشٲنِیہِ  ہیٚتھ  ٲسۍ  سوزنہٕ  آمٕتۍ۔

Mirwaiz:
  بلکہ  لٔگۍ  تِم  وَننہِ  یہِ  قرآن  مجید  چھُ  پریشان  خیالات  بلکہ  چھُ  یہِ  قرآن  مجید  تِمو  پانے  پننہِ  دِلہٕ  ٹھٔہروومُت،  بلکہ  چھُ  یہِ  پیغمبر  شٲعر،  ہرگاہ  سُہ  واقعی  پیغمبر  چھُ  تیٚلہِ  أنِن  سُہ  اَسہِ  نِشہِ  تِم  معجزہ  یِم  معجزہ  ہیتھ  بروٗنٹھِم  پیغمبر  چھِ  سوزنہٕ  آمٕتۍ۔  یہِ  ٲس  حٲرٲنی  یِمن  کٲفرن  پانس  کہ  أکِس  رایہِ  پٮ۪ٹھ  ٲسۍ  نہٕ  روزان۔

Tahir:
  بلکہ  وۆنکھ  (ظٲلِمو  اَتھ  حدس  تام)  زِ  یہِ  (قرآن)  چُھ  پریشان  خواب  (یعنی  خوابن  منٛز  وُچھنہٕ  آمژٕ  کتھہٕ)  بلکہ  چُھ  یہِ  أمۍ  (رسول  صلی  اللہ  علیہ  وسلمن  پانے)  بنوومُت  بلکہ  (یہِ  زِ)  سُہ  چُھ  شٲعر  (ہرگاہ  یہِ  پٔزۍیور  چُھ)  تیٚلہِ  أنِن  یہ  (تہِ)  اَسہِ  نِش  کانٛہہ  نشٲنی  یِتھہٕ  پٲٹھۍ  زن  بروٗٹھِم  (رسول  نشٲنیو  سان)  سوزنہٕ  ٲسۍ  آمٕتۍ۔

Transliteration:
  Bal q<u>a</u>loo a<u>d</u>gh<u>a</u>thu a<u>h</u>l<u>a</u>min bali iftar<u>a</u>hu bal huwa sh<u>a</u>AAirun falyatin<u>a</u> bi<u>a</u>yatin kam<u>a</u> orsila alawwaloon<b>a</b>


Transliteration: M<u>a</u> <u>a</u>manat qablahum min qaryatin ahlakn<u>a</u>h<u>a</u> afahum yuminoon<b>a</b>
Athar:
  حالانکہ  یِمو  برونٛہہ  اوٚن  نہٕ  کُنہِ  تہِ  تِژِھہ  بستی  ایمان،  یوسہٕ  اسہِ  ہلاک  کٔر،  کیا  وۅنۍ  اَننہٕ  یِم  ایمان؟

Mirwaiz:
  یِمو  برونٹہہٕ  کنہِ  شہرٕکۍ  روزن  وٲلۍ  یِم  اَسہِ  ہلاک  کٔرۍ  تہٕ  گٲلۍ  باوجود  فرمٲیشی  معجزات  آسنہٕ  کہ  اوٚن  نہٕ  تِمَو  ایمان،  کیا  یِم  لوٗکھ  اَننہٕ  معجزات  ظٲہر  سپدِتھ  ایمان۔  یِتھِس  حالس  پٮ۪ٹھ  چھُ  ایمان  نہ  اَننہٕ  مۅکھہٕ  ضرور  عذاب  نٲزل  سپدان۔  لہٰذا  چھِنہٕ  أسۍ  تِم  معجزات  ظٲہرکران  یِمن  ہٕںز  فرمٲیش  یِم  کران  چھِ۔  قرآن  مجید  چھُ  سارِوٕے  معجزو  کٔھسِتھ  معجزہ،  سُے  چھُ  کٲفی۔

Tahir:
  یمن  برونٛہہ  یۅسہٕ  تہِ  بستی  اَسہِ  ہلاک  کٔر  تَمہِ  اوس  نہٕ (یِمنٕے  نشٲنین  پیٚٹھ) ایمان  اۆنمُت  پتہٕ  کیا  یِم  اَننہٕ  ایمان۔


Athar:
  تہٕ  اے  نبیؐ،  تۅہیہِ  برونٛہہ  تہِ  ٲسۍ  اَسہِ  اِنسانٕے  رسول  بنٲوِتھ  سوٗزِمٕتۍ،  یِمن  پٮ۪ٹھ  أسۍ  وَحی  ٲسۍ  کران،  تۅہیہِ  لُکن  اگر  علم  چُھوو  نہٕ  تیٚلہِ  پٕرٛژِھو  اہلِ  کتابن۔

Mirwaiz:
  بیٚیہِ  سوٗز  نہٕ  اَسہِ  تۅہیہِ  برونٹھ  کانٛہہ  پیغمبراہ  مگر  سوٗد  مَرد  انسانو  تہٕ  بشروٕے  اندرٕہ۔  تِمنٕے  کُن  ٲسۍ  أسۍ  وحی  سوزان۔  پس  پٕرٛژھۍ  تَو  توٚہۍ  اہلِ  کتابن،  یہوٗدو  نصاری:  ہن  یِمن  توٚہۍ  پنٕنۍ  دوست  چھِو  ونان  ہرگاہ  نے  تۅہیہِ  پانس  خبر  چھَو۔

Tahir:
  تہٕ  (اے  حبیبِ  مکرّم!)  اَسہِ  ٲسۍ  تۅہیہِ  برونٛہہ  (تہِ)  مردٕے  سوٗزِمٕتۍ  (رسول  بنٲوِتھ)  أسۍ  ٲسۍ  تِمن  کُن  وحی  سوزان  (لوٗکو!)  تۆہۍ  ٲسِو  زانن  والیٚن  پٕۯژھان  ہرگاہ  تۆہۍ  (پانہٕ)  ٲسِونہٕ  زانان۔

Transliteration:
  Wam<u>a</u> arsaln<u>a</u> qablaka ill<u>a</u> rij<u>a</u>lan noo<u>h</u>ee ilayhim fa<b>i</b>saloo ahla a<b>l</b><u>thth</u>ikri in kuntum l<u>a</u> taAAlamoon<b>a</b>


Athar:
  تِمن  رسولن  اوس  نہٕ  اَسہِ  کانٛہہ  تِیُتھ  جسم  دِیتمُت  زِ  تِم  آسہن  نہٕ  کھیوان،  تہٕ  نہ  ٲسۍ  تِم  ہمیشہ  زندہ  روزن  وٲلۍ۔

Mirwaiz:
  بیٚیہِ  بنٲوۍ  نہٕ  اَسہِ  تِمن  پیغمبرن  ہٕندۍ  بدن  تِتھِۍ  یِم  نہٕ  خۅراک  تہٕ  غذا  کھیٚوان  آسٕہن  ملٲیکن  ہٕندۍ  پٲٹھۍ۔  بیٚیہِ  چھِ  یِم  کٲفر  منتظر  تُہٕندِس  ییٚمہٕ  عالمہٕ  گژھنس۔  تتھ  پٮ۪ٹھ  چھِ  تِم  خوشیہِ  تہٕ  شادِ  کران۔  یہِ  ییٚمہِ  عالمہٕ  گژُھن  چھُنہٕ  نبوتس  منٲفی  تہٕ  خلاف  کیازِ  تِم  بروٗنٹھِم  حضرات  انبیاء  روٗدۍ  نہٕ  ہمیشہ  دنیاسٕے  اندر۔  پس  ہرگاہ  تُہُند  وفات  سپدِ  تَمہِ  سٍتۍ  کیاہ  نُقص  یِیہِ  لٲزم  تُہٕندِس  نبوتس۔

Tahir:
  تہٕ  اَسہِ  ٲسۍ  نہٕ  تِم  (انبیائ)  تِتھۍ  جسمہٕ  وٲلۍ  بنٲوۍ  مٕتۍزِ  تِم  آسہن  نہٕ  کھیٚن  کھیٚوان  تہٕ  نَہ  ٲسۍ  تِم  (دنیاہس  منٛز  ظٲہری  زندگی  رٔنگۍ)  ہمیشہ  روزن  وٲلۍ۔

Transliteration:
  Wam<u>a</u> jaAAaln<u>a</u>hum jasadan l<u>a</u> yakuloona a<b>l</b><u>tt</u>aAA<u>a</u>ma wam<u>a</u> k<u>a</u>noo kh<u>a</u>lideen<b>a</b>


Athar:
  پتہٕ  وُچِھتَو  زِ  ٲخر  کار  کٔرۍ  اسہِ  تِمن  سٍتۍ  پنٕنۍ  وعدہ  پوٗرِ،  تہٕ  تِم  تہٕ  بیٚیہِ  یُس  یُس  اسہِ  یوٚژھ  سُہ  بچوو،  تہٕ  حدٕ  نیرن  وٲلۍ  کٔرۍ  ہلاک۔

Mirwaiz:
  توپتہٕ  کوٚر  اَسہِ  وعدہ  پَنُن  تِمن  منکرن  سٍتۍ  پوٚز  یعنی  نافرمانن  پٮ۪ٹھ  عذاب  نٲزل  کرنس  متعلق۔  تِم  سپٕدۍ  عذابس  گرفتار،  پس  دُیت  نجات  اَسہِ  تِمن  باایمانن،  بیٚیہِ  یِمن  ہُنٛد  اَسہِ  یوٚژھ  بیٚیہِ  کٔرۍ  ہلاک  نافرمٲنی  منٛز  حدٕ  ڈلہٕ  وُنۍ،  لہٰذا  گوٚژھ  کھۅژُن  یِمن  کٲفرن  ہُنٛد۔  اے  منکرو  ہرگاہ  تۅہیہِ  پٮ۪ٹھ  دنیاہس  منٛز  یا  ٲخرتس  منٛز  عذاب  کرنہٕ  یِیہِ  کانٛہہ  تعجب  چھُنہٕ  کیازِ۔

Tahir:
  پتہٕ  ہوو  اَسہِ  تِمن  پَنُن  وعدٕہ  پۆزکٔرِتھ  پتہٕ  دِیُت  اَسہِ  تِمن  بیٚیہِ  یس  یۆژھ  (تس)  نجات  تہٕ  اَسہِ  کٔرۍحدٕ  نِشہِ  نیرن  وٲلۍہلاک۔

Transliteration:
  Thumma <u>s</u>adaqn<u>a</u>humu alwaAAda faanjayn<u>a</u>hum waman nash<u>a</u>o waahlakn<u>a</u> almusrifeen<b>a</b>


Transliteration: Laqad anzaln<u>a</u> ilaykum kit<u>a</u>ban feehi <u>th</u>ikrukum afal<u>a</u> taAAqiloon<b>a</b>
Athar:
  لوٗکو،  اسہِ  چھےٚ  تۅہیہِ  کُن  اکھ  تِژھ  کتاب  سوٗزمٕژ  یَتھ  منٛز  تُہنزٕے  ذکر  چھےٚ،  کیا  توٚہۍ  چِھو  نا  سمجھان۔  ﴿یعنی  یتھ  منٛز  چَھنہٕ  خوابن  خیالن  ہٕنزٕ  کتھہٕ۔  اتھ  منٛز  چھےٚ  تُہنزٕے  ذکر،  تُہندی  نفسیات  تہٕ  تُہنزی  زندگی  ہٕندۍ  معاملات  چِھ  زیرِ  بحث۔  تُہندِ  سٕے  فطرتس  تہٕ  ساختس  تہٕ  آغٚاز  و  انجامَس  پٮ۪ٹھ  چُھ  گفتگو۔  تُہندی  ماحولہٕ  منٛزٕ  چھےٚ  تِمہٕ  نشٲنِیہِ  ژٲرۍ  ژٲرۍ  پیش  کرنہٕ  آمژٕ،  یِمہٕ  حقیقتس  کُن  اشارہ  چھےٚ  کران،  تہٕ  تُہندِوٕے  اخلٲقی  اَوصافَو  منٛزٕ  چھےٚ  رٕژرن  تہٕ  خرٲبِیَن  ہٕنز  فرق  نٔنۍ  کٔڑِتھ  ہاونہٕ  یِوان،  ییٚمہِ  کِس  صحیح  آسنس  پٮ۪ٹھ  تُہٕندۍ  پنٕنۍ  ضمیر  گوٲہی  چِھ  دِوان۔  یِمن  سارِنٕے  کتھن  منٛز  کُس  چیز  چُھ  تیوٗتاہ  کھرۍ  لد  پیچیدہ  زِ  تُہٕنز  عقل  ہیکہِ  نہٕ  سمجِھتھ؟﴾

Mirwaiz:
  پٔزِپٲٹھۍ  نٲزل  کٔر  اَسہِ  تۅہیہِ  کُں  سۅ  کتاب  یَتھ  منٛز  تۅہیہِ  کِژ  کٲفی  نصیحت  چھےٚ،  کیا  توتہِ  چھُنا  تۅہیہِ  فکرِ  تران۔

Tahir:
  بے  شک  چھے٘  اَسہِ  تۅہیہِ  کُن  تِژھ  کتاب  نٲزل  کٔرمٕژ  یَتھ  منٛز  تُہٕنٛز  نصیحت  چِھ  (یعنی  تُہنٛدِ  خٲطرٕ  نصیحتُک  سامانہٕ  چُھ)،کیا  تۅہیہِ  چھَو  نا  عقل۔


Athar:
  کٲژاہ  ظٲلِم  بٔستیہِ  چھےٚ  یِمہٕ  اَسہِ  پِہِتھ  تراوِ،  تہٕ  تِمن  پتہٕ  تُل  دوٚیُم  کانٛہہ  قوم۔

Mirwaiz:
  بیٚیہِ  چھِ  اَسہِ  کٲتِہن  شہرن  ہٕندۍ  لوٗکھ  یِم  ظٲلم  یعنی  کٲفر  ٲسۍ  ہلاک  تہٕ  تباہ  کٔرۍ  مٕتۍ  توپتہٕ  کوٚر  پٲدٕہ  تِمن  پتہٕ  بیاکھ  قوماہ  یِم  تِمن  شہرن  اندر  آباد  کٔرۍ۔

Tahir:
  تہٕ  اَسہِ  کٲژاوَے  بستی  کرِ  تباہ  تہٕ  برباد  یِمہٕ  ظٲلم  آسہٕ  تہٕ  تِمن  پتہٕ  کٔرۍ  اَسہِ  باقی  قو  م  پٲدٕ۔

Transliteration:
  Wakam qa<u>s</u>amn<u>a</u> min qaryatin k<u>a</u>nat <i><u>th</u></i><u>a</u>limatan waanshan<u>a</u> baAAdah<u>a</u> qawman <u>a</u>khareen<b>a</b>


Athar: ییٚلہِ تِمن سون عذاب محسوس سپُد، پتہٕ لٔگۍ تِم تَتہِ ژلنہِ۔
Mirwaiz: ادٕہ ییٚلہِ تِمَو ژِیوٗن سانہٕ عذاب کہ نٲزل سپدنُک، أتی ہیٚژوکھ ژَلُن، اَسہِ دوٚپُکھ۔
Transliteration: Falamm<u>a</u> a<u>h</u>assoo basan<u>a</u> i<u>tha</u> hum minh<u>a</u> yarku<u>d</u>oon<b>a</b>
Tahir:
  پتہٕ  ییٚلہِ  تِمَو  سون  عذاب  (یعنی  سانہِ  عذابُک  یُن)  ژِیوٗن  پتہٕ  لٔگۍ  تم  تیٖزی  سان  تَتہِ  ژلنہِ۔


Athar:
  ﴿وَننہٕ  آو﴾  ژٔلِو  مَہ،  گٔژِھو  پننیٚن  تِمنٕے  گھرن  تہٕ  عیش  و  عشرتن  منٛز،  یِمن  توٚہۍ  مزٕہ  ٲسِو  تُلان،  بنان  چُھ  زِ  تۅہیہِ  یِیہِ  پٕرٛژھنہٕ۔  ﴿اتھ  ہیٚکن  اَمہِ  کھۅتہٕ  زیادہ  مطلب  ٲسِتھ۔  مثلاً،  اصل  پٲٹھۍ  کٔرِو  امہِ  عذابُک  معٲیِنہٕ  تاکہ  پگاہ  اگر  کانٛہہ  پٕرٛژھیو  امِچ  کیفیت،  تیٚلہِ  ہیٚکِو  ٹھیک  پٲٹھۍ  ؤنِتھ۔  ٹھاٹھ  باٹھہٕ  سان  گرمٲوِو  بیٚیہِ  مجلسہٕ،  بنان  چُھ  وُنہِ  تہِ  مَا  پٕرٛژھن  تُہٕندۍ  نوکر  تہٕ  خٲدم  گُلۍ  زٕہ  گٔنڈِتھ  زِ  حضور  کیا  حکم  چُھ؟  پننہِ  تِمَے  کونسل  تہٕ  کمیٹیہِ  روٗزِو  جمٲوِتھ  بِہِتھ،  بنان  چُھ  زِ  وُنہِ  ما  سپدِ  دُنیا  تُہٕندٮ۪ن  عاقلانہٕ  مشورن  تہٕ  مُدبّرانہٕ  راین  نِشہِ  فٲیدٕہ  تُلنہٕ  خٲطرٕ  حٲضر۔﴾

Mirwaiz:
  ژٔلِو  مَہ،  واپس  یِیِو  تتھ  سازو  سامانس  کُن  یَتھ  منٛز  روٗزِتھ  عٲش  ٲسِو  کران،  بیٚیہِ  یِیِو  پننین  گرن  کُن  واپس  دیٚو  تۅہیہِ  پٕرٛژھنہٕ  یِیہِ  کہ  مال  و  دولتُک  تہٕ  قوتُک  نشہِ  کوٚت  گوٚو۔  اَمہِ  أندرٕہ  چھُ  مُراد  تِمن  ژینہٕ  وُنۍ  دِنۍ  کہ  نہ  روٗدُو  تۅہیہِ  سامانہٕ  کُنہِ،  نہ  روزَو  تِمہٕ  لَرِ  جایہِ  کُنہِ۔  نہ  روٗدُو  کانٛہہ  ہمدرد  کُنہِ،  سٲری  گٔے  ختم۔

Tahir:
  (تِمن  آو  وننہٕ،)  تۆہۍ  مَہ  ژٔلِو  جلدی  تہٕ  تتھۍ  جایہِ  یِیِو  پۆت  پھیٖرِتھ  یَتھ  منٛز  تۅہیہِ  آسٲیشہِ  آسَو  دِنہٕ  آمژٕ  تہٕ  پننیٚن  (عٲش  و  عشرت  چن)  روزن  جاین  کُن  (پھیٖرِو  پۆت)  بنان  چُھ  تۅہیہِ  یِیہِ  پٕۯژھ  گٲر  کرنہٕ۔

Transliteration:
  L<u>a</u> tarku<u>d</u>oo wa<b>i</b>rjiAAoo il<u>a</u> m<u>a</u> otriftum feehi wamas<u>a</u>kinikum laAAallakum tusaloon<b>a</b>


Athar: وننہِ لٔگۍ، ہاے سٲنۍ کم بختی، بے شک ٲسۍ أسۍ خطا وار۔
Mirwaiz: ییٚلہِ عذابس گرفتار ہیٚتِن سپدٕنۍ تِم دَپنہِ لٔگۍ افسوس واقعی ٲسۍ أسۍ ظٲلم۔
Tahir: تِم لگۍ وننہ،ہاے سٲنۍ بدقسمتی!بے شک ٲسۍ أسۍ ظٲلم۔
Transliteration:
  Q<u>a</u>loo y<u>a</u> waylan<u>a</u> inn<u>a</u> kunn<u>a</u> <i><u>th</u></i><u>a</u>limeen<b>a</b>


Athar:
  تہٕ  تِم  روٗدۍ  یِہے  کریکھ  دِوان،  یوٚت  تام  زن  اسہِ  تِم  لونہٕ  متہِ  فصلٕکۍ  پٲٹھۍ  پتھر  ترٛٲوۍ،  زندگی  ہٕنٛز  اکھ  تِمبٕر  تہِ  روٗزنہٕ  تِمن  منٛز۔

Mirwaiz:
  پس  روزٕ  تِمن  ہٕنزٕ  یِمے  کریکہٕ  توٚت  تانۍ،  یوٚت  تانۍ  اَسہِ  تِم  کترٲوِتھ  تھٲوۍ،  شیٚہلٲوِتھ  تھٲوۍ۔

Tahir:
  لہٰذا  روٗد  ہمیشہ  تِہُنٛد  یۅہے  فریادیۆت  تام  زن  اَسہِ  تِم  لونہِ  مَتہِ  فصلکۍ  (تہٕ)  ژھیٚتہٕ  گٔمتہِ  نار  (ڈھیرٕ)  کۍپٲٹھۍ  بنٲوۍ۔

Transliteration:
  Fam<u>a</u> z<u>a</u>lat tilka daAAw<u>a</u>hum <u>h</u>att<u>a</u> jaAAaln<u>a</u>hum <u>h</u>a<u>s</u>eedan kh<u>a</u>mideen<b>a</b>


Athar: اسہِ چُھنہٕ یہِ آسمان تہٕ زمین بیٚیہِ یِکینژھاہ یِمن منٛز چُھ بطور کھیل بنوومُت۔
Mirwaiz:
  سٲنِس  کُن  آسنس  پٮ۪ٹھ  چھِ  سٲنۍ  مصنوعات  تہٕ  مخلوقات  دلالت  کران  کیازِ  اَسہِ  کٔرۍ  نہٕ  آسمان  تہٕ  زمین  بیٚیہِ  یہِ  یِمن  دۅن  منٛز  چھُ  پٲدٕہ  گِندا  گِندان  حکمتو  تہٕ  مصلحتو  ورٲے۔  اَسہِ  کٔرۍ  نہٕ  یِم  یِتھہٕ  پٲٹھۍ  پٲدٕہ  کہ  أسۍ  کیا  آسٕہو  عبث  تہٕ  بے  معنی  اَکھ  کٲماہ  کران،  بلکہ  چھےٚ  یہِ  پٲدٕہ  کرنس  اندر  بجہِ  بجہِ  حِکمٔژ،  بٔڈ  حکمت  گٔیہِ  یٔہے  کہ  یِم  چھِ  دلالت  کران  معبودبرحقہٕ  سٕندِس  وحدٲنیتس  پٮ۪ٹھ۔

Tahir:
  تہٕ  اَسہِ  چُھنہٕ  آسمان  تہٕ  زمین  تہٕ  یِکینژھاہ  یِمن  منٛزباگ  چُھ  گِندن  تماشہِ  رٔنگۍ  (بے  کار)  بنوومُت  کینہہ۔

Transliteration:
  Wam<u>a</u> khalaqn<u>a</u> a<b>l</b>ssam<u>a</u>a wa<b>a</b>lar<u>d</u>a wam<u>a</u> baynahum<u>a</u> l<u>a</u>AAibeen<b>a</b>


Athar:
  ہرگاہ  اَسہِ  کانٛہہ  گِندن  تماشہِ  بناوُن  آسِہے،  تہٕ  اَسہِ  آسِہے  بس  یی  کینٛژھاہ  کرُن  تیٚلہِ  کر  ہَو  أسۍ  پانسٕے  نِشہِ۔  ﴿یعنی  اگر  اسہِ  گِندنُے  آسِہے،  تیٚلہِ  بناوہَو  أسۍ  تماشہِ  تہٕ  گِندہَو  پانے۔  اتھ  صورتس  منٛز  یِیہِ  ہے  نہٕ  یہِ  ظُلم  ہرگز  کرنہٕ  زِ  بٔلۍ  یِیہِ  ہے  اکھ  ذِی  حیٚس،  ذِی  شعور  ذِمہٕ  دار  مخلوق  پٲدٕ  کرنہٕ،  تس  درمیان  یِہَن  یِمہٕ  حق  و  باطل  چہِ  کشمکشہِ  تہٕ  دَپھا  دَپھہٕ  کرناونہٕ،  تہٕ  محض  تراوہوکھ  أسۍ  پننہِ  لطف  و  تفریح  خٲطرٕ  پنٕنۍ  نیک  بندٕہ  بِلا  وجہ  تکلیفن  منٛز﴾

Mirwaiz:
  پٲدٕہ  کرنس  اندر  ہے  کٕہٕنۍ  مصلحت  آسِہا  نہٕ  بلکہ  آسِہا  اَکھ  مشغلہ  بناوُن  مُراد  یَتھ  منٛزنہٕ  انٛہہ  رُت  فٲیدہ  آسِہا  تیٚلہِ  بناوہَو  أسۍ  پننِس  کُنہِ  چیزس  پَنُن  مشغلہٕ۔  مثلاً  پننین  کمال  کیٚن  صفاتن  ہٕندِس  مشٲہدس  بناوہَو  أسۍ  مشغلہٕ  کیازِ  مشغلس  گژِھہ  شٲغلہٕ  سٕندِس  ذاتس  سٍتۍ  مناسبتاہ  آسٕنۍ۔  حضرت  واجب  الوجودس  کیا  مناسبت  چھےٚ  مصنوعات  حٲدِثن  سٍتۍ۔  صفات  قدیمہ  باوجودیکہ  تِم  چھِ  لٲزِم  تِمن  تہِ  چھَنہٕ  مناسبت  تِم  کیا  ہیٚکن  مشغلہٕ  بٔنِتھ،  وۅنۍ  چھَنہٕ  کتھٕے  مصنوعات  حٲدِثن  ہٕنز  تِم  کیا  ہیٚکن  بٔنِتھ  مشغلہٕ  بٲری  تعالیٰ۔  لہٰذا  سپُد  ثٲبت  کہ  آسمان  و  زمین  اَسہِ  بے  ہوٗدٕہ  تہٕ  عبث  پٲدٕہ  کٔرنہٕ  بلکہ  کٔر  پٲدٕہ  اثبات  حق  تہٕ  ابطال  بٲطلہ  خٲطرٕ۔

Tahir:
  ہرگاہ  اَسہِ  کانٛہہ  گِندن  تماشہِ  (مشغلہٕ)  بناوُن  آسہِ  ہے  تیٚلہِ  بناوہوسُہ  پننی  طرفہٕ  ہرگاہ  أسۍ  (یہِ)  کرن  وٲلۍ  آسہو۔

Transliteration:
  Law aradn<u>a</u> an nattakhi<u>th</u>a lahwan la<b>i</b>ttakha<u>th</u>n<u>a</u>hu min ladunn<u>a</u> in kunn<u>a</u> f<u>a</u>AAileen<b>a</b>


Athar:
  مگر  أسۍ  چِھ  بٲطلس  پٮ۪ٹھ  حقُک  دَب  والان  یُس  تس  کلہٕ  چُھ  پھاٹوان،  تہٕ  سُہ  چُھ  وُچھان  وُچھان  مِٹان،  تہٕ  تُہندِ  خٲطرٕ  چھےٚ  تبٲہی  تِمو  کتھو  ہٕندِ  وجہ  کِنۍ  یِمہٕ  توٚہۍ  بناوان  چِھ۔

Mirwaiz:
  بلکہ  چھُ  سون  ارادہ  یہِ  تمام  کاینات  پٲدٕہ  کرنہٕ  أندرٕہ  حق  و  بٲطلُک  مقابلہ  کرُن۔  چنانچہ  أسۍ  چھِن  پٔز  کتھ  یَتھ  پٮ۪ٹھ  مصنوعات  دلالت  چھِ  کران  اَپزِس  پٮ۪ٹھ  بٔرِتھ  دِوان  تہٕ  غٲلب  کران۔  پس  چھُ  سُہ  پوٚز  تتھ  اَپزِس  کاڑ  کڈان،  أتی  چھُ  سُہ  اَپُز  گلان،  ختم  گژھان۔  تُہٕندِ  خٲطرٕ  چھُ  وٲل  تہٕ  افسوس  بیٚیہِ  سٮ۪ٹھاہ  خرٲبی  اے  مکہٕ  کیو  کٲفرو،  تِمَو  کتھو  سببہٕ  یِمہٕ  توٚہۍ  وَنان  چھِو  معبودِ  برحقس  نسبت۔  معبودِ  برحق  سُنٛد  شان  چھُ  سٮ۪ٹھاہ  تھوٚد۔

Tahir:
  بلکہ  چِھ  أسۍ  حق  سٍتۍ  بٲطلس  پیٚٹھ  پوٗرٕ  طاقتہٕ  سان  دَب  والان  پتہٕ  چُھ  حق  تَتھ  لتہٕ  مۆنٛڈ  کران  پتہٕ  چُھ  سُہ  (بٲطل)  ہلاک  گژھان،  تہٕ  تُہٕندِ  خٲطرٕ  چھے٘  تِمَو  کتھو  کِنۍ  تبٲہی  یِمہٕ  تۆہۍ  ونان  چِھو۔

Transliteration:
  Bal naq<u>th</u>ifu bi<b>a</b>l<u>h</u>aqqi AAal<u>a</u> alb<u>at</u>ili fayadmaghuhu fai<u>tha</u> huwa z<u>a</u>hiqun walakumu alwaylu mimm<u>a</u> ta<u>s</u>ifoon<b>a</b>


Athar:
  زمین  و  آسمانن  منٛز  یُس  تہِ  مخلوق  چُھ  سُہ  چُھ  اللہ  تعالیٰ  سُند۔  تہٕ  یِم  ﴿فرشتہٕ﴾  تس  نِشہِ  چِھ  تِم  نہ  چِھ  پننِس  پانس  بوٚڈ  سمجِھتھ  تٔمۍ  سٕنزِ  بندگی  نِشہِ  بُتھ  پِھران،  تہٕ  نہ  چِھ  غمگین  سپدان۔  ﴿یعنی  اللہ  تعالیٰ  سٕنز  بندگی  کرٕنۍ  چھَنہٕ  تِمن  ناگوار  تہِ  زِ  بادِلِ  ناخواستہ  آسن  تِم  بندگی  کران  کران  غمگین  سپدان،  تہٕ  اللہ  تعالیٰ  سٕندۍ  احکام  بجا  اَننس  منٛز  چَھنہٕ  تِمن  تھکاوٹ  تہِ  یِوان۔﴾

Mirwaiz:
  حالانکہ  یِم  آسمانن  تہٕ  زمینن  اندر  چھِ  تِم  چھِ  تِہِندی  مملوک،  تِمَو  اندرٕہ  یِم  تس  نزدیک  چھِ  یعنی  مقربان  الہٰی  تِم  چھِنہٕ  تکبر  تہٕ  عار  کران  تِہِندِ  عبادت  نِشہِ،  نہ  چھِ  تِم  عبادت  کران  کران  تھکان  زانٛہہ۔

Tahir:
  تہٕ  یُس  کانٛہہ  آسمانن  تہٕ  زمینس  منٛز  چُھ  (سُہ)  چُھ  تٔمۍ  سُندُے  (بندٕہ  تہٕ  ملکیت)،  تہٕ  یِم  (فرشتہٕ)  تٔمۍ  سٕندِس  قُربتس  منٛز  (روزان)  چِھ  تِم  نَہ  چِھ  تٔمۍ  سٕندِ  عبادت  نِشہِ  تکبر  کران  تہٕ  نَہ  چھ  تمِ  (تٔمۍ  سٕنزاطاعت  کران  کران)  تھکان۔

Transliteration:
  Walahu man fee a<b>l</b>ssam<u>a</u>w<u>a</u>ti wa<b>a</b>lar<u>d</u>i waman AAindahu l<u>a</u> yastakbiroona AAan AAib<u>a</u>datihi wal<u>a</u> yasta<u>h</u>siroon<b>a</b>


Transliteration: Ami ittakha<u>th</u>oo <u>a</u>lihatan mina alar<u>d</u>i hum yunshiroon<b>a</b>
Athar:
  کیا  یِمن  لُکن  ہٕندۍ  بناونہٕ  آمٕتۍ  ارضی  خُداے  ﴿زمینس  پٮ۪ٹھ  یِمن  پوٗزان  چِھ﴾  چھا  تِتھۍ  زِ  ﴿بے  جانس  آسن  جان  بخشِتھ﴾  تھوٚد  تُلان؟

Mirwaiz:
  توحید  چہ  ییٖژٕہ  دلیلہٕ  بوٗزِتھ  تہِ  چھا  یِم  زمین  کین  معبودانِ  بٲطلن  معبود  ٹھٔہراوان  یِم  تِمن  مرنہٕ  پتہٕ  بیٚیہِ  زندٕہ  کرن۔  آسمانن  ہٕندۍ  مقرب  بندہ  چھِ  خداے  قدوس  سٕنز  عبادت  کران۔  زمین  تہٕ  بیٚیہِ  زمین  نِشہِ  بنیمٕتۍ  مخلوق  یِم  سٮ۪ٹھاہ  سفلی  بٔنِمہِ  درجِکۍ  مخلوق  چھِ،  تِمن  اندر  چھا  تِژھ  کانٛہہ  ہستی  یِم  خدایس  مقابل  معبود  ہیٚکن  بٔنِتھ۔  ییٚلہِ  خداے  ذوالجلال  تِہِندین  پرستش  کروُنین  سزادِتھ  تہٕ  عذاب  کٔرِتھ  مارِ،  تِم  معبودانِ  بٲطل  ہیٚکنہٕ  سَنا  تِمن  تَمہِ  عذاب  نِشہِ  مۅکلٲوِتھ  یا  مرنہٕ  پتہٕ  بیٚیہِ  زندٕہ  کٔرِتھ  وۅنۍ  یُس  نہٕ  عذاب  نِشہِ  مۅکلٲوِتھ  ہیٚکہِ  یا  مٔرِتھ  زندٕہ  کٔرِتھ  ہیٚکہِ  تِیُتھ  عٲجز  ہیٚکیا  معبود ٲسِتھ۔

Tahir:
  کیا  یِمَو  (کٲفرو)  چھا  زمین  (کیو  چیزو)  منٛزٕ  تِتھۍ  معبود  بنٲوِمٕتۍ  یِم  (مۅردن)  زندٕہ  کٔرِتھ  ہیٚکن؟


Athar:
  اگر  آسمانس  تہٕ  زمینس  منٛز  أکِس  خُدایس  ورٲے  باقی  خُداے  تہِ  آسہن،  تیٚلہِ  بِگرِہے  ﴿زمینُک  تہٕ  آسمانُک﴾  دۅشوٕنۍ  ہُند  نظام۔  لہٰذا  چُھ  پاک  اللہ  ربّ  العرش  تِمو  کتھو  نِشہِ  یِمہٕ  یِم  لُکھ  بناوان  چِھ۔

Mirwaiz:
  ہرگاہ  آسٕہن  آسمان  و  زمینس  منٛز  معبودِ  برحقس  ورٲے  بیٚیہِ  معبود  تیٚلہِ  آسہن  تِم  دۅشوے  تباہ  تہٕ  برباد  گٲمٕتۍ۔  کیازِ  عادتاً  آسِہا  تِمن  دۅشوُنۍ  ہٕندین  ارادن  تہٕ  کامین  اندر  اختلاف۔  اَکھ  دَپہِ  ہا  روٗد  تراوٕہ،  بیاکھ  دَپہِ  ہا  تراونہٕ۔  دۅن  منٛز  سپدِہا  مزاحمت۔  پس  سپدِہا  فساد۔  وۅنۍ  چونکہ  فساد  چھُنہٕ،  اَمہِ  اندرٕہ  سپُد  معلوم  زٕہ  چہِنہٕ،  کُنُے  معبودِ  برحق  چھُ۔  پس  معبودِ  برحق  عرشُک  مٲلک  چھُ  مُنزہ  تہٕ  پاک  تِمَو  سارِوٕے  کتھو  نِشہِ  یِمہٕ  کتھہٕ  مشرک  تس  نسبت  ونان  چھِ۔

Tahir:
  اگر  یِمن  دۅشوٕنۍ  (زمینس  تہٕ  آسمانس)  منٛز  اللہ  تعالیٰ  ہس  وَرٲے  بیٚیہِ  (تہِ)  معبود  آسہن  تیٚلہِ  گژھہن  یِم  دۅشوَے  تباہ  لہٰذا  اللہ  تعالیٰ  یُس  عرشُک  مٲلک  چُھ  چُھ  تِمَو (کتھو) نِشہِ  پاک  یِمہٕ  یِم (مشرک)  ونان  چِھ۔

Transliteration:
  Law k<u>a</u>na feehim<u>a</u> <u>a</u>lihatun ill<u>a</u> All<u>a</u>hu lafasadat<u>a</u> fasub<u>ha</u>na All<u>a</u>hi rabbi alAAarshi AAamm<u>a</u> ya<u>s</u>ifoon<b>a</b>


Athar: سُہ چُھنہٕ پننیٚن کامیٚن خٲطرٕ ﴿کٲنٛسہِ برونٛہہ کنہِ﴾ جواب دہ، تہٕ سٲری چِھ جواب دہ۔
Transliteration: L<u>a</u> yusalu AAamm<u>a</u> yafAAalu wahum yusaloon<b>a</b>
Mirwaiz:
  سُہ  چھُ  تِیُتھُے  عظمت  وول  کہ  تس  یِیہِ  نہٕ  پرٛژھنہٕ  کُنہِ  کامہِ  ہُنٛد،  یہِ  کیازِ  تہِ  یہِ  کونہٕ۔  لوٗکن  یِیہِ  پرٛژھنہٕ  یہِ  کیازِ  کوٚرُو،  یہِ  کونہٕ  کوٚرُو۔  ییٚلہِ  نہٕ  تس  عظمتس  منٛز  کانٛہہ  شریک  چھُ،  معبود  آسنس  منٛز  کِتھہٕ  کٕنۍ  ہیٚکہِ  تس  شریک  ٲسِتھ۔

Tahir:
  تس  ہیٚکو  نہٕ  تَمِچ  پٕۯژھ  گٲر  کٔرِتھ  یِکینٛژھاہ  تہِ  سُہ  کران  چُھ،تہٕ  یِمن  یِیہِ (پرتھ  کامہِ  ہٕنز) پۯژھ  گٲر  کرنہٕ۔


Athar:
  سُہ  ترٲوِتھ  چھا  تِمو  بنٲوِمٕتۍ  باقی  خُداے؟  اے  نبیؐ،  یِمن  ؤنِو،  أنِو  پنٕنۍ  دلیل،  یہِ  کتاب  تہِ  چھےٚ  موجود  یتھ  منٛز  میانہِ  دورکیٚن  لُکن  خٲطرٕ  نصیحت  چھے  تہٕ  تِمہٕ  کتابہٕ  تہِ  چھےٚ  موجود  یِمن  منٛز  مےٚ  بروٗنٹھمِیٚن  لُکن  خٲطرٕ  نصیحت  ٲس۔  مگر  یِمو  منٛزٕ  چِھ  اکثر  لُکھ  حقیقت  نِشہِ  بے  خبر،  امہِ  موجوب  چھِ  بُتھ  پھِران۔

Mirwaiz:
  کیا  معبودِ  برحق  ترٲوِتھ  چھا  تِمَو  بیٚیہِ  معبود  ٹھٔہرٲوِمٕتۍ۔  توٚہۍ  فرمٲوِیوٗکھ  یارسول  اللہؐ،  اے  لوٗکو،  چھَو  ہے  اَتھ  شرکس  پٮ۪ٹھ  کانٛہہ  دلیلاہ  سۅ  کٔرِو  پیش۔  یہِ  گٔیہِ  کتاب  تِمن  لوٗکن  ہٕنز  یِم  مےٚ  سٍتۍ  چھِ  یعنی  قرآن  مجید۔  یہِ  گٔیہِ  تِمن  لوٗکن  ہٕنز  کتاب  یِم  مےٚ  برونٹھ  ٲسۍ  یعنی  توراۃ  و  انجیل  و  زبور۔  یِمن  سارِنٕے  کتابن  منٛز  ہٲوِتو  اَمُیک  ثبوتاہ  کُنہِ  جایہِ  یعنی  شرکُک۔  بلکہ  چھِ  تمی  منٛزٕ  اکثر  تِمے  یِم  نہٕ  امرِ  حقُک  یقین  چھِ  کران۔  تَمہِ  مۅکھہٕ  چھِ  تِم  پوٚز  قبول  کرنہٕ  نِشہِ  اعراض  کران  تہٕ  بُتھ  پھِران۔  یہِ  توحیدُک  مسلہٕ  چھُنہٕ  کانٛہہ  نوٚو  مسلہٕ  ییٚمہِ  سٍتۍ  یِمن  وحشت  پٲدٕہ  سپدان  چھُ  بلکہ  چھُ  یہِ  بروٗنٹھِم  شریعت  چنانچہ۔

Tahir:
  کیا  یِمَو  (کٲفرو)  چھاسُہ  ترٲوِتھ  باقی  معبود  بنٲوِمٕتۍ؟  فرمٲوِیوٗکھ،پَنُن  ثبوت  أنِو  یہِ  (قرآن)  چُھ  تِمن  لُکن  ہٕنز  ذکر  یِم  مے٘  سٍتۍ  چِھ  بیٚیہِ  چُھ  تِہٕنزذکر  (تہِ)  یِم  مے٘  برونٛہہ  ٲسۍ،  بلکہ  چِھنہٕ  یِمَو  منٛزٕ  اکثر  لُکھ  حقس  زانان  اَمہِ  موجوٗب  چِھ  تِم  اَمہِ  نِشہِ  بُتھ  پھِرِتھ۔

Transliteration:
  Ami ittakha<u>th</u>oo min doonihi <u>a</u>lihatan qul h<u>a</u>too burh<u>a</u>nakum h<u>atha</u> <u>th</u>ikru man maAAiya wa<u>th</u>ikru man qablee bal aktharuhum l<u>a</u> yaAAlamoona al<u>h</u>aqqa fahum muAAri<u>d</u>oon<b>a</b>


Athar:
  اسہِ  یُس  تہِ  رسول  تۅہیہِ  برونٛہہ  سوٗزمُت  چُھ،  تس  چھےٚ  یٔہے  وحی  کٔرمٕژ  زِ،  مےٚ  ورٲے  چُھنہٕ  کانٛہہ  خُداے  لہٰذا  کٔرِو  توٚہۍ  میٲنی  عبادت۔

Mirwaiz:
  بیٚیہِ  سوٗز  نہٕ  اَسہِ  تۅہیہِ  برونٹھ  کانٛہہ  پیغمبراہ  مگر  تس  کُن  سوٗز  اَسہِ  یۅہے  وحی  کہ  کانٛہہ  معبوداہ  چھُنہٕ  مےٚ  ورٲے۔  پس  کٔرِو  میٲنی  یٲژ  عبادت  تہٕ  پرستش۔

Tahir:
  تہٕ  اَسہِ  سوٗز  نہٕ  تۅہیہِ  برونٛہہ  کانٛہہ  رسول  مگر  أسۍ  روٗدۍ  تس  کُن  یٔہے  وحی  کران  زِ  مے٘  وَرٲے  چُھنہٕ  کانٛہہ  معبود  لہٰذا  ٲسِو  تۆہۍمیٲنی  (یٲژ)  عبادت  کران۔

Transliteration:
  Wam<u>a</u> arsaln<u>a</u> min qablika min rasoolin ill<u>a</u> noo<u>h</u>ee ilayhi annahu l<u>a</u> il<u>a</u>ha ill<u>a</u> an<u>a</u> fa<b>o</b>AAbudoon<b>i</b>


Athar:
  یِم  چِھ  وَنان،  خداے  رحمان  چُھ  اولاد  تھاوان،  سُبحان  اللہ،  تِم  ﴿یعنی  فرشتہٕ﴾  چِھ  بندٕہ  یِمن  عزّت  چُھ  دِنہٕ  آمُت۔

Mirwaiz:
  یِمَو  مشرکو  اندرٕہ  چھِ  ونان  بعض  کہ  حضرت  رحمانس  چھِ  اولاد  ملٲیک،  بعض  چھِ  ونان  زِ  ملٲیک  چھَس  کورِ،  توباہ،  توباہ۔  سُہ  چھِ  اولاد  تہٕ  کورِ  آسنہٕ  نِشہِ  مُنزہ  تہٕ  پاک۔  تِم  ملٲیک  چھِنہٕ  تٔمۍ  سٕندۍ  اولاد،  بلکہ  چھِ  تِم  خداے  سٕندۍ  معزز  بندہ۔  تِہِندِ  عبدیتٕچ  تہٕ  محکومیتٕچ  کیفیت  چھےٚ  یہِ  کہ۔

Tahir:
  یِم  لُکھ  چِھ  ونان  زِ  (خداے)  رحمانن  چِھ  (فرشتہٕ  پنٕنۍ)  اولاد  بنٲوۍمٕتۍ  سُہ  چُھ  پاک،  بلکہ  (یِمن  فرشتن  یِم  تٔمۍ  سٕندۍ  اولاد  چِھ  سمجھان)  تِم  چِھ  (اللہ  تعالیٰ  سٕندۍ)  معزز  بندٕہ۔

Transliteration:
  Waq<u>a</u>loo ittakha<u>th</u>a a<b>l</b>rra<u>h</u>m<u>a</u>nu waladan sub<u>ha</u>nahu bal AAib<u>a</u>dun mukramoon<b>a</b>


Athar: تس برونٛہہ کنہِ چِھنہٕ گۅڈے کتھ کران، تہٕ بس چِھ تٔمۍ سٕندِس حُکمس پٮ۪ٹھ عمل کران۔
Transliteration: L<u>a</u> yasbiqoonahu bi<b>a</b>lqawli wahum biamrihi yaAAmaloon<b>a</b>
Mirwaiz:
  تِم  چھِنہٕ  تس  برونٹھہٕ  کنہِ  کتھ  ہیکان  کٔرِتھ  بلکہ  چھِ  آسان  پننہِ  جایہِ  روٗزِتھ  حکمس  انتظار  کران۔  بیٚیہِ  چھِ  تِم  تِہِندِس  حکمس  تعمیل  کران۔  تِم  چھِنہٕ  تِہندِس  حکمس  بدل  کران  کیازِ۔

Tahir:
  تِم  چِھنہٕ  کُنہِ  کتھہِ  (ہٕندِس  کرنس)  منٛز  تس  برونٛہہ  نیران  تہٕ  تِم  چِھ  تٔمۍ  سٕندی  حکمُک  تعمیل  کران  روزان۔


Athar:
  یِکینژھاہ  تِمن  برونٛہہ  کنہِ  چُھ،  تتھ  تہِ  چُھ  سُہ  زانان  تہٕ  یِکینژھاہ  تِمن  ژھایہِ  چُھ،  تمہِ  نِشہِ  تہِ  چُھ  سُہ  باخبر،  تِم  چِھنہٕ  کٲنٛسہِ  سفٲرش  کران  سواے  تس  ییٚمۍ  سٕندِس  حقس  منٛز  سفٲرش  بوزنس  پٮ۪ٹھ  اللہ  تعالیٰ  رٲضۍ  آسہِ،  تہٕ  تِم  چِھ  تٔمۍ  سٕندِس  خوفس  کھۅژان  روزان۔

Mirwaiz:
  اللہ  تعالیٰ  چھُ  تُہُنٛد  بروٗتھِم  پٔتِم  حال  زانان،  تِمن  ہٕندِ  ادبٕچ  کیفیت  چھےٚ  یہِ  کہ  بیٚیہِ  چھِنہٕ  تِم  شفاعت  تہٕ  سفٲرش  کران  کٲنسہِ  مگر  تس  سٕندِ  حقہٕ  یسٕندِ  حقہٕ  اللہ  تعالیٰ  رٲضۍ  آسہِ  شفاعت  کرنس۔  تِم  چھِ  تِہِندِ  خوفہٕ  سببہٕ  نَٹہِ  اندر  آسان۔

Tahir:
  سُہ  (اللہ  تعالیٰ)  چُھ  تِمن  چیزن  زانان  یِم  تِمن  برونٛہہ  کنہِ  چِھ  تہٕ  یِم  تِمن  پٔتۍ  کِنۍ  چِھ  تہٕ  تِم  چِھنہ  (تٔمۍ  سٕنزِ  بارگاہِ  منٛز)  سفٲرش  تہِ  کران  البتہ  چِھ  تس  خٲطرٕ  (کران)  یس  سُہ  خۅش  آسہِ  گۆمُت  تہٕ  تِم  چِھ  تٔمۍ  سٕندِس  ہٲبتس  تہٕ  جلالس  کھوژان  روزان۔

Transliteration:
  YaAAlamu m<u>a</u> bayna aydeehim wam<u>a</u> khalfahum wal<u>a</u> yashfaAAoona ill<u>a</u> limani irta<u>da</u> wahum min khashyatihi mushfiqoon<b>a</b>


Athar:
  تہٕ  یُس  اکھا  تِمو  منٛز  وَنہِ  زِ  خُدایس  ورٲے  چُھس  بٕتہِ  اکھ  خُداے  تیٚلہِ  دِمَو  أسۍ  تس  جہنمُک  سزا،  اسہِ  نِشہِ  چُھ  ظٲلِمن  یۅہے  سزا۔

Mirwaiz:
  بیٚیہِ  یُس  اَکھاہ  تِمَو  مَلکو  اندرٕہ  دعویٰ  کرِ  پننہِ  معبود  آسنُک  معبودِ  برحقس  ورٲے،  پس  دِمَو  تس  أسۍ  سزا  نارِ  جہنم۔  یِتھے  پٲٹھۍ  چھِ  أسۍ  ظٲلمن  سزا  دِوان۔

Tahir:
  تہٕ  تِمَو  منٛزٕ  کُس  چُھ  یُس  وَنہِ  زِ  بہٕ  چُھس  تس  (اللہ  تعالیٰ  ہس)  وَرٲے  معبود  تیٚلہِ  دِمَو  أسۍ  تٔسۍ  جہنمُک  سزا،  یِتھے  پٲٹھۍ  چِھ  أسۍ  ظٲلمن  سزا  دِوان۔

Transliteration:
  Waman yaqul minhum innee il<u>a</u>hun min doonihi fa<u>tha</u>lika najzeehi jahannama ka<u>tha</u>lika najzee a<b>l</b><i><u>thth</u></i><u>a</u>limeen<b>a</b>


Athar:
  کیا  تِم  لُکھ  یِمو  ﴿نبی  صلی  اللہ  علیہ و سلمن  ہٕنز  کتھ  ماننہٕ  نِشہِ﴾  انکار  چُھ  کوٚرمُت،  چِھنا  غور  کران  زِ  یِم  سٲری  آسمان  تہٕ  زمین  ٲسۍ  پانہٕ  وٲنۍ  رٔلِتھ،  پتہٕ  کٔرۍ  اسہِ  یِم  جُدا،  تہٕ  آبہٕ  سٍتۍ  کوٚر  پرٛتھ  کانٛہہ  زندہ  چیز  پٲدٕ؟  کیا  تِم  چِھنا  ﴿سٲنِس  اَتھ  پٲدٕ  کرنس﴾  مانان؟

Mirwaiz:
  کیا  یِمن  کٲفرن  سپٕز  نا  معلوم  یہِ  کتھ  کہ  پٔزِپٲٹھۍ  آسمان  تہٕ  زمین  اوس  اَکھ  أکِس  سٍتۍ  مِیلتھ  بند۔  نہ  اوس  آسمانہٕ  روٗد  پیوان،  نہ  اوس  زمین  منٛزٕ  کینٛہہ  پٲدٕہ  سپدان۔  پس  مُژرٲوۍ  ا۔  سی  تِم  دۅشوَے۔  اَکھ  أکِس  نِشہِ  کٔرۍ  جدا،  یِتھہٕ  پٲٹھۍ  کہ  آسمان  کہ  طرفہٕ  تروو  روٗد،  زمین  منٛزٕ  کھور  گاسہٕ۔  اَمہِ  بٲرِشہِ  سٍتۍ  چھُنہٕ  زمین  منٛزٕ  گاسے  یوت  کھسان  بلکہ  بنوو  اَسہِ  اَمہِ  بٲرشہِ  سٍتۍ  پرتھ  چیزاہ  جاندار  تہٕ  زندٕہ،  کیا  توتہِ  کرن  نا  یِم  پژھ۔

Tahir:
  تہٕ  کیا  کٲفر  لُکو  وُچھنا  زِ  سٲرٕے  آسمٲنۍ  کاینات  تہٕ  زمین  (تمام)  ٲس  أکۍسٕے  اِکٲیی  ہٕنزِ  شکلہِ  منٛز  وٲٹِتھ  پتہٕ  کٔرۍ  اَسہِ  یِم  چاک  دِتھ  بیٚون  بیٚون،  تہٕ  اَسہِ  کۆر  (زمینس  پیٚٹھ)  ہر  کٲنٛسہِ  زندٕ  زُو  سنٛزِ  زندگی  ہُنٛد  اظہار  آبہٕ  نشِ،  تیٚلہِ  کیا  تِم  چِھنا  (قرآن  کیو  بیان  کرنہٕ  آمتیٚو  حقٲیقو  نِشہِ  زٲنیاب  سپدِتھ  تہِ)  ایمان  اَنان۔

Transliteration:
  Awalam yar<u>a</u> alla<u>th</u>eena kafaroo anna a<b>l</b>ssam<u>a</u>w<u>a</u>ti wa<b>a</b>lar<u>d</u>a k<u>a</u>nat<u>a</u> ratqan fafataqn<u>a</u>hum<u>a</u> wajaAAaln<u>a</u> mina alm<u>a</u>i kulla shayin <u>h</u>ayyin afal<u>a</u> yuminoon<b>a</b>


Athar:
  تہٕ  اسہِ  جمٲوۍ  زمینس  اندر  پہاڑ  تاکہ  سۅ  گٔژھ  نہٕ  یِم  ہیٚتھ  ڈۅلہٕ  گژٕھنۍ،  تہٕ  اتھ  منٛز  بناوِ  کھجہِ  وَتہٕ،  شاید  زِ  لُکھ  کرن  پننہِ  وَتہٕ  معلوم۔

Mirwaiz:
  بیٚیہِ  کٔرۍ  اَسہِ  پننہِ  قدرت  ستۍ  زمینس  پٮ۪ٹھ  کۅہ  پٲدٕہ  یُتھ  نہٕ  زمین  لُکھ  ہیتھ  اورٕ  یور  ڈلہِ۔  بیٚیہِ  کرِ  اَسہِ  اَتھ  زمینس  منٛز  کُشادٕہ  وَتہٕ  یُتھ  لوٗکھ  واتان  آسن  پننین  مطلبن  تہٕ  مقصدن۔

Tahir:
  تہٕ  اَسہِ  بنٲوۍشِٹھہ  رٲوتھ  زمینس  منٛزباگ  (تہِ)  مضبوط  پہاڑ  تاکہ  یہِ  گو٘ژھ  نہٕ  سپدُن  زِ  سۅ  لگہِ  (پننِس  مدارس  منٛز  حرکت  کران  کران)  تِمن  ہی٘تھ  نٹنہِ  تہٕ  اَسہِ  بناوِ  اتھ  (زمینس)  منٛز  کھجہِ  وَتہٕ  تاکہ  لُکھ  ہی٘کن  (مختلف  منٛزلن  تام  واتنہٕ  خٲطرٕ)  وَتھ  لٔبتِھ۔

Transliteration:
  WajaAAaln<u>a</u> fee alar<u>d</u>i raw<u>a</u>siya an tameeda bihim wajaAAaln<u>a</u> feeh<u>a </u>fij<u>a</u>jan subulan laAAallahum yahtadoon<b>a</b>


Athar:
  تہٕ  اسہِ  بنوو  آسمان  اکھ  محفوظ  چھت۔  مگر  یِم  چِھ  زِ  کائنات  چن  نشٲنِین  کُن  چِھنہٕ  توجّہ  ہٕے  کران۔

Mirwaiz:
  بیٚیہِ  کوٚر  اَسہِ  آسمان  محفوظ  پشاہ  اَکھ  یُس  واریاہس  کالس  موجود  روزِ  مگر  یِم  لوٗکھ  چھِ  اَمہِ  کیو  قدرتی  نشانو  نِشہِ  بُتھ  پھِران۔

Tahir:
  تہٕ  اَسہِ  بنوو  سماء  (یعنی  زمینٕکۍ  پیٚٹھِم  کُرٕہ)  محفوظ  چھَتھ  (تاکہ  زمینس  پیٹھ  بسن  والیٚن  بچاون  شِنیاہ  نِشہِ  یِنہٕ  والیٚو  مارٕ  کرن  والیو  طاقتو  تہٕ  وُلٹہٕ  لہرن  ہٕندیٚو  مضر  اثراتو  نِشہِ)  تہٕ  تِم  چِھ  یِمَو  (آسمٲنۍ  طبقن  ہٕنزو)  نشٲنیو  نِشہِ  بُتھۍ  پھِرۍ۔

Transliteration:
  WajaAAaln<u>a</u> a<b>l</b>ssam<u>a</u>a saqfan ma<u>h</u>foo<i><u>th</u></i>an wahum AAan <u>a</u>y<u>a</u>tih<u>a</u> muAAri<u>d</u>oon<b>a</b>


Athar:
  تہٕ  سُہ  چُھ  اللہ  تعالیٰ  ہٕے  ییٚمۍ  رات  تہٕ  دۅہ  بنٲوۍ،  بیٚیہِ  کوٚرُن  آفتاب  تہٕ  زون  پٲدٕ۔  سٲری  چِھ  أکِس  أکِس  فلکس  ﴿مدارس﴾  منٛز  ژھانٹہِ  پکان  ﴿فلک  Orbit،  چُھ  فارسی  لفظ   چرخ   تہٕ   گَردوں   ہُک  ہم  معنی،  عربی  زبٲنۍ  منٛز  چُھ  آسمان  کیٚو  معروف  ناوَو  منٛزٕ۔  سٲری  چِھ  أکِس  أکِس  فلکس  منٛز  ژھانٹ  وایان،  امہِ  نِشہِ  چھےٚ  زٕہ  کتھہٕ  صاف  فِکرِ  تران۔  اکھ  یہِ  زِ  یِم  سٲری  تارک  چِھنہٕ  أکِسٕے  فلکس  منٛز  کینٛہہ،  بلکہ  چُھ  پرٛتھ  کُنِیُک  فلک  الگ۔  دوٚیُم  یہِ  زِ  فلک  چُھنہٕ  تِیُتھ  کانٛہہ  چیز  یتھ  منٛز  یِم  تارک  چِلَن  ہٕندۍ  پٲٹھۍ  ٹھٲکِتھ  چِھ  تہٕ  سُہ  چُھ  یِمن  پانے  تَھپھ  کٔرِتھ  پکناوان،  بلکہ  چُھ  سُہ  اکھ  سیال  شے،  نَتہٕ  چُھ  فضا  تہٕ  خلا  کہ  نوعیتُک  چیز،  یَتھ  منٛز  یِمن  تارکن  ہٕنز  حرکت  ژھانٹہِ  سٍتۍ  ہِشر  چھےٚ  تھاوان۔﴾

Mirwaiz:
  بیٚیہِ  چھُ  سُہ  خدا  تِیُتھ  قدرت  وول  کہ  رات  تہٕ  دۅہ  کوٚرُن  پٲدٕہ۔  پرتھ  اَکھاہ  تِمَو  دۅیَو  اندرٕہ  چھُ  پننِس  مدارس  پٮ۪ٹھ  تِتھہٕ  پٲٹھۍ  پکان  زَن  ژھانٹ  وایان  چھُ۔  یِم  لوٗکھ  چھِ  تُہٕندِس  وفاتس  پٮ۪ٹھ  خوشی  تہٕ  مسرت  ظٲہر  کران  یہِ  وفات  چھُنہٕ  نبوتس  منٲفی  کینٛہہ  تہِ  کیازِ۔

Tahir:
  تہٕ  سُے  (اللہ  تعالیٰ)  چُھ  ییٚمۍ  رات  تہٕ  دۅہ  کۆر  پٲدٕ  بیٚیہِ  آفتاب  تہٕ  زوٗن  (تہِ)،  تمام  (آسمٲنۍ  کُرّہ)  چِھ  پننِس  پننِس  مدارس  منٛز  تیزی  سان  ژھانٹہِ  پکان۔

Transliteration:
  Wahuwa alla<u>th</u>ee khalaqa allayla wa<b>al</b>nnah<u>a</u>ra wa<b>al</b>shshamsa wa<b>a</b>lqamara kullun fee falakin yasba<u>h</u>oon<b>a</b>


Athar:
  تہٕ  اے  نبیؐ،  ہمیشگی  ﴿یعنی  ہمیشہ  دُنیا  سٕے  منٛز  روزُن﴾  چَھنہٕ  اسہِ  تۅہیہِ  برونٛہہ  تہِ  کٲنٛسہِ  انسان  سٕندِ  خٲطرٕ  تھٲومٕژ،  ہرگاہ  توٚہۍ  انتقال  کٔرِو،  تیٚلہِ  کیا  یِم  روزنہٕ  ہمیشہ  زندٕہ؟

Mirwaiz:
  اَسہِ  کوٚر  نہٕ  تۅہیہِ  برونٹھ  کٲنسہِ  بشرٕ  سٕندِ  خٲطرٕ ﴿خواہ  سُہ  نبی  ٲسِتن  یا  غیر  نبی﴾ دنیاہس  اندر  ہمیشہ  زندٕہ  روزُن  مقرر  یِتھہٕ  پٲٹھۍ  تۅہیہِ  برونٹھ  پیغمبر  سوزنہٕ  آے،  توپتہٕ  گٔے  تِم  ییٚمہِ  عالمہٕ،  یِتھے  پٲٹھۍ  سُوزِو  توٚہۍ  تہِ،  تۅہیہِ  تہِ  چھُو  ییٚمہِ  عالمہٕ  گژُھن۔  کیا  ہرگاہ  توٚہۍ  ییٚمہِ  عالمہٕ  گٔژِھو،  تِمن  چھا  روزُن  ہمیشہ  زندے۔  تِمن  تہِ  چھُ  مَرُن،  ییٚمہِ  دنیا  اندرٕہ  نیرُن۔  تِم  کتھ  پٮ۪ٹھ  چھِ  تِہِندِس  ییٚمہِ  عالمہٕ  گژھنس  پٮ۪ٹھ  خوشی  ظٲہر  کران۔

Tahir:
  تہٕ  اَسہِ  کۆر  نہٕ  تۅہیہِ  برونٛہہ  کٲنسہِ  انسانس  (دنیا  چہ  ظٲہری  زندگی  منٛز)  پوشن  پاے  عطا،وۅنۍاگر  تۆہۍ (ییٚتہِ  پیٚٹھہٕ)  انتقال  فرمٲوِو  کیایِم  چھا  پتہٕ  ہمیشہ  روزن  وٲلۍ؟

Transliteration:
  Wam<u>a</u> jaAAaln<u>a</u> libasharin min qablika alkhulda afain mitta fahumu alkh<u>a</u>lidoon<b>a</b>


Athar:
  پرٛتھ  جاندارس  چُھ  موتُک  مزٕہ  وُچُھن،  تہٕ  أسۍ  چِھ  جان  تہٕ  خراب  حالاتن  منٛز  ترٲوِتھ  تۅہیہِ  سارِنٕے  ہٕنز  آزمٲیش  کران،  ٲخر  کار  چُھو  تۅہیہِ  اَسی  کُن  پوٚت  پھیرُن۔

Mirwaiz:
  موت  چھُ  تِیُتھ  چیزاہ  کہ  پرتھ  جانداراہ  چھُ  اَکہِ  نَتہٕ  اَکہِ  دۅہہ  موتُک  مزٕہ  ژٕہن  وول۔  بیٚیہِ  یۅسہٕ  اَسہِ  تۅہیہِ  زندگی  دِژمٕژ  چھےٚ  سۅ  چھےٚ  محض  تۅہیہِ  خٲر  تہٕ  شرٕ  سٍتۍ  آزمٲیش  کرنہٕ  خٲطرٕ۔  دنیا  اندرٕہ  نیٖرِتھ  چھُو  تۅہیہِ  اَسی  نِشہِ  واتُن۔  اَسہِ  نِشہِ  وٲتِتھ  یِیہِ  پرتھ  أکِس  منٲسب  سزا  تہٕ  جزا  دِنہٕ،  یِمن  کٲفرن  ہٕنز  حالت  چھےٚ  یہِ  کہ۔

Tahir:
  پۯتھ  زُوَس  چُھ  موتُک  مزٕہ  وُچُھن،  تہٕ  أسۍ  چِھو  تۆہیہ  آزماونہٕ  باپتھ  خیرس  تہٕ  شرس  منٛز  تراوان،  تہٕ  تۆہۍ  یِیِو  اَسی  کُن  واپس  پھِرنہٕ۔

Transliteration:
  Kullu nafsin <u>tha</u>iqatu almawti wanablookum bi<b>al</b>shsharri wa<b>a</b>lkhayri fitnatan wailayn<u>a</u> turjaAAoon<b>a</b>


Athar:
  یِم  منکرینِ  حق  ییٚلہِ  تۅہیہِ  وُچھان  چِھو،  تیٚلہِ  چِھو  تۅہیہِ  ہزٕل  کران،  ونان  چِھ،  کیا  یہِ  چھا  سُہ  شخص  یُس  تُہٕندٮ۪ن  خُداین  ہٕنز  ذکر  چُھ  کران  آسان؟  تہٕ  تِہُنٛد  پنُن  حال  چُھ  یہِ  زِ  خداے  رحمان  سٕنزِ  ذکرِ  نِشہِ  چِھ  انکار  کران۔

Mirwaiz:
  ییٚلہِ  یِم  کٲفر  تۅہیہِ  وُچھان  چھِ  تَمہِ  ساعتہٕ  چھِ  تۅہیہِ  سٍتۍ  ٹھٹھہٕ  تہٕ  استہزأ  کران،  پانہٕ  وٲنۍ  چھِ  ونان  کہ  کیا  یۅہے  شخص  چھا  یُس  تُہٕندین  معبودن  نسبت  چھُ  یچھ  ونان  حالانکہ  تِم  چھِ  حضرت  رحمان  سُنٛد  ناو  ہیٚنہٕ  نِشہِ  انکار  تہٕ  کفر  کران۔  حقیقتس  اندرٲس  اعتراضٕچ  کتھ  یٔہے۔  تِمن  پَزِ  ہا  پانس  اَتھ  پٮ۪ٹھ  ملامت  کرٕنۍ،  اَمہِ  کھۅتہٕ  تعجب  چھُ  کہ  ییٚمہِ  ساعتہٕ  تِم  بوزان  چھِ  کہ  کفرُک  عذاب  چھُ  نزولِ  عذاب،  تِم  چھِ  انکارٕ  کِنۍ  تتھ  عذابس  جلدی  ژھانڈان۔

Tahir:
  تہٕ  ییٚلہِ  کٲفرلُکھ  تۅہیہِ  وُچھان  چِھو  تیٚلہِ  چِھ  تۅہیہِ  سٍتۍ  صرف  ہزٕل  کرٕنۍ  لاگان  (تہٕ  ونان  چِھ،)  کیا  یۅہے  چھا  سُہ  شخص  یُس  تُہٕندیٚن  معبودن  ہُنٛد  (ردّ  تہٕ  انکارٕ  سان)  ذکر  چُھ  کران  تہٕ  تِم  چِھ  پانہٕ  (خداے)  رحمٰن  سٕنزِ  ذکرِ  نِشہِ  منکر۔

Transliteration:
  Wai<u>tha</u> ra<u>a</u>ka alla<u>th</u>eena kafaroo in yattakhi<u>th</u>oonaka ill<u>a</u> huzuwan ah<u>atha</u> alla<u>th</u>ee ya<u>th</u>kuru <u>a</u>lihatakum wahum bi<u>th</u>ikri a<b>l</b>rra<u>h</u>m<u>a</u>ni hum k<u>a</u>firoon<b>a</b>


Athar: انسان چُھ جلد باز مخلوق، وُنی ہاوَو بہٕ تۅہیہِ پننہِ نشٲنِیہِ، مَہ کٔرِو مےٚ بانبٕر۔
Mirwaiz:
  انسان  چُھ  پٲدٕ  کرنہٕ  آمُت  بانبرِہ،  زن  أمۍ  سٕنزِ  ٲڈرنہِ  منٛز  چھےٚ  آمٕژ  تراونہٕ  جلدی  تہٕ  بانبٕر،  اَمی  مۅکھہٕ  چھِ  یِم  لوٗکھ  جلدی  عذاب  منگان۔  تتھ  منٛز  ژیر  گژھنس  چھِ  زانان  عذاب  واقع  نہ  سپدنٕچ  دلیل۔  اے  کٲفرو  بانبرِو  مَہ،  جلدی  ہاوَو  بہٕ  تۅہیہِ  عذابس  گرفتار  کرنٕکۍ  نِشانہٕ  تہٕ  علامات،  توٚہۍ  مہ  کٔرِو  جلدی  کیازِ  وقتہٕ  برونٹھ  سُہ  عذاب  یِیہِ  نہٕ،  وقتس  پٮ۪ٹھ  یِنہٕ  نِشہِ  ڈلہِ  نہٕ۔

Tahir:
  انسان  چُھ  (فطری  طور)  جلدبٲزی  نِشہِ  پٲدٕآمُت  کرنہٕ،  بہٕ  ہاوَو  تۅہیہِ  جلدٕے  پننہِ  نشٲنِیہِ  لہٰذا  مَہ  کٔرِو  تۆہۍجلدی  ہُنٛد  مطالبہٕ۔

Transliteration:
  Khuliqa alins<u>a</u>nu min AAajalin saoreekum <u>a</u>y<u>a</u>tee fal<u>a</u> tastaAAjiloon<b>a</b>


Athar:
  کاش  یِمن  کافرن  آسہِ  ہے  تمہِ  وقتُک  کینٛہہ  علم،  ییٚلہِ  زن  یِم  نَہ  ہیٚکن  پنٕنۍ  بُتھۍ  نارٕ  نِشہِ  بچٲوِتھ،  تہٕ  نہ  پنٕنۍ  شانہٕ،  تہٕ  نَہ  واتہِ  یِمن  کُنہِ  کِنۍ  مدد۔

Mirwaiz:
  اے  کاش  تِمن  کٲفرن  ہے  تَمہِ  وقتٕچ  خبر  گژِھہ  ہا  ییٚلہِ  تِمن  جہنمُک  نار  پرتھ  طرفہٕ  وَلنہٕ  یِیہِ،  توپتہٕ  ہیکن  نہٕ  تِم  سُہ  نار  پانس  بروٗنٹھۍ  کِنۍ  دوٗر  کٔرِتھ،  نہ  پننہِ  پُشتہٕ  کِنۍ،  نہ  تھٔرکِنۍ  دوٗر  کٔرِتھ۔  نہ  یِیہِ  تِمن  کانٛہہ  مدد  کرنہٕ،  اگر  تِمن  تہِ  معلوم  آسِہا  تیٚلہِ  کرہن  نہٕ  تِمن  عذابِ  نارٕچ  فرمٲیش۔  لہٰذا  چھَنہٕ  یہِ  کتھ  ضروری  کہ  تِہِنزِ  فرمٲیشہِ  مُوٲفق  کیا  یِیہِ  نارُک  عذاب  تِمن  کرنہٕ۔

Tahir:
  اگر  تِمن  کٲفرلُکن  تَمہِ  وقتُک  پے  لگہِ  ہے  زِ  ییلہ  تم  سُہ  (جہنمُک)  نارنَہ  ہیٚکن  پننیو  بُتھیٚو  نِشہِ  رُکٲوِتھ  تہٕ  نَہ  پننیو  شانَو  نِشہِ  تہٕ  نَہ  یِیہِ  تِمن  مددکرنہٕ  (تیٚلہِ  کرہن  نہٕ  عذاب  منگنس  منٛز  جلدی  ہُنٛد  شور)۔  

Transliteration:
  Law yaAAlamu alla<u>th</u>eena kafaroo <u>h</u>eena l<u>a</u> yakuffoona AAan wujoohihimu a<b>l</b>nn<u>a</u>ra wal<u>a</u> AAan <i><u>th</u></i>uhoorihim wal<u>a</u> hum yun<u>s</u>aroon<b>a</b>


Athar:
  سۅ  بَلاے  یِیہِ  اچانک  تہٕ  یِمن  رٹہِ  تِتھہٕ  پٲٹھۍ  اَکی  ساعتہٕ  زِ،  نَہ  ہیٚکن  یِم  تس  دوٗر  کٔرِتھ،  تہٕ  نہ  میلہِ  یِمن  ژِہِس  سُمب  مُہلتٕے۔

Mirwaiz:
  بلکہ  واتہِ  تِمن  برونٹھ  کُن  سُہ  عذاب  ہنگہ  تہٕ  منگہ،  سُے  کریکھ  حٲران،  دم  پھُٹۍ  گژھن۔  پس  ہیکن  نہٕ  تتھ  نارس  پانس  نِشہِ  دوٗر  کٔرِتھ،  نہ  یِیَکھ  مۅہلت  دِنہٕ۔

Tahir:
  بلکہ  واتہِ  تِمن  اچانک  (قیامت)  تہٕ  ڈالیکھ  مغزے  پتہٕ  نَہ  آسہِ  تِمن  سۅ  پۆت  پھِرنُک  طاقت  تہٕ  نَہ  یِیہِ  تِمن  مہلت  دِنہٕ۔

Transliteration:
  Bal tateehim baghtatan fatabhatuhum fal<u>a</u> yasta<u>t</u>eeAAoona raddah<u>a</u> wal<u>a</u> hum yun<i><u>th</u></i>aroon<b>a</b>


Athar:
  ہزٕل  چُھ  تۅہیہِ  بروٗنٹھمیٚن  رسولن  تہِ  کرنہٕ  آمُت،  مگر  تِمن  یِم  ہزٕل  ٹسنہٕ  کرن  وٲلۍ  ٲسۍ،  تِم  رٔٹۍ  تٔمۍ  چیزن  گھیرس  منٛز،  یتھ  تِم  ہزٕل  ٲسۍ  کران۔

Mirwaiz:
  بے  شک  بیٚیہِ  چھِ  ٹھٹھہٕ  آمٕتۍ  کرنہٕ  تِمن  پیغمبرن  سٍتۍ  یِم  تۅہیہِ  برونٹھ  ٲسۍ  یارسول  اللہؐ،  پس  آو  وَلنہٕ  تِمن  ٹھٹھہٕ  کروُنین  سُے  عذاب  یتھ  تِم  ٹھٹھہٕ  کران  ٲسۍ۔

Tahir:
  تہٕ  بے  شک  آو  تۅہیہِ  برونٛہہ  تہِ  رسولن  سٍتۍ  مذاق  کرنہٕ  پتہٕ  رٔٹۍتِمَو  لُکو  منٛزٕ  تِم  یِم  ہزٕل  ٲسۍ  کران  تٔمی  (عذابن)  گھیرس  منٛزیَتھ  تِم  ٹسنہٕ  ٲسۍ  کران۔

Transliteration:
  Walaqadi istuhzia birusulin min qablika fa<u>ha</u>qa bi<b>a</b>lla<u>th</u>eena sakhiroo minhum m<u>a</u> k<u>a</u>noo bihi yastahzioon<b>a</b>


Athar:
  اے  نبیؐ،  یِمن  ؤنِو،  کُس  چُھ  یُس  تۅہیہِ  خداے  رحمانس  نِشہِ  دۅہس  یا  راتس  بچٲوِتھ  ہیٚکہِ؟  مگر  یِم  چِھ  پننِس  ربّ  سٕندِ  نصیحت  نِشہِ  بُتھ  پھِران۔

Mirwaiz:
  توٚہۍ  فرمٲوِیوٗکھ  یارسول  اللہؐ،  کہ  دنیاہس  منٛز  یُس  توٚہۍ  محفوظ  چھِو  عذاب  نِشہِ،  یِتہِ  چھِ  مہربٲنی  حضرت  رحمان  سٕنزٕے،  ہرگاہ  نے  توٚہۍ  مٲنِو  تِہٕنز  مہربانی  تہٕ  احسان  تیٚلہِ  ؤنۍ  تو  توٚہۍ  کُس  چھُ  رٲچھ  کران  راتس  تہٕ  دۅہس  حضرت  رحمان  سٕندِ  عذاب  نِشہِ۔  یہِ  چھےٚ  تِہِنزٕے  رحمت  تہٕ  مہربٲنی  کہ  سُہ  چھُنہٕ  تۅہیہِ  نافرمٲنی  سببہٕ  عذابس  گرفتار  کران۔  ورنہٕ  تۅہیہِ  کُس  ہیٚکہِ  تَمہِ  عذاب  نِشہِ  بچٲوِتھ۔  یہِ  مہربانی  تہٕ  احسان  اوس  منگان  کہ  یہِ  محسن  تہٕ  مہربٲنی  کروُن  گژِھہ  کُنُے  زانُن۔  تس  گوٚژھ  نہٕ  کانٛہہ  شریک  تھاوُن۔  مگر  تِم  چھِنہٕ  توتہِ  توحیدُک  اقرار  کران۔  بلکہ  چھِ  تِم  بدستور  پننِس  حقیقی  پروردگار  سٕندِ  یادٕ  نِشہِ  تہٕ  توحید  نِشہِ  بُتھ  پھِران،  روگردٲنی  کران۔

Tahir:
  فرمٲوِو،  راتس  دۅہس  کُس  ہیٚکہِ  (خداے)  رحمٰنس  (سٕندِ  عذاب)  نِشہِ  تُہٕنز  حفاظت  تہٕ  رٲچھ  راوٕٹ  کٔرِتھ،  بلکہ  چِھ  تِم  پننِس  (تٔمۍ  سٕے)  رب  سٕنزِ  ذکرِ  نِشہِ  بُتھ  پھِران۔

Transliteration:
  Qul man yaklaokum bi<b>a</b>llayli wa<b>al</b>nnah<u>a</u>ri mina a<b>l</b>rra<u>h</u>m<u>a</u>ni bal hum AAan <u>th</u>ikri rabbihim muAAri<u>d</u>oon<b>a</b>


Athar:
  کیا  یِمن  چھا  کینٛہہ  تِتھۍ  خُداے  یِم  سٲنِس  مقابلس  منٛز  یِمن  حمایت  کرن؟  تِم  نہ  ہیٚکن  پانس  مدد  کٔرِتھ،  تہٕ  نہ  چُھ  سون  تٲیید  تِمن  حٲصل۔

Mirwaiz:
  کیا  تِمن  چھا  اَسہِ  ورٲے  تِتھِۍ  معبود  یِم  تِمن  بچٲوِتھ  ہیکن  سانہِ  عذاب  نِشہِ،  تِمن  کیا  ہیکن  تِمن  بچٲوِتھ؟  تِمن  چھُنہٕ  طاقت  پَنُن  پان  بچاونُک۔  یِمن  کیا  ہیکن  بچٲوِتھ،  نہ  ہیٚکہِ  مقابلہٕ  کہ  وقتہٕ  کانٛہہ  اسہِ  منٛزم  تِمن  سٍتۍ  روٗزِتھ۔  یِمن  کٲفرن  ہُنٛد  کفرس  پٮ۪ٹھ  اصرار  کرُن،  یہِ  چھُنہٕ  ییٚمہِ  وجہ  کہ  سانین  دلیلن  منٛز  کیا  چھُ  کانٛہہ  نُقص۔

Tahir:
  کیا  اَسہِ  وَرٲے  چھا  تِمن  کینہہ  بیٚیہِ  معبود  یِم  تِمن  (عذاب  نِشہِ)  بچٲوِتھ  ہیٚکن،  تِمن  چُھنہٕ  پانہٕ  پَنُن  مددکرنُک  طاقت  تہٕ  نَہ  آسہِ  سانہِ  طرفہٕ  تِمن  کانٛہہ  اَتھہٕ  رۆٹ  تہٕ  رفاقت  دستیاب۔

Transliteration:
  Am lahum <u>a</u>lihatun tamnaAAuhum min doonin<u>a</u> l<u>a</u> yasta<u>t</u>eeAAoona na<u>s</u>ra anfusihim wal<u>a</u> hum minn<u>a</u> yu<u>sh</u>aboon<b>a</b>


Athar:
  اصلی  کتھ  چھےٚ  یہِ  زِ  یِمن  لُکن  تہٕ  یِہندٮ۪ن  آباء  و  اجدادن  روٗدۍ  أسۍ  زندگی  ہُند  ساز  و  سامان  دِوان  پکان،  یوٚت  تام  زن  تِہٕنز  عمر  گٔیہِ  دراز۔  مگر  کیا  یِمن  چُھنا  اتھہِ  یِوان  زِ  أسۍ  چِھن  زمین  مختلف  طرفو  کم  کران  پکان؟  ﴿یعنی  زمینس  منٛز  چِھ  سانہِ  غالب  طاقت  کہ  کار  فرمٲئی  ہٕندۍ  آثار  عَلانیہ  اتھہِ  یِوان  زِ  اچانک  چھےٚ  کُنہِ  ساعتہٕ  قحط  چہِ  شکلہِ  منٛز،  کُنہِ  ساعتہٕ  سہلاب  چہِ  شکلہِ  منٛز،  کُنہِ  ساعتہٕ  بِنلہِ  چہِ  شکلہِ  منٛز،  کُنہِ  ساعتہٕ  سردی  یا  گرمی  ہٕنزِ  شکلہِ  منٛز  کانٛہہ  تِژھ  بلاے  یِوان،  یۅسہٕ  انسان  سٕندِس  کٔرِمٕتِس  کرٛٲوِمٕتِس  پٮ۪ٹھ  ڈوٹھ  چھےٚ  ژٕھنان،  ساسہٕ  بٔدۍ  لچھہِ  بٔدۍ  لُکھ  چِھ  مران،  بٔستِیہِ  چھےٚ  تباہ  سپدان،  اَلہٕ  اَلہٕ  کروٕنۍ  فصل  چِھ  تباہ  سپدان،  پیداوار  چُھ  کم  گژھان،  تجارتن  منٛز  چھےٚ  کساد  بازٲری  ﴿مچھر﴾  یِوان۔  غرض  انسان  سٕندٮ۪ن  زندگی  ہٕندٮ۪ن  وسٲیلن  منٛز  چھےٚ  کُنہِ  وِزِ  اکہِ  اندٕ  کمی  گژھان  تہٕ  کُنہِ  وِزِ  بیٚیہِ  اندٕ،  تہٕ  انسان  چُھنہٕ  پنُن  سورُے  زور  لگٲوِتھ  تہِ  یِم  نقصانات  رُکٲوِتھ  ہیکان﴾  وۅنۍ  کیا  یِم  یِنہٕ  غٲلب؟

Mirwaiz:
  بلکہ  چھُ  اصلی  وجہ  کہ  اسہِ  کوٚر  یِمن  لوٗکن  بۍٚیہِ  تِہِندین  مالین  بُڈِ  ببن  دنیاہُک  سامانِ  عیش  مہیا۔  یوٚت  تانۍتِہٕنزٕ  عمرٕہ  بڈییہِ۔  یِم  آے  دنیاہس  منٛز  پشت  درپشت  عیش  وآرام  کارن،  تمی  آیکھ  غفلت  ولنہٕ۔  غرض  نُقص  چھُ  تِمنٕے  منٛز،  سُہ  گوٚو  غفلتُک  نُقص  تہٕ  خلل۔  اَسہِ  کرے  بیان  تِم  چیز  یِمَو  سٍتۍ  تِمن  غفلت  ژَلہِ  ہا۔  کی  اتِم  چھِنا  وُچھان  کہ  أسۍ  چھِ  تِہِندِس  زمینس  بذریعہ  فتوحاتِ  اسلامیہ  پرتھ  طرفہٕ  کمی  کران۔  یِمن  ہٕندِ  رتصرفہٕ  نِشہِ  کٔڈِتھ  مسلمانن  ہٕندِس  تصرفس  منٛز  انان،  کیا  یِمے  ہیکہٕ  نہٕ  سٲنِس  پیغمبرس  پٮ۪ٹھ  غٲلب  سپدِتھ۔  یِم  چیز  وُچھِتھ  ہے  توتہِ  تِم  جہالتس  تہٕ  عنادس  پٮ۪ٹھ  اصرار  کٔرِتھ  عذابٕچ  فرمٲیش  روزان  کران۔

Tahir:
  بلکہ  ٲسۍ  اَسہِ  تِم  تہٕ  تِہِندۍ  آباء  و  اجداد  (عٲش  وعشرت  چہ  سۅلبگی  سٍتۍ)  نوٲزِمٕتۍ  اۆت  تام  زِ  تِہٕنزوٲنس  تہِ  روٗززیٹھان،  تیٚلہِ  کیا  تِمن  چُھنا  اَتھہِ  یِوان  زِ  أسۍ  چِھ  (وۅنۍ  اسلامی  فتوحاتن  ہٕنٛدِ  ذریعہ  تِہند  قبضٕکۍ)  علاقہٕ  تمام  اَندو  کِنۍژھۆٹراوان،  تیٚلہِ  کیا  تِم  چھا  (وۅنۍ)  غلبہٕ  لبن  وٲلۍ؟

Transliteration:
  Bal mattaAAn<u>a</u> h<u>a</u>ol<u>a</u>i wa<u>a</u>b<u>a</u>ahum <u>h</u>att<u>a</u> <u>ta</u>la AAalayhimu alAAumuru afal<u>a</u> yarawna ann<u>a</u> natee alar<u>d</u>a nanqu<u>s</u>uh<u>a</u> min a<u>t</u>r<u>a</u>fih<u>a</u> afahumu algh<u>a</u>liboon<b>a</b>


Athar:
  یِمن  ؤنِو  زِ،  بہٕ  چُھسَو  وحی  ہٕندِس  بُنیادس  پٮ۪ٹھ  توٚہۍ  کھۅژناوان۔  مگر  زٔرۍ  چِھنہٕ  آلو  بوزان  ییٚلہِ  تِم  خبردار  یِن  کرنہٕ۔

Mirwaiz:
  توٚہۍ  فرمٲوِیوٗکھ  بہٕ  چھُنہٕ  مگر  بیٖم  کران  تۅہیہِ  وحی  کہ  ذریعہ،  عذاب  واقع  کرُن  چھُنہٕ  میٲنِس  اختیارس  اندر۔  اگر  چہ  یِتھہٕ  پٲٹھۍ  بیٖم  کرُن  اوس  کٲفی  مگریِم  زٔرۍ  ییٚمہِ  ساعتہٕ  پٔزِس  کُن  ناد  دِتھ  عذاب  سٍتۍ  کھۅژناونہٕ  یِوان  چھِ،  تِم  چھِنہٕ  سُہ  آلو  بوزانٕے۔

Tahir:
  فرمٲوِو،  بہٕ  چُھسَو  تۆہۍ  صرف  وحی  ہٕندی  ذریعہ  کھوژناوان،  تہٕ  زٔرۍ  چِھنہٕ  آلَو  بوزان  ییٚلہِ  تہِ  تِم  کھوژناونہٕ  یِن۔

Transliteration:
  Qul innam<u>a</u> on<u>th</u>irukum bi<b>a</b>lwa<u>h</u>yi wal<u>a</u> yasmaAAu a<b>l</b><u>ss</u>ummu a<b>l</b>dduAA<u>a</u>a i<u>tha</u> m<u>a</u> yun<u>th</u>aroon<b>a</b>


Athar:
  تہٕ  اگر  تُہندِس  ربّ  سُند  عذاب  یِمن  رژھ  کھنڈ  چُھوِ  ﴿اَتھہٕ  لاگہِ﴾  تیٚلہِ  دِن  وُنۍ  کریکھ  زِ  ہاے  سٲنۍ  کم  بختی،  بے  شک  ٲسۍ  أسۍ  خطاوار۔

Mirwaiz:
  توپتہٕ  ییٚلہِ  تِمن  تُہٕندِس  پروردگار  سٕندِ  عذاب  کہ  ہواہُک  اَکھ  دکاہ  لگہِ  تَمہِ  ساعتہٕ  دَپن  ہاے  افسوس  واقعی  ٲسۍ  أسۍ  ظٲلم  تہٕ  خطا  کار۔

Tahir:
  اگر  واقعی  تِمن  تُہٕندِس  ربّ  سٕندِ  طرفہٕ  معمولی  عذاب  (تہِ)  زیٖر  دِیہِ  تیٚلہِ  لگن  تِم  ضرور  وَننہِ،  واے  سٲنۍ  بدقسمتی!  بے  شک  ٲسۍ  أسی  ظٲلم۔

Transliteration:
  Walain massathum naf<u>h</u>atun min AAa<u>tha</u>bi rabbika layaqoolunna y<u>a </u>waylan<u>a</u> inn<u>a</u> kunn<u>a</u> <i><u>th</u></i><u>a</u>limeen<b>a</b>


Athar:
  قیامت  کہ  دۅہ  تھاوَو  أسۍ  ٹھیک  ٹھیک  تولن  واجِنہِ  ترٛکرِ،  پتہٕ  سپدِ  نہٕ  کٲنٛسہِ  شخصس  پٮ۪ٹھ  ذرّس  یوت  ظُلم۔  ییٚمۍ  سُنٛد  آسٕرۍ  دانس  یوت  کوٚرمُت  کرٛوومُت  ﴿عمل﴾  آسہِ،  سُہ  اَنو  أسۍ  برونٛہہ  کُن  تہٕ  حساب  لگاونہٕ  خٲطرٕ  چِھ  أسۍ  سٮ۪ٹھاہ۔

Mirwaiz:
  بیٚیہِ  کرو  أسۍ  قیامت  کہ  دۅہ  قٲیم  عدلٕچ  ترٛکر۔  پس  یِیہِ  نہ  کٲنسہِ  نسبت  ظلم  کرنہٕ،  بیٚیہِ  ہرگاہ  اَسہِ  نِشہِ  أکِس  آسٕرۍ  پھٔلِس  آسہِ  ٲنسہِ  ہٕنز  عمل،  سۅتہٕ  اَنَو  أسۍ  تولنہٕ  خٲطرٕ  بیٚیہِ  أسۍ  کٲفی  حساب  ہیٚنہٕ  خٲطرٕ۔

Tahir:
  تہٕ  أسۍتھاوَوقیامت  کہ  دۅہ  عدل  تہٕ  انصافچ  تۯکٕر  تاکہ  کٲنسہِ  نفسس  پیٚٹھ  یِیہِ  نہٕ  ظلم  کرنہٕ،  تہٕ  اگر  (کٲنسہِ  ہٕنز  عمل)  آسٕرۍ  دانس  یٲژ  تہِ  آسہِ  (تیٚلہِ)  کرون  أسۍ  سۅ  (تہِ)  حٲضر،  تہٕ  أسۍ  چِھ  حساب  کرنہٕ  خٲطرٕ  کٲفی۔

Transliteration:
  Wana<u>d</u>aAAu almaw<u>a</u>zeena alqis<u>t</u>a liyawmi alqiy<u>a</u>mati fal<u>a</u> tu<i><u>th</u></i>lamu nafsun shayan wain k<u>a</u>na mithq<u>a</u>la <u>h</u>abbatin min khardalin atayn<u>a</u> bih<u>a</u> wakaf<u>a</u> bin<u>a</u> <u>ha</u>sibeen<b>a</b>


Athar:
  گۅڈٕ  چھےٚ  اسہِ  موسیٰ  علیہ  السلامس  تہٕ  ہارون  علیہ  السلامس  فُرقان  تہٕ  روشنی  تہٕ  ذِکر  عطا  کٔرمٕژ،  تِمن  مُتقی  لُکن  ہٕندِ  رٕژرٕ  خٲطرٕ۔

Mirwaiz:
  پٔزِپٲٹھۍ  بیٚیہِ  کٔر  اَسہِ  حضرت  موسیٰ  ہس  تہٕ  حضرت  ہارونس  عطا  کتاباہ  یۅسہٕ  پٔزِس  تہٕ  اَپزِس  منٛز  فرق  کروُنۍ  ٲسۍ۔  بیٚیہِ  وَتھ  ہاونہٕ  خٲطرٕ  اکھ  گاشاہ  بیٚیہِ  اَکھ  نصیحت  ناماہ  پرہیزگارن  ہٕندِ  خٲطرٕ۔

Tahir:
  تہٕ  بے  شک  کٔراَسہِ  موسیٰ  ہس  تہٕ  ہارونس  (علیہم  السلام  حقس  تہٕ  بٲطلس  منٛز)  فرق  کرن  واجِنۍ  تہٕ  (مکمل)  گاش  تہٕ  پرہیزگارن  خٲطرٕ  نصیحت  (کس  بنیادس  پیٹھ  دٔرتھ  کتاب  تورات)  عطا۔

Transliteration:
  Walaqad <u>a</u>tayn<u>a</u> moos<u>a</u> wah<u>a</u>roona alfurq<u>a</u>na wa<u>d</u>iy<u>a</u>an wa<u>th</u>ikran lilmuttaqeen<b>a</b>


Athar: یِم وُچھنہٕ ورٲے پننِس ربّس کھۅژن، تہٕ یِمن ﴿حساب چہِ﴾ تمہِ گرِ ہُنٛد بیٖم آسہِ۔
Mirwaiz:
  یِم  پرہیزگار  پننِس  پروردگارس  غٲیبانہٕ  طور  کھۅژان  چھِ ،  بیٚیہِ  یِم  قیامت  نِشہِ  تہِ  کھۅژان  چھِ،  یِتھہٕ  پٲٹھۍ  اَسہِ  تِمن  یعنی  موسیٰ  تہٕ  ہارون  علیہ  السلامن  کتاب  عطا  کٔر۔

Tahir:
  یِم  لُکھ  پننِس  ربّس  وُچھنہٕ  وَرٲے  کھوژان  چِھ  بیٚیہِ  یِم  قیامت  (چو  خوف  نٲکِیو)  نِشہِ  کھوژان  روزان  چِھ۔

Transliteration:
  Alla<u>th</u>eena yakhshawna rabbahum bi<b>a</b>lghaybi wahum mina a<b>l</b>ss<u>a</u>AAati mushfiqoon<b>a</b>


Transliteration: Wah<u>atha</u> <u>th</u>ikrun mub<u>a</u>rakun anzaln<u>a</u>hu afaantum lahu munkiroon<b>a</b>
Athar:
  تہٕ  وۅنۍ  چھےٚ  یہِ  بابرکت  ذکر  اَسہِ  ﴿تُہندِ  خٲطرٕ﴾  نٲزِل  کٔرمٕژ،  وۅنۍ  کیا  توٚہۍ  چِھوٕہ  یہِ  قبول  کرنہٕ  نِشہِ  منکر  بنان۔

Mirwaiz:
  یہِ  قرآن  مجید  تہِ  چھُ  بابرکت  اکھ  نصیحت  ناماہ  یُس  اَسہِ  نٲزل  کوٚر  کیا  توٚہۍ  چھِوٕہ  اَتھ  انکار  کران۔

Tahir:
  یہِ  (قرآن)  چُھ  برکت  واجِنۍ  ذکر  یُس  اَسہِ  نٲزل  چُھ  کۆرمُت،کیا  تۆہۍ  چِھوٕ  اَتھ  انکار  کرن  وٲلۍ۔


Athar:
  تَمہِ  تہِ  برونٛہہ  ٲس  اَسہِ  ابراہیم  علیہ  السلامس  تٔمۍ  سٕنز  ہوش  مندی  بخٕشمٕژ،  تہٕ  أسۍ  ٲسِن  سُہ  جان  پٲٹھی  زانان۔

Mirwaiz:
  پٔزِپٲٹھۍ  بیٚیہِ  کوٚر  اَسہِ  ابراہیم  علیہ  السلامس  تہٕ  موسیٰ  علیہ  السلامس  برونٹھ  پنن  دِوّت  تہٕ  معاملہٕ  فہمی  عطا ﴿یۅسہٕ  تِہِندِس  شانس  شوٗبہِ  ہا۔  اَسہِ  ٲس  برونٹھُے  خبر  تِہٕندین  کمالاتِ  علمین  ہٕنز۔

Tahir:
  تہٕ  بے  شک  اوس  اَسہِ  گۅڈٕ  پیٚٹھے  ابراہیمس  (علیہ  السلام)  تِہِند (مرتبہٕ  مطٲبق)  فہم  تہٕ  ہدایت  دِتھ  تھوومُت  تہٕ  أسۍ  ٲسۍ  تِمن  (ہٕنٛزقٲبلیت  تہٕ  اہلیت)  وارٕپٲٹھۍ  زانن  وٲلۍ۔

Transliteration:
  Walaqad <u>a</u>tayn<u>a</u> ibr<u>a</u>heema rushdahu min qablu wakunn<u>a</u> bihi AA<u>a</u>limeen<b>a</b>


Athar:
  یاد  کٔرِو  سُہ  موقع  ییٚلہِ  تٔمۍ  پننِس  مٲلِس  تہٕ  پننِس  قومس  ووٚنمُت  اوس  زِ،  یِم  پۅتٕلۍ  کِتھۍ  چِھ  یِمن  توٚہۍ  لُکھ  لٲرِتھ  چِھو  گٔمٕتۍ؟

Mirwaiz:
  قابل  ذکر  چھُ  تِہُند  یہِ  واقعہ  ییٚلہِ  تِمَو  دوٚپ  پننِس  مٲلس  تہٕ  پننِس  قومس  ییٚلہِ  تٔمۍ  مصروف  وُچھ  تِم  پۅتلین  ہٕندس  عبادتس  اندر،  ووٚنہکھ  یِمہٕ  کم  شکملہٕ  چھَو  تۅہیہِ  تھٲوِمَژٕ  یِمن  پرستش  کرنہٕ  خٲطرٕ  توٚہۍ  پرتھ  وقتہٕ  تِمن  برونٹھہٕ  کنہِ  بِہِتھ  چھِو  آسان۔

Tahir:
  ییٚلہِ  تِمَو  پننِس  مٲلِس  (پیٚترس)  تہٕ  پننِس  قومس  فرموو،یِم  کِتھۍ  پۅتٕلۍ  چِھ  یِمن  (ہٕنٛزِپوٗزایہِ)  پیٚٹھ  تۆہۍ  ڈٔٹِتھ  چِھو۔

Transliteration:
  I<u>th</u> q<u>a</u>la liabeehi waqawmihi m<u>a</u> h<u>ath</u>ihi a<b>l</b>ttam<u>a</u>theelu allatee antum lah<u>a</u> AA<u>a</u>kifoon<b>a</b>


Athar: تِمو دِیُت جواب، اسہِ چِھ پنٕنۍ مٲلۍ بُڈِبب یِہٕنز عبادت وُچِھمٕتۍ کران۔
Tahir: تِمَو وۆن، اَسہِ ٲسۍ پنٕنۍ مٲلۍ بُڈِ بب یہِٕنزٕے پوٗزا کران وُچھ مٕتۍ۔
Transliteration: Q<u>a</u>loo wajadn<u>a</u> <u>a</u>b<u>a</u>an<u>a</u> lah<u>a</u> AA<u>a</u>bideen<b>a</b>
Mirwaiz:
  تِمَو  دوٚپہکھ  جواب  زِ  اَسہِ  وُچھ  مٲلۍ  تہٕ  بُڈِ  بب  یِمنٕے  پرستش  کران۔  تِم  لوٗکھ  ٲسۍ  عٲقل  لہٰذا  زون  اَسہِ  ہِم  چیز  چھِ  پرستش  قٲبل۔


Athar: تٔمۍ ووٚن، توٚہۍ تہِ چِھو گُمراہ تہٕ تُہٕندۍ مٲلۍ بُڈِبب تہِ ٲسۍ ٹاکارٕہ گمرٲہی منٛز۔
Transliteration: Q<u>a</u>la laqad kuntum antum wa<u>a</u>b<u>a</u>okum fee <u>d</u>al<u>a</u>lin mubeen<b>in</b>
Mirwaiz:
  ابراہیم  علیہ  السلامن  دوٚپُکھ  توٚہۍ  تہٕ  بیٚیہِ  تُہٕندۍ  مٲلۍ  بُڈِ  بب  چھِو  پٔزِپٲٹھۍ  یِم  پۅتٕلۍ  لایقِ  عبادت  زاننس  اندر  نَنہِ  گمراہی  منٛز مبتلا۔  تِم  ٲسۍ  پانہٕ  گمراہ،  توٚہۍ  تہِ  روٗدِو  تتھ  گمرٲہی  پٮ۪ٹھ۔  یہِ  بوٗز  تِمَو  اَکھ  نٔو  کتھاہ،  تِم  گٔے  یہِ  بوٗزِتھ  حٲران،  تِمَو  دوٚپ۔

Tahir:
  (ابراہیم  علیہ  السلامن) فرموونکھ،بے  شک  ٲسۍ  وُ  تۆہۍ  تہٕ  تُہٕندۍ  مٲلۍ  بُڈِ  بب  (سٲری)  ٹاکارٕہ  گمرٲہی  منٛز۔


Transliteration: Q<u>a</u>loo ajitan<u>a</u> bi<b>a</b>l<u>h</u>aqqi am anta mina all<u>a</u>AAibeen<b>a</b>
Athar:
  تِمو  ووٚن  کیا  ژٕہ  چھُکھہٕ  اسہِ  برونٛہہ  کنہِ  پنٕنۍ  اصلی  خیالات  پیش  کران،  کِنہٕ  مذاق  چُھکھ  کران۔

Mirwaiz:
  تِم  لٔگۍ  دَپنہِ  کیا  توٚہۍ  چھِوٕ  ہ  پننہِ  جایہِ  یہِ  کتھ  پٔززٲنِتھ  اَسہِ  نِشہِ  پیش  کران۔  کِنہٕ  توٚہۍ  چھِو  یِتھے  مخول  کران۔

Tahir:
  تِمَو  وۆن،  کیا  (صرف)  چُھکھہٕ  ژٕے  یوت  حق  ہیٚتھ  آمُت  کِنہٕ  ژٕ  چُھکھ  (محض)  تماشہِ  گریٚو  منٛزٕ۔


Athar:
  تٔمۍ  دِیُت  جواب،  نہ  بلکہ  چُھ  پٔزِپٲٹھۍ  تُہُند  ربّ  سُے،  یُس  زمین  و  آسمانن  ہُند  ربّ  تہٕ  تِہُند  پٲدٕ  کرن  وول  چُھ۔  اتھ  پٮ۪ٹھ  چُھس  بہٕ  تۅہیہِ  برونٛہہ  کنہِ  گوٲہی  دِوان۔

Mirwaiz:
  ابراہیم  علیہ  السلامن  فرمووُکھ  مخول  چھُنہٕ  بلکہ  چھےٚ  پٔزکتھ  نہ  صڑف  مے  نِشہِ  یوت  بلکہ  واقعس  منٛز  تہِ  چھےٚ  یٔہے  پٔز  کتھ  کہ  ربّ  تُہُند  چھُ  سُے  ذاتِ  پاک  یُس  سارِنٕے  آسمانن  تہٕ  زمینن  ہُنٛد  ربّ  چھُ۔  ییمۍ  تِم  آسمان  زمین  گۅڈٕہ  پٲدٕہ  کٔرۍ  برونٹھِم  نقشہ  رہٕ  نمونہ  آسنہٕ  ورٲے۔  بیٚیہِ  یہِ  یِمن  آسمانن  تہٕ  زمینن  منٛز  چھُ  تہِ  سورُے  کوٚر  تٔمی  پٲدٕہ  یتھ  منٛز  یِم  تُہٕندۍ  پۅتٕلۍ  تہِ  شٲمل  یعنی  تِم  تہِ  چھِ  تٔمی  پٲدٕہ  کٔرۍ  مٕتۍ۔  بہٕ  چھُس  پانہٕ  اَمِچ  گوٲہی  دِوان،  اَتھ  پٮ۪ٹھ  چھےٚ  مےٚ  نِشہِ  دلیلہِ  تہِ،  بہٕ  چھُس  نہٕ  تُہٕندۍ  پٲٹھۍ  أچھ  ؤٹِتھ  تقلید  کران۔

Tahir:
  (ابراہیم  علیہ  السلامن)  فرموونکھ،  بلکہ  چُھ  تُہُنٛد  ربّ  آسمانن  ہُنٛد  تہٕ  زمینُک  ربّ  ییٚمۍ  تِم  (سٲری)  پٲدٕ  کٔرۍ  تہٕ  بہٕ  چُھس  اَتھ  (کتھہِ)  پیٚٹھ  گواہی  دِنہٕ  والیو  منٛزٕ۔

Transliteration:
  Q<u>a</u>la bal rabbukum rabbu a<b>l</b>ssam<u>a</u>w<u>a</u>ti wa<b>a</b>lar<u>d</u>i alla<u>th</u>ee fa<u>t</u>arahunna waan<u>a</u> AAal<u>a</u> <u>tha</u>likum mina a<b>l</b>shsh<u>a</u>hideen<b>a</b>


Transliteration: Wata<b>A</b>ll<u>a</u>hi laakeedanna a<u>s</u>n<u>a</u>makum baAAda an tuwalloo mudbireen<b>a</b>
Athar:
  تہٕ  اللہ  تعالیٰ  سُند  قسم  بہٕ  ہیٚمہٕ  تُہنزِ  غیر  موجودگی  منٛز  ضرور  تُہٕندٮ۪ن  پۅتلیٚن  خبر۔

Mirwaiz:
  قسمِ  خدا  بہٕ  کرٕ  تُہٕندین  پۅتلین  ضرور  کینہہ  تدبیراہ  تہٕ  بندوبستاہ  یُتھ  تۅہیہِ  معلوم  سپدِ  تُہُند  عٲجز  آسُن  تُہٕندِ  تِمن  نِشہِ  واپس  گژھنہٕ  پتہٕ۔  

Tahir:
  تہٕ  اللہ  تعالیٰ  سُنٛد  قسم!  بہٕ  اَنہٕ  تُہٕندیٚن  پۅتلیٚن  سٍتۍ  اَکھ  تدبیر  ضرور  عملہِ  منٛز  اَمہِ  پتہٕ  زِ  ییٚلہِ  تۆہۍ  شانہ  پھِرِتھ  واپس  گٔژِھو۔


Transliteration: FajaAAalahum ju<u>thath</u>an ill<u>a</u> kabeeran lahum laAAallahum ilayhi yarjiAAoon<b>a</b>
Athar:
  چنانچہِ  چُھ  سُہ  تِمن  ﴿پۅتلیٚن﴾  پھٔلۍ  کران  تہٕ  صرف  چُھ  تِہندِس  بٔڈِس  ﴿پۅتلِس﴾  پُھٹراونے  تھاوان،  تاکہ  شاید  زِ  تِم  کرن  تس  کُن  رجوع۔  ﴿تِم  ییٚلہِ  آے  تہٕ  وُچُھکھ  پۅتلیٚن  یہِ  حال  کٔرِتھ﴾

Mirwaiz:
  چنانچہ  تِہِندِ  گژھنہٕ  پتہٕ  کٔرۍ  ابراہیم  علیہ  السلامن  تِمن  پۅتلین  تبرِ  سٍتۍ  ریزہ  ریزہ  مگر  نہٕ  أکِس  بٔڈِس  پۅتلِس۔  تس  کوٚرُکھ  نہٕ  کیںحہہ  تہِ  یُتھ  تِم  تِمن  کُن  واپس  یِن  دریافت  کرنہٕ  خٲطرٕ۔

Tahir:
  پتہٕ  کٔرۍ  ابراہیمن  (علیہ  السلام)  تِمن  (پۅتلیٚن)  ٹُکرٕ  بٔڑِس  (پۅتلِس)  وَرٲے  تاکہ  تِم  لُکھ  کرن  تس  کُن  رجوع۔


Athar: وَننہِ لٔگۍ، سانیٚن خُداین کٔمۍ چُھ یہِ حال کوٚرمُت؟ سٮ۪ٹھاہ ظٲلِم چُھ سُہ اوسمُت۔
Mirwaiz:
  تَمہِ  پتہٕ  ییٚلہِ  تِم  واپس  آے،  وُچھُکھ  پۅتلین  ہُنٛد  یہِ  حال۔  دپنہِ  لٔگۍ  یہِ  بے  ادبی  تہٕ  بے  حرمتی  ہٕنز  کٲم  کٔمۍ  سنا  چھےٚ  کٔرمٕژ  سانین  معبودن  نسبت  بے  شک  چھُ  سُہ  ظٲلم۔

Tahir:
  تِم  لگۍ  وننہ،  کٔمۍ  چُھ  سانیٚن  معبودن  ہُنٛدیہِ  حال  کۆرمُت  ؟بے  شک  چُھ  سُہ  ضرور  ظٲلمو  منٛزٕ۔

Transliteration:
  Q<u>a</u>loo man faAAala h<u>atha</u> bi<u>a</u>lihatin<u>a</u> innahu lamina a<b>l</b><i><u>thth</u></i><u>a</u>limeen<b>a</b>


Athar: ﴿کینژھو لُکو ووٚن﴾ اسہِ اوس اکھ نوجوان یِہٕنز ذکر کران بوٗزمُت، یس ناو چُھ ابراہیمؑ۔
Transliteration: Q<u>a</u>loo samiAAn<u>a</u> fatan ya<u>th</u>kuruhum yuq<u>a</u>lu lahu ibr<u>a</u>heem<b>u</b>
Mirwaiz:
  بعض  لٔگۍ  دپنہِ  اَسہِ  بوٗز  اَکھ  جوانا  اوس  یِمن  پۅتلین  ہُنٛد  تذکرہ  کران،  تس  چھُ  ناو  ابراہیم۔

Tahir:
  (کینٛژھو)  لُکو  وۆن،  اَسہِ  چُھ  أکِس  نوجوان  سُنٛد  بوٗزمُت  یُس  یہِٕنز  ذکر  (انکار  تہٕ  کٕٹ  کٔڑۍکٔڑۍ)  چُھ  کران  تس  چُھ  ابراہیم  وَننہ  یِوان۔


Tahir: تِمَو وۆن، سُہ أنیوٗن لُکن برونٛہہ کُن تاکہ تِم وُچھن (تس)۔
Transliteration: Q<u>a</u>loo fatoo bihi AAal<u>a</u> aAAyuni a<b>l</b>nn<u>a</u>si laAAallahum yashhadoon<b>a</b>
Athar:
  تِمو  ووٚن  أنِیون  تیٚلہِ  رٔٹِتھ  سارِنٕے  برونٛہہ  کُن،  تاکہ  لُکھ  وُچھن  ﴿تس  کِتھہٕ  پٲٹھۍ  یِیہِ  خبر  ہیٚنہ﴾۔

Mirwaiz:
  دوٚپُکھ  پس  أنیوٗن  سُہ  سارِنٕے  لوٗکن  تھی۔  یُتھ  تِمن  تھی  اقرار  کرِ  تہٕ  تِم  تہِ  روزن  گواہ،  توپتہٕ  اننووُکھ  ابراہیم  علیہ  السلام۔


Mirwaiz: دوٚپہس اے ابراہیم ژےٚ کوٚرتھہٕ یہِ حال سانین پۅتلین۔
Athar:
  ﴿ابراہیم  علیہ  السلامن  ہٕنٛدِس  یِنس  پٮ۪ٹھ﴾  پُرٛژھ  تِمَو،  ہے  ابراہیم  علیہ  السلام،  ژےٚ  چَھیہِ  سانیٚن  خُداین  سٍتۍ  یہِ  حرکت  کٔرمٕژ؟

Tahir:
  (ییٚلہِ  ابراہیم  علیہ  السلام  آے)  تِمَو  وۆن،  کیا  ژے  چُھیہِ  سانیٚن  معبودن  سٍتۍ  یہِ  حال  کۆرمُت  اے  ابراہیم؟

Transliteration:
  Q<u>a</u>loo aanta faAAalta h<u>atha</u> bi<u>a</u>lihatin<u>a</u> y<u>a</u> ibr<u>a</u>heem<b>u</b>


Athar:
  تٔمۍ  دِیُت  جواب،  بلکہ  یہِ  سورُے  کوٚر  یِہِندۍ  ییٚمۍ  سردارن،  یِمنٕے  پٕرٛژِھو  اگر  یِم  بولان  آسن۔  ﴿الفاظ  چِھ  خۅد  ظٲہر  کران  زِ  حضرت  ابراہیم  علیہ  السلام  چِھ  یہِ  کتھ  امہِ  موجوٗب  ونان  زِ  تِم  لُکھ  گژھن  درجواب  پانہٕ  اقرار  کرٕنۍ  زِ  تِہندۍ  یِم  معبود  چِھ  بالکل  بے  بس،  تہٕ  تِمن  نِشہِ  یِیہِ  نہٕ  کُنہِ  کامہِ  کارُک  توقع  تھاونہٕ۔  یِتھیٚن  موقعن  پٮ۪ٹھ  ییٚلہِ  کانٛہہ  شخص  اِستدلال  خٲطرٕ  خلاف  واقعہ  کتھ  چُھ  ونان،  سۅ  ہیٚکہِ  نہٕ  اَپز  ماننہٕ  یِتھ،  تِکیازِ  نہ  چُھ  سُہ  پانہٕ  سۅ  کتھ  اَپزِکہ  نیتہٕ  ونان  تہٕ  نہ  چِھ  امِکۍ  بوزن  وٲلۍ  اتھ  اَپُز  سمجھان۔  وَنن  وول  چُھ  اَتھ  حُجت  قٲیِم  کرنہٕ  خٲطرٕ  ونان  تہٕ  بوزن  وول  تہِ  چُھ  اتھ  أتھۍ  معنیس  منٛز  نِوان﴾

Mirwaiz:
  تِمَو  دوٚپہَکھ  بلکہ  چھُ  کوٚرمُت  یہِ  یِہِندۍ  بٔڈۍ  پۅتٕلۍ۔  پس  پٕرٛژھۍ  تو  تِمن  پۅتلین  چھِ  ہے  تِم  کلام  کروُنۍ۔

Tahir:
  تِمَو  فرمووُکھ،  بلکہ  آسہِ  یہِ  (کٲم)  تِہِندۍ  ییٚمۍ  بٔڑۍ  (پۅتٕلۍ)  کٔرمٕژتیٚلہِ  پٕۯژِھو  تِمنٕے  (پۅتلیٚن)  ہرگاہ  تِم  کتھ  کٔرتھ  ہیٚکن۔

Transliteration:
  Q<u>a</u>la bal faAAalahu kabeeruhum h<u>atha</u> fa<b>i</b>saloohum in k<u>a</u>noo yan<u>t</u>iqoon<b>a</b>


Athar:
  یہِ  بوزِتھ  چِھ  تِم  لُکھ  پننِس  ضمیرس  کُن  پھیران،  تہٕ  ﴿پننیٚن  دِلن  منٛز﴾  لٔگۍ  وَننہٕ،  پزی  چِھو  توٚہۍ  پانے  ظٲلِم۔

Mirwaiz:
  پتہٕ  پھیٖرۍ  تِم  پانس  کُن،  پٲنۍ  پانس  سٍتۍ  سونچ  کٔرِتھ  لٔگۍ  اَکھ  أکِس  وَننہِ۔  یقیناً  چھےٚ  زیادتی  تِہِندی  طرفہٕ ﴿بے  جان  کنیٚن  معبود  وَنُن  چھُ  بے  شک  ظلم﴾۔

Tahir:
  وۅنۍپھیٖرۍ  تِم  پننیٚن  نٕے  (سونچن)  کُن  پتہٕ  لوگُکھ  وَنُن،بے  شک  چِھو  تۆہۍپانہٕ  (یِمن  مجبورتہٕ  بے  بس  پۅتلیٚن  ہٕنز  پوٗزا  کٔرِتھ)  ظٲلم  (سپِدۍمٕتۍ)۔  

Transliteration:
  FarajaAAoo il<u>a</u> anfusihim faq<u>a</u>loo innakum antumu a<b>l</b><i><u>thth</u></i><u>a</u>limoon<b>a</b>


Athar:
  مگر  پتہٕ  آے  تِم  کَلَو  کِنۍ  دُبہٕ  پھِرنہٕ  ﴿یعنی  تِمن  رٲو  عقل﴾  تہٕ  ووٚنُکھ،  ژےٚ  چھےٚ  پے  یِم  چِھنہٕ  بولان۔

Mirwaiz:
  توپتہٕ  آکھ  کلہٕ  نوٚمراونہٕ  بۅن  کُن  خجالت  کہ  سببہٕ۔  کلہٕ  بۅن  کُن  ترٲوِتھ  لٔگۍ  وَننہِ  واقعی  تۅہیہِ  چھُ  معلوم  اے  ابراہیم  یِم  پۅتٕلۍ  چھِنہٕ  ہیکان  کِہِنۍ  ؤنِتھ۔

Tahir:
  پتہٕ  آے  تِم  پننیو  کلو  کِنۍ  دُبہٕ  کرنہٕ  (یعنی  تِہٕنزٕ  عقلہٕ  پھیرِ  دُبہٕ  تہٕ  وَننہِ  لٔگۍ،)  بے  شک  (اے  ابراہیم!)  ژے٘  چھے  پانس  خبر  زِ  یِم  چِھنہٕ  کتھ  کران۔

Transliteration:
  Thumma nukisoo AAal<u>a</u> ruoosihim laqad AAalimta m<u>a</u> h<u>a</u>ol<u>a</u>i yan<u>t</u>iqoon<b>a</b>


Athar:
  ابراہیم  علیہ  السلام  چِھ  ونان،  تیٚلہِ  کیا  توٚہۍ  چِھوٕہ  اللہ  تعالیٰ  ترٲوِتھ  تِمن  چیزن  ہٕنز  پوٗزا  کران،  یِم  نَہ  تۅہیہِ  نفع  واتناونس  پٮ۪ٹھ  قدرت  چِھ  تھاوان  تہٕ  نَہ  نقصان۔

Mirwaiz:
  ابراہیم  علیہ  السلامن  دوٚپُکھ  ادٕہ  توٚہۍ  چھِوٕہ  معبودِ  برحقس  ورٲے  تِمن  چیزن  ہٕںز  پرستش  کران  یِم  نہٕ  تۅہیہِ  کانٛہہ  نفع  ہیکن  واتنٲوِتھ  بیٚیہِ  نہٕ  کانٛہہ  نقصان۔

Tahir:
  (ابراہیم  علیہ  السلامن)  فرموونکھ،  تیٚلہِ  کیا  تۆہۍ  چِھوٕاللہ  تعالیٰ  ترٲوِتھ  تِم  (پۅتٕلۍ)  پوٗزان  یِم  نَہ  تۅہیہِ  نفع  ہیٚکن  دِتھ  تہٕ  نَہ  ہیٚکن  تۅہیہِ  نقصان  واتنٲوِتھ۔

Transliteration:
  Q<u>a</u>la afataAAbudoona min dooni All<u>a</u>hi m<u>a</u> l<u>a</u> yanfaAAukum shayan wal<u>a</u> ya<u>d</u>urrukum


Transliteration: Offin lakum walim<u>a</u> taAAbudoona min dooni All<u>a</u>hi afal<u>a</u> taAAqiloon<b>a</b>
Athar:
  تھۅکہٕ  تۅہیہِ  پٮ۪ٹھ  بیٚیہِ  تُہٕندٮ۪ن  یِمن  معبودن  پٮ۪ٹھ  یِہٕنز  توٚہۍ  اللہ  تعالیٰ  ترٲوِتھ  پوٗزا  چِھو  کران،  کیا  تۅہیہِ  چَھو  نا  رَژھ  تہِ  عقل؟

Mirwaiz:
  سٮ۪ٹھاہ  تنگ  چھُس  بہٕ  سپُدمُت  تُہٕندِ  مۅکھہٕ  بیٚیہِ  یِمن  ہٕنز  توٚہۍ  پرستش  چھِو  کران  معبودِ  برحقس  ورٲے۔  کونہٕ  چھِو  توٚہۍ  عقل  کران  یُس  بے  جان  چیز  کتھ  ہیٚکہِ  نہٕ  کٔرِتھ،  سُے  ہیٚکیا  معبود  ٲسِتھ۔

Tahir:
  افسوس  تۅہیہِ  پیٚٹھ  (تہِ)  تہٕ  تِمن  (پۅتلیٚن)  پیٚٹھ  (تہِ)  یِم  تۆہۍ  اللہ  تعالیٰ  ہس  وَرٲے  پوٗزان  چھووکھ،  کیا  تۅہیہِ  چھَو  نا  عقل؟


Athar:
  تِمو  ووٚن،  زٲلِیوٗن  یہِ  تہٕ  حمایت  کٔرِو  پننیٚن  خُداین  ہٕنز،  اگر  تۅہیہِ  کینٛہہ  کرُن  چُھو۔

Mirwaiz:
  تِم  لٔگۍ  وَننہِ  پانہٕ  وٲنۍ  أمۍ  ابراہیمن  زٲلۍ  سٲنۍ  پَپَر،  لہٰذا  گژِھہ  یِتہِ  زالنہٕ  یُن  نارس  منٛز۔  توٚہۍ  کٔرِو  مدد  معبودن  پننین،  چھِو  ہے  تۅہیہِ  کینٛہہ  کرُن۔  توپتہٕ  کوٚرُکھ  نار  تیار  واریاہس  کالس  زِیُن  سوٚمبرِتھ۔  تَمہِ  پتھٕ  ییٚلہِ  ابراہیم  علیہ  السلام  تتھ  نارس  منٛز  تراوُن  ہیوٚتُکھ۔

Tahir:
  تِمَو  وۆن،  یہِ  زٲلیوٗن  تہٕ  پننیٚن  (تباہ  گٲمتیٚن)  معبودن  کٔرِو  مدد  ہرگاہ  تۆہۍ  (کینہہ)  کرن  وٲلۍ  چِھو۔

Transliteration:
  Q<u>a</u>loo <u>h</u>arriqoohu wa<b>o</b>n<u>s</u>uroo <u>a</u>lihatakum in kuntum f<u>a</u>AAileen<b>a</b>


Tahir: اَسہِ فرموو، اے نارٕ! ژٕ گژھ سردبیٚیہِ بن سلامتی ابراہیمس پیٚٹھ۔
Athar:
  اسہِ  ووٚن،  اے  نارٕ،  ٹھنڈٕ  سپد  تہٕ  سلامتی  بن  ابراہیمسؑ  پٮ۪ٹھ۔  ﴿الفاظ  چِھ  صاف  ونان  بیٚیہِ  چُھ  سیاق  و  سباق  تہِ  اتھ  مفہومس  تٲیید  کران  زِ  تِمو  کٔر  پٔزِپٲٹھۍ  پننِس  اتھ  فٲصلس  پٮ۪ٹھ  عمل،  تہٕ  ییٚلہِ  نار  تیار  کٔرِتھ  تِمو  ابراہیم  علیہ  السلام  اتھ  منٛز  ترٲوۍ  تمہِ  ساعتہٕ  دِیُت  خُداین  نارس  حُکم  زِ  سُہ  سپدِن  ابراہیم  علیہ  السلام  سٕندِ  خٲطرٕ  ٹھنڈٕ،  تہٕ  تس  مَہ  واتنٲوِن  نقصان۔  لہٰذا  چُھ  ٹاکارٕہ  پٲٹھۍ  یِتہِ  تِمو  معجزو  منٛزٕ  اکھ  یِم  قرآنس  اندر  بیان  چِھ  کرنہٕ  آمٕتۍ۔﴾

Mirwaiz:
  اللہ  تعالیٰ  فرماوان  حکم  کوٚر  اَسہِ  نارس۔  نارو  سرد  سپَد،  بیٚیہِ  سلامتی  ہُنٛد  ذریعہ  ابراہیمس  پٮ۪ٹھ۔

Transliteration:
  Quln<u>a</u> y<u>a</u> n<u>a</u>ru koonee bardan wasal<u>a</u>man AAal<u>a</u> ibr<u>a</u>heem<b>a</b>


Athar: تِم ٲسۍ یژھان ابراہیمؑ سٍتۍ کرہن بُرٲئی۔ مگر اسہِ کٔرۍ تِم بُرٕ پٲٹھۍ ناکام۔
Transliteration: Waar<u>a</u>doo bihi kaydan fajaAAaln<u>a</u>humu alakhsareen<b>a</b>
Mirwaiz:
  بیٚیہِ  کریاو  تِمَو  ارادٕہ  پننہِ  تڈبیرِ  سٍتۍ  ابراہیمس  نقصان  واتناونُک۔  پس  کٔرۍ  اَسہِ  تِمے  سخت  نقصان  تُلہٕ  وُنۍ۔

Tahir:
  تہٕ  تِمَو  اوس  ابراہیمس  (علیہ  السلام)  سٍتۍ  وُلٹہٕ  دوکھہٕ  دِنُک  ارادٕہ  کۆرمُت  مگر  اَسہِ  کٔرۍ  تِم  وُلٹہٕ  پٲٹھۍ  ناکام۔


Athar:
  تہٕ  اسہِ  کوٚڈ  سُہ  تہٕ  لوطؑ  بچٲوِتھ  تتھ  سر  زمینس  کُن  یتھ  منٛز  اسہِ  دُنیا  والیٚن  خٲطرٕ  برکتہٕ  چھےٚ  تھاوِمژٕ۔

Mirwaiz:
  بیٚیہِ  دُیت  اَسہِ  نجات  ابراہیم  علیہ  السلامس  بیٚیہِ  لوط  علیہ  السلامس،  یُس  تِہُند  باپہٕ  تھٕر  اوس  دشمنن  نِشہِ،  واتنٲوۍ  اَسہِ  تِم  دۅشوے  تتھ  زمینس  منٛز  یتھ  منٛز  اَسہِ  برکت  چھےٚ  تھٲومٕژ  لوٗکن  ہٕندِ  خٲطرٕ  یعنی  ملک  شامس  اندر۔

Tahir:
  تہٕ  اَسہِ  نِی  ابراہیم (علیہ  السلام) تہٕ  لوط (علیہ  السلام  یِم  تِہِندۍ  بابتھٕر  یعنی  تِہِندِس  بٲیِس  ہاران  سٕندۍ  فرزند  ٲسۍعراق  پیٚٹھہٕ)  بچٲوِتھ  تَتھ  سرزمینس  (یعنی  شامس)  کُن  یَتھ  منٛز  اَسہِ  دنیا  والیٚن  خٲطرٕ  برکتہٕ  چھے٘  تھاوِمَژٕ۔

Transliteration:
  Wanajjayn<u>a</u>hu waloo<u>t</u>an il<u>a</u> alar<u>d</u>i allatee b<u>a</u>rakn<u>a</u> feeh<u>a</u> lilAA<u>a</u>lameen<b>a</b>


Athar:
  تہٕ  اسہِ  کوٚر  تس  اسحاقؑ  عطا،  تہٕ  اَتھ  پٮ۪ٹھ  مزید  یعقوبؑ  تہِ،  ﴿یعنی  فرزندٕہ  سٕندِ  پتہٕ  زُر  تہِ،  یُس  نبوّت  سٍتۍ  سر  فراز  آو  کرنہٕ۔﴾  تہٕ  ہر  کانٛہہ  بنوو  صالح۔

Mirwaiz:
  بیٚیہِ  کوٚر  اَسہِ  ابراہیم  علیہ  السلامس  عطا  فرزند  اسحٰق  علیہ  السلام  تِہِندِس  منگنس  پٮ۪ٹھ۔  بیٚیہِ  یعقوب  علیہ  السلام  علاوہ،  بیٚیہِ  کٔرۍ  اَسہِ  تِم  سٲری،  مول،  نیچُو،  نیچِوۍ  سُند  نیچُو،  پیغمبر  یعنی  تریشوے  کٔرۍ  اَسہِ  پیغمبر۔

Tahir:
  تہٕ  اَسہِ  کۆر  تِمن  (فرزند)  اسحاق  (علیہ  السلام) عطا  تہٕ  (زُر)  یعقوب  (علیہ  السلام  تِہِندِ  دعا  سٍتۍ)  ہُریمانہٕ  عطا،بیٚیہِ  ٲسۍ  اَسہِ  تِم  سٲری  صالح  بنٲوِمٕتۍ۔

Transliteration:
  Wawahabn<u>a</u> lahu is<u>ha</u>qa wayaAAqooba n<u>a</u>filatan wakullan jaAAaln<u>a</u> <u>sa</u>li<u>h</u>een<b>a</b>


Athar:
  تہٕ  اسہِ  بنٲوۍ  تِم  امام  یِم  سانہِ  حکمہٕ  رہنمٲئی  ٲسۍ  کران۔  تہٕ  اسہِ  کوٚر  تِمن  وحی  ہٕندِ  ذریعہ  نیک  کامیٚن  ہُند  تہٕ  نماز  قٲیِم  کرنُک  بیٚیہِ  زکوٰۃ  دِنُک  ہدایت،  تہٕ  تِم  ٲسۍ  سٲنۍ  عبادت  گُزار۔

Mirwaiz:
  بیٚیہِ  کٔرۍ  اَسہِ  تِم  امام  تہٕ  پیشوا  لوٗکن  ہٕندۍ  یِم  تِمن  وَتھ  ہاوان  چھِ  سانہِ  حکمہ  موجوب۔  بیٚیہِ  سوٗز  ا۔  سہِ  تِمن  کُں  وحی  رٕژٕ  کامہِ  کرنُک،  بیٚیہِ  نٮ۪ماز  پرنُک،  بیٚیہِ  اکوٰتہ  دِنُک،  بیٚیہِ  ٲسۍ  تِم  سٲنی  یٲژ  عبادت  کران،  یِژھ  شوٗبہِ  تِژھ۔

Tahir:
  تہٕ  اَسہِ  بنٲوۍ  تِم  (انسٲنیتٕکۍ)  پیشوا  تِم  ٲسۍ  (لُکن)  سانہِ  حکمہٕ  سٍتۍ  ہدایت  کران  تہٕ  اَسہِ  سوٗز  تِمن  کُن  رٕژٕعملہ  کرنٕچ  تہٕ  نماز  قٲیِم  کرنٕچ  تہٕ  زکوٰۃ  ادا  کرنچ  (احکامن  ہٕنز)  وحی  تہٕ  تِم  سٲری  ٲسۍ  سٲنۍ  عبادت  گزار۔

Transliteration:
  WajaAAaln<u>a</u>hum aimmatan yahdoona biamrin<u>a</u> waaw<u>h</u>ayn<u>a</u> ilayhim fiAAla alkhayr<u>a</u>ti waiq<u>a</u>ma a<b>l</b><u>ss</u>al<u>a</u>ti waeet<u>a</u>a a<b>l</b>zzak<u>a</u>ti wak<u>a</u>noo lan<u>a</u> AA<u>a</u>bideen<b>a</b>


Athar:
  تہٕ  لوطؑ   بخُش  اسہِ  حُکم  تہٕ  عِلم،  تہٕ  سُہ  کوٚڈ  تمہِ  بستی  منٛزٕ  بچٲوِتھ  یۅسہٕ  بدکٲری  ٲسۍ  کران۔  درحقیقت  اوس  سُہ  سٮ۪ٹھہٕے  بُرٕ  فاسق  قوم۔

Mirwaiz:
  بیٚیہِ  کٔرۍ  اَسہِ  عطا  لوط  علیہ  السلامس  نبوتٕکۍ  اختیارات،  بیٚیہِ  علم  بیٚیہِ  دُیتُس  نجات  تَمہِ  شہرٕہ  نِشہِ  ییٚمہِ  شہرٕکۍ  لوٗکھ  ناپاک  تہٕ  یچھ  کٲم  کران  ٲسۍ۔  بے  شک  ٲسۍ  تِم  لوٗکھ  یچھ  قوم  سخت  بدکار۔

Tahir:
  تہٕ  لوطس  (علیہ  السلام  تہِ)  ٲس  اَسہِ  حکمت  تہٕ  علم  عطا  کۆرمُت  تہٕ  اَسہِ  دِیُت  تِمن  تَمہِ  بستی  نِشہِ  نجات  ییٚتِکۍ  لُکھ  گندٕہ  کامہِ  ٲسۍ  کران۔بے  شک  اوس  سُہ  سیٚٹھاہ  بُرٕ  (تہٕ)  بدکردار  قوم۔

Transliteration:
  Waloo<u>t</u>an <u>a</u>tayn<u>a</u>hu <u>h</u>ukman waAAilman wanajjayn<u>a</u>hu mina alqaryati allatee k<u>a</u>nat taAAmalu alkhab<u>a</u>itha innahum k<u>a</u>noo qawma sawin f<u>a</u>siqeen<b>a</b>


Athar: تہٕ لوطؑ کوٚر اسہِ پننِس رحمتس منٛز دٲخل، سُہ اوس صالح لُکو منٛزٕ۔
Tahir: تہٕ اَسہِ کۆرلوط (علیہ السلام) پننِس رحمتس منٛز دٲخل۔ بے شک ٲسۍ تم صالحینو منٛزٕ۔
Mirwaiz:
  بیٚیہِ  کوٚر  اَسہِ  سُہ  لوط  علیہ  السلام  دٲخل  پننین  تِمن  بندن  اندر  یِمن  پٮ۪ٹھ  رحمت  چھےٚ  نٲزل  سپدان،  کیازِ  تِم  ٲسۍ  بے  شک  بڈِ  درجہ  کیو  نیک  مَردو  اندرٕہ۔

Transliteration:
  Waadkhaln<u>a</u>hu fee ra<u>h</u>matin<u>a</u> innahu mina a<b>l</b><u>ssa</u>li<u>h</u>een<b>a</b>


Athar:
  تہٕ  یٔہے  نعمت  دِژ  اسہِ  نوح  علیہ  السلامس،  یاد  کٔرِو  ییٚلہِ  یِمن  سارِنٕے  برونٛہہ  تٔمۍ  اسہِ  آلو  اوس  کوٚرمُت،  اسہِ  کوٚر  تٔمۍ  سُند  دُعا  قبول،  تہٕ  تس  تہٕ  تٔمۍ  سٕندٮ۪ن  گھر  والیٚن  دِیُت  کربِ  عظیم  ﴿بے  قرٲری﴾  نِشہِ  نجات۔

Mirwaiz:
  بیٚیہِ  کٔرِو  ذکرنوٛ  علیہ  السلام  سُند  قصہ  ییٚلہِ  ابراہیم  علیہ  السلامس  برونٹھ  تِمَو  اللہ  تعالیٰ  ہس  موٚنگ،  اے  بار  خدایا  یِمن  کٲفرن  نِشہِ  ہیٚکھ  نا  ژٕہ  میون  بدلہٕ۔  پس  کٔر  اَسہِ  اجابت  تِہِندِس  منگنس۔  بیٚیہِ  دُیٹ  اَسہِ  نجات  تِمن  بیٚیہِ  تِہِنین  لوٗکن  تہٕ  تابعن  بڈِ  غمہٕ  نِشہِ۔

Tahir:
  تہٕ  نوح  (علیہ  السلام  تہِ  کٔریوٗن  یاد)  ییٚلہِ  تِمَو  (اَسہِ)  تِمن  (انبیاہن)  برونٛہہ  ناد  اوس  لویمُت  پتہٕ  کۆر  اَسہِ  تِہُنٛد  دعا  قبول  لہٰذا  دِیُت  اَسہِ  تِمن  تہٕ  تِہٕندیٚن  بٲژن  سیٚٹھاہ  شدید  غمہٕ  تہٕ  پریشٲنی  نِشہِ  نجات۔

Transliteration:
  Wanoo<u>h</u>an i<u>th</u> n<u>a</u>d<u>a</u> min qablu fa<b>i</b>stajabn<u>a</u> lahu fanajjayn<u>a</u>hu waahlahu mina alkarbi alAAa<i><u>th</u></i>eem<b>i</b>


Athar:
  تہٕ  تمہِ  قوم  کِس  مقابلس  منٛز  کوٚر  تس  مدد  ییٚمۍ  کیو  لُکو  سانیٚن  آیاتن  بُتھ  اوس  پِھیُرمُت،  تِم  ٲسۍ  سٮ۪ٹھہٕے  خراب  لُکھ،  لہٰذا  کٔرۍ  اسہِ  تِم  سٲری  غرق۔

Mirwaiz:
  بیٚیہِ  کوٚراَسہِ  مدد  تِمن،  تِمن  لوٗکن  پٮ۪ٹھ  یِمَو  انکار  کوٚر  تہٕ  اپٕزۍ  زٲنۍ  سٲنۍ  آیات۔  بے  شک  تِم  ٲسۍ  سٮ۪ٹھاہ  یچھ  لوٗکھ،  پس  پھاٹٕوۍ  اَسہِ  تِم  سٲری  یِکہٕ  وَٹہٕ۔

Tahir:
  تہٕ  اَسہِ  کۆر  تَمہِ  قوم  (کِس  تکلیف  دِنہٕ  وٲلِس  ماحولس)  منٛز  تِمن  مدد  یِم  سانیٚن  آیاتن  انکار  ٲسۍ  کران۔بے  شک  اوس  سُہ  (تہِ)  سیٚٹھاہ  خراب  قوم  پتہٕ  کٔرۍ  اَسہِ  تِم  سٲری  غرق۔

Transliteration:
  Wana<u>s</u>arn<u>a</u>hu mina alqawmi alla<u>th</u>eena ka<u>thth</u>aboo bi<u>a</u>y<u>a</u>tin<u>a</u> innahum k<u>a</u>noo qawma sawin faaghraqn<u>a</u>hum ajmaAAeen<b>a</b>


Athar:
  تہٕ  اَمی  نعمت  سٍتۍ  کوٚر  اسہِ  داوٗدؑ  تہٕ  سلیمانؑ  سرفراز،  یاد  کٔرِو  سُہ  موقع  ییٚلہِ  دۅشوے  ٲسۍ  أکِس  زمین  کِس  مُقدِمس  منٛز  فٲصلہٕ  کران،  یتھ  منٛز  رٲژ  ہٕندِ  وقتہٕ  باقین  ہٕنزٕ  ژھاوجہِ  آسہٕ  ژامژٕ،  تہٕ  أسۍ  ٲسۍ  تِہٕنز  عدالت  پانہٕ  وُچھان۔

Mirwaiz:
  بیٚیہِ  کٔرِو  یاد  داود  علیہ  السلام  تہٕ  سلیمان  علیہ  السلام  سُند  قصہٕ  ییٚلہِ  تِم  فٲصلہٕ  کران  ٲسۍ  اکہِ  زراعتُک  یتھ  منٛز  غلہٕ  اوس  بیٚیہِ  دچھہِ  کُلۍ  ٲسۍ۔  یتھ  زراعتس  رات  کُیت  اَکہِ  قومُک  جب ﴿تیٖر﴾ ٲسۍ  پیٚمٕتۍ۔  ییٚمہِ  سٍتۍ  تتھ  زراعتس  نقصان  ووتمُت  اوس۔  حضرتِ  داودن  کوٚر  فٲصلہٕ  زراعت  وٲلِس  گژھن  یِم  تیٖر  یِن  دِنہٕ  اَمہِ  نقصان  بدلہٕ۔  أسۍ  ٲسۍ  تِہُند  فٲصلہٕ  وُچھان۔

Tahir:
  تہٕ  داؤدتہٕ  سلیمان  (علیہم  السلامن  ہُنٛد  قصہٕ  تہِ  کٔرِو  یاد)  ییٚلہِ  تِمَو  دۅشوٕیَو  کھہن  (ہٕنٛدس  أکِس  مُقدِمَس)  منٛز  فٲصلہٕ  لوگ  کرُن  ییٚلہِ  اَکہِ  قوم  چہ  ژھاوجہِ  تَتھ  منٛز  رٲتھ  کِیُت  پٔہلِس  وَراے  ژامژٕ  آسہٕ  (تہٕ  سُہ  فصل  اوسُکھ  تباہ  کۆرمُت)،  تہٕ  أسۍ  ٲسۍ  تِہِندِ  فٲصلُک  مشٲہدٕہ  کران۔

Transliteration:
  Wad<u>a</u>wooda wasulaym<u>a</u>na i<u>th</u> ya<u>h</u>kum<u>a</u>ni fee al<u>h</u>arthi i<u>th</u> nafashat feehi ghanamu alqawmi wakunn<u>a</u> li<u>h</u>ukmihim sh<u>a</u>hideen<b>a</b>


Athar:
  تمہِ  وقتہٕ  سمجھوو  اسہِ  سلیمانؑ  صحیح  فٲصلہٕ،  حالانکہ  حکم  تہٕ  علم  اوس  اسہِ  دۅشوٕنۍ  عطا  کوٚرمُت۔  داوٗد  علیہ  السلامس  سٍتۍ  ٲسۍ  اسہِ  پہاڑ  تہٕ  پرندٕہ  مُسخّر  کٔرِمٕتۍ  یِم  تسبیح  کران  ٲسۍ،  یہِ  کٲم  کرن  وٲلۍ  ٲسۍ  أسی۔

Mirwaiz:
  پس  توڑر  فکرِ  اَسہِ  تمُیک  فٲصلہٕ  حضرت  سلیمانس  تِمو  دوٚپ  یِم  تیٖر  روزن  زراعت  وٲلِس  نِشہِ،  یہِ  کھیٚیہِ  یِمن  دۅد،  بیٚیہِ  تُلہِ  یِہٕنز  موٗن ﴿ییر﴾ تیٖرٕ  وول  کرِ  زمینٕچ  تہٕ  زراعتٕچ  خدمت  یوٚت  تانۍ  زراعت  پختہٕ  سپدِ  تہٕ  پَپہِ۔  توپتہٕ  یِیہِ  زراعت  وٲلِس  زراعت  واپس  دِنہٕ،  تیٖرٕ  وٲلِس  تیٖر  واپس  دِنہٕ۔  تِمن  دۅشوُنۍ  صاحبن  اوس  اَسہِ  قوتِ  فٲصلہٕ  بیٚیہِ  علم  عطا  کوٚرمُت۔  بیٚیہِ  کٔرۍ  اَسہِ  مُسخر  تہٕ  تابع  داود  علیہ  السلامس  کۅہ۔  تِم  کۅہ  ٲسِن  تمی  سٍتۍ  تسبیح  پران۔  بیٚیہِ  وُڈوُنۍ  جانورتِم  تہِ  کٔرۍ  تِمن  مسخرتہٕ  تٲبع۔  تِم  تہِ  ٲسۍ  تمی  سٍتۍ  تسبیح  پران۔  کٲنسہِ  ہُنٛد  گژِھہ  نہٕ  عجیب  زانُن،  یہِ  سورُے  کروُنۍ  ٲسۍ  أسی۔

Tahir:
  چنانچہ  ٲسۍاَسی  سلیمان  (علیہ  السلام)  سُہ  (فاصلہٕ  کرنُک  طریقہٕ)  ہیٚچِھنٲوِمٕتۍتہٕ  اَسہِ  ٲس  تِمن  سارِنٕے  حکمت  تہٕ  علم  عطا  کۆرمُت  تہٕ  اَسہِ  ٲسۍ  پہاڑ  تہٕ  جاناوار  (تام)  داؤدس  (علیہ  السلام  سٕندِس  حکمس)  سٍتۍ  پابند  کٔرۍمٕتۍ  تِم  ٲسۍ  (سٲری  تِمن  سٍتۍ  رٔلِتھ)  تسبیح  پران،  تہٕ  أسی  ٲسۍ  (یہِ  سورُے  کینہہ)  کرن  وٲلۍ۔

Transliteration:
  Fafahhamn<u>a</u>h<u>a</u> sulaym<u>a</u>na wakullan <u>a</u>tayn<u>a</u> <u>h</u>ukman waAAilman wasakhkharn<u>a</u> maAAa d<u>a</u>wooda aljib<u>a</u>la yusabbi<u>h</u>na wa<b>al</b><u>tt</u>ayra wakunn<u>a</u> f<u>a</u>AAileen<b>a</b>


Athar:
  تہٕ  اسہِ  اوس  سُہ  تُہندِ  فٲیدٕ  خٲطرٕ  زِرَہ  بناونٕچ  صنعت  ﴿کاریگری﴾  ہیچھنوومُت،  تاکہ  تۅہیہِ  بچاویٚو  اکھ  أکۍ  سٕندِ  مارٕ  نِشہِ،  پتہٕ  کیا  توٚہۍ  چِھوٕہ  شُکر  گزار؟

Mirwaiz:
  بیٚیہِ  ہیچھنٲوۍ  اَسہِ  داود  پیغمبر  تِہِندِ  جنگی  لباس  وونہٕ  نُک  کسب  یعنی  زِرہ،  یُتھ  تۅہیہِ  بچاوِ  سُہ  لباس  اَکھ  أکۍ  سٕندِ  تکلیف  نِشہِ۔  کیا  چھِوٕہ  توٚہۍ  اَمہِ  نعمتٕچ  شکرگزٲری  کروُنۍ۔

Tahir:
  تہٕ  اَسہِ  ٲسۍداؤد  (علیہ  السلام)  تُہٕندِ  خٲطرٕ  زرہ  بناونُک  کسٕب  ہیٚچِھنٲوِمٕتۍ  تاکہ  تُہٕنزِ  لڑایہِ  منٛز  بچاویٚو  سۅ  تۅہیہِ،تیٚلہِ  کیا  تۆہۍ  چِھوا  شکرگزار؟

Transliteration:
  WaAAallamn<u>a</u>hu <u>s</u>anAAata laboosin lakum litu<u>hs</u>inakum min basikum fahal antum sh<u>a</u>kiroon<b>a</b>


Athar:
  تہٕ  سلیمانؑ  سٕندِ  خٲطرٕ  اوس  اسہِ  تیز  ہوا  مُسخّر  کوٚرمُت،  یُس  تٔمۍ  سٕندِ  حُکم  سٍتۍ  تتھ  سر  زمینس  کُن  پکان  اوس،  یتھ  منٛز  اسہِ  برکتہٕ  چھےٚ  تھٲوِمژٕ،  أسۍ  چِھ  پرٛتھ  چیزُک  علم  تھاون  وٲلۍ۔

Mirwaiz:
  بیٚیہِ  کوٚر  اَسہِ  سلیمان  علیہ  السلامس  مسخر  تیز  واو۔  سُے  اوس  پکان  تِہِندِ  حکمہٕ  مُلکِ  شامس  کُن،  یتھ  مُلکس  اندر  اسہِ  بجہِ  بٔرکٔژ  تھاوِمَژٕ  چھےٚ،  بیٚیہِ  چھِ  أسۍ  پرتھ  چیزاہ  پوٗرِ  زانہٕ  وُنۍ۔

Tahir:
  تہٕ  (اَسہِ  تھوو)  سلیمان  (علیہ  السلام)  سٕندِ  خٲطرٕتیز  ہوا  (ماتحت  بنٲوِتھ)  یُس  تِہِندِ  حکمہٕ  (تمام  طرفو  تہٕ  اندو  کِنۍ)  تَتھ  سرزمینس  (شامس)  کُن  پکان  اوس  یَتھ  منٛز  اَسہِ  برکتہٕ  چھے٘  تھاوِمَژٕ،تہٕ  أسۍ  چِھ  پریتھ  چیزس  (وارٕپٲٹھۍ)  زانن  وٲلۍ۔

Transliteration:
  Walisulaym<u>a</u>na a<b>l</b>rree<u>h</u>a AA<u>as</u>ifatan tajree biamrihi il<u>a</u> alar<u>d</u>i allatee b<u>a</u>rakn<u>a</u> feeh<u>a</u> wakunn<u>a</u> bikulli shayin AA<u>a</u>limeen<b>a</b>


Athar:
  تہٕ  شیطانَو  منٛز  ٲسۍ  اسہِ  واریاہ  تِتھۍ  تٔمۍ  سٕندۍ  تابع  بناوِمٕتۍ  یِم  تس  خٲطرٕ  غۅطہٕ  لگاوان  ٲسۍ،  تہٕ  امہِ  علاوٕہ  ٲسۍ  باقی  کامہِ  تہِ  کران،  یِمن  سارِنٕے  ہٕندۍ  نگران  ٲسۍ  أسی۔

Mirwaiz:
  بیٚیہِ  تھٲوۍ  اَسہِ  تٲبع  سلیمان  علیہ  السلامس  بعض  جِن  یِم  سمندرس  منٛز  تِہِندِ  خٲطرٕ  ڈُنگ  تہٕ  غۅتہٕ  دِتھ  مۅختہٕ  لعل  تہٕ  جوٲہر  کھاران  ٲسۍ،  بیٚیہِ  ٲسۍ  تِم  جِن  اَمہِ  ورٲے  تہِ  بیٚیہِ  کامہِ  کران۔  أسی  ٲسۍ  تِمن  جِنن  رٲچھ  کٔرِتھ  تہٕ  سنبٲلِتھ۔

Tahir:
  بیٚیہِ  ٲسۍ  کینہہ  شیطان  (دیٚو  تہٕ  جِن)  تہِ  (سلیمان  علیہ  السلامن  ہٕندِۍ  تابع  کٔرِمٕتۍ)  یِم  تِہِندِ  خٲطرٕ  (دریاوس  منٛز)  ڈُنگ  ٲسۍ  دِوان  تہٕ  اَمہِ  وَرٲے  ٲسۍ  (تِہِندِس  حکمس  پیٚٹھ)  باقی  خدمٔژ  تہِ  انجام  دِوان  تہٕ  أسی  ٲسۍ  تِمن  دیٚوَن  ہٕندۍ  رٲچھۍدر۔

Transliteration:
  Wamina a<b>l</b>shshay<u>at</u>eeni man yaghoo<u>s</u>oona lahu wayaAAmaloona AAamalan doona <u>tha</u>lika wakunn<u>a</u> lahum <u>ha</u>fi<i><u>th</u></i>een<b>a</b>


Athar:
  تہٕ  ﴿یٔہے  ہوشمندی  بیٚیہِ  حُکم  و  علمٕچ  نعمت﴾  ٲس  اسہِ  ایوبؑ  دِژمٕژ۔  یاد  کٔرِو،  ییٚلہِ  تٔمۍ  پننِس  ربّس  آلَو  کوٚر  زِ،  مےٚ  چھےٚ  بیمٲرۍ  لٔجمٕژ  تہٕ  ژٕ  چُھکھ  اَرحَمُ  الرّاحِمین  ﴿سارِوٕے  رحم  کرن  والیو  کھۅتہٕ  بوٚڈ  رحم  کرن  وول﴾۔

Mirwaiz:
  بیٚیہِ  کٔرِو  تذکرٕہ  ایوب  علیہ  السلام  سُنٛد  قصہٕ  ییٚلہِ  أکِس  سخت  مرضس  منٛز  مبتلا  سپدِتھ  تٔمۍ  ناد  دُیت  پننِس  پروردگارس،  اے  زِ  بہٕ  چھُس  سخت  تکلیفس  منٛز  مبتلا،  ژٕہ  چھُکھ  سارِوٕے  رحم  کروُنیو  اندرٕہ  زیادہ  رحم  کروُن،  میٲنِس  حالس  پٮ۪ٹھ  تہِ  کرتہٕ  رحم۔

Tahir:
  تہٕ  ایوب  (علیہ  السلامن  ہُنٛد  قصہٕ  کٔرِو  یاد)  ییٚلہِ  تِمَو  پننِس  ربّس  ناد  لوے  زِ  مے٘  چُھ  تکلیفن  اَتھہٕ  ترومُت  تہٕ  ژٕ  چُھکھ  تمام  رحم  کرن  والیٚن  ہٕندِ  کھۅتہٕ  کٔھسِتھ  مہربان۔

Transliteration:
  Waayyooba i<u>th</u> n<u>a</u>d<u>a</u> rabbahu annee massaniya a<b>l</b><u>dd</u>urru waanta ar<u>h</u>amu a<b>l</b>rr<u>ah</u>imeen<b>a</b>


Athar:
  اسہِ  کوٚر  تٔمۍ  سُند  دُعا  قبول،  تہٕ  یُس  تکلیف  تس  اوس  سُہ  کوٚر  دوٗر،  تہٕ  صرف  دِیُت  نہٕ  تس  تٔمۍ  سُند  اہل  و  عیالٕے  یوت  کینٛہہ  بلکہ  دِتِس  تِمن  سٍتۍ  بیٚیہِ  تیٖتۍ  پننہِ  خاص  رحمت  کہ  طور،  بیٚیہِ  امہِ  موجوٗب  زِ  یہِ  آسہِ  اکھ  سبق  عبادت  گزارن  خٲطرٕ۔

Mirwaiz:
  پس  کٔر  اَسہِ  اجابت  تِہِندِس  منگنس،  کوس  اَسہِ  تِمن  سُہ  تکلیف  تہٕ  سختی  یۅسہٕ  تِمن  ٲس،  بیٚیہِ  کٔرۍ  اسہِ  تِمن  شُرۍبٲژ  عطا،  بیٚیہِ  ییٖتۍ  برونٹھ  ٲسۍ  تِمن  سٍتۍ  بیٚیہِ  تیٖتۍ  پننہِ  رحمت  سٍتۍ،  بیٚیہِ  اَکھ  وعظ  تہٕ  نصیحتاہ  بندگی  کروُنین  ہٕندِ  خٲطرٕ۔

Tahir:
  پتہٕ  کۆر  اَسہِ  تِہُنٛد  دعا  قبول  تہٕ  تِمن  یُس  تکلیف  (واتان)  اوس  پتہٕ  کۆر  سُہ  اَسہِ  دوٗر  تہٕ  اَسہِ  کٔرۍ  تِمن  تِہِندۍ  اہل  و  عیال  (تہِ)  عطا  تہٕ  تِمن  سٍتۍ  کٔرِکھ  بیٚیہِ  تہِ  تیٖتیاہ  (عطا)  یہِ  چھے٘  سانہِ  طرفہٕ  خاص  رحمت  بیٚیہِ  چھے٘  عبادت  گزارن  خٲطرٕ  نصیحت  (زِ  اللہ  تعالیٰ  کِتھہٕ  پٲٹھۍ  چُھ  صبرُک  تہٕ  شکرُک  اجر  دِوان)۔

Transliteration:
  Fa<b>i</b>stajabn<u>a</u> lahu fakashafn<u>a</u> m<u>a</u> bihi min <u>d</u>urrin wa<u>a</u>tayn<u>a</u>hu ahlahu wamithlahum maAAahum ra<u>h</u>matan min AAindin<u>a</u> wa<u>th</u>ikr<u>a</u> lilAA<u>a</u>bideen<b>a</b>


Transliteration: Waism<u>a</u>AAeela waidreesa wa<u>tha</u> alkifli kullun mina a<b>l</b><u>ssa</u>bireen<b>a</b>
Athar:
  تہٕ  یٔہے  نعمت  دِژ  اسماعیلؑ  تہٕ  ادریسؑ  تہٕ  ذو  الکفل  علیہ  السلامس،  تِم  سٲری  ٲسۍ  صٲبر  لُکھ۔

Mirwaiz:
  بیٚیہِ  بوٗزِو  حضرت  اسماعیل  سُنٛد  حضرت  ادریس  سُنٛد،  بیٚیہِ  حضرت  ذو  الکفلہٕ  سُند،  یِم  ترشوے  چھِ  صبر  والیو  اندرٕہ۔

Tahir:
  بیٚیہِ  اسماعیل  تہٕ  ادریس  تہٕ  ذوالکفل  (علیہم  السلام  تہ  کریوٗکھ  یاد)،  یِم  سٲری  ٲسۍ  صبرکرن  وٲلۍ  لُکھ۔


Athar: تہٕ تِم کٔرۍ اسہِ پننِس رحمتس منٛز دٲخل، تِکیازِ تِم ٲسۍ صالحینو منٛز۔
Mirwaiz: بیٚیہِ واتنٲوۍ اَسہِ پننِس رحمتس منٛز، بے شک تِم چھِ نیکو کارو اندرٕہ۔
Tahir: تہٕ اَسہِ کٔرۍ تِم پننِس رحمت (کِس دامنس) منٛز دٲخل۔ بے شک ٲسۍ تِم نیکوکارو منٛزٕ۔
Transliteration:
  Waadkhaln<u>a</u>hum fee ra<u>h</u>matin<u>a</u> innahum mina a<b>l</b><u>ssa</u>li<u>h</u>een<b>a</b>


Athar:
  تہٕ  گاڈِ  وول  تہِ  نَووز  اسہِ۔  ﴿مُراد  چُھ  حضرت  یونسؑ۔  کُنہِ  جایہِ  چُھ  یُہُند  ناو  ہیٚنہٕ  آمُت  تہٕ  کُنہِ  جایہِ  چُھ  ذُو النون  تہٕ  صاحبُ  الحوت  یعنی  گاڈِ  وول  ہِویٚو  لقبو  سٍتۍ  یاد  کرنہٕ  آمُت۔  گاڈِ  وول  چُھنہٕ  یِمن  امہِ  موجوب  آمُت  وننہٕ  زِ  تِم  ٲسۍ  گاڈٕ  رٹان  یا  کٕنان  بلکہ  چُھکھ  اتھ  بُنیادس  پٮ۪ٹھ  زِ  اللہ  تعالیٰ  سٕندِ  اِذنہٕ  نِیہِ  تِم  اکہِ  گاڈِ  نیٚگلٲوِتھ،  یِتھہٕ  پٲٹھۍ  زن  سورۂ  صافّات  آیت  نمبر  142  ہس  اندر  بیان  سپُدمُت  چُھ۔﴾  یاد  کٔرِو  ییٚلہِ  سُہ  شرارت  ہوٚت  درٛامُت  اوس۔  ﴿یعنی  تِم  درٛاے  پننِس  قومَس  روٗشِتھ  امہِ  برونٛہہ  زِ  اللہ  تعالیٰ  سٕندِ  طرفہٕ  یِیہِ  ہے  ہجرتُک  حُکم،  تہٕ  تِہندِ  خٲطرٕ  آسِہے  پننہِ  ڈیوٹی  ہٕنزِ  جایہِ  نِشہِ  ڈلُن  جٲیز۔﴾  تہٕ  سمجھمُت  اوسُن  زِ  أسۍ  کرَو  نہٕ  تس  پٮ۪ٹھ  گرِفت۔  ٲخرس  لوے  تٔمۍ  اَنہِ  گٹو  منٛزٕ  آلو۔  ﴿یعنی  گاڈِ  ہٕندِ  شکمہٕ  منٛزٕ،  ییٚتہِ  انہِ  گٹہٕ  ٲس  تہٕ  پٮ۪ٹھہٕ  آسہٕ  سمندر  چہِ  انہِ  گٹہٕ  مزید۔﴾  چُھنہٕ  کانٛہہ  خُداے  مگر  چُھکھ  ژٕ،  پاک  چھےٚ  چٲنۍ  ذات،  بے  شک  کوٚر  مےٚ  قصور۔

Mirwaiz:
  بیٚیہِ  کٔرِو  تذکرہ  گاڈِ  وٲلِس  پیغمبر  یونس  علیہ  السلام  سُند  قصہٕ  ییٚلہِ  تِم  پننہِ  قومہٕ  نِشہِ  درحاے  تِمن  نِشہِ  خفا  سپدِتھ،  ییٚلہِ  نہٕ  تِمَو  ایمان  قبول  کوٚر۔  توپتہٕ  ییٚلہِ  تِہِندِ  قومہٕ  نِشہِ  عذاب  دوٗر  سپدِتھ  تہِ  آے  نہٕ  تِم  واپس  بلکہ  تھووُکھ  سفر  جٲری  سانہِ  اجازت  ورٲے۔  تِمَو  کوٚر  پننہِ  اجتہاد  سٍتۍ  یہِ  خیال  کہ  یتھ  میٲنِس  بلا  اجازت  سفر  کرنس  پٮ۪ٹھ  سپدِ  نہٕ  مےٚ  کانٛہہ  باز  خواست۔  انبیاہن  پٮ۪ٹھ  چھُ  لٲزم  وحی  یَس  پیارُن۔  وحی  موجوبٕے  پرتھ  کٲماہ  کرٕنۍ۔  یِمن  سپٕز  اَتھ  ترک  منٲسب  کرنس  پٮ۪ٹھ  خداے  سٕندِ  طرفہٕ  آزمٲیش۔  بُتھہِ  آو  اَکھ  دریاواہ  اَکھ،  بیٚیہِ  آیہِ  ناواہ  اَکھ،  تِم  سپٕدۍ  تتھ  منٛز  سوار۔  یہِ  ناو  سپٕز  طوفانس  گرفتار،  پتہٕ  تراوِ  ہٲنزو  چیٖرِ  کہ  کُس  سنا  چھُ  بغیرِ  اجازت  سفرس  درامُت۔  چیٖرین  منٛز  درٛاو  حضرت  یونس  علیہ  السلامن  ہُنٛد  ناو،  دوبارٕہ  تہِ  آیہِ  چیرِ  تراونہٕ،  تَتہِ  تہِ  دراو  تِہُندُے  ناو۔  پس  آے  تراونہٕ  تِم  دریاوس  منٛز،  أتی  پٔچ  ناو۔  خداے  سٕندِ  حکمہٕ  سٍتۍ  آیہِ  اَکھ  گاڈاہ،  تٔمی  کھیے  یِم  یعنی  یونس  علیہ  السلام۔  پس  موٚنگ  تِمَو  تٲریکی  تہٕ  گٹن  اندر  کہ  ژےٚ  ورٲے  چھُنہٕ  کانٛہہ  معبوداہ۔  ژٕہ  چھُکھ  سارِوٕے  عٲبو  نِشہِ  منزہ  تہٕ  پاک،  بہٕ  چھُس  گنہگارو  اندرٕہ۔  میانہِ  طرفہٕ  آیہِ  غلطی،  میون  قصور  کر  معاف،  مےٚ  مۅکلاو  ییٚمہِ  سختی  منٛزٕ۔

Tahir:
  تہٕ  ذوالنون  (گاڈِ  ہٕندِ  شِکمٕکۍ  نبی  علیہ  السلام  تہِ  کٔرِیوٗکھ  یاد)  ییٚلہِ  تِم  (پننِس  قومس  پیٚٹھ)  غضب  ناک  سپدِتھ  دۯاے  پتہٕ  کۆرتِمَو  یہِ  خیال  زِ  أسۍ  کرَونہٕ  تِمن  پیٚٹھ  (اَتھ  سفرس  منٛز)  کانٛہہ  تنگی  پتہٕ  لوے  تِمَو  (دریاو  رات  تہٕ  گاڈِ  ہٕندِ  شکمہٕ  کێن  تہہ  در  تہہ)  اَنہِ  گٹن  منٛز  (پٔھسِتھ)  ناد  زِ  ژے٘  وَرٲے  چُھنہٕ  کانٛہہ  معبود  چٲنۍ  ذات  چھے٘  پاک،بے  شک  اوسُس  بٕے  (پننِس  پانس  پیٚٹھ)  زیادتی  کرن  والیٚو  منٛزٕ۔

Transliteration:
  Wa<u>tha</u> a<b>l</b>nnooni i<u>th</u> <u>th</u>ahaba mugh<u>ad</u>iban fa<i><u>th</u></i>anna an lan naqdira AAalayhi fan<u>a</u>d<u>a</u> fee a<b>l</b><i><u>thth</u></i>ulum<u>a</u>ti an l<u>a</u> il<u>a</u>ha ill<u>a</u> anta sub<u>ha</u>naka innee kuntu mina a<b>l</b><i><u>thth</u></i><u>a</u>limeen<b>a</b>


Athar:
  تمہِ  پتہٕ  کوٚر  اَسہِ  تٔمۍ  سُند  دُعا  قبول،  تہٕ  غم  نِشہِ  بخُش  تس  نجات،  تہٕ  یِتھے  پٲٹھۍ  چِھکھ  أسۍ  مومن  بچاوان۔

Mirwaiz:
  پس  کٔر  اَسہِ  تِہِندِس  منگنس  اجابت،  بیٚیہِ  دُیت  نجات  اَسہِ  تِمن  غمہٕ  نِشہِ۔  یِتھہٕ  پٲٹھۍ  اَسہِ  یونُس  علیہ  السلامس  نجات  دُیت۔  یِتھہٕ  ٲٹھۍ  دِمَو  أسۍ  نجات  باایمانن  ییٚلہِ  تِم  تہِ  یہِ  دعاپرن۔

Tahir:
  پتہٕ  کۆر  اَسہِ  تِہُنٛد  دُعا  قبول  تہٕ  تِمن  بخُش  اَسہِ  غمہٕ  نِشہِ  نجات،  تہٕ  یِتھے  پٲٹھۍ  چِھ  أسۍ  مومنن  نجات  دِوان۔

Transliteration:
  Fa<b>i</b>stajabn<u>a</u> lahu wanajjayn<u>a</u>hu mina alghammi waka<u>tha</u>lika nunjee almumineen<b>a</b>


Athar:
  بیٚیہِ  زکریاؑ،  ییٚلہِ  تٔمۍ  پننِس  ربّس  آلو  کوٚر  زِ،  اے  پروردگار،  مےٚ  مَہ  تراو  کُنے  زوٚن،  تہٕ  بہترین  وٲرِث  چُھکھ  ژٕے۔

Mirwaiz:
  بیٚیہِ  کٔرِو  یاد  زکریا  علیہ  السلام  سُنٛد  قصہٕ۔  ییٚلہِ  تِمَو  موٚنگ  پننِس  پروردگارس،  اے  میانہِ  پروردگارٕ،  متہٕ  تراوتہٕ  مےٚ  لاوٲرث  تہٕ  بے  اولاد،  ژٕے  چھُکھ  حقیقی  تہٕ  بہتر  وٲرث،  سُہ  اولاد  تھاوِ  ہا  میٲنۍ  کٲم  قومس  اندر  باقی،  تِمن  آسِہا  چٲنۍ  احکام  واتناوان۔

Tahir:
  تہٕ  زکریا  (علیہ  السلام  تہِ  کٔرِیوٗن  یاد)  ییٚلہِ  تِمَو  پننِس  ربّس  ناد  لوے،  اے  میانہِ  ربّہ!  مے٘  مَہ  تراو  کُن  زۆن  تہٕ  ژٕ  چُھکھ  تمام  وٲرِثو  کھۅتہٕ  بہتر۔

Transliteration:
  Wazakariyy<u>a</u> i<u>th</u> n<u>a</u>d<u>a</u> rabbahu rabbi l<u>a</u> ta<u>th</u>arnee fardan waanta khayru alw<u>a</u>ritheen<b>a</b>


Athar:
  پس  اسہِ  کوٚر  تٔمۍ  سُند  دعا  قبول،  تہٕ  تس  کوٚر  ییحیٰ  علیہ  السلام  عطا،  تہٕ  تٔمۍ  سٕنز  خاندارٕنۍ  کر  تٔمۍ  سٕندِ  خٲطرٕ  دُرست۔  یِم  لُکھ  ٲسۍ  نیکی  ہٕنزن  کامیٚن  منٛز  تگ دَو  کران،  تہٕ  اسہِ  ٲسۍ  رغبت  سان  تہٕ  خوف  سان  آلو  دِوان،  تہٕ  اسہِ  برونٛہہ  کنہِ  ٲسۍ  نٔمِتھ  ﴿عٲجزی  سان﴾۔

Mirwaiz:
  پس  کٔر  اَسہِ  تِہِنِدس  منگنس  اجابت،  توپتہٕ  کوٚر  اَسہِ  تِمن  عطا  فرزند  یحییٰ  علیہ  السلام  بیٚیہِ  کٔر  درست  اسہِ  تِہٕنز  آشِنۍ۔  تِمن  یۅسہِ  ہانٹھ  آسنٕچ  شکایت  ٲس  سۅ  کٔر  اَسہِ  دوٗر  تِمن،  سۅ  سپٕز  اولاد  بننس  قٲبل۔  بے  شک  یِم  سٲری  پیغمبر  یِمن  ہٕنز  ذکر  یتھ  سورہ  شریفس  منٛز  کرنہٕ  آیہِ  ٲس  جلدی  کران  خیرچن  کامین  اندر،  بیٚیہِ  ٲسۍ  سٲنۍ  عبادت  کران  توقع  سان،  بیٚیہِ  ٲسۍ  تِم  اَسہِ  برونٹھہٕ  کنہِ  عٲجزی  ننراوٕہ  وُنۍ۔

Tahir:
  پتہٕ  کۆر  اَسہِ  تِہُنٛد  دعا  قبول  تہٕ  اَسہِ  کۆر  تِمن  یحییٰ  (علیہ  السلام)  عطا  تہٕ  تِہِندِ  مۅکھہٕ  کٔر  تِہٕنز  خاندارِنۍ  (تہِ)  ٹھیک  (یعنی  قابلِ  اولادبنٲو)۔  بے  شک  ٲسۍ  یِم  (سٲری)  نیکی  ہٕنزن  کامیٚن  (ہٕندِس  انجام  دِنس)  منٛز  جلدی  کران  تہٕ  اَسہِ  ٲسۍ  شوقہٕ  تہٕ  رغبتہٕ  بیٚیہِ  خوفہٕ  تہٕ  خشیت  (چو  کیفیتو)  سان  ناد  لایان،تہٕ  سانہِ  بارگاہِ  منٛز  ٲسۍ  سیٚٹھاہ  وِلہٕ  زٲری  تہٕ  انکسٲری  سان  عٲجزی  کران۔

Transliteration:
  Fa<b>i</b>stajabn<u>a</u> lahu wawahabn<u>a</u> lahu ya<u>h</u>y<u>a</u> waa<u>s</u>la<u>h</u>n<u>a</u> lahu zawjahu innahum k<u>a</u>noo yus<u>a</u>riAAoona fee alkhayr<u>a</u>ti wayadAAoonan<u>a</u> raghaban warahaban wak<u>a</u>noo lan<u>a</u> kh<u>a</u>shiAAeen<b>a</b>


Athar:
  بیٚیہِ  سۅ  خاتون  ییٚمہِ  پننہِ  عصمتٕچ  حفاظت  کٔر  ﴿مُراد  چھےٚ  حضرت  مریم  علیھا  السلام﴾  اسہِ  دِیُت  تس  منٛز  پننہِ  رُوح  سٍتۍ  پھۅکھ،  تہٕ  سۅ  تہٕ  تَسُند  فرزندٕ  بنوو  ساری  دنیا  خٲطرٕ  نِشٲنی۔

Mirwaiz:
  بیٚیہِ  کٔرِو  تذکرہ  تس  دیٚد  صٲبہِ  ہُنٛد  ییٚمہِ  رٲچھ  کٔر  پننِس  عصمتس  مردن  نِشہِ۔  پس  واتنوو  اَسہِ  پَنُں  روح  بواسطہ  جبریل  علیہ  السلام  تِمن  نِشہِ،  ییٚمہِ  سٍتۍ  خاوندس  ورٲے  تِہِندِس  شکمس  اندر  بچہِ  روٗد  یعنی  حضرت  عیسیٰ،  تمی  چھِ  ونان  تِمن  روح  اللہ۔  بیٚیہِ  کٔر  اَسہِ  سۅ  دیٚد  صٲب  بیٚیہِ  تسُند  فرزند  پننہِ  قدرتُک  اَکھ  بوٚڈ  نشانہٕ  اَکھ  سارِنٕے  عالمینن  ہٕندِ  خٲطرٕ  یعنی  تِہِندِ  نکاح  ورٲے  حٲملہ  سپدُن،  بیٚیہِ  فرزنداہ  پٲدٕہ  سپدُن  بے  پدر۔  امی  اندرٕہ  گژِھہ  زانُن  کہ  اللہ  تعالیٰ  چھُ  پرتھ  چیزس  پٮ۪ٹھ  قدرت  وول۔

Tahir:
  تہٕ  سۅ  (پاک)  خاتون  (مریم  علیھا  السلام)  تہِ  (کٔرِیوٗن  یاد)  ییٚمہِ  پننہِ  پاک  دامنی  ہٕنز  رٲچھ  کٔر  پتہٕ  تۯوو  اَسہِ  تس  منٛز  پَنُن  روح  پھۅکھ  دِتھ  تہٕ  اَسہِ  بنٲو  سۅ  تہٕ  تِہُنٛد  فرزند  (عیسیٰ  علیہ  السلام)  دنیا  والیٚن  خٲطرٕ  (پننہِ  قدرتٕچ) نشٲنی۔

Transliteration:
  Wa<b>a</b>llatee a<u>hs</u>anat farjah<u>a</u> fanafakhn<u>a</u> feeh<u>a</u> min roo<u>h</u>in<u>a</u> wajaAAaln<u>a</u>h<u>a</u> wa<b>i</b>bnah<u>a</u> <u>a</u>yatan lilAA<u>a</u>lameen<b>a</b>


Transliteration: Inna h<u>ath</u>ihi ommatukum ommatan w<u>ah</u>idatan waan<u>a</u> rabbukum faoAAbudoon<b>i</b>
Athar:
  یہِ  تُہٕنز  اُمّت  چھےٚ  درحقیقت  اکٲے  اُمّت،  تہٕ  بہٕ  چُھس  تُہُند  ربّ،  لہٰذا  کٔرِو  توٚہۍ  میٲنۍ  عبادت۔

Mirwaiz:
  اے  لوٗکو  ییٚمہِ  برونٹھ  یُس  مضمون  بیان  آو  کرنہٕ  تَمہِ  اندرٕہ  سَپُد  معلوم  کہ  انبیاہ  کرامن  ہُنٛد  طریق  چھُ  توحید۔  بے  شک  یۅہے  چھُ  تُہُند  طریق  یتھ  مستقیم  روزُن  چھُ  تۅہیہِ  پٮ۪ٹھ  وٲجب۔  یۅہے  چھُ  کُنُے  طریق  یتھ  منٛز  نہٕ  کٲنسہِ  پیغمبرس  اختلاف  چھُ،  ییٚمہِ  طریقُک  حاصل  چھُ  کہ  بہٕ  چھُس  تُہُںد  حقیقی  پروردگار،  پس  پَزِ  تۅہیہِ  میٲنی  یٲژ  عبادت  کرٕنۍ،  لوٗکن  اوس  لٲزم  اَتھ  طریقس  پٮ۪ٹھ  محکم  روزُن۔

Tahir:
  بے  شک  چھے٘  یہِ  تُہٕنز  ملّت  (سٲرٕے)  اکٲے  ملت  تہٕ  بہٕ  چُھس  تُہُنٛد  ربّ  لہٰذا  ٲسِوتۆہۍ  میٲنی  (یٲژ)  عبادت  کران۔


Transliteration: Wataqa<u>tt</u>aAAoo amrahum baynahum kullun ilayn<u>a</u> r<u>a</u>jiAAoon<b>a</b>
Athar:
  مگر  ﴿یہِ  چھےٚ  لُکن  ہٕںز  کٲرستٲنی  زِ﴾  تِمو  کٔرۍ  پانہٕ  وٲنۍ  پننِس  دینس  ٹکرٕ  ٹکرٕ۔  سارِنٕے  چُھ  اسہِ  کُن  واپس  پھیرُن۔

Mirwaiz:
  مگر  لوٗکو  کوٚر  دین  کِس  معاملس  منٛز  اختلاف،  دینس  کٔرِکھ  ٹُکرٕ  ٹُکرٕ،  تمُیک  سزا  کھیٚن  تِم  پانے،  کیازِ  پرتھ  أکِس  چھُ  واتُن  اَسی  نِشہِ۔  یوٚت  وٲتِتھ  تُلہِ  پرتھ  اَکھاہ  پننہِ  عملہِ  ہُنٛد  نتیجہ۔

Tahir:
  تہٕ  یِمو  (اہلِ  کتابو)  کۆر  پانہٕ  وٲنۍ  پَنُن  دین  پارٕ  پارٕ،یِم  سٲری  چِھ  اَسی  کُن  واپس  یِنہٕ  وٲلۍ۔


Athar:
  پتہٕ  یُس  نیک  عمل  کرِ،  اتھ  حالتس  منٛز  زِ  سُہ  آسہِ  مومن،  تیٚلہِ  سپدِ  نہٕ  تٔمۍ  سٕنزِ  کامہِ  ہٕنز  ناقدری،  تہٕ  سُہ  چِھ  أسۍ  لیکھان۔

Mirwaiz:
  پس  یُس  اَکھاہ  رٕژ  کٲم  کرِ  باایمان  ٲسِتھ،  پس  ضایہِ  تہٕ  چھٔمبۍ  گژِھہ  نہٕ  تِہِنز  کوشش،  أسۍ  چھِ  تِہٕنزٕ  عملہٕ  لیکھِتھ  تھاون  وٲلۍ۔

Tahir:
  وۅنۍ  یُس  کانٛہہ  نیک  عمل  کرِ  بیٚیہِ  آسہِ  سُہ  مومن  تہِ  تیٚلہِ  سپدِنہٕ  تٔمۍ  سٕنزِ  کوششہِ  (ہٕندِ  جزاہُک)  انکار،  تہٕ  بے  شک  چِھ  أسۍ  تٔمۍ  سٕندۍ  (سٲری)  اعمال  لیٚکھان۔

Transliteration:
  Faman yaAAmal mina a<b>l</b><u>ssa</u>li<u>ha</u>ti wahuwa muminun fal<u>a</u> kufr<u>a</u>na lisaAAyihi wainn<u>a</u> lahu k<u>a</u>tiboon<b>a</b>


Athar:
  بیٚیہِ  چُھنہٕ  ممکن  زِ  یۅسہٕ  بستی  اسہِ  ہلاک  آسہِ  کٔرمٕژ  سۅ  کیا  ہیکہِ  بیٚیہِ  واپس  یِتھ۔

Mirwaiz:
  ناممکن  چھُ  تِمن  شہرن  ہٕندین  لوٗکن  ہُنٛد  یِم  اَسہِ  نافرمٲنی  سببہٕ  گٲلۍ  دنیاہس  کُن  بیٚیہِ  واپس  یُن۔

Tahir:
  تہٕ  یۅسہٕ  بستی  اَسہِ  ہلاک  کٔر،  ناممکن  چُھ  زِ  تَمِکۍ  لُکھ  کیا  یِن  نہٕ  (مرنہٕ  پتہٕ)  اَسہِ  کُن  واپس۔

Transliteration:
  Wa<u>h</u>ar<u>a</u>mun AAal<u>a</u> qaryatin ahlakn<u>a</u>h<u>a</u> annahum l<u>a</u> yarjiAAoon<b>a</b>


Athar: یوٚت تام زن یاجوج ماجوج یَلہٕ یِن تراونہٕ، تہٕ پرٛتھ تھزرٕ کِنۍ نیرن تِم۔
Mirwaiz:
  یوٚت  تانۍ  یاجوج  ماجوج  یلہٕ  تراونہٕ  یِن  یِم  وُنۍ  کینس  سدِ  سکندریس  منٛز  بند  چھِ،  توپتہٕ  دورن  تِم  کۅہو  تہٕ  بالو  پٮ۪ٹھۍ۔

Tahir:
  اۆت  تام  زِ  ییٚلہِ  یاجوج  تہٕ  ماجوج  یَلہٕ  یِن  تراونہٕ  تہٕ  تِم  یِن  پۯتھ  تھزرٕ  پیٚٹھہٕ  دَوان  دَوان  بۅن  ؤسِتھ۔

Transliteration:
  <u>H</u>att<u>a</u> i<u>tha</u> futi<u>h</u>at yajooju wamajooju wahum min kulli <u>h</u>adabin yansiloon<b>a</b>


Athar:
  تہٕ  یُس  وعدٕہ  برحق  چُھ  تَمہِ  کہ  پوٗرٕ  سپدنُک  وقت  واتہِ  نکھہٕ  ﴿یعنی  قیامت  برپا  سپدنُک  وقت﴾  اچانک  روزن  تِمن  لُکن  ہٕنزٕ  أچِھ  وَژَھے  یِمو  کُفر  اوس  کوٚرمُت،  تِم  ونن،  ہاے  سٲنۍ  کم  بختی،  أسۍ  ٲسۍ  امہِ  چیزٕ  طرفہٕ  غفلتس  منٛز  پیٚمٕتۍ،  بلکہ  ٲسۍ  أسۍ  خطا  کار۔

Mirwaiz:
  توپتہٕ  سپدِ  پوٗرٕ  پوٚز  وعدہ  یعنی  قیامت  سپدِ  تَمہِ  پتے  قٲیِم۔  توپتہٕ  لگن  دَرٕھ  کٲفرن  ہٕنزٕ  أچھ۔  تِم  ٲسۍ  یی  ونان۔  قیامتٕکۍ  ہولناک  حالات  وُچھِتھ  دَپن  ہاے  افسوس  پٔزِپٲٹھۍ  ٲسۍ  أسۍ  قیامت  نِشہِ  غفلتس  منٛز بوٚڈمٕتۍ۔  غفلت  گٔیہِ  ہرگاہ  أسۍ  کٲنسہِ  خبردار  آسہٕ  ہَو  نہٕ  کٔرۍ  مٕتۍ  بلکہ  ٲسۍ  أسۍ  ظلم  کروُنۍ۔

Tahir:
  تہٕ  (قیامتُک)  پۆز  وعدٕہ  یِیہِ  نکھہٕ  پتہٕ  روزن  اچانک  کٲفرن  ہٕنزٕ  أچھ  وَژھے،  (تِمن  ژَلہِ  کریکھ  نیٖرِتھ،)  ہاے  سٲنۍ  بدقسمتی!  زِ  أسۍ  روٗدۍیمِہ  (دۅہ  کہ  یِنہٕ)  نِشہِ  غفلتس  منٛز  پیٚتھ  بلکہ  ٲسۍ  أسۍ  ظٲلم۔

Transliteration:
  Wa<b>i</b>qtaraba alwaAAdu al<u>h</u>aqqu fai<u>tha</u> hiya sh<u>a</u>khi<u>s</u>atun ab<u>sa</u>ru alla<u>th</u>eena kafaroo y<u>a</u> waylan<u>a</u> qad kunn<u>a</u> fee ghaflatin min h<u>atha</u> bal kunn<u>a</u> <i><u>th</u></i><u>a</u>limeen<b>a</b>


